
[001A]
༄༅། །ཀར་ཆག་ལས་བླངས་པའི་ཡིག་ཆུང་བཞུགས།། །།

[001B] །འོལ་ཁ་ཆོས་ལུང་གི་ཀར་ཆག་ལས། །རྗེ་རིན་པོ་ཆེ་འཁོར་དག་པ་རྣམ་བརྒྱད་བཅས་སྐྱོར་མོ་ལུང་ནས་
ཕེབས། མཁའ་སྟག་ལ་བརྒྱུད་དེ་འོ་ལ་ཁ་གྲོག་དགོན་གསར་ཞེས་པའི་གནས་སུ་ཕེབས་པའི་ཚེ། །རྗེ་བཙུན་སྒྲོལ་མའི་རྣམ་འཕྲུལ་
བཙུན་མ་ཞིག་གིས་ཐོག་མར་མཇལ་ཏེ་ཞོ་དང་འོ་མ་དྲངས། །མར་དང་ཆུ་ར་ཕུལ། རྗེ་རིན་པོ་ཆེས་ཕྱག་མཛུབ་བསྟན་ནས་གནས་རི་ཡ་གིའི་
མིང་ལ་ཅི་ཟེར། །ཞེས་གསུངས་པར། བཙུན་མ་ན་རེ། །གནས་ཀྱི་མིང་ལ་ཆོས་ལུང་ཟེར། །རིལ་དུང་འདྲ་ཟེར་ཞུས་བས། །རྟེན་
འབྲེལ་དང་མིང་གྲྭ་ལེགས་བར་དགོངས་ནས་ཐུགས་ཤིན་ཏུ་དགྱེས། །གནས་སྒོ་དང་པོའི་མཚམས་སུ་རྗེ་བླ་མས་ཞབས་རྗེས་བཞག་དེ་

[002A] །ཕྱོགས་སུ་གནས་པའི་དཀར་ཕྱོགས་སྐྱོང་བ་བཅུ་དང། ལྷ་ཆེན་པོ་འོ་དེ་གུད་རྒྱལ་སོགས་ཀྱིས་ངོ་མཚར་
བའི་ལྟས་དུ་མས་བསུས་ཏེ་ཆོས་ལུང་འདི་ཉིད་དུ་ཕེབས། ས་བསླང་བ་དང་བརྟག་པ་སོགས་རྒྱུད་སྡེ་དང་མཐུན་པར་མཛད། དེ་སྐབས་འོལ་
ཁ་སྟག་རྩེའི་སྡེ་པ་བཀྲ་ཤིས་ལྷུན་གྲུབ་མཇལ་བར་བྱོན་པས། མིང་གྲྭ་ལེགས་པར་བརྟེན་ཁོང་པ་ལ་ཞལ་བཀོད་མཛད་པས་ཐུགས་ཁུར་བཞེས་
ཏེ་གཟིམས་ཕུག་གསར་རྒྱག་གནང་བར་རྗེ་བདག་ཉིད་ཆེན་པོ་བཞུགས་ཤིང། གླིང་སྟོད་ཀྱི་སྒྲུབ་ཕུག་བརྒྱད་པོ་སོ་སོར་འཁོར་དག་པ་རྣམ་
བརྒྱད་བཞུགས་ཏེ་སྒྲུབ་པ་སྙིང་པོར་མཛད། གཞི་བདག་རྣམས་ཀྱིས་རྡོའི་མཎྜལ་ཁྱད་པར་དུ་འཕགས་པ་ཞིག་ཕུལ་བར་མཎྜལ་མཛད་དེ་ཉིན་རེ་བཞིན་

[002B] ཕྱག་དར་གྱིས་ཡང་ཡང་བྱི་བདར་མཛད་པ་ལ་བརྟེན་སྐུ་མཚལ་མང་དུ་བྱུང་བར། བདེ་གསང་འཇིགས་གསུམ། བཅུ་གཅིག་ཞལ། རྗེ་རང་ཉིད་
ཀྱི་སྐུ་རྣམས་རང་བྱོན། ཨཱ་དད་ཧཱུཾ་རང་བྱོན་བཅས་རྡོའི་ངོས་གསུམ་དུ་བྱུང།    ༈    །དེ་ཡང་གཟིམས་ཕུག་གི་ནང་དུ་རྗེ་བླ་མའི་ཐུགས་དམ་རྟེན་གྱི་བླ་མ་དབུ་མ་པའི་སྐུ་བརྙན་མཐོང་བ་
དོན་ལྡན་གྱི་སྐུ་བྱིན་ཅན། ཚོགས་ཁང་གི་མདོར་རྗེ་བླ་མས་བསག་སྦྱང་གནང་ཚུལ་བསྟན་དུས་ཀྱི་རྡོའི་མཎྚལ་ཆེན་མོ་ཕྱག་དར་གྱིས་ཕྱི་བདར་མཛད་བའི་ཟང་རྗེས་ལ་ངོ་མཚར་བའི་རང་བྱོན་མང་བ་བྱིན་
རླབས་བདུད་རྩིའི་གཟི་འོད་འཕྲོ་བ་དང། འདུ་ཁང་སྦུག་ཏུ་རྗེ་བླ་མས་ཕྱག་འཚལ་གནང་དུས་ཀྱི་ཞབས་རྗེས་གཉིས། ཆོས་རྭའི་ནང་དུ་རྗེ་བདག་ཉིད་ཆེན་པོས་ཕྱག་འཚལ་གནང་དུས་དཔྲལ་རྗེས་དང་
ཕྱག་གཉིས་ཀྱི་རྗེས་ལེགས་པར་གསལ་བའི་བྲག་བྱིན་ཅན་བདུད་རྩིའི་ཟིལ་བ་འཕྲོ་བའི་ལྡེབས་ལ་འཇིགས་བྱེད་མགོན་པོ་ཕྱག་དྲུག་པ་ལྷ་མོ་ཆོས་རྒྱལ་བཅས་ཀྱི་རང་བྱོན་གསལ་བར་ཡོད་པ་
ཆོས་རྭ་གོང་མའི་ས་ཁྲིའི་སྟེང་ན་རྗེ་བླ་མས་རྒྱུད་སྡེ་བཞིའི་བཀའ་ཆོས་མཐའ་ཡས་པ་གནང་བའི་ས་ཁྲི་ཆེན་མོ་བཅས་བཞུགས་སོ། །ཞེས་གསུངས།    ༈    །འཇམ་དབྱངས་

[003A]༄༅། །བཞང་པའི་འཁྲུངས་རབས་ཀྱི་ནང་གི་བླ་མ་དབུ་མ་པའི་རྣམ་ཐར་དུ། དབུ་མ་བ་ཉིད་གསང་ཕུར་གསན་སྦྱོད་མཛད་ནས། ས་སྐྱར་བྱོན། རེད་མདའ་བ་
ལས་དབུ་མ་དང་འདུལ་བ་གསན་བར་གསུངས་བའི་མཇུག་ཏུ། དེ་ནས་མར་བྱོན། རོང་ཆོས་ལུང་དུ་བཞུགས། །རྗེ་ཙོང་ཁ་པ་ཆེན་པོ་ལ་འཇུག་པ་རང་འགྲེལ་ཚར་གཅིག་གསན། དེ་ནས་བླ་མ་
འདིས་ལོ་ཙཱ་མཛད། རྗེ་རིན་པོ་ཆེས་དྲི་བ་པོ་མཛད་ནས། རྗེ་བཙུན་འཇམ་བའི་དབྱངས་ལ་མདོ་སྔགས་ཀྱི་ཆོས་མང་པོ་དང། ཁྱད་པར་དབུ་མའི་ལྟ་བ་ལ་དྲི་གཏུགས་ཚར་མཛད་པས། ཡི་དམ་གྱི་
ཞལ་ནས། སྣང་ཕྱོགས་དང་ལྟ་ཕྱོགས་ལ་ཉེ་རིང་གཏན་ནས་བྱེད་མི་ཉན། །ཁྱད་པར་སྣང་བ་ལ་གཙིགས་སུ་བྱེད་དགོས་གསུང། །ཕྱིས་སྐྱིད་ཤོད་དགའ་བ་གདོང་དུ་རྗེ་རིན་པོ་ཆེ་དང་ཐབས་གཙིགས་
བཞུགས་ནས་དཔོན་སློབ་གཉིས་མཚམས་དམ་པར་བཅད། གཉིས་པོ་གཟིམས་ཁང་སོ་སོར་མཛད་ནས། གསོལ་ཇ་སོགས་ལ་འཚོགས་པ་མཛད། གསོལ་ཇ་བཞེས་པའི་སྐབས་སུ་བླ་མ་
འདིས་ལོ་ཙཱ་མཛད་ནས། །རྗེ་རིན་པོ་ཆེས་རྗེ་བཙུན་ལ་ཆོས་མང་དུ་གསན། དེ་དུས་བླ་མ་འདིས་འཇམ་དབྱངས་ཆོས་སྐོར་གྱི་ལུང་དང། རྗེས་གནང་སོགས་གདམས་ངག་གི་རིགས་རྗེ་ཙོང་ཁ་པར་གནང་

[003B] ཞེས་གསུངས་སོ།    ༈    །སྐུ་འབུམ་གྱི་ཀར་ཆག་ཆོ་ངས་སྲས་དགྱེས་པའི་གླུ་དབྱངས་
ཞེས་བྱ་བར། རྗེ་རིན་པོ་ཆེ་བོད་དུ་བཞུགས་པའི་སྐབས་སུ་ཡུམ་ལ་གནང་བའི་གསུང་ཤོག་ཏུ་བྱུང་བ་ལྟར་ཡུམ་གྱིས་ཙན་དན་དང་རྒྱལ་བ་སེང་གེའི་ང་རོའི་སྐུ་བརྙན་སྙིང་པོར་བྱས་ཏེ་པང་སྤུངས་མཆོད་
རྟེན་ཐོག་མར་བཞེངས། །དེ་ནས་ལོ་མང་ལོན་ཚེ་དང་ལྡན་རྣམས་ཀྱིས་པང་སྤུངས་ཉིད་སྙིང་པོར་བྱས་པའི་རྣམ་རྒྱལ་མཆོད་རྟེན་དང། །དེ་ནས་རིམ་གྱིས་སྒོ་མང་མཆོད་རྟེན། །མྱང་འདས་མཆོད་རྟེན་
དབྱེན་བསྡུམས་མཆོད་རྟེན། ལྷ་བབས་མཆོད་རྟེན་སོགས་སུ་བསྒྱུར་ནས་བཞེངས། དེ་ནས་ཆུ་ལུག་ལོ་ལ་རྒྱལ་དབང་བསོད་ནམས་རྒྱ་མཚོས་མཆོད་རྟེན་གྱི་དྲུང་དུ་བྱོན་ཏེ་བཀའ་གནང་བ་བཞིན་ལྷ་ཁང་བཞེངས་ནས་
འདུས་སྡེ་བཙུགས། །དེ་ནས་ཏའི་ཆིང་ཧ་ཤ་ཆི་དང། །རྒྱལ་མོ་ཨ་ལ་ངར་ཨ་བུ་གཉིས་ཀྱིས་རྟེན་མཆོག་བཞུགས་བའི་གཙུག་ལག་ཁང་གི་སྟེང་དུ་གསེར་གྱི་རྒྱ་ཕེབས་བཞེངས། དེ་ནས་ཡུན་རིང་
ལོན་ཚེ་སྐུ་འབུམ་མཁན་པོ་དགེ་འདུན་དོན་གྲུབ་ཀྱིས་བསྐུལ་བའི་རྐྱེན་གྱིས། བོད་ཡུལ་དབུས་ཀྱི་མི་དབང་བསོད་ནམས་སྟོབས་རྒྱས་ཀྱིས་སླར་ཡང་གསེར་གྱི་རྒྱ་ཕེབས་གསོ་བར་མཛད། དེ་ནས་

[004A]༄༅། །ཆིང་ཝང་ཨེར་ཁེ་ཤར་ཡབ་ཡུམ་གྱིས་གསེར་གྱི་མདའ་ཡབ་བཞེངས། དེ་ནས་ལོ་མང་སོང་བས་ལྷ་ཁང་གི་རྩིག་པ་སོགས་ཉམས་པའི་ཚེ། གཉེར་པ་བློ་བཟང་
བསྟན་པ་དང་བློ་བཟང་ཚུལ་ཁྲིམས་གཉིས་ཀྱིས་་རྗེ་ཐམས་ཅད་མཁྱེན་པ་ཨ་ཀྱ་རིན་པོ་ཆེ་བློ་བཟང་བསྟན་པའི་རྒྱལ་མཚན་དཔལ་བཟང་པོའི་ཞལ་སྔ་ནས། ཕོ་བྲང་ཆེན་པོ་པེའི་ཅིང་དུ་བཞུགས་པའི་
དྲུང་དུ་ཞུ་ཡིག་ཕུལ་བའི་ཚེ། ཨ་ཀྱཱ་རིན་པོ་ཆེ་ནས་ལྷ་ཁང་ཞིག་གསོས་ཀྱི་ཆེད་དུ་དངུལ་སྲང་ཉིས་སྟོང་ལྔ་བརྒྱ་བསྐུར་བ། རྗེ་ཆུ་བཟང་རིན་པོ་ཆེ་སྐུ་འབུམ་གྱི་ཁྲིར་བཞུགས་པའི་སྐབས་སུ་འབྱོར། དེ་
རྗེས་དང་ལྡན་དུ་མས་ཞལ་འདེབས་བྱས་ཏེ། སྟག་མཚེར་རིན་པོ་ཆེ་ཁྲིར་བཞུགས་པའི་སྐབས་སུ། གསོར་རྒྱ་གཉེར་པ་དང། ཨ་ཀྱཱ་དབོན་ཆུང་གཉིས་ཀྱིས་ཁུར་བླངས་ནས། ཤིང་སྤྲེལ་
ཟླ་བ་གཉིས་པ་ནས་མགོ་བརྩམས་ཏེ་ལོ་གཉིས་ཀྱི་ཁོངས་སུ་རྩིག་པ་ཤིང་རྩི་ལྡེབས་རིས་སོགས་ཚད་མ་ལེགས་པར་བསྒྲུབས། དེ་ནས་ཇུན་ཝང་དཀོན་མཆོག་བཀྲ་ཤིས་ཀྱིས་ཡོན་བདག་བྱས་ཏེ། ཤིང་བྱ་
ཧོར་ཟླ་དགུ་པའི་ཉེར་གསུམ་པའི་ཉིན་རྗེ་འཇམ་དབྱངས་བཞད་པ་དཀོན་མཆོག་འཇིགས་མེད་དབང་པོ་དང། ཁྲི་ཟུར་སྟག་མཚེར་ཞལ་སྔ་ནས་སོགས་འདུས་ཚོགས་མང་པོས་རབ་གནས་མཛད་པར་གསུངས་སོ།། །།

[004B]   ༈   ། །།༄༅། །འཇམ་དབྱངས་བཞད་པས་མཛད་པའི་མཁས་གྲུབ་རྗེའི་རྣམ་ཐར་ལས། ལས་ཆེན་ཀུན་
དགའ་རྒྱལ་མཚན་གྱི་བཀའ་གདམས་ཆོས་བྱུང་དུ། བོ་དོང་པཎ་ཆེན་གྱིས་རྗེ་འདི་ལ་ཆེད་དུ་བརྗོད་པ་བུང་བ་རྣམ་པར་རྩེ་བའི་རྒྱུད་མངས་ཞེས་བྱ་བ་ཞིག་མཛད་ཅེས་གསུང་བ་ནི་ཞིབ་ཏུ་མ་བརྟག་པའི་སྐྱོན་ཏེ་
བསྟོང་པ་དེ་ནི་ཞང་ཞུང་བ་ཆོས་དབང་གྲགས་པས་མཛད་པའོ། །དེས་ན་ཡིག་མཁན་ཞིག་གིས་ཚེས་དབང་གྲགས་པ་ཞེས་པ་ནོར་ནས་འཇིགས་མེད་གྲགས་པ་ཞེས་བྲིས་པ་ཡིན་ནམ་སྙམ་མོ། །འོན་
ཀྱང་པཎ་ཆེན་པ་དེ་རྗེ་འདིའི་སྐུ་ཡོན་ལ་ཐུགས་ཤིན་ཏུ་མགུ་ནས་གཞན་དང་གཞན་དུ་བསྔགས་པ་བརྗོད་པའང་མཛད་དོ། །དེ་ནིས་པཎ་གྱིས། མཁས་པ་མཁས་པའི་དྲུང་ན་མཛེས། །བླུན་པོས་མཁས་
པ་ཇི་ལྟར་གོ་ཞེས་པའི་དོན་དུ་སྣང་ངོ། །ཞེས་གསུངས།    ༈    །ཡང། དགུང་ལོ་ཉེར་གསུམ་བཞེས་པའི་ཚེ་རྗེ་བཙུན་རེད་མདའ་པས་བསྐུལ་ནས་རྗེ་ཙོང་ཁ་པ་ཆེན་པོ་མཇལ་བར་དབུས་སུ་
ཕེབས། དེ་སྐབས་རྗེ་རིན་པོ་ཆེ་སེ་ར་ཆོས་སྡིངས་སུ་དབྱར་གནས་མཛད་ནས་བཞུགས་ཡོད་པ་ལ། རྗེ་ཉིད་སེ་ར་རྩེར་ཕེབས་པ་ན་དེར་མཇལ་དུ་ཕྱིན་པས། ཐོག་མར་དགེ་སློང་ཞ་རུལ་ཅན་ཞིག་དང་མཇལ་

[005A]༄༅། །བྱུང་བར། རྗེ་བཙུན་ཙོང་ཁ་པའི་གཟིམས་ཁང་གང་ཡིན་ཞེས་དྲི་བ་མཛད་པས། དགེ་སློང་དེས་ལན་མི་སྨྲ་བར་ནང་དུ་ཕྱིན་ནས་སྤོས་རིང་གཅིག་སྤར་ནས་ཁྱེར་བྱུང་སྟེ་གཟིམས་ཁང་སེར་བའི་
མདུན་དུ་སླེབ་བ་ན་ཕྱག་གསུམ་བཙལ་ནས། ཕྱག་གཉིས་ཀྱིས་སྤོ་ས་རེང་བཟུང་ནས་དོན་ཀྱི་སླད་དུ་མཚན་ནས་སྨོས་ཏེ་བདག་གི་མཁན་པོ་རིན་པོ་ཆེ་བློ་བཟང་གྲགས་པའི་ཞལ་སྔ་ནས་བཞུགས་པའི་གཙུག་ལག་ཁང་ནི་
འདིའོ་ཞེས་སྤོས་རིང་གཙུགས་པ་དང་འདུལ་བ་ནས་བཤད་པའི་དགེ་སློང་གི་རྟགས་ཆ་ལུགས་ལེགས་པར་ཚང་བའི་སྤྱོད་ལམ་དུལ་བ་གཟིགས་པ་དང། བདག་ཉིད་ན་བཟའ་དུད་མ་བཞེས་བ་སོགས་མི་ཆེན་གྱི་ཆ་ལུགས་
དང་ལྡན་ཞིང་ཐུགས་ང་རྒྱལ་པའི་རྣམ་པ་ཅན་ཡོང་པས་འཚེར་སྣང་གིས་དཔའ་ཞུམ་པར་གྱུར། ཞེས་གསུངས།    ༈    །དགུང་ལོ་ཉེར་གསུམ་བར་རྗེ་རིན་པོ་ཆེ་ལ་མཇལ་བར་གསུངས་བའི་རྗེས་སུ་
དེ་ཉིད་ལས་སྐབས་དེར་རྗེའི་གསུང་གིས་དཀའ་གནང་འགའ་ཞིག་ལ་ཟིན་བྲིས་ཀྱང་མཛད། དེ་ནས་གཙང་ལ་ཕེབས་ཏེ་བསྟན་པའི་བྱ་བརྒྱ་ཆེར་མཛད། དགུང་ལོ་སོ་གཅིག་བཞེས་པ་ཤིང་མོ་ལུག་གི་ལོ་སྨིན་དྲུག་ཟླ་
བའི་གཟའ་སྐར་ཚེས་གྲངས་དགེ་བར་བྱང་ཆུབ་སེམས་དཔའ་ཟླ་བ་རྒྱལ་མཚན་གྱི་གདན་ས་མུ་ཟིང་གི་གཙུག་ལག་ཁང་དུ་རྗེ་བཙུན་རེད་མདའ་བ་གཞོན་ནུ་བློ་གྲོས་ཀྱིས་མཁན་པོ། །སེམས་དཔའ་ཆེན་པོ་

[005B] གཉལ་བ་བློ་གྲོས་མཚུངས་མེད་ཀྱིས་གསང་སྟེ་སྟོན་པའི་སློབ་དཔོན་མཛད་ནས་དད་བའི་དགེ་འདུན་བརྒྱད་ཚོགས་ཀྱི་དབུས་སུ་བསྙེན་པར་རྫོགས་པ་དགེ་སློང་གི་སྡོམ་པ་
བཞེས་ཏེ་དུར་སྨིག་འཛིན་པ་ཀུན་གྱི་གཙུག་རྒྱན་དུ་གྱུར་ཏོ། །ཞེས་གསུངས།    ༈    །ཡང། རོད་ཊི་ཀ་པ་ཕམ་བར་མཛད་པའི་རྗེས་སུ་དེ་ཉིད་ལས། ཆོས་འབྱུང་ཡིད་ཀྱི་མཛེས་རྒྱན་དུ། །སྐབས་
རེར་ན་ལེནྡྲ་ནས་ཆོས་རྗེ་རོང་ཆེན་པོ་གདན་དྲངས་ཞེས་བཤད་པ་ནི་མི་འཐད་དེ། རྩོད་པ་འདི་མཛད་བའི་ཚེ་རོང་ཆེན་པོ་དགུང་ལོ་རེ་གཅིག་བཞེས་བའི་སྐབས་ཡིན་ལ། ན་ལེནྡྲ་ནི་རེ་དགུ་བའི་སྟེང་དུ་བཏབ་པར་བཤད་
པས་དུས་སྔ་ཕྱི་མི་འགྲིག་བར་སྣང་ངོ། ཞེས་གསུངས། མཁས་གྲུབ་རིན་པོ་ཆེ་ནི་རྗེ་རིན་པོ་ཆེའི་དགུང་ལོ་ཉེར་དགུའི་གླང་ལོར་འཁྲུངས་པ་ཡིན་བས། །མཁས་གྲུབ་རྗེའི་ཉེར་གསུམ་བར་རྗེ་རིན་པོ་ཆེ་དགུང་ལོ་ལྔ་བཅུ་
ང་གཅིག་ལ་ཕེབས་པ་ཡིན་ལ། དེའི་བར་དུ་གཙང་ཕྱོགས་ཀྱི་འདུས་སྡེ་སོགས་གཞན་རྣམས་སུ་གྲ་རིགས་རྣམས་གཟན་ཤམ་གོན་པའི་གློབ་མ་དང་བ་ཡིན་ལ། དེས་ན་འདུལ་བའི་ལུགས་རྣམ་དག་ནི་རྗེ་རིན་པོ་
ཆེས་གསན་ནས་གསལ་བར་མཛད་པ་ཡིན་ནོ། འདིས་མཚོན་ནས་ཞྭ་སེར་ལུགས་གཙང་གཞན་རྣམས་ཀྱང་ཤེས་པར་བྱའོ།།    ༈    །།ཁ་བྱང་སྣོན་ཚིག་བཅུགས།། །།

[006A]༄༅། །སྐུ་གཞོགས་རྗེ་བཙུན་དམ་པ་རིན་པོ་ཆེས་གནང་བའི་ཁ་བ་སྐུད་རྟེན་ལ་ཕུལ་བའི་ཚིགས་བཅད། ཐབས་ཤེས་ཟུང་འབྲེལ་ཆོམས་དྲུབ་ཁ་བསྐུང་ཀྱིས། །ཟབ་གསལ་མྱུར་ཆའི་ཤེས་རབ་ཐོགས་མོད་ཅིང་
སྤྱན་དང་མདོན་ཤེས་སྨྲ་མཁས་བཟོད་པ་སོགས། །གཞན་དོན་བྱེད་བའི་རྐྱེན་རྣམས་ཚད་བར་ཤོག། ་།སྦྱིན་སེར་ཕུལ་བའི་ཚིག། །མཆོག་ཐུན་དངོས་གྲུབ་སྦྱོར་བྱེད་པའི། །སྦྱིན་སེར་དངས་མ་གུས་པས་ཕུལ།།
ཐུགས་ཡིང་འདྲེས་ཤིང་མཐུན་པ་ཡི། །བསྟན་འགྲོའི་དོན་ཀུན་རྫོགས་གྱུར་ཅིག་་།མེ་ཆ་ཕུལ་བའི་ཚིག། དགེ་ལེགས་ཡོན་ཏན་དཔལ་འབར་ཞིང། །འགྲོ་བའི་རྒུད་མུན་རབ་བསལ་ཏེ། །
ཕན་བདེའི་འོད་སྣང་ཀུན་དུ་ཁྱབ། །བདེ་སྐྱེད་ཕུན་སུམ་ཚོགས་པར་ཤོག། །།འདི་དག་ནི་རབ་ཡིངས་སྤྲུལ་ལོའི་ཧོར་ཟླ་བདུན་པར་་རྗེ་ཉིད་ནས་ཎལ་ཧ་་རྗེ་བཙུན་དམ་པ་རིན་པོ་ཆེ་མཚོ་བདུན་དུ་ཕེབས་པ་མཇལ་བར་བྱོན་
སྐབས། ་རྗེ་བཙུན་དམ་པ་རིན་པོ་ཆེ་ནས་རྗད་ལ་ཁ་བ་སྐུད་སོགས་གནང་བྱུང་བ་རྣམས། །སླར་ཕེབས་ནས་དགོན་སྡེའི་རྟེན་གཙོར་འབུལ་བའི་ཚེ་ཁ་བྱང་གློན་ཚིག་ཏུ་མཛད་པའོ།། །།
་པར་ཡིག་པ་དགེ་ཚུལ་བཀྲ་ཤིས་ཉི་མ་བཀྲ་ཤིས་བདེ་ཆེན་གཉིས་སོ།། །།སྐྱེ་བ་ཀུན་དུ་འཇམ་མགོན་བླ་མ་དང། །འབྲལ་མེད་བཀའ་བཞིན་སྒྲུབ་པས་མཉེས་བྱེད་ཤོག། །།

[006B][BLANK PAGE]



