
[001A]༄༅། །མེ་བྱ་ལོ་རྒྱལ་དབང་མཆོག་ལ་པཎ་ཆེན་ཆོས་ཀྱི་རྒྱལ་པོས་ལམ་རིམ་ཆེན་མོའི་བཤད་ལུང་རྒྱས་པར་གནང་སྐབས་གཞུང་གི་རྩ་ཚིག་ལ་མི་གསལ་བའི་གསུང་བཤད་རྣམས་ཀྱི་ཟིན་བྲིས་ལེགས་བཤད་རྒྱ་མཚོ་ཞེས་བྱ་བ་བཞུགས་སོ།།

[001B] །རྗེ་བཙུན་བླ་མ་དམ་པ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་དེ་ཉིད་ཀྱི་ཞབས་ལ་གུས་པས་ཕྱག་འཚལ་བས་ཚེ་རབས་ཐམས་ཅད་དུ་རྗེས་སུ་བཟུང་དུ་གསོལ་
འདིར་རྒྱལ་བའི་གདུང་འཚོབ་པཎ་ཆེན་ཆོས་ཀྱི་རྒྱལ་པོས། ལམ་རིམ་ཆེན་མོའི་བཤད་ལུང་སྩལ་སྐབས། རང་བློར་འཇགས་པ་རགས་པ་ཞིག་བརྗེད་ཐོའི་ཚུལ་དུ་ཟིན་བྲིས་སུ་འགོད་པ་
ལ༑    ༈    ཐོག་མ་སྤྱི་བཤད་ཀྱི་སྐབས། སོ་སོར་ཐར་པའི་མདོ་ལས། སྙན་པའི་བ་དན་འཇིག་རྟེན་གསུམ་ན་གྲགས། །ཞབས་ལ་ཚངས་དབང་གཙུག་གི་ནོར་བུས་
གཏུགས། ཞེས་པ་དང། ཚད་མ་རྣམ་འགྲེལ་ལས། རྟོག་པའི་དྲ་བ་རྣམ་བསལ་ཅིང། །ཀུན་ནས་འཕྲོ་ལ་ཕྱག་འཚལ་ལོ། ཞེས་པ་གཉིས་དྲངས་ནས། ཤེས་བྱ་ཇི་ལྟ་བ་དང་ཇི་

[002A]༄༅། །སྙེད་པའི་གནས་ཚུལ་ཐམས་ཅད་ཆགས་ཐོགས་མེད་པར་མངོན་སུམ་དུ་མཁྱེན་པས་ན། ཐམས་ཅད་མཁྱེན་པ། འཇིག་རྟེན་ན་ནོར་བུ་སོགས་ནོར་རྣམས་གང་དུ་འཇོག་ཅིང། འབྱུང་
བའི་གནས་ལ་མཛོད་ཅེས་ཟེར་བ་ལྟར། བཅོམ་ལྡན་འདས་ཤཱཀྱ་ཐུབ་པ་ལྟ་བུའི་ཐུགས་རྒྱུད་ལ་ལུང་དང་རྟོགས་པའི་ཡོན་ཏན་དཔག་ཏུ་མེད་པ་མངའ་ཞིང། ལེགས་པར་བཤད་པ་ཐམས་ཅད་ཀྱི་འབྱུང་
ཁུངས་སུ་གྱུར་པའི་གཏེར་ཡིན་པས་དཀོན་མཆོག་མཛོད་ཟེར།    ༈   ཅེས་པའི་སྐབས། སངས་རྒྱས་ཀྱི་གསུང་གིས་ཆོས་སྟོན་པར་མ་ཟད། འོད་ཟེར་གྱིས་ཀྱང་ཆོས་སྟོན་
པ་ཡིན། དེའི་ཤེས་བྱེད་ལྷོ་ཕྱོགས་གསེར་པའི་ཡུལ་གྱི་རྒྱལ་པོ་ཀ་པི་ན་འདུལ་བའི་ཆེད་དུ་བཅོམ་ལྡན་འདས་ཀྱིས་འཁོར་ལོས་སྒྱུར་རྒྱལ་གྱི་ཆ་ལུགས་སུ་བསྟན་ནས། མངའ་འཕངས་བའི་འོད་ཟེར་ལ་
བརྟེན་ནས། རྒྱལ་བོ་ཀ་པི་ནའི་རྒྱུད་ལ་རྒྱུན་ཞུགས་སོགས་འབྲས་གནས་བཞིའི་གོང་མ་གོང་མ་ཡོན་ཏན་ལ་བློ་གྲོས་རྒྱས་ལུགས་མི་འདྲ་བའི་གོ་བ་ཁྱད་པར་ཅན་སྐྱེས་ནས་མཐར་ཚུར་ཤོག་གིས་བསྙེན་

[002B]    ༈    ཕྱག་འཚལ་བླ་མ་འཇམ་པའི་དབྱངས་ལ། ཞེས་པར་འགྱུར། ཕུན་ཚོགས་དགེ་ལེགས་བྱེ་བས་བསྐྲུན་པའི་སྐུ་ཞེས་པའི་སྐབས་ཀྱི། བྱེ་བ་ནི་གྲངས་ཀྱི་
གནས་བྱེ་བས་བསྐྲུན་ཟེར་བཙམ་མིན་གྱི། ཤིན་ཏུ་མངའ་བའི་མཚོན་བྱེད་ཡིན། ཟླ་མེད་སྟོན་བ་དེ་ཡི་སྲས་ཀྱི་མཆོག་ཅེས་པའི་སྐབས་བྱམས་འཇམ་དབྱངས་གཉིས་ནི། ཕྱོགས་བཅུའི་རྒྱལ་པ་ཐམས་ཅད་ཀྱི་སྲས་ཀྱི་
ཚུལ་བསྟན་པ་ཡིན།    ༈    རྒྱལ་བའི་གཞུང་ཟེར་བའི་དབེ་མི་འདྲ་བ་གཉིས་སྣང། དང་པོ་ལྟར་ན་ཡུམ་རྒྱས་འབྲིང་བསྡུས་གསུམ་གྱི་དགོངས་པ་ཤིན་ཏུ་རྟོགས་
དཀའ་བ་དེ། ཤིང་རྟ་ཆེན་པོ་གཉིས་ཀྱིས་ཇི་ལྟ་བ་བཞིན་བཀྲལ་བ་ལ་བྱེད། ཕྱི་མ་ལྟར་ན་རྒྱལ་བས་གསུངས་པའི་ཐེག་པ་ཆེ་ཆུང་གི་གཞུང་ཐམས་ཅད་ཀྱི་དགོངས་པ་བཀྲལ་བ་ལ་བྱེད་དགོས། རབ་ཏུ་དགའ་བའི་ས་སྒྲུབ་
ནས༑ ༑བདེ་བ་ཅན་དུ་དེ་འགྲོའོ། ཞེས་པའི་ལུང་འདིས་མགོན་པོ་ཀླུ་སྒྲུབ་སྐུ་ཚེ་དེ་ལ་ས་དང་པོ་འགྲུབ་པར་བཤད་པ་ནི་ཐུན་མོང་གི་དབང་དུ་བྱས་ནས་ཡིན། བདེ་བ་ཅན་དུ་དེ་འགྲོའོ་ཞེས་པ་ཐུན་མོང་མིན་པའི་དབང་དུ་བྱས་
ན༑ ཡེ་ཤེས་ཀྱི་སྐུས་བདེ་བ་ཅན་དུ་གཤེགས་པ་ཡིན་གྱི། དེར་པདྨ་སོགས་ལས་བརྫུས་ཏེ་སྐྱེས་པ་མིན། གདམས་པའི་མཛོད་འཛིན་མར་མེ་མཛད་ལ་འདུད། ཅེས་པའི་སྐབས་ཇོ་བོ་ཆེན་པོ་ནི་ཟབ་མོ་ལྟ་བ་དང་རྒྱ་ཆེན་སྤྱོད་

[003A]༄༅། །པའི་གདམས་པའི་ཆུ་བོ་གཉིས་གཅིག་ཏུ་འདྲེས་པའི་རྒྱ་མཚོ་ཆེན་པོ་ལྟ་བུ་ཡིན།    ༈    ཞེས་པ་ནས། མཁས་པ་དགྱེས་པའི་ལམ་དང་བྲལ་མཐོང་ནས། ཞེས་པའི་བར་གྱི་ལམ་
རིམ་ཆེན་མོ་རྩོམ་དགོས་པའི་རྒྱུ་མཚན་བསྟན།    ༈    ཞེས་སོགས་རྐང་བ་གཉིས་ཀྱིས་རྩོམ་པ་དམ་བཅའ་བསྟན། གང་དག་ཕྱོགས་འཛིན་མུན་པས་མ་བསྒྲིབ་ལ། ཞེས་སོགས་ཀྱིས་སྣོད་ལྡན་གྱི་
གདུལ་བྱ་ལ་ཉན་པར་བསྐུལ་བ་ཡིན། ཆོས་སྟོན་ཡུལ་ལ་ཕྱོགས་འཛིན་ཅན་མིན་པ་ཞིག་དགོས། དཔེར་ན་ངོར་བ་ཀུན་བཟང་པ་དང། གོ་ཤཱཀྱ་གཉིས་སོགས་ཀྱིས་རྗེའི་ལེགས་བཤད་ལེགས་བཤད་དུ་ཤེས་ཀྱང། དེ་ལ་སྡང་བར་བྱེད་
པས་སོ། །དེ་ལ་དཔལ་ནཱ་ལེནྡྲའི་མཁས་པ་རྣམས་ནི། ཞེས་པ་ལ། ནཱ་ལེནྡྲ་ནི། འདམ་བུའི་ཚལ་ཟེར་རྒྱུ་ཡིན། ཡུལ་འདི་འཕགས་བ་ཤཱ་རིའི་བུ་འཁྲུངས་པའི་ཡུལ་ཡིན། འཕགས་པ་མཽ་གལ་གྱི་བུ་འཁྲུངས་པའི་ཡུལ་ནི། ཡུལ་ཤིང་
ཐག་ཅན་ཡིན། ཡུལ་ཤིང་ཐག་ཅན་དུ་གཙུག་ལག་ཁང་བཞེངས་ན་དབང་ཆེ་ཡང། བསྟན་པ་ཡུན་རིང་མི་གནས། ནཱ་ལེནྡྲར་བསྟན་པ་ཡུན་རིང་གནས་པ་དང་དབང་ཆེ་བ་གཉིས་ཀ་ཚང་བའི་སྟབས་ཀྱིས་དེར་གཙུག་ལག་ཁང་བཞེངས་
པ་ཡིན། ནཱ་ལེནྡྲར་ཆོས་རྒྱལ་མྱ་ངན་མེད་ཀྱིས་མཆོད་རྟེན་དང་གནས་ཆ་ཆུང་དུ་ཞིག་བརྩིགས་ཀྱང། རྒྱས་པར་བྱེད་མཁན་ནི་མགོན་པོ་ཀླུ་སྒྲུབ་ཡིན། རྡོ་རྗེ་གདན་དང་ནཱ་ལེནྡྲ་དང། བི་ཀ་མ་ལ་ཤཱི་ལ་གསུམ་ལ་མཁན་པོ་རེ། གནས་

[003B] ཟུར་ཆོས་པ་རེ་སྟེ་གསུམ་རེ་ཡོད། ཡུལ་དེ་པའི་སྲོལ་ལ་མཁན་པོས་ཆོས་འཆད་ཀྱང་དེའི་སྔོན་དུ་གནས་བརྟན་གྱིས་ཆོས་ཉན་པའི་ཀུན་སློང་ཀུན་སྤྱོད་སོགས་བཤད་ནས། དེ་ནས་མཁན་པོས་ཆེས་འཆད་པ་ཡིན། ཟུར་ཆོས་པ་
པཎྚི་ཏ་མུ་སྟེགས་ཀྱི་རྒོལ་བལ་རྩོད་པའི་ནུས་པ་ཡོད་པ་རྣམས་ཀྱིས་གཙུག་ལག་ཁང་གི་ཕྱི་རོལ་དུ་ཆོས་འཆད། མུ་སྟེགས་ཀྱི་རྒོལ་བ་ནི། དབྱར་དུས་ཆར་ཆེས་པས་རལ་པ་ཆུད་ཟོས་ཀྱིས་དྭོགས་ནས་ཆེར་མི་ཡོང། ཕལ་ཆེར་དགུན་དུས་འོང་
རྡོ་རྗེ་གདན་ལས་གཞན་གཉིས་ཐེག་པ་ཆེན་པོའི་གྲུབ་མཐའ་སྨྲ་བ་མང། དབྱར་གནས་ཀྱི་ཚེ་རྡོ་རྗེ་གདན་སོགས་ལ་རབ་བྱུང་སུ་མ་ཁྲི་བཞི་ཁྲི་སོགས་ཡོད་གསུངས། ཁྱད་པར་དུ་འདིའི་གཞུང་ནི་བྱང་ཆུབ་ལམ་གྱི་སྒྲོན་མ་ཡིན་པས་དེ་མཛད་པ་པོ་ཉིད་
འདིའི་མཛད་པ་པོའོ། ཞེས་པ་ལ་སྤྱིར་ལམ་སྒྲོན་མཛད་པ་བོ། ལམ་རིམ་ཆེན་མོ་མཛད་པོ་པ་ཡིན་ཞེས་པའི་དོན་མིན་གྱི། ལམ་སྒྲོན་གྱི་སྐབས་སུ་སྐྱེས་བུ་གསུམ་གྱི་ལམ་གྱི་རིམ་པ་བཤད་པ་དེ་མ་བྱུང་ན། ལམ་རིམ་ཆེན་མོ་ཞེས་པ་འདི་མི་
ཡོང་བས། འདི་ཡོང་བ་ལམ་སྒྲོན་མཛད་པ་ལ་བརྟེན་ནས་བྱུང་བའི་དོན་ཡིན། མདོར་ན་ལམ་སྒྲོན་ནས་བཤད་པའི་སྐྱེས་བུ་གསུམ་གྱི་ལམ་རིམ་དེ། འདི་ནས་བཤད་པའི་ལམ་རིམ་དང་གཅིག་པའི་རྒྱུ་མཚན་གྱིས་ཡིན། དཔེར་ན་ཕར་ཕྱིན་
གྱི་གཞུང་དངོས་མངོན་རྟོགས་རྒྱན་ཡིན་ཀྱང། དེ་དང་བརྗོད་བྱ་འདྲ་བ་ལ་བསམས་ནས། འཇམ་དབྱངས་བཤད་པའི་ཕར་ཕྱིན་གྱི་གཞུང། པཎ་ཆེན་གྱི། སེར་རྗེ་བཙུན་པའི་ཕར་ཕྱིན་གྱི་གཞུང། ཞེས་པའི་ཐ་སྙད་བཏགས་པ་ལྟ་བུ་ཡིན།།

[004A]༄༅། །ཤར་ཕྱོགས་ཟ་ཧོར་ཡུལ་མཆོག་ན། ཞེས་སོགས་ལ་ནག་ཚོས་ཤར་ཕྱོགས་ཟེར་ཀྱང་ཤར་ཕྱོགས་མིན། དེས་ན་འབྲོམ་རིན་པོ་ཆེས། ཕུན་སུམ་ཚོགས་པ་བཧང་གལ་ཡི་ཡུལ། ཞེས་སོགས་གསུངས་པ་ལེགས་
ཟ་ཧོར་གྱི་རྒྱལ་པོ་དེ་རྣམས་ཟླ་བའི་རིགས་ཡིན་ཟེར། དཔེར་ན། ཙནྡྲ་བདུན་ལྟ་བུ། འོན་ཀྱང་སྐྱ་སེང་བུ་ལྔའི་ནང་གི་ཟླ་བའི་རིགས་དང་མི་འདྲ། ཉི་མའི་རིགས་རྣམས་གཽ་པཱ་ལ་སོགས་པཱ་ལའི་མིང་འབྱུང། ཉི་མའི་རིགས་ཞེས་པ་ཡང། ཉི་
མའི་གཉེན་ཞེས་པའི་རིགས་དང་མི་འདྲ་གསུངས།    ༈    གྲོ་ལུང་པ་ཆེན་པོས་གསུང་ངོ། ཞེས་པ་ལ་ཇོ་བོ་བླ་མ་ཞིག་གི་དྲུང་དུ་བཞུགས་སྐབས་ཤིག་བླ་མ་དེ་དང་མུ་སྟེགས་ཀྱི་རྟོག་གེ་བ་ཞིག་དང་གཉིས་
རྩོད་ནས་བླ་མ་རྒྱལ་དུ་འཆའ་བ་ན། བླ་མའི་ཀླད་པའི་ནང་དུ་འབུ་ཞིག་གི་རྐྱེན་གྱིས་སྨྱོ་འབོག་ལང་རྒྱུ་ཡོད་པ་དེ་ལངས་ནས་བླ་མ་འགྱེལ། དེར་ཇོ་བོས་བླ་མ་དེའི་ཚབ་མཛད་ནས་རྩོད་པས་ཇོ་བོ་རྒྱལ་བར་གྲགས་པ་དེ་ཡིན།    ༈   
ངེ་འཛིན་གྱི་བསླབ་པ་ནི་ཞེས་སོགས་ལ། ཇོ་བོ་ཆེན་པོ་ཆོས་ཅན། ཁྱོད་ཐུན་མོང་མིན་པའི་ཏིང་ངེ་འཛིན་དང་ལྡན་ཏེ། ལྷའི་རྣ་བའི་མངོན་ཤེས་ཀྱིས་མཁའ་འགྲོ་མ་རྣམས་ཀྱིས་རྡོ་རྗེའི་གླུ་བླངས་པ་གསན་པའི་ཕྱིར། ཞེས་སྦྱོར་བ་འགོད་རྒྱུ་
ཡིན༑ ཡང་ཇོ་བོ་ཆོས་ཅན། ཐུན་མོང་མིན་པའི་ཤེས་རབ་ཀྱི་བསླབ་པ་དང་ལྡན་ཏེ། གསང་སྔགས་ཀྱི་ལམ་ལ་བརྟེན་ནས་ཐེག་པ་ཆེན་པོའི་སྦྱོར་ལམ་ཐོབ་པའི་ཕྱིར། ཞེས་སྦྱོར་བ་འགོད་གསུངས།    ༈   

[004B] བསྟོད་པ་ལས། རྟག་ཏུ་བསྟེན་པའི་བླ་མ་ནི། ཞེས་སོགས་ལ་བཀའ་གདམས་གླེགས་པམ་རིན་པོ་ཆེ་ལས་གསུངས་བ་ལྟར། མདོར་ན་བླ་མ་བརྒྱ་དང་ལྔ་བཅུ་ཙམ་ཡོད་པ་དེ་ཐམས་ཅད་ཀྱི་
ཡོན་ཏན་མ་ལུས་པ་ཇོ་བོ་ཆེན་པོ་ལ་མངའ་གསུངས།    ༈    ཞེས་སོགས་ལ། རྒྱལ་བས་མདོ་སྡེ་རིན་པོ་ཆེ་རྣམས་སུ། གང་ཟག་གི་བདག་ཡོད་པར་གསུངས་པ་དང། ཕྱི་དོན་མེད་པར་གསུངས་
པ་དང། བདེན་གྲུབ་མེད་ཀྱང་རང་མཚན་ཡོད་པར་གསུངས་བ་སོགས་ནི། གནས་སྐབས་ཀྱི་གདུལ་བྱ་དེ་རྣམས་མཐར་སངས་རྒྱས་ལ་འགོད་པའི་ཆེད་དུ་གསུངས་ཀྱི་སྟོན་པ་ལ་ནང་འགལ་མེད་པར་གོ་བ་ནི་འགལ་མེད་དུ་རྟོགས་པའི་དོན་ཡིན།    ༈   
ན་རང་གཅིག་པུ་ཞི་བདེ་དོན་གཉེར་ལ་སོགས་པའི་དམིགས་བསལ་ཅན་འགའ་རེ་མ་གཏོགས་པ། ཞེས་སོགས་ལ་སྟོན་པས་ཐེག་དམན་པ་རྣམས་ལ་རང་གཅིག་པུ་ཞི་བདེ་དོན་གཉེར་གྱི་ཆོས་གསུངས་ཤིང། གསུངས་པ་ལྟར་ཐེག་དམན་པ་
དེ་རྣམས་ཀྱིས་ཉམས་སུ་ལེན་ཀྱང། རང་ཅག་གིས་དེ་ཉམས་སུ་ལེན་རྒྱུ་མིན། འོན་ཀྱང་དེ་ལྟར་སྟོན་པའི་གསུང་རབ་དེ་འདོར་མི་རིགས་ཏེ་གསུང་དེས་སྤྱིར་ཞི་བདེ་དོན་གཉེར་དང། ཉོན་མོངས་སྤང་བྱར་བསྟན་པ་གང་ཞིག་དེ་བསྟན་བ་ལྟར་རང་
ཅག་གིས་ཉམས་སུ་ལེན་དགོས་པའི་ཕྱིར། དེས་ན་རྒྱལ་བའི་གསུང་ལས་ཡི་གེ་ན་གཅིག་ཀྱང་འབོར་རྒྱུ་མེད་གསུངས།    ༈    སྤྱོད་འཇུག་ལས། ཡན་ལག་འདི་དག་ཐམས་ཅད་ནི་ཞེས་སོགས་དྲངས་ནས་སྤྱི་བཤད་

[005A]༄༅། །སྐབས། བྱང་ཆུབ་ཀྱི་སེམས་ཐེག་པ་ཆེན་པོའི་ལམ་གྱི་གཞུང་ཤིང་ཡིན་ཏེ། སྟོང་ཉིད་བསྒོམ་པའི་ཚེ་ཡང་བྱང་ཆུབ་ཀྱི་སེམས་སྔོན་དུ་བཏང་ནས་བསྒོམས་ཏེ། དེའི་རྩིས་ཟིན་པར་བྱེད་དགོས་པ་སོགས་ཡིན། སྐབས་
འདིར་ཆེ་བ་བཞི་གསུངས་པ་ནི། ལམ་རིམ་ཆེན་མོ་འདི་ཙམ་དུ་མ་ཟད། ཐེག་ཆེན་གྱི་ལམ་འབྲས་ཆ་ཚང་སྟོན་པའི་གསུང་རབ་ཐམས་ཅད་ལ་ཡིན། བསྟན་བཅོས་རྣམ་དག་ཙམ་ལ་དེ་བཞིན་ཚང་བའི་ངེས་པ་མེད་དེ། དཔེར་ན་མགོན་
པོ་ཀླུ་སྒྲུབ་ཀྱིས་མཛད་པའི་སྦྱོར་བ་བརྒྱ་པ་ལྟ་བུ་ཡིན་གསུངས། སའི་སྙིང་པོའི་མདོ་ལས་གཅིག་ཏུ་དད་ཅིང་གུས་པས་ཆོས་མཉན་གྱི། ཞེས་སོགས་ལ། སྤྱིར་རབ་བྱུང་སོགས་ལ་ཁྲི་སྟན་ཆེ་མཐོ་སོགས་བཀག་ཀྱང། ཆོས་སྟོན་པའི་ཚེ་ཆོས་
ཀྱི་ཆེ་བ་སྟོན་པའི་ཆེད་དུ་རིན་པོ་ཆེའི་ཁྲི་སོགས་ལ་སྡོད་དགོས། དཔེར་ན་བདག་ཅག་གི་སྟོན་པས་ཤེར་ཕྱིན་གྱི་མདོ་གསུངས་སྐབས་ཆོས་ལ་གུས་པ་སྐྱེ་བའི་ཕྱིར། ཉིད་ཀྱི་ཁྲི་ཉིད་ཀྱིས་བཤམས་པ་ལྟ་བུ་ཡིན། ལྷག་པའི་བསམ་པ་བསྐུལ་
བ་ལས། བྱམས་པ་ཉི་ཤུ་པོ་འདི་ནི་ཟང་ཟིང་མེད་པའི་ཆོས་ཀྱི་སྦྱིན་པ་ཞེས་སོགས་ལ། དྲན་པ་དང་ལྡན་པར་འགྱུར་བ་དང། ཞེས་པ་ནི། བསྙེན་བཀུར་ལ་མི་ལྟ་བར་ཆོས་བཤད་ན་ཚེ་རབས་དྲན་པར་འགྱུར་བ་ལ་བྱེད། བསྙེན་བཀུར་དང་
གྲགས་པའི་ཕྱིར་ཆོས་བཤད་ན། ཚེ་རབས་ཕྱི་མ་རྣམས་སུ་ཡོན་ཏན་ཡོད་ཀྱང་ཆོས་ཉན་མཁན་མི་འབྱུང་བ་སོགས་ཀྱི་ཉེས་དམིགས་ཡོད། བློ་གྲོས་དང་ལྡན་པ་ནི། འདི་ནི་སྤང་བྱའོ། །འདི་ནི་བླང་བྱའོ། །འདི་ལྟར་བྱས་ན་སྐྱོན་དུ་འགྱུར། འདི་

[005B] བློ་དང་ལྡན་པ་ནི། མི་མཐུན་ཕྱོགས་ཀྱིས་མི་བརྫི་བ་ལ་བྱེད། བརྟན་བ་དང་ལྡན་པར་གྱུར་པ་ནི། མི་མཐུན་ཕྱོགས་ཇི་ཙམ་ཆེ་བ་དེ་ཙམ་དུ། གཉེན་པོ་ཡང་སྟོབས་ཇེ་ཆེར་འགྲོ་བ་ལ་བྱེད་
གསུངས། གང་ལ་བཤད་པ་དང། མི་བཤད་པའི་ཁྱད་པར་ནི། ཞེས་སོགས་ལ་སྣོད་དུ་གྱུར་ན་གསོལ་བ་མ་བཏབ་ཀྱང་ཆོས་བཤད་དོགས་པའི་དཔེར། སངས་རྒྱས་ཤཱཀྱ་ཐུབ་པ་གསར་དུ་སངས་རྒྱས་ཚུལ་བསྟན་ནས་མ་ག་དྷ་ནས་
ཝཱ་ར་ཎ་སེར་ཕེབས་པའི་ལམ་དུ་འཚོ་བ་པ་ཉེར་འགྲོ་ལ་ཀུན་ཏུ་དགའི་གཏམ་གྱིས་ཆོས་བསྟན་པ་དང། ལྔ་སྡེས་གསོལ་བ་མ་བཏབ་ཀྱང་བདེན་བཞིའི་ཆོས་འཁོར་བསྐོར་བ་ལྟ་བུ་ཡིན་གསུང། ཉལ་བ་ལ་འདུག་སྟེ་ཆོས་མི་བཤད་པར་
རོ། ཞེས་སོགས་ཀྱི་སྐབས་ཉེས་བྱས་བརྒྱ་དང་བཅུ་གཉིས་ཀྱི་ནང་ཚན་གྱི་མགོ་གཡོགས་ལ་སོགས་རྣམ་པ་ལྔ་ཞེས་སོགས་ཀྱི་གླེང་གཞི་ཕལ་ཆེར་འདྲེན་པར་མཛད། དེ་བས་ན་ཚེས་གཅིག་ནས་མ་འཕྱུགས་ན་བཅོ་ལྔའི་བར་ཞེས་ཟེར་བ་
ལྟར་ཡིན་པས། ཞེས་པའི་གསུང་འདི་གནད་ཤིན་ཏུ་ཆེ་སྟེ། མགོ་བཤེས་གཉེན་བསྟེན་ཚུལ་ནས་མ་ནོར་ཞིང། རྟེན་འབྲེལ་ལེགས་པར་འགྲིག་པ་ཞིག་བྱུང་ན། མཐར་བཅོ་ལྔའི་ཟླ་བ་ཉ་གང་བ་དང་འདྲ་བའི་སངས་རྒྱས་ཀྱི་གོ་འཕང་ཀྱང་མྱུར་
དུ་འཐོབ་ཅེས་པའི་དོན་ཡིན་གསུངས། བྱང་ཆུབ་སེམས་དཔའི་སྡེ་སྣོད་ལས། མདོར་ན་བྱང་ཆུབ་སེམས་དཔའི་སྤྱོད་པ་ཐམས་ཅད་ཐོབ་ཅིང་ཡོངས་སུ་རྫོགས་པ་དང། ཞེས་སོགས་ལ། བླ་མ་སྐྱེ་གནས་དང་སྐྱེ་མཆེད་དུ་གྱུར་ཞེས་པའི་

[006A]༄༅། །སྐྱེ་གནས་དང་ཞེས་པ་ནི། བྱང་སེམས་ཀྱི་ཡོན་ཏན་ཐམས་ཅད་སྐྱེ་བའི་རྐྱེན་བླ་མས་བྱེད་པའི་དོན་ཡིན། སྐྱེ་མཆེད་དུ་གྱུར་ཞེས་པ་ནི། ཡོན་ཏན་སྐྱེས་པ་རྣམས་གོང་ནས་གོང་དུ་འཕེལ་བ་ཡང་བླ་མ་ལ་རག་ལས་ཞེས་པའི་དོན་
ཡིན་གསུངས། དེ་ལྟར་བསླབ་པ་གསུམ་གྱིས་རྒྱུད་དུལ་བར་བྱས་པའི་རྟོགས་པའི་ཡོན་ཏན་ཙམ་དང་ལྡན་པས་མི་ཆོག་གིས་ཞེས་སོགས་ལ། བསླབ་པ་གསུམ་དང་ལྡན་ཡང་ལུང་གི་ཡོན་ཏན་དང་ལྡན་པའི་ངེས་པ་མེད་པར་བཤད་པ་ནི། ཐུན་
མོང་གི་བསླབ་པ་གསུམ་གྱི་དབང་དུ་བྱས་པ་ཡིན། ཐུན་མོང་མ་ཡིན་པའི་དབང་དུ་བྱས་ན་ནི། བསླབ་པ་གསུམ་དང་ལྡན་ན་ལུང་གི་ཡོན་ཏན་དང་ཡང་ངེས་པར་ལྡན་དགོས་ཏེ། འདི་སྐོར་ཤིན་ཏུ་གསང་བའི་གནས་ཡིན་པས་དེ་ཙམ་ལས་མི་ཟེར་
གསུངས། གཞན་ཡང་ཏིང་ངེ་འཛིན་ལ་མཉམ་པར་བཞག་ནས་ལུང་གི་ཆོས་སྟོན་པ་ཞིག་ཡོད་མོད་ཀྱང། དེ་ལ་ཡ་བུད་ཆེན་པོ་ཡོང་གསུང་བ་ཞིག་ཀྱང་བྱུང། དགེ་བཤེས་སྟོན་པའི་ཞལ་ནས་ཐེག་ཆེན་གྱི་བླ་མ་བྱ་བ་ཞེས་སོགས་ལ། བསྟན་
པའི་ཐ་མ་ཞེས་པ་ནི་སྤྱིར་སངས་རྒྱས་ཀྱི་བསྟན་པའི་ཐ་མ་ཟེར་རྒྱུ་མིན་གྱི། གནས་སྐབས་ཀྱི་ཆོས་གང་འདྲ་ཞིག་བསྟན་ཀྱང། དེའི་མཇུག་ཏུ་ཞེས་པའི་དོན་ཡིན་གསུངས། གཙང་དུ་ལོ་པཎ་ཀུན་ལ་གནས་རྫ་གསེབ་ཅིག་བྱུང་བས་སྟོན་པས་ན་
བཟའ་ཐམས་ཅད་བསལ་ནས་རྫབ་རྣམས་ཕྱགས་ཏེ་ག་ནས་བྱུང་ཆ་མེད་པར་ས་དཀར་སྐམ་པོས་གཡོགས། ཞེས་པའི་གནས་བྱུང་ཆ་མེད་པར་གསུངས་པ་ནི་དགེ་བཤེས་སྟོན་པས་སྤྲུལ་པའི་ས་ཡིན་གསུང་འདོད་པ་རེད་གསུངས། དེ་ལྟར་

[006B] རིགས་ཀྱི་བུ་དགེ་བའི་བཤེས་གཉེན་གྱིས་ཡང་དག་པར་ཟིན་པའི་བྱང་ཆུབ་སེམས་དཔའ་རྣམས་ནི་ངན་འགྲོར་མི་ལྟུང་ངོ། ཞེས་སོགས་ལ། སྤྱིར་ན་དགེ་བའི་བཤེས་གཉེན་ཚུལ་བཞིན་བསྟེན་པའི་གང་ཟག་ཐམས་
ཅད་ལ་ཕན་ཡོན་དེ་རྣམས་འབྱུང་ཞིང། ཁྱད་པར་བླ་མས་མ་བརྗེད་པར་རྟག་ཏུ་ཐུགས་ཀྱིས་དགོངས་པའི་སློབ་མ་དེ་ལ་ནི་ངེས་པར་འོག་ནས་འབྱུང་བའི་ཕན་ཡོན་འདི་རྣམས་ཡོང་གསུངས། སངས་རྒྱས་དཔག་ཏུ་མེད་པ་ལ་ཡོན་ཕུལ་བ་སོགས་ཀྱི་དགེ་རྩ་
རྣམས་ཟིལ་གྱིས་གནོན་པ་སོགས་ཀྱི་ཕན་ཡོན་ཤིན་ཏུ་ཆེ་སྟེ། ཞེས་སོགས་ལ་དཔེར་ན་ཁང་པ་གཅིག་གི་ཕྱོགས་སོ་སོར་བུ་ཁ་རེ་བྱས། དེའི་ཕྱི་རོལ་དུ་རིམ་པར་གར་ཁྲབ་མཁན་དང། ཡིད་དུ་འོང་བའི་མཚོ་ཞིག་དང་སྐྱེད་ཚལ་ཕུན་སུམ་ཚོགས་པ་ཞིག་
སོགས་ཡོད་ན། དེ་རྣམས་ལ་བལྟ་བའི་ཚེ་ཁང་པའི་བུག་པ་གཅིག་ནས་བལྟས་པའི་ཚེ་གར་མཐོང་ཡང། མཚོ་སོགས་མི་མཐོང། ཡང་བུག་པ་ཅིག་ཤོས་ནས་བལྟས་ན་མཚོ་མཐོང་ཡང་གཞན་མི་མཐོང་ལ། ཁང་པའི་ཕྱི་རོལ་ཡང་ཐོག་ལྟ་བུ་ཞིག་
ཏུ་ཕྱིན་ན་དེ་ཐམས་ཅད་དུས་གཅིག་ལ་མཐོང། དེ་བཞིན་དུ་སངས་རྒྱས་ཤཱཀྱ་ཐུབ་པ་ལ་མཆོད་པས། རྒྱལ་བ་བྱམས་པ་མཆོད་པའི་གོ་མི་ཆོད། བྱམས་པ་ལ་མཆོད་པས་འཇམ་དབྱངས་ལ་མཆོད་པའི་གོ་མི་ཆོད་ལ། བླ་མ་སངས་རྒྱས་དངོས་
སུ་བསམས་ནས་མཆོད་ན་ཕྱོགས་བཅུའི་སངས་རྒྱས་བྱང་སེམས་ཐམས་ཅད་ལ་མཆོད་པར་འགྱུར་བར་མ་ཟད་ཕན་ཡོན་ལྷག་དང་བཅས་པ་འབྱུང་སྟེ། དེ་བྱིན་སངས་རྒྱས་ཐམས་ཅད་ལས། །རྟག་ཏུ་བྱིན་པ་ཉིད་དུ་འགྱུར། ཞེས་དང། ད་ཉིད་དེ་

[007A]༄༅། །ཡི་ལུས་ཞུགས་ཏེ། །སྒྲུབ་པོ་གཞན་ལས་མཆོད་པ་ལེན། ཞེས་སོགས་དྲངས།    ༈    ཤེས་རབ་ཀྱི་ཕ་རོལ་ཏུ་ཕྱིན་པ་རྡོ་རྗེ་གཅོད་པར། རེ་ཞིག་གངྒའི་ཀླུང་གི་བྱེ་མ་སྙེད་ཀྱང་མང་ན། དེ་དག་གི་བྱེ་མར་གྱུར་པ་
ལྟ་ཅི་སྨོས། ཞེས་སོགས་ཀྱི་དོན་བླངས་ནས། ཤེར་ཕྱིན་གྱི་མདོ་སྡེ་རིན་པོ་ཆེའི་ཚིགས་བཅད་གཅིག་གི་དོན་ལ་དོན་འགྱུར་གྱི་ཐེ་ཚོམ་དང་བཅས་པས་ཉན་ན་བསོད་ནམས་དཔག་ཏུ་མེད་པ་འབྱུང་བ་སོགས་ཀྱི་སྤྱི་བཤད་མཛད། དེ་ཡང་སངས་
རྒྱས་གཅིག་ལ་ཕྱག་འཚལ་ནའང། ཞེས་པ་ནས། ཡེ་ཤེས་སྡེའི་འགྲེལ་པར་བཤད་དོ། ཞེས་པའི་སྐབས། བཤད་དོ་གསུང་བ་ལས་བཤད་པ་ལྟར་རོ་མི་གསུང་བ་ལ་དགོས་པ་ཆེན་པོ་ཡོད། ཚུལ་ཇི་ལྟར་ན། བླ་མ་སངས་རྒྱས་སུ་མཐོང་
ནས་ཕྱག་བྱས་ན་ནི་སངས་རྒྱས་གཅིག་ལ་ཕྱག་འཚལ་བས་སངས་རྒྱས་ཐམས་ཅད་ལ་ཕྱག་འཚལ་བར་འགྱུར་ཞེས་པ་ཁོང་ནས་འདྲེན་རྒྱུ་ཡིན་གསུངས། དེ་ཡང་ཡུལ་རྣམས་ཀྱི་བཟང་པོའི་སྤྱོད་པ་ལ་རབ་ཏུ་དད་པའི་སྟོབས་བསྐྱེད་དེ། ཞེས་
སོགས་ལ། རྗེས་འདི་ལྟར་འགྲེལ་བར་མཛད་ཀྱང། མདོ་རང་གི་ཚིག་རིས་དང་བསྟུན་ན། འཕགས་པ་ཀུན་ཏུ་བཟང་པོའི་སྨོན་ལམ་གྱི་སྟོབས་ཀྱིས་ཞེས་པར་འགྱུར་གསུངས། མཆོད་པ་གཡོ་མེད་པ་བཙལ་ཞེས་པ་ལ་ཚོང་ཁེ་དཔོགས་
སོགས་གཡོ་སྒྱུའི་སྒོ་ནས་བཙལ་བའི་མཆོད་པས་མཆོད་ཀྱང། མཆོད་པ་རྣམ་པར་དག་པ་ལ་མི་འགྲོ་བའི་རྒྱུ་མཚན་གྱིས་ཡིན་གསུངས། དེ་ནས་བླ་མའི་སྐྱོན་རྟོག་པའི་བློ་ཡེ་མ་ཤོར་བར་བྱ་སྙམ་པའི་སྡོམ་སེམས་མང་དུ་བཏང་ལ། ཞེས་

[007B] བླ་མའི་སྐྱོན་མཐོང་བའི་བློ་ནམ་སྐྱེས་པའི་ཚེ། འདི་ནི་བླ་མའི་སྐྱོན་མིན་གྱི་རང་གི་བློའི་སྐྱོན་ཡིན། རང་གི་བློ་ཕྱིན་ཅི་ལོག་ལ་སྣང་བཙམ་གྱིས། ཇི་ལྟར་སྣང་བ་བཞིན་ཡོད་དགོས་ན། ཟླ་བའི་དཀྱིལ་འཁོར་ལྟ་བུའི་དཀར་པོ་ཞིག་ཀྱང་
ནག་པོ་དང། སེར་བོ་སོགས་སུ་མིག་ཤེས་འཁྲུལ་བ་ལ་སྣང་བ་ཡོད་པས། དེ་ཡང་ཇི་ལྟར་སྣང་བ་བཞིན་ནག་བོ་དང་སེར་པོ་སོགས་སུ་འགྱུར་དགོས་ན་དེ་འདྲ་ག་ལ་ཡིན། ཞེས་སོགས་བསམས་ནས་རང་གི་བློ་ཉིད་ཚར་གཅོད་དགོས་པ་ཡིན། དེར་
ཡང་མ་ཟད་ལྷ་སྦྱིན་གྱིས་སངས་རྒྱས་སྐྱོན་ཅན་དུ་མཐོང་ཞིང། འགྲན་པར་འདོད་ནས་རྒྱལ་པོ་མ་སྐྱེས་དགྲ་གྲོགས་སུ་སྦྲན་ནས། སངས་རྒྱས་གསར་པ་བྱེད་ཅེས་རང་གི་ལུས་ལ་གསེར་འགྱུར་གྱི་རྩི་ཚ་མོས་བྱུགས་པ་དང། རྐང་པའི་མཐིལ་དུ་
ལྕགས་ཚན་གྱིས་འཁོར་ལོའི་པར་འདེབས་པ་སོགས་དང། དྲིན་གཟོ་མེད་པས་རྫུ་འཕྲུལ་ཉམས་ཤིང་སྔ་ཕྱིར་སྡུག་བསྔལ་མྱོང་ལུགས་སོགས་བསམ་གསུངས། གཞན་ཡང་བླ་མའི་སྐྱོན་མཐོང་བ་ནི་རང་བློའི་སྐྱོན་ཡིན་ཏེ། བློ་ལེགས་པར་
སྦྱངས་པ་རྣམས་ཀྱིས་བླ་མ་སངས་རྒྱས་སུ་མཐོང་ཞིང། དེར་མ་ཟད་བྱང་སེམས་ཚོགས་ལམ་པ་རྣམས་ཀྱིས་སངས་རྒྱས་མཐོང་ཚུལ་དང། བྱང་སེམས་སྦྱོར་ལམ་པས་སངས་རྒྱས་མཐོང་ཚུལ་ཀྱང་མི་འདྲ། དེ་བཞིན་དུ་བྱང་སེམས་ས་དང་པོ་
པ་ནས། ས་བཅུ་པའི་བར་གྱིས་གོང་མ་གོང་མས་སངས་རྒྱས་མཐོང་ཚུལ་ནི། འོག་མ་འོག་མའི་སངས་རྒྱས་མཐོང་ཚུལ་ལས་ཆེས་ཁྱད་པར་འཕགས་པ་ཞིག་ཡོད། འདི་ཡང་བློའི་མཐུ་ཆེ་ཆུང་ངམ། སྦྱངས་པ་ཡུན་རིང་ཐུང་གིས་ཡིན། དེའི་

[008A]༄༅། །དབང་གིས་བྱང་སེམས་རྣམས་ཀྱིས་སངས་རྒྱས་སོགས་ཀྱི་སྐུ་འདྲ་ལས་ཀྱང་ཆོས་ཉན་ནུས་བའི་ཁྱད་པར་བྱུང་བ་ཡིན། དཔེར་ན་རྒྱལ་བའི་དབང་པོ་དགེ་འདུན་གྲུབ་ཀྱིས་མན་ལུང་རི་ཁྲོད་དུ་བཞུགས་སྐབས་ཤིག་བླ་མའི་སྐུ་འདྲ་
ཞིག་ལ་གསོལ་བ་འདེབས་ཀྱིན་བཞུགས་པ་ན། སྐུ་འདྲ་དེས་ཡོན་ཡོན་མཛད་ནས། དོན་རྩ་ཞེས་པ་ཞིག་གསུངས། དེའི་རྒྱུ་མཚན་རྗེ་ཤེས་རབ་སེངྒེ་ལ་ཞུས་པས་གསུངས་འབྱོན་པ་ནི་ས་ཐོབ་པ་འདྲ་ཞིག་གིས་ཡིན་ནམ། དོན་རྩ་ཟེར་བ་དེ་ཡང་
བྱང་ཆུབ་ཀྱི་སེམས་སམ། སྟོང་ཉིད་རྟོགས་པའི་ཤེས་རབ་འདྲ་བ་ཞིག་ལ་གསུང་རྒྱུ་ཨེ་ཡིན་ཞེས་གསུང་གསུངས། དྲན་པ་ཀུན་ཏུ་བསྲུང་བ་དང། དྲན་པ་ལ་རྟག་འགྲུས་བྱེད་པའོ། ཞེས་སོགས་ལ། དང་པོ་ནི། རང་གི་གནས་ཁང་ནས་ཕྱི་རོལ་དུ་
མ་ཕྱིན་གོང་ལ། དབང་པོའི་སྒོ་སྡོམ་པའི་དྲན་པ་བསྟེན་ཚུལ་ལ་ལེགས་པར་བསམས་ཤིང། ཕྱི་རོལ་དུ་འགྲོ་བའི་ཚེ་སྔར་ལེགས་པར་བསམས་པའི་དྲན་པ་ཡང་ཡང་གསལ་བཏབ་ནས་སྐྱོང་བ་ཡིན་གསུངས། དབང་པོ་བསྲུང་བདེ་ཡང་ཡུལ་
དྲུག་ལ་མཚན་མར་དང། མངོན་རྟགས་སུ་མི་འཛིན་ཅིང། ཞེས་པ་ལ་མདོར་ན་མཚན་མར་འཇིན་པ་ནི་དབང་པོ་སོ་སོའི་ཡུལ་མངོན་སུམ་དུ་མཐོང་ནས་དྲན་ཤེས་མི་བརྟན་པ་ཡིན། མངོན་རྟགས་སུ་འཛིན་པ་ནི་ཡུལ་དྲུག་མངོན་སུམ་དུ་མ་
མཐོང་ཡང་སྔར་མཐོང་མྱོང་བ་ལ་རྟོག་པའམ། གཞན་གྱིས་སྨྲས་པའི་རྗེས་སུ་འབྲངས་ནས་ཡང་ཡང་རྟོག་ཅིང་དྲན་ཤེས་མི་བརྟན་པ་ལ་བྱེད་གསུངས། དེས་ན་གང་ཉམས་སུ་བླང་རྒྱུ་དེ་དང་པོར་གཞན་ལས་མཉན་ནས་གཞན་སྟོབས་ཀྱིས་ངེས་

[008B] ཅེས་སོགས་ལ། དཔེར་ན་བྱང་ཆུབ་ལམ་རིམ་འདི་ལྟ་བུ་ལ་མཚོན་ན། མགོ་བ་ཤེས་གཉེན་པ་བསྟེན་ཚུལ་ནས་མཇུག་ཞི་ལྷག་གི་བར་རྣམས་དང་པོར་བླ་མ་ལས་ཉན་ནས་འདི་ནི་འདི་ལྟར་ཡིན་པར་འདུག་སྙམ་པ་ཙམ་ལས་སྒྲོ་འདོགས་
མཆོད་པ་ནི་ཐོས་བྱུང་དང། དེའི་རྗེས་སུ་ལེགས་པར་བསམས་ནས་སྒྲོ་འདོགས་ཆོད་པ་ནི་བསམ་བྱུང་དང། བསམ་པའི་དོན་ལ་མྱོང་བ་ཐོན་པ་ནི་སྒོམ་བྱུང་ཡིན་ཞེས་བསམ་མེ་བ་ཞིག་གསུངས། ཡང་དཔྱད་སྒོམས་དང། འཇོག་སྒོམས་ཀྱི་དཔེ་ནི་
དཔེར་ན་བྱང་ཆུབ་སེམས་དཔའ་རྣམས་ཀྱིས་ཏིང་ངེ་འཛིན་ལ་མཉམ་པར་བཞག་བཞིན་དུ་སངས་རྒྱས་ལ་ཆོས་ཉན་པ་ལྟ་བུ་ནི་འཇོག་སྒོམས་དང། རྗེས་ཐོབ་ཀྱི་ཚེ་ཆོས་ཉན་པ་ལྟ་བུ་ནི་དཔྱད་སྒོམས་ཀྱི་དཔེ་ཡིན་ཞེས་སྤམ་མེ་བ་ཞིག་ཀྱང་གསུངས་
ཡང་ཏིང་ངེ་འཛིན་ལ་གནས་བཞིན་དུ་སངས་རྒྱས་མང་པོ་ལས་ཆོས་ཉན་པ་ལ་ཡང་ཉམས་སྣང་དང་རང་མཚན་པ་གཉིས་ཡོད། སྔ་མ་ལ་ཡིད་བརྟན་ཆེར་མེད། དེའི་རྒྱུ་མཚན་ནི་ཉམས་སྣང་ནི་རང་གི་བློའི་ད་ལྟའི་འཆར་སྒོ་དང་མཐུན་པ་ཞིག་
ལས་མི་ཡོང་བའི་གནད་ཀྱིས་ཡིན་གསུངས།    ༈    དེ་ཡང་འཁོར་རྣམ་བཞི་མི་རྒྱུ་བའི་ཡུལ་མཐའ་འཁོབ་དང། ཞེས་པ་ལ་བོད་ཀྱི་ཡུལ་འདིར་
འཁོར་རྣམ་བཞི་དངོས་སུ་མི་རྒྱུ་ཡང། འཁོར་རྣམ་བཞི་རྒྱུ་བ་དང་འདྲ་སྟེ། རབ་བྱུང་དག་ཚུལ་དགེ་སློང་སོགས་ཀྱི་སྡོམ་པ་ལེན་མཁན་དང་གང་ལས་ལེན་པའི་མཁན་སློབ་དགེ་འདུན་དང་བཅས་པ་ཚང་ཞིང། ལས་ཀྱི་ཆོག་རྣམ་པར་དག་པ་

[009A]༄༅། །དང་གཞི་གསུམ་གྱི་ཕྱག་ལེན་རྣམས་མཉམས་པར་ཡོད་པས་སོ། །དེས་ན་ཆོས་ཚིག་གི་དབང་དུ་བྱས་པའི་ཡུལ་དབུས་ཡིན་གསུངས། སངས་རྒྱས་བྱོན་དང་དམ་ཆོས་སྟོན་ཞེས་སོགས་ལ་དལ་བརྒྱད་འབྱོར་བཅུ་ཚང་བའི་རྟེན་
རྙེད་དཀའ་བར་བསམས་ནས། སྐྱེ་བརྗེས་མ་རྣམས་སུ་ཡང་དེ་འདྲ་ཚང་བའི་རྟེན་རྣམ་པར་དག་པ་འཐོབ་པའི་ཐབས་དང། སྨོན་ལམ་ལ་འབད་དགོས། དེ་ལྟར་འབད་ནས་ལས་དབང་གིས་མཐའ་འཁོབ་ཀྱི་ཡུལ་ཞིག་ཏུ་སྐྱེ་བ་བླང་སོང་
ན༑ དེར་མི་སྤྱི་ལ་དལ་འབྱོར་མཚང་ཡང། རང་ཉིད་ལ་ལྟོས་ཏེ་དལ་འབྱོར་ཚང་བ་ཞིག་ཡོད། དཔེར་ན་མུན་བསྐལ་གྱི་ནང་དུ་བྱང་སེམས་རྣམས་སེམས་ཅན་གྱི་དོན་དུ་སྐྱེ་བ་ལེན་པ་ཡོད། དེའི་ཚེ་སེམས་ཅན་གཞན་རྣམས་ལ་དལ་འབྱོར་
མ་ཚང་ཡང་རང་ཉིད་ཆོས་སྤྱོད་པའི་སྐལ་བ་དང་ལྡན་ཞིང་སངས་རྒྱས་རྣམས་ལས་དངོས་སུ་ཆོས་ཉན་པ་ཡོད་དེ་དང་འདྲ་གསུངས། འདིའི་སྐབས་རྗེ་སྨོན་ལམ་དཔལ་བའི་མནལ་ལམ་དུ། རྗེ་རིན་པོ་ཆེས་དབུ་མཛད་པའི་མི་མང་པོ་ཞིག་
གིས་ཐག་པ་བཏགས་པའི་སྣོང་མང་བོ་ཞིག་གིས་སེམས་ཅན་མང་པོ་ཞིག་དྲངས་ཤིང། མཐར་བདེ་བ་ཅན་དུ་དེ་བཞིན་གཤེགས་པའི་སྐུ་མང་པོ་ཞིག་བཞུགས་འདུག་པ་ལ། འདི་རྣམས་ཁ་སང་ནས་དྲངས་བའི་སེམས་ཅན་དེ་ཚོ་
སངས་རྒྱས་པའི་སངས་རྒྱས་ཡིན་ཟེར་བ་ཞིག་རྨིས་པའི་རྣམ་ཐར་གསུངས། སྐྱེས་བུ་གསུམ་གྱི་ཐ་སྙད་ནི་གཏན་ལ་དབབ་པ་བསྡུ་བར་གཞན་ཡང་གང་ཟག་གསུམ་སྟེ། ཞེས་སོགས་ལ་རང་ཉིད་ཚེ་ཕྱི་མའི་ལྷ་མིའི་མངོན་མཐོ་ཙམ་

[009B] དེ་འདྲའི་ཚུལ་ཁྲིམས་དེས་རང་གི་མི་མཐུན་ཕྱོགས་སྡོམས་པས་ན་སྡོམ་པ་མ་ཡིན་པ་ཡང་མ་ཡིན་ཞེས་བྱ་ལ། སྡོམ་པ་དངོས་གནས་པ་མིན་པས་སྡོམ་པ་ཡང་
མིན་ཞེས་གསུངས་པ་ཡིན་ཞེས་གསུངས། དབུ་མ་འཇུག་པ་ལས་ཀུན་རྫོབ་དེ་ཉིད་གཤོག་ཡངས་དཀར་པོ་རྒྱས་གྱུར་བ་ཞེས་སོགས་ལ་ཀུན་རྫོབ་རྒྱ་ཆེ་པའི་ལམ་མམ། ཐབས་ཀྱི་ཆེ་དེ་གཤོག་པ་གཡས་པ་དང། ཟབ་པ་དེ་
བཞིན་ཉིད་དམ་དོན་དམ་པའི་ལམ་གྱི་རིམ་པའམ་ལྟ་བའི་ཆ་དེ་གཤོག་པ་གཡོན་པ་ལྟ་བུ་ཡིན། དོན་དམ་པའི་གཤོག་པ་དེ་ཡང་དང་པོ་དོན་དམ་བྱང་ཆུབ་ཀྱི་སེམས་གསར་དུ་སྐྱེས་པ་ནས་བཟུང། ས་བཅུའི་རྒྱུན་མཐའི་ཡེ་ཤེས་ཀྱི་
བར་གྱི་སྟོང་ཉིད་རྟོགས་པའི་ཤེས་རབ་རྣམས་ཡིན། དེས་ཅིག་ཤོས་ཀྱང་མཚོན་གསུངས། འཕགས་པ་ཐོགས་མེད་ཀྱིས་ཀྱང་ཡང་བྱང་ཆུབ་སེམས་དཔའ་ནི་རིམ་གྱིས་དགེ་བའི་ཕྱོགས་ཡང་དག་པར་འགྲུབ་པར་བྱ་བའི་ཕྱིར། བྱིས་
པ་ཤེས་རབ་ཅན་རྣམས་ལ་ཞེས་སོགས་ལ། འདིར་བྱིས་པ་ཞེས་པ་ནི་འཇིག་རྟེན་ན་གྲགས་པའི་བྱིས་པ་དང། སོ་སོ་སྐྱེ་བོ་ལ་བྱིས་པར་གྲགས་པ་ཙམ་མིན། གང་ཞེ་ན་ཚེ་ཕྱི་མ་ཕན་ཆད་ལ་སྣང་བ་གཏན་ནས་མི་གཏོང་བར་ཚེ་འདི་
ཙམ་གྱི་བདེ་བ་དོན་དུ་གཉེར་བ་ཞིག་ལ་བྱེད། དེ་ལ་ཐོག་མར་སླ་བའི་ཆོས་སྟོན་ཞེས་པའི་སླ་བའི་ཆོས་ནི་ཚེ་ཕྱི་མ་ཕན་ཆད་ཀྱི་བདེ་བ་དོན་དུ་གཉེར་བྱེད་ཀྱི་སྐྱེས་བུ་ཆུང་དུའི་ཆོས་སྟོན་པ་ལ་བྱེད། དེ་དག་ཤེས་རབ་འབྲིང་དུ་ལྡན་པར་

[010A]༄༅། །རྟོགས་ནས་ཞེས་པ་ནི། སྔར་གྱི་གང་ཟག་དེས་སྐྱེས་བུ་ཆུང་དུའི་ལམ་གྱི་བློ་འབྱོངས་ནས། འབྲིང་གི་ལམ་སྙོན་པའི་སྣོད་དུ་རུང་བར་གྱུར་པ་ལ་བྱེད། ཆོས་བསྟན་པ་འབྲིང་ཞེས་པ་ཡང་སྐྱེས་བུ་འབྲིང་གི་ཆོས་སྐོར་བསྟན་པ་
ལ་བྱེད། དེ་དག་ཤེས་རབ་ཆེན་བོ་དང་ལྡན་བར་གྱུར་པར་རྟོགས་ནས་ཞེས་སོགས་ཀྱང་སྔར་གྱི་དེས་འགྲེ་གསུངས། རིམ་གྱིས་ཁྲིད་པའི་དབེར། སངས་རྒྱས་འཁོར་བཅས་བྲམ་ཟེ་ཞིག་གིས་གདུགས་ཚོད་ལ་སྦྱན་དྲངས་པ་ན། སྲས་སྒྲ་
གཅན་འཛིན་ལ་སྟོན་པའི་གསོལ་ལྷག་གི་བུ་རམ་ཤིང་སྟོན་པ་རང་ཉིད་ཀྱིས་དུམ་བུ་ཆུང་དུར་བཅད་ཅིང་རིམ་གྱིས་གནང་བས་ཚིམ་བར་མཛད་ནས། དེའི་མཚན་མོ་སྟོན་པ་གཙུག་ལག་ཁང་གི་ནང་དུ་བཞུགས་ཤིང་དགེ་སློང་གཞན་རྣམས་བླ་
གབ་མེད་པར་གནས་པའི་ཚེ་ཆར་ཆེར་བབས་བས། སྒྲག་ཅན་འཛིན་གྱིས་སྟོན་པའི་གཙུག་ལག་ཁང་གི་ནང་དུ་ཕེབས་ནས་མནལ་གཟིམས་པ་ན། དེར་སྦྲུལ་དུག་ཅན་ཞིག་བྱུང་བས་དེས་སྒྲ་གཅན་འཛིན་ལ་གནོད་ཀྱིས་དོགས་ནས་བཅོམ་
ལྡན་འདས་རང་གི་ཕྱག་གིས་བཞེས་ནས། སྒྲ་གཅན་འཛིན་སྟོན་བ་རང་གི་བཞུགས་ཁྲིའི་སྟེངས་སུ་འཇོག་བར་མཛད། རེ་ཞིག་ཅིག་ན་འཕགས་པ་ཤཱ་རིའི་བུས་ཕེབས་པས་སྒྲ་གཅན་འཛིན་སྟོན་པའི་བཞུགས་ཁྲིའི་སྟེངས་སུ་ཉལ་བར་
མཐོང་ནས་སེ་གོལ་གྱི་སྒྲས་སད་པར་མཛད་བས། སྒྲ་གཅན་འཛིན་རང་ཉིད་སྟོན་པའི་ཁྲིའི་སྟེང་དུ་མ་ཚོར་བར་སླེབ་འདུག་པ་མཐོང་ནས། རྒྱུ་མཚན་ཤེས་ཏེ་བཅོམ་ལྡན་འདས་ནི་བདག་ལ་འདི་ལྟར་ཐུགས་བརྩེ་བ་ལགས་ན། བདག་ལ་

[010B] ཡང་བར་སྐབས་ཤིག་བྱང་ཆུབ་སེམས་
དཔའ་རྣམས་ཀྱིས་བརྩོན་འགྲུས་རྩོམ་ལུགས་ལ། ངལ་བ་དང་བཅས་པའི་བརྩོན་འགྲུས་རྩོམ་པ་དང། ངལ་བ་མེད་པའི་བརྩོན་འགྲུས་རྩོམ་ལུགས་གཉིས་ཡོད་གསུངས་ཤིང་དོན་མི་གསུངས།    ༈    གང་ལ་འདིར་སྐྱོ་ཡོད་མིན་པ།།
དེ་ལ་ཞི་གུས་ག་ལ་ཡང། ཅེས་དྲངས་ནས་སྤྱི་བཤད་མཛད། སྐྱེས་རབས་ལས་རབ་ཏུ་བསྒྲིམས་ཀྱང་གནས་མི་ནུས། ཞེས་པ་ལ། འཆི་བདག་གིས་ཟིན་བའི་དུས་ལ་བབས་བ་ན། བདག་ཤི་རྒྱུ་མིན་ཞེས་རིག་པ་ཤིན་ཏུ་བསྒྲིམས་ནས་བསྡད་
ཀྱང༑ མི་འཆི་བར་བྱེད་མི་ནུས་གསུངས། གང་ལ་བདག་གི་ཡིད་ནི་འགྱོང་གྱུར་པ། ཞེས་སོགས་ལ་འཆི་བའི་ཚེ་ན་བདག་གི་སྡིག་པའི་ལས་འདི་འདྲ་བ་ཞིག་བྱས། ད་ཤི་བའི་ཚེ་ཇི་ལྟར་བྱེད་སྙམ་ནས་འགྱོད་དགོས་པའི་ལས་དེ་འདྲ་བདག་གིས་བྱས་
པ་མེད་བས་ན། འཆིབ་ལ་ཅིའི་ཕྱིར་འཇིགས་པའི་དོན་ཡིན་གསུངས། མི་རྟག་བའི་ཚོམས་ལས། གང་ཡང་སངས་རྒྱས་རང་སངས་རྒྱས། ཞེས་སོགས་ལ། སངས་རྒྱས་ཀྱང་མྱ་ངན་ལས་འདའ་བའི་ཚུལ་བསྟན་ན་སྐྱེ་བོ་ཕལ་བ་རྣམས་འཆི་
དགོས་བ་ལྟ་ཅི་སྨོས། སངས་རྒྱས་ཀྱང་མྱ་ངན་ལས་འདས་པས་ན་མི་རྟག་པའི་འདུ་ཤེས་སྒོམ་དགོས་སོ་ཞེས་སྟོན་པའི་ཕྱིར། རྒྱལ་པོའི་ཁབ་ཀྱི་ལྷོ་ཕྱོགས་དབང་བོའི་བྲག་ཕུག་གམ། ཕིག་བ་ལའི་ཕུག་ན་དགྲ་བཅོམ་ལྔ་བརྒྱའི་སྣམ་སྦྱར་

[011A]༄༅། །བརྩེགས་པའི་ཁྲི་ལ་འཕགས་པ་ཀུན་དགའ་བོས་འཛེགས་ཏེ་མདོ་སྡེ་རྣམས་བསྡུ་བའི་ཚེ། ཐོག་མར་འདི་སྐད་བདག་གིས་ཐོས་བ་དུས་གཅིག་ན་གསུངས་པ་ཡིན། འདིས་མི་རྟག་པ་སྟོན་ཚུལ་ཇི་ལྟར་ཡིན་ན། སྔར་སངས་
རྒྱས་ཞལ་བཞུགས་པའི་ཚེ་སངས་རྒྱས་ལ་དངོས་སུ་ཞུས་ཆོག་པས་མདོ་སྡེ་འདོན་པའི་ཚེ་འདི་སྐད་བདག་གིས་ཐོས་པ་མི་ཟེར། སངས་རྒྱས་མྱ་ངན་ལས་འདས་པ་ན་དངོས་སུ་ཞུས་མེད་པའི་དབང་གིས་སྔར་ཐོས་པ་རྣམས་སྐྱོར་བའི་ཚེ་
འདི་སྐད་བདག་གིས་ཐོས་གསུང་དགོས་བྱུང་བས་ད་ལྟ་སངས་རྒྱས་མ་བཞུགས་ཞེས་པ་ཞིག་དོན་གྱིས་སྟོན་པར་འདོད་པ་ཡིན་གསུངས། གང་དུ་གནས་ཀྱང་འཆི་བས་མི་ཚུགས་པའི། ཞེས་སོགས་འཆི་བདག་བྱུང་བའི་ཚེ་རྒྱ་མཚོའི་ནང་དུ་
ཞུགས་པའམ། རི་བོའི་གསེབ་ཏུ་ཞུགས་པས་ག་ལ་ཐར་ཏེ། འཆི་བ་ཞེས་པ་དེ་ཕྱི་རོལ་ནས་འབྱུང་བཞིག་མིན་གྱི། རང་རང་གི་སེམས་སྟེང་ནས་འབྱུང་བའི་ཕྱིར་གསུངས། རྒྱལ་པོ་ལ་གདམས་པ་ཞེས་པ་ནི་རྒྱལ་པོ་གསལ་རྒྱལ་ལ་
གདམས་པའི་མདོ་ཡིན། ཇོ་བོ་ཆེན་པོས་ཀྱང་ཆུ་འགྲམ་དུ་བྱོན་ནས་མི་རྟག་པ་སྒོམས་པ་ལ་ཆུ་ཕྲིལ་ལི་ལི་འགྲོ་བ་འདིག་བདེ་གསུངས་ནས་བསྒོམ་སྐད། ཅེས་པའི་སྐབས། དགེ་སློང་ཤིང་དྲུང་པ་རྣམས་ཀྱིས་ཤིང་རྣམས་ཀྱི་ཡལ་
གདང་ལོ་མ་དང། འབྲས་བུ་སོགས་དུས་བཞིའི་འགྱུར་བ་ལ་བརྟགས་ནས་མི་རྟག་པ་སྒོམས། ཆུ་ཀླུང་པ་རྣམས་ཀྱིས་ཀྱང་ཆུའི་འགྱུར་བ་ལ་བརྟགས་ནས་མི་རྟག་པ་སྒོམ། བླ་གབ་མེད་པ་རྣམས་ཀྱིས་མཚན་མོ་རྒྱུ་སྐར་རྣམས་ཀྱི་དུས་

[011B] སྐྱེས་རབས་ལས། ཀྱེ་མ་ཧོ་འཇིག་རྟེན་ཉོན་མོངས་དག་ཅེས་སོགས་ལ། རྒྱལ་པོ་ལྕགས་ཁྱིམ་སྐྱེས་ཀུ་མུ་ཏའི་དུས་སྟོན་ལ་སྤྱན་དྲངས་ཏེ། མེ་ཏོག་ཀུ་མུ་ཏ་མང་
པོ་རྒྱལ་པོ་ལ་ཕུལ་བ་ན། རྒྱལ་པོ་དེས་འདི་སྙམ་དུ་མེ་ཏོག་འདི་རྣམས་འདི་ལྟར་ཁ་དོག་ལེགས་ཀྱང་མྱུར་དུ་རྙིངས་ཤིང་བསྐམ་པར་འགྱུར་བ་ལྟར། འགྲོ་བ་འདི་རྣམས་ཀྱང་མྱུར་དུ་རྒས་ཤིང་འཆི་བའི་ཆོས་ཅན་ལས་མ་འདས་སོ་སྙམས་
ནས་ཐུགས་ངལ་བྱུང་ཚུལ་གསུངས། ཀཱ་ནི་ཀའི་སྤྲིངས་ཡིག་ལས། ཞེས་པ་ལ་འཇམ་དཔལ་རྩ་རྒྱུད་ནས་ལུང་བསྟན་པའི་ཁ་ཆེའི་རྒྱལ་པོ་ཀཱ་ན་ཀེ། ཞེས་བྱ་བས། སློབ་དཔོན་དཔའ་བོ་མཆོད་གནས་སུ་སྤྱན་དྲངས་པའི་ཚེ་སྐུ་ན་བགྲེས་པས་
འབྱོན་མ་ཐུབ་པར་ཀཱ་ནི་ཀའི་སྦྲིང་ཡིག་ཅེས་པ་འདི་བརྩམས་ནས་རྒྱལ་པོར་བསྐུར་བ་ཡིན་གསུངས། བླ་མ་དང་གྲོགས་ལ་སོགས་པ་ཚེ་མཐར་མ་ཕྱིན་པར་གློ་བུར་དུ་ཕྱི་དང་ནང་གི་འཆི་རྐྱེན་གྱིས་བསམ་བ་མ་རྫོགས་པར་ཤི་བ་མཐོང་ངམ་
ཐོས་པ་རྣམས་ཡིད་ལ་བྱ་ལ་ཞེས་པའི་སྐབས། དཔེར་བརྗོད་ལ་པཎ་ཆེན་རིན་པོ་ཆེ་བློ་བཟང་ཆོས་རྒྱན་ཁོང་རང་དང། དགུང་ལོ་མཉམ་པའི་གཙང་གནས་རྙིང་པའི་ཞབས་དྲུང་ཞིག་དྲོངས་པའི་གཤིན་ཆོག་ལ་གདན་དྲངས་པའི་ཚེ་ཐུགས་ཤིན་
ཏུ་སྐྱོ་བའི་ཉམས་ཀྱིས་མགུར་མ་གསུངས་པའི་རྣམ་ཐར་གསུངས། རྣལ་འབྱོར་གྱི་དབང་ཕྱུག་ཤྲཱི་ཛ་ག་ཏ་མི་ཏྲ་ཨཱ་ནནྟས་ཀྱང། ས་བདག་ཇི་ལྟར་གཡར་པོའི་ལུས། ཞེས་སོགས་ལ་ལུང་ནི་འདྲེན་པའི་ཁུངས་ནི་གྲུབ་ཆེན་མི་ཏྲ་ཛྭ་ཀི་བོད་ན་

[012A]༄༅། །བཞུགས་པའི་སྐབས་རྒྱ་གར་གྱི་རྒྱལ་པོ་ཟླ་བ་ཟེར་བ་ཞིག་ལ་བསྐུར་བའི་སྤྲིངས་ཡིག་ཅིག་ཡིན་གསུངས། འདི་ལས་འཕྲོས་ནས་ཇོ་བོ་བོད་ན་བཞུགས་སྐབས་མ་ག་དཧའི་རྒྱལ་པོ་ནིར་ཡ་ཕ་ལ་ལ་བསྐུར་བའི་སྤྲིངས་ཡིག་ཅིག་
ཀྱང་འདུག་འདི་ནི་ཞུས་ལན་ནོར་བུའི་འཕྲེང་བ་དང་ཕ་ལམ་འདྲ་ཞིང། ཕན་ཚུན་ཞུས་དག་ཕེར་རམ་སྙམ་པ་འདུག་གཞི་ནས་རྒྱ་གར་གྱི་པཎ་ཆེན་རྣམས་ཀྱིས་སྤྲིངས་ཡིག་མཛད་པ་ཕལ་མོ་ཆེ་ཞིག་གཙོ་ཆེར་མི་རྟག་པ་སྟོན་པ་རང་དུ་
འདུག་གསུངས། དེས་ན་སྐྱེ་དཀའ་སེ་བ་བྱུང་ཡང་ལམ་གྱི་གཞི་ཡིན་པས་འབད་དགོས་ཏེ། ཞེས་པ་ལ་མི་རྟག་པ་སྒོམས་པ་འདི་ལམ་གྱི་གཞི་ཡིན་ཏེ། དང་པོ་སྐྱེས་བུ་ཆུང་དུའི་ལམ་ལ་སྦྱོང་བ་ནས་བཟུང་སྟེ་མཐར་ས་བཅུའི་བར་དུ་སྒོམ་
དགོས་པས་སོ། །དེ་ལྟར་བསྒོམ་པ་ལ་རྒྱུ་མཚན་དང་དགོས་པ་ཁྱད་པར་ཅན་ཡང་ཡོད་དེ། དེས་དགེ་སྦྱོར་ཐམས་ཅད་ལ་ནང་ནས་བསྐུལ་བའི་ཕྱིར་རོ། གསུངས། ངན་འགྲོའི་སྡུག་བསྔལ་གསུངས་པའི་རྗེས་སུ། འདི་དག་ནི་རགས་པ་
ཙམ་སྟེ་རྒྱས་པར་དྲན་པ་ཉེར་གཞག་ན་བཞུགས་པས་ངེས་པར་བལྟ་དགོས་ཤིང་ཞེས་པའི་སྐབས། མདོ་དྲན་བ་ཉེར་གཞག་གི་བཤད་ཚུལ་ལ་བལྟས་ན། དམྱལ་བ་ཡང་སོས་ནས། མནར་མེད་ཀྱི་བར་ཚད་མྱལ་བརྒྱད་ཀ་ལ་གཙོ་
བོ་རེ་རེ་དང་འཁོར་བརྒྱད་རེ་བཤད། དེར་མ་ཟད། དང་པོ་ཡང་སོས་པ་ལ་ཡང་ནང་གསེས་ཀྱིས་ཡང་སོས་པའི་ཡང་སོས་ནས་ཡང་སོས་ཀྱི་མནར་མེད་སོགས་ཡང་སོས་རང་ལ་ཕྱེ་བའི་ཚ་དམྱལ་བརྒྱད་ཡོད་པ་ནས། མནར་མེད་ཀྱི་ཡང་

[012B] དམྱལ་བ་མནར་མེད་ཀྱི་མེ་གྱེན་དུ་འབར་བའི་དཔངས་ལ་དཔག་ཚད་སྟོང་ཕྲག་བཅུ་གཉིས་ཡོད་ཅིང། སེམས་ཅན་དེར་སྐྱེ་བ་རྣམས་དང་པོར་
མེའི་རྩེ་མོའི་ཆ་དེར་བརྫུས་ཏེ་སྐྱེས་ནས། དེ་ནས་མར་རིམ་གྱིས་མནར་མེད་ཀྱི་གཞི་ལ་ཐུག་གི་བར་མེ་ནང་དུ་འགྲོ་བའི་རིང་ལ་ལོ་སྟོང་ཕྲག་གཅིག་འགོར། མནར་མེད་ཀྱི་སེམས་ཅན་དེ་རྣམས་ལ་ལས་ངན་གྱི་འབྲས་བུའི་དྲི་ཤིན་ཏུ་ངན་པ་
ཞིག་ཡོད་ཅིང། དེ་འདྲའི་དྲི་དེ་སའི་སྟེངས་ན་གནས་པའི་ལྷ་མི་སོགས་ཀྱིས་མནམས་ན་རིམས་དང་ནད་སོགས་ཀྱིས་འདེབ་པར་འགྱུར་ཡང། ཕྱིའི་ལྕགས་རིས་བསྒྲིབས་པས་དྲི་དེ་མི་ཚོར་བ་ཡིན་གསུངས། འདི་སྐབས་སྤྲོས་བཤད་ལ་ཁྱད་
གསོད་མེད་ཅིང་མ་བསམས་པར་དགེ་འདུན་གྱི་སྟན་གྱི་སྟེང་དུ་མཆིལ་ལྷམ་གྱོན་ནས་ཕྱིན་པས་ལས་དབང་གིས་ཡི་དྭགས་རྐང་པ་ཕྱིན་ཅི་ལོག་ཏུ་འགྲོ་བར་སྐྱེས་ཤིང་ཁྱད་གསོད་ཞུགས་ན་དམྱལ་བར་སྐྱེ་བའི་གནས་ཡོད་པའི་སྔོན་བྱུང་གསུངས་
ནས༑ ལས་འབྲས་ཤིན་ཏུ་ཕྲ་ཞིང་ཟབ་རང་ཅག་གི་འཁོར་བ་ཐོག་མ་མེད་བ་ཞིག་ནས། དུས་ད་ལྟ་ལ་ཐུག་གི་བར་ཉིན་རེ་བཞིན་ཡང་དགེ་མི་དགེའི་ལས་ཆེས་མང་བ་ཞིག་འདུ་བྱེད། དེའི་ནང་ནས་མི་དགེ་བའི་ལས་རང་མང། དཔེར་ན་ཇ་ཕོར་པ་
གང་འཐུང་བ་ལ་མཚོན་ན་ཧུ་བ་རེ་ལ་སྲེད་པ་རེ་སྐྱེས་ན། དེའི་ཚེ་ཡང་ལས་རེ་འདུ་བྱེད་པ་ཡིན། རྒྱུ་མཚན་དེ་དག་ལས་ན། ཚེ་འདིར་གསར་དུ་མི་དགེ་བ་མ་བྱས་ཤིང་མཁས་པ་ཆེན་པོར་གྱུར་པ་ཞིག་ཡིན་ཀྱང། དེའི་སྐྱེ་བ་རྗེས་མ་རྣམས་སུ་དབང་

[013A]༄༅། །པོ་རྟུལ་ཞིང་ནད་མང་བ་སོགས་མངོན་སུམ་དུ་མཐོང། དེ་ཡང་ཚེ་རབས་སྔ་མ་ཞིག་གི་ལས་ངན་གྱི་འབྲས་བུ་སྨིན་པ་ཡིན། དེས་ན་ཚེ་འདིར་མི་དགེ་བ་གསར་དུ་མ་བསགས་ཀྱང་ཐོག་མ་མེད་པ་ནས་རྗེས་སུ་འབྲེལ་པའི་
མི་དགེ་བའི་ལས་རྣམས་ལ་བཤགས་སྡོམས་ཚུལ་བཞིན་བྱེད་པ་དང། སྐྱེ་བ་རྗེས་མར་ཡང་མི་དགེ་བ་དེ་རྣམས་ཀྱི་འབྲས་བུ་མི་མྱོང་བ་དང། དགེ་བའི་ལས་ཀྱི་འབྲས་བུ་ཁྱད་པར་ཅན་ལ་རྒྱུན་པར་ལོངས་སྤྱོད་རྒྱུ་ཡོད་བའི་སྨོན་ལམ་
རྣམ་པར་དག་པའི་མཚམས་སྦྱོར་བྱེད་པ་ཤིན་ཏུ་ཡང་གལ་ཆེ་གསུངས། ཡང་བཀྲ་ཤི་ལྷུན་པོའི་གཟིམས་ཆུང་ངོ་མཚར་བཀོད་བའི་ལྡེབས་བྲིས་ལ་རྗེ་བློ་བཟང་ཆོས་རྒྱན་གྱིས་ལྗགས་བཀོད་གནང་ནས་དབུ་མཛད་ཆོས་དབྱིངས་
རྒྱ་མཚོས་ཕྱག་བྲིས་མཛད་པའི་དམྱལ་བའི་བཀོད་པ་ལ། སེམས་ཅན་ཕྲུ་བ་འདྲ་བ་དང། ཕྱགས་མ་འདྲ་བ་དང། ཐག་པ་འདྲ་བ། ཞེས་སོགས་རྣམས་ལ་དེ་དང་དེའི་དབྱིབས་ཅན་ལ་མིག་ཡོད་པ་རེ་བྲིས་འདུག་གསུངས།    ༈   
པར༑ བསྟོད་པ་བརྒྱ་ལྔ་བཅུ་པ་ལས། གང་ཞིག་ལ་ནི་ཉེས་པ་ཀུན། ཞེས་སོགས་ལ། གལ་ཏེ་སེམས་ཤིག་ཡོད་ན་ནི། ཞེས་པ་ནི། སྤྱིར་སེམས་ཡོད་བ་ཙམ་མིན་གྱི། སྐྱབས་སུ་སོང་བ་དང། མ་སོང་བའི་ཁྱེད་པ། ཉེས་དམིགས་
ཤེས་པ་སོགས་བླང་དོར་གྱི་གནས་ཤེས་པའི་སེམས་ཡོད་པ་ལ་བྱེད་གསུངས། བསྔགས་འོས་བསྔགས་བསྟོད་ལས། ང་ནི་མགོན་མེད་ཁྱེད་རྣམས་ཀྱི། །གྲོགས་སུ་གྱུར་པ་ཞེས་སྒྲོགས་ཤིང། ཞེས་པ་ལ། སངས་རྒྱས་ལ་

[013B] བཅོམ་ལྡན་འདས་ཆུ་བོ་གངྒའི་འགྲམ་དུ་ཕེབས་པའི་སྐབས་ཤིག་ཉ་ལྔ་བརྒྱ་དང་རུས་སྦལ་ལྔ་བརྒྱ་སོགས་དུད་འགྲོའི་རིགས་ཆེས་མང་པོ་
ཞིག་ལ། ཁྱེད་རྣམས་ང་ལ་དད་ཅིང་སྐྱབས་སུ་འགྲོ་བར་གྱིས་དང། དེས་ནི་ཁྱེད་རྣམས་ངན་སོང་ལས་གྲོལ་བར་འགྱུར་རོ། ཞེས་གསུངས་ཤིང་དབུགས་ཕྱུང་བའི་གཏམ་རྒྱུད་གསུངས། གང་ཞིག་ཡང་དག་བླངས་ནས་ནི། །ཐ་ཤལ་བས་
ཀྱང་འགྲོགས་ནུས་པ། ཞེས་པ་ལ་འཇིག་རྟེན་གྱི་རྒྱལ་པོ་སོགས་ལ། སྤྲང་པོ་སོགས་མི་ཐ་མལ་པ་དག་གིས་བསྙེན་ཅིང་འགྲོགས་པར་མི་ནུས་ཀྱང། སངས་རྒྱས་ནི་གང་ཟག་མཆོག་དམན་སུ་ལ་ཡང་ཕན་བཏགས་མ་བཏགས་སོགས་ལ་མི་
ལྟོས་པར་ཐུགས་རྗེ་ཆེན་པོ་ཉེ་རིང་མེད་པར་འཇུག་བས་ན། སྐྱེས་བུ་སློང་མོ་བ་ལྟ་བུ་ཐ་ཤལ་ཞིག་གིས་ཀྱང་དངོས་སུ་མཆོད་ཅིང། འགྲོགས་པར་བྱེད་ནུས་གསུངས། ཕྱི་ཡི་ཡན་ལག་སྟོབས་ཀུན་ནི། །ཁྱོད་ཀྱིས་ཡང་དག་བསྒྲུབས་ལགས་ཏེ་
ཞེས་པ་ལ། སངས་རྒྱས་ཀྱི་ངོས་ནས་སྐུ་གསུང་ཐུགས་ཀྱི་ཡོན་ཏན་ཐམས་ཅད་ཡོངས་སུ་རྫོགས་ཏེ་གདུལ་བྱ་སྐྱོབ་པའི་ཆ་རྐྱེན་ཐམས་ཅད་མ་ཚང་བ་མེད་པར་བསྒྲུབས་ཟིན་ཀྱང། གདུལ་བྱ་རང་རང་གི་ངོས་ནས་སངས་རྒྱས་ལ་བློ་བཀལ་ནས་
སྐྱབས་སུམ་སོང་བའི་དབང་གིས་འཁོར་བར་སྡུག་བསྔལ་སྣ་ཚོགས་མྱོང་བ་ཡིན་གསུངས། དེ་ཡང་སྤེལ་མར་བསྟོད་པ་ལས། ཁྱོད་སྐུ་མཚན་གྱིས་སྤྲས་གྱུར་པ། ཞེས་སོགས་ལ། འདིར་སངས་རྒྱས་ཀྱི་སྐུ་མཚན་དང་དཔེ་བྱད་ཀྱིས་སྤྲས་

[014A]༄༅། །པའི་དཔེར། སྟོན་གནམ་གཡའ་དག་བ་རྒྱུ་སྐར་གྱི་ཚོགས་ཀྱིས་བཀྲ་བ་དཔེར་མཛད་མོད་ཀྱང། སངས་རྒྱས་ཀྱི་སྐུ་མཚན་དཔེས་སྤྲས་པ་མཛེས་པ་ཙམ། སྟོན་གྱི་ནམ་མཁའ་རྒྱུ་སྐར་གྱི་ཚོགས་ཀྱིས་མཛེས་པ་ག་ལ་ཡོད་
འདིའི་དགོངས་པ་ནི། སྟོན་གནམ་ལ་རྒྱུ་སྐར་ཤར་བའི་ཚེ། འདི་ནི་དཀར་པོའོ། །འདི་ནི་དམར་པོའོ། །ཞེས་སོགས་དང། འདི་སྨིན་དྲུག་གོ་འདི་ནི་མགོའོ། ཞེས་སོགས་མ་འདྲེས་པར་ཤེས་ནུས་ཤིང་གསལ་བར་འཆར་བ་བཞིན། སངས་རྒྱས་
ཀྱི་ཐུགས་དྲི་མའི་གཡའ་དང་བྲལ་བ་ལ་ཡང། ཤེས་བྱ་ཐམས་ཅད་གསལ་བར་འཆར་ཞེས་པའི་དོན་ཡིན། འོ་ན་དེ་སྐུའི་དཔེར་བཀོད་བ་ཅི་ཡིན་ཞེ་ན། སངས་རྒྱས་ཀྱི་སྐུ་དང་ཐུགས་གཉིས་ངོ་བོ་གཅིག་པའི་གནད་ཀྱིས་ཡིན། དེར་མ་ཟད་
སངས་རྒྱས་ཚེ་དཔག་མེད་ཀྱི་ཕྱག་གི་བུམ་བ་དེ་ཡང་ཡེ་ཤེས་རང་སྣང་ལས་གྲུབ་པ་དང། ཡེ་ཤེས་དང་ངོ་བོ་གཅིག་པ་ཡིན་གསུངས། ཐུབ་ཁྱོད་གཤེགས་པར་གྱུར་པའི་ཚེ། ཞེས་སོགས་ལ། སངས་རྒྱས་གཤེགས་པའི་ཚེས་ལ་ཞབས་
བཞག་པའི་ཚེ་ཞབས་རྗེས་ཀྱིས་མཛེས་པ་ནི། པདྨ་ཅན་དེ་མཚོ་ལ་པདྨས་བརྒྱན་པའི་མཛེས་པ་ལས་ཀྱང་ཆེས་མཛེས། ཞེས་པའི་དོན་ཡིན་གསུངས་སྙམ། ཆོས་ཡང་དག་པར་སྡུད་པ་ལས། དགེ་འདུན་ནི་ཆོས་སྨྲ་བ་ཞེས་སོགས་ལ་
ཆོས་སྨྲ་བ་ནི་ཆོས་སྟོན་པ། ཆོས་སྤྱོད་པ་ནི་ཆོས་ཉམས་སུ་ལེན་པ། ཆོས་སེམས་པ་ནི་ཆོས་ལ་དཔྱད་པ་བྱེད་པ། ཆོས་ཀྱི་ཞིང་ནི་ཆོས་འབྱུང་བའི་གཞི། ཆོས་འཛིན་པ་ནི་བསྟན་པ་འཛིན་པ། ཆོས་ལ་རྟོན་པ་ནི་ཆོས་ལ་ཡིད་ཆེས་པ་

[014B] ཆོས་ཀྱི་སྤྱོད་ཡུལ་བ་ནི་ཆོས་གནས་པའི་གཞི། ཆོས་སྤྱོད་པ་ཕུན་སུམ་ཚོགས་པ་ནི་ཆོས་ཀྱི་སྤྱོད་པས་རང་གཞན་ལ་ཕན་པའོ་ཞེས་གསུངས། ཁྱད་པར་འཕགས་བ་སྟོང་ལས་
བདག་ནི་སྟོན་པ་གཞན་སྤངས་ནས། ཞེས་སོགས་ལ། ཕྱི་རོལ་པའི་སྟོན་པ་ནི། སྟོན་པ་ལྟར་སྣང་ཡིན་ཏེ། དཔེར་ན་ཆོས་རྒྱལ་མྱ་ངན་མེད་ཀྱི་དུས་སྔོན་སངས་རྒྱས་ཀྱི་ཞལ་མཐོང་མྱོང་བའི་བྲམ་ཟེ་མོ་ཞིག་ལ་བུ་སྤུན་གསུམ་ཡོད་པའི། ཆེ་བ་དེ་ནི་ཚངས་
པས་དམོད་བོར་བ་ལ་བརྟེན་ནས་དན་ཏ་ཀའི་ནགས་ཚལ་སྲེག་བར་བྱས་པ་སོགས་ཀྱི་ཡོན་ཏན་ལྟར་སྣང་དུ་མ་བརྗོད་ནས་ཚངས་པ་ལ་དད་པར་བྱེད། འབྲིང་པོས་ནི་དབང་ཕྱུག་གི་མིག་གསུམ་ལས་མེ་སྦར་ཏེ། བདུད་ཀྱི་རྒྱལ་པོའི་ལུས་སྲེག་པར་བྱས་པ་
སོགས་ཀྱི་ཡོན་ཏན་ལྟར་སྣང་དུ་མ་བརྗོད་ནས་དབང་ཕྱུག་ལ་དད་པར་བྱེད། ཐ་ཆུང་དེས་སངས་རྒྱས་ལ་དད་པར་བྱེད་པས་ཁོང་གསུམ་རྒྱུན་པར་རང་རང་གིས་དད་པའི་སྟོན་པ་བཟང་ཟེར་ནས་རྩོད་ཅིང་ཡོད་པ་ལ། དུས་གཅིག་གི་ཚེ་མས་སྨྲས་པ་ཁྱེད་
རྣམས་ཟས་གོས་སོགས་ཀྱིས་འཕོངས་པ་ནི་མེད། ཅིའི་ཕྱིར་རྩོད་དྲིས་པ་ན། སྟོན་པ་བཟང་ངན་ལ་རྩོད་སྨྲས་པས། མ་ན་རེ། བཟང་ངན་ཁྱེད་རྣམས་ཀྱིས་མི་ཤེས་ཀྱིས། དགྲ་བཅོམ་པ་གྲགས་པའི་བླ་མ་ལ་དྲིས་ཤིག་ཅེས་སྨྲས་པས། ཁོང་
རྣམས་ཀྱིས་ཀྱང་མས་སྨྲས་པ་ལྟར་དགྲ་བཅོམ་པ་ལ་དྲིས་པས། དགྲ་བཅོམ་གྲགས་པས། ཚངས་པ་དང་དབང་ཕྱུག་སོགས་སྟོན་པ་ལྟར་སྣང་ཡིན་པ་དང། སངས་རྒྱས་བཅོམ་ལྡན་འདས་ཁོ་ན་སྟོན་པ་སྐྱོན་མེད་ཡིན་ཚུལ་སྨྲས་པ་ལྟ་བུ་ཡིན་

[015A]༄༅། །གསུངས། འཇིག་རྟེན་བའི་ལྷ་དྲག་བོ་དང་ཁྱབ་འཇུག་སོགས་ལའང་ཕུགས་ཀྱི་སྐྱབས་སུ་མི་འཛིན་ན། ཞེས་པའི་སྐབས། དེ་རྣམས་ལ་སྐྱབས་སུ་སོང་ཡང་འགྱེལ་བ་འགྱེལ་བ་ལ་བརྟེན་པ་ལྟར་གཞན་སྐྱོབ་མི་ནུས་ཏེ། དཔེར་
ན་བྲམ་ཟེ་ནྱ་གྲོདྷ་ཞེས་བྱ་བ་རིགས་ཤིང་སཱ་ལ་ཆེན་པོ་ལྟར་མཐོ་ཞིང་རྣམ་ཐོས་ཀྱི་བུ་ལ་ནོར་གྱིས་འགྲན་པ་ཞིག་ཡོད་པ་དེ་ལ་བུ་མེད་ནས། ནྱ་གྲོདྷའི་ལྗོན་པ་ཆེན་པོ་ཞིག་ཡོད་པ་དེ་ལྷ་ལ་བུ་ཡོང་བའི་ཕྱིར་ལོ་མང་པོའི་བར་དུ་མཆོད་ཀྱང་བུ་མ་
བྱུང༑ དེ་ནས་བྲམ་ཟེ་དེས་ཉིན་གཅིག་ཤིང་དེའི་རྩར་མཆོད་པ་རྒྱ་ཆེན་པོ་བཤམས་ནས་ད་ཕྱིན་ཆད་བདག་ལ་ལོ་དུས་ན་བུ་མ་བྱུང་ན། ཤིང་འདི་རྩ་བ་ནས་བཅད་ཅིང་མཐར་སྤོ་ཤེལ་ཙའི་རྩེ་མོ་ཙམ་དུ་བ་ཤིག་གོ་ཞེས་སྨྲས་ནས་སོང་བ་ན་
ཤིང་གི་ལྷ་དེ་ཅི་བྱ་གཏོལ་མེད་དུ་གྱུར་ནས་རྒྱལ་པོ་ཆེན་པོ་བཞི་དང། རིམ་པར་བརྒྱ་བྱིན་དང། ཚངས་བ་རྣམས་ལ་གསོལ་བ་བཏབ་བའི་དཔེ་བཞིན་ཡིན་གསུངས། སྟོན་པ་སངས་རྒྱས་ནི་གདུལ་བྱ་རྣམས་ཀྱིས་གསོལ་བ་བཏབ་ཕྱིན་ཇི་
ལྟར་འདོད་པའི་རེ་བ་སྐོང་ཞིང། དེ་ཡང་དུས་ལས་སྐད་ཅིག་ཀྱང་མི་ཡོལ་བ་ནི། མདོ་ལས། ཆུ་སྲིན་གནས་ཀྱི་དུག་ཅན་བ། །སངས་རྒྱས་དུས་ལས་ཡོལ་བ་མེད། ཅེས་གསུངས་པ་ལྟར་ཡིན། ཞེས་གསུངས།    ༈   
རྒྱ་མཚོས་ཞུས་པ་ལས། བཅོམ་ལྡན་འདས་གང་གི་ཚེ་བདག་བསྐལ་པའི་དང་པོར། རྒྱ་མཚོ་ཆེན་པོའི་ནང་ན་གནས་པ་དང། ཞེས་སོགས་ཀྱི་སྐབས། འཚོ་བ་མ་དག་པའི་དཔེར། རི་བྲག་ཅིག་ན་གཅེར་བུ་པ་ལ་དད་པའི་བྲམ་ཟེ་ཞིག་

[015B] ཉིན་གཅིག་གི་ཚེ་བྲམ་ཟེ་དེའི་གྲོགས་ཡུལ་དབུས་ནས་ཡོངས་པ་ཞིག་གིས། གཅེར་བུ་པ་རྣམས་ལ་མཆོད་པ་མཐོང་བ་ན། དེས་སྨྲས་པ། འདི་རྣམས་ལ་མཆོད་པས་ཅི་ཡོང་
ཞེས་སྨྲས་པ་ན། ཅིག་ཤོས་དེ་ན་རེ། འདི་རྣམས་ལས་ཁྱད་པར་དུ་འཕགས་པའི་མཆོད་གནས་གཞན་ཡོད་དམ། དེས་སྨྲས་པ་ཡུལ་དབུས་ན་སངས་རྒྱས་ཉན་ཐོས་ཀྱི་དགེ་འདུན་དང་བཅས་པ་ཡོད་དོ། །ཞེས་སྨྲས་པ་ན། འོ་ན་གདུགས་ཚོད་
ལ་སྤྱན་འདྲེན་ནོ། ཞེས་སྨྲས་ནས། རྒྱལ་བྱེད་ཚལ་ག་ལ་བ་དེར་སོང་བ་ན། དེའི་སྒོ་དྲུང་དུ། འཕགས་པ་ཉེ་དགའ་དང་འཕྲད་དེ་རྒྱུ་མཚན་གསོལ་བ་ན། ཉེ་དགས་བསམ་པ་འདིས་ཟེར་པ་དགེ་སློང་གཞན་གྱིས་ཚོར་ན་མི་རུང་ངོ་སྙམ་ནས་བྲམ་ཟེ་དེས་
གདུགས་ཚོད་ལ་སྤྱན་འདྲེན་པ་སུས་ཀྱང་མཚོར་བར་བྱས་ནས་ཕྱིར་སློག་སང་ནང་པར་དྲུག་སྡེ་རྣམས་ཀྱིས་སྔ་བར་གོམ་པ་བསྐྱེད་གེ་བྲམ་ཟེའི་གནས་རི་བྲག་དེར་སོང་བ་ན། དེར་གཅེར་བུ་པ་རྣམས་དང། འཐབ་མོ་ཤོར་བའི་གཏམ་རྒྱུད་
གསུངས། འདུལ་བ་ལུང་ལས་ཀྱང། ལས་རྣམས་བསྐལ་པ་བརྒྱར་ཡང་ནི། ཞེས་སོགས་ལ། དེ་ཡང་མདོ་སྡེ་སོགས་ལས། ལས་ཀྱི་རྣམ་སྨིན་ལ་དྲི་བཞུ་བའི་ཚེ། འཁོར་རྣམས་ཀྱིས་བཅོམ་ལྡན་འདས་འདིས་ལས་ཅི་ཞིག་བགྱིས་ནས་འདི་
འདྲ་བར་གྱུར་ཞེས་སོགས་ཞུ་ཞིང། ལན་དུ་ཡང་སངས་རྒྱས་ཀྱིས་འདི་ཉིད་ཀྱིས་བྱས་པའི་ལས་ནི། སའི་ཁམས་ལ་མི་སྨིན། ཆུའི་ཁམས་དང་ཞེས་པ་ནས། ནམ་མཁའི་ཁམས་ལ་ཡང་མི་སྨིན་གྱི། ཟིན་པ་དང་བཅས་པའི་ཕུང་པོ་འབའ་

[016A]༄༅། །ཞིག་ལ་སྨིན་པར་འགྱུར་རོ། ཞེས་སོགས་གསུངས་ནས་ལུང་སྟོན། དཔེར་ན། སངས་རྒྱས་འཁོར་བཅས་ཀྱིས་རྒྱལ་བོའི་ཁབ་ཀྱི་ལྷོ་ཕྱོགས་ཀྱི་བཤད་གཅིའི་ནང་དུ། འབུ་སྲིན་རྐང་ལག་མང་པོ་ཡོད་པ་སྡུག་བསྔལ་ཚད་མེད་
བ་མྱོང་བ་ཞིག་གཟིགས་ནས། དེ་སྔོན་སངས་རྒྱས་རྣམ་གཟིགས་ཀྱི་བསྟན་པ་ལ་དགེ་སློང་དུ་གྱུར་ཞིང། དེའི་ཚེ་དགེ་སློང་རྣམས་ཀྱི་གདུགས་ཚོད་ཀྱི་ཆེད་དུ་ཚོང་པ་མང་པོ་ཞིག་གིས་རིན་པོ་ཆེ་ཞིག་ཕུལ་བ་ན། རིན་པོ་ཆེ་དེ་དགེ་སློང་དེ་རྣམ་
ཀྱིས་འབུ་སྲིན་དེ་དང་རྒྱུད་གཅིག་པའི་དགེ་སློང་དེ་ལ་བཅོལ་ནས། དེས་དགེ་འདུན་ལ་འཚོ་བ་སྦྱོར་བར་བགྱིས་ཤིག་ཅེས་བརྗོད། དེའི་ཚེ་དགེ་སློང་ངེས་རིན་པོ་ཆེ་དེ་བསྒྱུར་ནས་དགེ་འདུན་ལ་མ་ཕུལ་བར། རང་གི་ཡོ་བྱད་མང་པོ་ཞིག་སྒྲུབ་པར་བྱས་
ནམ་ཞིག་མུ་གེ་ཆེན་པོ་བྱུང་ནས། དགེ་སློང་རྣམས་ལ་བསོད་སྙོམས་འབུལ་བ་དཀོན་པར་གྱུར་པའི་ཚེ། སྔར་གྱི་རིན་པོ་ཆེ་བཅོལ་བའི་དགེ་སློང་དེ་ལ་རིན་པོ་ཆེ་དེ་བསྒྱུར་ལ་དགེ་འདུན་རྣམས་ལ་འཚོ་བ་སྦྱོར་ཞིག། ཅེས་སྨྲས་པ་ན། དགེ་སློང་
དེས༑ བཤང་གཅི་དང་འདྲ་བ་ཁྱེད་རྣམས་ལ་རིན་པོ་ཆེ་ག་ལ་ཡོད་དེ་ནི་ང་རང་ལ་ཚོང་པ་དེ་རྣམས་ཀྱིས་བྱིན་པ་ཡིན་སྨྲས་པའི་ལས་ཀྱི་རྣམ་སྨིན་ལ་འབུ་སྲིན་དེར་སྐྱེས་པའི་ལས་ཀྱི་རྣམ་སྨིན་ལུང་བསྟན་པ་ལྟ་བུ་ཡིན་གསུངས། ཡང་ལས་གང་
ཡང་རུང་བའི་རྒྱུ་མཐུན་དང། བདག་པོའི་འབྲས་བུ་ལུང་སྟོན་པའི་ཚེ་དང་པོ་དྲི་བ་ཞུ་བའི་ཚེ་ན་ཡང། བཅོམ་ལྡན་འདས་འདི་ལྟར་གྱུར་པ་ལ་གཟིགས་ཞེས་སོགས་ཀྱིས་དྲི་བ་ཞུ་ཞིང། སྟོན་པས་ཀྱང་སའི་ཁམས་ལ་མི་སྨིན་སོགས་མི་གསུང་

[016B] དཔེར་ན་སྟོན་པས་སོར་མོའི་ཕྲེང་བ་ཅན་བཏུལ་ནས་དགེ་སློང་དུ་གྱུར་ཞིང། དགྲ་བཅོམ་ཐོབ་སྟེ་གཙུག་ལག་ཁང་དུ་གནས་པ་ན་རྒྱལ་པོ་གསལ་རྒྱལ་དཔུང་གི་ཚོགས་དང་བཅས་པ་སོར་ཕྲེང་ཅན་གྱི་གཙུག་ལག་
ཁང་གི་ཉེ་འཁོར་དུ་སོང་བ་ན། སོར་འཕྲེང་ཅན་གྱིས་མགུལ་བསལ་བའི་སྒྲ་ཕྱུང་བས། རྒྱལ་པོ་འཁོར་བཅས་ས་ལ་འགྱེལ་བའི་ཚེ། འདིར་མ་ཟད་སྔོན་ཡང་སོར་ཕྲེང་ཅན། སའི་སྟེང་གི་འབུ་ཐམས་ཅད་ཟ་བར་བྱེད་པའི་བྱ་ཞིག་ཏུ་སྐྱེས་ཤིང་
དེས་ཤིང་གི་ཐོག་ནས་སྒྲ་སྒྲོགས་པས། གླང་པོའི་གཙོ་པོ་འཁོར་ལྔ་བརྒྱ་དང་བཅས་པ་ས་ལ་འགྱེལ་བར་གྱུར་ཏེ། དེའི་དུས་ཀྱི་གླང་པོ་གཙོ་བོ་ནི་རྒྱལ་ཕོ་གསལ་རྒྱལ་དང། བྱ་དེ་སོར་ཕྲེང་ཅན་དུ་ལུང་སྟོན་ཚུལ་ལྟ་བུ་ཡིན་གསུངས། གཞན་ཡང་
ལས་ཟབ་ཅིང། ཕྲ་བའི་དབར། དབེར་ན་རྒྱལ་བོ་མ་སྐྱེས་དགྲས་བདག་གི་ཡུལ་ན་ཡོད་པའི་དགེ་སློང་སོགས་ཀྱིས། རྩྭ་དང་ཤིང་དང། ཆུ་ལ་སོགས་པ་ལ་བཀག་པ་མེད་པར་ལོངས་སྦྱད་ཆོག་ཅེས་དྲིལ་བསྒྲགས་ཤིང། དེ་དོན་བཞིན་དགེ་
སློང་ནོར་ཅན་གྱིས་ཁང་བའི་ཆེད་དུ། རྒྱལ་པོའི་ཤིང་བླངས་བ་ལ་བཅོམ་ལྡན་འདས་ཀྱིས་རྣམ་གྲངས་དུ་མས་སྨད་ཅིང་མ་བྱིན་ལེན་གྱི་ཕམ་པ་བཅས་པ་ལྟ་བུ་དང། པཎ་ཆེན་ཤཱཀྱ་ཤྲཱི་ཡར་ཀླུང་ཐང་པོ་ཆེར་བཞུགས་སྐབས། སྔར་ཇོ་བོ་
རྗེས་བཏབ་པའི་ཚ་ཁང་གི་སྟེང་དུ་ལྷུང་བཟེད་བཞག་པ་འགྱུར་ནས། ཚྭ་ཚྭ་རྣམས་ཅུང་ཟད་མ་རུང་བར་གྱུར་པས། པཎ་ཆེན་ཞག་ཤས་བར་ཐུགས་དམ་མི་གསལ་བར་བྱུང་བ་དང། ཁྲོ་ཕུ་ལོ་ཙཱ་བས་བྱམས་ཆེན་བཞེངས་སྐབས་བྱམས་

[017A]༄༅། །ཆེན་གྱི་ཞབས་ཀྱི་སྦྱར་མཚམས་ཀྱི་ཟངས་ཅུང་ཟད་ཅིག་དུང་ཆེན་གྱི་ལྷན་པ་ཞིག་ལ་བཏབ་པས། སྐུ་རྒྱུའི་ཟངས་དེ་ལོ་པཎ་གཉིས་ཀྱི་ཐུན་མོང་དུ་འབུལ་སྡུད་མཛད་པའི་སྟབས་པཎ་ཆེན་གྱི་ཞབས་ཀྱང་སྙུན་ཞིང། ལོ་ཙཱ་
བ་ལ་ཁྱོད་ཀྱི་སྐྱེ་བ་རྗེས་མ་གཟུགས་ཆུང་ཆུང་ཞིག་ཡོང་རྒྱུ་ཨེ་ཡིན་གསུངས་པ་ལྟ་བུ་དང། སངས་རྒྱས་ལ་སྦྲང་རྩི་འབུལ་བའི་སྤྲེའུ་སྔོན་འབྱུང་ལྟ་བུ་ཡིན་གསུངས།    ༈    དགེ་མི་དགེའི་ལས་འཕེལ་ཆེ་ཞིང། ཆུང་ངུ་ཞིག་
བྱས་ཀྱང་འབྲས་བུ་ཆེན་པོ་མྱོང་བའི་དཔེར། སངས་རྒྱས་ཞལ་བཞུགས་པའི་དུས། བྱིས་པ་གཉིས་བྱེ་མ་ལ་རྩེད་མོ་རྩེ་ཞིང་ཡོད་པའི་སར་སངས་རྒྱས་ཕེབས་པ་ན། བྱིས་པ་དེ་གཉིས་ཀྱིས་དད་པའི་སེམས་ཀྱིས་སངས་རྒྱས་ཀྱི་ལྷུང་བཟེད་དུ་བྱེ་
མ་སྦར་གང་འབུལ་བར་བརྩམས་པ་ན། སངས་རྒྱས་ཀྱི་སྐུ་གཟུགས་ཆེ་བས་མ་རྙོགས་པའི་ཚེ། བྱིས་པ་བློན་པོའི་ཚུལ་བྱེད་པ་དེ་འོག་ན་བསྡད་པའི་སྟེང་དུ་རྒྱལ་པོའི་ཚུལ་བྱེད་པ་དེས་འཛེགས་ནས་ཕུལ། དེའི་ཚེ་བཅོམ་ལྡན་འདས་ཀྱིས་ཀུན་
དགའ་བོ་ལ་བཀའ་སྩལ་པ། ད་ལྟ་བྱེ་མ་སྦར་གང་འབུལ་བའི་བྱིས་པ་སྟེང་མ་འདི་མ་འོངས་པ་ན། ང་མྱ་ངན་ལས་འདས་ནས་ལོ་བརྒྱ་ལོན་པའི་འོག་ཏུ་མྱ་ངན་མེད་ཅེས་བྱ་བའི་རྒྱལ་པོར་འགྱུར་ཞིང། བྱེ་མ་ཕུལ་བའི་གྲངས་དང་མཉམ་པའི་
དེ་བཞིན་གཤེགས་པའི་མཆོད་རྟེན་བྱེད་པར་འགྱུར། བྱིས་པ་ཅིག་ཤོས་འདི། དེའི་བློན་པོར་འགྱུར་ཞེས་ལུང་བསྟན་པ་ལྟར། བྱེ་མ་སྦར་གང་ཕུལ་བའི་བསོད་ནམས་ཀྱིས་འཛམ་བུའི་གླིང་ཕལ་ཆེར་ལ་དབང་བའི་རྒྱལ་པོར་སྐྱེས་པ་ལྟ་བུ་

[017B] རྒྱལ་པོ་སྤྱི་བོ་སྐྱེས་ཀྱི་སྐྱེ་བ་འཕེན་པའི་ལས་ལྟ་བུ་ཡིན་གསུངས། ཀུན་ལས་བཏུས་ལས་ནི། ལས་གཅིག་གིས་ལུས་གཅིག་འཕེན་པའི་ལས་ཀྱང་ཡོད། ཅེས་སོགས་ལ། ལས་གཅིག་གིས་ལུས་དུ་མ་འཕེན་པའི་ལས་ནི་བུ་མོ་
ཞིག་གིས་འཕགས་པ་ནག་པོ་ཆེན་པོར། བྱ་རོག་ཞར་མ་ལྟར་བལྟའོ་ཞེས་ཚིག་རྩུབ་སྨྲས་པའི་དབང་གིས་ཚེ་རབས་ལྔ་བརྒྱར་བྱ་རོག་ཏུ་སྐྱེ་བའི་སྐྱེ་བ་འཕེན་བྱེད་ཀྱི་ལས་ལྟ་བུ་དང། ལས་དུ་མས་ལུས་གཅིག་འཕེན་པ་ནི། དཔེར་ན་ཇོ་བོ་རིན་པོ་
ཆེའི་སྐུ་མདུན་དུ་སོང་ནས་བདག་སྐྱེ་བ་རྗེས་མ་བདེ་བ་ཅན་དུ་པདྨ་ལས་བརྩུས་ཏེ་སྐྱེ་བར་ཤོག་ཅིག་ཅེས་སྨོན་ལམ་བཏབ། ཡང་དུས་གཅིག་གི་ཚེ་འཕགས་པ་རང་བྱོན་ལྔ་ལྡན་གྱི་དྲུང་དུ་ཡང་སྨོན་ལམ་དེ་ལྟར་བཏབ། ཡང་སངས་རྒྱས་ཤཱཀྱ་ཐུབ་
པ་སྒོམས་ནས་ཀྱང་སྨོན་ལམ་དེ་ལྟར་བཏབ་ནས། མཐར་བདེ་བ་ཅན་བརྫུས་ཏེ་སྐྱེ་བའི་སྐྱེ་བ་འཕེན་པའི་ལས་ལྟ་བུ་ཡིན་གསུངས། མཛོད་འགྲེལ་དུ། ལས་ཀྱི་འཁོར་བར་ལྕི་གང་དང། ཞེས་སོགས་ལ། འཆི་ཁར་གང་མངོན་དུ་གྱུར་པ་དང་
པོར་སྨིན་པའི་དཔེར། རྒྱལ་པོ་མྱ་ངན་མེད་ཀྱིས་ཚེ་དེར་དགེ་བའི་ལས་བསམ་གྱིས་མི་ཁྱབ་པ་ཞིག་བསགས་ཀྱང། འཆི་ནད་ཀྱིས་ཐེབ་ནས་མལ་དུ་ཉལ་བའི་ཚེ། བྲན་མོ་ཞིག་གིས་རྒྱལ་པོའི་དབུ་ཐོག་ཏུ་རླུང་གཡབ་གཡོབ་ཅིང་ཡོད་པ་ན། དེ་
གཉིད་དུ་གྱུར་ནས་རླུང་གཡབ་རྒྱལ་པོའི་དབུ་ལ་ཕོག་པས། རྒྱལ་པོས་བསམ་པ་བདག་མ་ན་བའི་ཚེ་འཛམ་བུའི་གླིང་གི་རྒྱལ་ཕྲན་ཐམས་ཅད་ཀྱིས་ཀྱང་ཕྱག་འཚལ་ན། ད་འདི་ལྟར་གྱུར་པའི་ཚོ་བྲན་མོས་ཀྱང་བསྙས་སོ་སྙམ་ནས་ཁོང་ཁྲོ་

[018A]༄༅། །སྐྱེས་པའི་དབང་གིས་ཀླུ་ཤིན་ཏུ་མི་སྲུན་པ་ཞིག་ཏུ་སྐྱེས་པ་ལྟ་བུ་ཡིན་གསུངས། གཉིས་པ་ནི་མར་མེ་ལ་སོགས་པའི་སྣང་བ་དང་གོས་གསར་པ་སྦྱིན་པའོ། ཞེས་པ་ལ། འདིར་དཔེར་བརྗོད་མང་དུ་གསུངས་ནས། ལན་
ཅིག་འཕགས་པ་ཀུན་དགའ་བོས་བཅོམ་ལྡན་འདས་ཀྱི་སྐུ་འོད་ཕུན་སུམ་ཚོགས་པ་འདི་ལྟ་བུ་ཡོང་བའི་རྒྱུ་གང་ལགས་ཞུས་པའི་ཚེ། སྟོན་པ་རང་ཉིད་སྔོན་འཛམ་གླིང་ལ་དབང་བའི་རྒྱལ་པོ་བུ་དྲུག་ཡོད་པ་ཞིག་ཏུ་འཁྲུངས་པའི་ཚེ། རྒྱལ་སྲིད་
ཀྱིས་ཐུགས་ཕྱུང་ནས་རྒྱལ་སྲིད་ཆ་དྲུག་ཏུ་བགོས་ནས་བུ་རྣམས་ལ་བྱིན་ནས་ཆོས་བཞིན་སྐྱོང་བར་གདམས། རང་ཉིད་ལྷོ་ཕྱོགས་ཀྱི་རྒྱ་མཚོ་དང་ཉེ་བར་སྒྲུབ་པ་མཛད་ཅིང་བཞུགས་པ་ན། སྐབས་ཤིག་ཆར་རླུང་འཚུབ་ཅིང་མུན་པ་ཆེར་
འཐིབས་ཅ་ཅོའི་སྒྲ་ཆེན་པོ་བསྒྲགས་པ་ཞིག་བྱུང་པ་ཅི་ཡིན་བརྟགས་པས། རྒྱ་མཚོའི་གླིང་ནས་རིན་པོ་ཆེ་དང་ཙནྡན་སོགས་མང་དུ་བླངས་ནས་ཕྱིར་ཐོན་པའི་དོན་མཐུན་འགའ་ཞིག་ལ་རྒྱ་མཚོའི་གླིང་གི་ཙནྡན་སོགས་བསྲུང་བའི་མི་མ་ཡིན་
རྣམས་ཀྱིས་མཐོ་བརྩམས་ནས་ལམ་སྟོར་ཞིང་ཤིན་ཏུ་སྡུག་བསྔལ་བར་གྱུར་པ་གཟིགས་ཏེ་དེ་རྣམས་ལ་སྙིང་རྗེའི་དབང་གིས་རང་གི་ཕྱག་ལ་རས་དཀྲིས་ཏེ་མེ་སྤར་ནས། དེ་རྣམས་ལ་ལམ་བསྟན་ཅིང་འཇིགས་བ་ལས་སྐྱོབ་པའི་རྒྱུ་ལས་
བྱུང་ཚུལ་གསུངས་པ་ལྟ་བུའོ་གསུངས། ཚོམས་ལས། བྱིས་པ་གང་ཞིག་བྱིས་བའོ་ཞེས་ཤེས་པ་དེ་འདིར་མཁས་པ་ཡིན་ཞེས་པ་ལ། བྱིས་པ་སྟེ་སོ་སོ་སྐྱེ་བོ་ཞིག་གིས་རང་རྒྱུད་ཆོས་དང་མཐུན་མི་མཐུན་བསམས་བ་ན་མི་མཐུན་

[018B] ཤིན་ཏུ་འགྱོད་ནས་བདག་ནི་བྱིས་པ་བས་ཀྱང་ཆེས་བྱིས་པའོ་སྙམས་ནས་ལེགས་ཉེས་འབྱེད་ཤེས་ན་མཁས་པ་ཡིན། ཞེས་པའི་དོན་ཡིན་གསུངས། གང་ཟག་གི་ཁྱད་པར་འགའ་ཞིག་ལ་མ་ངེས་པ་ནི། རྒྱལ་པོ་དཔའ་
བས་བྱིན་གྱིས་མེ་ཏོག་ཟླ་མཛེས་བཀྲོངས་པ་ལ་འགྱོད་དེ། ཞེས་པ་ལ་མ་སྐྱེས་དགྲ་དང། སོར་ཕྲེང་ཅན་སོགས་ཀྱིས་སྡིག་པ་དེ་ཙམ་བྱས་ཀྱང་བཤགས་སྡོམས་ཀྱིས་དག་ལ། རྒྱལ་པོ་དཔའ་བས་བྱིན་གྱིས་བྱང་ཆུབ་སེམས་དཔའ་མེ་ཏོག་ཟླ་
མཛེས་བཀྲོངས་ནས་སླར་འགྱོད་དེ། ལོ་དེ་ཙམ་གྱི་བར་དུ་སྡིག་པ་བཤགས་ཀྱང་མི་འདག་པ་ནི་གྮིའམ་རྟེན་མི་འདྲ་བའི་སྟོབས་ཀྱི་ཁྱད་པར་ཡིན་གསུངས། འཇིག་རྟེན་ན་ཡང་སྣང་སྟེ། རྐང་ལ་སོགས་གནད་པ་ཕྱིར་བཅོས་སུ་ཡོད་ཀྱང། ཞེས་
སོགས་ལ་མཁས་གྲུབ་རིན་པོ་ཆེའི་གསུང་སྦྱན་སྔ་བློ་གྲོས་རྒྱལ་མཚན་གྱིས་ཟིན་བྲིས་མཛད་པ་ལས། དཔེར་ན་མགོ་ཆག་ནས་རྨ་གསོས་ཀྱང། དེའི་ཤུལ་དུ་སྐྲ་མི་སྐྱེ་བ་དང། རྐང་ལག་སོགས་ཆག་པ་ཕྱིར་བཅོས་ཀྱང་ཀྱོང་ཀྱོང་ཡོང་བ་ལྟར་
དང་པོ་ནས་སྐྱོན་མ་བྱུང་བ་དང། བྱུང་ནས་ཕྱིར་བཅོས་པ་གཉིས་གཏན་ནས་མི་འདྲ། དེ་བཞིན་དུ་དང་པོ་ནས་སྡིག་ལྟུང་སོགས་ཀྱིས་མ་གོས་པ་གལ་ཆེ། སྡིག་ལྟུང་སོགས་བྱུང་ནས་ཕྱིར་བཅོས་སུ་ཡོད་ཀྱང། ལམ་ལ་སོགས་པའི་ཡོན་ཏན་
གོང་མ་སྐྱེ་བ་ལ་ཆེས་འགྱངས་པ་ཡིན་གསུངས།    ༈    རྟོགས་བརྗོད་འདུན་ལེགས་མར། དང་པོར་རྒྱ་ཆེན་ཐོས་བ་མང་དུ་བཙལ། ཞེས་སོགས་དྲངས་ནས་སྤྱི་བཤད་མཛད་སྐབས། རྗེ་བདག་ཉིད་ཆེན་པོ་བསྐལ་པ་དཔག་ཏུ་

[019A]༄༅། །མེད་པའི་སྔ་རོལ་ནས་སངས་རྒྱས་ཟིན་པས་གསར་དུ་ཐོས་བསམ་སྒོམ་གསུམ་ལ་སློབ་དགོས་པ་གལ་ཡིན་རུང། སྐུ་ཚེ་དེ་ལ་གཞན་གྱིས་དཔག་པར་དཀའ་བའི་ཐོས་པ་རྒྱ་ཆེན་པོ་མཛད་པ་ནི་རང་ཅག་རྣམས་ལ་འདི་ལྟར་
བྱེད་དགོས་སོ་ཞེས་གདམས་པའི་ཆེད་ཡིན་ཞེས་སོགས་ལས་འཕྲོས་ནས། སངས་རྒྱས་ཀྱིས་དངོས་སུ་ཟབ་མོ་སྟོང་པ་ཉིད་བཤད་མི་རུང་བའི་གདུལ་བྱ་རྣམས་ལ། དང་པོར་རང་གི་བློ་ཚོད་དང་བསྟུན་པའི་དྲང་དོན་གྱི་ཆོས་བསྟན་ནས་བློ་རིམ་
གྱིས་སྦྱངས་ཏེ། མཐར་སྟོང་བ་ཉིད་ཀྱི་དོན་དེ་སྟོན་པར་མཛད་པ་ཡིན། དང་པོ་རང་ནས་བསྟན་ན་འགའ་ཞིག་གིས་མི་རྟོགས། འགའ་ཞིག་ཤིན་ཏུ་སྐྲག་ནས་ཆད་མཐར་ལྟུང་བ་སོགས་ཀྱི་ཉེས་པ་ཡོད། དེའི་ཕྱིར་རིམ་གྱིས་ཁྲིད་དགོས་པ་ནི་
དཔེར་ན་སྔོན་རྒྱལ་པོ་གཅིག་བཙུན་མོ་ལ་ཆགས་བཞིན་དུ་དམག་ལ་སོང་བ་ན་དེའི་ཤུལ་དུ་བཙུན་མོ་ཤི། དེ་ནས་བློན་པོ་རྣམས་ཀྱིས་གློ་བུར་དུ་བཙུན་མོ་ཤིའོ་ཞེས་སྨྲས་ན། རྒྱལ་པོ་དངངས་ཀྱིས་དོགས་ནས་དང་པོར་བཙུན་མོའི་གདོང་སོགས་
ལུས་ཀྱི་ཆ་ཤས་རྣམས་ལ་ཤུ་བ་ཐོར་རེ་ཡོད་པ་ཞིག་བྲིས་ནས་རྒྱལ་པོ་ལ་བསྐུར། དེ་ནས་མཛེ་ནད་ཀྱིས་སྣ་དང་རྐང་ལག་སོགས་ཆད་ཅིང་ལུས་རུལ་བའི་རྣམ་པ་ཅན་ཞིག་རི་མོར་བྲིས་ནས་བསྐུར། དེའི་ཚེ་རྒྱལ་པོའི་བསམ་པ་ལ། བཙུན་
མོའི་ལུས་ཀྱི་གནས་སྐབས་འདི་འདྲ་བར་གྱུར་པ་ལས་ན། ད་ནི་བཙུན་མོ་ཤི་ཡང་སླ་བོ་སྙམ་པའི་སེམས་སྐྱེས་པའི་ཚེ། སླར་བཙུན་མོ་ཤིའོ། ཞེས་སྨྲས་པས། རྒྱལ་པོ་མ་དངངས་པར་བློ་ཐག་ཆོད་པ་ལྟ་བུ་དང། གཞན་ཡང་རྒྱལ་པོ་ཤར་

[019B] བྲན་མོ་རྒུར་འཇོག་མས་འཕགས་པ་ཀ་ཏྱ་ན་ལས་གདམས་པ་ཉན་ནས་བཤད་པའི་ཚེ་བདེན་པ་མཐོང། དེའི་ཚེ་རྒྱལ་པོས་ཀྱང་རང་གི་མ་དང་འདྲ་བར་བ་ཀུར་ཞིང་ཡོད་པ་ན། ནམ་ཞིག་རྒྱལ་པོ་རི་བྲག་པ་
འགའ་ཞིག་འབེབ་ཏུ་སོང་བའི་བཤུལ་དུ་བཙུན་མོ་སྔོ་སངས་མ་རང་གིས་སྔོན་མེས་ཚིག་ནས་ཚེའི་དུས་བྱེད་པའི་ལས་བསགས་པ་དང། གནས་སྐབས་གཞན་གྱི་ཕྲག་དོག་གི་རྐྱེན་གྱིས་མེས་བསྲེགས་ནས་ཤི། དེའི་ཚེ་མི་སྙན་པ་སྨྲ་བ་
ཞེས་བྱ་བའི་མངག་གཞུག་པ་ཞིག་གིས་བཙུན་མོ་མེས་ཚིག་ནས་ཤི་ལུགས་ཀྱི་བཀོད་པ་རི་མོར་བྲིས་ནས་རྒྱལ་པོའི་གན་དུ་སོང་ནས་ཐོག་མར་རི་མོ་དེ་བསྟན། དེ་ནས་དངོས་སུ་བཤད་པས་རྒྱལ་པོ་མྱ་ངན་ཆེར་མ་གཡོས་པ་ལྟ་བུ་ཡིན་
གསུངས། ཡང་སྐབས་ཤིག་མི་མཛེས་འཇིག་རྟེན་གྱི་ཁམས་འདིར་སྐྱེས་པའི་བྱང་ཆུབ་སེམས་དཔའ་སོགས་ཀྱི་ཐུགས་རྒྱུད་ལ་རྟོགས་པ་ཁྱད་པར་ཅན་སྐྱེས་པའི་ཚེས་གཞི་གཡོ་བའི་རྒྱུ་མཚན་ནི། འཇིག་རྟེན་གྱི་ཁམས་འདི་ཉིད་ནི་འདིར་
སྐྱེས་པའི་སེམས་ཅན་རྣམས་ཀྱི་སྤྱི་མཐུན་གྱི་ལས་ཀྱིས་གྲུབ་པ་ཡིན་པས། སེམས་ཅན་དེ་རྣམས་ཀྱི་སེམས་ཀྱི་སྟེང་ན་འཇིག་རྟེན་གྱི་ཁམས་འདིའི་ཆ་ཀུན་ལ་ལོངས་སྤྱོད་པའི་དགེ་སྡིག་གི་ལས་ཀྱི་བག་ཆགས་སྣ་ཚོགས་བ་ཞིག་ཡོད་ལ་
རྟོགས་པ་ཁྱད་པར་ཅན་དེ་རྒྱུད་ལ་སྐྱེས་པའི་སྟོབས་ཀྱིས་དགེ་སྡིག་གི་ལས་དེ་རྣམས་ཀྱི་བག་ཆགས་གཡོས་ཤིང་ཉམས་པར་བྱས་པའི་ནང་གི་རྟེན་འབྲེལ་གྱི་དབང་གིས་ཕྱིའི་ས་གཞི་རི་དང་བཅས་པ་གཡོ་ཞིང། རྒྱ་མཚོ་ཡང་དུས་ལས་

[020A]༄༅། །འདས་ཏེ་རླབས་གཡོ་བར་བྱེད་བ་སོགས་འབྱུང་གསུངས།    ༈    བཞི་བརྒྱ་བ་ལས། གང་ལ་འདིར་སྐྱོ་ཡོད་མིན་ག་དེ་ལ་ཞི་གུས་ག་ལ་ཡོད། ཅེས་པ་འདི། གང་ལ་བདིར་སྐྱོ་ཡོད་གྱུར་པེ། །དེ་ལ་ཞི་གུས་ངེས་པར་
ཡོད། ཅེས་བསྒྱུར་ནས། སྤྱི་བཤད་མཛད་སྐབས། མྱང་འདས་ལ་ཞི་བ་བསིལ་བ། ཞེས་སྨོས་པའི་རྒྱུ་མཚན་ནི། ཉོན་མོངས་ལས་གྲོལ་བས་ཞི་བ་དང། སྡུག་བསྔལ་ལས་གྲོལ་བས་བསིལ་བ་ཟེར་པ་ཡིན་གསུངས། ཡང་ཟག་བཅས་
ཉེར་ལེན་གྱི་ཕུང་པོ་ཞེས་པའི་དོན། རང་ལ་བརྟེན་ནས་སྡུག་བསྔལ་དུ་མ་སྐྱེ་བར་བྱེད་པས་ཉེར་ལེན་ཞེས་བྱ་ཞེས་པའི་ན་ཡམ་གཅིག་ཀྱང་གསུངས། ཡང་སྡུག་བསྔལ་གྱི་གནས་ངན་ལེན་ཞེས་པའི་དོན་ནི། ད་ལྟ་སྡུག་བསྔལ་བར་བྱེད་པའི་
གཞི་ཡིན་པས་གནས་དང། སླར་སྡུག་བསྔལ་ཕྱི་མ་འདྲེན་པར་བྱེད་པས་ལེན་ཞེས་བརྗོད་པ་ཡིན་གསུངས། སྐྱེ་བ་སྡུག་བསྔལ་དང་ལྡན་པས་སྡུག་བསྔལ་བ་ནི། ཞེས་སོགས་ལ། སྒོང་སྐྱེས་ལ་གཉིས་སྐྱེས་ཟེར་བ་ནི། དང་པོར་མའི་
མངལ་དུ་ཉིང་མཚམས་སྦྱོར་བ་ན། ས་ཆུ་མེ་རླུང་ནམ་མཁའི་ཁམས་ཀྱི་རིམ་པས་གྲུབ་པ་དང། ཕྱིར་སྒོ་ངའི་ནང་དུ་སྔ་མ་ལས་གོ་རིམ་ལྡོག་སྟེ་ནམ་མཁའ་རླུང། མེ་ཆུ་སའི་རིམ་པས་ལུགས་ལྡོག་ཏུ་གྲུབ་པ་སྟེ། ཁམས་དྲུག་འགྲུབ་པའི་
རིམ་པ་གཉིས་ཡོད་པས་གཉིས་སྐྱེས་ཞེས་ཟེར་གསུངས། ནུར་ནུར་པོ་དང། མེར་མེར་པོ་དང་ཞོས་པའི་སྐབས་དང་པོ་ནུར་ནུར་པོའི་སྐབས་ཀྱང་སེམས་ཀྱི་གཏིང་ན་མའི་མངལ་གྱི་སྡུག་བསྔལ་ལ་མི་འདོད་བའི་ཉམས་ཅུང་ཟད་ཅིག་འཆར་

[020B] འབད་པ་ལ་སོགས་པའི་འཕྲུལ་འཁོར་གསུམ་ནི་ཞེས་པ་ལ་འཐག་པ་དང། གཅོད་པ་དང། འབད་པའི་འཕྲུལ་འཁོར་ཞེས་པ་གསུམ་ཡིན་གསུངས།    ༈    དབུ་མ་འཇུག་པ་
ལས། དང་པོར་ང་ཞེས་བདག་ལ་ཞེན་གྱུར་ཅིང།   ྾   ྾ འགྲོ་ལ་ཞེས་དྲངས་ནས་སྤྱི་བཤད་མཛད། ཁ་ཅིག་དབུལ་བ་ལས་གྱུར་དང། ཞེས་པ་ལ་དབུལ་བའི་སྡུག་བསྔལ་ནི། བདེ་འགྲོ་གསུམ་གྱི་ནང་ནས་མིར་མ་ཟད། ལྷ་ཁ་ཅིག་ལ་ཡང་
ཡོད། དཔེར་ན་མ་ཎི་བཀའ་འབུམ་དུ་སྔོན་ཆོས་རྒྱལ་སྲོང་བཙན་སྒམ་པོ་ལྷ་དབུལ་བ་ཞིག་ཏུ་སྐྱེས་པར་བཤད་པ་ལྟ་བུ་ཡིན་གསུངས། བཞི་བརྒྱ་པ་ལས། མཆོག་ལ་ཡིད་ཀྱི་སྡུག་བསྔལ་ཏེ། ཞེས་སོགས་ལ་སྐྱེས་བུ་མཆོག་འཕགས་
པ་རྣམས་ལ་ཡིད་ཀྱི་སྡུག་བསྔལ་གཙོ་ཆེ་ཞིང། གང་ཟག་ཐ་མལ་པ་རྣམས་ལ་ལུས་ཀྱི་སྡུག་བསྔལ་གཙོ་ཆེ་ཞེས་པའི་བཤད་ཡམ་གཅིག་བྱུང། དེ་དག་བློ་དང་ལྡན་ན་འང་འགྲོ་བ་ཡི། །སྒྲིབ་པས་བདེན་པ་ཐོང་བ་མ་མཆིས་སོ། ཞེས་པ་
ལ༑ ལྷ་མིན་རྣམས་ལེགས་ཉེས་འབྱེད་ཤེས་པའི་ཤེས་རབ་དང་ལྡན་ཀྱང། བདེན་བཞི་དང་བདག་མེད་སོགས་བཤད་པའི་དོན་ཡུན་རིང་བསམ་མི་ནུས་ཏེ། དེ་ལ་སེམས་པར་རྩོམ་པ་ན་རྣམ་སྨིན་གྱི་སྒྲིབ་པའི་དབང་གིས་དེ་མ་ཐག་སེམས་
གཞན་དུ་ཡེངས་པར་འགྱུར་བའི་ཕྱིར། འདི་ནི་འདོད་པའི་ལྷ་ཕལ་ཆེ་རལ་ཡང་མཚུངས་ཤིང། གཟུགས་ཁམས་ཀྱི་ལྷ་རྣམས་ཀྱང་བདེན་བཞི་སོགས་ཀྱི་དོན་སེམས་པར་བརྩམས་པ་ན་སྔར་གྱི་གོམས་པའི་དབང་གིས་སེམས་ཏིང་ངེ་འཛིན་

[021A]༄༅། །ལ་ཧྲིལ་གྱིས་སོང་ནས་དོན་དེ་རྟོགས་པ་དང། བདེན་པ་མཐོང་བ་མེད་གསུང་བ་འདྲ་ཞིག་ཀྱང་གསུངས། མཐོ་རིས་ན་ཡང་བདེ་ཆེན་དེ་དག་གི་ཞེས་སོགས་ལ། ལྷ་འཆི་བའི་སྡུག་བསྔལ་དེ་གཞན་ལས་ཆེ་བའི་རྒྱུ་
མཚན་ནི། ཚེ་དེ་ལ་འདོད་པའི་ལོངས་སྤྱོད་ཧ་ཅང་ཆེ་བའི་དབང་དང། གཞན་འགའ་ཞིག་ངན་སོང་སོགས་སུ་སྐྱེ་བར་ཤེས་ནས་སྡུག་བསྔལ་ཆེས་ཆེ་བ་འབྱུང་བ་ཡིན་གསུངས། སྤྱུགས་པ་ནི་ལྷ་ཆེས་སྟོབས་དང་ལྡན་པ་རྣམས་འཁྲུག་ན།།
ཞེས་སོགས་ལ། ལྷར་མ་ཟད་མིས་ཀྱང་ལྷ་སྟོབས་ཆུང་བ་འགའ་ཞིག་སྤྱུག་པ་ཡོད་དེ། དཔེར་ན་འདུལ་བ་ལུང་ལས་དགེ་སློང་འགའ་ཞིག་གིས་གཙུག་ལག་ཁང་གི་ཆེད་དུ་དགུན་དུས་ཤིག་ཤིང་ལྗོན་པ་ཆེན་པོ་གཅིག་བཅད་ནས་ངུ་མ་བུ་དུམ་བུར་
བྱས་པ་ན། ཤིང་དེ་ལ་ཕྲུག་གུ་ལྔ་ཡོད་པའི་ལྷ་ཞིག་གནས་པ་དེ་གནས་མ་རྙེད་ཅིང་ཕྲུག་གུ་རྣམས་ལྷག་པས་སྤྲེབ་པར་གྱུར་པ་ན་ལྷ་དེས་སངས་རྒྱས་ལ་རྒྱུ་མཚན་གསོལ་བས། སངས་རྒྱས་ཀྱིས་ལྷ་གཞན་སྟོབས་དང་ལྡན་པ་ཞིག་ལ་སྔར་
གྱི་ལྷ་དེའི་གནས་སྟོན་པར་བསྒོས་ཤིང། གཞི་དེ་ལས་དགེ་སློང་རྣམས་ལ་མ་བརྟགས་པར་ཤིང་ལྗོན་པ་མི་གཅོད་པའི་བཅས་པ་མཛད་པ་ལྟ་བུ་ཡིན་གསུངས། རྣམ་འགྲེལ་ལས། སྲིད་པའི་སྲེད་ལས་རྣམ་བརྒལ་བས། ཞེས་སོགས་ལ་
སྐབས་འདིའི་སྲིད་པའི་སྲེད་པ་ལས་བརྒལ་བ་ནི་དགྲ་བཅོམ་ཐོབ་པ་ལ་མི་ཟེར་གྱི། རྣམ་འགྲེལ་ཊཱིཀ་ཆེན་ལས་གསུངས་པ་ལྟར་སྲིད་པའི་རྩ་བ་བདག་འཛིན་དང་འཛིན་སྟངས་འགལ་བའི་བདག་མེད་མངོན་སུམ་དུ་རྟོགས་པའི་འཕགས་པ་

[021B] ཐེ་ཚོམ་ནི་བདེན་པ་སོགས་གསུམ་ལ་དམིགས་ནས། ཞེས་སོགས་ལ། གང་ཟག་གི་རིགས་འགའ་ཞིག་གི་རྟོག་པ་ལ་སངས་རྒྱས་ཞེས་པ་ཞིག་སྔར་བྱུང་བ་བདེན་ན་ནམ་མི་བདེན་སྙམ་པའི་ཐེ་ཚོམ་སྐྱེ་བ་ཡོད། དེ་
འདྲའི་ཐེ་ཚོམ་སེལ་བའི་ཆེད་དུ། རྡོ་རྗེ་གདན་གྱི་སྒོ་ཁང་གི་ནང་དུ་སངས་རྒྱས་ཀྱི་ཞབས་རྗེས་ཡོད་པ་དེ་ལ་ཐོག་འབུག་པར་གསོལ་བ་ན། འདི་ལ་ཐོག་མ་འབུབ་ཅིག་མ་འོངས་པ་ན་གང་ཟག་འགའ་ཞིག་གི་ཐེ་ཚོམ་སེལ་བའི་དགོས་པ་མོད་
ཅེས་གསུངས་པ་ལྟ་བུ་ཡིན་གསུངས། ཚུལ་ཁྲིམས་དང་བརྟུལ་ཞུགས་མཆོག་འཛིན་ནི། ཞེས་སོགས་ལ། ཕྱི་རོལ་པ་འགའ་ཞིག་བསམ་གཏན་གྱི་དངོས་གཞིའི་སྙོམས་འཇུག་ཐོབ་ནས་ལྷར་སྐྱེས་པའི་ཚེ་ཐར་པ་ཐོབ་པར་རློམ་ནས་སླར་
ཏིང་ངེ་འཛིན་གྱི་འཕེན་པ་ཟད་ནས་འཁོར་བར་སྐྱེ་བར་མཐོང་བའི་ཚེ་ཐར་པ་མེད་པའི་ལོག་ལྟ་སྐྱེ་བ་ཡོད་གསུངས། འདི་སྐབས་དེ་འདྲའི་ཕྱི་རོལ་པ་ལྷར་སྐྱེས་པའི་ཚེ་ཡང་ཕྱི་རོལ་པ་ཡིན་གསུངས་པ་འདྲ་ཞིག་གོ་བྱུང། བཞི་པ་ཤི་ནས་བར་དོ་
འགྲུབ་ལུགས་ནི། ཞེས་སོགས་ལ། འཆི་བའི་ཚེ་འབྱུང་བ་ཐིམ་ཚུལ་དང། སྐྱེ་འཆི་བར་དོ་གསུམ་སྦྱོང་ཚུལ་ནི་ཕྲ་རགས་ཀྱི་ཁྱད་པར་ཙམ་མ་གཏོགས་མདོ་ལུགས་ལ་ཡང་ཡོད། འཆི་སྲིད་ཕྲ་མོའི་ཚེ་སེམས་ཤིན་ཏུ་མི་གསལ་ཞིང། དེའི་
མཇུག་ཏུ་སེམས་གསལ་སངས་ཏེ་སོང་བ་དང་དུས་མཉམ་དུ་བར་སྲིད་འགྲུབ་པ་ཡིན་གསུངས།    ༈    སྤྱི་བཤེད་མཛད་པའི་རྗེས་སུ་རེག་པ་ནི་ཡུལ་དབང་རྣམ་ཤེས་གསུམ་འདུས་ནས་ཡུལ་ཡིད་དུ་འོང་མི་འོང་

[022A]༄༅། །བར་མ་གསུམ་ཡོངས་སུ་དཔྱོད་པ་སྟེ། ཞེས་སོགས་ལ། འདོད་པར་མ་ཟད་གཟུགས་ཁམས་ལ་ཡང་གཟུགས་སྒྲ་དྲི་རོ་རེག་བྱ་ལྔ་ཀ་ལ་ལོངས་སྤྱོད་པ་ཡོད་དེ། གཟུགས་ཁམས་སུ་མེ་ཏོག་དྲི་ཞིམ་པོ་དང། རྒུན་ཆང་དང་
སྦྲང་ཆང་སོགས་ལ་ལོངས་སྤྱོད་པ་ཡོད་པར་མདོ་སྡེ་དག་ལས་གསུངས་པས་སོ། ཞེས་པའི་བཤད་ཡམ་ཅིག་བྱུང། གསུམ་པ་དེ་ལ་ལོག་རྟོག་བསལ་བ་ནི། ཞེས་སོགས་ལ། བྱང་སེམས་རྣམས་ཀྱིས་གཞན་དོན་དུ་འཁོར་བ་ཐམས་ཅད་
ལས་ངེས་པར་འབྱུང་འདོད་ཀྱི་སྐྱོ་ཤས་ཉན་རང་ལས་འབུམ་འགྱུར་གྱིས་ཆེ་བ་སྒོམ་མོད་ཀྱང། སེམས་ཅན་གྱི་དོན་དུ་འཁོར་བའི་སྡུག་བསྔལ་དཔག་ཏུ་མེད་པ་བཟོད་ཅིང་དང་དུ་ལེན་པའི་དཔེར་འཕགས་པ་སྤྱན་རས་གཟིགས་ཀྱིས་དམྱལ་བའི་
གནས་སོགས་ངན་སོང་གསུམ་དང། གཞན་ཡང་འཁོར་བའི་གནས་དཔག་ཏུ་མེད་པར་སྐུའི་རྣམ་རོལ་མཐའ་ཡས་པས་སེམས་ཅན་གྱི་དོན་བྱེད་པ་ལྟ་བུ་ཡིན་གསུངས། སྲིད་པའི་ཕུན་ཚོགས་ལ་གཞལ་མེད་ཁང་ལྟར་མཐོང་བའི་སྲེད་པ་
ཅུང་ཟད་ཀྱང་ཁ་མ་བྲི་བར་གཞན་དོན་ལ་སྙད་བཏགས་ནས་ཞེས་སོགས་ལ། མཁས་གྲུབ་རིན་པོ་ཆེའི་གསུང་སྤྱན་སྔ་བློ་གྲོས་རྒྱལ་མཚན་གྱིས་ཟིན་བྲིས་མཛད་པ་ལས་གསུངས་པ་ལྟར། བོད་སྔ་མ་འགའ་ཞིག་གིས་འཁོར་བ་ལ་གཏན་
སྡོད་བྱེད་པ་ལ། སངས་རྒྱས་ཀྱིས་བར་ཆད་མི་མཛད་འཚལ། ཟེར་ཡང་འཁོར་བར་བསམ་བཞིན་གནས་ནས་གཞན་དོན་བྱེད་པའི་ནུས་པ་མ་ཐོབ་པར་འཁོར་བར་སྡོད་པའི་དམ་བཅའ་བྱས་ཀྱང་རང་གཞན་གང་ལ་ཡང་མི་ཕན་པས་

[022B] འདི་མན་ཆད་ནས་སྐྱེས་བུ་འབྲིང་གི་ཆོས་སྐོར་མ་རྫོགས་པའི་བར་གྱི་དོན་བསྡུ་ནི། མདོར་ན་སེམས་ཅན་གྱི་དོན་དུ་འཁོར་བ་ལས་གྲོལ་བའི་གོ་འཕང་ཐོབ་པ་ལ། ལམ་བསླབ་པ་རིན་པོ་ཆེ་
རྣམ་པ་གསུམ་ཉམས་སུ་ལེན་དགོས་ཏེ། དེ་འདྲའི་གོ་འཕང་ཐོབ་པ་ལ། འཁོར་བའི་རྩ་བ་བདག་འཛིན་སྤོང་དགོས། དེ་ལ་བདག་མེད་རྟོགས་པའི་ལྷག་པ་ཤེས་རབ་ཀྱི་བསླབ་པར་གྱུར་པའི་ལྷག་མཐོང་ཐོབ་པ་སྔོན་དུ་འགྲོ་དགོས་
དེ་ལ་ལྷག་པ་ཏིང་ངེ་འཛིན་གྱི་བསླབ་པ་ཐོབ་པ་སྔོན་དུ་འགྲོ་དགོས། དེ་ལ་ལྷག་པ་ཚུལ་ཁྲིམས་ཀྱི་བསླབ་པ་ཐོབ་བ་སྔོན་དུ་འགྲོ་དགོས། དེ་ལ་ཡང་སོ་ཐར་རིགས་བདུན་ཡོད་པའི་གཙོ་བོ་ནི་དགེ་སློང་གི་སྡོམ་པ་ཡིན། དེ་ལྟར་ཡང་ལུང་ལས་དགེ་སློང་
དག་ཚུལ་ཁྲིམས་ཀྱི་ཕུང་པོ་ལ་བརྟེན་ནས་ནི་ཏིང་ངེ་འཛིན་གྱི་ཕུང་པོ་སྐྱེའོ། །ཏིང་ངེ་འཛིན་གྱི་ཕུང་པོ་ལ་བརྟེན་ནས་ནི། ཤེས་རབ་ཀྱི་ཕུང་པོ་སྐྱེའོ། །ཤེས་རབ་ཀྱི་ཕུང་པོ་ལ་བརྟེན་ནས་ནི། རྣམ་པར་གྲོལ་བའི་ཕུང་པོ་སྐྱེའོ། ཞེས་སོགས་གསུངས་པ་ཡིན། དེར་མ་ཟད་
དཔུང་བཟང་གི་རྒྱུད་དང། འདུལ་བ་ལུང་དང། སྤྱོད་འཇུག་དང། བཤེས་སྤྲིངས་སོགས་ལས་གསུངས་པ་ལྟར་ཚུལ་ཁྲིམས་ཀྱི་བསླབ་པ་ནི་ཡོན་ཏན་ཐམས་ཅད་ཀྱི་རྩ་བ་ཡིན་པས། ཤིན་ཏུ་གཅེས་པར་བསྲུང་དགོས། བསྲུང་ལུགས་ཀྱང་མི་མཐུན་
ཕྱོགས་ངོ་མ་ཤེས་ན་མི་ཡོང་བས། དེའི་གཉེན་པོར་བསླབ་བྱ་རྣམས་ཤེས་པར་བྱེད། མ་གུས་པ་ལྟུང་བ་འབྱུང་བའི་སྒོ་ཡིན་པས། དཀོན་མཆོག་གསུམ་དང་ལས་འབྲས་ལ་གུས་པར་བྱེད་པ་སོགས་ཡིན་གསུངས།    ༈    ལམ་སྒྲོན་

[023A]༄༅། །ལས། རང་རྒྱུད་རྟོགས་པའི་སྡུག་བསྔལ་གྱིས། །སྐྱེས་བུ་དེ་ནི་མཆོག་ཡིན་ནོ། ཞེས་དྲངས་ནས་སྤྱི་བཤད་མཛད། དེ་ཡང་ཕར་ཕྱིན་བསྡུས་པ་ལས། ཤེས་རབ་རྣམ་དག་མངོན་སྒྲུབ་ཐེག་པའི་མཆོག་ཅེས་སོགས་ལ། ཐེག་
པ་ཆེན་པོ་ལ་ཉི་མ་ཤར་བའི་འོད་དང་འདྲ་བར་གསུངས་པ་ནི། ཐེག་པ་གསུམ་ཀའི་གང་ཟག་གིས་སྟོང་པ་ཉིད་ཀྱི་དོན་ཇི་ལྟ་བ་བཞིན་རྟོགས་པར་མཚུངས་ཀྱང། ཐེག་ཆེན་པ་རྣམས་ཀྱིས་རྟོགས་ཚུལ་ཁྱད་པར་དུ་འཕགས་པའི་དོན་ལ་སྦྱོར་བ་
ཡིན༑ དེས་ན་ཐེག་པ་ཆེ་ཆུང་གཉིས་ཀྱིས་སྟོང་ཉིད་རྟོགས་ཚུལ་རིམ་པ་བཞིན་ཟླ་འོད་དང། ཉི་འོད་གཉིས་དང་འདྲ་བར་གསུངས། དེས་ན་ཆོས་ཐེག་པ་ཆེན་པོའི་ཆོས་ཡིན་པས་མི་ཆོག་གིས་ཞེས་སོགས་ལ། སྤྱིར་སངས་རྒྱས་ཐོབ་འདོད་ཀྱི་
སེམས་ཙམ་ཞིག་ཐེག་པ་ཆེ་ཆུང་སོགས་ཀྱི་གང་ཟག་མང་པོ་ཞིག་གི་རྒྱུད་ལ་ཡོད་ཀྱང། སེམས་ཅན་ཐམས་ཅད་ཀྱི་ཆེད་དུ་སངས་རྒྱས་ཐོབ་འདོད་ཀྱི་བློ་མ་བཅོས་པ་ཞིག་ནམ་སྐྱེས་བ་ན་ཐེག་ཆེན་པའི་གྲར་ཚུད་པ་ཡིན། དེ་འདྲའི་བློ་བཅོས་མ་མ་
ཡིན་པས་ཟིན་པའི་དབུགས་ཕྱི་ནང་དུ་རྒྱུ་བ་སོགས་སྒོ་གསུམ་གྱི་སྤྱོད་པ་ཐམས་ཅད་སྐྱེས་བུ་ཆེན་པོ་དང། ཐེག་ཆེན་གྱི་ཆོས་སུ་འགྲོ་གསུངས།    ༈    གཉིས་པ་སེམས་ཇི་ལྟར་བསྐྱེད་པའི་ཚུལ་ལ་བཞི་ཞེས་པ་ནས། འོན་ཀྱང་
ལན་དྲུག་སེམས་བསྐྱེད་པ་ནི་སྨོན་པའི་བསླབ་བྱ་ཐུན་མོང་མ་ཡིན་པའོ། ཞེས་པའི་བར་ལྗགས་བཤད་གནང་ནས། གསེར་འགྱུར་རྩི་ཡི་རྣམ་པ་མཆོག་ལྟ་བུ། ཞེས་པའི་སྐབས་ཀྱི་གསེར་འགྱུར་གྱི་རྩིས་གསེར་དུ་བསྒྱུར་བྱའི་རྫས་ལ། དངུལ་

[023B] ཞ་ཉེ། རྡོ་སོགས་ཡོད་གསུངས། མི་གཙང་ལུས་འདི་བླངས་ནས་རྒྱལ་བའི་སྐུ་ཞེས་པའི་སྐབས་ཀྱི་རྒྱལ་བའི་སྐུར་བསྒྱུར་རྒྱུའི་ཆོས་ལ་གཞུང་གི་ཚིག་ཟིན་པ་ལུས་ཞེས་པ་ཙམ་ལས་མ་བྱུང་ཡང། ཟག་བཅས་ཀྱི་ཕུང་པོ་ལྔ་ཀ་
ཡོད་གསུངས། བཏང་སྙོམས་བསྒོམས་པའི་སྐབས་རང་གཞན་གཉིས་ཀ་ལ་བལྟོས་ནས་བཏང་སྙོམས་སྒོམ་ཚུལ་གཉིས་ཡོད་པས། གཞན་ལ་བལྟོས་ནས་བཏང་སྙོམས་སྒོམ་ཚུལ་ལ། དགྲ་གཉེན་གང་ཡང་མིན་པའི་བར་མའི་སེམས་
ཅན་ཞིག་ལ་དམིགས་ནས། འདི་ལ་བདག་གིས་ཆགས་སྡང་གང་ཡང་བྱ་མི་རིགས་ཏེ། འདིས་ད་ལྟ་ནི་ཕན་གནོད་གང་ཡང་མ་བྱས་ཤིང། སྔར་ནི་བདག་གི་མ་ཡང་བྱས། དགྲ་ཡང་བྱས་སྙམ་དུ་བསམས་པ་སོགས་ཡིན་གསུངས། བདག་
གཞན་མཉམ་བརྗེའི་སྐབས་བདག་གཅེས་འཛིན་གྱི་བློ་ནམ་སྐྱེས་བྱུང་བ་ན། འདི་སྙམ་དུ་བདག་གིས་སེམས་ཅན་གཞན་གྱི་སེམས་ལ་ཅི་བསམ་ཀྱང་མི་ཤེས། དེར་མ་ཟད། ཕ་རོལ་པོའི་ལག་པའམ། ཕག་གི་ནང་དུ་རྫས་ཇི་འདྲ་ཞིག་
ཡོད་ཀྱང་འདི་ལྟ་བུ་ཞིག་འདུག་སྙམ་དུ་མི་ཤེས་ལ། རྫོགས་པའི་སངས་རྒྱས་ཀྱིས་ཤེས་བྱ་ཐམས་ཅད་མངོན་སུམ་དུ་གཟིགས་པ་འདི་གཉིས་ཀྱི་ཁྱད་འབྱུང་བ་ནི། སངས་རྒྱས་ཀྱིས་སྔོན་ནས་སེམས་ཅན་ཐམས་ཅད་བློས་མ་བཏང་བར། རང་
གཅེས་འཛིན་གྱི་བློ་ཡལ་བར་དོར། གཞན་གཅེས་འཛིན་གྱི་བློ་གོམས་པའི་མཐུ་ལས་བྱུང་བ་ཡིན་འདུག་པས། དེ་ལྟར་སངས་རྒྱས་ནས་ཤེས་བྱ་ཐམས་ཅད་མངོན་སུམ་དུ་མཁྱེན་པ་འདི་བྱུང་བ་ཡིན་འདུག་བདག་གིས་ནི་རང་གཅེས་འཛིན་

[024A]༄༅། །གྱི་བློ་འདིའི་དབང་གིས་སྔར་ཡང་ཐོག་མ་མེད་པ་ནས་འཁོར་བར་འཁོར་ཞིང། ད་དུང་བློ་འདིའི་དབང་གིས་འཁོར་བར་གཏན་འཁྱམས་བྱེད་པར་འདུག་པས། ད་ལེན་རང་གཅེས་འཛིན་དོར་ནས། གཞན་གཅེས་འཛིན་གྱི་བློ་
འབད་པས་བསྒོམས་ནས། ཐུབ་བ་སངས་རྒྱས་བཅོམ་ལྡན་འདས་བཞིན་དུ་རང་གཞིན་གྱི་དོན་ཕུན་སུམ་ཚོགས་པ་ཞིག་བྱེད་དགོས་སྙམ་དུ་བསམས་གསུངས། ཡང་སྨོན་སེམས་ཆོ་གས་བཟུང་ཀྱང། སེམས་ཅན་གྱི་དོན་དུ་སངས་རྒྱས་
ཐོབ་པར་བྱའོ་སྙམ་པ་ཙམ་ཞིག་བཟུང་ན། སྨོན་སེམས་ཀྱི་བསླབ་བྱ་ལ་སློབ་མ་ཐུབ་ཀྱང་ཉེས་བར་མི་འགྱུར་ལ། སེམས་ཅན་གྱི་དོན་དུ་སངས་རྒྱས་མ་ཐོབ་ཀྱི་བར་དུ་བྱང་ཆུབ་ཀྱི་སེམས་མི་བཏང་ངོ་སྙམ་དུ་བཟུང་ན་ནི། སྨོན་སེམས་ཀྱི་བསླབ་བྱ་
རྣམས་ལམ་བསླབ་ན་ཉེས་པར་འགྱུར་ཞིང། དེ་འདྲའི་ཁྱད་པར་འབྱུང་བ་ཡང་སྨོན་སེམས་ཆོགས་བཟུང་བ་ཙམ་དུ་འདྲ་ཡང། སེམས་བསྐྱེད་པའི་དུས་ཀྱི་ཀུན་སློང་གི་ཁྱད་པར་ཡིན་གསུངས།    ༈    དེ་ཡང་རང་ཉིད་ཐབས་དེ་
ལ་མ་ཞུགས་པར་གཞན་སྒྲོལ་བར་མི་ནུས་པས། ཞེས་སོགས་ལ། གཞན་འདུལ་བ་རྣམས་ཀྱི་མཆོག་ནི་སངས་རྒྱས་བཅོམ་ལྡན་འདས་ཡིན་ཏེ། ཐོག་མར་རང་གི་སྐྱོན་སྒྲིབ་གཉིས་བག་ཆགས་དང་བཅས་པ་སྤངས། ཡོན་ཏན་གྱི་རྣམ་
པ་ཐམས་ཅད་ཡོངས་སུ་རྫོགས་པར་མཛད་པའི་ཕྱིར། དེ་ལྟར་ཡང་མདོ་ལས། ལི་ཙ་བྱི་འཇིག་རྟེན་ཐམས་ཅད་ཀྱིས་མཐོང་ན་དགའ་བས་བཅོམ་ལྡན་འདས་ནི་གཞན་འདུལ་བ་རྣམས་ཀྱི་མཆོག་ཏུ་གྱུར་པ་ལགས་ཏེ། དེ་ཅིའི་སླད་དུ་ཞེ་ན་

[024B] བྱང་ཆུབ་ཀྱི་སེམས་ནི་ཀུན་རྫོབ་དང། དོན་དམ་པའི་བྱང་ཆུབ་ཀྱི་སེམས་གཉིས་དང་ཞེས་པ་ལ། ཉན་ཐོས་དང་རང་སངས་རྒྱས་རྣམས་ཀྱིས་སྟོང་
ཉིད་ཀྱི་དོན་ཕྱིན་ཅི་མ་ལོག་པར་རྟོགས་ཤིང་བསྒོམ་པར་བྱེད་ཀྱང། དེ་རྣམས་ལ་དོན་དམ་བྱང་ཆུབ་ཀྱི་སེམས་མི་ཡོང་བ་ནི་བརྩེ་བ་སྙིང་རྗེ་ཆེན་པོས་ཟིན་པའི་སྒོ་ནས་ཆེད་དུ་བྱ་བ་སེམས་ཅན་ཐམས་ཅད་ཀྱི་དོན་དུ་སྟོང་ཉིད་སྒོམས་པ་མེད་
པའི་གནད་ཀྱིས་ཡིན་གསུངས། སྤྱིར་ཤིང་རྟ་ཆེན་པོ་ལ་ཀླུ་སྒྲུབ་དང། ཐོགས་མེད་གཉིས་སུ་གྲངས་ངེས་ཆོས་ཀྱང་སློབ་དཔོན་ཆེན་པོ་ཀ་མ་ལ་ཤཱི་ལ་ལ་ཤིང་རྟ་ཆེན་པོ་ཞེས་གསུངས་པ་ནི། སློབ་དཔོན་དེས་གངས་ཅན་གྱི་ལྗོངས་འདིར་ཧ་
ཤང་ལ་སོགས་པའི་ལྟ་བ་ལོག་པ་རྣམས་ལུང་རིགས་དྲི་མ་མེད་པའི་སྒོ་ནས་བསུན་ཕྱུང་སྟེ། རྒྱལ་བའི་རིང་ལུགས་ཡོངས་སུ་རྫོགས་པ་གསལ་བར་མཛད་པའི་གནད་ཀྱིས་ཡིན་གསུངས། འོད་སྲུང་གིས་ཞུས་པ་ལས་ཀྱང། འོད་སྲུང་
འདི་ལྟ་སྟེ་དཔེར་ན་བློན་པོས་ཟིན་པའི་རྒྱལ་པོ་རྣམས་ཞེས་སོགས་ལ། བྱང་སེམས་ཀྱི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ནི་རྒྱལ་པོ་ལྟ་བུ་དང། དེའི་གྲོགས་སུ་གྱུར་པའི་ཐབས་ཀྱི་ཆ་རྣམས། རྒྱལ་པོའི་བྱ་བ་བསྒྲུབ་མཁན་གྱི་བློན་པོ་
སོགས་འཁོར་རྣམས་དང་འདྲ་གསུངས། གཙུག་ན་རིན་པོ་ཆེའི་མདོ་ལས། དེ་བྱམས་པའི་གོ་ཆ་བགོས་ཤིང་སྙིང་རྗེ་ཆེན་པོའི་གནས་ལ་གནས་ཤིང་ཞེས་སོགས་ལ། རྣམ་ཀུན་མཆོག་ལྡན་གྱི་སྟོང་པ་ཉིད་ནི། དུས་ཀྱི་འཁོར་ལོ་ནས་

[025A]༄༅། །བཤད་པ་དང་མི་འདྲ་སྟེ། སྐབས་འདིར་ཕྱིན་དྲུག་གི་ཉམས་ལེན་གྱིས་ཟིན་པའི་སྟོང་ཉིད་རྟོགས་པའི་ཤེས་རབ་དེ་རྣམ་ཀུན་མཆོག་ལྡན་གྱི་སྟོང་ཉིད་ལ་འཇོག་གསུངས།    ༈    བདག་མེད་
འཇིགས་ལ་སྙིང་པོ་མེད་པའི་ལུས། །སྡུག་བསྔལ་དྲི་མེད་རྟག་ཏུ་མི་གཙང་བའི། ཞེས་སོགས་ལ། བཅོམ་ལྡན་འདས་སྔོན་ཀུ་རུའི་ཡུལ་གྱི་གྲོང་ཁྱེར་དུ་སེམས་ཅན་རྣམས་ལ་ནད་ཡམས་ཆེན་པོ་ཞིག་བྱུང་བ་ན། གཞན་གང་གིས་ཀྱང་
མི་ཕན་པར། སྲོག་ཆགས་ངེས་པ་ཞེས་པའི་ཤས་ཕན་པར་གཟིགས་ནས། སྲོག་ཆགས་དེ་འདྲ་བ་ཞིག་ཏུ་སྐྱེ་བ་བཞེས་ནས་རང་གི་ཤ་ཡུལ་དེའི་མི་རྣམས་ཟར་བཅུག་པས་ཐམས་ཅད་ནང་ལས་ཐར་བར་མཛད་པའི་རྣམ་ཐར་གསུངས་
དེ་ཡང་ཐོས་པ་ལ་སོགས་པའི་བར་ཆད་དུ་འགྱུར་བ་ལ་དགོངས་པར་བསླབ་བཏུས་སུ་གསུངས་ཏེ། ཞེས་སོགས་ལ་རབ་བྱུང་གིས་རང་གི་ཐོས་སོགས་ལ་མི་གནོད་ན་ཟང་ཟིང་གི་སྦྱིན་པ་བྱེད་པའི་དཔེར། སློབ་དཔོན་དབྱིག་གཉེན་ཟས་གོས་
གནས་མ་ལ་སོགས་ངན་ངོན་ཙམ་གྱིས་ཆོག་ཤེས་པའི་སྦྱངས་པའི་ཡོན་ཏན་ལ་རྟག་ཏུ་གནས་པ་ཡིན་ཀྱང། སངས་རྒྱས་གཉིས་པ་ལྟར་གྲགས་པའི་དབང་གིས་ཉིན་རེ་བཞིན་ཡང། རྒྱལ་བློན་དང་ཚོང་དཔོན་དང། ཁྱིམ་བདག་ཆེན་
པོ་རྣམས་ཀྱིས་རིན་པོ་ཆེ་སོགས་ཀྱི་འབུལ་བ་དཔག་ཏུ་མེད་པ་བྱས་པ་རྣམས་ཅུང་ཟད་ཀྱང་བདག་གིར་མི་མཛད་པར། ས་མ་རུབ་ཚུན་ལ་དེ་ཐམས་ཅད་སྐྱེ་བོ་སློང་བ་ཕོངས་པ་རྣམས་ལ་སྟེར་བར་མཛད་ཚུལ་དང། ཇོ་བོ་ཆེན་པོ་ལྷ་

[025B] བསམ་ཡས་སོགས་སུ་བཞུགས་སྐབས་ནས་ཀྱི་འབུལ་བ་ཚན་ཆེར་བྱུང་བ་རྣམས། སང་ནང་པར་ནས་རྡོག་ཅིག་ཀྱང་མེད་པར་གྱུར་པའི་སྐབས། འབྲོམ་རིན་པོ་ཆེས་འདི་ལྟར་གྱུར་པ་གང་ལགས་ཞུས་བས། ཇོ་བོའི་ཞལ་ནས་ཁོ་བོ་
སྦྱིན་པ་གཏོང་བ་ལ་མཁས་པ་ཡིན་གསུང་བ་སོགས་ཀྱི་རྟོགས་བརྗོད་གསུངས། ཆོས་ཀྱི་སྦྱིན་པ་ནི། དམ་པའི་ཆོས་ཕྱིན་ཅི་མ་ལོག་པར་སྟོན་པ་དང། ཞེས་སོགས་ལ། བྱང་ཆུབ་སེམས་དཔའ་རྣམས་ཀྱིས་དམ་པའི་ཆོས་སྟེན་པར་མ་ཟད་
འཇིག་རྟེན་གྱི་ལས་ཀྱི་མཐའ་བཟོ་སོགས་ཁ་ན་མ་ཐོ་བ་མེད་པ་སློབ་ཅིང་སྟོན་པ་ཡང་ཆོས་ཀྱི་སྦྱིན་པའི་གྲྭར་སྡུད་པ་ཡིན་གསུངས་ཤིང། འདི་སྐབས་བྱང་སེམས་རྣམས་ཀྱིས་སེམས་ཅན་གྱི་བསམ་པ་དང་འཚམས་པའི་སྤྱོད་པ་བསྟན་ནས་
དོན་མཛད་པའི་དཔེར། སྔོན་བཅོམ་ལྡན་འདས་ཀུན་ཏུ་རྒྱུ་བྱང་ཆུབ་ཅེས་བྱ་བར་སྐུ་སྐྱེ་བ་བཞེས་ནས། ཀུན་ཏུ་རྒྱུ་དག་ཡང་དག་པའི་ལམ་ལ་བཀོད་པའི་སྐྱེས་རབས་མདོར་བསྡུས་གསུངས། གཞན་ཡང་སྦྱིན་པའི་ཚེ། སློང་བ་པོའི་ལོག་སྒྲུབ་
བཟོད་དགོས་པ་ལས་འཕྲོས་ནས། སློབ་དཔོན་ཕྱོགས་གླང་དང། མུ་སྟེགས་ཀྱི་སྟོན་པ་ཐུབ་རྒྱལ་ནག་པོ་གཉིས་རྩོད་པ་ན། སློབ་དཔོན་གྱིས་མུ་སྟེགས་ལན་བདུན་གྱི་པར་དུ་ཕམ་པར་བྱས་པ་ན། སླར་མུ་སྟེགས་དེས་ཁ་ནས་མེ་སྦར་ཏེ། སློབ་དཔོན་
གྱི་ཡོ་བྱད་ཐམས་ཅད་བསྲེགས་ཤིང། སློབ་དཔོན་རང་ཡང་ཚིག་པར་འཆའ་བ་ན། བདག་གིས་ནི་མུ་སྟེགས་འདི་གཅིག་པུའི་དོན་ཀྱང་བྱ་བར་མི་ནུས་ན་སེམས་ཅན་ཐམས་ཅད་ཀྱི་དོན་བྱེད་ནུས་པ་ལྟ་སྨོས་ཀྱང་ཅི་དགོས། དེ་བས་རང་ཉིད་ཞི་

[026A]༄༅། །བའི་བདེ་བ་ཐོབ་པར་བྱའོ་སྙམ་དུ་དགོངས་ཏེ། ཐོད་ལེ་ཀོར་ནམ་མཁར་འཕངས་པ་རེ་ཞིག་མར་མ་ལྷུང་བ་ན། ནམ་མཁར་གཟིགས་པས་རྗེ་བཙུན་འཇམ་དབྱངས་དངོས་སུ་བྱོན་ནས། བུ་མ་བྱེད་མ་བྱེད་ཐེག་པ་དམན་པ་
དང་འཕྲད་བ་ལས་ནི་བློ་གྲོས་ངན་པ་སྐྱེ་སྟེ། ཞེས་སོགས་གསུངས་ནས་རྗེས་སུ་བཟུང་བའི་ལོ་རྒྱུས་གསུངས།    ༈    འོས་པ་མ་ཡིན་ན་ནི་རྣམ་དག་གི་ཆོ་ག་བཞིན་དུ་དེ་དག་ལ་བསྔོས་པ་ལ་བརྟེན་ནས་བཞིན་བཟང་འདི་ནི་གཞན་
གྱི་ཡིན་ཏེ། ཞེས་སོགས་ལ་བྱང་སེམས་ཀྱིས་སྦྱིན་མི་འོས་བ་ཀུན་ལ་དེ་ལྟར་ཟེར་དགོས་པའི་ངེས་པ་མེད་པ་འདྲ་སྟེ། ཇོ་བོ་བོད་དུ་ཕེབས་དུས་ཙནྡན་གྱི་ཁྲིའུ་ཞིག་བསྣམས་ནས་ཡོད་པ་མོན་གྱི་རྒྱལ་པོ་ཞིག་གིས་ཤེས་ནས་ཇོ་བོ་ལ་སློང་བ་ན་
ཁྱོད་ལ་མི་སྟེར་བོད་དུ་སྐྱེས་ལ་ཁྱེར་འགྲོ་རྒྱུ་ཡིན་གསུངས་པས། ཁོ་མ་དགའ་ནས་ཆོམ་པོ་འགའ་ཞིག་བཏང་ནས་ཕྲོག་ཏུ་བཅུག་པའི་ཚེ་ཇོ་བོས་ཇེག་ཆིང་གི་གདམས་པ་མཛད་པས་དེ་རྣམས་རེངས་པར་མཛད་ནས་ཚུར་ཕེབས། དེ་ནས་རྒྱང་
གྲགས་ཙམ་སོང་བ་ནས་སླར་བྱེ་མ་ལ་སྔགས་བཏབ་ནས་ལམ་དེ་ལ་འགྲོ་མི་འགའ་ལ་བསྐུར་ཏེ། ཇག་བ་རེངས་པ་རྣམས་ལ་གཏོར་དུ་བཅུག་པས་བཅིངས་བ་ལས་གྲོལ་བར་མཛད་པའི་གཏམ་རྒྱུད་ལྟ་བུ་ཡིན་གསུངས། ཡང་ལུས་གཏོང་
མི་གཏོང་གི་བཤད་པའི་སྐབས། ཁ་ཅིག་གིས་སྟོང་ཉིད་མ་རྟོགས་པར་དུ་ལུས་གཏོང་མི་ནུས་ལ། རྟོགས་ནས་གཏོང་ནུས་ཟེར་ཀྱང་དེ་མིན། འོ་ན་ཇི་ལྟར་ཞེ་ན་སྟོང་ཉིད་རྟོགས་མ་རྟོགས་གང་ཡིན་ཀྱང། ཕྱི་ནང་གི་རྐྱེན་གང་གིས་ཀྱང་སྙིང་རྗེ་

[026B] བྱང་ཆུབ་ཀྱི་སེམས་ལས་ཉམས་པར་མི་ནུས་པའི་ནུས་བ་ཐོབ་བ་ན་ལུས་བཏང་ཆོག་གསུངས། འདིའི་དཔེར་བརྗོད་ལ་སྐྱེས་རབས་སོ་བཞི་བའི་དང་པོ་སྟག་མོ་ལུས་བྱིན་དང། གཉིས་པ་ཤི་བིའི་རྒྱལ་པོའི་སྐྱེས་རབས་གཉིས་སྦྱར་
བའི་བཤད་ཡམ་གཅིག་བྱུང། གཞན་ཡང་གཅམ་གསག་གི་ཚིག་མ་བརྗོད་ཅིང་འབད་རྩོལ་གྱི་ཚོགས་ཀྱིས་མ་བསྒྲུབས་ཀྱང། ཉེར་མཁོའི་ལོངས་སྤྱོད་དང་གིས་འདུ་བ་དང། ཞེས་སོགས་ལ། ཚུལ་ཁྲིམས་ཡང་དག་པར་ལྡན་པའི་མདོ་ལས་
ཚུལ་ཁྲིམས་ལྡན་པའི་དགེ་སློང་འོད་དང་ལྡན། །ཚུལ་ཁྲིམས་ལྡན་པ་གྲགས་འགྱུར་བདེ་བ་ཐོབ། ཅེས་དྲངས་ནས་སྐབས་འདིའི་འོད་ནི་ཚུལ་ཁྲིམས་ལགས་པར་བསྲུངས་ན་ལུས་ཀྱི་མདངས་གསལ་བ་སོགས་ཀྱང་ཡིན་མོད་ཀྱི། དེར་མ་ཟད། ཟས་
ནོར་ལོངས་སྤྱོད་སོགས་དང་གིས་འདུ་བ་དང། སྐྱེ་བོ་རྣམས་དང་བར་འགྱུར་བ་དང། ལྷག་པར་དཀར་ཕྱོགས་ལ་དགའ་བའི་ལྷ་ཀླུ་རྣམས་ཀྱིས་ཡུལ་ག་གེ་མོ་ཞིག་ན་གནས་ཀྱི་ཁྱད་པར་འདི་འདྲ་ཞིག་ཏུ་གང་ཟག་ཆེ་གེ་མོ་ཞིག་ཚུལ་ཁྲིམས་ལེགས་
པར་བསྲུངས་པས་མཐོ་རིས་དང་ཐར་བའི་གོ་འཕང་ལ་ཉེ་བར་འགྱུར་རོ་ཞེས་རྗེས་སུ་ཡི་རངས་ཤིང་ཆེད་དུ་བརྗོད་པ་སོགས་འབྱུང་བ་ལ་བྱེད། ཚུལ་ཁྲིམས་ངོ་ལྐོག་མེད་པར་བསྲུངས་ན་ལོངས་སྤྱོད་དང། སྐྱེ་བོ་རྣམས་དབང་དུ་འདུ་བ་ངེས་པར་
འབྱུང་སྟེ། ཀུན་གཟིགས་ལྔ་པ་ཆེན་པོ་དེས་དོན་དུ་སངས་རྒྱས་ཟིན་པས་སྟོང་གསུམ་གྱི་འཇིག་རྟེན་ཐམས་ཅད་དབང་དུ་བྱེད་ཀྱང་བཞེད་པ་ཙམ་ལ་རག་ལས་མོད་ཀྱང། ཐུན་མོང་གི་སྣང་ཚོད་ལ་ཡང། ཇུན་སྒར་རྒྱལ་པོ་སྤོ་ཤོག་ཐུས་ཡེར་

[027A]༄༅། །ཁིང་གི་ཡུལ་ཁམས་རྣམས་མངའ་འབངས་སུ་ཕུལ་བའི་རྒྱུ་ཞུས་པ་ན། ཁོ་བོས་ཚུལ་ཁྲིམས་ངོ་ལྐོག་མེད་པར་བསྲུངས་པའི་སྟབས་ཀྱིས་ཨེ་ཡིན་གསུང་བ་ལྟ་བུ་དང། གཞན་ཡང་བི་ཀ་མ་ལ་ཤཱི་ལའི་གཙུག་ལག་ཁང་
གི་གནས་བརྟན་རཏྣ་ཨ་ཀར་ཤནྟི་པ་ཡང་དབང་ཆེ་ཞིང་ཡུལ་དེའི་རྒྱལ་པོ་རྣམས་ཀྱིས་ཀྱང་ཁོང་གི་བཀའ་ལས་འདའ་མི་ནུས་པ་ཡང་ཚུལ་ཁྲིམས་རྣམ་པར་དག་པའི་འབྲས་བུ་ཡིན་གསུངས། སྡོམ་པའི་ཚུལ་ཁྲིམས་ཕྱི་མ་གཉིས་ཀྱི་
གཞི་དང་གནས་སུ་ལན་དུ་མར་གསུངས་པའི་ཕྱིར་རོ། ཞེས་པ་ལ་སྡོམ་པའི་ཚུལ་ཁྲིམས་ནི་ཤིན་ཏུ་གལ་ཆེ་སྟེ། སྔོན་གྱི་དགེ་བའི་བཤེས་གཉེན་མང་བོ་ཞིག་གིས་ཀྱང། རྡེའུ་དཀར་ནག་སྤུངས་ནས་ཉིན་བཞིན་ལེགས་ཉེས་ལ་ངོ་
བགྲང་བྱེད་ཅིང་མཐར་རྡེལ་ནག་ཐོན་པ་བྱུང་བྱུང་ལ་འབད་བ་ལྟ་བུ་ཡིན། དཔེར་ན་ཨོ་རྒྱན་པ་རིན་ཆེན་དཔལ་གྱིས་ཀྱང་དེ་ལྟར་མཛད་པས། རྡེལ་ནག་གཉིས་ཙམ་ཤིན་ཏུ་ཐོན་དཀའ་བྱུང་བ་ལ། ནུབ་གཅིག་དཀོན་མཆོག་ལ་གསོལ་བ་
བཏབ་ནས་གཟིམས་པས་མནལ་ལམ་དུ་རྗེ་བཙུན་འཇམ་དབྱངས་བྱོན་ནས། ཁྱོད་ཀྱི་རྡེལ་ནག་དེ་བྱའི་ལོ་ལ་ཐོན་འགྲོ་གསུང་བ་བྱུང། དེ་རྗེས་བྱའི་ལོ་ཞིག་ལ། རྒྱ་གར་རྡོ་རྗེ་གདན་མཇལ་བར་ཕེབས་པ་ན། བྱང་ཆུབ་ཆེན་པོའི་ཞལ་
མཇལ་ལ་འགྲོ་བའི་ཚེ་ལྷོ་སྐོ་ནས་འགྲོ་དགོས་པ་ལ། ཁོང་ལམ་ནོར་ནས་སྒོ་གཞན་ཞིག་ཏུ་ཞུགས་ཏེ་ཕྱིན་པས། བྱང་ཆུབ་ཀྱི་ཤིང་ཡོད་པ་དང་ཐུག་སྟེ། ཤིང་དེའི་དྲི་ཕུན་སུམ་ཚོགས་པ་ཚོར་པ་ཙམ་གྱིས། སངས་རྒྱས་རྗེས་སུ་

[027B] དེ་མ་ཐག་དབུས་ལ་བརྡབ་སྟེ་ཕྱག་མཛད་ཅིང། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་འདོད་ཀྱི་བློ་བཅོས་མ་མ་ཡིན་པ་ཐུགས་ལ་འཁྲུངས་པ་ཡིན། དེ་ནས་སྔར་ཁོང་གར་ཕེབ་ཏུ་སྐྱེ་བོ་མང་བོ་རང་ཤུགས་ཀྱིས་
འདུ་བ་ཞིག་ཡོད་པ་དེ་མེད་པར་སོང་ཞིང། སེམས་བསྐྱེད་བའི་སྟོབས་ཀྱིས་རྡེལ་ནག་ཐོན་པ་ལྟ་བུ་ཡིན་གསུངས། འདིའི་ཞར་ལ་ཁོང་རྡོ་རྗེ་གདན་དུ་ཕེབས་པའི་ལམ་དུ་གྲོང་ཁྱེར་ཏི་ར་ཧུ་ཏིའི་རྒྱལ་པོར་མ་སིང་ང་ཟེར་བ་ཁྱོགས་ལ་ཞོན་ནས་རལ་
གྲི་དང། དབྱུག་པ་སོགས་མཚོན་ཆ་ཐོགས་པའི་སྐྱེས་བུ་མང་པོས་སྣ་དྲངས་ནས་འགྲོ་བ་དང་ཐུག་ཅིང། དེར་རྒྱལ་པོའི་འཁོར་དེ་རྣམས་ཀྱིས་ཕར་སོང་ཟེར་བ་ལ། ཁོང་གིས་མ་ཉན་པར། སྐྱེས་བུ་ཞིག་གི་དབྱུག་པ་ཕྲོགས་ནས། སླར་རྒྱལ་
པོའི་ཐད་དུ་མཆོངས་ནས་སོང་བའི་ཚེ་རྒྱལ་པོ་ཁྱོགས་ཀྱི་སྟེང་ནས་བྲོས། དེར་ཁོང་བཞད་ཅིང་བཞུགས་པས། རྒྱལ་པོས་ཀྱང་རྣལ་འབྱོར་པས་ཀུ་རེ་བྱས་བར་ཤེས་ནས་སླར་བསྙེན་བཀུར་བྱས། རྒྱལ་པོ་དེ་ནི་མགོན་པོ་མངོན་བྱུང་གི་རྒྱུད་
ལས་འཕགས་ཡུལ་གྱི་རྒྱལ་པོ་ཉེར་ལྔ་ལུང་བསྟན་པའི་བཅུ་གཅིག་པ་དེ་ཡིན་པར་འདུག་གསུངས།    ༈    དང་པོ་ནི་བྱང་སེམས་རྣམས་བརྩོན་འགྲུས་རྩོམ་པ་ན་སྦྱོར་བའི་སྔ་རོལ་ནས་སེམས་བསྐྱེད་ཀྱི་སྤྲོ་བ་སྔོན་དུ་འགྲོ་བའི་
བསམ་པའི་གོ་ཆ་འདི་ལྟ་བུ་གྱོན་པར་བྱེད་དེ་ཞེས་སོགས་ལ་བྱང་སེམས་ཀྱི་གོ་ཆའི་བརྩོན་འགྲུས་ནི། སེམས་ཅན་གཅིག་གི་ཡང་སྡུག་བསྔལ་ཐམས་ཅད་ལྟ་ཅི་སྨོས་ཐ་ནའང་མཁྲིས་པ་ལས་གྱུར་པའི་ནད་ལྟ་བུའི་ནད་སྣ་གཅིག་ཉིད་སེལ་བའི་

[028A]༄༅། །ཆེད་དུ་བསྐལ་ཆེན་སྟོང་དང་ཡུན་མཉམ་པའི་ཉིན་ཞག་བསགས་པའི་བསྐལ་ཆེན་གྲངས་མེད་འབུམ་འགྱུར་གྱི་བར་དུ་དམྱལ་བར་གནས་དགོས་ཀྱང་ཅུང་ཟད་ཀྱང་ཡ་མི་ངའོ་སྙམ་དུ་བྱ་བ་དེ་ལ་འཇུག་པའི་སྔ་
རོལ་དུ་སེམས་སྤྲོ་བར་བྱེད་པ་ལྟ་བུ་ཡིན་གསུངས། གཞན་ཡང་བྱང་སེམས་ཀྱི་བརྩོན་འགྲུས་ཕུན་སུམ་ཚོགས་པའི་དཔེར། བྱང་ཆུབ་སེམས་དཔའ་རྟག་ཏུ་དུས་བྱང་ཆུབ་སེམས་དཔའ་ཆོས་འཕགས་བསྟེན་པའི་ཚེ་ནམ་ཞིག་
ཆོས་འཕགས་ལོ་བདུན་གྱི་བར་དུ་ཏིང་ངེ་འཛིན་ལ་མཉམ་པར་བཞག་པ་ན། དེའི་བར་དུ་རྨུགས་བ་དང་གཉིད་སོགས་ཀྱི་དབང་དུ་ཡེ་མ་བཏང་བར། འཆག་པ་དང་འགྲེང་བའི་སྤྱོད་ལམ་རྣམ་པ་གཉིས་ཀྱིས་དུས་འདས་པར་བྱས་
ཤིང༑ མཐར་ཆོས་འཕགས་ཆོས་སྟོན་དུ་ཉེ་བ་ན། ཆོས་འཕགས་ཀྱི་ཁྲི་གང་དུ་བཤམས་པའི་ས་ཕྱོགས་དེར་རྡུལ་མི་ལང་པའི་ཕྱིར་ཆག་ཆག་བཏབ་པར་འདོད་པའི་ཚེ། བདུད་སྡིག་ཅན་གྱིས་ཆུ་གཏན་ནས་མི་སྣང་བར་བྱས་པ་ན་
རྟག་ཏུ་དུ་རང་གི་ལུས་མཚོན་གྱིས་ཕུག་སྟེ། ཁྲག་གིས་ས་ཕྱོགས་དེར་ཆག་ཆག་བཏབ་སྟེ་བདུད་སྡིག་ཅན་གྱིས་དེའི་དགེ་བའི་བསམ་པ་ལ་བར་གཅོད་མ་ནུས་པའི་བརྩོན་འགྲུས་བརྩམས་པ་འདྲ་བ་ཞིག་དགོས་གསུངས། ལྔ་པ་དེ་
དག་གི་དོན་བསྡུ་བ་ནི། སྤྱོད་པའི་རྟེན་བྱང་ཆུབ་ཀྱི་སེམས་རྗེས་སུ་དྲན་ཅིང། ཞེས་སོགས་ལ། མི་ལྡོག་བརྟན་པའི་བརྩོན་འགྲུས་གོ་བགོས་ན། །རླབས་ཆེན་བརྩོན་འགྲུས་རྒྱལ་སྲས་རྣམས་ཀྱིས་བརྩམས། ཞེས་དྲངས་

[028B] བརྩོན་འགྲུས་བརྟན་པོ་བརྩམས་ན་ལུང་དང་རྟོགས་པའི་ཡོན་ཏན་གོང་དུ་འཕེལ་ཏེ། ལུང་གི་ཚིག་མང་དུ་ཐོས་པ་དང། དེའི་དོན་བསམས་པའི་རྟོགས་པའི་ཡོན་ཏན་འཕེལ་བའི་ཕྱིར། སྒོ་གསུམ་གྱི་སྤྱོད་ལམ་རྣམས་དོན་ལྡན་དུ་འགྱུར་ཏེ་
བརྩོན་འགྲུས་དེ་དྲན་པའི་གྲོགས་དང་བཅས་པའི་ཕྱིར། ལས་ཀྱི་མཐའ་གང་བརྩམས་པ་རྣམས་མཐར་ཕྱིན་པར་འགྱུར་ཏེ། དཔེར་ན་བདག་ཅག་གི་སྟོན་པས་དང་པོ་ཐུགས་བསྐྱེད་པའི་དུས་བླ་ན་མེད་པའི་བྱང་ཆུབ་ཐོབ་པའི་ལས་བརྩམས་པ་
ཡིན་ལ། དེ་ཉིད་སྐད་ཅིག་ཀྱང་མི་གཡེལ་བའི་བརྩོན་འགྲུས་ཀྱི་སྒོ་ནས་མཐར་ཕྱིན་པར་མཛད་པ་ལྟ་བུ་ཡིན་པའི་ཕྱིར་གསུངས།    ༈    རབ་དབྱེ་ནི་སྔར་དྲངས་པ་ལྟར་ངོ་བོའི་སྒོ་ནས་ཕྱེ་ན་འཇིག་རྟེན་དང། དེ་ལས་འདས་
པ་གཉིས་དང། ཞེས་པ་ལ། འཇིག་རྟེན་པའི་བསམ་གཏན་ནི་འདོད་པའི་སྙོམས་འཇུག་དང། གཟུགས་དང་གཟུགས་མེད་པའི་སྙོམས་འཇུག་འགའ་རེ་ཡང་ཡོད་ཅེས་འདོད་པའི་སྙོམས་འཇུག་གི་ཐ་སྙད་གསུངས་པའི་ཚུལ་གཅིག་ཀྱང་
བྱུང་ཡང། ཆུ་བོ་དྲན་ལྡན་གྱི་འགྲམ་ན་འདུག་པའི་དགེ་སློང་རྣམས་ལ་བཅོམ་ལྡན་འདས་ཀྱིས་བདག་ནི་ནང་དུ་ཡང་དག་འཇོག་ལ་གནས་པར་འདོད་དོ་ཞེས་གསུངས་ནས། བཅོམ་ལྡན་འདས་ཀྱིས་བསམ་གཏན་དང་པོ་ལ་མཉམ་པར་
བཞག་པ་ན། དགེ་སློང་རྣམས་ཀྱིས་ཀྱང་བསམ་གཏན་དང་པོ་ལ་མཉམ་པར་བཞག་པ་ནས། རྒྱས་པར་འགོག་ག་སྙོམས་ཀྱི་བར་དུ་མཉམ་པར་བཞག། དེ་ནས་བཅོམ་ལྡན་འདས་ཀྱིས་མ་ལ་བདག་གིས་ནི་ཉན་ཐོས་རྣམས་དང་ཐུན་མོང་

[029A]༄༅། །མ་ཡིན་པའི་ཏིང་ངེ་འཛིན་ལ་མཉམ་པར་བཞག་པར་བྱའོ་སྙམ་དུ་དགོངས་ཏེ། དེ་དག་དང་ཐུན་མོང་མ་ཡིན་པའི་བསམ་གཏན་དང་པོ་སོགས་ལ་མཉམ་པར་བཞག་པ་ན་དགེ་སློང་དེ་རྣམས་ཀྱིས་མ་ཤེས་པར་གསུངས་པ་དང་
ཡང་བཅོམ་ལྡན་འདས་མྱ་ངན་ལས་འདའ་ཁར་ཀུན་དགའ་བོས་མ་འགགས་པ་ལ་བཅོམ་ལྡན་འདས་མྱ་ངན་ལས་འདས་སམ་ཞེས་ཞུས་པ་ན། མ་འགགས་པས་བཅོམ་ལྡན་འདས་ནི་བསམ་གཏན་བཞི་བའི་རབ་མཐའི་སེམས་ལ་
བརྟེན་ནས་མྱ་ངན་ལས་འདའ་བར་མཛད་ན་ད་ལྟ་ནི་བསམ་གཏན་དང་པོ་ལ་མཉམ་པར་བཞག་གོ་ཞེས་སོགས་གསུངས་པས་ན། བསམ་གཏན་དང་པོ་སོགས་སྙོམས་འཇུག་དགུ་ལ་ཉན་རང་སོགས་དང། ཐུན་མོང་བ་དང། ཐུན་མོང་
མ་ཡིན་པ་གཉིས་རེའི་ཆ་ཡོད། འོན་ཀྱང་མདོ་སྡེ་རྣམས་སུ་སངས་རྒྱས་ཀྱིས་བསམ་གཏན་དང་པོ་སོགས་ལ་མཉམ་པར་བཞག་པར་གསུངས་པའི་བསམ་གཏན་དང་པོ་སོགས་ནི་བསམ་གཏན་སོགས་ཀྱིས་ས་བསྡུས་པ་མིན་ཏེ། སངས་རྒྱས་
ཀྱི་ཐུགས་རྒྱུད་ཀྱི་ཏིང་ངེ་འཛིན་རྣམས་ཁམས་གསུམ་ལས་འདས་པའི་ཕྱིར། དེ་ཡང་ཡིན་ཏེ། སྒྱུ་འཕྲུལ་དྲ་བ་ལས། རྐང་མཐེབ་སེན་མོའི་ཁྱོན་གྱིས་ཀྱང། །ཚངས་པའི་ཡུལ་ས་རྩེ་ནས་གནོན། ཞེས་གསུངས་པའི་ཕྱིར། འདི་ནི་རེ་ཞིག་
དོག་སློངས་ཡིན་གསུངས། དང་པོ་ནི་སྤྱིར་ཤེས་རབ་ནི་བཏགས་པའི་དངོས་པོ་ལ་ཆོས་རབ་ཏུ་རྣམ་པར་འབྱེད་པ་ཡིན་ལ། ཞེས་སོགས་ལ་བཏགས་པའི་དངོས་པོ་ཞེས་པ་མིང་གིས་ཕར་བཏགས་ཙམ་གྱིས་ཆོས་ཞེས་པའི་དོན་ཡིན་གསུངས་

[029B] ཤེས་རབ་དེ་ལ་དབྱེ་ན། སོ་སོར་རྟོག་པའི་ཤེས་རབ། ཆོས་རབ་ཏུ་རྣམ་འབྱེད་ཀྱི་ཤེས་རབ། བདག་མེད་རྟོགས་པའི་ཤེས་རབ་གསུམ་ཡོད། དེ་རེ་རེ་ལ་ཡང་ཆེ་བ། གསལ་བ། མྱུར་བ། ཟབ་པ་བཞི་རེ་ཡོད་
དེ་རེ་རེ་ལ་འཆད་རྩོད་རྩོམ་གསུམ་གྱི་ཤེས་རབ་གསུམ་རེ་ཡོད། ཅེས་ཆོས་རབ་ཏུ་རྣམ་འབྱེད་ཀྱི་ཤེས་རབ་དང། སོ་སོར་རྟོག་པའི་ཤེས་རབ་མི་འདྲ་བའི་ན་ཡམ་གཅིག་ཀྱང་གསུངས། ཐེག་པ་གོང་འོག་དང་མདོ་སྔགས་གཉིས་ལ་གནང་
བཀག་མི་འདྲ་བ་མང་དུ་ཡོད་པ་དང། ཞེས་སོགས་ལ། དེ་དག་གི་ཚུལ་དང་དོན་མི་འགལ་བའི་གནད་མཐར་ཐུག་པ་ནི། རྒྱལ་བས་གདུལ་བྱའི་དབང་གིས་ཆོས་ཚུལ་ཇི་སྙེད་ཅིག་གསུངས་པ་ཐམས་ཅད་ཀྱང། མཐར་སངས་རྒྱས་ལ་འགོད་
པའི་ཐབས་སུ་གྱུར་པ་ཤ་སྟག་ཡིན་པ་ལ་བྱེད་ཅིང། དེ་ལྟར་རྟོགས་པ་ཡང་དེ་རྣམས་ཀྱི་ཚུལ་དང་དོན་མི་འགལ་བར་རྟོགས་པའི་དོན་ཡིན་གསུངས། སྲེད་མེད་ཀྱི་བུས་ཞུས་པ་ལས་ཀྱང། འདི་ལྟར་རིགས་ཀྱི་བུ། ཐོས་པ་དང་ལྡན་ན་ཤེས་རབ་
འབྱུང་བར་འགྱུར་རོ། ཞེས་པ་ལ། ཤེས་རབ་ལ་ཐོས་བསམ་བསྒོམ་པའི་ཤེས་རབ་གསུམ་ཡོད་ཅིང། དེ་ཐམས་ཅད་ཀྱི་རྒྱུར་ཐོས་པ་གལ་ཆེ་བ་ཡིན་ཏེ། དཔེར་ན་པཎ་ཆེན་བློ་བཟང་ཆོས་རྒྱན་གྱིས། པོད་ཆེན་ལྔ་དང། བསྐྱེད་རྫོགས་ཀྱི་མན་
ངག་སོགས་མདོ་སྔགས་ཀྱི་གསན་པ་རྒྱ་ཆེར་མཛད་ནས། ད་ནི་སྒྲུབ་པ་རྩེ་གཅིག་ཏུ་བྱས་ནས་ཚེ་འདིར་དྲོད་ཐེབས་ངེས་ཤིག་བྱེད་དགོངས་ནས་སྒྲུབ་པ་ལ་ཞུགས་ཏེ་ཟླ་བ་གསུམ་ཙམ་སོང་བའི་མཚམས་སུ་རྗེ་རིན་པོ་ཆེས་ཞལ་གཟིགས་

[030A]༄༅། །ནས་ཐོས་པ་ལ་བསྐུལ་བའི་རྐྱེན་གྱིས་སླར་ཡང་མདོ་སྔགས་ཀྱི་གཞུང་ཆེན་མོའི་རྩ་བ་མང་དུ་ཐུགས་འཛིན་གནང་ནས་ཐོས་པ་མཛད་པ་ལྟ་བུ་ཡིན་པས་གལ་ཆེ་གསུངས། ཉོན་མོངས་པ་མེད་པ་ལ་བདུད་ཀྱིས་གླགས་མི་
རྙེད་དོ། ཞེས་པའི་དཔེར་བཀའ་གདམས་གླེགས་བམ་རིན་པོ་ཆེའི་ཁུ་ཆོས་ཐེམ་སྐས་བཅུ་གསུམ་གྱི་དང་པོ་ཕལ་ཆེར་ཞིག་གསུངས། བསྡུ་བ་བཞི་ཡང་ཟང་ཟིང་གི་བསྡུ་བ་དང། ཆོས་ཀྱི་བསྡུ་བ་གཉིས་སུ་འདུ་སྟེ། ཞེས་བ་ལ་དེར་མ་ཟད་
བསྡུ་ཚུལ་གཞན་ཡང་ཡོད་དེ། དང་པོ་གཉིས་སྦྱིན་པའི་ཉམས་ལེན་དང། ཐ་མ་གཉིས་ཚུལ་ཁྲིམས་ཀྱི་ཉམས་ལེན་དུ་འདུ་བའི་ཕྱིར་གསུངས། དེས་ན་ཏིང་ངེ་འཛིན་དོན་དུ་གཉེར་པ་རྣམས་ཀྱིས་གསལ་བའི་དབྱེ་བ་མཐའ་ཡས་བ་རྩད་
བཅད་པར་མི་ནུས་པས། ཞེས་སོགས་ལ། དེའི་དོན་ནི་ལས་དང་པོ་པ་རྣམས་ཀྱིས་ཏིང་ངེ་འཛིན་ཐམས་ཅད་ཀྱི་སྤྱི་ཆིངས་ཞི་ལྷག་གི་དམིགས་པ་རྣམས་སྐྱོང་ཚུལ་ལ་མཁས་པར་བྱེད་དགོས་ཀྱི་ཤེར་ཕྱིན་གྱི་མདོ་སྡེ་སོགས་ལས་གསུངས་
པའི་ཏིང་ངེ་འཛིན་གྱི་དབྱེ་བ་མཐའ་ཡས་པ་ད་ལྟ་ནས་རྩད་གཅོད་མི་ནུས་ཤིང། རེ་ཞིག་ཉམས་སུ་ཡང་ལེན་མི་ནུས་ཞེས་པའི་དོན་ཡིན་གསུངས།    ༈    རྣམ་པར་རྟོག་པ་དཔྱད་པ་ཁོ་ན་ཞིག་ཡིན་ན་ནི་དབུགས་རྡུབ་པ་དང་
འབྱུང་བ་དྲན་པ་ལ་སེམས་ཉེ་བར་གཏོད་པར་བྱེད་དོ། ཞེས་བ་ལ་སྐབས་འདིའི་དབུགས་འབྱུང་རྡུབས་སམ་རླུང་སྒོམས་པ་ལ་གེགས་གཞན་མི་འབྱུང་བ་ནི་སྤྱིར་དབུགས་འབྱུང་རྡུབ་བགྲངས་པ་ཙམ་མ་གཏོགས་ལུས་ལ་གནད་དུ་བསྣུན་པ་མེད་

[030B] འདོད་པའི་ཁམས་ཀྱི་འདོད་ཆགས་དང་
བྲལ་བར་འདོད་པ་ཞིག་ཡིན་ན་ནི་འདོད་པ་རྣམས་ཀྱི་རགས་པ་ཉིད་དང། གཟུགས་རྣམས་ཀྱི་ཞི་བ་ཉིད་ལའོ། ཞེས་པ་ལ། འདོད་པ་རྣམས་ཀྱི་རགས་པ་ཞེས་པ་ནི། འདོད་པའི་གཟུགས་རགས་པ་ལྟ་བུ་ཞིག་བློས་རྡུལ་ཕྲ་རབ་ཀྱི་བར་
དུ་བ་ཤིག་ནས་རྟོགས་པར་བྱེད་པ་ཡིན་གསུངས་པའི་བཤད་པའི་རྣམ་གྲངས་ཞིག་ཀྱང་བྱུང། གང་ལ་སེམས་གཟུང་བའི་གཞི་ཏིང་ངེ་འཛིན་གྱི་དམིགས་རྟེན་སྔར་བཤད་པའི་དམིགས་པ་རྣམས་ཀྱི་གཟུགས་བརྙན་ནམ། རྣམ་པ་བློ་ལ་
སྣང་བ་དེའི་མིང་གི་རྣམ་གྲངས་ནི། ཞེས་པ་ལ། སྐབས་འདིའི་གཟུགས་བརྙན་ཞེས་པ་ནི་དམིགས་པ་དེ་བློ་ལ་གསལ་བར་སྣང་བའི་ཆ་ལ་བྱེད་གསུང་བའི་ཉམ་ཅིག་ཀྱང་གསུངས། འདི་དག་ནི་ཏིང་ངེ་འཛིན་སྒྲུབ་པའི་གདམས་པ་མཆོག་
ཡིན་པས་སློབ་དཔོན་ཆེན་པོ་ཀ་མ་ལ་ཤཱི་ལའི་སྒོམ་རིམ་གསུམ་དང། གཞན་ཡང་རྒྱ་གར་གྱི་མཁས་པ་ཆེན་པོ་རྣམས་ཀྱིས། ཞེས་སོགས་ལ། སྐབས་འདིའི་ལམ་རིམ་པའི་བླ་མ་གོང་མ་རྣམས་ཀྱིས། ཞེས་པའི་ལམ་རིམ་པའི་བླ་མ་གོང་མ་
ནི་བོད་སྔ་རབས་པར་གྱུར་པའི་ལམ་རིམ་པའི་བླ་མ་ཡིན་གསུང་བའི་བཤད་ཚུལ་ཞིག་ཀྱང་བྱུང། འདོད་པའི་ས་ལ་དེ་འདྲ་བའི་ཏིང་ངེ་འཛིན་ཡོད་ཀྱང་མཉམ་པར་མ་བཞག་པའི་ས་ཞེས་བྱ་ཡི་མཉམ་པར་བཞག་པའི་ས་ཞེས་མི་འཇོག་པའི་

[031A]༄༅། །རྒྱུ་མཚན། འགྱོད་པ་མེད་པ་དང། དགའ་བདེ་མཆོག་དང། ཤིན་ཏུ་སྦྱངས་པ་མ་བསྒྲུབ་པའི་ཕྱིར་རོ། ཞེས་པ་ལ། སྟོབས་འདིའི་འགྱོད་པ་མེད་པ་སོགས་གསུམ་རེ་རེ་ལ་ཡང། ལུས་སེམས་གཉིས་ཀྱི་འགྱོད་པ་
མེད་པ་སོགས་གཉིས་རེ་ཡོད། དང་པོ་འགྱོད་པ་མེད་པ་ལ་མཚོན་ན་ལུས་ཀྱི་འགྱོད་པ་མེད་པ་དང། སེམས་ཀྱི་འགྱོད་པ་མེད་པ་གཉིས་ཡོད་དེ། འདོད་པའི་སེམས་གནས་དགུ་བའི་ཚེ་མཉམ་པར་འཇོག་པའི་རྩོལ་བ་ཆེར་མ་བྱས་
ཀྱང་སེམས་ཏིང་ངེ་འཛིན་གྱི་ངོ་བོར་ཧྲིལ་ཧྲིལ་འགྲོ་བ་ཡོད་ཀྱང། ཧ་ཅང་རྒྱུན་རིང་གྲགས་ན། ལུས་སེམས་ལས་རུང་གི་ཤིན་སྦྱངས་ཁྱད་པར་ཅན་མ་ཐོབ་པའི་དབང་གིས་ལུས་ངལ་བ་དང། སེམས་སྐྱོ་བ་གཉིས་ཡོད་ལ། ཞི་གནས་
ནམ་ཐོབ་པའི་ཚེ་ལུས་སེམས་ལས་རུང་གི་ཤིན་སྦྱངས་ཐོབ་པའི་དབང་གིས་ལུས་ངལ་བ་དང། སེམས་སྐྱོ་བ་སོགས་མེད་པའི་ཕྱིར་རོ། ཞེས་གསུངས།    ༈   ཉིན་ཉི་ཤུ་པར། ཞི་ལྷག་གི་མཚན་མ་རྣམས་ལ་ཡང་མཁས་པར་བྱེད་
ལ༑ ཞེས་པ་ལ། ཞི་ལྷག་གི་མཚན་མ་ལ་མཁས་པ་ནི་རང་རྒྱུད་ལ་ཏིང་ངེ་འཛིན་སྐྱེ་བའི་ཚུལ་དང་ཚོད་ལ་མཁས་པར་བྱེད་པའི་དོན་ཡིན་གསུངས། གང་གི་ཚེ་དེ་ཡིད་ལ་བྱེད་པ་དམ་ཞིང་བརྟེན་བ་དང་སྲ་བ་དང། དམིགས་པ་ཡོངས་
སུ་དག་པ་དང་མོས་པ་མཐུག་པར་འགྱུར་བ་དང། ཞེས་པ་ལ་ཡིད་ལ་བྱེད་པ་དམ་པ་ནི་སེམས་དམིགས་བ་ལ་རྩེ་གཅིག་ཏུ་གནས་པའོ། །བརྟན་པ་ནི་ཕྱི་ནང་གི་རྐྱེན་གཞན་གྱིས་མི་གཡེང་བའོ་གསུངས། དེ་ཡང་འདི་ལྟར་སྔར་བཤད་པ་

[031B] ཞེས་པའི་སྐབས་ཉེར་བསྔོགས་ཞེས་བ་ནི། ཐག་པ་བརྐྱང་པ་བསྡུས་པ་ལ་ཐག་པ་བསྡོགས་ཞེས་པ་ལྟར། སེམས་ཕྱི་རོལ་དུ་མི་ཕྲོ་བར་དམིགས་པ་ལ་
ནང་དུ་བསྡུས་པའམ་བསྡོགས་ཟེར་རྒྱུ་ཡིན་གསུང་བའི་ན་ཡམ་ཅིག་གསུངས། ཁྱོད་ཀྱི་བསྟན་ལ་མི་ཕྱོགས་པའི་ཞེས་སོགས་ལ་སྟོན་པ་སངས་རྒྱས་ཀྱི་བསྟན་པ་ལས་ཕྱིར་ཕྱོགས་པའི་གང་ཟག་རྣམས་ཀྱིས་སྲིང་རྩེའི་སེམས་འགྲུབ་ཅིངས་
འོག་མ་རྣམས་ཀྱི་ཉོན་མོངས་རེ་ཞིག་མགོ་གནོན་ཀྱང། ས་བོན་མ་སྤངས་པའི་དབང་གིས་སླར་ཡང་ཏིང་ངེ་འཛིན་ལས་ཉམས་ཏེ་ངན་སོང་དུ་སྐྱེ་བར་འགྱུར་ཏེ། དཔེར་ན་མུ་སྟེགས་ལྷག་སྤྱོད་ཀྱིས་ལོ་བཅུ་གཉིས་ཀྱི་བར་དུ་ཏིང་ངེ་འཛིན་ལ་
མཉམ་པར་བཞག་ཅིང། དེའི་རིང་རལ་པ་རིང་པོར་སྐྱེས་པའི་གསེབ་ཏུ་བྱི་བའི་ཚང་བཅས་ཏེ་རལ་པ་རྣམས་དུམ་བུ་དུམ་བུར་བཅད། སླར་ཏིང་ངེ་འཛིན་དེ་ལས་ལངས་ཏེ་སོང་བ་ན་རང་གི་རལ་པ་རྣམས་ས་ལ་ལྷུང་བའི་ཚེ་བྱི་བས་གནོད་པ་བྱས་
པར་ཤེས་ནས་ཁོང་ཁྲོ་དྲག་པོ་སྐྱེས་པ་ལྟ་བུ་ཡིན་གསུངས། བདུད་ཀྱི་མིག་རས་བཙའ་བཞིན་དུ། ཞེས་པ་ལ་བདུད་ནི་དགའ་རབ་དབང་ཕྱུག་ཡིན་ལ། དེས་འདོད་པའི་ཁམས་ཐམས་ཅད་ལ་དབང་བྱེད་པ་ནི་བདུད་ཀྱི་མིག་རས་བཙའ་ཞེས་པའི་
དོན་ཡིན། ཡང་ཏིག་ཆོས་འདི་པ་རྣམས་ཀྱིས་བསམ་གཏན་གྱི་དངོས་གཞི་མ་ཐོབ་པར་ཉེར་བསྡོགས་ཙམ་ལ་བརྟེན་ནས་ཉོན་མོངས་ཐམས་ཅད་སྤངས་པར་འགྱུར་བ་ནི། བདུད་ཀྱི་དབང་བྱེད་པའི་ཡུལ་ལས་མ་འདས་པ་བཞིན་དུ་བྱེད་

[032A]༄༅། །པས་ན། བདུད་ཀྱི་མིག་རས་བཙའ་བཞིན་དུ། །སྲིད་པ་དག་ནི་བཟློག་པར་བགྱིད། ཅེས་པའི་དོན་ཡིན་གསུངས་པའི་བཤད་ཚུལ་ཞིག་ཀྱང་མཛད་བྱུང། ཡང་སྔར་ཉན་སར་མངོན་པ་འོག་མ་དང་བསྟུན་པའི་ཚུལ་བཤད་པ་
ལས་འཕྲོས་ནས་འཕགས་པ་ཐོགས་མེད་ཀྱིས་ཆོས་འཆད་པའི་ཚེ། །མཁས་པ་པཎྜི་ཏ་ཆེན་པོ་རྣམས་ཀྱིས་བརྟགས་པ་ན་ས་གསུམ་པ་ཐོབ་པའི་ཚོད་དུ་སླེབ་པའི་འཆད་ཚུལ་ཡོད་པས་ན། ས་གསུམ་པ་བར་གྲགས་ཤིང་དོན་ལ་
ཡང་གནས་མོད་ཀྱང། སྐྱེ་བོ་མདངས་ཀྱི་གྲགས་ཚོད་ལ་ཐོགས་མེད་ཀྱིས་བྱ་རྒྱུད་ནས་བཤད་པའི་རྟོག་བྱེད་ཀྱི་རིག་པ་འགྲུབ་པའི་དབང་གིས་ཆོས་ཉན་པའི་གང་ཟག་རྣམས་ཀྱི་སེམས་ཀྱི་འཆར་ཚུལ་ཤེས་ནས་ཆོས་སྟོན་པས་ན། ཐོགས་
མེད་བཤད་པ་ལ་མཁས་པར་གྲགས་པ་ཡིན་གསུངས།    ༈    སྒྱུ་མ་ལྟ་བུ་དང། རབ་ཏུ་མི་གནས་པའི་ཐ་སྙད་ནི་རྒྱ་གར་བའི་སློབ་དཔོན་ཁ་ཅིག་ཀྱང་འདོད་དོ། ཞེས་པ་ལ། དེ་འདྲའི་ཐ་སྙད་འདོད་མཁན་གྱི་རྒྱ་གར་བ་
ནི༑ སློབ་དཔོན་ཨ་བྷྱཱ་ཀ་ར་དང། བཙུན་པ་ཆེ་བའི་སྡེ་སོགས་ཡིན་གསུང་བ་འདྲ་ཞིག་གོ་བྱུང། དེ་ཡང་ཚིག་གསལ་ལས། གལ་ཏེ་ཉོན་མོངས་པ་རྣམས་དང། ལས་དང་ལུས་རྣམས་དང། བྱེད་པ་པོ་དང། འབྲས་བུ་རྣམས་ཏེ་ཞེས་སོགས་
ལ༑ དྲི་ཟའི་གྲོང་ཁྱེར་ནི་དབྱར་དུས་རིའི་རྩེ་མོ་སོགས་ལ་གྲོང་ཁྱེར་གྱི་རྣམ་པ་མི་ངང་བཅས་པའི་གཟུགས་བརྙན་མིག་ཤེས་ལ་བསྙོན་མེད་དུ་འཆར་རྒྱུ་ཡོད་པ་གཅིག་ཡིན་ཅིང། དེའི་མིའི་གཟུགས་བརྙན་རྣམས་ལ་དཔུང་པའི་སྟེང་ན་གཤོག་

[032B] རྩོད་བཟློག་ལས། གལ་ཏེ་དངོས་པོ་ཐམས་ཅད་ཀྱི། །རང་བཞིན་ཀུན་ལ་ཡོད་མིན་ན། །ཁྱོད་ཀྱི་ཚིག་ཀྱང་རང་བཞིན་མེད། །རང་བཞིན་བཟློག་པར་མི་ནུས་སོ། ཞེས་དང། རྩ་ཤེས་ལས། གལ་ཏེ་འདི་དག་
ཀུན་སྟོང་ན། །འབྱུང་བ་མེད་ཅིང་འཇིག་པ་མེད། ཅེས་སོགས་སྡོམས་པའི་བཤད་པ་ལ་དབུ་མ་ཐལ་འགྱུར་བ་རྣམས་ཀྱིས། ཆོས་ཐམས་ཅད་རང་བཞིན་གྱིས་མ་གྲུབ་པར། དམ་བཅས་པའི་ཚེ་དངོས་སྨྲ་བ་རྣམས་ཀྱིས། གལ་ཏེ་ཁྱོད་དབུ་མ་བས་
ཆོས་ཐམས་ཅད་རང་བཞིན་གྱིས་མ་གྲུབ་པར་འདོད་པ་མི་འཐད་དེ། དེ་ལྟ་ན་ཁྱོད་རང་གི་ཆོས་ཐམས་ཅད་རང་བཞིན་གྱིས་མ་གྲུབ་ཅེས་སྨྲས་པའི་ཚིག་དེ་རང་བཞིན་གྱིས་མེད་དགོས། དེ་མེད་ན་དེ་འདྲའི་ཚིག་དེ་མེད་དགོས། ཚིག་དེ་མེད་ན་
ཚིག་དེའི་སྒོ་ནས་གཞན་ལ་རང་བཞིན་མེད་པ་སྟོན་པར་མི་ནུས་ཏེ། དེ་ལྟར་སྟོན་པའི་ཚིག་མེད་པའི་ཕྱིར་རོ། །དེར་ཡང་མ་ཟད་ཆོས་རྣམས་རང་བཞིན་གྱིས་མེད་ན་ནི། །ལས་རྒྱུ་འབྲས་དང། དཀོན་མཆོག་གསུམ་སོགས་ཀྱང་རང་བཞིན་གྱིས་
མེད་དགོས་པས། དེ་རྣམས་ཀྱང་མེད་པར་ཐལ་ལོ་ཞེས་རྩོད་པའི་ལན་དུ། དབུ་མ་པ་རྣམས་ཀྱིས་དེ་འདྲའི་སྐྱོན་དེད་ལ་མེད་དེ། དེད་ཀྱིས་ནི་ཆོས་ཐམས་ཅད་རང་བཞིན་གྱིས་མེད་ཅེས་སྨྲས་ཀྱི། སྤྱིར་མེད་ཅེས་མ་སྨྲས་པས་སོ། །གཞན་ཡང་
ཚིག་གི་བརྗོད་བྱ་མེད་པའི་སྐྱོན་ཁྱོད་རང་ལ་ཡོད་དེ། དཔེར་ན་བུམ་པ་ཞེས་བརྗོད་པའི་ཚིག་རང་བཞིན་གྱིས་གྲུབ་ན། དེ་འདྲའི་ཚིག་དེ་ཚུགས་ཐུབ་ཏུ་གྲུབ་དགོས། དེ་གྲུབ་ན་ཚིག་དེ་རང་གི་བརྗོད་བྱ་བུམ་པ་ལ་བལྟོས་ནས་མ་གྲུབ་དགོས་དེ་མ་གྲུབ་

[033A]༄༅། །ན་བུམ་པ་ཞེས་པའི་ཚིག་དང། བུམ་པ་གཉིས་ལ་བརྗོད་བྱ་དང་རྗོད་བྱེད་ཀྱི་འགྲེལ་པ་མ་གྲུབ་དགོས། དེ་མ་གྲུབ་ན་བུམ་པ་ཞེས་བརྗོད་པ་ཚིག་གིས་བུམ་པ་མ་བརྗོད་པའི་སྐྱོན་ཁྱོད་རང་དངོས་སྨྲ་པ་རང་ལ་
ཡོད་པ་ཡིན་ནོ་ཞེས་པའི་རྩོད་ལན་སྟོན་པ་ཡིན་ཞེས་པའི་གསུང་བཤད་ཤིན་ཏུ་ལེགས་པར་མཛད། ཡང་སྐབས་ཞིག་སྨྲ་བསམ་བརྗོད་མེད་ཤེས་རབ་ཕ་རོལ་ཕྱིན། ཞེས་པའི་སྨྲ་བསམ་བརྗོད་མེད་ཀྱི་དོན། སྟོང་ཉིད་དེ་རང་བཞིན་གྱིས་
གྲུབ་ན་སྨྲ་བསམ་བརྗོད་མེད་ཡིན་ཞེས་པ་དང། ཡང་སྟོང་ཉིད་དེ་དོན་དམ་པར་སྨྲ་བསམ་བརྗོད་མེད་ཡིན། ཞེས་པའི་བཤད་པའི་རྣམ་གྲངས་གཉིས་ཀྱང་གསུངས།    ༈    དེ་བཞིན་དུ་འཕགས་པའི་མཉམ་གཞག་
གིས་ཀྱང་གཟུགས་སོགས་ཀྱི་སྐྱེ་འགག་མ་གཟིགས་པ་ཡིན་གྱི་ཞེས་པ་ནས། སྔོན་གྱི་མཁས་པ་འགའ་རེ་ལ་ཡང་འཁྲུལ་བ་བསྐྱེད་སྣང་བས་བློ་གྲོས་དང་ལྡན་པ་རྣམས་ཀྱིས་ཞིབ་ཏུ་དཔྱོད་ལ་དེ་དག་ཕྱེད་བར་གྱིས་ཤིག་ཅེས་པའི་བར་
ལ། སྐབས་འདིའི་སྔོན་གྱི་མཁས་པ་ཞེས་པ་ནི་བོད་སྔ་མ་མང་པོར་མ་ཟད་རྒྱ་གར་ན་རྩ་ཤེའི་འགྲེལ་པ་བརྒྱད་དུ་གྲགས་པའི་ཡ་གྱལ་འགྲེལ་པ་དཀར་པོ་རྣམ་པར་འཆར་བ་མཛད་པ་པོ་ཡང་ཡིན་གསུངས། དཔང་པོ་ལ་གནོད་པའི་
རྒྱུན་ང་ན་ཡོད་པ་ནི་འཇུག་འགྲེལ་ལས། དེ་ལ་རབ་རིབ་དང། མིག་སེར་ལ་སོགས་པ་དང། ད་དུ་ར་ཟོས་པ་ལ་སོགས་པ་རྣམས་ནི། ཞེས་པ་ལ་སྐབས་འདིའི་འཁྲུལ་རྒྱུ་ད་དུ་ར་ཟོས་པ་ཞེས་པའི་ད་དུ་ར་ནི་ཐང་

[033B] ཡང་གཞི་བུམ་པ་ལྟ་བུ་དོན་དམ་དཔྱོད་བྱེད་ཀྱི་རིག་པས་བདེན་པར་གྲུབ་མ་གྲུབ་དབྱད་པའི་མཐར་མ་རྙེད་པ་ནི་བུམ་པ་ཡོད་པའི་དོན་ཡིན། དེ་ལྟ་ནའང། རི་བོང་རྭ་བདེན་པར་གྲུབ་མ་གྲུབ་དཔྱད་བའི་ཚེ་མ་རྙེད་བ་རི་བོང་
རྭ་ཡོད་པའི་དོན་དུ་མི་འགྲོ་སྟེ། རི་བོང་རྭ་བདེན་པར་གྲུབ་མ་གྲུབ་དཔྱོད་པའི་བློ་དེ། དོན་དམ་དཔྱོད་བྱེད་ཀྱི་རིག་པ་མ་ཡིན་པའི་ཕྱིར། དེ་མ་ཡིན་ཏེ། བདེན་པར་གྲུབ་མ་གྲུབ་དཔྱོད་པའི་གཞི་རི་བོང་རྭ་མེད་པའི་ཕྱིར། ཞེས་པའི་ལེགས་བཤད་
གསུངས།    ༈    རྟེན་ཅིང་འབྲེལ་པར་འབྱུང་འདི་རྒྱལ་བ་ཡི། །གསུང་གི་མཛོད་ཀྱི་གཅེས་པ་ཟབ་མོ་སྟེ། ཞེས་དང། སྐྱོབ་པ་ཉིད་གཟིགས་ལམ་གསུང་བ། །འབྲས་མེད་ཕྱིར་ན་རྫུན་མི་གསུངས། ཞེས་དྲངས་ནས། སྟོན་
པ་སངས་རྒྱས་ཀྱི་སྐུ་གསུང་ཐུགས་ཀྱི་མཛད་འཕྲིན་གྱི་རྟེན་འབྲེལ་བསམ་གྱིས་མི་ཁྱབ་པའི་གོ་འཕང་རྙེད་པ་ནི། གཞི་ལམ་འབྲས་གསུམ་གྱི་རྟེན་འབྲེལ་ཟབ་མོ་ཁོང་དུ་ཆུད་བ་སྔོན་དུ་སོང་བའི་མཐུ་ཡིན། དེ་ཡང་གཞིའི་རྟེན་འབྲེལ་ཟབ་མོ་
ནི། བདེ་གཤེགས་སྙིང་པོ་ལྟ་བུ། ལམ་གྱི་རྟེན་འབྲེལ་ཟབ་མོ་ནི། བདེ་གཤེགས་སྙིང་པོ་རྟོགས་པའི་བྱང་སེམས་ཀྱི་ལམ་ལྟ་བུ། འབྲས་བུའི་རྟེན་འབྲེལ་ཟབ་མོ་ནི། ཆོས་སྐུ་དེ་བཞིན་ཉིད་ལྟ་བུ་ཡིན། དེས་ན་འཕགས་ཡུལ་དང་བོང་ཀྱི་
མཁས་གྲུབ་རྣམས་ཀྱིས་སྟོན་པ་སངས་རྒྱས་ཀྱི་སྐུ་གསུང་ཐུགས་ཡོན་ཏན་འཕྲིན་ལས་རྣམས་ལ་བསྟོད་པའི་བསྟོང་པ་མང་དུ་མཛད་པ་ཡོད་ཀྱང། བསྟོད་པ་ཐམས་ཅད་ཀྱི་མཆོག་ནི་རྟེན་འབྲེལ་ཟབ་མོ་གསུང་བའི་སྒོ་ནས་བསྟོད་པ་ཉིད་

[034A]༄༅། །ཡིན་ཏེ། གང་གིས་རྟེན་ཅིང་འབྲེལ་བ་འབྱུང། ཞེས་སོགས་དང། དེ་ཕྱིར་ཁྱོད་ཀྱི་བསྟན་པ་ལ། །རྟེན་འབྱུང་མཐོང་བ་ལེགས་པར་བསྔགས། ཞེས་གསུངས་པས་སོ་གསུངས། འདི་ནི་དཔེར་ན་ཤར་ཕྱོགས་ན་སྤྲུལ་
མེད་བཞིན་དུ་ཡོད་པར་བཟུང་ནས་སྐྲག་སྟེ། ཞེས་པ་ནས། ནུབ་ཕྱོགས་ན་ཤིང་སྡོང་ཡོད་དོ་སྙམ་དུ་བཟུངས་ཤིག་དང། དེས་སྤྲུལ་འཛིན་གྱིས་སྡུག་བསྔལ་དེ་ལྡོག་བར་འགྱུར་རོ་ཞེས་ཟེར་བ་དང་ཁྱད་པར་ཅི་ཡང་མི་སྣང་ངོ། ཞེས་པ་ལ་
འདིའི་ཕྱོགས་སྔ་སྨྲ་བ་པོ་ནི་ཇོ་ནང་པ་ཡིན་ཏེ། ཁོང་གིས་སྲིད་པའི་རྩ་བ་བདག་ཏུ་འཛིན་པ་ལྡོག་དགོས་པར་ནི་འདོད་ལ་དེའི་ལྡོག་ཐབས་བདག་བདེན་མེད་མི་འོ་ཚལ་བར་སེམས་ཅན་ཐམས་ཅད་ཀྱི་རྒྱུད་ལ་ཁམས་བདེ་བར་གཤེགས་པའི་
སྙིང་པོ་རྟག་བརྟན་ཐེར་ཟུག་བདེན་གྲུབ་མཚན་དཔེ་སོགས་རང་ཆས་སུ་ཡོད་པ་ཞིག་ཡོད་པར་འདོད་པས་སོ། །གཞན་ཡང་དེ་འདྲའི་བདེ་གཤེགས་སྙིང་པོ་དེ་སེམས་ཅན་དང་སངས་རྒྱས་ཐམས་ཅད་ཀྱི་རྒྱུད་ལ་ཁྱབ་པར་འདོད་པས་
གྲངས་ཅན་གྱི་སྤྱི་གཙོ་བོ་དང་ཡང་ཁྱར་མེད་དུ་འགྱུར་ཞིང་དེར་ཡང་མ་ཟད་གྲངས་ཅན་གྱིས་སྤྱི་གཙོ་བོ་འདོད་ཚུལ་ལ་རིགས་ལམ་ནས་དྲངས་པའི་འགལ་བ་སྤོང་ཚུལ་ཡོད་ལ། འདི་ནི་ལུང་རིགས་གཉིས་ཀའི་ལམ་ལས་འདས་པས་
གྲངས་ཅན་གྱི་ཚུལ་ལས་ཀྱང་ཐ་ཆད་དུ་འགྱུར་གསུངས།    ༈    སྤྱི་བཤད་སྐབས་བྱང་ཆུབ་ལམ་གྱི་རིམ་པ་འདི་ནི་རྗེ་བཙུན་བྱམས་པའི་མངོན་རྟོགས་རྒྱན་གྱི་མན་ངག་ཡིན་པས་ཡུམ་རྒྱས་འབྲིང་བསྡུས་གསུམ་

[034B] དེ་ཡང་བསམ་གཏན་གྱི་ཕར་ཕྱིན་ལ་བསླབ་པ་ཡན་ཆད་ཀྱིས་ཡུམ་གྱི་མདོའི་སྤས་དོན་མངོན་རྟོགས་ཀྱི་རིམ་པ་དེ་བཤད་ནས། ལྷག་མཐོང་གི་སྐབས་འདིར་དངོས་བསྟན་སྟོང་ཉིད་ཀྱི་རིམ་པ་
གཏན་ལ་འབེབ་པ་ཡིན་ལ། དེ་ལ་གང་ཟག་གི་བདག་མེད་གཏན་ལ་འབེབ་ཚུལ་དང། ཆོས་ཀྱི་བདག་མེད་གཏན་ལ་འབེབ་ཚུལ་གཉིས་ཡོད་ཅེས་སོགས་གསུངས། དེ་དག་རྣམ་པར་བཞག་པ་ལ་རྒོལ་བ་རྣམས་ཀྱིས་ཆོས་དང་མཐུན་
པའི་ཀླན་ཀ་ཅུང་ཟད་ཀྱང་མེད་པས་ལུགས་འདི་ནི་ཆེས་ཡོངས་སུ་དག་པ་ཡིན་ནོ། ཞེས་པ་ལ། རྒྱ་གར་འཕགས་པའི་ཡུལ་དུ་ཕྱི་ནང་གི་གྲུབ་མཐའ་སྨྲ་བ་རྣམས་རྩོད་པའི་གཞི་ནི་མཐར་ཐུག་ན་བདག་ཏུ་གྲུབ་པ་ཁས་ལེན་མི་ལེན་ལ་ཐུག་ལ་
སངས་རྒྱས་པ་རྣམས་ཀྱིས་བདག་མེད་ཁས་བླངས་པ་ལ་ཕྱི་རོལ་པ་རྣམས་ཀྱིས་རྩོད་ཀྱང། ཐལ་འགྱུར་བ་ལ་དམིགས་ཀྱིས་བཀར་ནས་རྩོད་པ་ཅུང་ཉུང། རང་གཞན་གྱི་སྡེ་པ་འོག་མ་ཀུན་གྱིས། ཐལ་འགྱུར་བས་ཆོས་ཐམས་ཅད་རང་
ངོས་ནས་མ་གྲུབ་བར་ཁས་བླངས་པ་ལ་རྩོད་ཀྱང། ཐལ་འགྱུར་བ་ལ་གནོད་བྱེད་དུ་འགྲོ་བ་ཅུང་ཟད་ཀྱང་མེད་པས་ན། ཐལ་འགྱུར་བའི་ལུགས་འདི་ནི་ཆེས་ཕུལ་དུ་བྱུང་བ་ཡིན་གསུངས།    ༈    གསུམ་པ་ནི་ཁྱབ་བྱ་རང་
བཞིན་གྱིས་གྲུབ་ན། ཁྱབ་བྱེད་གཅིག་ཐ་དད་ལ་སོགས་པའི་རྣམ་པ་བདུན་ལས་མི་འདའ་བའི་དེས་པ་དྲངས་ནས། ཞེས་པ་སྐབས་འདིའི་ཁྱབ་བྱ་ཁྱབ་བྱེད་ནི་གཞི་ལ་སྦྱར་ན། ཤིང་རྟ་ནི་ཁྱབ་བྱ་དང། ཤིང་རྟའི་ཡན་ལག་ནི་ཁྱབ་

[035A]༄༅། །བྱེད་ཡིན། །དེས་ཆོས་གཞན་ལ་ཡང་འགྲེ། ཞེས་པའི་བཤད་ཡམ་ཅིག་གསུངས། གསུམ་པ་ལྟ་བུ་དེ་དག་གོམས་པས་སྒྲིབ་པ་སྤོང་བའི་ཚུལ་ནི། ཞེས་པ་ནས། དེ་ལྟར་འཕགས་པ་ཡབ་སྲས་ཀྱི། །གཞུང་གི་ལྟ་བ་
འཚོལ་བའི་ཚུལ། །ལེགས་པར་བཤད་དིའང་རྒྱལ་བ་ཡི། །བསྟན་པ་རིང་དུ་གནས་ཕྱིར་རོ། ཞེས་པའི་བར་ལ་མདོར་ན་རང་རྒྱུད་ཀྱི་ངའོ་སྙམ་པའི་བློ་དའི་དམིགས་པར་གྱུར་པའི་ད་དེ་ངེས་པར་བྱས། དེ་ནས་ད་དེ་ཉེད་རང་གི་གདགས་
གཞིའི་ཕུང་པོ་དང་རང་བཞིན་གྱིས་གྲུབ་པའི་གཅིག་ཐ་དད་སོགས་གང་དུ་གྲུབ་དཔྱད། དེ་ལྟར་དཔྱད་པའི་ཚེན་དེ་ཕུང་པོ་དང་རང་བཞིན་གྱིས་གྲུབ་པའི་གཅིག་ཐ་དད་སོགས་གང་དུ་ཡང་མི་རྙེད་ཅིང། མ་རྙེད་པ་ན་མ་རྙེད་པ་དེ་ཀའི་
འཛིན་སྟངས་ཀྱི་རྒྱུན་ལེགས་པར་བསྐྱངས་པས་གང་ཟག་གི་བདག་དང་ཆོས་ཀྱི་བདག་མེད་པའི་སྟོང་ཉིད་ཀྱི་གནས་ཚུལ་ཇི་ལྟ་བ་བཞིན་རྟོགས་པ་འབྱུང། དེ་ཉིད་གོང་ནས་གོང་དུ་གོམས་པ་ལ་བརྟེན་ནས། གང་ཟག་དང་ཆོས་ཀྱི་
བདག་ཏུ་འཛིན་པའི་མ་རིག་པ་དང། མ་རིག་པ་དེས་བསྐྱེད་པའི་གཉིས་སྣང་འཁྲུལ་པའི་བག་ཆགས་ཐམས་ཅད་རྩ་བ་ནས་དྲུངས་ཕྱུང་ནས། སངས་གྱས་ཀྱི་ཆོས་ཀྱི་སྐུ་དང་གཟུགས་ཀྱི་སྐུ་འགྲུབ་སྟེ་ནམ་མཁའ་ཇི་སྲིད་ཀྱི་བར་
དུ་སེམས་ཅན་གྱི་དོན་བྱེད་པར་འགྱུར་བ་ཡིན་ནོ་གསུངས།    ༈    གཉིས་པ་ལྷག་མཐོང་གི་རབ་ཏུ་དབྱེ་བ་ནི། སྐྱེས་བུ་དམ་པ་ལ་བརྟེན་པ་དང། ཞེས་པ་ནས། བྲག་སེངྒེའི་ཞོལ་གྱི་རི་ཁྲོད་དུ་ལེགས་པར་སྦྱར་

[035B] མདོར་ན་ལྷག་མ་ཐོང་དེ་ལ་ཇི་ལྟ་བ་ལ་དམིགས་པའི་ལྷག་མཐོང་དང། ཇི་སྙེད་པ་ལ་དམིགས་པའི་ལྷག་མཐོང་གཉིས་ཡོད་པའི་དང་པོ་ཇི་ལྟ་
བ་ལ་དམིགས་པ་ལྷག་མཐོང་དེ་ལ་ཡང། དེ་ལ་ལྟོས་པའི་ཇི་སྙེད་པ་ལ་དམིགས་པ་ཞིག་ཀྱང་ཡོད་དེ། དཔེར་ན་ལྷག་མཐོང་གི་དམིགས་རྣམ་སྐྱོང་བའི་ཚེ། འདི་ནི་བུམ་པའི་སྟེང་གི་སྟོང་ཉིད་དོ། །འདི་ནི་ཀ་བའི་སྟེང་གི་སྟོང་ཉིད་དོ་སྙམ་པ་སོགས་
ཀུན་རྫོབ་ཀྱི་ཆོས་མང་པོ་ཞིག་གི་སྟེང་གི་གནས་ལུགས་ལ་དཔྱོད་པ་ལྟ་བུ་ཡིན། གཉིས་པ་ཇི་སྙེད་པ་ལ་དམིགས་པའི་དེ་ལ་ཡང་སྔར་དེ་ལ་ལྟོས་པའི་ཇི་ལྟ་བ་ལ་དམིགས་པའི་ལྷག་མཐོང་ཡིན་པ་ཞིག་ཀྱང་ཡོད་དེ། དཔེར་ན་ལྷག་མཐོང་གི་དམིགས་
རྣམ་སྐྱོང་བའི་ཚེ་འདི་ནི་ཕྱི་སྟོང་པ་ཉིད་དོ། །འདི་ནི་ནང་སྟོང་པ་ཉིད་དོ་སྙམ་པ་སོགས་སྟོང་ཉིད་རང་གི་གནས་ཚུལ་ལ་དཔྱོད་པ་ལྟ་བུ་ཡིན་གསུང་བའི་བཤད་པའི་རྣམ་གྲངས་ཞིག་གསུངས། སེམས་ལ་དམིགས་ནས་ལྷག་མཐོང་བསྒྲུབ་པའི་
ཚེ་གང་ལ་དམིགས་པའི་རྟེན་བྱེད་པ་ངོས་འཛིན་པ་ན། ཕྱག་ཆེན་གྱི་འཁྲིད་མཛད་པའི་བླ་མ་ཁ་ཅིག་གིས་རང་གི་སྙིང་གི་དཀྱིལ་དུ་སེམས་ཀྱི་ངོ་བོ་སྲན་རྡོ་གཙམ་ཞིག་བློས་བཅོས་ནས་དེ་ལ་དམིགས་རྟེན་བྱེད་པ་ཡིན་ཟེར། ཡང་ཁ་ཅིག་གིས་དེ་དང་མི་
འདྲ་བ་ཞིག་ཡིད་དཔྱོད་ཀྱིས་བཟོས་ནས་དམིགས་རྟེན་དུ་ངོས་འཛིན་པ་སོགས་སྣ་ཚོགས་ཤིག་འཆད་པ་ཡོད་ཀྱང། རང་ལུགས་སེམས་གསལ་རིག་གི་ཆ་དང། དེ་ཡང་དྲན་པ་རང་ལ་དམིགས་རྟེན་དུ་བྱེད་པ་ཡིན་གསུངས། ང་ནི་

[036A]༄༅། །ལམ་སྤྱིའི་དོན་བསྡུ་བ་ཅུང་ཟད་བརྗོད་པར་བྱ་སྟེ། ཞེས་སོགས་ལ། སྐྱེས་རབས་ལས། ཐོས་པའི་རྗེས་འཇུག་སྒྲུབ་པ་སྙིང་པོར་བྱེད། །སྐྱེ་བའི་རྫོང་ལས་ཚིགས་ཆུང་ཐར་བར་འགྱུར། ཞེས་གསུངས་པ་ལྟར། ཆོས་ཐོས་
པ་ཙམ་གྱིས་མི་ཆོག་བར་ཉམས་སུ་ལེན་དགོས། དེ་ལ་ཡང་ཐོག་མར་བདེ་ལེགས་ཐམས་ཅད་ཀྱི་རྩ་བ་བཤེས་གཉེན་དམ་པའི་ཞིག་བརྟགས་དཔྱད་ལེགས་པར་བྱས་པའི་སྒོ་ནས་བསམ་སྦྱོར་གཉིས་ཀའི་སྒོ་ནས་ཚུལ་བཞིན་དུ་
བསྟེན་དགོས། མ་མྠའང་བཤེས་གཉེན་བསྟེན་ནས་ཡོན་ཏན་གཞན་མ་བྱུང་ཡང། དམྱལ་བ་གཏིང་རིང་དུ་མ་སོང་བ་ཞིག་བྱེད་དགོས། དེ་ལྟར་བཤེས་གཉེན་བསྟེན་ནས་འདི་ནས་བཤད་པ་ལྟར་གྱི་སྐྱེས་བུ་གསུམ་གྱི་ལམ་
གྱི་རིམ་པ་ཆ་ཚང་བ་ཞིག་ལ་བློ་སྦྱོང་དགོས། མ་མཐའ་སྐྱེ་བ་རྗེས་མངན་སོང་གསུམ་དུ་མ་ལྷུང་བའི་ཐབས་ཞིག་ལ་འབད་དགོས། སྐྱེས་བུ་ཆུང་ངུ་དང་ཐུན་མོང་བའི་ལམ་ལ་བློ་སྦྱངས་ནས་སྐྱེས་བུ་འབྲིང་དང་ཐུན་མོང་གི་ལམ་ལ་བློ་
སྦྱོངས་དགོས་ལ། དེ་ཡང་ལྷག་པའི་བསླབ་པ་རིན་པོ་ཆེ་རྣམ་པ་གསུམ་ལ་སློབ་པ་ཉིད་ཡིན་ཏེ། རྒུད་པ་ཐམས་ཅད་ཀྱི་རྩ་བ་མ་རིག་པ་སྤོང་བ་ལ་ལྷག་མཐོང་གིས་བསྡུས་པའི་སྟོང་ཉིད་རྟོགས་པའི་ལྟ་བ་རང་རྒྱུད་ལ་བསྐྱེད་དགོས་
དེ་ལ་ཞི་གནས་ཀྱིས་བསྡུས་པའི་ཏིང་ངེ་འཛིན་གྱི་བསླབ་པར་རང་རྒྱུད་ལ་སྐྱེས་པ་སྔོན་དུ་འགྲོ་དགོས། དེ་ལ་ལྷག་པའི་ཚུལ་ཁྲིམས་ཀྱི་བསླབ་པ་རིན་པོ་ཆེ་ལ་ཉམས་ལེན་བྱེད་པ་སྔོན་དུ་འགྲོ་དགོས་པས་རང་གིས་ཇི་ལྟར་ཁས་བླངས་

[036B] དེ་ལྟར་སྐྱེས་བུ་འབྲིང་དང་ཐུན་མོང་བའི་ལམ་ལ་བློ་སྦྱངས་ནས། ངེས་པར་སྐྱེས་བུ་ཆེན་པོའི་ལམ་ལ་སྦྱོང་དགོས་པ་ཡིན་ཏེ། དེའི་ཚུལ་ནི་རང་ཉིད་སྡུག་
བསྔལ་གསུམ་གྱིས་ཇི་ལྟར་སྡུག་བསྔལ་བར་གྱུར་པ་དེ་བཞིན་དུ། སེམས་ཅན་འདི་ཐམས་ཅད་ཀྱང་སྡུག་བསྔལ་བར་གྱུར་པ་ཡིན་ལ། དེ་ཡིན་བཞིན་དུ་རང་གཅིག་པུ་སྡུག་བསྔལ་ལས་ཐར་བཙམ་བྱས་ནས་སེམས་ཅན་རྣམས་བློས་
སྤངས་ན། དེ་ལས་ངོ་ཚ་བ་མེད་པ་དང་ཁྲེལ་བོར་བ་ཅི་ཞིག་ཡོད་སྙམ་དུ་བསམ་ནས་སེམས་ཅན་རྣམས་སྡུག་བསྔལ་ལས་སྒྲོལ་འདོད་ཀྱི་བློ་བསྐྱེད། དེ་ཡང་སངས་རྒྱས་མ་ཐོབ་ན་མི་ནུས་པར་མཐོང་ནས། སྨོན་པ་དང་འཇུག་པའི་བྱང་
ཆུབ་ཀྱི་སེམས་རིན་པོ་ཆེ་བསྐྱེད། རྒྱལ་སྲས་ཀྱི་སྤྱོད་པ་ཕ་རོལ་ཏུ་ཕྱིན་པ་དྲུག་དང། བསྡུ་བའི་དངོས་པོ་བཞི་ལ་བསླབ་སྟེ་མྱུར་དུ་མངོན་པར་རྫོགས་པར་སངས་རྒྱས་ནས་རྟོག་པ་དང་འབད་བ་མེད་བཞིན་དུ་ནམ་མཁའ་ཇི་སྲིད་ཀྱི་བར་དུ་
འགྲོ་བ་ཐམས་ཅད་ཀྱི་རེ་བ་མ་ལུས་པ་སྐོང་བའི་ཡིད་བཞིན་གྱི་ནོར་བུ་དང། དཔག་བསམ་ཤིང་བཞིན་དུ་གྱུར་པ་ཞིག་བྱེད་དགོས། དེ་ཡང་རང་གི་ངོས་ནས་སེམས་ཅན་གྱི་དོན་དུ་བསྐལ་ཆེན་གྲངས་མེད་གསུམ་ལྟ་ཞོག་བསྐལ་ཆེན་
གྲངས་མེད་པ་བྱེ་བ་འབུམ་འགྱུར་གྱི་བར་དུ་འཁོར་བར་གནས་དགོས་ཀྱང་སྐྱོ་ངལ་ཅུང་ཟད་ཀྱང་མེད་པའི་སྙིང་སྟོབས་ཡོད་ཀྱང། དུས་རིང་པོ་དེ་ཙམ་གྱི་བ་ར་དུ་དྲིན་ཆེ་བའི་སེམས་ཅན་འདི་རྣམས་སྡུག་བསྔལ་གྱིས་མནར་དུ་འཇུག་ན་མི་

[037A]༄༅། །རུང་པས། ཚེ་འདི་ཀ་རང་ལ་སངས་རྒྱས་ཀྱི་གོ་འཕང་ཐོབ་པར་བྱས་ནས། འོད་ཟེར་སྤྲོ་ཐེབ་རེ་རེས་ཀྱང་སེམས་ཅན་ཚད་མེད་བ་ཞིག་སྡུག་བསྔལ་ལས་སྐྱོ་བ་ནུས་པ་ཞིག་བྱེད་སྙམ་དུ་བསམ་དགོས། དེ་ལ་ནི་ངེས་པར་སྔགས་ཀྱི་
ལམ་ལ་ཞུགས་བ་ཞིག་དགོས་པས་སྔགས་ལ་འཇུག་པར་བྱ་ལ། དེའི་འཇུག་སྒོ་ཐུན་མོང་མ་ཡིན་པ་ནི་བདག་དབང་ཡིན་བས། རྡོ་རྗེ་སློབ་དཔོན་མཚན་ཉིད་དང་ལྡན་པ་ཞིག་གི་དྲུང་དུ་དབང་བཞི་རྣམ་པར་དག་པ་ཞིག་མ་ནོས། ཁས་བླངས་པའི་དམ་
ཚིག་དང་སྡོམ་པ་རྣམས་ཚུལ་བཞིན་བསྲུང། བསྐྱེད་རྫོགས་ཀྱི་ལམ་རྣམས་སྟན་ཐོག་གཅིག་ཏུ་ཉམས་སུ་བླངས་ཏེ། རྒྱལ་བ་ཁྱབ་བདག་རྡོ་རྗེ་འཆང་ཆེན་བོའི་གོ་འཕང་རིན་པོ་ཆེ་ཚེ་འདི་ཀ་རང་ལ་ཐོབ་པ་ཞིག་བྱེད་དགོས་སྙམ་པ་མཛོད་
གསུངས། མཇུག་ཏུ་ཡང་འདི་སྐད་དུ། སང་ཉིན་སེམས་བསྐྱེད་ཆོགས་ལེན་པར་བྱེད་པ་ལ། དེ་རིང་ནས་སྤྱོར་བ་བྱེད་པ་བླ་མ་གོང་མ་རྣམས་ཀྱི་ཕྱག་ལེན་ལ་ཡོད་པས། འདི་བཞིན་བྱེད་དགོས་གསུངས་ནས། སྔོན་དུ་བདེ་ལམ་ནས་ཇི་ལྟར་
འབྱུང་བ་ལྟར་གྱི་ཚོགས་ཞིང་གསལ་འདེབས་གནང། དེ་མ་ཐག་སངས་རྒྱས་ཆོས་ཚོགས་མ་སྐྱབས་མགོན་ཆེན་པོ་ཉིད་ཀྱིས་བསྐུལ་ནས་ཚར་གསུམ་འདོན་པར་མཛད། དེའི་མཇུག་ཏུ་མདོ་སྡེ་བསྐལ་བཟང་དང་ཕལ་ཆེན་སོགས་བྱང་ཆུབ་
ཀྱི་སེམས་ཀྱི་ཕན་ཡོན་སྟོན་པའི་གསུང་རབ་རྣམས་ལ་བལྟས་ནས། སང་ནང་པར་བདེ་བར་གཤེགས་པ་སྲས་དང་བཅས་པ་རྣམས་ཀྱི་ཐུགས་དམ་གྱི་མཐིལ། བྱང་ཆུབ་ཀྱི་སེམས་རིན་པོ་ཆེ་ཆོགས་བཟུང་རྒྱུ་ཡིན་སྙམ་པའི་སྒོ་ནས་

[037B] མཐུན་རྐྱེན་ཚོགས་བསགས་པའི་ཡན་ལག་ཏུ་ཤེས་རབ་སྙིང་པོ་སོགས་མདོ་སྡེ་ཟབ་མོ་འདོན་པ་དང། གཏོར་མ་བརྒྱ་རྩ་སོགས་རང་རང་གིས་གང་ཤེས་ཀྱི་རྣམ་ཐར་ལ་འབད་པར་མཛད་པ་ཞུ་ཞེས་
གསུངས།    ༈    དེ་ཡང་ཐོག་མར་ས་གཞི་བྱིན་རླབས་དང། མེ་ཏོག་བཀྲམ་པ་སོགས་མཛད་ནས། སྐྱབས་མགོན་ཆེན་པོ་ཉིད་ཀྱིས་ཐུབ་དབང་རྟ་ཟུར་མ་དང་འཕགས་པ་ལོ་
ཀེ་ཤྭ་ར་དང། རྗེའི་སྐུ་བཀྲ་ཤིས་དོ་ཁམ་སོགས་རྟེན་མཆོག་རྣམས་གཟིམས་ཆུང་དུ་སྤྱན་དྲངས་ནས་སེམས་བསྐྱེད་བཞེས་པར་མཛད། དེ་ནས་སློབ་མ་རྣམས་ཁྲུས་བྱས་ཤིང་གོས་གསར་པ་གྱོན། དགེ་སློང་རྣམས་ཆོས་གོས་གསུམ་ལྡན་དུ་ཚོགས་
ནས། དང་པོར་སྔོན་འགྲོའི་ཆོས་བཤད་ཀྱིས་སྣ་དྲངས། ཚོགས་ཞིང་རྣམས་གསལ་འདེབས་པའི་ཚེ་གཞི་བདེ་ལམ་ནང་ལྟར་ལ་ཕྱོགས་བཅུའི་སངས་རྒྱས་རྣམས་རྗེ་རིན་པོ་ཆེས་ལྷ་ས་སྨོན་ལམ་ཆེན་མོའི་དུས་མཆོད་མཛད་སྐབས་གཟིགས་སྣང་བྱུང་
ཚུལ་ལྟར། དབུས་མ་རྣམས་མི་བསྐྱོད་པ། ཤར་ཕྱོགས་པ་རྣམས་རྣམ་སྣང། ལྷོ་ཕྱོགས་པ་རྣམས་རིན་འབྱུང། ནུབ་ཕྱོགས་པ་རྣམས་འོད་དཔག་མེད། བྱང་ཕྱོགས་པ་རྣམས་དོན་གྲུབ་ཀྱི་རྣམ་པར་སྒོམ་དགོས་གསུངས་ཤིང། དེ་རྣམས་ཀྱི་
ཡོན་ཏན་བརྗོད་པའི་གསུང་བཤད་གནང། དེ་ནས་སྐྱབས་འགྲོ་ཁྱད་པར་ཅན་གནང་བའི་སྔོན་དུ་ཡན་ལག་བདུན་པ་མདོར་བསྡུས་བྱེད་དགོས་ལ་ཇི་སྙེད་སུ་དག་མ་འདོན་པར་མཛད་ནས། དེ་མ་ཐག་སླར་ཡང་ཀུན་སློང་བཅོས་ནས་སྐྱབས་འགྲོ་

[038A]༄༅། །ཁྱད་པར་ཅན་སྩལ། སླར་ཡང་བྱང་ཆུབ་སེམས་ཀྱི་ཕན་ཡོན་གསུང་བཤད་གནང་ནས། སེམས་བསྐྱེད་ལེན་བའི་སྔོན་འགྲོར་ཡན་ལག་བདུན་བ་རྒྱས་པར་བྱེད་དགོས་ལ། ལམ་རིམ་གསོལ་འདེབས་ཐེག་མཆོག་སྒོ་འབྱེད་མ་
ཁ་སྒོང་དང་བཅས་པའི་གསོལ་འདེབས་ཀྱི་ཚིག་རྣམས་ཕྱག་འཚལ་ལོ་ཞེས་པར་བསྒྱུར་ནས། དེའི་མཇུག་ཏུ་ཇི་སྙེད་སུ་དག་མའི་རྒྱལ་བ་ཀུན་ལ་ཕྱག་འཚལ་མཆོད་པར་བགྱི་ཞེས་པའི་བར་བཏང། མཚམས་འདིར་སྤྱན་འདྲེན་མེད་པར། ཁྲུས་
ཀྱི་ཁང་པ་ཤིན་ཏུ་དྲི་ཞིམ་པ། ཞེས་སོགས་ཀྱིས་ཁྲུས་ཁང་བསྐྱེད་ནས། ཁྲུས་གསོལ་མདོར་བསྡུས་དང། དེ་མ་ཐག་སྟོང་གསུམ་ཀུན་ཏུ་དྲི་ངད་ལྡང་བ་ཡི། ཞེས་པ་ནས། རིན་ཆེན་མཛེས་པའི་ཞེས་སོགས་བུམ་བ་འབུལ་བའི་བར་རྣམས་བཏང་
དེའི་མཇུག་ཏུ་བྱང་ཆུབ་ལྟུང་བཤགས་ཚར་གཅིག་དང། དེ་ནས་འདོད་ཆགས་ཞེ་སྡང་གཏི་མུག་དབང་གིས་ནི། ཞེས་སོགས་ཡན་ལག་ལྷག་མ་རྣམས་བཏང། དེའི་མཇུག་ཏུ་མཎྜལ་རྒྱས་བ་ཚར་གཅིག་དང། ས་གཞི་སྤོས་བྱུག་མཚར་གསུམ་
བཏང་བསྟུན་རང་རང་གི་གང་ལྕོགས་ཀྱི་སེམས་བསྐྱེད་ཀྱི་རྫས་རྣམས་ཕུལ། དེ་ནས་སེམས་བསྐྱེད་དངོས་གཞི་བསླབ་བྱ་དང་བཅས་པ་སྩལ་གྲུབ་བསྟུན་གཏང་རག་མཎྜལ་དང། དེའི་རྗེས་སུ་དེང་ནས་བརྩམས་ཏེ་མ། ལམ་རིམ་སྨོན་ལམ་
བཟང་སྤྱོད་སྨོན་ལམ། བྱམས་སྨོན། སྤྱོད་འཇུག་སྨོན་ལམ་རྣམས་བཏང། དེ་ནས་ལྗགས་བསྔོ་རྒྱས་པར་མཛད་ནས། རྒྱལ་དབང་མཆོག་དང། ཞབས་ཕྱི་ནང་འཁོར་བ་སོགས་ཕལ་ཆེར་གྱིས་དབུ་ཞྭ་རྩེ་ཞྭ་བཞེས་ནས་བསྟན་འབར་མ་

[038B] བཀྲ་ཤིས་ཀྱིས་བརྒྱན་ཏེ་འདི་ཕྱི་ཀུན་ཏུ་དགེ་བའི་མཚམས་སྦྱོར་གྱི་ཕྱག་ལེན་ཤིན་ཏུ་རྒྱས་པར་མཛད་པ་ལགས་སོ། །འདི་ལ་ཆེད་དུ་རང་བཟོ་བྱས་པ་མེད་ཀྱང། མ་རྟོགས་པ་དང། ལོག་པར་རྟོག་པ་དང། ཐེ་ཚོམ་གྱི་དྲི་མས་སྦགས་
པ་རྣམས་རྗེ་བཙུན་བླ་མ་དམ་པ་ཉིད་ལ་བཟོད་པར་གསོལ་གྱིས་སྒྲིབ་པར་མི་འགྱུར་བ་མཇད་དུ་གསོལ། ཅེས་པ་འདི་ནི་འཇམ་མགོན་རྒྱལ་བ་གཉིས་པ་ཙོང་ཁ་པ་ཆེན་པོ་གངས་ཅན་གྱི་ལྗོངས་སུ་སྐུ་བལྟམས་པའི་ལོ་དུས་ཁྱད་པར་
ཅན་གསེར་འཕྱང་ཞེས་བ་མེ་མོ་བྱའི་ལོར། གྲུ་འཛིན་གཉིས་པའི་ཕོ་བྲང་ཆེན་པོའི་གཟིམས་ཆུང་སྲིད་གསུམ་རྣམ་རྒྱལ་དུ། ཁྱབ་བདག་རྡོ་རྗེ་སེམས་དཔའི་ངོ་བོ་པཎ་ཆེན་ཆོས་ཀྱི་རྒྱལ་པོ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་
བཟང་པོའི་ཞལ་སྔ་ནས་ཀྱིས། གངས་ཅན་ལྷ་གཅིག་འཕགས་མཆོག་ཕྱག་ན་པདྨོ་ངུར་སྨྲིག་གར་གྱིས་རྣམ་པར་རོལ་པ་རྒྱལ་བའི་དབང་པོ་ཐམས་ཅད་མཁྱེན་གཟིགས་ཆེན་པོས་དབུ་མཛད་སྤྲུལ་པའི་སྐུ་ཆེ་ཆུང་ངུ་མ་དང། གདན་ས་ཆེན་
པོ་གསུམ་གྱི་སློབ་དཔོན་ཁྲི་གདན་ཟུར་རྣམས་དང། གཞན་ཡང་སྡེ་སྣོད་འཛིན་པ་དུ་མ་ཚོགས་པ་དང་བཅས་པ་ལ་རྒྱལ་བ་ཙོང་ཁ་པ་ཆེན་པོའི་གསུང་གི་གཅེས་མཛོད་བྱང་ཆུབ་ལམ་རིམ་ཆེན་མོའི་བཤད་ལུང་སྩལ་སྐབས། ལུང་
གི་བར་བར་དུ་རྩ་བའི་ཚིག་ལ་དངོས་སུ་བཤད་པ་མཛད་པ་གང་ཡོད་དང། སྤྲོས་བཤད་སྐབས་རྩ་བའི་ཚིག་གིས་ཟིན་ཚོད་ལ་མེད་པ་རྣམས་དང། ཡང་སྐབས་འགར་དོགས་སློང་གི་ཚུལ་དུ་བཤད་པའི་ན་ཡམ་དང། དངོས་སུ་དཔྱད་

[039A]༄༅། །གཞིར་འཇོག་པར་མཛད་པ་རྣམས་ལས། རང་གི་བློ་ལ་རགས་རིམ་ངེས་པ་ཕེལ་མོ་ཆེ་ཕྲལ་ཕྲལ་དུ་རང་གི་བརྗེད་ཐོ་དང། གསུང་རྒྱུན་ཡུན་རིང་དུ་གནས་པའི་ཆེད་དུ་འདི་ལྟར་ཟིན་བྲིས་བྱེད་བ་བོ་ནི་རྒྱལ་དབང་མཆོག་གི་
བཀའ་འབངས་ཀྱི་ཐ་ཤལ་འདུ་ཤེས་གསུམ་པ་སྙོམས་ལས་མི་ཐུང་སྐུ་སྐྱེའི་མིང་ཅན་ནོ། །འདིས་ཀྱང་བདག་དང་འདྲ་བ་འགའ་ལ་ཕན་ཐོགས་པར་གྱུར་ཅིག་སསྟི། ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་
ཀུན་ཐར་མཆོག་འབྲས་བཟང་ལ། །སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ། །སརྦ་མངྒ་ལཾ།།

[039B][BLANK PAGE]



