   ༈    །།ན་མོ་གུ་རུ་མཉྫུ་གྷོ་ཥཱ་ཡ། འདིར་སྐལ་ལྡན་གྱི་སྐྱེས་བུ་རྗེ་བཙུན་བླ་མའི་རྣལ་འབྱོར་ལ་བརྟེན་
ནས་མཆོག་དང་ཐུན་མོང་གི་དངོས་གྲུབ་བསྒྲུབ་པར་འདོད་པས། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་སྔོན་དུ་བཏང་སྟེ། དོན་དྲན་བཞིན་པའི་སྒོ་ནས་འདི་ལྟར་བརྗོད་པར་བྱའོ། །མདུན་གྱི་ནམ་མཁར་འོད་

[023B] །སྣ་ཚོགས་པདྨ་ཉི་ཟླའི་དཀྱིལ་འཁོར་སྟེང། །དུས་གསུམ་རྒྱལ་བའི་ཡབ་གཅིག་འཇམ་པའི་དབྱངས། །ངུར་སྨྲིག་ཚུལ་བཟུང་རྒྱལ་བ་ཙོང་ཁ་པ། །སྐུ་མདོག་དཀར་དམར་མཛེས་པའི་འཛུམ་ཞལ་ལྡན། །ཆོས་འཆད་
ཕྱག་གཉིས་མཚན་པའི་ཨུཏྤལ་སྟེང། །ཤེས་རབ་རལ་གྲི་ཤེར་ཕྱིན་གླེགས་བམ་བསྣམས། །གསེར་མདོག་པཎ་ཞུ་གསོལ་ཞིང་གུར་ཀུམ་གྱི། །མདངས་ལྡན་ཆོས་གོས་གསུམ་གྱིས་མངོན་པར་ཀླུབས། །མཚན་དཔེའི་དཔལ་འབར་
གཟི་བརྗིད་ཕུང་པོའི་སྐུ། །རབ་མཛེས་འཇའ་ཚོན་སྣ་ལྔའི་གུར་ཁྱིམ་དབུས། །སྐྱབས་གསུམ་མ་ལུས་འདུས་པའི་བདག་ཉིད་ཅན། །སྐྱིལ་ཀྲུང་ཚུལ་གྱིས་བཞུགས་པའི་གནས་གསུམ་དུ། །རྡོ་རྗེ་གསུམ་མཚན་ཧཱུཾ་ཡིག་འོད་ཟེར་
གྱིས༑ ༑མ་ལུས་དཀོན་མཆོག་གསུམ་གྱིས་ཡོངས་བསྐོར་བའི། །དུས་གསུམ་སངས་རྒྱས་བློ་བཟང་གྲགས་པའི་དཔལ། །སྤྱན་དྲངས་བསོད་ནམས་ཞིང་གི་དམ་པར་བཞུགས། །དཔལ་ལྡན་རིགས་བརྒྱའི་གཙུག་ན་རྡོ་རྗེ་འཆང། །
བསྐལ་བཟང་ཞིང་གི་འདྲེན་པ་ཤཱཀྱའི་ཏོག་སྙིགས་དུས་རྒྱལ་བའི་དབང་པོ་ཙོང་ཁ་པ། །དབྱེར་མེད་བླ་མ་མཆོག་ལ་གུས་ཕྱག་འཚལ། །སྲིད་ཞིའི་ཕྱི་ནང་གསང་བའི་མཆོད་པའི་སྤྲིན། །དངོས་བཤམས་ཡིད་སྤྲུལ་ནམ་མཁའ་
གང་བ་དང། །བདག་ལུས་ལོངས་སྤྱོད་དུས་གསུམ་དགེ་ཚོགས་བཅས། །ཐུགས་རྗེ་ཆེ་ལྡན་ཚོགས་རྣམས་མཉེས་ཕྱིར་འབུལ། །ཉོན་མོངས་དབང་གིས་སྒོ་གསུམ་སྡིག་པའི་ལས། །བགྱིས་དང་བགྱིད་སྩལ་ཡི་རང་ཅི་མཆིས་

[024A]༄༅། །པ༑ ༑གནོང་ཞིང་འགྱོད་པས་རྗེ་བཙུན་བླ་མའི་དྲུང། །བཤགས་ཤིང་སླན་ཆད་མི་བགྱིད་ཡང་དག་སྡོམ། །རང་གཞན་རྣམ་དཀར་ཕུང་པོ་ཇི་སྙེད་དང། །ཁྱད་པར་ཆོས་ཀྱི་རྒྱལ་པོ་ཙོང་ཁ་པའི། །སྐུ་གསུང་
ཐུགས་དང་ཡོན་ཏན་འཕྲིན་ལས་ཀྱི། །སྐྱོན་བྲལ་མཛད་པ་ཀུན་ལ་རྗེས་ཡི་རང། །བདག་སོགས་འགྲོ་ཀུན་མ་རིག་གཉིད་སློང་ཞིང། །ཡང་དག་ལམ་བཟང་ཀུན་ནས་གསལ་མཛད་པ། །སྣ་ཚོགས་གདུལ་བྱའི་བསམས་པ་ཇི་
བཞིན་དུ། །ཟབ་རྒྱས་ཆོས་ཀྱི་འཁོར་ལོ་བསྐོར་དུ་གསོལ། །མཐའ་དག་ཕན་བདེའི་པད་ཚལ་བཞད་པའི་གཉེན། །མགོན་པོ་ཁྱོད་དང་ཁྱོད་ཀྱི་ལུགས་བཟང་གི་ཉིན་མོའི་དབང་ཕྱུག་འགྲོ་བའི་མུན་སེལ་དུ། །གྲངས་མེད་བསྐལ་
པའི་བར་དུ་བཞུགས་སུ་གསོལ། །འདིས་མཚོན་དགེ་བས་སྐྱེ་བ་ཀུན་ཏུ་བདག་རྗེ་བཙུན་བླ་མས་འབྲལ་མེད་རྗེས་བཟུང་སྟེ། །ལུང་རྟོགས་ཡོན་ཏན་རྒྱ་མཚོའི་མཐར་ཕྱིན་ནས། །བླ་མེད་བྱང་ཆུབ་དམ་པའི་རྒྱུ་རུ་བསྔོ། །དེ་ནས་དམིགས་
བརྩེ་མ་བརྒྱ་རྩ་སོགས་དམིགས་པ་དང་བཅས་པའི་སྒོ་ནས་བརྗོད། དུས་གསུམ་བདེ་གཤེགས་ཀུན་གྱི་ངོ་བོ་ཉིད། །བརྒྱད་ཁྲི་བཞི་སྟོང་ཆོས་ཕུང་འབྱུང་བའི་གནས། །རབ་འབྱམས་འཕགས་ཚོགས་ཡོངས་ཀྱི་འདྲེན་པ་མཆོག་
རྗེ་བཙུན་བླ་མའི་ཞབས་ལ་གསོལ་བ་འདེབས། །མཚན་ཙམ་ཐོས་པས་བར་ཆད་ཀུན་སེལ་ཞིང། །དྲན་པ་ཡིས་ཀྱང་ངན་འགྲོའི་འཇིགས་ལས་སྐྱོབ། །ཚུལ་བཞིན་བསྟེན་ན་དངོས་གྲུབ་མཆོག་སྩོལ་བ། །རྗེ་བཙུན་བླ་མའི་

[024B] །རབ་འབྱམས་རྒྱལ་བ་ཀུན་གྱི་རྡོ་རྗེ་གསུམ། །ཡོན་ཏན་འཕྲིན་ལས་ཐམས་ཅད་གཅིག་བསྡུས་ནས། །ངུར་སྨྲིག་འཛིན་པའི་གར་གྱིས་རྣམ་རོལ་བ། །རྗེ་བཙུན་བླ་མའི་ཞབས་ལ་གསོལ་
བ་འདེབས། །འཇམ་མགོན་བླ་མའི་ཐུགས་རྗེའི་འོད་སྟོང་གིས། །བདག་བློའི་པདྨོའི་གེ་སར་རྒྱས་མཛད་དེ། །རྒྱ་ཆེ་གསལ་ཞིང་མྱུར་དང་ཟབ་པ་ཡི། །ཤེས་རབ་སྦྲང་རྩིའི་དགའ་སྟོན་རྒྱས་པར་མཛོད། །མདོ་རྒྱུད་བསྟན་བཅོས་
ཀུན་གྱི་ཚིག་དོན་རྣམས། །གཞན་དྲིང་མི་འཇོག་ལེགས་པར་འབྱེད་པ་དང། །ཐོས་བསམ་སྒོམ་དང་འཆད་རྩོད་རྩོམ་གསུམ་གྱི། །ཕུན་སུམ་ཚོགས་པའི་ཤེས་རབ་བདག་ལ་སྩོལ། །དེང་ནས་རང་གཞན་གྲུབ་མཐའི་ཕ་རོལ་སོན། །ཇི་
སྙེད་རིག་པའི་གནས་རྣམས་ཀུན་ལ་མཁས། །སྒྲིབ་གཉིས་མུན་སྟུག་མ་ལུས་འཇོམས་བྱེད་པའི། །ཀུན་མཁྱེན་ཡེ་ཤེས་སྣང་བ་སྩལ་དུ་གསོལ། །ཁྱད་པར་འདི་སྣང་འགགས་ཚེ་དགའ་ལྡན་དུ། །སྐྱེས་ནས་མི་ཕམ་འཇམ་དཔལ་སྙིང་
པོ་ཡིས། །གསུང་གི་བདུད་རྩི་འབྲལ་མེད་ལོངས་སྤྱད་དེ། །རྒྱལ་སྲས་སྤྱོད་པ་རྒྱ་མཚོའི་མཐར་ཕྱིན་ཤོག་ཅེས་འཇུག་པ་བདེ་བའི་ཕྱིར་རྗེ་བཙུན་བླ་མའི་སྒྲུབ་ཐབས་ཚིགས་བཅད་དུ་བསྒྲིགས་པ་འདི་ཡང་དོན་གཉེར་ཅན་འགའ་ཞིག་
གིས་བསྐུལ་བའི་ངོར། སྐྱེས་ཙམ་ཉིད་ནས་རྗེ་བཙུན་བླ་མ་ལ་མི་ཕྱེད་པའི་དད་པ་དང་ལྡན་པའི་བཙུན་པ་བློ་བཟང་ཆོས་ཀྱི་རྒྱལ་མཚན་གྱིས། ཆོས་གྲྭ་ཆེན་པོ་དཔལ་ལྡན་འབྲས་སྤུངས་ཀྱི་གཟིམས་ཁང་གི་བ་གམ་དུ་སྦྱར་བའོ། །

[025A]༄༅། །ན་མོ་གུ་རུ་མཉྫུ་གྷོ་ཥཱ་ཡ། བླ་མའི་རྣལ་འབྱོར་སྒོམ་པར་འདོད་པས། སྐྱབས་འགྲོ་སེམས་བསྐྱེད་སྔོན་དུ་བཏང་ནས་འདི་ལྟར། མདུན་གྱི་ནམ་མཁར་ཀུན་བཟང་མཆོད་སྤྲིན་དབུས། །ཡིད་འཕྲོག་སེང་གེས་
བཏེག་པའི་རིན་ཆེན་ཁྲི། །པདྨ་ཉི་ཟླ་རྒྱས་པའི་དཀྱིལ་འཁོར་སྟེང། །བཀའ་དྲིན་གསུམ་ལྡན་རྩ་བའི་བླ་མ་ནི། །རྒྱལ་བ་གཉིས་པ་བློ་བཟང་གྲགས་པའི་དཔལ། །ཅེས་སོགས་གང་མོས་ཀྱི་བླ་མའི་མཚན་སྦྱར་བས་ཆོག་གོ་
ཡང་ན། བློ་བཟང་ཆོས་ཀྱི་རྒྱལ་མཚན་འཛིན་པའི་དཔལ། །རྣམ་དག་དགེ་སློང་རྡོ་རྗེ་འཛིན་པའི་ཚུལ། །དཀར་དམར་མདངས་ཆགས་ཞི་ཞིང་འཛུམ་པའི་ཞལ། །གཡས་གཡོན་ཕྱག་ནི་ཆོས་འཆད་མཉམ་གཞག་སྟེ། །
མཚན་དཔེའི་དཔལ་འབར་གཟི་བརྗིད་ཕུང་པོའི་སྐུ། །གསེར་མདོག་པཎ་ཞྭ་དབུ་ལ་མཛེས་པར་གསོལ། །གུར་ཀུམ་མདངས་ལྡན་ཆོས་གོས་གསུམ་གྱིས་ཀླུབས། །གཟི་འོད་སྟོང་འབར་འཇའ་ཚོན་གུར་ཁྱིམ་ནང། །མི་
ཕྱེད་རྡོ་རྗེ་སྐྱིལ་ཀྲུང་གིས་བཞུགས་པའི། །ཕུང་པོ་རྣམ་དག་བདེ་གཤེགས་རིགས་ལྔ་དངོས། །ཁམས་བཞི་ཡུམ་བཞི་སྐྱེ་མཆེད་རྩ་རྒྱུས་ཚིགས། །རྒྱལ་སྲས་བརྒྱད་དང་ཡན་ལག་ཁྲོ་དབང་པོ། །བ་སྤུ་དགྲ་བཅོམ་འོད་
ཟེར་གསང་བ་པ། །དྲན་པ་ཙམ་གྱིས་དགོས་འདོད་ཀུན་འབྱུང་བ། །སྐྱབས་གནས་མ་ལུས་འདུས་པའི་བདག་ཉིད་གྱུར། །གནས་གསུམ་རྡོ་རྗེ་གསུམ་མཚན་འབྲུ་གསུམ་དང། །མཚན་དཔེའི་འོད་ཀྱིས་རང་བཞིན་གནས་

[025B] །བླ་མ་མཆོག་ལ་བརྒྱུད་པའི་བླ་མ་དང། །དཀོན་མཆོག་གསུམ་གྱིས་བསྐོར་བ་སྤྱན་དྲངས་ཏེ། །དབྱེར་མེད་བསོད་ནམས་ཞིང་གི་དམ་པར་བཞུགས། །དུས་གསུམ་སངས་རྒྱས་ཀུན་གྱི་ངོ་བོ་ཉིད། །བརྒྱད་ཁྲི་བཞི་སྟོང་
དམ་ཆོས་འབྱུང་བའི་གནས། །འཕགས་ཚོགས་དགེ་འདུན་ཀུན་གྱི་གཙོ་བོ་མཆོག་རྗེ་བཙུན་བླ་མའི་ཞབས་ལ་ཕྱག་འཚལ་ལོ། །གཞན་ཡང་ཅི་རིགས་བྱ། སྟོན་པ་བླ་མེད་སངས་རྒྱས་རིན་པོ་ཆེ། ཞེས་སོགས་དང། ཇི་སྙེད་སུ་དག་ཕྱོགས་
བཅུའི་འཇིག་རྟེན་ན། ཞེས་པ་ནས། བདེ་བར་གཤེགས་པ་ཐམས་ཅད་བདག་གིས་བསྟོད། །དངོས་སུ་བཤམས་དང་ཡིད་ཀྱིས་སྤྲུལ་པ་དང། །འཇིག་རྟེན་འཇིག་རྟེན་འདས་པ་ལས་བྱུང་བའི། །བདུད་རྩིའི་མཆོད་ཡོན་མཛེས་པའི་མེ་ཏོག་
དང༑ ༑དྲི་ཞིམ་བདུག་སྤོས་མུན་སེལ་སྒྲོན་མེའི་ཚོགས། །བཟང་པོའི་དྲི་ཆབ་རོ་བརྒྱའི་ཞལ་ཟས་དང། །སྙན་བརྗིད་རོལ་མོ་ཡིད་འོང་འདོད་ཡོན་ལྔ། །བདག་ལུས་ལོངས་སྤྱོད་དུས་གསུམ་དགེ་ཚོགས་བཅས། །ཕྱི་ནང་གསང་བའི་
མཆོད་སྤྲིན་རྒྱ་མཚོས་མཆོད། །མེ་ཏོག་དམ་པ་ཕྲེང་བ་དམ་པ་དང། ཞེས་པ་ནས། ཐམས་ཅད་རྫོགས་པའི་བྱང་ཆུབ་ཕྱིར་བསྔོའོ། ཞེས་ཡན་ལག་བདུན་པ་ཕུལ་ཏེ། གདུང་ཤུགས་དྲག་པོའི་སྒོ་ནས་འདི་ལྟར། ཚུལ་ཁྲིམས་དག་
ཅིང་འདུལ་བའི་ཆོ་ག་ཤེས། །ནད་པར་སྙིང་བརྩེ་འཁོར་ནི་དག་པ་དང། །ཆོས་དང་ཟང་ཟིང་ཕན་བརྩོན་དུས་སུ་འདོམས། །གནས་བརྟན་འདུལ་བ་འཛིན་ལ་གསོལ་བ་འདེབས། །བསླབ་གསུམ་རྣམ་དག་ཡོན་ཏན་ཕུང་པོའི་སྐུ། །གཞན་

[026A]༄༅། །གྱི་དོན་བརྩོན་ལུང་དང་རིགས་པའི་བདག་དེ་ཉིད་རྟོགས་ཤིང་སྨྲ་མཁས་སྐྱོ་ངལ་བཟོད། །ཐེག་མཆོག་དགེ་བའི་བཤེས་ལ་གསོལ་བ་འདེབས། །སྒོ་གསུམ་དུལ་ཞིང་བཟོད་ལྡན་གཡོ་སྒྱུ་མེད། །དྲང་
པོའི་རང་བཞིན་སྔགས་རྒྱུད་བསྟན་བཅོས་ཤེས། །དེ་ཉིད་བཅུ་ཟད་འབྲི་དང་སྔགས་འཆད་མཁས། །བརྩེ་ལྡན་རྡོ་རྗེ་འཛིན་ལ་གསོལ་བ་འདེབས། །སངས་རྒྱས་ཐམས་ཅད་འདུས་སྐུ་རྡོ་རྗེ་འཆང། །དཀོན་མཆོག་གསུམ་
གྱི་ངོ་བོ་ཕན་བདེའི་ཞིང། །བསླུ་མེད་སྐྱབས་ཀྱི་དམ་པ་ཞིང་གི་ཕུལ། །བཀའ་དྲིན་གསུམ་ལྡན་ཁྱེད་ལ་གསོལ་བ་འདེབས། །གཞན་ཡང་བླ་མ་གང་དང་གང་ལ་སྦྱར་བ་དེ་དང་དེའི་བསྟོད་པ་ཅི་ཤེས་པས་བསྟོད་དོ། །དེ་ནས་
དེང་ནས་བཟུང་སྟེ་སྐྱེ་བ་ཀུན་ཏུ་བདག་སྐྱབས་མགོན་དམ་པ་ཁྱོད་ཀྱིས་རྗེས་བཟུང་ནས། །ཐུབ་པའི་ཆོས་ཚུལ་མ་ལུས་འདོམས་པ་དང། །བཀའ་བཞིན་མཉེས་པ་སྒྲུབ་པར་བྱིན་གྱིས་རློབས། །ཤུགས་དྲག་ངེས་འབྱུང་བཅོས་
མིན་བྱང་ཆུབ་སེམས། །ཉེས་ཀུན་དྲུངས་ནས་འབྱིན་པའི་ཡང་དག་ལྟ། །རིམ་གཉིས་ཟུང་དུ་འབྲེལ་བའི་རྣལ་འབྱོར་སོགས། །མྱུར་དུ་རྒྱུད་ལ་སྐྱེ་བར་བྱིན་གྱིས་རློབས། །མགོན་ཁྱོད་གང་དུ་མངོན་པར་སངས་རྒྱས་པའི། །ཞིང་དེར་འཁོར་
གྱི་ཐོག་མར་བདག་གྱུར་ཏེ། །ཁྱོད་མཉེས་སྒྲུབ་ཅིང་གསུང་གི་བཅུད་མྱངས་ནས། །བྱང་ཆུབ་ལུང་བསྟན་ཐོབ་པར་བྱིན་གྱིས་རློབས། །གཞན་ཡང་བསྔོ་བ་དང་སྨོན་ལམ་ཅི་རིགས་པ་བྱས་ཏེ་བླ་མ་རང་ལ་ཐིམས་པས་བྱིན་

[026B] །ཞེས་རང་གང་ལ་མོས་པའི་བླ་མ་ལ་སྦྱར་ཆོག་པའི་བླ་མའི་རྣལ་འབྱོར་འདི་ནི་ས་སྐྱོང་མིའི་དབང་པོ་མགོན་པོ་དབང་གི་རྒྱལ་པོས་ཡང་ཡང་ནན་གྱི་བཀས་བསྐུལ་བ་
ལ་བརྟེན་ནས། བླ་མ་དམ་པ་རྣམས་ཀྱི་བཀའ་འབངས་ཀྱི་ཐ་ཤལ་ཤཱཀྱའི་དགེ་སློང་བློ་བཟང་ཆོས་ཀྱི་རྒྱལ་མཚན་གྱིས། །མདོ་རྒྱུད་དམ་པའི་མན་ངག་བཞིན་དུ་ཐོན་དགའ་ལྡན་རྫོང་དུ་གཡར་ཁྲལ་དུ་བགྱིས་པ་འདི་ཡང་འགྲོ་
ཀུན་བཤེས་གཉེན་དམ་པས་འཛིན་པའི་རྒྱུར་གྱུར་ཅིག་མངྒ་ལཾ་



