༄༅། །ཆོས་མངོན་པི་མཛོད་ཀྱི་དགོངས་དོན་གསལ་བར་བྱེད་པའི་ལེགས་བཤད་ཉིན་བྱེད་དབང་པོའི་སྣང་བ་ལས་ལས་བསྟན་པ་ཞེས་བྱ་བ་གནས་བཞི་པའི་རྣམ་པར་བཤད་པ་བཞུགས་སོ། །

[001A]༄༅། །བཞི་པ་ལས་བསྟན་པའི་གནས་བཤད་པ་ལ། ལས་ལས་འཇིག་རྟེན་སྣ་ཚོགས་སྐྱེས། །ཞེས་སོགས་གསུངས་ཏེ། དེ་ལ་སྣོད་བཅུད་ཀྱི་འཇིག་རྟེན་སྣ་ཚོགས་བཤད་པ་དེ་དག་དབང་ཕྱུག་སོགས་ཀྱིས་བྱས་པ་མ་ཡིན་ཏེ། སེམས་
ཅན་རྣམས་ཀྱིས་ལས་སྣ་ཚོགས་པ་བསགས་པ་ལས་བྱུང་བ་ཡིན་ལ། དེ་ལྟ་བུའི་ལས་དེ་ལ་ཡང་སེམས་པའི་ལས་དང། བསམ་པའི་ལས་གཉིས་ལས། སྔ་མ་ནི་ཡིད་ཀྱི་ལས་དང། ཕྱི་མ་ནི་དེས་བསྐྱེད་པའི་ལུས་ངག་གི་ལས་སོ། །ཕྱི་མ་ལ་ཡང་རིག་
བྱེད་དང་རིག་བྱེད་མ་ཡིན་པ་གཉིས་ལས། དང་པོ་ལ། ལུས་ཀྱི་རྣམ་པར་རིག་བྱེད་དང། ངག་གི་རྣམ་པར་རིག་བྱེད་གཉིས། དང་པོ་ནི། བྱེ་བྲག་སྨྲ་བས། ལུས་ཀྱིས་འགྲོ་འོང་དང། ཕྱག་འཚལ་བ་དང། སྲོག་གཅོད་པ་ལ་སོགས་པའི་ཚེ་རྣམ་སྨིན་དང་རྒྱས་
བྱུང་གི་ལུས་ལས་ཐ་དད་པའི་ལུས་དབྱིབས་རྫས་སུ་གྲུབ་པ་ཞིག་སྤྱི་གཙུག་ནས་རྐང་པའི་བར་དུ་རྣམ་སྨིན་གྱི་ལུས་ཀྱི་གསེབ་ཏུ་ཚུད་ནས་ཡོད་ཀྱང། རིག་བྱེད་ཀྱི་གཟུགས་དེ་འོད་ལྟར་དང་བའི་ཕྱིར་ཆེ་བར་ཡང་མི་འགྱུར། ཆུང་བར་ཡང་མི་འགྱུར་ཏེ་ནགས་ལ་མེ་
ཞུགས་པ་བཞིན་ནོ་ཞེས་འདོད་དོ། །བྱེ་བྲག་སྨྲ་བས་ལུས་ཀྱི་རིག་བྱེད་ནི་ཁ་དོག་ལས་རྫས་ཐ་དད་པའི་དབྱིབས་སུ་འདོད་པ་ནི་གཙོ་བོར་རིག་བྱེད་ཀྱི་ལས་ལ་བསམ་པ་ལས། སྤྱིར་རིག་བྱེད་ཙམ་གྱི་ངོ་བོར་གྱུར་པའི་ཁ་དོག་ཀྱང་འདོད་དམ་སྙམ་སྟེ། རིག་བྱེད་ཀྱི་གཟུགས་
ཞེས་པ་ནང་གི་ཀུན་སློང་གཞན་གྱིས་རིག་པར་བྱེད་པའི་གཟུགས་ལ་བྱེད་པ་ཡིན་ན། དེ་ལ་ནི་ཁ་དོག་ཀྱང་འབྱུང་བའི་ཕྱིར་ཏེ། ལུང་ལས། བསམ་པ་ནང་ན་གནས་པ་ནི། །ཕྱི་རོལ་ན་ནི་མངོན་པར་འབྱུང། །སྐད་མདོག་དབང་པོའི་ཁྱད་པར་དག་རྣམ་པར་སྦ་བར་མི་ནུས་
སོ། །ཞེས་འབྱུང་བའི་ཕྱིར་རོ། །མདོ་སྡེ་པས་ནི། དབྱིབས་ཞེས་པ་ནི་ཁ་དོག་དང་རེག་བྱ་གང་རུང་གི་ཁྱད་པར་ལ་བཏགས་པ་ལས། དེ་གཉིས་ལས་རྫས་གཞན་པ་ནི་མེད་དེ། ཁ་དོག་གི་རྡུལ་གྱི་བཀོད་པ་ལ་ཁ་དོག་གི་དབྱིབས་དང། རེག་བྱའི་རྡུལ་གྱི་བཀོད་པ་ལ་རེག་

[002A]༄༅། །བྱའི་དབྱིབས་སུ་བཏགས་པའི་ཕྱིར་ཞེས་ཟེར་ཏེ་གྲུབ་མཐའ་སོ་སོའི་འདོད་ཚུལ་ལོ།། ངག་གི་རྣམ་པར་རིག་བྱེད་ནི། ངག་སྒྲའི་རང་བཞིན་ཏེ། དེ་ཡང་ཀུན་སློང་གི་བསམ་པ་རིག་པར་བྱེད་པའི་ངག་གོ་    ༈   
གསུང་དང། །ཞེས་སོགས་ཀྱི་སྐབས་སུ། རྣམ་པར་རིག་བྱེད་མ་ཡིན་པའི་གཟུགས་ཀྱི་ངོ་བོ་ནི་གནས་དང་པོར་བཤད་ཟིན་ལ། དེ་ཡོད་པར་ལུང་གང་གིས་ཤེས་ཞེ་ན། མདོ་ལས། གཟུགས་ལ་བསྟན་ཡོད་ཐོགས་བཅས་སོགས་གསུམ་གསུངས་པས་ན། བསྟན་
མེད་ཐོགས་མེད་ཀྱི་གཟུགས་ནི་རིག་བྱེད་མ་ཡིན་པ་ལས་གཞན་དུ་མེད་པའི་ཕྱིར་དང། ཀུན་དགའ་ར་བ་གཙུག་ལག་ཁང། །མལ་སྟན་འཚོ་བ་ནར་མ་དང། །བློ་བུར་ནད་པའི་ནད་གཡོག་དང། །ཡུལ་ངན་ཚེ་ན་སྦྱིན་པ་ནི། །རྫས་ལས་བྱུང་བའི་བསོད་ནམས་
འདུན། །ཞེས་དགེ་འདུན་ལ་ཀུན་དགའ་ར་བ་ཕུལ་བ་སོགས་རྫས་ལས་བྱུང་བའི་བསོད་ནམས་བདུན་དང། བཞུགས་དང་གཤེགས་རྩོམ་ལམ་ཞུགས་དང། །ཕྱིན་པ་ཐོས་དང་མཐོང་བ་དང། །ཆོས་ཐོས་བསླབ་པའི་གཞི་འཛིན་ལས། །དགའ་དང་དད་
པ་བསྐྱེད་པ་ནི། །རྫས་ལ་མ་ལྟོས་བསོད་ནམས་བདུན། །ཞེས་དེ་བཞིན་གཤེགས་པ་དང། དེའི་ཉན་ཐོས་སོགས་གྲོང་ཁྱེར་སོགས་སུ་བཞུགས་པ་དང། ཚུར་གཤེགས་པར་རྩོམ་པ་སོགས་ཐོས་པ་དང་མཐོང་བ་ལས་དད་པ་དང་རབ་ཏུ་དགའ་བ་རྒྱ་ཆེར་སྐྱེས་པ་ལས་ཐོབ་པའི་
དགེ་བ་ལ་རྫས་ལས་མ་བྱུང་བའི་བསོད་ནམས་བདུན་དུ་གསུངས་པ་རྣམས་ཀྱང་བར་མ་དགེ་བའི་རིག་བྱེད་མ་ཡིན་པ་ཡིན་གྱི། རིག་བྱེད་དང་སེམས་པ་སོགས་ཡིན་ན་ཉལ་བ་སོགས་ཀྱི་གནས་སྐབས་སུ་མི་འབྱུང་བར་ཐལ་བ་ལས་དེ་དག་གི་ཚེ་ཡང་འབྱུང་བར་གསུངས་
པའི་ཕྱིར་དང། གཞན་ཡང་རིག་བྱེད་མ་ཡིན་པའི་གཟུགས་མེད་ན་ཟག་མེད་ཀྱི་གཟུགས་ཀྱང་མེད་པར་འགྱུར་ལ། དེ་ལྟ་ན་འཕགས་ལམ་ཡན་ལག་བརྒྱད་མེད་པར་འགྱུར་ཏེ། མཉམ་པར་བཞག་པའི་ཚེ་ལུས་ངག་གི་རིག་བྱེད་ནི་མེད་ལ། རིག་བྱེད་མ་ཡིན་པ་

[002B] ལས་ཀྱི་མཐའ་དང། འཚོ་བ་རྣམས་མེད་པར་འགྱུར་བ་ལས་དེ་དག་ཡོད་པར་བཤད་པའི་ཕྱིར། ཞེས་ལུང་གི་སྐྲུབ་བྱེད་རྣམས་འགོད་པར་བྱེད་དོ། །དེས་ན་ལུགས་འདིར་ཡང་དག་པའི་ངག་ལ་སོགས་པ་ནི་སྤོང་བ་བདུན་གྱི་བདག་ཉིད་ཟག་མེད་ཀྱི་གཟུགས་སུ་
བཞེད་དེ་ཟག་མེད་ཀྱི་སྡོམ་པ་ཡང་དེའོ། །མདོ་སྡེ་པ་ལ་སོགས་པས་ནི་དེ་ལྟར་མི་འདོད་དེ། མདོ་ལས་བསྟན་མེད་ཐོགས་མེད་ཀྱི་གཟུགས་སོགས་གསུངས་པ་ནི་བསམ་གཏན་པ་རྣམས་ཀྱི་ཏིང་ངེ་འཛིན་ལ་ཟད་པར་ཟིལ་མནོན་དང། མི་སྡུག་པ་ལ་སོགས་པར་སྣང་བ་ཆོས་ཀྱི་སྐྱེ་མཆེད་
པའི་གཟུགས་ཀྱི་དབང་དུ་མཛད་ནས་གཟུགས་སུ་བཏགས་པ་ཡིན་ལ། དེ་ཉིད་ལ་ཟག་པ་མེད་པའི་གཟུགས་སུ་གསུངས་པ་སོགས་སུ་འདོད་དེ་ཞིབ་པ་གཞན་ལས་ཤེས་སོ།།    ༈   ཞེས་སོགས་ཀྱི་སྐབས་སུ། འོ་ན། རིག་བྱེད་མ་ཡིན་པའི་གཟུགས་དེ་འབྱུང་བཞི་རྒྱུར་
བྱས་པར་འདོད་ན། རྣམ་པར་རིག་བྱེད་སྐྱེད་བྱེད་ཀྱི་འབྱུང་བ་ལས་སྐྱེའམ། དེ་ལས་གཞན་པའི་འབྱུང་བ་ལས་སྐྱེ་ཞེ་ན། རིག་བྱེད་མ་ཡིན་པའི་གཟུགས་ནི་ཕྲ་བ་ཡིན་ལ། རིག་བྱེད་ཀྱི་གཟུགས་ནི་དེ་ལས་བཟློག་པའི་རགས་པ་ཡིན་པས་ན་འབྱུང་བཞིའི་ཚོགས་པ་གཅིག་གིས་འབྲས་བུ་ཕྲ་
རགས་གཉིས་བསྐྱེད་པ་འགལ་བས་ན་རིག་བྱེད་སྐྱེད་བྱེད་ལས་གཞན་པའི་འབྱུང་བ་ལས་སྐྱེའོ། །འོ་ན་རིག་བྱེད་མ་ཡིན་པ་དེ་རང་དང་དུས་མཉམ་པའི་འབྱུང་བ་ལས་སྐྱེ་འམ་དུས་མཉམ་མ་ཡིན་པ་ལས་སྐྱེ་ཞེ་ན། འདོད་པའི་སས་བསྡུས་ཀྱི་རྣམ་པར་རིག་བྱེད་མ་ཡིན་པ་སྡོམ་པ་དང། སྡོམ་མིན་དང་
བར་མས་བསྡུས་པ་རྣམས་སྐད་ཅིག་དང་པོ་ནི་རང་དང་དུས་མཉམ་པ་ད་ལྟར་བའི་འབྱུང་བ་ལས་སྐྱེ་ཞིང། སྐད་ཅིག་དང་པོ་ཕྱིན་ཆད་ནི་འདས་པའི་འབྱུང་བ་དང། ལུས་ཀྱི་ཚོགས་པ་ན་ཡོད་པའི་འབྱུང་བ་ད་ལྟར་བ་གཉིས་ཀ་སྟེ་བཞི་ཚན་གཉིས་གཉིས་ལས་སྐྱེ་ཞིང། དེ་ལས་གཞན་པའི་འདོད་
པའི་རྣམ་པར་རིག་བྱེད་དང། བསམ་གཏན་དང་ཟག་མེད་ཀྱི་སྡོམ་པ་དང། ཕྱི་ནང་གི་གཟུགས་ཅན་གཞན་རྣམས་ནི་རང་རང་དང་དུས་མཉམ་པའི་འབྱུང་བ་ཁོ་ན་ལས་སྐྱེ་ཞིང། དེའི་ནང་ནས་ཀྱང་བསམ་གཏན་དང། ཟག་མེད་ཀྱི་སྡོམ་པའི་སྤོང་བ་བདུན་ཆར་ཡང་རང་དང་དུས་མཉམ་ད་ལྟར་

[003A]༄༅། །བའི་འབྱུང་བ་བཞི་ཚན་གཅིག་ཁོ་ན་ལས་སྐྱེའོ།།    ༈    །ཞེས་སོགས་ཀྱི་སྐབས་སུ། རྒྱུའི་འབྱུང་བ་དེ་དག་ཀྱང་ས་གང་གིས་བསྡུས་ཞེ་ན། ཟག་བཅས་ཀྱི་ངོ་བོ་གྱུར་པའི་ལུས་ངག་གི་ལས་རིག་བྱེད་དང་རིག་བྱེད་མ་ཡིན་པ་ཐམས་ཅད་ནི་རང་སའི་
འབྱུང་བ་ཁོ་ན་རྒྱུར་བྱས་པ་ཡིན་ཏེ། འདོད་པའི་སས་བསྡུས་པའི་ལུས་ངག་གི་ལས་རྣམས་འདོད་པའི་འབྱུང་བ་རྒྱུར་བྱས་པ་ནས། བསམ་གཏན་བཞི་པའི་སས་བསྡུས་ཀྱི་ལུས་ངག་གི་ལས་རྣམས་བཞི་པའི་འབྱུང་བ་རྒྱུར་བྱས་པའི་བར་དུའོ། །ཟག་མེད་ཀྱི་ལུས་ངག་གི་ལས་ནི་རྟེན་དབང་བཙན་
པས་སྡོམ་པ་དེ་གང་དུ་སྐྱེས་པའི་ས་དེའི་འབྱུང་བ་རྒྱུར་བྱས་པ་ཡིན་ཏེ། འདོད་ཁམས་པའི་རྒྱུད་ལ་ཟག་མེད་ཀྱི་སྡོམ་པ་སྐྱེས་ན་དེ་འདོད་པའི་འབྱུང་བ་རྒྱུར་བྱས་པ་སོགས་ཡིན་པའི་ཕྱིར་རོ། །རྣམ་པར་རིག་བྱེད་མ་ཡིན་པ་དེའི་ངོ་བོ་ནི། མ་ཟིན་པ་དང། རྒྱུ་མཐུན་ལས་བྱུང་བ་དང། དགེ་མི་དགེ་གང་
རུང་དུ་ངེས་པ་དང། སེམས་ཅན་དུ་སྟོན་པ་རྒྱུད་ཀྱིས་བསྡུས་པ་ཡིན་ལ། དེའི་ནང་ནས་འདོད་པའི་རིག་བྱེད་མ་ཡིན་པ་ནི། ཀུན་སློང་གི་སེམས་ལ་ལྟོས་པ་དང། མཉམ་བཞག་གིས་པ་མ་ཡིན་པ་དང། རྒྱུད་ཀྱིས་ཟིན་པའི་འབྱུང་བ་ལས་སྐྱེ་བ་དང། སེམས་ཀྱི་རྗེས་འབྲང་མ་ཡིན་པའི་ཕྱིར་སོ་ཐར་གྱི་
སྤོང་བ་བདུན་ལྟ་བུ་ཡང་འབྱུང་བ་བཞི་ཚན་ཐ་དད་པ་ལས་སྐྱེ་བ་ཡིན་ལ། བསམ་གཏན་དང་ཟག་མེད་ཀྱི་རྣམ་པར་རིག་བྱེད་མ་ཡིན་པ་ནི་མ་ཟིན་པའི་འབྱུང་བ་དང། ཏིང་ངེ་འཛིན་གྱིས་བསྐྱེད་པའི་རྒྱས་པའི་འབྱུང་བ་ལས་སྐྱེ་ལ། སེམས་ཀྱི་རྗེས་འབྲང་ཡིན་པའི་ཕྱིར་སྤོང་བ་བདུན་ཀ་འབྱུང་
བ་བཞི་ཚན་གཅིག་ལས་སྐྱེ་བ་གོང་དུ་བཤད་པ་ལྟར་ཡིན་པའི་ཕྱིར། ཡང། རིག་བྱེད་མ་ཡིན་པ་ལ་དགེ་མི་དགེ་གང་རུང་གིས་ཁྱབ་པ་ལས་ལུང་མ་བསྟན་མེད་ལ། རིག་བྱེད་ཀྱི་གཟུགས་དང་སེམས་པ་སོགས་ལ་དགེ་མི་དགེ་ལུང་མ་བསྟན་གསུམ་ག་ཡོད་ཅིང། དེའི་ནང་ནས་མི་དགེ་བའི་རིག་
བྱེད་དང་རིག་བྱེད་མ་ཡིན་པ་དང། སེམས་པ་རྣམས་ནི་འདོད་པ་ཁོ་ན་ན་ཡོད། གཟུགས་ནའང་བསམ་གཏན་དང་ཟག་མེད་ཀྱི་སྡོམ་པའི་ངོ་བོར་གྱུར་པའི་རིག་བྱེད་མ་ཡིན་པ་ཡོད་ལ། དེ་གཉིས་རྒྱུད་ལྡན་གྱི་གང་ཟག་ནི་འདོད་པ་ན་ཡང་ཡོད་དོ། །གཟུགས་མེད་ན་ནི་རིག་བྱེད་དང་རིག་བྱེད་མ་ཡིན་པ་གང་

[003B] བསམ་གཏན་གཉིས་ལ་ཡན་ཆད་ན་ལུས་ངག་གི་རྣམ་པར་རིག་བྱེད་མེད་དེ། དེ་ཀུན་ནས་སློང་བྱེད་ཀྱི་རྟོག་དཔྱོད་མེད་པའི་ཕྱིར། དེས་ན་འདོད་པ་དང་བསམ་གཏན་དང་པོ་ཁོ་ན་ན་ཡོད་དོ། བསྒྲིབས་གཟུགས་ལུང་མ་བསྟན་གྱི་རིག་བྱེད་ནི་འདོད་
པ་ན་མེད་དེ། དེ་ཀུན་ནས་སློང་བྱེད་ཀྱི་བསྒྲིབས་སེམས་མེད་པའི་ཕྱིར་ཏེ། འདོད་པ་ན་ལྟ་བ་དང་པོ་གཉིས་དང་མཚུངས་ལྡན་གྱི་བསྒྲིབས་སེམས་ཡོད་ཀྱང་མཐོང་སྤང་ཡིན་པས་ཁ་ནང་དུ་ལྟས་པའི་ཕྱིར་རིག་བྱེད་ཀྱི་དུས་ཀྱི་ཀུན་སློང་མི་བྱེད་དོ། དེས་ན་བསྒྲིབས་གཟུགས་ལུང་མ་བསྟན་གྱི་ལུས་ངག་གི་
རིག་བྱེད་ནི་བསམ་གཏན་དང་པོ་ཁོ་ན་ན་ཡོད་ཅིང། དེ་ཡང་ཚངས་པ་ཆེན་པོས་བསྒྲིབས་སེམས་ཀྱིས་ཀུན་ནས་བསླངས་ནས་ངག་སྨྲ་བ་སོགས་བྱེད་པའི་ཕྱིར་ཞེས་ཟེར་རོ།།    ༈    །ཞེས་སོགས་ཀྱི་སྐབས་སུ། འདིར་དངོས་སུ་བསྟན་པའི་དགེ་བ་ལ་དབྱེ་ན་བཞི་ཡོད་
དེ། དོན་དམ་པའི་དགེ་བ་དང། ངོ་བོ་ཉིད་ཀྱིས་དགེ་བ་དང། མཚུངས་ལྡན་གྱི་དགེ་བ་དང། ཀུན་སློང་གི་དགེ་བ་བཞི་ཡོད་པའི་ཕྱིར། དང་པོ་ཡོད་དེ། ཐར་པ་མྱ་ངན་ལས་འདས་པ་དེ་དེ་ཡིན་པའི་ཕྱིར་ཏེ། མི་དགེ་བ་དང་སྡུག་བསྔལ་ཐམས་ཅད་ཉེ་བར་ཞི་བའི་ཕྱིར། གཉིས་པ་ཡོད་དེ། འདོད་ཆགས་
མེད་པ་ལ་སོགས་པ་དགེ་བའི་རྩ་བ་གསུམ་དང། ངོ་ཚ་ཤེས་པ་དང། ཁྲེལ་ཡོད་རྣམས་ཏེ་མཚུངས་ལྡན་དང་ཀུན་སློང་ལ་མི་ལྟོས་པར་བདག་ཉིད་ཀྱིས་དགེ་བ་ཡིན་པའི་ཕྱིར། དགེ་བའི་ས་མང་བཅུ་པོ་ཐམས་ཅད་ཀྱང་ངོ་བོ་ཉིད་ཀྱིས་དགེ་བ་ཡིན་མོད་ཀྱང། འདིར་ལྔ་གཙོ་བོར་སྨོས་པ་ནི་ལྔ་པོ་དེ་
ལས་བཟློག་པ་མི་དགེ་བར་བསྟན་པའི་ཆེད་དུ་ཡིན་པའི་ཕྱིར། གསུམ་པ་ཡོད་དེ། ངོ་བོ་ཉིད་ཀྱིས་དགེ་བ་དེ་དག་དང་མཚུངས་པར་ལྡན་པའི་སེམས་དང་སེམས་བྱུང་རྣམས་ཡིན་པའི་ཕྱིར་ཏེ། ངོ་བོ་ཉིད་ཀྱིས་དགེ་བ་ལས་གཞན་པའི་སེམས་དང་སེམས་བྱུང་གཞན་སེམས་ཀྱིས་མང་ལྟ་བུ་རྣམས་ནི་
དགེ་བར་འགྱུར་མི་འགྱུར་ངོ་བོ་ཉིད་ཀྱིས་དགེ་བ་དེ་དག་དང་མཚུངས་ལྡན་དུ་སོང་མ་སོང་ལ་ལྟོས་པའི་ཕྱིར་རོ། །ངོ་བོ་ཉིད་དང་མཚུངས་ལྡན་གྱི་དགེ་བ་དེ་དག་གིས་ཀུན་ནས་བསླངས་པའི་ལུས་ངག་གི་ལས་རྣམས་དང། དེ་དག་གི་ཐོབ་པ་དང། མཚན་ཉིད་སྐྱེ་སོགས་དང། སེམས་མེད་པའི་སྙོམས་

[004A]༄༅། །འཇུག་གཉིས་རྣམས་ནི་ཀུན་སློང་གིས་དགེ་བ་ཡིན་ཏེ། དེ་དག་འབྱུང་བ་དགེ་བའི་ཀུན་སློང་ལ་ལྟོས་པའི་ཕྱིར། དེ་བཞིན་དུ་དགེ་བ་དེ་དག་ལས་བཟློག་པ་མི་དགེ་བ་ལ་ཡང་སྒྲས་བརྗོད་རིས་ཀྱིས་ཕྱེ་ན་བཞི་སྟེ། འཁོར་བ་ནི་མི་དགེ་བ་དང་སྡུག་བསྔལ་ཐམས་ཅད་
འཇུག་པའི་གཞི་ཡིན་པའི་ཕྱིར་དོན་དམ་པའི་མི་དགེ་བ་དང། མི་དགེ་བའི་རྩ་བ་གསུམ་དང་ངོ་ཚ་མེད་པ་དང་ཁྲེལ་མེད་པ་རྣམས་ངོ་བོ་ཉིད་ཀྱིས་མི་དགེ་བ་དང། དེ་དག་དང་མཚུངས་ལྡན་གྱི་སེམས་དང་སེམས་བྱུང་རྣམས་མཚུངས་ལྡན་གྱིས་མི་དགེ་བ་དང། དེ་དག་གིས་ཀུན་ནས་བསླངས་
པའི་ལུས་ངག་གི་ལས་དང། མཚན་ཉིད་དང་ཐོབ་པ་རྣམས་ནི་ཀུན་སློང་གིས་མི་དགེ་བའོ། །འོ་ན། ཉིད་མཚམས་སྦྱོར་བའི་གནས་སྐབས་ཀྱི་དགེ་བའི་ཐོབ་པ་ལྟ་བུ་རྣམས་དགེ་བ་བཞི་པོ་གང་དུ་གཏོགས་ཞེ་ན། འདི་དག་ནི་ཐོབ་བྱའི་ཆོས་ལ་ལྟོས་ནས་དགེ་བར་འཇོག་པ་ལས་མཚུངས་ལྡན་དང། ཀུན་སློང་
སོགས་ལ་མི་བལྟོས་ཤིང། དེ་ནི་དགེ་མི་དགེའི་ཐོབ་པ་སྔར་སྐྱེས་ཕལ་མོ་ཆེ་ལ་མཚུངས་པས་ན། དགེ་མི་དགེ་གང་རུང་ཡིན་ན་སྐབས་འདིའི་དངོས་བསྟན་གྱི་བཞི་པོ་དེ་དག་གང་རུང་ཡིན་པས་མ་ཁྱབ་བོ། །འོ་ན་གོང་དུ་དགེ་མི་དགེའི་ལུས་ངག་གི་ལས་ཀྱི་ཐོབ་པ་དང། མཚན་ཉིད་སྐྱེ་སོགས་རྣམས་
ཀུན་སློང་གིས་དགེ་མི་དགེ་གང་རུང་དུ་འཇོག་པ་མ་ཡིན་ནམ། ཞེ་ན། དེ་ནི་ཐོབ་བྱའི་ཆོས་དེ་དག་དང་དུས་མཉམ་པའི་ཐོབ་པ་སོགས་ལ་བསམ་པ་ཡིན་པས་མི་མཚུངས་ཤིང། འདིར་ཀུན་སློང་གིས་དགེ་མི་དགེ་ཞེས་པའི་ཀུན་སློང་ལ་ནི་རྒྱུའི་ཀུན་སློང་དང། དུས་ཀྱི་ཀུན་སློང་གཉིས་ཀ་ཡོད་དོ། །ཡང་སྐབས་
འདིར་མི་དགེ་བའི་དབྱེ་ཚུལ་ལ་སྒྲས་བརྗོད་རིས་ཞེས་སྨོས་པའི་དགོས་པ་ཡོད་དེ། དོན་དམ་པའི་མི་དགེ་བ་ཡིན་ན་མི་དགེ་བ་ཡིན་པས་མ་ཁྱབ་པ་ཤེས་པའི་ཆེད་དུ་ཡིན་པའི་ཕྱིར། གལ་ཏེ་དོན་དམ་པའི་མི་དགེ་བ་ལ་མི་དགེ་བས་ཁྱབ་ཟེར་ན། འཁོར་བ་ཆོས་ཅན། མི་དགེ་བ་ཡིན་པར་ཐལ། དོན་དམ་
པའི་མི་དགེ་བ་ཡིན་པའི་ཕྱིར། འདོད་ན། འཁོར་བ་ཆོས་ཅན། ཁམས་གོང་མ་གཉིས་ན་མེད་པར་ཐལ། མི་དགེ་བ་ཡིན་པའི་ཕྱིར། གཞན་ཡང་ཟག་བཅས་ཐམས་ཅད་མི་དགེ་བ་ཡིན་པར་ཐལ། དོན་དམ་པའི་མི་དགེ་བ་ཡིན་པའི་ཕྱིར། དེར་ཐལ། འགྲེལ་པ་མངོན་པའི་རྒྱུན་དུ། ཟག་བཅས་ཐམས་ཅད་དོན་དམ་པར་མི་དགེ་

[004B] ཞེས་གསུངས་པའི་ཕྱིར། འདོད་ན། དགེ་བ་ཟག་བཅས་ཐམས་ཅད་མི་དགེ་བར་འདོད་དགོས་པ་སོགས་ཧ་ཅང་ཐལ་ལོ། །འོ་ན། དོན་དམ་པའི་དགེ་བ་ཡིན་ན་ཡང་དགེ་བ་ཡིན་པས་མ་ཁྱབ་པར་འགྱུར་བས། དགེ་བ་ལ་སྒྲས་བརྗོད་རིས་ཕྱེ་དགོས་སོ་ཞེ་ན། གྲུབ་མཐའ་གཞན་གྱི་ལུགས་ལ་
མ་ཁྱབ་པར་འདོད་པ་ཡིན་ཀྱང། ལུགས་འདིར་ཁྱབ་པར་ཁས་བླངས་པ་ལ་འགལ་བ་མེད་དེ། ལམ་བདེན་གྱི་ཆ་འགའ་ཞིག་དོན་དམ་པའི་དགེ་བར་གཏོགས་པར་གསུངས་པ་རྣམས་ནི་དགེ་བ་དངོས་ཡིན་ཅིང། ཐར་པ་མྱང་འདས་སོ་སོར་བརྟགས་འགོག་ལྟ་བུ་ཡང་འདུས་མ་བྱས་ཀྱི་དགེ་བར་འདོད་ལ། དེ་
དག་ལས་གཞན་པའི་དོན་དམ་པའི་དགེ་བ་ནི་མེད་པའི་ཕྱིར། འདིར་རྩ་འགྲེལ་ཕལ་ཆེ་བ་རྣམས་སུ་དོན་དམ་པའི་དགེ་བའི་མཚན་གཞི་ལ་ཐར་པ་མྱང་འདས་ལས་དངོས་སུ་མ་སྨོས་ཀྱང། ལམ་བདེན་གྱི་ཆ་འགའ་ཞིག་ཡོད་པ་འགྲེལ་པ་མངོན་པའི་རྒྱན་དུ་གསུངས་ལ། འདུས་མ་བྱས་གསུམ་ལས་ནམ་མཁའ་
དང། སོ་སོར་བརྟགས་མིན་གྱི་འགོག་པ་གཉིས་དོན་དམ་པའི་ལུང་མ་བསྟན་དུ་གསུངས་པའི་རིགས་པས་དཔགས་ན་ཐར་པ་མྱང་འདས་སུ་མ་ཟད་སོ་སོར་བརྟགས་འགོག་མཐའ་དག་དོན་དམ་པའི་དགེ་བར་གཏོགས་པར་མངོན་ལ། དེ་ལྟ་ན་ལུགས་འདིར་རྫས་སྤྱི་ཉིས་འགོ་སྤང་ན་གཞི་གྲུབ་ན་དགེ་མི་དགེ་
ལུང་མ་བསྟན་གསུམ་པོ་གང་རུང་ཡིན་པས་ཁྱབ་པར་ཁས་བླངས་ཆོག་གོ་ འོ་ན། ལམ་བདེན་ལ་དོན་དམ་པའི་དགེ་བར་གཏོགས་པ་ཡོད་ན་དེ་གང་ཡིན་ཞེ་ན། སོ་སོར་བརྟགས་འགོག་དོན་དམ་པའི་དགེ་བར་བཤད་པའི་ཟླས་དྲངས་ཏེ། ཟག་མེད་ཀྱི་རྣམ་གྲོལ་ལམ་རྣམས་ཀྱང་དོན་དམ་པའི་དགེ་བར་
འཇོག་པར་མངོན་ལ། འོན་ཀྱང་དེ་དག་ནི་ངོ་བོ་ཉིད་དང་མཚུངས་ལྡན་དང། ཀུན་སློང་གིས་དགེ་བ་རྣམས་སུ་ཡང་ཅི་རིགས་པར་འདུ་བས་ན་དོན་དམ་པའི་དགེ་བ་དང་ངོ་བོ་ཉིད་ཀྱིས་དགེ་བ་སོགས་མི་འགལ་བར་ཡང་འདོད་དགོས་ཤིང། ལུགས་འདིར་དོན་དམ་པའི་དགེ་བ་ཡིན་ན་ཟག་མེད་ཀྱི་དགེ་བ་ཡིན་པས་
ཁྱབ་པ་ཡང་ཡིན་ནོ། །དེ་ལྟར་ཡིན་ཀྱང་དོན་དམ་པའི་མི་དགེ་བ་ལ་ཚུལ་དེ་མི་མཚུངས་པ་ནི་གྲུབ་མཐའི་འདོད་ཚུལ་ལོ།། དེ་བཞིན་དུ་ལུང་མ་བསྟན་ལ་ཡང་བཞི་ཡོད་དེ། ནམ་མཁའ་དང་བརྟགས་མིན་གྱི་འགོག་པ་གཉིས་དོན་དམ་པའི་ལུང་མ་བསྟན་དང། བཟོ་དང་སྤྱོད་ལམ་པ་དང། སྤྲུལ་སེམས་

[005A]༄༅། །རྣམ་སྨིན་སྐྱེས་ཀྱི་སེམས་བཞི་དང། སྡོམ་པ་དང་སྡོམ་མིན་བར་མས་བསྡུས་པའི་ལུས་ངག་གི་རྣམ་པར་རིག་བྱེད་ཀྱང་ནང་གི་བེམས་པོར་འཇོག་དགོས་པས་དེ་དག་ལས་གཞན་པའི་ཕྱི་ནང་གི་བེམས་པོ་རྣམས་ངོ་བོ་ཉིད་ཀྱིས་ལུང་མ་བསྟན་དང། བཟོ་སེམས་སོགས་དང་
མཚུངས་ལྡན་གྱི་སེམས་བྱུང་དང། འདོད་པའི་འཇིག་ལྟ་མཐར་ལྟ་མཚུངས་ལྡན་དང་བཅས་པ་དང། གོང་མ་གཉིས་ཀྱི་སེམས་སེམས་བྱུང་ཉོན་མོངས་ཅན་ཐམས་ཅད་དང་བཅས་པ་ནི་མཚུངས་ལྡན་གྱི་ལུང་མ་བསྟན་དང། བཟོ་དང། སྤྱོད་ལམ་པ་དང། སྤྲུལ་སེམས་ཀྱིས་ཀུན་
ནས་བསླངས་པའི་ལུས་ངག་གི་རིག་བྱེད་མཚན་ཉིད་ཐོབ་པ་དང་བཅས་པ་རྣམས་ནི་ཀུན་སློང་གིས་ལུང་མ་བསྟན་ཡིན་ལ། བསམ་གཏན་དང་པོའི་བསྒྲིབས་སེམས་ཀྱིས་ཀུན་ནས་བསླངས་པའི་རིག་བྱེད་ཀྱང་ཀུན་སློང་གིས་ལུང་མ་བསྟན་དུ་གཏོགས་སོ། །ལུང་མ་བསྟན་ཕྱི་མ་གསུམ་པོ་འདི་ཡང་དོན་
དམ་པའི་མི་དགེ་བར་ནི་འདུས་ཏེ། ཟག་བཅས་ཡིན་པའི་ཕྱིར་རོ།།    ༈    །ཞེས་སོགས་ཀྱི་སྐབས་སུ། འོ་ན། ཀུན་སློང་གིས་དགེ་བ་དང་མི་དགེ་བ་ཞེས་བཤད་ན། ཀུན་སློང་དེ་ནི་ཇི་ལྟ་བུ་ཞེ་ན། དེ་ལ་ནི་རྒྱུའི་ཀུན་སློང་དང། དུས་ཀྱི་ཀུན་སློང་གཉིས་ཡོད་པས་སྔ་མ་
ལ་རབ་ཏུ་འཇུག་བྱེད་དང། ཕྱི་མ་ལ་རྗེས་སུ་འཇུག་བྱེད་ཅེས་བྱའོ། །དེ་ལ་མཐོང་སྤང་དུ་གྱུར་པའི་ཡིད་ཀྱི་རྣམ་ཤེས་ནི་ཁ་ནང་དུ་བལྟས་པའི་ཕྱིར་དེ་ལ་ནི་ལུས་ངག་གི་རིག་བྱེད་ཀྱི་རྒྱུའི་ཀུན་སློང་ངམ་རབ་ཏུ་འཇུག་བྱེད་ནི་ཡོད་ཀྱི་དུས་ཀྱི་ཀུན་སློང་བྱེད་པ་ནི་མེད་ལ། སྒོམ་སྤང་དུ་གྱུར་པའི་ཡིད་ཀྱི་རྣམ་
ཤེས་ལ་ནི་རིག་བྱེད་ཀྱི་རྒྱུའི་ཀུན་སློང་དང། དུས་ཀྱི་ཀུན་སློང་གཉིས་ཀ་ཡོད་དོ། །དབང་པོའི་རྣམ་ཤེས་ལྔ་མཚུངས་ལྡན་དང་བཅས་པ་ལ་ནི་ངེས་པར་རྟོག་པ་མེད་པས་དུས་ཀྱི་ཀུན་སློང་མ་གཏོགས་རྒྱུའི་ཀུན་སློང་མེད་དོ། །འདིའི་ཐད་ཀྱི་འགྲེལ་པ་མངོན་པའི་རྒྱུན་དུ། མདོ་ལས། ལོག་པར་ལྟ་བ་
མཐོང་སྤང་གིས་རིག་བྱེད་ཀུན་ནས་སློང་བར་བཤད་པ་ནི་རྒྱུའི་ཀུན་སློང་གི་དབང་དུ་མཛད་པ་ཡིན་ལ། འདོད་ཁམས་ན་བསྒྲིབས་པའི་རིག་བྱེད་ཀྱི་ཀུན་སློང་མེད་པར་བཤད་པ་ནི་དུས་ཀྱི་ཀུན་སློང་གི་དབང་དུ་མཛད་པ་ཡིན་ཏེ། ཞེས་གསུངས་པ་འདི་ལ་གོ་བ་ལེན་ཚུལ་འཁྲུལ་ན། འདོད་ཁམས་ན་

[005B] རྒྱུའི་ཀུན་སློང་ཡོད་པར་བསྟན་པས་དེས་ན་འདོད་པའི་སས་བསྡུས་ཀྱི་བསྒྲིབས་གཟུགས་ལུང་མ་བསྟན་ཀྱང་ཡོད་པར་བསྟན་ཏོ་སྙམ་དུ་དོགས་པའང་སྲིད་ན། དེ་ནི་མ་ཡིན་ཏེ། འགྲེལ་པ་དེར། འདོད་ཁམས་ན་བསྒྲིབས་པའི་རིག་
བྱེད་ཀྱི་ཀུན་སློང་ཞེས་བཤད་པའི་རིག་བྱེད་ནི། འདོད་པའི་མི་དགེ་བའི་རིག་བྱེད་ཡིན་པ་ལས་བསྒྲིབས་པའི་རིག་བྱེད་མ་ཡིན་ཞིང། བསྒྲིབས་པའི་ཀུན་སློང་ཞེས་བཤད་པ་ནི། འདོད་པའི་འཇིག་ལྟ་མཐར་ལྟ་གཉིས་མཚུངས་ལྡན་དང་བཅས་པའི་བསྒྲིབས་ལུང་མ་བསྟན་མཐོང་སྤང་གིས་མི་དགེ་
བའི་རིག་བྱེད་ཀྱི་རྒྱུའི་ཀུན་སློང་བྱེད་པ་ཡོད་ཀྱང་དུས་ཀྱི་ཀུན་སློང་བྱེད་པ་མེད་དོ་ཞེས་བསྟན་པ་ལས། འདོད་པ་ན་བསྒྲིབས་ལུང་མ་བསྟན་གྱི་རིག་བྱེད་ཡོད་པར་བསྟན་པ་ནི་མ་ཡིན་ལ། དེའི་དུས་ཀྱི་ཀུན་སློང་ནི་ངེས་པར་འདོད་པའི་སྒོམ་སྤང་ཉོན་མོངས་ཅན་ཁོ་ནར་ལྟོས་དགོས་ན། དེ་ལ་ནི་མི་དགེ་བ་མ་
གཏོགས་མེད་པའི་དབང་གིས་ད་དུང་འདོད་པ་ན་བསྒྲིབས་ལུང་མ་བསྟན་གྱི་རིག་བྱེད་མི་འབྱུང་བའི་རྒྱུ་མཚན་དུ་སོང་བ་ཡིན་ཏེ། དེ་འཇུག་དེ་མ་ཐག་ཏུ་འགྲེལ་པ་དེ་ཉིད་ལས། དེས་ན་འདོད་པའི་འཇིག་ཚོགས་ལ་ལྟ་བ་དང་མཐར་འཛིན་པའི་ལྟ་བ་བསྒྲིབས་ལ་ལུང་མ་བསྟན་མཐོང་སྤང་གིས་རིག་བྱེད་
ཀྱི་རྒྱུའི་ཀུན་སློང་བྱེད་ཀྱང་དུས་ཀྱི་ཀུན་སློང་ནི་སྒོམ་སྤང་གི་རྣམ་ཤེས་ཁོ་ན་ལ་ལྟོས་ལ། སྒོམ་སྤང་གི་རྣམ་ཤེས་བསྒྲིབས་པའང་འདོད་པ་ན་མེད་པའི་ཕྱིར་འདོད་པ་ན་བསྒྲིབས་པའི་རིག་བྱེད་མེད་དོ། །ཞེས་བྱ་བ་ཡིན་ནོ། །ཞེས་གསུངས་པས་ན་མཁས་པའི་གསུང་རླིངས་པ་ལ་གཞན་དུ་གོ་བར་མི་
བྱའོ།།    ༈    །ཞེས་སོགས་ཀྱི་སྐབས་སུ། འོ་ན། ཀུན་སློང་གཉིས་ལས་དུས་ཀྱི་ཀུན་སློང་ཁོ་ན་གཙོ་ཆེ་བ་ཡིན་ནམ། དེ་ལྟར་ན། རྒྱུའི་ཀུན་སློང་དགེ་བས་བྱས་ཀྱང་དུས་ཀྱི་ཀུན་སློང་མི་དགེ་བ་དང་ལུང་མ་བསྟན་གང་རུང་གིས་བྱས་པའི་སྡོམ་པ་སོགས་དགེ་བར་མི་འགྱུར་
རོ།། ཞེ་ན། རྒྱུ་དུས་ཀྱི་ཀུན་སློང་གི་བསམ་པ་གཉིས་པོ་མཐོང་སྤང་དང་སྒོམ་སྤང་རིས་མི་གཅིག་ན་དུས་ཀྱི་ཀུན་སློང་གཙོ་ཆེ་བ་ཡིན་ལ། རིས་གཅིག་ན་ནི་རྒྱུའི་ཀུན་སློང་ཁོ་ན་གཙོ་ཆེ་བས་ན་དེ་ལྟར་ཐལ་བའི་སྐྱོན་མེད་དོ་ཞེས་ལན་འདེབས་པ་སྟེ། དེས་ན་མཐོང་སྒོམ་སྤང་བྱ་རིས་གཅིག་མི་གཅིག་

[006A]༄༅། །རྩི་བ་ལས་མཐའ་གཅིག་ཏུ་རྒྱུའི་ཀུན་སློང་དང། དུས་ཀྱི་ཀུན་སློང་འདི་གཙོ་ཆེ་བ་ཡིན་ནོ་ཞེས་ཁ་ཚོན་གཅོད་པར་མི་བྱའོ། །རབ་ཏུ་འཇུག་བྱེད་རྒྱུའི་ཀུན་སློང་དགེ་བ་ལས། རྗེས་སུ་འཇུག་བྱེད་དུས་ཀྱི་ཀུན་སློང་དགེ་མི་དགེ་ལུང་མ་བསྟན་གསུམ་ཅི་རིགས་སུ་འགྱུར་
བ་ཡོད་ལ། དེ་བཞིན་དུ་རྒྱུའི་ཀུན་སློང་མི་དགེ་བ་དང་ལུང་མ་བསྟན་ལས་ཀྱང་དུས་ཀྱི་ཀུན་སློང་རྣམ་པ་གསུམ་ཅི་རིགས་སུ་འབྱུང་བ་ཡོད་དོ། །འདིར་འགྲེལ་པ་རྣམས་སུ་རབ་ཏུ་འཇུག་བྱེད་དང་རྗེས་སུ་འཇུག་བྱེད་ལ་མུ་བཞི་གསུངས་པའི་མཚན་གཞི་རྣམས་ནི། མུ་དེ་དག་ཡོད་མེད་ལ་བྱེད་པ་ལས་
ཡིན་མིན་ལ་བྱེད་པ་མ་ཡིན་ཏེ། རྒྱུའི་ཀུན་སློང་དང་དུས་ཀྱི་ཀུན་སློང་གཉིས་ཀ་ཡིན་པ་མི་སྲིད་པའི་ཕྱིར་ཏེ། དེ་གཉིས་དུས་མཉམ་དུ་འབྱུང་མི་ཤེས་པའི་ཕྱིར། དེས་ན། ཡོད་མེད་ལ་རྩི་བའི་མུ་བཞི་ནི་ཡོད་དེ། མཐོང་སྤང་གི་སེམས་ལ་ནི་རབ་ཏུ་འཇུག་བྱེད་ཡོད་ལ་རྗེས་སུ་འཇུག་བྱེད་མེད་
པ་དང། སྒོ་ལྔའི་རྣམ་ཤེས་ལ་རྗེས་སུ་འཇུག་བྱེད་ལས་རབ་ཏུ་འཇུག་བྱེད་ལས་རབ་ཏུ་འཇུག་བྱེད་མེད་པ་དང། ཡིད་ཤེས་སྒོམ་སྤང་ལ་ནི་གཉིས་ཀ་ཡོད་པ་དང། ཟག་མེད་ནི་གཉིས་ཀ་མེད་པའི་མུའོ།།    ༈    །ཞེས་སོགས་ཀྱི་སྐབས་སུ། ཐུབ་པས་སངས་རྒྱས་བཅོམ་ལྡན་འདས་ལ་ནི་དམིཌ་
ཀྱིས་བསལ་བ་སྟེ། རབ་ཏུ་འཇུག་བྱེད་དགེ་བ་དང་ལུང་མ་བསྟན་ལས་རྗེས་སུ་འཇུག་བྱེད་ཀྱང་དགེ་བ་དང་ལུང་མ་བསྟན་དུ་འདྲ་བའམ། ཡང་ན། སངས་རྒྱས་ཀྱི་ཐུགས་ནི་དམན་པར་མི་འགྱུར་བས་དགེ་བ་ལས་ལུང་མ་བསྟན་དུ་མི་འགྱུར་གྱི་དགེ་བ་ལས་དགེ་བ་འབྱུང་བ་མ་ཟད། ལུང་མ་བསྟན་
ལས་ཀྱང་དགེ་བ་ཁོ་ན་འབྱུང་བས་ན། ཐུབ་པའི་རྗེས་སུ་འཇུག་བྱེད་ནི་དགེ་བ་ཁོ་ན་ཡིན་ཞེས་བྱེ་བྲག་སྨྲ་བ་འདོད་ལ། སྡེ་པ་གཞན་དག་ནི། མདོ་ལས། གླང་ཆེན་གཤེགས་ནའང་མཉམ་པར་བཞག་ཅེས་སོགས་གསུངས་པ་ལྟར་སངས་རྒྱས་རྣམས་ཀྱི་ཐུགས་རྒྱུད་ནི་རྟག་ཏུ་མཉམ་པར་
བཞག་པའི་ཕྱིར་སྤྱོད་ལམ་བཞི་ཆར་ཡང་དགེ་བ་ཁོ་ནར་རྒྱུད་གཅིག་པས་ལུང་མ་བསྟན་གྱི་སེམས་མི་མངའ་བར་འདོད་ལ། བྱེ་བྲག་སྨྲ་བས། མདོ་ལས་གསུངས་པ་ནི། སངས་རྒྱས་ཀྱི་ཐུགས་ནི་སྤྱོད་ལམ་བཞི་པོ་གང་གི་སྐབས་སུ་ཡང་དེ་དང་དེ་མཛད་དོ་སྙམ་པའི་དགོངས་པ་ཉེ་བར་གནས་པ་སྟེ་

[006B] ལུང་མ་བསྟན་རྣམ་སྨིན་སྐྱེས་དང། སྤྱོད་ལམ་པ་དང། སྤྲུལ་སེམས་རྣམས་གཏན་ནས་མི་མངའ་བ་ནི་མ་ཡིན་ནོ་ཞེས་འདོད་དོ།། ཡིད་དང་སྒོ་ལྔའི་ཤེས་པ་ལ་ཀུན་སློང་ཡོད་པར་བཤད་པ་ཡང་
རྣམ་སྨིན་ལས་གཞན་པའི་ཤེས་པ་ལ་བྱེད་པ་ཡིན་གྱི། རྣམ་སྨིན་སྐྱེས་སམ་རྣམ་སྨིན་གྱི་ཤེས་པ་ལ་ནི་ཀུན་སློང་རྣམ་པ་གཉིས་ཀ་མེད་དེ། ཀུན་སློང་ནི་མངོན་པར་འདུ་བྱེད་པ་དང་བཅས་པ་ཡིན་ལ། རྣམ་སྨིན་སྐྱེས་ཀྱི་ཤེས་པ་ནི་མངོན་པར་འདུ་བྱེད་པ་ལ་མི་ལྟོས་པར་རང་གིས་ངང་གིས་འཇུག་པའི་
ཕྱིར་རོ། །དེ་བཞིན་དུ་ཟག་མེད་ཀྱི་སེམས་ཀྱང་རྣམ་པར་མི་རྟོག་ཅིང་ནང་དུ་མཉམ་པར་བཞག་པའི་ཕྱིར་ཀུན་སློང་དུ་མི་རུང་ངོ།། འདིའི་སྐབས་སུ་དོགས་པ་དཔྱད་པར་བྱ་བ་འདི་ཡོད་དེ། ལུགས་འདིར་བསམ་གཏན་གཉིས་པ་ཡན་ཆད་ན་རྟོག་དཔྱོད་མེད་པས་ཀུན་སློང་གི་སེམས་ནི་འདོད་པ་དང། བསམ་
གཏན་དང་པོ་ཁོ་ན་ན་ཡོད་པར་བཤད་པ་དང། ཡང་འགྲེལ་པ་རྣམས་སུ། སྒོ་ལྔའི་རྣམ་ཤེས་རྟོག་མེད་དུ་ཡང་བཤད་ཅིང་དེ་ལ་ཀུན་སློང་གི་སེམས་ཡོད་པར་ཡང་བཤད་པ་དང། ཁ་ནང་དུ་བལྟས་པའི་ཤེས་པས་ལུས་ངག་གི་རིག་བྱེད་སོགས་ཀུན་ནས་སློང་བ་མེད་པར་བཤད་པ་དང། སྐབས་འགར་ལོག་ལྟ་
སོགས་མཐོང་སྤང་གིས་རིག་བྱེད་ཀུན་ནས་སློང་བར་བཤད་པ་དང། ཟག་མེད་ཀྱི་སེམས་སོགས་ནང་དུ་མཉམ་པར་བཞག་པའི་སེམས་ལ་ཀུན་སློང་བཞག་ཏུ་མེད་པར་བཤད་པ་དང། ཡང། ལམ་བདེན་ལ་ཀུན་སློང་གི་དགེ་བ་ཡོད་པར་བཤད་པ་དང། སྐལ་བ་མི་མཉམ་པའི་སེམས་ཀྱིས་སྐལ་བ་མི་མཉམ་
པའི་ཀུན་སློང་མི་བྱེད་པ་ལྟ་བུ་ཞིག་ཀྱང་གསུང་ན་དེ་དག་འགལ་བ་འདུ་བར་འགྱུར་ཏེ། ཀུན་སློང་གི་སེམས་དེ་རྟོག་དཔྱོད་དང་བཅས་པ་ཁོ་ན་ལ་མ་གཏོགས་མེད་ན། སྐབས་འདིར་སྒོ་ལྔའི་རྣམ་ཤེས་རྟོག་མེད་དུ་བཤད་སྣང་བས་དེ་ལ་ཀུན་སློང་གི་སེམས་འཇོག་མི་རིགས་པར་འགྱུར་བ་ལས། སྒོ་ལྔའི་རྣམ་ཤེས་
ལ་དུས་ཀྱི་ཀུན་སློང་འཇོག་པ་འགལ་བའི་ཕྱིར། དེ་བཞིན་དུ། ཁ་ནང་དུ་བལྟས་པའི་ཤེས་པས་རིག་བྱེད་ཀུན་ནས་སློང་བ་མི་སྲིད་ན། མཐོང་སྤང་གིས་རིག་བྱེད་ཀྱི་རྒྱུའི་ཀུན་སློང་བྱེད་པར་བཤད་པ་ཡང་འགལ་བའི་ཕྱིར། ཡང། ཟག་མེད་ཀྱི་སེམས་སོགས་མཉམ་བཞག་གི་སེམས་ལ་ཀུན་སློང་མེད་ན་

[007A]༄༅། །ཟག་མེད་ཀྱི་སྡོམ་པ་ལྟ་བུ་ལ་ཡང་ཀུན་སློང་ལ་བརྟེན་པ་མི་སྲིད་པར་འགྱུར་ལ། དེ་ལྟ་ན་ལམ་བདེན་ལ་ཀུན་སློང་གིས་དགེ་བ་བཞག་ཏུ་མེད་པར་ཐལ། དེ་ཀུན་ནས་སློང་བྱེད་ཀྱི་སེམས་མེད་པའི་ཕྱིར། འདོད་ན། མི་འཐད་དེ། འགྲེལ་པ་མངོན་པའི་རྒྱན་ལས། ལམ་བདེན་
ནི་ངོ་བོ་ཉིད་དང་མཚུངས་ལྡན་དང། ཀུན་ནས་སློང་བ་དང། དོན་དམ་པའི་དགེ་བར་ཡང་འདུ་བའི་ཕྱིར། ཞེས་ལམ་བདེན་ལ་ཀུན་སློང་གིས་དགེ་བར་གཏོགས་པ་ཡོད་པར་བཤད་པའི་ཕྱིར། ཡང་དེ་ཀུན་ནས་སློང་བྱེད་ཡོད་དེ། མཉམ་པར་བཞག་པའི་གནས་སྐབས་སུ་འཇུག་པའི་དུས་ཀྱི་ཀུན་སློང་མེད་
ཀྱང། མཉམ་པར་མ་བཞག་གོང་དུ་འདོད་སེམས་ལྟ་བུས་རྒྱུའི་ཀུན་སློང་བྱེད་པ་ཡོད་དོ། །ཞེ་ན། དེ་མི་འཐད་པར་ཐལ། དེ་གཉིས་སྐལ་བ་མི་མཉམ་པ་གང་ཞིག་སྐལ་བ་མི་མཉམ་པའི་སེམས་ཀྱིས་སྐལ་བ་མི་མཉམ་པའི་ཀུན་སློང་བྱེད་པ་མི་འཐད་པའི་ཕྱིར། དེར་ཐལ། འགྲེལ་པ་མངོན་པའི་རྒྱན་གྱི་མཆན་བུར། མཉམ་པར་
འཇོག་པའི་སྔོན་དུ་བསམས་སོ་ཞེ་ན། དེ་ནི་སྐལ་བ་མི་མཉམ་པས་དེ་ཀུན་ནས་སློང་བྱེད་མ་ཡིན་ནོ། །ཞེས་གསུངས་པའི་ཕྱིར་ཟེར་ན། སྤྱིར་ན་རིག་བྱེད་མ་ཡིན་པའི་གཟུགས་ཀུན་སློང་གིས་དགེ་མི་དགེར་འཇོག་པ་སོགས་བྱེ་བྲག་སྨྲ་བའི་གྲུབ་མཐས་བརྟགས་པ་ཁོ་ན་ཡིན་པ་ལས་དོན་ལ་གནས་པ་མ་
ཡིན་པ་འགྲེལ་པ་རྣམས་སུ་གསུངས་པ་ལྟར་ཡིན་མོད་ཀྱང། གོང་དུ་བཀོད་པ་དེ་དག་བྱེ་སྨྲའི་རང་ལུགས་ལ་མི་འགལ་བའི་ཚུལ་ནི་ཡོད་དེ། ཇི་ལྟར་ཞེ་ན། བསམ་གཏན་གཉིས་པ་ཡན་ཆད་ན་རྟོག་དཔྱོད་མེད་པས་ཀུན་སློང་མེད་པ་ནི་ངེས་པར་ཡིན་ཏེ། གཉིས་པ་ཡན་ཆད་རང་ས་ན་སྒོ་ལྔའི་དབང་ཤེས་
ནི་མེད་པས་ན་དབང་ཤེས་ཀྱིས་དུས་ཀྱི་ཀུན་སློང་བྱེད་པ་ཡང་མེད་ལ། ཡིད་ཤེས་ནི་ས་དེ་དག་ཏུ་སེམས་པ་ཙམ་གྱིས་མཉམ་བཞག་རྟོག་མེད་ཏུ་འགྱུར་བས་ཀུན་སློང་གི་སེམས་སུ་མི་རུང་བའི་ཕྱིར། དབང་ཤེས་ལྔ་རྟོག་མེད་ཡིན་པས་དེ་ལ་དུས་ཀྱི་ཀུན་སློང་མ་གཏོགས་རྒྱུའི་ཀུན་སློང་མི་འཇོག་པར་
གསུངས་པ་ནི་སྔར་གོང་དུའང་ལན་དུ་མར་བཤད་པ་ལྟར་ངེས་རྟོག་དང་རྗེས་དྲན་གྱི་རྟོག་མེད་ལ་དགོངས་པ་ལས། སྤྱིར་དབང་པོའི་རྣམ་ཤེས་ལྔ་རྟོག་མེད་དུ་བཤད་པ་ནི་མ་ཡིན་ཏེ། དེ་དག་མཐའ་གཅིག་ཏུ་རྟོག་བཅས་སུ་བཤད་པའི་ཕྱིར་ཏེ། རྟོག་དང་དཔྱོད་དང་བཅས་པ་ནི། །རྣམ་པར་ཤེས་པའི་

[007B] །ཞེས་གསུངས་པའི་ཕྱིར། དེས་ན་དབང་ཤེས་རྟོག་བཅས་ཡིན་པས་དེ་ལ་དུས་ཀྱི་ཀུན་སློང་འཇོག་པ་ཡང་མི་འགལ་ལོ། །དེ་བཞིན་དུ་ཁ་ནང་དུ་བལྟས་པའི་ཤེས་པས་རིག་བྱེད་ཀྱི་ཀུན་སློང་མི་བྱེད་པར་གསུངས་པ་ནི་དུས་གྱི་ཀུན་སློང་ལ་དགོངས་པ་ཡིན་ལ། མཐོང་སྤང་ལོག་
ལྟས་ཀུན་སློང་བྱེད་པར་གསུངས་པ་ནི་རྒྱུའི་ཀུན་སློང་ལ་དགོངས་པ་གོང་དུ་བཤད་ཟིན་ལྟར་ཡིན་པའི་ཕྱིར། ཟག་མེད་ཀྱི་སེམས་ཀྱི་ངོ་བོར་གྱུར་པའི་ཀུན་སློང་མེད་ཅིང། ཟག་མེད་ཀྱི་སྡོམ་པ་ད་ལྟར་བ་དང་དུས་མཉམ་དུ་འཇུག་པའི་དུས་གྱི་ཀུན་སློང་མེད་ཀྱང་འདོད་པའི་གང་ཟག་གིས་ཟག་མེད་ལ་མཉམ་
པར་མ་བཞག་གོང་དུ་འདོད་སེམས་ཀྱི་མ་ཟག་མེད་ཀྱི་སྡོམ་པའི་རྒྱུའི་ཀུན་སློང་བྱེད་པ་ནི་ཡོད་པའི་ཕྱིར། དེ་ལ་འགྲེལ་པ་མངོན་པའི་རྒྱན་དུ། དེ་སྐལ་བ་མི་མཉམ་པས་ཀུན་ནས་སློང་བྱེད་མ་ཡིན་པར་གསུངས་པ་ནི། བྱེ་སྨྲའི་འདོད་ཚུལ་ལ་སྐལ་བ་མི་མཉམ་པའི་གནོད་བྱེད་བསྟན་པ་ཡིན་པ་ལས། བྱེ་སྨྲའི་རང་
ལུགས་སུ་བསྟན་པ་མ་ཡིན་པ་ནི། འགྲེལ་པ་དེའི་གོང་འོག་གི་ཚིག་རིས་ཀུན་ལ་བརྟགས་ན་ཤེས་སོ། །དེའི་ཕྱིར་ལམ་བདེན་ལ་ཀུན་སློང་གི་དགེ་བ་ཡང་ངེས་པར་བཞག་ཆོག་པ་ཡིན་ནོ། །འོན་ཀྱང་ཀུན་སློང་ལ་བརྟེན་པའི་བསམ་གཏན་དང་ཟག་མེད་ཀྱི་སྡོམ་པ་ནི་འདོད་པ་དང་བསམ་གཏན་དང་པོའི་རྟེན་ཅན་གྱི་
རྒྱུད་ལ་མ་གཏོགས་གཉིས་པ་ཡན་ཆད་ཀྱི་རྟེན་ལ་ནི་འཇོག་མི་ཤེས་པ་འདྲའོ། །དེས་ན་རྟོག་མེད་ཀྱི་ཤེས་པ་ལ་ཀུན་སློང་འཇོག་མི་རིགས་པར་ཐལ། བསམ་གཏན་གཉིས་པ་ཡན་ཆད་དུ་ཀུན་སློང་མེད་པའི་རྒྱུ་མཚན་རྟོག་བཅས་ཀྱི་སེམས་མེད་པ་ལ་བྱེད་པའི་ཕྱིར། འདོད་ན། དབང་ཤེས་ལ་ཀུན་སློང་མི་
འཇོག་པར་ཐལ། དབང་ཤེས་རྟོག་མེད་ཡིན་པའི་ཕྱིར། དེར་ཐལ། འགྲེལ་པ་མངོན་པའི་རྒྱན་ལས། མིག་སོགས་ཀྱི་རྣམ་ཤེས་ལྔ་ནི་རྟོག་མེད་ཡིན་པའི་ཕྱིར། རྗེས་སུ་འཇུག་པར་བྱེད་པ་དུས་ཀྱི་ཀུན་སློང་ཁོ་ན་ཡིན་ནོ་ཞེས་གསུངས་པའི་ཕྱིར་ན་མ་ཁྱབ་སྟེ། ངེས་རྟོག་དང་རྗེས་དྲན་གྱི་རྟོག་མེད་ལ་དགོངས་
པའི་ཕྱིར་ཞེས་ལན་འདེབས་ལ། དེ་བཞིན་དུ་མཐོང་སྤང་གིས་རིག་བྱེད་ཀྱི་ཀུན་སློང་བྱེད་པ་མེད་པར་ཐལ། ཁ་ནང་དུ་བལྟས་པའི་ཤེས་པ་ཡིན་པའི་ཕྱིར། ཟེར་ན། མ་ཁྱབ་བྱས་པ་ལ། ཁོ་ན་རེ། དེ་ཁྱབ་པར་ཐལ། འགྲེལ་པ་མངོན་པའི་རྒྱན་དུ། དེ་དག་ནི་མཐོང་སྤང་ཡིན་པས་ཁ་ནང་དུ་བལྟས་པའི་

[008A]༄༅། །ཕྱིར་རིག་བྱེད་ཀུན་ནས་སློང་བ་མ་ཡིན་ནོ། །ཞེས་གསུངས་པའི་ཕྱིར་ཟེར་ན་མ་ཁྱབ་ཏེ། དུས་ཀྱི་ཀུན་སློང་ལ་དགོངས་པའི་ཕྱིར། ཞེས་ལན་འདེབས་ཤིང། འོ་ན་ཁོ་རང་ལ། མཐོང་སྤང་གིས་རིག་བྱེད་ཀྱི་ཀུན་སློང་བྱེད་པ་ཡོད་པར་ཐལ། རིག་བྱེད་ཀྱི་རྒྱུའི་ཀུན་སློང་བྱེད་པ་ཡོད་
པའི་ཕྱིར། དེར་ཐལ། འགྲེལ་པ་མངོན་པའི་རྒྱན་ལས། མཐོང་བས་སྤང་བར་བྱ་བའི་ཡིད་ཀྱི་རྣམ་ཤེས་ནི་ཁ་ནང་དུ་བལྟས་པས་རིག་བྱེད་ཀྱི་རབ་ཏུ་འཇུག་པར་བྱེད་པ་རྒྱུའི་ཀུན་སློང་ཡིན་གྱི་དུས་ཀྱི་ཀུན་སློང་ནི་མ་ཡིན་ནོ། །ཞེས་གསུངས་པའི་ཕྱིར། ཞེས་བརྗོད་དོ། །ཟག་མེད་ལ་ཀུན་སློང་གིས་དགེ་བ་འཇོག་
པ་བཞིན་དུ་བསམ་གཏན་གྱི་སྡོམ་པ་ལ་ཡང་ཀུན་སློང་གིས་དགེ་བ་འཇོག་རིགས་ལ། དེས་ན་འདོད་པ་དང་བསམ་གཏན་དང་པོའི་རྟེན་ཅན་གྱི་བསམ་གཏན་གྱི་སྡོམ་པའི་རྒྱུའི་ཀུན་སློང་ལ་འདོད་པའི་ཡིད་ཀྱི་སེམས་དང། བསམ་གཏན་དང་པོའི་ཡིད་ཤེས་ཀྱི་སེམས་གཉིས་ཀ་བཞག་ཆོག་གམ་
སྙམ་ཡང་དཔྱད་དོ། །བྱེ་བྲག་སྨྲ་བས། རིག་བྱེད་མ་ཡིན་པའི་གཟུགས་ཀུན་སློང་གིས་དགེ་མི་དགེར་འཇོག་པར་བཤད་པ་ཡང། ཕལ་ཆེ་བའམ། གཙོ་ཆེ་བ་དང། དང་པོར་སྐྱེས་པ་ད་ལྟར་བ་རྣམས་ཀྱི་དབང་དུ་བྱས་པ་ལས་ཐམས་ཅད་དུ་ཁྱབ་མཐའ་ངེས་པ་ནི་མ་ཡིན་ཏེ། གོང་དུ་བཤད་པ་ལྟར་
བསམ་གཏན་གཉིས་པ་ཡན་ཆད་ཀྱི་རྟེན་ཅན་གྱི་རྒྱུད་ཀྱི་བསམ་གཏན་དང་ཟག་མེད་ཀྱི་སྡོམ་པ་རྣམས་ཀུན་སློང་ལ་མ་བརྟེན་པའི་ཕྱིར་དང། དེར་མ་ཟད། འདོད་པའི་རྟེན་ཅན་གྱི་རྒྱུད་ཀྱི་རིག་བྱེད་མ་ཡིན་པའི་གཟུགས་ལ་ཡང་མ་ངེས་པའི་ཕྱིར་ཏེ། འོག་ནས་འཆད་འགྱུར་གྱིས་ཤེས་སོ། །བསམ་
གཏན་ཟག་མེད་ཀྱི་སྡོམ་པ་གཉིས་ཆར་ལ་དུས་ཀྱི་ཀུན་སློང་ནི་མེད་དེ། དེ་གཉིས་མཉམ་བཞག་གི་སེམས་ཀྱི་རྗེས་འབྲང་ཡིན་ལ། དུས་ཀྱི་ཀུན་སློང་ནི་དབང་ཤེས་ཡིད་ཤེས་གང་གི་དབང་དུ་བྱས་ཀྱང་མཉམ་པར་མ་བཞག་པ་ཁ་ཕྱིར་བལྟའི་ཤེས་པ་མ་གཏོགས་མེད་པར་བཤད་པས་ན་
མཉམ་པར་བཞག་པའི་སེམས་དང་ལྷན་ཅིག་ཏུ་འཇུག་པ་ནི་མི་སྲིད་པའི་ཕྱིར་རོ།།    ༈    །ཞེས་སོགས་ཀྱི་སྐབས་སུ། རྣམ་པར་རིག་བྱེད་མ་ཡིན་པ་ཆོས་ཅན། ཁྱོད་ལ་དབྱེ་ན་རྣམ་པ་གསུམ་ཡོད་དེ། སྡོམ་པ་དང། སྡོམ་མིན་དང། བར་མ་གསུམ་ཡོད་

[008B] རིམ་པ་བཞིན་གཞན་གནོད་གཞི་དང་བཅས་པ་སྡོང་ཞིང་འཆལ་ཚུལ་གྱི་རྒྱུན་སྡོམ་པ་དང། གནོད་པ་གཞི་དང་བཅས་པ་ལ་རྒྱུན་དུ་ཞུགས་པ་དང། གནོད་པ་དང་གཞི་ཕྱོགས་རེ་བ་སྤོང་ཞིང་ཕྱོགས་རེ་བ་ལ་འཇུག་པ་སྟེ་གསུམ་གྱི་སྒོ་ནས་འཇོག་པའི་ཕྱིར། དེ་གསུམ་པོ་རེ་རེ་ལ་ཡང་རིག་བྱེད་དང་རིག་བྱེད་
མ་ཡིན་པ་གཉིས་ཀ་ཡོད་པ་ལས་རིག་བྱེད་མ་ཡིན་པས་ཁྱབ་པ་ནི་མེད་དོ། །གནོད་པ་གཞི་དང་བཅས་པ་ཞེས་པའི་གནོད་པ་ནི་ལུས་ངག་གི་མི་དགེ་བ་བདུན་དང། གཞི་ནི་ཡིད་ཀྱི་མི་དགེ་བ་གསུམ་ལ་བྱེད་པའམ། ཡང་ན་གནོད་པ་ནི་རང་བཞིན་གྱི་ཁ་ན་མ་ཐོ་བ་དང། གཞི་ནི་བཅས་པའི་ཁ་ན་མ་ཐོ་བ་ལ་
བྱེད་པ་གདམ་ང་ཅན་དུ་གསུངས་ལ། ཕྱི་མ་འདི་ལ་དོགས་པ་གཅོད་རྒྱུ་ཅུང་ཟད་མཆིས་པ་འོག་ཏུ་འཆད་དོ།།    ༈    །ཞེས་སོགས་ཀྱི་སྐབས་སུ། སྡོམ་པ་ཆོས་ཅན། ཁྱོད་ལ་ཡང་དབྱེ་ན་གསུམ་ཡོད་དེ། སོ་ཐར་དང། བསམ་གཏན་དང། ཟག་མེད་ཀྱི་སྡོམ་པ་གསུམ་ཡོད་པའི་
ཕྱིར། སོ་ཐར་གྱི་སྡོམ་པ་ལ་རྟེན་ནམ་མིང་གི་སྒོ་ནས་ཕྱེ་ན་བརྒྱད་དང། རྫས་ཀྱི་སྒོ་ནས་བཞིར་འདུ་སྟེ། དགེ་སློང་ཕ་མའི་སྡོམ་པ་རྫས་རིགས་གཅིག་དགེ་ཚུལ་ཕ་མ་དང། དགེ་སློབ་མའི་སྡོམ་པ་གསུམ་རྫས་རིགས་གཅིག་དགེ་བསྙེན་ཕ་མའི་སྡོམ་པ་རྫས་རིགས་གཅིག་བསྙེན་གནས་
ཀྱི་སྡོམ་པ་རྣམས་རྫས་རིགས་གཅིག་ཡིན་པའི་ཕྱིར། དགེ་སློང་ཕ་མ་སོགས་ཕན་ཚུན་མཚན་འགྱུར་ན་མིང་འཕོ་བ་ཙམ་ལས་སྡོམ་པ་སྔར་ཡོད་གཏོང་རྒྱུ་ལྔ་པོ་གང་གིས་ཀྱང་མི་གཏོང་བར་དོན་མཐུན་དུ་ཁས་བླངས་པ་ལ། ཁོ་ན་རེ། འོ་ན། དགེ་སློང་ཕ་དགེ་སློང་མར་མཚན་འགྱུར་བའི་ཚེ་དགེ་སློང་ཕའི་
སྡོམ་པ་མི་གཏོང་བར་ཐལ། དགེ་སློང་ཕའི་སྡོམ་པའི་གཏོང་རྒྱུ་ལྔ་པོ་གང་ཡང་མ་བྱུང་བའི་ཕྱིར། འདོད་ན། དེ་ལྟར་མཚན་གྱུར་པའི་དགེ་སློང་མ་དེ་དགེ་སློང་ཕའི་སྡོམ་པ་དང་ལྡན་པར་ཐལ། དེ་མཚན་གྱུར་པའི་ཚེ་དགེ་སློང་ཕའི་སྡོམ་པ་མ་བཏང་བའི་ཕྱིར། ཟེར་ན་མ་ཁྱབ་ཞེས་བརྗོད་པ་ལས་
འོས་མེད་པ་འདྲ་ཞིང། དེ་བཞིན་དུ། དགེ་སློང་ཕ་མཚན་གྱུར་མ་ཐག་པའི་དགེ་སློང་མ་དེ་ཆོས་ཅན། ཁྱོད་ཀྱིས་དགེ་སློང་མའི་སྡོམ་པ་དེ་མཚན་གྱུར་པ་དང་དུས་མཉམ་དུ་གསར་དུ་ཐོབ་པར་ཐལ། དེས་དགེ་སློང་མའི་སྡོམ་པ་ཐོབ་པ་ནི་གང་ཞིག་ མཚན་མ་གྱུར་གོང་དུ་མ་ཐོབ་པའི་ཕྱིར་ཟེར་ན་ཡང་མ་ཁྱབ་

[009A]༄༅། །ཞེས་དང། ཡང་ད་ལྟར་གྱི་ཆོ་གས་བསྙེན་པར་རྫོགས་པའི་དགེ་སློང་ཕ་མཚན་གྱུར་པའི་དགེ་སློང་མའི་སྡོམ་པ་དེ་ཆོས་ཅན། ཁྱོད་ད་ལྟར་གྱི་ཆོ་ག་ལ་བརྟེན་ནས་ཐོབ་པའི་དགེ་སློང་མའི་སྡོམ་པ་ཡིན་པར་ཐལ། འདོད་ན། དེ་ཕ་ཆོག་ལ་བརྟེན་ནས་ཐོབ་པའི་དགེ་སློང་མའི་སྡོམ་
པ་ཡིན་པར་ཐལ། འདོད་ན། དེ་འདྲའི་དགེ་སློང་མའི་སྡོམ་པ་དེ་ཆོས་ཅན། ཁྱོད་དགེ་སློང་ཕའི་སྡོམ་པ་དང་དུས་མཉམ་དུ་ཐོབ་པར་ཐལ། དེ་ཕ་ཆོག་ལ་བརྟེན་ནས་ཐོབ་པའི་དུས་མཚམས་ཞིག་ཡོད་པའི་ཕྱིར། ཞེས་དང། གཞན་ཡང་དེ་འདྲའི་དགེ་སློང་མ་དེ་དགེ་སློང་ཕ་དང་དུས་
མཉམ་དུ་ཆོ་ག་གཅིག་གིས་བསྙེན་པར་རྫོགས་པ་ཡིན་པར་ཐལ་སོགས་དང། བུད་མེད་ད་ཆོག་གིས་བསྙེན་པར་རྫོགས་པ་ལ་ཡུལ་དབུས་སུ་དགེ་སློང་མ་བཅུ་གཉིས་དང། མཐའ་ཁོབ་ཏུ་མ་དྲུག་གི་གྲངས་ཚང་དགོས་མིན་སོགས་ཀྱི་སྒོ་ནས་རིག་པ་འཕེན་ན་ལན་སྐབས་སུ་གང་བབས་ལས་
མཐའ་གཅིག་ཏུ་འཛིན་མཚམས་དཀའ་བར་སྣང་བས་རིཌ་པའི་སྒོ་ཙམ་ཞིག་སྨོས་སོ།།    ༈    །ཅེས་པ་ནས། སོ་སོ་ཐར་དང་ལྡན་པ་བརྒྱད། །ཅེས་པའི་བར་ཚིག་འགྲེལ་གྱིས་ཤེས་སོ།།    ༈    །ཞེས་སོགས་ཀྱི་སྐབས་སུ་
བསམ་གཏན་ལས་སྐྱེས་པའི་སྡོམ་པ་ནི། བསམ་གཏན་གྱི་ཉེར་བསྡོགས་དང་དངོས་གཞི་ཐོབ་པ་རྣམས་ལ་ལྡན་ཞིང། ཟག་མེད་ཀྱི་སྡོམ་པ་ནི་འཕགས་པ་སློབ་མི་སློབ་རྣམས་ལ་ལྡན་ནོ། །བསམ་གཏན་དང་ཟག་མེད་ཀྱི་སྡོམ་པ་གཉིས་ནི་མཉམ་བཞག་གི་སེམས་ཀྱི་རྗེས་འབྲང་
ཡིན་པས་མཉམ་པར་བཞག་ན་ད་ལྟར་བ་མངོན་གྱུར་དུ་ཡོད་ལ། མ་བཞག་ན་མེད་པའི་ཕྱིར་རོ། །འོན་ཀྱང་ད་ལྟར་བ་མ་གཏོགས་འདས་པ་དང་མ་འོངས་པ་ལ་མ་ངེས་ཏེ། གཟུགས་མེད་ཀྱི་འཕགས་པ་མཉམ་བཞག་པ་དག་ཀྱང་ཟག་མེད་ཀྱི་སྡོམ་པ་འདས་པ་ཁོ་ན་དང་ལྡན་པའི་ཕྱིར་
ཡང་སྤོང་བའི་སྡོམ་པ་ཞེས་བཤད་ན་དེ་གང་ཞེ་ན། བསམ་གཏན་དང་པོའི་ཉེར་བསྡོགས་མི་ལྕོགས་མེད་ཀྱི་ངོ་བོར་གྱུར་བའི་བར་ཆད་མེད་ལམ་དགུ་པོ་རྣམས་སུ་སྐྱེས་པའི་བསམ་གཏན་དང། ཟག་མེད་ཀྱི་སྡོམ་པ་གཉིས་ལ་བྱེད་དོ། །དེ་ནི་ཉེར་བསྡོགས་མི་ལྕོགས་མེད་ཀྱི་ངོ་བོར་གྱུར་པ་

[009B] །དེས་ན་བསམ་གཏན་གྱི་སྡོམ་པ་ཡིན་ལ་སྤོང་བའི་སྡོམ་པ་མ་ཡིན་པ་ནི་ཉེར་བསྡོགས་མི་ལྕོགས་མེད་ལས་གཞན་པའི་བསམ་གཏན་གྱི་སྡོམ་པ་རྣམས་སོ། །སྤོང་སྡོམ་ཡིན་ལ་བསམ་གཏན་གྱི་སྡོམ་པ་མ་ཡིན་པ་ནི། ཉེར་བསྡོགས་མི་
ལྕོགས་མེད་ཀྱི་ངོ་བོར་གྱུར་པའི་བར་ཆད་མེད་ལམ་ཟག་མེད་ཀྱི་སྡོམ་པའོ། །གཉིས་ཀ་ཡིན་པ་ནི། ཉེར་བསྡོགས་མི་ལྕོགས་མེད་ཀྱི་ངོ་བོར་གྱུར་པའི་བར་ཆད་མེད་ལམ་བསམ་གཏན་གྱི་སྡོམ་པའོ། །གཉིས་ཀ་མ་ཡིན་པ་ནི། ཉེར་བསྡོགས་མི་ལྕོགས་མེད་ཀྱི་ལམ་མ་ཡིན་པའི་ཟག་
མེད་ཀྱི་སྡོམ་པ་རྣམས་སོ། །དེ་བཞིན་དུ། ཟག་མེད་ཀྱི་སྡོམ་པ་དང་སྤོང་བའི་སྡོམ་པ་ལ་ཡང་མུ་བཞི་འཇོག་ཚུལ་ཤེས་པར་བྱའོ། །ཡང། ལྟུང་བ་དང་དེའི་གཉེན་པོ་ཤེས་བཞིན་དང། སྤོང་སེམས་མ་བརྗེད་པའི་དྲན་པ་གཉིས་ཀ་ལ་ནི་ཡིད་ཀྱི་སྡོམ་པ་དང་དབང་པོའི་སྡོམ་པ་ཞེས་བྱའོ།། སོ་སོ་
ཐར་གནས་ཇི་སྲིད་དུ། །ཞེས་སོགས་ཀྱི་སྐབས་སུ། སོ་ཐར་གྱི་སྡོམ་པ་དང་ལྡན་པའི་གང་ཟག་ནི་ཇི་སྲིད་སྡོམ་པ་མ་བཏང་གི་བར་དེ་སྲིད་དུ་ད་ལྟར་གྱི་རྣམ་པར་རིག་བྱེད་མ་ཡིན་པ་དང་རྟག་ཏུ་ལྡན་ལ། སྐད་ཅིག་དང་པོ་ཕྱིན་ཆད་ནི་ད་ལྟར་བ་མ་ཟད་འདས་པ་དང་ཡང་ལྡན་ནོ། །སོ་ཐར་གྱི་
སྡོམ་པའི་ལྡན་ཚུལ་ཇི་ལྟ་བ་དེ་བཞིན་དུ་སྡོམ་མིན་ལ་གནས་པའང་དེ་དང་འདྲའོ། །བསམ་གཏན་སྡོམ་དང་ལྡན་པ་ནི། །རྟག་ཏུ་འདས་དང་མ་འོངས་དང། ཞེས་པའི་དོན་ནི་གོང་དུ་གནས་གཉིས་པར་བཤད་ཟིན་ལ།    ༈    །ཞེས་སོགས་ཀྱི་སྐབས་སུ། འཕགས་པ་ཟག་
མེད་ཀྱི་སྡོམ་པ་ནི། སྐད་ཅིག་དང་པོ་སྡུག་བསྔལ་ཆོས་བཟོད་ཀྱི་ཚེ་ནི་ད་ལྟར་བ་དང་མ་འོངས་པ་མ་གཏོགས་འདས་པ་དང་མི་ལྡན་ཏེ། སྔར་ཟག་མེད་ཀྱི་ལམ་མ་བསྐྱེད་པས་དེའི་འདས་པ་མི་སྲིད་པའི་ཕྱིར། གཞན་ནི་བསམ་གཏན་གྱི་སྡོམ་པ་དང་ལྡན་ཚུལ་མཚུངས་པར་བཤད་པས་
སྐད་ཅིག་གཉིས་པ་ཕན་ཆད་འདས་པ་དང། ད་ལྟར་བ་དང། མ་འོངས་པ་གསུམ་ཆར་དང་ལྡན་ནོ། །འོན་ཀྱང་དེ་ནི་སྤྱིར་བཏང་ཙམ་གྱི་དབང་དུ་བྱས་པ་ཡིན་གྱི། བྱེ་བྲག་ནང་བསྲེས་ཀྱི་ས་ཕྱེ་ན་མཐོང་ལམ་སྐད་ཅིག་གཉིས་པ་ཕན་ཆད་རྟག་ཏུ་འདས་པ་དང་ལྡན་པས་མ་ཁྱབ་སྟེ། འབྲས་བུ་

[010A]༄༅། །ཐོབ་སྦྱངས་ཉམས་པ་ལས། །ཞེས་འབྲས་བུ་གསར་དུ་ཐོབ་པ་དང། དབང་པོ་སྦྱངས་ཏེ་འཕོ་བ་དང། ཡོངས་སུ་ཉམས་པ་སོགས་ཀྱི་ཚེ་ཟག་མེད་ཀྱི་ལམ་སྔ་མ་བཏང་ནས་ཕྱི་མ་གསར་དུ་ཐོབ་པར་བཤད་པ་གང་ཞིག་དེས་ན་སྐད་ཅིག་བཅུ་དྲུག་པའི་ཚེ་འབྲས་བུ་དང་པོ་གསུཾ་
པོ་གང་རུང་གསར་དུ་ཐོབ་པ་ན་ཡང་ཟག་མེད་ཀྱི་ལམ་འདས་པ་དང་མི་ལྡན་ཏེ། དེའི་ཚེ་སྒོམ་ལམ་གྱི་ངོ་བོར་གྱུར་པའི་ཟག་མེད་ནི་སྔར་མ་བསྐྱེད་པའི་ཕྱིར་འདས་པ་མི་འབྱུང་ལ། མཐོང་ལམ་གྱི་ངོ་བོར་གྱུར་པའི་ཟག་མེད་དུས་གསུམ་པོ་ཐམས་ཅད་ནི་བཏང་ཟིན་པའི་ཕྱིར་དང། མཐོང་
སྒོམ་མི་སློབ་ལམ་གསུམ་པོ་གང་ཡང་མ་ཡིན་པའི་ཟག་མེད་ཀྱི་ལམ་ཕུང་གསུམ་པ་ནི་མི་སྲིད་པའི་ཕྱིར། དེས་ན་དེ་དག་གི་ཚེ་ན་ཡང་རང་རང་གི་སྐད་ཅིག་དང་པོའི་ཚེ་ནི་ད་ལྟར་བ་དང། མ་འདས་པ་གཉིས་དང་ལྡན་ལ། གཉིས་པ་ཕན་ཆད་ནས་འདས་པ་དང་ལྡན་པར་འཇོག་དགོས་ཏེ་
ཊིཀ་བྱེད་འགའ་ཞིག་གིས་ཀྱང་དེ་ལྟར་གསུང་པའི་ཕྱིར་རོ། །བསམ་གཏན་དང་ཟག་མེད་ཀྱི་སྡོམ་པ་གཉིས་ད་ལྟར་བ་དང་ལྡན་པ་ཡང་མཉམ་པར་བཞག་པའི་གནས་སྐབས་སུ་ཡིན་གྱི་མཉམ་བཞག་ལས་ལངས་པ་ལ་ནི་མ་ཡིན་ཏེ། དེ་གཉིས་མཉམ་བཞག་གི་སེམས་ཀྱི་རྗེས་འབྲང་ཡིན་
པ་གོང་དུ་བཤད་ཟིན་པའི་ཕྱིར། དེ་གཉིས་འདས་པ་དང་མ་འོངས་པའི་ཐོབ་པ་ནི་མཉམ་པར་མ་བཞག་པའི་ཚེ་ནའང་གཏོང་རྒྱུ་མ་བྱུང་གི་བར་དུ་ལྡན་ནོ།། སྡོམ་པ་སྡོམ་མིན་གྱི་བར་མའི་རིག་བྱེད་མ་ཡིན་པ་ལ་གནས་པ་ཡང་སྐད་ཅིག་དང་པོ་ལ་ད་ལྟར་གྱི་རིག་བྱེད་མ་ཡིན་པ་དང་ལྡན་
ལ། སྐད་ཅིག་གཉིས་པ་ཕན་ཆད་འདས་པ་དང་ད་ལྟར་བ་གཉིས་དང་ལྡན་ནོ།།    ༈    །ཞེས་སོགས་ཀྱི་སྐབས་སུ། འོ་ན་སྡོམ་མིན་དང་ལྡན་པ་དག་བར་མའི་དགེ་བའི་རིག་བྱེད་མ་ཡིན་པ་དང་ལྡན་པ་དང། སྡོམ་པ་དང་ལྡན་པ་བར་མའི་མི་དགེ་བའི་རིག་
བྱེད་མ་ཡིན་པ་དང་ལྡན་པ་ཡོད་དེ། སྡོམ་མིན་ལ་གནས་པ་གཤན་པ་ལ་སོགས་པའང་དགེ་བའི་རྣམ་པར་རིག་བྱེད་མིན་པ་དང་ལྡན་པའི་ཕྱིར་ཏེ། དེས་ཇི་སྲིད་རབ་ཏུ་དང་བའི་ཤུགས་དང་ལྡན་པས་མཆོད་རྟེན་ལ་ཕྱག་འཚལ་བ་སོགས་བྱེད་པའི་བར་དེ་སྲིད་དུ་བར་མ་དགེ་བའི་རིག་བྱེད་

[010B] སོ་ཐར་གྱི་སྡོམ་པ་ལ་གནས་པའང་མི་དགེ་བའི་རིག་བྱེད་མིན་པ་དང་ལྡན་པ་ཡོད་དེ། ཇི་སྲིད་ཉོན་མོངས་པའི་ཤུགས་དང་ལྡན་པས་སྲོག་ཆགས་གསོད་པ་དང། རྡེག་པ་དང། འཆིང་བ་སོགས་བྱེད་པའི་བར་དེ་སྲིད་དུ་བར་མ་མི་དགེ་བའི་རིག་བྱེད་མིན་པ་དང་ལྡན་པའི་ཕྱིར་
   ༈    །ཞེས་སོགས་ཀྱི་སྐབས་སུ། ལུས་ངག་གི་རྣམ་པར་རིག་བྱེད་ནི་སྡོམ་པ་དང། སྡོམ་མིན་དང། བར་མ་ལ་གནས་པ་ཐམས་ཅད་ལའང་རིག་བྱེད་དངོས་སུ་བྱེད་པ་དག་ལ་ད་ལྟར་བ་དང་ལྡན་ལ། སྐད་ཅིག་དང་པོ་ཕྱིན་ཆད་ནས་འདས་པ་དང་ཡང་གཏོང་རྒྱུ་མ་བྱུང་
གི་བར་དུ་ལྡན་ནོ། །རིག་བྱེད་མ་འོངས་པ་དང་ལྡན་པ་ནི་མེད་དེ། རིག་བྱེད་ནི་སེམས་ཀྱི་རྗེས་འབྲང་མ་ཡིན་པའི་བེམས་པོ་ཡིན་པའི་ཕྱིར་དེ་ལྟ་བུའི་ནུས་པ་མེད་དོ་ཞེས་སོ། །དེའི་ནང་ཚན་བསྒྲིབས་པའི་རིག་བྱེད་དང་མ་བསྒྲིབས་ལུང་མ་བསྟན་གྱི་རིག་བྱེད་ནི་མ་འོངས་པར་མ་ཟད་འདས་པ་
དང་ལྡན་པ་ཡང་མེད་དེ། ལུང་མ་བསྟན་ནི་སྟོབས་ཆུང་བས་ཐོབ་པ་སྔ་ཕྱིར་འདྲེན་མི་ནུས་པའི་ཕྱིར། ཞེས་པའོ།།    ༈    །ཞེས་སོགས་ཀྱི་སྐབས་སུ། སྡོམ་པ་སྡོམ་མིན་གཉིས་ཀ་མ་ཡིན་པའི་བར་མའི་དགེ་མི་དགེ་གང་རུང་ལ་གནས་པ་ཞིག་གིས་ཀུན་སློང་
དགེ་མི་དགེ་གང་རུང་གི་སེམས་ཞན་པས་ལུས་ངག་གི་རིག་བྱེད་ཀུན་ནས་སློང་བ་ལ་ནི་རིག་བྱེད་ཁོ་ན་མ་གཏོགས་དེའི་རིག་བྱེད་མིན་པ་དང་མི་ལྡན་ཏེ། སེམས་ཞན་པས་རིག་བྱེད་མ་ཡིན་པ་བསྐྱེད་མི་ནུས་པའི་ཕྱིར། ཡང་དེས་སེམས་དྲག་པོས་ཀུན་ནས་བསླངས་ན་ནི་རིག་བྱེད་དང་རིག་
བྱེད་མ་ཡིན་པ་གཉིས་ཀ་དང་ལྡན་ནོ། །ཡང་དམིགས་བསལ་རྫས་ལས་བྱུང་བའི་བསོད་ནམས་བདུན་དང། སྲོག་གཅོད་ལ་སོགས་པའི་ལས་ལམ་རྣམས་ནི་སེམས་ཞན་པ་དང། ལུང་མ་བསྟན་གྱིས་ཀུན་ནས་བསླངས་ཀྱང་རིག་བྱེད་མིན་པ་དང་ལྡན་པར་བཤད་དོ།།    ༈   
དང་མ་སྐྱེས་པའི། །འཕགས་པའི་གང་ཟག་རྣམ་རིག་མིན། །ཞེས་པ་ནི། ཚེ་འདིའི་རྣམ་པར་རིག་བྱེད་བཏང་ཞིང། ཕྱི་མའི་རྣམ་པར་རིག་བྱེད་མ་སྐྱེས་པའི་འཕགས་པའི་གང་ཟག་ནི། ཟག་མེད་ཀྱི་རྣམ་པར་རིག་བྱེད་མིན་པ་ཁོ་ན་དང་ལྡན་གྱི་རིག་བྱེད་དང་ནི་མི་ལྡན་ཏེ། རིག་བྱེད་སྔ་མ་ནི་བཏང་ཟིན་ལ་

[011A]༄༅། །ཕྱི་མ་ནི་མ་སྐྱེས་པའི་ཕྱིར་དང། ཟག་མེད་ཀྱི་སྡོམ་པའི་ཐོབ་པ་དང་ནི་ངེས་པར་ལྡན་པའི་ཕྱིར་རོ། །འདི་ལ་འཕགས་པ་ཞེས་སྨོས་པ་ནི་ས་འཕོས་པའི་དབང་དུ་མཛད་པ་ཡིན་ལ། ས་མ་འཕོས་པའི་དབང་དུ་བྱས་ན་ནི། སོ་སོ་སྐྱེ་བོ་བསམ་གཏན་གྱི་སྡོམ་པ་ཐོབ་
པ་ཤི་འཕོས་པ་ལ་ཡང་མཚུངས་ཏེ། རིག་བྱེད་མ་ཡིན་པའི་བསམ་གཏན་གྱི་སྡོམ་པ་འདས་མ་འོངས་དང་ནི་ལྡན་ལ། རིག་བྱེད་ནི་འགགས་ཤིང་མ་སྐྱེས་པ་གོང་དང་མཚུངས་པའི་ཕྱིར། དེས་ན་རིག་བྱེད་དང་ལྡན་ལ་རིག་བྱེད་མ་ཡིན་པ་དང་མི་ལྡན་པ་སོགས་ཀྱི་མུ་བཞི་བཤད་པའི་མུ་དང་པོ་གསུཾ་
ནི་གོང་དུ་སྨོས་པ་དེ་དག་གིས་ཤེས་པར་ནུས་ལ། གཉིས་ཀ་དང་མི་ལྡན་པ་ནི་གཟུགས་མེད་ཀྱི་སོ་སྐྱེ་སོགས་སོ།།    ༈    །ཞེས་སོགས་ཀྱི་སྐབས་སུ། སྡོམ་པ་གསུམ་པོ་དེ་གསར་དུ་ཐོབ་ཚུལ་ལ། བསམ་གཏན་གྱི་སྡོམ་པ་ནི་ཟག་བཅས་བསམ་གཏན་གྱི་
དངོས་གཞི་དང། ཉེར་བསྡོགས་ཀྱི་སེམས་གང་རུང་གི་སྟོབས་ཀྱིས་གསར་དུ་ཐོབ་པ་སྟེ། དེ་དག་དང་དུས་མཉམ་དུ་འབྱུང་བའི་ཕྱིར། དེ་ཡང་ཉེར་བསྡོགས་ཀྱི་སྟོབས་ཀྱིས་གསར་དུ་ཐོབ་པ་ནི། འོག་ས་འདོད་པ་ལྟ་བུའི་རྟེན་ལ་སྦྱོར་བའི་སྟོབས་ཀྱིས་ཐོབ་ལ། གཟུགས་མེད་ནས་གཟུགས་སུ་
སྐྱེས་པ་ལྟ་བུའི་ཚེ་སྐྱེས་སྟོབས་ཀྱིས་གསར་དུ་ཐོབ་བོ། །དངོས་གཞིས་བསྡུས་པའི་བསམ་གཏན་གྱི་སྡོམ་པ་ནི། འོག་སའི་རྟེན་ལ་སྦྱོར་བ་འདོད་ཆགས་དང་བྲལ་བའི་སྟོབས་ཀྱིས་ཐོབ་ལ། གོང་ས་ལ་སྐྱེ་བས་ཐོབ་པ་གོང་དང་མཚུངས་སོ། ། ཟག་མེད་ཀྱི་སྡོམ་པ་ནི། ཟག་མེད་ཀྱི་བྶཾ་
གཏན་ས་དྲུག་པོ་གང་རུང་གི་སེམས་ཀྱིས་གསར་དུ་ཐོབ་ལ། དེ་ཡང་ཟག་མེད་མི་ལྕོགས་མེད་ལ་བརྟེན་པ་ནི་སྦྱོར་བའི་སྟོབས་ཀྱིས་ཐོབ་ཅིང། འབྲས་བུ་རིམ་བརྒྱུད་པ་འགའ་ཞིག་གིས་རྣམ་གྲོལ་དགུ་པའི་ཚེ་དངོས་གཞིས་བསྡུས་པའི་ཟག་མེད་ཀྱི་སྡོམ་པ་ནི་འདོད་ཆགས་དང་བྲལ་བའི་སྟོབས་ཀྱིས་ཐོབ་པ་ཡིན་ལ། དེ་ཡང་
འཇིག་རྟེན་པའི་ལམ་གྱིས་འདོད་ཆགས་དང་བྲལ་བ་ཡིན་ན་དང་པོར་མ་འོངས་པ་ཁོ་ན་དང། འཇིག་རྟེན་ལས་འདས་པའི་ལམ་གྱིས་འདོད་ཆགས་དང་བྲལ་ན་ད་ལྟར་བ་ཡང་ཐོབ་བོ། །ཆགས་བྲལ་སྔོན་སོང་ཕྱིར་མི་འོང་གིས་ནི་ངེས་པར་སྦྱོར་བའི་སྟོབས་ཀྱིས་ཐོབ་སྟེ། འདོད་ཆགས་དང་

[011B] དེ་ལ་ཁོ་ན་རེ། འོ་ན་འཕགས་པ་འཇིག་རྟེན་པའི་ལམ་གྱིས་འདོད་ཆགས་དང་བྲལ་བའི་ཚེ་དང་པོར་དངོས་གཞིས་བསྡུས་པའི་ཟག་མེད་ཀྱི་སྡོམ་པ་ད་ལྟར་བ་མ་ཐོབ་པར་ཐལ། དང་པོར་མ་འོངས་པ་ཁོ་ན་ཐོབ་པའི་ཕྱིར། འདོད་ན། མི་འཐད་པར་ཐལ། གོང་དུ་
འཕགས་ནི་དང་པོ་འདས་དང་མིན། །ཞེས་ཟག་མེད་སྐད་ཅིག་དང་པོ་ལ་ད་ལྟར་བ་མ་གཏོགས་འདས་པ་དང་མི་ལྡན་ལ། གཉིས་པ་ཕན་ཆད་འདས་པ་དང་ལྡན་པར་བཤད་པ་དང། ཚུལ་དེ་འབྲས་བུ་ཐོབ་སྦྱངས་ཉམས་པའི་ཚེ་ཡང་མཚུངས་པར་ཁྱོད་ཀྱིས་གོང་དུ་བཤད་པ་གང་ཞིག་འཕགས་པ་
དེས་རྣམ་གྲེལ་དགུ་པའི་ཚེ་ཕྱིར་མི་འོང་བའི་འབྲས་བུ་མངོན་དུ་བྱེད་པའི་ཕྱིར། ཟེར་ན། གཙོ་ཆེ་བ་འཇིག་རྟེན་ལས་འདས་པའི་ལམ་གྱིས་ཐོབ་པའི་དབང་དུ་བྱས་ནས་དེ་ལྟར་གསུངས་ཀྱི། འཇིག་རྟེན་པའི་ལམ་གྱིས་ཐོབ་པ་ལ་མ་ངེས་སོ་ཞེས་སྨྲ་དགོས་པ་དེ་གཉིས་ཀ་གྲུབ་མཐའི་རང་ལུགས་
ཡིན་པས་སོ། །སོ་ཐར་གྱི་སྡོམ་པ་ནི་གསོལ་པ་དང་བརྗོད་པ་སོགས་གཞན་གྱི་རྣམ་པར་རིག་བྱེད་དང། རང་གི་རིག་བྱེད་དང་སེམས་པའི་སྟོབས་ཀྱིས་ཐོབ་བོ།།    ༈    །སྡོམ་པ་ཡང་དག་བླང་བར་བྱ། །ཞེས་པ་ནི་གོ་སླ་ཞིང།    ༈   
མེད། །དེ་དེ་ལྟར་ནོད་མེད་ཅེས་གྲགས། །ཅེས་པ་ནི། བྱེ་བྲག་སྨྲ་བས་སྡོམ་མིན་ལ་ཇི་སྲིད་འཚོའི་སྡོམ་མིན་ནི་ཡོད་ཀྱི། ཉིན་ཞག་པའི་སྡོམ་མིན་ནི་མེད་དེ་བདག་ཉིན་ཞག་གཅིག་ཏུ་སྡོམ་མིན་དང་ལྡན་པར་གྱུར་ཅིག་ཅེས་ནོད་པ་མེད་པའི་ཕྱིར་ཞེས་ཟེར་རོ། །གྲྜ་ཅེས་པ་ནི་འདོད་ཚུལ་དེ་
ལ་མ་རངས་པའི་ཚིག་ཏུ་གསུངས་པ་སྟེ། དེ་ལྟར་ཁས་ལེན་པ་མེད་པས་མེད་པར་འགྱུར་ན། ཇི་སྲིད་འཚོའི་སྡོམ་མིན་ཡང་མེད་པར་འགྱུར་ཏེ། ལས་སྨད་པ་ཡིན་པས་དེ་ལྟར་ལེན་པ་མེད་པའི་ཕྱིར། གལ་ཏེ་ཇི་སྲིད་འཚོའི་བར་དུ་སྲོག་གཅོད་པས་འཚོ་བར་བྱའོ་སྙམ་པའི་སེམས་པ་ཉིད་ལེན་པའི་
དོན་དུ་འདོད་ན་ནི། ཉིན་ཞག་པ་ཡང་ཡོད་པར་འགྱུར་རོ། །ཞེས་སྐྱོན་དུ་བརྗོད་པར་མཛད་པ་ཡིན་ལ། དེས་ན་སློབ་དཔོན་རང་ཉིད་ཀྱི་བཞེད་པ་ནི་གྲོ་བཞིན་སྐྱེས་ཀྱི་རྟོགས་བརྗོད་ལས་ཉིན་ཞག་པའི་སྡོམ་པ་དང་སྡོམ་མིན་གཉིས་ཀ་ཡོད་པར་གསུངས་པ་ལྟར། སེམས་པ་གཙོ་ཆེ་བའི་དབང་དུ་བྱས་

[012A]༄༅། །ནས་ཉིན་ཞག་པའི་སྡོམ་མིན་ཡང་ཡོད་པར་བཞེད་པ་འདྲའོ།།    ༈    །ཞེས་པ་ནས། བཅས་པའི་ཁ་ན་མ་ཐོ་བ། །མྱོས་འགྱུར་ལས་གཞན་བསྲུང་ཕྱིར་རོ། །ཞེས་པའི་བར་བསྙེན་གནས་སོགས་ཀྱི་སྡོམ་པ་ནོད་ཚུལ་དང་
བསྲུང་ཚུལ་སོགས་རྩ་བ་ཉིད་ལ་ཚིག་འགྲེལ་གྱིས་ཤེས་པ་མ་ཟད། སོ་ཐར་གྱི་སྐོར་འདི་དག་ཆོས་འདུལ་བ་ལ་སྦྱངས་པ་མཛད་པ་རྣམ་ཀྱིས་ནི་དེ་དག་ལས་རྒྱས་པར་ཁོང་དུ་ཆུད་པར་འགྱུར་ཞིང། གཞན་དག་ལ་ནི་འདིར་སྨོས་པ་དེ་ཙམ་གྱིས་མཐའ་དག་ཤེས་པར་ཡང་མི་ནུས་ལ་
རྩ་བའི་དངོས་བསྟན་གྱི་དོན་ནི་ཡིག་ཆ་ཕལ་མོ་ཆེར་གསལ་བ་ལྟར་ལས། ཞིབ་ཏུ་དོགས་པ་དཔྱོད་དགོས་པ་ཡང་ཆེར་མི་སྣང་བས་མ་སྤྲོས་སོ།།    ༈    །ཞེས་སོགས་ཀྱི་སྐབས་སུ་སྡོམ་པ་དེ་དག་ཐོབ་པའི་གཞི་ལ་སོགས་པ་བསྟན་པ་སྟེ། འདོད་
པར་གཏོགས་པ་སོ་ཐར་གྱི་སྡོམ་པ་ནི་དགེ་བའི་ལས་ལམ་སྦྱོར་དངོས་འཇུག་གསུམ་ཐམས་ཅད་ལས་ཐོབ་པ་དང། གཞི་སེམས་ཅན་དུ་སྟོན་པ་དང་སེམས་ཅན་དུ་སྟོན་པ་མ་ཡིན་པ་གཉིས་ཀ་ལས་དང། སྤང་བྱ་རང་བཞིན་དང་བཅས་པའི་ཁ་ན་མ་ཐོ་བ་གཉིས་ཀ་སྤོང་བ་ལས་དང་
དུས་ད་ལྟར་བའི་ཕུང་ཁམས་སྐྱེ་མཆེད་ཁོ་ན་ལས་ཐོབ་ཀྱི། འདས་པ་དང་མ་འོངས་པ་ལས་ནི་མ་ཡིན་ནོ། ། བསམ་གཏན་དང་ཟག་མེད་ཀྱི་སྡོམ་པ་གཉིས་ནི་ལས་ལམ་དངོས་གཞི་ཁོ་ན་དང། སེམས་ཀྱི་རྗེས་འབྲང་གི་ཕུང་ཁམས་དུས་གསུམ་པོ་ཐམས་ཅད་ལས་ཐོབ་ཅིང། ལས་
ལམ་གྱི་སྦྱོར་འཇུག་དང། བཅས་པའི་ཁ་ན་མ་ཐོ་བ་དང། སེམས་ཅན་མ་ཡིན་པ་ལས་མ་ཐོབ་བོ། །ཡང༑ སྡོམ་པ་རྣམས་གཞི་སེམས་ཅན་ཐམས་ཅད་ལས་ཐོབ་པ་ནི་མཚུངས་ལ། ཡན་ལག་དང་རྒྱུ་ལ་ནི་ཁྱད་པར་ཡོད་དེ། ཡན་ལག་ཐམས་ཅད་ལས་ཐོབ་པ་ནི་དགེ་སློང་དང། ཡན་
ལག་བཅུ་ལས་ཐོབ་པ་དགེ་ཚུལ། ལྔ་ལས་ཐོབ་པ་ནི་དགེ་བསྙེན། བརྒྱད་ལས་ཐོབ་པ་ནི་བསྙེན་གནས་སོ། །རྒྱུ་ནི་མ་ཆགས་པ་ལ་སོགས་པའི་དགེ་རྩ་གསུམ་ནི་ཐམས་ཅད་ལས་དང། སེམས་ཆུང་འབྲིང་ཆེ་གསུམ་ནི་དུས་གཅིག་ལ་གསུམ་ཆར་མི་འབྱུང་བས་གང་རུང་རེ་རེ་ལས་ཐོབ་བོ། །

[012B]   ༈    ཞེས་སོགས་ཀྱི་སྐབས་སུ། བྱེ་བྲག་སྨྲ་བས་སྡོམ་མིན་ཡང་གཞི་སེམས་ཅན་ཐམས་ཅད་ལས་ཐོབ་པ་དང། ལས་ལམ་ཀྱང་སྲོག་གཅོད་ལ་སོགས་པའི་ལས་ལམ་ཀུན་ལས་ཐོབ་པར་འདོད་ལ། རྒྱུ་ནི་ཆགས་སྡང་གཉིས་དུས་གཅིག་མཚུངས་ལྡན་དུ་མི་འབྱུང་བས་
འདོད་ཆགས་ཀྱིས་རྒྱུ་བྱས་ན་ཞེ་སྡང་གིས་མི་བྱེད་པ་སོགས་སོ། །སྡོམ་མིན་དང་ལྡན་པའི་གང་ཟག་ནི། ཤན་པ་དང། བྱ་པ་དང། ཉ་པ་དང། རི་དྭགས་གཤོར་བ་དང། ཆོམ་རྐུན་པ་དང། གཤེད་མ་དང། བཙོན་རྫི་དང། སྦྲུལ་གྱི་འཚོ་བ་སོགས་རྣམ་གྲངས་མང་དུ་བཤད་ཀྱང། དོན་ནི་མི་དགེ་བ་འདི་
དང་འདི་འདྲ་བ་ལ་སྤྱོད་དོ་ཞེས་ཁས་ལེན་པའམ་སེམས་པའི་སྒོ་ནས་དེ་དག་ལ་ཡུན་དུ་ཞུགས་པ་རྣམས་ལ་ལྡན་པའོ། །མདོ་སྡེ་པས་ནི། སྡོམ་མིན་སེམས་ཅན་ཐམས་ཅད་དང། ཡན་ལག་ཐམས་ཅད་ལས་ཐོབ་པ་ནི་མ་ཡིན་ཏེ། བདག་གིས་སེམས་ཅན་ཐམས་ཅད་གསོད་དོ་
སྙམ་པ་དང། གསོད་པའང་མི་སྲིད་པའི་ཕྱིར་དང། སྲོག་གཅོད་པ་དག་གིས་མ་བྱིན་པར་མི་ལེན་པའང་ཡོད་པའི་ཕྱིར། དེས་ན་བདག་གིས་སྲོག་གཅོད་པ་ཙམ་དང། མ་བྱིན་པར་བླངས་པ་ཙམ་གྱིས་འཚོ་བར་བྱའོ། །གཞན་གྱི་བུད་མེད་ལ་རྒྱུན་དུ་སྤྱད་དོ་སྙམ་དུ་བསམ་ཏེ་དེ་དག་གི་ལས་རྫོགས་
པར་སྤྱད་པ་ཙམ་གྱིས་སྡོམ་མིན་དུ་འགྱུར་ལ། དེ་བཞིན་དུ་རྫུན་སོགས་ལའང་མཚུངས་པར་འདོད་པ་ཉིད་ལེགས་པ་ཡིན་པར་གསུངས་ལ། བྱེ་བྲག་སྨྲ་བའི་བསམ་ཚོད་ནི། སྡོམ་པ་ལ་སེམས་ཅན་འདི་དང་འདི་འདྲ་བ་ལ་སྤོང། ཐམས་ཅད་ལ་མི་སྤོང་སྙམ་པ་དང། ཡན་ལག་འགའ་ཞིག་
སྲུང་ལ་འགའ་ཞིག་མི་སྲུང་སྙམ་པ་སོགས་ཀྱི་ངེས་པ་ལྔ་དང་བྲལ་བ་ཞིག་དགོས་པ་ལྟར། སྡོམ་མིན་ཡང་སྲོག་གཅོད་ལྟ་བུ་ལ་མཚོན་ན་སེམས་ཅན་འདི་གསོད་འདི་མི་གསོད་སྙམ་པ་དང། མ་བྱིན་པར་ལེན་པ་ཡང་གཞི་འགའ་ཞིག་ལས་ལེན། འགའ་ཞིག་ལས་མི་ལེན་སྙམ་པ་དང། ལས་ལམ་
མི་དགེ་བ་བཅུ་ལས་འདི་ལ་སྤྱད་འདི་ལ་མི་སྤྱད་སྙམ་པ་ལྟ་བུའི་ངེས་པ་མེད་པ་ཞིག་དགོས་པར་སེམས་ལ། དེ་ལྟ་ན་སྡོམ་མིན་ཅན་གྱི་གང་ཟག་ཤིན་ཏུ་ཉུང་བར་འགྱུར་ཏེ། མི་དང་དུད་འགྲོ་སོགས་སེམས་ཅན་ཇི་འདྲ་ཞིག་ཡིན་ཀྱང་གསོད་སྙམ་པ་དང། ཐམས་ཅད་ལས་མ་བྱིན་པར་ལེན་སྙམ་པ་དང་

[013A]༄༅། །མི་དགེ་བ་བཅུ་ཆར་ལ་སྤྱོད་སྙམ་པ་ནི་ཕལ་མོ་ཆེ་ལ་མི་འབྱུང་བ་མ་ཟད། རང་ལུགས་སྡོམ་མིན་ཐོབ་ཚུལ་བཤད་པ་ན། སྡོམ་པ་མིན་པ་བྱ་བའམ། །ཁས་ལེན་པ་ལས་ཐོབ་པར་འགྱུར། །ཞེས་གཤན་པ་ལ་སོགས་པའི་རིགས་སུ་སྐྱེས་པ་རྣམས་ནི་སྲོག་གཅོད་ལ་
སོགས་པའི་བྱ་བ་བྱས་པ་ཙམ་གྱིས་ཐོབ་པ་དང་གཞན་གྱི་རིགས་སུ་སྐྱེས་པ་རྣམས་ནི་རྒྱལ་པོ་ལ་སོགས་པའི་དྲུང་དུ་བདག་འཚོ་བ་འདིས་འཚོ་བར་བྱའོ་ཞེས་ཁས་ལེན་པ་ལས་ཐོབ་པར་བཤད་ན། དེ་ཙམ་ལ་ཡན་ལག་ཐམས་ཅད་ཚང་བ་སོགས་མ་ངེས་པའི་ཕྱིར་རོ། ། སྡོམ་པ་ལ་ནི་ངེས་པ་ལྔ་དང་བྲལ་
བའི་བསམ་པ་ངེས་པར་དགོས་ཀྱི། དེ་མེད་པར་སྡོམ་པ་བླངས་ཀྱང་ལེགས་སྤྱད་ཙམ་ལས་སྡོམ་པར་མི་འགྱུར་རོ།།    ༈    །ལེན་དང་གུས་པར་བྱེད་པས་ཐོབ། །ཅེས་པ་ནི། སྡོམ་པ་སྡོམ་མིན་གཉིས་ལས་གཞན་པ་བར་མའི་རྣམ་པར་རིག་བྱེད་མ་ཡིན་པ་ནི། དགེ་བ་ལ་
མཚོན་ན། རྫས་ལས་བྱུང་བའི་བསོད་ནམས་ལྟ་བུ་ཞིང་ལ་བརྟེན་ནས་ཐོབ་པ་དང། དཀོན་མཆོག་ལ་དུས་སུ་ཕྱག་འཚལ་བར་དམ་བཅས་ནས་དེ་ལྟར་བྱེད་པ་ལྟ་བུ་ཁས་ལེན་དང་དམ་བཅའ་ལས་ཐོབ་པ་དང། རབ་ཏུ་དང་བ་ཤུགས་དྲག་པོས་ཕྱག་སྐོར་བྱེད་པ་ལྟ་བུ་བསམ་སྦྱོར་གུས་པ་ལས་ཐོབ་པ་
སྟེ། དེ་དག་ལས་བཟློག་པ་མི་དགེ་བའི་བར་མ་ལ་ཡང་མཚུངས་སོ།།    ༈    །ཞེས་སོགས་ཀྱི་སྐབས་སུ། སྡོམ་པ་གཏོང་བའི་རྒྱུ་ལ། སོ་ཐར་གྱི་སྡོམ་པ་རྣམས་ནི་བསླབ་པ་ཕུལ་བ་དང། ཤི་འཕོས་པ་དང། ཕོ་མོའི་མཚན་གཉིས་ཅིག་ཆར་དུ་བྱུང་བ་དང། དགེ་རྩ་
ཆད་པ་དང་བཞིས་གཏོང་ལ། བསྙེན་གནས་ནི་དེ་དག་དང་མཚན་མོ་འདས་པས་ཀྱང་གཏོང་སྟེ་འཕེན་པའི་དུས་ཟད་པའི་ཕྱིར། མདོ་སྡེ་པ་དང། ཉི་འོག་བྱེ་བྲག་སྨྲ་བ་སོགས་ནི་མིའམ་མིར་ཆགས་པ་བསད་པ་སོགས་ཀྱི་རྩ་ལྟུང་བཞི་ལས་གང་ཡང་རུང་བ་བྱུང་ན་སྡོམ་པ་ཐམས་ཅད་གཏོང་
པར་འདོད་ཅིང། སྡེ་པ་གཞན་གོས་དམར་བ་དག་ནི་དམ་པའི་ཆོས་ནུབ་པ་ལས་སྡོམ་པ་གཏོང་བར་འདོད། ཁ་ཆེ་བྱེ་བྲག་སྨྲ་བ་རྣམས་ནི་རྩ་ལྟུང་བཞི་པོ་གང་རུང་ཞིག་བྱུང་ན་གང་བཏང་བའི་ཆ་ནས་ཚུལ་འཆལ་དང། སྡོམ་པ་ཡོད་པའི་ཆ་ནས་ཚུལ་ཁྲིམས་དང་ལྡན་པ་སྟེ་བུ་ལོན་དང་ནོར་

[013B] དེས་ལྟུང་བ་བཤགས་ན་ནི་ཚུལ་ཁྲིམས་དང་ལྡན་པ་ཁོ་ན་ཡིན་ཏེ་བུ་ལོན་བཙལ་ན་ནོར་ལྡན་ཁོ་ནར་འགྱུར་བ་བཞིན་ཞེས་འདོད་ཀྱང། དེ་ནི་འཐད་པར་མ་གསུངས་ཏེ། ལུང་རབ་ཏུ་བྱུང་བའི་གཞི་ལས། དགེ་སློང་གིས་དེ་བྱས་ན་བྱས་མ་ཐག་ཏུ་དགེ་
སློང་དུ་མི་རུང་བར་འགྱུར། དགེ་སྦྱོང་དུ་མི་རུང། ཞེས་པ་ནས། དེའི་དགེ་སྦྱོང་གི་ཚུལ་ཞིག་པར་འགྱུར་ཞིང་ཉམས་པ། བཅོམ་པ། ལྟུང་བ་ཕམ་པར་འགྱུར་བ་སྟེ། དེའི་དགེ་སྦྱོང་གི་ཚུལ་ཕྱིར་བླང་དུ་མེད་པར་འགྱུར་རོ། །ཞེས་གསུངས་པས། དགེ་སློང་ལ་མཚོན་ན་རྩ་ལྟུང་ཕམ་པ་
ཆབ་བཅས་བཞི་ལས་གང་ཡང་རུང་བ་ཞིག་བྱུང་ན་དེའི་སྡོམ་པ་ཐམས་ཅད་གཏོང་བ་ལས་ཕྱོགས་གཅིག་གཏོང་བ་དང་གཞན་མི་གཏོང་བ་ནི་མ་ཡིན་ཏེ། དེ་ལྟར་ཡིན་ན་སྡོམ་པ་དེ་ཡན་ལག་ཐམས་ཅད་བསྡམས་པ་མ་ཡིན་པར་འགྱུར་བའི་ཕྱིར། དེས་ན་འགྲེལ་པ་མངོན་
པའི་རྒྱན་དུ། དེའི་ཕྱིར་རྩ་ལྟུང་བྱུང་བས་སྡོམ་པ་མི་གཏོང་བར་འདོད་པ་འདི་ནི་དགེ་སྦྱོང་གི་ཚུལ་ཁྲིམས་བསླུ་བའི་ཕྱིར་བདུད་ཀྱིས་བྱས་པ་ཡིན་པར་ཤེས་སོ། །ཞེས་གསུངས་པ་ལྟར་དོན་ལ་གནས་སོ། །འོན་ཀྱང་འགྲེལ་པ་འདིའི་དབང་དུ་བྱས་ན་མི་ཚངས་སྤྱོད་ལྟ་བུ་བྱས་
ཀྱང་ཆབ་སེམས་སྐད་ཅིག་ཙམ་མ་སྐྱེས་ན་ཕམ་པར་མི་འགྱུར་ལ་ཆབ་སེམས་སྐྱེས་ན་ཕམ་པ་དང་རྩ་ལྟུང་དུ་འགྱུར་བས་དགེ་སློང་གི་རྩ་ལྟུང་དང་ཕམ་པ་དོན་གཅིག་ཏུ་བཞེད་པར་སྣང་ལ། འདུལ་གཞུང་གཞན་ནས་ཕམ་པ་ལ་ཆབ་བཅས་དང་ཆབ་མེད་གཉིས་སུ་བྱས་ནས། ཆབ་
མེད་བྱུང་ཡང་སྡོམ་པ་མི་གཏོང་སྟེ་སླར་གསོ་རུང་བའི་ཕྱིར། དེས་ན་ཕམ་པ་བྱུང་བ་ཙམ་གྱིས་སྡོམ་པ་མི་གཏོང་ཡང་ཆབ་བཅས་བྱུང་ན་ངེས་པར་གཏོང་བར་བཤད་པ་དང། ཡང་འགའ་ཞིག་ནས་ཕམ་པ་ཆབ་བཅས་བྱུང་བས་དགོས་པ་སྒྲུབ་ནུས་ཀྱི་སྡོམ་པ་གཏོང་ཡང། དགོས་པ་
སྒྲུབ་མི་ནུས་པའི་སྡོམ་རོ་ལྟ་བུ་ཡོད་པས་ཕམ་པ་ཆབ་བཅས་ཀྱང་སྡོམ་པའི་གཏོང་རྒྱུ་དངོས་རང་མ་ཡིན་པར་བཤད་པ་ཡང་མཆིས་པ་དེ་དག་ནི་འདུལ་བ་འཛིན་པ་རྣམས་ཀྱི་བཞེད་ཚུལ་གྱི་ཁྱད་པར་བཅས་མཐའ་གཅིག་ཏུ་འདི་འཐད་དང་འདི་མི་འཐད་ཀྱི་ཁ་ཚོན་གཅོད་པའི་འོས་མིན་

[014A]༄༅། །ཡང༑ དོན་དུ་ཕམ་པ་ཆབ་བཅས་དགོས་པ་སྒྲུབ་ནུས་ཀྱི་སྡོམ་པའི་གཏོང་རྒྱུ་ཡིན་པ་དང། ཕམ་པ་ཆབ་བཅས་གཅིག་བྱུང་ན་དགོས་པ་སྒྲུབ་ནུས་ཀྱི་སྡོམ་པའི་ཡན་ལག་ཐམས་ཅད་གཏོང་བར་བཞེད་པ་ནི་མཚུངས་ཤིང། དགོས་པ་སྒྲུབ་ནུས་ཀྱི་སྡོམ་པ་བཏང་ན། དགོས་
པ་སྒྲུབ་མི་ནུས་པའི་སྡོམ་པ་ནི་ཡོད་ཀྱང་མེད་པ་དང་ཁྱད་པར་མ་མཆིས་པ་ནས། དོན་གྱིས་ཕམ་པ་ཆབ་བཅས་སྡོམ་པའི་གཏོང་རྒྱུར་སོང་བ་མ་ཟད། དེ་ལྟར་ཁས་བླངས་ན་ཁས་ལེན་འཛིན་མཚམས་ཡང་བདེ་ཞིང། རིག་པས་ཀྱང་མི་གནོད་པ་ཡིན་གྱི། དགོས་པ་སྒྲུབ་མི་ནུས་པའི་དགེ་སློང་གི་
སྡོམ་པ་ཞིག་ཡོད་པར་འདོད་ན་ནི། ཕམ་པ་ཆབ་བཅས་བྱུང་བའི་དགེ་སློང་ཞིག་ཀྱང་ཡོད་པ་དང། དེ་དགེ་སློང་གི་དངོས་པོ་ལས་ཀྱང་མ་ཉམས་པར་འདོད་དགོས་པ་དང། ཕམ་པ་ཆབ་བཅས་བྱུང་བའི་ཁྱིམ་པ་མེད་པར་འདོད་པའམ། ཡང་ན་ཁྱིམ་པ་དེ་ཡང་དགེ་སློང་དུ་འདོད་དགོས་པ་སོགས་
ཀྱི་གནོད་པ་འབབ་པ་ཙམ་ལས་གོ་དོན་ལྷག་པོ་ཞིག་ཡོད་པར་མ་མངོན་ཡང། གནས་སྐབས་སོ་སོའི་ཡིག་ཆའི་དགོངས་པ་ཡིན་ཕྱིར་ཁས་ལེན་འཛིན་གང་ཐུབ་བྱེད་པ་ལ་འགལ་བ་ནི་མེད་དོ།།    ༈    །ཞེས་སོགས་ཀྱི་སྐབས་སུ། བསམ་གཏན་གྱི་སས་
བསྡུས་པའི་དགེ་བ་གཟུགས་ཅན་ཡིན་མིན་ཐམས་ཅད་ནི་ས་འཕོས་པ་སྟེ་འོག་ས་ནས་གོང་སར་སྐྱེས་པ་དང། གོང་ས་ནས་འོག་སར་སྐྱེས་པ་ན་རིམ་པ་བཞིན་འོག་ས་དང། གོང་སས་བསྡུས་པའི་བསམ་གཏན་གྱི་སྡོམ་པ་སོགས་གཏོང་ལ། ས་མ་འཕོས་ཀྱང་འོག་སའི་ཉོན་མོངས་མངོན་
དུ་གྱུར་པས་ཉམས་པ་ན་ཡང་གཏོང་བའི་ཕྱིར་དང། ཡང་དངོས་གཞི་མ་ཐོབ་པའི་ཉེར་བསྡོགས་ཙམ་དང། དེ་ལ་བརྟེན་པའི་སྦྱོར་ལམ་སོགས་ནི་ཤི་འཕོས་པས་ཀྱང་གཏོང་བར་བཤད་དེ། འོག་ནས་ཀྱང། འཕགས་མིན་འཆི་བས་སོ། །ཞེས་འཆད་པར་འགྱུར་བའི་ཕྱིར། ཇི་ལྟར་གཟུགས་ཀྱི་སས་
བསྡུས་པའི་དགེ་བ་ས་འཕོས་པ་དང། ཉམས་པས་གཏོང་བ་དེ་བཞིན་དུ་གཟུགས་མེད་ཀྱི་སས་བསྡུས་པའི་དགེ་བ་ཡང་གཏོང་བ་ཡིན་ནོ། ། འཕགས་པའི་དགེ་བ་ཟག་མེད་ནི། འབྲས་བུ་བཞི་པོ་གང་རུང་གསར་དུ་ཐོབ་པའི་ཚེ་ཞུགས་པ་སོགས་ཀྱི་ཟག་མེད་ཀྱི་ལམ་སྔོན་མ་གཏོང་བ་

[014B] དབང་པོ་བརྟུལ་པོ་སྦྱངས་ཏེ་རྣོན་པོ་ཐོབ་པ་ན་བརྟུལ་པོས་བསྡུས་པའི་ཟག་མེད་གཏོང་ཞིང། འབྲས་བུ་ཕྱི་མ་གསུམ་ནི་ཡོངས་སུ་ཉམས་པས་ཀྱང་གཏོང་ངོ། །འབྲས་བུ་བཞི་པོ་གང་རུང་དུ་མ་ཟད། སྤྱིར་ཡང་ཉན་རང་བྱང་སེམས་གསུམ་ཆར་གྱིས་རང་རང་གི་སྒོམ་ལམ་ཐོབ་པ་
ན་མཐོང་ལམ་གཏོང་ལ། མི་སློབ་ལམ་ཐོབ་པ་ན་སྒོམ་ལམ་གཏོང་ངོ།།    ༈    །ཞེས་སོགས་ཀྱི་སྐབས་སུ། སྡོམ་མིན་ནི། སོ་ཐར་དང་བསམ་གཏན་གྱི་སྡོམ་པ་གཉིས་གང་རུང་ཐོབ་པ་དང། ཤི་འཕོས་པ་དང། མཚན་གཉིས་བྱུང་བ་རྣམས་ཀྱིས་གཏོང་ངོ། །
འོ་ན༑ སྡོམ་མིན་དང་ལྡན་པས་བསྙེན་གནས་བླངས་ཏེ་སྲུང་བའི་ཚེ་སྡོམ་མིན་གཏོང་ཡང། མཚན་མོ་འདས་ནས་བསྙེན་གནས་ཀྱི་སྡོམ་པ་བཏང་བ་ན། སླར་སྡོམ་མིན་དང་ལྡན་ནམ་ཇི་ལྟར་ཞེ་ན། ཁ་ཅིག་ནི་རྟག་ཏུ་གཏོང་བའི་བསམ་པ་དང་མི་ལྡན་པའི་ཕྱིར། སླར་ཡང་སྡོམ་
མིན་དང་ལྡན་པར་འགྱུར་ཞེས་ཟེར་ལ། ཁ་ཅིག་ནི། གསོད་པ་ལ་སོགས་པའི་སྦྱོར་བ་མི་བྱེད་པ་དེ་སྲིད་དུ་སྡོམ་པ་སྡོམ་མིན་གང་དང་ཡང་མི་ལྡན་ལ། སླར་མི་དགེ་བའི་སྦྱོར་བ་བྱེད་པ་ནས་སྡོམ་མིན་དང་ལྡན་ཏེ། སྡོམ་མིན་ཐོབ་པ་རིག་བྱེད་ལ་རག་ལས་པའི་ཕྱིར་ཞེས་ཟེར་ཏེ་
འདམ་ང་ཅན་ནོ།།    ༈    །དོན་ཚེ་རྩ་བ་ཆད་པ་ལས། །ཞེས་པ་ནི། བར་མའི་དགེ་མི་དགེ་གཏོང་བའི་ཚུལ་ཏེ། རབ་ཏུ་དང་བའམ། ཉོན་མོངས་པ་ཤུགས་དྲག་པོས་དགེ་མི་དགེ་གང་རུང་གི་རིག་བྱེད་མ་ཡིན་པ་འཕངས་པ་ལས་ཤུགས་དེ་ཆད་པ་ན་གཏོང་བ་
ཡོད་དེ། རྫས་ལས་བྱུང་བ་མ་ཡིན་པའི་གཞི་བདུན་ལྟ་བུ་རབ་ཏུ་དང་བ་ལོག་ན་གཏོང་བ་དང། ཞེ་སྡང་གི་ཤུགས་ཆད་ནས་ཕན་ཚུན་མཐུན་པར་གྱུར་པ་ན་བར་མའི་མི་དགེ་བ་གཏོང་བ་ལྟ་བུ་ཤུགས་ཆད་པས་གཏོང་བ་དང། ལོ་གསུམ་དུ་སྲོག་གཅོད་པ་སྤོང་ངོ་ཞེས་ཁས་བླངས་པ་དང་
ཡང༑ ལོ་གསུམ་དུ་ལོ་རེ་ལ་སྲོག་གཅོད་པས་མཆོད་སྦྱིན་བྱའོ་ཞེས་ཁས་བླངས་པ་ལོ་གསུམ་འདས་པ་ན་དེ་དག་གཏོང་བ་ལྟ་བུ་བླངས་པ་ཆད་པས་གཏོང་བ་དང། ལོ་རེ་ལ་དགེ་འདུན་ལ་བསྙེན་བཀུར་བྱ་བར་ཁས་བླངས་ནས་བྱེད་པ་དེ་ནམ་ཞིག་མ་གྲུབ་ན་གཏོང་བ་ལྟ་བུ་བྱ་བ་ཆད་པས་

[015A]༄༅། །གཏོང་བ་དང། རྫས་ལས་བྱུང་བའི་གཞི་ཀུན་དགའ་ར་བ་སོགས་ཞིག་པ་དང། ཉ་པ་དང་བྱ་བ་སོགས་རྡོས་དང་རྒྱ་ལ་སོགས་པ་ཞིག་པ་ལས་བར་མའི་དགེ་མི་དགེའི་རིག་བྱེད་མ་ཡིན་པ་གཏོང་བ་ལྟ་བུ་དོན་ཆད་པས་ཀྱང་གཏོང་བ་ཡོད་ལ། ཚེ་ཆད་པ་སྟེ་ཤི་འཕོས་པས་ནི་བར་
མའི་དགེ་མི་དགེའི་རིག་བྱེད་མ་ཡིན་པ་གཏོང་ཞིང། ལོག་ལྟས་དགེ་རྩ་གཅོད་པར་རྩོམ་པ་ན་བར་མ་དགེ་བའི་རིག་བྱེད་མ་ཡིན་པ་གཏོང་བར་གསུངས་སོ། །འོ་ན༑ ཕྱི་མ་འདི་ལ་ལོག་ལྟས་དགེ་རྩ་གཅོད་པ་ན་ཞེས་བརྗོད་རིགས་ཀྱི་གཅོད་པར་རྩོམ་པ་ན་ཞེས་སྨོས་པ་ཅི་ཞེ་ན། ལོག་ལྟས་དངོས་སུ་གཅོད་
བྱེད་ཀྱི་དགེ་བ་ནི། འདོད་གཏོགས་སྐྱེས་ནས་ཐོབ་པ་རྣམས། །ཞེས་གསུངས་པས་སྐྱེས་ཐོབ་ཀྱི་དགེ་བ་ཡིན་པས། བར་མའི་དགེ་བ་ནི་དེའི་གོང་དུ་གཏོང་བ་ལ་དགོངས་སོ།།    ༈    །རྩ་ཆད་གོང་དུ་སྐྱེས་པ་ལས། །ཞེས་འདོད་པར་གཏོགས་པའི་དགེ་བ་གཟུགས་ཅན་
མ་ཡིན་པ། སེམས་དང་སེམས་བྱུང་དགེ་བ་དང། དེ་དག་གི་ཐོབ་པ་དང། མཚན་ཉིད་དང་བཅས་པ་རྣམས་ནི་དགེ་རྩ་ཆད་པ་དང། གོང་མ་གཟུགས་དང་གཟུགས་མེད་དུ་སྐྱེས་པས་གཏོང་ལ། དགེ་བའི་ངོ་བོར་གྱུར་པའི་ཡིད་མི་བདེ་ལྟ་བུ་འདོད་ཆགས་དང་བྲལ་བས་གཏོང་བ་ཡང་རེ་རེ་ཙམ་ནི་ཡོད་
དོ།།    ༈    །གཉེན་པོ་སྐྱེས་པས་རྣམ་ཉམས་འགྱུར། །ཞེས་གསུངས་ཏེ། ཁམས་གསུམ་ཆར་གྱི་ཉོན་མོངས་ཅན་གཟུགས་ཅན་མ་ཡིན་པ་སེམས་སེམས་བྱུང་མི་དགེ་བ་དང། བསྒྲིབས་ལུང་མ་བསྟན་མཚན་ཉིད་ཐོབ་པ་དང་བཅས་པ་ནི་རང་རང་གི་གཉེན་
པོ་འཇིག་རྟེན་པ་དང་འཇིག་རྟེན་ལས་འདས་པའི་ལམ་གང་རུང་སྐྱེས་པས་རྣམ་པར་ཉམས་པར་འགྱུར་གྱིས་གཞན་ནི་མ་ཡིན་ནོ། །དེས་ན་སྲིད་རྩེའི་ཉོན་མོངས་སྤངས་པའི་སོ་སོའི་སྐྱེ་བོ་ནི་མེད་དེ། སྲིད་རྩེའི་གོང་དུ་གྱུར་པའི་འཇིག་རྟེན་པའི་ལམ་གྱི་གཉེན་པོ་ནི་མེད་ལ། འཇིག་རྟེན་ལས་འདས་པའི་
ལམ་ཐོབ་པའི་སོ་སྐྱེ་ནི་མེད་པའི་ཕྱིར། ས་འོག་མ་གཞན་གྱི་ཉོན་མོངས་སྤངས་པའི་སོ་སྐྱེ་ནི་ཡོད་དེ། དེ་དག་གི་གཉེན་པོར་གྱུར་པའི་གོང་མ་གོང་མའི་འཇིག་རྟེན་པའི་ལམ་ཡོད་པའི་ཕྱིར་རོ།།    ༈    །ཞེས་སོགས་ཀྱི་སྐབས་སུ། སྡོམ་པ་དང་སྡོམ་མིན་གྱི་རྟེན་བཤད་པ་སྟེ་

[015B] མ་ནིང་དང། མཚན་གཉིས་ཅིག་ཅར་དུ་བྱུང་བ་དང། བྱང་གི་སྒྲ་མི་སྙན་པ་རྣམས་མ་ཡིན་པའི་མི་རྣམས་ཀྱི་རྟེན་ལ་སོ་ཐར་གྱི་སྡོམ་པ་སྐྱེ་ལ། དེ་ལས་གཞན་ལྷ་དང་ངན་སོང་བ་སོགས་མི་མ་ཡིན་པའི་འགྲོ་བའི་རྟེན་ལ་སོ་ཐར་གྱི་སྡོམ་པ་མི་སྐྱེ་ཞིང། བསམ་གཏན་
དང་ཟག་མེད་ཀྱི་སྡོམ་པ་གཉིས་ནི་མི་དང། འདོད་གཟུགས་ཀྱི་ལྷའི་རྟེན་ལ་ཡང་སྐྱེ་བ་ཡོད་དོ། །འོ་ན༑ བསམ་གཏན་དང་ཟག་མེད་ཀྱི་སྡོམ་པ་གཉིས་སྡོམ་པ་དངོས་གནས་པ་ཡིན་ནམ་མིན། ཞེ་ན༑ འདུལ་བའི་གཞུང་རྣམས་སུ་སྡོམ་པ་ལ་སྒྲས་བརྗོད་རིས་ཀྱིས་ཕྱེ་ན། སོ་ཐར་གྱི་སྡོམ་པ་དང་བསམ་
གཏན་དང། ཟག་མེད་ཀྱི་སྡོམ་པ་གསུམ་འཇོག་པ་ལས། སྤྱིར་མི་འཇོག་པས་སྡོམ་པ་ལ་སོ་ཐར་གྱི་སྡོམ་པས་ཁྱབ་པར་བཤད་ལ། དེའི་རྒྱུ་མཚན་ཡང་མི་མ་ཡིན་པའི་འགྲོ་བ་པ་དང། བྱང་གི་སྒྲ་མི་སྙན་པ་སྡོམ་པའི་ཞིང་ཉིད་མ་ཡིན་ནོ། །ཞེས་གསུངས་པ་དང། གང་ལ་སྡོམ་པ་ཡོད་པ་དེ་ལ་
སྡོམ་མིན་ཡང་ཡོད་པར་བཤད་ན། ལྷ་དང་དུད་འགྲོ་སོགས་ལ་སྡོམ་མིན་མེད་པའི་ཕྱིར་སྡོམ་པ་ཕྱི་མ་གཉིས་བཏགས་པ་བ་ཡིན་པར་བཤད་ཀྱང། མཛོད་ཀྱི་གཞུངས་འགྲེལ་ཡིག་ཆ་ཕལ་མོ་ཆེར་སྡོམ་པའི་དབྱེ་བསྡུ། གྲངས་ངེས། རྟེན་གྱི་ཁྱད་པར་སོགས་གང་གི་ཚེ་ན་ཡང་སྡོམ་པ་གསུམ་ཆར་
སྡོམ་པ་དངོས་གནས་པ་ཡིན་དབང་ཁོ་ན་ལས་དངོས་བཏགས་ཀྱི་ཁྱད་པར་ཕྱེ་བ་མི་སྣང་བས་ན་མཛོད་རང་ལུགས་ལ་སྡོམ་པ་གསུམ་ཆར་སྡོམ་པ་དངོས་གནས་པར་ཁས་མ་བླངས་ན་ལུང་གི་ཆར་མང་དུ་འབབ་པར་སྣང་ལ། དེ་ལྟར་ཁས་བླངས་ཚེ་གོང་གི་ལུང་དེ་དག་དང། མཛེད་རྩ་བ་རང་ལས་ཀྱང་
སྡོམ་མིན་སྡོམ་པའང་དེ་བཞིན་ཏེ། །ཞེས་སོགས་གསུངས་པའི་དངོས་བསྟན་གྱི་སྡོམ་པ་རྣམས་ནི་སོ་ཐར་གྱི་དབང་དུ་བྱས་པ་ཡིན་ཞེས་སྨྲ་དགོས་སོ། །སྡོམ་མིན་གྱི་རྟེན་ཡང་སོ་ཐར་གྱི་སྡོམ་པ་བཞིན་དུ་ཟ་མ། མ་ནིང། མཚན་གཉིས་པ་དང། སྒྲ་མི་སྙན་པ་མ་གཏོགས་པའི་མི་རྣམས་ཀྱི་རྟེན་ལ་མ་གཏོགས་
མི་མ་ཡིན་པའི་འགྲོ་བའི་རྟེན་ལ་མི་འཇོག་གོ་ དེས་ན་མིའི་རྟེན་གླ་སོ་ཐར་དང། བསམ་གཏན་དང། ཟག་མེད་ཀྱི་སྡོམ་པ་གསུམ་ཆར་ཡོད། འདོད་པ་དང། གཟུགས་ཀྱི་ལྷ་རྣམས་ཀྱི་རྟེན་ལ་བསམ་གཏན་གྱི་སྡོམ་པ་ཡོད། གཟུགས་མེད་ན་མེད་དེ། རང་ས་ན་གཟུགས་མེད་ཅིང། འོག་མའི་རྟེན་ལ་ཐོབ་

[016A]༄༅། །པའི་བསམ་གཏན་གྱི་སྡོམ་པ་ཡང་ས་འཕོས་པས་གཏོང་བའི་ཕྱིར་རོ། །ཟག་མེད་ཀྱི་སྡོམ་པ་ནི་ཚངས་པ་ཆེན་པོ་དང། འདུ་ཤེས་མེད་པར་སྐྱེས་པའི་སེམས་ཅན་གཉིས་མ་གཏོགས་པའི་འདོད་གཟུགས་ཀྱི་ལྷ་རྣམས་ཀྱི་རྟེན་ལ་ཅི་རིགས་པར་ཡོད་ཅིང། དེའི་ནང་ནས་
གནས་གཙང་མ་བ་རྣམས་ནི་འཕགས་པ་ཡིན་པས་ཟག་མེད་ཀྱི་སྡོམ་པ་ངེས་པར་ཡོད་དེ། །གཟུགས་མེད་ཀྱི་འཕགས་པ་རྣམས་ཟག་མེད་ཀྱི་སྡོམ་པ་དང་ལྡན་པ་ཡོད་ཀྱང། དེ་དག་གི་རྒྱུད་ལ་ཟག་མེད་ཀྱི་སྡོམ་པ་ཡོད་པར་ནི་འདོད་མི་རིགས་ཏེ། དེས་ན་གཟུགས་མེད་པའི་ཕྱིར་ཞེས་སྔར་
གོང་དུ་བཤད་པ་ལྟར་རོ། །ཐེག་པ་གོང་མ་བ་དག་ཚངས་པ་ཆེན་པོར་ལས་ཉོན་གྱིས་སྐྱེ་བ་བླངས་པའི་རྒྱུད་ལ་ཟག་མེད་ཀྱི་ལམ་མེད་ཀྱང། བྱང་སེམས་སྨོན་ལམ་གྱི་དབང་གིས་དེར་སྐྱེས་པ་རྣམས་ཀྱི་རྒྱུད་ལ་ཟག་མེད་ཀྱི་ལམ་ཡོད་པར་བཞེད་མོད་ཀྱང། བྱེ་བྲག་སྨྲ་བ་ནི། དེར་སྐྱེས་པའི་བྱང་
སེམས་འཕགས་པ་ཡོད་པར་མི་འདོད་དོ།།    ༈    །ཞེས་སོགས་ཀྱི་སྐབས་སུ། མདོ་ལས། ལས་ཀྱི་དབྱེ་ཚུལ་རྣམ་གྲངས་བཅོ་ལྔ་གསུངས་པ་ལས། དང་པོ་དགེ་མི་དགེ་ལུང་མ་བསྟན་གསུམ་དུ་དབྱེ་བ་ནི། ལས་གང་ཞིག་རྣམ་སྨིན་ཡིད་དུ་འོང་བ་བདེ་བ་མྱོང་འགྱུར་
དང༑ གཏན་དུ་སྡུག་བསྔལ་ལས་སྐྱོབ་པ་མྱང་འདས་ཐོབ་བྱེད་གཉིས་ནི་དགེ་བ་དང། དེ་གང་ཞིག་རྣམ་སྨིན་ཡིད་དུ་མི་འོང་བ་མི་བདེ་བ་མྱོང་འགྱུར་ནི་མི་དགེ་བ་དང། དེ་གང་ཞིག་རྣམ་སྨིན་ཡིད་དུ་འོང་མི་འོང་གཉིས་ཀ་མི་བསྐྱེད་པ་ནི་ལུང་མ་བསྟན་ནོ། །འོ་ན། བསམ་གཏན་བཞི་པ་དང་གཟུགས་
མེད་ཀྱི་དགེ་བ་ཡང་ལུང་མ་བསྟན་དུ་འགྱུར་ཏེ། བདེ་མི་བདེ་གཉིས་ཀ་མི་མྱོང་བའི་ལས་ཡིན་པའི་ཕྱིར། ཟེར་ན། འདི་ལ་འགྲེལ་པ་མངོན་པའི་རྒྱན་དུ། ས་དེ་དག་གི་དགེ་བ་ནི་ཉེ་བར་ཞི་བའི་བདེ་བ་མྱོང་བའི་ལས་ཡིན་པའི་ཕྱིར་རམ། ཡང་ན། བདེ་བ་མྱོང་འགྱུར་དགེ་བ་ཡིན་ནོ། །ཞེས་བྱ་བ་ནི་
ཕལ་ཆེ་བའི་དབང་དུ་བྱས་སོ། །ཞེས་འདམ་ཁ་ཅན་དུ་གསུངས་པའི་དང་པོ་ལྟར་ཁས་བླངས་ན་དོན་ལ་འགལ་བ་མེད་ནའང། རྩོད་པའི་ཚ་བདེ་བ་ཞེས་པའི་ཚིག་ཙམ་ལ་འཁྲིས་ན། བསམ་གཏན་བཞི་པ་ཡན་ཆད་བདེ་བ་ལ་འདོད་ཆགས་དང་བྲལ་བས་རང་ས་ན་བདེ་བ་མེད་པ་གོང་འོག་ཀུན་ཏུ་

[016B] འདིར་བདེ་བ་ཡོད་པར་འདོད་ན་ཁས་བླངས་ནང་འགལ་བ་དང། ཚོར་བ་བདེ་བ་དང་བཏང་སྙོམས་ཡང་མི་འགལ་བར་འདོད་དགོས་པ་སོགས་ཁས་ལེན་མི་བདེ་བ་དུ་མ་ཞིག་འབྱུང་བས། དེས་ན་བཞི་པ་ཡན་ཆད་ཀྱི་དགེ་བ་རྣམས་རྣམ་སྨིན་ཡིད་དུ་འོང་བ་མྱོང་འགྱུར་ཡིན་ཀྱང། བདེ་
བ་མྱོང་འགྱུར་མ་ཡིན་པ་དང། རྣམ་སྨིན་ཡིད་དུ་འོང་བ་ལ་བདེ་བས་མ་ཁྱབ་པ་དང། དགེ་བ་ལ་བདེ་བ་མྱོང་འགྱུར་དུ་བཤད་པ་ནི་ཕལ་ཆེ་བའི་དབང་དུ་བྱས་པ་ཡིན་ཞེས་སྨྲ་ན། དོན་ལ་མི་གནོད་ཅིང་ཁས་ལེན་འཛིན་བདེའོ། །བྱས་པ་ལ་ཁོ་ན་རེ། རྒྱུ་དགེ་བ་བྱས་པ་ལས་འབྲས་བུ་བདེ་བ་འབྱུང་བ་
བསམ་གཏན་བཞི་པ་ཡན་ཆད་ན་མེད་པར་ཐལ། དེ་ཡན་ཆད་ཀྱི་སས་བསྡུས་པའི་བདེ་བ་མེད་པའི་ཕྱིར་ཟེར་ན་མ་ཁྱབ་སྟེ། རྒྱུ་དགེ་བ་བྱས་པ་ལས་འབྲས་བུ་བདེ་བ་འབྱུང་བ་རྒྱུ་འབྲས་མི་འཁྲུལ་བ་ཡིན་པའི་ཕྱིར། དེ་ནི་ཁམས་གསུམ་ཆར་ན་ཡོད་ཅེས་སྨྲའོ། །འོ་ན་རྒྱུ་དགེ་བ་བྱས་པ་ལས་འབྲས་བུ་
བདེ་བ་འབྱུང་ཞེས་པའི་བདེ་བ་དེ་བདེ་བ་མཚན་ཉིད་པ་མ་ཡིན་པར་ཐལ་ལོ། །ཟེར་ན། འདོད་པ་ཡིན་ལ། དེ་ནི་རྒྱུ་དགེ་བ་སྔོན་སོང་གི་འབྲས་བུ་ཡིད་དུ་འོང་བ་ལ་བདེ་བའི་མིང་གིས་བཏགས་པ་ཙམ་ཡིན་པའི་ཕྱིར། དེ་ལ་ནི་ཟག་བཅས་དགེ་བའི་ལས་ཀྱི་རྣམ་སྨིན་གྱི་འབྲས་བུ་དང། རྒྱུ་མཐུན་གྱི་འབྲས་བུ་དང་
བདག་པོའི་འབྲས་བུ་གསུམ་ཆར་འཇོག་པས་ན། དེ་གསུམ་གང་རུང་ལ་བདེ་བས་མ་ཁྱབ་པའི་ཕྱིར། དེ་བཞིན་དུ་རྒྱུ་མི་དགེ་བ་བྱས་པ་ལས་འབྲས་བུ་སྡུག་བསྔལ་འབྱུང་ཞེས་པའི་སྡུག་བསྔལ་ལ་ཡང་བསྡུག་བསྔལ་མཚན་ཉིད་པས་མ་ཁྱབ་སྟེ། དེ་ལ་ཡང་རྒྱུ་མི་དགེ་བ་སྔོན་སོང་གི་འབྲས་བུར་རྒྱུར་
པའི་རྣམ་སྨིན་རྒྱུ་མཐུན་བདག་འབྲས་གསུམ་ཆར་འཇོག་ཆོག་པའི་ཕྱིར་རོ།།    ༈    །ཞེས་པ་ནས། སྡུག་བསྔལ་མྱོང་འགྱུར་འདིའི་མི་དགེ་ཞེས་པའི་བར་གྱིས་བསོད་ནམས་ཀྱི་ལས་ལ་སོགས་པ་གསུམ་དང། བདེ་བ་མྱོང་འགྱུར་སོགས་
གསུམ་བཤད་པ་སྟེ། འདོད་པའི་སས་བསྡུས་ཀྱི་དགེ་བའི་ལས་ནི་བསོད་ནམས་ཀྱི་ལས་དང། གཟུགས་གཟུགས་མེད་ཀྱི་དགེ་བའི་ལས་ནི་མི་གཡོ་བའི་ལས་དང། འདོད་པའི་མི་དགེ་བའི་ལས་ནི་བསོད་ནམས་མ་ཡིན་པའི་ལས་སོ། །ཁམས་གོང་མའི་དགེ་བ་ལ་མི་གཡོ་བ་ཞེས་བརྗོད་

[017A]༄༅། །པའི་རྒྱུ་མཚན་ནི། དེ་དག་གི་རྣམ་སྨིན་ནི་ས་གང་དང་གང་དུ་གཏོགས་པ་དེ་དང་དེར་སྨིན་པ་ལས་ས་གཞན་དུ་གཡོ་བ་མེད་པའི་ཕྱིར་བྱས་པ་ལ། ཁོ་ན་རེ། འོ་ན། འདོད་པའི་དགེ་བའི་ལས་ཆོས་ཅན། མི་གཡོ་བའི་ལས་ཡིན་པར་ཐལ། རྣམ་སྨིན་ས་གཞན་དུ་གཡོ་བ་
མེད་པའི་ཕྱིར། ཟེར་ན། སྐྱོན་མེད་དེ། ས་གཞན་དུ་སྨིན་པ་མེད་ཀྱང་ལས་དང་ཉོན་མོངས་དང། སྨོན་ལམ་སོགས་ཀྱི་མཐུས་ལྷའི་ནང་དུ་སྨིན་པར་འགྱུར་བ་འགའ་ཞིག་མི་དང་དུད་འགྲོ་སོགས་སུ་སྨིན་པ་ཡོད་པས་ན་མི་གཡོ་བར་མ་བཞག་གོ་ཡང། བསམ་གཏན་གསུམ་པ་མན་ཆད་
ཀྱི་དགེ་བའི་ལས་ནི་བདེ་བ་མྱོང་འགྱུར་དང། བཞི་པ་ཡན་ཆད་ཀྱི་དགེ་བ་ནི་བཏང་སྙོམས་མྱོང་འགྱུར་དང། མི་དགེ་བ་ནི་སྡུག་བསྔལ་མྱོང་འགྱུར་ཡོན་ནོ།།    ༈    །ཞེས་སོགས་ཀྱིས་འོག་མ་བསམ་གཏན་གསུམ་པ་མན་ཆད་ནའང་བཏང་སྙོམས་མྱོང་འགྱུར་
གྱི་ལས་ནི་ཡོད་དེ། བསམ་གཏན་དང་པོའི་དངོས་གཞི་ཁྱད་པར་ཅན་གྱི་ལས་དེ་བཏང་སྙོམས་མྱོང་འགྱུར་ཡིན་པའི་ཕྱིར་དང། འདོད་པ་ན་ཡང་བཏང་སྙོམས་མྱོང་འགྱུར་གྱི་ལས་ཡོད་པར་བཤད་པའི་ཕྱིར་རོ།།    ༈    །ཞེས་སོཌ་ཀྱིས་མྱོང་འགྱུར་རྣམ་
པ་ལྔ་བཤད་དེ། ཚོར་བ་ལྟ་བུ་ངོ་བོ་ཉིད་ཀྱིས་མྱོང་འགྱུར་དང། རེག་པ་ལྟ་བུ་མཚུངས་ལྡན་གྱིས་མྱོང་འགྱུར་དང། ཡུལ་གཟུགས་ལྟ་བུ་དམིགས་པས་མྱོང་འགྱུར་དང། མཐོང་ཆོས་མྱོང་འགྱུར་གྱི་ལས་ལྟ་བུ་རྣམ་སྨིན་མྱོང་འགྱུར་དང། ཚོར་བ་བདེ་བ་མངོན་དུ་གྱུར་པའི་ཚེ་ཚོར་བ་གཞན་
གཉིས་མངོན་འགྱུར་བ་འགགས་པ་ལྟ་བུ་མངོན་སུམ་དུ་གྱུར་པ་མྱོང་འགྱུར་ཏེ་ལྔ་ཡོད་པ་ལས། སྐབས་འདིར་བཤད་བྱའི་གཙོ་བོ་ནི་རྣམ་སྨིན་མྱོང་འགྱུར་ལ་བྱེད་པ་ཡིན་ནོ། །གཟུགས་ལྟ་བུ་དམིཌ་པས་མྱོང་འགྱུར་དུ་བཤད་པ་ནི། དེ་ལ་དམིགས་པའི་ཤེས་པས་གཟུགས་ཉམས་སུ་མྱོང་
པར་འགྱུར་བ་ལ་བསམ་པའོ།།    ༈    །ཞེས་སོགས་ཀྱི་སྐབས་སུ། མྱོང་འགྱུར་གྱི་ལས་དེ་དག་ལའང་རྣམ་སྨིན་མྱོང་བར་ངེས་པ་དང་མ་ངེས་པ་གཉིས། ངེས་པ་ལ་ཡང་རྣམ་སྨིན་ཚེ་དེ་ཉིད་ལ་མྱོང་བར་འགྱུར་བ་མཐོང་ཆོས་མྱོང་འགྱུར་དང། དེའི་སྐྱེ་བ་ཕྱི་མ་

[017B] ཕྱི་མའི་ཕྱི་མ་ཕན་ཆད་ལ་མྱོང་བ་ལན་གྲངས་གཞན་ལ་མྱོང་འགྱུར་ཏེ། ངེས་པའི་ལས་གསུམ་དང། མ་ངེས་པ་སྟེ་བཞི་འམ། ཡང། འགའ་ཞིག་མ་ངེས་པ་ལའང་རྣམ་སྨིན་མ་ངེས་པ་དང་གནས་སྐབས་མ་ངེས་པ་གཉིས་སུ་ཕྱེ་ནས་ལས་རྣམ་པ་ལྔར་འདོད་ལ་
སྡེ་པ་གཞན་དག་ནི་མུ་གཞིར་ཡང་འདོད་དེ། གནས་སྐབས་ངེས་ལ་རྣམ་སྨིན་མྱོང་བར་མ་ངེས་པ་ནི། གལ་ཏེ་མྱོང་ན་མཐོང་ཆོས་སོགས་གསུམ་པོ་གང་རུང་ལ་མྱོང་བར་ངེས་ན་ཡང་རྣམ་སྨིན་མྱོང་མི་མྱོང་མ་ངེས་པ་དང། རྣམ་སྨིན་ངེས་ལ་གནས་སྐབས་མ་ངེས་པ་ནི། རྣམ་སྨིན་ངེས་པར་མྱོང་ན་
ཡང་གནས་སྐབས་མཐོང་ཆོས་སོགས་གསུམ་པོ་གང་དུ་མྱོང་བ་མ་ངེས་པ་དང། གཉིས་ཀ་ངེས་པ་ནི། མཐོང་ཆོས་སོགས་གསུམ་པོ་གང་རུང་ལ་རྣམ་སྨིན་མྱོང་བར་ངེས་པ་དང། གཉིས་ཀ་མ་ངེས་པ་ནི་གནས་སྐབས་དང་རྣམ་སྨིན་གཉིས་ཀ་མ་ངེས་པའོ། །དེ་ལྟར་ན། ངེས་པ་ལའང་མཐོང་
ཆོས་ལ་སོགས་པར་ངེས་མ་ངེས་གཉིས་གཉིས་ཏེ་དྲུག་དང། མ་ངེས་པ་ལ་རྣམ་སྨིན་མ་ངེས་པ་དང། གནས་སྐབས་མ་ངེས་པ་གཉིས་ཏེ་བརྒྱད་དུ་འགྱུར་རོ། །འོན་ཀྱང་འདོད་ཚུལ་ཕྱི་མའི་མུ་བཞི་འཇོག་ཚུལ་ལ་འཐད་མིན་དཔྱད་པར་བྱ་བ་འདི་ཡོད་དེ། ཇི་ལྟར་ཞེ་ན། གནས་སྐབས་ངེས་ལ་རྣམ་
སྨིན་མྱོང་བར་མ་ངེས་པའི་ལས་དེ་ཆོས་ཅན། ཁྱོད་རྣམ་སྨིན་མྱོང་བར་མ་ངེས་པའི་ལས་ཡིན་པར་ཐལ། འདོད་ན། དེ་ཆོས་ཅན། མཐོང་ཆོས་སོགས་ཀྱི་གནས་སྐབས་གསུམ་པོ་གང་དུ་ཡང་རྣམ་སྨིན་མྱོང་བར་མ་ངེས་པ་ཡིན་པར་ཐལ། རྣམ་སྨིན་མྱོང་བར་མ་ངེས་པའི་ལས་ཡིན་
པའི་ཕྱིར། འདོད་ན། གནས་སྐབས་ཀྱང་མ་ངེས་པའི་ལས་ཡིན་པར་ཐལ། གནས་སྐབས་མཐོང་ཆོས་སོགས་གསུམ་པོ་གང་དུ་ཡང་རྣམ་སྨིན་མྱོང་བར་མ་ངེས་པ་ཡིན་པའི་ཕྱིར། འཁོར་གསུམ། བྱས་པ་ལ། ཁོ་ན་རེ། སྐྱོན་མེད་དེ། དེ་འདྲའི་ལས་དེ། གལ་ཏེ་རྣམ་སྨིན་མྱོང་ན་གནས་སྐབས་གསུཾ་
པོ་གང་རུང་ལ་མྱོང་བར་ངེས་པ་ལ་བསམ་ནས་གནས་སྐབས་ངེས་པར་འཇོག་པ་ལས། སྤྱིར་གནས་སྐབས་ངེས་པ་མ་ཡིན་ནོ་ཟེར་ན། འོ་ན། སྤྱིར་གནས་སྐབས་ངེས་ལ་རྣམ་སྨིན་མྱོང་བར་མ་ངེས་པའི་ལས་མེད་པར་ཐལ། འདོད་ན། མུ་དང་པོ་འཇོག་ཏུ་མེད་པར་ཐལ། གཞན་ཡང། གལ་ཏེ་

[018A]༄༅། །རྣམ་སྨིན་མྱོང་ན་གནས་སྐབས་གསུམ་པོ་གང་རུང་ལ་མྱོང་ངེས་སུ་བསམས་ནས་གནས་སྐབས་ངེས་པར་འཇོག་པ་ཡང་མི་འཐད་པར་ཐལ། དེ་ལྟ་ན། དེ་འདྲའི་ལས་དེ་རྣམ་སྨིན་ངེས་པའི་ལས་སུ་འཇོག་རིགས་པར་འགྱུར་ཏེ། གལ་ཏེ་རྣམ་སྨིན་གནས་
སྐབས་གསུམ་པོ་གང་རུང་ལ་མྱོང་བར་ངེས་ན། རྣམ་སྨིན་མྱོང་བར་ངེས་པས་ཁྱབ་པའི་ཕྱིར། དེ་བཞིན་དུ། རྣམ་སྨིན་ངེས་ལ་གནས་སྐབས་མ་ངེས་པའི་ལས་དེ་ཡང་ཆོས་ཅན། རྣམ་སྨིན་མྱོང་བར་ངེས་པའི་ལས་མ་ཡིན་པར་ཐལ། རྣམ་སྨིན་མྱོང་བར་མ་ངེས་པའི་ལས་ཡིན་པའི་
ཕྱིར། དེར་ཐལ། དེ་འདྲའི་རྣམ་སྨིན་དེ་མཐོང་ཆོས་སོགས་གནས་སྐབས་གསུམ་པོ་གང་རུང་དུ་མྱོང་བར་མ་ངེས་པའི་ཕྱིར། ཁྱབ་སྟེ། རྣམ་སྨིན་མཐོང་ཆོས་སོགས་གསུམ་པོ་གང་རུང་དུ་མ་མྱོང་ན་གཞན་དུ་རྣམ་སྨིན་མྱོང་བའི་སྐབས་མེད་པའི་ཕྱིར། གཞན་ཡང། དེ་འདྲའི་ལས་དེ་ཆོས་ཅན་
ཁྱོད་ཀྱི་རྣམ་སྨིན་དེ་མཐོང་ཆོས་སོགས་གསུམ་པོ་གང་རུང་ལ་མྱོང་བར་སངས་རྒྱས་ཀྱི་མཁྱེན་པས་ཀྱང་མ་ངེས་པར་ཐལ། འདོད་ན། དེ་འདྲའི་རྣམ་སྨིན་དེ་ཚེ་འདི་དང་ཕྱི་མ་གང་ལ་ཡང་མི་སྨིན་པར་ཐལ། འདོད་ན། དེ་འདྲའི་ལས་དེ་རྣམ་སྨིན་མྱོང་ངེས་ཀྱི་ལས་མ་ཡིན་པར་ཐལ་ལོ། །
འོ་ན། ཇི་ལྟར་ཞེ་ན། རྩ་བ་ལས་ཁ་ཅིག་ལས་རྣམ་ལྔ་ཞེས་ཟེར། །གཞན་དག་མུ་ནི་བཞི་ཞེས་ཟེར། །ཞེས་གསུངས་པ་འདི་གཞན་ལུགས་ཀྱི་འདོད་ཚུལ་བཤད་པ་ལས་རང་ལུགྶུ་བཤད་པ་མ་ཡིན་ཞིང། རང་ལུགས་ལ། ལས་ངེས་པ་དང་མ་ངེས་པའི་ཁྱད་པར་རྣམ་སྨིན་
མྱོངས་པར་ངེས་མ་ངེས་ཀྱི་སྒོ་ནས་འཇོག་པ་མ་ཟད། རྫས་སྤྱི་ཉིས་འགོ་སྤངས་པའི་རྣམ་སྨིན་མྱོང་ངེས་ཀྱི་ལས་ཡིན་ན། གནས་སྐབས་ཀྱང་ངེས་པ་དང། གནས་སྐབས་མ་ངེས་ན་རྣམ་སྨིན་ཡང་མ་ངེས་པ་ལས་མུ་བཞི་འཇོག་མི་ཤེས་སོ་སྙམ་ཞིང། སྡེ་པ་གཞན་གྱི་ལུགྶུ་བྱས་ན་ཡང་
མུ་བཞིའི་རྣམ་གྲངས་ཙམ་དུ་འཇོག་པ་ཡིན་ཞེས་སྨྲ་ན་ལས། དངོས་གནས་སུ་ཁས་བླངས་ན་དོན་མཐུན་གྱི་ལས་ཞིག་ཐེབས་དཀའ་བ་འདྲའོ།། མཐོང་ཆོས་མྱོང་འགྱུར་གྱི་ལས་ལ་སྡེ་པ་འགའ་ཞིག་གི་འདོད་ཚུལ། རྣམ་སྨིན་ཚེ་འདིར་མྱོང་བའི་འགོ་བརྩམས་པས་མིང་མཐོང་ཆོས་མྱོང་འགྱུར་དུ་

[018B] སྐྱེ་བ་ཕྱི་མ་གཞན་དུ་ཡང་དེའི་རྣམ་སྨིན་འབྱིན་པ་ཡོད་དེ། ལས་སྟོབས་ལྡན་ཡིན་པའི་ཕྱིར་ཞེས་འདོད་ལ། བྱེ་བྲག་སྨྲ་བས་ནི་ལས་ཀྱི་རང་བཞིན་ཐ་དད་པའི་ཕྱིར། མཐོང་ཆོས་མྱོང་འགྱུར་གྱི་ལས་ཀྱི་རྣམ་སྨིན་ནི་ཚེ་དེ་ཉིད་ལ་སྨིན་ཅིང་རྫོགས་པ་ལས་སྐྱེ་བ་ཕྱི་མ་སོགས་ལ་མི་སྨིན་ཏེ་
སྐྱེས་ནས་མྱོང་འགྱུར་སོགས་སུ་ཐལ་བའི་སྐྱོན་ཡོད་པའི་ཕྱིར། ཞེས་འདོད་ཀྱང། ཁས་བླངས་ནང་འགལ་དུ་འགྲོ་ཉེན་ཆེ་བའི་དོགས་དཔྱོད་ནི་འོག་ཏུ་འཆད་དོ།།    ༈    །ཅེས་པ་ནི། སྐྱེས་ནས་མྱོང་འགྱུར་དང། ལན་གྲངས་གཞན་ལ་མྱོང་འགྱུར་དང། མ་ངེས་པའི་
ལས་གསུམ་གྱིས་ནི་སྐྱེ་བ་གཞན་གྱི་རིས་མཐུན་པའི་སྲོག་གི་དབང་པོ་འཕེན་ཅིང་རྫོགས་པར་བྱེད་པ་སྲིད་ལ། མཐོང་ཆོས་མྱོང་འགྱུར་གྱིས་ནི་སྐྱེ་བ་གཞན་གྱི་སྲོག་དབང་མི་འཕེན་ཏེ། ཚེ་དེའི་སྲོག་དབང་ནི་སྔར་ཐོབ་ཟིན་པའི་ཕྱིར་དང། སྐྱེ་བ་གཞན་གྱི་སྲོག་དབང་འཕེན་ན་མཐོང་ཆོས་མྱོང་འགྱུར་མ་
ཡིན་པར་ཐལ་བའི་ཕྱིར་དང། ཚེ་ལ་འདོད་དགུར་དབང་བསྒྱུར་བའི་དགྲ་བཅོམ་པ་དག་གིས་རིང་དུ་བསྲིངས་པའི་ཚེའམ་སྲོག་ནི་དགེ་བའི་ལས་མཐུ་ཆེ་བ་དེའི་མཐོང་ཆོས་ཀྱི་རྣམ་སྨིན་དང། འགའ་ཞིག་གིས་བསོད་ནམས་བསགས་པས་ཚེ་བསྲིང་བ་ལ་སོགས་པའང་བར་ཆད་སེལ་བ་ཙམ་ལས་གསར་དུ་འཕེན་
པ་མ་ཡིན་པའི་ཕྱིར་ཞེས་འདོད་པའོ།།    ༈    །ཞེས་པ་ནི། འོ་ན། ངེས་པའི་ལས་གསུམ་དང། མ་ངེས་པའི་ལས་ཏེ་བཞི་པོ་དེས་རྣམ་སྨིན་འཕེན་པ་ཁམས་དང་ས་ཐམས་ཅད་དུ་ཡོད་དམ་ཞེ་ན། ཡོད་དོ་ཞེས་སྤྱིར་བཏང་ནས། དམིགས་གསལ། དམྱལ་བ་ན་ནི་དགེ་བའི་གསུམ། །ཞེས་
གསུངས་ཏེ། དམྱལ་བ་ན་དགེ་བའི་སྐྱེས་ནས་མྱོང་འགྱུར་སོགས་གསུམ་ཡོད་པ་ལས། དགེ་བའི་མཐོང་ཆོས་མྱོང་འགྱུར་ནི་མེད་དེ། དེ་ན་རྣམ་སྨིན་ཡིད་དུ་འོང་བ་མྱོང་བ་མེད་པའི་ཕྱིར་དང། དེ་ན་མི་དགེ་བའི་འཕེན་པ་ནི་བཞི་ཆར་ཡོད་དོ། །ཞེས་པའོ། །འདིའི་ཐད་ཀྱི་འགྲེལ་པ་མངོན་པའི་རྒྱན་དུ། ཁམས་
གསུམ་དང། ས་དགུ་དང། འགྲོ་བ་ལྔ་པོ་ཐམས་ཅད་ན་ནི་དགེ་མི་དགེའི་ལས་ཀྱི་འཕེན་པ་བཞི་ཆར་ཡོད་དོ། །ཞེས་བྱ་བ་ནི་སྤྱིར་བཏང་བའོ། །ཞེས་གསུངས་པའི་དོན་ནི། ཁམས་དང་ས་ཐམས་ཅད་དུ་དགེ་བའི་ལས་ཀྱི་འཕེན་པ་བཞི་ཆར་ཡོད་པ་དང། འདོད་པ་ན་མི་དགེ་བའི་འཕེན་པ་བཞི་ཡང་ཡོད་པའི་

[019A]༄༅། །དོན་སྡོམས་ཏེ་གསུངས་པ་ལས། ཁམས་དང་ས་ཐམས་ཅད་ན་མི་དགེ་བའི་འཕེན་པ་ཡོད་པའི་དོན་མིན་པས་དེ་ལྟར་དུ་གོ་ན་ནོར་པ་ཆེན་པོར་འགྱུར་ཏེ། ཁམས་གོང་མ་རྣམས་སུ་མི་དགེ་བའི་འཕེན་པ་མེད་པའི་ཕྱིར་རོ།།    ༈    །བྱིས་པ་དེར་
སྐྱེས་མྱོང་མི་བྱེད། །ཅེས་པ་ནི། འདོད་པ་དང་བསམ་གཏན་དང་པོ་སོགས་ས་གང་ལ་འདོད་ཆགས་དང་བྲལ་བའི་བྱིས་པ་སོ་སོ་སྐྱེ་བོ་བརྟན་པ་སྟེ་རེ་ཞིག་ཡོངས་སུ་མི་ཉམས་པའི་ཆོས་ཅན་རྣམས་ནི། ཚེ་དེ་ལ་འདོད་ཆགས་དང་བྲལ་བའི་ས་དེར་སྐྱེས་ནས་མྱོང་འགྱུར་གྱི་ལས་མི་གསོགས་ཏེ། དེ་ནི་ཚེ་དེའི་ཕྱི་མ་ལ་
ངེས་པར་ས་གོང་མ་ཁོ་ནར་སྐྱེ་བའི་ཕྱིར། དེས་ན་འདི་ལ་ཡང་ཚེ་དེ་ལ་ཞེས་པའི་ཁྱད་པར་ངེས་པར་སྦྱོར་དགོས་ཀྱི། ཚེ་གཞན་དུ་ནི་མ་ངེས་པའི་ཕྱིར་རོ། །ཡང་བཤད་མ་ཐག་པའི་སོ་སོ་སྐྱེ་བོ་དེས་འདོད་ཆགས་དང་བྲལ་བའི་ས་དེར་མཐོང་ཆོས་མྱོང་འགྱུར་དང། ལན་གྲངས་གཞན་ལ་མྱོང་འགྱུར་གྱི་ལས་
གསོགས་པ་ནི་ཡོད་དོ།།    ༈    །ཅེས་པ་ནི། འདོད་པ་སོགས་གང་ལ་འདོད་ཆགས་དང་བྲལ་བའི་འཕགས་པ་ཡོངས་སུ་མི་ཉམས་པའི་ཆོས་ཅན་དག་གིས་ནི་ས་དེར་སླར་སྐྱེས་ནས་མྱོང་འགྱུར་དུ་མ་ཟད་ལན་གྲངས་གཞན་ལ་མྱོང་འགྱུར་གྱི་ལས་ཀྱང་མི་གསོགས་ཏེ་
དེ་ནི་ས་དེ་དག་ཏུ་ནམ་ཡང་ཕྱིར་མི་འོང་བའི་ཕྱིར། ཡང། དེས་ས་དེར་མཐོང་ཆོས་མྱོང་འགྱུར་དང་མ་ངེས་པའི་ལས་གསོགས་པ་ནི་ཡོད་དོ། །ཡང། བྱིས་པའམ་འཕགས་པ་སུ་ཡང་རུང་སྟེ། ས་གང་ལ་འདོད་ཆགས་དང་བྲལ་ཡང་ཡོངས་སུ་ཉམས་པའི་ཆོས་ཅན་ཞིག་ཡིན་ན་ནི་ས་དེར་སྐྱེས་ནས་
མྱོང་འགྱུར་དང། ལན་གྲངས་གཞན་ལ་མྱོང་འགྱུར་གྱི་ལས་གསོགས་པ་ཡང་ཡོད་དོ། །ཞེས་སྤྱིར་བཏང་ནས། དམིགས་གསལ་དུ་ །ཞེས་འདོད་པ་ལ་འདོད་ཆགས་དང་བྲལ་བའི་འཕགས་པ་ཕྱིར་མི་འོང་ཉམས་པའི་ཆོས་ཅན་དང། སྲིད་རྩེ་ལས་འདོད་ཆགས་
དང་བྲལ་བའི་དགྲ་བཅོམ་པ་ཉམས་པའི་ཆོས་ཅན་གཉིས་ནི། ཉམས་ན་ཡང་ས་དེར་སྐྱེས་ནས་མྱོང་འགྱུར་དང་ལན་གྲངས་གཞན་ལ་མྱོང་འགྱུར་གྱི་ལས་གསོགས་པ་མེད་དེ། དེ་གཉིས་ཉམས་པ་ནི་འབྲས་བུ་ལས་ཉམས་པ་ཡིན་ལ། དེས་ན། འབྲས་ལས་ཉམས་པ་འཆི་བ་མེད། །ཅེས་འབྲས་བུ་ལས་

[019B] །འོན་ཀྱང་མཐོང་ཆོས་མྱོང་འགྱུར་དང། མ་ངེས་པའི་ལས་གསོགས་པ་ནི་སྲིད་དོ། །འོ་ན། གོང་དུ་ས་གང་ལ་འདོད་ཆགས་དང་བྲལ་བའི་འཕགས་པ་ཉམས་ན་ས་དེར་སྐྱེས་ནས་མྱོང་འགྱུར་དང་
ལན་གྲངས་གཞན་ལ་མྱོང་འགྱུར་གྱི་ལས་གསོགས་པ་ཡོད་པར་བཤད་པ་དང་འགལ་ལོ། །ཞེ་ན། མི་འགལ་ཏེ། དེ་ནི་འདོད་པ་དང་སྲིད་རྩེ་ལས་གཞན་པའི་དབང་དུ་བྱས་པ་ཡིན་པའི་ཕྱིར་ཏེ། དེ་གཉིས་ལས་གཞན་པའི་ས་གཞན་གྱི་ཉོན་མོངས་ཀྱིས་འཕགས་པ་ཉམས་ན་ཡང་གོངས་ལས་ཉམས་པ་ཙམ་
ལས་འབྲས་བུ་ལས་ཉམས་པ་མ་ཡིན་པའི་ཕྱིར་རོ།།    ༈    །འཕེན་པ་རྣམ་པ་ཉི་ཤུ་གཉིས། །ཞེས་པ་ནི། འོ་ན། སྲིད་པ་བར་མ་ན་ཡང་ལས་ཀྱི་འཕེན་པ་ཡོད་དམ། ཞེ་ན་ཡོད་དེ། འདོད་པའི་སྲིད་པ་བར་མར་ནི། འདོད་པའི་ཁམས་སུ་འཕེན་པ་རྣམ་པ་ཉི་ཤུ་རྩ་གཉིས་
འཕེན་པར་བྱེད་པ་ཡོད་དེ། ནུར་ནུར་པོ་དང། མེར་མེར་པོ། ནར་ནར་པོ། གོར་གོར་པོ། རྐང་ལག་འགྱུས་བ་སྟེ་མངལ་གྱི་གནས་སྐབས་ལྔ་དང། བྱིས་པ་དང། གཞོན་ནུ་དང། དར་མ་དང། དར་ཡོལ་བ་དང། རྒན་པོ་སྟེ་སྐྱེས་པའི་གནས་སྐབས་ལྔ་བཅས་བཅུ་དང། བཅུ་པོ་རེ་རེར་མྱོང་བར་ངེས་མ་ངེས་གཉིས་སུ་
ཕྱེ་བས་ཉི་ཤུ། དེའི་སྟེང་དུ་སྲིད་པ་བར་མ་རང་ཉིད་དུ་མྱོང་བར་ངེས་མ་ངེས་གཉིས་བསྣན་པས་ཉི་ཤུ་རྩ་གཉིས་སོ། །སྲིད་པ་བར་མར་འཕེན་པ་ཉི་ཤུ་རྩ་གཉིས་འཕེན་པ་ཡོད་པའི་དོན་ནི། བར་སྲིད་ཀྱི་རྟེན་ལ་གནས་སྐབས་ཉི་ཤུ་རྩ་གཉིས་འཕེན་བྱེད་ཀྱི་ལས་གསར་དུ་གསོགས་པའི་དོན་མ་ཡིན་པ་མ་ཟད་
སྐྱེ་སྲིད་ལེན་ངེས་ཀྱི་འགྲོ་བ་གང་གི་བར་སྲིད་ཀྱང་བར་སྲིད་དེ་དང། དེ་དང་ཚར་གཅིག་པའི་སྐྱེ་སྲིད་གཉིས་འཕེན་བྱེད་ཀྱི་ལས་གཅིག་གིས་ངེས་པར་འཕེན་པ་ཡིན་མོད་ཀྱང་བར་སྲིད་ཀྱི་གནས་སྐབས་སུ་མངལ་གྱི་གནས་སྐབས་དང། སྐྱེས་པའི་གནས་སྐབས་རྣམས་གྲུབ་མ་ཟིན་པས་ན། སྲིད་པ་བར་མ་
བ་དེའི་རྒྱུད་ལ་འབྲས་བུའི་གནས་སྐབས་དེ་དག་འཕེན་ནུས་ཀྱི་ལས་སམ་ལས་ཀྱི་ནུས་པ་མཐུ་ཅན་དུ་ཡོད་པ་དང། བར་སྲིད་རང་དུ་ཡང་མྱོང་བར་ངེས་མ་ངེས་ཀྱི་ལས་ཀྱི་ཤུགས་ཀྱང་དེའི་རྒྱུད་ལ་ཡོད་པས་ན། དེ་འདྲ་བའི་ལས་དེས་གནས་སྐབས་དེ་དག་འཕེན་པའི་དོན་ཡིན་ནོ།།    ༈   

[020A]༄༅། །འབྲས་བུ་ཡིན། །ཞེས་སོགས་ནི། གནས་སྐབས་ཉི་ཤུ་རྩ་གཉིས་པོ་དེ་དག་ལས་མྱོང་བར་ངེས་པ་བཅུ་གཅིག་འཕེན་ནུས་ཀྱི་བར་སྲིད་པའི་རྒྱུད་ཀྱི་ལས་དེ་དག་ནི་མཐོང་ཆོས་འབྲས་བུ་ཅན་གྱི་ལས་ཞེས་བྱ་བ་སྟེ། དེའི་རྒྱུ་མཚན་ཡང་བར་སྲིད་པ་དེ་དང་འབྲས་བུའི་
གནས་སྐབས་བྕྒྕིག་པོ་དེ་དག་ལས་གཅུ་གཅིག་གིས་འཕངས་པའི་རིས་མཐུན་གཅིག་ཁོ་ན་ལས་དེ་གཉིས་ཀྱི་བར་དུ་སྐྱེ་བ་གཞན་གྱིས་ཆོད་པ་སོགས་མིན་པའི་རྒྱུ་མཚན་གྱིས་ཡིན་ལ། འོན་ཀྱང་དེ་དག་མཐོང་ཆོས་མྱོང་འགྱུར་གྱི་ལས་དངོས་ནི་མ་ཡིན་ཏེ། འབྲས་བུའི་གནས་
སྐབས་དེ་དག་ཚེ་རབས་སྔོན་མར་བསགས་པའི་སྐྱེས་གནས་མྱོང་འགྱུར་དང། ལན་གྲངས་གཞན་ལ་མྱོང་འགྱུར་གང་རུང་གི་ལས་ཀྱི་འཕངས་འབྲས་ཡིན་པ་ལས། མཐོང་ཆོས་མྱོང་འགྱུར་གྱི་ལས་ཀྱིས་སྐྱེ་བ་མི་འཕེན་པ་གོང་དུ་བཤད་ཟིན་པའི་ཕྱིར། དེས་ན་མཐོང་ཆོས་མྱོང་འགྱུར་
གྱི་འབྲས་བུ་ཅན་གྱི་ལས་ཡིན་ན་མཐོང་ཆོས་མྱོང་འགྱུར་གྱི་ལས་ཡིན་པས་མ་ཁྱབ་ཞེས་དེང་སང་ཁས་ལེན་འཛིན་སྲོལ་ལྟར་དགོས་པ་གྲུབ་མཐའི་འདོད་ལུགས་ཏེ་ཞིབ་པ་འཆད་འགྱུར་གྱིས་ཤེས་སོ། །འཕེན་པ་ཉི་ཤུ་རྩ་གཉིས་པོ་དེ་ལ་ཡང་འདོད་ཁམས་སུ་ཞེས་པའི་ཁྱད་པར་
སྦྱར་བ་ནི། གཟུགས་ཁམས་ན་ནུར་ནུར་པོ་ལ་སོགས་པའི་གནས་སྐབས་བཅུ་པོ་དེ་དག་མེད་པའི་ཕྱིར་དང། གཟུགས་མེད་ན་ནི་བར་སྲིད་ཀྱང་མེད་པའི་ཕྱིར། དེས་ན་འདོད་ཁམས་པ་ཁོ་ན་དང། དེའི་ནང་ནས་ཀྱང་མངལ་སྐྱེས་ཁོ་ནའི་དབང་དུ་བྱས་པ་ཡིན་ནོ། །འདིའི་སྐབས་སུ་
འགྲེལ་པ་མངོན་པའི་རྒྱན་དུ། སྲིད་པ་བར་མ་དང། འབྲས་བུའི་གནས་སྐབས་བཅུ་གཅིག་པོ་དེ་དག་སྐྱེས་ནས་མྱོང་འགྱུར་གྱི་ལས་གཅིག་ཁོ་ནས་འཕངས་པའི་ཕྱིར་རོ། །ཞེས་དང། དེའི་མཆན་བུར་ཡང་སྐྱེས་ནས་མྱོང་འགྱུར་ཁོ་ནས་འཕངས་པས་སོ། །ཞེས་འདུག་པ་ནི་མཚན་གཞི་
གཅིག་ཁོ་ན་ངོས་འཛིན་དུ་མཛད་པ་ལས་འབྲས་བུའི་གནས་སྐབས་དེ་དག་ལ་སྐྱེས་ནས་མྱོང་འགྱུར་གྱི་ལས་ཀྱི་འཕངས་འབྲས་ཀྱིས་ནི་མ་ཁྱབ་སྟེ། ལན་གྲངས་གཞན་ལ་མྱོང་འགྱུར་གྱི་ལས་ཀྱི་འཕངས་འབྲས་ལ་ཡང་གནས་སྐབས་བཅུ་གཅིག་པོ་དེ་དག་སྲིད་པའི་ཕྱིར། ཡང། དེ་ནི་མ་ཡིན་ཏེ། འདོད་

[020B] དེ་བས་ཀྱང་མི་འཐད་དེ། དེ་ལྟར་ན། བར་སྲིད་པའི་རྒྱུད་ཀྱི་ལས་དེ་དག་མཐོང་ཆོས་འབྲས་བུ་ཅན་གྱི་ལས་སུ་འཇོག་མི་ཤེས་པ་མ་ཟད། འབྲས་བུའི་གནས་སྐབས་
གཅུ་གཅིག་པོ་གང་རུང་ཡིན་ན་སྐྱེས་གནས་མྱོང་འགྱུར་གྱི་ལས་ཀྱི་འབྲས་བུ་ཡིན་པས་ཁྱབ་པར་འདོད་དགོས་པ་སོགས་ཀྱི་སྐྱོན་མང་དུ་འཇུག་པས། འགྲེལ་པ་དང་མཚན་བུ་དེ་གཉིས་ཀྱི་དགོངས་གཞི་འཇོག་ལུགས་གོང་ལྟར་ཡིན་ནམ་སྙམ་ཡང་ད་དུང་དཔྱད་པར་མཛོད་ཅིག་    ༈    །།ཉོན་མོངས་རབ་དང་
དྲག་པོ་ཡི། །ཞེས་སོགས་ཀྱི་སྐབས་སུ། འོ་ན། མྱོང་བར་ངེས་པའི་ལས་དང་མ་ངེས་པའི་ལས་ཞེས་བཤད་ན། དེ་གཉིས་ཀྱི་འཇོག་ཚུལ་ཇི་ལྟ་བུ་ཞེ་ན། ཀུན་སློང་ཉོན་མོངས་པ་དྲག་པོས་བྱས་པའི་མི་དགེ་བ་དང། རབ་ཏུ་དང་བ་དྲག་པོས་བྱས་པའི་དགེ་བ་དང། ཡང། ཉོན་མོངས་དང་རབ་ཏུ་དང་བ་
དྲག་པོ་མེད་ཀྱང་དགེ་མི་དགེ་རྒྱུན་ཆགས་སུ་བྱེད་པ་དང། དེ་དག་མེད་ཀྱང་ཡོན་ཏན་གྱི་ཞིང་དཀོན་མཆོག་གསུམ་དང། འབྲས་བུ་ཁྱད་པར་ཅན་རྒྱུན་ཞུགས་དང་དགྲ་བཅོམ་པའི་འབྲས་བུ་ལ་གནས་པ་དང། སྙོམས་འཇུག་ཁྱད་པར་ཅན་འགོག་པ་དང། བྱམས་པ་དང། ཉོན་མོངས་མེད་པའི་ཏིང་ངེ་འཛིན་ལ་
གནས་པ་སོགས་ཞིང་ཁྱད་པར་ཅན་ལ་ཕན་གནོད་བྱེད་པ་དང། དེ་བཞིན་དུ་ཀུན་སློང་དྲག་པོ་དང་རྒྱུན་དུ་བྱེད་པ་སོགས་མེད་པ་མ་ཟད། ངར་སིག་པ་རྣམས་ལྟར་བསོད་ནམས་སུ་རློམས་པའི་བློས་ཀྱང་ཕ་མ་གསོད་པ་སོགས་ནི་མཚམས་མེད་དུ་འགྱུར་བ་སྟེ། དེ་ལྟ་བུའི་ལས་དགེ་མི་དགེ་རྣམས་ནི་རྣམ་སྨིན་ངེས་པར་
མྱོང་བར་འགྱུར་བས་ན་མྱོང་ངེས་ཀྱི་ལས་ཞེས་བྱ་ལ། དེ་འདྲ་བ་ལས་གཞན་པའི་ལས་ནི་མ་ངེས་པའི་ལས་ཡིན་ནོ། །གོང་དུ་བཤད་པ་དེ་དག་གང་རུང་ཡིན་ན་ཡང་ངེས་པའི་ལས་ཡིན་པའི་ཁྱབ་མཐའ་ནི་མི་བཟུང་སྟེ། དགེ་བའི་ལས་དེ་དག་ལ་ཁོང་ཁྲོ་ལོག་ལྟ་སོགས་ཀྱིས་རྣམ་སྨིན་བཅོམས་པ་དང། མི་དགེ་
བའི་ལས་དེ་དག་ལ་གཉེན་པོ་སྟོབས་བཞིས་དག་བྱེད་སོགས་བྱུང་ན་རྣམ་སྨིན་མྱོང་ངེས་སུ་མི་འགྱུར་རོ།།    ༈    །ཞིང་དང་བསམ་པའི་ཁྱད་པར་ལས། །ཞེས་པ་ནི། མཐོང་བའི་ཆོས་ལ་མྱོང་བར་འགྱུར་བའི་མཐོང་ཆོས་འབྲས་བུ་ཅན་གྱི་ལས་དེ་ལ་ཡང། ཞིང་གི་

[021A]༄༅། །ཁྱད་པར་ལས་གྱུར་པ་དང། བསམ་པའི་ཁྱད་པར་ལས་གྱུར་པ་གཉིས་ལས། དང་པོ་ནི། བདག་ཅག་གི་སྟོན་པ་འདི་ཉིད་སྔོན་དགེ་སློང་སྡེ་སྣོད་གསུམ་པར་གྱུར་པའི་ཚེ། དགེ་འདུན་རྩོད་པ་བྱུང་བ་ན་དགེ་འདུན་རྣམས་ལ་བུད་མེད་ཅེས་པའི་ཚིག་རྩུབ་བརྗོད་
པའི་ངག་གི་ཉེས་པས་དེ་མ་ཐག་ཏུ་བུད་མེད་དུ་གྱུར་ཅིང། སླར་ཡང་སྐྱེ་བ་ལྔ་བརྒྱར་བུད་མེད་དུ་སྐྱེས་པར་གསུངས་པ་ལྟ་བུ་དང། གཉིས་པ་ནི། སྙུག་རུམ་པ་ཞིག་གིས་གླང་ལྔ་བརྒྱ་འབྲས་བུ་འབྱིན་པ་ལས་ཐར་བར་བྱས་པས་ཚེ་དེ་རང་ལ་སྐྱེས་པའི་དབང་པོ་དང་ལྡན་པར་གྱུར་པ་ལྟ་བུའོ།།
   ༈    །རྣམ་སྨིན་ངེས་པ་གང་ཡིན་པའོ། །ཞེས་པ་ནི། གཞན་ཡང། འདོད་པ་ལ་སོགས་པའི་ཁམས་དང་ས་དེ་དང་དེའི་འདོད་ཆགས་དང་གཏན་དུ་བྲལ་བའི་གང་ཟག་དག་ལ། ས་དེའི་རྣམ་སྨིན་མྱོང་ངེས་ཀྱི་ལས་ཞིག་མཆིས་ན་ཡང་ངེས་པར་ཚེ་དེ་ལ་མཐོང་ཆོས་
སུ་མྱོང་བར་འགྱུར་ཏེ། དེ་ནི་ས་དེ་ལ་གཏན་དུ་འདོད་ཆགས་དང་བྲལ་བའི་ཕྱིར་ཕྱིན་ཆད་དེར་མི་སྐྱེ་བས་ན་ཡུལ་འཕོ་བ་ན་བུ་ལོན་པ་ལྡང་བ་དང་མཚུངས་པའི་ཕྱིར། དེ་ཡང་སྔོན་བྱས་པའི་འབྲས་བུ་ཚེ་འདིར་མྱོང་ན་མཐོང་ཆོས་བཏགས་པ་བ་དང། ཚེ་འདིར་བྱས་པ་མྱོང་ན་མཚན་ཉིད་པའོ། །འདིའི་སྐབས་སུ་
དོགས་པ་དཔྱད་པ་ལ། འོ་ན། དགེ་སློང་གི་དགེ་འདུན་ལ་བུད་མེད་ཅེས་བརྗོད་པའི་ངག་གི་ལས་དེ་མཐོང་ཆོས་མྱོང་འགྱུར་གྱི་ལས་སུ་འཇོག་གམ་མི་འཇོག་མི་འཇོག་ན་དེ་འདྲ་བ་ལས་གཞན་དུ་མཐོང་ཆོས་མྱོང་འགྱུར་གྱི་ལས་སྟོབས་ཅན་འཇོག་དཀའ་བར་འགྱུར་བ་མ་ཟད་འགྲེལ་པ་རྣམས་སུ་ལས་དེ་
འདྲ་བ་མཐོང་ཆོས་མྱོང་འགྱུར་གྱི་ལས་ཀྱི་མཚན་གཞིར་འཇོག་པའི་ཕྱིར་ཏེ། འགྲེལ་པ་མངོན་པའི་རྒྱན་དུ། མཐོང་ཆོས་ལ་མྱོང་བར་འགྱུར་བའི་ལས་ཅི་འདྲ་བ་ཡིན་ཞེ་ན། ཞིང་གི་ཁྱད་པར་ལས་འགྱུར་བ་དང། བསམ་པའི་ཁྱད་པར་ལས་འགྱུར་བ་གཉིས། ཞིང་གི་ཁྱད་པར་ལས་འགྱུར་
བ་ནི་སྔོན་འདས་པའི་དུས་ན་སྟོན་པ་འདི་ཉིད། ཞེས་སོགས་གོང་དུ་བཤད་པ་ལྟར་གསུངས་པའི་ཕྱིར་དང། འགྲེལ་པ་གཞན་རྣམས་སུ་ཡང་དེ་དང་མཐུན་པར་གསུངས་པའི་ཕྱིར། ཡང་དེ་མཐོང་ཆོས་མྱོང་འགྱུར་གྱི་ལས་སུ་འཇོག་ན་ནི། དེ་འདྲ་བའི་ལས་དེ་ཆོས་ཅན། མཐོང་ཆོས་མྱོང་

[021B] ཁྱོད་ཀྱི་རྣམ་སྨིན་སྐྱེ་བ་ལྔ་བརྒྱའི་བར་དུ་འབྱིན་པ་གང་ཞིག་མཐོང་ཆོས་མྱོང་འགྱུར་གྱི་ལས་ཀྱི་རྣམ་སྨིན་ནི་ཚེ་དེ་རང་དུ་རྫོགས་པ་ལས་སྐྱེ་བ་ཕྱི་མར་མི་སྨིན་པ་དང། མཐོང་ཆོས་མྱོང་འགྱུར་གྱི་ལས་ཀྱིས་སྐྱེ་བ་མི་འཕེན་པ་སོགས་གོང་དུ་ལན་དུ་མར་བཤད་པའི་
ཕྱིར་ཁས་བླངས་ནང་འགལ་དུ་འགྱུར་རོ། །ཞེ་ན་འདི་དང་འོག་ནས། གཅིག་གིས་སྐྱེ་བ་གཅིག་འཕེན་ཏོ། །ཞེས་པ་རྣམས་བྱེ་བྲག་སྨྲ་བའི་གྲུབ་མཐའི་འདོད་ཚུལ་ཡིན་པ་ལས་དོན་ལ་ཁས་བླངས་ནང་འགལ་དུ་ངེས་པར་སོང་བ་ཡིན་ལ། དེ་ལ་དེང་སང་གོང་དུ་བཞག་པའི་མཚན་གཞི་དེ། མཐོང་ཆོས་
མྱོང་འགྱུར་གྱི་འབྲས་བུ་ཅན་གྱི་ལས་ཡིན་ཀྱང། མཐོང་ཆོས་མྱོང་འགྱུར་གྱི་ལས་མ་ཡིན་ཞེས་ཁས་ལེན་འཛིན་མཚམས་བྱེད་མོད། སྤྱིར་ན། མཐོང་ཆོས་འབྲས་བུ་ཅན་གྱི་ལས་སུ་བཤད་པ་ཙམ་གྱི་མཐོང་ཆོས་མྱོང་འགྱུར་གྱི་ལས་སུ་མི་འགྱུར་བ་ནི་གོང་དུ་སྲིད་པ་བར་མར་འཕེན་
པ་རྣམ་པ་བཅུ་གཅིག་བཤད་པའི་སྐབས་སུ་བཀོད་པ་ལྟར་ཡིན་ལ། སྐབས་འདིར་ཡང་གནས་སྐབས་ཁས་ལེན་འཛིན་མཚམས་དེ་ལྟར་མི་བྱེད་ཀ་མེད་ཡིན་འདུག་ཀྱང་དོན་ལ་ནི་མི་གནས་ཏེ། འགྲེལ་པ་རྣམས་སུ་མཐོང་ཆོས་མྱོང་འགྱུར་གྱི་ལས་ཀྱི་མཚན་གཞིར་བཞག་པ་དང་ཚིག་ཟིན་
ལ་འགལ་བའི་ཕྱིར། དེར་མ་ཟད། ངག་གི་ཉེས་པ་གཅིག་གིས་བུད་མེད་ཀྱི་སྐྱེ་བ་ལྔ་བརྒྱ་འཕེན་ན་ལས་གཅིག་གིས་སྐྱེ་བ་གཅིག་ལས་མི་འཕེན་པར་འདོད་པ་དང་ཡང་ནང་འགལ་བ་ཡིན་ནོ། །དེས་ན་དོན་གྱི་གནས་ཚོད་ནི་མདོ་སྡེ་པ་ལ་སོགས་པ་གོང་མ་བ་དག་གིས་ལས་གཅིག་གིས་
སྐྱེ་བ་དུ་མ་འཕེན་པ་དང། གཅིག་གིས་གཅིག་འཕེན་པའང་ཡོད་པར་འདོད་པ་དང། མཐོང་ཆོས་མྱོང་འགྱུར་གྱི་ལས་ཞེས་པའང་རྣམ་སྨིན་ཚེ་དེའི་མཐོང་ཆོས་ལ་མྱོང་བའི་མགོ་བརྩམས་པས་དེ་ལྟར་བཤད་པ་ལས། ལས་སྟོབས་ཆེན་ཡིན་པས་སྐྱེ་བ་ཕྱི་མ་རྣམས་སུ་ཡང་དེའི་རྣམ་སྨིན་
མྱོང་བ་ཡོད་པར་འདོད་པ་ལྟར་དོན་ལ་གནས་ཤིང་རྜ་པའི་གནོད་པ་ཡང་མི་འཇུག་ལ། འདི་ལྟར་ན་ལས་གསུམ་པོ་མི་འགལ་བར་ཡང་འདོད་དགོས་ཏེ། གོང་དུ་སྨོས་པའི་ངག་གི་ཉེས་པ་དེ་ལྟ་བུ་མཐོང་ཆོས་མྱོང་འགྱུར་དང། སྐྱེས་ནས་མྱོང་འགྱུར་དང། ལན་གྲངས་གཞན་ལ་མྱོང་

[022A]༄༅། །འགྱུར་གསུམ་ཆར་དུ་འཇོག་རིགས་པའི་ཕྱིར། འོན་ཀྱང། དེ་དག་གི་ལུགས་ལ་ཡང་མཐོང་ཆོས་མྱོང་འགྱུར་གྱི་ལས་ཡིན་ན་རྣམ་སྨིན་ཚེ་གཅིག་ལ་མི་རྫོགས་པས་ཁྱབ་པར་འདོད་པ་ནི་མ་ཡིན་ནོ། །འོ་ན་བྱེ་སྨྲའི་རང་ལུགས་ལ་འགལ་མེད་ཙམ་གྱི་ལན་ཇི་ལྟར་འདེབས་
ཞེ་ན། ཡོད་དེ། དགེ་འདུན་ལ་བུད་མེད་ཅེས་བརྗོད་པའི་ཚིག་རྩུབ་ཀྱི་ཉེས་པ་དེས་མཐོང་ཆོས་མྱོང་འགྱུར་དང། སྐྱེས་ནས་མྱོང་འགྱུར་དང། ལན་གྲངས་གཞན་ལ་མྱོང་འགྱུར་གྱི་ལས་ཐ་དད་པ་གསུམ་དུས་གཅིག་ཏུ་གསོགས་པ་ཡིན་ཞེས་སྨྲའོ། །དེ་ལ་ཁོ་ན་རེ། དེ་ལྟར་འདོད་པ་མི་འཐད་དེ། དེའི་ཚེ་
ངག་གི་ཉེས་པའམ་ཚིག་རྩུབ་གཅིག་ལས་མ་བརྗོད་ན། ལས་ཐ་དད་པ་གསུམ་གསོགས་མི་ཤེས་སོ། །ཟེར་ན། སྐྱོན་མེད་དེ། ཚིག་གཅིག་ལས་མ་བརྗོད་ཀྱང་ཡུལ་ཁྱད་པར་ཅན་ལ་བརྟེན་པའི་དབང་གིས་ལས་ཐ་དད་པ་གསུམ་གསོགས་པ་མི་འགལ་ཏེ། ལས་ཀྱི་རང་བཞིན་བསམ་གྱིས་མི་ཁྱབ་
པའི་ཕྱིར་ཏེ། ཚིག་རྩུབ་གཅིག་བརྗོད་པ་དེས་ལས་གསུམ་དུ་མ་ཟད་བུད་མེད་ཀྱི་སྐྱེ་བ་ལྔ་བརྒྱ་འཕེན་བྱེད་ཀྱི་ལས་ཐ་དད་པ་ལྔ་བརྒྱ་ཡང་དུས་གཅིག་ཏུ་བསགས་པའི་ཕྱིར་ཏེ། དེའི་ཚེ་བུད་མེད་ཀྱི་སྐྱེ་བ་ལྔ་བརྒྱ་འཕེན་བྱེད་ཀྱི་ལས་གསགས་པ་ནི་གང་ཞིག་སྐྱེ་བ་དེ་དག་ལས་ཐ་དད་པ་རེ་རེས་
འཕེན་པ་ལས་ལས་གཅིག་གིས་འཕེན་པ་ནི་མ་ཡིན་ཏེ། གཅིག་གིས་སྐྱེ་བ་གཅིག་འཕེན་ཏོ། །ཞེས་གསུངས་པའི་ཕྱིར། དེ་ལྟར་འདོད་ན། ལས་དེ་གསུམ་གྱི་ནང་ནས་མཐོང་ཆོས་མྱོང་འགྱུར་གྱི་ལས་ཀྱི་རྣམ་སྨིན་ཚེ་དེ་ཁོ་ན་ལ་རྫོགས་པ་དང། སྐྱེས་ནས་མྱོང་འགྱུར་གྱི་ལས་ཀྱི་རྣམ་སྨིན་
སྐྱེ་བ་དེའི་ཕྱི་མ་ཁོ་ན་ལ་སྨིན་པ་དང། ལན་གྲངས་གཞན་ལ་མྱོང་འགྱུར་གྱི་ལས་རྣམས་ཀྱི་རྣམ་སྨིན་ནི་དེ་ཕན་ཆད་དུ་རིམ་པ་བཞིན་སྨིན་པ་ཡིན་ཞེས་ཁས་བླངས་ན་ནང་འགལ་དུ་མི་འགྱུར་ལ། འོན་ཀྱང་དགེ་འདུན་ལ་བུད་མེད་ཅེས་བརྗོད་པའི་ངག་གི་ལས་སམ་ཉེས་པ་སྤྱི་ཙམ་པ་དེ་ནི་མཐོང་ཆོས་མྱོང་
འགྱུར་གྱི་ལས་མིན་ཀྱང། མཐོང་ཆོས་འབྲས་བུ་ཅན་གྱི་ལས་ཡིན་ཞེས་དེང་སང་གི་འཛིན་མཚམས་ལྟར་ཟེར་དགོས་ཏེ། དེ་མིན་ན། མཐོང་ཆོས་འབྲས་བུ་ཅན་གྱི་ལས། །ཞིང་དང་བསམ་པའི་ཁྱད་པར་ལས། །ཞེས་པའི་རྩ་འགྲེལ་རྣམས་ཀྱི་ཚིག་ཟིན་དང་འགལ་བར་འགྱུར་བའི་ཕྱིར། བྱས་པ་ལ། ཁོ་ན་རེ་

[022B] ལན་གྲངས་གཞན་ལ་མྱོང་འགྱུར་གྱི་འབྲས་བུ་ཅན་ཡང་ཡིན་ཀྱང། སྐྱེས་ནས་མྱོང་འགྱུར་གྱི་ལས་དང། ལན་གྲངས་གཞན་ལ་མྱོང་འགྱུར་གྱི་ལས་མིན་ཞེས་སྨྲ་དགོས་ཏེ་རྜ་པ་མཚུངས་པའི་ཕྱིར་ཞེ་ན། དེ་ལྟར་
དུ་ཡང་འདོད་དགོས་པ་ཡིན་མོད། དེས་ན་དོན་གྱིས་གྲུབ་མཐའ་གོང་མའི་འདོད་པ་ལྟར་ལ་སོང་བ་ཡིན་རུང། གནས་སྐབས་རང་ལུགས་ཀྱི་ཁས་ལེན་མི་འགལ་བར་དགོས་པའི་ཕྱིར་འཛིན་མཚམས་དེ་ལྟར་བྱ་བ་ལས་འོས་མེད་དོ། །ཡང། གོང་དུ་སྨོས་པའི་ངག་གི་ལས་སམ་ཉེས་པ་སྤྱི་ཙམ་པ་དེ་
མཐོང་ཆོས་མྱོང་འགྱུར་གྱི་ལས་མིན་ན། འགྲེལ་པ་རྣམས་སུ་དེའི་མཚན་གཞིར་འཇོག་པ་དང་འགལ་ལོ། །ཟེར་ན། སྐྱོན་མེད་དེ། འགྲེལ་པ་རྣམས་སུ་གསུངས་པ་ནི། དེ་འདྲའི་ལས་དེ་ལ་མཐོང་ཆོས་མྱོང་འགྱུར་གྱི་ལས་ཡོད་པར་བསྟན་པ་ལས། ཡིན་པའི་མཚན་གཞིར་བསྟན་པ་མིན་ཞེས་སྨྲའོ།།
   ༈    །ཞེས་སོགས་ཀྱི་སྐབས་སུ། འོ་ན། མཐོང་ཆོས་ལ་མྱོང་བར་འགྱུར་བའི་ཞིང་ཁྱད་པར་ཅན་མཆོག་ཏུ་གྱུར་པ་ཇི་ལྟ་བུ་ཞེ་ན། སངས་རྒྱས་སོགས་དགེ་སློང་གི་དགེ་འདུན་དང། འཕགས་པ་གང་དག་འགོག་པ་དང། བྱམས་པ་དང། ཉོན་མོངས་མེད་པའི་ཏིང་ངེ་
འཛིན་དང། མཐོང་བའི་ལམ་དང། དགྲ་བཅོམ་པའི་འབྲས་བུ་ལ་སྙོམས་པར་ཞུགས་པ་ལས་ལངས་མ་ཐག་པ་སྟེ་ལྔ་པོ་དེ་དག་ལ་ཕན་གནོད་བྱས་པའི་རྣམ་སྨིན་གྱི་འབྲས་བུ་ནི་མཐོང་ཆོས་ཁོ་ན་ལ་མྱོང་པར་འགྱུར་ལ། དེ་ལས་གཞན་སྒོམ་ལམ་ལས་ལངས་པའི་འཕགས་པ་སོགས་ཀྱང་བསོད་
ནམས་ཀྱི་ཞིང་ཁྱད་པར་ཅན་ཡིན་མོད་ཀྱང་གནས་གྱུར་གསར་པ་ཐོབ་པ་སོགས་མ་ཡིན་པས་གོང་མ་རྣམས་ལྟ་བུའི་ཆེས་མཆོག་ཏུ་གྱུར་པ་ནི་མ་ཡིན་ནོ།།    ༈    །ཞེས་སོགས་ཀྱི་སྐབས་སུ། འོ་ན། རྣམ་སྨིན་གྱི་ངོ་བོར་གྱུར་པའི་ཚོར་བ་ལ། ལུས་ཚོར་སེམས་ཚོར་གཉིས་
ཀ་འབྱུང་ངམ། ཞེ་ན། རྣམ་པར་རྟོག་མེད་ཀྱིས་བསམ་གཏན་ཁྱད་པར་ཅན་ནས་བཟུང་སྲིད་རྩེའི་བར་གྱི་དགེ་བའི་རྣམ་སྨིན་གྱི་ངོ་བོར་གྱུར་པའི་ཚོར་བ་ལ་ནི་སེམས་ཚོར་ཡིད་བདེ་དང། བདེ་དབང། བཏང་སྙོམས་གང་རུང་ལས་གཞན་མེད་དེ། གཉིས་པ་ཡན་ཆད་ཀྱིས་ས་བསྡུས་པའི་ལུས་ཚོར་མེད་པའི་ཕྱིར་

[023A]༄༅། །དང། དང་པོ་ན་ལུས་ཚོར་ཡོད་ཀྱང་རྟོག་དཔྱོད་དང་བཅས་པའི་ཕྱིར་བསམ་གཏན་ཁྱད་པར་ཅན་གྱིས་བསྡུས་པ་ཡང་མེད་དོ། །ཡང། མི་དགེ་བའི་ལས་ཀྱི་རྣམ་སྨིན་གྱི་ངོ་བོར་གྱུར་པའི་ཚོར་བ་སྡུག་བསྔལ་ནི་ལུས་ཀྱི་ཚོར་བ་ཁོ་ན་ཡིན་ཏེ། ཅིའི་ཕྱིར་ན། སེམས་ཚོར་སྡུག་
བསྔལ་ནི་ཡིད་མི་བདེ་ཡིན་ལ། ཡིད་མི་བདེ་ལ་དགེ་མི་དགེ་གང་རུང་དུ་ངེས་པ་ལས་རྣམ་སྨིན་མ་བཞག་པའི་ཕྱིར། དེ་དག་ལས་གཞན་བསམ་གཏན་དང་པོ་དང། འདོད་པའི་དགེ་བའི་ལས་ཀྱི་རྣམ་སྨིན་ལ་ནི་ལུས་སེམས་གཉིས་ཀའི་ཚོར་བ་ཡོད་པར་ཤུགས་ལ་རྟོགས་སོ།།    ༈   
པའི་སེམས་ནི་ཡིད་སེམས་ལ། །ཞེས་པའི་སྐབས་ཀྱི་དངོས་བསྟན་གྱི་གཡེངས་པའི་སེམས་ནི་སྨྱོ་བའི་སེམས་ལ་བྱེད་པ་ཡིན་ལ། དེ་ནི་ཡིད་ཀྱི་རྣམ་ཤེས་མ་གཏོགས་དབང་པོའི་རྣམ་ཤེས་ལ་མི་འབྱུང་སྟེ། གཡེངས་སེམས་དེ་ནི་ངེས་པར་རྟོག་པ་དང་བཅས་པ་ཡིན་ལ། དབང་ཤེས་
རྣམས་ནི་ངེས་རྟོག་དང་རྗེས་དྲན་གྱི་རྟོག་མེད་ཡིན་པའི་ཕྱིར།    ༈    །ཞེས་སོགས་ཀྱི་སྐབས་སུ། སྨྱོ་བའི་སེམས་དེ་ནི་སྤྱིར་ལས་ཀྱི་རྣམ་སྨིན་ལས་སྐྱེས་ཤིང། དེ་ལ་ཡང། ཚེ་རབས་སྔོན་མ་སོགས་སུ་རྫས་སྔགས་སོགས་ཀྱིས་གཞན་སྨྱོ་བར་བྱས་པ་དང། དུག་དང་ཆང་
ལ་སོགས་པའི་མྱོས་བྱེད་ལྡུད་པ་དང། ནགས་ལ་མེས་གཏོང་བ་སོགས་ཀྱིས་སེམས་ཅན་གཞན་སྐྲག་པར་བྱས་པ་དང། སྲོག་ཆགས་གཡང་དུ་སྐྱུར་བ་ལ་སོགས་པ་གཞན་ལ་གནོད་པ་ཚབ་ཆེ་བར་བྱས་པའི་རྣམ་སྨིན་ལས་སྐྱེས་པ་དང། དེ་ཙམ་མིན་ཀྱང་གཞན་གནོད་ཕྲ་མོ་སོགས་ལས་
གང་རུང་སྔོན་དུ་སོང་ཞིང་ཕྲལ་གྱི་རྒྱུའམ་རྐྱེན་མི་མ་ཡིན་གྱིས་གཟུགས་མི་སྡུག་པ་སྟོན་པ་སོགས་ཀྱིས་སྐྲག་པ་དང། གདོན་གྱིས་གནོད་པ་བྱས་པ་དང། འབྱུང་བ་ཆ་མ་སྙོམས་པ་དང། མྱ་ངན་གྱི་རྐྱེན་གྱིས་བསྐྱེད་པ་རྣམས་སོ། །དེ་དག་ལས། ལས་ཀྱི་རྣམ་སྨིན་ཤུགས་ཆེ་བ་ལས་
སྐྱེས་པ་ནི་རྣམ་སྨིན་སྦྱོང་བ་ལ་ལྟོས་པ་ལས་སྨན་དང་སྔགས་ཙམ་གྱིས་བཅོས་སུ་མེད་ལ། ལྷག་མ་རྣམས་ལ་ནི་མན་ངག་དང། སྨན་དང། སྔགས་སོགས་ཀྱིས་ཞི་བར་བྱེད་ནུས་པ་ཡོད་དོ། །འདིར་འགྲེལ་པ་རྣམས་སུ། སྨྱོ་བའི་རྒྱུ་བཞི་ཞེས་གསུངས་པ་ལ། རྣམ་སྨིན་སྐྱེས་ལོགས་སུ་བགྲང་ན་

[023B] རྣམ་སྨིན་སྐྱེས་དབྱེ་བཞིར་འཇོག་པ་ལས་བཞིའི་གྲངས་སུ་འདྲེན་པ་མ་ཡིན་ལ། རྒྱུ་བཞི་ཞེས་པ་ནི་རྩ་བར། སྐྲག་གནོད་མ་མཉམ་མྱ་ངན་གྱིས། །ཞེས་གསུངས་པས་མི་མ་ཡིན་གྱིས་སྐྲག་པར་བྱེད་པ་སོགས་ཕྲལ་གྱི་རྒྱུའམ་རྐྱེན་བཞི་ལ་བྱེད་པ་ཡིན་ཅིང། དེའི་རྒྱུ་མཚན་ཡང་
སྔར་གནས་གཉིས་པའི་སྐབས་སུ་བཤད་པ་ལྟར་ཕྲལ་རྐྱེན་གྱིས་བསྐྱེད་པར་བཤད་པའི་ནད་དང་སེམས་སྨྱོ་བ་ལ་སོགས་པ་སྨན་དང་སྔགས་སོགས་ཀྱི་ཞི་བར་བྱེད་ནུས་པ་དེ་དག་ཀྱང་ལས་གང་ཡང་རུང་བ་ཞིག་བྶྜ་པའི་རྣམ་སྨིན་ལས་སྐྱེས་པ་ཡིན་པ་ལས། ལས་སྔོན་དུ་མ་སོང་བར་ཕྲལ་རྐྱེན་འབའ་ཞིག་
གིས་བསྐྱེད་པ་མིན་པས་ན་རྣམ་སྨིན་སྐྱེས་དབྱེ་གཞིར་བྱས་ནས། དེ་སློང་བྱེད་ཕྲལ་གྱི་རྒྱུ་བཞི་ཡོད་དོ་ཞེས་སྟོན་པ་སྟེ། དེ་ལྟར་ཡིན་པ་ཡང། ཆོས་མངོན་རིན་ཆེན་འདྲེན་པའི་ཤིང་རྟ་ལས། གཡེངས་པའི་སེམས་ཆོས་ཅན། རྒྱུ་ཡོད་དེ། ལས་ཀྱི་རྣམ་སྨིན་ལས་སྐྱེས་པའི་ཕྱིར། དེ་ཆོས་ཅན། རྒྱུ་
བཞི་ཡོད་དེ། མི་མ་ཡིན་གྱིས་སྐྲག་པར་བྱས་པ་དང། གནོད་པ་བྱས་པ་དང། རླུང་མཁྲིས་བད་ཀན་མ་མཉམ་པར་འཁྲུག་པ་དང། མྱ་ངན་གྱིས་གཟིར་བ་ལས་སྐྱེས་པའི་ཕྱིར། ཞེས་རྣམ་སྨིན་སྐྱེས་དབྱེ་གཞིར་བྱས་ནས། དེ་ལ་ཡང་རྒྱུ་བཞི་ཡོད་པར་གསུངས་པའི་ཕྱིར། ཡང། གཞུང་
འདིའི་གོང་འོག་ཕལ་མོ་ཆེར་རྣམ་སྨིན་སྐྱེས་དང་རྣམ་སྨིན་དོན་གཅིག་ཏུ་གསུངས་མོད་ཀྱང། སྐབས་འདིར་གཡེང་བའི་སེམས་སམ་སྨྱོ་བའི་སེམས་ལ་རྣམ་སྨིན་སྐྱེས་སུ་གསུངས་པ་ནི། ལས་ཀྱི་རྣམ་སྨིན་དེ་རྒྱུ་དང། སྨྱོ་བའི་སེམས་ནི་དེ་ལས་སྐྱེས་པ་ལ་དགོངས་པ་ལས་རྣམ་སྨིན་དངོས་
ཡིན་པར་བསྟན་པ་མ་ཡིན་ཏེ། འགྲེལ་པ་མངོན་པའི་རྒྱན་ལས། གལ་ཏེ་ཡིད་ཀྱི་རྣམ་ཤེས་ལ་སེམས་གཡེངས་པ་ཡོད་ལ། དེ་ཡང་ལས་ཀྱི་རྣམ་སྨིན་ལས་སྐྱེས་པ་ཡིན་ན། དེ་ལྟ་ན། སེམས་ཀྱི་ཚོར་བ་མི་དགེ་བའི་ལས་ཀྱི་རྣམ་སྨིན་དུ་འགྱུར་རོ། །ཞེ་ན། མི་འགྱུར་ཏེ། མི་དགེ་
བའི་ལས་ཀྱིས་ནི་ལས་ལས་སྐྱེས་པའི་འབྱུང་བ་རྣམས་འཁྲུག་ལ། འབྱུང་བ་འཁྲུགས་པས་སེམས་འཁྲུགས་ཤིང་གཡེངས་པར་གྱུར་བའི་ཕྱིར་རོ། །དེས་ན་འབྱུང་བ་རྣམས་ནི་ལས་མི་དགེ་བ་ལས་སྐྱེས་པའི་རྣམ་སྨིན་ཡིན་ལ། སེམས་གཡེངས་པ་ནི་འབྱུང་བ་རྣམ་སྨིན་དེ་དག་ལས་

[024A]༄༅། །སྐྱེས་པས་ལས་ཀྱི་བདག་འབྲས་ཡིན་གྱི་མི་དགེ་བའི་ལས་ལས་དངོས་སུ་སྐྱེས་པ་མ་ཡིན་པས་རྣམ་སྨིན་མ་ཡིན་ནོ། །ཞེས་གསུངས་པའི་ཕྱིར། དེ་ལྟ་མ་ཡིན་པར་སྨྱོ་བའི་སེམས་རྣམ་སྨིན་དུ་བཞག་ན་མི་དགེ་བའི་རྣམ་སྨིན་གྱི་ངོ་བོར་གྱུར་པའི་སེམས་ཚོར་ཡིད་མི་བདེ་ཡོད་པར་
ཐལ་བའི་སྐྱོན་དུ་འགྱུར་རོ། །ཡང་འགྲེལ་པ་རྣམས་སུ་སེམས་གཡེངས་པ་དང། རྣམ་པར་གཡེངས་པ་ཞེས་གཉིས་བཤད་པའི་ནང་ཚན་གྱི་སེམས་གཡེངས་པ་ནི་གོང་དུ་སྨོས་པ་ལྟར་འབྱུང་བ་འཁྲུགས་པ་ལ་སོགས་པའི་རྐྱེན་གྱིས་རང་བཞིན་མི་གནས་པའི་སེམས་ལ་བྱེད་པ་ཡིན་ལ། རྣམ་པར་
གཡེངས་པའི་སེམས་ལ་ཡང་འབྱུང་བ་འཁྲུགས་པ་སོགས་ལས་བྱུང་བ་ནི་ཡོད་མོད་ཀྱང། སྨྱོ་བའི་སེམས་ལས་གཞན་པའི་སྡུག་བསྔལ་དང་ཁོང་ཁྲོ་སོགས་ཀྱིས་བསྐྱེད་པའི་སེམས་ཉོན་མོངས་ཅན་ཞིག་ལ་བྱེད་པར་སྣང་ལ། དེ་གཉིས་ཀ་ལ་ཡང་རྣམ་སྨིན་ཡིན་པ་ནི་མེད་དོ། །འོ་ན་སྤྱིར་
རྣམ་གཡེངས་སུ་བཤད་པའི་སེམས་དང། འདིར་བསྟན་རྣམ་པར་གཡེངས་པའི་སེམས་དོན་མི་གཅིག་གམ། ཞེ་ན། མི་གཅིག་སྟེ། སྤྱིར་རྣམ་གཡེངས་སུ་བཤད་པའི་སེམས་ལ་ནི་འདོད་པའི་ཡོན་ཏན་ལ་གཡེངས་པའི་སེམས་ཀྱང་ཡོད་ལ། འདིར་བསྟན་རྣམ་གཡེངས་ཀྱི་སེམས་ནི་འབྱུང་བ་
འཁྲུགས་པ་དང། སྡུག་བསྔལ་སོགས་ཀྱིས་བསྐྱེད་པའི་སེམས་མི་བདེ་བའི་ཆ་ཞིག་ལ་བྱེད་པར་སྣང་སྟེ། དེ་རྒྱུད་ལྡན་གྱི་རྟེན་གྱི་གང་ཟག་ཀྱང། སྒྲ་མི་སྙན་མིན་འདོད་ལྡན་རྣམས། །ཞེས་སྒྲ་མི་སྙན་པ་མ་གཏོགས་པའི་འདོད་པའི་ལྷ་མི་དང། ངན་འགྲོ་བ་ཅི་རིགས་པ་ཡོད་པར་གསུངས་པ་
གང་ཞིག་སྤྱིར་བཏང་གི་རྣམ་གཡེངས་ཀྱི་སེམས་ནི་སྒྲ་མི་སྙན་པ་ལ་ཡང་ཡོད་པའི་ཕྱིར་ཏེ། སྒྲ་མི་སྙན་པ་རྣམས་ཀྱང་འདོད་ཡོན་ལ་སེམས་གཡེངས་པའི་ཕྱིར་རོ། །སངས་རྒྱས་མ་ཡིན་པའི་འཕགས་པ་རྣམས་ལའང་འབྱུང་བ་མ་སྙོམས་པའི་སེམས་རྣམ་པར་གཡེངས་པ་ཙམ་ནི་ཡོད་མོད་
ཀྱང། ལས་ཀྱི་རྣམ་སྨིན་གྱིས་བསྐྱེད་པའི་སྨྱོ་བའི་སེམས་ནི་མེད་དོ། །འདིའི་ཐད་ཀྱི་འགྲེལ་པ་རྣམས་ཀྱི་ཚིག་རིས་ལ་བརྟགས་ན། སྐབས་འདིའི་དངོས་བསྟན་གྱི་གཡེངས་པའི་སེམས་སམ་སྨྱོ་བའི་སེམས་ཡིན་ན། རྣམ་པར་གཡེངས་པའི་སེམས་ཡིན་པས་ཁྱབ་དགོས་པ་ལྟ་བུ་ཞིག་འདུག་

[024B] འགྲིལ་པ་འགའ་ཞིག་ཏུ་སེམས་གཡེངས་པ་དང། རྣམ་པར་གཡེངས་པ་ལ་མུ་བཞི་འཇོག་ལུགས་ཞིག་ཀྱང་བཤད་ཚུལ་འགྲེལ་པ་མངོན་པའི་རྒྱན་དུ་གསུང་སྣང་བས་ཇི་ལྟར་ཡིན་དཔྱད་པར་མཛོད་ཅིག་གུ།    ༈    །གཡོ་དང་ཞེ་སྡང་འདོད་ཆགས་སྐྱེས། །
ཞེས་པའི་སྐབས་སུ། མདོ་ལས། ལུས་ངག་ཡིད་ཀྱི་ལས་ཡོན་པོ་གསུམ་དང། སྐྱོན་ནམ་ཉེས་པ་གསུམ་དང། སྙིགས་མ་གསུམ་ཞེས་བྱ་བ་གསུངས་པ་ནི། རིམ་པ་བཞིན་དུ། གཡོ་ལས་སྐྱེས་པའི་སྒོ་གསུམ་གྱི་ལས་གསུམ་དང། ཞེ་སྡང་ལས་སྐྱེས་པའི་ལས་གསུམ་དང། འདོད་ཆགས་
ལས་སྐྱེས་པའི་ལས་གསུམ་རྣམས་ལ་བྱེད་པ་ཡིན་ནོ།།    ༈    །ཞེས་སོགས་ཀྱི་སྐབས་སུ། མདོ་ལས། ལས་པ་རྣག་ལ་རྣམ་སྨིན་གནག་བའི་ལས་དང། ལས་དཀར་ལ་རྣམ་སྨིན་དཀར་བ་དང། ལས་དཀར་ནག་འདྲེས་མ་ལ་རྣམ་སྨིན་ཡང་དཀར་ནག་འདྲེས་མ་དང་
ལས་མི་དཀར་མི་གནག་ཅིང་རྣམ་སྨིན་མེད་པའི་ལས་དང་བཞི་གསུངས་པ་ལ། བྱེ་བྲག་སྨྲ་བས་མཚན་གཞི་འཇོག་ཚུལ་ལྟར་ན། མི་དགེ་བའི་ལས་ནི་དང་པོ་དང། གཟུགས་སུ་གཏོགས་པའི་དགེ་བའི་ལས་ནི་གཉིས་པ་དང། འདོད་པའི་དགེ་བའི་ལས་ནི་གསུམ་པ་དང། ཟག་མེད་ཀྱི་ལས་བཞི་
བར་འདོད་ལ། དེའི་ནང་ནས། འདོད་པའི་དགེ་བ་དཀར་ནག་འདྲེས་མར་བཤད་པ་ནི་ལས་ཀྱི་ངོ་བོ་གཅིག་ལ་དཀར་ནག་འདྲེས་པ་མི་སྲིད་ཀྱང་རྒྱུད་ཀྱི་སྒོ་ནས་འདྲེས་པར་འདོད་པ་སྟེ། དེའི་དོན་ཡང་འདོད་པའི་རང་ས་ན་མི་དགེ་བའི་གཉེན་པོ་ཏིང་ངེ་འཛིན་མེད་པས་འདོད་པའི་དགེ་བས་རང་རྒྱུད་ལ་མི་དགེ་བ་གཏན་
མེད་དུ་བྱ་བར་མི་ནུས་ལ། མི་དགེ་བ་ནི་སྟོབས་དང་ལྡན་པས་ལོག་ལྟས་དགེ་རྩ་གཅོད་པར་ཡང་ནུས་པས་ན་སྟོབས་ཤུགས་ཆེ་ཆུང་གི་དབང་གིས་འདོད་པའི་དགེ་བའི་ལས་བསགས་པའི་སྦྱོར་དངོས་འཇུག་གསུམ་ཅི་རིགས་པའི་ཚེ་མི་དགེ་བའི་ཆ་ཞིག་ཀྱང་དུས་མཉམ་དུ་འཇུག་བར་འགྱུར་པ་
ལ་བསམ་ནས་འདྲེས་མའི་ལས་སུ་འདོད་པ་ཡིན་ལ། འོན་ཀྱང་དེ་ནི་ཕལ་ཆེ་བའི་དབང་དུ་བྱས་པ་ཡིན་གྱི་ཁྱབ་མཐའ་ནི་བཟུང་མི་རིགས་ཏེ། འདོད་ཉོན་སྤངས་པའི་འདོད་པ་བའི་རྒྱུད་ལ་འདོད་པའི་དགེ་བའི་ལས་ཡོད་པའི་ཕྱིར་དང། དེར་མ་ཟད། འདོད་ཉོན་མ་སྤངས་པའི་གང་ཟག་གི་རྒྱུད་

[025A]༄༅། །ལ་ཡང་མི་དགེ་བ་དང་མ་འདྲེས་པའི་དགེ་བ་ནི་སྲིད་དམ་སྙམ་མོ། །དེ་བཞིན་དུ་རྣམ་སྨིན་དཀར་ནག་འདྲེས་མར་འབྱུང་བའི་དོན་ཡང། འཕེན་བྱེད་དགེ་བས་འཕངས་ཀྱང་རྫོགས་བྱེད་མི་དགེ་བས་རྫོགས་པ་ལྟ་བུ་རྟེན་གཅིག་ལ་བདེ་སྡུག་འདྲེས་མའམ། སྤེལ་མར་
སྤྱོད་པའི་དོན་ཡིན་པ་ལས་བདེ་སྡུག་ངོ་བོ་གཅིག་ཏུ་འདྲེས་པའི་དོན་ནི་མ་ཡིན་ནོ། །འོ་ན། མི་དགེ་བའི་ལས་ལ་ཡང་དཀར་ནག་འདྲེས་མ་ཡོད་པར་འགྱུར་ཏེ། མི་དགེ་བ་དང་ལྡན་པའི་རྒྱུད་ལ་དགེ་བའང་འབྱུང་བའི་ཕྱིར། ཟེར་ན། དེའི་སྐྱོན་མེད་པའི་རྒྱུ་མཚན་དུ། གོང་དུ་སྨོས་པ་ལྟར་འདོད་
པའི་དགེ་མི་དགེ་གཉིས་ལ་སྟོབས་ཤུགས་ཆེ་ཆུང་ཡོད་པའི་དབང་གིས་མི་དགེ་བ་ལ་དེ་ལྟར་འདྲེས་པའི་སྐྱོན་མེད་དོ་ཞེས་འཆད་མོད་ཀྱང་རྜ་པའི་གནོད་བྱེད་ནི་འཇུག་སྟེ་འཆད་འགྱུར་གྱིས་ཤེས་སོ། །འོ་ན། གཟུགས་མེད་ཀྱི་དགེ་བའི་ལས་དེ་དཀར་བའི་ལས་ཡིན་ནམ་ཞེ་ན། བྱེ་བྲག་སྨྲ་བས་
སྐབས་འདིར་དངོས་བསྟན་གྱི་དཀར་བའི་ལས་སུ་མི་འདོད་དེ། སྐབས་འདིར་དཀར་བའི་ལས་སོགས་གསུམ་དུ་ཕྱེ་བ་ནི། རྣམ་སྨིན་སྐྱེ་སྲིད་དང་བར་སྲིད་གཉིས་ཀ་ཡོད་པ་དང། ལུས་ངག་ཡིད་གསུམ་གྱི་ལས་གསུམ་ཀ་ཡོད་པའི་དབང་དུ་བྱས་པ་ཡིན་ན། གཟུགས་མེད་ན་བར་སྲིད་དང། ལུས་
ངག་གི་ལས་མེད་པའི་ཕྱིར་ཞེས་འདོད་དོ། །འདིའི་སྐབས་སུ་དོགས་པ་དཔྱད་པ་ལ། འོ་ན། འདོད་པའི་དགེ་བའི་ལས་ཆོས་ཅན། རྣམ་སྨིན་ཡིད་དུ་འོང་མི་འོང་འདྲེས་མར་འབྱིན་པར་ཐལ། དཀར་ནག་འདྲེས་མའི་ལས་ཡིན་པའི་ཕྱིར། འདོད་ན། དེ་ཆོས་ཅན། རྣམ་སྨིན་ཡིད་དུ་འོང་མི་འོང་གཉིས་ཀ་
འབྱིན་པར་ཐལ། དེ་གཉིས་འདྲེས་མར་འབྱིན་པའི་ཕྱིར་ཟེར་ན་མ་ཁྱབ། འོ་ན། འདོད་པའི་དགེ་བའི་ལས་དེས་རྣམ་སྨིན་ཡིད་དུ་འོང་བ་ཁོ་ན་འབྱིན་པར་ཐལ། དེས་རྣམ་སྨིན་ཡིད་དུ་མི་འོང་བ་མི་འབྱིན་པའི་ཕྱིར། འདོད་ན། མི་འཐད་པར་ཐལ། རྣམ་སྨིན་ཡིད་དུ་འོང་མི་འོང་འདྲེས་མར་འབྱིན་
པའི་ཕྱིར་ན་ཡང་མ་ཁྱབ་སྟེ། རྣམ་སྨིན་ཡིད་དུ་འོང་མི་འོང་འདྲེས་མར་འབྱིན་ཞེས་པའི་ཡིད་མི་འོང་དེ། དགེ་བའི་ལས་དང་འདྲེས་པའི་མི་དགེ་བའི་ཆ་དེས་འབྱིན་པ་ལས་དགེ་བའི་ལས་དེས་འབྱིན་པ་མ་ཡིན་པའི་ཕྱིར། གཞན་ཡང་འདོད་པའི་དགེ་བའི་

[025B] མི་དགེ་བ་དང་འདྲེས་པའི་ལས་མ་ཡིན་པར་ཐལ། མི་དགེ་བ་དང་མ་འདྲེས་པའི་ལས་ཡིན་པའི་ཕྱིར། དེར་ཐལ། ངོ་བོ་གཅིག་ཏུ་དཀར་བའི་ལས་ཡིན་པའི་ཕྱིར། ཟེར་ན་མ་ཁྱབ་སྟེ། འདྲེས་པའི་དོན་གོང་དུ་བཤད་པ་ལྟར། རྒྱུད་གཅིག་ལ་དགེ་མི་དགེའི་ལས་འདྲེས་མར་
འབྱུང་བའི་དོན་ཡིན་པ་ལས། ངོ་བོ་གཅིག་ཏུ་འདྲེས་པའི་དོན་མ་ཡིན་པའི་ཕྱིན་ཏེ། ངོ་བོ་སོ་སོ་ནས་མ་འདྲེས་པར་ཡོད་པའི་ཕྱིར་ཏེ། དཔེར་ན། ནས་ཀྱི་ཕུང་པོ་ལ་ས་རྡོ་འདྲེས་ཀྱང་ངོ་བོ་གཅིག་ཏུ་འདྲེས་པ་མ་ཡིན་པ་དང་མཚུངས་པའི་ཕྱིར། བྱེ་བྲག་སྨྲ་བས་འདྲེས་མའི་ལས་ལ་མི་དགེ་བའི་ལས་
མི་འཇོག་པ་ལ་རིག་པའི་གནོད་བྱེད་འདི་འཇུག་སྟེ། འོ་ན། དགེ་བའི་ལས་དང་འདྲེས་མར་འཇུག་པའི་མི་དགེ་བའི་ལས་དེ་ཆོས་ཅན། ཁྱོད་དགེ་བའི་ལས་དང་མ་འདྲེས་པ་ཡིན་པར་ཐལ། མི་དགེ་བ་ཡིན་པའི་ཕྱིར། མ་ཁྱབ་ན་འགལ། འདོད་ན། དེ་ཆོས་ཅན། ཁྱོད་དགེ་བའི་ལས་དང་མ་
འདྲེས་པར་འབྱུང་བ་ཡིན་པར་ཐལ། འདོད་པའི་ཕྱིར། འདོད་ན་འགལ། ཡང། གལ་ཏེ་མི་དགེ་བ་དང་འདྲེས་པའི་དགེ་བ་ཡོད་ཀྱང། དགེ་བ་དང་འདྲེས་པའི་མི་དགེ་བའི་ལས་མེད་དོ་ཟེར་ན། རིག་པ་དངོས་སུ་ནང་འགལ་བ་ཡིན་ཏེ། མི་དགེ་བ་དང་འདྲེས་པའི་དགེ་བ་ཡོད་ན། དེ་འདྲའི་
མི་དགེ་བ་དེ་ཡང་དགེ་བ་དེ་དང་འདྲེས་པ་གདོན་མི་ཟ་བའི་ཕྱིར། འོ་ན། ལན་ཇི་ལྟར་འདེབས་ཞེ་ན། བྱེ་བྲག་སྨྲ་བས་འདོད་པའི་དགེ་མི་དགེའི་ལས་ལ་སྟོབས་ཤུགས་ཆེ་ཆུང་ཡོད་པའི་དབང་གིས་འདོད་པའི་དགེ་བའི་ལས་སྤྱི་ཙམ་པ་དེ་འདྲེས་མའི་ལས་སུ་འཇོག་ཀྱང། མི་དགེ་བའི་ལས་
སྤྱི་ཙམ་པ་དེ་འདྲེས་མའི་ལས་སུ་མི་འཇོག་པ་ལས། མི་དགེ་བའི་ལས་ཡིན་ན་དགེ་བའི་ལས་དང་མ་འདྲེས་པའི་ཁྱབ་མཐའ་བཟུང་བ་མ་ཡིན་པས་མི་དགེ་བ་ལ་ཡང་འདྲེས་མའི་ལས་འགའ་ཞིག་ནི་ཡོད་དོ། །ཞེས་སྨྲ་ན་སྐབས་ཐོབ་ཀྱི་ཁས་ལེན་འཛིན་བདེའོ། །གྲུབ་མཐའ་གོང་མ་རྣམས་
ཀྱིས་ནི་འདྲེས་མའི་ལས་ཞེས་པ། བསམ་པས་གནག་ལ་སྦྱོར་བས་དཀར་བའམ། སྤྱོད་བས་གནག་ལ་བསམ་པས་དཀར་བའི་ལས་ལྟ་བུ་འདོད་པའི་བསམ་སྦྱོར་དཀར་ནག་འདྲེས་མའི་ལས་ལ་འདོད་ཅིང། དེ་ལྟ་བུ་ལས་གཞན་པའི་འདོད་གཟུགས་གཟུགས་མེད་ཀྱི་དགེ་བ་ཐམས་ཅད་ལས་དཀར་

[026A]༄༅། །ལ་རྣམ་སྨིན་དཀར་བའི་ལས་སུ་བཤད་པ་ཉིད་དོན་ལ་གནས་སོ། །འོ་ན༑ སྤྱི་དཀར་ནག་འདྲེས་མའི་ལས་དེ་དགེ་མི་དགེ་ལུང་མ་བསྟན་གསུམ་པོ་གང་རུང་ཡིན་ནམ་ཞེ་ན། དེ་ནི་གྲུབ་མཐའ་གོང་འོག་གང་གི་དབང་དུ་བྱས་ཀྱང། དགེ་མི་དགེའི་ལས་ཆོས་ཅན་
ཞེས་པ་དང་མཚུངས་པར་རྩོད་གཞི་ཉིས་མགོ་མ་ཡིན་པས་དཔྱོད་ལྡན་གྱིས་རྩོད་པའི་གནས་མིན་མོད། འོན་ཀྱང་ནན་གྱིས་འདྲི་ན་ཉིས་མགོ་མ་དེ་དགེ་མི་དགེ་ལུང་མ་བསྟན་གསུམ་པོ་གང་ཡང་མིན་ཞེས་བརྗོད་ན་ལེགས་ཏེ། དག་མི་དགེ་གང་རུང་མ་ཡིན་པ་གང་ཞིག་ལུང་མ་
བསྟན་ཡང་མ་ཡིན་པའི་ཕྱིར། གལ་ཏེ་ལུང་མ་བསྟན་ཡིན་ནོ་ཞེ་ན། འོ་ན༑ དཀར་ནག་འདྲེས་མའི་ལས་ཆོས་ཅན། ཁྱོད་ཀྱི་རྣམ་སྨིན་གྱི་འབྲས་བུ་མེད་པར་ཐལ། ཁྱོད་ལུང་མ་བསྟན་ཡིན་པའི་ཕྱིར། འཁོར་གསུམ། འདོད་ཟེར་ན། དེ་ཆོས་ཅན། ཁྱོད་ཀྱི་རྣམ་སྨིན་གྱི་འབྲས་བུ་
ཡོད་པར་ཐལ། རྣམ་སྨིན་གྱི་འབྲས་བུ་བདེ་སྡུག་འདྲེས་མར་འབྱིན་པའི་ཕྱིར། རྟགས་ཁས། འོ་ན་གོང་དུ་ཁྱོད་ཀྱིས་བྱེ་བྲག་སྨྲ་བའི་ལུགས་ལ། གཞི་གྲུབ་ན་དགེ་མི་དགེ་ལུང་མ་བསྟན་གསུམ་པོ་གང་རུང་ཡིན་པས་ཁྱབ་པ་ཁས་བླངས་པ་མ་ཡིན་ནམ། ཞེ་ན༑ ཡིན་ཏེ། རྫས་
སྤྱི་ཉིས་མགོ་སྤངས་པའི་དབང་དུ་བྱས་པའི་ཕྱིར། ཡང་ཁོ་ན་རེ། དཀར་ནག་འདྲེས་མའི་ལས་ཆོས་ཅན། རྣམ་སྨིན་ཡིད་དུ་འོང་མི་འོང་གཉིས་ཀ་འབྱིན་པར་ཐལ། རྣམ་སྨིན་ཡིད་དུ་འོང་མི་འོང་འདྲེས་མར་འབྱིན་པའི་ཕྱིར། ཟེར་ན༑ གོང་བཞིན་མ་ཁྱབ་ཟེར་དགོས་ཀྱི། རྣམ་སྨིན་ཡིད་དུ་འོང་
མི་འོང་གཉིས་ཀ་འབྱིན་པར་ཁས་བླངས་ན་དགེ་མི་དགེའི་ལས་ཀྱི་གཞི་མཐུན་ཁས་ལེན་དགོས་པར་འགྱུར་རོ། །ཁས་ལེན་འཛིན་མཚམས་འདི་དག་ནི། བསམ་པས་གནག་ལ་སྦྱོར་བས་དཀར་བའི་ལས་ཆོས་ཅན། ཞེས་པ་ལྟ་བུ་རྣམས་ལ་མཚུངས་ཤིང། གཞུང་ཆེན་མོ་རྣམས་སུ་
དེ་འདྲ་བ་ལ་དཀར་ནག་གཉིས་ཀའི་ལས་སུ་གསུངས་པ་ཡང། དེ་ལ་དཀར་ནག་གཉིས་ཀའི་ལས་ཡོད་པའམ་ཚང་བའི་དོན་ཡིན་པ་ལས། དཀར་ནག་གཉིས་ཀའི་ལས་ཀྱི་གཞི་མཐུན་དུ་ནི་ནམ་དུ་ཡང་གསུངས་པ་མ་ཡིན་ནོ། །འོ་ན༑ ཟག་མེད་ཀྱི་ལས་དེ་དཀར་བའི་ལས་མ་ཡིན་ནམ་

[026B] སྐབས་འདིར་ལས་ལ་བཞིར་དབྱེ་བའི་ནང་ཚན་གྱི་དཀར་བའི་ལས་མ་ཡིན་ཀྱང། སྤྱིར་དཀར་བའི་ལས་ནི་ཡིན་ཏེ། དཀར་བའི་ལས་ལ་རྣམ་པར་སྨིན་པས་དཀར་བ་དང་རང་བཞིན་གྱིས་དཀར་བ་གཉིས་ཡོད་པ་ལས། རང་བཞིན་གྱིས་དཀར་བའི་ལས་ཡིན་པའི་ཕྱིར་རོ།།    ༈   
བྱེད་པ་ཟག་མེད་ཡིན། །ཞེས་པ་ནི། ཟག་མེད་ཀྱི་ལས་དེ་ནི་གནག་པ་དང། འདྲེས་མའི་ལས་རྣམས་ཟད་པར་བྱེད་པའི་ལས་ཡིན་ནོ། །ཞེས་སྟོན་པའོ། །འོ་ན༑ ཟག་མེད་ཀྱི་ལས་ཐམས་ཅད་དེ་གསུམ་ཟད་བྱེད་ཡིན་ནམ། ཞེ་ན༑ མ་ཡིན་ཞེས་སྟོན་པ་ལ།    ༈   
བ་ཡི༑ ༑ཞེས་སོགས་གསུངས་ཏེ། མཐོང་ལམ་ཆོས་བཟོད་བཞི་དང། འདོད་པའི་གཉེན་པོར་གྱུར་པའི་འཇིག་རྟེན་ལས་འདས་པའི་སྒོམ་ལམ་བར་ཆད་མེད་ལམ་བརྒྱད་པ་མན་ཆད་དང་བཅས་པའི་སེམས་པ་རྣམ་པ་བཅུ་གཉིས་པོ་རྣམས་ནི་མི་དགེ་བའམ་ནག་པོའི་ལས་ཟད་བྱེད་ཀྱི་ཟག་མེད་ཀྱི་
ལས་ཡིན་ལ། ཆོས་ཤེས་བཞི་དང། འདོད་ཉོན་དང་པོ་ནས་བརྒྱད་པའི་བར་སྤངས་པའི་རྣམ་གྲོལ་ལམ་བརྒྱད་དེ་བཅུ་གཉིས་ནི་ནག་པོ་ཟད་བྱེད་མ་ཡིན་ཏེ། བར་ཆད་མེད་ལམ་གྱིས་ཟད་པར་བྱས་ཟིན་པའི་ཕྱིར། དེ་བཞིན་དུ་མཐོང་ལམ་རྗེས་བཟོད་བཞི་ཡང་ནག་པོའི་ལས་ཀྱི་གཉེན་པོ་མ་ཡིན་ཏེ་
ཁམས་གོང་མའི་ཉོན་མོངས་ཀྱི་གཉེན་པོ་ཡིན་པའི་ཕྱིར། རྗེས་ཤེས་བཞི་ཡང་མ་ཡིན་ཏེ། འདོད་པའི་གཉེན་པོ་མ་ཡིན་པའི་ཕྱིར་དང། རྣམ་གྲོལ་ལམ་ཡིན་པའི་ཕྱིར། འདོད་པ་ལས་འདོད་ཆགས་དང་བྲལ་བར་བྱེད་པའི་འཇིག་རྟེན་ལས་འདས་པའི་སྒོམ་ལམ་བར་ཆད་མེད་ལམ་དགུ་
པའི་སེམས་པ་ནི་འདོད་པའི་དགེ་བ་དཀར་ནག་འདྲེས་མའི་ལས་ཟད་བྱེད་ཡིན་ཏེ། འདོད་ཉོན་དགུ་པ་མ་སྤངས་བར་གྱི་འདོད་པའི་དགེ་བ་དང་མ་བསྒྲིབས་ལུང་མ་བསྟན་ཐམས་ཅད་འདུན་པ་ལ་འདོད་ཆགས་དང་བཅས་པའི་ཕྱིར་འདོད་པའི་དགེ་བ་ཡང་འདྲེས་མའི་ལས་སུ་འཇོག་པ་ཡིན་ལ། བར་
ཆད་མེད་ལམ་དགུ་པ་དེས་འདོད་ཉོན་ཆུང་ངུའི་ཆུང་ངུ་ཡང་སྤོང་བར་བྱེད་པས་ན་འདྲེས་མའི་ལས་ཟད་བྱེད་དུ་འཇོག་པ་ཡིན་ནོ། །འདིར་ལས་དེ་དང་དེ་ཟད་བྱེད་དུ་འཇོག་པའི་དོན་ལ་གཉིས་ཡོད་དེ། ནག་པོ་ཟད་བྱེད་ཀྱི་ལས་རྣམས་ཀྱིས་ནི་རང་གི་སྤང་བྱར་གྱུར་པའི་ནག་པོའི་ལས་རྣམས་ཐོབ་པ་ཆད་

[027A]༄༅། །པའི་ཚུལ་གྱིས་སྤོང་བར་བྱེད་པས་ན་ལས་ཀྱི་ངོ་བོ་འམ་ལས་དངོས་ཟད་པར་བྱེད་པ་ཡིན་ལ། འདོད་པའི་དགེ་བ་དང། དཀར་པོའི་ལས་སུ་བཤད་པའི་གཟུགས་ཀྱི་དགེ་བ་ཟད་པར་བྱེད་པའི་དོན་ནི། ལས་དེ་དང་དེ་ལ་དམིགས་པའི་ས་དེའི་ཉོན་མོངས་ཟད་པར་བྱས་
པ་ན། ལས་དེ་ཡང་འདུན་པ་ལ་འདོད་ཆགས་དང་བྲལ་བའི་ཚུལ་གྱིས་སྤངས་པ་ལ་ཟད་པའི་ཐ་སྙད་བྱེད་པ་མ་གཏོགས་ལས་ཀྱི་ངོ་བོ་དངོས་ཟད་པའམ་སྤངས་པ་ནི་མ་ཡིན་ཏེ། འདིའི་འཛིན་མཚམས་འོག་ཏུ་འཆད་དོ།།    ༈    །ཞེས་
སོགས་ཀྱི་སྐབས་སུ། དཀར་པོའི་ལས་སུ་བཤད་པ་གཟུགས་ཁམས་ཀྱི་དགེ་བའི་ལས་ལ་དམིགས་པའི་ཉོན་མོངས་ཟད་བྱེད་ནི་སའི་སྒོ་ནས་དབྱེ་ན་བཞི་སྟེ། བསམ་གཏན་བཞི་པོ་རེ་རེའི་ཉོན་མོངས་ཀྱི་གཉེན་པོར་གྱུར་པའི་སྒོམ་ལམ་བར་ཆད་མེད་ལམ་དགུ་དགུ་ཡོད་པའི་
མཐའ་མ་བཞི་པོ་རྣམས་ཡིན་ལ། གང་དག་གཟུགས་མེད་ཀྱི་དགེ་བའི་ལས་ཀྱང་དཀར་བའི་ལས་སུ་འདོད་པ་ལྟར་ན་དེ་ལ་དམིགས་པའི་ཉོན་མོངས་ཟད་བྱེད་ཀྱི་བར་ཆད་མེད་ལམ་ཀྱང་བཞི་ཡོད་དེ་གོང་གི་རིག་པས་ཤེས་སོ། །དེ་ལ་ཁོ་ན་རེ། འདོད་ཉོན་དགུ་པའི་དངོས་གཉེན་སྒོམ་ལམ་
བར་ཆད་མེད་ལམ་ཀྱི་སེམས་པ་ཆོས་ཅན། འདོད་པའི་དགེ་བ་ཟད་བྱེད་ཀྱི་ལས་ཡིན་པར་ཐལ། དཀར་ནག་འདྲེས་མའི་ལས་ཟད་བྱེད་ཡིན་པའི་ཕྱིར་ཟེར་ན་མ་ཁྱབ། དེ་ལ་ཁྱབ་པར་ཐལ། འདོད་པའི་དགེ་བའི་ལས་དེ་དཀར་ནག་འདྲེས་མའི་ལས་སུ་བཤད་པའི་ཕྱིར་ཟེར་ན་ཡང་མ་
ཁྱབ་ཏེ། འདོད་ཉོན་དགུ་པའི་དངོས་གཉེན་བར་ཆད་མེད་ལམ་དེས། འདོད་པའི་ཉོན་མོངས་མཐའ་དག་སྤོང་བར་བྱེད་པས་དེ་ཕྱིན་ཆད་ཀྱི་འདོད་པའི་དགེ་བ་ཐམས་ཅད་ཀྱང་དཀར་བའི་ལས་འབའ་ཞིག་ཏུ་འགྱུར་བ་ལས། འདྲེས་མའི་ལས་སུ་མི་འགྱུར་བས་ན་འདྲེས་མའི་ལས་ཟད་
བྱེད་དུ་འཇོག་རིགས་ལ། འདོད་པའི་དགེ་བ་ཟད་བྱེད་ནི་མ་ཡིན་ཏེ། འདོད་ཉོན་སྤངས་པའི་གང་ཟག་གི་རྒྱུད་ལ་འདོད་པའི་དགེ་བ་ཡོད་པ་སྔར་བཤད་པ་ལྟར་ཡིན་པའི་ཕྱིར། ཡང་ཁོ་ན་རེ། བསམ་གཏན་བཞི་པའི་ཉོན་མོངས་ཀྱི་གཉེན་པོར་གྱུར་པའི་སྒོམ་ལམ་བར་ཆད་མེད་

[027B] དཀར་པོའི་ལས་ཟད་བྱེད་ཡིན་པར་ཐལ། དཀར་པོ་བསམ་གཏན་ཆགས་བྲལ་བའི། །བར་མེད་མེད་ལམ་སྐྱེས་མཐའ་མས། །ཞེས་གསུངས་པའི་ཕྱིར་ན་མ་ཁྱབ་སྟེ། དཀར་པོའི་ལས་ལ་དམིགས་པའི་ས་དེའི་ཉོན་མོངས་ཟད་པར་བྱེད་པ་ལ་དགོངས་པ་སྔར་
བཤད་པ་ལྟར་ཡིན་པའི་ཕྱིར་ཏེ། འགྲེལ་པ་མངོན་པའི་རྒྱན་ལས། དཀར་པོ་ཟད་པར་བྱེད་པའམ་དེའི་ཡུལ་ཅན་སྤངས་པས་ཡིན་གྱི་ངོ་བོ་སྤོང་བ་ནི་མ་ཡིན་ནོ། །ཞེས་ཤེས་པར་བྱའོ། །ཞེས་དང། དེ་དག་གིས་གཟུགས་ཀྱི་དགེ་བའི་ངོ་བོ་མི་སྤོང་ཡང། དེ་ལ་དམིགས་པའི་ཉོན་མོངས་
པ་སྤོང་བའི་ཕྱིར་རོ། །ཞེས་གསུངས་པའི་ཕྱིར། ཡང་དོགས་པ་དཔྱད་པ་ལ། ནག་པོའི་ལས་ཟད་བྱེད་ལ་སེམས་པ་རྣམ་པ་བཅུ་གཉིས་འཇོག་ཀྱང། འདྲེས་མའི་ལས་ཟད་བྱེད་དང། དཀར་པོའི་ལས་ལ་དམིགས་པའི་ཉོན་མོངས་ཟད་བྱེད་ལ་བར་ཆད་མེད་ལམ་དགུ་པ་རྣམས་མ་གཏོགས་
བརྒྱད་པ་མན་ཆད་རྣམས་མི་འཇོག་པའི་རྒྱུ་མཚན་དུ། དང་པོའི་རྣམ་པ་སྤངས་ཀྱང་དེའི། །ཡུལ་ཅན་དྲི་མ་ལྷག་རྣམས་ཀྱིས། །ཞེས་དང་པོ་རྣམས་ཀྱི་རང་རང་གི་ངོས་སྐལ་གྱི་ཉོན་མོངས་སྤངས་ཀྱང་ཡུལ་ཅན་གྱི་དྲི་མ་ལྷག་མ་ཉོན་མོངས་ཆུང་ངུའི་ཆུང་ངུ་སོགས་ཡོད་པའི་ཕྱིར་དེ་དག་གི་
ཟད་བྱེད་དུ་མ་བཞག་ལ། སེམས་པ་རྣམ་པ་བཅུ་གཉིས་ཀྱིས་སོ་སོའི་སྤང་བྱ་ཐོབ་པ་ཆད་པའི་ཚུལ་གྱིས་སྤངས་པའི་ཕྱིར་ནག་པོ་ཟད་བྱེད་དུ་འཇོག་པར་འདོད་མོད་ཀྱང། དེ་ནི་ཕན་ཚུན་མཚུངས་པར་འགྱུར་ཏེ། བར་ཆད་མེད་ལམ་བརྒྱད་པོ་རྣམས་ཀྱིས་སོ་སོའི་སྤང་བྱ་སྤོང་ཀྱང་ས་དེ་དང་དེའི་ཉོན་མོངས་
ཚང་མ་སྤོང་མི་ནུས་པའི་རྒྱུ་མཚན་གྱིས་དེ་དག་གི་ཟད་བྱེད་དུ་མི་འགྱུར་ན་སེམས་པ་རྣམ་པ་བཅུ་གཉིས་པོ་དེ་ཡང་ནག་པོ་ཟད་བྱེད་དུ་མི་འགྱུར་ཏེ། དེ་དག་གིས་ཀྱང་རང་རང་གི་ངོས་སྐལ་གྱི་མི་དགེ་བ་སྤོང་བ་ལས་མི་དགེ་བ་མཐའ་དག་སྤོང་མི་ནུས་པའི་ཕྱིར། དེར་ཐལ། སྒོམ་ལམ་བར་ཆད་
མེད་ལམ་དགུ་པའི་ངོས་སྐལ་གྱི་འདོད་ཉོན་ཆུང་ངུའི་ཆུང་ངུ་སྤོང་མི་ནུས་པའི་ཕྱིར། དེ་བཞིན་དུ། སེམས་པ་རྣམ་པ་བཅུ་གཉིས་ཀྱིས་སོ་སོའི་ངོས་སྐལ་གྱི་ནག་པོའི་ལས་ཐོབ་པ་ཆད་པའི་ཚུལ་གྱིས་སྤངས་པས་ནག་པོ་ཟད་བྱེད་དུ་འགྱུར་ན། གོང་མའི་གཉེན་པོར་གྱུར་པའི་བར་ཆད་མེད་ལམ་

[028A]༄༅། །བརྒྱད་པ་མན་ཆད་ཀྱང་དཀར་པོའི་ལས་ལ་དམིགས་པའི་ཉོན་མོངས་ཟད་བྱེད་དུ་འཇོག་རིགས་ཏེ། དེ་དག་གིས་ཀྱང་རང་རང་གི་ངོས་སྐལ་གྱི་ཉོན་མོངས་ནི་ཐོབ་པ་ཆད་པའི་ཚུལ་གྱིས་སྤོང་བར་བྱེད་པའི་ཕྱིར་ཞེས་ཟེར་ན། ཁས་ལེན་འཛིན་ཐུབ་ཙམ་མ་ཡིན་
པའི་དོན་མཐུན་གྱི་ལན་ཞིག་འདེབས་ལུགས་ཨེ་ཡོད་སོམས་པར་མཛོད་ཅིག་    ༈    །ཞེས་སོགས་སློབ་དཔོན་གཞན་གྱི་འདོད་པ་བརྗོད་པ་ནི་གོ་སླ་སྟེ་རྩ་བ་ཉིད་ལ་ཚིག་འགྲེལ་ཐེབས་ན་ཤེས་སོ།།    ༈    །ཞེས་
སོགས་ཀྱི་སྐབས་སུ། མདོ་ལས། ཐུབ་པའི་ལུས་ངག་ཡིད་གསུམ་ཞེས་གསུངས་པའི་ཐུབ་པ་ནི། ཉོན་མོངས་པ་ཐམས་ཅད་སྤངས་པའི་དགྲ་བཅོམ་པ་ལ་བྱེད་པ་ཡིན་གྱི། སློབ་པ་དང་སོ་སོ་སྐྱེ་བོ་ནི་ཐུབ་པ་མ་ཡིན་ལ། དེས་ན་མི་སློབ་པའི་ལུས་ངག་གི་ལས་སྤོང་བའི་རང་བཞིན་ཟག་མེད་
ཀྱི་རིག་བྱེད་མ་ཡིན་པ་གཉིས་དང། མི་སློབ་པའི་ཡིད་དང་བཅས་པ་གོ་རིམ་བཞིན་སྐབས་འདིའི་དངོས་བསྟན་གྱི་ཐུབ་པའི་ལུས་ངག་ཡིད་གསུམ་དུ་འཇོག་གོ།    ༈    །ཞེས་པ་ནས། ལས་ཀྱི་ལམ་ནི་བཅུར་གསུངས་སོ། །ཞེས་པའི་བར་གྱིས། མདོ་ལས་
གཙང་བྱེད་རྣམ་པ་གསུམ་གསུངས་པ་དང། ལུས་ངག་ཡིད་གསུམ་གྱི་ཉེས་སྤྱད་གསུམ་གསུམ་གསུངས་པ་དང། དེ་དག་ལས་བཟློག་པ་ལེགས་སྤྱད་དུ་གསུངས་པ་རྣམས་ཀྱི་དོན་ནི་གོ་སླ་ལ། ཡང༑ དགེ་མི་དགེའི་ལས་ལ་ལེགས་སྤྱད་དང་ཉེས་སྤྱད་གང་རུང་གིས་ཁྱབ་ཀྱང། ལེགས་སྤྱད་
དང་ཉེས་སྤྱད་གང་རུང་ཡིན་ན་ལས་ཡིན་པས་མ་ཁྱབ་པ་ནི་ཤེས་དགོས་ཏེ། བརྣབ་སེམས་ལ་སོགས་ལས་མིན་ཡང། །ཡིད་ཀྱི་ཉེས་སྤྱད་རྣམ་གསུམ་མོ། །ཞེས་གསུངས་པའི་ཕྱིར།    ༈    །ཞེས་སོགས་ཀྱི་སྐབས་སུ། མི་དགེ་བའི་ལས་ལམ་བཅུའི་
ནང་ནས་སྲོག་གཅོད་དང། མ་བྱིན་ལེན་དང། ངག་གི་ལས་བཞི་སྟེ་དྲུག་པོ་འདི་གཞན་ལ་བྱེད་དུ་འཇུག་ན་ནི་རང་ཉིད་ལ་དྲུག་པོ་དེའི་རྣམ་པར་རིག་བྱེད་མ་ཡིན་པའི་ལས་ལམ་འབྱུང་གི། རིག་བྱེད་ནི་མི་འབྱུང་སྟེ་རང་གི་དངོས་སུ་མ་བྱས་པའི་ཕྱིར། འདོད་ལོག་གཅིག་པུ་ནི་རང་ཉིད་ཀྱིས་

[028B] གཞན་གྱིས་བྱས་པས་རང་གི་ལས་ལམ་མི་རྫོགས་པའི་ཕྱིར། གོང་གི་སྲོག་གཅོད་སོགས་ཀྱི་ལས་ལམ་དྲུག་པོ་དེ་དག་ཀྱང་རང་ཉིད་ཀྱིས་བྱས་ན་
ནི་རིག་བྱེད་དང་རིག་བྱེད་མ་ཡིན་པ་གཉིས་ཀ་འབྱུང་སྟེ། དེ་ཡང་སྲོག་གཅོད་ལྟ་བུ་ལ་བསད་བྱ་དེ་སྲོག་གཅོད་པའི་གནས་སྐབས་དེ་རང་དུ་ཤི་བར་གྱུར་ན་ནི་རིག་བྱེད་དང་རིག་བྱེད་མ་ཡིན་པ་གཉིས་ཀ་འབྱུང་ལ། དུས་ཕྱིས་ཤི་བར་གྱུར་ན་ནི་རིག་བྱེད་མ་ཡིན་པ་ཁོ་ན་ལས། རིག་བྱེད་ཀྱི་ལས་
ལམ་དངོས་མི་འབྱུང་སྟེ། སྦྱོར་བའི་ཚེ་སྲོག་གཅོད་ཀྱི་དངོས་གཞི་མ་བྱུང་བའི་ཕྱིར་དང། དངོས་གཞི་གྲུབ་པའི་ཚེ་རིག་བྱེད་འགགས་ཟིན་པའི་ཕྱིར། ཚུལ་དེ་ལྷག་མ་གཞན་ལྔ་ལ་ཡང་སྦྱོར་དུ་ཡོད་དེ་རིགས་འདྲེས་དཔགས་ན་ཤེས་སོ། །ཡིད་ཀྱི་ལས་གསུམ་ལ་ནི་རིག་བྱེད་དང་རིག་
བྱེད་མ་ཡིན་པ་གཉིས་ཀ་མེད་དོ། །སྲོག་གཅོད་སྤོང་བ་ལ་སོགས་པ་དགེ་བའི་ལུས་ངག་གི་ལས་ལམ་གཟུགས་ཅན་བདུན་ནི་སོ་ཐར་གྱི་དབང་དུ་བྱས་ན་དེ་ནི་གཞན་ལས་ནོད་པས་རྣམ་པར་རིག་བྱེད་དང་རིག་བྱེད་མ་ཡིན་པ་གཉིས་ཀ་འབྱུང་ལ། བསམ་གཏན་དང་ཟག་མེད་ཀྱི་སྤོང་བ་བདུན་
ནི་མཉམ་བཞག་གི་སེམས་ཙམ་ལ་རག་ལས་པས་རིག་བྱེད་མིན་པ་ཁོ་ནའོ། །དགེ་མི་དགེའི་ལུས་ངག་གི་ལས་ལམ་བདུན་པོ་དེ་དག་གི་ཉེར་བསྡོགས་ཏེ་སྦྱོར་བ་རྣམས་ལ་རྣམ་པར་རིག་བྱེད་ནི་ངེས་པར་འབྱུང་ཞིང། ཀུན་སློང་ཉོན་མོངས་དྲག་པོའམ། རབ་ཏུ་དང་བ་དྲག་པོས་བྱས་ན་ནི་རིག་བྱེད་
མ་ཡིན་པ་ཡང་འབྱུང་ལ། ཀུན་སློང་ཞན་པས་རྩོམ་ན་ནི་རིག་བྱེད་ཁོ་ནའོ། །ལས་ལམ་དེ་དག་གི་མཇུག་གི་སྐབས་སུ་རིག་བྱེད་མ་ཡིན་པ་ནི་ངེས་པར་འབྱུང་ལ། རིག་བྱེད་ནི་མ་ངེས་ཏེ། ལས་ལམ་དངོས་ཀྱི་རྗེས་སུ་ཡང་དེ་དང་མཐུན་པའི་བྱ་བ་སྤྱོད་ན་ནི་རིག་བྱེད་དུ་ཡང་འགྱུར་ལ། མི་སྤྱོད་ན་ནི་མི་འགྱུར་
རོ། །འོ་ན༑ སྦྱོར་དངོས་མཇུག་གསུམ་གྱི་ཁྱད་པར་ཇི་ལྟ་བུ་ཞེ་ན། སྲོག་གཅོད་ལྟ་བུ་ལ་མཚོན་ན། སྲོག་ཆགས་གང་ཡང་རུང་བ་གསོད་འདོད་ཀྱི་བསམ་པས་གནས་ནས་ལངས་ཏེ་དེའི་དྲུང་དུ་འགྲོ་བ་སོགས་ནས་མཚོན་ལ་སོགས་པ་ལན་གཅིག་གམ་གཉིས་སོགས་བསྣུན་པར་བྱེད་ཅིང་དངོས་

[029A]༄༅། །སུ་སྲོག་གཅོད་པར་མི་བྱེད་པའི་བར་ནི་སྦྱོང་བ་དང། མཚོན་བསྣུན་པ་སོགས་ཀྱིས་དངོས་སུ་སྲོག་གཅོད་པར་བྱེད་པ་དེའི་སྐབས་ཀྱི་རིག་བྱེད་དང་རིག་བྱེད་མ་ཡིན་པའི་སྐད་ཅིག་མ་ནི་ལས་ཀྱི་ལམ་དངོས་དང། དེ་ཕྱིན་ཆད་ཀྱི་རིག་བྱེད་མ་ཡིན་པ་དང། ལྤགས་པ་
བཤུ་བ་དང། ཤ་འཚོང་བ་དང། ཟ་བ་སོགས་དེའི་རྗེས་སུ་མཐུན་པའི་རིག་བྱེད་ནི་མཇུག་ཡིན་ལ། དེ་བཞིན་དུ་མ་བྱིན་ལེན་སོགས་གཞན་དྲུག་ལ་ཡང་རིགས་འགྲེས་ཤེས་སོ། །བརྣབ་སེམས་སོགས་ཡིད་ཀྱི་གསུམ་ནི་མངོན་དུ་གྱུར་པ་ཙམ་གྱིས་དངོས་གཞིར་འགྱུར་བས་སྦྱོར་བ་དང་མཇུག་
མེད་དོ། །དེ་ལ་ཁོ་ན་རེ། འོ་ན༑ སྲོག་གཅོད་ཀྱི་ལས་ལམ་དངོས་དེ། བསད་བྱ་དེ་འཆི་སྲིད་ལ་གནས་པའི་སྐབས་ཀྱི་གསོད་པ་པོའི་རིག་བྱེད་དང་རིག་བྱེད་མ་ཡིན་པ་ལ་བྱེད་དམ། འོན་ཏེ་ཤི་ཟིན་པའི་སྐབས་ཀྱི་དེ་ལ་བྱེད། དང་པོ་ལྟར་ན། གསོད་པ་པོ་དང་བསད་བྱ་ལྷན་ཅིག་ཏུ་ཤི་བ་ན་ཡང་
ལས་ལམ་དངོས་འབྱུང་བར་འགྱུར་ན། སྔ་དང་མཉམ་དུ་ཤི་བ་ལ། །དངོས་མེད་ལུས་གཞན་སྐྱེས་ཕྱིར་རོ། །ཞེས་པ་དང་འགལ། གཉིས་པ་ལྟར་ན་དངོས་སུ་སྲོག་གཅོད་པར་བྱེད་པའི་སྐབས་ཀྱི་རིག་བྱེད་དང་རིག་བྱེད་མ་ཡིན་པ་དེ་ལས་ལམ་དངོས་མ་ཡིན་པར་འགྱུར་ཏེ། དེའི་ཚེ་ཤི་མ་ཟིན་པའི་ཕྱིར་རོ། །
ཞེ་ན༑ དེ་ལ་བྱེ་བྲག་སྨྲ་བས་སྐྱོན་མེད་དེ། སྲོག་ཆགས་ཤི་བའི་གནས་སྐབས་ཀྱི་རིག་བྱེད་དང་རིག་བྱེད་མ་ཡིན་པའི་སྐད་ཅིག་མ་དེ་ཉིད་ལས་ལམ་དངོས་ཡིན་ནོ། །ཞེས་ལན་འདེབས་པར་སྣང་ཡང། ཤི་བའི་གནས་སྐབས་ཞེས་པ་སྲོག་ཆད་བཞིན་པའམ། ཆད་མ་ཐག་པའམ། དེ་གཉིས་ཀའི་གནས་
སྐབས་གང་རུང་ཞིག་ལ་ནི་འདོད་དགོས་ན། ལན་དེས་སྐྱོན་དངོས་སུ་སྤོང་མི་ནུས་པར་མ་མཆིས་རུང། སྐབས་ཐོབ་ཁྱབ་མེད་ཀྱི་ལན་འགའ་ཞིག་འདེབས་པ་ལས་འོས་མེད་དོ།།    ༈    །ཞེས་སོགས་ཀྱི་སྐབས་སུ། མི་དགེ་བ་དེ་དག་གི་ལས་ལམ་དངོས་ནི་སྦྱོར་བ་ལས་
སྐྱེ་ལ༑ སྦྱོར་བ་ཡང་ཀུན་སློང་འདོད་ཆགས་སོགས་མི་དགེ་བའི་རྩ་བ་གསུམ་པོ་གང་རུང་ལས་སྐྱེས་པ་སྟེ། སྲོག་གཅོད་ལ་མཚོན་ན། ཀུན་སློང་འདོད་ཆགས་ལས་སྐྱེས་པ་ནི་ཤ་སོགས་ལ་སྲེད་ནས་གསོད་པ་དང། ཞེ་སྡང་ལས་སྐྱེས་པ་ནི་འཁོན་གྱིས་གསོད་པ་དང། གཏི་མུག་ལས་སྐྱེས་པ་ནི་

[029B] དེས་གཞན་ལ་ཡང་རིགས་འགྲེ་བ་མ་ཟད་རྒྱས་པར་འདོད་ན་འགྲེལ་པ་རྣམས་སུ་བལྟ་བར་བྱ་ལ། འདི་ནི་ལུས་ངག་གི་ལས་ལམ་བདུན་དུ་མ་ཟད་བརྣབ་སེམས་སོགས་ཡིད་ཀྱི་མི་དགེ་བ་གསུམ་ལ་མཚུངས་ཏེ། དེ་དག་ཀྱང་ཀུན་སློང་
མི་དགེ་བའི་རྩ་བ་གསུམ་པོ་གང་རུང་ལས་སྐྱེས་པའི་ཕྱིར་རོ།།    ༈    །ཆགས་སྡང་གཏི་མུག་མེད་ལས་སྐྱེས། །ཞེས་པའི་སྐབས་སུ། དགེ་བའི་ལས་ཀྱི་ལམ་དངོས་དང། སྦྱོར་བ་དང་མཇུག་དང་བཅས་པ་རྣམས་ནི་འདོད་ཆགས་མེད་པ་དང། ཞེ་སྡང་མེད་པ་དང། གཏི་
མུག་མེད་པ་སྟེ་དགེ་བའི་རྩ་བ་གསུམ་ལས་སྐྱེས་ཤིང། དགེ་བའི་སྦྱོར་དངོས་མཇུག་གསུམ་ཡང་བསྙེན་པར་རྫོགས་པའི་གནས་སྐབས་ཀྱི་སྦྱོར་དངོས་མཇུག་གསུམ་ལྟ་བུ་སྟེ་མཐའ་དག་མང་བར་འགྱུར་བས་མ་སྤྲོས་སོ།།    ༈    །ཞེས་སོགས་ཀྱི་སྐབས་སུ། འོ་ན་
མི་དགེ་བའི་ལས་ལམ་དེ་དག་རྫོགས་ཤིང་མཐར་ཕྱིན་པ་གང་གིས་བྱེད་ཅེ་ན། དེ་ཡང་འདོད་ཆགས་ལ་སོགས་པ་གསུམ་པོ་དེ་དག་གིས་བྱེད་དེ། ཇི་ལྟར་ཞེ་ན། སྲོག་གཅོད་དང། གནོད་སེམས་དང། ཚིག་རྩུབ་གསུམ་ནི་ཕལ་ཆེར་ཞེ་སྡང་གིས་མཐར་ཕྱིན་པར་བྱེད། ལོག་གཡེམས་བརྣབ་སེམས་
མ་བྱིན་ལེན་གསུམ་ནི་འདོད་ཆགས་དང། ལོག་པར་ལྟ་བ་ནི་གཏི་མུག་གིས་རྫོགས་པར་བྱེད་ལ། ལྷག་མ་རྫུན་ཕྲ་མ་ངག་ཀྱལ་རྣམས་ནི་གསུམ་པོ་ཅི་རིགས་པས་རྫོགས་པར་བྱེད་དོ།།    ༈    །ཞེས་སོགས་ཀྱི་དོན་ནི། མི་དགེ་བའི་ལས་ལམ་དེ་དག་གི་གྮིའམ་
རྟེན་ལ་ནི། སེམས་ཅན་དང། ལོངས་སྤྱོད་དང། ངག་གི་རང་བཞིན་མིང་གཟུགས་ལ་སོགས་པ་ཅི་རིགས་པ་འབྱུང་པའི་དོན་ནོ།།    ༈    །ཞེས་སོགས་ཀྱིས། གསོད་པ་པོ་འགའ་ཞིག་གིས་ཕ་རོལ་བསད་བྱ་ལ་འཆིང་པའི་མཚོན་སོགས་བསྣུན་ནས། བསད་བྱའི་སྔ་
རོལ་ལམ་དུས་མཉམ་གང་རིགས་སུ་གསོད་པ་པོ་རང་ཉིད་ཤི་བ་ལ་ནི། རང་ཉིད་མ་ཤི་གོང་དེར་སྲོག་གཅོད་ཀྱི་སྦྱོར་བའི་ལས་འབྱུང་བ་ལས། ལས་ལམ་དངོས་ནི་མི་འབྱུང་སྟེ། བསད་བྱ་མ་ཤི་བར་སྲོག་གཅོད་ཀྱི་ལས་ལམ་མི་འབྱུང་ཞིང། ཤི་བའི་ཚེ་གསོད་པ་པོའང་ཤི་བས་སྲོག་གཅོད་ཀྱི་སྦྱོར་བ་

[030A]༄༅། །བྱས་པའི་ལུས་དེ་དོར་ནས་དེ་ལས་གཞན་པའི་ལུས་སུ་སྐྱེས་པས་ན་དངོས་གཞི་མི་འགྲུབ་བོ།།    ༈    །ཐམས་ཅད་བྱེད་པ་པོ་བཞིན་ལྡན། །ཞེས་པའི་སྐབས་སུ། འོ་ན༑ མང་པོ་ཆོགས་ཏེ་གྲོས་བྱས་ནས་དམག་དང་
རི་དྭགས་ཀྱི་ལིངས་ལ་སོགས་པ་བྱེད་པ་ན། དངོས་སུ་གཅིག་གིས་སེམས་ཅན་སྲོག་དང་བྲལ་བར་བྱས་པའི་ཚེ། གཞན་དེ་དག་ལ་སྲོག་གཅོད་ཀྱི་ལས་ལམ་དངོས་འབྱུང་ངམ་མི་འབྱུང་ཞེ་ན། དེ་དག་ནི་དོན་གཅིག་ལ་ཞུགས་པའི་སྦྱོར་བ་ཅན་ཡིན་པའི་ཕྱིར་དངོས་སུ་གསོད་པ་པོ་དང་
མཚུངས་པའི་སྲོག་གཅོད་དངོས་ཀྱི་ལས་ལམ་དང་ལྡན་ལ། ཡང་གཞན་གྱིས་དབང་མེད་དུ་དམག་སོགས་ལ་འཁྲོད་ཀྱང་དོན་དུ་རང་གི་སྲོག་ལ་ཐུག་ཀྱང་གཞན་མི་གསོད་སྙམ་པའི་བསམ་པ་ངེས་པར་བྱས་ཏེ་ཕྱིན་པ་ལ་ནི་སྔ་མ་ལྟ་བུའི་སྲོག་གཅོད་ཀྱི་ཉེས་པས་རེག་པར་མི་འགྱུར་
རོ།།    ༈    །ཞེས་པ་ནས། ལོག་པར་ལྟ་བ་ཡིན་འདི་ལ། །ཞེས་པའི་བར་གྱིས། སྲོག་གཅོད་ཀྱི་ལས་ལམ་ལྟ་བུ་ལ་བསམ་བཞིན་དུ་གསོད་པ། མ་ནོར་བར་གསོད་པ། གཞན་གསོད་པའི་ཡན་ལག་སྟེ་གསུམ་དང་ལྡན་པ་དགོས་པས་མཚོན་མི་དགེ་བ་བཅུ་པོ་རེ་
རེའི་ངོ་བོར། ཡན་ལག་དང་བཅས་པ་ཞིབ་ཏུ་གསུངས་པ་རྣམས་གོ་མི་བདེ་བའི་དོགས་པ་སོགས་ཆེར་མི་སྣང་བས་རྩ་བ་ཉིད་ལ་ཚིག་འགྲེལ་དང། འགྲེལ་པ་རྣམས་སུ་བརྟགས་ན་ཤེས་ནུས་པས་མ་སྤྲོས་ལ། སྐབས་འདིར་རྫུན་ཚིག་ལས་འཕྲོས་ནས་བྱིས་པའི་ཐ་སྙད་བརྒྱད་དང་འཕགས་པའི་ཐ་
སྙད་བརྒྱད་དེ་བཅུ་དྲུག་གསུངས་པ་དང། མཐོང་བ་དང། ཐོས་པ་དང། རྟོགས་པ་དང། རྣམ་པར་ཤེས་པ་ཞེས་གསུངས་པ་རྣམས་ཀྱི་ཁྱད་པར་དང་མཚན་གཞི། གཞན་ཡས་སྲོག་གཅོད་པ་ཙམ་དང། མ་བྱིན་པར་ལེན་པ་ཙམ་གྱིས་དེ་དང་དེའི་ལས་ལམ་དངོས་སུ་མི་འགྱུར་བ་ལ་སོགས་པའི་ཁྱད་པར་
རྣམས་ཞིབ་ཏུ་འགྲེལ་པ་མངོན་པའི་རྒྱན་སོགས་ལས་ཤེས་པར་བྱོས་ཤིག་    ༈    །ཞེས་པའི་སྐབས་སུ། མི་དགེ་བ་བཅུ་པོ་དེ་ལས་བརྣབ་སེམས་ལ་སོགས་ཡིད་ཀྱི་གསུམ་ནི་ལས་ཀྱི་ལམ་ཡིན་ཀྱང། ལས་ནི་མ་ཡིན་ལ། དེ་དག་དང་མཚུངས་པར་

[030B] ལུས་ངག་གི་ལས་བདུན་ནི་ལས་ཀྱང་ཡིན་ལ་ལས་ཀྱི་ལམ་ཡང་ཡིན་པ་སྟེ། དེ་ནི་བརྣབ་སེམས་མེད་པ་སོགས་དགེ་བ་བཅུ་ལ་ཡང་མཚུངས་སོ། །ལུས་ངག་གི་བདུན་པོ་ཀུན་ནས་སློང་བྱེད་ཀྱི་སེམས་པ་རྣམས་ཀྱང་ཡིད་ཀྱི་ལས་ཡིན་པ་ལས་ལུས་ངག་གི་ལས་
ནི་མ་ཡིན་ཏེ། གཟུགས་ཅན་མ་ཡིན་པའི་ཕྱིར་རོ། །མི་དགེ་བ་དེ་དག་གི་སྦྱོར་བ་དང་མཇུག་རྣམས་མི་དགེ་བ་ཡིན་ཀྱང་ལས་ཀྱི་ལམ་ནི་མ་ཡིན་ཏེ་དགེ་བ་ལ་ཡང་མཚུངས་སོ།།    ༈    །ཅེས་སོགས་ཀྱི་སྐབས་སུ། མི་དགེ་བ་བཅུའི་ནང་ནས་ལོག་ལྟས་དགེ་རྩ་གཅོད་པར་བྱེད་པ་སྟེ། དགེ་
བ་དང་མི་དགེ་བའི་ལས་ཀྱི་རྣམ་པར་སྨིན་པ་མེད་དོ་ཞེས་རྒྱུ་འབྲས་ལ་སྐུར་བ་འདེབས་ཤིང་འགྱོད་པ་ཅུང་ཟད་ཀྱང་མི་བསྐྱེད་པ་དེ་འདྲ་བའི་ལོག་ལྟས་དགེ་རྩ་ཡོངས་སུ་གཅོད་པར་བྱེད་དོ། །འོ་ན། བཅད་བྱའི་དགེ་རྩ་དེ་ལ་ཁམས་གསུམ་གའི་དགེ་རྩ་ཡོད་དམ་ཞེ་ན། བྱེ་བྲག་སྨྲ་བས་དེ་ལྟར་ཡོད་པར་མི་
འདོད་དེ། དགེ་རྩ་གཅོད་བྱེད་ཀྱི་ལོག་ལྟ་ཅན་གྱི་རྒྱུད་ལ་ཁམས་གོང་མའི་དགེ་བ་མི་ལྡན་ཞིང། འདོད་པའི་དགེ་བ་སྦྱོར་བྱུང་ཡང་ལོག་ལྟ་ཆུགྣ་ངུ་སྐྱེས་པའི་དུས་སུ་ཉམས་ཟིན་པས། དེས་ན། འདོད་གཏོགས་སྐྱེས་ནས་ཐོབ་པ་རྣམས། །ཞེས་འདོད་པའི་དགེ་བ་སྐྱེས་ཐོབ་མ་གཏོགས་མི་འབྱུང་བར་འདོད་དོ། །
གཅོད་ཚུལ་ཡང་འདོད་པའི་དགེ་བ་སྐྱེས་ཐོབ་དེ་ལ་ཆེ་འབྲིང་ཆུང་ངུ་དགུར་ཕྱེ་ནས། དེ་དག་ལོག་ལྟ་ཆུང་འབྲིང་ཆེན་པོ་དགུས་རིམ་པ་བཞིན་གཅོད་དོ། །འདིའི་སྐབས་སུ་དོགས་པ་བཅད་པ་ལ། འོ་ན༑ དགེ་རྩ་ཆད་ངེས་ཀྱི་གང་ཟག་གི་རྒྱུད་ཀྱི་འདོད་པའི་དགེ་བ་སྦྱར་བྱུང་ཆོས་ཅན། ཁྱོད་ལོག་ལྟས་གཅོད་
མི་ནུས་པར་ཐལ། ཁྱོད་ལོག་ལྟའི་བཅད་བྱ་མ་ཡིན་པའི་ཕྱིར། འདོད་ན། ཁྱོད་དངོས་སུ་གཅོད་བྱེད་མེད་པར་ཐལ། ལོག་ལྟས་དངོས་སུ་མི་གཅོད་པ་གང་ཞིག་དེ་ལས་གཞན་པའི་གཅོད་བྱེད་མེད་པའི་ཕྱིར། གཞན་ཡང། དེ་འདྲའི་དགེ་བ་སྦྱོར་བྱུང་ཆོས་ཅན། ཁྱོད་ཀྱི་གཏོང་རྒྱུ་མེད་
པར་ཐལ། དགེ་རྩ་ཆད་པས་མི་གཏོང་བ་གང་ཞིག་ཁམས་གོང་དུ་སྐྱེས་པས་མི་གཏོང་བའི་ཕྱིར། ཁྱབ་སྟེ། འདོད་གཏོགས་དགེ་བ་གཟུགས་མིན་ནི། །རྩ་ཆད་གོང་དུ་སྐྱེས་པ་ལས། །ཞེས་འདོད་པའི་དགེ་བ་གཟུགས་ཅན་མིན་པའི་གཏོང་རྒྱུལ་དེ་གཉིས་ལས་མ་བཤད་པའི་ཕྱིར། གལ་ཏེ་ཁམས་

[031A]༄༅། །གོང་དུ་སྐྱེས་པས་གཏོང་ངོ་ཞེ་ན་མི་འཐད་དེ། དེ་འདོད་པའི་རྟེན་དེ་ཉིད་ལ་གཏོང་བའི་ཕྱིར། ཡང་དགེ་རྩ་ཆད་པས་གཏོང་ངོ་ཟེར་ན། མི་འཐད་པར་ཐལ། དགེ་རྩ་བཅོད་བྱེད་ཀྱི་ལོག་ལྟས་མི་གཏོང་ན། དེ་ལས་གཞན་པའི་གཏོང་ཚུལ་མེད་པའི་ཕྱིར། གཞན་ཡང་དེ་འདྲའི་
འདོད་པའི་དགེ་བ་སྦྱོར་བྱུང་ཆོས་ཅན། ཁྱོད་ལོག་ལྟའི་བཅད་བྱ་ཡིན་པར་ཐལ། ལོག་ལྟ་ཆུང་ངུའི་བཅད་བྱ་ཡིན་པའི་ཕྱིར། དེར་ཐལ། ཁྱོད་ལོག་ལྟ་ཆུང་ངུ་སྐྱེས་པའི་དུས་སུ་ཉམས་པར་འགྱུར་བ་རང་གི་ཁས་ལེན་ཡིན་པའི་ཕྱིར། ཞེས་སོགས་འཕེན་ན་ཁྱབ་མེད་ཀྱི་ལན་འགའ་ཞིག་
འདེབས་དགོས་མེད་ཀྱང་དོན་མཐུན་གྱི་ལན་ཞིག་ཐེབས་དཀའ་བ་འདྲའོ། །ཡང། ཁོ་ན་རེ། ལོག་ལྟ་ཆུང་ངུས་དགེ་རྩ་ཆེན་པོ་དང། ལོག་ལྟ་ཆེན་པོས་དགེ་རྩ་ཆུང་ངུ་གཅོད་པར་བྱེད་པར་ཐལ། ཁྱོད་ཀྱིས་རིམ་གྱིས་གཅོད་ཚུལ་དེ་འཐད་པའི་ཕྱིར། འདོད་ན། ལོག་ལྟ་ཆེན་པོ་སྐྱེས་པ་ལས་ཆུང་ངུ་
སྐྱེས་པ་ཉེས་པ་ཆེ་བར་ཐལ། ལོག་ལྟ་ཆུང་ངུས་དགེ་རྩ་ཆེན་པོ་གཅོད་པ་གང་ཞིག་ཆེན་པོས་དགེ་རྩ་ཆུང་ངུ་ལས་མི་གཅོད་པའི་ཕྱིར། ཟེར་ན་མ་ཁྱབ་སྟེ། རིམ་གྱིས་གཅོད་པའི་དོན་སྒོམ་ལམ་གྱིས་སྒོམ་སྤང་ཉོན་མོངས་སྤོང་བ་ལྟར། ལོག་ལྟ་ཆུང་རིམ་གྱིས་སྐྱེས་པ་ན། དགེ་བ་ཆེ་
རིམ་གྱིས་ཉམས་པའི་མཐར་དགེ་རྩ་ཆུང་ངུའི་ཆུང་ངུ་ཡང་བཅད་ནས་གཏན་མེད་དུ་བྱེད་པ་ལ་ལོག་ལྟ་ཆེན་པོའི་ཆེན་པོ་སྐྱེ་དགོས་པའི་དོན་ཡིན་པ་ལས། ལོག་ལྟ་ཆེན་པོས་དགེ་བ་ཉུང་ཟད་ཙམ་ལས་ཆེན་པོ་ཉམས་པར་བྱེད་མི་ནུས་པའི་དོན་མ་ཡིན་མོད། འོན་ཀྱང་ཚིག་ལ་འཁྲིས་ན་ཁས་
ལེན་མི་མཛེས་ཙམ་ནི་འོང་རིས་སུ་སྣང་ངོ།།    ༈    །ཞེས་སོགས་ཀྱི་སྐབས་སུ། རྟེན་གང་ལ་གཅོད་ན། གླིང་གསུམ་གྱི་མིའི་ནང་དུ་གཅོད་ཀྱི། ངན་སོང་བ་དང། ལྷ་དང། སྒྲ་མི་སྙན་པའི་རྟེན་ལ་མི་གཅོད་ཅིང། དེ་ཡང་སྐྱེས་པ་དང་བུད་མེད་གང་རུང་གི་རྟེན་ལ་
གཅོད་ཀྱི་ཟ་མ་དང་མ་ནིང་གི་རྟེན་ལ་མ་ཡིན་ཏེ། བསམ་པ་མི་བརྟན་པའི་ཕྱིར་རོ། །དགེ་རྩ་ཆད་པ་དེ་གང་གིས་མཚམས་སྦྱོར་ཞེ་ན། ལས་འབྲས་ཡོད་དམ་མེད་སྙམ་པའི་ཐེ་ཚོམ་ཉོན་མོངས་ཅན་དང། ལས་འབྲས་ཡོད་དམ་སྙམ་པའི་དོན་འགྱུར་གྱི་ཐེ་ཚོམ་དང། ལས་འབྲས་ཡོད་པར་ལྟ་

[031B] །དགེ་རྩ་ཆད་པ་དེ་ཚེ་དེ་རང་ལ་མཚམས་སྦྱོར་བ་ཡོད་དམ་ཞེ་ན། བསམ་སྦྱོར་གཉིས་ཀ་ཉམས་པ་ཞེས་པ་མཚམས་མེད་བྱས་ཤིང་དགེ་རྩ་ཡང་ཆད་པ་དེ་ནི་ཚེ་འདི་ལ་མཚམས་མི་སྦྱོར་ཏེ། དམྱལ་བའི་བར་དོའམ། ཡང་ན་
དམྱལ་བ་ནས་འཆི་འཕོས་པ་གང་རུང་དུ་མཚམས་སྦྱོར་ལ། མཚམས་མེད་མ་བྱས་པའི་གང་ཟག་དགེ་རྩ་ཆད་པ་ནི་ཚེ་དེ་རང་ལ་མཚམས་སྦྱོར་བའང་ཡོད་ལ། ཕྱི་མའི་གནས་སྐབས་སུ་སྦྱོར་བ་འང་ཡོད་དོ། །སྐབས་འདིར་འགྲེལ་པ་རྣམས་སུ། དགེ་རྩ་ཆད་པ་དང་ལོག་པ་ཉིད་
དུ་ངེས་པ་ནི་མཚམས་མེད་བྱས་པའི་གང་ཟག་ཡིན་ལ། དེ་གཉིས་ཀྱི་མུ་བཞི་འཇོག་ཚུལ། དགེ་རྩ་ཆད་ལ་ལོག་པ་ཉིད་དུ་ངེས་པ་མ་ཡིན་པ་ནི། མུ་སྟེགས་སྟོན་པ་དྲུག་ལྟ་བུ་དང། ལོག་པ་ཉིད་དུ་ངེས་པ་ཡིན་ལ་དགེ་རྩ་མ་ཆད་པ་ནི་མ་སྐྱེས་དགྲ་ལྟ་བུ། གཉིས་ཀ་ཡིན་པ་ནི་ལྷ་
སྦྱིན་ལྟ་བུ། བཞི་པ་ནི་དེ་དག་ལས་གཞན་པ་ལྟ་བུའོ། །ཞེས་པའི་མུ་གཉིས་པ་དང། གསུམ་པ་ལ་དོགས་པ་དཔྱོད་རྒྱུ་འགའ་ཞིག་མཆིས་པ་འོག་ཏུ་མཚམས་མེད་ཀྱི་སྐབས་སུ་འཆད་དོ།།    ༈    །ཞེས་སོགས་ཀྱི་སྐབས་སུ། ལས་ལམ་དུ་ཙམ་དང་སེམས་པ་ཅིག་ཆར་
ལྷན་ཅིག་ཏུ་འབྱུང་ཞེ་ན། མི་དགེ་བ་བཅུ་ལས་གཅིག་ནས་བརྒྱད་ཙམ་གྱི་བར་དང། སེམས་པ་ལྷན་ཅིག་ཏུ་འབྱུང་བ་ཡོད་ཀྱི། དགུ་དང་བཅུ་དང་ཅིག་ཆར་ལྷན་ཅིག་ཏུ་འབྱུང་བ་ནི་མེད་དེ། བརྣབ་སེམས་ལ་སོགས་པ་ཡིད་ཀྱི་གསུམ་ཅིག་ཅར་མི་འབྱུང་བའི་ཕྱིར་ཞེས་སོ། །དེའི་དོན་གོ་བདེ་བར་
བརྗོད་ན། མི་དགེ་བ་བརྒྱད་ཀྱི་ལས་ལམ་དུས་གཅིག་ཏུ་འབྱུང་བ་སྲིད་པ་ནས། གཅིག་ཁོ་ན་འབྱུང་བའི་བར་སྲིད་པས་ན་དེ་དག་དང་དུས་མཉམ་དུ་སེམས་པའང་འཇུག་པའི་དོན་ཡིན་པའི་ཕྱིར། འོ་ན། བརྒྱད་དུས་གཅིག་ཏུ་ཇི་ལྟར་འབྱུང་ཞེ་ན། ལུས་ངག་གི་མི་དགེ་བ་བདུན་གྱི་ནང་
ནས་འདོད་ལོག་མ་གཏོགས་པའི་ལྷག་མ་དྲུག་གཞན་ལ་བཅོལ་བའི་སྒོ་ནས་རྫོགས་པར་བྱེད་ཅིང། རང་ཉིད་ཀྱིས་བརྣབ་སེམས་ལྟ་བུ་མངོན་དུ་གྱུར་པའི་སྒོ་ནས་འདོད་ལོག་སྤྱོད་ན་ལུས་ངག་གི་བདུན་དང། ཡིད་ཀྱི་གཅིག་ཏེ་བརྒྱད་པོ་དུས་མཉམ་དུ་རྫོགས་པའམ་མཐར་ཕྱིན་པ་སྲིད་པའི་

[032A]༄༅། །ཕྱིར་རོ། །དེ་བཞིན་དུ་བདུན་ནས་གཉིས་ཀྱིས་བར་ཡང་རིག་པས་དཔགས་ན་ཤེས་པར་སླ་ཞིང། གཅིག་ཙམ་ཁོ་ན་འབྱུང་བ་ནི་བརྣབ་སེམས་སོགས་ཡིད་ཀྱི་གསུམ་པོ་གང་རུང་ཙམ་མངོན་དུ་གྱུར་པའམ། ཡང་ན། སེམས་པ་དགེ་བ་དང་མ་བསྒྲིབས་ལུང་
མ་བསྟན་གང་རུང་ལ་གནས་པའི་སྒོ་ནས་འདོད་ལོག་ལས་གཞན་པའི་སྲོག་གཅོད་སོགས་དྲུག་པོ་གང་རུང་ཙམ་ཞིག་བྱེད་ནའོ། །འདོད་ལོག་ལ་ནི་མ་ཡིན་ཏེ་དེ་ལ་ནི་བརྣབ་སེམས་སམ་ཆགས་སེམས་ངེས་པར་འབྱུང་བའི་ཕྱིར་རོ།།    ༈    །ཞེས་སོགས་
ཀྱི་སྐབས་སུ། དགེ་བའི་ལས་ལམ་ནི་སྤྱིར་བཏང་ཙམ་དུ་གཅིག་ནས། བཅུའི་བར་དང་སེམས་པ་ཅིག་ཆར་ལྷན་ཅིག་ཏུ་འབྱུང་བ་ཡོད་ལ། དམིགས་བསལ་སྡོམ་པ་ལྟ་བུའི་དབང་དུ་བྱས་ན་ནི། ལས་ལམ་གཅིག་ཙམ་དང། བརྒྱད་ཙམ་དང། ལྔ་ཙམ་དང་སེམས་པ་ལྷན་ཅིག་ཏུ་འབྱུང་
བ་ནི་མེད་དེ། ཇི་ལྟར་ཞེ་ན། གཅིག་ཙམ་དང་ལྷན་ཅིག་འབྱུང་བ་མེད་དེ། སེམས་པ་དགེ་བ་ལ་ནི། བརྣབ་སེམས་མེད་པ་དང་གནོད་སེམས་མེད་པ་གཉིས་ངེས་པར་མི་འབྲལ་བར་འབྱུང་བའི་ཕྱིར། ལྔ་ཙམ་དང་ལྷན་ཅིག་འབྱུང་བའང་མེད་དེ། སེམས་མི་དགེ་བ་དང། ལུང་མ་བསྟན་གྱིས་
དགེ་ཚུལ་དགེ་བསྙེན་གྱི་སྡོམ་པ་ལེན་ན་ནི་ལུས་ཀྱི་དགེ་བ་གསུམ་དང། ངག་གི་རྫུན་སྤོང་བ་སྟེ་ལས་ལམ་བཞི་ལས་མི་འབྱུང་ལ། དགེ་སེམས་ཀྱིས་ལེན་ན་ནི་བརྣབ་སེམས་མེད་པ་དང་གནོད་སེམས་མེད་པ་གཉིས་བསྣན་པས་དྲུག་གམ་དེའི་སྟེང་དུ་ཡང་དག་པའི་ལྟ་བ་བསྣན་ན་བདུན་འབྱུང་བའི་
ཕྱིར། བརྒྱད་ཙམ་དང་ལྷན་ཅིག་འབྱུང་བའང་མེད་དེ། སེམས་མི་དགེ་བ་དང། ལུང་མ་བསྟན་གྱིས་དགེ་སློང་གི་སྡོམ་པ་ལེན་ན་ནི། ལུས་ངག་གི་སྤོང་བ་བདུན་ལས་མི་འབྱུང་ལ། དགེ་སེམས་ཀྱིས་ལེན་ན་ནི་དྒུའམ་བཅུ་འབྱུང་བའི་ཕྱིར། དེ་དག་ལས་གཞན་གཉིས་ཙམ་དང་ལྷན་ཅིག་ཏུ་
འབྱུང་བ་ནས། བཅུ་དང་ལྷན་ཅིག་ཏུ་འབྱུང་བའི་བར་ཡོད་པའི་གཞན་རྣམས་རིག་པས་ཤེས་སླ་ཞིང། བཅུ་དང་ཅིག་ཅར་ལྷན་ཅིག་ཏུ་འབྱུང་བ་ནི། ཟད་པ་དང་མི་སྐྱེ་བ་ཤེས་པ་ལས་གཞན་པའི་ཡིད་ཤེས་དགེ་བས་དགེ་སློང་གི་སྡོམ་པ་ལེན་པའམ། ཡང། ཟད་པ་དང་མི་སྐྱེ་བ་ཤེས་

[032B] དེ་དག་གི་ཚེ་སྡོམ་པ་གསུམ་སོ་སོའི་ལུས་ངག་གི་སྤོང་བ་བདུན་གྱི་སྟེང་དུ། བརྣབ་སེམས་མེད་པ་དང། གནོད་སེམས་མེད་པ་དང། ཡང་དག་པའི་ལྟ་བ་སྟེ་ཡིད་ཀྱི་དགེ་
བའི་ལས་ལམ་གསུམ་འབྱུང་བའི་ཕྱིར། ཟད་པ་དང་མི་སྐྱེ་བའི་ཤེས་པ་ལ་བཅུ་མི་འབྱུང་བ་ཅི་ཞེ་ན། དེ་ལ་ཡང་དག་པའི་ལྟ་བ་མི་འབྱུང་བའི་ཕྱིར། ཟད་དང་མི་སྐྱེའི་བློ་ལྟ་མིན། །ཞེས་གསུངས་པའི་ཕྱིར་དེ་ལ་ནི་དགུ་ལྷག་མི་འབྱུང་ངོ། །གོང་དུ་བཤད་པ་དེ་དག་ནི་སྡོམ་པའི་དབང་དུ་བྱས་པ་
ཡིན་གྱི། སྡོམ་པ་ལས་གཞན་བར་མའི་དགེ་བའི་དབང་དུ་ན་གཅིག་དང་ལྔ་དང་བརྒྱད་ཙམ་དང་ཡང་ཅིག་ཅར་དུ་འབྱུང་བ་ཡོད་ལ། དགེ་མི་དགེ་བར་མ་དང་བཅས་པ་འདི་དག་ལྷན་ཅིག་ཏུ་འབྱུང་ཚུལ་གྱི་མཚན་གཞི་རེ་རེ་ནས་ཞིབ་པར་ཤེས་འདོད་ན་འགྲེལ་པ་མངོན་པའི་རྒྱན་དུ་བལྟ་བར་བྱོས་ཤིག་
   ༈    །ཞེས་སོགས་ཀྱི་སྐབས་སུ། མི་དགེ་བ་བཅུ་པོ་དེ་ལས་དམྱལ་བ་ན་ངག་ཀྱལ་དང། ཚིག་རྩུབ། གནོད་སེམས་གསུམ་ལྡན་པ་དང་མངོན་གྱུར་གཉིས་ཀའི་སྒོ་ནས་ཡོད་ཅིང། བརྣབ་སེམས་དང་ལོག་ལྟ་ནི་ལྡན་པའི་སྒོ་ནས་ཡོད་ཀྱི་མངོན་གྱུར་གྱི་སྒོ་ནས་མེད་ལ། སྲོག་
གཅོད། མ་བྱིན་ལེན། འདོད་ལོག་རྫུན། ཕྲ་མ་རྣམས་ནི་ལྡན་པའི་སྒོ་ནས་ཀྱང་མེད་དོ།།    ༈    གནོད་སེམས། ལོག་ལྟ་གསུམ་མངོན་གྱུར་དུ་མེད་ཀྱང་ལྡན་པའི་སྒོ་ནས་ཡོད་ཅིང། བདུན་པ་ངག་ཀྱལ་ནི་དངོས་སུའང་ཡོད་ལ། སྲོག་གཅོད་སོགས་ལྷག་མ་དྲུག་ནི་
ལྡན་པའི་སྒོ་ནས་ཀྱང་མེད་དོ། །དམྱལ་བ་དང་སྒྲ་མི་སྙན་མ་གཏོགས་པའི་ཁམས་གཞན་ན་ནི་མི་དགེ་བཅུ་ཀ་ལྡན་པ་དང་མངོན་གྱུར་ཅི་རིགས་པའི་སྒོ་ནས་ཡོད་དེ། དེ་དག་གི་རྒྱུ་མཚན་དང་བཅས་པའི་ཞིབ་པ་ནི་གཞན་ལས་ཤེས་སོ།།    ༈    །ཞེས་སོགས་ཀྱི་སྐབས་སུ་
བརྣབ་སེམས་མེད་པ་དང། གནོད་སེམས་མེད་པ་དང། ཡང་དག་པའི་ལྟ་བ་སྟེ་ཡིད་ཀྱི་དགེ་བ་གསུམ་ནི་ཁམས་དང། ས་དང། འགྲོ་བ་ཐམས་ཅད་ན་རྙེད་པ་དང་མངོན་དུ་གྱུར་པ་ཅི་རིགས་པའི་སྒོ་ནས་ཡོད་ལ། ལུས་ངག་གི་དགེ་བ་བདུན་པོ་ཡང་གཟུགས་མེད་དང། འདུ་ཤེས་མེད་པའི་སེམས་

[033A]༄༅། །ཅན་ལ་རྙེད་པའི་སྒོ་ནས་ལྡན་པ་ཡོད་དེ། གཟུགས་མེད་ཀྱི་འཕགས་པ་དེ་ཟག་མེད་ཀྱི་སྡོམ་པ་དང་ལྡན་ལ། འདུ་ཤེས་མེད་པའི་སེམས་ཅན་ནི་བསམ་གཏན་གྱི་སྡོམ་པ་དང་ལྡན་པའི་ཕྱིར། འོན་ཀྱང་མངོན་གྱུར་དུ་ནི་མེད་དེ། གཟུགས་མེད་ཁམས་ན་གཟུགས་
མེད་པའི་ཕྱིར་དང། འདུ་ཤེས་མེད་པ་ན་སེམས་མེད་ལ། བསམ་གཏན་གྱི་སྡོམ་པ་ནི་སེམས་ཀྱི་རྗེས་འབྲང་ཡིན་པའི་ཕྱིར། དེ་གཉིས་ལས་གཞན་པའི་ཁམས་དང་འགྲོ་བ་གཞན་དག་ན་ནི་སྲོག་གཅོད་སྤོང་བ་སོགས་བདུན་པོ་ཐོབ་པ་དང་མངོན་གྱུར་གཉིས་ཀའི་སྒོ་ནས་ཡོད་ལ། འོན་ཀྱང་
དམྱལ་བ་དང། སྒྲ་མི་སྙན་པ་གཉིས་ནི་མ་གཏོགས་ཏེ། དམྱལ་བ་པ་ནི་སྡུག་བསྔལ་གྱིས་སེམས་གཡེང་བས་སྲོག་གཅོད་སྤོང་བ་སོགས་སེམས་པའི་སྐབས་མེད་པའི་ཕྱིར་དང། སྒྲ་མི་སྙན་པ་ནི་ཤིན་ཏུ་བླུན་པས་དེ་དག་སྤོང་བའི་སེམས་མེད་པའི་ཕྱིར། དེ་ལྟ་ན་དུད་འགྲོ་ལ་ཡང་མེད་
པར་འགྱུར་ཏེ་ཤིན་ཏུ་བླུན་པའི་ཕྱིར། ཞེ་ན། དུད་འགྲོ་ཁ་ཅིག་བློ་གསལ་བའི་ཕྱིར་རོ།།    ༈    །ཞེས་སོགས་ཀྱི་སྐབས་སུ་འབྲས་བུ་བཤད་པ་ལ། མི་དགེ་བ་བཅུ་པོ་དེ་ཐམས་ཅད་ཀྱིས་ཀྱང་རྣམ་སྨིན་དང། རྒྱུ་མཐུན་དང། བདག་པོའི་འབྲས་བུ་གསུམ་
གསུམ་འབྱིན་ཏེ། མི་དགེ་བ་དེ་དག་ཆེན་པོ་སྤྱད་པས་རྣམ་སྨིན་དམྱལ་བ་དང། འབྲིང་གིས་དུད་འགྲོ། ཆུང་ངུས་ཡི་དྭགས་སུ་རྣམ་པར་སྨིན་པར་འགྱུར་ལ། ཆུང་འབྲིང་ཆེན་པོའི་ཁྱད་པར་ཡང། མདོ་ལས། མི་དགེ་བ་ཀུན་ཏུ་བསྟེན་པ་དང། གོམས་པར་བྱས་པ། ལན་མང་དུ་བྱས་པ་ཞེས་གསུངས་
པའི་ཀུན་ཏུ་བསྟེན་པ་ནི་སྦྱོར་བ་དང། གོམས་པར་བྱས་པ་ནི་དངོས་དང། ལན་མང་དུ་བྱས་པ་ནི་མཇུག་སྟེ་དེ་དག་གསུམ་ཀ་ཚང་བ་ནི་ཆེན་པོ་དང། གཉིས་ཚང་བ་འབྲིང་དང། གཅིག་ཚང་བ་ཆུང་ངུ་ཡིན་པར་གསུངས་ལ། དེ་ཡང་མཚན་གཞི་ངོས་འཛིན་པ་ཙམ་ཡིན་པ་ལས་ཆུང་འབྲིང་
ཆེན་པོ་གསུམ་ལ། རིམ་པ་བཞིན། སྦྱོར་དངོས་མཇུག་གསུམ་གཅིག་དང་གཉིས་སོགས་ཚང་དགོས་པའི་ཁྱབ་པ་ནི་མེད་པ་འདྲའོ། །རྒྱུ་མཐུན་ལ་བྱེད་པ་རྒྱུ་མཐུན་དང། མྱོང་བ་རྒྱུ་མཐུན་གཉིས་ལས། དང་པོ་ནི། བདེ་འགྲོར་སྐྱེས་ཀྱང་མི་དགེ་བ་དེ་དང་དེ་བྱེད་པ་ལ་དགའ་ཞིང་གོམས་པ་དང་

[033B] སྲོག་གཅོད་ཀྱིས་བདེ་འགྲོར་སྐྱེས་ཀྱང་ཚེ་ཐུང་བ་སོགས་དང། མ་བྱིན་ལེན་གྱིས་ལོངས་སྤྱོད་དབུལ་བ་སོགས་སུ་འགྱུར་རོ། །བདག་འབྲས་ནི་ཡུལ་ལ་སྨིན་པ་སྟེ། སྲོག་བཅད་པས་ཡུལ་གཟི་བརྗིད་ཆུང་བར་སྐྱེ་བ་དང། མ་བྱིན་ལེན་གྱིས་ལོ་ཏོག་མ་རུང་བར་འགྱུར་བའི་ཡུལ་དུ་
སྐྱེ་བ་སོགས། །མི་དགེ་བ་ལས་བཟློག་པ་དགེ་བ་ཟག་བཅས་རྣམས་ཀྱི་རྣམ་སྨིན་གྱི་འབྲས་བུ་ནི། བདེ་འགྲོར་སྐྱེས་ནས་བདེ་བ་མྱོང་བ་དང། བྱེད་པ་རྒྱུ་མཐུན་དགེ་བ་བྱེད་པ་ལ་གོམས་པ་དང། མྱོང་བ་རྒྱུ་མཐུན་སྲོག་གཅོད་སྤངས་པས་ཚེ་རིང་བ་སོགས་དང། བདག་འབྲས་གཟི་བརྗིད་དང་
མཐུ་ཆེ་བའི་ཡུལ་དུ་སྐྱེ་བ་སོགས་ཏེ་འདི་དག་ནི་གྲུབ་མཐའ་ཕལ་མོ་ཆེ་ལ་གྲགས་ཆེ་བས་མ་སྤྲོས་སོ།།    ༈    །ཞེས་སོགས་ཀྱི་སྐབས་སུ། མདོ་ལས། ལོག་པའི་ངག་དང། ལོག་པའི་ལས་ཀྱི་མཐའ་དང། ལོག་པའི་འཚོ་བ་ཞེས་གསུམ་གསུངས་པ་ལས་
ཞེ་སྡང་དང་གཏི་མུག་ལས་སྐྱེས་པའི་ངག་ནི་ལོག་པའི་ངག་དང། དེ་གཉིས་ལས་སྐྱེས་པའི་ལུས་ཀྱིས་ལས་ནི་ལོག་པའི་ལས་ཀྱི་མཐའ་དང། ཆགས་པ་ལས་སྐྱེས་པའི་ལུས་ངག་གི་ལས་ནི་ལོག་པའི་འཚོ་བའོ། །ཕྱི་མ་འདི་ལོགས་སུ་བཤད་པའི་རྒྱུ་མཚན། ཆགས་པ་ལས་སྐྱེས་པའི་ལུས་ངག་
གི་ལས་ལོག་འཚོ་དེ་ནི་གཉེན་པོས་སྦྱངས་དཀའ་བའི་ཕྱིར་ཞེ་སྡང་དང་གཏི་མུག་ལས་སྐྱེས་པ་ལས་ལོགས་སུ་ལོག་འཚོར་བསྟན་ཏོ། །སྔོན་གྱིས་སློབ་དཔོན་འགའ་ཞིག་གིས་ཟས་གོས་སོགས་འཚོ་བའི་ཡོ་བྱེད་ལ་ཆགས་པས་བསླང་བའི་ལུང་ངག་གི་ལས་ཁོ་ན་ལོག་འཚོར་འཆད་པ་
དང། དེང་སང་ཕལ་མོ་ཆེས་ལོག་འཚོ་ཞེས་པ་ཁ་བསགས། ཞོགས་སློང་སོགས་གཡོ་སྒྱུས་བསླངས་པའི་ཟང་ཟིང་གི་རྙེད་པ་སོགས་ལ་འདོད་མོད། དེ་དག་ཀྱང་སྤྱིར་ལོག་འཚོའི་ཁོངས་སུ་གཏོགས་པ་ནི་ཡིན་མོད་ཀྱང། སྐབས་འདིའི་དངོས་བསྟན་ལ་ནི་དེ་ཙམ་ཞིག་ཏུ་མ་ངེས་ཏེ། ཚུལ་ཁྲིམས་ཀྱི་ཕུང་
པོའི་མདོ་ལས། དམག་ལ་སོགས་པའི་ལྟད་མོ་སྣ་ཚོགས་ལ་ཆགས་པས་བལྟ་བ་སོགས་ཀྱང་ལོག་འཚོར་གསུངས་པས་ན། གཟུགས་སྒྲ་སོགས་ཡང་དག་པ་མ་ཡིན་པའི་ལོག་པའི་ཡུལ་ལ་ཆགས་པས་བལྟ་བ་དང། ཉན་པ་དང། གླུ་གར་སོགས་རང་གིས་བྱེད་པ་དང། གཞན་གྱིས་བྱས་པ་

[034A]༄༅། །ལ་ཆགས་པ་སོགས་ཀྱི་ལུས་ངག་གི་ལས་མཐའ་དག་ལོག་འཚོར་གསུངས་སོ།།    ༈    ཞེས་སོགས་ཀྱི་སྐབས་སུ། འོ་ན། ལས་རྣམས་འབྲས་བུ་དུ་དང་བཅས་ཞེ་ན། དྲི་བཅས་སྤོང་ལམ་ཏེ་ཟག་བཅས་འཇིག་རྟེན་པའི་སྒོམ་
ལམ་བར་ཆད་མེད་ལམ་ནི་རྣམ་སྨིན། བདག་པོ། རྒྱུ་མཐུན། སྐྱེས་བུ་བྱེད་འབྲས། བྲལ་འབྲས་ཏེ་འབྲས་བུ་ལྔ་དང་བཅས་པ་ཡིན་ལ། དྲི་མེད་སྤོང་ལམ་བར་ཆད་མེད་ལམ་ནི་རྣམ་སྨིན་མ་གཏོགས་པའི་འབྲས་བུ་བཞི་དང་བཅས་ཤིང། སྤོང་ལམ་ལས་གཞན་པའི་ཟག་བཅས་དགེ་
བ་དང། མི་དགེ་བ་རྣམས་ཀྱང་འབྲས་བུ་བཞི་དང་བཅས་ཏེ། དེ་དག་ལ་བྲལ་འབྲས་མི་སྲིད་པའི་ཕྱིར། ཟག་མེད་སྤོང་ལམ་གྱི་ལྷག་མ་རྣམ་གྲོལ་དང་ཁྱད་པར་གྱི་ལམ་སོགས་དང། བསྒྲིབས་ལུང་མ་བསྟན་དང། མ་བསྒྲིབས་ལུང་མ་བསྟན་རྣམས་ནི་རྣམ་སྨིན་དང་བྲལ་འབྲས་
མ་གཏོགས་པའི་འབྲས་བུ་གསུམ་དང་བཅས་སོ།།    ༈    །ཞེས་པ་ནས། གཉིས་དང་བཞི་སྟེ་གོ་རིམ་བཞིན། །ཞེས་པའི་བར་རྣམས་རྩ་བ་ཉིད་ལ་ཚིག་འགྲེལ་གྱིས་ཤེས་སླ་མོད། འོན་ཀྱང་ཟུར་ཙམ་རེ་སྨོས་ན། དགེ་བའི་འབྲས་བུ་དགེ་བ་ཡིན་པ་ལ་རྣམ་
སྨིན་མ་གཏོགས་པའི་བཞི་འབྱུང་སྟེ། བྲལ་འབྲས་ཀྱང་དོན་དམ་པར་དགེ་བ་ཡིན་པའི་ཕྱིར། དགེ་བའི་འབྲས་བུ་མི་དགེ་བ་ཡིན་པ་ལ་ནི་སྐྱེས་བུ་བྱེད་འབྲས་དང། བདག་འབྲས་གཉིས་ལས་མི་འབྱུང་ཞིང། དགེ་བའི་འབྲས་བུ་ལུང་མ་བསྟན་ལ་ཡང་གསུམ་ལས་མི་འབྱུང་སྟེ་
བྲལ་འབྲས་དང། རྒྱུ་མཐུན་གཉིས་མི་འབྱུང་བའི་ཕྱིར། དེ་བཞིན་དུ་མི་དགེ་བའི་འབྲས་བུ་དགེ་བ་ཡིན་པ་ལ་ཡང་སྐྱེས་བུ་བྱེད་འབྲས་དང། བདག་འབྲས་གཉིས། མི་དགེ་བའི་འབྲས་བུ་མི་དགེ་བ་ལ་སྐྱེས་བུ་བྱེད་འབྲས་དང། བདག་འབྲས། རྒྱུ་མཐུན་གསུམ། མི་དགེ་བའི་འབྲས་བུ་ལུང་
མ་བསྟན་ལ་བྲལ་འབྲས་མ་གཏོགས་པའི་བཞི་འབྱུང་བའི་ཕྱིར། མི་དགེ་བའི་འབྲས་བུ་ལུང་མ་བསྟན་ལ་རྒྱུ་མཐུན་ཇི་ལྟར་འབྱུང་ཞེ་ན། ཀུན་འགྲོ་མི་དགེ་བ་སྡུག་བསྔལ་མཐོང་སྤང་གིས། བསྒྲིབས་ལུང་མ་བསྟན་འཇིག་ལྟ་མཐར་ལྟ་གཉིས་ཀྱི་སྐལ་མཉམ་གྱི་རྒྱུ་བྱེད་པའི་ཕྱིར་རོ། །

[034B] བདག་འབྲས་གཉིས་ལས་མི་འབྱུང་ཞིང། དེའི་འབྲས་བུ་མི་དགེ་བ་ལ་རྣམ་སྨིན་དང་བྲལ་འབྲས་མ་གཏོགས་པའི་གསུམ། དེའི་འབྲས་བུ་ལུང་མ་བསྟན་ལ་ཡང་རྣམ་སྨིན་དང་བྲལ་འབྲས་མ་གཏོགས་པའི་གསུམ་
མོ། །འདིའི་རྒྱུ་མཐུན་འབྱུང་ཚུལ་ཡང། བསྒྲིབས་ལུང་མ་བསྟན་འཇིག་ལྟ་མཐར་ལྟ་གཉིས་ཀྱིས་སྡུག་བསྔལ་མཐོང་སྤང་སོགས་མི་དགེ་བའི་སྐལ་མཉམ་གྱི་རྒྱུ་བྱེད་པ་ལ་བསམ་པའོ། །འདས་པའི་ཆོས་ཟག་བཅས་ཀྱིས་འདས་མ་འོངས་ད་ལྟར་བ་གསུམ་ཆར་བསྐྱེད་པའི་ཚེ་བྲལ་འབྲས་མ་གཏོགས་
པའི་འབྲས་བུ་བཞི་བཞི་འབྱུང་ལ། བྲལ་འབྲས་ནི་དུས་ཀྱིས་མ་བསྡུས་པའི་ཕྱིར། དེ་བཞིན་དུ་ད་ལྟར་བའི་འབྲས་བུ་མ་འོངས་པ་ཡིན་པ་ལ་ཡང་བཞི་སྟེ། སྔ་མ་ལྟར་རོ། །ད་ལྟར་བས་ད་ལྟར་བ་བསྐྱེད་ན་རྣམ་སྨིན། རྒྱུ་མཐུན། བྲལ་འབྲས་གསུམ་མི་འབྱུང་བས་སྐྱེས་བུ་བྱེད་པ་དང་བདག་
འབྲས་གཉིས་སོ། །མ་འོངས་པའི་འབྲས་བུ་མ་འོངས་པ་ཡིན་པ་ལ་ནི་རྒྱུ་མཐུན་དང་བྲལ་འབྲས་མ་གཏོགས་པ་གསུམ་འབྱུང་ངོ། །ད་ལྟར་བས་འདས་པ་བསྐྱེད་པ་དང། མ་འོངས་པས་འདས་པ་དང་ད་ལྟར་བ་བསྐྱེད་པ་ནི་མི་སྲིད་པས་དཔྱད་པ་མ་མཛད་ཅེས་གསུངས་སོ། །དེ་ལ་དོགས་པ་འདི་ཡོད་དེ་
ད་ལྟར་བས་འདས་པ་བསྐྱེད་པ་དང། མ་འོངས་པས་འདས་པ་དང་ད་ལྟར་བ་བསྐྱེད་པ་མི་སྲིད་ན། མ་འོངས་པ་ད་ལྟར་བ་དང། ད་ལྟར་བ་འདས་པའི་ངོ་བོར་འཕོས་པར་བཤད་པ་དང་འགལ་བར་མ་ཟད་རིག་པས་ཀྱང་གནོད་དོ་ཞེ་ན། ཞིབ་ཏུ་མ་བརྟགས་ན་འགལ་བ་ལྟར་སྣང་ཡང་དེའི་སྐྱོན་
མེད་དེ། སྐབས་འདིར་གསུངས་པའི་དོན་ནི། ཆོས་དེ་ད་ལྟར་བའི་ངོ་བོར་གནས་བཞིན་དུ་རང་གི་འབྲས་བུ་འདས་པ་བསྐྱེད་པ་དང། ཆོས་དེ་མ་འོངས་པའི་ངོ་བོར་གནས་བཞིན་དུ་རང་འབྲས་ད་ལྟར་བ་སོགས་བསྐྱེད་པ་མི་སྲིད་པའི་དོན་ཡིན་པ་ལས། སྤྱིར་ད་ལྟར་བས་འདས་པ་དང། མ་འོངས་པས་
ད་ལྟར་བ་མི་བསྐྱེད་པའི་དོན་མ་ཡིན་ཏེ། ད་ལྟར་བ་འདས་པར་འཕོས་པའི་འདས་པ་དེ་རང་རྒྱུ་ད་ལྟར་བ་སྔོན་དུ་སོང་བས་བསྐྱེད་པ་དང། མ་འོངས་པ་ད་ལྟར་བར་འཕོས་པའི་ད་ལྟར་བ་དེ་ཡང་རང་རྒྱུ་མ་འོངས་པ་སྔོན་དུ་སོང་བས་བསྐྱེད་པའི་ཕྱིར། ཆོས་དེ་ད་ལྟར་བ་ལ་གནས་བཞིན་དུ་དེའི་འབྲས་བུ་

[035A]༄༅། །འདས་པ་གྲུབ་པ་ནི་མི་སྲིད་དེ། དེ་ཡོད་ན་ཆོས་དེ་མ་འདས་གོང་དུ་དེའི་འབྲས་བུ་འདས་པ་ཞིག་གྲུབ་དགོས་ལ། དེ་ལྟར་ན་རྒྱུ་ལས་སྔ་བའི་འབྲས་བུ་ཡོད་པར་ཐལ་བའི་སྐྱོན་འབྱུང་ངོ། །གཞན་ཡང་སྐབས་འདིར་དཔྱད་པ་མཛད་རྒྱུའི་གཙོ་བོ་ནི་རྒྱུ་འབྲས་སྤྱིར་
བཏང་ཙམ་མ་ཡིན་པར། ལས་དགེ་མི་དགེ་ལུང་མ་བསྟན་གསུམ་གྱིས་རང་རང་གི་ཐུན་མོང་མ་ཡིན་པའི་འབྲས་བུ་ཇི་ཙམ་བསྐྱེད་ལ་དཔྱད་པ་མཛད་པ་ཡིན་ལ། དེའི་ནང་ཚན་དགེ་བའི་ལས་ལྟ་བུ་གཅིག་ལ་མཚོན་ན། དེ་ལ་དུས་གསུམ་ཡོད་པ་དེ་དག་རེ་རེའི་འབྲས་བུ་ལ་
ཡང་དུས་གསུམ་རེ་ཡོད་མེད་དང། དེ་རེ་རེ་ལ་འབྲས་བུ་ལྔའི་ནང་ནས་ཇི་ཙམ་འབྱུང་དཔྱད་པ་ན། དགེ་བའི་ལས་ད་ལྟར་བའི་འབྲས་བུ་ལ་རང་གི་སྔར་འདས་ཟིན་པ་དང། མ་འོངས་པའི་འབྲས་བུ་ལ་རང་གི་སྔར་ད་ལྟ་བར་གྲུབ་ཟིན་པ་མི་སྲིད་ཅིང། ལུགས་འདིར་སྤྱིར་རྒྱུ་འབྲས་དུས་
མཉམ་ཁས་ལེན་མོད་ཀྱང། ལས་དགེ་སྡིག་ལྟ་བུའི་ཐུན་མོང་མ་ཡིན་པའི་འབྲས་བུ་ལྔ་པོ་གང་རུང་ལ་ནི་ངས་པར་ལས་དེའི་རྗེས་སུ་འབྱུང་བས་ཁྱབ་པ་ལས་དུས་མཉམ་དུ་འབྱུང་བ་ཡང་མེད་དེ། བདག་འབྲས་ཀྱང་ཡུལ་ལ་སྨིན་པར་བཤད་པའི་ཕྱིར། ཡང་ཁོ་ན་རེ། སྤྱིར་ཡང་མ་འོངས་
པས་ད་ལྟར་བ་དང། ད་ལྟར་བས་འདས་པ་བསྐྱེད་པ་མེད་པར་ཐལ། འདས་པས་ད་ལྟར་བ་དང། ད་ལྟར་བས་མ་འོངས་པ་བསྐྱེད་པ་ཡིན་པའི་ཕྱིར། ཟེར་ན། འདི་ལྟ་བུའི་རིགས་ལ་རང་གི་རྒྱུར་གྱུར་པ་ཞེས་པ་དང། རང་གི་འབྲས་བུར་གྱུར་པ་ཞེས་པ་ལྟ་བུའི་ཁྱད་པར་མ་སྦྱར་ཞིང། གཞི་
ལ་ཡང་མ་སྦྱར་བའི་རྫས་སྤྱི་ལ་རྩོད་ན། རྟགས་མ་གྲུབ་ཀྱི་ལན་འདེབས་ན་ལེགས་ཀྱི། ཁྱབ་མེད་ཀྱི་ལན་བཏབ་ན་ཁས་ལེན་མི་བདེ་ཙམ་འོང་ལ། རང་གི་རྒྱུར་གྱུར་པ་ཞེས་པ་ལྟ་བུའི་ཁྱད་པར་སྦྱར་ན་ནི་རྒྱུ་འབྲས་འཁོར་ལོ་མ་ཡིན་པས་འགལ་བ་མེད་དེ། ཆོས་འདས་པ་ལྟ་བུ་
གཅིག་ཀྱང་རང་གི་འབྲས་བུར་གྱུར་པའི་ད་ལྟར་བའི་རྒྱུ་བྱེད་ཅིང། རང་གི་རྒྱུར་གྱུར་པའི་ད་ལྟར་བའི་འབྲས་བུ་བྱེད་པ་མི་འགལ་བའི་ཕྱིར། དེ་ལ་བསམས་ནས་འདས་པས་ད་ལྟར་བ་བསྐྱེད་པ་ཡང་ཡོད་ལ། ད་ལྟར་བས་འདས་པ་བསྐྱེད་པ་ཡང་ཡོད་ཅེས་སྨྲ་ཆོག་ཀྱང། ཡིན་ཞེས་སྨྲ་ན་སྐྱོན་

[035B] །ཡང་ཁོ་ན་རེ། ཆོས་མ་འོངས་པ་ད་ལྟར་བའི་ངོ་བོར་འཕོས་པ་ཡོད་ན། འོ་ན་དེ་འདྲའི་ད་ལྟར་བ་དེ་རང་གི་རྒྱུར་གྱུར་པའི་མ་འོངས་པ་ལས་སྐྱེས་པར་ཐལ། འདོད་ན། དེ་འདྲའི་ད་ལྟར་བ་དེ་རང་གི་རིགས་འདྲ་སྔ་མར་གྱུར་པའི་མ་འོངས་པ་ལས་སྐྱེས་པར་ཐལ། འདོད་ན་
མ་འོངས་པ་ལ་སྐལ་མཉམ་གྱི་རྒྱུ་ཡོད་པར་ཐལ་ལོ། །ཞེ་ན། འདི་ནི་སྔར་གནས་གཉིས་པར་བཤད་པ་ལྟར། ཁྱད་པར་མེད་པ་ལ་ཁྱད་པར་དུ་ཕྱེ་བའི་རྟོག་བརྟགས་ཙམ་ཡིན་མོད་ཀྱང། གྲུབ་མཐའི་ཁས་ལེན་ཡིན་པའི་ཕྱིར་མ་འོངས་པ་ལ་སྐལ་མཉམ་གྱི་རྒྱུ་མི་འཇོག་ཅིང། དེ་འདྲའི་ད་ལྟར་
བ་དེ་རང་གི་རྒྱུར་གྱུར་པའི་མ་འོངས་པ་ལས་སྐྱེས་པ་ཡིན་ཀྱང་རིས་འདྲ་སྔ་མར་གྱུར་པའི་མ་འོངས་པ་ལས་སྐྱེས་པ་མིན་ཞེས་སྨྲ་དགོས་པ་འདྲའོ། །འོ་ན་དེའི་རིགས་འདྲ་སྔ་མ་ལ་གང་འཇོག་ཅེ་ན། འདས་པའམ་ད་ལྟར་བའི་ཆོས་གཞན་ཞིག་ཡོད་ཅེས་སྨྲ་བ་ལས་འོས་མེད་དོ། །དེ་ལྟར་
དོགས་པ་དཔྱད་ནས་དཀྱུས་ལ་འཇུག་པ་ནི། ཟག་བཅས་རང་གི་ས་པའི་ལས་ཀྱིས་རང་གི་ས་པའི་ཆོས་བསྐྱེད་ན་བྲལ་འབྲས་མ་གཏོགས་པའི་འབྲས་བུ་བཞི་འབྱུང་ལ། བྲལ་འབྲས་ནི་སས་མ་བསྡུས་པའི་ཕྱིར་རོ། །གཞན་གྱི་ས་པའི་ལས་ཀྱིས་གཞན་གྱི་ས་པའི་ཆོས་བསྐྱེད་ན་རྣམ་སྨིན་དང་
བྲལ་འབྲས་མ་གཏོགས་པའི་འབྲས་བུ་གསུམ་འབྱུང་བ་ནི་ཟག་མེད་ཀྱི་དབང་དུ་བྱས་པ་སྟེ། ས་དགུའི་ལམ་ནི་ཕན་ཚུན་དུ། །ཞེས་པའི་དོན་ནོ། །ཡང་དེ་ཟག་བཅས་ཀྱི་དབང་དུ་བྱས་ན་སྐྱེས་བུ་བྱེད་པ་དང། བདག་འབྲས་གཉིས་མ་གཏོགས་གཞན་གསུམ་མི་འབྱུང་ངོ། །སློབ་པའི་ལས་
ཀྱིས་སློབ་པའི་ཆོས་བསྐྱེད་ན་རྣམ་སྨིན་དང་བྲལ་འབྲས་མ་གཏོགས་པའི་གསུམ་འབྱུང་ལ། སློབ་པས་མི་སློབ་པ་བསྐྱེད་ན་ཡང་དེ་དང་མཚུངས་སོ། སློབ་པས་སློབ་མི་སློབ་གང་རུང་མ་ཡིན་པའི་ཆོས་བསྐྱེད་ན་ཡང་གསུམ་འབྱུང་སྟེ། རྣམ་སྨིན་དང་རྒྱུ་མཐུན་མི་སྲིད་པའི་ཕྱིར། མི་སློབ་པའི་ལས་
ཀྱིས་སློབ་པའི་ཆོས་བསྐྱེད་ན་བདག་འབྲས་ཁོ་ན་ཏེ། མི་སློབ་པ་ལས་ཉམས་པའི་ཚེ་ན་ཡང་ཉོན་མོངས་པས་བར་དུ་ཆོད་པ་ལས་མི་སློབ་པའི་མཇུག་ཐོགས་དེ་མ་ཐག་ཏུ་སློབ་པ་མི་འབྱུང་བས་སྐྱེས་བུ་བྱེད་འབྲས་ཀྱང་མི་འབྱུང་ལ། འགའ་ཞིག་སྐྱེས་བུ་བྱེད་འབྲས་བར་ཆོད་པ་ལས་

[036A]༄༅། །ཀྱང་སྐྱེ་བར་འདོད་པ་ལྟར་ན་ནི་འབྲས་བུ་གཉིས་ཡིན་ནོ། །མི་སློབ་པས་མི་སློབ་པའི་ཆོས་བསྐྱེད་ན་རྣམ་སྨིན་དང་བྲལ་འབྲས་མ་གཏོགས་པའི་འབྲས་བུ་གསུམ་མོ། །མི་སློབ་པས་སློབ་མི་སློབ་གང་ཡང་མ་ཡིན་པའི་ཆོས་བསྐྱེད་ན་སྐྱེས་བུ་བྱེད་པ་དང་བདག་འབྲས་
གཉིས་ཁོ་ནའོ། །སློབ་མི་སློབ་གང་ཡང་མ་ཡིན་པའི་ལས་ཀྱིས་སློབ་པའམ་མི་སློབ་པ་གང་རུང་བསྐྱེད་ན་ཡང་སྐྱེས་བདག་གཉིས་ཁོ་ནའོ། །སློབ་མི་སློབ་གང་ཡང་མ་ཡིན་པའི་ལས་ཀྱིས་འབྲས་བུ་ཡང་སློབ་མི་སློབ་གང་ཡང་མ་ཡིན་པའི་ཆོས་བསྐྱེད་པ་ལ་ནི་འབྲས་བུ་ལྔ་པོ་ཐམས་
ཅད་སྲིད་དོ། །མཐོང་སྤང་དུ་གྱུར་པའི་ལས་ཀྱིས་འབྲས་བུ་མཐོང་སྤང་བསྐྱེད་ན་རྣམ་སྨིན་དང་བྲལ་འབྲས་མ་གཏོགས་པའི་གསུམ་དང། སྒོམ་སྤང་བསྐྱེད་ན་བྲལ་འབྲས་མ་གཏོགས་པའི་བཞི་དང། སྤང་བྱ་མ་ཡིན་པ་བསྐྱེད་ན་བདག་འབྲས་ཁོ་ནའོ། །སྒོམ་སྤང་དུ་གྱུར་པའི་ལས་ཀྱིས་
འབྲས་བུ་མཐོང་སྤང་བསྐྱེད་ན་སྐྱེས་བདག་གཉིས་དང། སྒོམ་སྤང་བསྐྱེད་ན་བྲལ་འབྲས་མ་གཏོགས་པའི་བཞི་དང། སྤང་བྱ་མ་ཡིན་པ་བསྐྱེད་ན་རྣམ་སྨིན་དང་རྒྱུ་མཐུན་མ་གཏོགས་པའི་གསུམ་མོ། །སྤང་བྱ་མ་ཡིན་པའི་ལས་ཀྱིས་འབྲས་བུ་མཐོང་སྤང་བསྐྱེད་ན་ནི་བདག་འབྲས་ཁོ་ན་དང་
སྒོམ་སྤང་བསྐྱེད་ན་སྐྱེས་བདག་གཉིས་ཁོ་ན་དང། སྤང་བྱ་མ་ཡིན་པ་བསྐྱེད་ན་རྣམ་སྨིན་མ་གཏོགས་པའི་བཞི་སྲིད་དོ། །གོང་དུ་སྨོས་པ་དེ་དག་རེ་རེ་བཞིན་གྱི་མཚན་གཞི་འགོད་དུ་ཡོད་མོད་ཀྱང་མང་བས་འཇིགས་པས་མ་བཀོད་ལ། བློ་གྲོས་ཅན་རྣམས་ཀྱིས་ཞིབ་ཏུ་བསམ་ན་ཤེས་སོ།།
   ༈    །ཞེས་སོགས་ཀྱི་སྐབས་སུ། རིགས་པ་མ་ཡིན་པས་བསྐྱེད་པའི་ལས་དང། རིགས་པས་བསྐྱེད་པའི་ལས་དང། གཉིས་ཀས་བསྐྱེད་པ་མ་ཡིན་པའི་ལས་གསུམ་གསུངས་པའི། དང་པོ་ནི། མི་དགེ་བ་དང། བསྒྲིབས་ལ་ལུང་མ་བསྟན་གྱི་ལས་རྣམས་དང། གཉིས་
པ་ནི། དགེ་བའི་ལས་རྣམས་དང། གསུམ་པ་ནི། དེ་དག་ལས་གཞན་པའི་ལས་རྣམས་སོ།།    ༈    །ཞེས་པའི་འཇོག་ཚུལ་ནི་སྔར་ཡང་བཤད་ཟིན་ལ། གཞན་ཡང་མདོ་ལས། རང་སངས་རྒྱས་ལ་བསོད་སྙོམས་གཅིག་ཕུལ་བའི་རྣམ་སྨིན་ལན་བདུན་གྱི་བར་དུ་སུམ་

[036B] ལན་བདུན་གྱི་བར་དུ་འཁོར་ལོས་བསྒྱུར་རྒྱལ་དུ་སྐྱེས་པར་གསུངས་པ་ལ། བྱེ་བྲག་སྨྲ་བས་དེའི་དོན། བསོད་སྙོམས་གཅིག་ཕུལ་བའི་བསོད་ནམས་དེས་བདེ་འགྲོའི་འབྱོར་བ་རྙེད་ནས་སྐྱེ་བ་དྲན་ཏེ་ཡང་བསོད་ནམས་བྱས་པས་དེ་དང་དེ་དག་ཏུ་སྐྱེས་པ་ལ་བསོད་སྙོམས་
གཅིག་པོ་དེས་བསྐྱེད་དོ་ཞེས་བཤད་དེ་གཅིག་པོ་དེ་ལ་བརྟེན་ནས་ཞེས་བྱ་བའི་དོན་ནམ། ཡང་ན། བསོད་སྙོམས་གཅིག་ཕུལ་བ་ལ་བརྟེན་ནས་དགའ་བ་དང་ཡིད་རང་བ་ལ་སོགས་པ་སེམས་པའི་ལས་དུ་མ་ཡོད་པས་དེ་དང་དེ་དག་གི་འབྲས་བུ་ཡིན་ནོ། །ཞེས་ཀྱང་འདོད་དེ།།    ༈   
རྫོགས་བྱེད་པ་དུ་མ་ཡིན། །ཞེས་པ་ནི། འཕེན་བྱེད་ཀྱི་ལས་གཅིག་གིས་འཕངས་པའི་སྐྱེ་བ་དེའི་ཁྱད་པར་གྱི་ཆོས་ཡོངས་སུ་རྫོགས་པར་བྱེད་པའི་ལས་ལ་ནི་དགེ་མི་དགེ་དུ་མ་ཡོད་དེ། བདེ་འགྲོར་སྐྱེས་ཤིང་གཟུགས་བཟང་བ་དང། དབང་པོ་ཚང་བ་དང། ལོངས་སྤྱོད་ཆེ་བ་སོགས་ནི་དགེ་བས་
རྫོགས་པ་ཡིན་ལ། གཟུགས་ངན་པ་དང། དབང་པོ་མ་ཚང་བ་དང། ལོངས་སྤྱོད་དབུལ་བ་སོགས་ནི་མི་དགེ་བས་རྫོགས་པ་སྟེ། དེ་ནི་ངན་འགྲོ་བ་ལ་ཡང་མཚུངས་སོ། །དེས་ནི་འཕེན་བྱེད་དགེ་བས་བྱས་ལ་རྫོགས་བྱེད་མི་དགེ་བས་བྱས་པ་དང། འཕེན་བྱེད་མི་དགེ་བས་བྱས་ལ་རྫོགས་བྱེད་དགེ་བས་
བྱས་པ་དང། གཉིས་ཀ་དགེ་བས་བྱས་པ་དང། གཉིས་ཀ་མི་དགེ་བས་བྱས་པའི་མུ་བཞི་སྟེ། དེ་དག་གི་མཚན་གཞི་ནི་གྲགས་ཆེ་ཞིང་ཤེས་སླ་བས་མ་བྲིས་སོ། །སེམས་མེད་པའི་སྙོམས་འཇུག་གཉིས་ཀྱིས་ཀྱང་སྐྱེ་བ་མི་འཕེན་ཏེ་སེམས་མེད་པས་ལས་སྟོབས་ཆུང་བའི་ཕྱིར། དེས་ན་འདུ་ཤེས་
མེད་པའི་སྙོམས་འཇུག་གི་རྣམ་སྨིན་ལྷ་ཚེ་རིང་པོ་དང། འགོག་སྙོམས་ཀྱི་རྣམ་སྨིན་སྲིད་རྩེ་བ་ཡིན་ནོ་ཞེས་བྱ་བའང་རྫོགས་བྱེད་ཀྱི་དབང་དུ་བྱས་ཀྱི། འཕེན་བྱེད་ནི་བསམ་གཏན་བཞི་པ་དང་སྲིད་རྩེའི་སྙོམས་འཇུག་ཡིན་ནོ། །དགེ་མི་དགེའི་ཐོབ་བ་ཡང་ལས་དང་ལྷན་ཅིག་ཏུ་འབྱུང་བ་ནི་འཕེན་
བྱེད་མ་ཡིན་ཏེ། སྟོབས་ཆུང་བའི་ཕྱིར། འོན་ཀྱང་རྫོགས་བྱེད་ནི་ཡིན་ནོ། །ཞེས་བྱེ་བྲག་སྨྲ་བ་འདོད་དོ།།    ༈    །ཞེས་སོགས་ཀྱི་སྐབས་སུ། མདོ་ལས། ལས་ཀྱི་སྒྲིབ་པ་དང། ཉོན་མོངས་པའི་སྒྲིབས་པ་དང། རྣམ་སྨིན་གྱི་སྒྲིབ་པ་ཞེས་པ་གསུམ་གསུངས་

[037A]༄༅། །པའི་དངོས་བསྟན་གྱི་ལས་ཀྱི་སྒྲིབ་པ་ནི་མཚམས་མེད་ལྔ་པོ་གང་རུང་དང། ཉོན་མོངས་པ་ཤས་ཆེན་པོ་ནི་གཉེན་པོས་སྤོང་དཀའ་བའི་ཕྱིར་དངོས་བསྟན་གྱི་ཉོན་མོངས་པའི་སྒྲིབ་པ་དང། ངན་སོང་གསུམ་དང། འདུ་ཤེས་མེད་པའི་སེམས་ཅན་དང། སྒྲ་མི་སྙན་པ་
རྣམས་ནི་དངོས་བསྟན་གྱི་རྣམ་སྨིན་གྱི་སྒྲིབ་པ་ཤས་ཆེན་པོ་དང་ལྡན་པའོ། །དེ་དག་ཀྱང་སྐབས་འདིའི་དངོས་བསྟན་ནམ་གཙོ་ཆེ་བའི་དབང་དུ་བྱས་པ་ཡིན་གྱི། གཞན་དུ་ན་ལས་ཀྱི་སྒྲིབ་པ་ལ་མཚམས་མེད་ཀྱི་ལས་ཀྱིས་མ་ཁྱབ་ཅིང། ལྷག་མ་གཉིས་ལ་ཡང་མཚུངས་ཏེ་ཤེས་སླའོ། །
མཚམས་མེད་ཀྱི་ལས་དེ་ཡང་གླིང་གསུམ་གང་རུང་གི་མིའི་རྟེན་ལ་གསར་དུ་གསོགས་པ་ཡིན་གྱི་བྱང་གི་སྒྲ་མི་སྙན་པ་དང་འགྲོ་བ་གཞན་གྱི་རྟེན་ལ་གསོགས་པ་མེད་དེ། ངན་འགྲོ་བ་དག་ལ་ཕ་གསོད་པ་སོགས་ཡོད་ཀྱང་མཚམས་མེད་དུ་མི་འགྱུར་ཏེ་སྡིག་པའི་བསམ་པ་མི་བརྟན་པའི་ཕྱིར། གླིང་
གསུམ་གྱི་ནང་དུ་ཡང་སྐྱེས་པ་དང་བུད་མེད་ཀྱི་རྟེན་ལ་མ་གཏོགས་ཟ་མ་དང། མ་ནིང་སོགས་ཀྱི་རྟེན་ལ་མི་འབྱུང་སྟེ། དེ་དག་ཀྱང་སྡིག་བའི་བསམ་པ་མི་བརྟན་པ་མ་ཟད་སྡོམ་པ་སྡོམ་མིན་གང་གི་ཡང་རྟེན་དུ་མི་རུང་བའི་ཕྱིར་དང། དེ་དག་གི་ཕ་མ་རྣམས་ཀྱིས་བྱིས་པ་དབང་པོ་མཚང་བར་
བསྐྱེད་པས་ཕན་པ་ཆུང་བ་དང། དེ་དག་ཀྱང་ཕ་མ་ལ་ངོ་ཚ་ཁྲེལ་ཡོད་ཤས་ཆུང་བའི་ཕྱིར་རོ། །སྐབས་འདིར་དབང་པོ་མ་ཚང་བར་བསྐྱེད་པ་ཞེས་པ་ནི། མིག་སོགས་དབང་པོ་མ་ཚང་བ་ལ་བྱེད་པ་མིན་ཏེ་སྡོམ་པ་སོགས་སྐྱེ་བའི་སྐལ་བ་ཅན་གྱི་དབང་པོ་མ་ཚང་བ་ལ་བྱེད་པ་ཡིན་ནོ།།    ༈   
མ་འགྲོ་བ་ལྔ་དག་ན། །ཞེས་པ་ནི་སྒྲིབ་པ་གསུམ་ལས། ལས་ཀྱི་སྒྲིབ་པའི་ལྷག་མ་ཉོན་མོངས་པའི་སྒྲིབ་པ་དང། རྣམ་སྨིན་གྱི་སྒྲིབ་པ་གཉིས་ནི་འགྲོ་བ་ལྔ་ཆར་ན་ཅི་རིགས་པར་ཡོད་པའི་དོན་ནོ། །ཡང་མཚམས་མེད་ལྔ་པོ་དེ་ལས། ཕ་མ་དང་དགྲ་བཅོམ་པ་བསད་པའི་མཚམས་
མེད་གསུམ་གྱི་གཞི་ནི་སྲོག་གཅོད་དང། དེ་བཞིན་གཤེགས་པའི་སྐུ་ལ་ངན་སེམས་ཀྱི་ཁྲག་འབྱིན་པའི་གཞི་ནི་སྲོག་གཅོད་ཀྱི་སྦྱོར་བ་སྟེ་བཞི་པོ་དེ་ནི་ལུས་ཀྱི་ལས་ཡིན་ལ། བཞི་པ་དགེ་འདུན་དབྱེན་གྱི་མཚམས་མེད་ཀྱི་གཞི་ནི་རྫུན་ཡིན་པས་ངག་གི་ལས་སོ།།    ༈   

[037B] །ཞེས་སོགས་ཀྱི་སྐབས་སུ། དགེ་འདུན་གྱི་དབྱེན་བྱེ་བྲག་ཏུ་བཤད་པ་སྟེ། དེ་ལ་འཁོར་ལོའི་དབྱེན་དང། ལས་ཀྱི་དབྱེན་གཉིས་ལས། དེ་ཡང་སྦྱོར་དགེ་འདུན་གྱི་དབྱེན་ཞེས་པ་ནི། དགེ་འདུན་སྡེ་གཉིས་ཐུགས་མི་མཐུན་པའི་རང་བཞིན་དུ་གྱུར་པའི་ལྡན་མིན་འདུ་བྱེད་ཀྱི་དངོས་
པོ་རྫས་སུ་གྲུབ་པ་མ་བསྒྲིབས་ལུང་མ་བསྟན་ཞིག་ཏུ་བྱེ་བྲག་སྨྲ་བས་འདོད་ལ། དེ་ལྟ་བུའི་དབྱེན་གྱི་དངོས་པོ་དེ་ནི་ཕྱོགས་གཉིས་ཀའི་དགེ་འདུན་རྣམས་ལ་ལྡན་ཡང། དབྱེན་གྱི་མཚམས་མེད་ཀྱི་ལས་ནི་འབྱེད་པ་པོ་ལྷས་བྱིན་ལྟ་བུ་ལ་མ་གཏོགས་ཐམས་ཅད་ལ་མི་ལྡན་ཞིང། ལས་དེ་
ཡང་ཇི་ལྟ་བུ་ཞེ་ན། དེ་ནི་དགེ་འདུན་དབྱེན་གྱི་རྒྱུ་ཁ་ན་མ་ཐོ་བའི་ལས་དགེ་འདུན་འབྱེད་པའི་རྫུན་ཏེ་ངག་གི་ལས་ཡིན་ལ། དེའི་རྣམ་སྨིན་ནི་འབྱེད་པ་པོ་དེ་བར་གྱི་བསྐལ་པའི་བར་མནར་མེད་དུ་སྡུག་བསྔལ་རྣམ་པར་མྱོང་བར་འགྱུར་བའོ། །འོ་ན། མཚམས་མེད་ལྷག་མ་རྣམས་བྱས་པས་ཇི་
ལྟར་ཞེ་ན། མཚམས་མེད་གཞན་དག་གིས་ནི་སྤྱིར་དམྱལ་བར་སྐྱེ་བར་ངེས་ཀྱང་མནར་མེད་ཁོ་ནར་སྐྱེ་བར་ནི་མ་ངེས་སོ། །གལ་ཏེ་ཚེ་གཅིག་ལ་མཚམས་མེད་གཉིས་ལ་སོགས་པ་བྱས་པས་དམྱལ་བར་ལན་གཅིག་ཁོ་ན་ལས་མི་སྐྱེ་ན་ལས་ཆེ་ཆུང་ལ་རྣམ་སྨིན་ཁྱད་པར་མེད་པར་འགྱུར་ལ། ལན་
གཉིས་ལ་སོགས་པར་སྐྱེས་ན་ནི་མཚམས་མེད་དང་སྐྱེས་ནས་མྱོང་འགྱུར་ཁོ་ན་མ་ཡིན་པར་འགྱུར་རོ། །ཞེ་ན། བྱེ་བྲག་སྨྲ་བས་དེའི་སྐྱོན་མེད་དེ། མཚམས་མེད་གཉིས་གསུམ་ལ་སོགས་པ་ལྷག་པར་བྱས་པས་ནི་མནར་མེད་སོགས་གང་དུ་སྐྱེས་བ་དེར་ལུས་ཉིས་འགྱུར་ལ་སོགས་པས་ཆེ་བ་
དང། གཞོན་ཤ་ཅན་དུ་འགྱུར་ཞིང། སྡུག་བསྔལ་ཡང་ཉིས་འགྱུར་སོགས་ལྷག་པར་མྱོང་བས་སྐྱོན་གཉིས་ཀ་ལས་གྲོལ་ལ། དེ་དག་ཀྱང་སྔ་མ་ནི་འཕེན་བྱེད་དང་ཕྱི་མ་རྣམས་རྫོགས་བྱེད་ཡིན་ཞེས་ཟེར་རོ། །མདོ་སྡེ་པ་ལ་སོགས་པས་ནི་མཚམས་མེད་མང་པོ་བྱས་པས་དམྱལ་བར་ཡང་དང་ཡང་
དུ་སྐྱེ་ཡང་ལས་བྱེད་པའི་ལུས་དེ་དང་དམྱལ་བའི་བར་དུ་སྐྱེ་བ་གཞན་གྱིས་མ་ཆོད་པས་མཚམས་མེད་མ་ཡིན་པའི་སྐྱོན་མེད་ཅིང། མཚམས་མེད་ལ་སྐྱེས་གནས་མྱོང་འགྱུར་ཡིན་དགོས་པའི་ངེས་པ་ཡང་མེད་དོ། །ཞེས་འདོད་དོ།།    ༈    །ཞེས་སོགས་ཀྱི་སྐབས་སུ་

[038A]༄༅། །དགེ་འདུན་འཁོར་ལོའི་དབྱེན་གྱི་ཁྱད་པར་བྱེ་བྲག་ཏུ་བཤད་པ་སྟེ། དེ་ལ་དབྱེན་འབྱེད་པ་པོའི་གང་ཟག་ཇི་ལྟ་བུ་ཞིག་དགོས་ཞེ་ན། དགེ་སློང་ཡིན་པ་དང། ལྟ་བ་སྤྱད་པ་དང། ཚུལ་ཁྲིམས་དང་ལྡན་པ་ཞིག་དགོས་ཀྱི། ཁྱིམ་པ་དང། སྲེད་པ་སྤྱད་པ་དང། ཚུལ་ཁྲིམས་
འཆལ་པས་ནི་མ་ཡིན་ཏེ། དེ་དག་ལ་དགེ་འདུན་རྣམས་ཡིད་མི་ཆེས་པས་ཚིག་བཙུན་པར་མི་འཛིན་པའི་ཕྱིར་དང། སངས་རྒྱས་ལ་འགྲན་པ་ཡིན་པའི་ཕྱིར་རོ། །གནས་གང་དུ་ཞེ་ན། སངས་རྒྱས་བཞུགས་པའི་གནས་དེ་ལས་གཞན་དུ་ཡིན་གྱི་སྟོན་བའི་མངོན་སུམ་དུ་ནི་མ་ཡིན་ཏེ་
སངས་རྒྱས་ཀྱི་གཟི་བརྗིད་མི་བཟོད་པའི་ཕྱིར་རོ། །གང་འབྱེད་ཅེ་ན། བྱིས་པ་སོ་སོ་སྐྱོ་བོའི་དགེ་འདུན་རྣམས་ཆོས་མིན་ཕྱོགས་སུ་འབྱེད་པ་ཡིན་གྱི་འཕགས་པ་རྣམས་ཆོས་མིན་ཕྱོགས་སུ་འབྱེད་མི་ནུས་ཏེ། ཆོས་མངོན་སུམ་དུ་གྱུར་ཅིང། སངས་རྒྱས་ལ་ཤེས་ནས་དད་པ་ཐོབ་པའི་ཕྱིར་རོ། །བྱེ་བའི་ཚད་
ནི། སངས་རྒྱས་ལས་སྟོན་པ་གཞན་དང། སངས་རྒྱས་ཀྱིས་བཅས་པའི་ལམ་ལས་གཞན་པའི་ལྷ་སྦྱིན་གྱིས་བསླབ་ཚིགས་ལྔ་བཅས་པ་སོགས་ལ་བཟོད་ཅིང་དང་དུ་ལེན་པ་དེའི་ཚེ་དགེ་འདུན་བྱེ་བའོ། །དུས་ཇི་སྲིད་དུ་གནས་ཞེ་ན། བྱེ་བ་དེ་ནི་ཞག་གཅིག་ལས་རིང་དུ་མི་གནས་པ་ཆོས་ཉིད་
ཡིན་ཏེ། མྱུར་དུ་མཆོག་ཟུང་གཅིག་གིས་འདུམས་པར་མཛད་པའི་ཕྱིར་རོ། །དེ་འདྲ་བའི་དགེ་འདུན་གྱི་དབྱེན་དེ་ལ་ནི་ཆོས་ཀྱི་འཁོར་ལོའི་དབྱེན་ཞེས་བྱ་སྟེ། དགེ་འདུན་བྱེ་ནས་མ་འདུམས་པ་དེ་སྲིད་དུ་སུའི་རྒྱུད་ལ་ཡང་མཐོང་ལམ་གསར་དུ་མི་སྐྱེ་བའི་ཕྱིར། འཁོར་ལོའི་དབྱེན་དེ་ཡང་སངས་རྒྱས་བཞུགས་པའི་
ཛམ་བུའི་གླིང་ན་ཡོད་ཀྱི། གཞན་ན་མེད་དེ། གླིང་གཞན་ན་འགྲན་ཟླའི་སྟོན་པ་མེད་པའི་ཕྱིར། གང་ཟག་ནི་དགེ་སློང་དགུ་ཡན་ཆད་ཀྱིས་འགྲུབ་ཀྱི་དེ་ལས་ཉུང་བས་ནི་མ་ཡིན་ཏེ། སངས་རྒྱས་དང་འབྱེད་པ་པོའི་ཕྱོགས་སུ་དགེ་སློང་བཞི་བཞི་སྟེ་དགེ་འདུན་སྡེ་གཉིས་དང། དེའི་སྟེང་དུ་འབྱེད་པ་པོ་གཅིག་ངེས་པར་དགོས་
པའི་ཕྱིར།    ༈    །ཞེས་སོགས་ཀྱིས་ལས་ཀྱི་དབྱེན་ཞེས་པ་ནི་སྒྲ་མི་སྙན་མ་གཏོགས་པའི་གླིང་གསུམ་ན་ཡོད་དེ། དེ་དག་ཏུ་བསྟན་པ་ཡོད་པའི་ཕྱིར་དང། དེ་ནི་མཚམས་ནང་གཅིག་ཏུ་དགེ་སློང་བརྒྱད་ཡན་ཆད་ཀྱིས་གསོ་སྦྱོང་ལ་སོགས་པའི་ལས་བློ་མི་མཐུན་

[038B] འབྱེད་པ་པོ་ལོགས་སུ་མི་དགོས་པའི་ཕྱིར་དང། སངས་རྒྱས་བཞུགས་པ་ཡང་མི་དགོས་པའི་ཕྱིར།།    ༈    །ཞེས་སོགས་ཀྱི་སྐབས་སུ། གཞན་ཡང་འཁོར་ལོའི་དབྱེན་ནི། སྟོན་པ་དང་པོ་སངས་རྒྱས་ནས་རིང་པོར་མ་ལོན་པའི་ཚེ་ན་ཡང་མི་འབྱུང་སྟེ། ཐམས་ཅད་
རབ་ཏུ་དགའ་བར་བློ་མཐུན་པའི་ཕྱིར་དང། སྐུ་ཚེའི་མཐའ་མ་ཡོངས་སུ་མྱ་ངན་ལས་འདའ་བའི་ཚེ་ན་ཡང་མི་འབྱུང་སྟེ། ཐམས་ཅད་སེམས་སྐྱོ་ཤས་ཆེ་བར་བློ་མཐུན་པའི་ཕྱིར། བར་དུ་ཡང་བསྟན་པ་ལ་ལྟ་བ་དང་ཚུལ་ཁྲིམས་ཀྱི་སྐྱོན་མ་བྱུང་གི་བར་དུ་ཡང་མི་འབྱུང་སྟེ། བསྟན་པ་སྐྱོན་
མེད་ཡིན་པའི་ཕྱིར། མཆོག་ཟུང་གཅིག་མ་བྱུང་བའི་སྔ་རོལ་ཏུ་ཡང་མི་འབྱུང་སྟེ། བྱེ་བ་ཡུན་རིང་དུ་མི་གནས་པར་མཆོག་ཟུང་གཅིག་གིས་འདུམས་པར་མཛད་དགོས་པའི་ཕྱིར། ཐུབ་པ་ནོངས་པ་སྟེ་མྱ་ངན་ལས་འདས་རྗེས་སུ་ཡང་མི་འབྱུང་སྟེ། གང་ལ་འགྲན་པའི་སངས་རྒྱས་
མི་བཞུགས་པའི་ཕྱིར། མཚམས་ཆེ་ཆུང་གང་རུང་མ་བཅད་པར་ཡང་མི་འབྱུང་སྟེ། མཚམས་གཅིག་ཏུ་དགེ་འདུན་བྱེ་བ་ནི་དབྱེན་དུ་འཇོག་དགོས་ཀྱི་དེ་ལས་གཞན་དུ་མ་ཡིན་པའི་ཕྱིར། དེས་ན་འཁོར་ལོའི་དབྱེན་ནི་དུས་དྲུག་པོ་དེ་དག་ཏུ་མི་འབྱུང་ངོ། །དབྱེན་འདི་ཡང་ཉན་ཐོས་སྡེ་པ་
དག་སངས་རྒྱས་ཐམས་ཅད་ལ་མི་འབྱུང་སྟེ། སངས་རྒྱས་འཀྱ་ཐུབ་པ་ནི་སྔོན་བྱང་ཆུབ་སེམས་དཔར་གྱུར་པ་ན་དྲང་སྲོང་མངོན་ཤེས་ལྔ་ལྡན་ཞིག་གི་འཁོར་ཕྱེ་བས་དེའི་རྣམ་སྨིན་ཕྱི་མ་ཡིན་པར་འཆད་ལ། ཐེག་པ་གོང་མ་པ་རྣམས་ནི་ཚུལ་དེ་དགོངས་པ་ཅན་དུ་འདོད་དོ། །དེ་ནི་གོང་དུ་
བཤད་པ་དེ་དག་ལ་རིམ་པ་བཞིན་དོགས་པ་དཔྱད་པར་བྱ་བ་འདི་དག་ཡོད་དེ། རྩ་བར། མཚམས་མེད་གླིང་གསུམ་དག་ན་ཡོད། །ཅེས་གསུངས་པའི་འགྲེལ་པ་རྣམས་སུ། མཚམས་མེད་ལྔ་ནི་གླིང་གསུམ་དག་ན་ཡོད་དོ། །ཞེས་གསུངས་པའི་གཞུང་ཆེན་པོའི་སྤམ་བཤད་ལ་འཁྲུལ་ནས་
སྒྲ་མི་སྙན་མ་གཏོགས་པའི་གླིང་གསུམ་ཆར་དུ་མཚམས་མེད་ལྔ་ཀ་འབྱུང་བ་ཡོད་པའོ་སྙམ་ན། དེ་ནི་མ་ཡིན་ཏེ། ཛམ་བུ་གླིང་དུ་ལྔ་ཆར་འབྱུང་ཡང། གླིང་གཞན་གཉིས་སུ་ལྔ་ཆར་མི་འབྱུང་བའི་ཕྱིར་ཏེ། དེ་གཉིས་སུ་དེ་བཞིན་གཤེགས་པའི་སྐུ་ལ་ངན་སེམས་ཀྱི་ཁྲག་འབྱིན་པའི་མཚམས་མེད་མི་

[039A]༄༅། །འབྱུང་བའི་ཕྱིར། དེར་ཐལ། ལུགས་འདིར་གླིང་གཞན་རྣམས་སུ་སངས་རྒྱས་མི་བཞུགས་པར་འདོད་པ་གང་ཞིག་དེ་མ་བཞུགས་ན་སངས་རྒྱས་ཀྱི་སྐུ་ལ་ངན་སེམས་ཀྱི་ཁྲག་འབྱིན་པ་ཡང་མི་སྲིད་པའི་ཕྱིར། གཞན་ཡང། འཁོར་ལོའི་དབྱེན་གྱི་མཚམས་མེད་དང། དགེ་
འདུན་དབྱེན་གྱི་མཚམས་མེད་གཉིས་དོན་གཅིག་མི་གཅིག་གི་དོགས་དཔྱོད་ནི་ད་ལྟ་འོག་ཏུ་འཆད་པར་བྱ་བས། དེ་གཉིས་དོན་གཅིག་ཏུ་འདོད་ན་ནི་གླིང་གཞན་གཉིས་སུ་དགེ་འདུན་དབྱེན་གྱི་མཚམས་མེད་མི་འབྱུང་བ་ཡང་བརྗོད་མ་དགོས་ལ། གལ་ཏེ་དོན་མི་གཅིག་པར་འདོད་ན་ཡང། རྩ་བར། ལས་
ཀྱི་དབྱེན་ནི་གླིང་གསུམ་ན། །ཞེས་ལས་ཀྱི་དབྱེན་གླིང་གསུམ་དུ་འབྱུང་བར་དམིགས་ཀྱིས་བཀར་ནས་གསུངས་པས་ན། དབྱེན་གྱི་མཚམས་མེད་གླིང་གཞན་གཉིས་སུ་མི་འབྱུང་བ་ཤུགས་ལ་བསྟན་པར་ངེས་སོ། །མཚམས་མེད་ཕྱི་མ་གཉིས་ལས་གཞན་ཕ་མ་དང། དགྲ་བཅོམ་པ་བསད་པའི་མཚམས་
མེད་གསུམ་ནི་གླིང་གཞན་གཉིས་སུ་ཡང་འབྱུང་ལ། དེས་ན་འགྲེལ་པ་རྣམས་སུ་མཚམས་མེད་ལྔ་གླིང་གསུམ་དུ་ཡོད་པར་གསུངས་པ་ཡང་ལྔ་པོ་ཅི་རིགས་སུ་ཡོད་པར་གསུངས་པའི་དོན་དུ་ཤེས་པར་བྱའོ།།    ༈    འཁོར་ལོའི་དབྱེན་གྱི་མཚམས་མེད་དང། །དགེ་འདུན་དབྱེན་གྱི་མཚམས་མེད་གཉིས་དོན་
གཅིག་གམ་མི་གཅིག་ཉན་ཐོས་སྡེ་པ་རྣམས་ཀྱིས་འཁོར་ལོའི་དབྱེན་འཀྱ་ཐུབ་པའི་བསྟན་པ་ལ་མ་གཏོགས་གཞན་ལ་མི་འབྱུང་བར་འདོད་པ་དོན་ལ་གནས་སམ་མི་གནས། གལ་ཏེ་དེ་གཉིས་དོན་གཅིག་པ་དང། དེ་ཡང་འཀྱ་ཐུབ་པའི་བསྟན་པ་ལ་མ་གཏོགས་མི་འབྱུང་བར་འདོད་ན་ནི། དགེ་འདུན་
དབྱེན་གྱི་མཚམས་མེད་དེ་ལྷས་བྱིན་གཅིག་པུས་བསགས་པ་ལས་གཞན་གྱིས་བསགས་པ་མེད་པར་ཐལ། འདོད་ན། རྩ་བར། རྫམ་བུའི་གླིང་ནའོ་དགུ་སོགས་ཀྱིས། །ཞེས་དང། འགྲེལ་པ་མངོན་པའི་རྒྱན་སོགས་ཀྱི་འཁོར་ལོའི་དབྱེན་འཆད་པའི་སྐབས་སུ། གང་ཟག་ནི་དགེ་སློང་དགུ་ལ་སོགས་པ་ཡན་
ཆད་ཀྱིས་དབྱེན་འགྲུབ་སྟེ། ཞེས་དང། འདི་ཉུང་མཐའ་བཟུང་བ་ཡིན་གྱི་མང་བ་ལ་ངེས་པ་མེད་དོ། །ཞེས་གསུངས་པ་གང་ཞིག་དེ་ལྷས་བྱིན་གཅིག་པུ་ལས་གཞན་ལ་མི་འབྱུང་ན། གང་ཟག་གིས་གྲངས་ཀྱང་ལྷས་བྱིན་གྱིས་དབྱེན་བྱས་པའི་སྐབས་ཀྱི་དགེ་སློང་གྲངས་མང་ཉུང་ཇི་ཙམ་ཡོད་པ་དེ་ག་ངེས་

[039B] དེར་ཐལ། གྲངས་མང་ཉུང་ངེས་མེད་དུ་འབྱུང་ན་ལན་གཅིག་ལས་མི་འབྱུང་བར་འདོད་པ་མི་འཐད་པའི་ཕྱིར། གཞན་ཡང། དེ་གཉིས་དོན་གཅིག་ཏུ་འདོད་ན། འདུལ་བའི་གཞུང་རྣམས་སུ་སྟོན་པ་མྱ་ངན་ལས་འདས་ནས་འཁོར་ལོའི་
དབྱེན་མི་འབྱུང་ཡང། དབྱེན་གྱི་མཚམས་མེད་འབྱུང་མི་འབྱུང་དཔྱད་པའི་གཞིར་གསུངས་པ་སོགས་དང་ཡང་འགལ་བའི་ཕྱིར་དང། དབྱེན་གྱི་མཚམས་མེད་རྒྱུད་ལྔན་གྱི་དགེ་སློང་ཕ་མཚན་གྱུར་པའི་དགེ་སློང་མ་ཡོད་པར་གསུངས་པ་ཡང་མི་འཐད་པར་འགྱུར་ཏེ། འཁོར་ལོའི་དབྱེན་འབྱེད་པ་པོའི་དགེ་
སློང་ལྷས་བྱེན་མཚན་གྱུར་པའི་ལོ་རྒྱུས་མེད་པའི་ཕྱིར།    ༈    གལ་ཏེ་དེ་གཉིས་དོན་མི་གཅིག་ཅིང། འཁོར་ལོའི་དབྱེན་བསྟན་པ་གཞན་ལ་མི་འབྱུང་ཡང། དབྱེན་གྱི་མཚམས་མེད་ནི་བསྟན་པ་གཞན་དང་དུས་གཞན་དུ་ཡང་འབྱུང་ངོ། །ཟེར་ན། འོ་ན། རྩ་འགྲེལ་འདི་དག་ཏུ་འཁོར་ལོའི་
དབྱེན་ཀྱི་མཚམས་མེད་དང། དེ་ལས་གཞན་པའི་དགེ་འདུན་དབྱེན་གྱི་མཚམས་མེད་དང། ལས་ཀྱི་དབྱེན་དང། ཞེས་བའི་རྣམ་གྲངས་མི་འདྲ་བ་གསུམ་འབྱུང་རིགས་བ་ལ། འཁོར་ལོའི་དབྱེན་དང། ལས་ཀྱི་དབྱེན་གཉིས་ལས་མ་གསུངས་པ་མ་ཟད། འགྲེལ་པ་མངོན་བའི་རྒྱན་དུ། ཆོས་ཀྱི་འཁོར་
ལོའི་དབྱེན་བཤད་པའི་མཚམས་སུ། དེ་ནི་མཚམས་མེད་ཡིན་ནོ། །དབྱེན་གཞན་ནི་མཚམས་མེད་མ་ཡིན་ནོ། །ཞེས་འཁོར་ལོའི་དབྱེན་ལས་གཞན་པའི་དབྱེན་གཞན་ལ་མཚམས་མེད་མི་འབྱུང་བར་གསུངས་པ་དང། མཁས་པའི་དབང་པོ་གཞན་གྱི་ཡིག་ཆར་ཡང། དགེ་འདུན་འཁོར་ལོའི་དབྱེན་དང། དེ་
བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་ཕྱུང་བ་གཉིས་མཚམས་མེད་དུ་འགྱུར་ཚུལ་ཡོད་དེ། ཞེས་འཁོར་ལོའི་དབྱེན་མ་གཏོགས་པའི་དབྱེན་གཞན་མཚམས་མེད་དུ་འགྱུར་ཚུལ་མ་གསུངས་པའི་ཕྱིར་དང། བསྟན་པ་འདིའི་དབང་དུ་བྱས་ན་ཡང། ལྷས་བྱིན་གྱིས་འཁོར་ལོའི་དབྱེན་བྱས་པ་དེ་ལས་གཞན་
དུ་དབྱེན་གྱི་མཚམས་མེད་འབྱུང་ཚུལ་ཞིག་ཀྱང་མ་བྱུང་བའི་ཕྱིར། དེ་དག་ལ་འགལ་མེད་ཀྱི་ལན་ཇི་ལྟར་འདེབས་ཞེ་ན། འདི་སྐོར་ལ་མཛོད་ཀྱི་ཡིག་ཆ་རྣམས་སུ་དོགས་དཔྱོད་མཛད་པ་ཆེར་མི་སྣང་ཞིང། འདུལ་གཞུང་རྣམས་སུ་དོགས་གཅོད་ཁ་ཤས་མཛད་འདུག་ཀྱང་མཐའ་གཅིག་ཏུ་ཁ་མཚམས་ཆོད་པ་རང་མ་མཛད་འདུག་བ། དེ་དག་གི་

[040A]༄༅། །དགོངས་དོན་ལ་རིགས་པས་ལེགས་པར་བརྟགས་ནས་སྨྲ་ན། འཁོར་ལོའི་དབྱེན་འཀྱ་ཐུབ་པའི་བསྟན་པ་ལ་མ་གཏོགས་མི་འབྱུང་བར་འདོད་བ་ནི་ཉན་ཐོས་སྡེ་པ་གཞན་དག་འགའ་ཞིག་གི་འདོད་ཚུལ་ལས། ཁ་ཆེ་བྱེ་བྲག་སྨྲ་བའི་རང་ལུགས་ནི་མ་ཡིན་པར་མངོན་ཏོ། །དེའི་
ལུགས་ལ། མཛོད་རྩ་བར། ཛམ་བུའི་གླིང་ནའོ་དགུ་སོགས་ཀྱིས། །ཞེས་འཁོར་ལོའི་དབྱེན་འབྱུང་བ་ལ་གང་ཟག་དགེ་སློང་དགུ་ཡན་ཆད་ངེས་པ་མེད་པར་གསུངས་པ་ཉིད་ཀྱིས་བསྟན་པ་གཞན་དང། དུས་བསྐལ་པ་གཞན་དག་ལ་འབྱུང་བ་ཤེས་ནུས་པའི་ཕྱིར། དེའི་དབང་དུ་བྱས་ན་འཁོར་ལོའི་དབྱེན་གྱི་
མཚམས་མེད་དང། དགེ་འདུན་དབྱེན་གྱི་མཚམས་མེད་གཉིས་དོན་གཅིག་ཏུ་འདོད་ཆོག་པ་འདྲ་སྟེ། འཁོར་ལོའི་དབྱེན་འབྱུང་ཚུལ་དེ་ལས་གཞན་པའི་དགེ་འདུན་དབྱེན་གྱི་མཚམས་མེད་འབྱུང་ཚུལ་ཞིག་མ་བཤད་པའི་ཕྱིར། བྱས་པ་ལ་ཁོ་ན་རེ། འོ་ན། དགེ་འདུན་དབྱེན་གྱི་མཚམས་མེད་བྱས་པའི་གང་
ཟག་ལྷས་བྱིན་གཅིག་པུར་ངེས་པར་ཐལ། བསྟན་པ་འདི་ལ་འཁོར་ལོའི་དབྱེན་བྱེད་པའི་གང་ཟག་ལྷས་བྱིན་ཁོ་ནར་ངེས་པ་གང་ཞིག་འཁོར་ལོའི་དབྱེན་གྱི་མཚམས་མེད་དང་དགེ་འདུན་དབྱེན་གྱི་མཚམས་མེད་གཉིས་དོན་གཅིག་ཡིན་པའི་ཕྱིར། ཟེར་ན། མ་ཁྱབ་སྟེ། བསྟན་པ་འདི་ལ་དེ་ལས་མ་བྱུང་ཡང་བསྟན་
པ་གཞན་དང་དུས་གཞན་ལ་འབྱུང་བ་གོང་དུ་གྲུབ་ཟིན་པའི་ཕྱིར། འོ་ན། ཁོ་རང་ལ། དེ་བཞིན་གཤེགས་བའི་སྐུ་ལ་ངན་སེམས་ཀྱིས་ཁྲག་འབྱིན་པའི་མཚམས་མེད་བྱེད་པའི་གང་ཟག་ལ་ཡང་ལྷས་བྱིན་སྡེར་གཏོགས་དང་བཅས་པས་ཁྱབ་པར་ཐལ། བསྟན་པ་འདི་ལ་དེ་ལྟར་ཁྱབ་པའི་ཕྱིར། འཁོར་གསུམ་
འདོད་མི་ནུས་ཏེ། ཐོག་མ་མེད་པ་ནས་མི་དགེ་བཅུ་དང་མཚམས་མེད་ལྔ་བྱས་ཤིང་བསགས་བའི་གང་ཟག་བསམ་གྱིས་མི་ཁྱབ་པའི་ཕྱིར། མ་གྲུབ་ན་སླའོ། །ཡང་ཁོ་ན་རེ། འོ་ན། དགེ་འདུན་དབྱེན་གྱི་མཚམས་མེད་རྒྱུད་ལྡན་གྱི་དགེ་སློང་ཕ་མཚན་གྱུར་པའི་དགེ་སློང་མ་ཡོད་པར་གསུངས་པ་མི་
འཐད་པར་ཐལ། འཁོར་ལོའི་དབྱེན་གྱི་མཚམས་མེད་བྱེད་པའི་དགེ་སློང་ཕ་མཚན་གྱུར་བ་མེད་པའི་ཕྱིར། ཟེར་ན། རྟགས་མ་གྲུབ་སྟེ། དེ་ཡང་བསྟན་པ་འདི་ལ་མེད་ཀྱང་གཞན་དུ་དེ་ལྟར་བྱུང་བའི་སྲིད་མཐའ་སུ་ཞིག་གིས་འགོག་པར་ནུས་ཏེ། སེམས་ཅན་གྱི་ལས་བསམ་གྱིས་མི་ཁྱབ་པའི་ཕྱིར་

[040B] ཁོ་ན་རི། འོ་ན་འདུལ་གཞུང་རྣམས་སུ་འཁོར་ལོའི་དབྱེན་སྟོན་པ་མྱ་ངན་ལས་འདས་རྫེས་སུ་མི་འབྱུང་ཡང། དབྱེན་གྱི་མཚམས་མེད་འབྱུང་མི་འབྱུང་དཔྱད་དགོས་པར་གསུངས་པ་མི་འཐད་པར་ཐལ། དེ་གཉིས་དོན་གཅིག་ན་དཔྱད་མི་དགོས་པའི་ཕྱིར། ཟེར་ན། དེ་ནི་ཉན་ཐོས་སྡེ་པ་འགའ་ཞིག་གིས་འཁོར་
ལོའི་དབྱེན་འཀྱ་ཐུབ་པའི་བསྟན་པ་ལ་མ་གཏོགས་མི་འབྱུང་བར་འདོད་པ་ལྟར་ན། དེ་གཉིས་དོན་གཅིག་ཏུ་འདོད་མི་རིགས་ལ། དེ་ལྟར་ན་འཁོར་ལོའི་དབྱེན་གྱི་མཚམས་མེད་ལས་ལོགས་སུ་དགེ་འདུན་དབྱེན་གྱི་མཚམས་མེད་ཞིག་ཀྱང་འཇོག་དགོས་ཤིང། དེ་འཇོག་ན་སྟོན་པ་མྱ་ངན་ལས་འདས་
རྗེས་སུ་འབྱུང་མི་འབྱུང་ཡང་དཔྱད་དགོས་པར་དགོངས་ནས་དེ་ལྟར་གསུངས་པའོ། །དེས་ན་ཚུལ་འདི་ལྟར་དུ་ཁས་བླངས་ན་མཛོད་རྩ་འགྲེལ་དང། འདུལ་གཞུང་རྣམས་ཀྱི་དགོངས་པ་དང་མཐུན་པར་དོན་ལ་གནས་སམ་སྙམ་སྟེ། ད་དུང་རྣམ་དཔྱོད་ཅན་མཆིས་ན་དཔྱད་པར་མཛོད་ཅིག་དེས་
ན་གྲུབ་མཐའ་འདི་དག་ཏུ་དགེ་འདུན་དབྱེན་གྱི་མཚམས་མེད་ཞེས་པའི་འཇོག་ཚུལ་དངོས་དེ་ལྟར་ཡིན་མོད། འོན་ཀྱང་དགེ་འདུན་ཞེས་པ་ནི་སོ་སོ་སྐྱེ་བོ་ཡིན་ཀྱང་ཡུལ་ཤིན་ཏུ་གཉན་པ་དང། དེ་ཡང་ཇི་ཙམ་མང་བ་བཞིན་ཕན་གནོད་བྱས་པའི་འབྲས་བུ་ཡང་དེ་ཙམ་དུ་ཆེ་བར་འགྱུར་པ་
ཞིག་ཡིན་ན། དེང་སང་གི་དུས་སུ་ཡང་བསམ་པ་མ་རུང་པས་ཀུན་ནས་བསླངས་ཏེ་དགེ་འདུན་ནང་ཕན་ཚུན་ཐུགས་མི་མཐུན་པར་བྱེད་པ་དང། ཆོས་དང་ཆོས་མིན་གྱི་རྣམ་དབྱེ་གང་ཡང་མི་ཤེས་རུང་རང་ཕྱོགས་དང་གཞན་ཕྱོགས་ཞེས་པའི་འདོད་འཁྱེར་ཙམ་གྱིས་དབྱེན་དང་རྩོད་པ་ཇེ་འཕེལ་དུ་གཏོང་བ་
རྣམས་ལ་ནི་འཁོར་ལོའི་དབྱེན་གྱི་མཚན་ཉིད་ཐམས་ཅད་མ་ཚང་རུང། སྡིག་པའི་ཕུང་པོ་དེ་དང་ཆ་འདྲ་བར་བསགས་པས་རྣམ་སྨིན་མནར་མེད་ཀྱི་སྡུག་བསྔལ་མྱོང་དགོས་པ་གདོན་མི་ཟ་བར་སྣང་བས་ཤིན་ཏུ་བག་ཡོད་པར་བྱ་བར་རིགས་ཤིང། ལྷག་བར་གྲུབ་མཐའ་གོང་མའི་འདོད་ཚུལ་ལ་དཔགས་
ན། དེང་སང་གི་དུས་སུ་མཚམས་མེད་ཕྱི་མ་གཉིས་དངོས་གནས་ལ་བྱུང་པ་དང། འབྱུང་བར་ཉེ་བ་དུ་མ་ཞིག་ཡོད་པ་ལུང་རིགས་ཀྱིས་སྒྲུབ་ཏུ་ཡོད་ཀྱང་འདིར་སྐབས་སུ་མ་བབས་ཤིང་མང་བར་འགྱུར་བས་མ་སྤྲོས་སོ། །ཡང། ཁོ་ན་རེ། འོ་ན་ལུགས་འདིར་འཁོར་ལོའི་དབྱེན་གྱི་རྫུན་མཚམས་མེད་དུ་གསུངས་པ་

[041A]༄༅། །མ་ཟད། དགེ་འདུན་དབྱེ་ཕྱིར་རྫུན་སྨྲ་བ། །ཁ་ན་མ་ཐོ་རབ་ཆེར་འདོད། །ཅེས་སྡིག་པ་ཀུན་གྱི་ནང་ནས་ཅི་ཤོས་སུ་གསུངས་མོད་ཀྱང། སངས་རྒྱས་ཀྱིས་བཅས་པ་མཛད་པའི་ཚེ་དགེ་འདུན་གྱི་དབྱེན་བྱེད་པ་ཕམ་པ་ལས་ཡང་བའི་ལྷག་མའི་སྡེ་ཚན་དུ་བཅས་པར་མཛད་པ་དེ་གང་ཞིག་ཡིན་ཞེ་ན་
བསྟན་པ་འདི་ལ་ལྷས་བྱིན་གྱིས་འཁོར་ལོའི་དབྱེན་བྱས་པ་ལ་བརྟེན་ནས་དགེ་འདུན་དབྱེན་གྱི་ལྷག་མའི་བཅས་པ་མཛད་མོད། འོན་ཀྱང་ལྷས་བྱིན་ནི་བཅས་པ་མཛད་ཡུལ་གྱི་ལས་དང་པོ་པ་ཡིན་པས་དེ་ལ་དབྱེན་གྱི་མཚམས་མེད་བྱུང་རུང་དབྱེན་གྱི་ལྷག་མའི་ལྟུང་བ་ནི་མ་བྱུང་ལ། དེ་ཚུན་ཆད་དུ་ནི་བསྟན་པ་
འདི་ལ་དགེ་འདུན་ལས་ཀྱི་དབྱེན་གཞན་གྱི་ལྷག་མ་མ་གཏོགས། དབྱེན་གྱི་མཚམས་མེད་དངོས་ཀྱི་ལྷག་མ་ནི་ལུགས་འདིར་མ་བྱུང་བར་འདོད་དགོས་མོད། འོན་ཀྱང་བཅས་པ་མཛད་པའི་ཚེ་དབྱེན་གྱི་མཚམས་མེད་དེ་ཡང་དགོས་བསྒྲུབ་ནུས་ཀྱི་སྡོམ་པའི་གཏོང་རྒྱུ་མ་ཡིན་པའི་ཕྱིར་ལྷག་མའི་སྡེ་ཚན་དུ་བཅས་
པར་མཛད་ན་ཡང། རྣམ་སྨིན་ཕམ་པ་ལས་ལྕི་བར་འབྱུང་བ་མི་འགལ་ཏེ། དཔེར་ན། བཅས་ལྡན་དགེ་སློང་ཞིག་གིས་དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་ཕྱུང་ན་སྲོག་གཅོད་ཀྱི་སྦྱོར་བ་མ་གཏོགས་དངོས་གཞི་མ་བྱུང་བས་ཕམ་པའི་སྦྱོར་སྦོམ་ལས་མི་བསྐྱེད་ཀྱང། མཚམས་མེད་དུ་
གྱུར་བས་ན་རྣམ་སྨིན་ཕམ་པ་དངོས་ལས་ཀྱང་ལྕི་བར་འགྱུར་བ་བཞིན་དང། གཞན་ཡང་དེ་འདྲ་བ་མང་སྟེ་འདུལ་གཞུང་རྣམས་སུ་དཔྱད་ན་ཤེས་སོ།། ཡང༑ ཁོ་ན་རེ། དགེ་འདུན་འཁོར་ལོའི་དབྱེན་འབྱེད་པ་པོའི་ལྷས་བྱིན་དེ་དགེ་སློང་ཡིན་པར་ཐལ། དགེ་སློང་ལྟ་སྤྱད་ཚུལ་ལྡན་པས། །ཞེས་གསུངས་པའི་
ཕྱིར། འདོད་ན། དེ་ཆོས་ཅན། ནང་པ་སངས་རྒྱས་པ་ཡིན་པར་ཐལ། འདོད་ན། དེ་སངས་རྒྱས་ལ་སྟོན་པར་འཛིན་པའི་གང་ཟག་ཡིན་པར་ཐལ། སངས་རྒྱས་ལ་སྐྱབས་སུ་སོང་བའི་གང་ཟག་ཡིན་པའི་ཕྱིར་ཏེ། ནང་པ་སངས་རྒྱས་པ་ཡིན་པའི་ཕྱིར། འདོད་ན། མ་ཡིན་པར་ཐལ། སངས་རྒྱས་ལ་སྟོན་པར་
མི་འཛིན་པའི་ཕྱིར། དེར་ཐལ། རང་ཉིད་སྟོན་པར་ཁས་བླངས་ཤིང་རང་གི་རྗེས་སུ་འཇུག་པ་རྣམས་ཀྱང་སངས་རྒྱས་ལ་སྟོན་པར་འཛིན་པ་ལས་ཕྱིར་ཕྱོགས་པར་བྱེད་པའི་ཕྱིར་དང། སངས་རྒྱས་ལ་འགྲན་བདོ་བ་ཡིན་པའི་ཕྱིར། གཞན་ཡང། དེ་འདྲའི་ལྷས་བྱིན་ཆོས་ཅན། དགེ་སློང་གི་སྡོམ་པ་རྒྱུད་

[041B] དགེ་སློང་ཡིན་པའི་ཕྱིར། འདོད་ན། མ་ཡིན་པར་ཐལ། དགེ་སློང་གི་སྡོམ་པ་བཏང་བའི་གང་ཟག་ཡིན་པའི་ཕྱིར། དེར་ཐལ། དགེ་རྩ་ཆད་པའི་གང་ཟག་ཡིན་པའི་ཕྱིར། དེར་ཐལ། ལུགས་འདིར་དགེ་རྩ་ཆད་པའི་གང་ཟག་དང། ལོག་པ་ཉིད་དུ་ངེས་པ་ལ་མུ་བཞི་གསུངས་པའི་ནང་ནས་ལྷས་
བྱིན་དེ། དེ་གཉིས་ཀ་ཡིན་པའི་མཚན་གཞིར་གསུངས་པའི་ཕྱིར་ཟེར་ན། འདི་དག་ལ་གྲུབ་མཐའི་རང་ལུགས་དང། གོ་དོན་གྱི་འཇོག་ཚུལ། རྩོད་པའི་སྐབས་ཀྱི་ཐ་སྙད་སོགས་མི་འགལ་བའི་ལན་དོན་མཐུན་ཞིག་ཐེབས་དཀའ་ཙམ་མཆིས་མོད། འོན་ཀྱང། འདི་ལྟར་སྨྲ་སྟེ། སྤྱིར་ལྷས་བྱིན་ཞེས་པ་དེ་ལ་དང་པོར་དགེ་
སློང་གི་སྡོམ་པ་རྒྱུད་ལ་སྐྱེས་མ་ཟིན་པ་གཅིག་དང། བར་དུ་དགེ་སློང་གི་སྡོམ་པ་རྒྱུད་ལྡན་གཅིག་མཐར་སྡོམ་པ་བཏང་ཞིང་དགེ་རྩ་ཆད་པ་གཅིག་སྟེ་གསུམ་ཡོད་པས་ན། ལྷས་བྱིན་ཞེས་པ་སྤྱི་ཙམ་པ་དེ་དེ་གསུམ་གང་ཡང་མ་ཡིན་ཞིང། དེའི་ནང་ཚན་འཁོར་ལོའི་དབྱེ་ན་འབྱེད་པ་པོའི་ལྷས་བྱིན་དེ་ནི་དགེ་སློང་ཡིན་
ལ༑ དེས་སྔར་སངས་རྒྱས་ལ་སྟོན་པར་འཛིན་ཅིང་སྐྱབས་སུ་སོང་བ་མ་ཟད། འཁོར་ལོའི་དབྱེན་འབྱེད་པའི་གནས་སྐབས་དེའི་ཚེ་ན་ཡང་སངས་རྒྱས་ལ་འགྲན་བདོ་བ་ཡིན་ཀྱང། སྟོན་པར་འཛིན་པ་དང། སྐྱབས་སུ་འགྲོ་བ་མ་བཏང་ཞེས་སྨྲ་བ་ལས་མ་འདས་ཏེ། སྐྱབས་སུ་འགྲོ་བ་བཏང་ན་ནང་པར་མི་རུང་བ་ནང་པ་
སངས་རྒྱས་པ་སྤྱིའི་ཆོས་སྐད་ཡིན་པ་གང་ཞིག་ནང་པ་སངས་རྒྱས་པ་མ་ཡིན་པའི་དགེ་སློང་ཞིག་ནི་དེ་བས་ཀྱང་འཇོག་མི་རིགས་པའི་ཕྱིར། འཁོར་ལོའི་དབྱེན་བྱས་ཟིན་པའི་རྗེས་སུ་ནི་སངས་རྒྱས་དང་ཆོས་ལ་ལོག་པར་ལྟ་ཞིང་སྐྱབས་སུ་འགྲོ་བ་ཡང་བཏང་ལ། དེ་ལ་བརྟེན་ནས་དགེ་རྩ་ཆད་པས་དགེ་སློང་གི་
སྡོམ་པ་བཏང་བ་ཡང་བརྗོད་མ་དགོས་པའི་ཕྱིར། དེས་ན་འཁོར་ལོའི་དབྱེན་འབྱེད་པ་པོའི་ལྷས་བྱིན་ནི་དགེ་སློང་ལྷས་བྱིན་ཡིན་ལ། དགེ་རྩ་ཆད་པ་དང་ལོག་པ་ཉིད་དུ་ངེས་པའི་ལྷས་བྱིན་ནི་འཁོར་ལོའི་དབྱེན་གྱི་མཚམས་མེད་བྱས་ཟིན་ཅིང་ལོག་ལྟས་དགེ་རྩ་ཆད་པའི་ལྷས་བྱིན་ལ་བྱེད་པ་ཡིན་པས་རྩོད་
པའི་ཚེ་ལྷས་བྱིན་སྤྱི་ཙམ་པ་དེ། དེ་གཉིས་གང་དུ་ཡང་ཁས་ལེན་མི་རིགས་པས་ཚིག་སྐྱོན་མ་བཅད་པར་གཞུང་ཆེན་པོའི་སྤམ་བཤད་ལྟར་ཁས་བླངས་ན་འགལ་བ་འདུ་བར་འགྱུར་རོ། །བྱས་པ་ལ། ཁོ་ན་རེ། དགེ་འདུན་དབྱེན་གྱི་མཚམས་མེད་བྱས་ཤིང་དགེ་རྩ་ཆད་པའི་ལྷས་བྱིན་ཆོས་ཅན། ཁྱོད་

[042A]༄༅། །འཁོར་ལོའི་དབྱེན་འབྱེད་པའི་གང་ཟག་མ་ཡིན་པར་ཐལ། དགེ་སློང་མ་ཡིན་པའི་ཕྱིར། འདོད་ན། ཁྱོད་ཀྱིས་དགེ་འདུན་འཁོར་ལོའི་དབྱེན་གྱི་མཚམས་མེད་མ་བྱས་པར་ཐལ། དགེ་འདུན་འཁོར་ལོའི་དབྱེན་མ་འབྱེད་པའི་ཕྱིར་ན་མ་ཁྱབ། བྱས་པ་ལ། འོ་ན། དེ་འདྲའི་ལྷས་བྱིན་ཆོས་
ཅན༑ ཁྱོད་ཀྱིས་དགེ་འདུན་འཁོར་ལོའི་དབྱེན་མ་འབྱེད་པར་དེའི་མཚམས་མེད་ཀྱི་ལས་བྱུང་བར་ཐལ། དེས་འཁོར་ལོའི་དབྱེན་མ་འབྱེད་པ་གང་ཞིག་དེ་ལ་མཚམས་མེད་ཀྱི་ལས་བྱུང་བའི་ཕྱིར་ན་ཡང་མ་ཁྱབ་ཏེ། འབྱེད་པ་དང་བྱས་པ་ལ་དུས་ཀྱི་ཁྱད་པར་ཡོད་པའི་ཕྱིར། འོ་ན༑ ཁོ་རང་ལ། དགེ་
རྩ་ཆད་པའི་ལྷས་སྦྱིན་ཆོས་ཅན། ཁྱོད་ཀྱིས་འཁོར་ལོའི་དབྱེན་འབྱེད་པར་ཐལ། འཁོར་ལོའི་དབྱེན་འབྱེད་པའི་མཚམས་མེད་ཀྱི་ལས་བསགས་པའི་ཕྱིར། འདོད་ན། དེ་ཆོས་ཅན། ཁྱོད་ཀྱིས་འཁོར་ལོའི་དབྱེན་འབྱེད་ནུས་པར་ཐལ། འདོད་ན། མི་འཐད་པར་ཐལ། དགེ་སློང་གི་ཚུལ་ཁྲིམས་དང་མི་
ལྡན་པའི་གང་ཟག་ཡིན་པའི་ཕྱིར། འཁོར་གསུམ། དེ་ལྟར་དོགས་པ་བཅད་ནས་སླར་ཡང་དཀྱུས་ལ་འཇུག་པ་ནི།    ༈    །ཞེས་སོགས་ཀྱི་སྐབས་སུ། ཕ་མ་གསོད་པ་སོགས་ཁོ་ན་མཚམས་མེད་དུ་འགྱུར་བའི་རྒྱུ་མཚན་ཡོད་དེ། ཕ་མ་ནི་རང་གི་ལུས་བསྐྱེད་པའི་ཕན་
འདོགས་པའི་ཞིང་ཁྱད་པར་ཅན་ཡིན་པ་དང། དགྲ་བཅོམ་པ་དང། དགེ་འདུན་དང། སངས་རྒྱས་ནི་ཡོན་ཏན་གྱི་ཞིང་ཁྱད་པར་ཅན་ཡིན་ལ། དེ་དག་བསམ་པས་སྤངས་ཤིང་སྦྱོར་བས་སྲོག་གནས་པ་དང་མཐུན་པ་མེད་པར་བྱས་པའི་ཕྱིར་རོ། །དེར་མ་ཟད་ཕ་མཚན་གྱུར་པའི་བུད་མེད་དང། མ་མཚན་གྱུར་
པའི་སྐྱེས་པ་བསད་ན་ཡང་མཚམས་མེད་དུ་འགྱུར་ལ། ཡང་བུད་མེད་གཞན་གྱི་ཟླ་མཚན་ལས་བྱུང་བའི་ནུར་ནུར་པོ་གཞན་གྱི་མངལ་དུ་བླུགས་ནས་གཞན་དེའི་མངལ་དུ་བསྐྱེད་ན་བུད་མེད་ད་གཉིས་ལས་གང་བསད་ན་མཚམས་མེད་དུ་འགྱུར་ཞེ་ན། གང་གི་ཟླ་མཚན་ལས་བྱུང་བ་དེ་ཉིད་དེའི་མ་ཡིན་
པས་བུད་མེད་དང་པོ་དེ་བསད་ན་འགྱུར་ལ། མངལ་དུ་འཛིན་པ་དེ་ནི་མ་མ་ཡིན་པས་དེ་ཙམ་གྱི་གཙོ་བོ་མ་ཡིན་ཀྱང། མ་དང་འདྲ་བའི་གུས་པར་ནི་བྱར་རིགས་སོ། །ཕ་མ་ལ་སྦྱོར་བ་བྱས་ནས་གཞན་བསད་པ་དང། གཞན་ལ་སྦྱོར་བ་བྱས་ནས་ཕ་མ་བསད་པ་ཡང་མཚམས་མེད་དུ་མི་འགྱུར་ཏེ། མཚམས་

[042B] ཡང། དགྲ་བཅོམ་པ་མ་ཡིན་པའི་འདུ་ཤེས་ཀྱིས་དགྲ་བཅོམ་པ་བསད་ན་ནི་མཚམས་མེད་དུ་འགྱུར་ཏེ། འདི་བསད་དོ་སྙམ་དུ་རྟེན་ངེས་པར་བཟུང་བའི་ཕྱིར་རོ། །གལ་ཏེ་ཕ་ཡང་ཡིན་དགྲ་བཅོམ་པ་ཡང་ཡིན་པ་ཞིག་
བསད་ན་ནི་དགྲ་བཅོམ་པ་བསད་པའི་མཚམས་མེད་ཀྱི་ལས་གཅིག་མ་གཏོགས་ཕ་བསད་པའི་མཚམས་མེད་དང་གཉིས་ནི་མི་འབྱུང་སྟེ། རྟེན་གཅིག་ལས་མེད་པའི་ཕྱིར་རོ། །དེ་ལ་ལུང་རྣམ་འབྱེད་ལས། ཁྱོད་ཀྱིས་མཚམས་མེད་པ་གཉིས་བྱས་ཏེ། ཞེས་འབྱུང་བ་ནི། རྒྱུ་གཉིས་ཀྱིས་མཚམས་
མེད་པ་བྱས་ཏེ་ཞེས་སྒོ་གཉིས་ནས་སྤྱོས་པ་ཡིན་པ་ལས་མཚམས་མེད་ནི་གཅིག་ལས་མེད་དོ། །ཞེས་གསུངས་ལ། ཡིག་ཆ་འགའ་ཞིག་ལས་ནི་མཚམས་མེད་གཉིས་འབྱུང་བར་ཡང་བཤད་དོ། །དེ་བཞིན་གཤེགས་པའི་སྐུ་ལ་ངན་སེམས་ཀྱིས་ཁྲག་འབྱིན་པའང་སངས་རྒྱས་འགྲོངས་པར་
འདོད་ནས་མཚོན་བསྣུན་ན་ལས་མཚོན་བརྡེག་པར་བསམས་པས་བསྣུན་པ་ལ་ནི་མཚམས་མེད་དུ་མི་འགྱུར་ཏེ། སྲོག་གཅོད་པའི་བསམ་པ་མེད་པའི་ཕྱིར་རོ། །དེ་བཞིན་དུ་དགྲ་བཅོམ་པ་མ་ཐོབ་པ་ལ་མཚོན་བསྣུན་པའི་འོག་ཏུ་དགྲ་བཅོམ་ཐོབ་པར་གྱུར་ལ། བསྣུན་པ་དེའི་རྐྱེན་གྱིས་དགྲ་བཅོམ་པ་
གྲོངས་པ་ལ་ཡང་མཚམས་མེད་དུ་མི་འགྱུར་ཏེ། དེས་དགྲ་བཅོམ་པའི་རྟེན་ལ་སྦྱོར་བ་མ་བྱས་པའི་ཕྱིར་རོ། །གཞན་ཡང་འདི་དག་ལ་མཚམས་མེད་དུ་འགྱུར་མི་འགྱུར་གྱི་ཞིབ་ཆ་བྱེད་རྒྱུ་མང་བར་མཆིས་ཀྱང་ཡི་གེས་འཇིགས་པས་མ་སྤྲོས་ཏེ་འགྲེལ་པ་རྣམས་ལ་བལྟས་ཤིང་ཞིབ་ཏུ་བསམས་ན་
ཤེས་སོ༑༑  །མཚམས་མེད་མ་གཏོགས་པའི་ལས་ལམ་གཞན་གྱི་སྦྱོར་བ་བྱས་པ་
ལ་ནི་འཕགས་ལམ་སྐྱེ་ཞིང། འཕགས་ལམ་སྐྱེས་པ་དེ་ལ་ནི་སྦྱོར་བ་བྱས་པ་དེའི་ལས་ལམ་དངོས་མི་སྐྱེ་སྟེ། འཕགས་ལམ་སྐྱེས་པའི་རྟེན་དེ་དང་ལས་ཀྱི་ལམ་དེ་དག་ཤིན་ཏུ་འགལ་བའི་ཕྱིར་རོ།། 

[043A]༄༅། །ལུགས་འདིར་ནི་མེད་པར་གསུངས་པ་ལྟར་སྣང་མོད། དེ་ལྟ་ན་རྒྱལ་པོ་མ་སྐྱེས་དགྲ་དེ་མཚམས་མེད་བྱས་ལ་དགེ་རྩ་མ་ཆད་པའི་གང་ཟག་ཏུ་འདོད་ཅིང། ཡང་ཚེ་དེ་ལ་དགྲ་བཅོམ་པ་ཐོབ་ཚུལ་ཞིག་ཀྱང་བཤད་ན། ཕྱི་མ་འདི་ལུགས་འདིར་ཁས་ལེན་མི་རིགས་པར་འགྱུར་བ་
མ་ཟད་མ་སྐྱེས་དགྲ་ཚེ་ཕྱི་མ་ལ་དམྱལ་བར་སྐྱེས་པར་འདོད་དགོས་ན་དེ་ལྟར་དུ་ཁས་ལེན་རིགས་སམ། གཞན་ཡང་ལུགས་འདིར་མཚམས་མེད་བྱས་ཕྱིན་ཆད་གཉེན་པོ་སྟོབས་བཞིས་ཇི་ཙམ་བཤགས་ཀྱང་རྣམ་སྨིན་དམྱལ་བར་སྐྱེ་བ་བཟློག་ཏུ་མེད་པར་ངེས་པར་འདོད་དགོས་སམ་དཔྱད་པར་
བྱ་བའི་གཞིར་སྣང་ངོ།།    ༈    །ཞེས་སོགས་ཀྱི་དོན་ནི་གོང་དུ་བཤད་པ་ལྟར་མཚམས་མེད་ལྔའི་ནང་ནས་དགེ་འདུན་དབྱེན་གྱི་མཚམས་མེད་ནི་ཁ་ན་མ་ཐོ་བ་རབ་ཏུ་ལྕི་བ་ཡིན་ཏེ། དགེ་འདུན་བྱེ་ནས་སླར་མ་འདུམས་ཀྱི་བར་དུ་གང་ཟག་སུའི་རྒྱུད་ལ་ཡང་ལམ་གསར་
དུ་མི་སྐྱེ་བས་མཐོ་རིས་དང་བྱང་གྲོལ་གྱི་བར་དུ་གཅོད་པའི་ཕྱིར་དང། ལྷ་དང་བཅས་པའི་འཇིག་རྟེན་འཁྲུགས་ཤིང་ཡིད་མི་བདེ་བ་དང་རང་དབང་མེད་པ་དང། དྲན་པ་ཉམས་པར་བྱས་པའི་ཕྱིར་དང། རྣམ་སྨིན་པར་བསྐལ་གཅིག་ཏུ་མནར་མེད་དུ་སྐྱེ་བའི་ཕྱིར་རོ། །དེ་ལས་དེ་བཞིན་གཤེགས་པའི་
སྐུ་ལ་ངན་སེམས་ཀྱིས་ཁྲག་འབྱིན་པ་རྣམ་སྨིན་ཡང་བ་དང། དེ་ལས་དགྲ་བཅོམ་པ་བསད་པ་དང། དེ་ལས་མ་བསད་པ་དང། དེ་ལས་ཕ་བསད་པ་རྣམས་རིམ་པ་བཞིན་ཡང་བ་ཡིན་ནོ། །འོ་ན༑ མདོ་ལས། ཉེས་པ་གསུམ་གྱི་ནང་ནས་ཡིད་ཀྱི་ལས་གསུམ་ལྕི་བ་དང། དེའི་ནང་ནས་ཀྱང་ལོག་ལྟ་ལྕི་བར་གསུངས་
པ་དང་འགལ་ལོ། །ཞེ་ན་མི་འགལ་ཏེ། ཡིད་ཀྱི་ལས་གསུམ་ངེས་པར་ལྕི་བ་ཡིན་ཏེ། མཚམས་མེད་ཀྱི་ལས་སུ་འགྱུར་བ་ཡང་ཡུལ་ཁྱད་པར་ཅན་ལ་ཀུན་སློང་སྲོག་གཅོད་འདོད་ཀྱི་སེམས་པ་ལ་ངེས་པར་ལྟོས་དགོས་པའི་ཕྱིར་དང། ལོག་ལྟ་ལྕི་བར་གསུངས་པ་ནི་མི་དགེ་བ་གཞན་གྱིས་དགེ་རྩ་གཅོད་
མི་ནུས་ལ་ལོག་ལྟས་གཅོད་ནུས་པས་ན་ནུས་པའི་སྒོ་ནས་ལྕི་བར་གསུངས་པ་དང། སྐབས་འདིར་དགེ་འདུན་དབྱེན་གྱི་མཚམས་མེད་ལྕི་བར་གསུངས་པ་ནི་རྣམ་སྨིན་ལྕི་བའི་དབང་དུ་མཛད་པ་ཡིན་པས་སྐབས་སོ་སོའི་བྱེ་བྲག་ཕྱེད་པར་བྱས་ལ། དེས་ན་རྣམ་སྨིན་གྱི་དབང་དུ་བྱས་ན་མི་དགེ་བའི་ནང་

[043B]།    ༈    །ཞེས་སོགས་ཀྱི་སྐབས་སུ། འོ་ན། ལས་དགེ་བ་རྣམས་ལས་འབྲས་བུ་གང་ཆེ་ཞེ་ན། ཟག་བཅས་འཇིག་རྟེན་པའི་དགེ་བའི་དབང་དུ་བྱས་ན་སྲིད་རྩེའི་སེམས་པ་འབྲས་བུ་རབ་ཏུ་ཆེ་སྟེ། དེའི་རྣམ་སྨིན་བསྐལ་པ་ཆེན་པོ་བརྒྱད་
ཁྲིར་སྡུག་བསྔལ་ཉེ་བར་ཞི་བ་ཐོབ་པའི་ཕྱིར། བྲལ་འབྲས་ཀྱི་དབང་དུ་བྱས་ན། འཇིག་རྟེན་ལས་འདས་པ་རྡོ་རྗེ་ལྟ་བུའི་ཏིང་ངེ་འཛིན་བྲལ་འབྲས་ཆེ་སྟེ། ཁམས་གསུམ་གྱི་ཉོན་མོངས་ཐམས་ཅད་སྤངས་པའི་སྤང་པ་ཐོབ་པའི་ཕྱིར་རོ།།    ༈    །ཞེས་སོགས་ཀྱི་སྐབས་སུ་མཚམས་
མེད་དང་ཉེ་བ་ལྔ་བཤད་པ་སྟེ། དེ་དག་ཀྱང་གང་ཞེ་ན། མ་ཡང་ཡིན་དགྲ་བཅོམ་མ་ཡང་ཡིན་པ་ཞིག་འདོད་ལོག་གིས་སུན་ཕྱུང་བ་དང། བྱང་ཆུབ་སེམས་དཔའ་ངེས་པ་ལ་གནས་པ་གསོད་པ་དང། འཕགས་པ་སློབ་པའི་གང་ཟག་བདུན་པོ་གང་ཡང་རུང་བ་གསོད་པ་དང། དགེ་འདུན་གྱི་ཞལ་གྱི་འདུ་
བའི་སྒོ་འཕྲོག་པ་དང། ཞེ་སྡང་ལ་སོགས་པས་ཀུན་ནས་བསླངས་ཏེ་མཆོད་རྟེན་སོགས་སྐུ་གསུང་ཐུགས་ཀྱི་རྟེན་འཇིག་པར་བྱེད་པ་རྣམས་ནི་རིམ་པ་བཞིན་མ་དང། ཕ་དང། དགྲ་བཅོམ་པ་གསོད་པ་དང། དགེ་འདུན་གྱི་དབྱེན་བྱེད་པ་དང། དེ་བཞིན་གཤེགས་པ་ལ་ངན་སེམས་ཀྱིས་ཁྲག་འབྱིན་པའི་
མཚམས་མེད་རྣམས་དང་ཉེས་པ་ཆ་འདྲ་ཞིང་མཚུངས་པས་ན་དེ་རྣམས་དང་ཉེ་བ་ཞེས་བྱ་སྟེ། འདི་རྣམས་ཀྱིས་ཀྱང་དམྱལ་བ་ཁོ་ནར་སྐྱེ་བར་བྱེད་ལ། འོན་ཀྱང་མཚམས་མེད་དང་ཆ་ཐམས་ཅད་ནི་མི་མཚུངས་ཏེ། དུས་དང་རྣམ་སྨིན་ཆེ་ཆུང་སོགས་ཁྱད་པར་ཡོད་པའི་ཕྱིར་རོ། །འདིར་དགེ་འདུན་གྱི་
འདུ་བའི་སྒོ་འཕྲོག་པ་ཞེས་པ་ནི་དགེ་འདུན་འཚོ་བར་བྱེད་པའི་ཞལ་དུ་གསོལ་བར་བྱ་བ་གང་ཡིན་པ་དེ་འཕྲོག་པ་ལ་བྱེད་པ་སྟེ༑ དེས་ནི་རྣམ་སྨིན་དམྱལ་བ་ཆེན་པོར་ལྟུང་ལ། ཞལ་དུ་འདུ་བ་མ་ཡིན་པའི་ཡོ་བྱད་གཞན་འཕྲོག་ན་ནི་མནར་མེད་པའི་འཁོར་མུན་ནག་ཆེན་པོ་ལ་སོགས་པར་སྐྱེ་བར་བཤད་དོ། །དེ་
ཡང་སྤྱིར་དཀོན་མཆོག་གི་ཡོ་བྱད་ནི་ཆུང་ངུ་ཞིག་བླངས་ན་ཡང་རྣམ་སྨིན་ཆེན་པོར་འགྱུར་ལ། དེའི་ནང་ནས་སངས་རྒྱས་དང་ཆོས་ཀྱི་ཡོ་བྱད་ནི་རིས་མཐུན་པ་སླར་ཕུལ་ན་དག་པར་འགྱུར་ལ། དགེ་འདུན་གྱི་ཡོ་བྱད་བླངས་པ་ནི་རྣམ་སྨིན་གྱི་ཚོར་བ་མ་མྱོང་བར་དག་པར་མི་འགྱུར་ཏེ་ཞིང་ལྕི་བའི་ཕྱིར་

[044A]༄༅། །ཞེས་གསུངས་པས་ན་ཤིན་ཏུ་བག་ཡོད་པར་བྱའོ།།    ༈    །ཞེས་སོགས་ཀྱི་སྐབས་སུ། གཞན་ཡང་གེགས་བྱེད་པའི་རྣམ་སྨིན་དང་བཅས་པའི་ལས་གསུམ་ཡོད་དེ། ངན་སོང་དུ་ངེས་པར་སྐྱེ་འགྱུར་གྱི་ལས་དང། འདོད་པར་ངེས་
པར་སྐྱེ་འགྱུར་དང། ཁམས་གོང་དུ་ངེས་པར་སྐྱེ་འགྱུར་གྱི་ལས་གསུམ་གྱིས་རིམ་པ་གཞིན་སྦྱོར་ལམ་བཟོད་པ་ཐོབ་པ་དང༑ ཕྱིར་མི་འོང་ཐོབ་པ་དང། དགྲ་བཅོམ་པ་ཐོབ་པ་གསུམ་ལ་གེགས་བྱེད་པ་ཡིན་ཏེ། དེ་རྣམས་ཐོབ་པ་ལ་ལས་དེ་དག་ངེས་པར་སྤངས་དགོས་པའི་
ཕྱིར་རོ།།    ༈    །ཞེས་སོགས་ཀྱི་སྐབས་སུ། འོ་ན༑ བྱང་ཆུབ་སེམས་དཔའ་ངེས་པ་ལ་གནས་པ་ཞེས་བཤད་ན། དེ་ས་མཚམས་གང་ནས་ཡིན་ཞེ་ན། མཚན་སུམ་ཅུ་རྩ་གཉིས་རྣམ་པར་སྨིན་པ་ཅན་གྱི་ལས་གསོགས་པའི་མགོ་
པ་རྩམས་པ་དེ་ནས་བཟུང་སྟེ་བྱང་ཆུབ་སེམས་དཔའ་ངེས་གནས་སུ་འཇོག་པ་སྟེ། བསྐལ་པ་བརྒྱ་ན་སངས་རྒྱས་ཐོབ་པར་ངེས་པ་ཞེས་བྱ་བའི་དོན་ཏོ། །བྱང་སེམས་དེ་ནི་དེ་ཕན་ཆད་བདེ་འགྲོར་སྐྱེ་བ་དང། དེའི་ནང་ནས་ཀྱང་རྒྱལ་རིགས་ཤིང་སཱ་ལ་ཆེན་པོ་ལྟ་བུ་ལ་སོགས་པའི་རིགས་
མཐོ་བར་སྐྱེ་བ་དང། མིག་སོགས་དབང་པོ་ཚང་བར་འགྱུར་བ་དང། ཕོར་འགྱུར་བ་དང། སྐྱེ་བ་ཐམས་ཅད་དུ་ཚེ་རབས་དྲན་པ་དང། བསྐལ་པ་བརྒྱ་ལས་ཕྱིར་མི་ལྡོག་པར་སངས་རྒྱས་ཐོབ་པར་འགྱུར་བ་ཞེས་བྱ་བའི་ཁྱད་ཆོས་དྲུག་དང་ལྡན་ནོ། །མཚན་རྣམ་པར་སྨིན་པ་ཅན་གྱི་
ལས་དེ་ཡང་རྟེན་གྱི་ཁྱད་པར་ཛམྦུ་གླིང་གི་སྐྱེས་པ་ཕོའི་དབང་པོ་དང་ལྡན་པའི་རྟེན་ལ་གསོག་པར་བྱེད་ཀྱི། འགྲོ་བ་གཞན་དང། གླིང་གཞན་དང། གང་ཟག་གཞན་གྱི་རྟེན་ལ་ནི་མ་ཡིན་ནོ། །ཡུལ་གྱི་ཁྱད་པར། སྟོན་པ་མངོན་སུམ་དུ་བཞུགས་པ་ལ་གསོག་པར་བྱེད་པ་དང། དམིགས་
པའི་ཁྱད་པར་སངས་རྒྱས་ལ་དམིགས་པའི་སེམས་པ་དགེ་བ་ཡིན་གྱི་མཐོ་རིས་དང་ཐར་པ་གཞན་ལ་དམིགས་པ་མ་ཡིན་པ་དང། ངོ་བོའི་ཁྱད་པར་བསམ་བྱུང་གི་དགེ་བ་ཡིན་གྱི། ཐོས་བྱུང་ནི་དམན་པའི་ཕྱིར་མ་ཡིན་ལ། སྒོམ་བྱུང་ཡང་མ་ཡིན་ཏེ། སྒོམ་བྱུང་ཟག་མེད་ནི་མ་ཐོབ་ཅིང་

[044B] ཐར་པ་ལ་བརྟེན་པ་ནི། བསམ་གཏན་མཐའ་རྟེན་གཅིག་ལ་ཀུན། །ཞེས་སྦྱོར་ལམ་ནས་བཟུང་སྟན་གཅིག་ཁོ་ན་ལ་བསྐྱེད་པའི་ཕྱིར་དེའི་གོང་དུ་མི་འབྱུང་ངོ། །དུས་ཀྱི་ཁྱད་པར་ནི་འཚང་རྒྱ་བ་ལ་བསྐལ་པ་ཆེན་པོ་བརྒྱ་ལུས་
པ་ན་ལས་དེ་འཕེན་ཅིང་གསོག་པར་བྱེད་དོ། །འདི་བསྐལ་པ་བརྒྱ་བས་མང་དུ་ལུས་པ་ན་འཕེན་པ་མི་སྲིད་ལ་ཉུང་དུ་ལུས་པ་ན་འཕེན་པ་སྲིད་དེ། བདག་ཅག་གི་སྟོན་པས་བསྐལ་པ་དགུ་བཅུ་རྩ་གཅིག་ལུས་པ་ན་ལས་དེ་འཕངས་པར་བཤད་ལ། གཞན་ཡང་བྱང་སེམས་ངེས་གནས་
ཡིན་ན་འཚང་རྒྱ་བ་ལ་བསྐལ་པ་བརྒྱར་ལུས་པས་མ་ཁྱབ་སྟེ། མཚན་རྣམ་པར་སྨིན་པ་ཅན་གྱི་ལས་གསོག་པའི་མགོ་བརྩམས་པ་ནས་བཟུང་སྟེ་སངས་རྒྱས་ཀྱི་བར་བྱང་སེམས་ངེས་གནས་སུ་འཇོག་རིགས་པའི་ཕྱིར།།    ༈    །ཞེས་པའི་
སྐབས་སུ། མཚན་སོ་གཉིས་པོ་དེ་དག་རེ་རེའང་བསོད་ནམས་བརྒྱ་བརྒྱ་ལས་སྐྱེས་པ་སྟེ། བརྒྱའི་ཚད་ཀྱང་འགའ་ཞིག་ནི། སེམས་ཅན་སྤྱིའི་ལས་ཀྱིས་སྟོང་གསུམ་ཆགས་པ་ཇི་སྙེད་པ་དེ་ཙམ་དང་མཉམ་པའི་བསོད་ནམས་བརྒྱས་སྐྱེས་བུ་ཆེན་པོའི་མཚན་གཅིག་འགྲུབ་པ་ནས་སུམ་
ཅུ་རྩ་གཉིས་ཀྱི་བར་དུ་དེ་དང་འདྲ་བར་འདོད་པ་དང། བརྒྱའི་གྲངས་ངེས་ཀྱང། ཁ་ཅིག་སངས་རྒྱས་ཀྱི་སྐྱེ་བའི་སྐུ་མཚན་སུམ་ཅུ་རྩ་གཉིས་དང། ཆོས་ཀྱི་སྐུ་མ་འདྲེས་པ་བཅོ་བརྒྱད་དེ་ལྔ་བཅུ་ལ་དམིགས་པའི་སེམས་པ་ལྔ་བཅུ་དང། བདག་ཀྱང་འདི་འདྲ་བ་ཐོབ་པར་གྱུར་ཅིག་སྙམ་པའི་སེམས་པ་
གཞན་ལྔ་བཅུ་སྟེ་བརྒྱ་ཡིན་ནོ། །ཞེས་འདོད་པ་སོགས་འདོད་ཚུལ་མང་ལ། གཞན་ཡང་སངས་རྒྱས་ཀྱི་བ་སྤུའི་ཁུངས་བུ་དང། དཔེ་བྱད་དང། མཛོད་སྤུ་དང། གཙུག་ཏོར་དང། གསུང་ཆོས་ཀྱི་དུང་འགྲུབ་ཚུལ་སོགས་མདོ་སྡེ་རྣམས་ལས་ཁྱད་པར་མི་འདྲ་བ་མང་དུ་གསུངས་པ་རྣམས་མཐའ་
དག་འགོད་པར་མ་ལངས་པས་རྒྱས་འགྲེལ་རྣམས་སུ་བལྟ་བར་བྱའོ།།    ༈   ཞེས་པ་ནས། དེ་མ་ཐག་ལ་ཏིང་འཛིན་བློ། །ཞེས་པའི་བར་གྱིས་སྟོན་པ་མཉམ་མེད་ཤཱཀྱའི་རྒྱལ་པོས་གྲངས་མེད་གསུམ་དུ་སངས་རྒྱས་ཇི་ཙམ་བསྙེན་བཀུར་བ་དང། ཕར་

[045A]༄༅། །ཕྱིན་དང་པོ་བཞི་རིམ་པ་བཞིན་རྫོགས་པར་མཛད་པའི་མཐར་བྱང་ཆུབ་ཀྱི་སྔ་རོལ་དེ་མ་ཐག་ཏུ་ཏིང་ངེ་འཛིན་བསམ་གཏན་དང། བློ་སྟེ་ཤེས་རབ་ཀྱི་ཕར་ཕྱིན་ཡོངས་སུ་རྫོགས་པར་མཛད་པའི་བར་རྣམས་སྟོན་པ་སྟེ། དེ་དག་ཀྱང་རྩ་བ་ཉིད་ལ་ཚིག་འགྲེལ་ཞིབ་ཏུ་ཐེབས་ན་
ཤེས་སླ་བས་མ་སྤྲོས་སོ།།    ༈    །ཞེས་སོགས་ཀྱི་སྐབས་སུ། མདོ་ལས། སྦྱིན་པ་ལས་བྱུང་བ་དང། ཚུལ་ཁྲིམས་ལས་བྱུང་བ་དང། སྒོམ་པ་ལས་བྱུང་བ་གསུམ་ལ་བསོད་ནམས་བྱ་བའི་གཞི་གསུམ་ཞེས་གསུངས་ཏེ། དེ་དག་གིས་འབྲས་བུ་
ཡིད་དུ་འོང་བ་འབྱིན་པས་ན་བསོད་ནམས་དང། ལས་ཀྱི་ངོ་བོ་ཡིན་པས་བྱ་བ་དང། ཀུན་སློང་གི་སེམས་པ་འཇུག་པའི་གཞི་ཡིན་པའི་ཕྱིར་གཞི་ཞེས་བྱ་སྟེ། དཔེར་ན་ལུས་ངག་གི་བདུན་ལས་དང་ལས་ཀྱི་ལམ་གཉིས་ཀ་ཡིན་ལ། ཡིད་ཀྱི་གསུམ་ལས་ཀྱི་ལམ་ཁོ་ན་ཡིན་པས་ཐམས་
ཅད་ལ་ལས་ཀྱི་ལམ་ཞེས་བརྗོད་པ་བཞིན་ནོ། །དེ་ཡང་སྦྱིན་པ་ལས་བྱུང་བའི་ལུས་ངག་གི་ལས་ནི་བསོད་ནམས་དང། བྱ་བ་དང། གཞི་གསུམ་ག་ཡིན་ལ། ཀུན་སློང་གི་སེམས་པ་ནི་བསོད་ནམས་དང་བྱ་བ་ཡིན་གྱི་གཞི་མ་ཡིན་ལ། དེ་དང་མཚུངས་ལྡན་གྱི་ཆོས་ཚོར་བ་ལ་སོགས་པ་གཞན་ནི་བསོད་
ནམས་ཁོ་ན་ཡིན་ནོ། །ཚུལ་ཁྲིམས་ལས་བྱུང་པ་ནི་ལུས་ངག་གི་ལས་ཁོ་ན་ཡིན་པས་གསུམ་ག་ཡིན་ལ། སྒོམ་པ་ལས་བྱུང་བ་ལ་བྱམས་པ་ནི་བསོད་ནམས་དང་བསོད་ནམས་བྱ་བའི་གཞི་གཉིས་ཀ་ཡིན། དེ་དང་མཚུངས་ལྡན་གྱི་སེམས་པ་དང་བསམ་གཏན་དང་ཟག་མེད་ཀྱི་སྡོམ་པ་ནི་བསོད་ནམས་
དང་བྱ་བ་གཉིས་ཀ་ཡིན། བྱམས་པ་དང་ལྷན་ཅིག་འབྱུང་བའི་ཚོར་བ་ལ་སོགས་པ་ནི་བསོད་ནམས་ཁོ་ན་ཡིན་ནོ། །འདིར་སྦྱིན་པ་དང་ཚུལ་ཁྲིམས་ལས་བྱུང་བ་ཞེས་སོགས་གསུངས་པ་ཡང་སྦྱིན་པའི་འབྲས་བུ་སོགས་ལ་བྱེད་པ་མ་ཡིན་ཏེ། སྦྱིན་སོགས་ཀྱི་རང་བཞིན་ཉིད་ལ་སྦྱིན་པ་ལས་བྱུང་
བ་ཞེས་སོགས་གསུངས་པ་ཡིན་ནོ། །འོ་ན། སྦྱིན་པ་ཉིད་གང་ཞེ་ན། སྐྱེས་བུ་གང་གིས་བསམ་པ་དགེ་བས་བདོག་པའི་དངོས་པོ་གཞན་ལ་སྦྱིན་པར་བྱེད་པ་དེ་ནི་སྦྱིན་པ་ཡིན་ལ། དེ་ཡང་ཡུལ་བཟང་པོ་ལ་མཆོད་པར་འདོད་པ་དང། དམན་པ་ལ་ཕན་གདགས་པར་འདོད་པས་གཏོང་བ་ནི་སྦྱིན་པ་ཁྱད་པར་

[045B] འཇིགས་པ་དང་ལན་ལ་རེ་བ་སོགས་ནི་རྣམ་པར་མ་དག་པའི་སྦྱིན་པའམ་དམན་པའི་སྦྱིན་པ་ཡིན་ནོ། །དེས་ན་སྦྱིན་པའི་ལས་དེ་ཡང་ལུས་ངག་གི་ལས་ཀུན་ནས་སློང་བའི་སེམས་པ་མཚུངས་ལྡན་དང་བཅས་པ་སྟེ། འཁོར་དང་བཅས་ན་ཕུང་པོ་ལྔ་པ་ཅན་ཡིན་ལ། སྦྱིན་པ་དེའི་འབྲས་བུ་
ནི་ལོངས་སྤྱོད་ཆེན་པོ་ཅན་ནོ།།    ༈    །ཞེས་སོགས་ཀྱི་སྐབས་སུ། སྦྱིན་པའི་དབྱེ་བ་ལ་བཞི་སྟེ། སྦྱིན་པའི་ཡུལ་གྱི་དོན་དང་བདག་གི་དོན་གཉིས་ལས། བདག་གི་དོན་ཁོ་ནའི་ཕྱིར་དུ་སྦྱིན་པ་ནི། འཕགས་པ་འདོད་པའི་འདོད་ཆགས་དང་མ་བྲལ་བ་
ཞིག་གམ། སོ་སྐྱེ་འཇིག་རྟེན་པའི་ལམ་གྱིས་འདོད་ཆགས་དང་བྲལ་བ་ལྟ་བུས་མཆོད་རྟེན་ལ་སྦྱིན་པའམ་ཕུལ་བ་སྟེ། དེས་བདག་ཉིད་ལ་ཕན་པ་ལས་མཆོད་རྟེན་ལ་ཕན་པ་མེད་པའི་ཕྱིར་རོ། །གཞན་གྱི་དོན་ནམ་སྦྱིན་ཡུལ་ཁོ་ནའི་ཕྱིར་སྦྱིན་པ་ནི། འཕགས་པ་དེ་འདོད་པ་ལ་འདོད་
ཆགས་དང་བྲལ་བས་སེམས་ཅན་གཞན་ལ་སྦྱིན་པ་སྟེ། དེའི་མཐོང་ཆོས་མྱོང་འགྱུར་གྱི་འབྲས་བུ་ནི་ཚེ་དེ་ལ་འབྱིན་པས་དེ་ཙམ་མ་གཏོགས་ཕྱི་མ་ཕན་ཆད་དུ་རང་ཉིད་ལ་རྣམ་སྨིན་གྱི་འབྲས་བུ་སྨིན་པ་མེད་དེ། སྦྱིན་པའི་རྣམ་སྨིན་གྱི་འབྲས་བུ་ནི་འདོད་པའི་སས་བསྡུས་ཡིན་ལ། འདོད་པ་ལ་
འདོད་ཆགས་དང་བྲལ་བའི་འཕགས་པ་སླར་འདོད་པར་སྐྱེ་བ་མི་སྲིད་པའི་ཕྱིར། རྒྱུ་མཚན་དེས་གཞན་ཁོ་ནའི་ཕྱིར་དུ་སྦྱིན་པར་བཞག་གོ་གཉིས་ཀའི་དོན་དུ་སྦྱིན་པ་ནི། འཕགས་པ་འདོད་པ་ལ་འདོད་ཆགས་དང་མ་བྲལ་བའམ། སོ་སྐྱེ་འཇིག་རྟེན་པའི་ལམ་གྱིས་འདོད་པ་ལ་ཆགས་པ་དང་
བྲལ་བ་གང་རུང་གི་སེམས་ཅན་གཞན་ལ་སྦྱིན་པ་སྟེ། དེས་ནི་གཞན་ལ་ཡང་ཕན་ལ། བདག་ཉིད་ལ་ཡང་ཕྱི་མར་ཕན་ཏེ། ཕྱི་མ་འདོད་པར་སྐྱེ་བ་ལེན་པའི་ཚེ་རྣམ་སྨིན་འབྱིན་པས་སོ། །སྦྱིན་པ་དང་པོ་དང་གསུམ་པ་འདི་གཉིས་ཀྱི་མཚན་གཞིར་ནི། སོ་སྐྱེ་འདོད་པ་ལ་འདོད་ཆགས་དང་མ་བྲལ་
བའི་སྦྱིན་པ་ཡང་བཞག་ཆོག་སྟེ། དེས་མཆོད་རྟེན་ལ་ཕུལ་ན་བདག་ཉིད་ཁོ་ནར་ཕན་ལ། སེམས་ཅན་གཞན་ལ་སྦྱིན་ན་བདག་གཞན་གཉིས་ཀ་ལ་ཕན་པ་གོང་དང་མཚུངས་པའི་ཕྱིར། གཉིས་ཀའི་དོན་དུ་མ་ཡིན་པའི་ཕྱིར་སྦྱིན་པ་ནི། འཕགས་པ་འདོད་པ་ལ་འདོད་ཆགས་དང་བྲལ་བས་

[046A]༄༅། །མཆོད་རྟེན་ལ་སྦྱིན་པ་སྟེ། འདི་ཡང་མཐོང་ཆོས་མྱོང་འགྱུར་མ་གཏོགས་ཕྱི་མ་ཕན་ཆད་བདག་ཉིད་ལ་རྣམ་སྨིན་མི་འབྱིན་ལ། མཆོད་རྟེན་ལ་ཡང་ཕན་པ་མེད་པའི་ཕྱིར་རོ། །དེ་ལ་ཁོ་ན་རེ། སྦྱིན་པ་དང་པོ་དང། བཞི་པ་གཉིས་ཆོས་ཅན། བདག་གི་དོན་དུ་
སྦྱིན་པ་ཡིན་པར་ཐལ། བདག་ལ་ཕན་པའི་ཕྱིར་དུ་སྦྱིན་པའི་ཕྱིར། དེར་ཐལ། དེའི་རྣམ་སྨིན་བདག་ལ་ཕན་པའི་ཕྱིར། དེར་ཐལ། བདག་གི་ཚེ་དེ་ལ་ཕན་པ་ཡོད་པའི་ཕྱིར་ན། མ་ཁྱབ་སྟེ། འདིའི་དངོས་བསྟན་གྱི་བདག་ལ་ཕན་མི་ཕན་ནི་བདག་ཉིད་ལ་ཕྱི་མ་ཕན་ཆད་དུ་རྣམ་སྨིན་འབྱིན་མི་
འབྱིན་ལ་བྱེད་པར་སྣང་བའི་ཕྱིར་རོ།།    ༈    །ཞེས་སོགས་ཀྱི་སྐབས་སུ། སྦྱིན་པ་དེ་ཡང་ཁྱད་པར་འཕགས་པའམ་རྣམ་པར་དག་པའི་སྦྱིན་པར་འགྱུར་བ་ལ་སྦྱིན་བདག་དང། དངོས་པོ་དང། ཞིང་གསུམ་ཁྱད་པར་དུ་འཕགས་པ་དགོས་པ་སྟེ། དང་པོ་སྦྱིན་བདག་ཁྱད་
པར་དུ་འཕགས་པ་བསྟན་པ་ལ། སྦྱིན་བདག་ཁྱད་འཕགས་དད་སོགས་ཀྱིས། །ཞེས་སོགས་གསུངས་ཏེ། དད་པ་དང། ཚུལ་ཁྲིམས་དང། གཏོང་བ་དང། ཐོས་པ་དང། ངོ་ཚ་ཤེས་པ་དང། ཁྲེལ་ཡོད་པ་དང། ཤེས་རབ་ཕུན་སུམ་ཚོགས་པ་སྟེ་འཕགས་ནོར་བདུན་དང་ལྡན་པ་དང། འདོད་
པ་ཆེན་པོ་དང་མི་ལྡན་པའི་གང་ཟག་གིས་སྦྱིན་པའོ། །ཚུལ་ཇི་ལྟར་དུ་ཞེ་ན། དད་པ་དང་གུས་པར་བྱས་ཏེ་སྦྱིན་པ་དང། རང་གི་ལག་གིས་སྦྱིན་པ་དང། ཉེ་བར་མཁོ་བའི་དུས་སུ་སྦྱིན་པ་དང། གཞན་ལ་མི་གནོད་པར་སྦྱིན་པ་སྟེ། ཚུལ་དེ་དག་གི་འབྲས་བུ་རིམ་པ་བཞིན་
ཕྱི་མ་ལ་རང་གི་འཁོར་གྱིས་བཀུར་སྟི་བྱེད་པ་དང། ལོངས་སྤྱོད་རྒྱ་ཆེན་པོ་ལ་རང་དབང་འབྱོར་བར་འགྱུར་བ་དང། རང་ལ་དགོས་པའི་དུས་སུ་རྙེད་པ་དང། ལོངས་སྤྱོད་ལ་དགྲ་དང་མེ་ལ་སོགས་པས་བར་ཆད་མེད་པར་རྙེད་པར་འགྱུར་བའོ། །འདིར་གཞན་ལ་གནོད་པ་ཞེས་པ་ནི་
གཞན་ལས་མ་བྱིན་པར་བླངས་ཏེ་སྦྱིན་པར་བྱེད་པའོ།།    ༈    །ཞེས་སོགས་ཀྱིས་དངོས་པོ་ཁྱད་པར་དུ་འཕགས་པ་བསྟན་པ་སྟེ། ཁ་དོག་སྒྲ་དྲི་རོ་རེག་བྱ་རྣམས་ཕུན་སུམ་ཚོགས་པ་དགོས་པར་བསྟན་པའོ། །ཁ་དོག་ཕུན་ཚོགས་ལ་སོགས་པ་

[046B] ཕྱི་མར་གཟུགས་བཟང་བ་དང། སྙན་གྲགས་དང་ལྡན་པ་དང། ཡིད་དགའ་བ་དང། ལུས་ཤིན་ཏུ་གཞོན་ཤ་ཅན་དང། གྲང་བའི་ཚེ་དྲོ་བ། དྲོ་བའི་ཚེ་གྲང་བ་སོགས་དུས་སུ་རེག་ན་བདེ་བའི་ལུས་དང་ལྡན་པར་འགྱུར་པའོ།།    ༈   
འདོགས་དང། །ཞེས་སོགས་ཀྱིས་ཞིང་ཁྱད་པར་འཕགས་པ་བསྟན་པ་སྟེ། དེ་ཡང་འགྲོ་བའི་རྟེན་གྱི་སྒོ་ནས་ཁྱད་པར་དུ་འཕགས་པ་ནི། དུད་འགྲོ་ལ་བྱིན་ན་རྣམ་སྨིན་བརྒྱ་འགྱུར་དང། ཚུལ་ཁྲིམས་འཆལ་བའི་མི་ལ་བྱིན་ན་སྟོང་འགྱུར་དུ་གསུངས་པ་ལྟ་བུ་རྟེན་གོང་མ་འོག་མ་འོག་མ་ལས་ཁྱ་
པར་དུ་འཕགས་པ་དང། སྡུག་བསྔལ་གྱིས་ཞིང་ཁྱད་པར་དུ་འཕགས་པ་ནད་པ་དང། མགོན་མེད་པ་ལ་སོགས་པ་ཤིན་ཏུ་ཉམ་ཐག་པའི་གང་ཟག་དང། ཕན་འདོགས་པས་ཞིང་ཁྱད་པར་དུ་འཕགས་པ་ནི། ཕ་མ་སོགས་རང་ལ་ཕན་ཆེར་བཏགས་པའི་གང་ཟག་དང། ཡོན་ཏན་གྱིས་ཞིང་ཁྱད་པར་དུ་
འཕགས་པ་ནི། ཚུལ་ཁྲིམས་དང་ལྡན་པ་དང། རྒྱུན་དུ་ཞུགས་པ་སོགས་འབྲས་བུ་བཞི་ལ་རིམ་བཞིན་གནས་པ་དང། སྐྱེ་མཐའི་བྱང་ཆུབ་སེམས་དཔའ་དང། སངས་རྒྱས་བཅོམ་ལྡན་འདས་རྣམས་གོང་ནས་གོང་དུ་ཡོན་ཏན་གྱིས་ཁྱད་པར་དུ་འཕགས་པའོ།།    ༈   །
བྱང་ཆུབ་སེམས་དཔའ་ཡིས་བརྒྱད་པ། །ཞེས་པའི་སྐབས་སུ་སྦྱིན་པ་དེ་དག་ཐམས་ཅད་ལས་མཆོག་ཏུ་གྱུར་པ་ནི། གྲོལ་བས་གྲོལ་བ་ལ་བྱིན་པ་སྟེ་དེའི་དོན། ཁམས་གསུམ་ལ་འདོད་ཆགས་དང་བྲལ་བས་འདོད་ཆགས་དང་བྲལ་བ་ལ་སྦྱིན་པའི་དོན་ནོ། །དེ་བཞིན་དུ་སྦྱིན་བདག་བྱང་ཆུབ་སེམས་དཔས་
སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་ཕྱིར་དུ་སྦྱིན་པ་ནི་མ་གྲོལ་བས་མ་གྲོལ་བ་ལ་བྱིན་ན་ཡང་མཆོག་ཏུ་གྱུར་པ་ཡིན་ཏེ། སེམས་ཅན་ཐམས་ཅད་ཀྱི་མགོན་དུ་འགྱུར་བའི་སྦྱིན་པ་ཡིན་པའི་ཕྱིར་རོ། །ཡང་མདོ་ལས། ཉེ་བ་ལ་སྦྱིན་པ་དང། འཇིགས་པས་སྦྱིན་པ་སོགས་སྦྱིན་པ་རྣམ་པ་བརྒྱད་
བཤད་པའི་བརྒྱད་པ་སེམས་ཀྱི་རྒྱན་དང། སེམས་ཀྱི་ཡོ་བྱད་དང། རྣལ་འབྱོར་གྱི་ཚོགས་དང། དོན་གྱི་མཆོག་རྣམས་ཐོབ་པར་བྱ་བའི་ཕྱིར་དུ་བྱིན་པའི་སྦྱིན་པ་ཡང་མཆོག་ཏུ་གྱུར་པར་གསུངས་ཤིང། དེ་ལ་སེམས་ཀྱི་རྒྱན་ནི་རྫུ་འཕྲུལ་དང། སེམས་ཀྱི་ཡོ་བྱད་ནི་འཕགས་ལམ་ཡན་ལག་བརྒྱད་དང། རྣལ་འབྱོར་

[047A]༄༅། །གྱི་ཚོགས་ནི་ཞི་ལྷག་དང། དོན་གྱི་མཆོག་ནི་དགྲ་བཅོམ་པ་སྟེ་དེ་དག་ཐོབ་ཕྱིར་དུ་སྦྱིན་པའོ། །སྐབས་འདིར་སྦྱིན་པ་རྣམ་པ་བརྒྱད་ཀྱི་འདྲེན་ཚུལ་དང། དེ་དག་གི་དོན་འཇོག་ཚུལ། སེམས་ཀྱི་རྒྱན་ལ་སོགས་པའི་དོན་ལ་ཡང་མི་འདྲ་བའི་བཤད་ཚུལ། དེ་དག་ལས་འཕྲོས་ཏེ་རྣམ་
པར་མ་དག་པའི་སྦྱིན་པ་སུམ་ཅུ་རྩ་གཉིས་ལ་སོགས་པ་གསུངས་པ་རྣམས་མཐའ་དག་འགོད་པར་མ་ལངས་པས་འགྲེལ་པ་རྣམས་སུ་བལྟ་བར་བྱ་ལ། ཚུལ་འདི་དག་རང་ཅག་ལས་དང་པོ་པ་རྣམས་ཀྱིས་ངེས་པར་ཤེས་དགོས་པ་ཡང་སྣང་སྟེ། དེང་སང་དཀོན་མཆོག་ལ་མཆོད་པ་དང། ངན་སློང་
སྦྱིན་གཏོང་སོགས་བྱེད་པར་རློམས་པ་མང་ཡང་རྣམ་པར་དག་པའི་མཆོད་སྦྱིན་དུ་འགྱུར་བ་ནི་ཤིན་ཏུ་དཀོན་བར་སྣང་བའི་ཕྱིར་རོ། །དེ་ལ་ཁོ་ན་རེ། འོ་ན། སྐབས་འདིར་ཁམས་གསུམ་ལ་འདོད་ཆགས་དང་བྲལ་བས་འདོད་ཆགས་དང་བྲལ་བ་ལ་བྱིན་པ་སྦྱིན་པའི་མཆོག་ཏུ་བཤད་པ་དང། གོང་དུ་
འཕགས་པ་འདོད་ཆགས་དང་བྲལ་བས་སེམས་ཅན་གཞན་དང༑ མཆོད་རྟེན་ལ་སྦྱིན་པས་དེ་བདག་ཉིད་ལ་མི་ཕན་པར་བཤད་པ་གཉིས་འགལ་བར་འགྱུར་ཏེ། སྦྱིན་པའི་མཆོག་ཏུ་གྱུར་པ་ཡིན་ན་འབྲས་བུ་ཡང་རླབས་ཆེན་ཚད་མེད་པ་ཞིག་འབྱུང་དགོས་པ་ལ། བདག་ཉིད་ལ་ཕན་པའི་འབྲས་
བུ་མི་འབྱུང་བའི་ཕྱིར། ཞེ་ན། དེ་ནི་མ་ཡིན་ཏེ། གོང་དུ་བདག་ཉིད་ལ་མི་ཕན་པ་སོགས་བཤད་པའི་དོན་ནི་སྔར་བཤད་ཟིན་པ་ལྟར། བདག་ཉིད་ལ་ཕྱི་མར་སྦྱིན་པའི་རྣམ་སྨིན་གྱི་འབྲས་བུ་མི་འབྱིན་པ་ཙམ་གྱི་དབང་དུ་བྱ་བ་ཡིན་ལ། འདིར་སྦྱིན་པའི་མཆོག་ཏུ་གྱུར་པར་གསུངས་པ་ནི། རྣམ་སྨིན་
ཙམ་གྱི་དབང་དུ་བྱས་ན་ཡང་མཐོང་ཆོས་ཀྱི་འབྲས་བུ་ཚད་མེད་པ་འབྱིན་པ་དང། གཙོ་བོ་ནི་རྣམ་སྨིན་ལས་གཞན་པའི་འབྲས་བུ་ཟག་མེད་ཀྱི་སྤངས་རྟོགས་ཀྱི་ཡོན་ཏན་མཐའ་ཡས་པ་རང་རྒྱུད་ལ་བསྐྱེད་པ་དང། སེམས་ཅན་གཞན་ཚད་མེད་གྲངས་མེད་པ་ལ་ཕན་པ་དང་བདེ་བའི་འབྲས་
བུ་རླབས་ཆེན་ཚད་མེད་པ་འབྱུང་བ་སོགས་ཀྱི་དབང་དུ་བྱས་པ་ལས། རྣམ་སྨིན་ཙམ་ལ་བསམ་པ་མ་ཡིན་པས་མི་འགལ་བ་མ་ཟད། སྦྱིན་པ་རྣམ་པར་དག་པ་ནི་རྣམ་སྨིན་དང་ལན་ལ་མི་བལྟ་བ་ཞིག་ཀྱང་ངེས་པར་དགོས་པའི་ཕྱིར་རོ།།    ༈    །ཞེས་སོགས་

[047B] ཆོས་སྨྲ་བ་ནི་ཆོས་ཀྱི་སྦྱིན་པས་སེམས་ཅན་རྣམས་ལ་ཕན་འདོགས་པའི་ཕྱིར་དང། སངས་རྒྱས་ཀྱི་མཛེད་པ་ཐམས་ཅད་བྱེད་པས། དགེ་བའི་བཤེས་གཉེན་ཡིན་པས་ཞིང་གི་མཆོག་ཏུ་གྱུར་པའོ། །སྐྱེ་མཐའི་བྱང་སེམས་ནི་སྲིད་པ་མཐའ་
མ་པའི་བྱང་སེམས་ཏེ་ཚེ་དེ་ལ་འཚང་རྒྱ་བར་ངེས་པའོ།།    ༈    །ཞེས་སོགས་ཀྱི་སྐབས་སུ། ལས་ལྕི་ཡང་ངམ་ཆེ་ཆུང་གི་ཁྱད་པར་བཤད་པ་ལས། མཇུག་ཏུ་བྱེད་པས་ཆེ་བ་ནི། ལས་ལམ་དངོས་ཀྱི་རྗེས་སུ་རྒྱུན་དུ་བྱེད་པ་དང། ཞིང་གིས་ཆེ་བ་ནི་ཕན་འདོགས་པ་དང་
ཡོན་ཏན་གྱི་ཞིང་སོགས་ལ་ཕན་གནོད་བྱེད་པ་དང། གཞིས་ཆེ་བ་ནི། ལུས་ལས་ལ་སྲོག་གཅོད་དང། ངག་ལས་ལ་རྫུན། ཡིད་ལས་ལ་ལོག་ལྟ་ཆེ་བ་སོགས་དང། སྲོག་གཅོད་ལའང་ཆེན་པོ་ནི་དགྲ་བཅོམ་གསོད་པ་ལ་སོགས་པའོ། །སྦྱོར་བས་ཆེ་བ་ནི། ལུས་ངག་གིས་དངོས་སུ་སྦྱོར་བ་སྟེ། དེ་ལའང་
སྲོག་གཅོད་ལ་མཚོན་ན། བསྡིགས་ནས་བྱ་བ་མ་ཡིན་པ་བྱེད་དུ་བཅུག་ནས་གསོད་པ་དང། སྨྲེ་ངག་འདོན་བཞིན་དུ་གསོད་པ་ལྟ་བུ་སྦྱོར་བས་ལྕི་བའོ། །སེམས་པས་ཆེ་བ་ནི་རྫོགས་པའམ་མཐར་ཕྱིན་པར་བྱེད་པའི་སེམས་པ་དང་བཅས་པའོ། །བསམ་པས་ཆེ་བ་ནི། ཀུན་སློང་གི་བསམ་པ་དྲག་པོ་
དང་རྒྱུན་ཆགས་སུ་འབྱུང་བའོ། །དྲུག་པོ་དེ་དག་ཆེ་བ་དང་ཆུང་བ་ལས་ནི། ལས་ཀྱང་ཆེ་བ་དང་ཆུང་བར་འགྱུར་ལ། གལ་ཏེ་དྲུག་ཀ་ཚང་ན་ཤིན་ཏུ་ལྕི་བའི་ལས་སུ་ཤེས་པར་བྱའོ།།    ༈    །ཞེས་སོགས་ཀྱི་སྐབས་སུ། མདོ་ལས། ལས་བྱས་ལ་བསགས་པ་དང། བྱས་
ལ་མ་བསགས་པ་སོགས་གསུངས་པ་ལས། ལས་གང་ཞིག་བསམ་བཞིན་དུ་བྱས་པ་དང། ཡན་ལག་རྫོགས་པར་བྱས་པ་དང། ཕྱིས་མི་འགྱོད་པ་དང། ལས་དེ་ལ་གནོད་བྱེད་ཀྱི་གཉེན་པོ་མེད་པ་དང། རྗེས་སུ་ཡིད་རང་བ་སོགས་འཁོར་དང་བཅས་པ་དང། རྣམ་སྨིན་མྱོང་བར་ངེས་པ་སྟེ་དྲུག་ཚང་
བའི་ལས་ནི་བྱས་ལ་བསགས་པའི་ལས་ཡིན་ལ། ལས་གཞན་ནི་བྱས་ལ་མ་བསགས་པའོ། །དེ་བཞིན་དུ་བསགས་ལ་མ་བྱས་པ་དང། གཉིས་ཀ་མ་ཡིན་པའང་ཤེས་པར་བྱ་ལ་འདི་དག་གི་འཇོག་ཚུལ་ཞིབ་པ་དང། གཞན་ཡང་སྔར་བདེ་ལ་ཕྱིས་སྡུག་བསྔལ་བར་འགྱུར་བའི་ལས་དང་

[048A]༄༅། །སྔར་སྡུག་བསྔལ་ལ་ཕྱིས་བདེ་བར་འགྱུར་བའི་ལས་སོགས་དང། ཕྱུག་ལ་སེར་སྣ་ཅན་དུ་འགྱུར་བ་དང། དབུལ་ལ་གཏོང་བ་དང་ལྡན་པའི་ལས་སོགས་མང་དུ་གསུངས་པ་རྣམས་ཀྱང་གཞན་དུ་ཤེས་པར་བྱའོ།།    ༈    །ཞེས་
སོགས་ཀྱི་སྐབས་སུ། ཕལ་ཆེན་སྡེ་པའི་བྱེ་བྲག་འགའ་ཞིག་གིས། འདོད་ཆགས་དང་མ་བྲལ་བས་མཆོད་རྟེན་ལ་ཕུལ་བ་དེ། བདག་གི་དོན་གྱི་ཕྱིར་སྦྱིན་པ་ཡིན་ནོ་ཞེས་པ་མི་འཐད་དེ། མཆོད་རྟེན་ལ་ཕུལ་བ་ལ་བསོད་ནམས་མི་འབྱུང་སྟེ། གཞན་གྱིས་ལེན་པ་དང་ལོངས་སྤྱོད་པ་
མེད་པའི་ཕྱིར། ཟེར་བ་མི་འཐད་དེ། དེ་ལ་གཞན་གྱིས་ལེན་པ་དང་ལོངས་སྤྱོད་པ་ལས་བྱུང་བའི་བསོད་ནམས་མེད་ཀྱང། སེམས་ཀྱི་མཐུས་མཆོད་རྟེན་ལ་བཏང་བའི་རྒྱུ་ལས་བྱུང་བའི་བསོད་ནམས་འབྱུང་སྟེ། དཔེར་ན་སེམས་ཅན་ཐམས་ཅད་བདེ་བར་གྱུར་ཅིག་སྙམ་པའི་བྱམས་
པ་ཚད་མེད་སོགས་སྒོམ་པ་ལ། ལེན་པ་དང། གཞན་ལ་དངོས་སུ་ཕན་པ་མ་བྱུང་རུང་རང་གི་སེམས་ཀྱི་མཐུས་བསོད་ནམས་ཚད་མེད་པ་འབྱུང་བ་བཞིན་ནོ། །དེས་ན་སྦྱིན་པའི་བསོད་ནམས་ལ། གཞན་གྱིས་ལོངས་སྤྱད་པ་ལས་བྱུང་བ་དང། རང་གིས་བཏང་བའི་རྒྱུ་དེ་ཁོ་ན་ལས་འབྱུང་བ་གཉིས་
ཡོད་པས། མཆོད་རྟེན་ལ་ཕུལ་བ་ནི་གཉིས་པ་ཡིན་ལ། གཞན་དག་ལ་ནི་གཉིས་ཀའང་ཡོད་དོ།།    ༈    །ཞེས་པས། ཞིང་བཟང་པོ་ལ་སྦྱིན་པས་རྣམ་སྨིན་ཡིད་དུ་འོང་བ་འབྱིན་པ་མ་ཟད། ཞིང་ངན་པ་དུད་འགྲོ་སོགས་ལ་སྦྱིན་པས་ཀྱང་འབྲས་བུ་ཡིད་དུ་འོང་བ་
འབྱིན་པར་འགྱུར་ཏེ། རྒྱུ་དགེ་བ་བྱས་པ་ལས་འབྲས་བུ་ཡིད་འོང་འབྱུང་བ་མི་འཁྲུལ་བའི་ཕྱིར། འོན་ཀྱང་ཞིང་ངན་པའི་སྟོབས་ཀྱིས་རྣམ་སྨིན་ཆུང་བའམ། མེད་པར་འགྱུར་བ་ནི་སྲིད་དོ། །སྦྱིན་པ་ལས་བྱུང་བའི་བསོད་ནམས་བྱ་བའི་གཞི་བཤད་ཟིན་ཏོ།།    ༈   
དགེའི་གཟུགས། །ཞེས་སོགས་ཀྱི་སྐབས་སུ། ཚུལ་ཁྲིམས་ལས་བྱུང་བའི་བསོད་ནམས་བྱ་བའི་གཞི་བཤད་པ་ལ། ཚུལ་ཁྲིམས་རྣམ་དག་གི་མི་མཐུན་ཕྱོགས་འཆལ་བའི་ཚུལ་ཁྲིམས་ནི་མི་དགེ་བའི་རིག་བྱེད་དང་རིག་བྱེད་མ་ཡིན་པའི་གཟུགས་ཏེ་སྡོམ་མིན་ཡིན་ལ། འཆལ་

[048B] དེ་ལ་ཡང་རིག་བྱེད་དང་རིག་བྱེད་མ་ཡིན་པ་གཉིས་སོ། །རང་བཞིན་གྱི་སྡིག་པ་མིན་ཡང་སངས་རྒྱས་ཀྱི་བཅས་པས་བཀག་པ་དུས་མ་ཡིན་པའི་ཁ་ཟས་སྤོང་བ་སོགས་ཀྱི་སྤོང་བའི་རིག་བྱེད་དང་རིག་བྱེད་མ་ཡིན་པ་ཡང་ཚུལ་
ཁྲིམས་ཡིན་ནོ། །ཚུལ་ཁྲིམས་དེ་ཡང་རྣམ་པར་དག་པ་ནི་ཡོན་ཏན་བཞི་དང་ལྡན་པ་སྟེ། འཆལ་ཁྲིམས་ཀྱིས་སྐྱོན་མ་བྱུང་བ་དང། འཆལ་ཁྲིམས་ཀྱི་རྒྱུ་འདོད་ཆགས་སོགས་ཉོན་མོངས་པ་དང་ཉེ་བའི་ཉོན་མོངས་པའི་སྐྱོན་མ་བྱུང་བ་དང། འཆལ་ཁྲིམས་ཀྱི་གཉེན་པོ་དྲན་པ་ཉེར་བཞག་ལ་བརྟེན་པ་དང་
ཐར་པར་བསྔོས་པས་ཞི་བ་ལ་བརྟེན་པའོ། །གཞན་དག་ནི་རྒྱུ་ལྔ་ལ་སོགས་པ་ཡང་བཤད་དོ།།    ༈    །ཞེས་སོགས་ཀྱི་སྐབས་སུ། སེམས་དམིགས་པ་ལ་མཉམ་པར་བཞག་པ་ལས་བྱུང་བའི་དགེ་བ་ཏིང་ངེ་འཛིན་མཚུངས་ལྡན་དང་བཅས་པ་ནི་སྒོམས་པ་ལས་
བྱུང་བའི་དགེ་བ་སྟེ། སེམས་ལ་དགེ་བའི་བག་ཆགས་བསྒོ་ཞིང་གོམས་པ་དང་དབང་དུ་བྱེད་པའི་ཕྱིར་རོ། །འོ་ན། ཚུལ་ཁྲིམས་དང་སྒོམ་པ་ལས་བྱུང་བ་གང་གཙོ་ཆེ་ཞེ་ན། སྤྱིར་མཐོ་རིས་ཐོབ་པའི་དོན་དུ་ཚུལ་ཁྲིམས་གཙོ་ཆེ་ཞིང། ཉོན་མོངས་པ་དང་འབྲལ་བའི་དོན་དུ་སྒོམ་པ་གཙོ་ཆེ་བ་ཡིན་ཀྱང་
ཐར་པ་ཐོབ་པ་ལ་ནི་གཉིས་ཀ་མེད་དུ་མི་རུང་བ་ཡིན་ནོ།།    ༈    །ཞེས་སོགས་ཀྱི་སྐབས་སུ། མདོ་ལས། ཚངས་པའི་བསོད་ནམས་བཞི་ཞེས་གསུངས་པ་ནི། སྔོན་མ་བྱས་པའི་ས་ཕྱོགས་སུ་དེ་བཞིན་གཤེགས་པའི་སྐུ་གདུང་གི་མཆོད་རྟེན་བྱེད་པ་དང་
ཕྱོགས་བཞིའི་དགེ་འདུན་ལ་ཀུན་དགའ་ར་བ་འབུལ་ཞིང་གཙུག་ལག་ཁང་བརྩིགས་པ་དང། སངས་རྒྱས་ཀྱི་ཉན་ཐོས་བྱེ་བ་འདུམས་པ་དང། བྱམས་པ་ཚད་མེད་སྒོམས་པ་རྣམས་ལ་གསུངས་པ་སྟེ། དེ་དག་གི་བསོད་ནམས་ནི་ཚངས་པའི་མདུན་ན་འདོན་གྱི་ཚེ་དང་མཉམ་པར་བསྐལ་
པར་མཐོ་རིས་སུ་དགའ་བར་གནས་པའི་ཕྱིར་དེ་ལྟར་བཤད་ལ། བྱེ་བྲག་སྨྲ་བ་ནི། ཚངས་པའི་བསོད་ནམས་ཞེས་པ་མཚན་རྣམ་པར་སྨིན་པ་ཅན་གྱི་ལས་ལའང་འདོད་ལ། དོན་ནི་ཚངས་པར་སྐྱེ་བའི་བསོད་ནམས་དང་འདྲ་བའི་ཕྱིར་ཚངས་པའི་བསོད་ནམས་ཞེས་སུ་བཤད་པ་སྟེ། འདོད་ཚུལ་

[049A]༄༅། །གཞན་ཡང་མང་ལ། དཔྱད་པར་བྱ་བ་འགའ་ཞིག་མཆིས་མོད་ཀྱང་མ་སྤྲོས་སོ།།    ༈    །ཞེས་སོགས་ཀྱིས་ཆོས་ཀྱི་སྦྱིན་པ་བསྟན་པ་སྟེ། དེ་ནི་ཀུན་སློང་རྙད་བཀུར་ལ་སོགས་པ་འདོད་པའི་ཉོན་མོངས་ཅན་མ་ཡིན་པས་
བསྟན་བྱ་གསུང་རབ་ཡན་ལག་བཅུ་གཉིས་སམ། སྡེ་སྣོད་གསུམ་གྱི་ཚིག་དོན་རྣམས་སྦྱོར་བ་ཡང་དག་པ་ཇི་ལྟ་བ་བཞིན་མ་ནོར་བར་སྟོན་པ་ཞིག་ལ་བྱེད་པ་སྟེ། དེ་ལྟ་བུའི་ཆོས་ཀྱི་སྦྱིན་པ་ནི་སྦྱིན་པ་ཐམས་ཅད་ཀྱི་ནང་ནས་མཆོག་ཏུ་གྱུར་བ་ཡིན་ནོ། །སྡེ་སྣོད་གསུམ་དང། གསུང་
རབ་ཡན་ལག་བཅུ་གཉིས་ཀྱི་རྣམ་བཞག་སོགས་ནི་གཞན་དུ་ཤེས་སོ།།    ༈    །ཞེས་སོགས་ཀྱིས་ཆ་མཐུན་གྱི་དགེ་བ་གསུམ་བཤད་པ་སྟེ། འཁོར་བར་རྣམ་སྨིན་ཡིད་དུ་འོང་བ་མྱོང་འགྱུར་གྱི་དགེ་བ་ནི་བསོད་ནམས་ཆ་མཐུན་དང། ཚོགས་ལམ་དུ་
མྱ་ངན་ལས་འདས་པར་བསྔོས་པའི་དགེ་བ་ནི་ཐར་པའི་ཆ་མཐུན་དང། སྦྱོར་ལམ་དྲོད་སོགས་བཞི་ནི་ངེས་འབྱད་ཆ་མཐུན་གྱི་དགེ་བའོ།།    ༈    །ཞེས་སོགས་ཀྱི་སྐབས་སུ་རིག་པས་རབ་ཏུ་བཅུག་པ་ཞེས་པའི་ལས་གསུམ་གསུངས་ཏེ། དེའི་དོན་ནི་
བསླབ་ཤེས་ཀྱི་རིག་པའི་གནས་རྣམས་ཐབས་ཀྱིས་རབ་ཏུ་བཅུག་པ་སྟེ། ཐབས་ཀྱི་ཡོངས་སུ་སློབ་པའི་དོན་ཡིན་ལ། དེ་ལ་ཡང་ལུས་ངག་ཡིད་གསུམ་གྱི་ལས་ཀུན་སློང་མཚུངས་ལྡན་དང་བཅས་པ་གསུམ་ཡོད་དེ། ཡིག་འབྲུའི་གཟུགས་འདྲི་བ་དང། ལྷ་ལ་སོགས་པའི་འབུར་གྱི་རྒྱ་བརྐོ་བ་
སོགས་ལུས་ཀྱི་ལས་དང། དངོས་པོ་གཅིག་ལ་སོགས་པ་བགྲང་བ་དང་བཅས་པའི་ངག་ནི་ངག་གི་ལས་དང། བཅུ་ཕྲག་བཅུ་ལ་བརྒྱ་དང། བརྒྱ་ཕྲག་བཅུ་ལ་སྟོང་ཞེས་སོགས་གྲངས་བསྡོམས་ཏེ་འཛིན་པ་ལྟ་བུ་ཡིད་ཀྱི་ལས་ཏེ། དང་པོ་གཉིས་ནི་ཕུང་པོ་ལྔ་པ་ཅན་ཡིན་ལ། ཕྱི་
མ་ནི་ཕུང་པོ་བཞི་པ་ཅན་ནོ།།    ༈    །ཉོན་མོངས་ཅན་ཆོས། ཞེས་པའི་དངོས་བསྟན་གྱི་སྒྲིབ་པ་དང། ངན་པ་དང། ཁ་ན་མ་ཐོ་བ་དང་བཅས་པ། ཞེས་པ་རྣམས་ནི་ཉོན་མོངས་ཅན་གྱི་མིང་གི་རྣམ་གྲངས་ཡིན་ལ། དེ་བཞིན་དུ། གྱ་ནོམ་འདུས་བྱས་

[049B] ཞེས་པའི་དངོས་བསྟན་གྱི་གྱ་ནོམ་པ་ནི་དགེ་བ་ཟག་མེད་དང། རྒྱུད་ལ་བསྐྱེད་པའི་སྒོ་ནས་གུས་པས་བསྟེན་པར་བྱ་བ་ནི། འདུས་བྱས་ཀྱི་ཆོས་དགེ་བ་ཟག་བཅས་ཟག་མེད་ཐམས་ཅད་དོ། །    ༈    །ཞེས་པ་ནི། མི་དགེ་བ་དང། བསྒྲིབས་ལུང་མ་བསྟན་དང། འདུས་བྱས་མ་
བསྒྲིབས་ལུང་མ་བསྟན་དང། དགེ་བ་ཟག་བཅས་དང། འདུས་བྱས་ཟག་མེད་དང། འདུས་མ་བྱས་མ་བསྒྲིབས་ལུང་མ་བསྟན་དང། འདུས་མ་བྱས་དགེ་བ་ཐར་པ་སོ་སོར་བརྟགས་འགོག་རྣམས་ནི་སྔ་མ་སྔ་མ་ལས་ཕྱི་མ་ཕྱི་མ་གོང་མའམ་བླ་མར་གྱུར་པ་ཡིན་ལ། ཐར་པ་མྱང་འདས་སོ་སོར་བརྟགས་
འགོག་ནི་དེའི་གོང་ན་ཁྱད་པར་དུ་འཕགས་པ་གཞན་མེད་པས་ན་བླ་ན་མེད་པ་ཡིན་ནོ། །ཞེས་པའོ། །ལས་དང་ལས་ཀྱི་འབྲས་བུའི་རྣམ་གཞག་སོགས། །མ་ནོར་གསལ་བར་བྱེད་པའི་གཏམ་བཟང་འདི། །ཐར་པ་འདོད་པ་དག་གིས་བླང་དོར་གནས། །ཇི་བཞིན་ཁོང་དུ་ཆུད་པར་བྱ་ཕྱིར་སྤེལ། །ཆོས་མངོན་
པའི་མཛོད་ཀྱི་དགོངས་དོན་གསལ་བར་བྱེད་པའི་ལེགས་བཤད་ཉིན་བྱེད་དབང་པོའི་སྣང་བ་ལས། ལས་བསྟན་པ་ཞེས་བྱ་བ་གནས་བཞི་པའི་རྣམ་པར་བཤད་པའོ།། །།སརྦ་མངྒ་ལཾ།། །།



