
[001A] །སྐབས་གཉིས་པའི་སྤྱི་དོན་གསལ་བའི་སྒྲོན་མེ་ཞེས་བྱ་བ་བཞུགས་སོ། །

[001B] །རྒྱལ་ཀུན་ཡེ་ཤེས་གཅིག་བསྡུས་འཇམ་དཔལ་དབྱངས། །མི་ཡི་ཟོལ་བསྟན་བློ་བཟང་གྲགས་པའི་དཔལ། །གངས་
ཅན་མགོན་པོ་བསྐལ་བཟང་རྒྱ་མཚོ་སོགས། དངོས་བརྒྱུད་བླ་མ་རྣམས་ལ་ཕྱག་འཚལ་ལོ། །ཞེས་མཆོད་པར་བརྗོད་པ་སྔོན་དུ་བཏང་ནས། འདིར་གང་བཤད་
པ་སྐབས་སུ་བབས་པ་ནི། རྣམ་པ་ཐམས་ཅད་མཁྱེན་པའི་སར་བགྲོད་པའི་ཐབས། ལམ་ཤེས་དེ་ཉིད་འཆད་པར་བྱེད་པ་ཡིན་ལ། དེས་ན་འདི་ལ་མཚམས་
སྦྱར་བ་དང། ལམ་ཤེས་མཚོན་བྱེད་ཀྱི་ཆོས་ཀྱི་གྲངས་བསྟན་པའོ། དང་པོ་འཆད་པ་ལ། འགྲེལ་བ་ལས། རྣམ་པ་ཐམས་ཅད་མཁྱེན་པ་ཉིད་རྟོགས་པ་
ནི་ལམ་ཤེས་པ་ཉིད་ཡོངས་སུ་ཤེས་པ་མེད་ན་མེད་པས་ལམ་ཤེས་པ་ཉིད་ཞེས་པའི་གཞུང་འདི་བྱུང། དོན་ནི་རྣམ་མཁྱེན་བཤད་པའི་རྗེས་སུ་ལམ་ཤེས་

[002A] །འཆད་པའི་རྒྱུ་མཚན་ཡོད་དེ། ཐེག་པ་གསུམ་གྱི་རྟོགས་རིགས་རྫོགས་པར་བསྒོམས་པའི་ལམ་ཤེས་མ་ཐོབ་པར་རྣམ་མཁྱེན་མི་ཐོབ་པས་རྒྱུ་མཚན་གྱིས་དེ་ལྟར་
བཤད་པའི་ཕྱིར། དེ་ལ་དགོས་པ་གཞན་ཡོད་དེ། རྣམ་མཁྱེན་གྱི་རྒྱུ་ལ་ལོག་རྟོག་བསལ་བའི་ཕྱིར་དུ་དེ་ལྟར་གསུངས་པའི་ཕྱིར། འོ་ན་རྣམ་མཁྱེན་གྱི་རྒྱུ་ལ་ལོག་པར་རྟོག་པ་དེ་གང་ཡིན། དེ་
གཞུང་གང་དང་གང་གིས་སེལ་བར་བྱེད་སྙམ་ན། རྣམ་མཁྱེན་གྱི་རྒྱུ་ལ་ལོག་པར་རྟོག་པ་དེ་ལ་དུ་མ་ཡོད་དེ། རྣམ་མཁྱེན་རྒྱུ་མེད་དུ་འཛིན་པ། མི་མཐུན་པ་རྒྱུར་འཛིན་པ། རྒྱུ་གཅིག་ཁོ་ནས་བྱས་པར་
འཛིན་པ་རྣམས་སུ་ཡོད་པའི་ཕྱིར། དང་པོ་ནི། གཞན་སྡེ་ཁ་ཅིག་རྟག་པར་རང་བྱུང་གི་ཀུན་མཁྱེན་དང། མི་རྟག་པར་རང་བྱུང་གི་ཀུན་མཁྱེན་འདོད་པ་རྣམས་ཡིན་ཞིང། གཉིས་པ་ནི། ཟས་གཅོད་
པ། མེ་ལྔ་བསྟེན་པ། ཕྱུགས་ཀྱིས་མཆོད་སྦྱིན་བྱེད་པ་སོགས་ཡིན་ལ། ལོག་རྟོག་དེ་སེལ་སླ་ཞིང་ལོག་རྟོག་གསུམ་པ་སེལ་བས་དང་པོ་གཉིས་ཀྱང་སེལ་བར་འགྱུར་བས། འདིའི་བསལ་བྱའི་ལོག་

[002B] དེའི་ཚུལ་ནི་འཁོར་བ་ལ་ངེས་འབྱུང་དང་སྐྱོ་ཤས་བསྒོམས་པ་ནི་ཉན་རང་རྣམས་ལ་དགོས་ཀྱི། བྱང་ཆུབ་སེམས་དཔའ་རྣམས་ནི་འཁོར་བར་སྐྱེ་བ་ཡང་ཡང་ལེན་པས་མི་དགོས་སོ་སྙམ་པ་དང། དཀོན་མཆོག་
གསུམ་ལ་སྐྱབས་སུ་སོང་བ་ཙམ་གྱིས་རྣམ་མཁྱེན་ཐོབ་སྙམ་པ་དང། གནས་ལུགས་ཀྱི་དོན་བསྒོམས་པ་གཅིག་པུས་ཀྱང་རྣམ་མཁྱེན་ཐོབ་སྙམ་པ་རྣམས་ནི་རྣམ་མཁྱེན་དེ་རྒྱུ་གཅིག་ཁོ་ནས་བྱས་པར་འཛིན་པའི་ལོག་རྟོག་ཡིན་པས། དེ་ནི་
སྐབས་འདིའི་བསལ་བྱའི་ལོག་རྟོག་ཡིན་པའི་ཕྱིར། དེ་གཞུང་གང་དང་གང་གིས་སེལ་སྙམ་ན། འཁོར་བ་ལ་ངེས་འབྱུང་དང་སྐྱོ་ཤས་བསྒོམས་པ་ཉན་རང་ལ་དགོས་ཀྱི་བྱང་སེམས་ལ་མི་དགོས་སམ་སྙམ་པའི་ལོག་རྟོག་བསལ་བའི་སྒོ་ནས་
བྱང་སེམས་ཀྱིས་རྣམ་མཁྱེན་ཐོབ་པ་ལ་འཁོར་བ་ལ་ངེས་འབྱུང་བསྒོམ་ཚུལ་ཉན་རང་ལས་ཆེས་ཁྱད་པར་འཕགས་པ་འདི་ལྟ་བུ་ཞིག་བསྒོམ་དགོས་ཞེས་སྟོན་པ་ལ་ལམ་ཤེས་ཉིད་ཀྱི་ཚུལ་ལ་ནི། ཞེས་སོགས་དང། གཟུང་དོན་རྟོག་པ་སྤོང་ཕྱིར་
དང༑ ༑ཞེས་སོགས་གསུངས། དཀོན་མཆོག་གསུམ་ལ་སྐྱབས་སུ་སོང་བ་ཙམ་གྱིས་རྣམ་མཁྱེན་ཐོབ་སྙམ་པའི་ལོག་རྟོག་བསལ་བའི་སྒོ་ནས་དེ་ཙམ་གྱིས་མི་ཆོག་པར་རྣམ་མཁྱེན་ཐོབ་པ་ལ་གནས་ལུགས་ཀྱི་དོན་སྔར་མ་རྟོགས་པ་རྟོགས་བ་
དང། རྟོགས་ཟིན་རྒྱུན་ལྡན་དུ་བསྒོམ་དགོས་ཞེས་སྟོན་པ་ལ། བདེན་དང་བདེན་ལ་བཟོད་པ་དང། ཞེས་སོགས་དང། དེ་ཡི་ངོ་བོ་ཉིད་མཆོག་ཉིད། ཅེས་སོགས་དང། ས་དགུ་ལ་ནི་ཆེན་པོ་ཡི། ཞེས་སོགས་གསུངས། གནས་ལུགས་

[003A]༄༅། །ཀྱིས་དོན་རྟོགས་པ་ཙམ་གྱིས་རྣམ་མཁྱེན་ཐོབ་སྙམ་པའི་ལོག་རྟོག་བསལ་བའི་སྒོ་ནས་རྣམ་མཁྱེན་ཐོབ་པ་ལ་དེ་ཙམ་གྱིས་མི་ཆོག་པར་ཕྱག་དང་སྐོར་བ་སོགས་ཀྱིས་མཚོན་པའི་མོས་བསྔོ་རྗེས་སུ་ཡི་རང་སོགས་ཀྱིས་
བསྡུས་པའི་བསོད་ནམས་ཀྱི་ཚོགས་འདི་ལྟ་བུ་གསོག་དགོས་ཞེས་སྟོན་པ་ལ། མོས་པ་རང་གི་དོན་དང་ནི། །ཞེས་སོགས་དང། ཐབས་དང་མི་དམིགས་པ་དག་གིས་ཞེས་སོགས་དང། ཡོངས་སུ་བསྔོ་བ་ཁྱད་པར་ཅན། །ཞེས་
སོགས་གསུངས་པའི་ཕྱིར། གཉིས་པ་ནི། ལམ་ཤེས་མཚོན་བྱེད་ཀྱི་ཆོས་དེ་ལ་བཅུ་གཅིག་ཡོད་དེ། ལམ་ཤེས་ཀྱི་ཡན་ལག་ཉན་ཐོས་ཀྱི་ལམ་ཤེས་པའི་ལམ་ཤེས། རང་རྒྱལ་གྱི་ལམ་ཤེས་པའི་ལམ་ཤེས། ཐེག་ཆེན་གྱི་མཐོང་
ལམ། ཐེག་ཆེན་སྒོམ་ལམ་གྱི་བྱེད་པ། མོས་པ་སྒོམ་ལམ་གྱི་ཕན་ཡོན། བསྔོ་བ་སྒོམ་ལམ། རྗེས་སུ་ཡི་རང་སྒོམ་ལམ། སྒྲུབ་པ་སྒོམ་ལམ། རྣམ་དག་སྒོམ་ལམ་རྣམས་སུ་ཡོད་པའི་ཕྱིར། མོག་མོག་པོར་བྱེད་ལ་སོགས་དང། །སློབ་མ་
བསེ་རུའི་ལམ་གང་དང། འདི་དང་གཞན་པའི་ཡོན་ཏན་གྱི། །ཕན་ཡོན་ཆེ་བ་མཐོང་བའི་ལམ། །བྱེད་པ་དང་ནི་མོས་པ་དང། །བསྟོད་དང་བཀུར་དང་བསྔགས་པ་དང། བསྔོ་དང་རྗེས་སུ་ཡི་རང་ང། །ཡིད་ལ་བྱེད་པ་བླ་མེད་དག་སྒྲུབ་དང་ཤིན་
ཏུ་དག་པ་ཞེས། །བྱ་བ་འདི་ནི་སྒོམ་པའི་ལམ། །བྱང་ཆུབ་སེམས་དཔའ་མཁས་རྣམས་ཀྱིས། །ལམ་ཤེས་ཉིད་ནི་དེ་འདྲར་བཤད། །ཅེས་གསུངས་པའི་ཕྱིར། དེས་ན་འདིའི་སྐབས་སུ། ལམ་ཤེས་ཀྱི་ཡན་ལག་བཤད་པ་དང། ཡན་

[003B] དང་པོ་ལ། མཚན་ཉིད། དབྱེ་བ། ས་མཚམས་དང་གསུམ་ལས། དང་པོ་ནི། ལམ་ཤེས་ཀྱི་རྒྱུ་ངོ་བོ་འབྲས་བུ་གསུམ་པོ་གང་རུང་གིས་བསྡུས་པའི་སྙིང་རྗེ་ཆེན་པོས་ཟིན་པའི་ཡོན་ཏན་ཁྱད་པར་ཅན་དེ། ལམ་ཤེས་
ཀྱི་ཡན་ལག་གི་མཚན་ཉིད། གཉིས་བ་དེ་ལ་དབྱེ་ན་ལྔ་ཡོད་དེ། གེགས་མངོན་པའི་ང་རྒྱལ་མངོན་གྱུར་བ་དང་བྲལ་བའི་ལམ་ཤེས་ཀྱི་ཡན་ལག། མཐུན་རྐྱེན་བྱང་ཆུབ་མཆོག་ཏུ་སེམས་བསྐྱེད་པའི་ལམ་ཤེས་ཀྱི་ཡན་ལག་ཉེར་ལེན་ཐེག་པ་ཆེན་
པོར་རིགས་སད་པའི་ལམ་ཤེས་ཀྱི་ཡན་ལག་རང་བཞིན་ཁྱད་པར་ཅན་གྱི་ལམ་ཤེས་ཀྱི་ཡན་ལག་བྱེད་ལས་ཁྱད་པར་ཅན་གྱི་ལམ་ཤེས་ཀྱི་ཡན་ལག་རྣམས་སུ་ཡོད་པའི་ཕྱིར་ཏེ། ལྷ་རྣམས་རུང་བར་བྱ་བའི་ཕྱིར། ཞེས་པ་ནས། དེ་ཡི་ལས་ཞེས་
པའི་བར་གསུངས་པའི་ཕྱིར། དེ་ཡང་རྩ་བའི་དོན་ཅུང་ཟད་བཤད་ན། འཕགས་པ་གྲོལ་སྡེ་ནི་གཞུང་འདི་དག་གི་ལམ་ཤེས་སྒོམ་པ་པོའི་རྟེན་གྱི་གང་ཟག་ཁྱད་ཆོས་ལྔ་ལྡན་དུ་བསྟན་པར་བཞེད་དེ། གེགས་ང་རྒྱལ་མངོན་གྱུར་བ་དང་བྲལ་བ། མཐུན་རྐྱེན་
བྱང་ཆུབ་མཆོག་ཏུ་སེམས་བསྐྱེད་པ། ཉེར་ལེན་ཐེག་པ་ཆེན་པོའི་རིགས་སད་པ། སྙིང་རྗེ་དང་སྨོན་ལམ་གྱི་དབང་གིས་འཁོར་བར་སྐྱེ་བ་མི་འདོར་བ། སེམས་ཅན་གྱི་དོན་ལ་རྩེ་གཅིག་ཏུ་གཞོལ་བ་རྣམས་བསྟན་པའི་ཕྱིར། སློབ་དཔོན་སེང་གེ་བཟང་པོ་ནི་ཡན་ལག་
དང་པོ་གསུམ་རྟེན་གྱི་གང་ཟག་གི་ཁྱད་ཆོས་དང། བཞི་བས་བསྒོམ་བྱ་ལམ་གྱི་ངོ་བོའམ་རང་བཞིན་དང། ལྔ་བས་དེའི་བྱེད་ལས་བསྟན་པར་བཞེད་དོ། །རྒྱ་གཞུང་རྣམས་ལས་ལམ་ཤེས་ཀྱི་ཡན་ལག་ཅེས་པའི་ཐ་སྙད་གསལ་བར་མ་གསུང་ཀྱང། བོད་ཀྱི་ཊིཀ་
བྱེད་རྣམས་ཀྱིས་གཞུང་འདིས་ལམ་ཤེས་ཀྱི་ཡན་ལག་ཀྱང་བསྟན་པར་བཞེད་དོ། །འོ་ན་ཆོས་ལྔ་པོ་དེ་ལ་ལམ་ཤེས་ཀྱི་ཡན་ལག་ཅེས་བཤད་ན། ཡན་ལག་གཅེས་བས་དོན་གང་ཡིན་སྙམ་ན། ལམ་ཤེས་སྤྱི་དང་ཆོས་ལྔ་པོ་དེ་བྱེ་བྲག་ཏུ་བྱས་པས་སྤྱི་བྱེ་

[004A]༄༅། །བྲག་ལ་ཡན་ལག་དང་ཡན་ལག་ཅན་དུ་བྱས་པ་ཡང་མ་ཡིན། ལམ་ཤེས་གཙོ་བོ་དང་ཆོས་ལྔ་པོ་འཁོར་དུ་བྱས་པའི་གཙོ་འཁོར་གྱི་ཡན་ལག་ཀྱང་མ་ཡིན། ལམ་ཤེས་ཆ་ཅན་དང་ཆོས་ལྔ་ཆ་ཤས་སུ་
བྱས་པས་ཆ་ཆ་ཅན་གྱི་ཡན་ལག་ཀྱང་མིན་ལ། འོ་ན་ཇི་ལྟར་ཡིན་སྙམ་ན། རྣམ་འགྲེལ་ལས། གང་གི་ཡན་ལག་གནས་པ་ནི། །ཚུལ་གསུམ་རྟགས་ལས་དོན་མཐོང་ཡིན། །ཞེས་གསུངས་པ་ལྟར། ལམ་ཤེས་སྐྱེད་བྱེད་ཀྱི་ནུས་པའམ་ཐོབ་བྱེད་
ཀྱི་ཐབས་ཞིག་ལ་ཡན་ལག་ཅེས་བཤད་པ་ཡིན་ཏེ། དཔེར་ན་སྐྱེས་བུའི་ཡན་ལག་ལྔ་ཚང་བ་ལ་བརྟེན་ནས་སྐྱེས་བུའི་ལུས་ཡོངས་སུ་རྫོགས་པ་བཞིན་དུ་འདིར་ཡང་ཆོས་ལྔ་པོ་འདི་ལ་བརྟེན་ནས་ལམ་ཤེས་ཀྱི་ལུས་རྫོགས་པར་འགྱུར་བའི་རྒྱུ་མཚན་གྱིས་
ཡན་ལག་ཅེས་བཤད་པའི་ཕྱིར། དེས་ན་གེགས་མངོན་པའི་ང་རྒྱལ་མངོན་གྱུར་བ་དང་བྲལ་བ་སོགས་ལམ་ཤེས་རྫོགས་བྱེད་ཀྱི་ཆ་ཤས་སུ་གྱུར་བའི་སེམས་དཔའི་རྒྱུད་ཀྱི་ཡོན་ཏན་དེ། སྐབས་འདིར་དངོས་སུ་བསྟན་པའི་ལམ་ཤེས་ཀྱི་ཡན་ལག་གི་
མཚན་ཉིད་ཡིན་ཏེ། རྒྱལ་ཚབ་རྗེའི་བསྡུས་དོན་རིན་ཆེན་ཕྲེང་བ་ལས། འདིར་དངོས་སུ་བསྟན་པའི་ལམ་ཤེས་ཀྱི་ཡན་ལག་གི་མཚན་ཉིད་ནི། གེགས་མངོན་པའི་ང་རྒྱལ་མངོན་གྱུར་བ་དང་བྲལ་བ་སོགས་ལམ་ཤེས་རྫོགས་བྱེད་ཀྱིས་ཆ་ཤས་
སུ་གྱུར་བའི་སེམས་དཔའི་རྒྱུད་ཀྱི་ཡོན་ཏན་ནོ། །དབྱེ་ན་ལྔ། ས་མཚམས་ནི་ཚོགས་ལམ་ནས་རྒྱུན་མཐའི་བར་རོ། །ཞེས་གསུངས་པའི་ཕྱིར། དེ་ལ་ཁོ་ན་རེ། ཐེག་དམན་དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་ཚོགས་ལམ་ཆོས་ཅན་
མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། དེ་ཆོས་ཅན། དམན་ལམ་སྔོན་དུ་མ་སོང་བའི་སེམས་དཔའི་ཡོན་ཏན་ཡིན་པར་ཐལ། འདིར་དངོས་སུ་བསྟན་པའི་ལམ་ཤེས་ཀྱི་ཡན་ལག་ཡིན་པའི་ཕྱིར་ཟེར་ན་མ་ཁྱབ་སྟེ། སྐབས་འདིའི་དངོས་

[004B] །ལམ་ཤེས་ཀྱི་ཡན་ལག་དེ་ལ་ལྔར་འཇོག་པའི་རྒྱུ་མཚན་ཡོད་དེ། ལམ་ཤེས་སྔར་མེད་གསར་དུ་སྐྱེ་བའི་དབང་དུ་བྱས་ནས་ཡན་ལག་དང་པོ་
གསུམ་བཞག་སྐྱེས་ཟིན་གོང་ནས་གོང་འཕེལ་དུ་བྱེད་པའི་དབང་དུ་བྱས་ནས་ཡན་ལག་ཕྱི་མ་གཉིས་བཞག་པའི་ཕྱིར། དང་པོ་ཡིན་ཏེ། དཔེར་ན་ནས་ཀྱི་མྱུ་གུ་ཕུན་སུམ་ཚོགས་པ་སྐྱེད་པར་བྱེད་པ་ལ་འམ་གྲོག་དང་གཅོང་རོང་སོགས་མེད་པའི་ཞིང་ས་གཤིན་
པོ་ཞིག་དགོས་པ་དེ་བཞིན་དུ་ལམ་ཤེས་སྐྱེ་བ་ལ་གེགས་ང་རྒྱལ་མངོན་གྱུར་བ་དང་བྲལ་བའི་རྟེན་ཞིག་དགོས་པའི་དབང་དུ་བྱས་ནས་ཡན་ལག་དང་པོ་ང་རྒྱལ་དང་བྲལ་བའི་ཡན་ལག་དེ་བཞག་ནས་མྱུ་གུ་སྐྱེ་བ་ལ་ཞིང་ས་གཤིན་པོ་ཡོད་པ་ཙམ་གྱིས་མི་
ཆོག་པར་ཉེར་ལེན་ས་བོན་དགོས་པ་བཞིན་ཏུ་ལམ་ཤེས་སྐྱེ་བ་ལ་ཡང་ལུས་སེམས་ཀྱི་རྟེན་ཡོད་པ་ཙམ་གྱིས་མི་ཆོག་པར་ཉེར་ལེན་རིགས་སད་པའི་དབང་དུ་བྱས་ནས་ཡན་ལག་གསུམ་པ་ཁྱབ་པའི་ཡན་ལག་དེ་བཞག་ནས་མྱུག་སྐྱེ་བ་ལ་ས་བོན་
ཡོད་པ་ཙི་གྱིས་མི་ཆོག་པར་ལྷན་ཅིག་བྱེད་རྐྱེན་ཆུ་ལུད་སོགས་དགོས་པ་བཞིན་དུ། ལམ་ཤེས་སྐྱེ་བ་ལ་ཡང་ཉེར་ལེན་རིགས་སད་པ་ཙམ་གྱིས་མི་ཆོག་པར་ལྷན་ཅིག་བྱེད་རྐྱེན་བྱང་ཆུབ་མཆོག་ཏུ་སེམས་བསྐྱེད་པ་ཞིག་དགོས་པའི་དབང་དུ་བྱས་ནས་
ཡན་ལག་གཉིས་པ་ཡུལ་ངེས་པའི་ཡན་ལག་དེ་བཞག་པ་ཡིན་པའི་ཕྱིར། སྐྱེས་ཟིན་གོང་འཕེལ་དུ་བྱེད་པའི་དབང་དུ་བྱས་ནས་ཡན་ལག་ཕྱི་མ་གཉིས་བཞག་སྟེ། ལམ་ཤེས་ནི་ཚོགས་གཉིས་ཟུང་དུ་འཇུག་པ་ཡིན་ཞིང། དེ་ཡོངས་སུ་རྫོགས་པ་ལ་
ཡང་ཚོགས་གཉིས་ཟུང་འཇུག་ཏུ་གསོག་དགོས། ཡེ་ཤེས་ཀྱི་ཚོགས་རྫོགས་པ་ལ་ཡང་བསོད་ནམས་ཀྱི་ཚོགས་བསགས་པས་ཁྱད་པར་དུ་བྱས་པ་ཞིག་དགོས་པ་ཡིན་ལ། དེའི་ཚེ་བྱང་སེམས་ཀྱིས་བསམ་བཞིན་དུ་འཁོར་བར་སྐྱེ་བ་བླང་ནས་སེམས་

[005A]༄༅། །ཅན་གྱི་དོན་བསྒྲུབ་པའི་དབང་དུ་བྱས་ནས་ཡན་ལག་བཞི་པ་དེ་བཞག། སེམས་ཅན་གྱི་དོན་བསྒྲུབ་པའི་ཚུལ་ཡང་བསྡུ་པའི་དངོས་པོ་བཞིའི་སྒོ་ནས་འཁོར་དུ་མ་བསྡུས་པ་རྣམས་སྡུད་པ། བསྡུས་པ་རྣམས་སྨིན། སྨིན་པ་
རྣམས་གྲོལ་བ། གྲོལ་བ་རྣམས་མཐར་ཕྱིན་པར་བྱེད་པའི་དབང་དུ་བྱས་ནས་ཡན་ལག་ལྔ་པ་བྱེད་ལས་ཀྱི་ཡན་ལག་བཞག་པ་ཡིན་པའི་ཕྱིར། དེ་ཡང་ཡན་ལག་དང་པོའི་བཤད་བྱ་རྩ་བའི་མདོར་དེ་བཞིན་གཤེགས་པའི་རང་བཞིན་གྱི་འོད་ཀྱི་དྲུང་ན་ལྷ་རྣམས་
ཀྱི་རྣམ་པར་སྨིན་པ་ལས་བྱུང་བའི་འོད་ནི་ལྷམ་མེ་མ་ཡིན། ལྷན་ནེ་མ་ཡིན། ལྷང་ངེ་མ་ཡིན་གྱི་དེ་བཞིན་གཤེགས་པའི་འོད་འབའ་ཞིག་རབ་ཅེས་བྱའོ། །ཞེས་སོགས་གསུངས། དེ་ནི་འཛམ་བུ་ཆུ་བོའི་གསེར་གྱི་དྲུང་དུ་ལྕགས་ནག་པོ་ལྷམ་མེ་
མ་ཡིན་པ་སོགས་དང། ལམ་ཤེས་ཀྱི་མདོ་འཆད་པའི་འཁོར་དུ་ལྷགས་པའི་འདོད་གཟུགས་ཀྱི་ལྷའི་འོད་རྣམས་དེ་བཞིན་གཤེགས་པའི་འོད་ཀྱི་དྲུང་ན་ལྷམ་མེ་མ་ཡིན་པ་སོགས་དཔེ་དོན་དུ་སྦྱར་ནས་གསུངས་སོ། །དེའི་དོན་རྗེ་བཙུན་གྱི་འགྲེལ་བ་ལས། ལྷ་
རྣམས་རུང་བར་བྱ་བའི་ཕྱིར། འོད་ཀྱིས་མོག་མོག་པོར་མཛད་དང། །ཞེས་གསུངས། མདོ་རྩ་བ་དང་བཅས་བའི་དོན་སློབ་དཔོན་གྱི་འགྲེལ་བ་ལས། ལམ་ཤེས་པ་ཉིད་སྐྱེ་བར་རུང་ཉིད་དུ་བསྒྲུབ་པའི་ཕྱིར། དེ་བཞིན་གཤེགས་པའི་རང་བཞིན་གྱི་
འོད་དག་གིས་ལྷ་ལ་སོགས་པའི་རྣམ་པར་སྨིན་པའི་འོད་མོག་མོག་པོར་མཛད་པ་ནི་ང་རྒྱལ་བཅོམ་པའི་རྒྱུད་ཁོ་ན་ལ་རྟོགས་པ་སྐྱེའོ་ཞེས་བྱ་བར་ཤེས་པར་བྱ་བའི་ཕྱིར་མཛད་དེ། དེའི་ཕྱིར་ཚིག་ཟུར་གྱིས་རྟེན་བརྗོད་པ་ཡིན་ནོ། །ཞེས་གསུངས། དེ་
ཡང་དེ་བཞིན་གཤེགས་པའི་འོད་འབའ་ཞིག་རབ་ཅེས་བྱའོ་ཞེས་སོགས། འོད་ཀྱི་ཆེ་བ་བསྟན་པའི་མདོའི་ཚིག་ཟུར་གྱིས་ལམ་ཤེས་དང། ཐེག་ཆེན་སེམས་བསྐྱེད་སྐྱེ་བའི་རྟེན་བརྗོད་པ་ཡིན་ཏེ། དེ་ལྟར་ཤུགས་ལ་བརྗོད་པའི་ཕྱིར་ཏེ། འགྲེལ་པ་ལས། དེའི་

[005B] གསེར་ཕྲེང་ལས། འོད་ཀྱི་ཆེ་བ་བསྟན་པའི་མདོས་ལམ་ཤེས་ཀྱི་རྟེན་བརྗོད་པ་ཡིན་ནོ། །ཇི་ལྟར་ན་ཚིག་ཟུར་གྱིས་ཏེ་ཤུགས་ཀྱིས་སོ། །ཞེས་གསུངས་པའི་ཕྱིར། དགོས་པ་ནི། དེ་བཞིན་གཤེགས་པའི་རང་བཞིན་གྱི་
འོད་ཀྱིས། ལམ་ཤེས་ཀྱི་མདོ་འཆད་པའི་འཁོར་དུ་ལྷགས་པའི་འདོད་གཟུགས་ཀྱི་ལྷའི་འོད་མོག་མོག་པོར་མཛད་པ་ལ་དགོས་པ་ཡོད་དེ། འདོད་གཟུགས་ཀྱི་ལྷ་དེ་རྣམས་ལ་ཐུན་མོང་དང། ཐུན་མོང་མ་ཡིན་པའི་ང་རྒྱལ་གཉིས་གཉིས་ཡོད་པས། དེ་
རྣམས་བཅོམ་ནས་དེ་རྣམས་ལམ་ཤེས་དང། ཐེག་ཆེན་སེམས་བསྐྱེད་སྐྱེ་བའི་སྣོད་རུང་དུ་བསྒྲུབ་པའི་ཆེད་ཡིན་པའི་ཕྱིར། དེ་རྣམས་ལ་ཐུན་མོང་དང་ཐུན་མོང་མ་ཡིན་པའི་ང་རྒྱལ་གཉིས་གཉིས་ཡོད་དེ། དེ་རྣམས་ཐུན་མོང་དུ་ཉི་མ་དང་ཟླ་བའི་འོད་ལ་མི་
ལྟོས་པའི་རང་འོད་རང་ཆས་སུ་ཡོད་སྙམ་པའི་ང་རྒྱལ་དང་ལྡན་ཞིང། ཐུན་མོང་མ་ཡིན་པ་ནི། རྒྱལ་ཆེན་རིགས་བཞི་པ་ནི། བདག་ཅག་རྣམས་ནི་འཇིག་རྟེན་སྐྱོང་བའོ་སྙམ་དུ་ང་རྒྱལ། སུམ་ཅུ་རྩ་གསུམ་པ་རྣམས་ནི་བདག་ཅག་རྣམས་ནི་ལོངས་སྤྱོད་
ཆེན་པོ་དང་ལྡན་སྙམ་དུ་ང་རྒྱལ། འཐབ་བྲལ་བ་རྣམས་ནི་བདག་ཅག་རྣམས་ལྷ་མ་ཡིན་དང་འཐབ་མི་དགོས་སྙམ་དུ་ང་རྒྱལ། དགའ་ལྡན་པ་རྣམས་ནི་གནས་དེ་ན་རྒྱལ་བ་བྱམས་པ་བཞུགས་ཀྱི་གཞན་ན་མི་བཞུགས་སྙམ་དུ་ང་རྒྱལ། འཕྲུལ་དགའ་བ་
རྣམས་ནི་རང་གིས་སྤྲུལ་པ་ལ་ལོངས་སྤྱོད་སྙམ་དུ་ང་རྒྱལ། གཞན་འཕྲུལ་དབང་བྱེད་པ་རྣམས་གཞན་གྱིས་སྤྲུལ་བ་ལ་ལོངས་སྤྱོད་སྙམ་དུ་ང་རྒྱལ། བསམ་གཏན་དང་པོ་བ་རྣམས་བསམ་གཏན་དང་པོ་ན་རྟོག་དཔྱོད་མེ་ལྟ་བུ་ཡོད་སྙམ་དུ་ང་རྒྱལ། བསམ་གཏན་
གཉིས་པ་བ་རྣམས་བསམ་གཏན་གཉིས་པ་ན་དགའ་བདེ་ཆུ་ལྟ་བུ་ཡོད་སྙམ་དུ་ང་རྒྱལ། བསམ་གཏན་གསུམ་པ་བ་དགེ་རྒྱས་དགེ་ཆུང། ཚད་མེད་དགེ་གསུམ། ཚངས་རིགས། ཚངས་པའི་མདུན་ན་འདོན་ཚངས་ཆེན་གསུམ། རྣམས་བསམ་གཏན་གསུམ་པ་འོད་ཆུང། ཚད་མེད་འོད། འོད་གསལ་གསུམ་

[006A]༄༅། །ན་དབུགས་དབྱུང་རྡུབ་རླུང་ལྟ་བུ་ཡོད་སྙམ་དུ་ང་རྒྱལ། བསམ་གཏན་བཞི་པ་བ་རྣམས་བསམ་གཏན་གྱི་སྐྱོན་བརྒྱད་དང་བྲལ་སྙམ་པའི་ང་རྒྱལ་དང་ལྡན་པའི་ཕྱིར། ང་རྒྱལ་དང་པོ་ལ་ཐུན་མོང་པའི་ང་རྒྱལ་ཞེས་བརྗོད་
པ་ནི། དེ་ཐམས་ཅད་ཀྱི་རྒྱུད་ལ་ཡོད་པས་དེ་ལྟར་བརྗོད་པ་ཡིན་གྱི། དེ་ཐམས་ཅད་སྤྲིན་མེད། བསོད་ནམས་སྐྱེད། འབྲས་བུ་ཆེ་བ་སྟེ་སོ་སྐྱེས་གནས་གསུམ་དང་མི་ཆེ། མི་གདུང། གྱ་ནོམ་སྣང་ཤིན་ཏུ་མཐོང། འོག་མིན་ཏེ་འཕགས་བའི་གནས་ལྔའོ།། ཀྱི་ང་རྒྱལ་ནི་མ་ཡིན་ཏེ། འདོད་པའི་
གང་ཟག་གི་ང་རྒྱལ་དང། གཟུགས་ཁམས་པའི་གང་ཟག་གི་ང་རྒྱལ་གཉིས་འགལ་བའི་ཕྱིར། དེ་རྣམས་ལ་སོ་སོ་བ་དང་ཐུན་མོང་བའི་ང་རྒྱལ་གཉིས་ཡོད་པའི་ལུང་གི་སྒྲུབ་བྱེད་ཡོད་ཏེ། གསེར་ཕྲེང་ལས། མོག་མོག་པོར་བྱས་པས་ལམ་ཤེས་
སྐྱེ་རུང་དུ་ཇི་ལྟར་བསྒྲུབ་ན། འདོད་ལྷ་དྲུག་དང་གཟུགས་ཁམས་པ་རྣམས་ལ་རིམ་པ་ལྟར་འཇིག་རྟེན་སྐྱོང་བ་དང། ལོངས་སྤྱོད་ཆེ་བ་དང། ལྷ་མ་ཡིན་དང་འཐབ་མི་དགོས་པ་དང། བྱམས་པ་བཞུགས་པ་དང། རང་གིས་སྤྲུལ་པ་དང། གཞན་
གྱིས་སྤྲུལ་པ་ལ་ལོངས་སྤྱོད་པ་དང། བསམ་གཏན་ཐོབ་པ་ལ་སོགས་པའི་རློམ་པ་སོ་སོ་བ་དང། ཐུན་མོང་དུ་རང་རང་གི་གཟུགས་མཛེས་ཤིང་འོད་དང་ལྡན་པས་དེ་ལ་བརྟེན་པའི་ང་རྒྱལ་ཡོད་པ་རྣམས་དེ་བཞིན་གཤེགས་པའི་འོད་ཀྱིས་
ཟིལ་གྱིས་མནན་པས་རློམ་པ་རྣམས་ཞི་བར་བྱས་པའི་སྒོ་ནས་སོ། །ཞེས་གསུངས་པའི་ཕྱིར། དེ་ཡང་ཚིག་རྐང་དང་པོ་གཉིས་ཀྱི་སྐབས་ནས་བསྟན་པའི་འོད་ཡིན་ན། ལམ་ཤེས་ཀྱི་མདོ་འཆད་པའི་འཁོར་དུ་ལྷགས་པའི་ལྷའི་འོད་ཡིན་པས་མ་ཁྱབ་སྟེ་
མོག་མོག་བོར་མཛད་ཞེས་པའི་སྐབས་ནས་བསྟན་པའི་འོད་དེ་ལ། འདོད་གཟུགས་ཀྱི་ལྷའི་འོད་དང། ཀླུ་དང་དྲི་ཟའི་འོད་ལ་སོགས་པ་དུ་མ་ཡོད་པའི་ཕྱིར་ཏེ། ལྷ་ལ་སོགས་པའི་རྣམ་པར་སྨིན་པའི་འོད་མོག་མོག་པོར་མཛད་པ་ནི་ང་རྒྱལ་བཅོམ་པའི་

[006B] དེའི་ཕྱིར་ཚིག་ཟུར་གྱིས་རྟེན་བརྗོད་པ་ཡིན་ནོ། །ཞེས་གསུངས་པའི་ཕྱིར། ཁྱབ་སྟེ། འགྲེལ་བའི་ལུང་དེའི་ལྷ་ལ་སོགས་པའི་ཞེས་པའི་སོགས་སྒྲས། མོག་མོག་པོར་མཛད་དང་
ཞེས་པའི་སྐབས་ནས་བསྟན་པའི་འོད་དེ་ལ་ཀླུ་དང་དྲི་ཟའི་འོད་ཡོད་པར་བསྟན་པའི་ཕྱིར། གསེར་ཕྲེང་ལས། ལྷ་དང་སོགས་པས་ཀླུ་དང་དྲི་ཟ་ལ་སོགས་པའི་ཟག་བཅས་དགེ་བའི་རྣམ་སྨིན་གྱི་འོད་དོ། །ཞེས་གསུངས་པའི་ཕྱིར། དེ་བཞིན་གཤེགས་པའི་རང་
བཞིན་གྱི་འོད་ཀྱིས་ལྷ་རྣམས་ཀྱི་འོད་མོག་མོག་པོར་མཛད་པའི་དོན་ཡོད་དེ། དེས་དེ་རྣམས་ཀྱི་འོད་དྲི་མ་ཅན་ལྟ་བུ་མཛད་ཅེས་པའི་དོན་ཡིན་པའི་ཕྱིར་ཏེ། གསེར་ཕྲེང་ལས། མོག་མོག་པོར་ཏེ་དྲི་མ་ཅན་ལྟ་བུ་མཛད་དོ། །ཞེས་གསུངས་པའི་ཕྱིར། རང་ལུག་
ནི། མོག་མོག་པོར་མཛད་དང་ཞེས་པའི་སྐབས་ནས་དངོས་སུ་བསྟན་པའི་འོད་ཡིན་ན། ལམ་ཤེས་ཀྱི་མདོ་འཆད་པའི་འཁོར་དུ་ལྷགས་པའི་ལྷའི་འོད་ཡིན་པས་ཁྱབ་ཀྱང། དེའི་སྐབས་ནས་བསྟན་པའི་འོད་དེ་ལ། ལྷ་ཀླུ་དྲི་ཟའི་འོད་ལ་སོགས་པ་དུ་མ་
ཞིག་ཡོད་པར་ཁས་ལེན་ནོ། །ཁ་ཅིག་ལམ་ཤེས་ཀྱི་མདོ་འཆད་པའི་འཁོར་དུ་ལྷགས་པའི་རྒྱུད་ལ་ལམ་ཤེས་ལ་སོགས་པའི་ཡོན་ཏན་གོང་མ་མི་ཐོབ་སྙམ་པའི་ཞུམ་པ་དང། ང་རྒྱལ་གཉིས་ཀ་ཡོད་ཟེར་བ་མི་ཐད་དེ། དེ་རྣམས་ཀྱི་རྒྱུད་ལ་དེ་ལྟ་བུའི་ཞུམ་པ་
མེད་ཀྱང། ང་རྒྱལ་ཡོད་པར་ཁས་ལེན་དགོས་པའི་ཕྱིར་ཏེ། གསེར་ཕྲེང་ལས། འདིར་ལྷ་རྣམས་ཞུམ་པ་མེད་ཅིང་ང་རྒྱལ་དང་ལྡན་པས་དེ་སྤང་དགོས་པར་བསྟན་ཏོ་ཞེས་འཆད་དེ། དེ་ཡང་མཚོན་པ་ཡིན་གྱིས་ཆགས་སོགས་གང་ཤས་ཆེ་བ་སྤང་དགོས་སོ།།
ཞེས་གསུངས་པའི་ཕྱིར། ༑ཡན་ལག་གཉིས་པ་ཡུལ་སོ་སོར་ངེས་པའི་ལམ་ཤེས་ཀྱི་ཡན་ལག་འཆད་པ་ལ། མདོ་ལས་ལྷའི་བུ་གང་དག་གི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་མ་བསྐྱེད་བ་དེ་དག་གིས་ཀྱང་བླ་ན་མེད་པ་ཡང་

[007A]༄༅། །དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པར་བྱའོ། །ཞེས་གསུངས། དེའི་དོན་རྗེ་བཙུན་གྱིས་འཆད་པ་ལ། ཡུལ་ངེས་པ་དང་ཞེས་གསུངས། དེའི་དོན་སློབ་དཔོན་གྱིས་འཆང་བ་ལ། དེ་ཡང་བྱང་ཆུབ་ཏུ་སེམས་བསྐྱེད་པ་
ཁོ་ན་ཡིན་པས་ཡུལ་སོ་སོར་ངེས་པ་ཡིན་ནོ། །ཞེས་གསུངས། དེའི་དོན་ཡང་ལམ་ཤེས་དངོས་སུ་སྐྱེ་བའི་རྟེན་གྱི་ཡུལ་སོ་སོར་ངེས་པ་ཡིན་ཏེ། བགེགས་ང་རྒྱལ་མངོན་གྱུར་བ་དང་བྲལ་བའི་ལུས་རྟེན་ཡོད་པ་ཙམ་གྱིས་མི་ཆོག་པར་མཐུན་རྐྱེན་བྱང་ཆུབ་
མཆོག་ཏུ་སེམས་བསྐྱེད་པ་ཞིག་ངེས་པར་དགོས་སོ་ཞེས་པའི་དོན་ནོ། །   ༈   ཡན་ལག་གསུམ་པའི་བཤད་བྱ་རྩ་བའི་མདོར། འོན་ཀྱང་གལ་ཏེ་དེ་དག་གིས་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་ན་དེ་དག་ལ་ཡང་རྗེས་སུ་
ཡི་རང་བར་བྱའོ། །ཞེས་གསུངས། དེའི་དོན་རྗེ་བཙུན་གྱིས་འཆད་པ་ལ་ཁྱབ་པ་དང་ཞེས་གསུངས། དེའི་དོན་སློབ་དཔོན་གྱིས་འཆད་པ་ལ། ཐེག་པ་གསུམ་རྣམ་པར་གཞག་པ་ནི་དགོངས་པ་ཅན་ཡིན་གྱི་མཚན་ཉིད་པ་ནི་མ་ཡིན་ནོ། །ཞེས་ལུགས་ལས་
འབྱུང་བས་སྐྱེ་བོ་ཐམས་ཅད་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་མཐར་ཐུག་པ་ཅན་ཡིན་ཏེ། དེའི་ཕྱིར་འདོད་ཆགས་དང་བྲལ་བ་དང། ཅིག་ཤོས་ཀྱི་རྣལ་འབྱོར་པས་ཀྱང་སངས་རྒྱས་ཉིད་ཐོབ་པར་བྱ་བའི་ཕྱིར་ལམ་ཤེས་པ་
ཉིད་བསྒོམ་པར་བྱ་བ་ཡིན་པས་ཁྱབ་པ་ཡིན་ནོ། །ཞེས་གསུངས། དེ་ཡང་གང་ཡང་དག་པའི་སྐྱོན་མེད་པ་ལ་ཞུགས་པར་གྱུར་པ་དེ་དག་ལ་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པའི་མཐུ་མེད་དོ། །དེ་ཅིའི་ཕྱིར་ཞེ་ན། དེ་
དག་གིས་འཁོར་བའི་རྒྱུད་ཀྱི་མཚམས་བཅད་པའི་ཕྱིར་རོ། །ཞེས་པའི་མདོ་དང། འོན་ཀྱང་གང་ཡང་གལ་ཏེ་དེ་དག་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་ན་དེ་དག་ལ་ཡང་རྗེས་སུ་ཡི་རང་བར་བྱའོ་ཞེས་པའི་མདོ་གཉིས་ལ་བཞེད་པ་

[007B] རྣམ་རིག་པ་ལ་སོགས་པའི་མཐར་ཐུག་ཐེག་པ་གསུམ་དུ་གྲུབ་པར་འདོད་པ་རྣམས་ཀྱིས་མདོ་སྔ་མ་ཁྱབ་པའི་བཤད་བྱ་རྩ་བའི་མདོ་དང། སྒྲ་ཇི་བཞིན་པར་བཞེད། དབུ་མ་པ་ལ་སོགས་པའི་མཐར་ཐུག་ཐེག་པ་གཅིག་ཏུ་གྲུབ་པར་འདོད་པ་
རྣམས་ཀྱིས་མདོ་ཕྱི་མ་ཁྱབ་པའི་བཤད་བྱ་རྩ་བའི་མདོ་དང་སྒྲ་ཇི་བཞིན་པར་བཞེད་པའི་ཕྱིར་ཏེ། རྒྱན་སྣང་ལས། ཐེག་པ་སྣ་ཚོགས་སུ་སྨྲ་བ་རྣམས་ནི་གཞན་དུ་བཤད་དེ། གང་ཡང་དག་པར་སྐྱོན་མེད་པ་ལ་ཞུགས་པ་ལ་ཞེས་བྱ་བ་ལ་སོགས་པའི་ཚིག་
གིས་དོན་ནི་ངེས་པའི་དོན་དང། འོན་ཀྱང་གང་ཡང་གལ་ཏེ་ཞེས་བྱ་བ་ལ་སོགས་པའི་ཚིག་གི་དོན་ནི་དྲང་བའི་དོན་དང། ཁྱབ་པ་ནི་སངས་རྒྱས་ཀྱི་རིགས་ཅན་གྱི་དབང་དུ་བྱས་པའོ། །ཞེས་གསུངས་པའི་ཕྱིར། ཁ་ཅིག་རང་རྒྱུད་པའི་སྐབས་འདིར་མདོ་སྔ་མ་
དྲང་དོན་དང། མདོ་ཕྱི་མ་ངེས་དོན་དུ་ཁས་ལེན་ཟེར་ན། འོན་ཀྱང་གང་ཡང་ཞེས་སོགས་ཀྱི་མདོ་ཆོས་ཅན། དོན་དམ་བདེན་པ་ཡིན་པར་ཐལ། ངེས་དོན་ཡིན་པའི་ཕྱིར། རྟགས་ཁས། ཁྱབ་སྟེ། ཡེ་ཤེས་སྣང་བ་རྒྱན་གྱི་མདོ་ལས། ངེས་པའི་དོན་གང་
ཡིན་པ་དེ་ནི་དོན་དམ་པའོ་ཞེས་གསུངས་པའི་ཕྱིར། གོང་དུ་འདོད་ན། དེ་ཆོས་ཅན། སྟོང་ཉིད་ཡིན་པར་ཐལ། དོན་དམ་བདེན་པ་ཡིན་པའི་ཕྱིར། རྟགས་ཁས། ཁྱབ་སྟེ། སྟོང་ཉིད། དེ་བཞིན་ཉིད། ཡང་དག་མཐའ། མཚན་མ་མེད་པའི་དབྱིངས་
དོན་དམ་བདེན་པ། ཆོས་ཀྱི་དབྱིངས་རྣམ་དོན་ཅིག་མིང་གི་རྣམ་གྲངས་ཡིན་པའི་ཕྱིར་ཏེ། དབུ་མཐའི་རྣམ་བཤད་ལས། སྟོང་པ་ཉིད་ནི་མདོར་བསྡུས་ན། དེ་བཞིན་ཉིད་དང་ཡང་དག་མཐའ། །མཚན་མ་མེད་དང་དོན་དམ་དང། །ཆོས་ཀྱིས་དབྱིངས་རྣམས་
རྣམ་གྲངས་སོ། །ཞེས་གསུངས་པའི་ཕྱིར། གཞན་ཡང་དེ་ཆོས་ཅན། དོན་དམ་བདེན་པ་མ་ཡིན་པར་ཐལ། ཀུན་རྫོབ་ཡིན་པའི་ཕྱིར་ཏེ། ཀུན་རྫོབ་བདེན་པ་ཡིན་པའི་ཕྱིར། འོ་ན་གང་ཡང་དག་པའི་སྐྱོན་མེད་པ་དེ་གང་ཡིན། དེ་

[008A]༄༅། །ལ་ཞུགས་པ་དེ་སུ་ཡིན། དེ་དག་གིས་འཁོར་བའི་རྒྱུད་ཀྱི་མཚམས་བཅད་ཚུལ་དེ་གང་ཡིན་ཞེ་ན། དང་པོ་ནི་ཐེག་དམན་གྱི་མྱང་འདས་དེ་དེ་ཡིན་ལ། དེ་ལ་གང་ཡང་དག་པའི་སྐྱོན་མེད་པ་ཞེས་བརྗོད་པའི་
རྒྱུ་མཚན་ཡོད་དེ། གང་ཟག་གི་བདག་གི་རང་བཞིན་གྱིས་རྣམ་པར་དག་པས་ན་ཡང་དག་པ་དང། ཆགས་སོགས་ཉོན་མོངས་པའི་གློ་བུར་གྱི་དྲི་མ་དག་པས་སྐྱོན་མེད་བ་ཞེས་བརྗོད་པའི་ཕྱིར། གཉིས་པ་ནི། འགྲེལ་ཆེན་གྱིས་ནི་ཉན་ཐོས་མཐོང་ལམ་པ་
མཚན་གཞིར་བཟུང་ལ། དེ་ལ་གང་ཡང་དག་པའི་སྐྱོན་མེད་པ་ལ་ཞུགས་པ་ཞེས་བརྗོད་པའི་རྒྱུ་མཚན་ཡོད་དེ། དམན་པའི་མྱང་འདས་དེ། གང་ཡང་དག་པའི་སྐྱོན་མེད་པ་ཡིན་ལ། དེ་ཐོབ་པའི་ཕྱིར་དུ་བདག་མེད་མངོན་སུམ་དུ་རྟོགས་པའི་ལམ་
ལ་ཐོག་མར་ཞུགས་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར་ཏེ། བརྒྱད་སྟོང་འགྲེལ་ཆེན་ལས། གང་ཡང་དག་པ་ཉིད་དུ་ངེས་པ་ལ་ཞུགས་ཤིང། རང་གི་ཉན་ཐོས་ཀྱི་མཐོང་བ་ལ་སོགས་པའི་ལམ་རྣམ་པ་ཐམས་ཅད་དུ་རྟོགས་པ་དེ་དག་ནི། འགྲོ་ལ་ཕན་
ཕྱིར་སངས་རྒྱས་འགྲུབ་པར་ཤོག་ཅེས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པའི་སྐལ་བ་མེད་ཅིང་སྣོད་དུ་མ་གྱུར་པ་ཡིན་ནོ། །ཞེས་གསུངས་པའི་ཕྱིར། ཉི་སྣང་ལས་ནི། ཉན་ཐོས་དགྲ་བཅོམ་པ་མཚན་གཞིར་བཟུང་ལ་
དེ་ལ་དེ་ལྟར་བརྗོད་པའི་རྒྱུ་མཚན་ཡོད་དེ། དེས་དམན་པའི་མྱང་འདས་ལ་གཞན་དོན་རྒྱུན་བཅད་ནས་བསྐལ་པའི་བར་དུ་མཉམ་པར་གཞག་པས་ན་དེ་ལྟར་བརྗོད་པའི་ཕྱིར། འགྲེལ་པ་འདི་གཉིས་ཀྱི་དེ་ལྟར་བཤད་པ་ནི་མཚན་ཉིད་ཀྱི་གཞི་སོ་སོར་
གཟུང་བ་ཙམ་ཡིན་གྱི། གཉིས་ཀ་ལྟར་ན་ཡང་ཐེག་དམན་གྱི་གང་ཟག་ཐམས་ཅད་ཡང་དག་པའི་སྐྱོན་མེད་པ་ལ་ཞུགས་པ་ཡིན་ཏེ། དེ་རྣམས་དམན་པའི་མྱང་འདས་ཐོབ་པའམ་ཐོབ་ཕྱིར་དུ་ཞུགས་པ་ཅི་རིག་པ་ཡིན་པའི་ཕྱིར། འོན་ཀྱང་མདོ་དེའི་དངོས་

[008B] རྣམ་བཤད་སྙིང་པོ་རྒྱན་ལས། སྐྱོན་མེད་པ་ལ་ཞུགས་པ་ཉན་ཐོས་མཐོང་ལམ་པ་ཡིན་ལ། ཞེས་གསུངས་པའི་ཕྱིར། འཁོར་བའི་རྒྱུད་ཀྱི་མཚམས་བཅད་
ཚུལ་ནི། དགྲ་བཅོམ་པ་དེ་ཉིད་ཀྱིས་འཁོར་བའི་ལམ་མམ། ཟམ་པ་བཅད་པ་ལ་བྱེད་པ་ཡིན་ཏེ། བརྒྱད་སྟོང་འགྲེལ་པ་སྙིང་པོ་མཆོག་ལས། ཡང་དག་པར་སྐྱོན་མེད་པར་ཞུགས་པ་དམན་ལམ་གྱིས་མྱང་འདས་ཐོབ་པ་དང། མཚམས་བཅད་པ་འཁོར་
བའི་ཟམ་པ་བཅད་པ་སྟེ། དཔེར་ན་རྒྱུན་ཞུགས་ལན་བདུན་པ་དང། རིགས་ནས་རིགས་སྐྱེས་བླ་མེད་བྱང་ཆུབ་ཐོབ་པར་བྱེད་མི་ནུས་ཏེ་ནམ་ཡང་བྱང་ཆུབ་ལ་འདོད་པ་མེད་པའི་ཕྱིར་ཏེ་ཉན་ཐོས་ཞི་བ་བགྲོད་པ་གཅིག་པུ་བ་ཡིན་པས་སོ་ཞེས་གསུངས་པའི་ཕྱིར། དེའི་
ཕྱིར་འདོད་ཆགས་དང་བྲལ་བ་ཞེས་སོགས་ཀྱི་ངག་དོན་ནི། ཉན་རང་དགྲ་བཅོམ་པ་དང་ཕྱི་རོལ་པ་རྣམས་ཆོས་ཅན། ཁྱོད་སོགས་སེམས་ཅན་ཐམས་ཅད་ཀྱི་རྒྱུད་ལ་སངས་རྒྱས་ཀྱི་རིགས་ཀྱིས་ཁྱབ་པ་ཡིན་ཏེ། ཁྱོད་སོགས་སེམས་ཅན་ཐམས་ཅད་སངས་རྒྱས་
ཐོབ་ཕྱིར་དུ་ལམ་ཤེས་སྒོམ་དགོས་ཀྱི་གང་ཟག་ཡིན་པའི་ཕྱིར། སྐབས་འདིར་ཉན་རང་དགྲ་བཅོམ་པ་དང་ཕྱི་རོལ་པ་རྣམས་ཆོས་ཅན་དུ་འཛིན་པའི་རྒྱུ་མཚན་ཡོད་དེ། ཐེག་པ་གསུམ་དུ་གྲུབ་པར་འདོད་པ་རྣམས་ཀྱིས་ཞི་བ་བགྲོད་པ་གཅིག་པུའི་ཉན་རང་སངས་མི་
རྒྱ་བར་འདོད་ཅིང། ཕྱི་རོལ་པ་རྣམས་དཀོན་མཆོག་གསུམ་ལ་སྐྱབས་སུ་མ་སོང་བས་སངས་མི་རྒྱ་སྙམ་པའི་དོགས་པ་ཤས་ཆེ་བས་དེ་ལྟར་བཟུང་བའི་ཕྱིར། ཉན་རང་དགྲ་བཅོམ་པ་རྣམས་ལ་འདོད་ཆགས་དང་བྲེལ་བ་ཞེས་བརྗོད་པའི་རྒྱུ་མཚན་ཡོད་དེ། ཁམས་
གསུམ་གྱི་འདོད་ཆགས་མ་ལུས་པར་སྤངས་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཕྱི་རོལ་པ་རྣམས་ལ་ཅིག་ཤོས་ཀྱི་འདོད་ཆགས་དང་བྲལ་བ་ཞེས་བརྗོད་པའི་རྒྱུ་མཚན་ཡོད་དེ་ཅི་ཡང་མེད་མན་ཆད་ལ་འདོད་ཆགས་དང་བྲལ་བའི་དེ་ཡོད་ཀྱང་འཁོར་བ་

[009A]༄༅། །མཐའ་དག་ལ་ཞེན་པ་ལོག་པའི་དེ་མེད་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། དེ་ལ་རྣལ་འབྱོར་བ་ཞེས་བརྗོད་པའི་རྒྱུ་མཚན་ཡོད་དེ། བསམ་གཏན་དག་པ་བ་ཙམ་རྒྱུད་ལ་ལྡན་པས་དེ་ལྟར་བརྗོད་པའི་ཕྱིར། འོ་ན་
ཁྱབ་པའི་དོན་འཆད་ཚུལ་གང་ཡིན་ཞེ་ན། འདི་ལ་ཐེག་པ་གསུམ་དུ་གྲུབ་པར་འདོད་པའི་ལུགས་འགོད་པ། ཐེག་པ་གཅིག་ཏུ་བསྒྲུབ་པ་སོགས་བཞི་ལས། དང་པོ་ནི། སྤྱིར་གྲུབ་མཐའ་སྨྲ་བ་དེ་ལ་རང་སྡེ་དང་གཞན་སྡེ་གཉིས་ལས། གཞན་སྡེས་དེ་ལྟར་
མི་འདོད་དེ། དེས་ཐེག་པ་གསུམ་གྱི་རྣམ་བཞག་ཁས་མི་ལེན་པའི་ཕྱིར། རང་སྡེའི་ནང་ནས་བྱེད་མདོ་གཉིས་ཀྱིས་ཐེག་པ་གསུམ་དུ་གྲུབ་པར་འདོད་པ་ཡིན་ཏེ། དེ་གཉིས་ཀྱིས་ཉན་ཐོས་ཀྱི་སྦྱོར་ལམ་བཟོད་པ་ནས་རང་རྒྱལ་ལམ་དུ་འཇུག་པ་ཡོད་ཀྱང། བྱང་
སེམས་ལམ་དུ་འཇུག་པ་མེད་པར་འདོད་པའི་ཕྱིར་ཏེ། མངོན་པར་མཛོད་ལས། གཉིས་སློབ་རིགས་ལས་ལྡོག་ནས་ནི། །སངས་རྒྱས་སུ་འགྱུར་གཞན་གསུམ་ཡང། །ཞེས་དང། མཛོད་འགྲེལ་ལས་ཀྱང། དྲོ་བར་གྱུར་པ་དང། རྩེ་མོ་སྐྱེས་པ་དག་ཉན་
ཐོས་ཀྱི་རིགས་ལས་ལྡོག་ནས་ཡང་སངས་རྒྱས་སུ་འགྱུར་བ་ནི་སྲིད་ཀྱི། བཟོད་པ་ཐོབ་པ་ལ་ནི་དེ་ལྟ་བུ་མི་སྲིད་དོ། །ཞེས་གསུངས་པའི་ཕྱིར། ཁྱབ་སྟེ། མཛོད་རྩ་འགྲེལ་གཉིས་ཀའི་དོན་ཡང་ཉན་ཐོས་ཀྱི་སྦྱོར་ལམ་དྲོད་རྩེ་གཉིས་ནས་སློབ་མ་ཉན་ཐོས་ཀྱི་
རིགས་ལས་ལྡོག་ནས་སངས་རྒྱས་སུ་འགྱུར་ཡང། ཉན་ཐོས་སྦྱོར་ལམ་བཟོད་པ་ནས་སངས་རྒྱས་སུ་འགྱུར་བ་མེད་ཅིང། སངས་རྒྱས་ལས་གཞན་རང་རྒྱལ་དུ་ནི་ཉན་ཐོས་ཀྱི་སྦྱོར་ལམ་དྲོད་རྩེ་མོ་བཟོད་པ་གསུམ་ཀ་ནས་འགྱུར་བ་ཡོད་ཅེས་པའི་དོན་
ཡིན་པའི་ཕྱིར་ཏེ། དེའི་དོན་ཡོད་པའི་ཕྱིར། སེམས་ཙམ་པ་ལ་ཡང་རྣམ་བདེན་བརྫུན་གཉིས་ལས། སེམས་ཙམ་རྣམ་བདེན་པ་དང་ལུང་གི་རྗེས་འབྲང་གི་སེམས་ཙམ་པ་དོན་གཅིག་ཅིང། རྣམ་བདེན་པས་མཐར་ཐུག་ཐེག་པ་གསུམ་དུ་གྲུབ་པར་

[009B] དེས་ཞི་བ་བགྲོད་པ་གཅིག་པུའི་ཉན་ཐོས་སངས་མི་རྒྱ་བར་འདོད་པའི་ཕྱིར། ལུང་གང་ལ་བརྟེན་ནས་འདོད་ཅེ་ན། དེ་ཡོད་དེ། དགོངས་འགྲེལ་ལས། ཉན་ཐོས་ཀྱི་རིགས་ཀྱི་གང་ཟག་ཞི་བ་བགྲོད་པ་གཅིག་པུ་བ་ནི་སངས་རྒྱས་ཐམས་
ཅད་བརྩུན་པ་དང་ལྡན་པར་གྱུར་ཀྱང་བྱང་ཆུབ་ཀྱི་སྙིང་པོ་ལ་བཞག་སྟེ། བླ་མེད་རྫོགས་བྱང་ཐོབ་པར་བྱར་མི་ནུས་སོ། །དེ་ཅིའི་ཕྱིར་ཞེ་ན། འདི་ལྟར་དེ་ནི་སྙིང་རྗེ་ཤིན་ཏུ་ཆུང་བ་དང། སྡུག་བསྔལ་གྱིས་ཤིན་ཏུ་འཇིགས་པའི་ཕྱིར་དང། རང་བཞིན་གྱིས་རིགས་དམན་
པ་ཁོ་ན་ཡིན་པའི་ཕྱིར་རོ། །ཞེས་པ་དང། ཤེར་ཕྱིན་གྱི་མདོ་ལས། གང་ཡང་དག་པའི་སྐྱོན་མེད་པ་ཞེས་སོགས་དང། བློ་གྲོས་མི་ཟད་པའི་མདོ་ལས། གསུམ་པོ་འདི་དག་ནི་ངེས་པར་འབྱིན་པར་བྱེད་པའི་ཐེག་པ་ཡིན་ཏེ། འདི་ལྟ་སྟེ་ཉན་ཐོས་ཀྱི་ཐེག་པ་དང་
རང་སངས་རྒྱས་ཀྱི་ཐེག་པ་དང། ཐེག་པ་ཆེན་པའོ་མདོ་ལ་བརྟེན་ནས་བསྒྲུབ་པའི་ཕྱིར། སངས་རྒྱས་ཐམས་ཅད་བརྩོན་པ་དང་ལྡན་པར་གྱུར་ཀྱང་ཞེས་པའི་དོན་ལ། ཁ་ཅིག་དེ་བཞིན་གཤེགས་པས་ཞི་བ་བགྲོད་བ་གཅིག་པུའི་ཉན་ཐོས་ལ་ཐེག་ཆེན་ལ་ཞུགས་
ཤིག་ཅེས་བསྐུལ་བར་མཛད་པའི་དོན་ཡིན་ཟེར་ན་མི་འཐད་དེ། དེ་བཞིན་གཤེགས་པའི་བྱང་ཆུབ་འགྱུར་བ་པོའི་ཉན་ཐོས་ལ་ཐེག་ཆེན་ལ་ཞུགས་ཤིག་ཅེས་བསྐུལ་བར་མཛད་ཀྱི་ཞི་བ་བགྲོད་པ་གཅིག་པུའི་ཉན་ཐོས་ལ་དེ་ལྟར་བསྐུལ་བར་མ་མཛད་པའི་ཕྱིར་ཏེ། གསེར་ཕྲེང་
ལས། དེ་བཞིན་གཤེགས་པའི་ཐེག་ཆེན་ལ་བསྐུལ་བའི་ཉན་ཐོས་ནི་ཡོངས་སུ་འགྱུར་བ་ལ་བཤད་ཀྱི་ཞི་བགྲོད་ལ་མིན་ལ་ཞེས་གསུངས་པའི་ཕྱིར། རིག་པའི་སྒྲུབ་བྱེད་ཡོད་དེ། རིགས་ཅན་གསུམ་ལ་ལམ་དུ་མ་ཞུགས་པའི་གནས་སྐབས་སུ་ཁམས་སམ་མོས་པ་
མི་འདྲ་བ་གསུམ། དེའི་དབང་གི་ལམ་དུ་ཞུགས་ནས་སྒྲུབ་པ་མི་འདྲ་བ་གསུམ། དེའི་དབང་གི་འབྲས་བུ་བྱང་ཆུབ་མི་འདྲ་གསུམ་དུ་བཞག་པའི་ཕྱིར་ཏེ། མདོ་སྡེ་རྒྱན་ལས། ཁམས་རྣམས་དང་ནི་མོས་པ་དང། །སྒྲུབ་པ་ཐ་དད་དབྱེ་བ་དང། །འབྲས་བུ་ཐ་དད་མཐོང་

[010A]༄༅། །བའི་ཕྱིར། རིགས་ཡོད་ཉིད་ཅེས་བརྗོད་པ་ཡིན། །ཞེས་གསུངས་པའི་ཕྱིར། འོ་ན་མཐར་ཐུག་ཐེག་པ་གཅིག་ཏུ་བསྒྲུབ་པའི་མདོ་དང་འགལ་ལོ་ཞེ་ན་སྐྱོན་མེད་དེ། མཐར་ཐུག་ཐེག་པ་གཅིག་ཏུ་གྲུབ་པར་བསྟན་པའི་མདོ་དེ་
དགོངས་གཞི་དགོས་པ་དངོས་ལ་གནོད་བྱེད་གསུམ་དང་ལྡན་པའི་སྒོ་ནས་དྲང་དོན་དུ་འགྲེལ་བའི་ཕྱིར། དེ་ལྟར་གསུངས་པའི་དགོངས་གཞི་ཡོད་དེ། ཐེག་པ་གསུམ་གྱི་ཆོས་དབྱངས་ནམ་མཁའ་ལྟར་ངོ་བོ་ཐ་མི་དད་པ་དང། ཐེག་པ་གསུམ་གྱི་འཕགས་པ་རྣམས་
ཀྱིས་བདག་མེད་མངོན་སུམ་དུ་རྟོགས་པར་མཚུངས་པ་དང། ཐེག་པ་གསུམ་ལ་སྡུག་ཀུན་སྤོང་བའི་རྣམ་གྲོལ་ཡོད་པར་མཚུངས་པ་དང། གནས་སྐབས་ཉན་རང་དུ་རིགས་ངེས་པ་གཉིས་མཐར་ཐེག་པ་ཆེན་པོའི་ལམ་དུ་འཇུག་པར་མཚུངས་པ་དང་
དེ་བཞིན་གཤེགས་པས་བདག་གིས་སྔོན་བྱང་ཆུབ་སེམས་དཔའི་སྤྱོད་པ་སྤྱད་པས་སངས་རྒྱས་སོ་ཞེས་གསུངས་པ་ན། བྱང་ཆུབ་སེམས་དཔའ་ཉན་ཐོས་ཀྱི་ལམ་ལ་ཞུགས་པ་འགའ་ཞིག་ལ་ཡང། བདག་གིས་ཀྱང་སྔོན་བྱང་ཆུབ་སེམས་དཔའི་སྤྱོད་པ་
སྤྱད་པས་བདག་ཀྱང་སངས་རྒྱ་བར་འགྱུར་རོ་སྙམ་པའི་བསམ་པ་མཚུངས་པ་ཐད་གཅིག་ཙམ་སྐྱེ་བ་དང། སྤྲུལ་པའི་ཉན་ཐོས་འཚང་རྒྱ་བ་དང། ཐེག་པ་གསུམ་གྱི་ནང་ནས་ཐེག་པ་ཆེན་པོ་མཆོག་ཡིན་པ་དང་བདུན་ལ་དགོངས་པའི་ཕྱིར། མདོ་སྡེ་རྒྱན་
ལས། ཆོས་དང་བདག་མེད་གྲོལ་བ་རྣམས། །མཚུངས་ཕྱིར་རིགས་ནི་ཐ་དད་ཕྱིར། །བསམ་གཉིས་ཐོབ་ཕྱིར་སྤྲུལ་པའི་ཕྱིར། །མཐར་ཐུག་ཕྱིར་ན་ཐེག་གཅིག་ཉིད་ཅེས་གསུངས་པའི་ཕྱིར། དགོས་པ་ཡོད་དེ། ཐེག་དམན་རིགས་མ་ངེས་པ་རྣམས་ཐེག་ཆེན་
ལམ་དུ་ཁ་དྲང་བ་དང། ཐེག་ཆེན་རིགས་མ་ངེས་པ་རྣམས་ཐེག་དམན་དུ་མི་ལྟུང་བར་རྗེས་སུ་བཟུང་བའི་ཆེད་ཡིན་པའི་ཕྱིར། མདོ་སྡེ་རྒྱན་ལས། ཁ་ཅིག་དག་ནི་དྲང་ཕྱིར་དང། །གཞན་དག་རྗེས་སུ་བཟུང་བའི་ཕྱིར། །རྫོགས་པའི་སངས་རྒྱས་རྣམས་

[010B] །མ་ངེས་རྣམས་ལ་ཐེག་གཅིག་བསྟན། །ཅེས་གསུངས་པའི་ཕྱིར་དང། གསེར་ཕྲེང་ལས། ཁ་ཅིག་ནི་ཉན་ཐོས་དང་གཞན་དག་ནི་བྱང་སེམས་རིགས་མ་ངེས་པའོ་ཞེས་གསུངས་པའི་ཕྱིར། དངོས་ལ་གནོད་བྱེད་ཡོད་དེ། མཐར་ཐུག་ཐེག་པ་གསུམ་དུ་
སྒྲུབ་པའི་ལུང་རིག་གཉིས་ཀྱིས་གནོད་པའི་ཕྱིར། དེ་ཡང་ཡོངས་སུ་འགྱུར་བ་པོའི་ཉན་ཐོས་ཐེག་ཆེན་ལམ་དུ་འཇུག་པ་ན་ལྷག་བཅས་མྱང་འདས་ནས་འཇུག་གི། ལྷག་མེད་མྱང་འདས་ནས་འཇུག་པ་མིན་ཏེ། བསྡུ་བ་ལས། ཉན་ཐོས་བྱང་ཆུབ་ཏུ་ཡོངས་སུ་
འགྱུར་བ་ནི། ཕུང་པོ་ལྷག་མ་དང་བཅས་པའི་མྱ་ངན་ལས་འདས་པའི་དབྱིངས་ལ་གནས་ཤིང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་སྒྲུབ་པར་བྱེད་དམ། འོན་ཏེ་ཕུང་པོ་ལྟག་མ་མེད་པའི་མྱ་ངན་ལས་འདས་པའི་དབྱིངས་ལ་གནས་ཤིང་བྱེད་ཅེ་
ན་སྨྲས་པ་ཕུང་པོའི་ལྷག་མ་དང་བཅས་པའི་མྱ་ངན་ལས་འདས་པའི་དབྱིངས་ལ་གནས་ཤིང་བྱེད་དེ། འདི་ལྟར་ཕུང་པོའི་ལྷག་མ་མེད་པའི་མྱ་ངན་ལས་འདས་པའི་དབྱིངས་ལ་གནས་པ་ནི་རྩོམ་པ་ཐམས་ཅད་དང་འབད་པ་ཐམས་ཅད་རྒྱུན་བཅད་པ་ཡིན་ནོ། །ཞེས་གསུངས་
པའི་ཕྱིར། འོན་ཀྱང་གཞན་ངོར་ལྷག་བཅས་པའི་རྟེན་དེ་ལ་གནས་བཞིན་པའི་ངང་ནས་ཐེག་ཆེན་ལམ་དུ་འཇུག་པ་མ་ཡིན་ཏེ། སངས་རྒྱས་རྣམས་ཀྱི་གསུང་གིས་བསྐུལ་བ་ན། དེས་སྤྲུལ་པའི་ལུས་ཀྱིས་གཞིན་ངོར་ལྷག་མེད་དུ་མྱ་ངན་ལས་འདའ་ཚུལ་བསྟན་ཏེ། དབེན་པར་
གནས་ནས་ཐེག་ཆེན་ལམ་དུ་འཇུག་པའི་ཕྱིར། གསེར་ཕྲེང་ལས། ལྷག་མེད་ནས་མི་ལྡོག་པ་དང། ལྷག་བཅས་ནས་ལྡོག་པའི་ཚུལ་ཡང་རྫུ་འཕྲུལ་གྱི་མཐུས་ཚེ་བསྲིངས་ནས་བྱང་ཆུབ་བསྒྲུབ་ལ། རང་གིས་ལུས་མྱ་ངན་ལས་མི་འདའ་བར་བྱིན་གྱིས་བརླབས་
ཅིང། སྤྲུལ་པའི་ལུས་ཀྱིས་གཞན་ངོར་ལྷག་མེད་དུ་འདའ་ཚུལ་བསྟན་ནས་ལུས་སྔ་མ་ལྷ་རྣམས་ཀྱིས་ཀྱང་མི་མཐོང་བར་བདེན་པར་གནས་ཏེ་ཚོགས་ཡོངས་སུ་རྫོགས་པར་བྱེད་དོ། །ཞེས་གསུངས་པའི་ཕྱིར། མཐར་ཐུག་ཐེག་པ་གསུམ་དུ་གྲུབ་པར་འདོད་པ་གལ་

[011A]༄༅། །ཆེ་བས། རིགས་ལ་འདུས་བྱས་ཀྱིས་ཁྱབ་པར་ཁས་ལེན་ཀྱང། མཐར་ཐུག་ཐེག་པ་གསུམ་དུ་གྲུབ་པར་འདོད་པའི་སེམས་ཙམ་པ་ཡིན་ན། རིགས་ལ་འདུས་བྱས་ཀྱིས་ཁྱབ་པར་ཁས་ལེན་པས་མ་ཁྱབ་སྟེ། སློབ་དཔོན་ཤནྟི་
བ་དེ་མཐར་ཐུག་ཐེག་པ་གསུམ་དུ་གྲུབ་པར་འདོད་པའི་སེམས་ཙམ་པ་ཡིན་པ་གང་ཞིག། དེས་རིགས་ཡིན་ན། འདུས་བྱས་ཡིན་པས་ཁྱབ་པ་ཁས་མི་ལེན་པའི་ཕྱིར། དང་པོ་གྲུབ་སྟེ། སློབ་དཔོན་ཤནྟི་པ་དེ། མཐར་ཐུག་ཐེག་པ་གསུམ་དུ་གྲུབ་པར་བསྟན་
པའི་མདོ་ངེས་དོན་གྱི་མདོར་ཁས་ལེན་པའི་སེམས་ཙམ་པ་ཡིན་པའི་ཕྱིར། གསེར་ཕྲེང་ལས། ཤནྟི་པས་ཀྱང་ཐེག་གསུམ་ངེས་དོན་ཡིན་པར་སྒྲུབ་བྱེད་དུ་མས་སྒྲུབ་པར་བྱེད་དོ། །ཞེས་གསུངས་པའི་ཕྱིར། གཉིས་པ་གྲུབ་སྟེ། མདོ་སྡེ་རྒྱན་དུ། སེམས་ཅན་
གྱི་རྒྱུད་ཀྱི་ཆོས་ཉིད་རིགས་སུ་བསྟན་པ་བཞིན་དུ་སློབ་དཔོན་ཤནྟི་པས་སེམས་ཅན་གྱི་རྒྱུད་ཀྱི་ཆོས་ཉིད་རིགས་སུ་ཁས་ལེན་པའི་ཕྱིར་ཏེ། གསེར་ཕྲེང་ལས། ཆོས་ཉིད་རིགས་སུ་འདོད་པ་ཡང་ཡོད་དེ། རྒྱན་འདིར་ཆོས་ཉིད་རིགས་སུ་བསྟན་པ་ལ་
ཤནྟི་པས་ཀྱང་དེ་ལ་རིགས་སུ་བཤད་པ་བཞིན་ནོ། །ཞེས་གསུངས་པའི་ཕྱིར། བྱེ་མདོ་གཉིས་དང་སེམས་ཙམ་པ་རྣམས་མཐར་ཐུག་ཐེག་པ་གསུམ་དུ་གྲུབ་པར་ཁས་ལེན་པར་མཚུངས་ཀྱང་དེ་གསུམ་མཐར་ཐུག་ཐེག་བ་གསུམ་འདྲེན་ཚུལ་མི་འདྲ་
སྟེ། སེམས་ཙམ་པས་དེ་གསུམ་འདྲེན་པའི་ཚེ། མཐར་ཐུག་ཉན་ཐོས་ཀྱི་ཐེག་པ། མཐར་ཐུག་རང་རྒྱལ་གྱི་ཐེག་པ་དང། མཐར་ཐུག་ཐེག་པ་ཆེན་པོ་དང་གསུམ་དུ་འདྲེན་ཤིང་བྱེ་མདོ་གཉིས་ཀྱིས་དང་པོ་གཉིས་སེམས་ཙམ་པ་དང་འདྲ་ཡང། གསུམ་
པ་ལ་མཐར་ཐུག་ཐེག་པ་ཆེན་པོ་ཞེས་མི་འདྲེན་པར། མཐར་ཐུག་སངས་རྒྱས་ཀྱིས་ཐེག་པ་ཞེས་འདྲེན་པའི་ཕྱིར་ཏེ། བྱེ་མདོ་གཉིས་ཀྱི་ཐེག་པ་ཆེན་པོ་ཁས་མི་ལེན་པའི་ཕྱིར། འོན་ཀྱང་ཐེག་པ་ཆེན་པོ་ཁས་ལེན་པའི་བྱེ་མདོ་གཉིས་ནི་ཡོད་དེ། རིགས་པའི་

[011B] བྱེ་བྲག་སྨྲ་བ་ལ་ཐེག་པ་ཆེན་པོ་ཁས་ལེན་མི་ལེན་གཉིས་ཡོད་པའི་ཕྱིར། དེ་ལ་ཐེག་པ་ཆེན་པོའི་སྡེ་སྣོད་མེད་ཅེས་སྐུར་བ་འདེབས་མི་འདེབས་གཉིས་ཡོད་པའི་ཕྱིར་ཏེ། ཁ་ཆེ་བྱེ་དྲག་སྨྲས་ལ་ཡང་
དེ་གཉིས་ཡོད། གནས་མ་བུ་པའི་སྡེ་པ་ལ་ཡང་དེ་གཉིས་ཡོད་པའི་ཕྱིར། རྟགས་གཉིས་ཀ་གྲུབ་སྟེ། རྒྱུད་བླ་མའི་དར་ཊིཀ་ལས། གནས་མ་བུ་པའི་སྡེ་པ་ལ་ཐེག་པ་ཆེན་པོའི་སྡེ་སྣོད་ལ་སྐུར་པ་འདེབས་པ་དང་མི་འདེབས་པ་གཉིས་ཡོད་པ། ཁ་ཆེ་བྱེ་བྲག་
ཏུ་སྨྲ་བ་སོགས་ལ་ཡང་གཉིས་སུ་ཡོད་པར་ཤེས་པར་བྱའོ། །ཞེས་གསུངས་པའི་ཕྱིར། གཉིས་པ་ནི། རིགས་པའི་རྗེས་འབྲང་གི་སེམས་ཙམ་པ་དང། དབུ་མ་པ་རྣམས་མཐར་ཐུག་ཐེག་པ་གཅིག་ཏུ་གྲུབ་པར་འདོད་ཅིང། དེ་ལྟར་འདོད་པའི་ལུང་གི་སྒྲུབ་བྱེད་
ཡོད་དེ། དམ་ཆོས་པད་དཀར་དང། འཕགས་པ་དཔལ་འཕྲེང་གི་མདོ་ལས་དེ་ལྟར་གསུངས་ཤིང། ལང་ཀར་གཤེགས་པ་ལས་ཀྱང་དེ་ལྟར་གསུངས་པའི་ཕྱིར། དང་པོ་གྲུབ་སྟེ། དམ་ཆོས་པད་དཀར་ལས། དྲང་སྲོང་ཆེན་པོས་ཐེག་པ་གསུམ་བསྟན་པ། །
རྣམ་འདྲེན་རྣམས་ཀྱི་ཐབས་ལ་མཁས་པ་སྟེ། ཐེག་པ་གཅིག་སྟེ་གཉིས་སུ་ཡོད་མ་ཡིན། །བསྟི་བའི་དོན་དུ་ཐེག་པ་གསུམ་བསྟན་ཏོ། །ཞེས་གསུངས་པའི་ཕྱིར། གཉིས་པ་གྲུབ་སྟེ། འཕགས་པ་དཔལ་འཕྲེང་གི་མདོ་ལས། ཡོངས་སུ་མྱ་ངན་ལས་འདས་
པ་ཞེས་བྱ་བ་འདི་ནི་དེ་བཞིན་གཤེགས་པ་རྣམས་ཀྱི་ཐབས་སོ། །ཞེས་གསུངས་པའི་ཕྱིར། གསུམ་པ་གྲུབ་སྟེ། ལང་ཀར་གཤེགས་པ་ལས། བློ་གྲོས་ཆེན་པོ་ཉན་ཐོས་ཀྱིས་ཐེག་པ་བ་རྣམས་ནི། ཉན་ཐོས་ཀྱི་ཐེག་པས་གྲོལ་བ་མིན་གྱི། །འོན་ཀྱང་དེ་དག་
ཐེག་པ་ཆེན་པོའི་མཐར་ཐུག་པ་ཅན་ཡིན་ནོ། །ཞེས་གསུངས་པའི་ཕྱིར། དེ་ཡང་མདོ་དང་པོ་གཉིས་ཀྱི་དོན་ནི། དྲང་སྲོང་ཆེན་པོ་སངས་རྒྱས་ཀྱིས་ཐེག་པ་གསུམ་བསྟན་པ་འདིར་ནི། གདུལ་བྱ་ངལ་གསོ་བའི་ཐབས་མཁས་པའི་དབང་དུ་བྱས་ནས་ཡིན་པས་

[012A]༄༅། །མཐར་ཐུག་ཐེག་པ་གཅིག་ཏུ་གྲུབ་ཀྱི། གཉིས་པ་མེད་པར་བསྟན་ཏོ། །ཞེས་པའི་དོན་དང་གསུམ་པའི་དོན་ནི་བྱང་ཆུབ་སེམས་དཔའ་བློ་གྲོས་ཆེན་པོ་ལ་པོས་ནས། ཉན་རང་རྣམས་ཀྱིས་རང་ལམ་དུ་གྲོལ་བ་མཐར་ཐུག་
མི་ཐོབ་པས། ཐེག་ཆེན་གྱི་ལམ་དུ་ཞུགས་ནས་དེ་བསྒྲུབ་དགོས་ཞེས་པའོ། །གཞན་ཡང། མཐར་ཐུག་ཐེག་པ་གཅིག་ཏུ་གྲུབ་སྟེ། དེ་བཞིན་གཤེགས་པས་རང་ཉིད་ཀྱི་བརྙེས་པའི་གོ་འཕང་དེ་ལ་སེམས་ཅན་ཐམས་ཅད་འགོད་པའི་ཕྱིར། མ་གྲུབ་
ན། དེ་བཞིན་གཤེགས་པས་གདུལ་བྱ་ཁ་ཅིག་ལ་ཐེག་ཆེན་ཁོ་ན་བསྟན་ལ། གཞན་དག་ལ་ཐེག་དམན་ཁོ་ན་བསྟན་པར་ཐལ། མ་གྲུབ་པ་དེའི་ཕྱིར་རོ། །འདོད་ན། དེ་བཞིན་གཤེགས་པ་དེ་གདུལ་བྱ་བཀྲི་རིམ་ལ་མི་མཁས་པ་ཡིན་པར་ཐལ། གདུལ་
བྱ་ལ་ཉེ་རིང་གི་མངོན་ཞེན་དང་བཅས་པའི་ཕྱིར། གཞན་ཡང་དེ་སེམས་ཅན་ཐམས་ཅད་སངས་རྒྱས་ཀྱི་སར་འགོད་པར་ཐུགས་བསྐྱེད་པས་ཐུགས་རྗེ་ཆེན་པོ་དང་མི་ལྡན་པར་ཐལ། འདི་ལ་ཐེག་པ་ཆེན་པོ་བསྟན་ལ། གཞན་དག་ལ་ཐེག་དམན་ཁོ་ན་
བསྟན་སྙམ་པའི་ཀུན་སློང་གི་རྟོག་པ་གཉིས་དང་བཅས་པའི་ཕྱིར། གཞན་ཡང། དེ་ཐེག་པ་ཆེན་པོ་ལ་གསང་སེམས་ཀྱི་དཔེ་མཁྱུད་དང་བཅས་པར་ཐལ། རྟགས་དེའི་ཕྱིར། འདོད་མི་ནུས་ཏེ། དཀོན་མཆོག་བརྩེགས་པའི་བདེན་པ་པོའི་ལེའུ་ལས། འཇམ་
དཔལ་གལ་ཏེ་དེ་བཞིན་གཤེགས་པ་ཁ་ཅིག་ལ་ནི་ཐེག་པ་ཆེན་པོ་སྟོན་པར་འགྱུར་ལ། ཁ་ཅིག་ལ་ནི་ཉན་ཐོས་དང་རང་སངས་རྒྱས་ཀྱི་ཐེག་པ་བསྟན་ན། དེ་ནི་དེ་བཞིན་གཤེགས་པའི་ཐུགས་ཡངས་སུ་མ་དག་བར་ཡང་འགྱུར། མངོན་པར་ཞེན་
པའི་ཉེས་པར་ཡང་འགྱུར། ཐུགས་རྗེ་ཆེན་པོ་ཉི་ཚེ་བར་ཡང་འགྱུར། འདུ་ཤེས་ཐ་དད་པར་ཡང་འབྱུར། ཆོས་ལ་དཔེ་མཁྱུད་བྱེད་པར་ཡང་འགྱུར། ཞེས་གསུངས་པའི་ཕྱིར། འོ་ན་མཐར་ཐུག་ཐེག་པ་གསུམ་དུ་བསྟན་པའི་མདོ་དང་འགལ་ལོ་ཞེ་ན་

[012B] དེ་སྒྲ་ཇི་བཞིན་པ་མ་ཡིན་པའི་དྲང་དོན་དགོངས་པ་ཅན་ཡིན་པའི་ཕྱིར། དགོངས་གཞི་ཡོད་དེ། གདུལ་བྱ་རིགས་ཅན་གསུམ་ལ་དང་པོར་ཁམས་མི་འདྲ་བ་གསུམ། དེའི་དབང་གིས་མོས་པ་མི་འདྲ་བ་གསུམ། དེའི་དབང་གི་བར་དུ་སྒྲུབ་པ་མི་འདྲ་
བ་གསུམ། དེའི་དབང་གི་མཐར་འབྲས་བུ་མི་འདྲ་བ་གསུམ་འབྱུང་བ་ལ་དགོངས་པའི་ཕྱིར་ཏེ། མདོ་སྡེ་རྒྱན་ལས། ཁམས་རྣམས་དང་ནི་མོས་པ་དང། །སྒྲུབ་པ་ཐ་དད་དབྱེ་བ་དང། །ཞེས་སོགས་གསུངས་པའི་ཕྱིར། དགོས་པ་ཡོད་དེ། འཁོར་བའི་སྡུག་བསྔལ་
གྱིས་དུབ་པའི་སེམས་ཅན་རྣམས་ངལ་བསོས་ཏེ། མཐར་ཐེག་པ་ཆེན་པོ་ལ་བཀྲི་བར་བྱ་བའི་ཆེད་ཡིན་པའི་ཕྱིར་ཏེ། བྱང་ཆུབ་སེམས་འགྲེལ་ལས། ཐེག་པ་གཉིས་པོ་དག་ཀྱང་ནི། །ཐེག་པ་ཆེན་པོ་འཇུག་པས་ན། སྲིད་པའི་ལམ་གྱིས་དུ་བ་རྣམས་ལ། །ངལ་
བསོས་དོན་ཏེ་དེ་ཉིད་མིན། །ཞེས་གསུངས་པའི་ཕྱིར། དངོས་ལ་གནོད་བྱེད་ཡོད་དེ། དམ་ཆོས་པད་དཀར་ལས། མ་འོངས་དུས་ན་ཤཱ་རིའི་བུ་ཁྱོད་ཀྱང། །རྒྱལ་བ་དེ་བཞིན་གཤེགས་པ་འབྱུང་འགྱུར་ཏེ། །པདྨའི་འོད་ཅེས་བྱ་བ་ཀུན་ཏུ་སྤྱན། །སྲོག་ཆགས་བྱེ་
བ་སྟོང་དག་རྣམ་པར་འདུལ། །ཞེས་པའི་ལུང་གིས་གནོད་པའི་ཕྱིར། གསུམ་པ་ནི། འཁོར་བ་ལ་ཐོག་མའི་མཐའ་མེད་ཀྱང། མཐའ་མའི་མཐའ་ཡོད་དེ། མདོ་ལས། ཐོགས་མེད་གྱུར་ཀྱང་མཐའ་མ་དང་ལྡན་པ། །ཞེས་དང། རྩ་ཤེས་ལས། སྔོན་མཐའ་མངོན་ནམ་
ཞེས་ཞུས་ཚེ། །ཐུབ་པ་ཆེན་པོ་མིན་ཞེས་གསུངས། །ཞེས་དང། རིགས་གཏེར་ལས་ཀྱང། ས་བོན་ཐོག་མཐའ་ཡོད་མིན་ཀྱང། །ཞེས་སོགས་གསུངས་པའི་ཕྱིར། བཞི་པ་ནི། ཉན་རང་དགྲ་བཅོམ་པ་རྣམས་ཐེག་ཆེན་ལམ་དུ་འཇུག་པ་ན། དང་པོར་ཐེག་
ཆེན་གྱིས་ཚོགས་ལམ་ནས་འཇུག་པ་ཡིན་ཏེ། དེ་ཁྱབ་པ་འདུ་བྱེད་ཀྱི་སྡུག་བསྔལ་ཉེ་བར་ཞི་བའི་ཉེར་ཞིའི་དབྱིངས་ལ་སྙོམས་པར་འཇུག་པའི་འཕེན་པ་མ་ཟད་ཀྱི་བར་དུ་དེ་ལས་མི་ལྡང་ཞིང། འཕེན་པ་དེ་ཟད་པ་ལ་ཉེ་བ་ན། འོད་དཔག་མེད་ལ་སོགས་

[013A]༄༅། །པའི་སྐུའི་འོད་ཟེར་གྱིས་སད་པར་བྱས་ནས། གསང་གི་འོད་ཟེར་གྱིས་བསྐུལ་ཏེ། ཐེག་པ་ཆེན་པོའི་ལམ་དུ་འཇུག་པའི་ཚེ། དང་པོར་ས་གསེར་ཟླ་བ་ལྟ་བུའི་སེམས་བསྐྱེད་གསུམ་མངོན་དུ་བྱེད་པའི་ཕྱིར། ལང་ཀར་
གཤེགས་པ་ལས། ཏིང་ངེ་འཛིན་གྱི་ལུས་ཐོབ་ནས། །བསྐལ་བའི་བར་དུ་མི་སད་དོ། །དཔེར་ན་སྐྱེས་བུ་མྱོས་པ་ནི། །མྱོས་འགྱུར་མེད་ན་སངས་པ་ལྟར། །དེ་བཞིན་དེ་དག་ང་ཡི་སྐུ། །སངས་རྒྱས་ཆོས་ཞེས་བྱ་བ་ཐོབ། །ཞེས་གསུངས་པའི་ཕྱིར། འོ་
ན་དང་པོ་ཉིད་ནས་ཐེག་ཆེན་རིགས་ངེས་ཀྱི་བྱང་སེམས་ཚོགས་ལམ་པ་དང། ཐེག་དམན་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་གཉིས་སངས་རྒྱ་བ་གང་མྱུར་ཞེ་ན། སྔ་མ་མྱུར་ཞིང། ཕྱི་མ་བུལ་བ་ཡིན་ཏེ། ཕྱི་མ་
འདིས་བསྐལ་པ་གྲངས་མེད་བཞི་ཚོགས་བསགས་ནས་སངས་རྒྱ་བར་སློབ་དཔོན་ཨ་བྷྱ་ཀ་རས་བཤད། བསྐལ་པ་གྲངས་མེད་བཞི་བཅུ་ཚོགས་བསགས་ནས་སངས་རྒྱ་བར་སློབ་དཔོན་དགེ་བའི་ལྷས་བཤད་པའི་ཕྱིར། དང་པོ་གྲུབ་སྟེ། སློབ་དཔོན་ཨ་བྷྱ་
ཀ་རས་ཐུབ་པ་དགོངས་རྒྱན་ལས། གཉིས་པོ་དེ་དག་ཀྱང་བསྐལ་བ་གྲངས་མེད་པ་བཞི་མངོན་པར་རྫོགས་ནས་ཡང་དག་པར་རྫོགས་པའི་སངས་རྒྱས་པ་ཉིད་འབའ་ཞིག་གོ། ཞེས་གསུངས་པའི་ཕྱིར་རོ། །གཉིས་པ་གྲུབ་སྟེ། སློབ་དཔོན་དགེ་བའི་ལྷས་སྤྱོད་
འཇུག་གི་འགྲེལ་བ་ལས། འདི་ནི་བྱང་ཆུབ་ཀྱི་སེམས་ཀྱི་སྟོབས་ཀྱིས་ཉན་ཐོས་དག་ལས་ཀྱང། བྱང་ཆུབ་སེམས་དཔའ་ཐ་ན་བསྐལ་པ་གྲངས་མེད་པ་བཞི་བཅུས་མྱུར་བར་འགྱུར་རོ། །ཞེས་དང། མདོ་སྡེ་རྒྱན་ལས་ཀྱང། དེ་ཉིད་ཡང་དང་ཡང་དུ་ནི།།
རང་སེམས་ཀུན་ཏུ་འཇུག་ལྡན་པས། །མྱ་ངན་འདས་ལ་མངོན་དགའི་ཕྱིར། །རྟོགས་པ་བུལ་བ་ཡིན་པར་འདོད། །ཅེས་གསུངས་པའི་ཕྱིར། ཡན་ལག་བཞི་པའི་བཤད་བྱ་རྩ་བའི་མདོར། ཁོ་བོ་ནི་དེ་དག་གི་དགེ་བའི་རྩ་བའི་ཕྱོགས་ལ་བར་ཆད་མི་

[013B] དེའི་དོན་རྗེ་བཙུན་གྱིས་འཆད་པ་ལ་རང་བཞིན་དང་ནི་ཞེས་གསུངས། དེའི་དོན་སློབ་དཔོན་གྱིས་འཆད་པ་ལ་བྱང་ཆུབ་ཏུ་སེམས་བསྐྱེད་པ་ནི་འཁོར་བ་ཇི་སྲིད་སེམས་ཅན་གྱི་དོན་བྱེད་པར་ཞུགས་པ་ཉིད་ཀྱིས་ཉོན་མོངས་པ་རྣམ་པ་ཐམས་ཅད་
དུ་སྤངས་པ་མ་ཡིན་པ་ཞེས་བྱ་བ་ནི་རང་བཞིན་ཡིན་ནོ་ཞེས་གསུངས། དེ་ཡང་མདོ་དེས་རབ་འབྱོར་ཁོ་བོ་ནི་ཉན་རང་དེ་དག་གིས་བྱང་ཆུབ་ཏུ་སེམས་བསྐྱེད་མི་ནུས་སོ་ཞེས་ཉན་རང་གི་སེམས་བསྐྱེད་པའི་དགེ་བའི་ཕྱོགས་ལ་བར་ཆད་མི་བྱེད་པར་དངོས་སུ་
བསྟན་ནས། འདོད་སྲིད་ཀྱི་ཟག་པ་དེས་བྱང་ཆུབ་སེམས་དཔའ་རྣམས་ཀྱི་དགེ་བའི་ཕྱོགས་ལ་བར་ཆད་མི་བྱེད་པར་གཞན་དོན་བསྒྲུབ་པའི་གྲོགས་སུ་འགྱུར་བར་དོན་གྱིས་བསྟན་པ་ཡིན་ནོ། །འདོད་སྲིད་ཀྱི་ཟག་པ་དེ་ཉན་རང་རྣམས་ཀྱི་དགེ་བའི་ཕྱོགས་
ལ་བར་ཆད་དུ་འགྱུར་བ་ཡིན་ཏེ། དེ་ཉན་རང་རྣམས་ཀྱི་བྱང་ཆུབ་ཐོབ་པའི་བགེགས་ཀྱི་གཙོ་བོ་ཡིན་པའི་ཕྱིར། འདོད་སྲིད་ཀྱི་ཉོན་མོངས་དེས་བྱང་སེམས་ཀྱི་བྱང་ཆུབ་ཐོབ་པའི་བགེགས་མི་བྱེད་བར་མ་ཟད། དེ་ཐོབ་པའི་གྲོགས་བྱེད་པ་ཡིན་ཏེ་
དེས་དེ་རྣམས་ཀྱི་བྱང་ཆུབ་ཐོབ་པ་ལ་ཕན་པར་བྱེད་པའི་ཕྱིར། དཔེར་ན་གྲོང་ཁྱེར་སྐྱེ་བོའི་མི་གཙང་བའི་ལུད་ཀྱིས་མྱུ་གུ་སྐྱེད་པ་བཞིན་དུ་བྱང་སེམས་ཀྱི་རྒྱུད་ཀྱི་ཉོན་མོངས་པས་བླ་ན་མེད་པའི་བྱང་ཆུབ་ཐོབ་པ་ལ་ཕན་པར་བྱེད་པའི་ཕྱིར། དཀོན་
མཆོག་བརྩེགས་པའི་མདོ་ལས། ཇི་ལྟར་གྲོང་ཁྱེར་སེར་སྐྱའི་མི་གཙང་ལུད། །དེ་ནི་བུ་རམ་ཤིང་པའི་ཞིང་ལ་ཕན། །དེ་བཞིན་བྱང་ཆུབ་སེམས་དཔའི་ཉོན་མོངས་ལུད། །དེ་ནི་སངས་རྒྱས་ཆོས་རྣམས་སྐྱེ་ལ་ཕན། །ཞེས་གསུངས་པའི་ཕྱིར། འདོད་
གཟུགས་ཀྱི་འདོད་ཆགས་གཉིས་པོ་དེ་འདོད་ཆགས་ཡིན་པར་མཚུངས་ཀྱང། འདོད་པའི་འདོད་ཆགས་ལ་རང་མིང་ནས་སྨོས་ཤིང། གཟུགས་ཀྱི་འདོད་ཆགས་ལ་སྲིད་པའི་མིང་གིས་འདོགས་པའི་རྒྱུ་མཚན་ཡོད་དེ། འདོད་པའི་འདོད་ཆགས་དེ་

[014A]༄༅། །འདོད་ཆགས་ཤས་ཆེ་བས་རང་མིང་ནས་སྨོས་ཤིང། གཟུགས་ཀྱི་འདོད་ཆགས་དེ་འདོད་ཆགས་ཤས་ཆུང་བས་སྲིད་པའི་མིང་གིས་བཏགས་ནས་བསྟན་པའི་ཕྱིར། དེ་ཡང་སྤྱིར་ཉོན་མོངས་ལ་རྩ་བའི་སྒོ་ནས་
དབྱེ་ན། འཇིག་ལྟ། མཐར་ལྟ། ལོག་ལྟ། ལྟ་བ་མཆོག་འཛིན། ཚུལ་ཁྲིམས་བརྟུལ་ཞུགས་མཆོག་འཛིན་གྱི་ལྟ་བ་ཏེ་ལྟ་བ་ལྔ་དང། འདོད་ཆགས། ཁོང་ཁྲོ། ང་རྒྱལ། ཉོན་མོངས་ཅན་གྱི་མ་རིག་པ། ཐེ་ཚོམ་ཉོན་མོངས་ཅན་ཏེ། ལྟ་མིན་ལྔ་དང་
བཅུ་ཡོད་པ་ལས། འཇིག་ལྟ། མཐར་ལྟ། ལྟ་བ་མཆོག་འཛིན། ཚུལ་ཁྲིམས་བརྟུལ་ཞུགས་མཆོག་འཛིན་གྱི་ལྟ་བ། ཐེ་ཚོམ་ཉོན་མོངས་ཅན་རྣམས་བྱང་སེམས་འཕགས་པའི་གཞན་དོན་དུ་སྒྲུབ་པའི་ཡན་ལག་དུ་བསྒྱུར་དུ་མེད་དེ། དང་
པོ་གཉིས་ཀྱིས་ཐར་ལམ་ལ་འགྲོ་མི་འདོད་པར་བྱེད། བར་པ་གཉིས་ཀྱིས་ལམ་ལོག་པར་འཁྲིད་པར་བྱེད། མཐའ་མས་ལམ་ལ་ཐེ་ཚོམ་ཟ་བའི་སྒོ་ནས་ཐར་བ་བསྒྲུབ་པ་ལ་བགེགས་བྱེད་པའི་ཕྱིར་ཏེ། མཛོད་ལས། འགྲོ་མི་འདོད་དང་ལམ་ནོར་དང།།
ལམ་ལ་ཐེ་ཚོམ་ཇི་སྙེད་ཅིག་ཐར་པ་བགྲོད་ལ་བགེགས་བྱེད་པ། །དེ་ཡི་ཕྱིར་ན་གསུམ་བསྟན་ཏོ། །ཞེས་གསུངས་པའི་ཕྱིར། ཁོང་ཁྲོ་དང་ང་རྒྱལ་གཉིས་ཀྱང་བྱང་སེམས་འཕགས་པའི་གཞན་དོན་སྒྲུབ་པའི་ཡན་ལག་ཏུ་བསྒྱུར་དུ་མེད་དེ། བྱང་སེམས་
འཕགས་པའི་དེ་གཉིས་ཆེད་དུ་གཉེར་ནས་སྤོང་བའི་ཕྱིར། ཉོན་མོངས་ཅན་གྱི་མ་རིག་པ་དང་ལོག་ལྟ་སོགས་རྣམ་པ་ཐམས་ཅད་དུ་གཞན་དོན་སྒྲུབ་པའི་ཡན་ལག་ཏུ་བསྒྱུར་དུ་མེད་དེ། རྣམ་བཤད་སྙིང་པོ་རྒྱན་ལས། ཉོན་མོངས་ཅན་གྱི་མ་རིག་
པ་དང་ལོག་ལྟ་སོགས་གཞན་དོན་སྒྲུབ་པའི་ཡན་ལག་ཏུ་དགོས་པ་ཅུང་ཟད་ཀྱང་མེད་པས། མཐོང་སྤངས་ཀྱིས་བསྡུས་པ་རྣམས་ནི་དེར་ཟད་པར་སྤངས་པ་ཡིན་ནོ། །ཞེས་གསུངས་པའི་ཕྱིར། འདོད་གཟུགས་ཀྱི་འདོད་ཆགས་རྣམས་ཀྱིས་བྱང་སེམས་

[014B] དཔེར་ན་སྔགས་རྫས་ཁྱད་པར་ཅན་དང་མི་ལྡན་པའི་གང་ཟག་ལ་ལྕགས་གོང་དམར་འབར་བས་ཚ་རེག་བསྐྱེད་ཀྱང་དེ་དང་ལྡན་པའི་གང་ཟག་ལ་ཚ་རེག་མི་བསྐྱེད་པ་དང། བཙན་
དུག་གིས་སྐྱེས་བུ་རང་ག་བའི་སྲོག་ལ་གནོད་ཀྱང། རྨ་བྱའི་ལུས་སྟོབས་བསྐྱེད་པ་དང། མེ་ཆུང་ངུ་འབར་བ་ལ་རླུང་ཆེན་པོས་གནོད་པ་དང། མེ་ཆེན་པོ་འབར་བ་ལ་རླུང་ཆེན་པོས་གྲོགས་བྱེད་པ་བཞིན་དུ་ཐབས་ཤེས་ཁྱད་པར་ཅན་དང་མི་ལྡན་པའི་གང་ཟག་ལ་ཉོན་
མོངས་པས་གཞན་དོན་བསྒྲུབ་པའི་བགེགས་བྱེད་ཀྱང། དེ་དང་ལྡན་པའི་གང་ཟག་ལ་གཞན་དོན་བསྒྲུབ་པའི་གྲོགས་བྱེད་པའི་ཕྱིར། འོ་ན་དམན་ལམ་སྔོན་དུ་མ་སོང་བའི་བྱང་ཆུབ་སེམས་དཔས་འདོད་སྲིད་ཀྱི་ཉོན་མོངས་གཞན་དོན་སྒྲུབ་པའི་ཡན་ལག་ཏུ་བསྒྱུར་ཚུལ་དེ་ཇི་
ལྟ་བུ་ཞེ་ན། དེ་ཡོད་དེ། དེ་འདྲའི་བྱང་ཆུབ་སེམས་དཔས་སྤྲུལ་བསྒྱུར་སྣ་ཚོགས་ཀྱི་སྒོ་ནས་གང་ལ་གང་འདོད་ཀྱི་དོན་སྒྲུབ་པར་བྱེད་ཅིང། དེའི་ཚེ་བྱང་སེམས་ཀྱིས་སྟོང་འཁོར་ལོས་སྒྱུར་བའི་རྒྱལ་པོ་སོགས་སུ་སྐྱེ་བ་བཞེས་ཏེ། བཙུན་མོ་སྟོང་ཁབ་ཏུ་བཞེས་
སྲས་སྟོང་བསྐྲུན་ཏེ། སྲས་འགའ་ཞིག་ཆོས་ཀྱི་རྒྱལ་སྲིད་ལ་བཀོད་ནས་གཞན་དོན་དུ་བསྒྲུབ་ཏུ་བཅུག། སྲས་འགའ་ཞིག་འཇིག་རྟེན་གྱི་རྒྱལ་སྲིད་ལ་བཀོད་ནས་གཞན་དོན་བསྒྲུབ་ཏུ་བཅུག་ལ། དེའི་ཚེ་བཙུན་མོ་དང་ལྷན་ཅིག་ཏུ་སྤྱོད་པའི་ཆགས་སོགས་ཉོན་མོངས་
པ་དེ་གཞན་དོན་སྒྲུབ་པའི་ཡན་ལག་ཏུ་འགྱུར་བའི་ཕྱིར། ཡན་ལག་བཞི་པའི་འགྲེལ་བའི་དོན་ནི། བྱང་ཆུབ་སེམས་དཔས་སེམས་ཅན་གྱི་དོན་བྱེད་ཚུལ་དུ་མ་ཡོད་དེ། ཚོགས་སྦྱོར་བ་རྣམས་ཀྱིས་གཙོ་བོར་མོས་སྤྱོད་དང། བྱང་སེམས་འཕགས་པ་རྣམས་
ཀྱིས་དངོས་སུ་འགྲོ་བའི་དོན་བྱེད་པའི་ཕྱིར། གནས་གང་དུ་གཞན་དོན་བསྒྲུབ་ཚུལ་ཡོད་དེ། སྤྱིར་གཞན་དོན་སྒྲུབ་པའི་གནས་དེ་ལ་དག་མ་དག་ཅི་རིགས་ཡོད་ཅིང། གནས་དེར་གཞན་དོན་བསྒྲུབ་པའི་ཚེ་ན་ཡང། དེར་སྐྱེ་བ་ལེན་མ་དགོས་པར་སྤྲུལ་བསྒྱུར་སྣ་ཚོགས་པས་

[015A]༄༅། །འབད་མེད་ལྷུན་གྲུབ་དུ་འཇུག་པ་གཅིག་དང། དེར་སྐྱེ་བ་བླངས་ནས་འགྲོ་བའི་དོན་བསྒྲུབ་པ་གཉིས་ལས། དང་པོ་ནི། སངས་རྒྱས་འཕགས་པ་ཁོ་ན་དང། གཉིས་བ་བྱང་སེམས་ཡིན་ལ། དག་པ་དང་མ་དག་པའི་གནས་
སྲིད་རྩེ་ནས་མནར་མེད་ཀྱི་བར་དུ་ཅི་རིགས་པར་སྐྱེ་བ་ལེན་པའི་གང་ཟག་དེ་ལ་ཡང། ལས་ཉོན་གྱིས་དབང་གིས་མི་འདོད་བཞིན་དུ་སྐྱེ་བ་ལེན་པ་གཅིག་དང། ངམ་ངམ་ཤུགས་ཀྱིས་སྐྱེ་བ་ལེན་པ་གཅིག་བསམ་བཞིན་དུ་སྐྱེ་བ་ལེན་པ་དང་གསུམ་ལས། སོ་སྐྱེ་ཐ་མལ་
པ་དང་ཉན་རང་སློབ་པ་ཕལ་ཆེར་ནི་དང་པོ་དང། ཉན་རང་མི་སློབ་པ་རྣམས་ནི་མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་དག་པའི་ཞིང་བདེ་བ་ཅན་ལྟ་བུར་མཉེས་ཚུལ་གྱིས་སྐྱེ་བ་ལེན་ཤིང། བྱང་སེམས་རྣམས་སྙིང་རྗེ་དང་སྨོན་ལམ་
གྱི་དབང་གིས་དགའ་བཞིན་སྤྲོ་བཞིན་དུ་དག་མ་དག་གི་ཞིང་ཅི་རིག་པར་སྐྱེ་བ་ལེན་པར་བྱེད་ལ། དེའི་ཚེ་བྱང་སེམས་འཕགས་པ་རྣམས་འཁོར་བའི་གནས་དེ་དང་དེར་སྐྱེ་བ་བླངས་ཏེ་སེམས་ཅན་མ་བསྒྲལ་བ་རྣམས་སྒྲོལ་བ་སོགས་ཀྱི་མཛད་པ་མཛད་ཅིང་
སྡུག་བསྔལ་དྲག་པོ་དང་དུ་བླངས་ཏེ་ཐབས་སྣ་ཚོགས་ཀྱི་སྒོ་ནས་སེམས་ཅན་གྱི་དོན་བྱེད་པ་ཡིན་པའི་ཕྱིར། ཉོན་མོངས་པ་རྣམ་པ་ཐམས་ཅད་སྤངས་པ་མིན་པ་ཞེས་སོགས་ཀྱི་དོན་ཡོད་དེ། དམན་ལམ་སྔོན་དུ་མ་སོང་བའི་བྱང་སེམས་འཕགས་པས་
རང་རྒྱུད་ཀྱིས་འདོད་པའི་འདོད་ཆགས་དང་སྲིད་པའི་ཟག་པ་གཉིས་ཆེད་དུ་གཉེར་ནས་མི་སྤོང་སྟེ། དེས་དེ་གཉིས་གཞན་དོན་བྱེད་པའི་ཡན་ལག་ཏུ་བསྒྱུར་བའི་ཕྱིར། དེ་ལྟར་ཡིན་ཀྱང་བདེན་འཛིན་དུ་གྱུར་པའི་མ་རིག་པ་དང། འཇིག་ལྟའི་བག་ལ་ཉལ་གཉིས་
ཆེད་དུ་གཉེར་ནས་སྤོང་སྟེ། འགྲེལ་ཆེན་ལས། མ་རིག་པ་དང་ལྟ་བས་བསྡུས་པའི་བག་ལ་ཉལ་སྤོང་གི། འདོད་པ་དང་སྲིད་པའི་ཟག་པ་ནི་མ་ཡིན་ཏེ། བསམ་བཞིན་དུ་སྲིད་པར་སྐྱེ་བ་ལེན་པའི་ཕྱིར། ཞེས་གསུངས་པའི་ཕྱིར། འདོད་གཟུགས་ཀྱི་

[015B] ཁ་ཅིག་བློ་གྲོས་རྒྱ་མཚོས་ཞུས་པའི་མདོ་ལས། བྱང་སེམས་འཕགས་པ་འཁོར་བར་སྐྱེ་བ་ལེན་པའི་རྒྱུ་བརྒྱད་བཤད་པ་རྣམས་སྐབས་འདིར་བསྟན་པའི་ཉོན་མོངས་ཡིན་ཟེར་བ་མི་འཐད་དེ། བརྒྱད་པོ་དེ་ལམ་
ཤེས་ཀྱི་ཐབས་ཀྱི་ཆ་ཡོངས་སུ་རྫོགས་པ་ཡིན་པས། བྱང་སེམས་འཕགས་པས་ཆེད་དུ་གཉེར་ནས་སྤོང་ངམ་སྙམ་པའི་དོགས་བ་སྐབས་འདིར་དཔྱད་མ་དགོས་ཤིང། སྐབས་འདིར་བསྟན་པའི་ཉོན་མོངས་ཡིན་ན་ཉོན་མོངས་མཚན་ཉིད་པ་ཡིན་དགོས་པའི་
ཕྱིར། སྐབས་འདིར་བསྟན་པའི་ཉོན་མོངས་ཉོན་མོངས་བཏགས་པ་བ་མ་ཡིན་ཏེ། དེ་ཡིན་ན་ཉན་ཐོས་སློབ་པ་འཕགས་པའི་སྤངས་བྱའི་གཙོ་བོར་གྱུར་པའི་ཉོན་མོངས་ཉོན་མོངས་བཏགས་པ་བ་ཡིན་དགོས་པས་དེ་མ་ཡིན་པའི་ཕྱིར། སྐབས་འདིར་བསྟན་པའི་ཉོན་
མོངས་ཉོན་མོངས་བཏགས་པ་བ་མ་ཡིན་ཀྱང། སྤྱིར་ཉོན་མོངས་བཏགས་པ་བ་ཡོད་དེ། བརྒྱད་པོ་དེ་དེ་ཡིན་པའི་ཕྱིར། དེ་ལ་ཉོན་མོངས་སུ་འདོགས་པའི་ཆོས་གསུམ་ཚང་བའི་ཕྱིར། འདོགས་བའི་རྒྱུ་མཚན་ཡོད་དེ། ཉོན་མོངས་ཀྱི་དབང་གིས་ཁམས་གསུམ་དུ་
སྦྱོར་བ་བཞིན་དུ། བརྒྱད་པོ་དེས་ཀྱང་རང་རྒྱུད་ལྡབ་གྱི་གང་ཟག་འགའ་ཞིག་ཁམས་གསུམ་དུ་སྦྱོར་བའི་ཕྱིར། བློ་གྲོས་རྒྱ་མཚོས་ཞུས་པའི་མདོ་ལས། བློ་གྲོས་རྒྱ་མཚོ་འདི་ལྟར་དེ་ལྟ་བུའི་ཉོན་མོངས་པ་དེ་དག་གིས་བྱང་ཆུབ་སེམས་དཔའ་ཁམས་གསུམ་དུ་ཀུན་
ཏུ་སྦྱོར་ལ། ཁམས་གསུམ་པོ་ཡང་ཉོན་མོངས་པ་ལས་བྱུང་བ་ཡིན་ནོ། །ཞེས་གསུངས་པའི་ཕྱིར། བཏགས་པའི་དགོས་པ་ཡོད་དེ། བྱང་སེམས་འཕགས་པ་གཞན་དོན་ལྷུར་ལེན་པ་ཡིན་ནོ་ཞེས་ཤེས་པར་བྱ་བའི་ཆེད་ཡིན་པའི་ཕྱིར། དངོས་ལ་གནོད་བྱེད་
ཡོད་དེ། དེ་དག་དགེ་རྩ་ཡིན་པའི་ཕྱིར། རྒྱུ་བརྒྱད་ནི། བློ་གྲོས་རྒྱ་མཚོས་ཞུས་པའི་མདོ་ལས། དེ་དག་གི་འཁོར་བའི་རྒྱུ་དགེ་བའི་རྩ་བ་དང་མཚུངས་པར་ལྡན་པའི་ཉོན་མོངས་པ་གང་ཞེ་ན། འདི་ལྟ་སྟེ་བསོད་ནམས་ཀྱི་ཚོགས་ཡོངས་སུ་ཚོལ་བས་མི་ངོམས་པ་

[016A]༄༅། །དང། བསམ་བཞིན་དུ་སྲིད་པར་སྐྱེ་བ་ཡོངས་སུ་འཛིན་པ་དང། སངས་རྒྱས་དང་ཕྲང་པ་དོན་དུ་གཉེར་བ་དང། སེམས་ཅན་ཡོངས་སུ་སྨིན་པར་བྱ་བའི་ཕྱིར་མི་སྐྱོ་བ་དང། དམ་པའི་ཆོས་འཛིན་པ་ལ་བརྩོན་པ་དང་
སེམས་ཅན་གྱི་བྱ་བ་ཅི་ཡོད་པ་ལ་འགྲུས་པ་དང། ཆོས་ལ་ཆགས་པའི་བསམ་པ་དང་མ་བྲལ་བ་དང། ཕ་རོལ་ཏུ་ཕྱིན་པའི་ཀུན་ཏུ་སྦྱོར་བ་རྣམས་མི་འདོར་བ་སྟེ། ཞེས་གསུངས་པ་འདི་བརྒྱད་དོ། །འཕགས་པ་དཔལ་འཕྲེང་གི་མདོ་ལས། ཉན་རང་
དགྲ་བཅོམ་པ་དང་བྱང་སེམས་འཕགས་པ་རྣམས་མ་རིག་བག་ཆགས་ཀྱི་ས་དང། ཟག་མེད་ཀྱི་ལས་ལ་བརྟེན་ནས་སྐྱེ་བ་ལེན་པར་བཤད་དེ། དཔལ་འཕྲེང་གི་མདོ་ལས། བཅོམ་ལྡན་འདས་དཔེར་ན་ལེན་པའི་རྐྱེན་གྱིས་ཟག་པ་དང་བཅས་པའི་ལས་ཀྱི་རྒྱུ་
ལས་སྲིད་པ་གསུམ་འབྱུང་བ་དེ་བཞིན་དུ་བཅོམ་ལྡན་འདས་མ་རིག་པའི་བག་ཆགས་ཀྱིས་རྐྱེན་གྱིས་ཟག་པ་མེད་པའི་ལས་ཀྱི་རྒྱུ་ལས་ཀྱི་བྱུང་བ་དགྲ་བཅོམ་པ་དང། རང་སངས་རྒྱས་དང། དབང་ཐོབ་པའི་བྱང་ཆུབ་སེམས་དཔའ་རྣམས་ཀྱི་ཡིད་ཀྱི་རང་བཞིན་གྱི་ལུས་
གསུམ་བྱུང་སྟེ་ཞེས་གསུངས་པའི་ཕྱིར། དེ་ཡང་མ་རིག་བག་ཆགས་ཀྱི་ས་དང། ཉོན་མོངས་པའི་བག་ཆགས་ཀྱི་ཟག་བཅས་ཀྱི་གནས་ངན་ལེན་རྣམས་དོན་གཅིག་པ་ཡིན་ཏེ། གཏན་ལ་དབབ་པ་བསྡུ་བ་ལས། ཟག་པ་དང་བཅས་པའི་གནས་ངན་ལེན་ནི་
ཉོན་མོངས་པའི་བག་ཆགས་ཞེས་བྱ་སྟེ། དེ་ཡང་དགྲ་བཅོམ་པ་དང་རང་སངས་རྒྱས་ཀྱིས་ནམ་སྤངས་ཀྱི་དེ་བཞིན་གཤེགས་པ་ཉག་གཅིག་གིས་སྤངས་པ་ཡིན་ཏེ། དེ་ནི་བག་ཆགས་ཡང་དག་པར་བཅོམ་པ་གང་ཡིན་པ་དེ་ནི་སངས་རྒྱས་ཀྱི་ཆོས་མ་
འདྲེས་པ་ཞེས་བྱའོ། །ཞེས་གསུངས་པའི་ཕྱིར། གསེར་འཕྲེང་ལས་ཀྱང། ཟག་པའི་གནས་ངན་ལེན་དང། ཟག་བཅས་ཀྱི་གནས་ངན་ལེན་གཉིས་ལས། དང་པོ་ཉན་ཐོས་དགྲ་བཅོམ་པ་དང་རང་རྒྱལ་ཀྱིས་སྤངས་ཤིང། ཕྱི་མ་སངས་རྒྱས་ཁོ་ནས་

[016B] འདི་དང་མ་རིག་བག་ཆགས་ཀྱི་ས་དོན་གཅིག་ཞེས་གསུངས་པའི་ཕྱིར། ཟག་མེད་ཀྱི་ལས་ནི་ངོ་བོ་ལ་ཉོན་མོངས་ཀྱིས་བསླད་པ་མ་ཞུགས་ཤིང་རང་འབྲས་འཁོར་བའི་རྒྱུར་གྱུར་པའི་སེམས་པའི་ལས་ཞིག་ལ་བྱེད་པ་ཡིན་ཏེ། གསེར་འཕྲེང་
ལས༑ ཟག་མེད་ཀྱི་ལས་ནི་ཉོན་མོངས་དང་མ་འདྲེས་ལ། སྲིད་པའི་རྒྱུར་གྱུར་པའི་སེམས་པ་སྟེ་སྔར་བསྟན་པ་བརྒྱད་པོ་ལྟ་བུར་མངོན་ནོ། །ཞེས་གསུངས་པའི་ཕྱིར། འདི་ལྟར་ན་སྔར་བློ་གྲོས་རྒྱ་མཚོས་ཞུས་པའི་མདོ་ལས་བསྟན་པའི་དེ་བརྒྱད་པོ་རེ་རེའི་མཐར་
རང་འབྲས་འཁོར་བའི་རྒྱུར་གྱུར་པའི་སེམས་པའི་ལས་ཞེས་སྦྱར་ནས་དེ་བརྒྱད་ཀྱང་ཟག་མེད་ཀྱི་ལས་སུ་འཇོག་པ་འདྲ་སྟེ་དཔྱད་པར་བྱའོ། །འོ་ན་མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་ཡིད་ཀྱི་རང་བཞིན་གྱི་ལུས་ལེན་པ་དེ་ལམ་གང་
ནས་ཡོད་ཞེ་ན། ས་བརྒྱད་པ་ནས་ཡོད་དེ། རྣམ་བཤད་ལས། ས་བདུན་པ་མན་ཆད་ལས་ཀྱང་འབད་པས་བསྒྲུབས་ན་མ་རིག་བག་ཆགས་ཀྱི་ས་དང་ཟག་མེད་ཀྱི་ལས་ལ་བརྟེན་ནས་ཡིད་ཀྱི་རང་བཞིན་གྱི་ལུས་ལེན་ནུས་མོད། ངམ་ངམ་ཤུགས་ཀྱིས་གྲུབ་པ་ནི་
ཉན་རང་དགྲ་བཅོམ་པ་དང་དབང་ཐོབ་པའི་བྱང་ཆུབ་སེམས་དཔའ་རྣམས་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར། ཐོབ་བྱའི་དབང་ལ་བཅུ་ཡོད་ཀྱང་སྐྱེ་བ་ལ་དབང་ཐོབ་པའི་དོན་ནི། ལས་ཉོན་གྱི་སྐྱེ་བ་ལེན་མི་དགོས་པར་སྙིང་རྗེ་དང་སྨོན་ལམ་གྱི་
དབང་གིས་ཇི་ལྟར་འདོད་འདོད་དུ་སྐྱེ་བ་བླང་ཆོག་པ་ནི་སྐྱེ་བ་ལ་དབང་ཐོབ་པའི་དོན་ནོ། །དེ་ལྟར་སྐྱེ་བ་ལེན་པ་ནི། སྦྱོར་ལམ་བཟོད་པ་ནས་ཐོབ་སྟེ། དེ་ནས་འཇའ་ལུས་ལྟ་བུའི་སྐུ་གཅིག་ཐོབ་པའི་ཕྱིར། དེས་ན་དམན་ལམ་སྔོན་དུ་མ་སོང་བའི་བྱང་སེམས་འཕགས་
པས་འདོད་སྲིད་ཀྱི་ཉོན་མོངས་གཞན་དོན་སྒྲུབ་པའི་ཡན་ལག་ཏུ་བསྒྱུར་བ་ནི་བྱང་སེམས་ཀྱི་ནུས་མཐུ་ཁྱད་པར་ཅན་མཚོན་པ་ཙམ་ཡིན་གྱི་དེ་ཁོ་ནར་ངེས་པ་ནི་མ་ཡིན་ཏེ། ཉན་རང་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་ཆུབ་སེམས་དཔའི་འདོད་སྲིད་

[017A]༄༅། །ཀྱི་ཉོན་མོངས་གཞན་དོན་སྒྲུབ་པའི་ཡན་ལག་ཏུ་བསྒྱུར་དུ་མེད་ཀྱང། དེའི་རྒྱུད་ཀྱི་ལམ་ཤེས་དེ་ཉན་རང་གི་ལམ་ལས་རང་བཞིན་གྱི་སྒོ་ནས་ཁྱད་པར་དུ་འཕགས་པའི་ཕྱིར། ཡན་ལག་ལྔ་པའི་བཤད་བྱ་རྩ་
བའི་མདོ་ལས། ཁྱད་པར་དུ་འཕགས་པའི་ཆོས་རྣམས་ལས་ཆོས་ཁྱད་པར་དུ་འཕགས་པའི་ཆོས་རྣམས་ཐོབ་པར་བྱའོ། །ཞེས་གསུངས་པའི་ཕྱིར། དེའི་དོན་ཇེ་བཙུན་གྱིས་འཆད་པ་ལ། དེ་ཡི་ལས་ཞེས་གསུངས། དེའི་དོན་སློབ་དཔོན་གྱིས་
འཆད་པ་ལ། དེའི་འོག་ཏུ་དེ་ལྟ་བུའི་རང་བཞིན་ཅན་གྱི་ལས་ནི་ཡང་དག་པའི་མཐའ་མངོན་དུ་མི་བྱེད་པ་དང། ཤེས་རབ་དང་ཐབས་ལ་མཁས་པའི་སེམས་ཅན་ཡོངས་སུ་མ་བསྡུས་པ་ཡོངས་སུ་སྡུད་པ་ལ་སོགས་པ་ཡིན་པས་བྱེད་པ་ཡིན་ནོ།།
ཞེས་གསུངས། དེ་ཡང་ཐོག་མར་མདོའི་དོན་ཅུང་ཟད་བཤད་ན། འདིའི་ཁྱད་པར་དུ་འཕགས་པའི་ཆོས་ནི་བྱང་སེམས་ཀྱི་ལམ་ཡིན་ལ་དེ་གང་ལས་ཁྱད་པར་དུ་འཕགས་ན་ཕྱི་རོལ་པ་དང། འཇིག་རྟེན་ཞི་རགས་ཀྱི་རྣམ་པ་ཅན་གྱི་ལམ་ལས་ཁྱད་པར་
དུ་འཕགས་པ་ཡིན་པའི་ཕྱིར། འདིའི་ཆོས་ཁྱད་པར་དུ་འཕགས་པའི་ཆོས་ནི་བྱང་སེམས་ཀྱི་ལམ་ཡིན་ལ་དེ་གང་ལས་ཁྱད་པར་དུ་འཕགས་ན་ཉན་རང་གི་ལམ་ལས་ཁྱད་པར་དུ་འཕགས་པ་ཡིན་ནོ། །ཞེས་པའི་དོན་དང། འགྲེལ་པའི་དོན་ནི། རང་
བཞིན་བཤད་ཟིན་ནས་དེའི་འོག་ཏུ་དེ་ལྟ་བུའི་རང་བཞིན་ཁྱད་པར་ཅན་གྱི་ལམ་ཤེས་ཆོས་ཅན། བྱེད་ལས་ཁྱད་པར་ཅན་དང་ལྡན་པ་ཡིན་ཏེ། ཐབས་ཤེས་ཁྱད་པར་ཅན་དང་ལྡན་པའི་སྒོ་ནས་དུས་མ་ཡིན་པར་ཡང་དག་མཐའ་མངོན་དུ་མི་བྱེད་ཅིང་
བསྡུ་བའི་དངོས་པོ་བཞིའི་སྒོ་ནས་སེམས་ཅན་འཁོར་དུ་མ་བསྡུས་པ་རྣམས་སྡུད་པ་དང། བསྡུས་པ་རྣམས་སྨིན་པ་དང། སྨིན་པ་རྣམས་གྲོལ་བར་བྱེད་པའི་བྱེད་ལས་ཁྱད་པར་ཅན་ལྡན་པ་ཡིན་པའི་ཕྱིར་ཞེས་པའི་དོན་ནོ། །གསུམ་པ་ས་འཚམས་

[017B] ལམ་མ་ཞུགས་ནས་སངས་རྒྱས་ཀྱི་སའི་བར་དུ་ཡོད། ལམ་ཤེས་ཀྱི་ཡན་ལག་བཤད་ཟིན་ཏོ། །གཉིས་པ་ཡན་ལག་ཅན་གྱི་ལམ་ཤེས་བཤད་པ་ལ། ཉན་ཐོས་ཀྱི་ལམ་ཤེས་པའི་ལམ་ཤེས་བཤད་པ། རང་རྒྱལ་གྱི་ལམ་ཤེས་པའི་ལམ་
ཤེས་བཤད་པ། བྱང་སེམས་ཀྱི་ལམ་ཤེས་པའི་ལམ་ཤེས་བཤད་པ་དང་གསུམ་ལས། དང་པོ་ལ་དངོས་དང་རྒྱུ་ངེས་འབྱེད་ཆ་མཐུན་བཤད་པ་གཉིས། དང་པོ་འཆད་པ་ལ། རྩ་བར། ལམ་ཤེས་ཉིད་ཀྱི་ཚུལ་ལ་ནི་ཞེས་སོགས་ཚིག་རྐང་བཞི་གསུངས་
དོན་ནི་མི་རྟག་སོགས་བཅུ་དྲུག་མངོན་སུམ་དུ་རྟོགས་པའི་བྱང་སེམས་ཀྱི་མཐོང་ལམ་ཆོས་ཅན། ཁྱོད་ལམ་ཤེས་ཉིད་ཀྱི་ཚུལ་ལ་ནི་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པར་ཤེས་པར་བྱ་སྟེ། ཁྱོད་འཕགས་པའི་བདེན་པ་བཞི་དག་གི་རྣམ་པ་བཅུ་དྲུག་
སེམས་བསྐྱེད་བསྔོ་བ་དང་བདེན་པར་མི་དམིགས་པར་རྟོགས་པའི་ཤེས་རབ་ཀྱིས་ཟིན་པའི་སྒོ་ནས་ཉམས་སུ་ལེན་པའི་ཐེག་ཆེན་འཕགས་པའི་མཀྱེན་པ་ཡིན་པའི་ཕྱིར། ངོ་བོ་ཡོད་དེ་ཁྱད་ཆོས་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་
གནས་པའི་ཐེག་ཆེན་འཕགས་པའི་མཁྱེན་པ་དེ་དེ་ཡིན་པའི་ཕྱིར། སྐབས་འདིར་ཁྱད་ཆོས་གསུམ་བསྟན་ཚུལ་ཡོད་དེ། སྟོང་ཉིད་རྟོགས་པའི་ཤེས་རབ་དངོས་སུ་བསྟན་ནས། སེམས་བསྐྱེད་དང་བསྔོ་བ་གཉིས་ཤུགས་ལ་བསྟན་པའི་ཕྱིར། ཤར་ཆེན་ནམ་
མཁའ་རྒྱལ་མཚན་གྱི་མཛད་པའི་སྤྱི་དོན་ལས། སྐབས་འདིར་སྟོང་ཉིད་རྟོགས་པའི་ཤེས་རབ་དངོས་སུ་བསྟན་ནས། གཞན་གཉིས་དངོས་སུ་མི་སྟོན་པའི་རྒྱུ་མཚན་ཅི་ཡིན་ཞེ་ན། དེའི་རྒྱུ་མཚན་ཡོད་དེ། སྟོང་ཉིད་རྟོགས་པའི་ཤེས་རབ་གཙོ་བོར་དངོས་གཞིའི་གནས་
སྐབས་སུ་ལྡན་པ་དང། གཞན་གཉིས་གཙོ་བོར་སྦྱོར་བ་དང། རྫས་ཀྱི་གནས་སྐབས་སུ་ལྡན་པའི་རྒྱུ་མཚན་གྱི་ཡིན་པའི་ཕྱིར། ཞེས་གསུངས་པའི་ཕྱིར། འོ་ན་ཉན་ཐོས་ལམ་འདི་ཤེས་པར་བྱ། ཞེས་བཤད་ན། འདིར་བསྟན་ཤེས་བྱ་ཉན་ཐོས་ཀྱི་ལམ་དེ་གང་

[018A]༄༅། །དེ་བྱང་ཆུབ་སེམས་དཔས་ཤེས་པར་བྱེད་ཚུལ་གང་ཡིན་ཞེ་ན། མི་རྟག་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་ཉིད། འདིར་བསྟན་ཤེས་བྱ་ཉན་ཐོས་ཀྱི་ལམ་ཡིན་གྱི། ཉན་ཐོས་འཕགས་པའི་རྒྱུད་ཀྱི་མི་
རྟག་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་དེ། འདིར་བསྟན་ཤེས་བྱ་ཉན་ཐོས་ཀྱི་ལམ་མ་ཡིན་ཏེ། འདིར་བསྟན་ཤེས་བྱ་ཉན་ཐོས་ཀྱི་ལམ་དང། སྐབས་དང་པོར་ཉན་ཐོས་ཀྱི་ལམ་གང་ཡིན་པ་དང་ཞེས་པའི་སྐབས་ནས་བསྟན་པའི་ཉན་
ཐོས་ཀྱི་ལམ་དོན་གཅིག་དེ་གཉིས་གང་ཡིན་ཀྱང་བྱང་ཆུབ་སེམས་དཔས་རང་རྒྱུད་ལ་བསྐྱེད་ནས་ཤེས་པར་བྱེད་དགོས་པའི་ཕྱིར་ཏེ། ལམ་ཐམས་ཅད་བསྐྱེད་པར་བྱ་ཞིང་ལམ་ཐམས་ཅད་ཤེས་པར་བྱའོ། །ཞེས་གསུངས་པའི་ཕྱིར། དེ་བཞིན་དུ་བྱང་
སེམས་འཕགས་པའི་རྒྱུད་ཀྱི་མི་རྟག་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་དེ་ཡང། འདིར་བསྟན་ཤེས་བྱ་ཉན་ཐོས་ཀྱི་ལམ་མ་ཡིན་ཏེ། འདིར་བསྟན་ཤེས་བྱ་ཉན་ཐོས་ཀྱི་ལམ་དེ་ཉན་ཐོས་སློབ་པས་རང་རྒྱུད་ལ་བསྐྱེད་ནས་ཤེས་པར་བྱེད་དགོས་
པའི་ཕྱིར། དེ་ལྟར་ཡིན་ཀྱང། འདིར་བསྟན་ཉན་ཐོས་ཀྱི་ལམ་ཡིན་ན་འདིར་བསྟན་ཤེས་བྱ་ཉན་ཐོས་ཀྱི་ལམ་ཡིན་པས་མ་ཁྱབ་སྟེ། དང་པོ་ཉིད་ནས་ཐེག་ཆེན་དུ་རིགས་ངེས་པའི་བྱངས་སེམས་འཕགས་པའི་རྒྱུད་ཀྱི་མི་རྟག་སོགས་བཅུ་དྲུག་མངོན་སུམ་དུ་
རྟོགས་པའི་ཡེ་ཤེས་དེ། འདིར་བསྟན་ཉན་ཐོས་ཀྱི་ལམ་ཡིན་ཀྱང། དེ་འདིར་བསྟན་ཤེས་བྱ་ཉན་ཐོས་ཀྱི་ལམ་མ་ཡིན་པའི་ཕྱིར། དེ་འདིར་བསྟན་གང་ཤེས་པར་བྱ་བའི་ཉན་ཐོས་ཀྱི་ལམ་མ་ཡིན་པའི་ཕྱིར། འདིར་བསྟན་ཉན་ཐོས་ཀྱི་ལམ་ཡིན་ཏེ་འདིར་
བསྟན་ཤེས་བྱེད་ཉན་ཐོས་ཀྱི་ལམ་ཡིན་པའི་ཕྱིར་ཏེ། དེ་འདིར་བསྟན་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པའི་ཕྱིར། དེ་ཡང་ཡིན་ཏེ། སྐབས་འདིར་ཤུགས་བསྟན་བསྟན་བྱའི་གཙོ་བོར་གྱུར་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ཡོད་

[018B] རྣམ་བཤད་ལས། སྐབས་འདིར་བསྟན་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ནི། མི་རྟག་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་ཡིན་ལ། དེ་ཡང་ཉན་ཐོས་ཀྱི་རིགས་ཅན་རྗེས་སུ་བཟུང་བའི་ཕྱིར་དུ་བསྒོམས་པ་ཡིན་ནོ། །ཞེས་
གསུངས་པའི་ཕྱིར། འདིར་བསྟན་ཤེས་བྱ་ཉན་ཐོས་ཀྱི་ལམ་དེ་བྱང་ཆུབ་སེམས་དཔའི་ཤེས་པར་བྱེད་ཚུལ་ཡོད་དེ། སྦྱོར་ལམ་གྱི་སྐབས་སུ་རང་རྒྱུད་ལ་བསྐྱོད་ནས་དོན་སྤྱིའི་ཚུལ་གྱི་ཤེས་པར་བྱེད་པ་དང། མཐོང་ལམ་གྱི་སྐབས་སུ་རང་རྒྱུད་ལ་བསྐྱེད་ནས་
མངོན་སུམ་དུ་ཤེས་པར་བྱེད་པའི་ཕྱིར། དེ་ཡང་ཁྱད་ཆོས་གསུམ་གྱིས་ཟིན་པའི་སྒོ་ནས་ཤེས་པར་བྱེད་པ་ཡིན་ཏེ། སྦྱོར་བའི་དུས་སུ་སེམས་བསྐྱེད་དང། དངོས་གཞིའི་དུས་སུ་སྟོང་ཉིད་རྟོགས་པའི་ཤེས་རབ་དང། རྗེས་ཀྱི་སྐབས་སུ་བསྔོ་བ་སྟེ་ཟིན་བྱེད་ཀྱི་གྲོགས་
གསུམ་གྱིས་ཟིན་པའི་སྒོ་ནས་ཤེས་པར་བྱེད་པའི་ཕྱིར། ཤེས་པར་བྱེད་ཚུལ་ཡང་སྔར་བྶཧྡ་པ་ལྟར་ཡིན་གྱི་ཉན་ཐོས་ཀྱི་ལམ་བདེན་མེད་དུ་ཤེས་པ་ལ། ཉན་ཐོས་ཀྱི་ལམ་ཤེས་ཚུལ་དུ་བྱེད་པ་ནི་མ་ཡིན་ཏེ། རནྨ་བཤད་ལས། ཉན་ཐོས་ཀྱི་ལམ་ལ་དམིགས་
པར་བྱེད་ནས་དེ་སྟོང་པ་ཉིད་དུ་སྒོམས་པའི་ཆ་ནས་མ་ཡིན་ནོ། །ཞེས་པ་དང། སྤྱི་དོན་ལས། ཁ་ཅིག་ཉན་ཐོས་ཀྱི་ལམ་ལ་དམིགས་པར་བྱས་ནས་དེ་བདེན་མེད་དུ་རྟོགས་པ་ལ་ཉན་ཐོས་ཀྱི་ལམ་ཤེས་ཚུལ་དུ་བྱེད་པ་ནི་མི་འཐད་དེ། བྱང་ཆུབ་སེམས་དཔའི་གདུལ་
བྱ་ཐེག་དམན་གྱི་རིགས་ཅན་རྗེས་སུ་བཟུང་བའི་ཕྱིར་དུ་མི་རྟག་སོགས་བཅུ་དྲུག་རྟོགས་པའི་ལམ་རང་རྒྱུད་ལ་བསྐྱེད་པའི་སྒོ་ནས་ཤེས་པར་བྱ་དགོས་པའི་ཕྱིར། ཞེས་གསུངས་པའི་ཕྱིར། རིགས་པ་འདི་ནི་གཟུང་དོན་རྟོགས་པ་སྤོང་ཕྱིར་དང། ཞེས་སོགས་འོག་
ནས་འབྱུང་བའི་རང་རྒྱལ་གྱི་ལམ་ཤེས་པའི་ལམ་ཤེས་ཀྱི་སྐབས་ལ་ཡང་འདྲ་བ་ཡིན་ཏེ། གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་པའི་ཡེ་ཤེས་འདི་ཉིད་དེའི་སྐབས་ནས་བསྟན་པའི་ཤེས་བྱ་རང་རྒྱལ་གྱི་ལམ་ཡིན་གྱི་ཐེག་པ་སོ་སོའི་འཕགས་

[019A]༄༅། །པའི་རྒྱུད་ཀྱི་གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་པའི་ཡེ་ཤེས་དེ། དེའི་སྐབས་ནས་བསྟན་པའི་ཤེས་བྱ་རང་རྒྱལ་གྱི་ལམ་མ་ཡིན་པ་དང། དེའི་སྐབས་ནས་བསྟན་པའི་ཤེས་བྱ་རང་རྒྱལ་གྱི་
ལམ་དང། རང་རྒྱལ་གྱི་ལམ་གང་ཡིན་པ་དང། ཞེས་པའི་སྐབས་ནས་བསྟན་པའི་རང་རྒྱལ་གྱི་ལམ་དོན་གཅིག་ཅིང། དེ་ཉིད་བྱང་ཆུབ་སེམས་དཔའི་ཤེས་པར་བྱེད་ཚུལ་སོགས་ཀྱང་སྔ་མའི་རིགས་འགྲེལ་གྱིས་ཤེས་པར་བྱའོ། །སྤྱིར་བདེན་
བཞིའི་རྣམ་པའམ་ཁྱད་ཆོས་དེ་ལ་མི་རྟག་སོགས་བཅུ་དྲུག་ཡོད་དེ། སྡུག་བདེན་གྱི་ཁྱད་ཆོས་སུ་གྱུར་པའི་མི་རྟག་པ་དང། ཁྱབ་པ་འདུ་བྱེད་ཀྱི་སྡུག་བསྔལ་དོན་གཞན་གྱི་བདག་གིས་སྟོང་པ་སྡུག་བསྔལ་རང་གི་ངོ་བོར་གྱུར་པའི་གང་ཟག་གི་བདག་མེད་
པ་དང་བཞི་དང། ཀུན་འབྱུང་གི་ཁྱད་ཆོས་སུ་གྱུར་པའི་རྒྱུ་ཀུན་འབྱུང་རབ་སྐྱེ་རྐྱེན་བཞི། འགོག་བདེན་གྱི་ཁྱད་ཆོས་སུ་གྱུར་པའི་འགོག་པ་ཞི་བགྱ་ནོམ་པ་ངེས་འབྱུང་བཞི་དང། ལམ་བདེན་གྱི་ཁྱད་ཆོས་སུ་གྱུར་པའི་ལམ་རིག་པ་སྒྲུབ་པ་ངེས་འབྱིན་བཞི་
རྣམས་སུ་ཡོད་པའི་ཕྱིར། ཡང་བདེན་བཞིའི་སྟེང་གི་རྣམ་པ་ཉེར་གསུམ་ཡོད་དེ། སྡུག་ཀུན་གྱི་རྣམ་པ་བཅོ་ལྔ་དང། འགོག་ལམ་གྱི་རྣམ་པ་བརྒྱད་ཡོད་པའི་ཕྱིར། སྡུག་ཀུན་གྱི་རྣམ་པ་བཅོ་ལྔ་ཡོད་དེ། སྡུག་ཀུན་སོ་སོའི་རྣམ་པ་བརྒྱད། ཐུན་
མོང་པའི་རྣམ་པ་བདུན་ཡོད་པའི་ཕྱིར། སྡུག་ཀུན་མཐུན་མོང་བའི་རྣམ་པ་བདུན་ཡོད་དེ། ཡིད་འབྱུང་བར་བྱ་བའི་རྣམ་པ་གཉིས། འདོད་ཆགས་དང་བྲལ་བར་བྱ་བའི་རྣམ་པ་གཉིས། འགོག་པར་བྱ་བའི་རྣམ་པ་གསུམ་ཡོད་པའི་ཕྱིར། སྡུག་ཀུན་མཐུན་མོང་
བའི་སྟེང་གི་ཕ་རོལ་དང། འཇིག་པའི་ཆོས་ཅན་གྱི་རྣམ་པ་གཉིས་ལ་ཡིད་འབྱུང་བའི་རྣམ་པ་ཞེས་བརྗོད་པའི་རྒྱུ་མཚན་ཡོད་དེ། ཉན་ཐོས་ཀྱི་རིགས་ཅན་རྣམས་ཀྱིས་ཉན་ཐོས་ཀྱི་མཐོང་ལམ་དུ་འདི་གཉིས་ལ་ཡིད་འབྱུང་བའི་ཆེད་དུ་སྦྱོར་ལམ་དུ་

[019B] སྡུག་ཀུན་ཐུན་མོང་གི་སྟེང་གི་གཡོ་བ་དང། རབ་ཏུ་འཇིག་པའི་རྣམ་པ་གཉིས་ལ་འདོད་ཆགས་དང་བྲལ་བའི་རྣམ་པ་ཞེས་བརྗོད་པའི་རྒྱུ་མཚན་ཡོད་དེ། ཉན་ཐོས་ཀྱི་རིགས་ཅན་རྣམས་ཀྱིས་སྒོམ་ལམ་མཐའ་མའི་
གནས་སྐབས་སུ་འདི་གཉིས་ལ་འདོད་ཆགས་དང་བྲལ་བའི་ཆེད་དུ་མཐོང་ལམ་དུ་འཇུག་པར་བྱེད་པའི་ཕྱིར། སྡུག་ཀུན་ཐུན་མོང་བའི་སྟེང་གི་ནད་འགོ་བ་དང། འཇིག་པ་དང། ཉེ་བར་འཚེ་བའི་རྣམ་པ་གསུམ་ལ་འགོག་པའི་རྣམ་པ་ཞེས་བརྗོད་པའི་རྒྱུ་
མཚན་ཡོད་དེ། ཉན་ཐོས་ཀྱི་རིགས་ཅན་རྣམས་ཀྱིས་ལྷག་མེད་ཀྱི་གནས་སྐབས་སུ་སྡུག་ཀུན་གྱིས་བསྡུས་པའི་ཕུང་པོ་མ་ལུས་པ་འགོག་པའི་ཆེད་དུ་མི་སློབ་པ་ལྷག་བཅས་སུ་འཇུག་པར་བྱེད་པའི་ཕྱིར། དེ་ལྟར་ཡང་རྣམ་གྲངས་བསྡུ་བ་ལས། ཡིད་
འབྱུང་བ་ནི་མཐོང་བའི་ལམ་ལའོ། །འདོད་ཆགས་དང་བྲལ་བ་ནི་སྒོམ་པའི་ལམ་ཡོངས་སུ་རྫོགས་པ་དག་ལའོ། །འགོག་པ་ནི། ཕུང་པོ་ཐམས་ཅད་འགོག་པའོ། །ཡིད་འབྱུང་བ་དང། འདོད་ཆགས་དང་བྲལ་བ་ལ་ཞུགས་པ་ནི་དེ་གཉིས་ཀྱི་སྦྱོར་བ་ལ་
གནས་པ་རྣམས་ཡིན་ནོ། །འགོག་པ་ལ་ཞུགས་པ་ནི་མི་སློབ་པ་རྣམས་ཡིན་ནོ། །ཞེས་དང། རྣམ་བཤད་ལས། ཡིད་འབྱུང་བ་སོགས་གསུམ་མཐོང་བའི་ལམ་དང། སྒོམ་ལམ་མཐའ་མ་དང་ཕུང་པོ་ལྷག་མེད་ཀྱི་གནས་སྐབས་ཡིན་ལ། དེའི་
ཆེད་དུ་ཞུགས་པ་ནི་སྦྱོར་ལམ་དང། སྒོམ་ལམ་མཐའ་མ་མ་གཏོགས་པའི་སྐབས་དང། ལྷག་བཅས་ཀྱི་སྐབས་ལ་དོན་གྱིས་ཐོབ་པ་ཡིན་ནོ། །ཞེས་གསུངས་པའི་ཕྱིར། རྣམ་གྲངས་བསྡུ་བའི་ལུང་དོན་འཆད་ཚུལ་དེ་ལྟར་ཡིན་ཏེ། གསེར་འཕྲེང་
ལས། དེ་ལ་སྒོམ་ལམ་ཡོངས་སུ་རྫོགས་པ་ནི་སྒོམ་ལམ་མཐའ་མ་ཡིན་ལ། སྦྱོར་བ་ལ་གནས་པ་ནི་རིམ་པ་ལྟར་སྦྱོར་ལམ་དང་མཐོང་ལམ་ལ་མངོན་ནོ། །ཞེས་དང། སྤྱི་དོན་ལས། ཡིད་འབྱུང་བ་མཐོང་ལམ་དང། དེ་ལ་འཇུག་པ་སྦྱོར་ལམ་ཡིན་

[020A]༄༅། །ལ༑ དེ་ལ་གཉིས་བཞག་འདོད་ཆགས་དང་བྲལ་བ་བསྒོམ་ལམ་དང། དེ་ལ་འཇུག་པ་མཐོང་ལམ་ཡིན་པས། དེ་ལ་གཉིས་དང། འགོག་པ་ལྷག་མེད་པ་དང། དེ་ལ་འཇུག་པ་ལྷག་བཅས་པ་ཡིན་པས། དེ་ལ་གསུམ་
བཞག་པ་ཡིན་ནོ། །ཞེས་གསུངས་པའི་ཕྱིར། སྐབས་འདིར་བདེན་བཞིའི་རྣམ་པ་ལ་མིང་གི་རྣམ་གྲངས་ཀྱི་སྒོ་ནས་སོ་གསུམ་ཡོད་དེ། གསེར་འཕྲེང་ལས། ཡོངས་སུ་ཤེས་པར་བྱའོ། །གང་སྡུག་ཀུན་སོ་སོའི་རྣམ་པ་བརྒྱད། ཐུན་མོང་དུ་བཅུ་བཞི། འགོག་
པའི་བདུན། ལམ་གྱི་བཞི་སྟེ་རྣམ་པ་སོ་གསུམ་རྟོགས་པའི་ཡུལ་ཅན་གྱི་རྣམ་པ་རྣམས་ཞེས་གསུངས་པ་ལྟར་ཡིན་ཏེ། ཐུན་མོང་བཅུ་བཞི་ནི། སྡུག་ཀུན་སོ་སོ་ལ་ཕ་རོལ་གྱི་རྣམ་པ་སོགས་བདུན་བདུན་སྟེ་བཅུ་བཞི་དང། འགོག་པའི་བདུན་ནི། འགོག་པ་
ཞི་བ༑ གྱ་ནོམ་པ་གསུམ་དང། ངེས་འབྱུང་གི་རྣམ་པ་ལ་སྟོང་ཉིད། མཚན་མེད། སྨོན་མེད། མངོན་པར་འདུ་བྱེད་མེད་པ་བཞིར་ཕྱེ་བ་སྟེ་བདུན་ནོ། །འདི་རྣམས་མདོ་ནས་བཤད་ཚུལ་ནི། ཡུམ་བར་མའི་མདོ་ལས། རྣམ་པ་ཐམས་ཅད་མཁྱེན་པ་ཉིད་དང་
ལྡན་པའི་སེམས་བསྐྱེད་པ་དེ་མི་དམིགས་པའི་ཚུལ་གྱི་གཟུགས་ནི་མི་རྟག་པ་ཉིད་དུ་ཡིད་ལ་བྱའོ། །སྡུག་བསྔལ་བ་ཉིད་དུ་དང། བདག་མེད་པ་ཉིད་དང། ཞི་བ་ཉིད་དང། ནད་ཉིད་དང། འབྲས་ཉིད་དང། ཟུག་རྔུ་ཉིད་དང། སྡིག་པ་ཉིད་དང། ཕ་རོལ་ཉིད་དང་
འཇིག་པའི་ཆོས་ཅན་ཉིད་དང། གཡོ་བ་ཉིད་དང། རབ་ཏུ་འཇིགས་པ་ཉིད་དང། འཇིགས་པ་ཉིད་དང། འགོ་བའི་ནད་ཉིད་དང། ཉེ་བར་འཚེ་བ་ཉིད་དུ་ཡིད་ལ་བྱའོ། །ཞེས་པའི་སྡིག་པ་ཉིད་ཡན་ཆད་ཀྱིས་སྡུག་ཀུན་སོ་སོའི་རྣམ་བ་བརྒྱད། ཕ་རོལ་ཉིད་དང་ཞེས་པ་
མན་ཆད་ཀྱིས་ཐུན་མོང་བའི་རྣམ་པ་བདུན་བསྟན་པ་ཡིན་ཏེ། གསེར་འཕྲེང་ལས། དེ་ལ་དང་པོ་བཞི་ཚན་གཉིས་ཀྱིས་ནི། སོ་སོའི་རྣམ་པ་བརྒྱད་དང་དེ་ནས་བདུན་གྱིས་དེ་གཉིས་ཀྱི་ཐུན་མོང་གི་རྣམ་པ་བསྟན་ཏོ། །ཞེས་གསུངས་པའི་ཕྱིར། འདི་དག་གི་ཁྱད་པར་ཞིབ་

[020B] །སྐབས་འདིར་ཉན་ཐོས་ཀྱི་ལམ་ཤེས་པའི་ལམ་ཤེས་བསྟན་ཚུལ་ཡོད་དེ། སྐབས་འདིར་ཉན་ཐོས་རང་རྒྱུད་ཀྱིས་བསྡུས་པའི་ལམ་དངོས་སུ་བསྟན་ནས་དེ་ཤེས་པའི་ལམ་ཤེས་ཤུགས་བསྟན་བསྟན་བྱའི་
གཙོ་བོར་བྱས་ནས་བསྟན་པའི་ཕྱིར་ཏེ། བཟུང་དོན་རྟོག་པ་སྤོངས་ཕྱིར་དང། ཞེས་པའི་སྐབས་སུ་རང་རྒྱལ་རང་རྒྱུད་ཀྱིས་བསྡུས་པའི་ལམ་དངོས་སུ་བསྟན་ནས་དེ་ཤེས་པའི་ལམ་ཤེས་ཤུགས་བསྟན་བསྟན་བྱའི་གཙོ་བོར་བྱས་ནས་བསྟན་པ་བཞིན་ཡིན་པའི་ཕྱིར་ཏེ། གསེར་
འཕྲེང་ལས། གཞུང་འདིས་རང་རྒྱལ་གྱི་ལམ་མཚན་ཉིད་པ་དངོས་སུ་བསྟན་ནས། དེ་མི་དམིགས་པར་རྟོགས་པའི་ཡེ་ཤེས་ཤུགས་ལ་བསྟན་ཏོ། །ཞེས་གསུངས་པའི་ཕྱིར། གཉིས་པ་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་འཆད་པ་ལ་
འཕགས་པ་ཉན་ཐོས་ལམ་ལ་ནི། ཞེས་པ་ནས། མཁྱེན་ནས་ཆོས་རྣམས་མ་གཟིགས་ཕྱིར། །ཞེས་པའི་བར་ཤོལོ་ཀ་གསུམ་གསུངས། དོན་ནི་དེའི་མཚན་ཉིད་ཡོད་དེ། ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་གྱི་དོན་མངོན་རྟོགས་དེ་དེ་ཡིན་པའི་ཕྱིར་
སྤྱི་དོན་ལས། ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་གྱི་དོན་མངོན་རྟོགས་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་གྱི་མཚན་ཉིད། དབྱེ་ན། ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་གྱི་སྦྱོར་ལམ་དྲོད་སོགས་
བཞི་ཡོད། ཅེས་གསུངས་པའི་ཕྱིར། སྐབས་འདིར་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་བསྟན་ཚུལ་ཡོད་དེ། སྐབས་འདིར་དེ་ཤུགས་ལ་བསྟན་པའི་ཕྱིར་ཏེ། སྐབས་འདིར་དངོས་སུ་བསྟན་པའི་ཐེག་ཆེན་གྱི་སྦྱོར་ལམ་ཡིན་
ན༑ བྱང་སེམས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་ཡིན་དགོས་པའི་ཕྱིར། དེ་ཡིན་ན་སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་ཡིན་དགོས་པའི་ཕྱིར། རྣམ་བཤད་ལས། འདིར་དངོས་སུ་བསྟན་པ་ནི། སྟོང་ཉིད་རྟོགས་པའི་སྦྱོར་

[021A]༄༅། །ལམ་ཡིན་ལ། ཉན་ཐོས་ཀྱི་ལམ་ཤེས་པའི་རྒྱུ་ངེས་འབྱེད་ནི་གཞུང་འདིར་དོན་གྱིས་འཕངས་པ་རྣམ་པ་བཅུ་དྲུག་ལ་དམིགས་པའི་འཇིག་རྟེན་པའི་སྒོམ་བྱུང་ཡིན་ནོ། །འོ་ན་འདིར་དངོས་སུ་བསྟན་པ་སྐབས་དང་པོའི་
སྦྱོར་ལམ་དང། ཟློས་སོ་ཞེ་ན། སྐྱོན་མེད་དེ། དགོས་པ་མི་འདྲ་བའི་ཕྱིར་རོ། །དེ་ཡང་སྔར་ནི། ཉན་ཐོས་ཀྱི་སྦྱོར་ལམ་ལས་ཁྱད་ཞུགས་པར་རྟོགས་པའི་ཆེད་ཡིན་ལ། འདིར་ནི་རྣམ་པ་བཅུ་དྲུག་སྟོང་ཉིད་རྟོགས་པའི་ཤེས་རབ་ཀྱིས་ཟིན་ནས་བསྒོམ་པར་ཤེས་
པའི་ཆེད་ཡིན་ནོ། །ཞེས་གསུངས་པའི་ཕྱིར། འདིར་དངོས་སུ་བསྟན་པའི་ཐེག་ཆེན་གྱི་སྦྱོར་ལམ་ཡིན་ན། བྱང་སེམས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་ཡིན་པས་ཁྱབ་ཀྱང། དེའི་རྒྱུ་ངེས་འབྱེད་ཆ་མཐུན་སྐབས་འདིར་དངོས་སུ་མ་བསྟན་ཏེ། དེ་སྐབས་
དང་པོར་དམིགས་པ་དང་ནི་རྣམ་པ་དང། ཞེས་སོགས་ཀྱི་སྐབས་སུ་རྒྱས་པར་བཤད་ཟིན་པའི་ཕྱིར། རྒྱན་སྣང་ལས། མཐོང་བའི་ལམ་དེའི་ངེས་པར་འབྱེད་པའི་ཆ་དང་མཐུན་པ་ནི། རྣམ་པ་ཐམས་ཅད་མཁྱེན་པར་བཤད་པ་ལས་བཟུང་བར་བྱའོ། །ཞེས་
གསུངས་པའི་ཕྱིར། རང་བྱུང་བདག་ཉིད་རྟོགས་པའི་ཕྱིར། ཞེས་སོགས་ཀྱི་སྐབས་སུ་གཞུང་དོན་ནི། རང་རྒྱལ་དགྲ་བཅོམ་པ་ཆོས་ཅན། ཁྱོད་ཉན་ཐོས་ལས་ལམ་བགྲོད་ཚུལ་གྱི་སྒོ་ནས་ཁྱད་པར་དུ་འཕགས་པ་ཡིན་ཏེ། སྲིད་པ་མཐའ་མའི་ཚེ་སློབ་དཔོན་
གཞན་གྱི་གདམས་ངག་ལ་མི་བལྟོས་པར་འདོད་པའི་རྟེན་ལ་རང་གི་བྱང་ཆུབ་མངོན་དུ་བྱེད་པར་ངེས་པའི་གང་ཟག་ཡིན་པའི་ཕྱིར། དེ་ཆོས་ཅན། ཉན་ཐོས་ལས་ཆོས་བསྟན་ཚུལ་གྱི་སྒོ་ནས་ཁྱད་པར་དུ་འཕགས་པ་ཡིན་ཏེ། གཙོ་བོར་རང་གི་གདུལ་བྱ་ལ་སྒྲ་
མེད་ལུས་ཀྱི་རྣམ་འགྱུར་གྱི་སྒོ་ནས་ཆོས་སྟོན་པའི་གང་ཟག་ཡིན་པའི་ཕྱིར། མཐའ་དཔྱད་པ་ལ། རིགས་ཀྱི་ཁྱད་པར། ལམ་བགྲོད་ཚུལ་གྱི་ཁྱད་པར། འབྲས་བུ་མངོན་དུ་བྱེད་ཚུལ་གྱི་ཁྱད་པར། ཚོགས་གསོག་ཚུལ་གྱི་ཁྱད་པར། གནས་པའི་ཁྱད་པར་

[021B] སྒྲ་བཤད་པའོ། །དང་པོ་ནི། བསེ་རུ་ལྟ་བུའི་རང་རྒྱལ་ཆོས་ཅན། ཁྱད་ཆོས་གསུམ་དང་ལྡན་ཏེ། ཉོན་མོངས་ཤས་ཆུང་བས་འདུ་འཛི་ལ་མི་དགའ་བར་རང་ཉིད་གཅིག་བུ་ལ་དགའ་བ་དང། བྱང་ཆུབ་སེམས་དཔའ་ལ་བལྟོས་ཏེ་སྙིང་རྗེ་ཆུང་བས་
གཞན་དོན་རྒྱ་ཆེན་པོ་ལ་མི་འཇུག་པར་སྙིང་ལས་ཆུང་བར་གནས་པ་དང། དབང་པོ་འབྲིང་དུ་གྱུར་པའི་སློབ་དཔོན་ལ་བལྟོས་མེད་དུ་འགྲན་ཟླ་མེད་པར་རང་ཉིད་གཅིག་བུས་བྱང་ཆུབ་ཐོབ་པར་བྱེད་པའི་ཕྱིར། གཉིས་པ་ནི། བསེ་རུ་ལྟ་བུའི་རང་རྒྱལ་གྱིས་ལམ་བགྲོད་ཚུལ་གྱི་
ཁྱད་པར་ཡོད་དེ། རང་སངས་རྒྱས་ཀྱི་རིགས་ལ་གནས་པས་བསྐལ་པ་བརྒྱར་སངས་རྒྱས་འབྱུང་བ་མཉེས་པར་བྱས་ནས། རང་བྱང་ཆུབ་ཏུ་རྒྱུད་སྨིན་པར་བྱེད་ཅིང། ཕྱིས་དེ་ཉིད་ཐོབ་ཕྱིར་དུ་མཁས་པར་བྱ་བའི་དངོས་པོ་དྲུག་ལ་མཁས་པར་བྱ་བ་ཡིན་པའི་ཕྱིར། མཁས་
པར་བྱ་བའི་དངོས་པོ་དྲུག་ནི། ཕུང་པོ་ལྔ་དང། ཁམས་བཅོ་བརྒྱད་དང། སྐྱེ་མཆེད་བཅུ་གཉིས་དང། རྟེན་ཅིང་འབྲེལ་བཅུ་གཉིས་བར་འབྱུང་བ་དང། གནས་དང་གནས་མ་ཡིན་པ་དང། བདེན་པ་བཞི་ལ་མཁས་པ་སྟེ་དྲུག་དང། རྒྱས་པར་དབྱེ་ན་ལྔ་བཅུ་རྩ་གསུམ་ཡོད་དོ། །གསུམ་པ་གྲུབ་སྟེ། བསེ་རུ་ལྟ་བུའི་
རང་རྒྱལ་གྱི་སྐྱེ་བ་གཅིག་ཐོགས་ཀྱི་ཚེས་འཆི་ཁར་སངས་རྒྱས་དང་ཉན་ཐོས་མེད་པའི་ཞིང་ཁམས་སྟོང་པར་སྐྱེ་བར་གྱུར་ཅིག་སྲིད་པ་མཐའ་མའི་ཚེ་གཞན་གྱི་བསྟན་པ་ལ་མི་བལྟོས་པར་རང་གི་བྱང་ཆུབ་མངོན་དུ་བྱེད་པར་
གྱུར་ཅིག་སྒྲ་མེད་ལུས་ཀྱི་རྣམ་འགྱུར་གྱི་སྒོ་ནས་གདུལ་བྱ་ལ་ཆོས་སྟོན་པར་གྱུར་ཅིག་ཅེས་སྨོན་ལམ་གསུམ་བཏབ་པའི་སྐྱེ་བ་ཕྱི་མ་ལ་སྲིད་པ་མཐའ་མའི་ཚེ་གླིང་གསུམ་གྱི་སྐྱེས་པ་བུད་མེད་གང་རུང་དམངས་རིགས་མིན་པ་ཞིག་ཏུ་སྐྱེས་ཏེ། སྦྱོར་ལམ་དྲོད་ཡན་ཆད་
རང་རྒྱུད་ལ་སྐྱེས་ནས་ཚེ་དེ་ཉིད་ལ་རང་བྱུང་གི་ཡེ་ཤེས་མངོན་དུ་བྱེད་པ་དང། ཚོགས་སྦྱོང་ཆེན་པོའི་རང་རྒྱལ་གྱིས་སྐྱེ་བ་གཅིག་ཐོགས་ཀྱི་ཚེ་འཆི་བར་སྨོན་ལམ་གསུམ་བཏབ་པའི་སྐྱེ་བ་ཕྱི་མ་སྲིད་པ་མཐའ་མའི་ཚེ་གླིང་གསུམ་གྱི་སྐྱེས་པ་བུད་མེད་གང་རུང་དམངས་རིགས་མིན་

[022A]༄༅། །པ་ཞིག་ཏུ་སྐྱེས་ཏེ་སྦྱོར་ལམ་བཟོད་ཆེན་ཡན་ཆད་རང་རྒྱུད་ལ་སྐྱེས་ནས་ཚེ་དེ་ཉིད་ལ་རང་བྱུང་གི་ཡེ་ཤེས་མངོན་དུ་བྱེད་པ་དང། ཚོགས་སྤྱོད་ཆུང་ངུའི་རང་རྒྱལ་གྱིས་སྐྱེ་བ་གཅིག་ཐོགས་ཀྱི་ཚེ་འཆི་ཁར་སྨོན་ལམ་གསུམ་
བཏབ་པའི་སྐྱེ་བ་ཕྱི་མ་སྲིད་པ་མཐའ་མའི་ཚེ་གླིང་གསུམ་གྱི་སྐྱེས་པ་བུད་མེད་གང་རུང་དམངས་རིགས་མིན་པ་ཞིག་ཏུ་སྐྱེས་ནས་འབྲས་བུ་ཕྱི་མ་གཉིས་རང་རྒྱུད་ལ་བསྐྱེད་དེ་ཚེ་དེ་ལ་རང་བྱུང་གི་ཡེ་ཤེས་མངོན་དུ་བྱེད་པའི་ཁྱད་པར་དང་ལྡན་པའི་ཕྱིར། ལམ་དང་འབྲས་
དུ་མངོན་དུ་བྱང་ཚུལ་གཞན་ཡང་ཡོད་དེ། དྲང་ངེས་རྣམ་འབྱེད་ཀྱི་རྣམ་བཤད་བསྟན་པའི་སྒྲོན་མེ་ལས། རང་རྒྱལ་ལ་གསུམ་ཡོད་པའི་བསེ་རུ་ལྟ་བུའི་རང་རྒྱལ་ཚོགས་ལམ་པས་ནི་བསྐལ་ཆེན་བརྒྱད་ཚོགས་བསགས་ནས་སྲིད་པ་མཐའ་མའི་ཚེ་སྦྱོར་ལམ་
སོགས་བཞི་ག་ཚེ་གཅིག་ལ་སྐྱེད་པར་བྱེད། ཚོགས་སྤྱོད་ཆེ་བའི་རང་རྒྱལ་ཚོགས་ལམ་པ་དེ་སྲིད་པ་མཐའ་མའི་ཚེ་མཐོང་ལམ་སོགས་གསུམ་བསྐྱེད་པར་བྱེད། ཚོགས་སྤྱོད་ཆུང་ངུའི་རང་རྒྱལ་དེས་སྲིད་པ་མཐའ་མའི་ཚེ་ཕྱིར་མི་འོང་བ་དང་དགྲ་བཅོམ་པ་སྐྱེད་པར་
བྱེད་སྟེ། ཀུན་བཏུས་ལས། ངེས་པར་འབྱེད་པའི་ཆ་དང་མཐུན་པར་སྔོན་མ་བསྐྱེད་པ་དང་སྔོན་འབྲས་བུ་མ་ཐོབ་པ་དང་ཐོབ་པ་ཡང་རུང་སྟེ། ཞེས་གསུངས་པའི་ཕྱིར། ཞེས་ཀུན་བཏུས་ཀྱི་ལུང་ཤེས་བྱེད་དུ་དྲངས་ནས་གསུངས་པའི་ཕྱིར། འབྲས་བུ་མངོན་དུ་བྱེད་
ཚུལ་འདི་སེམས་ཙམ་རྣམ་བདེན་པའི་ལུགས་ཡིན་པ་འདྲ་སྟེ། རྣལ་འབྱོར་སྤྱོད་པའི་རང་རྒྱུད་པའི་སྐབས་འདིར་ནི་ཕྱིར་མི་འོང་ཡིན་ན་ཉན་ཐོས་ཡིན་དགོས་པས་ཚོགས་སྤྱོད་ཆུང་ངུའི་རང་རྒྱལ་ཚེ་དེ་ལ་ཉན་ཐོས་ལམ་དུ་འཇུག་པ་མེད་པའི་ཕྱིར། བཞི་
པ་ནི། མཛོད་ལས། བསེ་རུ་བསྐལ་བ་བརྒྱ་ཡི་རྒྱུས། །ཞེས་དང། མཛོད་འགྲེལ་ལས་བསྐལ་པ་ཆེན་པོ་བརྒྱར་བྱང་ཆུབ་ཀྱི་ཚོགས་དག་ལ་སྤྱད་པས་བསེ་རུ་ལྟ་བུར་འགྱུར་རོ། །ཞེས་བསེ་རུའི་རང་རྒྱལ་གྱིས་བསྐལ་པ་བརྒྱར་ཚོགས་བསགས་དགོས་

[022B] འོ་ན། དྲིན་ལན་བསབ་པའི་མདོ་ལས། རང་སངས་རྒྱས་རྣམས་ནི་བསྐལ་པ་ཆེན་པོ་བརྒྱས་ཚར་ཕྱིན་པར་འགྱུར་རོ། །ཞེས་གསུངས་པས། རང་རྒྱལ་ཐམས་ཅད་ལ་ངེས་སམ་ཞེན་མི་ངེས་ཏེ། དེ་ནི་བསེ་རུ་ལྟ་བུའི་རང་རྒྱལ་སྤྱི་དང་ཚོགས་
སྤྱོད་ཀྱི་རང་རྒྱལ་ཕལ་ཆེ་བ་ལ་དགོངས་ཀྱི་ཐམས་ཅད་ལམ་ངེས་པའི་ཕྱིར། རྣམ་བཤད་ལས་རང་རྒྱལ་གྱི་རིགས་ཅན་ཁ་ཅིག་སོ་སོ་སྐྱེ་བོའི་དུས་སུ་བསྐལ་པ་བརྒྱར་སངས་རྒྱས་འབྱུང་བ་མཉེས་པར་བྱེད་ཅིང་ཚོགས་བསགས་ནས་ཕྱི་མ་ལ་མཐོང་ལམ་ཐོབ་
པའི་ཚེ་དེ་ལ་དགྲ་བཅོམ་པའི་འབྲས་བུ་ཐོབ་པར་བྱེད་པ་དང། དུས་ངེས་པ་མེད་པར་ཚོགས་བསགས་པ་དང། ཡང་སློབ་དཔོན་གྱི་དྲུང་དུ་ངེས་འབྱེད་ཆ་མཐུན་མན་ཆད་རྫོགས་པར་བསྐྱེད་ནས། ཕྱི་མ་ལ་མཐོང་ལམ་སྐྱེད་ཅིང། དེའི་སྐྱེ་བ་རྟིང་མ་ལ་དགྲ་བཅོམ་པའི་འབྲས་བུ་
ཐོབ་པར་བྱེད་པའོ། །ཞེས་གསུངས་པའི་ཕྱིར། འོ་ན་འདིའི་སྐབས་ཀྱི་བསྐལ་པ་དེ་བསྐལ་ཆེན་དང་བར་བསྐལ་གང་ལ་བྱེད་ཅེ་ན། གངས་ཅན་གྱི་མཁས་པ་ཨར་བྱང་ཆུབ་ཡེ་ཤེས་ཀྱི་བར་བསྐལ་ལ་བཤད་ཀྱང། རང་ལུགས་ནི་བསྐལ་ཆེན་དུ་འདོད་དེ། མཛོད་རང་འགྲེལ་
ལས་བསྐལ་པ་ཆེན་པོ་བརྒྱར་བྱང་ཆུབ་ཀྱི་ཚོགས་དག་ལ་སྤྱད་པས་བསེ་རུ་ལྟ་བུ་འགྱུར་ཞེས་པ་དང། སྔར་དྲངས་པའི་མདོ་ལས་ཀྱང་གྲུབ་བོ། །དེ་གཉིས་ཀྱི་ཁྱད་པར་ཡང་བར་བསྐལ་ཉི་ཤུའི་རིང་ལ་ཆགས། ཉི་ཤུའི་རིང་ལ་འཇིག་ཉི་ཤུའི་
རིང་ལ་སྟོང་པའི་བར་བསྐལ་བརྒྱད་ཅུ་ལ་བསྐལ་ཆེན་གཅིག་ཏུ་བྱེད་པ་ཡིན་ལ། བར་བསྐལ་གྱི་ཚད་ཀྱང་མི་རྣམས་ཀྱི་ཚེ་ལོ་དཔག་མེད་ཐུབ་པ་ནས། ཚེ་ལོ་བཅུ་པ་ལ་ཐུག་གི་བར་ལ་ཡས་ཀྱི་ཡ་ཐོག་རིང་མོ་ཞེས་པར་བསྐལ་གཅིག་ཏུ་བྱེད་པ་ཡིན་ཏེ། རྒྱས་པར་
མངོན་པའི་སྡེ་སྣོད་ལས་ཤེས་པར་བྱའོ། །ཉན་ཐོས་རྣམས་བྱང་ཆུབ་ཐོབ་པ་སློབ་དཔོན་ལ་ངེས་པར་བལྟོས་དགོས་ཀྱང། རང་རྒྱལ་རྣམས་ནི་དེ་ལ་མི་བལྟོས་པར་རང་གི་བྱང་ཆུབ་མངོན་དུ་བྱེད་པ་ཡིན་ཏེ། མདོ་ལས་ཉན་ཐོས་རྣམས་ནི་རྣམ་གྲོལ་སྒྲ་ཕྱིར་འགྲོ་

[023A]༄༅། །ཞེས་དང། གསེར་ཕྲེང་ལས། དེའི་ཕྱིར་འདི་དག་ལ་སློབ་མ་ཞེས་ཀྱང་བརྗོད་དེ། ངེས་པར་སློབ་དཔོན་དགོས་པས་སོ། །ཞེས་དང། རྣམ་བཤད་ལས་འཕགས་ལམ་བསྐྱེད་པ་ལ་སློབ་དཔོན་ལ་བལྟོས་པ་དང་མི་བལྟོས་
པ་གཉིས་ཡོད་ལ། དགྲ་བཅོམ་ཐོབ་པའི་ཚེ་དེ་ལ་སློབ་དཔོན་ལ་མི་བལྟོས་པར་བྱང་ཆུབ་ཐོབ་པར་ངེས་པ་ཡིན་གྱི། གཞན་དུ་ན་ཉན་ཐོས་སུ་འགྱུར་བས་སོ། །ཞེས་གསུངས་པའི་ཕྱིར། ལྔ་པ་ནི་སྐུའི་གནས་ཚུལ་རྣམ་སྣང་གི་ཆོས་བདུན་དང་ལྡན་པའི་སྒོ་
ནས་གནས་ གསུང་ནི་ཕལ་ཆེར་མི་སྨྲ་བའི་བརྟུལ་ཞུགས་ཀྱིས་གནས། ཐུགས་ནི་མཉམ་གཞག་ཏུ་ཕྱི་རོལ་དོན་གྱིས་སྟོང་པའི་སྟོང་ཉིད་ལ་རྩེ་གཅིག་ཏུ་མཉམ་པར་འཇོག་པ་དང། རྗེས་ཐོབ་ཏུ་རྟེན་འབྲེལ་ལུགས་འབྱུང་ལུགས་ཟློག་ཏུ་
བསྒོམས་པས་གནས་པ་ཡིན་ནོ། །དྲུག་པ་ནི། རང་སངས་རྒྱས་རྣམས་གྲོང་དང་གྲོང་ཁྱེར་དུ་རྒྱུ་ཞིང་གནས་པའི་ཚེ་ལུས་བསྲུང་བ་དང། ངག་བསྡམས་པ་དང། དྲན་པ་དང་ལྡན་བཞིན་དུ་གྲོང་དང་གྲོང་ཁྱེར་རྣམས་སུ་བསོད་སྙོམས་ལ་རྒྱུ་ཞིང། རྫུ་འཕྲུལ་ལ་
བརྟེན་ནས་གདུལ་བྱ་སྨིན་གྲོལ་ལ་འགོད་པར་མཛོད་པ་ཡིན་ནོ། །བདུན་པ་ནི། རང་ཉིད་གཅིག་པུའི་དོན་དུ་སངས་རྒྱས་པ་སྟེ། དགྲ་བཅོམ་པའི་འབྲས་བུ་ཐོབ་པར་བྱེད་པའི་རྒྱུ་མཚན་གྱིས་རང་སངས་རྒྱས་དང་བསེ་རུ་ལྟ་བུར་གཅིག་པུར་གནས་པས་བསེ་རུ་ལྟ་བུ་
དང། གྲོགས་ཀྱི་ཚོགས་དང་ལྷན་ཅིག་སྤྱོད་པས་ཚོགས་ཞིང་སྤྱོད་པ་ཞེས་གསུངས་ཏེ། མཛོད་འགྲེལ་ལས། ལུང་མེད་པར་རང་ཉིད་གཅིག་པུའི་དོན་དུ་སངས་རྒྱས་པས་རང་སངས་རྒྱས་ཏེ། ཞེས་དང། འགྲེལ་བཤད་ལས། བསེ་རུ་ལྟ་བུ་ཡིན་ཞེས་བྱ་བ་ནི་
ཇི་ལྟར་བསེ་རུ་དག་གཉིས་པ་མེད་པ་དེ་བཞིན་དུ་དེ་དག་ཀྱང་ཁྱིམ་པ་དང་རབ་ཏུ་བྱུང་བ་རྣམས་དང། རང་སངས་རྒྱས་གཞན་དག་དང་མ་འདྲེས་པར་གནས་པས་ན་བསེ་རུ་ལྟ་བུ་རྣམས་ཞེས་བྱའོ། །ཞེས་གསུངས་པ་ལྟར་རོ། །ཚོགས་སྤྱོད་ཆེ་ཆུང་གི་སྒྲ་བཤད་

[023B] གྲོགས་ཟླ་བོ་དང་ལྷན་ཅིག་ཏུ་ཚོགས་ནས་རང་གི་བསླབ་བྱ་ལ་སྤྱོད་ཅིང། ཚོགས་སྤྱོད་ཆེན་པོ་ལ་བལྟོས་ཏེ་ཚོགས་གསོག་ཡུན་ཐུང་བས་ཚོགས་སྤྱོད་ཆུང་ངུ་དང། གྲོགས་ཟླ་བོ་དང་ལྷན་ཅིག་ཏུ་ཚོགས་ནས་རང་གི་བསླབ་བྱ་ལ་སྤྱོད་ཅིང། ཚོགས་སྤྱོད་ཆུང་ངུ་
ལ་བལྟོས་ཏེ་ཚོགས་གསོག་ཡུན་རིང་བས་ན་ཚོགས་སྤྱོད་ཆེན་པོ་ཞེས་བྱའོ། །ཁ་ཅིག་ཚོགས་སྤྱོད་ཆུང་ངུས་རང་རྒྱལ་གྱི་ཚོགས་ལམ་ནས་བཟུང་སྟེ་རང་རྒྱལ་གྱི་རྒྱུན་ཞུགས་ཀྱི་བར་མངོན་དུ་བྱེད་པར་སློབ་དཔོན་ལ་ངེས་པར་བལྟོས་ཤིང། ཕྱིར་འོང་ལ་བལྟོས་པ་
ཡང་ཡོད་མི་བལྟོས་པ་ཡང་ཡོད། ཕྱིར་མི་འོང་ནས་དགྲ་བཅོམ་པའི་བར་ངེས་པར་སློབ་དཔོན་ལ་མི་བལྟོས་པར་མངོན་དུ་བྱེད་པ་ཡིན་ལ་ཚོགས་སྤྱོད་ཆེན་པོའི་རང་རྒྱལ་གྱི་ཚོགས་ལམ་ནས་བཟུང་སྟེ་ཕྱིར་འོང་གི་བར་མངོན་དུ་བྱེད་པ་སློབ་དཔོན་ལ་ངེས་པར་བལྟོས་
ཤིང། ཕྱིར་མི་འོང་ལ་བལྟོས་པ་ཡང་ཡོད་མི་བལྟོས་པ་ཡང་ཡོད་དགྲ་བཅོམ་པ་ངེས་པར་སློབ་དཔོན་ལ་མི་བལྟོས་པར་ཡིན་ནོ། །ཞེས་ཟེར་བ་ནི། སེམས་ཙམ་རྣམ་བདེན་པ་དང་མདོ་སྡེ་སྤྱོད་པའི་རང་རྒྱུད་པ་རྣམས་ཀྱིས་ཉན་རང་གཉིས་ཀ་ལ་ཞུགས་གནས་བརྒྱད་ཀྱི་རྣམ་
གཞག་འཐད་པར་འདོད་པ་རྣམས་ཀྱི་ལུགས་ཡིན་གྱི་རྣལ་འབྱོར་སྤྱོད་པའི་རང་རྒྱུད་པའི་སྐབས་འདིར་ནི་ཞུགས་གནས་བརྒྱད་པོ་གང་རུང་ལ་ཉན་ཐོས་ཀྱིས་ཁྱབ་པས་དེ་ལྟར་ཁས་མི་ལེན་ནོ། །དབང་པོའི་ཁྱད་པར་ནི། ཚོགས་སྤྱོད་ཆེན་པོའི་རང་རྒྱལ་དབང་པོ་
བརྟུལ་ཞིང་དེ་ལས་ཚོགས་སྤྱོད་ཆུང་ངུའི་རང་རྒྱལ་དབང་པོ་རྣོ་བ་དང། དེ་ལས་ཀྱང་བསེ་རུ་ལྟ་བུའི་རང་རྒྱལ་དབང་པོ་རྣོ་བ་ཡིན་ནོ། །བསེ་རུ་ལྟ་བུའི་རང་རྒྱལ་དགྲ་བཅོམ་པ་དེ་གྲོང་དང་གྲོང་ཁྱེར་ལ་སོགས་པར་བསོད་སྙོམས་ལ་རྒྱུ་བའི་ཚེ་ཕལ་ཆེར་ལུས་ཀྱི་
སྒོ་ནས་ཆོས་སྟོན་པ་གཙོ་ཆེ་བ་ཡིན་ཏེ། སྒྲ་མེད་ལུས་ཀྱི་རྣམ་འགྱུར་གྱི་སྒོ་ནས་གདུལ་བྱ་ལ་ཇི་ལྟར་མཚམས་པའི་རྟོགས་པ་བསྐྱེད་ནུས་པའི་སྨོན་ལམ་ལེགས་པར་གྲུབ་པ་ཡིན་པའི་ཕྱིར། ངག་གིས་ཆོས་མི་སྟོན་པ་མིན་ཏེ་སྒོ་གསུམ་གྱིས་ཆོས་སྟོན་པ་ཡོད་

[024A]༄༅། །བའི་ཕྱིར། ལུས་ཀྱིས་ཆོས་སྟོན་པ་ཡོད་པ་ནི་སྔར་གྲུབ་ལ། ངག་གིས་ཆོས་སྟོན་པ་འདུལ་བ་ལུང་ལས་བཤད། ཡིད་ཀྱིས་ཆོས་སྟོན་པ་བརྒྱད་སྟོང་འགྲེལ་ཆེན་ལས་བཤད་པའི་ཕྱིར། རང་རྒྱལ་གྱིས་བརྒྱ་བྱིན་
ལ་ཡིད་ཀྱིས་ཚིགས་བཅད་ཀྱིས་བསྟོད་པ་རྒྱན་སྣང་ལས་བཤད་པའི་ཕྱིར། འགྲེལ་པ་སྒྲོན་གསལ་དུ། རང་རྒྱལ་གྱི་དམ་ཚིག་འཆད་པའི་སྐབས་སུ་གཙོ་བོར་ལུས་ཀྱི་ཆོས་སྟོན་ཞེས་པའི་གཙོ་བོར་ཞེས་པའི་སྒྲས་ཀྱང་ཤེས་པའི་ཕྱིར། སྒྲ་མེད་ལུས་ཀྱི་
རྣམ་འགྱུར་གྱི་སྒོ་ནས་ཆོས་སྟོན་པའི་རྒྱུ་མཚན་ཡོད་དེ། རྟོག་དཔྱོད་མ་བྱས་པར་ངག་སྨྲས་ན་སྐྱོན་འབྱུང་བ་སྲིད་ལ་རྟོག་དཔྱོད་བྱས་ན་ཏིང་ངེ་འཛིན་གྱི་རྒྱུད་འཁྲུགས་པས་དེ་གཉིས་ཀ་དགག་དགོས་པའི་ཕྱིར། བསེ་རུ་ལྟ་བུའི་རང་རྒྱལ་དེ་ཡང་ཟབ་པ་གཉིས་
དང་ལྡན་པ་ཡིན་ཏེ། ཟབ་པ་གཉིས་ནི་ཤེས་པ་ཟབ་པ་དང། མ་བརྗོད་པ་ཟབ་པའོ། །དེ་ཡང་གསེར་ཕྲེང་ལས། མཉམ་གཞག་ཏུ་བརྗོད་པའི་ཡུལ་མ་ཡིན་པའི་དོན་རྟོགས་པ་ནི་ཤེས་པ་ཟབ་པ་སྟེ་གཞན་གྱིས་རང་ལ་བསྟན་མི་དགོས་པའོ། །རྗེས་ཐོབ་ཏུ་
ངག་གི་འབྲས་རྟགས་ལས་གཞན་གྱིས་མི་རྟོགས་པ་ནི་མ་བརྗོད་པ་ཟབ་པ་སྟེ། རྩ་བའི་ཡང་སྒྲས་བསྡུས་པ་གཞན་ལ་རང་གིས་བསྟན་མི་དགོས་པའོ། །ཞེས་གསུངས་པ་ལྟར་རོ། །ཟབ་པ་དེ་གཉིས་དང་ལྡན་པའི་རང་རྒྱལ་གྱི་ཡེ་ཤེས་ཟབ་པ་ནི། ཉི་ཁྲི་ལས་
ཀྱི་མ་འཕགས་པ་རབ་འབྱོར་འདི་ནི་ཡུམ་གསལ་བར་བྱེད་པ་སྟེ། ཟབ་པ་བས་ཀྱང་ཤིན་ཏུ་ཟབ་པར་སྟོན་པར་བྱེད་ཕྲ་བ་བས་ཀྱང་ཤིན་ཏུ་ཕྲ་བ་སྟོན་པར་བྱེད་པའོ། །ཞེས་པས་བསྟན་ལ། འདིའི་སྐབས་ཀྱི། ཟབ་པ་ནི་ཉན་ཐོས་ཀྱི་ཡེ་ཤེས་དང། ཤིན་ཏུ་
ཟབ་པ་ནི་རང་རྒྱལ་གྱི་ཡེ་ཤེས་ལ་བྱེད་ཅིང་ཕྲ་བ་དང་ཤིན་ཏུ་ཕྲ་བ་ཡང་རིམ་པ་ལྟར། ཉན་ཐོས་ཀྱི་ཡེ་ཤེས་དང། རང་རྒྱལ་གྱི་ཡེ་ཤེས་ལ་བྱེད་པ་ཡིན་ཏེ། གསེར་ཕྲེང་ལས། དེ་ལ་ཟབ་པ་ནི། གཞན་གྱི་སྒྲ་ལས་བདེན་བཞིའི་རྣམ་པ་བཅུ་དྲུག་རྟོགས་

[024B] །དེ་བས་ཟབ་པ་ནི་རང་གི་རྟོགས་པའི་རྐྱེན་འདི་ཙམ་གྱིས་ཁྱད་པར་དུ་བྱས་པའི་རང་རྒྱལ་གྱི་ཡེ་ཤེས་སོ། །ཕྲ་བ་ནི་ཉོན་སྒྲིབ་ཙམ་སྤངས་པའི་འབྲས་བུ་ཉིད་ཀྱིས་ན་ཉན་ཐོས་ཀྱི་ཤེས་པའོ། །དེ་བས་ཕྲ་བ་ནི་ཤེས་སྒྲིབ་གཟུང་རྟོག་སྤངས་
པས་ལྷག་པའི་རང་རྒྱལ་གྱི་ཡེ་ཤེས་སོ། །ཞེས་གསུངས་པའི་ཕྱིར། དེ་ཡང་ཤེས་སྒྲིབ་གཟུང་རྟོག་སྤངས་པས་ལྷག་པའི་རང་རྒྱལ་གྱི་ཡེ་ཤེས་སོ། །ཞེས་གསུངས་ཀྱང། ཤེས་སྒྲིབ་གཟུང་རྟོག་སྤངས་པའི་རང་རྒྱལ་མེད་དེ། ཤེས་སྒྲིབ་གཟུང་རྟོག་སྤངས་ན་ཤེས་
སྒྲིབ་སྤངས་པས་ཁྱབ་པ་གང་ཞིག་ཤེས་སྒྲིབ་སྤངས་པའི་རང་རྒྱལ་མེད་པའི་ཕྱིར། དེས་ན་ལུང་དེའི་དོན་ནི་གཟུགས་ཕྱི་རོལ་དོན་དུ་འཛིན་པའི་རྟོག་པ་ལ་ཤེས་སྒྲིབ་གཟུང་རྟོག་གི་མིང་གིས་བཏགས་ནས་བཤད་ཅིང། དེ་སྤངས་པའི་རང་རྒྱལ་གྱི་ཡེ་ཤེས་ལ་བྱེད་པའི་
དོན་ཡིན་ནོ། །ཡང་རང་རྒྱལ་གྱི་ཡེ་ཤེས་ཟབ་པ་དེ་འཆད་པ་ལ། བརྒྱད་སྟོང་པར། རིང་བ་བས་ཀྱང་ཆེས་རིང་བ། ཞེས་གསུངས་ལ། འདིའི་སྐབས་སུ། རིང་བ་ནི་ཉན་ཐོས་ཀྱི་ཡེ་ཤེས་དང། ཆེས་རིང་བ་ནི་རང་རྒྱལ་གྱི་ཡེ་ཤེས་ལ་བྱེད་པ་ཡིན་ཏེ། གསེར་ཕྲེང་ལས་
དེ་ལ་རིང་བ་ནི་མུ་སྟེགས་ཀྱི་སྤྱོད་ཡུལ་མ་ཡིན་པས་ཉན་ཐོས་ཀྱི་ཤེས་པའོ། །ཆེས་རིང་བ་ནི་ཉན་ཐོས་ཀྱི་ཡུལ་མིན་པས་རང་རྒྱལ་གྱི་ཡེ་ཤེས་སོ། །ཞེས་གསུངས་པའི་ཕྱིར། གཉིས་པ་རང་རྒྱལ་གྱི་ལམ་ཤེས་པའི་ལམ་ཤེས་བཤད་པ་ལ། དངོས་དང། རྒྱུ་ངེས་
འབྱེད་ཆ་འཐུན་བཤད་པ་གཉིས་ལས། དང་པོ་འཆད་པ་ལ། གཟུང་དོན་རྟོག་པ་སྤོང་ཕྱིར་དང། ཞེས་སོགས་རྐང་པ་བཞི་གསུངས། གཞུང་དོན་ནི་བསེ་རུ་ལྟ་བུའི་རང་རྒྱལ་གྱི་སྒོམ་ལམ་ཆོས་ཅན། ཁྱད་ཆོས་གསུམ་དང་ལྡན་པས་ཡང་དག་པར་བསྡུས་པར་ཤེས་
པར་བྱ་སྟེ། རང་ལམ་དུ་གཟུགས་ཕྱི་རོལ་དོན་གྱི་རྟོག་པ་ཟད་པར་སྤངས་ནུས། རང་ལམ་དུ་ཤེས་པ་བདེན་པར་འཛིན་པའི་བདེན་འཛིན་ཟད་པར་སྤངས་མི་ནུས་པས་རང་རྒྱལ་གྱི་རིགས་ལ་བརྟེན་པའི་ཁྱད་ཆོས་གསུམ་དང་ལྡན་པ་ཡིན་པའི་ཕྱིར། གཞུང་དོན་འཆད་

[025A]༄༅། །ཚུལ་དེ་ལྟར་ཡིན་ཀྱང། རང་རྒྱལ་ལ་ཆོས་ཀྱི་བདག་མེད་རྟོགས་པ་ཡོད་པར་བཤད་པ་དང་འགལ་བའི་སྐྱོན་མེད་དེ། སྤྱིར་རང་རྒྱལ་ལ་དེ་ཁོ་ན་ཉིད་རྟོགས་པ་ཡོད་ཀྱང། འདིར་དངོས་སུ་བསྟན་པའི་རང་རྒྱལ་ལ་དེ་མེད་
པའི་ཕྱིར། སྐབས་འདིར་རང་རྒྱལ་གྱི་ཁྱད་ཆོས་བཤད་པ་ལ། སྤངས་རྟོགས་ཁྱད་པར་དང། སྒྲུབ་པ་པོའི་རྟེན་གྱི་ཁྱད་པར་གཉིས་ལས། དང་པོ་ནི། སྐབས་འདིར་རང་རྒྱལ་གྱི་སྤངས་པའི་ཁྱད་པར་དངོས་སུ་བསྟན་ནས་རྟོགས་པའི་ཁྱད་པར་ཤུགས་ལ་
བསྟན་པ་ཡིན་ཏེ། སྐབས་འདིར་སྤངས་པའི་ཁྱད་པར་དངོས་སུ་བསྟན་ནས་རྟོགས་པའི་ཁྱད་པར་གོ་སླ་བར་དགོངས་ནས་སྤངས་རྟོགས་གཉིས་ཀྱི་ནང་ནས་སྤངས་པའི་ཁྱད་པར་ཙམ་དངོས་སུ་བསྟན་པའི་ཕྱིར། གསེར་ཕྲེང་ལས། སྤངས་པའི་ཁྱད་པར་གྱིས་
རྟོགས་པའི་ཁྱད་པར་གོ་སླ་བར་དགོངས་ནས་སྤངས་པའི་ཁྱད་པར་ཙམ་ཞིག་གསུངས་སོ། །ཞེས་གསུངས་པའི་ཕྱིར། གཉིས་པ་སྒྲུབ་པ་པོའི་རྟེན་གྱི་ཁྱད་པར་བཤད་པ་ལ། སྒྲུབ་པ་པོའི་རྟེན་གྱི་གང་ཟག་བཤད་པ་དང། སྒྲུབ་པའི་དམིགས་པ་བཤད་པ་གཉ་
དང་པོ་ནི་ཉི་ཁྲི་ལས་ཚེ་དང་ལྡན་པ་དག་ཕྱིར་མི་ལྡོག་པའི་བྱང་ཆེན་རྣམས་སམ། བདེན་པ་མཐོང་བའི་གང་ཟག་གམ། དགྲ་བཅོམ་པ་ཟག་པ་ཟད་པ་བསམ་པ་ཡོངས་སུ་རྫོགས་པའམ། སྔོན་གྱི་རྒྱལ་བ་ལ་བྱ་བ་བྱས་པ་སངས་རྒྱས་མང་པོ་ལ་དགེ་བའི་རྩ་
བ་སྐྱེད་པ་དག་གམ། དགེ་བའི་བཤེས་གཉེན་གྱིས་ཟིན་པའི་རིགས་ཀྱི་བུ་དང་རིགས་ཀྱི་བུ་མོ་དག་ཡུམ་འདི་ལྟར་ཟབ་པ། ཞེས་གང་ཟག་ལྔ་གསུངས། བརྒྱད་སྟོང་པར། ཚེ་དང་ལྡན་པ་དག་ཕྱིར་མི་ལྡོག་པའི་བྱང་ཆེན་རྣམས་སམ། ལྟ་བ་ཕུན་སུམ་ཚོགས་
པའི་གང་ཟག་རྣམས་སམ། དགྲ་བཅོམ་པ་ཟག་པ་ཟད་པ་གང་ཡིན་པ་དེ་དག་ཤེར་ཕྱིན་ཡང་དག་པར་བཤད་པ་འདི་ལ་ཡང་དག་པར་འཛིན་པར་འགྱུར་རོ། །ཞེས་གང་ཟག་གསུམ་གསུངས། མདོ་སྡུད་པ་ལས། རྒྱལ་སྲས་བདེན་ལ་མཁས་དང་ཕྱིར་མི་

[025B] །དགྲ་བཅོམ་དྲི་མ་བསལ་ཞིང་སོམ་ཉི་སྤངས་པ་དང། །བཞི་པ་དགེ་བའི་བཤེས་ཀྱིས་ཡོངས་སུ་ཟིན་པའོ། །ཞེས་གང་ཟག་བཞི་གསུངས་ཏེ། དེ་རྣམས་ཀྱི་དོན་ནི། ཡུམ་བར་མ་ལས་གསུངས་པའི་གང་ཟག་དང་པོ་དང། བརྒྱད་སྟོང་པ་ལས་གསུངས་
པའི་གང་ཟག་དང་པོ་དང། མདོ་སྡུད་པ་ལས་གསུངས་པའི་གང་ཟག་གཉིས་པ་གསུམ་ནི་གནས་སྐབས་རང་རྒྱལ་དུ་རིགས་ངེས་པའི་རང་རྒྱལ་སྦྱོར་ལམ་པ་ལ་བྱེད། དེ་ཆོས་ཅན། ཕྱིར་མི་ལྡོག་པའི་བྱང་ཆུབ་སེམས་དཔའ་ཞེས་བརྗོད་པའི་རྒྱུ་མཚན་ཡོད་དེ། གནས་
སྐབས་རང་རྒྱལ་གྱི་བྱང་ཆུབ་ལས་ཕྱིར་མི་ལྡོག་ཅིང། རང་གི་བྱང་ཆུབ་དོན་དུ་གཉེར་བས་བྱང་སེམས་དང། སངས་རྒྱས་དང་བྱང་ཆུབ་སེམས་དཔའ་མི་འབྱུང་བའི་ཞིང་དུ་སེམས་ཅན་གྱི་དོན་བྱེད་པའི་བསམ་པ་དང་ལྡན་པའི་སེམས་དཔའ་ཆེན་པོ་ཞེས་བརྗོད་
པའི་ཕྱིར། རྒྱན་སྣང་ལས། ཕྱིར་མི་ལྡོག་པ་ཞེས་བྱ་བ་ནི་ངེས་པར་འབྱེད་པའི་ཆ་རྟོགས་པས་རང་བྱང་ཆུབ་ལས་ཕྱིར་མི་ལྡོག་པའོ། །དེ་ཉིད་ཀྱི་རང་གི་བྱང་ཆུབ་འདོད་པ་ཡིན་པས་ན་བྱང་ཆུབ་སེམས་དཔའ་འོ། །ལུས་ཀྱིས་ཆོས་སྟོན་པའི་སངས་རྒྱས་མི་འབྱུང་
བའི་ཞིང་དུ་སེམས་ཅན་གྱི་དོན་བྱེད་པའི་བསམ་པ་དང་ལྡན་པས་ན་སེམས་དཔའ་ཆེན་པོའོ། །ཞེས་གསུངས་པའི་ཕྱིར། ཡུམ་བར་མ་ནས་གསུངས་པའི་གང་ཟག་གཉིས་པ་དང། བརྒྱད་སྟོང་པ་ནས་གསུངས་པའི་གང་ཟག་གཉིས་པ་དནག། སྡུད་པ་ནས་
གསུངས་པའི་གང་གག་དང་པོ་གསུམ་ནི་གནས་སྐབས་རང་རྒྱལ་དུ་རིགས་ངེས་པའི་རང་རྒྱལ་ཚོགས་ལམ་པ་ལ་བྱེད་པ་ཡིན་ཏེ། སྡུད་འགྲེལ་ལས། དེ་ལ་ཤེས་རབ་འབྲིང་གི་ལྟ་བ་དང་ལྡན་པས་ཀུན་རྫོབ་དང་དོན་དམ་པའི་དབྱེ་བ་ཡོངས་སུ་ཤེས་པའི་ཐབས་
ལ་མཁས་པ་ནི་རྒྱལ་བའི་སྲས་པོ། ཞེས་དང། གསེར་ཕྲེང་ལས། ཉི་ཁྲི་དང་བརྒྱད་སྟོང་པའི་གང་ཟག་གཉིས་པ་གཉིས་དོན་གཅིག་ཡིན་ཞིང་དེ་སྡུད་པར་བཤད་པའི་དང་ཡང་གཅིག་ཡིན་ཏེ། ཞེས་གསུངས་པའི་ཕྱིར། ཡུམ་བར་མ་ལས་གསུངས་པའི་གན་

[026A]༄༅། །ཟག་གསུམ་པ་དང། བརྒྱད་སྟོང་པ་ལས་གསུངས་པའི་གང་ཟག་གསུམ་པ་དང། མདོ་སྡུད་པ་ལས་གསུངས་པའི་གང་ཟག་གསུམ་པ་རྣམས་ནི་གནས་སྐབས་རང་རྒྱལ་དུ་རིགས་ངེས་པའི་རང་རྒྱལ་མཐོང་ལམ་བ་
དང༑ བསྒོམ་ལམ་པ་དང། མི་སློབ་ལམ་པ་བ་རྣམས་ལ་བྱེད་དེ། འགྲེལ་ཆེན་ལས། དགྲ་བཅོམ་པ་ཟག་པ་ཟད་པ་ཞེས་གསུངས་པ་ནི། རང་གི་མཐོང་བའི་ལམ་གྱིས་སྒྲིབ་པ་སྤངས་པ་ཉིད་ཀྱིས་ན་མཆོད་པར་འོས་པའོ། །ཞེས་དང། སྡུད་འགྲེལ་
ལས། ཐམས་ཅད་ཀྱིས་མཆོད་པར་འོས་པས་ན་དགྲ་བཅོམ་པ་སྟེ། ཞེས་སོགས་གསུངས་པའི་ཕྱིར། ལྷག་མ་རྣམས་ཀྱིས་གང་ཟག་སྔ་མ་གསུམ་གྱི་ཁྱད་ཆོས་ལ་སྦྱར་རོ། །གཉིས་པ་སྒྲུབ་པའི་དམིགས་པ་ནི་རང་རྒྱལ་འཕགས་པའི་རྒྱུད་ཀྱི་སྐྱེ་
མཆེད་དྲུག་གི་ཆོས་ཉིད་ལ་བྱེད་དོ། །གཉིས་པ་རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་ནི། བཏགས་པའི་ཆོས་ཉིད་མི་འགལ་བར་ཞེས་པ་ནས་རྣམ་པ་ཅན་ནི་ཆོས་ཀྱི་མཆོག་ཞེས་པའི་བར་ཤླཽ་ཀ་གཉིས་ཀྱིས་འཆད། དེ་
ཡང་རང་རྒྱལ་གྱི་རྟོགས་རིགས་སུ་གནས་པའི་ཐེག་ཆེན་གྱི་དོན་མངོན་རྟོགས་དེ་རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་གྱི་མཚན་ཉིད། དེ་ལ་དབྱེ་ན་རང་རྒྱལ་གྱི་རྟོགས་རིགས་སུ་གནས་པའི་ཐེག་ཆེན་གྱི་སྦྱོར་ལམ་
དྲོད་རྩེ་མོ་བཟོད་པ་ཆོས་མཆོག་དང་བཞི་ཡོད། བསྟན་ཚུལ་ནི་གཞུང་འདིས་སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་བཞི་དངོས་སུ་བསྟན་ནས། གཟུགས་དང་གཟུགས་འཛིན་ཚད་མ་རྫས་གཞན་གྱིས་སྟོང་པར་རྟོགས་པའི་ཐེག་ཆེན་གྱི་སྦྱོར་ལམ་བཞི་
ཤུགས་ལ་བསྟན་པ་ཡིན་ཏེ། རྣམ་བཤད་ལས། སྐབས་འདིར་སྟོང་པ་ཉིད་ཀྱི་རྣམ་པ་ཅན་གྱི་སྦྱོར་ལམ་བཞི་དངོས་སུ་བསྟན་པ་ལ་དགོས་པ་ཡོད་དེ། ཤུགས་བསྟན་གྱི་སྦྱོར་ལམ་བཞི་སྟོང་ཉིད་རྟོགས་པའི་ཤེས་རབ་ཀྱིས་ཟིན་པའི་སྒོ་ནས་བསྒོམ་

[026B] ཞེས་གསུངས་པའི་ཕྱིར། དེས་ན་ཉན་ཐོས་ཀྱི་ལམ་ཤེས་པའི་ལམ་ཤེས་དང། རང་རྒྱལ་གྱི་ལམ་ཤེས་པའི་ལམ་ཤེས་མི་འགལ་བ་བཞིན་དུ། དེ་གཉིས་ཀྱི་རྒྱུ་ངེས་འབྱེད་ཆ་མཐུན་ཡང་མི་འགལ་ཏེ། གང་ཟག་
གི་བདག་མེད་རྟོགས་པའི་ཐེག་ཆེན་འཕགས་པའི་མཁྱེན་པ་རྣམས་ལམ་ཤེས་དེ་གཉིས་ཀ་ཡིན་པ་དེ་བཞིན་དུ་གང་ཟག་གི་བདག་མེད་རྟོགས་པའི་ཐེག་ཆེན་གྱི་སྦྱོར་ལམ་རྣམས་དེ་གཉིས་ཀའི་རྒྱུ་ངེས་འབྱེད་ཆ་མཐུན་ཡིན་པའི་ཕྱིར། དེ་ཡང་མཁས་
པ་གཞན་གྱི་ཡིག་ཆར་ཉན་རང་གི་ལམ་ཤེས་པའི་ལམ་ཤེས་དང། དེའི་རྒྱུ་ངེས་འབྱེད་ཆ་མཐུན་ལ་ཉན་རང་གི་ཤེས་རབ་ཀྱི་རྟོགས་རིགས་སུ་གནས་པ་ཞིག་དགོས་པར་གསུངས་ཀྱང་རང་ལུགས་ཀྱི་ཡིག་ཆར་མི་མཐུན་པས་དེ་ལྟར་ཁས་མི་ལེན་ནོ། །དེ་
བཞིན་དུ་གང་ཟག་གི་བདག་མེད་དེ་ཉན་རང་སློབ་པ་འཕགས་པའི་བསྒོམ་བྱའི་གཙོ་བོ་དང། གང་ཟག་གི་བདག་འཛིན་དེ་གཉིས་ཀའི་སྤང་བྱའི་གཙོ་བོ་ཡིན་པས། དེ་གཉིས་ཀྱི་བསྒོམ་བྱའི་གཙོ་བོ་མི་འགལ་བས་སྤང་བྱའི་གཙོ་བོ་མི་འགལ་ལོ། གཟུགས་ཕྱི་རོལ་
དོན་གྱིས་སྟོང་བ་དེ་རང་རྒྱལ་སློབ་པ་འཕགས་པའི་བསྒོམ་བྱའི་གཙོ་བོ་ཡིན་ཡང་ཉན་ཐོས་སློབ་པ་འཕགས་པའི་དེ་མ་ཡིན་པ་བཞིན་དུ་གཟུགས་ཕྱི་རོལ་དོན་དུ་འཛིན་པའི་རྟོག་པ་དེ་རང་རྒྱལ་སློབ་པ་འཕགས་པའི་སྤང་བྱའི་རྩོ་བོ་ཡིན་ཀྱང་ཉན་ཐོས་སློབ་པ་འཕགས་
པའི་སྤང་བྱའི་གཙོ་བོ་མ་ཡིན་པ་ཡང་ཤེས་པར་བྱའོ། །འདི་ཡང་རྣལ་འབྱོར་སྤྱོད་པའི་རང་རྒྱུད་པའི་ལུགས་ཡིན་གྱི། ལེགས་ལྡན་འབྱེད་སོགས་མདོ་སྡེ་སྤྱོད་པའི་རང་རྒྱུད་པ་རྣམས་ནི་ཉན་རང་གི་ལམ་ཤེས་པའི་ལམ་ཤེས་གཉིས་དོན་གཅིག་ཏུ་འདོད་
པ་ཡིན་ཏེ། དེ་རྣམས་ཀྱིས་གཟུགས་དང་གཟུགས་འཛིན་ཚད་མ་རྫས་གཞན་གྱིས་སྟོང་བར་རྟོགས་པའི་ཐེག་ཆེན་འཕགས་པའི་མཁྱེན་པ་རང་རྒྱལ་གྱི་ལམ་ཤེས་པའི་ལམ་ཤེས་སུ་ཁས་མི་ལེན་པའི་ཕྱིར། དེ་རྣམས་ཀྱིས་དེ་འདྲ་བའི་ལམ་ཁས་མི་ལེན་

[027A]༄༅། །པའི་ཕྱིར། གྲུབ་མཐའ་རྒྱ་མཚོར་འཇུག་པའི་གྲུ་རྫིང་ལས། མདོ་སྡེ་སྤྱོད་པའི་རང་རྒྱུད་པའི་ལུགས་འཆད་པའི་སྐབས་སུ་གཟུང་འཛིན་རྫས་གཞན་གྱིས་སྟོང་པར་རྟོགས་པའི་ལམ་ཞལ་གྱིས་མི་བཞེས་ལ། ཞེས་གསུངས་པའི་
ཕྱིར༑ གཞན་ཡང། དེ་རྣམས་ཀྱིས་དེ་འདྲའི་ལམ་ཁས་མི་ལེན་པར་ཐལ། དེ་རྣམས་ཀྱིས་གཟུགས་དང་གཟུགས་འཛིན་ཚད་མ་རྫས་གཞན་གྱིས་སྟོང་པར་ཁས་མི་ལེན་པའི་ཕྱིར། དེ་རྣམས་ཀྱི་གཟུགས་དང་གཟུགས་འཛིན་ཚད་མ་རྫས་གཞན་དུ་ཁས་ལེན་
པའི་ཕྱིར། མ་གྲུབ་ན། དེར་ཐལ། དེ་ཐལ། དེ་རྣམས་ཀྱིས་གཟུགས་དང་གཟུགས་འཛིན་ཚད་མ་རྫས་ཐ་དད་དུ་ཁས་ལེན་པའི་ཕྱིར། དེ་རྣམས་ཀྱིས་གཟུགས་ཕྱི་དོན་དུ་ཁས་ལེན་པའི་ཕྱིར། དེ་ཡང་རྣལ་འབྱོར་སྤྱོད་པའི་རང་རྒྱུད་པའི་ལུགས་ལ་ཉན་རང་སློབ་པ་
འཕགས་པའི་སྤང་བྱའི་གཙོ་བོ་དང། བསྒོམ་བྱའི་གཙོ་བོ་ལ་ཕྲ་རགས་ཡོད་ཀྱང། མདོ་སྡེ་སྤྱོད་པའི་རང་རྒྱུད་པའི་ལུགས་ལ། ཉན་རང་སློབ་པ་འཕགས་པའི་སྤང་བྱའི་གཙོ་བོ་དང། བསྒོམ་བྱའི་གཙོ་བོ་ལ་ཕྲ་རགས་མེད་དེ། གྲུབ་མཐའ་རྒྱ་མཚོར་
འཇུག་པའི་གྲུ་རྫིང་ལས། འདི་པའི་ལུགས་ལ་ཉན་རང་གཉིས་སྤང་བྱའི་སྒྲིབ་པ་དང། རྟོགས་བྱའི་བདག་མེད་ལ་ཕྲ་རགས་མེད་པས་ཞུགས་གནས་ཀྱི་རྣམ་བཞག་གཉིས་ལ་ཀ་བྱེད་དོ། །ཞེས་གསུངས་པའི་ཕྱིར། རྣལ་འབྱོར་སྤྱོད་པའི་རང་རྒྱུད་པའི་
སྐབས་འདིར་ཉན་རང་སློབ་པ་འཕགས་པའི་བསྒོམ་བྱའི་གཙོ་བོའི་ལྟ་བ་ལ་མཐོ་དམན་གྱི་ཁྱད་པར་ཡོད་ཀྱང། རང་རྒྱལ་དང་སེམས་ཙམ་པའི་བསྒོམ་བྱའི་གཙོ་བོའི་ལྟ་བ་ལ་མཐོ་དམན་མེད་དེ། གཟུགས་དང་གཟུགས་འཛིན་ཚད་མ་རྫས་གཞན་གྱིས་སྟོད་པར་
རྟོགས་པའི་ལྟ་བ་དེ་དེ་གཉིས་ཀའི་བསྒོམ་བྱའི་གཙོ་བོར་གྱུར་བའི་ལྟ་བ་ཡིན་པའི་ཕྱིར། རྣམ་བཤད་ལས། རང་སངས་རྒྱས་ཀྱི་ལྟ་བ་དང། སེམས་ཙམ་པའི་ལྟ་བ་ལ་མཐོ་དམན་གྱི་ཁྱད་པར་ཅུང་ཟད་ཀྱང་མེད་པས། ཞེས་གསུངས་པའི་ཕྱིར། གསུམ་པ་

[027B] ཐེག་པ་ཆེན་པོའི་མཐོང་ལམ་བཤད་པ་དང། སྒོམ་ལམ་བཤད་པ་གཉིས་ལས། དང་པོ་ལ་ཐེག་ཆེན་གྱི་མཐོང་ལམ་གྱི་རྟེན་བཤད་པ་དང། བརྟེན་པ་ཐེག་ཆེན་གྱི་མཐོང་ལམ་བཤད་པ་གཉིས་ལས་
དང་པོ་ལ་ལུས་རྟེན་དང་སེམས་རྟེན་གཉིས་ལས། དང་པོ་ནི། སྒྲ་མི་སྙན་པ་དང། ཟ་མ་དང་མ་ནིང་མ་གཏོགས་པའི་གླིང་གསུམ་གྱི་མི་དང་འདོད་ལྷའི་རྟེན་ལ་ཐེག་ཆེན་གྱི་མཐོང་ལམ་གསར་དུ་སྐྱེ་བ་ཡོད་དེ། དེ་རྣམས་ཀྱི་རྟེན་ལ་ཐེག་ཆེན་གྱི་མཐོང་ལམ་སྐྱེ་
བའི་འགལ་རྐྱེན་དང་བྲལ་ཞིང་མཐུན་རྐྱེན་ཚང་བ་ཡོད་པའི་ཕྱིར། གཉིས་པ་སེམས་རྟེན་ནི་སྤྱིར་མཐོང་ལམ་དེ་བསམ་གཏན་དང་པོའི་ཉེར་བསྡོགས་མི་ལྕོགས་མེད་པ་དང། བསམ་གཏན་དང་པོའི་དངོས་གཞི་སྙོམས་འཇུག་ཙམ་ཁྱད་གཉིས་བསམ་གཏན་ཕྱི་མ་
གསུམ་གྱི་དངོས་གཞི་སྙོམས་འཇུག་སྟེ་བསམ་གཏན་ས་དྲུག་ལ་བརྟེན་ནས་སྐྱེ་བ་ཡོད་ཀྱང། ཐེག་ཆེན་མཐོང་ལམ་དེ་བསམ་གཏན་གྱི་དངོས་གཞི་སྙོམས་འཇུག་ཁོ་ན་ལ་བརྟེན་ནས་གསར་དུ་སྐྱེ་བ་ཡིན་ཏེ། དེ་གསར་དུ་སྐྱེ་བའི་སེམས་རྟེན་ཡོད་པ་གང་
ཞིག་དེར་གྱུར་པའི་བསམ་གཏན་གྱི་ཉེར་བསྡོགས་ཡང་མེད། བསམ་གཏན་གྱི་སས་བསྡུས་ལས་གཞན་པའི་གཟུགས་མེད་ཀྱི་སྙོམས་འཇུག་ཡང་མེད། འདོད་པའི་སེམས་ཡང་མེད་པའི་ཕྱིར། བསྡུ་བ་ལས། བདེན་པ་མངོན་པར་རྟོགས་པ་ནི་བསམ་
གཏན་རྣམས་ཁོ་ན་དང། བསམ་གཏན་དང་པོའི་ཉེར་བསྔོགས་མི་ལྕོག་མེད་པ་ལ་བརྟེན་ནས་ཀྱང་མངོན་པར་རྟོགས་པར་འགྱུར་གྱི་གཟུགས་མེད་པའི་སྙོམས་པར་འཇུག་པ་རྣམས་ལས་མ་ཡིན་ཏེ། འདི་ལྟར་གཟུགས་མེད་པའི་སྙོམས་པར་འཇུག་པའི་
ལམ་ནི་ཞི་གནས་ཤས་ཆེ་བ་ཡིན་ལ། ལྷག་མཐོང་ཤས་ཆུང་བ་ཡིན་པས་ལྷག་མཐོང་ཤས་ཆུང་བའི་ལམ་གྱིས་ནི་བདེན་པ་རྣམས་མངོན་པར་རྟོགས་པར་མི་ནུས་པའི་ཕྱིར་རོ། །ཞེས་གསུངས་པའི་ཕྱིར། གཉིས་པ་བརྟེན་པ་ཐེག་ཆེན་གྱི་མཐོང་ལམ་བཤད་

[028A]༄༅། །པ་ལ། མཚན་ཉིད། དབྱེ་བ་མཐའ་དཔྱད་པ་དང་གསུམ་ལས། དང་པོ་ནི། སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་ཐེག་ཆེན་གྱི་བདེན་པ་མངོན་རྟོགས་ཐེག་ཆེན་གྱི་མཐོང་ལམ་གྱི་མཚན་ཉིད་
གཉིས་པ་ནི། དེ་ལ་དབྱེ་ན་ཐེག་ཆེན་གྱི་མཐོང་ལམ་མཉམ་བཞག་ཡེ་ཤེས་དང། ཐེག་ཆེན་གྱི་མཐོང་ལམ་རྗེས་ཐོབ་ཡེ་ཤེས། དེ་གཉིས་གང་རུང་མ་ཡིན་པའི་ཐེག་ཆེན་གྱི་མཐོང་ལམ་དང་གསུམ་ལས། སོ་སོའི་མཚན་ཉིད། དབྱེ་བ་སོགས་རྗེ་བཙུན་
གྱི་མཐའ་དཔྱོད་དུ་བཤད་པ་བཞིན་ཤེས་པར་བྱའོ། གསུམ་པ་མཐའ་དཔྱད་པ་ལ་མདོར་བསྟན་པ་དང། རྒྱས་པར་བཤད་པ། འདའ་བྱེད་ཀྱི་མཐོང་ལམ། འདའ་བྱའི་མཐོང་ལམ་གྱི་སྐྱེ་ཚུལ་བཤད་པའོ། །དང་པོ་ནི། བདེན་དང་བདེན་ལ་བཟོད་པ་དང། །
ཤེས་པའི་སྐད་ཅིག་རྣམ་བཞི་ཡིས། ལམ་ཤེས་ཉིད་ལ་མཐོང་བའི་ལམ། །ཕན་ཡོན་བཅས་པ་འདི་བཤད་དོ། །ཞེས་པས་འཆད། གཞུང་གི་དོན་ནི། ལམ་ཤེས་པ་ཉིད་ཀྱི་སྐབས་འདིར་ནི་ཆོས་ཅན། ཐེག་པ་ཆེན་པོའི་མཐོང་ལམ་ཕན་ཡོན་
དང་བཅས་པ་འདི་བཤད་དེ། སྡུག་ཀུན་གྱི་བདེན་པ་དང། འགོག་ལམ་གྱི་བདེན་པ་ལ་དམིགས་པའི་ཆོས་བཟོད་རྗེས་བཟོད་གཉིས་དང། ཆོས་ཤེས་རྗེས་ཤེས་གཉིས་ཏེ། ཤེས་བཟོད་སྐད་ཅིག་མ་བཞིར་བསྡུས་པའི་སྒོ་ནས་བཤད་པ་ཡིན་པའི་ཕྱིར་
གཉིས་པ་རྒྱས་པར་བཤད་པ་ལ། སྡུག་བསྔལ་ཆོས་བཟོད་རྗེས་བཟོད་སྡུག་བསྔལ་ཆོས་ཤེས་རྗེས་ཤེས་ཏེ་སྡུག་བསྔལ་བདེན་པའི་སྟེང་གི་ཤེས་བཟོད་སྐད་ཅིག་མ་བཞི་བཤད་པ། ཀུན་འབྱུང་བདེན་པའི་སྟེང་གི་དེ་བཞི་བཤད་པ། འགོག་བདེན་གྱི་
སྟེང་གི་དེ་བཞི་བཤད་པ། ལམ་བདེན་གྱི་སྟེང་གི་དེ་བཞི་བཤད་པ་དང་བཞི་ལས། དང་པོ་འཆད་པ་ལ། དེ་བཞིན་ཉིད་དང་སངས་རྒྱས་དག། ཕན་ཚུན་རྟེན་པ་རྟེན་མེད་ཕྱིར། །རྣམ་གྲངས་ཁས་མི་ལེན་པ་དང། །ཆེན་པོ་ཚད་མ་མེད་བཅས་དང། །ཚད་

[028B] གསེར་ཕྲེང་ལས། སྡུག་བསྔལ་གྱི་སྐད་ཅིག་མ་བཞི་ནི། དེ་བཞིན་ཉིད་ནས་ཚད་མེད་ཀྱི་བར་ཏེ། ཞེས་གསུངས་པའི་ཕྱིར། ཀུན་འབྱུང་བདེན་པའི་སྟེང་གི་ཤེས་བཟོད་སྐད་ཅིག་མ་བཞི་བཤད་པ་
ལ། མཐའ་མེད་དང། དེར་གནས་གཟུགས་ལ་སོགས་པ་ལ། །སངས་རྒྱས་ཉིད་དུ་ངེས་འཛིན་དང། །བླང་མེད་དོར་བ་མེད་སོགས་དང། །བྱམས་ལ་སོགས་དང་ཞེས་པའི་བར་ཚིག་རྐང་བཞི་གསུངས་པ་ཡིན་ཏེ། གསེར་ཕྲེང་ལས། ཀུན་འབྱུང་གི་སྐད་ཅིག་མ་བཞི་ནི་
མཐའ་མེད་ནས་བྱམས་སོགས་ཀྱི་བར་ཏེ། ཞེས་གསུངས་པའི་ཕྱིར། འགོག་བདེན་གྱི་སྟེང་གི་དེ་བཞི་འཆད་པ་ལ། སྟོང་ཉིད་དང། སངས་རྒྱས་ཉིད་ནི་འཐོབ་པ་དང། །རྣམ་པར་བྱང་ཀུན་ཡོངས་བསྡུས་དང། །ཉམ་ང་བ་དང་ནད་ཀུན་སེལ། །ཞེས་པའི་བར་ཚིག་
རྐང་ཕྱེད་དང་བཞི་གསུངས་པ་ཡིན་ཏེ། གསེར་ཕྲེང་ལས། འགོག་པའི་སྐད་ཅིག་མ་བཞི་ནི་སྟོང་ཉིད་ནས་ནད་ཀུན་སེལ་གྱི་བར་ཏེ། ཞེས་གསུངས་པའི་ཕྱིར། ལམ་བདེན་གྱི་སྟེང་གི་དེ་བཞི་འཆད་པ་ལ། མྱ་ངན་འདས་འཛིན་ཞི་ཉིད་དང། །སངས་རྒྱས་རྣམས་ཀྱིས་སྲུང་ལ་སོགས།།
སྲོག་མི་གཅོད་པ་ལ་སོགས་པ། །རྣམ་པ་ཀུན་མཁྱེན་ཚུལ་ལ་ནི། །བདག་ཉིད་གནས་ཏེ་སེམས་ཅན་དག་འགོད་དང་སྤྱིན་པ་ལ་སོགས་པ། །རྫོགས་པའི་བྱང་ཆུབ་ཏུ་བསྔོ་བ། །ཞེས་པའི་བར་ཚིག་རྐང་བདུན་གསུངས་པ་ཡིན་ཏེ། གསེར་ཕྲེང་ལས། ལམ་
གྱི་སྐད་ཅིག་མ་བཞི་ནི་མྱང་འདས་ནས་བསྔོ་བའི་བར་ཏེ། ཞེས་གསུངས་པའི་ཕྱིར། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་ཞེས་པའི་སྐད་ཅིག་མ་དེ་ཡང། སྤྱིར་སྐད་ཅིག་མ་ལ་དུས་མཐའ་སྐད་ཅིག་མ་དང་བྱ་རྫོགས་ཀྱི་སྐད་ཅིག་མ་གཉིས་
ལས་འདི་ནི་བྱ་རྫོགས་ཀྱི་སྐད་ཅིག་མ་ཡིན་ཏེ། གསེར་ཕྲེང་ལས། སྐད་ཅིག་གི་ཚད་ནི་ཇི་ཙམ་གྱིས་རང་ཡུལ་རྟོགས་པ་རྫོགས་པའི་བར་ཏེ། བྱ་རྫོགས་ཡིན་གྱི་དུས་མཐའི་སྐད་ཅིག་ནི་མ་ཡིན་ཏེ། དེ་ནི་ཐ་སྙད་དུ་མི་རུང་བས་སོ། །ཞེས་དང། རྣམ་བཤད་ལས་

[029A]༄༅། །མཐོང་ལམ་སྐད་ཅིག་མ་གཅིག་གི་དོན་ཡང། སྟོང་པ་ཉིད་ལ་མཉམ་བར་བཞག་པའི་མཉམ་བཞག་ཐུན་གཅིག་ཡིན་གྱི། དུས་ཀྱི་ཐུང་བའི་མཐར་ཐུག་པ་ནི་མ་ཡིན་ནོ། །ཞེས་གསུངས་པའི་ཕྱིར། བྱ་རྫོགས་ཀྱི་ཐུང་མཐའི་
སྐད་ཅིག་མའི་ཚད་ནི་སྐྱེས་བུ་སྟོབས་ལྡན་གཅིག་གི་ས་གོལ་གཏོགས་པའི་ཡུན་ཚད་ལ་བྱེད་པ་ཡིན་ལ། བྱ་རྫོགས་ཀྱི་རིང་མཐའ་ནི་བསྐལ་པའི་བར་དུ་ཡང་མི་རྫོགས་པ་ཡོད་དེ། བྱ་བ་དེའི་མགོ་རྩོམ་པ་ནས་མཇུག་མ་རྫོགས་ཀྱི་བར་དུ་བྱ་རྫོགས་ཀྱི་སྐད་ཅིག་
མ་གཅིག་ཏུ་འཇོག་པའི་ཕྱིར། དུས་མཐའི་སྐད་ཅིག་མའི་ཚད་ནི་སྐྱེས་བུ་སྟོབས་ལྡན་གྱི་སེ་གོ་ལ་གཏོགས་པའི་ཡུན་ལ་དྲུག་ཅུ་རྩ་ལྔ་འདས་པའི་ཆ་གཅིག་ལ་འཇོག་པ་ཡིན་ཏེ། དཔལ་ལྡན་ཟླ་བ་གྲགས་པའི་བཞི་བརྒྱ་བའི་འགྲེལ་བར་སྐད་ཅིག་ཅེས་བྱ་བ་
ནི་དུས་འགྲིབ་པའི་མཐར་ཐུག་པར་གྱུར་པ་ལ་བྱ་ལ་སྐྱེས་བུ་སྟོབས་དང་ལྡན་པས་ས་གོལ་གཏོགས་པའི་ཡུན་ཚད་གཅིག་ཙམ་གྱིས་སྐད་ཅིག་དྲུག་ཅུ་རྩ་ལྔ་འདའ་སྟེ། རྣམ་པ་དེ་ལྟ་བུའི་སྐད་ཅིག་གིས་རྣམ་པར་ཤེས་པ་སྐད་ཅིག་མ་ཡིན་ནོ། །ཞེས་
གསུངས་པའི་ཕྱིར། ཐེག་པ་ཆེན་པོའི་མཐོང་ལམ་ལ་ཤེས་བཟོད་སྐད་ཅིག་མ་བཅུ་དྲུག་ཡོད་པ་ལས་ཆོས་བཟོད་ཅེས་པའི་ཆོས་ནི་མི་སྐྱེ་བའི་ཆོས་སྟོང་ཉིད་ཡིན་ལ་ཆོས་བཟོད་ཅེས་པའི་བཟོད་པ་ནི་བཟོད་པ་འབྲིང་ཡིན་ཏེ། མི་སྐྱེ་བའི་ཆོས་ལ་བཟོད་པ་
དེ་ལ་ཆུང་འབྲིང་ཆེན་པོ་གསུམ་དུ་ཡོད་པ་ལས་ཆུང་ངུ་སྦྱོར་ལམ་བཟོད་པ་དང། འབྲིང་མཐོང་ལམ་སྡུག་བསྔལ་ཆོས་བཟོད་དང། ཆེན་པོས་བརྒྱད་པ་ནས་ཐོབ་པའི་ཕྱིར། དེ་ལྟར་མདོ་ལས་བཤད་པའི་ཕྱིར། དྲངས་ངེས་རྣམ་འབྱེད་ཀྱི་རྣམ་བཤད་བསྟན་པའི་སྒྲོན་མེ་ལས། མདོ་ལས་སྦྱོར་
ལམ་བཟོད་པ་དང། མཐོང་ལམ་སྡུག་བསྔལ་ཆོས་བཟོད་དང། ས་བརྒྱད་བར་མི་སྐྱེ་བའི་ཆོས་ལ་བཟོད་པ་ཆུང་འབྲིང་ཆེ་གསུམ་རིམ་བཞིན་ཐོབ་པར་བཤད་པས་མི་སྐྱེ་བའི་ཆོས་དེ་ལ་བརྒྱད་ཡོད་དོ། ཞེས་གསུངས་པའི་ཕྱིར། སྒྲ་བཤད་པ་ནི་

[029B] དེའི་རྗེས་ནས་ཆོས་ཉིད་རྟོགས་པའི་ཡུལ་ཅན་རང་ཉིད་ལ་སྐྲག་རིགས་པ་ལས་མི་སྐྲག་པར་
རྟོགས་པས་རྗེས་བཟོད་ཞེས་བརྗོད་པ་ཡིན་ཏེ། རྣམ་བཤད་ལས། བདེན་བཞིའི་ཆོས་ཉིད་སྔར་མངོན་སུམ་དུ་མ་རྟོགས་པ་ཆུ་ལ་ཆུ་བཞག་པའི་ཚུལ་གྱིས་གསར་དུ་རྟོགས་པ་ན། སྔར་འཁོར་བར་འདྲིས་མ་མྱོང་བའི་ཟབ་མོའི་ཆོས་དེ་ལ་སྐྲག་རིགས་པ་ལས། མི་
སྐྲག་པས་ན་ཆོས་ཀྱི་བཟོད་པ་ཞེས་བྱ་ལ། དེས་ན་བདེན་པ་བཞིའི་ཆོས་ཉིད་འཇལ་བའི་ལྡོག་པ་ནས་བཟོད་པ་བཞིའོ། །དེའི་རྗེས་ནས་ཆོས་ཉིད་ལ་ཆུ་ལ་ཆུ་བཞག་དུ་སོང་བའི་བློ་དེ་ལ་སྐྲག་རིགས་པ་ལས། མི་སྐྲག་པར་རྟོགས་པས་རྗེས་ཀྱི་བཟོད་པ་ཞེས་བྱ་ལ་
དེ་ཡང་བདེན་བཞིའི་ཆོས་ཉིད་ཀྱི་ཡུལ་ཅན་ལྡོག་པས་ཕྱེ་བ་བཞི་རྟོགས་པའི་ཆ་ནས་རྗེས་བཟོད་བཞི་སྟེ། བཟོད་པ་བརྒྱད་ངོ་བོ་གཅིག་ལ་ལྡོག་པ་ཐ་དད་པའི་ཚུལ་དུ་ཡོད་ལ། ཞེས་གསུངས་པའི་ཕྱིར། མཛོད་པ་ལྟར་ན། ཤེས་བཟོད་སྐད་ཅིག་མ་དང་པོ་བཅོ་ལྔ་
མཐོང་ལམ་དང། བཅུ་དྲུག་པ་ལམ་རྗེས་ཤེས་སྒོམ་ལམ་དུ་འདོད་པ་ཡིན་ཏེ། མཛོད་ལས། དེ་ལ་སྐད་ཅིག་བཅོ་ལྔ་ནི། །མ་མཐོང་མཐོང་ཕྱིར་མཐོང་བའི་ལམ། །ཞེས་གསུངས་པའི་ཕྱིར། དེ་ལ་ཁོ་ན་རེ། ཐེག་ཆེན་གྱི་མཐོང་ལམ་སྡུག་བསྔལ་རྗེས་བཟོད་དེས་
རང་ཉིད་རྟོགས་པར་ཐལ། སྒྲ་བཤད་དེ་འཐད་པའི་ཕྱིར། འདོད་ན། ཐེག་ཆེན་གྱི་མཐོང་ལམ་བར་ཆད་མེད་ལམ་དེས་རང་ཉིད་རྟོགས་པར་ཐལ། འདོད་པའི་ཕྱིར། འདོད་ན། ཐེག་ཆེན་གྱི་མཐོང་ལམ་བར་ཆད་མེད་ལམ་དེ་ཐག་ཆེན་གྱི་མཐོང་ལམ་བར་ཆད་
མེད་ལམ་གྱི་གཞལ་བྱ་ཡིན་པར་ཐལ། འདོད་པའི་ཟེར་ན། དེ་གསུམ་ཀ་ལ་འདོད་བྱས་པ་ལ་ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། སྟོང་ཉིད་ཡིན་པར་ཐལ། ཐེག་ཆེན་མཐོང་ལམ་བར་ཆད་མེད་ལམ་གྱི་གཞལ་བྱ་ཡིན་པའི་ཕྱིར་ཟེར་ན་

[030A]༄༅། །མ་ཁྱབ། ཐེག་ཆེན་མཐོང་ལམ་བར་ཆད་མེད་ལམ་གྱི་གཞལ་བྱ་ཆོས་ཅན། དེར་ཐལ། དེའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། དེས་ཁྱོད་རྟོགས་པའི་ཕྱིར། མ་གྲུབ་ན། ཐེག་ཆེན་མཐོང་ལམ་བར་ཆད་མེད་
ལམ་ཆོས་ཅན། ཁྱོད་ཀྱིས་རང་གི་གཞལ་བྱ་རྟོགས་པར་ཐལ། ཁྱོད་ཚད་མ་ཡིན་པའི་ཕྱིར། གོང་དུ་འདོད་ན། དེའི་གཞལ་བྱ་ཆོས་ཅན། མེད་དགག་ཡིན་པར་ཐལ། སྟོང་ཉིད་ཡིན་པའི་ཕྱིར། རྟགས་ཁས་འདོད་ན། དེ་ཆོས་ཅན། མེད་དགག་མ་ཡིན་པར་
ཐལ༑ མ་ཡིན་དགག་ཡིན་པའི་ཕྱིར། དགག་པ་གང་ཞིག་རང་ཞེས་བརྗོད་པའི་སྒྲས་རང་གི་འཕང་བྱར་གྱུར་པའི་ཆོས་གཞན་སྒྲུབ་པ་འཕེན་པའི་ཕྱིར། རྟགས་གྲུབ་སྟེ། ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་གཞལ་བྱ་ཞེས་པའི་སྒྲས་རང་
གི་འཕང་བྱར་གྱུར་པའི་སྒྲུབ་པ་འཕེན་པའི་ཕྱིར། དེས་གཞལ་བྱ་བརྗོད་པའི་ཕྱིར། ཁོ་ན་རེ། ཐེག་ཆེན་གྱི་མཐོང་ལམ་བར་ཆད་མེད་ལམ་དེས་རང་ཉིད་དངོས་སུ་རྟོགས་པར་ཐལ། དེས་དེ་རྟོགས་པའི་ཟེར་ན་མ་ཁྱབ། འདོད་མི་ནུས་ཏེ། དེ་ལ་དེའི་
རྣམ་པ་མ་ཤར་བའི་ཕྱིར། ཡང་ཁོ་ན་རེ། སྟོང་ཉིད་མངོན་སུམ་དུ་རྟོགས་པའི་མཁྱེན་པ་དེས་ཁོ་རང་ཤུགས་ལ་རྟོགས་པར་ཐལ། མཐོང་ལམ་བར་ཆད་མེད་ལམ་དེས་ཁོ་རང་ཤུགས་ལ་རྟོགས་པའི་ཕྱིར་ཟེར་ན་མ་ཁྱབ། འདོད་ན། སྟོང་ཉིད་ཞེས་
པའི་སྒྲས་སྟོང་ཉིད་ཤུགས་ལ་བརྗོད་པར་ཐལ། འདོད་པའི་ཕྱིར། འདོད་མི་ནུས་སོ། །དེས་ན་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་དངོས་ཀྱི་གཞལ་བྱ་ཡིན་ན། སྟོང་ཉིད་ཡིན་པའི་ཁྱབ་ཀྱང། དེའི་གཞལ་བྱ་ཡིན་ན་སྟོང་ཉིད་ཡིན་པའི་མ་
ཁྱབ་བྱས་པ་ལ་ཁོ་ན་རེ། དེའི་དངོས་ཀྱི་གཞལ་བྱ་ཆོས་ཅན། སྟོང་ཉིད་ཡིན་པར་ཐལ། དེའི་དངོས་ཀྱི་གཞལ་བྱ་ཡིན་པའི་ཕྱིར་ཏེ། དེས་ཁྱོད་དངོས་སུ་རྟོགས་པའི་ཕྱིར། མ་གྲུབ་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། ཁྱོད་ཀྱིས་རང་གི་གཞལ་

[030B] ཁྱོད་ཚད་མ་ཡིན་པའི་ཕྱིར་ན་མ་ཁྱབ་སྟེ། གཟུགས་འཛིན་དབང་པོའི་མངོན་སུམ་ཆོས་ཅན། ཁྱོད་ཀྱིས་རང་གི་གཞལ་བྱ་དངོས་སུ་རྟོགས་པར་ཐལ། ཁྱོད་ཚད་མ་ཡིན་པའི་ཕྱིར། ཁྱབ་པ་ཁས། འདོད་ན། གཟུགས་འཛིན་
དབང་པོའི་མངོན་སུམ་གྱི་གཞལ་བྱ་ཆོས་ཅན། དངོས་པོ་ཡིན་པར་ཐལ། དེའི་དངོས་ཀྱི་གཞལ་བྱ་ཡིན་པའི་ཕྱིར། འདོད་ན། གཟུགས་འཛིན་དབང་སྔོན་ཆོས་ཅན། ཁྱོད་ཀྱི་གཞལ་བྱ་དངོས་པོ་མ་ཡིན་པར་ཐལ། ཀྱོད་གང་ཟག་གི་བདག་མེད་ཡིན་པའི་
ཕྱིར། རང་ལུགས་ནི། ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་དངོས་ཀྱི་གཞལ་བྱ་དེ་ཡང། དེའི་ཤུགས་ཀྱི་གཞལ་བྱ་ཡིན་ནོ། །མཐོང་སྤང་གི་དབྱེ་བ་བཤད་པ་ལ། ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་ངོས་སྐལ་གྱི་སྤང་བྱ་དེ་
ལ། བདེན་བཞི་ལ་ལོག་པར་ཞུགས་པའི་འཇིག་ལྟ། མཐར་ལྟ། ལོག་ལྟ། ལྟ་བ་མཆོག་འཛིན། ཚུལ་ཁྲིམས་བརྟུལ་ཞུགས་མཆོག་འཛིན་གྱི་ལྟ་བ་སྟེ་ལྟ་བ་ལྔ་དང། འདོད་ཆགས། ཁོང་ཁྲོ། ང་རྒྱལ་ཉོན་མོངས་ཅན་གྱི་མ་རིག་པ། ཐེ་ཚོམ་ཉོན་
མོངས་ཅན་དང་བཅས་པའི་ལྟ་མིན་ལྔ་ཏེ། རྩ་ཉོན་བཅུ་ཡོད་ལ། དེ་ལྟར་ན་ཡང། རྩ་ཉོན་བཅུ་པོ་ཐམས་ཅད་ཐེག་ཆེན་མཐོང་ལམ་བར་ཆད་མེད་ལམ་གྱི་ངོས་སྐལ་གྱི་སྤང་བྱ་མ་ཡིན་པའི་ཕྱིར་ཏེ། དེ་ཐམས་ཅད་མཐོང་སྤང་མ་ཡིན་པའི་ཕྱིར། རྩ་
ཉོན་བཅུའི་ནང་ནས་ལྟ་བ་མཐའ་མ་གསུམ་དང། ཐེ་ཚོམ་ཉོན་མོངས་ཅན་རྣམས་མཐོང་སྤང་ཁོ་ན་དང་གཞན་ལྷག་མ་རྣམས་ལ་མཐོང་སྤང་དང། བསྒོམ་སྤང་གཉིས་ཀའི་ཆ་ཡོད་པའི་ཕྱིར། དེ་ཡང་ཡིན་ཏེ་ལྟ་བ་མཐའ་མ་གསུམ་དང། ཐེ་ཚོམ་ཉོན་མོངས་ཅན་
རྣམས་སྤང་བྱ་ཀུན་བརྟགས་ཁོ་ན་ཡིན་ལ། གཞན་ལྷག་མ་རྣམས་ལ་སྤང་བྱ་ཀུན་བརྟགས་དང་ལྷན་སྐྱེས་གཉིས་ཀའི་ཆ་ཡོད་པའི་ཕྱིར། ཕུང་པོ་ལྔ་པའི་རབ་བྱེད་ཀྱི་འགྲེལ་པ་ལས། ལྟ་བ་མཐའ་མ་གསུམ་དང། ཐེ་ཚོམ་ནི་ཀུན་ཏུ་བརྟགས་པ་ཁོ་ན་ཡིན་ལ་

[031A]༄༅། །ལྷག་མ་རྣམས་ལ་ཀུན་ཏུ་བརྟགས་པ་བ་དང་ལྷན་སྐྱེས་པ་གཉིས་ཀ་ཡོད་པར་ཤེས་པར་བྱའོ། །ཞེས་གསུངས་པའི་ཕྱིར། འོ་ན་དེ་དག་བདེན་བཞི་ལ་ལོག་པར་ཞུགས་ཚུལ་ཇི་ལྟ་བུ་ཞེ་ན། དེ་ཡང་ཡོད་དེ། ལྟ་བ་
དང་པོ་གསུམ་དང་ཉོན་མོངས་ཅན་གྱི་མ་རིག་པ། ཐེ་ཚོམ་ཉོན་མོངས་ཅན་རྣམས་བདེན་བཞི་ལ་དངོས་སུ་ལོག་པར་ཞུགས་པ་དང། ལྟ་བ་མཆོག་འཛིན་གཉིས་དང། འདོད་ཆགས་དང་ང་རྒྱལ་གཉིས་ནི་བདེན་བཞི་ལ་བརྒྱུད་ནས་ལོག་པར་ཞུགས་པ་
དང། ཁོང་ཁྲོ་ནི་དབང་གིས་ལོག་པར་ཞུགས་པ་ཡིན་པའི་ཕྱིར། དང་པོ་གྲུབ་སྟེ། གསེར་ཕྲེང་ལས་ལོག་པར་ཞུགས་ཚུལ་དེ་ཡང་དངོས་སུ་ལོག་པར་ཞུགས་པ་དང། བརྒྱུད་ནས་ལོག་པར་ཞུགས་པ་དང། དབང་གིས་ལོག་པར་ཞུགས་པ་གསུམ་གྱི་རིགས་
པར་བྱའོ། །དེ་ལ་དང་པོ་ནི། ལྟ་བ་དང་པོ་གསུམ་དང། མ་རིག་པ་ཐེ་ཚོམ་སྟེ། ལྟ་མིན་གྱི་གཉིས་ནི་དངོས་སུ་ལོག་པར་ཞུགས་པ་ཡིན་ཏེ། ཞེས་གསུངས་པའི་ཕྱིར། གཉིས་པ་གྲུབ་སྟེ། དེ་ཉིད་ལས། གཉིས་པ་ནི། ལྟ་བ་མཆོག་འཛིན་གཉིས་དང། འདོད་
ཆགས་དང་ང་རྒྱལ་གཉིས་ནི་བརྒྱུད་ནས་ལོག་པར་ཞུགས་པ་ཡིན་ཏེ། ཞེས་གསུངས་པའི་ཕྱིར། གསུམ་པ་གྲུབ་སྟེ། ཡང་དེ་ཉིད་ལས། གསུམ་པ་ནི། ཁོང་ཁྲོ་རྣམས་ནི་དབང་གིས་ལོག་པར་ཞུགས་པ་ཡིན་ཏེ། ཞེས་གསུངས་པའི་ཕྱིར། གསུམ་པ་
ནི། སྤྱིར་འདའ་བྱའི་ཐེག་ཆེན་གྱི་མཐོང་ལམ་དང་འདའ་བྱེད་ཀྱི་ཐེག་ཆེན་མཐོང་ལམ་གཉིས་ཅིག་ཆར་དུ་སྐྱེ་ཡང། དེ་གཉིས་མངོན་གྱུར་དུ་རིམ་ཅན་དུ་སྐྱེ་བ་ཡིན་ནོ། །གཉིས་པ་ཐེག་པ་ཆེན་པོའི་སྒོམ་ལམ་བཤད་པ་ལ། ཐེག་ཆེན་སྒོམ་ལམ་གྱི་
བྱེད་པ་བཤད་པ་དང། བྱེད་པ་ཅན་གྱི་སྒོམ་ལམ་དངོས་བཤད་པ་གཉིས། དང་པོ་ལ་མཚན་ཉིད་དབྱེ་བ་ས་མཚམས་དང་གསུམ་ལས། རང་ཐོབ་བྱེད་ཀྱི་ཐབས་སུ་གྱུར་པའི་ཐེག་ཆེན་གྱི་སྒོམ་ལམ་བསྒོམས་སྟོབས་ཀྱིས་ཐོབ་པའི་ཕན་ཡོན་དེ་

[031B] གཉིས་པ་ནི། དེ་ལ་དབྱེ་ན་དྲུག་ཡོད་དེ། ཐེག་ཆེན་གྱི་སྒོམ་ལམ་བསྒོམས་སྟོབས་ཀྱིས་སེམས་ལ་རང་དབང་དུ་བྱེད་པའི་ཀུན་ནས་ཞི་བ་དང། སྐྱེ་བོ་ཐམས་ཅད་ལ་འདུད་པ་དང། ཉོན་མོངས་པའི་
གཡུལ་ལས་རྒྱལ་བ་དང། སྡུག་བསྔལ་གྱི་གནོད་པས་ནམ་ཡང་བརྫི་བ་མེད་པ་དང། བྱང་ཆུབ་སྒྲུབ་པའི་ནུས་པ་དང་ལྡན་པ་དང། རྟེན་བྱང་སེམས་སྒོམ་ལམ་པ་གང་དུ་བཞུགས་པའི་ས་ཕྱོགས་མཆོད་རྟེན་དུ་གྱུར་པའི་སྒོམ་ལམ་གྱི་བྱེད་པ་རྣམས་སུ་
ཡོད་པའི་ཕྱིར། ཀུན་ནས་ཞི་དང་ཐམས་ཅད་ལ། །བདུད་དང་ཉོན་མོངས་ལས་རྒྱལ་དང། །གནོད་པས་བརྫི་བ་མེད་ཉིད་དང། །བྱང་ཆུབ་དང་ནི་རྟེན་མཆོད་ཉིད། །ཅེས་གསུངས་པའི་ཕྱིར། དེ་ཡང་དང་པོ་བཞི་སྐྱེས་བུ་བྱེད་པའི་འབྲས་བུ་དང། ལྔ་པ་རྒྱུ་
མཐུན་གྱི་འབྲས་བུ་དང། དྲུག་པ་བདག་པོའི་འབྲས་བུ་ཡིན་ཏེ། རྣམ་བཤད་ལས། སྒོམ་ལམ་གྱི་བྱེད་པ་དྲུག་ཡོད་དེ། སྐྱེས་བུ་བྱེད་འབྲས་དང་པོ་བཞི་དང། རྒྱུ་མཐུན་གྱི་འབྲས་བུ་ལྔ་པ་དང། བདག་པོའི་འབྲས་བུ་དྲུག་པ་རྣམས་སུ་ཡོད་པའི་ཕྱིར། ཞེས་གསུངས་
པའི་ཕྱིར། འདིར་རྣམ་སྨིན་གྱི་འབྲས་བུ་མི་འཆད་པའི་རྒྱུ་མཚན་ཡོད་དེ། ཐེག་ཆེན་གྱི་སྒོམ་ལམ་དེ་རྣམ་སྨིན་གྱི་རྒྱུ་མ་ཡིན་པའི་ཕྱིར། གསུམ་པ་ས་མཚམས་ནི། ཐེག་ཆེན་གྱི་སྒོམ་ལམ་བསྒོམས་པའི་སྐད་ཅིག་གཉིས་པ་ནས་སངས་རྒྱས་ཀྱི་སའི་བར་དུ་
ཡོད་དོ། །གཉིས་པ་བྱེད་པ་ཅན་གྱི་སྒོམ་ལམ་བཤད་པ་ལ། ཐེག་ཆེན་གྱི་སྒོམ་ལམ་གྱི་རྟེན་བཤད་པ་དང། བརྟེན་པ་ཐེག་ཆེན་གྱི་སྒོམ་ལམ་བཤད་པ་གཉིས། དང་པོ་ལ། ལུས་རྟེན་དང་སེམས་རྟེན་གཉིས། དང་པོ་ནི། གླིང་གསུམ་གྱི་མི་དང་འདོད་ལྷ་
རིགས་དྲུག་གི་རྟེན་ལ་ཐེག་ཆེན་གྱི་སྒོམ་ལམ་གསར་དུ་སྐྱེ་བ་ཡོད་དེ། དེ་རྣམས་ཀྱི་རྟེན་ལ་དེ་གསར་དུ་སྐྱེ་བའི་འགལ་རྐྱེན་དང་བྲལ་ཞིང་མཐུན་རྐྱེན་ཚང་བ་ཡོད་པའི་ཕྱིར། གཟུགས་ཁམས་པའི་རྟེན་ལ་དེ་གསར་དུ་སྐྱེ་བ་མེད་དེ་དེའི་རྟེན་ཅན་གྱི་བྱང་སེམས་

[032A]༄༅། །མཐོང་ལམ་པ་མེད་པའི་ཕྱིར། གཟུགས་ཁམས་པའི་རྟེན་ལ་ཐེག་ཆེན་གྱི་སྒོམ་ལམ་སྐྱེས་ཟིན་གནས་པ་ཡོད་དེ། དེའི་རྟེན་ཅན་གྱི་བྱང་སེམས་སྒོམ་ལམ་པ་ཡོད་པའི་ཕྱིར། གཟུགས་མེད་ཁམས་པའི་རྟེན་
ལ་སྐྱེས་ཟིན་གནས་པ་ཡང་མེད་དེ། དེའི་རྟེན་ཅན་གྱི་བྱང་སེམས་འཕགས་པ་མེད་པའི་ཕྱིར། གཉིས་པ་སེམས་རྟེན་ནི་ཐེག་ཆེན་གྱི་སྒོམ་ལམ་གསར་དུ་སྐྱེ་བའི་སེམས་རྟེན་ལ་འདོད་སེམས་དང། བསམ་གཏན་གྱི་དངོས་གཞི་སྙོམས་འཇུག་བཞི། གཟུགས་
མེད་ཀྱི་དངོས་གཞི་སྙོམས་འཇུག་བཞི་སྟེ་ཁམས་གསུམ་ས་དགུ་ཡོད་དེ། འགྲེལ་ཆེན་ལས། འདོད་པའི་ཁམས་དང་གཟུགས་ཀྱི་ཁམས་དང་གཟུགས་མེད་པའི་ཁམས་ཞེས་སྨོས་པ་ནི་འདོད་པ་ལ་སོགས་པའི་ས་དགུས་སྒོམ་པའི་ལམ་གཟུང་བར་བྱའོ། །
ཞེས་གསུངས་པའི་ཕྱིར། གཉིས་པ་བརྟེན་པ་ཐེག་ཆེན་སྒོམ་ལམ་བཤད་པ་ལ། མཚན་ཉིད་དབྱེ་བ་ས་མཚམས་དང་གསུམ་ལས། དང་པོ་ནི། ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་སྒོམ་ལམ་གྱི་མཚན་ཉིད། གཉིས་པ་ནི། དེ་ལ་དབྱེ་ན་
ཐེག་ཆེན་གྱི་ཟག་བཅས་སྒོམ་ལམ་དང། ཐེག་ཆེན་གྱི་ཟག་མེད་སྒོམ་ལམ་གཉིས། སྒྲ་དོན་འདྲེས་རུང་དུ་འཛིན་པའི་རྟོག་པ་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་ཟག་བཅས་སྒོམ་ལམ་གྱི་མཚན་ཉིད། སྒྲ་དོན་འདྲེས་རུང་
དུ་འཛིན་པའི་རྟོག་པ་དང་བྲལ་བའི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་ཟག་མེད་སྒོམ་ལམ་གྱི་མཚན་ཉིད། གསུམ་པ་ས་མཚམས་ནི། ས་དང་པོ་ནས་བཅུ་པའི་བར་དུ་ཡོད། ཐེག་ཆེན་གྱི་ཟག་བཅས་སྒོམ་ལམ་ལ་དབྱེ་ན། མོས་པ་སྒོམ་ལམ་
བསྔོ་བ་སྒོམ་ལམ། རྗེས་སུ་ཡི་རང་བའི་སྒོམ་ལམ་དང་གསུམ་ལས། ཡུམ་དོན་གསུམ་པོ་གང་རུང་གི་འབྱུང་གནས་སུ་ཡིད་ཆེས་པའི་སྒྲ་དོན་འདྲེས་རུང་དུ་འཛིན་པའི་རྟོག་པ་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། མོས་པ་སྒོམ་ལམ་གྱི་

[032B] དེ་ལ་རྩ་བའི་སྒོ་ནས་དབྱེ་ན། རང་དོན་མོས་པ་སྒོམ་ལམ། གཉིས་དོན་མོས་པ་སྒོམ་ལམ། གཞན་དོན་མོས་པ་སྒོམ་ལམ་དང་གསུམ། ཡན་ལག་གི་སྒོ་ནས་དབྱེ་ན་གསུམ་པོ་རེ་རེ་ལ་ཆུང་འབྲིང་ཆེན་པོ་གསུམ་གསུམ་སྟེ་དགུ་ཡོད། ཉིད་ལག་གི་སྒོ་ནས་དབྱེ་ན་དགུ་པོ་རེ་རེ་ལ་ཆུང་འབྲིང་ཆེན་པོ་གསུམ་གསུམ་སྟེ་ཉེར་བདུན་ཡོད་དེ། མོས་པ་རང་གི་དོན་དང་ནི། །རང་གཞན་དོན་དང་གཞན་དོན་དང། །རྣམ་གསུམ་ཞེས་བྱ་དེ་ཡང་ནི། །ཆུང་དང་འབྲིང་དང་ཆེན་པོ་སྟེ། །སོ་སོར་རྣམ་པ་གསུམ་དུ་འདོད། །ཆུང་
ངུའི་ཆུང་སོགས་དབྱེ་བ་ཡིས། །དེ་ཡང་རྣམ་གསུམ་དེ་ལྟར་ན། །རྣམ་པ་ཉི་ཤུ་བདུན་དུ་འདོད། །ཅེས་གསུངས་པའི་ཕྱིར། །ས་མཚམས་ས་དང་པོ་ནས་བཅུ་པའི་བར་དུ་ཡོད། མོས་པ་སྒོམ་ལམ་གྱི་ཕན་ཡོན་བཤད་པ་ལ་རང་ཐོབ་བྱེད་ཀྱི་ཐབས་སུ་གྱུར་པའི་
མོས་པ་སྒོམ་ལམ་བསྒོམས་སྟོབས་ཀྱིས་ཐོབ་པའི་ཕན་ཡོན། མོས་པ་སྒོམ་ལམ་གྱི་ཕན་ཡོན་གྱི་མཚན་ཉིད། དེ་ལ་དབྱེ་ན། བསྟོད་པ་དགུ། བཀུར་པ་དགུ། བསྔགས་པ་དགུ་ཡོད་དེ། ཤེས་རབ་ཕ་རོལ་ཕྱིན་པ་ལ། མོས་པའི་གནས་སྐབས་རྣམས་ལ་ནི། །
དགུ་མཚན་གསུམ་གྱི་བསྟོད་པ་དང། །བཀུར་པ་དང་ནི་བསྔགས་པར་འདོད། །ཅེས་གསུངས་པའི་ཕྱིར། འོ་ན་ཤེས་རབ་ཕ་རོལ་ཕྱིན་པ་ལ། །མོས་པའི་གནས་སྐབས་ཞེས་བཤད་ན། །འདིའི་དངོས་བསྟན་གྱི་ཤེར་ཕྱིན་དེ་གང། མོས་པ་སྒོམ་ལམ་གྱི་མོས་
ཡུལ་གྱི་གཙོ་བོ་དེ་གང་ཞེ་ན། འདིའི་དངོས་བསྟན་གྱི་ཤེར་ཕྱིན་ལ་གཞུང་ལམ་འབྲས་བུ་ཤེར་ཕྱིན་གསུམ་ཀ་ཡོད་ཀྱང། འབྲས་བུ་ཤེར་ཕྱིན་མོས་ཡུལ་གཙོ་བོ་དང། གཞུང་ལམ་ཤེར་ཕྱིན་གཉིས་མོས་ཡུལ་ཕལ་པ་ཡིན་ཏེ། རྒྱན་སྣང་ལས་ཤེས་རབ་ཕ་
རོལ་ཕྱིན་གཉིས་མེད། །ཡེ་ཤེས་དེ་ནི་དེ་བཞིན་གཤེགས། །ཞེས་གསུངས་པའི་ཚུལ་གྱིས་གཙོ་བོར་ཆོས་ཀྱི་སྐུའི་དེ་བཞིན་གཤེགས་པ་ཉིད་ཡུམ་ཡིན། ཞེས་གསུངས་པའི་ཕྱིར། དེ་བས་ན་ཡུམ་དོན་གསུམ་གྱི་འབྱུང་གནས་ཞེས་པའི་ཡུམ་ཡང་གསུམ་

[033A]༄༅། །པོ་ཉིད་ལ་བྱེད་པ་ཡིན་ནོ། །བསྟོད་བཀུར་བསྔགས་གསུམ་ལ་དགུ་དགུར་འབྱེད་ཚུལ་ནི་མོས་པ་སྒོམ་ལམ་བཞིན་ནོ། །ས་མཚམས་ནི། མོས་པ་སྒོམ་ལམ་བསྒོམས་པའི་སྐད་ཅིག་གཉིས་པ་ནས་སངས་རྒྱས་
ཀྱི་སའི་བར་ན་ཡོད་དོ། །གཉིས་པ་བསྔོ་བ་བསྒོམ་ལམ་བཤད་པ་ལ་རང་གཞན་གང་རུང་གི་དགེ་རྩ་རྫོགས་པའི་བྱང་ཆུབ་ཀྱི་ཡན་ལག་ཏུ་སྒྱུར་བར་བྱེད་པའི་སྒྲ་དོན་འདྲེས་རུང་དུ་འཛིན་པའི་རྟོག་པ་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས་
བསྔོ་བ་སྒོམ་ལམ་གྱི་མཚན་ཉིད། དེ་ལ་དབྱེ་ན་བཅུ་གཉིས་ཡོད་དེ། བསྔོ་བ་ཁྱད་པར་ཅན་གྱི་མིང་ཅན་གྱི་བསྔོ་བ་སྒོམ་ལམ། མི་དམིགས་པའི་རྣམ་པ་ཅན་གྱི་མིང་ཅན་གྱི་བསྔོ་བ་སྒོམ་ལམ། ཕྱིན་ཅི་མ་ལོག་པའི་མཚན་ཉིད་ཅན་གྱི་མིང་ཅན་གྱི་བསྔོ་
བ་སྒོམ་ལམ། དབེན་པའི་མིང་ཅན་གྱི་བསྔོ་བ་སྒོམ་ལམ། སངས་རྒྱས་ཀྱི་བསོད་ནམས་ཀྱི་ཚོགས་ཀྱི་རང་བཞིན་དྲན་པའི་མིང་ཅན་གྱི་བསྔོ་བ་སྒོམ་ལམ། ཐབས་མཁས་དང་བཅས་པའི་མིང་ཅན་གྱི་བསྔོ་བ་སྒོམ་ལམ། མཚན་མ་མེད་པའི་མིང་ཅན་
གྱི་བསྔོ་བ་སྒོམ་ལམ། སངས་རྒྱས་ཀྱི་རྗེས་སུ་ཡི་རང་བའི་མིང་ཅན་གྱི་བསྔོ་བ་སྒོམ་ལམ། ཁམས་གསུམ་དུ་མ་རྟོགས་པའི་མིང་ཅན་གྱི་བསྔོ་བ་སྒོམ་ལམ། བསྔོ་བ་ཆུང་ངུའི་མིང་ཅན་གྱི་བསྔོ་བ་སྒོམ་ལམ། བསྔོ་བ་འབྲིང་གི་མིང་ཅན་གྱི་བསྔོ་བ་སྒོམ་
ལམ། བསྔོ་བ་ཆེན་པོའི་མིང་ཅན་གྱི་བསྔོ་བ་སྒོམ་ལམ་རྣམས་སུ་ཡོད་པའི་ཕྱིར་ཏེ། ཡོངས་སུ་བསྔོ་བ་ཁྱད་པར་ཅན། །དེའི་བྱེད་པ་མཆོག་ཡིན་ནོ། །དེ་ནི་མི་དམིགས་རྣམ་པ་ཅན། །དབེན་དང་སངས་རྒྱས་བསོད་ནམས་ཚོགས། །རང་བཞིན་དྲན་པའི་
སྤྱོད་ཡུལ་ཅན། །ཐབས་བཅས་མཚན་མ་མེད་པ་དང། །སངས་རྒྱས་རྗེས་སུ་ཡི་རང་དང། །ཁམས་གསུམ་གཏོགས་པ་མ་ཡིན་དང། །ཆུང་དང་འབྲིང་དང་ཆེན་པོ་ཡི། །བསྔོ་བ་གཞན་ནི་རྣམ་གསུམ་པོ། །བསོད་ནམས་ཆེ་འབྱུང་བདག་ཉིད་དོ། །ཞེས་

[033B] ས་མཚམས་ས་དང་པོ་ནས་བཅུ་པའི་བར་དུ་ཡོད། གསུམ་པ་རྗེས་སུ་ཡི་རང་བའི་སྒོམ་ལམ་བཤད་པ་ལ། རང་གཞན་གང་རུང་གི་དགེ་རྩ་ལ་དགའ་བ་སྒོམ་པའི་སྒྲ་དོན་འདྲེས་རུང་དུ་འཛིན་པའི་རྟོག་པ་དང་བཅས་པའི་ཐེག་ཆེན་གྱི་རྗེས་
ལ་མངོན་རྟོགས། རྗེས་སུ་ཡི་རང་སྒོམ་ལམ་གྱི་མཚན་ཉིད། དབྱེ་ན་རང་གི་དགེ་རྩ་ལ་དགའ་བ་སྒོམ་པའི་རྗེས་སུ་ཡི་རང་བའི་སྒོམ་ལམ་དང། གཞན་གྱི་དགེ་རྩ་ལ་དགའ་བ་སྒོམ་པའི་རྗེས་སུ་ཡི་རང་བའི་སྒོམ་ལམ་གཉིས་ཡོད་དེ། ཐབས་དང་མི་དམིགས་པ་
དག་གིས། །དགེ་བའི་རྩ་ལ་ཡི་རང་བ། །རྗེས་སུ་ཡི་རང་ཡིད་བྱེད་པ། །སྒོམ་པ་ཡིན་པར་འདིར་བརྗོད་དོ། །ཞེས་གསུངས་པའི་ཕྱིར། ས་མཚམས་ས་དང་པོ་ནས་བཅུ་པའི་བར་དུ་ཡོད། ཐེག་ཆེན་གྱི་ཟག་བཅས་ཀྱི་སྒོམ་ལམ་ལ་མོས་བསྔོ་རྗེས་སུ་ཡི་རང་
བའི་སྒོམ་ལམ་གསུམ་དུ་དབྱེ་བའི་རྒྱུ་མཚན་ཡོད་དེ། དེ་གསུམ་རིམ་པ་བཞིན་དུ་དགེ་རྩ་བསགས་པ་དང་མི་ཟད་པ་དང་འཕེལ་བར་བྱེད་པའི་བྱེད་ལས་དང་ལྡན་པས་ན་དེ་ལྟར་ཕྱེ་བའི་ཕྱིར། ཤེར་འབྱུང་བློ་གྲོས་ནི། དེ་གསུམ་སྦྱོར་དངོས་རྗེས་གསུམ་གྱི་སྒོ་
ནས་ཕྱེ་བར་འདོད་ལ། རང་ལུགས་འདི་གསུམ་ངོ་བོ་ཐ་དད་དུ་འདོད་པ་ཡིན་ཏེ། འདི་གསུམ་འཛིན་སྟངས་ཐ་དད་པའི་སྒོ་ནས་ཕྱེ་བའི་ཕྱིར། གསེར་ཕྲེང་ལས། དེ་ལྟར་འབྱེད་པའི་རྒྱུ་མཚན་ཡོད་དེ། དགེ་རྩ་བསགས་པ་མི་ཟད་པ་དང། འཕེལ་བར་བྱེད་པས་
ཡིན་ནོ། །ཤེར་འབྱུང་ནི་སྦྱོར་དངོས་རྗེས་གསུམ་གྱི་དབྱེ་བས་ཕྱེ་བར་འདོད་དོ། །འདི་གསུམ་ངོ་བོ་ཐ་དད་པ་སྟེ། འཛིན་སྟངས་ཐ་དད་པས་ཕྱེ་བའི་ཕྱིར་རོ། །ཞེས་གསུངས་པའི་ཕྱིར། དེ་ཡང་ཁ་ཆེ་བྱེ་བྲག་སྨྲ་བ་གཞོན་ནུ་དཔལ་ནི། མོས་པ་སྒོམ་ལམ་ས་གཉིས་པ་
ས་གསུམ་པ་ས་བཞི་པ་གསུམ་གྱིས་བསྡུས། བསྔོ་བ་སྒོམ་ལམ་ས་ལྔ་པ་ས་དྲུག་པ་ས་བདུན་པ་གསུམ་གྱིས་བསྡུས། རྗེས་སུ་ཡི་རང་སྒོམ་ལམ་ས་བརྒྱད་པ་དགུ་པ་གཉིས་ཀྱིས་བསྡུས། ཞེས་འདོད་པ་ཡིན་ཏེ། དེས་མཛད་པའི་བསྡུས་དོན་ལས། མོས་པ་ནི་ས་གཉིས་

[034A]༄༅། །པ་དང་གསུམ་པ་དང་བཞི་པས་བསྡུས་སོ། །བསྔོ་བ་ནི་ས་ལྔ་པ་དང་དྲུག་པ་དང་བདུན་པས་བསྡུས་སོ། །རྗེས་སུ་ཡི་རང་ནི་ས་བརྒྱད་པ་དང་དགུ་པས་བསྡུས་སོ། །ཞེས་གསུངས་པའི་ཕྱིར། རང་ལུགས་ནི། དེ་གསུམ་ས་དང་
པོ་ནས་བཅུ་བའི་བར་དུ་ཡོད་པས། འདི་ལྟར་བཤད་པ་སྒྲ་ཇི་བཞིན་དུ་ཁས་མི་ལེན་ནོ། །ངོ་བོ་ནི། མོས་བསྔོ་རྗེས་སུ་ཡི་རང་གསུམ་པོ་གང་རུང་ཡིན་ན་སེམས་བྱུང་ཡིན་པའི་ཁྱབ་ཀྱང། སྒོམ་ལམ་དེ་གསུམ་ལ་སེམས་དང་སེམས་བྱུང་གཉིས་ཀ་ཡོད་
པས་སེམས་བྱུང་གིས་མ་ཁྱབ་བོ། །གཉིས་པ་ཐེག་ཆེན་གྱི་ཟག་མེད་སྒོམ་ལམ་ལ་སྒྲུབ་པ་སྒོམ་ལམ་རྣམ་དག་སྒོམ་ལམ་གཉིས་ལས། ཟག་མེད་ཀྱི་ཐེག་ཆེན་གྱི་རྗེས་ལ་མངོན་རྟོགས་གང་ཞིག། རང་གི་ཐོབ་བྱར་གྱུར་པའི་རྟོཧྶ་པ་མཐར་ཐུག་གི་ལག་
རྗེས་འཇོག་བྱེད་དེ། སྒྲུབ་པ་སྒོམ་ལམ་གྱི་མཚན་ཉིད། དེ་དང་རྣམ་དག་སྒོམ་ལམ་གཉིས་དོན་གཅིག་ཡིན་ཏེ། གསེར་ཕྲེང་ལས། དེས་ན་མཉམ་བཞག་ཟག་མེད་གཅིག་ཉིད་ཡུལ་རྟོགས་ཚུལ་གྱི་སྒོ་ནས་ཐོབ་བྱ་འགྲུབ་པར་བྱེད་པ་དང། སྤང་བྱ་འཇོམས་
ཚུལ་གྱི་སྒོ་ནས་དྲི་མ་སེལ་བར་བྱེད་པ་གཉིས་ཀྱི་ལྡོག་པ་ནས་བསྟན་པས་འདི་གཉིས་ངོ་བོ་ཐ་དད་པར་མི་བསམ་མོ། །ཞེས་གསུངས་པའི་ཕྱིར། སྒྲུབ་པ་སྒོམ་ལམ་ལ་དབྱེ་ན་ལྔ་ཡོད་དེ། ངོ་བོས་ཁྱད་པར་དུ་བྱས་པའི་སྒྲུབ་པ་སྒོམ་ལམ། འབྲས་བུ་
མཆོག་གིས་ཁྱད་པར་དུ་བྱས་པའི་སྒྲུབ་པ་སྒོམ་ལམ། བྱེད་ལས་ཀྱིས་ཁྱད་པར་དུ་བྱས་པའི་སྒྲུབ་པ་སྒོམ་ལམ། གནས་སྐབས་ཀྱི་ཡོན་ཏན་གྱིས་ཁྱད་པར་ཏུ་བྱས་པའི་སྒྲུབ་པ་སྒོམ་ལམ། དོན་ཆེན་པོ་མཐར་ཐུག་གི་ཡོན་ཏན་དང་འབྲེལ་བའི་སྒྲུབ་པ་སྒོམ་
ལམ་དང་ལྔ་ཡོད་པའི་ཕྱིར། དེ་ཡི་ངོ་བོ་ཉིད་མཆོག་ཉིད། །ཀུན་ལ་མངོན་པར་འདུ་མི་བྱེད། །ཆོས་རྣམས་དམིགས་སུ་མེད་པར་ནི། །གཏོད་པར་བྱེད་པ་དོན་ཆེན་ཉིད། །ཞེས་དང། རྣམ་བཤད་ལས། སྒྲུབ་པ་སྒོམ་ལམ་ལ་ལྔ་ཡོད་དེ། ངོ་བོ་དང། འབྲས་

[034B] བྱེད་ལས་དང། གནས་སྐབས་ཀྱིས་ཡོན་ཏན་དང། མཐའི་ཡོན་ཏན་དང་འབྲེལ་བ་རྣམས་སུ་ཡོད་པའི་ཕྱིར། ཞེས་གསུངས་པའི་ཕྱིར། དེས་ན་ཐེག་དམན་གྱི་ཟག་བཅས་སྒོམ་ལམ་ཡོད་ཀྱང། ཐེག་དམན་གྱི་མོས་བསྔོ་རྗེས་སུ་ཡི་རང་བའི་
སྒོམ་ལམ་གསུམ་མེད་དེ། དེ་གསུམ་པོ་གང་རུང་ཡིན་ན། ཐེག་ཆེན་གྱི་སྒོམ་ལམ་ཡིན་དགོས་པའི་ཕྱིར། དེ་བཞིན་དུ་ཐེག་དམན་གྱི་ཟག་མེད་སྒོམ་ལམ་ཡོད་ཀྱང། ཐེག་དམན་གྱི་སྒྲུབ་པ་སྒོམ་ལམ་དང། རྣམས་དང་སྒོམ་ལམ་གཉིས་མེད་དེ། དེ་གཉིས་གང་རུང་ཡིན་
ན་ཐེག་ཅྣེན་གྱི་སྒོམ་ལམ་ཡིན་དགོས་པའི་ཕྱིར། དགྲུབ་པ་སྒོམ་ལམ་གྱི་ས་མཚམས་ཡང་ས་དང་པོ་ནས་བཅུ་པའི་བར་དུ་ཡོད། གཉིས་པ་རྣམ་དག་སྒོམ་ལམ་བཤད་པ་ལ། རྣམ་དག་སྒོམ་ལམ་གྱི་རྒྱུ་དང། རྣམ་དག་སྒོམ་ལམ་དངོས་གཉིས་ལས། དང་པོ་ནི་
མཐུན་རྐྱེན་གང་གིས་ཡོངས་སུ་བཟུང་བ་དང། འགལ་རྐྱེན་གང་ཞིག་བོར་བས་རྣམ་དག་སྒོམ་ལམ་ཐོབ་པར་འགྱུར་ཞེ་ན། དེའི་ལན་འཆད་པ་ལ། སངས་རྒྱས་བསྟན་དང་སྦྱིན་སོགས་དང། །ཞེས་སོགས་ཚིག་རྐང་བརྒྱད་གསུངས། དོན་ནི། ཕྱིའི་རྐྱེན་སངས་རྒྱས་
བསྟན་པ་དང། ནང་གི་རྐྱེན་སྦྱིན་སོགས་དང། ཞི་ལྷག་ཟུང་འབྲེལ་གྱི་ཐབས་ལ་མཁས་པ་གང་ཡིན་པ་རྣམས་ཆོས་ཅན། རྣམ་དག་སྒོམ་ལམ་འདི་ལ་མོས་པའི་རྒྱུ་དག་ཡིན་ཏེ། དེའི་མཐུན་རྐྱེན་གྱི་རྒྱུ་ཡིན་པའི་ཕྱིར། བདུད་ཀྱི་ཐིབས་ཀྱིས་ནོན་པ་དང། ཟབ་མོའི་ཆོས་སྟོང་པ་ཉིད་
ལ་མ་མོས་པ་དང། ཕུང་པོ་སོགས་ལ་མངོན་པར་ཞེན་པ་དང། སྡིག་པའི་གྲོགས་པོས་ཡོངས་སུ་ཟིན་པ་རྣམས་ཆོས་ཅན། རྣམ་དག་སྒོམ་ལམ་སོགས་ཆོས་ཀྱི་ཕོངས་པའི་རྒྱུ་དག་ཡིན་པའི་ཕྱིར་ཏེ། དེའི་འགལ་རྐྱེན་ཡིན་པའི་ཕྱིར། འབྲས་བུ་དག་པ་གཟུགས་
ལ་སོགས། །ཞེས་སོགས་ཚིག་རྐང་བཞིའི་དོན་ནི། བཞི་ལ་སྦྱར་ན། ཐེག་ཆེན་གྱི་མཐོང་ལམ་རྣམ་གྲོལ་ལམ་ཆོས་ཅན། ཁྱོད་ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ཀྱི་མཐོང་སྤང་གིས་དག་པ་ན། ཁྱོད་ཀྱི་ཡུལ་གཟུགས་སོགས་ཀྱང། དེའི་རྒྱུད་

[035A]༄༅། །ཀྱི་མཐོང་སྤང་གིས་དག་པ་ཡིན་ཏེ། རྒྱུ་མཚན་གང་གི་ཕྱིར་ན། ཁྱོད་དེའི་རྒྱུད་ཀྱི་དེས་དག་པས་དག་པ་དང། ཁྱོད་ཀྱི་ཡུལ་གཟུགས་སོགས་དེའི་རྒྱུད་ཀྱི་དེས་དག་པའི་དག་པ་གཉིས་ངོ་བོ་ཐ་དད་མིན་ཞིང་
རིགས་སོ་སོར་བཅད་དུ་མེད་པའི་ཕྱིར། ཉོན་མོངས་ཤེས་བྱ་ལམ་གསུམ་གྱི། །ཞེས་སོགས་ཚིག་རྐང་བཞི་ཡི་སྐབས་སུ་བཤད་པའི་ཉན་རང་བྱང་སེམས་དང། སངས་རྒྱས་ཀྱི་རྣམ་དག་རྣམས་ནི་རྗེ་བཙུན་གྱི་མཐའ་དཔྱོད་ནས་འབྱུང་བ་
བཞིན་ཤེས་པར་བྱ་ཞིང་འདིར་མ་སྤྲོས་སོ། །    ༈    ཟག་མེད་ཀྱི་ཐེག་ཆེན་གྱི་རྗེས་ལ་མངོན་རྟོགས་གང་ཞིག། རང་གི་ཐོབ་བྱར་གྱུར་པའི་སྤངས་པ་མཐར་ཐུག་གི་ལག་རྗེས་འཇོག་བྱེད་དེ་རྣམ་དག་
སྒོམ་ལམ་གྱི་མཚན་ཉིད། དེ་ལ་དབྱེ་ན་བཅོ་བརྒྱད་ཡོད་ཏེ། འདོད་པ་དང་བསམ་གཏན་བཞི་གཟུགས་མེད་བཞི་སྟེ། ཁམས་གསུམ་ས་དགུའི་སྒོམ་སྤང་བདེན་འཛིན་ཆེན་པོའི་ཆེན་པོ་ལ་སོགས་པའི་དངོས་གཉེན་དུ་གྱུར་པའི་ཐེག་ཆེན་
གྱི་སྒོམ་ལམ་བར་ཆད་མེད་ལམ་ཆུང་ངུ་ལ་སོགས་པ་དགུ་དང། དེ་དག་སྤངས་པའི་ཐེག་ཆེན་གྱི་སྒོམ་ལམ་རྣམ་གྲོལ་ལམ་ཆུང་ངུའི་ཆུང་ངུ་ལ་སོགས་པ་དགུ་ཡོད་པའི་ཕྱིར། འདིས་མཚོན་ནས་འོག་མ་རྣམས་ལ་ཡང་སྒོམ་སྤང་བདེན་འཛིན་ཞེས་
སྦྱར་དགོས་སོ། །དེ་ཡང་ཡིན་ཏེ། ས་དང་པོའི་སྒོམ་ལམ་བར་ཆད་མེད་ལམ་ཁམས་གསུམ་ས་དགུའི་སྒོམ་སྤང་ཆེན་པོའི་ཆེན་པོ་རགས་པའི་དངོས་གཉེན་དང། ས་གཉིས་པའི་བར་ཆད་མེད་ལམ་དེ་ཁམས་གསུམ་ས་དགུའི་སྒོམ་སྤང་
ཆེན་པོའི་ཆེན་པོ་ཕྲ་མོའི་དངོས་གཉེན་ཡིན་པས། དེ་གཉིས་ཐེག་ཆེན་གྱི་སྒོམ་ལམ་བར་ཆད་མེད་ལམ་ཆུང་ངུའི་ཆུང་ངུ་དང། ས་གསུམ་པའི་བར་ཆད་མེད་ལམ་དེ་ཁམས་གསུམ་ས་དགུའི་སྒོམ་སྤང་ཆེན་པོའི་ཆེན་པོ་འབྲིང་གི་དངོས་གཉེན་དུ་གྱུར་པའི་ཐེག་

[035B] ས་བཞི་པའི་བར་ཆད་མེད་ལམ་དེ་སྒོམ་སྤང་ཆེན་པོའི་ཆུང་ངུའི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་ཆུང་ངུའི་ཆེན་པོ་ཡིན་པའི་ཕྱིར། ཁམས་གསུམ་
གྱི་སྒོམ་སྤང་འབྲིང་གསུམ་གྱི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་འབྲིང་སྐོར་གསུམ་ཡོད་དེ། ས་ལྔ་པའི་བར་ཆད་མེད་ལམ་དེ་སྒོམ་སྤང་འབྲིང་གི་ཆེན་པོའི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་
ལམ་བར་ཆད་མེད་ལམ་འབྲིང་གི་ཆུང་ངུ་དང། ས་དྲུག་པའི་བར་ཆད་མེད་ལམ་དེ་སྒོམ་སྤང་འབྲིང་གི་འབྲིང་གི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་འབྲིང་གི་འབྲིང་དང། ས་བདུན་པའི་བར་ཆད་མེད་ལམ་
དེ་སྒོམ་སྤང་འབྲིང་གི་ཆུང་ངུའི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་འབྲིང་གི་ཆེན་པོ་ཡིན་པའི་ཕྱིར། སྒོམ་སྤང་ཆུང་ངུ་སྐོར་གསུམ་གྱི་དངོས་གཉེན་གསུམ་ཡོད་དེ། ས་བརྒྱད་པའི་བར་ཆད་མེད་ལམ་དེ་
སྒོམ་སྤང་ཆུང་ངུའི་ཆེན་པོའི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་ཆེན་པོའི་ཆུང་ངུ་དང། ས་དགུ་པའི་བར་ཆད་མེད་ལམ་དེ་སྒོམ་སྤང་ཆུང་ངུའི་འབྲིང་གི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་
ཆད་མེད་ལམ་ཆེན་པོའི་འབྲིང་དང། ས་བཅུ་པའི་བར་ཆད་མེད་ལམ་དེ་སྒོམ་སྤང་ཆུང་ངུ་ཆུང་ངུའི་དངོས་གཉེན་དུ་གྱུར་པའི་ཐེག་ཆེན་གྱི་སྒོམ་ལམ་བར་ཆད་མེད་ལམ་ཆེན་པོའི་ཆེན་པོ་ཡིན་པའི་ཕྱིར། འདིས་ནི། ཐེག་ཆེན་གྱི་སྒོམ་ལམ་
རྣམ་གྲོལ་ལམ་སྐོར་དགུའི་འཇོག་ཚུལ་ཡང་ཤེས་པར་བྱ་སྟེ། ས་དགུ་ལ་ནི་ཆེན་པོ་ཡི། །ཆེན་པོ་ལ་སོགས་དྲི་མ་ཡི། །གཉེན་པོ་ཆུང་ངུའི་ཆུང་ངུ་ལ། །སོགས་པའི་ལམ་ནི་དག་པ་ཡིན། །ཞེས་གསུངས་པའི་ཕྱིར། དེ་ལ་ཀླན་ཀ་སྤངས་

[036A]༄༅། །པ་ཡིས། །ཞེས་པའི་ཀླན་ཀ་སྤོང་ཚུལ་ནི། གཉེན་པོ་ཆུང་རིམ་གྱིས་སྤང་བྱ་ཆེ་རིམ་ནས་སྤོང་བ་མི་འཐད་དེ། དགྲ་སྟོབས་ལྡན་འཇོམས་པ་ལ་གཤེད་མ་སྟོབས་ལྡན་དགོས་པ་ལྟར། སྤར་
བྱ་ཆེན་པོ་སྤངས་པ་ལ། །གཉེན་པོ་ཆེན་པོ་དགོས་པའི་ཕྱིར་ཞེ་ན། ཀླན་ཀ་དེའི་ལན་ནི། དགྲ་སྟོབས་ལྡན་འཇོམས་པ་ལ་དེ་ལྟར་ཡིན་ཀྱང། སྤང་བྱ་ཆེན་པོ་སྤངས་པ་ལ་གཉེན་པོ་ཆེན་པོ་དགོས་པའི་ངེས་པ་མེད་དེ། དཔེར་ན་གོས་ལ་
ཆགས་པའི་དྲི་མ་རགས་པའམ། ཆེན་པོ་སེལ་བ་ལ་འབད་རྩོལ་ཆེན་པོ་མི་དགོས་ལ། གོས་ལ་ཆགས་པའི་དྲི་མ་ཕྲ་མོ་སེལ་བ་ལ། བཙོ་ལག་མཁན་ནམ། ཁྲུས་མཁན་གྱིས་འབད་རྩོལ་ཆེན་པོ་དགོས་པའི་ཕྱིར་ཞེས་པའོ། །ལམ་ནི་འཇལ་
དང་གཞལ་བྱ་དག་མཉམ་པ་ཉིད་ཀྱི་ཁམས་གསུམ་གྱི། །གཉེན་པོ་ཉིད་དུ་འདོད་པ་ཡིན། །ཞེས་པའི་དོན་ནི། ཐེག་ཆེན་གྱི་མཐོང་ལམ་བར་ཆད་མེད་ལམ་ཆོས་ཅན། ཁམས་གསུམ་གྱི་སྒྲིབ་པ་མ་ལུས་པ་དག་བྱེད་ཀྱི་གཉེན་པོ་ཉིད་
དུ་འདོད་པ་ཡིན་ཏེ། འཇལ་བྱེད་ཤེས་པ་དང། གཞལ་བྱ་དག་དོན་དན་པར་མ་བྲུབ་པར་མཉམ་པ་ཉིད་དུ་རྟོགས་པའི་སྒོ་ནས་སྤང་བྱ་དངོས་སུ་འཇོམས་བྱེད་ཡིན་པའི་ཕྱིར། སྨྲ་པ། འདིས་མཚོམ་དགེ་བས་འཇམ་དཔལ་
སྙིང་པོའི་བསྟན། །བསྟན་འཛིན་བཅས་པ་དབྱར་གྱི་མཚོ་ལྟར་རྒྱས། །རྒྱས་འབྲིང་བསྡུས་པའི་དོན་ལ་འགྲོ་ཀུན་སྤྱོད། །སྤྱོད་མཆོག་རྫོགས་ཏེ་བྱང་ཆེན་མྱུར་ཐོབ་ཤོག། །ཞེས་པ་འདི་ནི་འཇམ་དཔལ་དབྱངས་རྗེ་བཙུན་ཆོས་ཀྱི་
རྒྱལ་མཚན་སོགས་མཁས་གྲུབ་དམ་པ་རྣམས་ཀྱི་ཡིག་ཆར་མི་གསལ་བ་ཆེར་མེད་པ་བཅས། བློ་གྲོས་མཁའ་ལྟར་ཡངས་པའི་སྐྱེས་བུ་རྣམས་ལ་འདི་ལྟ་བུའི་ཉེར་མཁོ་མེད་ཀྱང། རྗེས་འཇུག་བློ་གྲོས་དམན་པ་འགའ་ཞིག་ལ་

[036B] འཇམ་མགོན་བླ་མ་ཙོང་ཁ་པ་ཡབ་སྲས་ཀྱི་ལེགས་བཤད་ཀྱིས་ཟུར་བརྒྱན་ཏེ་གྱི་ན་པ་དཱ་ནའི་མིང་ཅན་གྱིས་བཀོད་
པ་ཡིན་པས་མཁས་དབང་རྣམས་ཀྱིས་བཟོད་པར་མཛད་དུ་གསོལ།། །།ཨོཾ་སྭ་སྟི། རྣམ་དག་སེམས་ཀྱི་ཉེར་དྲངས་སྦྱིན་སོགས་ལ། །ཚུལ་བཞིན་རློབས་པའི་རྒྱལ་སྲས་སྤྱོད་ཚུལ་གྱིས།།
འཇམ་མགོན་རིང་ལུགས་དར་ཞིང་རྒྱས་མཛད་པའི། །སེམས་དཔའ་ཆེན་པོ་གང་དེའི་ལེགས་བཤད་མཆོག། །རྒྱལ་སྲས་རྣམས་ཀྱི་བཞེད་དོན་མ་ལུས་པ། །ལྷུན་གྱི་གྲུབ་བྱེད་ཐེག་གསུམ་སྤང་རྟོག་རིགས། །མ་
ལུས་ཡོངས་སུ་རྫོགས་བྱེད་ལམ་ཤེས་ཉིད། །མཚོན་བྱེད་ཆོས་ཀྱི་གསལ་བར་བྱ་བའི་ཚུལ། །མི་ཕམ་མགོན་དང་རྒྱལ་སྲས་སེང་གེ་བཟང། །འཇམ་མགོན་ཡབ་སྲས་རྣམས་ཀྱི་དགོངས་པའི་དོན། །འཇམ་དཔལ་
དབྱངས་དངོས་ཆོས་ཀྱི་རྒྱལ་མཚན་གྱིས། །ལེགས་བཤད་ཇི་བཞིན་གསལ་བའི་སྒྲོན་མེ་འདི། །བགྲངས་ཡས་འགྲོ་ལ་སྨན་པའི་ལྷག་བསམ་གྱིས། །འཛད་མེད་མཆོད་སྦྱིན་སྤེལ་ཕྱིར་པར་དུ་བསྐྲུན། །དགེ་འདིས་རྒྱལ་
བསྟན་ཡང་སྙིང་ཞ་སེར་བསྟན། །ཕྱོགས་དུས་ཀུན་ཏུ་དར་ཞིང་རྒྱས་གྱུར་ཅིག། །བསྟན་འཛིན་མ་ལུས་ཞབས་པད་སྲིད་མཐར་བརྟན། །གསང་གསུམ་མཛད་བཟང་ཡར་ཟླ་ལྟར་འཕེལ་ཞིང། །འདུས་པའི་སྡེ་རྣམས་ཐུགས་

[037A]༄༅། །མཐུན་ཁྲིམས་གཙང་ངོས། །བཤད་སྒྲུབ་ཆོས་སྤྱོད་དབྱར་མཚོ་ལྟར་འཕེལ་ཤོག་ཁྱད་པར་བློ་བཟང་ཡེ་ཤེས་རབ་བརྟན་ཉིད། །ཕྱི་ནང་ཉེར་འཚེ་ཀུན་ལས་རྣམ་
རྒྱལ་ཏེ། །སྐུ་ཚེ་ཡུན་བརྟན་མཛད་བཟང་གོང་འཕེལ་སོགས། །བཞེད་དོན་མ་ལུས་ལྷུན་གྱི་གྲུབ་གྱུར་ཅིག། །འབྲེལ་ཐོག་ལ་སོགས་མཁའ་མཉམ་འགྲོ་བ་ཀུན། །དུས་ཀུན་ཆོས་འབྱོར་
དགའ་བདེས་རྟག་འཚོ་ཞིང། །སྐྱེ་ཀུན་དགེ་བའི་བཤེས་ཀྱི་རྗེས་བཟུང་ནས། །ས་ལམ་བགྲོད་པ་མྱུར་དུ་མཐར་ཕྱིན་ཤོག་ཅེས་པ་འདི་ནི་ཡང་དགོན་སྤྲུལ་སྐུ་བློ་བཟང་ཡེ་ཤེས་རབ་བརྟན་ནས་སེམས་
དཔའ་ཆེན་པོ་ཡོངས་ཀྱི་དགེ་བའི་བཤེས་གཉེན་སྦྱིན་པ་དར་རྒྱས་ཀྱིས་མཛད་པའི་སྐབས་གཉིས་པའི་སྤྱི་དོན་པར་གསར་བརྐོས་བགྱིས་སྐབས་པར་བྱང་སྨོན་ཚིག་འདི་ལྟ་བུ་དགོས་ཞེས་བསྐུལ་ངོར་ར་སྒྲེང་ཧོ་ཐོག་ཐུར་འབོད་པ་ཤཱཀྱའི་
དགེ་སྦྱོང་ངག་དབང་ཡེ་ཤེས་བསྟན་པའི་རྒྱལ་མཚན་གྱིས་སྦྱར་བའོ།། །།    ༈    །མཁས་ཤིང་གྲུབ་པ་སྦྱིན་པའི་མིང་ཅན་གྱི། །གང་དེས་ཕ་རོལ་ཕྱིན་གཞུང་ཟབ་མོ་ཡི། །ཟབ་

[037B] །ཉུང་ངུའི་ཚིག་ཏུ་འདུས་པའི་ལེགས་བཤད་འདི། །དཔར་དུ་བསྐྲུན་པའི་རབ་དཀར་དགེ་ཚོགས་ཀྱིས། །ས་གསུམ་ལུས་ཅན་ཀུན་གྱི་ཕན་བདེའི་དཔྱིད། །ཐུབ་བསྟན་སྤྱི་དང་བློ་བཟང་རྒྱལ་བའི་བསྟན། །ནམ་ཡང་མི་ནུབ་རིང་དུ་རྒྱས་གྱུར་ཅིག་



