༄༅། །ཤེས་རབ་ཀྱི་ཕ་རོལ་ཏུ་ཕྱིན་པའི་མཐའ་དཔྱོད་གངྒཱའི་ཆུ་རྒྱུན་སྐབས་ལྔ་པའི་དཀའ་གནས་རྣམས་གསལ་བར་བྱེད་པ་སྐལ་བཟང་འཇུག་ངོགས་ཞེས་བྱ་བ་བཞུགས་སོ། །

[001A] །ཆོས་ཀུན་ལྷག་ལུས་མེད་པར་མཁྱེན་པའི་ཐུགས། །ས་གསུམ་དབྱངས་གཅིག་གིས་ནི་ཁྱབ་མཛད་གསུང། །མཚན་དཔེ་རྒྱན་སྤྲས་ལི་ཁྲིའི་མདངས་འཛིན་སྐུ། །འཇམ་དབྱངས་
བླ་མའི་ཞབས་ལ་གུས་བཏུད་ནས། །རྩེ་སྦྱོར་སྐབས་ཀྱི་ཡུམ་དོན་གངྒའི་རྒྱུན། །དུག་ཅན་རྐང་དྲིའི་འཁྲུལ་བ་དག་ཕྱིར་དང་།སྤས་དོན་རིན་ཆེན་སྣ་ཚོགས་འདྲེན་པའི་ཕྱིར། །དམ་པའི་མན་ངག་དེང་
འདིར་སྤེལ་ལ་སྤྲོ། །ཐེག་ཆེན་གྱི་ཚོགས་ལམ་དུ་མཁྱེན་གསུམ་གྱི་རྣམ་པ་སྒོམ་པ་ལ་དབང་ཐོབ་པའི་དོན་དུ། དེ་དག་ཐོས་བསམ་སྒོམ་གསུམ་གྱིས་ཉམས་སུ་བླངས་པའི་འབྲས་བུ་མཁྱེན་གསུམ་གྱི་རྣམ་
པ་ལ་དབང་ཐོབ་པའི་རྩེ་སྦྱོར་འབྱུང་བ་མཚམས་སྦྱར་གྱི་དོན་ཡིན་པས། མཚན་ཉིད་ཀྱང་བསྡུ་ན། སྟོང་ཉིད་ལ་དམིགས་པའི་སྒོམ་བྱུང་གི་ཤེས་རབ་ཀྱིས་ཟིན་པའི་སེམས་དཔའི་རྣལ་འབྱོར་ཅེས་

[002A] །བྱའོ། །དོན་བདུན་ཅུར་ཆ་བཞག་གིས་ཐོས་བྱུང་གི་བྱང་སེམས་སྦྱོར་ལམ་བསྡུ་ཚུལ་ཤེས་དགོས། ཞེས་པ་ཡང་སྟོང་ཉིད་ལ་དམིགས་པའི་སྒོམ་བྱུང་གི་ཤེས་རབ་ཀྱིས་ཟིན་
པའི་ཆ་ནས་རྩེ་སྦྱོར་དུ་འཇོག་གི་ཁོ་རང་གིས་མཁྱེན་གསུམ་གྱི་རྣམ་པ་སྒོམ་པ་ལ་དབང་མ་ཐོབ་པས་ཡིན་པ། མཐའ་དཔྱོད་ལས་སྐྱེ་མེད་གསུམ་གྱི་རྣམ་པ་སྒོམ་པ་ལ་དབང་དུ་གྱུར་པ་ཐོབ་
པའི་ཤེས་རབ་ཀྱིས་ཟིན་པའི། ཞེས་པས་གྲུབ་པོ། །སྤྱིར་དེ་དག་སྐབས་སྒྲས་བསྡུས་པས་ཆ་བཞག་དགོས་དབང་གིས་སྦྱར་རོ། །ཡིག་ཆར། འོན་ཀྱང་རང་གཞན་མང་པོས་སྔར་དེ་ལྟར་བྲིས་
འདུག་པས་དེ་མཐུན་བྱས་ཀྱང་རང་ལུགས་འཐད་ལྡན་བྱས་པ་མིན་ནོ། །ཞེས་པ་སྐབས་དང་པོ་གསུམ་དུ་ཉན་རང་ལ་སྟོང་ཉིད་མངོན་སུམ་དུ་རྟོགས་པ་ཡོད་པར་བཤད་པ་སྒོ་མང་རང་གི་ཡིག་ཆ་རྙིད་པ་

[002B] སེར་འབྲས་ཀྱི་ཡིག་ཆ་ཕལ་ཆེར་གྱིས་དེ་ལྟར་བྲིས་འདུག་པས། དེ་མཐུན་བྱས་ཀྱང་རང་ལུགས་འཐད་ལྡན་མིན་ཏེ། སེམས་ཙམ་པ་དང་རང་རྒྱུད་པ་ལ་དེ་ཤིན་ཏུ་དཀའ་བའི་ཕྱིར་ཏེ་ཉན་རང་གིས་ཐེག་ཆེན་གྱི་མདོ་དོན་
ཉམས་སུ་མི་ལེན་པར་ཐོས་བསམ་གྱིས་ཤེས་པར་བྱས་ནས་གཞན་ལ་སྒྲོགས་པ་ཙམ་བྱེད་པའི་ཕྱིར། དེར་ཐལ། གཟུངས་རྒྱལ་གྱི་མདོ་ལས། ཉན་ཐོས་རྣམས་ཀྱི་རྣམ་གྲོལ་སྒྲ་སྤྱིར་འགྲོ་ཞེས་གསུངས་པའི་ཕྱིར། དེ་དག་གིས་སྒྲིབ་
པ་སྤོང་བའི་ཕྱིར་གོམས་པར་མ་བྱས་པར་མངོན་སུམ་དུ་མི་རྟོགས་པ་གང་ཞིག་ཤེས་སྒྲིབ་སྤོང་ཕྱིར་མི་སྒོམ་ལ། ཉོན་སྒྲིབ་སྤོང་ཕྱིར་སྒོམ་མི་དགོས་པའི་ཕྱིར། དེས་ན། རྒྱན་འཇུག་གི་རྣམ་བཤད་གཉིས་སུ་འཕགས་སེང་གིས་ཉན་རང་ལ་
སྟོང་ཉིད་མངོན་སུམ་དུ་རྟོགས་པ་ཡོད་པར་བཞེད་ཅེས་པ་རྒྱན་གྱི་དགོངས་པ་མཐར་ཐུག་དེ་ལྟར་གནས་པར་འདོད་ཅེས་པ་ཡིན་ནམ་དཔྱད་དགྲ་བཅོམ་རྟོགས་པ་སྔོན་སོང་གིས་མྱུ་གུ་བདེན་མེད་ལྟ་བུ་རྟགས་ཡང་དག་ལ་བརྟེན་ནས་རྟོགས་ཀྱང་
རྟེན་འབྲེལ་ལྟ་བུ་དེ་སྒྲུབ་ཀྱི་རྟགས་ཡང་དག་ཏུ་མི་འགྲོ་སྟེ་ཐེ་ཚོམ་མེད་པས་ཁྱབ་འབྲེལ་ངེས་ཚེ་བསྒྲུབ་བྱ་དེས་འགྲོ་བའི་ཕྱིར། སྟོང་ཉིད་རྟོགས་པའི་ཐེག་དམན་འཕགས་པས་སྟོང་ཉིད་རྟོགས་པ་བརྗེད་ནས་ཐེག་ཆེན་སྐབས་སུ་སྟོང་ཉིད་
གསར་དུ་རྟོགས་པའང་ཡོད་དོ། །ཉོན་སྒྲིབ་སྤངས་པའི་ཐེག་ཆེན་ཚོགས་ལམ་པས་ཉོན་སྒྲིབ་སྤངས་པའི་རྟགས་ཐོབ་སྟེ། དེ་སྤངས་པའི་གང་ཟག་ཡིན་པའི་ཕྱིར། ཀུན་བཏགས་ཀྱིས་བསྡུས་པའི་བདེན་འཛིན་མངོན་གྱུར་པ་ལྡོག་

[003A]༄༅། །ཅེས་པ་ཤེས་སྒྲིབ་རགས་པས་བསྡུས་པའི་བདག་འཛིན་ལ་བྱེད་པ་སྒྲུབ་བྱེད་ཀྱིས་ཤེས་སོ། །སྒོམ་ལམ་ནས་ཕྱིར་མི་ལྡོག་པའི་རྟགས་ཐོབ་པའི་བྱང་འཕགས་དེ་དབང་རྟུལ་གྱི་དགེ་འདུན་དང་བྱང་སེམས་དབང་
རྟུལ་ཡིན་ཀྱང། དབང་རྟུལ་དུ་གྱུར་པའི་བྱང་སེམས་མིན་ཏེ། སར་གནས་ཀྱི་སེམས་དཔའ་ཡིན་པའི་ཕྱིར་རོ། །ཁོ་ན་རེ། རྟགས་བཅུ་གཉིས་ཀྱི་དང་པོ་ལྔ་རྨི་ལམ་དང། གཉིས་སད་རྨི་གཉིས་ཀ་དང། ཐ་མ་ལྔ་སད་པ་ལ་
སྦྱར་དགོས་པར་ཐལ། རྣམ་བཤད་ལས། དེ་ལྟར་སྦྱར་བའི་ཕྱིར་ན་མ་ཁྱབ་སྟེ། དེ་རེད་མདའ་བའི་བཤད་པ་བཀོད་ཙམ་ཡིན་པའི་ཕྱིར་ཏེ། དྲུག་པ་མདོ་ལས། བྱང་ཆེན་རྨི་ལམ་དུ་ཡང། ཞེས་པ་ལྟར་སྣང་བ་གཉིས་ཀར་སྦྱར་
ལ། བདུན་པ་ནས་སད་རྨི་གཉིས་ཀ་སྦྱར་ལ་བདུན་བརྒྱད་གཉིས་སེམས་ཅན་ཡིན་མིན་གྱི་གནོད་པ་ཞི་བར་འདྲ་བས་སད་རྨི་གཉིས་ཀར་སྦྱར་བའི་ཕྱིར། ཐ་མ་བཞི་རྩེ་སྦྱོར་ཐོབ་མ་ཐག་ནས་ཐོབ་པས་རང་བཞིན་གྱི་རྟགས་དང། དང་པོ་
བརྒྱད་འབྲས་རྟགས་ཡིན་པས། བདུན་བརྒྱད་གཉིས་ཀྱང་བདེན་པའི་བྱིན་རླབས་སོགས་ཀྱིས་རྩེ་སྦྱོར་ཐོབ་རྗེས་སུ་སྐྱེ་དགོས་སོ། །གོང་མའི་སས་བསྡུས་ཀྱི་གཉིད་ཡོད་མེད་དབྱད་ལ་དེའི་རྒྱུད་ལ་གཉིད་ཡོད་དེ། གསེར་འོད་སོགས་
ནས་བཤད་པའི་རྨིས་ལྟས་ཡོད་པའི་ཕྱིར། རྨི་ལམ་གྱི་རྟགས་སད་པའི་གང་ཟག་གི་རྒྱུད་ལ་ཡོད་ཀྱང་སད་པའི་རྟགས་མིན་ཏེ། རྨི་ལམ་གྱི་སྐབས་སུ་གཞན་ལ་ཆོས་དངོས་སུ་བསྟན་པ་ཡོད་ལ་དེ་གཉིད་ལོག་པའི་གང་ཟག་མ་ཡིན་

[003B] སྤྲུལ་གཞི་གཉིད་ལོག་ཀྱང་རྨི་ལམ་གྱི་ལུས་བཟུང་ནས་ཡུལ་གཞན་དུ་བྱ་བ་མང་པོ་བྱེད་པར་བཤད་པའི་ཕྱིར་ཁོ་ན་རེ། རྟགས་དང་པོ་དྲུག་རྨི་ལམ་གྱི་སྐབས་ཁོ་ན་དང་ཐ་མ་བཞི་སད་པའི་སྐབས་ཁོ་ནར་འཇོག་པར་ཐལ་
བདུན་བརྒྱད་གཉིས་ཁོ་ན་སད་རྨི་གཉིས་ཀར་སྦྱར་པའི་ཕྱིར་འདོད་ན། རྟགས་བཅུ་གཉིས་ཐོབ་པའི་གང་ཟག་གི་ཡིན་པ་མེད་པར་ཐལ་ལོ། །འདོད་ན། དྲོད་ཀྱི་རྟགས་བཅུ་གཉིས་ཐོབ་པའི་རྩེ་མོ་བ་མེད་པར་ཐལ་ལོ། །དེ་ཐོབ་ཀྱང་རྒྱུད་
ལ་ཡོད་མི་དགོས་ཟེར་ན། ཐེག་དམན་གྱི་ལམ་ཐོབ་པའི་བྱང་སེམས་ཡོད་པར་ཐལ་ལོ། །དེའི་རྒྱུན་ཕྱི་མ་རྣམས་བཞག་ན། རྨི་ལམ་ན་ཡང། ཞེས་པ་དང་འགལ་ལ། དེ་ཐམས་ཅད་དྲོད་རྩེ་སྦྱོར་དཔོག་བྱེད་དུ་མི་རུང་པའི་ཕྱིར་
སྙམ་སྟེ་དཔྱད། བསོད་གྲགས་པས། འགྲེལ་བར། ཤིན་ཏུ་གོམས་པའི་ཕྱིར་རྨི་ལམ་ན་ཡང། ཞེས་པར་བརྟེན་ནས་རྟགས་བཅུ་གཉིས་པོ་རེ་རེ་ལ་སད་རྨི་གཉིས་ཀའི་རྟགས་ཡོད་གསུངས་པ། གསེར་ཕྲེང་ལས་རྨི་ལམ་
ན་ཡང་ཞེས་ཐ་མ་བཞི་མ་གཏོགས་པ་ཐམས་ཅད་ལའོ། །ཞེས་པ་དང་འགལ་ལོ། །སྦྱོར་རྩེ་ཕྱི་མ་གསུམ་ལ་ཆ་བཞག་མེད་པས་རྩེ་མོ་ལ་རྣམ་འཕེལ་བཅུ་དྲུག་གང་རུང་ཡིན་པས་ཁྱབ་ལ། བཟོད་པ་ལ་མཁྱེན་གསུམ་རྗེས་
མཐུན་པ་རྫོགས་པའི་ཤེས་རབ་དང་གཞན་དོན་ལ་མི་ཕྱེད་པའི་ཐབས་ཏེ་སྒོམ་བྱུང་གི་ཐབས་ཤེས་བརྟན་པོས་ཟིན་པ་དང། ཆོས་མཆོག་ལ་མཐོང་ལམ་སྐྱེད་པའི་ནུས་ལྡན་གྱི་ཏིང་ངེ་འཛིན་མང་པོ་ལ་སེམས་ཀུན་ཏུ་གནས་པས་

[004A]༄༅། །ཟིན་པས་འཇོག་པ་ཡིན་ནོ། །བྱང་སེམས་བཞི་ལ་རྒྱན་སྣང་དུ་བཤད་ཚུལ་གསུམ་བཀོད་པའི་དང་པོ་ནི། ཉི་སྣང་ལས་རྣམ་པར་རྟོག་པ་རྣམ་པ་བཞིའི་གཉེན་པོར་མཐོང་པ་དང་སྒོམ་པའི་ལམ་ངག་གི་རྟོག་པ་པོ་
རྣམ་པ་བཞི་བསྙད་པའི་ཕྱིར་ན། ཐེག་པ་ལ་གསར་དུ་ཞུགས་པ་དང། སྤྱོད་པ་ལ་ཞུགས་པ་དང། ཕྱིར་མི་ལྡོག་པ་དང། སྐྱེ་བ་གཅིག་གིས་ཐོགས་པ་ཞེས་མཐོང་ལམ་པ་དང། དེ་ནས་མ་དག་ས་བདུན་དང། དག་ས་དང། སྐྱེ་
བ་གཅིག་ཐོགས་པར་བཤད་ལ། ཡིག་ཆར། དེ་ཉི་སྣང་གི་སྐབས་དང་པོ་དང་མཐུན་པར་ཐལ། ཞེས་པ་བཞིའི་མིང་ཙམ་མཐུན་པས་ཡིན་ནམ་སྙམ་སྟེ། ཉི་སྣང་སྐབས་དང་པོའི་དེ་རྒྱན་སྣང་གི་གསུམ་པ་དང་མཐུན་ལ། འདིའི་དང་
པོ་མཐོང་ལམ་ནས་བཞག་པའི་ཕྱིར་ཏེ། མཐོང་བ་དང་སྒོམ་པའི་ལམ་དག་གི་ཞེས་དང། ཉི་ཟེར་ལས། ཐེག་པ་ལ་གསར་དུ་ཞུགས་པ་ནི་དོན་དམ་སེམས་བསྐྱེད་དང་པོར་ཐོབ་པ་ལ་དགོངས་སོ། །ཞེས་གསུངས་པའི་ཕྱིར་དང་
གསུམ་པ་དང་མཐུན་ན་ཟུར་དུ་བཀོད་མི་དགོས་པའི་ཕྱིར་རོ། །ལུགས་གཉིས་པས་སྦྱོར་ལམ་བཞི་དང་སྦྱར་བ་ཉི་སྣང་གི་རྣམ་རྟོག་བཞིའི་གཉིན་པོར་སྦྱར་བས་ཡིན་ཏེ། ཡིག་ཆར། རྣམ་རྟོག་བཞི་པོ་ལྡན་བརྟེན་པ། །ཞེས་གསུངས་པ་
ལ་བསམ་པར་མངོན་ནོ། །ཞེས་གསུངས་པའི་ཕྱིར། ལུགས་གསུམ་པ་འཕགས་སེང་གཉིས་ཀའི་ལུགས་ཡིན་ནོ། །ཁོ་ན་རེ། རྩེ་མོའི་རྩེ་སྦྱོར་ལ་རྣམ་འཕེལ་བཅུ་དྲུག་གང་རུང་གིས་མ་ཁྱབ་པར་ཐལ་རྣམ་འཕེལ་བཞི་པ་ལ་སྟོང་

[004B] འགྲེལ་པ་ལས། བྱང་ཆུབ་པར་བྱ་བ་དང་བྱང་ཆུབ་པར་བྱེད་པའི་ཆོས་མི་དམིགས་པ་དང་ཞེས་གསུངས་པའི་ཕྱིར་ན་མ་ཁྱབ་སྟེ། དེའི་གནས་སྐབས་ཀྱི་ལམ་རྣམས་དེར་འཇོག་པའི་ཕྱིར་ཏེ། འགྲེལ་པར་
གནས་སྐབས་བཅུ་དྲུག་གི་ངོ་བོ་ཉིད་ནི། ཞེས་གསུངས་པའི་ཕྱིར་ཁོ་ན་རེ། སྔ་མ་བརྒྱད་རྗེས་ཐོབ་དང་ཕྱི་མ་བརྒྱད་མཉམ་བཞག་ལ་བྱེད་པར་ཐལ། རིན་ཆེན་བང་མཛོད་ལས། ཕྱི་རྗེས་ཐོབ་གཙོ་བོར་གྱུར་པ་བརྒྱད་ནང་མཉམ་བཞག་གཙོ་བོར་གྱུར་པ་
བརྒྱད་དེ། ཞེས་གསུངས་པའི་ཕྱིར་ན་མ་ཁྱབ་སྟེ། རྣམ་བཤད་ལས། གང་ཟག་གཞན་ལ་ལྟོས་པས་ཕྱི་གཙོ་བོར་གྱུར་པའི། ཞེས་པ་ལྟར། སྟོང་གསུམ་གྱི་སེམས་ཅན་གྱིས་སངས་རྒྱས་མཆོད་པས་ལྷག་པ་དང། གཞན་ལ་ཆོས་སྟོན་ཚེ་ཤེར་
ཕྱིན་ཡིད་ལ་བྱེད་པ་སོགས་གཞན་གཙོ་བོ་དང། ཕྱི་མ་བརྒྱད་རང་གི་བསླབ་པ་དག་པ་དང། རང་སངས་རྒྱས་ཀྱི་རིགས་ཅན་དུ་འགྱུར་བ་སོགས་ནང་གི་ཡོན་ཏན་གྱིས་བཞག་པས་ཡིན་གྱི། རེ་རེར་མཉམ་རྗེས་གཉིས་རེ་ཡོད་པའི་ཕྱིར་
གཞན་གྱི་གདམས་པ་ལ་བརྟེན་དགོས་མི་དགོས་ཀྱིས་མིན་ཏེ། སྔ་མ་བརྒྱད་གང་ཟག་གཞན་གྱི་ཡོན་ཏན་ལས་ལྷག་ཚུལ་དང། གཞན་འཁོར་དུ་འོང་པ་དང་ཟིལ་གྱིས་གནོན་པ་སོགས་ཀྱིས་བཞག་པའི་ཕྱིར། མདོ་དང་འགྲེལ་བས་ཤེས་སོ། །མི་ལྡོག་
བྱང་ཆུབ་མཆོག་ལ་རབ་ཏུ་ཞུགས་པ་ཡི། །ཞེས་སོགས་རྐང་པ་བཞི་གསེར་ཕྲེང་རྣམ་བཤད་སོགས་སུ་པུད་དྷ་ཤྲི་ལྟར་ཆོས་མཆོག་ལ་སྦྱར་བ་ནི། འགྲེལ་བའི་ཟིན་བྲིས་ལས། བརྒྱད་སྟོང་པར། བརྒྱ་བྱིན་གྱིས་ཡི་རང་གི་བསོད་ནམས་དྲིས་པའི་

[005A]༄༅། །ལེན་དུ་སེམས་ཀུན་གནས་གསུངས་པ་འདི་གཉིས་མདོ་ཚན་གཅིག་ཡིན་པས་མི་འགལ་ལམ། ཞེས་པ་ལྟར། འདིས་ངེས་བརྟན་དང། སེམས་ཀུན་ཏུ་གནས་པ་གཉིས་ཀ་བསྟན་པས། སློབ་དཔོན་གྱིས་ངེས་
བརྟན་ལ་སྦྱར་ལ། སྡུད་མཆན་ལས། ལེའུ་མཚམས་དང་ཚིག་རིས་གཉིས་ཀར་བསྟུན་དགོས་ན། བརྒྱད་སྟོང་བར་སྔ་མ་བརྒྱ་བྱིན་ཡི་རང་ཚུལ་དང། ཕྱི་མ་སྟོང་གསུམ་གྱི་དཔེས་བསྟན་པ་ལྟར། དང་པ་གཉིས་རེ་སོ་སོར་སྦྱར་
ཀྱང་རུང་ངམ། ཞེས་པ་ལྟར་ལེགས་སོ།    ༈   འཛིན་གྱི་རྟོག་པ། མདོ་དང་བསྟན་བཅོས་གཉིས་ཀར་མདོར་རྒྱས་གཉིས་ཀྱིས་གསུངས་ཤིང། དེ་ཡང་མདོ་ལས་གཉེན་པོ་དངོས་སུ་བསྟན་ནས་སྤང་བྱ་རྟོག་པ་
ཤུགས་ལ་འཕངས་པ་བསྟན་བཅོས་སུ་མདོར་བསྟན་གྱིས་རྐང་པ་དང་པོས་གཟུང་རྟོག་གཉིས་ཀྱིས་དམིགས་ཡུལ་དང། གཟུང་བའི་རྣམ་རྟོག་ཅེས་པས་རྣམ་པ་སྟེ་རྟོག་པའི་ངོ་བོ་དང། སོ་སོར་དེ། དགུ་ཡི་བདག་ཉིད། ཅེས་པས་
དབྱེ་བ་དང། དེ་མན་གྱིས་ཡུལ་ཇི་བཞིན་མ་ཡིན་པར་འཛིན་པས་འཁྲུལ་བར་སྒྲུབ་པོ། །འཛིན་རྟོག་ལ་རྐང་པ་དང་པོས་རྟོག་པ་གཉིས་ཀྱི་ཡོད་སའི་གཙོ་བོ་དང། དེ་ནས་གཉིས་ཀྱི་ས་རྟོག་པའི་ངོ་བོ་དང། དེ་ནས་གཅིག་གིས་དབྱེ་བ་དང་
དེ་ནས་འཁྲུལ་བར་བསྟན་ནོ། །རྒྱས་བཤད་ལ། ངོ་བོ་ཉིད་དང་སོགས་ཀྱིས་བྱང་སེམས་ཀྱི་འཇུག་བྱ་སྤྱི་དང། ཁྱད་པར་ལམ་གྱི་རྒྱུ་ངོ་བོ་ནུས་པ་འབྲས་བུ་རང་གཞན་གྱི་བྱེད་པ་བྱེད་ལས་སོགས་བྱང་སེམས་ཀྱི་འཇུག་བྱ་དགུ་ལ་འཇུག་

[005B] སྲིད་དང་ཞི་བ་སོགས་ཀྱིས་ཐེག་དམན་གྱི་ལམ་འབྲས་སོགས་དགུ་ལ། བྱང་སེམས་ཀྱི་ལྡོག་བྱར་བདེན་པར་འཛིན་པ་དང། འདིའི་ཡུལ་ཕལ་ཆེར་ཐེག་དམན་ལ་འཇོག་།འཛིན་པ་དང་ནི་སོགས་ཀྱིས། དོན་
དམ་པར་ཡོད་སྐྱོན་ལ་འཛིན་འདོར་དུ་ཞེན་པ་པོ་དང། ཆོས་རྣམས་བདེན་པར་ཡིད་ལ་བྱེད་པ་པོ་སོགས། གཉེན་པོ་དགུ་ལས་བཟློག་པའི་ཆོས་དགུ་ལ་རྫས་ཡོད་ཀྱི་ལོངས་སྤྱོད་པ་པོར་བདེན་པར་འཛིན་པ་དགུ་བསྟན་ཏེ། གསེར་ཕྲེང་
ལས། གཉེན་པོ་དགུ་ལས་བཟློག་པའི་དགུ་རྫས་འཛིན་གྱི་ཡུལ་དུ་བསྟན་བཅོས་ལས་སོ། །ཞེས་དང། རྒྱུ་ཞེན་མེད་ཀྱི་ལམ་ལས་ཉམས་པ་དང། འབྲས་བུ་རྣམ་མཁྱེན་མི་འཐོབ་པའོ། །ཞེས་དང། རྣམ་བཤད་ལས། སྤྱོད་པ་
ལ་ཞེན་པ་དང། ཤེས་བྱ་ལ་ཞེན་པ་དང། སྤང་གཉེན་ལ་ཞེན་པའོ། །ཞེས་ཞེན་པ་སྦྱར་བའི་ཕྱིར། ཆེད་བཞིན་ངེས་པར་མི་འབྱུང་དང། །སོགས་ཀྱིས་ཉན་རང་གི་ལམ་གྱིས་ཆེད་དུ་བྱ་བ་གསུམ་མི་འཐོབ་པ་ནས། བདུད་བཞི་
སོགས་བླ་མེད་བྱང་ཆུབ་ལ་བར་དུ་གཅོད་པའི་ཕྱིར་རྒོལ་བའི་དངོས་པོ་ཡོད་པ་དང་ལྡན་པའི་བར། མདོ་ནས་གཉེན་པོ་དངོས་སུ་བསྟན་པའི་ཤུགས་ལ་འཕངས་པའི་ཡུལ་དགུ་དང་ལྡན་པའི་སྐྱེས་བུ་སོགས་ལ་ལོངས་སྤྱོད་པ་པོར་བདེན་པར་
བཏགས་པའི་དངོས་པོར་མངོན་པར་ཞེན་པ་བསྟན་ཏེ། གསེར་ཕྲེང་ལས། མདོ་ནས་གཉེན་པོ་དངོས་སུ་བསྟན་པའི་ཤུགས་ལ་འཕངས་པ་རྣམས་བསྟན་བཅོས་སུ་བཀོད་པ་སྟེ། ཞེས་དང། དགག་སྒྲུབ་དང་ལྡན་མི་ལྡན་དང་ངོ་བོ་ད་༄༅། །ལ་དོན་དམ་དུ་ཞེན་པའོ། །ཞེས་པ་ལྟར། རྣམ་བཤད་ལས་ཀྱང་དེ་གསུམ་ལ་བདེན་པར་འཛིན་པ་སྦྱར་བའི་ཕྱིར། འཛིན་རྟོག་གཉིས་ཀྱི་ཡུལ་རྩ་བའི་ཚིག་ཟིན་དེ་ལྟར་ཡིན་ཀྱང། དེ་ཁོ་ནར་མ་ངེས་ཏེ་
སློབ་དཔོན་གྱིས་འགྲེལ་བ་ཆེ་ཆུང་གཉིས་ཀར། གཉེན་པོའི་འཛིན་སྟངས་ཡུལ་གྱི་བཟློག་ཕྱོགས་དང། གཉེན་པོ་གང་ལ་ལོངས་སྤྱོད་པ་བོར་བདེན་པར་ཞེན་ན་འཛིན་རྟོགས་ཏུ་འགྱུར་བར་བསྟན་པའི་ཕྱིར། བཏགས་འཛིན་གསུམ་པ་
ནས་བརྒྱད་པའི་བར་གྱི་ཡུལ་གཉེན་པོ་ལ་སྦྱར་ཞིང་རྫས་འཛིན་གྱི་གཉིས་པ་གསུམ་པ་བཞི་པ་དགུ་པ་བཞི་མ་གཏོགས་གཉེན་པོ་ལ་སྦྱར་བའི་ཕྱིར་ཏེ། གསེར་ཕྲེང་ལས། འདིར་ཡང་གསུམ་པ་ནས་བརྒྱད་པའི་བར་གཉེན་པོ་ལ་བཤད་པ་ནི་
རྩ་བས་གཉེན་པོ་ལས་བཟློག་སྟེ་གསུངས་པའི་སྒྲ་ཇི་བཞིན་ལ་མི་འགྲིག་ཀྱང་མི་འགལ་བའི་རྒྱུ་མཚན་ནི། མདོང་གསུངས་པའི་གཉེན་པོའི་འཛིན་སྟངས་ཀྱི་བཟློག་ཕྱོགས་ཀྱི་ཡུལ་ལམ་གཉེན་པོ་ཉིད་ཀྱང་རུང་སྟེ་གང་ལ་རྟོག་ཀྱང་སྤང་བྱར་
བསྟན་པའི་ཕྱིར་ཡིན་ནོ། །ཞེས་དང། སློབ་དཔོན་ལྟར་ན་ཡུལ་དེ་དག་སྤྱོད་པ་ལ་ལྟོས་པ་དང། རྟོགས་པའི་དབང་དུ་བྱས་པའི་སྤང་གཉེན་གཉིས་སུ་འདུ་ལ། དང་པོ་ལ་སྤྱོད་པའི་ངོ་བོ། སྤང་བྱའི་རང་བཞིན། དེའི་རྣམ་པ་
དེའི་རྒྱུའོ། །གཉིས་པ་ལ་གཉིས། གཉེན་པོ་དང། སྤང་བྱའོ་།གཉེན་པོ་ལ་བཞི། རྟོགས་པའི་ངོ་བོ། །ཡུལ་རྟོགས་ཚུལ། ལམ་ལ་སློབ་ཚུལ། དེ་དག་གི་ནུས་པ་སྟེ་དགུ་འོ། །ཞེས་རྫས་འཛིན་ཕལ་ཆེར་གཉེན་པོ་དང་

[006B] བཏགས་འཛིན་ལ་སློབ་དཔོན་ལྟར་ན། ཉན་རང་གི་ལམ་དང། བྱང་སེམས་ཀྱི་ལམ་དང། དེ་གཉིས་ཀའི་མི་མཐུན་ཕྱོགས་ཀྱི་དབང་དུ་བྱས་བ་སྟེ། གཉིས་དང་དྲུག་དང་གཅིག་རྣམས་རིམ་བཞིན་ནོ། །ཞེས་དྲུག་བྱང་སེམས་
ལམ་ལ་སྦྱར་བའི་ཕྱིར། ཉི་སྣང་སོགས་ཀྱི་རྩ་བའི་ཚིག་ཟིན་དང། སློབ་དཔོན་གྱིས་རྩ་བའི་དགོངས་པ་ཁུངས་ན་གནས་པ་བཀྲལ་བར་འགྲེལ་བས་ཤེས་སོ། །དེས་ན་རྫས་འཛིན་རྟོག་པ་དང་པོའི་ཡུལ་ལ་དོན་དམ་པར་ཡོན་སྐྱོན་
འཛིན་འདོར་བྱེད་པ་པོ་དང། དེ་ཀུན་རྫོབ་ཏུ་འཛིན་འདོར་བྱེད་པ་པོ་གཉིས་དང། བཏགས་འཛིན་རྟོག་པ་གསུམ་པའི་ཡུལ་ལ་རྒྱུ་འབྲས་སྐྱེ་འགག་བདེན་པར་འཛིན་པ་པོ་དང། ཀུན་རྫོབ་ཏུ་གྲུབ་པར་འཛིན་པ་པོ་གཉིས་འཇོག་པ་སོགས་
ཤེས་པར་བྱའོ། །ཁ་ཅིག་སོ་སོའི་སྐྱེ་བོ་འཕགས་དབྱེ་བས། །ཞེས་པ་དམིགས་ཡུལ་རྫས་འཛིན་བཏགས་འཛིན་གཉིས་ཀྱི་ཡོད་སར་འདོད་པ་ནི། རྩ་བར། རྣམ་རྟོག་འཛིན་པ་དག་ཏུ་འདོད། །ཅེས་རྟོག་པ་གཉིས་ལ་གསུངས་པ་
དང། ཚིག་གསལ་ལས། སྐྱེ་འཕགས་གཉིས་འཛིན་རྟོག་གཉིས་ཀྱི་ཡུལ་དུ་སྦྱར་བ་འགྲེལ་བ་རྣམས་སུ་རྟེན་ལ་སྦྱར་བས་བཀག་གོ་ཁ་ཅིག་ལྡོག་པ་གཟུང་རྟོག་ཡིན་ན། རང་གི་དམིགས་ཡུལ་ལྡོག་བྱའི་ཕྱོགས་ཀྱི་ཆོས་ལ་དམིགས་པས་
ཁྱབ་པར་ཐལ། ཡིག་ཆ་རྙིང་བར། རང་གི་དམིགས་ཡུལ་དུ་གྱུར་པའི་ལྡོག་བྱའི་ཕྱོགས་ཀྱི་ཆོས་ལ་དམིགས་ནས་ལྡོག་བྱར་བདེན་པར་འཛིན་པའི་བདེན་འཛིན་དེ། ཤེས་སྒྲིབ་ཕྲ་མོར་གྱུར་བའི་ལྡོག་པ་གཟུང་རྟོག་གི་མཚན་ཉིད། ཅེས་དང་

[007A]༄༅། །བསྟན་དར་པ་ཡང་དེ་ལྟར་གསུངས་པའི་ཕྱིར་ཟེར་ན་མ་ཁྱབ་སྟེ། ཡིག་ཆར། ཉན་ཐོས་ཀྱི་ལམ་འབྲས་ལ་ལྡོག་བྱར་བདེན་པར་འཛིན་པའི་བདེན་འཛིན་ཆོས་ཅན། ནས། འདོད་མི་ནུས་ཏེ་
ལྡོག་པ་གཟུང་རྟོག་ཡིན་པའི་ཕྱིར་ཏེ། ཞེས་རྩ་བ་དང། རྣམ་བཤད་དྲངས་ནས་གསུངས་པས། འདིར་བསྟན་གྱི་རྟོག་པ་གཉིས་དང་ཁྱད་པར་མེད་པ་འདྲ་སྟེ། རྗེ་བཙུན་པའི་རོལ་མཚོ་ལས། རང་གི་དམིགས་ཡུལ་དུ་
གྱུར་པའི་བྱང་སེམས་ལམ་གྱི་འཇུག་བྱ་ལ་དམིགས་ནས་ལོངས་སྤྱད་བྱར་བདེན་པར་ཞེན་པའི་བདེན་འཛིན་ཀུན་བཏགས་མཐོང་སྤང་ཤེས་སྒྲིབ་འཇུག་པ་གཟུང་རྟོག་གི་མཚན་ཉིད། རང་གི་དམིགས་ཡུལ་དུ་གྱུར་པའི་བྱང་སེམས་
ལམ་གྱི་ལྡོག་བྱ་ལ་དམིགས་ནས་ལོངས་སྤྱད་བྱར་བདེན་པར་ཞེན་པའི་བདེན་འཛིན་ཀུན་བཏགས་མཐོང་སྤང་ཤེས་སྒྲིབ་ལྡོག་པ་གཟུང་རྟོག་གི་མཚན་ཉིད། ཅེས་པ་ལྟར། བསོད་གྲགས་པས་ཀྱང་གསུངས་ལ་ཡིག་ཆར་
དང་པོ་འཇུག་ལྡོག་གི་གཟུང་རྟོག་གཉིས་སྟོན་པར། ཞེས་འདིར་བསྟན་དང་ཁྱད་མེད་བྱས་པ་དང། ཡིག་ཆ་རྙིང་པའི་དེ་ཟུར་ཙམ་མ་གསུངས་ལ། སྐབས་དང་བོར་གཟུང་བྱ་དང་ལོངས་སྤྱད་བྱ་འདྲ་བས་རིགས་གནས་སྨོས་པས་
ལྡོག་འཛིན་སྡུད་ཅིང། ཞེས་པས་རོལ་མཚོ་སོགས་ཀྱིས་ལྡོག་འཛིན་གྱི་མཚན་ཉིད་ལ་ལོངས་སྤྱད་བྱ་སྦྱར་བ་བཀག་གོ་དེས་ན་གཟུང་རྟོག་འདི་གཉིས་དམིགས་ཡུལ་དང་འཛིན་ཚུལ་གཉིས་ཀས་འཇོག་སྟོ་འགྲོལ་བ་ལས་

[007B]པ་འདོར་བའི་སྒོ་ནས་གཟུང་བའོ། །ཞེས་དང། གསེར་ཕྲེང་ལས་བྱང་སེམས་ཀྱི་འཇུག་པའི་ཡུལ་ཐེག་ཆེན་གྱི་ལམ་འབྲས་དང་ནི་ངེས་ལྡོག་པའི་ཡུལ་ཐེག་དམན་གྱི་
ལམ་འབྲས་ལ་བླང་དོར་དུ་འཛིན་པ་ནི་གཟུང་པའི་རྣམ་རྟོག་གཉིས་སོ། །ཞེས་གསུངས་པའི་ཕྱིར། དེས་ན་ཐེག་དམན་གྱི་ལམ་འབྲས་ལ་ལོངས་སྤྱད་བྱར་བདེན་པར་འཛིན་པ་དང། ཐེག་ཆེན་གྱི་ལམ་འབྲས་ལ་ལྡོག་བྱར་བདེན་པར་
འཛིན་པ་སོགས་གཟུང་རྟོག་གཉིས་གང་ཡང་མིན་ཟེར་དགོས་སོ། །བསྟན་དར་པའི་མཐའ་དཔྱོད་ལས། ཉན་ཐོས་ཀྱི་མཐོང་ལམ་ལྡོག་བྱར་བདེན་པར་མེད་པ་སྟོང་ཉིད་མ་ཡིན་པའི་ཕྱིར། དེར་ཐལ། ཉན་ཐོས་ཀྱི་མཐོང་
ལམ་ལྡོག་བྱ་མ་ཡིན་པའི་ཕྱིར། ཞེས་པ་རྣམ་བཤད་དང་འགལ་ལོ་།གསེར་ཕྲེང་ལས། སྤྱིར་འཛིན་རྟོག་ལ་གང་ཟག་དང་ཆོས་ཙམ་ལ་འཛིན་པ་པོར་ཞེན་པ་གཉིས་ཡོད་ཅིང། ཞེས་སོགས་ལ་བརྟེན་ནས་རོལ་མཚོ་སོགས་
སུ་འཛིན་རྟོག་ལ་གང་ཟག་གི་བདག་འཛིན་ཡོད་པར་གསུངས་ཤིང། དེ་ལྟར་ན་གཟུང་རྟོག་ལ་ཡང་ཡོད་དགོས་པས་གཟུང་འཛིན་གྱི་རྟོག་པ་ལ་བདག་འཛིན་ཀྱང་མི་དགོས་པར་ཐལ་བས་དཔྱད། འོག་ཏུ། མདོར་བསྟན་དུ་གང་ཟག་
ཏུ་རྟོག་པ་རྩ་བར་བཤད་ཅིང། ཞེས་པར་ལྟོས་ན། སེམས་ཅན་རྫས་དང་བཏགས་ཡོད་པར། །ཞེས་པའི་དམིགས་ཡུལ་རྫས་འཛིན་གང་ཟག་ཏུ་རྟོག་པར་བཤད་ཅེས་ན། རྣམ་བཤད་ལས། ཕྱི་མའི་ཞེན་ཡུལ་མྱོང་

[008A]༄༅། །སྟོབས་ཀྱིས་ཁོགས་པ་སོ་སོ་སྐྱེ་བོ་ལ་མེད་ཅིང་འཕགས་པ་ལ་ཡོད་པས། རྫས་འཛིན་སོ་སྐྱེའི་རྟེན་ཅན་དང། ཞེས་པ་འགྲིག་གི་རྫས་འཛིན་རྟོག་པར་གང་ཟག་གི་བདག་འཛིན་རྩ་བར་མ་གསུངས་
པའི་ཕྱིར་རོ། །དེས་ན་དམིགས་ཡུལ་རྫས་འཛིན་ལ་གང་ཟག་རང་རྐྱ་བར་འཛིན་པ་དང། དེའི་གདགས་གཞིའི་ཆོས་བདེན་པར་ཞེན་པ་གཉིས་ཡོད་པས། གཉིས་ཀའི་ཞེན་ཡུལ་མེད་པ་མངོན་སུམ་དུ་རྟོགས་མ་རྟོགས་ཀྱི་
ཁྱད་པར་གྱིས་སྐྱེ་འཕགས་ཀྱི་རྟེན་ཅན་དུ་འཇོག་ཚུལ་གཉིས་ཡོད་ཅེས་པ་ཡིན་ནམ་དཔྱད་དེ། རོལ་མཚོ་ལས། འདི་དག་ནི་གསེར་ཕྲེང་སྒྲས་ཟིན་ལྟར་བཀོད་པས་དཔྱད་པར་བྱ་དགོས་སོ། །ཞེས་གསུངས་པའི་ཕྱིར་
ཡིག་ཆ་གཞན་ཐམས་ཅད་ཀྱིས་འདིར་བསྟན་འཛིན་རྟོག་ཡིན་ན། རང་གི་དམིགས་ཡུལ་འཛིན་པ་ལ་དམིགས་པས་ཁྱབ་པར་གསུངས་ཀྱང་མ་ཁྱབ་ཚུལ་བཤད་ཟིན་ཏོ།    ༈    །སྤྱིར་བྱང་ཆུབ་ཀྱི་རྒྱུ་གསུམ་བྱང་འཕགས་
ལ་ཡོད་ཀྱང། དངོས་བསྟན་གཙོ་བོ་བྱང་སེམས་སྦྱོར་ལམ་པའི་རྒྱུད་ལ་འཇོག་དགོས་ཏེ། འགྲེལ་བར་མཐོང་བའི་ལམ་རྒྱུ་གང་དང་བཅས་པར། ཞེས་དང། རྣམ་བཤད་ལས། བྱང་སེམས་སྦྱོར་ལམ་པས་ཞེས་གསུངས་
པའི་ཕྱིར། འགྲེལ་བར། བྱང་ཆུབ་ཐོབ་པར་བྱེད་པའི་བར་ཆད་མེད་པའི་རྒྱུ། །ཞེས་པའང་དངོས་བསྟན་མཐོང་རྩེས་བསྡུས་པའི་བྱང་ཆེན་བར་ཆད་མེད་པར་ཐོབ་བྱེད་ལ་བྱེད་དམ་སྙམ་སྟེ་རྣམ་བཤད་ལས་

[08B] ཞེས་གསུངས་པའི་ཕྱིན། གསེར་ཕྲེང་ལས། མཐོང་ལམ་གྱིས་བྱང་ཆུབ་འཐོབ་པ་ལས་དགུས་པར་ཆོད་ཀྱང། འཐོབ་པར་ངེས་པའི་རྒྱུ་ཡིན་པས་བར་ཆད་མེད་པའི་རྒྱུར་བསྟན་པར་
ཤ་ནྟིས་སོ། །ཞེས་རྒྱུ་མཐོང་ལམ་ལ་བྱས་ལ། ཉི་ཟེར་ལས་བྱང་ཆུབ་ཆེན་པོ་ཐེག་པ་གཞན་གྱིས་པར་མཆོད་པར་ཐོབ་པར་བྱེད་པའི་བར་ཆད་མེད་པའི་རྒྱུ་མཐོང་ལམ། ཞེས་པ་ལྟར་ན་རྣམ་བཤད་ཀྱི་དེ་ཡང་
མཐོང་རྩེ་སྦྱོར་བ་རིང་བསྒོམ་པ་ལ་བྱས་ཀྱང་ཆོག་གམ་དཔྱད་བྱང་ཆེན་རྩ་བའི་བསྟན་ཚུལ་ནི་དྲི་མ་དོན་དམ་པར་ཟད་སྐྱེ་མེད་པའི་ཕྱིར་དེ་དག་རྟོགས་པའི་ཡེ་ཤེས་གོ་རིམ་བཞིན་ཟད་མི་སྐྱེ་ཤེས་པའི་བྱང་ཆེན་ཡིན་ཏེ། དེ་ལྟར་དུ་མདོ་
ལས་བརྗོད་པའི་ཕྱིར། ཞེས་རྐང་པ་དང་པོ་གཉིས་རྟགས་དང་ཕྱི་མ་གཉིས་ཆོས་སུ་རྣམ་བཤད་གསུངས་སོ། །དེའི་འགྲེལ་བའི་དོན་མདོར་བསྡུན། ཆོས་ཐམས་ཅད་ཕྱིན་ཅི་མ་ལོག་པར་རྟོགས་པའི་སྐུ་གསུམ་གྱི་བདག་ཉིད་རྣམ་མཁྱེན་ཆོས་
ཅན། བྱང་ཆེན་ཡིན་ཏེ། དོན་དམ་པར་དྲི་མ་འགག་སྐྱེ་མེད་པར་རྟོགས་པས་རིམ་བཞིན་ཟད་མི་སྐྱེ་པའི་ཡེ་ཤེས་མཐར་ཐུག་ཡིན་པའི་ཕྱིར། ཕྱོགས་ཆོས་སྒྲུབ་པ་ནི། དོན་དམ་པར་འགག་སྐྱེ་མེད་པ་གྲུབ་ན། དེ་རྟོགས་ཀྱི་རྣམ་མཁྱེན་
ཟད་མི་སྐྱེ་ཤེས་པར་གྲུབ་པས། དངོས་སྨྲས་སྒྲིབ་གཉིས་ཀྱི་དྲི་མ་དུས་གསུམ་དུ་འགག་པ་རྣམས་ཆོས་ཅན། དོན་དམ་པར་འགག་སྐྱེ་མེད་དེ། ཆོས་དབྱིངས་སྦྲོས་བྲལ་གྱི་ངོ་བོ་ཉིད་ཡིན་པའི་ཕྱིར། དཔྲེ་ན་ནམ་མཁའ་བཞིན། རྟགས་གྲུབ་

[009A]༄༅། །སྟེ། དབུས་མཐའ་ལས། ཆོས་ཀྱི་དྦྱིགྣྶ་ལས། ཞེས་སོགས་གསུངས་པའི་ཕྱིར། ཞེས་ལུང་གིས་དང།ཆོས་ཅན་དང་ཆོས་སྔ་མལ། རྟགས་འཐད་པ་སྟེ་བདེན་དངོས་མེད་པའི་ཕྱིར་
རྟགས་གཅིག་ཏུ་བྲལ་སོགས་ཚད་མ་སྟེ་གཏན་ཚིག་རྣམས་ཀྱི་གྲུབ་ཅེས་པའོ། །དཔའ་ལྡན་པས། དེས་ན་དྲི་མ་ཟད་སྐྱེ་བདེན་མེང་དུ་མངོན་སུམ་དུ་རྟོགས་པའི་མཐར་ཐུག་གི་ཡེ་ཤེས་སམ། དྲི་མ་ཟད་མི་སྐྱེ་བདེན་མེད་དུ་མངོན་
སུམ་དུ་རྟོགས་པའི་མཐར་ཐུག་གི་ཡེ་ཤེས་དེ། བྱང་ཆུབ་ཆེན་པོའི་ངོ་བོར་བཤད་པ་ནི། དྲི་མ་ཟད་དང་མི་སྐྱེ་བའི། །ཡེ་ཤེས་བྱང་ཆུབ་ཅེས་བརྗོད་དེ། །ཞེས་པའི་ཚིག་དོན་ལ་འགྲིག་པར་མི་སྣང་སྟེ། ཞེས་སྔ་མས་སྒོ་མང་སེར་ར་
པའི་དང། ཕྱི་མས་བསོད་གྲགས་པ་བཀག་པ་ནི། རྣམ་བཤད་ལས་དོན་དམ་པར་ཟད་སྐྱེ་མེད་པ་མངོན་སུམ་དུ་ཤེས་པའི་ཡེ་ཤེས་མཐར་ཐུག་པ་དེ་དག་ཅེས་དང། དོན་དམ་པར་དྲི་མ་ཟད་དང་མི་སྐྱེ་བ་མངོན་སུམ་དུ་ཤེས་པའི་
ཡེ་ཤེས་མཐར་ཐུག་པ་བྱང་ཆུབ་ཆེན་པོ། །ཞེས་མདོ་ལས་བརྗོད་ཅིང། ཞེས་པ་དང་འགལ་བའི་ཕྱིར། ཁོ་ན་རེ། བདེན་གྲུབ་ཀྱི་དྲི་མ་ཟད་པ་མེད་པ་དང། དྲི་མ་ཟད་པ་བདེན་པར་མེད་པ་མི་འདྲ་ཟེར་ན། བདེན་གྲུབ་ཀྱི་གཅིག་མེད་པ་དང་
གཅིག་བདེན་པར་མེད་པ་མི་འདྲ་བར་ཐལ་ལོ། །རྩ་བར། ཟད་མེད་སྐྱེ་མེད་ཕྱིར་དེ་དག་གོ་རིམ་བཞིན་དུ། ཞེས་པས་དྲི་མ་ཟད་སྐྱེ་བདེན་པར་མེད་པའི་ཕྱིར། དེ་དག་རྟོགས་པའི་ཡེ་ཤེས་མཐར་ཐུག་ཟད་མི་སྐྱེ་ཡེ་ཤེས་མཐར་ཐུག་

[09B] ཏེ། གསེར་ཕྲེང་ལས། དྲི་མ་གདོད་ནས་ཟད་པ་དང་སྐྱེ་བ་མེད་པའི་རྣམ་པ་ཅན་ནོ། །ཞེས་གསུངས་པའི་ཕྱིར། དྲི་མ་ཟད་སྐྱེ་བདེན་པར་མེད་ཅེས་པ་དྲི་མ་སྔར་ཡོང་ཟད་པ་དང། སྔར་མེད་སྐྱེ་བ་བདེན་པར་
མེད་ཅེས་པ་ཚིག་སྡུད་བྱས་པ་ཡིན་པས། རྟོགས་སྣང་དང་མཐུན་ནོ་།སྦྱོར་ཟད་ཅེས་པ་སྔར་ཡོད་ཞིག་ཟད་པ་དང། སྐྱེ་ཞེས་པ་སྔར་མེད་ཞིག་སྐྱེ་པར་བྱེད་དགོས་པའི་ཕྱིར། ཚིག་སྡུད་སོགས་ལ་རྨོངས་གཏམ་མོ། །སེར་རའི་ཡིག་ཆ་
གཉིས་ཀར། བྱང་ཆུབ་ཆེན་པོ་སངས་རྒྱས་དོན་གཅིག་ཟེར། །བསོད་གྲགས་པས། ཟད་མི་སྐྱེ་ཞེས་པའི་ཡེ་ཤེས་མཐར་ཐུག་བྱང་ཆུབ་ཆེན་པོའི་མཚན་ཉིད་དུ་བྱས་ནས། རྒྱུད་བླར་བཟོ་དང་སྐྱེ་བ་བྱང་ཆུབ་ཆེ། །ཞེས་པ་ལོངས་སྐུ་སོགས་
ཀྱིས་བླ་མེད་བྱང་ཆུབ་རྙེད་པ་ལ་དགོངས་གསུངས་ནས། གནས་སྐབས་ཀྱི་བྱང་ཆུབ་བྱང་ཆུབ་མ་ཡིན་པར་བཤད་དོ། །ཡིག་ཆར་གནས་སྐབས་ཀྱི་བྱང་ཆུབ་ཆེན་པོ་བྱང་ཆུབ་ཆེན་པོ་ཡིན་པར་ཚོགས་སྒྲུབ་ཀྱི་མཚན་ཉིད་ཀྱིས་སྒྲུབ་པ་ནི་
འགྲེལ་བ་ལས། འདི་དག་གིས་བྱང་ཆུབ་ཆེན་པོ་འཛིན་པར་བྱེད་པའི་ཕྱིར། ཞེས་དང། གསེར་ཕྲེང་ལས། ཚོགས་ཀྱི་སྒྲུབ་པ་ནི། བྱང་ཆུབ་ཆེན་པོ་དངོས་སུ་འབྱིན་པའོ། །ཞེས་དང། རྣམ་བཤད་ལས་ཚོགས་ཀྱི་སྒྲུབ་
པའི་མཚན་ཉིད་ནི། རང་འབྲས་བྱང་ཆེན་དངོས་སུ་འབྱིན་པའི་བྱ་བའོ། །ཞེས་གསུངས་པའི་ཕྱིར། རྒྱན་སྣང་དུ། ཆོས་ཀྱི་སྐུ་ཞེས་སོགས་སྒྲ་མེད་པ་རྩ་བའི་དངོས་བསྟན་དང། དེ་ལ་བརྟེན་ནས་འབུམ་ཕྲག་གསུམ་པའི་འགྲེལ་བའི་

[010A]༄༅། །རྒྱ་དཔེ་ལ། སོགས་སྒྲ་མེད་པ་མ་དག་པར་འགྲེལ་བཤད་གཉིས་ཀྱིས་གྲུབ་ཅིང། རྒྱན་སྣང་དང་མཐུན་མི་དགོས་པ། རྒྱན་སྣང་དུ་བྱེད་མཚན་བཅུ་གཅིག་གི་དང་པོ་དགུ་གཞི་ཤེས་ལ་སྦྱར་བ་དང་
བསལ་བྱ་ལོག་སྒྲུབ་བཅུ་དྲུག་གི་གྲངས་ལ་འགྲལ་པར་བདེན་གཉིས་སོ་སོར་དང། རྒྱན་སྣང་དུ་དེ་གཅིག་ཏུ་བྱས་ནས་བླང་དོར་ལ་ལོག་རྟོག་སོ་སོར་གྲངས་པ་ལྟ་བུ་ཡིན་པའི་ཕྱིར། ཡིག་ཆར། མཚན་ཉིད་དེ་ཆོས་ཅན། བྱང་ཆུབ་
ཆེན་པོ་ཁས་ལེན་མཁན་ཡིན་ན། ཁོད་ཁས་ལེན་པས་ཁྱབ་པར་ཐལ་ཁྱོད་དེའི་མཚན་ཉིད་ཡིནྤའི་ཕྱིར། ཞེས་པ་ཕྱོགས་སྔས་ཁས་ལེན་གྱིས་ཡིན་གྱི། སྤྱིར་མ་ཁྱབ་སྟེ། ལམ་ཤེས་ཀྱི་མཚན་ཉིད་ལ་ལམ་གསུམ་བདེན་
མེད་དུ་མངོན་སུམ་དུ་རྟོགས་པ་སྦྱར་བའི་ཕྱིར། འདིར་ཟད་པ་དང་མི་སྐྱེ་བ་ཤེས་པ་གསུངས་པ་ནི་ཡུམ་མདོ་དང་རྩ་བའི་དངོས་བསྟན་ཡིན་ལ། བདེན་བཞིའི་ཆོས་འཁོར་གྱི་བཟླས་པ་གསུམ་པ་བྱེད་པ་འབྲས་བུ་ལ་བཟླས་པར་
དབུ་མ་བས་ཀྱང་འདོད་དགོས་ལ། དེར་མ་ཟད་བྱ་བ་བྱས་སོ། །འདི་ལས་སྲིད་པ་གཞན་མི་ཤེས་སོ། །ཞེས་པ་ཡང་ཟད་པ་དང་མི་སྐྱེ་བ་ལ་སྦྱོར་དགོས་སམ་སྙམ་ལ། དེས་ན་དེ་ལ་ཉན་ཐོས་དགྲ་བཅོམ་པའི་རྒྱུད་ཀྱི་རང་རྒྱ་ཐུབ་པའི་
རྫས་སུ་གྲུབ་པའི་ཉོན་སྒྲིབ་ཟད་པ་མེད་པ་དང་སྐྱེ་བ་མེད་པར་རྟོགས་པའི་ཡེ་ཤེས་བཞག་ནས། དེ་གཉིས་ཀྱིས་རྗེས་ཐོབ་ཏུ་ཉོན་སྒྲིབ་ཟད་པར་སྤངས་པའི་བྱ་བ་བྱས་སོ། །སླར་དེས་དབང་གིས་སྲིད་པ་གཞན་མི་ལེན་ནོ། །སྙམ་པའི་

[010B] ཀུན་བཏུས་ལས། ཟད་མི་སྐྱེ་ཤེས་པ་འཇོག་ཚུལ་སོགས་དང་འདྲ་འམ་སྙམ་སྟེ། ཁུང་ས་གསལ་པོ་མ་མཐོང་བས་དཔྱད། འགོག་པ་མེད་པའི་རང་བཞིན་ལ། །སོགས་ཀྱིས་དངོས་སྨྲ་བ་ལ་
རིགས་པ་དང་འགལ་བ་སྟོན་ཚུལ་འགྲེལ་བ་ལ། གསེར་ཕྲེང་ལས་འདིར་མཐོང་ལམ་ཞེས་དམིགས་ཀྱིས་གཟུང་ནས་འབྱུང་བ་ལྟར་ན་གོང་དུ་མཐོང་ལམ་གྱིས་མཐོང་སྤང་རྟོག་པ་སྤོང་བར་བསྟན་པ་དང། བྱང་ཆེན་ངོས་
འཛིན་པ་ན་དྲི་མ་ཟད་སྐྱེ་མེད་པར་བསྟན་པ་གཉིས་འགལ་སྙམ་དུ་བསམས་ནས་དྲི་མ་ཟད་སྐྱེ་འགོག་པ་མེད་པའི་རང་བཞིན་དུ་འདོད་པའི་ལུགས་ལ་མཐོང་ལམ་གྱིས་རྣམ་རྟོག་བཞི་ཟད་པ་དང་མི་སྐྱེ་བར་བྱས་པ་མེད་དེ། ཞེས་དབུ་
མ་པ་ལ་རྩོད་པའི་གཞུང་དུ་བཏང་ན་ཡང་འབྲེལ་བར་མངོན་ཏེ་ཞེས་པ་ལྟར་ན་དེ་དབུ་མ་པ་ལ་རྩོད་པའི་གཞུང་དང། གཞན་གྱི་ཆོས་རྣམས་ཀྱང་ཡོད་ལ། ཞེས་སོགས་དེའི་ལན་དུ་སྦྱར་ཀྱང་ལེགས་སོ། །དེས་དངོས་སྨྲ་བ་ལ་ཁས་
བླངས་འགལ་བ་བསྟན་ནས་ཤུགས་ལ་སྒོམ་རིམ་དང་པོ་ལས་གསུངས་པ་ལྟར། རྒྱན་འདིར་གསུངས་པའི་སྙིང་པོའི་དོན་སྒོམ་པའི་རིམ་པ་བསྟན་པར། བོད་དག་རྣལ་འབྱོར་གྱིས་བཞིར་བྱས་ནས་བུ་ཉ་སོགས་དང་པོ་དོན་སྨྲ་བ་
གཉིས་པ་རང་རྒྱལ་དང་སེམས་ཙམ་རྣམ་བདེན་པ། གསུམ་པ་རྣམ་རྫུན་པའི་ལུགས་སུ་བྱས་ལ། ས་སྐྱ་དང་རེད་མདའ་བས། དང་པོ་ཚོགས་ལམ། གཉིས་པ་དྲོད་རྩེ། གསུམ་པ་བཟོད་མཆོག་བཞི་པ་མཐོང་ལམ་
[011A]༄༅། །དང་སྦྱར་ལ། དང་པོ་ནི། གསེར་ཕྲེང་ལས། མདོར་ན་གཞུང་འདི་དག་གིས་དབུ་མ་པའི་ལུགས་ཀྱིས་སྒྲིབ་གཉིས་སྤོང་ལུགས་བསྟན་ནས། ཞེས་པ་ནས། ས་དང་པོ་ཉན་རང་དང། གཉིས་པ་
དང་གསུམ་པ་རྣམས་སེམས་ཙམ་པ་དང། བཞི་པ་དབུ་མ་པ་ལ་སྦྱོར་བ་ནི་བཞད་གད་ཀྱི་གནས་སོ། །ཞེས་དང། རྟོགས་སྣང་ལས། དྲོད་རྩེར་ལྷན་ཅིག་དམིགས་ངེས་ཀྱི་རྟགས་ལས་ཕྱི་དོན་མེད་པར་རྟོགས་པ་ལྟར། གཟུང་
བ་མེད་ན་དེར་འཛིན་མེད་པའི་རྟགས་ལས། གཟུང་རྣམ་བདེན་པར་རྟོགས་པར་ཡང་ཁྱད་པར་མེད་ལ། ཞེས་སོགས་ཀྱིས་རིམ་བཞིན་བཀག་གོ་འདི་དག་ནི་ལང་གཤེགས་ལས། སེམས་ཙམ་ལ་ནི་རབ་བརྟེན་ནས་།ཞེས་སོགས་
སེམས་ཙམ་པའི་གཞུང་དུ་རྣལ་འབྱོར་གྱི་ས་བཞིར་བྱས་པས་ཡིན་ལ། དེ་ནི་གང་ཟག་གི་བདག་མེད་རྟོགས་པའི་རྣལ་འབྱོར་གྱིས། དོན་སྟོང་རྟོགས་པའི། སེམས་ཙམ། སྣང་མེད་རྣལ་འབྱོར་གྱིས། ཞེས་ཚོགས་ལམ་
དྲོད་རྩེ། བཟོད་མཆོག་མཐོང་ལམ་བཞི་ལ་ཡུལ་སྣང་འགོག་ཚུལ་གྱིས་སྦྱར་ལ། འདིར་བསྟན་པ་ནི། རྣམ་བཤད་ལས། མངོན་པར་རྟོགས་པའི་རྒྱན་འདིར་ལྟ་བ་ལ་ལྟོས་པའི་ཐེག་པའི་རིམ་པ་གསུམ་ཁོ་ན་བསྟན་ཏེ་
ཞེས་པ་ནས། མཉམ་བཞག་ཏུ་གཟུང་འཛིན་རྫས་ཐ་དད་ཀྱིས་སྟོང་བར་མངོན་སུམ་གྱིས་རྟོགས་པ་ན། རྗེས་ཐོབ་ཏུ་སྔོ་སྣང་དབང་པོའི་ཤེས་པ་ལ་སོགས་པ་གཞན་དབང་མ་འཁྲུལ་བར་འཛིན་པ་ལྡོག་ཅིང། གཞན་དབང་འཁྲུལ་

[011B]ཐོབ་ཀྱི་རིམ་པ་བསྟན་པ་ཙམ་ཡིན་གྱི། ལྟ་བ་གོང་འོག་གི་རིམ་པ་བསྟན་པར་འདོད་པ་ནི་དཔྱད་མི་བཟོད་པས། ཞེས་བདག་མེད་ཕྲ་རགས་གསུམ་རྟོགས་པའི་རྣལ་འབྱོར་གྱི་
ས་གསུམ་གསུངས་ལ། རིམ་པ་བཞི་བསྟན་པ་ལྟར་སྣང་བ་ཆོས་ཀྱི་བདག་མེད་རགས་པ་མཉམ་རྗེས་གཉིས་ཀར་སྒོམ་ཚུལ་དངོས་སུ་གསུངས་པས་སྔ་ཕྱི་གཉིས་ཀྱང་དེ་ལྟར་སྒོམ་པ་མཚོན་ནས་བསྟན་ལ་གསེར་ཕྲེང་ལས་
ཤེས་སྒྲིབ་སྤོང་ཚུལ་ལ་གཟུང་བ་དང་འཛིན་པ་དང། ནས། དང་པོ་གཉིས་སྤོང་ཚུལ་སེམས་ཙམ་དང་ཐུན་མོང་བ་ཡིན་ཞིང། ཞེས་དང། སློབ་དཔོན་འདི་རྣལ་འབྱོར་སྤྱོད་པའི་དབུ་མ་པ་ཡིན་པས་དེ་ཡན་ཆད་སེམས་
ཙམ་དང་མཚུངས་པར་བཤད་དོ། །ཞེས་པར་བ་གཉིས་གཅིག་ཏུ་བྱས་ཤིང། རྟོགས་སྣང་ལས། འདི་དག་གིས་ནི་ཚོགས་ལམ་དུ་ཆོས་ཀྱི་བདག་འཛིན་ཀུན་བཏགས་མངོན་གྱུར་འགོ་གནོན་པའི་ཡན་ལག་ཏུ་ཆོས་ཀྱི་བདག་མེད་
རགས་པ་དང་ཕྲ་བ་དང་ཤིན་ཏུ་ཕྲ་བ་གསུམ་པོ་དེ་རྟགས་ཡང་དག་ལ་བརྟེན་ནས་ངེས་པར་བྱེད་པའི་ཚུལ་བསྟན་པ་ཡིན་ནོ། །ཞེས་གཉིས་པ་ཆོས་ཀྱི་བདག་མེད་རགས་པ་དང་ཕྱི་མ་གཉིས་འཛིན་པ་བདེན་མེད་དང་རང་རིག་བདེན་
མེད་ལ་སྦྱར་ནས་རྟོགས་རིགས་གསུམ་དུ་བྱས་པས་དགོངས་པ་མི་འགལ་ལ། ས་བཞིའི་ཐ་སྙད་བྱས་པ་སྔ་མའི་བཤད་པ་བཀོད་པ་ཙམ་མོ། །སྒོམ་རིམ་དུ་ལང་གཤེགས་དྲངས་པའི་དོན་ནི། སེམས་ཀྱི་སྣང་ཆ་ཙམ་ལས་

[012A]༄༅། །ཕྱི་རོལ་གྱི་དོན་མེད་པར་རྟོགས་པ་དང། དེ་ལས་གོང་དུ་དེ་ཁོ་ན་ཉིད་དོན་སྤྱིའི་སྒོ་ནས་རྟོགས་པ་དང། དེ་ནས་མངོན་སུམ་དུ་རྟོགས་པ་ཐོབ་ལ། དེ་གྲོགས་སེམས་བསྐྱེད་སོགས་ཐབས་ཀྱིས་
རྣམ་པར་སྦྱོང་བས་གཞན་དོན་ལྷུན་གྲུབ་ཀྱི་ཞི་བ་མྱང་འདས་ཐོབ། ཅེས་གང་ཟག་གི་བདག་མེད་རྟོགས་པའི་རྣལ་འབྱོར་གྱིས་ཤུགས་ལ་བསྟན་ཏོ། །འདིར་ས་གསུམ་ལ་བསམ་བྱུང་གི་རིགས་པ་སྒོམ་བྱུང་གི་རྣལ་འབྱོར་སྒོམ་པའི་
འབྲས་བུ་གསུམ་གསུངས་པའི་དགོས་པ། དང་པོ་གཉིས་ཉན་རང་གི་རིགས་ཅན་རྗེས་སུ་འཛིན་པ་དང། ལམ་གྱི་སྒྲིབ་པ་དང་པོ་གཉིས་སྤང་ཆེད་ཡིན་ལ། དེ་ཡང་ཐེག་ཆེན་ཚོགས་ལམ་ནས་མཐོང་ལམ་པར་དུ་
སྒོམ་ཞེས་པ་གཙོ་བོར་སྒོམ་པའོ། །གསུམ་པ་སྒྲིབ་གཉིས་སྤང་ཆེད་དོ། །གསེར་ཕྲེང་ལས། དེ་ཡང་རྣམ་རྫུན་པ་ལྟར་ན་ཐ་དད་བཀག་ཙམ་ཡིན་གྱི་རྣམ་བདེན་པ་ལྟར་ན་རྫས་གཅིག་ཏུ་བསྒྲུབ་པར་འདོད་དེ། ཞེས་པ་སྔ་
མས་རགས་པ་སོགས་སུ་སྣང་བ་ཐམས་ཅད་རྫས་ཐ་དད་དུ་སྣང་བ་ཡིན་པས་དེ་བཀག་ཙམ་དང། ཕྱི་མས་རགས་སོགས་སུ་སྣང་བ་ལྟར་མ་གྲུབ་པས་དེ་ལྟར་དུ་རྫས་གཅིག་ཏུ་སྒྲུབ་ཅེས་པ་ཡིན་ལ། དེ་བཞིན་དུ་སྡེ་
བདུན་རྒྱན་ལས། སྔོན་པོ་སོགས་ཀྱང་རང་གི་ཡུལ་ཅན་སྔོན་འཛིན་མིག་ཤེས་སོགས་དང་རྫས་གཅིག་ཏུ་མ་གྲུབ་ན། ཕྱི་དོན་དུ་འདོད་དགོས་པར་འགྱུར་པས། རྫས་གཅིག་ཏུ་ལྷན་ཅིག་དམིགས་ངེས་ཀྱི་རྟགས་ཀྱིས་

[012B] ཞེས་བའང་རྟགས་དེ་སྟོབས་ཤུགས་ཀྱིས་རྫས་གཅིག་ཏུ་གྲུབ་པའི་དོན་ཡིན་གྱི། རྫས་གཅིག་ཏུ་སྒྲུབ་པ་མིན་ཏེ། རྣམ་ངེས་དར་ཊི་ཀ་ལས། སྔོན་པོ་དེ་སྔོན་སྣང་དབང་ཤེས་དང་རྫས་ཐ་དད་རྣམ་
པར་བཅད་ཙམ་གྱི་མེད་པར་དགག་པ་སྒྲུབ་པ་ཡིན་གྱི། མ་ཡིན་དགག་དང་རྫས་གཅིག་པ་སོགས་དངོས་ཀྱི་བསྒྲུབ་བྱར་འཛིན་པ་མིན་ནོ་།ཞེས་དང། རིགས་རྒྱན་ལས། བུམ་འཛིན་རྟོག་པ་དང། བུམ་འཛིན་རྟོག་པ་ལ་བུམ་པར་སྣང་
བ་ཆོས་ཅན། རྫས་གཅིག་ཡིན་པར་ཐལ། ལྷན་ཅིག་དམིགས་ངེས་ཡིན་པའི་ཕྱིར་རོ། །ཞེས་བཀག་བ་ལྟར། གྲུབ་མཐའ་ཆེན་མོར་དེ་ལྟར་གསུངས་ནས། རྣམ་ངེས་ལས། དེ་ཕྱིར་དོན་སྣང་དེ་བློ་དག་ཕྱི་དོན་ཡོད་ཀྱང་ཐ་དད་མིན།།
ཞེས་པ་དྲངས་པའི་ཕྱིར། དེས་ན་ལྕང་སྐྱ་རིན་པོ་ཆེའི་གྲུབ་མཐར་འོན་ཀྱང་སེམས་ཙམ་པའི་ལུགས་ལ། བདག་མེད་བསྒྲུབ་པའི་རྟགས་ཀྱི་བསྒྲུབ་བྱར་མེད་དགག་ཁོ་ན་འཛིན་དགོས་ཞེས་སེམས་ཙམ་པ་རང་གི་གཞུང་ལུགས་གང་ལས་ཀྱང་བཤད་པ་
མ་མཐོང་ཞིང། རྗེ་ཡབ་སྲས་ཀྱིས་ཀྱང་སེམས་ཙམ་པའི་ལུགས་ལ་དེ་ལྟར་དགོས་པར་གསུངས་པ་མི་སྣང་ངོ། །ཞེས་པ་ཅི་ཡིན་དཔྱད་དེ། ལུང་རིགས་ཀྱི་སེམས་ཙམ་པའི་གཞུང་ཐམས་ཅད་དུ་བདག་མེད་མ་ཟད། མེད་དགག་རྣམས་ཀྱང་
མ་དམིགས་པའི་རྟགས་ཀྱིས་སྒྲུབ་དགོས་པར་གསུངས་པ་རྣམས་དང་འགལ་ཞིང། རྣམ་རིག་ཙམ་དུ་བསྒྲུབ་ཅེས་པའང་གཟུང་འཛིན་རྫས་གཞན་གྱིས་ཏོང་པར་སྒྲུབ་པའི་དོན་ཡིན་གྱི་རྣམ་རིག་ཙམ་སྒྲུབ་བྱའི་ཆོས་སུ་བྱས་པ་མ་ཡིན་པའི་ཕྱིར་

[013A]༄༅། །གཞན་ཡང། གཟུགས་སོགས་ཤེས་པ་དང་བདག་ཉིད་གཅིག་པ་ཆོས་ཅན། མེད་དགག་ཡིན་པར་ཐལ། རྣམ་རིག་ཙམ་གྱི་དེ་ཁོ་ན་ཉིད་ཡིན་པའི་ཕྱིར། རྟགས་ཁས། མ་ཁྱབ་ན། དེ་ཁོ་ན་ཉིད་མཐར་
ཐུག་སྒྲུབ་ཕྱོགས་ནས་འཇོག་པའི་སེམས་ཙམ་པའི་པཎྜིཏ་དེ་ཡ་མཚན་བ་ཞིག་སྟེ། དགོངས་འགྲེལ་ལས། ངོ་བོ་ཉིད་དེ་ཁོ་ནའི་ངོ་བོ་ཉིད་མ་མཆིས། ཞེས་སོགས་སོ། །རྣམ་ངེས་དར་ཊིཀ་དང། སྡེ་བདུན་རྒྱན་སོགས་སུ་སྔོན་པོ་དང་སྔོན་
འཛིན་མིག་ཤེས་གཉིས་ལྷན་ཅིག་དམིགས་ངེས་ཀྱི་རྟགས་ཀྱི་ཆོས་ཅན་དུ་གསུངས་ཀྱང། རིགས་རྒྱན་དུ་དེ་གཉིས་ལྷག་ཅིག་དམིགས་ངེས་མིན་པར་གསུངས་པ་ལྟར། གྲུབ་མཐའ་ཆེན་མོར་སྔོན་པོ་དང་དེ་སྣང་དབང་ཤེས་རྩོད་གཞི་ཟེར་
བའང་མི་འཐད་དེ། ནས། སྔོན་འཛིན་ཡིད་མངོན་ཆོས་ཅན། སྡོར་སྣང་དབང་ཤེས་དམིགས་བྱེད་དུ་ཐལ། །སྔོན་པོ་དམིགས་བྱེད་ཡིན་པའི་ཕྱིར། །ཞེས་གསུངས་ལ། ཡིག་ཆར། སྔོན་པོ་ཆོས་ཅན། སྔོན་འཛིན་ཤེས་
པ་ཡོད་ན་ཁྱོད་ཡོད་པས་ཁྱབ་པར་ཐལ། ཁྱོད་དེ་དང་ལྷན་ཅིག་དམིགས་ངེས་ཡིན་པའི་ཕྱིར། ཞེས་དང། སྔོར་སྣང་དབང་ཤེས་ཡོད་ན་ཁྱོད་ཡོད་དགོས་པར་ཐལ། ཁྱོད་དང་སྔོར་སྣང་དབང་ཤེས་དང་ལྷན་ཅིག་དམིགས་ངེས་ཡིན་པའི་
ཕྱིར། རྟགས་ཁས། ཞེས་རིགས་རྒྱན་དང། གྲུབ་མཐར་སྔོན་པོ་དང་སྔོན་འཛིན་ཤེས་པ་ལྷན་ཅིག་དམིགས་ངེས་སུ་གསུངས་པ་ལ་ཡང་ཞིབ་ཆ་བྱས་ནས། དེ་དག་གི་དགོངས་པ་སྔོན་པོ་དང་སྔོན་འཛིན་ཚད་མ་གཉིས་ལ་བྱས་པའི་ཕྱིར་

[013B] ཁྱོད་ཉམས་མྱོང་གི་རང་རིག་ཚད་མ་ཡོད་པར་ཐལ། ཁྱོད་ཚད་མ་ཡིན་པའི་ཕྱིར། ཞེས་པ་ཕལ་ཆེ་བ་ལ་དགོངས་ཀྱི། ཁྱབ་པ་མེད་དེ། རྒྱད་བན་པའི་རྒྱུད་ཀྱི་རྗེས་དཔག་ཉམས་མྱོང་གི་རང་རིག་ཚད་མ་མེད་པའི་ཕྱིར་
སྔོན་པོ་མེད་པའི་ས་ཕྱོགས་ཆོས་ཅན་གྱི་སྟེང་དུ་སྔོན་འཛིན་ཤེས་པ་དོན་མི་མཐུན་ཡོད་ཀྱང། སྔོན་འཛིན་ཤེས་པ་སྔོན་པོ་མེད་པའི་ས་ཕྱོགས་ན་མེད་དེ། དོན་མཐུན་མེད་པ་གང་ཞིག་དེ་ལོག་ཤེས་གཞི་མ་གྲུབ་པའི་ཕྱིར། གངས་
རི་སྔོན་པོར་སྣང་བའི་དབང་ཤེས་ལ་གངས་རི་སྔོན་པོར་སྣང་ཡང་དེ་ལ་སྔོན་པོར་སྣང་བ་གངས་རིའི་སྟེང་དུ་འཇོག་དགོས་པས་དེ་ཁ་དོག་ཡིན་མིན་སོགས་དབྱད་བྱ་མིད་དོ། ཟླ་གཉིས་སུ་སྣང་བ་གཟུང་འཛིན་རྫས་གཞན་དུ་མེད་ཀྱང་
དེར་སྣང་བའི་དཔེ་ཡིན་གྱི་ལྷན་ཅིག་དམིགས་ངེས་ཀྱི་དཔེར་མི་རུང་ངོ། །རྟགས་ཀྱི་དོན་ལྷན་ཅིག་པ་ནི་དུས་མཉམ་པ། དམིགས་པ་ནི་ཚད་མས་རྟོགས་པ་དང། ངེས་པ་ནི་ཁྱབ་པ་ངེས་པ་ཡིན་ལ། དེ་རྣམ་ངེས་རང་འགྲེལ་ལས། འདི་
དག་ལས་རྣམ་པ་གཅིག་མ་དམིགས་ན་གཞན་དམིགས་པ་མེད་དོ། །ཞེས་པ་ལྟར། སྔོན་པོ་དང་སྔོན་འཛིན་ཚད་མ་ལྟ་བུ་གང་ཟག་གཅིག་གིས་དུས་མཉམ་དུ་དམིགས་ཚེ་སྔོན་པོ་དམིགས་བྱེད་ཀྱི་ཚད་མ་ལ་སྔོན་འཛིན་ཚད་མ་དམིགས་
བྱེད་ཀྱི་ཚད་མ་དང་བདག་ཉིད་གཅིག་ཏུ་སྐྱེ་བས་ཁྱབ། སྔོན་འཛིན་ཚད་མ་དམིགས་བྱེད་ཀྱི་ཚད་མ་ལ་སྔོན་པོ་དམིགས་བྱེད་ཀྱི་ཚད་མ་དང་བདག་ཉིད་གཅིག་པས་ཁྱབ་པ་ལྟ་བུ་བཞག་ན། ཡིག་ཆར། དེས་ན་སྡེ་བདུན་རྒྱན་ལྟར་ན་

[014A]༄༅། །སྔོན་པོ་དང་སྔོན་འཛིན་ཚད་མ་དུས་མཉམ་དུ་ཚད་མས་དམིགས་པས་ཁྱབ་ཀྱང། སྔོན་པོ་དམིགས་བྱེད་ཀྱི་ཚད་མ་གཅིག་གིས་སྔོན་འཛིན་ཀྱང་གྲུབ་པར་མི་བཞེད་པའི་ཕྱིར། འདི་ལེགས་པར་སེམས་ཏེ་
ནས། འདི་རིགས་རྒྱན་གྱི་ཡང་དགོངས་པར་སྣང་ངོ། །ཞེས་དང་དཔེར་ན། སྔོན་པོ་སྔོན་འཛིན་མངོན་སུམ་ཚད་མས་མྱོང་དུས་སྔོན་འཛིན་མངོན་སུམ་ཡང་རང་མྱོང་བའི་རང་རིག་མངོན་སུམ་ཚད་མས་མྱོང་བས་
ཁྱབ་ལ། སྔོན་འཛིན་མངོན་སུམ་ཚད་མ་རང་རིག་མངོན་སུམ་ཚད་མས་མྱོང་བའི་དུས་སུ་སྔོན་པོ་ཡང་སྔོན་འཛིན་མངོན་སུམ་ཚད་མས་མྱོང་བས་ཁྱབ་ཅེས་པ་ལྟ་བུ་ཡིན་པའི་ཕྱིར་ཏེ། ཞེས་སོགས་ཀྱི་དགོངས་པ་གསལ་བར་
འགྱུར་ལ། རྣམ་ངེས་དར་ཊིཀ་ལས། ངེས་པ་ནི་སྔོན་པོ་རྟོགས་ན་སྔོན་འཛིན་རྟོགས་པ་དང་གྲུབ་བདེ་རྫས་གཅིག་ལ་སྔོན་འཛིན་ཏེ་རྟོགས་ན་སྔོན་པོ་རྟོགས་པ་དང་གྲུབ་བདེ་རྫས་གཅིག་ཏུ་སྐྱེས་ངེས་པར་དེའི་རིགས་ལ་གནས་པས་ཁྱབ་
པའི་དོན་ཡིན་གྱི་ཞེས་པའི་དགོངས་པ་ཡང་ཡིན་ནོ། །དེ་ལྟར་ཡིན་གྱི་སྤྱིར་བུམ་འཛིན་རྟོག་པ་དང་དེ་ལ་བུམ་པར་སྣང་བ་ལྟ་བུ་གཅིག་རྟོགས་པའི་བློ་རྒྱུད་ལ་སྐྱེས་ན་ཅིག་ཤོས་རྟོགས་པའི་བློ་རྒྱུད་ལ་སྐྱེས་མི་དགོས་པའི་ཕྱིར་རོ། །བར་
དུ་མཆོད་པའི་སྣང་གཟུགས་ལྟ་བུ་གང་ཟག་གཅིག་གིས་གཅིག་མིག་ཤེས་ཀྱིས་དམིགས་ཚེ་ཅིག་ཤོས་མིག་ཤེས་དེས་དམིགས་དགོས་པ་དང། བུམ་འཛིན་རྟོག་པས་ཁོ་རང་ལ་བུམ་པར་སྣང་བ་དམིགས་དུས་ཁོ་རང་རང་མྱོང་རང་རིག་

[014B] ཁོ་རང་རང་རིག་གིས་དམིགས་དུས་ཁོ་རང་གིས་བུམ་པར་སྣང་བ་དམིགས་དགོས་པ་ལྟ་བུ། དམིགས་བྱེད་ཀྱིས་བདག་ཉིད་དུ་གྲུབ་པ་དང་དམིགས་དུས་གཅིག་པས་སྔ་ཕྱི་བ་དང་རྫས་ཐ་དད་ཁེགས་ལ་
བྱེ་སྨྲས། སྔོན་པོ་དང་སྔོན་འཛིན་ཚད་མ་དུས་མཉམ་དུ་གྲུབ་ཀྱང། སྔོན་འཛིན་ཚད་མ་དམིགས་བྱེད་ཁོ་རང་གི་རྗེས་སུ་གྲུབ་པས། དེ་གཉིས་ལྷན་ཅིག་དམིགས་ངེས་མིན་ཏེ། དམིགས་དུས་མི་གཅིག་པའི་ཕྱིར་ཟེར་
མདོ་སྡེ་བས། དེ་གཉིས་རྒྱུ་འབྲས་ཡིན་ཀྱང། དམིགས་དུས་གཅིག་པས་ལྷན་ཅིག་དམིགས་ངེས་ཡིན་ཡང། མ་ཁྱབ་ཟེར། དང་པོ་ལ་སྔོན་པོའི་རང་དུས་སུ་སྔོན་འཛིན་ཚད་མ་མེད་པར་ཐལ། དེ་དུས་སུ་དེ་ཚད་མས་
མ་དམིགས་པའི་ཕྱིར་ཏེ། དེ་དུས་སུ་དེ་དམིགས་བྱེད་ཀྱི་ཚད་མ་མ་གྲུབ་པའི་ཕྱིར། གཉིས་པ་ལ། སྔོན་པོ་ཆོས་ཅན། རང་དུས་སུ་མེད་པར་ཐལ། རང་དུས་སུ་ཚད་མས་མ་དམིགས་པའི་ཕྱིར་ཏེ། རང་དུས་སུ་ཁྱོད་
དམིགས་བྱེད་ཀྱི་ཚད་མ་མ་སྐྱེས་པའི་ཕྱིར། དེར་ཐལ། དེ་ཁྱོད་ཀྱི་འབྲས་བུ་ཡིན་པའི་ཕྱིར། ཞེས་བཀག་ཀྱང། ཐལ་འགྱུར་བ་སོགས་ལ་ཡང་འདྲ་བས་སྔོན་པོ་རང་དུས་སུ་རང་འཛིན་ཚད་མས་མ་རྟོགས་ཀྱང། རང་དུས་
སུ་ཚད་མས་དམིགས་ཏེ། རྣམ་མཁྱེན་གྱིས་དམིགས་པའི་ཕྱིར། དེས་ན་སྔོན་པོའི་རང་དུས་སུ་རྣམ་མཁྱེན་གྱིས་སྔོན་པོ་རྟོགས་ཀྱང་དེ་དུས་སུ་སྔོན་པོ་རྟོགས་པའི་རྣམ་མཁྱེན་མེད་ཟེར་དགོས་པ་སོགས་ཞིབ་ཆ་མང་ངོ། །

[015A]༄༅། །ལྷས་སྦྱིན་གྱི་མིག་ཤེས་ལ་སྣང་བའི་སྔོན་པོ་མཆོད་སྦྱིན་གྱི་མིག་ཤེས་ལ་མི་སྣང་ན། དེ་སྣང་བའི་མིག་ཤེས་ལྷས་སྦྱིན་ལས་གཞན་པའི་རྒྱུད་ལ་མེད་དགོས་པས། སྡེ་བདུན་ལྟར་འཐད་དེ། སྐྱེས་
བུ་གཅིག་ལ་དགྲ་གཉེན་གཉིས་ཀྱིས་ལྟོས་ཚེ། དགྲ་ལ་ཡིད་དུ་མི་འོང་བར་སྣང་བའི་མི་དེ་གཉེན་ལ་ཕ་མ་སོགས་སུ་སྣང་བའི་ཕྱིར། འོན་ཀྱང་ཡིད་དུ་མི་འོང་བའི་ཆ་དེ་མི་སྣང་ངོ། །དེ་ནས་དྲུག་ཚན་དྲུག་གི་མཐོང་རྩེ་མཐོང་ལམ་
བར་ཆད་མེད་ལམ་དང། དེ་ནས་སེངྒེ་རྣམ་བསྐྱིངས་མཐོང་ལམ་རྣམ་གྲོལ་དང་རྫེས་ཐོབ་རྟེན་འབྲེལ་སྒོམ་ཚུལ་བཅས་གསུངས་སོ་།ཤནྟིའི་དག་ལྡན་དུ་འདིའི་ལུགས་མཐུན་མི་མཐུན་ཐོད་རྒལ་སྦྱོར་བའི་སེངྒེ་རྣམ་བསྐྱིངས་ལ་
བཤད་པ། མདོ་དང་འཕགས་སེང་གི་གཞུང་ཐམས་ཅད་དང་འགལ་ཚུལ་ཡིག་ཆ་ལྟར་རོ།    ༈    །ཉི་ཁྲི་སོགས་ནས་སྙོམས་འཇུག་ཚར་ལྔའི་གནས་སྲིད་རྩེ་ནུད་ཆུང་མ་གཏོགས་ཚང་བར་གསུངས་ཤིང་ནུད་ཆུང་ཁྲི་བརྒྱད་སྟོང་
བས་གང་ཟག་གི་ཁྱད་པར་འགལ་ཞིག་ལམ་བྱང་བའི་ཚེ་དགོས་པར་གསུངས་པ། རྒྱན་འདིར་བསྡུས་ཚུལ་རྣམ་བཤད་དང་རྟོགས་སྣང་དུ་རེད་མདའ་པ་ལྟར། རྐང་པ་དང་པོ་གཉིས་ཀྱིས་སྦྱོར་བ་གཉིས་དང། ལྷག་མས་འཚམས་
འཛིན་གྱི་འདོད་སེམས་མར་འོང་འདོད་སེམས་སྤེལ་བ་བཅས་དངོས་སུ་བསྟན་ཅིང་ཡར་སོང་གཉིས་ཤུགས་ལ་བསྟན་བར་གསུངས་སོ། །བསྟན་ཚུལ་གཞན་གསེར་ཕྲེང་དུ་བུ་ཉ་སོགས་ལྟར་སྦྱོར་བ་

[015B] ནས། ཐོད་རྒལ་དུ་ནི་སྙོམས་འཇུག་པ་།ཞེས་སྦྱར་ན་གང་ཡང་མ་སྤོལ་བའི་ཡར་སོང་བསྟན་ལ། འདོད་པར། ཞེས་པའི་རྐང་པ་གཉིས་ཀྱིས་མཚམས་འཛིན་གྱི་འདོད་སེམས་དང་མར་འོང་གི་སྤེལ་
ཆོས་དངོས་དང་སྲིད་རྩེ་ནུད་ཆུང་ཤུགས་ལ་བསྟན། ནས། གཅིག་དང་ནས་མི་འདྲར་འགྲོ། །ཞེས་པས་སྙོམས་འཇུག་བརྒྱད་ལ་འགོག་པ་སྤེལ་བའི་ཡར་སོང་དངོས་སུ་བསྟན་ལ། འདོད་པར་ཞེས་པའི་རྐང་པ་གཉིས་དང་
གཅིག་དང་ནས་མི་འདྲར་འོང། ཞེས་པས་སྙོམས་འཇུག་དགུ་ལ་འདོད་སེམས་དགུ་སྤེལ་བའི་མར་འོང་དངོས་སུ་བསྟན་པར་བྱས་པ། མཐའ་དཔྱོད་དུ་ཤིན་ཏུ་ལེགས་པར་སྣང་ངོ། །ཞེས་གསུངས་པ། འགྲེལ་བ་ཆེ་ཆུང་གཉིས་
ཀར་ཡང་བསམ་གཏན་དང་པོ་ལ། ནས། རྣམ་པར་ཤེས་པ་མཚམས་ཀྱི་ངོ་བོར་བཞག་ནས་ཞེས་གསུངས་པའི་དགོངས་པར་སོང་བས་ཡིན་ནོ་།སྔ་མ་ནི་འགྲེལ་བའི་ཟིན་བྲིས་ལས། རྩ་བའི་ཚིག་ཟིན་ལ། གཅིག་དང་
གཉིས་གསུམ། ནས། འགོག་པའི་བར་དུ། ཞེས་བསམ་གཏན་དང་པོ་ནས་ཡར་བརྩིས་པ་ལྟ་བུར་འདུག་ཀྱང། དེ་ལྟར་བྱས་ན་གྲངས་ཀྱང་མི་འགྲིགས་པས། ཞེས་པ་ལྟར། བརྒྱད་རྒལ་སྤེལ་གཞི་ལ་བརྩིས་ལ་ཡར་
བརྒྱད་རྒལ་མེད་པས་ཡིན་ནོ། །འོན་ཀྱང་ཡར་ལ་བརྒྱད་རྒལ་གྱི་ཏིང་ངེ་འཛིན་ཡོད་དེ། སྲིད་རྩེ་དང་སྤེལ་བའི་འགོག་པ་དེ་བརྒྱད་རྒལ་ཡིན་པའི་ཕྱིར་ཏེ། སྤེལ་གཞི་བརྒྱད་རྒལ་བའི་སྤེལ་ཆོས་དེ་ཡིན་པའི་ཕྱིར་ཏེ། རྩ་བར་
[016A]༄༅། །བརྒྱད་རྒལ་ནས། འགོག་པའི་བར་དུ་མི་འདྲར་འགྲོ། །ཞེས་གསུངས་པའི་ཕྱིར། དེ་སྤེལ་གཞི་བརྒྱད་རྒལ་བའི་དེ་ཡིན་པར་ཐལ། དེ་བརྒྱད་ལ་ཞུགས་ནས་བོར་བའི་དེ་ཡིན་པའི་ཕྱིར། ཁྱབ་སྟེ་
གསེར་ཕྲེང་ལས། རྒལ་བའི་དོན་ཞུགས་ནས་བོར་བ་ལ་མཛད་དོ་།ཞེས་དང། མདོ་ལས། དེ་ལས་ལངས་ནས་འགོག་པ་ལའོ། །ཞེས་དང་དེ་ལས་ལངས་ནས་མཉམ་པར་མ་བཞག་པའི་སེམས་ལ་གནས་
སོ། །ཞེས་ལངས་ནས་ཞེས་པ་ཞུགས་ནས་བོར་བའི་དོན་ཡིན་པའི་ཕྱིར། དེའི་རྒྱུ་མཚན་གྱིས་སྤེལ་ཆོས་རྒྱལ་བ་དང། བོར་བའི་ཐ་སྙད་མ་མཛད་པའི་ཕྱིར། དེས་ན་ཉི་སྣང་དུ་དགུར་ཐོད་རྒལ་དུ་སྙོམས་པར་འཇུག་
གསུངས་སོ། །ས་མཚམས། རེད་མདའ་བའི་ཉི་ཟེར་དུ། དཀོན་མཆོག་སྤྲིན་དང། བསྡུ་པའི་ལུང་ལ་བརྟེན་ནས། འདིའི་ཐོད་རྒལ་གྱི་ཏིང་ངེ་འཛིན་ས་བརྒྱད་པ་ཡན་ཆད་ནས་འཇོག་པར་གསུངས་པ་ལུང་དེ་དག་གིས་དེ་དག་
ནས་སྙོམས་པར་འཇུག་པར་བསྟན་ཙམ་ཡིན་གྱི། ཐོབ་དུས་བསྟན་པ་མིན་ནོ། །རྣམ་བཤད་ལས། ས་དྲུག་པ་ནས་ཞེས་པ་འཇུག་པ་ལྟར་ཤེར་ཕྱིན་ལྷག་པ་ཐོབ་པ་དང། གསེར་ཕྲེང་ལས། ས་གཉིས་ནས་
ཞེས་པ་དེར་ས་དང་པོའི་སྒོམ་ལམ་མ་བཞག་པས་ཡིན་གྱི། ཉ་ཊིཀ་ལས། དེས་ན་སྒོམ་ལམ་དགུ་ཅར་དུ་བསྒོམ་མམ་སྙམ་ཞེས་པ་ལྟར་ས་དང་པོ་ནས་ཡོད་དོ། །ཉན་ཐོས་རྣམས་ཐབས་དམན་པས་རིང་བ་རྣམ་པ་

[016B] གཟུགས་མེད་ཉན་ཐོས་ཕལ་ཆེར་གྱིས་འདོད་སེམས་མངོན་དུ་མི་བྱེད་པས་རྟེན་གྱིས་དང། འདོད་པ་ལ་དམིགས་ནས་རགས་པར་མི་ལྟ་བས་དམིགས་རྣཾ་གཉིས་ཀྱིས་དང། གཟུགས་མེད་སྙོམས་འཇུག་གི་རྗེས་དེ་མ་ཐག་
འདོད་སེམས་མངོན་དུ་བྱེད་མི་ནུས་པས་སྙོམས་འཇུག་གི་རིང་ཟེར་གྱི་མཛོད་ལྟར་གཉེན་པོས་རིང་བ་མི་ཟེར་ཏེ། འདོད་ཉོན་གྱི་དངོས་གཉེན་གཟུགས་མེད་དངོས་གཞི་ཡོད་པའི་ཕྱིར། གཟུགས་མེད་སྙོམས་འཇུག་གིས་འདོད་སེམས་དགེ་བའི་
དེ་མ་ཐག་རྐྱེན་བྱེད་པ་ཡོད་དེ། གཟུགས་མེད་པའི་རྒྱུད་ཀྱི་འདོད་སེམས་དགེ་བའི་དེ་མ་ཐག་རྐྱེན་ལ་མངོན་གྱུར་བ་མི་དགོས་པའི་ཕྱིར། སེར་ར་སྟོད་སྨད་གཉིས་དང། བསོད་གྲགས་པས། རྣམ་བཤད་ལས་གང་ཡང་བར་དུ་མ་བཅུག་པའི་
ཡང་འོང་ནི། བཀྱུས་ས་བསྟན་པ་ཙམ་ཡིན་པས་ཐོད་རྒལ་གྱི་དངོས་གཞི་མ་ཡིན་ཏེ། ཞེས་པར་བརྟེན་ནས་ཐོད་རྒལ་གྱི་སྦྱོར་བ་ཡིན་གྱི། ཐོང་རྒལ་གྱི་དངོས་གཞི་མིན་ཏེ། སྤེལ་གཞི་སྤེལ་ཆོས་མི་འདྲ་བ་སྤེལ་བའི་སྙོམས་འཇུག་མ་ཡིན་
པའི་ཕྱིར་ཟེར། དེ་མི་འཐད་པར་ཐལ། མདོ་ལས། རབ་འབྱོར། བྱང་ཆེན་གྱི་ཏིང་ངེ་འཛིན་ཐོབ་རྒལ་དེ་གང་ཞེ་ན། འདི་ལ། ནས་འགོག་པའི་བར་ལ་སྙོམས་པར་འཇུག་གོ་ཞེས་སྦྱོར་བ་གཉིས་ཀྱི་དེ་མ་ཐག་དངོས་གཞི་ལ་འཇུག་
པར་གསུངས་པའི་ཕྱིར་དང། གསེར་ཕྲེང་ལས། ཁ་ཅིག་འདི་ཐོད་རྒལ་མཚན་ཉིད་པ་མིན་ཏེ། སྤེལ་བ་དང་པོར་བ་གང་ཡང་མེད་པས་སོ་ཟེར་ཡང། མདོ་འགྲེལ་དུ་མ་ཞིག་གིས་ཐོད་རྒལ་དུ་བཤད་པས་མི་འཐད་དོ། ཞེས་དང་

[017A]༄༅། །རྣམ་བཤད་ལས། ཡར་སོང་ཞིང་མར་འོངས་ནས་དེའི་རྗེས་སུ་དངོས་གཞི་ལ་འཇུག་པའི་ཕྱིར། ཞེས་རྩ་འགྲེལ་གཉིས་ཀའི་སྐབས་སུ་དངོས་གཞིར་གསུངས་པ་ལྟར། རྟོགས་སྣང་དུ་ཡང་དངོས་གཞིར་གསུངས་
པའི་ཕྱིར་རོ། །རྣམ་བཤད་ཀྱི་དེ་སྤེལ་གཞི་སྤེལ་ཆོས་འདྲ་བ་སྤེལ་བའི་དེ་མིན་ཞེས་པའོ། །དེར་མ་ཟད་སྦྱོར་བ་ཕྲུགས་གཉིས་ཀྱང་ཐོད་རྒལ་གྱི་སྙོམས་འཇུག་ཡིན་པའི་ཕྱིར་ཏེ། ཉི་སྣང་ལས། སྒོམ་པའི་ལམ་ཡང་མཐར་གྱིས་
གནས་པའི་སྙོམས་པར་འཇུག་པ་དགུས་བསྡུས་པ་ཡིན་ལ། དེ་དག་ཀྱང་ཐོད་རྒལ་གྱི་སྙོམས་པར་འཇུག་པས་བསྡུས་པ་ཡིན་ཏེ། ཞེས་འདིར་བསྟན་སྙོམས་འཇུག་ཚར་ལྔ་ཀ་ཐོད་རྒལ་གྱི་སྙོམས་འཇུག་ཏུ་གསུངས་པ་ལྟར། རྒྱན་སྣང་
དུ་ཡང་གསུངས་པའི་ཕྱིར། དེ་ལ་དགོངས་ནས་ཡིག་ཆར། ཐོད་རྒལ་གྱི་ཏིང་ངེ་འཛིན་ཡིན་པར་ཐལ། ཐོད་རྒལ་གྱི་དངོས་གཞི་དང་མཉམ་བཞག་ཐུན་གཅིག་གིས་བསྡུས་པའི་ཏིང་ངེ་འཛིན་ཡིན་པའི་ཕྱིར། ཞེས་གསུངས་སོ། །ཡིག་ཆར་
ཐོད་རྒལ་གྱི་སྙོམས་འཇུག་མ་ཡིན་པར་ཐལ། མཐར་གནས་ཀྱི་སྙོམས་འཇུག་ཡིན་པའི་ཕྱིར། ནས། སངས་རྒྱས་ཀྱི་བཀའ་དཀྲུགས་པར་མི་བྱའོ། །ཞེས་པས་དེ་གཉིས་འགལ་བར་གསུངས་པས། གོང་གི་ཉི་སྣང་གི་དོན་སྙོམས་
འཇུག་དགུས་བསྡུས་པའི་དོན་ཡིན་ཟེར་རམ་དཔྱད། བསྟན་དར་པའི་སྤྱི་དོན་དུ། ཐོད་རྒལ་གྱི་དངོས་གཞི་སྤེལ་གཞི་སྤེལ་ཆོས་རེ་རེ་བ་རྣམས་ཐོད་རྒལ་གྱི་དངོས་གཞི་མིན་ཏེ། རྟེན་འབྲེལ་ཡིན་ན་རང་གི་ཆ་ཤེས་ལ་བཏགས་པས་ཁྱབ་

[017B]མ་ཡིན་པའི་ཕྱིར། ཞེས་པར་ཡིག་ཆར་ཐོད་རྒལ་གྱི་སྙོམས་འཇུག་ཡིན་ན། སྤེལ་གཞི་སྤེལ་ཆོས་མི་འདྲ་བ་གཉིས་སྤེལ་ཡན་ཆད་ཡིན་པས་ཁྱབ་ཟེར་ན། ཞེས་སོགས་
ཀྱིས་ཐོད་རྒལ་ལ་བར་དུ་མ་ཞུགས་པར་བོར་བ་དང་ཞུགས་ཏེ་སྤེལ་ཆོས་སྤེལ་གཞི་གང་རུང་གི་ཆོག་པའི་ཕྱིར་ཏེ། གང་ཡང་བར་དུ་མ་བཅུག་པའི་ཡར་སོང་གི་སྙོམས་འཇུག་དེ་རང་གི་རྗེས་སུ་འགོག་པ་ནས་བསམ་གཏན་གཉིས་པའི་བར་བརྒྱད་
ལ་མ་ཞུགས་པར་བོར་ནས་ཡར་སོང་གི་བསམ་གཏན་དང་པོ་ལ་འཇུག་པར་བྱེད་པ་ཡིན་པའི་ཕྱིར། དཔེར་ན། ཐོང་རྒལ་བའི་ཞུགས་པ་ཕར་བ་གཉིས་ལ་ཐོད་རྒལ་བ་ཟེར་བ་བཞིན། རྟགས་ཡང་སོང་གི་སྙོམས་འཇུག་དང་པོ་འཇུག་
ཆེད་ཡིན་པས་གྲུབ་པོ། །གཞན་ཡང། ཡར་སོང་འགོག་པ་སྤེལ་བའི་བསམ་གཏན་དང་པོ་ཐོང་རྒལ་གྱི་སྙོམས་འཇུག་མིན་ན། དེ་ཚེ་ཡར་སོང་འགོག་པ་སྤེལ་བའི་སྙོམས་འཇུག་མ་ཐོབ་པར་ཐལ་བ་དང་གདགས་ཆོས་མ་ཐོབ་པར་
གདགས་གཞི་ཐོབ་པར་ཐལ་བ་སོགས་མང་ངོ། །གཞན་ཡང། ཡར་སོང་གི་སྤེལ་གཞི་སྤེལ་ཆོས་རྣམས་ཆོས་ཅན། ཐོད་རྒལ་གྱི་སྙོམས་འཇུག་ཡིན་པར་ཐལ། སྤེལ་གཞི་སྤེལ་ཆོས་གང་དུང་ལ་ཞུགས་ནས་རྒལ་བའམ་རྒལ་བྱེད་
གང་རུང་ཉིན་པའི་ཕྱིར། ཁྱབ་སྟེ། གསེར་ཕྲེང་ལས། རྒལ་བའི་དོན་ཞུགས་ནས་བོར་བ་ལ་མཛད་དེ། ཞེས་འདིར་བསྟན་རྒལ་བ་ཞུགས་ནས་བོར་བར་བྱས་པའི་ཕྱིར། དེས་ན་ཡིག་ཆར། ཡར་སོང་འགོག་པ་སྤེལ་བའི་བསམ་

[018A]༄༅། །གཏན་བཞི་པ་དེ་རང་གི་སྔོན་དུ་བསམ་གཟུགས་དགུ་པོར་རྗེས་སུ་བཞི་བོར་ཞེས་པའི་དགུ་པོ་གང་ཡང་བར་དུ་མ་བཅུག་པའི་སྙོམས་འཇུག་དགུ་ཡིན་ཏེ། གོང་བུ་བསམ་གཟུགས་དགུ་བོར་ནས་འགོག་པ་ལ་ཞུགས་
པའི་སྤེལ་གཞིའི་བསམ་གཏན་ཡིན་པ་དེའི་ཕྱིར། ཞེས་པ་ཡང་སོང་འགོག་པར་ཞུགས་པའི་སྤེལ་གཞིའི་བསམ་གཏན་ཡིན་པའི་ཕྱིར། ཞེས་པ་ཡིན་པའི་ཕྱིར། རྗེས་སུ་བཞི་པོར་ཞེས་པ་ཡང་དེ་སྤེལ་གཞི་བསམ་གཏན་དང་པོ་
བཞི་རྒལ་ནས་འགོག་པ་ལ་འཇུག་བྱེད་ཡིན་ཞེས་པ་ཡིན་ཏེ། སྲིད་རྩེ་དང་སྤེལ་བའི་འགོག་པ་དེ་བརྒྱད་རྒལ་ནས་འགོག་པར་ཞུགས་པའི་སྙོམས་འཇུག་ཡིན་པའི་ཕྱིར་ཏེ། རྩ་བར། བརྒྱད་རྒལ་ནས། འགོག་པའི་བར་དུ་མི་འདྲད་
འགྲོ། །ཞེས་ཡར་སོང་གི་དོན་བསྡུས་པའི་ཕྱིར། གསེར་ཕྲེང་ལྟར་རོ། །བསྟན་དར་པས་རེད་མདའ་པ་ལྟར་སྲིད་རྩེ་ནུད་ཆུང་དང་མཚམས་འཛིན་གྱི་འདོད་སེམས་གཉིས་གོང་འོག་གི་གནས་ལ་མི་འགྲང་སྟེ་ཡར་མར་གྱི་མཚམས་
འཛིན་ཡིན་པའི་ཕྱིར་ཟེར་བ། མདོ་དང་སྣང་བ་གཉིས་སོགས་ཀྱིས་སྙོམས་འཇུག་ཚར་ལྔ་མཉམ་བཞག་ཐུན་གཅིག་ལ་འབྱུང་བར་གསུངས་པ་དང། གསེར་ཕྲེང་ལས། འདི་ལ་ལེ་བརྒྱད་མ་ལྟར་ན་བཅུ་བདུན་དང་ཁྲི་བརྒྱད་སྟོང་པ་
ལྟར་ན་བཅོ་བརྒྱད་དོ། །ཞེས་པ་དང་འགལ་ལོ། །སྦྱོར་བ་སེང་གེ་རྣམ་བསྐྱིངས་གཉིས་མི་འགལ་ཏེ། དེའི་ནང་གི་འགོག་པ་དེ་གཉིས་ཀ་ཡིན་པའི་ཕྱིར་ཏེ། གསེར་ཕྲེང་ལས། རྐང་བ་དང་པོ་སྦྱོར་དངོས་ཐམས་ཅད་ལ་སྦྱར་རོ། །

[018B] འགོག་པ་ལ་ཞུགས་ཐེབས་གཅིག་ལས་མེད་པས། ཞེས་གསུངས་པའི་ཕྱིར། ཨ་བྷྱས་རྐང་བ་དང་པོ་མཐོང་རྩེ་ལ་ཡར་སྦྱར་ཏེ་སྦྱོར་བ་གཉིས་བསྟན་པར་འདོད་ལ། རྩ་བའི་སོང་འོང་གཉིས་དངོས་གཞི་ལ་ཤནྟི་
ལྟར་སྦྱར་རོ། །ཤནྟི་ས་ཡར་སོང་འགོག་པ་སྤེལ་བར་བསམ་གཟུགས་བརྒྱད་ལ་འགོག་པ་བརྒྱད་དང། དེ་ནས་སྲིད་རྩེ་ནུད་ཆུང་དེ་ནས་འགོག་པ་དང་མཚམས་འཛིན་འདོད་སེམས་ལ་ཞུགས་པས་གནས་བཅུ་དགུ་དང། ནུད་ཆུང་འགོག་པ་
ལས་འགོག་པར་ལྡང་ཆེད་ཟེར་ཡང། མཐའི་འགོག་པ་དེ་སྤེལ་གཞི་སྤེལ་ཆོས་གང་ཡང་མིན་ཟེར་རམ་དཔྱད། །བུ་སྟོན་གྱིས། སྙོམས་འཇུག་བརྒྱད་ལ་འགོག་པ་སྤེལ་ལ། དེ་ནས་འགོག་པར་ལྡང་མ་ནུས་པས་ནུད་ཆུང་
དང། མཚམས་འཛིན་འདོད་སེམས་བརྒྱད་རྒལ་ནས་འགོག་པ། དེ་ནས་མཉམ་པར་མ་བཞག་པར་གནས་པ་སྟེ་གནས་ཉི་ཤུ་བྱས་ནས། མར་འོང་ལ་གཅིག་རྒལ་སྲིད་རྩེ་ལ་ཞེས་འགོག་པ་དང་འདོད་སེམས་སྤེལ་བ་ལ་འཆད་
ཅིང། སྲིད་རྩེ་ལ་གཅིག་རྒལ་ཞེས་པ་སྔ་མའི་འགོག་པ་ཡིན་ནམ་དཔྱད་ལ། འཕགས་པ་དང་ཤནྟི་བ་གཉིས་ཀའི་དགོངས་པ་འགྲེལ་བའི་ཚུལ་བྱས་ཀྱང་དོན་དུ་མ་སོང་ངོ། །བུ་ཊིཀ་མ་གཏོགས་མར་འོང་ལ་གནས་བཅོ་བརྒྱད་བྱེད་
པ་མི་མཐུན་པ་མེད་དོ། །འདིའི་མཉམ་པར་མ་བཞག་པའི་སེམས་ནི་གསེར་ཕྲེང་ལས། སྔ་ཕྱི་གཉིས་དགོངས་པའོ། །ཞེས་དག་སྙིང་ཟླ་ཐུབ་ཏུ་སྙོམས་འཇུག་ལས་འཕོ་བའི་སྐབས་ཟེར་བ་དང། རྟོགས་དཀར་འདོད་པའི་

[019A]༄༅། །སེམས་སུ་བཤད་པ་གཉིས་དགོངས་པར་གསུངས་ལ། རྣམ་བཤད་ལས། འདོད་པའི་གཟུགས་སོགས་སྣང་བའི་རྣམ་པར་ཤེས་པ་མཉམ་པར་མ་བཞག་པ་འདོད་སེམས་དེ་ལྟ་བུ། ཞེས་དང་
རྟོགས་སྣང་ལས། འགྲེལ་བཤད་གཉིས་སོགས་ཀྱི་བཤད་པ་བཀོད་ནས་དེ་དག་གང་ཡིན་ཡང་ཏིང་ངེ་འཛིན་དུ་འགལ་བས། ནས། ཐོད་རྒལ་སྙོམས་འཇུག་སྒོམ་ལམ་རྩེ་སྦྱོར་མ་ཡིན་པར་ཐལ་བའི་ཕྱིར་དང་ཆོས་
བཤེས་ཀྱིས་དེ་ལྟར་ན་ཀུན་མཁྱེན་ཡེ་ཤེས་ཀྱང་འདོད་སེམས་སུ་ཐལ་ཏེ། འདོད་པའི་རྣམ་ཤེས་སྒྱུ་མ་ལྟ་བུར་དམིགས་པའི་ཕྱིར་དང་གཟུགས་ཀྱི་སོ་སྐྱེས་དམྱལ་བ་སྡུག་བསྔལ་བར་དམིགས་ཤིང་དྲན་པའང་འདོད་
སེམས་སུ་ཐལ་བའི་ཕྱིར་རོ། །དེས་ན་རང་ལུགས་ནི་འདོད་སེམས་རྩེ་གཅིག་པ་ཞི་གནས་ཀྱི་ཆར་གྱུར་པའོ། །ཞེས་པ་ལྟར་སེམས་གནས་དགུ་པ་ལ་བྱའོ། །བསྟན་དར་པའི་སྤྱི་དོན་ལས། བསམ་གཏན་བཞི་ལ་སྲིད་རྩེ་
སྤེལ་བ་དང། གཟུགས་མེད་བཞི་ལ་བསམ་གཏན་དང་པོ་སྤེལ་བ་དང་ཚད་མེད་བཞི་ལ་བསམ་གཏན་བཞི་པ་སྤེལ་བ་སོགས་ཡོད་པའི་ཕྱིར་གསེར་ཕྲེང་ལས། དབང་འབྱོར་བ་རྣམས་དགའ་མགུར་འཇུག་པར་འགྱུར་
བས་འདི་དག་ནི་མཚོན་པ་ཙམ་དུ་སེམས་སོ། །ཞེས་གསུངས་པའི་ཕྱིར་གསུངས་ཀྱང། བསོད་གྲགས་པའི་སྤྱི་དོན་ལས། བསམ་གཟུགས་བརྒྱད་ལ་བྱམས་སོགས་ཚད་མེད་བཞི་སོགས་སྤེལ་པའི་ཐོད་རྒལ་གྱི་དངོས་

[019B]ཞེས་པ་ལྟར་ཕྱིན་དྲུག་སོགས་གྲངས་འདྲེན་ཐམས་ཅད་ལ་ཧ་ཅང་ཐལ་བས། ཡར་ལ་འདོད་སེམས་དང་མར་ལ་འགོག་པ་སྤེལ་བ་འཇོག་དགོས་ལ་གཞན་རྣམས་དཔྱད་
རྟོགས་སྣང་ལས། འདིར་ཡང་སྒོམ་ལམ་པའི་སེམས་འདོད་སེམས་རྩེ་གཅིག་པ་དང། བསམ་གཏན་བཞི་དང་གཟུགས་མེད་བཞི་གང་རུང་གི་ངོ་བོར་སྐྱེས་བ་རྣམས་ཀྱིས་ཡུལ་ཆོས་ཉིད་ལ་དམིགས་ནས་སྙོམས་པར་འཇུག་པ་
དང། དེ་འདྲའི་སྟོབས་ཀྱིས་ཐོབ་པའི་འགོག་སྙོམས་ཀྱི་དབང་དུ་བྱས་པ་ཡིན་ནོ། །ཞེས་པ་ལྟར་ཁམས་གསུམ་ས་དགུའི་སེམས་རྟེན་བྱས་པའི་སྒོམ་སྤོང་གཟུང་འཛིན་གྱི་རྟོག་པའི་སྤོང་གཉེན་གྱི་རྒྱུན་བསྒོམ་པ་ཡིན་པས་དངོས་བསྟན་དོན་
དམ་རྣམ་ཅན་ཡིན་པ་འགྲེལ་བའི་མཚམས་སྦྱར་གྱིས་ཤེས་སོ། །སྤྱིར་ཐབས་ཀྱི་ཆ་དང་ཐེག་དམན་རྟོགས་རིགས་ཀྱི་སྙོམས་འཇུག་ཚར་ལྔ་སོགས་འཇོག་དགོས་སམ་སྙམ། ཡར་སོང་གི་བསམ་གཏན་དང་པོ་དང་སྤེལ་བའི་འགོག་
པ་དང་བསམ་གཏན་གཉིས་པ་གཉིས་ཀ་གཉིས་རྒལ་ལ་འཇོག་སྟེ། སྲིད་རྩེ་དང་སྤེལ་བའི་འགོག་པ་བརྒྱད་རྒལ་ཡིན་པའི་ཕྱིར་ཏེ། ཉ་ཊིཀ་ལས། དེ་ནས་བརྒྱད་རྒལ་ནས་འགོག་པ་ལའོ། །ཞེས་པ་རྩ་བ་དང་མཐུན་པའི་ཕྱིར་
མཚམས་འཛིན་འདོད་སེམས་ལྟ་བུ་སྤེལ་གཞི་སྤེལ་ཆོས་གང་ཡང་མིན་པས་བརྒྱད་རྒལ་སོགས་སུ་མི་འཇོགས་ལ། སྤེལ་ཆོས་སོགས་རྒལ་བའི་ཐ་སྙད་ཀྱང་མེད་པས། །ཞུགས་ནས་རྒལ་བའི་རྒལ་རྒྱུ་ལ་སྤེལ་གཞིས་ཁྱབ་ལ་

[020A]༄༅། །མ་ཞུགས་པར་རྒལ་བ་འམ་བོར་བ་ནི། མཛོད་ལས། གཅིག་རྒལ་སོང་ཞིང་འོངས་ནས་ནི། །ཞེས་པ་ལྟར་མཛོད་ལུགས་ལ་རྒལ་བ་ལས་མེད་ལ། གོང་མའི་ལུགས་ལ་དང་པོ་ནས་བཞི་པར་ཞུགས་
ན་གཉིས་རྒལ་བ་དང། དེ་ནས་འགོག་པར་ཞུགས་ན་གཟུགས་མེད་བཞི་རྒལ་བ་ཟེར་ལ། འོན་ཀྱང་ཡར་སོང་གི་འགོག་པ་དང། མར་འོང་གི་སྤེལ་ཆོས་སུ་མ་བྱས་པ་དགོས་སོ། །དེས་ན་དེའི་གཅིག་རྒལ་སོགས་དེའི་ཤེས་སོ།    ༈    །
བསོད་གྲགས་པའི་སྤྱི་དོན་ལས། སྒོམ་ལམ་བར་ཆད་མེད་ལམ་གཅིག་ཉིད་ཀྱིས་སྒོམ་སྤང་རྟོག་པ་མངོན་གྱུར་བ་འཇོམས་པའི་ཆ་ནས་སྦྱོར་བ་ཉེར་བསྡོགས་དང། ས་བོན་འཇོམས་པའི་ཆ་ནས་འཇུག་པ་བར་ཆད་མེད་ལམ་
དུ་བཤད་པའི་ཕྱིར། ཞེས་དང། དེའི་མཐའ་དཔྱོད་ལས། དེ་གཉིས་སྤང་བྱའི་མིང་འདོགས་སོ་སོར་བྱེད་པའི་རྒྱུ་མཚན་གྱིས་ཐ་དད་ལྟ་བུར་བཤད་ཙམ་མ་གཏོགས་དངོས་པོ་ལ་དོན་གཅིག་པ་ཡིན་ཏེ། ནས་རྣམ་བཤད་
ལས། སྦྱོར་བ་ཉེར་བདོགས་ཀྱི་སྐབས་སུ་དེའི་སྤང་བྱ་ཡིན་ཏེ་དེའི་གཞོམ་བྱ་ཡིན་པའི་ཕྱིར། ཞེས་དང། འཇུག་པ་བར་ཆད་མེད་ལམ་སྐབས་སུ་དེའི་སྤང་བྱ་ཡིན་ཏེ། དེས་རང་གི་ས་བོན་དངོས་སུ་འཇོམས་པའི་
ཕྱིར་ཞེས་འགོད་པར་མཛད་པའི་ཕྱིར། ཞེས་དང། ཐེག་ཆེན་གྱི་སྦྱོར་ལམ་དྲོད་སོགས་བཞི་ཆོས་ཅན། མཐོང་ལམ་རྩེ་སྦྱོར་གྱི་འཇུག་པ་བར་ཆད་མེད་ལམ་དུ་ཐལ། དེའི་སྦྱོར་བ་ཉེར་བ་སྡོགས་ཀྱི་ལམ་ཡིན་པ་ལ།།

[020B] ཞེ་ན། མ་གྲུབ་སྟེ། ཐེག་ཆེན་གྱི་མཐོང་ལམ་སྒོམ་ལམ་རྩེ་སྦྱོར་གྱི་སྦྱོར་བ་ཉེར་བསྡོགས་ཀྱི་ལམ་མ་ཡིན་པའི་ཕྱིར། ཞེས་མཐོང་ལམ་རྩེ་སྦྱོར་གྱི་སྦྱོར་བ་ཉེད་བསྡོགས་དང་
འཇུག་པ་བར་ཆད་མེད་ལམ་གཅིག་པ་ལྟར་སྒོམ་ལམ་ལ་དེ་གཉིས་དོན་གཅིག་ཀྱང་མངོན་གྱུར་དང་ས་བོན་སྤོང་བས་སོ་སོར་བཤད་ཟེར་ལ་རོལ་མཚོ་ལས། ཁ་ཅིག་སྒོམ་ལམ་རྩེ་སྦྱོར་གྱི་འཇུག་པ་བར་ཆད་མེད་ལམ་དང་
སྦྱོར་བ་ཉེར་བསྡོགས་ཀྱི་ལམ་དོན་གཅིག་ཟེར་ན། མཐོང་ལམ་རྩེ་སྦྱོར་གྱི་དེ་གཉིས་དོན་གཅིག་པར་ཐལ། དམ་བཅའ་དེའི་ཕྱིར། འདོད་ན། ཐེག་ཆེན་གྱི་སྦྱོར་ལམ་དྲོད་སོགས་བཞི་ཆོས་ཅན། མཐོང་ལམ་རྩེ་སྦྱོར་གྱི་འཇུག་
པ་བར་ཆད་མེད་ལམ་ཡིན་པར་ཐལ། དེའི་སྦྱོར་བ་ཉེར་བསྡོགས་ཀྱི་ལམ་ཡིན་པའི་ཕྱིར། ཁྱབ་པ་ཁས། རྟགས་གྲུབ་སྟེ། མཛོད་ལས་མདོར་ན་ལམ་ནི་རྣམ་བཞི་སྟེ། ཞེས་སོགས་དང། ཞེས་དང། གཞན་ཡང་
ཐེག་ཆེན་གྱི་མཐོང་ལམ་བར་ཆད་མེད་ལམ་ཆོས་ཅན། མཐོང་ལམ་རྩེ་སྦྱོར་གྱི་འཇུག་པ་བར་ཆད་མེད་ལམ་མ་ཡིན་པར་ཐལ། དེའི་སྦྱོར་བ་ཉེར་བསྡོགས་ཀྱི་ལམ་ཡིན་པའི་ཕྱིར། རྟགས་གསལ་གཉིས་ག་གྲུབ་སྟེ། ཐེག་ཆེན་གྱི་
མཐོང་ལམ་སྡུག་བསྔལ་ཆོས་བཟོད་དེས་མཐོང་སྤང་འཇུག་པ་གཟུང་རྟོག་དང། དེ་རྫས་འཛིན་རྟོག་པ་གཉིས་ཀའི་ས་བོན་སྤོང་པའི་དབང་དུ་བྱས་ནས་དེ་མཐོང་ལམ་རྩེ་སྦྱོར་གྱི་སྦྱོར་བ་ཉེར་བསྡོགས་དང། མཐོང་སྤང་ལྡོག་པ་གཟུང་
[021A]༄༅། །རྟོག་དང། བཏགས་འཛིན་རྟོག་པ་གཉིས་ཀྱི་ས་བོན་སྦོང་བའི་དབང་དུ་བྱས་ནས་དེའི་འཇུག་པ་བར་ཆད་མེད་ལམ་དུ་བཞག་པའི་ཕྱིར་ཏེ། རྣམ་བཤད་ལམ། ས་བོན་སྤོང་བའི་དབང་དུ་བྱས་ནས་སྤང་
བྱའི་དབང་གིས་གཉེན་པོའི་མིང་སོ་སོར་བཤད་པ་ཡིན་ནོ། །དངོས་སུ་ན་མཐོང་ལམ་རྩེ་སྦྱོར་བར་ཆད་མེད་ལམ་དེ་ཉིད་ཀྱིས་མཐོང་སྤང་གཟུང་འཛིན་གྱི་རྣམ་པར་རྟོག་པ་བཞི་ཀའི་ས་བོན་དུས་གཅིག་ཏུ་སྤོང་བ་ཡིན་གྱི། རིམ་
ཅན་དུ་སྤོང་བར་འདོད་པ་ལ་རིགས་པ་དུ་མས་གནོད་པར་ཤེས་པར་བྱའོ། །ཞེས་གསུངས་པའི་ཕྱིར། ཞེས་སྐབས་འདིའི་སྦྱོར་བ་ཉེར་བསྡོགས་གཟུང་འཛིན་གྱི་རྟོག་པ་དང་པོ་གཉིས་ཀྱི་གཉེན་པོ་དང་འཇུག་པ་བར་ཆད་མེད་ལམ་ཕྱི་
མ་གཉིས་གྱི་གཉེན་པོ་བྱེད་པས་བཏགས་པར་བྱས་ནས་བར་ཆད་མེད་ལམ་གཅིག་ཉིད་བཞག་པ་སྔ་མ་དང་འདྲ་ཞིང་དོན་མི་འདྲ་ལ་ཐེག་ཆེན་སྦྱོར་ལམ་སྤྱིར་མཐོང་ལམ་གྱི་སྦྱོར་བ་ཡིན་ཡང་སྐབས་འདིའི་སྦྱོར་བ་མིན་ཟེར་བ་འདྲའོ། །
གསེར་ཕྲེང་ལས། དེ་ལྟར་གཉེན་པོའི་ཁྱད་པར་བསྟན་པ་ཡང་སྒོམ་སྤང་ལ། སྦྱོར་བའི་རྣམ་པའི་སྤྱོད་ཡུལ་ཅན། ཞེས་དང། འཇུག་པའི་ཡུལ་ཅན་ཡིན་བཞེད་དེ། །ཞེས་གསུངས་པས་དེ་ལ་དཔག་ནས་སྦྱར་བའོ། །སྦྱོར་བ་
དང་འཇུག་ནི་སྔོན་གྱི་མཁས་པ་དག་ཐོབ་ལམ་རྫོགས་པ་དང་རྫོགས་པའི་སྐབས་ལ་བཤད་པ་ལྟར་འཐད་དེ། རྟོག་པ་གཉིས་ཀྱི་དང་པོ་གཉིས་རགས་ཤིང་ཕྱི་མ་གཉིས་ཕྲ་བས་རགས་པ་སྔོན་ལ་དང། ཕྲ་བ་འཇུག་ཏུ་སྤོང་བས་

[021B] །ཞེས་སྤང་བྱ་དེ་དག་གི་གཉེན་པོ་ཐོབ་ལ་མ་རྫོགས་པ་བར་ཆད་མེད་ལམ་གྱི་སྦྱོར་བའི་སྐབས་སུ་མངོན་གྱུར་ཉམས་སྨོད་པའམ་སྤོང་བ་རགས་པ་སྔོན་ལ་འཇོམས་པ་དང་ཕྲ་བ་རྗེས་སུ་ཉམས་སྨོད་པ་དང། གཉིས་ཀའི་ས་བོན་
གཅིག་ཆར་སྤོང་བ་ཤེས་ཕྱིར་ཕྱི་མ་གཉིས་གཉེན་པོ་ཐོབ་པ་བར་ཆད་མེད་ལམ་གྱི་སྐབས་ལ་སྦྱར་ཅེས་པ་ཡིན་ཏེ། རྣམ་བཤད་ལས་གཟུང་རྟོག་དང་འཛིན་རྟོག་དང་པོ་གཉིས་སྦྱོར་བ་ཉེར་བསྡོགས་ཀྱི་ལམ་གྱིས་སྤོང་བར་བཤད་པ་
ཡང་མངོན་གྱུར་ལ་ལྟོས་ན་དེ་གཉིས་ཅུང་ཟད་སྤོང་སླ་བས་དེ་ལྟར་རྣམ་པར་བཞག་པ་ཡིན་གྱི། མཐོང་ལམ་རྩེ་སྦྱོར་ཉིད་ལ་རྣམ་གྲོལ་ལམ་གྱི་སྔོན་དུ་ས་བོན་སྤོང་བའི་གཉེན་པོ་རིམ་པ་གཉིས་སྟོན་པ་མ་ཡིན་ནོ། །ཞེས་དང་
གཟུང་རྟོག་དང་པོ་ལ་མཐོང་བའི་ལམ་གྱི་སྦྱོར་བའི་གནས་སྐབས་ཀྱི་སྤང་བར་བྱ་བར་བཞེད་པ་ཡིན་ཏེ། དེ་སྐྱེ་བ་ལ་གེགས་བྱེད་ཀྱི་རྟོག་པ་ཡིན་པའི་ཕྱིར། ཞེས་དང། གཉིས་པ་ལ། བར་ཆད་མེད་ལམ་གྱི་གནས་སྐབས་ཀྱི་སྤང་
བར་བྱ་བར་བཞེད་པ་ཡིན་ཏེ། དེས་ཁྱོད་ཀྱི་ས་བོན་འཇོམས་པའི་ཕྱིར། ཞེས་མངོན་གྱུར་དང་ས་བོན་གྱི་གཉེན་པོ་སོ་སོར་སྦྱར་བའི་ཕྱིར། སྡར་གྱི་རྣམ་བཤད་ཀྱི་དོན་ཡང་སྤང་བྱ་མངོན་གྱུར་འཇོམས་དཀའ་སླའི་དབང་གིས་གཉེན་
པོའི་མིང་སོ་སོར་བཤད་པ་ཙམ་ཡིན་ལ་རྟོག་པ་བཞི་ཀའི་ས་བོན་དངོས་སུ་མཐོང་ལམ་བར་ཆད་མེད་ལམ་ཉིད་ཀྱིས་གཅིག་ཆར་སྤོང་བ་ཡིན་གྱི། ཁ་ཅིག་ལྟར་སྦྱོར་བའི་ལམ་དང་བར་ཆད་མེད་ལམ་གྱིས་རིམ་ཅན་དུ་མིན་ཞེས་པ་ཡིན་གྱི་

[022A]༄༅། །སྦྱོར་བ་དང་དངོས་གཞི་གཉིས་ཀ་ལ་བར་ཆད་མེད་ཁམ་གཅིག་བུ་འཇོག་པའི་དོན་མིན་སྙམ་ཡང། འདི་ལ་རང་རེས་ཡིག་ཆར་གསལ་ཁ་མེད་པས་དཔྱད།    ༈   
བའི་ལམ་ལྔ་ཀ་འཇོག་དགོས་པས་རྣམ་མཁྱེན་དངོས་སུ་ཐོབ་བྱེད་ཀྱི་ལམ་ལྔ་ཀ་ཡོད་མེད་དང་རང་འབྲས་བྱང་ཆེན་དངོས་སུ་འབྱིན་པའི་ལམ་ལྔ་ཀ་ཡོད་མེད་སོགས་ཡོད་དོ། །སྤྱིར་བར་ཆད་མེད་པའི་རྩེ་སྦྱོར་ཡིན་ན་
སྒོམ་ལམ་རྩེ་སྦྱོར་ཡིན་པས་ཁྱབ་ཀྱང་འདིར་དངོས་སུ་བསྟན་པའི་སྒོམ་ལམ་རྩེ་སྦྱོར་དང། བར་ཆད་མེད་རྩེ་འགལ་བ་ཡིན་ཏེ། རྣམ་བཤད་ལས། ཡང་ན་སྒོམ་ལམ་རྩེ་མོའི་སྐབས་ནས་བཤད་པ་རྣམས་ནི་
རྟོག་པའི་ས་བོན་དང་བཅས་པ་ཡིན་ལ་བར་ཆད་མེད་རྩའི་དུས་ནས་ས་བོན་ཅུང་ཟད་ཀྱང་མེད་པས་ཁྱད་པར་ཤིན་ཏུ་ཆེ། ཞེས་གསུངས་པའི་ཕྱིར། རྣམ་མཁྱེན་གྱི་འབྲས་བུར་གྱུར་པའི་བར་ཆད་མེད་རྩེ་དེ་རང་རྒྱུད་ལྡན་གྱི་རྒྱུད་ལ་
རྣམ་མཁྱེན་དངོས་སུ་སྐྱེད་བྱེད་དང། རང་འབྲས་རྣམ་མཁྱེན་སྐྱེད་བྱེད་ཡིན་ནོ། །དེ་ལ་དེ་སངས་འཕགས་ཀྱི་རྒྱུད་ལ་རྣམ་མཁྱེན་སྐྱེད་བྱེད་ཡིན་མིན་སོགས་ཡོད་དོ། །ཁོ་ན་རེ། རྒྱུན་མཐའི་བར་ཆད་མེད་ལམ་སྐད་ཅིག་དང་པོ་
ཆོས་ཅན། རང་རྒྱུད་ལྡན་གྱི་རྒྱུད་ལ་རྣམ་མཁྱེན་དངོས་སུ་སྐྱེད་བྱེད་མ་ཡིན་པར་ཐལ། ཡིག་ཆར། རང་རྒྱུད་ལྡན་གྱི་རྒྱུད་ལ་རྣམ་མཁྱེན་དངོས་སུ་སྐྱེད་པར་ཐལ། དེའི་ཆ་ནས་བཞག་པའི་ཕྱིར་ན་མ་ཁྱབ། ཅེས་གསུངས་

[022B] འདོད་ན། དེ་ཆོས་ཅན། ཁྱོད་རྣམ་མཁྱེན་གྱི་དངོས་རྒྱུ་མ་ཡིན་པར་ཐལ། འདོད་པའི་ཕྱིར། འདི་རྒྱུན་མཐའི་བར་ཆད་མེད་ལམ་ཁོ་རང་གི་སྐད་ཅིག་གཉིས་པ་སོགས་ཀྱིས་བར་དུ་ཆོད་པས་ཡིན་ནམ་སྙམ་སྟེ། དེ་
ལ་སྐད་ཅིག་གསུམ་མམ་སྐད་ཅིག་རེ་ལྔར་ཕྱེ་བའི་སྐད་ཅིག་དང་པོ་དེ་དེའི་སྐད་ཅིག་གསུམ་པ་སོགས་ཀྱི་བརྒྱུད་རྒྱུ་ཡིན་པའི་ཕྱིར་ཏེ། དེ་དག་རིམ་ཅར་ཁོ་ནར་གྲུབ་པའི་ཕྱིར། རྒྱུན་མཐའི་བར་ཆད་མེད་ལམ་སྐད་ཅིག་དང་པོ་ལྡན་མིན་ཡིན་
ཟེར་དགོས་ཏེ། ཡིག་ཆར། རྒྱུན་མཐའི་བར་ཆད་མེད་ལམ་སྐད་ཅིག་དང་པོ་རྒྱུན་མཐའི་བར་ཆད་མེད་ལམ་དུ་ཐལ་ལོ། །ཞེས་དེ་ལམ་མ་ཡིན་པར་གསུངས་པའི་ཕྱིར་དང། རིགས་པས་འགྲུབ་སྟེ། དེའི་རྒྱུད་ལ་བར་ཆད་མེད་ལམ་
གསུམ་བར་མ་ཆད་པར་སྐྱེས་པར་ཐལ་བ་སོགས་སོ། །འོན་ཀྱང་དེ་རྟོགས་པའི་བསྟན་པ་དང་དགེ་བ་ཡིན་ཟེར་དགོས་པ་དེའི་ས་བོན་དང་འདྲའོ། །ཡིག་ཆར། དུས་ཀྱི་ཆ་མེད་ཀྱི་སྐད་ཅིག་མ་མི་སྲིད་པའི་ཕྱིར་ཞེས་སོགས་གཞན་དུ་བཤད་
ཟིན་ཏོ། འདིར་ལོག་རྟོག་བཅུ་དྲུག་ཏུ་བྱས་པ་གདུལ་བྱ་ཉེ་བའི་བསམ་པས་ཡིན་ལ། བཅུ་དྲུག་གི་གྲགས་འདྲེན་ཚུལ། གསེར་ཕྲེང་ལས་རྒྱན་སྣང་དུ་སྤང་གཉེན་གཉིས་སོ་སོར་མཛད་པ་ཉིད་རྩ་བའི་དགོངས་པའོ། །
ཞེས་གསུངས་ལ། རྣམ་བཤད་ལས་རྩོད་པ་གཉིས་དང་འདི་གཉིས་སོ་སོར་བཤད་པར་བྱ་བ་ཡིན་པས་སློབ་དཔོན་གྱིས་གཉིས། ཞེས་སྨོས་སོ་།ཞེས་གསུངས་པས་དབྱེ་ཚུལ་གཉིས་ཡོད་ཀྱང། ཡིག་ཆར། འགྲེལ་ཆུང་ཕྱི་

[023A]༄༅། །རྩོམ་ཡིན་པས། འགྲེལ་ཆེན་གྱིས་མཐོན་པ་སྐུ་བཞི་སོགས་མང་པོ་བཤད་པས་འདི་དབང་བཙན་དགོས་པའི་ཕྱིར། ཞེས་གསུངས་པས་བདེན་གཉིས་སོ་སོར་འདྲེན་དགོས་སོ། །དཔལ་ལྡན་པས་
རྣམ་བཤད་ལས་དེ་ལྟར་བཤད་པ་དེ་འགྲེལ་ཆུང་གི་དགོངས་པ་ཡིན་མིན་དཔྱད་བྱར་སྣང་སྟེ་ཞེས། དེ་འགྲེལ་ཆུང་གི་དོན་མིན་པར་གསེར་ཕྲེང་ལས། གྲགས་ཆ་དང་རྒྱན་སྣང་མ་གཏོགས་འགྲེལ་བ་གཞན་དུ་གསལ་བར་བྱས་པ་མེད་
པར་གསུངས་པ་དང། སྤང་གཉེན་ལ་དག་སྒྲ་སྦྱར་བས་བཀག་ཀྱང། དེ་ནི་རྒྱན་སྣང་ལས། ལོག་པར་རྟོག་པ་བཅུ་གསུམ་དང་བཅུ་བཞི་པ་གཉིས་ཀྱི་དོན་ནི་ཞེས་པ་ལྟ་བུའི་གྲངས་གསུངས་མེད་པའི་དོན་ཡིན་གྱི། འགྲེལ་བའི་གཉིས་
དང་ཞེས་པས་གཉིས་སུ་བསྟན་ཏེ། སྤང་གཉེན་ལ་གཉིས་མ་གསུངས་པའི་ཕྱིར་དང། དག་སྒྲ་མང་པོ་ལ་འཇུག་པ་ཡོད་པའི་ཕྱིར་དང། བུ་ཉ་སོགས་ཀྱིས་བདེན་གཉིས་ཀྱི་སྐབས་སུ་དེ་གཉིས་ཀྱི་མཐའ་དཔྱད་པ་ལྟར། གསེར་ཕྲེང་དུ་ཡང་
གསུངས་པའི་དགོས་པ་ཡང་ཀླན་ཀ་འདི་གཉིས་གཞན་རྣམས་ཀྱི་རྩ་བ་ཡིན་པས་ཡིན་ནོ། །ཞེས་ན་རྣམ་བཤད་ལས། སྤང་གཉེན་གྱི་དབྱེ་བ་མི་འཐད་པ་ཞེས་གསུངས་པའི་ཕྱིར་དང། གཞིའི་གནས་ལུགས་ཀུན་རྫོབ་དང་དོན་དམ་བདེན་
པ་མི་འཐད་པ་ཞེས་སྦྱར་བའི་ཕྱིར། ཚིག་ཙམ་གྱི་རྗེས་སུ་མི་འབྲད་བར་སྐབས་དོན་བཙལ་དགོས་སོ། །རྗེ་བཙུན་པ་དང། བསོད་གྲགས་པ་སོགས་བདེན་གཉིས་ངོ་བོ་གཅིག་ཏུ་འདུ་མི་རུང་བར་འཛིན་པའི་ས་བོན་དང་མངོན་གྱུར་གང་རུང་

[023B]དུ་བཞག་ནས་དེ་ལ་ལོག་ཤེས་དགོས་ལ། དེས་ཀུན་ནས་བསླང་པའི་ཀླན་ཀའམ་སུན་འབྱིན་བཅུ་དྲུག་མདོ་དང་རྩ་བའི་ཤུགས་བསྟན་དང་སྔ་མ་དངོས་བསྟན་ཟེར་རོ། །ཡིག་ཆར་
འདིར་བསྟན་ཀླན་ཀ་བཅུ་དྲུག་གསལ་བྱ་ལོག་སྒྲུབ་ཡིན་པར། རྩ་བར། རབ་ཏུ་སྨྲ་རྣམས་རྒྱུད་མར་རྒོལ། །ཞེས་པ་རྩ་འགྲེལ་གྱིས་སྒྲུབ་པ་ནི། འདིར་ལོག་སྒྲུབ་མདོར་བསྟན་ཚེ་ཀླན་ཀ་གསུངས་ཤིང་རྒྱས་བཤད་དུ་སྨྲ་བ་རྣམས་ཀྱི་ལོག་
པ། ཞེས་གསུངས་ལ། འགྲེལ་བར་བཅུ་དྲུག་པོ་ལ་ཀླན་ཀ་བཀོད་ནས་སེལ་བྱེད། དེ་བས་ན་ཞེས་སོགས་ལན་གསུངས་པའི་ཕྱིར་རོ། །གཙོ་བོ་བློ་ཡིན་ལ་དེ་ལ་མ་རྟོགས་ལོག་ཐེ་ཚོམ་གསུམ་ཡོད་པར་འགྲེལ་བའི་ཟིན་བྲིས་ལས་གསུངས་
སོ། །ཡིག་ཆར། དེ་དགུ་ཆོས་ཅན་ཞེས་པ་དེ་དག་ཆོས་ཅན་ཞེས་པ་ཡིན་ནོ། །བུ་ཊིཀ་ཏུ། བཅུ་པ་ལ་བདེན་པ་གཉིས་ཀའི་ལན་དང། བཅུ་གཉིས་པ་ལ་ཡང་ལོག་གི་ཀུན་རྫོབ་གཉིས་ཀྱི་ལན་དང། དང་པོ་གསུམ་པ་བཞི་པ་ལྔ་པ་
དྲུག་པ་མ་གཏོགས་པ་རྣམས་ལ་ཀུན་རྫོབ་ཀྱི་ལན་བྱེད་པ། གསེར་གླིང་པའི་ལུགས་སུ་བྱེད་པ་མི་འཐད་པར། གསེར་ཕྲེང་ལས། རྟོགས་དཀར་དགུ་པ་ལ་བདེན་པ་གཉིས་ཀ་དང། བཅུ་གཅིག་པ་ལ་ཀུན་རྫོབ་ཡང་ལོག་གཉིས་སུ་ཕྱེ་བ་
དང། གཞན་ཐམས་ཅད་ལ་ཀུན་རྫོབ་ཀྱི་ལན་འདོད་ས་པར་བཞེད་པ་ཞེས་པ་ལྟར་ལ། བྱང་སེམས་ཀྱི་ཐབས་མཁས་མི་འཐད་པར་ཐལ་སྦྱིན་སོགས་ཀྱི་འཁོར་གསུམ་མི་དམིགས་པར་གསུངས་པའི་ཕྱིར། ཞེས་པར་ཀུན་

[024A]༄༅། །རྫོབ་ཏུ་ཁྱབ་པ་མ་གྲུབ་ལ། དོན་དམ་དུ་འདོད་ཅེས་ཀུན་རྫོབ་རིགས་མཐུན་ཡིན་ཀྱང། བདེན་གཉིས་ཀྱི་ལན་བྱེད་པ་བཞིན་གཞན་ལ་དེ་བྱས་ཆོག་པའི་ཕྱིར། སྤྱིར་ལན་བྱེད་ཚུལ་གསེར་ཕྲེང་དུ། དོན་དམ་
རིགས་མི་མཐུན་ལ་ཀུན་རྫོབ་དང། ཀུན་རྫོབ་རིགས་མི་མཐུན་ལ་དོན་དམ་དང། ཀུན་རྫོབ་རིགས་མཐུན་ལ་ཀུན་རྫོབ་དང། དོན་དམ་རིགས་མཐུན་ལ་དོན་དམ་གྱི་ལན་བྱེད་དགོས་པར་གསུངས་ཀྱང། ཁྱབ་པ་མ་ངེས་པར་རྣམ་བཤད་ལྟར་
གསུངས་སོ། །གསེར་ཕྲེང་ལས། འགྲེལ་བར་བཤད་པ་རྣམས་ལ་དགུ་པ་དང་བཅུ་བ་དང་བཅུ་གཉིས་པ་དང་གསུམ་ནི་ཀུན་རྫོབ་རིགས་མཐུན་ཡིན་ལ། གཞན་རྣམས་དོན་དམ་དང་ཀུན་རྫོབ་རིགས་མི་མཐུན་གཉིས་ཀ་སྟེ། ཐལ་བའི་
རྗེས་འགྲོ་དང་ལྡོག་པ་གཉིས་དང་རིམ་བཞིན་ནོ། །ཞེས་པའི་དགུ་པ་གོང་དུ་བཀོད་པ་དང། བཅུ་པ་དེ་བཞིན་གཤེགས་པའི་མངོན་རྟོགས་མི་འཐད་པར་ཐལ། དངོས་པོ་དངོས་མེད་མཐའ་བཞི་གང་དུ་རྟོགས་མི་ནུས་པའི་ཕྱིར། ཞེས་དང་
བཅུ་གཉིས་པ་བྱང་སེམས་ཀྱིས་ལམ་གསུམ་བསྒོམ་པ་མི་འཐད་པར་ཐལ། དེའི་འབྲས་བུ་ཉན་རང་གི་བྱང་ཆུབ་མངོན་དུ་མི་བྱེད་པའི་ཕྱིར། ཞེས་པ་གསུམ་ལ་ཀུན་རྫོབ་ཏུ་ཁྱབ་པ་མ་གྲུབ་པའི་ལན་དང། གཞན་པར་རྩེ་མོའི་དམིགས་
པ་མི་འཐད་པར་ཐལ། འདུས་བྱས་དང་འདུས་མ་བྱས་ཀྱི་ཁམས་དག་བདེན་དངོས་མེད་པའི་ཕྱིར། ཞེས་སོགས་རྗེས་འགྲོ་དོན་དམ་སྒོ་ཅན་ཡིན་པས་ཀུན་རྫོབ་ཏུ་ཁྱབ་པ་མ་གྲུབ་པ་དང། ལྡོག་འགྲོ་ཆོས་ཐམས་ཅད་དོན་དམ་

[024B] རྣམ་མཁྱེན་གྱི་དམིགས་པ་ཡོད་པའི་ཕྱིར་ཞེས་པ་ཀུན་རྫོབ་སྒོ་ཅན་ཏེ་གཉིས་རེ་ཡོད་པར་གསུངས་པ་གཞན་ལ་རིགས་འདྲའོ། །སྔ་མ་ལ་བདེན་པ་དངོས་སུ་མ་སྦྱར་བར་དངོས་པོ་མེད་པའི་ཕྱིར། ཞེས་
པ་ཡང་དོན་དམ་སྒོ་ཅན་ཡིན་ཡང་བཀོད་ཚོད་ལྟར་རྟགས་མ་གྲུབ་ཀྱི་ལན་བྱས་པ་ཡིན་སྙམ་སྟེ། རྣམ་བཤད་ལས། དམིགས་པའི་ངོ་བོ་ཉིད་སྤྲོས་བྲལ་དུ་ངེས་བཟུང་བའི་རྣམ་པ་མི་འཐད་པར་ཐལ་ཆོས་ཀུན་རྣམ་པ་ཐམས་ཅད་
དུ་རང་བཞིན་མེད་པའི་ཕྱིར། འདི་ཡང་དོན་དམ་སྒོ་རན་གྱི་ཀླན་ཀ་ཡིན་ཞིང་རྟགས་མ་གྲུབ་པའི་ལན་གདབ་པར་བྱ་ལ། ནས། རྟགས་ལ་དོན་དམ་གྱི་ཁྱད་པར་དངོས་སུ་སྦྱར་ནས་རྩོད་ན་ཁྱབ་པ་མ་གྲུབ་པའི་ལན་ནོ། །ཞེས་དང་
ས་བོན་རང་གི་ངོས་ནས་མྱུར་གུ་སྐྱེད་པ་མི་འཐད་པར་ཐལ། ས་བོན་གྱིས་མྱུ་གུ་སྐྱེད་པ་བློའི་སྣང་བའི་དབང་གིས་བཞག་པ་ཙམ་དུ་ཟད་པའི་ཕྱིར། ཅེས་བ་དོན་དམ་སྒོ་ཅན་གྱི་ཀླན་ཀ་ཡིན་ཡང། ཁྱབ་པ་མ་གྲུབ་པའི་ལན་རིགས་ཀྱི་
ཞེས་གསུངས་པས། དོན་དམ་སྒོ་ཅན་གྱི་ཀླན་ཀ་ལ། དོན་དམ་ཚིག་ལ་ཐོན་མི་དགོས་ལ་དོན་དབུ་མ་པའི་དོན་དམ་གང་རིགས་ལ་འབབ་པའི་ཆོག་པ་དེ་དག་གི་ཤེས་སོ། །དེས་ན་དཔལ་ལྡན་པའི་འདི་དག་གཞན་དུ་བཤད་པའམ་
དོན་མིན་ཏེ་ཡིག་ཆ་འདིར་ཡང་ཀླན་ཀ་ཕྱི་མ་རྣམ་བཤད་ལྟར་བཀོད་པས་ཆད་པ་མིན་ནོ། །ཡིག་ཆར། དབུ་མ་པའི་ཁས་བླངས་ཀྱི་དོན་དམ་གང་རིགས་རྟགས་སུ་བཀོད་པས་ཞེས་པ་དེ་དང་འདྲ་ལ་ཡང་དགོངས་སོ། །རྣམ་བཤད་དུ་

[025A]༄༅། །གསེར་ཕྲེང་གི་ཚིག་ལ་མཐོན་པའི་དོན་དམ་དང་ཀུན་རྫོབ་སྒོ་ཅན་གྱི་ཀླན་ཀ་དང་ལན་བྱེད་ཚུལ་རང་རྒྱུད་པའི་བདེན་གཉིས་ཀྱི་སྒོ་ནས་ལན་བྱེད་ཚུལ་དངོས་སུ་གསུངས་ནས་ཐལ་འགྱུར་བའི་ལུགས་ཞལ་
འཕང་མཛད་པ་སོགས་ནི། ཕྱིས་རྗེ་བཙུན་ལ་ཤེར་ཕྱིན་གསན་པའི་འབྲས་རྟགས་སོ། །སྨྲས་པ། མཁྱེན་གསུམ་རྣམ་ཀུན་སྒོམ་ལ་དབང་ཐོབ་སྟེ། །རྩེ་མོ་བདུན་གྱི་རྭ་བའི་རྩེར་ཕྱིན་ནས། །མཐོང་སྒོམ་རྟོག་པའི་
ཆུ་མཚོ་ལས་བརྒལ་ཏེ། །སྐུ་གསུམ་ལྷ་དབང་གདན་ལ་སྤྱོད་པའི་ཚུལ། །རྒྱ་བོད་མཁས་དབང་འགའ་ཡིས་མཐོན་པ། །རྒྱལ་བ་གཉིས་པའི་དགོངས་པ་ཇི་བཞིན་དུ། །འཇམ་དབྱངས་བླ་མའི་ལེགས་བཤད་འོང་སྟོང་
གིས། །གསལ་བར་བྱས་ཚུལ་འདིས་ནི་མཁས་རྣམས་མཆོད། །ཅེས་ཤེས་རབ་ཀྱི་ཕ་རོལ་ཏུ་ཕྱིན་པའི་མཐའ་དཔྱོད་ནོར་བུའི་འཕྲེང་མཛེས་ལས་སྐབས་ལྔ་པའི་དཀའ་གནས་རྣམས་ཅུང་ཟད་བཀྲོལ་ཟོན་ཏོ།། །།