༄༅། །ཆ་ལག་བཅོ་བརྒྱད་ཀྱི་ཟིན་བྲིས་བཞུགས་སོ། །

[001A] །འདིར་རྒྱལ་ཀུན་འདུས་པའི་བདག་ཉིད་སྐྱབས་མཆོག་ཞྭ་དམར་རྡོ་རྗེ་འཆང་རྗེ་བཙུན་་དགེ་འདུན་བསྟན་འཛིན་རྒྱ་མཚོ་དཔལ་བཟང་
པོའི་ཞལ་སྔ་ནས་མཁས་པ་གཡུ་ཐོག་པ་ཕྱི་མས་བསྒྲིགས་པའི་ཆ་ལག་བཅོ་བརྒྱད་ཀྱི་ལུང་གནང་སྐབས་དེའི་ལོ་རྒྱུས་ཀྱི་གསུང་བཤད་ལ། སྨན་ཞེས་པ་ཕྱི་
ནང་ཐུན་མོང་བའི་རིགས་གནས་བཞི་ལས་གསོ་རིགས་པ་ཡིན། རྒྱ་གར་ནག་སོགས་ཡུལ་གྲུ་ཆེ་བ་རྣམས་སུའང་དར་རྒྱས་ཆེ་མོང་བོད་འདིར་གསོ་དཔྱད་བསྟན་
བཅོས་མཐའ་དག་ལས་རྒྱུད་བཞི་གཙོ་བོ་ཡིན་ཞིང། འདི་མཛད་པ་པོ་ནི། མཁས་པ་འགའ་ཞིག་གིས་འདུལ་བའི་སྨན་གཞིའི་སྐབས་སུ་གསུང་བས་ཤཱཀྱ་

[002A]༄༅། །ཐུབ་པ་ཉིད་ཀྱིས་བཀའ་བསྩལ་བར་འདོད། ལ་ལས། སྨན་གྱི་བླས་རི་བོ་བལྟ་ན་སྡུག་ཏུ་གསུངས་པར་འདོད། འགས་ཤཱཀྱ་
ཐུབ་པ་ཉིད་སྨན་བླའི་སྐུར་བཞེངས་ནས་གསུངས་པར་བཞེད། སྟག་ལོས་གཡུ་ཐོག་པས་བརྩམས་པར་འདོད་པ་སོགས་འདོད་ཚུལ་མང། གཡུ་ཐོག་པ་ནི་གསོ་
དཔྱད་ལ་མཁས་པ་དཔེ་མེད་ཡིན་སྟབས། བྱང་ཟུར་གཉིས་ཞེས་པའི་མཁས་པ་དེ་ཚོས་ཀྱང་སྨན་བླ་དང་འདྲ་བར་ཚད་མར་བྱེད། གཡུ་ཐོག་ཟེར་དོན་
མི་མ་ཡིན་བུད་མེད་ཀྱི་ཚུལ་ཅན་ཞིག་གིས། ནད་པ་ཞིག་ལ་བལྟ་བར་བསྐུལ་བ་བཞིན་དེའི་ཕྱི་བཞིན་ཕེབས་ཚེ་མི་མིན་སྔགས་ནག་གི་ཆ་བྱད་ཅན་ཞིག་

[002B] ཁོ་ན་རེ། བདག་ཡུལ་འདིའི་གཞི་བདག་རྣམས་སེར་བ་གཏོང་བར་སོང་བའི་ཁྲོད་དུ་ཕྱིན་སྐབས་སེར་བསྲུང་གཅིག་གིས་ཐུན་གྱིས་བྲབ་པས་འདི་ལྟར་
སོང་ཟེར། ཡུངས་ཀར་གྱི་ཐུན་ལུས་ལ་ཟུག་པ་སྐྲངས་ནས་གསོ་དཀའ་བར་མྱུར་བར་ཐབས་མཁས་ཀྱིས་བསལ་ཏེ། སླར་སྔར་གྱི་བུད་མེད་དེས་བསྐྱལ་ནས་ཟམ་ཁ་བར་དུ་འོང་ནས། སང་ཉིན་
འདིར་བྱོན་ན་ཡོན་འབུལ་ལོ་ཟེར་བ་བཞིན་སང་ཟམ་ཁར་ཕེབས་པ་ན་བུད་མེད་གཡུའི་བརྒྱན་ཆ་ཤིན་ཏུ་མང་བ་ཞིག་ཆུས་འཁྱེར་བའི་རོ་ཡོད་པར་གཡུ་རྒྱན་རྣམས་བླངས་ནས་ཁང་ཐོག་ཏུ་སྐམ་འདུག་
པར་ཀུན་གྱིས་གཡུ་ཐོག་མཆིས་ཞེས་དེ་ནས་བཟུང་གཡུ་ཐོག་ཅེས་གླེང། ཡུལ་གྲུ་འགའ་ཞིག་ཏུ་ཨ་རུ་གསེར་མདོག་གི་ཆར་འབེབས་པ་སོགས་གྲུབ་རྟགས་མང་དུ་སྟོན་པ་རྒྱ་གར་གྲུབ་
ཆེན་དང་ཚུལ་མཚུངས་པ་ཡིན། གཡུ་ཐོག་གསར་རྙིང་གཉིས་ཀྱི་བར་དུ་མི་རབས་མང་པོ་སོང་བར་གླེང་མཁན་ཡོད་ཀྱང། གཡུ་ཐོག་གསར་མའི་རྣམ་ཐར་ལྟར་ན། བར་དེར་མི་རབས་མང་པོ་མ་སོང་
བ་འདྲ་ཞིག་འདུག་གསུང། གང་ལྟར་རྙིང་ཕྱོགས་སུ་གཡུ་ཐོག་སྙིང་ཐིག་ཟེར་བའི་དབང་རྗེས་གནང་གི་སྐོར་མང་པོ་ཞིག་ཡོད། གཡུ་ཐོག་གསར་མ་པ་རྒྱ་གར་དུ་ཕེབས་ནས་འཚོ་བྱེད་གཞོན་ནུ་

[003A]༄༅། །ལས་དག་སྣང་དུ་གསན་པ་རྗེས་སོར་སྤེལ་ཞེས་གྲགས། གསར་རྙིང་ཞེས་པ། སོ་རྙིང་གིས་བཏགས་སྙམ་ཡང། འགའ་ཞིག་གསར་རྙིང་གི་གྲུབ་མཐའ་ལ་སྦྱར་བའང་
འདུག་སྙིང་ཏིག་ཏུ་ཆ་ལག་བཅོ་བརྒྱད་སོགས་སློབ་མའི་མགོར་བཞག་ནས་དབང་བསྐུར་བ་སོགས་འདོན་རྒྱུ་མང། སྡེ་དགེ་ཕྱོགས་སུ་དེ་སྐོར་གྱི་སྤར་ཡང་ཡོད། གཡུ་ཐོག་པ་རང་གིས་རྒྱུད་བཞི་
བཀར་བཞེད་སྟབས། བུ་རྒྱུད་ཀྱི་དོན་དུ་གསེར་མཆན། སློབ་མའི་དོན་དུ་ཟུར་མཆན་སོགས་མཛད་ཡོད། རྒྱུད་བཞིའི་མཐའ་དཔྱོད་དུ་ཆ་ལག་བཅོ་བརྒྱད་འདི་མཛད་པ་ཡིན་པས། ཆ་ལ་གཅེས་པ་
རྒྱུད་བཞིའི་ཆ་ལག་ཏུ་གོ་དགོས། ལུགས་འདིར་རྒྱུད་བཞི་ཆོས་རྒྱལ་ཁྲི་སྲོང་སྡེ་བཙན་གྱི་སྐུ་རིང་ལ། བཻ་རོ་ཙ་ནས་བོད་སྐད་དུ་བསྒྱུར་བ་བར་སྐབས་སུ་དགོས་དབང་གིས་གཏེར་དུ་སྦས་པ་
བསྟན་པ་ཕྱི་དར་གྱི་དུས་སུ་བྱོན་པའི་གྲྭ་པ་མངོན་ཤེས་སུ་གྲགས་པ་དེས་གཏེར་ནས་བཏོན་ཏེ་སྤེལ་བར་གྲགས། གཡུ་ཐོག་གསར་རྙིང་གཉིས་གདུང་རྒྱུད་གཅིག་ཡིན་པར་བཤད་ཀྱང། འཁྲུངས་
ཡུལ་མི་འང། གཡུ་ཐོག་རྙིང་མ་དབུས་ཀྱི་སྟོད་ལུང་དུ་འཁྲུངས། གཡུ་ཐོག་གསར་མ་གཙང་ཉང་སྟོད་རིགས་པའི་འབྱུང་གནས་ཀྱི་སར་འཁྲུངས་པ་ཡིན་གསུངས། ཆ་ལག་བཅོ་བརྒྱད་འདི་སྔོན་དུས་

[003B] རྔ་རྒོད་ཨེམ་ཆི་བློ་བཟང་དཔལ་འབྱོར་ཡན་རྒྱུད་བཞིའི་ལུང་བརྒྱུད་དང་འདྲ། བློ་བཟང་དཔལ་འབྱོར་བ་རང་ཡུལ་མདོ་སྨད་ནས་དབུས་སུ་བྱོན་ཏེ་རྩིས་ཐང་དུ་
སློབ་གཉེར་མཛད། མཚན་ཉིད་ལ་མཁས་པའི་བཤེས་གཉེན་ཆེན་པོར་གྱུར། ཉི་ཐང་སྨན་རྒྱལ་བློ་བཟང་རྒྱ་མཚོའི་དྲུང་དུ་རྒྱུད་བཞི་དང་ཆ་ལག་བཅོ་བརྒྱད་སོགས་ཆོས་བཀའ་མང་པོ་གསན་ནས་སླར་རང་ཡུལ་དུ་
ཕྱིན་པ་ཡིན། དེ་ལ་རྔ་རྒོད་ནམ་མཁའ་སེངྒེས་གསན། དེ་ལས་ཨ་ཁྱུང་ངག་དབང་མཁྱེན་རབ་དང། དེ་ལས་སྤྲུལ་སྐུ་བསྟན་པ་རབ་རྒྱས་ཀྱིས་ན་ཚོད་ཕྲ་མོའི་དུས་གསན། སྔོན་ཀུན་མཁྱེན་འཇིགས་མེད་
དབང་པོས། གཡུ་ཐོག་གི་ཆ་ལག་བཅོ་བརྒྱད་དང། ཟུར་མཁར་བའི་མན་ངག་བྱེ་བ་རིང་བསྲེལ་གཉིས་ཀྱི་ལུང་བརྒྱུད་པ་གཞན་ན་ཡོད་ཀྱང། རང་རེའི་དགོན་འདིར་མེད་པས་ཁྱེད་ཆོས་འཚོལ་དགོས་ཚུལ་
གསུང་བ། དཔལ་མང་རིན་པོ་ཆེས་ཐུགས་ལ་འཇགས་པས་ཕྱོགས་ཀུན་ཏུ་བཙལ་ཀྱང་རེ་ཞིག་གི་བར་ལ་མ་རྙེད། ཕྱིས་སྤྲུལ་སྐུ་བསྟན་པ་རབ་རྒྱས་ལ་འདིའི་ལུང་རྒྱུན་ཡོད་ཚུལ་གསན་ནས། དེ་ལས་ཤར་
རིའི་རི་ཁྲོད་པ་དཀོན་མཆོག་ཕུན་ཚོགས་ལ་ཉན་ཏུ་གཞུག་རྗེས་སོར་བདག་ལ་ཁྱོད་ཀྱི་ལང་རི་ཁྲོད་དུ་སོང་ནས་ཆ་ལག་བཅོ་བརྒྱད་ཀྱི་ལུང་ཉན་དགོས་པའི་ལམ་གྲོགས་སུ་སྨན་ལུང་ཕུལ་བྱུང་མངགས་པ་ཡིན་

[004A]༄༅། །གསུངས་པ་ལྟར། འདབ་མའི་ལ་རྒན་ལ་ཐུར་མང་བ་དང། བདག་བགྲོད་པ་བུལ་བས་རྩོལ་ཤར་གྱིས་འགྲོ་མི་ནུས་རུང། ཞག་ཤས་རིང་དལ་བུར་སོང་བས་
ཤར་རིའི་རི་ཁྲོད་དུ་སླེབ། དཔལ་མང་རིན་པོ་ཆེའི་གསུངས་ལྟར་ཆ་ལག་བཅོ་བརྒྱད་ཀྱི་ལུང་ཉིན་བདུན་དང། ཆོས་བཀའ་གཞན་ལ་ཁ་ཤས་ཀྱང་ཉན་གསུང། ལག་ལེན་རིན་ཆེན་གཏེར་སྤུངས་སྐབས་
རྩ་བ་མཆན་དང་སྦྲགས་མའི་ལུང་དང། རྩ་བ་རྐྱང་བའི་ལུང་གཉིས་སོ་སོར་བཏོན་ན། རྩ་བ་དང་མཆན་སྦྲགས་གཉིས་ཀའི་ལུང་ཐོབ་པ་ཡིན་སྟབས། རྗེས་སོར་མཆན་མེད་པའང་ཟུར་དུ་
བཏོན་ཆོག་མཆན་སྦྲགས་ཙམ་ཐོབ་པས། རྩ་བ་རྐྱང་བའི་ལུང་མ་ཐོབ་པར་མངོན་ཡང། ད་རེས་མཆན་དང་སྦྲགས་ནས་འདོན་པ་མ་གཏོགས་རྩ་བ་རྐྱང་བ་ལོགས་སུ་འདོན་ལོང་མ་བྱུང་
གསུངས་ཞེས་གསུང་ངོ།།



