
[001A]༄༅། །སྐྱབས་མགོན་སྐུ་ཕྲེང་གསུམ་པ་ཆོས་གྲྭར་ཕེབས་སྐབས་ཀྱི་ཉིན་དང་པོའི་ཚོགས་གཏམ་གྱི་ཟིན་ཐོ་ཆོས་སྲིད་ལུགས་བརྒྱའི་སྣང་བ་དགེ་ལེགས་བྱེ་བའི་ལམ་དུ་འདྲེན་པའི་ཤིང་རྟ་ཞེས་བྱ་བ་བཞུགས་སོ། །

[001B] །ན་མོ་བྷཊྚ་རཀ་གུ་རུ་མཉྫུ་གྷོ་ཥ་ཧ་ས་བཛྲ་སུ་དྷཱི་མུ་ནི་ཤཥྚཱ་བྷྱ་སཱ་ག་རཱ་ཡ། འོ་བཤད་སྒྲུབ་གཉིས་ཀྱི་སྒོ་ནས་རྒྱལ་བའི་བསྟན་པ་རིན་པོ་
ཆེ་འཛིན་ཅིང་སྤེལ་བར་བྱེད་པ་ལ་འགྲན་ཟླ་དང་བྲལ་བའི་དགེ་འདུན་འདུས་པ་རྒྱ་མཚོའི་སྙན་གྱི་དབང་བོ་དྲི་མ་མེད་པའི་དྲུང་དུ་གང་ཞུ་ན། དེ་ཡང་རྒྱལ་སྲས་ཆེན་པོ་ཞི་བ་
ལྷས༑ འགྲོ་བའི་སྡུག་བསྔལ་སྨན་གཅིག་པུ།   ྾  །བཅས་ཏེ་ཡུན་རིང་གནས་གྱུར་ཅིག་ཅེས་གསུངས་པ་ལྟར་འཇིག་རྟེན་མཐའ་དག་གི་སྡུག་ཀུན་གྱི་ནད་མ་ལུས་པ་སེལ་
བའི་སྨན་དང། ཕན་པ་དང་བདེ་བ་ཟད་མི་ཤེས་པ་འབྱུང་བའི་གནས་ནི་རྒྱལ་བའི་བསྟན་པ་ཉག་གཅིག་ཡིན། དེ་ཉིད་བཤད་སྒྲུབ་གཉིས་ཀྱི་སྒོ་ནས་ཡུན་རིང་དུ་གནས་པ་དགེ་

[002A]༄༅། །འདུན་གྱི་སྡེ་ལ་རག་ལས། དེ་ཡང་ཆོས་འདུལ་བའི་བཅས་ཁྲིམས་ལ་རག་ལས་པས་སྟོན་པ་བཅོམ་ལྡན་འདས་མངོན་པར་རྫོགས་པར་
སངས་རྒྱས་ནས་རིང་བོ་མ་ལོན་པར་འཁོར་ལྔ་སྡེ་བཟང་པོ་ཡེ་ཤེས་ཁོང་ཆུད་ཀྱིས་བསྙེན་པར་རྫོགས་ཤིང། ཤམ་ཐབས་ཟླུམ་པོར་བགོ་བ་སོགས་མཐའ་གཉིས་སྤང་བའི་སྤྱོད་པ་
ལ་གནས་དགོས་པའི་བཅས་པ་ཐོག་མར་མཛད། དེ་ནས་བཟུང་སྟེ་རེ་ཞིག་གི་བར་དུ་བསྟན་པ་སྐྱོན་མེད་དུ་གནས་པ་ལས་ལོ་བཅུ་གསུམ་པ་ལ་བཟང་སྦྱིན་ལ་བརྟེན་ནས་ཕམ་
པ་དང་པོའི་བཅས་པ་སོགས་ཁྲིམས་ཉིས་བརྒྱ་ལྔ་བཅུ་རྩ་གསུམ་ཕྱོགས་མཐུན་དང་བཅས་པའི་བཅས་པ་རིམ་པར་མཛད་ཅིང་འདའ་ཁར་ཡང་འདུལ་བ་མདོར་བསྡུས་རུང་མཐུན་དུ་

[002B] སོ་སོར་ཐར་བའི་མདོ་ལས། ང་ནི་མྱ་ངན་འདས་འོག་ཏུ། །འདི་ནི་ཁྱོད་ཀྱི་སྟོན་པ་ཞེས། །ཞེས་སོགས་བསྔགས་པ་རྒྱ་ཆེར་མཛད། དེ་ལ་བརྟེན་ནས་རྒྱ་གར་འཕགས་པའི་ཡུལ་དང། བོད་གངས་ཅན་གྱི་
ལྗོངས་རྣམས་སུ་རིས་སུ་མ་ཆད་པའི་དགེ་འདུན་གྱི་སྡེ་མང་དུ་འཕེལ། དེ་དག་ཏུ་སྔོན་གྱི་དམ་པ་རིམ་བྱོན་རྣམས་ཀྱིས་ཡུལ་དུས་དང་བསྟུན་པའི་སྤང་བླང་བཅའ་ཁྲིམས་ཀྱི་རིམ་པ་མང་དུ་མཛད། ཁྱད་པར་ཁམས་གསུམ་བླ་མ་ཙོང་ཁ་པ་ཆེན་
པོས་འོལ་ཁ་བྱམས་པ་གླིང་གི་བཅའ་ཡིག་རྒྱས་བསྡུས་དང། དེ་བཞིན་དུ་སེ་འབྲས་དགེ་གསུམ། བཀྲ་ཤིས་ལྷུན་པོ། རྒྱུད་སྟོད་སྨད་སོགས་སུ་བཅའ་ཁྲིམས་དང། བླ་མ་ལས་སྣེ་སོ་སོས་ཆོས་ཐོག་ཆོས་མཚམས་རྣམས་སུ་ཚོགས་གཏམ་
གནང་བའི་སྲོལ་དར། ཁྱད་པར་མདོ་སྨད་མུན་པའི་སྨག་རུམ་དུ་བསྟན་པའི་སྒྲོན་མེ་སྦར་བའི་ཕྱིར་རྒྱལ་བའི་གསུང་རབ་མཐའ་དག་ལ་ཐོས་བསམ་གྱིས་སྒྲོ་འདོགས་ལྷག་མེད་དུ་བཅད་དེ་མཁས་པ་ཀུན་གྱི་གཙུག་རྒྱན་དུ་གྱུར་པ། བསླབ་
གསུམ་རིམ་གཉིས་ཀྱིས་བསྡུས་པའི་ལམ་གྱི་རིམ་པ་མཐའ་དག་བསྒོམ་པས་མངོན་དུ་གྱུར་ཏེ་ཉམས་རྟོགས་ཀྱི་མཐར་སོན་པས་གྲུབ་པ་ཡོངས་ཀྱི་འཁོར་ལོས་བསྒྱུར་བ་ཆེན་པོ། འཇམ་མགོན་བླ་མའི་བསྟན་པ་འཛིན་ཅིང་སྤེལ་བ་ལ་འཇམ་
མགོན་བླ་མ་རང་ཉིད་དང་ངོ་བོར་དབྱེར་མ་མཆིས་པ་ཀུན་མཁྱེན་ཆེན་པོ་འཇམ་དབྱངས་བཞད་པའི་རྡོ་རྗེ་དེ་ཉིད་ཀྱིས་དགའ་ལྡན་བཤད་སྒྲུབ་དར་རྒྱས་བཀྲ་ཤིས་ཀུན་ནས་འཁྱིལ་བའི་གླིང་འདི་ཉིད་ཕྱག་འདེབས་མཛད། དེ་ཉིད་བསྟན་འགྲོའི་མགོན་

[003A]༄༅། །དུ་སླར་ཡང་བསམ་བཞིན་བྱོན་པའི་ཀུན་མཁྱེན་ཆེན་པོ། ཤེས་བྱ་རིགས་པའི་གནས་ལྔ་ལ་ལྐོག་ཏུ་མ་གྱུར་པའི་མཁྱེན་པ། བསྟན་འགྲོར་གང་ཕན་གྱི་དོན་དང་ཐབས་མཁས་མ་ལུས་པ་ནམ་ཡང་བསྙེལ་
བ་མེད་པར་རང་ཉིད་ཀྱིས་ཁུར་དུ་འཁྱེར་བ་ལ་མི་ངལ་བའི་བརྩེ་བ། སྙིགས་མའི་བརླབ་སྤྱོད་དང་མི་བསྲུན་པའི་བདུད་རིགས་མཐའ་དག་རྨེག་མེད་དུ་བཅོམ་སྟེ་བསྟན་པའི་རུ་མཚོན་བསྒྲེངས་པ་སོགས་ཆ་གང་ནས་ཀྱང་འགྲན་པའི་ཟླ་ཐམས་ཅད་
དང་བྲལ་བའི་ཀུན་མཁྱེན་སྐུ་ཕྲེང་བར་པ་རྗེ་བཙུན་དཀོན་མཆོག་འཇིགས་མེད་དབང་པོ་དེ་ཉིད་ཀྱིས་ནུབ་བལ་པོ་གུར་གུམ་གྱི་མེ་ཏོག་བཀྲ་བའི་ས་ནས་ཤར་རྒྱ་མཚོའི་མཐའི་བར་དུ་བསྟན་པའི་སྲོལ་སྔར་ཡོད་གོང་འཕེལ་དང། སྔར་མེད་གསར་
འཛུགས་སོགས་སྒོ་ཐམས་ཅད་ནས་རྨད་དུ་བྱུང་བའི་ཕྱག་རྗེས་རླབས་ཆེན་པོས་ཁྱབ་པར་མཛད་ཅིང། དགོན་འདིའི་གྲྭ་ཚང་སོ་སོའི་བཅའ་ཡིག། སྨོན་ལམ། གླེང་བསྲེ་ཕར་ཕྱིན་སྟོན་མོ་འཛིན་གྲྭ་གཏུག་རྒྱུའི་འགྲིག་ཡིག་སོགས་
དང༑ ཁྱད་བར་རྨད་བྱུང་ཐོས་བསམ་གླིང་གི་བཅའ་ཁྲིམས་ཀྱི་ཡི་གེ་མཛད་པ་དེ་བཞིན་བཅའ་ཡིག་དང་འབྲེལ་བའི་ཚོགས་གཏམ་འབུལ་བ་ལ་ཞེས་བཅའ་ཡིག་གི་མཆོད་བརྗོད་ནས་རྩ་བའི་ས་བཅད་གྱི་བར་གསུངས་ཏེ། འདིར་
བཅའ་ཁྲིམས་ཀྱི་རིམ་པ་མཐའ་དག་ཐོག་མཐའ་བར་གསུམ་དུ་བསྡུས་ནས་གསུངས་པས་དེ་ཡང་བླ་མ་ལས་སྣེས་ཟླ་ཆོས་རེལ་ཚོགས་གཏམ་གསུམ་རེ། བར་ཆོས་རེ་ལ་གཉིས་རེ། གཞན་སྐབས་སྐབས་སུ་འགྲིག་འགལ་ཕྲ་རགས་

[003B] ཚོགས་གཏམ་ཞེས་པའང་སྔར་མ་གྲགས་པའི་གཏམ་གསར་བ་ཞིག་མ་ཡིན་པར་བླ་མ་ལས་སྣེ་སྔ་མ་སྔ་མའི་རིང་ནས་ཆུ་ལམ་ཞུགས་དང། རྡོ་ལག་བརྒྱུད་ཀྱི་ཚུལ་དུ་གནས་བཞིན་པ་
ཞིག་ཡིན། ཅི་ལྟར་གསན་པའི་ཚུལ་ཡང་རྒན་པ་རྣམས་དབང་པོའི་ཚུལ། བར་ཤར་པ་རྣམས་ཀྱིས་བརྗེད་གསོས་ཀྱི་ཚུལ། གསར་བུ་མ་ངེས་པ་ངེས་ཆེད་དུ་གསན་དགོས། དེ་ཡང་ཡུལ་དུས་དང་བསྟུན་པའི་དམིགས་བསལ་ཅན་རེ་
གཉིས་མ་གཏོགས་གྲྭ་ས་ཕལ་ཆེར་གྱི་འགྲིག་ལམ་གྱི་ཁོག་འདྲ། ཚོགས་གཏམ་འདུལ་པའི་གླེང་འབུམ་ཁ་ཕྱེ་བ་ལྟ་བུ་ཞིག་དགོས་ཟེར་བ་གྲྭ་པའི་ངག་རྒྱུན་ཡིན་པས། ཆོས་འདུལ་བའི་བཅའ་ཁྲིམས་དང་མཐུན་པ་དགོས། དེ་ཡང་ཁྱེད་
རྣམ་པ་ས་ཐག་ཉེ་རིང་གང་ནས་འོང་ན་ཡང། སྤྲིན་དཀར་པོ་ཐོད་དུ་བཟུང། ས་ནག་པོ་འདོམ་ལ་འཇལ་ནས་འོང་ཏེ་གྲྭ་ཚང་དུ་ཞུགས་པ་ཐམས་ཅད་ཐར་བ་དང། ཐམས་ཅད་མཁྱེན་པའི་གོ་འཕང་དོན་དུ་གཉེར་ནས་བསླབ་སྦྱང་གི་ཆེད་
འོང་བ་ཤ་སྟག་ལས་ལྟོ་རྒྱབ་ཙམ་གྱི་ཆེད་དུ་འོང་བ་ཞིག་མེད་མོད། ཚེ་འདིའི་དགྲ་འདུལ། གཉེན་སྐྱོང་སོགས་ལ་མི་ལས་དུད་འགྲོ་མཁས་པའི་ལོ་རྒྱུས་མང་དུ་ཡོད་པས་བཀའ་གདམས་པ་གོང་མ་རྣམས་ཀྱིས། ད་རེས་
ཕྱུགས་དང་བྱེ་བྲག་འབྱེད་པའི་དུས་ཡིན་གསུངས། བྱེ་བྲག་འབྱེད་ཅེས་པ་ཁྱད་པར་འབྱེད་དགོས་གསུང་རྒྱུ་རེད་མོད། རང་རང་གི་ས་ཆ་ཡུལ་ཕྱོགས་ཕ་མ་ཉེ་དུ་ཐམས་ཅད་བསྐྱུར་ནས་རྒྱུས་མེད་ཀྱི་ཡུལ་དུ་དོན་མེད་པའི་རྣམ་

[004A]༄༅། །གཡེང་སྣ་ཚོགས་ཀྱིས་དུས་འདས་ན་སེམས་རྣལ་དུ་མི་གནས་པའི་སྨྱོན་པ་དང་ཁྱད་མེད་པ་མཁས་གྲུབ་རིན་པོ་ཆེས། ཕ་ཡུལ་ཉེ་དུ་ལོངས་སྤྱོད་ཀུན་བོར་ནས། །རྩེ་གཅིག་དམ་ཆོས་སྒྲུབ་པར་དམ་
བཅས་ཏེ། །གཞན་གྱི་ཡུལ་དུ་དོན་མེད་རྣམ་གཡེང་གིས། །དལ་འབྱོར་སྟོང་ལོག་བྱེད་པ་སྨྱོན་པ་ཡིན། །གསུངས་པ་ལྟར་རེད། དེ་ཡང་འགོ་ཚེས་གཅིག་ནས་མ་འཆུག་ན་མཇུག་གནམ་གང་གི་བར་དུ་མི་འཆུག་པའི་དཔེ་
ལྟར་སྡེ་འདིར་ཐོག་མར་འཇུག་པའི་ཚེ། མཁན་པོ་ཚད་ལྡན་ལས་རབ་ཏུ་བྱུང་བ། གྲྭ་ཚང་རང་རང་གི་འགྲིག་ལམ་ལ་གང་ཡོད་པའི་ཡོ་བྱད་མཚང་བ་མེད་པ། རང་ལས་བློ་ཁ་མཐོ་བའི་དགེ་རྒན་ཞིག་ལ་བརྟེན་ནས་དེས་བསླབ་
པའི་བླང་དོར་ལས་མི་འདའ་བ་དགོས་ཚུལ། སྒོ་གསུམ་དགེ་ལ་སྦྱོར་ཕྱིར་མིང་དང་དོན། །ཞེས་སོགས་གསུངས། དེ་ལས་གཞན་དུ་ཚོང་དང། ཞིང་ལས་སོགས་ཁྱིམ་པ་སུན་འབྱིན་དུ་འགྲོ་བའི་བག་མེད་ཀྱི་བྱ་བའི་རིགས་སྤོང་
ཞིང༑ དེ་འདྲའི་གྲོགས་དང་ཡང་འགྲོགས་པ་སྤོང་དགོས་པས། ཚོམ་ལས། སྡིག་ཅན་མི་དང་འགྲོགས་མི་བྱ། །ཞེས་སོགས་དང། སྡིག་ཅན་ཡིན་ཞེས་རྭ་ཅན་མི་འབྱུང་གི་ཞེས་སོགས་ལྟར་ཡིན། དེ་ཡང་རྒྱུན་པར་
གཉིད་དང་འདུ་འཇི་བྲེ་མོའི་གཏམ་སོགས་རྣམ་གཡེང་གི་རིགས་སྤངས་ཏེ་སློབ་གཉེར་དང། འཛིན་སྐྱོར་སྦྱངས་ལ་འབད་བ་དང། བློ་རབ་ཀྱིས་གཞུང་ཆེན་མོ་རྣམས་དང། དེ་མིན་ཡང་རང་རང་ལ་སྐབས་སུ་བབས་པའི་ཐལ་ཕྲེང་ཟུར་

[004B] གཞུང་ཚིག་བློ་འཛིན་མི་བྱེད་གཞུང་གི་དོན། །དཔེ་ཀློག་ཙམ་གྱིས་ཤེས་འདོད་བཞད་གང་གནས། །དེ་ཕྱིར་གཉིད་དང་འདུ་འཇི་ཀུན་སྤངས་ནས། །རྒྱུན་
དུ་སྐྱོར་སྦྱངས་མཛོད་ཅིག་གྲོགས་པོ་དག་ཅེས་སོགས་ལྟར་རོ། །སྐྱོར་སྦྱངས་ཙམ་དུ་མ་ཟད། དཔེ་ལྷས། དཔེ་ཁྲིད། རྒྱུན་དུ་དཔྱད་པ་དང་རྩོད་པ། འཛིན་གྲྭ་ཡས་མས་སུ་དམ་བཅར་འགྲོ་བ་སོགས་རྩོད་པ་འཕེལ་བའི་ཐབས་སུ་
གང་འགྱུར་བྱེད། སློབ་གཉེར་ལ་བར་ཆད་མེད་པར་ལམ་དུ་འགྲོ་ཕྱིར་ཚོགས་ཆོས་གྲྭའི་འདོན་པ་ཆག་མེད་དང། དམ་བཅའ་ཆེ་ཆུང་གང་གི་སྐབས་སུ་ཡང་འཁོར་གསུམ་སྐོར་ལུགས། ཐལ་མོ་རྡེབ་ལུགས་སོགས་གྲ་ས་ཆེན་པོའི་ལུགས་སྲོལ་
ལྟར་ཚུལ་དང་མཐུན་པའི་རིགས་ལུང་ཚ་གད་དེ་བ། སྤྲོ་སང་ངེ་བ་བྱ། ཡོན་ཏན་ཅན་དང། སྤྱི་སེམས་ཅན། ལས་སྣེ་ཐོབ་ཟིན། བསླབ་པ་རྒན་པ་རྣམས་ལ་ཞྭ་ཕུད་གཟན་འབེབས་སོགས་བཀུར་གཟོས་ལེགས་པར་བགྱིས་ན་འཇིག་
རྟེན་དུ་བདེ་སྐྱིད་འབྱུང་བའི་ལོ་རྒྱུས་ཡོད་པར་མ་ཟད། བསླབ་གྲལ་བྱས་པ་ལ་རང་གཞན་གྱི་བསླབ་པ་ལ་གུས་པར་བྱས་པའི་ཕན་ཡོན་ཡོད་བས་མཛེས་ལམ་ཙམ་དུ་མ་སོང་བ་བྱེད། ཆོས་མཚམས་བཏང་བའི་དགོས་པའི་གཙོ་བོ་འཛིན་
སྐྱོར་སྦྱང་གི་ཆེད་ཡིན་པས། །སྔ་དྲོའི་ཆ་ལ་ཁ་ཏོན་དགེ་སྦྱོར་འོས་པ་རྣམས་ཀྱིས་ཁ་ཏོན་དགེ་སྦྱོར། འཛིན་གཤར་སྦྱངས་འོས་པ་རྣམས་ཀྱིས་འཛིན་གཤར་སྦྱངས་བྱེད་པ་མ་གཏོགས། གཤག་གཅིག་ཏུ་ཚོགས་ནས་རྩེད་མོ་རྩེ་བ། གུ་ཅ་

[005A]༄༅། །ཧབ་ལོང་སོགས་དོན་མེད་པའི་རྣམ་གཡེང་གིས་དུས་འདའ་བར་མི་བྱེད། ཚོང་རྒྱག་རྒྱུ་མེད་པར་ཚོང་ར་ལ་མི་འགྲོ། མདོར་ན་འགྲིག་ལམ་ཆེ་ཕྲ་གང་ལའང་དགག་བྱ་དང་དགོས་པ་རེ་ངེས་པར་ཡོད་པས་སྣང་རྟགས་
ཆུང་ཆུང་མི་བྱེད། ལས་སྣེ་རྣམས་ཀྱིས་ཀྱང་འགྲིག་གནོན་མཚམས་ཤེས་པའི་སྒོ་ནས་ལེགས་ཉེས་ཀྱི་སྟངས་འཛིན་དང། སྐབས་སུ་བབས་པའི་ཚར་གཅོད་རྗེས་འཛིན་སོགས་ཐད་ཀའི་བྱ་བ་ལེ་ཤོར་དུ་མ་སོང་བ་བྱེད། དབུ་མཛད་སོ་
སོས་ཀྱང་ཚོགས་ཆོས་གྲའི་འདོན་པ། དབྱངས་རྟ་སོགས་མི་ཉམས་པའི་ཁུར་ལེན་བྱེད། མཐོ་དམན་ཚང་མས་དགེ་འདུན་གྱི་སྡེ་རིས་སུ་བཅད་པའི་ཚིག་དན། དོན་མེད་པའི་འཐབ་རྩོད། ལོང་གཏམ་སྣ་ཚོགས་སྨྲ་བ། འཁོན། རྡུང་
རིས༑ ཆང་དང་ནག་ཁྲིམས། ཐ་མ་ཁ། དགེ་འདུན་གྱི་ཆེད་མ་ཡིན་པར་ཚོང་དང། བུན་སྐྱེད་སོགས་ལ་འཛེམ་དགོས། རྒྱུན་པར་འདོད་ཆུང་ཆོག་ཤེས་ལ་གནས་ནས་ཆོས་དང་འཇིག་རྟེན་གཉིས་ལས་ཆོས། ཚེ་འདི་དང་ཕྱི་མ་གཉིས་ལས་
ཕྱི་མ་ཕན་ཆད་གཙོ་བོར་བྱེད་པ་གྲྭ་རྐྱང་གི་བྱ་བ་ཡིན་པས། རབ་སངས་རྒྱས་ཀྱི་བསྟན་པ་དང་འགྲོ་བའི་བདེ་སྐྱིད། མ་མཐའ་རང་རང་གི་འདི་ཕྱིའི་གཏན་གྱི་འདུན་མའི་རྩ་བ་མ་འཆུག་པ་གལ་ཆེ། དེ་དག་གིས་མཚོན་ནས་གྲྭ་ཚང་རང་རང་གི་
འགྲིག་ལམ་གྱི་སྲོལ་ལ་གང་ཡོད་པ་དེ་དག་ཐམས་ཅད་ལ་ཐུགས་ཁུར་ཆེར་ཞེས་མཛད་དགོས། སྟོན་པ་ཐུགས་རྗེ་ཅན་གྱིས་མ་འོངས་པ་ན་བསྟན་པ་བྱང་ནས་བྱང་དུ་དར་བར་ལུང་བསྟན་པའི་བྱང་གཉིས་པ་རང་རེའི་དགོན་པ་འདི་ཚོ་ཡིན་

[005B] ཀུན་མཁྱེན་གོང་མ་གཉིས་ཀྱི་བཀའ་དྲིན་ལ་བརྟེན་ནས་མདོ་སྔགས་བཤད་སྒྲུབ་གང་ས་ནས་འགྲན་ཟླ་དང་བྲལ་བ་འདི་བཞིན་སྔ་སོར་ངས་ཀྱང་སྐུ་གོང་མ་གཉིས་ཀྱི་སྲོལ་ལྟར་ཁྲིར་བསྡད་ཟིན་ཀྱང། ཡང་
བསྐྱར་ཁྲི་པ་དགེ་འདུན་དར་རྒྱས་ཚང་གི་དུས་ནས་ཚང་མས་ཁྲིར་སྡོད་དགོས་ཚུལ་ཡང་ཡང་གསུངས་པ་དང། ལོ་སྔ་མར་སྐུ་འབུམ་དུ་འགྲོ་ཁར་ཡང་འགྲིག་ལམ་ཉམས་གསོ་སོགས་ཀྱི་ཆེད་ཁྲིར་སྡོད་རྒྱུ་བྱས་ཤིང། དེ་རྗེས་ཀྱང་གསུངས་བ་དེ་འདྲ་
ཡིན་པས་ལོ་རྗེས་མ་རེ་གཅིག་གི་ཐོག་ཏུ་སླེབ་པ་དང། ད་ཚོད་དབྱར་ནམ་ཟླའི་དྲོ་གྲང་སྙོམས་པའི་སྐབས་ཡིན་པས་དེ་རིང་གི་སྐབས་སུ་ཆོས་གྲྭར་འོང་བ་འདི་བཞིན་འཕྲོ་ཚོར་ཡང་ཁོམ་སྐབས་སུ་ཡོང་ནས། ཀུན་མཁྱེན་གོང་མའི་དུས་ནས་འཆད་
ཉན་ལ་དོ་དམ་དང། འགྲིག་ལམ་གྱི་རིམ་པར་དག་ཐེར་ཞིབ་མོ་བྱེད་པའི་ཕྱག་སྲོལ་བཟང་བོ་ཡོད་པ་དེ་བཞིན་རིམ་པ་བཞིན་ལྷ་རྟོགས་དང། འགིག་ལམ་གྱི་སྐོར་ལ་དག་ཐེར་བྱེད་རྒྱུ་ཡིན་པས་དགོན་པའི་སྐྱོང་ཁུར་གྱིས་མཚོན། ཆོས་ལྡན་གྱི་
བསམ་པ་ཡིད་སྨོན་ལྟར་འགྲུབ་པ་དགེ་འདུན་འདུས་པ་རྒྱ་མཚོས་ཀྱང་ནན་ཏན་དུ་ཐུགས་ལ་འཛིན་དགོས་པ་དེ་འདྲ་ཡིན་རྒྱུ་རེད། དེས་ན་གང་ཞུས་པ་རྣམས་བསྟན་པ་རིན་པོ་ཆེའི་འཕེལ་རྒྱས་དང། རང་རང་གི་ཚོགས་བསགས་སྒྲིབ་སྦྱང་གི་རྒྱུར་འགྲོ་
བ་རེ་ཅིས་ཀྱང་ཐུགས་རྗེ་གཟིགས་པར་ཞུ། ཅེས་པ་འདི་ཡང་སྐྱབས་མགོན་སྐུ་ཕྲེང་གསུམ་བ་བཀའ་དྲིན་དང་ཐུགས་རྗེ་མཚུངས་པ་མེད་པ་དེ་ཉིད་དགུང་ལོ་དྲུག་ཅུ་བཞེས་པ་ལྕགས་ཕག་ཟླ་་ཚེས་་ལ་ཆོས་གྲར་ཕེབས་པའི་སྐབས་བཅའ་

[006A]༄༅། །ཡིག་ངང་འབྲེལ་བའི་ཚོགས་གཏམ་ཞིབ་རྒྱས་གནང་བ་ལས་ཉིན་དང་པོའི་ཚོགས་གཏམ་གྱི་ཐོ་ཙམ་ཞིག། དགེ་སློང་ཤེས་རབ་རྒྱ་མཚོས་རང་ཉིད་སྐལ་བ་བཟང་པོའི་རྟེན་འབྲེལ་དུ་བསམ་ནས་སྤྲོ་བའི་ཡིད་
གྱིས་མཚམས་སྦྱར་ཏེ་བྲིས་པའོ། །འདི་ཡང་མཛོད་དགེའི་དགོན་གསར་དགའ་ལྡན་རབ་རྒྱས་གླིང་ནས་པར་དུ་བཀོད། །།མངྒ་ལཾ།། །།

[006B][BLANK PAGE]



