
[583A]༄༅། །ཚེ་རིག་འཛིན་པ་རྣམས་ཀྱི་བསླབ་བྱ་ལྷག་བསམ་ཀུ་མུད་རྒྱས་བྱེད་ལེགས་བཤད་བསིལ་སྦྱིན་སྣང་བ་ཞེས་བྱ་བ་བཞུགས་སོ་

[584A] །སྭ་སྟི། བཻཌཱུརྱ་ཡི་འོད་སྣང་གིས། །འགྲོ་བའི་དུག་གསུམ་ཟུག་རྔུའི་ཚོགས། །སྐད་ཅིག་ཉིད་ལ་སེལ་མཛད་པ། །བཅོམ་ལྡན་སྨན་གྱི་བླ་ལ་འདུད། །གང་ལ་བསླབ་པར་
བྱ་བའི་གཞི། །སྤྱིར་ན་གྲངས་མཐའ་ཡས་མོད་ཀྱང། །འཚོ་བྱེད་རྣམས་ཀྱི་བླང་དོར་ཚུལ། །སྙིང་པོར་དྲིལ་ནས་འཛེར་འདི་ཉོན། །གསོ་རིག་གཞུང་སྟོན་སློབ་དཔོན་སོགས། །སྤྱི་བོའི་ཐོད་དུ་གཙུག་རྒྱན་
ལྟར། །ཁུར་ནས་མཉེས་པ་བསྒྲུབ་པ་ནི། །ཕན་བདེ་ཀུན་གྱི་རྩ་བ་ཡིན། །བདེ་འདོད་སྡུག་བསྔལ་མི་སྡུག་ན། །དགེ་ལ་རྟག་ཏུ་འབད་རིགས་ཏེ། །འདི་ལས་གཞན་པའི་ཐབས་མེད་ཅེས། །
བདེན་གསུང་བཀའ་ལས་བྱུང་བས་སོ། །ཚེ་འདི་ཡུན་ཐུང་ཕྱི་མཐའ་རིང། །དེ་ཕྱིར་འདམ་ག་མ་འཕྱུག་པར། །ལེ་ལོ་ཕྱི་བཤོལ་ཡོངས་སྤངས་ནས། །གཏན་དོན་ནན་གྱིས་བསྒྲུབ་པར་རིགས། །

[585A]༄༅། །དེ་ལྟར་དགེ་ལམ་བསྒྲུབ་པའི་ཚུལ། །བླ་མའི་ཞལ་གདམས་བཀའ་བསྟན་སོགས། །གསུང་རབ་རྣམས་ལས་བྱུང་བ་ལྟར། །དེང་ནས་ཤེས་པར་བྱ་འཚལ་སྟེ། །
ཉིན་རེ་འདས་ཀྱང་འཆི་བར་ཉེ། །ལང་ཚོ་ཡོལ་ནས་དབང་པོ་ཉམས། །དམ་ཆོས་བསྒྲུབ་ལ་མཐུ་མེད་འགྱུར། །དེ་ཚེ་འགྱོད་ཀྱང་ཕྱིས་པ་ཡིན། །གཞན་ཡང་ནད་ཀྱིས་ཉམ་ཐག་པའི། །འགྲོ་བ་
རང་ལ་རེ་ལྟོས་རྣམས། །འདིས་མི་བསླུ་སྙམ་པ་དག་གཡོ་སྒྱུས་བསླུ་ལ་འབྲིད་པ་སོགས་ཀྱིས་སྡུག་བསྔལ་ལ་སྤྱོད་པ་ཉེ་བའི་མཚམས་མེད་དུ་གསུངས། ནད་ལས་འབྲལ་འདོད་སྙིང་རྗེ་དང། །ཡིད་འོང་བྱམས་སོགས་
ཚད་མེད་བསྐྱེད། །དེ་ཡང་ཕྱོགས་རིས་ཅན་དུ་སོང་ན་ལོག་པའི་གོལ་ས་ཡིན་པས་བྱས་པ་མི་བཟོ་བ་རྣམས་ལ་བྱམས་པ་དང། བསྟན་པ་དང་སེམས་ཅན་ལ་སྡང་བ་རྣམས་ལ་སྙིང་རྗེ་བ་དང། སྨན་པ་གཞན་གྱིས་བལྟས་པའི་ནད་པ་

[586B] ནད་པ་ཤི་གསོན་གང་ལའང་བཏང་སྙོམས་སུ་གནས་པ་སྟེ་བཞི་རུ་མ་ཤོར་བ་གཅེས་སོ། །གང་ལ་ཕན་སེམས་ཡོད་གྱུར་པ། །དེ་ཡིས་ཕན་པ་ཆོས་ཉིད་ཡིན། །སྨན་པ་མཁས་ཀྱང་བསམ་ངན་ཅན། །རང་གཞན་གཉིས་ཕུང་གདོན་མི་ཟ། །
རྙེད་བཀུར་སྙན་གྲགས་འདོད་གདུང་བློ། །དོར་ནས་མཐོ་དམན་འབྱོར་རྒུད་ལ། །མི་བལྟ་ཀུན་ལ་ཉེ་རིང་མེད། །ཤིན་ཏུ་བྱམས་པས་བཅོས་པར་བྱ། །ད་ལྟ་སྨན་འདི་བྱིན་པ་ཡིས། །ནད་ཟུག་སེལ་ཞིང་མ་འོངས་དུས། །དམ་ཆོས་བདུད་རྩིས་ཉོན་མོངས་
ནད། །སེལ་སྙམ་སྙིང་ནས་སྨོན་ལམ་གདབ། །ནད་གཡོག་བསྙེན་བཀུན་བགྱིས་པ་དང། །སྨན་བྱིན་ཕན་ཡོན་གནས་སྐབས་སུ། །ནད་མེད་ཚེ་རིང་བསོད་ནམས་འཕེལ། །མཐར་ཐུག་འཆི་མེད་མྱང་འདས་ཐོབ། །དེ་སྐད་དུ་ཡང་མདོ་སྡེ་ལས། །
གསོད་སར་ཆུད་པ་ལེགས་བཏང་དང། །དེ་བཞིན་སྲོག་གིས་ཕན་བཏགས་ཤིང། །སྲོག་ཆགས་འཚེ་བ་ལས་བཟློག་པས། །ཚེ་རིང་བ་ནི་ཐོབ་པར་འགྱུར། །ནད་པའི་བསྙེན་བཀུར་བྱས་སྨན་པ། །སྨན་ནི་རབ་ཏུ་བྱིན་པ་དང། །སྲོག་ཆགས་བོང་དབྱིག་ལ་
སོགས་ཀྱིས། །འཚེ་བ་མེད་ལས་ནད་མེད་ཡིན། །གནས་བརྟན་བ་ཀུ་ལ་སྔོན་དགེ་འདུན་ལ་ཨ་རུ་ར་གཅིག་ཕུལ་པས་བསྐལ་བ་དགུ་བཅུ་རྩ་གཅིག་ཏུ་ངན་འགྲོར་མི་ལྟུང་ཞིང་མཐོ་རིས་ཀྱི་དཔལ་ཉམས་སུ་མྱོང། སྐུ་ཚེ་འདིར་ཡང་དགུང་ལོ་བརྒྱ་དང་དྲུག་ཅུ་ལྷག་གཅིག་ལོན་ཡང་
བསྙུན་གང་ཡང་མེད་པར་གསུངས་སོ། །ཞེས་དང་རྒྱལ་སྲས་ཞི་བ་ལྷས། །སེམས་ཅན་ནད་པ་ཇི་སྙེད་པ། །ནད་སོས་གྱུར་གྱི་བར་དག་ཏུ། །སྨན་དང་སྨན་པ་ཉིད་དང་ཡང། །དེ་ཡི་ནད་གཡོག་བྱེད་པར་ཤོག་ལྷ་མིའི་མཆོད་རྟེན་གཅིག་པུ་པ་

[587A]༄༅། །སྟོན་པ་ཐུགས་རྗེ་ཅན་རང་ཉིད་ནད་པ་ཉམ་ཐག་པའི་ནད་གཡོག་མཛད་ན་གཞན་དག་ལྟ་ཅི་སྨོས། མཁན་པོས་མཁན་བུའི་ནད་གཡོག་བྱེད་པ་སྟོན་པའི་བཅས་པ་ཡིན་ཞིང། དགེ་འདུན་གྱི་ནང་ཁྲིམས་གལ་ཆེ་ཤོས་སུ་ལོ་རེ་བཞིན་ཁྲིམས་ཡིག་རྒྱ་ཆེར་སྒྲོག་པའི་
དོན་བསམ་དགོས་སོ། །ཅེས་གསུངས་ནད་པར་ཕན་གདགས་ལས། །བསོད་ནམས་ཕུལ་བྱུང་གཞན་མེད་བཤད། །ལུང་ལས་འཚོ་བྱེད་གཞོན་ནུས་གསོས། །རིག་པ་འདི་ཉིད་ལ་བསྟེན་ནས། །བདེན་པ་མཐོང་བར་གསུངས་པ་སོགས། །
འདི་ཡི་ཕན་ཡོན་དཔག་མེད་པ། །བསམས་ནས་དོན་རྩ་ཆེན་པོ་འདིར། །ནམ་ཡང་བརྩོན་པ་འདོར་མི་རིགས། །   ༈    །བྲལ་ཡང་རྙེད་འདོད་འོལ་ཚོད་ཀྱིས། །སྨན་དཔྱད་སྙིང་ཁམས་བསྐྱེད་བྱེད་པའི། །
སྨན་པ་འགྲོ་བའི་གཤེད་མ་ཡིན། །ཕན་ཡོན་མི་བསམ་སྨན་ཡོན་ཙམ། །ཐབས་ཀྱིས་འགུག་པའི་གཞོག་སློང་དང། །ངོ་ཚ་མེད་པར་སློང་ཞིང་འཕྲོག་དེ་ནི་ཆོམ་རྐུན་ཉིད་དང་མཚུངས། །བག་མེད་མྱོས་འགྱུར་འཐུང་བ་སོགས། །མི་བྱེད་དགུ་
ལ་འཛེམ་རྒྱུ་མེད། །སྡོམ་གསུམ་ཞིག་རལ་མཁྱུད་དཔྱད་པ། །ངེས་པར་དམྱལ་བའི་བུད་ཤིང་ཡིན། །རེག་པ་རྩ་དང་མཐོང་བ་ཆུ། །ལ་སོགས་བརྟག་ཐབས་མི་ཤེས་ཀྱང། །མིག་མཐོང་མོ་རྩིས་རྨི་ལམ་སོགས། །རྫུན་ཤོད་རང་གཞན་ཕུང་
བྱེད་ཡིན། །རང་སྨན་ནུས་རྡུག་རྫུན་རྒྱབ་ཏུ། །གཞན་གྱི་དུག་སྦྱོར་སོགས་བསྙད་པས། །ཐབས་ཀྱིས་གཞན་སྣང་བྲིད་བྱེད་པའི། །སྨན་པ་ཕྲ་མ་མཁན་པོ་ཡིན། །རྩུབ་མོས་འདུལ་དགོས་མ་གཏོགས་པ། །དགོས་མེད་ནད་པ་ནད་གཡོག་ལ། །

[588B] །ལྷ་རྗེ་དུག་གི་ཚེར་མ་འདྲ། །ལུང་རིག་འབྲེལ་ཆགས་ཉུང་ངུ་ཙམ། །དགོས་པ་ལྡན་ཚེ་སྨྲ་བ་ལས། །དོན་མེད་ཅ་ཅོས་དུས་འདའ་བའི། །ངག་བཀྱལ་མཁན་དེ་སྨྱོན་པར་མཚུངས། །ནད་པའི་ཟས་
ནོར་ལོངས་སྤྱོད་ལ། །བདག་གིས་ཐོབ་སྙམ་འོག་འགྱུ་ཡིས། །ཉིན་མཚན་དུས་རྣམས་ཕུལ་བྱེད་པའི། །སྨན་པ་བརྣབ་སེམས་མཁན་པོ་ཡིན། །གནོད་སྐྱེལ་མཚན་མ་འཁོན་བཟུང་ནས། །སྨན་ལོག་དྲང་པོར་མི་བཅོས་པར། །
ནད་པར་དགྲ་ཤ་ལེན་མཁན་དེ། །འཇིགས་རུང་སྲོག་འཕྲོག་བཤན་པ་དངོས། །འདུལ་བ་ལུང་དུ། སྟོན་པས་འཁྲུ་བའི་བསྙུང་བཞེས་ཚུལ་བསྟན་གྱི་སྔོན་བྱུང་གསུངས་པ་ལྟར་ཉེས་དམིགས་ཤིན་ཏུ་ཆེ་བ་ལ་བསམ་མནོ་གཏོང་བར་མཛོད་ཅིག་གྲོགས་པོ་
སྨན་པ་ཀུན། གཞན་དབང་ལས་ལ་སྡིག་སྒྲིབ་སྦྱོང། །ཀུན་བཏགས་གདོན་ལ་ཚོགས་གསོག་སོགས། །མི་བསྐུལ་ལས་འབྲས་མི་བརྩི་བའི། །སྨན་པ་རྨོངས་བརྟུལ་ལོག་ལྟའི་མཛོད། །མཁས་ལ་ཁེངས་འགྱིང་ཕྲག་དོག་
བྱེད། །དམན་ལ་ཁྱད་བསད་དགྲར་མཐོང་ཞིང། །དགའ་སྡུག་རྣམ་འགྱུར་མང་བ་ཡི། །འཚོ་བྱེད་སྡུག་བསྔལ་འཁོར་ལོ་ཡིན། །རྒྱངས་ནས་གྲགས་ཡེར་ཆེ་ན་ཡང། །གཏུགས་ཚེ་ཡོན་ཏན་ཚོགས་ཀྱིས་དབེན། །
ཕན་སེམས་རི་བོང་རྭ་ཡི་སྤུན། །དེ་འདྲའི་སྨན་པ་ཤིང་སྐམ་འདྲ། །གཞུང་དང་ལག་ལེན་མ་བསླབ་ཅིང། །ཅུང་ཟད་ཤེས་པའང་ལྐོག་གྱུར་པས། །དགོས་དུས་དཔེ་ཀློག་ཙམ་བྱེད་པའི། །འཚོ་བྱེད་ཆུ་ཟོམ་གོག་པོ་འདྲ། །

[589A]༄༅། །གཞུང་ལུགས་སློབ་སྦྱངས་མི་ནུས་ཀྱང། །འདོད་པས་གདུང་ནས་སྨན་ཁུག་དང། །སྨན་དཔྱད་འཆང་བས་ཆོག་འཛིན་པ། །དེ་འདྲ་སྨན་པའི་གཟུགས་བརྙན་ཡིན། །འབྱོར་ལྡན་མཐོང་ན་མཇུག་
མ་བསྒྲིལ། །དབུལ་པོ་མཐོང་ཚེ་མཆེ་བ་གཙིགས། །འདྲིས་དང་མ་འདྲིས་འབྱེད་པ་ཅན། །ཁྱི་དང་འདྲ་བའི་འཚོ་ཐབས་པའོ། །དེ་སོགས་སྐྱོན་ནི་བཤད་མི་ཚར། །འདི་དག་རང་ལ་ཨེ་འདུག་ལྟོས། །འདུག་ན་མཚང་དུ་རིག་ནས་
ཀྱང། །འབད་པས་འདོར་ལ་ནན་ཏན་བྱོས། །   ༈   གནད་ཀུན་ཐུགས་ཆུད་དེ་དོན་བཞིན། །ལག་ཏུ་ལེན་པའི་གསོ་དཔྱད་མཁན། །ཀུན་གྱི་གཙུག་ཏུ་ཁུར་འོས་ཡིན། །གསོ་གཞུང་པད་ཚལ་
ལེགས་འབྱེད་ཅིང། །ཤེས་འདོད་བློ་མིག་དོན་ལྡན་བྱེད། །ཉེ་རིང་མེད་པར་ཀུན་ལ་ཕན། །སྨན་རྒྱལ་ལྟ་བུའི་འཚོ་བྱེད་ཡིན། །སྐྱོན་ཤེས་མཁས་པའི་གདམས་པ་འཛིན། །བག་ཡོད་གོམས་པས་ལུས་ངག་བཙུན། །གཞན་ཕན་
ཡིད་ལ་བྱེད་པས་བཟང། །མཁས་བཙུན་བཟང་འཛོམ་སྨན་པ་ཡིན། །བསྐུར་ཡང་ཁེངས་པ་རྣམ་པར་སྤངས། །གཞན་དོན་སྡུག་བསྔལ་སྐྱོ་བ་མེད། །བསྙེན་བཀུར་བསྔགས་པའི་རེ་བ་དོར། །དེ་འདྲའི་འཚོ་བྱེད་ཡོངས་ལ་ཕན། །
གཞན་འཚོའི་ཐབས་ལས་རང་འདོད་མེད། །སྨན་ཕྱིར་བརླ་ཤའང་སྦྱིན་པར་ནུས། །སྡུག་བསྔལ་ཆེ་ལ་ལྷག་པར་བྱམས། །སྨན་པ་བྱང་ཆུབ་སེམས་དཔའ་ཡིན། །སྨན་བྱིན་ཕན་པའི་བསླབ་བྱ་སློབ། །ནད་པའི་གཡོག་ཏུ་སྐྱོ་དུབ་མེད། །

[590B] །འཚོ་བྱེད་ནད་པའི་ཕ་མ་ཡིན། །ཞི་བ་ལྷ་འཕགས་པ་དགེ་ལེགས་རྒྱལ་མཚན་ཆབ་མདོ་བྱམས་པ་གླིང་གི་སྐོར་ལམ་ལ་ཉིན་སྟར་ཕེབས་ནས་ལོང་བ་འཕྱེ་བོ་སོགས་ཉམ་ཐག་པ་རྣམས་ལ་ཕྱག་བསྟར་གྱིས་སྨན་བྱིན་མཛད་
པ་དང། གུང་ཐང་སྤྲུལ་སྐུ་ངག་དབང་བསྟན་པའི་རྒྱལ་མཚན་རང་གིས་སྨན་བརྡུང་མཛད་པ་ལྟ་བུའོ། །སྙན་གྲགས་ཡལ་གའི་ཁྱོན་ཡངས་ཤིང། །སུ་ཉེ་སྐྱོབ་པའི་གྲིབ་བསིལ་ཅན། །མན་ངག་འདོད་འབྱུང་ཚེའི་རིག་བྱེད། །ལྗོན་ཤིང་ལྟ་བུ་བསྔགས་
པར་འོས། །རང་ལས་མཁས་ལ་བྲན་ལྟར་གུས། །རང་མཉམ་རྣམས་ལ་སྤུན་ལྟར་མཛའ། །རང་ལས་དམན་ལ་ཕན་པར་སྐྱོངས། །སྨན་པ་དེ་འདྲ་མཁས་པ་ཡིན། །འདྲེན་འདོད་གྲོགས་ནང་སེང་ལྟར་འགྱིང། །ཕས་རྒོལ་འཇོམས་
ཚེ་སྟག་ལྟར་ངར། །ལུང་རིག་མཁའ་ལ་ཁྱུང་ལྟར་ལྡིང། །དེ་འདྲ་འཚོ་བྱེད་ཁ་ལོ་པ། །བསོད་ནམས་བསགས་པས་སྨན་ཚོགས་རྙེད། །ཕན་སེམས་ཆེ་བས་མཐོང་ན་དགའ། །སྨན་ཐུན་ཙམ་གྱིས་ནད་སེལ་བའི། །སྨན་པ་ནོར་བུའི་གན་
མཛོད་འདྲ། །ལས་ནད་ཅན་ལ་བསག་སྦྱང་བསྟན། །གདོན་ཅན་སྒྲིབ་ཤིང་ཡས་སུ་ཆེ། །འཆི་ངེས་ཆོས་བཤད་ཕྲལ་ཟུག་བཅོག་དེ་འདྲའི་འཚོ་བྱེད་སྐྱེ་དགུའི་གཉེན། །གཞན་གྱིས་དོར་བའི་ཡི་ཆད་ཀྱི། །ནད་གསོས་དབུལ་ལ་ལྷག་
པར་བྱམས། །མ་འདྲིས་མགྲོན་ལ་ཕེབས་པར་སྐྱོངས། །སྨན་པ་དེ་འདྲ་ཀུན་གྱི་དཔལ། །རྙེད་དཀའི་སྨན་རྣམས་འབད་པས་སྒྲུབ། །སྒྲུབ་སླའང་ལེ་ཤོར་མེད་པར་བསགས། །གསོ་བྱའི་རེ་སྐོང་དེ་འདྲ་བ། །ཡིད་ཅན་ཀུན་ལ་ཕན་བདེ་

[591A]༄༅། །སྟེར། །འཆི་བདག་ཞགས་པ་དུམ་བུར་གཅོད། །ཟུག་གཟེར་དྲག་པོ་གཅུར་གྱིས་འདོན། །ཟུངས་ཟད་རྒས་པ་དར་མར་བསྒྱུར། །དེ་འདྲའི་འཚོ་བྱེད་ནད་པའི་མགོན། །གསོ་སླ་ཟས་སྤྱོད་སྨན་གྱིས་གསོ། །
དེ་ལས་ལོག་ལ་མཁྱུད་དཔྱད་སྟོན། །གཉིས་མིན་འཁྲུལ་འཁོར་སྔགས་བསྟན་བྱེད། །སྨན་པ་དེ་འདྲ་སྲོག་གི་དཔྱིད། །ནད་མེད་བསྲུང་དང་ཐབས་ཀྱིས་འཚོ། །ནད་ལྡན་འདུ་འཁྲུགས་བདེ་བར་འཚོ། །དགེ་སྡིག་བསྟན་ནས་ཕྱི་མ་འཚོ། །
དེ་འདྲ་སྨན་བླའི་རྒྱལ་ཚབ་ཡིན། །ཉམ་ཐག་སུ་ཡིན་དེ་ཡི་སྐྱབས། །ཀུན་ལ་ཡིད་གཅུགས་མཛའ་བཤེས་བཞིན། །སྒོ་གསུམ་གཞན་ཕན་སྒྲུབ་བྱེད་པའི། །སྨན་པ་འགྲོ་བའི་ཉེར་འཚོའི་གཞི། །རྣག་ཁྲག་སོགས་ལ་ཁྱི་ཕག་བཞིན། །
ནད་པའི་བྱ་བར་བྲན་གཡོག་བཞིན། །གསོ་བྱའི་གཉེན་པོར་འདོད་འཇོ་བཞིན། །འཚོ་བྱེད་དེ་འདྲ་ཀུན་གྱི་བཤེས། །དེ་སོགས་ཡོན་ཏན་བརྗོད་མི་ལང། །རང་ལ་ཚང་ན་རབ་ཡིན་གྱི། །མ་ཚང་གྱུར་ཀྱང་འབད་པ་ཡིས། །བསྐྱེད་ནས་ཡོན་ཏན་ལྡན་
ཕྱིར་བརྩོན། །སྨན་པའི་སྤྱོད་པ་གཞན་མཐའ་དག་དཔལ་ལྡན་རྒྱུད་ཀྱི་དགོངས་པ་བཞིན། །དང་དུ་བླང་ནས་ཉམས་སུ་ལོངས། །བསླབ་བྱའི་གཙོ་བོ་སྙིང་ལ་བཟུང། །ཧ་ཅང་ཐུན་མོང་རིག་གནས་ལ། །འབྱམས་ན་དམ་ཆོས་སྒྲུབ་ཚུགས་
ཉམས། །དེ་ཕྱིར་ཆོས་གཙོ་རིག་གནས་ལའང། །སྦྱངས་ནས་རང་གཞན་དོན་གཉིས་སྐྱོངས། །དགེ་འདིས་དེང་ནས་བྱང་ཆུབ་བར། །སྐྱེ་ཀུན་དལ་འབྱོར་རྟེན་ཐོབ་ནས། །ཉམ་ཐག་ནད་པའི་སྨན་པ་དང། །ནད་གཡོག་རྟག་ཏུ་བྱེད་

[592B]གསོ་གཞུང་དགོངས་གཞི་དགོས་པ་དང། །དངོས་བསྟན་མ་འདྲེས་ཇི་བཞིན་དུ། །རྟོགས་ནས་གཞན་ལ་སྟོན་ནུས་པའི། །བློ་མཆོག་སྤོབས་པ་ཐོབ་པར་ཤོག་དངོས་ཀུན་རོ་ནུས་བཞུ་རྗེས་ཀྱི། །ནུས་པ་རྟེན་འབྲེལ་
མ་ལུས་པ། །རྫོགས་ནས་ཞི་སྦྱངས་དཔྱད་གསུམ་གྱི། །ཆོ་གས་ནད་ཡུལ་འབྱིན་པར་ཤོག་དེ་སྐད་གསོ་དཔྱད་མཁན་རྣམས་ཀྱི། །བླང་དོར་ཉུང་ངུར་སྤེལ་བ་འྡིའང། །རང་གཞན་ཡིད་ལ་གནས་གྱུར་ཏེ། །ལུས་ཅན་ཀུན་ལ་
ཕན་ཐོགས་ཤོག་ཅེས་ཚེ་རིག་འཛིན་པ་རྣམས་ཀྱི་བསླབ་བྱ་ལྷག་བསམ་ཀུ་མུད་རྒྱས་བྱེད་ལེགས་བཤད་བསིལ་སྦྱིན་སྣང་བ་ཞེས་བྱ་བ་འདི། ནད་པ་ཉམ་ཐག་པ་དག་ནན་ཏར་ཡུལ་གཉན་པ་ལ་ཕན་པའི་མནོ་བསམ་ཅུང་ཟད་ཀྱང་མེད་པར་རང་མགོ་འདོན་པའི་ཐབས་
འཕྲུལ་ལ་རིངས་ཡང་བླང་དོར་གྱི་རྣམ་དབྱེ་འདི་ལྟ་བུ་རྣ་བས་མ་ཚོར་རང་གིས་མི་ཤེས་གཞན་ལ་དྲི་རྨེད་མི་དགོས་པའི་སྨན་པར་ཁས་འཆེ་བ་འགའ་ཞིག་ལ་ཕན་གདགས་པའི་ཀུན་སློང་རྣམ་པར་དག་པས། ་བཙུན་པ་ངག་དབང་བློ་བཟང་བསྟན་པའི་རྒྱལ་མཚན་གྱིས་
བསོད་ནམས་ཀུན་སྡུད་གླིང་གི་གར་འདུག་གུར་ཁྱིམ་དུ་སྤེལ་བའོ།། །།



