༄༅། །ཆོས་མངོན་པའི་མཛོད་ཀྱི་དགོངས་དོན་གསལ་བར་བྱེད་པའི་ལེགས་བཤད་ཉིན་བྱེད་དབང་པོའི་སྣང་བ་ལས་ཁམས་བསྟན་པ་ཞེས་བྱ་བའི་གནས་དང་པོའི་རྣམ་བཤད་བཞུགས་སོ། །

[001A] །སྟོབས་བཅུ་མི་འཇིགས་བཞི་ཡི་སྐུ་བརྙེས་ནས། །མཐའ་ཀླས་འགྲོ་ལ་བདེན་བཞིའི་བླང་དོར་ཚུལ། །འདོམས་པས་སྲིད་པའི་ཟུག་རྔུ་གཅོད་མཛད་པ། །སྟོན་མཆོག་མཉམ་མེད་ཤཱཀྱའི་རྒྱལ་པོར་འདུད། །
མགོན་དེའི་བསྟན་པ་རིན་ཆེན་སྡེ་སྣོད་གསུམ། །གསལ་མཛད་འཕགས་ཡུལ་པཎ་གྲུབ་ཐམས་ཅད་དང། །ཁྱད་པར་ཀུན་མཁྱེན་གཉིས་པར་ཡོངས་གྲགས་པ། །མཁས་མཆོག་དབྱིག་གི་གཉེན་པོར་གུས་ཕྱག་འཚལ། །ཆོས་
མངོན་གཞུང་ལུགས་ཉིན་བྱེད་འབུམ་གྱི་དཔལ། །མཁྱེན་རབ་རྟ་བདུན་ཤུགས་ཀྱིས་གངས་ལྗོངས་འདིར། །གསལ་མཛད་མོན་གྲ་པ་དང་འཇམ་དབྱངས་དངོས། །ནམ་མཁའ་གྲགས་སོགས་མཁས་པའི་ཚོགས་ལ་འདུད།།
རྒྱལ་གསུང་འདུལ་མདོ་མངོན་པའི་བསྟན་པ་ལ། །རྒྱལ་བ་ཉིད་དང་མཚུངས་པའི་ལེགས་བཤད་ཀྱིས། །རྒྱལ་བའི་རིང་ལུགས་གསལ་མཛད་ཙོང་ཁ་པ། །ཡབ་སྲས་བརྒྱུད་པར་བཅས་ལ་གུས་བཏུད་ནས། །སངས་རྒྱས་
གཉིས་པའི་གསུང་གི་བདུད་རྩི་མཆོག། །ཆོས་མངོན་མཛོད་ཀྱི་དགོངས་དོན་རྒྱ་མཚོ་ལས། །ཆུ་ཐིག་ཙམ་ཞིག་རང་གཞན་སྨན་སླད་དུ། །ཚིག་དོན་བརྒལ་བརྟགས་དང་བཅས་གཏན་ལ་འབེབས། །ཞེས་མཆོད་པར་བརྗོད་པ་དང་

[002A]༄༅། །རྩོམ་པར་དམ་བཅའ་བའི་ཚིག་མདོར་བསྡུས་སྤེལ་བ་མངོན་དུ་བཏང་ནས། །ཆོས་མངོན་པའི་མཛོད་ཅེས་པའི་བསྟན་བཅོས་ཆེན་པོ་ཉིན་མོར་བྱེད་པའི་དཀྱིལ་འཁོར་དང་མཚུངས་པ་འདིའི་དགོངས་དོན་
ཅུང་ཟད་འཆད་པ་ལ། དེ་ཡང་རྒྱལ་སྲས་ཞི་བ་ལྷས། །སྔོན་ཆད་མ་བྱུང་བ་ཞིག་འདིར་བརྗོད་མེད། །སྡེབས་སྦྱོར་མཁས་པའང་བདག་ལ་ཡོད་མིན་ཏེ། །ཞེས་གསུངས་པ་ལྟར་སྔོན་གྱི་མཁས་པ་དུ་མས་མཛད་པའི་བསྟན་
བཅོས་འདིའི་དགོངས་དོན་གཏན་ལ་འབེབས་པའི་རྒྱ་བོད་ཀྱི་འགྲེལ་པ་དང། བརྒལ་བརྟགས་ཀྱི་ཡིག་ཆ་རྒྱས་བསྡུས་ཇི་སྙེད་ཅིག་མཆིས་པ་དེ་དག་ཏུ་འཁོད་པ་རྣམས་ལས་ལྷག་པའི་དགོངས་དོན་གསལ་བར་བྱེད་པའི་བློ་གྲོས་ཀྱི་
ནུས་པ་ནི་ཁོ་བོ་ཅག་ལྟ་བུ་ལ་མ་མཆིས་ཤིང། སྔོན་བྱོན་དམ་པ་དེ་དག་གིས་ལེགས་བཤད་ཀྱིས་བཀྲལ་ཟིན་པ་རྣམས་བསྒྲུབས་ཟིན་སྒྲུབ་པའམ། སྐྱོར་བཟློས་ཀྱི་ཚུལ་དུ་བཀོད་པ་ལ་ཡང་དགོས་པ་ལྷག་པོ་མ་མཆིས་
མོད༑ འོན་ཀྱང་དེང་སང་གི་དུས་སྐྱེ་བོ་ཕལ་ཆེ་བ་བློ་གྲོས་ཀྱི་ནུས་པ་ཇེ་ཆུང་དུ་གྱུར་པས་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་ཕོངས་པས། བསྟན་བཅོས་ཆེན་པོ་འདི་དག་གི་དགོངས་པ་འགྲེལ་བའི་གཞུང་རྒྱས་པ་

[002B] གལ་སྲིད་བལྟས་ཀྱང་ཚིག་དོན་ཧ་ཅང་རྒྱ་ཆེས་པས་མགོ་བོ་རྨོངས་པར་གྱུར་ཏེ། གླེགས་བམ་ཞལ་ཕྱེ་ཙམ་ནས་འཇིགས་པ་དང་སྒྱིད་ལུགས་པ་དུས་མཉམ་པའི་ཚུལ་གྱིས་རིང་དུ་འདོར་བར་
བྱེད༑ འགའ་ཞིག་ཚིག་འགྲེལ་ཙམ་འཁོད་པའི་ཡིག་ཆ་ཉུང་ངུ་དག་ལ་སྐྱབས་སུ་འཚོལ་ཁུལ་བགྱིས་རུང་ཚིག་དོན་མདོར་བསྡུས་པའི་དབང་གིས་མཐའ་ཆོད་པར་མ་རྟོགས་པས་བརྒལ་ཞིང་བརྟགས་པའི་ཚེ་ཇི་བཞིན་ལན་འདོན་པའི་
སྤོབས་པ་མེད་པར་བེམས་པོ་ཞལ་དཀྲིས་ཀྱི་བརྟུལ་ཞུགས་འཛིན་པ་མང་དུ་མཐོང་བས་དེ་དག་ལ་སྨན་པའི་ཕྱིར་དང། གཙོ་ཆེར་རང་གཞན་ཐམས་ཅད་ཀྱི་རྒྱུད་ལ་དམ་པའི་ཆོས་རབ་ཏུ་རྣམ་འབྱེད་ཀྱི་བློ་ནུས་པ་མཐུ་ཅན་དུ་གྱུར་ཏེ་
བདེན་བཞིའི་བླང་དོར་གྱི་གནས་ཕྲ་རགས་ཐམས་ཅད་རྟོགས་ཤིང་ཁོང་དུ་ཆུད་ནས་དེ་དག་གི་འདོར་ལེན་ཚུལ་བཞིན་དུ་བྱས་པ་ལས་ཐར་པའི་གོ་འཕང་མྱུར་དུ་ཐོབ་པའི་ནུས་པའམ་བག་ཆགས་ཁྱད་པར་ཅན་འཇོག་པའི་སླད་དུ། རེ་ཞིག་དང་པོའི་
བློ་ཅན་རྣམས་གཞུང་འགྲེལ་ཆེན་པོ་རྣམས་ལ་ཁ་དྲང་བའི་ཕྱིར་དུ་དེ་དག་ཏུ་འཁོད་པའི་ཚིག་དོན་རྒྱས་པ་བསྟན་བཅོས་འདིའི་འགྲེལ་པ་ཉུང་ངུ་རྣམས་སུ་མ་འཁོད་པའི་རིགས་རྣམས་སྙིང་པོ་བསྡུས་པའི་ཚུལ་གྱིས་གོ་བདེ་བར་བཀོད། རྩ་འགྲེལ་
གྱི་ཚིག་དོན་འགའ་ཞིག་གཞུང་ཆེན་པོའི་སྤམ་བཤད་དུ་སོང་བ་རྣམས་གོ་བ་དང་རྩོད་པའི་ཚེ་ཚིག་སྐྱོན་གཅོད་ལུགས་སོགས་སོ་སོར་ཕྱེ་ནས་གསལ་བར་བསྟན། མཁས་པ་སྔ་མ་དག་གིས་མཛད་པའི་ཡིག་ཆ་རྣམས་སུ་ཞལ་གསལ་
བར་མ་འཁོད་པའི་གྲུབ་མཐའི་ཐུན་མོང་མ་ཡིན་པའི་འདོད་ཚུལ་སོགས་དོན་གྱི་ཆ་འགའ་ཞིག་དོགས་དཔྱོད་དང་བཅས་པའི་སྒོ་ནས་ཅུང་ཟད་གསལ་བར་གཏན་ལ་ཕབ། བརྒལ་བརྟགས་ཀྱི་ཚེ་རྩོད་པའི་རིག་པ་འབབ་ལུགས་དང་ཁས་

[003A]༄༅། །ལེན་གྱི་འཛིན་མཚམས་མི་བདེ་བའི་རིགས་ལ་མཐའ་དཔྱོད་འགའ་ཞིག་དང་བཅས་ཏེ་འགོད་པར་བྱའོ། །དེ་ལ་བསྟན་བཅོས་འདིའི་མཚན་གྱི་དོན་དང། འགྱུར་གྱི་ཕྱག་ལ་སོགས་པ་ནི་འགྲེལ་པ་ཕལ་ཆེ་བར་གསལ་
ཞིང༑ དངོས་གཞི་བཤད་པ་ལ་འཇུག་པ་དང། བཤད་པ་འགོད་པ། བཤད་པ་ཡོངས་སུ་རྫོགས་པ་གསུམ། དང་པོ་ལ། མཆོད་པར་བརྗོད་ཅིང་བཤད་པར་དམ་བཅའ་བ་སོགས་ནི། གང་ཞིག་ཅེས་སོགས་ཚིག་རྐང་དང་པོ་གསུམ་གྱིས་སྟོན་པ་
སངས་རྒྱས་བཅོམ་ལྡན་འདས་ལ་ཕུན་སུམ་ཚོགས་པ་གསུམ་མངའ་བའི་སྒོ་ནས་མཆོད་པར་བརྗོད་པ་དང། རྐང་པ་བཞི་པས་རྩོམ་པར་དམ་བཅའ་བ་བསྟན་ནོ། །འོ་ན། ཕུན་སུམ་ཚོགས་པ་གསུམ་མངའ་ཚུལ་ཇི་ལྟར་ཞེ་ན། གང་ཞིག་
ཀུན་ལ་མུན་པ་གཏན་བཅོམས་ཞིང། །ཞེས་པས་ཤེས་བྱ་ཀུན་ལ་སྒྲིབ་པའི་མུན་པ་གཉིས་སླར་མི་སྐྱེ་བའི་ཆོས་ཅན་དུ་བྱས་ཏེ་གཏན་ནས་བཅོམས་པའི་སྤངས་པ་ཕུན་ཚོགས་དངོས་སུ་བསྟན་ནས། ཤེས་བྱ་ཐམས་ཅད་མཁྱེན་པའི་ཡེ་ཤེས་
ཕུན་ཚོགས་ཤུགས་ལ་བསྟན་པས་རང་དོན་སྤངས་རྟོགས་ཕུན་ཚོགས་ནི་དང་པོ་དང། འཁོར་བའི་འདམ་ལས་འགྲོ་བ་དྲངས་མཛད་པ་ཞེས་པས། འགྲོ་བ་རྣམས་སྐལ་བ་ཇི་ལྟ་བ་བཞིན་དྲང་བར་མཛད་པའི་གཞན་དོན་ཕུན་ཚོགས་གཉིས་
པ་དང། དོན་བཞིན་སྟོན་པ་ཞེས་པས་གཞན་དོན་སྒྲུབ་པའི་ཐབས་བདེན་བཞིའི་བླང་དོར་བསྟན་པ་སོགས་འཕྲིན་ལས་ཕུན་ཚོགས་གསུམ་མངའ་བར་བསྟན་པ་ཡིན་ནོ། །འདིའི་སྐབས་སུ་ཉོན་མོངས་ཅན་དང། ཉོན་མོངས་ཅན་མ་ཡིན་པའི་མུན་པ་
གཉིས་བཤད་པའི་དང་པོ་ནི། ཁམས་གསུམ་གྱི་ཉོན་མོངས་ཅན་ཐམས་ཅད་དང། གཉིས་པ་ནི། ཉན་ཐོས་དགྲ་བཅོམ་པའི་རྒྱུད་ཀྱི་མི་ཤེས་པ་བཞི་ལ་སོགས་པ་ལྟ་བུ་སྟེ། མིང་གི་རྣམ་གྲངས་ཙམ་ལས་དོན་དུ་ཉོན་སྒྲིབ་དང། ཤེས་སྒྲིབ་

[003B]མི་ཤེས་པ་བཞི་པོ་གང་ཞེ་ན། སངས་རྒྱས་ཀྱི་ཡོན་ཏན་ཟབ་ཅིང་རྒྱ་ཆེ་བ་མི་ཤེས་པ་དང། ཡུལ་ཤིན་ཏུ་བསྐལ་བ་མི་ཤེས་པ་དང། དུས་ཤིན་ཏུ་བསྐལ་བ་མི་ཤེས་པ་དང། དོན་རབ་ཏུ་དབྱེ་བ་མཐའ་ཡས་པ་མི་ཤེས་པ་
རྣམས་ཏེ། མཚན་གཞི་རིམ་པ་བཞིན། ཤཱ་རིའི་བུས། དེ་བཞིན་གཤེགས་པའི་ཚུལ་ཁྲིམས་ཀྱི་ཕུང་པོ་ལ་སོགས་པ་མི་ཤེས་པ་དང། མོའུ་འགལ་གྱི་བུས། རང་གི་མ་སྐྱེ་བ་ཕྱི་མ་བྱང་ཕྱོགས་འོད་ཟེར་ཅན་གྱི་འཇིག་རྟེན་དུ་སྐྱེས་པ་མི་ཤེས་པ་དང། ཁྱིམ་
བདག་དཔལ་སྐྱེས་ཀྱི་རྒྱུད་ལ་སྔོན་བསྐྱེད་པའི་ཐར་པ་ཆ་མཐུན་གྱི་དགེ་རྩ་ཕྲ་མོ་ཡོད་པ་ཤཱ་རིའི་བུས་མ་ཤེས་པ་དང། ཁམས་དང་རྣམ་པའི་རབ་དབྱེ་མཐའ་ཡས་པ་དཔེར་ན་རྨ་བྱའི་མདོངས་ཀྱི་ཁ་དོག་སྣ་ཚོགས་པ་རེ་རེའི་རྒྱུ་མ་འདྲེས་པ་སངས་རྒྱས་ལས་གཞན་གྱིས་མི་ཤེས་པ་ལྟ་བུའོ། །
བྱས་པ་ལ་ཁོ་ན་རེ། ཉན་ཐོས་དགྲ་བཅོམ་པའི་རྒྱུད་ཀྱི་མི་ཤེས་པ་བཞི་པོ་དེ་ཆོས་ཅན། ཉོན་མོངས་ཅན་མ་ཡིན་པའི་མ་རིག་པ་ཡིན་པར་ཐལ། ཉོན་མོངས་ཅན་མ་ཡིན་པའི་རྨོངས་པ་ཡིན་པའི་ཕྱིར། འདོད་ན་མ་རིགས་པ་ཡིན་པར་ཐལ། འདོད་པའི་ཕྱིར་ཟེར་ན་མ་ཁྱབ། དེ་བཞིན་དུ་
རྨོངས་པ་ཡིན་པ་ཐལ། ཉོན་མོངས་ཅན་མ་ཡིན་པའི་རྨོངས་པ་ཡིན་པའི་ཕྱིར། ཟེར་ན་ཡང་མ་ཁྱབ་སྟེ། རྨོངས་པ་ནི། རྨོངས་དང་བག་མེད་ལེ་ལོ་དང། །ཞེས་ཉོན་མོངས་ཆེན་པོའི་ས་པ་དང། མ་རིག་པ་ཡང་རྨོངས་པ་དང་དོན་གཅིག་པར་མ་ཟད་ཕྲ་རྒྱས་དྲུག་
གི་ནང་ཆན་ཡིན་པ་གནས་ལྔ་པ་ལས་འབྱུང་བའི་ཕྱིར། ཡང་ཉོན་མོངས་ཅན་མ་ཡིན་པའི་མུན་པ་ཆོས་ཅན། སྒྲིབ་པ་ཡིན་པར་ཐལ། ཤེས་སྒྲིབ་ཡིན་པའི་ཕྱིར། འདོད་ན། སྒྲིབ་ལུང་མ་བསྟན་ཡིན་པར་ཐལ། སྒྲིབ་པ་གང་ཞིག་ལུང་མ་བསྟན་ཡིན་པའི་
ཕྱིར༑ ཟེར་ན་མ་ཁྱབ་སྟེ། ལུགས་འདིར་སྒྲིབ་ལུང་མ་བསྟན་ནི་ཉོན་མོངས་ཅན་དུ་ཡོད་པའི་ཕྱིར་དང། ཉོན་མོངས་ཅན་མ་ཡིན་པའི་མུན་པ་ནི་མ་བསྒྲིབས་ལུང་མ་བསྟན་ཡིན་པའི་ཕྱིར་ཏེ། འགྲེལ་པ་མངོན་པའི་རྒྱན་གྱི་མཆན་བུ་ལས། ཉོན་མོངས་མ་ཡིན་པའི་དགེ་བཟག་

[004A]༄༅། །བཅས་དང་མ་བསྒྲིབས་ལུང་མ་བསྟན་གྱི་བྱེ་བྲག་འོག་ནས་འབྱུང་བའི་མི་ཤེས་པའི་རྒྱུ་བཞི་ལྟ་བུ་ཡིན་ཏེ། ཞེས་གསུངས་པའི་ཕྱིར། བྱས་པ་ལ་ཁོ་ན་རེ། འོ་ན་དེ་ཆོས་ཅན། སྒྲིབ་པ་མ་ཡིན་པར་ཐལ། མ་བསྒྲིབས་པ་ཡིན་པའི་ཕྱིར་ཏེ། མ་
བསྒྲིབས་ལུང་མ་བསྟན་ཡིན་པའི་ཕྱིར། ཟེར་ན་ཡང་ཁྱབ་བོ། །གོང་གི་མི་ཤེས་པ་བཞི་པོ་དེ་ལ་མི་ཤེས་པའི་རྒྱུ་བཞི་ཞེས་གསུངས་པ་ནི་མི་ཤེས་པ་དང་རྒྱུའི་གཞི་མཐུན་ཡིན་པ་ལ་དགོངས་པ་ལས་བཞི་པོ་དེ་རྒྱུ་དང་མི་ཤེས་པ་དེ་ལས་ལོགས་སུ་འཇོག་པར་འདོད་པ་
ནི་མ་ཡིན་ནོ། །འོ་ན༑ ཉོན་མོངས་ཅན་མ་ཡིན་པའི་མུན་པ་ཡིན་ན། མ་བསྒྲིབས་ལུང་མ་བསྟན་ཡིན་པས་ཁྱབ་བམ་ཞ་ན་མ་ཁྱབ་སྟེ། དེ་ལ་དགེ་བ་ཟག་བཅས་ཀྱི་བྱེ་བྲག་འགའ་ཞིག་ཀྱང་ཡོད་པ་གོང་གི་འགྲལ་པ་མངོན་པའི་རྒྱན་གྱི་ལུང་གིས་བསྒྲུབས་པའི་ཕྱིར་ཏེ། དཔེར་ན་
བྱིང་བ་ཕྲ་མོའི་ངོ་བོར་གྱུར་པའི་དགེ་བ་ཟག་བཅས་སོགས་སྙོམས་འཇུག་གི་སྒྲིབ་པའི་ངོ་བོར་གྱུར་པའི་དགེ་བ་ཟག་བཅས་རྣམས་དེར་འཇོག་ཆོག་པའི་ཕྱིར། དེ་ལ་ཁོ་ན་རེ། ཉོན་མོངས་ཅན་མ་ཡིན་པའི་མུན་པར་གྱུར་པའི་དགེ་བ་ཟག་བཅས་ཆོས་ཅན། སྒྲིབ་པ་ཡིན་པར་
ཐལ༑ ཤེས་སྒྲིབ་ཡིན་པའི་ཕྱིར་ཟེར་ན་དོན་ལ་མི་འགལ་ཡང་ཚིག་ཏུ་མི་མཛེས་པས་མ་ཁྱབ་ཅེས་བརྗོད་རྒྱུ་ཡིན་ནོ། །དེ་ལ་སངས་རྒྱས་བཅོམ་ལྡན་འདས་ཀྱིས་ནི་མུན་པ་གཉིས་ཆར་གཏན་ནས་ཏེ་སླར་མི་སྐྱེ་བའི་ཆོས་ཅན་དུ་བྱས་ནས་སྤངས་པ་ཡིན་ལ། རང་རྒྱལ་དགྲ་
བཅོམ་པས་ཉོན་མོངས་ཅན་གྱི་མུན་པ་གཏན་ནས་སྤངས་ཀྱང། ཉོན་མོངས་ཅན་མ་ཡིན་པའི་མུན་པ་གཏན་ནས་མ་སྤངས་པ་དང། ཉན་ཐོས་དགྲ་བཅོམ་པས་ཉོན་མོངས་ཅན་གྱི་མུན་པ་སྤངས་ཀྱང་འགའ་ཞིག་ཉམས་པ་སྲིད་པ་དང། ཉོན་མོངས་ཅན་མ་ཡིན་པའི་མུན་པ་ནི་
གཏན་ནས་མ་སྤང་པའི་ཁྱད་པར་ཕྱེ་དགོས་ཏེ། འགྲེལ་པ་མངོན་པའི་རྒྱན་ལས། འདིས་ནི་ཉན་ཐོས་ལ་སོགས་པ་ལས་སྤངས་པ་ཁྱད་པར་ཅན་དུ་བསྟན་ཏེ། དེ་དག་ལ་ཉོན་སྒྲིབ་སྤངས་པ་ཙམ་ཡོད་ཀྱང་ཉམས་པ་སྲིད་པའི་ཕྱིར་དང། ཤེས་སྒྲིབ་ནི་རྣམ་པ་ཐམས་ཅད་དུ་མ་སྤངས་པའི་

[004B] །ཞེས་གསུངས་པའི་ཕྱིར། དེ་ལ་ཁོ་ན་རེ། ཉན་རང་དགྲ་བཅོམ་ཆོས་ཅན། ཉོན་མོངས་ཅན་མ་ཡིན་པའི་མུན་པ་སྤངས་པར་ཐལ། དེ་འདུན་པ་ལ་འདོད་ཆགས་དང་བྲལ་བའི་ཚུལ་གྱིས་སྤངས་པའི་ཕྱིར། ཟེར་ན་མ་ཁྱབ། འོ་ན་ཁོ་རང་ལ། ཟག་བཅས་ཡིན་ན་ཉན་རང་དགྲ་བཅོམ་པས་སྤངས་
པས་ཁྱབ་པར་ཐལ། དེས་འདུན་པ་ལ་འདོད་ཆགས་དང་བྲལ་བའི་ཚུལ་གྱིས་སྤངས་པས་ཁྱབ་པའི་ཕྱིར་ཏེ། དེ་ལ་དམིགས་པའི་འདོད་ཆགས་སྤངས་པས་ཁྱབ་པའི་ཕྱིར། འདོད་ན། སོ་ཐར་དང་བསམ་གཏན་གྱི་སྡོམ་པ་སོགས་ཟག་བཅས་ཀྱིས་བསྡུས་པའི་ཡོན་ཏན་གྱི་ཆ་
མང་པོ་ཞིག་ཀྱང་སྤངས་པར་འདོད་དགོས་པས་ཧ་ཅང་ཐལ་ལོ།།    ༈    །ཞེས་སོགས་ཀྱི་སྐབས་སུ། ཆོས་མངོན་པ་ཆོས་ཅན། ཁྱོད་ལ་སྒྲས་བརྗོད་རིགས་སམ། དངོས་བཏགས་མ་ཕྱེ་བར་དབྱེ་ན་གཉིས་ཡོད་དེ། དོན་དམ་པའི་
ཆོས་མངོན་པ་དང། བརྡར་བཏགས་པའི་ཆོས་མངོན་པ་གཉིས་ཡོད་པའི་ཕྱིར། དང་པོ་ཡོད་དེ། མཐོང་སྒོམ་མི་སློབ་ལམ་གསུམ་གྱི་ཚོགས་པ་ན་ཡོད་པའི་ཟག་མེད་ཀྱི་ཤེས་རབ་རྗེས་འབྲང་སྟེ་འཁོར་ཕུང་པོ་ལྔའམ་བཞི་དང་བཅས་པ་གང་རུང་རྣམས་ཡིན་པའི་ཕྱིར། མཐོང་སྒོམ་
མི་སློབ་ལམ་གསུམ་པོ་དེ་བསམ་གཏན་ས་དྲུག་པོ་གང་རུང་ལ་བརྟེན་ན་ཕུང་པོ་ལྔ་པ་སྟེ། དེ་དག་གི་ཚོགས་པ་ན་ཡོད་པའི་ཟག་མེད་ཀྱི་སྡོམ་པ་ནི་གཟུགས་ཡིན་པའི་ཕྱིར། སྒོམ་ལམ་དང་མི་སློབ་ལམ་གཉིས་གཟུགས་མེད་དང་པོ་གསུམ་པོ་གང་རུང་གི་དངོས་གཞི་ལ་བརྟེན་ན་ནི་ཕུང་པོ་
བཞི་པ་ཅན་ཏེ། དེ་དག་གི་སས་བསྡུས་ཀྱི་གཟུགས་མེད་པའི་ཕྱིར། མཐོང་ལམ་གཟུགས་མེད་ཀྱི་དངོས་གཞི་ལ་བརྟེན་པ་ནི་མེད་དེ། མཐོང་ལམ་པ་ཡིན་ན་འདོད་པའི་རྟེན་ཅན་ཡིན་པས་ཁྱབ་ལ། དེས་བསམ་གཏན་གྱི་དངོས་གཞི་མ་ཐོབ་ན་གཟུགས་མེད་ཀྱི་དངོས་གཞི་ཡང་མི་ཐོབ་
ལ། བསམ་གཏན་གྱི་དངོས་གཞི་ཐོབ་ན་ནི། ལམ་སླ་བ་བསམ་གཏན་གྱི་སེམས་ལ་བརྟེན་ནས་སྒོམ་གྱི། ལམ་དཀའ་བ་ས་གཞན་ལ་མི་བརྟེན་པའི་ཕྱིར་ཏེ། བསམ་གཏན་དག་གི་ལམ་རྣམས་སླ། །ས་གཞན་དག་གི་དཀའ་བ་ཡིན། །ཞེས་གསུངས་པའི་ཕྱིར། དེས་ན་མཐོང་ལམ་

[005A]༄༅། །གྱི་ངོ་བོར་གྱུར་བའི་ཟག་མེད་ཀྱི་ཤེས་རབ་ནི་འཁོར་དང་བཅས་ན་ཕུང་པོ་ལྔ་པ་ཅན་ཁོ་ན་ཡིན་ནོ།།    ༈    དོན་དམ་པའི་ཆོས་མངོན་པ་ཐོབ་བྱེད་ཀྱི་རྒྱུར་གྱུར་པའི་སྐྱེས་ཐོབ་དང། ཐོས་བསམ་སྒོམ་གསུམ་གྱི་ཤེས་རབ་རྗེས་
འབྲང་དང་བཅས་པ་དང། དེ་དག་བརྗོད་བྱར་བྱས་པའི་བསྟན་བཅོས་ལ་སོགས་པ་ཡིན། དེ་ལ་སྐྱེས་ཐོབ་ཀྱི་ཤེས་རབ་ནི་ཐོས་བསམ་སོགས་ཀྱི་སྦྱོར་བ་ལ་མི་ལྟོས་པར་ཁམས་དེ་དང་དེར་སྐྱེས་པའི་སྟོབས་ཀྱིས་ཐོབ་པའི་རང་བཞིན་གྱིས་ཤེས་རབ་ཆེ་བ་ལ་བྱེད་པ་སྟེ། དེ་ནི་ཁམས་གསུམ་
ག་དང། ས་དགུ་པོ་ཐམས་ཅད་དང། དབང་ཤེས་ཡིད་ཤེས་ཐམས་ཅད་ཀྱི་འཁོར་དུ་ཡོད་ལ། ཡང་འདིའི་ཐད་ཀྱི་འགྲེལ་པ་རྣམས་སུ། རྗེས་འབྲང་གི་གཟུགས་ནི་མེད་དེ། མཉམ་བཞག་གི་ས་པ་མ་ཡིན་པའི་ཕྱིར། ཞེས་གསུངས་པ་ནི། གཙོ་བོར་འདོད་པའི་སྐྱེས་སྟོབས་ཀྱི་ཤེས་རབ་ལ་དགོངས་
པ་སྟེ༑ གོང་མ་གཉིས་ཀྱི་སྐྱེས་སྟོབས་ཀྱི་ཤེས་རབ་ལ་མཉམ་གཞག་གི་ས་པ་ཡིན་མིན་གཉིས་རེ་ཡོད་པའི་ཕྱིར་དང། མཉམ་བཞག་གི་ས་པའི་གཟུགས་ཀྱི་དགེ་བ་སྐྱེས་སྟོབས་ཀྱི་ཤེས་རབ་ཀྱི་རྗེས་འབྲང་གི་གཟུགས་ཀྱང་ཡོད་དེ། དེའི་རྗེས་འབྲང་གི་བསམ་གཏན་གྱི་སྡོམ་པ་ཡོད་པའི་ཕྱིར་
ཏེ༑ སྐྱེས་སྦྱོར་གང་གི་དབང་དུ་བྱས་ཀྱང་བསམ་གཏན་གྱི་སྡོམ་པ་ནི་སེམས་ཀྱི་རྗེས་འབྲང་དུ་གསུངས་པའི་ཕྱིར་རོ། །ཐོས་བསམ་སྒོམ་གསུམ་གྱི་ཤེས་རབ་གསུམ་ནི་ཡིད་ཤེས་མ་གཏོགས་དབང་ཤེས་ཀྱི་འཁོར་ན་མེད་དེ། ཤེས་རབ་གསུམ་ནི་སྦྱོར་བྱུང་ཡིན་ལ། ལྷའི་མིག་རྣའི་མངོན་
ཤེས་མ་གཏོགས་དབང་ཤེས་ལ་སྦྱོར་བྱུང་མེད་པའི་ཕྱིར། ཐོས་བྱུང་ནི་འདོད་པ་དང་གཟུགས་ན་ཡོད་ཀྱི་གཟུགས་མེད་ན་མེད་དེ། དེ་ནི་ཉན་ཤེས་ཀྱི་རྗེས་སུ་འབྲང་བའི་ཡིད་ཤེས་ཀྱི་འཁོར་དུ་འབྱུང་བ་ཡིན་ལ། གཟུགས་མེད་ན་ཉན་ཤེས་མེད་པའི་ཕྱིར། བསམ་བྱུང་ཡང་འདོད་པ་ན་ཡོད་ཀྱི་
ཁམས་གོང་མ་གཉིས་ན་མེད་ཅིང། ཐོས་བྱུང་བསམ་བྱུང་གཉིས་ཆར་ལ་རྗེས་འབྲང་གི་གཟུགས་ཀྱང་མེད་དེ། མཉམ་པར་མ་བཞག་པའི་ས་པ་ཡིན་པའི་ཕྱིར། སྒོམ་བྱུང་ནི་ཁམས་གོང་མ་གཉིས་གང་རུང་གི་སས་བསྡུས་མ་གཏོགས་འདོད་པའི་སས་བསྡུས་མེད་དེ། སྒོམ་བྱུང་ནི་མཉམ་བཞག་

[005B] འདོད་སེམས་ལ་མཉམ་བཞག་གི་སས་བསྡུས་མེད་པའི་ཕྱིར། འོ་ན། འདོད་པ་ན་སྒོམ་བྱུང་མེད་པར་ཐལ། འདོད་པའི་སས་བསྡུས་ཀྱི་སྒོམ་བྱུང་མེད་པའི་ཕྱིར་ཟེར་ན་མ་ཁྱབ་ཀྱི་ལན་འདེབས་སམ། ཡང་ན། གཞུང་རྣམས་ཀྱི་སྤམ་བཤད་དང་མཐུན་པར་
འདོད་པ་ན་སྒོམ་བྱུང་མེད་ཀྱང། སྒོམ་བྱུང་རྒྱུད་ལྡན་གྱི་གང་ཟག་ཡོད་པའི་ཁྱད་པར་ཕྱེ་ནས་ལེན་འདེབས་ཀྱང་འགལ་བ་མེད་ཅིང། གོ་དོན་དངོས་གཞི་ནི་གཞུང་འདི་དག་ཏུ་ཁམས་དེ་དང་དེར་ཡོད་མེད་ཀྱི་དབྱེ་བ་བཤད་པ་ཕལ་ཆེ་བ་དེ་དང་དེའི་སས་བསྡུས་ཡོད་མེད་ལ་བྱེད་པ་མ་གཏོགས་རྒྱུད་ལྡན་གྱི་
གང་ཟག་ཡོད་མེད་སོགས་ལ་བྱེད་པ་མིན་པས་དེ་ལྟར་ངེས་པར་བྱས་ནས་རྩོད་པའི་ཚེ་ཁས་ལེན་འཛིན་མཚམས་ཇི་ལྟར་བྱས་ཀྱང་དེ་ཙམ་གྱི་འགལ་བ་ཆེར་ཡོད་པར་མ་མངོན་ནོ། །ཡང་ཆོས་མངོན་པ་ལ་སྒྲས་བརྗོད་རིགས་ཀྱིས་གསུམ་དུ་ཕྱེ་ན། ཟག་མེད་ཀྱི་ཤེས་རབ་རྗེས་འབྲང་དང་བཅས་
པ་འབྲས་བུའི་ཆོས་མངོན་པ་དང། སྐྱེས་ཐོབ་དང། ཐོས་བསམ་སྒོམ་གསུམ་གྱི་ཤེས་རབ་ཟག་བཅས་རྣམས་རྒྱུའི་ཆོས་མངོན་པ་དང། མངོན་པའི་བསྟན་བཅོས་རྣམས་གཞུང་གི་ཆོས་མངོན་པར་འཇོག་གོ། །འདིར་སྒྲས་བརྗོད་རིགས་སྨོས་པ་ལ་དགོས་པ་ཡོད་དེ། ཆོས་མངོན་པ་དངོས་གནས་
པ་ནི་དོན་དམ་པའམ་འབྲས་བུའི་ཆོས་མངོན་པ་ལ་བྱེད་ཅིང། བརྡར་བཏགས་པའི་ཆོས་མངོན་པ་གཉིས་ནི་ཆོས་མངོན་པ་བཏགས་པ་བ་ཡིན་པའི་ཕྱིར་ཏེ། སྐྱེས་ཐོབ་ཀྱི་ཤེས་རབ་སོགས་བཞི་ནི་འབྲས་མིང་རྒྱུ་ལ་བཏགས་པ་དང། མངོན་པའི་བསྟན་བཅོས་རྣམས་ནི་བརྗོད་བྱའི་མིང་བརྗོད་
བྱེད་ལ་བཏགས་པ་ཡིན་པའི་ཕྱིར། དེ་ལ་ཁོ་ན་རེ། ཆོས་མངོན་པ་མེ་ལ་བསྲེགས་པའི་ཆོས་སྤོང་གི་ལས་མི་སྲིད་པར་ཐལ། དོན་དམ་པའི་ཆོས་མངོན་པ་ནི་མེ་ལ་བསྲེག་མི་ནུས། བརྡར་བཏགས་པའི་ཆོས་མངོན་པ་ཆོས་མངོན་པ་མ་ཡིན་པའི་ཕྱིར། འདོད་ན། ཆོས་མངོན་པ་ལ་དགྲ་
ལན་གསུམ་བྱུང་བ་མི་བཤད་པར་ཐལ། འདོད་པའི་ཕྱིར། འདོད་ན་མི་འཐལ་པར་ཐལ། དེ་ལྟར་བྱུང་བ་སྔོན་གྱི་ལོ་རྒྱུས་ཚད་ལྡན་ལས་བཤད་པའི་ཕྱིར་ན་མ་ཁྱབ་སྟེ། མངོན་པའི་གཞུང་ལུགས་ཀྱི་གླེགས་བམ་མེར་བསྲེགས་པ་སོགས་ལ་དེ་འདྲ་བའི་ཐ་སྙད་བྱས་པ་ཡིན་པའི་ཕྱིར་

[006A]༄༅། །ཁ་ཅིག་ཆོས་མངོན་པ་མེ་ལ་བསྲེགས་པའི་ཆོས་སྤོང་གི་ལས་ཡོད་ཟེར་ན། ཆོས་མངོན་པ་ཆོས་ཅན། ཁྱོད་མེ་ལ་བསྲེག་ནུས་པར་ཐལ། འདོད་ན། དེ་ཆོས་ཅན། ཁྱོད་མེ་ལ་བསྲེག་མི་ནུས་པར་ཐལ། ཟག་མེད་ལམ་བདེན་ཡིན་པའི་ཕྱིར། ཡང་ཁོ་ན་རེ། ཆོས་མངོན་པ་
ལ་ཐོས་བསམ་སྒོམ་གསུམ་བྱེད་པའི་གང་ཟག་མེད་པར་ཐལ། དེ་ཐོས་པའི་གང་ཟག་མེད་པའི་ཕྱིར། དེར་ཐལ། དེ་ཉན་ཤེས་ཀྱིས་ཐོས་པའི་གང་ཟག་མེད་པའི་ཕྱིར་ཏེ། དེ་ཉན་ཤེས་ཀྱི་ཡུལ་མ་ཡིན་པའི་ཕྱིར་ཟེར་ན་མ་ཁྱབ། འོ་ན། ཁོ་རང་ལ། སངས་རྒྱས་ཀྱི་ཡོན་ཏན་ཐོས་
པའི་གང་ཟག་མེད་པར་ཐལ། དེ་ཉན་ཤེས་ཀྱིས་ཐོས་པའི་གང་ཟག་མེད་པའི་ཕྱིར་ཏེ། དེ་ཉན་ཤེས་ཀྱི་ཡུལ་མ་ཡིན་པའི་ཕྱིར། ཁྱབ་པ་འགྲིག་འོན་ཀྱང་འདི་འདྲ་བ་རྣམས་ཡོངས་གྲགས་ཀྱི་ཆོས་སྐད་དང། སྐབས་ཐོབ་ཀྱི་གཞུང་དོན་གཉིས་ཀ་མི་འགལ་བའི་ལན་འདེབས་དགོས་
སྟབས་ད་དུང་རིགས་པས་འཕུལ་ན་ཁས་ལེན་འཛིན་མཚམས་དཀའ་བར་ཡོད་རིགས་སུ་སྣང་བས། སྐབས་ཐོབ་ཀྱི་མཚམས་འཛིན་ལུགས་མཁས་པར་མ་བྱས་ན། རིགས་འདྲེ་ཐལ་ཆེས་ན་ཤིན་ཏུ་མངོན་བསླུ་བ་ཡོད་རིགས་སུ་སྣང་ངོ།།    ༈   
ཞེས་སོགས་ཀྱི་སྐབས་སུ་དགོས་སོགས་ཆོས་བཞི་བསྟན་པ་སྟེ། དེ་ཡང་ཟག་བཅས་ཟག་མེད་སོགས་ཀྱི་ཆོས་རབ་ཏུ་རྣམ་པར་འབྱེད་པའི་ཤེས་རབ་མེད་ན་སྡུག་བསྔལ་གྱི་རྒྱུ་ཉོན་མོངས་པ་ཞི་བར་བྱ་བའི་ཐབས་མེད་ལ། ཉོན་མོངས་པ་མ་ཞི་ན་སེམས་ཅན་རྣམས་ཡང་དང་ཡང་
དུ་སྲིད་པའི་རྒྱ་མཚོ་འདིར་འཁྱམས་པར་འགྱུར་པས། དེ་བས་ན་ཆོས་རབ་ཏུ་རྣམ་འབྱེད་ཀྱི་ཤེས་རབ་སྐྱེ་བའི་ཕྱིར་དུ་མངོན་པ་སྡེ་བདུན་པོ་འདི་ནི་སངས་རྒྱས་བཅོམ་ལྡན་འདས་ཉིད་ཀྱིས་གསུངས་སོ་ཞེས་བྱེ་བྲག་སྨྲ་བས་འདོད་དོ། །དེས་ན་ཟག་བཅས་ཟག་མེད་ཀྱི་ཆོས་རྣམས་བསྟན་
བཅོས་འདིའི་བརྗོད་བྱ་དང། དེ་དག་རབ་ཏུ་རྣམ་པར་འབྱེད་པའི་ཤེས་རབ་ནི་དགོས་པ་དང། ཤེས་རབ་དེ་ལ་བརྟེན་ནས་སྡུག་བསྔལ་རྒྱུ་དང་བཅས་པ་ཉེ་བར་ཞི་བའི་མྱང་འདས་ཐོབ་པ་ནི་ཉིད་དགོས་སམ་དགོས་པའི་དགོས་པ་དང། ཉིང་དགོས་དགོས་པ་ལ་འབྲེལ་ཞིང་དགོས་པ་བརྗོད་

[006B] བརྗོད་བྱ་བསྟན་བཅོས་འདིར་འབྲེལ་བ་ནི་འབྲེལ་པ་ཡིན་ནོ། །བྱེ་བྲག་སྨྲ་བས་མངོན་པ་སྡེ་བདུན་པོ་རྣམས་སངས་རྒྱས་ཉིད་ཀྱིས་ལུང་དེ་དང་དེ་ལས་སིལ་བུར་གསུངས་པ་རྣམས་བཙུན་པ་ཀ་བྱང་བུ་ལ་སོགས་པའི་དགྲ་བཅོམ་པ་རྣམས་ཀྱིས་བསྡུས་པར་འདོད་ལ། མདོ་སྡེ་པས་
ནི་དེ་དག་དགྲ་བཅོམ་པ་རྣམས་ཁོ་ནས་བྱས་པ་ལས་སངས་རྒྱས་ཀྱིས་གསུངས་པ་མ་ཡིན་ཏེ་འདུས་མ་བྱས་རྫས་སུ་སྨྲ་བ་སོགས་རིགས་པ་དང་འགལ་བ་དུ་མ་སྣང་བའི་ཕྱིར་ཞེས་འདོད་ལ། མཛོད་ཀྱི་བསྟན་བཅོས་འདིར་ལོ་ཞེས་མ་རངས་པའི་ཚིག་གསུངས་པས་ན་སློབ་དཔོན་
དབྱིག་གཉེན་ཉིད་ཀྱིས་ཀྱང་མངོན་པ་སྡེ་བདུན་སངས་རྒྱས་ཀྱིས་གསུངས་པ་མ་ཡིན་པ་བཞེད་པར་གསལ་ལོ། །འདིའི་སྐབས་སུ་བྱེ་བྲག་སྨྲ་བ་རང་ལུགས་ལ་བདག་ཅག་གི་སྟོན་པ་ཡང་གྲུབ་མཐའ་བྱེ་བྲག་སྨྲ་བ་ཡིན་པ་དང། སློབ་དཔོན་དབྱིག་གཉེན་བྱེ་བྲག་སྨྲ་བ་ཡིན་མིན་སོགས་རྩོད་
པའི་སྒོ་འབའ་ཞིག་མཆིས་ཀྱང་མང་བས་འཇིགས་ནས་མ་སྤྲོས་ལ། རྣམ་དཔྱོད་ཅན་རྣམས་ལ་བརྡ་ཙམ་ཞིག་བསྟན་པ་ཡིན་པས་ཞིབ་ཏུ་དཔྱོད་པར་གྱིས་ཤིག་ལུགས་འདིར་ནམ་མཁའ་སོགས་འདུས་མ་བྱས་གསུམ་ག་རྫས་སུ་གྲུབ་པ་དང། རང་རང་གི་དོན་བྱེད་
ནུས་པར་འདོད་པས། གཞི་གྲུབ་ན་དོན་བྱེད་ནུས་པ་དང། དངོས་པོ་ཡིན་པས་ཁྱབ་པ་དང། དངོས་པོ་ལ་འདུས་བྱས་ཀྱིས་མ་ཁྱབ་པར་འདོད་དགོས་པ་དང། ཡང་ལྷག་མེད་མྱང་འདས་ཀྱི་ཚེ་ཡིག་ཆ་འགའ་ཞིག་ནས་བེམས་རིག་རྒྱུན་ཆད་དང། འདུས་བྱས་ཀྱི་རྒྱུ་བ་གཏན་ལོག་ཏུ་འདོད་
པར་བཤད་ཀྱང། འགྲེལ་པ་མངོན་པའི་རྒྱན་གྱི་མཆན་དུ། དེ་ལྟ་ན་ལྷག་མེད་ཐོབ་པ་ན་ཕུང་པོ་ལྔ་ཀ་འགགས་ན་འདུས་བྱས་ཀྱི་འཇུག་པ་རྒྱུན་ཆད་པར་ཐལ་ལོ་ཞེ་ན་རྟགས་མ་གྲུབ་ཏེ་ཟག་བཅས་ཀྱི་ཕུང་པོ་ཁེགས་སུ་ཆུགས་ཀྱང་ཟག་མེད་ཀྱི་ཕུང་པོ་མི་ཁེགས་ཏེ་དེ་ལ་བརྟགས་འགོག་མི་འཇུག་
པས་སོ། །ཟག་མེད་ནི་སྐྱེ་བའི་རྐྱེན་མ་ཚང་བས་བརྟགས་མིན་གྱིས་འགོག་གོ་ཞེ་ན། ཇི་ལྟར་མ་ཚང་སྟེ། ཐ་མའི་སེམས་ནི་སེམས་གཞན་དང། །མཚམས་སྦྱོར་བ་ལ་འགལ་ཅི་ཡོད། །ཞེས་སོགས་དང་འགལ་བས་སོ། །ཞེས་གསུངས་པས་ཟག་བཅས་ཀྱི་ཕུང་པོ་རྒྱུན་ཆད་

[007A]༄༅། །ཀྱང༑ ཟག་མེད་ཀྱི་ཕུང་པོ་རྒྱུན་མི་ཆད་པ་འདོད་པར་སོང་བས། དེ་ལྟ་ན་ལྷག་མེད་མྱང་འདས་མངོན་དུ་བྱས་ནས་ཟག་མེད་ཀྱི་ཕུང་པོ་འབའ་ཞིག་ལ་གནས་པའི་ཉན་ཐོས་དགྲ་བཅོམ་པ་དང། སངས་རྒྱས་བཅོམ་ལྡན་འདས་སོགས་ཡོད་པར་འདོད་དགོས་སམ་
དེ་ཡོད་ན་དེ་འདྲ་བའི་སངས་རྒྱས་དང་ཉན་ཐོས་དགྲ་བཅོམ་པ་དེ་དག་རྣམ་པ་ཐམས་ཅད་དུ་ཟག་བཅས་ཀྱི་ཕུང་པོ་ལྷག་མ་མེད་པའི་ཞི་བའི་དབྱིངས་འབའ་ཞིག་ལ་བཞུགས་པ་ལས། ཐེག་ཆེན་པ་ལྟར་སླར་ཡང་སྤྲུལ་པས་འགྲོ་དོན་མཛད་པ་སོགས་ནི་ཁས་ལེན་མི་ཤེས་
ཏེ༑ སླར་ཟག་བཅས་ཀྱི་ཕུང་པོ་ལེན་པ་མི་འདོད་པའི་ཕྱིར། དེ་ལྟ་ན་མཐར་ཐུག་བའི་ཚེ་སངས་རྒྱས་རྣམས་སེམས་ཅན་གྱི་དོན་གཏན་ནས་མི་མཛད་པར་བཏང་སྙོམས་འབའ་ཞིག་ལ་བཞུགས་པ་སོགས་སུ་འདོད་དམ་ཇི་ལྟར་སྨྲ། ཡང་འགའ་ཞིག་ནས་བཤད་པ་ལྟར་ལྷག་མེད་ཀྱི་ཚེ་མར་
མེ་ཤི་བ་བཞིན་དུ་ཟག་བཅས་ཟག་མེད་ཀྱི་འདུས་བྱས་ཀྱི་རྒྱུན་མཐའ་དག་ཆད་པར་འདོད་ན་ནི། ཕྱི་རོལ་པ་འགའ་ཞིག་གིས། མ་ཤི་ཚེ་ན་དགའ་མགུར་སྤྱོད། །ཤི་ནས་དེ་ཡི་སྤྱོད་ཡུལ་མིན། །མེ་ཤི་ཐལ་བ་རླུང་ཁྱེར་འདྲ། །ཞེས་སོགས་འདོད་པ་དང་ཆ་འདྲ་བར་འགྱུར་བ་མ་ཟད། ཐར་པ་
འདོད་པ་རྣམས་ཀྱི་དོན་དུ་གཉེར་བྱའི་གཙོ་བོ་མཐར་ཐུག་པ་དང། སངས་རྒྱས་རྣམས་ཀྱིས་གདུལ་བྱའི་དོན་མཛད་པའི་མཐར་ཐུག་ནི་བེམས་རིག་རྒྱུན་ཆད་པ་ཙམ་ཞིག་ཡིན་པར་འདོད་དགོས་པ་དང། ལྷག་མེད་མྱང་འདས་མངོན་དུ་བྱས་པའི་གང་ཟག་ཀྱང་མེད་པར་འདོད་དགོས་པ་སོགས་
རིགས་པའི་གནོད་པ་དུ་མ་ཞིག་འབབ་པར་འགྱུར་ན། བྱེ་བྲག་སྨྲ་བ་རང་ལུགས་ལ་འགལ་མེད་དོན་མཐུན་གྱི་ལན་འདེབས་དཀའ་ཡང། གནས་སྐབས་ཁས་ལེན་འཛིན་ཚུལ་ལྟ་བུར། ལྷག་མེད་མྱང་འདས་མངོན་དུ་བྱས་པའི་གང་ཟག་མེད་ཀྱང། དེ་ཐོབ་པའི་གང་ཟག་ཡོད་ཅེས་སྨྲ་
དགོས་ཏེ། ལྷག་མེད་དུ་འདའ་བ་ལ་མངོན་དུ་ཕྱོགས་པའི་དགྲ་བཅོམ་པ་རྣམས་ལྷག་མེད་མྱང་འདས་ཀྱི་ཐོབ་པ་དང་ལྡན་པས། དེ་རྣམས་ཀྱིས་ལྷག་མེད་མྱང་འདས་ཐོབ་པར་འཇོག་ཆོག་པའི་ཕྱིར་ཏེ། ཐོབ་བྱའི་ཆོས་དེ་ཐོབ་ན་དེ་མངོན་དུ་བྱས་པས་མ་ཁྱབ་པ་གོང་འོག་དུ་མར་སྣང་

[007B] འོན་ཀྱང་འདི་ཐད་མངོན་པའི་རྒྱན་དུ། ཐ་མའི་སེམས་ནི་སེམས་གཞན་དང། །མཚམས་སྦྱོར་བ་ལ་འགལ་ཅི་ཡོད། །ཅེས་དང། མ་ཤི་ཚེ་ན་དགའ་མགུར་སྤྱོད། །ཅེས་སོགས་དྲངས་པ་ནི་བྱེ་སྨྲའི་འདོད་ཚུལ་ལ་སྐྱོན་བརྗོད་མཛད་པ་
ལས་རང་ལུགས་བསྟན་པ་མིན་ཞེས་སྨྲ་རྒྱུ་ཡིན་ནོ། །འོ་ན་ལྷག་མེད་མྱང་འདས་ཀྱི་ཐོབ་པ་དང་ལྡན་པའི་དགྲ་བཅོམ་པ་རྣམས་ཟག་བཅས་ཀྱི་ཕུང་པོ་དང་མི་ལྡན་པར་ཐལ། གོང་དུ་དྲངས་པའི་མཆན་དུ། ཟག་བཅས་ཀྱི་ཕུང་པོ་ཁེགས་སུ་ཆུགས་ཀྱང་ཟག་མེད་ཀྱི་ཕུང་པོ་མི་ཁེགས་ཏེ། དེ་ལ་
བརྟགས་འགོག་མི་འཇུག་པས་སོ། །ཞེས་གསུངས་པའི་ཕྱིར་ན་མ་ཁྱབ་སྟེ། ལུང་དེའི་ཟུར་དང་པོའི་དོན་ནི། ལྷག་མེད་དུ་འདའ་བ་ལ་མངོན་དུ་ཕྱོགས་པའི་དགྲ་བཅོམ་པའི་རྒྱུད་ལ་ཟག་བཅས་ཀྱི་ཕུང་པོའི་ཐོབ་པ་མ་འོངས་པ་སྐྱེ་བའི་ཆོས་ཅན་གྱི་ནུས་པ་འགགས་ཟིན་པའི་དོན་དང། ཟུར་གཉིས་
པའི་དོན་ནི། དེའི་རྒྱུད་ལ་ཟག་མེད་ཀྱི་ཕུང་པོའི་ཐོབ་པ་མ་འོངས་པ་སྐྱེ་བའི་ཆོས་ཅན་གྱི་ནུས་པ་འགགས་འགྱུར་གྱི་ཚུལ་དུ་ཡོད་པའི་དོན་ཡིན་པའི་ཕྱིར་ཏེ། དེ་གཉིས་སྔ་ཕྱིར་འགགས་དགོས་པ་ཡང་ཟག་བཅས་ཟག་མེད་ཀྱི་ཆོས་མ་འོངས་པ་སྐྱེ་བའི་ནུས་པ་འགོག་དཀའ་སླའི་
རྒྱུ་མཚན་གྱི་ཡིན་པའི་ཕྱིར།།    ༈    མདོར་བསྟན་རྒྱས་བཤད་གཉིས་ལས། དང་པོ། ཟག་བཅས་ཟག་པ་མེད་ཆོས་རྣམས། །ཞེས་སོགས་ཀྱི་སྐབས་སུ། ཆོས་མངོན་པའི་བརྗོད་བྱ་རྣམས་བསྡུ་ན་ཟག་བཅས་ཟག་མེད་གཉིས་སུ་འདུ་སྟེ། དེ་
གཉིས་གང་རུང་མ་ཡིན་པའི་ཆོས་མེད་པའི་ཕྱིར། ལམ་བདེན་མ་ཡིན་པའི་འདུས་བྱས་རྣམས་ཆོས་ཅན། ཟག་བཅས་ཡིན་ཏེ། ཟག་པ་དམིགས་པ་དང་མཚུངས་ལྡན་གང་རུང་གི་སྒོ་ནས་རྒྱས་པར་འགྱུར་བའི་ཕྱིར། ལམ་གྱི་བདེན་པ་དང། འདུས་མ་བྱས་རྣམ་པ་གསུམ་
ཆོས་ཅན། ཟག་མེད་ཡིན་ཏེ། ཟག་པ་དམིགས་པ་དང་མཚུངས་ལྡན་གང་རུང་གི་སྒོ་ནས་རྒྱས་པར་མི་འགྱུར་བའི་ཕྱིར། དེ་ལ་ཁོ་ན་རེ། ཉན་ཐོས་དགྲ་བཅོམ་པ་ཆོས་ཅན། དམིགས་པ་དང་མཚུངས་ལྡན་གང་རུང་གི་སྒོ་ནས་ཟག་པ་རྒྱས་འགྱུར་ཡིན་པར་ཐལ། ཟག་

[008A]༄༅། །བཅས་ཡིན་པའི་ཕྱིར། འདོད་ན། དམིགས་པའི་སྒོ་ནས་ཟག་པ་རྒྱས་འགྱུར་ཡིན་པར་ཐལ། དེ་གཉིས་གང་རུང་གང་ཞིག་མཚུངས་ལྡན་གྱི་སྒོ་ནས་ཟག་པ་རྒྱས་འགྱུར་མ་ཡིན་པའི་ཕྱིར། འདོད་ན། ཉན་ཐོས་དགྲ་བཅོམ་པ་ཆོས་ཅན། དམིགས་པའི་སྒོ་
ནས་ཟག་པ་རྒྱས་པར་འགྱུར་བར་ཐལ། འདོད་ན་དེ་ཆོས་ཅན། དམིགས་པའི་སྒོ་ནས་ཟག་པ་རྒྱས་པར་མི་འགྱུར་བར་ཐལ་དམིགས་པའི་སྒོ་ནས་ཟག་པ་རྒྱས་པ་སྤངས་པའི་ཕྱིར་ན་མ་ཁྱབ། བྱས་པ་ལ། འོ་ན། དེ་ཆོས་ཅན། དམིགས་པའི་སྒོ་ནས་ཟག་པ་རྒྱས་པ་མེད་པར་
ཐལ༑ དམིགས་པའི་སྒོ་ནས་ཟག་པ་རྒྱས་པ་སྤངས་པའི་ཕྱིར་ན་ཡང་མ་ཁྱབ། གོ་དོན་དངོས་གཞི་ནི། ཆོས་ཅན་འདི་ལྟ་བུ་རྣམས་རང་གིས་དམིགས་པའི་སྒོ་ནས་ཟག་པ་རྒྱས་པ་མེད་ཀྱང། གཞན་གྱིས་དམིགས་པའི་སྒོ་ནས་ཟག་པ་རྒྱས་པ་ཡོད་པའི་རྒྱུ་མཚན་
གྱིས་ཟག་བཅས་སུ་འཇོག་པ་ཡིན་འདུག་ཀྱང། ཚིག་འཁྲིའི་རིགས་པས་འཕུལ་ན་འཛིན་མཚམས་དཀའ་བར་འོང་རིགས་སུ་སྣང་ཡང་ཟུར་ཙམ་ལས་མ་སྨྲས་སོ། །ཡང༑ ལམ་བདེན་ཆོས་ཅན། ཟག་བཅས་ཡིན་པར་ཐལ། དམིགས་པའི་སྒོ་ནས་ཟག་པ་རྒྱས་པར་འགྱུར་
བའི་ཕྱིར་ཏེ། དམིགས་པའི་སྒོ་ནས་ཟག་པ་སྐྱེ་བའི་ཕྱིར་ན་མ་ཁྱབ་བྱས་པ་ལ། ལམ་བདེན་ཆོས་ཅན། དམིགས་པའི་སྒོ་ནས་ཟག་པ་མི་སྐྱེ་བར་ཐལ། དམིགས་པའི་སྒོ་ནས་ཟག་པ་མི་སྐྱེ་བར་བྱེད་པའི་ཕྱིར་ན་མ་ཁྱབ། རྟགས་གྲུབ་ཏེ། དམིགས་པའི་སྒོ་ནས་ཟག་པའི་
གཉེན་པོ་བྱེད་པའི་ཕྱིར། ཡང། ཁོ་ན་རེ། དགྲ་བཅོམ་པའི་མིག་གི་རྣམ་པར་ཤེས་པ་ཆོས་ཅན། མཚུངས་ལྡན་གྱི་སྒོ་ནས་ཟག་པ་རྒྱས་འགྱུར་ཡིན་པར་ཐལ། མཚུངས་ལྡན་གང་ཞིག་ཟག་པ་རྒྱས་འགྱུར་ཡིན་པའི་ཕྱིར་ན་མ་ཁྱབ།    ༈    འདུས་མ་བྱས་
རྒྱས་པར་བཤད་པ་དང། འདུས་བྱས་རྒྱས་པར་བཤད་པ་གཉིས། དང་པོ་ལ། འདུས་མ་བྱས་ནི་རྣམ་པ་གསུམ་སྟེ། ནམ་མཁའ་དང། སོ་སོར་བརྟགས་འགོག་དང། སོ་སོར་བརྟགས་མིན་གྱི་འགོག་པ་གསུམ་དུ་གྲངས་ངེས་ལ། ལུགས་འདིར་དེ་བཞིན་ཉིད་དང་

[008B] བདེན་བཞི་མི་རྟག་ལ་སོགས་རྣམ་པ་བཅུ་དྲུག་གི་ནང་ནས་འགོག་བདེན་གྱི་རྣམ་པ་བཞི་ནི་སོ་སོར་བརྟགས་འགོག་ཡིན་ལ། བདེན་པ་གཞན་གསུམ་གྱི་རྣམ་པ་རྣམས་ནི་འདུས་བྱས་སུ་བཤད་པས་
སྟོང་བདག་མེད་གཉིས་ཀྱང་འདུས་བྱས་སུ་འདོད་ལ། དེ་ལྟ་ན་ཐག་ཁྲ་སྦྲུལ་གྱིས་སྟོངས་པ་དང། སྡུག་བསྔལ་རྟག་པས་སྟོངས་པ་སོགས་ཀྱང་འདུས་བྱས་སུ་འདོད་དགོས་ལ། དེ་བཞིན་དུ་བུམ་པ་ཆུས་སྟོངས་པ་དང། གཙུག་ལག་ཁང་དགེ་འདུན་གྱིས་སྟོངས་
པ་སོགས་ཀྱང་འདུས་བྱས་སུ་འདོད་དགོས་པ་འདྲ་སྟེ་འོག་ཏུ་འཆད་པར་འགྱུར་རོ།། འདུས་མ་བྱས་གསུམ་ལས་ནམ་མཁའི་མཚན་ཉིད་ནི། རང་གི་གོ་སར་གཟུགས་ཅན་གཞན་འབྱུང་བ་ལ་མི་བསྒྲིབས་པའམ། གེགས་མི་བྱེད་ཅིང། ཐོགས་རེག་དཀག་ཙམ་གྱི་སྟོང་
ཆ་ལ་བྱེད་དགོས་ཀྱི། གཟུགས་ཅན་གཞན་འབྱུང་བ་ལ་མི་བསྒྲིབས་པ་ཙམ་གྱིས་འཇོག་མི་ནུས་ཏེ། སེམས་དང་འགོག་པ་གཉིས་སོགས་ཀྱང་དེར་ཐལ་བའི་སྐྱོན་ཡོད་པའི་ཕྱིར། དེ་ལ་ཁོ་ན་རེ་རྩིག་པ་ལ་སོགས་པའི་གོ་ས་ན་ནམ་མཁའ་ཡོད་པར་ཐལ། ནམ་མཁའ་དེ་
རང་གི་གོ་སར་གཟུགས་ཅན་གཞན་འབྱུང་བ་ལ་གེགས་མི་བྱེད་པའི་ཕྱིར། འདོད་ན། རྩིག་པའི་གོ་སར་ཡོད་པའི་ནམ་མཁའ་ཆོས་ཅན། རང་གི་གོ་སར་གཟུགས་ཅན་གཞན་འབྱུང་བ་ལ་གེགས་བྱེད་པར་ཐལ། རང་གི་གོ་སར་གཟུགས་ཅན་གཞན་འབྱུང་མི་ནུས་པའི་ཕྱིར་ཏེ་
རྩིག་པའི་གོ་སར་གཟུགས་ཅན་གཞན་མི་འབྱུང་བའི་ཕྱིར་ན་མ་ཁྱབ་སྟེ། རྩིག་པའི་གོ་སར་གཟུགས་ཅན་གཞན་མི་འབྱུང་བ་དེ་རྩིག་པ་ཉིད་ཀྱིས་གེགས་བྱེད་པ་ལས་དེའི་གོ་ས་ན་ཡོད་པའི་ནམ་མཁས་གེགས་བྱེད་པ་མ་ཡིན་པའི་ཕྱིར།    ༈   
པ་གང། །ཞེས་སོགས་ཀྱི་སྐབས་སུ། འགོག་པ་གཉིས་ལས་སོ་སོར་བརྟགས་འགོག་ནི། གཙོ་བོར་འཕགས་པའི་བདེན་པ་ལ་སོ་སོར་བརྟགས་པའི་ཟག་མེད་ཀྱི་ཤེས་རབ་བར་ཆད་མེད་ལམ་གྱིས་རང་གི་དགག་བྱ་ཟག་བཅས་དང་བྲལ་བའི་སྟོབས་ཀྱིས་ཐོབ་པ། རྟག་ཅིང་དགེ་

[009A]༄༅། །པའི་རྫས་སུ་གྲུབ་པ་ཞིག་ལ་བྱེད་ཅིང། དེ་ནི་སྤང་བྱ་རིས་ལྔ་པོ་རྣམས་ཀྱི་ལྡན་རྫས་སོ་སོ་བ་ཡིན་པ་བཞིན་དུ། དེ་དག་དང་བྲལ་བའི་འགོག་པའང་རྫས་སོ་སོར་ཐ་དད་པ་ཡིན་ཏེ། སྡུག་བསྔལ་མཐོང་སྤང་སྤངས་པའི་འགོག་པ་དེ་ཀུན་འབྱུང་མཐོང་སྤང་སྤངས་
པའི་འགོག་པ་ལས་རྫས་ཐ་དད་པ་ལྟ་བུའོ། །དེའི་ཕྱིར་མཐོང་སྤང་སྤངས་པའི་འགོག་པ་རྫས་ཐ་དད་པ་གྱ་བརྒྱད་ལ་སོགས་པ་ཡོད་ཅིང། སྤང་བྱ་རྣམས་རིམ་གྱིས་སྤངས་རིམ་བཞིན་འགོག་པ་རྣམས་ཀྱང་རྒྱུད་ལ་རིམ་གྱིས་གྲུབ་པར་འདོད་དོ།། སོ་སོར་བརྟགས་མིན་གྱི་
འགོག་པ་ནི། རང་གི་དགག་བྱ་ཟག་བཅས་ཟག་མེད་གང་རུང་གི་ཆོས་མ་འོངས་པ་སྐྱེ་བ་ལ་གཏན་དུ་གེགས་བྱེད་པ་སོ་སོར་བརྟགས་འགོག་ལས་གཞན་པའི་འདུས་མ་བྱས་མ་བསྒྲིབས་ལུང་མ་བསྟན་གྱི་རྫས་སུ་གྲུབ་པ་ཞིག་ལ་བྱེད། དེས་ན་ལུགས་འདིར་བརྟགས་མིན་ཐོབ་པའི་དགག་བྱའི་
གཞི་ལ་མ་འོངས་མི་སྐྱེ་བའི་ཆོས་ཅན་ཞིག་འཇོག་ལ་མ་འོངས་མི་སྐྱེ་བའི་ཆོས་ཅན་ཞེས་པ་བྱེ་བྲག་སྨྲ་བའི་གྲུབ་མཐས་བརྟགས་པའོ། །འདི་ལ་འགྲེལ་པ་མངོན་པའི་རྒྱན་གྱི་མཆན་དུ། དེ་ཡང། དཔེར་ན་དད་པའི་རྗེས་འབྲང་གི་ལམ་བསམ་གཏན་ས་དྲུག་གང་རུང་ལ་བརྟེན་
པ་གཅིག་མངོན་དུ་གྱུར་ན་ལྷག་མ་ལྔ་དང། ཆོས་ཀྱི་རྗེས་འབྲང་གི་ལམ་ཡང་བརྟགས་མིན་ཐོབ་ལ། ཐེག་དམན་གྱི་མཐོང་ལམ་ལན་གཉིས་མི་སྐྱེ་བས་སོ། །སྡུག་བསྔལ་ལ་ཆོས་ཤེས་པའི་བཟོད་པའི་ཚེ་དེ་མ་འོངས་པ་རྣམས་ཀྱང་དེ་བཞིན་ནོ། །ཞེས་གསུངས་པའི་དགོངས་དོན་
ལ་དཔགས་ན། ལུགས་འདིར་དད་པའི་རྗེས་འབྲང་གི་མཐོང་ལམ་བསམ་གཏན་ས་དྲུག་གང་རུང་ལ་བརྟེན་པ་གཅིག་མངོན་དུ་གྱུར་ན་བསམ་གཏན་ལྷག་མ་ལྔའི་ངོ་བོར་གྱུར་པའི་དད་པའི་རྗེས་འབྲང་གི་མཐོང་ལམ་དང། བསམ་གཏན་ས་དྲུག་ལ་བརྟེན་པའི་ཆོས་ཀྱི་རྗེས་འབྲང་
གི་མཐོང་ལམ་རྣམས་དེའི་རྒྱུད་ལ་སྐྱེ་མི་སྲིད་པ་ལ་བསམས་ནས་དེ་དག་མ་འོངས་པ་ལ་བརྟགས་མིན་ཐོབ་པའི་ཐ་སྙད་བྱེད་པར་སྣང་ལ། དེ་ལྟ་ན་རྒྱུན་ཞུགས་ཞུགས་པ་དབང་བརྟུལ་དད་པའི་རྗེས་འབྲང་ཞིག་གིས་བསམ་གཏན་དང་པོའི་ཉེར་སྡོགས་ཙམ་ལ་བརྟེན་ནས་མཐོང་

[009B] བསམ་གཏན་གྱི་དངོས་གཞི་ལྔའི་ངོ་བོར་གྱུར་པའི་དད་པའི་རྗེས་འབྲང་གི་མཐོང་ལམ་དང། ཆོས་ཀྱི་རྗེས་འབྲང་གི་མཐོང་ལམ་མ་འོངས་པ་ལ་བརྟགས་མིན་ཐོབ་པར་འདོད་དགོས་ལ། དེ་ལྟར་འདོད་ན། དེ་འདྲའི་བརྟགས་མིན་ཐོབ་པའི་དགག་བྱའི་
གཞིར་གྱུར་པའི་བསམ་གཏན་གྱི་དངོས་གཞིའི་ངོ་བོར་གྱུར་པའི་དད་པའི་རྗེས་འབྲང་དང། ཆོས་ཀྱི་རྗེས་འབྲང་གི་མཐོང་ལམ་མ་འོངས་པ་ཞིག་ཡོད་དམ་མེད། ཡོད་ན་དེ་རྣམས་དད་པའི་རྗེས་འབྲང་དེ་ལས་གཞན་པའི་གང་ཟག་གི་རྒྱུད་ལ་ཡོད་དམ། དད་པའི་རྗེས་འབྲང་དེ་
ཁའི་རྒྱུད་ལ་ཡོད། དང་པོ་ལྟར་ན་ནི་ཤིན་ཏུ་འབྲེལ་མེད་དུ་འགྱུར་ལ། གཉིས་པ་ལྟར་ན་ནི། དེ་འདྲའི་དད་པའི་རྗེས་འབྲང་དེས་བསམ་གཏན་གྱི་དངོས་གཞི་དང། ཆོས་ཀྱི་རྗེས་འབྲང་གི་ལམ་ཐོབ་པར་འདོད་དམ། འདོད་ན། འདོད་ཉོན་མ་སྤངས་པར་བསམ་གཏན་གྱི་དངོས་
གཞི་ཐོབ་པ་དང། དད་པའི་རྗེས་འབྲང་དང་ཆོས་ཀྱི་རྗེས་འབྲང་གི་གཞི་མཐུན་འཇོག་དགོས་པ་སོགས་གྲུབ་མཐའ་གོང་འོག་ཀུན་དང་འགལ་བར་འགྱུར་ན་འགལ་མེད་ཀྱི་ལན་ཇི་ལྟར་འདེབས་ཞེ་ན། འདི་རྣམས་གྲུབ་མཐས་བརྟགས་པའི་སྐྱོན་དུ་སྣང་བས་རིགས་པ་
དང་མི་འགལ་བའི་ལན་ཇི་བཞིན་ཐེབས་པར་དཀའ་ནའང། གནས་སྐབས་རྩོད་པའི་ཚེ་ཁས་ལེན་འཛིན་བདེ་བར་བྱེད་ན། དེ་འདྲའི་དད་པའི་རྗེས་འབྲང་དེས་དངོས་གཞིའི་ངོ་བོར་གྱུར་པའི་དད་པའི་རྗེས་འབྲང་གི་མཐོང་ལམ་དང། ཆོས་ཀྱི་རྗེས་འབྲང་གི་མཐོང་ལམ་མ་འོངས་པ་ལ་
བརྟགས་མིན་ཐོབ་ཀྱང། དེས་བརྟགས་མིན་ཐོབ་པའི་གཞིར་གྱུར་པའི་དངོས་གཞིའི་ངོ་བོར་གྱུར་པའི་དད་པའི་རྗེས་འབྲང་གི་མཐོང་ལམ་དང། ཆོས་ཀྱི་རྗེས་འབྲང་གི་མཐོང་ལམ་མ་འོངས་པ་མེད་པར་འདོད་ན་ལེགས་ཏེ། དེ་ཡོད་པར་འདོད་ན་རྒྱུད་ལྡན་གྱི་གང་ཟག་འཇོག་དཀའ་
བའི་ཕྱིར། བྱས་པ་ལ་ཁོ་ན་རེ། འོ་ན། དེ་འདྲའི་བརྟགས་མིན་ཐོབ་པའི་དགག་བྱའི་གཞི་མེད་པར་ཐལ། འདོད་བྱས་པ་ལ། དེ་ཡོད་པར་ཐལ། བསམ་གཏན་གྱི་དངོས་གཞི་ལྔའི་ངོ་བོར་གྱུར་པའི་དད་པའི་རྗེས་འབྲང་གི་མཐོང་ལམ་མ་འོངས་མི་སྐྱེ་བའི་ཆོས་ཅན་དང་ཆོས་ཀྱི་

[010A]༄༅། །རྗེས་འབྲང་གི་མཐོང་ལམ་མ་འོངས་མི་སྐྱེ་བའི་ཆོས་ཅན་དེ། དེ་འདྲའི་བརྟགས་མིན་ཐོབ་པའི་དགག་བྱའི་གཞི་ཡིན་པའི་ཕྱིར། ཟེར་ན་མ་ཁྱབ་བོ། །འོ་ན༑ དེ་འདྲའི་དགག་བྱའི་གཞི་ལ་གང་འཇོག་ན། བསམ་གཏན་གྱི་དངོས་གཞི་ལྔའི་ངོ་བོར་གྱུར་
པའི་དད་པའི་རྗེས་འབྲང་གི་མངོན་ལམ་མ་འོངས་མི་སྐྱེ་བའི་ཆོས་ཅན་དང། ཆོས་ཀྱི་རྗེས་འབྲང་གི་མཐོང་ལམ་མི་སྐྱེ་བའི་ཆོས་ཅན་སྤྱི་ཅམ་པ་དེ་འཇིག་རྒྱུ་ཡིན་པའི་ཕྱིར་ཁོ་ན་རེ། འོ་ན་དེ་འདྲའི་བརྟགས་མིན་ཐོབ་པའི་གཞིར་གྱུར་པའི་དངོས་གཞིའི་ངོ་བོར་གྱུར་པའི་མཐོང་
ལམ་མ་འོངས་པ་སོགས་ཡོད་པར་ཐལ། དངོས་གཞིའི་ངོ་བོར་གྱུར་བའི་དད་པའི་རྗེས་འབྲང་གི་མཐོང་ལམ་མ་འོངས་མི་སྐྱེ་བའི་ཆོས་ཅན་སྤྱི་ཙམ་པ་དེ་དེ་འདྲའི་བརྟགས་མིན་ཐོབ་པའི་གཞི་དང། མཐོང་ལམ་གྱི་གཞི་མཐུན་ཡིན་པའི་ཕྱིར། ཟེར་ན་རྟགས་མ་གྲུབ་
སྟེ༑ དེ་འདྲའི་བརྟགས་མིན་ཐོབ་པའི་དགག་བྱའི་གཞི་མེད་པའི་ཕྱིར། དེ་བཞིན་དུ་སྦྱོར་ལམ་བཟོད་པ་ཐོབ་ནས་ངན་སོང་དུ་སྐྱེ་བའི་རྒྱུན་ཆད་པ་ལ་བསམ་ནས་ངན་འགྲོ་བ་ལ་བརྟགས་མིན་ཐོབ་པའི་ཐ་སྙད་བྱེད་པའི་དེ་འདྲའི་བརྟགས་མིན་ཐོབ་པའི་གཞི་ལ་
ཡང་ངན་འགྲོ་བའི་གང་ཟག་ཞིག་ནི་འཇོག་མི་རིགས་ཏེ། ངན་འགྲོའི་གང་ཟག་མ་འོངས་མི་སྐྱེ་བའི་ཆོས་ཅན་ཞིག་ཡོད་ན། དེ་འདྲ་བ་དེ་རྣམ་པ་ཐམས་ཅད་དུ་ངན་འགྲོ་བ་རང་ལ་གནས་དགོས་པ་སོགས་ཐ་ཆད་པ་མང་པོ་ཞིག་ཁས་ལེན་དགོས་པར་འགྱུར་རོ། །དེས་
ན་འདིའི་བརྟགས་མིན་ཐོབ་པའི་དགག་བྱའི་གཞི་ལ་ངན་འགྲོའི་གང་ཟག་མེད་ན། གཞན་ཇི་ལྟར་འཇོག་ཅེ་ན་འཇོག་ཏུ་ཡོད་དེ། ངན་འགྲོའི་རྣམ་ཤེས་དང་ཚོར་འདུའི་ཕུང་པོ་མ་འོངས་མི་སྐྱེ་བའི་ཆོས་ཅན་སྤྱི་ཙམ་པ་དེ་བཞག་ཆོག་པའི་ཕྱིར། དེ་ལྟར་འཇོག་ཀྱང་དེ་འདྲ་
བརྟགས་མིན་ཐོབ་པའི་གཞིར་གྱུར་པའི་ངན་འགྲོའི་རྣམ་ཤེས་ཀྱི་ཕུང་པོ་མ་འོངས་མི་སྐྱེ་བའི་ཆོས་ཅན་སོགས་ཨེ་ཡོད་ཟེར་ན་ཡོད་པར་འདོད་མི་རིགས་ཏེ། དེ་འདོད་ན་དེ་རྒྱུད་ལྡན་གྱི་གང་ཟག་འཇོག་མི་ཤེས་པ་སོགས་རིག་པས་སྒྲུབ་ན་ཤེས་སོ།།    ༈   

[010B] བརྟགས་མིན་ཐོབ་པའི་གཞི་ལ་མུ་བཞི་རྩི་བའི། དང་འོ་བརྟགས་འགོག་ཐོབ་པའི་གཞི་ཡིན་ལ། བརྟགས་མིན་ཐོབ་པའི་གཞི་མ་ཡིན་པ་ནི། ཟག་བཅས་འདས་པ་དང། ད་ལྟར་བྱུང་བ་དང། མ་འོངས་པ་སྐྱེ་བའི་ཆོས་ཅན་རྣམས་སོ། །
གཉིས་པ་བརྟགས་མིན་ཐོབ་པའི་གཞི་ཡིན་ལ། བརྟགས་འགོག་ཐོབ་པའི་གཞི་མ་ཡིན་པ་ནི། ཟག་མེད་མ་འོངས་མི་སྐྱེ་བའི་ཆོས་ཅན་རྣམས་སོ། །གསུམ་པ་གཉིས་ཀ་ཡིན་པ་ནི། ཟག་བཅས་མ་འོངས་མི་སྐྱེ་བའི་ཆོས་ཅན་རྣམས་སོ། །བཞི་པ་གཉིས་ཀ་མ་ཡིན་
པ་ནི་ཟག་མེད་སྐྱེ་བའི་ཆོས་ཅན་རྣམས་སོ། །དེས་ན་བྱེ་བྲག་སྨྲ་བའི་ལུགས་ལ་འདུས་བྱས་ཡིན་ན་སྐྱེ་བས་མ་ཁྱབ་སྟེ། མི་སྐྱེ་བའི་ཆོས་ཅན་གྱི་འདུས་བྱས་ཁས་བླངས་པའི་ཕྱིར་རོ།། ཡང་བརྟགས་འགོག་དང་བརྟགས་མིན་གཉིས་ཀྱི་སྔ་ཐོབ་དང་ཕྱི་ཐོབ་ལ་ཡང་མུ་བཞི་སྟེ་
གཞི་དེ་ལ་བརྟགས་འགོག་སྔོན་ལ་ཐོབ་ཅིང་བརྟགས་མིན་རྗེས་སུ་ཐོབ་པ་ནི། དད་མོས་པས་སྒོམ་སྤང་སྤངས་པ་ལྟ་བུ་སྟེ། དེའི་ཚེ་སྒོམ་སྤང་སྤངས་པའི་བརྟགས་འགོག་ཐོབ་ཀྱང་ཉམས་པ་སྲིད་པའི་ཕྱིར་བརྟགས་མིན་མ་ཐོབ་ལ། སླར་དབང་པོ་རྣོན་པོར་འཕོས་པའི་ཚེ་བརྟགས་
མིན་ཐོབ་པའི་ཕྱིར། གཞི་དེ་ལ་བརྟགས་མིན་སྔོན་ལ་ཐོབ་ཅིང་བརྟགས་འགོག་རྗེས་སུ་ཐོབ་པ་ནི། བཟོད་པ་ཐོབ་པའི་ཚེ་ངན་འགྲོའི་ཕུང་པོ་རྒྱུན་ཆད་པ་ལྟ་བུ་སྟེ། དེའི་ཚེ་ངན་འགྲོའི་ཕུང་པོ་ལ་བརྟགས་མིན་ཐོབ་ཀྱང་དེ་ལ་བརྟགས་འགོག་མ་ཐོབ་སྟེ། བརྟགས་འགོག་སྒོམ་ལམ་
ཐོབ་པ་ན་ཐོབ་པའི་ཕྱིར། གཉིས་ཀ་དུས་མཉམ་དུ་ཐོབ་པ་ནི། མཐོང་ཐོབ་པས་སྒོམ་སྤང་ཆེན་པོའི་ཆེན་པོ་སྤངས་ལ་ལྟ་བུ་སྟེ། དེའི་ཚེ་སྒོམ་སྤང་ཆེན་པོའི་ཆེན་པོ་སྤངས་པའི་བརྟགས་འགོག་དང་བརྟགས་མིན་གཉིས་ཀ་ཅིག་ཆར་དུ་ཐོབ་པའི་ཕྱིར། གཉིས་ཀ་མ་ཐོབ་པ་ནི་དེ་ལས་
གཞན་པ་མང་དུ་མཆིས་སོ།།    ༈    །ཞེས་སོགས་ཀྱི་སྐབས་སུ། མཉིས་པ་འདུས་བྱས་ཀྱི་ཆོས་རྒྱས་པར་བཤད་བསྟེ། དེ་ལ་འདུས་བྱས་ཆོས་ཅན། ཁྱོད་ལ་དབྱེན་ཕུང་པོ་ལྔ་ཡོད་དེ། གཟུགས་ཀྱི་ཕུང་བོ་དང། ཚོར་བ་དང། འདུ་ཤེས་དང་

[011A]༄༅། །འདུ་བྱེད་དང། རྣམ་ཤེས་ཀྱི་ཕུང་པོ་རྣམས་སུ་ཡོད་པའི་ཕྱིར། འདུས་བྱས་ཀྱི་ཆོས་རྣམས་བསྡུ་ན་ཡང་ཕུང་པོ་ལྔར་འདུ་སྟེ། དེ་ལྔ་པོ་གང་རུང་མ་ཡིན་པའི་འདུས་བྱས་གཞི་མ་གྲུབ་པའི་ཕྱིར།    ༈    །ཞེས་སོགས་ཀྱི་སྐབས་སུ་ཕུང་པོ་ལྔ་པོ་
རེ་རེ་ནས་རྒྱས་པར་བཤད་པ་ལ། དང་པོ་གཟུགས་ཀྱི་ཕུང་པོ་ཆོས་ཅན། ཁྱོད་ལ་དབྱེ་ན། བཅུ་གཅིག་ཡོད་དེ། མིག་སོགས་དབང་པོ་ལྔ་དང། གཟུགས་སོགས་དོན་ལྔ་དང། རྣམ་པར་རིག་བྱེད་མ་ཡིན་པའི་གཟུགས་རྣམས་སུ་ཡོད་པའི་ཕྱིར། མིག་སོགས་དབང་པོ་ལྔ་རེ་རེ་ནས་འཇོག་
ཚུལ་ཡོད་དེ། མིག་གི་རྣམ་ཤེས་ཀྱི་རྟེན་དུ་གྱུར་པའི་དབང་པོ་གཟུགས་ཅན་དང་བ་དེ་མིག་གི་དབང་པོ་དང། རྣ་བའི་རྣམ་ཤེས་ཀྱི་རྟེན་དུ་གྱུར་པའི་དབང་པོ་གཟུགས་ཅན་དང་བ་དེ་རྣ་བའི་དབང་པོ་སོགས་སུ་རིམ་པ་བཞིན་འཇོག་པའི་ཕྱིར། དེ་དག་ལའང་རྟེན་བཅས་དང་དེ་མཚུངས་
གཉིས་གཉིས་སུ་ཡོད་དོ། །གཟུགས་སོགས་དོན་ལྔའི་ནང་གི་གཟུགས་ཆོས་ཅན། བསྡུ་ན་གཉིས་སུ་འདུ་སྟེ། ཁ་དོག་དང་དབྱིབས་གང་རུང་དུ་འདུ་བའི་ཕྱིར། དེ་ཆོས་ཅན། རྒྱས་པར་ཕྱེ་ན་ཉི་ཤུ་ཡོད་དེ། ཁ་དོག་ལ་རྩ་བའི་ཁ་དོག་བཞི་དང། ཡན་ལག་གི་ཁ་དོག་བརྒྱད་དེ་བཅུ་གཉིས་
དབྱིབས་ཀྱི་གཟུགས་ལ་བརྒྱད་རྣམས་སུ་ཡོད་པའི་ཕྱིར། དེ་དག་གི་མཚན་གཞི་ནི་ཡོངས་སུ་གྲགས་པ་ལྟར་ཏེ་རེ་རེ་ནས་མ་བཀོད་ལ། དབྱིབས་གཟུགས་བརྒྱད་ཀྱི་ནང་ནས་ཕྱལ་ལེ་བ་ཞེས་པ་དབྱིབས་མཉམ་ཞིང་ངོས་ཡངས་པ་དང། ཕྱལ་ལེ་བ་མ་ཡིན་པ་ནི་དབྱིབས་མི་མཉམ་ཞིང་ངོས་
དོག་པ་ལ་བྱེད་པར་སྣང་ངོ། །འདིའི་སྐབས་སུ་བྱེ་བྲག་སྨྲ་བས། ཁ་དོག་ཏུ་ཡོད་ལ་དབྱིབས་སུ་མེད་པ་རྩ་བའི་ཁ་དོག་བཞི་དང། གྲིབ་མ་དང། ཉི་མ་དང། སྣང་མུན་གྱི་ཁ་དོག་སྟེ་བརྒྱད་དང། དབྱིབས་སུ་ཡོད་ལ་ཁ་དོག་ཏུ་མེད་པ། ལུས་ཀྱི་རིག་བྱེད་ཀྱི་ངོ་བོར་གྱུར་པའི་ལུས་ཀྱི་ལས་
རིང་པོ་ལ་སོགས་པ་བརྒྱད་དང། གཉིས་ཀར་ཡོད་པ་ །ཞེས་འདོད་ལ། མདོ་སྡེ་པས་ནི་ཁ་དོག་གི་རྡུལ་གྱི་བཀོད་པ་མི་འདྲ་བ་ལ་རིང་པོ་ལ་སོགས་པར་ཡིད་ཀྱི་བཏགས་ནས་འཇོག་པ་ལས་དབྱིབས་རྫས་སུ་མ་གྲུབ་པའི་ཕྱིར་ཁ་དོག་མ་ཡིན་པའི་

[011B] །འདི་དག་ལ་དོགས་པ་གཅོད་རྒྱུ་འགའ་ཞིག་མཆིས་པ་འོག་ཏུ་འཆད་དོ།། སྒྲ་ཆོས་ཅན། ཁྱོད་ལ་དབྱེ་ན་བརྒྱད་ཡོད་དེ། ཟིན་པའི་འབྱུང་བ་ལས་བྱུང་བའི་སྒྲ་དང། མ་ཟིན་པའི་འབྱུང་བ་ལས་བྱུང་བའི་སྒྲ་གཉིས། དེ་གཉིས་རེ་རེ་ལ་སེམས་
ཅན་དུ་སྟོན་མི་སྟོན་གཉིས་གཉིས་ཏེ་བཞི། དེ་བཞི་རེ་རེ་ལ་སྙན་མི་སྙན་གཉིས་རེ་སྟེ་བརྒྱད་ཡོད་པའི་ཕྱིར། ཟིན་པ་དང་མ་ཟིན་པའི་འབྱུང་བའི་ཁྱད་པར་ནི། སྐྱེས་བུའི་རྒྱུད་ཀྱིས་ཟིན་པའི་འབྱུང་བ་ཡིན་མིན་ལ་བྱེད་པ་དང། སེམས་ཅན་དུ་སྟོན་མི་སྟོན་ནི། བརྗོད་བྱའི་དོན་སྟོན་རྒྱུ་
ཡོད་མེད་ལ་བྱེད་པའི་ཕྱིར། ཁ་ཅིག། སྒྲ་ལ་ཟིན་པའི་སྒྲ་དང། མ་ཟིན་པའི་སྒྲ་གཉིས་སུ་འདོད་པ་ནི་མི་འཐད་དེ། སྒྲ་ཡིན་ན་མ་ཟིན་པ་ཡིན་པས་ཁྱབ་པའི་ཕྱིར་ཏེ། དེ་ཡིན་ན་མ་ཟིན་པའི་ཁམས་ཡིན་དགོས་པའི་ཕྱིར། དེར་ཐལ། སེམས་ཁམས་བདུན་དང། ཆོས་ཁམས་ཀྱི་ཕྱེད་སེམས་
བྱུང་དང། སྒྲ་དང་དགུ་པོ་མ་ཟིན་པའི་ཁམས་སུ་འཇོག་པའི་ཕྱིར། དེར་ཐལ། མཛོད་རྩ་བ་ལས། མ་ཟིན་དགུ། བརྒྱད་པོ་དེ་དག་རྣམས་དང་སྒྲ། ཞེས་གསུངས་པའི་ཕྱིར། རོ་ཆོས་ཅན། ཁྱོད་ལ་དབྱེ་ན་དྲུག་ཡོད་དེ། མངར་སྐྱུར་གཉིས། ལན་ཚྭ་དང་ཚ་བ་གཉིས། ཁ་བ་དང་བསྐ་བ་གཉིས་
རྣམས་སུ་ཡོད་པའི་ཕྱིར། དྲི་ཆོས་ཅན། ཁྱོད་ལ་དབྱེ་ན་བཞི་ཡོད་དེ། དྲི་ཞིམ་པ་དང་ང་བ་གཉིས། དེ་རེ་རེ་ལ་མཉམ་པ་དང་མི་མཉམ་པ་གཉིས་རེ་ཡོད་པའི་ཕྱིར། རེག་བྱ་ཆོས་ཅན། ཁྱོད་ལ་དབྱེ་ན་བཅུ་གཅིག་ཡོད་དེ། རྒྱུའི་རེག་བྱ་འབྱུང་བ་བཞི། འབྲས་བུའི་རེག་བྱ་འཇམ་རྩུབ་
གཉིས། ལྕི་ཡང་གཉིས། གྲང་བ་དང། བཀྲེས་སྐོམ་གསུམ་སྟེ་བདུན་རྣམས་སུ་ཡོད་པའི་ཕྱིར། འདི་དག་གི་སྐབས་སུ་དོགས་པ་བཅད་པ་ལ། འོ་ན་བྱེ་སྨྲའི་ལུགས་ལ། དཀར་པོ་གྲུ་བཞི་པ་ལྟ་བུ་ཁ་དོག་ཏུ་ཡོད་དམ། དབྱིབས་སུ་ཡོད། དང་པོ་ལྟར་ན། དེ་ཆོས་ཅན། རྩ་བའི་ཁ་དོག་
ཏུ་ཡོད་པར་ཐལ། བློ་རྩེ་འཐད་པའི་ཕྱིར། འདོད་ན། དེ་ཆོས་ཅན། རྩ་བའི་ཁ་དོག་ཏུ་མེད་པར་ཐལ། དབྱིབས་སུ་ཡོད་པའི་ཕྱིར་ཁྱབ་སྟེ། འགྲེལ་པ་ བྱེ་བྲག་ཏུ་སྨྲ་བས་ཁ་དོག་ཏུ་ཡོད་ལ་དབྱིབས་སུ་མེད་པ་སྔོན་པོ་ལ་སོགས་པ་རྩ་བའི་ཁ་དོག་བཞི་དང། ཞེས་

[012A]༄༅། །གསུངས་པའི་ཕྱིར། དེ་ནི་རྩ་བའི་ཁ་དོག་རྫས་སྤྱི་ཙམ་པ་དེ་ལ་བྱེད་པ་ལས། བྱེ་བྲག་དབྱིབས་དང་བཅས་པ་སོགས་ལ་མ་ཡིན་ནོ། །ཟེར་ན། མི་འཐད་དེ། གཞུང་ཆེན་པོ་འདི་འདྲ་བའི་ཐོག་མཐའ་བར་གསུམ་དུ་དབྱེ་བསྡུ་གྲངས་ངེས། མུ་བཞི་ལ་སོགས་པའི་
འཇོག་ཚུལ་མཐའ་དག་རྫས་སྤྱི་དང། ཉིས་མགོ་སྤངས་པ་གཞིར་བྱས་ནས་གསུངས་པ་ཡིན་ན། བསྡུས་རའི་བློ་གསར་བ་བཞིན་དུ་རྫས་སྤྱི་དང། ཉིས་མགོ་ལ་རྩོད་པ་བྱེད་པ་གནས་མ་ཡིན་པའི་ཕྱིར། ཡང་དེ་དབྱིབས་སུ་མེད་ཟེར་ན། དེ་ཆོས་ཅན། དབྱིབས་སུ་ཡོད་པར་ཐལ། གྲུ་བཞིར་ཡོད་
པའི་ཕྱིར། ཟེར་ན་ལན་ཇི་ལྟར་འདེབས། དེས་ན་འདི་ལྟ་བུ་ལ་ཁྱད་གཞི་ཁྱད་ཆོས་གཉིས་ཀྱི་ནང་ནས་ཁྱད་གཞི་གཙོ་བོར་འཛིན་དགོས་པ་དང། དེ་ལ་བདག་པོའི་སྒྲ་སྦྱར་མ་སྦྱར་དང། རྩོད་གཞི་ཉིས་མགོ་ཡིན་མིན་སོགས་ཀྱི་ཞིབ་ཆ་ལེགས་པར་ཕྱེ་དགོས་ཏེ། དཔེར་ན། རྩོད་གཞི་ལ་བདག་
པོའི་སྒྲ་མ་སྦྱར་བ་དཀར་པོ་གྲུ་བཞི་ཆོས་ཅན། ལྟ་བུ་ཟེར་ན་ནི། དབྱིབས་དང་ཁ་དོག་གཉིས་ཆར་སྡོམ་པའི་རྩོད་གཞི་ཉིས་མགོ་ཡིན་པས་སྐབས་འདི་དག་ཏུ་རྩོད་པའི་འོས་མིན་ཏེ། ཀ་བ་བུམ་པ་ཆོས་ཅན་ཟེར་བ་ལྟ་བུ་ཡིན་པའི་ཕྱིར། དེ་ལ་བདག་པོའི་སྒྲ་སྦྱར་ཏེ། དཀར་པོ་གྲུ་བཞི་པ་ཆོས་ཅན་ཟེར་ན་
ཁྱད་གཞི་དཀར་པོ་གཙོ་བོར་འཛིན་པ་ལས། ཁྱད་ཆོས་དབྱིབས་ལ་ངོས་འཛིན་མི་རིགས་པས་ཁ་དོག་ཏུ་ཡོད་པ་ལས་དབྱིབས་སུ་མེད་ཅེས་ལན་འདེབས། དེ་ལ་ཁོ་ན་རེ། དཀར་པོ་གྲུ་བཞི་པ་ཆོས་ཅན། དབྱིབས་སུ་ཡོད་པར་ཐལ། དབྱིབས་སུ་གྲུ་བཞི་པར་ཡོད་པའི་ཟེར་ན་མ་ཁྱབ། ཁྱབ་པར་ཐལ། གྲུ་
བཞི་པ་དབྱིབས་ཡིན་པའི་ཕྱིར་ཟེར་ན་ཡང་མ་ཁྱབ། འོ་ན། སའི་དཀྱིལ་འཁོར་གྲུ་བཞི་པ་ཆོས་ཅན། དབྱིབས་ཡིན་པར་ཐལ། གྲུ་བཞི་པ་ཡིན་པའི་ཕྱིར། འདོད་ན། དེ་ཆོས་ཅན། མིག་ཤེས་ལ་སྣང་དུ་རུང་བར་ཐལ། དབྱིབས་དང་ཁ་དོག་གང་རུང་ཡིན་པའི་ཕྱིར། འདོད་མི་ནུས་ཏེ་
རེག་བྱ་ཡིན་པའི་ཕྱིར་ཏེ། ས་ཡིན་པའི་ཕྱིར། འོན་ཀྱང་བྱེ་བྲག་སྨྲ་བས་དབྱིབས་དང་ཁ་དོག་ལ་མུ་གསུམ་དུ་ཕྱེ་བ་ནི། གྲུབ་མཐའི་འདོད་ཚུལ་ཡིན་པ་ལས་རིགས་པས་སྒྲུབ་ན་ནང་འགལ་དང། འཇོག་མཚམས་དཀའ་བ་དུ་མ་ཞིག་འབྱུང་ཚོད་འདུག་ཀྱང་མང་བར་འགྱུར་བས་མ་

[012B] །གཞན་ཡང་བུ་རམ་གྱི་གོང་བུ་ལྟ་བུའི་ཚོགས་པ་ན་དབྱིབས་དང་ཁ་དོག་ དྲི་རོ་རེག་བྱ་རྣམས་ཚང་བ་ཡོད་པར་ནི་འདོད་དགོས་ལ། འདོད་ན་དེ་རྣམས་རྫས་དང་གོ་ས་ཕན་ཚུན་སོ་སོ་ནས་མ་འདྲེས་པར་ཡོད་དམ། ཕན་ཚུན་ཁྱབ་མཉམ་དུ་ཡོད། དང་པོ་ལྟར་ན་མི་འཐད་དེ་
བུ་རམ་གྱི་དབྱིབས་དང་ཁ་དོག་གི་རྡུལ་གང་དུ་ཡོད་པ་དེར་རོ་དང་རེག་བྱ་སོགས་ཀྱི་རྡུལ་ཀྱང་ཡོད་ལ། རོ་དང་རེག་བྱ་མྱོང་འགྱུར་གྱི་རྡུལ་གང་དུ་ཡོད་པ་དེར་དབྱིབས་དང་ཁ་དོག་གི་རྡུལ་ཀྱང་འཇོག་པ་ལས་རྫས་དང་གོ་ས་སོ་སོ་ནས་མ་འདྲེས་པ་འཇོག་ཏུ་མེད་པའི་ཕྱིར་ཏེ་
དབྱིབས་དང་ཁ་དོག་གི་རྡུལ་སྤངས་ནས་རོ་དང་རེག་བྱ་མྱོང་བ་དང། རོ་དང་རེག་བྱའི་རྡུལ་སྤངས་ནས་དབྱིབས་དང་ཁ་དོག་མཐོང་བ་མེད་པའི་ཕྱིར། གཉིས་པ་ལྟར་ན་དེ་བས་ཀྱང་མི་འཐད་དེ། རྡུལ་རྫས་དེ་དག་ཐོགས་བཅས་ཀྱི་གཟུགས་ཅན་ཡིན་པས་གཅིག་གི་གཅིག་རྡུགས་ནས་གཟུགས་
ཅན་གཉིས་པ་མི་འབྱུང་བའི་ཕྱིར་དང། དེ་དག་རང་གི་གོ་སར་གཟུགས་ཅན་གཞན་འབྱུང་བ་ལ་གེགས་མི་བྱེད་ན་ནམ་མཁའ་ལྟར་ཐོགས་མེད་དུ་ཐལ་བ་དང། རྡུལ་རྫས་བརྒྱད་ཅེས་པའང་རང་རང་གི་གོ་སར་རྩིབས་མ་གཞིབས་ནས་གནས་པར་འདོད་པ་སོགས་མང་པོ་ཞིག་དང་འགལ་
བའི་ཕྱིར་ཟེར་ན། རང་ལུགས་དང་པོ་ལྟར་དེ་དག་རྫས་དང་གོ་ས་ཕན་ཚུན་མ་འདྲེས་པར་ཡོད་པ་ནི་འདོད་དགོས་ཏེ། དེ་ལྟ་མིན་ན་ཐོགས་མེད་དུ་ཐལ་བ་སོགས་བཤད་མ་ཐག་པའི་ལུང་རིགས་ཀྱི་གནོད་པ་དེ་དག་ངེས་པར་འཇུག་པའི་ཕྱིར། དེ་ལྟ་ན་དབྱིབས་དང་ཁ་དོག་གི་རྡུལ་སྤངས་ནས་རོ་དང་རེག་བྱ་
མྱོང་བ་སོགས་ཀྱང་ཡོད་པར་འདོད་དགོས་ཏེ། ལྕེ་ཤེས་ཀྱིས་རོ་མྱོང་བའི་ཚེ་དབྱིབས་དང་ཁ་དོག་རེག་བྱ་སོགས་མི་མྱོང་ལ། མིག་ཤེས་ཀྱི་དབྱིབས་དང་ཁ་དོག་མཐོང་བའི་ཚེ་རོ་དང་རེག་བྱ་སོགས་མི་མྱོང་བ་དེ་རྡུལ་རྫས་སོ་སོར་གྲུབ་པའི་དབང་གིས་ཡིན་པའི་ཕྱིར། བྱས་པ་ལ་ཁོ་ན་རེ། འོ་ན་
བུ་རམ་གྱི་རེག་བྱའི་རྡུལ་ཕྲ་མོ་གཅིག་གི་ཚོགས་པ་ན་དེ་དང་གོ་ས་ཆེ་ཆུང་མཉམ་པའི་དྲི་རོ་སོགས་ཀྱི་རྡུལ་ཡོད་དམ་མེད། མེད་ན་བུ་རམ་གྱི་རེག་རྡུལ་ཕྲ་མོ་བསགས་པའི་གོང་བུའི་ཚོགས་པ་ན་ཡང་དྲི་རོ་སོགས་ཀྱི་རྡུལ་ཀྱང་མེད་པར་ཐལ། འདོད་ན། དེ་འདྲའི་བུ་རམ་གྱི་གོང་བུ་དང་སྣའི་

[013A]༄༅། །དབང་པོ་གཉིས་ཀྱི་བར་དུ་རྡུལ་ཕྲན་གཞན་གྱིས་བར་མ་ཆོད་པར་གོ་ས་ དེ་དང་ལྕེ་དབང་གཉིས་ཀྱི་བར་དུ་རྡུལ་ཕྲན་གཞན་གྱིས་བར་མ་ཆོད་བར་གོ་ས་
དགོས་ལ། དེ་ལྟར་ན་ཁམ་ཟས་ཀྱི་བྱེ་བྲག་ཐམས་ཅད་ལ་དབྱིབས་དང་ཁ་དོག་དྲི་རོ་སོགས་མེད་པར་འདོད་དགོས་པས་ཧ་ཅང་ཐལ་ཞིང། ཡང་བུ་རམ་གྱི་རེག་བྱའི་རྡུལ་རྫས་ཕྲ་མོ་གཅིག་གི་ཚོགས་པ་ན་དེ་དང་གོ་ས་ཆེ་ཆུང་མཉམ་པའི་དྲི་རོ་སོགས་ཀྱི་རྡུལ་ཡོད་ན། དེ་རྣམས་
གོ་ས་སོ་སོ་ནས་གྲུབ་པས་ན། བུ་རམ་གྱི་བསགས་རྡུལ་ཕྲ་མོ་གཅིག་གི་སྟེང་དུ་དྲི་རོ་སོགས་རྡུལ་རྫས་ཕྲ་མོ་བདུན་བརྒྱད་ཙམ་གྱི་གོ་ས་གཤོང་བར་ཐལ་ལོ། །ཟེར་ན་འདོད་བྱས་པ་ལ། འོ་ན་དེ་རྣམས་བསགས་པའི་བུ་རམ་གྱི་གོང་བུ་ཁལ་གཅིག་ཙམ་གྱི་སྟེང་དུ་དྲི་རོ་སོགས་ཀྱི་
གོང་བུ་ཡང་དེ་དང་གོ་ས་མཉམ་པ་བདུན་བརྒྱད་ཙམ་གཤོང་བར་ཐལ། ཟེར་ན་དེ་ནི་མི་མཚུངས་ཏེ། བུ་རམ་གྱི་གོང་བུ་ཁལ་གཅིག་ཙམ་གྱི་གོ་སར་འབྱུང་བ་དང་འབྱུང་འགྱུར་གྱི་རྡུལ་རྣམས་ཆ་མཉམ་དུ་བསགས་པ་བསྡོམས་པས་བུ་རམ་གྱི་ཁལ་གཅིག་ཙམ་བྱུང་བ་
ཡིན་གྱི། དེ་རྣམས་རེ་རེ་ནས་ཁལ་གཅིག་ཙམ་རེ་ལོངས་པ་དགོས་པ་མ་ཡིན་པའི་ཕྱིར་ཏེ། དེའི་གོ་སར་དེ་དང་ཆེ་ཆུང་མཉམ་པའི་རྡུལ་རྫས་གཞན་གྱི་གོང་བུ་བདུན་བརྒྱད་མེད་པ་མངོན་སུམ་གྱིས་འགྲུབ་པའི་ཕྱིར་རོ།། ཡུལ་ལྔ་པོ་དེ་འདོད་པ་ན་ཐམས་ཅད་ཡོད་
ཅིང༑ གཟུགས་ཁམས་ན་དྲི་རོ་དང་བཀྲེས་སྐོམ་སོགས་མེད། གཟུགས་མེད་ན་ནི་ཐམས་ཅད་མེད་དོ། །དེ་བཞིན་དུ་དབང་པོ་ལྔ་ཡང་ཁམས་འོག་མ་གཉིས་ན་ཡོད་ཀྱི་གཟུགས་མེད་ན་མེད་དོ། །ཡུལ་གྱིས་རྣམ་ཤེས་བསྐྱེད་ཚུལ་ལ། གཟུགས་འགའ་ཞིག་མང་པོས་
རྣམ་ཤེས་གཅིག་བསྐྱེད་པ་ཡོད་དེ། ཟ་འོག་ལྟ་བུ་ཁ་དོག་དང་དབྱིབས་གཟུགས་དུ་མས་དེ་འཛིན་པའི་རྣམ་ཤེས་གཅིག་བསྐྱེད་པ་ལྟ་བུ། ཡང་འགའ་ཞིག་གཅིག་གིས་དུ་མ་བསྐྱེད་པ་ཡོད་དེ། དུང་གི་གཟུགས་གཅིག་གིས་སྐྱེས་བུ་དུ་མའི་རྣམ་ཤེས་བསྐྱེད་པ་ལྟ་བུ་

[013B] གཅིག་གིས་གཅིག་བསྐྱེད་པ་དང། དུ་མས་དུ་མ་བསྐྱེད་པ་ནི་ཤེས་པར་སླ་ལ། དེ་བཞིན་དུ་སྒྲ་ལ་ཡང་མཚུངས་སོ། །ཡུལ་མཐའ་མ་གསུམ་ནི་དབང་པོ་དང་འཕྲད་ནས་འཛིན་དགོས་པར་གསུངས་པས་ཡུལ་གཅིག་གིས་རྣམ་ཤེས་དུ་མ་བསྐྱེད་པ་ནི་མེད་དོ། །
   ༈    །ཞེས་སོགས་ཀྱིས་སྐབས་སུ། རྣམ་པར་རིག་བྱེད་མ་ཡིན་པའི་གཟུགས་ཆོས་ཅན། ཁྱད་ཆོས་བཞི་དང་ལྡན་ཏེ། གནས་སྐབས་ཀྱི་ཁྱད་པར་མ་ཡེངས་པ་དང་སེམས་བཅས་ཀྱི་སྐབས་སུ་འབྱུང་བར་མ་ཟད། གཡེང་བ་དང་སེམས་མེད་པའི་
གནས་སྐབས་སུ་ཡང་འབྱུང་བ་དང། ངོ་བོའི་ཁྱད་པར་དགེ་མི་དགེ་གང་རུང་ཡིན་པ་དང། རྒྱུན་གྱི་ཁྱད་པར་སྔ་མ་ལས་ཕྱི་མ་རྗེས་སུ་འབྲལ་བ་དང། རྒྱུའི་ཁྱད་པར་འབྱུང་བ་ཆེན་པོ་བཞི་རྒྱུར་བྱས་པའི་བསྟན་མེད་ཐོགས་མེད་ཀྱི་གཟུགས་ཡིན་པའི་ཕྱིར། འོ་ན། སེམས་
མེད་པའི་གནས་སྐབས་ཇི་ཙམ་ཞེ་ན། ལུགས་གཞན་ལ་གཉིད་དང་བརྒྱལ་བ་སོགས་ཀྱི་གནས་སྐབས་ལྔ་བཤད་ཀྱང། བྱེ་བྲག་སྨྲ་བའི་ལུགས་ལ་འདུ་ཤེས་མེད་པའི་སྙོམས་འཇུག་དང་འགོག་པའི་སྙོམས་འཇུག་གཉིས། འདུ་ཤེས་མེད་པ་བ་དང་གསུམ་དུ་ངེས་
ལ༑ དེའི་ནང་ནས་ཀྱང་རྣམ་པར་རིག་བྱེད་མ་ཡིན་པའི་གཟུགས་འབྱུང་བའི་སེམས་མེད་པའི་གནས་སྐབས་ནི་སྙོམས་འཇུག་གཉིས་ཀྱི་གནས་སྐབས་ལ་བྱེད་ཀྱི་འདུ་ཤེས་མེད་པ་བ་ལ་བྱེད་པ་མ་ཡིན་ལ། སྙོམས་འཇུག་གཉིས་ཀྱང་འདོད་པའི་གང་ཟག་དེ་གཉིས་ལ་
མཉམ་པར་བཞག་པའི་རྒྱུད་ལ་སོ་ཐར་གྱི་སྡོམ་པའི་རྣམ་པར་རིག་བྱེད་མ་ཡིན་པའི་གཟུགས་ཡོད་པ་སོགས་ལ་བསམ་པར་སྣང་ངོ། །དེ་ཡང་རིག་བྱེད་མ་ཡིན་པའི་གཟུགས་དངོས་ཡོད་མེད་ལ་བསམ་པ་ཡིན་གྱི། ཐོབ་པ་ནི་འདུ་ཤེས་མེད་པའི་སེམས་ཅན་
དང་གཟུགས་མེད་ཀྱི་འཕགས་པ་ལ་ཡང་ཡོད་དེ་འོག་ཏུ་རིམ་པར་ཤེས་པར་འགྱུར་རོ།།    ༈    །ཞེས་སོགས་ཀྱི་སྐབས་སུ། འབྱུང་བ་ཆོས་ཅན། ཁྱོད་ལ་དབྱེ་ན་བཞི་ཡོད་དེ། ས་དང། ཆུ་དང། མེ་དང། རླུང་གི་ཁམས་རྣམས་སུ་ཡོད་པའི་ཕྱིར། བྱེ་བྲག་སྨྲ་

[014A]༄༅། །བས་འབྱུང་བ་གཅིག་གི་ཚོགས་པ་ན་འབྱུང་བ་བཞི་ཀ་ཡོད་པར་འདོད་ཀྱང་རིག་པའི་འཕུལ་མཚམས་འཇུག་ལུགས་གོང་དུ་བཀོད་པས་ཤེས་སོ། །དབང་པོ་ལྔ་དང་དོན་ལྔ་པོ་དེ་དག་ལ་གཟུགས་ཅན་གྱི་སྐྱེ་མཆེད་བཅུ་དང། གཟུགས་ཅན་གྱི་ཁམས་བཅུ་
ཞེས་སུ་འདོད་དོ།།    ༈    ཞེས་སོགས་ཀྱི་སྐབས་སུ་ཕུང་པོ་ལྷག་མ་གསུམ་བཤད་པ་སྟེ། དེ་ལ་ཚོར་བ་ནི་རང་སྟོབས་ཀྱིས་ཡུལ་གྱི་ཁྱད་པར་ཉམས་སུ་མྱོང་བའི་སེམས་བྱུང་ཡིན་ལ། ངོ་བོའི་སྒོ་ནས་དབྱེ་ན་བདེ་སྡུག་བཏང་སྙོམས་གསུམ། བདེ་
བ་ལ་ཡིད་བདེ་དང། སྡུག་བསྔལ་ལ་ཡིད་མི་བདེར་ཕྱེ་ན་ལྔ། རྟེན་གྱི་སྒོ་ནས་ཕྱེ་ན་ལུས་ཚོར་སེམས་ཚོར་གཉིས་སམ། ཡང་ན་དབང་ཤེས་འཁོར་གྱི་ཚོར་བ་ལྔ་དང། ཡིད་ཤེས་འཁོར་གྱི་ཚོར་པ་སྟེ་དྲུག་གོ་ འདུ་ཤེས་ནི་ཡུལ་ལ་མཚན་མར་འཛིན་པའི་སེམས་
བྱུང་སྟེ། ངོ་བོའི་སྒོ་ནས་དབྱེ་ན། དོན་ལ་མཚན་མར་འཛིན་པ་སྔོན་པོ་སོགས་སུ་འཛིན་པ་དང། ཐ་སྙད་ལ་མཚན་མར་འཛིན་པ་སྐྱེས་པ་དང་བུད་མེད་ཅེས་སུ་འཛིན་པ་སོགས་གཉིས། རྟེན་གྱི་སྒོ་ནས་དབྱེ་ན་འདུ་ཤེས་ཚོགས་དྲུག་ དམིགས་པའི་སྒོ་ནས་དབྱེ་ན་འདོད་པའི་འདུ་
ཤེས་རྒྱ་ཆུང་ངུ་དང། གཟུགས་ཀྱི་འདུ་ཤེས་རྒྱ་ཆེན་པོ་དང། གཟུགས་མེད་ཀྱི་འདུ་ཤེས་ཚད་མེད་པ་གསུམ་མོ། །འདིའི་སྐབས་སུ་ཡུལ་ལ་མཚན་མར་འཛིན་པ་ཞེས་པའི་མཚན་མར་འཛིན་ལུགས་དང། དོན་དང་ཐ་སྙད་ཀྱི་ཁྱད་པར་འབྱེད་ལུགས་སོགས་ཞིབ་ཏུ་ཤེས་དགོས་པར་སྣང་
ཡང་མང་བར་འགྱུར་བས་མ་སྤྲོས་ལ། བློ་གྲོས་ཅན་རྣམས་ཀྱིས་ཞིབ་ཏུ་ཕྱེ་བར་བྱའོ།། འདུ་བྱེད་ནི་གཟུགས་ཚོར་འདུ་ཤེས་རྣམ་ཤེས་བཅས་ཀྱི་ཕུང་པོ་བཞི་ལས་གཞན་པའི་འདུས་བྱས་ཐམས་ཅད་དེ། དེ་ཡང་ཚོར་བ་དང་འདུ་ཤེས་ལས་གཞན་པའི་སེམས་བྱུང་རྣམས་ནི་
མཚུངས་ལྡན་གྱི་འདུ་བྱེད་དང། ཐོབ་པ་ལ་སོགས་པ་གཞན་རྣམས་མཚུངས་ལྡན་མ་ཡིན་པའི་འདུ་བྱེད་དེ། ལྡན་མིན་འདུ་བྱེད་ཅེས་པ་དང་དོན་གཅིག་གོ་སེམས་དང་སེམས་བྱུང་རྫས་གཅིག་གམ་ཐ་དད་ཅེ་ན། རྫས་ཐ་དད་པ་ཡིན་ལ། སེམས་དང་སེམས་བྱུང་གི་ཡུལ་མཐོང་

[014B] སེམས་ཀྱིས་ནི་ཡུལ་གྱི་ངོ་བོ་རང་སྟོབས་ཀྱིས་མཐོང་ཞིང། སེམས་བྱུང་གིས་ཡུལ་གྱི་ཁྱད་པར་རང་སྟོབས་ཀྱིས་མཐོང་བ་ཡིན། སྐབས་འདིའི་ངོ་བོ་དང་ཁྱད་པར་ཞེས་པ་ནི་ཁྱད་གཞི་དང་ཁྱད་ཆོས་ལ་བྱེད་པ་ཡིན་ཏེ། དཔེར་ན་ཁྱད་གཞི་བུམ་པ་ལ་ངོ་བོ་དང་
ཁྱད་ཆོས་མཆུ་ཞབས་ལྟོ་བ་སོགས་ལ་ཁྱད་པར་ཞེས་བརྗོད་པར་སྣང་ཞིང། དེ་ཙམ་ཞིག་ཏུ་ངེས་པ་ཡང་མ་ཡིན་ཏེ། ནང་བསྲེས་ཞིབ་ཏུ་ཕྱེ་ནས་ཆོས་ཐམས་ཅད་ལ་ངོ་བོ་དང་ཁྱད་པར་རམ་ཁྱད་པར་རམ་ཁྱད་གཞི་དང་ཁྱད་ཆོས་ཚང་སྟེ། བུམ་པའི་ཆུ་ཁྱད་གཞིར་བཟུང་ན། དེའི་དབྱིབས་དང་ཁ་དོག་
སོགས་ཁྱད་ཆོས་དང། དེའི་ཁ་དོག་ཁྱད་གཞིར་བཟུང་ན། དེའི་ཆ་ཤས་རྣམས་ཁྱད་ཆོས་སུ་འགྱུར་བ་སོགས་ཡིན་ལ། འོན་ཀྱང་བྱེ་བྲག་སྨྲ་བས་རྡུལ་ཕྲ་རབ་སོགས་ཆ་མེད་དུ་འདོད་པ་ལྟར་ན་དེ་འདྲ་བ་འགའ་ཞིག་ལ་ནི་ཁྱད་གཞི་དང་ཁྱད་ཆོས་སོ་སོར་འབྱེད་དུ་མེད་ལ་
གཞན་ཐམས་ཅད་ལ་ཡོད་དོ། །འོ་ན་སེམས་ཀྱིས་དོན་དེའི་ངོ་བོ་འམ་ཁྱད་གཞི་མ་གཏོགས་ཁྱད་པར་མི་འཛིན་པ་དང། སེམས་བྱུང་གིས་ཁྱད་པར་མ་གཏོགས་ངོ་བོ་མི་འཛིན་པ་ཡིན་ནམ་ཞེ་ན། མ་ཡིན་ཏེ། སེམས་དང་སེམས་བྱུང་གཉིས་ཕན་ཚུན་མཚུངས་
ལྡན་རྣམ་པ་ལྔ་མཚུངས་ཡིན་པའི་ཕྱིར་གཉིས་ཆར་གྱིས་དོན་དེའི་ངོ་བོ་དང་ཁྱད་པར་མཐོང་བ་དང་འཛིན་པ་ཙམ་ལ་ཁྱད་པར་མེད་ཀྱང་རང་སྟོབས་དང་གཞན་སྟོབས་ཀྱིས་འཛིན་པའི་ཁྱད་པར་ཡོད་པའི་ཕྱིར་ཏེ། སེམས་ཀྱིས་དོན་དེའི་ངོ་བོ་རང་སྟོབས་ཀྱིས་འཛིན་ཀྱང་ཁྱད་
པར་ནི་གཞན་སེམས་བྱུང་གི་སྟོབས་ཀྱིས་འཛིན་པ་ལས་རང་སྟོབས་ཀྱིས་མི་འཛིན། སེམས་བྱུང་གིས་དོན་དེའི་ཁྱད་པར་རང་སྟོབས་ཀྱིས་འཛིན་ཀྱང་ངོ་བོ་ནི་སེམས་ཀྱི་སྟོབས་ལ་བརྟེན་ནས་འཛིན་པ་ལས་རང་སྟོབས་ཀྱི་མི་འཛིན་པ་ཡིན་པའི་ཕྱིར་རོ།། བྱེ་བྲག་སྨྲ་བས་རྡུལ་
ཕྲ་རབ་ཆ་མེད་དུ་འདོད་པ་ལ། གྲུབ་མཐའ་གོང་མ་བ་རྣམས་ཀྱིས། དྲུག་གིས་གཅིག་ཆར་སྦྱར་བ་ན། །ཕྲ་རབ་རྡུལ་ཆ་དྲུག་ཏུ་འགྱུར། །དྲུག་པོ་དག་ཀྱང་གོ་གཅིག་ན། །གོང་བུ་རྡུལ་ཕྲན་ཙམ་དུ་འགྱུར། །ཞེས་སོགས་ཀྱི་རིགས་པས་རྡུལ་ཕྲ་རབ་ཕྱོགས་ཀྱི་ཆ་དང་བཅས་པར་བསྒྲུབས་ཏེ་

[015A]༄༅། །གཞི་གྲུབ་ན་ཆ་བཅས་ཡིན་པས་ཁྱབ་པར་འདོད་པ་དོན་ལ་གནས་པ་ཡིན་མོད། འོན་ཀྱང་རིགས་པས་སྒྲེ་ན་རྡུལ་ཕྲ་རབ་ཀྱི་ཕྱོགས་ཀྱི་ཆ་གཅིག་པོ་དེ་ཡང་ཆ་བཅས་ཡིན་དགོས་ལ། དེ་ལྟ་ན་ཆ་བཅས་ཐུག་མེད་དུ་ཐལ་བར་འགྱུར་ན་དེའི་སྐྱོན་གང་གིས་སྤོང་མཁས་
པ་རྣམས་ཀྱིས་བསམ་པར་མཛོད་ཅིག་ གོང་དུ་བཤད་པའི་ཕུང་པོ་ཕྱི་མ་ཚོར་བ་འདུ་ཤེས་འདུ་བྱེད་གསུམ་དང། རིག་བྱེད་མ་ཡིན་པའི་གཟུགས་དང། འདུས་མ་བྱས་གསུམ་དང་བཅས་པ་ནི་སྐྱེ་མཆེད་ཀྱི་ནང་ནས་ཆོས་ཀྱི་སྐྱེ་མཆེད་དང། ཁམས་ཀྱི་ནང་ནས་ཆོས་ཀྱི་ཁམས་སུ་
བཞག་པ་ཡིན་ནོ།།    ༈    །ཞེས་སོགས་ཀྱི་སྐབས་སུ་རྣམ་ཤེས་ཀྱི་ཕུང་པོ་བྱེ་བྲག་ཏུ་བཤད་པ་སྟེ། དེ་ལ་རྣམ་པར་ཤེས་པ་ཆོས་ཅན། ཁྱོད་ཀྱི་མཚན་ཉིད་བཞག་ཏུ་ཡོད་དེ། རང་ཡུལ་གྱི་ངོ་བོ་རང་སྟོབས་ཀྱིས་སོ་སོར་རྣམ་པར་རིག་པའི་ཤེས་པ་དེ་དེ་ཡིན་པའི་
ཕྱིར༑ དབྱེ་ན། མིག་གི་རྣམ་ཤེས་ལ་སོགས་པ་དྲུག་དང། ཁམས་ཀྱི་སྒོ་ནས་བདུན་དུའང་ཡོད་དེ། དྲུག་པོ་དེའི་སྟེང་དུ་ཡིད་ཀྱི་ཁམས་བསྣན་ཏེ་འཇོག་པའི་ཕྱིར། ཡིད་ཀྱི་ཁམས་ཇི་ལྟར་འཇོག་ཅེ་ན། རྣམ་ཤེས་དྲུག་པོ་གང་རུང་མ་ཡིན་པའི་ཡིད་ཀྱི་ཁམས་མེད་ཀྱང། དེ་དྲུག་
པོ་འདས་མ་ཐག་པའི་རྣམ་ཤེས་དེ་ལ་ཡིད་ཀྱི་ཁམས་སུ་བཏགས་ནས་བཞག་པའོ། །དགོས་པ་ཅིའི་ཕྱིར་ཞེ་ན། དབང་པོའི་རྣམ་པར་ཤེས་པ་ལྔ་ལ་ཐུན་མོང་མ་ཡིན་པའི་བདག་རྐྱེན་རྟེན་མིག་དབང་ལ་སོགས་པ་ཡོད་ལ། དྲུག་པ་ཡིད་ཀྱི་རྣམ་ཤེས་ཀྱི་བདག་རྐྱེན་དུ་གྱུར་པའི་རྟེན་མེད་
དམ་སྙམ་པའི་དོགས་པ་སེལ་བའི་ཕྱིར་ཡིད་ཀྱི་ཁམས་ལོགས་སུ་ཕྱེ་ནས་དེའི་རྟེན་དུ་བཞག་པའོ། །ཡང་རྣམ་ཤེས་དྲུག་པོ་ཐམས་ཅད་ཡིད་ཀྱི་ཁམས་མ་ཡིན་ནམ། ཅིའི་ཕྱིར། འདས་མ་ཐག་པའི་རྣམ་ཤེས་ཁོ་ན་ཡིད་ཀྱི་ཁམས་སུ་འཇོག་ཅེ་ན། རྣམ་ཤེས་དྲུག་པོ་སྤྱིར་
ཡིད་ཀྱི་ཁམས་ཙམ་ཡིན་མོད་ཀྱང། སེམས་ཁམས་བདུན་དུ་ཕྱེ་ དེ་ལ་ནི་དྲུག་པ་ཡིད་ཀྱི་རྣམ་ཤེས་ཀྱི་བདག་རྐྱེན་དུ་འགྱུར་བའི་ ད་ལྟར་བ་དང། མ་འོངས་པའི་རྣམ་ཤེས་སོགས་

[015B] འདས་མ་ཐག་པ་ཞེས་སྨོས་པས། དེ་དང་ཡིད་ཀྱི་རྣམ་ཤེས་ཕྱི་མའི་བར་དུ་རྣམ་ཤེས་གཞན་གྱིས་མ་ཆོད་པ་ཞིག་དགོས་ཀྱི་ཆོད་པ་ནི་མ་ཡིན་པར་བསྟན་ཏོ། །རྣམ་ཤེས་གཞན་གྱིས་མ་ཆོད་ན། དེ་ལས་གཞན་པའི་ཆོས་གཞན་གྱིས་ཆོད་ནས་ཡུན་རིང་དུ་
ལོན་ཀྱང་ཡིད་ཀྱི་རྣམ་ཤེས་ཕྱི་མའི་རྟེན་ དཔེར་ན་འགོག་པ་ལ་སྙོམས་པར་འཇུག་པའི་འཇུག་སེམས་དང་ལྡང་སེམས་གཉིས་ཀྱི་བར་དུ་འགོག་པའི་སྙོམས་འཇུག་གིས་ཆོད་པས་འཇུག་སེམས་འདས་ནས་ཡུན་རིང་ལོན་ཀྱང་ལྡང་སེམས་ཀྱི་རྟེན་དུ་འགྱུར་བ་
བཞིན་ནོ། །དེ་ལ་ཁོ་ན་རེ། རྣམ་ཤེས་དྲུག་པོ་ཆོས་ཅན། ཁམས་བཅོ་བརྒྱད་ཀྱི་ནང་ནས་ཡིད་ཀྱི་ཁམས་ཡིན་པར་ཐལ། ཡིད་ཀྱི་ཁམས་ཡིན་པའི་ཕྱིར། ཟེར་ན་མ་ཁྱབ་བྱས་པ་ལ། འོ་ན། དེ་ཆོས་ཅན། ཁམས་བཅོ་བརྒྱད་པོ་གང་ཡང་མ་ཡིན་པར་ཐལ། སོགས་ཟེར་ན་
འདིར་ཁམས་བཅོ་བརྒྱད་ཀྱི་བསྡུ་ཚུལ་དང། གྲངས་ངེས་བཤད་པ་འདི་དག་རྫས་སྤྱི་དང་ཉིས་མགོ་སོགས་སྤངས་པ་གཞིར་བཞག་ནས་མཛད་པ་ཡིན་ན། རྣམ་ཤེས་དྲུག་པོ་ཆོས་ཅན་ཞེས་བསྡོམས་ནས་རྩོད་གཞིར་འགོད་ན་ཉིས་མགོ་དང་མཚུངས་པས་གཞུང་ཆེན་པོའི་
དོན་ལ་དཔྱོད་པའི་སྐབས་རྩོད་བྱའི་གནས་མིན་པ་གོང་དུ་བཤད་ཟིན་པ་ལྟར་ཡིན་པས་ལན་བྱ་བའི་འོས་མིན་མོད། འོན་ཀྱང་འདི་འདྲ་བ་ལ་གླེན་པ་དག་གིས་ནན་གྱིས་འདྲི་ན་དེ་དང་མཐུན་པའི་ལན་ཀྱང་འདེབས་ཆོག་སྟེ། དེ་ལ་རྣམ་ཤེས་དྲུག་པོ་དེ་ཁམས་བཅོ་བརྒྱད་པོ་གང་རུང་
ཡིན་ཏེ། ཆོས་ཁམས་ཡིན་པའི་ཕྱིར་ཏེ། གཞི་གྲུབ་ན་ཆོས་ཁམས་ཡིན་པས་ཁྱབ་པའི་ཕྱིར་ཞེས་བརྗོད་ན་ཅི་ཟེར། དེ་ལ་ཁོ་ན་རེ། རྣམ་ཤེས་དྲུག་པོ་ཆོས་ཅན། ཁམས་བཅོ་བརྒྱད་ཀྱི་ནང་ནས་ཆོས་ཁམས་ཡིན་པར་ཐལ། ཁམས་བཅོ་བརྒྱད་པོ་གང་རུང་ཡིན་པ་གང་ཞིག་
ཆོས་ཁམས་ཡིན་པའི་ཕྱིར་ཟེར་ན་ཡང་མ་ཁྱབ། འོ་ན། དེ་ཆོས་ཅན། ཁམས་བཅོ་བརྒྱད་པོ་གང་ཡང་མ་ཡིན་པར་ཐལ། ཁམས་བཅོ་བརྒྱད་ཀྱི་ནང་ནས་གང་ཡང་མ་ཡིན་པའི་ཕྱིར། ཟེར་ན་ཡང་མ་ཁྱབ་ཅེས་ལན་འདེབས་རིགས་ཏེ། ཁམས་བཅོ་

[016A]༄༅། །བརྒྱད་ཀྱི་ནང་ནས་ཆོས་ཁམས་སོགས་ཡིན་ཞེས་བརྗོད་ན། གཟུགས་ཅན་གྱི་ཁམས་བཅུ་དང། སེམས་ཁམས་བདུན་སོགས་ཐམས་ཅད་ཁམས་བཅོ་བརྒྱད་ཀྱི་ནང་གི་ཆོས་ཁམས་སུ་ཁས་ལེན་དགོས་པ་སོགས་གཞུང་དོན་དང་འགལ་བ་
ལྟར་སྣང་བས་ལུང་གི་ཆར་མང་དུ་འབབ་པར་འགྱུར་བས་མི་མཛེས་ལ། འདི་ལྟར་བརྗོད་ན་གཞུང་དོན་དང་མི་འགལ་ཞིང། སྒྲུབ་བྱེད་ཀྱིས་ཀྱང་ཕོངས་པར་འགྱུར་རོ།།    ༈    །ཞེས་སོགས་ནས། ཇི་སྐད་བཤད་པ་བསྡུ་བར་བྱ། །ཞེས་པའི་བར་དུ་
གཟུགས་ཕུང་དང། ཡིད་ཀྱི་སྐྱེ་མཆེད་དང། ཆོས་ཁམས་གསུམ་གྱིས་ཆོས་ཐམས་ཅད་བསྡུ་ཚུལ་དང། ཁམས་མང་བར་ཐལ་བའི་རྩོད་སྤོང་དང། ཕུང་ཁམས་སྐྱེ་མཆེད་ཀྱི་སྒྲ་དོན་དང་བཤད་པའི་གོ་རིམ། བསྡུ་ཚུལ་གྱི་རྣམ་གྲངས། ཆོས་ཕུང་གི་ཚད་ལ་སོགས་
པ་འཇོག་ཚུལ་རྣམས་རྩ་བ་ཉིད་ལ་ཚིག་འགྲེལ་ཞིབ་ཏུ་དཔྱད་ན་ཤེས་སླ་ཞིང། འདི་རྣམས་ལ་དོགས་པ་དང་ཁས་ལེན་མི་བདེ་བ་སོགས་ཆེར་མ་མཆིས་པས་མང་བས་འཇིགས་ནས་མ་སྤྲོས་སོ།།    ༈    །ཞེས་སོགས་ཀྱི་སྐབས་སུ་ནམ་མཁའི་
ཁམས་དང། རྣམ་ཤེས་ཀྱི་ཁམས་བྱེ་བྲག་ཏུ་བཤད་པ་སྟེ། དེ་ལ་ནམ་མཁའི་ཁམས་ནི་བྱེ་བྲག་སྨྲ་བས། སྒོ་དང་སྐར་ཁུངས་ལ་སོགས་པའི་བུ་ག་ལྟ་བུ་ཉིན་མོ་སྣང་བ་དང། མཚན་མོ་མུན་པའི་རང་བཞིན་ཅན་ཡིན་པས་གཟུགས་ཀྱི་ཁམས་ཀྱིས་བསྡུས་པར་འདོད་ལ། དེ་ནི་
བུ་ག་ཞེས་པ་མཚན་གཞིར་བཟུང་བ་ལས་དེ་ཙམ་དུ་མ་ངེས་ཏེ། ལུས་ཀྱི་ནང་དང། ཁང་པ་དང་བུམ་ནང་སོགས་ཀྱི་སྟོང་ཆ་དང། ཕྱི་རོལ་བར་སྣང་གི་སྟོང་ཆ་སོགས་མིག་ངོར་སྣང་བ་དང་མུན་པ་གང་རུང་གི་རྣམ་པར་འཆར་བའི་སྟོང་ཆ་མཐའ་དག་ནམ་མཁའི་ཁམས་སུ་འཇོག་པར་
སྣང་ལ། སྔགས་གསར་རྙིང་གི་ཚེ་བསྲིང་བའི་གདམས་པ་སོགས་དང། སྒྲ་གཞུང་དང། རྩིས་གཞུང་སོགས་ནས་འབྱུང་བ་ལ་ལྔར་ཕྱེ་སྟེ་འབྱུང་བ་ནམ་མཁའི་ཁམས་ཞེས་འདོད་པ་དང། འཇིག་རྟེན་རང་ག་བ་རྣམས་ལ་ཡང། གནམ་དང། བར་སྣང་གི་ཁམས་ཞེས་གྲགས་པ་སོགས་

[016B] དེའི་བསམ་དོན་ནི། སྟོང་ཆ་དེ་དག་གིས་རང་གི་གོ་སར་གཟུགས་ཅན་གཞན་འབྱུང་བ་ལ་གེགས་མི་བྱེད་པའི་ཆ་ནས་ནམ་མཁའ་དང་མཚུངས་ཀྱང་མིག་ངོར་འཆར་བའི་ཚེ་སྣང་བ་དང་མུན་པ་གང་རུང་གི་རྣམ་པར་འཆར་བ་ལ་བསམ་ནས་ནམ་མཁའི་
ཁམས་ཞེས་འདུས་བྱས་གཟུགས་ཅན་བྱེ་བྲག་པ་ཞིག་ཏུ་ངོས་འཛིན་ཏོ། །དེ་ལྟར་ན། བུ་ག་ལ་སོགས་པའི་སྟོང་ཆ་རྣམས་ནི་ཕྱིའི་གཟུགས་ཅན་གྱི་དབྱིབས་སྒོར་མོ། གྲུ་བཞི། ཟུར་གསུམ་སོགས་གང་དུ་ཡོད་པ་དེ་དང་མཚུངས་པར་ནང་གི་སྟོང་ཆ་ཡང་སྒོར་མོ་དང། གྲུ་བཞི་སོགས་
ཀྱི་རྣམ་པར་ཤར་བས་ན་དབྱིབས་དང་ཁ་དོག་གང་རུང་གི་རང་བཞིན་ཅན་དུ་འདོད་དགོས་ལ། བུམ་པ་ཆུས་སྟོངས་པ་སོགས་ཀྱི་ཚེ་བུམ་ནང་གི་སྟོང་པ་སོགས་མིག་ཤེས་ཀྱིས་མངོན་སུམ་དུ་མཐོང་བར་ཡང་འཇོག་དགོས་སོ། །དེས་ན་འདི་ནི་འཇིག་རྟེན་གྱི་གྲགས་ཚོད་དང་
བྱེ་བྲག་སྨྲ་བ་སོགས་ཀྱི་གྲུབ་མཐའི་འདོད་ཚུལ་ཡིན་པ་ལས་དོན་ལ་གནས་པར་མ་མཐོང་སྟེ། ཅིའི་ཕྱིར་ན། སྒོ་དང་སྐར་ཁུང་ལ་སོགས་པའི་སྟོང་ཆ་དང། ཕྱི་རོལ་བར་སྣང་གི་སྟོང་ཆ་སོགས་དབྱིབས་དང་ཁ་དོག་གི་རང་བཞིན་ཅན་གྱི་གཟུགས་ཡིན་ན། དེ་རྣམས་རང་
གི་གོ་སར་གཟུགས་ཅན་གཞན་འབྱུང་བ་ལ་གེགས་བྱེད་བར་ཐལ། བསྟན་ཡོད་ཐོགས་བཅས་ཀྱི་གཟུགས་ཡིན་པའི་ཕྱིར། འདོད་ན། དེའི་གོ་སར་སྣང་བ་དང་མུན་པ་སོགས་ཀྱང་འཇུག་ཏུ་མི་རུང་ཞིང། འགྲོ་འང་སོགས་ཀྱང་ཐོགས་མེད་དུ་བྱེད་མི་ནུས་པར་ཐལ། དེ་ཐོགས་བཅས་
ཀྱི་གཟུགས་ཡིན་པའི་ཕྱིར་ཏེ། དཔེར་ན་རྩིག་པ་ལ་སོགས་པ་བཞིན་ནོ། །ཅི་སྟེ། སྟོང་ཆ་དེ་དག་ཉིད་སྣང་བ་དང། མུན་པ་གང་རུང་གི་བདག་ཉིད་དུ་གྲུབ་བོ། །ཞེ་ན། འོ་ན། སྒོ་དང་སྐར་ཁུང་སོགས་ཀྱི་སྟེང་ཆ་ཆོས་ཅན། ཁྱོད་ཉིན་མོ་སྣང་བའི་རང་བཞིན་དུ་གྲུབ་པར་ཐལ། འདོད་པའི་
ཕྱིར། འདོད་ན། དེ་ཆོས་ཅན། སྣང་བའི་རང་བཞིན་དུ་གྲུབ་ཟིན་པར་ཐལ། ཉིན་མོ་སྣང་བའི་རང་བཞིན་དུ་གྲུབ་ཟིན་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་གོ་སར་མུན་པ་མི་འཇུག་པར་ཐལ། ཁྱོད་སྣང་བའི་རང་བཞིན་དུ་གྲུབ་ཟིན་པའི་ཕྱིར། ཁྱབ་སྟེ། སྣང་བའི་གོ་སར་མུན་

[017A]༄༅། །པ་འཇུག་པ་མི་སྲིད་པའི་ཕྱིར། འདོད་ཟེར་ན། མི་འཐད་པར་ཐལ། དེའི་གོ་སར་མུན་པ་འཇུག་པའི་ཕྱིར་ཏེ། དེ་མཚན་མོ་མུན་པའི་རང་བཞིན་དུ་གྲུབ་པའི་ཕྱིར། རྟག་ཁས་བླངས་སོ། །ཡང་དེ་ཉིན་མོ་སྣང་བའི་རང་བཞིན་དུ་གྲུབ་ཀྱང། སྤྱིར་སྣང་བའི་རང་བཞིན་དུ་མ་གྲུབ་སྟེ་
དེ་འདྲའི་སྟོང་ཆ་དེ་སྣང་མུན་གཉིས་ཀྱི་རྫས་སྤྱི་ཡིན་ནོ་ཟེར་ན། འོ་ན། སྐར་ཁུང་དང་བར་སྣང་སོགས་ཀྱི་སྟོང་ཆ་ཆོས་ཅན། ཁྱོད་སྣང་བ་དང་འཕྲད་ན་སྣང་བ་དང། མུན་པ་དང་འཕྲད་ན་མུན་པའི་རང་བཞིན་དུ་འགྱུར་བ་ཡིན་པར་ཐལ། བློ་རྩེ་འཐད་པའི་ཕྱིར། འདོད་ན། དེ་ལ་ཉི་མ་དང། ཟླ་བ་དང། སྒྲོན་
མེ་སོགས་ཀྱི་འོད་ཤར་ན་ཡང་དེ་དང་དེའི་རང་བཞིན་དུ་འགྱུར་བར་ཐལ། འདོད་ན། སྟོང་ཆ་དེ་དག་གི་གོ་སར་ཁ་དོག་སྔོན་པོ་དཀར་པོ་དམར་པོ་སོགས་ཀྱི་རྣམ་པར་ཤར་ན་ཡང་དེ་དང་དེར་འགྱུར་བ་དང། དབྱིབས་གྲུ་བཞི་ཟླུམ་པོ་ཟུར་གསུམ་སོགས་ཀྱི་རྣམ་པར་ཤར་ན་ཡང་དེ་དང་དེའི་རང་བཞིན་
དུ་འགྱུར་བར་ཐལ། འདོད་ན། བར་སྣང་སོགས་ཀྱི་སྟོང་ཆ་དེ་དག་གི་གོ་སར། འཇའ་དང། སྤྲིན་དང། གློག་སོགས་ཀྱི་རྣམ་པ་ཤར་བ་ན་ཡང་དེ་དང་དེར་འགྱུར་བར་ཐལ། འདོད་ན། དེ་དག་གི་གོ་སར་ས་རྡོ་རི་བྲག་སོགས་ཀྱི་རྣམ་པ་འབྱུང་བ་ན་ཡང་དེ་དང་དེར་འགྱུར་བར་འདོད་དགོས་པས་
ཧ་ཅང་ཐལ་ལོ། །གལ་ཏེ་ཐལ་བའི་སྐྱོན་མེད་དེ་དེ་ལྟར་དུ་འདོད་དོ་ཞེ་ན། བར་སྣང་སོགས་ཀྱི་སྟོང་ཆ་ཆོས་ཅན། ཁྱོད་ཀྱི་གོ་སར་སྔོ་སེར་དཀར་དམར་དང། འཇའ་སྤྲིན་གློག་དང་ས་རྡོ་རི་བྲག་སོགས་འབྱུང་མི་སྲིད་པར་ཐལ། ཁྱོད་དང་གཟུགས་ཅན་དེ་དག་ཕན་ཚུན་གོ་ས་འགོག་ནུས་ཀྱི་རྡུལ་རྫས་
སོ་སོར་གྲུབ་པའི་ཕྱིར་ཏེ། ཁྱོད་སྣང་མུན་གང་རུང་གི་རྫས་སུ་གྲུབ་པ་གང་ཞིག་གཟུགས་ཅན་གཞན་རྣམས་དེ་ལས་གཞན་པའི་རྡུལ་རྫས་སུ་གྲུབ་པའི་ཕྱིར། དང་པོ་གྲུབ་ཏེ་རྩ་བའི་དམ་བཅའ་ཡིན་པའི་ཕྱིར། གཉིས་པ་མ་གྲུབ་ན་སླའོ། །གཞན་ཡང་ཁྱེད་ལྟར་ན། ནམ་མཁའི་ཁམས་དང་སྣང་མུན་
གང་རུང་དོན་གཅིག་ཏུ་ཡང་ཁས་བླངས་ཆོག་སྟེ། ནམ་མཁའི་ཁམས་ཡིན་ན་སྣང་མུན་གང་རུང་ཡིན་པས་ཁྱབ། སྣང་མུན་གང་རུང་ཡིན་ན་ཡང་ནམ་མཁའི་ཁམས་ཡིན་པས་ཁྱབ་པའི་ཕྱིར། བྱས་པ་ལ་ཁོ་ན་རེ། དེ་ལྟར་མ་ཁྱབ་སྟེ། བུ་ག་དང་བར་སྣང་ལ་སོགས་པ་སྟོང་ཆ་ལ་འཆར་བའི་སྣང་མུན་

[017B] རྩིག་པ་ལ་སོགས་པ་གཟུགས་ཅན་གཞན་གྱི་སྟེང་དུ་ཤར་བའི་སྣང་མུན་རྣམས་ནམ་མཁའི་ཁམས་སུ་མི་འདོད་དོ། །ཞེ་ན། དེ་དག་ཀྱང་ནམ་མཁའི་ཁམས་སུ་འདོད་ཆོག་སྟེ། ནམ་མཁའི་ཁམས་ནི་སྣང་མུན་གང་རུང་ལས་གཞན་དུ་མེད་ན། གཟུགས་ཅན་
གཞན་གྱི་སྟེང་དུ་སྣང་མུན་ཤར་བའི་ཚེ། དེ་དག་གི་སྟེང་དུ་ནམ་མཁའི་ཁམས་ཀྱང་ཤར་བ་ཡིན་ནོ། །ཞེས་བརྗོད་ན་རིགས་པ་དོན་མཐུན་གྱི་ལན་བྱ་བའི་གནས་མེད་པའི་ཕྱིར་རོ། །གཞན་ཡང་ཁྱེད་ལྟར་ན་སྟོང་པ་ཡིན་ན་འདུས་བྱས་ནམ་མཁའི་ཁམས་སུ་གྲུབ་པས་ཁྱབ་པར་དོན་གྱིས་ཁས་
ལེན་དོགས་པར་འགྱུར་ལ། དེ་ལྟ་ན་འདུས་མ་བྱས་ཀྱི་ནམ་མཁའ་ལོགས་སུ་འཇོག་ཏུ་མེད་པར་ཐལ་ལོ། །གཞན་ཡང་བུམ་ནང་གི་སྟོང་པ་དེས་རང་གི་གོ་སར་གཟུགས་ཅན་གཞན་འབྱུང་བའི་གོ་འབྱེད་དམ་མི་འབྱེད། མི་འབྱེད་ན་བུམ་ནང་དུ་ཆུ་སོགས་བླུགས་པའི་ཚེ་སྟོང་པ་དེ་ཁའི་གོ་སར་བླུགས་མི་
ནུས་པར་ཐལ། གོ་འབྱེད་ན། བུམ་པ་ཆུས་བཀང་བའི་ཚེ། བུམ་ནང་གི་སྟོང་པ་དེ་ཆུ་དེ་ལ་ཁྱབ་བྱེད་དུ་ཡོད་དམ། འགག་པར་འདོད། འགག་པར་འདོད་ན་གོ་འབྱེད་པའི་གོ་མི་ཆོད་དེ། རང་གི་གོ་སར་གཟུགས་ཅན་གཞན་བྱུང་བའི་ཚེ་རང་ཉིད་འགག་དགོས་ན་གོ་འབྱེད་པའི་དོན་མ་ཚང་བའི་ཕྱིར་ཏེ། དཔེར་
ན་འདུས་མ་བྱས་ཀྱི་ནམ་མཁས་རྩིག་པ་ལ་སོགས་པའི་གོ་འབྱེད་པའི་དོན་རྩིག་པ་ལ་སོགས་པ་བྱུང་བའི་ཚེ་ན་དེའི་གོ་སར་ནམ་མཁའ་ཁྱབ་བྱེད་དུ་ཡོད་པའི་རྒྱུ་མཚན་གྱིས་ཡིན་པའི་ཕྱིར། དེ་ལྟ་མིན་ན། རྩིག་པ་ལ་སོགས་པས་ཀྱང་གཟུགས་ཅན་གཞན་གྱི་གོ་འབྱེད་པར་ཐལ་ཏེ། རྩིག་པའི་གོ་སར་ཀ་བ་དང་
བུམ་པ་ལ་སོགས་པའི་གཟུགས་ཅན་གཞན་བྱུང་བའི་ཚེ་རྩིག་པ་འགག་ཀྱང་གོ་འབྱེད་པར་བཞག་ཆོག་པའི་ཕྱིར། ཡང་བུམ་པ་ཆུས་བཀང་བའི་ཚེ། བུམ་ནང་གི་སྟོང་པ་དེ་ཆུ་ལ་ཁྱབ་བྱེད་དུ་ཡོད་དོ། །ཟེར་ན། འོ་ན་སྟོང་པ་དེ་གཟུགས་ཅན་མ་ཡིན་པར་འགྱུར་ཏེ། གཟུགས་ཅན་གཅིག་གི་གོ་སར་གཟུགས་
ཅན་གཉིས་པ་གཞན་ཁྱབ་བྱེད་དུ་འབྱུང་མི་ཤེས་པའི་ཕྱིར་ཏེ། གཟུགས་ཅན་རྣམས་ཕན་ཚུན་གོ་ས་འགོག་ནུས་ཡོད་པའི་ཕྱིར། འདོད་ཚུལ་འདི་དག་མི་འཐད་པའི་དབང་གིས་སློབ་དཔོན་དབྱིག་གཉིན་གྱིས་ཀྱང་ལོ་ཞེས་མ་རངས་པའི་ཚིག་གསུངས་པར་སྣང་ངོ།།    ༈   

[018A]༄༅། །དངོས་ནི། མདོ་སྡེ་པས། སྣང་བ་དང་མུན་པ་ནི་འདུས་བྱས་ཡིན་ལ། ནམ་མཁའི་ཁམས་འདུས་མ་བྱས་སུ་མདོ་ལས་བཤད་པའི་ཐོགས་མེད་ཉེ་འཁོར་བ་ཡིན་ནོ། །ཞེས་འདོད་པ་ལྟར་དོན་ལ་གནས་ཏེ། བུ་ག་དང། བར་སྣང་སོགས་ཀྱི་སྟོང་པའི་ཆ་ནི་འདུས་མ་བྱས་ཀྱི་ནམ་
མཁར་འདོད་དགོས་ལ། དེ་དག་ལ་སྣང་མུན་སོགས་ཤར་བའི་ཚེ་སྟོང་བ་དེས་སྣང་མུན་སོགས་ཀྱི་གོ་འབྱེད་པ་ལ་བརྟེན་ནས་ཤར་བ་ལས་སྟོང་པ་དེ་སྣང་མུན་གྱི་རང་བཞིན་དུ་སོང་བ་གལ་ཡིན། གལ་ཏེ་དེ་ལྟར་ཡིན་ན་བུམ་པ་ཆུས་གང་བའི་ཚེ་བུམ་ནང་གི་སྟོང་པ་དེ་ཆུའི་རང་བཞིན་
དུ་སོང་བ་དང། གཙུག་ལག་ཁང་དགེ་འདུན་གྱིས་གང་བའི་ཚེ་ཁང་པའི་སྟོང་ཆ་དེ་དགེ་འདུན་གྱི་ངོ་བོར་སོང་བ་སོགས་སུ་འདོད་དགོས་ཏེ། རིགས་པ་མཚུངས་པའི་ཕྱིར། དེས་ན་ནམ་མཁའི་ཁམས་ནི་འདུས་མ་བྱས་ཀྱི་ནམ་མཁའི་བྱེ་བྲག་ཉིད་དུ་འདོད་དགོས་ཤིང། འདུས་མ་བྱས་ཀྱི་ནམ་མཁའ་ཡིན་ན་ནམ་
མཁའི་ཁམས་ཡིན་པས་ནི་མ་ཁྱབ་པ་འདྲ་སྟེ། མདོ་སྡེ་པས་ཀྱང་ཐོགས་མེད་ཉེ་འཁོར་བའོ། །ཞེས་བཤད་པས་ན། བུ་ག་དང། བར་སྣང་གི་ནམ་མཁའ་སོགས་སྟོང་ཆ་བྱེ་བྲག་པ་རྣམས་ནམ་མཁའི་ཁམས་སུ་འཇོག་པ་ལས། གཟུགས་ཅན་ཀུན་ལ་ཁྱབ་བྱེད་དུ་འཇུག་པ་སོགས་ཀྱིས་ནམ་
མཁའི་མཐའ་དག་ནམ་ཁའི་ཁམས་སུ་འཇོག་པ་ནི་མིན་འདྲ་ཞིང། དེ་ལྟ་ན་ནམ་མཁའི་ཁམས་གཟུགས་ཅན་དུ་འདོད་མི་འདོད་ཀྱི་ཁྱད་པར་ལས། འཇོག་ཚུལ་རྒྱ་ཆེ་ཆུང་བྱེ་བྲག་སྨྲ་བ་དང་མཐུན་ནམ་སྙམ་ཡང་མཁས་པ་རྣམས་ཀྱིས་ད་དུང་དཔྱད་པར་མཛད་དུ་གསོལ།། དེ་ལ་ཁོ་
ན་རེ། འོ་ན་མདོ་སྡེ་པ་སོགས་ཀྱི་ལུགས་ལ། བུམ་པ་ཆུས་བཀང་བའི་ཚེ། བུམ་ནང་གི་སྟོང་པ་དེ་ཚུལ་ཁྱབ་བྱེད་དུ་ཡོད་པར་ཐལ། ཁྱོད་ཀྱིས་བྱེ་བྲག་སྨྲ་བའི་འདོད་ཚུལ་མི་འཐད་པར་སྒྲུབ་པའི་བློ་རྩེ་འཐད་པའི་ཕྱིར། འདོད་ན། བུམ་པ་ཆུས་བཀང་བའི་ཚེ་ན་ཡང་བུམ་ནང་གི་སྟོང་ཆ་
མ་འགག་པར་ཡོད་པར་ཐལ། འདོད་ན། བུམ་པ་ཆུས་གང་བའི་ཚེ་ན་ཡང་བུམ་པ་སྟོང་པར་ཡོད་པར་ཐལ། དེའི་ཚེ་བུམ་ནང་གི་སྟོང་ཆ་མ་འགགས་པར་ཡོད་པའི་ཕྱིར། ཟེར་ན་མ་ཁྱབ་སྟེ། བུམ་པ་ཆུས་གང་བའི་ཚེ་མིག་ངོར་བུམ་ནང་གི་སྟོང་པ་འགགས་པ་ལྟར་སྣང་བ་ལས་

[018B] བུམ་པ་སྟོང་པ་ཡིན་མིན་གྱི་ཐ་སྙད་ནི་ཆུ་སོགས་བཅུད་ཀྱིས་སྟོངས་མི་སྟོངས་ལ་བྱེད་པས་མི་འདྲའོ། །དེས་ན་འདི་དག་གི་འཁྲུལ་གཞི་ནི། བུམ་ནང་གི་སྟོང་པ་ཞེས་པ་བུམ་པ་ཆུ་སོགས་བཅུད་ཀྱིས་སྟོངས་པ་ཙམ་ལ་ངོས་འཛིན་པ་ལས་
འདུས་མ་བྱས་ཀྱི་ནམ་མཁའ་བུམ་པའི་ཕྱི་ནང་ཀུན་ལ་ཁྱབ་བྱེད་དུ་ཡོད་པ་མ་ཤེས་པའོ། །ཡང་ཁོ་ན་རེ། བུམ་པ་ཆུས་སྟོངས་པ་འདུས་བྱས་ཡིན་པར་ཐལ། འདོད་ན། བུམ་པ་སྟོང་པ་འདུས་བྱས་ཡིན་པར་ཐལ། ཟེར་ན་འདོད་ལན་འདེབས་རིགས་སོ། །མི་འཐད་ན། འོ་ན་ཁོ་རང་ལ་བུམ་པ་སྟོང་
པ་འདུས་བྱས་ཡིན་པར་ཐལ། བུམ་པ་སྟོང་པ་བུམ་པ་ཡིན་པའི་ཕྱིར་ཏེ། བུམ་པ་ཆུས་གང་བ་བུམ་པ་ཡིན་པའི་ཕྱིར། མ་གྲུབ་ན། འོ་ན་བུམ་པ་ཡིན་ན་གང་བ་དང། སྟོང་པ་གང་ཡང་མ་ཡིན་དགོས་པར་ཐལ་ལོ།། ཡང་ཁོ་ན་རེ། བུམ་ནང་གི་སྟོང་པ་འདུས་བྱས་ཡིན་པར་ཐལ། བུམ་ནང་གི་སྟོང་
པ་མིག་ཤེས་ཀྱིས་མཐོང་བའི་ཕྱིར་ཏེ། བུམ་པ་སྟོང་པ་མིག་ཤེས་ཀྱིས་མཐོང་བའི་ཕྱིར་ཟེར་ན། བུམ་པ་སྟོང་པ་རེག་བྱའི་སྐྱེ་མཆེད་ཡིན་པས་མིག་ཤེས་ཀྱིས་མཐོང་བར་མི་འདོད་ལ། བུམ་པ་སྟོང་པ་མིག་ཤེས་ཀྱིས་མཐོང་བའི་ཐ་སྙད་ཀྱང། འཇིག་རྟེན་གྱི་གྲགས་ཚོད་དུ། ཁ་དོག་དབྱིབས་
ལས་ཞེས་བརྗོད། །ཅེས་པ་ལྟར། བུམ་པ་སྟོང་པའི་ནང་གི་དབྱིབས་མཐོང་བ་ལ་བུམ་པ་སྟོང་པ་མཐོང་བའི་ཐ་སྙད་བྱས་པ་ལས། དོན་ལ། བུམ་པ་སྟོང་པ་མིག་ཤེས་ཀྱི་ཡུལ་མིན་ཏེ། བུམ་པ་སྟོང་པ་རེག་བྱ་ཡིན་པའི་ཕྱིར་ཏེ། བུམ་པ་ཡིན་པའི་ཕྱིར། ད་དུང་འདི་དག་ལ་རིག་པའི་ཞིབ་ཆ་
འབྱེད་རྒྱུ་མང་དུ་མཆིས་ཀྱང་ཡི་གེས་འཇིགས་པས་མ་སྤྲོས་སོ།། འོ་ན་གོང་གི་བྱེ་བྲག་སྨྲ་བའི་འདོད་པ་དེ་དག་དོན་ལ་མི་འཐད་པ་ཡིན་དུ་ཆུག་ཀྱང། དེ་ཁའི་གྲུབ་མཐའ་གཞིར་བཞག་ན་འགལ་མེད་ཀྱི་ལན་ཇི་ལྟར་འདེབས་ཞེ་ན། རིག་པ་དང་མི་འགལ་བའི་ལན་དོན་མཐུན་ཐེབས་པ་དཀའ་
ནའང་འགལ་མེད་ཀྱི་ཁས་ལེན་འཛིན་མཚམས་ནི་ཡོད་དེ། བུ་ག་ལ་སོགས་པའི་སྟོང་ཆ་ཆོས་ཅན། རང་གི་གོ་སར་གཟུགས་ཅན་གཞན་འབྱུང་བ་ལ་གེགས་བྱེད་པར་ཐལ། བསྟན་ཡོད་ཐོགས་བཅས་ཀྱི་གཟུགས་ཡིན་པའི་ཕྱིར་ཏེ། ནམ་མཁའི་ཁམས་ཡིན་པའི་ཕྱིར། འདོད་ན། དེའི་གོ་

[019A]༄༅། །སར་སྣང་བ་དང་མུན་པ་ཡང་འཇུག་ཏུ་མི་རུང་བར་ཐལ། དེ་ཐོགས་བཅས་ཀྱི་གཟུགས་ཡིན་པའི་ཕྱིར། ཟེར་ན། མ་ཁྱབ་ཏེ། སྟོང་ཆ་དེ་ག་སྣང་བ་དང་མུན་པ་གང་རུང་གི་བདག་ཉིད་ཡིན་པའི་ཕྱིར། ཡང། བར་སྣང་སོགས་ཀྱི་སྟོང་ཆ་ཆོས་ཅན། ཁྱོད་ཀྱི་གོ་སར་འགྲོ་འོང་སོགས་
ཐོགས་མེད་དུ་བྱེད་མི་ནུས་པ་དང། ཉི་ཟླ། འཇའ་སྤྲིན་སོགས་གཟུགས་ཅན་གཞན་རྣམས་ཀྱང་ཐོགས་མེད་དུ་འབྱུང་མི་ནུས་པར་ཐལ། ཁྱོད་ཐོགས་བཅས་ཀྱི་གཟུགས་ཡིན་པའི་ཕྱིར། ཟེར་ན། བར་སྣང་སོགས་ཀྱི་སྟོང་ཆ་རྣམས་སྣང་མུན་གང་རུང་གི་བདག་ཉིད་ཡིན་པས་གཟུགས་ཅན་
དང་བ་དང་མི་གསལ་བའི་རང་བཞིན་ཙམ་དུ་གྲུབ་པ་ལས། ས་རྡོ་རི་བྲག་ལྟ་བུའི་གདོས་བཅས་ཀྱི་གོང་བུར་མ་གྲུབ་པའི་ཕྱིར། འགྲོ་འོང་གི་བྱེད་པ་དང། ཉི་ཟླའི་གཟུགས་དང་འཇའ་སྤྲིན་སོགས་ཀྱི་གཟུགས་ཅན་གཞན་ཡང་ཐོགས་མེད་ཀྱི་ཚུལ་དུ་འབྱུང་བ་མི་འགལ་ལ། དེའི་ཚེ་ཐ་མལ་པའི་
མིག་ངོར་སྟོང་པ་དེ་གའི་གོ་སར་འབྱུང་བ་ལྟར་སྣང་ཡང། དོན་ལ་དེ་ལྟར་མ་ཡིན་ཏེ། གཟུགས་ཅན་གཞན་འབྱུང་བའི་ཚེ་སྔར་གྱི་སྟོང་པའི་གོ་ས་དེ་འགག་ནས་གཟུགས་ཅན་གཞན་གྱི་གོ་སར་སོང་བ་ཡིན་པས་ན། གོ་ས་འགོག་ནུས་མ་ཡིན་པ་དང། གཟུགས་ཅན་གཅིག་གི་གོ་སར་གཉིས་པ་
བྱུང་བའི་ཉེས་པ་མེད་དོ་ཞེས་ལན་འདེབས་ལ། རིགས་པ་འདིས་བུམ་ནང་གི་སྟོང་པ་ལ་ཡང་མཚུངས་སོ། །ཡང། བུ་ག་དང་བར་སྣང་སོགས་ཀྱི་སྟོང་ཆ་ཆོས་ཅན། ཁྱོད་སྣང་བའི་རང་བཞིན་དུ་གྲུབ་པར་ཐལ། ཉིན་མོ་སྣང་བའི་རང་བཞིན་དུ་གྲུབ་པའི་ཕྱིར་ཟེར་ན་མ་ཁྱབ་སྟེ། ཉིན་མཚན་སོགས་ཀྱི་ཁྱད་པར་
མ་སྦྱར་བའི་སྟོང་ཆད་སྣང་མུན་གཉིས་ཀྱི་རྫས་སྤྱིར་འདོད་དགོས་པའི་ཕྱིར། འོ་ན། བར་སྣང་སོགས་ཀྱི་སྟོང་ཆ་ཆོས་ཅན། །ཁྱོད་སྣང་བ་དང་འཕྲད་ན་སྣང་བ་དང། མུན་པ་དང་འཕྲད་ན་མུན་པར་འགྱུར་པར་ཐལ། འདོད་པའི་ཕྱིར། འདོད་ན། དེ་ལ་ཉི་ཟླ་སྒྲོན་མེ་སོགས་ཀྱི་འོད་ཤར་ན་ཡང་དེ་དང་དེ་དག་ཏུ་འགྱུར་
བར་ཐལ། ཟེར་ན་འདོད་པ་ཡིན་ཏེ། འོད་དེ་དག་སྣང་བའི་བྱེ་བྲག་ཡིན་པའི་ཕྱིར། ཡང་སྟོང་ཆ་དེ་ལ་དབྱིབས་གྲུ་བཞི་ཟླུམ་པོ་སོགས་ཀྱི་རྣམ་པ་ཤར་ན་ཡང་དེ་དང་དེར་འགྱུར་བར་ཐལ། ཟེར་ན། གཟུགས་ཅན་གཞན་གྱི་དབྱིབས་མ་ཡིན་པར་སྟོང་ཆ་དེ་གའི་དབྱིབས་ལ་བསམ་ན་འདོད་པ་ཡིན་ཏེ། དབྱིབས་

[019B] ཡང་དེ་ལ་ཁ་དོག་དཀར་དམར་སོགས་ཀྱི་རྣམ་པ་ཤར་ན་ཡང་དེ་དང་དེར་འགྱུར་བར་ཐལ། ཟེར་ན། དེ་ནི་མི་མཚུངས་ཏེ། དེ་དག་སྟོང་ཆ་དེ་ལས་གཞན་པའི་རྡུལ་རྫས་སོ་སོར་གྲུབ་པའི་ཕྱིར། དེ་དག་བྱུང་བ་ན་སྟོང་ཆ་འགག་པ་ཡིན་པའི་ཕྱིར། ཞེས་ལན་
འདེབས་སོ། །དེས་ན་འདི་ནི་སྟོང་ཆ་སྤྱི་ཙམ་པ་དེ་སྣང་མུན་གྱི་ངོ་བོར་འགྱུར་དུ་རུང་ལ། གཟུགས་ཕུང་གཞན་གྱི་ངོ་བོར་འགྱུར་དུ་མི་རུང་བ་རིགས་པ་ནང་འགལ་ཡིན་ཡང་གྲུབ་མཐའི་འདོད་ཚུལ་གྱི་རྩ་བའི་ཁས་ལེན་དང་བསྟུན་ཚེ་ལན་དེ་ལྟར་བྱ་བ་ལས་འོས་མེད་དོ། །ཡང། སྣང་མུན་གང་རུང་དང་ནམ་
མཁའི་ཁམས་དོན་གཅིག་ཡིན་ནམ་ཟེར་ན་མ་ཡིན་ཏེ། གོང་དུ་བཀོད་པ་ལྟར། བུ་ག་དང་བཀོད་པ་ལྟར། བུ་ག་དང་བར་སྣང་སོགས་ཀྱི་སྟོང་ཆ་ལ་ཡོད་པའི་སྣང་མུན་ནི་ནམ་མཁའི་ཁམས་ཡིན་ལ། རྩིག་པ་སོགས་གཟུགས་ཅན་གཞན་གྱི་སྟེང་དུ་ཤར་བའི་སྣང་མུན་ནི་ནམ་མཁའི་ཁམས་མ་ཡིན་པའི་ཕྱིར། དེ་ལ་ཁྱད་པར་ཅི་
ཡོད་ཅེ་ན། ཡོད་དེ། བར་སྣང་སོགས་ཀྱི་སྟོང་ཆ་ལ་ཤར་བའི་སྣང་མུན་ནི་སྟོང་ཆ་དེ་དང་འདྲེས་པའམ། ངོ་བོ་གཅིག་ཏུ་ཡོད་ལ། གཟུགས་ཅན་གཞན་གྱི་སྟེང་དུ་ཤར་བ་ནི་དེ་དག་དང་མ་འདྲེས་པར་ངོ་བོ་ཐ་དད་དུ་ཡོད་པའི་ཕྱིར་ཞེས་སྨྲའོ། །ཡང་དེ་ལྟར་ན། སྟོང་པ་ཡིན་ན་ནམ་མཁའི་ཁམས་དང་
འདུས་བྱས་ཡིན་པས་ཁྱབ་བམ་ཞེ་ན། མ་ཁྱབ་སྟེ། འདུས་མ་བྱས་ཀྱི་ནམ་མཁའ་སྟོང་པར་ཁས་ལེན་དགོས་པའི་ཕྱིར། འོ་ན། འདུས་མ་བྱས་ཀྱི་ནམ་མཁའ་ལོགས་སུ་ཡོད་པར་ཐལ་ལོ། །ཟེར་ན། དེ་ཡང་ཡོད་དེ། གཟུགས་ཅན་སྤྱི་དང་སྟོང་ཆ་དེ་དག་ལ་གོ་འབྱེད་བྱེད་ནམ་མཁའ་ཞིག་ཡོད་དོ་ཞེས་སྨྲ་དགོས་
པའི་ཕྱིར་རོ། །དེས་ན་འདིའི་འཁྲུལ་གཞི་ནི། འཇིག་རྟེན་རང་ག་བ་རྣམས་ཀྱིས་འདུས་མ་བྱས་ཀྱི་ནམ་མཁའ་ཞེས་པ་ཇི་ལྟར་ཡོད་ནི་མ་ཤེས་ལ། མིག་ངོར་སྣང་མུན་ལས་གཞན་པའི་གཟུགས་ཅན་གཞན་གྱིས་སྟོངས་པའི་ཆ་ཞིག་སྣང་བ་ན། དེ་ག་ནམ་མཁའ་འམ། ནམ་མཁའི་ཁམས་ཞེས་བྱ་བ་དེ་ཡིན་
འདུག་སྙམ་དུ་འཛིན་པ་དང། དེ་ལ་བལྟས་པ་ན་སྣང་མུན་གང་རུང་གི་ཆ་ཞིག་ལས་མཐོང་རྒྱུ་མ་བྱུང་བ་རྟགས་སུ་བཀོད་ནས། ནམ་མཁའི་ཁམས་དེ་ཡང་སྣང་མུན་གང་རུང་ཞིག་ཏུ་ངེས་སམ་སྙམ་དུ་འཛིན་པ་ཡིན་ལ། བྱེ་བྲག་སྨྲ་བས་ཀྱང་དེ་དང་མཐུན་པར་ཁས་བླངས་པའོ། །ནམ་མཁའི་ཁམས་འདི་མདོ་སྡེ་པ་

[020A]༄༅། །ལྟར་ན་ཆོས་ཁམས་ཀྱིས་བསྡུས་སོ། །འདིའི་སྐོར་ཅུང་ཞིག་རྒྱས་པར་བཤད་པ་ནི། གཞུང་དོན་རྩ་བ་ཆེ་བ་མིན་འདུག་ཀྱང། གྲུབ་མཐའ་གོང་འོག་གི་འདོད་པ་གང་འཐད་ཇི་བཞིན་མི་ཤེས་པ་དང། གོང་མ་ལྟར་འཐད་པར་འདོད་ན་ཡང། འཐད་ཕྱོགས་ལ་རིགས་
པའི་སྒྲུབ་བྱེད་དང། མི་འཐད་པའི་ཕྱོགས་ལ་རིགས་པའི་གནོད་པ་འབབ་ལུགས་སོགས་གསལ་བར་འཁོད་པ་མི་སྣང་ཞིང། རྩོད་པའི་སྐབས་ཁས་ལེན་འཛིན་ལུགས་དང་དོན་གྱི་གོ་ལུགས་ཞི་བ་ཆ་ཕྲ་མོ་ནས་མ་བྱེ་ན་དངོས་འགལ་གྱི་ཁུར་མང་དུ་འབབ་པར་སྣང་བས་ཅུང་ཟད་སྤྲོས་པའོ།།    ༈   
པའི་རྣམ་ཤེས་ནི། །ཞེས་སོགས་ཀྱི་སྐབས་སུ། སྐབས་འདིར་རྣམ་ཤེས་ཀྱི་ཁམས་ཞེས་པ་ནི་ཁམས་དྲུག་གི་ནང་ཚན་གྱི་ཟག་པ་དང་བཅས་པའི་རྣམ་པར་ཤེས་པ་ལ་བྱེད་པ་ལས། ཟག་མེད་ཀྱི་རྣམ་ཤེས་རྣམས་ནི་མ་ཡིན་ཏེ། ཟག་མེད་སྲིད་པ་གཅོད་བྱེད་ཡིན་པའི་ཕྱིར། ཞེས་འདོད་དོ་
འོན་ཀྱང་ཟག་མེད་ཀྱི་རྣམ་ཤེས་རྣམས་སེམས་ཁམས་བདུན་གྱི་ནང་ཚན་ཡིད་ཀྱི་རྣམ་ཤེས་ཀྱི་ཁམས་དང་ཡིད་ཁམས་གང་རིགས་སུ་ནི་འདོད་དགོས་ཏེ། དེ་མིན་ན་ཁམས་བཅོ་བརྒྱད་ཀྱི་ནང་ནས་ཆོས་ཁམས་ཀྱིས་བསྡུས་པར་འདོད་དགོས་ན་གཞུང་འདིར་ཁམས་ཀྱིས་བསྡུས་ཚུལ་བཤད་པའི་
ཚེ། ཕུང་པོ་ལྔའི་ནང་ནས་རྣམ་པར་རིག་བྱེད་མ་ཡིན་པའི་གཟུགས་དང། ཚོར་བ་འདུ་ཤེས། འདུ་བྱེད་གསུམ་ཁམས་བཅོ་བརྒྱད་ཀྱི་ནང་ཚན་ཆོས་ཁམས་ཀྱིས་བསྡུས་པ་ལས་རྣམ་ཤེས་ཀྱི་ཕུང་པོ་ལ་དེའི་ནང་ཚན་ཆོས་ཁམས་ཀྱིས་བསྡུས་པ་ཞིག་ཡོད་པར་མ་བཤད་པ་མ་ཟད་ཟག་མེད་ཀྱི་རྣམ་ཤེས་
ཡིད་ཀྱི་རྣམ་ཤེས་ཀྱི་ཁམས་སུ་བསྡུས་པ་འགྲེལ་པ་མངོན་པའི་རྒྱན་སོགས་ལས་གསལ་བར་བཤད་དོ། །དེས་ན་ཟག་མེད་ཀྱི་རྣམ་ཤེས་དེ་སྤྱིར་རྣམ་ཤེས་ཀྱི་ཁམས་ཡིན་ཀྱང། ཁམས་དྲུག་གི་ནང་ཚན་གྱི་རྣམ་ཤེས་ཀྱི་ཁམས་མ་ཡིན་པའི་ཁྱད་པར་ཕྱེ་དགོས་ལ། ཟག་བཅས་ཀྱི་རྣམ་ཤེས་
ཡིན་ན་ཁམས་དྲུག་གི་ནང་ཚན་རྣམ་ཤེས་ཀྱི་ཁམས་ཡིན་པས་ཁྱབ་པ་ནི་ཁས་བླངས་ཆོག་པ་འདྲ་སྙམ་ཡང་དཔྱད་དགོས་སོ། །འདིར་ཁམས་དྲུག་ཅེས་པ་ནི། ས། ཆུ། མེ། རླུང། ནམ་མཁའི་ཁམས། རྣམ་ཤེས་ཀྱི་ཁམས་དང་དྲུག་ཏུ་འདོད་ལ། དེ་དྲུག་པོ་གང་རུང་ལ་ཟག་བཅས་

[020B] །འདིར་ཁམས་དྲུག་ཅེས་པ་ནི་གཙོ་བོ་སྲིད་པ་སྐྱེ་བའི་ཁམས་ལ་བྱེད་པར་སྣང་ངོ།།    ༈    །ཐོགས་དང་བཅས་པ་གཟུགས་ཅན་བཅུ། །ཞེས་སོགས་ཀྱི་སྐབས་སུ་
ཁམས་ཀྱི་རྣམ་པའི་རབ་དབྱེ་བཤད་པ་ལ། དང་པོ་བསྟན་ཡོད་ལ་སོགས་པ་ལྔ་ལས། གཟུགས་ཅན་གྱི་ཁམས་བཅུའི་ནང་ནས་གཟུགས་ཀྱི་ཁམས་གཅིག་པུ་ཆོས་ཅན། བསྟན་ཡོད་ཡིན་ཏེ། མིག་ཤེས་ལ་བསྟན་དུ་ཡོད་པའི་དབྱིབས་དང་ཁ་དོག་གང་རུང་གི་གཟུགས་ཡིན་པའི་ཕྱིར། དེ་ཆོས་
ཅན། བསྟན་ཡོད་ཐོགས་བཅས་ཀྱང་ཡིན་ཏེ། བསྟན་ཡོད་གང་ཞིག་རང་གི་གོ་སར་གཟུགས་ཅན་གཞན་སྐྱེ་བ་ལ་གེགས་བྱེད་པའི་ཆོས་ཡིན་པའི་ཕྱིར། གཟུགས་ཅན་གྱི་ཁམས་ལྷག་མ་དགུ་པོ་ཆོས་ཅན། བསྟན་མེད་ཐོགས་བཅས་ཡིན་ཏེ། མིག་ཤེས་ལ་བསྟན་དུ་མེད་པ་གང་ཞིག་རང་གི་གོ་
སར་གཟུགས་ཅན་གཞན་སྐྱེ་བ་ལ་གེགས་བྱེད་པ་གོང་མ་དང་མཚུངས་པའི་ཕྱིར། ཁམས་ལྷག་མ་བརྒྱད་ནི་བསྟན་མེད་ཐོགས་མེད་ཡིན་ནོ། །འོ་ན། རྣམ་པར་རིག་བྱེད་མ་ཡིན་པའི་གཟུགས་ཀྱང་བསྟན་མེད་ཐོགས་མེད་ཡིན་ནམ་ཞེ་ན་ཡིན་ཏེ། རྡུལ་ཕྲན་བསགས་པའི་གཟུགས་མ་ཡིན་པའི་
ཕྱིར། སྤྱིར་ཐོགས་ཚུལ་ལ། སྒྲིབ་ཐོགས། ཡུལ་ཐོགས། དམིགས་ཐོགས་གསུམ་ལས། གཟུགས་སོགས་དོན་ལྔ་པོ་ཆོས་ཅན། སྒྲིབ་པ་ལ་ཐོགས་པ་ཡིན་ཏེ། དེ་དག་གཅིག་གི་གོ་སར་གཅིག་འབྱུང་བ་ལ་ཕན་ཚུན་སྒྲིབ་སྟེ་གེགས་བྱེད་པའི་ཕྱིར། མིག་སོགས་དབང་པོ་ལྔ་ཆོས་ཅན་
ཡུལ་ལ་ཐོགས་པ་ཡིན་ཏེ། རང་རང་གི་ཡུལ་ལ་འཇུག་པ་ལས་ཡུལ་གཞན་ལ་འཇུག་པ་མི་ནུས་པའི་ཕྱིར། སེམས་དང་སེམས་བྱུང་རྣམས་ཆོས་ཅན། དམིགས་པ་ལ་ཐོགས་པ་ཡིན་ཏེ། རང་རང་གི་ཡུལ་ལ་དམིགས་ནས་འཛིན་པ་ལས་གཞན་ལ་དམིགས་ནས་འཛིན་མི་ནུས་པའི་
ཕྱིར། སྒྲིབ་ཐོགས་དང་ཡུལ་ཐོགས་ལ་མུ་བཞི་སྟེ། སྒྲིབ་ཐོགས་ཡིན་ལ་ཡུལ་ཐོགས་མ་ཡིན་པ། གཟུགས་སོགས་དོན་ལྔ་དང། སྒྲིབ་ཐོགས་ཡུལ་ཐོགས་གཉིས་ཀ་ཡིན་པ། མིག་སོགས་དབང་པོ་ལྔ་དང། ཡུལ་ཐོགས་ཡིན་ལ་སྒྲིབ་ཐོགས་མ་ཡིན་པ། སེམས་དང་སེམས་བྱུང་

[021A]༄༅། །རྣམས་དང། གཉིས་ཀ་མ་ཡིན་པ་ནི། སེམས་བྱུང་ལས་གཞན་པའི་ཆོས་ཁམས་རྣམས་སོ། །ཡུལ་ཐོགས་དང་དམིགས་ཐོགས་ཀྱི་ཁྱད་པར་ལ། མིག་སོགས་དབང་པོ་ལྔ་ནི་ཡུལ་ཐོགས་ཡིན་ཀྱང་དམིགས་ཐོགས་མ་ཡིན་ཏེ། དེ་དག་རང་རང་གི་ཡུལ་ལ་འཇུག་
ཀྱང་ཡུལ་དེ་དང་དེར་དམིགས་ནས་མི་འཛིན་པའི་ཕྱིར། སེམས་དང་སེམས་བྱུང་རྣམས་ཡུལ་ཐོགས་དང། དམིགས་ཐོགས་གཉིས་ཀ་ཡིན་ཏེ། རང་རང་གི་ཡུལ་ལ་འཇུག་པ་མ་ཟད་དེ་དང་དེར་དམིགས་ནས་འཛིན་པའི་ཕྱིར། གཞན་ཡང་གདགས་པ་ལས། མིག་ལ་ཆུ་དང་སྐམ་ལ་ཐོགས་མི་
ཐོགས་ཀྱི་མུ་བཞི་དང། མཚན་མོ་དང་ཉིན་པར་ཐོགས་མི་ཐོགས་ཀྱི་མུ་བཞི་གསུངས་པ་སོགས་ཀྱི་མཚན་གཞི་ནི་འཇོག་སླ་བ་མ་ཟད་གཞན་དག་ཏུ་གསལ་བར་བཀོད་སྣང་བས་མ་བྲིས་སོ། །ཐོགས་ཚུལ་དེ་དག་ལས་སྐབས་འདིར་ཐོགས་བཅས་ཡིན་མིན་ནི་སྒྲིབ་ཐོགས་
ཡིན་མིན་ལ་བྱེད་པ་ལས། ཡུལ་ཐོགས་དང་དམིགས་ཐོགས་སོགས་ལ་རྩི་བ་མ་ཡིན་ནོ། །ཁོ་ན་རེ། སྒྲ་ཆོས་ཅན། བསྟན་ཡོད་ཡིན་པར་ཐལ། དབང་པོ་ལྔ་པོ་གང་རུང་ལ་བསྟན་དུ་ཡོད་པའི་ཕྱིར་ཏེ། ཆོས་ཀྱི་སྒྲ་རྣ་བའི་དབང་པོ་ལ་བསྟན་དུ་ཡོད་པའི་ཕྱིར་ཟེར་ན་མ་ཁྱབ། འོ་ན། གསུང་
རབ་ཀྱི་དོན་ཆོས་ཅན། བསྟན་ཡོད་ཡིན་པར་ཐལ། གདུལ་བྱ་ལ་བསྟན་དུ་ཡོད་པའི་ཕྱིར། ཁྱབ་པ་འགྲིག་གོ།    ༈    ཞེས་སོགས་ཀྱི་སྐབས་སུ། ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་ལུང་མ་བསྟན་བརྒྱད་ཡོད་དེ། གཟུགས་སྒྲ་གཉིས་མ་གཏོགས་
པའི་གཟུགས་ཅན་གྱི་ཁམས་ལྷག་མ་བརྒྱད་པོ་དེ་ཡིན་པའི་ཕྱིར། གཟུགས་སྒྲ་གཉིས་དང། སེམས་ཁམས་བདུན། ཆོས་ཁམས་དང་བཅས་པ་རྣམས་ཆོས་ཅན། མཐའ་གཅིག་ཏུ་ལུང་མ་བསྟན་མ་ཡིན་ཏེ། དེ་དག་ལ་དགེ་མི་དགེ་ལུང་མ་བསྟན་གསུམ་གའི་ཆ་ཡོད་
པའི་ཕྱིར། དེ་ལ་ཁོ་ན་རེ། ལུང་མ་བསྟན་གྱི་ངོ་བོར་གྱུར་པའི་རྣམ་པར་རིག་བྱེད་ཀྱི་གཟུགས་ཆོས་ཅན། མཐའ་གཅིག་ཏུ་ལུང་མ་བསྟན་ཡིན་པར་ཐལ། ལུང་མ་བསྟན་གང་ཞིག་དེ་ལ་དགེ་མི་དགེའི་ཆ་མེད་པའི་ཕྱིར། འདོད་ན། ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་ལུང་

[021B] དེ་འདྲའི་རིག་བྱེད་ཀྱི་གཟུགས་དེ་མཐའ་གཅིག་ཏུ་ལུང་མ་བསྟན་གང་ཞིག་ཁམས་བཅོ་བརྒྱད་པོ་གང་རུང་ཡིན་པའི་ཕྱིར་ན་མ་ཁྱབ། འོ་ན། ཁོ་རང་ལ། ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་ལུང་མ་བསྟན་ཡིན་པ་
བཅོ་བརྒྱད་ཡོད་པར་ཐལ། ཁམས་བཅོ་བརྒྱད་པོ་རེ་རེ་ལ་མཐའ་གཅིག་ཏུ་ལུང་མ་བསྟན་ཡིན་པ་རེ་རེ་ཡོད་པའི་ཕྱིར། འདོད་ན་མི་འཐད་དེ། ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་ལུང་མ་བསྟན་ཡིན་པ་བརྒྱད་ལས་མེད་པའི་ཕྱིར་ཏེ། རྩ་བར། ལུང་མ་བསྟན་བརྒྱད་
དེ་དག་ཉིད། གཟུགས་སྒྲ་མ་གཏོགས་ཞེས་གསུངས་པའི་ཕྱིར།    ༈    །ཞེས་སོགས་ཀྱི་སྐབས་སུ། ཁམས་བཅོ་བརྒྱད་པོ་དེ་ལས། འདོད་ཁམས་སུ་གཏོགས་པའམ། འདོད་ཁམས་ཀྱི་སས་བསྡུས་པ་ནི་བཅོ་བརྒྱད་པོ་ཐམས་ཅད་ཡོད་དོ། །གཟུགས་ཁམས་
ཀྱི་སས་བསྡུས་པ་ནི་བཅུ་བཞི་ལས་མེད་དེ། དྲི་རོ་དང། སྣ་ལྕེའི་རྣམ་ཤེས་ཀྱི་ཁམས་བཞི་མེད་པའི་ཕྱིར། གཟུགས་མེད་ཁམས་ཀྱི་སས་བསྡུས་པ་གསུམ་ལས་མེད་དེ། ཡིད་དང་ཡིད་ཀྱི་རྣམ་པར་ཤེས་པའི་ཁམས་དང། ཆོས་ཁམས་གསུམ་ལས་མེད་པའི་ཕྱིར། གཟུགས་ཁམས་ན་སྣ་ལྕེའི་
དབང་པོ་ཡོད་ཀྱང་དེ་དག་རྣམ་ཤེས་ཀྱི་རྟེན་མི་བྱེད་པས་ལུས་མཛེས་པར་བྱེད་པ་ཙམ་ཡིན་ནོ།།    ༈    །ཞེས་སོགས་ཀྱི་སྐབས་སུ། ཡིད་དང་ཆོས་དང། ཡིད་ཀྱི་རྣམ་ཤེས་ཀྱི་ཁམས་གསུམ་ལ་ནི་ཟག་བཅས་ཟག་མེད་གཉིས་ཀའི་ཆ་ཡོད་དེ། ལམ་བདེན་གྱི་ངོ་བོར་གྱུར་པའི་
དེ་གསུམ་དང། ཆོས་ཁམས་འདུས་མ་བྱས་ནི་ཟག་མེད་ཡིན་ལ། གཞན་རྣམས་ཟག་བཅས་ཡིན་པའི་ཕྱིར། ལྷག་མ་གཟུགས་ཅན་གྱི་ཁམས་བཅུ་དང། དབང་པོའི་རྣམ་པར་ཤེས་པ་ལྔ་ནི་མཐའ་གཅིག་ཏུ་ཟག་བཅས་ཡིན་ཏེ་སྒོམ་སྤང་ཡིན་པའི་ཕྱིར། གོང་དུ་བསྟན་ཡོད་ལ་སོགས་པ་ལྔ་ཞེས་
བཤད་པ་ནི། བསྟན་ཡོད་བསྟན་མེད་ཀྱི་ཁྱད་པར། ཐོགས་བཅས་ཐོགས་མེད་ཀྱི་ཁྱད་པར། དགེ་མི་དགེ་ལུང་མ་བསྟན་གསུམ་གྱི་ཁྱད་པར། ཁམས་གསུམ་དུ་གཏོགས་ཚུལ་གྱི་ཁྱད་པར། ཟག་བཅས་ཟག་མེད་ཀྱི་ཁྱད་པར་དང་ལྔའོ།།    ༈    །ཞེས་སོགས་ཀྱི་སྐབས་སུ་

[022A]༄༅། །ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་རྟོག་དཔྱོད་དང་བཅས་པ་ནི། མིག་ལ་སོགས་པའི་དབང་པོའི་རྣམ་པར་ཤེས་པའི་ཁམས་ལྔའོ། །ཡིད་དང། ཆོས་དང། ཡིད་ཀྱི་རྣམ་ཤེས་ཀྱི་ཁམས་གསུམ་ལ་ནི། རྟོག་བཅས་དཔྱོད་བཅས་དང། རྟོག་མེད་དཔྱོད་ཙམ་དང། རྟོག་མེད་དཔྱོད་
མེད་གསུམ་གའི་ཆ་ཡོད་དེ། འདོད་སེམས་དང། བསམ་གཏན་དང་པོའི་དངོས་གཞི་ཙམ་པོ་བའི་ངོ་བོར་གྱུར་པའི་ཡིད་དང། ཡིད་ཀྱི་རྣམ་ཤེས་ཀྱི་ཁམས་དང། དེ་དག་གི་འཁོར་དུ་གྱུར་པའི་ཆོས་ཁམས་སེམས་བྱུང་རྟོག་དཔྱོད་གཉིས་ལས་གཞན་པ་རྣམས་ནི་རྟོག་བཅས་དཔྱོད་བཅས་ཡིན་ཏེ་
རང་གྲོགས་སུ་རྟོག་དཔྱོད་ངེས་པར་ཡོད་པའི་ཕྱིར། བསམ་གཏན་དང་པོའི་དངོས་གཞི་ཁྱད་པར་ཅན་གྱི་ངོ་བོར་གྱུར་པའི་དཔྱོད་པ་ལས་གཞན་པའི་སེམས་སེམས་བྱུང་རྣམས་དང། འདོད་སེམས་ཀྱི་འཁོར་དུ་གྱུར་པའི་རྟོག་པ་དང། བསམ་གཏན་དང་པོའི་དངོས་གཞི་ཙམ་པོ་
བའི་ངོ་བོར་གྱུར་པའི་རྟོག་པ་རྣམས་ནི་རྟོག་མེད་དཔྱོད་ཙམ་ཡིན་ཏེ། དངོས་གཞི་ཁྱད་པར་ཅན་ན་རྟོག་པ་མེད་ཅིང་དཔྱོད་པ་ཡོད་ལ། རྟོག་པ་ཕྱི་མ་གཉིས་ལ་གྲོགས་སུ་རྟོག་པ་གཉིས་པ་མེད་ཅིང་དཔྱོད་པ་ངེས་པར་ཡོད་པའི་ཕྱིར་རོ།།    ༈   
དང། བསམ་གཏན་དང་པོའི་དངོས་གཞི་ཁྱད་པར་ཅན་གྱི་དཔྱོད་པ་དང། ཆོས་ཁམས་ཀྱི་ནང་ཚན་སེམས་བྱུང་ལས་གཞན་པའི་ཆོས་ཐམས་ཅད་ནི་རྟོག་མེད་དཔྱོད་མེད་ཡིན་ཏེ། བསམ་གཏན་གཉིས་པ་ཡན་ཆད་རྟོག་དཔྱོད་སྤངས་པའི་ས་ཡིན་པའི་ཕྱིར་དང། དཔྱོད་པ་ལ་དཔྱོད་པ་གཉིས་
པ་མེད་པའི་ཕྱིར་དང། མཚུངས་ལྡན་མ་ཡིན་པ་རྣམས་ནི་རྟོག་དཔྱོད་གཉིས་ཀ་དང་མི་ལྡན་པའི་ཕྱིར་རོ། །འོ་ན། མདོ་ལས། དབང་པོའི་རྣམ་པར་ཤེས་པ་རྣམས་རྟོག་མེད་དུ་གསུངས་པ་དང་འགལ་ལོ། །ཞེ་ན། མི་འགལ་ཏེ། དབང་ཤེས་རྟོག་མེད་དུ་གསུངས་པ་ནི། ངེས་རྟོག་དང་རྗེས་དྲན་
གྱི་རྟོག་པ་དང་བྲལ་བས་རྟོག་མེད་དུ་གསུངས་པ་ཡིན་ལ། འདིར་ནི་ངོ་བོ་ཉིད་ཀྱི་རྟོག་པ་དང་བཅས་པ་ལ་བྱེད་པའི་ཕྱིར་རོ། །འདི་ལ་ཁས་ལེན་འཛིན་མཚམས་དཀའ་ཙམ་ཡོངས་རིག་འདུག་པ་འོག་མ་རྣམས་སུ་འགོད་དོ།།    ༈    །ཞེས་སོགས་ཀྱིས་

[022B] ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་དམིགས་བཅས་ཡིན་པ་ནི། སེམས་ཁམས་བདུན་དང། ཆོས་ཁམས་ཀྱི་ཕྱེད་སེམས་བྱུང་དང་བཅས་པ་ཡིན་ལ། ཁམས་ལྷག་མ་ཕྱེད་དང་བཅུ་གཅིག་ནི་དམིགས་པ་མེད་པ་ཡིན་ནོ།།    ༈    ཞེས་སོགས་ཀྱི་སྐབས་
སུ། ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་སེམས་ཀྱིས་མ་ཟིན་པ་ནི་དགུ་ཡོད་དེ། སེམས་ཁམས་བདུན་དང་ཆོས་ཁམས་ཀྱི་ཕྱེད་སེམས་བྱུང་དང། སྒྲ་དང་བཅས་པའི་དགུ་པོ་དེ་ཡིན་པའི་ཕྱིར། ལྷག་མ་དབང་པོ་ལྔ་དང། གཟུགས། དྲི། རོ། རེག་བྱ་དང་བཅས་པ་དགུ་
ལ་ནི་ཟིན་མ་ཟིན་གཉིས་ཀའི་ཆ་ཡོད་དེ། དབང་པོ་ལྔ་འདས་པ་དང་མ་འོངས་པ་ནི་མ་ཟིན་པ་དང། ད་ལྟར་བ་རྣམས་ནི་ཟིན་པ་ཡིན་ལ། གཟུགས་སོགས་བཞི་ཡང་ད་ལྟར་བ་དབང་པོའི་ཚོགས་པ་ན་ཡོད་པ་རྣམས་ནི་ཟིན་པ་དང། རྒྱུད་ཀྱིས་མ་བསྡུས་པ་རྣམས་ནི་མ་ཟིན་པ་ཡིན་
པའི་ཕྱིར། འདིར་ཟིན་མ་ཟིན་གྱི་དོན་ནི་དབང་པོ་ལ་ཕན་གནོད་བྱས་པས་ཚོར་བ་བདེ་སྡུག་སྐྱེ་ནུས་མི་ནུས་ལ་བྱེད་པ་ཡིན་ལ། དེའི་ཕྱིར་སྐྲ་དང་བ་སྤུ་སེན་མོ་སོགས་ཀྱང་རྩ་བ་རྣམས་ཟིན་པ་ལས་ཆ་ཤས་གཞན་རྣམས་མ་ཟིན་པའོ།།    ༈    །ཞེས་
སོགས་ཀྱི་སྐབས་སུ། ཁམས་བཅོ་བརྒྱད་ཀྱི་ནང་ནས་རེག་བྱའི་ཁམས་ལ་ནི་འབྱུང་བ་དང་འབྱུང་འགྱུར་གཉིས་ཀའི་ཆ་ཡོད་དེ། ས་སོགས་བཞི་ནི་འབྱུང་བ་དང། འཇམ་རྩུབ་ལ་སོགས་པ་བདུན་ནི་འབྱུང་གྱུར་ཡིན་པའི་ཕྱིར། ལྷག་མ་མིག་སོགས་གཟུགས་ཅན་དགུ་དང་
ཆོས་ཁམས་ཀྱི་བྱེ་བྲག་རྣམ་པར་རིག་བྱེད་མ་ཡིན་པའི་གཟུགས་ནི་འབྱུང་གྱུར་ཁོ་ན། སེམས་ཁམས་བདུན་དང། རིག་བྱེད་མ་ཡིན་པ་ལས་གཞན་པའི་ཆོས་ཁམས་རྣམས་ནི་འབྱུང་བ་དང་འབྱུང་གྱུར་གཉིས་ཀ་མིན་ནོ།།    ༈    །གཅོད་བྱེད་
གཅད་པར་བྱ་བ་ཉིད། །ཞེས་སོགས་ཀྱི་སྐབས་སུ། ཁམས་བཅོ་བརྒྱད་ཀྱི་ནང་ནས་མིག་སོགས་གཟུགས་ཅན་གྱི་ཁམས་བཅུ་ནི་མཐའ་གཅིག་ཏུ་བསགས་པ་ཡིན་ཏེ། རྡུལ་ཕྲན་འདུས་པ་ཡིན་པའི་ཕྱིར། ལྷག་མ་བརྒྱད་ནི་བསགས་པ་མ་ཡིན་ནོ། །ཡང། གཅད་བྱ་གཅོད་

[023A]༄༅། །བྱེད་དང། བསྲེག་བྱ་སྲེག་བྱེད་ཅེས་པའི་བྱ་བྱེད་འཇུག་ཡུལ་ཀྱང་གཟུགས་དྲི་རོ་རེག་བྱ་ཞེས་པའི་ཁམས་བཞི་པོ་ཉིད་དོ།།    ༈    །ཞེས་སོགས་ཀྱི་སྐབས་སུ། ཁམས་བཅོ་བརྒྱད་ཀྱི་ནང་ནས་མིག་སོགས་
ནང་གི་ཁམས་ལྔ་ལ་ནི་རྣམ་སྨིན་དང། རྒྱས་བྱུང་གཉིས་ཀ་ཡོད་དེ། དེ་དག་ལ་མི་དགེ་བ་དང་དགེ་བ་ཟག་བཅས་གང་རུང་གི་རྣམ་སྨིན་དང། རྒྱས་པའི་རྒྱུ་ལས་བྱུང་བ་ཡོད་པའི་ཕྱིར། དེ་རྣམས་རྒྱུ་མཐུན་ལས་བྱུང་བ་ཡང་ཡིན་ཏེ། ཟག་མེད་སྐད་ཅིག་དང་པོ་མ་ཡིན་པའི་སྐྱེ་བའི་
ཆོས་ཅན་གྱི་འདུས་བྱས་ཡིན་པའི་ཕྱིར། དེ་བཞིན་དུ་གཟུགས་དྲི་རོ་རེག་བྱ་བཞི་ལ་ཡང་བྱུང་བ་གསུམ་ག་ཡོད་དེ། དེ་དག་དབང་པོའི་ཚོགས་པ་ན་ཡོད་པ་རྣམས་ལ་དེ་གསུམ་ག་དང། ཕྱི་རོལ་ཏུ་ཡོད་པ་རྣམས་ལ་རྒྱུ་མཐུན་ལས་བྱུང་བ་ཡོད་པའི་ཕྱིར། སྒྲ་ལ་ནི་རྒྱས་བྱུང་དང། རྒྱུ་
མཐུན་ལས་བྱུང་བ་མ་གཏོགས་རྣམ་སྨིན་ལས་བྱུང་བ་མེད་དེ། སྒྲ་ལ་རྣམ་སྨིན་མེད་པའི་ཕྱིར། སེམས་ཁམས་བདུན་དང། ཆོས་ཁམས་དང་བརྒྱད་ལ་ནི་རྣམ་སྨིན་ལས་བྱུང་བ་དང། རྒྱུ་མཐུན་ལས་བྱུང་བ་ཡོད་ཀྱང། རྒྱས་བྱུང་ནི་མེད་དེ། དེ་དག་ལ་གཟུགས་ཅན་རྒྱས་པ་
མེད་པའི་ཕྱིར། འདིར་རྣམ་སྨིན་ལས་བྱུང་བ་ཞེས་པ་ནི། རྣམ་སྨིན་གྱི་རྒྱུ་ལས་བྱུང་བ་ཞེས་པའི་བར་གྱི་ཚིག་མི་མངོན་པར་བསྡུས་པ་ལས། དོན་རྣམ་སྨིན་ཉིད་ལ་བྱེད་པ་ཡིན་གྱི། རྣམ་སྨིན་རྒྱུར་བྱས་ནས། དེ་ལས་བྱུང་བ་ཞེས་རྣམ་སྨིན་ལས་གཞན་དུ་ངོས་འཛིན་པ་ནི་མ་
ཡིན་ནོ། །དེ་ལ་ཁོ་ན་རེ། རྣམ་སྨིན་ཆོས་ཅན། རྣམ་སྨིན་ལས་བྱུང་བ་ཡིན་པར་ཐལ། རྣམ་སྨིན་གྱི་རྒྱུ་ལས་བྱུང་བ་ཡིན་པའི་ཕྱིར། ཟེར་ན་ཚིག་སྐྱོན་བཅད་པའི་དབང་དུ་བྱས་ན་མ་ཁྱབ་ཟེར་དགོས་ཀྱང། གཞུང་གི་སྤམ་བཤད་ལྟར་ན་འདོད་ལན་བཏབ་པར་བྱ་ཞིང། དེ་ལ་ཁོ་ན་
རེ། །རྣམ་སྨིན་ཆོས་ཅན། རང་ཉིད་རང་ཉིད་ལས་བྱུང་བར་ཐལ། འདོད་པའི་ཕྱིར་ཟེར་ན་མ་ཁྱབ་ཏེ། རྣམ་སྨིན་ལས་བྱུང་བ་ཞེས་པའི་བསམ་དོན་གོང་དུ་བཤད་པ་ལྟར་རྣམ་སྨིན་གྱི་རྒྱུ་ལས་བྱུང་བ་ལ་བསམ་པ་ལས། རང་ཉིད་རང་ཉིད་ལས་བྱུང་བ་ལ་བསམ་

[023B] འོ་ན། ཁོ་རང་ལ། རྣམ་སྨིན་ཆོས་ཅན། རྣམ་སྨིན་ལས་སྐྱེས་པ་ཡིན་པར་ཐལ། རྣམ་སྨིན་གྱི་འབྲས་བུ་ཡིན་པའི་ཕྱིར། འདོད་ན། རང་ཉིད་རང་ཉིད་ལས་སྐྱེས་པར་ཐལ། རྒྱུ་མཚན་མཚུངས་པའི་ཕྱིར་རོ། །ཡང། དབང་པོ་ལྔ་འདས་པ་དང་མ་འོངས་པ་ལ་བྱུང་བ་
གསུམ་ག་ཡོད་དམ། ཞེ་ན། འདས་པ་དང་མ་འོངས་པ་སྐྱེ་བའི་ཆོས་ཅན་ལ་གསུམ་ག་ཡོད་པར་འདོད་ཀྱང་འགལ་བ་མེད་ཅིང། མ་འོངས་མི་སྐྱེ་བའི་ཆོས་ཅན་ལ་ནི་རྒྱས་བྱུང་འཇོག་མི་ཤེས་ཏེ། དེ་རྒྱས་པའི་རྒྱུ་དག་གིས་རྒྱས་པར་བྱེད་མི་ནུས་པའི་ཕྱིར་ཏེ། མི་སྐྱེ་བའི་ཆོས་ཅན་དེ་རྒྱས་པ་
དང་འཕེལ་བ་མི་སྲིད་པའི་ཕྱིར།    ༈    དེ་དག་ལ་རྒྱས་བྱུང་ཡོད་པར་ཐལ། དད་པ་དང་ཤེས་རབ་སོགས་དགེ་བའི་སེམས་བྱུང་དང། ཁོང་ཁྲོ་དང་འདོད་ཆགས་སོགས་མི་དགེ་བའི་སེམས་བྱུང་རྣམས་ལ་རྒྱས་བྱུང་
ཡོད་པའི་ཕྱིར་ཏེ། དེ་དག་རྒྱས་པའི་རྒྱུ་དག་གིས་རྒྱས་པར་བྱེད་པ་ཡོད་པའི་ཕྱིར་ཏེ། དེ་དག་འཕེལ་བ་དང་རྒྱས་པར་བྱེད་པའི་རྒྱུ་ཡོད་པའི་ཕྱིར་ཟེར་ན་མ་ཁྱབ་སྟེ། འདིའི་དངོས་བསྟན་གྱི་རྒྱས་པའི་རྒྱུ་ནི་ཟས་དང། སྐུ་མཉེ་དྲིལ་ཕྱིས་སོགས་དང། གཉིད་དང། ཏིང་ངེ་འཛིན་བཞི་པོ་
ཁོ་ན་ལས་མ་བཤད་ལ། དེའི་ཕྱིར་རྒྱས་བྱུང་ཡིན་མིན་ཀྱང་དབང་པོ་དང་དབང་རྟེན་གྱིས་བསྡུས་པའི་གཟུགས་ཅན་གྱི་ཁམས་རྒྱས་པ་ཡིན་མིན་ལ་བྱེད་པ་ལས། སྤྱིར་རྒྱས་པ་ཡོད་མེད་ཙམ་ལ་མི་བྱེད་པའི་ཕྱིར།    ༈    །སྐད་ཅིག་མ་སྟེ་ཞེས་པའི་
སྐབས་སུ། ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་རྟག་ཅིང་བརྟན་པའི་རྫས་སུ་གྲུབ་པ་ནི་ཆོས་ཁམས་ཀྱི་བྱེ་བྲག་འདུས་མ་བྱས་གཅིག་པུའོ། །ཡང་ཁམས་བཅོ་བརྒྱད་ཀྱི་ནང་ནས་ཡིད་དང། ཆོས་དང། ཡིད་ཀྱི་རྣམ་ཤེས་ཀྱི་ཁམས་གསུམ་ལ་ནི་རྒྱུ་མཐུན་ལས་མ་བྱུང་བའི་སྐད་ཅིག་
མ་ཡང་ཡོད་དེ། སྡུག་བསྔལ་ཆོས་བཟོད་སྐད་ཅིག་དང་པོའི་ཚོགས་པ་ན་ཡོད་པའི་ཡིད་དང། ཆོས་དང། རྣམ་ཤེས་ཀྱི་ཁམས་གསུམ་པོ་དེ་རྒྱུ་མཐུན་ལས་མ་བྱུང་བའི་ཕྱིར་ཏེ། སྦྱོར་ལམ་ཆོས་མཆོག་མན་ཆད་ཟག་བཅས་ཡིན་པས་ཟག་མེད་ཀྱི་རིགས་འདྲ་སྔ་མ་སྔོན་དུ་མ་སོང་བའི་

[024A]༄༅། །ཕྱིར། ཟག་མེད་སྐད་ཅིག་གཉིས་པ་ཡན་ཆད་ནི་རྒྱུ་མཐུན་ལས་བྱུང་སྟེ། རིགས་འདྲ་སྔ་མ་སྔོན་དུ་སོང་བའི་ཕྱིར།།    ༈    །ཞེས་སོགས་ཀྱིས་སྐབས་སུ། མིག་གི་ཁམས་དང། མིག་གི་རྣམ་ཤེས་གཉིས་ལྷན་ཅིག་གསར་དུ་
ཐོབ་མ་ཐོབ་ལ་མུ་བཞི་སྟེ། མིག་དབང་གསར་དུ་ཐོབ་ལ། མིག་གི་རྣམ་ཤེས་གསར་དུ་མ་ཐོབ་པ་ནི། འདོད་པར་སྐྱེ་བ་བླངས་ནས་རིམ་གྱིས་མིག་དབང་ཐོབ་མ་ཐག་པ་དང། གཟུགས་མེད་ནས་ཤི་འཕོས་ནས་བསམ་གཏན་གཉིས་པ་ཡན་ཆད་དུ་སྐྱེས་མ་ཐག་པ་རྣམས་ཡིན་ཏེ་
དང་པོ་ནི། མིག་ཤེས་དགེ་བ་དང་ཉོན་མོངས་ཅན་གྱི་ཐོབ་པ་དུས་གསུམ་དུ་འབྱུང་བས་ན་མིག་ཤེས་སྔར་ནས་ཐོབ་ཟིན་ཅིང། མིག་དབང་ནི་སྐབས་དེར་གསར་དུ་ཐོབ་པ་ཡིན་པའི་ཕྱིར་དང། གཉིས་པ་ནི། བསམ་གཏན་གཉིས་པ་ཡན་ཆད་རང་ས་ན་མིག་ཤེས་མེད་པས་སྐབས་
དེར་མིག་ཤེས་མ་ཐོབ་ལ། མིག་དབང་ནི་གསར་དུ་ཐོབ་པའི་ཕྱིར་རོ།། མིག་ཤེས་གསར་དུ་ཐོབ་ལ། མིག་དབང་གསར་དུ་མ་ཐོབ་པ་ནི་བསམ་གཏན་གཉིས་པ་དང། གསུམ་པ་དང། བཞི་པའི་གང་ཟག་རྣམས་ཀྱིས་བསམ་གཏན་དང་པོའི་མིག་ཤེས་གསར་དུ་མངོན་དུ་བྱས་
ནས་གཟུགས་ལ་བལྟ་བ་དང། བསམ་གཏན་དེ་གསུམ་ནས་ཤི་འཕོས་ནས་འདོད་པ་དང་བསམ་གཏན་དང་པོའི་བར་སྲིད་དུ་ཉིང་མཚམས་སྦྱར་མ་ཐག་པ་རྣམས་ཏེ། དང་པོ་ནི། གཟུགས་ཁམས་པ་རྣམས་དབང་པོ་ཚང་བ་ཡིན་པས་མིག་དབང་དང་སྔར་ནས་ལྡན་ལ། མིག་ཤེས་
གསར་དུ་ཐོབ་པའི་ཕྱིར་དང། ཕྱི་མ་ནི། མིག་ཤེས་དགེ་བ་དང་ཉོན་མོངས་ཅན་གསར་དུ་ཐོབ་ལ། མིག་དབང་ནི་བར་མ་ཆད་པའི་ཚུལ་དུ་ལྡན་པས་གསར་དུ་ཐོབ་པར་མ་བཞག་གོ། མིག་དབང་མིག་ཤེས་གཉིས་ཀ་ལྷན་ཅིག་གསར་དུ་ཐོབ་པ་ནི། གཟུགས་མེད་ནས་
ཤི་འཕོས་ནས་འདོད་པ་དང། བསམ་གཏན་དང་པོའི་བར་སྲིད་དུ་ཉིང་མཚམས་སྦྱར་མ་ཐག་པ་རྣམས་ཏེ། བར་སྲིད་པ་དབང་པོ་ཀུན་ཚང་ཡིན་པའི་ཕྱིར་དང། མིག་ཤེས་དགེ་བ་དང་ཉོན་མོངས་ཅན་འདས་མ་འོངས་ཀྱང་གསར་དུ་ཐོབ་པའི་ཕྱིར་རོ།། མིག་དང་མིག་ཤེས་

[024B] གཟུགས་མེད་དུ་སྐྱེ་བ་བླངས་པ་རྣམས་སོ། །གོང་གི་མུ་བཞི་པོ་འདིའི་མཚན་གཞི་འཇོག་པའི་ཚེ། སྐྱེས་མ་ཐག་པ་དང། གསར་དུ་ཞེས་སོགས་ཀྱི་ཁྱད་པར་སྦྱར་ཏེ་ཚིག་སྐྱོན་བཅད་ནས་འཇོག་དགོས་ཀྱི། གཞུང་གི་སྤམ་བཤད་ལྟར་བཞག་ན་
གོ་དོན་ལ་མི་གནོད་ཀྱང། ཚིག་ལ་འཁྲིས་ན་འཛིན་མཚམས་མི་བདེ་བ་དུ་མ་ཞིག་འབྱུང་ལ། འདི་ཙམ་དུ་མ་ཟད་མཛོད་ཀྱི་ཡིག་ཆ་ཕལ་མོ་ཆེར་གོ་བ་གཙོ་བོར་མཛད་ནས་ཚིག་སྐྱོན་མ་བཅད་པ་གོང་འོག་ཐམས་ཅད་དུ་འབྱུང་བ་རྣམས་དེ་ཁོ་ན་ལྟར་རྩོད་པའི་ཚེ་ཁས་བླངས་ན་ཚིག་གི་
གནོད་པ་འབབ་པར་འགྱུར་བ་ལ་བསམས་ནས་འདིར་ནི་གཞུང་དོན་ཕལ་མོ་ཆེ་ཚིག་སྐྱོན་བཅད་ནས་འགོད་པའི་ལུགས་སུ་བྱས་སོ། །ཡང། མིག་དང་མིག་ཤེས་གཉིས་ལྡན་མི་ལྡན་ལ་ཡང་མུ་བཞི་སྟེ། མིག་དང་ལྡན་ལ་མིག་ཤེས་དང་མི་ལྡན་པ་ནི་བསམ་གཏན་ཕྱི་མ་གསུམ་དུ་
སྐྱེ་བའི་གང་ཟག་མིག་ཤེས་མངོན་དུ་མ་བྱས་པ་རྣམས་དང། མིག་ཤེས་དང་ལྡན་ལ་མིག་དང་མི་ལྡན་པ་འདོད་པའི་གང་ཟག་དམུས་ལོང་ལྟ་བུ་དང། གཉིས་ཀ་དང་ལྡན་པ། འདོད་པའི་གང་ཟག་མིག་ཐོབ་ལ་མ་ཉམས་པ་སོགས་དང། གཉིས་ཀ་དང་མི་ལྡན་པ་གཟུགས་མེད་ཀྱི་
གང་ཟག་རྣམས།། ཡང། མིག་དང་གཟུགས་གཉིས་ལ་གསར་དུ་ཐོབ་མ་ཐོབ་ཀྱི་ཁྱད་པར་ཡང་ཡོད་དེ། མིག་གསར་དུ་ཐོབ་ལ་གཟུགས་གསར་དུ་མ་ཐོབ་པ་ནི། འདོད་པར་སྐྱེས་ནས་རིམ་གྱིས་མིག་དབང་ཐོབ་མ་ཐག་པ་རྣམས་སོ། །གཟུགས་གསར་དུ་ཐོབ་ལ་མིག་གསར་དུ་མ་ཐོབ་པ་ནི་
མེད་ལ། གཉིས་ཀ་གསར་དུ་ཐོབ་པ་ནི། གཟུགས་མེད་ནས་ཁམས་འོག་མའི་བར་སྲིད་དུ་ཉིང་མཚམས་སྦྱར་མ་ཐག་པ་རྣམས་དང། གཉིས་ཀ་གསར་དུ་མ་ཐོབ་པ་ནི་གཟུགས་མེད་པ་སོགས་མང་ངོ། །ཡང་མིག་དབང་དང་ལྡན་ན་གཟུགས་དང་ལྡན་པས་ཁྱབ་ཀྱང། གཟུགས་དང་ལྡན་ན་
མིག་དབང་དང་ལྡན་པས་མ་ཁྱབ་སྟེ། དམུས་ལོང་དང་མང་ལ་དུ་ཉིང་མཚམས་སྦྱར་མ་ཐག་པ་སོགས་ཡོད་པའི་ཕྱིར་རོ།། མིག་ཤེས་དང། གཟུགས་གསར་དུ་ཐོབ་མ་ཐོབ་ཀྱི་མུ་བཞི་འཇོག་པ་ནི། གོང་གི་མིག་ཤེས་དང་མིག་དབང་གི་མུ་བཞི་འཇོག་ཚུལ་གྱིས་ཤེས་སོ། །དེ་བཞིན་དུ་

[025A]༄༅། །མིག་དང་མིག་ཤེས་གཉིས་བཏང་བའི་ཚེ་ན་ཡང་དུས་མཉམ་དང། རིམ་གྱི་བཏང་བ་སོགས་ཀྱི་ཁྱད་པར་ཡོད་པ་ཡང་གོང་གི་ཐོབ་ཚུལ་སོགས་ལ་དཔགས་ན་ཤེས་པས་རེ་རེ་ནས་མ་སྤྲོས་སོ།།    ༈    །མ་གཏོགས་ཞེས་པའི་
སྐབས་སུ། ཁམས་བཅོ་བརྒྱད་ཀྱི་ནང་ནས་མཐའ་གཅིག་ཏུ་ནང་སེམས་ཅན་གྱི་རྒྱུད་ཀྱིས་བསྡུས་པ་ནི་མིག་སོགས་དབང་པོ་ལྔ་དང། སེམས་ཁམས་བདུན་ཏེ་བཅུ་གཉིས་པོ་རྣམས་སོ། །ཁམས་ལྷག་མ་གཟུགས་སོགས་དོན་ལྔ་དང། ཆོས་ཁམས་དང་བཅས་པ་དྲུག་ལ་ནི་ཕྱི་ནང་གཉིས་
ཀའི་ཆ་ནས་ཡོད་དེ་ཤེས་སླའོ། །འོན་ཀྱང་གཞུང་འདིར་ཁམས་ལྷག་མ་དྲུག་ལ་ཕྱིའི་ཁམས་སུ་བཤད་པ་ནི། གཙོ་ཆེ་བའམ། ཕལ་ཆེ་བའི་དབང་དུ་བྱས་ནས་ཕྱིའི་སྐྱེ་མཆེད་དྲུག་ཅེས་གྲགས་པ་དང་མཐུན་པར་མཛད་པའོ།།    ༈    རྟེན་པ་དང་བཅས། ཞེས་སོགས་ཀྱིས་
སྐབས་སུ། འདིའི་རྩ་བའི་ཚིག་ཟིན་ལ། ཆོས་ཁམས་ཞེས་པ་རྟེན་བཅས་དང། ལྷག་མ་རྣམས་ལ་རྟེན་བཅས་དང་དེ་མཚུངས་གཉིས་ཡོད་པ་ཙམ་ཞིག་གསུངས་ལ། དེ་དང་མཚུངས་པར་རང་འགྲེལ་དང་འགྲེལ་པ་མངོན་པའི་རྒྱན་སོགས་སུ་ཡང། ཁམས་བཅོ་བརྒྱད་ལས་ཆོས་ཀྱི་ཁམས་ཞེས་བྱ་བ་
ནི་གཅིག་ཏུ་རྟེན་པ་དང་བཅས་པ་ཞེས་བྱ་བ་ཡིན་ཏེ། དེ་དག་གིས་ཡིད་ཀྱི་རྣམ་ཤེས་སྐྱེ་བའི་བྱ་བ་བྱེད་པས་ཁྱབ་པའི་ཕྱིར། ཞེས་དང། ཁམས་ལྷག་མ་བཅུ་བདུན་པོ་དག་ནི་དེ་དང་མཚུངས་པ་དག་ཀྱང་ཡིན་ནོ། །ཀྱང་གི་སྒྲས་རྟེན་པ་དང་བཅས་པའང་ཡོད་དོ་ཞེས་བསྡུ་བའི་ཕྱིར་རོ། །ཞེས་དང་
རྟེན་བཅས་དང་དེ་མཚུངས་ཀྱི་ཁྱད་པར་གང་ཞེ་ན། ཁམས་གང་ཞིག་རང་གི་བྱ་བའི་ལས་མི་བྱེད་པ་དེ་མཚུངས་དང། བྱེད་པ་དེ་ནི་རྟེན་བཅས་ཡིན་ཏེ། ཞེས་པ་ཙམ་ལས་མ་གསུངས། འགྲེལ་པ་གཞན་དག་ཕལ་མོ་ཆེར་ཡང། ཚིག་དོན་དེ་ག་སོར་བཞག་ནས། ཆོས་
ཁམས་ཆོས་ཅན། མཐའ་གཅིག་ཏུ་རྟེན་བཅས་ཡིན་ཏེ། རང་འབྲས་རྣམ་ཤེས་ཀྱི་ཡུལ་དུ་མི་འགྱུར་མི་སྲིད་པའི་ཕྱིར། ཞེས་དང། ལྷག་མ་རྣམས་ལ་རྟེན་བཅས་དེ་མཚུངས་གཉིས་སུ་ཡོད་དེ། ཁམས་གང་ཞིག་རང་གི་ལས་བྱེད་པ་རྟེན་བཅས་དང། མི་བྱེད་པ་དེ་མཚུངས་

[025B] ཞེས་པ་ཙམ་གསུངས་ཏེ། ཁྱད་པར་ཞིབ་པ་བློ་གྲོས་ཅན་རྣམས་ཀྱིས་རྟོགས་སླ་བར་དགོངས་ནས་འགོད་པར་མ་མཛད་པ་ལ་བརྟེན་ནས། དེང་སང་རྩོད་པའི་ཚེ་ཁས་ལེན་འཛིན་མཚམས་དང་གོ་དོན་སྟོར་ཏེ་མགོ་བོ་རྨོངས་པར་གྱུར་པ་མཐོང་ལ། དེས་ན་ཞིབ་ཆའི་ཁྱད་པར་མ་ཕྱེ་བར་
རྩ་འགྲེལ་རྣམས་ཀྱི་ཚིག་ཟིན་དེ་ག་ལྟར་ཁས་བླངས་ན་རིགས་པ་ནང་འགལ་བ་དང། ཁས་བླངས་སྔ་ཕྱི་འགལ་བ་དང། ལུང་དོན་སྔ་ཕྱི་འགལ་བ་སོགས་ཀྱི་ཁུར་མང་དུ་འཁྱེར་དགོས་པར་འགྱུར་ཏེ། ཇི་ལྟར་ཞེ་ན། ཁམས་བཅོ་བརྒྱད་ཀྱི་ནང་ནས་ཆོས་ཁམས་མཐའ་གཅིག་ཏུ་རྟེན་བཅས་ཡིན་ན་
འོ་ན་སེམས་བྱུང་རྣམས་ཀྱང་མཐའ་གཅིག་ཏུ་རྟེན་བཅས་ཡིན་པར་ཐལ། འདོད་པའི་ཕྱིར། འདོད་ན། སེམས་བྱུང་ལ་དེ་མཚུངས་མེད་པར་ཐལ། དེ་མཐའ་གཅིག་ཏུ་རྟེན་བཅས་ཡིན་པའི་ཕྱིར། འདོད་ན། སེམས་ལ་ཡང་དེ་མཚུངས་མེད་པར་ཐལ། ཁྱབ་སྟེ། སེམས་དང་སེམས་བྱུང་གཉིས་རྣམ་
པ་ཐམས་ཅད་དུ་གཙོ་འཁོར་མཚུངས་ལྡན་དུ་འགྲོ་དགོས་པའི་ཕྱིར། འདོད་ན། མི་འཐད་པར་ཐལ། བྱེ་སྨྲའི་ལུགས་ལ། སེམས་ལ་རྟེན་བཅས་དེ་མཚུངས་གཉིས་ཀ་ཡོད་པའི་ཕྱིར་ཏེ། སེམས་ཁམས་བདུན་ཆར་ལ་རྟེན་བཅས་དེ་མཚུངས་གཉིས་རེ་ཡོད་པའི་ཕྱིར། དེར་ཐལ། ཆོས་ཁམས་ལས་
གཞན་པའི་ཁམས་ལྷག་མ་ཐམས་ཅད་ལ་རྟེན་བཅས་དེ་མཚུངས་གཉིས་རེ་ཡོད་པའི་ཕྱིར་ཏེ། རྩ་བ་ལས། ལྷག་མ་ནི། །དེ་དང་མཚུངས་པ་དག་ཀྱང་ཡིན། །ཞེས་གསུངས་པའི་ཕྱིར། ཡང་ཆོས་ཁམས་ཆོས་ཅན། མཐའ་གཅིག་ཏུ་རྟེན་བཅས་ཡིན་ཏེ། རང་འབྲས་རྣམ་ཤེས་ཀྱི་ཡུལ་ཡིན་པའི་ཕྱིར། ཞེས་པའི་
ཁྱབ་མཐའ་ཁས་བླངས་ན། འོ་ན། མ་འོངས་མི་སྐྱེ་བའི་ཆོས་ཅན་གྱི་སེམས་བྱུང་ཆོས་ཅན། རྟེན་བཅས་ཡིན་པར་ཐལ། རང་འབྲས་རྣམ་ཤེས་ཀྱི་ཡུལ་ཡིན་པའི་ཕྱིར་ཏེ། འདུས་བྱས་ཡིན་པའི་ཕྱིར། འདོད་ན། དེ་ཆོས་ཅན། རྟེན་བཅས་མ་ཡིན་པར་ཐལ། དེ་མཚུངས་ཡིན་པའི་ཕྱིར་ཏེ། ཁམས་གང་
ཞིག་རང་གི་ལས་མི་བྱེད་པ་ཡིན་པའི་ཕྱིར། ཁྱབ་སྟེ། དེ་དང་མཚུངས་པ་དག་ཀྱང་ཡིན། །གང་ཞིག་རང་གི་ལས་མི་བྱེད། །ཅེས་གསུངས་པའི་ཕྱིར། ཡང་མ་འོངས་མི་སྐྱེ་བའི་ཆོས་ཅན་གྱི་སེམས་བྱུང་དེ་རྟེན་བཅས་དང། དེ་མཚུངས་གཉིས་ཀ་ཡིན་ནོ་ཞེ་ན། འོ་ན། གཞི་གྲུབ་ན་རྟེན་བཅས་དང་

[026A]༄༅། །དེ་མཚུངས་གཉིས་ཀ་ཡིན་པས་ཁྱབ་པ་དང། རང་གི་ལས་བྱེད་པ་དང་མི་བྱེད་པ་གཉིས་ཀ་ཡིན་པས་ཁྱབ་པ་དང། རྟེན་བཅས་དང་དེ་མཚུངས་ཀྱི་དབྱེ་བ་ཕྱེད་པ་དོན་མེད་པར་འགྱུར་བ་སོགས་ཐ་ཆད་པ་མང་དུ་སྨྲ་དགོས་པར་འགྱུར་རོ།། ་འོ་ན༑ ཁྱད་པར་ཇི་ལྟར་འབྱེད་
ཅེ་ན༑ ཡོད་དེ། རྩ་འགྲེལ་རྣམས་སུ་ཁམས་བཅོ་བརྒྱད་ལས་ཆོས་ཁམས་མཐའ་གཅིག་ཏུ་རྟེན་བཅས་སུ་གསུངས་པའི་རྒྱུ་མཚན་དུ་རང་འབྲས་རྣམ་ཤེས་ཀྱི་ཡུལ་ཡིན་པ་ཙམ་འགོད་པར་མཛད་པའི་དགོངས་གཞིའི་གཙོ་བོ་ནི། ཆོས་ཁམས་ཀྱི་ཕྱོགས་གཅིག་འདུས་མ་བྱས་ཀྱི་ཆོས་
རྣམས་ལ་དགོངས་པ་ཡིན་གྱི་ཆོས་ཁམས་རིལ་པོ་ལ་དགོངས་པ་མ་ཡིན་ཏེ། དཔེར་ན། གོང་དུ། རྫས་དང་ལྡན་གཅིག་ཅེས་པའི་སྐབས་སུ་ཁམས་བཅོ་བརྒྱད་ལས་གཅིག་ཏུ་རྟག་ཅིང་བརྟན་པའི་རྫས་སུ་གྲུབ་པ་ཆོས་ཁམས་གཅིག་པུར་གསུངས་པ་ལྟར་སྣང་ཡང་དོན་དུ། ཆོས་
ཁམས་ཀྱི་ནང་ཆན་འདུས་མ་བྱས་རྣམས་ལ་དགོངས་པ་ལས་ཆོས་ཁམས་རིལ་པོ་ལ་དགོངས་པ་མ་ཡིན་པ་དང་མཚུངས་སོ། །ཆོས་ཁམས་འདུས་མ་བྱས་རྣམས་ནི། རང་འབྲས་རྣམ་ཤེས་ཀྱི་ཡུལ་ལམ་རྟེན་བྱེད་པའི་ཆ་ནས་རྟེན་བཅས་ཁོ་ནར་འཇོག་པ་ལས། ཁམས་
གཞན་དག་ལྟར་རང་གི་ལས་བྱེད་པ་དང་མི་བྱེད་པ་སོགས་ཀྱི་ཁྱད་པར་འབྱེད་རྒྱུ་མེད་པས་ན་མཐའ་གཅིག་ཏུ་རྟེན་བཅས་སུ་ཁས་ལེན་པ་ཡིན་ལ། ཁམས་གཞན་དག་རྣམས་ནི་རང་འབྲས་རྣམ་ཤེས་ཀྱི་ཡུལ་ཡིན་པར་མཚུངས་ཀྱང་དེ་ཙམ་ཞིག་གིས་རྟེན་བཅས་སུ་བཞག་པ་མ་
ཡིན་པར་རང་རང་གི་བྱེད་པ་མི་འདྲ་བ་གཞན་དག་ཡོད་པས་དེ་དག་བྱེད་པ་དང་མི་བྱེད་པའི་སྒོ་ནས་རྟེན་བཅས་དང་དེ་མཚུངས་སུ་བཞག་པ་ཡིན་ཏེ། འགྲེལ་པ་མངོན་པའི་རྒྱན་གྱི་མཆན་བུ་ལས། འོ་ན་ཁམས་བཅོ་བརྒྱད་པོ་ཐམས་ཅད་རྟེན་བཅས་ཁོ་ནར་འགྱུར་ཏེ། བདག་མེད་རྟོགས་
པའི་ཤེས་པའི་ཡུལ་ཡིན་པའི་ཕྱིར་རོ་ཞེ་ན། དེ་ཁོ་ནས་རྟེན་བཅས་སུ་མི་འཇོག་སྟེ། ལྷག་མ་རྣམས་ལ་ནི་རང་རང་གི་བྱེད་པ་གཞན་རེ་ཡོད་པས་དེ་མི་བྱེད་པ་ནི་དེ་མཚུངས་སོ། །ཞེས་གསུངས་པའི་ཕྱིར། རང་འབྲས་རྣམ་ཤེས་ཀྱི་ཡུལ་བྱེད་པ་རྟེན་བཅས་ཀྱི་སྒྲུབ་བྱེད་དུ་བཀོད་པ་ཡང་

[026B] ཆོས་ཅན་ལ་མ་བསམ་པར་ཁྱབ་མཐའ་ཁས་ལེན་མི་རིགས་སོ། འོ་ན༑ འགྲེལ་པ་མངོན་པའི་རྒྱན་དུ། ཁམས་ལྷག་མ་བཅུ་བདུན་པོ་དག་ནི་དེ་དང་མཚུངས་པ་དག་ཀྱང་ཡིན་ནོ། །ཞེས་རྟེན་བཅས་དེ་མཚུངས་
གཉིས་ཀའི་ཆ་ཡོད་པ་ཁམས་བཅུ་བདུན་ལས་མ་གསུངས་པས། ཆོས་ཁམས་མཐའ་གཅིག་ཏུ་རྟེན་བཅས་ཡིན་པར་བཞེད་པ་དངོས་སུ་གསལ་ལོ་ཞེ་ན། དེ་ནི་མ་ཡིན་ཏེ། ཆོས་ཁམས་ཀྱི་ཕྱོགས་གཅིག་འདུས་མ་བྱས་མཐའ་གཅིག་ཏུ་རྟེན་བཅས་ཡིན་པར་བསྟན་པའི་ཤུགས་ལ། དེའི་བྱེ་བྲག་
འདུས་བྱས་སེམས་བྱུང་སོགས་ལ་རྟེན་བཅས་དེ་མཚུངས་གཉིས་ཀའི་ཆ་ཡོད་པ་རྟོགས་པར་འགྱུར་བ་ལ་དགོངས་ནས་དངོས་སུ་མ་གསུངས་པ་ཡིན་གྱི། དབྱིག་གཉེན་གཉིས་པ་ལྟ་བུའི་མཆིམས་འཇམ་དཔལ་དབྱངས་ཀྱིས་བྱེ་བྲག་སྨྲ་བའི་ལུགས་ལ། གཙོ་བོ་སེམས་ཁམས་བདུན་ལ་རྟེན་
བཅས་དེ་མཚུངས་གཉིས་རེ་འདོད་པ་མཁྱེན་ནས། འཁོར་སེམས་བྱུང་ལ་དེ་མཚུངས་ཡོད་པར་འདོད་པ་མི་མཁྱེན་པ་མི་སྲིད་པའི་ཕྱིར་རོ།། ་དེ་ལྟར་ཁྱད་པར་ཕྱེ་སྟེ་ཁམས་བཅོ་བརྒྱད་ཀྱི་ནང་ནས་ཆོས་ཁམས་ཀྱི་ཕྱོགས་གཅིག་འདུས་མ་བྱས་རྣམས་མཐའ་གཅིག་ཏུ་རྟེན་བཅས་དང་
ཆོས་ཁམས་ཀྱི་བྱེ་བྲག་འདུས་བྱས་དང། ཁམས་ལྷག་མ་བཅུ་བདུན་པོ་རྣམས་ལ་ནི་རྟེན་བཅས་དང་དེ་མཚུངས་ཀྱི་ཆ་གཉིས་རེ་ཡོད་དོ་ཞེས་དམ་བཅས་ན་འགལ་བའི་ཁུར་གྱིས་མི་བརྫི་བར་འགྱུར་ཞིང། འོན་ཀྱང་ད་དུང་མཁས་པ་རྣམས་ཀྱི་དཔྱད་པར་མཛད་དེ་གཞུང་གི་ཚིག་ཟིན་ལྟར་
ཁས་བླངས་ན་གཞུང་དོན་སྔ་ཕྱི་དང། ཁས་ལེན་ནང་འགལ་སོགས་ཀྱི་གནོད་པ་མི་འཇུག་པའི་ལན་སྨྲ་བར་། ་འདུས་མ་བྱས་ལས་གཞན་པའི་ཁམས་གཞན་རྣམས་ལ་རྟེན་བཅས་དང་དེ་མཚུངས་སོ་སོ་ནས་འཇོག་ཚུལ་ཡོད་དེ། མིག་སོགས་
དབང་པོ་ལྔ་དང། སེམས་ཁམས་བདུན་དང། སེམས་བྱུང་རྣམས་ལས་འདས་པ་དང། དེ་ལྟར་བ་དང། མ་འོངས་པ་སྐྱེ་བའི་ཆོས་ཅན་རྣམས་ནི་རྟེན་བཅས་དང། མི་སྐྱེ་བའི་ཆོས་ཅན་རྣམས་ནི་དེ་མཚུངས་ཡིན་ལ། གཟུགས་སོགས་ཡུལ་ལྔ་ནི་རིམ་པ་བཞིན་བལྟ་བ་དང། ཉན་པ་

[027A]༄༅། །དང། སྣོམ་པ་དང། མྱང་བ་དང། རེག་པ་སོགས་ཀྱི་བྱ་བ་བསྐྱེད་པ་དང། བསྐྱེད་པར་འགྱུར་བ་རྣམས་ནི་རྟེན་བཅས་དང། བྱ་བ་མི་བསྐྱེད་པ་ནི་དེ་མཚུངས་སོ། །འདི་དག་ལ་ཡང་དབང་པོ་དང་ཤེས་པ་རྣམས་ཡུལ་ལ་འཇུག་མི་འཇུག་དང། གཟུགས་སྒྲ་སོགས་
ལ་ཡང་རང་གཞན་གྱི་བྱ་བ་འཇུག་ལུགས་དང། མི་ལྡན་པའི་འདུ་བྱེད་སོགས་ལ་ཡང་རྟེན་བཅས་དེ་མཚུངས་འཇོག་ལུགས་སོགས་དབྱེ་བ་མང་ཙམ་འབྱེད་རྒྱུ་མཆིས་ཀྱང་ཡི་གེས་འཇིགས་པར་འགྱུར་བས་མ་སྤྲོས་ལ། དེ་ཡང། དབང་པོ་དང་ཤེས་པ་རྣམས་ཡུལ་ལ་འཇུག་
ཚུལ་ཡང། སྤྱིར་གཟུགས་ཅན་གྱི་དབང་པོ་དང་དབང་ཤེས་འདས་པའི་ཡུལ་ལ་འདས་པ་དང། མ་འོངས་པའི་ཡུལ་ལ་མ་འོངས་པ་དང། དེ་ལྟར་བའི་ཡུལ་ལ་ད་ལྟར་བ་འཇོག་དགོས་པ་འདྲ་ཞིང། ཡིད་ཀྱི་ཤེས་པ་ནི་འདས་མ་འོངས་ད་ལྟར་བ་གསུམ་ཆར་གྱི་ཡུལ་དུ་ཆོས་དུས་
གསུམ་པོ་རྣམས་ཅི་རིགས་པའི་ཚུལ་དུ་འགྱུར་བར་མ་ཟད། དུས་ཀྱིས་མ་བསྡུས་པའི་ཆོས་དག་ཀྱང་ཅི་རིགས་པའི་ཚུལ་དུ་འགྱུར་རོ། །དེ་ལ་ཁོ་ན་རེ། མིག་གི་རྣམ་ཤེས་འདས་པས་གཟུགས་འདས་པ་ཡུལ་དུ་བྱེད་པར་ཐལ། ཁྱོད་ཀྱི་བློ་རྩེ་འཐད་པའི་ཕྱིར། འདོད་བྱས་
པ་ལ། དེ་ཆོས་ཅན། རང་དུས་སུ་གཟུགས་འདས་པ་ཡུལ་དུ་བྱེད་པར་ཐལ། གཟུགས་འདས་པ་ཡུལ་དུ་བྱེད་པའི་ཕྱིར་ཟེར་ན་མ་ཁྱབ། དེ་ལ་ཁྱབ་པར་ཐལ། དེས་གཟུགས་འདས་པ་ཡུལ་དུ་བྱེད་པ་གང་ཞིག་ཡུལ་ཅན་རང་དུས་ལས་སྔ་རོལ་ཏུ་དེ་ཡུལ་དུ་མི་བྱེད་པའི་ཕྱིར་ན་ཡང་མ་ཁྱབ་
སྟེ། མིག་གི་རྣམ་ཤེས་འདས་པས་གཟུགས་འདས་པ་ཡུལ་དུ་བྱེད་པའི་བསམ་དོན་ནི། ཡུལ་དང་ཡུལ་ཅན་གཉིས་པོ་དེ་འདས་པའི་ངོ་བོར་མ་འཕོས་པའི་གོང་དེར་དེས་དེ་ཡུལ་དུ་བྱེད་པ་ལ་བསམ་ནས་དེ་གཉིས་ཡུལ་ཡུལ་ཅན་དུ་འཇོག་པ་ཡིན་གྱི། ཡུལ་ཅན་འདས་པ་དེས་
རང་དུས་སུ་ཡུལ་འདས་པ་ཡུལ་དུ་བྱེད་པའི་ཆ་ནས་དེ་གཉིས་ཡུལ་ཡུལ་ཅན་དུ་འཇོག་པ་མ་ཡིན་པའི་ཕྱིར་ཏེ། དེས་རང་དུས་སུ་གཟུགས་འདས་པ་ཡུལ་དུ་བྱེད་མི་ནུས་པའི་ཕྱིར་ཏེ། ཡུལ་གང་ཡུལ་དུ་བྱེད་ཀྱང་ཡུལ་ཅན་རང་ཉིད་མངོན་དུ་གྱུར་དགོས་པ་གང་ཞིག་རང་

[027B] །དེ་བཞིན་དུ་མིག་གི་རྣམ་ཤེས་མ་འོངས་པས་གཟུགས་མ་འོངས་པ་ཡུལ་དུ་བྱེད་པའི་དོན་ཡང། ཡུལ་དང་ཡུལ་ཅན་གཉིས་ད་ལྟར་བའི་ངོ་བོར་འཕོས་པའི་ཚེ་ཡུལ་དུ་བྱེད་པར་འགྱུར་བ་ལ་བསམ་ནས་དེ་གཉིས་ཡུལ་ཡུལ་
ཅན་དུ་འཇོག་པ་ལས། ཡུལ་ཅན་མ་འོངས་པ་རང་དུས་སུ་དེ་ཡུལ་དུ་བྱེད་པའི་ཆ་ནས་དེ་གཉིས་ཡུལ་ཡུལ་ཅན་དུ་འཇོག་པ་མ་ཡིན་པར་ཤས་པར་བྱའོ། །དེས་འདས་མ་འོངས་ཀྱི་དབང་པོ་དང་དབང་ཤེས་གཞན་ལ་ཡང་སྦྱོར་ཤེས་པར་བྱ་ལ། ཡིད་ཤེས་འདས་མ་འོངས་ཀྱིས་ཡུལ་དུས་
གསུམ་ཡུལ་དུ་བྱེད་ཚུལ་ཡང་རིམ་པ་བཞིན་ཡུལ་ཅན་རང་ཉིད་འདས་པའི་ངོ་བོར་མ་འཕོས་གོང་དེར་ཡུལ་དུ་བྱས་པ་དང། རང་ཉིད་ད་ལྟར་བའི་ངོ་བོར་འཕོས་པའི་ཚེ་ཡུལ་དུ་བྱེད་འགྱུར་ལ་བསམ་པ་ལས། རང་དུས་སུ་དེ་དང་དེ་ཡུལ་དུ་བྱེད་པའི་དོན་མ་ཡིན་ཏེ། རང་དུས་སུ་དེ་དག་
ཡུལ་དུ་མི་བྱེད་པ་གོང་དང་འདྲ་བའི་ཕྱིར་སྙམ་མོ། །འདི་ལྟར་སྨྲ་དགོས་པ་ཡང་གྲུབ་མཐའི་དབང་གིས་ཡིན་པ་ལས། དོན་ལ་འཐད་མིན་ནི་རིག་པས་དཔྱད་ན་ཤེས་པས་བློ་ལྡན་རྣམས་ཀྱིས་མཁས་པ་སྔ་མ་དག་གིས་མཛད་པའི་འགྲེལ་པ་རྣམས་ལ་བལྟ་བ་དང། རྩོད་ཅིང་དྲིས་པའི་
སྒོ་ནས་ཞིབ་ཏུ་བསམ་ན་ཤེས་པར་འགྱུར་རོ།།    ༈    །ཞེས་སོགས་ཀྱིས་སྐབས་སུ་ཁམས་བཅོ་བརྒྱད་ཀྱི་ནང་ནས་གཟུགས་ཅན་གྱི་ཁམས་བཅུ་དང། དབང་པོའི་རྣམ་པར་ཤེས་པའི་ཁམས་ལྔ་ནི་མཐའ་གཅིག་ཏུ་སྒོམ་སྤང་ཡིན་ལ། ཐ་མ་ཡིད་དང། ཆོས་
དང༑ ཡིད་ཀྱི་རྣམ་པར་ཤེས་པའི་ཁམས་གསུམ་ལ་ནི་སྒོམ་སྤང་དང། མཐོང་སྤང་དང། སྤང་བྱ་མ་ཡིན་པའི་ཆ་གསུམ་ཡོད་དེ། ལྟ་བ་དང་ཐེ་ཚོམས་ལ་སོགས་པའི་ཕྲ་རྒྱས་དང། དེ་དག་དང་མཚུངས་ལྡན་དང། དེ་དག་གི་མཚན་ཉིད་དང། རྗེས་མཐུན་གྱི་མཚན་ཉིད་དང། ཐོབ་པ་དང་
བཅས་པ་རྣམས་ནི་མཐོང་སྤང་དང། དེ་ལས་གཞན་པའི་ཟག་བཅས་ལྷག་མ་རྣམས་སྒོམ་སྤང་དང། ཟག་མེད་རྣམས་ནི་སྤང་བྱ་མ་ཡིན་པའི་ཕྱིར། ལུགས་འདིར་གནས་མ་བུ་པས་འདོད་པ་ལྟར་སོ་སོ་སྐྱེ་བོ་དང། ངན་སོང་བའི་ལུས་ངག་གི་ལས་མཐོང་སྤངས་སུ་མི་འདོད་དེ། སོ་སོ་སྐྱེ་

[028A]༄༅། །བོ་ནམ་བསྒྲིབས་ལུང་མ་བསྟན་ཡིན་ལ། མཐོང་སྤང་ལ་ཉོན་མོངས་ཅན་གྱིས་ཁྱབ་པའི་ཕྱིར་དང། ངན་སོང་བའི་ལུས་ངག་གི་ལས་ནི་གཟུགས་ཡིན་ལ། མཐོང་སྤང་ལ་གཟུགས་མི་འཇོག་པའི་ཕྱིར། དེས་ན་མཐོང་སྤང་ནི་ཉོན་མོངས་ཅན་དང། དེ་ཡང་ཡིད་ཤེས་
དངོས་སམ༑ དེ་ལས་སྐྱེས་པ་དང། དེ་ལས་འབྲེལ་བ་གང་རུང་ཡིན་པ་ཞིག་དགོས་སོ། །ལུགས་འདིར་ཉོན་མོངས་ཅན་ལ་མི་དགེ་བ་དང། སྒྲིབ་ལུང་མ་བསྟན་གང་རུང་གིས་ཁྱབ་བོ། །འོ་ན༑ འཆིང་བ་ཀུན་ལྡན་གྱི་གང་ཟག་ཆོས་ཅན། ཉོན་མོངས་ཅན་མ་ཡིན་པར་ཐལ་
འདོད་ན། དེ་ཆོས་ཅན། ཉོན་མོངས་དང་བཅས་པ་མ་ཡིན་པར་ཐལ། ཉོན་མོངས་ཅན་མ་ཡིན་པའི་ཕྱིར། ཟེར་ན་མ་ཁྱབ་ཟེར་དགོས་སོ། །གཞན་ཡང་ལུགས་འདིར་ལམ་བདེན་མ་ཡིན་པའི་འདུས་བྱས་ལ་ཟག་བཅས་ཀྱིས་ཁྱབ་པ་དང། མཐོང་སྤང་ལས་གཞན་པའི་
ཟག་བཅས་མཐའ་དག་སྒོམ་སྤང་དུ་འདོད་པ་ནི་ལྷག་མེད་མྱང་འདས་ཀྱི་ཚེ་ཟག་བཅས་རྒྱུན་དང་བཅས་པ་སྤངས་དགོས་པ་ལ་བསམ་པར་སྣང་ཞིང། དེ་ལྟ་ན་སྒོམ་སྤང་ཡིན་ན་སྤང་བྱ་ཡིན་པས་ཁྱབ་པར་ཁས་བླངས་ན་མི་མཛེས་ཏེ། ཟག་བཅས་དགེ་བའི་ངོ་བོར་གྱུར་བའི་སྦྱིན་
པ་དང། ཚུལ་ཁྲིམས་དང། ཏིང་ངེ་འཛིན་དང། ཤེས་རབ་དང། སྙིང་རྗེ་ཆེན་པོ་སོགས་རྣམ་གྲོལ་སྒྲུབ་པ་ལ་མེད་མི་རུང་དུ་ཉམས་སུ་ལེན་དགོས་པའི་དཀར་པོའི་ཆོས་མང་པོ་ཞིག་སྤང་བྱར་ཁས་ལེན་དགོས་པར་འགྱུར་ལ། སྤང་བྱ་དང་བླང་བྱ་མི་འགལ་བར་འདོད་ན་ཡང་མི་མཛེས་པས་
སྒོམ་སྤང་ཡིན་ན་སྤང་བྱ་ཡིན་པས་མ་ཁྱབ་པར་འདོད་ན་ལེགས་སོ།།    ༈    །ཞེས་སོགས་ཀྱི་སྐབས་སུ། ཁམས་བཅོ་བརྒྱད་ཀྱི་ནང་ནས་མིག་དང་ཆོས་ཁམས་ཀྱི་ཕྱོགས་གཅིག་ནི་ལྟ་བ་ཡིན་ཏེ། མིག་ནི་གཟུགས་ལ་ལྟ་བའི་ཕྱིར་དང། ཆོས་ཁམས་ཀྱི་
ཕྱོགས་གཅིག་ནི། འཇིག་ལྟ་ལ་སོགས་པ་ལྔ་དང། འཇིག་རྟེན་པའི་ཡང་དག་པའི་ལྟ་བ་དང། སློབ་པའི་ལྟ་བ་དང། མི་སློབ་པའི་ལྟ་བ་དང་བརྒྱད་དེ། དང་པོ་ལྔ་ནི་ཉོན་མོངས་ཅན་དང། དྲུག་པ་ནི་དགེ་བ་ཟག་བཅས་དང། བདུན་པ་ནི་སྒོམ་སྤང་གི་ས་བོན་དང་བཅས་པའི་ཟག་མེད་དང་

[028B] །འཇིག་རྟེན་པའི་ཡང་དག་པའི་ལྟ་བ་ནི། ཡིད་ཤེས་འཁོར་གྱི་ཤེས་རབ་དགེ་བ་ཟག་བཅས་ཁོ་ན་ལ་བྱེད་ཀྱི། དབང་ཤེས་འཁོར་གྱི་ཤེས་རབ་རྣམས་ན་མ་ཡིན་ཏེ། དེ་དག་ནི་ངེས་པར་རྟོག་པ་དང་བྲལ་བའི་ཕྱིར་རོ།། ་འདིར་མིག་གི་
ཁམས་ལྟ་བར་འཇོག་པ་ནི། འཇིག་རྟེན་གྱི་ཐ་སྙད་དུ་ལྟ་བའི་སྒྲ་འཇུག་ཏུ་ཡོད་པ་ཙམ་ལ་བསམས་ནས་རྣམ་གྲངས་ཙམ་དུ་འདྲེན་པ་ལས་ལྟ་བ་དངོས་གནས་པ་ནི་མ་ཡིན་ཏེ། གཟུགས་ལ་ལྟ་བ་ཙམ་གྱིས་ལྟ་བར་འགྱུར་ན། མིག་གི་རྣམ་ཤེས་དང། དེའི་འཁོར་སེམས་བྱུང་རྣམས་
ཀྱང་ལྟ་བར་བཞག་ཆོག་པའི་ཕྱིར་དང། སྤྱིར་ལྟ་བ་དང་ལྟ་མིན་འབྱེད་པའི་ཚེ་ན་ཡང་ལྟ་བའི་གྲངས་སུ་འཇོག་དགོས་པར་ཐལ་པའི་ཕྱིར་རོ། །མིག་གིས་གཟུགས་ལ་ལྟ་བའི་ཚེ་ཡང་རྣམ་ཤེས་རྟེན་པ་དང་བཅས་པའི་མིག་གིས་མཐོང་གི། དེ་མཚུངས་ཀྱི་མིག་གིས་ནི་མི་
མཐོང་ལ། མིག་ལ་བརྟེན་པའི་རྣམ་ཤེས་ཁོ་ནས་ཀྱང་མི་མཐོང་སྟེ། དེ་ལྟ་མིན་ན་རྣམ་ཤེས་ཐོགས་མེད་ཡིན་པས་རྩིག་པ་ལ་སོགས་པས་བར་དུ་ཆོད་པའི་གཟུགས་ཀྱང་མཐོང་བར་ཐལ་ལོ་ཞེས་འདོད་ལ། དེས་
མོང་དུ་གཟུགས་མཐོང་བར་འདོད་དོ། །ལོ་ཞེས་གསུངས་པ་ནི། བྱེ་བྲག་སྨྲ་བའི་འདོད་ཚུལ་དེ་ལ་མ་རངས་པ་སྟེ། སློབ་དཔོན་རང་གི་བཞེད་པ་ནི། མིག་གི་རྣམ་ཤེས་ཁོ་ནས་གཟུགས་མཐོང་ཡང་སྒྲིབ་པ་ཐམས་ཅད་ལ་འཇུག་པར་མི་འགྱུར་ཏེ། སྒྲིབ་བྱེད་ཀྱི་བར་དུ་ཆོད་པ་ལ་ནི་རྒྱུ་མ་
ཚང་བས་རྣམ་ཤེས་མི་སྐྱེ་བའི་ཕྱིར། ཞེས་བཞེད་པ་ཡིན་ནོ། །བྱེ་བྲག་སྨྲ་བའི་འདོད་པ་འདི་ཡང་འཇིག་རྟེན་པ་རྣམས་ཀྱིས་མིག་གིས་གཟུགས་མཐོང་བར་ཞེན་པ་དང། མདོ་སྡེ་རྣམས་ནས་མིག་ལ་བརྟེན་པའི་རྣམ་ཤེས་ཀྱིས་གཟུགས་མཐོང་བ་ལ་དགོངས་ནས་མིག་གིས་གཟུགས་མཐོང་
པར་གསུངས་པ་རྣམས་སྒྲ་ཇི་བཞིན་དུ་འཛིན་པ་སྟེ། དབང་པོ་དང་དབང་ཤེས་ལྷག་མ་རྣམས་ལ་ཡང་མཚུངས་སོ།།    ༈    །ཡུལ་དང་མ་འཕྲད་ཞེས་སོགས་ཀྱི་སྐབས་སུ། མིག་དང་རྣ་བ་དང་ཡིད་གསུམ་གྱིས་ནི་རང་གི་ཡུལ་མ་འཕྲད་པར་འཛིན་པ་ཡིན་ཏེ། མིག་གི་

[029A]༄༅། །དབང་པོས་རྒྱངས་རིང་པོའི་གཟུགས་ཕྲ་རགས་ཅི་རིགས་པ་མཐོང་བ་དང། རྣ་བའི་དབང་པོས་རྒྱངས་རིང་པོའི་སྒྲ་ཕྲ་རགས་ཅི་རིགས་པ་ཐོས་པ། ཡིད་ཀྱིས་འདས་པ་དང་མ་འོངས་པ་སོགས་ཀྱི་ཡུལ་ཐག་རིང་པོ་འཛིན་པར་མ་ཟད། ཡིད་ནི་གཟུགས་ཅན་མ་ཡིན་
པས་འཕྲད་པའི་ཐ་སྙད་ཀྱང་མི་ཐོབ་བོ། །སྣ་ལ་སོགས་པ་གསུམ་གྱིས་ནི་རང་ཡུལ་དབང་པོ་དང་འཕྲད་ནས་འཛིན་གྱི་མ་འཕྲད་པར་འཛིན་མི་ནུས་སོ། །འདིར་ཕྲད་མ་ཕྲད་ཀྱི་ཐ་སྙད་ནི། དབང་པོའི་རྡུལ་དང་ཡུལ་གྱི་རྡུལ་ཕྲན་གྱི་བར་དུ་རྡུལ་ཕྲན་གཞན་གྱིས་བར་མཆོད་པར་འདབས་ཆགས་
པར་གནས་མི་གནས་ལ་བྱེད་པ་ཡིན་ནོ། །འོ་ན། གང་ཟག་ནང་ཕན་ཚུན་ཉེ་བར་འོངས་པ་སོགས་ཀྱང་འཕྲད་པར་མི་འཇོག་གམ་ཞེ་ན། དེ་འདྲ་བ་ནི། སྐྱེས་བུ་དམ་པ་དང་ཕྲད་པ། ཕ་མ་དང་ཕྲད་པ་ཞེས་སོགས་ཡུལ་དེ་དང་ཉེ་བར་གནས་པ་ལ་ཕྲད་པའི་ཐ་སྙད་བྱེད་པ་ཡོད་ཀྱང་
འདིར་བཤད་པའི་ཕྲད་པའི་དོན་དངོས་ནི་མ་ཚང་ཞིང་ཆ་མཚུངས་པ་ཙམ་གྱི་སྒོ་ནས་བཏགས་པའོ།། ་སྣ་ལ་སོགས་པ་གསུམ་གྱིས་ནི་ཡུལ་མཉམ་པར་འཛིན་པ་ཡིན་ལ། མཉམ་པའི་དོན་ནི་ཡུལ་གྱི་རྡུལ་ཕྲ་རབ་དང་དབང་པོའི་རྡུལ་ཕྲ་རབ་མང་ཉུང་མཉམ་པར་འཛིན་པ་སྟེ་
དཔེར་ན། ལྕེས་བུ་རམ་གྱི་གོང་བུ་ཆེ་ཆུང་གི་རོ་མྱོང་བའི་ཚེ་རོ་མྱོང་བྱའི་བུ་རམ་གྱི་རྡུལ་ཇི་ཙམ་པ་དེ་ཙམ་གྱི་དབང་པོའི་རྡུལ་གྱིས་མྱོང་བ་ཡིན་ལ། མིག་དང་རྣ་བ་གཉིས་ཀྱིས་ནི་རེས་འགའ་དབང་པོ་བས་ཆེ་བ་དང། རེས་འགའ་ཆུང་བ་དང། རེས་འགའ་མཉམ་པར་འཛིན་པས་མ་
ངེས་སོ།།    ༈    །ཞེས་སོགས་ཀྱི་སྐབས་སུ། ཁམས་མཐའ་མ་ཡིད་ཀྱི་རྣམ་པར་ཤེས་པའི་ཁམས་ཀྱི་རྟེན་ནི་འདས་མ་ཐག་པའི་ཡིད་ཁོ་ན་ཡིན་ལ། དབང་པོའི་རྣམ་ཤེས་ལྔ་པོ་རྣམས་ཀྱི་རྟེན་ལ་ནི། དེ་དག་དང་ལྷན་ཅིག་སྐྱེས་པའི་དབང་པོ་གཟུགས་ཅན་
ད་ལྟར་བ་དང་ཡིད་འདས་པ་གཉིས་ཀ་ཡང་ཡོད་དོ།། འོ་ན། རྣམ་ཤེས་གང་གི་རྟེན་གྱི་དངོས་པོ་ཡིན་པ་དེ། དེའི་མཚུངས་པ་དེ་མ་ཐག་པའི་རྐྱེན་ཡང་ཡིན་ནམ་ཞེ་ན། དེ་ལ་ནི་དབང་པོའི་རྣམ་ཤེས་ལྔའི་དབང་དུ་བྱས་ན་མུ་བཞི་ཡོད་དེ། དབང་པོ་གཟུགས་ཅན་ལྔ་ནི། དབང་པོའི་

[029B] སེམས་དང་སེམས་བྱུང་གང་རུང་མ་ཡིན་པས་མཚུངས་པ་དེ་མ་ཐག་རྐྱེན་མ་ཡིན་པ་དང། དབང་ཤེས་འཁོར་གྱི་སེམས་བྱུང་འདས་མ་ཐག་པ་རྣམས་ནི་རྣམ་ཤེས་དེ་དག་གི་མཚུངས་པ་དེ་མ་ཐག་རྐྱེན་ཡིན་ལ། རྟེན་གྱི་དངོས་པོ་མ་ཡིན་ཏེ་
་རྣམ་ཤེས་དྲུག་པོ་གང་རུང་གི་རྟེན་ལ་དབང་པོ་དྲུག་པོ་གང་རུང་གིས་ཁྱབ་པའི་ཕྱིར། དབང་པོའི་རྣམ་ཤེས་འདས་མ་ཐག་པའི་ཡིད་ཀྱི་ཁམས་ནི་དེ་གཉིས་ཀ་ཡིན་པ་དང། ཕྱིའི་གཟུགས་ཅན་ལྔ་དང། ཆོས་ཁམས་མཚུངས་ལྡན་མ་ཡིན་པ་རྣམས་ནི་དེ་གཉིས་ཀ་མ་ཡིན་པའོ།། ་ཡིད་
ཀྱི་རྣམ་ཤེས་ཀྱི་དབང་དུ་བྱས་ན་མུ་གསུམ་སྟེ། ཡིད་ཀྱི་རྣམ་ཤེས་འདས་མ་ཐག་པ་ནི་དེའི་རྟེན་དང་མཚུངས་པ་དེ་མ་ཐག་རྐྱེན་གཉིས་ཀ་ཡིན་པས་མུ་གསུམ་པ་ཡོད་ལ། མུ་གཉིས་པ་དང་བཞི་པ་ནི་གོང་དང་འདྲ་ཞིང། མུ་དང་པོ་ནི་མེད་དེ། ཡིད་ཀྱི་རྣམ་ཤེས་ཀྱི་རྟེན་ཡིན་ན་དེའི་མཚུངས་པ་དེ་
མ་ཐག་རྐྱེན་ཡིན་པས་ཁྱབ་པའི་ཕྱིར་རོ།།    ༈    །ཞེས་སོགས་ཀྱི་སྐབས་སུ། འོ་ན༑ ལུས་གང་ལ་བརྟེན་པའི་མིག་གིས་གཟུགས་ལ་བལྟ་བ་སོགས་ཀྱི་ཚེ་ལུས་དང་མིག་དང། གཟུགས་དང། རྣམ་ཤེས་རྣམས་གཅིག་གམ་ཐ་དད་ན། གཅིག་པ་དང། ཐ་དད་
བཅི་རིགས་པར་ཡོད་ལ། དེ་ཡང་ས་གོང་མའི་ལུས་ལ་འོག་མའི་མིག་བརྟེན་པ་ནི་མེད་དེ། རངས་ན་མིག་མཆོག་ཡོད་བཞིན་དུ་འོག་མའི་མིག་གིས་དགོས་པ་མེད་པའི་ཕྱིར། ས་འོག་མའི་མིག་གིས་གོང་མའི་གཟུགས་མཐོང་བ་ཡང་མེད་དེ། གོང་མའི་གཟུགས་ཕྲ་བས་དེས་དེ་
མཐོང་བ་མི་ནུས་པའི་ཕྱིར། དེས་ན་རང་ས་དང་འོག་སའི་གཟུགས་གང་རུང་མཐོང་བ་ཡིན་ནོ། །དེ་ལྟར་ངེས་པར་བྱས་ནས་ཡུལ་དང་རྣམ་ཤེས་སོགས་ས་མཚུངས་མི་མཚུངས་དཔྱད་པའི་ཚེ། འདོད་པ་དང་བསམ་གཏན་དང་པོའི་གང་ཟག་གིས་རང་སའི་གཟུགས་ལ་བལྟ་བའི་
ཚེ་ལུས་སོགས་བཞི་ཀ་རང་སས་བསྡུས་པ་ཡིན། བཞི་པའི་དངོས་གཞི་ཐོབ་པའི་འདོད་པ་བས་བསམ་གཏན་བཞི་པའི་མིག་ལ་བརྟེན་ནས་བསམ་གཏན་གཉིས་པ་དང་གསུམ་པ་གང་རུང་གི་གཟུགས་ལ་བལྟ་བའི་ཚེ་བཞི་ཀ་ས་ཐ་དད་པ་ཡིན་ཏེ། ལུས་འདོད་པའི་སས་བསྡུས་

[030A]༄༅། །དང། མིག་བསམ་གཏན་བཞི་པ་དང། ཡུལ་གཟུགས་ནི་བསམ་གཏན་གཉིས་པ་དང་གསུམ་པ་གང་རུང་དང། མིག་གི་རྣམ་ཤེས་ནི་བསམ་གཏན་དང་པོའི་སས་བསྔུས་ཡིན་པའི་ཕྱིར། ཕྱི་མ་ཡིན་ཏེ། བསམ་གཏན་གཉིས་པ་ཡན་ཆད་རང་ས་ན་དབང་ཤེས་མེད་པས་གཟུགས་
ལ་བལྟ་བ་སོགས་ཀྱི་ཚེ་དང་པོའི་དབང་ཤེས་བསྐྱེད་དགོས་པའི་ཕྱིར། དེ་བཞིན་དུ་འདོད་པ་བས་བསམ་གཏན་གཉིས་པའི་མིག་ལ་བརྟེན་ནས་བསམ་གཏན་དང་པོའི་གཟུགས་ལ་བལྟ་བའི་ཚེ་ལུས་འདོད་པའི་སས་བསྡུས་དང། མིག་བསམ་གཏན་གཉིས་པ་དང། ཡུལ་དང་རྣམ་ཤེས་དང་པོའི་སས་བསྡུས་
ཡིན་པ་སོགས་རིག་པས་སྦྱར་ཏེ་ཤེས་སླའོ།།    ༈    ཁྱབ་པ་མེད་དེ། འདོད་པའི་མིག་ཤེས་ཀྱིས་རང་སའི་གཟུགས་མ་གཏོགས་གོང་མའི་གཟུགས་མཐོང་བའི་ཕྱིར་
དེས་ན་བསམ་གཏན་དང་པོའི་མིག་ཤེས་ཀྱི་རང་ས་དང་འོག་དང་གོང་ས་ཐམས་ཅད་ཀྱི་གཟུགས་མཐོང་བས་དེའི་དབང་དུ་བྱས་པ་སྟེ། བསམ་ཏན་དང་པོའི་མགི་ཤེས་དེ་བཞི་བའི་མིག་ལ་བརྟེན་ནས་ལྔ་ཆར་གྱི་གཟུགས་མཐོང་བའི་ཕྱིར།    ༈    །ཞེས་སོགས་
ཀྱི་སྐབས་སུ། ལུས་ནི་འདིར་དབང་རྟེན་གྱི་ཁོག་པ་ལ་བྱེ་པ་ཡིན་ལ། དེ་ལ་ལུས་ཀྱིས་རང་ས་འོག་ས་ཐམས་ཅད་ཀྱི་གཟུགས་མཐོང་བའི་རྟེན་དང། རྣམ་ཤེས་བསྐྱེད་པའི་རྟེན་བྱེད་པར་བཤད་པ་ཡང་ཅི་རིགས་པའི་དབང་དུ་བྱས་པ་ཡིན་གྱི་ཁྱབ་པར་འདོད་པ་ནི་མ་ཡིན་ཏེ། འདོད་པའི་ལུས་
ལ་བསམ་གཏན་བཞི་བའི་མིག་བསྐྱེད་ནས་དང་པོའི་མིག་ཤེས་མངོན་དུ་བྱས་པའི་ཚེ་འདོད་པའི་ལུས་དེས་ས་ཐམས་ཅད་ཀྱི་གཟུགས་མཐོང་བའི་རྟེན་བྱེད་ཀྱང། འདོད་པའི་ལུས་ལ་འདོད་པའི་མིག་བསྐྱེད་ནས་བལྟ་ན་རང་ས་མ་གཏོགས་གོང་སའི་གཟུགས་མཐོང་བའི་རྟེན་མི་བྱེད་པའི་ཕྱིར་དང་
བསམ་གཏན་དང་པོའི་ལུས་ལ་དང་པོའི་མིག་བསྐྱེད་ནས་བལྟ་ན་རང་ས་དང་འོག་སའི་གཟུགས་མ་གཏོགས་གོང་སའི་གཟུགས་མཐོང་བའི་རྟེན་མི་བྱེད་པ་སོགས་རིགས་པས་ཤེས་པར་བྱའོ། །དབང་པོའི་རྣམ་ཤེས་ཀྱང་འདོད་པའི་ལུས་ལ་རང་ས་དང་བསམ་གཏན་དང་པོའི་རྣམ་ཤེས་

[030B] བསམ་གཏན་དང་པོའི་ལུས་ལ་ནི་རང་སའི་རྣམ་ཤེས་ཁོ་ན་བསྐྱེད་པར་བྱེད། བསམ་གཏན་གཉིས་པ་ཡན་ཆད་ཀྱི་ལུས་ལ་ནི་འོག་མ་བསམ་གཏན་དང་པོའི་དབང་པོའི་རྣམ་ཤེས་ཁོ་ན་བསྐྱེད་པར་བྱེད་དོ།། མིག་ལ་ཇི་ལྟར་བཤད་པ་དེ་བཞིན་དུ་རྣ་བ་ལ་ཡང། ལུས་ལ་འོག་
མའི་རྣ་བ་མིན། །རྣ་བས་གོང་མའི་སྒྲ་མ་ཡིན། །རྣམ་པར་ཤེས་པའང་དེ་ཡི་སྒྲ། །ལུས་ཀྱིའང་གཉིས་ཀ་ཐམས་ཅད་དུ། །ཞེས་ཤེས་པར་བྱའོ།། ་སྣ་ལྕེ་ལུས་ཀྱི་ཁམས་གསུམ་ནི། ཡུལ་དང་རྣམ་ཤེས་དང། རྟེན་གྱི་ལུས་རྣམས་ཕལ་ཆེ་བ་རང་གི་ས་པ་ཉིད་ཡིན་ཏེ། ཡུལ་དེ་དག་
དབང་པོ་དང་ཕྲད་ནས་འཛིན་དགོས་པས་ཆད་པ་དང་རིང་བ་ལ་མི་འཇུག་པའི་ཕྱིར། དམིགས་གསལ་དུ། ལུས་དང་ལུས་ཀྱི་དབང་པོ་དང། །རེག་བྱ་ནི་རང་གི་ས་པ་ཉིད་ཡིན་ཀྱང། ལུས་ཀྱི་རྣམ་ཤེས་ནི་བསམ་གཏན་གཉིས་པ་ནས། བཞི་པའི་བར་གྱི་གང་ཟག་གིས་རེག་བྱ་འཛིན་ན་བསམ་
གཏན་དང་པོའི་ལུས་ཤེས་ལ་བརྟེན་པ་དང། འདོད་པ་དང་བསམ་གཏན་དང་པོ་བས་རེག་བྱ་འཛིན་ན་ཐམས་ཅད་རང་རང་གི་ས་པ་ཁོ་ན་ཡིན་ནོ།། ་ཡིད་དང་ཆོས་དང་ཡིད་ཀྱི་རྣམ་ཤེས་དང། །དེའི་རྟེན་ལུས་རྣམས་ནི་ས་མ་ངེས་ཏེ། །རེས་འགའ་ཐམས་ཅད་ས་མཚུངས་པ་དང། རེས་འགའ་མི་
མཚུངས་པ་ཡང་ཡོད་པའི་ཕྱིར་ཏེ། མཚུངས་པ་ནི། དཔེར་ན། འདོད་པའི་ལུས་ལ་བརྟེན་པའི་འདོད་པའི་ཡིད་ཁམས་ཀྱིས། འདོད་པའི་ཆོས་ལ་དམིགས་པའི་འདོད་པའི་ཡིད་ཀྱི་རྣམ་ཤེས་བསྐྱེད་པ་ན་བཞི་ཀ་ས་མཚུངས་པ་ལྟ་བུ་དང། མི་མཚུངས་པ་ནི། འདོད་པའི་སེམས་ཀྱི་འཇུག་ཐོག་
དེ་མ་ཐག་ཏུ་བསམ་གཏན་གྱི་སེམས་ལ་སྙོམས་པར་འཇུག་པའམ། འདོད་པ་བས་འདོད་པའི་སྤྲུལ་སེམས་ལས་ལྡང་མ་ཐག་པ་ལྟ་བུའི་ཚེ་ཡིད་ཀྱི་ཁམས་དང། རྟེན་ལུས་ནི་འདོད་པའི་སས་བསྡུས་དང། ཡིད་ཀྱི་རྣམ་ཤེས་བསམ་གཏན་གང་རུང་གི་སས་བསྡུས་པ་ལྟ་བུ་དང། དེ་བཞིན་
དུ་བསམ་གཏན་བཞི་པོ་གང་རུང་ནས་འདོད་པར་སྐྱེ་བ་བླངས་མ་ཐག་པའི་ཚེ་འདས་མ་ཐག་པའི་ཡིད་ཀྱི་ཁམས་ནི་གོང་མ་བསམ་གཏན་གྱི་ས་དང། རྣམ་ཤེས་དང་རྟེན་ལུས་ནི་འདོད་པའི་སས་བསྡུས་པ་དང། ཡང་འདོད་པ་ནས་གཟུགས་སུ་སྐྱེ་བ་བླངས་པའི་ཚེ་དེ་ལས་བཟློག་སྟེ་འཇོག་དགོས་པ་

[031A]༄༅། །ལྟ་བུ་ཡིན་པའི་ཕྱིར། ཆོས་ནི་རང་ས་དང། ས་ཐམས་ཅད་དང། སས་མ་བསྡུས་པ་ཅི་རིགས་པའི་ཚུལ་གྱི་ཡིད་ཤེས་ཀྱིས་ཡུལ་དུ་བྱེད་དེ། བསམ་གཏན་དགེ་ཡུལ་ཡོད་དགུ་ཡིན་ཞེས་དང། གཟུགས་མེད་དངོས་གཞི་དགེ་རྣམས་ཀྱི། །སྤྱོད་ཡུལ་ཟག་བཅས་འོག་མ་མིན། །
ཞེས་དམིགས་གསལ་དང་བཅས་འཆད་པར་འགྱུར་བའི་ཕྱིར་རོ།།    ༈    །ཞེས་པའི་སྐབས་སུ་ཁམས་བཅོ་བརྒྱད་ལས་དབང་པོའི་རྣམ་ཤེས་དང་ཡིད་ཀྱི་རྣམ་ཤེས་གཉིས་ཀས་ཤེས་པར་བྱ་བའི་ཡུལ་ནི། གཟུགས་ནས་རེག་བྱའི་བར་གྱི་ཕྱིའི་སྐྱེ་མཆེད་ལྔ་པོ་གང་
རུང་ཁོ་ན་ཡིན་ཏེ། གཟུགས་ནི་མིག་གི་རྣམ་ཤེས་དང། ཡིད་ཀྱི་རྣམ་ཤེས་གཉིས་ཀས་ཤེས་པར་བྱ་བ་སོགས་ཡིན་པའི་ཕྱིར།    ༈    །ཞེས་པ་ནི། ཁམས་བཅོ་བརྒྱད་ཀྱི་ནང་ནས་འདུས་བྱས་རྣམས་ནི་སྐད་ཅིག་མ་ཡིན་པས་མི་རྟག་པ་ཉིད་དུ་ཤེས་
པར་བྱ་ལ། ཆོས་ཁམས་ཀྱི་ཕྱོགས་གཅིག་འདུས་མ་བྱས་ནི་སྐད་ཅིག་མ་མ་ཡིན་པས་བརྟན་ཅིང་རྟག་པ་ཉིད་དུ་ཁོང་དུ་ཆུད་པར་བྱའོ།། ་བཅོ་བརྒྱད་ཁམས་ཀྱི་རྣམ་པའི་རབ་དབྱེ་དང། །བསྡུ་ཚུལ་ལ་སོགས་ཚིག་དོན་མཐའ་ཆོད་ཅིང། །ཉུང་ངུའི་ཚུལ་དུ་གཏན་ལ་ཕབ་པ་འདི། །
བློ་བསལ་བློ་ཡི་པདྨོ་རྒྱས་ཕྱིར་སྤེལ། །ཆོས་མངོན་པ་བརྗོད་ཀྱི་དགོངས་དོན་གསལ་བར་བྱེད་པ་ལེགས་བསད་ཉིན་བྱེད་དབང་པོའི་སྣང་བ་ལས་ཁམས་བསྟན་པ་ཞེས་བྱ་བ་གནས་དང་པོའི་རྣམ་པར་བཤད་པའོ། །



