
[001A]༄༅། ། དགེ་འཕེལ་དགའ་ལྡན་ཆོས་མཛོད་གླིང་གི་ནང་ཚན་མཚན་ཉིད་གྲྭ་ཚང་མཁས་མང་ཐོས་བསམ་གླིང་གི་དགེ་འདུན་པ་རྣམས་གྱི་བླང་དོར་གཏན་ཆགས་ཀྱི་ཡི་གེ་ཐར་པའི་གྲོང་དུ་འཇུག་པའི་བདེ་ལམ་ཞེས་བྱ་བ་བཞུགས་སོ། །

[001B] །ན་མོ་གུ་རུ་མུ་ནི་ཨིནྡྲ་ཡ། ཕུན་ཚོགས་ཡོན་ཏན་དཀྱིལ་འཁོར་ཡོངས་སུ་རྫོགས། །མཚན་དཔེའི་རི་དྭགས་སྣང་བརྙན་རྣམ་བཀྲ་བ། །ལེགས་གསུང་འོད་
དཀར་སྣང་བས་ཐར་འདོད་ཀྱི། །ཡིད་མུན་སེལ་མཛད་དེ་ལ་མགོས་ཕྱག་འཚལ། །ལེགས་གསུང་སྙིང་པོ་འདུལ་ལུང་སྡེ་བཞི་ཡི། །གནང་བཀག་གནས་ཀུན་ཇི་བཞིན་
གསལ་མཛད་པ། །འཕགས་མཆོག་ཉེ་བར་འཁོར་ལ་སོགས་པ་ཡི། །རྒྱ་བོད་འདུལ་འཛིན་རྣམས་ལ་གུས་པས་འདུད། །ཟབ་རྒྱས་ཆོས་ཚུལ་དཀའ་གནད་མ་ལུས་པ། །
ཐུགས་སུ་ཆུད་ཅིང་དེ་དོན་འདོམས་པ་ལ། །གངས་ཅན་ལྗོངས་སུ་འགྲན་པའི་ཟླ་བྲལ་བ། །མཉམ་མེད་བཙོང་ཁ་པ་ལ་དང་བས་འདུད། །རྗེ་བཙུན་བདག་ཉིད་ཆེན་པོ་གང་དེ་ཡི།།

[002A] །ལུང་རྟོགས་ཆོས་ཀྱི་སྲིད་ལ་མངའ་བརྙེས་པ། །བཤད་སྒྲུབ་རྒྱལ་མཚན་འཛིན་པའི་དཔལ་ཡོན་ཅན། །རིས་མེད་སྐྱེ་དགུའི་གཉེན་མཆོག་བསྔགས་པར་
འོས༑ ༑གང་གི་དྲི་མེད་སྲོལ་བཟང་ས་ཆེན་འདིར། །ལེགས་པར་སྤེལ་མཛད་བཤེས་གཉེན་ཚོགས་རྣམས་དང། །དམུ་རྒོད་བདག་བློ་ཆོས་ལམ་དྲང་པོ་རུ། །འཁྲིད་མཛད་
ཡོངས་འཛིན་ཚོགས་ལའང་སྙིང་ནས་འདུད། །འཇམ་དཔལ་གཏུམ་ཆེན་ཁྲོ་ཚུལ་འཇིགས་མཛད་དང། །པདྨ་དབང་ཆེན་བཀའ་སྡོད་དྲེགས་པའི་ཚོགས། །མ་གཅིག་སྲིད་གསུམ་
བདག་མོ་མཐུ་རྩལ་ཅན། །བསྟན་བཤིག་སྒྲོལ་ཅིང་བསྟན་འཛིན་སྐྱོང་བར་མཛོད། །དགའ་ལྡན་རིང་ཁུགས་བཟང་པོའི་ཆོས་ཀྱི་མཛོད། །འཛིན་པའི་གླིང་འདིར་ཐོས་བསམ་

[002B] །བློ་གསལ་འདུས་སྡེའི་སྤང་བླང་གཏན་ཆགས་ཀྱི། །ཡི་གེ་ཉུང་བསྡུས་དོན་གསལ་སྤེལ་བར་བྱ། །དེའང་ཕན་བདེ་མ་ལུས་པའི་འབྱུང་གནས་ཀུན་མཁྱེན་ཉི་མའི་གཉེན་གྱི་བསྟན་པའི་སྙིང་པོ་ཡབ་རྗེ་རྒྱལ་བ་
གཉིས་པའི་རིང་ལུགས་དྲི་མ་མེད་པ་ལ་ཐོས་བསམ་སྒོམ་གསུམ་ཚུལ་བཞིན་མཛད་པའི་རིག་ལྡན་དུ་མ་འདུ་བའི་དགའ་ཚལ་ཆོས་སྡེ་ཆེན་པོ་དགེ་འཕེལ་དགའ་ལྡན་ཆོས་མཛོད་གླིང་གི་མཚན་ཉིད་གྲ་ཚང་མཁས་མང་ཐོས་བསམ་
གླིང་གི་དགེ་འདུན་པ་རྣམས་ཀྱིས་ཉམས་སུ་བསྟར་རྒྱུའི་རིམ་པ་ཡི་གེར་འགོད་པ་ལ། ཐོག་མར་དགེ་བ་སྡེ་འདིར་འཇུག་པའི་ཚུལ། བར་དུ་དགེ་བ་ཞུགས་ནས་ཉམས་སུ་བླང་བྱའི་བཅའ་ཁྲིམས། ཐ་མར་དགེ་བ་ཞུགས་པའི་འབྲས་བུ་
མིང་བཏགས་ཀྱི་སྐོར་རོ། །དང་པོ་ནི། སྡེ་འདིར་འཇུག་འདོད་པའི་གང་ཟག་སྡོམ་པ་ཞུ་དགོས་ཀྱི་རིགས་སྡོམ་པ་སྐྱེ་བ་དང་གནས་པ་སོགས་ཀྱི་བར་ཆད་བཞི་དང་བྲལ་ཞིང། མཐུན་རྐྱེན་ལྔ་ཚང་བ་དེ་ལྟ་བུས་དགེ་བསྙེན་བར་མ་རབ་བྱུང་
དགེ་ཚུལ་རྣམས་རིམ་བཞིན་སྒྲུབ། རབ་བྱུང་སོགས་སྔར་ནས་བསྒྲུབ་ཟིན་པ་ཡིན་ན་དགེ་འདུན་གྱི་འཁྲུགས་སློང་བྱས་པ་སོགས་འགལ་ཚབས་ཅན་གྱི་རིགས་ཕྱོགས་གཞན་ནས་གནས་དབྱུང་མ་བྱས་པ། ཕམ་པ་བཞི་ཆང་
དང་བཅས་པ་ལ་མཐོང་ཐོས་དོགས་གསུམ་མེད་པ། ཆོས་ལ་དོན་གཉེར་ཆེ་ཞིང་སྡེ་འདིར་ཡུན་རིང་སྡོད་པའི་བསམ་པ་དང་ལྡན་པ་ཞིག་ངེས་པ་ལས་ཁྱི་དང་གློ་བ་འཕྲད་པ་ལྟར་མི་བྱ། ཡོ་བྱད་ཀྱི་རིམ་པ་ཡང། ཟླ་གམ། གཟན།།

[003A]༄༅། །གདིང་བ། ཞྭ་སེར་རྣམས་མཐའ་གཉིས་སུ་མ་ལྷུང་བ། ཆབ་རིལ། ཆབ་ཐུར། ཕྲེང་བ་རང་རྩི་མ། ཕོར་པ་དཀྱུས་མ་ཡོངས་གྲགས་དང། ལྷམ་སྤྱི་མཐུན་དགོས་ཤིང། དེ་ལས་གཞན་དུ་ཞྭ་སེར་
རྡོག་མ་མེད་པ་དང། ལག་པ་དམར་སེར་ཁྲ་སྤེལ། ཟླ་གམ་གཟན་གདིང་བ་རྣམས་ཧ་ཅང་རྙིངས་ཏེ་རལ་བ་དང། ལྷན་པ་མང་པོ་ཕོག་པ་དང། ཕྲེང་བ་རྒྱན་ལྡན། ལ་ཕོར་སོགས་དང་ལྷམ་ལྕགས་འཛེར་ཅན། གྲི་རིང་དང་གང་ས་
རྣམས་བཅང་མི་རུང་ངོ། །ཇི་ལྟར་འཇུག་པའི་ཚུལ་ལ། གསར་འཇུག་རྣམས་ཀྱིས་མཚན་ཉིད་བླ་མ་དང་དགེ་བསྐོས་ལྷན་རྒྱས་ཀྱི་དྲུང་དུ་ཡི་གེ་དཀར་ནག་དང་འདི་གའི་ཐུན་མོང་མ་ཡིན་པའི་ཆོས་སྤྱོད་གཏོར་འབུལ་རྣམས་ཀྱི་རྒྱུགས་སྤྲད་
ཐོག་མཛའ་བཤེས་ཀྱི་ཚོམས་ལས། དམན་པ་བསྟེན་པས་མི་དག་ཉམས་འགྱུར་ཞིང། །ཐད་ཀར་བབས་པ་བསྟེན་ན་སོ་ན་གནས། །གཙོ་བོ་བསྟེན་པས་དམ་པ་ཐོབ་པར་འགྱུར། །དེ་ཕྱིར་བདག་ལས་གཙོར་གྱུར་
བསྟེན་པར་བྱ། ཞེས་གསུངས་པ་ལྟར་ཕྱག་ལེན་ལ་ཐེབས་དགོས་པས་གྲ་པ་ཡོན་ཏན་ཅན་ཞིག་དགེ་རྒན་དུ་བསྒོ། དེ་ནས་དགེ་རྒན་དེས་ཁྲིད་དེ་ཁྲི་རིན་པོ་ཆེ་དང་མཚན་ཉིད་བླ་མར་མཇལ་དར། དེ་མ་ཇ་བཅས་ཕྱག་དབང་ཞུ་ཞིང་
མཇལ་ཁ་གྲུབ་ནས་ཚོགས་ཆེན་དགེ་བསྐོས་གཉིས་ལ་ངོ་སྤྲོད་བྱེད། བསྡུས་གྲ་སྔོན་སོང་ཡིན་ན་བློ་རྟགས་མན་ཆད་ལ་དམ་བཅའ་བཞག་ནས་གཞུང་གསར་དང། དེ་མིན་ཚེ་ཁ་དོག་དཀར་དམར་ནས་འཇུག་ཕྱོགས་

[003B]དེ་ཕན་ལུས་ཀྱིས་རྐྱེན་ཐེག་ཅིང་ཤེས་རབ་ཡོད་བཞིན་དུ་ཆོས་གྲ་མི་འགྲིམ་པར་སོས་བདལ་དུ་མི་སྡོད་ཅིང། དེ་ཡང་ཚོགས་དང་
ཆོས་གྲ་གཉིས་ཀྱི་ནང་ནས་ཐོག་མར་ཆོས་གྲ་ལ་འཇུག་དམིགས་བསལ་ཅན་རེ་གཉིས་མ་གཏོགས་མ་མཐའ་ལོ་གསུམ་མ་སོང་བར་དགོངས་པ་ཞུས་ནས་གཞན་དུ་མི་འགྲོ་བའི་ཁག་ཁྱག་དགེ་རྒན་དང། དགེ་བསྐོས་
སོགས་གྲ་བགྲེས་ཅི་རིག་ནས་བྱེད། གསར་ཞུགས་པ་རྣམས་ཀྱིས་ཐོག་མར་གྲ་ཇ་རེ་གཏོང་ཐུབ་ན་ཁེགས། གཉིས་པ་བར་དུ་དགེ་བ་
ཞུགས་ནས་ཉམས་སུ་བླང་བྱའི་བཅའ་ཁྲིམས་ལ་དངོས་དང། ཞར་བྱུང་འགྱེད་གྲ་ཇ་དང་བཅས་པའི་གཏོང་སྒོའི་སྐོར་རོ། །དང་པོ་ལ། ཚོགས་ཆོས་གྲའི་སྒྲིགས་ལམ་ཐུན་མོང་པ་སྤྱིར་བསྟན་པ་དང། ཐུན་མོང་མ་ཡིན་པ་
བྱེ་བྲག་ཏུ་བཤད་པའོ། །དང་པོ་ནི། དེའང་སྡེ་འདིར་ཞུགས་པ་རྣམས་རྒྱལ་བའི་གསུང་རབ་ལ་ཐོས་བསམ་གྱིས་བག་ཆགས་བཟང་པོ་བཞག་པའི་ཆེད་དུ་འོངས་པའི་ཐར་པ་དོན་གཉེར་པ་ཤ་སྟག་ཡིན་གཤིས་རྒན་གཞོན་མཐའ་
དག་གིས་ཐུགས་ཁུར་བཞེས་ཏེ་ཀུན་སྤྱོད་རྣམ་པར་དག་པ་དང། ཕན་ཚུན་ཐུགས་མཐུན་པའི་སྒོ་ནས་པོ་ཏི་ལྔ་ལ་བསླབ་སྦྱངས་མཐར་ཕྱིན་པ་བྱེད་དགོས་ཤིང། དེའང་སྐབས་སུ་བབས་པའི་གཞུང་གི་ཚིག་བློ་ལ་མི་འཛིན་པ་

[004A]༄༅། །རྩོད་གྲ་མི་ནུས་པ། ཆོས་གྲ་དོན་མེད་དུ་འདའ་བ། སྐྱོར་སྦྱངས་མི་ནུས་པར་སློབ་གཉེར་རྒྱག་པར་རློམ་པ་ནི། ཇི་སྐད་དུ། རྗེ་བཙུན་དཀོན་མཆོག་འཇིགས་མེད་དབང་པོའི་གསུང་ལས། དཔེ་ཆ་
མི་འཛིན་དཔེ་གློག་ཙམ་ལ་རེ། །རྩོད་གྲ་མི་ནུས་ཆོས་གྲ་དོན་མེད་འདའ། །སྐྱོར་སྦྱངས་མི་ནུས་གཉིད་དང་འདུ་འཛིར་ཆགས། །འདི་དག་སློབ་གཉེར་བགེགས་ཀྱི་གཙོ་བོ་ཡིན། ཞེས་གསུངས་པ་ལྟར་སློབ་གཉེར་གྱི་བགེགས་
དེ་དག་ལས་ལོགས་སུ་མི་འདུག་པས་ལེགས་པར་ངོ་ཤེས་པར་བྱས་ནས་བེ་འབུམ་ལག་མཐིལ་ཙམ་གྱི་གོ་བ་འཚོལ་བ་ལྟ་བུ་ལས་སླ་བོ་མ་ཡིན་པ་གཞུང་ལུགས་ཆེན་པོ་མཐའ་དག་ཐོས་བསམ་གྱིས་གཏན་ལ་འབེབས་པ་ལ་རིགས་
པའི་འགྲོ་ལུགས་ལེགས་པར་ཤེས་དགོས་པས་ཐོག་མར་རིགས་པའི་སྒོ་འབྱེད་བསྡུས་གྲ་དང་བློ་རྟགས་སོགས་ལེགས་པར་སྦྱངས་དགོས། དེ་ནས་དབུ་ཕར་འདུལ་མཛོད་སོགས་གཞུང་ཆེན་མོ་རྣམས་ལ་ཐོས་བསམ་གྱིས་
སྒྲོ་འདོགས་གཅོད་དགོས་ཤིང། དེའང་སྐབས་སུ་གང་བབས་ཀྱི་ཐལ་ཕྲེང་རྣམས་བློ་ལ་འཛིན་ཅིང། རང་རང་གི་སྤྱི་དོན་ཌིཀྐ་སོགས་ལ་བལྟ་རྟོག་ཞིབ་ཏུ་བྱས་ཏེ་གོ་བ་དཔྱིས་ཕྱིན་པ་རྙེད་པའི་ཐབས་ལ་འབད་དགོས་ཀྱི། ཁོ་འདི་
ཟེར་ན་ང་འདི་ཟེར་གྱི་ཤགས་འགྱེད་པ་ཙམ་དང། ཚིག་འཁྲི་སྐམ་པོས་གཞན་མགོ་བསྐོར་བའི་ཐབས་ཙམ་ལྷུར་ལེན་པ་ནི་སྙིང་པོ་ཅི་ཡང་མེད་པས་ཆོས་རྣམ་དག་གི་གོལ་ས་ཆེན་པོར་འཁྱམས་པར་མ་ཟད་རང་གིས་རང་

[004B] རང་གི་རྒྱུད་སྟེང་དུ་བསྐོར་ནས་གཞུང་དོན་རིགས་པའི་ལམ་ནས་དྲངས་ཏེ་ཉམས་སུ་ལེན་པ་ཞིག་དགོས། དེའི་རྒྱུ་མཚན་སྟོན་པའི་གསུང་རབ་ཐམས་ཅད་ཐར་པ་དང་
ཐམས་ཅད་མཁྱེན་པའི་གོ་འཕང་འཐོབ་པའི་ཆེད་དུ་གསུངས་པ་ཤ་སྟག་ཡིན་གྱི་རྩོད་པ་ལྷུར་ལེན་པའི་ཆེད་དུ་གསུངས་པ་གནས་མེད་ཅིང་སྐབས་མེད་པས་སོ། །ཐལ་ཕྲེང་ཟུར་བཀོལ་སོགས་བློ་ལ་བྱང་བར་བཟུང་སྟེ་
སྐྱོར་སྦྱངས་ཉིན་མཚན་ཁོར་ཡུག་ཏུ་བྱེད་པ་ནི་སློབ་གཉེར་གྱི་རྒྱུའི་གཙོ་བོ་ཡིན་པས། མཁས་པ་སློབ་པའི་དུས་ན་སྡུག་ཅེས་པ་ལྟར་གཉིད་དང་ཚ་གྲང་བཀྲེས་སྐོམ་གྱི་ངལ་བ་ཁྱད་དུ་བསད་དེ་སྙིང་རུས་བསྐྱེད་པ་དང་
ཕར་ཕྱིན་བསྡུས་པ་ལས། བརྩོན་འགྲུས་གཅིག་པུས་བྱས་པ་ངལ་བའི་མཐའ། །ཤེས་རབ་གྲོགས་ཀྱིས་བསྐྱངས་ན་དོན་ཆེན་འགྲུབ། ཅེས་གསུངས་པ་ལྟར་བརྩོན་འགྲུས་དང་ལྡན་ཡང་ཤེས་རབ་མེད་ན་སློབ་གཉེར་ཡང་
དག་ཡོང་བ་དཀའ་བས་ཤེས་རབ་འཕེལ་བའི་ཕྱིར་ཚོགས་གསོག་སྒྲིབ་སྦྱོང་དང། ཤེས་རབ་ཀྱི་ལྷའི་སྒོམ་བཟླས་ལ་འབད་པ་དང། མདོ་སྡུད་པ་ལས། རིན་ཆེན་ཆོས་ཀྱང་དཀོན་ལ་རྟག་ཏུ་འཚེ་བ་མང། ཞེས་གསུངས་པ་
ལྟར་སྙིགས་མའི་དུས་འདིར་ཆོས་བྱེད་པ་རྣམས་ལ་བར་ཆད་ཀྱི་རིགས་སྒོ་སྣ་ཚོགས་ནས་འོང་བར་འདུག་པས། དེའི་གེགས་སེལ་དུ་གདུགས་ཤེར་སྒྲོལ་མ་སོགས་དང། ཁྱད་པར་དེང་སང་རྒྱལ་གདོན་གྱི་གནོད་པ་ཤིན་ཏུ་མང་
[005A]༄༅། །བས་རང་གི་ཆོས་མགོ་ཐོན་ཆེད་དུ་དམིགས་བརྩེ་མ་དང། རྟ་མགྲིན་གྱི་སྙིང་པོ་སོགས་ཁ་འདོན་ལ་འབད་པ་དང། རྒྱལ་པོ་ཟས་གཙང་གི་ཞལ་ནས། ང་ཡི་བུ་ནི་རིགས་དག་དང། །རུས་ལ་ངོ་མཚར་
འཛིན་མ་ཡིན། །ཡོན་ཏན་ལྡན་པ་ཆོས་རྣམས་ཀྱི། །དེ་ལ་དེ་ཡི་ཡིད་དགའོ། །ཞེས་གསུངས་པ་ལྟར་ཡོན་ཏན་ཅན་རྣམས་ལ་བཀུར་བསྟི་དང་གཟོས་གང་ཆེ་བྱེད། བེ་འབུམ་སྔོན་པོ་ལས། མན་ངག་ཐམས་ཅད་བསྡུས་
པའི་འགོ་ནི། །དགེ་བའི་བཤེས་གཉེན་མི་བཏང་བ་ཡིན། ཞེས་གསུངས་པ་ལྟར་དགེ་ཕྲུག་རྣམས་ཀྱིས་རང་རང་གི་དགེ་རྒན་གང་ཡིན་ལ་དད་པ་དང་གུས་པ་ལྷུར་བླངས་ཏེ་ཕྱག་དང་སྔོན་དུ་ལྡང་བ་སོགས་ཀྱི་བསྙེན་བཀུར་
ལེགས་པར་བྱ། དེའང་བཅའ་ཡིག་དང་ཚོགས་གཏམ་གྱི་རྒྱུན་ལ་ཚོགས་ཆེན་དགེ་བསྐོས་སོགས་ལ་གདོང་ཐུག་བྱེད་ས་མེད་ཅེས་ཡོད་པ་མ་གཏོགས་བླ་མ་སློབ་དཔོན་མཐོང་ཚེ་ཙི་ཙིས་ཞེ་མེ་མཐོང་བ་བཞིན་དུ་བྲོས་འགྲོ་
ཟེར་བ་མི་འདུག་ཀྱང་རང་རེའི་དགོན་པའི་གྲ་པ་གཏི་ཐུག་རེ་གཉིས་ཀྱིས་བླ་མས་སྤྱན་གྱིས་བཙའ་བའི་ས་ནས་བྱོལ་ཐབས་རང་བྱེད་པ་ནི་མིག་ལྟོས་ལ་གནོད་ཚབས་ཆེ་བར་མ་ཟད། སྡིག་གྲོགས་རང་ལ་བརྟེན་ནས་བསྡད་
པའི་འབྲས་རྟགས་སུ་དགེ་བའི་བཤེས་གཉེན་མིག་ལམ་དུ་སྣང་བའང་སྙིང་ལ་མི་བཟོད་པའི་ཟུག་རྔུ་སྐྱེད་པའི་ནང་རྟགས་ཕྱིར་ཐོན་པར་འཁུམས། འོན་ཀྱང་འདི་རིགས་གནའ་བོའི་སྲོལ་ལྟར་སོང་ན་དགོན་པའི་ལ་རྒྱ་ལ་

[005B] རྡོ་རྗེ་འཆང་དཀོན་མཆོག་བསྟན་པའི་སྒྲོན་མེའི་ཞལ་གདམས་ལས། མཐོན་པོའི་སྒང་ལ་ཆུ་བོ་མི་ཆགས་པས། །དམན་ས་བཟུང་སྟེ་གུས་པའི་བརྟུལ་
ཞུགས་ཀྱིས། །ཚེས་མཐུན་བློ་ཁ་མཐོ་བ་ཐམས་ཅད་ལས། །བློ་སྐྱེད་གང་ལོན་བྲེ་སོག་ཕུལ་སོག་གིས། །སྒྲོ་འདོགས་འཕྲལ་དང་འཕྲལ་དུ་ཆོད་ཅིག་ཨང། ཞེས་སྩལ་བ་ལྟར་རང་ལས་ཡོན་ཏན་ལྷག་པ་རྣམས་
ལ་བླང་དོར་གྱི་གནས་དང་གསུང་རབ་ཀྱི་དོགས་གཅོད་སོགས་ཞུ་བ་དང། དགེ་རྒན་སོགས་ཀྱིས་ཀྱང་ལྷག་བསམ་རྣམ་པར་དག་པས་འགྲོ་འདུག་སྤྱོད་ལམ་སློབ་གཉེར་གྱི་རྟིང་བསྐུལ་ཡང་ཡང་བྱས་ཏེ་རྣམ་དཀར་གྱི་ལམ་དུ་
བཀྲི་ཅི་ཐུབ་བྱེད། ཆོས་ཐོག་གི་རིམ་པ་སེ་འབྲས་སོགས་སུ་ལོ་རེར་ཟླ་ཚེས་བཞི་སོགས་ཆོས་ཐོག་བརྒྱད་ཡོད་ཀྱང་འདིར་ཡུལ་དུས་ཚ་གྲང་མི་སྙོམས་པ་སོགས་ཀྱིས་སྟབས་མི་འགྲིག་པས་ལོ་གཅིག་ལ་མཚོན་ན། ཧོར་ཟླ་
གཉིས་པའི་ཚེས་གཉིས་ནས་ཉི་མ་བཅོ་ལྔའི་ཆོས་ཐོག་དེ་བཞིན་དུ། ཧོར་ཟླ་གསུམ་པ། བཞི་པ། ལྔ་པ། བདུན་པ། བརྒྱད་པ། དགུ་པ་རྣམས་ལ་ཉི་མ་བཅོ་ལྔའི་ཆོས་ཐོག་ཧོར་ཟླ་བཅུ་པར་ཉི་མ་བཅུ་གསུམ་གྱི་ཆོས་ཐོག་
ཚུགས་པ་ཡིན། ཆོས་མཚམས་ཀྱི་སྐབས་སུ་ཁྲལ་ཆོས་སུ་མ་སོང་བའི་སྐྱོར་སྦྱངས་རུ་གང་ང་བྱེད། དམ་ཆོས་པད་དཀར་ལས། མཁས་པ་དུས་སུ་སེམས་པར་བྱེད་པ་ན། །ཁང་པར་ཞུགས་ནས་དེ་བཞིན་སྒོ་བཅད་

[006A]༄༅། །ནས། །ཆོས་འདི་ཐམས་ཅད་ལ་ནི་ཚུལ་བཞིན་བལྟ། །ལངས་ནས་ཞུམ་པ་མེད་པའི་སེམས་ཀྱིས་ཤོད། ཅེས་གསུངས་པ་ལྟར། བཤག་སོ་སོར་སྒོ་བཅད་ནས་ཐོས་བསམ་བྱེད་པ་ལས་རྭ་སྐོར་
དུ་འཚོགས་ནས་རྩེད་མོ་རྩེ་བ་དང། ཤག་རྒྱག་པ་དང། ལོང་གཏམ་མང་ན་ཆགས་སྡང་སྣ་ཚོགས་དྲངས་ཏེ་དོན་མེད་དུ་ཉེས་པ་ཆེན་པོ་གསོག་པས་སྨྲ་བ་ཉུང་བར་བྱ། གཞན་གྱིས་ངན་སྨྲས་བྱས་པ་ཕ་རོལ་པོ་ལ་བཤད་
དེ་སེམས་མི་མཐུན་པར་སོང་ན་བདེན་རྫུན་ལ་མ་ལྟོས་པར་དབྱེན་གྱི་ཉེས་པ་འབྱུང་ཞིང་དགེ་འདུན་ཐུགས་མི་མཐུན་པ་སོགས་ཀྱི་དགག་བྱ་ཆེ་བས་དེ་འདྲའི་རིགས་མི་གླེང། ལྷག་པར་ངག་འཆལ་སྣ་ཚོགས་སྨྲས་ཏེ་གཞན་གྱི་ཐོས་
བསམ་ལ་བར་ཆད་བྱས་ན་ཉེས་པ་ལྕི་བའི་ཚུལ། དེ་བཞིན་གཤེགས་པའི་ཡེ་ཤེས་ཀྱི་མཛོད་ཀྱི་མདོ་ཀུན་བཏུས་སུ་དྲངས་པ་ལས། ཆོས་འདོད་པ་རྣམས་ལ་རྣམ་པར་གཡེང་བར་བྱེད་པ་ནི་ཚིག་ཀྱལ་པ་རྣམས་ཀྱི་ནང་ན་ཆེན་པོ་
ཡིན་ནོ། །ཞེས་གསུངས་པ་ལྟར་ཡིན་པས་ཕན་ཚུན་གྱི་བཤག་དང་སྐོར་ལམ་སོགས་སུ་འཚོགས་ནས་ལོང་གཏམ་དང་ཅ་ཅོ་སྒྲོགས་པར་མི་བྱ། བླ་བྲང་དང་སྤྱི་སོ། ཡ་མུན་སོགས་འདུ་ལོང་ཆེ་སར་ཡང་ཡང་མི་འགྲོ་
རང་དོན་དུ་ཚོང་ཁེ་སྦོག་བུན་འཛུག་པ་སོགས་མི་བྱེད། འབྲུག་པ་སངས་རྒྱས་རྡོ་རྗེས། རྒྱུ་འབྲས་ཞིབ་ཏིག་ངང་ནས། །དགོན་པའི་ཞབས་ཏོག་རེམ་ན། །དེ་ཀ་ཆོས་རང་ཡིན་པས། །འབད་ན་ལགས་སོ་དྲུང་ཆེན། ཞེས་པ་ལྟར་

[006B] བྲེ་དང་སྲང་ལ་གཡོ་སྒྱུས་མགོ་སྐོར་བ་སོགས་དགེ་འདུན་ལོག་འཚོ་ལ་སྦྱོར་བའི་ཞབས་འདྲེན་བྱེད་མི་རུང་སྟེ། ཟླ་བ་སྒྲོན་མེའི་མདོ་ལས། ལས་གང་སངས་རྒྱས་
ཀྱིས་ནི་རྟག་སྨད་པ། །སྲང་དང་ཚད་ལ་གཡོ་སྒྱུ་བྱེད་པར་ཞུགས། །དེ་འདྲ་སྡིག་པ་ཉོན་མོངས་ལས་བྱས་པས། །ལས་ངན་བྱེད་པ་དེ་དག་ངན་སོང་འགྲོ། །ཞེས་གསུངས་སོ།། ཆོས་ཐོག་གཅིག་ལ་ཡོང་མ་ཐུབ་ན་མཚན་ཉིད་བླ་མ་
ལ་དགོངས་པ་ཞུ། དེ་ཕྱིན་དགེ་བསྐོས་ལ་ཞུས་པས་འཐུས། བླ་མས་དགོངས་པ་མ་གནང་བར་དགེ་བསྐོས་ལ་ཞུ་ས་མེད། བླ་མས་དགོངས་པ་གནང་ཀྱང་དགེ་བསྐོས་ནས་བཀག་ཆོག་དགོངས་པ་མ་ཞུས་པར་ཞེ་མེད་བྱེད་པ་
བྱུང་ན་རྩར་གཅོད་ཕྱི་ལམ་ཁེགས་པ་བྱེད། རང་ཡུལ་དུ་འགྲོ་དགོས་པ་བྱུང་ན་དཔོན་སློབ་ལ་གཡོ་སྒྱུ་མེད་པར་དགོངས་པ་ཞུས་བསྟུན་བབས་གཟིགས་ཀྱི་ཁྲོལ་ཆ་བྱེད། བློ་གསལ་དོན་གཉེར་པ་དབུས་གཙང་དག་པའི་ཞིང་དུ་སོང་སྟེ་
གྲ་ས་ཆེན་པོར་སློབ་གཉེར་བྱས་ཤིང་རྒྱུད་གྲ་འགྲིམ་ན་དེང་སང་སངས་རྒྱས་ཀྱི་བསྟན་པ་གང་ནས་བྱུང་བའི་གནས་ཆེན་ས་ཡི་ཉི་ཟླ་ཞེས་གྲགས་པ་སེ་འབྲས་ཀྱི་ཞབས་འདེགས་སུ་འགྱུར་པ་དང། སྡེ་འདིར་ཡང་ལུང་རྟོགས་ཀྱི་ཡོན་ཏན་
རྫིང་ན་གནས་པའི་པདྨ་བཞིན་དུ་རྒྱས་པའི་གནད་ཆེ་བས་གྲ་ས་ཆེན་པོར་འགྲོ་འདོད་པ་རྣམས་བླ་མས་ཐོས་བསམ་དོན་གཉེར་ཡིན་མིན་བརྟགས་ཏེ་དོན་བདུན་ཅུ་མན་ཆད་ཀྱི་རྩོད་པ་སོང་བ་རྣམས་ལ་དགོངས་པ་སྟེར། འོན་ཀྱང་རང་

[007A]༄༅། །གྲ་རང་གི་བླ་མ་དང་གྲ་ཚང་ལ་བརྙས་བཅོས་ཀྱི་བསམ་པས་འགྲོ་བ་ཤར་ན་ཇི་ལྟར་འོས་པ་བབ་ལྟོས་བྱེད། ཆོས་གྲའི་འགྲིག་ལམ་སོགས་རྡོ་རྗེ་འཆང་རྭ་སྒྲེང་ནོ་མིན་ཧན་དང། ཁྲི་ཆེན་རིན་པོ་ཆེ། ཆོས་
སྐྱོང་ཁག་བཅས་ལ་ལུང་ཞུས་པར། འགྲིག་ལམ་སེ་ར་བྱེས་ཇི་ལྟ་བ་དང། སེ་ར་རྗེ་བཙུན་པའི་ཡིག་ཆའི་སྟེང་ནས་བརྩི་བཞག་གཏོང་ན་ལེགས་ཚོགས་ཆེ་ཞེས་སྩལ་འདུག་ཅིང། རྡོ་རྗེ་འཆང་ལྕང་སྐྱ་རིན་པོ་ཆེས་ཀྱང་
ལྷ་བླ་མའི་ལུང་བསྟན་ལ་གང་ཕེབས་པ་དེ་བཞིན་བྱེད་ན་འཐད་ཅེས་གསུངས་པས་འགྲིག་ལམ་སོགས་སེ་ར་བྱེས་ལ་ཆ་བཞག་པ་ཡི་གེ་འདི་ནང་ལྟར་ལས་མདོ་སྟོད་སྨད་གཡུང་དགོན་སོགས་རང་གི་སྡོད་གནས་ཙམ་རྒྱུ་མཚན་
དུ་བྱས་པའི་ཅོལ་ཆུང་རྣམས་ཀྱི་འདོད་སྦྱར་མི་ཆོག་བསྡུས་ཚད་ར་བ་སྟོད་པ་དང། བཙན་པོ་པའི་ཡིག་ཆ་སོགས་ཁ་གསལ་གང་བྱུང་དང། བློ་རྟགས་ཀུན་མཁྱེན་འཇམ་དབྱངས་བཞད་པ་ཡབ་སྲས་ཀྱི་ཡིག་ཆ་གཙོ་བོར་མཛད་
དབུ་ཕར་སོགས་བདག་ཉིད་ཆེན་པོ་རྗེ་བཙུན་པ་ཡབ་སྲས་ཀྱི་ཡིག་ཆ་ཚིག་ཉུང་ལ་བསྡུས་ཆེ་བ་བློ་དམན་རང་ཡུལ་དུ་སྡོད་མཁན་གཡེང་བ་ཆེ་རིགས་རྣམས་ལ་བཟུང་བདེ་བའི་ཁྱད་ཀྱིས་བརྩི་བཞག་ཀྱང་དེ་བཞིན་གནང་རྒྱུར་བློ་
རིགས་ཆེ་བ་རྣམས་སྒོ་མང་ཡིག་ཆ་གསར་རྙིང་སོགས་ལ་བལྟ་རྟོག་ཞིབ་མོ་བགྱིས་ཏེ་མཁས་པ་རྣམས་ཀྱི་དགོངས་ཟབ་འཚོལ་ནས་གོ་བ་ལེན་ཅི་ཐུབ་བྱེད། འོན་ཀྱང་ཆོས་གྲའི་རྩོད་པར་ཡིག་ཆ་གང་ཡིན་ལས་དྲངས་མི་ཆོག་

[007B]གཞི་པའི་དགོངས་པ་ཞུ་མཁན་བྱུང་ཚེ་བབས་འོས་ཡོད་མེད་ལེགས་པར་བརྟག་
ནས་ཁྲོལ་ཆ་བྱེད། བླ་མ་དགེ་བསྐོས་སོགས་ཀྱིས་ཕྱོགས་ལྷུང་གི་དབང་དུ་མ་སོང་བར་གྲ་བ་སློབ་གཉེར་པ་རྣམས་ལ་གཟེངས་བསྟོད་དང། ཚུལ་དང་མི་མཐུན་པ་རྣམས་ཚར་བཅད་དེ་ཆོས་གྲར་ཐོས་བསམ་གོང་འཕེལ་དུ་འགྲོ་བའི་
བསླབ་བྱ་དང་དོ་དམ་གང་དྲག་བྱེད། དགེ་བསྐོས་དང་དབུ་མཛད་བསྐོ་བཞག་བྱེད་ཚེ་ལས་སྣེ་ཚོགས་ཐོག་ནས་བློ་གཟུ་བོར་གནས་པའི་སྒོ་ནས་འོས་ཐོ་འབུལ་ཞིང། ཁྱད་པར་དུ་དགེ་བསྐོས་ལ་གྲ་པ་རྙིང་པ་ཚོགས་ཆོས་གྲ་སོགས་ཀྱི་ཉམས་
ཆེ་བ་སྨྲ་བརྗོད་བདེ་བ། འཚུན་ཆེ་བ་རེ་བསྒོ་དགོས། དགེ་བསྐོས་གསར་བ་ལངས་ནས་ཞག་གསུམ་སོང་མཚམས་ཚོགས་གཏམ་གཏོང། བླ་མས་ཐོག་དྲངས་པའི་ལས་སྣེ་རྣམས་ཀྱིས་ཀྱང་ཉེ་ཁ་ཕྱོགས་སྐྱོར། ངོ་དགའ་ཟོལ་
འཇོག་སྒེར་དོན་སྤྱི་ཆེད་དུ་མ་སོང་བའི་སྒོ་ནས་སྒྲིགས་གནོན་ངེས་བྱེད་ཅིང་ལྕགས་བརྡུངས་སར་ལྕགས། ཟངས་བརྡུངས་སར་ཟངས་ཟེར་བ་ལྟར་ཁྲིམས་འགལ་ཆེ་ཆུང་དང་བསྟུན་པའི་རྩར་གཅོད་བྱེད། མི་ལ་ལས། ད་ལྟ་ཐོས་
བསམ་གྱི་དུས་ཡིན་པས་ཁ་འདོན་དགེ་སྦྱོར་དང། ཉམས་ལེན་སྒོམ་སྒོམ་སོགས་བྱ་མི་རུང་ཟེར་བ་ཡོང་སྟེ། དེ་ཅི་ཡང་མི་ཤེས་པའི་གཏི་ཐུག་གི་གཏམ་ཡིན། ཆོས་སྤོང་ཟེར་བ་དེ་འདྲ་ལ་ཟེར་རྒྱུ་རེད། ཡང་སོ་སོར་རྟོག་པའི་

[008A]༄༅། །ཤེས་རབ་ཀྱི་རྒྱུ་དམ་པ་མང་དུ་ཐོས་པ་དོར་ནས་ལུག་ལྟར་ལྐུག་པའི་བླུན་རྨོངས་དག་གི་རྗེས་སུ་འབྲངས་ཏེ་གང་ཡང་མ་བསམ་པར་བག་ཡངས་སོས་བདལ་དུ་གནས་པ་ལ་སེམས་བཟང་བ་དང། ཆོས་
བྱས་པ་དང། ཉམས་ལེན་བྱས་པ་སོགས་སུ་རློམ་ན་རང་གི་དལ་བའི་རྟེན་བཟང་པོ་ཆུད་ཟོས་ཤིང་སྐལ་མཉམ་གཞན་ཡང་ཕུང་བར་འགྱུར་པས་དེ་ལྟ་བུ་དང། ཆོས་གྲར་དབུ་ཕར་སོགས་ཀྱི་ཆོས་ཉན་པ་ལ་ཆོས་འཆད་ཉན་གྱི་
བསམ་པ་མེད་པར་ལྷའི་མངོན་རྟོགས་བཟླས་ལུང་ཕྲན་བུ་རེའི་དོན་དུ་ངལ་དུབ་ཀྱི་མཐའ་བསྟེན་པ་རྣམས་ནི་ཆོས་ཀྱི་གནད་མ་གོ་བའི་འབྲས་རྟགས་ཡང་དག་ཡིན་པས། ཆོས་གྲའི་སྐབས་དམིགས་བསལ་མ་གཏོགས་
གཞན་དུ་ཆོས་ཉན་དུ་འགྲོ་བ་དང། ཆོས་གྲ་འགྲིམ་བཞིན་དུ་སྒྲ་དང་སྙན་དངགས་དང་རྩིས་དང་སྨན་སོགས་རིགས་གནས་གཞན་ལ་སློབ་རྒྱུ་མང་ན་མི་དགའ་བས་མཚན་ཉིད་ལ་དྲིལ་དགོས། ཆོས་ཀྱི་གནད་མི་ཤེས་པ་
འགའ་ཞིག་བརྩི་བཞག་ཉན་པ་དོན་མེད་ཅིག་ཏུ་གོ་ནས། དེ་བས་གནས་སྐོར་དང་ཕྱག་སྐོར་སོགས་མཆོག་ཏུ་བཟུང་ནས་དེ་ལ་བརྩོན་པར་བྱེད་པ་ནི་ཉེས་དམིགས་དང་བཅས་པར་མ་ཟད་མི་མཛེས་པའི་དགག་བྱ་ཡོད་པས་ཆོས་གྲ་
པ་གནས་མཇལ་དང་བསྐོར་བར་མི་འགྲོ། དོན་མ་གོ་ཡང་ཚིག་ཙམ་སྐྱོར་སྦྱངས་བྱེད་པ་སོགས་ལ་ཕན་ཡོན་དཔག་ཏུ་མེད་པ་འབྱུང་བ་ནི། ཀུན་མཁྱེན་འཇམ་དབྱངས་བཞད་པའི་རྡོ་རྗེའི་ཞལ་ནས། བསམ་གྱིས་མི་ཁྱབ་ཀུན་

[008B] །སྟོན་པས་བགུར་དང་སངས་རྒྱས་ཐམས་ཅད་ཀྱིས། །སྐྱེས་བཀུར་བསྔགས་པའི་ཤེར་ཕྱིན་འདི་ལྟར་དུ། །ཉིན་མཚན་སྤྱོད་པ་ངོ་མཚར་ཨེ་མ་ཧོ། །ཞེས་གསུངས་པ་ལྟར་ཡིན་པས་ཆོས་གྲ་མ་ཆག་པ་གལ་ཆེ་
དེ་ལྟར་ཆོས་གྲ་འགྲིམ་པའི་སྐབས་སུ་མཆོག་དམན་སུ་ཐད་ནས་ལུས་ཀྱི་ཕྱི་གོས་དར་སྣམ་ཕྲུག་གང་ལེགས་ཀྱིས་དྲིས་ནས་ཆང་བཞིན་དུ་བསྙལ། ནང་བཟའ་བཏུང་གི་རྩོལ་བ་ཕག་བཞིན་དུ་གསོས། སློབ་གཉེར་ཁ་ངོམས་གྲོད་པ་
འགྲངས་པའི་སྟབས་ཡགས་དུས་བྱས། ཉེས་དུས་འཇོག་པ་དབྱར་ཤི་དགུན་ལངས་ཀྱི་རྩའི་འབུ་བཞིན་བྱས་ན་ཐ་མལ་པ་ལ་སློབ་གཉེར་ཡགས་པོ་ཡོང་བའི་དཔེ་མི་འདུག་པས་མིག་མར་ལྟས་མ་བྱས་པར་དཀའ་སྤྱད་དང་དུ་བླང་
སྲིད་ཀྱི་བྱ་བ་ལ་ཞེ་གཏོགས་བྱེད་པ་སོགས་ཆོས་ཀྱི་བར་ཆད་ཡིན་པས་སྤོང་ཅི་ཐུབ་བྱེད། ཁྱད་པར་གྲ་ས་གྲ་ཚང་སོགས་ཀྱི་ཕྱོགས་རིས་འཐེན་ཁྱེར་སོགས་ལ་ཞེ་གཏོགས་བྱས་ཚེ། འདི་ཕྱི་གཉིས་ཀ་བརླག་པའི་རྒྱུ་ཡིན་པས་
ཤིན་ཏུ་འཛེམ་པ་གལ་ཆེ། ཆོས་བསླབ་གྱིན་རྒྱུད་ཇེ་གྱོང་དང་ངག་ཇེ་རྩུབ་དང་སྤྱོད་པ་ཇེ་རྩིང་དུ་འགྲོ་བ་འདུག་སྟེ་བསླབ་པའི་ཆོས་དང་རང་གི་རྒྱུད་གཉིས་རོ་ཁུར་བ་ལྟར་རྒྱབ་བསྣོལ་ཏུ་སོང་བའི་ལྟས་ཡིན། གཞན་དུ་ན་དག་སྣང་ཇེ་ཆེ་དང་
རྒྱུད་ཇེ་དུལ་དང་དགེ་སྦྱོར་ལ་ཇེ་བརྩོན་དང་ཚེ་འདིའི་སྣང་ཤས་ཇེ་ཆུང་དུ་འགྲོ་བར་སྣང་ན་ལྷ་དང་བླ་མའི་བྱིན་རླབས་འཇུག་པ་དང། ཐོས་བསམ་བྱས་པའི་འབྲས་རྟགས་མངོན་དུ་གྱུར་པའི་མགོ་ཚུགས་པ་ཡིན་པས་ནང་པའི་མཁས་པ་

[009A]༄༅། །ཚད་ལྡན་ཟེར་བ་དེ་འདྲ་ལ་ཟེར་རྒྱུ་ཡིན། དེ་ལྟ་བུའི་ཚུལ་གྱིས་དོན་མེད་པའི་གཡེང་བ་མཐའ་དག་རྒྱབ་ཏུ་བསྒྱུར་ནས་དཔེ་ཆ་སློབ་གཉེར་མ་གཏོགས་བསམ་རྒྱུ་མེད་པ། ཀུན་གཟིགས་རྒྱལ་བའི་དབང་པོའི་
རྣམ་ཐར་དུ་ཀུ་ལའི་གོས་བཟང་ལས། ལར་མཚན་ཉིད་པའི་དུས་འདིར་བླ་ཆེན་གྱི་བཟང་རྫུ། མི་ཆེན་གྱི་སྒྲིགས་མ། སྒོམ་ཆེན་གྱི་སྦུབས་ལྡིར། སྔགས་པའི་བརྟུལ་ཞུགས། བློ་ཆུང་གི་མི་ཆོས་སོགས་རེ་དོགས་
གང་ཡང་མི་དགོས། དགེ་འདུན་གྱི་སྤྱི་ཁྲིམས་དང་མི་འགལ་ཞིང་དཔེ་ཆ་རིགས་ལུང་ནུས་ཕྱིན་རྣམ་གྲངས་མང་པོའི་གཡེང་བའི་རྡོ་ཞ་དང་སོ་ཕག་གི་ཁྲེས་པོ་ནི་མེད། སྣང་བ་གདོང་གཏད་ཀྱི་ཉམས་འཆར། འཕྲལ་བློ་བདེ་
ཕུགས་ཞེ་གཙང། ཆོས་སྤྱོད་ཀྱི་གདངས་དང་ཐལ་སྐད་ཀྱི་སྒྲ་ཐོས་ཚེ་སྙིང་ཁུང་བདེ་སིང་སིང་ཡོང་བའི་ཆོས་པའི་ཡང་རྩེར་ཡོད་དོ། །ཞེས་གསུངས་པ་ཇི་ལྟ་བ་བཞིན། དམ་པ་ཚད་ལྡན་རྣམས་གྱི་མཛད་སྤྱོད་ལ་མིག་ཡར་ལྟས་
བྱས་ཏེ་ཡོན་ཏན་མ་བྱུང་ནའང་བྱེད་ལུགས་སྐྱོན་མེད་བསྟན་པའི་མིག་རྐྱེན་ལ་ཕན་པར་མཛད་པ་ཞིག་ཅི་ནས་ཀྱང་བསྐྱང་དགོས། འདིར་མི་གསལ་བ་རྣམས་དགའ་ལྡན་ཆོས་མཛོད་གླིང་གི་བཅའ་ཡིག་ཆེན་མོའི་དགོངས་དོན་
ལྟར་ཕྱག་ལེན་དུ་ཐེབས་པར་མཛོད། གཉིས་པ་ཐུན་མོང་མ་ཡིན་པ་བྱེ་བྲག་ཏུ་བཤད་པ་ལ། ཆོས་གྲའི་སྒྲིགས་ལམ། ཚོགས་ཀྱི་སྒྲིགས་ལམ་བཤད་པ་གཉིས། དང་པོ་ནི། ཆོས་ཐོག་གང་ཡིན་ཀྱང་ཚུགས་

[009B] དེ་རྗེས་འཁར་རྔ་བཏང་འཕྲལ་སྒྲོལ་འདོན་ལ་འཚོགས་ཏེ། སྒྲོལ་མ་ཚར་བདུན། ཤེར་སྙིང་ཚར་གཅིག་བཟློག་འགྱུར་དང་བཅས་པ། རྒྱལ་བྱེ་མ། ལོ་མ་འགྱོན་
མའི་གཟུངས་དང་ཚེ་གཟུངས་ཉེར་གཅིག་རེ། ཀ་དག་ལྷན་སྐྱེས་མ། རྣམ་དག་སྨོན་ལམ་མ་གདངས་མ། བསྟན་འབར་མ་དང་བཀྲ་ཤིས་ཀྱི་ཚིགས་བཅད་རྣམས་གསུང། བླ་མས་ཚོགས་གཏམ་གཏོང། བླ་མ་ཕེབས་
འཕྲལ་དྷཱིསྐད་བཏང་ནས་གཉིས་ཆ་བྱས་ཏེ་རྩོད་པ་དཀྱུས་ལྟར་བྱེད། དེ་ནས་ཉི་མ་གསུམ་གྱི་རིང་སྔ་དྲོ་ཆོས་འདོན། ཤེར་སྙིང་ཚར་རེ། དེའི་ཕྱི་ཉིན་ནས་བཟུང་སྟེ་ཞོགས་ཁའི་ཆོས་ཐུན་ལ། ཤེར་སྙིང་ཚར་གསུམ། ཤེས་བྱ་
མཁའ་དབྱིངས་མ། རྗེ་བཙུན་བླ་མ་རྣམས་འདོན། ཞོགས་ཁ་བརྩི་བཞག་ཡོད་སྐབས་མང་ཇ་གྲོལ་འཕྲལ་འཁར་རྔ་བཏང་བ་དང་ལྷམ་ཕུད་ནས་བླ་མའི་དྲུང་དུ་འགྲོ། གཞན་མ་རང་རང་གི་གོ་སར་དབུ་ཞྭ་བཞེས་ཏེ་བཞུགས་
འཁར་རྔ་བཏང་ཚར་བ་དང་འཛིན་གྲ་གོང་མས་བརྩི་བཞག་གསན་པའི་སྙན་གསན་གི་ཚུལ་དུ་ཕྱག་གསུམ་འཚལ་ཏེ་བརྩི་བཞག་ཉན་པ། མང་མས་གཉིས་ཆ་བྱས་ཏེ་རྩོད་པ་ཚུགས་པ་དུས་མཉམ། བརྩི་བཞག་ལེན་པར་
ཡར་འགྲོ་དུས་མགྱོགས་པར་འགྲོ། བརྩི་བཞག་མཉན་པའི་ཚེ། རྣམ་བཤད་རིགས་པ་ལས། ང་རྒྱལ་དང་ནི་མ་དད་དང། །དོན་དུ་གཉེར་བ་མེད་པ་དང། །ཕྱི་རོལ་རྣམ་གཡེང་ནང་བསྡུས་དང། །སྐྱོ་བ་མཉན་

[010A]༄༅། །པའི་དྲི་མ་ཡིན། ཞེས་གསུངས་པ་ལྟར་ཀུན་སློང་ཀུན་སྤྱོད་སྤྱི་དང་བྱེ་བྲག་གསལ་གདབ་ནས་ཚུལ་ལྡན་གྱིས་ཉན་པར་བྱེད། བླ་མས་ཚར་གསུམ་བཟླས་པ་དང། སྐྱོར་དཔོན་གྱིས་ཚར་གཅིག་སྐྱོར་
ནས་བཀའ་དྲིན་གཏང་རག་ཏུ་ཕྱག་གསུམ་འཚལ་ནས་མར་དལ་བུས་ཕེབས་ཏེ་སྐྱོར་དབོན་གྱིས་ཚར་གསུམ། དེ་ནས་མང་མས་སྐྱར། དེའི་ཚེ་སེམས་ཅན་ཐམས་ཅད་རང་གི་མདུན་དུ་འཁོད་པར་བསམ་ནས་དེ་དག་ལ་ཆོས་
ཀྱི་སྦྱིན་པ་བྱིན་པར་བསམ་ཏེ་འདོན། བརྩི་བཞག་སྐྱོར་སྐབས་དགེ་བསྐོས་ཀྱིས་བལྟ་རྟོག་ཞིབ་ཏུ་བྱེད། དེ་ནས་བརྩི་བཞག་ཟིན་པ་དང་སྐོར་འཚོགས་བྱས་ཏེ་རྩོད་པ་རྒྱུན་རིང་བྱེད། འདི་སྐབས་བརྩི་བཞག་ཉན་རྗེས་དང། ཆོས་
འདོན་དང་སྐུ་རིམ་གྱི་ཚེ་ཤེར་སྙིང་སྐབས་དགེ་བསྐོས་གྲ་ཇའི་ཆུ་ཚོད་ལ་འགྲོ། ཉི་ཚོད་དང་བསྟུན་ཆབ་རིལ་གྱིས་བརྡ་བྱས་པ་དང། དགེ་བསྐོས་འཁར་རྔ་གཏོང་སར་འགྲོ། འཛིན་གྲ་ཡས་རིམ་ནས་མངོན་ཆུང་གིས་ཕེབས་
འཁར་རྔ་བཏང་བ་དང་འཚོགས་ནས་འདོན་ཆ་རྣམས་ལེགས་པར་གསུངས་ཏེ་གྲོལ། དེ་ནས་ཆེར་མ་འགྱངས་པར་གུང་ཚིགས་ཆོས་གྲ་འཚོགས་པའི་ཚེ་ཁ་དོག་དཀར་དམར་གྱི་འཛིན་གྲ་སོགས་མས་རིམ་ནས་ཕེབས་ཏེ་གཅིག་
གིས་ཐོག་མར་ཐལ་སྐད་ཀྱི་བརྡ་རྒྱག་པ་དང། གསུམ་བྱུང་ཚེ་གཅིག་གིས་དམ་བཅའ། གཅིག་གིས་དཔང་པོ་བྱས་ཏེ་གཅིག་ཤོས་ཀྱིས་བགྲོ་གླེང་བྱེད། མཚམས་མཚམས་སུ་འཛིན་གྲ་འོག་མ་འོག་མ་རྣམས་བློ་སྐྱིད་ལེན་པའི་

[010B] གོང་མ་རྣམས་ཀྱིས་ཀྱང་ཚིག་ཙམ་ལ་མ་སོང་བར་གཞུང་ཐོག་ནས་བློ་སྐྱེད་སྟེར། ཡར་འཚོགས་ཀྱི་དམ་བཅའ་འདི་ཤིན་ཏུ་གལ་ཆེ་བས་རྒྱུན་རིང་ཙམ་བྱེད། དེ་ནས་ཉི་ཚོང་དང་བསྟུན་
འཁར་རྔ་གཏང་བ་དང་མཉམ་དུ་ཟླ་གམ་ས་ལ་བཏིང་བ་ལྟར་འཚོགས། ཤེར་སྙིང་གདངས་མ་ཚར་གཅིག་སེང་གདོང་ཕྲེང་སྐོར་དགུ་བཟློག་དང་བཅས་པ། རབ་འབྱམས་རྒྱལ་བ་མའི་ལྟ། བགེགས་རིགས་མ་བཅས་དལ་
བྲེལ་རན་པར་འདོན། བརྩི་བཞག་ཡོད་ཚེ་བླ་མས་ཤེར་སྙིང་གི་འགོ་བསྐུལ། དེ་ནས་བླ་མས་ཡེ་ཤེས་ཡོན་ཏན་བཟང་པོའི་བསྟོད་པ། ཨ་ར་པ་ཙ་ན་ཕྲེང་སྐོར་རེ། ལམ་རིམ་བརྒྱུད་འདེབས་བསྡུས་པ། ལམ་རིམ་གྱི་
གཟབས་བཤད་རྒྱུན་རིང་ཙམ་དང། དེ་ནས་འཛིན་གྲའི་གོ་རིམས་བཞིན་བརྩི་བཞག་ཉན་སྐྱོར་ཞོགས་ཁ་ལྟར་དང། འཛིན་གྲ་གོང་མས་བརྩི་བཞག་གསན་མ་ཚར་བར་དུ་འོག་མ་རྣམས་ཀྱིས་ཟླ་བོ་བྱེད། ཟླ་བོ་མ་བྱུང་ཚེ་དགེ་བསྐོས་
ལ་དགོངས་པ་ཞུ། བརྩི་བཞག་ཉན་ཚར་བ་དང་ཞྭ་ཟླ་གམ་འཛིན་གྲའི་གོ་སར་བཞག་སྟེ་གསོལ་ཚིགས་ལ་ཕེབས། བརྩི་བཞག་མེད་སྐབས་ཆོས་གྲར་སྐོར་འཚོགས་བྱས་ཏེ་འདོན་ཆ་གསུང། རྩོད་པ་གཉིས་ཆ་བྱས་ཏེ་དགེ་བསྐོས་ནས་
སྐོར་བ་ཚར་གསུམ་བྱེད། དེ་ཡང་སྐོར་བ་དང་པོའི་ཆེ་ཟླ་བོ། གཉིས་པའི་ཚེ་རྩོད་པ་ཇི་ལྟར་འདུག་བལྟ་རྟོག་བྱེད། གསུམ་པའི་ཚེ་ཞྭ་མོ་གྱོན་ཏེ་གནང་བ་ཞུ་དགོས་ཡོད་ན་ཞུ། དེ་ནས་དགེ་བསྐོས་ཕྱིར་འགྲོ་བ་དང་བསྟུན་ནས་འཛིན་གྲ་
[011A]༄༅། །ཡས་རིམ་ནས་གོ་རིམ་བཞིན་བྱོན་པ་མ་གཏོགས་འུར་ཞོགས་མི་བྱེད། ཡར་འཚོགས་དང་མར་གྲོལ་གྱི་སྐབས་བརྩི་བཞག་ཡོད་མེད་ལ་མ་ལྟོས་པར་ཞྭ་མོ་མན་བས་ནས་ཕེབས་དགོས། དགོངས་ཀའི་
ཆོས་ཐུན་ལ་ཡར་འཚོགས་གུང་ཚིགས་དང་འདྲ་བར་བྱས་ནས་དམ་བཅའ་འཛུགས་ཏེ་རྩོད་པ་བྱེད་པའི་སྐབས་རང་གཞན་གྱི་རྒྱུད་ཀྱི་ལོག་རྟོག་སེལ་བ་དང། ཆོས་འདིའི་དོན་གོ་རྒྱུ་ཞིག་བྱུང་ན་སྙམ་པའི་སྒོ་ནས་བྱེད་པ་མ་གཏོགས་
ཀུན་སློང་ངན་པ་དང། ཕ་རོལ་པོ་དམའ་འབེབས་པའི་བསམ་པས་ཚིག་ངན་སྨྲ་བ་སོགས་ཤེས་རབ་འཆལ་བྱེད་ཀྱི་རྒྱུ་གྲུང་པོ་ཡིན་པས་སྤང་བར་བྱ། དེའང་ལག་པ་བརྡེབ་ལུགས་ཐལ་སྐད་གཏོང་ལུགས་འཁོར་གསུམ་རྒྱག་
ལུགས་སོགས་དགེ་བཤེས་གོང་མ་རྣམས་ལ་མིག་ལྟོས་བྱས་ཏེ་ཀུན་གྱི་ཡིད་འཕྲོག་པའི་རྣམ་དཔྱོད་དང་ལྡན་པ་དགོས། མདོ་ལས། གང་ཞིག་ཟས་དང་གོས་ཀྱི་གཏམ་ཙམ་ནི། །དེ་ནི་རབ་དང་མཆོག་ཅེས་སེམས་མ་ཡིན། །
མི་ཡི་རྙེད་པ་རབ་མཆོག་རྙེད་ནས་ནི། །གཅིག་གིས་གཅིག་ལ་ཆོས་ཀྱི་གཏམ་ཡང་བྱ།། ཞེས་གསུངས་པ་ལྟར། འཛིན་གྲ་གོང་མ་རྣམས་ནས་གསར་བུ་པ་རྣམས་ལ་བློ་སྐྱེད་སྟེར་བ་དང། རང་གི་བརྗེད་པ་གསོ་བའི་ཕྱིར་
འཛིན་གྲ་འོག་མ་སོ་སོར་ཁུར་བླངས་ཀྱིས་དམ་བཅའ་ལ་འགྲོ། །དབུ་མ་ཡན་ཆད་ནས་དེ་མན་གྱི་འཛིན་གྲར་དམ་བཅའ་ལ་ཕྱིན་ཚེ་ཚང་མས་གཟན་བེབས་སོགས་བཀུར་བཟོས་བྱེད། འཁར་རྡ་བཏང་བ་དང་མཉམ་དུ་ཆོས་གྲར་

[011B] སྒྲོལ་མ་ཚར་ཉེར་གཅིག་ལེགས་བྲིས་མ་ཡན་ལག་བདུན་པ་འདོད་གསོལ་དང་བཅས། ཤེར་སྙིང་མཛོ་འགྲོས་མ་གསུམ། རྒྱལ་བྱེ་མ་བཟློག་བསྒྱུར་དང་བཅས་པ། ལོ་མ་འགྱོན་མ་དང་ཚེ་གཟུངས་
ཉེར་གཅིག་རེ། ཀ་དག་ལྷན་སྐྱེས་མ། རྣམ་དག་སྨོན་ལམ་མ། བསྟན་འབར་མ་དང། དབུ་ཞྭ་བཞེས་ཏེ་ཆོས་རྒྱལ་མ་གང་རྒྱས། བསླབ་པ་གསུམ་ལྡན་མ་ལྟ་གཏོང། དྷཱིསྐད་བཏང་ནས་གྲོལ་ཏེ་ཟླ་བ་ལྔ་པ་བདུན་པའི་ཆོས་ཐོག་
རྣམས་ལ་ཟླ་བོ་རྒྱུན་མི་རིང་ཙམ་བྱས་ནས་དམ་བཅའ་འཛུགས་གཞན་མར་དམ་བཅའ་འཛུགས་མི་དགོས། དེའང་རྩོད་པ་སྡོང་རྒན་ལ་མེ་མཆེད་པ་ལྟ་བུ། དང་པོ་ཚུགས་དཀའ་བ། བར་དུ་ཆད་དཀའ་བ། མཐའ་མར་འཕྲོ་ཆད་དཀའ་བ་བྱས་
ཏེ་རྒྱུན་རིང་པོ་བྱེད། རྩོད་པ་འཕེལ་བའི་ཆེད་དུ་དམ་བཅའ་ཡར་གཏོང་མར་གཏོང་འཛིན་གྲ་གོང་འོག་བསྲེབ་སོགས་དགེ་བསྐོས་ཀྱིས་བབ་བསྟུན་བྱེད། མཇུག་གཅོད་པ་རྒྱུན་རིང་བསྡད་ནས་མིག་ལྟོས་ལ་ཕན་པ་བྱེད། ཆོས་ཐོག་གྲོལ་པའི་
ཉིན་བླ་མས་ཆོས་མཚམས་སྐོར་གྱི་ཚོགས་གཏམ་ཞིབ་རྒྱས་བཏང་སྟེ་བླ་མ་ཕེབས་པ་དང། ཐོས་བསམ་བྱས་པའི་དགེ་རྩ་རྣམས་ཆུད་མི་ཟ་བའི་ཕྱིར་བསྔོ་སྨོན་གྱིས་རྒྱས་འདེབས་ཡང་དག་པ་བྱ། དེ་ནས་བསླབ་པ་གསུམ་མ་ལྟ་གཏོང། དྷཱི་
སྐད་བཏང་ནས་རྩོད་པ་བྱེད་དེ་གྲོལ། དུས་གཟང་གི་ཉིན་ཞོགས་ཁའི་ཆོས་ཐུན་ལ་ཆོས་འདོན་བསྡུས་མ་བྱེད་ཅིང་གུང་ཚིགས་ཆོས་གྲ་དཀྱུས་ལྟར་བྱེད། དཔྱིད་ཆོས་རྗེས་མ་དང་དབྱར་གནས་གཉིས་ཀྱི་མཇུག་ལ་གཞུང་བསྡུས་གཉིས་ཀྱི་

[012A]༄༅། །དམ་བཅའ་ཉི་མ་གཉིས་རེ་བྱེད། དཔྱིད་ཆོས། དབྱར་ཆོས། སྟོན་ཆོས་རྣམས་ཀྱི་མཚམས་སུ་བསྡུས་གྲ་པ་གསུམ་ལ་ཆོས་སྤྱོད། རྟགས་རིགས་པ་ལ་རྒྱན་འཇུག་གི་རྒྱུགས་མ་ཆད་པར་ལེན། དཔྱིད་ཆོས་རྗེས་མ་ལ་
དོན་རྒྱུགས་དང། དབྱར་གནས་ལ་ཚིག་རྒྱུགས་དབུ་མ་མན་ཆད་ལ་ལེན། རྒྱུགས་མ་འཕྲོད་པ་བྱུང་ཚེ་བབ་འོས་ཀྱི་ཆད་པ་འགེལ། འཛིན་གྲ་འོག་མ་འོག་མ་གོང་མ་གོང་མར་འགྲོ་ཚུལ་ནི། བསྡུས་གྲ་པ་གསུམ་ལོ་རེ་རེ་བློ་རྟགས་གཉིས་ལོ་
རེ་སོང་མཚམས་འཛིན་གྲ་གོང་མ་གོང་མར་གོ་ས་སྤོར་ཞིང། གཞུང་གསར་རྙིང་ལོ་གཉིས། ཟུར་བཀོལ་གསར་རྙིང་ལོ་གཉིས། སྐབས་བཞི་པ། སྐབས་བརྒྱད་པ་རྣམས་ལོ་རེ་སོང་མཚམས་གོ་ས་སྤོར་བ་མ་གཏོགས་ངེས་མེད་
དུ་སོང་མི་ཆོག་དབུ་མ་ཡང་ལོ་གཉིས་ཀྱི་ཁོངས་སུ་རྫོགས་པར་བྱེད་དགོས་ཤིང། དེ་ནས་འདུལ་བར་འགྲོ་མཚམས་དང། འདུལ་བ་མཛོད་པར་འགྲོ་མཚམས་མཚན་ཉིད་བླ་མ་དང་དགེ་བསྐོས་ཀྱིས་བབ་ལྟོས་བྱེད། མཛོད་པའི་འཛིན་
གྲ་སྟོན་ཆོས་རྗེས་མ་སོགས་དང། དཔྱིད་ཆོས་གཉིས་ལ་ཆོས་གྲའི་དགོངས་ཡངས་བྱས་པ་ཡིན་ཞིང། ཆོས་ཐོག་གཞན་རྣམས་ཀྱི་བརྩི་བཞག་ཡོད་སྐབས་དང། ནང་གི་དམ་བཅའ་ཆེ་ཆུང། ཕྱོགས་ཀྱི་དམ་བཅའ་པ་ཡོད་ཚེ་
ཚང་མ་ཐུགས་ཁུར་བཞེས་ནས་ཕེབས་དགོས། འཛིན་གྲ་རྣམས་ཀྱིས་གཞུང་ཚན་སོ་སོའི་རྩོད་པ་འགྲོ་ཚུལ་ཡི་གེ་ཟུར་གསལ་ལྟར་བྱེད། མདོར་ན་སྒྲིགས་ལམ་གྱི་རིམ་པ་ཉིན་གཅིག་ལ་ཆ་བཞག་ཟླ་བ། ཟླ་བ་ལ་ཆ་བཞག་ལོ་

[012B] གཉིས་པ་ཚོགས་ཀྱི་སྒྲིགས་ལམ་ཀུན་སྤྱོད་ནི། དེའང་ཞོགས་ཁའི་ཆོས་གྲ་གྲོལ་ཚར་བ་དང། འཁར་རྡ་བཏང་མ་ཐག་བག་
ཡོད་པའི་སྤྱོད་ལམ་གྱིས་ཚོགས་སུ་འདུ་ཞིང། རང་གི་གྲལ་གང་ཡིན་ལ་བཞུགས་ཏེ། དབུ་མཛད་ཀྱི་གདངས་དང་མཐུན་པར་ཞལ་འདོན་གྱི་སྐོར། སྐྱབས་འགྲོ། དགའ་ལྡན་ལྷ་བརྒྱ་མ་དང། ཇོ་བསྟོད། ས་གསུམ་མ། རྗེ་
བཙུན་པའི་རྣམ་ཐར་བཅས་གསོལ་འདེབས་གསུམ་རེ་མོས་དང། དུས་བཟང་ལ། སྤྱན་འདྲེན་ཁྲུས་གསོལ། ལམ་རིམ་གསོལ་འདེབས་འདོན་པ་དམིགས་བསལ་ཡིན། རྒྱན་འཇུག་གང་ཐོན། ཇ་རྒྱབ་ཤེར་སྙིང། སེང་
གདོང་ཕྲེང་སྐོར་དགུ་བཟློག་དང་པོ་གསུམ་བླ་མ་དང་བསྟན་འགྲོའི་སྤྱི་དགྲ། བར་པ་གསུམ་དགོན་གནས་འདིའི་དཔོན་སློབ་ལ་གནོད་ཅིང་འཚེ་བ་གྲ་རྒྱུན་དང་ཆོས་གཞི་དགེ་འདུན་གྱི་འདུ་སྒོ་འཕྲོག་པ། ཐ་མ་གསུམ་བླ་མ་ལས་སྣེ་
གྲ་དམངས་ཀྱི་བར་དུ་དབྱེན་བྱེད་མཁན་ལ་དམིགས་ནས་རྒྱག་དེ་ནས་གདུགས་དཀར། ཀ་དག་ལྷན་སྐྱེས་མ། བསྟན་འབར་མ་བཅས་ལེགས་པར་གསུངས་ནས་ཆོས་ཀྱི་རྒྱལ་པོ་ཞེས་པ་དང་དབུ་ཞྭ་བཞེས་ཏེ་དམིགས་བརྩེ་
མ་རྒྱང་འཐེན་བྱས་ནས་གྲོལ། གཉིས་པ་ཞར་བྱུང་འགྱེད་གྲ་ཇ་དང་བཅས་པའི་གཏོང་སྒོའི་སྐོར་ནི། ཆོས་ཐོག་གང་ཡིན་ཀྱང་ཉིན་སྟར་གྲ་ཇ་གསུམ་རེ་གཏོང། དགེ་བསྐོས་ཀྱིས་ཡགས་ཉེས་ཀྱི་སྟངས་འཛིན་བྱེད་

[013A]༄༅། །ཇ་ཚུལ་སྐོར་ཡང། མཚན་ཉིད་བླ་མ་དང། དགེ་བཤེས་གསུམ་གྱིས་གྲ་ཇ་རེ་ལ་དགེ་འདུན་རེའི་བཞེས་ཚད་གཉིས་འཕར་ལས་ལྷག་མི་ལེན། གཉེར་པ་སོགས་ཀྱང་བབས་ལྟོས་ནས་ལེན་པ་མ་གཏགས་
བག་མེད་དུ་གཏན་མི་ལེན། ནད་པ་སྡུག་ཐག་ཆོད་པ་ཡིན་ན་དགེ་འདུན་རེའི་བཞེས་ཚད་ལས་ལྷག་མི་ལེན། ཚོགས་ལ་མ་འོངས་པའི་གྲ་པ་སུ་ཐད་ནས་ཧམ་པ་གང་ཆེས་ལེན་ས་མེད། གལ་སྲིད་མི་འཐུས་པ་འབྱུང་ན་དགེ་བསྐོས་ཀྱིས་
ཆད་འགེལ་བྱེད། སྦྱིན་བདག་ལ་ཇ་ཐུག་ཇ་ཕྲ་གང་རེ་སྟེར། ཇ་འཕྲོ་ལུས་ཀྱང་སྤྲང་པོ་སོགས་ལ་མི་བྱིན། ཇ་རོ་སྤུངས་ནས་འཇོག་རུང་ཁང་གི་རྩར་གཙང་སྤྲ་ཆུང་བའི་སྐྱ་སེར་གང་ཡིན་ཀྱང་མི་གཏོང། གྲ་ཇའི་ཚ་གྲང། ཆུ་ཚོད་
གཙང་སྤྲ་སོགས་ཚུལ་མཐུན་ཡོང་བ་ཇ་མས་ཁུར་དུ་བླངས། འགྱེད་ཀྱི་སྐོར་ལ། འདི་གར་སྐུ་སྐལ་བདུན། ཏཱ་བླ་མ་ལ་སྐུ་སྐལ་གསུམ། མཚན་ཉིད་བླ་མར་སྐུ་སྐལ་ལྔ། ཚོགས་ཆེན་དགེ་བསྐོས་ལ་སྐལ་བ་གཉིས། ཚོགས་
ཆེན་དབུ་མཛད་ལ་སྐལ་བ་གཅིག་གྲ་ཚང་དགེ་བསྐོས་ལ་སྐལ་བ་གསུམ། གྲ་ཚང་དབུ་མཛད་དང་སྤྱི་བའི་གཉེར་པ་ལ་སྐལ་བ་གཉིས་རེ། དགོན་གཉེར། ཆབ་རིལ། ཇ་མ་བཅས་ལ་སྐལ་བ་རེ། ཐབ་གཡོག་ཆུ་ལེན་པ་གཉིས་
ལ་སྐལ་ཕྱེད་རེ་གཏོང། འགྱེད་ཡོད་ཚེ་དགེ་བསྐོས་ལ་ཁ་བཏགས་གཅིག་བྱིན་ནས་སྙན་གསན་ཕུལ། ནད་པ་མཚམས་པ་ཡོད་ཆེ་ཐེལ་རྟགས་ལེན་དགོས། ཐེལ་ཚེ་ཅན་མ་གཏོགས་ཚོགས་སུ་མ་ཡོང་ཕྱིན་སྐལ་བ་མི་གཏོང་

[013B] ནད་གཡོག་རོགས་རམ་བྱེད་མཁན་ལྟ་བུ་བྲེལ་བ་ཅན་ཡོད་ཚེ་དགེ་བསྐོས་ལ་གནང་བ་ཞུས་ནས་འགྱེད་བླང་ཆོག་པ་བྱེད། གསུམ་པ་ཐ་མར་དགེ་བ་ཞུགས་པའི་འབྲས་བུ་བཤད་པ་ལ་
གཉིས། གནས་སྐབས་དང། མཐར་ཐུག་གི་འབྲས་བུ་བཤད་པའོ། །དང་པོ་ནི། དུས་སྙིགས་མ་ལས་ཀྱང་ཆེས་ཆེར་སྙིགས་མར་གྱུར་པས་ཡུལ་མཐའ་ཁོབ་འདིར་གསུང་རབ་ཀྱི་གནད་ལ་གཞན་དྲིང་མི་འཇོག་པའི་མཁས་པའི་སྐྱེ་བོ་ནི་
ཉིན་བྱེད་གུང་ལ་བབས་པའི་རྒྱུ་སྐར་ལྟར་ཆེས་དཀོན་ཞིང། མཁས་རློམ་ཕལ་ཆེར་ལེགས་བཤད་སྨྲ་བའི་ལྗགས་ཐུང་དུར་གྱུར། འཇིག་རྟེན་བསླུ་བའི་ཟོག་པོ་མི་ཤེས་རྨོངས་པ་ཆོས་ལྟར་བཅོས་པ་ཤིན་ཏུ་དར་བ་ལ་དགོངས་ནས་
མཁས་པ་འཇམ་གསར་བས་རྨི་ལམ་གྱི་དགའ་མའི་དྲི་ལན་དུ། སྐབས་ཤིག་ཚོང་དུས་ཆེན་པོའི་དུས་སྟོན་བལྟས། །སྐྱེ་བོ་ཕར་འགྲོ་བརྒྱ་དང་ཚུར་འོང་སྟོང། །བློ་ལྡན་མཁས་པའི་གྲོགས་པོ་ཉིན་སྐར་ཙམ། །ཁོ་བོ་ཙུ་ཏའི་ཡུལ་
ན་རྐང་གཉིས་པ། །དེ་ནས་གཞན་སྟོང་འཇིགས་མེད་སེངྒེའི་སྒྲ། །སྔོན་དུས་བསྒྲགས་པའི་ཆོས་གྲ་ཆེན་པོར་སླེབ། །མ་བརྟགས་བཞག་ཚེ་བསོད་ནམས་རྒྱ་མཚོའི་ཞིང། །བརྟགས་ན་ཆུ་ཤིང་ལྟ་བུའི་སྐྱེ་བོས་གང། །ཞེས་པའི་
དོན་ཐོག་ཏུ་བབས་པའི་དུས་ཚོད་འདིར་ཇི་སྐད་དུ། ཀུན་མཁྱེན་གཉིས་པ་དབྱིག་གཉེན་གྱིས། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་བདག་ཉིད་དོ། །དེ་འཛིན་བྱེད་པ་སྨྲ་བྱེད་དང། །སྒྲུབ་པར་བྱེད་པ་ཁོ་ན་ཡིན། ཞེས་

[014A]༄༅། །གསུངས་པ་ལྟར་རྒྱལ་བའི་བསྟན་པའི་ངོ་བོ་ལུང་གི་བསྟན་པ་སྡེ་སྣོད་གསུམ་གྱི་འཆང་ཉན་དང། རྟོགས་པའི་བསྟན་པ་ལམ་བསླབ་པ་གསུམ་ལ་ཉམས་ལེན་ནན་ལྟར་མཛད་པ་ཡོད་མེད་ཀྱི་རྗེས་སུ་འགྲོ་ལྡོག་
བྱེད་པས་ན་རྡོ་རྗེ་འཆང་དཀོན་མཆོག་བསྟན་པའི་སྒྲོན་མེའི་ཞལ་གྱི་བུམ་བཟང་ལས། སྡེ་དགོན་ཕྱོགས་རིས་ཙམ་གྱི་བསྟན་པ་དང། །ཞྭ་ཡི་ཁ་དོག་ཙམ་གྱི་གྲུབ་པའི་མཐའ། །མིང་དང་གྱོན་པ་ཙམ་གྱི་སྐྱ་སེར་ལ། །སྙིང་པོ་
མ་མཆིས་རི་མོའི་སྟག་གཡག་བཞིན། ཞེས་དང། མཁས་གྲུབ་ཐམས་ཅད་མཁྱེན་པས། གང་དག་རྒྱལ་བའི་གསུང་རབ་ཀྱི། །དགོངས་དོན་སྨྲ་ལ་ནུས་མེད་པ། །ལོངས་སྤྱོད་ལྡན་པའི་སྐྱེ་བོ་ནི། །མང་ཡང་བསྟན་ལ་
དགོས་ནུས་མེད། ཅེས་གསུངས་པ་ལྟར་ཞྭ་གོས་ཀྱི་ཁ་དོག་ཙམ་དང། དགེ་འདུན་གྱི་ཞལ་གྲངས་མང་བ་དང། སྟོབས་འབྱོར་མངའ་ཐང་ཁ་དྲག་དབང་ཆེ་ཇི་ལྟར་ཡོད་ཀྱང། ལུང་དོན་རིག་པས་དཔྱོད་མི་ནུས་པར་ལུང་ཙམ་ཁོ་
ན་སྐྱབས་སུ་འཛིན་ཅིང། ཤིང་རྟ་ཆེན་པོའི་གཞུང་ལུགས་ལྟ་བའི་མིག་དང་བྲལ་ཡང་རང་རང་གི་ཡུལ་ཕྱོགས་ཀྱི་རྒན་རབས་དག་གི་ཟེར་སྒྲོས་དང་ཡི་གེ་གང་བྱུང་ལ་ཚད་མར་བཟུང་སྟེ་འདི་ཁོ་ན་བདེན་གྱི་གཞན་ནི་གཏི་མུག་གོ་ཞེས་
ཆོས་སྤོང་བ་ལ་ཡ་མི་ང་ཞིང་ཚིག་བརླང་པོས་གཞན་རྒྱུད་སྲེག་པ་ལ་དབང་བའི་གདུག་རྩུབ་ཅན་མང་དུ་འཚོགས་ཀྱང་དགོན་ཆེན་དང་གྲ་ཚོགས་ཆེ་བའི་དགོས་པ་མི་འགྲུབ་པས་བསྟན་པ་རིན་པོ་ཆེར་ཕན་པའི་གོ་སྐབས་མི་འདུག་ཅིང་

[014B] ལེགས་བཤད་འོད་བརྒྱའི་སྣང་བ་ཅན། །བཤེས་གཉེན་ཉི་མ་གཅིག་གིས་ཀྱང། །ཐུབ་བསྟན་གླིང་བཞི་མ་ལུས་པ། །གཅིག་ཆར་ཉིད་དུ་གསལ་བར་ནུས། ཞེས་གསུངས་པ་དང། འཇིག་རྟེན་
ཁ་དཔེར་མང་མི་དགོས། ཁྱུ་གཙོ་ཟེར་བ་ལྟར་དགེ་བའི་བཤེས་གཉེན་སྡེ་སྣོད་འཛིན་པ་རེ་གཉིས་ཙམ་གྱིས་ཀྱང་ཐུབ་བསྟན་ཡོངས་སུ་རྫོགས་པ་འཛིན་སྐྱོང་སྤེལ་གསུམ་གྱི་སྒོ་ནས་རང་གཞན་གྱི་དོན་རླབས་པོ་ཆེ་བསྒྲུབ་ནུས་པས་ད་ལྟ་
བུ་ཡོང་བ་ཡང་ཐོས་བསམ་ཚད་ལྡན་བྱས་པ་ལ་རག་ལུས་པས་ན་རྒྱལ་བའི་བསྟན་པ་རིན་པོ་ཆེར་བྱ་བ་བྱས་པར་འགྱུར་པ་དང། འཇམ་མགོན་རིང་ལུགས་དྲི་མ་མེད་པ་འདི་ཡང་དུས་ཀྱི་དབང་གིས་སྨན་པས་བོར་བའི་ཟུངས་ཟད་ཀྱི་
ནད་པ་ལྟར་བདག་བྱེད་མཁན་མེད་པར་བསྟན་འགྲོའི་ཕན་བདེའི་དར་རྒུད་ལ་ཐུགས་བྲེལ་མཛད་པའི་སེམས་དཔའ་ཆེན་པོ་རྣམས་ནི་རབས་ཆད་རྒན་རྒོན་ལྟར་ཐུགས་ཁྲལ་ཆེན་པོ་གནང་གིན་འདུག་པ་འདི་ལྟ་བུའི་དུས་སུ་རང་ལུག་
མདོ་སྔགས་ཀྱི་གཞུང་དོན་ལ་གོ་བ་ལམ་ཙམ་ཆགས་པ་འབྱུང་ནའང་རང་ཅག་རྣམས་ལ་ཐུགས་རྗེ་དང་བྱིན་རླབས་ཀྱི་འཇུག་ཚབས་བཀའ་དྲིན་གང་གི་སྒོ་ནས་ཀྱང་སྟོན་པ་ཐུབ་པའི་དབང་པོ་དང་དབྱེར་མ་མཆིས་པ་རྗེ་བདག་
ཉིད་ཆེན་པོའི་བསྟན་པའི་ཞབས་འདེགས་སུ་གྱུར་ནས་དམ་པ་རྣམས་ཀྱི་ཐུགས་དགོངས་རྫོགས་པ་དང། སྡུད་པ་ལས། རྒྱལ་བའི་ཤེས་རབ་ཕ་རོལ་ཕྱིན་འདི་རིག་སྔགས་ཆེ། །སེམས་ཅན་ཁམས་མང་མྱ་ངན་སྡུག་

[015A]༄༅། །བསྔལ་ཆོས་ཞི་བྱེད། །གང་དག་འདས་དང་གང་དག་ཕྱོགས་བཅུའི་འཇིག་རྟེན་མགོན། །རིག་སྔགས་འདི་བསླབ་སྨན་པའི་རྒྱལ་པོ་བླ་མེད་འགྱུར། ཞེས་གསུངས་པ་ལྟར་སྔར་བྱས་ཤིང་བསགས་
པའི་སྡིག་སྒྲིབ་ཀྱི་ཚོགས་བྱང་ཞིང་དག་ནས་རང་རྒྱུད་ལ་བསོད་ནམས་ཀྱི་ཚོགས་རྒྱ་ཆེན་པོ་གསོག་པ་དང། ཐོས་བསམ་སློབ་སྦྱངས་ལ་མ་འབད་པར་ཕ་མའི་བསྙེན་བཀུར་ཙམ་ལ་རྩོལ་བ་ནི་མཁས་གྲུབ་ཐམས་ཅད་མཁྱེན་
པས༑ ཕ་མའི་བསྙེན་བཀུར་ཙམ་ལ་བརྩོན་པ་ནི། །འཇིག་རྟེན་རྒན་པོའི་རྣམ་ཐར་ལགས་པར་འཁུམས། ཞེས་གསུངས་པ་ལྟར་དྲིན་གསབ་རྣལ་མར་མི་འགྲོ་བས་ན། ཕ་མའི་དྲིན་ལན་འཇལ་ཚུལ་ཡང་འདི་ལས་ལྷག་
པ་མེད་ཅིང། ཤེར་ཕྱིན་གྱི་དོན་ཟབ་མོ་འཚོལ་བ་ལ་སྒོ་གསུམ་གྱི་འབད་པ་ལྷུར་བྱེད་པ་ལས་མཆོག་ཏུ་གྱུར་པའི་དཀའ་སྤྱད་དང་ཆོས་བྱེད་ལུགས་ཅིག་མི་འདུག་པས་མདོར་ན་འཇམ་མགོན་ཆོས་ཀྱི་རྒྱལ་པོ་བཙོང་ཁ་པ་ཆེན་
པོའི་གསུང་ལས། རེས་དགའ་རྒྱལ་ལ་དང་བའི་དགའ་བ་རྒྱས། །སྐབས་འགར་ཤིང་རྟ་ཆེན་པོའི་སྐུ་དྲིན་དྲན། །གཞན་ཚེ་མཁས་པའི་བཤེས་ལ་གུས་པ་དང། །ཉམ་ཆུང་འགྲོ་ལ་སྙིང་ནས་བརྩེ་བ་དང། །བསྟན་
པ་རིན་ཆེན་རིང་དུ་གནས་འདོད་པ། །འདི་དག་ཕན་ཚུན་འགྲན་བཞིན་འཕེལ་བར་འགྱུར། ཞེས་རྗེ་བླ་མ་རང་གི་ཐུགས་རྒྱུད་ལ་རྟོགས་པ་འཁྲུངས་ཚུལ་གསུངས་པ་དེ་དང་ཆ་འདྲ་བར་སེམས་ཀྱི་འཁྱེར་སོ་ཡར་ལྡན་དུ་གོམས་པ་རྒྱུན་

[015B] རྒྱལ་བའི་གསུང་རབ་ཀྱི་དགོངས་དོན་སྨྲ་བ་ལ་མཁས་པའི་གོ་འཕང་ཐོབ་པར་གྱུར་ཞིང། སློབ་གཉེར་མཐར་ཕྱིན་པའི་འབྲས་རྟགས་སུ་དཀའ་རབ་འབྱམས་ཀྱི་
མཚན་བཏགས་བྱེད་པ་ནི། སྔོན་དུས་དཔལ་ལྡན་ས་སྐྱ། གསང་ཕུ་སོགས་སུ་རྒྱལ་ཚབ་རྗེས་དཀའ་ཆེན་བཅུའི་གྲ་སྐོར་མཛད་པས་དཀའ་བཅུའི་མཚན་བཏགས་ཀྱི་ཐོག་མ་འདི་དང། ཀུན་མཁྱེན་ལྔ་པས་བསྔགས་བརྗོད་
མཛད་པ་འདུལ་ཌིཀ་ལུང་རིགས་གཏེར་མཛོད་རྩོམ་མཁན་སྐྱིད་ཚལ་མཁན་པོ་འཇམ་དབྱངས་ཀུན་དགའ་ཆོས་བཟང་གི་བླ་མ་ས་སྐྱ་པ་བྱམས་ཆེན་རབ་འབྱམས་པ་སངས་རྒྱས་འཕེལ་ནས་རབ་འབྱམས་པའི་མཚན་བྱུང་བ་ཕྱིས་སུ་
དགེ་ལུགས་པའི་གྲ་ས་ཆེན་པོ་རྣམས་ཀྱི་ཕྱག་སྲོལ་དུ་དར་བར་སྣང་བས། རྗེ་བཙུན་དཀོན་མཆོག་འཇིགས་མེད་དབང་པོའི་གསུང་མགུར་ལས། གཞུང་མདོ་རྒྱུད་ཀུན་གྱི་ཚིག་གཅིག་ཀྱང། །ཁས་སྨྲ་རྒྱུ་མེད་པའི་བཀའ་རམས་དང་
སྔགས་རབ་འབྱམས་སྨྲ་བའི་གཟུགས་བརྙན་གྱིས། །ས་མདོ་སྟོད་མདོ་སྨད་གང་མཐོང་ཚེ། །བདག་མི་བསྐྱོད་རྡོ་རྗེ་སྐྱོ་བ་སྐྱེས། །སེམས་སྐྱོ་བས་རྒྱང་གླུ་འདི་ལྟར་འཐེན། ཞེས་པ་ལྟར་དམ་པ་རྣམས་ཀྱི་ཐུགས་སྐྱོ་བའི་རྒྱད་
གྱུར་པ་ཞིག་གིས་མི་འཐུས་པས་གཞུང་དུ་ཞུགས་ནས་ཕར་ཕྱིན་ལ་སློབ་གཉེར་བྱས་སྟེང་ནས་དམ་བཅའ་འཇོག་ཐུབ་ཚེ་རབ་འབྱམས་པའི་མིང་བཏགས་སྟེར། གཉིས་པ་མཐར་ཐུག་གི་འབྲས་བུ་ནི། ཚོམས་ལས། ཐོས་

[016A]༄༅། །པས་ཆོས་རྣམས་ཤེས་པར་གྱུར། །ཐོས་པས་སྡིག་ལས་བཟློག་པར་བྱེད། །ཐོས་པས་དོན་མ་ཡིན་པ་སྤོངས། །ཐོས་པས་མྱ་ངན་འདས་པ་ཐོབ། ཅེས་དང། སྐྱེས་རབས་ལས། ཐོས་པའི་
རྗེས་འཇུག་སྒྲུབ་པ་སྙིང་པོར་བྱེད། །སྐྱེ་བའི་རྫོང་ལས་ཚོགས་ཆུང་ཐར་པར་གྱུར། ཞེས་གསུངས་པ་ལྟར་ས་བཅུ་ལམ་ལྔ་རིམ་གྱིས་བགྲོད་དེ་རྣམ་པ་ཐམས་ཅད་མཁྱེན་པའི་གོ་འཕང་རིན་པོ་ཆེ་ཐོབ་པར་འགྱུར་པ་ཡིན་ནོ།།
གོང་སྨོས་སྒྲིགས་ལམ་གཏན་ཆགས་ཀྱི་ཡི་གེ་འདི་རྣམས་རང་བཟོ་ཙམ་མ་ཡིན་པར་དམ་པ་རྣམས་ཀྱི་གསུང་ལས་བཏུས་ཏེ་བཀོད་པ་ཡིན་པས་བླ་མ་ལས་ཐོག་པ་ན་རིམ་གྱིས་འདི་ལས་གཞན་དུ་མི་འགྱུར་བའི་བཀོད་
ཁྱབ་གནང་བ་དང། དགེ་བསྐོས་ཀྱིས་ཚོགས་ཆོས་གྲའི་སྒྲིགས་ལམ་ཆེ་ཕྲ་མཐའ་དག་ཡར་རྒྱས་སུ་འགྲོ་བའི་ཚར་གཅོད་རྗེས་འཛིན་དོ་དམ་གང་དྲག་བྱེད་པ་དང། ཆོས་སྲུང་གཉན་པོ་རྣམས་ཀྱིས་བླང་དོར་གྱི་དབང་པོ་མཛད་
དེ་མ་རུངས་པ་རྣམས་ཚར་གཅོད་པ་དང། ཚུལ་བཞིན་སྒྲུབ་པ་རྣམས་ཀྱི་ཆོས་ལྡན་གྱི་འཕྲིན་ལས་ཡིད་སྨོན་ལྟར་འགྲུབ་པའི་སྡོང་གྲོགས་མཛོད་ཅིག་སྨྲས་པ། འཕགས་པའི་ཡུལ་དང་ཁ་བའི་སྨན་ལྗོངས་སུ། །
མཁས་གྲུབ་རིམ་བྱོན་རྣམས་ཀྱིས་འཆད་ཉན་གྱི། །སྲོལ་བཟང་བཙུགས་ནས་རིས་མེད་བསྟན་འགྲོ་ཡི། །ཕན་བདེའི་སྣང་བ་གསར་དངོམས་མཛད་ཅེས་ཐོས། །ཚུལ་དེར་རྗེས་སུ་ཆགས་ཀྱང་སྐྱེས་སྦྱངས་ཀྱི། །ཡོན་

[016B] །དཔེ་ཟླ་བདག་གིས་དམ་པའི་དྲིན་དྲན་ནས། །གཡམ་རྒྱུགས་ཙམ་མིན་སྙིང་གི་དཀྱིལ་ནས་གུས། །བློ་གསལ་དགའ་བསྐྱེད་ལྷ་ཡི་སྤྲིངས་ཡིག་ནི། །རྨོངས་ཞེན་ཙམ་མིན་རིང་དུ་མཐོང་
བཞེད་བཞིན། །དབུ་མའི་ལམ་གནས་གཏམ་དུ་བསྙད་པའི་དགེས། །བཤད་སྒྲུབ་བསྟན་པ་ཆེས་ཆེར་འབར་གྱུར་ཅིག་ །ཅེས་པ་འདི་ན་ཆེན་པོ་ཧོར་གྱི་རྒྱལ་ཁམས་སུ་གནས་པའི་ཆོས་ཚུལ་སྐད་གཉིས་སྨྲ་བ་རྣམས་ཀྱི་ཁྱུ་མཆོག་ཏས་གུ་ཤྲི་རིན་པོ་
ཆེའི་སྤྲུལ་པའི་སྐུ་མཁན་པོ་ཏཱ་བླ་མ་ཡེ་ཤེས་སྦྱིན་པའི་ཞལ་སྔ་ནས་ཀྱིས་ཆོས་སྡེ་ཆེན་པོ་དགའ་ལྡན་ཆོས་མཛོད་གླིང་གི་ནང་ཚན་མཚན་ཉིད་གྲྭ་ཚང་མཁས་མང་ཐོས་བསམ་གླིང་གི་དགེ་འདུན་པ་རྣམས་ཀྱི་བླང་དོར་གཏན་ཆགས་ཀྱི་ཡི་གེ་རྒྱས་པ་ཞིག་མེད་ཐབས་མི་འདུག་
པས་་རྒྱལ་དབང་ཡབ་སྲས་སོགས་ལ་ཞུ་ན་ཉུང་བསྡུས་ཞིག་གནང་ཤས་ཆེ་ཡང་བློ་དམན་རྣམས་ལ་ཡོད་གོ་མི་ཆོད། ཡོངས་རྫོགས་བསྟན་པའི་མངའ་བདག་གུང་ཐང་རིན་པོ་ཆེར་ཞུ་བསམ་ནའང་ཐུགས་དམ་ཉམས་བཞེས་དང་རྣམ་དཀར་འཕྲིན་ལས་
རྒྱ་ཆེ་བའི་སྟབས་ནས་རྒྱས་པ་ཞིག་གནང་ཨེ་ཡོང་མི་ཤེས་པས་ཁྲི་པ་བླ་མའི་ངོ་སྐལ་གྱི་བྱ་བ་འདི་ལྟ་བུ་ཁྱོད་ཀྱིས་ཅི་ནས་འདྲི་དགོས་ཞེས་ཞིང་ཁམས་རྒྱ་མཚོའི་བཀོད་པ་བཀྲ་ཤིས་རི་མོས་མཚན་པའི་ལྷ་གོས་དང་བཅས་གསུང་ནན་ཆེན་པོས་བསྐུལ་བ་དང། ཉེ་ཆར་འདི་
གའི་མཚན་ཉིད་བླ་མ་གཞུང་ལུགས་རབ་འབྱམས་སྨྲ་བའི་དབང་ཕྱུག་ངག་དབང་དར་རྒྱས། ཆོས་གྲའི་དགེ་བསྐོས་དཀའ་བཅུ་བློ་བཟང་རབ་འབྱོར་བཅས་ནས་ཡང་བསྐྱར་དྲན་བསྐུལ་བྱུང་བར་བརྟེན། ངོས་རང་ན་གཞོན་དུས་དཔལ་ལྡན་སེ་ར་ཐེག་ཆེན་གླིང་གི་མཁས་འདུ་
[017A]༄༅། །གྲ་ཚང་དུ་ཆོས་ཐོག་ཁ་ཤས་ཆོས་གྲྭ་འགྲིམ་ཁུལ་ཡིན་ཀྱང་བསྒྲིགས་ལམ་ཐུན་མོང་མ་ཡིན་པ་ཅི་འདྲ་ཡོད་སྣང་བ་མ་བྱས་པའི་སྐྱོན་གྱིས་ད་ལྟ་ཕྱོགས་གཅིག་ཁོ་ན་བཟུང་བའི་ངེས་ངེས་མི་འདུག་པར་མ་ཟད་གྲ་ས་ཆེན་པོའི་སྒྲིགས་ལམ་ཇི་མ་ཇི་བཞིན་བྱུང་ན་ཡུལ་འདི་ལྟ་བུར་
གླང་ཁལ་བེའུ་ལ་བཀལ་བ་ལྟར་ལས་མི་ཡོང་སྙམ་དོན་དུ་གང་འགྱུར་གཙོ་ཆེ་བར་བྱས་ནས་མེ་བྱི་ཧོར་ཟླ་བརྒྱད་པའི་ཚེ་་བཟང་པོར་ཡི་གེའི་མ་ལྀ་ཀྐ་སྤེལ་བ་པོ། ་བཙུན་པ་ངག་དབང་བློ་བཟང་བསྟན་པའི་རྒྱལ་མཚན་ཞེས་བྱ་བ་སྟེ་འདིས་ཀྱང་བསྟན་པ་རིན་པོ་ཆེ་ཡུན་དུ་གནས་པའི་རྒྱུར་གྱུར་ཅིག་
རྩོད་པའི་ཚེ་ཐལ་ངག་དང་འཁོར་གསུམ་རྐང་སྟབས་དང་ལག་སྟབས་སོགས་ཀྱི་མཚོན་དོན་ནི། བཀའ་གདམས་གླེགས་བམ་རིན་པོ་ཆེ་ལས། འབྲེལ་ཆགས་ལོ་རྒྱུས་གཏམ་གྱིས་གྲོལ། ཞེས་པ་ནས༑ རྐང་གཡས་ས་ལ་རབ་བསྣུན་པས། །ངན་སོང་ཡོང་ཡེ་ཡོད་
མ་གྱུར། །རྐང་གཡོན་ཅུང་ཟད་གྱེན་བཏེག་པས། །ཐམས་ཅད་ང་དང་ལྷན་ཅིག་ཏུ། །ཐར་བའི་གནས་སུ་ཕྱིན་པར་ཤོག་ཕྱག་རྒྱ་ཕྱོགས་སུ་རབ་སྤུར་བས། །བཀྲ་ཤིས་ཕྱོགས་མཐར་རྒྱས་པར་ཤོག་ཕྱག་རྒྱ་ཕྱོགས་སུ་རབ་བསྐྱོད་པས། །དཔལ་འབྱོར་གཡད་དུ་འདུ་
བར་ཤོག་འབྲོམ་སྟོན་བཀའ་གདམས་རིན་ཆེན་ངའི། །དམ་པའི་ཆོས་ཀྱི་ཇ་བསྐོལ་ཡིན། ཞེས་གསལ་བར་ལུང་བསྟན་པ་བཞིན་ཕྱི་རྒོལ་གྱི་རྐང་པ་གཡས་པ་ས་ལ་བསྣུན་པས་ངན་སོང་གི་སྒོ་འགེག་པ་དང། གཡོན་གྱེན་དུ་བཏེག་པས་སྔ་རྒོལ་སོགས་ཐམས་ཅད་
ཐར་ལམ་དུ་འདྲེན་པ་དང། ལག་པ་གཉིས་ཀྱིས་ཕྱག་རྒྱ་ཕྱོགས་སུ་སྤུར་བ་དང་བསྐྱོད་པས་བཤད་སྒྲུབ་ཕྱོགས་མཐར་རྒྱས་པ་དང། དཔལ་འབྱོར་ལོངས་སྤྱོད་སོགས་མཐུན་རྐྱེན་རྣམས་དང། སྐལ་ལྡན་ཐར་འདོད་མང་པོ་དབང་དུ་འདུ་བ་མཚོན་པ་དང། སྔ་རྒོལ་

[017B] ཕྱི་རྒོལ་གྱིས་འཁོར་གསུམ་གཏོང་བ་སོགས་ཀྱི་སྲོལ་འདི་ནི་སྡོན་འཕགས་བོད་གང་དུའང་མ་དར་བ་ཡིན་ཀྱང། གསང་ནེའུ་ཐོག་ཏུ་རྔོག་ལོ་ཙཱ་བ་བློ་ལྡན་ཤེས་རབ་ཀྱིས་སློབ་མ་ཆིག་ཁྲི་སུམ་སྟོང་བདུན་
བརྒྱ་འདུས་པ་རྣམས་ལ་ཕར་ཚད་སྤྱོད་འཇུག་སོགས་ཀྱི་འཆད་ཉན་རྒྱ་ཆེར་མཛད་དེ། ཐུགས་སྲས་གྲོ་ལུང་པ་ཆེན་པོ། དེའི་སློབ་མ་ཆ་པ་ཆོས་ཀྱི་སེང་གེས་རང་གི་སློབ་མ་དར་འབག་སྨྲ་བའི་སེང་གེ་སོགས་སློབ་མ་སེང་ཆེན་བརྒྱད་དང། སེང་ཆུང་བརྒྱད་སོགས་ལ་ཐོག་མར་སྲོལ་
ལེགས་པར་ཕྱེ་བ་དང། རྩོད་པ་ཐོག་མར་འཛུགས་པའི་ཚེའང། ཐལ་མོ་བརྡབས་ནས། ཀྭ་ཡེ་ཇི་ལྟར་ཆོས་འཆད། ཅེས་སྔ་རྒོལ་ལ་འབོད་པ་འམ། ཉན་བར་བསྐུལ་བ་ནི། སྒྲའི་རྣམ་དབྱེ་བརྒྱད་ཀྱི་ནང་ཚན་རྣམ་དབྱེ་བརྒྱད་བ་འབོད་པའི་སྒྲར་གསུངས་པ་ལྟ་བུ་དང། ཡང་རྣམ་པ་
གཅིག་ཏུ་ན། དྷཱིཇི་ལྟར་ཆོས་འཇལ་ཞེས་མི་ཤེས་པ་དང་མ་རིག་པའི་གཉེན་པོ་བཞིན་ལག་གི་རྣམ་པར་ཤར་བ་རྗེ་བཙུན་འཇམ་དཔལ་དབྱངས་ཀྱི་སྙིང་པོ་ངག་ཏུ་བརྗོད་ནས། ཇི་ལྟ་ཇི་སྙེད་ཀྱི་ཆོས་ཐམས་ཅད་རབ་ཏུ་རྣམ་འབྱེད་ཀྱི་ཤེས་རབ་ཀྱི་སྲད་ལ་འཇལ་ཚུལ་ནི་འདི་ལྟར་རོ་
ཞེས་བསྐུལ་བར་བཤད་པའང་སྣང་ངོ། །འདི་ལྟ་བུའི་མཚོན་དོན་རྣམས་མཐོང་ཐོས་ཀྱི་ཡུལ་དུ་གྱུར་ཀྱང་ཇི་མི་སྙམ་པར་སྡང་ཞུགས་སྐྱེ་བ་དག་ནི། ཇི་སྐད་དུ། དཔལ་མགོན་ཀླུ་སྒྲུབ་ཀྱིས། ཡོན་ཏན་ལྡན་པ་ཡོན་ཏན་ལ་དགའ་ཡི། །ཡོན་ཏན་མེད་པ་ཡོན་ཏན་ལ་མི་
དགའ། །ནགས་ཀྱི་བུང་བ་མཚོ་ཡི་པདྨར་དགའ། །སྦལ་པ་ལྷན་ཅིག་གནས་པ་དེ་ལྟ་མིན། ཞེས་དང། ས་སྐྱ་པཎྜི་ཏས། ཡོན་ཏན་མེད་པའི་སྐྱེ་བོ་རྣམས། །ཡོན་ཏན་ཅན་ལ་ལྷག་པར་སྡང། །གངས་ཀྱི་ཡུལ་དུ་དགུན་སྐྱེས་པའི། །ལོ་ཐོག་ལྟས་ངན་ཡིན་

[018A]༄༅། །ཞེས་སྒྲོགས། ཅེས་གསུངས་པ་ལྟར་བཙུན་གཟུགས་བསམ་རྒྱུ་ཉོན་མོངས་དང་བྱེད་རྒྱུ་སྡིག་པ་ལས་མེད་པའི་དབང་གིས་ཡར་བསྐྱེད་ལས་མར་བསྐྱེད་ཆེ་བ་དག་ཀྱང་དམ་པ་གོང་མ་བཀའ་དྲིན་ཅན་རྣམས་ཀྱི་རྣམ་ཐར་བཟང་
པོ་འདི་དག་ལ་དད་ཞེན་ཆེན་པོས་རྗེས་སུ་འཇུག་ན་ལེགས་སོ་ཞེས་བརྩེ་བས་གདམས་སོ།།

[018B][BLANK PAGE]



