
[001A]༄༅། །མགོན་པོ་ཕྱག་དྲུག་པའི་བསྙེན་ཡིག་མདོར་བསྡུས་གནད་ཚང་དང་གཤིན་རྗེ་ཆོས་ཀྱི་རྒྱལ་པོའི་བསྙེན་ཡིག་བཞུགས། འདི་འཇིགས་བྱེད་ཀྱི་དབང་
དང་ཆོས་རྒྱལ་གྱི་རྗེས་གནང་མ་ཐོབ་པའམ། ཐོབ་ཀྱང་དད་པ་དང་མི་ལྡན་པ་རྣམས་ལ་བསྟན་ན་ཟ་བྱེད་ལས་ཀྱི་གཤིན་རྗེས་ཆད་པས་གཅོད་པར་གྱུར་ཅིག་

[001B] །ན་མོ་གུ་རུ་མཧཱ་ཀཱ་ལཱ་ཡ། སྐྱབས་གནས་ཀུན་འདུས་བླ་མ་མགོན་པོ་ལ། །གུས་པས་བཏུད་ནས་དེ་ཉིད་བསྙེན་པའི་ཚུལ། །ཤིན་ཏུ་མདོར་བསྡུས་གནད་ཚང་གོ་
བདེ་བར། །འཆད་ལ་བློ་གསལ་དོན་གཉེར་གུས་པས་ཉོན། །དེ་ཡང་མྱུར་མཛད་ཡེ་ཤེས་ཀྱི་མགོན་པོ་ཕྱག་དྲུག་པའི་བསྙེན་པ་བྱ་ཚུལ་ནི། ལམ་མཐུན་མོང་བས་རྒྱུད་སྦྱངས་ཤིང་བླ་མེད་
ཀྱི་དབང་ཐོབ་ནས་དམ་སྡོམ་ལ་གནས་པ། ཡི་དམ་ལྷའི་བསྙེན་པ་སོང་ཞིང་མགོན་པོ་འདིའི་རྗེས་གནང་དང་གཏོར་ཆོག་གི་ལུང་ཐོབ་པའི་སྒྲུབ་པ་པོས། དུར་ཁྲོད་དམ་རང་གི་སྒྲུབ་ཁང་
སོགས་ཡིད་དང་མཐུན་པའི་གནས་སུ། གཟའ་སྐར་ཚེས་གྲངས་བཟང་བར་གནས་ཁང་ལ་བྱི་དོར་ལེགས་པར་བྱས་ལ། མཎྜལ་དང་གཏོར་མའི་བསྒྲུབ་གཞི་ལ་མི་བརྟེན་པའི་ལུགས་ལྟར་

[002A]༄༅། །ན༑ ཡི་དམ་དང་མགོན་པོའི་སྐུ་སོགས་རྟེན་རྣམས་བཤམས་པའི་མདུན་དུ་མཆོད་གཏོར་དང། རང་གི་མདུན་དུ་ནང་མཆོད་རྡོར་དྲིལ་ཅང་ཏེའུ་བགྲང་འཕྲེང་
ལས་བུམ་སོགས་དགོས་པའི་ཡོ་བྱད་རྣམས་འདུ་བྱས་ལ། ཕྱི་ནང་གི་མཚམས་བཅད་ནས་ཐོར་ཐུན་ནས་འགོ་འཛུགས་ན། སྟན་ལ་འཁོད་དེ་དགེ་སེམས་ཁྱད་པར་ཅན་གྱི་ངང་
ནས་སྐྱབས་འགྲོ་སེམས་བསྐྱེད་སྔོན་དུ་འགྲོ་བས་ལྷ་བཞི་དྲིལ་སྒྲུབ་དང་འཇིགས་བྱེད་ལྟ་བུའི་ཡི་དམ་གྱི་བདག་བསྐྱེད་རྒྱས་བསྡུས་གང་རུང་རྒྱུན་སྤྱོད་ཀྱི་ལྷར་ལྡང་བའི་བར་བཏང་རྗེས་
མགོན་པོའི་མཆོད་གཏོར་རྣམས་བྱིན་གྱིས་བརླབས་ལ། མཁས་གྲུབ་རྗེའི་གཏོར་ཆོག་ལྟར་མངོན་རྟོགས། སྤྱན་འདྲེན། ཕྱག་འཚལ། མཆོད་འབུལ། བླ་མ་མགོན་པོ་དབྱེར་མེད་ཀྱི་
རྣལ་འབྱོར། གསོལ་འདེབས་བྱིན་འབེབས། གྲིབ་སེལ། བཤགས་པ། བསྐང་བ། གནང་དབབ་ཀྱི་རྣལ་འབྱོར་རྣམས་སྔོན་དུ་འགྲོ་བས་མགོན་པོའི་སྙིང་པོ་དང། རྩ་སྔགས་དང། འཁོར་

[002B] མཇུག་ཏུ་ཡིག་བརྒྱ། གཏོར་འབུལ། མཆོད་འབུལ། གཏོར་རྫོངས། བསྟོད་པ་རྣམས་
བྱས་ཏེ། མདུན་བསྐྱེད་ཀྱི་ཡེ་ཤེས་པ་གཤེགས་གསོལ་དང་རྟེན་ལ་བསྟིམ་པ་གང་ཡང་མི་བྱེད་པར་མདུན་དུ་ཁྲ་ཕུང་ངེ་བཞུགས་པར་གསམ་ལ་ཐུན་མཚམས་ཀྱི་བྱ་བ་ལ་འཇུག་སྔ་ཐུན་དང་
དགོངས་ཐུན་གཉིས་ལ་ཡི་དམ་གྱི་རྣལ་འབྱོར་དང་ལྡན་པས་མཆོད་གཏོར་བྱིན་གྱིས་བརླབས་ལ། འདི་ནས་བཟུང་བསྙེན་པ་མ་ཚར་གྱི་བར་ལ་མདུན་གྱི་ལྷ་སྟོང་སྦྱངས་དང་ས་བོན་ལས་བསྐྱེད་པ་མི་
བྱེད་པར། མདུན་དུ་པདྨ་དང་ཉི་མའི་དཀྱིལ་འཁོར་གྱི་སྟེང་དུ། ཚོགས་བདག་དཀར་པོ། ་གན་རྐྱལ་དུ་བསྒྱེལ་བ། དེའི་སྟེང་དུ་མྱུར་མཛད་ཡེ་ཤེས་ཀྱི་མགོན་པོ་སྐུ་མདོག་མཐིང་ནག་་ཡེ་ཤེས་ཀྱི་
མེ་རབ་ཏུ་འབར་བའི་དབུས་ན་བཞུགས་པ། དེའི་གཡོན་དུ་མ་གཅིག་འདོད་པའི་ཁམས་ཀྱི་དབང་ཕྱུག་མ། ་དཔག་ཏུ་མེད་པའི་དབུས་སུ། ཀྵེ་ཏྲ་པཱ་ལ་སྐུ་མདོག་མཐིང་ནག། ་རོའི་གདན་ལ་དབང་
ཕྱུག་ཛི་ན་མི་ཏྲ། ་རོའི་གདན་ལ་གཤིན་རྗེ་ཊཀྐི་རཱ་ཛཱ། ་ལྷ་མོའི་གཡོན་དུ་བདུད་མགོན་ཏྲཀཤད་ནག་པོ། ཞེས་སོགས་མངོན་རྟོགས། སྤྱན་འདྲེན། ཕྱག་འཚལ། མཆོད་འབུལ། གནད་དབབ་ཀྱི་

[003A]༄༅། །རྣལ་འབྱོར། བཟླས་པ། གཏོར་འབུལ། མཆོད་འབུལ། གཏོར་རྫོངས། བསྟོད་པ་རྣམས་རྒྱས་བསྡུས་སྐབས་སྦྱར་བྱས་ལ་ཐུན་མཚམས་ལ་འཇུག་སྲོང་ཐུན་ཡང་འགོ་ནས་མངོན་
རྟོགས་པར་ཐུན་པར་པ་གཉིས་ལྟར་དང། སྤྱན་འདྲེན་ནས་བསྟོད་པའི་བར་ཐོར་ཐུན་ལྟར་བྱ། དེ་ནས་བཟློག་པ། མངའ་གསོལ་ཡིག་བརྒྱ། བཟོད་གསོལ། གསོལ་འདེབས། བསྔོ་སྨོན། བཀྲ་ཤིས་རྣམས་
བྱས་ལ་ཉལ་བའི་རྣལ་འབྱོར་ལ་འཇུག་གོ་བསྙེན་ཚད་ལ་མཚན་མ་དུས་གྲངས་གསུམ་དུ་བཤད་པའི་གྲངས་བསྙེན་གྱི་ཚད་ནི། བསྙེན་སྒྲུབ་ལས་གསུམ་གྱི་རྣམ་གཞག་དངོས་གྲུབ་འདོད་འཇོ་ལས། རྩ་སྔགས་དང་
སྙིང་པོ་རབ་ས་ཡ་བཅུ་རེ། འབྲིང་རྩ་སྔགས་འབུམ་དང་སྙིང་པོ་ས་ཡ་བཅུ། ཐ་མ་འབུམ་ཕྲག་བྕུའམ། ལྔའམ། གསུམ་བཟླ་བར་བྱེད་ཅིང། བྱུང་ན་འཁོར་སྔགས་ཀྱང་ཁྲི་ཕྲག་རེ་བཟླའོ། །ཞེས་གསུངས་ཤིང་
ལྷ་མོ་དམག་ཟོར་མའི་ལས་གསུམ་རྣམ་གཞག་གནད་དོན་གསལ་བའི་སྒྲོན་མེ་ལས། གློ་བུར་ལས་བཅོལ་གྱི་གཏོར་མ་འཕེན་པ་ལྟ་བུའི་ལས་ཕྲན་ཚེགས་ལ་འབུམ་ཕྲག་གཅིག་གིས་ཀྱང་ཆོག་གོ་ཞེས་གསུངས་
པ་ལྟར་ན། འདིར་ཡང་ལས་རུང་ཙམ་ལ་སྙིང་པོ་འབུམ་དང་རྩ་སྔགས་དང་འཁོར་སྔགས་ཁྲི་ཕྲག་རེས་ཆོག་གམ་སྙམ་མོ། །བསྙེན་པ་ཚར་ནས་སྔ་ཐུན་ཞིག་གི་བསྟོད་པའི་མཇུག་ཏུ། གསར་དུ་བཤམས་པའི་འདིར་

[003B] ཤ་ཁྲག་དམར་གྱི་གཏོར་མ་ཟུར་གསུམ་ཤ་ཁྲག་གིས་བརྒྱན་པ། འཛམ་བུ་ཏི་བའི་ཞལ་ཟས་ནོར་བུ་འབར་བའི་དབྱིབས་ཅན་རྒྱན་ལྡན། རཀྟ་ལ་བཟང་དྲུག་དང་རིན་
ཆེན་ཕྱེ་མ་བདུད་རྩི་རིལ་བུ་བཏབ་པའི་སྨན་རག་ཆང་ལ་དེ་རྣམས་བཏབ་པའི་ཛ་གད། ཇ་ཐང་ལ་གསེར་གཡུ་དང་སྨན་བཏབ་པའི་གསེར་སྐྱེམས་ཏེ་བཟའ་བ་གསུམ་དང་བཏུང་བ་གསུམ། ཕྱི་ནང་གི་མཆོད་པ་བཅས་ཁང་སྟེང་
སོགས་བླ་གབ་མེད་པའི་གནས་ཀྱི་ཤར་ལྷོའི་ཕྱོགས་སུ་བསྒྲིགས་པ་བྱིན་གྱིས་བརླབས་ལ། རང་གི་ཐུགས་ཁའི་ཧཱུཾ་གི་འོད་ཟེར་གྱིས་ཤར་ལྷོ་བསིལ་བའི་ཚལ་ནས་དཔལ་ཡེ་ཤེས་ཀྱི་མགོན་པོ་འཁོར་དང་བཅས་པ་སྐད་ཅིག་གིས་
སྤྱན་དྲངས་ཏེ་མདུན་གྱི་ནམ་མཁར་བཞུགས་པར་གྱུར། ཧཱུཾ༑ དུར་ཁྲོད་ཆེན་པོ་བསིལ་བའི་ཚལ། ཞེས་པ་ནས། དམ་ཚིག་ལྡན་པའི་གནས་འདིར་གཤེགས། །ཨོཾ་ཤྲཱི་མཧཱ་ཀཱ་ལ་ཡེ་ས་པ་རི་ཝཱ་ར་ཡེ་ཧྱེ་ཧི། ཁྲཱིཾ༑ ཉེར་གཅིག་
པདྨ་ཀ་མ་ལ་ཡེ་སྟྭཾ། ཆོས་དབྱིངས་དང་ལས་ཞེས་སོགས་ཀྱིས་བསྟོད། ལྗགས་བྱིན་གྱིས་བརླབས་ལ། གཏོར་མ་ཕུལ་ཏེ་མཆོད་བསྟོད་བྱ། ཧཱུཾ༑ དཔལ་ལྡན་མགོན་པོ་མཧཱ་ཀཱ་ལ་དང། །དཔལ་ལྡན་འདོད་ཁམས་དབང་ཕྱུག་
རེ་མ་ཏི། །ལྕམ་དྲལ་ཁྱོད་ཀྱི་བཀའ་ལས་མི་འདའ་བའི། །གནོད་སྦྱིན་ཀྵེ་ཀྲ་པཱ་ལ་འཁོར་དང་བཅས། །དབང་ཕྱུག་ཛི་ན་མི་ཏྲ་འཁོར་དང་བཅས། །གཤིན་རྗེ་ཊཀྐི་རཱ་ཛཱ་འཁོར་དང་བཅས། །བདུད་མགོན་ཏྲཀཤད་ནག་པོ་འཁོར་

[004A]༄༅། །དང་བཅས། །ཕྱོགས་སྐྱོང་གཙང་རིས་བདུན་ཅུ་འཁོར་དང་བཅས། དམ་ཅན་རྒྱ་མཚོའི་དམག་ཚོགས་འཁོར་དང་བཅས། །འདིར་གཤེགས་རྒྱན་གྱི་གཏོར་མ་འདི་བཞེས་ཤིག་སྐབས་འདིར་
གཏོར་མའི་རྩེ་ནས་ཅུང་ཟད་རེ་གཏོར་རོ། །ཤ་ཁྲག་དམར་གྱི་གཏོར་མ་འདི་བཞེས་ཤིག་འཛམ་བུ་ཏི་པའི་ཞལ་ཟས་འདི་བཞེས་ཤིག་སྨན་རག་ཕུད་ཀྱི་མཆོད་པ་འདི་བཞེས་ཤིག་འདིར་སྨན་རག་སོགས་ནས་གཏོར། ཛ་
གད་དཔའ་བོའི་སྨན་ཕུད་འདི་བཞེས་ཤིག་གཙང་མ་ཕུད་ཀྱི་གསེར་སྐྱེམས་འདི་བཞེས་ཤིག་སྔར་བཅོལ་ལས་ཀྱི་གཏང་རག་གཉེན་པོ་གཏོང། །ད་འཆོལ་ལས་ཀྱི་གསོལ་འདེབས་གཉེན་པོ་བཞེས། །འཁོར་རྣམས་
སྲུང་ཞིང་རྐྱེན་རྣམས་ཟློག་པ་དང། སྔང་བའི་དགྲ་དང་གནོད་པའི་བགེགས་ལ་སོགས། །བདུད་དང་བར་དུ་གཅོད་པ་རྣམ་མང་པོ། །ཐམས་ཅད་རྡུལ་ཕྲན་བཞིན་དུ་བརླག་པར་མཛོད། །བསྟན་པ་སྲུང་བའི་ལས་འདི་
མྱུར་དུ་སྒྲུབས། །རྣལ་འབྱོར་བཅོལ་བའི་འཕྲིན་ལས་གྲུབ་པར་མཛོད། །ཅེས་སྤྱི་བསྟབས་ཀྱིས་འབུལ། ཧཱུཾ༑ རྡོ་རྗེ་འཆང་སོགས་བླ་མ་དང། །ཞེས་སོགས་ཀྱིས་མངའ་གསོལ་བྱས་ལ། ཨོཾ་ཨཱ་མྫྲ་མུཿ་མགོན་པོ་
འཁོར་དང་བཅས་པ་རང་གནས་སུ་གཤེགས་པར་གྱུར། ཅེས་བརྗོད་ལ་མཆོད་གཏོར་རྣམས་ནང་དུ་བསྡུ། དེ་ནས་གཏང་རག་གི་མཆོད་བསྟོད། ཡིག་བརྒྱ། བཟོད་གསོལ། གསོལ་འདེབས། བསྔོ་སྨོན། གཤེགས་བསྡུ་

[004B]
འབྱུང་བ་ལྟར་བྱའོ། །སྨྲས་པ། བླ་མགོན་དབྱེར་མེད་མྱུར་མཛད་ཕྱག་དྲུག་པའི། །བསྙེན་པའི་ཡི་གེ་མདོར་བསྡུས་གནད་ཚང་འདི། །མཚན་སྒྲོག་དར་གླིང་སློབ་དཔོན་མཆོད་གི་བཀས། །བསྐུལ་ངོར་བན་གཟུགས་དྷ་རྨ་བྷ་དྲས་
སྦྱར། །འདིར་འབད་རྣམ་དཀར་དབྱར་སྐྱེས་ཆུ་འཛིན་འཕྲིང། །ཆུ་མཐོངས་བར་མེད་འགོག་འདྲ་ཇི་སྙེད་མཐུས། །ཡང་ཡང་བརྩེ་བས་སྐྱོང་བའི་འགྲོ་བ་ཀུན། །ཕྱི་ནང་བདུད་བཞིའི་གཡུལ་ལས་རྒྱལ་གྱུར་ཅིག་ །།
   ༈    ངག་གི་དབང་ཕྱུག་རྗེ་བཙུན་འཇམ་པའི་དབྱངས། །སྙིང་རྗེས་ཁྲོས་པའི་རྡོ་རྗེ་འཇིགས་བྱེད་ལ། །གུས་པས་བཏུད་ནས་དེ་ཡི་བཀའ་སྡོས་མཆོག་ལས་ཀྱི་གཤིན་རྗེའི་བསྙེན་ཡིག་མདོར་
བསྡུས་བྲི། །དེ་ཡང་དཔལ་རྡོ་རྗེ་འཇིགས་བྱེད་ཀྱི་བསྙེན་སྒྲུབ་མཐར་སོན་པའི་རྣལ་འབྱོར་པས། །ཡིད་དང་མཐུན་པའི་གནས་སུ་ཡི་དམ་དང་ལས་གཤིན་གྱི་རྟེན་གསུམ། མཆོད་གཏོར་སྤྱན་གཟིགས་སོགས་དགོས་པའི་ཡོན་བྱད་རྣམས་
ཕྱག་ལེན་ལྟར་འདུ་བྱས་ཏེ། ཐུན་དང་པོ་ལ་འཇིགས་བྱེད་ཀྱི་བླ་བརྒྱུད་གསོལ་འདེབས་ནས་བཟླས་པའི་མཇུག་གི་མཆོས་བསྟོད་ཡིག་བརྒྱ་གདོན་པའི་བར་གྱི་བདག་བསྐྱེད་རྒྱས་པ་བཏང། དེ་ནས་མཆོག་གཏོར་བྱིན་གྱིས་བརླབས་ནས་
[005]༄༅། །ཡི་དམ་དང་ཕྱོགས་སྐྱོང་དང་གཞི་བདག་རྣམས་ལ་གཏོར་མ་ཕུལ་ཏེ། གཏོར་མགྲོན་གཤེགས་གསོལ་དང་བདག་བསྐྱེད་ཉེར་བསྡུ་བྱས་པའི་རྗེས་སུ། སྟོང་བའི་ངང་ལས་སྐད་ཅིག་གིས་རྡོ་རྗེའི་ས་གཞི་
ར་བ་གུར་བླ་རེ་མེ་རི་དང་བཅས་པའི་དབུས་སུ་རང་ཉིད་དཔལ་རྡོ་རྗེ་འཇིགས་བྱེད་ཞལ་གཅིག་ཕྱག་གཉིས་ཀྱིས་གྲི་གུག་དང་ཐོད་པ་འཛིན་པའི་སྐུར་བཞེངས་པའི་མིག་གཉིས་སུ་ཀྵིཾ། ཞེས་པ་ནས། ཐུགས་ཀར་ཧཱུཾ་གིས་མཚན་པར་
གྱུར༑ ཅེས་པའི་བར་གྱིས་གསལ་གདབ། དེ་ནས་ནང་མཆོད། མཆོད་པ། གཏོར་མ་རྣམས་བྱིན་གྱིས་བརླབས་ལ། ཆོས་རྒྱལ་ཡབ་ཡུམ་འཁོར་བཅས་ཀྱི་དམ་ཚིག་པ་བསྐྱེད་པ་ཡེ་ཤེས་པ་བསྟིམ་པ། དབང་
བསྐུར་རྒྱས་གདབ། དམ་བསྒྲག་བཞུགས་གསོལ། ཕྱི་ནང་གི་མཆོད་བསྟོད། གཤིན་རྗེའི་ཡིག་བརྒྱ་ཉེར་གཅིག་བཟླ་བ། བཤགས་པ། བསྐང་རྫས་བྱིན་རླབས། བསྐང་བ། བཟློག་པ་བཅས་རྒྱས་བསྡུས་ཇི་ལྟར་རིགས་
པ་སྔོན་དུ་བཏང་སྟེ། རང་ཡི་དམ་གྱི་ང་རྒྱལ་གསལ་སྣང་བརྟན་པོར་གནས་པའི་རྒྱང་རིང་པོ་མ་ཡིན་པའི་མདུན་དྲང་ཐད་རང་ལས་ཅུང་ཟད་དམའ་བ་ཙམ་དུ་འཁོད་པའི་ལས་གཤིན་གཙོ་འཁོར་རྣམས་ལྷོ་ཕྱོགས་གཤིན་རྗེའི་
གྲོང་ཁྱེར་ནས་བྱོན་པའི་ལས་ཀྱི་གཤིན་རྗེ་གཙོ་འཁོར་དངོས་ཡིན་སྙམ་པའི་དོན་དུ་ཞེན་པ་ཤུགས་དྲག་པོ་དང། རང་གི་ཐུགས་ཀའི་ཉི་དཀྱིལ་གྱི་ལྟེ་བའི་ཧཱུཾ་ལས་འོད་ཟེར་ཚ་ཞིང་རྩུབ་པ་འཕྲོས་པའི་སྣེར་རང་འདྲའི་ཁྲོ་ཆུང་

[005B] ལས་གཤིན་འཁོར་བཅས་ཀྱི་སྤྱི་བོའི་རྡོ་རྗེ་ནག་པོ་རྩ་ལྔ་པའི་ལྟེ་བར་བཞུགས་ནས་ཟིལ་གྱིས་མནན་པར་བསམ་ལ་ཧྲཱི་ཥྜཱི་ཉེར་གཅིག་ཙམ་བཟླས་པས་གཉའ་མནན། དེ་ནས་རང་ཡི་དམ་དུ་གསལ་བ་དང་
ལས་གཤིན་གཉིས་ཀྱི་ཆོས་ཉིད་ལ་དབྱེ་བ་ཅུང་ཟད་ཀྱང་མེད་པར་རང་བཞིན་སྟོང་པ་ཉིད་ཀྱི་ངང་དུ་རོ་གཅིག་ཀྱང་གདུལ་བྱ་གདུག་པ་ཅན་དག་འདུལ་བའི་དོན་དུ། སྟོང་ཉིད་རྟོགས་པའི་ཡེ་ཤེས་ཀྱི་གཟུང་རྣམ་ཤིན་ཏུ་དྲག་ཅིང་མི་བཟད་པའི་འཆི་
བདག་གཤིན་རྗེའི་རྒྱལ་པོའི་སྐུ། སྣང་སྟོང་དབྱེར་མེད་སྒྱུ་མ་ལྟ་བུར་ཤར་བའོ་སྙམ་དུ་ཡང་དང་ཡང་དུ་དྲན་དང་དྲན་བཞིན་པའི་ངང་ནས། ཆོས་རྒྱལ་གྱི་ཐུགས་ཀར་ཉི་མའི་དཀྱིལ་འཁོར་གྱི་དབུས་སུ་ཐོད་དབྱུག་གྱེན་འགྲེང་གི་དཔྲལ་བར་
ཡ་ཡིག་མཐིང་ནག་གིས་མཚན་པ། ཐོད་དབྱུག་གི་མདུན་ནས་བརྩམས་ཏེ་གཡས་སྐོར་དུ། ཨོཾ་ཀཱ་ལ་རུ་པ་ཧཱུཾ་ཕགས། ཅེས་པའི་སྔགས་འཕྲེང་ཁ་དོག་མཐིང་ནག་འོད་ཟེར་དམར་པོ་འབར་བའི་རྣམ་པ་ཅན་ལ་ཡིད་རྩེ་གཅིག་ཏུ་དམིགས་
ནས༑ ཞི་རྒྱས་དབང་དྲག་གི་ལས་བསྒྲུབ་པར་བཀའ་བསྒོ་བའི་ཚུལ་དུ་བཟླ་བའམ། ཡང་ན་རང་ཡི་དམ་དུ་གསལ་བའི་ཐུགས་ཀའི་ཧཱུཾ་ལས་བཟླས་བྱའི་སྔགས་འཕྲེང་ཁ་དོག་མཐིང་ནག་འོད་ཟེར་དམར་པོ་འཕྲོ་བའི་འོད་ཟེར་འཕྲེང་
ཐག་གི་རྣམ་པ་དང། སྔགས་ཡིག་འཕྲེང་རྡོག་གི་རྣམ་པ་ཅན་བྱུང་བ། རང་གི་ཞལ་ནས་ཆོས་རྒྱལ་གྱི་ཞལ་དུ་ཞུགས། ཐུགས་ཀའི་ཡ་ལ་ཐིམ། ཡ་ལས་ཐོན་ཏེ། ཆོས་རྒྱལ་གྱི་ལྟེ་བ་ནས་རང་གི་ལྟེ་བར་ཞུགས་པ། ཐུགས་

[006A]༄༅། །ཀའི་ཧཱུཾ་ལ་ཐིམ། དེ་ལྟར་མགལ་མེའི་འཁོར་ལོ་ལྟར་རྒྱུན་མ་ཆད་པར་འཁོར་བ་ལ་རྩེ་གཅིག་ཏུ་དམིགས་ནས་བཀའ་བསྒོ་པའི་ཚུལ་དུ་བཟླ། མཇུག་ཏུ་སྔགས་འཕྲེང་རང་གི་ཐུགས་ཀའི་ཧཱུཾ་ལ་ཐིམ་པ་
དང་མཉམ་དུ་ཆོས་རྒྱལ་འཁོར་བཅས་ཀྱི་སྲོག་སྙིང་ནུས་མཐུ་ཐམས་ཅད་རང་རྒྱུད་ལ་ཞུགས་ནས་བཀའ་ཉན་གསུང་བསྟོད་ཀྱི་བྲན་དུ་གྱུར་པར་བསམ་མོ། །དེ་ནས་ཡུམ་གྱི་ཐུགས་ཉི་མའི་སྟེང་དུ་རྩེ་གསུམ་གྱེན་འགྲེང་རྩེ་དབུས་
མ་ལ་ཙའི་ཡིག་མཐིང་ནག་གིས་མཚན་པའི་མཐར། ཨོཾ་ཙཱ་མུཎྜི་ཧཱུཾ་ཕགས། ཅེས་པའི་སྔགས་འཕྲེང་བཀོད་ནས་ཡབ་ཀྱི་བཟླས་དམིགས་དང་པོ་བཞིན་བཟླའོ། །སྐབས་སྐབས་སུ་རང་གི་ཐུགས་ཀ་ནས་ལས་མཐུན་གྱི་
འོད་ཟེར་འཕྲོས་པ། ཡབ་ཡུམ་གཉིས་ཀྱི་ཐུགས་ཀའི་ས་བོན་ལ་ཕོག་པས་ཐུགས་རྒྱུད་རང་དབང་མེད་པར་བསྐུལ་ཏེ། ཡབ་ཀྱིས་གཤིན་རྗེ་ཕོ་ཚོགས་དང། ཡུམ་གྱིས་གཤིན་རྗེ་མོ་ཚོགས་ལ་སྤྱན་ཧྲིག་ཧྲིག་
གཟིགས་པས། དེ་དག་གི་སྐུ་ལས་རང་འདྲའི་སྤྲུལ་པ་ཡང་སྤྲུལ་ཉི་ཟེར་གྱི་རྡུལ་ཕྲན་ལྟ་བུར་སྤྲོས་ནས་ཞི་རྒྱས་དབང་དྲག་གི་ལས་ཐམས་ཅད་ཐོགས་མེད་དུ་བསྒྲུབས་པར་བསམ་པ་ཡང་བྱའོ། །བསྙེན་ཚད་ནི། །
གཞུང་གཞན་ལས་བཤད་པ་མ་མཐོང་ལ། རྗེ་བཀའ་འགྱུར་བའི་གསུང་རྒྱུན་བདག་གི་བླ་མ་རིན་པོ་ཆེས་མཛད་པ་དེར་ཡབ་ལ་འབུམ་གསུམ་དང་ཡུམ་ལ་ཁྲི་བཟླ་བར་གསུངས་པ་ལས་རུང་ཙམ་ལ་དགོངས་པ་འདྲ་ཞིང་

[006B] མཁས་གྲུབ་རིན་པོ་ཆེས་མགོན་པོ་ཕྱག་དྲུག་པའི་ལས་གསུམ་རྣམ་གཞག་ལས། རྗེ་རིན་པོ་ཆེ་ཐམས་ཅད་མཁྱེན་པ་ནི། རྩ་སྔགས་བྱེ་བ་ཙམ་ད་ལྟའི་དུས་སུ་
བཟླས་ན་གྲངས་ཀྱི་བསྙེན་པ་རབ་ཡིན་གྱི། འབུམ་ཕྲག་བཅུ་ལ་སོགས་པ་ཙམ་གྱིས་ཕལ་ཆེ་བ་ལ་ནུས་པ་ཅི་ཡང་མི་འབྱུང་བར་གདའ། ཞེས་གསུང་ངོ། །དེ་ཕྱིར་ཐ་ནའང་སྙིང་པོ་བྱ་བ་ཙམ་གྱི་བཟླས་པ་བྱ་བར་རིགས་སོ། །ཞེས་
གསུངས་པའི་རིགས་པ་འདིར་ཡང་མཚུངས་བར་མངོན་ནོ། །བཟླས་པའི་མཇུག་ཏུ་གཤིན་རྗེའི་ཡིག་བརྒྱ། གཏོར་འབུལ། མཆོད་བསྟོད། གཏོར་རྫོངས། བསྟོད་བསྐུལ་བཟློག་པ། མངའ་གསོལ། བཟོད་གསོལ་རྣམས་
རྒྱས་བསྡུས་སྐབས་སྦྱར་དཀྱུས་ལྟར་བྱས་ལ། འདིར་ནི་གཟུགས་དང་ལྷན་ཅིག་ཏུ། ཞེས་སོགས་ཀྱིས་བརྟན་བཞུགས་བྱས་ཏེ། འཇིགས་བྱེད་སྨོན་ལམ་གཏོན་ནས་ཐུན་མཚམས་ལ་འཇུག་གོ་ཐུན་རྗེས་མ་གསུམ་ལ་འཇིགས་
བྱེད་བཅུ་གསུམ་མའམ། ཡབ་ཡུམ་ལྷན་སྐྱེས་སམ། ཡབ་རྐྱང་དཔའ་བོ་གཅིག་པ་གསུམ་གང་རུང་གི་བདག་བསྐྱེད་མདོར་བསྡུས་ཤིག་བཏང་བ་ཉེར་བསྡུ་བྱས་པའི་རྗེས་སུ་སྔར་བཞིན་ཞལ་གཅིག་ཕྱག་གཉིས་པར་བཞེངས་ནས་
ནང་མཆོད་སོགས་བྱིན་རླབས་བྱ། དེ་ནས་འདི་ནས་བཟུང་མཚམས་མ་གྲོལ་གྱི་བར་གྱི་ཉིན་རེ་བཞིན་གྱི་ཐུན་བཞི་པོ་ཐམས་ཅད་ལ་གསར་དུ་ཕྱག་མཚན་ས་བོན་སོགས་ལས་མི་བསྐྱེད་པར་སྔར་ཡོད་གསལ་འདེབས་ཀྱི་ཚུལ་དུ་བྱེད་

[007A]༄༅། །པ་ཡིན་པས། དེའི་ཆོ་གའི་ཚིག་བསྒྱུར་ནི། ཡབ་ལ། མདུན་དུ་པདྨ་དང་ཉི་མ་དང་དགྲ་བགེགས་རྣམས་ཀྱི་སྙིང་ག་ནས་བརྫིས་པའི་མ་ཧེ་རབ་ཏུ་ཁྲོས་པའི་གདན་གྱི་སྟེང་དུ། གཤིན་རྗེ་ཆོས་ཀྱི་
རྒྱལ་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ། ཞེས་སོགས་དང། ཡུམ་ལ། དེའི་གཡོན་དུ་ཙཱ་མུཎྜི་ནག་མོ་ཞལ་གཅིག་ཕྱག་གཉིས་པ། ཞེས་སོགས་མན་ཆད་ཐུན་དང་པོ་ཇི་ལྟ་བ་བཞིན་བྱེད་ཅིང། ཐུན་བཞི་
པའི་སྨོན་ལམ་གྱི་རྗེས་སུ་འཇིགས་བྱེད་ཀྱི་བཀྲ་ཤིས་བྱས་ནས་ཉལ་བའི་རྣལ་འབྱོར་ལ་འཇུག་གོ་དེ་ལྟ་བུའི་ཚུལ་གྱིས་བསྙེན་པ་མཐར་སོན་པའི་ཚེ་མཆོད་གཏོར་གསར་པ་བཤམས་ཏེ། མཆོད་བསྟོད་བསྐང་བཤགས། བཟོད་
གསོལ་བསྔོ་སྨོན་རྣམས་གང་རྒྱས་བྱས་ཏེ། སྔ་ཐུན་ཞིག་གི་མཇུག་ཏུ་མདུན་བསྐྱེད་རྟེན་ཡོད་ན་བརྟན་བཞུགས་དང། ཅི་སྟེ་མེད་ན་འཁོར་རྣམས་གཙོ་བོ་ལ་ཐིམ་ནས་གཙོ་བོ་རང་གི་སྣ་བུག་གཡོན་པ་ནས་ལྟེ་བར་བསྡུས་པའི་རྗེས་
སུ་ཤིས་བ་བརྗོད་ཅིང་མེ་ཏོག་གི་ཆར་ཕབ་ནས་ལས་ཀྱི་རྗེས་མི་མངོན་པར་བྱའོ། །སྨྲས་པ། སྣ་མང་ཚིག་གི་རྦ་རླབས་མི་འཁྲུག་ཀྱང། །དོན་གནད་ཆུ་ཀླུང་མ་ལུས་འདུ་བའི་གཞི། །གཤིན་རྗེའི་བསྙེན་ཐབས་དལ་འགྲོའི་
ཕུང་པོ་འདི། །དང་ལྡན་གདེངས་ཅན་དག་གི་སྟི་གནས་མཛོད། །ཕྱི་ནང་དུས་ཀྱི་རྣམ་འགྱུར་མཐོང་རྣམས་ཀྱིས། །སར་ཉལ་གདོང་གི་ཙི་ཏྟར་ཆུ་སྐྱེས་སྟེང། །ཀྲོ་དྷ་མུཿ་ཁ་ཡོངས་བསྐོར་བཅས་པའི་དབུས། །ཕྱི་མའི་

[007B] །ཉི་བུའི་ཤ་མཆོག་རཀྟ་ཨཱ་ཙརྱའི། །སྒོ་ལས་འཛག་ཅེས་བདག་གི་བླ་མ་གསུང། །ནུས་མཐུའི་མཚན་མ་བྲལ་ཡང་དུན་རྩ་བཧི། །རལ་མིན་དེ་སྲིད་བརྡུངས་པའི་མུ་ཅོར་གྱིས། །རྣ་བའི་
ཚེར་མར་བྱེད་པ་མང་ཞིག་ལ། །འདི་ལྟའི་ཆ་རྒྱུས་ཡོད་མེད་བརྟགས་ན་གསལ། །ཚུལ་འདི་བན་གཟུགས་དྷརྨ་བྷ་དྲ་ཡིས། །ཐབས་ཤེས་མཚན་ལྡན་སློབ་མའི་དོན་ཕྱིར་སྦྱར། །དགེ་བས་འགྲོ་ཀུན་ཀུན་མཁྱེན་སྒྲུབ་པའི་
གེགས། །ཕྱི་ནང་བདུད་སྡེའི་གཡུལ་ལས་རྒྱལ་གྱུར་ཅིག་སརྦ་ཛ་ག་ཏཾ། །།སྡེ་དགེ་པདྨའི་པར་ཏུ་བསྒྲུབ་པ་འོ། །



