༄༅། །རྡོ་རྗེ་འཆང་ཕ་བོང་ཁ་པ་དཔལ་བཟང་པོས་ལམ་གཙོའི་ཟབ་ཁྲིད་སྩལ་སྐབས་ཀྱི་གསུང་བཤད་ཟིན་བྲིས་ལམ་བཟང་སྒོ་འབྱེད་ཅེས་བྱ་བ་བཞུགས་སོ། །

[001A] །ན་མོ་གུ་རུ་མཉྫུ་གྷོཥཱ་ཡ། རྒྱལ་ཀུན་གསང་གསུམ་གཅིག་བསྡུས་ངུར་སྨྲིག་གར། །མཚུངས་མེད་དྲིན་ཅན་བླ་མ་ལ་བཏུད་དེ། །འཇམ་དབྱངས་ཞལ་ལུང་ལམ་གཙོ་
རྣམ་གསུམ་གྱི། །ཟིན་ཐོ་ཉུང་ངུར་བྲི་ལ་འདིར་བརྩོན་བྱ། །དེ་ལ༑ རབ་འབྱམས་རྒྱལ་བ་མ་ལུས་པའི་མཁྱེན་བརྩེ་ནུས་གསུམ་གཅིག་ཏུ་བསྡུས་པའི་རང་གཟུགས། བདག་ཅག་མཆོག་དམན་བར་
མའི་འགྲོ་བ་ཡོངས་ཀྱི་མ་འདྲིས་པའི་མཛའ་བཤེས་གཅིག་པུ། སྙིགས་དུས་ཀྱི་འཁོར་ལོའི་མགོན་གཅིག་རྗེ་བཙུན་བླ་མ་ཁྱབ་བདག་ཕ་བོང་ཁའི་རྡོ་རྗེ་འཆང་ཆེན་པོ་བཀའ་དྲིན་མཚུངས་ཟླ་མེད་པ་མཆོག་གི་ཞལ་སྔ་
ནས༑ དུས་གསུམ་སངས་རྒྱས་ཐམས་ཅད་ཀྱི་བསྟན་པའི་སྙིང་པོ་བྱང་ཆུབ་ལམ་གྱི་རིམ་པའི་ཡང་སྙིང། འཇམ་དབྱངས་བླ་མའི་ལེགས་གསུང་གི་བདུད་རྩི་ལམ་གྱི་གཙོ་བོ་རྣམ་གསུམ་གྱི་ཟབ་ཁྲིད་རྩ་ཚིག་གི་སྟེང་

[002A]༄༅། །ནས་ཟབ་ཅིང་གནད་འདྲིལ་བ་དགྱེས་པ་ཆེན་པོས་སྔ་ཕྱིར་སྩལ་བ་རྣམས་བརྗེད་པར་ཕངས་ཏེ་དྲན་ཐོ་གང་ཟིན་ཐོར་བུ་འགའ་ཞིག་ཕྱོགས་གཅིག་ཏུ་དགོད་པ་ལ། འོ་ལགས་སོ། དེ་
ཡང་ནི་ཇི་སྐད་དུ། ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་གསུང་ལས། དལ་བའི་རྟེན་འདི་ཡིད་བཞིན་ནོར་ལས་ལྷག་ཅེས་སོགས་ལས་བརྩམས་པའི་སྔོན་འགྲོའི་གསུང་བཤད་ལམ་ཡོངས་རྫོགས་དང་འབྲེལ་
བར་ཀུན་སློང་བཅོས་ཚུལ་རྒྱུད་འཁུལ་ངེས་དང། ལྷག་པར་སྣོད་ཀྱི་སྐྱོན་གསུམ་སྤོང། འདུ་ཤེས་དྲུག་བསྟེན་ཏེ་ཉན་ལུགས་དང། སྣོད་ཀྱི་སྐྱོན་དྲི་མ་ཅན་ཐོག་མར་གསུངས་པ་འདི་ཆོས་ཉན་པ་ཙམ་དུ་མ་ཟད་བསམ་
སྒོམ་གཞན་ལའང་གལ་ཆེ་ཚུལ་སོགས་མདོར་བསྡུས་རེ་སྩལ་ཏེ། དུས་གསུམ་གྱི་རྒྱལ་བ་ཐམས་ཅད་ཀྱང་གང་ནས་གཤེགས་པའི་ལམ་པོ་ཆེ། ས་གསུམ་གྱི་སྒྲོན་མེ་གཅིག་པུ་ནི་བྱང་ཆུབ་ལམ་གྱི་རིམ་པ་ཉིད་

[002B] དེའི་སྙིང་པོའམ་སྲོག་ལྟ་བུ་ནི་ལམ་གྱི་གཙོ་བོ་རྣམ་གསུམ་ཡིན་ལ། དེ་ཡང་གཞན་དོན་དུ་འཚང་རྒྱ་བ་ལ་སངས་རྒྱས་ཀྱི་གོ་འཕང་དེ་བསྒྲུབ་དགོས། དེ་བསྒྲུབ་པ་ལ་སྒྲུབ་ཚུལ་ཤེས་དགོས། དེ་ལ་ཆོས་ཐོས་དགོས་
ཐོས་པ་དེ་ཡང་ལམ་མ་ནོར་བ་ཞིག་ལ་བྱེད་དགོས་པ་ཡིན་པས་ད་ལམ་འདིར་འཇམ་མགོན་ཙོང་ཁ་པ་ཆེན་པོས་དྲང་དོན་གདུལ་བྱའི་སྣང་ངོར་ཤར་ཕྱོགས་རྒྱལ་མོ་རོང་དུ་ཚ་ཁོ་དབོན་པོ་ངག་དབང་གྲགས་པ་ལ་གནང་བའི་ལམ་གྱི་
གཙོ་བོ་རྣམ་གསུམ་གྱི་རྩ་ཚིག་འདིའི་སྟེང་ནས་ཟབ་ཁྲིད་མདོར་བསྡུས་ཙམ་འབུལ་བ་སྐབས་སུ་བབ་པ་ཡིན། ལམ་གཙོ་འདིར་ལམ་གྱི་གཙོ་བོ་རྣམ་གསུམ་དང། ལམ་རིམ་ལ་སྐྱེས་བུ་གསུམ་ཞེས་མཚན་འདོགས་ལུགས་དང་ས་བཅད་
ཀྱི་ཁྱད་པར་ཙམ་ལས་དོན་ལམ་རིམ་དང་འདྲ་ཡང། ས་བཅད་ཕྱེ་ཚུལ་གྱིས་ཁྲིད་རྒྱུན་ཟུར་དུ་མཛད་པ་རེད། ལམ་གཙོ་གསུམ་ནི་མདོ་སྔགས་ཀྱི་ཆོས་གང་བྱེད་ཀྱང་ལམ་གྱི་སྲོག་ཤིང་ལྟ་བུ་ཡིན་པས་ངེས་པར་འདི་གསུམ་གྱི་རྩིས་
ཟིན་པ་ཞིག་དགོས། དེ་ཡང་ངེས་འབྱུང་གི་རྩིས་ཟིན་ན་ཐར་པའི་རྒྱུ་དང། བྱང་ཆུབ་ཀྱི་སེམས་ཀྱི་རྩིས་ཟིན་ན་ཐམས་ཅད་མཁྱེན་པའི་རྒྱུ་དང། ཡང་དག་པའི་ལྟ་བའི་རྩིས་ཟིན་ན་འཁོར་བའི་གཉེན་པོར་འགྲོ་བ་ཡིན། གཞན་དུ་ན་
བསོད་ནམས་མ་ཡིན་པའི་མི་དགེ་བའི་ལས་ཀྱིས་ངན་འགྲོ་དང། བསོད་ནམས་ཀྱི་ལས་ཀྱིས་འདོད་ཁམས་ཀྱི་ལྷ་མི། མི་གཡོ་བའི་ལས་ཀྱིས་གཟུགས་གཟུགས་མེད་ཀྱི་ལྷར་སྐྱེ། ལམ་གཙོ་གསུམ་གྱིས་མ་ཟིན་ན། རྩ་རླུང་ཐིག་ལེ་

[003A]༄༅། །ཕྱག་ཆེན། རྫོགས་ཆེན། བསྐྱེད་རྫོགས་སོགས་ག་འདྲ་ཞིག་བསྒོམ་ལོ་བྱས་ཀྱང་དེ་ཐམས་ཅད་འཁོར་བའི་རྒྱུ་ལས། ཐར་པ་དང་ཐམས་ཅད་མཁྱེན་པའི་རྒྱུར་ཕྱོགས་ཙམ་དུ་ཡང་མི་འགྲོ་སྟེ། དགེ་བཤེས་
ཕུ་ཆུང་བས་སྤྱན་སྔ་བ་ལ། རིག་པའི་གནས་ལྔ་ལ་མཁས། ཏིང་ངེ་འཛིན་བརྟན་པོ་ཐོབ། མངོན་ཤེས་ལྔ་དང་ལྡན། གྲུབ་ཆེན་བརྒྱད་ཐོབ་པ་གཅིག་དང། ཇོ་བོའི་མན་ངག་འདི་རྒྱུད་ལ་ཇི་ལྟ་བ་བཞིན་མ་སྐྱེས་ཀྱང། འདི་ལ་ངེས་
ཤེས་བརྟན་པོ་གཞན་གྱིས་བློ་བསྒྱུར་དུ་མི་བཏུབ་པ་གཉིས། ཁྱོད་གང་ལ་འདམ་ཞེས་གསུང་བ་ལ། སྤྱན་སྔ་བའི་ཞལ་ནས། སློབ་དཔོན། ངས་ལམ་གྱི་རིམ་པ་རྒྱུད་ལ་སྐྱེས་པ་ལྟ་ཞོག་ལམ་གྱི་རིམ་པ་འདི་ཙུག་ཡིན་སྙམ་དུ་ཁ་ཕྱོགས་
ཙམ་དུ་གོ་བ་ཡང་འདི་ལ་འདམ་སྟེ། རིག་པའི་གནས་ལྔ་ལ་མཁས་པ་དང། ཏིང་ངེ་འཛིན་ལ་བསྐལ་པའི་བར་དུ་མཉམ་པར་བཞག་ཐུབ་པ་དང། མངོན་པར་ཤེས་པ་ལྔ་དང་ལྡན་པ་དང། གྲུབ་པ་ཆེན་པོ་བརྒྱད་ཐོབ་པ་དེ་རྣམས་སྔོན་
ཆད་གྲངས་མེད་པ་ཞིག་བྱས་ཀྱང་འཁོར་བ་ལས་མ་འདས་མ་འཕགས། ཇོ་བོའི་བྱང་ཆུབ་ལམ་རིམ་ལ་ངེས་པ་རྙེད་ན་ངེས་པར་འཁོར་བ་ལས་བཟློག་སྟེ་མཆི་ཞེས་གསུངས་པ་དང། གཞན་ཡང། བྲམ་ཟེའི་ཁྱེའུ་ཙ་ན་ཀྱ་དང་
ཀྱེ་རྡོ་རྗེའི་རྣལ་འབྱོར་པ་སོགས་ཀྱི་སྔོན་བྱུང་ལོ་རྒྱུས་ལྟར་ཡིན། རྗེ་བཙུན་འཇམ་པའི་དབྱངས་ཀྱིས་འཇམ་མགོན་ཙོང་ཁ་པ་ཆེན་པོ་ལ། འཁོར་བའི་ཉེས་དམིགས་དང་ཐར་པའི་ཕན་ཡོན་མཐོང་བའི་དྲན་ཤེས་ན་རེ་བསྟེན་ནས་

[003B] ཐར་པའི་ཕན་ཡོན་ལ་སེམས་འཛིན་པའི་དམིགས་རྣམ་གོམས་ནས་ངེས་འབྱུང་ལ་མྱོང་བ་མ་བཏོན་པར་སྦྱིན་པ། ཚུལ་ཁྲིམས། བཟོད་པ། བརྩོན་འགྲུས། བསམ་གཏན་གྱི་དགེ་རྩ་གང་
གོམས་ཀྱང་ཐར་པའི་རྒྱུར་གཏན་ནས་མི་འགྲོ་བས་ཐར་འདོད་ཀྱིས་ཐོག་མར་གདམས་ངག་གང་ཟབ་ཟེར་བ་གཞན་ཐམས་ཅད་བཞག་ནས་ངེས་འབྱུང་ལ་རྟོག་བསྒོམ་བྱ་དགོས། ཐེག་ཆེན་སྒྲུབ་པ་པོས་རང་དོན་ཡིད་བྱེད་ཀྱི་སྐྱོན་དང། གཞན་དོན་གྱི་ཕན་ཡོན་ལ་དྲན་ཤེས་
ཐུན་རེ་བསྟེན་ནས་སེམས་བསྐྱེད་ལ་མྱོང་བ་འདོན་པའི་དམིགས་རྣམ་ནས་གོམས་པར་མ་བྱས་ན་གཞན་གང་བྱས་ཀྱང་ལམ་དུ་མི་འགྱུར་ཏེ། གཞན་དུ་ན་དགེ་རྩ་རྣམས་རང་དོན་ཡིད་བྱེད་ཀྱིས་དབང་བྱས་ནས་དམན་པའི་བྱང་ཆུབ་ཀྱི་རྒྱུ་འབའ་ཞིག་ཏུ་འགྱུར་བའི་ཕྱིར་ཏེ། དཔེར་
ན་ངེས་འབྱུང་ལ་དྲན་ཤེས་བསྟེན་པའི་དམིགས་རྣམ་གོམས་པར་མ་བྱས་ན་དགེ་བ་ཐམས་ཅད་སྣང་ཤས་ཀྱིས་དབང་བྱས་ནས་འཁོར་བ་འབའ་ཞིག་གི་རྒྱུ་བྱེད་པ་བཞིན་ནོ། །དེས་ན་སྔགས་ལ་སོགས་པའི་གདམས་ངག་གང་ཟབ་ཟེར་བ་རྣམས་བཞག་ནས་ཐོག་མར་ངེས་
འབྱུང་དང་བྱང་སེམས་ལ་མྱོང་བ་ཐོན་པ་རེ་ངེས་པར་བྱ་དགོས། དེ་སྐྱེས་པ་དང་དེ་ནས་དགེ་བ་ཐམས་ཅད་ཐར་པ་དང་ཐམས་ཅད་མཁྱེན་པའི་རྒྱུར་དབང་མེད་དུ་འགྲོ་བས། དེས་ན་འདི་ལ་སྒོམ་རིན་མི་ཆོག་པར་བྱེད་པ་ནི་ལམ་གྱི་གནད་གཏན་ནས་མ་ཤེས་པ་ཡིན་
གསུངས། རྟོག་སྒོམ་ཞེས་དཔྱད་སྒོམ་བྱེད་པ་ལ་བྱ། ལམ་གྱི་གཙོ་བོ་རྣམ་གསུམ་འདི་ནི་རྒྱལ་བའི་གསུང་རབ་ཐམས་ཅད་ཀྱི་སྙིང་པོའི་བཅུད་ཕྱུང་བ་སྟེ། དེ་ཡང་གསུང་རབ་དགོངས་འགྲེལ་དང་བཅས་པའི་དོན་སྐྱེས་བུ་གསུམ་གྱི་ལམ་རིམ་དུ་འདུ། དེ་བྱང་ཆུབ་ལམ་

[004A]༄༅། །གྱི་རིམ་པར་འདུ། དེ་ལམ་གཙོ་གསུམ་དུ་འདུས་པ་ཡིན། འོ་ན་དེ་འདུ་ལུགས་ཇི་ལྟར་ཡིན་སྙམ་ན། གསུང་རབ་དགོངས་འགྲེལ་དང་བཅས་པའི་དོན་མཐའ་དག་གདུལ་བྱ་རྣམས་སངས་རྒྱས་ཐོབ་པའི་ཐབས་འབའ་ཞིག་ཏུ་གསུངས་
ཤིང༑ དེ་ཐོབ་པར་བྱེད་པ་ལ་རྒྱུ་ཐབས་ཤེས་གཉིས་ལ་བསླབ་དགོས་པས། དེ་གཉིས་ཀྱི་གཙོ་བོ་ནི། བྱང་ཆུབ་ཀྱི་སེམས་དང་ཡང་དག་པའི་ལྟ་བ་གཉིས་ཡིན། དེ་གཉིས་རྒྱུད་ལ་སྐྱེ་བ་ལ་ཐོག་མར་རང་ཉིད་འཁོར་བའི་ཕུན་ཚོགས་ལ་ཡང་ཞེན་པ་གཏིང་ནས་ལོག་སྟེ་རང་འཁོར་
བ་ལས་ཐར་འདོད་ཀྱི་ངེས་འབྱུང་གི་བསམ་པ་མཚན་ཉིད་ཚང་བ་ཞིག་མ་སྐྱེས་ན། སེམས་ཅན་གཞན་འཁོར་བ་ལས་སྒྲོལ་འདོད་ཀྱི་སྙིང་རྗེ་ཆེན་པོ་སྐྱེ་མི་སྲིད་པས་ངེས་འབྱུང་འདི་མེད་ཐབས་མེད། གཟུགས་སྐུ་སྒྲུབ་བྱེད་བསོད་ནམས་ཀྱི་ཚོགས་གསོག་པ་གཙོ་བོ་བྱང་
ཆུབ་ཀྱི་སེམས་དང། ཆོས་སྐུ་སྒྲུབ་བྱེད་ཡེ་ཤེས་ཀྱི་ཚོགས་ཀྱི་གནད་ཆེ་ཤོས་ནི་ཡང་དག་པའི་ལྟ་བ་ལ་ཐུག་པས་ན་ལམ་གྱི་གནད་ཐམས་ཅད་ལམ་གཙོ་གསུམ་དུ་བསྡུས་ནས་ཉམས་སུ་ལེན་པ་འདི་འཇམ་དབྱངས་ཀྱིས་རྗེ་རིན་པོ་ཆེ་ལ་དངོས་སུ་སྩལ་བའི་གདམས་པ་ཁྱད་པར་ཅན་
ཡིན༑ དེ་ཡང་ཐོག་མར་བློ་ཆོས་སུ་འགྲོ་བ་ལ་ངེས་འབྱུང། ཆོས་ཐེག་པ་ཆེན་པོའི་ལམ་དུ་འགྲོ་བ་ལ་བྱང་ཆུབ་ཀྱི་སེམས། སྒྲིབ་པ་གཉིས་ཡོངས་སུ་སྤོང་བ་ལ་ཡང་དག་པའི་ལྟ་བ་མེད་ཐབས་མེད་པས་དེ་གསུམ་ལ་ལམ་གྱི་གཙོ་བོ་རྣམ་གསུམ་ཞེས་གསུངས། ལམ་གཙོ་
གསུམ་པོ་འདི་ལ་མྱོང་བ་ཞིག་ཐོན་ཕྱིན་ཆད་བྱས་ཚད་ཆོས་སུ་འགྲོ་བ་ཞིག་འོང། འདི་གསུམ་གྱིས་མ་ཟིན་ན་ཅི་བྱས་འཁོར་བའི་རྒྱུ་ལས་མ་འདས་པ་ཡིན་ཏེ། ལམ་རིམ་ཆེན་མོ་ལས། དེ་ལྟར་ན་འཁོར་བ་ལ་རྣམ་གྲངས་དུ་མར་ཉེས་དམིགས་སུ་བརྟགས་ཏེ་བསྒོམས་

[004B] བདག་མེད་པའི་དོན་ལ་སོ་སོར་རྟོག་པའི་ཤེས་རབ་ཀྱིས་ཚུལ་བཞིན་དུ་ཡང་མ་དཔྱད། བྱང་ཆུབ་ཀྱི་སེམས་གཉིས་ལ་གོམས་པར་བྱེད་པ་དང་བྲལ་བའི་དགེ་སྦྱོར་རྣམས་ནི་ཞིང་གི་མཐུ་ལ་བརྟེན་པ་འགའ་རེ་
མ་གཏོགས་པ་ཀུན་འབྱུང་རང་དགའ་བར་འགྲོ་བས་འཁོར་བའི་འཁོར་ལོ་བསྐོར་བ་ཡིན་ནོ། །ཞེས་གསུངས་པ་ཡིན། དོན་འདི་ལ་དགོངས་ནས་བཀའ་གདམས་གོང་མས་ཀྱང། བསྒོམ་རྒྱུའི་ལྷ་གཟུགས་རེ་དང་འདྲེན་རྒྱུའི་སྔགས་རེ་ཏ་ཀུན་ལ་འོང་སྟེ་བསམ་རྒྱུའི་ཆོས་ཤིག་
མེད་པས་ལན་པ་ཡིན། ཞེས་གསུངས་སོ། །དེའི་ཕྱིར་རང་ཅག་རྣམས་ཀྱང་ཆོས་གཤའ་མ་ཞིག་བྱེད་བསམ་ན་ཅི་བྱས་ཐར་པ་དང་ཐམས་ཅད་མཁྱེན་པའི་རྒྱུར་འགྲོ་བ་ཞིག་དགོས། དེ་འོང་བ་ལ་ལམ་གཙོ་གསུམ་ལ་མྱོང་བ་ཐོན་པ་ཞིག་དགོས། འདི་གསུམ་ནི་བྱང་
ཆུབ་ལམ་གྱི་རིམ་པའི་སྙིང་པོའམ་སྲོག་ལྟ་བུ་ཡིན་ཏེ། རྗེ་ཐམས་ཅད་མཁྱེན་པས། ལམ་སྒྲོན་བཤད་བྱ་རྩ་བའི་གཞུང་དང། འདི་གསུམ་ལམ་གྱི་སྲོག་ཏུ་བྱས་ནས་བཤད་པ་ཡིན་གསུངས། དེས་ན་ད་ལམ་འདིར་ཡང་རྗེའི་གསུང་ལམ་གཙོ་རྣམ་གསུམ་གྱི་རྩ་ཚིག་
གི་སྟེང་ནས་འཁྲིད་མདོར་བསྡུས་ཙམ་འབུལ་བ་ལ། ཐོག་མར་ས་བཅད་ཀྱི་དབང་དུ་བྱས་ན། ལམ་གྱི་གཙོ་བོ་རྣམ་གསུམ་གྱི་འཁྲིད་ལ་གསུམ། བསྟན་བཅོས་བརྩོམ་པ་ལ་འཇུག་པའི་ཡན་ལག་དང། བསྟན་བཅོས་སྤྱིའི་ལུས་དངོས། བཤད་པ་
མཐར་ཕྱིན་པའི་བྱ་བའོ། །དང་པོ་ལ་གསུམ། མཆོད་པར་བརྗོད་པ། རྩོམ་པར་དམ་བཅའ་བ། ཉན་པར་བསྐུལ་བའོ། །དང་པོ་ནི། རྗེ་བཙུན་བླ་མ་རྣམས་ལ་ཕྱག་འཚལ་ལོ། །ཞེས་པས་བསྟན། དེ་ཡང་བསྟན་བཅོས་རྩོམ་པའི་ཐོག་མར་རང་གི་

[005A]༄༅། །ལྷག་པའི་ལྷ་ལ་ཕྱག་བྱ་དགོས་ཏེ། སློབ་དཔོན་དཎྜཱིས། ཤིས་བརྗོད་ཕྱག་བྱ་ངོ་བོ་ནི། །ངེས་པར་བསྟན་པའང་དེ་ཡི་སྒོ། །ཞེས་དང། རང་ཉིད་འདོད་པའི་ལྷ་ལ་ཕྱག་བྱའོ། །ཞེས་གསུངས། འདི་ནི་བསྟན་བཅོས་རྩོམ་
པའི་བྱ་བ་མཐར་ཕྱིན་པ་དང། བར་ཆད་མི་འབྱུང་བའི་ཕྱིར་ཡིན། འདིར་བླ་མ་རྣམས་ཞེས་པའི་རྣམས་སྒྲས་སྤྱིར་རྒྱ་ཆེན་སྤྱོད་བརྒྱུད་དང། ཟབ་མོ་ལྟ་བརྒྱུད་སོགས་དངོས་བརྒྱུད་ཀྱི་བླ་མ་རྣམས་དང། ཐུན་མོང་མ་ཡིན་པ་ནི་མཁྱེན་སྲིད་མ་ལྟར་རྒྱལ་བ་རྡོ་རྗེ་འཆང། རྗེ་
བཙུན་འཇམ་དཔལ་དབྱངས། དཔའ་བོ་རྡོ་རྗེ་རྣམས་ཡིན། རྗེ་བཙུན་འཇམ་པའི་དབྱངས་ནི་རྗེ་ཙོང་ཁ་པ་ཆེན་པོ་ལ་རྟག་ཏུ་ཞལ་གཟིགས་པ་ཡིན། ཞལ་གཟིགས་ཚུལ་ལའང་རྨི་ལམ་དུ་གཟིགས་པ་དང། ཉམས་ལ་གཟིགས་པ། དངོས་སུ་
གཟིགས་པ་གསུམ་ཡོད། དངོས་ལའང་དབང་ཤེས་ལ་གཟིགས་པ་དང། ཡིད་ཤེས་ལ་གཟིགས་པ་གཉིས་ལས། འཇམ་མགོན་ཙོང་ཁ་པ་ཆེན་པོ་ལ་ནི་བླ་མ་དང་སློབ་མའི་ཚུལ་དུ་དབང་ཤེས་ལ་གཟིགས་ནས་མདོ་སྔགས་ཀྱི་ཆོས་ཐམས་ཅད་གསན་
པ་རེད། གཞན་འགའ་ཤས་ཀྱིས་རྗེ་བླ་མས་མཁས་པ་དང་བཙུན་པ་ཙམ་གྱིས་བསྟན་བཅོས་མཛད་པ་རེད་བསམ་པ་ཡོད་ཀྱང། རྗེ་ཙོང་ཁ་པ་ཆེན་པོའི་གསུང་ནི་བསྟན་བཅོས་ཆེ་ཆུང་ག་འདྲ་ཞིག་ཡིན་ཡང་རྗེ་བཙུན་འཇམ་པའི་དབྱངས་ཀྱིས་མ་གསུངས་
པ་གཅིག་ཀྱང་མེད། མ་མཐར་བཞུགས་གནས་དང་ཞབས་ཕྱི་དུ་ཙམ་འཁྲིད་ཚུན་ཆད་ཀྱང་རྗེ་བཙུན་ལ་ཞུ་གནང་གིས་བཀའ་ལྟར་མཛད་པ་རེད། མདོ་སྔགས་ཀྱི་ཟབ་གནད་ཁྱད་པར་ཅན་སྔར་གྱི་མཁས་པ་ཀུན་གྱིས་མ་རྟོགས་པ་ཐམས་ཅད་ཀྱང་རྗེ་བླ་མས་གཏན་ལ་

[005B] དེ་ཡང་རྗེ་བཙུན་གྱི་གསུང་ལས་རྗེ་བླ་མ་རང་ཉིད་ཀྱིས་འོལ་ཚོད་དུ་གསུངས་པ་གཏན་ནས་མེད། སྤྱིར་བསྟན་བཅོས་རྣམས་སུ་མཆོད་བརྗོད་མཛད་ཡུལ་སྙིང་རྗེ་དང། མཁྱེན་གསུམ་སོགས་མང་ཡང། འདིར་བླ་མ་ལ་བསྟོད་ཕྱག་མཛད་པ་ནི་
སྤྱིར་ལམ་རིམ། ཁྱད་པར་ལམ་གཙོ་རྣམ་གསུམ་རྒྱུད་ལ་སྐྱེ་བ་བཤེས་གཉེན་བསྟེན་ཚུལ་ལ་རག་ལས་པར་གོ་བའི་ཆེད་དུ་བླ་མ་ལ་བསྟོད་ཕྱག་མཛད་པ་ཡིན། དེ་ཡང་ཆོས་བྱེད་པའི་ཐོག་མར་བླ་མ་གལ་ཆེ་སྟེ། དགེ་བཤེས་པོ་ཏོ་བས། རྣམ་གྲོལ་བསྒྲུབ་
པ་ལ་བླ་མ་ལས་གལ་ཆེ་བ་མེད་དེ། ཚེ་འདིའི་བྱ་བ་བལྟས་ནས་བྱས་པས་ཆོག་པ་ལའང་སློབ་མཁན་མེད་པར་མི་འོང་ན། ངན་སོང་ནས་འོངས་མ་ཐག་པ་འགྲོ་མ་མྱོང་བའི་སར་འགྲོ་བ་ལ་བླ་མ་མེད་པར་ག་ན་འོང་གསུངས། དེས་ན་དཔེ་ཆ་བལྟ་ཤེས་པ་ཙམ་གྱིས་
མི་འོང་བས་བླ་མ་ཞིག་ངེས་པར་བསྟེན་དགོས། བླ་མ་མེད་པར་དཔེ་ཆ་བལྟས་པ་ཙམ་གྱིས་གྲུབ་པ་ཐོབ་པ་སྔོན་ཡང་གཅིག་ཀྱང་མ་བྱུང་ཞིང། ཕྱིས་ཀྱང་འབྱུང་བ་མི་སྲིད་པ་ཡིན། བླ་མ་དེ་ཡང་དཔེར་ན་ཉིན་གཅིག་གི་འགྲོ་སའི་ལམ་སྟོན་མཁན་ཀྱང་ལམ་རྒྱུས་ལ་
མཁས་པ་ཞིག་དགོས་པ་ལྟར་ཐར་པ་དང་ཐམས་ཅད་མཁྱེན་པའི་གོ་འཕང་དུ་འཁྲིད་པའི་བླ་མ་དེ་ཡང་མཚན་ཉིད་དང་ལྡན་པ་ཞིག་དགོས། དེ་མེད་ན་བླ་མ་བཟང་ངན་ཇི་འདྲ་ཞིག་ཡོད་ན་སློབ་མ་ཡང་དེ་དང་འདྲ་བར་སཱཙྪ་བརྐོས་ཕོར་ནས་བཏོན་པ་ལྟར་འོང་བས་བླ་མ་
མཚན་ལྡན་གལ་ཆེ། བླ་མའི་མཚན་ཉིད་ཀྱང་འདུལ་བ་ལ། ཡོན་ཏན་འབྱུང་གནས་སོགས་ལྟར་བརྟན་མཁས་ཀྱི་ཡོན་ཏན་གཉིས་དང་ལྡན་པ་ཞིག་དང། སྔགས་ལ། སྒོ་གསུམ་ལེགས་བསྡམས་སོགས་ལྟར་དང། མདོ་སྔགས་སྤྱིར་བཏང་ལ། གང་དང་ལྡན་ན་སོགས་
[006A]༄༅། །ལྟར་ཡོན་ཏན་བཅུ་དང་ལྡན་པ། མ་མྠའང་བསླབ་པ་གསུམ་གྱིས་ཐུགས་རྒྱུད་དུལ་བ། ལུང་དང་ལྡན་པ། རྟོགས་པ་དང་ལྡན་པ་ཞིག་ངེས་པར་དགོས་ཏེ། མདོ་སྡེ་རྒྱན་ལས། བཤེས་གཉེན་དུལ་བ་ཞི་བ་ཉེར་ཞི་བ།།
ཡོན་ཏན་ལྷག་པ་བརྩོན་བཅས་ལུང་གིས་ཕྱུག་དེ་ཉིད་རབ་ཏུ་རྟོགས་པ་སྨྲ་མཁས་ལྡན། །བརྩེ་བའི་བདག་ཉིད་སྐྱོ་བ་སྤངས་ལ་བརྟེན། །ཞེས་གསུངས། བླ་མའི་མཚན་ཉིད་དེ་དག་ནི་སློབ་མས་ཀྱང་ཤེས་པར་བྱས་ཏེ་དེ་དང་ལྡན་པའི་བླ་མ་བཙལ་དགོས། བླ་
མ་ཡོན་ཏན་ཆེ་ཆུང་སོགས་ཇི་འདྲ་ཞིག་ཡོད་ཀྱང་སློབ་མ་ཡང་སྐལ་བ་བཟང་ཞན་དེ་དང་མཐུན་པ་ཞིག་ཡོང་སྟེ། བླ་མ་མདོ་སྔགས་ཀྱི་ལམ་ཡོངས་རྫོགས་ལ་འཁྲིད་ཐུབ་པ་ཞིག་བསྟེན་ན་སློབ་མ་དེ་ཡང་ལམ་ཡོངས་རྫོགས་ཐོས་པ་དང། གོ་བ་ཆགས་པའི་སྐལ་ལྡན་
ཞིག་འབྱུང། ལམ་ཡོངས་རྫོགས་ལ་གོ་བ་ཙམ་ཆགས་ནའང་ཡོན་ཏན་གཞན་དང་གཞན་ཡོད་པ་ལས་བསོད་ནམས་ཆེ། དེ་ལྟ་བུའི་བླ་མ་རྙེད་ནས་ཚུལ་བཞིན་དུ་བསྟེན་དགོས། དེ་ལ་སངས་རྒྱས་ཀྱི་གོ་འཕང་ལ་ཉེ་བ་སོགས་བསྟེན་པའི་ཕན་ཡོན་བརྒྱད་དང་
དེ་ལས་ལྡོག་པ་མ་བསྟེན་པའི་ཉེས་དམིགས་བརྒྱད་ཡོད། རྗེ་ཙོང་ཁ་པ་ཆེན་པོས་ཀྱང། དེ་ནས་འདི་ཕྱིའི་ལེགས་ཚོགས་ཇི་སྙེད་པའི། །རྟེན་འབྲེལ་ལེགས་པར་འགྲིགས་པའི་རྩ་བ་ནི། །ལམ་སྟོན་བཤེས་གཉེན་དམ་པ་འབད་པ་ཡིས། །བསམ་དང་སྦྱོར་བས་ཚུལ་
བཞིན་བསྟེན་པ་རུ། །མཐོང་ནས་སྲོག་གི་ཕྱིར་ཡང་མི་གཏོང་བར། །བཀའ་བཞིན་སྒྲུབ་པའི་མཆོད་པས་མཉེས་པར་བྱེད། །རྣལ་འབྱོར་ངས་ཀྱང་ཉམས་ལེན་དེ་ལྟར་བྱས། །ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་གསུངས། སྔར་གྱི་ཇོ་འབྲོམ་

[006B] དེར་མ་ཟད་སྔར་གྱི་རྗེ་མིད་ལ་སོགས་ཀྱང་དེ་ལྟར་ཡིན། བཤེས་གཉེན་བསྟེན་ཚུལ་འདི་ནས་རྟེན་འབྲེལ་
ལེགས་ཉེས་ཀྱི་ཁེ་ཉེན་ཆེ། ནཱ་རོ་པའི་དྲུང་ནས་མར་པ་ཡང་རྟེན་འབྲེལ་འཕྱུགས། མིད་ལས་མར་པར་ཟངས་སྟོང་པ་དྲི་མེད་ཅིག་ཕུལ་བས་རྟེན་འབྲེལ་ལེགས་ཉེས་དེ་བཞིན་དུ་མ་འཆོལ་བར་བྱུང། ཁྲི་ཆེན་བསྟན་པ་རབ་རྒྱས་ཀྱིས་ཡོངས་འཛིན་ངག་དབང་ཆོས་
འབྱོར་ལ་སྙུན་གཡོག་རླབས་ཆེན་མཛད་པས་དབུ་མའི་ལྟ་བ་རྟོགས། ས་པཎ་གྱིས་རྗེ་བཙུན་གྲགས་རྒྱན་གྱི་སྙུན་གཡོག་ཚུལ་བཞིན་བསྒྲུབས་པས་བླ་མ་འཇམ་པའི་དབྱངས་སུ་མཐོང། རིག་གནས་ལྔ་ཐོགས་མེད་མཁྱེན། རྒྱ་བོད་ཧོར་སོགས་ཀྱི་ཆེ་རྒུ་དུ་མས་
གཙུག་ཏུ་བཀུར་བ་སོགས་བྱུང་བ་ཡིན། བསྟེན་ཚུལ་ལོག་པའི་ཉེས་དམིགས་ཀྱང། དགྲ་ནག་གི་དཀའ་འགྲེལ་དུ་དྲངས་པ་ལས། ཚིགས་བཅད་གཅིག་ཙམ་མཉན་པ་ལ། །གང་གིས་བླ་མར་མི་འཛིན་པ། །ཁྱི་ཡི་སྐྱེ་གནས་བརྒྱར་སྐྱེས་ནས། །སྨེ་ཤ་ཅན་དུ་སྐྱེ་བར་
འགྱུར། །ཞེས་དང། དུས་འཁོར་རྩ་རྒྱུད་ལས། བླ་མ་ལ་ཁྲོས་སྐད་ཅིག་གྲངས། །བསྐལ་པར་བསགས་པའི་དགེ་བཅོམ་ནས། །དེ་སྙེད་བསྐལ་པར་དམྱལ་སོགས་ཀྱི། །སྡུག་བསྔལ་ཚོར་བ་དྲག་པོ་མྱོང། །ཞེས་གསུངས་པ་ལྟར་སྐྱེས་བུས་སེ་གོལ་གཅིག་གཏོག་པའི་
ཡུན་ལ་བྱ་རྫོགས་ཀྱི་སྐད་ཅིག་མ་དྲུག་ཅུ་རེ་ལྔ་ཡོད་པས། བྱ་རྫོགས་ཀྱི་སྐད་ཅིག་མ་དྲུག་ཅུ་རྩ་ལྔའི་རིང་བླ་མ་ལ་ཁྲོ་སེམས་སྐྱེས་ན་བསྐལ་པ་དྲུག་ཅུ་རྩ་ལྔའི་ཡུན་ལ་དམྱལ་བར་གནས་དགོས། འདི་ཐེག་པ་འོག་མའི་ལུགས་ལྟར་ཡིན། ཐེག་ཆེན་གྱི་ལུགས་ལ་དེ་

[007A]༄༅། །ལས་ཀྱང་ཡུན་རིང་བ་ཡོད། དེར་མ་ཟད་བཤེས་གཉེན་བསྟེན་ཚུལ་ལོག་ན་བླ་མ་ལྔ་བཅུ་པ་ལས་གསུངས་པ་ལྟར་ཚེ་འདིར་ཡང་ནད་གདོན་སོགས་ཀྱིས་གཙེས་པ་དང། འཆི་ཁར་གནད་གཅོད་འཇིགས་སྐྲག་ཚད་མེད་
པས་མནར་བ་དང། དུས་མིན་འཆི་རྐྱེན་བཅུ་གསུམ་གང་རུང་གིས་འཆི་བ་སོགས་དང། གཞན་ཡང། སློབ་དཔོན་སངས་རྒྱས་ཡེ་ཤེས་ཀྱི་སྤྱན་ལྷུང་བ་དང། དགེ་བཤེས་སྣེའུ་ཟུར་པའི་སློབ་མ་ལ་འཆི་རྐྱེན་བྱུང་བསོགས་ལྟར། མདོར་ན་བླ་མ་ལ་བརྙས་སྨོད་བྱས་
པའི་རྣམ་སྨིན་ནི་སངས་རྒྱས་ཀྱིས་ཀྱང་གསུང་བར་མི་ནུས་པའི་ཚུལ་ཙམ་གྱིས་ཆེ་ཕྱི་མར་དམྱལ་བ་མནར་མེད་དུ་སྐྱེ་བར་གསུངས། བླ་མ་བསྟེན་ཚུལ་ཡང་བཀའ་ཆོས་གནང་མཁན་དང། ཀ་ཁ་སློབ་མཁན་གཉིས་ལ་ཁྱད་མེད་དགོས། བླ་མ་བསྟེན་པའི་
རིང་རང་དོན་དུ་ཁ་ཏོན་བྱས་པ་ལྟ་བུ་མ་གཏོགས་པ་སྲི་ཞུ་བཀུར་སྟི་སོགས་ཞབས་ཏོག་སྒྲུབ་ཚད་བླ་མའི་རྣལ་འབྱོར་ཡིན་པས་བླ་མའི་རྣལ་འབྱོར་གྱི་དམིགས་པ་གཞན་ནས་ཚོལ་མི་དགོས། བླ་མ་དེ་བསྟེན་ཚུལ་ལེགས་ཉེས་ཇི་ལྟར་བྱས་པ་བཞིན་ཕན་ཡོན་བརྒྱད་དང་
ཉེས་དམིགས་རྣམས་སོ་སོར་འབྱུང། བསྟེན་པའི་ཚེ་ཡང་བླ་མ་སངས་རྒྱས་ཡིན་པར་རྡོ་རྗེ་འཆང་གིས་བཞེད་པ་སོགས་ས་བཅད་རྣམས་བཀྲམ་ནས་དཔྱད་སྒོམ་བྱས་ཏེ་ལུང་རིགས་ཀྱིས་བསྒྲུབ་དགོས། དཔྱད་སྒོམ་འདི་མེད་ཐབས་མེད་ཀྱང་བོད་འདིར་དཔྱད་སྒོམ་
སྒོམ་དུ་མཁྱེན་པ་རྗེ་ཙོང་ཁ་པ་ཙམ་ཡིན། ཚིག་གི་སྟེང་ནས་ཡིད་བཤར་བྱེད་པ་བཤར་སྒོམ་དང། ས་བཅད་རྣམས་འདི་དང་འདིའོ་སྙམ་ནས་འདྲེན་པ་ལྟ་བུ་ནི་གྲངས་འདྲེན་བྱས་པ་ཡིན། དཔྱད་སྒོམ་ནི་བསྒྲུབ་བྱ་རེ་ཞེ་ཕུགས་སུ་རྩ་བར་བཞག་སྟེ་དེ་ལ་ལུང་

[007B] དེ་ཡང་དཔེར་ན་རང་ཅག་གིས་ཆགས་ཡུལ་སོགས་ཡང་ཡང་ཡིད་ལ་བྱེད་པ་དེ་དཔྱད་སྒོམ་དང། དེ་ལ་བརྟེན་ནས་ཆགས་སོགས་ཉོན་མོངས་པ་ཤུགས་ཅན་སྐྱེས་པ་དེ་མྱོང་བ་ཐོན་པ་རེད། དེ་ཁ་ཕར་བསློག་ནས་བླ་མ་སངས་རྒྱས་
ཡིན་པར་རྡོ་རྗེ་འཆང་གིས་བཞེད་པ་སོགས་ལ་རིམ་གྱིས་དཔྱད་སྒོམ་བྱས་ན་རྟོགས་པའི་ཉམས་མྱོང་མྱུར་དུ་སྐྱེས་པ་འོང། ལམ་གཙོའི་སྐབས་འདིར་བཤེས་གཉེན་བསྟེན་ཚུལ་ཚིག་འདིས་བསྟན་པ་ཡིན། རྗེ། བཙུན། བླ་མ་ཞེས་པ་གསུམ་སྐྱེས་བུ་ཆུང། འབྲིང་
ཆེན་པོ་གསུམ་ལ་སྦྱར་ཚུལ་ཡང་ཡོད། གཉིས་པ་རྩོམ་པར་དམ་བཅའ་བ་ནི། རྒྱལ་བའི་གསུང་རབ་ཀུན་གྱི་སྙིང་པོའི་དོན། །རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །སྐལ་ལྡན་ཐར་འདོད་རྣམས་ཀྱི་འཇུག་ངོགས་དེ། །ཇི་ལྟར་ནུས་བཞིན་བདག་
གིས་བཤད་པར་བྱ། །ཞེས་པས་བསྟན་ཏེ། རྒྱལ་བའི་གསུང་རབ་ཀུན་གྱི་སྙིང་པོའི་དོན་གྱི་གཙོ་བོ་ཉམས་སུ་ལེན་བྱ་དེ་ལམ་གཙོ་རྣམ་གསུམ་མམ་ལམ་གྱི་རིམ་པ་འདི་ཡིན། རྒྱལ་བའི་གསུང་རབ་ཐམས་ཅད་ལམ་གྱི་རིམ་པ་གཅིག་ཏུ་དྲིལ་ཏེ་གང་ཟག་གཅིག་
གིས་ཉམས་སུ་ལེན་བྱར་ཡོད་པ་ནི་བྱང་ཆུབ་ལམ་རིམ་འདི་ཁོ་ན་ལས། གཞན་ས་དགེ་རྙིང་གསུམ་སོགས་ཀྱི་མདོ་སྔགས་ཟུར་པ་གང་ལའང་མེད་དེ། གུང་ཐང་འཇམ་པའི་དབྱངས་ཀྱིས། དྲང་ངེས་གསུང་རབ་མ་ལུས་འགལ་མེད་དུ། །ཞེས་སོགས་དང་
རྗེ་ཐམས་ཅད་མཁྱེན་པས་བླ་མ་དབུ་མ་པར་ཕུལ་བའི་ཆབ་ཤོག་ལས་ཀྱང། སེམས་དཔའ་ཆེན་པོ་དཔལ་མར་མེ་མཛད་ཡེ་ཤེས་ཀྱི་གདམས་པ་བྱང་ཆུབ་ལམ་གྱི་རིམ་པའི་མཚན་ཉིད་དང་སྔགས་ཀྱི་ཐེག་པའི་ལམ་གྱི་རིམ་པ་ཕྱིན་ཅི་མ་ལོག་པར་གཏན་ལ་ཕབ་པ་ཉིད་ཡ་

[008A]༄༅། །མཚན་པར་མཐོང་ནས་སློབ་མ་བཀྲི་བའི་རིམ་པ་རྣམས་དེ་ཁོ་ནའི་སྟེང་ནས་བྱེད་ཀྱིན་ཡོད། གདམས་ངག་དེ་ཡང་གསུང་རབ་དགོངས་འགྲེལ་གྱི་བསྟན་བཅོས་མན་ངག་མཐའ་དག་ལམ་གྱི་རིམ་པ་གཅིག་ཏུ་དྲིལ་ནས་སྟོན་པར་སྣང་
བས་འཆད་ཤེས་པ་དང། ཉན་ཤེས་པ་གཉིས་ཀྱིས་བཤད་ཅིང་ཉམས་སུ་བླངས་ན་མན་ངག་ཆང་[*CHUNG]ཆུང་དུ་མ་ཟད་གསུང་རབ་མཐའ་དག་གི་གུང་འགྲིག་ནས་འོང་བར་སྣང་བས་འཁྲིད་ཀྱི་རྣམ་གྲངས་མང་པོ་སྟོན་པ་མ་བྱས། ཞེས་གསུངས་པ་རེད། དེའི་ཕྱིར་
ལམ་རིམ་འདི་འཆད་ཉན་ཚར་གཅིག་བྱས་པས་ཀྱང་འཛམ་གླིང་ན་ཡོད་པའི་གསུང་རབ་པོ་ཏི་ཡོངས་རྫོགས་ཀྱི་སྙིང་པོ་བཏོན་ནས་འཆད་ཉན་བྱས་པ་ཡིན། དེ་ཡང་རྒྱལ་བའི་གསུང་རབ་ཐམས་ཅད་སྡེ་སྣོད་གསུམ་དུ་འདུ། དེ་ལམ་རིམ་གྱི་སྐྱེས་བུ་གསུམ་གྱི་ལམ་དུ་འདུ་
དེ་ལམ་རིམ་མདོར་བསྡུས་རེའི་ནང་དུའང་ཆ་ཚང་འདུ་བས་ན་འཇམ་མགོན་ཙོང་ཁ་པས་ཀྱང། གསུང་རབ་ཀུན་གྱི་སྙིང་པོ་བསྡུ་བསྡུ་བ། །ཞེས་སོགས་དང། བཤེས་གཉེན་འབྲོམ་སྟོན་པས། ངོ་མཚར་བཀའ་ནི་སྡེ་སྣོད་གསུམ་པོ་སྟེ། །གདམས་པ་སྐྱེས་
བུ་གསུམ་གྱིས་མཛེས་པ་ཡི། །བཀའ་གདམས་རིན་ཆེན་གསེར་གྱི་ཕྲེང་པ་ནི། །འགྲོ་བ་གང་གིས་བགྲངས་ཀྱང་དོན་ཡོད་ཡིན། །ཞེས་གསུངས། དེས་ན་ལམ་རིམ་འདི་ནི་གསུང་རབ་གཞན་དང་གཞན་ལས་ཁྱད་ཆོས་གསུམ་དང་ཆེ་བ་བཞིའི་སྒོ་
ནས་ཁྱད་པར་དུ་འཕགས་པ་ཡིན་པས་ཁྱད་ཆོས་འདི་ལྟ་བུ་ནི་དཔལ་གསང་བ་འདུས་པ་དང་བསྟན་བཅོས་མངོན་རྟོགས་རྒྱན་སོགས་ལའང་མེད། འདི་ལ་གོ་བ་ལེགས་པོ་ཞིག་ཆགས་ན་ཙྪ་ཁང་ནང་གི་ཡི་གེ་ཤོག་གྱར་གཅིག་ཚུན་ཀྱང་ཉམས་སུ་ལེན་བྱར་གོ་ནུས་པས་ཕར་

[008B] ཚུར་གསུང་རབ་ཐམས་ཅད་འདིར་འདུས་པ་ཡིན། བསྟན་པ་ཡོངས་རྫོགས་ལ་གོ་བ་ཆགས་པའང་དེ་ལྟ་བུ་ལ་བྱ་བ་ཡིན་པས་ཐུབ་བསྟན་ཡོངས་རྫོགས་ཀྱི་བདག་པོ་ཞེས་པ་ཡང་གསར་རྙིང་
བན་བོན་གྱི་གྲུབ་མཐའ་ཡོངས་རྫོགས་བསྲེས་ནས་ཉམས་སུ་ལེན་པ་ཞིག་ལ་མི་བྱ། དེ་ཡིན་ཏེ། ཐུའུ་བཀྭན་དྷརྨ་བཛྲ་པའི་ཞལ་ནས་ཀྱང། གསར་རྙིང་ཐམས་ཅད་གཅིག་ཏུ་བསྲེས་པས་གཉིས་ཀའི་གྲལ་དུ་མི་ཆུད་པ་དང། ཞེས་གསུངས་པས་ཀྱང་ཤེས་པ་ཡིན་
ལམ་གྱི་རིམ་པ་འདིར་གསུང་རབ་ཐམས་ཅད་འདུས་ལུགས་ཀྱང་སྡེ་སྣོད་གསུམ་གྱི་བརྗོད་བྱ་བསྡུས་ནས་བསྟན་པས་གསུང་རབ་ཐམས་ཅད་ཀྱི་གནད་འདུས་པ་ཡིན། ལམ་རིམ་འདི་ལྷ་བླ་མ་བྱང་ཆུབ་འོད་ཀྱིས་ཇོ་བོ་ལ་བསྟན་པ་སྤྱི་ལ་ཕན་པའི་ཆོས་ཤིག་གནང་བར་
གསོལ་བ་བཏབ་པ་ན་ཇོ་བོས་བྱང་ཆུབ་ལམ་སྒྲོན་གསུངས་ཏེ་དེ་ནས་བཟུང་ལམ་གྱི་རིམ་པའི་མཚན་གྱི་ཐ་སྙད་གནང་སྟེ་དར་རྒྱས་སུ་བྱུང་བ་ལས། ཇོ་བོ་དང་རྗེ་ཙོང་ཁ་པས་གསར་བཟོ་མཛད་པ་གཏན་མིན་པར་དུས་གསུམ་གྱི་སངས་རྒྱས་ཐམས་ཅད་
གཤེགས་པའི་གཞུང་ལམ་ཡིན་ཏེ། ཤེར་ཕྱིན་མདོ་སྡུད་པ་ལས། རྒྱལ་བ་འདས་དང་མ་བྱོན་ད་ལྟར་གང་བཞུགས་པ། །ཀུན་ལམ་ཕ་རོལ་ཕྱིན་པ་འདི་ཡིན་གཞན་མ་ཡིན། །ཞེས་གསུངས། ལམ་རིམ་ཞེས་པའི་མཚན་གྱི་ཁུངས་ཀྱང་འདི་ཡིན་
དེ་ལྟར་ན་ལམ་རིམ་འདི་བོད་སྤྱིའི་ཆོས་ཡིན་ཡང། ཁ་ཅིག་དགེ་ལྡན་པའི་སྒེར་ཆོས་སུ་འདོད་དེ་འདི་ལ་མི་མོས་པ་ནི་རང་རང་བསོད་ནམས་ཀྱི་བསགས་རྒྱབ་ཆུང་བས་ལན་པ་རེད། དེར་མ་ཟད་སངས་རྒྱས་ཐམས་ཅད་གཤེགས་སའི་ཤུལ་ལམ་དེ་ལ་ཞུགས་

[009A]༄༅། །ན་སངས་རྒྱས་ཐམས་ཅད་ཀྱིས་བརྙེས་པའི་གོ་འཕང་དེར་སླེབས་ཏེ་འོང། གཞན་དུ་ན་སངས་རྒྱས་སོགས་སྔར་དམ་པ་རྣམས་ཀྱིས་མ་ཐོབ་པའི་ས་ལམ་ཁྱད་མཚར་ཞིག་ཏུ་སླེབས་པ་ལས་འོས་མེད། རང་ཅག་
ལ་དེ་ལྟ་བུའི་གོལ་སར་ཤོར་དོགས་མེད་པར་ལམ་གྱི་རིམ་པ་འདི་ལྟ་བུ་ཉམས་སུ་ལེན་བྱར་ཡོད་པ་ནི་ཇོ་བོ་དང་རྗེ་ཙོང་ཁ་པ་ཆེན་པོའི་བཀའ་དྲིན་ཡིན། ཆོས་ཤིག་བྱེད་བསམ་པ་ཚོས་ལམ་མ་ནོར་བ་འདི་ལྟ་བུ་ལ་སློབ་དགོས་པ་ལས་ཁྱིའི་ཁ་ཟས་བཞིན་དུ་
གང་བྱུང་བྱུང་བྱ་བ་མི་རིགས་ཏེ། འཇམ་མགོན་ས་པཎྜི་ཏས། རྟ་དང་ནོར་བུ་ལ་སོགས་པའི། །ཅུང་ཟད་ཙམ་གྱི་ཉོ་ཚོང་ལ། །ཀུན་ལ་འདྲི་ཞིང་བརྟག་ནས་དཔྱོད། །ཚེ་འདིའི་བྱ་བ་ཅུང་ཟད་ལའང། །དེ་འདྲའི་འབད་པ་བྱེད་པར་མཐོང། །སྐྱེ་བ་
གཏན་གྱི་འདུན་མ་ནི། །དམ་པའི་ཆོས་ལ་རག་ལས་ཀྱང། །ཆོས་ནི་ཁྱི་ཡི་ཟས་བཞིན་དུ། །བཟང་ངན་གང་དུའང་མི་དཔྱོད་པར། །གང་འཕྲད་དེ་ལ་གུས་པར་འཛིན། །ཞེས་གསུངས། དེ་ཡང་དཔེར་ན་ཚེ་འདིའི་བྱ་བ་ཉོ་ཚོང་ལྟ་བུ་ཅུང་ཟད་རེ་ལའང་
ཐབས་སྣ་ཚོགས་ཀྱིས་གཞན་ལའང་དྲིས། རང་གིས་ཀྱང་བརྟག་དཔྱད་ནན་ཏན་བྱེད་ཀྱང། དེ་ཇི་ཙམ་འཕྱུག་ནའང་ཚེ་ཕྱི་མར་ཕན་གནོད་གང་ཡང་མི་འབྱུང། ཆོས་ནོར་བ་ཞིག་དང་འཕྲད་ན་སྐྱེ་བ་གཏན་གྱི་འདུན་མ་འཕྱུག་འགྲོ་སྤྱིར་དབེན་པའི་
གནས་སུ་སྒྲུབ་པ་བྱེད་ལོ་བྱས་ཀྱང་གདམས་ངག་ཚང་ལ་མ་ནོར་བ་ལ་ཉམས་ལེན་རྡོ་རུས་ཐུག་པ་ཞིག་བྱེད་པ་མེད་ན། ཕལ་ཆེར་ངལ་བ་དོན་མེད་ཉིད་ལས་མ་འདས་པ་ཡིན་ཏེ། རྗེ་མིད་ལས་ཀྱང། དོན་སྙན་བརྒྱུད་ཀྱི་གདམས་པ་མི་བསྒོམས་ན། །གནས་

[090B] །ཞེས་གསུངས། སྔར་གྱི་ལོ་ཙཱ་བ་ཆེན་པོ་དག་གིས་ཀྱང་དཀའ་སྤྱད་དུ་མས་ཐག་རིང་རྒྱ་གར་གྱི་ཡུལ་ནས་ཆོས་ཚད་ལྡན་བོད་འདིར་གདན་དྲངས་པ་ཡང་བོད་ཀྱི་ཆོས་ལོག་དེ་ཚོས་གོ་མ་ཆོད་པ་རེད། དེས་ན་ཆུ་འགོའི་ཕུགས་གངས་
ལ་ཐུག་དགོས་པ་བཞིན་དུ་རང་གིས་ཉམས་སུ་ལེན་བྱའི་ཆོས་ཀྱི་ཐུགས་དེ་ཡང་མ་ནོར་བ་བསྟན་པའི་བདག་པོ་སྟོན་པ་སངས་རྒྱས་ལ་ཐུག་པ་ཞིག་དགོས། ཆོས་ཁུངས་མེད་ལ་ལོ་སྟོང་དུ་སྒྲུབ་པ་བྱས་ཀྱང་རྟོགས་པ་ཚད་ལྡན་སྣེ་གཅིག་མི་སྐྱེ་སྟེ། མར་འདོད་ནས་ཆུ་
བསྲུབ་པ་དང་འདྲ་བ་ཡིན། དེ་ལྟར་ན་ཉམས་སུ་ལེན་བྱའི་ཆོས་དེ་སྟོན་པ་སངས་རྒྱས་ཀྱིས་གསུངས་པ། པཎྜི་ཏས་བར་དུ་ལོག་ཆོས་ཀྱི་སྐྱོན་ཞུགས་མ་ཞུགས་རྩོད་པས་གཏན་ལ་ཕབ་སྟེ་སྐྱོན་བསལ་བ། གྲུབ་པའི་དབང་ཕྱུག་རྣམས་ཀྱིས་ཐོས་བསམ་སྒོམ་གསུམ་མཛད་
དེ་རྟོགས་པ་ཐུགས་རྒྱུད་ལ་འཁྲུངས། དེ་ནས་རིམ་གྱིས་བརྒྱུད་པ་བཅས་ཁྱད་ཆོས་དེ་གསུམ་དང་ལྡན་པ་ཞིག་དགོས། དེ་བྱུང་ན་ཆོས་ཚད་ལྡན་ཡིན་པས་རང་གི་སྙིང་རུས་དང་ཉམས་ལེན་གྱིས་ཕར་མ་བསླུས་ན་ཆོས་ཀྱིས་ཚུར་བསླུ་དོགས་མི་དགོས། དེ་ནི་ལམ་རིམ་འདི་ཡིན་ཏེ་
སངས་རྒྱས་ཀྱི་གསུང་རབ་ཀུན་གྱི་རབ་དང་མཆོག་ཤེར་ཕྱིན་གྱི་མདོ་སྡེ་རིན་པོ་ཆེ་ཡིན་ལ། དེའི་དངོས་བསྟན་ཟབ་མོའི་དོན་རྣམས་ལམ་རིམ་དུ་ཟབ་མོའི་ལམ་གྱི་རིམ་པར་བསྡུས། ཤེར་མདོའི་རྒྱ་ཆེ་བའི་དོན་རྣམས་རྒྱ་ཆེ་བའི་ལམ་རིམ་དུ་བསྡུས་ནས་བསྟན་པས་ཉམས་སུ་
ལེན་བྱའི་ཆོས་ཚང་ལ་མ་ནོར་བ་ནི་བྱང་ཆུབ་ལམ་གྱི་རིམ་པ་འདི་ཁོ་ན་ཡིན་པས་ཆོས་ཉམས་ལེན་ཞིག་འོང་དུ་རེ་བ་རྣམས་ཀྱིས་ནི་ངེས་པར་ལམ་རིམ་འདི་ལ་འཇུག་དགོས། འགའ་ཞིག་ཕ་མ་རིགས་རུས་སོགས་ཀྱི་ཞེན་ཁོག་བློས་མཐོངས་པས་བོན་ལ་སོགས་པའི་ལོག་ཆོས་ཀྱིས་

[010A]༄༅། །བསླུས་པ་ནི་འདི་ཕྱིའི་དོན་ཆེན་པོ་རླུང་ལ་བསྐུར་བ་རེད། མཁས་གྲུབ་ཁྱུང་པོ་རྣལ་འབྱོར་ཡང་དང་པོ་བོན་ཡིན། རྗེས་སུ་བོན་ཆོས་ཀྱི་ཁུངས་ཕྱིན་ཅི་ལོག་ཏུ་གཟིགས་ཏེ་སྔགས་རྙིང་མ་ལ་ཞུགས། དེ་ལ་ཡང་སྐྱོན་ཡོད་པར་
མཁྱེན་ནས་རྒྱ་གར་དུ་ཕེབས། སྔགས་གསར་མ་ལ་སྦྱངས་པ་མཐར་ཕྱིན་པ་མཛད་དེ་གྲུབ་པ་ཐོབ་པ་རེད། ས་ཆེན་ཀུན་སྙིང་སོགས་གཞན་ཡང་དེ་ལྟར་མཛད་པ་མང་དུ་ཡོད། རྒྱལ་སྲས་དམ་པ་ཐམས་ཅད་ཀྱིས་བསྔགས་པ་བརྗོད་ཅིང་དེ་རྣམས་གང་ནས་གཤེགས་
པའི་ལམ་བཟང་པོ་མ་ནོར་བ། མ་འཁྲུལ་བ། སྐལ་བ་དང་ལྡན་པའི་གང་ཟག་ཐར་པ་འདོད་པ་རྣམས་ཀྱི་འཇུག་ངོགས་ཏེ་འཇུག་པའི་སྒོ་དམ་པ། དེ་ལྟ་བུའི་ལམ་གྱི་གཙོ་བོ་རྣམ་པ་གསུམ་པོ་དེ་ཇི་ལྟར་ནུས་བཞིན་བདག་གིས་བཤད་པར་བྱ་ཞེས་
གསུངས། ཇི་ལྟར་ནུས་བཞིན་ཞེས་པ་ནི་སྤྱིར་བཏང་ལ་རྗེ་རང་ཉིད་ཀྱིས་ཁེངས་སྐྱུངས་པའི་ཚིག་དང། དོན་དུ་འདིར་ཚིག་ཉུང་ངུ་ཞིག་གི་ནང་དུ་དོན་རྒྱ་གང་ཆེ་ཞིག་འཆད་གང་ཐུབ་མཛད་ཅེས་གསུངས་པ་ཡིན། ཡང་ན་དེའི་འགྲེལ་ལུགས་གཅིག་
ལ་རྒྱལ་བའི་གསུང་རབ་ཅེས་སོགས་ཚིག་རྐང་དང་པོས་ནི་མཚན་བརྗོད་ལས། ཐེག་པ་གསུམ་གྱིས་ངེས་འབྱུང་ལ། །ཐེག་པ་གཅིག་གིས་འབྲས་བུར་གནས། །ཞེས་པ་ལྟར་སངས་རྒྱས་ཀྱིས་དྲང་དོན་དུ་ཐེག་པ་གསུམ་གསུངས་པ་དེ་ངེས་དོན་མཐར་ཐུག་ལ་
ལྟོས་ཏེ་ཐེག་པ་གཅིག་ཏུ་གནས་ཤིང། དེ་བཞིན་དུ་རྒྱལ་བའི་གསུང་རབ་ཐམས་ཅད་གདུལ་བྱའི་རྒྱུད་ལ་མཐར་ཐུག་གི་ངེས་འབྱུང་སྐྱེད་པའི་ཐབས་སུ་གསུངས་པས། ཐོག་མར་འཁོར་བ་ལས་ཡིད་འབྱུང་ནས་ཐར་པ་ཐོབ་འདོད་ཀྱི་བློ་སྐྱེ་བ་ཡང་ངེས་

[010B] རྒྱལ་སྲས་དམ་པ་སོགས་ཚིག་རྐང་གཉིས་པས་ནི། རྒྱལ་དང་རྒྱལ་སྲས་རྣམས་ཀྱིས་ཐུགས་དམ་གྱི་མཐིལ་དུ་མཛད་ཅིང་བསྔགས་པ་བརྗོད་པ། ཐེག་པ་ཆེན་པོའི་ལམ་གྱི་སྲོག་
ཤིང་ལྟ་བུ་བྱང་ཆུབ་ཀྱི་སེམས་བསྟན། སྐལ་ལྡན་ཐར་འདོད་སོགས་ཚིག་རྐང་གསུམ་པས་ནི་ཐར་འདོད་ཀྱི་གདུལ་བྱ་རྣམས་ཀྱི་འཇུག་ངོགས་གཅིག་པུ་ཡང་དག་པའི་ལྟ་བ་བསྟན། དེ་ཡང་ཐར་པ་ཐོབ་པ་ལ་འཁོར་བའི་རྩ་བ་མ་རིག་པ་གཅོད་དགོས་
དེ་གཅོད་པ་ལ་བདག་མེད་རྟོགས་པའི་ཤེས་རབ་སྐྱེ་དགོས། དེ་སྐྱེ་བ་ལ་ཡང་དག་པའི་ལྟ་བ་མ་ནོར་བ་ཞིག་དགོས། ཡང་དག་པའི་ལྟ་བ་ནི་ཞི་བ་མྱང་འདས་ཐོབ་པའི་སྒོ་གཅིག་པུ་ཡིན། དེ་ཡན་གྱིས་ཡང་དག་པའི་ལྟ་བ་བཅས་ལམ་གཙོ་གསུམ་
བཤད་པར་དམ་བཅའ་མཛད་པ་ཡིན། བཤད་པར་དམ་བཅའ་བ་འདིས་སློབ་དཔོན་དཎྜཱིའི་དགོངས་པ་ལྟར། གཞུང་དངོས་ཀྱི་བརྗོད་བྱའམ་བཤད་བྱའི་ལམ་གྱི་ལུས་ཡོངས་སུ་རྫོགས་པའི་ངོ་བོ་ཚང་མ་འདིའི་ནང་དུ་བསྡུས་ནས་གསུངས་པས་ན་ངོ་བོ་ངེས་པར་
བསྟན་པའང་ཡིན་གསུངས། གསུམ་པ་ཉན་པར་བསྐུལ་བ་ནི། གང་དག་སྲིད་པའི་བདེ་ལ་མ་ཆགས་ཤིང། །དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །རྒྱལ་བ་དགྱེས་པའི་ལམ་ལ་ཡིད་རྟོན་པའི། །སྐལ་ལྡན་དེ་དག་དྭང་བའི་ཡིད་ཀྱིས་ཉོན། །ཞེས་
པས་བསྟན། དེ་ཡང་གང་དག་སྲིད་པའི་བདེ་བ་ལ་ཡིད་སྐད་ཅིག་ཀྱང་མ་ཆགས་པར་ཐར་པ་ཐོབ་འདོད་ཅན་དལ་འབྱོར་ཐོབ་པ་དོན་ཡོད་བྱ་ཕྱིར་རྟེན་ལས་སྙིང་པོ་ལེན་པར་འདོད་པ་རྣམས་ཀྱིས་ནི་ལམ་ལོག་དང། ལམ་གོལ་དང། ལམ་གྱི་ཡན་ལག་

[011A]༄༅། །གམ་ཆ་ཤས་ཙམ་མ་ཡིན་པར་སངས་རྒྱས་ཀྱང་ཐུགས་དགྱེས་པའི་བཞེད་པ་མཐར་ཐུག་ལམ་མ་ནོར་བ། མ་གོལ་བ། ཆ་ཚང་བ་ཞིག་ལ་སློབ་དགོས། དེ་ལྟ་བུའི་ལམ་ལ་སློབ་པར་འདོད་པའི་སློབ་མ་དེ་ཡང་
བཞི་བརྒྱ་པ་ལས། གཟུར་གནས་བློ་ལྡན་དོན་གཉེར་བ། །ཉན་པོ་སྣོད་ཅེས་བྱ་བར་བཤད། །ཅེས་གསུངས་པ་ལྟར་གྱི་མཚན་ཉིད་དང་ལྡན་པའི་སློབ་མ་ཆོས་ལ་ཡིད་རབ་ཏུ་རྟོན་པའི་སྐལ་ལྡན་གྱི་གདུལ་བྱ་རྣམས་ཀྱིས་ཉན་ཚུལ་འགལ་རྐྱེན་སྣོད་ཀྱི་སྐྱོན་གསུམ་
དང་བྲལ་ཞིང། མཐུན་རྐྱེན་འདུ་ཤེས་དྲུག་བསྟེན་པའི་སྒོ་ནས་དྭང་བའི་ཡིད་ཀྱིས་ཉོན་ཞེས་ཉན་པར་བསྐུལ་བའོ། །ཡང་འདིའི་དོན་འགྲེལ་ཚུལ་གཅིག་ལ། གང་དག་སྲིད་པའི་བདེ་ལ་མ་ཆགས་ཤིང། །ཞེས་པ་ངེས་འབྱུང་དང། དལ་འབྱོར་དོན་
ཡོད་སོགས་ནི་བྱང་སེམས་ཏེ་བྱང་ཆུབ་ཀྱི་སེམས་ལ་བློ་སྦྱངས་ན་དལ་འབྱོར་ལ་སྙིང་པོ་རབ་ཅིག་ལོན་པ་ཡིན། རྒྱལ་བ་དགྱེས་པའི་སོགས་ནི་ལྟ་བ་ལ་སྦྱར་དགོས་པ་ལམ་གཙོའི་གཞུང་ཉིད་ལས། གང་ཞིག་འཁོར་འདས་ཆོས་རྣམས་ཐམས་ཅད་
ཀྱི༑ ༑རྒྱུ་འབྲས་ནམ་ཡང་བསླུ་བ་མེད་མཐོང་ཞིང། །དམིགས་པའི་གཏད་སོ་གང་ཡིན་ཀུན་ཞིག་པ། །དེ་ནི་སངས་རྒྱས་དགྱེས་པའི་ལམ་ལ་ཞུགས། །ཞེས་གསུངས་སོ། །དེ་དག་གིས་ནི་མཆོད་བརྗོད་དང། རྩོམ་པར་དམ་བཅའ། ཉན་པར་
བསྐུལ་བ་རྣམས་སོང། ལམ་རིམ་ཆེ་འབྲིང་སོགས་ལྟར་ན་རྗེ་བཙུན་བླ་མ་རྣམས་ལ་ཕྱག་འཚལ་ལོ། །ཞེས་པས་ཆོས་ཁུངས་བཙུན་པར་བསྟན་པའི་ཕྱིར་མཛད་པ་པོའི་ཆེ་བ་དང། རྒྱལ་བའི་གསུང་རབ་ནས། བཤད་པར་བྱ། །བར་གྱིས་ཆོས་ཀྱི་ཆེ་བ་

[011B] གང་དག་སྲིད་པའི་ནས། ཡིད་ཀྱིས་ཉོན། །བར་གྱིས་ཉན་བཤད་ཇི་ལྟར་བྱ་བའི་ཚུལ་རྣམས་བསྟན་པ་ཡིན། བསྟན་བཅོས་སྤྱིའི་ལུས་དངོས་ཀྱིས་གདམས་པ་དངོས་ཀྱིས་སློབ་མ་ཇི་ལྟར་བཀྲི་བའི་རིམ་པ་བསྟན་པས། གཉིས་པ་བསྟན་བཅོས་
སྤྱིའི་ལུས་དངོས་བཤད་པ་ལ་བཞི། ངེས་འབྱུང་བཤད་པ། བྱང་ཆུབ་ཀྱི་སེམས་བཤད་པ། ཡང་དག་པའི་ལྟ་བ་བཤད་པ། ངེས་པ་རྙེད་ནས་སྒྲུབ་པ་ལ་བསྐུལ་བར་གདམས་པའོ། །དང་པོ་ལ་གསུམ། ངེས་འབྱུང་བསྐྱེད་དགོས་པའི་རྒྱུ་
མཚན། ངེས་འབྱུང་བསྐྱེད་པའི་ཚུལ། དེ་སྐྱེས་པའི་ཚད་དོ། །དང་པོ་ནི། རྣམ་དག་ངེས་འབྱུང་མེད་པར་སྲིད་མཚོ་ཡི། །བདེ་འབྲས་དོན་གཉེར་ཞི་བའི་ཐབས་མེད་ལ། །སྲིད་ལ་བརྐམ་པ་ཡིས་ཀྱང་ལུས་ཅན་རྣམས། །ཀུན་ནས་འཆིང་ཕྱིར་ཐོག་
མར་ངེས་འབྱུང་བཙལ། །ཞེས་པས་བསྟན་ཏེ། རང་ཅག་འཁོར་བ་ལས་ཐར་བར་བྱེད་པ་ལ་ཐར་འདོད་ཀྱི་བློ་སྐྱེ་དགོས། དེ་མ་སྐྱེས་པར་འཁོར་བའི་ཕུན་ཚོགས་ལ་ཆགས་ན་འཁོར་བ་ལས་ཐར་ཐབས་མི་འབྱུང་བ། དཔེར་ན་བཙོན་པ་བཙོན་
ཁང་ནས་ཐར་འདོད་དང་ཐར་བའི་ཐབས་ལ་མ་འབད་ན་བཙོན་ལས་མི་ཐར་བ་བཞིན་དུ་འཁོར་བ་ལས་ཐར་བའི་ཐབས་ལ་མ་འབད་ན་འཁོར་བ་ལས་ཐར་བའི་དུས་མི་འབྱུང་ཞིང། དེ་ལས་ཐར་འདོད་ཀྱི་བློ་སྐྱེས་ན་ནམ་ཞིག་འཁོར་བ་འདི་ལས་ཐར་བ་ཞིག་
འོང༑ དེ་ལ་སྔོན་དུ་འཁོར་བར་འཁོར་ཚུལ་ཤེས་དགོས་པས། ཟག་བཅས་ཉེར་ལེན་གྱི་ཕུང་པོའི་རྒྱུན་ཡང་ནས་ཡང་དུ་ལེན་པ་ནི་འཁོར་བ་ཡིན། འཁོར་བ་དེར་གང་གིས་བཅིངས་ན་ལས་ཉོན་གྱིས་བཅིངས། གང་དུ་བཅིངས་ན་ཉེར་ལེན་གྱི་ཕུང་པོར་

[012A]༄༅། །བཅིངས་པ་ཡིན། དེ་ལས་ཐར་བར་བྱེད་པ་ལ་འཁོར་བ་མཐའ་དག་སྡུག་བསྔལ་གྱི་རང་བཞིན་ཅན་དུ་མཐོང་ནས་དེ་ལ་སྐྱོ་ཤས་དང་ཞེན་ལོག་དྲག་པོས་ངེས་འབྱུང་སྐྱེ་དགོས། ངེས་འབྱུང་རྣམ་དག་ཅིག་མེད་ན་
སྲིད་པའི་བདེ་འབྲས་དོན་དུ་གཉེར་བའི་བློ་མི་ལྡོག་པའི་སྟེང་དུ། འདིར་བརྐམ་པ་ཞེས་པ་སྲེད་པའི་མིང་སྟེ་སྲིད་པའི་བདེ་བ་ལ་སྲེད་ཞེན་གྱི་བློ་སྐྱེས་པའི་དབང་གིས་ལུས་ཅན་ཐམས་ཅད་བཅིངས་ན། རང་ཅིའི་ཕྱིར་མི་བཅིང་སྟེ་འཆིང་བར་བྱེད་པས་ན་ཕྱིན་ཆད་
འཁོར་བ་ལས་ཐར་བར་བྱེད་པ་ལ་ཐོག་མར་ངེས་འབྱུང་རྣམ་པར་དག་པ་ཞིག་བཙལ་དགོས་པ་ཡིན། འདི་ལ་སྐྱེས་བུ་ཆུང་འབྲིང་གཉིས་ཀྱི་ལམ་འདུ། འགའ་ཞིག་གི་སེམས་ལ་འཚང་རྒྱ་བ་ལ་བྱང་ཆུབ་ཀྱི་སེམས་མ་གཏོགས་ངེས་འབྱུང་བསྒོམ་
པ་མི་དགོས་བསམ་མཁན་ཡོད་ཀྱང། ངེས་འབྱུང་ནི་ཐར་པ་ཙམ་ཐོབ་པ་ལ་ཡང་ངེས་པར་དགོས་བར་མ་ཟད། དེ་ཡང་ཤུགས་དྲག་པོ་དགོས་ཏེ། འཇམ་མགོན་ཙོང་ཁ་པ་ཆེན་པོས། བསམ་པ་འདི་ཤ་ར་བ་གསུང་བ་ལྟར། སིང་སྐྱུར་ལ་བཏབ་པའི་ཕྱེ་
བཞིན་ཁ་ན་ཕར་ཡམ་མེ་བ་ཞིག་ལས་མི་འདུག་ན། འཁོར་བའི་རྒྱུ་ཀུན་འབྱུང་ལ་མི་འདོད་པར་བལྟ་བ་ཡང་དེ་འདྲ་ཞིག་ལས་མི་འོང། དེ་ལྟར་ན་སྡུག་ཀུན་འགོག་པའི་འགོག་པ་ཐར་པ་དོན་དུ་གཉེར་བ་ཡང་དེ་དང་འདྲ། དེའི་ཕྱིར་ཐར་པའི་
ལམ་ལ་སྒྲུབ་པ་བྱེད་པར་འདོད་པ་ཡང་ཚིག་ཙམ་དུ་འགྲོ་ཞིང། སེམས་ཅན་གཞན་འཁོར་བར་འཁྱམས་པའི་སྡུག་བསྔལ་མི་བཟོད་པའི་སྙིང་རྗེ་ཡང་འོང་ས་མེད་ལ། བླ་ན་མེད་པའི་བྱང་ཆུབ་ཀྱི་སེམས་མ་བཅོས་པ་ཡིད་སྐུལ་བར་བྱེད་ནུས་པའི་ཤུགས་

[012B] ཐེག་པ་ཆེན་པོ་ཡང་ཚིག་རྗེས་འབྲངས་པའི་གོ་བ་ཙམ་དུ་འགྱུར་བ་ཡིན་ནོ། །ཞེས་གསུངས་པ་ལྟར་བྱང་ཆུབ་ཀྱི་སེམས་རྒྱུད་ལ་སྐྱེ་བ་ལ་སྔོན་དུ་སེམས་ཅན་སྡུག་བསྔལ་གྱིས་མནར་བ་ལ་མི་བཟོད་པའི་སྙིང་རྗེ་སྐྱེ་དགོས། དེ་སྐྱེ་བ་ལ་རང་སྟེང་དུ་སྦྱར་
ནས་ངེས་འབྱུང་མ་སྐྱེས་ན་གཞན་སྟེང་དུ་བསྒོམ་པའི་སྙིང་རྗེ་སྐྱེ་ཐབས་མེད། ཇོ་བོ་ཆེན་པོས་ཀྱང། བྱམས་པ་དང་སྙིང་རྗེ་སྦྱོང་མི་ཤེས་པའི་བྱང་ཆུབ་སེམས་དཔའ་བོད་ཀྱིས་ཤེས་གསུངས་ནས་བཀའ་བཀྱོན་པའི་ཚུལ་མཛད་པ་ཡང་དོན་འདི་ལ་དགོངས་
པ་ཡིན་གསུངས། གཉིས་པ་ངེས་འབྱུང་བསྐྱེད་པའི་ཚུལ་ལ་གཉིས། ཚེ་འདིའི་སྣང་ཤས་ལྡོག་ཚུལ་དང། ཕྱི་མའི་སྣང་ཤས་ལྡོག་ཚུལ་ལོ། །དང་པོ་ནི། དལ་འབྱོར་རྙེད་དཀའ་ཚེ་ལ་ལོང་མེད་པ། །ཡིད་ལ་གོམས་པས་ཚེ་འདིའི་སྣང་ཤས་
ལྡོག་ཅེས་པས་བསྟན། རང་ཚེ་འདི་ལ་སུ་ལས་ལྷག་པའི་ལྟོ་གོས་སྙན་གྲགས་སོགས་ཕུན་སུམ་ཚོགས་པ་ཞིག་བྱུང་ན་སྙམ་དུ་ཚེ་འདིའི་བདེ་སྐྱིད་དང་ཁེ་གྲགས་འདོད་པ་འདི་ཚེ་འདིའི་སྣང་ཤས་རེད། ཆོས་བྱེད་པ་ལ་ཚེ་འདིའི་སྣང་ཤས་ལྡོག་པ་ཞིག་
དགོས། དེ་ལྡོག་པ་ལ་དལ་འབྱོར་དོན་ཆེ་རྙེད་དཀའ་དང་འཆི་བ་མི་རྟག་པ་གཉིས་བསམ་ན་ཚེ་འདིའི་སྣང་ཤས་ལོག་སྟེ་ཚེ་འདི་བློས་ཐོངས་པ་ཞིག་འོང། རང་རེས་ད་ལྟ་ཆོས་མ་བྱས་ན་ལྟ་ཅི། བྱས་ཀྱང་ཆོས་སུ་མི་འགྲོ་བ་འདི་ཚེ་འདིའི་སྣང་ཤས་མ་ལྡོག་པས་
ལན་པ་ཡིན། བློ་སྦྱོང་ཞེན་པ་བཞི་བྲལ་ལས་ཀྱང། ཚེ་འདི་ལ་ཞེན་ན་ཆོས་པ་མིན། །འཁོར་བ་ལ་ཞེན་ན་ངེས་འབྱུང་མིན། །ཞེས་གསུངས་པ་རེད། ཆོས་དང་ཆོས་མ་ཡིན་པའི་ས་མཚམས་དང། ཆོས་གཤའ་མ་ཡིན་མིན་ཚེ་འདི་བློས་ཐོངས་མ་

[013A]༄༅། །ཐོངས་ལ་བྱེད། ཆོས་ཁ་ཏོན་བྱེད་པ་དང་འཇིག་རྟེན་གཉིས་མཉམ་དུ་འོང་ཡང། ཆོས་ཚེ་འདི་བློས་བཏང་བ་དང་འཇིག་རྟེན་ཚེ་འདི་ལྷུར་ལེན་པ་གཉིས་མཉམ་དུ་མི་འོང་བས་ཆོས་དང་འཇིག་རྟེན་གཉིས་ཟུང་འབྲེལ་དུ་འོང་
ཐབས་མེད་པ་ཡིན། དེ་ལ་དགོངས་ནས་དགེ་བཤེས་འབྲོམ་རིན་པོ་ཆེས་ཀྱང་བཙུན་པ་ཞིག་ལ། ཇོ་བོ་བསྐོར་བ་བྱེད་པ་ཡང་གློ་བ་དགའ་སྟེ། དེ་བས་ཀྱང་ཆོས་ཤིག་རང་བྱས་ན་དགའ་ཞེས་སོགས་ཕྱག་དང་ཁ་ཏོན་དགོམ་པས་ཐམས་ཅད་ལ་དེ་ལྟར་གསུངས་པ་ན་དེས་
ཆོས་ཇི་ལྟར་ཡིན་མ་ཤེས་པར་འོ་ན་ཆོས་ཇི་ལྟར་བྱ་བ་ཞུས་པས། ཚེ་འདི་བློས་ཐོངས་ཤིག་ཅེས་ལན་གསུམ་གྱི་བར་ནན་ཏན་དུ་གསུངས་པ་ཡིན། བཀའ་གདམས་པའི་དགེ་བཤེས་ཞང་སྣ་ཆུང་སྟོན་པས། ཇོ་བོ་ལ་ཆོས་ཞུས་ཀྱང་ཚེ་འདི་བློས་ཐོངས་
བྱམས་སྙིང་རྗེ་བྱང་ཆུབ་ཀྱི་སེམས་བསྒོམ་བྱ་བ་རེ་ལས་མི་གསུངས་བྱས་པས། དེ་འབྲོམ་གྱིས་གསན་ནས་དེ་ག་ཇོ་བོའི་གདམས་ངག་གི་མཐིལ་ཕྱུང་བ་ཡིན་པ་ལ། ཞང་ལྟ་བུས་ཀྱང་ཆོས་ཞུ་མི་མཁྱེན་པ་གསུངས། རྗེས་སུ་ཁོང་གིས་ཀྱང་ཆོས་བྱེད་པ་ལ་
ཚེ་འདི་བློས་གཏོང་བ་འདི་རང་གལ་ཆེ་གསུངས་པ་ཡིན། དེ་ལ་རྒྱས་པར་ན་འཇིག་རྟེན་ཆོས་བརྒྱད་དང། དེ་དག་ཚུར་བསྡུ་ན་ཚེ་འདིར་ཞེན་པའི་ལྟོ་གོས་གཏམ་གསུམ་དུ་འདུ་བས་འདི་གསུམ་བློས་བཏང་དགོས། འདི་གསུམ་གྱི་ནང་ནས་ཀྱང་
གཏམ་འདི་སྡུག་ཤོས་ཡིན་ཏེ། མཁས་པ་དང་བཙུན་པ་དང་སྒོམ་ཆེན་ཕལ་ཆེ་བས་ཀྱང་ལྟོ་ལ་གྱོང་བསྐུར་ནས་མེ་ཏོག་བཅུད་ལེན་དང་རྡེའུ་བཅུད་ལེན་ཙམ་གྱིས་འཚོ་བར་བྱེད། གོས་ལ་གྱོང་བསྐུར་ནས་སྡུག་ཚལ་བེམ་པོ་གྱོན། སྒལ་པ་བྲག་ལ་སྦྱར། བུག་

[013B] སེམས་ཀྱི་གཏིང་དེ་ནས་ལུང་པའི་མི་ཀུན་གྱིས་ང་མཚམས་པ་སྒོམ་ཆེན་བཟང་པོ་ཞིག་རེད་ཟེར་དུ་རེ་བའི་གཏམ་སྙན་གྲགས་འདོད། མཁས་པ་པཎྜི་ཏ་དང་དགེ་སློང་ཚུལ་ཁྲིམས་རྣམ་དག་ཀྱང་དེ་བཞིན་དུ་
བསླུ་བ་མང་སྟེ། རྗེ་འགྲོ་བའི་མགོན་པོས། མཚམས་བཅད་ཡ་ཐེམ་ཡི་གེ་བྲིས། །མི་དང་མི་འཕྲད་སྒོམ་ཆེན་ཡང། །ཚེ་འདིའི་སྒོམ་ཆེན་བཟང་ལོ་འདོད། །ཅེས་དང། རྣམ་རྟོག་མི་དྲན་དགུ་དྲན་འདིས། །ཅི་བྱེད་རྣམས་ལ་འདིས་སླེབས་པས། །དགེ་སྦྱོར་ཅི་
བྱས་ལོ་ལོར་འཆོར། །ཐམས་ཅད་ལོ་པའི་རྟ་པས་ཁྱེར། །དེས་ན་ཚེ་འདིའི་རྣམ་རྟོག་ལ། །མདུང་རེ་འདེབས་དགོས་སྐྱེས་བུ་ཀུན། །འདི་ལ་མདུང་རེ་མ་ཐེབས་ན། །མཁས་བཙུན་སྟོན་སྒོམ་ཐམས་ཅད་ཀྱིས། །ངན་སོང་གསུམ་གྱི་སྒོ་མི་ཁེགས། །ཞེས་དང་
མངའ་རིས་པ་ཆེན་པོས། རང་གིས་བྱས་པའི་ཆོས་ཐམས་ཅད་ཚེ་འདིའི་ཆེ་ཐབས་འདི་དོན་དུ་གཉེར་བར་སོང་སྟེ། དེས་རང་གི་ང་རྒྱལ་ཕྲག་དོག་ཞེ་སྡང་འདོད་པ་རྒྱས་པར་བྱེད་པའི་ཀུན་འབྱུང་འཁོར་བའི་རྒྱུར་སོང་བས། ཆོས་བྱས་སྙམ་ཙ་ན་དེས་ངན་སོང་དུ་བསྐྱུར་
བས༑ སྡིག་པས་ངན་སོང་དུ་སོང་བ་དང་ཁྱད་མེད། ཅེས་གསུངས་པ་རེད། དེས་ན་བཤེས་སྤྲིངས་ལས། འཇིག་རྟེན་མཁྱེན་པ་རྙེད་དང་མ་རྙེད་དང། །བདེ་དང་མི་བདེ་སྙན་དང་མི་སྙན་དང། །བསྟོད་སྨད་ཅེས་བགྱི་འཇིག་རྟེན་ཆོས་བརྒྱད་པོ། །བདག་གི་
ཡིད་ཡུལ་མིན་པར་མགོ་སྙོམས་མཛོད། །ཅེས་དང། གྲུབ་ཆེན་གླིང་རས་པས་ཀྱང། འཁོར་བ་རྣམ་རྟོག་གི་གྲོང་ཁྱེར་ན། །འཇིག་རྟེན་ཆོས་བརྒྱད་ཀྱི་རོ་ལངས་རྒྱུ། །དུར་ཁྲོད་འཇིགས་སུ་རུང་བ་ཞིག་དེ་ན་གདའ། །བླ་མ་རོ་སྙོམས་ཤིག་མཛད་ན་དེ་རུ་

[014A]༄༅། །མཛོད། །ཅེས་གསུངས་པ་ལྟར་རྙེད་བཀུར་བྱུང་ན་དགའ། མ་བྱུང་ན་མི་དགའ་བ་དང། བདེ་བ་བྱུང་ན་དགའ། མ་བྱུང་ན་མི་དགའ་བ། སྙན་གྲགས་བྱུང་ན་དགའ། མ་བྱུང་ན་མི་དགའ་བ། བསྟོད་ར་གཏོང་མཁན་
བྱུང་ན་དགའ། སྨད་ར་བྱེད་མཁན་བྱུང་ན་མི་དགའ་བ་སྟེ་འདི་བརྒྱད་ལ་འཇིག་རྟེན་ཆོས་བརྒྱད་ཅེས་ཟེར་བ་ཡིན། ཆོས་བྱེད་པ་ལ་འཇིག་རྟེན་ཆོས་བརྒྱད་འདི་མགོ་སྙོམས་པ་དགོས། མཁས་བཙུན་སྟོན་སྒོམ་སུ་ཡིན་ཡང་འཇིག་རྟེན་ཆོས་བརྒྱད་དང་འདྲེས་ཏེ་
ཆོས་ཟབ་ཟབ་མོ་ཇི་འདྲ་ཞིག་བྱེད་ཁུལ་བྱས་ཀྱང་སྙིང་པོ་མེད་དེ། རྒྱལ་བ་རྒོད་ཚང་པའི་སློབ་མ་ཡང་དགོན་པའི་ཞལ་ནས། ཆོས་རྫོགས་པ་ཆེན་པོ་ཡིན་པས་མི་ཕན། གང་ཟག་རྫོགས་པ་ཆེན་པོར་འགྲོ་དགོས། ཆོས་སྐད་ལ་རྟ་རི་བ་མང་པོ་བྱས་ནས་གང་ཟག་
ལ་ཁྱི་མི་རི་བ་མང་པོ་མཐོང། ཆོས་ཚིག་རྐྱང་དུ་སོང་ནས་ལག་ལེན་ལ་མི་འདེབས་པ་དེ་ནེ་ཙོའི་འདོན་པ་དང་ཁྱད་མེད། སེམས་དང་ཆོས་ཀྱི་ཕྱེ་ཆུ་མ་འདྲེས་པར་ཆོས་དང་གང་ཟག་གི་བར་ན་ཧར་བ་མི་ཤོང་བ་ཙམ་བྱས། ཆོས་གློ་བའི་ཚོད་མ་བཞིན་ཁ་
ལ་ཅ་ལེ་བྱས་པ་དེས་ཆོས་ཀྱི་དགོས་དོན་མ་འགྲུབ་པ་ལགས་མོད། ངས་ནི་ཚེ་བློས་གཏོང་བ་ལ་སྒྲུབ་བའི་མཐིལ་དུ་བྱས་པ་ཡིན་ནོ་སྐྱེས་བུ་ཀུན། ཞེས་གསུངས་པ་ལྟར་ཡིན། དེའི་ཕྱིར་ཚེ་འདིའི་ཆོས་བརྒྱད་བློས་མ་ཐོངས་ན་ཆོས་འོང་རྒྱུ་ཕར་བཞག་ངན་སོང་གི་
སྐྱེ་སྒོ་ཙམ་ཡང་ཁེགས་པར་དཀའ། ཆོས་བྱེད་པ་ལ་འཇིག་རྟེན་ཆོས་བརྒྱད་མགོ་སྙོམས། ཚེ་བློས་གཏོང་བའི་མན་ངག་བཀའ་གདམས་ཕུགས་ནོར་བཅུ་ཉམས་སུ་ལེན་དགོས། ཕུགས་ནོར་བཅུ་ཞེས་པ་གཏད་པ་བཞི། རྡོ་རྗེ་གསུམ། བུད་སྙེགས་ཐོབ་གསུམ་སྟེ་

[014B] གཏད་པ་བཞི་ནི། བློ་ཕུགས་ཆོས་ལ་གཏད། ཆོས་ཕུགས་སྤྲང་ལ་གཏད། སྤྲང་ཕུགས་ཤི་ལ་གཏད། ཤི་ཕུགས་གྲོག་པོ་སྐམ་པོ་ལ་གཏད་པ་དང་བཞི། རྡོ་རྗེ་གསུམ་ནི། ཐེབས་མེད་རྡོ་རྗེ་སྔོན་ལ་བཏང། ཁྲེལ་མེད་རྡོ་རྗེ་རྗེས་ལ་བཞག་
ཡེ་ཤེས་རྡོ་རྗེ་རང་དང་འགྲོགས་པ་དང་གསུམ། བུད་སྙེགས་ཐོབ་གསུམ་ནི། མི་གྲལ་ནས་བུད། ཁྱི་གྲལ་བསྙེགས། ལྷ་གྲལ་ཐོབ་པ་སྟེ་གསུམ་མོ། །དེ་ཡང་བློ་ཕུགས་ཆོས་ལ་གཏད་པ་ནི། ད་རེས་རྙེད་དཀའ་དོན་ཆེའི་དལ་འབྱོར་གྱི་རྟེན་བཟང་པོ་ལན་
གཅིག་ཙམ་རྙེད་པ་འདི་ཡུན་རིང་པོར་མི་གནས་པར་འཆི་བར་ངེས་ཤིང་ནམ་འཆི་ཆ་མེད་པ་དང། འཆི་བའི་ཚེ་ཡང་དམ་པའི་ཆོས་ཁོ་ན་མ་གཏོགས་ཚེ་འདིའི་རྙེད་བཀུར་སྙན་གྲགས་སོགས་དཔལ་འབྱོར་ལོངས་སྤྱོད་ཇི་ཙམ་ཡོད་ཀྱང་ཅུང་ཟད་ཙམ་ཡང་མི་ཕན་
པར་བསམས་ནས་ཆོས་བྱེད་པ་ཡིན། ཆོས་ཕུགས་སྤྲང་ལ་གཏད་པ་ནི། འོ་ན་ཚེ་འདིའི་བདེ་ཐབས་མ་བསྒྲུབས་པར་ཆོས་བྱས་ན་ཆོས་ཀྱི་མཐུན་རྐྱེན་ཙམ་ཡང་མེད་པར་སྤྲང་པོ་བྱས་མི་ཡོང་ངམ་སྙམ་ན། ངས་ཆོས་ཀྱི་ཕྱིར་དུ་དཀའ་བ་སྤྱད་ནས་སྤྲང་པོ་བྱས་ནའང་བྱས་
ཟས་གོས་ངན་ངོན་སློང་མོ་བརྒྱབ་པ་ཙམ་གྱིས་འཚོ་བར་བྱས་ནས་ཆོས་སྒྲུབ་ནུས་པར་བྱེད་སྙམ་པའོ། །སྤྲང་ཕུགས་ཤི་ལ་གཏད་བ་ནི། ངས་ཅ་ལག་ཕྲན་བུ་མ་བསགས་པར་དེ་ལྟར་སྤྲང་པོ་བྱས་ཏེ་ཆོས་སྒྲུབ་ཁུལ་བགྱིས་ན་མི་ཚེ་ཡང་འཁྱོལ་ཐབས་མི་འདུག་
ལྟོ་གོས་མེད་པར་ཤི་ཡོང་སྙམ་པ་བྱུང་ན། ངས་ཚེ་རབས་སྔ་མ་མང་པོར་ཆོས་ཀྱི་དོན་དུ་སྲོག་གཏོང་མ་མྱོང་བ་ལ། ད་རེས་ཆོས་བསྒྲུབས་ནས་ཤི་ཐུབ་ན་གོ་བཅད། ལར་ནས་ཕྱུག་པོ་དང་སྤྲང་པོ་ཚང་མ་འཆི་རྒྱུ་ཡིན་པ་འདྲ་བ་ལ། ཕྱུག་པོ་ཡོང་རྒྱུའི་དོན་དུ་

[015A]༄༅། །སྡིག་བསགས་ནས་འཆི་བ་ལས། ཆོས་ལ་དཀའ་བ་སྤྱད་ནས་འཆི་རྒྱུ་བྱུང་ན་དོན་ཆེན་པོ་གྲུབ་པས་ན། ཆོས་ཀྱི་ཕྱིར་དུ་འཁྱག་རིས་ཤི་ནའང་ཤི་ལྟོགས་རིས་ཤི་ནའང་ཤི་སྙམ་དུ་ཆོས་བློས་མི་གཏོང་བ་
ཡིན༑ ཤི་ཕུགས་གྲོག་པོ་སྐམ་པོ་ལ་གཏད་པ་ནི། རང་ལ་ཡོ་བྱད་གཏན་ནས་མེད་ན། རང་ན་བ་དང། རྒས་པ་དང། འཆི་དུས་ཚུན་ཆད་ལ་་ཡོག་བྱེད་མཁན་དང། རོ་སྐྱེལ་བྱེད་ཚུན་ཆད་དགོས་སྙམ་པ་ཡང་ཚེ་འདིའི་ཕུན་ཚོགས་ལ་ཞེན་པ་ཡིན། རང་
ཉིད་ལོ་རྒས་རྒས་བར་དུ་ཚེ་རིང་པོར་སྡོད་པའི་ངེས་པ་གཏན་ནས་མེད་པས། དེ་བས་ཆོས་བསྒྲུབས་ནས་རང་ལ་བལྟ་མཁན་མེད་པར་གྲོག་པོ་སྐམ་པོའི་ནང་དུ་ཁྱི་ཤི་བ་ལྟར་རོ་ལ་འབུ་བརྒྱབ་ཀྱང་རུང་སྙམ་དུ་གང་ལའང་མ་ཆགས་པར་དབེན་པའི་རི་
ཁྲོད་དུ་ཆོས་སྒྲུབ་པ་ཡིན། ཐེབས་མེད་རྡོ་རྗེ་སྔོན་ལ་བཏང་བ་ནི། རང་གིས་དེ་ལྟར་བློས་བཏང་ནས་ཆོས་སྒྲུབ་པ་ལ། ཕ་མ་ཉེ་འབྲེལ་མཛའ་གྲོགས་ལ་སོགས་པས་ཇི་ཙམ་བཤོལ་བཏབ་ཀྱང་བཤོལ་ཐེབས་མི་ཐུབ་པར་གཉེན་བཤེས་བརྩེ་གདུང་ཆེ་
བ་སྙིང་དང་འདྲ་བ་རྣམས་མྱ་ངན་དང་བཅས་བཞིན་མིག་མཆི་མ་ཙ་རེ་ལུས་ཀྱང་ཡིད་རྡོ་རྗེ་ལྟར་མི་འགྱུར་བས་གདུང་སེམས་དང་ཆགས་སེམས་མེད་པར་དབེན་པའི་རི་ཁྲོད་དུ་སོང་ནས་ཆོས་རྣམ་དག་བྱེད་པ་ཞིག་དགོས། ཁྲེལ་མེད་རྡོ་རྗེ་རྗེས་ལ་བཞག་པ་ནི་
ཚེ་བློས་བཏང་ནས་འགྲོ་བ་ན། མི་ཚོས་ཁོ་སྤྲང་འཁྱམས་ཐ་ཆད་རེད་ཟེར་བ་སོགས་ཞེ་ཁྲེལ་འཕྱ་སྨོད་གང་འདྲ་ཞིག་བྱས་ཀྱང། བཟང་པོ་ལྷ་ལྟ་བུ་རེད་ཟེར་ནའང་ཟེར། ངན་པ་འདྲེ་ལྟ་བུ་རེད་ཟེར་ནའང་ཟེར། ང་ལ་ཁྱད་མེད། ཚེ་འདི་པའི་མཛའ་

[015B] ཆོས་སྒྲུབ་པའི་བར་ཆད་ཡིན་སྙམ་དུ་བློས་བཏང་བ་ཞིག་དགོས། ཡེ་ཤེས་རྡོ་རྗེ་རང་དང་འགྲོགས་པ་ནི། ཇི་ལྟར་བརྩམས་པའི་དམ་བཅའ་ལས་ནམ་ཡང་མི་འདའ་བར་སྙིང་པོ་མེད་པའི་འདི་སྣང་གི་བྱ་
བཞག་ཐམས་ཅད་གཏན་དུ་སྤངས་ཏེ། ཆོས་ཀྱི་བསམ་པ་བརྟན་པོས་ཚེ་དང་སྒྲུབ་པ་སྙོམས་པར་བྱེད་པ་ཡིན། མི་གྲལ་ནས་བུད་པ་ནི། འདི་སྣང་གི་ཕུན་ཚོགས་ལ་དགྲར་བལྟས་ནས་ཚེ་འདི་དོན་གཉེར་ཅན་གྱི་མཐོ་དམན་སུ་དང་ཡང་སྣང་བ་མི་བསྟུན་པར་
སྨྱོན་པའི་སྤྱོད་པ་ལྟར་ཚེ་འདི་པའི་མིའི་གྲལ་ནས་བུད་པ་ཡིན། ཁྱི་གྲལ་སྙེགས་པ་ནི། ལྟོ་གོས་གཏམ་གསུམ་ལ་གྱོང་བསྐུར། ཆོས་ཀྱི་ཕྱིར་དུ་བཀྲེས་སྐོམ་ངལ་དུབ་ཇི་ཙམ་བྱུང་ཡང་བསྲན་བཟོད་པར་བྱེད་པ་དེ་རེད། ལྷ་གྲལ་ཐོབ་པ་ནི། དབེན་པའི་
གནས་སུ་འཇིག་རྟེན་གྱི་བྱ་བཞག་ཐམས་ཅད་བློས་བཏང་སྟེ་སྒྲུབ་པ་མཐར་བསྐྱེལ་བ་ན་ལྷ་ཡི་ཡང་ལྷ་སངས་རྒྱས་ཀྱི་གོ་འཕང་ཚེ་འདི་ལ་ཐོབ་པ་ཡིན། དེ་ལྟར་བློས་བཏང་ནས་ཆོས་སྒྲུབ་ན་སྤྲང་པོར་སོང་སྟེ་མུ་གེས་ཤི་ཡོང་བའི་དོགས་པ་བྱ་མི་དགོས། འཇིག་རྟེན་
པ་ལྟོགས་ནས་ཤི་བ་སྲིད་ཀྱང་ཆོས་པ་ལྟོགས་རིས་ཤི་བ་གཏན་ནས་མི་སྲིད་དེ། སྟོན་པ་ཐུགས་རྗེ་ཅན་མངོན་པར་རྫོགས་པར་སངས་རྒྱས་པའི་ཚེ་འཁོར་སྒྱུར་དྲུག་ཁྲིའི་སྐྱེ་བ་བཞེས་རྒྱུའི་བསོད་ནམས་ལྷག་པོར་ལུས་པ་རྣམས་སྟོན་པའི་རྗེས་འཇུག་རྣམས་ཀྱི་འཚོ་
བའི་མཐུན་རྐྱེན་དུ་བསྔོས་པ་དང། སྙིང་རྗེ་པད་དཀར་དུ། སངས་རྒྱས་ཀྱིས་ཐུགས་བསྐྱེད་པའི་སྐབས་སུ། ངའི་བསྟན་པ་ལ་ཆོས་གོས་ངུར་སྨྲིག་སོར་བཞི་འཆང་བ་ལ་ཡང་བཟའ་བཏུང་བསམ་པ་བཞིན་མ་བྱུང་ན། བདག་གིས་སངས་རྒྱས་བསླུས་པས་སངས་རྒྱས་མི་

[016A]༄༅། །ཐོབ་པར་གྱུར་ཅིག་ཅེས་གསུངས་པ་དང། མ་འོངས་པ་ན་འཇིག་རྟེན་ན་མུ་གེ་བྱུང་སྟེ་མུ་ཏིག་བྲེ་གང་དང་རྩམ་པ་བྲེ་གང་བརྗེ་དགོས་པའི་དུས་བྱུང་ཡང་སྟོན་པའི་རྗེས་འཇུག་རྣམས་འཚོ་བས་མི་ཕོངས་པར་གསུངས་
པ་དང། ཁྱིམ་པའི་སྐྱེ་བོ་ཐམས་ཅད་ཀུན། །སེན་མོའི་སྟེང་དུ་ཞིང་རྨོས་ཀྱང། །ང་ཡི་རབ་ཏུ་བྱུང་བ་རྣམས། །འཚོ་བས་ཕོངས་པར་མི་འགྱུར་རོ། །ཞེས་ཚད་མའི་བཀའ་སླུ་བ་མེད་པས་མདོ་སྡེ་སོགས་ལས་གསུངས། ཚེ་བློས་གཏོང་ཞེས་པའི་བློས་གཏོང་
རྒྱུའི་གཙོ་བོ་འདི་སྣང་ཆོས་བརྒྱད་ཀྱི་ཞེན་པ་དེ་བློས་ཐོང་བ་དགོས། དེ་ཐོངས་ན་ཡོ་བྱད་ཐམས་ཅད་གཏོར་ནས་སྤྲང་པོ་བྱེད་པ་ཞིག་ངེས་པར་མི་དགོས་ཏེ། དམ་པ་ཚོས་ཚེ་བློས་ཐོངས་པའི་ཚད་ལ་རྒྱལ་མཆོག་བསྐལ་བཟང་རྒྱ་མཚོ་དང། པཎ་ཆེན་བློ་བཟང་
ཡེ་ཤེས་སོགས་འཇོག་པར་མཛད་པ་ཡིན། གཞན་ཡང་བདག་ཅག་གི་སྟོན་པ་ཐུགས་རྗེ་ཅན་གྱིས་འཁོར་སྒྱུར་གྱི་རྒྱལ་སྲིད་སྤངས་ཏེ་རབ་ཏུ་བྱུང་བ་དང། རྒྱལ་སྲས་ཞི་བ་ལྷ་དང། ཇོ་བོ་ཆེན་པོ་དཔལ་ལྡན་ཨ་ཏི་ཤ་སོགས་ཀྱང་རྒྱལ་སྲིད་སྤངས་
ཏེ་རབ་ཏུ་བྱུང། རྗེ་ཙོང་ཁ་པ་ཆེན་པོས་ཀྱང་སློབ་མ་སྡེ་སྣོད་འཛིན་པ་སྟོང་ཕྲག་ལ་ཉེ་བ་སོགས་མིག་མཆི་མ་ཛར་རེ་བཞག་སྟེ་འཇམ་དབྱངས་ཀྱི་བཀའ་བཞིན་འཁོར་དག་པ་རྣམ་བརྒྱད་ཙམ་ལས་མེད་པར་བྱ་བྲལ་ལ་གཤེགས་པ་དང། དེ་དུས་ཀྱི་རྒྱ་ནག་
གོང་མས་གསེར་ཡིག་པ་དང་ཏཱ་ཞིན་སོགས་ཆེད་དུ་བརྫངས་ཏེ་གདན་འདྲེན་ཞུས་ཀྱང་གདན་མ་འདྲོངས་པ་དང། དམ་པ་དེ་དག་གིས་འཚོ་བ་དཀའ་ཐུབ་དང་བསོད་སྙོམས་ཙམ་ལ་བརྟེན། སྒྲུབ་པ་ལྷུར་མཛད་པ་སོགས་ཀྱང་ཇོ་བོ་བཀའ་གདམས་པའི་

[016B] དེར་མ་ཟད། ཚེ་གཅིག་ལུས་གཅིག་ལ་སངས་རྒྱས་པ་རྒྱལ་བ་དབེན་ས་པ་ཆེན་པོའི་ཞལ་ནས། སྔོན་དུས་ཀྱི་མིད་ལ་རས་པ་དང། །ད་དུས་ཀྱི་བློ་བཟང་དོན་གྲུབ་ལ། །འཕྲལ་ཆས་ཀྱི་ཟས་གོས་མ་
གཏོགས་པ། །ནོར་དངོས་པོ་འཛིན་པས་དགོས་པ་མེད། །ཚེ་གཅིག་ལ་སངས་རྒྱས་བསྒྲུབ་པ་ལ། །དེ་འདྲའི་སྤྱོད་ལ་ལེགས་གནས་ནས། །ཆགས་སྡང་སྤངས་པའི་དབེན་གནས་སུ། །དལ་འབྱོར་ལ་སྙིང་པོ་ལེན་པར་ཤོག་ཅེས་དང། རྣལ་འབྱོར་
གྱི་དབང་ཕྱུག་མིད་ལའི་ཞལ་ནས་ཀྱང། བུ་སྙིང་ནས་ལྷ་ཆོས་བྱ་བསམས་ན། །དད་པ་ཞིག་གཏིང་ནས་སྐྱེས་པ་ན། །ཚེ་འདི་ལ་ཕྱི་མིག་མི་ལྟ་ན། །བདེན་པར་ང་ཕྱིར་འབྲང་བ་ན། །གཉེན་འདུན་བདུད་ཀྱི་བཤོལ་འདེབས་ཡིན། །བདེན་ནོ་མ་སྙམ་འཁྲི་
བ་ཆོད། །ཟས་ནོར་བདུད་ཀྱི་སོ་པ་ཡིན། །འདྲིས་ཤིང་ངན་ནོ་འཛིན་ཆགས་སྤོངས། །འདོད་ཡོན་བདུད་ཀྱི་ཞགས་པ་ཡིན། །འཆིང་བར་ངེས་སོ་ཞེན་པ་ཐོངས། །གཞོན་གྲོགས་བདུད་ཀྱི་བུ་མོ་ཡིན། །སླུ་བར་ངེས་སོ་ཁོང་ཟོན་གྱིས། །ཕ་ཡུལ་
བདུད་ཀྱི་བཙོན་ར་ཡིན། །ཐར་བར་དཀའ་ཡིས་མྱུར་དུ་བྲོས། །ལར་ཐམས་ཅད་བཞག་ནས་འགྲོ་དགོས་ན། །དུས་ད་ལྟ་བཞག་ན་དོན་ཅན་ལགས། །སྒྱུ་ལུས་ཀྱི་ཐོ་ཡོར་ཅིས་ཀྱང་འགྱེལ། །དུས་ད་ལྟ་རྟེན་འབྲེལ་བསྒྲིགས་ན་ལེགས། །སེམས་
ཀྱི་བྱ་རྒོད་ཅིས་ཀྱང་འཕུར། །དུས་ད་ལྟ་ནམ་དཔངས་བཅད་ན་ལེགས། །མི་ང་ཟེར་དེ་ཚོ་ཉན་སྤྱོད་ན། །བུ་ཁྱོད་ལ་ལྷ་ཆོས་ཀྱི་སྐལ་བ་ཡོད། །ཅེས་དང། ང་སྐྱིད་པ་གཉེན་གྱིས་མཚོར་ཞིང། །སྡུག་པ་དགྲ་ཡིས་མ་ཚོར་བར། །རི་ཁྲོད་འདི་རུ་འཆི་

[017A]༄༅། །ནུས་ན། །རྣལ་འབྱོར་བསམ་པ་རྫོགས་པ་ཡིན། །རྒས་པ་གྲོགས་ཀྱིས་མ་ཚོར་ཞིང། །ན་བ་སྲིང་མོས་མ་ཚོར་བར། །རི་ཁྲོད་  ྾  རྣལ་འབྱོར་  ྾  ཤི་བ་མི་ཡིས་མ་ཚོར་ཞིང། །རོ་རུལ་བྱ་ཡིས་མ་མཐོང་བར། །རི་
ཁྲོད་  ྾  རྣལ་འབྱོར་  ྾  ཤ་རུས་སྦྲང་མས་འཇིབ་པ་དང། །རྩ་རྒྱུས་འབུ་ཡིས་ཟ་བ་རུ། །རི་ཁྲོད་  ྾  རྣལ་འབྱོར་  ྾  ང་སྒོ་ན་མི་རྗེས་མེད་པ་དང། །ནང་ན་ཁྲག་རྗེས་མེད་པ་རུ། །རི་ཁྲོད་  ྾  རྣལ་འབྱོར་  ྾  རོ་ལ་འཁོར་མི་མེད་པ་དང། །ཤི་ན་
དུ་མི་མེད་པ་རུ། །རི་ཁྲོད་  ྾  རྣལ་འབྱོར་  ྾  ང་གར་སོང་འདྲི་མི་མེད་པ་དང། །འདིར་སོང་གཏད་སོ་མེད་པ་རུ། །རི་ཁྲོད་  ྾  རྣལ་འབྱོར་  ྾  མི་མེད་ལུང་པའི་བྲག་ཕུག་ཏུ། །སྤྲང་པོ་ཤི་བའི་སྨོན་ལམ་འདི། །འགྲོ་བའི་དོན་དུ་ཐེབས་པར་ཤོག་
ཐེབས་ན་བསམ་པ་རྫོགས་པ་ཡིན། །ཞེས་གསུངས་པ་རེད། འདི་དག་ཀྱང་ཚེ་བློས་བཏང་བའི་གསུང་མགུར་ཡིན། འདི་སྣང་གི་ཆོས་བརྒྱད་བློས་གཏོང་བའི་མན་ངག་གི་སྙིང་པོ་ལྟ་བུ་ནི་འཆི་བ་མི་རྟག་པ་བསྒོམ་པ་ཉིད་ཡིན་ཀྱང། རང་
ཅག་གིས་དང་པོར་དལ་འབྱོར་དོན་ཆེན་རྙེད་དཀའ་ནས་རིམ་གྱིས་བློ་སྦྱང་ན་གནད་དུ་སྨིན་པ་ཡོང། རྗེ་ཐམས་ཅད་མཁྱེན་པའི་ཞལ་ནས། དལ་བའི་རྟེན་འདི་ཡིད་བཞིན་ནོར་ལས་ལྷག་འདི་འདྲ་རྙེད་པ་ད་རེས་ཙམ་ཞིག་ཡིན། །རྙེད་དཀའ་
འཇིག་སླ་ནམ་མཁའི་གློག་དང་འདྲ། །ཚུལ་འདི་བསམས་ནས་འཇིག་རྟེན་བྱ་བ་ཀུན། །སྦུན་པ་འཕྱར་བ་བཞིན་དུ་རྟོགས་གྱུར་ནས། །ཉིན་མཚན་ཀུན་ཏུ་སྙིང་པོ་ལེན་པ་དགོས། །རྣལ་འབྱོར་ངས་ཀྱང་ཉམས་ལེན་དེ་ལྟར་བྱས། །ཐར་

[017B] །ཞེས་གསུངས་པ་ལྟར་འཇིག་རྟེན་ཆོས་བརྒྱད་བློས་བཏང་སྟེ་སྒྲུབ་པ་ཉམས་ལེན་གཤའ་མ་ཞིག་ཡོང་བ་ལ་དལ་འབྱོར་དོན་ཆེ་རྙེད་དཀའ་དང། འཆི་བ་མི་རྟག་པ་གཉིས་ཀྱི་རྟོགས་པ་སྐྱེ་བ་ཞིག་དགོས། དེ་སྐྱེས་
ན་རི་ཐམས་ཅད་གསེར་དང། ཆུ་ཐམས་ཅད་འོ་མ། མི་ཐམས་ཅད་རང་གི་བྲན་དུ་གྱུར་ཀྱང་མི་མཁོ་བ་སྐྱུག་ནད་ཅན་ལ་བཙོ་ཟན་བྱིན་པ་ལྟར་ཞེན་པ་གཏིང་ནས་ལོག་པ་ཞིག་ཡོང། རྟོགས་པ་དེ་ཡང་ཐོས་བྱུང་གཞན་སྟོབས་ཀྱིས་སྐྱེས་པས་མི་ཆོག་པར་
བསམ་བྱུང་རང་སྟོབས་ཀྱིས་སྐྱེས་ན་གཞན་དུ་མི་འགྱུར་བར་བརྟན་པོ་འོང་བ་ཡིན། དེ་ཡང་གཞུང་དུ། དལ་འབྱོར་རྙེད་དཀའ་ཞེས་པས་དལ་འབྱོར་ངོས་བཟུང་བ་དང། དོན་ཆེ་བ་བསམ་པ། རྙེད་དཀའ་བ་བསམ་པ་རྣམས་བསྟན། དལ་བ་ནི་མི་ཁོམ་པ་
བརྒྱད་དང་བྲལ་ཞིང་ཆོས་བྱེད་པ་ལ་ཁོམ་པ་དང། འབྱོར་པ་ནི་རང་མིར་སྐྱེས་ཤིང་སངས་རྒྱས་ཀྱི་བསྟན་པའི་སྒོར་ཞུགས་པ་སོགས་ཆོས་སྒྲུབ་པའི་ཕྱི་ནང་གི་མཐུན་རྐྱེན་རང་ལ་ཚང་བའམ་ལྡན་པ། ལུས་རྟེན་འདིར་ཕྱི་མའི་དོན་སྒྲུབ་པ་ནས་སངས་རྒྱས་ཀྱི་གོ་འཕང་
སྒྲུབ་པ་མན་ཆད་རང་ལག་ན་ཡོད་པས་དོན་ཆེ་བ། རྙེད་དཀའ་བ་ལ་གསུམ་ལས་རྒྱུའི་སྒོ་ནས་དལ་འབྱོར་ཐོབ་པའི་རྒྱུ་ཚུལ་ཁྲིམས་རྣམ་པར་དག་པ་བསྲུང་བ་སོགས་དཀོན་པས་འབྲས་བུ་དལ་འབྱོར་གྱི་རྟེན་རྙེད་དཀའ། ངོ་བོའི་སྒོ་ནས་སྤྱིར་ངན་འགྲོ་ལས་བདེ་འགྲོ་
ཉུང༑ འགྲོ་བ་གཞན་ལས་མི་ཉུང། མིའི་ནང་ནས་འཛམ་བུའི་གླིང་པ་ཉུང། འཛམ་བུ་གླིང་པའི་ནང་ནས་ཀྱང་དལ་འབྱོར་ཐོབ་པ་ཤིན་ཏུ་ཉུང་བས་རྙེད་དཀའ། དཔེའི་སྒོ་ནས་གསེར་གྱི་གཉའ་ཤིང་བུ་ག་གཅིག་པ་ཞིག་རྒྱ་མཚོ་ཆེན་པོའི་ཁར་རྒྱ་

[018A]༄༅། །མཚོའི་རླབས་ཀྱིས་ཕྱོགས་ཀུན་ཏུ་ཁྱེར་བ་ལ། རུས་སྦལ་ལོང་བ་གཅིག་རྒྱ་མཚོའི་གཏིང་དུ་གནས་པ་ལོ་བརྒྱ་རེའི་མཚམས་ནས་རྒྱ་མཚོའི་ཁར་མགོ་རྡོག་ཙམ་དུ་ལན་རེ་འོང་བའི་མགྲིན་པ་གཉའ་ཤིང་གི་བུ་ག་
དང་འཕྲད་པ་སྲིད་མཐའ་ཙམ་ཡིན་པ་བཞིན་དུ་སངས་རྒྱས་ཀྱི་བསྟན་པ་འཇིག་རྟེན་གྱི་ཁམས་གཞན་དང་གཞན་དུ་རེས་ཀྱིས་དར་བ་ལ། རང་མ་རིག་པས་མིག་ལྡོང་སྟེ་འཁོར་བའི་རྒྱ་མཚོའི་གཏིང་དུ་གཏན་སྡོད་བྱས་ཀྱང་ད་རེས་དལ་འབྱོར་གྱི་མི་ལུས་
ཐོབ་པ་ནི་ཆེས་རྙེད་པར་དཀའ་བ་སྲིད་མཐའ་ཙམ་ཞིག་རྙེད་པ་ཡིན། དེ་ལྟར་དལ་འབྱོར་དོན་ཆེ་ཞིང་རྙེད་པར་དཀའ་བ་ལན་ཅིག་ཙམ་རྙེད་པའི་སྐབས་འདིར་སྙིང་པོ་ཁྱད་པར་ཅན་ཞིག་ངེས་པར་ལེན་དགོས་པས་དེ་ནི་ཐེག་པ་ཆེན་པོའི་ཆོས་ཉམས་སུ་
ལེན་པ་ཁོ་ན་ཡིན། དེ་ཡང་ད་ལྟ་ཉིད་ནས་མ་བླངས་ན་རིང་པོར་མི་ཐོགས་པར་འཆི་བ་མི་རྟག་པ་འོང། འཆི་བ་དྲན་པའི་བློ་དེ་ཡང་རང་གར་འཆི་བ་འོང་ལུགས་ཤེས་པ་ཙམ་དང་བསམ་པ་ཙམ་གྱིས་འཆི་བ་གཤའ་མ་དྲན་པ་ཞིག་འོང་དཀའ་བས་བློ་
ཞིབ་ཏུ་སྦྱོང་བ་དགོས། གཞུང་འདིར་ཡང་ཚེ་ལ་ལོང་མེད་ཅེས་པས་འཆི་བ་དྲན་ཚུལ་བསྟན་པ་ཡིན། དེ་ལ་འཆི་བ་དྲན་པའི་ཕན་ཡོན། མ་དྲན་པའི་ཉེས་དམིགས། འཆི་བ་དྲན་ཚུལ་དངོས་ཀྱི་རྩ་བ་གསུམ་དང། རྒྱུ་མཚན་དགུ། ཐག་བཅད་པ་གསུམ། འཆི་
བའི་རྣམ་པ་བསྒོམ་པ་རྣམས་ཡུན་བསྲིང་སྟེ་སྦྱང་ན་འཆི་བ་དྲན་པའི་བློ་རྣལ་མ་སྐྱེས་ཏེ་ཚེ་འདིའི་སྣང་ཤས་ལྡོག་པ་ཞིག་འབྱུང། འཆི་བ་མི་རྟག་པ་དྲན་པའི་བསམ་བྱུང་གི་བློ་ནམ་རྒྱུད་ལ་སྐྱེས་པ་ན་ཆོས་དགེ་སྦྱོར་གྱི་རྐང་ཚུགས་ཞེས་པ་དེ་བྱུང་བ་ཡིན། འཆི་

[018B] འོག་ནས་འབྱུང་བའི་སྐྱབས་འགྲོ་ལས་འབྲས་ལ་སོགས་པའི་རྣམ་གཞག་རྒྱས་པ་ནི་བྱང་ཆུབ་ལམ་གྱི་རིམ་པའི་ཁྲིད་ལས་བྱུང་བ་ལྟར་ཤེས་དགོས། གཞུང་འདིར་ངན་སོང་གི་སྡུག་བསྔལ་བསམ་པ་དང། སྐྱབས་འགྲོའི་ཆོས་སྐོར་རྣམས་ཚིག་ཟིན་ལ་དངོས་སུ་མ་
གསུངས་ཀྱང། ཤུགས་ལ་བསྟན་པ་ཡིན་གསུངས། གཉིས་པ་ཕྱི་མའི་སྣང་ཤས་ལྡོག་ཚུལ་ནི། ལས་འབྲས་མི་བསླུ་འཁོར་བའི་སྡུག་བསྔལ་རྣམས། །ཡང་ཡང་བསམས་པས་ཕྱི་མའི་སྣང་ཤས་ལྡོག་ཅེས་པས་བསྟན་ཏེ། རང་ཕྱི་མར་ཚངས་པ་བརྒྱ་བྱིན་དང་འཁོར་སྒྱུར་ལྟ་བུའི་ལུས་ལོངས་སྤྱོད་སོགས་
གནས་དང་ཡོ་བྱད་ཕུན་སུམ་ཚོགས་པའི་བདེ་སྐྱིད་བཟང་པོ་ཞིག་བྱུང་ན་སྙམ་པ་ནི་ཕྱི་མའི་སྣང་ཤས་ཡིན། ཀུན་སློང་སེམས་ཅན་གྱི་དོན་བྱ་རྒྱུའི་བསམ་བློ་མེད་པར། དག་ཞིང་དུ་སྐྱེས་ན་སྡུག་བསྔལ་མི་མྱོང་བས་རང་སྐྱིད་པ་འོང་སྙམ་པ་ཚོ་ཡང་ཕར་
དེད་ན་ཕལ་ཆེར་ཕྱི་མའི་སྣང་ཤས་ཀྱི་དབང་དུ་འགྲོ་ཚོད་སྣང། ལམ་རིམ་དུ་སྐྱེས་བུ་ཆུང་ངུའི་ལས་འབྲས་ཀྱིས་ཚེ་འདི་དང། འབྲིང་གིས་ཕྱི་མའི་སྣང་ཤས་ལྡོག་ཚུལ་གསུངས་ཀྱང། ལམ་གཙོ་འདིར་དལ་འབྱོར་དང་མི་རྟག་པས་ཚེ་འདི་དང། ལས་འབྲས་དང་
འཁོར་བའི་སྡུག་བསྔལ་བསམ་པ་གཉིས་ཟུང་འབྲེལ་གྱིས་ཕྱི་མའི་སྣང་ཤས་ལྡོག་ཐབས་སུ་གསུངས་པའི་གནད་གཅིག་ནི་ལས་འབྲས་ཕྲ་ཞིང་ཕྲ་བ་ཡིན་པས་འཁོར་བ་ལས་གཏན་ནས་མ་ཐར་ན་སླར་ཡང་སྡིག་པའི་འབྲས་བུས་འཁོར་བར་འཁོར་བས་དང་
གཅིག་ནི་འཁོར་བ་ལས་ལྡོག་པ་ལ་མ་རིག་པས་ཀུན་ནས་བསླངས་པའི་ལས་ཀྱི་རིགས་མཐའ་དག་ལྡོག་དགོས་པས་དེའི་དོན་དུ་མཛད་པ་ཡིན། དེས་ན་འཁོར་བ་ལས་ཐར་བ་ལ་དཀར་ནག་གི་ལས་འབྲས་ལ་བླང་དོར་དགོས། དེ་ལ་དང་པོར་ལས་

[019A]༄༅། །འབྲས་ལ་ཡིད་ཆེས་དགོས། དེ་ལ་ལས་འབྲས་བསམ་དགོས། བསམ་ཚུལ་ཡང་སངས་རྒྱས་ཀྱིས་ལས་ངེས་པའི་ཚུལ། ལས་འཕེལ་ཆེ་བ། ལས་མ་བྱས་པ་དང་མི་འཕྲད་པ། བྱས་པ་ཆུད་མི་ཟ་བ་སྟེ་
ལས་ཀྱི་ཚུལ་བཞིའི་སྒོ་ནས་གསུངས་པ་རྣམས་ཞིབ་ཏུ་བསམ་ན་ལས་འབྲས་ལ་ཡིད་ཆེས་ཀྱི་དད་པ་སྐྱེས་ཏེ་བླང་དོར་ལག་ལེན་བྱེད་པ་རང་ཤུགས་ཀྱིས་འོང་བ་ཡིན། ལམ་རིམ་དུ་མི་རྟག་པའི་རྗེས་སུ་ངན་སོང་གསུམ་དང་སྐྱབས་འགྲོའི་སྐོར་
གསུངས་ཤིང། གཞུང་འདིའི་ཡང་དགོངས་པ་ལྟར་ད་རེས་ལམ་རིམ་ནས་ཁ་བསྐང་སྟེ་ཅུང་ཟད་ཞུ་ན། འཆི་བའི་འོག་ཏུ་རྣམ་ཤེས་མར་མེ་ཤི་བ་ལྟར་མེད་དེ་མི་འགྲོ་བར་སྐྱེ་བ་ཞིག་ལེན་དགོས། སྐྱེ་ས་དེ་ཡང་ངན་འགྲོ་དང་བདེ་འགྲོ་གཉིས་
ཡིན༑ དེ་གཉིས་གང་དུ་སྐྱེ་རང་ལ་རང་དབང་མེད་པར་ལས་ཀྱི་རྗེས་སུ་འགྲོ་དགོས་པས་དགེ་བས་བདེ་འགྲོ་དང་མི་དགེ་བས་ངན་འགྲོར་འཕེན། དེ་ཡང་ལས་མི་དགེ་བ་ཆེན་པོས་དམྱལ་བ། འབྲིང་གིས་ཡི་དྭགས། ཆུང་ངུས་དུད་འགྲོར་སྐྱེ་
ལས་དགེ་བ་ཆེན་པོས་ཁམས་གོང་མ་གཉིས་ཀྱི་ལྷ། འབྲིང་གིས་འདོད་པའི་ལྷ། ཆུང་ངུས་འདོད་ཁམས་ཀྱི་མིར་སྐྱེ་བ་ཡིན། དེ་ལྟར་ཡང་དཔལ་མགོན་ཀླུ་སྒྲུབ་ཀྱིས། མི་དགེ་བ་ལས་སྡུག་བསྔལ་ཀུན། །དེ་བཞིན་ངན་འགྲོ་ཐམས་
དོ༑ ༑དགེ་ལས་བདེ་འགྲོ་ཐམས་ཅད་དང། །སྐྱེ་བ་ཀུན་ཏུ་བདེ་བ་དག་ཅེས་གསུངས། དེ་ལྟར་ན་རང་རེ་ལ་དགེ་བ་ནི་སྟོབས་ཆུང་ཞིང་མི་དགེ་བ་ནི་ཤིན་ཏུ་སྟོབས་ཆེ་བས་འདི་གའི་ངང་ནས་འཆི་ན་ནི་ཕྱི་མར་ངན་འགྲོར་སྐྱེ་བ་ཐག་ཆོད་

[019B] ཡི་དྭགས་ལ་བཀྲེས་སྐོམ་ངལ་འཇིགས་ལ་སོགས་པ་དང། དུད་འགྲོ་ལ་གླེན་ཞིང་གཏི་མུག་པ་དང། བཀོལ་སྤྱོད་ལ་སོགས་པའི་སྡུག་བསྔལ་བཟོད་གླགས་མེད། དེ་ལྟ་བུའི་ངན་
སོང་དུ་མི་འགྲོ་བའི་ཐབས་སུ་དཀོན་མཆོག་གསུམ་ལ་སྙིང་ནས་སྐྱབས་བཅོལ། ལས་འབྲས་ཀྱི་བླང་དོར་ལ་ཚུལ་བཞིན་དུ་འབད་དགོས། སྐྱབས་འགྲོའི་བསླབ་བྱའི་གཙོ་བོ་ཡང་ལས་འབྲས་ལ་བླང་དོར་བྱེད་པ་འདི་ཡིན། ལས་འབྲས་འདི་མ་
བསྲུངས་ན་ངན་འགྲོར་སྐྱེ་བ་ཐག་ཆོད་ཆོད་པ་རེད། དེ་ཡང་རང་ཅག་ཕལ་ཆེ་བ་འདི་ཆོས་རང་གིས་མ་ཤེས་པ་གཅིག་པུས་ངན་སོང་དུ་སོང་བ་མིན་ཡང། ཆོས་ཤེས་ཀྱང་ལག་ཏུ་མ་བླངས་པ་དང། ལས་འབྲས་ཁྱད་དུ་བསད་པས་ངན་སོང་དུ་འགྲོ་བ་
ཆེས་མང་བ་ཡིན། ལས་འབྲས་ཁྱད་དུ་བསད་ན་མཁས་པ་དང་བཙུན་པ་ཇི་འདྲ་ཞིག་ཡིན་ཀྱང་ངན་སོང་དུ་འགྲོ་ལས་འབྲས་འདི་ལ་ནན་ཏན་མ་བྱས་ན། མཁས་པ་སྡེ་སྣོད་འཛིན་པ་དང། གྲུབ་པ་ཐོབ་པའི་རྣལ་འབྱོར་པ་དང། མངོན་ཤེས་དང་རྫུ་
འཕྲུལ་ལ་མངའ་བརྙེས་པ་ཡིན་ཀྱང་སྡུག་བསྔལ་མྱོང་དགོས་པ། དཔེར་ན་དགེ་སློང་ལེགས་སྐར་གྱི་བློར་སྡེ་སྣོད་བཅུ་གཉིས་དང། ལྷས་བྱིན་གྱི་བློར་ཆོས་ཕུང་གཅིག་ཡོད་པས་ཀྱང་མ་ཕན་པར་དམྱལ་བར་སྐྱེས་པ་དེ་ཆོས་ཤེས་ཀྱང་ཉམས་སུ་མ་བླངས་
པ་དང། ལས་འབྲས་ཁྱད་དུ་བསད་པ་དང། ལས་འབྲས་ལ་དད་པ་མ་སྐྱེས་པ་ལས་བྱུང་བ་དང་འདྲ་སྟེ་དེ་ལྟ་བུའི་སྔོན་བྱུང་གི་ལོ་རྒྱུས་ཆེས་མང་དུ་ཡོད་པ་ལས་ཤེས། དེས་ན་འདིར་ལས་འབྲས་སྤྱིར་བསམ་པ་ལ་བཞི་ལས། རྒྱུ་དགེ་བ་བྱས་པའི་

[020A]༄༅། །འབྲས་བུ་བདེ་བ་ཁོ་ན་ལས་སྡུག་བསྔལ་མི་འབྱུང། རྒྱུ་མི་དགེ་བ་བྱས་པའི་འབྲས་བུ་སྡུག་བསྔལ་ཁོ་ན་ལས་བདེ་བ་མི་འབྱུང་བས་ལས་ངེས་པའི་ཚུལ། རྒྱུ་དགེ་སྡིག་གཉིས་ཆུང་ངུ་རེ་ལས་མ་བྱས་ཀྱང། འབྲས་བུ་བདེ་སྡུག་
གཉིས་ཀ་ཤིན་ཏུ་སྟོབས་ཆེན་པོ་འབྱུང་བས་ལས་འཕེལ་ཆེ་བ། རྒྱུ་དགེ་སྡིག་གཉིས་མ་བྱས་ན། འབྲས་བུ་བདེ་སྡུག་གང་ཡང་མི་མྱོང་བས་ལས་མ་བྱས་པ་དང་མི་འཕྲད་པ། རྒྱུ་དགེ་སྡིག་གཉིས་བསགས་པ་དེ་དགེ་བ་ཁོང་ཁྲོ་སོགས་ཀྱིས་མ་བཅོམ་ཞིང་
སྡིག་པ་གཉེན་པོས་མ་བཅོམ་ན་ལས་བྱས་པ་ཆུད་མི་ཟ་བ་ཡིན། དེ་ཡང་དགེ་སྡིག་གཉིས་ཀ་ཞིང་གི་སྒོ་ནས་སྟོབས་ཆེ་བ་དང། དེ་བཞིན་དུ་བསམ་པ་དང། དངོས་པོ་དང། རྟེན་གྱི་སྒོ་ནས་སྟོབས་ཆེ་བར་གསུངས་པ་རྣམས་ལ་ཡིད་ཆེས་ཀྱི་དད་པ་བརྟན་པོ་སྐྱེད་དེ་
ལས་འབྲས་ཕྲ་ཞིང་ཟབ་པའི་ཚུལ་རྣམས་ཞིབ་ཏུ་བསམས་ནས་ལག་ལེན་བྱེད། ལག་ཏུ་ལེན་པ་ན་བསྲུང་ས་ནི་མི་དགེ་བཅུ་སྤོང་གི་སྟེང་ནས་བསྲུང་དགོས། འཇིག་རྟེན་པའི་ཡང་དག་པའི་ལྟ་བ་ཞེས་པའང་འདི་ཡིན། འདི་སེར་སྐྱ་ཚང་མས་ཉམས་སུ་
ལེན་དགོས་ཏེ། འཇིག་རྟེན་པ་ཞེས་པ་དེ་ཁྱིམ་པ་སྐྱ་བོ་གཅིག་པུ་ལ་གསུངས་པ་མིན་ཅིང། འཕགས་ལམ་མ་ཐོབ་བར་དུ་ཚང་མ་སོ་སོ་སྐྱེ་བོ་ཡིན་པས་སོ་སྐྱེ་ཡིན་ན་འཇིག་རྟེན་པ་ཡིན་པས་ཁྱབ། དེས་ན་ཆོས་ལག་ལེན་ལས་འབྲས་ནས་བྱ་དགོས་
དེ་ཡང་ལམ་གྱི་འགོ་བཤེས་གཉེན་བསྟེན་ཚུལ། ལམ་རིམ་གྱི་འགོ་དལ་འབྱོར། སྒོམ་གྱི་འགོ་ཀུན་སློང། ཆོས་ལག་ལེན་གྱི་འགོ་ལས་འབྲས་ནས་ཚུགས་པ་ཡིན་གསུངས། དེའི་ཕྱིར་རང་གི་སྒོ་གསུམ་ཉེས་པས་མ་གོས་པ་བྱེད། བརྒྱ་ལ་གོས་ནའང་

[020B] སྤྱིར་ལས་འབྲས་བསམས་པས་ཕྱི་མའི་སྣང་ཤས་ལྡོག་ནུས་ཀྱང། གཙོ་བོ་ནི་འཁོར་བའི་སྡུག་བསྔལ་བསམ་པ་འདི་ཡིན། ངེས་འབྱུང་ནི་སྤྱིར་དམྱལ་བ་ཡང་སོས་པའི་སྡུག་བསྔལ་བསྒོམས་ནས་དེ་ལ་ཡིད་སྐྲག་པ་
སྐྱེས་པ་ན་ངེས་འབྱུང་གི་སྣེ་དང་པོ་སྐྱེ་ཡང། ངེས་འབྱུང་གི་རྩལ་ཡོངས་སུ་རྫོགས་པ་ནི་འཁོར་བའི་ཕུན་ཚོགས་ལའང་ཞེན་པ་ལོག་པ་ན་རྫོགས་པ་ཡིན། འཁོར་བའི་སྡུག་བསྔལ་བསམ་པ་ལ་སྤྱིར་བསམ་པ་དང་སོ་སོར་བསམ་པ་གཉིས་ལས། འཇམ་དཔལ་
ཞལ་ལུང་ལ་སོ་སོར་བསམ་པ་སྔོན་དང། སྤྱིར་བསམ་པ་རྗེས་སུ་གསུངས་ཤིང། བདེ་མྱུར་ལ་སྤྱིར་བསམ་པ་སྔོན་དང། སོ་སོར་བསམ་པ་རྗེས་སུ་གསུངས་པ་དེ་རེ་རེ་ལའང་གནད་རེ་ཡོད། ད་ལམ་ཞལ་ལུང་ལྟར་ཞུ་ན། སྐྱབས་འགྲོ་དང་ལས་འབྲས་ཀྱི་
བླང་དོར་ལ་འབད་པས་ངན་སོང་ལས་ཐར་ཡང། འཁོར་བ་འདི་ལས་གཏན་ནས་ཐར་བ་ཞིག་མ་བྱུང་ན་ངན་སོང་དུ་སྐྱེས་ན་ཏ་ཨ་ཅང་སྟེ་བདེ་འགྲོའི་རྟེན་བཟང་པོ་ཞིག་ཐོབ་ཀྱང་སྡུག་བསྔལ་ཁོ་ན་ལས་མ་འདས་ཏེ། མི་ལ་སྐྱེས་ཀྱང་སྐྱེ་བའི་སྡུག་བསྔལ་
རྒ་བའི་སྡུག་བསྔལ། ན་བའི་སྡུག་བསྔལ། འཆི་བའི་སྡུག་བསྔལ། གཉེན་སྡུག་པ་དང་བྲལ་བའི་སྡུག་བསྔལ། དགྲ་མི་སྡུག་པ་དང་ཕྲད་པའི་སྡུག་བསྔལ། འདོད་པའི་དངོས་པོ་བཙལ་ཀྱང་མི་རྙེད་པའི་སྡུག་བསྔལ་སོགས་དང། ལྷ་མ་ཡིན་དུ་
སྐྱེས་ན་འཐབ་རྩོད་དང། ཕྲག་དོག་གིས་ཡིད་གདུངས་པ་དང། ལུས་བཅད་པ་དང་དྲལ་བ་སོགས་ཀྱི་སྡུག་བསྔལ། ལྷར་སྐྱེས་ཀྱང་འདོད་ལྷ་ལ་སྐྱེས་ན། འཆི་ལྟས་ཕོག་པ་དང་གནས་འོག་མར་ལྟུང་བ་ལ་སོགས་པའི་སྡུག་བསྔལ་ཆེ་ཞིང། ལྷ་རྣམས་
[021A]༄༅། །ཀྱང་ཕལ་ཆེར་ཤི་ནས་ངན་འགྲོར་འགྲོ་སྟེ་སྔོན་དགེ་བ་བསགས་པའི་ལས་བཟང་པོ་རྣམས་ནི་ལྷའི་བདེ་སྐྱིད་དེས་འཛད། རྟེན་དེ་ལ་དགེ་བ་ནི་གསར་དུ་མི་གསོག་ཅིང། མི་དགེ་བ་ནི་ཆགས་སོགས་ཉོན་མོངས་
པ་སྟོབས་ཆེན་ཡོད་པས་དེས་ངན་སོང་དུ་འཕེན་པ་ཡིན། ཁམས་གོང་མའི་ལྷར་སྐྱེས་ན་སྡུག་བསྔལ་མངོན་འགྱུར་བ་མེད་ཀྱང་ཁྱབ་པ་འདུ་བྱེད་ཀྱི་སྡུག་བསྔལ་གྱི་རང་བཞིན་ཅན་ཡིན་པ་དང། གནས་པ་ལ་རང་དབང་མེད་པས་ནམ་ཞིག་སྔར་གྱི་
ལས་བཟང་པོའི་འཕེན་པ་དེ་ཟད། ལས་ངན་པ་ཞིག་དང་ཕྲད་ནས་ངན་འགྲོར་འགྲོ་དེ་ལྟར་ན་འཁོར་བའི་ཕུན་ཚོགས་ཇི་ལྟར་བྱུང་ཡང་ཡིད་གཏན་མེད་པས་མཐོ་སྲིད་རྩེར་སྐྱེས་ཀྱང་དམའ་དམྱལ་བའི་ཟངས་ཁ་ན་ཡོད་པ་དང་ཁྱད་མེད་པ་ཡིན། སྡུག་
བསྔལ་སྤྱིར་བསམ་པ་ལ་ལམ་རིམ་ཆེན་མོར་སྡུག་བསྔལ་བརྒྱད་བསམ་པ་དང། དྲུག་བསམ་པ། གསུམ་བསམ་པ་རྣམས་གསུངས་ཀྱང་དང་པོ་བརྒྱད་ནི་མི་ལ་སྦྱར། ཕྱི་མ་གསུམ་མཇུག་བསྡུ་ལ་གསུངས་པས། དེས་ན་སྡུག་བསྔལ་དྲུག་
བསམ་པ་ལ་སྡུག་བསྔལ་དྲུག་ནི། ངེས་པ་མེད་པའི་ཉེས་པ། ངོམས་པ་མེད་པའི་ཉེས་པ། ལུས་ཡང་ནས་ཡང་དུ་འདོར་བའི་ཉེས་པ། ཡང་ཡང་ཉིང་མཚམས་སྦྱོར་བའི་ཉེས་པ། ཡང་ཡང་མཐོ་དམན་དུ་འགྱུར་བའི་དེ། གྲོགས་མེད་པའི་དེ་
བཅས་ལམ་རིམ་ལྟར་ཡིན། འཇིག་རྟེན་འདི་ན་འདོད་པས་མི་ངོམས་པ་འདི་ལས་སྐྱོན་ཆེ་བ་མི་འདུག་ཅེས་རྒྱལ་པོ་ང་ལས་ནུས་ཀྱང་ཞལ་ཆེམས་སུ་མཛད། རང་རེ་རབ་བྱུང་རྣམས་ལ་ཀློག་པ་ཐོས་བསམ་དང། སྤོང་བ་བསམ་གཏན་ཏེ་བྱ་བ་

[021B] སྤོང་བ་ཞེས་ཚུལ་ཁྲིམས་བསྲུང་བ་ལ་བྱ། འདི་གཉིས་ལས་མི་འདའ་བ་ཞིག་བྱུང་ན་མཁས་པ་དང་གྲུབ་ཐོབ་གཉིས་ཀ་འཛོམས་པ་ཞིག་འོང། འདི་གཉིས་མེད་ན་དོན་མང་བ། བྱ་བ་མང་བ་ལ་ཤོར་ནས་ཆོས་གང་
ཡང་མི་འབྱུང། དེ་ཡང་འདོད་ཆུང་ཆོག་ཤེས་མ་བསྟེན་པའི་སྐྱོན་རེད། འདིར་སྡུག་བསྔལ་གསུམ་གསུངས་པས། ཟག་བཅས་ཀྱི་ཚོར་བ་སྡུག་བསྔལ་ཐམས་ཅད་སྡུག་བསྔལ་གྱི་སྡུག་བསྔལ་དང། ཟག་བཅས་ཀྱི་ཚོར་བ་བདེ་བ་ཐམས་ཅད་འགྱུར་བའི་
སྡུག་བསྔལ་ཡིན། དེ་ནི་དཔེར་ན་ཚ་བས་གདུངས་ཚེ་བསིལ་བ་དང། གྲངས་བས་གདུངས་ཚེ་དྲོ་བ་དང་འགྲོ་སྡོད་སོགས་ལ་བདེ་བར་སྣང་ཡང། དེ་བདེ་བ་རང་མཚན་པ་སྟེ་ངོ་བོ་ཉིད་ཀྱི་བདེ་བ་མ་ཡིན་ཏེ་དེ་ཡིན་ན་ད་དུང་ཇི་ཙམ་བསྟེན་ཀྱང་བདེ་བ་ཆེ་རུ་འགྲོ་
དགོས་པ་ལ་དེ་མི་འགྲོ་བར་སླར་དེ་ལས་སྡུག་བསྔལ་འབྱུང་བ་དེ་བདེ་བ་རང་མཚན་པ་མིན་པའི་རྟགས་རེད། འགྱུར་བའི་སྡུག་བསྔལ་ཡང་དེ་ལ་ཟེར། རིགས་དྲུག་གང་དུ་སྐྱེས་ཀྱང་སོ་སོའི་ཉེར་ལེན་གྱི་ལུས་གྲུབ་ཙམ་ནས་དེ་དང་དེའི་སྡུག་
བསྔལ་རང་ཆས་སུ་ཡོད་པ་ནི་ཁྱབ་པ་འདུ་བྱེད་ཀྱི་སྡུག་བསྔལ་ཡིན། ཉེར་ལེན་གྱི་ཕུང་པོ་འདི་གྲུབ་ཕྱིན་ཆད་ཚེ་འདིའི་སྐྱེ་རྒ་ན་འཆི་ལ་སོགས་པའི་སྡུག་བསྔལ་ཚང་མ་ཡོང་སའི་རྟེན་བྱེད། ཚེ་འདི་ཕྱི་གཉིས་ཀར་སྡུག་བསྔལ་གྱི་སྡུག་བསྔལ་དང། འགྱུར་བའི་སྡུག་
བསྔལ་གཉིས་འདྲེན་བྱེད་ཀྱི་སྣོད་ལྟ་བུར་བྱེད་པས་ན། ཟག་བཅས་ཉེར་ལེན་གྱི་ཕུང་པོའི་སྐྱེ་བ་ལེན་མི་དགོས་པ་ཞིག་མ་བྱུང་ན་ཚེར་མའི་མལ་དུ་ཉལ་བ་ལྟར་སྡུག་བསྔལ་ཁོ་ན་ལས་མེད། འཁོར་བ་ལས་ཐར་ཞེས་པ་ཡང་ལུང་པ་གཅིག་ནས་

[022A]༄༅། །གཞན་ཞིག་ཏུ་ཐར་བ་ལྟ་བུ་ལ་མི་ཟེར་གྱི། འཁོར་བ་ནི་ཟག་བཅས་ཉེར་ལེན་གྱི་ཕུང་པོའི་རྒྱུན་ནམ་ཆ་དེ་ལ་བྱ་བས། དེ་བདག་མེད་རྟོགས་པའི་ཤེས་རབ་ཀྱིས་རྩ་བ་ནས་རྒྱུན་བཅད་པ་ན་འཁོར་བ་ལས་ཐར་བ་
ཞེས་ཟེར་བ་ཡིན། དེས་ཕྱི་མའི་སྣང་ཤས་ལྡོག་ཚུལ་བཤད་ཟིན་ནས། གསུམ་པ་ངེས་འབྱུང་དེ་སྐྱེས་པའི་ཚད་ནི། དེ་ལྟར་གོམས་པས་འཁོར་བའི་ཕུན་ཚོགས་ལ། །ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང། །ཉིན་མཚན་ཀུན་ཏུ་ཐར་པ་
དོན་གཉེར་བློ། །བྱུང་ན་དེ་ཚེ་ངེས་འབྱུང་སྐྱེས་པ་ལགས། །ཞེས་པས་བསྟན། དེ་ལྟར་མི་རྟག་པ་དང། ངན་སོང་དང། ལས་འབྲས་དང། བདེ་འགྲོའི་སྡུག་བསྔལ་རྣམས་བསམས་པས། འཁོར་བ་འདི་ལས་གཏན་ནས་ཐར་པ་ཞིག་མ་
བྱུང་ཕྱིན་ལྷའི་བདེ་སྐྱིད་ཐོབ་ཀྱང་སྡུག་བསྔལ་ཁོ་ན་ལས་སྙིང་པོ་མེད་པར་མཐོང་བ་མ་ཟད་ཚངས་པ་བརྒྱ་བྱིན་དང་འཁོར་ལོས་སྒྱུར་བའི་རྒྱལ་པོའི་དཔལ་འབྱོར་ལའང་ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང། ཉིན་མཚན་ཀུན་ཏུ་ཞེས་པ་དཔེར་ན་
སེམས་ཁྲལ་ཆེན་པོ་ཡོད་པའི་མི་དེས་མཚན་མོ་གཉིད་ནམ་སད་རེས་ཀྱང་དེ་ལྷང་ལྷང་དྲན་པ་ལྟར་ནམ་བསམས་ཀྱང་ངམ་ངམ་ཤུགས་ཀྱིས་ཐར་པ་དོན་གཉེར་གྱི་བློ་བཅོས་མ་མ་ཡིན་པ་སྐྱེས་པ་ནི་ངེས་འབྱུང་སྐྱེས་པའི་ཚད་ཡིན། ལམ་གཙོ་འདིར་
དལ་འབྱོར་རྙེད་དཀའ་ནས་ངེས་འབྱུང་གི་བར་གྱི་ཆུང་འབྲིང་གི་ལམ་རྣམས་ངེས་འབྱུང་གི་ཁོངས་སུ་བསྡུ་བ་ནི་གཞུང་འདིའི་ཁྱད་ཆོས་རེད། ངེས་འབྱུང་ནི་སྙིང་རྗེ་ཆེན་པོའི་རྒྱུ་ཐུན་མོང་མ་ཡིན་པས་སྙིང་རྗེ་འདི་འོང་བ་ལ་སྔོན་དུ་ངེས་འབྱུང་གི་

[022B] རང་སྡུག་བསྔལ་གྱིས་མནར་ཚུལ་བསམས་པས་བ་སྤུ་གཡོ་འགུལ་མེད་པ་ཞིག་ལ་སེམས་ཅན་གཞན་སྡུག་བསྔལ་གྱིས་མནར་བ་ལ་མི་བཟོད་པའི་སྙིང་རྗེ་འོངས་མེད་དེ། སྤྱོད་འཇུག་ལས༑ སེམས་ཅན་དེ་དག་
རྣམས་ལ་སྔོན། །རང་གི་དོན་དུ་འདི་འདྲའི་སེམས། །རྨི་ལམ་དུ་ཡང་མ་རྨིས་ན། །གཞན་གྱི་དོན་དུ་ག་ལ་སྐྱེ། །ཞེས་གསུངས། དེ་ཡང་རང་སྟེང་དུ་བསྒོམ་པ་ངེས་འབྱུང་དང། གཞན་སྟེང་དུ་བསྒོམ་པ་སྙིང་རྗེ་ཡིན། འདི་སྐྱེ་བ་ལ་འཇམ་མགོན་ཙོང་ཁ་པའི་ལེགས་
གསུང་བྱང་ཆུབ་ལམ་རིམ་ལ་ཐོས་བསམ་གྱིས་ཞུགས་ཏེ་བློ་སྦྱང་དགོས། རང་ཅག་རྣམས་ཆགས་སོགས་ཉོན་མོངས་པ་ཇེ་འཕེལ་དུ་འགྲོ་བ་འདི་སྐྱེས་བུ་ཆུང་འབྲིང་གི་ལམ་ཙམ་ལའང་བློ་མ་སྦྱངས་པའི་སྐྱོན་ཡིན་པས། བློ་གྲོས་དང་ལྡན་པ་རྣམས་ཀྱིས་མངོན་
ཤེས་དང། རྫུ་འཕྲུལ། གནས་སྒོ་འབྱེད་ཟེར་བ་སོགས་བོན་དང་མུ་སྟེགས་པ་ལྟ་བུས་ཀྱང་བྱ་བར་ནུས་པའི་ལོག་ཆོས་ལ་ཡིད་མི་ཕྱོགས་པར་བསྟན་པ་སྤྱིའི་གནད་ལུང་སྡེ་སྣོད་གསུམ་དང། ལམ་བསླབ་པ་གསུམ་གྱི་སྙིང་པོ་བསྡུས་པ་ནི་བྱང་ཆུབ་ལམ་རིམ་འདི་
ཡིན་པས་འདི་ལ་ཐོས་བསམ་སྒོམ་གསུམ་བྱ་དགོས། ལམ་གྱི་རིམ་པ་འདི་ལ་ཞུགས་ན་ཞི་གནས་དང་ལམ་གཙོ་རྣམ་གསུམ། སྔགས་ཀྱི་རིམ་པ་གཉིས་མན་ཆད་འཁྲུལ་མེད་ཅིག་རྙེད་དེ་འོང་བས་སངས་རྒྱས་ཀྱི་གོ་འཕང་ཐོབ་པའི་རེ་བའང་འདི་
ནས་བྱར་ཡོད། སྙིང་རྗེ་ཆེན་པོ་མ་སྐྱེས་ན་བྱང་ཆུབ་ཀྱི་སེམས་རྒྱུད་ལ་སྐྱེ་ཐབས་མེད་པས་སྙིང་རྗེ་ཆེན་པོ་རྒྱུད་ལ་སྐྱེ་བ་གལ་ཆེ་གསུངས། གཉིས་པ་ལ་གསུམ། སེམས་བསྐྱེད་དགོས་པའི་རྒྱུ་མཚན། སེམས་དེ་བསྐྱེད་པའི་ཚུལ། སེམས་དེ་སྐྱེས་

[023A]༄༅། །པའི་ཚད་དོ། །དང་པོ་ནི། ངེས་འབྱུང་དེ་ཡང་རྣམ་དག་སེམས་བསྐྱེད་ཀྱིས། །ཟིན་པ་མེད་ན་བླ་མེད་བྱང་ཆུབ་ཀྱི། །ཕུན་ཚོགས་བདེ་བའི་རྒྱུ་རུ་མི་འགྱུར་བས། །བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། །
ཅེས་པས་བསྟན་ཏེ། དེ་ལྟ་བུའི་ངེས་འབྱུང་གི་བསམ་པ་ཤུགས་དྲག་ཡོད་ཀྱང། དགེ་བ་གང་བྱས་ཐར་པའི་རྒྱུ་ལས་ཐམས་ཅད་མཁྱེན་པའི་རྒྱུར་མི་འགྲོ་སྟེ། ངེས་འབྱུང་ནི་ཉན་རང་ལའང་ཡོད་པས་སོ། །དེས་ན་འཚང་རྒྱ་བ་ལ་ཐོག་མར་ལམ་གཙོ་གསུམ་
དང༑ དེའི་ནང་ནས་ཀྱང་བྱང་ཆུབ་ཀྱི་སེམས་འདི་སྐྱེ་དགོས། བྱང་ཆུབ་ཀྱི་སེམས་རིན་པོ་ཆེ་འདི་མེད་ན་མངོན་ཤེས་དང་རྫུ་འཕྲུལ་སོགས་ཇི་ཙམ་ཡོད་ཀྱང་ཐེག་ཆེན་པའི་གྲལ་དུ་མི་ཚུད་ཅིང། སེམས་ཅན་ཐམས་ཅད་སྲིད་ཞིའི་རྒུད་པ་མཐའ་དག་ལས་
དགྲོལ་བའི་བྱང་ཆུབ་ཀྱི་རྒྱུར་གཏན་ནས་མི་འགྲོ་བས་ཕུན་ཚོགས་བདེ་བའི་རྒྱུར་མི་འགྱུར། ཉན་རང་དགྲ་བཅོམ་པ་རྣམས་ལ་སྟོང་ཉིད་མངོན་སུམ་དུ་རྟོགས་པ་སོགས་ཡོན་ཏན་གསེར་གྱི་རི་ལྟ་བུ་ཡོད་ཀྱང་ལམ་དེས་འཚང་མི་རྒྱ་བ་ནི་བྱང་ཆུབ་ཀྱི་
སེམས་མེད་པས་ལན་པ་ཡིན། བྱང་ཆུབ་ཀྱི་སེམས་འདི་ཡོད་ན། སྤྱོད་འཇུག་དང། འཇུག་པ། དཀོན་བརྩེགས་སོགས་ལས་གསུངས་པ་ལྟར་འགྲོ་བ་ལྷ་མི་དང་བཅས་པས་ཕྱག་བྱ་བའི་འོས་སུ་འགྱུར་བ་དང། ཉན་རང་རིགས་ཀྱི་སྒོ་ནས་ཟིལ་
གྱིས་གནོན་པ་དང། གང་ཟག་དེས་དགེ་བ་ཐ་ན་བྱ་རོག་ལ་ཟན་ཆང་གཅིག་སྦྱིན་པ་ཚུན་ཆད་ཐེག་པ་ཆེན་པོའི་ཆོས་སུ་འགྲོ་སངས་རྒྱས་བའི་རྒྱུར་འགྲོ་རྒྱལ་སྲས་ཀྱི་སྤྱོད་པར་འགྲོ་སེམས་འདི་ཡོད་པའི་གང་ཟག་དེ་ལ་ཕྱོགས་བཅུའི་སངས་རྒྱས་རྣམས་

[023B] བྱང་ཆུབ་སེམས་དཔའ་ཆེན་པོ་རྣམས་ཀྱིས་ཀྱང་སྤུན་དང་འདྲ་བར་དགོངས་པ་ཡིན། དེར་མ་ཟད་ཐེག་ཆེན་ལ་ཞུགས་མ་ཞུགས་དང། ཚེ་གཅིག་ལ་འཚང་རྒྱ་མི་རྒྱ་ཡང་བྱང་ཆུབ་ཀྱི་སེམས་ཡོད་མེད་ལ་རག་ལས་པས་སངས་རྒྱས་ཀྱི་
གོ་འཕང་འདོད་ན་བྱང་ཆུབ་ཀྱི་སེམས་ལ་བློ་སྦྱོང་དགོས་པ་ཡིན་གསུངས། གཉིས་པ་སེམས་དེ་བསྐྱེད་པའི་ཚུལ་ནི། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །བཟློག་དཀའ་ལས་ཀྱི་འཆིང་བ་དམ་པོས་བསྡམས། །བདག་འཛིན་ལྕགས་ཀྱི་དྲ་བའི་
སྤུབས་སུ་ཚུད། །མ་རིག་མུན་པའི་སྨག་ཆེན་ཀུན་ནས་འཐིབས། མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །གནས་སྐབས་འདི་འདྲར་གྱུར་པའི་མ་རྣམས་ཀྱི། །ངང་ཚུལ་བསམས་ནས་སེམས་མཆོག་བསྐྱེད་བར་
མཛོད། །ཅེས་པས་བསྟན། དེ་ཡང་སྤྱོད་འཇུག་ལས། སེམས་ཅན་རྣམས་ཀྱི་ཀླད་ནད་ཙམ། །བསལ་ལོ་སྙམ་དུ་བསམ་ན་ཡང། །ཕན་འདོགས་བསམ་པ་དང་ལྡན་པས། །བསོད་ནམས་དཔག་མེད་ལྡན་གྱུར་ན། །སེམས་ཅན་རེ་རེའི་མི་བདེ་བ། །དཔག་
ཏུ་མེད་པ་བསལ་འདོད་ཅིང། །རེ་རེའང་ཡོན་ཏན་དཔག་མེད་དུ། །བསྒྲུབ་པར་འདོད་པ་སྨོས་ཅི་དགོས། །ཞེས་དང། དཔའ་བྱིན་གྱིས་ཞུས་པའི་མདོ་ལས། བྱང་ཆུབ་སེམས་ཀྱི་བསོད་ནམས་གང། །དེ་ལ་གལ་ཏེ་གཟུགས་མཆིས་ན། །ནམ་མཁའི་
ཁམས་ནི་ཀུན་གང་སྟེ། །དེ་ནི་དེ་བས་ལྷག་པར་འགྱུར། །ཞེས་སོགས་བྱང་ཆུབ་ཀྱི་སེམས་བསྐྱེད་པའི་ཕན་ཡོན་མཐའ་ཡས་པར་གསུངས་པ་ལྟར་མ་སེམས་ཅན་རྣམས་སྡུག་བསྔལ་ཤུགས་དྲག་པ་འདོད་པའི་ཆུ་བོ། ལྟ་བའི་ཆུ་བོ། སྲིད་པའི་ཆུ་བོ་

[024A]༄༅། །མ་རིག་པའི་ཆུ་བོ་སྟེ་རྒྱུ་དུས་ཀྱི་ཆུ་བོ་བཞི་དང། སྐྱེ་བ། རྒ་བ། ན་བ། འཆི་བ་སྟེ་འབྲས་དུས་ཀྱི་ཆུ་བོ་བཞིའི་རྒྱུན་གྱི་ཕྱོགས་སུ་ཁྱེར་ཞིང། ཆུ་བོའི་རྒྱུན་དེའི་ནང་དུ་ཁྱེར་ཡང་རྐང་ལག་རྣམས་ཐག་པས་
བསྡམས་པ་ལྟར་བཟློག་དཀའ་བ་ལས་ཀྱི་ཞགས་པའམ་འཆིང་བས་དམ་པོར་བསྡམས། དེས་ཀྱང་མི་ཚད་པ་སྡོམ་བྱེད་ཀྱི་ཐག་པ་དེ་འབྲེང་པ་དང་རྩིད་ཐག་ལྟ་བུ་མ་ཡིན་པར་གཅོད་དཀའ་བའམ་ཐར་དཀའ་བ་ལྕགས་ཐག་གིས་བསྡམས་པ་ལྟ་
བུའི་བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། དེར་མ་ཟད་ཉིན་མོ་ཡིན་ན་གཞན་ལ་འབོད་པ་དང་རོགས་སྦྲེལ་བ་ཚུན་ཆད་ཀྱི་རེ་བ་ཞིག་བྱ་རྒྱུ་ཡོད་ཀྱང། དེ་ལྟར་མིན་པར་མཚན་མོ་ནམ་གུང་མུན་པའི་སྨག་རུམ་ནས་ཆུ་བོའི་གཞུང་དུ་ཁྱེར་བ་
ལྟ་བུའི་མ་རིག་པའི་མུན་པའི་སྨག་ཆེན་གྱིས་ཀུན་ནས་གཏིབས་ཤིང། མཐའ་མེད་མུ་མེད་ཀྱི་སྲིད་པའི་རྒྱ་མཚོར་སྐྱེ་ཞིང་སྐྱེ་བ་ལ་སྡུག་བསྔལ་གྱི་སྡུག་བསྔལ། འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་གསུམ་གྱིས་
རྒྱུན་ཆད་མེད་པར་དུས་རྟག་ཏུ་མནར་ནས་སྡུག་བསྔལ་བཟོད་པར་དཀའ་བའི་གནས་སྐབས་འདི་འདྲར་གྱུར་ཀྱང༑ མ་རང་གི་ངོས་ནས་ནི་བྱ་ཐབས་མེད་ལ། དེ་ལས་འདོན་པའི་ཁུར་བུ་རང་ལ་བབས་ཤིང། འདོན་པའི་ཐབས་ད་ལྟ་རང་ལ་བསྒྲུབ་ཏུ་
ཡོད་པས་ན། མ་རྣམས་སྡུག་བསྔལ་གྱིས་མནར་བའི་ངང་ཚུལ་བསམས་ནས་དེ་ལས་སྒྲོལ་བའི་ཁུར་འཁྱེར་བའི་ལྷག་བསམ་སོགས་ལ་རིམ་གྱིས་བློ་སྦྱངས་ཏེ་བྱང་ཆུབ་ཀྱི་སེམས་རིན་པོ་ཆེ་སྐྱེ་བའི་ཐབས་ལ་འབད་དགོས། དེ་སྐྱེ་བ་ལ་བསམ་

[024B] བསམ་པ་ལ་ཐོས་དགོས་པ་ཡིན། སེམས་ཅན་ཐམས་ཅད་བདེ་བ་དང་ལྡན་འདོད་ལྷང་ལྷང་ཡོད་པ་བྱམས་པ་དང། སྡུག་བསྔལ་དང་བྲལ་འདོད་ལྷང་ལྷང་ཡོད་པ་སྙིང་རྗེ། དེ་ཡང་ཤིན་ཏུ་གཅེས་པའི་བུ་གཅིག་པུ་ནད་ཀྱིས་ཟིན་པའི་མ་དེས་སྤྱོད་
ལམ་ཐམས་ཅད་དུ་བུ་དེ་ནད་ལས་མྱུར་དུ་གྲོལ་ཐབས་ཤིག་བྱུང་ན་ཅི་མ་རུང་སྙམ་པ་རྒྱུན་ཆད་མེད་པར་ངམ་ངམ་ཤུགས་ཀྱིས་བློ་ལ་ལྷང་ལྷང་ཡོད་པ་ལྟ་བུ་ནི་སྙིང་རྗེ་ཆེན་པོ་སྐྱེས་པའི་ཚད་ཡིན། སངས་རྒྱས་ཀྱི་བསྟན་པ་འདི་ལ་བྱང་ཆུབ་ཀྱི་སེམས་རིན་
པོ་ཆེ་ལ་བློ་སྦྱོང་ཚུལ་རྒྱུ་འབྲས་མན་ངག་བདུན་དང། བདག་གཞན་མཉམ་བརྗེ་གཉིས་ཡོད། དེ་གཉིས་གང་གི་སྒོ་ནས་བློ་སྦྱང་ནའང་བྱང་ཆུབ་ཀྱི་སེམས་ངེས་པར་སྐྱེ། དེ་སྦྱོང་བའི་ཐབས་ཚང་ལ་མ་ནོར་བ། ས་སྟེང་འདི་ན་འགྲན་ཟླ་དང་བྲལ་
བ་ནི་འཇམ་མགོན་ཙོང་ཁ་པ་ཆེན་པོའི་བསྟན་པའི་སྙིང་པོ་བྱང་ཆུབ་ལམ་གྱི་རིམ་པ་འདི་ཡིན་པས་འདིའི་སྒོ་ནས་བྱང་ཆུབ་ཀྱི་སེམས་ལ་བློ་སྦྱང་དགོས། བྱང་ཆུབ་ཀྱི་སེམས་སྦྱོང་ཚུལ་མདོར་བསྡུས་ན། ཐོག་མར་བཏང་སྙོམས་དང༑ དེ་ནས་མར་
ཤེས་སོགས་ནས་རིམ་གྱིས་བསྒོམ། མར་ཤེས། དྲིན་དྲན། དྲིན་གཟོ་གསུམ་ནི་ཡིད་འོང་གི་བྱམས་པའི་རྒྱུ་དང། ཡིད་འོང་གི་བྱམས་པ་ནི་དེ་གསུམ་གྱི་འབྲས་བུ་དང། སྙིང་རྗེ་ཆེན་པོའི་རྒྱུ་ཡིན། བྱང་ཆུབ་ཀྱི་སེམས་ཤུགས་དྲག་ཡོད་མེད་
ཀྱང་སྙིང་རྗེ་ཆེན་པོ་ཤུགས་ཆེ་ཆུང་གིས་འབྱུང་བ་ཡིན། སྙིང་རྗེ་མ་སྐྱེས་ན་སྐྱེ་བའི་ཐབས་བླ་མ་སྤྱན་རས་གཟིགས་ཀྱི་རྣལ་འབྱོར་བསྒོམ། གསོལ་བ་འདེབས། སྤྱན་རས་གཟིགས་ཀྱི་ཐུགས་དང་རང་སེམས་དབྱེར་མེད་དུ་བསྲེ་བའི་རྣལ་འབྱོར་

[025A]༄༅། །ལ་འབད་ན་བྱིན་རླབས་ཞུགས་ཏེ་སྙིང་རྗེ་ཆེན་པོ་སྐྱེ་བ་ལ་ཁྱད་ཆེ་བ་མན་ངག་ཡིན། ཟབ་གནད་གཞན་འགའ་རེ་ཡོད་ཀྱང་ཚོགས་སུ་མི་འཆད་གསུངས། སྙིང་རྗེ་ཆེན་པོ་སྐྱེས་པ་ན་གཞན་དོན་ཁུར་དུ་འཁྱེར་བའི་
ལྷག་བསམ་སྐྱེ། དེ་ལས་བྱང་ཆུབ་ཀྱི་སེམས་སྐྱེ་བ་ཡིན། དེ་ཡང་བཏང་སྙོམས་སྒོམ་པ་ལ་ཐོག་མར་དགྲ་གཉེན་གང་ཡང་མ་ཡིན་པའི་བར་མའི་སེམས་ཅན་ཞིག་ལ་ཆགས་སྡང་གི་སེམས་སྙོམས། དེ་ནས་རང་གི་ཡིད་ལ་འབབ་པའི་གཉེན་ཞིག་
དང༑ ཡིད་དུ་མི་འོང་བའི་དགྲ་གཉིས་མདུན་དུ་བསམ་སྟེ། གཉེན་འདིས་ཀྱང་ཚེ་རབས་མང་པོར་དགྲར་སྐྱེས་ཏེ་གནོད་པ་བྱས། དགྲ་འདིས་ཀྱང་ཚེ་རབས་མང་པོར་གཉེན་དུ་གྱུར་ནས་ཕན་བཏགས་ཚུལ་བསམ་སྟེ་ཆགས་སྡང་གི་སེམས་སྙོམས། དེ་
ནས་སེམས་ཅན་ཐམས་ཅད་ཀྱང་རང་རང་གི་ངོས་ནས་བདེ་བ་འདོད་པའང་མཉམ། སྡུག་བསྔལ་མི་འདོད་པའང་མཉམ། དེ་ཐབས་ཅད་རང་གི་དགྲ་གཉེན་གཉིས་ཀ་ལན་གྲངས་མང་པོ་བྱས་པའང་མཉམ་ན། སུ་ལ་ནི་ཆགས་པར་བྱ། སུ་ལ་ནི་སྡང་བར་
བྱ་སྙམ་དུ་མཁའ་ཁྱབ་ཀྱི་སེམས་ཅན་ཐམས་ཅད་ལ་སེམས་སྙོམས་པ་མ་སྐྱེས་ཀྱི་བར་དུ་བསམ་དགོས། མར་ཤེས་སྒོམ་པ་ལ་རྣམ་འགྲེལ་ལས་གསུངས་པའི་རིག་པའི་ཡ་མཐའ་ཐུག་མེད་དུ་སྒྲུབ་པའི་རིགས་པ་འདི་སྦྱར་ན་མར་ཤེས་སྐྱེ་བ་ལ་ཕན་ཆེ་བས་
འདིར་མདོར་བསྡུ་ན། རང་གི་དེ་རིང་གི་རིག་པ་འདི་ཁ་སང་གི་རིག་པའི་རིག་རྒྱུན་དང། ད་ལོའི་རིག་པ་འདི་ལོ་སྔ་མའི་རིག་པའི་རིག་རྒྱུན་ཡིན་པ་བཞིན་དུ། རང་གི་ཚེ་འདིའི་རིག་པ་འདི་ཚེ་སྔ་མའི་རིག་པའི་རིག་རྒྱུན་དང། ཚེ་སྔ་མའི་རིག་པ་

[025B] དེ་བཞིན་དུ་རང་གི་འཁོར་བ་ལ་ཐོག་མའི་མཐའ་མེད་པས་སྐྱེ་བ་ལ་ཡ་མཐའ་མེད། ས་ཕྱོགས་འདིར་མ་སྐྱེས་
བྱ་བ་མེད། ས་ཕྱོགས་རེ་རེ་ལའང་གྲངས་མེད་པ་རེ་སྐྱེས། སེམས་ཅན་འདི་ལྟ་བུའི་ལུས་མ་བླངས་བྱ་བ་མེད། བླངས་པ་རེ་རེའང་གྲངས་མེད་པ་རེ་བླངས། ཁྱི་གཅིག་བུའི་སྐྱེ་བ་བླངས་པའང་གྲངས་ཀྱིས་མི་ཆོད། སེམས་ཅན་ཐམས་ཅད་ལ་དེ་ལྟར་ཡིན། དེས་
ན་སེམས་ཅན་འདིས་རང་གི་མ་མ་བྱས་བྱ་བ་གཅིག་ཀྱང་མེད། སེམས་ཅན་རེ་རེས་ཀྱང་རང་གི་མ་གྲངས་མེད་པ་རེ་བྱས་པ་ཤ་སྟག་ཡིན། མི་གཅིག་པུའི་རྟེན་ལ་རང་གི་མ་བྱས་པའང་གྲངས་ཀྱིས་མི་ཆོད་པས། དེ་ལྟར་སེམས་ཅན་ཐམས་ཅད་ཀྱིས་རང་གི་མ་
གྲངས་མེད་པ་རེ་ཡང་དང་ཡང་དུ་བྱས་ཚུལ་ལ་ངེས་ཤེས་ཤུགས་དྲག་མ་སྐྱེས་བར་ཡང་ནས་ཡང་དུ་བསྒོམ། དེ་ནས་དྲིན་དྲན་ཚུལ་ལ། རང་གི་ཚེ་འདིའི་མ་ལ་མཚོན་ན། རང་ཨ་མའི་མངལ་དུ་ཆགས་པ་ནས་བཟུང་སྟེ་བུ་ལ་གནོད་ཀྱིས་དོགས་ནས་ཟས་
སྤྱོད་ཁ་འཛེམ་པ་ཚུན་ཆད་ནད་པ་ནང་བཞིན་གྱི་དཀའ་སྤྱད་ལྷུར་བླངས། མ་རང་གི་གཟུགས་པོ་ནད་པ་ཉམ་ཐག་པའི་ལུས་ལྟར་གོམ་པ་ཆེ་བ་ཞིག་ཀྱང་འདོར་མ་ཕོད་པར་ཟླ་བ་དགུ་དང་ཞག་བཅུའི་རིང་རང་ཨ་མའི་མངལ་དུ་ཉར། ཕྱིར་སྐྱེས་པའི་ཚེའང་མ་
རང་ལ་ན་ཚ་དང་སྡུག་བསྔལ་ཚད་མེད་པས་གནོད་ཚབས་ཆེན་པོ་དེ་ཙམ་བྱུང་ཡང། ད་དུང་ཡིད་བཞིན་གྱི་ནོར་བུ་རིན་པོ་ཆེ་རྙེད་པ་ལྟར་དགའ་ཚོར་ཆེན་པོ་བྱས། རང་དེ་དུས་ངུ་རྒྱུ་དང་ལག་པས་གཡབ་ཙམ་གཡབ་ཙམ་བྱེད་པ་ལས་གཞན་གང་ཡང་མི་

[026A]༄༅། །ཤེས༑ ཅི་ཡང་མི་ནུས་པའི། ལྐུགས་པ། ཞ་བོ༑ བྱིའུ་ཕྲུག་ཁ་དམར་ལྟ་བུ་ཞིག་ལས་མེད་པ་ལ་ཨ་མས་སོར་མོ་བཅུའི་རྩེ་ལ་གཡེངས། ཤའི་དྲོད་ལ་སྦྱར། བརྩེ་བའི་འཛུམ་གྱིས་བསུས། དགའ་བའི་མིག་གིས་བལྟས་
སྣབས་ཁས་ཕྱིས། མི་གཙང་བ་ལག་པས་ཕྱིས། འོ་མའི་སྐྱོ་མ་སོགས་ཁས་བླུད། གནོད་པ་གང་ནུས་ལས་བསྲུང། ཕན་པ་གང་ནུས་བསྒྲུབ། དེ་དག་གི་སྐབས་སུ་རང་གི་སྐྱིད་སྡུག་ལེགས་ཉེས་ཚང་མ་ཐམས་ཅད་མ་དེའི་གདོང་ལ་བལྟས་ཏེ་མ་དེ་གཅིག་པུ་ལ་
རེ་བ་བྱས་ནས་སྡོད་དགོས་པ་བྱུང། རང་དེ་དུས་ཨ་མས་དྲིན་གྱིས་མ་བསྐྱངས་ན་ཆུ་ཚོད་གཅིག་ཀྱང་མི་སྡོད་དེ། བྱ་དང་ཁྱི་སོགས་ཀྱིས་ཟ་འགྲོ་བ་སོགས་ལས། གསོན་པོར་ཡོང་རྒྱུའི་རེ་བ་མེད། རང་ཨ་མས་ཉིན་རེ་ལ་ཡང་སྲོག་མགོ་བརྒྱ་བརྒྱ་ཙམ་བཏོན་པའི་
དྲིན་ཡོད། རང་ནར་སོན་ནས་ཀྱང་མ་རང་གིས་སྡིག་སྡུག་གཏམ་ངན་ལ་མ་འཛེམས་པར་བསགས་བསགས་ནས་མ་རང་གིས་ཀྱང་ལོངས་སྤྱད་མ་བྲ་བའི་རྒྱུ་ནོར་གང་ཡོད་བུའི་ལག་ཏུ་བཞག་རང་ལ་ཆོས་བྱེད་པའི་སྐལ་བ་ཡོད་ན་མ་རང་གིས་
ནོར་རྫས་ལ་ཕངས་པ་མེད་པར་མཐུན་རྐྱེན་སྦྱར་ཏེ་ཆོས་སྒོར་གཞུགས་པ་མན་ཆད་འཁོས་ཀ་གང་ཡོད་པས་དྲིན་གྱིས་བསྐྱངས་པ་ལ་ཚད་མེད། ཚེ་འདིའི་མས་དྲིན་གྱིས་བསྐྱངས་པ་ཡང་ཚེ་འདི་གཅིག་པུ་མ་ཡིན་པར། རང་གི་ཚེ་རབས་སྔ་མ་མང་པོར་དྲིན་
ཆེན་པོས་ཡང་ནས་ཡང་དུ་གྲངས་མེད་པར་བསྐྱངས། ཚེ་འདིའི་མ་འདི་ཙམ་མ་ཟད་སེམས་ཅན་ཐམས་ཅད་ཀྱང་ད་ལྟ་སྐྱེ་འཆི་འཕོས་པའི་དབང་གིས་ངོ་མ་ཤེས་པ་མ་གཏོགས་ཚེ་རབས་སྔ་མ་རྣམས་སུ་རང་གི་མ་བྱས་པའི་སྐབས་ཚེ་འདིའི་མས་ཇི་ལྟར་དྲིན་གྱིས་

[026B] དཔེར་ན་ད་ལྟའི་དུད་འགྲོ་ཁྱི་ལ་སོགས་པ་དང། བྱ་བྱིའུ་ཚོས་རང་རང་གི་བུ་ལ་སྙིང་བརྩེ་ལུགས་དང། དྲིན་གྱིས་ཇི་ལྟར་བསྐྱང་ལུགས་ལ་བལྟས་ཀྱང་ཤེས་པར་ནུས་གསུངས། དྲིན་
གཟོ་བ་ནི། དེ་ལྟར་རང་ལ་ཐོག་མ་མེད་པའི་དུས་ནས་ཡང་ཡང་དྲིན་གྱིས་བསྐྱངས་པའི་མ་སེམས་ཅན་རྣམས་གོང་དུ་བཤད་པའི་ཆུ་བོ་བཞིའི་རྒྱུན་གྱིས་འཁོར་བའི་རྒྱ་མཚོ་ཆེན་པོའི་ཀློང་དུ་ཁྱེར་ནས་སྡུག་བསྔལ་གསུམ་ལ་སོགས་པས་རྒྱུན་ཆད་མེད་པར་མནར་
ཏེ་ཤིན་ཏུ་ཉམ་ཐག་པ་ལ། ད་ལྟ། བུ་རང་ལ་དེ་དག་འཁོར་བའི་རྒྱ་མཚོ་ལས་ཐར་བའི་ཐབས་བྱ་རྒྱུ་ཡོད་བཞིན་དུ་ཅི་ཡང་མི་སེམས་པར་བསྡད་ན་ཤིན་ཏུ་མ་རབས་ཁྲེལ་མེད་ཐ་ཆད་ཡིན་པས་ན། ད་ནི་སེམས་ཅན་རང་རང་གི་ངོས་ནས་ཟས་གོས་གནས་མལ་
རྙེད་པ་སོགས་གནས་སྐབས་ཀྱི་འཁོར་བའི་བདེ་བ་དེ་ཙམ་མ་ཡིན་པར་མཐར་ཐུག་གི་བདེ་བ་ལ་བཀོད་ན་དྲིན་གཟོའི་མཆོག་ཏུ་འགྱུར་བས། དེས་ན་སེམས་ཅན་ཐམས་ཅད་བདེ་བ་ཐམས་ཅད་དང་ལྡན་པ་དང། སྡུག་བསྔལ་ཐམས་ཅད་དང་བྲལ་བ་
ཞིག་བྱ་དགོས་པར་འདུག་སྙམ་དུ་བསམ། དེ་ཡང་སེམས་ཅན་འདི་དག་ལ་ཟག་མེད་ཀྱི་བདེ་བ་ཏ་ག་ལ་ཡོད་དེ། ཟག་བཅས་ཀྱི་བདེ་བ་ཙམ་ཡང་མི་འདུག་སེམས་ཅན་ཁོ་རང་ཚོས་བདེ་བ་ཡིན་སྙམ་པ་འདི་རྣམས་ཀྱང་ངོ་བོ་འགྱུར་བའི་སྡུག་བསྔལ་ཤ་
སྟག་ཡིན། འདོད་རྒྱུ་བདེ་བ་འདོད་ཀྱང་བདེ་བའི་རྒྱུར་དགེ་བ་སྒྲུབ་མི་ཤེས། མི་འདོད་རྒྱུ་སྡུག་བསྔལ་མི་འདོད་ཀྱང། སྡུག་བསྔལ་གྱི་རྒྱུ་སྡིག་པ་སྤོང་མི་ཤེས། བླང་དོར་གོ་ལོག་ཏུ་སྤྱད་དེ་སྡུག་བསྔལ་གྱིས་ཉམ་ཐག་པའི་མ་རྒན་སེམས་ཅན་འདི་

[027A]༄༅། །དག་ཐམས་ཅད་བདེ་བ་དང་བདེ་བའི་རྒྱུ་ཐམས་ཅད་དང་ལྡན་ན་ཅི་མ་རུང། ལྡན་པར་གྱུར་ཅིག་ལྡན་པ་ཞིག་ང་རང་གིས་བྱེད། སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་ཐམས་ཅད་དང་བྲལ་
ན་ཅི་མ་རུང། བྲལ་བར་གྱུར་ཅིག་བྲལ་བ་ཞིག་ང་རང་གིས་བྱེད་སྙམ་དུ་ཡང་ཡང་བསྒོམས་པས་བྱམས་པ་དང་སྙིང་རྗེ་ཤུགས་ཅན་བསྐྱེད། ཡང་ཁ་ཅིག་ལ། སེམས་ཅན་ཐམས་ཅད་ཀྱི་ཁུར་རང་གིས་བྱེད་མི་དགོས་ཏེ། སེམས་ཅན་འདྲེན་མཁན་
སངས་རྒྱས་བྱང་སེམས་མང་པོ་ཡོད་སྙམ་པ་ལྟ་བུ་འབྱུང་སྲིད་ཀྱང་དེ་ནི་ཤིན་ཏུ་མ་རབས་ཁྲེལ་མེད་ཐ་ཆད་ཡིན་པས་དེ་འདྲ་བསམ་པ་གཏན་ནས་མི་རུང་སྟེ། དཔེར་ན་ཚེ་འདིའི་རང་གི་མའི་བཀྲེས་སྐོམ་སོགས་ཀྱི་སྡུག་བསྔལ་སེལ་བའི་ཐབས་བུ་གཞན་གྱིས་
བྱས་ན་ཡང། རང་ལ་དྲིན་གྱིས་བསྐྱངས་པའི་དྲིན་ལན་གཟོ་བའི་ཁུར་དེ་རང་ཉིད་ལ་བབ་པ་བཞིན་དུ། རང་ལ་སེམས་ཅན་ཐམས་ཅད་ཀྱིས་ཐོག་མ་མེད་པ་ནས་མ་ལན་གྲངས་མང་པོ་བྱས་ཤིང། དེ་དག་གི་སྐབས་ཐམས་ཅད་དུ་ཚེ་འདིའི་མ་
ལྟར་དྲིན་ཆེན་པོའི་སྒོ་ནས་བསྐྱངས་པ་ཤ་སྟག་ཡིན་པས། དེའི་དྲིན་ལན་གཟོ་བ་ནི་སངས་རྒྱས་བྱང་སེམས་གཞན་སུ་ལའང་ཁག་མི་འཁྲི་བར་རང་གཅིག་པུའི་ཁུར་དུ་བབས་པས་ན། སེམས་ཅན་བདེ་བ་དང་ལྡན་པ་དང་སྡུག་བསྔལ་དང་བྲལ་
བར་བྱེད་མཁན་དེའང་གཞན་ལ་རག་མ་ལས་པར་སེམས་ཅན་ཐམས་ཅད་བདེ་བ་ཐམས་ཅད་དང་ལྡན་པ་ཡང་ང་རང་གཅིག་བུས་བྱེད། སྡུག་བསྔལ་ཐམས་ཅད་དང་བྲལ་བ་ཡང་ང་རང་གཅིག་པུས་བྱེད། བླ་མ་སངས་རྒྱས་ཀྱི་གོ་འཕང་ལའང་ང་

[027B] དེ་ལྟ་བུའི་སེམས་བསྐྱེད་ནའང་ད་ལྟ་ནི་རང་ལ་སེམས་ཅན་ཐམས་ཅད་ལྟ་ཞོག་སེམས་ཅན་གཅིག་ཙམ་འདྲེན་པའི་ནུས་པ་ཡང་མི་འདུག་འོ་ན་དེ་ལྟ་བུའི་ནུས་པ་དེ་སུ་ལ་ཡོད་ཅེ་ན་
དེ་ནི་ཡང་དག་པར་རྫོགས་པའི་སངས་རྒྱས་ཉག་གཅིག་ལ་ཡོད་པ་མ་གཏོགས་གཞན་སུ་ལའང་མེད། རང་གིས་ཀྱང་སངས་རྒྱས་ཀྱི་གོ་འཕང་དེ་ཐོབ་ན་དོན་གཉིས་མཐར་ཕྱིན་ཏེ་སྐུ་གསུང་ཐུགས་ཀྱི་འོད་ཟེར་རེ་རེས་ཀྱང་སེམས་ཅན་གྲངས་མེད་པའི་དོན་བྱ་
བར་ནུས་པས། དེས་ན་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་དེ་ཉིད་དུས་མྱུར་བ་ཉིད་དུ་ཐོབ་པ་ཞིག་ཅི་ནས་ཀྱང་བྱ་སྙམ་དུ་བྱང་ཆུབ་ཀྱི་སེམས་བཅོས་མ་མ་ཡིན་པ་བསྐྱེད། བྱང་སེམས་སྦྱང་སྐབས་སངས་རྒྱས་ཐོབ་ན་དེའི་ཞོར་དུ་རང་དོན་ཡང་
འབད་མེད་དུ་འབྱུང་བར་བསམ་ན་ཐེག་དམན་དུ་མི་ལྷུང་བའི་གནད་ཡོད་པར་རྗེའི་ལམ་རིམ་དུ་གསུངས་ཡོད་གསུང། རྒྱུ་འབྲས་མན་ངག་བདུན་གྱི་དང་པོ་གསུམ་ནི་སྙིང་རྗེ་ཆེན་པོའི་གཞི་སྒྲུབ་པ་ཡིན། ཡིད་འོང་གི་བྱམས་པ་ནི་དེ་གསུམ་གྱི་འབྲས་བུར་
འོང་བས་དམིགས་པ་ལོགས་སུ་སྐྱོང་ཚུལ་མེད་ཀྱང། དེའི་ཚབ་ཏུ་སེམས་ཅན་ཐམས་ཅད་བདེ་བ་དང་ལྡན་འདོད་ཀྱི་བྱམས་པ་བསྒོམ་དགོས། བྱམས་པ་དེ་དང། སྙིང་རྗེ། ལྷག་བསམ་གསུམ་ནི་གཞན་དོན་དོན་གཉེར་གྱི་བློ་ཡིན། སེམས་བསྐྱེད་དངོས་
ནི་དེ་དག་གི་འབྲས་བུ་ཡིན། ལམ་རིམ་ཡང་སྐྱེས་བུ་ཆུང་འབྲིང་གི་ལམ་ནི་སེམས་སྐྱེ་བའི་སྔོན་འགྲོ་དང། བྱང་ཆུབ་ཀྱི་སེམས་སྒོམ་ཚུལ་ནི་དངོས་གཞི། མཇུག་སྤྱོད་པའི་སྐོར་རྣམས་དེའི་བསླབ་བྱ་ཡིན། བྱང་ཆུབ་ཀྱི་སེམས་སྦྱོང་བའི་སྐབས་སུ་སེམས་

[028A]༄༅། །བསྐྱེད་ཉེར་གཉིས་དང། སྨོན་འཇུག་སོགས་ཀྱི་ངོ་བོ་ཁྱད་པར་རྣམས་ཤེས་པར་བྱས་ཏེ་བློ་སྦྱང་དགོས། བྱང་ཆུབ་ཀྱི་སེམས་རིན་པོ་ཆེ་འདི་ནི་རྒྱལ་བའི་གསུང་རབ་ཐམས་ཅད་ཀྱི་སྙིང་པོ་དང། རྒྱལ་སྲས་བྱང་ཆུབ་སེམས་
དཔའ་ཐམས་ཅད་ཀྱི་ཐུགས་དམ་གྱི་མཐིལ་གཅིག་པུ་ཡིན་ཏེ། སྤྱོད་འཇུག་ལས། དམ་ཆོས་འོ་མ་བསྲུབས་པ་ལས། །མར་གྱི་ཉིང་ཁུ་ཕྱུང་བ་ཡིན། །ཞེས་དང། བསྐལ་པ་དུ་མར་རབ་དགོངས་མཛད་པ་ཡི། །ཐུབ་དབང་རྣམས་ཀྱིས་འདི་ཉིད་ཕན་པར་
གཟིགས། །ཞེས་དང། འཇམ་མགོན་ཙོང་ཁ་པ་ཆེན་པོས་ཀྱང། སེམས་བསྐྱེད་ཐེག་མཆོག་ལམ་གྱི་གཞུང་ཤིང་སྟེ། །ཞེས་པ་ནས། དེ་ལྟར་ཤེས་ནས་རྒྱལ་སྲས་དཔའ་བོ་རྣམས། །རིན་ཆེན་སེམས་མཆོག་ཐུགས་དམ་མཐིལ་དུ་མཛད། །ཅེས་
གསུངས། རྗེ་ཐམས་ཅད་མཁྱེན་པས་བྱང་ཆུབ་ཀྱི་སེམས་རིན་པོ་ཆེ་འདི་ཁོ་ན་མ་གཏོགས་གཞན་གང་ལའང་ཐུགས་དམ་གྱི་མཐིལ་དུ་མ་གསུངས་པས། རང་ཅག་ཀྱང་ཐེག་པ་ཆེན་པོ་བ་ཞིག་བྱེད་འདོད་ན་བྱང་ཆུབ་ཀྱི་སེམས་ལ་ཉམས་ལེན་གྱི་མཐིལ་དུ་བྱ་
དགོས། དེང་སང་ཐུགས་དམ་གྱི་མཐིལ་གང་ལ་བྱེད་ཅེས་དྲིས་ན་ཡི་དམ་ཞིག་ལ་བྱེད་ཟེར་བ་ལས། བྱང་ཆུབ་ཀྱི་སེམས་ལ་བྱེད་ཟེར་མཁན་ཕར་ཞོག་བྱང་སེམས་འདི་ལ་ཐུགས་དམ་གྱི་མཐིལ་དུ་བྱེད་དགོས་པར་ཤེས་མཁན་ཡང་དཀོན་པར་འདུག་
ཁ་ཤས་ཀྱིས་ཐུགས་དམ་གྱི་མཐིལ་དེ་བསངས་དང། གསེར་སྐྱེམས་དང། ཁ་མཆུ་ནག་པོ་ཞི་བར་བྱེད་པའི་གཟུངས། ཉེས་པ་ཀུན་སེལ། ལུག་གཟུངས། རྟ་གཟུངས། ནོར་གཟུངས། བར་ཆད་ལམ་སེལ། རྒྱ་ནག་སྐག་བཟློག་མི་ཁ་དགྲ་

[028B] དེ་ལ་བལྟོས་ན་ཡི་དམ་གྱི་ལྷ་ཚད་ལྡན་རེ་ལ་ཐུགས་དམ་གྱི་མཐིལ་དུ་བྱེད་ཟེར་བ་དེ་ཡང་དགའ་རབ་ཡིན། ཡང་ལུང་པ་ཁ་ཅིག་ཏུ། མནའ་བཤགས་རིན་ཆེན་ཕྲེང་བ་དང། སྡིག་བཤགས་གསེར་གྱི་སྤུ་གྲི་ཁྱི་མདོ། སྤྱང་མདོ་
ཝ་མདོ། དྲེད་མདོ། སྦྲུལ་མདོ་ཟེར་བ་སོགས་གང་དྲན་དྲན་བྱས་པ་ལྟ་བུ་དེ་འདྲ་དར་སྲོལ་འདུག་ཀྱང། དེ་ཚོ་ལ་ཁུངས་རྣམ་དག་ཡོད་པ་གཏན་ནས་མ་མཐོང་ཞིང། གལ་ཏེ་སྡིག་བཤགས་སུ་བཏོན་རྒྱུ་ཞིག་ངེས་པར་དགོས་ནའང་དཔེ་ཆ་བརྫུན་མ། ངལ་བ་དོན་
མེད་དེ་འདྲས་ལག་མི་ཐོགས་པར་ཕུང་པོ་གསུམ་པའི་མདོ་དང། སྨན་བླའི་མདོ། ཐར་པ་ཆེན་པོའི་མདོ། མདོ་སྡེ་བསྐལ་བཟང་ལ་སོགས་པ་རྒྱལ་བས་མདོ་རྒྱུད་རྣམས་སུ་མང་དུ་གསུངས་པའི་ཚད་ལྡན་ཁུངས་དག་དེ་འདྲ་ལ་ཀློག་འདོན་བྱེད་དགོས་གསུངས་
ཡང་འགའ་ཤས་ཀྱི་སེམས་ལ། བྱང་ཆུབ་ཀྱི་སེམས་ལོས་ཡོད། ཆོ་གའི་འགོར་སངས་རྒྱས་ཆོས་ཚོགས་མ་བཏོན་ནས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་ཤོག་ཅིག་སྙམ་པ་དེ་ཡིན་བསམ་ཡང་དེ་ནི་བྱང་ཆུབ་ཀྱི་སེམས་ལ་ཡིད་སྨོན་བྱས་པ་ཙམ་དང་
སྨོན་ལམ་བཏབ་པ་ཙམ་ལས་དངོས་མ་ཡིན་ཏེ། དེ་ཡིན་ན་དགེ་སྦྱོར་བྱེད་ཁུལ་བྱས་པ་གཞན་དང་གཞན་ལས་ཀྱང་བྱང་ཆུབ་ཀྱི་སེམས་ལས་སླ་ཤོས་སུ་སྣང་བའི་ཕྱིར་རོ། །དེ་ལྟར་ན་བྱང་ཆུབ་ཀྱི་སེམས་ནི་གོང་དུ་བཤད་པ་ལྟར་བློ་རིམ་གྱིས་སྦྱངས་ཏེ་སྐྱེ་དགོས་པ་
ཡིན་གསུངས། གསུམ་པ་སེམས་དེ་སྐྱེས་པའི་ཚད་ནི། སྒོམ་རིམ་དང་པོ་ལས་གསུངས་པ་ལམ་རིམ་ཆེ་ཆུང་སོགས་ལས་ཞིབ་ཏུ་གསལ་ཞིང། མདོར་བསྡུ་ན། ཤིན་ཏུ་གཅེས་པའི་བུ་མེ་དོང་དུ་ལྷུང་བའི་མ་དེས། བུ་ཡིས་སྡུག་བསྔལ་མྱོང་བ་ལ་སྐད་ཅིག་

[029A]༄༅། །ཀྱང་མི་བཟོད་པར་བུ་མེ་དོང་ནས་འདོན་པ་ལ་ཤིན་ཏུ་རིངས་པ་ལྟར། མ་རྒན་སེམས་ཅན་རྣམས་འཁོར་བ་དང་ངན་སོང་གི་སྡུག་བསྔལ་བཟོད་གླགས་མེད་པས་མནར་བ་ལ་སྐད་ཅིག་ཀྱང་མི་བཟོད་པར། སེམས་ཅན་
ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་མྱུར་བ་ཉིད་དུ་ཐོབ་འདོད་ཀྱི་བློ་བཅོས་མ་མ་ཡིན་པ་ཞིག་སྐྱེས་ན་བྱང་ཆུབ་ཀྱི་སེམས་སྐྱེས་པའི་ཚད་ཡིན་གསུངས། གསུམ་པ་ཡང་དག་པའི་ལྟ་བ་བཤད་པ་ལ་ལྔ་ལས། དང་པོ་ལྟ་བ་བསྒོམ་དགོས་
པའི་རྒྱུ་མཚན་ནི། གནས་ལུགས་རྟོགས་པའི་ཤེས་རབ་མི་ལྡན་ན། །ངེས་འབྱུང་བྱང་ཆུབ་སེམས་ལ་གོམས་བྱས་ཀྱང། །སྲིད་པའི་རྩ་བ་གཅོད་པར་མི་ནུས་པས། །དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད། །ཅེས་པ་འདིས་བསྟན། དེ་ཡང་
ཟབ་མོ་དེ་ཁོ་ན་ཉིད་ཀྱི་ལྟ་བའམ་གནས་ལུགས་དོན་དམ་བདེན་པ་རྟོགས་པའི་ཤེས་རབ་དང་མི་ལྡན་ན། ངེས་འབྱུང་བྱང་སེམས་སོགས་ཐབས་ཀྱི་ཆ་ལ་ཇི་ཙམ་འབད་ཀྱང་བདག་འཛིན་གྱི་དངོས་གཉེན་དུ་མི་འགྲོ་བས་སྲིད་པའི་རྩ་བ་བདག་འཛིན་
གཅོད་པར་མི་ནུས། དེར་མ་ཟད་ཟབ་མོའི་ལྟ་བ་མེད་ན་ངེས་འབྱུང་དང་བྱང་སེམས་གཉིས་རྐྱང་པས་ནི་ཐེག་ཆེན་ཚོགས་ལམ་མན་ཆད་ལས། དེ་ཡན་ཆད་རྣམས་འཐོབ་པར་མི་ནུས་པ་དང། ཐེག་དམན་ཡིན་ན་ཐེག་དམན་གྱི་སྦྱོར་ལམ་ཡང་མི་འཐོབ། དེ་གཉིས་
ཀྱིས་ཟིན་པའི་སྟེང་དུ་ཟབ་མོའི་ལྟ་བ་ཞིག་རྟོགས་ན་ཐེག་ཆེན་སྦྱོར་ལམ་ཡན་གྱིས་ལམ་རྣམས་ཀྱང་འཐོབ་ནུས་པ་དང། ཐར་པ་དང་ཐམས་ཅད་མཁྱེན་པའི་རྒྱུར་འགྲོ་བ་ལ་ཁྱད་ཞུགས་པ་ཡིན། རང་ཅག་གིས་འགྲོ་བ་སྒྲོལ་བར་ཁས་བླངས་པ་ལ་སྒྲོལ་བའི་ཐབས་

[029B] ལས་འབྲས་ངེས་པའི་འཇིག་རྟེན་པའི་ཡང་དག་པའི་ལྟ་བ་ཙམ་གྱིས་མི་ཕན། དེ་ཡང་མཐར་གཏུགས་ན་བདག་མེད་པར་རྟོགས་པའི་ལྟ་
བ་འདི་ལ་ཐུག་བདག་མེད་རྟོགས་པའི་ལྟ་བ་འདི་མེད་པར་ཕྱི་རོལ་པ་ཁ་ཅིག་ཏིང་ངེ་འཛིན་བསྒོམས་ཏེ་བསམ་གཟུགས་བརྒྱད་ཀ་ཐོབ་ནའང་ཉོན་མོངས་སྤོང་བ་ལྟ་ཅི། ཉོན་མོངས་པ་ཁ་ཕྲི་བ་ཙམ་ཡང་མ་བྱུང་སྟེ། མདོ་ཏིང་ངེ་འཛིན་གྱི་རྒྱལ་པོ་ལས། འཇིག་རྟེན་
དག་ནི་ཏིང་འཛིན་སྒོམ་བྱེད་ཀྱང། །དེས་ནི་བདག་ཏུ་འདུ་ཤེས་འཇིག་མི་བྱེད། །དེས་ནི་ཉོན་མོངས་ཕྱིར་ཞིང་རབ་འཁྲུག་སྟེ། །ལྷག་སྤྱོད་ཀྱིས་ནི་ཏིང་འཛིན་འདིར་བསྒོམས་བཞིན། །ཞེས་གསུངས་པ་རེད། དེའི་ཕྱིར་འཁོར་བའི་རྩ་བ་བདག་འཛིན་གཅོད་པ་
ལ་ངེས་པར་བདག་མེད་པའི་ལྟ་བ་དགོས་ཏེ། དེ་ཉིད་ལས། གལ་ཏེ་ཆོས་ལ་བདག་མེད་སོ་སོར་རྟོག་སོ་སོར་དེ་བརྟགས་གལ་ཏེ་སྒོམ་པ་ནི། །དེ་ནི་མྱ་ངན་འདས་ཐོབ་འབྲས་བུའི་རྒྱུ། །རྒྱུ་གཞན་གང་ཡིན་དེས་ནི་ཞིར་མི་འགྱུར། །ཅེས་གསུངས་པ་ལྟར་
ཐར་པ་ཐོབ་པ་ལ་བདག་ཏུ་འཛིན་པ་རྩ་བ་ནས་སྤང་དགོས། དེ་སྤོང་བ་ལ་བདག་འཛིན་དང་འཛིན་སྟངས་དངོས་འགལ་དུ་གྱུར་པའི་ལམ་བདག་མེད་བསྒོམ་དགོས། བདག་མེད་བསྒོམ་པ་འདི་མེད་ན་སྦྱིན་པ་གཏོང་བ་དང་ཚུལ་ཁྲིམས་བསྲུང་བ་སོགས་ཇི་འདྲ་ཞིག་
ལ་འབད་ཀྱང་ཐར་པ་འཐོབ་པར་མི་ནུས་ཏེ། བཞི་བརྒྱ་པ་ལས། ཞི་སྒོ་གཉིས་པ་ཡོད་མ་ཡིན། །ཞེས་གསུངས། དེས་ན་འཁོར་བ་ལས་ཐར་བ་ལ་བདག་མེད་རྟོགས་པའི་ཤེས་རབ་འདི་མེད་ཐབས་མེད་པ་ཡིན། དེ་གཅིག་པུས་ཀྱང་མི་ཆོག་བར་ཐབས་

[030A]༄༅། །སྙིང་རྗེ་ཡང་མེད་ཐབས་མེད་པས་ཐབས་ཤེས་ཡ་མ་བྲལ་བ་ཞིག་ངེས་པར་དགོས། དྲི་མ་མེད་པར་གྲགས་པས་བསྟན་པའི་མདོ་ལས། ཐབས་ཀྱིས་མ་ཟིན་པའི་ཤེས་རབ་ནི་འཆིང་བའོ། །ཐབས་ཀྱིས་ཟིན་
པའི་ཤེས་རབ་ནི་ཐར་པའོ། །ཤེས་རབ་ཀྱིས་མ་ཟིན་པའི་ཐབས་ནི་འཆིང་བའོ། །ཤེས་རབ་ཀྱིས་ཟིན་པའི་ཐབས་ནི་ཐར་པའོ། །ཞེས་གསུངས་པ་ལྟར། འབྲས་བུ་ཆོས་གཟུགས་ཀྱི་སྐུ་གཉིས་ཐོབ་པ་ལའང་ཐབས་ཤེས་ཡ་མ་བྲལ་བའི་སྒོ་ནས་ཚོགས་
གཉིས་ཟུང་འབྲེལ་དུ་བསགས་པ་ངེས་པར་དགོས་ཏེ། དཔལ་མགོན་འཕགས་པ་ཀླུ་སྒྲུབ་ཀྱིས། དགེ་བ་འདི་ཡིས་སྐྱེ་བོ་ཀུན། །བསོད་ནམས་ཡེ་ཤེས་ཚོགས་རྫོགས་ཤིང། །བསོད་ནམས་ཡེ་ཤེས་ལས་བྱུང་བའི། །དམ་པ་གཉིས་ནི་ཐོབ་པར་ཤོག་
ཅེས་དང། དཔལ་ལྡན་ཟླ་བས་ཀྱང། ཀུན་རྫོབ་དེ་ཉིད་གཤོག་ཡངས་དཀར་པོ་རྒྱས་གྱུར་པ། །ངང་པའི་རྒྱལ་པོ་དེ་ནི་སྐྱེ་བོའི་ངང་པ་ཡིས། །མདུན་དུ་བདར་ནས་དགེ་བའི་རླུང་གི་ཤུགས་སྟོབས་ཀྱིས། །རྒྱལ་བའི་ཡོན་ཏན་རྒྱ་མཚོའི་ཕ་རོལ་མཆོག་ཏུ་འགྲོ་
ཞེས་ཀུན་རྫོབ་ནི་ཐབས་བྱང་ཆུབ་ཀྱི་སེམས་དང། དེ་ཉིད་ཅེས་པ་ཤེས་རབ་ཡང་དག་པའི་ལྟ་བ་སྟེ། དཔེར་ན་བྱ་གཤོག་པ་གཉིས་ལྡན་ནམ་མཁའ་ལ་ཐོགས་མེད་དུ་འགྲོ་བ་ལྟར། རྒྱལ་བའི་ཡོན་ཏན་ཡོངས་སུ་རྫོགས་པའི་ཕ་རོལ་ཏུ་བགྲོད་པ་ལ་བྱང་ཆུབ་ཀྱི་
སེམས་དང་ཡང་དག་པའི་ལྟ་བའི་ཐབས་ཤེས་གཉིས་ཡ་མ་བྲལ་བ་དགོས་པ་ལས། ཐབས་ཤེས་ཡ་བྲལ་བྱ་གཤོག་ཆག་ལྟ་བུས་བགྲོད་པར་མི་ནུས་གསུངས། འོ་ན་ལྟ་བ་དེ་ཇི་འདྲ་བྱས་ནས་བསྒོམ་སྙམ་ན། དེ་ཡང་གང་བྱུང་གིས་མི་ཆོག་པར་བཅོམ་

[030B] སྤྱིར་དྲང་ངེས་ཀྱི་དོན་ལ་ངེས་དོན་ནི་མཐར་ཐུག་གི་དོན་དེ་ག་རང་དུ་གནས་པ་དང། དྲང་དོན་ནི་དོན་དེ་མཐར་ཐུག་གི་དོན་ལ་མི་གནས་པ་ལ་བྱེད། དྲང་ངེས་ཀྱི་མདོ་ཡང་དོན་དམ་བདེན་པ་བསྟན་བྱའི་གཙོ་བོར་
བྱས་ནས་བསྟན་པ་ངེས་དོན་གྱི་མདོ་དང། དེ་ལས་གཞན་པའི་མདོ་རྣམས་དྲང་དོན་གྱི་མདོ་ཡིན། དྲང་ངེས་ཀྱི་མདོའི་དགོངས་པའང་པཎྜི་ཏ་སུ་རུང་རུང་གིས་འགྲེལ་བར་མི་ནུས་པས། ངེས་དོན་གྱི་དགོངས་པ་འགྲེལ་བར་རྒྱལ་བ་རང་ཉིད་ཀྱིས་ལུང་བསྟན་པ་ལྟར་མགོན་པོ་ཀླུ་སྒྲུབ་
ཀྱིས་བློ་གྲོས་མི་ཟད་པའི་མདོ་ལ་བརྟེན་ཏེ་རྩ་བ་ཤེས་རབ་སོགས་དབུ་མ་རིགས་ཚོགས་ཀྱི་སྒོ་ནས་ངེས་དོན་ཟབ་མོའི་ལྟ་བ་རྒྱལ་བའི་དགོངས་པ་ལྟར་སྲོལ་ཕྱེ་བར་མཛད། དེའི་རྗེས་སུ་སློབ་དཔོན་སངས་རྒྱས་བསྐྱངས་ཀྱིས་བུདྡྷ་པཱ་ལི་ཏ་དང། འཕགས་པ་ལྷས་དབུ་མ་བཞི་
བརྒྱ་པ་སོགས་མཛད། ལྷག་པར་སློབ་དཔོན་ཟླ་བ་གྲགས་པས་འཕགས་པ་ཀླུ་སྒྲུབ་ཀྱི་དགོངས་པ་བཞིན་དུ་རྩ་ཤེའི་ཚིག་ལ་འཇུག་པ་ཚིག་གསལ་དང། དོན་ལ་འཇུག་པ་དབུ་མ་ལ་འཇུག་པ་སོགས་མཛད། དེ་དག་གི་དགོངས་པ་ཕྱིན་ཅི་མ་ལོག་པར་འཁྲུལ་པའི་དྲི་མ་ཅུང་ཟད་ཀྱང་མེད་
པར་བོད་གངས་ཅན་གྱི་ལྗོངས་འདིར་གསལ་བར་མཛད་པ་ནི་འཇམ་མགོན་ཙོང་ཁ་པ་ཆེན་པོ་ཁོ་ན་མ་གཏོགས་གཞན་སུ་ཡང་མ་བྱུང་བས། རང་ཅག་རྣམས་འཕགས་མཆོག་ཀླུ་སྒྲུབ་ཡབ་སྲས་ཀྱི་ལུགས་བཟང། རྗེ་ཐམས་ཅད་མཁྱེན་པའི་ལེགས་བཤད་རྨད་དུ་བྱུང་
བའི་གཞུང་ཆེན་མོ་རྣམས་ལ་བརྟེན་དགོས་ཏེ། འཇུག་པ་ལས། སློབ་དཔོན་ཀླུ་སྒྲུབ་ལུགས་ཀྱི་ལམ་ལས་ནི། །ཕྱི་རོལ་གྱུར་ལ་ཞི་བའི་ཐབས་མེད་དོ། །དེ་དག་ཀུན་རྫོབ་དེ་ཉིད་བདེན་ལས་ཉམས། །དེ་ལས་ཉམས་པས་ཐར་པ་གྲུབ་ཡོད་མིན། །ཞེས་དང་

[031A]༄༅། །མཉམ་མེད་ཇོ་བོ་ཆེན་པོས་ཀྱང། ཀླུ་སྒྲུབ་སློབ་མ་ཟླ་གྲགས་ཡིན། །དེ་ལས་བརྒྱུད་པའི་མན་ངག་གིས། །ཆོས་ཉིད་བདེན་པ་རྟོགས་པར་འགྱུར། །ཞེས་གསུངས། དེས་ན་ཟབ་མོའི་ལྟ་བ་འདི་མདོ་སྔགས་གཉིས་ཀ་ལ་
མེད་ཐབས་མེད་པ་ཡིན། སྤྱིར་རྒྱ་གར་འཕགས་པའི་ཡུལ་དུ་གྲུབ་མཐའ་སྨྲ་བ་བཞི་བྱུང་བ་ལས། རང་སྡེ་བྱེ་སྨྲ་གནས་མ་བུ་པས་རྟག་གཅིག་རང་དབང་ཅན་གྱི་བདག་དེ་དགག་བྱར་འདོད། བྱེ་བྲག་སྨྲ་བ་གཞན་དང་མདོ་སྡེ་པས་རང་སྐྱ་ཐུབ་པའི་རྫས་ཡོད་ཀྱིས་
གྲུབ་པ་དེ་དགག་བྱར་འདོད། སེམས་ཙམ་པས་གཟུང་འཛིན་རྫས་གཞན་གྱིས་གྲུབ་པ་དེ་དགག་བྱར་འདོད། རང་རྒྱུད་པས་བློ་གནོད་མེད་ལ་སྣང་བའི་དབང་གིས་བཞག་ཙམ་མ་ཡིན་པར་ཡུལ་རང་གི་ཐུན་མོང་མ་ཡིན་པའི་གདོད་ལུགས་སུ་གྲུབ་པ་དེ་
དགག་བྱར་འདོད། ཐལ་འགྱུར་བས་ནི། རྟོག་པས་ཕར་བཏགས་ཙམ་མིན་པར་ཡུལ་ཁོ་རང་གི་སྟེང་ནས་ཚུར་གྲུབ་པ་དེ་དགག་བྱར་འདོད་པ་ཡིན། ལམ་གཙོ་འདིར་འཇམ་མགོན་ཙོང་ཁ་པ་ཆེན་པོས། དེ་ཕྱིར་རྟེན་འབྲེལ་རྟོགས་པའི་ཐབས་ལ་འབད།།
ཅེས་རྟེན་འབྲེལ་རྟོགས་པའི་ཐབས་ལ་འབད་གསུངས་པ་ལས། སྟོང་ཉིད་རྟོགས་པའི་ཐབས་ལ་འབད་མ་གསུངས་པ་འདི་དགོས་པ་ཤིན་ཏུ་ཆེ་སྟེ། རྟེན་འབྲེལ་འཇོག་ཚུལ་ལ་དངོས་སྨྲ་བས་ནི། རྒྱུ་རྐྱེན་ལ་བརྟེན་ནས་འབྱུང་བའི་རྒྱུ་མཚན་གྱིས་རྟེན་འབྲེལ་འཇོག་པ་
ལས༑ རྟག་པ་ལ་རྟེན་འབྲེལ་མི་འཇོག་རང་རྒྱུད་པས་དེ་ལས་འཇོག་ཚུལ་ཅུང་དྲག་པ་རང་གི་ཆ་ཤས་ལ་བརྟེན་ནས་གྲུབ་པ་རྟེན་འབྲེལ་གྱི་དོན་དུ་འཇོག་པས་རྟག་མི་རྟག་གཉི་གའི་སྟེང་དུ་རྟེན་འབྲེལ་འཇོག་དབུ་མ་ཐལ་འགྱུར་བས་ནི། འཇོག་བྱེད་དེ་དག་

[031B] རྟེན་འབྲེལ་ཕྲ་མོ་ནི་སྟོང་ཉིད་རྟོགས་པའི་ཐབས་མ་ཡིན་ཀྱང། གྲུབ་མཐའ་ཐུན་མོང་དུ་ཁས་ལེན་པའི་རྒྱུ་འབྲས་ཀྱི་རྟེན་
འབྲེལ་འདི་ཐོག་མར་བསྟན་ན་ཆད་ལྟ་ལས་བསྲུང་བ་དང། སྟོང་ཉིད་རྟོགས་པའི་ཐབས་སུ་འགྱུར་བས་ན། སྟོང་ཉིད་རྟོགས་པའི་ཐབས་སུ་ཐོག་མར་རྟེན་འབྲེལ་ནས་ཁྲིད་པ་འདི་གནད་ཤིན་ཏུ་ཆེ་བ་ཡིན་གསུངས། གཉིས་པ་ལྟ་བ་གཏན་ལ་འབེབ་ཚུལ་ནི། གང་
ཞིག་འཁོར་འདས་ཆོས་རྣམས་ཐམས་ཅད་ཀྱི། །རྒྱུ་འབྲས་ནམ་ཡང་བསླུ་བ་མེད་མཐོང་ཞིང། །དམིགས་པའི་གཏད་སོ་གང་ཡིན་ཀུན་ཞིག་པ། །དེ་ནི་སངས་རྒྱས་དགྱེས་པའི་ལམ་ལ་ཞུགས། །ཞེས་པས་བསྟན། དེ་ཡང་གང་ཞིག་སོགས་ཀྱིས་སྟོང་གཞི་ཆོས་ཅན་དང་
རྒྱུ་འབྲས་སོགས་ཀྱིས་རྟེན་འབྲེལ་གྱི་གཏན་ཚིགས་དང། དམིགས་པའི་སོགས་ཀྱིས་བསྒྲུབ་བྱ་བསྟན། ཆོས་ཐམས་ཅད་ཅེས་གཟུགས་ནས་རྣམ་མཁྱེན་གྱི་བར་གྱི་ཆོས་ཐམས་ཅད་རང་གི་ཆ་ཤས་ལ་བརྟེན་ནས་གྲུབ་པས་ན་ཐ་སྙད་དུ་རྒྱུ་འབྲས་བསླུ་བ་མེད་པ་དང། དགག་བྱ་
རང་བཞིན་གྱིས་གྲུབ་པའི་དམིགས་གཏད་ཞིག་ནས་བདེན་པར་གྲུབ་པའམ། རང་བཞིན་གྱིས་གྲུབ་པའི་དངོས་པོ་ཅུང་ཟད་ཙམ་ཡང་མེད་པར་རྟོགས་པ་དེ་རྒྱལ་བ་དགྱེས་པའི་ལམ་ཡིན། རང་ཅག་འཁོར་བར་འཁོར་བྱེད་ཀྱི་རྩ་བ་བདག་འཛིན་མ་རིག་པ་འདི་ལ་ཐུག་དེ་
གཅོད་པ་ལ་བདག་མེད་རྟོགས་པའི་ཤེས་རབ་བསྐྱེད་དགོས། བདག་མེད་གཏན་ལ་འབེབ་ལུགས་རྒྱས་པར་ནི་ལམ་རིམ་ལས་གསུངས་པ་ལྟར་གནད་བཞིའི་དཔྱད་པ་སོགས་དང་སྦྱར་ན་ལེགས་ཀྱང། འདིར་རྟེན་འབྲེལ་གྱི་གཏན་ཚིགས་ལ་བརྟེན་ནས་ལྟ་བའི་

[032A]༄༅། །གནད་འགག་མདོར་བསྡུས་ཙམ་ཞུས་ན། དེ་ཡང་ཆོས་ཐམས་ཅད་དགགས་གཞི་དང་འདོགས་བྱེད་ལ་བརྟེན་ནས་བྱུང་བ་ལས། དེ་ལ་མ་ལྟོས་པར་རང་ངོས་ནས་གྲུབ་པ་རྡུལ་ཙམ་ཡང་མེད་པས། ང་ཡང་ལུས་སེམས་གཉིས་ཚོགས་ཀྱི་སྟེང་དུ་ཕར་བཏགས་པ་ཙམ་ལ་
བརྟེན་ནས་བྱུང་བ་ལས། ལུས་སེམས་གཉིས་ཚོགས་པའི་སྟེང་དུ་ཕར་བཏགས་པ་ལ་མ་ལྟོས་པར་ང་ཁོ་རང་གི་ངོས་ནས་ཚུར་གྲུབ་པ་མེད། ལུས་སེམས་གཉིས་རེ་རེ་ནས་ཀྱང་རང་རང་གི་ངོས་ནས་ཚུར་གྲུབ་པ་མེད། འདི་ལ་རྟགས་བཀོད་ན། འཁོར་འདས་ཀྱི་ཆོས་རྣམས་ཆོས་ཅན། བདེན་འཛིན་
གྱི་དམིགས་པའི་གཏད་སོ་རང་གི་ངོ་བོས་གྲུབ་པ་ཅུང་ཟད་ཙམ་ཡང་མེད་དེ། རྟེན་འབྲེལ་ཡིན་པའི་ཕྱིར། དེ་ཡང་རྟེན་འབྲེལ་ཞེས་གཞན་ལ་བརྟེན་ནས་འབྲེལ་བའམ་གཞན་ལ་བརྟེན་ནས་འབྱུང་ན་རང་ངོས་ནས་གྲུབ་ཐབས་མེད་པ་དཔེར་ན། དགོན་པའི་
དབུ་མཛད་དང་ཡུལ་གྱི་དཔོན་པོ་སོགས་བསྐོ་བ་ན། དབུ་མཛད་དུ་འོས་པའི་དབུ་མཛད་ཀྱི་གདགས་གཞི་ཚད་མའི་མི་ཞིག་ལ། མཁན་པོ་ལྟ་བུས་འདི་དབུ་མཛད་ཡིན་ནོ་ཞེས་མིང་བརྡས་ཕར་མ་བཏགས་བར་དུ་དབུ་མཛད་ཀྱི་གདགས་གཞི་ཚོགས་ཀྱང་དབུ་
མཛད་དུ་གྲུབ་མི་ཐུབ། མིང་བརྡས་ཕར་མ་བཏགས་པར་དང་པོ་ནས་དབུ་མཛད་རང་སྟེང་ནས་གྲུབ་གྲུབ་པ་ཞིག་ཡོད་ན་ཨ་མའི་ཁོག་པ་ལ་ཡོད་དུས་ནས་གང་ཟག་དེ་དབུ་མཛད་ཡིན་དགོས་པ་དང། ཨ་མའི་མངལ་ནས་སྐྱེ་དུས་ཀྱང་དབུ་མཛད་སྐྱེས་སོང་ཟེར་དགོས་པ་
ལ། དེ་ལྟར་མི་ཟེར་བར་རྐྱེན་གཞན་ལ་བརྟེན་ནས་དབུ་མཛད་དུ་གྲུབ་དགོས་ཏེ། གདགས་གཞི་དབུ་མཛད་འོས་པའི་གྲྭ་པ་ཞིག་ལ་འདོགས་མཁན་ཚད་མ་ཞིག་གིས་འདི་དབུ་མཛད་ཡིན་ཞེས་ཕར་མ་བཏགས་བར་དབུ་མཛད་མི་ཟེར་ཞིང། ཁོ་རང་གིས་

[032B] ཁྱོད་དབུ་མཛད་ཡིན་ནོ་ཞེས་རྟོག་པས་ཕར་བཏགས་ཙམ་ནས་བཟུང་དབུ་མཛད་དང་དབུ་མཛད་ཟེར་ཞིང། ཁོ་རང་གིས་ཀྱང་ང་དབུ་མཛད་ཡིན་སྙམ་པ་དེ་བྱུང་བ་རེད། རྟ་ལྟ་བུ་ཡང་རྟ་ཁོ་རང་གི་ཕུང་པོ་དང་ཤེས་པ་གཉིས་
འཛོམས་ཏེ་རྒྱུ་རྐྱེན་ཚོགས་པའི་སྟེང་དུ་རྟ་ཞེས་ཕར་བཏགས་པ་ཙམ་ཡིན། ཁང་པ་ཡང་གདགས་གཞི་ཚོགས་པ་ལ་བརྟེན་ནས་བཏགས་པ་ཙམ་རེད། དེ་བཞིན་དུ་ཆོས་ཐམས་ཅད་རང་རང་གི་གདགས་གཞི་ཚོགས་པ་ལ་བརྟེན་ནས་ཆོས་དེ་དང་དེ་
ཞེས་ཕར་མིང་བརྡས་བཞག་པ་ཙམ་ལས། གདགས་གཞི་ལ་མ་བལྟོས་པར་ཡུལ་ཁོ་རང་གི་ངོས་ནས་ཚུར་གྲུབ་པ་རྡུལ་ཕྲན་ཙམ་ཡང་མེད། འོ་ན་ཆོས་ཐམས་ཅད་ཕར་བཏགས་ཙམ་ཡིན་ན་གསེར་ལ་རག་དང། ཀ་བ་ལ་བུམ་པ་ལྟ་བུ་བཏགས་ན་དེར་གྲུབ་ཆོག་
གམ་སྙམ་ན། དེ་མི་ཆོག་སྟེ་ཕར་བཏགས་ཙམ་ཡིན་ཀྱང་དེ་བཏགས་པ་ལ་གདགས་གཞི་ཚད་མ་ཞིག་དགོས། བཏགས་པ་དེའང་ཁྱད་ཆོས་གསུམ་ལྡན་ཞིག་དགོས། ཁྱད་ཆོས་གསུམ་ནི། ཐ་སྙད་པའི་ཤེས་པ་ལ་གྲགས་པ་ཡིན་པ་དང། དེ་ལ་ཐ་སྙད་
པའི་ཚད་མ་གཞན་གྱིས་མི་གནོད་པ། དོན་དམ་དཔྱོད་བྱེད་ཀྱི་རིགས་པས་ཀྱང་མི་གནོད་པ་སྟེ་དེ་གསུམ་དང་ལྡན་དགོས། ཐ་སྙད་པའི་ཚད་མ་གཞན་གྱིས་གནོད་ཚུལ་ཡང་རྒྱང་རིང་པོའི་ཐོ་ཡོར་ལྟ་བུ་ལ་གཞན་ཞིག་གིས་ཕ་གི་མི་ཞིག་ཡིན་ཞེས་སྨྲས་པས་དེ་ཡིད་
ཆེས་ཀྱང། ཐོ་ཡོར་དངོས་སུ་ངེས་པའི་མི་ཞིག་གིས་དེ་ཐོ་ཡོར་ཡིན་པར་སྨྲས་པ་ན། སྔ་མའི་ཐོ་ཡོར་མིར་བཟུང་བ་དེ་གཏན་ཡལ་དུ་འགྲོ་བ་ནི་གདགས་གཞི་ཚད་མ་མིན་པའི་རྟགས་རེད། དེར་མ་ཟད། རི་བོང་ལ་རྭ་ཡོད་ཅེས་ཕར་བཏགས་ཀྱང་གདགས་གཞི་

[033A]༄༅། །ཚད་མ་མིན་པས་དེར་གྲུབ་ཏུ་མེད། དེ་ལྟར་ན་ཐ་སྙད་ཀྱི་བློ་ཚད་མས་གདགས་གཞི་ཡང་དེ་དང་དེའི་ཚོགས་པ་ཚད་མ་དངོས་སུ་ཡོད་པ་ཞིག་ལ་བཏགས་དགོས། དེས་ན་ཡུལ་གྱི་དཔོན་པོ་ཡང་འོས་པའི་མི་གདགས་
གཞི་ཚད་མ་ཞིག་ལ་བཏགས་པ་ལས། མོ་རང་མའི་བུ་གླེན་ལྐུགས་ལྟ་བུ་ལ་དཔོན་དུ་མི་བསྐོ་བ་ཡིན། དེ་ཐམས་ཅད་རང་ངོས་ནས་གྲུབ་ན་གདགས་གཞིའི་ཚོགས་པ་ལ་བལྟོས་མི་དགོས་པར་རང་རང་གི་ངོས་ནས་ཚུར་གྲུབ་པ་ཞིག་དགོས་ཀྱང། དེ་
ལྟར་མིན་པར་གདགས་གཞི་ཚོགས་པ་ལ་བལྟོས་ནས་གྲུབ་དགོས་པས་ན་རང་ངོས་ནས་མ་གྲུབ་པ་དང། རང་བཞིན་གྱིས་མ་གྲུབ་པ། བདེན་པར་མ་གྲུབ་པ་རེད། དཔེར་ན་ཡུལ་གྱི་རྒན་པོ་ཡང་ཕར་བཏགས་ནས་གྲུབ་པ་ལས། ཁོ་རང་གི་ངོས་
ནས་ཚུར་གྲུབ་པ་མེད་ཀྱང། རང་ཚོས་རྒན་པོ་ཁོ་རང་གི་ངོས་ནས་ཚུར་གྲུབ་པ་ལྟར་སྣང་ཞིང་ཞེན་པ་ལྟར་གྲུབ་པ་དེ་དགག་བྱ་ཡིན། དེ་བཞིན་དུ་ང་དེ་ཡང་ལུས་སེམས་གཉིས་ཀྱི་ངོས་ནས་ཚུར་གྲུབ་པ་མེད་པར། གདགས་གཞི་ཚོགས་པ་ལ་སྒྲ་
རྟོག་གིས་ཐ་སྙད་ཙམ་དུ་ཕར་བཏགས་ཙམ་གྱིས་སྣང་རྒྱུ་ཡོད་ཙམ་ཞིག་ཡོད། བཏགས་ལུགས་ཀྱང་ཕར་ངོས་ནས་གདགས་གཞི་དེ་གྲུབ། ཚུར་ངོས་ནས་འདོགས་བྱེད་རྟོག་པ་དང་སྒྲ་གཉིས་ཀྱིས་བཏགས་ཙམ་པ་དེ་ཡིན། ཁང་པ་ལྟ་བུར་མཚོན་ན་
ཁང་པ་གསར་པ་བཟོ་དབྱིབས་བཀོད་པ་ལེགས་པ་འདྲ་འདྲ་གསུམ་གསར་དུ་བཟོས་ཡོད་ན་དེ་གསུམ་སོ་སོར་མིང་མ་བཏགས་པའི་སྔ་རོལ་ཏུ་དང་པོ་ནས་གཟིམ་ཆུང་སོགས་སུ་མ་གྲུབ་ཀྱང། ཁང་པའི་བདག་པོ་དེས་འདི་གཟིམ་ཆུང་ཡིན། འདི་རུང་ཁང་

[033B] །འདི་རུང་ཁང་ངོ་སྙམ་པ་སོགས་དེ་དང་དེ་སོ་སོར་གྲུབ། གདགས་གཞི་ཁང་པ་གསུམ་ཚོགས་ཀྱང་འདོགས་བྱེད་ཀྱིས་ཕར་མ་བཏགས་ན་མི་གྲུབ་པས་ཁང་པ་དེ་ཡང་མིང་དང་རྟོག་པས་བཏགས་
པ་ཙམ་ཡིན། དེས་ན་ཁང་པ་ཙམ་མ་ཡིན་པར་ཆོས་གང་དང་གང་ཡང་གདགས་གཞི་ལ་མི་བྱེད་པར་བཏགས་ཆོས་དེ་ལ་བྱ་དགོས། དེ་བཞིན་དུ་ཐ་སྙད་པའི་ང་དེ་རྟོག་པས་ཕར་བཏགས་ཙམ་ཡིན་ཀྱང། ངེད་ཚོ་ལ་ཕར་བཏགས་ཙམ་མིན་པར་ང་ཁོ་རང་གི་ངོས་
ནས་ཚུར་དགའ་སྡུག་སོགས་ཐམས་ཅད་ཤུགས་ཅན་མྱོང་མཁན་གྱི་ལིང་ལིང་པོ་ཞིག་ཤར། དེ་འཛིན་མཁན་གྱི་བློ་དེ་བདེན་འཛིན་ལྷན་སྐྱེས་སམ། འཇིག་ལྟ་ལྷན་སྐྱེས་ཡིན། དེ་ལྟར་འཛིན་པའི་ང་ཚུགས་ཐུབ་ལིང་ངེ་བ་དེ་དགག་བྱའི་བདག་ཡིན་
འདི་ལ་དཔལ་ལྡན་ཟླ་བ་གྲགས་པས་ཀྱང། དེ་ལ་བདག་ཅེས་བྱ་བ་ནི་གང་ཞིག་དངོས་པོ་རྣམས་ཀྱི་གཞན་ལ་རག་མ་ལས་པའི་ངོ་བོ་རང་བཞིན་ཏེ་དེ་མེད་པ་ནི་བདག་མེད་པའོ། །ཞེས་གསུངས། ཐ་སྙད་པའི་ང་ནི་གདགས་གཞི་དང་འདོགས་བྱེད་ལ་བརྟེན་ནས་ཕར་བཏགས་
པ་ཙམ་ཡིན་ཏེ། འཇིགས་བྱེད་སྐབས་ཆོས་ཐམས་ཅད་བརྟེན་ནས་བཏགས་པ་ཡིན་པའི་ཕྱིར། ཞེས་དང། བདེ་མཆོག་ལས་ཀུན་རྟོག་གིས་བཏགས་པ་ཙམ་གྱི་སྒྱུ་མ་ལྟ་བུའོ། །ཞེས་གསུངས་པ་སོགས་ཀྱང་དོན་འདི་ལ་དགོངས་པ་རེད། ཞིབ་ཏུ་བྱས་ན་སྣང་
ཚུལ་ལ་མ་དཔྱད་པར་ཞེན་ཚུལ་ལ་དཔྱད་དགོས་པས་དགག་བྱ་ཡང་སྣང་ཡུལ་མི་བཀག་པར། ཞེན་ཡུལ་བཀག་དགོས། འདི་དག་ལ་རྩ་ཚིག་ལྟ་བུ། རྟོག་པས་ཕར་བཏགས་ཡིན་པ། གདགས་གཞི་དང་འདོགས་བྱེད་ལ་བརྟེན་དགོས་པ་

[034A]༄༅། །རྐྱེན་གཞན་ལ་བརྟེན་ནས་བྱུང་བ། རང་ངོས་ནས་མ་གྲུབ་པ་རྣམས་ངེས་དགོས། དགག་བྱའི་ཞེན་ཡུལ་ཡང་ཞེན་ཡུལ་དེ་ཡོད་མེད་བརྟག་པའི་སྐབས་སུ་ཕར་བཏགས་པའི་ང་དེ་མིན་པའི་ང་ཁོ་རང་གི་ངོས་ནས་ཚུར་
གྲུབ་པ་ལྟ་བུ་ཞིག་འཆར་བས། ང་དེ་ལུས་སེམས་ལ་བརྟེན་ནས་བཏགས་པ་ཙམ་མ་ཡིན་པར། ལུས་སེམས་གཉིས་ཀྱི་སྟེང་ནས་ཚུར་གྲུབ་པ་དེ་ཞེན་ཡུལ་ཡིན། དཔེར་ན་ཐག་ཁྲ་ལ་མུན་པ་བབས་པ་མཐོང་བ་ན་དང་པོར་ཐག་ཁྲ་ལ་སྦྲུལ་ལོ་སྙམ་དུ་ཕར་
བཏགས། དེ་རྗེས་ཕར་བཏགས་པ་དེ་བརྗེད་ནས་ཐག་ཁྲའི་ངོས་ནས་སྦྲུལ་ཚུར་གྲུབ་པར་སྣང་བས་དེ་ལྟར་སྣང་བ་དེ་དགག་བྱ་མ་ཡིན། དེ་ལྟར་སྣང་བ་ལྟར་དུ་གྲུབ་པར་འཛིན་པའི་ཞེན་ཡུལ་དེ་དགག་བྱ་ཡིན་པ་བཞིན་དུ། ང་ལ་དཔྱད་པ་བྱེད་པའི་
ཚེ་ཡང་རང་གི་མིང་ནས་འབོད་མཁན་ལྟ་བུ་བྱུང་བ་ན་ང་ལ་བོས་སྙམ་དུ་དང་པོར་ཐ་སྙད་པའི་ང་དེ་ཤར། དེ་རྗེས་ཁྱོད་རྐུན་མ་ཡིན་ལྟ་བུ་ཟེར་ན། ང་དེ་ཤུགས་ཆེ་རུ་སོང་སྟེ་ངས་རྐུན་མ་མ་བྱས་པར་ང་ལ་བསྙོན་འཛུགས། ངས་ནད་མི་
ཐེག་སྙམ་དུ་ང་དང་ང་ཞེས་ཚུགས་ཐུབ་ལིང་ངེ་བའི་ང་དེ་ཤར་བས། དེ་ལྟར་ང་ཐ་སྙད་དུ་སྣང་ཙམ་དེ་ཡང་མི་བཀག་ང་ཚུགས་ཐུབ་བདེན་གྲུབ་ཏུ་སྣང་བ་དེ་ཡང་མི་བཀག་ཚུགས་ཐུབ་བདེན་གྲུབ་ཏུ་སྣང་བའི་ང་དེ་ཡང་མི་དགག་པར། ང་ཚུགས་ཐུབ་ཏུ་གྲུབ་པའམ། ང་རང་
བཞིན་གྱིས་གྲུབ་པའམ། རང་བཞིན་གྱིས་གྲུབ་པའི་ང་དེ་བཀག་ནས། ལུས་སེམས་གཉིས་ལ་མ་བརྟེན་པར་ང་ཁོ་རང་གི་ངོས་ནས་གྲུབ་པ་ལིང་ལིང་པོ་དེ་མེད་པར་སྟོང་ཆམ་གྱིས་སོང་བ་ན་དབུ་མའི་ལྟ་བ་དང་པོར་རྙེད་པར་གསུངས་པས། དེས་

[034B] དེ་ལྟར་བསྐྱངས་ཏེ་བརྟགས་དོན་བཙལ་ན་ཆོས་ཐམས་ཅད་ངོ་བོས་གྲུབ་པ་རྡུལ་ཙམ་ཡང་མི་རྙེད་ཀྱང། ཐ་སྙད་དུ་སྣང་རྒྱུ་ཡོད་ཙམ་གྱི་རྒྱུ་འབྲས་བྱ་བྱེད་ཚང་མ་བསྙོན་མེད་དུ་འཐད་དེ། དཔེར་ན། ཁང་པ་བདེན་པར་གྲུབ་པ་རྡུལ་ཙམ་མེད་ཀྱང་ཁང་པའི་
རྒྱུ་རྐྱེན་ཚོགས་ཏེ་མིང་དང་རྟོག་པས་བཏགས་ཙམ་དུ་གྲུབ་པ་ན་ཁང་པའི་བྱ་བྱེད་ཐམས་ཅད་བསླུ་མེད་དུ་ནུས་པ་དང། མེ་ལོང་ནང་གི་བྱད་བཞིན་གྱི་གཟུགས་བརྙན་བློ་ལ་སྣང་བ་ཙམ་དང་སྒྲས་བརྗོད་པ་ཙམ་ལས་འདི་ཡིན་ཞེས་ངོས་བཟུང་བྲལ་ཡང་གཟུགས་བརྙན་སྣང་
བ་ཙམ་དེའི་སྟེང་དུ་ནག་ནོག་ཡོད་མེད་སོགས་རྒྱུ་འབྲས་ཀྱི་བྱ་བཞག་ཐམས་ཅད་འཐད་པ་བཞིན་ནོ། །དེའི་ཕྱིར་ཐ་སྙད་དུ་ཡོད་པས་ཡོད་གོ་ཆོད་ཅིང། དོན་དམ་དུ་མེད་པས་མེད་གོ་མི་ཆོད་པ་ཡིན། རྟེན་འབྱུང་གི་དོན་འདི་ལེགས་པར་ཤེས་ན་ལས་འབྲས་
ལ་ངེས་པ་ཤུགས་དྲག་པོ་རྙེད་དེ་ལས་འབྲས་ལ་རྩིས་ཆེ་རུ་འགྲོ་དེ་ཡིན་ཏེ། རྒྱུ་དགེ་སྡིག་ལས་འབྲས་བུ་བདེ་སྡུག་སོ་སོར་མ་འཆོལ་བར་འབྱུང་བ་རྟེན་འབྲེལ་ལས་བྱུང་ཞིང། རྟེན་འབྲེལ་གྱི་དོན་རང་བཞིན་མེད་པར་ཤེས་པ་ན་ཐ་སྙད་ཙམ་དུ་རྟེན་འབྱུང་རྒྱུ་འབྲས་བསླུ་
མེད་དུ་འཐད་པར་ཤུགས་ཀྱིས་གོ་སྟེ་འཁོར་འདས་ཀྱི་ལས་འབྲས་ལ་ངེས་པ་གཏིང་ནས་རྙེད་པ་ཞིག་འོང། དེ་ཡང་ཚོགས་པ་གཞན་ལ་བརྟེན་པས་ན་རང་བཞིན་གྱིས་མ་གྲུབ་པ་དང། རང་བཞིན་གྱིས་མ་གྲུབ་པས་ན་རྒྱུ་འབྲས་འཐད་པ་འདི་བྱུང་བ་ཡིན། རྒྱུ་འབྲས་ཀྱི་བྱ་
བྱེད་ཐམས་ཅད་འཐད་པ་ལ་བརྟེན་ནས་ས་བོན་མྱུ་གུ་དང། མྱུ་གུ་འབྲས་བུར་འགྱུར་བ་སོགས་བྱུང་བ་རེད། གཞན་དུ་ན་ནས་རང་བཞིན་གྱིས་གྲུབ་ན་ནས་མྱུ་གུ་འགྱུར་བ་སོགས་དང། གཞོན་ནུ་རང་བཞིན་གྱིས་གྲུབ་ན་གཞོན་ནུ་རྒན་པོར་འགྱུར་བ་སོགས་མི་

[035A]༄༅། །འབྱུང་ལ། བདེ་འགྲོ་རང་བཞིན་གྱིས་གྲུབ་ན་བདེ་འགྲོ་བ་དམྱལ་བར་འགྲོ་བ་མི་སྲིད་ཅིང། སེམས་ཅན་རང་བཞིན་གྱིས་གྲུབ་ན་སེམས་ཅན་སངས་རྒྱས་པར་མི་སྲིད་པ་སོགས་ཀྱི་སྐྱོན་མང། དེས་ན་རྒྱུ་འབྲས་རྟེན་འབྱུང་དང་
རང་བཞིན་གྱིས་མེད་པ་གཉིས་གཅིག་གྲོགས་སུ་གཅིག་འགྲོ་བ་འདི་དབུ་མ་ཐལ་འགྱུར་བའི་ཁྱད་ཆོས་ཐུན་མོང་མ་ཡིན་པ་ཡིན་གསུངས། གསུམ་པ་ལྟ་བའི་དཔྱད་པ་མ་རྫོགས་པའི་ཚད་ནི། སྣང་བ་རྟེན་འབྲེལ་བསླུ་བ་མེད་པ་དང། །སྟོང་
པ་ཁས་ལེན་བྲལ་བའི་གོ་བ་གཉིས། །ཇི་སྲིད་སོ་སོར་སྣང་བ་དེ་སྲིད་དུ། །ད་དུང་ཐུབ་པའི་དགོངས་པ་རྟོགས་པ་མེད། །ཅེས་པས་བསྟན། དེ་ལྟར་བསྒོམས་པས་ལྟ་བའི་དཔྱད་པ་རྫོགས་ན་རྟེན་འབྲེལ་དང་སྟོང་པ་གཉིས་གཅིག་གྲོགས་གཅིག་ཏུ་
འཆར་བ་ཞིག་དགོས་ཀྱང། དེ་ནི་རྒྱ་གར་བ་ཁ་ཅིག་དང་བོད་སྔ་མ་ཚོ་ལྟར་རང་བཞིན་མེད་པ་གོ་མདོག་མདོག་བྱས་ཀྱང་རྟེན་འབྲེལ་འཇོག་ལུགས་མ་ཤེས་པ་ལྟ་བུ། སྣང་བ་རྟེན་ཅིང་འབྲེལ་འབྱུང་དང། སྟོང་པ་རང་བཞིན་གྱིས་མེད་པ་
གཉིས་ཕྱོགས་རེ་ཙམ་དུ་ཤེས་ཀྱང་དེ་གཉིས་གཞི་གཅིག་གི་སྟེང་དུ་འགལ་འདུར་སོང་སྟེ། རྒྱུ་ལས་འབྲས་བུ་མི་འཆོལ་བར་འབྱུང་བའི་རྟེན་འབྲེལ་བསླུ་བ་མེད་པ་དང། ཆོས་ཐམས་ཅད་རང་གི་ངོ་བོས་གྲུབ་པ་རྡུལ་ཙམ་ཡང་མེད་པའི་སྟོང་པ་
ཁས་ལེན་དང་བྲལ་བའི་གོ་བ་གཉིས་པོ་དེ་དུས་ནམ་ཞིག་བར་ཕན་ཚུན་ཚ་གྲང་ལྟར་སོ་སོར་འགལ་བར་སྣང་བ་དེ་སྲིད་དུ་ད་དུང་ཐུབ་པའི་དགོངས་པའི་དོན་མཐར་ཐུག་པ་དེ་ཕྱིན་ཅི་མ་ལོག་པར་མ་རྟོགས་ཞེས་པ་ཡིན་གསུངས། བཞི་པ་ལྟ་བའི་དཔྱད་

[035B] ནམ་ཞིག་རེས་འཇོག་མེད་པར་ཅིག་ཅར་དུ། །རྟེན་འབྲེལ་མི་བསླུར་མཐོང་བ་ཙམ་ཉིད་ནས། །ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །དེ་ཚེ་ལྟ་བའི་དཔྱད་པ་རྫོགས་པ་ལགས། །ཞེས་པས་བསྟན། དེ་ཡང་ནམ་ཞིག་རེས་འཇོག་
མེད་པ་ཞེས་ཆོས་ཐམས་ཅད་ལ་མིང་རྐྱང་བཏགས་ཡོད་ཙམ་གྱི་དགེ་སྡིག་བྱ་བྱེད་ཐམས་ཅད་འཐད་པ་དང། བཏགས་དོན་བཙལ་བའི་ཚེ་ན་ཆོས་དེ་དང་དེ་རང་བཞིན་གྱིས་གྲུབ་པ་རྡུལ་ཙམ་ཡང་མེད་པའི་སྟོང་པ་གཉིས་རེས་འཇོག་མིན་པར་ཅིག་ཅར་དུ་འཇོག་ཐུབ་པ་
བྱུང་ན་སྟོང་པ་དང་རྟེན་འབྱུང་གཉིས་གཞི་གཅིག་ལ་འགལ་མེད་དུ་འཇོག་ཤེས་ཤིང། གདགས་གཞིའི་ཚོགས་པ་ལ་བརྟེན་ནས་རྟོག་པས་ཕར་བཏགས་ཙམ་གྱི་རྟེན་འབྱུང་བསླུ་བ་མེད་པར་མཐོང་བ་ཙམ་ཉིད་ནས་བདེན་འཛིན་གྱི་འཛིན་སྟངས་གཏན་མེད་དུ་རྟོགས་ཏེ་སྟོང་
པ་རྟེན་འབྱུང་དང། རྟེན་འབྱུང་སྟོང་པར་ཤར་བ་ཞིག་ཡོད། དམ་པ་འགའི་ཞལ་ནས། རྟེན་འབྲེལ་གྱི་གནད་ཤེས་ན་སྟོང་ཉིད་ཀྱི་དོན་ལྷང་ལ་འབུད་གསུངས་པ་ཡང་འདི་ལ་དགོངས་པ་རེད། དེ་ལྟར་བྱུང་ན་རྟེན་འབྲེལ་གྱི་དོན་བདེན་པར་མེད་པར་རྟོགས་ལ། བདེན་
པར་མེད་པའི་དོན་དེས་རྟེན་འབྲེལ་བསླུ་བ་མེད་པ་ལ་ངེས་པ་ཤུགས་དྲག་འདྲེན་ཐུབ་པས་དེ་ནི་དབུ་མ་ཐལ་འགྱུར་བའི་ལྟ་བའི་དཔྱད་པ་རྫོགས་པ་ཡིན་ཞིང། ཀླུ་སྒྲུབ་ཀྱི་དགོངས་པ་ཐུན་མོང་མ་ཡིན་པའང་འདི་ཡིན་གསུངས། ལྔ་པ་ཐལ་འགྱུར་
ཐུན་མོང་མ་ཡིན་པའི་ཁྱད་ཆོས་ནི། གཞན་ཡང་སྣང་བས་ཡོད་མཐའ་སེལ་བ་དང། །སྟོང་པས་མེད་མཐའ་སེལ་ཞིང་སྟོང་པ་ཉིད། །རྒྱུ་དང་འབྲས་བུར་འཆར་བའི་ཚུལ་ཤེས་ན། །མཐར་འཛིན་ལྟ་བས་འཕྲོག་པར་མི་འགྱུར་རོ། །ཞེས་པས་བསྟན་

[036A]༄༅། །ཏེ༑ ཐལ་འགྱུར་བ་མིན་པ་ཚོས་སྣང་བས་མེད་མཐའ་དང། སྟོང་པས་ཡོད་མཐའ་སེལ་བར་བཞེད་ཀྱང། ཐལ་འགྱུར་བའི་ལུགས་ལ་ཆོས་གང་དང་གང་ཡིན་ཀྱང་སྣང་བ་ཙམ་ལས་བདེན་པར་མ་གྲུབ་པས་དོན་དམ་དུ་ཡོད་
པའི་ཡོད་མཐའ་དང། སྣང་བ་ཙམ་དེ་རང་གི་ངོས་ནས་མ་གྲུབ་པ་ལ་བརྟེན་ནས་སྟོང་པས་ཐ་སྙད་དུ་མེད་པའི་མེད་མཐའ་སེལ་བ་ཡིན། རྟེན་འབྲེལ་ཡིན་ཕྱིན་ཆད་རང་བཞིན་གྱིས་མ་གྲུབ་པའམ་རང་ཚུགས་མ་ཐུབ་པ་ལས་གཞན་དུ་འགྲོ་ས་མེད་དེ། གདགས་
གཞིའི་ཚོགས་པ་ལ་བརྟེན་ནས་འབྱུང་དགོས་པའི་ཕྱིར། དཔེར་ན། མི་རྒན་འཁོག་གིས་རང་ཁེར་ལངས་མ་ཐུབ་པར་གཞན་ལ་བརྟེན་ནས་ལྡང་དགོས་པ་ནི་རང་གིས་ཚུགས་མ་ཐུབ་པ་ཡིན་པ་ལྟར་རྐྱེན་གཞན་ཞིག་ལ་བརྟེན་དགོས་ཚད་རང་བཞིན་གྱིས་
ཚུགས་མ་ཐུབ་པ་ཡིན། སྤྱིར་བདག་མེད་པའི་དོན་གཏན་ལ་འབེབ་པའི་རིགས་པ་མང་དུ་ཡོད་ཀྱང། རིགས་པའི་རྒྱལ་པོ་ལྟ་བུ་ནི་རྟེན་འབྲེལ་གྱི་རིགས་པ་འདི་ཡིན། དེ་ཡང། མྱུ་གུ་ཆོས་ཅན། བདེན་པར་མ་གྲུབ་སྟེ། རྟེན་འབྲེལ་ཡིན་པའི་ཕྱིར་
ཅེས་རྟགས་བཀོད་ན། འདི་ལ་ཕྱི་རོལ་པས་ནི་ཆོས་ཐམས་ཅད་སྤྱི་གཙོ་བོའི་རྣམ་འགྱུར་དུ་འདོད་དེ་རྟགས་མ་གྲུབ་ཀྱི་ལན་བྱེད། བོད་སྔ་རབས་པ་ཕལ་ཆེ་བས་གཏན་མེད་དུ་འདོད་པས་ཆད་མཐར་ལྷུང། སེམས་ཙམ་པ་མན་གྱི་རང་སྡེ་དངོས་སྨྲ་ཐམས་
ཅད་ཀྱིས་རང་བཞིན་གྱིས་མ་གྲུབ་ན་རྟེན་འབྲེལ་འཇོག་མ་ཤེས་པས་རྟག་མཐར་ལྷུང། རང་རྒྱུད་པས་རྟེན་འབྱུང་ཁས་ལེན་ཀྱང་རྟེན་འབྲེལ་ཡིན་ན་རང་གི་མཚན་ཉིད་ཀྱིས་མ་གྲུབ་པའི་ཁྱབ་པ་མི་བཞེད་པས་དེ་ཡང་རྟག་མཐར་སོང། མཁས་པ་དབུ་མ་པས་ནི་

[036B] ཐ་སྙད་ཙམ་དུ་ཡོད་ཀྱང་རང་བཞིན་གྱིས་ཡོད་པ་མ་ཡིན་པའི་དབྱེ་བ་བཞིར་ཕྱེ། དངོས་སྨྲ་བ་སོགས་ཀྱི་འཁྲུལ་གཞི་ཡོད་མེད་བཞི་པོ་འདི་མ་ཕྱེད་པའི་སྐྱོན་ཡིན། ཐལ་འགྱུར་བའི་ལུགས་ལ་
བདེན་པར་མེད་དེ། རྟེན་འབྲེལ་ཡིན་པའི་ཕྱིར། ཞེས་པ་འདིས་རྟག་ཆད་ཀྱི་མཐའ་གཉིས་ཀ་སེལ་ཞིང། དེ་ཡང་དང་པོས་རྟག་མཐའ་དང། གཉིས་པས་ཆད་མཐའ་སེལ་བ་ཡིན། ཅོ་ནེ་བླ་མ་རིན་པོ་ཆེས་འདི་གཉིས་རེ་རེས་ཀྱང་རྟག་ཆད་ཀྱི་མཐའ་
གཉིས་ཀ་སེལ་བར་གསུངས་ཀྱིན་ཡོད། དེ་སེལ་ལུགས་ཀྱང་བདེན་པར་མེད་དེ་ཞེས་པའི་ཚིག་ཟིན་གྱིས་རྟག་མཐའ་དང། བདེན་པར་མེད་པའི་ཤུགས་ལ་སྤྱིར་མེད་པ་མ་ཡིན་པར་བསྟན་པས་ཆད་མཐའ་སེལ། རྟེན་འབྲེལ་ཡིན་པའི་ཕྱིར་ཞེས་པའང་
འདིས་མཚོན་ནུས་པར་གསུངས། དེས་ན་དཔལ་ལྡན་ཟླ་བས་ཀྱང། དེ་ཕྱིར་རྟེན་འབྱུང་རིགས་པ་འདི་ཡིས་ནི། །ལྟ་ངན་དྲ་བ་མཐའ་དག་གཅོད་པར་བྱེད། །ཅེས་གསུངས་པ་རེད། དེ་ལྟར་ཆོས་ཐམས་ཅད་བདེན་པར་མེད་པ་དང་རྟེན་འབྲེལ་ཡིན་པའི་རྟགས་
ཀྱིས་མཐའ་གཉིས་ཀ་སེལ་བས་ན། རྩ་ཤེ་ལས། གང་ལ་སྟོང་པ་ཉིད་རུང་བ། །དེ་ལ་ཐམས་ཅད་རུང་བར་འགྱུར། །ཅེས་དང། མདོ་ལས་ཀྱང། གཟུགས་སྟོང་པའོ། །སྟོང་པ་ཉིད་གཟུགས་སོ། །ཞེས་སོགས་གསུངས། འདི་ཡང་རྟེན་
འབྱུང་སྟོང་པ་དང། སྟོང་པ་རྟེན་འབྱུང་གི་དོན་དུ་གསུངས་པ་ཡིན། དེ་བཞིན་དུ་ང་སྟོང་པའོ། །སྟོང་པ་ཉིད་ངའོ། །ཞེས་སྦྱར་ན་གོ་བད་[*BDE]བར་འདུག་མདོར་བསྡུ་ན། རང་བཞིན་གྱིས་སྟོང་པ་ལ་རྒྱུ་འབྲས་ཐམས་ཅད་འཐད། མཐའ་གཉིས་ལ་མ་

[037A]༄༅། །ལྷུང་བ་ཞིག་བྱུང་ན་ལྟ་བའི་གོལ་ས་གཞན་མི་འབྱུང་གསུངས། བཞི་པ་ངེས་པ་རྙེད་ནས་སྒྲུབ་པ་ལ་བསྐུལ་བར་གདམས་པ་ནི། དེ་ལྟར་ལམ་གྱི་གཙོ་བོ་རྣམ་གསུམ་གྱི། །གནད་རྣམས་རང་གིས་ཇི་བཞིན་རྟོགས་པའི་ཚེ། །
དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས། །གཏན་གྱི་འདུན་མ་མྱུར་དུ་སྒྲུབས་ཤིག་བུ། །ཞེས་པས་བསྟན་ཏེ། དེ་ལྟར་ལམ་གྱི་གཙོ་བོ་རྣམ་པ་གསུམ་གྱི་གནད་རྣམས་ཐོས་བྱུང་གིས་རྟོགས་ནས། བསམ་བྱུང་གི་བློས་ངེས་ཤེས་རྙེད་པའི་
མཚམས་སུ་ཚེ་འདིའི་འཁྲི་བ་བཅད། འདོད་ཆུང་ཆོག་ཤེས་དང། དོན་ཉུང་བྱ་ཉུང་ལ་གནས་ཏེ་དབེན་པའི་གནས་སུ་བརྩོན་འགྲུས་ཀྱི་སྟོབས་བསྐྱེད་ནས་ཚེ་རབས་གཏན་གྱི་འདུན་མ་དེ་ཕྱི་བཤོལ་གྱི་དབང་དུ་མི་གཏོང་བར་མྱུར་དུ་སྒྲུབས་ཤིག་བུ་
ཞེས་རང་ཅག་རྗེས་འཇུག་རྣམས་ལ་ཐུགས་བརྩེ་བ་ཆེན་པོས་གཅེས་པར་གདམས་པ་ཡིན། རྗེའི་གསུང་འདི་ཙམ་ལ་ཡང་གནད་ཆེན་པོ་ཡོད་དེ། དབེན་པ་ཞེས་པ་ཕྱིའི་སྡོད་སའི་གནས་འདུ་འཛིས་དབེན་པ་དང། ནང་གི་སེམས་ཆོས་བརྒྱད་དང་རྣམ་རྟོག་
མང་པོས་རྒྱལ་ཁམས་བསྐོར་བ་དེ་ཚོ་ལས་དབེན་པའི་དོན། བརྩོན་འགྲུས་ཀྱང་མི་དགེ་བ་ལ་འབད་པ་ཆེན་པོ་བྱེད་པ་བརྩོན་འགྲུས་སུ་མི་འགྲོ་དགེ་བ་ལ་སྤྲོ་བཞིན་དུ་བརྩོན་པ་དགོས། གཏན་གྱི་འདུན་མ་ནི་འདི་ནས་སངས་རྒྱས་པའི་བར་གྱི་དོན་ལ་བྱ་
བས༑ དེ་སྒྲུབ་པ་ཡང་ཚེ་ལ་ངེས་པ་མེད་པས་མྱུར་དུ་འབུངས་ཤིག་ཅེས་གསུངས་པ་རེད། བརྩོན་འགྲུས་ཀྱི་སྟོབས་བསྐྱེད་ལུགས་ཀྱང་རང་རེ་རྣམས་ཀྱིས་དེ་རིང་མཚམས་བསྙེན་སྒྲུབ་ལྟ་བུའི་འགོ་བཙུགས་ན་དོ་ནུབ་ཙམ་ནས་ལྷའི་ཞལ་གཟིགས་ལུང་

[037B] སྟོན་པ་ཐུགས་རྗེ་ཅན་གྱིས་ཀྱང་སངས་རྒྱས་ཀྱི་གོ་འཕང་བསྐལ་པ་གྲངས་མེད་གསུམ་དུ་བསྒྲུབས་པར་གསུངས་ན་ངས་སྐྱེ་བ་འབུམ་ཕྲག་ཙམ་དུ་
བསྒྲུབ་དགོས་པ་བྱུང་ཡང་བསྒྲུབ་ནུས་སྙམ་པར་བྱས་ཏེ། བྱང་ཆུབ་ལམ་གྱི་རིམ་པ་ལ་ཐོས་བསམ་སྒོམ་གསུམ་ཡུན་བསྲིངས་ཏེ་ལམ་གྱི་གཙོ་བོ་རྣམ་གསུམ་གྱི་ཉམས་རྟོགས་བཟང་པོ་རབ་ཞག་སྐྱེད། འབྲིང་ཟླ་སྐྱེད། ཐ་མར་ལོ་སྐྱེད་ཐོན་པ་
ཞིག་ཨེ་ཡོང་བལྟ་དགོས། བཀའ་གདམས་པའི་དགེ་བཤེས་དོལ་པས་ཀྱང། ལམ་རིམ་ལམ་རིམ་ཞེས་པ་དེའང་ཚིག་གསུམ་ཡིན། མིག་རྒྱང་བསྲིང། བློ་རྒྱ་བསྐྱེད། ཁོང་གསང་ལྷོད། ཅེས་གསུངས་པ་ལྟར་མིག་རྒྱང་བསྲིང་སྟེ་སངས་རྒྱས་ཀྱི་
སར་འགྲོ་བའི་འདུན་པ་བཏང། བློ་རྒྱ་བསྐྱེད་དེ་ངས་སངས་རྒྱས་ཀྱི་གོ་འཕང་དེ་སྐྱེས་བུ་གསུམ་དང། སྔགས་བསྐྱེད་རྫོགས་ཀྱི་ལམ་ལ་རིམ་གྱིས་སྦྱངས་ཏེ་ངེས་པར་ཐོབ་པར་བྱ་དགོས་བསམ་པར་བྱེད། དེ་ཡང་འཇིག་རྟེན་ལ་མི་ཚེ་ལོ་གཅིག་ལས་མི་སྡོད་པ་
ཞིག་ཡིན་ཡང་ཤེས་རྒྱུད་ངང་རིང་པོས་ལོ་བརྒྱ་ཙམ་སྡོད་རྩིས་ཀྱི་གྲབས་བྱེད། ཆོས་ལ་ངེད་ཚོ་ཤེས་རྒྱུད་ངང་ཐུང་ཐུང་བྱས་ཏེ། ཐོས་བསམ་སྒོམ་གསུམ་དང། མ་མཐར་ཁ་ཏོན་བཟླས་བརྗོད་ཕྲན་བུ་རེ་བྱེད་ཁུལ་བྱས་པ་ཚུན་ཆད་གང་ཉུང་ཤོས་
གང་ལས་སླ་ཤོས་ཤིག་ལ་འདམ་ག་བཏང་ནས་ངས་འདི་ཙམ་མ་གཏོགས་ག་ནས་ནུས་སྙམ་དུ་ཤེས་རྒྱུད་ངང་ཐུང་ཐུང་བྱེད་ཀྱང། དེ་ལྟར་མིན་པར་རང་གིས་བྱས་ན་སངས་རྒྱས་ཀྱི་གོ་འཕང་ཡང་ངེས་པར་འཐོབ་ནུས་ཏེ། སྤྱོད་འཇུག་ལས། བདག་གིས་

[038A]༄༅། །བྱང་ཆུབ་ག་ལ་ཞེས། །སྒྱིད་ལུག་པར་ནི་མི་བྱ་སྟེ། །འདི་ལྟར་དེ་བཞིན་གཤེགས་པ་ནི། །བདེན་པ་གསུང་བས་བདེན་འདི་གསུངས། །སྦྲང་བུ་ཤ་སྦྲང་བུང་བ་དང། །དེ་བཞིན་སྲིན་བུར་གང་གྱུར་
པ༑ ༑དེས་ཀྱང་བརྩོན་པའི་སྟོབས་བསྐྱེད་ན། །བྱང་ཆུབ་ཐོབ་དཀའ་བླ་མེད་འཐོབ། །བདག་ལྟ་རིགས་ཀྱི་མིར་སྐྱེས་ལ། །ཕན་དང་གནོད་པ་ངོ་ཤེས་ནས། །བྱང་ཆུབ་སྤྱོད་པ་མ་བཏང་ན། །བདག་གིས་བྱང་ཆུབ་ཅིས་མི་འཐོབ། །ཅེས་གསུངས། དེས་ན་
འཇིག་རྟེན་ལ་བློ་རྒྱ་གང་ཆུང་དང། ཆོས་ལ་བློ་རྒྱ་གང་ཆེ་ཆེ་བྱས་ཏེ་ཆོས་བསྒྲུབ་དགོས། ཁོང་གསང་ལྷོད་ཅེས་པ་སྐབས་རེར་བརྩོན་པ་ཤུགས་དྲག་བསྐྱེད། སྐབས་རེར་སྐྱིད་ཉལ་བག་ཡངས་བྱས་ཏེ་ཆོས་བསྐྱུར་གཅིག་བྱེད་པ་དེ་འདྲ་མིན་པར་
དགེ་སྦྱོར་ལ་བརྩོན་འགྲུས་ཐང་ལྷོད་རན་པ་ཞིག་གི་ཐོག་ནས་ཉམས་ལེན་ཆུ་བོའི་རྒྱུན་ལྟར་བསྐྱངས་པས་དལ་བའི་རྟེན་ལ་སྙིང་པོ་རབ་ཏུ་ལོན་པ་ཞིག་ཅི་ནས་ཀྱང་མཛད་དགོས་པ་ཡིན་གསུངས། གསུམ་པ་བཤད་པ་མཐར་ཕྱིན་པ་མཇུག་གི་བྱ་བ་ནི། ཞེས་པ་
འདི་ནི་མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས་ཚ་ཁོ་དབོན་པོ་ངག་དབང་གྲགས་པ་ལ་གདམས་པའོ། །ཞེས་པའི་མཛད་བྱང་གིས་བསྟན་པ་ཡིན། དེ་ལྟར་ལམ་གྱི་གཙོ་བོ་རྣམ་གསུམ་ལ་ཐོས་བསམ་གྱི་ངེས་ཤེས་དཔྱིས་ཕྱིན་པའི་
འོག་ཏུ། རྟོགས་པ་དོན་དུ་གཉེར་བ་དག་གིས་བསྒོམ་སྟེ་དམིགས་པ་སྐྱོང་བར་འདོད་ན། གཞུང་འདིའི་ཐོག་མར། རྗེ་བཙུན་བླ་མ་རྣམས་ལ་ཕྱག་འཚལ་ལོ། །ཞེས་པས་སྔོན་འགྲོ་ཚོགས་ཞིང་གསལ་འདེབས་དང༑ བསགས་སྦྱང་སོགས་བྱ་དགོས་

[038B] ཀུན་སློང་གི་དམིགས་སྐོར་དུའང་ལམ་གྱི་ལུས་ཡོངས་རྫོགས་གསལ་འདེབས་དགོས། ཀུན་སློང་ཁྱད་པར་ཅན་བྱང་ཆུབ་ཀྱི་སེམས་ཀྱིས་ཟིན་པའི་སྒོ་ནས་དལ་འབྱོར་དོན་ཆེན་རྙེད་དཀའ་སོགས་
བསམས་པས་དེ་དག་ཆུང་འབྲིང་གི་ལམ་དངོས་སུ་མི་འགྱུར་བར་ཐུན་མོང་བར་འགྱུར་བའི་ཁྱད་པར་ཐོན་པ་འོང། སྐྱབས་ཡུལ་བདེ་མྱུར་ལྟར་རམ་འདིའི་ཚོགས་ཞིང་ལྟར་གང་བྱེད་ཀྱང་ཆོག་བདུད་རྩི་འོད་ཟེར་ལ་འཁྲིལ་ཏེ་འབེབས་པའི་ལུགས་དང། འོད་ཀྱི་སྦུ་གུ་
ལས་འབེབས་པའི་ལུགས་གཉིས་ཡོད། སྡིག་སྒྲིབ་རྣམས་རྩ་བ་སྙིང་དབུས་ཀྱི་བདག་གཅེས་འཛིན་ལས་བྱུང་བ་མཚོན་ཕྱིར་སྙིང་གར་ནག་ཕུང་ངེར་ཡོད་པར་བསམ་པ་ཡིན། དེ་དག་བདུད་རྩིས་དེད་པས་ས་འོག་ནས་འཆི་བདག་ཕག་མོ་ནག་པོའི་རྣམ་པར་རང་སྲོག་ལ་
རྔམས་སྟབས་ཀྱིས་འོངས་པའི་ཁར་སོང་བས་ཁོ་ཚིམས་ནས་ནམ་ཡང་མི་འཚེ་བར་བྱས་སོང་བསམ་པ་གནད་ཆེ། སྐྱབས་འགྲོའི་རྒྱུ་གཉིས་བཅོས་མ་ཙམ་དུ་སོང་ན་སྐྱབས་འགྲོ་ཡང་དེ་དང་འདྲ། དེ་གཉིས་མཚན་ཉིད་པ་ཞིག་བྱུང་ན་སྐྱབས་འགྲོ་ཡང་མཚན་ཉིད་པ་
ཞིག་འབྱུང། སེམས་བསྐྱེད་འབྲས་བུ་ལམ་བྱེད་ཀྱི་སྐབས་བཅུད་ཀྱི་སྡིག་སྒྲིབ་སྦྱངས་པས་སྣོད་ཀྱི་སྐྱོན་རྣམས་ཀྱང་དེའི་བདག་འབྲས་ཡིན་པས་སྦྱང་བར་བསམ་དགོས། འདི་གནད་ཆེ་བ་རྒྱུད་སྡེ་ཆེན་པོའི་དཀྱིལ་འཁོར་རྒྱལ་མ་ཆོག་དང་ཁུངས་འདྲ་བ་ཡིན། ཚད་
མེད་སྐབས་ཚངས་པའི་གནས་པ་བཞི་ཙམ་མིན་པར་སྙིང་རྗེ་ཆེན་པོ། བྱམས་པ་ཆེན་པོ་སོགས་ཀྱི་ཁྱད་པར་ཡོད་ཚུལ་ཡང་ཤེས་དགོས། བཏང་སྙོམས་སྔོན་དུ་བྱེད་པ་རྒྱུ་འབྲས་མན་ངག་བདུན་གྱི་སྐབས་ལྟར་གནད་ཆེ། ཁྱད་པར་གྱི་སེམས་བསྐྱེད་འདི་སེམས་

[039A]༄༅། །བསྐྱེད་དངོས་མིན་ཡང་སེམས་བསྐྱེད་སྤེལ་བ་ལ་ཁྱད་ཆེ་བ་ཡོད། ཚོགས་ཞིང་སྐབས། དཔག་བསམ་གྱི་ཤིང་ནི་རང་གི་བསོད་ནམས་དང་ཚོགས་ཞིང་རྣམས་ཀྱི་ཐུགས་བསྐྱེད་ཟུང་འབྲེལ་ལས་བྱུང་བ་རེད། སྐུ་མདོག་
དཀར་པོར་བྱེད་པ་སྒྲིབ་གཉིས་དག་པའི་ཁྱད་པར་མཚོན། གཡོན་གྱི་གླེགས་བམ་སྟོང་ཕྲག་བརྒྱད་པར་གསལ་དགོས་པ་གདུལ་བྱ་དབང་པོ་རྣོ་རྟུལ་གྱི་ཁྱད་པར་དང་དགོས་པ་ཡོད་པར་ཡོངས་འཛིན་རྡོ་རྗེ་འཆང་གི་གསུང་རྒྱུན་ཡིན་པར་གསུངས་གསུངས། གླེགས་
བམ་གྱིས་རང་སྒྲ་སྒྲོགས་ཚུལ་ལའང་ངེས་འབྱུང་དང་སེམས་བསྐྱེད་ཚུལ་སོགས་རང་གིས་གང་ཉམས་སུ་ལེན་པ་དེའི་སྒྲ་སྒྲོགས་པར་བསམ་དགོས། སེམས་དཔའ་སུམ་བརྩེགས་ཀྱི་གནད་ཀྱང་གསུངས། ཉམས་ལེན་བྱིན་བརྒྱུད་སྐབས་མཁྱེན་སྲིད་མ་ལྟར་ལ་
རྡོ་རྗེ་འཆང་མ་གཏོགས་གཞན་ཐམས་ཅད་འཇམ་དབྱངས་ཀྱི་རྣམ་པར་བསམ། བླ་མཆོད་སྐབས་ཀྱི་ཉམས་ལེན་བྱིན་བརྒྱུད་ཀྱང་ཕྱག་ཆེན་དང་འབྲེལ་མ་འབྲེལ་གྱི་ཁྱད་པར་ཡོད། ཡི་དམ་སོགས་བདེ་མྱུར་ལྟར་ཡིན་པས་མདུན་ཕྱོགས་བླ་མེད། གཡས་
ཕྱོགས་རྣལ་འབྱོར་རྒྱུད། རྒྱབ་ཕྱོགས་སྤྱོད་རྒྱུད། གཡོན་ཕྱོགས་བྱ་རྒྱུད་དམ། ཡང་ན་མདུན་དུ་གསང་འདུས། གཡས་སུ་འཇིགས་བྱེད། ་ཡོན་དུ་བདེ་མཆོག་རྒྱབ་ཕྱོགས་སུ་ཀྱཻ་རྡོར་སོགས་དང། དེའི་ཕྱིར་རིམ་བཞིན་རྣལ་འབྱོར་རྒྱུད་
སྤྱོད་རྒྱུད། བྱ་རྒྱུད་སོགས་གསལ་འདེབས། ཁྲུས་ཁང་ཕྱོགས་བཞིར་བསྐྱེད་པ་དང། ཤར་ཕྱོགས་སུ་བསྐྱེད་པ། ལྷོ་ཕྱོགས་སུ་བསྐྱེད་པ་སྟེ་ལུགས་གསུམ་ཡོད། ཚོགས་ཞིང་རེ་རེའི་སྤྱན་སྔར་རང་ལུས་གསུམ་གསུམ་དུ་སྤྲོས། འདི་སོགས་རང་ལུས་

[039B] །གསོལ་འདེབས་སྐབས་སུ་འདིར་མཁྱེན་སྲིད་མ་གཙོ་བོར་བྱེད་དགོས། གཙོ་བོའི་སྐུ་ལ་ལུས་དཀྱིལ་བླ་མཆོད་ལྟར་བཀོད་ཀྱང་ཆོག་སྦྱོར་དངོས་
མཇུག་གསུམ་གཞན་རྣམས་ཀྱང་ཚང་མ་ལམ་ཁྲིད་ལས་བྱུང་བ་ལྟར་འདིར་སྦྱར་ཞིང། མཇུག་ཏུ། དགེ་འདིས་མཚོན་ནས་དུས་གསུམ་དང་འབྲེལ་བའི། །ཞེས་སོགས་ཀྱི་སྨོན་ལམ་ཡང་བགྱིས་ན་ལེགས། དེ་ལྟར་ལམ་གྱི་གཙོ་བོ་རྣམ་གསུམ་
འདིའི་ཁྲིད་ཀྱང་བྱང་ཆུབ་སེམས་ཀྱི་མངའ་བདག་མགོན་པོ་གསེར་གླིང་པ་དང་ཞལ་མི་གཉིས་པ་བདག་གི་སྐྱབས་མགོན་བླ་མ་རིན་པོ་ཆེའི་ཞལ་སྔ་ནས་དང། སྐྱབས་རྗེ་སྒྲུབ་ཁང་རྡོ་རྗེ་འཆང་མཚན་བརྗོད་པར་དཀའ་བ་བློ་བཟང་ངག་དབང་བསྟན་འཛིན་
རྒྱ་མཚོ་དཔལ་བཟང་པོ་སོགས་མཁས་གྲུབ་དམ་པ་མང་པོའི་དྲུང་ནས་རྩ་འགྲེལ་གཉིས་ཀའི་ཐོག་ནས་ཡང་ཡང་ཐོབ་པ་ལས། ད་རེས་འདིར་ལམ་གཙོའི་རྩ་ཚིག་འདིའི་སྟེང་ནས་ཟབ་ཁྲིད་མདོར་བསྡུས་ཙམ་ཕུལ་ཟིན་པ་ཡིན་པས། གང་ཞུས་པ་དེ་དག་
ཚང་མས་ཕྱག་ལེན་ལ་ཐེབས་པ་ཞིག་ཅིས་ཀྱང་ནས་བཀའ་དྲིན་སྐྱོང་བར་མཛོད། བདག་གིས་ཇི་སྙེད་སོགས་བཅས་དགྱེས་བཞིན་དུ་བཀའ་དྲིན་སྩལ་ཏོ། །འདིར་སྨོན་པ། རྒྱལ་བའི་དགོངས་ཟབ་མགོན་པོ་བྱམས་པ་དང། །འཇམ་དབྱངས་ལས་
འོངས་ཚུལ་གཉིས་བསྟན་པའི་སྲོལ། །འཛིན་ལ་དུས་གསུམ་རྒྱལ་བའི་ཕྲིན་ལས་ནི། རྒྱ་མཚོ་རབ་འབྱམས་སྤྲོ་དང་སྡུད་མཛད་རྒྱལ། །མཉམ་མེད་སྟོབས་བཅུའི་དཔལ་གྱི་ཐུགས་གསང་མཛོད། །གང་ལ་བརྟེན་པ་མཁྱེན་གཏེར་སྨྲ་བའི་ལྷ། །བློ་

[040A]༄༅། །བཟང་གྲགས་སྙན་རབ་འབར་ཞལ་སྒོ་ལས། །སྐྱུགས་པའི་དམ་ཆོས་རིན་ཅེན་སྲིད་འདིར་ལྷམ། །རྒྱལ་བའི་ཡབ་ཀྱིས་རྒྱལ་སྲས་བྱིས་པའི་སྐུར། །ཉེར་བསྟན་བརྒྱད་ཁྲིའི་གསུང་གསང་དྭངས་མའི་ཁུ། །སྙིང་པོར་
བསྡུས་ལ་ལམ་གཙོ་རྣམ་གསུམ་ཞེས། །དྲི་མེད་བསྟན་པའི་མཁའ་ལ་ཉི་ལྟར་གྲགས། །ཟབ་ཟབ་ཕྱོགས་རེའི་ཚིག་གིས་མཚོན་མིན་པའི། །ཡོངས་རྫོགས་ལམ་བཟང་དོན་གྱི་བརྒྱུད་པ་ཡི། །ཉམས་རྟོགས་གདམས་པའི་གཏེར་བརྒྱ་རྡོལ་བའི་སྒྲས། །སྲིད་ཞིའི་
ཁོང་ཀུན་དགེ་བའི་སྙན་པ་འཛིན། །མཁས་བྱའི་གནས་ལ་མི་འཇིགས་དཔའ་པོ་ཡིས། །མདོ་རྒྱུད་ཚད་མའི་གཞུང་བཟང་གནམ་རུ་ཆེར། །འཛམ་གླིང་མཁས་སྲོལ་རིགས་པའི་ཉག་ཕྲན་དག་སྦྱོར་བས་ལོག་སྨྲའི་སྙིང་ལ་འབིག་པར་མཛོད། །སྲིད་པའི་བདེ་ལ་
སྲེད་པས་འཁྱུད་པའི་དཔལ། །གཏན་བདེའི་གཤེད་མ་གཏན་གྱི་མཛའ་གྲོགས་སུ། །བརྫུ་བའི་འདི་ནང་[*SNANG]བྱ་བ་ཀུན་བཏང་ནས། །ཚེ་ལྷག་དོན་ལྡན་བྱེད་པར་ནམ་ཞིག་འགྱུར། །འདི་དང་ཕྱི་མར་སྐུ་གཉིས་སྒྲུབ་པའི་ཐབས། །འཕྲལ་དང་ཡུན་གྱི་རྒྱུ་ཚོགས་མི་
དམན་ཞིང། །རང་དང་གཞན་ཡང་ལམ་བཟང་བགྲོད་པའི་མིག་མཁས་དང་གྲུབ་པའི་རྗེས་སུ་གཏོད་ན་མཛེས། །འདི་ལྟ་བདག་འདྲའི་ཁུར་དུ་བཟོད་མིན་ཡང། །འདི་འབད་དམ་པའི་ལེགས་བཤད་རི་མོར་འཕོས། །འདི་ཡི་ཚིག་དོན་སུག་པས་ཉེན་
པ་སོགས། །འདི་ལ་ནོངས་མཆིས་བླ་མའི་སྤྱན་སྔར་འཆགས། །དེ་སླད་འདི་བསྒྲུབས་ཀྱིས་མཚོན་རྣམ་དཀར་མཐུས། །རང་གཞན་ཡོངས་ཀྱི་བློ་ཁ་ཆོས་ལ་ཕྱོགས། །ཚེ་འདིའི་འཁྲི་བ་ཆོད་ནས་དལ་འབྱོར་ལ། །སྙིང་པོ་མཆོག་ཏུ་ལོན་པའི་རྒྱུར་གྱུར་ཅིག་ཅེས་པ་འདི་ནི་

[040B] ལམ་གྱི་གཙོ་བོ་རྣམ་གསུམ་རྩ་ཚིག་གི་སྟེང་ནས་ཟབ་ཁྲིད་ལན་མང་དུ་ནོས་སྐབས་ཀྱི་ཟིན་བྲིས་ཁ་འཐོར་སྔ་ཕྱི་ཁག་ལྔ་ཙམ་ཡོད་པ་
རྣམས། ཕ་བླ་མ་བཀའ་དྲིན་འཁོར་མེད་ཆེན་པོའི་ཞབས་རྡུལ་སྤྱི་བོར་ལེན་པའི་བཀའ་འབངས་ཡོངས་ཀྱི་ཐ་ཤལ་བན་གཟུགས་ཆོས་མེད་ནད་པ་འདན་གྲྭ་སུ་དྷཱི་བཛྲས། རྣམ་འདྲེན་དམ་པ་གང་དེས་ཡུན་རིང་མོའི་བར་དུ་བྱིན་གྱིས་བརླབས་ཤིང། དུས་ཕྱིས་རྗེ་དེ་ཉིད་ཀྱི་སྐུ་རུས་
རིང་བསྲེལ་རིན་པོ་ཆེ་བྱིན་རླབས་ཀྱི་གཟི་འོད་འབར་བ་དངོས་སུ་བཞུགས་པའི་དབེན་པའི་གནས་མཆོག་བཀྲ་ཤིས་ཆོས་གླིང་དུ་བསྒྲིགས་པ་འགྲོ་དོན་འཕེལ།། །།   ༈    ལམ་གཙོའི་ཟིན་བྲིས་གསང་བའི་ལྡེ་མིག་ནི།  མཆོད་བརྗོད་ཀྱིས་རྩ་བ་བཤེས་གཉེན་བསྟེན་ཚུལ་དང་
སྦྱོར་བའི་ཆོས་དྲུག་བསྟན། རྒྱལ་བའི་གསུང་རབ་ཀུན་གྱི་སྙིང་པོའི་དོན། །ཞེས་སོགས་ལམ་གྱི་གཙོ་བོ་གསུམ་ལ་སོ་སོར་སྦྱོར་ཚུལ་དང་ཐུན་མོང་དུ་སྦྱོར་ཚུལ་གཉིས། བཤད་ཚེ་གོ་རིམ་ཡོད་ཀྱང་བསྒོམ་ཚེ་གཅིག་གིས་གཅིག་ཟིན་དགོས་པ་རྗེས་མ་གཉི་
གའི་མཚམས་སྦྱར་གྱིས་ཤེས་ཏེ། དེ་མ་བྱས་ན་དང་པོའི་ངེས་འབྱུང་དེ་ཐེག་ཆེན་གྱི་ལམ་དུ་མི་འགྲོ། ཆོས་སྒྲུབ་འདོད་ཙམ་རེ་ཀུན་ལ་ཡོད་ཀྱང་ཕྱི་བཤོལ་གྱིས་བསླུས་པས་དལ་འབྱོར་དང་མི་རྟག་པ་སྦྲེལ་ནས་གསུངས། འཁོར་བའི་སྡུག་བསྔལ་ཐམས་ཅད་ལས་མི་དགེ་བ་ལས་
བྱུང་བས་འཁོར་བའི་ཉེས་དམིགས་དང་ལས་འབྲས་སྦྲེལ་ནས་གསུངས། ཇོ་བོའི་ལུགས་དང་ཞི་ལྷའི་ལུགས་བསྲེས་པའི་སེམས་སྒོམ་ཚུལ་གསུངས་ཏེ། མ་རྣམས་ཞེས་པའི་རྣམས་ཀྱི་སྒྲས་སེམས་སྙོམས་པ་དང། མ་ཞེས་པས་མར་ཤེས་ཚིག་སྔ་མའི་སྙིང་རྗེ་དང་

[041A]༄༅། །ངང་ཚུལ་སྔར་ཕན་བཏགས་པའི་ངང་ཚུལ་མར་ཤེས་ཀྱི་དྲིན་བསམ་ལུགས་དང། སླར་ཕན་འདོགས་པ་མཉམ་པ་རྗེ་དྲིན་དྲན་ལུགས་གཉིས་ཀྱི་ཕྱི་མ་འཕྲུལ་ཆེ་སྟེ། ཞིང་བཟང་པོ་ལ་ནས་བཏབ་མ་ཐུབ་ཀྱི་སེམས་ཁྲལ་
མ་གཏོགས་འདི་ལ་མང་པོ་བཏབ་ཅེས་དྲིན་དུ་བརྩེ་བ་མེད་པ་ལྟར་སེམས་ཅན་གྱི་དོན་བསྒྲུབ་ཀྱང་ཡུས་མི་འབྱུང་བ་ཡིན། །རྒྱུ་ལས་བྱུང་བའི་རྟེན་འབྲེལ་ལས་ཀྱང། ལུགས་འདིར་མདུང་ཁྱིམ་གྱི་ཚུལ་དུ་རྒྱུ་མང་འབྲས་བུ་ལ་བརྟེན་པས་ལྟོས་ནས་བཏགས་
པའི་རྟེན་འབྲེལ་གཙོ་བོར་མཛད་དེ་བཏགས་པའི་ཚུལ་ཡང། སྔར་བཀྲ་ཤིས་མི་ཟེར་བའི་མི་གཅིག་ལ་རང་གིས་བཀྲ་ཤིས་ཞེས་བཏགས་ནས་ཞག་ཤས་སོང་བ་ན་དེ་ལ་ཕར་བཏགས་པའི་བློ་མེད་པར་དེའི་ངོས་ནས་བཀྲ་ཤིས་གྲུབ་པ་འདྲ་ཞིག་སྐྱེ་བའི་ངང་ཚུལ་ཕྲ་མོ་
འདི་རྟོགས་དཀའ་སྟེ། གླེགས་བམ་ལས་ངེས་ངེས་འདྲ་བ་ན་གྲུབ་མཐའ་འོག་མ་ཚོའི་བདག་མེད་བཤད་པའི་དོན་བློ་ངོར་ཨེ་འདུག་མས་ནས་བལྟས་ཏེ་མི་འདུག་ན་ལྟ་བའི་ཕྱོགས་ན་མེད་དོ། །དོན་དམ་རྟོགས་པའི་ཤེས་རབ་མེད་ན་གཞན་གཉིས་ཀྱིས་མི་ཐར་བ་བཤད་
ནས་དངོས་ལ་རྟེན་འབྲེལ་གསུངས་པ་འདི་གོ་ན་གོ་ལ། མིན་ན་གནས་ལུགས་རྟོགས་པའི་སྐབས་མེད་པ་ལ་དགོངས་ཤིང་སྣང་བས་ཡོད་མཐའ་སེལ་བས་ཀྱང་ཡིན་ཏེ། དེས་མེད་མཐའ་སེལ་བ་མཐོང་བ་ལ་མི་སྐུར་བའི་རྒྱང་ཕན་ཡང་འདོད་ན་འདི་ནི་ཐུན་མོང་མ་ཡིན་ནོ། །
ཚིག་ཉུང་ཡང་ཡོངས་འཛིན་རིན་པོ་ཆེའི་གསུང་གི་ཉིང་ཁུ་བསྡུས་པ་ཡིན་པས་གཅེས་པར་ཟུངས་ཤིག་  །།འདི་གུང་ཐང་གསུང་ལས་བྲིས་པའོ།།     ༈   ། །།



