
[001A]༄༅།  །ཐུགས་རྗེ་ཆེན་པོ་བཅུ་གཅིག་ཞལ་དཔལ་མོ་ལུགས་ཀྱི་དབང་གི་བླ་མ་བརྒྱུད་པའི་གསོལ་འདེབས་བཞུགས་སོ།།།

[001B] །རྣམ་དག་ཆོས་སྐུའི་ལྷ་ལམ་རབ་ཡངས་ངོས། །དམིགས་མེད་ཐུགས་རྗེའི་ཆུ་འཛིན་འབུམ་འཁྲིགས་ཏེ། །མཐའ་ཡས་འགྲོ་ལ་ཕན་བདེའི་དངོས་གྲུབ་ཆར། །འབེབས་མཁས་ཕྱག་ན་པདྨོར་
གསོལ་བ་འདེབས། །རྣམ་གྲོལ་མཆོག་གི་སར་གཤེགས་དཔལ་མོའི་ཞབས། །གནས་ལྔ་གཟིགས་པ་ཙནྡྲ་ཀུ་མའར། །བཟོད་བརྩོན་དང་པའི་སྟོབས་འཕགས་ཡེ་ཤེས་བཟང། །འགྲོ་བའི་རྩ་ལག་གསུམ་ལ་གསོལ་བ་འདེབས།།
མཁས་པའི་མཆོག་གྱུར་བལ་བོ་པེ་ཉ་བ། །འཕགས་མཆོག་རྣམ་རོལ་ཟླ་བ་རྒྱལ་མཚན་ཞབས། །གྲུབ་པའི་དབང་ཕྱུག་ཉི་ཕུག་ཆོས་ཀྱི་གྲགས། །སེམས་དཔའ་ཆེན་པོ་གསུམ་ལ་གསོལ་བ་འདེབས། །རྒྱལ་སྲས་གདུང་
འཛིན་སྲུབ་རྡོ་རྗེ་རྒྱལ། །མཁས་བཙུན་ཆེན་པོ་ཞང་སྟོན་དགྲ་འཇིགས་ཞབས། །ཚུལ་ཁྲིམས་དང་ལྡང་ཐུགས་རྗེ་བྱང་ཆུབ་དཔལ། །ཐར་ལམ་གསལ་མཛད་གསུམ་ལ་གསོལ་བ་འདེབས། །གྲངས་མེད་ཏིང་འཛིན་དབང་འབྱོར་
བདེ་ཅན་པ། །ཡི་དམ་ལྷ་ཚོགས་ཞལ་གཟིགས་ཀྱང་ཆུབ་འབར། །ཡོན་ཏན་རིན་ཆེན་མཛོད་མངའ་ཤེས་རབ་འབུམ། །འགྲོ་བའི་རེ་སྐོང་གསུམ་ལ་གསོལ་བ་འདེབས། །བྱང་ཆུབ་ཐུགས་ལ་མངའ་བརྙེས་ཐོགས་མེད་བཟང། །མི་
ཕམ་རྒྱལ་པའི་རོལ་གར་ཤེས་རབ་དཔལ། །འགྲོ་ཀུན་སྙིང་རྗེས་རྟག་སྐྱོང་ཚུལ་ཁྲིམས་མཚན། །གཞན་དོན་ལན་གྲུབ་གསུམ་ལ་གསོལ་བ་འདེབས། །འགྲོ་འདྲེན་དམ་པ་ཡོན་ཏན་རིན་ཆེན་དང། །སངས་རྒྱས་བསྟན་པ་རྒྱ་

[002A]༄༅། །མཚོར་དབང་ཕྱུག་རྗེ། །མཐའ་ཡས་ལུས་ཅན་ས་མཁན་སྐྱབས་མཆོག་དཔལ། །ལུང་རྟོགས་བདག་ཉིད་གསུམ་ལ་གསོལ་བ་འདེབས། །བརྟུལ་ཞུགས་གྲུབ་བའི་དཔའ་བོ་དབེན་ས་པ། །
སྐལ་ལྡན་རེ་སྐོང་སངས་རྒྱས་ཡེ་ཤེས་མཚན། །ཤེས་བྱ་ཀུན་གཟིགས་བློ་བཟང་ཆོས་རྒྱན་ཞབས། །རྣམ་འདྲེན་དམ་པ་གསུམ་ལ་གསོལ་བ་འདེབས། །གྲུབ་པ་མཆོག་བརྙེས་དམ་ཚིག་རྡོ་རྗེ་དང། །རིགས་ཀུན་བདག་པོ་བློ་
བཟང་ཡེ་ཤེས་ཞབས། །ལམ་བཟང་གསལ་མཛད་དོན་ཡོད་མཁས་གྲུབ་རྗེ། །བསྟན་པའི་སྒྲོན་མེ་གསུམ་ལ་གསོལ་བ་འདེབས། །ངག་དབང་ཟུར་ཕུད་ལྔ་པའི་མཁྱེན་རབ་མཆོག་ཉེར་ཞུགས་དཔལ་ལྡན་བདེ་གཤེགས་སྤྱི་
གཟུགས་ཅན། །བསྐལ་བཟང་རྣམ་འདྲེན་བཞི་པའི་ལུང་རྟོགས་བསྟན། །གསལ་མཛད་རྒྱ་མཚོའི་བླ་མར་གསོལ་བ་འདེབས། །ཀུན་ཁྱབ་གདོད་ནས་དག་པའི་ཆོས་ཉིད་དང། །ཟུང་འཇུག་སོ་སོ་རང་རིག་སྙིང་རྗེའི་འཕྲུལ། །
རྟེན་དང་བརྟེན་པར་ཡོངས་ཤར་འཕགས་མཆོག་གི་ཇི་སྙེད་བཀོད་བ་རྒྱ་མཚོར་གསོལ་བ་འདེབས། །གྲུ་འཛིན་ལ་དགྱེས་ཕྱག་ན་པདྨོ་ཡིས། །རྣམ་ཀུན་བུ་གཅིག་བཞིན་དུ་ཉེར་བསྐྱངས་ནས། །ཐེག་མཆོག་བདུད་རྩིའི་བཅུད་
འཐུང་སྒོ་གསུམ་གྱིས། །མཉེས་པ་འབའ་ཞིག་སྒྲུབ་པར་བྱིན་གྱིས་རློབས། །སྲིད་པའི་ཕུན་ཚོགས་ཀུན་ལས་ངེས་འབྱུང་ཞིང། །རང་ཉིད་ཞི་བའི་བདེ་ལ་མ་ཆགས་པར། །མཁའ་མཉམ་མ་རྣམས་སྡུག་བསྔལ་རྒྱ་མཚོ་ལས། །

[002B] །དེ་བཞིན་ཉིད་དང་གྲག་སྟོང་སྔགས་ཀྱི་གདངས། །ཡིག་འབྲུ་མཚན་དཔེའི་གཟུགས་རྫོགས་དམ་ཚིག་རྒྱ། །མཚན་པའི་ལྷ་དྲུག་གསལ་སྣང་ང་རྒྱལ་གྱིས། །ཐ་མལ་སྣང་ཞེན་གཅོད་པར་བྱིན་གྱིས་རློབས། །ཡན་
ལག་བཞི་ལྡན་བཟླས་བརྗོད་བསམ་གཏན་ལ། །བརྟེན་ནས་དངོས་གྲུབ་མ་ལུས་འགྲུབ་པ་དང། །མེ་དང་སྒྲ་ལ་གཞོས་བའི་རྣལ་འབྱོར་གྱིས། །ཕུལ་བྱུང་ཏིང་འཛིན་རྫོགས་པར་བྱིན་གྱིས་རློབས། །མཚན་འཛིན་དམིགས་གཏད་ཀུན་ཞིག་ནམ་མཁའ་ལྟར། །རྣམ་དག་
ཐར་པ་སྟེར་བའི་བསམ་གཏན་ཆེ། །ཐབས་མཁས་བསོད་ནམས་དཔུང་དང་ལྡན་པ་ཡིས། །སྒྲིབ་གཉིས་དྲུང་ནས་འབྱིན་པར་བྱིན་གྱིས་རློབས། །རིང་མིན་ཆོས་ཀུན་མངོན་རྫོགས་ཡེ་ཤེས་ཀྱི། །བསམ་འཕེལ་གཟུགས་སྐུའི་འོད་ཟེར་དྲ་བ་ཅན། །ཐོབ་ནས་
རྒྱུད་ལྔས་བསྡུས་པའི་འགྲོ་བ་རྣམས། །སྨིན་གྲོལ་ཕྲིན་ལས་ལྷུན་གྱིས་གྲུབ་བྱིན་རློབས་ །ཞེས་པ་འདི་བྱང་ལྷ་རྩེ་དགའ་ལྡན་འོག་མིན་གླིང་གི་གྲ་རིགས་རབ་འབྱམས་པ་ངག་དབང་བསྟན་འཛིན་གྱིས་ཐུགས་རྗེ་ཆེན་པོ་བཅུ་གཅིག་ཞལ་དཔལ་མོ་ལུགས་ཀྱི་དབང་གི་བླ་མ་བརྒྱུད་པའི་གསོལ་འདེབས་ཤིག་
དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།། །།།
