༄༅། །ཞབས་བརྟན་གསོལ་འདེབས་ཀྱི་སྐོར་བཞུགས་སོ།།

[001A] །ཞབས་བརྟན་གསོལ་འདེབས་ཚེ་དཔལ་གཏེར་མཛོད་ཞེས་བྱ་བཞུགས་སོ། །༄༅། །འགྲོ་ལ་མངོན་དགའ་མཆོག་སྩོལ་
ཚེ་དཔག་མེད། །བརྩེ་མེད་འཆི་བདག་བདུད་ལས་རྣམ་པར་རྒྱལ། །ཚེ་དཔལ་སྟེར་མཛད་ཡིད་བཞིན་འཁོར་ལོ་སོགས། །ཚེ་ཡི་ལྷ་མཆོག་གསུམ་གྱིས་ཤིས་
པ་སྩོལ། །ཀུན་མཁྱེན་ལུང་རྟོགས་བསྟན་པའི་དྒའ་ཚལ་དབུས། །བཤད་སྒྲུབ་ཡང་སྙིང་ཆོས་ཀྱི་དགའ་སྟོན་མཆོག་འགྱེད་མཁས་མཚུངས་བྲལ་གདོད་མའི་
མགོན་པོའི་ཞབས། །རྣམ་ཀུན་དྭངས་པའི་ཡིད་ཀྱིས་གསོལ་བ་འདེབས། །རླབས་ཆེན་ཐུགས་བསྐྱེད་རྨད་བྱུང་ཆུ་གཏེར་དབུས། །ལུང་རྟོགས་ཡོན་ཏན་རིན་ཆེན་

[002A] །རྡུལ་བརྩེགས་སྤོར། །མཁས་བཙུན་བཟང་པོའི་གསེར་སྦྱང་ནོར་བུའི་ཁྲིར། །བློ་བཟང་བསྟན་པའི་དཔལ་ཏུ་ཞབས་
བརྟན་ཤོག་བླ་མའི་ཞབས་པད་རྡོ་རྗེའི་ཁམས་སུ་བརྟན། །བུ་སློབ་ཐུགས་མཐུན་ཆོས་སྲིད་མངའ་ཐང་རྒྱས། །འབྲེལ་ཐོགས་འགྲོ་ཀུན་བདེ་སྐྱིད་དཔལ་ལ་
རོལ༑ ༑དགེ་མཚན་འབུམ་ཕྲག་དགའ་སྟོན་རྒྱས་གྱུར་ཅིག་བསླུ་མེད་བླ་མ་ཡི་དམ་མཆོག་གསུམ་དང། །བདག་ཅག་དད་མོས་རྟེན་འབྲེལ་ནུས་མཐུ་དང། །
ཁྱད་པར་ཆོས་སྐྱོང་སྲུང་མའི་མཐུ་སྟོབས་ཀྱིས། །སྨོན་པའི་དོན་ཀུན་ལྷུན་གྱིས་འགྲུབ་གྱུར་ཅིག་ །། ཅེས་ཞབས་བརྟན་གསོལ་འདེབས་ཚེ་དཔལ་གཏེར་མཛོད་ཞེས་བྱ་བ་

[002B] བསྟན་པའི་གསལ་བྱེད་དམ་པ་གང་དེའི་ཡོངས་འཛིན་ཞབས་དྲུང་བློ་བཟང་ཡེ་ཤེས་བསྟན་པའི་རྒྱལ་མཚན་རྣམ་གཉིས་ཀྱིས་དབུ་མཛད། སེར་སྐྱ་ཐུན་མོང་ནས་
འདི་ལྟ་བུ་ཞིག་དགོས་ཞེས་བསྐུལ་ངོར། ་རྒྱལ་དབང་ཕྱག་ན་པདྨོའི་བཀའི་ལུང་གིས། མེ་རྒན་ཨེ་རྟེམ་ཐུ་པཎྜི་ཏ་པཱི་ལིག་ཐུ་ནོམ་ཆི་མཁན་པོར་བསྔགས་ཤིང། མིང་གཞན་ཤཱཀ་བཙུན་བློ་བཟང་བྱང་ཆུབ་བསྟན་པའི་སྒྲོན་མེས་སེམས་
ལ་གང་དྲན་ཐོལ་བྱུང་དུ་སྨྲས་པའོ།། །།  ༄༅། །ཞབས་བརྟན་ཁ་སྐོང་བཞུགས།། ༄༅། །བློ་གྲོས་བཟང་པོའི་ཉིན་བྱེད་འོད་ཀྱིས་བསྐྱངས། །ཐུབ་བསྟན་པད་ཚལ་མཆོག་ཏུ་རྒྱས་མཛད་ཅིང། །
ལུས་ཅན་རྒྱ་མཚོར་ཐར་ལམ་གསལ་མཛད་མགོན། །དཔལ་ལྡན་བླ་མའི་ཞབས་ལ་གསོལ་བ་འདེབས། ། ཞེས་པ་འདི་ཡང་དམ་པ་གང་དེས་རབ་བྱུང་གི་ངོ་བོ་བཞེས་སྐབས་བློ་བཟང་ཐུབ་བསྟན་རྒྱ་མཚོར་མཚན་བསྒྱུར་བས་
དེའི་མཚན་སྒྲ་འཇུག་པའི་གསོལ་འདེབས་འདི་ཉིད་ཀུན་མཁྱེན་ལུང་རྟོགས་ཀྱི་ཚབ་ཏུ་འཇུག་ཕྱིར་བྲིས་པའོ།། །།༄༅། །ཞབས་བརྟན་གསོལ་འདེབས་ཐུགས་རྒྱུད་བསྐུལ་བའི་རྡ་ཆེན་བི་ཧ་ར་ཏིསྨ།།  ༄༅། །མི་ཤིག་ཁམས་
ཀྱི་སྙིང་པོ་ཉུག་མའི་སྲོག་འཆི་མེད་རྡོ་རྗེའི་ལང་ཚོར་གྲུབ་པའི་དཔྱིད། །བདེ་ཆེན་ལྷ་ཡི་འཁོར་ལོའི་སྐུར་ཤར་བ། །བཅོམ་ལྡན་འཆི་བདག་འཇོམས་པས་ཤིས་པར་བསྒྲུབས། །བློ་བཟང་རྒྱལ་བའི་ཡེ་ཤེས་སྒྱུ་

[003A]༄༅། །འཕྲུལ་གར། །ཞིང་འདིར་བསྟན་འགྲོའི་པད་ཚལ་རྒྱས་པའི་སླད། །བསླབ་གསུམ་ངུར་སྨྲིག་རྒྱལ་མཚན་འཛིན་པའི་དཔལ། །སྤྲུལ་བའི་སྐྱེས་མཆོག་དམ་པར་
གསོལ་བ་འདེབས། །བློ་གློས་བཟང་པོའི་ཡེ་ཤེས་ཆུ་གཏེར་དབུས། །ལེགས་འོང་བཤད་སྒྲུབ་བསྟན་པའི་ཡིད་བཞིན་དབང། །གུས་ལྡན་དད་པའི་རྒྱལ་མཚན་རྩེ་མཆོད་ན། །བྱིན་རླབས་དངོས་གྲུབ་
ཆར་ཆེན་ཅི་མི་བསྩོལ། །ཕྱི་རུ་འདུལ་བར་ལེགས་སྤྱོད་ཆེ་བཙུན་པས། །བསྟན་པའི་སྤྱི་ཡི་མིག་ལྷོས་མཐོར་བཏེགས་ཤིང། །ནང་དུ་རིམ་གཉིས་རྣལ་འབྱོར་དཔའ་བོའི་གདེངས། །རབ་བརྙེས་ཁྱོད་ནི་སྲིད་
པའི་མིག་ཏུ་གྲུབ། །དེ་ཕྱིར་སྙིགས་དུས་མི་བསྲུན་བརླིང་སྤྱོད་ལ། །ཞུམ་མེད་སྙིང་སྟོབས་གོ་ཆ་ལྷུར་བཞེས་ཏེ། །འཇིགས་བྲལ་གདོང་ལྔས་བཏེག་པའི་ཆོས་ཀྱི་ཁྲིར། །ནམ་ཡང་གཡོ་མེད་བསྐལ་བརྒྱར་
ཞབས་བརྟན་ཤོག་བདེན་གྲུབ་གྲུབ་པའི་ཚིག་གི་ཆུ་སྐྱེས་ཚལ། །དོན་བཟང་བཟང་པོའི་བཅུང་དུ་འཛག་པ་འདི། །དགེ་ལེགས་ལེགས་བྱས་དབྱར་སྐྱེས་དུས་སྟོན་གསར། །མི་ཉམས་ཉམས་པ་མེད་པའི་
དཔལ་ཐོབ་ཤོག་མཆོག་གསུམ་རྒྱལ་བརྒྱ་མཚོའི་བྱིན་རླབས་དང། །ཁྱད་པར་འདོད་ཁམས་དབང་མོའི་མུ་ཐུ་སྟོབས་དང། །བདག་ཅག་བུ་སློབ་དད་མོས་རྩེ་གཅིག་མཐུས། །སྨོན་པའི་རེ་འབྲས་ལྷུན་གྱིས་

[003B] །། ཅེས་ཞབས་བརྟན་གསོལ་འདེབས་ཐུགས་རྒྱུད་བསྐུལ་བའི་རྔ་ཆེན་ཞེས་བྱ་བ་འདི་ཡང་པཱ་རང་ཧོ་ཆིད་ཕྱོགས་ནས་ཐུ་ས་ལག་ཆི་བདེ་མཆོག་སྐྱབས་ནས་བསྟན་པའི་གསལ་བྱེད་དམ་པ་མཁན་པོ་བླ་མའི་ཡོངས་འཛིན་ཞབས་དྲུང་
བློ་བཟང་ཡེ་ཤེས་བསྟན་པའི་རྒྱལ་མཚན་འདི་ཉིད་ཀྱི་ཞབས་བརྟན་སྔོན་མ་འགའ་ཞིག་མཆིས་ནའང་མཚན་སྒྲ་ཟུར་ཆག་པ་དང་ཧ་ཅང་ཉུང་ཤས་ཆེ་ཞིང་གོ་རིམ་ངེས་བཟུང་དཀའ་བ་སོགས་ཀྱིས་སྐྱོན་དང་བཅས་ཤིང། ཁྱད་པར་བསྙེན་རྫོགས་བསྒྲུབ་
སྐབས་མཚན་གོང་མས་ལྟར་སྐྱབས་མགོན་་ཤིང་བཟའ་རྡོ་རྗེ་འཆང་ནས་གནང་བྱུང་བས་དེ་ལུགས་ཀྱི་མཚན་སྒྲ་དངོས་སུ་ཐོན་པའི་ཞབས་བརྟན་རྒྱས་བསྡུས་འཚམས་པ་འདི་ལྟ་བུ་ཞིག་དགོས་ཞེས་བསྐུལ་བའི་ངོར་་ཆོས་མེད་
སྙོམས་ལས་པ་བློ་བཟང་བྱང་ཆུབ་བསྟན་པའི་སྒྲོན་མེས་ཕྲལ་མར་བྲིས་པའོ།། །།  ༄༅། །ཞབས་བརྟན་སྨོན་ཚིག་འདོད་དོན་མྱུར་གྲུབ་བི་ཧ་ར་ཏིསྨ།། ༄༅། །ཚེ་དང་ཡེ་ཤེས་མཆོག་སྩོལ་འོད་མཐའ་ཡས། །ཚེ་ཡི་
བར་ཆད་ཀུན་སེལ་རྣམ་རྒྱལ་མ། །ཚེ་དཔལ་པདྨོ་བཞད་མཛད་ཏཱ་རེ་སོགས། །ཚེ་སྦྱིན་ལྷ་ཚོགས་རྣམས་ཀྱིས་དགེ་ལེགས་སྩོལ། །འཇམ་དཔལ་དབྱངས་དངོས་རྗེ་བཙུན་ཙོང་ཁ་པའི། །མདོ་སྔགས་བཤད་
སྒྲུབ་གདམས་པའི་ཉིད་ཁུ་མཆོག་སྐལ་ལྡན་འགྲོ་རྣམས་ཚིམ་མཛད་དགེ་བའི་བཤེས། །འཕྲིན་ལས་ལྷུན་གྲུབ་ཁྱོད་ལ་གསོལ་བ་འདེབས། །བླ་མ་མཆོག་གསུམ་སྲུང་མའི་བྱིན་རླབས་དང། །བདག་ཅག་

[004A]༄༅། །གདུལ་བྱའི་དད་མོས་རྟེན་འབྲེལ་མཐུས། །བླ་མའི་ཞབས་བརྟན་མཛད་འཕྲིན་དར་རྒྱས་སོགས། །ཇི་ལྟར་སྨོན་པའི་དོན་ཀུན་ལྷུན་གྲུབ་ཤོག་ །། ཅེས་པ་འདི་ཡང་རི་ཁྲོད་
དགེ་སློང་ཐུབ་བསྟན་ནས་བསྐུལ་ངོར་་བཙུན་གཟུགས་འཆང་བ་ཆེ་ཤོས་སྤྲུལ་མིང་བས་བྲིས་བའོ།། །།༄༅། །ཞབས་བརྟན་གསོལ་འདེབས་དངོས་གྲུབ་བདུད་རྩིའི་སྙེ་མ་ཞེས་བྱ་བ་བཞུགས་སོ།།  ༄༅། །བདེ་ལྡན་ཞིང་གི་
མགོན་པོ་ཚེ་མཐའ་ཡས། །ཉི་བུ་དགྲ་སྡེའི་གཡུལ་ལས་རྣམ་རྒྱལ་མ། །འཆི་མེད་དཔལ་སྟེར་ཡིད་བཞིན་འཁོར་ལོ་སོགས། །ཚེ་ཡི་ལྷ་ཚོགས་རྣམས་ཀྱིས་དགེ་ལེགས་སྩོལ། །རྨད་བྱུང་ཐུགས་བསྐྱེད་བློ་གྲོས་
བཟང་པོ་ཡིས། །འགྲོ་ཀུན་བྱང་ཆུབ་མཆོག་ལ་འགོད་མཛད་ཅིང། །ལུང་རྟོགས་བསྟན་པའི་དཔལ་གྱུར་སྒྲོན་མེ་མཆོག་རྗེ་བཙུན་བླ་མའི་ཞབས་ལ་གསོལ་བ་འདེབས། །བློ་ཆེན་ཐབས་ཤེས་ཟུང་འབྲེལ་ལམ་
བཟང་གིས། །ཚེ་སྔོན་རིང་ནས་བྱང་ཆུབ་མཆོག་བརྙེས་པ། །ཟབ་གསལ་བསྟན་པའི་སྙིང་པོ་རྡོ་རྗེ་ཅན། །མཚུངས་མེད་སྐྱེ་མཆོག་དམ་པར་གསོལ་བ་འདེབས། །ངག་གི་དབང་ཕྱུག་འཇམ་དཔལ་སྙིང་པོ་ཡི། །
བསྟན་པ་རིན་ཆེན་ཕྱོགས་བརྒྱར་སྤེལ་བ་ལ། །དཧ་རྨ་པཱ་ལ་དང་མཚུངས་སྐྱབས་མཆོག་རྗེས། །དུས་ཀུན་འབྲལ་བ་མེད་པར་བྱིན་གྱིས་རླབས། །སྐྱེས་བ་ཀུན་ཏུ་འདྲེན་མཆོག་བླ་མ་ཡིས། །རྗེས་བཟུང་དམ་ཆོས་

[004B] །ཡང་དག་ལམ་གྱི་འཇུག་པ་བདེར་བགྲོད་ནས། །ཟུང་འཇུག་སྐུ་བཞིའི་གོ་འཕང་ཐོབ་པར་ཤོག་ །། ཞབས་བརྟན་གསོལ་བདེབས་དངོས་གྲུབ་བདུད་རྩིའི་སྙེ་མ་ཞེས་བྱ་བ་འདི་ཡང། བཙུན་པའི་གཟུགས་བརྙན་
འཆང་བ་བློ་བཟང་བྱང་ཆུབ་བཧུ་སུ་གུ་བས་སུག་བྲིས་སུ་བགྱིས་པ་ཛ་ཡནྟུ།། །།༄༅། །ཞབས་བརྟན་གསོལ་འདེབས་འཆི་མེད་དཔལ་སྟེར་ཞེས་བྱ་བ་བཞུགས་སོ།།  ༄༅། །ཨོཾ་སྭ་སྟི། ཚེ་དང་ཡེ་ཤེས་མཆོག་སྩོལ་འོད་མཐའ་ཡས། །
ཚེ་ཡི་བར་ཆད་ཀུན་སེལ་རྣམ་རྒྱལ་མ། །ཚེ་དཔལ་སྟེར་མཛད་ཡིད་བཞིན་འཁོར་ལོའི་ཞབས། །ཚེ་ཡི་ལྷ་མཆོག་གསུམ་གྱིས་ཤིས་པ་སྩོལ། །བློ་བཟང་བསྟན་པའི་བད་ཚལ་ཆེར་སྐྱོང་པའི། །ཐུགས་བསྐྱེད་མཐུ་ལྡན་
ཉི་མའི་དབང་ཕྱུག་མཆོག་བསོད་ནམས་གཟི་འབར་བློ་གསལ་རྒྱ་མཚོའི་མགོན། །མཚུངས་མེད་དཔལ་ལྡན་བླ་མར་གསོལ་བ་འདེབས། །བློ་གྲོས་བཟང་པོའི་ལུང་རིགས་ལག་ཉལ་གྱིས། །ཚུལ་མིན་བགྲོད་པ་
འཇོམས་དང་ཆབས་ཅིག་བར། །བསྟན་པའི་དབང་ཕྱུག་མཆོག་ཏུ་བསོད་ནམས་མཐུས། །བསྐལ་བ་རྒྱ་མཚོར་ཞབས་པད་བརྟན་གྱུར་ཅིག་རླབས་ཆེན་ཐུགས་བསྐྱེད་རྨད་བྱུང་ཆུ་གཏེར་དབུས། །ལུང་རྟོགས་ཡོན་
ཏན་རིན་ཆེན་རྡུལ་བརྩེགས་སྤོར། །མཁས་བཙུན་བཟང་པོའི་གསེར་སྦྱང་ནོར་བུའི་ཁྲིར། །བློ་བཟང་བསྟན་པའི་དཔལ་དུ་ཞབས་བརྟན་ཤོག་དམ་པའི་རྣམ་ཐར་གཙང་མའི་ཆ་ཤས་ཀུན། །ཡོངས་རྫོགས་མཁྱེན་པའི་

[005A]༄༅། །དཀྱིལ་འཁོར་རབ་རྒྱས་པས། །མུན་པའི་གོ་འཕང་འཇིག་མཁས་འཕྲིན་ལས་ཀྱི། །རྒྱ་མཚོའི་རླབས་འཕྲེང་སྲིད་རྩེར་འཕྱུར་བར་ཤོག་བླ་མའི་ཞབས་པད་རྡོ་རྗེའི་ཁམས་
སུ་བརྟན། །བུ་སློབ་ཐུགས་མཐུན་ཆོས་སྲིད་མངའ་ཐང་རྒྱས། །འབྲེལ་ཐོག་འགྲོ་ཀུན་བདེ་སྐྱིད་དཔལ་ལ་རོལ། །དགེ་མཚན་འབུམ་ཕྲག་དགའ་སྟོན་རྒྱས་གྱུར་ཅིག་མཆོག་གསུམ་བསླུ་བ་མེད་པའི་བྱིན་རླབས་དང།།
བདག་ཅག་དད་མོས་རྟེན་འབྲེལ་ནུས་མཐུ་དང། །ཁྱད་པར་ཡི་དམ་བསྲུང་མའི་མཐུ་སྟོབས་ཀྱིས། །སྨོན་པའི་དོན་ཀུན་ལྷུན་གྱིས་འགྲུབ་གྱུར་ཅིག་ ཅེས་ལྷར་བཅས་འགྲོ་བའི་གཙུག་རྒྱན་པཎ་ཆེན་ཐམས་ཅད་མཁྱེན་པའི་བཀའ་ལུང་གིས་
ཨ་ཆི་ཐུ་ནོམ་ཆི་མེ་རྒན་ཡོངས་འཛིན་མཁན་པོར་བསྔགས་པའི་མཆོག་སྤྲུལ་བློ་བཟང་བསྟན་པའི་དབང་ཕྱུག་དཔལ་བཟང་པོའི་ཞབས་བརྟན་གསོལ་འདེབས་འཆི་མེད་དཔལ་སྟེར་ཞེས་བྱ་བ་འདི་ནི། ཏཱ་རི་གངྒའི་ཕྱོགས་ནས་བསྟན་པའི་གསལ་བྱེད་རྡོ་རམས་པ་ཞབས་དྲུང་བསྟན་
པའི་མཛེས་རྒྱན་ནས་འདི་ལྟ་བུ་ཞིག་དགོས་ཞེས་བསྐུལ་བའི་ངོར་་ཆོས་མེད་སྙོམས་ལས་པ་ཤཱཀ་བཙུན་བློ་བཟང་བྱང་ཆུབ་བསྟན་པའི་སྒྲོན་མེས་སུག་བྲིས་སུ་བགྱིས་པ་ཛ་ཡནྟུ།། །།༄༅། །ཞབས་བརྟན་གསོལ་འདེབས་དངོས་གྲུབ་ཆར་འབེབས་
ཞེས་བྱ་བ་བཞུགས་སོ།།  ༄༅། །ན་མོ་ཨཱརྱ་ཏཱ་རེ་ཡ། རྨད་བྱུང་རླབས་ཆེན་ཚོགས་གཉིས་རྒྱ་མཚོ་ལས། །ལེགས་པར་འཁྲུངས་པའི་འཕགས་མ་ནམ་མཁའི་ནོར། །མཚན་དཔེའི་རྒྱན་ལྡན་འོད་ཟེར་སྟོང་འབར་བའི། །

[005B] །རྣམ་འདྲེན་ཞལ་ཁྱིམ་རིན་ཆེན་འབྱུང་གནས་ལས། །ལེགས་འོད་དམ་ཆོས་བདུད་རྩིའི་འོད་དཀར་གྱིས། །ལེགས་ཚོགས་ཀུན་འཕེལ་སྲིད་ཞིའི་ཚ་གདུང་ཀུན། །སེལ་མཛད་རྗེ་
བཙུན་བླ་མར་གསོལ་བ་འདེབས། །དེ་ཡི་མཐུ་ལས་རྒྱལ་བསྟན་རིན་ཆེན་དང། །འཇམ་མགོན་བླ་མའི་རིང་ལུགས་དྲི་མེད་འདི། །སྤེལ་མཛད་མགོན་ཁྱོད་བསྟན་འགྲོའི་ཉེར་འཚོ་རུ། །ཞབས་པད་གཞོམ་མེད་རྡོ་རྗེ་ལྟར་བརྟན་
ཤོག་ཡུལ་ཕྱོགས་འདིར་ཡང་ནད་མུག་འཁྲུག་རྩོད་སོགས། །མི་འདོད་ཉེར་འཚེ་མཐའ་དག་ཞི་བ་དང། །ཚེ་བསོད་མངའ་ཐང་དཔལ་འབྱོར་གོང་འཕེལ་ཞིང། །བསམ་པའི་དོན་རྣམས་ཡིད་བཞིན་འགྲུབ་པར་ཤོག་སྐྱེ་བ་
ཀུན་ཏུ་རྗེ་བཙུན་བླ་མ་ཡིས། །རྗེས་བཟུང་དམ་ཆོས་བདུད་རྩིས་འཚོ་བ་དང། །རྟེན་འབྲེལ་བསླུ་བ་མེད་པའི་བདེན་པ་ཡིས། །སྨོན་པའི་རེ་འབྲས་དོན་ཀུན་འགྲུབ་པར་ཤོག་ ཅེས་པ་འདི་ཡང་ཏཱ་རི་གངྒའི་ཤོག་ནས་དབུ་མཛད་ཚེ་འཕེལ་གྱིས་རང་
གི་རྩ་བའི་བླ་མ་རིན་ཆེན་ཆོས་འཕེལ་གང་དེ་ཉིད་ཀྱི་ཞབས་བརྟན་གསོལ་འདེབས་དངོས་གྲུབ་ཀུན་འབྱུང་དང་འབྲེལ་བའི་མཚན་སྔགས་འདི་ལྟ་བུ་ཞིག་དགོས་ཞེས་ཡང་ཡང་བསྐུལ་ངོར། སྙན་ཚིག་མངོན་བརྗོད་སོགས་ཀྱིས་དམ་དུ་མ་བཅིངས་པ་འདི་ཡང། ་ཆེ་ཤོས་སྤྲུལ་
མིང་འཛིན་པ་བློ་བཟང་བྱང་ཆུབ་བསྟན་པའི་སྒྲོན་མེས་སྦྱར་བའོ།། མཚན་སྔགས་ནི།  ཨོཾ་ཨཱ་གུ་རུ་རཏྣ་དྷ་རྨ་པྲི་དྡྷཱེ་སརྦ་སིདྡྷི་ཧཱུཾ་ཧཱུཾ། ༄༅། །ཞབས་བརྟན་གསོལ་འདེབས་འཆི་མེད་མཆོག་སྦྱིན་ཞེས་བྱ་བ་བཞུགས་སོ།།  ༄༅། །རྨད་བྱུང་

[011A]༄༅། །མཆོག་གསུམ་རྒྱལ་བ་རྒྱ་མཚོའི་བྱིན་རླབས་དང། །ལྷ་ཆེན་འོད་ལྡན་དཀར་པོའི་འཕྲིན་ལས་དང། །དཀར་ཕྱོགས་སྐྱོང་བའི་ལྷ་ཀླུའི་མཐུ་སྟོབས་ཀྱིས། །ཇི་ལྟར་སྨོན་པའི་དོན་ཀུན་འགྲུབ་གྱུར་ཅིག་
རྗེ་བཙུན་བླ་མའི་་གྱུར་ཅིག་ ཅེས་འཇམ་མགོན་བསྟན་པའི་སྲོག་ཤིང་ཆེན་པོ། ་ཆུ་བཟང་ཧོ་ཐོག་ཏུ་རིན་པོ་ཆེའི་ཡང་སྲིད་མཆོག་སྤྲུལ་བློ་བཟང་བསྟན་པའི་དབང་ཕྱུག་དཔལ་བཟང་པོའི་ཞབས་བརྟན་གསོལ་འདེབས་དགོས་འདོད་ཀུན་འབྱུང་ཞེས་བྱ་བ་འདི་ཡང། གང་གི་
འཕྲིན་ལས་ཀྱི་ཁ་ལོ་པ་ཆེན་པོ་ལ་ཁ་ཆོས་རྗེ་མཁས་བཙུན་དང། སྤྱི་སོ་སྡེ་བ། ཐུན་མོང་ནས་རིན་ཆེན་གཉིས་པའི་མཎྜལ་དར་ཚོན་སྣ་ལྔའི་སྣེ་འདོགས་ཅན་ལྷ་རེག་སྲིད་དུ་རིང་བ་བཅས་བསྐུལ་ངོར་་ཆོས་མེད་སྙོམས་ལས་པ་ཆེ་ཤོས་སྐྱེས་མིང་དུ་འབོད་པས་མཆོག་ཏུ་
དད་པས་མཚམས་སྦྱར་ཏེ་སུག་ལས་སུ་བགྱིས་པའོ།། །།དགེའོ།། ༄༅། །ཞབས་བརྟན་གསོལ་འདེབས་ཚེ་དཔལ་པདྨོ་བཞད་པའི་དགའ་སྟོན་ཞེས་བྱ་བ་བཞུགས་སོ།། ༄༅། །ཚེ་དཔལ་གཏེར་མཛད་ཨ་ཡུར་ཕུ་ཎྱེ་དང། །ཚེ་བདུད་གཡུལ་
ལས་རྣམ་རྒྱལ་བི་ཛ་ཡ། །ཚེ་སྦྱིན་ལྷག་ལྷ་ཨརྱ་ཏཱ་རེ་མ། །དམ་པའི་ཞབས་པད་རྡོ་རྗེའི་ཁམས་སུ་སྐྱོངས། །རྒྱལ་བའི་འཕྲིན་ལས་སྣ་ཚོགས་གདུལ་བྱའི་ཁམས། །སྒྱུར་སླད་ཡོན་ཏན་དུ་མའི་མཛོད་འཛིན་ཅིང། །ངོ་
མཚར་གསང་གསུམ་བཀོད་པ་ཅི་ཡང་སྟོན། །དད་ལྡན་རྒྱ་མཚོའི་མགོན་ལ་གསོལ་བ་འདེབས། །རྣམ་དག་ཐོས་བསམ་སྒོམ་པའི་དཀྱིལ་འཁོར་རྒྱས། །མཁས་བཙུན་བཟང་པོའི་འཕྲིན་ལས་འོད་དཀར་འབུམ། །འཆད་

[011B] །རྒྱལ་བསྟན་ཀུནྡའི་གཉེན་དུ་རྟག་བཞད་ཤོག་བླ་མ་ཡི་དམ་དམ་ཅན་སྲུང་མའི་ཚོགས། །བདག་ཅག་བུ་སློབ་དད་མོས་རེ་བའི་མཐུས། །བླ་མའི་ཞབས་པད་རྡོ་རྗེའི་ཁམས་ལྟར་བརྟན། །དགེ་
ལེགས་ཀུན་འབྱུང་བས་མ་དོན་མྱུར་གྲུབ་ཤོག་ ཅེས་ཞབས་བརྟན་གསོལ་འདེབས་ཚེ་དཔལ་པདྨོ་བཞད་པའི་དགའ་སྟོན་ཞེས་བྱ་བ་འདི་ཡང་མིན་གན་ཇ་ས་གཤོག་གི་མཎྜལ་སུ་མུ་སྨོན་འཕེལ་གླིང་གི་བླ་མ་འཕྲིན་ལས་ཡོན་ཏན་རྒྱ་མཚོའི་ཞབས་གྲས་རྣམས་
འདི་ལྟ་བུ་ཞིག་དགོས་ཚུལ་མོས་འདོད་ལྟར་་ཆོས་མེད་སྤྲང་ཁྱམས་བིཀྵུ་སུ་མ་ཏི་བོདྷིའི་མིང་ཅན་ནས་ཕྲལ་མར་སྦྱར་བ་དགེ་ལེགས་འཕེལ།། །། ༄༅། །ཞབས་བརྟན་གསོལ་འདེབས་འཆི་མེད་འདོད་རྒུའི་མཆོག་སྦྱིན་ཞེས་བྱ་བ་བཞུགས་སོ།།།
༄༅། །ན་མོ་གུ་རུ་ཧ་ཡ་གྷྲཱི་ཝ་ཡ། ཀུན་བཟང་ཆོས་དབྱིངས་ངང་ལས་བཞེངས་པའི་གར། ཚེ་བདུད་བགེགས་དཔུང་ཀུན་འཇོམས་དབང་དྲག་ལྷས། །རྨད་བྱུང་ཚེ་དཔལ་དགེ་ལེགས་འོད་སྟོང་གིས། །དེང་འདིར་མི་ཤིག་
ཚེ་ཡི་དངོས་གྲུབ་སྩོལ། །ཆེར་སྙིགས་བུད་ཤིང་བསྲེགས་ལ་དུས་མཐའི་མེ། །རྨོངས་མུན་སེལ་ལ་ཡེ་ཤེས་ཉི་འོད་འབུམ། །བདུད་སྡེ་འཇོམས་ལ་གསང་བདག་སྐྱེངས་པ་སྟེར། །རྒྱལ་བ་གཉིས་པས་རྟག་ཏུ་སྐྱོངས་གྱུར་ཅིག་
བློ་གྲོས་བཟང་པོས་རྒྱལ་བསྟན་ཡོངས་ཀྱི་སྙིང། །འཇམ་དཔལ་སྙིང་པོའི་མདོ་སྔགས་གདམས་པའི་མཛོད། །བཤད་དང་སྒྲུབ་པས་བསྟན་འཛིན་ཀུན་གྱི་གཙོ། །མཁས་གྲུབ་རྒྱ་མཚོའི་མགོན་ལ་གསོལ་བ་འདེབས། །རབ་

[012A]༄༅། །འབྱམས་མདོ་རྒྱུད་གཞུང་ལུགས་རྒྱ་མཚོལ། །གུས་རྟག་བརྩོན་པའི་ཧུབ་ཀྱིས་ཉེར་དྲངས་ཏེ། །སྐྱེས་སྦྱངས་རྣམ་དཔྱོད་ལུས་སྟོབས་རབ་རྒྱས་པ། །མང་ཐོས་ནོར་གྱིས་ཕྱུག་ལ་
གསོལ་བ་འདེབས། །ཀུན་རྨོངས་མུན་བ་དྲུངས་ནས་འབྱིན་པའི་ཕྱིར། །ཡང་དག་ཐོས་པའི་སྒྲོན་མེ་རབ་གསལ་པ། །ཡང་ཡང་བསམ་པའི་ཤེལ་གྱི་ཁང་བུར་བརྟེན། །སྣང་བའི་དགའ་སྟོན་འགྱེད་ལ་གསོལ་བ་འདེབས། །
ཆོས་ཉིད་མཁྱེན་པའི་ཆུ་མཚོ་དྭངས་པ་ལ། །རྣམ་མང་ཏིང་འཛིན་རྦ་རླབས་འཕྲིང་བ་འཁྲིགས། །རྣམ་མང་བླང་དོར་ཤེས་བྱའི་རི་མོ་འབུམ། །མ་འདྲེས་གསལ་བར་འཆར་ལ་གསོལ་བ་འདེབས། །བག་ཡོད་ངོ་ཚ་
ཁྲིམས་ལྡན་མཛའ་བཤེས་ཀྱིས། །པོར་བའི་དུས་བྲལ་མཁས་བཙུན་བཟང་གསུམ་དང། །འཕགས་པའི་ནོར་བདུན་དག་གིས་རྒྱུད་ཕྱུག་པའི། །རྨད་བྱུང་རྣམ་ཐར་ཅི་ཡང་མངོན་པར་མཛོད། །མགོན་ཁྱོད་ཡབ་རྗེ་གོང་མའི་ས་
ཟླའི་ཁྲིར། །མི་གཞིག་ཨེ་ཝཾ་སྐྱིལ་ཀྲུང་ལེགས་བཅིངས་ནས། །ཞབས་པད་ཚེ་མཐའ་ཡས་པའི་མགོན་བཞིན་དུ། །བགྲང་ཡས་བསྐལ་པའི་བར་དུ་བཞུགས་སུ་གསོལ། །གཞོན་མེད་འོད་ཟེར་ལྔ་ཡི་དྲི་
གཞོན་གྱི། །རང་མདངས་རིགས་ལྔའི་སྒྱུ་འཕྲུལ་ཡོངས་འཛིན་དུ། །ཤར་པ་གང་གི་གསང་གསུམ་ཡོན་ཏན་དང། །འཕྲིན་ལས་རྡོ་རྗེའི་གཤིས་སུ་བརྟན་པར་ཤོག་ཁྱད་པར་གསེར་ཏོག་སྒྲུབ་སྡེ་

[012B] །འདུས་སྡེ་ཐུགས་མཐུན་ཁྲིམས་གཙང་ཆོས་སྤྱོད་འཕེལ། །མི་དབང་ཆབ་སྲིད་འཕེལ་ཞིང་བཙན་ཕྱུགས་འཛོམས། །བདེ་སྐྱིད་རྫོགས་ལྡན་དཔལ་ལ་སྤྱོད་པར་ཤོག་བསླུ་མེད་བླ་མ་མཆོག་
གསུམ་བྱིན་རླབས་དང། །ཁྱད་པར་འདོད་ཁམས་དབང་མོའི་འཕྲིན་ལས་དང། །བདག་ཅག་བུ་སློབ་དད་མོས་རྩེ་གཅིག་མཐུས། །སྨོན་པའི་རེ་འབྲས་ལྷུན་གྱིས་འགྲུབ་པར་ཤོག་ །ཅེས་འཇམ་མགོན་བསྟན་པའི་སྲོག་ཤིང་ཆེན་པོ་
ཏའི་ཆིང་ཨེ་རྟིན་ནོ་མོན་ཧན་གསེར་ཏོག་ཆོས་ཀྱི་རྒྱལ་པོ་་རྗེ་བཙུན་བློ་བཟང་ཚུལ་ཁྲིམས་རྒྱ་མཚོ་དཔལ་བཟང་པོའི་ཡང་སྲིད་མཆོག་སྤྲུལ་སྨྲ་བའི་ཉི་མ་་བློ་བཟང་འཇམ་དཔལ་བསྟན་འཛིན་རྒྱ་མཚོ་དཔལ་བཟང་པོའི་ཞབས་བརྟན་གསོལ་འདེབས་འཆི་མེད་འདོད་
རྒུའི་མཆོག་སྦྱིན་ཞེས་བྱ་བ་འདི་ཡང། དམ་པ་གང་གི་འཕྲིན་ལས་ཀྱི་ཁ་ལོ་པ་ཆེན་པོ་སྐུའི་མཛོད་པ་ཆོས་རྗེ་ངག་དབང་རྒྱ་མཚོ་ནས་མཎྜལ་དར་སྣ་ལྔའི་སྣེ་འདོགས་ཅན་དང། ཧོར་ཏིང་བདུན་ཚར་རྒྱུ་རྙིང་སྦུས་ལེགས་ནང་སྨན་སྣས་ཕྱུར་བུར་གཏམས་པ། ལྷ་རེག་དྲི་བྲལ་སྲིད་དུ་རིང་བ་བཅས་
བསྐུལ་བའི་ངོར་་ཆོས་མེད་བན་རྒན་འདུ་གསུམ་སྙོམས་ལས་བ་ཆོས་ཀྱི་རྡོ་རྗེས་མཆོག་ཏུ་དད་པས་མཚམས་སྦྱར་ཏེ་སྨིན་དྲུག་ཟླ་བའི་མར་ཕྱོགས་དགའ་བ་གསུམ་པའི་ཚེས་ལ་སུག་བྲིས་སུ་བགྱིས་པའོ།། །། ༄༅། །ཞབས་བརྟན་གསོལ་འདེབས་བདེན་ཚིག་འཆི་
མེད་མཆོག་སྦྱིན་ཞེས་བྱ་བ་བཞུགས་སོ། །  ༄༅། །རབ་འབྱམས་ཚེ་དང་ཡེ་ཤེས་དཔལ་མངའ་བའི། །རབ་འབྱམས་ཚེ་ཡི་མཆོག་སྩོལ་ཏཱ་རེ་མས། །རབ་མང་འགྲོ་ལ་འཆི་མེད་གོ་འཕང་མཆོག་རབ་ཏུ་སྩོལ་མཛད་འཕགས་མས་

[013A]༄༅། །ཤིས་པ་སྩོལ། །བློ་བཟང་མཁྱེན་པའི་ཆ་ཡི་ཆོས་རྣམས་ཀུན། །བྱང་བར་ཆུབ་པའི་ལུང་རྟོགས་བསྟན་པའི་འོད། །འགྲོ་ཀུན་རྨོངས་མུན་སེལ་སླད་བསྐལ་བ་བརྒྱར། །དངོས་གྲུབ་
འབྱུང་གནས་རྟག་ཏུ་བརྟན་པར་ཤོག་ཡོན་ཏན་དཀྱིལ་འཁོར་བཅུ་དྲུག་ཆ་རྫོགས་ཤིང། །མཁས་བཙུན་བཟང་པོའི་འོད་དཀར་འབུམ་དུ་འཕྲོ། །ངོ་མཚར་དམ་པའི་རྣམ་ཐར་རྒྱན་གྱིས་མཛེས། །མཚུངས་བྲལ་ཀུནྡྲའི་
གཉེན་གཅིག་རྟག་བརྟན་ཤོག་བླ་མ་མཆོག་གསུམ་བསྲུང་མའི་བྱིན་མཐུ་དང། །མཁས་འགྲོ་དམ་ཅན་བདེན་པའི་མཐུ་ནུས་དང། །བདག་ཅག་བུ་སློབ་དད་མོས་རེ་འབྲས་མཐུས། །བླ་མའི་ཞབས་པད་གཤིས་སུ་
བརྟན་གྱུར་ཅིག་ །ཅེས་ཨ་དཀར་སློབ་ཟུར་སྐལ་བཟང་ཆོས་གྲགས་ཀྱི་ཡང་སྲིད་བློ་བཟང་བསྟན་པའི་དངོས་གྲུབ་ཀྱི་ཞབས་བརྟན་བདེན་ཚིག་འཆི་མེད་མཆོག་སྦྱིན་ཞེས་བྱ་བ་འདི་ཡང། གང་གི་ལས་བྱེད་གཉེར་བ་བསོད་ནམས་འོད་ཟེར་ནས་ཁ་བཏགས་རིན་ཆེན་
གཉིས་པ་སྲང་གཟུགས་དབང་གྲངས་ལྡན་བཅས་བསྐུལ་བའི་དོར་་རྨོང་རྟུལ་གྱིན་པ་ཆོས་ཀྱི་རྡོ་རྗེས་འཕྲལ་མར་སྦྱར་བའོ།། ༄༅། །ཞབས་བརྟན་གསོལ་འདེབས་འཆི་མེད་དབྱངས་སྙན་ཞེས་བྱ་བ་བཞུགས་སོ།། །།།
༄༅། །ངོ་མཚར་རི་མོ་གསུམ་པར་ཟབ་དབྱངས་སྒྲོགས། །རབ་མཛེས་དཀྱུས་རིང་ལྷ་ཡི་སྒྲོན་ཟུར་འོད། །ཚངས་སྲས་དབང་མོར་གཡོ་ཞིང་དགྱེས་རྒུ་རུ། །སྤྱོད་མཛད་འཇམ་དཔལ་གཞོན་ནུས་དགེ་ལེགས་

[013B] ༑བློ་བཟང་རྒྱལ་པའི་དགོངས་དོན་ཡིད་བཞིན་ནོར། །བཤད་སྒྲུབ་བསྟན་པའི་རྒྱལ་མཚན་རྩེར་བཀོད་དེ། །གང་འདུལ་འགྲོ་བའི་གདུང་སེལ་དགོས་འདོད་ཆར། །འབེབས་མཁས་དྲིན་ཅན་བླ་མ་རྟག་བརྟན་
ཤོག་འདིས་མཚོན་ཡངས་པའི་ནོར་འཛིན་དགའ་ཚལ་དུ། །གནས་བཅས་འདུས་སྡེ་ཚོགས་རྣམས་ཐུགས་མཐུན་ཞིང། །ཁྲིམས་གཙང་ཆོས་སྤྱོད་བཤད་སྒྲུབ་བྱ་བ་ཀུན། །མི་ཉམས་སྲིད་མཐར་རྟག་ཏུ་གནས་
གྱུར་ཅིག་བླ་མའི་ཞབས་པད་རྡོ་རྗེའི་ཁམས་སུ་བརྟན། །མཁས་བཙུན་བཟང་པོའི་འོད་སྣང་ཕྱོགས་ཀུན་ཁྱབ། །འཆད་རྩོད་རྩོམ་པའི་ག་བུར་ཐེག་འཕྲེང་གིས། །རྒྱལ་བསྟན་ས་མོའི་དགའ་ཚལ་རྟག་བཞད་ཤོག་
མཆོག་གསུམ་བསླུ་མེད་ཚད་མེད་ཐུགས་རྗེ་དང། །བསྟན་སྲུང་དམ་ཅན་རྒྱ་མཚོའི་འཕྲིན་ལས་ཀྱིས། །ཉེར་འཚེ་ཀུན་སེལ་མཐུན་རྐྱེན་ཡིད་བཞིན་དུ། །སྨོན་པའི་རེ་འབྲས་ལྷུན་གྱིས་འགྲུབ་གྱུར་ཅིག་ །། ཅེས་ལྷ་
ལྡན་གྲྭ་སྐོར་འཇམ་དཔལ་སྙིང་པོའི་ཡང་སྲིད་བློ་བཟང་བསྟན་པའི་རྒྱལ་མཚན་གྱི་ཞབས་བརྟན་གསོལ་འདེབས་འཆི་མེད་དབྱངས་སྙན་ཞེས་བྱ་བ་འདི་ཡང། ཏཱ་རི་གངྒཱ་ཧོ་ནེ་སུ་རུག་ཕྱོགས་ཆོས་སྡེ་ཆེན་པོ་བྱམས་པ་དར་རྒྱས་གླིང་གི་ཚོགས་ཆེན་ཆོས་གྲྭ་ལས་བྱེད་ཐུན་
མོང་ནས་བསྐུལ་ངོར་་སྐུ་འདུམ་ཁྲི་ཟུར་ཆེ་ཤོས་པཎྜི་ཏ་མཁན་མིང་བས་གཡར་ཁྲལ་ཙམ་དུ་སུག་བྲིས་སུ་བགྱིས་པ་དགེ་ལེགས་འཕེལ།། །། ༄༅། །ཞབས་བརྟན་གསོལ་འདེབས་དོན་གཉིས་ལྷུན་གྲུབ་ཞེས་བྱ་བ་བཞུགས་སོ།། ༄༅། །གང་གི་

[014A]༄༅། །མཚན་སྙན་འཛིན་དང་དྲན་པའི་མོད། །མཐར་བྱེད་སྡེ་བཅས་མིང་གི་ལྷག་མར་མཛད། །ཚེ་དཔལ་སྟེར་མཛད་ཡིད་བཞིན་འཁོར་ལོ་ཡིས། །དམ་པའི་ཞབས་པད་རིང་དུ་སྐྱོང་
གྱུར་ཅིག་འཇམ་དཔལ་དབྱངས་དངོས་ཀུན་མཁྱེན་ཙོང་ཁ་པའི། །མདོ་སྔགས་བསྟན་པའི་ཆོས་ཚུལ་གདམས་པའི་ཕུལ། །ཐར་འདོད་བློ་གསལ་རྒྱ་མཚོའི་དགའ་སྟོན་དུ། །སྤེལ་མཁས་རྗེ་བཙུན་བླ་མ་རྟག་
བརྟན་ཤོག་ཚུལ་གནས་ཁྲིམས་ལྡན་འདུས་པའི་དགའ་ཚལ་དུ། །བཤད་དང་སྒྲུབ་པའི་ལམ་བཟང་སྤེལ་བའི་ཕྱིར། །མདོ་སྔགས་ཟབ་རྒྱས་ཆོས་ཆར་འབེབས་བཞིན་དུ། །བསྐལ་བར་མི་གཡོ་རྟག་ཏུ་བརྟན་
པར་ཤོག་བསླུ་མེད་བླ་མ་མཆོག་གསུམ་བཀའ་སྡོད་བཅས། །བུ་སློབ་དད་མོས་རྩེ་གཅིག་འཛོམས་པའི་མཐུས། །རྗེ་བཙུན་བླ་མའི་ཞབས་པད་གཡོ་མེད་པར། །རྣམ་དཀར་འཕྲིན་ལས་ཕྱོགས་མཐར་རྒྱས་
པར་མཛོད། །རྗེ་བཙུན་བླ་མའི་ ཞེས་སོགས་གྱུར་ཅིག་ཅེས་ཞབས་བརྟན་གསོལ་འདེབས་དོན་གཉིས་ལྷུན་གྲུབ་ཞེས་བྱ་བ་འདི་ཡང་མོང་གོལ་ཅིན་ཤོག་གི་བསྟན་པ་དར་རྒྱས་གླིང་གི་དགོན་བདག་ཧོ་ཐོག་ཐུའི་ཡང་སྲིད་འཇམ་དབྱངས་བློ་གསལ་རྒྱ་མཚོའི་
ཞབས་བརྟན་འདི་ལྟ་བུ་ཞིག་དགོས་ཞེས་བློ་བཟང་རྒྱ་མཚོས་ཁ་བཏགས་རིན་ཆེན་གཉིས་པའི་གོར་མོ་བཅས་བསྐུལ་ངོར་་ཆོས་མེད་བན་རྒན་ཆོས་ཀྱི་རྡོ་རྗེས་བྲིས་པ་དགེ་ལེགས་འཕེལ།། །། ༄༅། །ཞབས་བརྟན་བདེན་ཚིག་བསམ་དོན་ལྷུན་

[014B]།  ༄༅། །ཨོཾ་སྭ་སྟི། བསླུ་མེད་བླ་མ་མཆོག་གསུམ་ཡི་དམ་ལྷ། །ཚེ་དཔག་མེད་མགོན་རྣམ་པར་རྒྱལ་མ་དང། །ཡིད་བཞིན་འཁོར་ལོ་ཚེ་ཡི་རིགས་འཛིན་སོགས། །ཚེ་སྦྱིན་ལྷག་
ལྷ་རྣམས་ཀྱི་ཤིས་བསྩོལ། །བློ་ཆེན་རྒྱལ་བའི་ཐུགས་བཅུད་སྙིང་པོ་མཆོག་བཟང་པོའི་འཕྲིན་ལས་སྐལ་ལྡན་གདུལ་བྱའི་མགོན། །ཕྱོགས་འདིར་བསྟན་པ་རིན་ཆེན་རྒྱས་པའི་སླད། །ཁྱོད་སྐུ་ཡར་ཟླའི་འཕེལ་ལ་
འགྲན་པར་མཛོད། །བསྐལ་མང་སྔོན་ནས་བྱང་ཆུབ་རྡོ་རྗེའི་སྐུ། །མངོན་དུ་གྱུར་ཀྱང་སྐལ་དམན་གདུལ་བྱའི་ཚོགས། །བློ་ངན་ཐུལ་ཞིང་རྒྱུད་བཟང་ཞིངས་ལ། །ལུང་རྟོགས་བསྟན་པ་སྤེལ་སླད་ཞབས་བརྟན་ཤོག་མཐའ་
ཁོབ་མུན་གླིང་བློ་བཟང་རྒྱལ་བའི་བསྟན། །འཕྲིན་ལས་སྣང་བ་དཀར་པོས་ཁྱབ་མཛད་དེ། །རང་ཕྱོགས་ཞིང་འདིར་བྱོན་ནས་སྔར་བཞིན་དུ། །བཤད་སྒྲུབ་བསྟན་པ་འཕེལ་སླད་ཞབས་བརྟན་ཤོག་དེང་དུས་སྐྱེ་བུ་མི་བསྲུན་
རླིང་སྤྱོད་ལ། །ལྔ་བདོའི་རང་མཚང་ཐུགས་ཞེ་ཁྲེལ་མིན་པར། །རྒྱལ་བསྟན་སྙིང་པོ་སྙིང་སྟོབས་ཆེན་པོ་ཡིས། །དུས་མཐར་སྤེལ་སླད་བསྐལ་བརྒྱར་ཞབས་བརྟན་ཤོག་བླ་མ་མཆོག་གསུམ་ཡི་དམ་ཞི་ཁྲོ་དང། །
ཁྱད་པར་མྱུར་མཛད་མགོན་པོ་ཕྱག་བཞི་དྲུག་ལྷ་ཆེན་གུར་སོགས་བཀའ་སྡོད་སྲུང་མའི་ཚོགས། །སྨོན་པའི་རེ་འབྲས་ལྷུན་གྱིས་འགྲུབ་པར་ཤོག་ །། ཅེས་ཞབས་བརྟན་བདེན་ཚིག་བསམ་དོན་ལྷུ་འགྲུབ་ཞེས་བྱ་བ་འདི་ནི། ཆོས་མེད་རྒྱལ་

[015A]༄༅། །ཁམས་པ་ཆོས་ཀྱི་རྡོ་རྗེས་གང་ཤར་སུག་ལས་སུ་བགྱིས་པ་དགེ་ལེགས་འཕེལ།། །། ༄༅། །ལྕང་སྐྱའི་འཁྲུངས་རབས་ཁ་སྐོང་བཞུགས་སོ།།  ༄༅། །རྣམ་འདྲེན་སྟོབས་བཅུའི་ཐུགས་རྗེའི་སྒྱུ་འཕྲུལ་
གར༑ ༑ཞེས་པ་ནས། ཁྱབ་བདག་འཁོར་ལོའི་མགོན་ལ་གསོལ་བ་འདེབས། །སྒྲིབ་བྲལ་ཡེ་ཤེས་མཆོག་གི་སྒྱུ་འཕྲུལ་གར། །ངུར་སྨྲིག་འཛིན་པའི་རྣམ་རོལ་ལམ་བཟང། །གཏེར། །ཐུབ་དབང་གདུང་འཚོབ་བསྟན་པའི་
ཉི་མ་མཆོག་བསྟན་འགྲོའི་དཔལ་མགོན་གྱུར་ལ་གསོལ་བ་འདེབས། །ས་ཆེན་ཁྱོན་ལ་ ཞེས་མན་སྦྱོར་བས་འགྲུབ་པོ། ཞེས་པ་འདི་ཡང་ཧཱོལ་ཐུ་ལྷ་རམས་པ་བླ་མ་ཡེ་ཤེས་སྟོབས་ལྡན་གྱིས་བསྐུལ་བོར་་ཆེ་ཤོས་སྐྱེ་མིང་བས་བྲིས་པའོ།། །།
༄༅། །ཞབས་བརྟན་སྨོན་ཚིག་ཕན་བདེ་སྣང་བ་གསར་ངོམས་ཞེས་བྱ་བ་བཞུགས་སོ།།  ༄༅། །བློ་ཆེན་རྒྱལ་ཀུན་མཁྱེན་པའི་ཕུང་པོ་ཀུན། །གཅིག་ཏུ་བསྡུས་ནས་ལུས་ཅན་རྨོང་མུན་ཚོགས། །སེལ་ཕྱིར་སྨྲ་བའི་དབང་ཕྱུག་སྐུར་
སྟོན་པ། །གང་དེས་དགེ་ལེགས་སྣང་བ་ཡོངས་ཕྱེ་ཤིག་བློ་བཟང་རྒྱལ་བསྟན་པདྨ་དཀར་པོའི་ཚལ། །ཐུགས་བསྐྱེད་ཉིན་བྱེད་དྲོད་ཀྱིས་རྟག་ཏུ་བསྐྱངས། །མཁས་བཙུན་བཟང་པོའི་དྲི་གཞོན་ཕྱོགས་ཀུན་ཁྱབ། །
ཕན་བདེའི་བཅུད་ཀྱིས་རྐང་དྲུག་སློབ་བུ་སྐྱོངས། །རྨད་བྱུང་ཡོན་ཏན་ལུས་སྟོབས་རབ་ཏུ་རྒྱས། །འཆད་རྩོད་རྩོམ་པས་དྲི་མེད་རིང་ལུགས་སྤེལ། །ཐུབ་བསྟན་སྙིང་པོ་ཡུན་དུ་གནས་པའི་ཕྱིར། །བསྐལ་བར་མི་

[015B]བླ་མ་ལྷ་དང་དམ་ཅན་མཁའ་འགྲོའི་ཚོགས། །ཁྱད་པར་འདོད་ཁམས་བདག་མོའི་འཕྲིན་ལས་ཀྱིས། །ཉེར་འཚེ་ཀུན་སེལ་མཐུན་རྐྱེན་ཡིད་བཞིན་སྒྲུབས། །ངོ་མཚར་བཀྲ་ཤིས་དགེ་
ལེགས་རྒྱས་གྱུར་ཅིག་  །།ཅེས་ཞབས་བརྟན་སྨོན་ཚིག་ཕན་བདེ་སྣང་བ་གསར་ངོམས་ཞེས་བྱ་བ་འདི་ཡང་ཅུང་ཧོ་ཆིད་གཡོན་རུའི་མི་དབང་ཆེན་པོའི་བཀས་བསྐུལ་པ་ལྟར་ཆོས་མེད་སྦྲང་བཙུན་བན་རྒན་བྱང་ཆུབ་བསྟན་སྒྲོན་ནས་བགྱིས་པའོ།། །།
༄༅། །ཞབས་བརྟན་རྗེས་འཛིན་སྨོན་ཚིག་དགོས་འདོད་རེ་སྐོང་ཞེས་བྱ་བ་བཞུགས་སོ།།  ༄༅། །བྱམས་པ་ཆེན་པོས་འགྲོ་ལ་བུ་བཞིན་གཟིགས། །ཐུབ་དབང་བསྟན་པའི་ཡང་སྙིང་བཅུད་ཀྱི་མཆོག་ལུས་ཅན་རྒྱ་མཚོར་འགྱིད་
མཁས་དྲིན་ཅན་རྗེ། །དཔལ་ལྡན་བླ་མ་མཆོག་ལ་གསོལ་བ་འདེབས། །མགོན་ཁྱོད་མི་འཇིགས་གདོང་ལྔས་གཏེགས་པའི་ཁྲིར། །ཞབས་པད་གཡོ་མེད་བསྐལ་བ་རྒྱ་མཚོའི་བར། །འགྱུར་མེད་རྡོ་རྗེ་སྐྱིལ་ཀྲུང་ལེགས་
བཅིང་ནས། །ཟབ་རྒྱས་ཆོས་འཁོར་བསྐོར་ཞིང་བརྟན་པར་བཞུགས། །བདག་ཀྱང་དེང་ནས་བྱང་ཆུབ་སྙིང་པོའི་བར། །མགོན་པོ་ཁྱོད་ཀྱིས་འབྲལ་མེད་རྗེས་བཟུང་ནས། །ཟབ་གསང་བཅུད་ཀྱིས་རྟག་ཏུ་ལེགས་མྱོང་སྟེ། །
འགྲོ་ཀུན་འདྲེན་པའི་དཔལ་དུ་བདག་གྱུར་ཅིག་  །།ཅེས་པ་འདི་ནི་ལང་ཏྲུས་ཕྱོགས་ཀྱི་ཐ་མ་ཀ་ཚང་གི་ཞབས་བརྟན་རྗེས་འཛིན་སྨོན་ཚིག་དགོས་འདོད་རེ་སྐོང་ཞེས་བྱ་བ་འདི་ནི། དད་བརྩོན་བློ་དང་ལྡན་པ་དཔའ་རི་དགེ་སློང་བློ་བཟང་ཆོས་འཕེལ་ནས་འདི་ལྟ་བུ་
