
[001A]༄༅། །སྐབས་གསུམ་པའི་མཐའ་དཔྱོད་ལེགས་པར་བཤད་པ་པམ་དཀར་པོའི་ཕྲེང་བ་ཞེས་བྱ་བ་མཁས་པའི་དབང་པོ་མཁས་གྲུབ་བསྟན་པ་དར་རྒྱས་ཀྱི་གསུང་རྒྱུན་བཞུགས་སོ། །

[001B]༄༅། །གཞི་ཐམས་ཅད་ཡོངས་སུ་ཤེས་པ་མེད་པར། ལམ་ལེགས་པར་ཡོངས་སུ་ཤེས་པ་མེད་པས་ཐམས་ཅད་ཤེས་པ་ཉིད། ཅེས་པའི་སྐབས་སུ་ལམ་ཤེས་བཤད་ཟིན་པའི་འོག་ཏུ་གཞི་ཤེས་འཆད་པའི་རྒྱུ་མཚན་ཡོད་དེ། ལམ་
ཤེས་རང་རྒྱུད་ལ་བསྐྱེད་པ་ལ་གཞི་ཤེས་ཀྱི་རྣམ་པ་ཉམས་སུ་ལེན་པ་སྔོན་དུ་འགྲོ་དགོས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། འདིའི་སྐབས་སུ་དགག་གཞག་སྤངས་གསུམ་ལས། དང་པོ་ལ། ཁ་ཅིག་ལམ་ཤེས་བཤད་ཟིན་པའི་འོག་ཏུ་གཞི་ཤེས་འཆད་
པའི་རྒྱུ་མཚན་ཡོད་དེ། ལམ་ཤེས་རང་རྒྱུད་ལ་བསྐྱེད་པ་ལ་གཞི་ཤེས་རང་རྒྱུད་ལ་བསྐྱེད་པ་སྔོན་དུ་འགྲོ་དགོས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར་ཟེར་ན། ལམ་ཤེས་རང་རྒྱུད་ལ་བསྐྱེད་པའི་གང་ཟག་ཡིན་ན། གཞི་ཤེས་རང་རྒྱུད་ལ་བསྐྱེད་པ་
སྔོན་དུ་སོང་བས་ཁྱབ་པར་ཐལ། ཁྱོད་ཀྱི་སྦྱོར་བ་འཐད་པའི་ཕྱིར། འདོད་ན། དམན་ལམ་སྔོན་དུ་མ་སོང་བའི་ཐེག་ཆེན་མཐོང་ལམ་བར་ཆད་མེད་ལམ་པ་ཆོས་ཅན། དེར་ཐལ། དེའི་ཕྱིར། རྟགས་ཆོས་ཅན་གྱིས་སྒྲུབས། ཁ་ཅིག་ལམ་ཤེས་བཤད་ཟིན་པའི་འོག་ཏུ་
གཞི་ཤེས་འཆད་པའི་རྒྱུ་མཚན་ཡོད་དེ། ལམ་ཤེས་རང་རྒྱུད་ལ་བསྐྱེད་པ་ལ་མི་རྟག་ལ་སོགས་བཅུ་དྲུག་རྟོགས་དགོས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར་ཟེར་ན། ལམ་ཤེས་རང་རྒྱུད་ལ་བསྐྱེད་པའི་གང་ཟག་ཡིན་ན། མི་རྟག་ལ་སོགས་བཅུ་དྲུག་
རྟོགས་པས་ཁྱབ་པར་ཐལ། སྦྱོར་བ་འཐད་པའི་ཕྱིར། འདོད་ན། ཐེག་ཆེན་མཐོང་ལམ་བར་ཆད་མེད་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཐེག་ཆེན་མཐོང་ལམ་བར་ཆད་མེད་ལམ་པ་ཡིན་པའི་ཕྱིར། ཁ་

[002A]༄༅། །ཅིག་ཐེག་དམན་གྱི་རྟོགས་རིགས་སུ་གནས་པའི་འཕགས་རྒྱུད་ཀྱི་མཁྱེན་པ། གཞི་ཤེས་ཀྱི་མཚན་ཉིད་ཡིན་ཟེར་བ་དང་ རྟོགས་རིགས་གཉིས་པོ་འགལ་ལོ། །ཟེར་ན། བྱང་སེམས་མཐོང་ལམ་པའི་རྒྱུད་ཀྱི་ལྷག་པ་ཚུལ་ཁྲིམས་ཀྱི་
བསླབ་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། དེ་ཐེག་དམན་གྱི་རྟོགས་རིགས་སུ་གནས་པའི་ཕྱིར། མ་གྲུབ་ན། དེར་ཐལ། ཐེག་དམན་གྱི་རིགས་ཅན་གྱིས་ལྷག་པ་ཚུལ་ཁྲིམས་གྱི་བསླབ་པ་གཙོ་བོར་ཉམ་སུ་ལེན་པའི་ཕྱིར་
དེར་ཐལ། དེས་བསླབ་པ་གསུམ་གཙོ་བོར་ཉམ་སུ་ལེན་བའི་ཕྱིར། འདོད་མི་ནུས་ཏེ། ཐེག་ཆེན་གྱི་རྟོགས་རིསུ་གནས་པའི་ཕྱིར། མ་གྲུབ་ན། གོང་གི་དེས་རིགས་འགྲེའོ། །ཁ་ཅིག་རྟོགས་པ་ཉི་ཚེ་བའི་རིསུ་གནས་པའི་འཕགས་རྒྱུད་ཀྱི་མཁྱེན་པ་
གཞི་ཤེས་ཀྱི་མཚན་ཉིད་ཟེར་ན། བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་མཐར་གྱིས་སྦྱོར་བ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ་
དེ་རྟོགས་པ་མཐར་ཐུག་གི་ལག་རྗེས་འཇོག་བྱེད་ཡིན་པའི་ཕྱིར། དེར་ཐལ། མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་བསྒོམ་པའི་སྦྱོར་བ་ཕྱི་མ་གཉིས་པོ་དེ་ལྟར་ཡིན་པའི་ཕྱིར། ཁ་ཅིག་གཞི་རང་བཞིན་མེད་པར་མངོན་སུམ་དུ་རྟོགས་པའི་འཕགས་རྒྱུད་
ཀྱི་མཁྱེན་པ་ལ་གཉེན་པོ་ཕྱོགས་ཀྱི་གཞི་ཤེས་ཀྱི་ཐ་སྙང་བྱས་པ་དེ་ཉིད། སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་ཟེར་ན། དེ་མི་འཐད་པར་ཐལ། གཞི་རང་བཞིན་མེད་པར་མངོན་སུམ་དུ་རྟོགས་པའི་འཕགས་རྒྱུད་ཀྱི་

[002B] དེར་ཐལ། གཞི་རང་བཞིན་གྱིས་གྲུབ་པའི་ཕྱིར། མ་གྲུབ་ན། གཞི་ཆོས་ཅན། རང་བཞིན་གྱིས་གྲུབ་པར་ཐལ། ཐ་སྙད་བཏགས་པའི་བཏགས་དོན་བཙལ་བའི་ཚེ་རྙེད་པའི་ཆོས་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། ཁ་ཅིག་དེ་གཞི་དོན་དམ་
པར་རང་བཞིན་གྱིས་མ་གྲུབ་པར་རྟོགས་པའི་འཕགས་རྒྱུད་ཀྱི་མཁྱེན་པ་ལ་བྱེད་པ་ཡིན་ནོ་ཟེར་ན། མི་འཐད་པར་ཐལ། གཞི་དོན་དམ་པར་རང་བཞིན་གྱིས་མ་གྲུབ་པར་རྟོགས་པའི་འཕགས་རྒྱུད་ཀྱི་མཁྱེན་པ་ལ་གཉེན་པོ་ཕྱོགས་ཀྱི་གཞི་ཤེས་ཀྱི་ཐ་སྙད་སློབ་དཔོན་
འཕགས་སེང་གང་གིས་ཀྱང་མ་མཛད་པའི་ཕྱིར། ཁ་ཅིག་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་ན། གཉེན་པོ་ཕྱོགས་ཀྱི་གཞི་ཤེས་ཡིན་པས་ཁྱབ་ཟེར་ན། གཞི་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། མཁྱེན་
གསུམ་དེ་སྐབས་དང་པོ་གསུམ་གྱི་དངོས་བསྟན་བསྟན་བྱའི་གཙོ་བོར་གྱུར་བའི་མཁྱེན་པ་ཡིན་པའི་ཕྱིར། དེར་ཐལ། སྦྱོར་བ་བཞི་པོ་དེ་སྐབས་བར་པ་བཞིའི་དངོས་བསྟན་བསྟན་བྱའི་གཙོ་བོར་གྱུར་བའི་སྦྱོར་བ་ཡིན་པའི་ཕྱིར། དེར་ཐལ། དོན་མངོན་པར་རྟོགས་པ་
བརྒྱད་པོ་དེ་མངོན་རྟོགས་རྒྱན་གྱི་དངོས་བསྟན་བསྟན་བྱའི་གཙོ་བོར་གྱུར་བའི་མཁྱེན་པ་ཡིན་པའི་ཕྱིར། དེར་ཐལ། སྟོང་ཉིད་བཅུ་དྲུག་པོ་དེ་རྒྱས་འབྲིང་བསྡུས་གསུམ་གྱི་དངོས་བསྟན་བསྟན་བྱའི་གཙོ་བོར་གྱུར་པའི་སྟོང་ཉིད་ཡིན་པའི་ཕྱིར། རྩ་བར་འདོད་ན། དེ་
ཆོས་ཅན། ཁྱོད་རྒྱུད་ལ་ལྡན་པའི་ཐེག་དམན་གྱི་གང་ཟག་མེད་པར་ཐལ། ཁྱོད་གཉེན་པོ་ཕྱོགས་ཀྱི་གཞི་ཤེས་ཡིན་པའི་ཕྱིར། འདོད་ན། མི་མཐུན་ཕྱོགས་ཀྱི་གཞི་ཤེས་ཡིན་ན། གཞི་ཤེས་མ་ཡིན་དགོས་པར་ཐལོ། །གཞན་ཡང་ རབ་འབྱོར་ཉན་ཐོས་ཀྱི་ལམ་གང་
ཡིན་པ་དང་ ཞེས་པའི་སྐབས་ནས་དངོས་སུ་བསྟན་པའི་གཞི་ཤེས་དེ་ཡང་གཉེན་པོ་ཕྱོགས་ཀྱི་གཞི་ཤེས་ལ་བྱེད་པར་ཐལ། དམ་བཅའ་འཐད་པའི་ཕྱིར། འདོད་ན། དེའི་སྐབས་ནས་དྔྶུ་བསྟན་པའི་གཞི་ཤེས་རྣམ་གཞག་གི་དབང་དུ་བྱས་པའི་ཉན་ཐོས་ཀྱི་

[003A]༄༅། །ལམ་མ་ཡིན་པར་ཐལ། འདོད་པ་དེའི་ཕྱིར། འདོད་མི་ནུས་ཏེ། ཉན་ཐོས་ཀྱི་ལམ་གང་ཡིན་པ་དང་ ཞེས་གསུངས་པའི་ཕྱིར། ཁ་ཅིག་སྐབས་གསུམ་པས་མི་མཐུན་ཕྱོགས་ཀྱི་གཞི་ཤེས་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན་ཟེར་ན། དེ་
བསྟན་པར་ཐལ། དེས་མི་མཐུན་ཕྱོགས་ཀྱི་གཞི་ཤེས་དང་འབྲས་ཡུམ་ལ་རིང་བའི་གཞི་ཤེས་གཉིས་ཀ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར། དེར་ཐལ། དེས་གཞི་ཤེས་མཚོན་བྱེད་ཀྱི་ཆོས་དགུ་དངོས་བསྟན་བསྟན་བྱའི་གཙོ་བོར་བྱས་ནས་
བསྟན་པའི་ཕྱིར། དེར་ཐལ། སྐབས་དང་པོ་གསུམ་གྱིས་མཁྱེན་གསུམ་མཚོན་བྱེད་ཀྱི་ཆོས་སུམ་ཅུ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར། དེར་ཐལ། མངོན་རྟོགས་རྒྱན་གྱིས་དངོས་བརྒྱད་དོན་བདུན་ཅུ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་བའི་
ཕྱིར། གཉིས་པ་རང་གི་ལུགས་ལ། ཐེག་དམན་གྱི་རྟོགས་རིགས་སུ་གནས་པའི་འཕགས་རྒྱུད་ཀྱི་མཁྱེན་པ་དང་ ཐེག་དམན་འཕགས་པའི་མཁྱེན་པ་གང་རུང་གིས་བསྡུས་པའི་འཕགས་རྒྱུད་ཀྱི་མཁྱེན་པ། གཞི་ཤེས་ཀྱི་མཚན་ཉིད། དེ་ལ་དབྱེ་ན་གཉེན་པོ་ཕྱོགས་ཀྱི་གཞི་
ཤེས། མི་མཐུན་ཕྱོགས་ཀྱི་གཞི་ཤེས་གཉིས་ཡོད། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་དེ། སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་ཏེ། དེ་ཉན་རང་སློབ་པ་རྣམས་ཀྱིས་ཉན་རང་གི་བྱང་ཆུབ་ཐོབ་པ་ལ་
དེ་བསྒོམ་བྱའི་གཙོ་བོར་བྱས་ནས་བསྒོམ་དགོས་ཤིང། དེ་ལྟར་བསྒོམ་ན་ཉན་རང་གི་བྱང་ཆུབ་ཐོབ། མ་བསྒོམས་ན་མི་ཐོབ། གནས་སྐབས་བྱང་ཆུབ་སེམས་དཔས་ཀྱང་རང་རྒྱུད་ཀྱི་ཉོན་མོངས་དབལ་གཞོམ་པའི་ཕྱིར་དང་ གདུལ་བྱ་ཉན་རང་གི་རིགས་ཅན་རྗྶུ་འཛིན་པའི་ཕྱིར་དུ་
ལམ་དང་པོ་གསུམ་གྱི་གནས་སྐབས་སུ་ཆེད་དུ་གཉེར་ནས་བསྒོམ་དགོས་པའི་ལམ་ཡིན་པའི་ཕྱིར། གསུམ་པ་རྩོད་པ་སྤོང་བ་ལ། ཁ་ཅིག་གཞི་དོན་དམ་པར་རང་བཞིན་མེད་པར་མངོན་སུམ་དུ་རྟོགས་པའི་འཕགས་རྒྱུད་ཀྱི་མཁྱེན་པ་ལ་གཉེན་པོ་ཕྱོགས་ཀྱི་གཞི་ཤེས་ཀྱི་

[003B] གཞུང་རྩ་བས་དེ་ལྟར་བསྟན་པའི་ཕྱིར། དེར་ཐལ། སྦྱིན་ལ་སོགས་ལ་ངར་འཛིན་མེད། །གཞན་དག་དེ་ལ་སྦྱོར་བྱེད་པ། །དེ་ནི་ཆགས་པའི་མཐའ་འགོག་པས། །རྒྱལ་ལ་སོགས་ལ་ཆགས་པ་ཕྲ། །ཞེས་གསུངས་པའི་ཕྱིར་ཟེར་ན། སྐྱོན་མེད་དེ། དེའི་དོན་ནི་
གཉེན་པོ་ཕྱོགས་ཀྱི་གཞི་ཤེས་དྔྶུ་ཟིན་བྱེད་ཀྱི་གཞི་དང་རྣམ་པ་བདེན་མེད་དུ་མངོན་སུམ་དུ་རྟོགས་པའི་ཤེས་རབ་དངོས་སུ་བསྟན་ནས་དེས་དངོས་སུ་ཟིན་པའི་གཉེན་པོ་ཕྱོགས་ཀྱི་གཞི་ཤེས་གཞུང་དེས་སྟོན་ཞེས་པའི་དོན་ཡིན་པའི་ཕྱིར། ཁ་ཅིག་མངོན་རྟོགས་རྒྱན་གྱི་ཆེད་དུ་བྱ་བའི་
གདུལ་བྱ་ཐེག་དམན་གྱི་རིགས་ཅན་ཡོད་པར་ཐལ། སྐབས་གསུམ་པའི་ཆེད་དུ་བྱ་བའི་གདུལ་བྱ་ཐེག་དམན་གྱི་རིགས་ཅན་ཡོད་པའི་ཕྱིར། དེར་ཐལ། དེས་མི་མཐུན་ཕྱོགས་ཀྱི་གཞི་ཤེས་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར་ཟེར་ན་མ་ཁྱབ། འོ་ན། དེ་ནི་མཚན་མར་དམིགས་སྒོ་
ནས༑ ༑ཞེས་པའི་ཆེད་དུ་བྱ་བའི་གདུལ་བྱ་ཐེག་དམན་གྱི་རིགས་ཅན་ཡོད་པར་ཐལ། དེས་མི་མཐུན་ཕྱོགས་ཀྱི་གཞི་ཤེས་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་ཆེད་དུ་བྱ་བའི་གདུལ་བྱ་ཐེག་དམན་གྱི་རིགས་ཅན་མེད་པར་ཐལ། ཁྱོད་ཐེག་ཆེན་ཐུན་
མོང་མ་ཡིན་པའི་བསྟན་བཅོས་ཡིན་པའི་ཕྱིར། ཁ་ཅིག་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་དེ་མི་མཐུན་ཕྱོགས་ཀྱི་གཞི་ཤེས་ལ་བྱེད་པར་ཐལ། གཟུགས་རྟག་མ་ཡིན་མི་རྟག་མིན། །ཞེས་པའི་སྐབས་ནས་དྔྶུ་བསྟན་པའི་མཐོང་ལམ་ཉན་ཐོས་ཀྱི་མཐོང་ལམ་ཡིན་
པའི་ཕྱིར། དེར་ཐལ། ཉན་ཐོས་ཞི་བ་འཚོལ་རྣམས་ཞེས་དང་ ཉན་ཐོས་ལ་སོགས་མཐོང་བའི་ལམ། །ཞེས་གསུངས་པའི་ཕྱིར་ཟེར་ན། མ་ཁྱབ། འདོད་ན་བཀག་ཟིན།    ༈    །དེ་དག་བར་ན་མི་གནས་པ། །ཞེས་སོགས་ཀྱི་སྐབས་སུ། སྐབས་འདིར་བསྟན་པའི་གཞི་ཤེས་པའི་ཤེར་ཕྱིན་ཆོས་
ཅན༑ སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་རྒྱུད་ལ་ཉེ་བ་ཡིན་ཏེ། གང་ཟག་གི་བདག་མེད་རྟོགས་པའི་ཤེས་རབ་དང་ ལྷག་བསམ་རྣམ་དག་དང་ དུས་གསུམ་བདེན་སྟོང་མཉམ་པ་ཉིད་དུ་རྟོགས་པའི་ཤེས་རབ་གསུམ་གྱིས་ཟིན་པའི་གཞི་ཤེས་པའི་ཤེར་ཕྱིན་ཡིན་པའི་ཕྱིར། འདིའི་སྐསུ་

[004A]༄༅། །རྣམ་པ་གསུམ་ལས། དང་པོ་ལ། ཁ་ཅིག་ཤེས་རབ་ཕ་རོལ་ཕྱིན་པར་འདོད། ཅེས་བའི་སྐབས་ནས་དངོས་སུ་བསྟན་པའི་གཞི་ཤེས་པའི་ཤེར་ཕྱིན་དེས། གང་ཟག་གི་བདག་མེད་དང་ དུས་གསུམ་བདེན་སྟོང་མཉམ་པ་ཉིད་དུ་མངོན་སུམ་དུ་རྟོགས་པ་ཡིན་ཟེར་ན། དེའི་སྐབས་ནས་དངོས་སུ་ 
བསྟན་པའི་གཞི་ཤེས་པའི་ཤེར་ཕྱིན་དེ་སངས་རྒྱས་ཀྱི་སའི་ཤེར་ཕྱིན་ལ་བྱེད་པར་ཐལ། དམ་བཅའ་འཐད་པ་གང་ཞིག། སློབ་པའི་ཡེ་ཤེས་ཡིན་ན། དེ་གཉིས་མངོན་སུམ་དུ་རྟོགས་པའི་ཡེ་ཤེས་མ་ཡིན་དགོས་པའི་ཕྱིར། འདོད་ན། ལམ་ཤེས་ཉིད་ཀྱི་ཚུལ་ལ་ནི། །ཞེས་པའི་སྐབས་ནས་དྔྶུ་བསྟན་པོའི་
གཞི་ཤེས་དེ་ཡང་སངས་རྒྱས་ཀྱི་སའི་ཡེ་ཤེས་ལ་བྱེད་རིགས་བར་ཐལ། འདོད་བ་དེའི་ཕྱིར། ཁྱབ་སྟེ། འགྲེལ་ཆེན་ལས། དེ་བས་ན་མི་རྟག་བ་ལ་སོགས་པའི་རྣམ་པས་འཕགས་པ་རྣམས་ཀྱི་གཞི་མ་ལུས་པ་ཡོངས་སུ་ཤེས་པ་ཡིན་པའི་དོན་དུ་ཐམས་ཅད་ཤེས་པ་ཉིད་ལོགས་ཤིག་ཏུ་བཤད་པར་བཟུང་ངོ་
ཞེས་གསུངས་པའི་ཕྱིར། འདོད་ན། བྱང་སེམས་མཐོང་ལམ་པའི་རྒྱུད་ཀྱི་མི་རྟག་ལ་སོགས་བཅུ་དྲུག་རྟོགས་པའི་ཡེ་ཤེས་དེ་ཡང་སངས་རྒྱས་ཀྱི་སའི་ཡེ་ཤེས་ལ་བྱེད་པར་ཐལ་ལོ། །ཁ་ཅིག་ཤེས་རབ་ཕ་རོལ་ཕྱིན་པར་འདོད། །ཅེས་པའི་སྐབས་ནས་དྔྶུ་བསྟན་པའི་ཤེར་ཕྱིན། སངས་རྒྱས་ཀྱི་སའི་ཡེ་
ཤེས་ལ་བྱེད་པ་ཡིན་ཟེར་ན། འོ་ན། དེ་ཟིན་བྱེད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་དང་ ལྷག་བསམ་རྣམ་དག་དང་ དུས་གསུམ་བདེན་སྟོང་མཉམ་པ་ཉིད་དུ་རྟོགས་པའི་ཤེས་རབ་གསུམ་པོ་དེ་ཡང་སངས་རྒྱས་ཀྱི་སའི་ཡེ་ཤེས་ལ་བྱེད་རིགས་པར་ཐལ། དམ་བཅའ་
འཐད་པའི་ཕྱིར། འདོད་མི་ནུས་ཏེ། དེ་ལམ་ཤེར་ཕྱིན་ལ་བྱེད་པའི་ཕྱིར། དེར་ཐལ། རྣམ་བཤད་སྙིང་པོ་རྒྱན་ལས། ལམ་ཤེར་ཕྱིན་འདི་ལ་མི་རྟག་སོགས་རྟོགས་པའི་ཤེས་རབ་དང་ སྙིང་རྗེ་ཆེན་པོ་དང་སྟོང་ཉིད་རྟོགས་པ་སོགས་དུ་མ་ཡོད་པས་ལག་རྗེས་མི་འདྲ་བ་སོ་སོར་བཞག་མཞེས་
གསུངས་པའི་ཕྱིར། ཁ་ཅིག་གཞི་ཀུན་རྫོབ་ལ་ལྟོས་ཏེ་སྲིད་མཐའ་འགོག་བྱེད་ཀྱི་རྟོགས་རིསུ་གནས་པའི་ཐེག་ཆེན་འཕགས་པའི་མཁྱེན་པ། ཤེས་བས་སྲིད་ལ་མི་གནས་པའི་གཞི་ཤེས་ཀྱི་མཚན་ཉིད། གཞི་ཀུན་རྫོབ་ལ་ལྷོས་ཏེ་ཞི་མཐའ་འགོག་བྱེད་ཀྱི་རྟོགས་རིསུ་གནས་པའི་ཐེག་

[004B] སྙིང་རྗེས་ཞི་ལ་མི་གནས་པའི་ལམ་ཤེས་ཀྱི་མཚན་ཉིད་ཟེར་ན། མི་འཐད་པར་ཐལ། དེ་གཉིས་ཀའི་མཚོན་བྱའི་ཟུར་དུ་ལམ་ཤེས་སྨོས་རིགས་པའི་ཕྱིར། དེར་ཐལ། ཚུ་རོལ་ཕ་རོལ་མཐའ་ལ་མིན། །ཞེས་པའི་གཞུང་འདི། ལམ་ཤེས་ཉིད་ཀྱི་ཚུལ་ལ་ནི། ཞེས་པའི་སྐབས་ནས་
དངོས་སུ་བསྟན་པའི་ལམ་ཤེས་ཀྱི་ལག་རྗེས་མི་འདྲ་བ་སོ་སོར་འཇོག་ཚུལ་འཆད་བྱེད་ཀྱི་གཞུང་ཡིན་པའི་ཕྱིར། ཁ་ཅིག་བྱང་ཆུབ་སེམས་དཔའི་རྒྱུད་ཀྱི་ཚུ་རོལ་འཁོར་བའི་མཐའ་འགོག་བྱེད་ཀྱི་ཤེས་རབ་དེ། བྱང་ཆུབ་སེམས་དཔའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ལ་བྱེད་པ་ཡིན་
ཟེར་ན། དེ་མི་འཐད་པར་ཐལ། བྱང་ཆུབ་སེམས་དཔའི་རྒྱུད་ཀྱི་ཚུ་རོལ་འཁོར་བའི་མཐའ་འགོག་བྱེད་ཀྱི་ཤེས་རབ་དེས་འཁོར་བའི་སྐྱོན་མཐོང་བར་གསུངས་པ་གང་ཞིག་ བྱང་ཆུབ་སེམས་དཔའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་འཁོར་བའི་སྐྱོན་མ་མཐོང་བའི་ཕྱིར། མ་གྲུབ་ན། དེ་ཆོས་
ཅན། ཁྱོད་ཀྱིས་འཁོར་བའི་སྐྱོན་མ་མཐོང་བར་ཐལ། ཁྱོད་སློབ་པའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཡིན་པའི་ཕྱིར། ཁ་ཅིག་ཚུ་རོལ་འཁོར་བའི་མཐའ་འགོག་བྱེད་ཀྱི་ཤེས་རབ་ཡིན་ན། འཁོར་བའི་སྐྱོན་མ་མཐོང་བས་ཁྱབ་ཟེར་ན། སང་རྒྱས་འཕགས་པའི་རྒྱུད་ཀྱི་གང་ཟག་གི་བདག་
མེད་རྟོགས་པའི་ཤེས་རབ་ཆོས་ཅན། དེར་ཐལ། དེའི་ཕྱིར། དེར་ཐལ། འཁོར་བའི་རྩ་བ་བདག་འཛིན་དང་དམིགས་པ་གཅིག་ལ་དམིགས་ནས་རྣམ་པ་འཛིན་སྟངས་དངོས་འགལ་དུ་ཞུགས་པའི་བློ་ཡིན་བའི་ཕྱིར། དེར་ཐལ། ཆོས་ཅན་དེ་དང་གཅིག་ཡིན་པའི་ཕྱིར། འདོད་མི་ནུས་ཏེ། ཆོས་ཐམས་ཅད་མངོན་སུམ་
དུ་མཐོང་བའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། ཁ་ཅིག་བྱང་སེམས་མཐོང་ལམ་བའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་དེས་འཁོར་བའི་སྐྱོན་མཐོང་བ་ཡིན་ཟེར་ན། དེས་འཁོར་བའི་སྐྱོན་མངོན་སུམ་དུ་མཐོང་བར་ཐལ། དེས་འཁོར་བའི་སྐྱོན་མཐོང་བ་
གང་ཞིག་ དེའི་རྒྱུད་ལ་སྣང་ལམ་ངེས་བ་མེད་པའི་ཕྱིར། དེར་ཐལ། རྣམ་འགྲེལ་ལས། བློ་གྲོས་ཆེན་པོའི་མཐོང་ཉིད་ལས། །རྣམ་པ་ཐམས་ཅད་ངེས་བར་བྱེད། །ཅེས་གསུངས་པའི་ཕྱིར། འདོད་ན། འཁོར་བའི་སྐྱོན་དེའི་དངོས་གཞལ་ཡིན་པར་ཐལ། འདོད་པའི་ཕྱིར། འདོད་ན། འཁོར་བའི་སྐྱོན་ཆོས་ཅན། གང་

[005A]༄༅། །ཟག་གི་བདག་མེད་ཕྲ་མོར་ཐལ། བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཀྱི་དངོས་གཞལ་ཡིན་པའི་ཕྱིར། འདོད་མི་ནུས་སོ། །ཁ་ཅིག་བྱང་སེམས་ཀྱི་རྒྱུད་ཀྱི་འཁོར་བའི་སྐྱོན་དྔྶུ་མཐོང་བའི་ཚུ་རོལ་འཁོར་བའི་མཐའ་
འགོག་བྱེད་ཀྱི་ཤེས་རབ་མེད་ཟེར་ན། བྱང་ཆུབ་སེམས་དཔའི་རྒྱུད་ཀྱི་ཚུ་རོལ་འཁོར་བའི་མཐའ་འགོག་བྱེད་ཀྱི་དེ་ཡོད་པར་ཐལ། བྱང་ཆུབ་སེམས་དཔའི་རྒྱུད་ཀྱི་ཉེར་ལེན་གྱི་ཕུང་པོ་མི་རྟག་པར་མངོན་སུམ་དུ་རྟོགས་པའི་ཤེས་རབ་ཀྱིས་འཁོར་བའི་སྐྱོན་མཐོང་བའི་ཕྱིར། དེར་ཐལ། ཉེར་ལེན་གྱི་ཕུང་
པོའི་མི་རྟག་པ་འཁོར་བའི་སྐྱོན་ཡིན་པའི་ཕྱིར། དེར་ཐལ། དེ་ཁྱབ་བ་འདུ་བྱེད་ཀྱི་སྡུག་བསྔལ་ཡིན་པའི་ཕྱིར། མ་གྲུབ་ན། ཉེར་ལེན་གྱི་ཕུང་བོ་ཆོས་ཅན། ཁྱོད་ཀྱི་མི་རྟག་པ་ཁྱབ་པ་འདུ་བྱེད་ཀྱི་སྡུག་བསྔལ་ཡིན་པར་ཐལ། ཁྱོད་ཉེར་ལེན་གྱི་ཕུང་པོ་ཡིན་པའི་ཕྱིར། ཁ་ཅིག་ཐེག་དམན་གྱི་གང་ཟག་ཡིན་ན་
སྲིད་ཞི་གཉིས་ཀའི་མཐའ་ལ་གནས་པས་ཁྱབ་ཟེར་ན། ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པ་ཆོས་ཅན། དེར་ཐལ། དེའི་ཕྱིར། འདོད་ན། སྲིད་མཐའ་ལ་གནས་པར་ཐལ། འདོད་པའི་ཕྱིར། འདོད་ན། མི་འཐད་པར་ཐལ། འཁོར་བ་སྤངས་པའི་གང་ཟག་ཡིན་པའི་ཕྱིར། གཞན་ཡང་ དེ་ཆོས་
ཅན༑ འཁོར་བ་རྒྱུད་ལྡན་ཡིན་བར་ཐལ། འཁོར་བ་ལ་གནས་པའི་གང་ཟག་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། གཞན་ཡང་ ཉན་ཐོས་ཚོགས་ལམ་པ་ཆོས་ཅན། ཞི་མཐའ་ལ་གནས་པའི་གང་ཟག་ཡིན་པར་ཐལ། ཐེག་དམན་གྱི་གང་ཟག་ཡིན་པའི་ཕྱིར། ཁྱབ་པ་ཁས། འདོད་ན་
གཞི་ཀུན་རྫོབ་ལ་ལྟོས་པའི་ཞི་མཐའ་ལ་གནས་པར་ཐལ། འདོད་པའི་ཕྱིར། འདོད་ན། ཆད་པའི་མྱང་འདས་ལ་གནས་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། གཞན་ཡང་ དེ་ཆོས་ཅན། ཞི་མཐའ་རྒྱུད་ལྡན་ཡིན་པར་ཐལ། ཞི་མཐའ་ལ་གནས་པའི་གང་ཟག་ཡིན་
པའི་ཕྱིར། འདོད་ན། ཆད་པའི་མྱང་འདས་རྒྱུད་ལྡན་ཡིན་པར་ཐལ། འདོད་པའི་ཕྱིར། འདོད་ན། དགྲ་བཅོམ་ཡིན་པར་ཐལ། ཁ་ཅིག་འདིར་བསྟན་སྲིད་མཐའ་ལ་གནས་པའི་གང་ཟག་ཡིན་ན། སྲིད་མཐའ་ལ་གནས་པས་ཁྱབ། འདིར་བསྟན་ཞི་མཐའ་ལ་གནས་པའི་གང་ཟག་ལ་ཞི་མཐའ་ལ་གནས་པས་

[005B] ཉན་ཐོས་ཚོགས་ལམ་པ་ཆོས་ཅན། ཞི་མཐའ་ལ་གནས་བའི་གང་ཟག་ཡིན་པར་ཐལ། འདིར་བསྟན་ཞི་མཐའ་ལ་གནས་པའི་གང་ཟག་ཡིན་པའི་ཕྱིར། དེར་ཐལ། ཐེག་དམན་གྱི་གང་ཟག་ཡིན་པའི་ཕྱིར། འདོད་ན། ཆད་བའི་མྱང་འདས་ལ་གནས་པར་ཐལ་ལོ། །དང་པོ་ལ། ལྷག་མེད་མྱང་འདས་
ལ་གནས་པའི་ཉན་ཐོས་དགྲ་བཅོམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་དམན་གྱི་གང་ཟག་ཡིན་པའི་ཕྱིར། འདོད་ན། འཁོར་བར་གནས་པར་ཐལ། འདོད་པའི་ཕྱིར། འདོད་ན་བཀག་ཟིན། ཁ་ཅིག་ བྱང་སེམས་ལམ་ལ་ལྟོས་པའི་སྲིད་མཐའ་ལ་གྣ་པའི་གང་ཟག་ལ་སྲིད་མཐའ་ལ་གནས་
པའི་གང་ཟག་ཡིན་པས་ཁྱབ་པ་དང་ བྱང་སེམས་ལམ་ལ་ལྟོས་པའི་ཞི་མཐའ་ལ་གནས་པའི་གང་ཟག་ལ་ཞི་མཐའ་ལ་གནས་པས་ཁྱབ་ཟེར་ན། སྐྱོན་སྔར་བཞིན་འཕེན། ཁ་ཅིག་མྱང་འདས་ཡིན་ན། འཁོར་བའི་མཐའ་ཡིན་པས་ཁྱབ་ཟེར་ན། འཁོར་བ་སྤངས་པའི་ཕ་མཐའ་ཡིན་ན། འཁོར་བའི་མཐའ་
ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། རྟག་ཆད་གཉིས་ཀྱི་མཐའ་སྤངས་པའི་ཕ་མཐའ་ཡིན་ན། རྟག་ཆད་གཉིས་ཀྱི་མཐའ་ཡིན་དགོས་པར་ཐལ། འདོད་པའི་ཕྱིར། འདོད་ན། བྱང་སེམས་མཐོང་ལམ་པའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཆོས་ཅན། དེར་ཐལ་
དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། མི་འཐད་པར་ཐལ། དེ་དང་བྲལ་བའི་ཡེ་ཤེས་ཡིན་པའི་ཕྱིར། ཁོ་ན་རེ། མྱང་འདས་ཡིན་ན། འཁོར་བའི་མཐའ་ཡིན་དགོས་པར་ཐལ། རྩ་ཤེ་ལས། མྱ་ངན་འདས་མཐའ་གང་ཡིན་པ། །དེ་ནི་འཁོར་བའི་མཐའ་ཡིན་ནོ། །ཞེས་གསུངས་པའི་ཕྱིར་
ཟེར་ན། མ་ཁྱབ། ཁ་ཅིག་མྱང་འདས་ཡིན་ན། ཞི་མཐའ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་མྱང་འདས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། མི་འཐད་པར་ཐལ། སྲིད་ཞི་གཉིས་ཀྱི་མཐའ་སྤངས་པའི་ཡོན་ཏན་ཡིན་པའི་ཕྱིར། ཁ་ཅིག་
།དོན་དམ་ལ་ལྟོས་པའི་སྲིད་ཞི་གཉིས་ཀྱི་མཐའ་ཡོད་ཟེར་ན། སྲིད་ཞི་བདེན་གྲུབ་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། མི་འཐད་དེ། བྱང་སེམས་ས་བརྒྱད་པ་བའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་དེས་སྲིད་ཞི་བདེན་སྟོང་མཉམ་པ་ཉིད་དུ་རྟོགས་པའི་ཕྱིར། དེར་ཐལ་
[006A]༄༅། །དེ་སྲིད་ཞི་མཉམ་ཉིད་སྦྱོར་བ་ཡིན་པའི་ཕྱིར། ཁོ་ན་རེ། འདིར་བསྟན་རྟག་མཐའ་ལ་རྟག་མཐས་ཁྱབ། འདིར་བསྟན་ཆད་མཐའ་ལ་ཆད་མཐས་ཁྱབ་ཟེར་ན། ལས་ཉོན་གྱི་དབང་གིས་འཁོར་བར་ཉིང་མཚམས་སྦྱོར་བ་ཆོས་ཅན། རྟག་མཐའ་ཡིན་པར་ཐལ། འདིར་བསྟན་རྟག་མཐའ་
ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། གཞན་ཡང་ ཆད་པའི་མྱང་འདས་ཆོས་ཅན། ཆད་མཐའ་ཡིན་པར་ཐལ། འདིར་བསྟན་ཆད་མཐའ་ཡིན་པའི་ཕྱིར། དེར་ཐལ། ལས་ཉོན་གྱི་དབང་གིས་འཁོར་བར་སྐྱེ་བ་ལེན་བ་ཆད་ཙམ་གྱི་མྱང་འདས་ཡིན་པའི་ཕྱིར། འདོད་ན། མེད་པར་ཐལ་ལོ། ཁ་
ཅིག་འདིར་བསྟན་སྲིད་མཐའ་ལ་སྲིད་མཐའ་མ་ཡིན་པས་ཁྱབ། འདིར་བསྟན་ཞི་མཐའ་ལ་ཞི་མཐའ་མ་ཡིན་པས་ཁྱབ་ཟེར་ན། ལས་ཉོན་གྱི་དབང་གིས་རང་དབང་མེད་པར་སྐྱེ་བ་ལེན་པ་ཆོས་ཅན། སྲིད་མཐའ་མ་ཡིན་པར་ཐལ། འདིར་བསྟན་སྲིད་མཐའ་ཡིན་པའི་ཕྱིར། དེར་ཐལ། སོ་སོ་སྐྱེ་བོའི་རྒྱུད་ཀྱི་
ཡན་ལག་བཅུ་གཉིས་ཀྱི་ཐོག་མར་གྱུར་བའི་མ་རིག་པ་དེ། འདིར་བསྟན་སྲིད་པའི་རྩ་བ་ཡིན་པའི་ཕྱིར། དེར་ཐལ། བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་དེ་འདིར་བསྟན་སྲིད་མཐའ་འགོག་བྱེད་ཀྱི་ལག་རྗེས་འཇོག་བྱེད་ཡིན་པའི་ཕྱིར་
དེར་ཐལ། གཉེན་པོ་ཕྱོགས་ཀྱི་གཞི་ཤེས་ལ་དེ་འདྲའི་ཟིན་བྱེད་ཅིག་ཡོད་པའི་ཕྱིར། རྩ་བར་འདོད་མི་ནུས་ཏེ། འཁོར་བ་ཡིན་པའི་ཕྱིར། གཞན་ཡང་ ཆད་པའི་མྱང་འདས་ཆོས་ཅན། ཞི་མཐའ་མ་ཡིན་པར་ཐལ། འདིར་བསྟན་ཞི་མཐའ་ཡིན་པའི་ཕྱིར། དེར་ཐལ། བྱང་སེམས་མཐོང་ལམ་པའི་རྒྱུད་
ཀྱི་ལྷག་བསམ་རྣམ་དག་དེ་འདིར་བསྟན་ཞི་མཐའ་འགོག་བྱེད་ཀྱི་ལག་རྗེས་འཇོག་བྱེད་ཡིན་པའི་ཕྱིར། དེར་ཐལ། གཉེན་པོ་ཕྱོགས་ཀྱི་གཞི་ཤེས་ལ་དེ་འབྲའི་ཟིན་བྱེད་ཅིག་ཡོད་པའི་ཕྱིར། ཁ་ཅིག་ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་དོར་བྱར་འཛིན་པའི་བློ་བྱང་སེམས་ལམ་ལ་
ལྟོས་པའི་སྲིད་མཐའ་དང་ ཆད་པའི་མྱང་འདས་བླང་བྱར་འཛིན་པའི་བློ་བྱང་སེམས་ལམ་ལ་སྟོས་པའི་ཞི་མཐའ་ཡིན་ཟེར་ན། དང་པོ་དེ་ཆོས་ཅན། ཁྱོད་རྒྱུད་ལ་ལྡན་པའི་བྱང་སེམས་འཕགས་པ་མེད་པར་ཐལ། ཁྱོད་བྱང་སེམས་ལམ་ལ་ལྟོས་པའི་སྲིད་མཐའ་ཡིན་པའི་ཕྱིར། འདོད་མི་ནུས་ཏེ་

[006B] དེར་ཐལ། དེ་དོར་བྱ་ཡིན་པའི་ཕྱིར། ཕྱི་མ་ཡང་དེ་ཆོས་ཅན། ཁྱོད་རྒྱུད་ལ་ལྡན་པའི་བྱང་སེམས་འཕགས་པ་མེད་པར་ཐལ། ཁྱོད་བྱང་སེམས་ལམ་ལ་སྟོས་པའི་ཞི་མཐའ་ཡིན་པའི་ཕྱིར། འདོད་མི་ནུས་ཏེ། ཆད་པའི་མྱང་འདས་
བླང་བྱར་མངོན་སུམ་དུ་རྟོགས་པའི་བྱང་སེམས་འཕགས་པ་ཡོད་པའི་ཕྱིར། དེར་ཐལ། དེ་བླང་བྱ་ཡིན་པའི་ཕྱིར། ཁ་ཅིག་ཉན་ཐོས་མཐོང་ལམ་པའི་རྒྱུད་ཀྱི་རང་དོན་དུ་འཁོར་བ་སྤང་བྱའི་གཙོ་བོར་བྱས་ནས་སྤོང་བའི་བློ། གཞི་ཀུན་རྫོབ་ལ་སྟོས་པའི་སྲིད་མཐའ་དང་ དེའི་རྒྱུད་ཀྱི་རང་དོན་དུ་ཆད་པའི་
མྱང་འདས་ཐོབ་བྱའི་གཙོ་བོར་བྱས་ནས་དོན་དུ་གཉེར་བའི་བློ་དེ། གཞི་ཀུན་རྫོབ་ལ་ལྟོས་པའི་ཞི་མཐའ་ཡིན་ཟེར་ན། དང་པོ་དེ་ཆོས་ཅན། འཁོར་བ་ཡིན་པར་ཐལ། གཞི་ཀུན་རྫོབ་ལ་ལྟོས་པའི་སྲིད་མཐའ་ཡིན་པའི་ཕྱིར། འདོད་མི་ནུས་ཏེ། ལམ་བདེན་ཡིན་པའི་ཕྱིར། དེར་ཐལ། དེའི་རྒྱུད་ཀྱི་རང་འདོད་ཀྱི་བློ་དེ་
ལམ་བདེན་ཡིན་པའི་ཕྱིར། ཕྱི་མ་དེ་ཡང་ཆོས་ཅན། ཆད་པའི་མྱང་འདས་ཡིན་པར་ཐལ། གཞི་ཀུན་རྫོབ་ལ་ལྟོས་པའི་ཞི་མཐའ་ཡིན་པའི་ཕྱིར། འདོད་ན། འདུས་མ་བྱས་སུ་ཐལ་ལོ། །ཁ་ཅིག་འཁོར་བ་བདེན་པར་འཛིན་པའི་བདེན་འཛིན་དོན་དམ་ལ་ལྟོས་པའི་སྲིད་མཐའ་དང་ མྱང་འདས་བདེན་པར་འཛིན་
པའི་བདེན་འཛིན་དོན་དམ་ལ་ལྟོས་པའི་ཞི་མཐའ་ཡིན་ཟེར་ན། འཁོར་བ་བདེན་པར་འཛིན་པའི་བདེན་འཛིན་ཆོས་ཅན། ཁྱོད་རྒྱུད་ལ་ལྡན་པའི་བྱང་སེམས་འཕགས་པ་མེད་པར་ཐལ། ཁྱོད་དོན་དམ་ལ་ལྟོས་པའི་སྲིད་མཐའ་ཡིན་པའི་ཕྱིར། ཁྱབ་སྟེ། གཉེན་པོ་ཕྱོགས་ཀྱི་གཞི་ཤེས་ཡིན་ན། དོན་དམ་ལ་ལྟོས་
པའི་སྲིད་མཐའ་ལ་མི་གནས་པས་ཁྱབ་པའི་ཕྱིར། དེར་ཐལ། དེ་དག་བར་ན་མི་གནས་པ། ཞེས་གསུངས་པའི་ཕྱིར། འདོད་མི་ནུས་ཏེ། ཐར་པ་བདེན་པར་འཛིན་པའི་བདེན་འཛིན་རྒྱུད་ལ་ལྡན་པའི་བྱང་སེམས་འཕགས་པ་ཡོད་པའི་ཕྱིར། གཞན་ཡང་མྱང་འདས་བདེན་པར་འཛིན་པའི་བདེན་འཛིན་ཆོས་ཅན་
ཁྱོད་རྒྱུད་ལ་ལྡན་པའི་བྱང་སེམས་འཕགས་པ་མེད་པར་ཐལ། ཁྱོད་དོན་དམ་ལ་ལྟོས་པའི་ཞི་མཐའ་ཡིན་པའི་ཕྱིར། ཁྱབ་སྟེ། གཉེན་པོ་ཕྱོགས་ཀྱི་གཞི་ཤེས་ཡིན་ན། དོན་དམ་ལ་ལྟོས་པའི་ཞི་མཐའ་ལ་མི་གནས་པས་ཁྱབ་པའི་ཕྱིར། དེར་ཐལ། དེ་དག་བར་ན་མི་གནས་པ། །ཞེས་གསུངས་པའི་ཕྱིར། འདོད་

[007A]༄༅། །མི་ནུས་ཏེ། ཐམས་ཅད་མཁྱེན་པ་བདེན་པར་འཛིན་པའི་བདེན་འཛིན་རྒྱུད་ལ་ལྡན་པའི་བྱང་སེམས་འཕགས་པ་ཡོད་པའི་ཕྱིར། ཁ་ཅིག་འཁོར་བ་ཡིན་ན། སྤང་བྱ་ཡིན་པས་ཁྱབ་ཟེར་ན། སོ་སོ་སྐྱེ་བོ་ཚུལ་ཁྲིམས་རྣམ་པར་དག་པའི་དབང་གིས་དལ་འབྱོར་གྱི་ཆོས་
བཅོ་བརྒྱད་དང་ལྡན་པའི་མིར་ཉིང་མཚམས་སྦྱོར་བ་ཆོས་ཅན། དེར་ཐལ། དེའི་ཕྱིར། དེར་ཐལ། ལས་ཉོན་གྱི་དབང་གི་རང་དབང་མེད་པར་འཁོར་བར་སྐྱེ་བ་ལེན་པའི་ཆ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། དལ་འབྱོར་གྱི་ཆོས་བཅོ་བརྒྱད་དང་ལྡན་པའི་
མིའི་ལུས་སྤང་བྱ་མ་ཡིན་པའི་ཕྱིར། དེར་ཐལ། མངོན་མཐོ་ལྷ་མིའི་གོ་འཕང་སྤང་བྱ་མ་ཡིན་པའི་ཕྱིར། དེར་ཐལ། སྐྱེས་བུ་ཆུང་ངུའི་ཆོས་བསྐོར་རྣམས་སྤང་བྱ་མ་ཡིན་པའི་ཕྱིར། ཁ་ཅིག་མི་མཐུན་ཕྱོགས་ཀྱི་གཞི་ཤེས་ཡིན་ན། སྟོང་ཉིད་མངོན་སུམ་དུ་རྟོགས་པའི་ཤེས་རབ་དང་ སྙིང་རྗེ་
རྗེ་ཆེན་པོ་གང་རུང་གིས་མ་ཟིན་པས་ཁྱབ་ཟེར་ན། སེམས་ཅན་ཐམས་ཅད་སྡུག་བསྔལ་དང་བྲལ་བར་འདོད་པའི་སྙིང་རྗེ་ཆེན་པོས་ཟིན་པའི་ཉན་ཐོས་ཀྱི་མཐོང་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་དམན་འཕགས་པའི་མཁྱེན་པ་ཡིན་པའི་ཕྱིར། འདོད་མི་ནུས་ཏེ། སྙིང་རྗེ་
ཆེན་པོས་ཟིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། སེམས་ཅན་ཐམས་ཅད་སྡུག་བསྔལ་དང་བྲལ་འདོད་ཀྱི་སྙིང་རྗེ་ཆེན་པོ་རྒྱུད་ལ་ལྡན་པའི་ཐེག་དམན་འཕགས་པ་ཡོད་པའི་ཕྱིར། དེར་ཐལ། རྒྱུད་བླ་དར་ཊིཀ་ལས། སེམས་ཅན་ཐམས་ཅད་སྡུག་བསྔལ་དང་
བྲལ་འདོད་ཀྱི་སྙིང་རྗེ་ཆེན་པོ་ནི་ཐེག་དམན་པ་རྣམས་ལ་ཡང་དང་ཡང་དུ་འབྱུང་མོད་ཀྱི། ཞེས་གསུངས་པའི་ཕྱིར། ཁ་ཅིག་བྱང་ཆུབ་སེམས་དཔའི་རྒྱུད་ཀྱི་ཚུར་རོལ་འཁོར་བའི་མཐའ་འགོག་བྱེད་ཀྱི་ཤེས་རབ་ཡིན་ན། ཀུན་རྫོབ་དངོས་ཡུལ་དུ་བྱེད་པའི་ཤེས་པ་ཡིན་པས་ཁྱབ་ཟེར་ན། བྱང་
སེམས་མཐོང་ལམ་པའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཆོས་ཅན། དེར་ཐལ། དེའི་ཕྱིར། དེར་ཐལ། འཁོར་བའི་གཞི་རྩ་མཐར་ཐུག་འགོག་བྱེད་ཀྱི་ཤེས་རབ་གང་ཞིག་འཁོར་བའི་གཞི་རྩ་མཐར་ཐུག་སྤངས་པའི་གང་ཟག་ལ་འཁོར་བ་སྤངས་པས་ཁྱབ། འཁོར་བའི་གཞི་

[007B] དང་པོ་དེར་ཐལ། འཁོར་བའི་རྩ་བ་བདེན་འཛིན་དང་དམིགས་པ་གཅིག་ལ་དམིགས་ནས་རྣམ་པ་འཛིན་སྟངས་དངོས་འགལ་དུ་ཞུགས་པའི་བློ་ཡིན་པའི་ཕྱིར། འདོད་མི་ནུས་ཏེ། སློབ་པའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་
རབ་ཡིན་པའི་ཕྱིར། ཁ་ཅིག་སྙིང་རྗེས་ཞི་ལ་མི་གནས་པའི་ལམ་ཤེས་དང་ སྙིང་རྗེ་ཆེན་པོ་གཉིས་དོན་གཅིག་ཅིང། ཐེག་ཆེན་སེམས་བསྐྱེད་དང་སྙིང་རྗེ་ཆེན་པོ་འགལ་བ་ཡིན་ཟེར་ན། བྱང་སེམས་མཐོང་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། སྙིང་རྗེ་ཆེན་པོ་ཡིན་པར་ཐལ། སྙིང་རྗེས་
ཞི་ལ་མི་གནས་པའི་ལམ་ཤེས་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། སེམས་ཅན་ཐམས་ཅད་འཁོར་བའི་སྡུག་བསྔལ་ལས་བཏོན་ནས་རྫོགས་བྱང་ཐོབ་འདོད་ཀྱི་བྱང་འཕགས་ཀྱི་མཁྱེན་པ་ཡིན་པའི་ཕྱིར། འདོད་ན། མི་འཐད་པར་ཐལ། ཐེག་ཆེན་སེམས་བསྐྱེད་ཡིན་པའི་ཕྱིར། འཁོར་གསུམ་
གཉིས་པ་རང་གི་ལུགས་ལ། གཞི་ཀུན་རྫོབ་ལ་ལྟོས་ཏེ་སྲིད་མཐའ་འགོག་བྱེད་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། ཤེས་པས་སྲིད་ལ་མི་གནས་པའི་ལམ་ཤེས་ཀྱི་མཚན་ཉིད་གཞི་ཀུན་རྫོབ་ལ་ལྟོས་ཏེ་ཞི་མཐའ་འགོག་བྱེད་ཀྱི་རྟོགས་རིག་སུ་གནས་པའི་ཐེག་ཆེན་འཕགས་
པའི་མཁྱེན་པ། སྙིང་རྗེས་ཞི་ལ་མི་གནས་པའི་ལམ་ཤེས་གྱི་མཚན་ཉིད། དང་པོའི་མཚན་གཞི་ནི། བྱང་སེམས་མཐོང་ལམ་པའི་རྒྱུད་ཀྱི་མི་རྟག་ལ་སོགས་བཅུ་དྲུག་རྟོགས་པའི་ཡེ་ཤེས་ལྟ་བུ་ཡིན། ཕྱི་མའི་མཚན་གཞི་ནི། བྱང་སེམས་མཐོང་ལམ་པའི་རྒྱུད་ཀྱི་ལྷག་བསམ་རྣམ་དག་ལྟ་བུ་ཡིན་འདིར་བསྟན་
པའི་གཞི་ཤེས་པའི་ཤེར་ཕྱིན་ཆོས་ཅན། སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་རྒྱུད་ལ་ཉེ་བ་ཡིན་ཏེ། ཚུར་རོལ་འཁོར་བའི་མཐའ་འགོག་བྱེད་ཀྱི་གང་ཟག་གི་བདག་མེད་རྟོགས་པའི་ཤེས་རབ་ཀྱིས་ཀྱང་ཟིན། ཕ་རོལ་ཞི་མཐའ་འགོག་བྱེད་ཀྱི་ལྷག་བསམ་རྣམ་དག་གིས་ཀྱང་ཟིན། དེ་གཉིས་ཀྱི་
བར་ན་དོན་དམ་པར་གནས་པ་འགོག་བྱེད་ཀྱི་དུས་གསུམ་བདེན་སྟོང་མཉམ་པ་ཉིད་དུ་རྟོགས་པའི་ཤེས་རབ་གསུམ་གྱིས་ཟིན་པའི་གཞི་ཤེས་པའི་ཤེར་ཕྱིན་ཡིན་པའི་ཕྱིར། གཞི་ཀུན་རྫོབ་ལ་ལྟོས་པའི་སྲིད་མཐའ་དང་འཁོར་བ་དང་སྲིད་མཐའ་རྣམས་དོན་གཅིག་གཞི་ཀུན་རྫོབ་ལ་ལྟོས་པའི་ཞི་མཐའ་ཆད་པའི་

[008A]༄༅། །མྱང་འདས། ཞི་མཐའ་དང་བཅས་པ་རྣམས་དོན་གཅིག་བྱང་སེམས་ལམ་ལ་ལྟོས་པའི་སྲིད་ཞི་གཉིས་ཀྱི་མཐའི་ཁྱད་པར་ཡོད་དེ། འཁོར་བར་སྐྱེ་བ་ལེན་པ་མཐའ་གཅིག་ཏུ་དོར་བྱར་འཛིན་པའི་བློ། བྱང་སེམས་ལམ་ལ་ལྟོས་པའི་སྲིད་མཐའ་དང་ འཁོར་བར་སྐྱེ་བ་ལེན་པ་ཆད་
ཙམ་གྱི་མྱང་འདས་ཐོབ་བྱའི་གཙོ་བར་བྱས་ནས་དོན་དུ་གཉེར་བའི་བློ། བྱང་སེམས་ལམ་ལ་སྟོས་པའི་ཞི་མཐས་ཡིན་པའི་ཕྱིར། འདིར་བསྟན་སྲིད་མཐའ་ལ་སྲིད་མཐའ་ཡིན་མིན་གཉིས་ཀས་མ་ཁྱབ་སྟེ། ལས་ཉོན་གྱི་དབང་གིས་རང་དབང་མེད་པར་འཁོར་བར་ཉིང་མཚམ་སྦྱོར་བ་དེ། འདིར་བསྟན་
སྲིད་མཐའ་དང་སྲིད་མཐའ་གཉིས་ཀ་ཡིན། འཁོར་བར་སྐྱེ་བ་ལེན་པ་མཐའ་གཅིག་ཏུ་དོར་བྱར་འཛིན་པའི་བློ། འདིར་བསྟན་སྲིད་མཐའ་ཡིན་ཀྱང་སྲིད་མཐའ་མ་ཡིན་པའི་ཕྱིར། འདིར་བསྟན་ཞི་མཐའ་ལ་ཞི་མཐའ་ཡིན་མིན་གཉིས་ཀས་མ་ཁྱབ་སྟེ། ཆད་པའི་མྱང་འདས་འདིར་བསྟན་ཞི་མཐའ་དང་ཞི་
མཐའ་གཉིས་ཀ་ཡིན། ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་ཆད་ཚམ་གྱི་མྱང་འདས་ཐོབ་བྱའི་གཙོ་བོར་བྱས་ནས་དོན་དུ་གཉེར་བའི་བློ། འདིར་བསྟན་ཞི་མཐའ་ཡིན་ཀྱང་ཞི་མཐའ་མ་ཡིན་པའི་ཕྱིར། དོན་དམ་ལ་ལྟོས་པའི་སྲིད་ཞི་གཉིས་ཀྱི་མཐའི་ཁྱད་པར་ནི་འཁོར་བ་བདེན་གྲུབ་དེ་དོན་
དམ་ལ་ལྟོས་པའི་སྲིད་མཐའ་དང་ མྱང་འདས་བདེན་གྲུབ་དེ་དོན་དམ་ལ་སྟོས་པའི་ཞི་མཐའ་ཡིན་པའི་ཕྱིར། ལས་ཉོན་གྱི་དབང་གིས་རང་དབང་མེད་པར་འཁོར་བར་ཉིང་མཚམས་སྦྱོར་བ་ལ་འདིར་བསྟན་རྟག་མཐའ་ཞེས་འཆད་པའི་རྒྱུད་མཚན་ཡོད་དེ། དེ་ལྟར་ཉིང་མཚམས་སྦྱར་ན་
འཁོར་བར་ཡུན་རིང་དུ་གནས་དགོས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། ཆད་པའི་མྱང་འདས་ལ་འདིར་བསྟན་ཆད་མཐའ་ཞེས་འཆད་པའི་རྒྱུད་མཚན་ཡོད་དེ། ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་ཅད་ཙམ་གྱི་མྱང་འདས་ཡིན་པའི་རྒྱུ་མཚན་གྱིས་དེ་ལྟར་བཤད་པའི་
ཕྱིར། ཉན་ཐོས་མཐོང་ལམ་པ་དེ་ལ་འདིར་བསྟན་སྲིད་མཐའ་ལ་གནས་པ་ཞེས་འཆད་པའི་རྒྱུ་མཚན་ཡོད་དེ། ལས་ཉོན་གྱི་དབང་གིས་འཁོར་བར་སྐྱེ་བ་ལེན་པར་མ་ཟད་འཁོར་བར་སྐྱེ་བ་ལེན་པ་ཙམ་ཡང་འགོག་པར་བྱེད་པའི་ཕྱིར། དེར་ཐལ། འཁོར་བར་སྐྱེ་བ་ལེན་པའི་རྒྱུ་བརྩེ་བ་སྙིང་རྗེ་

[008B] དེ་ལ་འདིར་བསྟན་ཞི་མཐའ་ལ་གནས་པ་ཞེས་འཆད་པའི་རྒྱུ་མཚན་ཡོད་དེ། ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་ཆད་ཙམ་གྱི་མྱང་འདས་ཐོབ་བྱའི་གཙོ་བོར་བྱས་ནས་དོན་དུ་གཉེར་བར་བྱེད་པའི་ཕྱིར། དེར་ཐལ། ལས་ཉོན་གྱི་དབང་གིས་འཁོར་བར་སྐྱེ་བ་ལེན་པར་མ་ཟད་
འཁོར་བའི་གནས་སུ་ཡང་དང་ཡང་དུ་སྐྱེ་བ་བླངས་ནས་གཞན་དོན་སྒྲུབ་པའི་ཐབས་ཤེས་པའི་ཤེས་རབ་དང་བྲལ་བའི་ཕྱིར། བྱང་འཕགས་ཆོས་ཅན། འདིར་བསྟན་སྲིད་ཞི་གཉིས་ཀྱི་མཐའ་ལ་མི་གནས་པ་ཡིན་ཏེ། ལས་ཉོན་གྱི་དབང་གིས་འཁོར་བར་སྐྱེ་བ་མི་ལེན་པར་མ་ཟད། འཁོར་བར་སྐྱེ་བ་ལེན་པའི་རྒྱུ་
བརྩེ་བ་སྙིང་རྗེ་ཆེན་པོ་དང་ལྡན། འཁོར་བའི་གནས་སུ་ཡང་དང་ཡང་དུ་སྐྱེ་བ་བླངས་ནས་གཞན་དོན་སྒྲུབ་པའི་ཐབས་ཤེས་པའི་ཤེས་རབ་ཁྱད་པར་ཅན་དང་ལྡན་པ་ཡིན་པའི་ཕྱིར། གསུམ་པ་རྩོད་པ་སྤོང་བ་ལ། ཁ་ཅིག་རྟག་མཐའ་ལ་གནས་པའི་གང་ཟག་ལ་རྟག་མཐའ་རྒྱུད་ལྡན་དང་ ཆད་
མཐའ་ལ་གནས་པའི་གང་ཟག་ལ་ཆད་མཐའ་རྒྱུད་ལྡན་ཡིན་པའི་ སྲིད་མཐའ་ལ་གནས་པའི་གང་ཟག་ལ་སྲིད་མཐའ་རྒྱུད་ལྡན་དང་ ཞི་མཐའ་ལ་གནས་པའི་གང་ཟག་ལ་ཞི་མཐའ་རྒྱུད་ལྡན་ཡིན་དགོས་པའི་ཕྱིར། ཟེར་ན་མ་ཁྱབ། འདོད་ན། ཕྱི་རོལ་པ་ཆོས་ཅན། རྟག་མཐའ་རྒྱུད་ལྡན་ཡིན་
པར་ཐལ། རྟག་མཐའ་ལ་གནས་པའི་གང་ཟག་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཅིག་ཤོས་ལ་དེས་འགྲེ་ཟེར་ན། འོ་ན། རྟག་མཐའ་རྒྱུད་ལྡན་གྱི་གང་ཟག་ཡོད་པར་ཐལ། སྲིད་མཐའ་རྒྱུད་ལྡན་གྱི་གང་ཟག་ཡོད་པའི་ཕྱིར། དེར་ཐལ། འཁོར་བ་རྒྱུད་ལྡན་གྱི་གང་ཟག་ཡོད་
པའི་ཕྱིར། དེར་ཐལ། ལས་ཉོན་གྱི་དབང་གིས་རང་དབང་མེད་པར་འཁོར་བའི་གནས་སུ་ཉིང་མཚམས་སྦྱོར་བ་རྒྱུད་ལྡན་གྱི་གང་ཟག་ཡོད་པའི་ཕྱིར། དེར་ཐལ། དེ་ལྟར་ཉིང་མཚམས་སྦྱོར་བའི་གང་ཟག་ཡོད་པའི་ཕྱིར། འདོད་ན་འགལ་ལོ། །དེ་ལ་ཁོ་ན་རེ། འཁོར་བ་སྐྱེས་བུའི་ཤེས་རྒྱུད་ཀྱིས་བསྡུས་པར་ཐལ་
འཁོར་བ་རྒྱུད་ལྡན་གྱི་གང་ཟག་ཡོད་པའི་ཕྱིར། འདོད་མི་ནུས་ཏེ། མ་དག་པའི་སྣོད་ཀྱི་འཇིག་རྟེན་འཁོར་བ་ཡིན་པའི་ཕྱིར། དེར་ཐལ། དེ་སྡུག་བསྔལ་བདེན་པ་ཡིན་པའི་ཕྱིར། ཟེར་ན་མ་ཁྱབ། ཁ་ཅིག་སྲིད་ཞི་གཉིས་ཀའི་མཐའ་ལ་གནས་པའི་གང་ཟག་ཡིན་པ་ཡོད་པར་ཐལ། འདིར་བསྟན་སྲིད་ཞི་གཉིས་ཀའི་

[009A]༄༅། །མཐའ་ལ་གནས་པའི་གང་ཟག་ཡིན་པ་ཡོད་པའི་ཕྱིར། ཟེར་ན་མ་ཁྱབ། མ་གྲུབ་ན། དེར་ཐལ། ཉན་ཐོས་མཐོང་ལམ་པ་དེ་དེ་ལྟར་ཡིན་པའི་ཕྱིར། འདོད་མི་ནུས་སོ། །ཁ་ཅིག་ཐེག་དམན་གྱི་གང་ཟག་ཡིན་ན། སྲིད་ཞི་གཉིས་ཀའི་མཐའ་ལ་གནས་པས་ཁྱབ་པར་ཐལ། འགྲེལ་བ་དོན་
གསལ་ལས། དངོས་པོ་དང་དངོས་པོ་མེད་པར་དམིགས་པ་ཉིད་ཀྱི་འཁོར་བ་དང་མྱ་ངན་ལས་འདས་པ་ལ་གནས་པ་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར་ཟེར་ན། སྐྱོན་མེད་དེ། དེའི་དོན་ནི་ཐེག་དམན་གྱི་གང་ཟག་ཡིན་ན་བྱང་སེམས་ལམ་ལ་ལྟོས་པའི་སྲིད་ཞི་གཉིས་ཀའི་མཐའ་ལ་
གནས་པས་ཁྱབ་ཅེས་པའི་དོན་ཡིན་པའི་ཕྱིར། ཁ་ཅིག་བྱང་སེམས་མཐོང་ལམ་པའི་རྒྱུད་ཀྱི་བརྩེ་བ་སྙིང་རྗེ་ཆེན་པོ་དེ་བྱང་སེམས་ལམ་ལ་ལྟོས་ཏེ་སྲིད་མཐའ་འགོག་བྱེད་དང་ དེའི་རྒྱུད་ཀྱི་འཁོར་བའི་གནས་སུ་ཡང་དང་ཡང་དུ་སྐྱེ་བ་བླངས་ནས་གཞན་དོན་སྒྲུབ་པའི་ཐབས་ཤེས་པའི་
ཤེས་རབ་བྱང་སེམས་ལམ་ལ་སྟོས་པའི་ཞི་མཐའ་འགོག་བྱེད་དུ་བྱེད་པ་མི་རིགས་པར་ཐལ། དེ་ལས་ལྡོག་སྟེ་སྨྲས་རིགས་པའི་ཕྱིར། དེར་ཐལ། བྱང་སེམས་མཐོང་ལམ་པའི་རྒྱུད་ཀྱི་བདག་མེད་རྟོགས་པའི་ཤེས་རབ་ཚུར་རོལ་འཁོར་བའི་མཐའ་འགོག་བྱེད་དང་ དེའི་རྒྱུད་ཀྱི་ལྷག་བསམ་རྣམ་དག་
དེ་ཕ་རོལ་ཞི་མཐའ་འགོག་བྱེད་ཡིན་པའི་ཕྱིར། ཟེར་ན་མ་ཁྱབ། ཁ་ཅིག་འཁོར་བ་ཡིན་ན། སྤང་བྱ་ཡིན་དགོས་པར་ཐལ། འཁོར་བ་སྤང་བྱ་ཡིན་པའི་ཕྱིར། ཟེར་ན་མ་ཁྱབ། མ་གྲུབ་ན། དེར་ཐལ། འཁོར་བ་སྤང་པའི་གང་ཟག་ཡོད་པའི་ཕྱིར་ཟེར་ན། རྟོགས་པ་ཡིན་ན་སྤང་བྱ་ཡིན་དགོས་པར་ཐལ་
རྟོག་པ་སྤང་བྱ་ཡིན་པའི་ཕྱིར། ཁྱབ་པ་དངོས། མ་གྲུབ་ན། དེར་ཐལ། རྟོག་པ་སྤངས་པའི་གང་ཟག་ཡོད་པའི་ཕྱིར། དེར་ཐལ། སངས་རྒྱས་འཕགས་པ་རྟོག་པ་སྤངས་པའི་གང་ཟག་ཡིན་པའི་ཕྱིར། འདོད་ན། ཐེག་ཆེན་སློབ་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། སྤང་བྱ་ཡིན་པར་ཐལ་
རྟོག་པ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཁྱོད་རང་སྤོངས་ཤིག་ཁ་ཅིག་ཤེས་རབ་ཕ་རོལ་ཕྱིན་པར་འདོད། །ཅེས་པའི་སྐབས་ནས་དངོས་སུ་བསྟན་པའི་ཤེར་ཕྱིན་དེ། སངས་རྒྱས་ཀྱི་སའི་ཤེར་ཕྱིན་ལ་བྱེད་རིགས་པར་ཐལ། རྣམ་བཤད་ལས། དེའི་སྐབས་

[009B]ལྷག་བསམ་རྣམ་དག་གིས་ཟིན་པས་ཕ་རོལ་ཞི་བའི་མཐའ་ལ་མི་གནས། དུས་གསུམ་བདེན་སྟོང་མཉམ་པ་ཉིད་དུ་མངོན་སུམ་དུ་རྟོགས་པས་དེ་གཉིས་ཀྱི་བར་ན་
དོན་དམ་པར་མི་གནས་པར་གསུངས་པ་གང་ཞིག་གང་ཟག་གི་བདག་མེད་དང་དུས་གསུམ་བདེན་སྟོང་གཉམ་པ་ཉིད་དུ་མངོན་སུམ་དུ་རྟོགས་པའི་སློབ་པའི་ཤེས་པ་ཡིན་པ་མི་སྲིད་པའི་ཕྱིར་ཟེར་ན། སྐྱོན་མེད་དེ། སྔ་ཕྱི་གཉིས་ཀ་ཟིན་བྱེད་ཙམ་ལ་དགོངས་པའི་ཕྱིར། ཁ་ཅིག་དེའི་སྐབས་ནས་
དངོས་སུ་བསྟན་པའི་ཤེར་ཕྱིན་ཡིན་ན། སངས་རྒྱས་འཕགས་པའི་ཡེ་ཤེས་ཡིན་དགོས་པར་ཐལ། དེ་འདིར་བསྟན་འབྲས་ཡུམ་ལ་ཉེ་བའི་གཞི་ཤེས་དྔྶུ་འཆད་བྱེད་ཀྱི་གཞུང་ཡིན་པ་གང་ཞིག་འབྲས་ཡུམ་ལ་ཉེ་རིང་ཞེས་པའི་འབྲས་ཡུམ་དེ་སངས་རྒྱས་འཕགས་པའི་ཡུམ་ལ་བྱེད་པའི་ཕྱིར་
ཟེར་ན་མ་ཁྱབ།    ༈    །ཞེས་སོགས་ཀྱི་སྐསུ། གཞི་ཤེས་ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། འབྲས་ཡུམ་ལ་ཉེ་བའི་གཞི་ཤེས་དང་ འབྲས་ཡུམ་ལ་རིང་བའི་གཞི་ཤེས་གཉིས་ཡོད་པའི་ཕྱིར། འདིའི་སྐབས་སུ་རྣམ་པ་གསུམ་ལས། དང་པོ་ལ། ཁ་ཅིག་གཞི་ཤེས་ཡིན་ན་
འབྲས་ཡུམ་ལ་ཉེ་རིང་གང་རུང་གི་གཞི་ཤེས་ཡིན་པས་ཁྱབ་ཟེར་ན། བྱང་སེམས་ཚོགས་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། འབྲས་ཡུམ་ལ་རིང་བའི་གཞི་ཤེས་ཡིན་པར་ཐལ། དེ་གཉིས་གང་
རུང་གང་ཞིག་འབྲས་ཡུམ་ལ་ཉེ་བའི་གཞི་ཤེས་མ་ཡིན་པའི་ཕྱིར། མ་གྲུབ་ན། ཐེག་ཆེན་འཕགས་པའི་གཞི་ཤེས་ཡིན་པར་ཐལ་ལོ། འདོད་ན། ཐེག་དམན་འཕགས་པའི་གཞི་ཤེས་ཡིན་པར་ཐལ་ལོ། །ཁ་ཅིག་གཟུགས་སོགས་ལ་བདེན་པར་ཞེན་པའི་གཞི་ཤེས། འབྲས་ཡུམ་ལ་རིང་བའི་གཞི་ཤེས་ཀྱི་མཚན་
ཉིད། གཟུགས་སོགས་ལ་བདེན་པར་མ་ཞེན་པའི་གཞི་ཤེས་འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད་ཟེར་ན། ཉན་ཐོས་མཐོང་ལམ་པར་ཆད་མེད་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་དམན་འཕགས་པའི་མཁྱེན་པ་ཡིན་པའི་ཕྱིར། འདོད་ན། གཟུགས་

[010A]༄༅། །སོགས་ལ་བདེན་པར་ཞེན་པའི་བློ་ཡིན་པར་ཐལ། འདོད་པ་དེའི་ཕྱིར། འདོད་ན། ལོག་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། བར་ཆད་མེད་ལམ་ཡིན་པའི་ཕྱིར། གཞན་ཡང་དེ་རང་ཆོས་ཅན། མཚོན་བྱ་ཕྱི་མ་དེར་ཐལ། མཚན་ཉིད་ཕྱི་མ་དེའི་ཕྱིར། དེར་ཐལ། གཟུགས་སོགས་
ལ་བདེན་པར་མ་ཞེན་པ་གང་ཞིག་གཞི་ཤེས་ཡིན་པའི་ཕྱིར། འདོད་ན། ཐེག་ཆེན་འཕགས་པའི་མཁྱེན་པ་ཡིན་པར་ཐལ་ལོ། ཁ་ཅིག་འབྲས་ཡུམ་སྒྲུབ་པའི་ཐམས་མཁས་ཁྱད་པར་ཅན་གྱིས་ཟིན་པའི་གཞི་ཤེས། འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད། འབྲས་ཡུམ་སྒྲུབ་པའི་ཐབས་མཁས་
ཁྱད་པར་ཅན་གྱིས་མ་ཟིན་པའི་གཞི་ཤེས། འབྲས་ཡུམ་ལ་རིང་བའི་གཞི་ཤེས་ཀྱི་མཚན་ཉིད་ཟེར་ན། བྱང་སེམས་སྦྱོར་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། མཚོན་བྱ་སྔ་མ་དེར་ཐལ། མཚན་ཉིད་སྔམ་དེའི་ཕྱིར། དེར་ཐལ། ཐེག་ཆེན་སེམས་
བསྐྱེད་ཀྱིས་ཟིན་པའི་གཞི་ཤེས་ཡིན་པའི་ཕྱིར། འདོད་ན། ཐེག་ཆེན་འཕགས་པའི་མཁྱེན་པ་ཡིན་པར་ཐལ་ལོ། ཁ་ཅིག་དེ་ནི་ཐབས་ལ་མཁས་པ་ཡིས། །ཞེས་པའི་སྐབས་ནས་དངོས་སུ་བསྟན་པའི་ཐབས་མཁས་ཡིན་ན། ཐབས་ཤེས་གཉིས་སུ་ཕྱེ་བའི་ཐམས་ཡིན་པས་ཁྱབ་ཟེར་ན། བྱང་སེམས་
མཐོང་ལམ་པའི་རྒྱུད་ཀྱི་གཟུགས་བདེན་མེད་དུ་མངོན་སུམ་དུ་རྟོགས་པའི་ཤེས་རབ་ཆོས་ཅན། དེར་ཐལ། དེའི་ཕྱིར། དེར་ཐལ། གཟུགས་བདེན་པར་འཛིན་པའི་བདེན་འཛིན་གྱིས་བཅིངས་པའི་ཉན་ཐོས་ཀྱི་མཐོང་ལམ་དེ། ཐབས་མ་ཡིན་པས་རིང་བ་སྟེ། ཞེས་པའི་སྐབས་ནས་དྔྶུ་བསྟན་
པའི་ཐབས་མ་ཡིན་པ་དེ་ཡིན་པའི་ཕྱིར། དེར་ཐལ། ཐེག་དམན་གང་ཟག་གི་རྒྱུད་ཀྱི་གཟུགས་བདེན་པར་འཛིན་པའི་བདེན་འཛིན་དེ། དེ་ནི་མཚན་མར་དམིགས་སྒོ་ནས། ཞེས་པའི་སྐབས་གནས་དངོས་སུ་བསྟན་པའི་མཚན་འཛིན་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་
ཕྱིར། གཞན་ཡང། དེ་འབྲ་བ་དེ་དེའི་སྐབས་ནས་དངོས་སུ་བསྟན་པའི་ཐབས་མཁས་ཡིན་པར་ཐལ། གཟུགས་སོགས་བདེན་མེད་དུ་མངོན་སུམ་དུ་རྟོགས་པའི་ལྟ་བའི་ཉམས་ལེན་དང་བྲལ་བ་དེ། མདོ་ལས། བྱང་ཆུབ་སེམས་དཔའ་ཐབས་ལ་མཁས་པ་དང་བྲལ་ཞེས་པའི་སྐབས་

[010B] ཁ་ཅིག་དེ་ནི་ཐབས་ལ་མཁས་པ་ཡིས། ཞེས་པའི་སྐབས་ནས་དངོས་སུ་བསྟན་པའི་ཐབས་མཁས་ཡིན་ན། སྟོང་ཉིད་རྟོགས་པའི་ཤེས་རབ་ཡིན་པས་ཁྱབ་ཟེར་ན། ཐེག་ཆེན་དགེ་བའི་བཤེས་གཉེན་གྱིས་རྒྱལ་པོའི་བཙུན་མོ་སྡུག་
པ་ཤི་བ་བརྡའ་སྤྲོད་པའི་ཚུལ་གྱིས་གཟུགས་བདེན་མེད་དུ་སྟོན་པའི་ཐབས་མཁས་དེ་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་སེམས་མཐོང་ལམ་བ་གཟུགས་སོགས་བདེན་མེད་དུ་མངོན་སུམ་དུ་རྟོགས་པའི་ཤེས་རབ་ཀྱིས་དངོས་སུ་ཟིན་བྱེད་དང་ལྡན་པས་དེའི་རྒྱུད་ཀྱི་གཞི་ཤེས་དེ་
གཉེན་པོ་ཕྱོགས་ཀྱི་གཞི་ཤྶུ་འགྱུར་པའི་རྒྱུ་མཚན་དེ། རྒྱལ་པོའི་བཙུན་མོ་སྡུག་པ་ཤི་བ་བརྡའ་སྤྲོད་པའི་ཚུལ་གྱིས་གཟུགས་སོགས་བདེན་མེད་དུ་སྟོན་པའི་ཐེག་ཆེན་དགེ་བའི་གཤེས་གཉེན་གྱིས་ཟིན་པའི་དོན་ཡིན་པ་འགྲེལ་བ་ལས་གསུངས་པའི་ཕྱིར། རྩ་བར་འདོད་མི་ནུས་ཏེ། ཆོས་ཅན་དེ་
ཡིན་པའི་ཕྱིར། ཁ་ཅིག་གཟུགས་བདེན་པར་འཛིན་པའི་བདེན་འཛིན་རྒྱུད་ལ་ལྡན་པའི་གང་ཟག་ཡིན་ན། བདེན་འཛིན་དེས་བཅིངས་པས་ཁྱབ་ཟེར་ན། གཟུགས་བདེན་པར་འཛིན་པའི་བདེན་འཛིན་རྒྱུད་ལ་ལྡན་པའི་བྱང་སེམས་མཐོང་ལམ་པ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། སྟོང་ཉིད་
རྟོགས་མྱོང་གི་གང་ཟག་ཡིན་པའི་ཕྱིར། ཁ་ཅིག་གཟུགས་བདེན་མདུ་རྟོགས་མ་མྱོང་བའི་གང་ཟག་ཡིན་ན། གཟུགས་བདེན་པར་འཛིན་པའི་བདེན་འཛིན་གྱིས་བཅིང་པས་ཁྱབ་ཟེར་ན། གཟུགས་བདེན་མེད་དུ་རྟོགས་ཁ་མའི་སོ་སྐྱེ་ཆོས་ཅན། གཟུགས་བདེན་པར་འཛིན་པའི་བདེན་འཛིན་གྱིས་
བཅིངས་པའི་གང་ཟག་ཡིན་པར་ཐལ། གཟུགས་བདེན་མེད་དུ་རྟོགས་མ་མྱོང་བའི་གང་ཟག་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། དེས་གཟུགས་བདེན་མེད་དུ་གྲུབ་མ་གྲུབ་དཔྱད་པ་ན། གཟུགས་སོགས་ལ་བདེན་པར་ཞེན་པའི་བདེན་ཞེན་དེ་ལས་མི་འདའ་བར་
ཐལ༑ འདོད་པ་དེའི་ཕྱིར། འདོད་མི་ནུས་ཏེ། བདེན་ཞན་དེ་ལས་འདའ་བ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁ་ཅིག་དེ་ནི་མཚན་མར་དམིགས་སྒོ་ནས་ཞེས་པའི་གཞུང་གིས་དང་པོ་ཉིད་ནས་ཉན་ཐོས་སུ་རིགས་ངེས་པའི་ཉན་ཐོས་ཀྱི་མཐོང་ལམ་བསྟན་པ་ཡིན་གྱི། སྟོང་

[011A]༄༅། །ཉིད་རྟོགས་པའི་ཉན་ཐོས་ཀྱི་མཐོད་ལམ་བསྟན་པ་མ་ཡིན་ཟེར་ན། འོ་ན། སྟོང་ཉིད་རྟོགས་པའི་ཉན་ཐོས་ཀྱི་མཐོང་ལམ་ཡོད་པར་ཐལ། དེ་འདྲའི་ཁྱད་པར་ཕྱེ་བ་ལ་དགོས་པ་ཡོད་པའི་ཕྱིར། འདོད་ན། མི་འཐད་པར་ཐལ། རྣམ་བཤད་སྙིང་པོ་རྒྱན་ལས། ལུང་དེས་རྟེན་འབྲེལ་ལ་
བདེན་སྟོང་གིས་ཁྱབ་པར་བསྟན་ཡང་ སློབ་དཔོན་གྱི་བཞེད་པས་ཉན་རང་རྣམས་ལ་རྟོགས་པ་དེ་མེད་པའི་སྒོ་ནས་ལན་མཛད་དོ། །ཞེས་གསུངས་པའི་ཕྱིར། ཁ་ཅིག་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད་
ཟེར་ན། བྱང་སེམས་མཐོང་ལམ་པའི་རྒྱུད་ཀྱི་གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་པའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཉན་ཐོས་ཀྱིས་དེ་བསྒོམ་བྱའི་གཙོ་བོར་བྱས་ནས་མི་བསྒོམ་པའི་
ཕྱིར༑ དེར་ཐལ། དེས་གཟུགས་ཕྱི་རོལ་དོན་འཛིན་གྱི་རྟོག་པ་སྤང་བྱའི་གཙོ་བོར་བྱས་ནས་མི་སྤོང་བའི་ཕྱིར། ཁ་ཅིག་ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། སྐབས་འདིར་དངོས་སུ་བསྟན་པའི་འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད་ཟེར་ན་
བྱང་སེམས་མཐོང་ལམ་པའི་རྒྱུད་ཀྱི་གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་པའི་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། སྐབས་
འདིར་དངོས་སུ་བསྟན་པའི་འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད་ཟེར་ན། གང་ཟག་གི་བདག་མེད་མངོན་སུམ་དུ་རྟོགས་པའི་ཐེག་ཆེན་གྱི་སྒོམ་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། སྐབས་འདིར་ཐེག་ཆེན་
གྱི་སྒོམ་ལམ་དངོས་སུ་མ་བསྟན་པའི་ཕྱིར། དེར་ཐལ། སྐབས་འདིར་ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི་མངོན་དུ་བྱ་བ་ནི་མ་ཡིན་པས། ཞེས་པའི་རྩོད་ལན་འགྲེལ་པ་དང་བཅས་པ་བསྟན་པ་ཡིན་པའི་ཕྱིར། །གཉིས་པ་རང་གི་ལུགས་ལ། མཚན་

[011B] འབྲས་ཡུམ་ལ་རིང་བའི་གཞི་ཤེས་ཀྱི་མཚན་ཉིད། བདེན་འཛིན་གྱིས་བཅིངས་པའི་དོན་ཡང་ཡོད་དེ། གཟུགས་སོགས་བདེན་པར་གྲུབ་མ་གྲུབ་དཔྱད་པ་ན་བདེན་ཞེན་ལས་མི་འདའ་ཞིང་ སྟོང་ཉིད་ཐོས་བྱུང་གི་ཤེས་རབ་ཀྱིས་ཀྱང་གཏན་ལམ་ཕབ་
པ་ལ་བྱེད་པའི་ཕྱིར། ཐབས་མཁས་ཁྱད་པར་ཅན་གཉིས་ཀྱིས་ཟིན་བའི་ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད། མཚན་གཞི་བྱང་སེམས་མཐོང་ལམ་པའི་རྒྱུད་ཀྱི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཡེ་
ཤེས་ལྟ་བུའོ། །གསུམ་པ་རྩོད་པ་སྤོང་བ་ལ། ཁ་ཅིག་སྟོང་ཉིད་མངོན་སུམ་དུ་རྟོགས་པའི་ཐེག་དམན་འཕགས་པའི་མཁྱེན་པ་ཆོས་ཅན། མཚན་འཛིན་གྱིས་བཅིངས་པའི་ཐེག་དམན་འཕགས་པའི་མཁྱེན་པ་ཡིན་པར་ཐལ། འབྲས་ཡུམ་ལ་རིང་བའི་གཞི་ཤེས་ཡིན་པའི་ཕྱིར། དེར་ཐལ། ཐེག་དམན་འཕགས་པའི་
མཁྱེན་པ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། རང་རྒྱུད་ཀྱི་རང་བཞིན་གནས་རིགས་མངོན་སུམ་དུ་རྟོགས་པའི་ཐེག་དམན་འཕགས་པ་ཡོད་པའི་ཕྱིར། དེར་ཐལ། རྟེན་པའི་ཆོས་ཀྱི་བྱེ་བྲག་གིས། །དེའི་དབྱེ་བ་ཡོངས་སུ་བརྗོད། །ཅེས་པའི་གཞུང་སྒྲ་ཇི་བཞིན་བ་
ཡིན་པའི་ཕྱིར། དེར་ཐལ། དེ་ལྟར་གསུངས་པའི་ཕྱིར། ཟེར་ན་མ་ཁྱབ། ཁ་ཅིག་འབྲས་ཡུམ་ལ་ཉེ་བའི་གཞི་ཤེས་ཡིན་ན། སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པས་ཁྱབ་པར་ཐལ། འབྲས་ཡུམ་ལ་རིང་པའི་གཞི་ཤེས་ཡིན་ན། མཚན་འཛིན་གྱིས་བཅིངས་པས་ཁྱབ་པའི་ཕྱིར། ཟེར་ན་མ་
ཁྱབ། འདོད་ན། བདེན་འཛིན་མངོན་འགྱུར་དུ་རྒྱུད་ལ་ལྡན་པའི་བྱང་སེམས་མཐོང་ལམ་པའི་རྒྱུད་ཀྱི་ཉེར་ལེན་གྱི་ཕུང་པོ་མི་རྟག་པར་མངོན་སུམ་དུ་རྟོགས་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། རྟགས་ཁས། ཁ་ཅིག་བྱང་སེམས་ཚོགས་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་
པའི་ཡེ་ཤེས་ཆོས་ཅན། འབྲས་ཡུམ་ལ་ཉེ་བའི་གཞི་ཤེས་ཡིན་པར་ཐལ། འབྲས་ཡུམ་སྒྲུབ་པའི་ཉེ་ལམ་དུ་གྱུར་པའི་གཞི་ཤེས་ཡིན་པའི་ཕྱིར། ཟེར་ན་མ་ཁྱབ། མ་གྲུབ་ན། དེར་ཐལ། འབྲས་ཡུམ་སྒྲུབ་པའི་ཉེ་ལམ་གང་ཞིག་གཞི་ཤེས་ཡིན་པའི་ཕྱིར། ཁ་ཅིག་གང་ཟག་གི་བདག་མེད་མངོན་སུམ་དུ་རྟོགས་པའི་

[012A]༄༅། །རྣམ་མཁྱེན་ཆོས་ཅན། འབྲས་ཡུམ་ལ་ཉེ་པའི་གཞི་ཤེས་ཡིན་པར་ཐལ། དེའི་མཚན་ཉིད་དེ་ཡིན་པའི་ཕྱིར། དེར་ཐལ། ཆོས་ཅན་དེ་དང་གཅིག་ཡིན་པའི་ཕྱིར། འདོད་ན། མི་འཐད་པར་ཐལ། འབྲས་ཡུམ་དངོས་ཡིན་པའི་ཕྱིར། ཟེར་ན་མ་ཁྱབ། ཁ་ཅིག་བྱང་སེམས་སྦྱོར་ལམ་པའི་
རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། ཐེག་ཆེན་འཕགས་པའི་མཁྱེན་པ་ཡིན་པར་ཐལ། ཐེག་ཆེན་པར་གྱུར་པའི་འཕགས་རྒྱུད་ཀྱི་མཁྱེན་པ་ཡིན་པའི་ཕྱིར། ཟེར་ན་མ་ཁྱབ། འོ་ན། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་པའི་བྱང་སེམས་ཚོགས་ལམ་
པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། ཐེག་ཆེན་དགྲ་བཅོམ་པའི་མཁྱེན་པ་ཡིན་པར་ཐལ། ཐེག་ཆེན་པར་གྱུར་བའི་དགྲ་བཅོམ་པའི་མཁྱེན་པ་ཡིན་པའི་ཕྱིར། འཁོར་གསུམ། ཁ་ཅིག་དེ་ཆོས་ཅན། ཐེག་ཆེན་གྱི་གཞི་ཤེས་ཡིན་པར་ཐལ། ཐེག་ཆེན་གང་ཟག་གི་
རྒྱུད་ཀྱི་གཞི་ཤེས་ཡིན་པའི་ཕྱིར། ཟེར་ན་མ་ཁྱབ། འདོད་ན། བཀག་ཟིན།།    ༈    །།གཟུགས་སོགས་ཕུང་པོ་སྟོང་ཉིད་དང་ །ཞེས་སོགས་ཀྱི་སྐབས་སུ། གཞི་ཤེས་ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། མི་མཐུན་ཕྱོགས་ཀྱི་གཞི་ཤེས་དང་ གཉེན་པོ་ཕྱོགས་ཀྱི་གཞི་ཤེས་གཉིས་ཡོད་པའི་ཕྱིར། འདིའི་
སྐབས་སུ་གསུམ་ལས། དང་པོ་ལ། ཁ་ཅིག་མི་མཐུན་ཕྱོགས་ཀྱི་གཞི་ཤེས་ཡིན་ན། མི་མཐུན་ཕྱོགས་ཡིན་པས་ཁྱབ་ཟེར་ན། ཉན་ཐོས་མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་དམན་འཕགས་པའི་མཁྱེན་པ་ཡིན་པའི་ཕྱིར། འདོད་མི་ནུས་ཏེ། ལམ་བདེན་ཡིན་པའི་
ཕྱིར། གཞན་ཡང་ ཉན་ཐོས་མཐོང་ལམ་པ་བདེན་འཛིན་གྱིས་བཅིངས་བཞིན་དུ་དེ་བཞིན་དུ་དེ་བཞིན་གཤེགས་པ་ལ་ཕྱག་འཚལ་བའི་བསོད་ནམས་ཀྱི་ཚོགས་ཀྱིས་བསྡུས་པའི་འཕགས་རྒྱུད་ཀྱི་མཁྱེན་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་དམན་འཕགས་པའི་མཁྱེན་པ་ཡིན་པའི་ཕྱིར་
འདོད་མི་ནུས་ཏེ། མཐུན་ཕྱོགས་ཡིན་པའི་ཕྱིར། དེར་ཐལ། རང་གི་མི་མཐུན་ཕྱོགས་མ་དད་པའི་གཉེན་པོ་ཡིན་པའི་ཕྱིར། དེར་ཐལ། འགྲེལ་པ་ལས། དེ་བཞིན་གཤེགས་པ་ལ་ཕྱག་འཚལ་བ་ལ་སོགས་པ་ནི། བསོད་ནམས་ཀྱི་ཚོགས་ཀྱི་རྒྱུ་ཡིན་པ་ཉིད་ཀྱིས་གཉེན་པོ་ཡིན་མོད། ཅེས་དང། རྣམ་

[012B] མ་དད་པ་སོགས་ཀྱི་གཉེན་པོ་ཡིན་མོད། ཅེས་གསུངས་པའི་ཕྱིར། ཁ་ཅིག་མི་མཐུན་ཕྱོགས་ཀྱི་གཞི་ཤེས་ཡིན་ན། གཞི་བདེན་པར་འཛིན་པའི་བདེན་འཛིན་ཡིན་པས་ཁྱབ། གཉེན་པོ་ཕྱོགས་ཀྱི་གཞི་ཤེས་ཡིན་ན། གཞི་བདེན་མེད་དུ་མངོན་སུམ་དུ་རྟོགས་པས་ཁྱབ་ཟེར་ན། ཉན་ཐོས་
མཐོང་ལམ་བར་ཆད་མེད་ལམ་ཆོས་ཅན། གཞི་བདེན་པར་འཛིན་པའི་བདེན་འཛིན་ཡིན་པར་ཐལ། མི་མཐུན་ཕྱོགས་ཀྱི་གཞི་ཤེས་ཡིན་པའི་ཕྱིར། འདོད་ན། ལོག་ཤེས་ཡིན་པར་ཐལ། བདེན་འཛིན་ཡིན་པའི་ཕྱིར། འདོད་མི་ནུས་སོ། ཕྱི་མ་ལ། བྱང་སེམས་མཐོང་ལམ་པའི་རྒྱུད་ཀྱི་ཉེར་ལེན་གྱི་ཕུང་
པོ་མི་རྟག་པར་མངོན་སུམ་དུ་རྟོགས་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་དམན་གྱི་རྟོགས་རིག་སུ་གནས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། འདོད་ན། ཉེར་ལེན་གྱི་ཕུང་པོའི་མི་རྟག་པ་སྟོང་ཉིད་ཡིན་པར་ཐལ་ལོ། །ཁ་ཅིག་གཟུགས་སོགས་ཕུང་པོ་སྟོང་ཉིད་
དང་ ཞེས་པའི་གཞུང་གིས་མི་མཐུན་ཕྱོགས་ཀྱི་གཞི་ཤེས་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན་ཟེར་ན། དེའི་དངོས་བསྟན་བསྟན་བྱའི་གཙོ་བོ་མེད་པར་ཐལ། དམ་བཅའ་འཐད་པའི་ཕྱིར། འདོད་ན། དེ་ནི་མཚན་མར་དམིགས་སྒོ་ནས། །ཞེས་པའི་དངོས་བསྟན་བསྟན་བྱའི་གཙོ་བོ་
མེད་པར་ཐལ། འདོད་པའི་ཕྱིར། འདོད་ན། སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་མཚོན་བྱེད་ཀྱི་ཆོས་དགུ་མེད་པར་ཐལ། དེའི་དངོས་བསྟན་བསྟན་བྱའི་གཙོ་བོར་གྱུར་པའི་མི་མཐུན་ཕྱོགས་ཀྱི་གཞི་ཤེས་དང་ འབྲས་ཡུམ་ལ་རིང་བའི་གཞི་ཤེས་གཉིས་མེད་
བའི་ཕྱིར། དེར་ཐལ། ཁྱོད་ཀྱི་རྩ་བའི་དམ་བཅའ་གཉིས་པོ་དེའི་ཕྱིར། འདོད་ན་བཀག་ཟིན། ཁ་ཅིག་སྦྱིན་ལ་སོགས་ལ་ངར་འཛིན་མེད། །ཅེས་པའི་གཞུང་གིས་གཉེན་པོ་ཕྱོགས་ཀྱི་གཞི་ཤེས་དེ་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན་ཟེར་ན། དེ་མི་འཐད་པར་ཐལ། སྐབས་གསུམ་
པས་དེ་ལྟར་བསྟན་པའི་ཕྱིར། དེར་ཐལ། དེ་ལྟར་ཀུན་ཤེས་ཉིད་ལུགས་ལ། །མི་མཐུན་གཉེན་པོ་ཕྱོགས་དག་གི། རྣམ་པར་དབྱེ་བ་མ་ལུས་པ། །དེ་སྐད་བཤད་པ་འདིར་ཤེས་བྱ། །ཞེས་གསུངས་པའི་ཕྱིར། ཁ་ཅིག་ཉན་ཐོས་ཀྱི་མཐོང་ལམ་དེ་མྱུར་དུ་སངས་རྒྱ་བར་འདོད་པའི་བྱང་སེམས་ལམ་གྱི་

[013A]༄༅། །སྤང་བྱ་ཡིན་གྱི། དེ་བྱང་སེམས་ལམ་གྱི་སྤང་བྱ་མ་ཡིན་ནོ་ཟེར་ན། བྱང་སེམས་ལམ་གྱི་སྤང་བྱ་ལ་སྤང་བྱ་བྱ་བ་པར་ཐལ། ཁྱོད་ཀྱི་དམ་བཅའ་བཐད་པའི་ཕྱིར། འདོད་ན། ཉན་ཐོས་མཐོང་ལམ་པའི་རྒྱུད་ཀྱི་རང་ཉིད་གཅིག་བུ་ཞི་བདེ་དོན་གཉེར་གྱི་བློ་དེ་ཆོས་ཅན། དེར་ཐལ། དེའི་
ཕྱིར༑ དེར་ཐལ། ཉན་རང་ཡིད་བྱེད་ཀྱི་བསམ་པས་དབེན་པའི་དབེན་པ་དེ་བྱང་ཆུབ་སེམས་དཔའི་དབེན་པའི་མཆོག་གཏུ་བདོ་ལས་གསུངས་པའི་ཕྱིར། འདོད་མི་ནུས་ཏེ། ལམ་བདེན་ཡིན་པའི་ཕྱིར། གཉིས་པ་རང་གི་ལུགས་ནི། དེ་ནི་མཚན་མར་དམིགས་སྒོ་ནས། ཞེས་པའི་སྐབས་ཀྱི་རང་ལུགས་
ཀྱིས་མཚོན་ནུས་སོ། །དེ་ལ་ཁོ་ན་རེ། སྟོང་ཉིད་མངོན་སུམ་དུ་རྟོགས་པའི་ཉན་ཐོས་ཀྱི་མཐོང་ལམ་ཆོས་ཅན། མཚན་འཛིན་གྱིས་བཅིངས་པའི་ཐེག་དམན་འཕགས་པའི་མཁྱེན་པ་ཡིན་པར་ཐལ། མི་མཐུན་ཕྱོགས་ཀྱི་གཞི་ཤེས་ཡིན་པའི་ཕྱིར། ཁྱབ་པ་ཁས། དེར་ཐལ། ཐེག་དམན་འཕགས་པའི་
མཁྱེན་པ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། ཟེར་ན་མ་གྲུབ་བོ། །འོ་ན། མངོན་རྟོགས་རྒྱན་ལས། ཉན་རང་ལ་ཆོས་ཀྱི་བདག་མེད་ཕྲ་མོ་མངོན་སུམ་དུ་རྟོགས་པ་ཡོད་པར་གསུངས་པའི་སྐབས་གཅིག་དང་ མེད་པར་གསུངས་པའི་སྐབས་གཉིས་མེད་པར་ཐལ། སྐབས་འདིར་
ཉན་རང་ལ་ཆོས་ཀྱི་བདག་མེད་ཕྲ་མོ་མངོན་སུམ་དུ་རྟོགས་པ་མེད་པར་གསུངས་པའི་སྐབས་མ་ཡིན་པའི་ཕྱིར། དེར་ཐལ། སྐབས་འདིར་ཉན་རང་ལ་ཆོས་ཀྱི་བདག་མེད་ཕྲ་མོ་མངོན་སུམ་དུ་རྟོགས་པ་ཡོད་པར་ཁས་ལེན་རིགས་པའི་ཕྱིར། འདོད་ན། དེ་ཡོད་པར་ཐལ། རྒྱན་གྱི་དགོངས་
བ་མཐར་ཐུག་རང་རྒྱུད་དུ་འགྲེལ་བའི་སློབ་དཔོན་འཕགས་སེང་གཉིས་ཀྱི་ལུགས་ལ་དེ་ལྟར་ཡོད་པའི་ཕྱིར། དེར་ཐལ། རྣམ་བཤད་དགོངས་པ་རབ་གསལ་ལས། དེས་ན་རྒྱན་གྱི་དགོངས་པ་འགྲེལ་མཛད་དེ་དག་གི་ལུགས་ལ་ཡང་ཚུལ་གཉིས་ཡོད་བར་ཤེས་པར་བྱའི། །ཞེས་གསུངས་
པའི་ཕྱིར། ཁ་ཅིག་སྤང་བྱ་ཅིག་ཅར་པའི་རྒྱུན་ཞུགས་ཀྱི་རྟོགས་པ་སྡོན་དུ་སོང་བའི་རང་རྒྱལ་གྱི་ཚོགས་ལམ་ཆོས་ཅན། ཐེག་དམྣ་འཕགས་པའི་མཁྱེན་བ་ཡིན་པར་ཐལ། མི་མཐུན་ཕྱོགས་ཀྱི་གཞི་ཤེས་ཡིན་བའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། ཐེག་དམན་པར་གྱུར་པའི་

[013B] འདོད་མི་ནུས་ཏེ། ཐེག་དམྣ་སོ་སྐྱེའི་མཁྱེན་པ་ཡིན་པའི་ཕྱིར། དེར་ཐལ། རང་རྒྱལ་སོ་སྐྱེའི་མཁྱེན་པ་ཡིན་པའི་ཕྱིར། ཟེར་ན་མ་ཁྱབ། ཁ་ཅིག་ཉན་ཐོས་ཀྱི་མཐོང་ལམ་དེ། བྱང་སེམས་ལམ་གྱི་སྤང་བྱ་མ་ཡིན་པར་ཐལ། དེ་བྱང་ཆུབ་སེམས་དཔའི་སྤང་
བྱ་མ་ཡིན་པའི་ཕྱིར། དེར་ཐལ། བྱང་ཆུབ་སེམས་དཔའི་སྐྱབས་ཡིན་པའི་ཕྱིར། ཟེར་ན་མ་ཁྱབ། མ་གྲུབ་ན། དེར་ཐལ། དེའི་རྒྱུད་ལ་ཉན་ཐོས་ཀྱི་མཐོད་ལམ་ལ་སྐྱབས་སུ་འགྲོ་བའི་རྒྱུའི་སྐྱབས་འགྲོ་ཡོད་པའི་ཕྱིར། དེར་ཐལ། དེ་ལ་ཆོས་སྟོན་པའི་ཉན་ཐོས་མཐོང་ལམ་པ་ཡོད་པའི་ཕྱིར་ཟེར་ན། ཉན་
ཐོས་ཀྱི་མཐོང་ལམ་དེ་མྱུར་དུ་སངས་རྒྱ་བར་འདོད་པའི་བྱང་སེམས་ལམ་གྱི་སྤང་བྱ་མ་ཡིན་པར་ཐལ། དེ་མྱུར་དུ་སངས་རྒྱ་བར་འདོད་བའི་བྱང་ཆུབ་སེམས་དབའི་སྤང་བྱ་མ་ཡིན་བའི་ཕྱིར། དེར་ཐལ། དེ་དེའི་སྐྱབས་ཡིན་པའི་ཕྱིར། འཁོར་གསུམ། གལ་ཏེ་མ་གྲུབ་ན། གོང་བཞིན་སྒྲུབ་པོ། །ཁ་ཅིག་
མི་མཐུན་ཕྱོགས་ཀྱི་གཞི་ཤེས་ཡིན་ན། བདེན་འཛིན་ཡིན་དགོས་པར་ཐལ། དེ་ཡིན་ན། གཟུགས་དང་གཟུགས་སོགས་གང་ཟག་གི་བདག་གིས་སྟོང་པའི་སྟོང་ཉིད་ལ་བདེན་བར་སྦྱད་བས་ཁྱབ་པའི་ཕྱིར། དེར་ཐལ། སྤྱོད་པའི་འདུ་ཤེས་མི་མཐུན་ཕྱོགས། ཞེས་གསུངས་པའི་ཕྱིར་ཟེར་ན། སྐྱོན་མེད་དེ་
གཟུགས་དང་དེ་གང་ཟིག་བདག་གིས་སྟོང་པའི་སྟོང་ཉིད་ལ་བདེན་བར་འཛིན་བའི་བདེན་འཛིན་གྱིས་བཅིངས་ཞེས་པའི་དོན་ཡིན་པའི་ཕྱིར། འདོད་ན་བཀག་ཟིན།།    ༈    །།གཟུགས་སོགས་དེ་མི་རྟག་སོགས་དང་ །དེ་མ་ཛོགས་དང་ ཞེས་སོགས་ཀྱི་སྐབས་སུ། འདིར་བསྟན་སེམས་དཔའི་གཞི་ཤེས་སྦྱོར་བ་
ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། ཁྱོད་ལ་ཟིན་བྱེད་ཀྱི་སྒོ་ནས་དབྱེ་ན་བཅུ་ཡོད་པའི་ཕྱིར། འདིའི་སྐབས་སུ་གསུམ་ལས། དང་པོ་ལ། ཁ་ཅིག་གཞི་ཀུན་རྫོབ་དང་ དོན་དམ་པའི་གདོད་ལུགས་གང་རུང་ལ་ཕྱིན་ཅི་ལོག་ཏུ་ཞེན་པའི་གཉེན་པོ་བསྒོམ་པའི་སེམས་དཔའི་ཡེ་ཤེས། སེམས་དཔའི་
གཞི་ཤེས་སྦྱོར་བའི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། གཞི་དོན་དམ་པའི་གདོད་ལུགས་ལ་ཕྱིན་ཅི་ལོག་ཏུ་ཞེ་ན་པའི་གཉེན་པོ་བསྒོམ་པའི་སེམས་དཔའི་ཡེ་ཤེས་ཡིན་པའི་ཕྱིར། དེར་ཐལ། གཞི་

[014A]༄༅། །བདེན་པར་འཛིན་པའི་བདེན་འཛིན་དང་དམིགས་པ་གཅིག་ལ་དམིགས་ནས་རྣམ་པ་འཛིན་སྟངས་དངོས་འགལ་དུ་ཞུགས་པའི་སེམས་དཔའི་ཡེ་ཤེས་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་གཞི་བདེན་མེད་དུ་རྟོགས་པའི་སེམས་
དཔའི་ཡེ་ཤེས། སེམས་དཔའི་གཞི་ཤེས་སྦྱོར་བའི་མཚན་ཉིད་ཡིན་ཟེར་ན། གཞི་བདེན་མེད་དུ་རྟོགས་པའི་ཐེག་ཆེན་གྱི་སྦྱོར་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཐེག་དམན་གྱི་རྟོགས་རིགས་སུ་གནས་པར་ཐལ་
འདོད་པའི་ཕྱིར། འདོད་མི་ནུས་སོ། །ཁ་ཅིག་གཟུགས་སོགས་དེ་མི་རྟག་སོགས་དང་ །ཞེས་པའི་གཞུང་གིས་སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་ཟེར་ན། དེ་མི་འཐད་པར་ཐལ། གཟུགས་རྟག་མ་ཡིན་མི་རྟག་མིན། །ཞེས་པའི་
གཞུང་གིས་བདེན་བཞི་མི་རྟག་ལ་སོགས་བཅུ་དྲུག་རྣམ་པ་བདེན་སྟོང་སྤྲོས་བྲལ་དུ་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན་པའི་ཕྱིར། དེར་ཐལ། དེ་ལྟར་སྟོན་བྱེད་ཀྱི་སྐབས་གསུམ་པའི་གཞུང་མེད་པའི་ཕྱིར། ཁ་
ཅིག་གཟུགས་སོགས་དེ་མི་རྟག་སོགས་དང་ །ཞེས་པའི་གཞུང་གི་དངོས་བསྟན་བསྟན་བྱའི་གཙོ་བོ་མེད་ཟེར་ན། དེ་ཡོད་པར་ཐལ། མི་རྟག་ལ་སོགས་བཅུ་དྲུག་རྟོགས་པའི་ཐེག་པ་ཆེན་པོའི་སྦྱོར་ལམ་དེ། དེའི་དངོས་བསྟན་བསྟན་བྱའི་གཙོ་བོ་ཡིན་པའི་ཕྱིར། དེར་ཐལ། མི་
རྟག་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་དེ། གཟུགས་རྟག་མ་ཡིན་མི་རྟག་མིན། །ཞེས་པའི་གཞུང་གི་དངོས་བསྟན་བསྟན་བྱའི་གཙོ་བོ་ཡིན་པའི་ཕྱིར། དེར་ཐལ། དེ་སྐབས་གསུམ་པའི་དངོས་བསྟན་བསྟན་བྱའི་གཙོ་བོ་ཡིན་པའི་ཕྱིར། ཁ་ཅིག་
རྒྱུ་རྐྱེན་ལས་སྐྱེས་པ། གཞན་དབང་གི་མཚན་ཉིད། རྟག་པ་དང་ཀུན་ཛོབ་བདེན་པའི་གཞི་མཐུན་པ། ཀུན་བཏགས་ཀྱི་མཚན་ཉིད། གང་ལ་དམིགས་ནས་བསྒོམ་པས་ཤེས་སྒྲིབ་དག་པར་འགྱུར་བའི་རྣམ་དག་ལམ་གྱི་དམིགས་པ། ཡོངས་གྲུབ་ཀྱི་མཚན་ཉིད་ཟེར་ན། དང་པོ་ལ། རྒྱུ་རྐྱེན་

[014B] རྒྱུ་རྐྱེན་ལས་སྐྱེས་པར་ཐལ། གཞན་དབང་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་ཁྱོད་ལས་མ་སྐྱེས་པར་ཐལ། ཁྱོད་གང་ཟག་གི་བདག་མེད་ཡིན་པའི་ཕྱིར། བར་བ་ལ། མྱུ་གུ་བདེན་པར་སྐྱེ་བ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མྱུ་གུ་ཆོས་ཅན་
ཁྱོད་བདེན་པར་སྐྱེ་བ་ཀུན་བཏགས་ཡིན་པར་ཐལ། ཁྱོད་འདུས་བྱས་ཡིན་པའི་ཕྱིར། འདོད་མི་ནུས་ཏེ། གཞི་མ་གྲུབ་པའི་ཕྱིར། ཕྱི་མ་ལ། གཟུགས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། གཟུགས་ལ་དམིགས་ནས་བདེན་སྟོང་དུ་རྟོགས་ཟིན་བསྒོམ་པས་གཟུགས་བདེན་
པར་འཛིན་པའི་བདེན་འཛིན་ལས་གྲོལ་བར་འགྱུར་བའི་ཕྱིར། འདོད་མི་ནུས་ཏེ། གཞན་དབང་ཡིན་པའི་ཕྱིར། ཁ་ཅིག་རང་ཉིད་ལ་དམིགས་ནས་བདེན་པར་བཟུང་བས་ཡོན་ཏན་སྐྱེ་བ་ལ་གེགས་བྱེད་པའི་ཆོས་ཡིན་ན། ཡོན་ཏན་གྱི་རྟེན་དུ་མ་རྫོགས་པས་ཁྱབ། རང་ཉིད་ལ་དམིགས་
ནས་བདེན་སྟོང་དུ་རྟོགས་ཟིན་བསྒོམ་པས་རྟོགས་པ་གོང་ནས་གོང་འཕེལ་དུ་འགྱུར་བའི་ཆོས་ཡིན་ན། ཡོན་ཏན་གྱི་རྟེན་དུ་རྫོགས་པས་ཁྱབ་ཟེར་ན། བུམ་པ་ཆོས་ཅན། ཡོན་ཏན་གྱི་རྟེན་དུ་མ་རྫོགས་པར་ཐལ། རང་ཉིད་ལ་དམིགས་ནས་བདེན་པར་བཟུང་བས་ཡོན་ཏན་སྐྱེ་བ་ལ་གེགས་
བྱེད་པའི་ཆོས་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར། འདོད་མི་ནུས་ཏེ། ཡོན་ཏན་གྱི་རྟེན་དུ་རྫོགས་པའི་ཕྱིར། དེར་ཐལ། རང་ཉིད་ལ་དམིགས་ནས་བདེན་སྟོང་དུ་རྟོགས་ཟིན་བསྒོམ་པས་རྟོགས་པ་གོང་ནས་གོང་འཕེལ་དུ་འགྱུར་བའི་ཆོས་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར་
ཁ་ཅིག་ཡོན་ཏན་གྱི་རྟེན་དུ་རྫོགས་པའི་ཆོས་ཡིན་ན། དོན་དམ་བདེན་པ་ཡིན་པས་ཁྱབ་ཟེར་ན། མྱུ་གུ་བདེན་སྟོང་སྒྱུ་མ་ལྟ་བུ་ཆོས་ཅན། དེར་ཐལ། དེའི་ཕྱིར། དེར་ཐལ། དེ་འཛིན་སྟངས་གྱི་ཡུལ་དུ་བྱས་ནས་བསྒོམ་པས་རྟོགས་པ་གོང་ནས་གོང་འཕེལ་དུ་འགྱུར་བའི་ཆོས་ཡིན་པའི་ཕྱིར་
དེར་ཐལ། མྱུ་གུ་བདེན་སྟོང་སྒྱུ་མ་ལྟ་བུར་ལྟ་བའི་ལྟ་བ་དེ་དབུ་མའི་ལྟ་བ་ཡིན་པའི་ཕྱིར། དེར་ཐལ། དབུ་མའི་ལྟ་བ་སྐྱོང་ཚུལ་ལ་མཉམ་གཞག་ནམ་མཁའ་ལྟ་བུའི་སྐྱོང་ཚུལ་དང་ རྗེས་ཐོབ་སྒྱུ་མ་ལྟ་བུའི་སྐྱོང་ཚུལ་གཉིས་ཡོད་པའི་ཕྱིར། དེར་ཐལ། རྗེའི་ཉམས་མགུར་ལས། མཉམ་གཞག་ནམ་མཁའ་

[015A]༄༅། །ལྟ་བུའི་སྟོང་ཉིད་དང་ །རྗེས་ཐོབ་སྒྱུ་མ་ལྟ་བུའི་སྟོང་པ་ཉིད། །ཅེས་གསུངས་པའི་ཕྱིར། འདོད་ན། མེད་དགག་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། མ་ཡིན་དགག་ཡིན་པའི་ཕྱིར། ཁ་ཅིག་ཡོན་ཏན་གྱི་རྟེན་དུ་མ་རྫོགས་པའི་ཆོས་ཡིན་ན། རང་གི་མཚན་ཉིད་
ཀྱིས་མ་གྲུབ་པས་ཁྱབ་ཟེར་ན། བདེན་འཛིན་ཆོས་ཅན། དེར་ཐལ། དེའི་ཕྱིར། དེར་ཐལ། ཡོན་ཏན་སྐྱེ་བ་ལ་གེགས་བྱེད་པའི་ཕྱིར། དེར་ཐལ། བདེན་འཛིན་ཡིན་པའི་ཕྱིར། འདོད་མི་ནུས་ཏེ། འདུས་བྱས་ཡིན་པའི་ཕྱིར། ཁ་ཅིག་ཀུན་བཏགས་ཡིན་ན། ཡོན་ཏན་གྱི་རྟེན་དུ་མ་རྫོགས་པས་ཁྱབ་
ཟེར་ན། གང་ཟག་གི་བདག་མེད་ཕྲ་མོ་ཆོས་ཅན། དེར་ཐལ། དེའི་ཕྱིར། དེར་ཐལ། མཚན་ཉིད་གསུམ་པོ་གང་རུང་གང་ཞིག་གཞན་དབང་ཡང་མ་ཡིན། ཡོངས་གྲུབ་ཡང་མ་ཡིན་པའི་ཕྱིར། འདོད་མི་ནུས་ཏེ། ཉོན་སྒྲིབ་སྤོང་བའི་ཡོན་ཏན་གྱི་རྟེན་དུ་རྫོགས་པའི་ཕྱིར། དེར་ཐལ། གང་
ལ་དམིགས་ནས་སྒོམ་པས་ཉོན་སྒྲིབ་དག་པར་འགྱུར་བའི་རྣམ་དག་ལམ་གྱི་དམིགས་པ་མཐར་ཐུག་ཡིན་པའི་ཕྱིར། ཁ་ཅིག་ཀུན་བཏགས་ཀྱི་གཟུགས་ཡིན་ན། གཟུགས་ཡིན་པས་ཁྱབ། ཆོས་ཉིད་ཀྱི་གཟུགས་ཡིན་ན། གཟུགས་ཡིན་པས་ཁྱབ་ཟེར་ན། དང་པོ་ལ། གཟུགས་བདེན་གྲུབ་
ཆོས་ཅན། དེར་ཐལ། དེའི་ཕྱིར། མ་གྲུབ་ན། གཟུགས་ཆོས་ཅན། ཁྱོད་བདེན་གྲུབ་ཀུན་བཏགས་ཀྱི་གཟུགས་ཡིན་པར་ཐལ། ཁྱོད་གཟུགས་ཡིན་པའི་ཕྱིར། འདོད་མི་ནུས་ཏེ། གཞི་མ་གྲུབ་པའི་ཕྱིར། ཕྱི་མ་ལ། གཟུགས་བདེན་སྟོང་ཆོས་ཅན། དེར་ཐལ། དེའི་ཕྱིར། མ་གྲུབ་ན། གཟུགས་
ཆོས་ཅན། ཁྱོད་བདེན་སྟོང་ཆོས་ཉིད་ཀྱི་གཟུགས་ཡིན་པར་ཐལ། ཁྱོད་གཟུགས་ཡིན་པའི་ཕྱིར། འདོད་མི་ནུས་ཏེ། འདུས་མ་བྱས་ཡིན་པའི་ཕྱིར། ཁ་ཅིག་སེམས་དཔའི་གཞི་ཤེས་སྦྱོར་བའི་ཡུལ་ཡུལ་ཅན་བདེན་སྟོང་མཉམ་པ་ཉིད་དུ་རྟོགས་པའི་སེམས་དཔའི་ཡེ་ཤེས། སེམས་
དཔའི་གཞི་ཤེས་སྦྱོར་བའི་མཚན་ཉིད་ཀྱི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཐེག་ཆེན་གྱི་བར་ཆད་མེད་ལམ་ཡིན་པའི་ཕྱིར། འདོད་ན། སེམས་དཔའི་གཞི་ཤེས་སྦྱོར་བ་ཡིན་པར་ཐལ། འདོད་པ་དེའི་

[015B] འདོད་མི་ནུས་སོ། །གཉིས་པ་རང་ལུགས་ལ། ཐེག་དམན་གྱི་རྟོགས་རིགས་སུ་གནས་པའི་སེམས་དཔའི་ཡེ་ཤེས། སེམས་དཔའི་གཞི་ཤེས་སྦྱོར་བའི་མཚན་ཉིད། དེ་ལ་ཟིན་བྱེད་ཀྱི་སྒོ་ནས་དབྱེ་ན་བཅུ་ཡོད། སེམས་དཔའི་གཞི་ཤེས་སྦྱོར་པའི་ཡུལ་ཡུལ་ཅན་བདེན་སྟོང་མཉམ་པ་ཉིད་དུ་
རྟོགས་པའི་ཤེས་རབ་ཀྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིག་སུ་གནས་པའི་ཐེག་ཆེན་གྱི་དོན་མངོན་རྟོགས། སྐབས་འདིར་དངོས་སུ་བསྟན་པའི་སེམས་དཔའི་གཞི་ཤེས་སྦྱོར་བའི་མཚན་ཉིད། དེ་ལ་ཟིན་བྱེད་ཀྱི་སྒོ་ནས་དབྱེ་ན་བཅུ་ཡོད། རང་གི་རྒྱུ་རྐྱེན་ལས་སྐྱེས་པ། གཞན་དབང་གི་
མཚན་ཉིད། དེ་ལ་དག་མ་དག་གི་གཞན་དབང་གཉིས་ཡོད། གང་ལ་དམིགས་ནས་བསྒོམ་པས་ཤེས་སྒྲིབ་དག་པར་འགྱུར་བའི་རྣམ་དག་ལམ་གྱི་དམིགས་པ་མཐར་ཐུག་ཡོངས་གྲུབ་ཀྱི་མཚན་ཉིད། དེ་ལ་སྒྲས་བརྗོད་རིགས་ཀྱི་སྒོ་ནས་དབྱེ་ན། འགྱུར་མེད་ཡོངས་གྲུབ། ཕྱིན་ཅི་མ་ལོག་པའི་
ཡོངས་གྲུབ་དང་གཉིས། གཞན་དབང་དང་ཡོངས་གྲུབ་གང་རུང་མ་ཡིན་པ། ཀུན་བཏགས་ཀྱི་མཚན་ཉིད། དེ་ལ་མཚན་ཉིད་ཡོངས་ཆད་གྱི་ཀུན་བཏགས། རྣམ་གྲངས་པའི་ཀུན་བཏགས་གཉིས། དེ་དག་གི་མཚན་གཞི་གོང་དུ་གཟུང་ཟིན། ཡོན་ཏན་གྱི་རྟེན་དུ་རྫོགས་མ་རྫོགས་ཀྱི་ཁྱད་པར་ཡོད་དེ་
ཇི་སྙེད་པའི་དབང་དུ་བྱས་ན། མྱུ་གུ་བདེན་སྟོང་སྒྱུ་མ་ལྟ་བུ་ཡོན་ཏན་གྱི་རྟེན་དུ་རྫོགས། མྱུ་གུ་བདེན་པར་འཛིན་པའི་བདེན་འཛིན་ཡོན་ཏན་གྱི་རྟེན་དུ་མརྫོགས། ཇི་ལྟ་བའི་དབང་དུ་བྱས་ན། མྱུ་གུ་བདེན་སྟོང་ཡོན་ཏན་གྱི་རྟེན་དུ་རྫོགས་པ་ཡིན་པའི་ཕྱིར། དང་པོ་དེར་ཐལ། དེ་རང་ཉིད་འཛིན་
སྟངས་གྱི་ཡུལ་དུ་བྱས་ནས་བསྒོམ་པས་རྟོགས་པ་གོང་ནས་གོང་འཕེལ་དུ་འགྱུར་བའི་ཆོས་ཡིན་པའི་ཕྱིར། གཉིས་པ་དེར་ཐལ། དེ་ཡོན་ལྟན་སྐྱེ་བ་ལ་གེགས་བྱེད་ཡིན་བའི་ཕྱིར། གསུམ་པ་དེར་ཐལ། དེ་རང་ཉིད་འཇིན་སྟངས་ཀྱི་ཡུལ་དུ་བྱས་ནས་བསྒོམ་པས་རྟོགས་པ་གོང་ནས་གོང་
འཕེལ་དུ་འགྱུར་བའི་ཆོས་ཡིན་པའི་ཕྱིར། མྱུ་གུ་བདེན་གྱུར་ཆོས་ཅན། ཡོན་ཏན་གྱི་རྟེན་དུ་མ་རྫོགས་ཏེ། རང་གི་མཚན་ཉིད་ཀྱི་སྨ་གྲུབ་པའི་ཕྱིར། གཟུགས་ཀྱི་སྟེང་གི་རྣམ་དག་གི་གཟུགས་སོགས་ཀྱི་ཁྱད་པར་ཡོད་དེ། གཟུགས་དེ་གཟུགས་ཀྱི་སྟེང་གི་རྣམ་དག་གི་གཟུགས་དང་ གཟུགས་བདེན་
[016A]༄༅། །གྲུབ་དེ་དེའི་སྟེང་གི་ཀུན་བཏགས་ཀྱི་གཟུགས་དང་ གཟུགས་བདེན་སྟོང་དེ་དེའི་སྟེང་གི་ཆོས་ཉིད་ཀྱི་གཟུགས་ཡིན་པའི་ཕྱིར། སེམས་དཔའི་གཞི་ཤེས་སྦྱོར་བའི་ཡུལ་ཡུལ་ཅན་བདེན་སྟོང་མཉམ་པ་ཉིད་དུ་རྟོགས་པའི་སེམས་དཔའི་ཡེ་ཤེས་དེ། སེམས་དཔའི་གཞི་
ཤེས་སྦྱོར་བ་ཟིན་བྱེད་ཀྱིས་སྟོང་ཉིད་རྟོགས་པའི་སེམས་དཔའི་ཡེ་ཤེས་དེའི་འཛིན་སྟངས་ཀྱི་མཉམ་པ་ཉིད་ཀྱི་མཚན་ཉིད། གསུམ་པ་རྩོད་པ་སྤོང་བ་ལ། ཁོ་ན་རེ། ཁྱད་གཞི་གཟུགས་དང་ཁྱད་ཆོས་མི་རྟག་པ་སོགས་རྫོགས་མ་རྫོགས་བདེན་སྟོང་དུ་རྟོགས་པའི་སེམས་དཔའི་
ཡེ་ཤེས་སེམས་དཔའི་གཞི་ཤེས་སྦྱོར་བ་ཡིན་པར་ཐལ། གཟུགས་སོགས་དེ་མི་རྟག་སོགས་དང་ །ཞེས་པའི་གཞུང་གིས་སེམས་དཔའི་གཞི་ཤེས་སྦྱོར་བ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར། ཟེར་ན་མ་ཁྱབ། ཁོ་ན་རེ། གཞུང་དེས་སེམས་དཔའི་གཞི་
ཤེས་སྦྱོར་བ་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན་པར་ཐལ། དེ་ལྟར་མ་བསྟན་པ་རྣམ་བཤད་ལས་གསུངས་བའི་ཕྱིར་ཟེར་ན། སྐྱོན་མེད་དེ། དེའི་སྐབས་ནས་བསྟན་པའི་གཞི་ཤེས་སྦྱོར་བ་ཟིན་བྱེད་ཀྱི་སྟོང་ཉིད་རྟོགས་པའི་ཤེས་རབ་དང་ དེས་ཟིན་པའི་ཐེག་
དམན་གྱི་རྟོགས་རིགས་སུ་གནས་པའི་སེམས་དཔའི་གཞི་ཤེས་སྦྱོར་བ་གཉིས་ཀྱི་ནད་ནས་ཕྱི་མ་དེ་ལྟར་མ་བསྟན་ཞེས་པའི་དོན་ཡིན་པའི་ཕྱིར། ཁ་ཅིག་གང་ཟག་གི་བདག་མེད་ཕྲ་མོ་ཆོས་ཅན། ཡོངས་གྲུབ་ཡིན་པར་ཐལ། རྣམ་དག་ལམ་གྱི་དམིགས་པ་མཐར་ཐུག་ཡིན་པའི་
ཕྱིར། དེར་ཐལ། གང་ལ་དམིགས་ནས་བསྒོམ་པས་ཉོན་སྒྲིབ་དག་པར་འགྱུར་བའི་རྣམ་དག་ལམ་གྱི་དམིགས་པ་མཐར་ཐུག་ཡིན་པའི་ཕྱིར། ཟེར་ན་མ་ཁྱབ། མ་གྲུབ་ན། དེར་ཐལ། ཆོས་ཅན་དེ་ཡིན་པའི་ཕྱིར། འོ་ན། དེ་རང་ཆོས་ཅན། སྟོང་ཉིད་ཡིན་པར་ཐལ། གང་ཟག་རང་རྐྱ་ཐུབ་
པའི་རྫས་ཡོད་ཀྱིས་སྟོང་པའི་སྟོང་ཉིད་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། གང་ཟག་གི་བདག་མེད་ཕྲ་མོ་ཡིན་པའི་ཕྱིར། དེ་ལ་སྐྱོན་འཕེན་པ་ལ་ཁ་ཅིག་ཤིང་རྟའི་སྟེང་གི་གང་ཟག་གི་བདག་མེད་ཕྲ་མོ་ཆོས་ཅན། གང་ཟག་རང་རྐྱ་ཐུབ་པའི་རྫས་ཡོད་ཀྱིས་

[016B] གང་ཟག་གི་བདག་མེད་ཕྲ་མོ་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། ཤིང་རྟའི་སྟེང་གི་གང་ཟག་གི་བདག་མེད་ཕྲ་མོ་ཡོད་པའི་ཕྱིར། དེར་ཐལ། ཤིང་རྟའི་སྟེང་གི་དེ་རྟོགས་པའི་གང་ཟག་ཡོད་པའི་ཕྱིར། དེར་ཐལ། ཆོས་ཐམས་ཅད་ཀྱི་སྟེང་དུ་
གང་ཟག་གི་བདག་མེད་ཕྲ་མོ་རྟོགས་པའི་གང་ཟག་ཡོད་པའི་ཕྱིར། རྩ་བར་འདོད་ན། ཤིང་རྟ་གང་ཟག་ཡིན་པར་ཐལ། འདོད་པ་དེའི་ཕྱིར། ཟེར་ན་མ་ཁྱབ་བོ། ཁ་ཅིག་བྱང་སེམས་མཐོང་ལམ་པའི་རྒྱུད་ཀྱི་མྱུ་གུ་བདེན་སྟོང་སྒྱུ་མ་ལྟ་བུར་རྟོགས་པའི་ལྟ་བ་ཆོས་ཅན། དབུ་མའི་དོན་རྟོགས་
པར་ཐལ། དབུ་མའི་ལྟ་བ་ཡིན་པའི་ཕྱིར། ཟེར་ན་མ་ཁྱབ། འདོད་མི་ནུས་ཏེ། མྱུ་གུ་བདེན་སྟོང་སྒྱུ་མ་ལྟ་བུ་དབུ་མའི་དོན་མ་ཡིན་པའི་ཕྱིར། དེར་ཐལ། དེ་མེད་དགག་མ་ཡིན་པའི་ཕྱིར། ཁ་ཅིག་མཚན་ཉིད་བདེན་སྟོང། ཆོས་ཉིད་ཀྱི་མཚན་ཉིད་དང། རྒྱུ་བདེན་སྟོང། ཆོས་ཉིད་ཀྱི་རྒྱུ་ཡིན་
པར་ཐལ། གཟུགས་བདེན་སྟོང་ ཆོས་ཉིད་ཀྱི་གཟུགས་ཡིན་པའི་ཕྱིར། ཟེར་ན་མ་ཁྱབ། འདོད་ན། དང་པོ་ལ། རི་བོང་རྭས་མ་ངེས་སོ། །ཕྱི་མ་ལ། རྒྱུ་བདེན་སྟོང་ཆོས་ཅན། ཆོས་ཉིད་ཀྱི་སྐྱེད་བྱེད་ཡིན་པར་ཐལ། ཆོས་ཉིད་ཀྱི་རྒྱུ་ཡིན་པའི་ཕྱིར། འདོད་མི་ནུས་སོ། །ཁ་ཅིག་གཞི་ཀུན་རྫོབ་
དང་དོན་དམ་པའི་གདོད་ལུགས་གང་རུང་ལ་ཕྱིན་རི་ལོག་ཏུ་ཞེན་པའི་གཉེན་པོ་བསྒོམ་པའི་སེམས་དཔའི་ཡེ་ཤེས། སེམས་དཔའི་གཞི་ཤེས་སྦྱོར་བའི་མཚན་ཉིད། སེམས་དཔའི་གཞི་ཤེས་སྦྱོར་པའི་
ཤེས། སེམས་དཔའི་གཞི་ཤེས་སྦྱོར་བའི་མཚན་ཉིད་ཀྱི་མཚན་ཉིད་ཡིན་པར་ཐལ། དེ་ལྟར་རྣམ་བཤད་སྙིང་པོ་རྒྱན་ལས་གསུངས་པའི་ཕྱིར་ཟེར་ན། སྐྱོན་མེད་དེ། དང་པོ་ནི། གཟུགས་སོགས་དེ་མི་རྟག་སོགས་དང་ ཞེས་པའི་སྐབས་ནས་བསྟན་པའི་སེམས་དཔའི་གཞི་ཤེས་
སྦྱོར་བ་ཟིན་བྱེད་ཀྱི་སྟོང་ཉིད་རྟོགས་པའི་ཤེས་རབ་དང་ དེས་ཟིན་པའི་སེམས་དཔའི་གཞི་ཤེས་སྦྱོར་བའི་མཚན་གཞི་གཟུང་བ་ཙམ་ཡིན་པའི་ཕྱིར། ཕྱི་མའི་དོན་ཡང་ སེམས་དཔའི་གཞི་ཤེས་སྦྱོར་བ་ཟིན་བྱེད་ཀྱི་སྟོང་ཉིད་རྟོགས་པའི་སེམས་དཔའི་ཡེ་ཤེས་དེའི་འཛིན་

[017A]༄༅། །སྟངས་ཀྱི་མཉམ་ཉིད་ཀྱི་མཚན་ཉིད་གཏན་ལ་ཕབ་པ་ཙམ་ཡིན་པའི་ཕྱིར།།    ༈    །།གཟུགས་རྟག་མ་ཡིན་མི་རྟག་མིན། །ཞེས་པའི་སྐབས་སུ། སེམས་བསྐྱེད་བསྔོ་བ་ཤེས་རབ་གསུམ་གྱིས་ཟིན་པའི་སྒོ་ནས་ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་གྱི་
མཐོང་ལམ་ཆོས་ཅན། འདའ་བྱའི་ཐེག་པ་ཆེན་པོའི་མཐོང་ལམ་ཡིན་ཏེ། སེམས་བསྐྱེད་བསྔོ་བ་ཤེས་རབ་གསུམ་གྱིས་ཟིན་པའི་སྒོ་ནས་ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར།    ༈   
ཡོངས་སུ་ཤེས་པར་བྱ་བ་ཡིན་གྱི་མངོན་དུ་བྱ་བ་མ་ཡིན་པས། སྒོམ་པའི་ལམ་ནི་མ་བསྟན་ཏོ། ཞེས་སོགས་ཀྱི་སྐབས་སུ། རྣམ་པ་གསུམ་ལས། དང་པོ་ལ། ཁ་ཅིག་སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་ཡིན་ན། ཡོད་པས་ཁྱབ་ཟེར་ན། གང་ཟག་གི་བདག་མེད་མངོན་
སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་པ་ཆེན་པོའི་སྒོམ་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། ཉི་ཁྲི་སྣང་བ་ལས། ཐམས་ཅད་ཤེས་པ་ཉིད་ལ་སྒོམ་པའི་ལམ་མེད་པའི་ཕྱིར། ཞེས་གསུངས་པ་གང་ཞིག་གང་ཟག་གི་བདག་མེད་མངོན་
སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཉན་ཐོས་ཀྱི་སྒོམ་ལམ་མེད་པ་མི་འཐད་པའི་ཕྱིར། དེར་ཐལ། ཉན་ཐོས་སྒོམ་ལམ་པ་ཡིན་ན། གང་ཟག་གི་བདག་མེད་གོམས་པ་ལྷུར་ལེན་གྱི་ཚུལ་གྱིས་བསྒོམ་པས་ཁྱབ་པའི་ཕྱིར། འདོད་མི་ནུས་ཏེ། དེ་མེད་པའི་རྒྱུ་
མཚན་གྱིས་སྐབས་འདིར་མ་བསྟན་པར་གསུངས་པའི་ཕྱིར། དེར་ཐལ། ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི། ཞེས་གསུངས་པའི་ཕྱིར། ཁ་ཅིག་སྐབས་འདིར་དངོས་སུ་མི་སྟོན་རྒྱུའི་སྒོམ་ལམ་དང་ཡོད་པའི་གཞི་མཐུན་ཡིན་ན། ཐེག་ཆེན་གྱི་
སྒོམ་ལམ་ཡིན་པས་ཁྱབ་ཟེར་ན། ཉན་ཐོས་ཀྱི་སྒོམ་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། འགྲེལ་ཆེན་ལས། སྐབས་འདིར་སྒོམ་ལམ་དངོས་སུ་མི་སྟོན་པའི་རྒྱུ་མཚན་འཆད་པའི་སྐབས་སུ། ཉན་ཐོས་ལ་སོགས་པ་ལ་ཡང་ཇི་ལྟར་ཡོངས་སུ་མཐོང་བའི་དོན་ཉིད་ཡང་དང་ཡང་དུ་

[017B] །ཞེས་གསུངས་པའི་ཕྱིར། འདོད་མི་ནུས་སོ། །ཁ་ཅིག་སྐབས་འདིར་དངོས་སུ་མི་སྟོན་རྒྱུའི་ཐེག་ཆེན་གྱི་སྒོམ་ལམ་ཡིན་ན། ཐེག་དམན་གྱི་རྟོགས་རིགས་སུ་གནས་པས། ཁྱབ་ཟེར་ན། སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་
གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་ཆུབ་སེམས་དཔས་ཤེས་མཐོང་གིས་བལྟས་ནས་འདའ་བའི་ལམ་དུ་སྟོན་མི་རིགས། གནས་ནས་འདའ་བའི་ལམ་དུ་སྟོན་མ་དགོས་པའི་ཕྱིར། འདིའི་ཁྱབ་པ་འགྲེལ་བའི་དངོས་ཟིན་ལས་གེ་བཏབ་
བསྒྱུར་བས་གྲུབ་པོ། །དང་པོ་དེར་ཐལ། དེ་བྱང་ཆུབ་སེམས་དཔས་ཤེས་མཐོང་གིས་བལྟས་ནས་འདའ་བའི་ལམ་མ་ཡིན་པའི་ཕྱིར། དེར་ཐལ། གནས་ནས་འདའ་བའི་ལམ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། གནས་ནས་འདའ་བའི་ལམ་དུ་སྟོན་མི་དགོས་ཏེ། གཟུགས་རྟག་
མ་ཡིན་མི་རྟག་མིན། །ཞེས་པའི་གཞུང་གིས་སྟོང་ཉིད་རྟོགས་པའི་ཐེག་ཆེན་གྱི་མཐོང་ལམ་དེ་གནས་ནས་འདའ་བའི་ལམ་དུ་བསྟན་པ་ལ་བརྟེན་ནས། སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་སྒོམ་ལམ་གནས་ནས་འདའ་བའི་ལམ་
དུ་གོ་ནུས་པའི་ཕྱིར། ཁ་ཅིག་ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི། ཞེས་སོགས་ཀྱི་གཞུང་དེ། གཟུགས་རྟག་མ་ཡིན་མི་རྟག་མིན། །ཞེས་པའི་གཞུང་རྫོགས། དེ་ལྟར་འདི་དང་ཡང་འདི་དང་ །ཞེས་པའི་གཞུང་མ་བརྩམ་པའི་བར་དུ་གང་ཟག་གི་
བདག་མེད་མངོན་སུམ་དུ་རྟོགས་པའི་ཐེག་པ་ཆེན་པོའི་སྒོམ་ལམ་དངོས་སུ་མི་སྟོན་པའི་རྒྱུ་མཚན་དངོས་སུ་འཆད་བྱེད་ཀྱི་གཞུང་ཡིན་ཟེར་ན། མི་འཐད་པར་ཐལ། གཟུགས་རྟག་མ་ཡིན་མི་རྟག་མིན། །ཞེས་པའི་གཞུང་རྣམས་རྫོགས། །དེ་ལྟར་འདི་དང་ཡང་འདི་དང་ །ཞེས་པའི་གཞུང་མ་
བརྩམ་པའི་བར་དུ་མངོན་རྟོགས་རྒྱན་གྱི་གཞུང་ཚིག་མེད་པའི་ཕྱིར། གཞན་ཡང་ གཟུགས་རྟག་མ་ཡིན་མི་རྟག་མིན། །ཞས་པའི་གཟུང་རྣམས་རྫོགས། དེ་ལྟར་འདི་དང་ཡང་འདི་དང་ ཞེས་པའི་གཞུང་མ་བརྩམ་པའི་བར་དུ་མི་རྟག་སོགས་བཅུ་དྲུག་རྟོགས་པའི་ཐེག་ཆེན་གྱི་མཐོང་ལམ་

[018A]༄༅། །དངོས་སུ་བསྟན་པར་ཐལ། ཁྱོད་ཀྱི་རྩ་བའི་དམ་བཅའ་འཐད་པའི་ཕྱིར། ཁྱབ་པ་ཡོད་དེ། རྣམ་བཤད་ལས་ནི་ཕྱི་མ་མཐོང་ལམ་ལས་དམིགས་ཀྱིས་བཀར་བའོ། །ཞེས་གསུངས་པའི་ཕྱིར། གོང་གི་རྩ་བའི་དམ་བཅའ་ལ་འདོད་མི་ནུས་ཏེ། དེ་གཉིས་ཀྱི་བར་དུ་དེ་ལྟར་
སྟོན་པའི་མངོན་རྟོགས་རྒྱན་གྱི་གཞུང་ཚིག་མེད་པའི་ཕྱིར། ཁ་ཅིག་ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི། ཞེས་སོགས་ཀྱི་གཞུང་འདི་སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱིས་བསྒོམ་པའི་ཐེག་པ་ཆེན་པོའི་སྒོམ་ལམ། སྐབས་གསུམ་
པར་དངོས་སུ་མི་སྟོན་པའི་རྒྱུ་མཚན་འཆད་བྱེད་ཀྱི་གཞུང་ཡིན་ཟེར་ན། དེ་འདྲའི་ཐེག་ཆེན་གྱི་སྒོམ་ལམ་བྱང་ཆུབ་སེམས་དཔས་ཤེས་མཐོང་གིས་བལྟས་ནས་འདའ་བའི་ལམ་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན་བཀག་ཟིན། ཁ་ཅིག་ཉན་ཐོས་ཀྱི་ལམ་ནི་བྱང་ཆུབ་སེམས་དཔས་
ཡོངས་སུ་ཤེས་པར་བྱ་བ་ཡིན་གྱི། ཞེས་སོགས་ཀྱི་གཞུང་འདི། མི་རྟག་སོགས་བཅུ་དྲུག་རྟོགས་པའི་ཐེག་ཆེན་གྱི་སྒོམ་ལམ་སྐབས་གསུམ་པར་མི་སྟོན་པའི་རྒྱུ་མཚན་འཆད་བྱེད་ཀྱི་གཞུང་མ་ཡིན་ཟེར་ན། འོ་ན། སྐབས་གསུམ་པར་དེ་འདྲ་བའི་ཐེག་ཆེན་གྱི་སྒོམ་ལམ་མ་བསྟན་པར་ཐལ། དམ་
བཅའ་འཐད་པའི་ཕྱིར། འདོད་མི་ནུས་ཏེ། སྐབས་དང་པོ་དྲུག་ཏུ་སྦྱོར་མཐོང་སྒོམ་གསུམ་ལན་དྲུག་ཏུ་བསྟན་པའི་ཕྱིར། དེར་ཐལ། དེ་ལྟར་བསྟན་པ་ལ་ཟློས་སྐྱོན་སྤོང་བའི་གཞུང་ཡོད་པའི་ཕྱིར། དེར་ཐལ། འགྲེལ་པ་ལས། རྣམ་པ་དང་ལམ་དང་གཞི་ཐམས་ཅད་རྣམ་པར་བསྒོམ་པའི་དབྱེ་བས། ཞེས་
གསུངས་པའི་ཕྱིར། ཁ་ཅིག་ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཞེས་སོགས་ཀྱི་གཞུང་འདིས། སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ། སྐབས་གསུམ་པར་དངོས་སུ་མི་སྟོན་པའི་རྒྱུ་མཚན་མ་བསྟན་ཟེར་ན། དེ་བསྟན་
པར་ཐལ། དེ་འདྲའི་ཐེག་ཆེན་གྱི་སྒོམ་ལམ་དེ། སྐབས་གསུམ་པར་དངོས་སུ་མི་སྟོན་པའི་རྒྱུ་མཚན་འཆད་བྱེད་ཀྱི་གཞུང་ཡོད་པ་གང་ཞིག་དེ་སྐབས་གསུམ་པར་དངོས་སུ་མི་སྟོན་རྒྱུའི་སྒོམ་ལམ་ཡིན་པའི་ཕྱིར། དེར་ཐལ། དེ་སྐབས་གསུམ་པར་དངོས་སུ་མི་སྟོན་པའི་སྒོམ་ལམ་ཡིན་པའི་

[018B]   ༈    དེ་སྒོམ་ལམ་ཡིན་པའི་ཕྱིར། གཉིས་པ་རང་ལུགས་ལ། རྩོད་པ་དང་ ལན་གཉིས་ལས། དང་པོ་ལ། ཁ་ཅིག་གཟུགས་རྟག་མ་ཡིན་མི་རྟག་མིན། །ཞེས་པའི་གཞུང་རྫོགས། དེ་ལྟར་འདི་དང་ཡང་འདི་དང་ །ཞེས་པའི་གཞུང་མ་བརྩམ་པར་དུ་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་
ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་དངོས་སུ་བསྟན་པའི་གཞུང་མི་འབྱུང་བ་དེ་མི་རིགས་པར་ཐལ། དེ་ལྟར་འབྱུང་བའི་ཕྱིར། དེར་ཐལ། སྐབས་གཉིས་པར། བདེན་དང་བདེན་ལ་བཟོད་པ་དང་ །ཞེས་པའི་སྐབས་སུ་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་
ལམ་དངོས་སུ་བསྟན་ནས། དེའི་རིགས་རྒྱུན་དུ་གྱུར་པའི་སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་དངོས་སུ་སྟོན་བྱེད་ཀྱི་གཞུང་འབྱུང་བ་ལྟ་བུ་ཡིན་པའི་ཕྱིར་ཟེར། །གཉིས་པ་ལན་བཤད་པ་ལ། གཟུགས་རྟག་མ་ཡིན་མི་རྟག་མིན། །ཞེས་པའི་གཞུང་
རྫོགས། དེ་ལྟར་འདི་དང་ཡང་འདི་དང་ །ཞེས་པའི་གཞུང་མ་བརྩམ་བར་དུ་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་དངོས་སུ་སྟོན་པའི་གཞུང་མི་འབྱུང་བའི་རྒྱུ་མཚན་ཡོད་དེ། བྱང་ཆུབ་སེམས་དཔས་ཤེས་
མཐོང་གིས་བལྟས་ནས་འདའ་བའི་ལམ་དུ་སྟོན་མི་དགོས། གནས་ནས་འདའ་བའི་ལམ་དུ་སྟོན་མི་རིགས་པའི་ཕྱིར། དང་པོ་དེར་ཐལ། གཟུགས་རྟག་མ་ཡིན་མི་རྟག་མིན། །ཞེས་པའི་སྐབས་སུ་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་དེ། བྱང་ཆུབ་སེམས་དཔས་ཤེས་
མཐོང་གིས་བལྟས་ནས་འདའ་བའི་ལམ་དུ་བསྟན་པ་ལ་བརྟེན་ནས། དེའི་རིགས་རྒྱུན་དུ་གྱུར་པའི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་སྒོམ་ལམ་ཡང་ བྱང་ཆུབ་སེམས་དཔས་ཤེས་མཐོང་གིས་བལྟས་ནས་འདའ་བའི་ལམ་དུ་གོ་ནུས་པའི་ཕྱིར། ཕྱི་མ་ལ། དེར་ཐལ། གནས་
ནས་འདའ་བའི་ལམ་མ་ཡིན་པའི་ཕྱིར། དེར་ཐལ། དེ་ཡིན་ན། མི་རྟག་ལ་སོགས་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་ཡོད་དགོས་པ་ལས་དེ་མེད་པའི་ཕྱིར། དེར་ཐལ། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་

[019A]༄༅། །བྱང་སེམས་སྒོམ་ལམ་པ་མེད་པའི་ཕྱིར། གཞན་ཡང་ གཟུགས་རྟག་མ་ཡིན་མི་རྟག་མིན། །ཞེས་པའི་གཞུང་རྫོགས། དེ་ལྟར་འདི་དང་ཡང་འདི་དང་ །ཞེས་པའི་གཞུང་མ་བརྩམ་པའི་བར་དུ་མི་རྟག་ལ་སོགས་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་
པའི་ཐེག་ཆེན་གྱི་སྒོམ་ལམ་དངོས་སུ་བསྟན་པའི་གཞུང་མི་འབྱུང་བའི་རྒྱུ་མཚན་ཡོད་དེ། དེ་འདྲའི་ཐེག་ཆེན་གྱི་སྒོམ་ལམ་གཞི་མ་གྲུབ་པའི་ཕྱིར། བྱང་ཆུབ་སེམས་དཔས་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་སྒོམ་ལམ་ཉན་ཐོས་རྣམས་ལ་
སྟོན་དགོས་ཀྱང་གཟུགས་རྟག་མ་ཡིན་མི་རྟག་མིན། །ཞེས་པའི་གཞུང་རྫོགས། དེ་ལྟར་འདི་དང་ཡང་འདི་དང་ །ཞེས་པའི་གཞུང་མ་བརྩམ་བར་དུ་དངོས་སུ་སྟོན་པའི་གཞུང་མི་འབྱུང་བའི་རྒྱུ་མཚན་ཡོད་དེ། ཉན་ཐོས་ལ་དེ་ཡོད་པར་གོ་སླ་བས་དེ་ལྟར་མ་བསྟན་པའི་ཕྱིར། །རྩོད་པ་སྤོང་བ་ལ། ཁ་
ཅིག་ཉན་ཐོས་ཀྱི་ལམ་ནི་བྱང་ཆུབ་སེམས་དཔས། ཞེས་སོགས་ཀྱི་གཞུང་སྒྲ་ཇི་བཞིན་པ་མ་ཡིན་པར་ཐལ། དེས་སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་སྒོམ་ལམ་དངོས་སུ་མི་སྟོན་པའི་རྒྱུ་མཚན་བསྟན་པའི་ཕྱིར། ཟེར་ན་མ་ཁྱབ། མ་གྲུབ་ན་
དེར་ཐལ། དེ་སྐབས་གསུམ་པར་དངོས་སུ་མི་སྟོན་པའི་རྒྱུ་མཚན་འཆད་བྱེད་ཀྱི་གཞུང་ཡོད་པ་གང་ཞིག་དེ་སྐབས་གསུམ་པར་དངོས་སུ་མི་སྟོན་པའི་རྒྱུ་མཚན་ཚང་བའི་སྒོམ་ལམ་ཡིན་པའི་ཕྱིར། མ་གྲུབ་ན། རྗེ་བཙུན་གྱིས་སྐབས་གསུམ་པར་དེ་འདྲའི་སྒོམ་ལམ་དངོས་སུ་མི་སྟོན་པའི་རྒྱུ་མཚན་མེད་
བཞིན་དུ་སྐབས་གསུམ་པར་སྒོམ་ལམ་དངོས་སུ་མ་བསྟན་པར་ཐལ། མ་གྲུབ་པ་དེའི་ཕྱིར། འདོད་ན། སྐབས་གསུམ་པར་སྒོམ་ལམ་དངོས་སུ་སྟོན་དགོས་བཞིན་དུ་དངོས་སུ་མ་བསྟན་པར་ཐལ། འདོད་པ་དེའི་ཕྱིར། འདོད་མི་ནུས་སོ། །ཁ་ཅིག་གང་ཟག་གི་བདག་མེད་མངོན་སུམ་དུ་རྟོགས་ཤིང་
གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་ཆོས་ཅན། ཁྱོད་སྐབས་གསུམ་པར་དངོས་སུ་མི་སྟོན་རྒྱུའི་སྒོམ་ལམ་མ་ཡིན་པར་ཐལ། སྐབས་གསུམ་པར་དངོས་སུ་མི་སྟོན་རྒྱུའི་སྒོམ་ལམ་མེད་ངེས་ ཁྱབ་སྟེ། སྒོམ་ལམ་ཡིན་ན་མེད་ངེས་མ་ཡིན་དགོས་

[019B] མྱུ་གུ་བདེན་གྲུབ་ཆོས་ཅན། མྱུ་གུ་བདེན་མེད་དུ་སྒྲུབ་པའི་དགག་བྱའི་ཆོས་མ་ཡིན་པར་ཐལ། མྱུ་གུ་བདེན་མེད་དུ་སྒྲུབ་པའི་དགག་བྱའི་ཆོས་མེད་ངེས་ཡིན་པའི་ཕྱིར། ཁྱབ་སྟེ། ཆོས་ཡིན་ན་མེད་ངེས་མ་ཡིན་དགོས་པའི་ཕྱིར། འཁོར་གསུམ། ཁ་ཅིག་མ་ཞིག་པའི་སྒོམ་ལམ་ཡིན་ན་
མི་འཇིག་རྒྱུའི་སྒོམ་ལམ་ཡིན་དགོས་པར་ཐལ། སྐབས་གསུམ་པར་དངོས་སུ་མ་བསྟན་པའི་སྒོམ་ལམ་ཡིན་ན། སྐབས་གསུམ་པར་དངོས་སུ་མི་སྟོན་རྒྱུའི་སྒོམ་ལམ་ཡིན་དགོས་པའི་ཕྱིར། ཟེར་ན་མ་ཁྱབ། འདོད་ན། སྒོམ་ལམ་གྱིས་མ་ངེས་སོ། །ཁ་ཅིག་ཉན་ཐོས་ཀྱི་ལམ་ནི་བྱང་ཆུབ་སེམས་དཔས་ཞེས་
སོགས་ཀྱི་གཞུང་གིས་སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ། སྐབས་གསུམ་པར་དངོས་སུ་སྟོན་པའི་རྒྱུ་མཚན་མ་བསྟན་པར་ཐལ། སྐབས་གསུམ་པར་སྒོམ་ལམ་དངོས་སུ་བསྟན་པའི་ཕྱིར། དེར་ཐལ། སྐབས་གསུམ་པར་གཞི་ཤེས་
ཐམས་ཅད་དངོས་སུ་བསྟན་པའི་ཕྱིར་ཏེ། དེ་ལྟར་ཀུན་ཤེས་ཉིད་ལུགས་ལ། །མི་མཐུན་གཉེན་ རྣམ་པར་དབྱེ་བ་མ་ལུས་པ། །ཇི་སྐད་བཤད་པ་འདིར་ཤེས་བྱ། །ཞེས་གསུངས་པའི་ཕྱིར། ཟེར་ན་མ་ཁྱབ། འདོད་ན། ལུང་དེ་རང་གི་བསྟན་བྱའི་དོན་ལམ་ཞུགས་པར་ཐལ། དེས་སྟོང་ཉིད་མངོན་སུམ་
དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ། སྐབས་གསུམ་པར་དངོས་སུ་མི་སྟོན་པའི་རྒྱུ་མཚན་ཡང་མ་བསྟན། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་དེ། གཟུགས་རྟག་མ་
ཡིན་མི་རྟག་མིན། །ཞེས་པའི་གཞུང་རྣམས་རྫོགས། དེ་ལྟར་འདི་དང་ཡང་འདི་དང་ཡང་འདི་དང་ །ཞེས་པའི་གཞུང་མ་བརྩམ་པའི་བར་དུ་དངོས་སུ་མི་སྟོན་པའི་རྒྱུ་མཚན་འཆད་བྱེད་ཀྱི་གཞུང་ཡང་མ་ཡིན་པའི་ཕྱིར། དང་པོ་ཁས། གཉིས་པ་མ་གྲུབ་ན། དེའི་བར་དུ་མི་རྟག་སོགས་བཅུ་དྲུག་རྟོགས་པའི་ཐེག་ཆེན་གྱི་
མཐོང་ལམ་དངོས་སུ་བསྟན་པར་ཐལ། མ་གྲུབ་པ་དེའི་ཕྱིར། ཁབ་སྟེ། རྣམ་བཤད་ལས། ཕྱི་མ་ནི་མཐོང་ལམ་ལས་དམིགས་ཀྱིས་བཀར་བའོ། །ཞེས་གསུངས་པའི་ཕྱིར། འདོད་མི་ནུས་ཏེ། དེ་གཉིས་ཀྱི་བར་དུ་མངོན་རྟོགས་རྒྱན་གྱི་གཞུང་ཚིག་མེད་པའི་ཕྱིར། དེར་ཐལ། དེ་འདྲའི་མཐོང་ལམ་དེ། གཟུགས་རྟག་

[020A]༄༅། །མ་ཡིན་མི་རྟག་མིན། །ཞེས་པའི་སྐབས་སུ་ཡང་བཤད་ཟིན་པའི་ཕྱིར། ཁ་ཅིག་གཟུགས་རྟག་མིན། །ཞེས་པའི་གཞུང་དེས་མི་རྟག་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་སྒོམ་ལམ་བསྟན་པར་ཐལ། སྐབས་གསུམ་པར་སྒོམ་ལམ་བསྟན་པའི་ཕྱིར། འདོད་ན་
དེ་དེ་འཆད་བྱེད་ཀྱི་གཞུང་ཡིན་པར་ཐལ། འདོད་པ་དེའི་ཕྱིར། འདོད་མི་ནུས་ཏེ། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་འཆད་བྱེད་ཀྱི་གཞུང་ཡིན་པའི་ཕྱིར། ཟེར་ན་མ་ཁྱབ། ཁ་ཅིག་དེ་ལྟར་འདི་དང་ཡང་འདི་དང་ །ཞེས་པའི་གཞུང་འདི་སྐབས་གསུམ་པའི་གཞུང་ཚིག་
ཡིན་ཟེར་ན། དེ་མ་ཡིན་པར་ཐལ། དེ་སྐབས་དང་པོ་གསུམ་པོ་གང་རུང་གི་གཞུང་དུ་མི་སྟོན་པའི་ཕྱིར། དེར་ཐལ། དེ་སྐབས་དང་པོ་གསུམ་དུ་མཁྱེན་གསུམ་གྱི་རྣམ་པ་བསྟན་པའི་དོན་བསྡུ་བའི་གཞུང་ཙམ་ཡིན་པའི་ཕྱིར། སྐབས་གསུམ་པའི་མཐའ་དཔྱོད་གསལ་བའི་སྒྲོན་མེ་བཀོད་ཟིན་ཏོ།། །།
   ༈    རྒྱལ་ཀུན་ཡབ་ཏུ་གྱུར་ཀྱང་རྒྱལ་སྲས་ཚུལ། །ཚུལ་བཞིན་བསྟེན་ན་རྨོངས་པའི་དྲ་བ་ཀུན། །ཀུན་མཁྱེན་རལ་གྲིས་གཅོད་མཛད་འཇམ་པའི་དབྱངས། །དབྱངས་ཅན་དགའ་བའི་ཙོང་ཁ་བ་ལ་འདུད། །ཆོས་ཀུན་གདོད་མའི་གཤིས་ལུགས་ནམ་མཁའ་ལ། །ཐ་སྙད་རྟེན་འབྲེལ་སྤྲིན་ཕུང་ལྷུན་འགྲུབ་
ཅིང་ །འཆད་རྩོད་རྩོམ་པའི་རྔ་བསངས་ཆེར་སྒྲོགས་པས། །དང་ལྡན་མདོངས་མཐའི་ཡིད་ཀྱི་དགའ་སྟོན་རྒྱས། །རྒྱལ་ཀུན་གཤེགས་ཤུལ་ལམ་བཟང་ཤེར་ཕྱིན་མདོའི། །དགོངས་འགྲེལ་པད་དཀར་འཕྲེང་མཛེས་འདིར་འབད་པའི། །དགེ་དང་འདུན་པའི་སྨོན་ལམ་རྒྱ་ཆེན་རྣམས། །དབྱར་གྱི་
མཚོ་ལྟར་འཕེལ་ཕྱིར་རྫོགས་བྱང་བསྔོ།།    ༈   དེ་བཞིན་སྨོན་ལམ་བློ་གྲོས་དང་ །དབང་པོ་ཞི་དང་འཇམ་དབྱངས་ལ། །བདག་ནི་གུས་པས་ཕྱག་འཚལ་ལོ། །   ༈     །དཀར་བའི་འོད་བརྒྱ་རྒྱས་པར་དཀྲིགས་པའི་སྐུ། །མཆོད་སྦྱིན་
དང་ནི་ཐུགས་ཁར་སོན་པའི་ཕྱག་གླེགས་བམ་རལ་གྲིས་མཚན་ལ་ཕྱག་འྪ་ལོ། ཞི་ཞིང་གཡས་ །མཛེས་ཤིང་ཡིད་འོང་རིན་ཆེན་རྒྱན་གྱིས་བརྒྱན། །བརྟན་ཅིང་མི་གཡོ་རྡོ་རྗེའི་སྐྱིལ་ཀྲུང་ཅན། །སྒེག་ཅིང་རོལ་པ་ཁྱོད་ལ་ཕྱག་འཚལ་ལོ། །འདི་ཡང་རྗེའི་གསུང་ལས་བྱུང་བའོ།།

[020B]



