༄༅། །མངོན་པར་རྟོགས་པའི་རྒྱན་གྱི་དགོངས་པ་གསལ་བར་བྱེད་པ་མཁས་པ་དགྱེས་པའི་མཆོད་སྤྲིན་ལས་སྐབས་བཞི་པའི་ཚིག་དོན་མཐའ་དཔྱོད་ཟུང་འབྲེལ་དུ་བཤད་པ་བཞུགས་སོ། །

[001A]༄༅། །རྗེ་བཙུན་འཇམ་པའི་དབྱངས་ཀྱི་ཞབས་ལ་གུས་པས་ཕྱག་འཚལ་ལོ། །གཉིས་པ་སྦྱོར་བཞི་རྒྱས་པར་བཤད་པ་ལ་བཞིའི་དང་པོ་རྣམ་རྫོགས་སྦྱོར་བ་འཆད་པ་ལ་
གཉིས༑ སྔོན་འགྲོ་སྤྱིའི་རྣམ་གཞག་བཤད་པ་དང། གཞུང་དོན་དངོས་བཤད་པའོ། །དང་པོ་ལ་གཉིས། སྦྱོར་བ་འགོད་པ་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན་
སྐབས་དང་པོ་གསུམ་དུ་མཁྱེན་གསུམ་རྒྱས་པར་བསྟན་པ་དང། འདིར་དེའི་རྣམ་པ་རྒྱས་པར་བསྟན་པ་ལ་ཟློས་པའི་སྐྱོན་མེད་དེ། བརྗོད་ཚུལ་དང་དགོས་པ་མི་འདྲ་བའི་ཁྱད་པར་ཡོད་པའི་
ཕྱིར༑ འདིར་བསྟན་པའི་དགོས་པ་ཡོད་དེ། མཁྱེན་གསུམ་གྱི་རྣམ་པ་མ་ལུས་པ་རྣམ་རྫོགས་སྦྱོར་བས་སྒོམ་དགོས་པས་དེའི་སྒོམ་ཚུལ་ཡོངས་སུ་ཤེས་པའི་ཆེད་ཡིན་པའི་ཕྱིར་
སྒོམ་པ་ལ་དགོས་པ་ཡོད་དེ། མཁྱེན་གསུམ་གྱི་རྣམ་པ་ལ་གོམས་པ་དབང་དུ་བྱ་བའི་ཆེད་ཡིན་པའི་ཕྱིར། དེར་ཐལ། འགྲེལ་པ་ལས། ཐམས་ཅད་མཁྱེན་པ་ཉིད་གསུམ་ཡོངས་སུ་ཤེས་

[002A]༄༅། །པ་ནི་དབང་དུ་བྱ་བའི་ཕྱིར་ཡང་རྣམ་པ་ཐམས་ཅད་དང་ལམ་དང་གཞི་ཤེས་པ་བསྡུ་བའི་སྒོ་ནས་ཐམས་ཅད་མཁྱེན་པ་ཉིད་གསུམ་སྒོམ་པར་བྱེད་པས་རྣམ་
པ་ཀུན་མངོན་པར་རྫོགས་པར་རྟོགས་པ། ཞེས་གསུངས་པའི་ཕྱིར། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་སྐབས་དང་པོ་གསུམ་དུ་མཁྱེན་གསུམ་གྱི་རྣམ་པ་
བསྟན་པ་དང། འདིར་མཁྱེན་གསུམ་གྱི་རྣམ་པ་བསྟན་པ་ལ་ཟློས་པའི་སྐྱོན་མེད་དེ། སྐབས་དང་པོ་གསུམ་དུ་མཁྱེན་གསུམ་བསྟན་པ་དེ། ཐོས་བསམ་གྱིས་གཏན་ལ་འབེབས་པའི་
དབང་དུ་བྱས། འདིར་བསྒོམས་པས་ཉམས་སུ་ལེན་པའི་དབང་དུ་བྱས་པ་ཡིན་པའི་ཕྱིར། ཟེར་ན། ཟློས་སྐྱོན་སྤོང་ཚུལ་དེ་མི་འཐད་པར་ཐལ། ཐོས་བསམ་དང་ཉམས་ལེན་གྱི་གཞུང་མི་
མཐུན་པ་སོ་སོར་གཅོད་མི་རིགས་པའི་ཕྱིར། དེར་ཐལ། གང་ཐོས་བསམ་གྱིས་གཏན་ལ་ཕབ་པའི་རིམ་པ་དེ། བསྒོམས་པས་ཉམས་སུ་ལེན་དགོས། གང་བསྒོམས་པས་

[002B] ཁ་ཅིག་མཁྱེན་གསུམ་གྱི་རྣམ་པ་ཞི་ལྷག་ཟུང་འབྲེལ་གྱི་སྦྱོར་བས་རྫོགས་པར་བསྒོམ་པའི་སེམས་དཔའི་
ཡེ་ཤེས། རྣམ་རྫོགས་སྦྱོར་བའི་མཚན་ཉིད་ཟེར་ན། ཞི་གནས་མ་ཐོབ་པའི་ཐེག་ཆེན་གྱི་ཚོགས་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། སེམས་དཔའི་ཡེ་ཤེས་
ཡིན་པའི་ཕྱིར། འདོད་མི་ནུས་ཏེ། ཞི་ལྷག་ཟུང་འབྲེལ་མ་ཐོབ་པའི་སེམས་དཔའི་ཡེ་ཤེས་ཡིན་པའི་ཕྱིར། དེར་ཐལ། ཆོས་ཅན་དེའི་ཕྱིར། གཞན་ཡང། དེ་མི་འཐད་པར་ཐལ། རྣམ་རྫོགས་
སྦྱོར་བ་ཡིན་ན། ཞི་ལྷག་ཟུང་འབྲེལ་གྱིས་ཟིན་པས་མ་ཁྱབ་པའི་ཕྱིར། དེར་ཐལ། སེམས་དཔའི་ཡེ་ཤེས་ཡིན་ན། དེས་ཟིན་པས་མ་ཁྱབ་པའི་ཕྱིར། དེར་ཐལ། ཞི་གནས་མ་ཐོབ་པའི་བྱང་
སེམས་ཀྱི་རྒྱུད་ལ་ཐེག་ཆེན་སེམས་བསྐྱེད་ཡོད་པའི་ཕྱིར། དེར་ཐལ། ཐེག་ཆེན་སེམས་བསྐྱེད་རང་རྒྱུད་ལ་སྐྱེས་པའི་གང་ཟག་ཡིན་ན། ཞི་གནས་ཐོབ་པས་ཁྱབ་པར་འདོད་པ་ནི་ཧ་ཅང་ཐལ་བའི་
གནས་ཡིན་པའི་ཕྱིར། དེར་ཐལ། བྱང་ཆུབ་ལམ་རིམ་ལས། སེམས་བསྐྱེད་ལ་ཡིད་འགྱུར་བའི་མྱོང་བ་ཐོན་པ་ལ་ཞིག་གནས་ཐོབ་དགོས་པ་ཧ་ཅང་ཐལ་བའོ། །ཞེས་གསུངས་པའི་ཕྱིར། ཁ་ཅིག་ན་
རེ༑ མཁྱེན་གསུམ་གྱི་རྣམ་པ་ལ་གོམས་པ་དབང་བསྒྱུར་མ་ཐོབ་པའི་སེམས་དཔའི་ཡེ་ཤེས། རྣམ་རྫོགས་སྦྱོར་བའི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། མཚན་

[003A]༄༅། །ཉིད་དེར་ཐལ། མཚོན་བྱ་དེའི་ཕྱིར། འདོད་ན། མཁྱེན་གསུམ་གྱི་རྣམ་པ་ལ་གོམས་པ་དབང་བསྒྱུར་མ་ཐོབ་པར་ཐལ། འདོད་པའི་ཕྱིར། འདོད་མི་ནུས་ཏེ། ཐེག་ཆེན་འཕགས་
པའི་མཁྱེན་པ་ཡིན་པའི་ཕྱིར། ཁ་ཅིག་མཁྱེན་གསུམ་གང་རུང་གི་རྣམ་པ་ལ་གོམས་པ་དབང་བསྒྱུར་མ་ཐོབ་པ་ཐོབ་ཕྱིར་དུ་བསྒོམ་པའི་སེམས་དཔའི་རྣལ་འབྱོར། རྣམ་རྫོགས་སྦྱོར་བའི་མཚན་ཉིད་ཟེར་ན་
ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། དེ་ཆོས་ཅན། མཁྱེན་གསུམ་གང་རུང་གི་རྣམ་པ་ལ་གོམས་པ་དབང་བསྒྱུར་མ་ཐོབ་པར་ཐལ། འདོད་པའི་ཕྱིར། ཟེར་ན། མ་ཁྱབ་སྙམ། འདོད་མི་ནུས་ཏེ། ཐེག་ཆེན་འཕགས་པའི་ཡེ་ཤེས་ཡིན་པའི་ཕྱིར།།    ༈    མཁྱེན་གསུམ་གྱི་རྣམ་པ་བསྒོམ་
པའི་ཤེས་རབ་ཀྱིས་ཟིན་པའི་སེམས་དཔའི་ཡེ་ཤེས། རྣམ་རྫོགས་སྦྱོར་བའི་མཚན་ཉིད། དབྱེ་ན། བརྒྱ་བདུན་ཅུ་རྩ་གསུམ་ཡོད། ས་མཚམས་ནི། ཐེག་ཆེན་གྱི་ཚོགས་ལམ་ནས་རྒྱུན་མཐའི་བར་ཡོད།།
   ༈    ཁ་ཅིག་སྐབས་དང་པོ་གསུམ་དུ་མཁྱེན་གསུམ་གྱི་རྣམ་པ་རྒྱས་པར་བསྟན་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། སྐབས་གསུམ་པས་ཀྱང་མཁྱེན་
གསུམ་གྱི་རྣམ་པ་རྒྱས་པར་བསྟན་པར་ཐལ། འདོད་པའི་ཕྱིར་ན། རྣམ་པ་གཅིག་ཏུ་མ་ཁྱབ། འདོད་མི་ནུས་ཏེ། དེས་རྣམ་མཁྱེན་གྱི་རྣམ་པ་རྒྱས་པར་མ་བསྟན་པའི་ཕྱིར། དེར་ཐལ། དེས་དེ་དངོས་སུ་རྒྱས་

[003B] ཡང་ན་འདིར་མ་ཁྱབ། ཁ་ཅིག་ཐོས་བསམ་དང་ཉམས་ལེན་གྱི་གཞུང་སོ་སོར་གཅོད་རིགས་པར་ཐལ། དེ་གཉིས་སོ་སོར་འབྱེད་རིགས་པའི་ཕྱིར། དེར་ཐལ། དེ་གཉིས་ཐ་དད་དུ་འབྱེད་རིགས་པའི་ཕྱིར། ཟེར་ན་
དོན་འགྲོ་ཚུལ་དུ་བལྟའོ། །ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་དེས། མཁྱེན་གསུམ་གང་རུང་གི་རྣམ་པ་ལ་གོམས་པ་དབང་བསྒྱུར་མ་ཐོབ་པར་ཐལ། དེ་མཁྱེན་གསུམ་གང་རུང་གི་རྣམ་པ་ལ་གོམས་པ་དབང་བསྒྱུར་མ་ཐོབ་པ་
ཐོབ་ཕྱིར་དུ་བསྒོམ་པའི་སེམས་དཔའི་ཡེ་ཤེས་ཡིན་པའི་ཕྱིར། རྟགས་ཁས། འདོད་མི་ནུས་ཏེ། ངེས་དེ་གང་རུང་གི་རྣམ་པ་ལ་གོམས་པ་དབང་བསྒྱུར་ཐོབ་ཟིན་པའི་ཕྱིར། ཟེར་ན། མ་ཁྱབ། འོ་ན། དེས་ཡོན་ཏན་མ་ཐོབ་པ་མེད་པར་ཐལ་
དེས་ཡོན་ཏན་ཐོབ་ཟིན་པའི་ཕྱིར། ཁྱབ་པ་ཁས། འདོད་ན། དེ་ཡོད་པར་ཐལ། དེས་སངས་རྒྱས་ཀྱི་ཡོན་ཏན་མ་ཐོབ་པའི་ཕྱིར། །རྣམ་པ་མདོར་བསྟན། གཉིས་པ་གཞུང་དོན་དངོས་བཤད་པ་ལ་གཉིས། རྣམ་རྫོགས་སྦྱོར་བ་སྤྱིའི་རྣམ་
གཞག་དང། ཐར་པ་ཆ་མཐུན་ནས་བཟུང་སྟེ་རྒྱུད་ལ་སྐྱེ་བའི་རིམ་པ་བཤད་པའོ། །དང་པོ་ལ་གསུམ། སྦྱོར་བའི་ངོ་བོ། སྦྱོར་བའི་སྐྱེན་ཡིན། སྦྱོར་བའི་མཚན་ཉིད་དོ། །དང་པོ་ལ་གཉིས། མི་མཐུན་ཕྱོགས་ཀྱི་གཉེན་པོ་རྣམ་
པའི་དབྱེ་བ་བཤད་པ། བདེན་འཛིན་དངོས་སུ་འཇོམས་པར་བྱེད་པའི་སྦྱོར་བ་ཁྱད་པར་ཅན་ངོས་བཟུང་བའོ། །དང་པོ་ལ་གཉིས། མདོར་བསྟན་པ་དང་རྒྱས་པར་བཤད་པའོ། །དང་པོ་ནི། གཞི་ཤེས་པ་ཡི་བྱེ་བྲག་རྣམས། །ཞེས་
སོགས་ཚིགས་སུ་བཅད་པ་གཅིག་གསུངས་ཏེ། འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། གཞི་བདེན་བཞི་མི་རྟག་སོགས་བཅུ་དྲུག་ཤེས་པ་ཡི་ཡེ་ཤེས་ཀྱི་བྱེ་བྲག་རྣམས་ནི་རང་གི་མི་མཐུན་ཕྱོགས་དེ་དང་

[004A]༄༅། །དེའི་ཡུལ་གྱི་ལྡོག་ཕྱོགས་ཀྱི་རྣམ་པ་ཤར་བའི་སྒོ་ནས་དེ་དང། འཇོམས་པར་བྱེད་པའི་སེམས་དཔའི་ཡེ་ཤེས་ཞེས་བྱ་བ་ནི་ཆོས་ཅན། སྐབས་འདིའི་བསྟན་བྱའི་གཙོ་བོར་གྱུར་པའི་གཉེན་པོའི་མཚན་
ཉིད་དུ་བརྗོད་དེ། དེའི་འཇོག་བྱེད་ཡིན་པའི་ཕྱིར། གཉེན་པོ་ཡེ་ཤེས་ཀྱི་རྣམ་པ་དེ་ནི་ཆོས་ཅན། བསྡུ་ན་རྣམ་པ་གསུམ་དུ་འདོད་དེ། ཀུན་མཁྱེན་ཉིད་ནི་རྣམ་པ་གསུམ་དུ་ངེས་པའི་ཕྱིར། དེ་ལྟར་ཡང་འགྲེལ་པ་ལས། རྣམ་པ་ལ་
སོགས་པར་འཛིན་པ། ཞེས་པ་ནས། རྣམ་པ་གསུམ་ཁོ་ནར་བཞེད་དོ། །ཞེས་པའི་བར་གསུངས། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་མཁྱེན་གསུམ་གྱི་རྣམ་པ་ཞི་ལྷག་ཟུང་འབྲེལ་གྱི་སྦྱོར་བའི་སྒོ་ནས་
ཐུན་མོང་མིན་པའི་རྣམ་ཐར་སྒོ་གསུམ་དུ་བསྡུས་ནས་བསྒོམ་པ། མཁྱེན་གསུམ་བསྡུས་སྒོམ་གྱི་དོན་ཡིན་ཟེར་ན། དེ་མི་འཐད་པར་ཐལ། ཐེག་ཆེན་རིགས་ངེས་ཀྱི་དམན་ལམ་སྔོན་དུ་མ་སོང་བའི་བྱང་སེམས་ཚོགས་ལམ་པའི་རྒྱུད་ལ་
མཁྱེན་གསུམ་གྱི་རྣམ་པ་ཞི་ལྷག་ཟུང་འབྲེལ་གྱི་སྦྱོར་བས་ཐུན་མོང་ཡིན་པའི་རྣམ་ཐར་སྒོ་གསུམ་དུ་བསྡུས་ནས་སྒོམ་པ་མེད་ཀྱང། དེའི་རྒྱུད་ལ་མཁྱེན་གསུམ་བསྡུས་སྒོམ་ཡོད་པའི་ཕྱིར། དང་པོ་དེར་ཐལ། དེའི་རྒྱུད་ལ་སྟོང་ཉིད་
རྟོགས་པའི་ཞི་ལྷག་ཟུང་འབྲེལ་མེད་པའི་ཕྱིར། དེར་ཐལ། དེའི་རྒྱུད་ལ་སྟོང་ཉིད་རྟོགས་པའི་ལྷག་མཐོང་མེད་པའི་ཕྱིར། དེར་ཐལ། དེ་འདྲའི་བྱང་སེམས་ཚོགས་ལམ་པ་དེས། སྟོང་ཉིད་རྟོགས་པའི་ལྷག་མཐོང་ཐོབ་པ་དང་
ཐེག་ཆེན་གྱི་སྦྱོར་ལམ་དྲོད་ཐོབ་པ་དུས་མཉམ་པའི་ཕྱིར། དེར་ཐལ། རྣམ་བཤད་ལས། སྟོང་པ་ཉིད་ལ་དམིགས་པའི་ལྷག་མཐོང་མཚན་ཉིད་པ་སྦྱོར་ལམ་དྲོད་ཡན་ཆད་མ་གཏོགས་ཐེག་པ་ཆེན་པོར་རིགས་ངེས་པ་རྣམས་ཀྱིས་

[004B] །ཞེས་གསུངས་པའི་ཕྱིར། ཁ་ཅིག་མཁྱེན་གསུམ་གང་རུང་གི་རྣམ་པ་ཤར་ནས་སྒོམ་པའི་ཡེ་ཤེས་གཉེན་པོའི་ཤེས་རྣམ་གྱི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་
ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཡེ་ཤེས་ཡིན་པའི་ཕྱིར། འདོད་ན། མཁྱེན་གསུམ་གང་རུང་གི་རྣམ་པ་ཤར་པར་ཐལ། འདོད་པའི་ཕྱིར། འདོད་མི་ནུས་ཏེ། སྟོང་ཉིད་མངོན་སུམ་དུ་རྟོགས་པའི་སློབ་པའི་ཡེ་ཤེས་
ཡིན་པའི་ཕྱིར། གཞན་ཡང། ལམ་མ་ཞུགས་གང་ཟག་གི་རྒྱུད་ཀྱི་སྒྲ་མི་རྟག་པར་རྟོགས་པའི་རྗེས་དཔག་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། སྒྲ་རྟག་འཛིན་གྱི་གཉེན་པོར་གྱུར་པའི་ཤེས་པ་ཡིན་
པའི་ཕྱིར། འདོད་ན། ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ལམ་མ་ཞུགས་གང་ཟག་གི་རྒྱུད་ཀྱི་ཆོས་ཡིན་པའི་ཕྱིར། ཁ་ཅིག་གཞིའི་ཁྱད་པར་རམ་བྱེ་བྲག་རྣམ་པའི་མཚན་ཉིད་ཟེར་ན། གཞི་
ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དོན་རྣམ་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར། འདོད་ན། མི་འཐད་པར་ཐལ། གཞི་དང་ཐ་དད་མ་ཡིན་པའི་ཕྱིར། ཁ་ཅིག་གཞི་ག་ཞིག་
རྣམ་རྫོགས་སྦྱོར་བའི་བསྒོམ་བྱ། དོན་རྣམ་གྱི་མཚན་ཉིད། ཤེས་པ་གང་ཞིག་རྣམ་རྫོགས་སྦྱོར་བའི་བསྒོམ་བྱ། ཤེས་རྣམ་གྱི་མཚན་ཉིད་ཟེར་ན། མ་རིག་པ་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་
ཕྱིར༑ འདོད་ན། རྣམ་རྫོགས་སྦྱོར་བའི་བསྒོམ་བྱ་ཡིན་པར་ཐལ་ལོ། །གཞན་ཡང། དེ་ཆོས་ཅན། མཚན་ཉིད་ཕྱི་མ་དེར་ཐལ། མཚོན་བྱ་ཕྱི་མ་དེའི་ཕྱིར། དེར་ཐལ། ཤེས་པ་ཡིན་པའི་ཕྱིར། འདོད་ན་སླའོ། །ཁ་

[005A]༄༅། །ཅིག་ཤེས་རྣམ་ཡིན་ན། རྣམ་བྱང་ཕྱོགས་ཀྱི་ཤེས་རྣམ་ཡིན་པས་ཁྱབ་ཟེར་ན། གང་ཟག་གི་བདག་འཛིན་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། དེ་ཉོན་མོངས་ཕྱོགས་ཀྱི་ཤེས་རྣམ་
ཡིན་པའི་ཕྱིར། ཁ་ཅིག་རྣམ་མཁྱེན་གྱི་དོན་རྣམ་ཡིན་ན། རྣམ་མཁྱེན་གྱི་རྣམ་པ་ཡིན་པས་ཁྱབ་ཟེར་ན། གང་ཟག་གི་བདག་མེད་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་མཁྱེན་གྱི་གཞལ་བྱ་ཡིན་པའི་ཕྱིར་
འདོད་ན། རྣམ་མཁྱེན་ཡིན་པར་ཐལ། འདོད་པའི་ཕྱིར། འདོད་ན། ཤེས་པ་ཡིན་པར་ཐལ་ལོ། །ཁ་ཅིག་རྣམ་མཁྱེན་གྱི་དོན་རྣམ་ཡིན་ན། རྣམ་མཁྱེན་གྱི་རྣམ་པ་མ་ཡིན་པས་ཁྱབ་ཟེར་ན། གང་ཟག་གི་བདག་མེད་རྟོགས་པའི་
རྣམ་མཁྱེན་ཆོས་ཅན། དེར་ཐལ། དེའི་ཕྱིར། རྟགས་གསལ་སླའོ། །ཁ་ཅིག་ཆོས་དེའི་རྣམ་པ་ཡིན་ན། ཆོས་དེ་ཡིན་པས་ཁྱབ་ཟེར་ན། སྡུག་བདེན་གྱི་སྟེང་གི་སྟོང་པ་ཆོས་ཅན། སྡུག་བདེན་ཡིན་པར་ཐལ། སྡུག་བདེན་
གྱི་རྣམ་པ་ཡིན་པའི་ཕྱིར། དེར་ཐལ། སྡུག་བདེན་གྱི་རྣམ་པ་དེ་ལ་དེར་གྱུར་པའི་མི་རྟག་སྡུག་བསྔལ་སྟོང་པ་བདག་མེད་བཞི་ཡོད་པའི་ཕྱིར། འདོད་མི་ནུས་ཏེ། འདུས་མ་བྱས་ཡིན་པའི་ཕྱིར། ཁ་ཅིག་དོན་རྣམ་དང་ཤེས་རྣམ་
གཉིས་ཀྱི་སྒོམ་ཚུལ་འགལ་ལོ། །ཟེར་ན། དེ་མི་འཐད་པར་ཐལ། ཕུང་པོ་མི་རྟག་པ་དེ་དོན་རྣམ་དང། དེ་རྟོགས་པའི་ཡེ་ཤེས་དེ་ཤེས་རྣམ་གང་ཞིག་དེ་གཉིས་ཀ་བསྒོམ་པའི་གང་ཟག་གཉིས་མི་འགལ་བའི་ཕྱིར། །ཕྱི་མ་དེར་ཐལ་
རྣམ་བཤད་ལས། ཁ་ཅིག་རྣམ་དང་ཤེས་རྣམ་གཉིས་སུ་ཕྱེ་ནས་བསྒོམ་བྱ་གང་ཡིན་མི་མཐུན་པ་སོ་སོར་འདོད་པ་ལ་ནི་སྙིང་པོ་ཅུང་ཟད་ཀྱང་མེད་དེ། མི་རྟག་པ་རྟོགས་པའི་ཡེ་ཤེས་བསྒོམ་བྱར་འདོད་པ་དེས་ཀྱང་མི་རྟག་པ་

[005B] མི་རྟག་པ་བསྒོམ་བྱར་འདོད་པ་དེས་ཀྱང་དེ་རྟོགས་ཀྱི་ཡེ་ཤེས་བསྒོམ་བྱར་ཁས་མི་ལེན་ན་གཞི་སྟོར་བར་འགྱུར་བའི་ཕྱིར་རོ། །ཞེས་གསུངས་པའི་ཕྱིར། ཁ་ཅིག་རྣམ་མཁྱེན་བསྒོམ་པའི་སེམས་དཔའི་ཡེ་
ཤེས་མེད་ཟེར་ན། དེ་ཡོད་པར་ཐལ། རྣམ་མཁྱེན་གྱི་རྣམ་པ་སྒོམ་པའི་སེམས་དཔའི་ཡེ་ཤེས་ཡོད་པའི་ཕྱིར། དེར་ཐལ། དེའི་རྣམ་པ་ཉམས་སུ་ལེན་པའི་སེམས་དཔའི་ཡེ་ཤེས་ཡོད་པའི་ཕྱིར། དེར་ཐལ། རྣམ་མཁྱེན་སྦྱོར་བ་ཡོད་པའི་ཕྱིར། གཞན་
ཡང༑ དེ་ཡོད་པར་ཐལ། སངས་རྒྱས་བསྒོམ་པའི་སེམས་དཔའི་ཡེ་ཤེས་ཡོད་པའི་ཕྱིར། དེར་ཐལ། སངས་རྒྱས་ཀྱི་སྐུ་བསྒོམ་པའི་དེ་ཡོད་པའི་ཕྱིར། དེར་ཐལ། ཏིང་འཛིན་རྒྱལ་པོ་ལས། གསེར་གྱི་ཁ་དོག་ལྟ་བུའི་སྐུ་ལུས་ནི། །ཞེས་
སོགས་དང། སྔགས་ཀྱི་ཐེག་པ་ཡང་ཡོད་པའི་ཕྱིར།།    ༈    མཁྱེན་གསུམ་གྱི་རྣམ་པར་རྒྱུ་བདུན་ཅུ་རྩ་གསུམ་རྣམ་རྫོགས་སྦྱོར་བའི་འཛིན་སྟངས་ཀྱི་ཡུལ་དུ་བསྡུས་ནས་ཉམས་སུ་ལེན་པ་དེ་
སྐབས་འདིའི་མཁྱེན་གསུམ་བསྡུས་སྒོམ་གྱི་དོན་ནོ། །རང་གི་གནོད་བྱ་སྒྲོ་འདོགས་ལ་གནོད་བྱེད་ཀྱི་རིག་པ། རང་ཉིད་གཉེན་པོའི་ཤེས་རྣམ་ཡིན་པའི་མཚན་ཉིད། རང་ཡུལ་གྱི་རྣམ་པ་ལེགས་པར་ཤར་བའི་སྒོ་ནས་རང་གི་དམིགས་པའི་
ཆོས་ལ་ཕྱིན་ཅི་ལོག་ཏུ་སྒྲོ་འདོགས་པའི་སྒྲོ་འདོགས་ལ་དངོས་སུ་གནོད་བྱེད་ཀྱི་མཁྱེན་པ། སྐབས་འདིར་དངོས་སུ་བསྟན་པའི་གཉེན་པོའི་མཚན་ཉིད།།    ༈    ཁ་ཅིག་ཐེག་ཆེན་གྱི་བར་ཆད་མེད་
ལམ་ཆོས་ཅན། མཁྱེན་གསུམ་གྱི་རྣམ་པ་སྒོམ་པའི་སེམས་དཔའི་ཡེ་ཤེས་ཡིན་པར་ཐལ། མཁྱེན་གསུམ་སྒོམ་པའི་སེམས་དཔའི་ཡེ་ཤེས་ཡིན་པའི་ཕྱིར། དེར་ཐལ། ཁྱོད་ཀྱིས་བསྒོམ་པའི་མཁྱེན་གསུམ་ཡོད་པའི་ཕྱིར། ཟེར་ན། མ་ཁྱབ་

[006A]༄༅། །འདོད་མི་ནུས་ཏེ། གཞི་ཤེས་ཀྱི་རྣམ་པ་སྒོམ་པའི་ཡེ་ཤེས་མ་ཡིན་པའི་ཕྱིར། ཁ་ཅིག་རྒྱུན་མཐའི་བར་ཆད་མེད་ལམ་དེ་རྣམ་མཁྱེན་སྒོམ་པའི་ཡེ་ཤེས་ཡིན་པར་ཐལ། དེ་རྒྱུན་མཐའི་བར་ཆད་མེད་ལམ་
བསྒོམ་པའི་ཡེ་ཤེས་གང་ཞིག་རྣམ་མཁྱེན་གྱི་དངོས་ཀྱི་སྦྱོར་བ་ཡིན་པའི་ཕྱིར། འདོད་ན། དེ་རྣམ་མཁྱེན་རྟོགས་པའི་ཡེ་ཤེས་ཡིན་པར་ཐལ། འདོད་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། སྟོང་ཉིད་མངོན་སུམ་དུ་རྟོགས་
པའི་སློབ་པའི་ཡེ་ཤེས་ཡིན་པའི་ཕྱིར། ཁ་ཅིག་བྱང་སེམས་རྒྱུན་མཐའ་བ་དེ་རྣམ་མཁྱེན་སྒོམ་པའི་གང་ཟག་ཡིན་པའི་ཐལ། རྒྱུན་མཐའི་བར་ཆད་མེད་ལམ་དེ་རྣམ་མཁྱེན་སྒོམ་པའི་ཡེ་ཤེས་ཡིན་པའི་ཕྱིར། འདོད་ན། རྣམ་མཁྱེན་བློ་ངོར་བསྐྱེད་
ནས་སྒོམ་པར་ཐལ། འདོད་པའི་ཕྱིར། ཁྱབ་སྟེ། ལམ་སྒོམ་པའི་ཚེ་བློ་ངོར་བསྐྱེད་ནས་སྒོམ་དགོས་ཀྱི། བློའི་དམིགས་པ་འབའ་ཞིག་ཏུ་བྱས་ནས་སྒོམ་པ་མི་འཐད་པའི་ཕྱིར། འདོད་ན། དེས་རྣམ་མཁྱེན་བློ་ངོར་གྲུབ་པར་ཐལ། འདོད་པའི་
ཕྱིར་ན། མ་ཁྱབ། འདོད་མི་ནུས་ཏེ། རྒྱུན་མཐའི་ཡེ་ཤེས་ཀྱི་ངོ་བོར་ཀུན་རྫོབ་ཀྱི་ཆོས་མ་གྲུབ་པའི་ཕྱིར། ཁ་ཅིག་སྡུག་བདེན་གྱི་རྣམ་པ་ཡིན་ན། སྡུག་བདེན་ཡིན་དགོས་པར་ཐལ། རྣམ་མཁྱེན་གྱི་རྣམ་པ་ཡིན་ན། རྣམ་མཁྱེན་
ཡིན་དགོས་པའི་ཕྱིར་ན། མ་ཁྱབ། འདོད་ན། བཀག་ཟིན། ཁ་ཅིག་རྣམ་མཁྱེན་གྱི་འཛིན་རྣམ་ཡིན་ན། རྣམ་མཁྱེན་ཡིན་དགོས་པར་ཐལ། རྣམ་མཁྱེན་གྱི་རྣམ་པ་ཡིན་ན། རྣམ་མཁྱེན་ཡིན་དགོས་པའི་ཕྱིར་ན། མ་ཁྱབ་
འདོད་ན། རྣམ་མཁྱེན་ཉམས་སུ་མྱོང་བའི་རང་རིག་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ཉམས་སུ་མྱོང་བའི་རང་རིག་ཡིན་པའི་ཕྱིར། འདོད་མི་ནུས་ཏེ། ཡེ་ཤེས་མ་ཡིན་པའི་ཕྱིར། དེར་ཐལ། རང་རིག་ཡིན་པའི་

[006B] ཁ་ཅིག་འཛིན་རྣམ་ཡིན་ན་ཡེ་ཤེས་མ་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། རྣམ་མཁྱེན་ཆོས་ཅན། དེར་ཐལ། དེའི་ཕྱིར། དེར་ཐལ། འཛིན་པའི་རྣམ་པ་ཡིན་པའི་ཕྱིར་ན། མ་ཁྱབ། འོ་ན་
ཤེས་བྱ་ཆོས་ཅན། གཟུང་རྣམ་ཡིན་པར་ཐལ། གཟུང་བའི་རྣམ་པ་ཡིན་པའི་ཕྱིར། ཁྱབ་པ་ཁས། རྟགས་དེར་ཐལ། གཞི་གྲུབ་པའི་ཕྱིར། །འདོད་ན། ཤེས་པར་ཐལ་ལོ། །འདོད་པའི་ཕྱིར། འདོད་མི་ནུས་ཏེ། འདུས་མ་བྱས་
ཡིན་པའི་ཕྱིར།།    ༈    གཉིས་པ་རྒྱས་པར་བཤད་པ་ལ་གསུམ། གཞི་ཤེས་ཀྱི་རྣམ་པ་བཤད་པ། ལམ་ཤེས་ཀྱི་རྣམ་པ་བཤད་པ། རྣམ་མཁྱེན་གྱི་རྣམ་པ་བཤད་པའོ། །དང་པོ་ནི། མེད་པའི་རྣམ་པ་ནས་བཟུང་སྟེ། །ཞེས་པ་
ནས། ལམ་ལ་དེ་ནི་བཅོ་ལྔར་བཤད། །ཅེས་པའི་བར་གསུངས་ཏེ། དེའི་དོན་འགྲེལ་པས་འཆད་པ་ལ། དེ་ལ་ཐམས་ཅད་ཤེས་པ་ཉིད་ཀྱི་དབང་དུ་བྱས་ནས། མེད་པ་དང། མི་སྐྱེ་བ་དང། དབེན་པ་དང། ཞེས་པ་ནས། སྤྱིར་ན་ཐམས་ཅད་
ཤེས་པ་ཉིད་ཀྱི་རྣམ་པ་ཉི་ཤུ་རྩ་བདུན་ཡིན་ནོ། །ཞེས་པའི་བར་གསུངས་སོ། །རྩ་འགྲེལ་དེ་དག་གང་ལས་འཕྲོས་པ་ཡོད་དེ། མདོ་ལས། བཅོམ་ལྡན་འདས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ནི་མ་མཆིས་པའི་ཕ་རོལ་ཏུ་ཕྱིན་པའོ། །ཞེས་
པ་ནས། ཤེར་ཕྱིན་འདི་ནི་མི་གཡོ་བའི་ཕ་རོལ་ཏུ་ཕྱིན་པའོ། །བཅོམ་ལྡན་འདས་ཀྱིས་བཀའ་སྩལ་པ། ཆོས་ཀྱི་དབྱིངས་གནས་པ་ཉིད་ཀྱི་ཕྱིར་རོ། །ཞེས་པའི་བར་ལས་འཕྲོས་པའི་ཕྱིར། འདིའི་སྐབས་སུ་རྩ་བའི་ཚིག་དོན་བཤད་པ་དང་
མཐའ་དཔྱད་པ་གཉིས། དང་པོ་ནི། ཤེར་ཕྱིན་འདི་ནི་མ་མཆིས་པའི་ཕ་རོལ་ཏུ་ཕྱིན་པའོ། །ཞེས་སྡུག་བསྔལ་རྟག་པར་མེད་པར་སྟོན་པའི་རྣམ་པ་ནས་བཟུང་སྟེ། མི་གཡོ་བའི་ཕ་རོལ་ཏུ་ཕྱིན་པའོ། །ཞེས་ལམ་བདེན་གྱི་མི་གཡོ་

[007A]༄༅། །བའི་རྣམ་པའི་བར་སྟོན་པའི་ཡུམ་བར་མའི་མདོ་ཚིག་འདི་ཆོས་ཅན། ཁྱོད་ཀྱིས་གཞི་ཤེས་ཀྱི་རྣམ་པ་ཉེར་བདུན་བསྟན་པ་ཡིན་ཏེ། བདེན་པ་དང་པོ་གསུམ་སོ་སོ་ལ་བཞི་བཞི་དང། ལམ་བདེན་ལ་གཞི་ཤེས་ཀྱི་རྣམ་པ་དེ་
ནི་བཅོ་ལྔར་བཤད་པའི་ཕྱིར།།    ༈    དང་པོ་ལ་ཁ་ཅིག་གཞི་ཤེས་ཀྱི་དམིགས་པའི་ཆོས་ལ་ཕྱིན་ཅི་ལོག་ཏུ་སྒྲོ་འདོགས་པའི་སྒྲོ་འདོགས་ལ་གནོད་བྱེད་ཀྱི་མཁྱེན་པ། གཞི་ཤེས་ཀྱི་
རྣམ་པའི་མཚན་ཉིད་ཟེར་ན། གཞི་ཤེས་ཀྱི་དམིགས་པ་བདག་མེད་པར་རྟོགས་པའི་ཉན་ཐོས་ཀྱི་སྦྱོར་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། གཞི་ཤེས་ཀྱི་དམིགས་པ་ལ་གང་ཟག་གི་བདག་ཏུ་སྒྲོ་
འདོགས་པའི་སྒྲོ་འདོགས་ལ་གནོད་བྱེད་ཀྱི་གཉེན་པོའི་ཡེ་ཤེས་ཡིན་པའི་ཕྱིར། དེར་ཐལ། གཞི་ཤེས་ཀྱི་དམིགས་པ་གང་ཟག་གི་བདག་ཏུ་འཛིན་པའི་བདག་འཛིན་གྱི་གཉེན་པོའི་ཡེ་ཤེས་ཡིན་པའི་ཕྱིར། འདོད་ན། མི་འཐད་པར་ཐལ། འཕགས་རྒྱུད་
ཀྱི་མཁྱེན་པ་མ་ཡིན་པའི་ཕྱིར། དེར་ཐལ། སོ་སྐྱེའི་མངོན་རྟོགས་ཡིན་པའི་ཕྱིར། ཁ་ཅིག་ཐེག་དམན་གྱི་རྟོགས་རིགས་སུ་གནས་པའི་འཕགས་རྒྱུད་ཀྱི་མཁྱེན་པ། གཞི་ཤེས་ཀྱི་ཤེས་རྣམ་གྱི་མཚན་ཉིད་ཟེར་ན། སྟོང་ཉིད་རྟོགས་པའི་ཉན་ཐོས་
ཀྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དམན་པའི་གཞི་ཤེས་ཀྱི་ཤེས་རྣམ་ཡིན་པའི་ཕྱིར། དེར་ཐལ། དམན་པའི་གཞི་ཤེས་ཀྱི་ཤེས་རྣམ་ཡོད་པའི་ཕྱིར། དེར་ཐལ། དེའི་གཞི་ཤེས་ཀྱི་རྣམ་པ་
ཡོད་པའི་ཕྱིར། དེར་ཐལ། དེའི་གཞི་ཤེས་ཡོད་པའི་ཕྱིར། འདོད་མི་ནུས་ཏེ། སྟོང་ཉིད་རྟོགས་པའི་སློབ་ལམ་ཡིན་པའི་ཕྱིར། ཁ་ཅིག་དེ་འདྲ་བ་དེ། སྐབས་འདིར་དངོས་སུ་བསྟན་པའི་གཞི་ཤེས་ཀྱི་ཤེས་རྣམ་གྱི་མཚན་ཉིད་ཟེར་ན། སངས་

[007B] མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཐེག་ཆེན་འཕགས་པའི་རྒྱུད་ཀྱི་གཞི་ཤེས་ཡིན་པའི་ཕྱིར། འདོད་ན། སློབ་པའི་རྒྱུད་ཀྱི་གཞི་ཤེས་ཡིན་པར་ཐལ། འདོད་པའི་ཕྱིར། ཁ་
ཅིག་སྐབས་འདིར་དངོས་སུ་བསྟན་པའི་གཞི་ཤེས་ཀྱི་རྣམ་པ་ཡིན་ན། བྱང་འཕགས་ཀྱི་གཞི་ཤེས་ཡིན་པས་ཁྱབ་ཟེར་ན། གང་ཟག་གི་བདག་མེད་མངོན་སུམ་དུ་རྟོགས་པའི་ཉན་ཐོས་ཀྱི་མཐོང་ལམ་ཆོས་ཅན། དེར་ཐལ། དེའི་ཕྱིར། དེར་ཐལ་
སྐབས་འདིར་དངོས་སུ་བསྟན་པའི་ཉན་ཐོས་ཀྱི་གཞི་ཤེས་ཀྱི་རྣམ་པ་གཅིག་ཡོད་པའི་ཕྱིར། དེར་ཐལ། འགྲེལ་བ་ལས། དེ་ལ་ཐམས་ཅད་མཁྱེན་པ་ཉིད་གསུམ་གྱི་རྣམ་པ་ཉན་ཐོས་དང་བྱང་ཆུབ་སེམས་དཔའི་བྱེ་བྲག་གི་གོ་རིམ་བཞིན་དུ་ཟག་
པ་མེད་པ་དང་ཟག་པ་དང་བཅས་པ་དག་ཀྱང་ཡིན་ནོ། །ཞེས་གསུངས་པའི་ཕྱིར། ཁ་ཅིག་གཞི་ཤེས་ཀྱི་ལམ་བདེན་གྱི་རྣམ་པ་དེ་ལ། ཉོན་སྒྲིབ་ཀྱི་དངོས་གཉེན་དུ་གྱུར་པའི་མཐོང་ལམ་ཟག་མེད་བཞི། ཤེས་སྒྲིབ་གཟུང་རྟོག་གི་དངོས་ཀྱི་གཉེན་
པོར་གྱུར་པའི་སྒོམ་ལམ་ཟག་བཅས་དྲུག་དེའི་དངོས་ཀྱི་གཉེན་པོར་གྱུར་པའི་མཐོང་ལམ་ཟག་མེད་ལྔ་སྟེ་བཅོ་ལྔ་ཡོད་ཟེར་ན། དེ་མི་འཐད་པར་ཐལ། ཉོན་སྒྲིབ་ཀྱི་དངོས་ཀྱི་གཉེན་པོར་གྱུར་པའི་མཐོང་ལམ་མེད་པ་གང་ཞིག་ཕྱི་མ་གཉིས་ཀྱང་རེ་རེ་ནས་
མེད་པའི་ཕྱིར། དང་པོ་དེར་ཐལ། ཉོན་སྒྲིབ་ཀྱི་དངོས་ཀྱི་གཉེན་པོ་ཡིན་ན། སྒོམ་ལམ་ཡིན་དགོས་པའི་ཕྱིར། ཕྱི་མ་དེར་ཐལ། ཤེས་སྒྲིབ་གཟུང་རྟོག་གི་དངོས་ཀྱི་གཉེན་པོ་ཡིན་ན། སྒོམ་ལམ་ཟག་མེད་ཡིན་དགོས་པའི་ཕྱིར། དེར་ཐལ། དེའི་
དངོས་གཉེན་དུ་གྱུར་པའི་ལམ་ཡིན་ན། སྒོམ་ལམ་བར་ཆད་མེད་ལམ་ཡིན་དགོས་པའི་ཕྱིར། ཁ་ཅིག་སྤང་བྱ་ཡིན་ན། སྒྲིབ་པ་ཡིན་པས་ཁྱབ་ཟེར་ན། ངན་འགྲོ་བའི་གཟུགས་ཕུང་ཆོས་ཅན། དེར་ཐལ། དེའི་ཕྱིར། དེར་ཐལ། ངན་

[008A]༄༅། །འགྲོ་སྤང་བྱ་ཡིན་པའི་ཕྱིར། འདོད་མི་ནུས་སོ། ཁ་ཅིག་དམན་སྒྲིབ་ཡིན་ན། སྒྲིབ་པ་ཡིན་པས་ཁྱབ་ཟེར་ན། ཉན་ཐོས་སློབ་པའི་རྒྱུད་ཀྱི་རང་ཉིད་གཅིག་པུ་ཞི་བདེ་དོན་གཉེར་གྱི་བློ་ཆོས་ཅན། དེར་ཐལ། དེའི་ཕྱིར་
འདོད་མི་ནུས་ཏེ། ལམ་ཡིན་པའི་ཕྱིར། དེར་ཐལ། སློབ་ལམ་ཡིན་པའི་ཕྱིར། ཁ་ཅིག་སྒྲིབ་པ་ཡིན་ན། ཉོན་སྒྲིབ་དང། ཤེས་སྒྲིབ་གང་རུང་ཡིན་པས་ཁྱབ་ཟེར་ན། སྙོམས་འཇུག་གི་སྒྲིབ་པ་ཆོས་ཅན། དེར་ཐལ། དེའི་ཕྱིར་
དེར་ཐལ། སྒྲིབ་པ་དེ་ལ་ཉོན་སྒྲིབ། ཤེས་སྒྲིབ། སྙོམས་འཇུག་གི་སྒྲིབ་པ་གསུམ་གྱི་དབྱེ་བ་འཐད་པའི་ཕྱིར། དེར་ཐལ། རྒྱུད་བླ་མ་ལས། ཉོན་མོངས་ཤེས་བྱ་སྙོམས་འཇུག་གི་སྒྲིབ་གསུམ་ལས་ནི་ངེས་གྲོལ་ཞིང། །ཞེས་
གསུངས་པའི་ཕྱིར། འདོད་མི་ནུས་སོ། །གཞན་ཡང། ཉོན་སྒྲིབ་དང་ཤེས་སྒྲིབ་གཉིས་ཀ་ཆོས་ཅན། དེ་གང་རུང་ཡིན་པར་ཐལ། སྒྲིབ་པ་ཡིན་པའི་ཕྱིར། རྟགས་གསལ་སླའོ། །ཁ་ཅིག་ཉོན་སྒྲིབ་ཡིན་ན། ཉོན་སྒྲིབ་ཕྲ་མོ་ཡིན་པས་
ཁྱབ། ཤེས་སྒྲིབ་ཡིན་ན། ཤེས་སྒྲིབ་ཕྲ་མོ་ཡིན་པས་ཁྱབ་ཟེར་ན། དང་པོ་ལ། གང་ཟག་རྟག་པར་འཛིན་པའི་རྟོག་པ་ཆོས་ཅན། དེར་ཐལ། དེའི་ཕྱིར། དེར་ཐལ། སྒྲིབ་གཉིས་གང་རུང་ཡིན། ཤེས་སྒྲིབ་མ་ཡིན་པའི་ཕྱིར། འདོད་མི་ནུས་
ཏེ། ཉོན་སྒྲིབ་རགས་པ་ཡིན་པའི་ཕྱིར། ཕྱི་མ་ལ། གཟུགས་ཕྱི་རོལ་དོན་འཛིན་གྱི་རྟོག་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། ཁྱབ་སྟེ། འགྲེལ་པ་ལས། ཤེས་བྱའི་སྒྲིབ་པའི་ཕྱོགས་གཅིག་པོ་གཟུང་
བ་དོན་གྱི་རྣམ་པར་རྟོག་པའོ། །ཞེས་གསུངས་པའི་ཕྱིར། འདོད་ན། མི་འཐད་པར་ཐལ། ཤེས་སྒྲིབ་རགས་པ་ཡིན་པའི་ཕྱིར། ཁ་ཅིག་ཐར་པ་ཐོབ་པ་ལ་གེགས་བྱེད་ཀྱི་སྒྲིབ་པའི་གཙོ་བོ། །ཉོན་སྒྲིབ་ཀྱི་མཚན་ཉིད། ཐམས་ཅད་མཁྱེན་

[008B] ཤེས་སྒྲིབ་ཀྱི་མཚན་ཉིད། ཟེར་ན། དང་པོ་ལ། བདེན་འཛིན་ལྷན་སྐྱེས་ཆོས་ཅན། མཚོན་བྱ་དང་པོ་དེར་ཐལ། མཚན་ཉིད་དང་པོ་དེའི་ཕྱིར། དེར་ཐལ། ས་ལམ་ཐོབ་པ་ལ་གེགས་བྱེད་ཀྱི་
སྒྲིབ་པའི་གཙོ་བོ་ཡིན་པའི་ཕྱིར། དེར་ཐལ། ཡོན་ཏན་སྒྲུབ་པ་ལ་གེགས་བྱེད་ཀྱི་སྒྲིབ་པའི་གཙོ་བོ་ཡིན་པའི་ཕྱིར། དེར་ཐལ། སྒྲིབ་པའི་གཙོ་བོ་གང་ཞིག་མཚུངས་པའི་ཕྱིར། འདོད་མི་ནུས་ཏེ། ཤེས་སྒྲིབ་ཡིན་པའི་ཕྱིར། གཞན་ཡང། དེ་
མི་འཐད་པར་ཐལ། ཐར་པ་ཐོབ་པ་ལ་གེགས་བྱེད་ཀྱི་སྒྲིབ་པ་ཡིན་ན། དེ་ཐོབ་པ་ལ་གཙོ་བོར་གེགས་བྱེད་ཀྱི་སྒྲིབ་པ་ཡིན་པས་མ་ཁྱབ་པའི་ཕྱིར། ཁ་ཅིག་ཆོས་ཀྱི་བདག་འཛིན་བདག་འཛིན་ཡིན་ཟེར་ན། དེ་མི་འཐད་པར་ཐལ། བདག་འཛིན་ཡིན་
ན༑ གང་ཟག་གི་བདག་འཛིན་ཡིན་དགོས་པའི་ཕྱིར། དེར་ཐལ། དེ་ཡིན་ན། ཁྱོད་ཀྱི་ཞེན་ཡུལ་གྱིས་སྟོང་པ་དེ་གང་ཟག་གི་བདག་མེད་ཕྲ་མོ་ཡིན་དགོས་པའི་ཕྱིར། །ཁ་ཅིག་གང་ཟག་རྟག་གཅིག་རང་དབང་ཅན་དུ་འཛིན་པའི་རྟོག་པ་དེ། གང་ཟག་
གི་བདག་འཛིན་དང། གཟུགས་ཕྱི་རོལ་དོན་འཛིན་གྱི་རྟོག་པ་དེ་ཆོས་ཀྱི་བདག་འཛིན་ཡིན་ཟེར་ན། དེ་གཉིས་ཀ་མི་འཐད་པར་ཐལ། དང་པོ་དེ་གང་ཟག་གི་བདག་འཛིན་རགས་པ་དང། ཕྱི་མ་དེ་ཆོས་ཀྱི་བདག་འཛིན་རགས་པ་ཡིན་པའི་ཕྱིར་
ཁ་ཅིག་གང་ཟག་གི་བདག་འཛིན་ཡིན་ན། འཇིག་ལྟ་ཡིན་པས་ཁྱབ་ཟེར་ན། མདུན་གྱི་སྐྱེས་བུས་སྐྱེས་བུ་ཕ་རོལ་པོ་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོག་པ་ཆོས་ཅན། དེར་ཐལ། དེའི་ཕྱིར། དེར་ཐལ། དེ་རང་རྐྱ་ཐུབ་པའི་རྫས་ཡོད་
དུ་འཛིན་པའི་རྟོག་པ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེའི་ཕྱིར། ཁྱབ་སྟེ། འཇིག་ལྟ་ཡིན་ན། རང་རྒྱུད་ལྡན་གྱི་ང་ལ་གཙོ་བོར་དམིགས་པས་ཁྱབ་པའི་ཕྱིར། ཁ་ཅིག་ཉོན་མོངས་ཀྱི་བག་ཆགས་ཡིན་ན། ཤེས་སྒྲིབ་

[009A]༄༅། །ཡིན་པས་ཁྱབ་ཟེར་ན། གང་ཟག་གི་བདག་འཛིན་གྱི་བག་ཆགས་སུ་གྱུར་པའི་དེའི་ས་བོན་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེ་
ཡོད་པར་སྟོང་མཐུན་ཆེན་མོ་ལས་བཤད་པའི་ཕྱིར། འདོད་མི་ནུས་སོ། །ཁ་ཅིག་དེ་ཡིན་ན། ཉོན་སྒྲིབ་ཡིན་པས་ཁྱབ་ཟེར་ན། དེ་མི་འཐད་པར་ཐལ། དགྲ་བཅོམ་པའི་རྒྱུད་ལ་ཉོན་མོངས་སྔ་མས་བཞག་པའི་བག་ཆགས་ཡོད་པའི་ཕྱིར་
དེར་ཐལ། ཉན་ཐོས་དགྲ་བཅོམ་པའི་རྒྱུད་ལ་དེ་ཡོད་པའི་ཕྱིར། དེར་ཐལ། དེའི་རྒྱུད་ལ་ཉོན་མོངས་ཀྱི་བག་ཆགས་ཡོད་པའི་ཕྱིར། དེར་ཐལ། དེའི་རྒྱུད་ལ་གནས་ངན་ལེན་ཡོད་པའི་ཕྱིར། འདོད་མི་ནུས་ཏེ། ཤེས་སྒྲིབ་ཡིན་པའི་ཕྱིར་
   ༈    ཐེག་དམན་འཕགས་པའི་མཁྱེན་པ་དང། བྱང་འཕགས་ཀྱི་གཞི་ཤེས་གང་རུང་གིས་བསྡུས་པའི་འཕགས་རྒྱུད་ཀྱི་མཁྱེན་པ་དེ། སྐབས་འདིར་དངོས་སུ་བསྟན་པའི་གཞི་ཤེས་ཀྱི་རྣམ་པའི་མཚན་ཉིད། དབྱེ་
ན་བདེན་པ་དང་པོ་གསུམ་ལ་དམིགས་པ་བཞི་བཞི་དང། ལམ་བདེན་ལ་དམིགས་པ་བཅོ་ལྔ་ཡོད། སྡུག་བསྔལ་བདེན་པ་ལ་དམིགས་པ་བཞི་ཡོད་དེ། སྡུག་བསྔལ་རྟག་པར་མེད་པ་དང། དེ་དོན་དམ་པར་མི་སྐྱེ་བ་དང། དེ་དོན་གཞན་གྱི་
བདག་གིས་སྟོང་པ་དང། རང་གི་ངོ་བོར་གྱུར་པའི་བདག་གིས་མི་བརྫི་བ་བཞི་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་བྱང་སེམས་ཀྱི་གཞི་ཤེས་ཀྱི་རྣམ་པ་བཞི་ཡོད་པའི་ཕྱིར། ཀུན་འབྱུང་ལ་དམིགས་པའི་བཞི་ཡོད་དེ། རྒྱུ་སྲེད་པ་
དོན་དམ་པར་གནས་པ་མེད་པ་དང། ཀུན་འབྱུང་དོན་དམ་པར་ནམ་མཁའ་དང་འདྲ་བ་དང། རྟོག་དཔྱོད་དོན་དམ་པར་བརྗོད་དུ་མེད་པ་དང། སྲིད་ཚོར་དོན་དམ་པར་མིང་མེད་པ་དང་བཞི་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་

[009B] ཡང་འགོག་པ་ལ་དམིགས་པའི་བཞི་ཡོད་དེ། འགོག་པ་དོན་དམ་པར་འགྲོ་བ་མེད་པ་དང། ཞི་བ་རྐྱེན་གྱིས་མི་འཕྲོག་པ་དང། གྱ་ནོམ་པའི་ཐར་པ་མི་ཟད་པ་དང། ངེས་འབྱུང་
སྐྱེ་བ་མེད་པར་རྟོགས་པའི་ཤེས་རབ་ཀྱིས་ཟིན་པའི་བྱང་སེམས་ཀྱི་གཞི་ཤེས་ཀྱི་རྣམ་པ་བཞི་ཡོད་པའི་ཕྱིར། ལམ་བདེན་གྱི་རྣམ་པ་དེ་ལ་བཅོ་ལྔ་ཡོད་དེ། བྱེད་པ་པོའི་གང་ཟག་གི་བདག་མེད་པ་དང། ཤེས་པ་པོའི་བདག་མེད་པ་དང་
གནས་ནས་འཕོ་བ་པོའི་བདག་མེད་པ་དང། ཉོན་མོངས་པ་འདུལ་བ་པོའི་གང་ཟག་གི་བདག་མེད་པ་མངོན་སུམ་དུ་རྟོགས་པའི་བྱང་སེམས་ཀྱི་མཐོང་ལམ་བཞི་དང། ཕྱི་དོན་ངོ་བོ་ཉིད་མེད་པ་དང། དེ་མ་སྐྱེས་པ་དང། དེ་མ་འགགས་
པ་དང། དེ་གཟོད་མ་ནས་ཞི་བ་དང། རང་བཞིན་གྱིས་ཡོངས་སུ་མྱ་ངན་ལས་འདས་པའི་ངོ་བོར་མངོན་སུམ་དུ་རྟོགས་པའི་བྱང་སེམས་ཀྱི་སྒོམ་ལམ་ལྔ་དང། ཕྱི་རོལ་དོན་གྱིས་ཀུན་ནས་ཉོན་མོངས་པ་མེད་པ་དང། དེས་རྣམ་པར་བྱང་བ་
མེད་པ་དང། དེས་བསྡུས་པའི་བག་ཆགས་ཀྱིས་གོས་པ་མེད་པ་དང། ཕྱི་རོལ་དོན་གྱི་དབྱེ་བའི་སྤྲོས་པ་མེད་པ་དང། ཕྱི་རོལ་དོན་དུ་ཞེན་པའི་རློམ་པ་མེད་པ་དང། མི་གཡོ་བའི་གཟུང་བྱ་དོན་གཞན་མེད་པར་མངོན་སུམ་དུ་རྟོགས་པའི་བྱང་སེམས་
ཀྱི་མཐོང་ལམ་དང་དྲུག་ཡོད་ལ། བསྡུ་ན་ཉོན་སྒྲིབ་ཀྱི་གཉེན་པོ་མཐོང་ལམ་ཟག་མེད་བཞི། ཤེས་སྒྲིབ་གཟུང་རྟོག་གི་གཉེན་པོ་སྒོམ་ལམ་ཟག་བཅས་ལྔ། དེའི་གཉེན་པོ་མཐོང་ལམ་ཟག་མེད་དྲུག་སྟེ་ཉེར་བདུན་ཡོད་པའི་ཕྱིར། དེ་དག་ཀྱང་ཚིག་
ཚོགས་སྤངས་ནས་བརྗོད་ལ། ཞིབ་པར་རྣམ་བཤད་སོགས་ལས་ཤེས་པར་བྱའོ། །ས་ལམ་གྱི་རྟོགས་པ་ཁྱད་པར་ཅན་ཐོབ་པ་ལ་གཙོ་བོར་གེགས་བྱེད་ཀྱི་ཁ་ན་མ་ཐོ་བ། སྒྲིབ་པའི་མཚན་ཉིད། དེ་ལ་དབྱེ་ན། ཉོན་སྒྲིབ། ཤེས་སྒྲིབ། སྙོམས་

[010A]༄༅། །འཇུག་གི་སྒྲིབ་པ་དང་གསུམ། གཙོ་བོར་ཐར་པ་ཐོབ་པར་བྱེད་པ་ལ་གེགས་བྱེད་ཀྱི་སྒྲིབ་པའི་རིགས་སུ་གནས་པ། ཉོན་སྒྲིབ་ཀྱི་མཚན་ཉིད། དེ་ལ་དབྱེ་ན། དེར་གྱུར་པའི་ཀུན་བཏགས་དང། ལྷན་སྐྱེས་གཉིས་
མངོན་གྱུར་པ་དང། མངོན་གྱུར་པ་མ་ཡིན་པའི་ཉོན་སྒྲིབ་གཉིས། མཐོང་སྤང་དང་སྒོམ་སྤང་ཉོན་སྒྲིབ་གཉིས་ཡོད། གྲུབ་མཐས་བློ་ཁ་བསྒྱུར་བའི་དབང་གིས་བྱུང་བའི་ཉོན་སྒྲིབ། ཉོན་སྒྲིབ་ཀུན་བཏགས་ཀྱི་མཚན་ཉིད། མཚན་གཞི་
ནི༑ གྲུབ་མཐས་བློ་བསྒྱུར་བའི་དབང་གིས་བྱུང་བའི་སྒྲ་རྟག་འཛིན་རྟོག་པ་ལྟ་བུ། །གྲུབ་མཐས་བློ་ཁ་བསྒྱུར་བ་ལ་མ་ལྟོས་པར་བྱུང་བའི་ཉོན་སྒྲིབ། ཉོན་སྒྲིབ་ལྷན་སྐྱེས་ཀྱི་མཚན་ཉིད། མཚན་གཞི་ནི། བྱིས་པ་ཆུང་ངུ་ཡན་ཆད་ལ་
རང་གི་ངང་གིས་འབྱུང་བའི་བདག་འཛིན་ལྟ་བུ། མཐོང་ལམ་བར་ཆད་མེད་ལམ་གྱི་དངོས་ཀྱི་གཞོམ་བྱའི་རིགས་སུ་གནས་པའི་ཉོན་སྒྲིབ། མཐོང་སྤང་ཉོན་སྒྲིབ་ཀྱི་མཚན་ཉིད། སྒོམ་ལམ་བར་ཆད་མེད་ལམ་གྱི་དངོས་ཀྱི་གཞོམ་བྱའི་རིགས་
སུ་གནས་པའི་ཉོན་སྒྲིབ། སྒོམ་སྤང་ཉོན་སྒྲིབ་ཀྱི་མཚན་ཉིད། དམིགས་རྣམ་འཛིན་པའི་ཉོན་སྒྲིབ། ཉོན་སྒྲིབ་མངོན་གྱུར་པའི་མཚན་ཉིད། དམིགས་རྣམ་མི་འཛིན་པའི་ཉོན་སྒྲིབ། མངོན་གྱུར་མ་ཡིན་པའི་ཉོན་སྒྲིབ་ཀྱི་མཚན་
ཉིད། གཙོ་བོར་ཐམས་ཅད་མཁྱེན་པ་ཐོབ་པར་བྱེད་པ་ལ་གེགས་བྱེད་ཀྱི་སྒྲིབ་པའི་རིགས་སུ་གནས་པ། ཤེས་སྒྲིབ་ཀྱི་མཚན་ཉིད། དབྱེ་བ་དང་མཚན་གཞི་ནི་རིགས་འགྲེས་ཀྱིས་ཤེས་པར་བྱའོ།།    ༈   
སྤོང་བ་ལ། ཁ་ཅིག་མེད་པའི་རྣམ་པ་ནས་བཟུང་སྟེ། །ཞེས་སོགས་ཀྱི་སྐབས་ནས་དངོས་སུ་བསྟན་པའི་གཞི་ཤེས་ཀྱི་རྣམ་པ་ཡིན་ན། གཉེན་པོའི་ཕྱོགས་ཀྱི་གཞི་ཤེས་ཡིན་དགོས་པར་ཐལ། སྐབས་འདིར་དངོས་བསྟན་

[010B] གཉེན་པོའི་ཕྱོགས་ཀྱི་གཞི་ཤེས་ཡིན་དགོས་པའི་ཕྱིར་ན། མ་ཁྱབ། མ་གྲུབ་ན་དེར་ཐལ། དེ་ཡིན་ན། བྱང་འཕགས་ཀྱི་རྒྱུད་ཀྱིས་བསྡུས་པའི་གཞི་ཤེས་ཡིན་དགོས་པའི་ཕྱིར། འདོད་
མི་ནུས་ཏེ། སྐབས་འདིར་དངོས་སུ་བསྟན་པའི་གཞི་ཤེས་ཀྱི་རྣམ་པ་ལ་དམན་པའི་གཞི་ཤེས་ཡོད་པའི་ཕྱིར། དེར་ཐལ། སྐབས་འདིར་དངོས་སུ་བསྟན་པའི་བྱང་སེམས་ཀྱི་གཞི་ཤེས་ཀྱི་རྣམ་པའི་དམིགས་ཡུལ་དུ་གྱུར་པའི་དེ་ཡོད་པའི་
ཕྱིར། ཁ་ཅིག་སྐབས་འདིར་དངོས་སུ་བསྟན་པའི་གཞི་ཤེས་ཀྱི་རྣམ་པ་ལ་བཅོ་ལྔ་གྲངས་འདྲེན་པའི་ཚེ་མཐོང་ལམ་ཟག་བཅས་ལྔ་དང། སྒོམ་ལམ་ཟག་མེད་དྲུག་ཅེས་འདྲེན་པ་མི་འཐད་པར་ཐལ། དེ་ལས་ལྡོག་སྟེ་འདྲེན་རིགས་
པའི་ཕྱིར། དེར་ཐལ། དེ་ལྟར་འདྲེན་ཚུལ་ཡོད་པའི་ཕྱིར་ན། སྐྱོན་མེད་དེ། རྣམ་བཤད་ལས་འདྲེན་ཚུལ་དངོས་སུ་གསལ་བར་བཤད་པའི་རྗེས་སུ་འབྲང་རིགས་པའི་ཕྱིར། ཁ་ཅིག་ཆོས་ཀྱི་བདག་འཛིན་བདག་འཛིན་ཡིན་པར་ཐལ། ཆོས་
ཀྱི་བདག་མེད་བདག་མེད་ཡིན་པའི་ཕྱིར་ན། མ་ཁྱབ། ཁ་ཅིག་གང་ཟག་རྟག་གཅིག་རང་དབང་ཅན་དུ་འཛིན་པའི་རྟོག་པ་དེ་གང་ཟག་གི་བདག་འཛིན་ཡིན་པར་ཐལ། དེའི་ཞེན་ཡུལ་གྱིས་སྟོང་པ་དེ་གང་ཟག་གི་བདག་མེད་ཕྲ་མོ་ཡིན་པའི་ཕྱིར་དེར་
ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོག་པའི་ཞེན་ཡུལ་གྱིས་སྟོང་པ་གང་ཟག་གི་བདག་མེད་ཕྲ་མོ་ཡིན་པའི་ཕྱིར་ན། མ་ཁྱབ། ཁ་ཅིག་གཟུགས་ཕྱི་རོལ་དོན་འཛིན་གྱི་རྟོག་པ་ཤེས་སྒྲིབ་མ་ཡིན་པར་ཐལ། རང་རྒྱལ་སློབ་
པས་ཤེས་སྒྲིབ་སྤང་བྱའི་གཙོ་བོར་བྱས་ནས་མི་སྤོང་བའི་ཕྱིར་ན། མ་ཁྱབ། མ་གྲུབ་ན། དེར་ཐལ། དེས་ཐམས་ཅད་མཁྱེན་པ་ཐོབ་བྱའི་གཙོ་བོར་བྱས་ནས་དོན་དུ་མི་གཉེར་བའི་ཕྱིར། ཟེར་ན། འོ་ན། རང་རྒྱལ་དགྲ་བཅོམ་པས་སྒྲིབ་པ་

[011A]༄༅། །སྤངས་པར་ཐལ། དེས་ཉོན་སྒྲིབ་སྤངས་པའི་ཕྱིར། ཁྱབ་པ་མཚུངས་སོ། །འདོད་ན། སངས་རྒྱས་ཡིན་པར་ཐལ་ལོ། །ཁ་ཅིག་མཐོང་སྤང་ཡིན་ན། སྒྲིབ་པ་ཡིན་དགོས་པར་ཐལ། མཐོང་
སྤང་སྒྲིབ་པ་ཡིན་ན། སྒྲིབ་པ་ཡིན་དགོས་པའི་ཕྱིར་ན། མ་ཁྱབ། འདོད་ན། ངན་འགྲོའི་ཕུང་ཁམས་སྐྱེ་མཆེད་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ལྟར་མངོན་པ་ཀུན་བཏུས་ལས་བཤད་པའི་ཕྱིར། འདོད་
མི་ནུས་སོ། ཁ་ཅིག་ཉོན་སྒྲིབ་ཀྱི་དངོས་གཉེན་བར་ཆད་མེད་ལམ་ཡིན་ན། སྒྲིབ་པའི་དངོས་གཉེན་བར་ཆད་མེད་ལམ་ཡིན་དགོས་པར་ཐལ། ཤེས་སྒྲིབ་ཀྱི་དངོས་གཉེན་བར་ཆད་མེད་ལམ་ཡིན་ན། སྒྲིབ་པའི་དངོས་གཉེན་
བར་ཆད་མེད་ལམ་ཡིན་དགོས་པའི་ཕྱིར་ན། མ་ཁྱབ། འདོད་ན། ཉན་ཐོས་ཀྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་ཆོས་ཅན། དེར་ཐལ། དེའི་ཕྱིར། འདོད་ན། ཉན་ཐོས་དགྲ་བཅོམ་པ་དེ་སྒྲིབ་པ་སྤངས་པའི་གང་ཟག་
ཡིན་པར་ཐལ་ལོ།།    ༈    གཉིས་པ་ལམ་ཤེས་ཀྱི་རྣམ་པ་ནི། རྒྱུ་དང་ལམ་དང་སྡུག་བསྔལ་དང། །ཞེས་པ་ནས། ལྔ་དང་བཅུ་དྲུག་ཅེས་བསྒྲགས་སོ། །ཞེས་པའི་བར་གྱིས་འཆད་ལ། དོན་ནི་འགྲེལ་པ་ལས་
ཀུན་ནས་ཉོན་མོངས་པ་དང་ཅིག་ཤེས་ཀྱི་ཕྱོགས་ལ་བརྟེན་ནས། ཞེས་པ་ནས། སྤྱིར་ན་ལམ་ཤེས་པ་ཉིད་ཀྱི་རྣམ་པ་སུམ་ཅུ་རྩ་དྲུག་ཡིན་ནོ། །ཞེས་པའི་བར་གསུངས། འཕྲོས་ནི། མདོ་ལས། རབ་འབྱོར་གྱིས་གསོལ་པ་
བཅོམ་ལྡན་འདས་འདི་ལྟ་སྟེ། ཤེས་རབ་ཀྱི་ཕ་རོལ་ཏུ་ཕྱིན་པ་འདི་ནི་འདོད་ཆགས་དང་བྲལ་བའི་ཕ་རོལ་ཏུ་ཕྱིན་པའོ། །ཞེས་པ་ནས། འདི་ནི་དངོས་པོ་མེད་པའི་ངོ་བོ་ཉིད་ཀྱི་ཕ་རོལ་ཏུ་ཕྱིན་པའོ། །ཞེས་གསུངས་པ་ལས་འཕྲོས་

[011B] ༑འདི་ལ་རྩ་བའི་ཚིག་དོན་དང། མཐའ་དཔྱད་པ་གཉིས་ལས། དང་པོ་ནི། ཤེས་བྱ་ཆོས་ཅན། ལམ་ཤེས་ཀྱི་རྣམ་པ་སུམ་ཅུ་རྩ་དྲུག་ཡོད་དེ། རྒྱུ་ཀུན་འབྱུང་དང་ལམ་བདེན་དང་འབྲས་བུ་སྡུག་བསྔལ་དང་འགོག་པའི་བདེན་པ་ལ་ནི་གོ་རིམ་
བཞིན་དུ་ཀུན་འབྱུང་བདེན་པ་ལ་རྣམ་པ་དེ་དག་བརྒྱད་དང། ལན་བདེན་ལ་བདུན་དང། སྡུག་བསྔལ་བདེན་པ་ལ་ལྔ་དང། འགོག་བདེན་ལ་དམིགས་པ་བཅུ་དྲུག་ཡོད་ཅེས་ཡུམ་གྱི་མདོ་ལས་བསྒྲགས་པ་ཡིན་པའི་ཕྱིར།། །
གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ལམ་ཤེས་ཀྱི་རྣམ་པ་ཉམས་སུ་ལེན་པའི་ཐེག་ཆེན་འཕགས་པའི་མཁྱེན་པ། སྐབས་འདིར་དངོས་སུ་བསྟན་པའི་ལམ་ཤེས་ཀྱི་རྣམ་པའི་མཚན་ཉིད་ཟེར་ན། གང་ཟག་
གི་བདག་མེད་རྟོགས་པའི་རྣམ་མཁྱེན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། མཁྱེན་གསུམ་གྱི་རྣམ་པ་ཉམས་སུ་ལེན་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། འདོད་ན། བྱང་འཕགས་ཀྱི་
མཁྱེན་པ་ཡིན་པར་ཐལ། འདོད་པའི་ཕྱིར། ཁྱབ་སྟེ། འགྲེལ་པ་ལས། ལམ་ཤེས་པ་ཉིད་ཀྱི་རྣམ་པ་ནི། བྱང་ཆུབ་སེམས་དཔའ་རྣམས་ཀྱིས་ཉོན་མོངས་པ་ཤིན་ཏུ་མ་སྤངས་པའི་ཕྱིར། །ཟག་པ་དང་བཅས་པ་ཁོ་ན་ཡིན་ནོ། །ཞེས་
གསུངས་པའི་ཕྱིར། ཁ་ཅིག་ལམ་ཤེས་ཀྱི་རྣམ་པ་ཤར་ནས་ཉམས་སུ་ལེན་པའི་བྱང་སེམས་འཕགས་པའི་མཁྱེན་པ། སྐབས་འདིར་དངོས་སུ་བསྟན་པའི་ལམ་ཤེས་ཀྱི་རྣམ་པའི་མཚན་ཉིད་ཟེར་ན། ཐེག་ཆེན་མཐོང་ལམ་རྣམ་གྲོལ་
ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། བཅུ་དྲུག་ཅེས་བསྒྲགས་སོ། །ཞེས་པའི་སྐབས་ནས་དངོས་སུ་བསྟན་པའི་ལམ་ཤེས་ཀྱི་རྣམ་པ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་ཀུན་རྫོབ་

[012A]༄༅། །དངོས་ཡུལ་དུ་བྱེད་པའི་ཤེས་པ་ཡིན་པར་ཐལ། འདོད་པའི་ཕྱིར། འདོད་ན་སླའོ། །ཁ་ཅིག་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་བྱང་སེམས་ཀྱི་མཁྱེན་པ། སྐབས་འདིར་དངོས་སུ་བསྟན་
པའི་ལམ་ཤེས་ཀྱི་རྣམ་པའི་མཚན་ཉིད་ཟེར་ན། སྟོང་ཉིད་མངོན་སུམ་དུ་རྟོགས་མྱོང་གི་ཐེག་དམན་དགྲ་བཅོམ་པ་དང་རྒྱུད་གཅིག་ཏུ་གྱུར་པའི་བྱང་སེམས་ཚོགས་ལམ་པའི་རྒྱུད་ཀྱི་ཐེག་ཆེན་གྱི་ཚོགས་ལམ་ཆོས་ཅན། མཚོན་བྱ་དེར་
ཐལ། མཚན་ཉིད་དེའི་ཕྱིར། འདོད་ན། ཐེག་ཆེན་འཕགས་པའི་མཁྱེན་པར་ཐལ། འདོད་པའི་ཕྱིར། ཁ་ཅིག་བདེན་བཞིའི་རྣམ་པ་བསྒོམ་བྱའི་གཙོ་བོར་བྱས་ནས་སྒོམ་པའི་བྱང་སེམས་འཕགས་པ་ཡོད་ཟེར་ན། དེ་མེད་པར་ཐལ་
གང་ཟག་གི་བདག་མེད་བསྒོམ་བྱའི་གཙོ་བོར་བྱས་ནས་སྒོམ་པའི་བྱང་སེམས་འཕགས་པ་མེད་པའི་ཕྱིར། དེར་ཐལ། ཉོན་མོངས་སྤང་བྱའི་གཙོ་བོར་བྱས་ནས་སྤོང་པའི་བྱང་སེམས་འཕགས་པ་མེད་པའི་ཕྱིར། ཁ་ཅིག་རང་གི་བསྒོམ་
བྱར་གྱུར་པའི་བདེན་བཞིའི་རྣམ་པ་གཙོ་བོར་སྒོམ་པའི་བྱང་འཕགས་མེད་ཟེར་ན། དེ་ཡོད་པར་ཐལ། རང་གི་བསྒོམ་བྱར་གྱུར་པའི་མི་རྟག་སོགས་བཅུ་དྲུག་གང་རུང་བསྒོམ་བྱའི་གཙོ་བོར་བྱས་ནས་སྒོམ་པའི་བྱང་སེམས་འཕགས་པ་ཡོད་པའི་
ཕྱིར། དེར་ཐལ། རང་གི་བསྒོམ་བྱར་གྱུར་པའི་ལམ་བདེན་གྱི་རྣམ་པ་བཞི་གཙོ་བོར་སྒོམ་པའི་བྱང་སེམས་འཕགས་པ་ཡོད་པའི་ཕྱིར།།    ༈    ལམ་ཤེས་ཀྱི་རྣམ་པ་ཉམས་སུ་ལེན་པའི་ཐེག་
ཆེན་འཕགས་པའི་མཁྱེན་པ། ལམ་ཤེས་ཀྱི་རྣམ་པའི་མཚན་ཉིད། ལམ་ཤེས་གསུམ་པོ་གང་རུང་གི་རྣམ་པ་ཉམས་སུ་ལེན་པའི་བྱང་སེམས་འཕགས་པའི་མཁྱེན་པ། སྐབས་འདིར་དངོས་སུ་བསྟན་པའི་ལམ་ཤེས་ཀྱི་རྣམ་པའི་

[012B] དེ་ལ་དབྱེ་ན་དེར་གྱུར་པའི་སོ་དྲུག་ཡོད་དེ། ཀུན་འབྱུང་གི་རྒྱུའི་རྣམ་པ་ཡུལ་ལམ་འདུན་པའི་སྲེད་པ་དང་འདོད་ཆགས་ཀྱི་སྲེད་པ་དང། ཡང་སྲིད་ལ་དགའ་བའི་སྲིད་པའི་གཉེན་པོར་གྱུར་པའི་ཐེག་ཆེན་གྱི་མཐོང་ལམ་གསུམ་དང་
ཀུན་འབྱུང་གི་རྣམ་པ་འདོད་ཆགས་དང། ཞེ་སྡང་དང། གཏི་མུག་གི་གཉེན་པོར་གྱུར་པའི་བྱང་སེམས་ཀྱི་མཐོང་ལམ་གསུམ་དང། རབ་སྐྱེའི་རྣམ་པ་གཙང་བདེ་རྟག་བདག་ཏུ་ཞེན་པའི་གཉེན་པོ་ཐེག་ཆེན་གྱི་མཐོང་ལམ་གཅིག་དང། རྐྱེན་
གྱི་རྣམ་པ་རང་དབང་བའི་སེམས་ཅན་དུ་མངོན་པར་ཞེན་པའི་གཉེན་པོ་ཐེག་ཆེན་གྱི་མཐོང་ལམ་གཅིག་སྟེ་བསྡོམས་པས་བརྒྱད་དང། ལམ་བདེན་གྱི་ལམ་གྱི་རྣམ་པར་གྱུར་པའི་སེམས་ཅན་ཚད་མེད་པ་ལ་ཐར་པའི་གོ་སྐབས་འབྱེད་པ་དང་
འཁོར་འདས་ཀྱི་མཐའ་གཉིས་དང་མ་འབྲེལ་བར་འབྱེད་པའི་མཐོང་ལམ་གཉིས་དང། རིག་པའི་རྣམ་པ་ཆོས་ཐམས་ཅད་བདེན་སྟོང་དུ་ཐ་མི་དད་པར་རྟོགས་པ་དང། ཉན་རང་གི་ལམ་མཆོག་ཏུ་མི་འཛིན་པའི་མཐོང་ལམ་གཉིས་དང། སྒྲུབ་
པའི་རྣམ་པ་ཆོས་ཐམས་ཅད་དོན་དམ་པར་རྣམ་པར་མི་རྟོག་པ་དང། དོན་དམ་པར་གཞལ་དུ་མེད་པར་རྟོགས་པའི་མཐོང་ལམ་གཉིས་དང། ངེས་འབྱིན་གྱི་རྣམ་པ་ཆོས་ཐམས་ཅད་ལ་དོན་དམ་པར་ཆགས་པ་མེད་པའི་རྣམ་པ་ཅན་གྱི་མཐོང་
ལམ་གཅིག་སྟེ་བསྡོམས་ན་བདུན་དང། སྡུག་བདེན་གྱི་རྣམ་པ་ཕུང་པོ་མི་རྟག་པ་དང། སྡུག་བསྔལ་བ་དང། སྟོང་པ་དང། བདག་མེད་པ་དང། དོན་དམ་པར་མཚན་ཉིད་མེད་པར་རྟོགས་པའི་བྱང་སེམས་ཀྱི་ལམ་ཤེས་ཀྱི་རྣམ་པ་ལྔ་དང་
འགོག་བདེན་གྱི་རྣམ་པ་ལ་འགོག་པའི་རྣམ་པ་ནང་དང་ཕྱི་དང་གཉིས་ཀའི་ཆོས་བདེན་པར་འཛིན་པའི་བདེན་འཛིན་ཅི་རིགས་སྤངས་པས་ནང་དང་ཕྱི་དང་ཕྱི་ནང་གཉིས་ཀ་སྟོང་པ་ཉིད་ཀྱི་རྣམ་པ་གསུམ་རྟོགས་པའི་བྱང་སེམས་ཀྱི་ལམ་བཤེས་

[013A]༄༅། །གསུམ་དང། དེ་བཞིན་དུ་སྦྱར་ཏེ་ཞི་བའི་རྣམ་པ་སྟོང་པ་ཉིད་སྟོང་པ་ཉིད་དང། ཆེན་པོ་དང། དོན་དམ་པ་དང། འདུས་བྱས་དང། འདུས་མ་བྱས་དང། མཐའ་ལས་འདས་པ་དང། ཐོག་མ་དང་ཐ་མ་
མེད་པ་དང། དོར་བ་མེད་པའི་རྣམ་པ་བརྒྱད་རྟོགས་པའི་བྱང་སེམས་ཀྱི་ལམ་ཤེས་ཀྱི་རྣམ་པ་བརྒྱད་དང། གྱ་ནོམ་པའི་རྣམ་པ་རང་བཞིན་སྟོང་པ་ཉིད་རྟོགས་པའི་བྱང་སེམས་ཀྱི་ལམ་ཤེས་ཀྱི་རྣམ་པ་གཅིག་དང། ངེས་
འབྱུང་གི་རྣམ་པ་ཆོས་ཐམས་ཅད་དང། རང་གི་མཚན་ཉིད་དང། མི་དམིགས་པ་སྟོང་པ་ཉིད་ཀྱི་རྣམ་པ་གསུམ་རྟོགས་པའི་བྱང་སེམས་ཀྱི་ལམ་ཤེས་གསུམ་དང། དངོས་པོ་མེད་པའི་ངོ་བོ་ཉིད་སྟོང་པ་ཉིད་ཀྱི་རྣམ་པ་
རྟོགས་པའི་ལམ་ཤེས་ཀྱི་རྣམ་པ་གཅིག་སྟེ་བསྡོམས་ན་བཅུ་དྲུག་ཡོད་པའི་ཕྱིར། དེ་ཡང་དམིགས་བསལ་ལ་འགོག་བདེན་གྱི་རྣམ་པ་བཞི་གཞིར་བཟུང་ནས་དེར་གྱུར་པའི་སྟོང་ཉིད་བཅུ་དྲུག་ཏུ་འབྱེད་པའི་དོན་ཏེ། འདིར་
དངོས་བསྟན་ཐེག་ཆེན་གྱི་མཐོང་ལམ་གཙོ་ཡང་སྒོམ་ལམ་ཡང་ཡོད་པར་བཞེད་དོ།།    ༈    ཁ་ཅིག་ལམ་ཤེས་ཆོས་ཅན། བྱང་སེམས་འཕགས་པའི་མཁྱེན་པ་ཡིན་པར་ཐལ་
སྐབས་འདིར་དངོས་སུ་བསྟན་པའི་ལམ་ཤེས་ཀྱི་རྣམ་པ་ཡིན་པའི་ཕྱིར། དེར་ཐལ། སྐབས་འདིར་ལམ་ཤེས་དངོས་སུ་བསྟན་པའི་ཕྱིར་ཟེར་ན། མ་ཁྱབ། འདོད་མི་ནུས་སོ། །ཁ་ཅིག་འགོག་བདེན་གྱི་རྣམ་པ་
བཅུ་དྲུག་པོ་སྟོང་ཉིད་ཡིན་པར་ཐལ། འགོག་བདེན་གྱི་རྣམ་པ་ལ་སྟོང་ཉིད་བཅུ་དྲུག་ཡོད་པའི་ཕྱིར་ཟེར་ན། མ་ཁྱབ་བོ།།    ༈    གསུམ་པ་རྣམ་མཁྱེན་གྱི་རྣམ་པ་འཆད་པ་ནི། དྲན་པ་ཉེར་གཞག་ནས་བཟུང་སྟེ། །ཞེས་

[013B] སུམ་ཅུ་རྩ་དགུ་དག་ཏུ་བཞེད། །ཅེས་པའི་བར་གསུངས་ཏེ། དོན་ནི་འགྲེལ་པ་ལས། དྲན་པ་ཉེ་བར་བཞག་པ་ནས་བཟུང་སྟེ། སངས་རྒྱས་རྣམས་ལ་སུམ་ཅུ་རྩ་དགུར་བཞེད་དོ། །ཞེས་པའི་བར་གསུངས་ལ། འཕྲོས་ནི། རབ་
འབྱོར་གྱིས་གསོལ་པ། བཅོམ་ལྡན་འདས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ནི། དྲན་པ་ཉེ་བར་བཞག་པའི་ཕ་རོལ་ཏུ་ཕྱིན་པའོ། །ཞེས་པ་ནས། ཤེར་ཕྱིན་འདི་ནི་སངས་རྒྱས་ཀྱི་ཕ་རོལ་ཏུ་ཕྱིན་པའོ། །བཅོམ་ལྡན་འདས་ཀྱིས་བཀའ་སྩལ་
པ༑ ཆོས་ཐམས་ཅད་རྣམ་པ་ཐམས་ཅད་དུ་སངས་རྒྱས་པའི་ཕྱིར་རོ། །ཞེས་པའི་བར་གྱི་མདོ་ལས་འཕྲོས་སོ། །འདི་ལ་གཉིས། རྩ་བའི་ཚིག་དོན་བསྡུས་ཏེ་བཤད་པ་དང། འགྲེལ་བར་རྒྱས་པར་བཤད་པའི་ཚུལ་བསྟན་པའོ། །དང་པོ་ནི་
ཤེས་བྱ་ཆོས་ཅན། དྲན་པ་ཉེ་བར་བཞག་པའི་ཕ་རོལ་ཏུ་ཕྱིན་པའོ། །ཞེས་སོགས་ཀྱིས་དངོས་སུ་བསྟན་པའི་དྲན་པ་ཉེར་གཞག་ནས་བཟུང་སྟེ། ཤེར་ཕྱིན་འདི་ནི་སངས་རྒྱས་ཀྱི་ཕ་རོལ་ཏུ་ཕྱིན་པའོ། །ཞེས་སོགས་ཀྱི་བར་གྱི་མདོ་ལས་
བསྟན་པའི་སངས་རྒྱས་ཀྱི་རྣམ་པའི་མཐར་ཐུག་རྣམས་ནི་འདིར་རྣམ་མཁྱེན་གྱི་རྣམ་པ་ཡིན་ཏེ། དེ་ཡང་སུམ་ཅུ་རྩ་བདུན་དང། སུམ་ཅུ་སོ་བཞི་དང། སུམ་ཅུ་རྩ་དགུ་དག་ཏུ་དབྱེར་ཡོད་པར་མདོ་ཉིད་ལས་བཞེད་པའི་ཕྱིར། དེ་ལྟར་ཡིན་
ཏེ༑ སྡེ་ཚན་གསུམ་དུ་ཕྱེ་ནས་སློབ་མ་ཉན་ཐོས་དང། བྱང་ཆུབ་སེམས་དཔའ་དང། སངས་རྒྱས་རྣམས་ལ་རིམ་པ་བཞིན་དུ་དེ་ལྟར་བཞག་པའི་ཕྱིར། དེ་ལྟར་རིགས་ཏེ། རྣམ་མཁྱེན་ཉིད་ལ་རིགས་ཀྱི་སྒོ་ནས་ཀུན་མཁྱེན་གསུམ་
དུ་ཕྱེ་བས་ན་གསུམ་ཡོད་པའི་ཕྱིར། དེ་ལྟར་ཡོད་དེ། གང་ཟག་དེ་གསུམ་གྱི་རྒྱུད་ལ་ལམ་གྱི་བདེན་པ་མི་འདྲ་བ་གསུམ་ཡོད་པའི་རྗེས་སུ་མཐུན་པར་རྣམ་མཁྱེན་ཉིད་ལ་གསུམ་དུ་ཕྱེ་བ་ཡིན་པའི་ཕྱིར། གཉིས་པ་འགྲེལ་པས་རྒྱས་

[014A]༄༅། །པར་འཆད་པ་ནི། དེ་ལ་ཐམས་ཅད་ཤེས་པ་ཉིད་ལ་དང་པོར་དངོས་པོ་ལ་ཡོངས་སུ་རྟོག་པའི་ལམ་ལ། ཞེས་པ་ནས། རྣམ་པ་རྣམས་གཅིག་ཏུ་བསྡོམས་ན་བརྒྱ་བདུན་ཅུ་རྩ་གསུམ་ཡོད་དོ། །ཞེས་པའི་བར་
གསུངས། འདིའི་སྐབས་སུ་སྤྱིར་བསྟན་པ་དང། བྱེ་བྲག་ཏུ་བཤད་པ་གཉིས་ལས། དང་པོ་ལ། ཁ་ཅིག་རང་ཉིད་འཕགས་པ་འོག་མ་པའི་རྒྱུད་ལ་ཡང་ཡོད་པའི་རྣམ་མཁྱེན་གྱི་རྣམ་པ། ཐུན་མོང་བའི་རྣམ་མཁྱེན་གྱི་རྣམ་པའི་
མཚན་ཉིད། དེ་ལྟར་མེད་པའི་རྣམ་མཁྱེན་གྱི་རྣམ་པ། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པའི་མཚན་ཉིད་ཟེར་ན། སངས་རྒྱས་འཕགས་པའི་རྒྱུད་ཀྱི་དྲན་པ་ཉེར་གཞག་བཞི་པོ་ཆོས་ཅན། མཚན་ཉིད་དང་པོ་དེར་ཐལ། མཚོན་
བྱ་དང་པོ་དེའི་ཕྱིར། དེར་ཐལ། ཉན་ཐོས་ཀྱི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་ཡིན་པའི་ཕྱིར། དེར་ཐལ། ཉན་ཐོས་ཀྱི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་དེ་ལ་སུམ་ཅུ་རྩ་བདུན་
ཡོད་པའི་ཕྱིར། འདོད་ན། འཕགས་པ་འོག་མ་པའི་རྒྱུད་ལ་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། རྣམ་མཁྱེན་ཡིན་པའི་ཕྱིར། ཕྱི་མ་ལ་ཡང་དེས་མ་ངེས་སོ། །ཁ་ཅིག་རང་གི་སྡེ་ཚན་འཕགས་པ་འོག་མ་བའི་
རྒྱུད་ལ་ཡོད་པའི་རྣམ་མཁྱེན་གྱི་རྣམ་པ་དེ། ཐུན་མོང་བའི་ནྣམ་མཁྱེན་གྱི་རྣམ་པའི་མཚན་ཉིད། དེ་མེད་པའི་རྣམ་མཁྱེན་གྱི་རྣམ་པ་དེ། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པའི་མཚན་ཉིད་ཟེར་ན། སངས་རྒྱས་འཕགས་པའི་
རྒྱུད་ཀྱི་གང་ཟག་གི་བདག་མེད་རྟོགས་པའི་ཡེ་ཤེས་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་ཕྱིར། འདོད་ན། རང་གི་སྡེ་ཚན་འཕགས་པ་འོག་མ་པའི་རྒྱུད་ལ་ཡོད་པར་ཐལ། འདོད་པའི་ཕྱིར་

[014B] ཁྱོད་འཕགས་པ་འོག་མ་པའི་རྒྱུད་ལ་ཡོད་པར་ཐལ་ལོ། །ཕྱི་མ་ལ་ཡང་དེས་མ་ངེས་སོ། །ཁ་ཅིག་རང་གི་ཉེར་ལེན་མཚན་ཉིད་པ་འཕགས་པ་འོག་མ་པའི་རྒྱུད་ལ་ཡོད་པའི་རྣམ་མཁྱེན་གྱི་རྣམ་པ། ཐུན་མོང་བའི་རྣམ་མཁྱེན་
གྱི་རྣམ་པའི་མཚན་ཉིད། དེ་མེད་པའི་རྣམ་མཁྱེན་གྱི་རྣམ་པ་དེ། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པའི་མཚན་ཉིད་ཟེར་ན། སངས་རྒྱས་འཕགས་པའི་རྒྱུད་ཀྱི་གནས་དང་གནས་མ་ཡིན་པར་མཁྱེན་པའི་སྟོབས་ཆོས་ཅན། མཚོན་
བྱ་དང་པོ་དེར་ཐལ། མཚན་ཉིད་དང་པོ་དེའི་ཕྱིར། དེར་ཐལ། རང་གི་ཉེར་ལེན་མཚན་ཉིད་པ་བྱང་སེམས་ཀྱི་རྒྱུད་ལ་ཡོད་པའི་རྣམ་མཁྱེན་ཡིན་པའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་མི་ནུས་ཏེ། ཐུན་
མོང་མ་ཡིན་པའི་རྣམ་མཁྱེན་གྱི་རྣམ་པ་ཡིན་པའི་ཕྱིར། ཕྱི་མ་ལ་ཡང་དེས་མ་ངེས་སོ། ཁ་ཅིག་རང་གི་རིགས་འདྲ་མཚན་ཉིད་པ་འཕགས་པ་འོག་མ་པའི་རྒྱུད་ལ་ཡོད་མེད་ཀྱི་སྒོ་ནས་ཐུན་མོང་དང་ཐུན་མོང་མ་ཡིན་པའི་རྣམ་མཁྱེན་དུ་
འཇོག་ཟེར་ན། དེ་མི་འཐད་པར་ཐལ། སངས་རྒྱས་འཕགས་པའི་རྒྱུད་ཀྱི་གནས་དང་གནས་མ་ཡིན་པར་མཁྱེན་པའི་སྟོབས་ཀྱི་རིགས་འདྲ་འཕགས་པ་འོག་མ་པའི་རྒྱུད་ལ་ཡོད་པའི་ཕྱིར་ཏེ། དེའི་རིགས་འདྲ་སྔ་མ་བྱང་སེམས་འཕགས་
པའི་རྒྱུད་ལ་ཡོད་པའི་ཕྱིར། དེར་ཐལ། བྱང་སེམས་འཕགས་པའི་རྒྱུད་ལ་རྒྱུ་དགེ་བ་བྱས་པ་ལས་འབྲས་བུ་བདེ་བ་འབྱུང་བ་གནས་ཡིན་པ་དང་དེ་ལས་ལྡོག་པ་ནི་གནས་མ་ཡིན་པར་རྟོགས་པའི་མཁྱེན་པ་ཡོད་པའི་ཕྱིར། ཁ་ཅིག་འཕགས་
པ་འོག་མ་པ་དང་བསྒོམ་བྱ་ཐུན་མོང་བ་དང་ཐུན་མོང་མ་ཡིན་པའི་སྒོ་ནས་དེ་ལྟར་འཇོག་ཟེར་ན། དེ་མི་འཐད་པར་ཐལ། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་བསྒོམ་པའི་འཕགས་པ་འོག་མ་པ་ཡོད་པའི་ཕྱིར། དེར་ཐལ་

[015A]༄༅། །དེ་སྒོམ་པའི་བྱང་སེམས་འཕགས་པ་ཡོད་པའི་ཕྱིར། དེར་ཐལ། རྣམ་མཁྱེན་གྱི་རྣམ་པ་བརྒྱ་དང་བཅུ་སྒོམ་པའི་བྱང་སེམས་འཕགས་པ་ཡོད་པའི་ཕྱིར།།    ༈   
མཁྱེན་གསུམ་གྱི་རྣམ་པ་སྒོམ་པའི་མཐར་ཐུག་པའི་ཡེ་ཤེས་རྣམ་མཁྱེན་གྱི་རྣམ་པའི་མཚན་ཉིད། དེ་ལ་ཐུན་མོང་བའི་རྣམ་མཁྱེན་གྱི་རྣམ་པ་དང། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་གཉིས་ཡོད། འཕགས་པ་
འོག་མ་བའི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ། ཐུན་མོང་བའི་རྣམ་མཁྱེན་གྱི་རྣམ་པའི་མཚན་ཉིད། དེ་ལ་དབྱེ་ན། ཉན་ཐོས་ཀྱི་རྒྱུད་ལ་ཡོད་པ་དང་རྗེས་སུ་མཐུན་པའི་སོ་བདུན། བྱང་སེམས་ཀྱི་རྒྱུད་
ལ་ཡོད་པ་དང་རྗེས་སུ་མཐུན་པའི་སོ་བཞི་ཡོད། སངས་རྒྱས་འཕགས་པ་ཁོ་ནའི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པའི་མཚན་ཉིད། དེ་ལ་སོ་དགུ་ཡོད།།
   ༈    ཁ་ཅིག་ཉན་ཐོས་ཀྱི་རྣམ་མཁྱེན་ཡོད་པར་ཐལ། ཉན་ཐོས་ཀྱི་རྣམ་མཁྱེན་གྱི་རྣམ་པ་ཡོད་པའི་ཕྱིར། དེར་ཐལ། ཉན་ཐོས་དང་ཐུན་མོང་བའི་རྣམ་མཁྱེན་གྱི་རྣམ་པ་ཡོད་པའི་ཕྱིར་ཟེར་ན་མ་ཁྱབ་
ཁ་ཅིག་སངས་རྒྱས་འཕགས་པའི་རྒྱུད་ཀྱི་དྲན་པ་ཉེར་གཞག་བཞི་པོ་ཆོས་ཅན། ཉན་ཐོས་དང་ཐུན་མོང་བའི་རྣམ་མཁྱེན་གྱི་རྣམ་པ་མ་ཡིན་པར་ཐལ། ཉན་ཐོས་ཀྱི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་
མ་ཡིན་པའི་ཕྱིར། དེར་ཐལ། བྱང་སེམས་ཀྱི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་ཡིན་པའི་ཕྱིར། ཟེར་ན། མ་ཁྱབ་སྟེ། དེ་གཉིས་མི་འགལ་བའི་ཕྱིར། དེར་ཐལ། བྱང་ཕྱོགས་སོ་བདུན་པོ་དེ་ཉན་

[015B] བྱང་ཆུབ་སེམས་དཔའི་རྒྱུད་ལ་ཡང་ཡོད་པའི་ཕྱིར། ཁ་ཅིག་ཉན་ཐོས་དང་ཐུན་མོང་བའི་རྣམ་མཁྱེན་མེད་པར་ཐལ། རྣམ་མཁྱེན་ཡིན་ན། སངས་རྒྱས་འཕགས་པ་ཁོ་ནའི་ཡིན་དགོས་པའི་ཕྱིར་ན་
མ་ཁྱབ་བོ། །ཁོ་ན་རེ། དེ་མི་འཐད་པར་ཐལ། སངས་རྒྱས་འཕགས་པ་ཁོ་ན་མེད་པའི་ཕྱིར། ཟེར་ན། དོན་གཙོ་ཆེ་བ་བྱ་དགོས་ཏེ། དེའི་སྐབས་ཀྱི་ཁོ་ནའི་སྒྲས་སེམས་ཅན་གྱི་རྒྱུད་ལ་རྣམ་མཁྱེན་ཡོད་པ་གཅོད་པ་ཡིན་གྱི། སངས་
རྒྱས་འཕགས་པ་ཁོ་ན་ཡོད་པར་ཁས་བླངས་པ་ལ་ཡིན་པའི་ཕྱིར།།    ༈   གཉིས་པ་བྱེ་བྲག་ཏུ་བཤད་པ་ལ་གསུམ། ཉན་ཐོས་དང་ཐུན་མོང་བའི་ལམ་བཤད་པ། བྱང་སེམས་དང་ཐུན་མོང་བའི་ལམ་བཤད་པ། སངས་རྒྱས་
ཁོ་ནའི་ཐུན་མོང་མ་ཡིན་པའི་ལམ་བཤད་པའོ། །དང་པོ་ལ་བདུན། །དྲན་པ་ཉེར་གཞག་ཡང་དག་སྤོང་པ། རྫུ་འཕྲུལ་གྱི་རྐང་པ། དབང་པོ། སྟོབས། བྱང་ཆུབ་ཀྱི་ཡན་ལག་འཕགས་ལམ་གྱི་ཡན་ལག་གོ་དང་པོ་ནི། དེ་ལ་ཐམས་
ཅད་ཤེས་པ་ཉིད་ལ། ཞེས་པ་ནས། ལུས་དང་ཚོར་བ་དང་སེམས་དང་ཆོས་རང་དང་སྤྱིའི་མཚན་ཉིད་ཀྱིས་ཡོངས་སུ་བརྟགས་པ་དྲན་པ་ཉེ་བར་བཞག་པའི་རྣམ་པ་བཞིའོ། །ཞེས་པའི་བར་གསུང། འདིའི་སྐབས་སུ་གསུམ་ལས། དང་པོ་ལ་
ཁ་ཅིག་ལམ་ཡིན་ན། དྲན་པ་ཉེར་གཞག་ཡིན་པས་ཁྱབ་ཟེར་ན། དེ་མི་འཐད་པར་ཐལ། དྲན་པ་ཉེར་གཞག་ཡིན་ན། ལྟ་སྤྱོད་གཉིས་སུ་ཕྱེ་བའི་ལྟ་བའི་ཆར་གཏོགས་ཤིག་དགོས་པའི་ཕྱིར། ཁ་ཅིག་དྲན་པ་ཡིན་ན། དྲན་པ་ཉེར་གཞག་ཡིན་
པས་ཁྱབ་ཟེར་ན། ལམ་མ་ཞུགས་གང་ཟག་གི་རྒྱུད་ཀྱི་ཡུལ་དེས་སྔའི་ དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། འདུན་མོས་དྲན་ཏིང་ཤེས་རབ་

[016A]༄༅། །སྟེ། །དེ་དག་ཡུལ་ངེས་ལྔ་ཡིན་ནོ། །ཞེས་གསུངས་པའི་ཕྱིར། འདོད་ན། ལམ་ཡིན་པར་ཐལ་ལོ། །ཁ་ཅིག་དྲན་པ་ཉེར་གཞག་ཡིན་ན། དྲན་པ་ཡིན་པས་ཁྱབ་ཟེར་ན། དྲན་པ་ཉེར་གཞག་དང་མཚུངས་
ལྡན་དུ་གྱུར་པའི་གཙོ་སེམས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། ཁྱབ་སྟེ། མཛོད་ལས། གཙོ་བོ་སྨོས་པ་དེ་དག་ནི། །སྦྱོར་བྱུང་ཡོན་ཏན་ཀུན་ཀྱང་ཡིན། །ཞེས་གསུངས་པའི་ཕྱིར། འདོད་ན་
སེམས་བྱུང་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་རང་ཡུལ་ལ་ཤེས་རབ་ཀྱིས་སོ་སོར་དཔྱད་ནས་དྲན་པས་མི་བརྗེད་པར་འཛིན་པའི་རང་གི་གྲོགས་ཏིང་ངེ་འཛིན་མཚུངས་ལྡན་དང་བཅས་པའི་རིག་པ་
དྲན་པ་ཉེར་གཞག་གི་མཚན་ཉིད་ཟེར་ན། དེ་མི་འཐད་པར་ཐལ། ལམ་མ་ཞུགས་ན་དེ་ལྟ་བུའི་རིག་པ་ཡོད་པའི་ཕྱིར། དེར་ཐལ། དེས་ན་བླང་དོར་ལ་སོ་སོར་དཔྱོད་པའི་ཤེས་རབ་དང་དེ་ལ་རྩེ་གཅིག་པའི་ཏིང་ངེ་འཛིན་ཡོད་པའི་ཕྱིར། དེར་
ཐལ། ལམ་མ་ཞུགས་གང་ཟག་གི་རྒྱུད་ལ་ཞི་ལྷག་ཟུང་འབྲེལ་ཡོད་པའི་ཕྱིར། ཁ་ཅིག་བདེན་བཞིའི་བླང་དོར་ལ་ཤེས་རབ་ཀྱིས་སོ་སོར་དཔྱད་ནས་དྲན་པས་མི་བརྗེད་པར་འཛིན་པའི་ཤེས་རབ། དྲན་པ་ཉེར་གཞག་གི་མཚན་ཉིད་
ཟེར་ན། དྲན་པ་ཉེར་གཞག་ཏུ་གྱུར་པའི་གཙོ་སེམས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཤེས་རབ་ཡིན་པར་ཐལ། འདོད་པའི་ཕྱིར། འདོད་ན། སེམས་བྱུང་ཡིན་པར་ཐལ་ལོ། །ཁ་ཅིག་ལུས་
བདག་གི་གནས་དང། སེམས་བདག་གི་ངོ་བོ་དང། ཚོར་བ་བདག་གི་ལོངས་སྤྱོད་ཀྱི་གཞི་དང། ཆོས་བདག་གི་ཀུན་ནས་ཉོན་མོངས་པ་དང་རྣམ་བྱང་གི་གཞིར་ཞེན་པ་ཟློག་པའི་ཕྱིར་དུ། ཡུས་དྲན་པ་ཉེར་གཞག་སོགས་སྒོམ་པ་

[016B] འོ་ན་ལུས་བདག་གི་གནས་སུ་ཞེན་མི་རིགས་པར་ཐལ། དམ་བཅའ་འཐད་པའི་ཕྱིར། འདོད་ན། དེ་རིགས་པར་ཐལ། ལུས་བདག་གི་གནས་སུ་འཛིན་རིགས་པའི་ཕྱིར། དེར་ཐལ། ལུས་བདག་གི་གནས་མིན་མའི་ཕྱིར་
དེར་ཐལ། བདག་ལུས་ལ་གནས་པའི་ཕྱིར། དེར་ཐལ། དེ་ལུས་ལ་བརྟེན་པའི་ཕྱིར། གཞན་ཡང། ཚོར་བ་བདག་གི་ལོངས་སྤྱོད་ཀྱི་གཞིར་ཞེན་མི་རིགས་པར་ཐལ། དམ་བཅའ་འཐད་པའི་ཕྱིར། འདོད་ན། དེ་རིགས་པར་ཐལ། ཚོར་བ་བདག་
གི་ལོངས་སྤྱོད་ཀྱི་གཞི་ཡིན་པའི་ཕྱིར། དེར་ཐལ། ཚོར་བ་བདེ་བ་ལོངས་སྤྱོད་ཀྱི་གཞི་ཡིན་པའི་ཕྱིར། གཞན་ཡང། ཆོས་བདག་གི་ཀུན་ཉོན་གྱི་གཞིར་ཞེན་མི་རིགས་པར་ཐལ། དམ་བཅའ་འཐད་པའི་ཕྱིར། འདོད་ན། དེ་རིགས་པར་
ཐལ། ཆོས་བདག་གི་ཀུན་ཉོན་གྱི་གཞིར་འཛིན་རིགས་པའི་ཕྱིར། དེར་ཐལ། ཆོས་ཀུན་ནས་ཉོན་མོངས་ཕ་དང་རྣམ་པར་བྱང་བའི་གཞི་ཡིན་པའི་ཕྱིར། དེར་ཐལ། ཆོས་ཀུན་ནས་ཉོན་མོངས་པའི་གཞི་གང་ཞིག་རྣམ་པར་བྱང་བའི་གཞི་ཡིན་
པའི་ཕྱིར། ཁ་ཅིག་ལུས་སུ་གྱུར་པའི་དྲན་པ་ཉེར་གཞག་ཡོད་ཟེར་ན། དེ་མེད་པར་ཐལ། དྲན་པ་ཉེར་གཞག་ཡིན་ན། ལུས་མ་ཡིན་དགོས་པའི་ཕྱིར། དེར་ཐལ། དེ་ཡིན་ན། གཟུགས་མ་ཡིན་དགོས་པའི་ཕྱིར།། །
གཉིས་པ་རྣག་གི་ལུགས་ལ། རང་གི་དམིགས་ཡུལ་དུ་གྱུར་པའི་བླང་དོར་ལ་ཤེས་རབ་ཀྱིས་སོ་སོར་དཔྱད་ནས་དྲན་པས་མི་བརྗེད་པར་འཛིན་པས་རབ་ཏུ་ཕྱེ་བའི་ལྟ་སྤྱོད་གཉིས་སུ་བྱེ་བའི་ལྟ་བའི་ཆར་གཏོགས་པའི་མཁྱེན་པ། དྲན་པ་པ་ཉེར་གཞ་
གི་མཚན་ཉིད། དེ་ལ་ལུས་དྲན་པ་ཉེར་གཞག་ཚོར་བ་དྲན་པ་ཉེར་གཞག་སེམས་དྲན་པ་ཉེར་གཞག་ཆོས་དྲན་པ་ཉེར་གཞག་དང་བཞི་ཡོད། དམིགས་ཡུལ་གྱི་སྒོ་ནས་ཕྱི་དང་ནང་དང་གཉིས་ཀ་ལ་དམིགས་པའི་དྲན་པ་ཉེར་གཞག་

[017A]༄༅། །གསུམ་ཡོད།།    ༈    ཁ་ཅིག་མཛོད་ལས། དྲན་པ་ཉེར་གཞག་ཤེས་རབ་བོ། །ཞེས་གསུངས་པ་མི་འཐད་པར་ཐལ། དྲན་པ་ཉེར་གཞག་ཡིན་ན། ཤེས་རབ་ཡིན་པས་
མ་ཁྱབ་བའི་ཕྱིར། ཟེར་ན། མ་ཁྱབ། དེ་ནི་གཙོ་ཆེ་བ་ལ་དགོངས་པའི་ཕྱིར། ཁ་ཅིག་ལུས་བདག་གི་གནས་སུ་ཞེན་མི་རིགས་པར་ཐལ། ལུས་གང་ཟག་གི་བདག་གི་གནས་སུ་ཞེན་མི་རིགས་པ་གང་ཞིག་ལུས་དེའི་གནས་སུ་བདེན་
པར་ཞེན་མི་རིགས་པའི་ཕྱིར། ཟེར་ན། མ་ཁྱབ།།    ༈    གཉིས་པ་ཡང་དག་སྤོང་བ་ནི། དེའི་འོག་ཏུ་ཞུགས་པ་ལ་བརྩོན་འགྲུས་འབྱུང་བས་རྩོལ་བ་ལས་བྱུང་བའི་ལམ་ལ། ཞེས་པ་ནས། ཡང་དག་པར་སྤོང་བའི་རྣམ་པ་བཞིའོ།།
ཞེས་པའི་བར་གསུངས། འདིའི་སྐབས་སུ་གསུམ་ལས། དང་པོ་ལ། ཁ་ཅིག་སྤང་གཉེན་ལ་བླང་དོར་བྱེད་པར་སྤྲོ་བའི་བརྩོན་འགྲུས་དེ། ཡང་དག་སྤོང་བའི་མཚན་ཉིད་ཟེར་ན། དེ་མི་འཐད་པར་ཐལ། སྤང་གཉེན་ལ་བླར་དོར་བྱེད་པར་སྤྲོ་
བའི་གང་ཟག་ཡིན་ན། ཡང་དག་སྤོང་བ་རྒྱུད་ལྡན་ཡིན་པས་མ་ཁྱབ་པའི་ཕྱིར། དེར་ཐལ། སྤང་གཉེན་ལ་བླང་དོར་བྱེད་པར་སྤྲོ་བའི་བརྩོན་འགྲུས་དང་ལྡན་པའི་ལམ་མ་ཞུགས་ཡོད་པའི་ཕྱིར། གཞན་ཡང། ཡང་དག་སྤོང་བ་དང་
མཚུངས་ལྡན་དུ་གྱུར་པའི་གཙོ་སེམས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། བརྩོན་འགྲུས་ཡིན་པར་ཐལ། འདོད་པའི་ཕྱིར། འདོད་ན། སེམས་བྱུང་ཡིན་པར་ཐལ་ལོ། །ཁ་ཅིག་དྲན་པ་ཉེར་
གཞག་ཐོབ་པའི་གང་ཟག་ཡིན་ན། ཡང་དག་སྤོང་བ་ཐོབ་པས་ཁྱབ་ཟེར་ན། དྲན་པ་ཉེར་གཞག་ཐོབ་མ་ཐག་པའི་གང་ཟག་ཆོས་ཅན། དེར་ཐལ། དེའི་ཕྱིར། རྟགས་གསལ་སླའོ། །ཁ་ཅིག་དགེ་བའི་ཆོས་མ་སྐྱེས་པ་སྐྱེད་

[017B] དེ་མི་འཐད་པར་ཐལ། དགེ་བའི་ཆོས་མ་སྐྱེས་པ་སྐྱེད་པར་བྱེད་མི་ནུས་པའི་ཕྱིར། དེར་ཐལ། དགེ་བའི་ཆོས་མ་སྐྱེས་པ་འདུས་མ་བྱས་ཡིན་པའི་ཕྱིར།།    ༈   
ལ༑ རང་གི་ཉེར་ལེན་དུ་གྱུར་པའི་དྲན་པ་ཉེར་གཞག་ལས་བྱུང་བའི་བདེན་བཞི་སོགས་བླང་དོར་གང་རུང་ལ་སྤྲོ་བའི་སྒོ་ནས་རང་གི་དམིགས་པ་ལ་རྩེ་གཅིག་པའི་ལྟ་སྤྱོད་གཉིས་སུ་ཕྱེ་བའི་ལྟ་བའི་ཆར་གཏོགས་པའི་མཁྱེན་པ། ཡང་
དག་སྤོང་བའི་མཚན་ཉིད། དེ་ལ་མི་དགེ་བའི་ཆོས་སྐྱེ་འགྱུར་མི་སྐྱེ་བར་བྱེད་པ། སྐྱེས་ཟིན་སྤོང་བར་བྱེད་པ། དགེ་བའི་ཆོས་སྐྱེ་འགྱུར་སྐྱེད་པར་བྱེད་པ། སྐྱེས་ཟིན་སྤེལ་བར་བྱེད་པའི་ཡང་དག་སྤོང་བ་དང་བཞི་ཡོད།། །
གསུམ་པ་རྩོད་པ་སྤོང་བ་ལ། ཁ་ཅིག་ཡང་དག་པར་སྤོང་བ་ཡོད་པར་ཐལ། ཡང་དག་སྤོང་བ་ཡོད་པའི་ཕྱིར་ན། རེ་ཤིག་མ་ཁྱབ། འདོད་ན། ཡང་དག་བར་གྲུབ་པ་ཡོད་པར་ཐལ། འདོད་པའི་ཕྱིར་ན། མ་ཁྱབ། ཁ་ཅིག་ཡང་
དག་སྤོང་བ་ཡིན་ན། བརྩོན་འགྲུས་ཡིན་དགོས་པར་ཐལ། མཛོད་ལས། ཡང་དག་སྤོང་བ་བརྩོན་འགྲུས་སོ། །ཞེས་གསུངས་པའི་ཕྱིར། ཟེར་ན། སྐྱོན་མེད་དེ། གཙོ་ཆེ་བ་བཅུ་དགོངས་པའི་ཕྱིར། ཁ་ཅིག་ཡང་དག་སྤོང་བ་
རྒྱུད་ལྡན་གྱི་ཚོགས་ལམ་ཆུང་ངུ་བ་མེད་པར་ཐལ། ཡང་དག་སྤོང་བ་ཐོབ་པ་ལ་ཚོགས་ལམ་ཆེན་པོ་ཐོབ་དགོས་པའི་ཕྱིར་ན། མ་ཁྱབ། འདོད་མི་ནུས་ཏེ། ཚོགས་ལམ་ཆུང་ངུ་པའི་རྒྱུད་ལ་དྲན་པ་ཉེར་གཞག་དང་ཡང་དག་སྤོང་བ་
རྫུ་འཕྲུལ་གྱི་རྐང་པ་གསུམ་ག་ཡོད་པའི་ཕྱིར།།    ༈    གསུམ་པ་རྫུ་འཕྲུལ་གྱི་རྐང་པ་ནི། བརྩོན་འགྲུས་དང་ལྡན་པ་ནི་སེམས་རུང་བ་ཉིད་དུ་བྱེད་པས། ཞེས་པ་ནས། རྫུ་འཕྲུལ་གྱི་རྐང་པའི་རྣམ་པ་བཞིའོ། །ཞེས་

[018A]༄༅། །པའི་བར་གསུངས། འདིའི་སྐབས་སུ་གསུམ་ལས། དང་པོ་ལ། ཁ་ཅིག་སྤྲུལ་བསྒྱུར་སྣ་ཚོགས་ཀྱི་རྟེན་བྱེད་པའི་རང་གི་དམིགས་པ་ལ་རྩེ་གཅིག་པའི་ཏིང་ངེའི་འཛིན། རྫུ་འཕྲུལ་གྱི་རྐང་པའི་མཚན་
ཉིད་ཟེར་ན། ལམ་མ་ཞུགས་ཀྱི་གང་ཟག་གི་རྒྱུད་ཀྱི་དེ་འདྲ་བའི་ཏིང་ངེ་འཛིན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། རྫུ་འཕྲུལ་གྱི་མངོན་ཤེས་ཐོབ་ལ་མཉམས་པའི་ཕྱི་རོལ་པ་ཡོད་
པའི་ཕྱིར། དེར་ཐལ། དེ་ཐོབ་པའི་ཕྱི་རོལ་པ་ཡོད་པའི་ཕྱིར། འདོད་ན། མཁྱེན་པ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་ལམ་ཞུགས་གང་ཟག་གི་རྒྱུད་ཀྱི་དེ་འདྲ་བའི་ཏིང་ངེ་འཛིན། རྫུ་འཕྲུལ་གྱི་རྐང་པའི་
མཚན་ཉིད་ཟེར་ན། རྫུ་འཕྲུལ་གྱི་རྐང་པ་མ་ཐོབ་པའི་ལམ་ཞུགས་གང་ཟག་གི་རྒྱུད་ཀྱི་དེ་འདྲའི་ཏིང་ངེ་འཛིན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར་
དེར་ཐལ། རྫུ་འཕྲུལ་སྣ་ཚོགས་སྟོན་ནུས་པའི་ལམ་མ་ཞུགས་ཡོད་པ་གང་ཞིག་དེ་ལྟར་ན་དེ་ཡང་འཐད་པའི་ཕྱིར། འདོད་ན་སླ། ཁ་ཅིག་འདུན་པའི་རྫུ་འཕྲུལ་གྱི་རྐང་པ་ཡིན་ན། འདྲན་པ་ཡིན་པས་ཁྱབ། དེ་བཞིན་དུ་གཞན་
ལ་ཡང་སྦྱོར་ཟེར་ན། རྫུ་འཕྲུལ་གྱི་རྐང་པར་གྱུར་པའི་འདུན་པ་དང་མཚུངས་ལྡན་དུ་གྱུར་པའི་གཙོ་སེམས་ཆོས་ཅན། འདུན་པ་ཡིན་པར་ཐལ། འདུན་པའི་རྫུ་འཕྲུལ་གྱི་རྐང་པ་ཡིན་པའི་ཕྱིར། འདོད་ན། སེམས་བྱང་ཡིན་པར་ཐལ་
འདོད་པའི་ཕྱིར། ཁྱབ་སྟེ། འདུན་སོགས་ཡུལ་ངེས་ལྔ་པོ་གང་རུང་ལ་སེམས་བྱུང་གིས་ཁྱབ་པའི་ཕྱིར།།    ༈    ཡང་དག་སྤོང་བ་ཐོབ་པའི་གང་ཟག་གི་རྒྱུད་ཀྱི་སྤྲུལ་པ་རྒྱུར་སྣ་ཚོགས་ཀྱི་

[018B] རྫུ་འཕྲུལ་གྱི་རྐང་པའི་མཚན་ཉིད། དེ་ལ་འདུན་པའི་རྫུ་འཕྲུལ་གྱི་རྐང་པ། བརྩོན་འགྲུས་ཀྱི་དེ། སེམས་ཀྱི་དེ། དཔྱོད་པའི་རྫུ་འཕྲུལ་གྱི་རྐང་པ་དང་བཞིའོ། །
ལ༑ ཁ་ཅིག་རྫུ་འཕྲུལ་གྱི་རྐང་པ་ཡིན་ན། ཤེས་པ་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། རྫུ་འཕྲུལ་ཡིན་ན། ཤེས་པ་ཡིན་དགོས་པར་ཐལ། འདོད་པའི་ཕྱིར་ན། མ་ཁྱབ། འདོད་ན། སྤྲུལ་བསྒྱུར་ཡིན་ན། ཤེས་པ་
ཡིན་དགོས་པར་ཐལ། འདོད་པའི་ཕྱིར། འདོད་ན། བྱང་སེམས་ཀྱིས་ལུས་གཅིག་ཏུ་སྤྲུལ་ཞིང་མང་པོར་བསྒྱུར་བ་དང། མང་པོར་སྤྲུལ་ནས་གཅིག་ཏུ་བསྒྱུར་བ་དེ་ཡང་ཤེས་པ་ཡིན་པར་ཐལ་ལོ། །ཁ་ཅིག་རྫུ་འཕྲུལ་གྱི་རྐང་པ་ཡིན་པ། ཏིང་
འཛིན་ཡིན་དགོས་པར་ཐལ། མཛོད་ལས། རྫུ་འཕྲུལ་རྐང་པ་ཏིང་འཛིན་ཏོ། །ཞེས་གསུངས་པའི་ཕྱིར་ན། མ་ཁྱབ།།    ༈    བཞི་པ་དབང་པོ་ནི། སེམས་ཡོངས་སུ་སྦྱང་བ་བྱས་པ་ལས་དྲོ་བ་དང་རྩེ་མོའི་སྦྱོར་བ་འབྱང་བས། ཞེས་པ་ནས་
པོའི་རྣམ་པ་ལྔའོ་ཞེས་བའི་བར་གསུངས། འདིའི་སྐབས་སུ་གསུམ་ལས། དང་པོ་ལ། ཁ་ཅིག་དད་པ་ཡིན་ན། དད་པའི་དབང་པོ་ཡིན་པས་ཁྱབ་ཟེར་ན། ལམ་མ་ཞུགས་ཀྱི་གང་ཟག་ཕལ་བའི་རྒྱུད་ཀྱི་དད་པ་ཆོས་ཅན། དེར་ཐལ། དེའི་
ཕྱིར། འདོད་ན། མི་འཐད་དེ། ཆོས་ཅན་དེའི་ཕྱིར། ཁ་ཅིག་དད་པའི་དབང་པོ་ཡིན་ན། བྱང་ཕྱོགས་སོ་བདུན་གྱི་ནང་ཚན་དུ་གྱུར་པའི་དད་པའི་དབང་པོ་ཡིན་པས་ཁྱབ་ཟེར་ན། ལམ་དུ་འཇུག་ཁ་མའི་གང་ཟག་གི་རྒྱུད་ཀྱི་དད་པའི་དབང་བོ་
ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེ་དེར་ཐལ། དེ་ཡོད་པའི་ཕྱིར། དེར་ཐལ། ལམ་དུ་མ་ཞུགས་པའི་རིགས་ཅན་གསུམ་སོ་སོ་ལ་ནང་གསེས་ཀྱི་དབང་པོ་རྣོ་རྟུལ་ཡོད་པའི་ཕྱིར། འདོད་ན་སླ། ཁ་ཅིག་ལམ་

[019A]༄༅། །ཞུགས་གང་ཟག་གི་རྒྱུད་ཀྱི་དད་པའི་དབང་པོ་ཡིན་ན། དེའི་ནང་ཚན་དུ་གྱུར་པའི་དད་པའི་དབང་པོ་ཡིན་པས་ཁྱབ་ཟེར་ན། ཉན་ཐོས་ཀྱི་ཚོགས་ལམ་ཐོབ་མ་ཐག་པའི་གང་ཟག་གི་རྒྱུད་ཀྱི་དད་པའི་དབང་པོ་ཆོས་ཅན། དེར་ཐལ་
དེའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར།།    ༈    སྦྱོར་ལམ་དྲོད་ཐོབ་པའི་གང་ཟག་གི་རྒྱུད་ཀྱི་རང་འབྲས་འཕགས་ལམ་བསྐྱེད་པ་ལ་དབང་བྱེད་པའི་དད་སོགས་ལྔ་པོ་གང་རུང་
གིས་བསྡུས་པའི་མཁྱེན་པ། བྱང་ཕྱོགས་སོ་བདུན་གྱི་ནང་ཚན་དུ་གྱུར་པའི་དབང་པོའི་མཚན་ཉིད། སེལ་དད་པའི་དབང་པོ། བརྩོན་འགྲུས་ཀྱི་དབང་པོ། དྲན་པའི་དབང་པོ། ཏིང་ངེ་འཛིན་གྱི་དབང་པོ། ཤེས་རབ་ཀྱི་དབང་པོ་དང་ལྔ་
ཡོད།།    ༈    ཁ་ཅིག་ལམ་མ་ཞུགས་ན། དད་པའི་དབང་པོ་མེད་པར་ཐལ། དེ་ན་བྱང་ཕྱོགས་སོ་བདུན་གྱི་ནང་ཚན་དུ་གྱུར་པའི་དད་པའི་དབང་པོ་མེད་པའི་ཕྱིར་ཟེར་ན། མ་ཁྱབ། ཁ་ཅིག་དད་པའི་
དབང་པོ་ཡིན་ན། སེམས་བྱུང་ཡིན་དགོས་པར་ཐལ། དད་པ་ཡིན་ན། སེམས་བྱུང་ཡིན་དགོས་པའི་ཕྱིར། དེར་ཐལ། དད་སོགས་དགེ་བ་བཅུ་གཅིག་པོ་གང་རུང་ཡིན་ན། སེམས་བྱུང་ཡིན་དགོས་པའི་ཕྱིར་ན། རེ་ཤིག་མ་ཁྱབ་
འདོད་མི་ནུས་སོ།།    ༈   སྟོབས་ལྔ། ལྔ་པ་སྟོབས་ནི། དྲོ་བ་ལ་སོགས་ཐོང་པ་ལ། ཞེས་པ་ནས། རྣམ་པ་ལྔའོ། །ཞེས་པའི་བར་གསུངས། འདིའི་སྐབས་སུ་གསུམ་ལས། དང་པོ་ལ་ཁ་ཅིག་སྟོབས་ཡིན་ན། སྟོབས་ལྔ་པོ་གང་རུང་ཡིན་པས་ཁྱབ་ཟེར་ན་
ཕྱི་རོལ་པའི་རྒྱུད་ཀྱི་ལུས་ངག་གི་སྟོབས་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེའི་ལུས་རྩལ་དང་ངག་རྩལ་ཡོད་པའི་ཕྱིར། འདོད་མི་ནུས་སོ། །ཁ་ཅིག་དད་པའི་དབང་པོ་དང་སྟོབས་གཉིས་

[019B] སྦྱོར་ལམ་པའི་རྒྱུད་ཀྱི་དད་པའི་སྟོབས་ཆོས་ཅན། དད་པའི་དབང་པོ་མ་ཡིན་པར་ཐལ། དད་པའི་སྟོབས་ཡིན་པའི་ཕྱིར། འདོད་ན། དེ་ཡིན་པར་ཐལ། རང་གི་མི་མཐུན་ཕྱོགས་མ་དད་པ་ཟིལ་གྱིས་གནོན་པའི་དད་པའི་
དབང་སྟོབས་གང་རུང་ཡིན་པའི་ཕྱིར། ཁ་ཅིག་དད་པའི་དབང་པོ་རྒྱུད་ལྡན་གྱི་གང་ཟག་གི་རྒྱུད་ལ་མ་དད་པ་འཇུག་པ་ཡོད་ཀྱང། དད་པའི་སྟོབས་རྒྱུད་ལྡན་གྱི་གང་ཟག་གི་རྒྱུད་ལ་མ་དད་པ་འཇུག་པ་མེད་ཟེར་ན། དེ་མི་འཐད་པར་ཐལ། དད་པའི་
སྟོབས་ཐོབ་པའི་གང་ཟག་གི་རྒྱུད་ལ་མ་དད་པ་ཡོད་པའི་ཕྱིར། དེར་ཐལ། སྦྱོར་ལམ་བཟོད་ཕ་བའི་རྒྱུད་ལ་མ་དད་པ་ཡོད་པའི་ཕྱིར། དེར་ཐལ། དེའི་རྒྱུད་ལ་ཉེ་ཉོན་ཉི་ཤུའི་ནང་ཚན་གྱི་མ་དད་པ་ཡོད་པའི་ཕྱིར། དེར་ཐལ། ཐེ་ཚོམ་ཉོན་མོངས་
ཅན་ནི་རྣམ་གྲོལ་ལམ་ཐོབ་པའི་ཚེ་སྤངས་པའི་ཕྱིར།།    ༈    སྦྱོར་ལམ་བཟོད་པ་ཐོབ་པའི་གང་ཟག་གི་རྒྱུད་ཀྱི་རང་འབྲས་འཕགས་ལམ་བསྐྱེད་པ་ལ་དབང་བྱེད་པའི་དད་སོགས་ལྔ་པོ་གང་རུང་གིས་
བསྡུས་པའི་མཁྱེན་པ། བྱང་ཕྱོགས་སོ་བདུན་གྱི་ནང་ཚན་དུ་གྱུར་པའི་སྟོབས་ཀྱི་མཚན་ཉིད། དེ་ལ་དད་པ། བརྩོན་འགྲུས། དྲན་པ། ཏིང་ངེ་འཛིན། ཤེས་རབ་ཀྱི་སྟོབས་དང་ལྔ་ཡོད། དད་པའི་དབང་སྟོབས་གཉིས་ཀྱི་ཁྱད་པར་ཡོད་དེ་
དད་པའི་དབང་པོའི་རྗེས་ཀྱི་གནས་སྐབས་སུ་རང་གི་མི་མཐུན་ཕྱོགས་མ་དད་པ་སོགས་མངོན་གྱུར་པས་ཚུར་ལ་ཟིལ་གྱིས་གནོན་ཡང། དད་པའི་སྟོབས་ཐོབ་པའི་རྗེས་ཀྱི་གནས་སྐབས་སུ་རང་གི་མི་མཐུན་ཕྱོགས་མ་དད་པ་སོགས་མངོན་གྱུར་པས་ཚུར་
ཟིལ་གྱིས་མི་གནོན་པར་མ་ཟད། ཕར་ཟིལ་གྱིས་གནོན་པར་བྱེད་པ་དེ་གཉིས་ཀྱི་ཁྱད་པར་ཡིན་པའི་ཕྱིར།།    ༈    ཁ་ཅིག་ཕྱི་རོལ་པའི་རྒྱུད་ལ་དད་པའི་སྟོབས་ཡོད་པར་ཐལ། དེའི་རྒྱུད་ལ་སྟོབས་ཡོད་

[020A]༄༅། །པའི་ཕྱིར་ན། མ་ཁྱབ། མ་གྲུབ་ན་དེར་ཐལ། དེའི་རྒྱུད་ལ་སྟོབས་དང་བརྩོན་འགྲུས་གཉིས་ཀ་ཡོད་པའི་ཕྱིར། ཁ་ཅིག་ཉན་ཐོས་ཚོགས་ལམ་པའི་རྒྱུད་ལ་སྟོབས་ལྔ་པོ་གང་རུང་ཡོད་པར་ཐལ། བྱང་
སེམས་ཚོགས་ལམ་པའི་རྒྱུད་ལ་དེ་ཡོད་པའི་ཕྱིར་ན། མ་ཁྱབ། རྟགས་དེར་ཐལ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པའི་རྒྱུད་ལ་དེ་ཡོད་པའི་ཕྱིར། འདོད་མི་ནུས་སོ།།    ༈   དྲུག་པ་
བྱང་ཆུབ་ཀྱི་ཡན་ལག་ནི། དྲོ་བ་ལ་སོགས་པ་བཞི་རྟོགས་པ་ལ་བདེན་པ་མཐོང་བའི་ལམ་འབྱུང་བས། ཞེས་པ་ནས། བྱང་ཆུབ་ཀྱི་ཡན་ལག་གི་རྣམ་པ་བདུན་ནོ། །ཞེས་པའི་བར་གསུང། འདིའི་སྐབས་སུ་གསུམ་ལས། དང་པོ་ལ། ཁ་
ཅིག་བྱང་ཆུབ་ཀྱི་ཡན་ལག་ཡིན་ན། བྱང་ཆུབ་གསུམ་པོ་གང་རུང་ཡིན་པས་ཁྱབ་ཟེར་ན། ཉན་ཐོས་མཐོང་ལམ་པའི་རྒྱུད་ཀྱི་དྲན་པ་ཡང་དག་བྱང་ཆུབ་ཀྱི་ཡན་ལག་ཆོས་ཅན། དེར་ཐལ། དེའི་ཕྱིར། འདོད་ན། དེ་མི་འཐད་པར་
ཐལ༑ ཉན་ཐོས་ཀྱི་བྱང་ཆུབ་ཀྱང་མ་ཡིན། གཞན་གཉིས་གང་རུང་ཡང་མ་ཡིན་པའི་ཕྱིར། དང་པོ་དེ་ཐལ། དེ་ཉན་ཐོས་དགྲ་བཅོམ་པའི་རྒྱུད་ཀྱི་ཡོན་ཏན་མ་ཡིན་པའི་ཕྱིར། ཁ་ཅིག་མ་ཁྱབ་ཟེར། ཁ་ཅིག་བྱང་ཆུབ་ཀྱི་
ཡན་ལག་ཡིན་ན། ཐེག་དམན་གྱི་རྟོགས་རིགས་སུ་གནས་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ཀྱི་བྱང་ཆུབ་ཀྱི་ཡན་ལག་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར་
དེར་ཐལ། དེ་ཡོད་པའི་ཕྱིར། དེར་ཐལ། དེའི་རྒྱུད་ཀྱི་དོན་དམ་སེམས་བསྐྱེད་དེ་འཁོར་བྱང་ཆུབ་ཡན་ལག་བདུན་དང་བཅས་པའི་ཕྱིར། དེར་ཐལ། མདོ་སྡེ་རྒྱན་ལས། རྟག་ཏུ་རིན་ཆེན་བདུན་ལྟ་བུའི། །བྱང་ཆུབ་ཡན་ལག་བདུན་

[020B] །ཞེས་གསུངས་པའི་ཕྱིར། ཁ་ཅིག་བྱང་ཆུབ་ཀྱི་ཡན་ལག་ཡིན་ན། མཐར་ཐུག་བྱང་ཆུབ་ཀྱི་རྒྱུ་ཡིན་པས་ཁྱབ་ཟེར་ན། མཐར་ཐུག་བྱང་ཆུབ་ཀྱི་རྒྱུ་ཡོད་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། དེ་འདུས་ན་
བྱས་ཡིན་པའི་ཕྱིར། ཁ་ཅིག་ཉན་ཐོས་ཚོགས་ལམ་པའི་རྒྱུད་ལ་བྱང་ཆུབ་ཀྱི་ཡན་ལག་ཡོད་ཟེར་ན། དེ་མེད་པར་ཐལ། བྱང་ཆུབ་ཀྱི་ཡན་ལག་ཡིན་ན། འཕགས་ལམ་ཡིན་དགོས་པའི་ཕྱིར། དེར་ཐལ། ཐེག་པ་གསུམ་པོ་གང་རུང་གི་བྱང་
ཆུབ་ཀྱི་ཡན་ལག་བདུན་པོ་ཐོབ་པ་དང། འཕགས་ལམ་ཐོབ་པ་དུས་མཉམ་པའི་ཕྱིར། དེར་ཐལ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པ་དེས་ཐེག་ཆེན་གྱི་མཐོང་ལམ་ཐོབ་པ་དང་བྱང་ཆུབ་ཀྱི་ཡན་ལག་བདུན་པོ་
ཐོབ་པ་དུས་མཉམ་པའི་ཕྱིར། དེར་ཐལ། མདོ་སྡེ་རྒྱན་ལས། རྒྱལ་སྲས་བྱང་ཆུབ་ཕྱོགས་མཐུན་པ། །རྣམ་པ་སྣ་ཚོགས་ཐམས་ཅད་དག་རྟག་ཏུ་མཐོང་བའི་ལམ་འདི་དང། །ལྷན་ཅིག་ཏུ་ནི་འཐོང་བར་འདོད། །ཅེས་གསུངས་པའི་
ཕྱིར། །    ༈    བྱང་ཆུབ་ཀྱི་ཆ་ཤས་སམ་རང་འབྲས་བྱང་ཆུབ་ཀྱི་རྒྱུ་གང་རུང་དུ་གྱུར་པའི་འཕགས་རྒྱུད་ཀྱི་མཁྱེན་པ། བྱང་ཆུབ་ཀྱི་ཡན་ལག་གི་མཚན་ཉིད། དེ་ལ་དྲན་པ་ཡང་དག་བྱང་ཆུབ་ཀྱི་ཡན་
ལག་ཆོས་རབ་ཏུ་རྣམ་འབྱེད་ཡང་དག་དེ། བརྩོན་འགྲུས་ཡང་དག་དེ། དགའ་བ་ཡང་དག་དེ། ཤིན་ཏུ་སྦྱངས་པ་ཡང་དག་དེ། ཏིང་འཛིན་ཡང་དག་དེ། བཏང་སྙོམས་ཡང་དག་བྱང་ཆུབ་ཀྱི་ཡན་ལག་དང་བདུན་མོང།།    ༈   
པ་རྩོད་པ་སྤོང་བ་ལ། ཁ་ཅིག་བྱང་ཆུབ་ཀྱི་ཡན་ལག་ཡིན་ན། ཐེག་དམན་གྱི་རྟོགས་རིགས་སུ་གནས་པས་ཁྱབ་པར་ཐལ། དེ་ཐེག་དམན་གྱི་རྟོགས་རིགས་སུ་གནས་པའི་ཕྱིར། ཟེར་ན། མ་ཁྱབ། ཁ་ཅིག་ཉན་ཐོས་མཐོང་ལམ་པའི་རྒྱུད་་

[021A]༄༅། །ཀྱི་དྲན་པ་ཡང་དག་བྱང་ཆུབ་ཀྱི་ཡན་ལག་དེ། ཉན་ཐོས་ཀྱི་བྱང་ཆུབ་ཡིན་པར་ཐལ། དེ་ཐེག་དམན་གྱི་བྱང་ཆུབ་ཡིན་པའི་ཕྱིར། དེར་ཐལ། ཐེག་དམན་གྱི་གནས་སྐབས་ཀྱི་བྱང་ཆུབ་ཡིན་པའི་ཕྱིར་ན། རེ་
ཞིག་མ་ཁྱབ། །   ༈    བདེན་པ་མཐོང་བ་ཡོངས་སུ་ཤེས་པ་ལ་སྒོམ་པའི་ལམ་འབྱུང་བས། ཞེས་པ་ནས། འཕགས་པའི་ལམ་ཡན་ལག་བརྒྱད་ཀྱི་རྣམ་པ་བརྒྱད་དེ། ཞེས་
པའི་བར་གསུང། འདིའི་སྐབས་སུ་གསུམ་ལས། དང་པོ་ལ་ཁ་ཅིག་འཕགས་ལམ་གྱི་ཆ་ཤས་ཡིན་ན། འཕགས་ལམ་ཡན་ལག་ཡིན་པས་ཁྱབ་ཟེར་ན། འོ་ན། བུམ་པའི་ཆ་ཤས་ཡིན་ན། བུམ་པ་ཡིན་དགོས་པར་ཐལ་
དམ་བཅའ་འཐད་པའི་ཕྱིར། འདོད་ན། བུམ་པའི་མཆུ་ཞབས་ཆོས་ཅན། དེར་ཐལ། དེའི་ཕྱིར། རྟགས་གསལ་སླ། གཞན་ཡང། འཕགས་ལམ་གྱི་ཁྱད་པར་ཡིན་ན། འཕགས་ལམ་ཡན་ལག་ཡིན་དགོས་པར་ཐལ། དམ་
བཅའ་འཐད་པའི་ཕྱིར། འདོད་ན། འཕགས་ལམ་གྱི་ཁྱད་ཆོས་ཡིན་ན། འཕགས་ལམ་ཡན་ལག་ཡིན་དགོས་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་ཡང་དག་པའི་ལྟ་བ་ཡིན་ན། འཕགས་ལམ་ཡན་ལག་བརྒྱད་
ཀྱི་ནང་ཚན་དུ་གྱུར་པའི་ཡང་དག་བའི་ལྟ་བ་ཡིན་པས་ཁྱབ་ཟེར་ན། ཉན་ཐོས་ཚོགས་ལམ་པའི་རྒྱུད་ཀྱི་རྒྱུ་དགེ་བ་བྱས་པ་ལས་འབྲས་བུ་བདེ་བ་འབྱུང་བར་ལྟ་བའི་ལྟ་བ་ཆོས་ཅན། དེར་ཐལ། དེའི་ཕྱིར། དེར་ཐལ། འཇིག་རྟེན་པའི་ཡང་དག་
པའི་ལྟ་བ་ཡིན་པའི་ཕྱིར། དེར་ཐལ། འཇིག་རྟེན་པའི་ཡང་དག་པའི་ལྟ་བ་ཡོད་པའི་ཕྱིར། དེར་ཐལ། མདོ་ལས། འཇིག་རྟེན་པ་ཡི་ཡང་དག་ལྟ། །མི་གང་སུ་ལ་ཡོད་གྱུར་པ། །དེ་ནི་བསྐལ་བ་སྟོང་རྣམས་སུ། །ངན་འགྲོར་འགྲོ་བ་

[021B] །ཞེས་གསུངས་པའི་ཕྱིར། འདོད་ན། འཕགས་རྒྱུད་ཀྱི་མཁྱེན་པ་ཡིན་པར་ཐལ་ལོ། །ཁ་ཅིག་ཡང་དག་པའི་རྟོག་པ་ཡིན་ན། འཕགས་ལམ་ཡན་ལག་བརྒྱད་ཀྱི་ནང་ཚན་དུ་གྱུར་པའི་ཡང་དག་པའི་རྟོག་པ་ཡིན་པས་ཁྱབ། ཡང་
དག་པའི་ངག་ཡིན་ན། དེའི་ནང་ཚན་དུ་གྱུར་པའི་ཡང་དག་པའི་ངག་ཡིན་པས་ཁྱབ་ཟེར་ན། ལམ་མ་ཞུགས་གང་ཟག་གི་རྒྱུད་ཀྱི་དངོས་པོ་བདེན་མེད་དུ་རྟོགས་པའི་རྗེས་དཔག་ཆོས་ཅན། དེར་ཐལ། དེའི་ཕྱིར། དེར་ཐལ། རྟོག་པ་ཡང་དག་ཡིན་པའི་
ཕྱིར། དེར་ཐལ། བདེན་མེད་རྟོགས་པའི་རྗེས་དཔག་ཡིན་པའི་ཕྱིར། འདོད་མི་ནུས་སོ། །ཕྱི་མ་ལ། མངོན་རྟོགས་རྒྱན་ཆོས་ཅན། དེར་ཐལ། དེའི་ཕྱིར། དེར་ཐལ། ངག་ཡང་དག་ཡིན་པའི་ཕྱིར། དེར་ཐལ། ངག་རྣམ་དག་ཡིན་པའི་
ཕྱིར། འདོད་ན། ཤེས་པ་ཡིན་པར་ཐལ་ལོ། །ཁ་ཅིག་འཕགས་ལམ་ཡན་ལག་བརྒྱད་ཀྱི་ནང་ཚན་དུ་གྱུར་པའི་ཡང་དག་པའི་རྟོག་པ་ཡིན་ན། ཡང་དག་པའི་རྟོག་པ་ཡིན་པས་ཁྱབ། དེའི་ནང་ཚན་དུ་གྱུར་པའི་ཡང་དག་པའི་ངག་ཡིན་ན་
ཡང་དག་པའི་ངག་ཡིན་པས་ཁྱབ་ཟེར་ན། དང་པོ་ལ། སངས་རྒྱས་འཕགས་པའི་རྒྱུད་ཀྱི་འཕགས་ལམ་ཡན་ལག་བརྒྱད་ཀྱི་ནང་ཚན་དུ་གྱུར་པའི་ཡང་དག་པའི་རྟོག་པ་ཆོས་ཅན། དེར་ཐལ། དེའི་ཕྱིར། རྟགས་སླ། འདོད་མི་
ནུས་ཏེ། རྟོག་པ་མ་ཡིན་པའི་ཕྱིར། ཕྱི་མ་དེ་ཡང་མི་འཐད་པར་ཐལ། དེ་ཡིན་ན། ཡང་དག་པའི་ངག་མ་ཡིན་དགོས་པའི་ཕྱིར། དེར་ཐལ། ཡང་དག་པའི་ངག་ཡིན་ན། ངག་ཡིན་དགོས་པའི་ཕྱིར། དེར་ཐལ། ཡང་དག་
པའི་ལུས་ཡིན་ན། ལུས་ཡིན་དགོས་པའི་ཕྱིར། །   ༈    འཕགས་ལམ་གྱི་ཆ་ཤས་སམ་རང་འབྲས་འཕགས་ལམ་གྱི་རྒྱུ་གང་རུང་དུ་གྱུར་པའི་འཕགས་རྒྱུད་ཀྱི་མཁྱེན་པ། འཕགས་ལམ་གྱི་

[022A]༄༅། །ཡན་ལག་གི་མཚན་ཉིད། དེ་ལ་དེར་གྱུར་པའི་ཡང་དག་པའི་ལྟ་བ། ཡང་དག་པའི་རྟོག་པ། ཡང་དག་པའི་ངག། །ཡང་དག་པའི་ལས་ཀྱི་མཐའ། ཡང་དག་པའི་འཚོ་བ། ཡང་དག་པའི་རྩོལ་ལང་
ཡང་དག་པའི་དྲན་པ། ཡང་དག་པའི་ཏིང་འཛིན་དང་བརྒྱད་ཡོད། སྔ་ཕྱི་བསྡུ་ན་སོ་བདུན་ཡོད་ལ་སོ་བདུན་པོ་དེས་རྣམ་མཁྱེན་གྱི་རྣམ་པ་སོ་བདུན་ཡང་ཤེས་པར་བྱའོ། །   ༈    ཁ་ཅིག་ལམ་
ཤེས་ཀྱི་ཡན་ལག་ཡིན་ན། ལམ་ཤེས་ཡིན་དགོས་པར་ཐལ། འཕགས་ལམ་གྱི་ཡན་ལག་ཡིན་ན། འཕགས་ལམ་ཡིན་དགོས་པའི་ཕྱིར་ན་མ་ཁྱབ། འདོད་མི་ནུས་སོ། །ཁ་ཅིག། སངས་རྒྱས་འཕགས་པའི་རྒྱུད་ལ་
འཕགས་ལམ་ཡན་ལག་བརྒྱད་ཀྱི་ནང་ཚན་དུ་གྱུར་པའི་ཡང་དག་པའི་རྩོལ་བ་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། དེའི་རྒྱུད་ལ་རྩོལ་བ་ཡོད་པར་ཐལ། འདོད་པའི་ཕྱིར་ན། མ་ཁྱབ། འདོད་མི་ནུས་ཏེ། དེའི་
རྒྱུད་ལ་འབད་རྩོལ་མེད་པའི་ཕྱིར། དེར་ཐལ། དེ་འབད་རྩོལ་མཐའ་དག་སྤངས་པའི་གང་ཟག་ཡིན་པའི་ཕྱིར། ཁོ་ན་རེ། སངས་རྒྱས་འཕགས་པའི་རྒྱུད་ལ་རྩོལ་བ་ཡོད་པར་ཐལ། དེའི་རྒྱུད་ལ་བརྩོན་འགྲུས་ཡོད་པའི་ཕྱིར་ན། མ་ཁྱབ་
རྟགས་དེར་ཐལ། དེའི་ཕར་ཕྱིན་དྲུག་ཡོད་པའི་ཕྱིར། ཁ་ཅིག་བྱང་ཆུབ་ཡན་ལག་དང་པོར་ཐོབ་ནས་དེ་རྗེས་འཕགས་ལམ་ཡན་ལག་ཐོབ་དགོས་པའི་གོ་རིམ་ངེས་ཅན་ཡིན་པར་ཐལ། མདོ་སྡེ་རྒྱན་ལས། དེ་ཡི་འོག་ཏུ་ཇི་ལྟ་བུ། །
རྟོགས་པའི་རྗེས་སུ་འཇུག་པ་སྐྱེ། །ཞེས་དང། མཉམ་གཞག་ཇི་བཞིན་རྟོགས་པ་དང། །ཞེས་གསུངས་པའི་ཕྱིར་ན། མ་ཁྱབ། འདོད་མི་ནུས་ཏེ། དམན་ལམ་སྔོན་དུ་མ་སོང་བའི་ཐེག་ཆེན་མཐོང་ལམ་བར་ཆད་མེད་ལམ་བའི་རྒྱུད་ལ་འཕགས་

[022B] །    ༈    གཉིས་པ་བྱང་སེམས་དང་ཐུན་མོང་བའི་ལམ་བཤད་པ་ལ་དྲུག་གཉེན་པོའི་ལམ། སྤྲུལ་བའི་ལམ། མཐོང་ཆོས་བདེར་གནས་ཀྱི་ལམ། འདས་ལམ། སྤོང་བཞིའི་ལམ། སངས་རྒྱས་
ཀྱི་ལམ་མོ། །དང་པོ་ནི། ལམ་ཤེས་པ་ཉིད་ལ་གཉེན་པོའི་ལམ། ཞེས་པ་ནས། རྣམ་པར་ཐལ་པའི་སྒོ་གསུམ་གྱི་རྣམ་པ་གསུམ་མོ། །ཞེས་པའི་བར་གསུང། འདིའི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག། རྣམ་
ཐར་སྒོ་གསུམ་པོ་གང་རུང་ཡིན་ན། སྐབས་འདིར་དངོས་སུ་བསྟན་པའི་རྣམ་ཐར་སྒོ་གསུམ་པོ་གང་རུང་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་རྣམ་པར་ཐར་བའི་སྒོ་སྟོང་བ་ཉིད་ཀྱི་ཏིང་འཛིན་ཆོས་ཅན། དེར་ཐལ་
དེའི་ཕྱིར། འདོད་ན། བྱང་སེམས་ཀྱི་རྒྱུད་ཀྱི་རྣམ་ཐར་སྒོ་གསུམ་པོ་གང་རུང་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་རྣམ་པར་ཐར་པའི་སྒོ་སྟོང་པ་ཉིད་ཀྱི་དམིགས་པ་ཡིན་ན། སྟོང་ཉིད་ཡིན་པས་ཁྱབ་ཟེར་
ན༑ སྡུག་བསྔལ་བདེན་པའི་སྟེང་གི་དོན་གཞན་གྱིས་སྟོང་པ་ཆོས་ཅན། དེར་ཐལ། དེའི་ཕྱིར། དེར་ཐལ། མཛོད་ལས། སྟོང་ཉིད་བདག་མེད་སྟོང་ཉིད་དུ། །འཇུག་པའོ། ཞེས་གསུངས་པའི་ཕྱིར། འདོད་མི་ནུས་ཏེ། ཀུན་རྫོབ་
བདེན་པ་ཡིན་པའི་ཕྱིར། ཁ་ཅིག་རྣམ་ཐར་སྒོ་གསུམ་པོ་གང་རུང་ཡིན་ན། ཐེག་དམན་གྱི་རྟོགས་རིགས་སུ་གནས་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་པར་ཐར་པའི་སྒོ་
སྟོང་བ་ཉིད་ཡིན་པའི་ཕྱིར། དེར་ཐལ། སློབ་པའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཡིན་པའི་ཕྱིར། འདོད་མི་ནུས་སོ། །ཁ་ཅིག་དེ་ཡིན་ན། ཐེག་ཆེན་གྱི་རྟོགས་རིགས་སུ་གནས་པས་ཁྱབ་ཟེར་ན། ཉན་ཐོས་

[023A]༄༅། །མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་པར་ཐར་པའི་སྒོ་སྟོང་པ་ཉིད་ཡིན་པའི་ཕྱིར། དེར་ཐལ། ཉན་ཐོས་ཀྱི་བར་ཆད་མེད་ལམ་ཡིན་པའི་ཕྱིར། འདོད་མི་
ནུས་ཏེ། གང་ཟག་གི་བདག་མེད་མངོན་སུམ་དུ་རྟོགས་པའི་སློབ་ལམ་ཡིན་པའི་ཕྱིར། ཁ་ཅིག་རྣམ་པར་ཐར་པའི་སྒོ་སྟོང་པ་ཉིད་ཡིན་ན། ཏིང་ངེ་འཛིན་ཡིན་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་བའི་རྒྱུད་
ཀྱི་ཡིད་ཀྱི་རྣམ་པར་ཤེས་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་ན། སེམས་བྱུང་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གཙོ་སེམས་ཡིན་པའི་ཕྱིར། ཁ་ཅིག་རྣམ་
པར་ཐར་པ་སྟོང་པ་ཉིད་ཀྱི་ཏིང་ངེ་འཛིན་ཡིན་ན། རྣམ་པར་ཐར་པའི་སྒོ་སྟོང་པ་ཉིད་ཡིན་པས་ཁྱབ། རྣམ་པར་ཐར་པ་སྟོང་པ་ཉིད་ཡིན་ན། རྣམ་པར་ཐར་པ་སྟོང་པ་ཉིད་ཀྱི་ཏིང་འཛིན་ཡིན་པས་ཁྱབ་ཟེར་ན། དང་པོ་ལ་
ཉན་ཐོས་སྦྱོར་ལམ་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་ལྷག་མཐོང་ཆོས་ཅན། དེར་ཐལ། དེའི་ཕྱིར། དེར་ཐལ། བདག་མེད་རྟོགས་པའི་སྒོམ་བྱུང་གི་མཁྱེན་པ་ཡིན་པའི་ཕྱིར། དེར་ཐལ། བདག་མེད་རྟོགས་པའི་ལྷག་མཐོང་
ཡིན་པའི་ཕྱིར། འདོད་ན། འཕགས་རྒྱུད་ཀྱི་མཁྱེན་པ་ཡིན་པར་ཐལ། འདོད་པའི་ཕྱིར། ཕྱི་མ་ལ། སློབ་པའི་རྒྱུད་ཀྱི་བདག་མེད་རྟོགས་པའི་བསམ་བྱུང་གི་བློ་ཆོས་ཅན། དེར་ཐལ། དེའི་ཕྱིར། དེར་ཐལ། བདག་མེད་རྟོགས་
པའི་མཁྱེན་པ་ཡིན་པའི་ཕྱིར། འདོད་ན། སྒོམ་བྱུང་གི་བློ་ཡིན་པར་ཐལ་ལོ། །ཁ་ཅིག་རྣམ་པར་ཐར་པའི་སྒོ་སྟོང་པ་ཉིད་དང། སྟོང་པ་ཉིད་ཀྱི་གཞི་མཐུན་པ་ཡོད་ཟེར་ན། དེ་མེད་པར་ཐལ། དེ་ཡིན་ན། སྟོང་པ་ཉིད་མ་ཡིན་

[023B] ཁ་ཅིག་རྣམ་ཐར་སྒོ་གསུམ་པོ་འགལ་ལོ་ཟེར་ན། དེ་མི་འཐད་པར་ཐལ། ཐེག་ཆེན་མཐོང་ལམ་བར་ཆད་མེད་ལམ་དེ་རྣམ་ཐར་སྒོ་གསུམ་ག་ཡིན་པའི་ཕྱིར། དེར་ཐལ། དེ་རྣམ་པར་ཐར་པའི་སྒོ་སྟོང་པ་ཉིད་གང་ཞིག་
གཞན་གཉིས་ཀྱང་ཡིན་པའི་ཕྱིར། དང་པོ་བསྒྲུབས་ཟིན། ཕྱི་མ་དེར་ཐལ། འདུས་བྱས་ཐམས་ཅད་ཀྱི་རྒྱུ་དང་འབྲས་བུ་གཉིས་བདེན་མེད་དུ་མངོན་སུམ་དུ་རྟོགས་པའི་སློབ་པའི་ཡེ་ཤེས་ཡིན་པའི་ཕྱིར། །   ༈   
པ་རང་གི་ལུགས་ལ། ཐུན་མོང་བའི་རྣམ་ཐར་སྒོ་གསུམ་དང། ཐུན་མོང་མ་ཡིན་པའི་རྣམ་ཐར་སྒོ་གསུམ་གཉིས་ལས། དང་པོ་ཐུན་མོང་བའི་དེ་ཡོད་དེ། བདེན་བཞིའི་ནང་ཚན་གྱི་སྟོང་བདག་མེད་ལ་དམིགས་ཤིང་དེའི་རྣམ་
བ་ཅན་གྱི་རྣམ་པར་ཐར་པའི་སྒོ་དེ། ཐུན་མོང་བའི་རྣམ་པར་ཐར་བའི་སྒོ་སྟོང་པ་ཉིད་དང། སྡུག་བསྔལ་བདེན་པའི་མི་རྟག་སྡུག་བསྔལ་གཉིས་ཀུན་འབྱུང་གི་རྣམ་པ་བཞི་ལ་དམིགས་ཤིང་དེའི་རྣམ་བ་ཅན་གྱི་རྣམ་པར་ཐར་པའི་སྒོ་དེ། རྣམ་པར་
ཐར་པའི་སྒོ་སྨོན་མེད་དང། ལྷག་མ་འགོག་ལམ་གྱི་རྣམ་པ་བརྒྱད་ལ་དམིགས་ཤིང་དེའི་རྣམ་པ་ཅན་གྱི་རྣམ་པར་ཐར་པའི་སྒོ་དེ། རྣམ་པར་ཐར་བའི་སྒོ་མཚན་མེད་ཡིན་པའི་ཕྱིར། དེས་མི་རྟག་སོགས་བཅུ་དྲུག་ལ་དམིགས་པའི་རྣམ་ཐར་སྒོ་
གསུམ་ཀྱང་མཚོན། གཉིས་པ་ཐུན་མོང་མ་ཡིན་པའི་རྣམ་ཐར་སྒོ་གསུམ་གྱི་ཁྱད་པར་ཡོད་དེ། འདུས་བྱས་ཀྱི་ཆོས་རྣམས་ཀྱི་ངོ་བོ་བདེན་མེད་དུ་མངོན་སུམ་དུ་རྟོགས་པའི་རྣམ་པར་ཐར་པའི་སྒོ་དེ། ཐུན་མོང་མ་ཡིན་པའི་རྣམ་པར་ཐར་
པའི་སྒོ་སྟོང་པ་ཉིད་དང། དེའི་རྒྱུ་བདེན་མེད་དུ་མངོན་སུམ་དུ་རྟོགས་པའི་རྣམ་པར་ཐར་པའི་སྒོ་དེ། རྣམ་པར་ཐར་པའི་སྒོ་མཚན་མེད་དང། དེའི་འབྲས་བུ་བདེན་མེད་དུ་མངོན་སུམ་དུ་རྟོགས་པའི་རྣམ་པར་ཐར་པའི་སྒོ་དེ། རྣམ་པར་ཐར་

[024A]༄༅། །པའི་སྒོ་སྨོན་མེད་དུ་འཇོག་པའི་ཕྱིར། །   ༈    ཁ་ཅིག་ཉན་ཐོས་ཚོགས་ལམ་པའི་རྒྱུད་ལ་རྣམ་པར་ཐར་པའི་སྒོ་སྟོང་པ་ཉིད་ཡོད་པར་ཐལ། དེའི་རྒྱུད་ལ་རྣམ་པར་ཐར་པ་
སྟོང་པ་ཉིད་ཀྱི་ཏིང་ངེ་འཛིན་ཡོད་པའི་ཕྱིར་ན། མ་ཁྱབ། འདོད་མི་ནུས་ཏེ། རྣམ་པར་ཐར་པའི་སྒོ་སྟོང་པ་ཉིད་སོགས་གསུམ་པོ་གང་རུང་ཡིན་ན། འཕགས་རྒྱུད་ཀྱི་མཁྱེན་པ་ཡིན་དགོས་པའི་ཕྱིར། ཁ་ཅིག་སངས་རྒྱས་འཕགས་པའི་
རྒྱུད་ཀྱི་རྣམ་ཐར་སྒོ་གསུམ་པོ་བྱང་ཆུབ་སེམས་དཔའི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་མ་ཡིན་པར་ཐལ། དེ་ཉན་ཐོས་ཀྱི་རྒྱུད་ལ་ཡོད་པ་དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་ཡིན་པའི་ཕྱིར་ཟེར་ན། མ་
ཁྱབ། །    ༈    གཉིས་པ་སྤྲུལ་བའི་ལམ་ནི། སྤྲུལ་པའི་ལམ་ལ་གཟུགས་ཀྱི་འདུ་ཤེས་རྣམ་པར་བཤིག་པ་དང་རྣམ་པར་མ་བཤིག་པའི་ཕྱིར། ཞེས་པ་ནས། རྣམ་པར་ཐར་པའི་སྒོ་གསུམ་མོ། །ཞེས་པའི་བར་གསུང་
འདིའི་སྐབས་སུ་གསུམ་ལས། དང་པོ་ལ། ཁ་ཅིག་གཟུགས་ཅན་ལ་ལྟ་བའི་རྣམ་ཐར་ཡིན་ན། གཟུགས་ཅན་གཟུགས་ལ་ལྟ་བའི་རྣམ་ཐར་ཡིན་པས་ཁྱབ་ཟེར་ན། བྱང་སེམས་འཕགས་པའི་རྒྱུད་ཀྱི་གཟུགས་མེད་གཟུགས་
ལ་ལྟ་བའི་རྣམ་ཐར་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་མི་ནུས་ཏེ། སློབ་པའི་རྒྱུད་ཀྱི་གཟུགས་མེད་གཟུགས་ལ་ལྟ་བའི་རྣམ་ཐར་ཡིན་པའི་ཕྱིར། ཁ་ཅིག་གཟུགས་མེད་གཟུགས་ལ་ལྟ་བའི་རྣམ་
ཐར་ཡིན་ན། གཟུགས་མེད་ཀྱི་རྣམ་ཐར་ཡིན་པས་ཁྱབ་ཟེར་ན། བྱང་ཆུབ་སེམས་དཔའི་རྒྱུད་ཀྱི་གཟུགས་མེད་གཟུགས་ལ་ལྟ་བའི་རྣམ་ཐར་ཆོས་ཅན། དེར་ཐལ། དེའི་ཕྱིར། འདོད་ན། གཟུགས་མེད་ཀྱི་དངོས་གཞི་

[024B] འདོད་པའི་ཕྱིར། འདོད་ན། གཟུགས་ཡུལ་དུ་མི་བྱེད་པར་ཐལ། སློབ་པའི་རྒྱུད་ཀྱི་གཟུགས་མེད་ཀྱི་དངོས་གཞི་ཡིན་པའི་ཕྱིར། རྟགས་ཁས། འདོད་མི་ནུས་སོ། །ཁ་ཅིག་གཟུགས་ཅན་གཟུགས་ལ་ལྟ་བའི་རྣམ་ཐར་ཡིན་ན། ནང་
རྣལ་འབྱོར་བ་རང་ཉིད་ལ་གཟུགས་ཀྱི་འདུ་ཤེས་ཉེ་བར་བཞག་པའི་རྣམ་ཐར་ཡིན་པས་ཁྱབ་ཟེར་ན། འོ་ན། གཟུགས་ཅན་གཟུགས་ལ་ལྟ་བའི་རྣམ་ཐར་ཆོས་ཅན། དེར་ཐལ། དེའི་ཕྱིར། འདོད་ན། དེ་རྒྱུད་ལྡན་གྱི་རྣལ་འབྱོར་བ་དེ་གཟུགས་
ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །དེ་ལ་ཁོ་ན་རེ། དེས་ནང་རྣལ་འབྱོར་བ་ལ་གཟུགས་ཀྱི་འདུ་ཤེས་བཞག་ཀྱང་དེ་གཟུགས་མ་ཡིན་ནོ་ཟེར་ན། སངས་རྒྱས་འཕགས་པའི་རྒྱུད་ཀྱི་གཟུགས་ཅན་གཟུགས་ལ་ལྟ་བའི་
རྣམ་ཐར་དེས་སངས་རྒྱས་འཕགས་པ་ལ་གཟུགས་ཀྱི་འདུ་ཤེས་ཉེ་བར་བཞག་པར་ཐལ། དམ་བཅའ་འཐད་པའི་ཕྱིར། འདོད་ན། སངས་རྒྱས་འཕགས་པ་གཟུགས་ཡིན་པར་ཐལ། འདོད་པའི་ཕྱིར། ཁྱབ་སྟེ། སངས་རྒྱས་འཕགས་པའི་
རྒྱུད་ལ་འཁྲུལ་ཤེས་མེད་པའི་ཕྱིར། འདོད་མི་ནུས་ཏེ། གང་ཟག་ཡིན་པའི་ཕྱིར། གཞན་ཡང། སངས་རྒྱས་འཕགས་པའི་རྒྱུད་ཀྱི་གཟུགས་ཅན་གཟུགས་ལ་ལྟ་བའི་རྣམ་ཐར་དེ་ཉིད་གཟུགས་ཡིན་པར་ཐལ། དེས་ནང་རྣལ་འབྱོར་བ་རང་ཉིད་
ལ་གཟུགས་ཀྱི་འདུ་ཤེས་ཉེ་བར་བཞག་པའི་ཕྱིར། འདོད་མི་ནུས་སོ། །ཁ་ཅིག་གེགས་སེལ་སྡུག་པའི་རྣམ་ཐར་ཡིན་ན། གཟུགས་ཐམས་ཅད་སྡུག་པ་རོ་གཅིག་ཏུ་སྣང་བས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་གེགས་
སེལ་སྡུག་པའི་རྣམ་ཐར་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་ན། གཟུགས་ཐམས་ཅད་སྡུག་པ་རོ་གཅིག་ཡིན་པར་ཐལ། སངས་རྒྱས་འཕགས་པའི་རྒྱུད་ཀྱི་གེགས་སེལ་སྡུག་པའི་རྣམ་

[025A]༄༅། །ཐར་དེ་ལ་དེ་ལྟར་སྣང་བ་གང་ཞིག་སངས་རྒྱས་འཕགས་པའི་རྒྱུད་ལ་འཁྲུལ་ཤེས་མེད་པའི་ཕྱིར། འདོད་ན། གཟུགས་མི་སྡུག་པ་མེད་པར་ཐལ། འདོད་པའི་ཕྱིར། འདོད་མི་ནུས་ཏེ། དམྱལ་བ་
མནར་མེད་ན་གཟུགས་མི་སྡུག་པ་མཐར་ཐུག་ཡོད་པའི་ཕྱིར། ཁ་ཅིག་གཟུགས་སྡུག་པ་མཐར་ཐུག་མེད་ཟེར་ན། དེ་ཡོད་པར་ཐལ། ལོངས་སྐུའི་གཟུགས་དེ་གཟུགས་སྡུག་པ་མཐར་ཐུག་ཡིན་པའི་ཕྱིར། དེར་ཐལ། གཟུགས་མཛེས་པ་
མཐར་ཐུག་ཡིན་པའི་ཕྱིར། ཁ་ཅིག་གཟུགས་ཆེ་བ་མཐར་ཐུག་དང། ཆུང་བའི་མཐར་ཐུག་མེད་ཟེར་ན། དེ་ཡོད་པར་ཐལ། སྣོད་ཀྱི་འཇིག་རྟེན་གྱི་གཟུགས་དེ། གཟུགས་ཆེ་བ་མཐར་ཐུག་དང། རྡུལ་ཕྲ་རབ་དེ་གཟུགས་ཆུང་བ་མཐར་
ཐུག་ཡིན་པའི་ཕྱིར། ཁ་ཅིག་རྣམ་ཐར་རྒྱུད་ལ་ལྡན་པའི་ཕྱིར་རོལ་བ་ཡོད་ཟེར་ན། དེ་མེད་པར་ཐལ། དེ་ཡིན་ན་ནང་པའི་རྒྱུད་གྱི་ཡོན་ཏན་ཡིན་དགོས་པའི་ཕྱིར། དེར་ཐལ། རྣམ་ཐར་ཟད་པར་ཟིལ་གནོན་གསུམ་པོ་གང་རུང་
ཡིན་ན། ནང་པའི་རྒྱུད་ཀྱི་ཡོན་ཏན་ཡིན་དགོས་པའི་ཕྱིར། དེར་ཐལ། ཇི་སྐད་དུ། རྣམ་ཐར་ཟད་པར་ཟིལ་གནོན་རྣམས། །སངས་རྒྱས་བསྟན་པ་ཁོ་ནའི་ཁྱད་ཆོས་ཡིན། །བསྟན་ལ་མ་ཞུགས་པ་ལ་དེ་དག་མེད། །ཅེས་གསུངས་
པའི་ཕྱིར། །   ༈    ཐར་པ་དོན་གཉེར་གྱི་བསམ་པས་ཟིན་ཅིང་རང་སའི་ཉོན་མོངས་པས་མ་བསླད་པའི་སྙོམས་འཇུག། རྣམ་ཐར་གྱི་མཚན་ཉིད། དེ་ལ་གཟུགས་ཅན་གྱི་རྣམ་ཐར་གསུམ་སོགས་
ཡོད། རང་གི་སེམས་རྟེན་བསམ་གཏན་གྱི་དངོས་གཞི་དང་གཟུགས་མེད་ཀྱི་དངོས་གཞི་གང་རུང་ལ་བརྟེན་ནས་ནང་རྣལ་འབྱོར་བ་དེ་ཉིད་ཀྱི་ལུས་ལ་གཟུགས་ཀྱི་འདུ་ཤེས་ཉེ་བར་བཞག་པའི་སྒོ་ནས་ཕྱི་རོལ་གྱི་གཟུགས་ཆེ་ཆུང་

[025B] གཟུགས་ཅན་གཟུགས་ལ་ལྟ་བའི་རྣམ་ཐར་གྱི་ངོ་བོ་དང། རང་གི་སེམས་རྟེན་དེ་གང་རུང་ལ་བརྟེན་ནས་ནང་རྣལ་འབྱོར་པ་དེ་ཉིད་ཀྱི་
ལུས་ལ་གཟུགས་མེད་པའི་འདུ་ཤེས་ཉེ་བར་བཞག་པའི་སྒོ་ནས་ཕྱི་རོལ་གྱི་གཟུགས་ཆེ་ཆུང་བཟང་ངན་སོང། ས་ལ་དམིགས་ནས་སྤྲུལ་བསྒྱུར་སྣ་ཚོགས་བྱེད་པའི་གཟུགས་ཅན་གྱི་རྣམ་ཐར་དེ། གཟུགས་མེད་གཟུགས་ལ་ལྟ་བའི་རྣམ་
ཐར་གྱི་ངོ་བོར་འཇོག་རང་གི་སེམས་རྟེན་དེ་གང་རུང་ལ་བརྟེན་ནས་ནང་རྣལ་འབྱོར་བ་དེ་ཉིད་ཀྱི་ལུས་ལ་གཟུགས་མེད་པའི་འདུ་ཤེས་ཉེ་བར་བཞག་པའི་སྒོ་ནས་ཕྱི་རོལ་གྱི་གཟུགས་སྡུག་མི་སྡུག་ཕན་ཚུན་ལྟོས་ནས་གྲུབ་པ་དང། ཕན་
ཚུན་རྗེས་སུ་འབྲེལ་བར་མོས་པ་ལ་བརྟེན་ནས་མཐར་གཟུགས་སྣང་ཐམས་ཅད་སྡུག་པར་རོ་གཅིག་ཏུ་སྣང་བའི་རིགས་སུ་གནས་པའི་གཟུགས་ཅན་གྱི་རྣམ་ཐར། གེགས་སེལ་སྡུག་པའི་རྣམ་ཐར་གྱི་ངོ་བོ་ཡིན་ལ། གཟུགས་སྡུག་མི་
སྡུག་ཀྱང་ཕན་ཚུན་ལྟོས་པ་ཡིན་ཏེ། དངུལ་བུ་མ་གྱི་གཟུགས་དེ་རྫ་བུམ་གྱི་གཟུགས་ལ་ལྟོས་ཏེ་སྡུག་པ་དང། གསེར་བུམ་གྱི་གཟུགས་ལ་ལྟོས་ཏེ་དེ་ལྟར་སྡུག་པ་མ་ཡིན་པའི་ཕྱིར། །   ༈    ཁ་ཅིག་
ཕྱི་རོལ་བའི་རྒྱུད་ལ་རྣམ་ཐར་ཡོད་པར་ཐལ། དེའི་རྒྱུད་ལ་སྙོམས་འཇུག་ཡོད་པའི་ཕྱིར་ན། མ་ཁྱབ། ཁ་ཅིག་གཟུགས་སྡུག་མི་སྡུག་གི་གཞི་མཐུན་ཡོད་པར་ཐལ། དངུལ་བུམ་གྱི་གཟུགས་དེ་དེ་ཡིན་པའི་ཕྱིར། དེར་ཐལ། དེ་གཟུགས་སྡུག་པ་
གང་ཞིག་མི་སྡུག་པའི་ཕྱིར། ཕྱི་མ་དེར་ཐལ། གསེར་བུམ་གྱི་གཟུགས་ལ་ལྟོས་ཏེ་མི་སྡུག་པའི་ཕྱིར་ན། མ་ཁྱབ། འོ་ན། མཆོག་དམན་གྱི་གཞི་མཐུན་པ་ཡོད་པར་ཐལ། བྱང་སེམས་ཚོགས་ལམ་བདེ་ཉན་ཐོས་ལ་ལྟོས་ཏེ་མཆོག་དང་

[026A]༄༅། །སངས་རྒྱས་འཕགས་པ་ལ་ལྟོས་ཏེ་དམན་པའི་ཕྱིར། ཁ་ཅིག། སངས་རྒྱས་ཀྱི་སའི་གཟུགས་ཡིན་ན། གཟུགས་མཛེས་པ་མཐར་ཐུག་ཡིན་དགོས་པར་ཐལ། ལོངས་སྐུའི་གཟུགས་དེ་གཟུགས་མཛེས་
པ་མཐར་ཐུག་ཡིན་པའི་ཕྱིར་ན། མ་ཁྱབ། འདོད་ན། མི་འཐད་པར་ཐལ། གཟུགས་མི་སྡུག་པའི་སྤྲུལ་སྐུ་ཡོད་པའི་ཕྱིར། དེར་ཐལ། གཟུགས་འཇིགས་སུ་རུང་བའི་སྤྲུལ་སྐུ་ཡོད་པའི་ཕྱིར། དེར་ཐལ། གནོད་སྦྱིན་དང་སྲིན་པོའི་
གཟུགས་ཅན་ལྟ་བུའི་སྤྲུལ་སྐུ་ཡོད་པའི་ཕྱིར། ཁ་ཅིག། སངས་རྒྱས་ཀྱི་ས་ན་གཟུགས་མི་སྡུག་པ་མེད་པར་ཐལ། དེ་ན་གཟུགས་མི་ལེགས་པ་མེད་པའི་ཕྱིར་ན། མ་ཁྱབ་སྙམ། དེར་ཐལ། དེ་ན་གཟུགས་མི་བཟང་བ་མེད་པའི་
ཕྱིར། དེར་ཐལ། དེ་ན་གཟུགས་དང་མི་བཟང་བའི་གཞི་མཐུན་མེད་པའི་ཕྱིར། ཁ་ཅིག་གིས་མ་ཁྱབ་ཟེར། ཁ་ཅིག། རྡུལ་ཕྲ་རབ་དེ་གཟུགས་ཆུང་བ་མཐར་ཐུག་མ་ཡིན་པར་ཐལ། དེ་ལས་ཆུང་བའི་རྡུལ་ཡོད་པའི་ཕྱིར། དེར་ཐལ། དེ་
ཆ་ཤས་ཅན་གྱི་རྡུལ་ཡིན་པའི་ཕྱིར་ན། མ་ཁྱབ། ཁོ་ན་རེ། དེ་ཆ་ཤས་ཅན་མ་ཡིན་པར་ཐལ། དེ་ཆ་མེད་ཀྱི་རྡུལ་ཡིན་པའི་ཕྱིར། དེར་ཐལ། དེ་ཕྱོགས་ཀྱི་ཆ་མེད་ཀྱི་རྡུལ་ཡིན་པའི་ཕྱིར། ཟེར་ན། མ་ཁྱབ།།    ༈    །།གསུམ་
པ་མཐོང་ཆོས་ལ་བདེར་གནས་ཀྱི་ལམ་ནི། མཐོང་བའི་ཆོས་ལ་བདེ་བར་གནས་པའི་ལམ་ལ། ཞེས་པ་ནས། དེ་ལྟར་ན་རྣམ་པ་ལྔའོ། །ཞེས་པའི་བར་གསུང། འདིའི་སྐབས་སུ་མཐའ་དཔྱོད་ནི་བསམ་གཟུགས་སོགས་ནས་ཤེས་པར་
བྱ་ལ། དབྱེ་ན་གཟུགས་མེད་ཀྱི་རྣམ་ཐར་བཞི། འགོག་པའི་རྣམ་ཐར་གཅིག་སྟེ་ལྔ་ཡོད།།    ༈       ༈    འཇིག་རྟེན་ལས་འདས་པའི་ལམ་ལ་བསམ་གཏན་བཞི་དང། གཟུགས་མེད་པ་དང། འགོག་པའི་

[026B]ཞེས་གསུངས། འདིའི་སྐབས་སུ་གསུམ་ལས། དང་པོ་ལ། ཁ་ཅིག་ལྷའི་རྟེན་ལ་འགོག་སྙོམས་གསར་དུ་སྐྱེ་བ་མེད་ཟེར་ན། དེ་མི་འཐད་པར་ཐལ། འདོད་ལྷའི་རྟེན་ལ་འགོག་སྙོམས་གསར་དུ་སྐྱེ་བ་
ཡོད་པར་མ་ཟད་གཟུགས་ཁམས་གནས་རིགས་བཅུ་དྲུག་གི་རྟེན་ལ་དེ་གསར་དུ་སྐྱེ་བ་ཡོད་པའི་ཕྱིར། དེར་ཐལ། འཕྲེང་བ་རྒྱལ་སྲས་མ་ལས། འགོག་སྙོམས་གསར་དུ་སྐྱེ་བའི་ལུས་རྟེན་ལ་གླིང་གསུམ་གྱི་མི། འདོད་ལྷ་རིགས་དྲུག་
གཟུགས་ཁམས་གནས་རིགས་བཅུ་དྲུག་གི་ལྷའི་རྟེན་ཏེ་ཉེར་ལྔ་བཤད་པའི་ཕྱིར། ཁ་ཅིག། དགག་གཞི་ཀུན་གཞིའི་སྟེང་དུ་དགག་བྱ་རྣམ་ཤེས་ཚོགས་བདུན་འཁོར་བཅས་བཀག་པའི་ལྡན་མིན་འདུ་བྱེད། འགོག་སྙོམས་ཀྱི་
མཚན་ཉིད་ཟེར་ན། དེ་མི་འཐད་པར་ཐལ། སྐབས་འདིར་ཀུན་གཞི་དང་ཉོན་ཡིད་མེད་པའི་ཕྱིར། དེར་ཐལ། ཡུམ་གྱི་མདོ་ནས་ཀུན་གཞི་སྟོན་པའི་ཚིག་མེད་པའི་ཕྱིར། ཁ་ཅིག། དགག་གཞི་ཡིད་ཤེས་ཕྲ་མོའི་སྟེང་གི་དགག་བྱ་
ཚོགས་དྲུག་འཁོར་བཅས་བཀག་པའི་ལྡན་མིན་འདུ་བྱེད། འགོག་སྙོམས་ཀྱི་མཚན་ཉིད་ཟེར་ན། འོ་ན། ཡིད་ཤེས་ཕྲ་མོའི་སྟེང་དུ་ཡིད་ཤེས་བཀག་པའི་ལྡན་མིན་འདུ་བྱེད་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན་
ཡིད་ཤེས་བཀག་པའི་ཡིད་ཤེས་ཡོད་པར་ཐལ་ལོ། །ཁ་ཅིག། དགག་གཞི་ཡིད་ཤེས་ཕྲ་མོའི་སྟེང་དུ་དགག་བྱ་ཚོར་འདུར་གསལ་འཁོར་འཁོར་བཅས་བགག་པས་ཁྱད་པར་དུ་བྱས་པའི་ལྡན་མིན་འདུ་བྱེད། འགོག་སྙོམས་ཀྱི་མཚན་ཉིད་ཟེར་
ན༑ འདུ་ཤེས་མེད་པའི་སྙོམས་འཇུག་ལ་གནས་པའི་སོ་སྐྱེའི་རྒྱུད་ལ་འགོག་སྙོམས་ཡོད་པར་ཐལ། དེའི་རྒྱད་ལ་ཚོར་འདུར་གསབ་བཀག་པའི་ལྡན་མིན་འདུ་བྱེད་ཡོད་པའི་ཕྱིར། དེར་ཐལ། དེའི་རྒྱུད་ལ་འདུ་ཤེས་མེད་པའི་སྙོམས་འཇུག་

[027A]༄༅། །ཡོད་པའི་ཕྱིར། འདོད་ན། དེ་མེད་པར་ཐལ། འགོག་སྙོམས་ཡིན་ན། འཕགས་རྒྱུད་ཀྱི་ཡོན་ཏན་ཡིན་དགོས་པའི་ཕྱིར། གཞན་ཡང། སངས་རྒྱས་འཕགས་པའི་རྒྱུད་ཀྱི་འགོག་སྙོམས་ཆོས་ཅན་
མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དེའི་རྒྱུད་ལ་མཐར་གནས་སྙོམས་འཇུག་དགུ་ཡོད་པའི་ཕྱིར། འདོད་ན། སངས་རྒྱས་འཕགས་པའི་རྒྱུད་ལ་ཚོར་འདུ་རགས་པ་མེད་པར་ཐལ། འདོད་པའི་ཕྱིར། འདོད་མི་ནུས་ཏེ་
དེའི་རྒྱུད་ལ་ཚོར་བ་རགས་པ་ཡོད་པ་གང་ཞིག་འདུ་ཤེས་རགས་པ་ཡོད་པའི་ཕྱིར། དེར་ཐལ། དེའི་རྒྱུད་ལ་མིག་གི་རྣམ་ཤེས་དང་མིག་གི་འདུས་ཏེ་རེག་པའི་རྐྱེན་གྱིས་ཚོར་བ་ཡོད་པའི་ཕྱིར། ཁ་ཅིག་དགག་གཞི་ཡིད་ཤེས་ཕྲ་མོའི་སྟེང་དུ་དགག་
བྱ་ཚོར་འདུ་རགས་པ་འཁོར་བཅས་བཀག་པས་ཁྱད་པར་དུ་བྱས་པའི་འཕགས་རྒྱུད་ཀྱི་སྙོམས་འཇུག་འགོག་སྙོམས་ཀྱི་མཚན་ཉིད་ཟེར་ན། ཕྱིར་མི་འོང་གི་རྒྱུད་ཀྱི་འདུ་ཤེས་མེད་པའི་སྙོམས་འཇུག་ཆོས་ཅན། མཚོན་བྱ་དེར་ཐལ། མཚན་
ཉིད་དེའི་ཕྱིར། འདོད་ན། ཤེས་པ་མ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག། འགོག་སྙོམས་ཤེས་པ་ཡིན་ཟེར་ན། དེ་མ་ཡིན་པར་ཐལ། འགོག་སྙོམས་ཀྱི་དམིགས་རྣམ་མེད་པའི་ཕྱིར། དེར་ཐལ། བསྡུ་བ་
ལས། འགོག་པའི་སྙོམས་པར་འཇུག་པ་ནི་ཟག་པར་བརྗོད་པར་བྱ་སྟེ། ཉོན་མོངས་པ་དང་བྲལ་བའི་ཕྱིར་དང། མཚུངས་པར་ལྡན་པ་མ་ཡིན་པ་དང། དམིགས་པ་མེད་པའི་ཕྱིར་དང། ཞེས་གསུངས་པའི་ཕྱིར།།    ༈   
རང་ལུགས་ལ། འགོག་སྙོམས་ཀྱི་ལུས་རྟེན་གྱི་ཁྱད་པར་ཡོད་དེ། ཕྱིར་མི་འོང། རང་རྒྱལ་འཕགས་པ། སངས་རྒྱས་འཕགས་པ་རྣམས་ཀྱི་རྟེན་ལ་འགོག་སྙོམས་ལ་སྙོམས་པར་འཇུག་པ་ཡོད་པའི་ཕྱིར། འགོག་སྙོམས་ཤེས་པ་མིན་ནང་

[027B] རང་གི་སེམས་རྟེན་སྲིད་རྩེའི་དངོས་གཞི་ལ་བརྟེན་ནས་སྐྱེ་བ་ཡིན་པའི་ཕྱིར། རང་གི་སེམས་རྟེན་སྲིད་རྩེའི་དངོས་གཞི་ལ་བརྟེན་ནས་དགག་གཞི་ཡིད་ཤེས་ཕྲ་མོའི་སྟེང་དུ་དགག་བྱ་ཚོར་འདུ་རགས་པ་འཁོར་བཅས་བཀག་པས་
ཁྱད་པར་དུ་བྱས་པས་རབ་ཏུ་ཕྱེ་བའི་རིགས་སུ་གནས་པའི་འཕགས་རྒྱུད་ཀྱི་ལྡན་མིན་འདུ་བྱེད་གང་ཞིག་མཐར་གནས་སྙོམས་འཇུག་དགུའི་ནང་ཚན་དེ། མཐར་གནས་སྙོམས་འཇུག་དགུའི་ནང་ཚན་གྱི་འགོག་སྙོམས་ཀྱི་མཚན་ཉིད་དམ་ངོ་
བོ་ཡིན།།    ༈    ཁ་ཅིག་འགོག་སྙོམས་ལ་མཉམ་པར་བཞག་པའི་སློབ་པའི་རྒྱུད་ལ། ཚོར་འདུ་མེད་པར་ཐལ། དེའི་རྒྱུད་ལ་ཚོར་འདུ་བཀག་པའི་ཕྱིར། དེར་ཐལ། དེའི་རྒྱུད་ལ་ཚོར་འདུ་རགས་པ་བཀག་
པའི་ཕྱིར་ན། མ་ཁྱབ། འདོད་མི་ནུས་ཏེ། དེའི་རྒྱུད་ལ་ཚོར་འདུ་ཕྲ་མོ་ཡོད་པའི་ཕྱིར། ཁ་ཅིག་དེའི་རྒྱུད་ལ་ཡིད་ཤེས་མེད་པར་ཐལ། དེའི་རྒྱུད་ལ་ཡིད་ཤེས་རགས་པ་མེད་པའི་ཕྱིར་ན། མ་ཁྱབ། འདོད་མི་ནུས་ཏེ། དེའི་རྒྱུད་ལ་སེམས་ཡོད་
པའི་ཕྱིར། དེར་ཐལ། དེ་གང་ཟག་ཡིན་པའི་ཕྱིར། ཁ་ཅིག། དེའི་རྒྱུད་ལ་སེམས་མེད་པར་ཐལ། འདུ་ཤེས་མེད་པའི་སྙོམས་འཇུག་ལ་གནས་པའི་སློབ་པའི་རྒྱུད་ལ་སེམས་མེད་པའི་ཕྱིར། དེར་ཐལ། དེའི་རྒྱུད་ལ་འདུ་ཤེས་མེད་པའི་ཕྱིར་
དེར་ཐལ། དེ་འདུ་ཤེས་མེད་པའི་སྙོམས་འཇུག་ལ་གནས་པའི་གང་ཟག་ཡིན་པའི་ཕྱིར་ན། མ་ཁྱབ་སྟེ། དེའི་རྒྱུད་ལ་འདུ་ཤེས་མེད་པའི་སྙོམས་འཇུག་གི་ངོ་བོར་གྱུར་པའི་སེམས་ཡོད་པའི་ཕྱིར། དེ་ལྟར་ཡིན་ཀྱང། འདུ་ཤེས་མེད་
ཅེས་བརྗོད་པ་ལ་སྐྱོན་མེད་དེ། འདུ་ཤེས་རགས་པ་མེད་པ་དང། འདུ་ཤེས་མེད་པ་ཅུང་ཟད་འདྲ་བས་ན་དེ་ལྟར་དུ་བརྗོད་པའི་ཕྱིར། ཁ་ཅིག། འགོག་སྙོམས་ཤེས་པ་ཡིན་པར་ཐལ། འགོག་པའི་རྣམ་པར་ཤེས་པ་ཡིན་པའི་ཕྱིར་

[028A]༄༅། །ཟེར་ན། མ་ཁྱབ། རྟགས་དེར་ཐལ། རྣམ་ཐར་བརྒྱད་པོ་ཤེས་པ་ཡིན་པའི་ཕྱིར། འདོད་མི་ནུས་སོ། །ཁ་ཅིག། དེ་ཤེས་པ་ཡིན་པར་ཐལ། དེ་ལ་སྙོམས་པར་འཇུག་པའི་འཇུག་སེམས་ཤེས་པ་
ཡིན་པའི་ཕྱིར་ན། མ་ཁྱབ། ཁ་ཅིག། འགོག་སྙོམས་ཆོས་ཅན། ཤེས་པ་ཡིན་པར་ཐལ། སྙོམས་འཇུག་ཡིན་པའི་ཕྱིར། དེར་ཐལ། མཐར་གནས་སྙོམས་འཇུག་ཡིན་པའི་ཕྱིར། དེར་ཐལ། མཐར་གནས་སྙོམས་འཇུག་
གི་ནང་ཚན་ཡིན་པའི་ཕྱིར། དེར་ཐལ། དེ་དགུའི་ནང་ཚན་ཡིན་པའི་ཕྱིར་ན། མ་ཁྱབ། འདོད་མི་ནུས་སོ། །ཟེར་ན། ཡུམ་བར་མ་ཆོས་ཅན། ཤེར་ཕྱིན་ཡིན་པར་ཐལ། ཤེར་ཕྱིན་གྱི་ནང་ཚན་ཡིན་པའི་ཕྱིར། དེར་ཐལ། ཤེར་
ཕྱིན་གསུམ་པོ་གང་རུང་གི་ནང་ཚན་ཡིན་པའི་ཕྱིར། འཁོར་གསུམ། ཁ་ཅིག། འགོག་སྙོམས་ལྡན་མིན་འདུ་བྱེད་མ་ཡིན་པར་ཐལ། དེ་འདུས་མ་བྱས་ཡིན་པའི་ཕྱིར། དེར་ཐལ། འགོག་པ་འདུས་མ་བྱས་ཡིན་པའི་ཕྱིར། ཟེར་
ན། མ་ཁྱབ། མ་གྲུབ་ན་དེར་ཐལ། འགོག་པ་ཞི་བ་གྱ་ནོམ་པ་ངེས་འབྱུང་གི་རྣམ་པ་བཞི་འདུས་མ་བྱས་ཡིན་པའི་ཕྱིར།།    ༈    སྤོང་ལམ་ནི། སྤོང་བའི་ལམ་ལ་བར་ཆད་མེད་པའི་ལམ་གྱི་རྣམ་པ་བདེན་པ་བཞིས་བསྡུས་
པ་ཉོན་མོངས་པ་དང་མི་ལྡན་པའི་མཚན་ཉིད་བཞིའོ། །ཞེས་གསུངས། དོན་ནི། སྤོང་བའི་ལམ་ལ་ཆོས་བཟོད་བར་ཆད་མེད་ལམ་གྱིས་བསྡུས་པའི་ཡེ་ཤེས། བདེན་བཞི་ལ་དམིགས་ནས་བདག་མེད་དུ་མངོན་སུམ་དུ་རྟོགས་པའི་
སྒོ་ནས་བཞི་ཡོད་ཅེས་པའི་དོན་ནོ།།    ༈    དྲུག་པ་སངས་རྒྱས་སུ་བྱེད་པའི་ལམ་ནི། སངས་རྒྱས་ཉིད་ཀྱི་ལམ་ལ་སྦྱིན་པ་ལ་སོགས། ཞེས་པ་ནས། བཅུ་སྟེ། ཞེས་པའི་བར་གསུང། དོན་ནི། བྱང་སེམས་ཀྱི་སངས་རྒྱས་

[028B] དེ་དག་གི་མཐའ་དཔྱོད་ནི་གཞུང་གི་ཁོངས་ནས་ཤེས་པར་བྱའོ། །མདོར་ན། བྱང་སེམས་དང་ཐུན་མོང་བའི་རྣམ་མཁྱེན་གྱི་རྣམ་པ་སོ་བཞི་ཡོད་དེ། དེར་གྱུར་པའི་གཉེན་པོའི་
ལམ་རྣམ་ཐར་སྒོ་གསུམ། སྤྲུལ་པའི་ལམ་གཟུགས་ཅན་གྱི་རྣམ་ཐར་སྒོ་གསུམ། མཐོང་ཆོས་བདེར་གནས་ཀྱི་ལམ་གཟུགས་མེད་ཀྱི་རྣམ་ཐར་བཞི་དང། འགོག་པའི་རྣམ་ཐར་གཅིག་འདས་ལམ་བསམ་གཏན་བཞི། གཟུགས་མེད་བཞི་
འགོག་པའི་སྙོམས་འཇུག་གཅིག་སྤོང་ལམ་བར་ཆད་མེད་ལམ་གྱི་མིང་ཅན་བཞི། སངས་རྒྱས་ཉིད་ཀྱི་ལམ་སྦྱིན་སོགས་བཅུ་སྟེ་སོ་བཞི་ཡོད་པའི་ཕྱིར།།    ༈    གསུམ་པ་སངས་རྒྱས་ཁོ་ནའི་ལམ་ནི། རྣམ་པ་ཐམས་ཅད་མཁྱེན་པ་
ཉིད་ཀྱི་རྣམ་པ་ཤིན་ཏུ་ཕུལ་དུ་བྱུང་བའི་ཕྱིར། ཐུན་མོང་མ་ཡིན་པའི་ལམ་གཅིག་པུ་ཁོ་ན་ཡིན་ཏེ། ཞེས་པ་ནས། རྣམ་པ་ནི་སུམ་ཅུ་རྩ་དགུའོ། །ཞེས་པའི་བར་གསུང། འདི་ལ་གཉིས། རྣམ་པ་ཐུན་མོང་དུ་བཤད་པ་དང། དུས་གསུམ་བྱེ་
བྲག་ཏུ་བཤད་པའོ། །དང་པོ་ལ་གསུམ་ལས། དང་པོ་ལ། ཁ་ཅིག་སངས་རྒྱས་འཕགས་པའི་སྟོབས་ཡིན་ན། སྟོབས་བཅུ་པོ་གང་རུང་ཡིན་པས་ཁྱབ་ཟེར་ན། སངས་རྒྱས་འཕགས་པའི་སྐུའི་སྟོབས་ཆོས་ཅན། །དེར་ཐལ། དེའི་
ཕྱིར། འདོད་མི་ནུས་སོ། །གཞན་ཡང། སངས་རྒྱས་འཕགས་པའི་རྒྱུད་ཀྱི་དད་སོགས་སྟོབས་ལྔ་པོ་ཆོས་ཅན། དེར་ཐལ། དེའི་ཕྱིར། འདོད་ན། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་ཡིན་པར་ཐལ། འདོད་པའི་ཕྱིར། འདོད་མི་ནུས་
ཏེ༑ ཐུན་མོང་བའི་རྣམ་མཁྱེན་གྱི་རྣམ་པ་ཡིན་པའི་ཕྱིར། ཁ་ཅིག་རང་གི་ངོས་སྐྱལ་གྱི་མི་མཐུན་ཕྱོགས་འཇོམས་པར་བྱེད་པ་ལ་ལྷའི་དབང་པོའི་རྡོ་རྗེ་རིན་པོ་ཆེ་དང་ཆོས་མཚུངས་པའི་རྣམ་མཁྱེན་གྱི་རྣམ་པ། འདིར་བསྟན་སྟོབས་ཀྱི་

[029A]༄༅། །མཚན་ཉིད་ཟེར་ན། སངས་རྒྱས་འཕགས་པའི་རྒྱུད་ཀྱི་སྟོབས་བཅུ་པོ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། རང་གི་ངོས་སྐལ་གྱི་མི་མཐུན་ཕྱོགས་ཡོད་པར་ཐལ། འདོད་པའི་ཕྱིར། འདོད་ན་
དེ་ཆོས་ཅན། ཁྱོད་ཀྱི་ངོས་སྐལ་གྱི་མི་མཐུན་ཕྱོགས་མེད་པར་ཐལ། ཁྱོད་མི་མཐུན་ཕྱོགས་མཐའ་དག་སྤངས་པའི་ཡེ་ཤེས་ཡིན་པའི་ཕྱིར། ཁ་ཅིག་སངས་རྒྱས་འཕགས་པའི་རྒྱུད་ཀྱི་སྟོབས་བཅུ་པོ་འགལ་ལོ་ཟེར་ན། དེ་མི་
འགལ་བར་ཐལ། དེ་ཐམས་ཅད་ཡིན་ཁྱབ་མཉམ་ཡིན་པའི་ཕྱིར། ཁ་ཅིག། འཁོར་གྱི་དབུས་སུ་དམ་བཅས་པའི་མི་འཇིགས་པའི་རྣམ་མཁྱེན་གྱི་རྣམ་པ་ཡིན་ན། ཐུན་མོང་མ་ཡིན་པའི་མི་འཇིགས་པའི་རྣམ་
མཁྱེན་གྱི་རྣམ་པ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་དྲན་པ་ཉེར་གཞག་བཞི་པོ་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་མི་ནུས་ཏེ། ཐུན་མོང་བའི་རྣམ་མཁྱེན་གྱི་རྣམ་
པ་ཡིན་པའི་ཕྱིར། ཁ་ཅིག་སྤངས་རྟོགས་ཕུན་སུམ་ཚོགས་པ་དམ་བཅས་པའི་མི་འཇིགས་པའི་རྣམ་མཁྱེན་གྱི་རྣམ་པ་ཡིན་ན། ང་ནི་ཆོས་ཐམས་ཅད་རྣམ་པ་ཐམས་ཅད་དུ་མངོན་པར་རྫོགས་པར་སངས་རྒྱས་སོ་ཞེས་དམ་བཅས་
པའི་རྣམ་མཁྱེན་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་མི་འཇིགས་པ་བཞི་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་ན། སངས་རྒྱས་འཕགས་པས་ཆོས་ཐམས་ཅད་རྣམ་པ་
ཐམས་ཅད་དུ་མངོན་པར་རྫོགས་པར་སངས་རྒྱས་སོ་ཞེས་དམ་བཅས་པར་ཐལ། འདོད་པའི་ཕྱིར། འདོད་ན། ཆོས་ཐམས་ཅད་སངས་རྒྱས་པར་ཐལ་ལོ། །ཁ་ཅིག། འཕགས་པ་འོག་མ་པ་དང་ཡེ་ཤེས་མ་འདྲེས་པའི་རྣམ་མཁྱེན་

[029B] འདིར་བསྟན་སངས་རྒྱས་ཀྱི་ཆོས་མ་འདྲེས་པ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་གང་ཟག་གི་བདག་མེད་རྟོགས་པའི་རྣམ་མཁྱེན་ཆོས་ཅན། དེར་ཐལ། དེའི་ཕྱིར། དེར་ཐལ། སློབ་པ་དང་ཡེ་ཤེས་མ་
འདྲེས་པའི་རྣམ་མཁྱེན་ཡིན་པའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་མི་ནུས་ཏེ། ཐེག་དམན་གྱི་རྟོགས་རིགས་སུ་གནས་པའི་ཕྱིར། ཁ་ཅིག། རྟོག་པ་དང་མ་འདྲེས་པའི་ཡེ་ཤེས་མཐར་ཐུག་ཡིན་ན། འདིར་བསྟན་
རྟོག་པ་མ་འདྲེས་པ་ཡིན་པས་ཁྱབ་ཟེར་ན། དེ་མི་འཐད་པར་ཐལ། རྣམ་མཁྱེན་ཡིན་ན། རྟོག་པ་དང་མ་འདྲེས་པ་ཡིན་དགོས་པའི་ཕྱིར། ཁ་ཅིག་ཡེ་ཤེས་མ་འདྲེས་པ་དྲུག་པོ་གང་རུང་ཡིན་ན། ཡེ་ཤེས་དང་མ་འདྲེས་པ་ཡིན་པས་
ཁྱབ་ཟེར་ན། དེ་མི་འཐད་པར་ཐལ། དེ་དྲུག་པོ་གང་རུང་ཡིན་ན། ཡེ་ཤེས་ཡིན་དགོས་པའི་ཕྱིར། དེར་ཐལ། དེ་ཡིན་ན་རྣམ་མཁྱེན་ཡིན་དགོས་པའི་ཕྱིར། ཁ་ཅིག། སོ་སོ་ཡང་དག་པའི་རིག་པ་བཞི་པོ་དེ་རྣམ་མཁྱེན་གྱི་རྣམ་པ་ཡིན་ཟེར་ན། དེ་མི་འཐད་
པར་ཐལ། བྱང་ཆུབ་སེམས་དཔའི་རྒྱུད་ལ་སོ་སོ་ཡང་དག་རིག་པ་བཞི་ཡོད་པའི་ཕྱིར། དེར་ཐལ། བྱང་སེམས་ས་དགུ་པ་བའི་རྒྱུད་ལ་དེ་ཡོད་པའི་ཕྱིར། དེར་ཐལ། མདོ་སྡེ་རྒྱན་ལས། བྱང་ཆུབ་སེམས་དཔའ་ཡང་དག་རིག་བཞི་
པོ་མཚུངས་པ་མེད་པ་ཡིན། །ཞེས་དང། སོ་སོ་ཡང་དག་རིག་བློ་བཟང། །ས་དེ་ལེགས་པའི་བློ་གྲོས་ཡིན། །ཞེས་གསུངས་པའི་ཕྱིར། ཁ་ཅིག་འཆད་བྱ་འཆད་བྱེད་ཀྱི་དོན་ལ་ཐོགས་པ་མེད་པར་མཐུན་པའི་ཡེ་ཤེས་མཐར་ཐུག་ཡིན་
ན༑ འདིར་བསྟན་སོ་སོ་ཡང་དག་པའི་རིག་པ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་བྱང་ཕྱོགས་སོ་བདུན་པོ་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་མི་ནུས་ཏེ། ཐུན་མོང་

[030A]༄༅། །བའི་རྣམ་མཁྱེན་གྱི་རྣམ་པ་ཡིན་པའི་ཕྱིར། ཁ་ཅིག། དེ་བཞིན་ཉིད་ལ་སླར་མི་ལྡང་བའི་ཚུལ་གྱིས་མཉམ་པར་བཞག་པའི་ཡེ་ཤེས་མཐར་ཐུག་ཡིན་ན། འདིར་བསྟན་དེ་བཞིན་ཉིད་ཀྱི་རྣམ་མཁྱེན་
གྱི་རྣམ་པ་ཡིན་པས་ཁྱབ། ཆོས་འཁོར་རྫོགས་པར་སྐོར་བའི་བདག་རྐྱེན་བྱེད་པའི་ཡེ་ཤེས་མཐར་ཐུག་ཡིན་ན། རང་བྱུང་གི་རྣམ་མཁྱེན་གྱི་རྣམ་པ་ཡིན་པས་ཁྱབ། ཇི་སྙེད་པའི་ཆོས་ཐམས་ཅད་ཆགས་ཐོགས་མེད་པར་མངོན་སུམ་དུ་
རྟོགས་པའི་ཡེ་ཤེས་མཐར་ཐུག་ཡིན་ན། སངས་རྒྱས་ཉིད་ཀྱི་རྣམ་མཁྱེན་གྱི་རྣམ་པ་ཡིན་པས་ཁྱབ་ཟེར་ན། སངས་རྒྱས་འཕགས་པའི་རྒྱུད་ཀྱི་རྣམ་ཐར་སྒོ་གསུམ་པོ་ཆོས་ཅན། འདིར་བསྟན་དེ་བཞིན་ཉིད་ཀྱི་རྣམ་མཁྱེན་གྱི་
རྣམ་པ་ཡིན་པར་ཐལ། དེ་བཞིན་ཉིད་ལ་སླར་མི་ལྡང་བའི་ཚུལ་གྱིས་མཉམ་པར་བཞག་པའི་ཡེ་ཤེས་མཐར་ཐུག་ཡིན་པའི་ཕྱིར། དེར་ཐལ། རྣམ་མཁྱེན་ཡིན་པའི་ཕྱིར། འདོད་མི་ནུས་ཏེ། བྱང་སེམས་དང་ཐུན་མོང་བའི་རྣམ་
མཁྱེན་གྱི་རྣམ་པ་ཡིན་པའི་ཕྱིར། ཕྱི་མ་གཉིས་ལ་ཡང་དེ་བཞིན་དུ་འཕེན།།    ༈    གདུལ་བྱའི་མི་མཐུན་ཕྱོགས་འཇོམས་པ་ལ་ལྷའི་དབང་པོའི་རྡོ་རྗེ་རིན་པོ་ཆེ་དང་ཆོས་མཚུངས་པའི་ཐུན་
མོང་མ་ཡིན་པའི་རྣམ་མཁྱེན་གྱི་རྣམ་པ། འདིར་བསྟན་སྟོབས་ཀྱི་མཚན་ཉིད། དེ་ལ་བཅུ་ཡོད་དེ། གནས་དང་གནས་མ་ཡིན་པ་མཁྱེན་པའི་སྟོབས་དང། དེ་བཞིན་དུ། ལས་ཀྱི་རྣམ་སྨིན་དང། མོས་པ་སྣ་ཚོགས་དང། ཁམས་སྣ་
ཚོགས་དང། དབང་པོའི་རིམ་པ་དང། ཐམས་ཅད་དུ་འགྲོ་བའི་ལམ་དང། ཀུན་ནས་ཉོན་མོངས་དང་རྣམ་པར་བྱང་བ་དང། སྔོན་གྱི་གནས་དང། འཆི་འཕོ་སྐྱེ་བ་དང། ཟག་པ་ཟད་པ་མཁྱེན་པའི་སྟོབས་ཀྱི་བར་བཅུ་ཡོད་

[030B] དེ་ལྟར་ཡང། འགྲེལ་པ་ལས། དེ་ལ་ནི་གནས་དང་གནས་མ་ཡིན་པ་དང། ཞེས་པ་དང། ཟག་པ་ཟད་པ་མཁྱེན་པའི་སྟོབས་ཀྱི་བར་བཅུ་སྟེ། ཞེས་གསུངས་པའི་ཕྱིར།།    ༈   
ལ་དམ་བཅས་པར་ཆོས་མཐུན་གྱི་རྒོལ་བ་མེད་པའི་སྒོ་ནས་མི་འཇིགས་པའི་ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ། འདིར་བསྟན་མི་འཇིགས་པའི་མཚན་ཉིད། དེ་ལ་བཞི་ཡོད་དེ། འཁོར་གྱི་དབུས་སུ་ད་ནི་སངས་རྒྱས་སོ་ཞེས་
རང་དོན་རྟོགས་པ་ཕུན་སུམ་ཚོགས་མངའ་བར་དམ་བཅས་པ་དང། སྤང་བྱ་མཐའ་དག་སྤངས་སོ་ཞེས་རང་དོན་སྤངས་པ་ཕུན་ཚོགས་མངའ་བར་དམ་བཅས་པའི་རྣམ་མཁྱེན་གྱི་རྣམ་པ་གཉིས་དང། འདོད་ཆགས་ལ་སོགས་པས་ཐར་པ་ལ་བར་
ཆད་བྱེད་དོ། །ཞེས་པ་དང། དེ་དག་གི་གཉེན་པོ་བསྒོམས་པས་ངེས་པར་འབྱུང་ངོ་ཞེས་རིམ་པ་བཞིན་དུ་གཞན་དོན་དུ་བར་ཆད་ཀྱི་ཆོས་དང་ངེས་འབྱུང་གི་ཆོས་དམ་བཅས་པ་ལ་མི་འཇིགས་པའི་རྣམ་མཁྱེན་གྱི་རྣམ་པ་གཉིས་ཡོད་པའི་
ཕྱིར། དེ་ལྟར་ཡང། འགྲེལ་པར། ང་ནི་སངས་རྒྱས་སོ་ཞེས་བདག་ཉིད་ཞལ་གྱི་སོའི་ཆེས་པ་དང། ཞེས་པ་ནས། རྒོལ་པ་པོ་མེད་པས་མི་འཇིགས་པའི་རྣམ་པ་བཞི་དང། ཞེས་གསུངས་པའི་ཕྱིར།།    ༈   
བྱེད་ཀྱི་དོན་ལ་མཁྱེན་པ་ཆགས་ཐོགས་མི་མངའ་བར་འཇུག་པའི་ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ། འདིར་བསྟན་སོ་སོ་ཡང་དག་རིག་པའི་མཚན་ཉིད། དེ་ལ་དེར་གྱུར་པའི་བཞི་ཡོད་དེ། ཆོས་ཐམས་ཅད་ཀྱི་མིང་གི་རྣམ་
གྲངས་མཁྱེན་པའི་ཆོས་སོ་སོ་ཡང་དག་རིག་པ་དང། ཆོས་ཐམས་ཅད་ཀྱི་རང་སྤྱིའི་མཚན་ཉིད་མཁྱེན་པའི་དོན་སོ་སོ་ཡང་དག་རིག་པ་དང། སྐད་རིགས་མཐའ་དག་མཁྱེན་པའི་ངེས་ཚིག་སོ་སོ་ཡང་དག་རིག་པ་དང། ཆོས་རྣམས་

[031A]༄༅། །ཀྱི་དབྱེ་བ་མ་ལུས་པ་ཐུགས་སུ་ཆུད་པའི་སྤོབས་པ་སོ་སོ་ཡང་དག་རིག་པ་དང་བཞི་ཡོད་པའི་ཕྱིར། དེ་ལྟར་ཡང། འགྲེས་པ་ལས། རྣམ་གྲངས་དང། ཆོས་ཀྱི་མཚན་ཉིད་དང། ཡུལ་གྱི་སྐད་དང། ཆོས་
རབ་ཏུ་དབྱེ་བའི་ཡུལ་ལ། ཞེས་པ་ནས། སོ་སོ་ཡང་དག་པར་རིག་པའི་རྣམ་པ་བཞི་དང། ཞེས་གསུངས་པའི་ཕྱིར།།    ༈   
པ༑ འདིར་བསྟན་སངས་རྒྱས་ཀྱི་ཆོས་མ་འདྲེས་པའི་མཚན་ཉིད། དེ་ལ་བཅོ་བརྒྱད་ཡོད་དེ། སྤྱོད་པ་མ་འདྲེས་པ་དྲུག་རྟོགས་པ་མ་འདྲེས་པ་དྲུག་འཕྲིན་ལས་མ་འདྲེས་པ་གསུམ། ཡེ་ཤེས་མ་འདྲེས་པ་གསུམ་ཡོད་པའི་ཕྱིར་
དང་པོ་ཡོད་དེ། འཁྲུལ་བ་མི་མངའ་བའི་ཡེ་ཤེས་དང། དེ་བཞིན་དུ། ཅ་ཅོ་མི་མངའ་བ་དང། དྲན་པ་ཉམས་པ་མི་མངའ་བ་དང། ཐུགས་མཉམ་པར་མ་བཞག་པ་མི་མངའ་བ་དང། འཁོར་འདས་རང་བཞིན་གྱིས་གྲུབ་པར་ཐ་དད་པའི་
འདུ་ཤེས་མི་མངའ་བ་དང། དུས་ལ་བབ་མ་བབ་མ་བརྟགས་པའི་བཏང་སྙོམས་མི་མངའ་བའི་ཡེ་ཤེས་མཐར་ཐུག་དང་དྲུག་ཡོད་པའི་ཕྱིར། གཉིས་པ་རྟོགས་པ་མ་འདྲེས་པ་དྲུག་ཡོད་དེ། སེམས་ཅན་གྱི་དོན་བྱའོ་སྙམ་པའི་འདུན་པ་དང་
དེ་འདུལ་བའི་བརྩོན་འགྲུས་དང། དེ་འདུལ་བའི་ཐབས་མི་བརྗེད་པའི་དྲན་པ་དང། དེ་བཞིན་ཉིད་ལ་མཉམ་པར་འཇོག་པའི་ཏིང་ངེ་འཛིན་དང། ཆོས་ཐམས་ཅད་རྣམ་པར་འབྱེད་པའི་ཤེས་རབ་དང། སྒྲིབ་པ་སྤངས་པའི་རྣམ་པར་གྲོལ་བ་
ལས་ཉམས་པ་མི་མངའ་བའི་ཡེ་ཤེས་མཐར་ཐུག་དང་དྲུག་ཡོད་པའི་ཕྱིར། གསུམ་པ་འཕྲིན་ལས་མ་འདྲེས་པ་གསུམ་ཡོད་དེ། ཉན་རང་ལས་ཁྱད་པར་དུ་འཕགས་པའི་སྐུའི་འཕྲིན་ལས་དང་གསུང་གི་འཕྲིན་ལས་དང། ཐུགས་ཀྱི་

[031B] བཞི་པ་ཡེ་ཤེས་མ་འདྲེས་པ་གསུམ་ཡོད་དེ། ཉན་རང་དང་ཡེ་ཤེས་མ་འདྲེས་པའི་འདས་མ་འོངས་ད་ལྟའི་དུས་གསུམ་ཆགས་ཐོགས་
མེད་པར་མཁྱེན་པའི་ཡེ་ཤེས་མཐར་ཐུག་གསུམ་ཡོད་པའི་ཕྱིར། དེ་དག་རིམ་པ་བཞིན་དུ་འཆད་པ་ལ། འགྲེལ་བ་ལས། འཁྲུལ་པ་དང། ཅ་ཅོ་དང། ཞེས་པ་ནས། རྣམ་པ་དྲུག་དང། ཞེས་པའི་པར་དང། འདུན་པ་དང། བརྩོན་
འགྲུས་དང། ཞེས་པ་ནས། རྣམ་པ་དྲུག་དང། ཞེས་པའི་པར་དང། སྐུ་དང་གསུམ་དང་ཐུགས་ཀྱི། ཞེས་པ་ནས། རྣམ་པ་གསུམ་དང། ཞེས་པའི་པར་དང། འདས་པ་དང། མ་འོངས་པ་དང། ཞེས་པ་ནས། རྣམ་པ་གསུམ་
སྟེ༑ ཞེས་པའི་བར་གསུངས།།    ༈    དེ་བཞིན་ཉིད་ལས་སླར་མི་ལྡང་བའི་ཚུལ་གྱིས་མཉམ་པར་བཞག་པའི་ཐུན་མོང་མ་ཡིན་པའི་རྣམ་
མཁྱེན་གྱི་རྣམ་པ་དེ་དང་པོ་དང། གདུལ་བྱ་རིགས་ཅན་གསུམ་ལ་ཆོས་འཁོར་བསྐོར་བའི་བདག་རྐྱེན་བྱེད་པའི་ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་དེ་གཉིས་པ་དང། ཤེས་བྱ་ཇི་སྙེད་པ་ཐམས་ཅད་ཆགས་ཐོགས་མེད་པར་
མངོན་སུམ་དུ་རྟོགས་པའི་ཐུན་མོང་མིན་པའི་རྣམ་མཁྱེན་གྱི་རྣམ་པ་དེ་གསུམ་པའི་མཚན་གཞི་ཡིན་པའི་ཕྱིར། དེ་ལྟར་ཡང་འགྲེལ་བར། སངས་རྒྱས་ཐམས་ཅད་ཀྱིས་བཤད་པའི་དེ་བཞིན་ཉིད་དང། ཞེས་པ་ནས། རྣམ་པ་གསུམ་
སྟེ༑ ཞེས་པའི་བར་གསུངས། མདོར་ན། ཤེས་བྱ་ཆོས་ཅན། ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་སོ་དགུ་ཡོད་དེ། དེར་གྱུར་བའི་སྟོབས་བཅུ། མི་འཇིགས་པ་བཞི་སོ་སོ་ཡང་དག་རིགས་པ་བཞི་མ་འདྲེས་པ་བཅོ་

[032A]༄༅། །བརྒྱད། དེ་བཞིན་ཉིད་ཀྱི་རྣམ་མཁྱེན་གྱི་རྣམ་པ་སོགས་གསུམ་དང་བཅས་པ་ཡོད་པའི་ཕྱིར།།    ༈    སངས་རྒྱས་འཕགས་པའི་རྒྱུད་ཀྱི་རྟོགས་པ་མ་འདྲེས་
པ་དྲུག་སོགས་ཐུན་མོང་མ་ཡིན་པའི་རྣམ་མཁྱེན་གྱི་རྣམ་པ་མ་ཡིན་པར་ཐལ། འཁོར་འདས་རང་བཞིན་གྱིས་གྲུབ་པའི་ཐ་དད་དུ་མི་འཛིན་པའི་སེམས་ཅན་ཡང་ཡོད། སེམས་ཅན་གྱི་དོན་བྱེད་པའི་འདུན་པ་དང། བརྩོན་འགྲུས་
སོགས་རྒྱུད་ལྡན་གྱི་སེམས་ཅན་ཀྱང་ཡོད་པའི་ཕྱིར་ན་མ་ཁྱབ་སྟེ། འདིར་སྒྲིབ་པ་སྤངས་པས་ཁྱད་པར་དུ་བྱས་པའི་དབང་དུ་མཛད་པ་ཡིན་པའི་ཕྱིར། ཁ་ཅིག་སངས་རྒྱས་འཕགས་པའི་སྟོབས་བཅུ་པོ་དེས་གདུལ་བྱའི་མི་
མཐུན་ཕྱོགས་འཇོམས་པར་བྱེད་པར་ཐལ། དམ་བཅའ་འཐད་པའི་ཕྱིར། འདོད་ན། འགྲོ་བ་ཐམས་ཅད་འབད་མེད་དུ་གྲོལ་བར་འགྱུར་བར་ཐལ། འདོད་པའི་ཕྱིར་ན། མ་ཁྱབ། ཁ་ཅིག་སངས་རྒྱས་འཕགས་པ་ལ་རྒོལ་བ་མེད་
པར་ཐལ། དེ་ལ་ཆོས་མཐུན་གྱི་རྒོལ་བ་མེད་པའི་ཕྱིར་ན། མ་ཁྱབ་འདོད་མི་ནུས་ཏེ། དེ་ལ་རྒོལ་བ་ལྟར་སྣང་ཡོད་པའི་ཕྱིར། ཁ་ཅིག་དེས་གདུལ་བྱའི་རྒྱུད་ཀྱི་མི་མཐུན་ཕྱོགས་འཇོམས་པར་མི་བྱེད་པར་ཐལ། གདུལ་བྱའི་
རྒྱུད་ཀྱི་མི་མཐུན་ཕྱོགས་འཇོམས་པར་བྱེད་པའི་སངས་རྒྱས་འཕགས་པའི་རྒྱུད་ཀྱི་སྟོབས་མེད་པའི་ཕྱིར་ན་ཡང་མ་ཁྱབ། རྟགས་དེར་ཐལ། གདུལ་བྱའི་རྒྱུད་ཀྱི་མི་མཐུན་ཕྱོགས་སྤོང་བའི་སངས་རྒྱས་ཀྱི་མཁྱེན་པ་མེད་པའི་
ཕྱིར། དེར་ཐལ། དེའི་རྒྱུད་ཀྱི་དེ་སྤངས་པའི་སངས་རྒྱས་ཀྱི་མཁྱེན་པ་མེད་པའི་ཕྱིར། ཁ་ཅིག་དེ་བཞིན་ཉིད་ཀྱི་རྣམ་མཁྱེན་གྱི་རྣམ་པ་དེ། དེ་བཞིན་ཉིད་ཀྱི་རྣམ་པ་ཡིན་པར་ཐལ། ཇི་ལྟ་བ་མཁྱེན་པའི་རྣམ་མཁྱེན་དེ། དེ་བཞིན་

[032B] དེར་ཐལ། རྣམ་བཤད་ལས། སངས་རྒྱས་ཀྱི་རྒྱུད་ཀྱི་ཇི་ལྟ་བ་མཁྱེན་པའི་ཡེ་ཤེས་དེ་བཞིན་ཉིད་ཀྱི་རྣམ་པ་ཡིན་ཏེ། ཞེས་གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི་དེ་བཞིན་ཉིད་ཀྱི་རྣམ་
མཁྱེན་གྱི་རྣམ་པ་ལ། དེ་བཞིན་ཉིད་ལས་སླར་མི་ལྡང་བའི་ཚུལ་གྱིས་མཉམ་པར་བཞག་པའི་ཡེ་ཤེས་ཞིག་དགོས་པའི་དོན་ཡིན་པའི་ཕྱིར།།    ༈    གཉིས་པ་འདས་པ་དང་མ་འོངས་པ་དང་ད་ལྟར་བྱུང་བ། ཞེས་པའི་
སྐབས་སུ་དུས་གསུམ་བྱེ་བྲག་ཏུ་བཤད་པ་ལ་གསུམ་ལས། དང་པོ་ལ། ཁ་ཅིག་སྐབས་འདིར་འདས་མ་འོངས་མེད་ཟེར་ན། དེ་ཡོད་པར་ཐལ། མྱུ་གུའི་འདས་མ་འོངས་ཡོད་པའི་ཕྱིར། ཁྱབ་སྟེ། དེ་ཡོད་པས་འདས་མ་འོངས་ཡོད་
པའི་གོ་ཆོད་པའི་ཕྱིར། ཁ་ཅིག་དངོས་པོ་ཡིན་ན། རང་གྲུབ་དུས་ཀྱི་སྐད་ཅིག་གཉིས་པའི་དུས་སུ་འཇིག་པས་ཁྱབ་ཟེར་ན། མྱུ་གུ་ཆོས་ཅན། དེར་ཐལ། དེའི་ཕྱིར། འདོད་ན། དེ་མི་འཐད་པར་ཐལ། རང་གི་སྐད་ཅིག་གཉིས་
པའི་དུས་སུ་ཞིག་ཟིན་པའི་ཕྱིར། ཡང་ན། མྱུ་གུ་དེ་རང་གི་སྐད་ཅིག་གཉིས་པའི་དུས་སུ་འཇིག་ཀྱང་འཇིག་པ་མ་ཡིན་ཞེས་བྱའོ།། ཁ་ཅིག་མྱུ་གུ་དེ་མྱུ་གུའི་སྐད་ཅིག་གཉིས་པའི་དུས་སུ་མེད། ཟེར་ན། དེ་ཡོད་
པར་ཐལ། རྣམ་མཁྱེན་རྣམ་མཁྱེན་སྐད་ཅིག་གཉིས་པའི་དུས་སུ་ཡོད་པའི་ཕྱིར། དེར་ཐལ། རྣམ་མཁྱེན་སྐད་ཅིག་གཉིས་པ་རྣམ་མཁྱེན་གྱི་བྱེ་བྲག་ཡིན་པའི་ཕྱིར། ཁ་ཅིག་མྱུ་གུའི་སྐྱེ་གནས་འཇིག་གསུམ་དུས་མཉམ་གསུང་
བ་ལ། ཁ་ཅིག་དེ་མི་མཉམ་པར་ཐལ། མྱུ་གུ་སྐྱེ་བའི་དུས་ཡིན་ན། དེ་གནས་པའི་དུས་ཡིན་པས་མ་ཁྱབ་པའི་ཕྱིར། ཟེར་ན། རང་རེས་མ་ཁྱབ། མ་གྲུབ་ན་དེར་ཐལ། མྱུ་གུའི་རྒྱུའི་དུས་སུ་མྱུ་གུ་སྐྱེ་ཡང་མྱུ་གུ་མེད་པའི་ཕྱིར། ཟེར་

[033A]༄༅། །ན༑ མྱུ་གུ་སྐྱེ་བ་མ་ཡིན་པར་ཐལ། མྱུ་གུའི་སྐྱེ་གནས་འཇིག་གསུམ་དུས་མི་མཉམ་པའི་རྒྱུ་མཚན་ཡོད་པའི་ཕྱིར། འདོད་ན། དངོས་པོ་ཡིན་ན། རང་གི་རྒྱུ་ལས་སྐྱེ་བས་མ་ཁྱབ་པར་ཐལ་ལོ། །
གཞན་ཡང། སྐྱེ་བ་དེ་སྐྱེ་བ་ཡིན་ནམ། མ་ཡིན། དང་པོ་ལྟར་ན། སྐྱེ་བ་རང་དུས་སུ་སྐྱེ་བ་ཡིན་པར་ཐལ། སྐྱེ་བ་སྐྱེ་བ་ཡིན་པའི་ཕྱིར། འདོད་ན། དེ་མི་འཐད་པར་ཐལ། རང་དུས་སུ་སྐྱེས་ཟིན་པའི་ཕྱིར། མ་ཁྱབ་ན། འོ་
ན༑ མྱུ་གུ་ཡང་རང་དུས་སུ་སྐྱེ་བ་ཡིན་པར་ཐལ། རང་དུས་སུ་སྐྱེ་བ་དང་སྐྱེས་ཟིན་མི་འགལ་བའི་ཕྱིར། རྟགས་ཁས། འདོད་ན། མྱུ་གུའི་སྐྱེ་གནས་འཇིག་གསུམ་དུས་མཉམ་ཞེས་ཁས་བླངས་པ་ལ་འགལ་བ་མེད་པར་ཐལ་
འདོད་པའི་ཕྱིར། འདོད་ན་འགལ། ཕྱི་མ་ལྟར་ན། འཇིག་པ་འཇིག་པ་མ་ཡིན་པར་ཐལ། སྐྱེ་བ་སྐྱེ་བ་མ་ཡིན་པའི་རྒྱུ་མཚན་ཡོད་པའི་ཕྱིར། འདོད་ན། འདུས་བྱས་ཀྱི་མཚན་ཉིད་མེད་པར་ཐལ་ལོ། །རྣམ་པ་གཅིག་ཏུ་ན། མྱུ་
གུའི་སྐྱེ་གནས་འཇིག་གསུམ་དུས་མཉམ་པར་ཁས་བླངས་པ་ལ། དེ་རང་དུས་སུ་སྐྱེ་བར་ཐལ། དམ་བཅའ་འཐད་པའི་ཕྱིར་ན། མ་ཁྱབ་བོ།། ཁ་ཅིག་སྐྱེ་མྱོང་ཞིག་པ། འདས་པའི་མཚན་ཉིད། མ་སྐྱེས་པ། མ་འོངས་
པའི་མཚན་ཉིད། སྐྱེས་ལ་མ་འགགས་པ། ད་ལྟ་བའི་མཚན་ཉིད། ཟེར་ན། དང་པོ་ལ། བུམ་པའི་འདས་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན་དེར་ཐལ། བུམ་པའི་འདས་པ་ཡོད་པའི་ཕྱིར་
འདོད་ན། ཞིག་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། འདུས་བྱས་ཡིན་པའི་ཕྱིར། རེ་ཞིག་བརྟག་གོ་གཉིས་པ་ལ། རི་བོང་རྭ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། མ་བྱས་

[033B] འདོད་ན། ཡོད་པར་ཐལ་ལོ། །ཁ་ཅིག་བསྐལ་པ་དང་པོའི་མི་རྣམས་འདས་པ་དང། བྱམས་མགོན་གྱིས་ཆོས་འཁོར་བསྐོར་བའི་མ་འོངས་པའི་དུས་ཀྱི་མི་རྣམས། མ་འོངས་པ་ཡིན་པའི་ཕྱིར། ཟེར་
ན༑ དང་པོ་ལ། བསྐལ་བ་དང་པོའི་མི་རྣམས་ཆོས་ཅན། འདས་པ་མ་ཡིན་པར་ཐལ། ད་ལྟ་བ་ཡིན་པའི་ཕྱིར། དེར་ཐལ། རང་དུས་སུ་ད་ལྟ་བ་ཡིན་པའི་ཕྱིར། ཁ་ཅིག་མ་ཁྱབ་ཟེར། ཕྱི་མ་དེ་ཡང་མི་འཐད་པར་ཐལ། དེ་རྣམས་ད་
ལྟ་བ་ཡིན་པའི་ཕྱིར། དེར་ཐལ། རང་གི་འདས་མ་འོངས་ལ་ལྟོས་ཏེ་ད་ལྟ་བ་ཡིན་པའི་ཕྱིར།།    ༈    དུས་དེར་ཞིག་ཟིན་པ། དུས་དེར་འདས་པའི་མཚན་ཉིད། དུས་དེར་སྐྱེས་པ་ཡང་ཡིན། དུས་
དེར་མ་འགགས་པ་ཡང་ཡིན་པའི་གཞི་མཐུན་པ། དུས་དེར་ད་ལྟ་བའི་མཚན་ཉིད། དུས་དེར་སྐྱེ་དགོས་སུ་དམིགས་པ། དུས་དེར་མ་འོངས་པའི་མཚན་ཉིད། ཡང་ན། དངོས་པོ་དེའི་སྐྱེ་བའི་རྒྱུ་ཡོད་ཅིང། རེ་ཞིག་རྐྱེན་མ་ཚང་བའི་དབང་གིས་དེར་མ་
སྐྱེས་པའི་ཆ། དངོས་པོ་དེའི་མ་འོངས་པའི་མཚན་ཉིད། མཚན་གཞི་ནི། མྱུ་གུ་སྐྱེ་བའི་རྒྱུ་ཡོད་ཀྱང། རེ་ཞིག་རྐྱེན་མ་ཚང་བའི་དབང་གིས་དེར་མ་སྐྱེས་པའི་ཆ་ལྟ་བུ། འདི་ནི་མྱུ་གུའི་ས་བོན་མ་འགྱུར་བའི་གནས་སྐབས་ལ་འཇོག་
གོ༑ ༑དངོས་པོ་དེའི་སྐྱེས་ཟིན་ཞིག་པའི་ཆ། དངོས་པོ་དེའི་འདས་པའི་མཚན་ཉིད། མཚན་གཞི་ནི། མྱུ་གུ་རང་དུས་སུ་མ་ཞིག་ཀྱང་རང་གྲུབ་དུས་ཀྱི་སྐད་ཅིག་གཉིས་པའི་དུས་སུ་ཞིག་པའི་ཆ་ལྟ་བུ། འདི་ནི་མྱུ་གུའི་འབྲས་བུའི་གནས་
སྐབས་ཞིག་ལ་འཇོག་དེའི་སྐྱེས་ལ་མ་འགགས་པའི་ཆོས། དེའི་ད་ལྟ་བའི་མཚན་ཉིད། མཚན་གཞི་ནི། མྱུ་གུའི་མི་རྟག་པ་ལྟ་བུ་འམ། མྱུ་གུ་ལྟ་བུའོ། །འདི་དག་ནི་འཇོག་ཚུལ་སྔ་མ་དང་མི་འདྲ་སྟེ། སྔ་མ་ལྟར་ན། མྱུ་གུའི་རྒྱུ་དེ་

[034A]༄༅། །མྱུ་གུའི་དུས་སུ་འདས་པ་ཡིན་པའི་དོན་དུ་སོང་ལ། ཕྱི་མ་ལྟར་ན། མྱུ་གུའི་འབྲས་བུ་དེ་མྱུ་གུའི་འདས་པ་ཡིན་པའི་དོན་དུ་འགྲོའོ།།    ༈    ཁ་ཅིག་འདས་
པ་དངོས་པོ་ཡིན་པར་ཐལ། འདས་པ་ཡོད་པའི་ཕྱིར། འདོད་ན། མྱུ་གུའི་འདས་པ་དངོས་པོ་ཡིན་པར་ཐལ། འདོད་པའི་ཕྱིར། འདོད་ན། མྱུ་གུའི་ཞིག་པ་དངོས་པོ་ཡིན་པར་ཐལ། འདོད་པའི་ཕྱིར་ན། མ་ཁྱབ། འདོད་མི་ནུས་
ཏེ༑ སྐབས་འདིར་དེ་དངོས་པོར་ཁས་ལེན་མི་རིགས་པའི་ཕྱིར། དེར་ཐལ། སྐབས་འདིར་རང་བཞིན་གྱིས་གྲུབ་པ་ཞལ་གྱིས་བཞེས་པའི་ཕྱིར། ཁྱབ་སྟེ། གསེར་འཕྲེང་ལས། རང་བཞིན་གྱིས་གྲུབ་པའི་ཕྱོགས་ལ་ཞིག་པ་
དངོས་པོར་རྣམ་པ་ཐམས་ཅད་དུ་མི་རུང་ངོ། །ཞེས་གསུངས་པའི་ཕྱིར། ཁ་ཅིག་མ་འོངས་པ་དངོས་པོ་ཡིན་པར་ཐལ། མ་འོངས་པ་ཡོད་པའི་ཕྱིར། འདོད་ན། མ་འོངས་པ་ཡིན་ན། དངོས་པོ་ཡིན་དགོས་པར་ཐལ། འདོད་པའི་ཕྱིར་
འདོད་ན། རི་བོང་གི་རྭ་ཆོས་ཅན། དེར་ཐལ། དེའི་ཕྱིར། དེར་ཐལ། མ་འོངས་པའི་ཕྱིར་ན། མ་ཁྱབ། འོན་ཀྱང་སྐབས་འདིར་ཁ་ཅིག་འདས་མ་འོངས་གང་རུང་གི་ཡིན་པ་མེད་པར་བཞེད་དོ། །གཞན་ཡང། བུམ་པ་ཆོས་ཅན། རང་དུས་སུ་
གནས་པ་ཡིན་པར་ཐལ། རང་དུས་སུ་ད་ལྟ་བ་ཡིན་པའི་ཕྱིར། འདོད་ན། མི་འཐད་པར་ཐལ། རང་དུས་སུ་འཇིག་ཟིན་པའི་ཕྱིར། དེར་ཐལ། རང་དུས་འཇིག་པའི་ཕྱིར་ན། མ་ཁྱབ། རྟགས་དེར་ཐལ། རང་དུས་སུ་འཇིག་པ་ཡིན་
པའི་ཕྱིར། ཟེར་ན། འདིར་མ་ཁྱབ། ཁ་ཅིག་དངོས་པོའི་སྐྱེ་གནས་འཇིག་གསུམ་དུས་མི་མཉམ་པར་ཐལ། དེའི་སྐྱེ་གནས་འཇིག་གསུམ་དུས་མཉམ་པའི་ཕྱིར་ན། མ་ཁྱབ། ཁ་ཅིག་དངོས་པོའི་རྒྱུའི་དུས་སུ་དངོས་པོ་ཡོད་

[034B] དངོས་པོའི་རྒྱུའི་དུས་སུ་དངོས་པོ་སྐྱེ་བའི་ཕྱིར། ཁྱབ་སྟེ། སྐྱེ་ན་ཡོད་དགོས་པའི་ཕྱིར། ཟེར་ན། མ་ཁྱབ། ཁ་ཅིག་སྐྱེས་ཟིན་སླར་ཡང་སྐྱེ་བ་ཡོད་པར་ཐལ། སྐྱེས་ཟིན་པ་ཡོད་པ་གང་ཞིག་སྐྱེ་བ་ཡོད་པའི་ཕྱིར་ན་
མ་ཁྱབ། འདོད་མི་ནུས་ཏེ། བདག་སྐྱེ་མེད་པའི་ཕྱིར། ཁ་ཅིག་དུས་གསུམ་མེད་པར་ཐལ། སངས་རྒྱས་འཕགས་པས་དུས་གསུམ་མ་རྟོགས་པའི་ཕྱིར། དེར་ཐལ། དེས་དུས་གསུམ་ཅིག་ཅར་དུ་ཡང་མ་རྟོགས། རིམ་ཅན་
དུ་ཡང་མ་རྟོགས་པའི་ཕྱིར། དང་པོ་དེར་ཐལ། དུས་གསུམ་ཅིག་ཅར་དུ་མ་གྲུབ་པའི་ཕྱིར། དེར་ཐལ། མྱུ་གུའི་དུས་གསུམ་ཅིག་ཅར་དུ་མ་གྲུབ་པའི་ཕྱིར། དེར་ཐལ། དེ་གསུམ་རིམ་ཅན་དུ་གྲུབ་པའི་ཕྱིར། ཕྱི་མ་མི་འཐད་པར་ཐལ་
སངས་རྒྱས་འཕགས་པས་དང་པོར་འདས་པ་མཁྱེན་པ་སོགས་ཀྱི་གོ་རིམ་མི་འཐད་པའི་ཕྱིར། ཟེར་ན། དོན་སོ་སོ་བ་དང། མཁྱེན་དུས་དང་གྲུབ་དུས་མི་གཅིག་པས་ཞིབ་ཆ་འབྱེད་པར་བྱའོ།།    ༈    གཉིས་པ་བདེན་འཛིན་
འཇོམས་བྱེད་ཀྱི་སྦྱོར་བ་ཁྱད་པར་ཅན་བཤད་པ་ལ་གཉིས། རྟེན་གྱི་གང་ཟག་དང། སྦྱོར་བ་བཤད་པ་དངོས་སོ། །དང་པོ་ནི། སངས་རྒྱས་རྣམས་ལ་ལྷག་པར་བྱས། །ཞེས་པ་ནས། སྣོད་དུ་དམ་པ་རྣམས་བཞེད་དོ། །ཞེས་པའི་བར་གསུངས་
ཏེ༑ དོན་ནི། འགྲེལ་པ་ལས། འདས་པ་དང་ད་ལྟར་བྱུང་བའི་སངས་རྒྱས་རྣམས་ལ་སྤྱིར་དགེ་བའི་རྩ་བ་བསྐྲུན་ཅིང། ཞེས་པ་ནས། སྣོད་ཡིན་པར་སངས་རྒྱས་ལ་སོགས་པ་བཞེད་དོ། །ཞེས་པའི་བར་གསུངས། འཕྲོས་ནི། མདོ་ལས་
ཤེས་རབ་ཀྱི་ཕ་རོལ་ཏུ་ཕྱིན་པ་འདི་ནི་རིགས་ཀྱི་བུ་འམ་རིགས་ཀྱི་བུ་མོ་གང་དག་གི་རྣ་ལམ་དུ་གྲག་པར་གྱུར་པ་དེ་དག་ཀྱང་སྔོན་གྱི་རྒྱལ་བ་ལ་བྱ་བ་བྱས་པའོ། །ཞེས་པ་ནས། དེ་དག་ནི་སངས་རྒྱས་མང་པོ་ཕ་བསྙེན་བཀུར་བྱས་པའོ། །

[035A]༄༅། །ཞེས་སོགས་ལས་འཕྲོས་སོ། །འདིའི་སྐབས་སུ་གཉིས། རྩ་བའི་ཚིག་དོན་དང། མཐའ་དཔྱད་པའོ། །དང་པོ་ནི། བྱང་སེམས་ཚོགས་ལམ་པ་ཆོས་ཅན། གཞུང་ལམ་འབྲས་བུའི་ཤེར་ཕྱིན་འདི་ཉན་
བའི་སྣོད་ཡིན་ཏེ། སྔོན་སངས་རྒྱས་རྣམས་ལ་བཀུར་སྟི་ལྷག་པར་བྱས་པ་དང། སངས་རྒྱས་དེ་ལ་བསོད་སྙོམས་འབུལ་བ་སོགས་དགེ་བའི་རྩ་བ་བསྐྲུན་པ་དང། ཐེག་ཆེན་གྱི་དགེ་བའི་བཤེས་གཉེན་གྱི་མགོན་དང་བཅས་པ་
ཡིན་པའི་ཕྱིར། དེ་ཆོས་ཅན། ཡུམ་འདིའི་གཞུང་དོན་བློ་ལ་ལེན་པ་དང་འཛིན་པ་ལ་སོགས་པའི་སྣོད་དུ་དམ་པ་རྣམས་བཞེད་པ་ཡིན་ཏེ། དེའི་ཆེད་དུ་སངས་རྒྱས་གྲངས་མེད་པ་བསྟེན་པ་དང། དོན་ཀུན་འདྲི་བ་དང། དྲིས་པའི་
དོན་སྦྱིན་པ་དང་ཚུལ་ཁྲིམས་སོགས་ཚུལ་བཞིན་དུ་སྤྱོད་པ་ཉམས་སུ་ལེན་པར་བྱེད་པའི་ཕྱིར།།    ༈    དང་པོ་ལ་ཁ་ཅིག་བྱང་སེམས་ཡིན་ན། སྐབས་འདིའི་དངོས་
བསྟན་གྱི་སྦྱོར་བ་སྒོམ་པའི་གང་ཟག་ཡིན་པས་ཁྱབ་ཟེར་ན། སེམས་ཙམ་པའི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། འདོད་ན། དངོས་པོ་བདེན་མེད་སྟོན་པའི་སྣོད་རུང་གི་གདུལ་བྱ་ཡིན་པར་ཐལ་
འདོད་པའི་ཕྱིར། འདོད་མི་ནུས་ཏེ། སེམས་ཙམ་པ་ཡིན་པའི་ཕྱིར། ཁ་ཅིག་སྦྱོར་བ་སྒོམ་པའི་རྟེན་གྱི་གང་ཟག་ཡིན་ན། འདིར་བསྟན་སྦྱོར་བ་སྒོམ་པའི་གང་ཟག་ཡིན་པས་ཁྱབ་ཟེར་ན། ཉན་ཐོས་ཚོགས་ལམ་པ་ཆོས་ཅན་
དེར་ཐལ། དེའི་ཕྱིར། དེར་ཐལ། ཉན་ཐོས་ཀྱི་སྦྱོར་བ་སྒོམ་པའི་གང་ཟག་ཡིན་པའི་ཕྱིར། འདོད་ན། ཐེག་ཆེན་གྱི་རིགས་ཅན་ཡིན་པར་ཐལ་ལོ། །ཁ་ཅིག་ཡུམ་འདི་ཉན་པའི་གང་ཟག་ཡིན་ན། འདི་ཉན་པའི་སྣོད་རུང་གི་གང་

[035B] ཡུམ་བར་མ་ཉན་ཀྱང་སྣོད་དུ་མི་རུང་བའི་གང་ཟག་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེ་དེར་ཐལ། དེ་ཡོད་པའི་ཕྱིར། འདོད་མི་ནུས་སོ།།    ༈   
པ་རང་གི་ལུགས་ལ། ཐེག་ཆེན་གྱི་སྦྱོར་བ་སྒོམ་པའི་ཕྱི་ནང་གི་རྐྱེན་ཁྱད་པར་ཅན་གཉིས་དང་ལྡན་པའི་བྱང་སེམས་དེ། འདིར་བསྟན་སྦྱོར་བ་སྒོམ་པའི་རྟེན་གྱི་གང་ཟག་ཡིན་ནོ།།    ༈    གཟུགས་
ལ་སོགས་ལ་མི་གནས་ཕྱིར། །ཞེས་པ་ནས། དེ་ནི་དག་པ་མཚམས་དང་བཅས། །ཞེས་པའི་བར་གསུངས་ཏེ། དོན་ནི་འགྲེལ་པ་ལས། གཟུགས་ལ་སོགས་པ་ངོ་བོ་ཉིད་མེད་པ་ཉིད་ཀྱིས་མི་གནས་པ་དང། ཞེས་པ་ནས། སྦྱོར་བ་ཉི་
ཤུ་ཡིན་ནོ། །ཞེས་པའི་བར་གསུང། འཕྲོས་ནི། བྱང་ཆེན་ཤེས་རབ་ཀྱི་ཕ་རོལ་ཏུ་ཕྱིན་པ་ལ་སྦྱོར་བའི་ཚེ་གཟུགས་ལ་མི་གནས་པ་དེའི་ཚེ། གཟུགས་ལ་རྣལ་འབྱོར་དུ་བྱེད་པ་ཡིན་ནོ། །ཞེས་པ་ནས། རིགས་ཀྱི་བུ་འམ་རིགས་ཀྱི་བུ་མོ་
འབྲན་ཡང་མྱུར་དུ་བྲི་བར་བྱའོ། །ཞེས་པའི་བར་གྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། འདིར་བསྟན་ངོ་བོའི་སྦྱོར་བ་དེ་ལ་ལྔ་ཡོད་དེ། ཡུལ་གཟུགས་སོགས་ལ་དོན་དམ་པ་
མི་གནས་པའི་སྦྱོར་བ་དང། ཡུལ་ཅན་དེ་ལ་བདེན་ཞེན་གྱིས་སྦྱོར་བ་བཀག་པའི་སྦྱོར་བ་དང། གཞི་དེ་ཡི་དེ་བཞིན་ཉིད་ཟབ་པར་རྟོགས་པའི་སྦྱོར་བ་དང། ལམ་དེ་རྣམས་ཀྱི་དེ་བཞིན་ཉིད་གཏིང་དཔག་དཀའ་བར་རྟོགས་པའི་སྦྱོར་བ་
དང། རྣམ་པའི་ཆོས་དེ་དག་གི་ཆོས་ཉིད་ཚད་ནི་མེད་པར་རྟོགས་པའི་ཐེག་ཆེན་གྱི་སྦྱོར་བ་ལྔ་ཡོད་པའི་ཕྱིར། རྒྱུ་མཚན་འདི་སྔ་མ་ལ་ཡང་སྦྱོར་ཞིང་འདི་ལྔ་ཐེག་ཆེན་གྱི་སྦྱོར་ལམ་ནས་བཞག་གོ། །རྟེན་གྱི་སྒོ་ནས་བརྒྱད་ཡོད་

[036A]༄༅། །དེ༑ ཚོགས་ལམ་པའི་རྒྱུད་ཀྱི་ཚེགས་ཆེན་ཡུན་རིང་རྟོགས་པའི་དེ། དྲོད་སོགས་བཞི་ལ་རིམ་པ་བཞིན་དུ། ལུང་བསྟན་པའི་དེ། ཕྱིར་མི་ལྡོག་པ་ཉིད་ཀྱི་དེ་དང་ངེས་པར་འབྱུང་བའི་དེ། བར་ཆད་
མེད་བཅས་ཀྱི་དེ་དང། མཐོང་ལམ་ལ་བྱང་ཆུབ་ལ་ཉེ་བའི་དེ་དང། ས་གཉིས་པ་ནས་བདུན་པའི་བར་ནི། མྱུར་བར་འཚང་རྒྱ་བའི་དེ་དང། ས་བརྒྱད་པའི་གཞན་དོན་གྱི་སྦྱོར་བ་རྣམས་སུ་ཡོད་པའི་ཕྱིར། ཐབས་ཀྱི་སྒོ་
ནས་བཞི་ཡོད་དེ། ས་བརྒྱད་པའི་འཕེལ་མེད་འགྲིབ་མེད་ཀྱི་དེ་དང། དོན་དམ་པར་ཆོས་དང་ཆོས་མིན་སོགས་མི་མཐོང་བའི་དེ་དང། གཟུགས་སོགས་བསམ་མི་ཁྱབ་མི་མཐོང་བའི་དེ། གཟུགས་སོགས་དང་གཟུགས་རུང་
སོགས་དེ་ཡི་མཚན་མ་དང་དེ་ཡི་མཚོན་བྱའི་ངོ་བོ་དོན་དམ་པར་རྣམ་པར་མི་རྟོག་ཡེ་ཤེས་རྣམས་སུ་ཡོད་པའི་ཕྱིར། འབྲས་བུ་དང་དུས་ཀྱི་སྦྱོར་བ་ཡོད་དེ། ས་དགུ་པའི་ཡེ་ཤེས་འབྲས་བུ་རིན་ཆེན་སྦྱིན་བྱེད་ཀྱི་དེ་དང། ཉེས་པ་སེལ་
བའི་སྦྱོར་བ་ས་བཅུ་པའི་ཡེ་ཤེས་དེ་ཡི་རྣམ་པར་དག་པ་དུས་ཀྱི་སྦྱོར་བ་དང་གཉིས་ཡོད་པའི་ཕྱིར། ས་མཚམས་ཀྱི་སྦྱོར་བ་གཅིག་ཡོད་དེ། ཡུམ་མྱུར་དུ་སྒོམ་པའི་སེམས་དཔའི་རྣལ་འབྱོར་དེས་མཚམས་དང་བཅས་པའི་སེམས་དཔའི་
སྦྱོར་བ་ཡིན་པའི་ཕྱིར། མདོར་ན། ཤེས་བྱ་ཆོས་ཅན། འདིར་བསྟན་སྦྱོར་བ་ཉི་ཤུ་ཡོད་དེ། རང་བཞིན་གྱི་སྦྱོར་བ་ལྔ་དང། གནས་སྐབས་ཀྱི་སྦྱོར་བ་བཅོ་ལྔ་ཡོད་པའི་ཕྱིར།།    ༈   
དང་པོ་ལ་ཁ་ཅིག། ཡུལ་ཡུལ་ཅན་བདེན་མེད་དུ་རྟོགས་པའི་སེམས་དཔའི་ཡེ་ཤེས། བདེན་འཛིན་འཇོམས་བྱེད་ཀྱི་སེམས་དཔའི་སྦྱོར་བའི་མཚན་ཉིད་ཟེར་ན། བྱང་སེམས་ཚོགས་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་

[036B] མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། སེམས་དཔའི་ཡེ་ཤེས་ཡིན་པའི་ཕྱིར། འདོད་ན། སྟོང་ཉིད་རྟོགས་པའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། སློབ་པའི་རྒྱུད་ཀྱི་
ཐེག་ཆེན་སེམས་བསྐྱེད་ཡིན་པའི་ཕྱིར། ཁ་ཅིག་སྟོང་ཉིད་རྟོགས་པའི་ཞི་ལྷག་ཟུང་འབྲེལ་གྱིས་ཟིན་པའི་སེམས་དཔའི་ཡེ་ཤེས། སྐབས་འདིར་དངོས་སུ་བསྟན་པའི་སེམས་དཔའི་སྦྱོར་བའི་མཚན་ཉིད། ཟེར་ན། ཚོགས་ཆེན་པོའི་སྒོ་
ནས་སྟོང་ཉིད་རྟོགས་པའི་དམན་ལམ་སྔོན་དུ་མ་སོང་བའི་ཐེག་ཆེན་གྱི་ཚོགས་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཚོགས་ཆེན་ཡུན་རིང་རྟོགས་པའི་ཕྱིར། །ཞེས་པའི་དངོས་བསྟན་གྱི་སྦྱོར་
བ་ཡིན་པའི་ཕྱིར། འདོད་མི་ནུས་ཏེ། སྟོང་ཉིད་རྟོགས་པའི་ལྷག་མཐོང་མ་ཐོབ་པའི་ཕྱིར། དེར་ཐལ། ཆོས་ཅན་དེའི་ཕྱིར། ཁ་ཅིག་བདེན་འཛིན་དངོས་སུ་འཇོམས་བྱེད་ཀྱི་སེམས་དཔའི་སྦྱོར་བ་ཡིན་ན། བདེན་འཛིན་གྱི་དངོས་
གཉེན་ཡིན་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། བདེན་འཛིན་ལ་དངོས་སུ་གནོད་བྱེད་ཀྱི་བྱང་འཕགས་ཀྱི་ཡེ་ཤེས་ཡིན་པའི་ཕྱིར། འདོད་མི་ནུས་ཏེ་
མཐོང་ལམ་ཡིན་པའི་ཕྱིར། ཁ་ཅིག། ལུང་བསྟན་པའི་སྦྱོར་བ་ཡིན་ན། དངོས་ལུང་བསྟན་པའི་སྦྱོར་བ་ཡིན་པས་ཁྱབ་ཟེར་ན། དམན་ལམ་སྔོན་དུ་མ་སོང་བའི་ཐེག་ཆེན་སྦྱོར་ལམ་དྲོད་ཆོས་ཅན། དེར་ཐལ། དེའི་ཕྱིར། དེར་
ཐལ། ཐེག་ཆེན་གྱི་སྦྱོར་ལམ་ཡིན་པའི་ཕྱིར། འདོད་མི་ནུས་ཏེ། སོ་སྐྱེའི་ཡེ་ཤེས་ཡིན་པའི་ཕྱིར། ཁ་ཅིག་ཕྱིར་མི་ལྡོག་པའི་སྦྱོར་བ་ཡིན་ན། ཕྱིར་མི་ལྡོག་པའི་རྟགས་ཐོབ་པས་ཁྱབ་ཟེར་ན། བྱང་སེམས་སྦྱོར་ལམ་རྩེ་མོ་

[037A]༄༅། །དབང་རྟུལ་བའི་རྒྱུད་ཀྱི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་མི་ནུས་སོ།    ༈    །གཉིས་པ་རང་ལུགས་ལ། ཡུལ་ཡུལ་ཅན་བདེན་མེད་དུ་རྟོགས་
པའི་སེམས་དཔའི་ཡེ་ཤེས། སྐབས་འདིར་དངོས་སུ་བསྟན་པའི་སེམས་དཔའི་སྦྱོར་བའི་མཚན་ཉིད།    ༈    །གསུམ་པ་རྩོད་པ་སྤོང་བ་ལ། ཁ་ཅིག་སེམས་དཔའི་སྦྱོར་བ་ཡིན་ན། བདེན་འཛིན་གྱི་དངོས་གཉེན་ཡིན་དགོས་པར་
ཐལ། དེ་ཡིན་ན། བདེན་འཛིན་དངོས་སུ་འཇོམས་བྱེད་ཡིན་དགོས་པའི་ཕྱིར། དེར་ཐལ། སྐབས་འདིར་དངོས་སུ་བསྟན་པའི་སེམས་དཔའི་སྦྱོར་བ་ཡིན་ན། བདེན་འཛིན་དངོས་སུ་འཇོམས་བྱེད་ཡིན་དགོས་པའི་ཕྱིར། དེར་ཐལ་
འདིའི་ཐད་ཀྱི་རྣམ་བཤད་ལས། བདེན་འཛིན་དངོས་སུ་འཇོམས་བྱེད་ཀྱི་སྦྱོར་བ་ཁྱད་པར་ངོས་བཟུང་བ། ཞེས་གསུངས་པའི་ཕྱིར་ན། སྔ་མ་ལ་རྣམ་པ་གཅིག་ཏུ་མ་ཁྱབ། འདོད་མི་ནུས་སོ། །བྱས་པ་ལ་ཁོ་ན་རེ། སྐབས་
འདིར་དངོས་སུ་བསྟན་པའི་སྦྱོར་བ་ཡིན་ན། བདེན་འཛིན་དངོས་སུ་འཇོམས་བྱེད་ཡིན་དགོས་པར་ཐལ། དེ་ཡིན་ན། བདེན་འཛིན་ལ་དངོས་སུ་གནོད་བྱེད་ཡིན་དགོས་པའི་ཕྱིར། དེར་ཐལ། དེ་ཡིན་ན། སྟོང་ཉིད་རྟོགས་པའི་
ཡེ་ཤེས་ཡིན་དགོས་པའི་ཕྱིར་ཟེར། སྦྱོར་བའི་ཡོན་ཏན། གཉིས་པ་སྦྱོར་བའི་སྐྱོན་ཡོན་བཤད་པ་ལ་གཉིས། སྦྱོར་བའི་ཡོན་ཏན་བཤད་པ་དང། སྐྱོན་བཤད་པའོ། དང་པོ་ནི། བདུད་ཀྱི་མཐུ་བཅོམ་ལ་སོགས་པ། ཡོན་ཏན་རྣམ་པ་
བཅུ་བཞིའོ། །ཞེས་གསུངས་ཏེ། དོན་ནི་འགྲེལ་པར། བདུད་ཀྱི་མཐུ་བཅོམ་ལ་སོགས་པ་དང། སངས་རྒྱས་ཀྱིས་དགོངས་ཤིང་མཁྱེན་པ་ཉིད་དང། ཞེས་པ་ནས། ཡོན་ཏན་བཅུ་བཞི་ཡིན་ནོ། །ཞེས་པའི་བར་གསུངས། འཕྲོས་

[037B] ཤཱ་རིའི་བུ་ཕྱོགས་བཅུའི་འཇིག་རྟེན་གྱི་ཁམས་ཚད་མེད་གྲངས་མེད་པ་དག་ན། སངས་རྒྱས་ཚད་མེད་གྲངས་མེད་ཇི་སྙེད་ཅིག་བཞུགས་ཤིང་འཚོ་སྐྱོང་བའི་སངས་རྒྱས་བཅོམ་ལྡན་འདས་དེ་སྙེད་ཀྱང། ཞེས་པ་ནས། ཤཱ་རིའི་
བུ་རིགས་ཀྱི་བུ་འམ་རིགས་ཀྱི་བུ་མོ་དེ་དག་སྐྱེ་བ་དྲན་ནས་ཀྱང་ཕ་རོལ་ཏུ་ཕྱིན་པ་དྲུག་པོ་འདི་རྙེད་པར་འགྱུར་རོ། །ཞེས་པའི་བར་གསུངས་པ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱོད་པའོ། །དང་པོ་
ནི༑ ཤེས་བྱ་ཆོས་ཅན། རྣམ་རྫོགས་སྦྱོར་བ་བསྒོམ་པའི་ཕན་ཡོན་རྣམ་པ་བཅུ་བཞི་ཡོད་དེ། །སྦྱོར་བ་བསྒོམ་སྟོབས་ཀྱིས་བདུད་ཀྱི་མཐུ་བཅོམ་པ་ལ་སོགས་པ་ནས་ངེས་པར་འཐོབ་པའི་བར་གྱི་ཡོན་ཏན་རྣམ་པ་བཅུ་བཞི་ཡོད་
པའི་ཕྱིར།    ༈    །གཉིས་པ་མཐའ་དཔྱད་པ་ལ་དགག་བཞག་གཉིས་ལས། དང་པོ་ལ། ཁ་ཅིག་སྦྱོར་བ་བསྒོམ་སྟོབས་ཀྱིས་ཐོབ་པའི་ཕན་ཡོན། སེམས་དཔའི་སྦྱོར་བའི་ཡོན་ཏན་གྱི་མཚན་ཉིད་ཟེར་ན། ཉན་ཐོས་
དགྲ་བཅོམ་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཉན་ཐོས་སྦྱོར་བ་བསྒོམ་སྟོབས་ཀྱིས་ཐོབ་པའི་ཕན་ཡོན་ཡིན་པའི་ཕྱིར། དེར་ཐལ། དེས་ཐོབ་པའི་ཡོན་ཏན་ཡིན་པའི་ཕྱིར། འདོད་མི་ནུས་
ཏེ༑ ཆོས་ཅན་དེའི་ཕྱིར། ཁ་ཅིག། སེམས་དཔའི་སྦྱོར་བ་བསྒོམས་སྟོབས་ཀྱིས་འཐོབ་པའི་ཕན་ཡོན། སེམས་དཔའི་སྦྱོར་བའི་ཡོན་ཏན་གྱི་མཚན་ཉིད་ཟེར་ན། རྣམ་རྫོགས་སྦྱོར་བ་བསྒོམ་པའི་ལམ་མ་ཞུགས་མེད་པར་
ཐལ། དེ་ན་རྣམ་རྫོགས་སྦྱོར་བ་བསྒོམས་པའི་ཕན་ཡོན་མེད་པའི་ཕྱིར། མ་གྲུབ་ན། དེ་འདྲའི་ཕན་ཡོན་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། ལམ་ཞུགས་ཀྱི་ཡོན་ཏན་ཡིན་པར་ཐལ་ལོ།།

[038A]༄༅། །ཁ་ཅིག་སེམས་དཔའི་སྦྱོར་བའི་ཡོན་ཏན་ཡིན་ན། སེམས་དཔའི་ཡོན་ཏན་ཡིན་པས་ཁྱབ་ཟེར་ན། སེམས་དཔའི་སྦྱོར་བ་བསྒོམས་སྟོབས་ཀྱིས་ཐོབ་པའི་སངས་རྒྱས་ཆོས་ཅན། དེར་
ཐལ། དེའི་ཕྱིར། དེར་ཐལ། སངས་རྒྱས་ཡིན་པའི་ཕྱིར། འདོད་ན། གནས་སྐབས་ཀྱི་ཡོན་ཏན་ཡིན་པར་ཐལ། འདོད་པའི་ཕྱིར། མ་ཁྱབ་ན། སངས་རྒྱས་འཕགས་པ་དང། བྱང་ཆུབ་སེམས་དཔའ་
གཉིས་ལ་ཡོན་ཏན་རྒྱ་ཆེ་ཆུང་དང་མཐོད་མན་གྱི་ཁྱད་པར་མེད་པར་ཐལ། འདོད་པའི་ཕྱིར། འདོད་མི་ནུས་སོ།།    ༈    སེམས་དཔའི་སྦྱོར་བ་ཐོབ་པའི་གང་ཟག་གིས་དེ་བསྒོམས་
སྟོབས་ཀྱིས་ཐོབ་པའི་ཕན་ཡོན། སེམས་དཔའི་སྦྱོར་བའི་ཡོན་ཏན་གྱི་མཚན་ཉིད། དེ་ལ་དེར་གྱུར་པའི་བདུད་གྱི་མཐུ་བཅོམ་པ་དང། སངས་རྒྱས་ཀྱིས་དགོངས་པ་དང། སངས་རྒྱས་ཀྱིས་མངོན་སུམ་མཛད་པ་དང་
སངས་རྒྱས་ཀྱི་བྱང་ཆུབ་དང་ཉེ་བ་དང། དོན་ཆེན་པོ་ཉིད་དང། ལུང་བསྟན་པའི་ཡུལ་དཔྱད་པ་དང། ཟག་མེད་ཀྱི་ཡོན་ཏན་རྫོགས་པར་བྱེད་པ་དང། སྨྲ་བའི་སྐྱེས་བུ་ཆེན་པོར་འགྱུར་བ་དང། བདུད་ཀྱིས་མི་ཕྱེད་པ་དང་
ཉན་རང་དང་ཐུན་མོང་མ་ཡིན་པའི་དགེ་རྩ་བསྐྱེད་པ་དང། གཞན་དོན་སྒྲུབ་པའི་དོན་སྒྲུབ་པ་དང། འབྲས་བུ་རྒྱ་ཆེན་པོ་འཛིན་པ་དང། སེམས་ཅན་གྱི་དོན་སྒྲུབ་པ་དང། ཡུམ་ངེས་པར་འཐོབ་པར་འགྱུར་བའི་ཡོན་
ཏན་དང་བཅུ་བཞི་ཡོད་དོ།། སྦྱོར་བའི་སྐྱོན།    ༈    སྐྱོན་ནི་བཅུ་ཚན་པ་ཞིར་བཅས་པ། །དྲུག་ཏུ་ངེས་པར་རྟོགས་པར་བྱ། །ཞེས་གསུངས་ཏེ། དོན་ནི། འགྲེལ་པར། ཚེགས་ཆེན་པོས་ཐོབ་པ་

[038B] སྤོབས་པ་ཧ་ཅང་མྱུར་བ་དང། ཞེས་པ་ནས། དེ་ལྟར་ན་བཞི་བཅུ་རྩ་དྲུག་ཡིན་ནོ། །ཞེས་པའི་བར་གསུང། འཕྲོས་ནི། ཤེར་ཕྱིན་སྒོམ་པ་ལ་བར་དུ་གཅོད་པ་ཇི་ལྟ་བུ་འབྱུང། ཞེས་པ་ནས། བདུད་སྡིག་ཅན་སངས་
རྒྱས་ཀྱི་ཆ་བྱད་དུ་འོངས་ནས། ཞེས་སོགས་ཀྱི་བར་གྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། རྣམ་རྫོགས་སྦྱོར་བ་སྐྱེ་བ་དང་གནས་པའི་སྐྱོན་
ཞེ་དྲུག་ཡོད་དེ། དེ་འདྲའི་སྐྱོན་ནི་བཅུ་ཚན་བཞི་དང་བཅས་པ་དང་དྲུག་ཏུ་ངེས་པར་རྟོགས་པར་བྱ་བའི་ཕྱིར།།    ༈    དང་པོ་ལ། ཁ་ཅིག་སྦྱོར་བ་སྐྱེ་བ་དང་གནས་
པ་གང་རུང་ལ་གེགས་བྱེད། སེམས་དཔའི་སྦྱོར་བའི་སྐྱོན་གྱི་མཚན་ཉིད་ཟེར་ན། དེ་མི་འཐད་པར་ཐལ། སེམས་དཔའི་སྦྱོར་བའི་སྐྱོན་མ་ཡིན་ཀྱང་སྦྱོར་བ་སྐྱེ་བ་དང་གནས་པ་གང་རུང་ལ་གེགས་བྱེད་ཅིག་ཡོད་པའི་ཕྱིར། དེར་
ཐལ། ཉན་ཐོས་ཀྱི་སྦྱོར་བ་སྐྱེ་བ་ལ་གེགས་བྱེད་ཅིག་ཡོད་པའི་ཕྱིར། དེར་ཐལ། བྱང་ཆུབ་ཀྱི་སེམས་ཀྱིས་ཉན་ཐོས་ཀྱི་སྦྱོར་བ་སྐྱེ་བ་ལ་གེགས་བྱེད་པའི་ཕྱིར། དེར་ཐལ། དེས་དེ་སྐྱེ་བ་འགོག་པའི་ཕྱིར། ཁ་ཅིག་བྱང་
སེམས་ཀྱི་ལམ་དང་སྦྱོར་བ་ལ་ལྟོས་པའི་སྐྱོན་ཡིན་ན། སྐྱོན་ཡིན་པས་ཁྱབ་ཟེར་ན། ཉན་ཐོས་སློབ་པའི་རྒྱུད་ཀྱི་ཉན་ཐོས་ཀྱི་བྱང་ཆུབ་དོན་གཉེར་གྱི་བསམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། དེའི་
རྒྱུད་ཀྱི་རང་བདེ་གཅིག་པུ་ཞི་བདེ་དོན་གཉེར་གྱི་བློ་དེ་དེ་ལྟར་ཡིན་པའི་ཕྱིར། འདོད་མི་ནུས་ཏེ། ཡོན་ཏན་ཡིན་པའི་ཕྱིར། དེར་ཐལ། ལམ་ཡིན་པའི་ཕྱིར།།    ༈    སེམས་

[039A]༄༅། །དཔའི་སྦྱོར་བ་སྐྱེ་བ་དང་གནས་པ་གང་རུང་ལ་གེགས་བྱེད་ཀྱི་ཆ། སེམས་དཔའི་སྦྱོར་བའི་སྐྱོན་གྱི་མཚན་ཉིད། དེ་ལ་ཞེ་དྲུག་ཡོད་དེ། དེར་གྱུར་པའི་སྦྱོར་བའི་འགལ་རྐྱེན་རང་ལ་བརྟེན་པ་ཉི་ཤུ། རང་གཞན་གང་
རུང་ལ་བརྟེན་པ་ཉེར་གསུམ། གཞན་ལ་བརྟེན་པ་གསུམ་དང་བཅས་པ་ཡོད་པའི་ཕྱིར། དང་པོ་ཉི་ཤུ་ཡོད་དེ། ཡུམ་གྱི་ཚིག་དོན་ཚོགས་ཆེན་པོས་འཐོབ་པ། སྤོབས་པ་ཧ་ཅང་མྱུར་བ། ལུས་ཀྱི་གནས་ངན་ལེན། ཡིད་ཀྱི་གནས་ངན་ལེན། གྲགས་རྙེད་
ཀྱིས་ཡུམ་འབྲི་བ། ཡུམ་ལས་ཕྱིར་ཕྱོགས་པ། རྣམ་མཁྱེན་གྱི་རྒྱུ་ལ་མངོན་པར་ཞེན་པ་ཉམས་པ། ཡུམ་གྱི་རོ་མྱང་བ་ཉམས་པ། ཐེག་པའི་མཆོག་ཀུན་ཏུ་འཛིན་པ་ཉམས་པ། ཆེད་དུ་བྱ་བ་ཉམས་པ་སྟེ་བཅུ་དང། ཡང་
རྣམ་མཁྱེན་ཐོབ་འདོད་ཀྱི་རྒྱུ་དང་འབྲས་བུ་འབྲེལ་བ་ཉམས་པ། གོང་ན་མེད་པའི་སྐུ་གསུམ་གྱི་རྒྱུ་ལས་ཉམས་པ། ཡུལ་ལ་རྣམ་པར་རྟོག་པའི་སྤོབས་པ་མང་པོ་འབྱུང་བ། ཡུམ་ཡི་གེར་བྲི་བ་ཙམ་ལ་ཞེན་པ། གནས་
ལུགས་ལ་བདེན་པར་ཞེན་པ། ཡི་གེ་ལ་ཡུམ་དུ་མངོན་པར་ཞེན་པ། ཡི་གེ་མེད་པ་ལ་དེར་ཞེན་པ། འདོད་པའི་ཡུལ་ཡིད་ལ་བྱེད་པ། རྙེད་བཀུར་སོགས་ལ་ཞེན་པ། བདུད་ལས་ཀྱི་ལམ་ལ་འཇུག་པ་དང་བཅུ་སྟེ་ཉི་ཤུ་ཡོད་
པའི་ཕྱིར། གཉིས་པ་ཡོད་དེ། ཉན་པ་པོ་ཡུམ་ལ་འདུན་ཀྱང་འཆད་པ་པོ་སྙོམ་ལས་ཀྱིས་ཉམས་པ་དང། གཉིས་ཀ་ཡུལ་གྱི་འདུན་པ་ཐ་དད་པའི་ཉམས་པ། འདོད་པ་མི་མཉམ་པའི་ཉམས་པ། སྦྱངས་པའི་ཡོན་ཏན་མི་མཉམ་པ་
དགེ་བ་ལ་དད་པ་མི་མཉམ་པ། སྦྱིན་པ་གཏོང་མི་མཉམ་པ། སྦྱིན་འདོད་ཀྱང་ལེན་མི་འདོད་པ། ཡུམ་གྱི་དོན་གོ་མི་གོ་མི་མཉམ་པ། མཁས་མི་མཁས་མི་མཉམ་པ། ཕྱིན་དྲུག་ལྡན་མི་ལྡན་གྱི་མི་མཉམ་པ་སྟེ་བཅུ་དང་

[039B] མི་བརྗེད་པའི་གཟུངས་ཐོབ་མ་ཐོབ་མི་མཉམ་པ། ཡུམ་ཡི་གེར་འབྲི་འདོད་མི་འདོད་མི་མཉམ་པ། སྒྲིབ་པ་དང་བྲལ་མ་བྲལ་མི་མཉམ་པ། གཞན་དོན་དུ་ངན་
སོང་དུ་འགྲོ་མི་འདོད་པ། བདེ་འགྲོར་འགྲོ་བ་ལ་ཆགས་པ། འཆད་པ་པོ་དང་ཉན་པ་པོ་གཉིས་འཁོར་ལ་དགའ་མི་དགའ་མི་མཉམ་པ། འཁོར་གྱི་གོ་སྐབས་འབྱེད་མི་འབྱེད་པ། འཆད་པོ་ཟང་ཟིང་ཅུང་ཟད་འདོད་ཀྱང། ཉན་པོས་
སྦྱིན་མི་འདོད་པ། སྲོག་གི་བར་ཆད་དུ་འགྱུར་བའི་ཕྱོགས་སུ་འགྲོ་འདོད་མི་མཉམ་པ་སྟེ་བཅུ་དང། མུ་གེ་འབྱུང་བའི་ཕྱོགས་སུ་འགྲོ་འདོད་མི་མཉམ་པ། ཆོམ་རྐུན་ཡོད་པའི་ཕྱོགས་སུ་འགྲོ་འདོད་མི་མཉམ་པ། བསོད་སྙོམས་
སྟེར་བའི་ཁྱིམ་དུ་འཆད་པོ་འགྲོ་འདོད་ཀྱང་ཉན་པོ་འགྲོ་མི་འདོད་པ་རྣམས་ཡོད་པའི་ཕྱིར། གསུམ་པ་ཡོད་དེ། བདུད་ཀྱིས་ཆོས་དང་གང་ཟག་སོ་སོར་འབྱེད་པ་དང། ཡུམ་བཅོས་མ་སྒྲུབ་པ་དང། བདུད་ཀྱི་སྤྲུལ་པ་ལ་དགའ་བ་དང་
གསུམ་ཡོད་པའི་ཕྱིར། དེ་དག་ནི་ཚིག་སྣ་བསྡུས་ཏེ་བརྗོད་ལ། ཞིབ་པར་ནི་གསེར་འཕྲེང་དང་རྣམ་བཤད་ལས་ཤེས་པར་བྱའོ།།    ༈    གསུམ་པ་སྦྱོར་བའི་མཚན་ཉིད་བཤད་པ་ལ་གཉིས། མདོར་བསྟན་པ་དང་
རྒྱས་པར་བཤད་པའོ། །དང་པོ་ནི། གང་གིས་མཚོན་ཏེ་མཚན་ཉིད་དུ། །ཞེས་པ་ནས། ངོ་བོ་ཉིད་གང་མཚོན་བྱ་ཡང། །ཞེས་པའི་བར་གསུངས་ཏེ། དོན་ནི་འགྲེལ་པར། བྱེད་པར་སྒྲུབ་པས་འདིས་སྦྱོར་བ་རྣམས་མཚོན་པར་
བྱེད་པས་ན། ཞེས་པ་ནས། རྣམ་པ་བཞིར་ཤེས་པར་བྱའོ། །ཞེས་པའི་བར་གསུངས། འཕྲོས་ནི། ཤེར་ཕྱིན་གྱིས་དེ་བཞིན་གཤེགས་པ་སྐྱོང་བ་དང་དེ་ལ་འཇིག་རྟེན་སྟོན་པ་ཡིན་པར་གསུངས་པ་ལས་འཕྲོས་སོ། །འདིའི་

[040A]༄༅། །སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། འདིར་ལམ་ཤེར་ཕྱིན་གྱི་རྣལ་འབྱོར་གྱི་མཚན་ཉིད་འཆད་པའི་རྒྱུ་མཚན་ཡོད་དེ། མཚོན་བྱེད་གང་
གིས་ལམ་ཤེར་ཕྱིན་གྱི་རྣལ་འབྱོར་དུ་མཚོན་ནུས་པ་དེ། དེའི་མཚན་ཉིད་དུ་ཤེས་པར་བྱ་བའི་ཆེད་ཡིན་པའི་ཕྱིར། མཚན་ཉིད་དེ་ལ་ཡང་རྣམ་པ་གསུམ་ཡོད་དེ། མཁྱེན་གསུམ་སྦྱོར་བ་མཚོན་བྱེད་ཤེས་པའི་མཚན་ཉིད་དང། ཉན་
རང་གི་སྦྱོར་བ་ལས་ཁྱད་པར་དུ་འཕགས་པའི་ཁྱད་པར་གྱི་མཚན་ཉིད་དང། གཞན་དོན་སྒྲུབ་པའི་བྱེད་ལས་ཁྱད་པར་ཅན་དང་ལྡན་པའི་བྱེད་པའི་མཚན་ཉིད་དང་གསུམ་ཡོད་པའི་ཕྱིར། ངོ་བོ་ཉིད་ཀྱི་རྣལ་འབྱོར་བཅུ་དྲུག་བསྟན་པ་
ལ་དགོས་པ་ཡོད་དེ། སྦྱོར་བའི་ངོ་བོ་ཉིད་གང་ཡིན་པ་མཚོན་བྱ་དང། མཚན་གཞི་ཡང་ཤེས་པར་བྱ་བའི་ཆེད་ཡིན་པའི་ཕྱིར།།    ༈    དང་པོ་ལ། ཁ་ཅིག་སྐབས་
འདིར་བསྟན་པའི་མཚན་ཉིད་ཡིན་ན། མཚན་ཉིད་ཡིན་པས་ཁྱབ་ཟེར་ན། སྐབས་འདིར་བསྟན་པའི་ཤེས་མཚན་ཆོས་ཅན། དེར་ཐལ། དེའི་ཕྱིར། དེར་ཐལ། ཤེས་པ་ཞེས་པའི་སྐབས་ནས་བསྟན་པའི་མཚན་ཉིད་
ཡིན་པའི་ཕྱིར། འདོད་མི་ནུས་སོ། །ཁ་ཅིག་སྐབས་འདིར་དངོས་སུ་བསྟན་པའི་མཚན་མཚོན་གཉིས་འགལ་ཟེར་ན། དེ་མི་འགལ་བར་ཐལ། སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་དེ་དེ་གཉིས་ཀ་ཡིན་
པའི་ཕྱིར། དེར་ཐལ། དེ་སྐབས་འདིར་བསྟན་པའི་མཚོན་བྱ་གང་ཞིག་མཚན་ཉིད་ཡིན་པའི་ཕྱིར། དང་པོ་དེར་ཐལ། ངོ་བོ་ཉིད་གང་མཚོན་བྱ་ཡང། །ཞེས་ཡང་གི་སྒྲ་སྨྲོས་པ་ལ་དགོས་པ་ཡོད་པའི་ཕྱིར། ཁ་ཅིག་སེམས་

[040B] ལམ་ཤེར་ཕྱིན་གྱི་རྣལ་འབྱོར་ཡིན་པས་ཁྱབ་ཟེར་ན། བདེན་འཛིན་གྱིས་བཅིངས་པའི་ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར། འདོད་ན། སྟོང་ཉིད་རྟོགས་པའི་ཤེས་རབ་ཀྱིས་ཟིན་པར་
ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག། ཉོན་མོངས་རྟགས་དང་མཚན་མ་དང། །ཞེས་སོགས་ཀྱིས་བསྟན་པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་དེ། སྐབས་འདིར་བསྟན་པའི་སེམས་དཔའི་ལམ་ཤེར་ཕྱིན་
གྱི་རྣལ་འབྱོར་གྱི་མཚོན་བྱ་ཡིན་ཟེར་ན། འོ་ན། སྐབས་འདིར་བསྟན་པའི་སེམས་དཔའི་ལམ་ཤེར་ཕྱིན་གྱི་རྣལ་འབྱོར་དེ་མཚན་ཉིད་ཡིན་པར་ཐལ། འདོད་པའི་ཕྱིར། འདོད་ན། སྐབས་འདིར་བསྟན་པའི་སེམས་དཔའི་རྣལ་འབྱོར་
དེ་ཡང་མཚན་ཉིད་ཡིན་པར་ཐལ་ལོ། །ཁ་ཅིག་སེམས་དཔའི་མཁྱེན་གསུམ་སྦྱོར་བ་མཚན་གཞི། རང་འབྲས་སངས་རྒྱས་སྐྱེད་བྱེད་ཡིན་པར་མཚོན། རང་འབྲས་མཁྱེན་གསུམ་གྱི་རྟོགས་པ་སྐྱེད་བྱེད་ཀྱི་སེམས་དཔའི་
སྦྱོར་བ་ཡིན་པ་ཞེས་མཚོན་པ་ཡིན་ནོ། །ཟེར་ན། དེ་མི་འཐད་པར་ཐལ། མཁྱེན་གསུམ་སྦྱོར་བ་ཚད་མས་ངེས་པའི་གང་ཟག་ཡིན་ན། དེ་རང་འབྲས་སངས་རྒྱས་སྐྱེད་བྱེད་ཚད་མས་ངེས་པའི་གང་ཟག་ཡིན་དགོས་པའི་ཕྱིར། ཁ་
ཅིག་སྦྱོར་བ་ཉི་ཤུ་མཚན་གཞི། ཆོས་སྐུའི་ཐུན་མོང་མ་ཡིན་པའི་རྒྱུའི་སྦྱོར་བ་ཡིན་པར་མཚོན། ཆོས་སྐུ་སྐྱེད་བྱེད་ཀྱི་ཐུན་མོང་མ་ཡིན་པའི་རྒྱུའི་སྦྱོར་བ་ཞེས་མཚོན་པ་ཡིན་ཟེར་ན། དེ་མི་འཐད་པར་ཐལ། ཆོས་སྐུའི་ཐུན་མོང་
མ་ཡིན་པའི་རྒྱུའི་སྦྱོར་བ་མེད་པའི་ཕྱིར། དེར་ཐལ། ཆོས་སྐུའི་རྒྱུའི་སྦྱོར་བ་མེད་པའི་ཕྱིར། དེར་ཐལ། དེའི་རྒྱུ་མེད་པའི་ཕྱིར།།    ༈    ཉོན་མོངས་རྟགས་སོགས་ཀྱིས་དབེན་པའི་ངོ་བོ་

[041A]༄༅། །ཉིད་ཀྱི་རྣལ་འབྱོར་བཅུ་དྲུག་པོ་མཚན་གཞི། ལམ་ཤེར་ཕྱིན་གྱི་རྣལ་འབྱོར་ཡིན་པར་མཚོན། སྟོང་ཉིད་རྟོགས་པའི་ཤེས་རབ་དང་སྙིང་རྗེ་ཁྱད་པར་ཅན་གྱིས་ཟིན་པའི་སེམས་དཔའི་ཡེ་
ཤེས་ཡིན་པ། ཞེས་པའི་ཚུལ་གྱིས་མཚོན། ལམ་ཤེར་ཕྱིན་ལ་བཞི་ཡོད་དེ། ཤེས་མཚན། ཁྱད་མཚན། བྱེད་མཚན། ངོ་བོ་ཉིད་མཚན་དང་བཞི་ཡོད་པའི་ཕྱིར།།    ༈    །གསུམ་པ་རྩོད་པ་སྤོང་བ་
ལ༑ ཁ་ཅིག་འདིར་སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་དེ་མཚན་ཉིད་ཀྱི་སྒོ་ནས་མ་བསྟན་པར་ཐལ། དེ་མཚོན་བྱའི་སྒོ་ནས་བསྟན་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། དེ་ངོ་བོ་ཉིད་
མཚན་དུ་བསྟན་པའི་ཕྱིར། དེར་ཐལ། འགྲེལ་པ་ལས། མཚོན་པར་བྱ་བ་ཡིན་པས་ངོ་བོ་ཉིད་ཀྱི་མཚན་ཉིད་དེ། མཚན་ཉིད་ནི་རྣམ་པ་བཞིར་ཤེས་པར་བྱའོ། །ཞེས་གསུངས་པའི་ཕྱིར། ཁ་ཅིག་ཤེས་མཚན་
ཡིན་ན། ལམ་ཤེར་ཕྱིན་གྱི་རྣལ་འབྱོར་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། ཉན་ཐོས་ཀྱི་བདེན་པ་མངོན་རྟོགས་ཆོས་ཅན། དེར་ཐལ། དེའི་ཕྱིར། དེར་ཐལ། ཤེས་པ་གང་ཞིག་མཚན་ཉིད་ཡིན་
པའི་ཕྱིར། ཟེར་ན། མ་ཁྱབ། ཕྱི་མ་དེར་ཐལ། ཉན་ཐོས་ཀྱི་མཐོང་ལམ་གྱི་མཚན་ཉིད་ཡིན་པའི་ཕྱིར།།    ༈    གཉིས་པ་རྒྱས་པར་བཤད་པ་ལ་བཞི། ཤེས་མཚན། ཁྱད་མཚན། བྱེད་མཚན། ངོ་བོ་ཉིད་
མཚན་ནོ། །དང་པོ་ལ་གསུམ། གཞི་ཤེས། ལམ་ཤེས། རྣམ་མཁྱེན་སྦྱོར་བའི་མཚན་ཉིད་དོ། །དང་པོ་ནི། དེ་བཞིན་གཤེགས་པ་འབྱུང་བ་དང། །ཞེས་པ་ནས། ཤེས་པའི་མཚན་ཉིད་བསྡུས་པ་ཡིན། །ཞེས་པའི་

[041B] དོན་ནི། འགྲེལ་པ་ལས། དེ་བཞིན་གཤེགས་པ་འབྱུང་བ་དང། །འཇིག་རྟེན་འཇིག་པ་མེད་པ་དང། །ཞེས་པ་ནས། ཐམས་ཅད་ཤེས་པ་ཉིད་ཀྱིས་བསྡུས་པ་ཡིན་ནོ། །ཞེས་པའི་བར་གསུངས། འཕྲོས་
ནི༑ ཤེས་རབ་ཀྱི་ཕ་རོལ་ཏུ་ཕྱིན་པ་འདིས་དེ་བཞིན་གཤེགས་པའི་སྟོབས་བཅུ་བསྐྱེད་དོ། །ཞེས་པ་ནས། རྣམ་པར་ཤེས་པ་རྣམས་ལ་བརྟེན་ཅིང་འབྱུང་བར་འགྱུར་རོ། །ཞེས་བྱ་བར་རབ་ཏུ་མཁྱེན་ཏོ། །ཞེས་པའི་བར་ལས་འཕྲོས་སོ། །
འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། འདིར་ཐམས་ཅད་ཤེས་པ་ཉིད་ཀྱི་སྐབས་ཀྱི་ཤེས་པའི་མཚན་ཉིད་བཅུ་དྲུག་བསྡུས་ནས་བསྟན་པ་ཡིན་ཏེ། དེ་བཞིན་གཤེགས་
པ་འབྱུང་བ་ཤེས་པའི་སེམས་དཔའི་ཡེ་ཤེས་དང། འཇིག་རྟེན་དོན་དམ་པར་འཇིག་པ་མེད་པའི་བདག་ཉིད་དུ་ཤེས་པའི་སེམས་དཔའི་ཡེ་ཤེས་དང། དེ་བཞིན་དུ་སེམས་ཅན་གྱི་སེམས་ཀྱི་སྤྱོད་པ་དང། གང་ཟག་གི་བདག་མེད་
པ་ལ་སེམས་བསྡུས་པ་དང། དེ་ལས་སེམས་ཕྱིར་ལྟས་པ་དང། སེམས་ནམ་མཁའ་དང་འདྲ་བར་མི་ཟད་པ་ཡི་རྣམ་པ་དང། སེམས་འདོད་ཆགས་དང་བཅས་པ་སོགས་ཏེ་ཞེ་སྡང་གཏི་མུག་དང་བཅས་པ་དང། དེའི་ཤུགས་
བསྟན་སེམས་འདོད་ཆགས་དང་བྲལ་བ་དང། སེམས་ཀྱི་གནས་ལུགས་རྒྱ་ཆེན་པོ་དང། སེམས་སྒྱུ་མ་ལྟ་བུར་སྣང་བའི་ཆེན་པོར་གྱུར་པ་དང། དོན་དམ་པར་སེམས་ཚད་མེད་པ་དང། རྣམ་ཤེས་དབང་ཤེས་ཀྱི་ངོ་བོར་བསྟན་དུ་མེད་
པ་དང། སེམས་སྤྱན་ལྔས་བལྟར་མེད་པ་དང། ཤེས་པ་དེ་ལ་གཡོ་བ་དང་ལ་སོགས་པ་འདུ་བ་བཀྲམ་པ་བཅུ་མས་པ་བཞི་ཡོད་པར་ཤེས་པ་ཞེས་བྱ་བ་དང། གཡོ་བ་སོགས་ཤེས་ཚུལ་དེ་ལས་གཞན་ཡང་གཡོ་བ་སོགས་དེ་

[042A]༄༅། །དག་གི་ནི་རང་བཞིན་བདེན་པས་སྟོང་པ་དེ་བཞིན་ཉིད་ཀྱི་རྣམ་པར་ཤེས་པ་དང། ཐུབ་པས་དེ་བཞིན་ཉིད་རྟོགས་པ་དེ་གཞན་ལ་བསྟན་པ་ཤེས་པ་ཞེས་བྱ་བའི་སེམས་དཔའི་ཡེ་ཤེས་འདི་
དང་བཅུ་དྲུག་ཡོད་པར་བསྟན་པའི་ཕྱིར།།    ༈    དངོས་དང། ལྟ་བ་བྱེ་བྲག་ཏུ་བཤད་པའོ། །དང་པོ་ལ། ཁ་ཅིག་དེ་བཞིན་གཤེགས་པ་འབྱུང་བ་སོགས་ཡུལ་བཅུ་དྲུག་པོ་གང་
རུང་རྟོགས་པའི་སེམས་དཔའི་ཡེ་ཤེས། སེམས་དཔའི་གཞི་ཤེས་སྦྱོར་བའི་མཚན་ཉིད་ཟེར་ན། བྱང་སེམས་འཕགས་པའི་རྒྱུད་ཀྱི་དེ་བཞིན་གཤེགས་པ་འབྱུང་བར་རྟོགས་པའི་ཐེག་ཆེན་སེམས་བསྐྱེད་ཆོས་ཅན། མཚོན་བྱ་
དེར་ཐལ། མཚན་ཉིད་དེའི་ཕྱིར། འདོད་ན། དེ་ཐེག་དམན་གྱི་རྟོགས་རིགས་སུ་གནས་པར་ཐལ། འདོད་པའི་ཕྱིར། འདོད་མི་ནུས་ཏེ། ཐེག་ཆེན་སེམས་བསྐྱེད་ཡིན་པའི་ཕྱིར། གཞན་ཡང། གང་ཟག་གི་བདག་མེད་
མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་དམན་གྱི་རྟོགས་རིགས་སུ་གནས་པའི་སེམས་དཔའི་ཡེ་ཤེས་ཡིན་པའི་ཕྱིར། འདོད་ན། མི་
འཐད་པར་ཐལ། ཆོས་ཅན་དེའི་ཕྱིར། ཁ་ཅིག་སྐབས་འདིར་དངོས་སུ་བསྟན་པའི་སེམས་དཔའི་ཡེ་ཤེས་ཡིན་ན། སེམས་དཔའི་གཞི་ཤེས་སྦྱོར་བ་ཡིན་པས་ཁྱབ་ཟེར་ན། འཇིག་རྟེན་དོན་དམ་པར་མི་འཇིག་པར་མངོན་
སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། འཇིག་རྟེན་འཇིག་མེད་བདག་ཉིད་དང། །ཞེས་པའི་དངོས་བསྟན་གྱི་སེམས་དཔའི་ཡེ་ཤེས་ཡིན་པའི་ཕྱིར། འདོད་ན། ཐེག་

[042B] །ཁ་ཅིག་སེམས་དཔའི་གཞི་ཤེས་སྦྱོར་བ་ཡིན་ན། སྐབས་འདིར་དངོས་སུ་བསྟན་པའི་སེམས་དཔའི་གཞི་ཤེས་སྦྱོར་བ་ཡིན་པས་ཁྱབ་ཟེར་ན། གཟུགས་ཕྱི་རོལ་དོན་གྱིས་སྟོང་པ་
མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། རྟགས་སླ། འདོད་མི་ནུས་ཏེ། ཆོས་ཅན་དེའི་ཕྱིར། ཁ་ཅིག་དེ་བཞིན་གཤེགས་པ་འབྱུང་བ་སོགས་ཡུལ་བཅུ་དྲུག་པོ་གང་རུང་རྟོགས་པའི་
ཐེག་ཆེན་གྱི་གཞི་ཤེས་ཡིན་ན། སྐབས་འདིར་དངོས་སུ་བསྟན་པའི་གཞི་ཤེས་ཡིན་པས་ཁྱབ་ཟེར་ན། གང་ཟག་གི་བདག་མེད་མངོན་སུམ་དུ་རྟོགས་པའི་རྣམ་མཁྱེན་ཆོས་ཅན། དེར་ཐལ། དེའི་ཕྱིར། དེར་ཐལ། སངས་རྒྱས་འཕགས་
པའི་རྒྱུད་ཀྱི་གཞི་ཤེས་ཡིན་པའི་ཕྱིར། འདོད་ན། སེམས་དཔའི་ཡེ་ཤེས་ཡིན་པར་ཐལ། འདོད་པའི་ཕྱིར།།    ༈    ཉོན་མོངས་རྟགས་སོགས་ཀྱིས་དབེན་པའི་སེམས་དཔའི་ངོ་བོ་ཉིད་ཀྱི་
རྣལ་འབྱོར་བཅུ་དྲུག་པོའི་ནང་ཚན་གྱི་དང་པོ་བཞི་མཚན་གཞི། སྐབས་འདིར་དངོས་སུ་བསྟན་པའི་སེམས་དཔའི་གཞི་ཤེས་སྦྱོར་བ་ཡིན་པར་མཚོན། གཞི་ཤེས་པའི་ཤེར་ཕྱིན་ལ་བརྟེན་ནས་དེ་བཞིན་གཤེགས་པ་འབྱུང་
བ་སོགས་ཡུལ་བཅུ་དྲུག་པོ་གང་རུང་རྟོགས་པའི་ཤེས་རབ་ཀྱིས་ཟིན་ཅིང། ཉན་ཐོས་ཀྱི་རྟོགས་རིགས་སུ་གནས་པའི་སེམས་དཔའི་ཡེ་ཤེས་ཡིན་པ། ཞེས་མཚོན། འདིར་བསྟན་པའི་སེམས་དཔའི་གཞི་ཤེས་སྦྱོར་བར་
དེ་ལ་སྔར་བཤད་པ་ལྟར་ཟིན་བྱེད་ཀྱི་དབྱེ་བས་བཅུ་དྲུག་ཡོད་དོ།།    ༈    ཁ་ཅིག་ཉོན་མོངས་རྟགས་སོགས་ཀྱིས་དབེན་པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་དང་པོ་བཞི་པོ་དེ་སེམས་པའི་

[043A]༄༅། །གཞི་ཤེས་སྦྱོར་བ་ཡིན་པར་ཐལ། ཁྱོད་ཀྱི་མཚོན་སྦྱོར་འཐད་པའི་ཕྱིར། འདོད་ན། འཇིག་རྟེན་དོན་དམ་པར་འཇིག་པ་མེད་པར་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་དེ་ཡང་
སེམས་དཔའི་གཞི་ཤེས་སྦྱོར་བ་ཡིན་པར་ཐལ། འདོད་པ་གང་ཞིག་དེ་སེམས་དཔའི་ངོ་བོ་ཉིད་ཀྱི་རྣལ་འབྱོར་དང་པོ་བཞི་པོ་གང་རུང་ཡིན་པའི་ཕྱིར། ཕྱི་མ་དེར་ཐལ། དེ་འཇིག་རྟེན་འཇིག་མེད་ཅེས་པའི་དངོས་བསྟན་གྱི་སེམས་
དཔའི་སྦྱོར་བ་ཡིན་པའི་ཕྱིར། ཟེར་ན། སྐྱོན་མེད་དེ། དེའི་དངོས་བསྟན་གྱི་ཟིན་བྱེད་སེམས་དཔའི་ཡེ་ཤེས་ཡིན་ཀྱང། ངོ་བོ་ཉིད་ཀྱི་རྣལ་འབྱོར་དང་པོ་བཞི་གང་རུང་མ་ཡིན་པའི་ཕྱིར། ཕྱི་མ་དེར་ཐལ། དེ་བཞིན་པོ་གང་རུང་ལ་
གཞི་ཤེས་ཀྱིས་ཁྱབ་པའི་ཕྱིར།།    ༈    གཉིས་པ་ལྟ་བ་བྱེ་བྲག་ཏུ་བཤད་པ་ནི། འགྲེལ་པར་གསལ་བར་མ་གསུངས་ཀྱང་གསེར་འཕྲེང་དང། རྣམ་བཤད་ལས་བཤད་པ་བཞིན་འདིར་བརྗོད་པ་ནི། འདི་ལ་གསུམ་
ལས། དང་པོ་ལ་ཁ་ཅིག་བདག་དང་འཇིག་རྟེན་རྟག་པར་ལྟ་བ། མི་རྟག་པར་ལྟ་བ། གཉིས་ཀར་ལྟ་བ། གཉིས་ཀ་མ་ཡིན་པར་ལྟ་བ་བཞི་སྔོན་གྱི་མཐའ་ལ་བརྟེན་པའི་ལུང་མ་བསྟན་གྱི་ལྟ་ངན་ཡིན་ནོ། །ཟེར་ན། འོ་ན་
བདག་དང་འཇིག་རྟེན་རྟག་མི་རྟག་གང་རུང་དུ་ལྟ་མི་རིགས་པར་ཐལ། དེ་རྟག་པར་ཡང་ལྟ་མི་རིགས། མི་རྟག་པར་ཡང་ལྟ་མི་རིགས་པའི་ཕྱིར། ཕྱི་མ་དེར་ཐལ། དེར་ལྟ་བ་ལུང་མ་བསྟན་གྱི་ལྟ་ངན་ཡིན་པའི་ཕྱིར་
རྟགས་ཁས། འདོད་ན། བདག་དང་འཇིག་རྟེན་ཆོས་ཅན། རྟག་མི་རྟག་གང་རུང་དུ་ལྟ་རིགས་པར་ཐལ། དེ་གང་རུང་དུ་འཛིན་རིགས་པའི་ཕྱིར། དེར་ཐལ། དེ་གང་རུང་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར་

[043B] བདག་དང་འཇིག་རྟེན་རྟག་མི་རྟག་གང་རུང་དུ་ལྟ་རིགས་པར་ཐལ། དེ་མི་རྟག་པར་ལྟ་རིགས་པའི་ཕྱིར། དེ་དེར་ཐལ། དེ་མི་རྟག་པ་ཡིན་པའི་ཕྱིར། ཁྱབ་སྟེ། འཇིག་རྟེན་མི་རྟག་པར་ལྟ་བའི་ལྟ་བ་དེ་ལྟ་བ་རྣམ་དག་ཡིན་
པའི་ཕྱིར། དེར་ཐལ། འདུས་བྱས་མི་རྟག་པར་ལྟ་བའི་ལྟ་བ་དེ་ལྟ་བ་རྣམ་དག་ཡིན་པའི་ཕྱིར། གཞན་ཡང། བདག་དང་འཇིག་རྟེན་རྟག་མི་རྟག་གཉིས་ཀ་མ་ཡིན་པར་ལྟ་མི་རིགས་པར་ཐལ། དམ་བཅའ་འཐད་པའི་ཕྱིར། འདོད་
ན༑ དེ་རིགས་པར་ཐལ། དེ་དེ་གཉིས་ཀ་མ་ཡིན་པར་འཛིན་རིགས་པའི་ཕྱིར། དེར་ཐལ། དེ་དེ་གཉིས་ཀ་མ་ཡིན་པའི་ཕྱིར། དེར་ཐལ། བདག་མེད་ཡིན་པའི་ཕྱིར། ཁ་ཅིག་དེ་བཞིན་གཤེགས་པ་གྲོངས་ཕན་ཆད་འབྱུང་བར་
ལྟ་བ་མི་འབྱུང་བར་ལྟ་བ་སོགས་བཞི་པོ་དེ། མྱང་འདས་ཀྱི་མཐའ་ལ་བརྟེན་པའི་ལུང་མ་བསྟན་གྱི་ལྟ་ངན་ཡིན་ཟེར་ན། འོ་ན། དེ་བཞིན་གཤེགས་པ་གྲོངས་ཕན་དུ་མི་འབྱུང་བར་ལྟ་བ་དང། འབྱུང་མི་འབྱུང་གཉིས་ཀ་མ་
ཡིན་པར་ལྟ་བ་དེ་ལུང་མ་བསྟན་གྱི་ལྟ་ངན་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན། དེ་བཞིན་གཤེགས་པ་གྲོངས་ཕན་ཆད་དུ་མི་འབྱུང་བ་མ་ཡིན་པར་ཐལ། འདོད་པའི་ཕྱིར། འདོད་ན། དེར་འབྱུང་བར་ཐལ་
འདོད་པའི་ཕྱིར། འདོད་ན། དེ་བཞིན་གཤེགས་པ་གྲོངས་པ་ཡོད་པར་ཐལ་ལོ། །གཞན་ཡང། དེ་བཞིན་གཤེགས་པ་གྲོངས་ཕན་ཆད་དུ་འབྱུང་མི་འབྱུང་གཉིས་ཀ་མ་ཡིན་པར་ལྟ་མི་རིགས་པར་ཐལ། དམ་བཅའ་འཐད་པའི་
ཕྱིར། འདོད་མི་ནུས་ཏེ། དེ་ལྟར་ལྟ་རིགས་པའི་ཕྱིར། དེར་ཐལ། དེ་དེ་གཉིས་ཀ་མ་ཡིན་པའི་ཕྱིར། རྟགས་སླའོ།།    ༈    འདིར་བསྟན་ལུང་མ་བསྟན་བཅུ་བཞིའི་ཁྱད་པར་ཡོད་དེ་

[044A]༄༅། །ཕྱི་རོལ་པའི་རྒྱུད་ཀྱི་གང་ཟག་གི་བདག་དང་འཇིག་རྟེན་རྟག་པར་ལྟ་བ། མི་རྟག་པར་ལྟ་བ། རང་བཞིན་རྟག་ལ་གནས་སྐབས་མི་རྟག་པར་ལྟ་བ། གཉིས་ཀ་མ་ཡིན་པའི་ཆོས་སུ་ལྟ་བ་རྣམས་
ནི་སྔོན་གྱི་མཐའ་ལ་བརྟེན་པའི་ལུང་མ་བསྟན་གྱི་ལྟ་ངན་དང། དེའི་རྒྱུད་ཀྱི་གང་ཟག་གི་བདག་དང་འཇིག་རྟེན་མཐའ་དང་ལྡན་པ་སྐྱེ་བ་ཕྱི་མར་མི་འཇུག་པའི་ཆོས་སུ་ལྟ་བ་དང། མཐའ་དང་མི་ལྡན་པ་ཕྱི་མར་འཇུག་པར་
ལྟ་བ། གནས་སྐབས་མི་འཇུག་ཅིང་སྤྱིར་འཇུག་པར་ལྟ་བ། གཉིས་ཀ་མ་ཡིན་པའི་ཆོས་སུ་ལྟ་བ་རྣམས་ནི་ཕྱི་མའི་མཐའ་ལ་བརྟེན་པའི་ལུང་མ་བསྟན་གྱི་ལྟ་ངན་དང། དེའི་རྒྱུད་ཀྱི་གང་ཟག་གི་བདག་གི་གྲོལ་བ་པོ་གྲོངས་ཕན་ཆད་
འབྱུང་བར་ལྟ་བ། མི་འབྱུང་བའི་ཆོས་སུ་ལྟ་བ། འབྱུང་མི་འབྱུང་གཉིས་ཀར་ལྟ་བ། གཉིས་ཀ་མ་ཡིན་པའི་ཆོས་སུ་ལྟ་བ་རྣམས་ནི་མྱང་འདས་ཀྱི་མཐའ་ལ་བརྟེན་པའི་ལུང་མ་བསྟན་གྱི་ལྟ་ངན་དང། གང་ཟག་གི་བདག་དང་
ཕུང་པོ་རྫས་གཅིག་ཏུ་ལྟ་བ་དང། རྫས་ཐ་དད་དུ་ལྟ་བ་ནི་ལུས་སྲོག་ལ་བརྟེན་པའི་ལུང་མ་བསྟན་གྱི་ལྟ་ངན་དང་བཅུ་བཞི་ཡོད་པའི་ཕྱིར། དེ་དག་གང་ལ་གཙོ་ཆེ་བའི་ཁྱད་པར་ཡོད་དེ། གང་ཟག་གི་བདག་དང་འཇིག་རྟེན་རྟག་
པར་ལྟ་བ། དེ་མཐའ་དང་མི་ལྡན་པ་ཕྱི་མར་འཇུག་པར་ལྟ་བ། དེ་གྲོངས་ཕན་ཆད་འབྱུང་བར་ལྟ་བ། དེ་དང་ཕུང་པོ་རྫས་ཐ་དད་དུ་ལྟ་བ་རྣམས་ནི་ཕྱི་རོལ་གྲངས་ཅན་པ་ལ་གཙོ་ཆེ་ཞིང། ཡུལ་ལ་སྒྲུབ་པའི་རྣམ་པས་འཇུག་པས་
གཡོ་བའི་ལྟ་བ་དང། གང་ཟག་གི་བདག་དང་འཇིག་རྟེན་མི་རྟག་པར་ལྟ་བ། དེ་མཐའ་དང་ལྡན་པ་ཕྱི་མར་མི་འཇུག་པའི་ཆོས་སུ་ལྟ་བ། དེ་གྲོངས་ཕན་ཆད་མི་འབྱུང་བའི་ཆོས་སུ་ལྟ་བ་རྣམས་ནི་ཕྱི་རོལ་རྒྱང་ཕན་པ་ལ་

[044B] ཡུལ་ལ་དགག་པའི་རྣམ་པས་འཇུག་པས་འདུ་བའི་ལྟ་བ་དང། མཐའ་དེ་དག་གཉིས་ཀ་ཡིན་པའི་ཕྱིར་ལྟ་བ་རྣམས་ནི་ཕྱི་རོལ་གཅེར་བུ་བ་ལ་གཙོ་ཆེ་ཞིང། དགག་སྒྲུབ་ཆ་མཉམ་པའི་རྣམ་པས་འཇུག་པས་
བཀྲམ་པའི་ལྟ་བ་དང། མཐའ་དེ་དག་གང་དུ་ཡང་བརྗོད་དུ་མོད་པ་གཉིས་ཀ་མ་ཡིན་པའི་ཆོས་སུ་ལྟ་བ་རྣམས་ནི་ཕྱི་རོལ་གནས་མ་བུ་བ་ལ་གཙོ་ཆེ་ཞིང། དགག་སྒྲུབ་གཉིས་ཀ་འགོག་པའི་རྣམ་པས་འཇུག་པས་བཅུམས་
པའི་ལྟ་བ་དང། གང་ཟག་གི་བདག་དང་ཕུང་པོ་རྫས་གཅིག་ཏུ་ལྟ་བ་ནི་ཕྱི་རོལ་བྱེ་བྲག་པ་ལ་གཙོ་ཆེ་བར་འཇོག་པའི་ཕྱིར་རོ། །ཕྱི་རོལ་པའི་རྒྱུད་ཀྱི་ལུང་མ་བསྟན་གྱི་ལྟ་ངན་བཅུ་བཞི་པོ་ཆོས་ཅན། ཁྱོད་ལ་ལུང་མ་བསྟན་
གྱི་ལྟ་ངན་ཞེས་བརྗོད་པའི་རྒྱུ་མཚན་ཡོད་དེ། ཁྱོད་ཀྱིས་ཀུན་ནས་བསླངས་ཏེ་མུ་སྟེགས་བྱེད་རྣམས་ཀྱིས་སྟོན་པ་ལ་གང་ཟག་གི་བདག་དང་འཇིག་རྟེན་རྟག་གམ་མི་རྟག་ཅེས་དྲིས་པའི་དྲི་བ་དེ་ལ་སྟོན་པས་ལན་
སྟོན་མི་རུང་བར་དགོངས་ནས་ལན་མི་བསྟན་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། ལན་སྟོན་མི་རུང་བའི་རྒྱུ་མཚན་ཡོད་དེ། ཕྱི་རོལ་བ་དེ་དག་གིས་གང་ཟག་གི་བདག་ལས་བརྩམས་ཏེ་དྲིས་པ་ཡིན་པས་གང་ཟག་
གི་བདག་ལ་རྟག་མི་རྟག་སོགས་ཀྱི་དབྱེ་བ་མི་འཐད་པས་ཁྱད་གཞི་མེད་པའི་ཁྱད་ཆོས་དྲིས་པ་ཡིན་པའི་ཕྱིར།།    ༈    ཁ་ཅིག་འདིར་བསྟན་ལུང་མ་བསྟན་གྱི་ལྟ་ངན་བཅུ་བཞི་པོ་དེ་སྟོན་
པས་ལུང་དུ་མ་བསྟན་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར་ན། མ་ཁྱབ། འདོད་མི་ནུས་ཏེ། དེ་སངས་རྒྱས་ཀྱི་ལུང་ལས་བསྟན་པའི་ཕྱིར། དེར་ཐལ། དེ་མདོ་ལས་བསྟན་པའི་ཕྱིར། དེར་ཐལ། མདོའི་བརྗོད་

[045A]༄༅། །བྱ་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར། ཁ་ཅིག་དེ་ལུང་ལས་མ་བསྟན་པར་ཐལ། དེ་དག་ལུང་མ་བསྟན་ཡིན་པའི་ཕྱིར། ཟེར་ན། མ་ཁྱབ། མ་གྲུབ་ན་དེར་ཐལ། དེ་དག་དགེ་མི་དགེ་
ལུང་མ་བསྟན་གསུམ་པོ་གང་རུང་གང་ཞིག་གཞན་གཉིས་གང་རུང་མ་ཡིན་པའི་ཕྱིར། ཁ་ཅིག་ཕྱི་རོལ་པའི་རྒྱུད་ཀྱི་བདག་དང་འཇིག་རྟེན་བདེན་པར་ལྟ་བའི་ལྟ་བ་དེ་འདིར་བསྟན་ལུང་མ་བསྟན་གྱི་ལྟ་ངན་བཅུ་བཞི་བོ་གང་རུང་
ཡིན་པར་ཐལ། དེའི་རྒྱུད་ཀྱི་བདག་དང་འཇིག་རྟེན་གང་ཟག་གི་བདག་ཏུ་བདེན་པར་ལྟ་བའི་ལྟ་བ་དེ། འདིར་བསྟན་ལུང་བསྟན་གྱི་ལྟ་ངན་བཅུ་བཞི་པོ་གང་རུང་ཡིན་པའི་ཕྱིར། ཟེར་ན། མ་ཁྱབ། འདོད་ན། མི་འཐད་པར་ཐལ། ལྟ་བ་
དེའི་ཞེན་ཡུལ་གྱི་སྟོང་པར་རྟོགས་པའི་སེམས་དཔའི་ཡེ་ཤེས་དེ། སེམས་དཔའི་གཞི་ཤེས་སྦྱོར་བ་མ་ཡིན་པའི་ཕྱིར། དེར་ཐལ། དེ་སྟོང་ཉིད་རྟོགས་པའི་ཡེ་ཤེས་ཡིན་པའི་ཕྱིར། དེར་ཐལ། བདག་དང་འཇིག་རྟེན་བདེན་
པར་མེད་པ་སྟོང་ཉིད་ཡིན་པའི་ཕྱིར། གཞན་ཡང། དེ་མི་འཐད་པར་ཐལ། དེ་འདྲའི་ལྟ་བ་དེ་ལྟ་བ་ལྷན་སྐྱེས་ཡིན་པའི་ཕྱིར། ཁྱབ་སྟེ། འདིར་བསྟན་ལྟ་ངན་བཅུ་བཞི་པོ་གང་རུང་ཡིན་ན། ལྟ་བ་ཀུན་བཏགས་ཡིན་དགོས་
པའི་ཕྱིར། ཁ་ཅིག་བདག་གི་བདག་དང་ཕུང་པོ་སྐྱེ་བ་ཕྱི་མར་མི་འཇུག་པར་ཐལ། དམ་བཅའ་འཐད་པའི་ཕྱིར། འདོད་ན། དེ་འཇུག་པར་ཐལ། བདག་དང་ཕུང་པོ་སྐྱེ་བ་ཕྱི་མར་འཇུག་པའི་ཕྱིར། དེར་ཐལ། བདག་སྐྱེ་བུ་ཕྱི་མ་
འཇུག་པའི་ཕྱིར། ཟེར་ན། མ་ཁྱབ། མ་གྲུབ་ན་དེར་ཐལ། གང་ཟག་སྐྱེ་བ་ཕྱི་མར་འཇུག་པའི་ཕྱིར། དེར་ཐལ། དེ་སྐྱེ་བ་ཕྱི་མར་འགྲོ་བའི་ཕྱིར། ཁ་ཅིག་ཕུང་པོ་སྐྱེ་བ་ཕྱི་མར་འཇུག་པར་ཐལ། མདུན་གྱི་སྐྱེ་

[045B] རྣམ་པ་གཅིག་ཏུ་མ་ཁྱབ། མ་གྲུབ་ན་དེར་ཐལ། དེའི་རྣམ་ཤེས་ཀྱི་ཕུང་པོ་སྐྱེ་བ་ཕྱི་མར་འཇུག་པའི་ཕྱིར་ན། མ་ཁྱབ། ཁ་ཅིག་བདག་རྟག་པར་ལྟ་བའི་ལྟ་བ་དེ་འདིར་བསྟན་ལུང་མ་བསྟན་གྱི་ལྟ་ངན་
ཡིན་པར་ཐལ། དེ་ལུང་མ་བསྟན་གྱི་ལྟ་ངན་ཡིན་པའི་ཕྱིར། ཟེར་ན། མ་ཁྱབ། འདོད་མི་ནུས་སོ།།    ༈    གཉིས་པ་ལམ་ཤེས་སྦྱོར་བ་ནི། སྟོང་ཉིད་མཚན་མ་མེད་བཅས་དང། །ཞེས་པ་ནས། ཤེས་པའི་
མཚན་ཉིད་ཡིན་པར་བཞེད། །ཅེས་པའི་བར་གསུངས་ཏེ། དོན་ནི། འགྲེལ་པར། སྟོང་པ་ཉིད་དང་མཚན་མ་མེད་པ་དང། ཞེས་པ་ནས། ལམ་ཤེས་པ་ཉིད་ཀྱིས་བསྡུས་པ་ཡིན་ནོ། །ཞེས་པའི་བར་གསུངས། འཕྲོས་ནི། ལྷའི་བུ་ཤེས་རབ་
ཀྱི་ཕ་རོལ་ཏུ་ཕྱིན་པ་ཟབ་མོ་འདིའི་མཚན་ཉིད་ནི་སྟོང་པ་ཉིད་དོ་མཚན་མ་མེད་པའོ་སྨོན་པ་མེད་པའོ། །ཞེས་པ་ནས། དེ་དག་ནི་དེ་བཞིན་གཤེགས་པས་མཚན་ཉིད་མེད་པར་མངོན་པར་རྫོགས་པར་སངས་རྒྱས་སོ། །ཞེས་པའི་
བར་གྱི་མདོ་ལས་འཕྲོས་སོ། །འདིའི་སྐབས་སུ་གཉིས་ལས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། སེམས་དཔའི་ལམ་ཤེས་སྦྱོར་བ་བཅུ་དྲུག་ཡོད་དེ། ལམ་ཤེས་པའི་ཤེར་ཕྱིན་ལ་བརྟེན་
ནས་བདེན་པར་གྲུབ་པའི་ངོ་བོ་སྟོང་པ་ཉིད་དང། རྒྱུ་ལ་དོན་དམ་པར་མཚན་མ་མེད་པ་དང་བཅས་པ་དང། འབྲས་བུ་ལ་དོན་དམ་པར་སྨོན་པ་རྣམ་པར་སྤངས་པ་སྟེ་མེད་པར་རྟོགས་པའི་སེམས་དཔའི་ཡེ་ཤེས་གསུམ་དང། དེ་བཞིན་
དུ་ཆོས་ཐམས་ཅད་དོན་དམ་པར་སྐྱེ་བ་མེད་པ་དང། འགག་པ་མེད་པ་དང། སོགས་སྒྲས་བསྡུས་པ་ནི་ཀུན་ནས་ཉོན་མོངས་པ་མེད་པ་དང། རྣམ་པར་བྱང་བ་མེད་པ་དང། དོན་དམ་པར་སྤང་བྱའི་དངོས་པོ་མེད་པ་དང། བདེན་གྲུབ་

[046A]༄༅། །ཀྱིས་སྟོང་པའི་ངོ་བོ་ཉིད་དང། དོན་དམ་པར་རྟེན་མེད་པ་དང། ནམ་མཁའི་མཚན་ཉིད་དེ་དྲུག་དང། ཆོས་ཉིད་གཞན་དུ་རྣམ་པར་འཁྲུགས་པ་མེད་པ་དང། བློ་སྔོན་དུ་བཏང་ནས་འདུ་མི་བྱེད་པ་དང་
མཚན་ཉིད་དང་མཚན་གཞིའི་རབ་དབྱེ་ལ་རྣམ་པར་མི་རྟོག་པ་དང། མཚན་ཉིད་ཀྱི་རབ་ཏུ་དབྱེ་བ་དང། དོན་དམ་པར་མཚན་ཉིད་མེད་པ་ཉིད་དུ་རྟོགས་པའི་སེམས་དཔའི་ཡེ་ཤེས་དང་བཅུ་དྲུག་ཡོད་པའི་ཕྱིར། ཤེས་བྱ་
ཆོས་ཅན། ཤེས་པའི་མཚན་ཉིད་ལས་ཤེས་པ་ཉིད་ཀྱི་སྐབས་ཀྱིས་བསྡུས་པ་ཡིན་པར་བཞེད་དེ། སྔར་བཤད་པ་འདི་རྣམས་ཀྱིས་མཚོན་པའི་སྒོ་ནས་བསྡུས་པ་ཡིན་པར་བཞེད་པའི་ཕྱིར།།    ༈   
མཐའ་དཔྱད་པ་ལ་དགག་གཞག་གཉིས་ལས། དང་པོ་ལ། ཁ་ཅིག་གཞན་དོན་བྱ་དཀའ་བ་སོགས་སྒྲུབ་པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་བར་བ་ལྔ་པོ་དེ་མཚན་གཞི། སེམས་དཔའི་ལམ་ཤེས་སྦྱོར་བ་
ཡིན་པར་མཚོན། སྟོང་ཉིད་མཚན་མེད་སོགས་ཡུལ་བཅུ་དྲུག་པོ་གང་རུང་རྟོགས་པའི་སེམས་དཔའི་ཡེ་ཤེས་ཡིན་པ་ཞེས་མཚོན་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། མཚན་ཉིད་དེར་
ཐལ། མཚོན་བྱ་དེའི་ཕྱིར། དེར་ཐལ། སེམས་དཔའི་ཡེ་ཤེས་ཡིན་པའི་ཕྱིར། འདོད་ན། རང་ཡུལ་ཀུན་རྫོབ་ཀྱི་རྣམ་པ་ཤར་བའི་སེམས་དཔའི་ཡེ་ཤེས་ཡིན་པར་ཐལ། འདོད་པའི་ཕྱིར། གཞན་ཡང། གང་
ཟག་གི་བདག་མེད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། སྟོང་ཉིད་མཚན་མེད་སོགས་ཡུལ་བཅུ་དྲུག་པོ་གང་རུང་གང་ཟག་གི་བདག་མེད་ཕྲ་

[046B]། གཉིས་པ་རང་ལུགས་ལ། གཞན་དོན་བྱ་དཀའ་བ་སོགས་སྒྲུབ་པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་བར་པ་ལྔ་པོ་དེ་མཚན་གཞི། སྐབས་འདིར་བསྟན་པའི་སེམས་དཔའི་ལམ་
ཤེས་སྦྱོར་བ་ཡིན་པར་མཚོན། སྟོང་ཉིད་མཚན་མེད་སོགས་ཡུལ་བཅུ་དྲུག་པོ་གང་རུང་རྟོགས་པའི་ཤེས་རབ་ཀྱིས་ཟིན་པའི་སེམས་དཔའི་ཡེ་ཤེས་ཡིན་པ་ཞེས་མཚོན་ནོ།།    ༈    གསུམ་པ་རྣམ་མཁྱེན་
སྦྱོར་བ་ནི། དེ་ནི་ཉིད་ཀྱི་ཆོས་བརྟེན་ནས། །ཞེས་པ་ནས། ཤེས་པའི་མཚན་ཉིད་ཅེས་བཤད་དོ། །ཞེས་པའི་བར་གསུངས་ཏེ། དོན་ནི། འགྲེལ་པར། དེ་བཞིན་གཤེགས་པ་ཉིད་ཀྱི་ཆོས་ལ་མངོན་པར་བརྟེན་ནས་གནས་
པ་དང། ཞེས་པ་ནས། ཐམས་ཅད་མཁྱེན་པ་ཉིད་ཀྱིས་བསྡུས་པ་ཡིན་ནོ། །ཞེས་པའི་བར་གསུང། འཕྲོས་ནི། དེ་བཞིན་གཤེགས་པ་རྣམས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ལ་བརྟེན་ཅིང་གནས་སོ། །ཞེས་པ་ནས་
ཤེར་ཕྱིན་ནི་དེ་བཞིན་གཤེགས་པ་ལ་འཇིག་རྟེན་འདིའི་འདུ་ཤེས་པ་དང་ཕ་རོལ་གྱི་འདུ་ཤེས་སུ་ཡང་མི་འགྱུར་བར་དེ་ལྟར་སྟོན་ཏོ། །ཞེས་པའི་བར་གྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། །
མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། སེམས་དཔའི་རྣམ་མཁྱེན་སྦྱོར་བ་བཅུ་དྲུག་ཡོད་དེ། དེ་བཞིན་གཤེགས་པ་དེ་ནི་དེ་ཉིད་ཀྱི་ཆོས་ལ་བརྟེན་ནས་མཐོང་ཆོས་ལ་བདེ་བར་གནས་པར་རྟོགས་པའི་སེམས་དཔའི་ཡེ་
ཤེས་དང། དགེ་བའི་གཤེས་གཉེན་ལ་གུས་པར་བྱ་བ་དང། བཀའ་ལས་མི་འདའ་བར་བླ་མ་ཉིད་དུ་བྱ་བ་དང། རྙེད་བཀུར་གྱིས་མཉེས་པར་བྱ་བ་དང། བླ་མ་དེ་ལ་མཆོད་པར་བྱེད་པ་དང། དོན་དམ་པར་མཆོད་པ་སོགས་

[047A]༄༅། །བྱེད་པ་མེད་པ་དང། ཡེ་ཤེས་ཀྱིས་ཤེས་བྱ་ཀུན་ཏུ་འཇུག་པར་མཁྱེན་པ་གང་ཡིན་པ་དང། དོན་དམ་པར་མ་མཐོང་བའི་དོན་སྟོན་པར་མཛད་པ་དང། འཇིག་རྟེན་བདེན་པས་སྟོང་པའི་སྟོང་པ་
ཉིད་ཀྱི་རྣམ་པ་ཤེས་པ་དང། འཇིག་རྟེན་བདེན་སྟོང་ཉིད་དུ་བརྗོད་པ་དང། དེ་བདེན་སྟོང་ཉིད་ཤེས་པར་མཛད་པ་དང། དེ་ལྟར་མངོན་སུམ་དུ་མཐོང་བར་མཛད་པ་དང། ཆོས་ཉིད་བསམ་གྱིས་མི་ཁྱབ་པ་ཉིད་དུ་སྟོན་པ་དང་
དོན་དམ་པར་སྤྲོས་པ་ཞི་ཉིད་དུ་སྟོན་པ་དང། འཇིག་རྟེན་ལ་བདེན་པར་འདུ་ཤེས་པ་འགོག་པ་དང། འདི་དང་ཕ་རོལ་ལ་དོན་དམ་པར་བླང་དོར་གྱི་འདུ་ཤེས་འགོག་པ་ཤེས་པའི་སེམས་དཔའི་ཡེ་ཤེས་དང་བཅུ་དྲུག་ཡོད་
པའི་ཕྱིར། ཤེས་བྱ་ཆོས་ཅན། རྣམ་པ་ཀུན་མཁྱེན་ཉིད་ཀྱི་ཚུལ་ལ་ནི་ཤེས་པའི་མཚན་ཉིད་བཅུ་དྲུག་བཤད་པ་ཡིན་ཏེ། སྔར་བཤད་པ་ལྟར་ཡོད་པའི་ཕྱིར།།    ༈   
དང་པོ་ནི། ཁ་ཅིག་གཞི་ལམ་གྱི་ཁྱད་པར་ལ་དམིགས་པ་སོགས་སེམས་དཔའི་ངོ་བོ་ཉིད་ཀྱི་རྣལ་འབྱོར་ཐ་མ་བདུན་པོ་མཚན་གཞི། སེམས་དཔའི་རྣམ་མཁྱེན་སྦྱོར་བ་ཡིན་པར་མཚོན། ཐུབ་པས་དེ་བཞིན་ཉིད་ཀྱི་ཆོས་ལ་
དམིགས་ནས་མཐོང་ཆོས་ལ་བདེ་བར་གནས་པ་སོགས་ཡུལ་བཅུ་དྲུག་པོ་གང་རུང་གི་རྣམ་པ་ཅན་གྱི་སེམས་དཔའི་ཡེ་ཤེས་ཡིན་པ་ཞེས་མཚོན་ཟེར་ན། དེ་མི་འཐད་པར་ཐལ། སེམས་དཔའི་རྣམ་མཁྱེན་སྦྱོར་བ་ཡིན་ན་
མཚན་ཉིད་དེ་ཡིན་པས་མ་ཁྱབ་པའི་ཕྱིར།།    ༈    མཚན་གཞི་ནི་སྔར་ལྟར་ལ། སྐབས་འདིར་བསྟན་པའི་སེམས་དཔའི་རྣམ་མཁྱེན་སྦྱོར་བ་ཡིན་པར་མཚོན། དེ་འདྲའི་ཡུལ་བཅུ་དྲུག་

[047B]།    ༈    གཉིས་པ་ཁྱད་མཚན་མདེར་བསྟན་ནི། བསམ་མི་ཁྱབ་སོགས་ཁྱད་པར་གྱིས། །ཞེས་སོགས་རྐང་པ་བཞི་
གསུངས་ཏེ། དོན་ནི། འགྲེལ་པར། བསམ་གྱིས་མི་ཁྱབ་པ་དང། མི་མཉམ་པ་ལ་སོགས་པའི་ཁྱད་པར་གྱིས། ཞེས་པ་ནས། ཁྱད་པར་གྱི་མཚན་ཉིད་ཡིན་ནོ། །ཞེས་པའི་བར་གསུངས། འདིའི་སྐབས་སུ་ཚིག་དོན་ནི་
ཤེས་བྱ་ཆོས་ཅན། ཁྱད་མཚན་བཅུ་དྲུག་ཡོད་དེ། སྡུག་བསྔལ་བདེན་པའི་ཆོས་ཉིད་བསམ་གྱིས་མི་ཁྱབ་པ་ཐུགས་སུ་ཆུད་པ་དང། མི་མཉམ་པ་ལ་སོགས་པའི་ཁྱད་པར་གྱིས་སྡུག་བདེན་ལ་སོགས་པ་བདེན་བཞིའི་
ཆོས་ཉིད་མངོན་སུམ་དུ་རྟོགས་པའི་སྒོ་ནས་ཉན་རང་གི་སྦྱོར་བ་ལས་ཁྱད་ཞུགས་པའི་བདེན་པའི་སྤྱོད་ཡུལ་ཅན་གྱི་ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་གི་དབང་གིས་མཚོན་བྱེད་ཁྱད་པར་གྱི་མཚན་ཉིད་
བཅུ་དྲུག་བཤད་པ་ཡིན་པའི་ཕྱིར། དེ་དག་ཀྱང་གང་ཞེ་ན། རྒྱས་བཤད་ནི། བསམ་མི་ཁྱབ་དང་མི་མཉམ་དང། །ཞེས་པ་ནས། ཁྱད་དུ་འཕགས་པས་ཁྱད་པར་ལམ། །ཞེས་པའི་བར་གསུངས་ཏེ། དོན་ནི། ཡང་དག་པར་
རྫོགས་པའི་སངས་རྒྱས་ལ་སོགས་པས་ལེགས་པར་ཡོངས་སུ་བཟུང། ཞེས་པ་ནས། ཁྱད་པར་གྱི་ལམ་ཡིན་པར་ཁྱད་ཞུགས་སོ། །ཞེས་པའི་བར་གསུང། འཕྲོས་ནི། རབ་འབྱོར་ཤེས་རབ་ཀྱི་ཕ་རོལ་ཏུ་ཕྱིན་པ་ཟབ་མོ་འདི་ནི་
བསམ་གྱིས་མི་ཁྱབ་པའི་བྱ་བ་དང། ཞེས་པ་ནས། བྱང་སེམས་དེ་ནི་སངས་རྒྱས་ཀྱི་ཞིང་གཞན་ནམ་དགའ་ལྡན་གྱི་གནས་ནས་ཤི་འཕོས་ཏེ་འདིར་སྐྱེས་པ་ཡིན་ནོ། །ཞེས་པའི་བར་གྱི་མདོ་ལས་འཕྲོས་སོ། །འདིའི་སྐབས་སུ་

[048A]༄༅། །གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། ཁྱད་མཚན་དེ་ལ་རྒྱས་པར་དབྱེ་ན་བཅུ་དྲུག་ཡོད་དེ། སྡུག་བདེན་གྱི་ཆོས་ཉིད་བསམ་གྱིས་མི་ཁྱབ་པ་
དང། ཆོས་ཉིད་དེ་དཔེས་མི་མཉམ་པ་དང། ཐ་སྙད་པའི་ཚད་མས་གཞལ་བ་ལས་འདས་པ་དང། གྲངས་ཀྱིས་བགྲང་བ་ལས་ཡང་དག་པར་འདས་པ་སྟེ་བཞི་མངོན་སུམ་དུ་རྟོགས་པའི་སེམས་དཔའི་ཡེ་ཤེས་བཞི་
དང། འཕགས་པའི་གང་ཟག་གི་ཡོན་ཏན་ཀུན་སྡུད་པ་དང། ཆོས་ཐམས་ཅད་ཤེས་པའི་སྐྱེས་བུ་མཁས་པ་ཡིས་རིག་པར་བྱ་བ་ཉིད་དང། ཉན་རང་དང་ཐུན་མོང་མ་ཡིན་པའི་དངོས་པོ་ཡོངས་སུ་ཤེས་པར་བྱ་བ་ཉིད་
དང། རང་གི་མངོན་པར་ཤེས་པ་ཤིན་ཏུ་མྱུར་བ་སྟེ་ཀུན་འབྱུང་གི་ཆོས་ཉིད་རྟོགས་པའི་སེམས་དཔའི་ཡེ་ཤེས་བཞི་དང། ཆོས་ཐམས་ཅད་དོན་དམ་པར་བྲི་བ་དང་གང་བ་མེད་པ་དང། ཕྱིན་དྲུག་དྲག་ཏུ་སྒྲུབ་པ་དང་
བསོད་ནམས་དང་ཡེ་ཤེས་ཀྱི་ཚོགས་ཡང་དག་པར་འགྲུབ་པ་དང། ཐབས་ཀྱིས་ཟིན་པའི་རྣམ་པར་མི་རྟོག་པ་ཆོས་ཐམས་ཅད་ལ་དམིགས་པ་སྟེ་འགོག་པའི་ཆོས་ཉིད་རྟོགས་པའི་སེམས་དཔའི་ཡེ་ཤེས་བཞི་དང་
བྱང་ཆུབ་སེམས་དཔའི་ལམ་གྱི་རིགས་ལ་བརྟེན་པ་དང་བཅས་པ་དང། ཕ་རོལ་ཏུ་ཕྱིན་པའི་རྒྱུ་ཚོགས་མཐའ་དག་པ་ལྡན་པ་དང། ཐེག་ཆེན་གྱི་ལམ་རྫོགས་པར་སྟོན་པའི་ཡོངས་འཛིན་དགེ་བའི་བཤེས་གཉེན་
དང་བཅས་པ་དང། ཆོས་གང་ལ་ཡང་བདེན་ཞེན་གྱི་རོ་མྱང་བ་མེད་པ་སྟེ་ལམ་བདེན་གྱི་ཆོས་ཉིད་རྟོགས་པའི་སེམས་དཔའི་ཡེ་ཤེས་བཞི་དང་བཅས་པ་ཁྱད་པར་གྱི་མཚན་ཉིད་བཅུ་དྲུག་གི་བདག་ཉིད་དུ་

[048B] ཤེས་བྱ་ཆོས་ཅན། རྒྱུ་མཚན་གང་གིས་ལམ་ཤེས་དང་རྣམ་མཁྱེན་གྱི་སྦྱོར་བའི་ལམ་ནི་ཁྱད་པར་གྱི་ལམ་དུ་བཇོག་པའི་རྒྱུ་མཚན་ཡོད་དེ། ལམ་གཞན་ཉན་རང་གི་ལམ་དག་ལས་
ཁྱད་པར་དུ་འཕགས་པའི་སྒོ་ནས་བཞག་པ་ཡིན་པའི་ཕྱིར། དེ་ལྟར་འཇོག་པའི་རྒྱུ་མཚན་ཡང་ཡོད་དེ། ལམ་དེ་སངས་རྒྱས་ལེགས་པར་སྒྲུབ་པའི་ཤེས་རབ་ཁྱད་པར་ཅན་སྤར་བཤད་པ་དེ་དག་གིས་ཟིན་པའི་སྒོ་ནས་ཁྱད་པར་དུ་
འཕགས་པར་འཇོག་པའི་ཕྱིར།།    ༈    དང་པོ་ལ། ཁ་ཅིག་སྡུག་བསྔལ་བདེན་པའི་ཆོས་ཉིད་བསམ་གྱིས་མི་ཁྱབ་པ་སོགས་རྟོགས་པའི་སེམས་
དཔའི་ཡེ་ཤེས། དམན་པའི་སྦྱོར་བ་ལས་ཁྱད་པར་དུ་འཕགས་པའི་སེམས་དཔའི་སྦྱོར་བའི་མཚན་ཉིད་ཟེར་ན། བདེན་འཛིན་གྱིས་བཅིངས་པའི་ཐེག་ཆེན་གྱི་ཚོགས་ལམ་ཆོས་ཅན། མཚན་ཉིད་དེར་ཐལ། མཚོན་
བྱ་དེའི་ཕྱིར། དེར་ཐལ། སེམས་དཔའི་ཡེ་ཤེས་ཡིན་པའི་ཕྱིར། ཁྱབ་སྟེ། སེམས་དཔའི་སྦྱོར་བ་ཡིན་ན། ངོ་བོ་སྒོ་ནས་དམན་པའི་སྦྱོར་བ་ལས་ཁྱད་པར་དུ་འཕགས་དགོས་པའི་ཕྱིར། འདོད་མི་ནུས་ཏེ་
ཆོས་ཅན་དེ་ཡིན་པའི་ཕྱིར། ཁ་ཅིག་དེ་རྟོགས་པའི་ཤེས་རབ་ཀྱིས་ཟིན་པའི་སེམས་དཔའི་ཡེ་ཤེས། དེའི་མཚན་ཉིད་ཟེར་ན། དེ་ཡང་མི་འཐད་པར་ཐལ། དེ་ལ་ཡང་སྔར་གྱི་སྐྱོན་དེ་འཇུག་པའི་ཕྱིར། ཁ་ཅིག་སྡུག་བསྔལ་བདེན་པའི་
ཆོས་ཉིད་བསམ་གྱིས་མི་ཁྱབ་པ་སོགས་ཡུལ་བཅུ་དྲུག་པོ་གང་རུང་རྟོགས་པའི་ཤེས་རབ་ཀྱིས་ཟིན་པའི་སེམས་དཔའི་ཡེ་ཤེས། སྐབས་འདིར་དངོས་སུ་བསྟན་པའི་དམན་པའི་སྦྱོར་བ་ལས་ཁྱད་པར་དུ་འཕགས་པའི་སེམས་

[049A]༄༅། །དཔའི་སྦྱོར་བའི་མཚན་ཉིད་ཟེར་ན། བྱང་སེམས་འཕགས་པའི་རྒྱུད་ཀྱི་སེམས་དཔའི་གཞི་ཤེས་སྦྱོར་བ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་
ཕྱིར། དེར་ཐལ། བྱང་འཕགས་ཀྱི་མཁྱེན་པ་ཡིན་པའི་ཕྱིར། འདོད་མི་ནུས་ཏེ། ཐེག་དམན་གྱི་རྟོགས་རིགས་སུ་གནས་པའི་སེམས་དཔའི་ཡེ་ཤེས་ཡིན་པའི་ཕྱིར། ཁ་ཅིག་ཉོན་མོངས་རྟགས་སོགས་ཀྱིས་དབེན་
པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་སྐབས་འདིར་དངོས་སུ་བསྟན་པའི་དམན་པའི་སྦྱོར་བ་ལས་ཁྱད་པར་དུ་འཕགས་པའི་སེམས་དཔའི་སྦྱོར་བ་ཡིན་ནོ། །ཟེར་ན། དེ་མི་འཐད་པར་ཐལ། ཉོན་མོངས་
རྟགས་སོགས་ཀྱིས་དབེན་པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་དང་པོ་བཞི་པོ་དེ་མ་ཡིན་པའི་ཕྱིར། དེར་ཐལ། གཞུང་འདིས་སེམས་དཔའི་གཞི་ཤེས་སྦྱོར་བ་དེ་དམན་པའི་སྦྱོར་བ་ལས་ཁྱད་པར་དུ་འཕགས་
པར་དངོས་སུ་མ་བསྟན་པའི་ཕྱིར།།    ༈    ཉོན་མོངས་རྟགས་སོགས་ཀྱིས་དབེན་པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་དེ་མཚན་གཞི། སྐབས་འདིར་བསྟན་པའི་
དམན་པའི་སྦྱོར་བ་ལས་ཁྱད་པར་དུ་འཕགས་པའི་སེམས་དཔའི་སྦྱོར་བ་ཡིན་པར་མཚོན། སྡུག་བསྔལ་བདེན་པའི་ཆོས་ཉིད་བསམ་གྱིས་མི་ཁྱབ་པ་སོགས་ཡུལ་བཅུ་དྲུག་པོ་གང་རུང་རྟོགས་པའི་ཤེས་རབ་ཀྱིས་ཟིན་
པའི་སེམས་དཔའི་ཡེ་ཤེས་ཡིན་པ་ཞེས་མཚོན།།    ༈    གསུམ་པ་བྱེད་མཚན་ནི། ཕན་དང་བདེ་དང་སྐྱོབ་པ་དང། །ཞེས་པ་ནས། འདི་ནི་བྱེད་པའི་མཚན་ཉིད་ཡིན། །ཞེས་པའི་བར་གསུངས་ཏེ།།

[049B] འགྲེལ་པར། མ་འོངས་པའི་ཕན་པ་དང། ཚེ་འདིའི་བདེ་བ་དང། ཞེས་པ་ནས། རྟེན་གྱི་མཛད་པ་གཅིག་སྟེ། ཞེས་པའི་བར་གསུང། འཕྲོས་ནི། རབ་འབྱོར་བྱང་ཆུབ་སེམས་དཔའ་རྣམས་ཀྱིས་འཇིག་རྟེན་ལ་ཕན་
པའི་ཕྱིར་ཡང་དག་པར་ཞུགས་པའོ། །ཞེས་པ་ནས། རབ་འབྱོར་ཆོས་ཐམས་ཅད་ནི་གཟུགས་ཀྱི་ངང་ཚུལ་ཅན་ཏེ། དེ་དག་ནི་ངང་ཚུལ་དེ་ལས་མི་འདའོ། །ཞེས་སོགས་ཀྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་
དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། བྱེད་ལས་ཁྱད་པར་ཅན་གྱི་སེམས་དཔའི་སྦྱོར་བ་བཅུ་གཅིག་ཡོད་དེ། འོག་ནས་འཆད་པ་ལྟར་བཅུ་གཅིག་པོ་འདི་ནི་བྱེད་པ་སྦྱོར་བའི་མཚན་ཉིད་དམ་རང་བཞིན་
ཡིན་པའི་ཕྱིར། དེ་དག་ཀྱང་གང་ཞེ་ན། ཡོད་དེ། གཞི་ཤེས་ཀྱི་སྦྱོར་བའི་བྱེད་པ། མ་འོངས་པའི་ཕན་པ་དང་ཚེ་འདིའི་བདེ་བ་དང། སེམས་ཅན་ཅི་རིགས་སྡུག་བསྔལ་ལས་སྐྱོབ་པའི་སེམས་དཔའི་ཡེ་ཤེས་ཏེ་བྱེད་
ལས་ཀྱི་སྒོ་ནས་གསུམ་དང། མི་རྣམས་ཀྱི་ནི་སྐྱབས་སོགས་བྱེད་པ་གཏན་དུ་ཕན་པ་ལ་འགོད་པ་དག་དང། སྡུག་བསྔལ་གྱི་རྒྱུ་བཟློག་པས་གནས་དང། འཁོར་འདས་དོན་དམ་པར་མཉམ་པ་ཉིད་དུ་རྟོགས་པས་དཔུང་
གཉེན་དང། སྲིད་པའི་ཆུ་ཀླུང་བྲལ་བ་ལ་འགོད་པས་རང་གཞན་གྱི་དོན་རྟོགས་པའི་རྟེན་གྱི་ངོ་བོ་གླིང་དང། རང་གཞན་གྱི་དོན་སྒྲུབ་པས་ཡོངས་སུ་འདྲེན་པ་ཞེས་བྱ་བ་དང། དོན་དེ་ཡང་ལྷུན་གྱིས་གྲུབ་པར་བྱེད་པ་དང་ཐེག་པ་གསུམ་
གྱི་ངེས་པར་འབྱུང་བའི་འབྲས་བུ་དུས་མ་ཡིན་པར་མངོན་དུ་མི་བྱེད་པའི་བདག་ཉིད་ཅན་གྱི་སེམས་དཔའི་ཡེ་ཤེས་ཏེ་ལམ་ཤེས་ཀྱི་བྱེད་པ་བདུན་དང། བྱེད་པ་བཅུ་གཅིག་གི་ཐ་མ་ལ་རྣམ་མཁྱེན་གྱི་སྦྱོར་བ་ནི་སེམས་ཅན་

[050A]༄༅། །གྱི་རྟེན་གྱི་མཛད་པ་གཅིག་སྟེ་བཅུ་གཅིག་ཡོད་པའི་ཕྱིར།།   ༈    དང་པོ་ལ་ཁ་ཅིག་ཉོན་མོངས་རྟགས་སོགས་
ཀྱིས་དབེན་པའི་སེམ་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་མཚན་གཞི། གཞན་དོན་རྒྱ་ཆེན་པོ་སྒྲུབ་པའི་བྱེད་ལས་ཁྱད་པར་ཅན་གྱི་སེམས་དཔའི་སྦྱོར་བ་ཡིན་པར་མཚོན། ཕན་བདེ་སྐྱོབ་པ་སོགས་བྱེད་
ལས་བཅུ་གཅིག་པོ་གང་རུང་དང་ལྡན་པའི་སེམས་དཔའི་ཡེ་ཤེས་ཡིན་པ་ཞེས་མཚོན་ཟེར་ན། ཐེག་དམན་ལམ་དུ་ལྟུང་ཁ་མའི་རྒྱུད་ཀྱི་ཚེ་འདིའི་བདེ་བ་དོན་གཉེར་གྱི་སེམས་དཔའི་ཡེ་ཤེས་ཆོས་ཅན། མཚོན་བྱ་དེར་ཐལ། །
མཚན་ཉིད་དེའི་ཕྱིར། དེར་ཐལ། ཚེ་འདིའི་བདེ་བ་དོན་གཉེར་གྱི་བྱེད་ལས་དང་ལྡན་པའི་སེམས་དཔའི་ཡེ་ཤེས་ཡིན་པའི་ཕྱིར། འདོད་ན། དེ་རྒྱུད་ལྡན་གྱི་བྱང་སེམས་ཀྱིས་གཞན་དོན་རྒྱ་ཆེན་པོ་སྒྲུབ་ནུས་པར་ཐལ། འདོད་
པའི་ཕྱིར། འདོད་མི་ནུས་ཏེ། དེ་མི་ནུས་པར་ཐེག་དམན་ལམ་དུ་ལྟུང་བར་འགྱུར་ཁ་མ་ཡིན་པའི་ཕྱིར། ཁྱབ་སྟེ། དེར་འགྱུར་ཁའི་རྒྱུ་མཚན་ཡང་དག་ཅིག་ཡོད་པའི་ཕྱིར།།    ༈    ཉོན་མོངས་
རྟགས་སོགས་ཀྱིས་དབེན་པའི་སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་མཚན་གཞི། སྐབས་འདིར་བསྟན་པའི་གཞན་དོན་རྒྱ་ཆེན་པོ་སྒྲུབ་པའི་བྱེད་ལས་ཁྱད་པར་ཅན་གྱི་སེམས་དཔའི་སྦྱོར་བ་ཡིན་པར་མཚོན་
ཕན་བདེ་སྐྱོབ་པ་སོགས་བྱེད་ལས་ཁྱད་པར་ཅན་བཅུ་གཅིག་པོ་གང་རུང་དང་ལྡན་པའི་སེམས་དཔའི་ཡེ་ཤེས་ཡིན་པ་ཞེས་མཚོན་ནོ།།    ༈    བཞི་པ་ངོ་བོ་ཉིད་མཚན་ནི། ཉོན་མོངས་རྟགས་དང་མཚན་མ་དང། །ཞེས་པ་ནས་

[050B] །ཞེས་པའི་བར་གསུངས་ཏེ། དོན་ནི། འགྲེལ་པར། འདོད་ཆགས་ལ་སོགས་པའི་ཉོན་མོངས་པ་དང། དེའི་རྟགས་ལུས་ཀྱི་གནས་ངན་ལེན་དང། ཞེས་པ་ནས། དེ་ལྟར་ན་བཞི་པ་ངོ་བོ་
ཉིད་ཀྱི་མཚན་ཉིད་དུ་བཞེད་དོ། །ཞེས་པའི་བར་གསུངས། འཕྲོས་ནི། རབ་འབྱོར་བྱང་ཆུབ་སེམས་དཔའ་སེམས་དཔའ་ཆེན་པོ་འདི་ནི་འདོད་ཆགས་དང་ཞེ་སྡང་དང་གཏི་མུག་བསལ་བས་དབེན་པའི་རང་བཞིན་དུ་འགྱུར་རོ། །
ཞེས་པ་ནས། ལྷའི་བུ་དག་གནས་བརྟན་རབ་འབྱོར་གཟུགས་ཀྱི་རྗེས་སུ་མ་སྐྱེས། གཟུགས་ཀྱི་དེ་བཞིན་ཉིད་ཀྱི་རྗེས་སུ་མ་སྐྱེས། ཞེས་སོགས་དང། གང་གི་ཚེ་གཟུགས་མི་དམིགས་པ་དེའི་ཚེ་གཟུགས་ཀྱི་དེ་བཞིན་ཉིད་
དམིགས་པ་ལྟག་ལ་འགྱུར། ཞེས་སོགས་ཀྱི་མདོ་ལས་འཕྲོས་ཐེག་ཆེན་གྱི་ཚོགས་ལམ། འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་ཡོད་
དེ། འདོད་ཆགས་སོགས་ཉོན་མོངས་པ་སྤོང་བ་དང། དེའི་རྟགས་ལུས་ཀྱི་གནས་ངན་ལེན་སྤོང་བ་དང། དེའི་རྒྱུ་མཚན་ཚུལ་བཞིན་མ་ཡིན་པ་ཡིད་ལ་བྱེད་པ་མེད་པ་དང། འདོད་ཆགས་སོགས་མི་མཐུན་ཕྱོགས་དང་དེའི་གཉེན་པོ་དག་
དོན་དམ་པར་དབེན་པའམ་གང་ཟག་གི་བདག་གིས་དབེན་པར་རྟོགས་པའི་སེམས་དཔའི་གཞི་ཤེས་སྦྱོར་བའི་ངོ་བོ་ཉིད་བཞི་དང། དོན་དམ་པར་མེད་པའི་སེམས་ཅན་ཐ་སྙད་དུ་མཐའ་ཡས་པ་མྱ་ངན་ལས་བཟླ་བར་དཀའ་བསྒྲུབ་
པ་དང། ཐེག་པ་གཞན་དུ་མི་ལྟུང་བར་འཚང་རྒྱ་བ་ངེས་པ་སྒྲུབ་པ་དང། ཆེད་དུ་བྱ་བ་ཆེན་པོ་གསུམ་སྒྲུབ་པ་དང། བསྒོམ་བྱ་དང་སྒོམ་པ་པོའི་ཆོས་དོན་དམ་པར་མི་དམིགས་པར་རྟོགས་པ་དང། དངོས་པོ་ལ་བདེན་

[051A]༄༅། །པར་མངོན་པར་ཞེན་པར་བཀག་པའི་སེམས་དཔའི་ལམ་ཤེས་སྦྱོར་བའི་ངོ་བོ་ཉིད་ལྔ་དང། གཞི་ཤེས་དང་ལམ་ཤེས་ཀྱི་ཁྱད་པར་ལ་དམིགས་པ་ཞེས་བྱ་བ་གང་ཡིན་པ་དང། བྱིས་པ་དང་འཛིན་པ་
མི་མཐུན་པ་དངོས་པོ་དང་དངོས་མེད་ལ་བདེན་ཞེན་མེད་པ་དང། གཟུགས་སོགས་ཀྱི་ཆོས་རྣམས་ཐོགས་པ་མེད་པར་ཤེས་པ་དང། ཤེས་བྱ་གཟུགས་སོགས་དེ་དོན་དམ་པར་མེད་པས་འཁྲུལ་གཞི་བདེན་པར་མེད་པ་
ཤེས་པ་དང། དོན་དམ་པར་གང་དུ་འགྲོ་བ་མེད་པ་དང་གཟུགས་སོགས་དོན་དམ་པར་སྐྱེ་བ་མེད་པ་ཤེས་པ་དང། དངོས་པོ་དང་དངོས་མེད་དང་གཉིས་ཀའི་དེ་བཞིན་ཉིད་ནི་དོན་དམ་པར་མི་དམིགས་པར་རྟོགས་པའི་སེམས་
དཔའི་རྣམ་མཁྱེན་སྦྱོར་བའི་ངོ་བོ་ཉིད་བདུན་དང་བཅས་པ་ངོ་བོ་ཉིད་ཀྱི་རྣལ་འབྱོར་བཅུ་དྲུག་གི་བདག་ཉིད་རྣམས་སུ་ཡོད་པའི་ཕྱིར། བཅུ་དྲུག་པོ་དེ་ཆོས་ཅན། མཚན་ཉིད་བཞི་པར་ཏེ་ངོ་བོ་ཉིད་ཀྱི་མཚན་ཉིད་དུ་བཞེད་
པ་ཡིན་ཏེ། ཁྱོད་ཀྱི་མེ་དང་ཚ་བ་ལྟར་མཁྱེན་གསུམ་གྱི་སྦྱོར་བ་སྔར་བཤད་པ་དེ་དག་ནི་རང་གི་མཚན་ཉིད་དང་ལྡན་པའི་མཚོན་བྱ་ལྟ་བུར་མཚོན་པར་བྱེད་པ་ཡིན་པའི་ཕྱིར། དེ་ཡན་གྱི་སྦྱོར་བའི་མཚན་ཉིད་རྣམ་པ་བསྡུ་ན་
གོ་གཅིག་ཡོད་དོ། །    ༈    དང་པོ་ལ། ཁ་ཅིག། སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་བོ་དེ་སེམས་དཔའི་གཞི་ཤེས་སྦྱོར་བ་ཡིན་ནོ། །ཟེར་
ན༑ འོ་ན། སེམས་དཔའི་ངོ་བོ་ཉིད་ཀྱི་རྣལ་འབྱོར་བར་བ་ལྔ་དང་ཐ་མ་བདུན་པོ་ཡང་སེམས་དཔའི་གཞི་ཤེས་སྦྱོར་བ་ཡིན་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། དེ་ཐེག་དམན་གྱི་རྟོགས་རིགས་

[051B] དེར་ཐལ། གཞན་དོན་བྱ་དཀའ་བ་སྒྲུབ་པའི་སེམས་དཔའི་ལམ་ཤེས་སྦྱོར་བ་དེ་ཡང་ཐེག་དམན་གྱི་རྟོགས་རིགས་སུ་མི་གནས། དེ་བཞིན་ཉིད་དོན་དམ་པར་མི་དམིགས་པར་རྟོགས་པའི་སེམས་དཔའི་རྣམ་མཁྱེན་
སྦྱོར་བ་དེ་ཡང་ཐེག་དམན་གྱི་རྟོགས་རིགས་སུ་མི་གནས་པའི་ཕྱིར། ཁ་ཅིག་ན་རེ། དེ་བཅུ་དྲུག་པ་སེམས་དཔའི་ལམ་ཤེས་སྦྱོར་བ་དང་རྣམ་མཁྱེན་སྦྱོར་བ་མ་ཡིན་ཟེར་ན། དེ་ཡིན་པར་ཐལ། དེ་སེམས་དཔའི་ཡེ་ཤེས་ཡིན་པའི་ཕྱིར། ཁྱབ་
སྟེ། དེ་ཡིན་ན། ངོ་བོའི་སྒོ་ནས་དེ་གཉིས་ཀྱི་སྦྱོར་བ་ཡིན་དགོས་པའི་ཕྱིར། །    ༈    །།གཉིས་པ་རང་ལུགས་ནི། སེམས་དཔའི་ངོ་བོ་ཉིད་ཀྱི་རྣལ་འབྱོར་བཅུ་དྲུག་པོ་དེ་ལ། ཤེས་མཚན་ཁྱད་མཚན་བྱེད་མཚན་གསུམ་
ལ་ལྟོས་ཏེ་མཚན་ཉིད་བཞི་པ་ཞེས་བྱ་ལ། དེ་དག། གང་གི་མཚོན་དེ་མཚན་ཉིད་དུ། །ཞེས་སོགས་ཀྱི་སྐབས་ནས་བསྟན་པའི་མཚན་ཉིད་དང་མཚོན་བྱ་དང་མཚན་གཞི་གསུམ་ག་ཡིན་ཏེ། མཚན་གཞི་དང་མཚོན་བྱ་གཉིས་ཀ་
ཡིན་པའི་རྒྱུ་མཚན། ངོ་བོ་ཉིད་གང་མཚོན་བྱ་ཡང། །ཞེས་པས་མཚོན་བྱའི་སྒྲས་བསྟན་པ་དེ་ཡང་མཚོན་བྱ་དང་མཚན་ཉིད་སྐད་དོད་གཅིག་པའི་དབང་དང། མཚན་ཉིད་ཡིན་པ་ནི། མཚན་ཉིད་བཞི་པར་བཞེད་པ་ཡིན། །ཞེས་
པས་བསྟན་ཏེ། །དེ་ནི་གཞུང་གི་མཚོན་ཚུལ་དང་མཚན་ཉིད་ཀྱི་སྒྲ་བྱ་བྱེད་གཉིས་ཀ་དང་འབྲེལ་བར་བཤད་པའི་དབང་དུ་བྱས་ཀྱིས། སྤྱིར་མཚན་མཚོན་གྱི་འབྲེལ་བ་ངེས་པ་ལྟར་ནི་མིན་ནོ། །དབྱེ་བ་ནི་གཞུང་གི་ཚིག་དོན་
བཤད་པ་ལྟར་ཤེས་པར་བྱའོ།།    ༈    །།གཉིས་པ་ཐར་པ་ཆ་མཐུན་ནས་བཟུང་སྟེ་རྒྱུད་ལ་སྐྱེ་བའི་རིམ་པ་བཤད་པ་ལ་གསུམ། གྲངས་མེད་གསུམ་ནས་འཚང་རྒྱ་བའི་ལམ་གྱི་ཐོག་མ་བཤད་པའི་སྒོ་ནས་རྒྱན་གྱི་ཆེད་དུ་བྱ་བའི་

[052A]༄༅། །གདུལ་བྱ་ངོས་བཟུང་བ། རྒྱུད་སྨིན་བྱེད་ཀྱི་ལམ་གྱི་རིམ་པ། མངོན་རྟོགས་ཁྱད་པར་ཅན་རྒྱུད་ལ་སྐྱེ་བའི་རིམ་པ་བཤད་པའོ། །དང་པོ་ལ་གཉིས། ལམ་སྤྱིའི་མཚན་ཉིད་དང། ལམ་གྱི་ཚངས་ལྔར་
བསྡུས་ནས་དེ་ལ་མཁས་པའི་གདུལ་བྱ་ངོས་བཟུང་བའོ། །དང་པོ་ནི། མཚན་མེད་རབ་ཏུ་སྦྱིན་ལ་སོགས། །ཞེས་སོགས་ཀྱི་རྐང་པ་བཞི་གསུངས། གཉིས་པ་ནི། སངས་རྒྱས་སོགས་དམིགས་དད་པ་དང། །ཞེས་པ་ནས་
རྟོགས་སླ་རྟུལ་པོས་རྟོགས་དཀའ་བཞེད། །ཅེས་པའི་བར་གསུངས་ཏེ། དང་པོའི་དོན་ནི། འགྲེལ་པར། མཚན་མ་མེད་པར་དམིགས་པའི་ཤེས་པ་རྣམས་ལས། ཞེས་པ་ནས། ཐར་པའི་ཆ་དང་མཐུན་པར་ཡིན་པར་འདོད་
དོ༑ ༑ཞེས་པའི་བར་གསུངས། གཉིས་པའི་དོན་ནི། དང་པོ་དང། བརྩོན་འགྲུས་དང། ཞེས་པ་ནས། ཆུང་དུ་རྣམས་ཀྱིས་ནི་ཉན་ཐོས་ཀྱི་བྱང་ཆུབ་རྟོགས་སོ། །ཞེས་བྱ་བ་ནི་འདི་འཕངས་པ་ཡིན་ནོ། །ཞེས་པའི་བར་
གསུངས། དང་པོའི་འཕྲོས་ནི། ཤེས་རབ་ཀྱི་ཕ་རོལ་ཏུ་ཕྱིན་པ་དང་ཐབས་མཁས་པ་དང་མ་བྲལ་བར་དུས་གསུམ་གྱི་སངས་རྒྱས་དང། ཞེས་སོགས་ལས་འཕྲོས་སོ། །གཉིས་པ་ནི། ལྷའི་བུ་དག་ངས་ཆོས་ཐམས་ཅད་རྣམ་པ་ཐམས་ཅད་
དུ་མངོན་པར་རྫོགས་པར་སངས་རྒྱས་ཏེ། ངས་གང་མངོན་པར་རྫོགས་པར་འཚང་རྒྱ་བའམ། གང་གི་མངོན་པར་རྫོགས་པར་འཚང་རྒྱ་བའམ། ཞེས་པ་ནས། ཚེ་དང་ལྡན་པ་རབ་འབྱོར་རྣམ་གྲངས་ངེས་ན་བླ་ན་མེད་
པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བ་དཀའ་སྟེ། ཞེས་པའི་བར་གྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། མངོན་རྟོགས་

[052B] རྣམ་པ་ཐམས་ཅད་མངོན་པར་རྫོགས་པར་རྟོགས་པའི་སྦྱོར་བའི་སྐབས་འདི་ལ་ཐར་བའི་ཆ་དང་མཐུན་པ་ཡིན་པར་འདོད་དེ། དོན་དམ་
པར་མཚན་མ་མེད་པར་རྟོགས་པའི་ཤེས་རབ་ཀྱིས་ཟིན་པའི་རབ་ཏུ་སྦྱིན་པ་ལ་སོགས་པ་ནས་རྣམ་མཁྱེན་གྱི་བར་རང་རྒྱུད་ལ་ཡང་དག་པར་སྒྲུབ་པ་ལ་མཁས་པའི་ཐེག་ཆེན་གྱི་ཆོས་མངོན་རྟོགས་ཡིན་པར་ཞེས་ཕོ་ནི་མདོར་བསྟན་
སྤྱིའི་དོན་དང། སྦྱིན་སོགས་རང་རྒྱུད་ལ་སྒྲུབ་པར་མཁས་ཚུལ་དེ་གང་ཞེ་ན། འདི་ལ་གཉིས། ལམ་གྱི་ཆིངས་དང། དེ་ལ་མཁས་པའི་གདུལ་བྱ་ངོས་བཟུང་བའོ། །དང་པོ་ནི། ཤེས་བྱ་ཆོས་ཅན། ཐེག་པ་ཆེན་པོའི་རིགས་ཅན་ཐེག་
ཆེན་ལམ་གྱི་སྒོར་ཞུགས་ནས་སྤྱོད་པ་གང་ལ་སློབ་པ་ཡོད་དེ། སངས་རྒྱས་སོགས་ལ་དམིགས་པའི་དད་པ་དང། ཐེག་ཆེན་ལམ་གྱི་འཇུག་སྒོ་བསམ་པ་ཕུན་ཚོགས་བྱང་ཆུབ་ཏུ་སེམས་བསྐྱེད་དེ་དེའི་གྲོགས་སུ་རྣམ་མཁྱེན་
ཡང་ཡང་དྲན་པའི་དྲན་པ་དང། སྦྱིན་སོགས་ཕར་ཕྱིན་དྲུག་སྤྱོད་ཡུལ་དུ་བྱེད་པའི་བརྩོན་འགྲུས་དང། དེ་བཞིན་གཤེགས་པའི་སྐུ་གཟུགས་དམིགས་བསལ་དུ་བྱས་པའི་རྣམ་པར་མི་རྟོག་པའི་ཏིང་ངེ་འཛིན་དང། ཆོས་
རྣམས་རྣམ་པ་ཐམས་ཅད་དུ་ཤེས་པའི་ཤེས་རབ་དང་རྣམ་པ་ལྔ་ལ་སློབ་དགོས་པའི་ཕྱིར། འདིར་རྣམ་བཤད་ལྟར་བསམ་པ་སེམས་བསྐྱེད་སྦྱིན་སོགས་ཀྱི་སྔོན་དུ་དྲངས་པ་ནི་བྱང་ཆུབ་མཆོག་ཏུ་སེམས་བསྐྱེད་ནས་རྣམ་མཁྱེན་
དོན་གཉེར་གྱི་དྲན་པ་ལ་བརྟེན་ནས་སྦྱིན་སོགས་སྤྱོད་པ་ལ་སློབ་དགོས་པར་ཤེས་པའི་ཆེད་དོ། །   ༈    ། །གཉིས་པ་གདུལ་བྱ་ངོས་བཟུང་བ་ནི། ཤེས་བྱ་ཆོས་ཅན། རྒྱན་གྱི་ཆེད་དུ་བྱ་བའི་གདུལ་བྱ་ལ་ནང་གསེས་ཀྱི་དབང་

[053A]༄༅། །པོའི་རིམ་པ་ཡང་གཉིས་སུ་ཡོད་དེ། དེ་ཡང་རྫོགས་པའི་བྱང་ཆུབ་ནི། བྱང་ཆུབ་སེམས་དཔའ་དབང་པོ་རྣོན་བོ་ཡིས་རྟོགས་པ་དེ་ཐོབ་སླ་ལ། དེ་ལ་ལྟོས་ཏེ་དབང་པོ་རྟུལ་པོས་རྟོགས་དཀར་ཏེ་ཐོབ་
དཀའ་བར་བཞེད་པའི་ཕྱིར་རོ། །    ༈    དང་པོ་ལ། ཁ་ཅིག་ན་རེ། དང་སོགས་ཡུལ་ལྔ་ལ་མཁས་པའི་ཐེག་ཆེན་གྱི་ཆོས་མངོན་རྟོགས། ཐེག་ཆེན་གྱི་ཚོགས་ལམ་གྱི་མཚན་
ཉིད་ཟེར་ན། བདེན་འཛིན་གྱིས་བཅིངས་པའི་ཐེག་ཆེན་གྱི་ཚོགས་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། བྱང་ཆུབ་སེམས་དཔའི་
རྒྱུད་ལ་བདེན་འཛིན་གྱིས་བཅིངས་བཞིན་དུ་སྦྱིན་སོགས་ལ་འཇུག་པའི་ཉམས་ལེན་ཡོད་པའི་ཕྱིར། དེར་ཐལ། ཤེར་ཕྱིན་སུམ་བརྒྱ་པ་ལས། དཔེར་ན། མིག་དང་ལྡན་པའི་མི་ཞིག་མུན་པར་ཞུགས་ནས་ཅི་ཡང་མི་མཐོང་བ་དེ་
བཞིན་དུ་གང་དངོས་པོར་ལྷུང་བས་སྦྱིན་པ་ཡོངས་སུ་གཏོང་བའི་བྱང་ཆུབ་སེམས་དཔའ་བལྟ་བར་བྱའོ། །ཞེས་གསུངས་པའི་ཕྱིར། འདོད་ན། སྟོང་ཉིད་རྟོགས་པའི་ཤེས་རབ་ཀྱི་ཉམས་ལེན་ལ་མཁས་པར་ཐལ། འདོད་པའི་
ཕྱིར། འདོད་མི་ནུས་སོ། །ཁ་ཅིག། དད་སོགས་ཡུལ་ལྔ་ལ་མཁས་པའི་སེམས་དཔའི་ཆོས་མངོན་རྟོགས་ཡིན་ན། སྟོང་ཉིད་རྟོགས་པའི་སེམས་དཔའི་ཡེ་ཤེས་ཡིན་པས་ཁྱབ་ཟེར་ན། འོ་ན། སྟོང་ཉིད་རྟོགས་པའི་ཤེས་རབ་ཀྱི་
ཉམས་ལེན་ལ་མཁས་པའི་སེམས་དཔའི་ཡེ་ཤེས་ཡིན་ན། སྟོང་ཉིད་རྟོགས་པས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་ན། སྟོང་ཉིད་རྟོགས་པའི་ཤེས་རབ་ཉམས་སུ་ལེན་པའི་སྒོ་ནས་སྟོང་ཉིད་རྟོགས་ཁ་མའི་

[053B] དེར་ཐལ། དེའི་ཕྱིར། རྟགས་གསལ་སླ། ཁ་ཅིག། ཐེག་ཆེན་གྱི་ཚོགས་ལམ་ཡིན་ན། བསྐལ་བ་གྲངས་མེད་གསུམ་ནས་འཚང་རྒྱ་བའི་ལམ་གྱི་ཐོག་
མའི་ཐེག་ཆེན་གྱི་ཚོགས་ལམ་ཡིན་པས་ཁྱབ་ཟེར་ན། ཐེག་ཆེན་ཚོགས་ལམ་སྐད་ཅིག་ཐ་མའི་ཡེ་ཤེས་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། ཆོས་ཅན་དེའི་ཕྱིར། གཞན་ཡང། བདེན་འཛིན་གྱིས་བཅིངས་
པའི་ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར། འདོད་ན། ཟག་མེད་ཡེ་ཤེས་སྡེ་ཚན་ཉེར་གཅིག་གི་རིགས་ལ་མྱོང་བ་ཐོན་པའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེའི་
ཕྱིར། ཁ་ཅིག། འཚང་རྒྱ་བའི་ལམ་གྱི་ཐོག་མར་གྱུར་པའི་ཐེག་ཆེན་གྱི་ཚོགས་ལམ་ཡིན་ན། བསྐལ་པ་གྲངས་མེད་གསུམ་ནས་འཚང་རྒྱ་བའི་ལམ་གྱི་ཐོག་མར་གྱུར་པའི་ཐེག་ཆེན་གྱི་ཚོགས་ལམ་ཡིན་པས་ཁྱབ་ཟེར་ན་
བསྐལ་པ་གྲངས་མེད་སོ་གསུམ་ནས་འཚང་རྒྱ་བའི་ལམ་གྱི་ཐོག་མར་གྱུར་པའི་ཐེག་ཆེན་གྱི་ཚོགས་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེ་ཡོད་
པར་འགྲེལ་ཆེན་ལས་བཤད་པའི་ཕྱིར། འདོད་མི་ནུས་སོ། །ཁ་ཅིག། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་ཡིན་ན། ལམ་ཞུགས་ཡིན་པས་ཁྱབ་ཟེར་ན། དེ་མི་འཐད་པར་ཐལ། ཡུམ་མཁྱེན་གསུམ་ལ་དང་བའི་དད་པ་
དེ་ལ་དོན་གཉེར་གྱི་འདུན་པ། དེ་ལ་ཐོས་བསམ་གྱིས་འཇུག་བཞིན་པའི་མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་ཡོད་པའི་ཕྱིར། ཁྱབ་སྟེ། དེ་ཡོད་ན། ལམ་དུ་མ་ཞུགས་པའི་གོང་དུ་དེ་ཡོད་དགོས་པའི་ཕྱིར། ཁ་ཅིག། མངོན་རྟོགས་རྒྱན་གྱི་ཆེད་དུ་བྱ་

[054A]༄༅། །བའི་གདུལ་བྱ་ཡིན་ན། རང་དང་རྒྱུད་གཅིག་ཏུ་གྱུར་པའི་མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་སོ་སྐྱེ་ཡོད་པས་ཁྱབ་ཟེར་ན། འོ་ན། འཕགས་པ་ཐོགས་མེད་ཆོས་ཅན། དེར་ཐལ། དེའི་ཕྱིར། དེར་
ཐལ། མངོན་རྟོགས་རྒྱན་དེ་དེ་ལ་གཙོ་བོར་དགོངས་ནས་གསུངས་པའི་ཕྱིར། འདོད་ན། དེ་མི་འཐད་པར་ཐལ། འཕགས་པ་ཐོགས་མེད་དེ་ས་གསུམ་པ་བ་ཡིན་པའི་ཕྱིར། ཁྱབ་སྟེ། དེས་སྐུ་ཆེ་དེ་ལ་མངོན་རྟོགས་རྒྱན་གསར་དུ་
རྗེ་བཙུན་ལ་གསན་པ་གང་ཞིག། དེས་སྐུ་ཚེ་དེ་ལ་ཐེག་ཆེན་གྱི་ཚོགས་ལམ་ནས་ས་གསུམ་པའི་བར་བགྲོད་པ་མ་ཡིན་པའི་ཕྱིར། ཕྱི་མ་དེར་ཐལ། འཚང་རྒྱ་བ་ལ་ཚོགས་སྦྱོར་གྱི་གནས་སྐབས་སུ་བསྐལ་པ་གྲངས་མེད་གཅིག་
གི་ངོས་སྐལ་གྱི་ཚོགས་བསགས་དགོས་པའི་ཕྱིར། ཁ་ཅིག་མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་ལ། གདུལ་བྱ་དབང་རྟུལ་ཞིག་ཡོད་ཟེར་ན། དེ་མེད་པར་ཐལ། དེའི་ཆེད་དུ་བྱ་བའི་གདུལ་བྱ་ཡིན་ན། དབང་རྣོན་ཡིན་དགོས་
པའི་ཕྱིར། དེར་ཐལ། དེ་ཡིན་ན། ཐེག་ཆེན་གྱི་རིགས་ཅན་ཡིན་དགོས་པའི་ཕྱིར། ཁྱབ་སྟེ། དེ་ཡིན་ན། རང་བཞིན་གྱིས་དབང་རྣོན་ཡིན་དགོས་པའི་ཕྱིར། ཁ་ཅིག་ན་རེ། དེ་ལ་བྱང་སེམས་དབང་རྟུལ་ཡོད་ཟེར་ན། དེ་ཡང་མེད་པར་
ཐལ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་བྱང་སེམས་ཡིན་ན། བྱང་སེམས་དབང་རྣོན་ཡིན་དགོས་པའི་ཕྱིར། ཁ་ཅིག་ན་རེ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་དབང་འབྲིང་མེད་ཟེར་ན། དེ་ཡོད་པར་ཐལ་
དེ་དབང་འབྲིང་ཡོད་ཀྱང་རྒྱན་གྱི་ཆེད་དུ་བྱ་བའི་གདུལ་བྱ་ལ་ནང་གསེས་དབང་པོ་རྣོ་རྟུལ་གཉིས་སུ་འབྱེད་པའི་ཚེ་དེ་དེའི་ཆེད་དུ་བྱ་བའི་གདུལ་བྱ་དབང་རྟུལ་གྱི་ཁོངས་སུ་བསྡུ་བ་གསེར་འཕྲེང་ལས་བཤད་པའི་ཕྱིར། གཞན་ཡང་

[054B] བྱང་སེམས་དབང་འབྲིང་ཡོད་པའི་ཕྱིར། དེར་ཐལ། བྱང་སེམས་དབང་འབྲིང་གིས་མཐོང་ལམ་ནས་ཕྱིར་མི་ལྡོག་གི་རྟགས་ཐོབ་པའི་ཚུལ་ཡང་གསུངས་པའི་ཕྱིར། ཁ་ཅིག་མངོན་རྟོགས་རྒྱན་གྱི་གདུལ་
བྱ་ཡིན་ན། དེའི་ཆེད་དུ་བྱ་བའི་གདུལ་བྱ་ཡིན་པས་ཁྱབ་ཟེར་ན། དེ་མི་འཐད་པར་ཐལ། མངོན་རྟོགས་རྒྱན་གྱི་གདུལ་བྱ་ཕལ་པ་ཡོད་པའི་ཕྱིར། དེར་ཐལ། དེས་གདུལ་བྱ་ཕལ་བའི་ལམ་ཉམས་ལེན་གྱི་རིམ་པ་བསྟན་པའི་ཕྱིར། ཁ་
ཅིག་ན་རེ། རྒྱན་གྱི་ཆེད་དུ་བྱ་བའི་གདུལ་བྱ་ཡིན་ན། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་ཡིན་པས་ཁྱབ་ཟེར་ན། མདོ་སྡེ་རྒྱན་གྱི་ཆེད་དུ་བྱ་བའི་གདུལ་བྱ་ཆོས་ཅན། དེར་ཐལ། དེའི་ཕྱིར། འདོད་ན། དབུ་མ་པ་ཡིན་པར་
ཐལ། འདོད་པའི་ཕྱིར། འདོད་མི་ནུས་ཏེ། སེམས་ཙམ་པ་ཡིན་པའི་ཕྱིར། ཁ་ཅིག། དགོངས་འགྲེལ་གཞན་ལ་མ་བརྟེན་པར་མངོན་རྟོགས་རྒྱན་གྱི་ཚིག་དོན་རྫོགས་པར་རྟོགས་ནུས་པའི་གདུལ་བྱ་ཐེག་ཆེན་གྱི་རིགས་ཅན་
མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱའི་མཚན་ཉིད་ཟེར་ན། ཡུམ་གྱི་མདོའི་ཆེད་དུ་བྱ་བའི་གདུལ་བྱ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། དགོངས་འགྲེལ་གཞན་ལ་མ་བརྟེན་པར་ཡུམ་
གྱི་མདོ་ལ་བརྟེན་ནས་མངོན་རྟོགས་རྒྱན་གྱི་ཚིག་དོན་རྫོགས་པར་རྟོགས་ནུས་པའི་ཐེག་ཆེན་གྱི་རིགས་ཅན་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེའི་ཕྱིར། གཞན་ཡང། འགྲེལ་པ་དོན་གསལ་གྱི་ཆེད་དུ་བྱ་བའི་གདུལ་བྱ་ཆོས་
ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། དགོངས་འགྲེལ་གཞན་ལ་མ་བརྟེན་པར་མངོན་རྟོགས་རྒྱན་གྱི་དགོངས་འགྲེལ་ཉིད་ལ་བརྟེན་ནས་མངོན་རྟོགས་རྒྱན་གྱི་དགོངས་པ་རྫོགས་པར་རྟོགས་ནུས་པའི་

[055A]༄༅། །མངོན་རྟོགས་རྒྱན་གྱི་གདུལ་བྱ་ཡིན་པའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་མི་ནུས་སོ། །   ༈    ཆོས་མངོན་རྟོགས། ཚོགས་ལམ་གྱི་མཚན་ཉིད། ཐེག་
ཆེན་གྱི་ཆོས་མངོན་རྟོགས། ཐེག་ཆེན་གྱི་ཚོགས་ལམ་གྱི་མཚན་ཉིད། སྦྱིན་སོགས་སྒྲུབ་པ་ལ་མཁས་པའི་ཐེག་ཆེན་གྱི་ཆོས་མངོན་རྟོགས་དེ། སྐབས་འདིར་བསྟན་པའི་ཐེག་ཆེན་གྱི་ཚོགས་ལམ་གྱི་མཚན་ཉིད། སྤྱིར་ནི་
ཚོགས་ལམ། ཆོས་མངོན་རྟོགས། ཐར་པ་ཆ་མཐུན་གསུམ་དོན་གཅིག་ཚོགས་ལམ་དུ་ཞུགས་པ་དང་ལམ་སྣ་ཟིན་པ་དུས་མཉམ་པས། ཐེག་ཆེན་གྱི་ཚོགས་ལམ་ཐོབ་པ་དང། ཐེག་ཆེན་སེམས་བསྐྱེད་ཐོབ་པ། ཐེག་ཆེན་ལམ་དུ་ཞུགས་
པ་དུས་མཉམ་མོ། །དེ་ཡང་ལམ་དུ་ཞུགས་པའི་ཚད་ཁོ་བོ་ཅག་ལྟ་བུས་བརྗོད་དཀའ་ཡང། གསེར་འཕྲེང་ལས། ངེས་འབྱུང་གི་བསམ་བས་བསླངས་པའི་དགེ་རྩ་སྣ་རེ་ཙམ་རྒྱུད་ལ་སྐྱེས་ན་ཡང་ཚོགས་ལམ་གྱི་ཕྱོགས་རེ་ཐོབ་པ་ཡིན་ནོ། །ཞེས་གསུངས་
ཤིང། རྗེའི་གསུང་འབུམ་ཐོར་བུའི་ནང་ཚན་འཇམ་དབྱངས་ཀྱིས་རྗེ་བླ་མར་གསུངས་པ་ལས། རྩོལ་བཅས་ཀྱི་མྱོང་བ་ཐོན་པས་ཐར་བའི་ས་བོན་འཇོག་ནུས་ཀྱང་ལམ་གྱི་སྣར་མ་སླེབ། སྲིད་པའི་བདེ་འབྱོར་དྲན་ཙམ་དང་སེམས་ཅན་
དྲན་ཙམ་གྱིས་ངེས་འབྱུང་དང་བྱང་སེམས་རྒྱུན་ལྡན་དུ་འཇུག་པའི་མྱོང་བ་ཐོན་ན་ཚོགས་ལམ་ཆུང་ངུར་འཇོག། ཅེས་ངེས་འབྱུང་ལ་རྩོལ་བཅས་ཀྱི་མྱོང་བ་ཐོན་པ་ཙམ་གྱིས་ལམ་སྣ་མི་ཟིན་པར་གསུངས་ནས་དེ་ལ་རྩོལ་མེད་ཀྱི་མྱོང་བ་
ཐོན་པ་ན་ཚོགས་ལམ་ཐོབ་པར་བསྟན་ཏོ། །ཚོགས་ལམ་གྱི་རྟགས་ཁྱད་པར་ཅན་ནི། ཉི་ཁྲི་སྣང་བ་ལས། ཐར་པའི་ཆ་དང་མཐུན་པ་འདིའི་རྟགས་ནི་རྣམ་པ་གསུམ་སྟེ། འདི་ལྟ་སྟེ་སེམས་མི་ཞུམ་པ་མི་དངང་པའི་མཚན་ཉིད་དང། མི་

[055B] ཡིད་ལ་འགྱོད་པ་མེད་པ་མི་སྐྲག་པའི་མཚན་ཉིད་དང། ཞེས་ཟབ་དོན་ལ་མི་སྐྲག་པ་དགོས་པར་གསུང་ལ། གཞན་ཡང། ཀུན་ལས་བཏུས་ལས། ཚོགས་ཀྱི་ལམ་གང་ཞེ་ན། སོ་སོ་སྐྱེ་བའོ་
ཚུལ་ཁྲིམས་དང། དབང་པོའི་སྒོ་བསྔོམ་པ་དང། ཟས་ཀྱི་ཚོད་ཤེས་པ་དང། ནམ་གྱི་ཚ་སྟོད་དང་ཆ་སྨད་ལ་མི་ཉལ་བར་རྣལ་འབྱོར་ལ་བརྩོན་པ་དང་ཤེས་བཞིན་དུ་གནས་པར་མངོན་པར་དགའ་བ་དང། ཞེས་སོགས་གསུངས་
ཤེར། མཛོད་འགྲེལ་ལས། གང་ལ་འཁོར་བའི་ཉེས་དམིགས་ནང་བདག་མེད་པ་དང་མྱ་ངན་ལས་འདས་པའི་ཡོན་ཏན་བརྗོད་པའི་གཏམ་ཐོས་ན་སྤུ་ཟིང་ཞེས་བྱེད་པ་དང། མཆི་མ་ཀྲུག་ཅེས་བྱེད་པ་དེ་ལ་ནི་ཐར་བའི་ཆ་དང་མཐུན་
བའི་དགེ་རྩ་ཡོད་པར་ཤེས་པར་བྱ་སྟེ། ཞེས་སོགས་ཚོགས་ལམ་གྱི་རྟགས་གསུངས་པ་རྣམས་ལས་རྟགས་མ་ནོར་བ་འགའ་ཞིག་བྱུང་ན་ཚོགས་ལམ་ཐོབ་པ་ལ་ཉེ་བའི་རྟགས་སམ། དེ་ཐོབ་པའི་རྟགས་སུ་ཤེས་པར་བྱའི་
གཞན་དུ་ན་ལམ་སྣ་མ་ཟིན་བཞིན་དུ་ཐེག་ཆེན་གྱི་གང་ཟག་ཆུ་ཁས་ལེན་དགོས་པར་ཐལ་བའི་སྐྱོན་དུ་འགྱུར་ཏེ། ལམ་སྣ་མ་ཟིན་བཞིན་དུ་བླ་མེད་ཀྱི་ཐེག་པའི་གང་ཟག་ཁྱད་པར་ཅན་དུ་ཁས་ལེན་པ་དུ་མ་སྣང་བའི་ཕྱིར་རོ། །དེ་
དག་ནི་དོན་ལ་ཕན་བསམས་ནས་བྲིས་སོ། དགོངས་འགྲེལ་གཞན་ལམ་བརྟེན་པར་མངོན་རྟོགས་རྒྱན་གྱི་དགོངས་པར་རང་དབང་དུ་རྫོགས་པར་རྟོགས་ནུས་པའི་མངོན་རྟོག་རྒྱན་གྱི་གདུལ་བྱ་དེ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱའི་
མཚན་ཉིད། དེ་ལ་དེར་གྱུར་བའི་དབང་པོ་རྣོ་རྟུལ་གཉིས་ཡོད། །   ༈    ཁ་ཅིག་ཐེག་ཆེན་གྱི་ཚོགས་ལམ་ཡིན་ན། སྟོང་ཉིད་རྟོགས་མྱོང་ཡིན་དགོས་པར་ཐལ། མངོན་རྟོགས་རྒྱན་གྱི་ཆེད་དུ་

[056A]༄༅། །བྱ་བའི་གདུལ་བྱའི་རྒྱུད་ཀྱི་ཐེག་ཆེན་གྱི་ཚོགས་ལམ་ཡིན་ན། སྟོང་ཉིད་རྟོགས་མྱོང་ཡིན་དགོས་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། རྣམ་བཤད་ལས། དབང་རྟུལ་ལ་ངེས་པ་མེད་དོ། །
ཞེས་སྟོང་ཉིད་རྟོགས་མ་མྱོང་བའི་ཐེག་ཆེན་གྱི་ཚོགས་ལམ་ཡོད་པར་བསྟན་པའི་ཕྱིར། གཞན་ཡང། སྟོང་ཉིད་རྟོགས་མ་མྱོང་བའི་བྱང་སེམས་ཡོད་པར་ཐལ། དེ་རྟོགས་མ་མྱོང་བའི་སེམས་ཙམ་བའི་བྱང་སེམས་ཡོད་པའི་ཕྱིར། དེར་
ཐལ། དེ་ཡིན་ན། བདེན་འཛིན་གྱི་བཅིངས་པས་ཁྱབ་པའི་ཕྱིར། ཁ་ཅིག་ན་རེ། བྱང་སེམས་དབང་རྣོན་ཡིན་ན། ཚོགས་ལམ་དུ་མ་ཞུགས་པའི་སྔ་རོལ་དུ་སྟོང་ཉིད་རྟོགས་མྱོང་ཡིན་དགོས་པར་ཐལ། ཐེག་ཆེན་གྱི་རིགས་ཅན་དབང་
རྣོན་གྱིས་ཐེག་ཆེན་ལམ་དུ་མ་ཞུགས་པའི་སྔ་རོལ་དུ་སྟོང་ཉིད་ངེས་པར་བྱས་ཏེ། དེ་རྗེས་ཐེག་ཆེན་གྱི་ཚོགས་ལམ་དུ་འཇུག་པའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། དབུ་མ་རྒྱན་ལས། ཡང་དག་ཤེས་རྩོལ་སྔོན་
བཏང་སྟེ། །དོན་དམ་རྣམ་པར་ངེས་གྱུར་པ། །ཞེས་གསུངས་པའི་ཕྱིར། འདོད་ན། སེམས་རྩམ་པའི་བྱང་སེམས་དང་རྒྱུད་གཅིག་དུ་གྱུར་པའི་ཕྱིར་མི་ལྡོག་གི་རྟགས་ཐོབ་པའི་བྱང་འཕགས་ཆོས་ཅན། དེར་ཐལ། དེའི་ཕྱིར། དེར་ཐལ་
བྱང་འཕགས་དབང་རྣོན་ཡིན་པའི་ཕྱིར། དེར་ཐལ། ཕྱིར་མི་ལྡོག་གི་རྟགས་ཐོབ་པའི་བྱང་འཕགས་ཡིན་པའི་ཕྱིར། འདོད་མི་ནུས་སོ། །ཁ་ཅིག་དབང་པོ་རྣོན་རྟུལ་གཉིས་ཀྱི་མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་
ཡོད་པར་ཐལ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་དབང་པོ་རྣོ་རྟུལ་གཉིས་ཡོད་པའི་ཕྱིར། ཟེར་ན། མ་ཁྱབ། མ་གྲུབ་ན་དེར་ཐལ། རྫོགས་པའི་བྱང་ཆུབ་རྣོན་པོ་ཡིས། །རྟོགས་སླ་རྟུལ་པོས་རྟོགས་དཀར་བཞེད། །

[056B] འདོད་མི་ནུས་ཏེ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་ཡིན་ན། དབང་རྟུལ་མ་ཡིན་དགོས་པའི་ཕྱིར།    ༈    གཉིས་པ་རྒྱུད་སྨིན་བྱེད་ཀྱི་ལམ་ངེས་འབྱེད་ཆ་མཐུན་ནི། དྲོ་བ་རྣམས་ཀྱི་དམིགས་
པ་འདིར། །ཞེས་པ་ནས། སྨིན་བྱེད་སོགས་ཀྱི་ཤེས་པར་བྱ། །ཞེས་པའི་བར་གསུངས་ཏེ། དོན་ནི། འགྲེལ་པར། རྣམ་པ་ཐམས་ཅད་མངོན་པར་རྟོགས་པ་འདི་ལ་མཉམ་པ་དང། བྱམས་པ་དང། ཞེས་པ་ནས། དེ་ལྟར་ན་ངེས་པར་
འབྱེད་པའི་ཆ་དང་མཐུན་པ་ཡིན་ནོ། །ཞེས་པའི་བར་གསུངས། །འཕྲོས་ནི། རབ་འབྱོར་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་འཚང་རྒྱ་བར་འདོད་པས་སེམས་ཅན་དེ་དག་གི་དྲུང་དུ་གནས་པར་བྱ། །བྱམས་པ་ཆེན་པོ་བསྐྱེད་པར་བྱ་
སྙིང་རྗེ་ཆེན་པོ་བསྐྱེད་པར་བྱ། ཞེས་པ་ནས། བདག་ཉིད་ཀྱང་རྣམ་པ་ཐམས་ཅད་མཁྱེན་པའི་ཡེ་ཤེས་བསྐྱེད་པར་བྱ། ཞེས་པའི་བར་གྱི་མདོ་ལས་འཕྲོས་སོ། །འདིར་འགྲེལ་བར་ལམ་གྱི་གོ་རིམ་ལ་ལོག་རྟོག་དགག་པ་ནི། །རྣམ་པ་དང་ལམ་དང་གཞི་
ཐམས་ཅད་རྣམ་པར་སྒོམ་པའི་དབྱེ་བས། ཞེས་པ་ནས། ཡིན་པར་ཤེས་པར་བྱའོ། །ཞེས་པའི་བར་གསུངས། འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། ཐེག་ཆེན་གྱི་སྦྱོར་
ལམ་དྲོད་སོགས་བཞིའི་དམིགས་པ་ཡོད་དེ། ཐེག་ཆེན་གྱི་སྦྱོར་ལམ་དྲོ་བ་རྣམས་ཀྱི་དམིགས་པ་སྐབས་འདིང་སེམས་ཅན་ཐམས་ཅད་ཡིན་པར་མདོ་ལས་བསྔགས་ཤིང་བརྗོད་ལ་ཚུལ་ཇི་ལྟར་ན་སེམས་ཅན་དེ་དག་ཉིད་ལ་དམིགས་
ནས་སེམས་མཉམ་པར་ལྟ་བ་སོགས་རྣམ་པ་དག་ནི་བཅུར་བཤད་པའི་ཕྱིར་དང། རྩེ་མོར་གྱུར་པ་ཡང་དེ་བཞིན་སེམས་ཅན་ཐམས་ཅད་ལ་དམིགས་ནས་རྩེ་མོ་བ་བདག་ཉིད་སྡིག་པ་མི་དགེ་བ་བཅུ་ལས་ལྡོག་ཅིང། སྦྱིན་སོགས་ལ་

[057A]༄༅། །གནས་པའི་སྒོ་ནས་སེམས་ཅན་གཞན་དག་དེ་དག་ལ་ནི་འགོད་པ་དང། དེ་དག་གི་བསྔགས་པ་བརྗོད་པ་དང་མཐུན་པས་དགའ་བར་བྱེད་པ་ཉིད་ཀྱིས་དམིགས་པ་དང། བཟོད་པ་ནི། སེམས་ཅན་ལ་
དམིགས་ནས་བདེན་པ་བཞི་ཤེས་པ་ལ་རང་གནས་ཏེ་སེམས་ཅན་གཞན་གྱི་རྟེན་ཅན་དེ་ལ་འགོད་པ་དང། ཆོས་མཆོག་ཀྱང་དེ་བཞིན་དུ་སེམས་ཅན་ལ་དམིགས་ཏེ་སེམས་ཅན་རྣམས་སྨིན་པར་བྱེད་པ་དང་གྲོལ་བར་བྱེད་པ་སོགས་ཀྱིས་དམིགས་
པར་ཤེས་པར་བྱ་བ་ཡིན་པའི་ཕྱིར།། ལམ་གསུམ་ཟློས་སྤོང། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་དྲོ་བ་རྣམས་ཀྱི། ཞེས་སོགས་ཀྱི་སྐབས་འདིར་བསྟན་པའི་སྦྱོར་ལམ་སྦྱོར་ལམ་བཏགས་པ་བ་ཡིན་ཟེར་ན། དེ་མི་འཐད་
པར་ཐལ། དེའི་སྐབས་ནས་བསྟན་པའི་སྦྱོར་ལམ་སྦྱོར་ལམ་མཚན་ཉིད་པ་ཡིན་པའི་ཕྱིར། དེར་ཐལ། མཚན་མེད་རབ་ཏུ་སྦྱིན་ལ་སོགས། །ཞེས་སོགས་ཀྱི་སྐབས་ནས་བསྟན་པའི་ཚོགས་ལམ་ཚོགས་ལམ་མཚན་ཉིད་པ་ཡིན་པའི་ཕྱིར་
ཁ་ཅིག་སྐབས་དང་པོ་གསུམ་དུ་སྦྱོར་མཐོང་སྒོམ་གསུམ་བསྟན་པ་དང། འདིར་སྦྱོར་མཐོང་སྒོམ་གསུམ་བསྟན་པ་ལ་ཟློས་པའི་སྐྱོན་མེད་དེ། སྐབས་དང་པོ་གསུམ་ནས་བསྟན་པའི་སྦྱོར་མཐོང་སྒོམ་གསུམ་སྦྱོར་མཐོང་
སྒོམ་གསུམ་མཚན་ཉིད་པ་དང། འདིར་བསྟན་པའི་སྦྱོར་མཐོང་སྒོམ་གསུམ་དེ་བཏགས་པ་བ་ཡིན་ཟེར་ན། འོ་ན། སྐབས་དང་པོ་གསུམ་དུ་བསྟན་པའི་སྦྱོར་མཐོང་སྒོམ་གསུམ་སྦྱོར་མཐོང་སྒོམ་གསུམ་མཚན་ཉིད་པ་
ཡིན་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། དེའི་སྐབས་ནས་བསྟན་པའི་སྦྱོར་མཐོང་སྒོམ་གསུམ་གྱི་གཞི་མཐུན་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། དེ་གསུམ་གྱི་གཞི་མཐུན་མེད་པའི་

[057B] ཁ་ཅིག་སྐབས་དང་པོ་དྲུག་ཏུ་སྦྱོར་མཐོང་སྒོམ་གསུམ་ལན་དྲུག་ཏུ་བསྟན་པ་ལ་ཟློས་པའི་སྐྱོན་མེད་དེ། སྐབས་དང་པོ་གསུམ་གྱི་སྐབས་ནས་བསྟན་པའི་སྦྱོར་ལམ་སྦྱོར་ལམ་མཚན་ཉིད་པ། མཐོང་ལམ་མཐོང་ལམ་མཚན་
ཉིད་པ། སྒོམ་ལམ་སྒོམ་ལམ་མཚན་ཉིད་པ་གང་ཞིག་སྦྱོར་བ་དང་པོ་གསུམ་གྱི་སྐབས་ནས་བསྟན་པའི་སྦྱོར་ལམ་སྦྱོར་ལམ་བཏགས་པ་བ་སོགས་ཡིན་པའི་ཕྱིར། ཕྱི་མ་དེར་ཐལ། རྣམ་རྫོགས་སྦྱོར་བའི་སྐབས་སུ་ས་བརྒྱད་པའི་ཡེ་ཤེས་
ཆུང་འབྲིང་ཆེན་པོ་གསུམ་ལ་རིམ་བཞིན་དུ་སྦྱོར་མཐོང་སྒོམ་གསུམ་གྱི་མིང་གིས་བཏགས། རྩེ་སྦྱོར་གྱི་སྐབས་སུ་ས་དགུ་པའི་ཡེ་ཤེས་དང། ས་བཅུ་པའི་དཀྱིལ་སྟོད་ཀྱི་ཡེ་ཤེས་ཆུང་འབྲིང་ཆེན་པོ་གསུམ་ལ་དེ་གསུམ་གྱི་མིང་གིས་
བཏགས། མཐར་གྱིས་སྦྱོར་བའི་སྐབས་སུ་ས་བཅུ་པའི་དཀྱིལ་སྨད་ཀྱི་ཡེ་ཤེས་ཆུང་འབྲིང་ཆེན་པོ་གསུམ་ལ་སྦྱོར་མཐོང་སྒོམ་གསུམ་གྱི་མིང་གིས་བཏགས་ནས་བསྟན་པའི་ཕྱིར་རོ། །ཟེར་ན། དེ་མི་འཐད་པར་ཐལ། རྣམ་རྫོགས་
སྦྱོར་བ་སོགས་ཀྱི་སྐབས་ནས་བསྟན་པའི་སྦྱོར་ལམ་དེ་སྦྱོར་ལམ་མཚན་ཉིད་པ་ཡིན་པའི་ཕྱིར། དེར་ཐལ། དེ་ངེས་འབྱེད་ཆ་མཐུན་ཡིན་པའི་ཕྱིར། དེར་ཐལ། འགྲེལ་པ་ལས། ངེས་པར་འབྱེད་པའི་ཆ་དང་མཐུན་པར་འབྱུང་བས་
ཞེས་གསུངས་པའི་ཕྱིར། གཞན་ཡང། དེ་མི་འཐད་པར་ཐལ། རྣམ་རྫོགས་སྦྱོར་བ་སོགས་ཀྱི་སྐབས་ནས་བསྟན་པའི་སྦྱོར་ལམ་སོགས་དེ་དག་མིན་ཀྱང་དེ་དག་གི་མིང་གིས་བཏགས་པ་ལ་དགོས་པ་ཁྱད་པར་ཅན་ཡོད་པའི་ཕྱིར། ཁ་
ཅིག་ཐབས་ཤེས་གཉིས་སུ་ཕྱེ་བའི་ཐབས་ཀྱི་ཆ་གཙོ་བོར་གྱུར་པའི་ཐེག་ཆེན་གྱི་དོན་མངོན་རྟོགས། སྐབས་འདིར་བསྟན་པའི་ཐེག་ཆེན་གྱི་སྦྱོར་ལམ་གྱི་མཚན་ཉིད་ཟེར་ན། སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་ཆོས་

[058A]༄༅། །ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་མི་ནུས་ཏེ། ཐབས་ཤེས་གཉིས་སུ་ཕྱེ་བའི་ཤེས་རབ་ཀྱི་ཆར་གཏོགས་ཡིན་པའི་ཕྱིར། དེར་ཐལ། སྟོང་ཉིད་
རྟོགས་པའི་སེམས་དཔའི་ཡེ་ཤེས་ཡིན་པའི་ཕྱིར།།    ༈    ཐབས་ཁྱད་པར་ཅན་གྱིས་ཟིན་པའི་ཐེག་ཆེན་གྱི་དོན་མངོན་རྟོགས། སྐབས་འདིར་བསྟན་པའི་ཐེག་ཆེན་གྱི་སྦྱོར་ལམ་གྱི་མཚན་ཉིད་
རྒྱས་པར་ནི་སྦྱོར་ལམ་གྱི་སྐབས་སུ་ཤེས་པར་བྱའོ། །མངོན་པར་རྟོགས་པའི་རྒྱན་གྱི་སྐབས་འདིར་སྦྱོར་མཐོང་སྒོམ་གསུམ་གྱི་ཐ་སྙད་ལན་མང་དུ་གསུངས་པ་ལ་བརྟེན་ནས་ཟློས་པའི་སྐྱོན་དུ་འགྱུར་བར་དོགས་ཏེ། སློབ་
དཔོན་ཁ་ཅིག་སྐབས་དང་པོ་གསུམ་གྱི་སྐབས་སུ་བསྟན་པའི་སྦྱོར་ལམ་སོགས་དེ་དག་མཚན་ཉིད་པ་ཡིན་ཀྱང། སྦྱོར་བ་བཞིའི་སྐབས་ནས་བསྟན་པའི་སྦྱོར་ལམ་སོགས་དེ་དག་བཏགས་པ་བར་འདོད་ལ། རྣམ་བཤད་རང་
ལུགས་ནི། སྐབས་དང་པོ་གསུམ་གྱི་སྐབས་ནས་བསྟན་པའི་སྦྱོར་ལམ་སྦྱོར་ལམ་མཚན་ཉིད་པ་ཡིན་པ་སོགས་ལྟར། སྦྱོར་བ་བཞིའི་སྐབས་ནས་བསྟན་པའི་སྦྱོར་ལམ་སྦྱོར་ལམ་མཚན་ཉིད་པ་སོགས་ཡིན་ནོ། །སློབ་དཔོན་གྱིས་ལམ་
གསུམ་བཏགས་མཚན་པའི་ལུགས་རང་ལུགས་སུ་མི་བཞེད་དེ། དེས་སྦྱོར་བཞིའི་སྐབས་ནས་བསྟན་པའི་ལམ་དེ་དང་དེ་རྣམས་ལམ་དེ་དང་དེ་མཚན་ཉིད་པར་བཞེད་པའི་ཕྱིར་རོ། །དེས་མངོན་པར་རྟོགས་པ་ལམ་ཁུག་པའི་
ལུགས་སུ་བཞེད་པ་ཡིན་ཏེ། སྐབས་དང་པོ་གསུམ་གྱི་སྐབས་ནས་བསྟན་པའི་སྦྱོར་ལམ་སོགས་ཉམས་སུ་ལེན་པའི་གང་ཟག་དེས། སྦྱོར་བ་བཞིའི་སྐབས་ནས་བསྟན་པའི་སྦྱོར་ལམ་སོགས་ཉམས་སུ་ལེན་པར་བཞེད་པའི་

[058B]    ༈    ཁ་ཅིག་ན་རེ། སློབ་དཔོན་སེངྒེ་བཟང་པོས་ལམ་ཁུག་པ་བའི་ལུགས་མི་བཞེད་པར་ཐལ། དེས་མངོན་པར་རྟོགས་པ་ལམ་རྐྱང་བ་བའི་ལུགས་སུ་བཞེད་པའི་ཕྱིར། དེར་
ཐལ། སློབ་དཔོན་གྱིས་སྡུད་འགྲེལ་དུ་དེ་ལྟར་བཤད་པའི་ཕྱིར་ན། སྐྱོན་མེད་དེ། དེ་ནི་སློབ་དཔོན་སྔ་མའི་བཞེད་པ་བསྐྱར་བ་ཙམ་ཡིན་པའི་ཕྱིར།།    ༈    གསུམ་པ་མངོན་རྟོགས་ཁྱད་པར་ཅན་རྒྱུད་ལ་སྐྱེ་བའི་
རིམ་པ་བཤད་པ་ལ་གཉིས། ཕྱིར་མི་ལྡོག་པའི་རྟགས་བཤད་པ་དང། སྐུ་གསུམ་སྒྲུབ་བྱེད་ཀྱི་ལམ་ཁྱད་པར་ཅན་བཤད་པའོ། །དང་པོ་ལ་གཉིས། སྤྱིར་བསྟན་པ་དང། སོ་སོར་བཤད་པའོ། །དང་པོ་ནི། ངེས་འབྱེད་ཡན་ལག་
ནས་བཟུང་སྟེ། །ཞེས་པ་ནས། དེ་འདིར་ཕྱིར་མི་ལྡོག་པའི་ཚོགས། །ཞེས་པའི་བར་གསུངས་ཏེ། དོན་ནི། འགྲེལ་བ་ལས། །དཔའ་བོ་གང་དག་ངེས་པར་འབྱེད་པའི་ཆ་དང་མཐུན་པ་བཞི། ཞེས་པ་ནས། བྱང་ཆུབ་སེམས་དཔའ་སློབ་
པ་ཕྱིར་མི་ལྡོག་པའི་དགེ་འདུན་ཡིན་ནོ། །ཞེས་པའི་བར་གསུངས། འཕྲོས་ནི། རབ་འབྱོར་གྱིས་གསོལ་བ། བཅོམ་ལྡན་འདས། རྣམ་པ་གང་དག་དང། རྟགས་གང་དག་དང་མཚན་མ་གང་དག་གིས་བྱང་ཆེན་བླ་ན་མེད་པ་
ཡང་དག་པར་རྫོགས་པའི་བྱང་ཆུབ་ལས་ཕྱིར་མི་ལྡོག། ཅེས་པ་ནས། རབ་འབྱོར་རྣམ་པ་དེ་དག་དང། རྟགས་དེ་དག་དང། །མཚན་མ་དེ་དག་དང་ལྡན་པའི་བྱང་ཆུབ་སེམས་དཔའ་སེམས་དཔའ་ཆེན་པོ་ནི་བླ་ན་མེད་པ་ཡང་དག་པར་
རྫོགས་པའི་བྱང་ཆུབ་ལས་ཕྱིར་མི་ལྡོག་པར་རིག་པར་བྱའོ། །ཞེས་སོགས་ཀྱི་བར་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། སྐབས་འདིར་ཕྱིར་མི་

[059A]༄༅། །ལྡོག་པའི་དགེ་འདུན་གྱི་ཚོགས་རྣམ་པ་གསུམ་ཡོད་དེ། ཐེག་ཆེན་གྱི་ངེས་འབྱེད་ཡན་ལག་ལ་གནས་པའི་སེམས་དཔའ་དབང་རྣོན་ནས་བཟུང་སྟེ་ཐེག་ཆེན་གྱི་མཐོང་བའི་ལམ་དང་སྒོམ་པའི་ལམ་དག་ལ་བྱང་
ཆུབ་སེམས་དཔའ་གང་དག་གནས་པ་དེ་དག་རྣམས་སུ་ཡོད་པའི་ཕྱིར།།    ༈    དང་པོ་ལ། ཁ་ཅིག་ན་རེ། རྫོགས་བྱང་ལས་ཕྱིར་མི་ལྡོག་པའི་སེམས་དཔའ་ཡིན་ན། ཕྱིར་མི་ལྡོག་པའི་རྟགས་
ཐོབ་པའི་སེམས་དཔའ་ཡིན་པས་ཁྱབ་ཟེར་ན། གསེར་ལྟ་བུའི་སེམས་བསྐྱེད་རྒྱུད་ལ་ལྡན་པའི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། ཁྱབ་སྟེ། གསེར་ལྟ་བུའི་སེམས་
བསྐྱེད་ཀྱི་སྒྲ་དོན་ཅིག་ཡོད་པའི་ཕྱིར། འདོད་མི་ནུས་ཏེ། ཚོགས་ལམ་པ་ཡིན་པའི་ཕྱིར། ཁ་ཅིག་ན་རེ། ཕྱིར་མི་ལྡོག་པའི་རྟགས་ཐོབ་པའི་བྱང་སེམས་དབང་རྟུལ་ཡོད་ཟེར་ན། དེ་མེད་པར་ཐལ། ཕྱིར་མི་ལྡོག་པའི་རྟགས་ཐོབ་
པའི་བྱང་སེམས་ཡིན་ན། བྱང་སེམས་དབང་རྣོན་ཡིན་དགོས་པའི་ཕྱིར། དེར་ཐལ། བྱང་སེམས་དབང་རྟུལ་རྣམས་ཀྱིས་ཀྱང་ཕྱིར་མི་ལྡོག་པའི་རྟགས་ཐོབ་པའི་ཚེ་བྱང་སེམས་དབང་རྣོན་དུ་འགྱུར་པའི་ཕྱིར། ཁ་ཅིག་ན་རེ། དབང་རྣོན་
གྱིས་སྦྱོར་ལམ་ནས་ཕྱིར་མི་ལྡོག་པའི་རྟགས་ཐོབ། དབང་འབྲིང་གིས་མཐོང་ལམ་ནས་ཕྱིར་མི་ལྡོག་པའི་རྟགས་ཐོབ། དབང་རྟུལ་གྱིས་སྒོམ་ལམ་ནས་ཕྱིར་མི་ལྡོག་པའི་རྟགས་ཐོབ་པར་འགྱུར་ཟེར་ན། འོ་ན། སྒོམ་ལམ་
ནས་ཕྱིར་མི་ལྡོག་པའི་རྟགས་ཐོབ་དགོས་ཀྱི་བྱང་སེམས་དེ་དབང་རྟུལ་ཡིན་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། དེ་ཆོས་ཅན། དབང་རྟུལ་མ་ཡིན་པར་ཐལ། དབང་རྣོན་ཡིན་པའི་ཕྱིར། དེར་ཐལ་

[059B] ཁ་ཅིག་ན་རེ། བྱང་སེམས་སྦྱོར་ལམ་བ་དབང་རྣོན་ཡིན་ན། སྦྱོར་ལམ་ནས་ཕྱིར་མི་ལྡོག་པའི་རྟགས་ཐོབ་པས་ཁྱབ་ཟེར་ན། ཐེག་ཆེན་གྱི་སྦྱོར་ལམ་དྲོད་ཐོབ་མ་ཐག་པའི་བྱང་སེམས་སྦྱོར་ལམ་པ་དབང་
རྣོན་ཆོས་ཅན། དེར་ཐལ། དེའི་ཕྱིར། འདོད་ན། སྦྱོར་ལམ་དེས་དྲངས་པའི་ལུས་ངག་གི་ཐ་སྙད་ཁྱད་པར་ཅན་དེ་ཐོབ་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་ན་རེ། སྦྱོར་ལམ་པ་ཕྱིར་མི་ལྡོག་པའི་རྟགས་ཐོབ་པའི་
སེམས་དཔའ་ཡིན་ན། གཟུགས་སོགས་ལ་བདེན་ཞེན་མངོན་གྱུར་པ་ལྡོག་ཟིན་པས་ཁྱབ་ཟེར་ན། དེ་མི་འཐད་པར་ཐལ། ཕྱིར་མི་ལྡོག་པའི་རྟགས་ཐོབ་པའི་བྱང་སེམས་སྦྱོར་ལམ་པའི་རྒྱུད་ལ་བདེན་འཛིན་མངོན་གྱུར་དུ་འཇུག་པ་
ཡོད་པའི་ཕྱིར། དེར་ཐལ། དེའི་རྒྱུད་ལ་བདེན་འཛིན་ལྷན་སྐྱེས་མངོན་གྱུར་དུ་འཇུག་པ་ཡོད་པའི་ཕྱིར། དེར་ཐལ། བདེན་འཛིན་ལྷན་སྐྱེས་མངོན་གྱུར་པས་བརྒྱད་པ་ནས་སྤང་བར་འཇོག་དགོས་པའི་ཕྱིར། ཁ་ཅིག་ན་རེ། གཟུགས་སོགས་
ལ་བདེན་ཞེན་མངོན་གྱུར་ལྡོག་པ་སོགས་རྟགས་ཉི་ཤུ་དང་ལྡན་པའི་གང་ཟག་དེ། སྦྱོར་ལམ་པ་ཕྱིར་མི་ལྡོག་པའི་རྟགས་ཐོབ་པའི་གང་ཟག་གི་མཚན་ཉིད་ཟེར་ན། འོ་ན། དེ་འདྲའི་རྟགས་ཉི་ཤུ་པོ་ལྡན་པའི་བྱང་སེམས་མཐོང་ལམ་
ས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེ་འདྲའི་བྱང་སེམས་ཡིན་པ་ཞིག་ཡོད་པའི་ཕྱིར། དེར་ཐལ། དེ་མཚན་ཉིད་ཡིན་པའི་ཕྱིར། རྟགས་
ཁས། གཞན་ཡང། དེ་མི་འཐད་པར་ཐལ། སྦྱོར་ལམ་པ་ཕྱིར་མི་ལྡོག་པའི་རྟགས་ཐོབ་པའི་གང་ཟག་ཡིན་ན། རྟགས་ཉི་ཤུ་པོ་གང་རུང་དང་ལྡན་དགོས་ཀྱང། ཉི་ཤུ་དང་ལྡན་པས་མ་ཁྱབ་པའི་ཕྱིར། ཁ་ཅིག་ན་རེ། མཐོང་ལམ་པ་

[060A]༄༅། །ཕྱིར་མི་ལྡོག་པའི་རྟགས་ཐོབ་པའི་གང་ཟག་ཡིན་ན། གཟུགས་སོགས་ལ་བདེན་ཞེན་ལྡོག་པས་ཁྱབ་ཟེར་ན། དེ་མི་འཐད་པར་ཐལ། ཕྱིར་མི་ལྡོག་པའི་རྟགས་ཐོབ་པའི་བྱང་སེམས་མཐོང་ལམ་པའི་རྒྱུད་
ལ་གཟུགས་སོགས་ལ་བདེན་ཞེན་འཇུག་པ་ཡོད་པའི་ཕྱིར། དེར་ཐལ། དེའི་རྒྱུད་ལ་བདེན་འཛིན་འཇུག་པ་ཡོད་པའི་ཕྱིར། དེར་ཐལ། བྱང་སེམས་མཐོང་ལམ་རྗེས་ཐོབ་པའི་རྒྱུད་ལ་བདེན་འཛིན་འཇུག་པ་ཡོད་པའི་ཕྱིར། ཁ་ཅིག་ན་རེ་
ཕྱིར་མི་ལྡོག་པའི་རྟགས་ཐོབ་པའི་བྱང་སེམས་མཐོང་ལམ་པ་ཡིན་ན། མཐོང་ལམ་པ་ཕྱིར་མི་ལྡོག་པའི་རྟགས་ཐོབ་པའི་གང་ཟག་ཡིན་པས་ཁྱབ་ཟེར་ན། སྦྱོར་ལམ་ནས་ཕྱིར་མི་ལྡོག་པའི་རྟགས་ཐོབ་བ་སྔོན་དུ་སོང་བའི་བྱང་སེམས་མཐོང་
ལམ་པ་ཆོས་ཅན། དེར་ཐལ། དེའི་ཕྱིར། འདོད་ན། མཐོང་ལམ་ནས་ཕྱིར་མི་ལྡོག་པའི་རྟགས་གསར་དུ་ཐོབ་པའི་བྱང་སེམས་མཐོང་ལམ་པ་ཡིན་པར་ཐལ་ལོ། །འདོད་ན་སླ། ཁ་ཅིག་ན་རེ། མཐོང་ལམ་པ་ཕྱིར་མི་ལྡོག་
བའི་རྟགས་ཐོབ་པའི་བྱང་སེམས་མཐོང་ལམ་པ་ཡིན་ན། མཐོང་ལམ་གྱི་རྟགས་བཅུ་དྲུག་དང་ལྡན་པས་ཁྱབ་ཟེར་ན། འོ་ན། སྦྱོར་ལམ་པ་ཕྱིར་མི་ལྡོག་པའི་རྟགས་ཐོབ་པའི་བྱང་སེམས་སྦྱོར་ལམ་པ་ཡིན་ན། སྦྱོར་ལམ་
གྱི་རྟགས་ཉི་ཤུ་དང་ལྡན་པས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། སྦྱོར་ལམ་དྲོད་ཀྱི་གནས་སྐབས་སུ་ཕྱིར་མི་ལྡོག་པའི་རྟགས་བཅུ་གཅིག་ཐོབ་ཀྱང་གཞན་མ་ཐོབ་པ་ཡོད་པའི་ཕྱིར། དེར་ཐལ་
རྣམ་བཤད་ལས། དྲོད་ལ་གནས་པའི་རྟགས་རྣམ་པ་བཅུ་གཅིག་དང། ཞེས་གསུངས་པའི་ཕྱིར། ཁ་ཅིག་ན་རེ། རྫོགས་བྱང་ལས་ཕྱིར་མི་ལྡོག་གི་གང་ཟག་ཡིན་ན། སེམས་ཅན་ཡིན་པས་ཁྱབ་ཟེར་ན། སངས་རྒྱས་འཕགས་པ་

[060B] དེར་ཐལ། དེའི་ཕྱིར། རྟགས་གསལ་སླ།།    ༈    ཕྱིར་མི་ལྡོག་པའི་དོན་དང། དེ་རྟགས་ཡང་དག་གིས་དཔོག་ཚུལ་གཉིས། དང་པོ་ནི། ཐེག་དམན་གྱི་ལམ་གཞན་གྱིས་
བར་མ་ཆོད་པར་བླ་མེད་རྫོགས་པའི་བྱང་ཆུབ་ཏུ་ངེས་པར་འགྱུར་རུང་དེ་དེ་ཡིན་ནོ། །གཉིས་པ་ནི། གཟུགས་སོགས་བདེན་ཞེན་མངོན་འགྱུར་པ་ཅི་རིགས་ཟློག་ཅིང། སེམས་ཅན་གཞན་སྡུག་བསྔལ་གྱིས་མནར་བ་མཐོང་བའི་ཚེ་ལུས་ཀྱི་བ་སྤུ་
གཡོ་ཞིང་མིག་ནས་མཆི་མ་འཁྲུག་པ་སོགས་ལུས་ཀྱི་ཐ་སྙད་ཁྱད་པར་ཅན་དང། ཐེག་པ་ཆེན་པོའི་ལམ་འབྲས་བུ་དང་བཅས་པ་རྫོགས་པར་བསྟན་ནུས་པའི་ངག་གི་ཐ་སྙད་ཁྱད་པར་ཅན་འཁྲུལ་མེད་བརྟན་པོ་གཉིས་པོ་གང་རུང་ལྡན་
པའི་བྱང་སེམས་སྦྱོར་ལམ་པ་ཆོས་ཅན། བླ་མེད་རྫོགས་པའི་བྱང་ཆུབ་ལས་ཕྱིར་མི་ལྡོག་པ་ཡིན་ཏེ། ཐབས་ཤེས་ཀྱི་རྟོགས་པ་བརྟན་པོ་དེ་གཉིས་དང་ལྡན་པའི་སེམས་དཔའ་ཡིན་པའི་ཕྱིར། ཞེས་དཔོག་གོ། དེ་ལྟར་དཔོག་པ་
དེ། རང་བཞིན་གྱི་རྟགས་ཡང་དག་གི་དཔོག་ཚུལ་ཡིན་ཏེ། འདིའི་ཐད་ཀྱི་རྣམ་བཤད་དུ་དྲངས་པ་ལས། གཟུང་པར་བྱའོ་ཞེས་བྱ་བ་ནི། ནུས་པའི་རྒྱུ་ཡི་འབྲས་སྐྱེ་བར། །རྗེས་སུ་དཔོག་པ་གང་ཡིན་པ། །དོན་གཞན་ལ་ནི་མི་ལྟོས་
ཕྱིར། །དེ་ནི་རང་བཞིན་ཡིན་པར་བརྗོད། །ཅེས་བྱ་བའི་ཚུལ་གྱིས་དཔོག་པར་གསུངས་པས་སོ། །ཞེས་གསུངས་པའི་ཕྱིར། དེས་ན་རྣམ་བཤད་ལྟར་ན། དཔོག་ཚུལ་དེ། ཚུལ་གསུམ་ངེས་པའི་རྟགས་ཀྱི་དཔོག་ཚུལ་ཡིན་ཀྱང། གསེར་འཕྲེང་
ལྟར་ན་ནི། དེ་ཚུལ་གསུམ་ཚད་མས་ངེས་པའི་རྟགས་ཡང་དག་ཏུ་མི་བཞེད་དོ།།    ༈    །།གསུམ་པ་རྩོད་པ་སྤོང་པ་ལ། ཁ་ཅིག་ ཕྱིར་མི་ལྡོག་པའི་རྟགས་ཐོབ་པའི་བྱང་སེམས་ཚོགས་ལམ་པ་མེད་པར་ཐལ། ཁྱོད་ཀྱི་དམ་བཅའ་

[061A]༄༅། །འཐད་པའི་ཕྱིར། འདོད་ན། དེ་ཡོད་པར་ཐལ། ཕྱིར་མི་ལྡོག་པའི་རྒྱུ་མཚན་ཡང་དག་ཐོབ་པའི་བྱང་སེམས་ཚོགས་ལམ་པ་ཡོད་པའི་ཕྱིར། ཟེར་ན། ཁ་ཅིག་མ་གྲུབ་གསུང་ཡང། མ་ཁྱབ། མ་གྲུབ་ན་
དེར་ཐལ། མངོན་རྟོགས་རྒྱན་གྱི་ཆེད་དུ་བྱ་བའི་གདུལ་བྱ་ཚོགས་ལམ་པའི་རྒྱུད་ལ་ཕྱིར་མི་ལྡོག་གི་རྒྱུ་མཚན་ཡང་དག་ཡོད་པའི་ཕྱིར། དེར་ཐལ། དེའི་རྒྱུད་ལ་དེ་རྫོགས་བྱང་ལས་ཕྱིར་མི་ལྡོག་པའི་རྒྱུ་མཚན་ཡོད་པའི་ཕྱིར་
དེར་ཐལ། དེ་རྫོགས་བྱང་ལས་ཕྱིར་མི་ལྡོག་པའི་རྒྱུ་མཚན་ཡང་དག་ཡོད་པའི་ཕྱིར། དེར་ཐལ། དེ་རྫོགས་བྱང་ལས་ཕྱིར་མི་ལྡོག་པའི་རྒྱུ་མཚན་ཡོད་པའི་ཕྱིར། ཁྱབ་སྟེ། དེ་རྫོགས་བྱང་ལས་ཕྱིར་མི་ལྡོག་པའི་རྒྱུ་མཚན་ལྟར་
སྣང་ལ་བརྟེན་པ་མ་ཡིན་པའི་ཕྱིར། དེར་ཐལ། དེ་རྫོགས་བྱང་ལས་ཕྱིར་མི་ལྡོག་པ་དེ་ལུང་དང་རིགས་པ་ཡང་དག་ལ་བརྟེན་ནས་སྒྲུབ་ནུས་པའི་ཕྱིར། ཁ་ཅིག་ན་རེ། བྱང་སེམས་དབང་རྣོན་ཡིན་ན། སྦྱོར་ལམ་གྱི་གནས་སྐབས་
སུ་ཕྱིར་མི་ལྡོག་པའི་རྟགས་ཐོབ་ནུས་པ་ཡིན་དགོས་པར་ཐལ། བྱང་སེམས་དབང་རྣོན་རྣམས་ཀྱིས་སྦྱོར་ལམ་ནས་ཕྱིར་མི་ལྡོག་གི་རྟགས་ཐོབ་ནུས་པ་དང། དེ་དབང་འབྲིང་རྣམས་ཀྱིས་མཐོང་ལམ་ནས་ཕྱིར་མི་ལྡོག་པའི་རྟགས་ཐོབ་
ནུས་པ་དང། དེ་དབང་རྟུལ་རྣམས་ཀྱིས་སྒོམ་ལམ་ནས་ཕྱིར་མི་ལྡོག་གི་རྟགས་ཐོབ་ནུས་པའི་ཕྱིར། དེར་ཐལ། སྦྱོར་ལམ་ནས་ཕྱིར་མི་ལྡོག་པའི་རྟགས་ཐོབ་ནུས་པའི་བྱང་སེམས་ལ་བྱང་སེམས་དབང་རྣོན་དང། དེ་ནས་མི་ནུས་པར་
མཐོང་ལམ་ནས་ཕྱིར་མི་ལྡོག་པའི་རྟགས་ཐོབ་ནུས་པ་ལ། བྱང་སེམས་དབང་འབྲིང་དང། དེ་ནས་ཀྱང་མི་ནུས་པར་སྒོམ་ལམ་ནས་ཕྱིར་མི་ལྡོག་པའི་རྟགས་ཐོབ་ནུས་པའི་བྱང་སེམས་ལ་བྱང་སེམས་དབང་རྟུལ་ཏུ་བཞག་པའི་

[061B] ཟེར་ན། མ་ཁྱབ། འདོད་ན། སྒོམ་ལམ་ནས་ཕྱིར་མི་ལྡོག་པའི་རྟགས་ཐོབ་པའི་བྱང་སེམས་ཆོས་ཅན། དེར་ཐལ། དེའི་ཕྱིར། འདོད་ན། སླར་སྦྱོར་ལམ་དུ་འཇུག་ནུས་པར་ཐལ་ལོ། །ཁ་ཅིག་ཕྱིར་མི་ལྡོག་པའི་རྟགས་ཐོབ་པའི་བྱང་
སེམས་མཐོང་ལམ་པ་ཡིན་ན། མཐོང་ལམ་ནས་ཕྱིར་མི་ལྡོག་པའི་རྟགས་ཐོབ་པས་ཁྱབ་པར་ཐལ། ཕྱིར་མི་ལྡོག་པའི་རྟགས་ཐོབ་པའི་བྱང་སེམས་སྦྱོར་ལམ་པ་ཡིན་ན། སྦྱོར་ལམ་ནས་ཕྱིར་མི་ལྡོག་པའི་རྟགས་ཐོབ་པས་ཁྱབ་པའི་ཕྱིར་
ཟེར་ན། མ་ཁྱབ། མ་གྲུབ་ན་དེར་ཐལ། ཚོགས་ལམ་ནས་ཕྱིར་མི་ལྡོག་པའི་རྟགས་ཐོབ་པའི་བྱང་སེམས་མེད་པའི་ཕྱིར། དེར་ཐལ། ཚིག་གསལ་ལས། རང་གི་རྟོགས་པ་དང་འཚམ་པར་གཞན་ཡིད་ཆེས་པར་བྱེད་པའི་ཡོན་ཏན་རྣམས་འདི་
ལ་མེད་པས་ན། དེའི་ཕྱིར་དང། རང་ལ་དངོས་པོ་དེས་ཀྱང། ངེས་པར་འབྱེད་པའི་རྟགས་གཟུང་སླ་བ་ཡང་མེད་པའི་ཕྱིར་ཐ་སྙད་གདགས་པའི་གཞིར་མ་གྱུར་པས་ན། འདི་ཕྱིར་མི་ལྡོག་པའོ་ཞེས་གང་དུ་ཡང་མ་གསུངས་ཏེ། ཞེས་གསུངས་
བའི་ཕྱིར། ཁ་ཅིག་ན་རེ། དྲོད་ཕྱིར་མི་ལྡོག་པའི་རྟགས་ཐོབ་པའི་བྱང་སེམས་སྦྱོར་ལམ་པ་ཡིན་ན། དྲོད་ལ་གནས་པའི་བྱང་སེམས་ཡིན་པས་ཁྱབ་པར་ཐལ། ཆོས་མཆོག་ཕྱིར་མི་ལྡོག་པའི་རྟགས་ཐོབ་པའི་སྦྱོར་ལམ་པ་ཡིན་ན་
སྦྱོར་ལམ་ཆོས་མཆོག་པ་ཡིན་དགོས་པའི་ཕྱིར། ཟེར་ན། མ་ཁྱབ། ཡང། ཕྱིར་མི་ལྡོག་པའི་རྟགས་ཐོབ་པའི་ཐེག་ཆེན་གྱི་སྦྱོར་ལམ་ཆོས་མཆོག་པ་ཡིན་ན། ཆོས་མཆོག་ཕྱིར་མི་ལྡོག་པའི་རྟགས་ཐོབ་པས་ཁྱབ་པར་ཐལ། ཕྱིར་
མི་ལྡོག་པའི་རྟགས་ཐོབ་པའི་ཐེག་ཆེན་གྱི་སྦྱོར་ལམ་དྲོད་ལ་གནས་པའི་སེམས་དཔའ་ཡིན་ན། དྲོད་ཕྱིར་མི་ལྡོག་པའི་རྟགས་ཐོབ་པས་ཁྱབ་པའི་ཕྱིར་ན། མ་ཁྱབ། ཁ་ཅིག་ན་རེ། སྒོམ་ལམ་པ་ཕྱིར་མི་ལྡོག་པའི་རྟགས་གསར་དུ་ཐོབ་པའི་

[062A]༄༅། །ཚེ་ས་བརྒྱད་པ་ནས་ངེས་པར་ཐོབ་དགོས་པར་ཐལ། དེ་ནས་ཕྱིར་མི་ལྡོག་པའི་རྟགས་གསར་དུ་ཐོབ་པའི་བྱང་སེམས་ཡོད་པའི་ཕྱིར། ཟེར་ན། མ་ཁྱབ། འདོད་མི་ནུས་ཏེ། མ་དག་ས་བདུན་ནས་ཕྱིར་མི་ལྡོག་
བའི་རྟགས་ཐོབ་པའི་བྱང་སེམས་ཡོད་པའི་ཕྱིར།།    ༈    སྦྱོར་ལམ་པ་ཕྱིར་མི་ལྡོག་པའི་རྟགས། མཐོང་ལམ་པ་ཕྱིར་མི་ལྡོག་པའི་རྟགས། སྒོམ་ལམ་པ་ཕྱིར་མི་ལྡོག་པའི་རྟགས་
བཤད་པའོ། །དང་པོ་ནི། གཟུགས་ལ་སོགས་ལས་ལྡོག་སོགས་རྟགས། །ཞེས་སོགས་ཀྱི་རྐང་པ་བཞིས་མདོར་བསྟན་ནས། གཟུགས་ལ་སོགས་ལས་ལྡོག་པ་དང། །ཞེས་པ་ནས། རྫོགས་པའི་བྱང་ཆུབ་ལས་མི་ལྡོག་ཅེས་པའི་བར་ཚིགས་
བཅད་དྲུག་གིས་བརྒྱད་པར་བཤད་དེ། དང་པོའི་དོན། འགྲེལ་པར། གཟུགས་ལ་སོགས་པ་ལས་ལྡོག་པ་དང། ཞེས་སོགས་གསུང། གཉིས་པའི་དོན་ནི། ངོ་བོ་ཉིད་མེད་པ་ཉིད་ཀྱིས་གཟུགས་ལ་སོགས་པའི་ཆོས་ལྡོག་པ་དང། ཞེས་པ་
ནས། རྟགས་ཉི་ཤུ་པོ་འདི་དག་གིས་ཤེས་པར་བྱའོ། །ཞེས་པའི་བར་གསུང། འཕྲོས་ནི། རབ་འབྱོར་བྱང་ཆུབ་སེམས་དཔའ་སེམས་དཔའ་ཆེན་པོ་ནམ་གང་གཟུགས་ལས་ལྡོག་པ་དང། ཞེས་པ་ནས། ཤེས་རབ་ཀྱི་ཕ་རོལ་ཏུ་ཕྱིན་པ་
དང་ལྡན་པའི་ཡིད་ལ་བྱེད་པ་འདི་དག་གིས་སྤྱོད་པ་དེ་ནི་སྦྱིན་པའི་ཕ་རོལ་ཏུ་ཕྱིན་པ་ལས་ཡོངས་སུ་མི་ཉམས་པ་སོགས་ཀྱི་བར་ལས་འཕྲོས་སོ། །འདིའི་སྐབས་སུ། ཚིག་དོན་ནི། ཤེས་བྱ་ཆོས་ཅན། ཐེག་ཆེན་གྱི་ངེས་འབྱེད་ཡན་
ལག་བཞི་ལ་གནས་པའི་དགེ་འདུན་གྱི་ཕྱིར་མི་ལྡོག་པའི་མཚན་ཉིད་དམ། རྟགས་ཡོད་དེ། འཆད་པར་འགྱུར་པ་གཟུགས་ལ་སོགས་པ་ལས་བདེན་ཞེན་མངོན་གྱུར་པ་ལྡོག་པ་སོགས་རྟགས་རྣམ་པ་ཉི་ཤུར་བརྗོད་པ་འདི་ཡིས་ནི་

[062B] རྒྱས་བཤད་ཀྱི་དོན་ལ། བཞི་ལས། དང་པོ་ནི། དྲོད་ཀྱི་རྟགས་བཅུ་གཅིག་ཡོད་དེ། གཟུགས་ལ་སོགས་པའི་ཆོས་ལ་བདེན་ཞེན་མངོན་གྱུར་པ་ཅི་རིགས་ལས་
ལྡོག་པ་དང། སྐྱབས་གནས་ཡང་དག་ལ་དེ་ཡིན་མིན་གྱི་ཐེ་ཚོམ་མངོན་གྱུར་པ་ཟད་པ་དང། དལ་བ་དང་མི་ལྡན་པའི་མི་དལ་བ་མི་ཁོམ་པ་བརྒྱད་དུ་སྐྱེ་བ་ཟད་པ་དང། བདག་ཉིད་སྦྱིན་སོགས་དགེ་བ་ལ་གནས་ཤིང། སེམས་ཅན་གཞན་
དག་དེ་ལ་འགོད་པར་བྱེད་པའི་སྤྱོད་པ་དང། སེམས་ཅན་གཞན་གྱི་རྟེན་ཅན་སྦྱིན་སོགས་ཀྱི་འབྲས་བུ་ལ་ལོངས་སྤྱོད་པར་གྱུར་ཅིག་པའི་བསྔོ་བ་དང། སྟོང་ཉིད་ཟབ་མོའི་དོན་ལའང་སོམ་ཉི་མེད་པ་དང་བྱམས་པའི་སེམས་ཀྱི་ལུས་སོགས་ཏེ་
ངག་དང་ཡིད་ཀྱི་ལས་དང་ལྡན་པ་དང། འདོད་པ་ལ་འདུན་པ་གནོད་སེམས་གཉིད་རྨུགས་གཉིས་འཕྲོ་རྒོད་གཉིས་ཐེ་ཚོམ་ཉོན་མོངས་ཅན་ཏེ་སྒྲིབ་པ་ནི་རྣམ་པ་ལྔ་དང་མི་འགྲོགས་པ་དང། མ་རིག་པ་དང་ལྟ་བ་ངན་པའི་བག་ལ་ཉལ་ཀུན་འཇོམས་
པར་བྱེད་ནུས་པའི་ནུས་པ་མཐུ་ཆེན་དང་ལྡན་པ་དང། སྤྱོད་ལམ་ཐམས་ཅད་དུ་དྲན་པ་དང་ནི་ཤེས་བཞིན་དང་ལྡན་པ་དང། གོས་ལ་སོགས་པ་ཡོངས་སུ་སྤྱོད་པ་གཙང་བ་ཞེས་བྱ་བ་དང་བཅུ་གཉིས་ཡོད་པའི་ཕྱིར། གཉིས་པ་རྩེ་མོའི་རྟོགས་
དྲུག་ཡོད་དེ། སྦྱོར་ལམ་པ་དེའི་ལུས་ལ་སྲིན་བུའི་རིགས་བརྒྱད་ཁྲི་རྣམས་མི་འབྱུང་བ་དང། རང་དོན་ཡིད་བྱེད་ཀྱི་སེམས་གྱ་གྱུ་མེད་པ་དང། ཕྱག་དར་ཁྲོད་པ་སོགས་སྦྱངས་པའི་ཡོན་ཏན་བཅུ་གཉིས་ནི་ལེན་པ་དང། སྦྱིན་སོགས་ལ་སྤྱོད་
པའི་ཚེ་སེར་སྣ་མེད་པ་སོགས་དང་ལྡན་པ་དང། སྟོང་པ་ཉིད་ཀྱི་ཆོས་ཉིད་དང་མི་འགལ་བར་ཤེར་ཕྱིན་གྱི་རྣལ་འབྱོར་དང་ལྡན་པར་འགྲོ་བ་ཉིད་དང། སེམས་ཅན་གཞན་གྱི་དོན་དུ་དམྱལ་བར་འགྲོ་བ་འཚོལ་བའམ་འདོད་པ་དང་དྲུག་ཡོད་

[063A]༄༅། །པའི་ཕྱིར། གསུམ་པ་བཟོད་པའི་རྟགས་གཉིས་ཡོད་དེ། སྟོན་པ་གཞན་གྱིས་ལམ་ངན་པ་གཞན་ལ་བཀྲི་བར་མི་བཏུབ་པ་དང། མི་ལྔ་བསྟེན་པ་སོགས་ལམ་ལྟར་བཅོས་པའི་ལམ་གཞན་ཉེ་བར་
སྟོན་པའི་བདུད་ལ་བདུད་ཉིད་ཅེས་བྱ་བར་རྟོགས་པ་དང་གཉིས་ཡོད་པའི་ཕྱིར། བཞི་པ་ཆོས་མཆོག་གི་རྟགས་གཅིག་ཡོད་དེ། སྒོ་གསུམ་གྱི་སྤྱོད་པ་ཐམས་ཅད་སངས་རྒྱས་དགེས་པའི་སྤྱོད་པ་ཞེས་བྱ་བ་ཐོབ་པ་གཅིག་དང་ལྡན་
པའི་ཕྱིར། དོན་བསྡུ་བ་ནི། ཤེས་བྱ་ཆོས་ཅན། སྔར་བཤད་པའི་རྟགས་ནི་ཉི་ཤུ་པོ་འདི་དག་གིས་བྱང་སེམས་སྦྱོར་ལམ་པ་དབང་རྣོན་རྫོགས་བྱང་ལས་ཕྱིར་མི་ལྡོག་པར་ཤེས་པར་བྱ་སྟེ། དྲོད་ལ་གནས་པའི་རྟགས་བཅུ་གཅིག་དང་
རྩེ་མོའི་རྟགས་དྲུག་དང། བཟོད་པ་དང་བཅས་པ་སྟེ་དེའི་རྟགས་གཉིས་དང། ཆོས་མཆོག་རྣམས་ལ་གནས་པའི་རྟགས་ནི་གཅིག་སྟེ་དེ་དག་གིས་བྱང་སེམས་དེ་རྣམས་རྫོགས་པའི་བྱང་ཆུབ་ལས་ཕྱིར་མི་ལྡོག་པར་གོ་བར་འགྱུར་བའི་
ཕྱིར།།    ༈    མཐོང་བའི་ལམ་ལ་བཟོད་པ་དང། །ཞེས་སོགས་ཀྱི་རྐང་པ་བཞིས་མདོར་བསྟན་ནས། རྒྱས་པར་འཆད་པ་ལ། གཟུགས་སོགས་འདུ་
ཤེས་ལྡོག་པ་དང། །ཞེས་པ་ནས། ཕྱིར་མི་ལྡོག་པའི་རྟགས་དག་ཡིན། །ཞེས་པའི་བར་ཚིགས་བཅད་ལྔ་གསུངས་ཏེ། དང་པོའི་དོན་ནི། འགྲེལ་པར། སྡུག་བསྔལ་ལ་སོགས་པའི་བདེན་པའི་སྒོ་ནས། ཞེས་སོགས་
གསུང། གཉིས་པའི་དོན་ནི། རང་གི་མཚན་ཉིད་ཀྱིས་གཟུགས་ལ་སོགས་པའི་ཆོས་སུ་རྟོག་པ་ལས་ལྡོག་པ་དང། ཞེས་པ་ནས། བྱང་ཆུབ་སེམས་དཔའ་མཐོང་བའི་ལམ་ལ་གནས་པའི་ཕྱིར་མི་ལྡོག་པའི་མཚན་ཉིད་དག་

[063B] །ཞེས་པའི་བར་གསུངས། འཕྲོས་ནི། དེ་ནི་གཟུགས་ཀྱི་འདུ་ཤེས་ལས་ཕྱིར་མི་ལྡོག་གོ་ཞེས་སོགས་དང། ཕྱིར་མི་ལྡོག་པའི་བྱང་ཆུབ་སེམས་དཔའ་སེམས་དཔའ་ཆེན་པོ་ནི་བླ་ན་མེད་པའི་བྱང་ཆུབ་ཡིན་ལ་བྱད་པ་དང་
ལྡན་ཏེ་བྱང་ཆུབ་ཀྱི་སེམས་དང་མི་འབྲལ་ཞིང་གཟུགས་ལྷུར་ལེན་པ་མ་ཡིན། ཞེས་སོགས་དང། དེ་སྦྱིན་པའི་ཕ་རོལ་ཏུ་ཕྱིན་པ་ལ་སྤྱོད་ཅིང་སེར་སྣའི་གཏམ་གྱི་སྦྱོར་བ་དང་རྗེས་སུ་སྦྱོར་བ་ལ་བརྩོན་པར་མི་གནས་སོ། །ཞེས་སོགས་ཀྱི་མདོ་
ལས་འཕྲོས་སོ། འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། བྱང་སེམས་མཐོང་ལམ་པ་དབང་འབྲིང་གི་རྒྱུད་ཀྱི་མཐོང་ལམ་ལ་བཟོད་པ་དང་ཤེས་པའི་སྐད་ཅིག་མ་བཅུ་དྲུག་གིས་བསྡུས་པའི་ཆང་གཏོགས་
ཐབས་ཤེས་ཁྱད་པར་ཅན་དང་བཅུ་དྲུག་པོ་དེས་དྲངས་པའི་ལུས་ངག་གི་ཐ་སྙད་ཁྱད་པར་ཅན་འབྲུལ་མེད་བརྟན་པོ་གཉིས་ནི་ཆོས་ཅན། བྱང་ཆུབ་སེམས་དཔའ་དབང་འབྲིང་མཐོང་ལམ་པ་ཕྱིར་མི་ལྡོག་པའི་མཚན་ཉིད་དེ་རྟགས་
ཡིན་པར་ཤེས་པར་བྱ་སྟེ། དེ་སྒྲུབ་ཀྱི་ཚུལ་གསུམ་ཡིན་པའི་ཕྱིར། ཞེས་པ་ནི་མདོར་བསྟན་གྱི་དོན་དང། རྒྱས་བཤད་བདེན་བཞི་ལ་དམིགས་པའི་སྒོ་ནས་བཞག་པ་ནི། མཐོང་ལམ་པ་ཕྱིར་མི་ལྡོག་པའི་རྟགས་བཅུ་དྲུག་ཡོད་
དེ། ཤེས་བཟོད་སྐད་ཅིག་མ་བཅུ་དྲུག་གི་མིང་ཅན་མཐོང་ལམ་བའི་ལུས་ངག་གི་ཐ་སྙད་ཁྱད་པར་གཟུགས་སོགས་ལ་བདེན་པར་འདུ་ཤེས་པ་ཀུན་བཏགས་ལྡོག་པ་དང། ཀུན་རྫོབ་དང་དོན་དམ་བྱང་ཆུབ་ཀྱི་སེམས་བརྟན་པ་
དང། ཐེག་པ་དམན་པའི་སེམས་དག་ལས་རྣམ་པར་ལྡོག་པ་དང། བསམ་གཏན་ལ་སོགས་ཏེ་གཟུགས་མེད་ཀྱི་སྙོམས་འཇུག་གི་དབང་གིས་དབང་མེད་དུ་སྐྱེ་བའི་རྒྱུའི་ནུས་པའི་ཡན་ལག་ཡོངས་སུ་ཟད་པ་དང་བཞི་ནི་སྡུག་

[064A]༄༅། །བསྔལ་བདེན་པ་ལ་དམིགས་པའི་རྣམ་པ་ཅན་དང། ལུས་སེམས་ཡང་བ་ཤིན་ཏུ་སྦྱངས་པའི་བདེ་བ་ཁྱད་པར་ཅན་དང་ལྡན་པ་ཉིད་དང། འདོད་པ་ལ་ཞེན་པ་མེད་པར་འདོད་པ་ལ་སྤྱོད་པ་ལ་ཐབས་མཁས་པ་དང་
རྟག་ཏུ་ཚངས་པར་སྤྱོད་པ་ཉིད་དང། འཚེ་བའི་ཡོ་བྱད་རྣམ་པར་དག་པ་ཉིད་དང་བཞི་ནི་ཀུན་འབྱུང་བདེན་པ་ལ་བརྟེན་པའི་རྣམ་པ་ཅན་དང། ཕུང་པོ་ལ་སོགས་པ་སྟེ་ཁམས་དང་སྐྱེ་མཆེད་ལ་དང་པོར་བདེན་པར་ཞེན་པ་དང་རྗེས་
སུ་བདེན་པར་ཞེན་པའི་སྦྱོར་བ་བཀག་པ་དང། བར་ཆད་བྱེད་པའི་མི་མཐུན་ཕྱོགས་རྣམས་ལ་སྔར་བཞིན་བདེན་པར་སྦྱོར་བ་བཀག་པ་དང། སྦྱིན་སོགས་ཀྱི་ཚོགས་ལ་སྔར་བཞིན་བདེན་པར་སྦྱོར་བ་བཀག་པ་དང། མིག་
གི་དབང་པོ་སོགས་ཏེ་དབང་རྟེན་གྲོང་ཁྱེར་གྱི་སྒྲས་བསྟན་པ་དང། དབང་ཡུལ་གྲོང་རྡལ་གྱི་སྒྲས་བསྟན་པ་སོགས་དང་བཅས་པ་ཡི་ཡུལ་ཡུལ་ཅན་ལ་སྤང་གཉེན་གྱི་གཡུལ་འགྱེད་པ་ལ་སྔ་མ་བཞིན་དུ་དང་པོར་བདེན་པར་ཞེན་
པའི་སྦྱོར་བ་དང། ཕྱིས་བདེན་པར་ཞེན་པའི་སྦྱོར་བའི་གནས་པ་བཀག་པ་དང་བཞི་ནི་འགོག་པ་ལ་བརྟེན་པའི་རྣམ་པ་ཅན་དང། སྤང་བྱ་སེར་སྣ་དང་འཆལ་བའི་ཚུལ་ཁྲིམས་ལ་སོགས་པ་ལ་དང་པོ་ཉིད་དུ་བདེན་པར་ཞེན་པའི་སྦྱོར་བ་དང་དེར་
ཕྱིས་བདེན་པར་ཞེན་པའི་རྗེས་སུ་སྦྱོར་བ་ཡི་གནས་པ་སོ་སོར་བཀག་པ་དང་ལྡན་པ་དང། ལམ་དང་འབྲས་བུའི་ཆོས་ནི་དོན་དམ་པར་རྡུལ་ཙམ་ཡང་མི་དམིགས་པ་ཉིད་དང་ལྡན་པ་དང། བྱང་སེམས་རང་གི་ས་ལ་ཐེ་ཚོམ་དང་
བྲལ་བར་གནས་པ་ངེས་པ་ཉིད་ཀྱིས་མཁྱེན་གསུམ་གྱི་བདག་ཉིད་རང་གིས་ཐོབ་པའི་ས་གསུམ་ལ་ནི་གནས་པ་དང་ལྡན་པ་དང། རྣམ་མཁྱེན་སོགས་ཐོབ་བྱའི་ཆོས་ཀྱི་དོན་དུ་སྲོག་གཏོང་བ་ལ་སེར་སྣ་དང་སྡུག་བསྔལ་སོགས་མི་

[064B] ལམ་བདེན་ལ་དམིགས་པའི་ཡུལ་ཅན་གྱི་རྣམ་པ་སྟེ། མདོར་ན་དེ་འདྲ་བའི་སྐད་ཅིག་མ་བཅུ་དྲུག་པོ་ནི་བློ་ལྡན་བྱང་སེམས་མཐོང་ལམ་པའི་ལམ་ལ་གནས་པ་དེ་རྣམས་ཀྱི་ཕྱིར་མི་ལྡོག་པའི་རྟགས་དག་
ཡིན་པའི་ཕྱིར།།    ༈    དགག་གཞག་སྤང་གསུམ་ལས། དང་པོ་ལ། ཁ་ཅིག་ན་རེ། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་པོ་དེ་མཐོང་ལམ་པ་ཕྱིར་མི་ལྡོག་པའི་རྟགས་
ཡིན་ཟེར་ན། འོ་ན། བྱང་སེམས་མཐོང་ལམ་རྗེས་ཐོབ་ལ་གནས་པའི་གང་ཟག་ཡིན་ན། མཐོང་ལམ་པ་ཕྱིར་མི་ལྡོག་པའི་རྟགས་ཐོབ་ཟིན་པས་ཁྱབ་པར་ཐལ། དེ་ཡིན་ན། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་
པོ་ཐོབ་པས་ཁྱབ་པ་གང་ཞིག་དམ་བཅའ་འཐད་པའི་ཕྱིར། འདོད་མི་ནུས་ཏེ། ཐེག་ཆེན་གྱི་སྒོམ་ལམ་ཕྱིར་མི་ལྡོག་པའི་རྟགས་ཐོབ་དགོས་ཀྱི་སེམས་དཔའ་ཡོད་པའི་ཕྱིར། གཞན་ཡང། དེ་དག་ཕྱིར་མི་ལྡོག་པའི་རྟགས་ཡང་དག་མ་ཡིན་
པར་ཐལ། དེ་ལྟར་འདོད་པ་འགྲེལ་པ་དང་རྣམ་བཤད་གཉིས་ཀ་ལས་བཀག་པའི་ཕྱིར། དེར་ཐལ། ཕྱིར་མི་ལྡོག་པའི་རྟགས་ཡིན་ན། རང་རྒྱུད་ལ་ལྡན་པའི་གང་ཟག་ལས་རྟོགས་པ་དམའ་བས་མངོན་སུམ་གྱིས་ངེས་ནུས་པས་ཁྱབ་
པ་གང་ཞིག་ཐེག་ཆེན་གྱི་ཤེས་བཟོད་སྐད་ཅིག་མ་བཅུ་དྲུག་པོ་དེ་དེ་ལྟར་མི་ནུས་པའི་ཕྱིར། དེར་ཐལ། འགྲེལ་པ་ལས། སྐད་ཅིག་མ་རྣམས་ཇི་ལྟར་གཞན་ཡིད་ཆེས་པར་བྱེད་པའི་མཚན་ཉིད་དག་ཡིན། ཞེས་པ་དང། རྣམ་
བཤད་ལས་ཀྱང། སྐད་ཅིག་མ་རྣམས་ཆོས་ཅན། ཇི་ལྟར་རང་ལས་བློ་དམའ་བའི་གང་ཟག་གཞན་གྱི་བློ་ངོར་ཕྱིར་མི་ལྡོག་པའི་རྒྱུ་ཡིད་ཆེས་པར་བྱེད་པའི་མཚན་ཉིད་འབྲས་རྟགས་ཡང་དག་ཏུ་མི་རུང་བར་ཐལ། ཞེས་གསུངས་

[065A]༄༅། །པའི་ཕྱིར། ཁ་ཅིག་ན་རེ། སྲོག་གི་དབང་པོ་ཡིན་ན། དྲོད་ཀྱི་རྟེན་བྱེད་པས་ཁྱབ་ཟེར་ན། གཟུགས་མེད་ཁམས་པའི་སྲོག་དབང་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། གཟུགས་མེད་ཁམས་ན་དྲོད་མེད་པའི་ཕྱིར། དེར་ཐལ་
གཟུགས་མེད་ཁམས་ན་གཟུགས་མེད་པའི་ཕྱིར། ཁ་ཅིག་དབང་པོ་ཡིན་ན། ཉོན་མོངས་ཕྱོགས་ཀྱི་དབང་པོ་ཡིན་པས་ཁྱབ་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། ཀུན་ཤེས་བྱེད་པའི་དབང་པོ་ཡིན་
པའི་ཕྱིར། འདོད་མི་ནུས་ཏེ། རྣམ་བྱང་ཕྱོགས་ཀྱི་ཟག་མེད་ཀྱི་དབང་པོ་ཡིན་པའི་ཕྱིར། དེར་ཐལ། བར་ཆད་མེད་ལམ་ཡིན་པའི་ཕྱིར། ཁ་ཅིག་ན་རེ། མིག་གི་དབང་པོ་ཡིན་ན། ཉོན་མོངས་ཕྱོགས་ཀྱི་དབང་པོ་ཡིན་པས་ཁྱབ་ཟེར་ན། སྟོན་
པ་ཤཱཀྱ་ཐུབ་པའི་མིག་གི་དབང་པོ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར་ཏེ། དེའི་མིག་ཡོད་པའི་ཕྱིར། འདོད་ན། ཟག་བཅས་ཀྱི་ཕྱོགས་ཡིན་པར་ཐལ། འདོད་པའི་ཕྱིར། འདོད་
མི་ནུས་ཏེ། ཟག་མེད་ཀྱི་ཆོས་ཡིན་པའི་ཕྱིར། དེར་ཐལ། སངས་རྒྱས་ཡིན་པའི་ཕྱིར། ཁ་ཅིག་ཕོ་མོའི་དབང་པོ་གང་རུང་ཡིན་ན་ཟག་བཅས་ཀྱི་དབང་པོ་ཡིན་པས་ཁྱབ་ཟེར་ན། སྟོན་པ་སངས་རྒྱས་ཀྱི་འདོམས་ཀྱི་ཕོ་དབང་ཆོས་ཅན་
དེར་ཐལ། དེའི་ཕྱིར། དེར་ཐལ། ཕོ་དབང་ཡིན་པའི་ཕྱིར། དེར་ཐལ། སྟོན་པ་སངས་རྒྱས་ལ་ཕོ་དབང་ཡོད་པའི་ཕྱིར། དེར་ཐལ། འདོམས་ཀྱི་སྦ་པ་སྦུ་བས་སུ་ནུས་པའི་མཆོག་ཅེས་གསུངས་པའི་ཕྱིར། འདོད་མི་ནུས་སོ། །ཁ་ཅིག་ན་རེ་
ཚོར་བའི་དབང་པོ་ཡིན་ན། ཟག་བཅས་ཀྱི་དབང་པོ་ཡིན་པས་ཁྱབ་ཟེར་ན། སངས་རྒྱས་འཕགས་པའི་ཡིད་ཀྱི་རྣམ་པར་ཤེས་པའི་འཁོར་དུ་གྱུར་པའི་ཚོར་བའི་དབང་པོ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། ཟག་མེད་ཀྱི་

[065B] དེར་ཐལ། ཀུན་ཤེས་ལྡན་པའི་དབང་པོ་ཡིན་པའི་ཕྱིར། དེར་ཐལ། དགྲ་བཅོམ་པའི་རྒྱུད་ཀྱི་ཟག་མེད་ཀྱི་དབང་པོ་ཡིན་པའི་ཕྱིར།།    ༈    འཕྲོས་ནི། ཚོགས་དང་
དབང་སོགས་བཅས་པ་ཡི། །ཞེས་པ་ལ་བརྟེན་ནས་དབང་པོའི་རྣམ་བཞག་ལ། དབང་པོ་ཉེར་གཉིས་ཡོད་དེ། མིག་གི་དབང་པོ་ནས་ཡིད་ཀྱི་དབང་པོའི་བར་དྲུག་དང། ཕོ་མོའི་དབང་པོ་གཉིས། སྲོག་གི་དབང་པོ། ཚོར་བའི་དབང་པོ་ལྔ། དད་སོགས་དབང་པོ་ལྔ། མི་ཤེས་པ་
ཀུན་ཤེས་པར་བྱེད་པའི་དབང་པོ། །ཀུན་ཤེས་པའི་དབང་པོ། ཀུན་ཤེས་ལྡན་པའི་དབང་པོ་རྣམས་སུ་ཡོད་པའི་ཕྱིར། དེར་གྲངས་ངེས་པ་ཡང་ཡིན་ཏེ། འཁོར་བར་འཇུག་པའི་དབང་དུ་བྱས་ནས་མིག་སོགས་དབང་པོ་དྲུག་དེར་སྐྱེ་བའི་
དབང་དུ་བྱས་ནས་ཕོ་མོའི་དབང་པོ་གཉིས། གནས་པ་ལ་སྲོག་དབང། བདེ་སྡུག་ལ་ལོངས་སྤྱོད་པར་ཚོར་བའི་དབང་པོ་ལྔ་བཞག་རྣམ་བྱང་ཕྱོགས་སུ་འཇུག་པའི་དབང་དུ་བྱས་ནས་དང་སོགས་དབང་པོ་ལྔ། དེར་སྐྱེ་བ་ལ་མི་ཤེས་པ་
ཀུན་ཤེས་པར་བྱེད་པའི་དབང་པོ། དེར་གནས་པར་ཀུན་ཤེས་པའི་དབང་པོ། དེར་ལོངས་སྤྱོད་པར་ཀུན་ཤེས་ལྡན་པའི་དབང་པོ་བཞག་པའི་ཕྱིར།།    ༈    ཁ་ཅིག་སྲོག་གི་དབང་པོ་ཡིན་ན་
དྲོད་ཀྱི་རྟེན་བྱེད་པས་ཁྱབ་པར་ཐལ། སྲོག་ཡིན་ན། དབུགས་ཀྱི་རྒྱུ་བ་ཡིན་པས་ཁྱབ་པའི་ཕྱིར། དེར་ཐལ། བསྡུ་བ་ལས། དེ་ལ་སྲོག་ཅེས་བྱ་བ་ནི་དབུགས་ཀྱི་རྒྱུ་བ་སྟེ། ཞེས་གསུངས་པའི་ཕྱིར་ན། མ་ཁྱབ་སྟེ། དེ་ནི་དབུགས་
ལྡན་གྱི་དབུགས་ཀྱི་རྒྱུ་བ་ལ་གནས་ན་སྲོག་གནས་དགོས་ཞེས་པའི་དོན་ཡིན་པའི་ཕྱིར། ཁ་ཅིག་ན་རེ། མིག་སོགས་དབང་པོ་དྲུག་པོ་གང་རུང་ཡིན་ན། ཉོན་མོངས་ཕྱོགས་ཀྱི་དབང་པོ་ཡིན་དགོས་པར་ཐལ། མིག་གི་དབང་པོ་ནས་ཚོར་

[066A]༄༅། །བའི་དབང་པོའི་བར་འཁོར་བར་འཇུག་པ་དང། གནས་པའི་དབང་དུ་བྱས་ནས་བཞག་པའི་ཕྱིར། ཟེར་ན། མ་ཁྱབ་སྟེ། དེ་ནི་དེར་གྱུར་པའི་དབང་པོ་རྣམས་ལ་དགོངས་པའི་ཕྱིར། འདོད་ན། སངས་
རྒྱས་འཕགས་པའི་ཡིད་ཀྱི་དབང་པོ་ཆོས་ཅན། དེར་ཐལ། དེའི་ཕྱིར། རྟགས་གསལ་སླའོ། །ཁ་ཅིག་ན་རེ། ཆོས་ཡིན་ན། ཆོས་ཀྱི་སྐྱེ་མཆེད་ཡིན་དགོས་པར་ཐལ། མིག་ཡིན་ན། མིག་གི་སྐྱེ་མཆེད་ཡིན་པས་ཁྱབ་པའི་
ཕྱིར་ན་མ་ཁྱབ། འདོད་ན། ཁ་དོག་ཆོས་ཅན། དེར་ཐལ། དེའི་ཕྱིར། འདོད་ན། མི་འཐད་པར་ཐལ། གཟུགས་ཀྱི་སྐྱེ་མཆེད་ཡིན་པའི་ཕྱིར། ཁ་ཅིག་མ་ཁྱབ་གསུང། ཁ་ཅིག་མཐོང་ལམ་བར་ཆད་མེད་ལམ་རྣམས་མི་ཤེས་པར་
ཀུན་ཤེས་པར་བྱེད་པའི་དབང་པོ་དང། སྒོམ་ལམ་བར་ཆད་མེད་ལམ་རྣམས་ཀུན་ཤེས་པའི་དབང་པོ་དང། དགྲ་བཅོམ་པའི་མཁྱེན་པ་རྣམས་ཀུན་ཤེས་ལྡན་པའི་དབང་པོ་ཡིན་པར་ཐལ། དེ་གསུམ་འཇོག་ཚུལ་ཞིག་ཡོད་པའི་ཕྱིར་
དེར་ཐལ། མཐོང་སྤང་ཅི་རིགས་སྤོང་བ་དང་སྤངས་པ་ལ་དབང་བྱེད་པའི་ཆ་ནས་མཐོང་ལམ་བར་ཆད་མེད་ལམ་དང་རྣམ་གྲོལ་ལམ་རིམ་པར་བཞག་སྒོམ་སྤང་ཅི་རིགས་སྤོང་བ་དང་སྤངས་པ་ལ་དབང་བྱེད་པའི་ཆ་ནས་སྒོམ་ལམ་བར་ཆད་
མེད་ལམ་དང་རྣམ་གྲོལ་ལམ་དགྲ་བཅོམ་པའི་ཡེ་ཤེས་རྣམས་བཞག་པའི་ཕྱིར། ཁྱབ་སྟེ། ཐེག་ཆེན་གྱི་མཐོང་ལམ་བར་ཆད་མེད་ལམ་དེས་མཐོང་སྤང་སྤོང་བ་ལ་དབང་བྱེད། ཐེག་ཆེན་མཐོང་ལམ་རྣམ་གྲོལ་ལམ་དེས་མཐོང་སྤང་སྤངས་
པ་ལ་དབང་བྱེད་པས། དེ་གཉིས་མི་ཤེས་པ་ཀུན་ཤེས་པར་བྱེད་པའི་དབང་པོར་བཞག་ཐེག་ཆེན་གྱི་སྒོམ་ལམ་བར་ཆད་མེད་ལམ་དེས་སྒོམ་སྤང་སྤོང་བ་ལ་དབང་བྱེད་པ་དང། ཐེག་ཆེན་སྒོམ་ལམ་རྣམ་གྲོལ་ལམ་གྱིས་སྒོམ་སྤང་ཅི་

[066B]རྣམ་མཁྱེན་གྱིས་སྒོམ་སྤང་མཐའ་དག་སྤངས་པའི་ཆ་ལ་དབང་བྱེད་པས་ཀུན་ཤེས་ལྡན་པའི་དབང་པོར་བཞག་པའི་ཕྱིར། འདོད་ན། མི་འཐད་པར་ཐལ་
ཐེག་ཆེན་མཐོང་ལམ་བར་ཆད་མེད་ལམ་དེ་མི་ཤེས་པ་ཀུན་ཤེས་པར་བྱེད་པའི་དབང་པོ་མ་ཡིན་པའི་ཕྱིར། དེར་ཐལ། དེ་དང་ཀུན་ཤེས་ལྡན་པའི་དབང་པོའི་གཞི་མཐུན་པ་ཡོད་པའི་ཕྱིར། དེར་ཐལ། དེ་དང་དགྲ་བཅོམ་པའི་ཡེ་ཤེས་ཀྱི་གཞི་
མཐུན་པ་ཡོད་པའི་ཕྱིར། ཟེར་ན། སྔ་མ་ལ་མ་ཁྱབ་སྟེ། དེ་གཉིས་མི་འགལ་བའི་ཕྱིར། ཁོ་ན་རེ། དེ་མི་འཐད་པར་ཐལ། ཐེག་ཆེན་གྱི་མི་ཤེས་པ་ཀུན་ཤེས་པར་བྱེད་པའི་དབང་པོ་དང་དེའི་ཀུན་ཤེས་ལྡན་པའི་དབང་པོ་གཉིས་འགལ་བའི་ཕྱིར་ན་
ཡང་མ་ཁྱབ།།    ༈    །།གསུམ་པ་སྒོམ་ལམ་པ་ཕྱིར་མི་ལྡོག་པའི་རྟགས་བཤད་པ་ལ་གཉིས། ཐེག་ཆེན་གྱི་སྒོམ་ལམ་རྒྱས་པར་བཤད་པ། ཕྱིར་མི་ལྡོག་པའི་རྟགས་ཀྱི་ཁྱད་པར་བཤད་པའོ། །དང་པོ་ལ་གསུམ། སྒོམ་
ལམ་གྱི་ཁྱད་ཆོས། ཁྱད་གཞི། ཁྱད་གཞིའི་དབྱེ་བ་བཤད་པའོ། །དང་པོ་ནི། སྒོམ་པའི་ལམ་ནི་ཟབ་པ་སྟེ། །ཞེས་སོགས་རྐང་པ་བཞི་གསུང། གཉིས་པ་ནི། ངེས་འབྱེད་ཡན་ལག་དང་མཐོང་བའོ། །ཞེས་སོགས་རྐང་པ་བཞི་གསུངས་
གསུམ་པ་ནི། དེ་ནི་རྒྱུན་ཆགས་ཡིན་པའི་ཕྱིར། །ཞེས་སོགས་རྐང་པ་བཞི་གསུངས་ཏེ། དང་པོའི་དོན་ནི། འགྲེལ་པར། སྟོང་པ་ཉིད་ལ་ཡང་གཟུགས་མེད་ལ། ཞེས་སོགས་དང། གཉིས་པའི་དོན་ནི། ཐོས་པ་དང་བསམ་པ་
དང། སྒོམ་པ་ལས་བྱུང་བའི་ཤེས་རབ་དག་གམ། ཞེས་སོགས་དང། གསུམ་པའི་དོན་ནི། བྱང་ཆུབ་སེམས་དཔའ་རྣམས་ཀྱི་ཉོན་མོངས་པ་ནི་རྣམ་པར་རྟོག་པའོ། །ཞེས་པ་ནས། སྒོམ་པའི་ལམ་ཡིན་ནོ། །ཞེས་པའི་བར་

[067A]༄༅། །གསུངས། འཕྲོས་ནི་རིམ་པ་བཞིན་དུ། བྱང་ཆེན་ཕ་རོལ་ཏུ་ཕྱིན་པ་དྲུག་ལ་སྤྱོད་པའི་ཚེ་གང་ལ་གནས་ཤིང་དྲན་པ་ཉེར་བཞག་གཞི་ཡོངས་སུ་རྫོགས་པར་བགྱི། ཞེས་པ་ནས། ཟབ་མོ་ཞེས་
བགྱི་བ་ནི་སྟོང་པ་ཉིད་ཀྱི་ཚིག་ཟླ་དྭགས་སོ། །ཞེས་སོགས་ཀྱི་བར་དང། བྱང་ཆེན་ཤེར་ཕྱིན་ལས་ཇི་ལྟར་གསུངས་པ་བཞིན་བདག་གིས་འདི་ལྟར་གནས་པར་བྱའོ། །ཞེས་པ་ནས། ཟབ་མོ་ཟབ་མོ་འདི་དག་ལ་སེམས་པར་འགྱུར་
འཇལ་བར་འགྱུར། རྟོགས་པར་འགྱུར་ཞེས་སོགས་ཀྱི་བར་གྱི་མདོ་ལས་འཕྲོས་སོ། །འདིའི་སྐབས་སུ་ཚིག་དོན་གསུམ་རིམ་པ་བཞིན་དུ་འཆད་པ་ནི། ཐེག་ཆེན་གྱི་སྒོམ་པའི་ལམ་བར་ཆད་མེད་ལམ་ནི་ཆོས་ཅན། ཟབ་པ་ཡིན་ཏེ་
རང་གི་གནས་ལུགས་ཟབ་མོ་སྟོང་པ་ཉིད་ལ་སོགས་པ་མངོན་སུམ་དུ་རྟོགས་པའི་ཡུལ་ཅན་གྱི་ཟབ་པ་ཡིན་པའི་ཕྱིར། གནས་ལུགས་སྟོང་པ་ཉིད་དེ་ནི་ཆོས་ཅན། ཟབ་པ་ཡང་ཡིན་ཏེ། སྒྲོ་འདོགས་དང་སྐུར་བ་འདེབས་པའི་མཐའ་ལས་
གྲོལ་བ་ཉིད་ཀྱི་ཆོས་དབྱིངས་ཡུལ་གྱི་ཟབ་པ་ཡིན་པའི་ཕྱིར། ཞེས་པ་ནི་དང་པོ་ཁྱད་ཆོས་ཀྱི་དོན་དང།།    ༈    ཁྱོད་རྒྱུན་ཆགས་སུ་འཇུག་པ་ཡིན་ཏེ། ཐེག་ཆེན་གྱི་ངེས་འབྱེད་
ཡན་ལག་དང་མཐོང་བའི་ལམ་དང་སྒོམ་པའི་ལམ་ཉིད་ལ་རང་གི་མཐོང་བའི་དོན་མཁྱེན་གསུམ་གྱི་རྣམ་པ་ལ་ཐོས་སོགས་ཀྱིས་ཡང་དང་ཡང་དུ་སེམས་པ་དང་ཚད་མས་འཇལ་བ་དང། ཞིབ་ཏུ་ངེས་པར་རྟོགས་པའི་སྒོམ་པའི་ལམ་
ཡིན་པའི་ཕྱིར། ཞེས་པ་ནི། གཉིས་པ་ཁྱད་གཞིའི་དོན་དང། ཐེག་ཆེན་གྱི་སྒོམ་ལམ་དེ་ནི་ཆོས་ཅན། རྣམ་པ་དགུར་བཞེད་པ་ཡིན་ཏེ། ཁྱོད་ལ་སྒོམ་ལམ་ཆུང་ངུ་དང་འབྲིང་དང་ཆེན་པོ་རྣམས་ཡོད་ཅིང། དེ་རེ་རེ་ལའང་ཆུང་ངུའི་

[067B] འབྲིང་གི་ཆུང་འབྲིང་ཆེ་གསུམ། ཆེན་པོའི་ཆུང་འབྲིང་ཆེ་གསུམ་གྱི་དབྱེ་བ་ཡི་རྣམ་པས་དེ་ལྟར་ཡོད་པའི་ཕྱིར། དེར་ཐལ། ཁྱོད་རྒྱུན་ཆགས་སུ་འབྱུང་བ་ཡིན་པའི་
ཕྱིར་རོ། །ཞེས་པ་ནི། གསུམ་པ་དབྱེ་བའི་ཡིན་ནོ། །དབྱེ་བ་ལ་ཡང་རྩོད་སྤོང་གཉིས། གྲངས་ངེས་ལ་རྩོད་པ་སྤོང་བ་དང། བྱེད་ལས་ལ་རྩོད་པ་སྤོང་བའོ། །དང་པོ་ལ་གཉིས། རྩོད་པ་དང་ལན་ནོ། །དང་པོ་ནི། ཐེག་ཆེན་གྱི་
སྒོམ་ལམ་ལ་རྣམ་པ་དགུར་གྲངས་ངེས་པ་མི་འཐད་པར་ཐལ། ཐེག་ཆེན་གྱི་སྒོམ་ལམ་རྣམ་པ་དགུ་ལས་མང་བ་རྒྱལ་བའི་ཡུམ་ལས་བཤད་པའི་ཕྱིར། དེར་ཐལ། དེ་ལས་ཐེག་ཆེན་གྱི་སྒོམ་ལམ་རྣམ་པ་དགུ་པོ་རེ་རེའི་དབང་དུ་
མཛད་དེ་འབྲས་བུ་བསོད་ནམས་གྲངས་མེད་འབྱིན་པར་གསུངས་པའི་ཕྱིར། ཟེར་ན། གཉིས་པ་དེའི་ལན་དུ། གྲངས་མེད་ལ་སོགས་བསྟན་པ་རྣམས། །ཞེས་སོགས་ཀྱི་རྐང་པ་བཞི་གསུངས་ཏེ། དོན་ནི་འགྲེལ་པར། གྲངས་མེད་པ་
དང། གཞལ་དུ་མེད་པ་དང། ཞེས་སོགས་གསུངས། རྩ་བའི་ཚིག་དོན་ནི། ཤེས་བྱ་ཆོས་ཅན། མདོ་ལས། སྒོམ་ལམ་གྱི་འབྲས་བུ་བསོད་ནམས་གྲངས་མེད་ལ་སོགས་བསྟན་པ་རྣམས་ནི་དམ་པའི་དོན་དུ་སྟེ། དོན་དམ་པར་
དབྱེ་བ་ཟོད་པ་མ་ཡིན་ཀྱང་ཀུན་རྫོབ་ཏུ་མི་འཐད་པའི་སྐྱོན་མེད་པར་ཐལ། ཀུན་རྫོབ་ཏུ་འབྲས་བུ་དེ་ལྟར་འབྱུང་བ་ནི་སངས་རྒྱས་ཉིད་ཀྱིས་ཐུགས་བརྩེ་བའི་རྒྱུ་མཐུན་གྱི་འབྲས་བུ་བསྟན་པ་དེ་དག་ཐུབ་པ་རང་ཉིད་བཞད་པའི་ཕྱིར། གཉིས་
པ་ལ་གཉིས། དོན་དམ་ལ་ལྟོས་པའི་རྩོད་སྤོང་དང། ཐ་སྙད་ལ་ལྟོས་པའི་རྩོད་སྤོང་ངོ། དང་པོ་ལ་གཉིས། རྩོད་པ་དང་ལན་ནོ། །དང་པོ་ནི། དངོས་པོ་བརྗོད་དུ་མེད་པ་ལ། །ཞེས་སོགས་རྐང་པ་བཞི་གསུངས་ཏེ། དོན་ནི། འགྲེལ་པར་

[068A]༄༅། །ཆོས་ཉིད་ཀྱི་རང་གི་ངོ་བོར་འདོད་པའི་ལམ་གྱི་དངོས་པོ། ཞེས་པ་ནས། ཉེ་བར་འགོད་པར་མི་བྱ་བ་ཁོ་ནའོ་ཞེ་ན། ཞེས་པའི་བར་གསུངས་ཏེ། ཚིག་དོན་ནི། ཐེག་ཆེན་གྱི་སྒོམ་ལམ་ཞེས་བྱ་བའི་ལམ་གྱིས་ནི་
ཆོས་ཅན། སྤང་བྱའི་ཞིག་ཉམས་ཤིང། གཉེན་པོ་ཅི་ཞིག་ཐོབ་བོ་སྟེ། ཐོབ་པ་མེད་པར་ཐལ། དོན་དམ་པར་མ་གྲུབ་པའི་ཕྱིར། ཁྱབ་སྟེ། སྒོམ་ལམ་གྱི་དངོས་པོ་དོན་དམ་པར་བརྗོད་དུ་མེད་པ་ལ་སྤང་བྱ་ཉམས་པ་དང་གཉེན་པོ་འཕེལ་བ་མི་རུང་བའི་ཕྱིར་
གཉིས་པ་ལན་ནི། བྱང་ཆུབ་ཇི་ལྟར་དེ་བཞིན་དུ། །ཞེས་སོགས་རྐང་པ་བཞི་གསུངས་ཏེ། དོན་ནི། འགྲེལ་པར། ཇི་ལྟར་ཁྱད་པར་དུ་བྱར་མེད་པའི་དེ་བཞིན་ཉིད་ཀྱི་བྱང་ཆུབ། ཅེས་སོགས་གསུངས། ཚིག་དོན་ནི། ཤེས་བྱ་ཆོས་ཅན་
དོན་དམ་པར་གཉེན་པོ་འཕེལ་བ་དང་སྤང་བྱ་འགྲིབ་པ་མེད་ཀྱང་སྤང་གཉེན་མི་འཐད་པའི་སྐྱོན་མེད་པར་ཐལ། བླ་མེད་བྱང་ཆུབ་ཀྱི་ཡེ་ཤེས་དེ་དོན་དམ་པར་མེད་ཀྱང་ཐ་སྙད་དུ་གདུལ་བྱའི་དོན་བྱེད་པ་ཇི་ལྟ་བ་དེ་བཞིན་དུ་སྒོམ་ལམ་
འདི་ནི་དོན་དམ་པར་མེད་ཀྱང་ཐ་སྙད་དུ་སྤང་བྱ་ལ་གནོད་པ་སོགས་འདོད་པའི་དོན་སྒྲུབ་པར་བྱེད་པའི་ཕྱིར། དེ་གཉིས་དཔེ་དོན་མི་མཚུངས་པའི་སྐྱོན་མེད་དེ། དེ་གཉིས་ཐ་སྙད་དུ་བྱ་བ་བྱེད་པར་མཚུངས་ཤིང། བྱང་ཆུབ་དོན་
དམ་པར་མེད་པ་དེ་བཞིན་ཉིད་ཀྱི་མཚན་ཉིད་ཅན་ཡིན་པ་ལྟར་སྒོམ་ལམ་དེ་ཡང་དེའི་མཚན་ཉིད་ཅན་དུ་བཞེད་པའི་ཕྱིར།།    ༈    རྩོད་པ་དང་ལན་ནོ། །དང་པོ་ནི། སེམས་ནི་སྔ་མས་
བྱང་ཆུབ་བར། །རིགས་མིན་ཕྱི་མས་ཀྱང་མ་ཡིན། །ཞེས་གསུངས་ཏེ། དོན་ནི། འགྲེལ་པར། སྔ་ཕྱིར་གྱུར་བའི་སེམས་ཅན་རེ་རེ་ལ་སངས་རྒྱས་ཀྱི་བྱ་བ་སྒྲུབ་པར་བྱེད་པའི་རྣམ་པ་ཐམས་ཅད་མཁྱེན་པ་ཉིད། ཅེས་སོགས་གསུངས་

[068B] བྱང་སེམས་འཕགས་པའི་རྒྱུད་ཀྱི་ཀུན་རྫོབ་དང་དོན་དམ་པའི་བྱང་ཆུབ་ཀྱི་སེམས་ནི་ཆོས་ཅན། རང་འབྲས་རྫོགས་པའི་བྱང་ཆུབ་བསྐྱེད་པར་མི་རིགས་པར་ཐལ། ཁྱོད་སྐད་ཅིག་མ་སྔ་མ་ཁོ་ནས་རང་འབྲས་
རྫོགས་པའི་བྱང་ཆུབ་བསྐྱེད་པ་ནི་རིགས་པ་མ་ཡིན་ལ། སྐད་ཅིག་ཕྱི་མ་ཁོ་ནས་ཀྱང་དེ་བསྐྱེད་ནུས་པ་རིགས་པ་མ་ཡིན་པའི་ཕྱིར་དང། ཅིག་ཅར་རམ་རིམ་ཅན་གྱིས་ཀྱང་རིགས་པ་མ་ཡིན་པའི་ཕྱིར། གཉིས་པ་ལན་ནི། མར་མེའི་དཔེ་ཡི་ཚུལ་གྱིས་ནི། །ཟབ་མོའི་ཆོས་ནི་རྣམ་པ་
བརྒྱད། །ཅེས་གསུངས་ཏེ། དོན་ནི་འགྲེལ་བར། ཇི་ལྟར་མེ་ལྕེ་དང་སྙིང་པོ་འཕྲད་པའི་སྐད་ཅིག་མ་དང་པོ་ལ། ཞེས་སོགས་གསུངས། ཚིག་དོན་ནི། ཐེག་ཆེན་སེམས་བསྐྱེད་སྐད་ཅིག་སྔ་ཕྱི་མང་པོ་རིམ་གྱིས་འབྱུང་བས་རང་འབྲས་བྱང་ཆུབ་མི་
བསྐྱེད་པའི་སྐྱོན་དེ་མི་འཇུག་པར་ཐལ། མར་མེ་སྐད་ཅིག་སྔ་མ་ལས་ཕྱི་མ་ཕྱི་མ་ནུས་ལྡན་དུ་རིམ་གྱིས་འབྱུང་བས་སྡོང་བུ་སྣུམ་ལྡན་རྫོགས་པར་སྲེག་པར་བྱེད་པའི་མར་མེའི་དཔེ་ཡི་ཚུལ་གྱིས་ནི་སེམས་བསྐྱེད་སྔ་ཕྱི་རིམ་
གྱིས་འབྱུང་བས་རང་འབྲས་སྐུ་གསུམ་བསྐྱེད་པ་དང། ཟབ་མོའི་ཆོས་ནི་རྣམ་པ་བརྒྱད་པོ་འཆད་འགྱུར་འདི་རྣམས་ཀྱང་ཁོང་དུ་ཆུད་པར་འགྱུར་བའི་ཕྱིར། དེའི་དོན་བསྡུ་ན་འདི་ལྟར་ཡིན་ཏེ། བྱང་ཆུབ་ཀྱི་སེམས་སྔ་ཕྱི་
རེ་རེ་ཁོ་ནས་བྱང་ཆུབ་ཐོབ་པར་མི་ནུས་ཀྱང། སྔ་ཕྱི་ཕན་ཚུན་ལྟོས་པའི་རྟེན་འབྲེལ་གྱི་འགྱུར་བ་ལ་བརྟེན་ནས་བྱང་ཆུབ་ཐོབ་ནུས་པའི་ཕྱིར་ཏེ། དཔེར་ན། མར་མེ་སྐད་ཅིག་སྔ་ཕྱི་རེ་རེ་ཁོ་ནས་སྡོང་བུ་སྣུམ་ལྡན་རྫོགས་
པར་མི་སྲེག་ཀྱང། སྔ་ཕྱི་ཕན་ཚུན་ལྟོས་པའི་རྟེན་འབྲེལ་གྱིས་སྡོང་བུ་སྣུམ་ལྡན་རྫོགས་པར་སྲེག་ནུས་པ་བཞིན་ནོ། །ཞེས་པ་སྟེ། སྡུད་པ་ལས། འབྲུ་མར་སྙིང་པོ་འབར་བ་ཕྲད་པ་དང་པོ་ཡིས། །སྙིང་པོ་ཚིག་མིན་དེ་

[069A]༄༅། །མེད་པར་ཡང་དེ་མི་ཚིག་མེ་ལྕེ་ཕྲད་པ་ཐམས་སྙིང་པོ་ཚིག་མིན་ལ། །མེ་ལྕེ་ཐ་མ་མེད་པར་སྙིང་པོ་ཚིག་མིན་ལྟར། །དང་པོའི་སེམས་ཀྱིས་བྱང་ཆུབ་མཆོག་རེག་མ་ཡིན་ལ། །དེ་མེད་པར་ཡང་དེ་ལ་རེག་པར་ནུས་
མ་ཡིན། །ཐ་མའི་སེམས་ཀྱིས་བྱང་ཆུབ་ཞི་བ་ཐོབ་མིན་ལ། །དེ་མེད་པར་ཡང་དེ་ཐོབ་ནུས་པ་མ་ཡིན་ནོ། །ཞེས་གསུངས་ནས། ཆུ་ཡི་ཐིགས་པས་བུམ་པ་དང་པོ་ཐ་མའི་བར། །རིམ་གྱི་ཉུང་དུ་ཉུང་དུས་དེ་ཡོངས་འགེངས་པ་ལྟར། །དེ་
བཞིན་དང་པོའི་སེམས་ཀྱང་བྱང་ཆུབ་མཆོག་ཏུ་སྟེ། །རིམ་གྱིས་དཀར་པོའི་ཡོན་ཏན་རྫོགས་པའི་སངས་རྒྱས་འགྱུར། །ཞེས་གསུངས་པས་སོ། །སྔར་བཤད་པའི་རྩོད་སྤོང་དེ་དག་གི་འཕྲོས་ནི། ཅུང་ཟད་ཙམ་ཞིག་བཀོད་ན། དང་པོ་
གྲངས་མེད་ལ་སོགས་བསྟན་པ་རྣམས། །ཞེས་སོགས་ནི། རབ་འབྱོར་གྲངས་མེད་ཅེས་བྱ་བ་གང་ལ་འདུས་བྱས་ཀྱི་ཁམས་སམ་འདུས་མ་བྱས་ཀྱི་ཁམས་སུ་བགྲང་བར་ཉེ་བར་མི་འགྲོའོ། །ཞེས་སོགས་ལས་འཕྲོས། གཉིས་
པ། དངོས་པོ་བརྗོད་དུ་མེད་པ་ལ། །ཞེས་སོགས་ནི། བཅོམ་ལྡན་འདས་གལ་ཏེ་བརྗོད་དུ་མ་མཆིས་པའི་དོན་ལ་འཕེལ་བ་དང་ཡོངས་སུ་འགྲིབ་པ་མ་མཆིས་ན། ཞེས་སོགས་ལས་འཕྲོས། །གསུམ་པ། བྱང་ཆུབ་ཇི་ལྟ་
དེ་བཞིན་དུ། །ཞེས་སོགས་ནི། རབ་འབྱོར་དེ་དེ་བཞིན་ནོ། །དེ་དེ་བཞིན་ཏེ་བརྗོད་དུ་མེད་པའི་དོན་ལ་ནི་འཕེལ་བ་དང་ཡོངས་སུ་འགྲིབ་པ་མེད་དོ། །རབ་འབྱོར་གལ་ཏེ་ཐབས་མཁས་པའི་བྱང་ཆེན་ཤེར་ཕྱིན་ལ་སྤྱོད་པ་དང། ཞེས་
སོགས་ལས་འཕྲོས། བཞི་པ། སེམས་ནི་སྔ་མས་སོགས་ནི། སེམས་དང་པོ་བསྐྱེད་པ་ཡང་སེམས་བསྐྱེད་པ་སླད་མ་དང་མི་འགྲོགས། ཞེས་སོགས་ལས་འཕྲོས། ལྔ་པ། མར་མེའི་དཔེ་ཡི། ཞེས་སོགས་ནི། སྔར་

[069B] །འདིར་དེ་ལྟར་བཤད་པ་ནི་འཇུག་པ་བདེ་བར་བསམ་མོ།།    ༈    སྐྱེ་བ་དང་ནི་འགག་པ་དང། །ཞེས་སོགས་རྐང་པ་བཞི་གསུངས་ཏེ། དོན་ནི་འགྲེལ་པར་
སྐད་ཅིག་སྔ་མ་དང་ཕྱི་མ་དག་གིས་ཀྱང་མ་ཡིན་ངོ་བོ་ཉིད་མེད་པས་ཀྱང་མ་ཡིན་ལ། ཞེས་པ་ནས། དོན་སྒྲུབ་པས་ཟབ་པ་ཉིད་ཡིན་ནོ། །ཞེས་པའི་བར་གསུངས། འཕྲོས་ནི། རབ་འབྱོར་འདི་ཇི་སྙམ་དུ་སེམས། སེམས་གང་འགགས་པ་དེ་ཕྱིར་སྐྱེ་བར་འགྱུར་རམ་
ཞེས་པ་དང། ཇི་ལྟར་བྱང་ཆེན་མཚན་མའི་འདུ་ཤེས་རྣམ་པར་བཤིག་པ་ཡིན། ཞེས་སོགས་ཀྱི་བར་གྱི་མདོ་ལས་འཕྲོས་སོ། །འདིར་རྩ་བའི་ཚིག་དོན་ནི། བྱང་སེམས་བརྒྱད་པ་བ་ཆོས་ཅན། ཟས་མོ་རྣམ་པ་བརྒྱད་ཐུགས་སུ་
ཆུད་པ་དང་ལྡན་པ་ཡིན་ཏེ། གཞིའི་གནས་ལུགས་སྐྱེ་བ་སྟེ་རྟེན་འབྲེལ་ཟབ་པ་དང། འགག་པ་ཟབ་པ་དང། སྤྱོད་པ་ཉམས་ལེན་གྱི་དེ་བཞིན་ཉིད་ཟབ་པ་དང། སྦྱིན་སོགས་དོན་དམ་པར་མེད་ཀྱང་ཀུན་རྫོབ་ཏུ་ཡོད་པའི་ཤེས་
བྱ་ཟབ་པ་དང། ཆོས་ཐམས་ཅད་སྤྲོས་བྲལ་དུ་རྟོགས་པའི་ཡུལ་ཅན་གྱི་ཤེས་པ་ཟབ་པ་དང། དོན་དམ་པར་ཞེན་པ་མེད་པར་ཐ་སྙད་དུ་སྤྱོད་པ་ཟབ་པ་དང། མཚན་མ་དང་མཚན་མེད་གཉིས་ཀ་དོན་དམ་པར་གཉིས་སུ་མེད་པར་རྟོགས་
པའི་ཟབ་པ་དང། ཚོགས་གཉིས་ཀྱི་འབྲས་བུ་མངོན་དུ་བྱེད་པའི་ཐབས་མཁས་པ་ལ་ཟབ་པ་ཉིད་དེ་བརྒྱད་དང་ལྡན་པའི་ཕྱིར། འདི་ཡང་ཕྱིར་མི་ལྡོག་པའི་རྟགས་དངོས་མ་ཡིན་ལ། རྟགས་དངོས་ནི་ཟབ་མོ་བརྒྱད་ཁོང་དུ་ཆུད་པའི་
   ༈    གསུམ་པ་སྐུ་གསུམ་འགྲུབ་བྱེད་ཀྱི་སྦྱོར་བ་ཁྱད་པར་ཅན་བཤད་པ་ལ་གསུམ་

[070A]༄༅། །ཆོས་སྐུ་སྒྲུབ་བྱེད་སྲིད་ཞི་མཉམ་ཉིད་སྦྱོར་བ་དང། ལོངས་སྐུ་སྒྲུབ་བྱེད་ཞིང་དག་སྦྱོར་བ་དང། སྤྲུལ་སྐུ་སྒྲུབ་བྱེད་ཐབས་མཁས་སྦྱོར་བའོ། །དང་པོ་ནི། ཆོས་རྣམས་རྨི་ལམ་འདྲ་བའི་ཕྱིར། །ཞེས་སོགས་
རྐང་པ་བཞི་གསུངས་ཏེ། དོན་ནི། འགྲེལ་པར། འཁོར་བ་དང་རྣམ་པར་བྱང་བ་མི་མཐུན་པ་དང་གཉེན་པོ་རྣམས། ཞེས་པ་ནས། དེའི་ཕྱིར་ཡང་དཔེ་མ་གྲུབ་པས་འཁོར་བ་དང་མྱ་ངན་ལས་འདས་པ་ནི་མཉམ་པ་ཉིད་དོ། །ཞེས་
པའི་བར་གསུངས། འཕྲོས་ནི། རབ་འབྱོར་གྱིས་སྨྲས་པ། ཚེ་དང་ལྡན་པ་ཤཱ་རིའི་བུ་གལ་ཏེ་ཉིན་པར་བསྒོམས་པས་རྣམ་པར་འཕེལ་ན་རྨི་ལམ་ན་བསྒོམས་པས་ཀྱང་རྣམ་པར་འཕེལ་ལོ། །དེ་ཅིའི་ཕྱིར་ཞེ་ན། རྨི་ལམ་དང་ཉིན་
པར་ནི་རྣམ་པར་རྟོག་པ་མེད་དོ། །ཞེས་སོགས་དང། ཚེ་དང་ལྡན་པ་ཤཱ་རིའི་བུ་བྱང་ཆེན་བྱམས་པ་སྐྱེ་བ་གཅིག་གིས་ཐོགས་པ་བཅོམ་ལྡན་འདས་ཀྱིས་ཕྱིར་མི་ལྡོག་པར་ལུང་བསྟན་པ་འདི་མངོན་དུ་གྱུར་ན་འདི་ལ་དྲིས་ཤིག་དང་
འདིས་ལན་ལྡོན་པར་འགྱུར་རོ། །ཞེས་སོགས་ཀྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ལ་གཉིས། དངོས་དང། ཀླན་ཀ་སྤང་བའོ། །དང་པོ་ནི། ས་བརྒྱད་པའི་ཡེ་ཤེས་
ཆོས་ཅན། སྲིད་ཞི་མཉམ་ཉིད་སྦྱོར་བ་ཡིན་ཏེ། སྲིད་པ་འཁོར་བ་དང་ཞི་བ་མྱ་ངན་ལས་འདས་པར་དོན་དམ་པར་རྣམ་པར་མི་རྟོག་པར་འཁོར་འདས་བདེན་སྟོང་མཉམ་པ་ཉིད་དུ་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་དག་
སའི་ཡེ་ཤེས་ཡིན་པའི་ཕྱིར། དེར་ཐལ། འཁོར་འདས་ཀྱིས་མཚོན་པའི་ཆོས་རྣམས་བདེན་པར་མེད་ཀྱང་ཐ་སྙད་ཙམ་དུ་གྲུབ་པ་རྨི་ལམ་དང་འདྲ་བར་རྟོགས་པའི་ཤེས་རབ་ཀྱིས་ཟིན་པའི་དག་སའི་ཡེ་ཤེས་ཡིན་པའི་ཕྱིར། གཉིས་

[070B] ཀླན་ཀ་དང། དེའི་ལན་ནོ། །དང་པོ་ལ་ཁ་ཅིག་ཉིན་པར་ཡང་དགེ་མི་དགེའི་ལས་གསོག་པར་བྱེད་པ་མེད་པར་ཐལ། ཆོས་ཐམས་ཅད་དོན་དམ་པར་མ་གྲུབ་པར་ཐ་སྙད་དུ་རྨི་ལམ་དང་འདྲ་བའི་ཕྱིར་ཞེ་ན། གཉིས་
པ་ལན་ནི། ཤེས་བྱ་ཆོས་ཅན། ཆོས་ཐམས་ཅད་དོན་དམ་པར་མེད་ཀྱང་དགེ་མི་དགེའི་ལས་གསོག་པ་མེད་པར་ཐལ་བའི་སྐྱོན་ཡོད་པ་མ་ཡིན་པར་ཐལ། ལས་མེད་དུ་ཐལ་བ་ལ་སོགས་པའི་ཀླན་ཀ་དེ་ཡི་ལན་ནི་མདོ་ལས་ཇི་སྐད་བཤད་
ཟིན་པར་ཟད་པ་དེའི་ཕྱིར། མདོ་ལས་གསུངས་བ་ཚུལ་ནི། ལས་གསོག་པ་མེད་པར་ཐལ་བ་དང། ལས་འབྲས་དོན་དམ་པར་ཡོད་པར་ཐལ་བ་དང། ལུང་དང་འགལ་བར་ཐལ་བ་དང། རྨི་ལམ་ན་ལས་གསོག་པའི་ཀླན་ཀ་བཞི་དང། དེའི་ལན་བཞི་
ཡོད་ལ། ཀླན་ཀ་དང་པོ་ནི། རབ་འབྱོར་བྱང་ཆེན་གྱིས་རྨི་ལམ་དུ་ལས་གང་གིས་བྱས་པའི་ལས་དེ་ལ་གསོག་པ་དང་བྲི་བར་འགྱུར་བ་ཡོད་དམ། ཞེས་བཀོད་ནས། དེའི་ལན་ནི། ཚེ་དང་ལྡན་པ་ཤཱ་རིའི་བུ་ཇི་ལྟར་བཅོམ་ལྡན་འདས་ཀྱི་ཆོས་
ཐམས་ཅད་རྨི་ལམ་ལྟ་བུར་གསུངས་པ་དེ་ལྟར་ན། ཞེས་སོགས་ཀྱིས་བསྟན། ཀླན་ཀ་གཉིས་པ་ནི། རབ་འབྱོར་གྱིས་སྨྲས་པ། ཉིན་པར་སྲོག་བཅད་པ་དང་རྨི་ལམ་ན་སྲོག་བཅད་པ་དེ་ལ་འདི་སྙམ་དུ་དེ་བདག་གིས་བསད་དོ་ལེགས་པར་
བསད་དོ་ཤིན་ཏུ་བསད་དོ་ཞེས་སད་དེ་རྣམ་པར་རྟོག་ན། ཞེས་སོགས་བཀོད་ནས། ལན་ནི། རབ་འབྱོར་དམིགས་པ་མེད་པར་ལས་མི་སྐྱེ་སྟེ་ལས་ནི་དམིགས་པ་དང་བཅས་པ་ཁོ་ནར་སྐྱེའོ། །ཞེས་སོགས་ཀྱིས་བསྟན། ཀླན་ཀ་གསུམ་པ་ནི། རབ་
འབྱོར་ལས་ཐམས་ཅད་སེམས་པ་ཐམས་ཅད་དབེན་པའོ་ཞེས་བཅོམ་ལྡན་འདས་ཀྱིས་གསུངས་ན་ཇི་ལྟར་དམིགས་པ་དང་བཅས་པར་ལས་སྐྱེ་སྟེ། ཞེས་སོགས་བཀོད་ནས། ལན་ནི། ཚེ་དང་ལྡན་པ་ཤཱ་རིའི་བུ་མཚན་མར་བྱས་ནས་དམིགས་པ་

[071A]༄༅། །དང་བཅས་བར་ལས་སྐྱེ་སྟེ། ཞེས་སོགས་ཀྱིས་བསྟན། ཀླན་ཀ་བཞི་པ་ནི། རབ་འབྱོར་གལ་ཏེ་བྱང་ཆེན་གྱིས་རྨི་ལམ་དུ་སྦྱིན་པ་བྱིན། ཞེས་པ་ནས། དགེ་བའི་རྩ་བ་དེ་བླ་ན་མེད་པ་ཡང་དག་པར་རྫོགས་
པའི་བྱང་ཆུབ་ཏུ་བསྔོས་ནས། ཞེས་སོགས་བཀོད་ནས། ལན་ནི། ཤཱ་རིའི་བུ་བྱང་ཆེན་བྱམས་པ་སྐྱེ་བ་གཅིག་གིས་ཐོགས་པ་ཞེས་སོགས་ཀྱིས་བསྟན་ཏོ། །དེ་དག་གི་དོན་བསྡུས་ཏེ། སྔར་བཞིན་རྩོད་སྤོང་དེ་གསུངས་པ་ཡིན་ནོ། །གཉིས་
པ་འདིའི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག་ན་རེ། བདེན་འཛིན་སྐྱེ་བའི་གོ་སྐབས་བཅོམ་པའི་དག་སའི་ཡེ་ཤེས། སྲིད་ཞི་མཉམ་ཉིད་སྦྱོར་བའི་མཚན་ཉིད་ཟེར་ན། སྲིད་ཞི་མཉམ་ཉིད་སྦྱོར་བ་ཆོས་ཅན་
མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། བདེན་འཛིན་སྤངས་པའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་ན། རྣམ་མཁྱེན་ཡིན་པར་ཐལ་ལོ། །ཁ་ཅིག་སྲིད་ཞི་མཉམ་པ་ཉིད་དུ་མངོན་སུམ་དུ་རྟོགས་པའི་དག་སའི་
ཡེ་ཤེས། སྲིད་ཞི་མཉམ་ཉིད་སྦྱོར་བའི་མཚན་ཉིད་ཟེར་ན། ས་བརྒྱད་པའི་ཡེ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དག་སའི་ཡེ་ཤེས་ཡིན་པའི་ཕྱིར། འདོད་ན། སྲིད་ཞི་མཉམ་པ་ཉིད་ཡིན་པར་ཐལ་
འདོད་པའི་ཕྱིར། འདོད་ན། འཁོར་འདས་མཉམ་པ་ཉིད་ཡིན་པར་ཐལ། འདོད་པ་དེའི་ཕྱིར། འདོད་ན། བཟང་ངན་མཉམ་པ་ཉིད་ཡིན་པར་ཐལ། འདོད་པའི་ཕྱིར། འདོད་ན། བཟང་ངན་མཉམ་པར་ཐལ། འདོད་པའི་ཕྱིར། འདོད་ན། དགེ་སྡིག་མཉམ་
པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་སྲིད་ཞི་མཉམ་ཉིད་སྦྱོར་བ་ཡིན་ན། སྲིད་ཞི་བདེན་སྟོང་མཉམ་པ་ཉིད་དུ་མངོན་སུམ་དུ་རྟོགས་པས་ཁྱབ་ཟེར་ན། ས་བརྒྱད་པ་བའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན་

[071B] དེའི་ཕྱིར། འདོད་མི་ནུས་ཏེ། སྟོང་ཉིད་རྟོགས་པའི་ཡེ་ཤེས་མ་ཡིན་པའི་ཕྱིར། དེར་ཐལ། སློབ་པའི་རྒྱུད་ཀྱི་ཐེག་ཆེན་སེམས་བསྐྱེད་ཡིན་པའི་ཕྱིར། ཁ་ཅིག་ས་བརྒྱད་པ་དེས་བདེན་འཛིན་མངོན་གྱུར་པ་མ་སྤངས་ཟེར་
ན། དེ་སྤངས་པར་ཐལ། ས་བརྒྱད་པའི་འཕྲིན་ལས་ལ་འགོད་པའི་སྐབས་སུ་བདེན་འཛིན་མངོན་གྱུར་པ་སྤངས་པའི་འཕྲིན་ལས་ལ་འགོད་པར་བཤད་པའི་ཕྱིར། ཁ་ཅིག་ན་རེ། རྨི་ལམ་དུ་དགེ་མི་དགེའི་ལས་གསོག་པ་མེད་ཟེར་ན་
དེ་ཡོད་པར་ཐལ། རྨི་ལམ་དུ་དགེ་བའི་ལས་བྱེད་པ་ཡོད་པའི་ཕྱིར། དེར་ཐལ། རྨི་ལམ་དུ་སྟོང་ཉིད་སྒོམ་པ་ཡོད་པའི་ཕྱིར། དེར་ཐལ། དེས་ཆོས་ཐམས་ཅད་རྨི་ལམ་ལྟ་བུར་སྒོམ་པ་ཡོད་པའི་ཕྱིར། དེར་ཐལ། རྩ་བར། རྨི་
ལམ་ན་ཡང་ཆོས་རྣམས་ཀུན། །རྨི་ལམ་ལྟ་བུར་ལྟ་ལ་སོགས། །ཞེས་གསུངས་པའི་ཕྱིར། གཞན་ཡང། དེ་ཡོད་པར་ཐལ། རྨི་ལམ་ན་མི་དགེ་བ་བྱེད་པ་ཡོད་པའི་ཕྱིར། དེར་ཐལ། གཉིད་དང་མི་དགེ་བའི་གཞི་མཐུན་ཡོད་པའི་ཕྱིར་
དེར་ཐལ། དེ་གཞན་འགྱུར་དུ་བཞག་པའི་རྒྱུ་མཚན་ཡོད་པའི་ཕྱིར་དང། རྨི་ལམ་དུ་སྲོག་གཅོད་པ་རྨིས་པ་དེ་ལ་སྤྲོ་བ་བྱེད་པ་ཡོད་པའི་ཕྱིར། ཕྱི་མ་དེར་ཐལ། རྨི་ལམ་དུ་སྲོག་གཅོད་པ་རྨི་བ་ཡོད་པའི་ཕྱིར། དེར་ཐལ། བརྒྱད་སྟོང་ལས་
སྐྱེས་པའམ་བུད་མེད་གང་རྨི་ལམ་དུ་དགེ་བའམ་མི་དགེ་བའི་ལས་ཞིག་བྱེད་ན། ཞེས་པ་དང། ཡུམ་བར་མར་ཡང། རྨི་ལམ་ན་སྲོག་གཅོད་པ་དེ་ལ་འདི་སྙམ་དུ་བདག་གིས་བསད་དོ། །ཞེས་གསུངས་པའི་ཕྱིར། གཞན་ཡང། དེ་ཡོད་པར་
ཐལ། རྨི་ལམ་ན་སྲོག་གཅོད་པ་རྨི་བ་ཡོད་ཀྱང། དེ་ཙམ་གྱིས་སྲོག་གཅོད་ཀྱི་མི་དགེ་བའི་ལས་ལམ་ཡོངས་སུ་མི་རྫོགས་པས། དེ་ལྟར་རྨིས་པའི་དགེ་སློང་ལ་དེའི་དབང་གིས་ཕམ་པ་འབྱུང་བ་མ་ཡིན་པའི་ཕྱིར། ཁ་ཅིག་ན་རེ། རྨི་

[072A]༄༅། །ལམ་དུ་སྲོག་གཅོད་པ་དངོས་གནས་པ་ཡོད་ཟེར་ན། འོ་ན། རྨི་ལམ་དུ་མི་དངོས་གསོད་པ་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། རྨི་ལམ་དུ་མི་ཡོད་པར་ཐལ། འདོད་པའི་ཕྱིར་
འདོད་ན། རྨི་ལམ་གྱི་མི་དེ་མི་ཡིན་པར་ཐལ། འདོད་པའི་ཕྱིར། འདོད་ན། རྨི་ལམ་གྱི་མི་ཆོས་ཅན། མི་མ་ཡིན་པར་ཐལ། ཆོས་ཀྱི་སྐྱེ་མཆེད་ཀྱི་གཟུགས་ཡིན་པའི་ཕྱིར། དེར་ཐལ། དེ་ལྟར་ཡིན་པར་རྣམ་བཤད་དགོངས་པ་རབ་
གསལ་དང་སྐལ་བཟང་མིག་འབྱེད་གཉིས་ཀ་ལས་བཤད་པའི་ཕྱིར། ཁ་ཅིག་རྨི་ལམ་གྱི་མི་མེད་ཟེར་ན། དེ་ཡོད་པར་ཐལ། རྨི་ལམ་གྱི་སྐབས་སུ་སྣང་བའི་མི་ཡོད་པའི་ཕྱིར། དེར་ཐལ། གཉིད་ཀྱི་སྐབས་སུ་མིར་སྣང་བ་ཡོད་
པའི་ཕྱིར། དེར་ཐལ། རྨི་ལམ་དམིགས་པའི་ཡུལ་དག་མཐོང་ནས་ནི། །ཞེས་གསུངས་པའི་ཕྱིར། ཁ་ཅིག་ན་རེ། ཉིན་པར་དགེ་མི་དགེའི་ལས་གསོག་སྤེལ་བྱེད་པ་མེད་པར་ཐལ། དགེ་མི་དགེའི་ལས་བདེན་པར་མེད་པའི་ཕྱིར། ཞེས་པའི་སུན་
འབྱིན་འདི། སེམས་ཙམ་པས་དབུ་མ་པར་འཕངས་པའི་ངག་ཡིན་ཟེར་ན། དེ་སེམས་ཙམ་པའི་ངག་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན། དེ་མི་འཐད་པར་ཐལ། དེར་གྱུར་པའི་དོན་སྨྲ་སྡེ་གཉིས་ཀྱི་ངག་ཀྱང་
ཡོད། ཕྱི་རོལ་བའི་ངག་ཀྱང་ཡོད་པའི་ཕྱིར། དེར་ཐལ། དེ་འདྲའི་སུན་འབྱིན་འཕེན་པའི་ཉན་ཐོས་སྡེ་པ་དང་ཕྱི་རོལ་པ་ཡོད་པའི་ཕྱིར། དེར་ཐལ། དབུ་མ་པས་ལས་འབྲས་བདེན་མེད་དུ་ཁས་བླངས་པ་ལ། དེ་འདྲའི་ཐལ་འགྱུར་
འཕེན་པའི་དེ་གཉིས་ཡོད་པའི་ཕྱིར།།    ༈    སྲིད་ཞི་བདེན་སྟོང་མཉམ་པ་ཉིད་དུ་མངོན་སུམ་དུ་རྟོགས་པ་ལ་བརྟེན་ནས་བདེན་འཛིན་མངོན་གྱུར་པ་སྐྱེ་བའི་སྒོ་སྐབས་བཅོམ་པའི་དག་

[072B] སྲིད་ཞི་མཉམ་ཉིད་སྦྱོར་བའི་མཚན་ཉིད་དམ་ངོ་བོ་ཡིན་ནོ།    ༈    ཁ་ཅིག་བྱང་སེམས་ས་བརྒྱད་པ་བའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། མཚན་ཉིད་དེར་ཐལ་
མཚོན་བྱ་དེའི་ཕྱིར། འདོད་ན། དེ་ཆོས་ཅན། སྲིད་ཞི་བདེན་སྟོང་མཉམ་པ་ཉིད་དུ་མངོན་སུམ་དུ་རྟོགས་པའི་ཡེ་ཤེས་ཡིན་པར་ཐལ། འདོད་པའི་ཕྱིར་ན། མ་ཁྱབ། འདོད་མི་ནུས་སོ། །ཟེར་ན། ངོ་བོ་ཉིད་སྐུ་ཆོས་ཅན། སྟོང་
ཉིད་མངོན་སུམ་དུ་རྟོགས་པར་ཐལ། སྟོང་ཉིད་མངོན་སུམ་དུ་རྟོགས་པ་ལ་བརྟེན་ནས་ཐོབ་པའི་ཆོས་ཡིན་པའི་ཕྱིར། ཁྱབ་པ་ཁས། མ་གྲུབ་ན་དེར་ཐལ། སྟོང་ཉིད་བསྒོམ་པ་ལ་བརྟེན་ནས་ཐོབ་པའི་ཐོབ་བྱ་མཐར་ཐུག་ཡིན་པའི་
ཕྱིར། དེར་ཐལ། ཚོགས་གཉིས་བསགས་པ་ལ་བརྟེན་ནས་ཐོབ་པའི་ཐོབ་བྱ་མཐར་ཐུག་ཡིན་པའི་ཕྱིར། དེར་ཐལ། སངས་རྒྱས་ཡིན་པའི་ཕྱིར། ཁ་ཅིག་ས་བརྒྱད་པའི་ཡེ་ཤེས་ཆོས་ཅན། ཆོས་སྐུའི་རྒྱུ་ཡིན་པར་ཐལ་
ཆོས་སྐུ་འགྲུབ་བྱེད་ཡིན་པའི་ཕྱིར་ཟེར་ན། མ་ཁྱབ་མ་གྲུབ་ན། དེར་ཐལ། ཆོས་སྐུ་འགྲུབ་བྱེད་ཀྱི་ཐབས་ཁྱད་པར་ཅན་ཡིན་པའི་ཕྱིར། དེར་ཐལ། ཆོས་སྐུའི་ལག་རྗེས་འཇོག་བྱེད་ཁྱད་པར་ཅན་ཡིན་པའི་ཕྱིར། འདོད་ན་སླའོ། །
ཁ་ཅིག་ན་རེ། ཉིན་པར་དང་རྨི་ལམ་དུ་ལས་གསོག་པ་ལ་སྟོབས་ཆེ་ཆུང་མེད་པར་ཐལ། དེ་གཉིས་ཀའི་སྐབས་སུ་དགེ་མི་དགེའི་ལས་གསོག་པ་ཡོད་པའི་ཕྱིར་ན། མ་ཁྱབ། འདོད་མི་ནུས་ཏེ། ཇི་སྐད་དུ། རྨི་ལམ་སེམས་
ནི་གཉིད་ཀྱིས་ཉམས། །དེས་ན་འབྲས་བུ་འདྲ་མ་ཡིན། །ཞེས་གསུངས་པའི་ཕྱིར། ཁ་ཅིག་ས་བརྒྱད་པ་བས་བདེན་འཛིན་མངོན་གྱུར་པ་མ་སྤངས་པར་ཐལ། དེའི་རྒྱུད་ལ་དེ་ཡོད་པའི་ཕྱིར། དེར་ཐལ། དེའི་རྒྱུད་ལ་བདེན་

[073A]༄༅། །འཛིན་ཡོད་པའི་ཕྱིར་ན་མ་ཁྱབ། ཁ་ཅིག་ན་རེ། རྨི་ལམ་དུ་དབང་ཤེས་ཡོད་པར་ཐལ། རྨི་ལམ་དུ་ཡིད་ཤེས་ཡོད་པའི་ཕྱིར་ཟེར་ན་མ་ཁྱབ། རྟགས་དེར་ཐལ། རྨི་ལམ་དུ་གཉིད་དུ་གྱུར་པའི་ཡིད་ཤེས་ཡོད་པའི་
ཕྱིར། འདོད་མི་ནུས་ཏེ། རྨི་ལམ་དུ་མིག་ཤེས་མེད་པའི་ཕྱིར། དེར་ཐལ། འཇུག་པར། གལ་ཏེ་གཉིད་ན་མིག་བློ་མི་སྲིད་པས། །ཞེས་གསུངས་པའི་ཕྱིར། ཁ་ཅིག་སྐྱོན་མེད་དེ། དེ་ནི་གཉིད་འཐུག་པོ་ལ་གནས་པའི་གང་
ཟག་གི་རྒྱུད་ལ་དབང་ཤེས་མེད་པའི་དོན་ཡིན་པའི་ཕྱིར་ཟེར། ཁ་ཅིག་རྨི་ལམ་དུ་དབང་ཤེས་ཡོད་པར་ཐལ། རྨི་ལམ་གྱི་དབང་ཤེས་ཡོད་པའི་ཕྱིར། དེར་ཐལ། རྨི་ལམ་གྱི་མི་ཡོད་པའི་ཕྱིར་ན། སྔ་མར་རེ་ཞིག་མ་ཁྱབ་བོ།།    ༈   
པ་ཞིང་དག་སྦྱོར་བ་ནི། སེམས་ཅན་འཇིག་རྟེན་དེ་བཞིན་དུ། །ཞེས་སོགས་རྐང་པ་བཞི་གསུངས་ཏེ། དོན་ནི། འགྲེལ་པར། སེམས་ཅན་དང་སྣོད་ཀྱི་འཇིག་རྟེན་གྱི་བྱེ་བྲག་གིས་སངས་རྒྱས་ཀྱི་ཞིང་རྣམ་པ་གཉིས་ལ། ཞེས་པ་ནས། སངས་
རྒྱས་ཞིང་རྣམ་པར་དག་པའོ། །ཞེས་པའི་བར་གསུང། འཕྲོས་ནི། ཇི་ལྟར་ན་བྱང་ཆེན་ཕ་རོལ་ཏུ་ཕྱིན་པ་དྲུག་རྫོགས་པར་བགྱིད་ཅིང་རྣམ་པ་ཐམས་ཅད་མཁྱེན་པ་ཉིད་དང་ཉེ་བ་ལགས་ཞེས་པ་ནས། ཅི་ནས་ཀྱང་བདག་བླ་ན་
མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་པའི་སངས་རྒྱས་ཀྱི་ཞིང་དེ་ན་སེམས་ཅན་རྣམས་ཀྱི་ཉེས་པ་འདི་དག་ཐམས་ཅད་དུ་ཐམས་ཅད་མི་འབྱུང་ཞིང། ཞེས་སོགས་དང་
གངྒའི་ཀླུང་གི་བྱེ་མ་ཇི་སྙེད་ཅིག་ཡོད་པ་དེ་སྙེད་ཀྱི་འཇིག་རྟེན་གྱི་ཁམས་བདག་གི་སངས་རྒྱས་ཀྱི་ཞིང་གཅིག་ཏུ་འགྱུར་བ་དེ་ལྟར་ཕ་རོལ་ཏུ་ཕྱིན་པ་དྲུག་ལ་སྤྱད་པར་བྱའོ། །ཞེས་སོགས་ལས་འཕྲོས་སོ། །འདིའི་སྐབས་སུ་གཉིས། ཚིག་

[073B] །དང་པོ་ནི། ས་བརྒྱད་པའི་ཡེ་ཤེས་ཆོས་ཅན། སངས་རྒྱས་ཀྱི་ཞིང་ནི་དག་པ་ཉིད་ཀྱི་སྦྱོར་བ་ཡིན་ཏེ། སེམས་ཅན་གྱི་འཇིག་རྟེན་མ་དག་པ་རྣམས་དག་པར་འགྲུབ་པར་བྱེད་པ་དེ་བཞིན་དུ་སྣོད་ཀྱི་འཇིག་
རྟེན་མ་དག་པ་དེ་ལ་དག་པར་སྒྲུབ་པ་ཡི་དགེ་རྩ་བསགས་ནས་ཐོབ་པའི་དག་པའི་ཡེ་ཤེས་ཡིན་པའི་ཕྱིར།།    ༈    དང་པོ་ལ། ཁ་ཅིག་རང་ཉིད་གང་དུ་འཚང་རྒྱ་བའི་
སངས་རྒྱས་ཀྱི་ཞིང་དག་པ་ཡོད་ན། རང་ཉིད་ཞིང་དག་སྦྱོར་བ་ཐོབ་པའི་གང་ཟག་ཡིན་པས་ཁྱབ་ཟེར་ན། ཉན་ཐོས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། རང་ཉིད་སངས་རྒྱས་པའི་ཞིང་ཡོད་པའི་ཕྱིར་
དེར་ཐལ། རང་ཉིད་སངས་རྒྱས་པ་ཡོད་པའི་ཕྱིར། ཁ་ཅིག་ཞིང་དག་སྦྱོར་བ་ཐོབ་པའི་གང་ཟག་ཡིན་ན། ཞིང་དག་སྦྱོར་བ་ལ་གནས་པའི་གང་ཟག་ཡིན་པས་ཁྱབ་ཟེར་ན། སངས་རྒྱས་འཕགས་པ་ཆོས་ཅན། དེར་ཐལ། དེའི་
ཕྱིར། དེར་ཐལ། དག་ས་ཐོབ་པའི་གང་ཟག་ཡིན་པའི་ཕྱིར། འདོད་ན། བྱང་སེམས་འཕགས་པ་ཡིན་པར་ཐལ། འདོད་པའི་ཕྱིར། ཁ་ཅིག་ཞིང་དག་སྦྱོར་བ་ཐོབ་པའི་གང་ཟག་ཡིན་ན། རང་ཉིད་གང་དུ་འཚང་རྒྱ་བའི་ཞིང་
སྒྲུབ་དགོས་ཡིན་པས་ཁྱབ་ཟེར་ན། ས་བརྒྱད་པ་བ་ཆོས་ཅན། དེར་ཐལ། དེའི་ཕྱིར། འདོད་ན། རང་ཉིད་གང་དུ་འཚང་རྒྱ་བའི་ཞིང་མ་བསྒྲུབས་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་དེ་ཐོབ་པའི་གང་ཟག་
ཡིན་ན། སངས་རྒྱས་ཀྱི་ཞིང་དག་པ་ཁོ་ན་སྒྲུབ་པའི་གང་ཟག་ཡིན་པས་ཁྱབ་ཟེར་ན། སྟོན་པ་ཤཱཀྱ་ཐུབ་པ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། དེའི་ཞིང་ལ་དག་པའི་ཞིང་གཅིག་དང་མ་དག་པའི་ཞིང་གཉིས་

[074A]༄༅། །ཡོད་པའི་ཕྱིར། དེར་ཐལ། དེ་དང་པོར་སངས་རྒྱས་པའི་ལོངས་སྐུའི་ཞིང་གཅིག་དང། དེ་ལས་གཞན་པའི་སྤྲུལ་སྐུའི་ཞིང་གཅིག་ཀྱང་ཡོད་པའི་ཕྱིར།།    ༈   
ལ༑ སངས་རྒྱས་ཀྱི་ཞིང་ཡོངས་སུ་དག་པ་ཁྱད་པར་ཅན་སྒྲུབ་པའི་ནུས་པ་ཅི་རིགས་རྫོགས་པའི་དག་སའི་ཡེ་ཤེས། ཞིང་དག་སྦྱོར་བའི་མཚན་ཉིད་དམ་ངོ་བོ་ཡིན།།    ༈    ཁ་ཅིག་
ས་བརྒྱད་པ་བ་ཆོས་ཅན། རང་དུས་སུ་རང་ཉིད་ཀྱི་སངས་རྒྱས་ཀྱི་ཞིང་སྒྲུབ་པར་ཐལ། སངས་རྒྱས་ཀྱི་ཞིང་སྒྲུབ་པའི་གང་ཟག་ཡིན་པའི་ཕྱིར་ཟེར་ན། ཁ་ཅིག་མ་ཁྱབ་ཟེར། འདོད་ན། དེ་ཆོས་ཅན། རང་དུས་སུ་རང་ཉིད་
སངས་རྒྱས་པའི་ཞིང་ཡོད་པར་ཐལ། འདོད་པའི་ཕྱིར་ཟེར་ན། མ་ཁྱབ། འོ་ན། དེ་ཆོས་ཅན། རང་ཉིད་སངས་རྒྱས་མ་ཐག་པའི་ཚེ། སྤྲུལ་སྐུ་ཐོབ་པར་ཐལ། དེའི་སྤྲུལ་སྐུ་ཐོབ་ཟིན་པའི་ཕྱིར། ཁྱབ་པ་ཁས། འདོད་མི་ནུས་སོ། །ཞེས་དཔྱད་དོ། །    ༈   
གསུམ་པ་ཐབས་མཁས་སྦྱོར་བ་ནི། ཡུལ་དང་སྦྱོར་བ་ཅན་འདི་ནི། །ཞེས་པ་ནས། ཐབས་ལ་མཁས་པ་རྣམ་པ་བཅུ། །ཞེས་པའི་བར་གསུངས་ཏེ། དོན་ནི། འགྲེལ་པར། བར་ཆད་ཀྱི་ཆོས་ལས་ཡང་དག་པར་བརྒལ་བས་
ལྷ་ལ་སོགས་པའི་བདུད་ལས་འདས་པ་དང། ཞེས་པ་ནས། དུས་དང་དུས་མ་ཡིན་པ་ཤེས་པའི་སྦྱོར་བ་ནི་ཐབས་ལ་མཁས་པ་ཡིན་ནོ། །ཞེས་པའི་བར་གསུངས། འཕྲོས་ནི། གང་གི་ཚེ་བྱང་ཆེན་རྣམ་པ་ཐམས་ཅད་ཀྱི་མཆོག་དང་
ལྡན་པའི་སྟོང་པ་ཉིད་ལ་སོ་སོར་རྟོག་པ་ན་མངོན་དུ་བྱའོ་སྙམ་དུ་རྟོག་པར་མི་བྱེད་ཅིང། ཞེས་པ་ནས། འདི་ལྟར་བྱང་ཆུབ་སེམས་དཔའ་སེམས་དཔའ་ཆེན་པོ་གང་ཕྱིར་མི་ལྡོག་པའི་ཡེ་ཤེས་ཀྱི་བར་ལུང་བསྟན་པ་དེ་དག་ནི་རྣམ་

[074B] །ཞེས་པའི་བར་གྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །
དང་པོ་ནི། རྣམ་ཐར་སྒོ་གསུམ་སོགས་ཤར་ཕྱིན་གྱི་ཡུལ་དང་དེ་ལ་ཡུལ་ཅན་གྱི་དུས་དང་དུས་མ་ཡིན་པར་མཁས་པའི་སྦྱོར་བ་ཅན་གྱི་དག་པའི་སྦྱོར་བ་འདི་ནི་ཆོས་ཅན། ཁྱོད་ལ་ཐབས་ལ་མཁས་པའི་སྦྱོར་བ་རྣམ་པ་བཅུ་ཡོད་དེ་
ཕུང་པོའི་བདུད་མངོན་གྱུར་པ་ལ་སོགས་བ་བདུད་བཞིའི་དགྲ་ཅི་རིགས་རྣམས་ལས་ནི་འདས་པའི་ཐབས་མཁས་སྦྱོར་བ་དང། དེ་བཞིན་དུ་ཆོས་ཐམས་ཅད་ལ་དོན་དམ་པར་མི་གནས་པར་ཐ་སྙད་དུ་སྤྱོད་པའི་སྦྱོར་བ་དང། གཞན་གྱི་དོན་སྔོན་
སྨོན་ལམ་བཏབ་པ་ཇི་བཞིན་ཤུགས་ཀྱིས་འཕངས་པའི་བྱེད་པ་དང་ལྡན་པ་དང། ཉན་རང་དང་ཐུན་མོང་མ་ཡིན་པའི་མཚན་ཉིད་ཅན་གྱི་དཀའ་སྤྱད་གོམས་པ་དང། ཆོས་ཐམས་ཅད་ལ་བདེན་འཛིན་གྱིས་མ་ཆགས་པ་དང། རྣམ་པར་ཐར་པའི་སྒོ་
སྟོང་པ་ཉིད་ཀྱིས་འདུས་བྱས་ཀྱི་ཆོས་ཐམས་ཅད་ཀྱི་ངོ་བོ་དོན་དམ་པར་མི་དམིགས་པར་རྟོགས་པ་དང། མཚན་མེད་ཀྱིས་རྒྱུའི་མཚན་མ་དོན་དམ་པར་མེད་པར་རྟོགས་པ་དང། སྨོན་མེད་ཀྱིས་འབྲས་བུ་ལ་དོན་དམ་པར་སྐྱོན་
ཟད་པ་སྟེ་མེད་པར་རྟོགས་པ་དང། རང་ཉིད་ཕྱིར་མི་ལྡོག་པ་ཡིན་པ་དེ་ཡི་རྟགས་ཁྱད་པར་ཅན་དང་ལྡན་པ་དང། རིག་པའི་གནས་ལྔ་ལ་མཁས་པའི་རྟོགས་པ་ཚད་མེད་པ་ཞེས་བྱ་བའི་ཐབས་མཁས་སྦྱོར་བ་དང་རྣམ་མཁྱེན་
ཡོད་པའི་ཕྱིར།།    ༈    དང་པོ་ལ། །ཁ་ཅིག་ན་རེ། བདུད་བཞི་གང་རུང་ཡིན་ན། སྤང་བྱ་ཡིན་པས་ཁྱབ་ཟེར་ན། ས་བཅུ་པའི་མཚན་དཔེ་རྗེས་མཐུན་པས་སྤྲས་པའི་ལུས་ཆོས་

[075A]༄༅། །ཅན། དེར་ཐལ། དེའི་ཕྱིར། དེར་ཐལ། ཕུང་པོའི་བདུད་ཡིན་པའི་ཕྱིར། དེར་ཐལ། ཕུང་པོའི་བདུད་ཕྲ་མོ་ཡིན་པའི་ཕྱིར། འདོད་མི་ནུས་ཏེ། བླང་བྱ་ཡིན་པའི་ཕྱིར། དེར་ཐལ། ཚོགས་གཉིས་ཀྱིས་
བསྒྲུབ་བྱའི་ལུས་ཡིན་པའི་ཕྱིར། ཁ་ཅིག་ན་རེ། ཕུང་པོའི་བདུད་ཡིན་ན། བདུད་ཡིན་པས་ཁྱབ་ཟེར་ན། སྔར་གྱི་དེ་ཆོས་ཅན། དེར་ཐལ། དེའི་ཕྱིར། རྟགས་གསལ་སླ། གཞན་ཡང། རྒྱུན་ཞུགས་སྲིད་པ་ལན་བདུན་པ་པའི་ཉེར་ལེན་
གྱི་ཕུང་པོ་ཆོས་ཅན། དེར་ཐལ། དེའི་ཕྱིར། དེར་ཐལ། ཕུང་པོའི་བདུད་རགས་པ་ཡིན་པའི་ཕྱིར། དེར་ཐལ། ཉེར་ལེན་གྱི་ཕུང་པོ་ཡིན་པའི་ཕྱིར། འདོད་མི་ནུས་སོ། །ཁ་ཅིག་ཉོན་མོངས་པའི་བདུད་ཡིན་ན། ཉོན་མོངས་ཡིན་པས་ཁྱབ་ཟེར་
ན༑ གང་ཟག་གི་བདག་འཛིན་གྱི་ས་བོན་ཆོས་ཅན། དེར་ཐལ། དེའི་ཕྱིར། དེར་ཐལ། ཉོན་སྒྲིབ་ཡིན་པའི་ཕྱིར། འདོད་ན། ཤེས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་འཆི་བདག་གི་བདུད་ཡིན་ན། ལས་ཉོན་གྱི་
འཆི་བས་བསྡུས་པས་ཁྱབ་ཟེར་ན། ས་བཅུ་པ་བའི་རྒྱུད་ཀྱི་བསམ་གྱིས་མི་ཁྱབ་པའི་འཆི་འཕོ་བའི་ཆ་ཆོས་ཅན། དེར་ཐལ། དེའི་ཕྱིར། དེར་ཐལ། འཆི་བདག་གི་བདུད་ཕྲ་མོ་ཡིན་པའི་ཕྱིར། འདོད་ན། དེ་མི་འཐད་པར་ཐལ། བྱང་སེམས་
འཕགས་པ་ལས་ཉོན་གྱི་དབང་གིས་སྐྱེ་འཆི་བྱེད་པ་མེད་པའི་ཕྱིར། ཁ་ཅིག་ལྷའི་བུའི་བདུད་ཡིན་ན། ལྷའི་བུ་ཡིན་པས་ཁྱབ་ཟེར་ན། ལྷའི་བུ་དགའ་རབ་དབང་ཕྱུག་གིས་དགེ་བའི་ལས་བྱེད་པ་ལ་བར་ཆད་རྩོམ་པའི་ཆ་ཆོས་ཅན། དེར་ཐལ་
དེའི་ཕྱིར། འདོད་མི་ནུས་ཏེ། གང་ཟག་མ་ཡིན་པའི་ཕྱིར།།    ༈    བདུད་བཞིའི་ཁྱད་པར་ཡོད་དེ། ཟག་བཅས་ལེན་གྱི་ཕུང་པོ་ལྔ་པོ་དེ་ཕུང་པོའི་བདུད་དང། ཉོན་སྒྲིབ་ཐམས་ཅད་ཉོན་མོངས་པའི་

[075B] ལྷའི་བུ་དགའ་རབ་དབང་ཕྱུག་ལྷའི་བུའི་བདུད་དང། ལས་ཉོན་གྱི་དབང་གིས་སྲོག་དབང་འགགས་པའི་ཆ་དེ་འཆི་བདག་གི་བདུད་ཡིན་པའི་ཕྱིར། དེ་དག་ནི་བདུད་བཞི་རགས་པའི་དབང་དུ་བྱས་ལ། ཕྲ་མོའི་དབང་དུ་བྱས་ན། མ་རིག་བག་ཆགས་
ཀྱི་ས་དང་ཟག་མེད་ཀྱི་ལས་ཀྱི་དབང་གིས་སྐྱེ་པ་བླངས་པའི་ཕུང་པོ་དེ། ཕུང་པོའི་བདུད་ཕྲ་མོ་དང། མ་རིག་པའི་བག་ཆགས་ཕྲ་མོ་དེ། ཉོན་མོངས་པའི་བདུད་ཕྲ་མོ་དང། ལྷའི་བུའི་བདུད་ཕྲ་མོ་གཉིས་ཀ་ཡིན་པར་བཤད། མ་རིག་
བག་ཆགས་ཀྱི་ས་དང་ཟག་མེད་ཀྱི་ལས་ཀྱི་དབང་གིས་སྐྱེ་བ་བླངས་པའི་ཕུང་པོའི་རིགས་མཐུན་འདོར་བ་དེ་འཆི་བདག་གི་བདུད་ཕྲ་མོར་འཇོག་ལ། བདུད་བཞི་རགས་པ་བཅོམ་ཚུལ་གྱི་ཁྱད་པར་ཡོད་དེ། ཐེག་དམན་གྱི་དབང་དུ་བྱས་ན་
ཐེག་དམན་གྱི་མཐོང་ལམ་ནས་ལྷའི་བུའི་བདུད་རིགས་པ་བཅོམ། ཐེག་དམན་དགྲ་བཅོམ་པའི་གོ་འཕང་ཐོབ་པའི་ཚེ་ཉོན་མོངས་པའི་བདུད་རགས་པ་བཅོམ། ལྷག་མེད་མྱང་འདས་ཐོབ་པའི་ཚེ་ཕུང་པོའི་བདུད་རགས་པ་དང། འཆི་བདག་གི་
བདུད་རགས་པ་བཅོམ་ལ། ཐེག་ཆེན་གྱི་དབང་དུ་བྱས་ན། ཐེག་ཆེན་རིགས་ངེས་ཀྱིས་སྦྱོར་ལམ་པ་ཕྱིར་མི་ལྡོག་པའི་རྟགས་ཐོབ་ནས་ལྷའི་བུའི་བདུད་རགས་པ་བཅོམ། མཐོང་ལམ་ཐོབ་ནས་ཕུང་པོའི་བདུད་རགས་པ་དང། འཆི་བདག་གི་བདུད་
རགས་པ་བཅོམ། ས་བརྒྱད་པ་ནས་ཉོན་མོངས་པའི་བདུད་རགས་པ་ཅི་རིགས་པ་དང་མངོན་གྱུར་པ་བཅོམ་པ་དང། བདུད་བཞི་ཕྲ་མོ་མ་ལུས་བར་བཅོམ་པ་དེའི་སངས་རྒྱས་པ་དུས་མཉམ་པའི་ཕྱིར། ཕྱི་མ་དེར་ཐལ། ཚིག་གསལ་ལས། ཁྱོད་
ཀྱིས་བྱང་ཆུབ་པ་དང་དུས་མཉམ་པ་ཁོ་ནར་བདུད་བཞི་བཅོམ་པ་ལགས་སོ། །ཞེས་པ་དང། རྣམ་བཤད་ལས་ཀྱང། བདུད་བཞི་མ་ལུས་པར་བཅོམ་པ་ནི་སངས་རྒྱས་ལ་ནའོ། །ཞེས་གསུངས་པའི་ཕྱིར། འོན་ཀྱང་བདུད་བཞི་

[076A]༄༅། །རགས་པ་ནི། གསེར་འཕྲེང་དང། རྣམ་བཤད་གཉིས་ཀར་གསལ་ལ། ཕྲ་མོ་ནི་དེར་མི་གསལ་བས་འཇོག་མཚམས་ཀྱང་མི་འདྲ་བ་སྣང་ངོ། །བདེན་འཛིན་ནི། བདུད་བཞི་གང་ཡིན་མི་གསལ་ཡང་
ཐལ་འགྱུར་བ་ལྟར་ན་ཉོན་མོངས་པའི་བདུད་རགས་པ་ཡིན་ལ། ཉན་ཐོས་དགྲ་བཅོམ་པས་ཉོན་མོངས་པའི་བདུད་རགས་པ་བཅོམ་པར་བཤད་པ་ལྟར་ན་དེ་མི་བདེ་བས་འདིར་ཉོན་མོངས་པའི་བདུད་ཕྲ་མོར་བྱའོ། །ས་བརྒྱད་པའི་ཡེ་ཤེས་
ཆོས་ཅན། ཁྱོད་ཐབས་མཁས་སྦྱོར་བ་ཡིན་ཏེ། བདུད་བཞི་མངོན་གྱུར་དང་རགས་པ་ཅི་རིགས་སྤངས་པའི་དག་སའི་ཡེ་ཤེས་ཡིན་པའི་ཕྱིར།།    ༈    ཁ་ཅིག་ས་བརྒྱད་པ་ནས་ཉོན་མོངས་པའི་
བདུད་རགས་པ་བཅོམ་པར་ཐལ། རྣམ་བཤད་ལས། ས་བརྒྱད་པ་ཐོབ་ནས་བདུད་གཞན་གསུམ་རགས་པ་ལས་འདའ་ལ། ཞེས་གསུངས་པའི་ཕྱིར། ཁྱབ་སྟེ། དེར་ལྷའི་བུའི་བདུད་རགས་པ་ནི་ཕྱིར་མི་ལྡོག་གི་རྟགས་ཐོབ་པའི་ཚེ་བཅོམ་པར་
བཤད་པའི་ཕྱིར། འདོད་ན། དེ་མི་འཐད་པར་ཐལ། ས་བརྒྱད་པ་བའི་རྒྱུད་ལ་ཉོན་སྒྲིབ་ཡོད་པའི་ཕྱིར་གསུང། ཁ་ཅིག་ཉོན་མོངས་པའི་བདུད་ཡིན་ན། ཉོན་མོངས་ཡིན་དགོས་པར་ཐལ། ལྷའི་བུའི་བདུད་ཡིན་ན། ལྷའི་བུ་ཡིན་
དགོས་པའི་ཕྱིར། དེར་ཐལ། ལྷའི་བུའི་བདུད་མངོན་གྱུར་པ་ཡིན་ན། ལྷའི་བུ་ཡིན་དགོས་པའི་ཕྱིར་ན་མ་ཁྱབ། ཁ་ཅིག་ལས་ཉོན་གྱིས་བླངས་བའི་སྲོག་དབང་འགག་པ་འཆི་བདག་གི་བདུད་ཡིན་པར་ཐལ། དེའི་དབང་
གིས་སྲོག་དབང་འགག་པའི་ཆ་འཆི་བདག་གི་བདུད་ཡིན་པའི་ཕྱིར་ཟེར་ན། མ་ཁྱབ། འདོད་མི་ནུས་ཏེ། འདུས་མ་བྱས་ཡིན་པའི་ཕྱིར། དེར་ཐལ། སྲོག་དབང་འགག་པ་འདུས་མ་བྱས་ཡིན་པའི་ཕྱིར་ཏེ། མྱུ་གུ་འགགས་པ་

[076B] དེ་ཞིག་པ་འདུས་མ་བྱས་ཡིན་པའི་ཕྱིར། ཁ་ཅིག་ན་རེ། ལྷའི་བུ་དགའ་རབ་དབང་ཕྱུག་ཆོས་ཅན། སྤང་བྱ་ཡིན་པར་ཐལ། ལྷའི་བུའི་བདུད་ཡིན་པའི་ཕྱིར། འདོད་ན། དེ་ཆོས་ཅན། སྤང་བྱ་མ་ཡིན་པར་
ཐལ། བླང་བྱ་ཡིན་པའི་ཕྱིར། དེར་ཐལ། ལྷ་ཡིན་པའི་ཕྱིར་ཟེར་ན། མ་ཁྱབ། ཡང། ཁོ་ན་རེ། དེ་ཆོས་ཅན། སྤང་བྱ་མ་ཡིན་པར་ཐལ། འཚང་རྒྱ་བའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། སེམས་
ཅན་ཡིན་པའི་ཕྱིར། ཟེར་ན། སྡིག་པའི་གྲོགས་པོ་ཆོས་ཅན། སྤང་བྱ་མ་ཡིན་པར་ཐལ། འཚང་རྒྱ་བའི་ཕྱིར། ཁྱབ་པ་ཁས། འདོད་ན། དེ་ཆོས་ཅན། སྤང་བྱ་ཡིན་པར་ཐལ། སྡིག་པའི་གྲོགས་པོ་ཡིན་པའི་ཕྱིར་
ཁྱབ་སྟེ། མདོ་ལས། སྡིག་པའི་གྲོགས་པོ་རྟག་ཏུ་སྤང་བྱ་ཞིང། །དགེ་བའི་གྲོགས་པོ་དག་ལ་བརྟེན་པར་བྱ། །ཞེས་པ་དང། རྗེ་བླ་མས། བདུད་ཀྱི་གཉེན་དུ་གྱུར་པའི་སྡིག་གྲོགས་དང། །སྐད་ཅིག་ཙམ་ཡང་ཕྲད་པར་མ་གྱུར་
གྱུར་ཅིག་ཅེས་གསུངས་པའི་ཕྱིར། ཞེས་མངོན་རྟོགས་རྒྱན་གྱི་དགོངས་པ་གསལ་བར་བྱེད་པ་མཁས་པ་དགྱེས་པའི་མཆོད་སྤྲིན་ལས་སྐབས་བཞི་པའི་ཚིག་དོན་མཐའ་དཔྱོད་ཟུང་འབྲེལ་དུ་བཤད་པ་རྫོགས་སོ།།   ༈    །།ཞེས་པའི་གསུང་བར་འདི་བཞིན་སེར་སྨད་གྲྭ་ཚང་གི་
མཁས་གྲུབ་ཆེན་པོ་བསྟན་པ་དར་རྒྱས་ཀྱི་ཡིག་ཆ་གཞིར་བཟུང་སྟེ་ཡིག་ཆའི་དཀའ་གནས་མདོར་བསྡུས་རྣམས་སྤྲོས་བཤད་དང། ཁ་སྐོང། མཐའ་དཔྱོད། ཐུན་མོང་མིན་པའི་ཁས་ལེན་མི་གསལ་བ་རྣམ་འདིར་གསལ་ཡོད་པར་བརྟེན་སྔ་དུས་བློ་གསལ་བ་རྣམས་ནས་ཡིག་ཆ་དང་ཟུང་སྦྲེལ་གསན་སྦྱོང་མཛད་མུས་
དང། མཁོ་གནད་ཀྱང་ཤིན་ཏུ་ཆེ་རུང། གསུང་པར་ཅོ་ནེ་དགོན་ཆེན་དུ་བཞུགས་པ་དུས་འགྱུར་དབང་གིས་སྔར་ནས་མེ་བཞེས་ཟིན་འདུག་པས་ད་ཕན་སློབ་གཉེར་བའི་ཁྲོད་དུ་ཡིག་ཆ་དཀོན་གཤིས་གྲྭ་ཚང་མཁན་པོ་རྒྱལ་རོང་བློ་བཟང་བསྟན་འཛིན་དང། དགེ་བཤེས། སློབ་གཉེར་བ་རྣམས་ནས་ཡིག་ཆ་ཆ་ཚང་གསུང་བར་ཞིག་

[077A]༄༅། །འགྲུབ་ཐབས་ཐུགས་གཉེར་ཆེ་བ་དང་བཅས་མཁའ་མཉམ་འགྲོ་ཀུན་ཕན་བདེའི་རྩ་བ་རྒྱལ་བའི་ལུང་རྟོགས་ཀྱི་བསྟན་པ་རིན་པོ་ཆེ་བཤད་སྒྲུབ་དར་རྒྱས་གོང་འཕེལ་ཡུན་རིང་དུ་གནས་ཆེད་སེར་སྨད་གཞུང་པ་གྲྭ་སྐུ་བཅར་མཁན་དྲུང་ཏཱ་བླ་མཐོང་རྣམ་སྲས་པ་ཐུབ་བསྟན་ནོར་བཟང་ཤག་ཚང་ནས་
ལྷག་བསམ་རྣམ་པར་དག་པས་རྒྱུ་སྦྱོར་འདུ་འགོད་ཀྱིས་གོང་གསལ་ཡིག་ཆ་ཅོ་ནེའི་བར་རྙིང་ཁུངས་དག་རང་ལམ་ཕྱི་བྱས་ཏེ་རབ་བྱུང་བཅུ་དྲུག་པའི་ལྕགས་ཕོ་སྟག་ལོར་གསུང་བར་དུ་ལེགས་བསྐྲུན་ཐོག་གྲྭ་ཚང་འདི་ཉིད་ཀྱི་ཆོས་མཛོད་དུ་བཞུགས་སུ་གསོལ་བའོ།། །།འདིར་འབད་དགེ་བའི་ས་བོན་ལེགས་སྨིན་ཐུབས་
པའི་རིང་ལུགས་ཡོངས་འདུའི་ལྗོན། །བསྟན་འཛིན་རྐང་དྲུག་བྱེ་བ་རྣམ་རྩེན་ཀུན་དགའི་མེ་ཏོག་ཕྱོགས་མཐར་རྒྱས། །མ་ནོར་ལམ་བཟང་འབྲས་བུའི་ཁུར་ཆེན་བསྟན་སྲིད་འགྲོ་ཕན་ཐུངས་སུ་དུད། །བླ་མེད་ཞི་བའི་གྲིབ་བསིལ་
སྣུམ་པོར་འགྲོ་བ་མ་ལུས་དབུགས་འབྱིན་ཤོག་ །།



