
[001A]༄༅། །བླ་མའི་ཞལ་གདམས་གདུང་སེལ་སྨན་གྱི་ཐིགས་པ་བཞུགས་སོ།།

[001B] །ན་མོ་གུ་རུ། དེ་ཡང་བླ་མའི་ཞལ་ནས། རྗེ་སྒྲུབ་ཁང་པ་ལ་སོགས་པ་དམ་པ་གོང་མ་རྣམས་ཀྱིས། རི་ཁྲོད་པ་ལ་རྐྱེན་ངན་བྱུང་ཚེ་
རིམ་གྲོ་བྱས་ན་རི་ཁྲོད་པའི་རྐང་དྲངས་པ་ཡིན། ནད་དགའ་ཤི་སྐྱིད་ཀྱི་གསོལ་འདེབས་ཁོ་ན་བྱེད་དགོས་གསུངས་པ་རེད། རང་རེ་ཚོས་དེ་འདྲ་དཀའ་ཡང་ལས་ངན་འཛད་པའི་རྒྱུ་
ཡིན་སྙམ་པ་སོགས་ལམ་དུ་འཁྱེར་གང་ཐུབ་དང། འབྲས་བུ་སྡུག་བསྔལ་རང་སྟེང་དུ་ཡོད་པ་དང། རྒྱུ་ལས་ཉོན་བག་ཆགས་དང་བཅས་པ་སྦྱངས་འདུན་གྱིས་དཀོན་མཆོག་
ལ་གསོལ་འདེབས་བྱེད་དང་བྱེད་འཇུག་གལ་ཆེ། མདོར་ན་ལས་བདག་གིར་བྱས་ནས་དཀོན་མཆོག་ལ་གསོལ་བ་འདེབས་པ་མི་བསྙེལ་བ་དང། ཡང་རང་གི་ལུས་

[002A]༄༅། །ལོངས་སྤྱོད་དུས་གསུམ་བསགས་པའི་དགེ་ཚོགས་དང་བཅས་པ་ཐམས་ཅད་མཁོ་དགུའི་མཆོད་སྦྲིན་དུ་དམིགས་ནས་ཚོགས་ཀྱི་ཞིང་ལ་ཕུལ་
བས་བླ་མ་མཆོག་གསུམ་གྱི་ཐུགས་རྗེ་བྱིན་རླབས་དང་འདྲེས་པ་འདོད་དགུའི་ཡོ་བྱད་དུ་སྣང་བའི་འོད་ཟེར་གྱི་རྣམ་པར་མཁའ་ཁྱབ་ཀྱི་སེམས་ཅན་ལ་བཏང་བས་བདེ་བ་ཐམས་
ཅད་དང་ལྡན། སྡུག་བསྔལ་ཐམས་ཅད་དང་བྲལ། སྣོད་ཐམས་ཅད་དག་པ་གཉིས་ལྡན་གྱི་ཞིང་དང། བཅུད་ཐམས་ཅད་དག་པ་གཉིས་ལྡན་གྱི་བླ་མའི་སྐུར་གྱུར་
གནོད་ཅིང་འཚེ་བའི་གདོན་བགེགས་རྣམས་ཀྱང་ལྷག་པར་སྤྱན་རས་གཟིགས་ཀྱི་སྐུར་གྱུར། རང་ལ་ཡང་སྐྱབས་ཡུལ་གྱི་འོད་ཟེར་ཕོག་པས་མི་མཐུན་ཕྱོགས་ཐམས་ཅད་

[002B] སྟོང་ཉིད་སྙིང་རྗེའི་སྙིང་པོ་ཅན་གྱི་ཡེ་ཤེས་ཀྱི་རང་བཞིན་དུ་མོས་པའི་འཁྱེར་སོ་གསུམ་བྱི་དང་ལ་གནས་ན་རྐྱེན་ངན་གང་ལའང་རྣམ་རྟོག་བྱེད་དགོས་པ་མེད་
གང་དང་གང་ལའང་འཁྱེར་སོ་གསུམ་དང་འབྲེལ་བའི་རྟེན་འབྲེལ་གྱི་སྣང་བ་གསལ་འདེབས་པ་དང། བླ་མ་སྐྱབས་གསུམ་ཀུན་འདུས་སུ་ཡིད་ཆེས་པས་གསོལ་འདེབས་སེམས་ནས་མ་བོར་བ་གལ་ཆེ། དེ་བཞིན་དུ་བླ་མ་སྨན་གྱི་
བླ་སྐྱབས་གནས་ཀུན་འདུས་ཀྱི་སྐུ་ལས་འཆི་མེད་ཚེའི་བདུད་རྩི་དང། སྐབས་སུ་གང་བབས་ཀྱི་སྨན་གྱི་བདུད་རྩི་སོགས་ཀྱིས་སྦྱངས་བསྒྱུར་གང་འོས་དང། བླ་མ་རྡོ་རྗེ་རྣམས་པར་འཇོམས་པ་གཞུང་ལྟར་གྱི་ཐུགས་ཀར་ཐུབ་དབང་
རྡོ་རྗེ་འཆང། ཐུགས་ཀའི་ས་བོན་ལས་འོད་ཟེར་འཕྲོས་པས་སྐྱབས་ཡུལ་ཐམས་ཅད་སྤྱན་དྲངས་ཏེ་ཐིམ་པས་སྐྱབས་གནས་ཀུན་འདུས་སུ་བསམ། ཡན་ལག་བདུན་པ་དང་མཎྜལ་རྒྱས་བསྡུས་ཅི་རིགས། གསོལ་འདེབས། གཟུངས་
རིང་ཐུང་བཟླ་ཞིང་བདུད་རྩི་འབེབས་སྦྱངས་གིས་གྲིབ་དང་མི་གཙང་བ་བསལ་བ་སོགས་དམིགས་པའི་འཕྲུལ་འདེགས་དུ་མ་ཤེས་ནས་ཉམས་སུ་ལེན་པ་གཅིག་རི་པ་དག་གི་ལུགས་ཡིན་པས། རེ་དོགས་ཀྱི་རྣམ་རྟོག་མང་བོ་གསོས་མི་
འདེབས་པར་བློ་བརྟན་པོས་བར་ཆད་ཀྱིས་བརྫི་བར་མི་ནུས་པའི་གདེངས་དང་ལྡན་པས་སེམས་བདེ་འབོལ་ལེ་དཀོན་མཆོག་ཁོ་ནལ་བློ་ལྟོས་བཅོལ་ཏེ་གནས་དགོས་གསུངས་སོ། །ཞེས་པ་འདི་ཡང་བཀའ་དྲིན་དང་ཐུགས་རྗེ་མཚུངས་ཟླ་མ་

[003A]༄༅། །མཆིས་པ་འཇམ་དབྱངས་བླ་མ་རྗེ་བཙུན་དཀོན་མཆོག་རྒྱལ་མཚན་དཔལ་བཟང་པོའི་ཞལ་ནས་ཐོས་པ་ལྟར། དགེ་སློང་ཤེས་རབ་རྒྱ་མཚོས་ཡི་གེར་བཀོད་པའོ། །འདི་མང་
མཛོད་དགེ་དགོན་གསར་དགའ་ལྡན་རབ་རྒྱས་གླིང་ནས་པར་དུ་བཀོད།། །།མངྒ་ལཾ།། །།

[003B][BLANK PAGE]



