
[001A]༄༅། །ལམ་གྱི་གཙོ་བོ་རྣམ་གསུམ་གྱི་རྣམ་བཤད་གསུང་རབ་ཀུན་གྱི་གནད་བསྡུས་པ་ལེགས་བཤད་སྙིང་པོ་ཞེས་བྱ་བ་བཞུགས་སོ།།

[001B] །བླ་མ་དང་རྗེ་བཙུན་འཇམ་པའི་དབྱངས་དབྱེར་མ་མཆིས་པའི་ཞབས་ལ་གུས་པས་ཕྱག་འཚལ་ལོ། །བརྩེ་བ་ཆེན་པོས་རྗེས་སུ་གཟུང་དུ་གསོལ། །
གང་སྔོན་བསྐལ་པ་དུ་མའི་སྔ་རོལ་ནས། །རྒྱལ་བ་དབང་པོའི་ཏོག་ཏུ་སངས་རྒྱས་ཀྱང། །གདུལ་བྱའི་དོན་དུ་མ་དག་ཞིང་ཁམས་འདིར། །འཚང་རྒྱའི་ཚུལ་བསྟན་ཤཱཀྱའི་
རྒྱལ་པོར་འདུད། །རྒྱལ་དང་རྒྱལ་སྲས་མངོན་དུ་གྱུར་པའི་དབུས། །སྟོང་ཉིད་ཟབ་མོའི་སྒྲ་དབྱངས་སྒྲོགས་པ་ལ། །མི་འཇིགས་སྤོབས་པ་མངའ་བའི་མཁྱེན་པ་ཅན། །རྗེ་
བཙུན་འཇམ་བའི་དབྱངས་ལ་སྙིང་ནས་འདུད། །བློ་བཟང་མཁྱེན་པའི་དཀྱིལ་འཁོར་ཡོངས་རྫོགས་ཤིང། །གྲགས་པའི་འོད་དཀར་སྲིད་རྩེར་ཁྱབ་པ་ཅན། །སྔོན་མེད་

[002A]༄༅། །མཁས་པའི་དབང་ཕྱུག་མཚན་མོའི་མགོན། །དེང་འདིར་སྐལ་ལྡན་གདུལ་བྱའི་དཔལ་དུ་ཤར། ཞེས་བསྟོད་ཅིང་བསྔགས་པ་སྔོན་དུ་བཏང་ནས། འདིར་གང་
བཤད་པར་བྱ་བའི་ཆོས་ནི། ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་རང་གི་སྲས་ཀྱི་ཐུ་བོ་ཚ་ཁོ་དབོན་པོ་ངག་དབང་གྲགས་པ་ལ་ཐུགས་བརྩེ་བའི་སྒོ་ནས་གདམས་པའི། ལམ་གྱི་
གཙོ་བོ་གསུམ་གྱི་གདམས་པ་ཞེས་གྲགས་པ་དེ་ཉིད་འཆད་པ་སྐབས་སུ་བབ་པ་ཡིན་ལ། འདི་འཆད་པ་ལ་གཉིས། རྩོམ་པ་པོའི་ཆེ་བ་བཤད་པ་དང། བརྩམས་པའི་བསྟན་བཅོས་དངོས་
བཤད་པའོ། །དང་པོ་ནི། ངེས་འབྱུང་བྱང་ཆུབ་ཀྱི་སེམས་ཡང་དག་པའི་ལྟ་བ་སྟེ་ལམ་གྱི་གཙོ་བོ་གསུམ་ཞེས་གྲགས་པའི་གདམས་པ་འདི་ཉིད་བསྟན་པའི་བདག་པོ་སངས་རྒྱས་བཅོམ་ལྡན་
འདས་ཀྱི་དགོངས་པ་བཞིན། རྗེ་བཙུན་འཇམ་པའི་དབྱངས་ཀྱིས་རྗེ་བདག་ཉིད་ཆེན་པོ་ལ་གསུངས་ཤིང། རྗེ་རིན་པོ་ཆེས་ཚིགས་བཅད་དུ་བསྡེབས་ནས་ཚ་ཁོ་བ་ལ་གནང་བ་ཡིན་པས་དངོས་

[002B] དེའི་ཆེ་བའི་ཡོན་ཏན་མདོར་བསྡུས་ཙམ་ཞིག་བཤད་ན། རྗེ་འདི་ཉིད་མཉམ་མེད་ཤཱཀྱའི་རྒྱལ་པོ་བསྐལ་པ་དཔག་ཏུ་མེད་པའི་སྔ་རོལ་ཏུ་དེ་བཞིན་གཤེགས་པ་དབང་པོའི་ཏོག་ཏུ་གྱུར་
པའི་ཚེ་རྗེ་བཙུན་འཇམ་པའི་དབྱངས་ཀྱི་སྲས་ཀྱི་ཐུ་བོར་གྱུར། དེའི་ཚེ་རྒྱལ་བ་དབང་པོའི་ཏོག་གིས་བྱང་ཆུབ་སེམས་དཔའ་རང་གི་ལུས་སྲོག་ལའང་མི་བལྟ་བར་དམ་པའི་ཆོས་འཛིན་པར་སྨོན་པ་ནི། བྱང་ཆུབ་སེམས་དཔའ་
རྣམས་ཀྱི་སྨོན་ལམ་དང་སྤྱོད་པའི་མཆོག་གོ་ཞེས་བསྔགས་པས། རྗེ་རིན་པོ་ཆེ་རྗེ་བཙུན་འཇམ་པའི་དབྱངས་ཀྱི་སྲས་སུ་གྱུར་པ་དེ་ཉིད་སྙིང་སྟོབས་ཆེན་པོས་འཁོར་གྱི་དབུས་ནས་བཞེངས་ཏེ། བདག་གིས་དེང་ནས་བརྩམས་
ཏེ་མ་ངག་པའི་ཞིང་རྣམས་སུ་ཟབ་མོ་དབུ་མའི་ལམ་དང་འབྲེལ་བའི་རྡོ་རྗེའི་ཐེག་པ་རྒྱས་པར་བྱའོ་ཞེས་དམ་བཅས་པས་དེ་བཞིན་གཤེགས་པ་དེ་ཉིད་ཤིན་ཏུ་དགྱེས་ཏེ། ཁྱོད་ནི་བྱང་ཆུབ་སེམས་དཔའ་སྙིང་སྟོབས་ཆེན་པོ་ཞེས་བྱ་ཞིང་
མ་འོངས་པ་ན་བྱང་ཤར་མཚམས་ཀྱི་ཞིང་ཁམས་ངོ་མཚར་རྨད་བྱུང་བཀོད་པ་ཞེས་པར་དེ་བཞིན་གཤེགས་པ་སེང་གེའི་ང་རོ་ཞེས་བྱ་བར་འཚང་རྒྱ་བར་འགྱུར་རོ་ཞེས་གསུངས་ཤིང། དེ་དང་མཐུན་པར། མདོ་སྡེ་གདམས་ངག་
འབོགས་པའི་རྒྱལ་པོ་ལས་ཀྱང། བཅོམ་ལྡན་འདས་ཀྱིས་ཀུན་དགའ་བོ་ལ་བཀའ་སྩལ་པ། ཀུན་དགའ་བོ། ད་ལྟ་ང་ལ་ཤེལ་དཀར་གྱི། །ཕྲེང་བ་ཕུལ་ནས་སེམས་བསྐྱེད་པ། །མ་འོངས་དུས་ཀྱི་སྙིགས་

[003A]༄༅། །མ་ལ། །འབྲི་དང་ལྡན་གྱིས་མཚམས་སུ། །དགེ་ཞེས་བྱ་བའི་དགོན་པ་འདེབས། །བློ་བཟང་ཞེས་བྱའི་མཚན་ཅན་འབྱུང། །འཁོར་ནི་རྣམ་བཞི་རབ་བསྡུས་ནས། །སྟོན་པའི་མདོ་བཞིན་གསུང་སྒྲོགས་པ། །
ལྷ་ཁང་ཀ་བ་ཤིང་ལོ་ཅན། །ང་ཡི་སྐུ་གཟུགས་རྣམ་གཉིས་ལ། །དབུ་རྒྱན་འབུལ་ཞིང་མཆོད་པར་བྱེད། །ང་ལ་གསོལ་བ་རབ་བཏབ་ནས། །བསྟན་པ་ལོ་སྟོང་པར་དུ་གནས། །འདི་ནས་འཕོས་ནས་བྱང་ཤར་གྱི། །ངོ་མཚར་བཀོད་
མཛེས་འཇིག་རྟེན་དུ། །སེང་གེའི་ང་རོ་ཞེས་བྱར་འགྱུར། །དེ་ལ་དད་བྱེད་ཞིང་དེར་སྐྱེ། །ཞིང་མཆོག་དེ་ནི་ཁྱད་པར་འཕགས། ཞེས་གསུངས་པ་ལྟར་རྗེ་བླ་མ་འདི་ཉིད་བྲམ་ཟེའི་ཁྱེའུ་གྱུར་པའི་ཚེ་དགེ་སློང་གི་རྣམ་པ་ཅན་གྱི་བྱང་ཆུབ་སེམས་
དཔའ་མོས་པའི་བློ་གྲོས་ཞེས་པ་དང་མཇལ་ཏེ། དེས་ཁྲིད་ནས་སྟོན་པ་ལ་ཤེལ་དཀར་གྱི་ཕྲེང་བ་ཞིག་ཕུལ་ནས་ཟབ་མོ་དབུ་མའི་ལྟ་བ་རྒྱས་པར་བྱེད་པའི་སྨོན་ལམ་བཏབ་པས། བོད་གངས་ཅན་གྱི་ལྗོངས་འདིར་ཁ་ཅིག་སྟོང་པ་ཉིད་ཀྱི་དོན་ཅི་མེད་ཅང་མེད་
དུ་གོ་ནས་དཀོན་མཆོག་གསུམ་ངང་ལས་འབྲས་ལ་སོགས་པ་གཏན་མེད་དུ་འཇིན། འགའ་ཞིག་ཆོས་གང་ཡོད་ཙམ་དུ་བཟུང་ནའང་བདེན་འཛིན་དུ་འགྱུར་བས་ཆོས་ཐམས་ཅད་ཡོད་པའང་མ་ཡིན་མེད་པའང་མ་ཡིན་ཟེར། གཞན་དག་དགེ་བའི་
འབྲས་བུ་འདེ་བ་འདོད་པ་རང་ལ་མངོན་དུ་གྱུར་ཅིང། མི་དགེ་བའི་འབྲས་བུ་སྡུག་བསྔལ་གྱིས་མནར་བ་མི་བཟོད་པར་མངོན་སུམ་གྱིས་གྲུབ་བཞིན་དུ་ཡང། ལས་འབྲས་སོགས་གཞན་ངོ་ཙམ་མ་གཏོགས། སླུ་མེད་ཚད་མས་གྲུབ་པ་

[003B] དཀར་ཆོས་ཐམས་ཅད་ཀྱི་རྩ་བ་ལས་འབྲས་ལ་ཡིད་ཆེས་ཀྱི་ངེས་པ་དྲངས་ནས་སྡིག་སྤོང་དགེ་བ་བསྒྲུབ་པའི་བླང་དོར་ལ་གེགས་བྱེད་པའི་དུས་འདིར། ངེས་དོན་འགྲེལ་བར་རྒྱལ་བ་རང་ཉིད་ཀྱིས་ལུང་བསྟན་པའི་མདོ་
སྔགས་གཉིས་ཀའི་བདག་པོ། དཔལ་མགོན་འཕགས་པ་ཀླུ་སྒྲུབ་ཀྱིས་བྱང་ཆུབ་སེམས་འགྲེལ་དུ། ཆོས་རྣམས་སྟོང་པ་འདི་ཤེས་ནས། །ལས་དང་འབྲས་བུ་བསྟེན་པ་གང། །ངོ་མཚར་བས་ཀྱང་འདི་ངོ་མཚར། །རྨད་བྱུང་བས་
ཀྱང་འདི་རྨད་བྱུང། ཞེས་གསུངས་པའི་དགོངས་པ་ཇི་ལྟ་བ་བཞིན་དུ། ཆོས་ཐམས་ཅད་བཏགས་དོན་བཙལ་ན་རྙེད་རྒྱུ་རྡུལ་ཙམ་ཡང་མེད་པའི་སྟོང་སང་འབའ་ཞིག་ལ། ལས་འབྲས་ལ་སོགས་པའི་བྱ་བྱེད་ཐམས་ཅད་བསྙོན་མེད་དུ་འཇོག་ཐུབ་
པའི་དབུ་མའི་ལྟ་བ་ཆེས་ཆེར་གསལ་བར་མཛད་པ་འདི་བྱུང་བ་ཡིན། མདོ་སྡེ་གདམས་ངག་འབོགས་པའི་རྒྱལ་པོའི་དོན་རྣམ་དཔྱོད་ཅན་ལ་ཞུ་མི་དགོས་ཀྱང། ལུང་དོན་རིགས་པས་འབྱེད་མི་ནུས་པ་རྣམས་ལ་ཅུང་ཟད་བཤད་ན། འབྲི་དང་
ལྡན་གྱི་ས་མཚམས་སུ་ཞེས་སོགས་ཀྱི་དོན། འབྲི་ཁུང་དང་སྐྱིད་ཤོད་ལྡན་གྱི་ས་མཚམས་སུ་དགའ་ལྡན་ཞེས་པའི་དགོན་པ་འདེབས་པར་མཛད་པའི་བློ་བཟང་གྲགས་པ་ཞེས་པའི་མཚན་ཅན་ཞིག་འབྱུང་བ་དེས། སྟོན་པའི་འཁོར་རྣམ་བཞི་དགེ་
སློང་སོགས་བསྡུས་ནས་བོད་ཀྱི་སྙན་བརྒྱུད་མན་ངག་ཏུ་གྲགས་པ་རྣམས་ལ་ཁུངས་མི་མཛད་པར། མདོ་རྒྱུད་ཀྱི་དགོངས་པ་པཎ་གྲུབ་ཚད་མར་གྱུར་པ་རྣམས་ཀྱིས་ཇི་ལྟར་བཀྲལ་བ་ལྟར་རང་ཉིད་ཀྱིས་ཐུགས་ཉམས་སུ་བསྟར་བ་བཞིན་དུ་གདུལ་

[004A]༄༅། །བྱ་རྣམས་ལ་ཡང་འདོམས་བར་མཛད་ཅེས་པའི་དོན་དང། ལྷ་ཁང་ཀ་བ་ཤིང་ལོ་ཅན་ནི། རས་འཕྲུལ་སྣང་གི་གཙུག་ལག་ཁང་དང། སྐུ་གཟུགས་རྣམ་གཉིས་ནི་ཇོ་བོ་ཤཱཀྱ་མུ་ནི་དང། ཇོ་བོ་མི་བསྐྱོད་རྡོ་རྗེ་གཉིས་
ལ་དབུ་རྒྱན་ཕུལ་ཞིང་ལྷ་ས་སྨོན་ལམ་དུ་གྲགས་པའི་ཆོ་འཕྲུལ་གྱི་དུས་མཆོད་རྒྱ་ཆེན་པོ་འཛུགས་པར་མཛད་ནས་བསྟན་པ་རྒྱས་བའི་སྨོན་ལམ་ཤུགས་དྲག་ལ་ཡུན་རིང་བ་མཛད་པས། སངས་རྒྱས་ཀྱི་བསྟན་པ་ནུབ་ཏུ་ཉེ་བ་ལོ་སྟོང་གི་བར་བསྲིང་བར་
མཛད་བས་སྐྱེས་ཆེན་དམ་པ་གཞན་ལས་ཀྱང་ཁྱད་པར་དུ་འཕགས་པའི་བཀའ་དྲིན་བླ་ལྷག་ཏུ་མཛད། དེ་ནས་ཤར་ཕྱོགས་སམ་བྱང་ཤར་མཚམས་ཀྱི་ངོ་མཚར་རྨད་བྱུང་བཀོད་པའི་འཇིག་རྟེན་དུ་རྒྱལ་བ་སེང་གེའི་ང་རོ་ཞེས་པར་འཚང་རྒྱ་ཞིང། རྗེ་བདག་
ཉིད་ཆེན་བོ་ལ་དད་པའི་གདུལ་བྱ་རྣམས་ཀྱང་ཞིང་ཁམས་ཁྱད་པར་ཅན་དེར་སྐྱེ་ཞེས་པའི་དོན་ཡིན། དེ་དང་ཆོས་མཐུན་པར། ཆོས་རྒྱལ་སྲོང་བཙན་སྒམ་པོའི་བཀའ་ཆེམས་ཀ་ཁོ་ལམ་ལས་ཀྱང། དེ་ནས་ཁྱད་པར་བསྙེན་བཀུར་ཆེར་མཛད་
པ། །དགེ་སློང་བྱང་སེམས་ཤར་ཕྱོགས་སྐུ་འཁྲུངས་པ། །གསང་སྔགས་འཆང་ཞིང་རྣལ་འབྱོར་ཆེན་བོ་ནི། །སྙིང་པོའི་མཐའ་རྟེན་སྐྱེས་ཆེན་དམ་པ་དེས། །ཞལ་ཡང་བསྒྱུར་ཞིང་བསྙེན་བཀུར་དམ་པ་མཛད། །དེ་ལ་བསྙེན་བཀུར་
ཆེར་བྱེད་དེ་དག་ནི། །འཕགས་པའི་གང་ཟག་དགེ་སྦྱོང་ཤ་སྟག་གོ། །ཞེས་གསུངས་པའི་ཞལ་བསྒྱུར་པ་ནི་དབུ་རྒྱན་ཕུལ་བའི་དོན། སྙིང་པོའི་མཐའ་རྟེན་ནི་ཐོག་མའི་མཚན་ཀུན་དགའ་སྙིང་པོ་ཞེས་པ་ཡིན་པ་ལ་དགོངས་ཤིང། དྭགས་

[004B] ལྷ་རྗེ་དགེ་འབུམ་ལ་སོགས་པས་ཀྱང་འཕྲུལ་སྣང་གི་གཙུག་ལག་ཁང་ལ་མཆོད་ཅིང་བསྙེན་བཀུར་རྒྱ་ཆེར་མང་དམོད། ཇོ་བོ་ལ་དབུ་རྒྱན་ཕུལ་ནས་ཞལ་བསྒྱུར་བ་པོ་རྗེ་བཙུན་བླ་མ་ཙོང་ཁ་བ་ཆེན་པོ་ལས་གཞན་སུ་ཡང་མ་བྱུང་
བས་ལུང་བསྟན་དེ་ནི། རྗེ་བླ་མ་ལས་གཞན་བའི་གང་ཟག་ལུང་བསྟན་དུ་འོང་དོན་ཅི་ཡང་མེད། རྗེ་བདག་ཉིད་ཆེན་པོ་ལ་མ་དད་པ་འགའ་ཞིག་གིས། རྗེ་བླ་མ་དགེ་སློང་ལེགས་ཀར་གྱི་སྐྱེ་བ་དང། ཇོ་བོ་ལ་དབུ་རྒྱན་ཕུལ་བ་ལོག་པའི་རྒྱན་ཕུལ་བར་
ཁས་བླངས་མོད། དེ་ལྟར་ན་ཞལ་ཡང་བསྒྱུར་ཞིང་ཞེས་བའི་མཇུག་གི། བསྙེན་བཀུར་དམ་པ་མཛད་ཅེས་པ་ལོག་པའི་རྒྱན་ཆ་བཏགས་པ་ལ་གོ་དགོས་རྒྱུ་ཨེ་ཡིན། དེའི་ཡང་མཇུག་ཏུ་ངེ་ལ་བསྙེན་བཀུར་ཆེར་བྱེད་དེ་དག་ནི། །འཕགས་པའི་གང་
ཟག་དགེ་སྦྱོང་ཤ་སྟག་གོ། ཞེས་པས། ཇོ་བོ་ལ་དབུ་རྒྱན་ཕུལ་བ་ལ་སོགས་བའི་བསྙེན་བཀུར་བྱེད་བ་དེ་དག་འཕགས་པའི་གང་ཟག་ཏུ་ཡང་ཁས་ལེན་དགོས་ཤིག་ཞལ་ཡང་བསྒྱུར་ཞིང་ཞེས་པའི་གོང་གི་སྐྱེས་ཆེན་ནམ་པ་དེས་ཞེས་པ་དང་
དེའི་གོང་གི་གསང་སྔགས་འཆང་ཞིང་རྣལ་འབྱོར་ཆེན་པོ་ནི་ཞེས་དང། དེའི་ཡང་གོང་དུ། དགེ་སློང་བྱང་སེམས་ཤར་ཕྱོགས་སྐུ་འཁྲུངས་པ་ཞེས་པ་རྣམས་ཀྱང། ཞལ་ཡང་བསྒྱུར་ཞིད་ཞེས་བའི་ཆིག་དང་སྔ་ཕྱི་འབྲེལ་ཆགས་སུ་བྱུང་བས། དབུ་
རྒྱན་ཕུལ་ནས་ཞལ་བསྒྱུར་བ་པོ་དེ། འཕགས་བའི་གང་ཟག་དང། སྐྱེས་ཆེན་དམ་བ་དང། གསང་སྔགས་འཆང་བའི་རྣལ་འབྱོར་ཆེན་པོ་དང། དགེ་སློང་བྱང་ཆུབ་སེམས་དཔར་དབང་མེད་དུ་ཁས་ལེན་དགོས་པས། དེ་ལྟར་ཁས་བླངས་

[005A]༄༅། །ནས་ཞལ་བསྒྱུར་བ་པོ་ལ་སྐུར་པ་འདེབས་པ་ནི། སྐུར་པ་འདེབས་པ་པོ་རང་ཉིད་འཕགས་པའི་དགེ་སྦྱོང་ལ་སྐུར་པ་འདེ་བས་པ་པོར་ཁས་བླངས་པར་སོང་ཞིང། དེ་བཞིན་དུ་སྐྱེས་བུ་དམ་པ་དང། གསང་སྔགས་འཆང་
བའི་རྣལ་འབྱོར་ཆེན་པོ་དང། དགེ་སློང་བྱང་ཆུབ་སེམས་དཔའ་རྣམས་ལ་སྐུར་པ་འདེབས་མཁན་གྱི་སྡིག་ཅན་དུ་དོན་གྱིས་ཁས་བླངས་པར་སོང་བས་མེ་པར་བུས་པས་སྨ་ར་ཚུར་ཆིག་པའི་དཔེ་ལྟར་དེ་ལས་ཐ་ཆད་པ་ཅི་ཞིག་ཡོད། ལོག་རྟོག་
ཅན་དེ་དག་གི་ཞོར་འདེགས་སུ་གཞུང་ལུགས་རབ་འབྱམས་ལ་སྦྱངས་པ་འགའ་ཞིག་གིས་ཀྱང། ལྷ་སའི་ཇོ་བོ་ལ་གསོལ་ལྷུང་ཕུལ་བའི་རྟེན་འབྲེལ་ལས། རང་རེ་ཡོ་ཟས་ཕྱིར་དུ་ཐོས་བསམ་སྒོམ་པ་ཡོ་ཤོར་བ་འདི་བྱུང་གསུང་བ་ཡང། ཇོ་བོ་
ལ་ཞལ་ཟས་ཕུལ་ན་ཡང་སྐྱོན་བརྗོད་མཛད་བའི་ཚོད་དུ་འདུག། གཞན་ཡང། རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་དགེ་སློང་ལེགས་ཀར་གྱི་སྐྱེ་བར་ཁས་བླངས་པ་ལ་ནི། སྨད་ར་བྱས་བས་བསྟོད་རང་འགྱུར་བ་དང། འདུལ་བ་ལུང་
དང་འགལ་བ་དང། སློབ་དཔོན་པདྨའི་ལུང་བསྟན་གཞན་དང་འགལ་བ་ལ་སོགས་བའི་ཉེས་པ་དུ་མ་ཡོང་དེ། ཟང་ཟང་ནེ་རིང་བའི་དྲིས་ལན་རྗེ་ཞྭ་དམར་བ་ཆོས་ཀྱི་གྲགས་པས་མཛད་པ་ལས། སླད་ཀྱི་གཏེར་ཁ་གོང་འོག་ལ་སོགས་པ། །གཏེར་
བཏོན་སོ་སོའི་སྲོལ་ལུགས་དུམ་ཞིག་དང་སང་བར་དུ་བྱུང་རྣམས་ལྷད་མེད་དང། །ལྷད་དང་བཅས་པ་ཅི་རིགས་ཡོད་པར་སྣང། །ལྷག་བར་བོད་ལ་བཀའ་དྲིན་ཕུལ་བྱུང་བ། །པདྨ་འབྱུང་གནས་དུས་གསུམ་མཁྱེན་པ་ཡི། །ལུང་བསྟན་ཡིན་ན་

[005B] །གཏེར་ཡིག་དངོས་ལ་ཡོད་པར་མ་ངེས་པའི། །ཤོག་འཁྱར་ཞིག་ལ་མ་འོངས་ལུང་བསྟན་བ། །བཅོམ་ལྡན་འདས་ཀྱི་སྤྱན་སྔར་ལེགས་ཀར་གྱིས། །ཁྱོད་ཀྱིས་རབ་གནས་བྱས་པའི་འདྲ་འབག་ལ། །མ་འོངས་
དུས་ན་འགྲོ་དོན་ཆེར་འབྱུང་ཚེ། བདག་གིས་ལོག་པའི་རྒྱན་ཆ་འདོགས་པར་ཤོག་དེ་སྐད་སྨོན་ལམ་བྱས་པས་ཇོ་བོ་ལ། །དབུ་རྒྱན་ཞུས་པ་ཡིན་ཞེས་ཟེར་བ་མཐོང། །དེ་ལ་ཁོ་བོའི་མཁན་པོ་རིན་པོ་ཆེ། །ཡིད་བཟང་རྩེ་པའི་ཞལ་ནས་དི་
འདྲ་དེས། །སྨད་པར་འདོད་ཀྱང་བསྟོད་པར་འགྱུར་བ་དང། །ལུང་དང་འགལ་བའི་སྐྱོན་དང་བཅས་པའི་ཕྱིར། །ཀུན་སློང་ངན་པ་ཞིག་གིས་བྱས་སམ་གསུངས། །ལེགས་ཀར་སྟོན་པའི་མཛད་ལ་ལོག་རྟོག་གིས། །ས་ཡི་མཐོངས་བྱེ་དམྱལ་བ་
ཆེར་སོང་ཡང། །འདི་དང་ལྷས་བྱིན་སྟོན་པ་དྲུག་ལ་སོགས། །སྤྲུལ་པར་གསུངས་པས་དེས་ན་བསྟོད་རར་འགྱུར། །གལ་ཏེ་ངན་པའི་ལས་འབྲས་མྱོང་གསུངས་པས། །བསྐལ་ཆེན་ཆེ་ཚད་མ་རྫོགས་འདིར་སྐྱེས་པ། །འདུལ་བ་ལུང་དང་འགལ་
བ་ཁོ་ནར་ཟད། །རྐང་གདུབ་མ་གཏོགས་རྒྱན་གྱིས་སྐུ་གཟུགས་ལ། །བརྒྱན་པར་བྱ་ཞེས་བཤད་དང་འགལ་བར་འགྱུར། །དེས་ན་ལུང་བསྟན་དེ་ལ་ཡིད་བརྟན་མེད། །དེ་མཚུངས་ལ་ལར་བཟང་པོར་བསྟན་པ་ལ། །ལ་ལར་ངན་པར་འབྱུང་བའང་
འགལ་བར་སྣང། ཞེས་གསུངས་ཤིང། སློབ་དཔོན་པདྨའི་ལུང་བསྟན་གཞན་དང་འགལ་ཚུལ་ནི། པདྨ་ཐད་ཡིག་ལས། དགེ་ལྡན་ཞེས་བྱའི་དགོན་གནས་དམ་པ་རུ། །མཁས་པའི་མཆོག་ཉིད་མདོ་རྒྱུད་གཞུང་ལ་མཁས། །རྡོ་རྗེ་

[006A]༄༅། །འཆང་སྤྲུལ་གསང་སྔགས་བཀའ་སྒོ་འབྱེད། །འགྲོ་བའི་དེད་དཔོན་ལམ་སྟོན་ས་མཁན་འབྱོན། །བློ་དང་བཟང་གི་མཚན་ཅན་སྐྱེས་བུ་འོང། །གསང་མཚན་ལས་རབ་རྡོ་རྗེ་བདེ་བ་རྩལ། ཞེས་གསུངས་པའི་ལས་རབ་
རྡོ་རྗེ་ཞེས་པ་ནི། རྗེའི་གསང་མཚན་ཀ་རྨ་བཛྲ་རམ་ལས་ཀྱི་རྡོ་རྗེ་ཡིན་པ་ལ་དགོངས་པ་ཡིན། གཞན་ཡང། པདྨ་བཀའ་ཆེམས་ལས། འཇམ་དབྱངས་སྤྲུལ་པ་གདུལ་བ་བསྟན་པའི་དཔལ། །མདོ་སྔགས་བསྟན་འཛིན་བློ་བཟང་
གྲགས་པ་འབྱུང། །ཞིང་འདིར་འདས་ནས་བྱམས་པའི་དྲུང་དུ་འགྲོ་ཞེས་དང། གནམ་ལྕགས་བྲག་ནས་རྡོ་རྗེ་གླིང་པས་བཏོན་བའི་ལུང་བསྟན་ལས་ཀྱང། མདོ་སྔགས་བསྟན་འཛིན་བློ་བཟང་གྲགས་པ་འབྱུང། །མི་རབས་བརྒྱད་
དུ་གསང་སྔགས་རྒྱས་པར་སྟོན། །ཞིང་འདིར་འདས་ནས་བྱམས་པའི་དྲུང་དུ་འགྲོ། །ཞེས་པ་དང། ཆོས་རྗེ་མགོན་རིན་པས། མཚོ་སྣ་ཟངས་གཡག་བྲག་ནས་བཏོན་བའི་ལུང་བསྟན་ལས་ཀྱང། འཇམ་དབྱངས་སྤྲུལ་པ་བློ་བཟང་
ཞེས། །བསྟན་པ་རྒྱས་བྱེད་ངོ་མཚར་ཅན། ཞེས་དང། ལྟོ་བྲག་མཁར་ཆུའི་གནས་བཤད་ལས། ཙོང་ཁའི་ཡུལ་དུ་སྐུ་འཁྲུངས་ནས། །འགྲོ་དོན་དབུས་སུ་སྐྱོང་བར་བྱེད། །མདོ་སྔགས་གཉིས་ཀྱི་བསྟན་སྲོག་འཛིན། ཞེས་དང་
གཞན་ཡང། སློབ་དཔོན་ཆེན་པོ་ཉིད་ཀྱི་ལུང་བསྟན་ལས། ཨྱོན་ང་ཡི་ཐུགས་སྤྲུལ་སྙིང་རྗེ་ཅན། །བཻ་རོ་ཁྱོད་ཀྱི་འོད་ཟེར་ཆ་གཅིག་ལས། །སྐུ་ལུས་གཅིག་ལ་བཀོད་པ་མི་འདྲས་བརྒྱན། །བཻ་རོ་ཙ་ནའི་སྐྱེ་བ་གཅིག། དབུས་ཕྱོགས་

[006B] །བྱང་སེམས་བློ་བཟང་ཞེས་བར་གྲགས། །སངས་རྒྱས་ཡེ་ཤེས་སྐྱེ་བ་གཅིག་བྱང་ཆུབ་སེམས་དཔའི་འཁོར་དུ་བཅས། །འཁོར་བློན་ཕྱག་རྡོར་ཞེས་པར་གྲགས། ཞེས་གསུངས་པས། ལོ་ཆེན་བཻ་རོ་
ཙ་ན་སློབ་དཔོན་པདྨའི་ཐུགས་སྤྲུལ་དང། བཻ་རོའི་སྐྱེ་བ་གཅིག་དབུས་ཕྱོགས་དགའ་ལྡན་ཞེས་པར་འབྱུང་བ་དང། དེའི་མཚན་བློ་བཟང་ཞེས་པ་བློ་བཟང་གྲགས་པ་ལ་གོ་དགོས་པས། མཐར་གཏུགས་ན་རྗེ་རིན་པོ་ཆེ་སློབ་དཔོན་པདྨ་དང་ཐུགས་
རྒྱུད་གཅིག་པར་བསྟན་ཅིང། རྗེ་རིན་པོ་ཆེ་སློབ་དཔོན་པདྨ་དང་ཐུགས་རྒྱུད་གཅིག་པར་བཀའ་གདམས་གླེགས་བམ་ལས་ཀྱང་བསྟན་ཏེ། དཀོན་མཆོག་འབངས་ཀྱི་སྐྱེས་རབས་ལས། བླ་མ་དྲི་མ་མེད་པས་རྒྱལ་བུ་དཀོན་མཆོག་འབངས་ལ་
གསུངས་པ། འདི་ནས་སྐྱེ་བ་གཞན་གྱིས་མཆོད་པར། །བོད་ཁམས་མགོན་མེད་ཡུལ་དུ་ཐུགས་རྗེས་སོང། །བོད་ནི་རྒྱལ་པོ་དག་ལ་ཚད་མར་འཛིན། །མི་དབང་མཛོད་ལ་བོད་ཁམས་བདེ་བར་སྐྱོངས། །ཨྱོན་ཡུལ་དུ་ཇི་སྐད་སྨྲས་པ་བཞིན།།
བདག་ཀྱང་གནས་དེར་ལྷ་འདྲེ་འདུལ་དུ་འགྲོ། །སྤྲུལ་པ་གཅིག་ནི་བལ་པོའི་མཐིལ་དུ་འགྲོ་སྤྲུལ་པ་གཅིག་ནི་མདོ་སྨད་ཁམས་སུ་འགྲོ། །སྤྲུལ་པ་གཅིག་ནི་རྒྱ་གར་གནས་ཆེན་འགྲིམ། །དགེ་སློང་ང་ལ་བདེན་པ་ཡོད་མེད་ཀྱང། །མི་དབང་
ཁྱེད་ཀྱི་གྲོགས་བྱེད་རྟག་ཏུ་དགེ་འདི་ནི་འཇིག་རྟེན་དགེ་བའི་ལུང་བསྟན་ཡིན། ཞེས་བའི་ནང་ཚན་གྱི་བདག་ཀྱང་གནས་དེར་ལྷ་འདྲེ་འདུལ་དུ་འགྲོ་ཞེས་པ། བླ་མ་དྲི་མ་མེད་པ་སློབ་དཔོན་པདྨར་སྤྲུལ་ནས་བོད་ཀྱི་ལྷ་འདྲེ་འདུལ་དུ་འགྲོ་ཞེས་པ་དང་

[007A]༄༅། །སྤྲུལ་པ་གཅིག་ནི་མདོ་སྨད་ཁམས་སུ་འགྲོ་ཞེས་པ་བླ་མ་དྲི་མ་མེད་པའི་སྤྲུལ་པ་གཅིག་མདོ་སྨད་ཁམས་སུ་འགྲོ་བ་ནི་རྗེ་ཙོང་ཁ་པ་དང། སྤྲལ་པ་གཅིག་རྒྱ་གར་གནས་ཆེན་འགྲིམ་པ་ནི། ཇོ་བོ་རྗེ་དཔལ་ལྡན་ཨ་ཏི་ཤ་
ཡིན་པས། བླ་མ་དྲི་མ་མེད་པ་དང། སློབ་དཔོན་པདྨ། ཇོ་བོ་རྗེ། རྗེ་རིན་པོ་ཆེ་བློ་བཟང་གྲགས་པ་རྣམས་ཐུགས་རྒྱུད་གཅིག་ཏུ་གྲུབ། གཞན་ཡང་ཇོ་བོ་ཡབ་སྲས་ཀྱིས་ལྷ་སར་ཕེབས་སྐབས་ཤིག། ཤཱཀྱ་མུ་ནིའི་ཞལ་ནས་
མར་མེ་མཛད་ཀྱང་གནས་མཆོག་འདིར། །སྒྲོལ་མང་བཅས་ཏེ་སྤྲུལ་སྟོང་འགྱེད། །ལྷག་པར་ཆགས་མེད་བསོད་སྙོམས་པས། །སྙན་པའི་དབྱངས་ཀྱིས་གསོལ་བ་འདེབས། །ཕྱོགས་བཞིའི་ལས་ཅན་དབང་དུ་སྡུད། མར་མེ་
མཛད་དང་བྱམས་པ་ཡག། །ཁྱེད་ཀྱི་གྲོགས་བཟང་སྡེལ་བར་བྱེད། །རིང་པོར་མི་ཐོགས་གནས་མཆོག་འདིར། །མཆོད་ཚོགས་རྒྱ་མཚོ་འདུ་བར་འགྱུར། །སྤྱན་རས་གཟིགས་དབང་བཟང་པོར་སྤྲུལ། ཞེས་ལུང་བསྟན་པའི་མར་
མེ་མཛད་དེ། ཇོ་བོ་རྗེ་མདོ་སྨད་ཙོང་ཁར་ཆགས་མེད་བསོད་སྙོམས་པ་རྗེ་ཙོར་ཁ་པར་སྤྲུལ་ནས། ཇོ་བོ་ཤཱཀྱ་མུ་ནི་ལ་མཆོད་ནས། སྙན་པའི་དབྱངས་ཀྱིས་གསོལ་པ་འདེབས་པ་དང། སྦྱན་རས་གཟིགས་དབང་བཟང་པོར་སྤྲུལ་པ་ནི་
ཐམས་ཅད་མཁྱེན་པ་དགེ་འདུན་གྲུབ་པ་དཔལ་བཟང་པོ་ཡིན་པར་གསུངས། གཞན་ཡང་རྗེ་བླ་མ་འདི་ཉིད་འཇམ་དཔལ་རྩ་རྒྱུད་ལས་ཀྱང་ལུང་བསྟན་ཏེ། དེ་ཉིད་ལས། ཡི་གེ་དང་པོ་བ་གྲགས་པ། སྒོན་བརྩོན་ཐམས་ཅད་གྲགས་

[007B] །སྟོན་པའི་བསྟན་པ་གསལ་བྱེད་པ། བསྟན་པ་དེ་ཚེས་སྟེང་དུ། །རྣམ་པར་ཉམས་ཤིང་གནས་མེད་ལ། །བསྟན་པའི་གཟུགས་བརྙན་ཡིད་དུའོ། །བྱེད་པར་འགྱུར་པར་ཐེ་ཚོམ་མེད། །ཐམས་ཅད་བྱང་ཆུབ་ལུང་བསྟན་
ཏེ། །ང་ཡི་བྱང་ཆུབ་མཆོག་ཐོབ་འགྱུར། །དེ་ནི་འཇིག་རྟེན་སྦྱིན་གནས་འགྱུར། །སྲིད་པ་གསུམ་གྱི་མཐར་ཡང་བྱེད། །སྔགས་དང་རྒྱུད་ལ་མངོན་བརྩོན་པས། །གྲགས་པ་འཇིན་པ་ཤེས་པར་བྱ། །ཞེས་གསུངས་ཤིང། ཡི་
གེ་དང་བོ་བ་གྲགས་པ་ནི་བློ་བཟང་ཞེས་པའི་ཡིག་དང་པོ་བདེ་བསྟན། གྲགས་པ་འཛིན་པར་ཤེས་པར་བྱ་ཞེས་བས་མཚན་ཟུར་ཕྱི་མ་བསྟན་པ་ཡིན་པའི་ཕྱིར། གཞན་ཡང་མ་གཅིག་ལབས་སྒྲོན་གྱི་ལུང་བསྟན་དུ་ཡང། ཡུམ་གྱིས་དེ་ལྟ་བུའི་
རྒྱལ་ཁྲིམས་དང་ཆོས་ཁྲིམས་འཕྱུགས་པའི་དུས་སངས་རྒྱས་ཀྱི་བསྟན་པ་མུན་ན་ག་ཏུ་གློག་འཁྱུག་པ་ལྟ་བུ་ཞིག་འབྱུང་ཞེས་གསུངས་པ་ལ། བསོད་ནམས་རྒྱན་ལ་སོགས་པའི་བུ་མོ་བཞིས། དེ་ལྟ་བུའི་བཀའ་དྲིན་ཅན་དེ་སུ་ལགས་ཞེས་སོགས་
མང་དུ་ཞུས་པའི་ལན་དུ། བུ་མོ་ཁྱེད་ཀྱིས་དྲིས་པའི་བྱང་སེམས་དེ། མ་འོངས་བསྐལ་བཟང་སངས་རྒྱས་བདུན་པ་ཡིན། ད་ལྟ་བྱང་ཆུབ་སེམས་དཔའ་སྙིང་སྟོབས་མཆོག་སྙིགས་དུས་ལོག་སྤྱོད་བྱེད་དུས་བོད་དུ་འབྱུང། །གང་གི་ཞིང་དུ་
སངས་རྒྱས་པར་གྲགས་པ། །ཁྲིམ་ས་འཆལ་དཔག་ཡས་ཡང་དག་ཁྲིམས་ལ་སྦྱོར། ཐུབ་ཉིད་སྲོལ་བཏོད་བསྟན་པའི་ཆ་རྟགས་འཛིན། བསྟན་པ་གསལ་བར་བྱེད་པའི་དགེ་སློང་མཆོག་མཐའ་ཡས་རྒྱུད་སྡེའི་ཚོགས་ལ་དབང་བསྒྱུར་ཞིང།།

[008A]༄༅། །རྒྱུད་སྡེ་རྒྱ་མཚོའི་དགོངས་པའི་བཅུང་ཕྱུང་སྟེ། །གདུལ་བྱར་གྱུར་པའི་སྐལ་ལྡན་ཚིམ་པར་མཛད། ཅེས་གསུངས་པའི་དོན་ཅུང་ཟད་བཀྲལ་ན། རྗེ་བླ་མ་དེ་ཉིད་བསྐལ་བཟང་གི་སངས་རྒྱས་སྟོང་གི་ནང་ཚན་བྱམས་
པ་ནས་བགྲངས་པའི་མ་འོངས་པའི་སངས་རྒྱས་བདུན་པ། འཁོར་བ་འཇིག་ནས་བགྲངས་པའི་བཅུ་གཅིག་བ་སངས་རྒྱས་སྤྱན་ལེགས་སུ་འཚང་རྒྱ་པའི་ཚུལ་སྟོན་པར་འགྱུར་ཞིང། སངས་རྒྱས་དེས་རང་གི་སྔ་རོལ་ཏུ་བྱུང་པའི་སངས་རྒྱས་བཅུའི་
མཛད་པ་ཐམས་ཅད་མཛད་པར་མདོ་བསྐལ་བཟང་ལས་གསུངས། དེ་ལྟར་ན་བཞི་པ་སངས་རྒྱས་ཤཱཀྱའི་རྒྱལ་པོའི་བསྟན་པ་ལ་བླ་མེད་རྡོ་རྗེ་ཐེག་པ་བྱུང་བས། བཅུ་གཅིག་པ་སྤྱན་ལེགས་ཀྱི་བསྟན་པ་ལ་ཡང་བླ་མེད་རྡོ་རྗེ་ཐེག་པ་འབྱུང་བར་
རིགས་པས་འགྲུབ་ཅེས་ཡིད་ཆེས་པའི་བླ་མའི་གསུང་ལས་དངོས་སུ་ཐོས། གྲགས་པའི་མཚན་ཐོགས་ནི་མཚན་ཟུར་དང། ཐུབ་ཉིད་སོལ་བཏོད་བསྟན་པའི་ཆ་རྟགས་འཛིན་པ་ནི། འདུལ་བའི་ཕྱག་ལེན་ཤིན་ཏུ་ཉམས་པའི་དུས་སུ་གནམ་
རྩེ་ལྡེངས་སུ་ཆོས་རྗེ་རྣམ་གསུམ་འཇོམ་ནས་འདུལ་པའི་བསླབ་ཁྲིམས་གསར་འཛུགས་ལྟ་བུ་མཛད་ཅེས་པའི་དོན་ཡིན། དེ་ཡང་རྒྱ་གར་གྱི་པཎྜི་ཏ་སུ་མ་ཏི་ཀཱི་རྟི་ཞེས་པ་ཡང། བླཽ་བཟང་གྲགས་པ་ཞེས་པ་ཡིན་པ་དང། མཆིམས་བློ་བཟང་གྲགས་
པ་ཞེས་པ་དང། འདར་སྟོན་བློ་བཟང་གྲགས་པ་ཞེས་པ་ལ་སོགས་པའི་བློ་བཟང་གྲགས་པའི་མཚན་ཅན་མང་ཡང། སྙིགས་དུས་ལོག་སྤྱོད་དར་དུས་བོད་ཡུལ་དུ་བྱོན་པ་དང། ཤར་ཕྱོགས་ཙོང་ཁའི་ཡུལ་དུ་སྐུ་འཁྲུངས་པ་ངང། གསང་

[008B] འབྲི་ཁུང་དང་ལྡན་གྱི་མཚམས་སུ་དགའ་ལྡན་ཞེས་པའི་དགོན་པ་འདེབས་པར་མཛད་པ་དང། ཇོ་བོ་ཤཱཀྱ་མུ་ནི་ལ་དབུ་རྒྱན་ཕུལ་ནས་ཞལ་བསྒྱུར་མཆོད་པ་རྒྱ་ཆེན་པོ་མཛད་པ་དང། གནས་
གཞི་གཅིག་ཏུ་མི་བཞུགས་པར་ཆགས་མེད་བསོད་སྙོམས་སྤྱོད་པའི་ཚུལ་ཡུན་རིང་བོར་མཛད་པ་དང། དགེ་བསྙེན་གྱི་མཚན་ཀུན་དགའ་སྙིང་པོ་དང། སྐུ་ཚེ་ཕྱི་མ་དགའ་ལྡན་དུ་བྱམས་པའི་སྲས་མཆོག་འཇམ་དཔལ་སྙིང་པོར་འགྱུར་བསགས་
ལུང་བསྟན་དེ་དག་གི་དོན་ཕྱོགས་སྒོར་མ་ནས་གང་ཟག་གཅིག་ལ་ཚང་བ་ནི་རྗེ་བཙུན་བླ་མ་ཤར་ཙོང་ཁ་པ་བློ་བཟང་གྲགས་པ་ལས་གཞན་སུ་ཡང་མི་འདུག་པས། ལུང་བསྟན་རྣམས་ཀྱི་སྔ་ཕྱི་བར་གསུམ་ལ་གཟུ་བོའི་བློས་ལེགས་པར་བརྟགས་ན་གནེས་
ཤེས་ལེགས་པར་འདྲོངས་ནས་ཡིད་ཆེས་པར་འགྱུར། དེས་ན་ལུང་བསྟན་བཟང་པོ་གསལ་ལ་མང་བམ་མཐོང་བའམ། མཐོང་ཡང་ལུང་བསྟན་གྱི་སྔ་ཕྱི་ཀུན་ལ་གཟོ་བོས་མི་དཔྱོད་པའམ། དབྱད་ཅིང་གོ་ཡང་ཀུན་སློང་ན་པས་སྦང་ཅིང་
གཞན་ལ་བསྒྲུར་ནས། སློབ་དཔོན་པདྨའི་ལུང་བསྟན་ལ་ཁ་གཡར་པའི་ལུང་བསྟན་ངན་པ་ཕྱོགས་དང་ཕྱོགས་སུ་སྒྲོགས་པ་དང། རྗེ་རིན་པོ་ཆེ་ལ་ཞལ་གཟིགས་ཤིང་ཆོས་སྟོན་པའི་རྗེ་བཙུན་འཇམ་དབྱངས་ནི་བདུད་རིགས་ཀྱི་བར་ཆད་ཡིན་ནོ་ཟེར་
པ་སོགས་ཐབས་འཕྲུལ་སྣ་ཚོགས་བས། རྗེ་བླ་མ་རྗེས་འབྲང་དང་བཅས་པ་ལ་སྐུར་བ་འདེབས་པ་ནི། རང་དང་རང་གི་རྗེས་འཇུག་རྣམས་དང། རི་བོང་ཆལ་སྒྲོག་གི་རྗེས་སུ་འབྲང་བའི་སྐྱེ་བོ་རྨོངས་པ་དུ་མ་ཞིག་ངན་སོང་དུ་འཁྲིང་པའི་རྐྱེན་

[009A]༄༅། །བྱེད་པས། སྐྱེས་བུ་དམ་པ་ལ་དག་སྣང་མ་འབྱོངས་ཀྱང་བཏང་སྙོམས་ཙམ་གྱི་སྒོ་ནས་རང་གཞན་ངན་སོང་གི་གཡང་སར་ལྟུང་བ་ལས་བསྲུང་བར་བྱ་སྟེ། མདོ་སྡེ་རྒྱན་ལས། ཡིད་ཀྱི་ཉིས་པའི་རང་བཞིན་གསྡུག་པ་སྟེ་
མི་རིགས་པ་ཡི་གཟུགས་ལའང་མི་རིགས་ན། ཐེ་ཚོམ་ཟ་བའི་ཆོས་ལ་སྨོས་ཅི་དགོས། དེ་ཕྱིར་བཏང་སྙོམས་བཞག་ལེགས་ཉེས་པ་མེད། ཅེས་གསུངས་པའི་ཕྱིར། དེ་ཡང་རྗེ་འདི་བྲམ་ཟེའི་ཁྱེའུ་ར་འཁྲུངས་ནས་སྟོན་པ་དང་མཇལ་བ་
ནས་ཙོང་ཁར་འཁྲུངས་པའི་བར་ལ་སྐུའི་སྐྱེ་བ་བཅུ་བདུན་སོང་བ་ལས། རྒྱ་གར་དུ་པཎྜི་ཏ་ཆེ་བ་གསུམ་དང་ཆུང་བ་གཉིས། བོད་དུ་སྐུ་སྐྱེ་གཞན་གསུམ་བཞེས་པ་ལ་གཅིག་ནི་པཎྜི་ཏར་བགྲང་རུང་ཞིང་བསྟན་པ་ལ་ཤིན་ཏུ་ཕན་ཆེ་བ་ཞིག་ཏུ་འཁྲུངས་
གསུངས་པའི་བསྟན་པ་ལ་ཕན་པ་ཤིན་ཏུ་ཆེ་བ་ནི། རྡོག་བློ་ལྡན་ཤེས་རབ་ཡིན་པར་ལྷོ་བྲག་ཕྱག་རྡོར་བ་དང། དཔལ་མོར་བ་བཟང་གཉིས་ཀྱིས་གསུངས་ཤིང། རྟོག་ལོ་ཆེན་པོ་འདི། འཇམ་དཔལ་རྩ་རྒྱུད་ལས། འདི་ནས་
བྱང་ཕྱོགས་གངས་འགྲམ་དུ། །བློ་ལྡན་མང་ཞིག་འབྱུང་འགྱུར་བ། །ང་མིང་བསྟན་པ་འཛིན་བརྩོན་ཕྱིར། །བློ་གྲོས་ཐོགས་པ་མེད་པ་འབྱུང། ཞེས་ལུང་བསྟན་པ་དེ་ཡང་ཞེས་ཕལ་ཚོར་གསུངས་ཞིང། མགོན་པོ་མངོན་འབྱུང་གི་རྒྱུད་
ལས། ཤར་ཕྱོགས་རྒྱ་མཚོང་བརྟེན་ནས་ནི། །དེ་འདིར་འབྲོག་གི་མཐར་ཐུགས་པ། །བློ་ལྡན་ལོ་ཧ་ཏྲི་ལས་གཞན། །དེའི་མིང་ཤེས་རབ་མཐར་གནས་ཤིང། །བྱང་དུ་དེ་བཞིན་ཁ་བ་ཅན། ཞེས་ལུང་བསྟན་པ་ཡིན་ཅིང། །རྗེ་རིན་

[009B] ཀུན་མཁྱེན་མཚོ་སྣ་པ་དང། དེའི་སྐུ་ཚེ་སྔོན་མ་ཁ་ཆེ་གྲིམ་སྟན་དུ་པཎྜི་ཏ་མ་ཏི་བྷ་དར་སྐུའི་སྐྱེ་བ་བཞེས་པ་སོགས་ཡིན་ཏེ། ཀུན་
མཁྱེན་ཆོས་སྐྱབས་བཟང་པོས། ཀུན་མཁྱེན་མཚོ་སྣ་པའི་རྣམ་ཐར་གསོལ་འདེབས་མཛད་པ་ལས། ནོར་བཟང་དཔལ་བོ་ཤར་ཕྱོགས་ཙོང་ཁ་སོགས། །སྤྲུལ་སྐུས་འགྲོ་དོན་མཛད་པ་ལྷག་པར་གསལ། ཞེས་གསུངས་པའི་ཕྱིར་
རྗེ་བླ་མ་འདི་ཉིད་དགའ་ལྡན་དུ་བྱང་ཆུབ་སེམས་དཔའ་འཇམ་དཔལ་སྙིང་པོར་འཁྲུངས་པའི་རྗེས་སུ། འཛམ་བུའི་གླིང་གཞན་ཞིག་ཏུ་ཆོས་ལྡན་གྱི་རྒྱལ་པོ་ཞིག་ཏུ་སྐུ་སྐྱེ་་བཞེས་ནས་འགྲོ་དོན་རླབས་ཆེ་བ་མད། སྐུ་སྐྱེ་བ་གསུམ་པ་ལ་འཇམ་གླིང་
འདིར་ཤར་ཕྱོགས་རི་རྩ་ཞེས་བྱ་བའི་གཙུགས་ལག་ཁང་དུ། པཎྜི་ཏ་ཛྙཱ་ན་ཞེས་པར་སྐྱེ་བ་བཞེས་པ་བཞེས་ཤིང་འཁོར་ཉིད་སྟོང་འདུ་བ་རྣམས་ཚོགས་ལམ་རྒྱ་ཆེན་པོ་དང། སྦྱོར་ལམ་ལ་གནས་བཤ་སྟག་འབྱུང་ཞིང། དཔལ་ཕྱག་ན་རྡོ་རྗེས་ལྷོ་བྲག་གྲུབ་ཆེན་ལ་
རྗེ་རིན་པོ་ཆེ་ཕེབས་པ་ན། མགོན་པོ་བྱམས་པ་འབྱོན་གྱི་ན་ཡོད་གསུངས་པས། དེ་ལ་དགོངས་ནས་གྲུབ་ཆེན་རིན་པོ་ཆེས། མ་འོངས་འགྲོ་བའི་དེ་དཔོམ་བྱམས་མགོན་གྱིས། སྙིགས་དུས་འགྲོ་ལ་ཐུགས་རྗེས་ཉེར་དགོངས་ནས། །གངས་
ཅན་དཔལ་དུ་བྱོན་པའི་ཚོང་ཁ་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །ཞེས་བསྟོད་པར་ཡང་མཛད་ཅིང། ཡང་རྗེ་བཏུན་འཇམ་པའི་དབྱངས་ཀྱིས་རྟོག་ལྡན་འཇམ་དཔལ་རྒྱ་མཚོ་ལ། རྗེ་རིན་པོ་ཆེ་འདི་ཉིད་སངས་རྒྱས་ཡེ་

[010A]༄༅། །ཤས་དབང་པོ་ཞེས་པར་སངས་རྒྱ་པར་གསུངས། འོན་སྔར་བསྐལ་བཟང་གི་སངས་རྒྱས་སྟོང་གི་ནང་ཚན་བཅུ་གཅིག་པ་སྤྱན་ལེགས་དང། དོ་མཚར་རྨད་བྱུང་བཀོད་པར་རྒྱལ་བ་སེང་གེའི་ངོར་ར་འཚང་རྒྱ་བར་བཤད་པ་
དང་འགལ་ལོ་སྙམ་ན། སྐྱོན་མེད་དེ་སངས་རྒྱས་རེ་རེ་ཡང་ཞིང་ཁམས་མི་འདྲ་བ་དུ་མར་འཚང་རྒྱ་པའི་ཚུལ་སྟོན་ཏེ། དཔེར་ན་བདག་ཅག་གི་སྟོན་པ་ཤཱ་ཀྱའི་རྒྱལ་པ་ཉིད་སངས་རྒྱ་ཚུལ་ལ། ཤར་ཕྱོགས་ཀྱི་ཞིང་ཁམས་རྡུལ་མེད་ཅེས་བྱ་བ་
གནས་དང་ལོངས་སྤྱོད་སུམ་ཅུ་རྩ་གསུམ་པ་བཞིན་མོད་པའི་ཞིང་དུ། ཕལ་ཆེར་ཉན་ཐོས་ཀྱི་ཐེག་པའི་ཆོས་སྤོན་པའི་རྡུལ་བྲལ་བློ་གྲོས་ཞེས་བྱ་བའི་སངས་རྒྱས་སུ་སངས་རྒྱས་པའི་ཚུལ་དང། ལྷོར་གླིང་བཞི་པའི་འཇིག་རྟེན་རིན་ཆེན་འབྱུང་
ཞེས་པ་རིན་པོ་ཆེ་ལས་གྲུབ་པའི་ཞིད་ཁམས་སུ་རང་རྒྱལ་གྱི་ཐེག་པའི་ཆོས་སྟོན་པའི་དེ་བཞིན་གཤེགས་པ་རིན་ཆན་ཕུང་པ་ཞེས་པ་དང། ནུབ་ཕྱོགས་ཀྱི་གླིང་བཞི་པའི་འཇིག་རྟེན་རིན་ཆེན་སྣ་ཚོགས་ཞས་པ་གནས་དང་ལོངས་སྤྱོད་དགའ་ལྡན་
པ་དང་མཚུངས་པར་ལོག་པར་ལྷུང་པའི་སེམས་ཅན་འགང་ཡང་མེད་ཅིང། བྱང་ཆུབ་སེམས་དཔའི་སྡེ་སྣོད་ཉིད་སྟོན་པའི་དེ་བཞིན་གཤེགས་པ་རིན་ཆེན་འབྱུང་ཞེས་བྱ་བ་དང། བྱང་ཕྱོགས་ཀྱི་གླིང་པ་ཞི་པའི་འཇིག་རྟེན་འཇིགས་མེད་ཅེས་
བྱ་བར་ཐེག་པ་གསུམ་ག་སྟོན་པའི་དེ་བཞིན་གཤེགས་པ་འཇིགས་མེད་སྤྱིན་ཞེས་པ་དང། ཤར་ལྷོར་མེ་ཏོག་སྣ་ཚོགས་པ་ཅན་ཞེས་པ་དང། ལྷོ་ནུབ་ན་འོད་ཟེར་རབ་ཏུ་འགྱེད་པ་དང། ནུབ་བྱང་ན་སྤོས་འགྱེད་འོད་ཟེར་ཅན་ཞེས་པ་དང་

[010B] དཔའ་བར་འགྲོ་བའི་ཏིང་ངེས་འཛིན་གྱི་མངོ་ལས་གསུངས་ཤིང། བདག་ཅག་གི་སྟོན་པ་འདི་ཉིད་བསྐལ་པ་
དཔག་ཏུ་མེད་པའི་སྔ་རོལ་ཏུ་བདེ་བ་ཅན་ལྟ་བུའི་དག་པའི་ཞིང་ཁམས་སུ་རྒྱལ་བད་བང་པོའི་ཏོག་ཅེས་པའི་སངས་རྒྱས་སུ་སངས་རྒྱས་པ་ཡིན་པར་ཡབ་སྲས་མཇལ་བའི་མངོ་ལས་གསུངས་ཏེ། མདོ་དེ་ལས། འཇམ་དཔལ་གྱིས་གསོལ་པ། དེའི་
ཚེ་དེའི་དུས་ན་དེ་བཞིན་གཤེགས་པ་དབང་པོའི་ཏོག་ཅེས་བགྱི་བར་གྱུར་པ་དེ་ནི། བཅོམ་ལྡན་འདས་ཉིད་དེའི་ཚེ་དེའི་དུས་ན་དེ་བཞིན་གཤེགས་པ་དབང་པོའི་རྟོག་ཅེས་བགྱི་བར་གྱུར་པར་འཚལ་ཏེ། ཞེས་གསུངས་པའི་ཕྱིར། ད་ལར་བདག་
ཅག་གི་སྟོན་པ་སོགས་སངས་རྒྱས་ཀྱི་ཞིང་འོག་མིན་དུ་ལོངས་སྐུའི་གོ་འཕང་མངོན་དུ་མཛད་ནས། ཞིང་ཁམས་བྱེ་བ་ཕྲག་བརྒྱར་སྤྲུལ་སྐུར་འཚང་རྒྱ་པའི་ཚུལ་ཅིག་ཅད་སྟོན་པ་ལར། རྗེ་རིན་པ་ཆེ་སངས་རྒྱས་པའི་མཚན་གྱི་རྣམ་གྲངས་དུམ་བྱུང་པ་
ལ་མི་འཐང་བ་ཅི་ཡང་མེད་པར་ཤེས་པར་བྱའོ། །མདོར་ན་རྗེ་བླ་མ་འདི་ཉིད་སངས་རྒྱས་ཐམས་ཅད་ཀྱི་མཁྱེན་བརྩེ་ནུས་པ་ཐམས་ཅད་གཅིག་ཏུ་བསྡུས་ནས། རྒྱ་གར་ཁ་ཆེ་བ་ལ་བོད་སོགས་ཡུལ་དུ་མར་པཎྜི་ཏའི་སྐུའི་སྐྱུ་པ་བརྒྱུད་མར་བཟུང་ནས་བསྟན་པ་དང་
འགྲོ་བའི་དོན་དཔག་ཏུ་མེད་པ་མཛད་པ་ཡིན་ཏེ། གསང་བའི་བདག་པོ་ཕྱག་ན་རྡོ་རྗེས་ལྷོ་བྲག་གྲུབ་ཆེན་ལས་ཀྱི་རྡོ་རྗེ་ལ་གསུངས་པའི་ལུང་བསྟན་ལས་གསང་འཛིན་ལས་ཀྱི་རྡོ་རྗེ་ལ། སྔོན་ནས་ཉེ་བར་འབྲེལ་བ་ཡི། །བློ་བཟང་གྲགས་པ་འདི་

[011A]༄༅། །ཉིད་ནི། །སངས་རྒྱས་ཀུན་གྱི་སྤྲུལ་པ་སྟེ། །པཎ་ཆེན་རྐྱང་གི་ལུས་བཟུང་ནས། །མདོ་དང་སྔགས་ཀྱི་དོན་བཤད་ཅིང། །ངེས་པ་ཁོ་ནར་འཚང་རྒྱའོ། །རྒྱ་གར་རྒྱ་ནག་བལ་པོ་དང། །དབུས་གཙང་མདོ་ཁམས་
ཡུལ་ཕྱོགས་སུ། །སྐྱེ་བ་བཟུང་ཞིང་འགྲོ་ཀུན་རྣམས། ཐར་པའི་ལམ་ལ་འཁྲིད་པར་བྱེད། །འཇམ་པའི་དབྱངས་ནི་ལྷག་པའི་ལྷ། །དབྱངས་ཅན་མ་ནི་ལས་རྒྱ་སྟེ། །ངེས་པ་ཁོ་ནར་བྱང་ཆུབ་པོ། །ཕགས་པའི་སློབ་མ་འདུ་
བར་བྱེད། །ལུས་འདི་བོར་ཚེ་དགའ་ལྡན་དུ། །བྱམས་པའི་དྲུང་འགྲོ་ཆོས་ཉན་འགྱུར། །འཇམ་དཔལ་སྙིང་པོ་ཞེས་བྱ་བ། །སེམས་ཅན་ཀུན་ལ་བརྩེ་བ་སྟེ། །དེ་ནི་ས་བཅུའི་མཐར་ཕྱིན་ཏོ། །ཞེས་དང། བློ་བཟང་གྲགས་
པ་འགྲན་གྱི་དོ་ཟླ་མེད། །ཤཱཀྱའི་རྒྱལ་པོའི་དྲུང་དུ་ཐུགས་མཆོག་བསྐྱེད། །ཞིང་འདིར་མདོ་དང་སྔགས་ཀྱི་གཞུང་ལུགས་སྤེལ། །འདི་ནས་འཕོས་ཚེ་དགའ་ལྡན་གནས་སུ་འགྲོ། །འཇམ་དཔལ་སྙིང་པོ་བྱམས་པའི་སྲས་མཆོག་དེ། །
མྱུར་དུ་སངས་རྒྱས་དེ་བཞིན་གཤེགས་པར་འགྱུར། ཞེས་གསུངས་པའི་ཕྱིར། དེ་ཡང་རྗེ་རིན་པོ་ཆེའི་རྣམ་ཐར་གྱི་གཙོ་བོ་ཆོས་རབ་ཏུ་རྣམ་འབྱེད་ཀྱི་ཤེས་རབ་ཀྱིས་ཟབ་མོའི་ཆོས་ཐམས་ཅད་ཐུགས་སུ་ཆུང་ཅིང། དངོས་སྟོབས་ཀྱི་རིགས་
པ་དྲི་མ་མེད་པས་གཞི་ལམ་འབྲས་གསུམ་གྱི་རྣམ་གཞག་ཇི་ལྟ་བ་བཞིན་རྟོགས་ནས་གཞན་ལ་འདོམས་པ་འདི་ཡིན་ཡང། ལེགས་བཤད་ཁམས་པའི་སློ་གྲོས་ཀྱིས། །གོ་ཡི་བླུན་པོས་དེ་ལྟར་མིན། ཞེས་དང། སྐྱེ་བོ་ཕལ་ཆེར་ཕལ་

[011B] དོན་དུ་མི་གཉེར་ཁོ་ནར་མ་ཟད་ཕྲག་དོག་དྲི་མ་དག་གིས་སྡང་བར་ཡང། །ཡོངས་གྱུར་ངེས་ན་བདག་ལ་འདི་ནི་གཞན་ལ་ཕན་པ་ཡིན་ཞེས་བསམ་པའང་མེད། ཅེས་གསུངས་
པ་ལྟར། ཕལ་ཆེར་ལེགས་ཉེས་འབྱེད་པའི་ཤེས་རབ་ཀྱི་རྩལ་དང་མི་ལྡན་པས། རྗེ་བླ་མའི་ལེགས་བཤད་ལ་ལེགས་བཤད་དུ་མི་གོ། འགའ་ཞིག་གིས་གོ་ཡང་ཀུན་སློང་ངན་པ་དང། རང་རང་གི་གྲུབ་མཐའི་ཁ་འཛིན་གྱི་ཕྱིར་རྗེའི་གསུང་རབ་
རྣམས་ཕྱོགས་མཐའ་དག་ནས་འགོག་པར་རྩོམ་ཞིང་ཆེད་དུ་གཉེར་ནས་སྤོང། ཡང་ལེགས་བཤད་ལས། མཁས་པ་མཁས་པའི་ནང་ན་མཛེས། །བླུན་པོས་མཁས་པ་ཇི་ལྟར་གོ། །ཞེས་གསུངས་པ་ལྟར། ཀུན་མཁྱེན་རོང་པོའི་སློབ་
དཔོན་འཇམ་དབྱངས་ཁ་ཆེ་བློ་གསལ་རི་ཁྲོད་པ་ནི་ཐོག་མར་རྗེ་ལ་མི་དང་པ་ཞིག་ཡིན་ཡང་ཕྱིས་ལྷག་པར་ཡང་དང་ངེས་ཙོང་ཁ་བརྒྱད་ཅུ་མ་ལ་སོགས་པའི་བསྟོད་པ་མཛད། སྟག་ཚང་ལོ་ཙཱ་བ་ཤེས་རབ་རིན་ཆེན་ཡང་ཐོག་མར་བོད་སྔ་མའི་དབུ་མའི་
ལུགས་སྲོལ་བསྐྱང་བར་བཞེད་ནས། རྗེའི་ལམ་རིམ་གྱི་ལྷག་མཐོང་གི་སྐབས་ལ་འགལ་བའི་ཁུར་ཆེན་བཅོ་བརྒྱད་ལ་སོགས་པའི་རྩོད་ཡིག་མཛད་ཀྱང། པྱྱིས་སུ་ལྷག་པར་དང་ངེ། །ཁྱོད་བློའི་ཉི་མས་གཞོན་ནུའི་དུས་ཉིད་ནས། །མདོ་དང་རྒྱན་
གྱི་པད་ཚལ་རྒྱས་མཐོང་ནས། །བདག་བློ་ཁེངས་པའི་ཀུ་མུད་ལྷག་པར་ཟུམ། །ཟབ་ཡངས་མཁྱེན་པའི་གཏེར་ལ་གསོལ་པ་འདེབས། །བྱང་ཕྱོགས་འདི་ན་ཆིག་ལ་བྱང་པའང་དཀོན། །དོན་ལ་སྒྲོ་འདོགས་ཆོད་པ་དེ་བས་དཀོན། །བསྟན་དོན་

[012A]༄༅། །ཉམས་སུ་ལེན་པ་སྲིད་མཐའ་ཙམ། །འདི་གསུམ་མཐར་ཕྱིན་ཁྱོད་ལ་སྙིང་ནས་འདུད། །ལ་ལ་རིགས་བྲལ་ལུང་གི་གྲུབ་མཐའ་འཇོག་ཁ་ཅིག་ལུང་མེད་རིགས་པ་ལྟར་སྣང་རྩམ། །ལུང་རིགས་གཉིས་ཀས་རྒྱལ་
བའི་གསུང་རབ་ཀུན། །ལེགས་པར་འབྱེད་པ་ཁྱོད་ལ་གུས་ཕྱག་འཚལ། །ཁ་ཅིག་འདུལ་བ་གཙོར་བྱས་གསང་སྔགས་སྤོང། །གཞན་དག་སྔགས་ལ་མོས་བློས་འདུལ་བ་འགོག། རྒྱལ་བའི་བསྟན་པ་མཐའ་དག་འགལ་མེད་དུ། །རྫོགས་
པར་ཉམས་སུ་ལེན་མཁས་ཁྱོད་ལ་འདུད། །མཚན་ཉིད་མཆོག་བཟུང་གསང་སྔགས་ཟ་ཆོས་དང། །སྔགས་ཀྱིས་ཁེངས་ནས་མཚན་ཉིད་ཁ་བཤད་ཙམ། །མདོ་སྔགས་མཐའ་དག་མ་ཚང་རྫོགས་བྱང་དུ། །འགྲོ་ཐབས་མེད་པར་གཟིགས་པ་
ཁྱོད་ལ་འདུད། །ལ་ལ་སྤྱོད་པ་ཞིབ་མོས་ལྟ་བ་འགོག་ཁ་ཅིག་ལྟ་བ་མཐོན་པོས་སྤྱོད་པ་འདོར། །ལྟ་སྤྱོད་ཕན་ཚུན་གྲོགས་སུ་ཤར་བ་ཡིས། །དོན་འདི་ལྷག་པར་འདོམས་པ་ཁྱོད་ལ་འདུད། །འགའ་ཞིག་བཤད་པ་གཙོར་བྱས་སྒོམ་ལ་སྨོད། །
ལ་ལ་སྒོམ་གྱི་མཆོག་འཛིན་ལུང་ལ་སྨོད། །བཤད་སྒྲུབ་གཉིས་ཀས་ལུང་རྟོགས་དམ་བའི་ཆོས། །འཛིན་ཚུལ་གསལ་མཛད་ཁྱོད་ལ་གུས་པས་འདུད། །མདོ་སྔགས་མཐའ་དག་ཁྱད་པར་རྡོ་རྗེ་ཐེག་རྒྱུད་སྡེ་མཐའ་དག་ཁྱད་པར་བླ་མེད་
དོན། །རིམ་གཉིས་མཐའ་དག་ཁྱད་པར་སྒྱུ་ལུས་ལ། །སྔོན་མེད་ལེགས་བཤད་གཏེར་ཆེན་ཁྱོད་ལ་འདུད། །མདོར་ན་ཐུབ་བསྟན་མཐའ་དག་མ་ལུས་པ། །བཤད་སྒྲུབ་གཉིས་ཀྱིས་ཆེས་ཆེར་གསལ་མཛད་པ། །གངས་ཅན་འདི་ན་བསྟན་

[012B] །རྟག་ཏུ་བསྔགས་པར་འོས་པ་ཁྱོད་ལ་འདུད། །བདག་ཀྱང་དེང་ནས་ཚེ་རབས་ཐམས་ཅད་དུ། །བདག་ཉིད་ཆེན་པོ་ཁྱོད་བཞིན་རྒྱལ་བའི་བསྟན། །བདག་པས་གཞན་གཅེས་ལྷག་བསམ་ཕུལ་བྱུང་གིས། །བདག་གི་
སྲོག་ལྟར་བསྲུང་བར་བྱིན་གྱིས་རློབས། །ཁྱོད་ལ་གཙོར་བྱས་ཧ་ཅང་མཆོག་འཛིན་གྱིས། །ཕྱོགས་ལྷུང་གདོན་གྱིས་ཐུབ་བསྟན་དཀྲུགས་པ་ཡང། །དག་སྣང་ཕྱོགས་མེད་ཐུགས་མངའ་ཁྱོད་ཉིད་ཀྱིས། །མྱུར་དུ་བསལ་ནས་བསྟན་འཛིན་མཐུན་
གྱུར་ཅིག། ཅེས་བསྟོད་ཅིང་འགྱོད་ཚངས་ཀྱང་ཕུལ་ལོ། །འོ་ན་རྗེ་རིན་པོ་ཆེ་དེ་ཉིད་མཁྱེན་པ་ཆེ་ཆུང་ཇི་ལྟར་སྙམ་ན། དེ་ཡང་དགུང་ལོ་བཅུ་བདུན་ལ་དབུས་སུ་ཕེབས་ནས་ཐོག་མར་སྙེ་ཐང་བདེ་བ་ཅན་དུ་ཕར་ཕྱིན་ལ་གསན་སྦྱོང་མཛད་པའི་ཚེ། ཞག་
བཅོ་བརྒྱད་ཙམ་ལ་འགྲེལ་བ་དོན་གསལ་གྱི་གཞུང་ཤིན་ཏུ་བྱང་བར་ཐུགས་ལ་ཆུད་པས་ཐམས་ཅད་ངོ་མཚར་དུ་འཛིན་ཅིང། ཚལ་དུ་འཛིན་ཡངས་པར་གྲགས་པའི་གླིང་མཚུངས་མེད་པ། མདོ་སྨད་པ་འཇམ་དཔལ་བཀྲ་ཤིས། ཤཱཀ་གྲུབ་ཅེས་
པ་གསུམ་དང། རྗེ་རིན་པོ་ཆེ་རྣམས་ལྗགས་འཛིན་ཡངས་དོག་ལ་ཉམས་སད་པར་མཛད་པས། རྗེ་རིན་པོ་ཆེས་ཚལ་དབུས་གླིང་གི་ཏོག་ལ་ཉི་མ་ཤར་བ་དང་མཉམ་དུ་སྔར་གཟིགས་མ་མྱོང་བའི་ཤོག་བུ་མདའ་ཚད་ཡིད་འཕྲེང་དགུ་མའི་ཤོག་ལྡེ་
བཞི་ཤིན་ཏུ་བྱང་བ་དང། གླིང་མཚུངས་མེད་པས་ཕྱེད་དང་གསུམ་ཐོར་བ་དང། གཞན་གཉིས་ཀྱིས་རེ་རེ་ལས་མ་ཟིན། སྐྱོར་མོ་ལུང་དུ་མཁན་ཆེན་དཀའ་བཞི་པ་བློ་གསལ་བ་ལ་འདུལ་བ་གསན་པའི་ཞར་བྱུང་དུ། འདུལ་བའི་རྒྱ་ཆེར་

[013A]༄༅། །འགྲེལ་གྱི་ཤོག་བུ་བཅུ་བདུན་རེ་ཉི་མ་རེ་རེར་འཆག་མེད་ལྗགས་འཛིན་མཛད་པ་དང། ཡར་ལུང་ཨོ་དཀར་བྲག་ཏུ་སྟན་གཅིག་གི་བརྟུལ་ཞུགས་མཛད་ཅིང་ཞུགས་པའི་ཐུགས་དམ་གྱི་རིམ་པ་རྣམས་གྲུབ་ནས་བཞེས་པ་རན་གྱི་
བར་ལ་འགྲེལ་ཆེན་དྲི་མེད་འོད་ཀྱི་ཤོག་བུ་བདུན་རེ་ལམ་མཐའ་མཛད་ནས་ལྗགས་འཛིན་མཛད་པ་དང། མོན་མཁར་བཀྲ་ཤིས་གདོང་དུ་དཀའ་བཞི་པ་ཤེར་བཟང་གིས་ཆོས་ཐོག་གཅིག་ལ་པོ་ཏི་བཅུ་གཅིག་གསུངས་འདུག། དུས་ཕྱིས་བོད་དུ་པོ་ཏི་
དུས་གཅིག་ལ་གསུངས་པ་དེ་མང་ཤོས་སུ་འོང་བ་འདྲ་གསུང་པ་ལ། དགེ་བཤེས་ཤ་སྟོན་ལ་སོགས་པས་འདི་ནས་ཀྱང་དེ་ཙམ་ཞིག་དུས་གཅིག་ལ་གསུང་བ་འཚལ་ཞུས་པས། རྩོལ་བ་བྱས་ན་དེ་ཙམ་ཞིག་འཆད་ཐུབ་པ་འདྲ་གསུང། འོ་ན་ཅེས་
ཀྱང་གསུང་བར་འཚལ་ཞེས་ནན་གྱིས་གསོལ་བ་བཏབ་པས། ཚེས་བཅུ་ནས་གནམ་གང་གི་བར་སྐུ་མཚམས་བཅད་ནས་གཟིགས་རྟོག་མཛད། གནམ་གང་གི་ཉིན་ཕྱག་དཔེ་ཐམས་ཅད་སྐུ་རགས་བཅིངས། ཚེས་གཅིག་ནས་གསུང་བར་
བཞེད་པ་ལ། གསང་ཕུ་སོགས་ནས་ཆོས་གསན་རྣམས་སྒུག་དགོས་བྱུང་བས་ཉི་མ་གཉིས་གསུམ་ཙམ་གྱི་བར་དུ་མར་མིད་ལ་སོགས་ཀྱི་གསུང་རྒྱུན་ཐོར་བུ་བ་འགའ་གསུངས། ཚེས་ལྔ་ནས་ཉི་མ་གཅིག་ལ་རྒྱ་གར་སྐད་བཅོ་ལྔའི་དགུ་དུས་གཅིག་
ལ་བཙུགས་ནས། ཉིན་རེ་བཞིན་ཐོ་རངས་ནས་སྲོད་ཀྱི་བར་ལ་ཆོས་ཐུན་བཅོ་ལྔ་རེ་མ་ཆག་པར་ཐུགས་བཤད་མཛད། པོ་ཏི་ཆུང་བ་གཉིས་རྫོགས་ནས་དེའི་དོད་དུ་སླར་ཡང་གཉིས་བཙུགས་ནས། རྣམ་འགྲེལ། ཕར་ཕྱིན། མངོན་པ་

[013B] འདུལ་བ་མདོ་རྩ་བ། བྱམས་ཆོས་ཕྱི་མ་བཞི། དབུ་མ་རིགས་ཚོགས་ལྔ། འཇུག་པ། བཞི་བརྒྱ་པ། སྤྱོད་འཇུག་སྟེ་བཅུ་བདུན་གྱི་བཤད་པ་དཀའ་ཆེན་འགའ་ཞིག་བོད་ཀྱི་ཌཱིཀྐ་ཆེན་མོ་རེ་གཞིར་བཞག་
པའི་ཐོག་ཏུ་འགྲེལ་པའི་འཆད་ཚུལ་དུ་མ་དགག་སྒྲུབ་དང་བཅས་པས་གཏན་ལ་ཕབ་ཅིང། གཞུང་གཞན་རྣམས་ཕལ་ཆེར་རང་རང་གི་འགྲེལ་པའི་སྟེང་ནས་གཞུང་ཕྲ་རགས་མ་ལུས་པ་ལ་བཤད་པ་ཞིབ་པར་མཛད་དེ། ཟླ་བ་གསུམ་ལ་རྫོགས་པར་
མཛད། དེ་དག་གི་སྐབས་སུའང་སྲོད་ཆོས་གྲོལ་ནས་འཇིགས་བྱེད་ཀྱི་བདག་འཇུག་སོགས་ཐུགས་དམ་རིམ་གཉིས་ཀྱི་རྣལ་འབྱོར་རྣམས་འཆག་མེད་དུ་མཛད་པས་ཀུན་ཡ་མཚན་པར་བྱེད་པ་ལ་གོ་བོ་རབ་འབྱམས་པས། དྲུང་བློ་བ་འདི་ལ་དེང་
སང་གི་བཙུན་ཆུང་སློབ་གཉེར་བ་བློ་གསལ་བ་ཞིག་གི་ཤེས་རབ་ཀྱང་མེད་པར་འདུག་ཅེས་སྐུར་ཞུས་བྱས་པ་ནི་རང་ཉིད་གཟུ་བོར་མི་གནས་པའི་ནང་མཚང་བསྟན་པར་ཟད་དེ། སྔོན་གྱི་འདུལ་བ་གསན་དུས་དེའི་ཞར་ལ་ཉི་མ་རེར་རྒྱ་ཆེར་འགྲེལ་གྱི་ཤོག་བུ་བཅུ་བདུན་ཙམ་
འཆག་མེད་ལྗགས་འཛིན་མཛད་པ་སོགས་མངོན་དུ་མ་གྱུར་ཀྱང། ཕར་ཕྱིན་ལ་ཐུགས་སྦྱོང་མཛད་ནས་རིང་པོར་མ་ཐོགས་པར་ལེགས་བཤད་གསེར་ཕྲེང་ཞེས་བྱ་བ་རྒྱ་བོད་ཀྱི་མཁས་གྲུབ་དུ་མའི་འཆང་ཚུལ་དགག་སྒྲུབ་དང་བཅས་པ་ཚིག་སྦྱོར་ཕུན་སུམ་
ཚོགས་པའི་གླེགས་བམ་ཆེན་པོ་འདི་ཙམ་ཞིག་དང། ལམ་རིམ་ཆེ་ཆུང་སྔགས་རིམ། རིམ་ལྔ་གསལ་སྒྲོན་སོགས་ཚིག་དོན་གཉིས་ཀ་ཕུན་སུམ་ཚོགས་པའི་བསྟན་བཅོས་ཆེན་པོ་འདི་རྣམས་ལ་གཟུ་བོའི་བློས་ལེགས་པར་གཟིགས་ཤིག་དེ་ཀས་

[014A]༄༅། །མཁྱེན་རབ་ཡོད་མེད་མཁྱེན་པར་འགྱུར་རོ། །དེས་ན་ད་ལྟ་རྒྱལ་བའི་མདོ་རྒྱུད་དགོངས་འགྲེལ་དང་བཅས་པའི་གནད་དོན་མ་ལུས་པར་ཐུགས་སུ་ཆུད་ནས་དོན་དེ་དག་དྲག་ལ་ཡུན་རིང་བར་བརྩོན་པ་ཆེན་པོས་བསྒྲུབ་པར་མཛད་པས་
ཚེ་གཅིག་ཉིད་ལ་རྡོ་རྗེ་འཆང་གི་གོ་འཕང་ཐོབ་པར་བྱེད་པའི་ལམ་གྱི་རྟོགས་པ་ཁྱད་པར་ཅན་ཐུགས་རྒྱུད་ལ་འཁྲུངས་སོ་ཞེས་སྨྲས་ཀྱང་ངོ་མཚར་དུ་ཅི་ཡང་མི་འཛིན་པར། ཕྱི་རོལ་པ་དང་ཐུན་མོང་བའི་ཞི་གནས་ཙམ་གྱི་མཐུས་མ་འོངས་པའི་འབྱུང་འགྱུར་ཅུང་ཟད་
ཤེས་པའི་མངོན་ཤེས་ཕྲ་མོ་དང། རྩ་རླུང་ལ་ནུས་བ་ཅུང་ཟད་ཐོན་པ་དང། ལྷ་འགའི་ཞལ་མཐོང་བ་ལ་ངོ་མཚར་མཆོག་ཏུ་འཛིན་པ་མང་བས་དེའི་ཕྱིར་ཅུང་ཟད་ཙམ་བཤད་ན། སྤྱིར་དགེ་བཤེས་སྟོན་པས་སྲོལ་ལེགས་པར་བཙུགས་པའི་བཀའ་
གདམས་བ་རྣམས་ཡོན་ཏན་ཁོང་དུ་སྦེད་པ་གཙོ་བོར་མཛད་ཅིང། ཁྱད་པར་རྗེ་རིན་པོ་ཆེ་ཐུགས་ཤིན་ཏུ་སྒམ་པས་མངོན་མཚན་ཅན་མི་མཛད་ཀྱང། སེ་ར་ན་བཞུགས་སྐབས། ཏའི་མིང་རྒྱལ་པོའི་གསེར་ཡིག་པ་རྣམས་ཀྱིས་གསང་སྟབས་ཀྱིས་
འཕན་ཡུལ་ནས་མཚན་འགྲོས་བྱས་ཏེ་སེ་རར་ཐམ་ཀ་འབུལ་རྩིས་བྱས་པར་དེ་གོང་ནས་མཁྱེན་ཏེ། ཕྱག་ཕྱི་གཅིག་གཉིས་མ་གཏོགས་ཐམས་ཅད་ལ་གསང་སྟེར་ཁ་བྲག་ཏུ་ཕེབས་པས་ཐམས་ཅད་མཛད་བདེ་བ་བྱུང་བ་དང། གཞན་ཡང་ཆོས་རའི་
ལྟག་གི་རི་གཟར་པོ་ནས་ཕ་བོད་ཆེན་པོ་རྣམས་འགྲིལ་བས་དགེ་འདུན་རྣམས་སྐྲག་པ་དང། ཆའི་ཕྱོགས་ནས་རླུང་ཆེན་པོ་གནམ་ས་འབྲེལ་བ་ཙམ་བྱུང་བ་གཉིས་ཀ་ལ་སྡིགས་མཛུབ་མཛད་པས་ལོག་པ་བྱུང་ཞིང། ལྷག་པའི་ལྷས་ཞལ་

[014B] གསང་ཕུར་དབྱངས་ཅན་མའི་ཞལ་གཟིགས། སྟོད་ལུང་དགའ་བ་གདོང་དུ་རྗེ་བཙུན་འཇམ་དབྱངས་ཞལ་གཟིགས། ཆོས་ལུང་དགོན་པར་སངས་རྒྱས་སོ་ལྔ། སྨན་བླ། ཚེ་དཔག་མེད། བྱམས་པ། རྒྱ་སོག་
ཕུ་རུ་རྗེ་བཙུན་འཇམ་དབྱངས་ལ། ས་ར་ཧ་ལ་སོགས་པའི་གྲུབ་ཆེན། རྒྱན་དྲུག་མཆོག་གཉིས་ལ་སོགས་པ་མང་པོས་བསྐོར་བ་ཞལ་གཟིགས་ཤིང། དཔལ་རྡོ་རྗེ་འཇིགས་བྱེད་ཀྱིས་དངོས་སུ་དབང་བསྐུར། ཙ་རིར་འཁོར་ལོ་བདེ་མཆོག་
གིས་ལུས་ཀྱི་དཀྱིལ་འཁོར་དུ་དབང་བསྐུར་ཞིང། ཙ་རི་ནས་བྱོན་པའི་མོ་ལའི་ལ་རྩར་རྗེ་བཙུན་བྱམས་པ་རི་རྒྱུད་ཙམ་གྱིས་དབུགས་དབྱུང་བར་མཛད། གཉུང་དུ་དཔལ་དུས་ཀྱི་འཁོར་ལོ་དཔའ་བོ་གཅིག་པས་ཞལ་བསྟན་ནས་བསྔགས་པར་མཛད་ཅིང། དབྱངས་
ཅན་མས་མ་འོངས་ལུང་བསྟན་ཀྱང་མཛད། ར་སྒྲེང་དུ་བསྟན་པའི་བདག་པོ་ནས་ལྷོ་བྲག་གྲུབ་ཆེན་གྱི་བར་གྱི་ལམ་རིམ་བརྒྱུད་པའི་བླ་མ་རྣམས་ཀྱི་ཞལ་གཟིགས། མཐར་ཇོ་བོས་བྱིན་གྱིས་བརླབས་ནས་བསྟན་པ་དང་སེམས་ཅན་ལ་ཕན་པ་བསྒྲུབ་པའི་
གྲོགས་མཛད་པར་ཞལ་གྱིས་བཞེས། དགའ་ལྡན་དུ་སྟོན་པ་བཅོམ་ལྡན་འདས་གསེར་རི་ལྟ་བུ་ཞལ་གཟིགས་ཤིང་དབྱེར་མེད་གཅིག་ཏུ་གྱུར་པ་དང། གཞན་ཡང་སྒྲོལ་མ། རྣམ་རྒྱལ། གདུགས་དཀར། འོད་ཟེར་ཅན་མ། འཇིགས་
བྱེད། འཁོར་ཆེན། ཕྱག་དྲུག་པ། ཕྱག་བཞི་བ། གུར་ཞལ། རྣམ་སྲས། ཁྱད་པར་དམ་ཅན་ཆོས་ཀྱི་རྒྱལ་པོས་བྲན་གཡོག་བཞིན་བཞེད་དོན་མཐའ་དག་བསྒྲུབ་པ་དང། རྒྱ་སོག་ཕུ་དང། ལྷ་ས་སྨོན་ལམ་གྱི་དུས་སུ་

[015A]༄༅། །ཕྱོགས་བཅུའི་སངས་རྒྱས་སྲས་དང་བཅས་པ་རྣམས་མཆོད་པའི་ཡུལ་དུ་བྱོན་ནས་ནམ་མཁའ་ཁམས་ཐམས་ཅད་གུར་ཕུང་པ་བཞིན་བཞུགས་པར་ཞལ་གཟིགས་པ་སོགས་བསམ་གྱིས་མི་ཁྱབ་པའི་རྣམ་པར་ཐར་པ་དང་ལྡན་པ་སྟེ་
མཛད་པ་བོའི་ཆེ་བའི་ཡོན་ཏན་བརྗོད་པ་བཤད་ཟིན་ཏོ། །གཉིས་པ་བརྩམས་པའི་བསྟན་བཅོས་དངོས་བཤད་པ་ལ་དྲུག། མཆོད་པར་བརྗོད་པ། བརྩམ་པར་དམ་བཅའ་བ། མཉན་པར་བསྐུལ་བ། ལམ་གྱི་གཙོ་བོ་རྣམ་གསུམ་ཉིད་
བཤད་པ། དེ་གསུམ་ཐོས་བསམ་གྱིས་གཏན་ལ་ཕེབས་ནས་ཉམས་སུ་ལེན་དགོས་པར་གདམས་པ། བརྩམས་པ་མཐར་ཕྱིན་པའི་ཚུལ་ལོ། །དང་པོ་ནི། རྗེ་བཙུན་བླ་མ་རྣམས་ལ་ཕྱག་འཚལ་ལོ། །ཞེས་པས་སྟོན། དེའི་དོན་ནི་
རྗེ་བཙུན་ཙོང་ཁ་ཆེན་པོས་འདི་ཉིད་རྩོམ་པའི་ཐོག་མར། བླ་མ་རྗེ་བཙུན་འཇམ་པའི་དབྱངས་གཙོ་བོར་གྱུར་བའི་བླ་མ་དབུ་མ་པ། རྗེ་བཙུན་རེད་མདའ་པ་རྣམས་ལ་ཕྱག་མཛད་པ་ལ་དགོས་པ་ཡོད་དེ། བསྟན་བཅོས་རྩོམ་པའི་འགལ་རྐྱེན་བར་
ཆད་ཞི་ནས་རྩམ་པ་མཐར་ཕྱིན་པ་དང། རང་ཉིད་སྐྱེས་བུ་དམ་པའི་སྤྱོད་བ་དང་མཐུན་པར་བསྟན་པའི་ཆེད་ཡིན་བའི་ཕྱིར། དེ་རྣམས་ལ་རྗེ་བཙུན་ཞེས་བརྗོད་པའི་རྒྱུ་མཚན་ཡོད་དེ། དེ་རྣམས་རང་ཉིད་ལ་དད་པའི་གདུལ་བྱ་རྣམས་འཁོར་བ་སྤྱི་དང་
ཁྱད་པར་ངན་སོང་གི་རྒྱ་མཚོ་ལས་སྒྲོལ་བའི་དེད་དཔོན་ནམ། རྗེ་བོའམ། གཙོ་བོ་ཡིན་པས་ན་རྗེ། ཡང་ན་འགྲོ་བ་ལྷ་དང་བཅས་པའི་གཙུག་གི་ནོར་བུར་གྱུར་པས་ན་རྗེ། སྒོ་གསུམ་ཉེས་སྤྱོད་མཐའ་དག་ལས་སྡོམ་པས་ན་བཙུན་ཞེས་བརྗོད་

[015B] སྐབས་འདིའི་བསྟོད་ཕྱག་གི་ཡུལ་དུ་གྱུར་བའི་བླ་མའི་གཙོ་བོ་དེ་རྗེ་བཙུན་འཇམ་པའི་དབྱངས་ལ་བྱེད་པ་ཡིན་ཏེ། ལམ་གྱི་གཙོ་བོ་རྣམ་གསུམ་གྱི་ཐ་སྙད་བྱས་པའི་གདམས་པ་འདི་རྗེ་རིན་པོ་ཆེ་ལ་ཐོག་མར་གསུང་བའི་བླ་མ་ནི་རྗེ་བཙུན་འཇམ་པའི་
དབྱངས་ཡིན་པའི་ཕྱིར། བླ་མ་ལ་བསྟོད་ཕྱག་བྱས་པས། བསྟན་བཅོས་རྩོམ་པའི་འགལ་རྐྱེན་བར་ཆད་ཐམས་ཅད་ཞི་ནས་རྩོམ་པ་མཐར་ཕྱིན་བར་འགྱུར་བ་ཡང་ཡིན་ཏེ། བར་ཆོད་རྣམས་ནི་བསོད་ནམས་མ་ཡིན་པ་ལས་བྱུང་བ་ཡིན་ལ། བླ་མ་ལ་
བསྟོད་ཕྱག་བྱས་བས་བསོད་ནམས་འཕེལ་ཞིང། བསོད་ནམས་འཕེལ་བས་ཀྱང་བར་ཆད་ཞི་ནས་བསམ་པ་ཐམས་ཅད་འགྲུབ་པར་འགྱུར་བའི་ཕྱིར་ཏེ། མདོ་ལས། བསོད་ནམས་ལྡན་བའི་མི་ཡི་བསམ་པ་རྣམས་ཀྱང་འགྲུབ། ཅེས་གསུངས་
པའི་ཕྱིར། རང་གི་བླ་མ་ལ་ཕྱག་མཛད་པས་རང་ཉིད་སྐྱེས་བུ་དམ་པའི་སྤྱོད་པ་དང་མཐུན་པར་ཡང་འགྱུར་ཏེ། སློབ་དཔོན་ཤཱཀྱ་བློས། ཡ་རབས་དག་ནི་ཕལ་ཆེར་བསྟན་བཅོས་རྩོམ་པ་ལ་སོགས་པའི་ཐོག་མར་བདག་ཉིད་འདོད་པའི་ལྷ་ལ་ཕྱག་
བྱེད་དོ། །ཞེས་གསུངས་པའི་ཕྱིར། འོ་ན་བར་ཆད་ཞི་བའི་ཆེད་དུ་བླ་མ་རྣམས་ལ་རང་གི་ལུས་ངག་ཡིད་གསུམ་གྱིས་འདུད་པ་བྱས་པས་ཆོ་ག་མོད། ཕྱག་འཚལ་བའི་ཚིག་འདིར་དངོས་སུ་འགོང་ཅི་དོགས་སྙམ་ན། སྐྱོན་མེད་དེ། ཕྱི་
རབས་ཀྱི་གདུལ་བྱ་རྣམས་ལ་ཡོན་ཏན་ཁྱད་པར་ཅན་རང་རྒྱུད་ལ་སྐྱེ་བར་འདོད་ན། ལེགས་ཚོགས་ཐམས་ཅད་ཀྱི་རྩ་བ་དགེ་བའི་བཤེས་གཉེན་མཚན་ཉིད་དང་ལྡན་པ་གཡོ་མེད་པར་ཚུལ་བཞིན་དུ་བསྟེན་དགོས་སོ་ཞེས་གོ་བའི་ཆེད་དུ་ཡིན་པའི་ཕྱིར། འདི་

[016A]༄༅། །དག་གི་སྐབས་སུ། སྡོམ་གསུམ་རང་དབྱེ་ལས། རབ་བྱུང་མིན་ལ་མཁན་པོ་མེད། །དབང་མ་བསྐུར་ལ་བླ་མ་མེད། ཅེས་བ་དངོས་ཟིན་དུ་ཁས་བླངས་ནས། ཁྱོད་ཀྱིས་སློབ་མ་དེ་ལ་རྒྱུད་སྡེ་དང་མཐུན་པར་དབང་མ་
བསྐུར་ན། ཁྱོད་སློབ་མ་དེའི་བླ་མ་མ་ཡིན་པས་ཁྱབ་པོ་ཟེར་ན། དབང་བསྐུར་མ་ཐོབ་པའི་འདུལ་བ་ནས་བཤད་པའི་གནས་ཀྱི་བླ་མ་དེ་ཆོས་ཅན། ཁྱོད་གནས་བ་སློབ་མའི་བླ་མ་མ་ཡིན་པར་ཐལ། ཁྱོད་ཀྱིས་དེ་ལ་རྒྱུད་སྡེ་དང་མཐུན་པར་
དབང་མ་བསྐུར་བའི་ཕྱིར་ཏེ། རང་ཉིད་ཀྱིས་དབང་མ་ཐོབ་པའི་ཕྱིར་ཁྱབ་སྟེ། རང་གིས་དབང་མ་ཐོབ་པར་གཞན་ལ་དབང་བསྐུར་དུ་མི་རུང་བའི་ཕྱིར། རྩ་བར་འདོད་ན་དེ་ཆོས་ཅན། དེའི་བླ་མ་ཡིན་པར་ཐལ། དེའི་གནས་ཀྱི་བླ་མ་ཡིན་པའི་
ཕྱིར། གཞན་ཡང། འདུལ་བ་ནས་བཤད་པའི་བླ་མ་མེད་པར་ཐལ། རྩ་བའི་དམ་བཅའ་འཐད་པ་གང་ཞིག། འདུལ་བ་ནས་དབང་གི་རྣམ་གཞག་མ་བཤད་པའི་ཕྱིར། འདོད་མི་ནུས་ཏེ། ཀཱ་རི་ཀ་ལྔ་བཅུ་པ་ལས། བླ་མ་
གནས་པའི་སྒོ་གླེགས་ལ། །ལག་པས་དལ་བུས་བརྡུང་བར་བྱ། །ནང་ཞུགས་གུས་པས་བླ་མ་ལ། །ཁམས་བདེ་མི་བདེ་ལ་སོགས་འདྲི། ཞེས་གསུངས་པའི་ཕྱིར། གཞན་ཡང་འདུལ་བ་ནས་བླ་མ་བཤད་པར་ཐལ། དེ་ནས་བླ་
མའི་མཚན་ཉིད་བཤད་པའི་ཕྱིར་ཏེ། སུམ་བརྒྱ་བ་ལས། ཚུལ་ཁྲིམས་ལྡན་ཞིང་འདུལ་བའི་ཆོ་ག་ཤེས། །ནད་པ་སྙིང་བརྩེ་འཁོར་ནི་དག་པ་དང། །ཆོས་དང་ཟང་ཟིང་ཕན་འདོགས་ལ་བརྩོན་པ། །དུས་སུ་འདོམས་པ་དེ་དག་བླ་མར་

[016B] ཞེས་གསུངས་བའི་ཕྱིར། གལ་ཏེ་ཁོ་ན་རེ། འདུལ་བ་ནས་བླ་མའི་ཐ་སྙད་ཙམ་ཞིག་བཤད་ཀྱང། དེ་ནས་བཤད་བའི་བླ་མ་ལ་བླ་མའི་དོན་མཚང་ངོ་ཟེར་ན། དེ་ལ་ཁ་ཅིག་དེ་ཡང་མི་འཐད་དེ། སཾ་སྐྲྀ་ཏའི་སྐད་ལ་བླ་མ་
ལ་གུ་རུ་ཞེས་པ་འབྱུང་ཞིང། དེའི་དོན་ཡོན་ཏན་གྱིས་གང་ཞིང་བཀའ་དྲིན་ལྕི་བ་དང། ཡང་ན་ཡོན་ཏན་གྱི་འབྱུང་གནས་ཡིན་པ་དང། ཡང་ན་དེའི་དོན་གསང་བ་སྟོན་པ་ཡིན་ལ། འདུལ་བ་ནས་བཤད་པའི་མཁན་སློབ་གནས་ཀྱི་བླ་མ་རྣམས་
ཀྱིས། རང་རང་གི་མཁན་བུ་གནས་པ་སློབ་མ་རྣམས་ལ་བསླབ་པ་གསུམ་གྱི་ཡོན་ཏན་སྟེར་ཞིང། བསླབ་པ་གསུམ་གྱི་ཡོན་ཏན་ཐོབ་བ་ལ་བརྟེན་ནས་འཁོར་བ་ལས་ཐར་བར་བྱེད་པས་བཀའ་དྲིན་ཤིན་ཏུ་ཆེ་བའི་ཕྱིར་ཞེས་གསུངས། གཞན་
ཡང་ཕར་ཕྱིན་ཐེག་པ་ནས་བཤད་པའི་བླ་མ་མེད་པར་ཐལ། རྩ་བའི་དམ་བཅའ་འཐད་པའི་ཕྱིར། འདོད་མི་ནུས་ཏེ། ཡོན་ཏན་རིན་པོ་ཆེ་སྡུད་པ་ལས། སློབ་མ་བཟང་པོ་བླ་མར་གུས་ལྡན་དེ་དག་གིས། ཞེས་སོགས་དང། མངོན་
རྟོགས་རྒྱན་ལས། བླ་མ་སྐྱེལ་ལ་སོགས་པ་དང། །ཡང་དག་བླངས་པ་བརྟན་པ་དང། ཞེས་གསུངས་པའི་ཕྱིར། དེ་ལྟར་བྱས་པ་ལ་ཕྱོགས་སྔ་མ་སྨྲ་བ་ན་རེ། སྔར་དྲངས་པའི་སྡོམ་གསུམ་དང། གཞན་ཡང་སྡོམ་གསུམ་
ལས། བླ་མ་ལ་ནི་མས་ན་ཡང། །དེ་འདྲའི་བླ་མ་བླ་མ་མིན། །དཔོན་སློབ་གཉིས་ཀ་གསང་སྔགས་ཀྱི། །སྡོམ་པ་མེད་པ་ཡིན་ཕྱིར་རོ། །དཔེར་ན་རབ་བྱུང་མ་བྱས་ན། །མཁན་པོའི་ཐ་སྙད་མེད་པ་བཞིན། །དེ་དག་དབང་བསྐུར་མ་

[017A]༄༅། །ཐོབ་ན། བླ་མའི་ཐ་སྙད་མི་འབྱུང་ངོ། །ཞེས་གསུངས་པ་རྣམས་ན་གསང་སྔགས་ཀྱི་དབང་དུ་བྱས་པའོ། །ཟེར་ན། འོ་ན་ཁྱོད་ཀྱིས་རྡོ་རྗེ་སློབ་མ་དེ་ལ་དབང་མ་བསྐུར་ན། ཁྱོད་དེའི་གསང་སྔགས་ཀྱི་བླ་མ་མ་ཡིན་
དགོས་བར་ཐལ། དམ་བཅའ་འཐང་བའི་ཕྱིར། འདོད་ན། རྡོ་རྗེ་སློབ་མ་གཅིག་ལ་རྒྱུད་ཙམ་བཤད་བའི་བླ་མ་ཆོས་ཅན། ཁྱོད་རྡོ་རྗེ་སློབ་མ་དེའི་བླ་མ་མ་ཡིན་བར་ཐལ། ཁྱོད་ཀྱིས་དེ་ལ་དབང་མ་བསྐུར་བའི་ཕྱིར། ཁྱབ་བ་ཁས། རྟགས་
དེར་ཐལ། དེ་ལ་རྒྱུད་ཙམ་བཤད་པའི་བླ་མ་ཡིན་པའི་ཕྱིར། ཁྱབ་སྟེ། རྡོ་རྗེ་སློབ་མ་གང་གིས་བླ་མ་གཅིག་ལ་ཆོས་འཆད་ཉན་གྱི་འདུ་ཤེས་ཀྱིས་རྒྱུད་ཚིགས་བཅད་གཅིག་ཡན་ཆད་ཉན་པ་ལའང་གསང་སྔགས་ཀྱི་ཆོས་འབྲེལ་ཡོད་པ་རྒྱུ་མཚན་དུ་
བྱས་ནས་བླ་མར་མི་འཛིན་ན། ཁྱེའི་སྐྱེ་བ་བརྒྱར་སྐྱེས་ནས་མིར་སྐྱེས་ཀྱང་སྨེ་ཤ་ཅན་རིགས་ངན་བཤན་པའི་རིགས་སུ་སྐྱེ་བའི་ཕྱིར་ཏེ། ཚིགས་བཅད་གཅིག་ཙམ་ཉན་པ་ལའང། །གང་གིས་བླ་མར་མི་འཛིན་པ། །ཁྱི་ཡི་སྐྱེ་བ་བརྒྱར་སྐྱེས་
ནས། །སྨེ་ཤ་ཅན་དུ་སྐྱེ་བར་འགྱུར། ཞེས་གསུངས་པའི་ཕྱིར། རྩ་བར་འདོད་ན། དེ་ཆོས་ཅན། དེའི་བླ་མ་ཡིན་པར་ཐལ། དེའི་བཀའ་དྲིན་གཅིག་ལྡན་གྱི་བླ་མ་ཡིན་པའི་ཕྱིར། ཁྱབ་སྟེ། གསང་སྔགས་ཀྱི་བླ་མ་དེ་ལ་
བཀའ་དྲིན་གཅིག་ལྡན། གཉིས་ལྡན། གསུམ་ལྡན་གསུམ་དུ་ཡོད་པ་ལས། དབང་བསྐུར། རྒྱུད་བཤད། མན་ངག་གནང་བ་གསུམ་པོ་གང་རུང་གཅིག་དང་ལྡན་པ་ལ་བཀའ་དྲིན་གཅིག་ལྡན། གཉིས་ཙམ་དང་ལྡན་པ་

[017B] གསུམ་ག་ཚང་པ་ལ་བཀའ་དྲིན་གསུམ་ལྡན་དུ་འཇོག་པའི་ཕྱིར། དེར་ཐལ། དགྲ་ནག་གི་རྒྱུད་ལས། དམ་ཚིག་ཀློག་བ་སྦྱིན་པ་དང། །འཆད་བྱེད་མན་ངག་སྟོན་པ་དང། །དབང་བསྐུར་བ་དང་ལས་བྱེད་པ། །
དེ་རྣམས་སློབ་དཔོན་ཞེས་བཤད་དོ། །ཞེས་གསུངས་པའི་ཕྱིར། གཉིས་པ་བརྩམ་པར་དམ་བཅའ་བ་ནི། རྒྱལ་བའི་གསུང་རབ་ཀུན་གྱི་སྙིང་པོའི་དོན། །རྒྱལ་སྲས་དམ་པ་རྣམས་ཀྱིས་བསྔགས་བའི་ལམ། །སྐལ་ལྡན་ཐར་འདོད་
རྣམས་ཀྱི་འཇུག་ངོ་གས་དེ། །ཇི་ལྟར་ནུས་བཞིན་བདག་གིས་བཤད་པར་བྱ། ཞེས་པས་བསྟན། དེའི་དོན་ནི། རྒྱལ་བ་ཐུབ་བའི་དབང་པོའི་ཐེག་པ་ཆེ་ཆུང་གི་གསུང་རབ་ཀུན་གྱི་བརྗོད་བྱ་མཐའ་དག་སྡུད་བྱེད་ཀྱི་སྙིང་པོའི་དོན། སྐུ་ཚེ་
དུ་མར་ལམ་དང། ལམ་མ་ཡིན་པ་རྣམ་པར་འབྱེད་པའི་གནད་ལ་ཕྲ་ཞིང་འཛངས་ལ་ཞིབ་པའི་བློ་གྲོས་ཀྱིས་ལེགས་པར་སྦྱངས་པའི་རྒྱལ་སྲས་དམ་པ་རྣམས་ཀྱིས། ཆོས་ཀྱི་བགོ་སྐལ་ལ་སྤྱོད་པའི་སྐལ་ལྡན་ཐར་འདོད་རྣམས་ཀྱི་འཇུག་ངོགས་
ཏེ་འཇུག་སྒོ་དམ་པར་བསྔགས་པའི་ངེས་འབྱུང། བྱང་ཆུབ་ཀྱི་སེམས། ཡང་དག་བའི་ལྟ་བ་གསུམ་པོ་དེ། བླ་མ་རྗེ་བཙུན་འཇམ་པའི་དབྱངས་ཀྱིས་རང་ཉིད་ལ་གདམས་པ་ལྟར། ཚ་ཁོ་དཔོན་པོ་ངག་དབང་གྲགས་པ་ཁྱོད་ལ་ལན་དང་
རྣམ་པར་སྨིན་པ་ལ་མི་རེ་བར་ཤིན་ཏུ་བརྩེ་བའི་སེམས་ཀྱིས་ཀུན་ནས་བསླངས་ཏེ། བདག་བློ་བཟང་གྲགས་པས་ཀྱང་རང་གིས་ཇི་ལྟར་ནུས་བ་བཞིན་བཤད་པར་བྱ་སྟེ། ཚ་ཁོ་དཔོན་པོ་ཁྱོད་ནི་ལམ་གྱི་གཙོ་བོ་རྣམ་གསུམ་བསྟན་པའི་སྣོད་རུང་

[018A]༄༅། །གི་གདུལ་བྱ་དབང་རྣོན་མཆོག་ཏུ་གྱུར་པ་ཡིན་པའི་ཕྱིར། ཞེས་པའོ། །རྗེ་བཙུན་གྱིས་རྗེ་རིན་པོ་ཆེ་ལ་གདམས་ཚུལ་ནི། སྤྱིར་ཆོས་ཀྱི་རྣམ་གྲངས་མང་ཡང། ཐར་པའི་རྒྱུར་འགྲོ་བ་ནི་གསུམ་སྟེ། ངེས་འབྱུང། བྱང་ཆུབ་
ཀྱི་སེམས། ཡང་དག་པའི་ལྟ་བའོ། །ད་ལྟ་འདི་གསུམ་ལ་མྱོང་བ་ཐོན་པ་ལྟ་ཞོག་འདི་གསུམ་གྱི་གོ་བ་རྣམ་དག་ཡོད་པའང་དཀོན། དེ་ལ་དང་པོ་གཉིས་ཀྱི་གོ་བས་ནི་ཐར་པའི་ས་བོན་འཇོག་མི་ནུས་ལ། ཕྱི་མ་སྟོབས་ཆེ་བས་འཇོག་ནུས། དང་
པོ་གཉིས་གོ་བ་ཙམ་ལམ་ལས་པའི་ཡིད་འགྱུར་བའི་མྱོང་བ་ཐོན་པས་ཐར་པའི་ས་བོན་འཇོག་ཅེས་སོགས་དུ་མ་ཞིག་གསུངས་ཏེ། རྗེ་བཙུན་གྱིས་རྗེ་ལ་གསུངས་པ་དེ་ཉིད་ལ་བལྟ་བར་བྱའོ། །འོ་ན། ངེས་འབྱུང། བྱང་ཆུབ་ཀྱི་སེམས། ཡང་དག་
པའི་ལྟ་བ་གསུམ་ཐེག་པ་ཆེ་ཆུང་གི་གསུང་རབ་ཀུན་གྱི་བརྗོད་བྱ་མཐའ་དག་སྡུད་བྱེད་ཡིན་པ་ཇི་ལྟར་ཞེ་ན། དེ་ལྟར་ཡིན་ཏེ། རྒྱལ་བའི་གསུང་རབ་ཀུན་གྱི་བརྗོད་བྱ་མཐའ་དག་སྐྱེས་བུ་གསུམ་གྱི་ལམ་གྱི་རིམ་པར་འདུ་ཞིང། སྐྱེས་བུ་གསུམ་གྱི་ལམ་
གྱི་རིམ་པ་ཡང། ངེས་འབྱུང་སོགས་གསུམ་དུ་འདུ་བའི་ཕྱིར། གསུང་རབ་ཀུན་གྱི་བརྗོད་བྱ་མཐའ་དག་སྐྱེས་བུ་གསུམ་གྱི་ལམ་གྱི་རིམ་པར་འདུ་སྟེ། སངས་རྒྱས་ཀྱིས་ཐོག་མར་ཐུགས་བསྐྱེད། བར་དུ་ཚོགས་བསགས། མཐར་མངོན་
པར་སངས་རྒྱས་པའི་མཛད་པ་བསྟན་པ་ཐམས་ཅད་སེམས་ཅན་ཁོ་ནའི་དོན་བསྒྲུབ་པའི་ཆེད་ཡིན་ལ། བསྒྲུབ་བྱ་སེམས་ཅན་གྱི་དོན་ལ་ཡང། གནས་སྐབས་མངོན་མཐོ་དང། མཐར་ཐུག་ངེས་ལེགས་གཉིས་སུ་ངེས་པ་ལས། དང་པོ་

[018B] དེ་དང་ཐུན་མོང་བའི་ལམ་དུ་ངེས། དེས་ལེགས་ལ་ཡང་ཐར་པ་དང་ཐམས་ཅད་མཁྱེན་པ་གཉིས་སུ་ངེས་པ་ལས། དང་པོ་བསྒྲུབ་པ་ལས་བརྩམས་ཏེ་ཇི་སྙེད་གསུངས་པ་
ཐམས་ཅད་སྐྱེས་བུ་འབྲིང་དངོས་སམ་དེ་དང་ཐུན་མོང་བའི་ཆོས་སྐོར་དུ་འདུ། ཐམས་ཅད་མཁྱེན་པ་བསྒྲུབ་པ་ལས་བརྩམས་ཏེ་ཇི་སྙེད་གསུངས་པ་ཐམས་ཅད་སྐྱེས་བུ་ཆེན་པོའི་ལམ་རིམ་དུ་འདུ་བའི་ཕྱིར། ཐེག་བ་ཆེན་པོ་ལའང་རྒྱུ་ཕར་ཕྱིན་ཐེག་པ་
དང། འབྲས་བུ་རྡོ་རྗེ་ཐེག་པ་གཉིས་ཡོད་ཅིང། དེ་གཉིས་གང་དུ་འཇུག་ཀྱང་འཇུག་སྒོ་ནི་བྱང་ཆུབ་ཀྱི་སེམས་ཁོ་ནར་ངེས་ཤིང། བྱང་ཆུབ་ཀྱི་སེམས་རྒྱུད་ལ་སྐྱེ་བ་ལ་སྙིང་རྗེ་ཆེན་པོ་སྐྱེ་བ་སྔོན་དུ་འགྲོ་དགོས། སེམས་ཅན་ཐམས་ཅད་སྡུག་བསྔལ་གྱིས་
མནར་བ་ལ་མི་བཟོད་བའི་སྙིང་རྗེ་ཆེན་པོ་སྐྱེ་བ་ལ། སྐྱེས་བུ་ཆུང་འབྲིང་གི་སྐབས་ནས་བཤད་པའི་རང་ཉིད་འཁོར་བ་དང་ངན་སོང་གི་སྡུག་བསྔལ་གྱིས་འཇིགས་ནས། དཀོན་མཆོག་གསུམ་ལ་སྐྱབས་སུ་འགྲོ་བ་དེ་སྔོན་དུ་འགྲོ་དགོས་ཏེ། རང་ཉིད་འཁོར་བ་
དང་ངན་སོང་གི་སྡུག་བསྔལ་གྱིས་འཇིགས་ནས་དེ་ལས་ཐར་འདོད་ཀྱི་བློ་ཤུགས་དྲག་མེད་པར། སེམས་ཅན་གཞན་སྡུག་བསྔལ་གྱིས་མནར་བ་ལ་མི་བཟོད་པའི་སྙིང་རྗེ་ཤུགས་དྲག་སྐྱེ་བའི་གནས་མེད་པའི་ཕྱིར་ཏེ། སའི་སྙིང་པོ་འཁོར་ལོ་བཅུ་བའི་མདོ་ལས། ཆུ་ཕྲན་
འཐུང་བའི་མཐུ་ཡང་མེད་ན། །རྒྱ་མཚོ་ཆེན་པོ་ག་ལ་རྡུབ་ནུས། །ཐེག་པ་གཉིས་པོ་གོམས་མི་ནུས་ན། །ཐེག་པ་ཆེན་པོ་ག་ལ་སློབ་ནུས། ཞེས་དང། ལམ་རིམ་ལས། དེ་ཡང་རང་བདེ་བས་ཕོངས་ཤིང་སྡུག་བསྔལ་གྱི་ས་མནར་བའི་འཁོར་

[019A]༄༅། །བར་འཁྱམས་ཚུལ་བསམས་པ་ན་བ་སྤུ་གཡོ་འགུལ་མེད་པ་ཞིག་ལ། སེམས་ཅན་གཞན་བདེ་བས་ཕོངས་ཤིང་སྡུག་བསྔལ་གྱིས་མནར་པ་ལ་མི་བཟོད་པ་འོང་ས་མེད་དེ། སྤྱོད་འཇུག་ལས། སེམས་ཅན་དེ་དག་
རྣམས་ལ་སྔོན། །རང་གི་དོན་དུའང་འདི་འདྲའི་སེམས། །རྨི་ལམ་དུ་ཡང་མ་རྨིས་ན། །གཞན་གྱི་དོན་དུ་ག་ལ་སྐྱེ། ཞེས་གསུངས་སོ་ཞེས་གསུངས་པའི་ཕྱིར། སྐྱེས་བུ་གསུམ་གྱི་ལམ་གྱི་རིམ་པ་ཡང། ངེས་འབྱུང། བྱང་ཆུབ་
ཀྱི་སེམས། ཡང་དག་པའི་ལྟ་བ་གསུམ་དུ་འདུ་སྟེ། སྐྱེས་བུ་ཆུད་འབྲིང་གཉིས་ཀྱི་ལམ། ངེས་འབྱུང་དུ་འདུ། སྐྱེས་བུ་ཆེན་པོའི་ལམ་རིམ། བྱང་ཆུབ་ཀྱི་སེམས་སུ་འདུ་ཞིང། ཡང་དག་པའི་ལྟ་བ་ནི། ཐེག་པ་ཆེ་ཆུང་གཉིས་
ཀ་ལ་ཐུན་མོང་དུ་དགོས་པའི་ཞི་སྒོ་གཉིས་པ་མེད་པའི་གྲོལ་བྱེད་ཡང་དག་པ་ཡིན་པའི་ཕྱིར། དེ་ཡང་ལམ་གྱི་གཙོ་བོ་གསུམ་ལ་རྒྱལ་སྲས་དམ་པ་རྣམས་ཀྱིས་བསྔགས་ཚུ་ལ་ལ། སྡུག་བསྔལ་ལ་ཡིད་འབྱུང་བའི་གནས་སྐབས་ཀྱི་ཕན་ཡོན་ནི། སྤྱོད་
འཇུག་ལས། གཞན་ཡང་སྡུག་བསྔལ་ཡོན་ཏན་ནི། །སྐྱོ་བས་དྲེགས་པ་སེལ་བར་བྱེད། །འཁོར་བ་པ་ལ་སྙིང་རྗེ་སྐྱེ། །སྡིག་ལ་འཇོམ་ཞིང་དགེ་ལ་དགའ། ཞེས་གསུངས་པ་ལྟར་ཡིན་ལ། མཐར་ཐུག་ལ་ལྟོས་པའི་ངེས་འབྱུང་གི་
བསམ་པའི་ཕན་ཡོན་ནི། ཆོ་འཕྲུལ་བསྟན་པའི་མངོ་ལས། རྒྱལ་སྲིད་མཆིལ་མའི་ཐལ་བ་བཞིན་སྤངས་ནས། །དབེན་པར་དོང་སྟེ་དགོན་པར་གནས་བྱེད་པ། །ཉོན་མོངས་སྤངས་ཏེ་བདུད་ནི་བཅོམ་ནས་སུ། །བྱང་ཆུབ་རྡུལ་མེད་འདུས་མ་

[019B] ཞེས་གསུངས་བ་དང། གཞན་ལང་ངེས་འབྱུང་གི་བསམ་པས་མ་ཟིན་ན། སྡོམ་པ་བླངས་པ་རྣམས་ཀྱང་སོ་ཐར་གྱི་སྡོམ་བ་དང་ཐར་པའི་རྒྱུར་མི་འགྱུར་བར། མདོ་རྩའི་ངེས་པར་འབྱུང་བའི་ཚུལ་ཁྲིམས་ཀྱི་དབང་དུ་བྱས་ཏེ་ཞེས་
པའི་སྐབས་སུ་གསུངས་ཤིང། གཞན་ཡང། རྗེ་བཙུན་འཇམ་པའི་དབྱངས་ཀྱིས་རྗེ་ལ་དངོས་སུ་གདམས་པ་ལས། འཁོར་བའི་སྣང་ཤས་དང། ཐར་བའི་ཡོན་ཏན་མཐོང་བའི་དྲན་ཤེས་ནར་མར་བསྟེན་ནས་སྣང་ཤས་ལ་བློ་ཁ་འགྲོར་མི་སྟེར་བར་
སྲིད་པའི་མཚང་བཅར་ཞིང། ཐར་པའི་ཕན་ཡོན་ལ་སེམས་འཛིན་པའི་དམིགས་རྣམ་གོམས་ནས་ངེས་འབྱུང་ལ་མྱོང་བ་མ་ཐོན་པར། སྦྱིན་པ། ཚུལ་ཁྲིམས། བཟོད་པ། བརྩོན་འགྲུས། བསམ་གཏན་གྱི་དགེ་རྩ་རྣམས་ཀྱང་ཐར་པའི་
རྒྱུར་གཏན་ནས་མི་འགྲོ་བས། ཐར་འདོད་ཀྱིས་གདམས་ངག་ཟབ་ཟེར་བ་གཞན་ཐམས་ཅད་བཞག་ནས། ངེས་འབྱུང་ལ་རྟོག་བསྒོམ་བྱ་དགོས་ཞེས་གསུངས་བའི་ཕྱིར། བྱང་ཆུབ་ཀྱི་སེམས་ལ་བསྔགས་ཚུལ་ནི། སྤྱོད་འཇུག་ལས། སྡིག་
པ་སྟོབས་ཆེན་ཤིན་ཏུ་མི་བཟད་བ། །དེ་ནི་རྫོགས་པའི་བྱང་ཆུབ་སེམས་མིན་པ། །དགེ་གཞན་གང་གིས་ཟིལ་གྱིས་གནོན་པར་འགྱུར། ཞེས་དང། བྱང་ཆུབ་སེམས་སྐྱེས་གྱུར་ན་སྐད་ཅིག་གིས། །འཁོར་བའི་བཙོན་རར་བསྔམས་པའི་ཉམ་
ཐག་རྣམས། །བདེ་གཤེགས་རྣམས་ཀྱི་སྲས་ཞེས་བརྗོད་བྱ་ཞིང། །འཇིག་རྟེན་ལྷ་མིར་བཅས་པའི་ཕྱག་བྱར་འགྱུར། །གསེར་འགྱུར་རྩི་ཡི་རྣམ་པ་མཆོག་ལྟ་བུ། །མི་གཙང་ལུས་འདི་བླངས་ནས་རྒྱལ་བའི་སྐུ། །རིན་ཆེན་རིན་ཐང་མེད་པར་

[020A]༄༅། །བསྒྱུར་བས་ན། །བྱང་ཆུབ་སེམས་ཞེས་བྱ་བ་རབ་བརྟན་ཟུངས། ཞེས་སོགས་གསུངས་བལྟར་ཡིན་ཅིང། ཡང་དག་པའི་ལྟ་བ་རྟོགས་ན་ཕན་ཡོན་རྒྱ་ཆེན་པོ་ཡོད་དེ། རྒྱ་མཚོས་ཞུས་བ་ལས། གང་གི་ས་སྟོང་ཉིད་ཤེས་དེ་
བག་ཡོད་ཡིན། ཞེས་དང། བཤེས་སྦྲིང་བས། རྟེན་ཅིང་འབྲེལ་པར་འབྱུང་འདི་རྒྱལ་བ་ཡི། །གསུང་གི་མཛོད་ཀྱི་གཅེས་པ་ཟབ་མོ་སྟེ། །གང་གིས་དེ་ཉིད་ཡང་དག་མཐོང་བ་དེས། །སངས་རྒྱས་དེ་ཉིད་རིག་པས་རྣམ་མཆོག་མཐོང། ཞེས་
དང། བཞི་བརྒྱ་པ་ལས། ཡུལ་ལ་བདག་མེད་མཐོང་ན་ནི། །སྲིད་པའི་ས་བོན་འགག་པར་འགྱུར། ཞེས་གསུངས་པའི་ཕྱིར། འདི་དག་གི་སྐབས་སུ་ཁ་ཅིག། སྐྱེས་བུ་ཆུང་དུའི་ལམ་ཡིན་ན། ལམ་ཡིན་པས་ཁྱབ་ཟེར་བ་སྲིད་ན། ངན་
སོང་གསུམ་གྱི་སྡུག་བསྔལ་གྱིས་འཇིགས་ནས་ཕྱི་མ་ལྷ་མིའི་གོ་འཕང་ཙམ་ཞིག་དོན་དུ་གཉེར་བའི་བློ་ཆོས་ཅན། ལམ་ཡིན་པར་ཐལ། སྐྱེས་བུ་ཆུང་ངུའི་ལམ་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེ་དེར་ཐལ། དེ་ལྟར་དོན་དུ་
གཉེར་བའི་གང་ཟག་དེ་སྐྱེས་བུ་ཆུང་དུ་ཡིན་པའི་ཕྱིར་ཏེ། ལམ་སྒྲོན་ལས། གང་ཞིག་ཐབས་ནི་གང་དག་གིས། །འཁོར་བའི་བདེ་བཙམ་དག་ལ། །རང་ཉིད་དོན་དུ་གཉེར་བྱེད་པ། །དེ་ནི་སྐྱེས་བུ་ཐ་མར་ཤེས། ཞེས་གསུངས་པའི་ཕྱིར་
རྩ་བར་འདད་ན། དེ་ཆོས་ཅན། བྱང་ཆུབ་གསུམ་གང་རུང་དོན་གཉེར་གྱི་བསམ་པས་ཟིན་པར་ཐལ་ལོ། །འདོད་མི་ནུས་ཏེ། ལྷ་མིའི་གོ་འཕང་ཙམ་ཞིག་དོན་དུ་གཉེར་བའི་བློ་ཡིན་པའི་ཕྱིར། །བོ་ན་རེ། དེ་ཆོས་ཅན། ལམ་ཡིན་པར་

[020B] ཐེག་པ་ཡིན་པའི་ཕྱིར་ཏེ། མངོན་མཐོའི་ཐེག་པ་ཡིན་པའི་ཕྱིར་ཟེར་ན་མ་ཁྱབ་བོ། །ཁ་ཅིག་སྐྱེ་བ་ཕྱི་མ་ལྷ་མིའི་གོ་འཕང་དོན་དུ་གཉེར་བའི་གང་ཟག་ཡིན་ན། སྐྱེས་བུ་ཆུང་དུ་ཡིན་པས་ཁྱབ་ཟེར་ན། བྱང་སེམས་ཆོགས་ལ་མ་པ་ཆོས་
ཅན། དེར་ཐལ། དེའི་ཕྱིར། དེར་ཐལ། དེས་དལ་འབྱོར་གྱི་ཆོས་བཅོ་བརྒྱད་དང་ལྡན་པའི་མིའི་རྟེན་དོན་དུ་གཉེར་དགོས་པའི་ཕྱིར་ཏེ། དེས་ཐར་པ་དང་ཐམས་ཅད་མཁྱེན་པ་བསྒྲུབ་པའི་རྟེན་དུ་དེ་འདྲའི་མི་ལུས་གནས་སྐབས་སུ་དོན་དུ་གཉེར་
དགོས་པའི་ཕྱིར་ཏེ། རིན་ཆེན་འཕྲེང་བ་ལས། དང་པོར་མངོན་པར་མཐོ་བའི་ཆོས། །ཕྱིས་ན་ངེས་པར་ལེགས་འབྱུང་བ། །གང་ཕྱིར་མངོན་པར་མཐོ་ཐོབ་ནས། །རིམ་གྱིས་ངེས་པར་ལགས་པ་འོངས། ཞེས་དང། སྦྱོད་འཇུག་ལས། མི་
ཡི་གྲུ་ལ་བརྟེན་ནས་ནི། །སྡུག་བསྔལ་ཆུ་བོ་ཆེ་ལས་སྒྲོལ། ཞེས་གསུངས་པ་ལྟར། ཆུ་དོན་དུ་གཉེར་བས་སྣོད་དོན་དུ་གཉེར་དགོས་ཤིང། སྣོད་དོན་དུ་གཉེར་ན་སྣོད་ཙམ་དོན་དུ་གཉེར་བས་མ་ཁྱབ་པའི་ཕྱིར། བྱས་པ་ལ་ཁོ་ནར། བྱང་
སེམས་ཚོགས་ལམ་པས་ལྷ་མིའི་གོ་འཕང་དོན་དུ་མི་གཉེར་ཏེ། མངོན་མཐོའི་བདེ་བ་ཡིན་ན། སྲིད་པའི་ཕུན་ཚོགས་ཀྱིས་བསྡུས་པས་ཁྱབ་པ་གང་ཞིག། དེས་སྲིད་པའི་ཕུན་ཚོགས་དོན་དུ་མི་གཉེར་པའི་ཕྱིར། ཟེར་ན། མངོན་མཐོའི་གོ་འཕང་
ཡིན་ན། སྲིད་པའི་ཕུན་ཚོགས་ཡིན་པས་མ་ཁྱབ་སྟེ། མདོ་སྡེ་རྒྱན་ལས། ལོངས་སྦྱོད་རང་ལུས་ཕུན་སུམ་ཚོགས་པ་དང། འཁོར་རྩོམ་ཕུན་སུམ་ཚོགས་བ་མངོན་མཐོ་དང། ཞེས་དང། ལམ་རིམ་ལས། ལུས་དང་ལོངས་སྤྱོད་

[021A]༄༅། །དང་འཁོར་ཕུན་སུམ་ཚོགས་པའི་མངོན་མཐོ་གང་ཡིན་ཐམས་ཅད་འཁོར་བས་བསྡུས་པ་མ་ཡིན་ཏེ། ལུས་ལོངས་སྤྱོད་ཕུན་སུམ་ཚོགས་པ་མཐར་ཕྱིན་པ་ནི། གཟུགས་ཀྱི་སྐུ་དང་དེའི་ཞིང་གི་འབྱོར་པ་དང་འཁོར་རྣམས་ཡིན་པའི་
ཕྱིར་རོ། །ཞེས་གསུངས་པའི་ཕྱིར། ཡང་ཁོ་ན་རེ། ཐར་འདོད་རྣམས་ཀྱིས་ངེས་ལེགས་ཐར་པ་དང་ཐམས་ཅད་མཁྱེན་པ་བསྒྲུབ་པའི་རྟེན་དུ་མངོན་མཐོ་ལྷ་མིའི་གོ་འཕང་དོན་དུ་གཉེར་མི་རིགས་ཏེ། ཐར་པ་དང་ཐམས་ཅད་མཁྱེན་པ་བསྒྲུབ་པའི་རྟེན་
དུ་མངོན་མཐོ་ལྷ་མིའི་གོ་འཕང་དོན་དུ་གཉེར་བའི་བསམ་པས་ཀུན་ནས་བསླངས་པའི་ལས་ཐམས་ཅད་ཀུན་འབྱུང་བདེན་པ་གང་ཞིག། ཐར་འདོད་རྣམས་ཀྱིས་སྡུག་ཀུན་གཉིས་སྤང་བྱར་བྱེད་དགོས་པའི་ཕྱིར། ཞེ་ན། སྐྱོན་མེད་དེ། དེ་ལྟ་བུའི་ལས་
རྣམས་ཀུན་འབྱུང་རྗེས་མཐུན་བས་བསྡུས་པ་ཙམ་ཡིན་ཀྱང། རྣམ་སྨིན་གྱི་ཕུང་པོ་འཕེན་བྱེད་ཀྱི་ཀུན་འབྱུང་རང་དགའ་བ་དངོས་མ་ཡིན་པའི་ཕྱིར། དེ་ལྟར་ཡང། གཏན་ལ་དབབ་པ་བསྡུ་བ་ལས། འཇིག་རྟེན་པའི་ཆོས་གང་དག་ཡང་འབྱུང་བའི་
སྲེད་པ་སུན་འབྱིན་ཞིང་དེ་ལ་མི་ཕྱོགས་པར་འཇིག་རྟེན་ལས་འདས་པའི་ལམ་སྦྱོད་པར་བྱེད་པ་དེ་དག་ཅིའི་ཕྱིར་ཀུན་འབྱུང་བའི་བདེན་པས་བསྡུས་པ་ཡིན་ཞེ་ན། དེ་དག་ནི་ངོ་བོ་ཉིད་ཀྱིས་ཡང་འབྱུང་བའི་སྲིད་པ་ལ་མི་ཕྱོགས་པ་ཡིན་མོད་ཀྱི། ཡང་འབྱུང་བའི་ལུས་
དང་ངག་དང་ཡིད་ཀྱིས་ལེགས་པར་སྤྱད་པ་དང་རྗེས་སུ་མཐུན་པས། དེའི་ཕྱིར་ཀུན་འབྱུང་གི་བདེན་པས་བསྡུས་པ་ཡིན་པར་རིག་པར་བྱའོ། །ཞེས་དང། ལམ་རིམ་ཆེན་མོ་ལས། སྲིད་པའི་ཕུན་ཚོགས་ཐམས་ཅད་ལ་ཉེས་དམིགས་སུ་བལྟས་

[021B] ཐར་པ་འདོད་བའི་འདུན་པས་ཀུན་ནས་བསླངས་ཏེ་དགེ་བའི་ལས་དུ་མ་བསྒྲུབ་པ་དང། གཞན་ཡང་བདག་མེད་པའི་དོན་ལ་ཚུལ་བཞིན་དུ་དཔྱོད་པའི་ཤེས་རབ་དང་མཚུངས་པར་ལྡན་པའི་སེམས་པ་དགེ་པའི་ལས་རྣམས་འཁོར་བའི་རྒྱུ་ཀུན་འབྱུང་
ཡིན་ནམ་མིན་ཞེ་ན། སྦྱིར་ཚོགས་ལམ་པ་དང་སྦྱོར་ལམ་པས་འཕེན་བྱེད་ཀྱི་ལས་རང་དགའ་བ་གསོག་པ་ཡོད་ཀྱང། བསམ་པ་དེ་ལྟ་བུས་ཀུན་ནས་བསླངས་པ་དང་བདག་བདེ་པ་ལ་དཔྱོད་པའི་ཤེས་རབ་དང་མཚུངས་ལྡན་གྱི་དགེ་བའི་ལས་རྣམས་
ནི་སྲིད་པ་ཕྱི་མ་ལ་གཉེན་པོའི་ཕྱོགས་ཡིན་ཅིང། འཁོར་བའི་རྩ་བ་བདག་འཛིན་དང་དམིགས་རྣམ་འགལ་བར་འཇུག་པས། འཕེན་བྱེད་ཀུན་འབྱུང་གི་བདེན་པ་རང་དགའ་བ་དངོས་མ་ཡིན་ཀྱང། ཡང་སྲིད་ཕྱི་མ་བསྐྱེད་པའི་ཀུན་འབྱུང་དངོས་དང་རྗེས་སུ་
མཐུན་པས་ཀུན་འབྱུང་གིས་བསྡུས་པར་བཞག་གོ་ཞེས་གསུངས་པའི་ཕྱིར། །གསུམ་པ་མཉན་པར་བསྐུལ་བ་སྟོན་པ་ལ། གང་དག་སྲིད་པའི་བདེ་ལ་མ་ཆགས་ཤིང། །དལ་འབྱོར་དོན་ཡོད་བྱ་ཕྱིར་བརྩོན་པ་ཡི། །རྒྱལ་བ་དགྱེས་
པའི་ལམ་ལ་ཡིད་རྟོན་པའི། །སྐལ་ལྡན་དེ་དག་དང་བའི་ཡིད་ཀྱིས་ཉོན། ཞེས་པས་སྟོན། དེའི་དོན་ནི། ཤེས་བྱ་ཆོས་ཅན། རྗེ་བདག་ཉིད་ཆེན་པོས། རང་གི་བྱ་བྲལ་ལ་མ་ཐེགས་གོང་གི་སློབ་མའི་མཆོག་ཚ་ཁོ་དབོན་པོ་ངག་དཔང་
གྲགས་པ་སོགས་སྐུ་ཚེ་མང་པོར་ཐོས་པས་མ་སྒོམ་གསུམ་ལ་འབད་པས། དམ་པའི་ཆོས་ཀྱི་བག་ཆགས་བཟང་པོའི་མཐུ་རབ་ཏུ་བརྟས་པའི་སློབ་མ་གང་དག་ཚེ་འདིའི་བདེ་བ་ཙམ་དང། དེར་མ་ཟད་མིའི་སྟོབས་འབྱོར་དང་ལྡན་པའི་མཆོག་འཁོར་

[022A]༄༅། །ལོས་བསྒྱུར་བ་དང། ཚངས་པ་དང་བརྒྱ་བྱིན་ལ་སོགས་པ་ལྷའི་མཆོག་རྣམས་ཀྱི་གོ་འཕང་ཐོབ་ཀྱང། སྔོན་གྱི་བསོད་ནམས་དང་ཏིང་ངེ་འཛིན་གྱི་འཕེན་པ་ཟད་ནས། སླར་ཡང་ངན་སོང་གསུམ་དུ་སྐྱེས་ནས་
སྡུག་བསྔལ་ཤུགས་དྲག་ལ་རྩུབ་པ་ཡུན་རིང་པོར་མྱོང་དགོས་པ་དང། རྒྱལ་མི་ལྟ་བུར་སྐྱེས་ཀྱང་དབུལ་ཞིང་ཕོངས་པ་དང། ཤིན་ཏུ་ཁ་ཉེན་པའི་ཡང་བྲན་ལྟ་བུར་འགྱུར་བ་དང། འཁོར་བའི་བདེ་བ་ཉིད་ཀྱང་ལས་དང་ཉོན་མོངས་པའི་གཞན་
དབང་དུ་གྱུར་པའི་འདུ་བྱེད་ཀྱི་སྡུག་བསྔལ་གྱི་རང་བཞིན་ལས་མ་འདས་པར་མཐོང་ནས། སྲིད་པའི་བདེ་བ་གང་ལ་ཡང་མ་ཆགས་ཤིང་མ་ཞེ་ན་པར། ཆོས་བསྒྲུབ་པའི་རྟེན་ཁྱད་པར་ཅན་དལ་འབྱོར་ལན་ཅིག་ཐོབ་པ་འདི་དོན་ཡོད་པར་བྱ་བའི་ཕྱིར། ཕྱི་
རོལ་མུ་སྟེགས་བྱེད་ཀྱི་གྲུབ་མཐའ་དང། ཀླ་ཀློ་དང་གཤེན་རབ་སོགས་ཕྱི་ནང་གང་དུའང་མ་གཏོགས་པ་དང། ནང་པར་རློམ་ཡང་ཐབས་ཤེས་ཕྱོགས་རེ་བའི་ལམ་གྱིས་སངས་རྒྱ་བར་འདོད་པའི་ལམ་ལྟར་སྣང་ལ་ཡིད་མི་རྟོན་ཅིང། རྒྱལ་བ་
དགྱེས་པའི་ལམ། ངེས་འབྱུང། བྱང་ཆུབ་ཀྱི་སེམས། ཡང་དག་པའི་ལྟ་བ་ལ་ཡིད་རྟོན་པ་སྟེ་བློ་གཏད་བཅས་ནས་ཉིན་མཚན་ཀུན་ཏུ་བརྩོན་པ་ཡི། སྐལ་ལྡན་གྱི་གདུལ་བྱ་དེ་དག་ཡི་དང་བས་རྩེ་གཅིག་ཏུ་ཉོན་ཅིག་ཅེས་བསྐུལ་བའི་རྒྱུ་
མཚན་ཡོད་དེ། ལམ་གྱི་གཙོ་བོ་གསུམ་ཉམས་སུ་བླངས་ན་གསུང་རབ་མཐའ་དག་གི་གནད་ཐམས་ཅད་ཉམས་སུ་བླངས་པར་འགྱུར་བས་དོན་ཤིན་ཏུ་ཆེ་བའི་ཕྱིར། དེས་ན་ཐར་འདོད་རྣམས་ཀྱིས། ངེས་འབྱུང། བྱང་ཆུབ་ཀྱི་སེམས་

[022B] དེ་ལྟ་བུའི་ལམ་ཉམས་སུ་བླངས་ན་རྒྱལ་བ་དགྱེས་པར་འགྱུར་ལ། ཉམས་ལེན་དེ་དག་ལས་ཕྱི་རོལ་ཏུ་གྱུར་པའི་ཅི་ཡང་ཡིད་ལ་མི་བྱེད་པ་དང་
གསལ་བྱའི་ངར་མེད་པའི་དྭངས་པ་ཙམ་མི་ཚེ་རིལ་པོར་ཉམས་སུ་བླངས་ཀྱང་རྒྱལ་བ་དགྱེས་པར་མི་འགྱུར་ཏེ། རྗེ་བཙུན་ས་པཎ་གྱིས། རྟག་ཏུ་བརྩོན་པས་ཏིང་འཛིན་བསྒྲུབས་ཀྱང་སངས་རྒྱས་དགྱེས་པའི་ལམ་ལས་གོལ། །སྙིགས་དུས་སྐྱེ་བོ་
ཆོ་ག་ཤེས་ཅན་རྣམས་ལེགས་པར་སོམས་ལ་མཁས་པ་བསྟེན། ཞེས་གསུངས་པའི་ཕྱིར། བཞི་པ་ལམ་གྱི་གཙོ་བོ་རྣམ་གསུམ་ཉིད་བཤད་པ་ལ་གསུམ། ངེས་འབྱུང་བཤད་པ། བྱང་ཆུབ་ཀྱི་སེམས་བཤད་པ། ཡང་དག་
པའི་ལྟ་བ་བཤད་པའོ། །དང་པོ་ལ་གསུམ། ཐར་འདོད་ཀྱིས་ཐོག་མར་དེས་འབྱུང་བཙལ་དགོས་པ། ངེས་འབྱུང་བསྐྱེད་པའི་ཐབས། དེས་འབྱུང་སྐྱེས་པའི་ཚད་བཤད་པའོ། །དང་པོ་ནི། རྣམ་དག་ངེས་འབྱུང་མེད་པར་སྲིད་མཚོ་ཡི། །
བདེ་འབྲས་དོན་གཉེར་ཞི་བའི་ཐབས་མེད་ལ། །སྲིད་ལ་བརྐམ་པ་ཡིས་ཀྱང་ལུས་ཅན་རྣམས། ཀུན་ནས་འཆིང་ཕྱིར་ཐོག་མར་ངེས་འབྱུང་བཙལ། ཞེས་པས་སྟོན། དེའི་དོན་ནི། ཤེས་བྱ་ཆོས་ཅན། ཐར་འདོད་རྣམས་ཀྱིས་ཉམས་
སུ་བླང་བྱའི་ཆོས་ཀྱི་རྣམ་གྲངས་མང་པོ་ཡོད་པ་རྣམས་ཀྱི་ནང་ནས། ཐོག་མར་འཁོར་བ་སྤྱི་ལས་བརྒལ་འདོད་ཀྱི་ངེས་འབྱུང་གི་བསམ་པ་རྣམ་པར་དག་པ་འབད་པ་ཆེན་པོས་བཙལ་བར་བྱ་སྟེ། ངན་སོང་གསུམ་ལས་ཐར་འདོད་ཙམ་མ་ཡིན་པར་

[023A]༄༅། །འཁོར་བ་སྤྱི་ལས་བརྒལ་འདོད་ཀྱི་ངེས་འབྱུང་རྣམ་པར་དག་པ་མེད་པར་ཏེ་དེ་འདྲའི་ངེས་འབྱུང་རང་རྒྱུད་ལ་མ་སྐྱེས་ན།། སྲིད་པ་འཁོར་པའི་རྒྱ་མཚོས་བསྡུས་པའི་ཟག་བཅས་ཀྱི་བདེ་འབྲས་དོན་དུ་གཉེར་བར་འགྱུར་ལ་
ཟག་བཅས་འཁོར་བའི་བདེ་འབྲས་དོན་དུ་གཉེར་བ་དེ་སྲིད་དུ་འཁོར་བའི་སྡུག་བསྔལ་ཞི་བ་སྟེ་ལྡོག་པའི་ཐབས་མེད་ཅིང། དེའི་རྒྱུ་མཚན་ནི་སྲིད་པའི་བདེ་བ་ལ་བརྐམ་པ་སྟེ་སྲེད་པས་ཀྱང་ལུས་ཅན་རྣམས་འཁོར་བར་ཀུན་ནས་ཏེ་དམ་དུ་འཆིང་
བར་བྱེད་པའི་ཕྱིར་ཏེ། རྣམ་འགྲེལ་ལས། མི་ཤེས་སྲིད་པའི་རྒྱུ་ཡིན་ཡང། །མ་བརྗོད་སྲེད་པ་ཉིད་བཤད་པ། །རྒྱུན་ནི་འཕེན་པར་བྱེད་ཕྱིར་དང། །དེ་མ་ཐག་ཕྱིར་ལས་ཀྱང་མིན། །དེ་ཡོད་ན་ཡོད་མེད་ཕྱིར་རོ། །ཞེས་དང། སྲེད་པ་
ནི། ཡོད་ན་སླར་ཡང་འབྱུང་ཕྱིར་རོ། །ཞེས་གསུངས་པའི་ཕྱིར། འདི་ནི་རྗེ་བཙུན་འཇམ་པའི་དབྱངས་ཀྱིས། ངེས་འབྱུང་ལ་དྲན་ཤེས་བསྟེན་པའི་དམིགས་རྣམ་གོམས་པར་མ་བྱས་ན། དགེ་བ་ཐམས་ཅད་སྣང་ཤས་ཀྱིས་དབང་བྱས་ནས་འཁོར་
བ་འབའ་ཞིག་གི་རྒྱུ་བྱེད་པ་བཞིན་ནོ། །དེས་ན་སྔགས་ལ་སོགས་པའི་གདམས་ངག་གང་ཟག་ཟེར་བ་རྣམས་བཞག་ནས། ཐོག་མར་ངེས་འབྱུང་དང། བྱང་སེམས་ལ་མྱོང་བ་ཐོན་པ་རེ་བྱ་དགོས་ཞེས་གདམས་པའི་དགོངས་པའོ། །གཞན་ཡང་
ཐར་པ་འདོད་པ་རྣམས་ཀྱིས་ཐོག་མར་ངེས་འབྱུང་བཙལ་དགོས་ཏེ། འཁོར་བ་སྤྱིའི་ཉེས་དམིགས་བསམས་ནས་དེ་ལས་ཐར་འདོད་ཀྱི་ངེས་འབྱུང་གི་གོ་བ་མཚན་ཉིད་དང་ལྡན་པ་ཞིག་ཤར་ནས། དེ་ལྟ་བུའི་ངེས་འབྱུང་གི་བསམ་པ་རྣམ་པར་དག་པས་ཀུན་

[023B] སོ་ཐར་གྱི་སྡོམ་པར་མི་འགྱུར་བས། ཐར་པ་ཐོབ་པའི་རྒྱུར་མི་འགྱུར་པའི་ཕྱིར་ཏེ། དཔེར་ན་ཚེ་འདིར་རྒྱལ་པོའི་ཆད་པས་འཇིགས་
ནས་རབ་ཏུ་བྱུང་བ་དང། ཕྱི་རོལ་པ་སོགས་ཕྱི་མ་ལྷ་མིར་སྐྱེས་ནས་དེའི་བདེ་བ་ལ་ལོངས་སྤྱོད་པར་འདོད་ནས་མི་དགེ་བཅུ་སྤོང་གི་ཚུལ་ཁྲིམས་བསྲུངས་པ་རྣམས་ཐར་པའི་རྒྱུར་མི་འགྱུར་བ་བཞིན་ཡིན་པའི་ཕྱིར་ཏེ། མཛོད་འགྲེལ་ལས། ཡང་ཅི་ཕྱི་
རོལ་པ་རྣམས་ལ་ཡང་དག་པར་བླངས་པའི་ཚུལ་ཁྲིམས་མེད་དམ་ཞེ་ན། ཡོང་མོད་ཀྱི་སོ་སོ་ཐར་པ་ནི་མ་ཡིན་ནོ། །ཅིའི་ཕྱིར་ཞེ་ན། དེ་དག་ནི་སྲིད་པ་ལ་བརྟེན་པའི་ཕྱིར་གཏན་དུ་སྡིག་པ་ལས་སོ་སོར་ཐར་པར་བྱེད་པ་མ་ཡིན་ནོ། །ཞེས་གསུངས་པའི་
ཕྱིར། དེ་ཡང་འདིར་སྔོན་གྱི་བྱུང་བ་ཅུང་ཟད་བཤད་ན། གཅུང་དགའ་བོ་རང་གི་བཟང་མོ་ལ་ལྷག་པར་ཆགས་པའི་སྐབས་སུ། སྟོན་པས་དགའ་ངོ་འདུལ་བའི་དུས་ལ་བབ་པར་མཁྱེན་ནས་དེར་བསོད་སྙོམས་ལ་ཕེབས་པས། དགའ་བོས་དེ་རིག་ནས་
ཕྱིར་སྟོན་པའི་དྲུང་དུ་འགྲོ་བར་ཆས་པ་ལ། བཟང་མོས་གོས་ནས་བཟུང་མཚན་མ་བཏབ་ནས། འདི་བསྐམས་ནས་གཤེགས་ན་བདག་ཀར་པཎ་ལྔ་བརྒྱ་དབང་ངོ། །དེ་བཞིན་དུ་བགྱི་ཡི་ཐོང་ཞིག། དེ་ནས་དགའ་བོས་སྟོན་པའི་ལྷུང་བཟེད་བླངས་
ཏེ། བཟའ་བ་དང་བཅའ་བ་གཙང་ཞིང་བསོད་པས་བཀངས་ཏེ་ཕུལ་བ་དང། སྟོན་པས་མ་ཞེས་པར་གཤེགས་ཤིང་ཀུན་དགའ་བོ་ལ་མ་ལེན་ཅིག་པའི་བརྡ་མཛད་དོ། །དེ་ནས་བཅོམ་ལྡན་འདས་ཀྱིས་ལྷུང་བཟེད་མ་བཞེས་པར་གཙུག་ལག་

[024A]༄༅། །ཁང་དུ་བྱོན་པས། དགའ་བོའང་གཙུག་ལག་ཁང་དུ་ཕྱིན་ཏོ། །དེར་སྟོན་པས་དགའ་བོ་ཁྱོད་རབ་ཏུ་མི་འབྱུང་ངམ། འབྱུང་ངོ། །ཀུན་དགའ་བོ། དགའ་བོའི་སྐྲ་བྲེགས་ཤིག། ཀུན་དགའ་བོས་འདྲེག་མཁན་གཉེར་
ཏེ་འདྲེག་པར་བརྩམས་པ་དང། དགའ་བོས་འདྲེག་མཁན་ལ་ད་རིང་པོར་མི་ཐོགས་པར་སྟོབས་ཀྱི་འཁོར་ལོས་བསྒྱུར་བའི་རྒྱལ་པོར་འགྱུར་བས། ཁྱོད་ཀྱིས་ངའི་སྐྲ་བྲེགས་ན་ཁྱོད་ཀྱི་ལག་པ་མཁྲིག་མ་མན་ཆད་བཅད་དོ་ཞེས་བསྡིགས་པ་དང། སྟོན་པ་ཉིད་
དེར་གཤེགས་ནས་མགོར་ཆུ་བླུགས་ཤིང་སྒྲ་དང་ཁ་སྤུ་བྲེགས་པ་དང། དེས་བསམས་པ། རེ་ཤིག་སྟོན་པ་ལ་གུས་པར་བྱ་བའི་ཕྱིར་རབ་ཏུ་བྱུང་ལ། ནམ་སྲོས་ནས་འགྲོའོ་སྙམ་སྟེ་ནམ་སྲོས་ནས་སོང་བ་དང། སྟོན་པས་གཡང་ས་ཞིག་
སྤྲུལ་ལོ། །ནམ་ལངས་ནས་འགྲོའོ་སྙམ་ནས་བཟང་མོ་ལ་རྟོག་ཅིང་མཚན་མོ་འདས་སོ། །སྟོན་པས་དེའི་སེམས་མཁྱེན་ནས་དེ་ལ་ཁང་སྐྱོང་བསྐོས་ཏེ་སྟོན་པ་འཁོར་བཅས་བསོད་སྙོམས་ལ་གཤེགས་པ་དང། དགའ་བོས་ཕྱག་བདར་དང་སྒོ་གཅོད་
པ་བཞག་ནས་གསེ་བ་ལམ་ནས་བྲོས་པས། སྟོན་པ་ཡང་གསེབ་ལམ་ནས་གཤེགས་སོ། །དེས་སྟོན་པ་ཐག་རིང་པོ་ནས་མཐོང་བས་ཤིང་ཡལ་ག་སྟུག་པོ་ཐུར་དུ་འཕྱང་བ་ཞིག་གི་ཡལ་གའི་འོག་ཏུ་གབ་བོ། །སྟོན་པས་ཤིང་དེའི་ཡལ་ག་རྣམས་
གྱེན་དུ་འཕགས་པར་བྱིན་གྱིས་བརླབས་ནས། དགའ་བོ་གར་འགྲོ་ཚུར་ཤོག། དེ་སྦོབས་པ་མེད་ཅིང་ངོ་ཚ་བའི་ཡིད་ཀྱིས་སྟོན་པའི་ཕྱི་བཞིན་སོང་ངོ། །དེ་ནས་སྟོན་པས་དགའ་བོ་བཟང་མོ་ལ་ཆགས་པ་འདི་ལ་ཐབས་ཤིག་བྱའོ་སྙམ་དུ་དགོངས་ནས་

[024B] བཟང་མོ་དང་འདི་གཉིས་གང་གཟུགས་བཟང། དགའ་བོས་ཞུས་པ། སྤྲ་མོ་འདིས་བཟང་མོའི་བརྒྱའི་ཆར་ཡང་མི་མཆི། དེ་ནས་སུམ་ཅུ་རྩ་གསུམ་དུ་ཁྲིད་ནས་དགའ་བོ་སུམ་ཅུ་རྩ་
གསུམ་པའི་ལྷ་མོ་རྣམས་ལྟོས་ཤིག། དེས་ཚལ་རྣམས་བལྟས་ནས་ཕྱོགས་གཅིག་ན་ལྷའི་བུ་མོ་མང་པོ་ཡོད་པ་ལྷའི་བུ་མེད་པ་ཞིག་འདུག་པ་ལ་རྒྱུ་མཚན་དྲིས་པས། གཅུང་དགའ་བོ་སྟོན་པའི་སྤྱན་སྔར་ཚངས་པར་སྤྱོད་པ་དེ་ཤི་ནས་འདིར་འོང་བས་དེ་
ལ་སྡོད་དོ། །དེ་དགའ་ནས་སྟོན་པའི་སྤྱན་སྔར་སོང་བ་དང། བཟང་མོ་དང་ལྷའི་བུ་མོ་དེ་དག་གཟུགས་གང་བཟང། ལྷའི་བུ་མོ་དེ་དག་ལ་བཟང་མོས་བརྒྱའི་ཆར་ཡང་མི་མཆིའོ། །ཚངས་སྤྱོད་ལ་གནས་པའི་ཕན་ཡོན་འདི་དང་གཞན་ཡང་ཡོད་དེ། ཚངས་
པར་སྤྱོད་ཅིག་ལྷའི་དཔལ་ཉམས་སུ་མྱོང་བར་འགྱུར་རོ། །ཞེས་གསུངས་པས་དགའ་བོ་ལྷའི་འཇིག་རྟེན་ལ་དགའ་བས་ཚངས་པར་སྤྱོད་དོ། །དེ་ནས་སྟོན་པའི་བཀས་དགེ་སློང་སུས་ཀྱང་དགའ་བོ་དང་ལྷན་ཅིག་འདུག་པ་སྤངས་པ་དང། དགའ་བོས་དེའི་
རྒྱུ་མཚན་ཀུན་དགའ་བོ་ལ་དྲིས་པ་དང། ཀུན་དགའ་བོས་ཁྱོད་ལྷའི་འཇིག་རྟེན་ལ་དགའ་བས་ཚངས་པར་སྤྱོད། ཁོ་བོ་ཅག་མྱ་ངན་ལས་འདས་པའི་བསམ་པས་ཚངས་པར་སྤྱོད་དོ། །ཞེས་སྨྲས་པ་དང། དེ་ཤིན་ཏུ་ངོ་ཚ་བར་གྱུར་ཏོ། །དེ་ནས་སྟོན་པས་
དེའི་སེམས་མཁྱེན་ནས། དེ་ལ་དམྱལ་བའི་སྡུག་བསྔལ་ཆུ་བོ་རབ་མེད་དང། སོག་ལེས་གཤེག་པ་དང། སྟ་རེས་གཅོད་ལ་ལ་སོགས་པ་བསྟན་པས། དགའ་བོས་ཕྱོགས་ཤིག་ན་ཟངས་པོ་ཆེ་སེམས་ཅན་མེད་པ་ཞིག་མཐོང་ནས་རྒྱུ་མཚན་དྲིས་

[025A]༄༅། །པས། གཅུང་དགའ་བོ་ལྷའི་འཇིག་རྟེན་ལ་དགའ་བས་ཚངས་པར་སྤྱོད་པ་དེ་ཤི་ནས་འདིར་འོང་བས་དེ་ལ་སྡོད་དོ། །དེ་ཐོས་པས་འཇིགས་སྐྲག་ཅིང་སྤུ་ཟིང་བྱེད་ནས་ད་ལྟ་བཅུག་པར་འགྱུར་གྱིས་འབྲོས་སོ་སྙམ་ནས། རིངས་
པར་བྲོས་ཏེ་སྟོན་པ་ལ་གསོལ་བས། སྟོན་པས་ལྷའི་འཇིག་རྟེན་ལ་སྨོན་ནས་ཚངས་པར་སྤྱོད་པ་ལ་ཉེས་དམིགས་འདི་དང་གཞན་ཡང་ཡོད་པས། ཁྱོད་ཀྱིས་མྱ་ངན་ལས་འདས་པ་ལ་དགའ་བར་བྱ་ཡི་ལྷའི་འཇིག་རྟེན་ལ་དགའ་བར་མི་བྱའོ། །ཞེས་
གསུངས་སོ། །ཡང་ཀུན་དགའ་བོའི་ཚ་བོ་གཉིས་དགེ་འདུན་ཀྱི་ལྷུང་བཟེད་ཀྱི་ལྷག་རོལ་གྱིས་གསོས་ཤིང་རབ་ཏུ་བྱུང་ནས་ཀློག་ཏུ་གཞུག་པར་བརྩམས་པ་དང། དེ་གཉིས་ཀྱིས་ཉུང་ཤས་ཤིག་བཀླགས་ནས་མི་ཉན་པར་བརྩམ་པ། མཽ་གལ་གྱི་
བུ་ལ་གཏད་པས། མཽ་གལ་གྱིས་དེ་གཉིས་ལ་དམྱལ་བའི་སྡུག་བསྔལ་གཅོད་འཆེག་བརྡེག་པ་སོགས་དང། ཕྱོགས་ཤིག་ན་ལྕགས་ཀྱི་ཟངས་པོ་ཆེ་གཉིས་ཁོལ་བར་སུ་ཡང་མི་འདུག་པའི་རྒྱུ་མཚན་དྲིས་པས། ཀུན་དགའ་བོའི་ཚ་བོ་གཉིས་རབ་ཏུ་
བྱུང་ནས་ལེ་ལོས་དུས་འདའ་བ་དེ་གཉིས་ཤི་ནས་འདིར་སྐྱེ་བས་དེ་གཉིས་ཀྱི་དོན་དུ་བཞག་གོ་ཞེས་སྨྲས་པས། དེ་གཉིས་ཤིན་ཏུ་སྐྲག་སྟེ། ཤེས་ན་དེར་ཉིད་དུ་འཇུག་གོ་སྙམ་ནས་མཽ་གལ་གྱི་བུའི་གན་དུ་ཕྱིན་ནས་སྔར་གྱི་རྒྱུ་མཚན་བཤང་ཅིང་དེ་
གཉིས་ཀྱིས་སྔ་དྲོ་དམྱལ་བ་དྲན་ན་བཟན་མི་ཟ། ཕྱི་དྲོ་དྲན་ན་སྐྱུག་པས། དེ་གཉིས་ལ་ཉེས་དམིགས་དེ་དང་གཞན་ཡང་ལེ་ལོ་ལ་འབྱུང་བས་བརྩོན་འགྲུས་རྩོམས་ཤིག། ཡང་ལྷའི་གནས་སུ་ཁྲིད་ནས་བལྟས་བས་པི་ཝང་ལ་སོགས་པའི་སྒྲ་

[025B] ཕྱོགས་ཤིག་ན་གཞལ་ཡས་ཁང་མལ་སྟན་པ་ཤམས་པ་ལྷའི་བུ་མོས་གདབ་གཉིས་འདུག་ནས་རྒྱུ་མཚན་དྲིས་བས། ཀུན་དགའ་བོའི་ཚ་བོ་གཉིས་རབ་ཏུ་བྱུང་ནས་བརྩོན་འགྲུས་བརྩམས་བ་ཤི་ནས་འདིར་སྐྱེ་བས་དེ་གཉིས་ཀྱི་དོན་དུ་
བཞག་གོ། དེ་གཉིས་རབ་ཏུ་དགའ་སྟེ་མཽ་གལ་གྱི་བུའི་གན་དུ་ཕྱིན་ནས་རྒྱུ་མཚན་བཤད་པས། ཕན་ཡོན་འདི་དང་གཞན་དག་ཀྱང་བརྩོན་འགྲུས་བརྩམས་པས་འབྱུང་བས་བརྩོན་འགྲུས་རྩོ་ནས་ཤིག། དེ་ནས་དེ་གཉིས་ཀྱིས་གླེང་གཞིའི་རྒྱུད་དུ་གཏོགས་པ་བཀླགས་
པས། བདེ་འགྲོ་དང་ངན་འགྲོ་ནས་བདེ་འགྲོར་འགྲོ་བ་ནི་ཕྱག་སེན་གྱི་རྩེ་མོས་བཞེས་པའི་རྡུལ་དང། དེ་གཉིས་ནས་ངན་འགྲོར་འགྲོ་བ་ནི་ས་ཆེན་པོའི་རྡུལ་དང་འདྲ་བར་གསུངས་པ་མཐོང་ནས། འཕགས་པ་བདག་ཅག་ཀྱང་མིའི་ནང་ནས་ཤི་འཕོས་ནས་
ངན་སོ་བདུ་སྐྱེ་དགོས་སམ། བཞིན་བཟང་གཉིས། ཇི་སྲིད་ཉོན་མོངས་པ་མ་ཟད་ཀྱི་བར་དུ་ཟོ་རྒྱུན་བརྒྱུད་མོའི་ཚུལ་དུ་འཁོར་དགོས་སོ། །ཞེས་གསུངས་པས། དེ་གཉིས་ཡིད་བྱུང་ནས་སྨྲས་བ། གང་ཕྱིར་མི་གནས་ལྷ་རྣམས་མི་བཟང་
སྟེ། །འཚོ་བ་ཐུང་བའི་མི་རྣམས་མི་བཟང་ངོ། །གང་ན་ཞི་མེད་སྲིད་བ་མི་བཟང་སྟེ། །མྱ་ངན་འདས་པ་མཆོག་ཅེས་རྒྱལ་བ་གསུང། འཕགས་པ། བདག་ཅག་སླན་ཆར་ཅི་ནས་ཀྱང་འཁོར་བར་མི་འགྱུར་བ་དེ་ལྟ་བུའི་ཆོས་བསྟན་དུ་
གསོལ། མཽ་གལ་གྱི་བུས་དེ་གཉིས་ཀྱི་བག་ལ་ཉལ་དང་བསམ་པ་མཁྱེན་ནས་ཆོས་བསྟན་པས་དགྲ་བཅོམ་པ་ཐོབ་པར་གྱུར་ཏོ། །དེས་ན་སྔོན་གྱི་བྱུང་བ་དེ་རྣམས་དཔེར་བླངས་ནས། ཕྱི་མ་ལྷ་མིའི་བདེ་བ་འདོད་ནས་ཚངས་བར་སྤྱད་པ་དང། ཐོས་བསམ་

[026A]༄༅། །སྒོམ་གསུས་བྱས་པ་ཐར་པ་མྱ་ངན་ལས་འདས་པའི་རྒྱུར་མི་འགྱུར་ན། ཚེ་འདིའི་རྙེད་བཀུར་དོན་དུ་གཉེར་བའི་བསམ་པས་ཚངས་སྤྱོད་བསྲུངས་པ། ཐོས་བསམ་སྒོམ་གསུམ་བྱས་པ་སོགས་ཐར་པའི་རྒྱུར་མི་འགྱུར་བ་སྨོས་ཅི་འཚལ་
དེར་མ་ཐད་ཚེ་འདིའི་རྙེད་བཀུར་སྙན་གྲགས་འདོད་ནས་གསང་སྔགས་ཟབ་མོ་འདི་ཀྱིལ་འཁོར་དུ་དབང་བསྐུར་བ་ཞུས། དཀྱིལ་འཁོར་བ་སྒྲུབ་ཅིང་མཆོད་པ་དང། བསྐྱེད་རྫོགས་བསྒོམ་པ་སོགས་ཀྱང་འཇིག་རྟེན་ཕྱི་མ་ཕན་ཆད་ཀྱི་བདེ་བའི་རྒྱུར་མི་འགྱུར་ཏེ་
གསད་པ་སྤྱི་རྒྱུད་ལས། ལ་གསང་སྔགས་སྒྲུབ་དོན་གཉེར། འདི་ན་དཀྱིལ་འཁོར་འཇུག་པར་བྱེད། །གཞན་དག་འཇིག་རྟེན་གཞན་དོན་གཉེར། །དད་པ་མང་དུ་བྱེད་པ་ཡིས། བློ་ལྡན་དཀྱིལ་འཁོར་འཇུག་བྱ་ཡི་ཚེ་འདིའི་འབྲས་བུ་
འདོད་མི་བྱ། །ཚེ་འདི་འདོད་པར་གྱུར་པ་ལ། །འཇིག་རྟེན་ཕ་རོལ་དོན་མི་འགྱུར། ཞེས་གསུངས་པའི་ཕྱིར། ཞར་ལ་འོངས་བའོ། །གཞན་ཡང་ངེས་འབྱུང་གི་བསམ་པ་རྣམས་དག་དང། བདག་མེད་རྟོགས་པའི་ཤེས་རབ་གང་རུང་གིས་མ་ཟིན་
པའི་བསམ་གཏན་དང། གཟུགས་མེད་ཀྱི་དངོས་གཞི་ཐོབ་ཀྱང་ཐར་པའི་ལམ་དུ་མི་འགྱུར་ཏེ། བསྔགས་འོས་བསྔགས་བསྟོད་ལས། ཁྱོད་ཀྱི་ཆོས་ལ་མི་ཕྱོགས་པའི། །སྐྱེ་བོ་གཏི་མུག་གིས་ལྗོངས་པ་སྲིད་རྩེའི་བར་དུ་སོང་ནས་
ཀྱང། །སྡུག་བསྔལ་ཡང་འབྱུང་སྲིད་པ་བསྒྲུབ། ཅེས་གསུངས་པའི་ཕྱིར། གཞན་ཡང། ཐར་ལམ་གྱི་ངོ་བོ་ངོས་མ་ཟིན་པར་བསམ་གཏན་གཟུགས་མེད་ཀྱི་ཏིང་ངེ་འཛིན་ལ་ཐར་ལམ་དུ་འཁྲུལ་ན་ཐར་པ་མི་ཐོབ་པར་མ་ཟད་ངན་སོང་དུ་སྐྱེ་བའི་ཉེས་

[026B] བསམ་གཏན་གྱི་དངོས་གཞི་ཐོབ་པ་ལ་ཐར་པ་ཐོབ་པོ་སྙམ་དུ་རློམ་པན། སླར་བར་སྲིད་གྲུབ་པས་ཐར་པ་ལ་ཡིད་བརྟན་མི་རུང་ངོ་སྙམ་ནས་ལོག་ལྟ་སྐྱེས་པས་དམྱལ་བར་སྐྱེས་བར་གསུངས་པ་དང། རྗེ་རིན་པོ་ཆེས། སྡུག་བདེན་
བསམས་པའི་སྒོ་ནས་འཁོར་བ་ལ་ཞེན་ལོག་རྣལ་མ་མེད་ན། ཐར་པ་ཐོབ་འདོད་ཚིག་ཙམ་དུ་འགྲོ་བས་ཅི་བྱས་ཀུན་འབྱུང་དུ་འགྲོ་ལ། ཀུན་འབྱུང་བསམས་པའི་སྒོ་ནས་འཁོར་བའི་རྩ་བ་ལས་ཉོན་རྣམས་ལེགས་པར་མི་ཤེས་ན་འབན་མ་མཐོང་བའི་མདའ་
བརྡེག་པ་ལྟར་ལམ་གྱི་གནད་རྣམས་འཆད་ཅིང། སྲིད་པ་ལས་གྲོལ་བའི་ལམ་མ་ཡིན་པ་ལ་ཡིན་པར་བཟུངས་ནས་ངལ་བ་འབྲས་བུ་མེད་པར་འགྱུར་བའི་ཕྱིར་དང། ཞེས་སོགས་གསུངས་པའི་ཕྱིར། འོན་ངེས་འབྱུང་གི་བསམ་པ་རྣམ་པར་དག་པ་མེད་པར་
དགེ་བསྙེན་ནས་དགེ་སློང་གི་བར་གྱི་སྡོམ་པ་བླངས་ཀྱང་སོ་ཐར་གྱི་སྡོམ་པར་མི་འགྱུར་ན། དེང་སང་གྱི་དགེ་བསྙེན་དང་རབ་བྱུང་ཕལ་ཆེ་བ་ལ་སོ་ཐར་གྱི་སྡོམ་པ་མེད་པར་འགྱུར་རོ་ཞེ་ན། འདི་ལ་འདུལ་ཊཱི་ཀ་རིན་ཆེན་འཕྲེང་བ་ལས། དེང་སང་གི་རབ་ཏུ་
བྱུང་བ་ཕལ་ཆེ་བ་ལ་མྱང་འདས་ཀྱི་བསམ་པ་མེད་པས་དེས་འབྱུང་གི་སྡོམ་པ་སྐྱེ་བ་མེད་པར་འདོད་པའང་མི་འཐད་དེ། མྱང་འདས་ཀྱི་བསམ་པ་བརྟན་པ་རྒྱུན་མ་ཆགས་སུ་མེད་ཀྱང་སྔོམ་པ་ལེན་པའི་ཚེ། མཁན་སློབ་ཀྱིས་མྱང་འདས་ཀྱི་བསམ་པ་བརྟན་པོ་དགོས་
སོ་ཞེས་བརྡ་ལེགས་པར་སྤྲད་པ་ལས་ངེས་འབྱུང་གི་བསམ་པ་སྐྱེ་བའི་ཕྱིར་ཏེ། དཔེར་ན་མཁན་སློབ་ཀྱིས་བརྡ་ལེགས་པར་སྤྲད་པ་ལས་སྡོམ་པ་ཐོབ་དུས་ཤེས་པ་བཞིན་ནོ། །ཁོ་བོ་ནི་རང་གི་རྒྱུད་ལ་དཔགས་ནས་དིང་སང་གི་རབ་བྱུང་ཕལ་ཆེ་བ་ལ་ངེས་

[027A]༄༅། །འབྱུང་གི་སྔོམ་བ་མེད་དོ་ཞེས་སྐུར་པ་མི་འདེབས་སོ། །ཞེས་གསུངས་ཤིང། མཁན་ཆེན་ངག་དབང་གྲགས་པ་ནི། ཁ་ཅིག་ཐོག་མར་ལེན་པའི་ཚེ་ངེས་འབྱུང་མེད་ཀྱང་ཕྱིས་ལམ་རིམ་ལྟ་བུའི་ཐོས་བསམ་གྱིས་ངེས་འབྱུང་
སྐྱེས་པ་ན། སྔར་གྱི་ཚུལ་ཁྲིམས་ངེས་འབྱུང་གི་བསམ་པས་ཟིན་ནས་ངེས་འབྱུང་གི་ཚུལ་ཁྲིམས་སུ་འགྱུར་ཏེ། དཔེར་ན་གཅུང་དགའ་བོས་དང་པོར་སྟོན་པའི་བཀས་མི་འདོད་བཞིན་དུ་སྡོམ་པ་བླངས། དེའི་རྗེས་སུ་སྟོན་པས་ལྷའི་བུ་མོ་དག་བསྟན་པས་
དེ་ཐོབ་པའི་ཕྱིར་ལེགས་སྨོན་གྱི་ཚུལ་ཁྲིམས། དེའི་རྗེས་སུ་དམྱལ་བའི་སྡུག་བསྔལ་བསྟན་བས་སྔར་གྱི་ཚུལ་ཁྲིམས་ཀྱི་རྒྱུན་དེ་ངེས་འབྱུང་གི་ཚུལ་ཁྲིམས་སུ་གྱུར་ནས་དགྲ་བཅོམ་པའི་འབྲས་བུ་ཐོབ་པ་བཞིན་ནོ་ཞེས་འཆད། ཁ་ཅིག་དེ་ལ་ཡང་ལེན་པའི་
ཚེ་བཅོམ་ལྡན་འདས་ཀྱི་བྱིན་རླབས་ཀྱིས་ངེས་འབྱུང་གི་བསམ་པ་སྐྱེས་པ་ཡོད་དོ་ཞེས་འཆད་ཀྱང་ལུགས་སྔ་མ་ཉིད་བཟང་པོ། །ཞེས་གསུངས་ལ། གང་ལྟར་ནའང་ཁྱབ་པ་འདུ་བྱེད་ཀྱི་སྡུག་བསྔལ་གྱི་མཚན་ཉིད་ངོས་ཟིན་ནས། དེ་མ་ལུས་པར་སྤངས་
པའི་མྱང་འདས་ཐོབ་འདོད་ཀྱི་གོ་བ་ལེགས་པར་ཤར་བཞིག་དགོས་ཤིང། གོ་བ་དེ་ནི་རྣམ་འགྲེལ་ལས། འདུ་བྱེད་སྡུག་བསྔལ་ལ་དགོངས་ནས། །སྡུག་བསྔལ་བསྒོམ་པར་གསུངས་པ་ཡིན། ཞེས་སོགས་སྔ་ཕྱི་རྣམས་སུ་རྩལ་དུ་བཏོན་ནས་འཆད་
པས། ཐར་འདོད་རྣམས་ཀྱིས་དེ་དག་ལ་ཐོས་བསམ་རྣམ་པར་དག་པ་བྱེད་པ་གལ་ཤིན་ཏུ་ཆེའོ། །གཉིས་པ་ངེས་འབྱུང་བསྐྱེད་པའི་ཐབས་ལ་གཉིས། ཚེ་འདིའི་སྣང་ཤས་ལྡོག་པའི་ཚུལ་དང། ཕྱི་མའི་སྣང་ཤས་ལྡོག་ནས་ངེས་པར་འབྱུང་བའི་

[027B] །དང་པོ་ནི། དལ་འབྱོར་རྙེད་དཀའ་ཚེ་ལ་ལོང་མེད་པ། །ཡིད་ལ་གོམས་པས་ཚེ་འདིའི་སྣང་ཤས་ལྡོག། ཅེས་པས་སྟོན། དོན་ནི། ཤེས་བྱ་ཆོས་ཅན། ཚེ་འདིའི་སྣང་ཤས་ལྡོག་པའི་ཐབས་ཡོད་དེ། རྙེད་དཀའ་ཞིང་རྙེད་ན་
དོན་ཆེ་བའི་དལ་འབྱོར་ཚང་བའི་ལུས་རྟེན་ཁྱད་པར་ཅན་འདི་ཚེ་ཚད་ལོ་དྲུག་ཅུ་ཐུབ་པའི་དབང་དུ་བྱས་ནའང། ལོ་དུ་མ་ཞིག་ནི་འདས་ཟིན། ཚེ་ལྷག་ཇི་ཙམ་ཡོད་མི་ཤེས་ཤིང། སྔར་འདས་པའི་ཟླ་བཞག་དང་ཉིན་མཚན་རྣམས་བྱ་བ་འདི་བྱས་མེད་པར་
ཡུད་ཡུད་འདས་ནས་ཡུན་ཐུང་དུ་ལས་མ་བྱུང་བ་མྱོང་བས་གྲུབ་པ་བཞིན་དུ། ཚེ་ལྷག་ཇི་ཙམ་ཡོད་པའི་མ་འོངས་པའི་ལོ་རྣམས་ཀྱང་དགུན་དུས་ཀྱི་གྲབ་སོ་ལྟར་མྱུར་བ་མྱུར་བར་འདའ་བས་ཚེ་འདིར་ཡུན་རིང་སྡོད་པའི་ལོང་མེད་ལ། འདི་ནས་ཕྱི་མར་མྱུར་
དུ་འགྲོ་ན་ཚེ་འདིར་ཡུན་རིང་པོར་སྡོད་པའི་གྲབས་མང་པོ་བྱས་པ་ལ་དགོས་པ་མེད་པས། ཚེ་འདིར་དལ་ཞིང་དུབ་ལ་ཕྱི་མར་སྡུག་བསྔལ་བའི་རྒྱུ་བྱེད་པའི་རྙེད་བཀུར་སྙེན་གྲགས་འཁོར་འབངས་ལོངས་སྤྱོད་བ་སྤྲུབ་པའི་ཆེད་དུ་སྡིག་པ་མང་པོ་བསགས་ནས་ཅི་བྱེད་
སྙམ་དུ་ཡང་དང་ཡང་དུ་ཡིད་ལ་གོམས་པས་ཚེ་འདིའི་སྣང་ཤས་ལྡོག་པར་བྱ་བ་ཡིན་པའི་ཕྱིར། འོ་ན། དལ་འབྱོར་གྱི་ངོ་བོ་གང། དེ་ཉིད་དོན་ཆེ་ཞིང་རྙེད་དཀའ་བའི་ཚུལ་ཇི་ལྟ་བུ་ཞེན། དལ་འབྱོར་གྱི་ངོ་བོ་ནི་མི་ཁོམ་པ་བརྒྱད་ལས་ལོག་པ་ཡིན་
ལ། མི་ཁོམ་པ་བརྒྱད་ནི་བཤེས་སྤྲིང་ལས། ལོག་པར་ལྟ་བ་འཛིན་དང་དུད་འགྲོ་དང། །ཡི་དྭགས་ཉིད་དང་དམྱལ་བར་སྐྱེས་པ་དང། །རྒྱལ་བའི་བཀའ་མེད་པ་དང་མཐའ་འཁོབ་ཏུ། །ཀླ་ཀློར་སྐྱེས་དང་གླེན་ཞིང་ལྐུགས་པ་ཉིད། །ཚེ་རིང་ལྷ་ཉིད་

[028A]༄༅། །གང་ཡང་རུང་བར་ནི། །སྐྱེ་བཞེས་བགྱི་མི་ཁོམ་སྐྱོན་བརྒྱད་པོ། ཞེས་གསུངས་པ་ལྟར། ངན་སོང་གསུམ་དང་ལྷ་ཚེ་རིང་པོ་སྟེ་མི་མ་ཡིན་པའི་མི་ཁོམ་པ་བཞི་དང་མིའི་མི་ཁོམ་པ་ནི། མི་ཡིན་ཡང་རྒྱལ་བའི་བཀའ་མེད་
སར་སྐྱེས་པ། འཁོར་རྣམ་བཞི་མི་རྒྱུ་བའི་མཐའ་འཁོབ་ཏུ་སྐྱེས་པ། ཡུལ་དབུས་སུ་སྐྱེས་ཀྱང་དབང་པོ་མ་ཚང་བ། དབང་པོ་ཚང་ཡང་མུ་སྟེགས་སོགས་ལོག་ལྟ་ཅན་དུ་སྐྱེས་པ་བཞི་ཡིན་ཞིང། འབྱོར་པ་བཅུ་ལ། རང་འབྱོར་ལྔ་ནི། མི་
ཡིན་པ། ས་ཚིགས་སམ་ཆོས་ཚིགས་གང་རུང་གི་སྒོ་ནས་ཡུལ་དབུས་སུ་སྐྱེས་པ། དབང་པོ་ཚང་བ། སྡེ་སྣོད་གསུམ་དང་དེའི་བརྗོད་བྱ་ལས་འབྲས་ལ་དད་ཅིང་ཡིད་ཆེས་པ་དང་ལྔ། གཞན་འབྱོར་ལྔ་ནི། སངས་རྒྱས་འཇིག་རྟེན་དུ་བྱོན་
པ། དེས་ཆོས་སྟོན་པ། ཆོས་བསྟན་པ་དེ་གནས་པ། ཆོས་བསྟན་པ་ཉམས་སུ་བླངས་པས་ལམ་གྱི་རྟོགས་པ་མངོན་དུ་བྱས་པའི་རྗེས་སུ་འཇུག་པ། སྦྱིན་བདག་ལ་སོགས་པས་ཆོས་གོས་སོགས་དད་པས་སྟེར་བ་དང། ཆོས་འཆད་པ་
པོས་སྙིང་བརྩེ་བས་ཆོས་སྟོན་པ་རྣམས་ཏེ། དེ་ལྟ་བུའི་ངལ་བ་བརྒྱད་དང། འབྱོར་པ་བཅུ་ཚང་བའི་རྟེན་ཁྱད་པར་ཅན་ཐོབ་པ་འདི་དོན་ཤིན་ཏུ་ཆེ་སྟེ། འདི་ལ་བརྟན་ནས་མངོན་མཐོ་ལྷ་མིའི་གོ་འཕང་དང། ངེས་ལེགས་ཐར་པ་དང་ཐམས་ཅད་
མཁྱེན་པའི་རྒྱུ་སྦྱིན་པ་ཚུལ་ཁྲིམས་བཟོད་པ་བརྩོན་འགྲུས་སོགས་ཀྱང་བསྒྲུབ་ནུས་ཤིང། ཚ་གྲང་སོགས་དམྱལ་བའི་སྡུག་བསྔལ། བཀྲེས་སྐོམ་སོགས་ཡི་དྭགས་ཀྱི་སྡུག་བསྔལ། གླེན་ལྐུགས་གཅིག་ལ་གཅིག་ཟ་སོགས་དུད་འགྲོའི་སྡུག་བསྔལ་

[028B] དགྲ་མི་སྡུག་པ་དང་ཕྲད་པ་དང་ཕྲད་ཀྱིས་དོགས་པ་དང། གཉེན་སྡུག་པ་དང་བྲལ་བ་དང་བྲལ་གྱིས་དོགས་པ། འདོད་པ་བཙལ་ཏེ་མ་རྙེད་པ། མི་འདོད་བ་ཐོག་ཏུ་བབ་པ་སོགས་མིའི་སྡུག་བསྔལ་ཤིན་ཏུ་བཟོད་པར་དཀའ་ཞིང་ཡུན་
རིང་པོར་མྱོང་ངེས་པའི་ལས་སྟོབས་ལྡན་རྣམས་ཀྱང། བླ་མ་མཚན་ཉིད་དང་ལྡན་པ་ཞིག་བསྟེན་ཅིང། སྟོབས་བཞིའི་སྒོར་ཞུགས་ནས་འབད་པས་སྦྱངས་ན་ཕལ་ཆེར་ཚེ་འདི་ཉིད་ལ་སྤྱོད་ནུས་པས་དོན་ཤིན་ཏུ་ཆེ། དཔེར་ན་ཚེ་འདིར་རང་ལ་དུག་རོའམ་
ཚད་རོའི་ནད་ལྟ་བུའི་ནད་བབས་ཤིན་ཏུ་ལྕི་བ་ཞིག་ཡོད་པ། སྨན་པ་མཁས་ཤིང་སྙིང་བརྩེ་བ་ཞིག་གིས་སྨན་ཁྱད་པར་ཅན་ཞིག་བྱིན་ནས་ནད་རོ་དོ་རྩ་བ་ནས་ཐོན་ན་དོན་ཤིན་ཏུ་ཆེ་བར་བྱེད་ཀྱང། དེ་ལས་ཀྱང་ལུས་རྟེན་འདི་ལ་བརྟེན་ནས་སྡིག་པ་སྟོབས་
ཆེན་དེ་དག་སྦྱོང་ནུས་ན་དོན་ཤིན་ཏུ་ཆེ་བ་སོགས་དལ་འབྱོར་ཐོབ་པ་དོན་ཆེ་ཚུལ་སྣ་སྒོར་མ་ནས་བསམ་དགོས། དལ་འབྱོར་འདི་རྙེད་དཀའ་ཚུལ་ནི། སྤྱིར་བདེ་འགྲོ་ཙམ་ཐོབ་པ་ལ་ཡང་ཚུལ་ཁྲིམས་ལ་སོགས་པ་དགེ་པ་སྣ་རེ་དགོས་ཤིང། ཁྱད་པར་
དལ་འབྱོར་ཚང་བའི་རྟེན་ཁྱད་པར་ཅན་ཐོབ་པ་ལ། ཚུལ་ཁྲིམས་རྣམ་བར་དག་པས་གཞི་བཟུང། སྦྱིན་སོགས་ཀྱིས་གྲོགས་བྱས། སྨོན་ལམ་དྲི་མ་མེད་པས་མཚམས་སྦྱར་བ་སོགས་དགོས་པ་ལས། རྒྱུ་དེ་ལྟ་བུ་བསྒྲུབ་པ་དཀོན་པས་འབྲས་བུ་དལ་
འབྱོར་ཚང་བའི་རྟེན་ཁྱད་པར་ཅན་ཐོབ་པ་དཀོན་ཏེ། དཔེན་ན་དཔྱིད་ཀྱི་དུས་སུ་ས་བོན་མ་བཏབ་པའམ། བཏབ་ཀྱང་ལུད་དང་ཆར་ཆུ་དཀོན་ན། སྟོན་གྱི་དུས་སུ་ལོ་ཐོག་གཏན་ནས་བསྡུ་རྒྱུ་མེད་པའམ། ཅུང་ཟད་བྱུང་ཡང་ངན་པའམ་ཉུང་དུ་

[029A]༄༅། །ལས་མི་འབྱུང་བ་བཞིན་ཡིན་པའི་ཕྱིར་ཏེ། རྣམ་འགྲེལ་ལས། རྒྱུ་ཚོགས་པ་ལས་འབྲས་སྐྱེ་བར། །རྗེས་སུ་དཔོག་པ་གང་ཡིན་པ། ཞེས་གསུངས་པའི་ཕྱིར། གྲངས་ཀྱི་སྒོ་ནས་རྙེད་དཀའ་བ་ནི། རིགས་དྲུག་
གི་ནང་ནས་ངན་སོང་བ་སྟོབས་ཆེ་ཞིང། མི་བརྒྱ་ཕྲག་མང་པོའི་ནང་ན་གོང་དུ་བཤད་པའི་དལ་བ་བརྒྱད་དང། འབྱོར་པ་བཅུ་པོ་ཐམས་ཅད་མི་གཅིག་ལ་ཚང་བ་སྲིད་མཐའ་ཙམ་ཡིན། དཔེའི་སྒོ་ནས་རྙེད་དཀའ་བ་ནི། ཤེལ་གྱི་ཁང་
པའི་ལོགས་ལ་སྲན་མ་གཏོར་ན་ཆགས་པ་དང། ཁབ་རྩེར་ཉུང་ཀར་ཆགས་པ་དཀོན་པ་ལས། དུང་འགྲོ་ལྟ་བུ་ནས་དལ་འབྱོར་ཐོབ་པ་དཀོན་པ་བཞིན་ནོ། །ཚེ་ལ་ལོང་མེད་བ་ནི། རྒྱ་ཆེར་རོལ་པ་ལས། སྲིད་གསུམ་མི་རྟག་སྟོན་ཀའི་སྤྲིན་
དང་འདྲ། །འགྲོ་བའི་སྐྱེ་འཆི་གར་ལ་བལྟ་དང་མཚུངས། །འགྲོ་བའི་ཚེ་འགྲོ་ནམ་མཁའི་གློག་འདྲ་སྟེ། །རི་གཟར་འབབ་ཆུ་ལྟ་བུར་མྱུར་མགྱོགས་འགྲོ། ཞེས་དང། སྤྱོད་འཇུག་ལས། ཉིན་མཚན་སྡོད་པ་ཡོངས་མེད་པར། །ཚེ་འདི་
རྟག་ཏུ་གོང་འགྱུར་ཞིང། །སྣོན་པའང་གུད་ནས་འོང་མེད་ན། བདག་ལྟ་འཆི་བར་ཅིས་མི་འགྱུར། ཞེས་དང། དེ་རིང་དེ་བཞིན་སོང་སྙམ་མེད་པར་ནི། །སྐྱེ་པོ་ནོར་གྱིས་ཕུན་སུམ་ཚོགས་འདོད་པ། །སྙིམ་པ་ཆུ་ཡིས་བཀང་བ་འཛག་པ་ནི། །
མི་མངོན་འདྲའོ་ཀྭ་ཡེ་བཞིན་བཟང་དག། ཅེས་གསུངས་པ་ལྟར་ཞག་གཅིག་སོང་གཉིས་སོང། ཟན་ཁམ་གཅིག་ཟོས་ཁམ་གཉིས་ཟོས་ཀྱིན། བཏུང་བ་ཧུབ་གཅིག་ཧུབ་གཉིས་བཧུང་གིན་འཆི་བ་ལ་ཇེ་ཉེར་སོང་ནས་མྱུར་དུ་འཆི་བས་ཚེ་ལ་ལོང་

[029B] འཆི་བའི་ཚེ་ཆོས་མ་གཏོགས་གཞན་གང་གིས་ཀྱང་ཕན་པ་མེད་པས་ཆོས་ཤིག་བྱ། དེ་ཡང་མྱུར་དུ་བྱ་ཞིང་ནམ་འཆི་ལ་ངེས་པ་མི་འདུག་པས། ལུས་དང་ལོངས་སྤྱོད་གཉེན་གྲོགས་གང་གིའང་དབང་དུ་མི་གཏོང་བར་ད་ལྟ་རང་ནས་ཆོས་གཙང་སིང་
དེ་བ་བྱ་སྟེ། ཚོམས་ལས། སང་དང་འཇིག་རྟེན་ཕྱི་མ་གཉིས། །སྔོན་དུ་གང་སྔ་གཏོལ་མེད་པས། །སང་གི་ཆིས་ལ་མི་འབད་པར། །ཕྱི་མའི་དོན་ལ་འབད་པར་བྱ། ཞེས་གསུངས་པའི་ཕྱིར། གཉིས་བ་ཕྱི་མའི་སྣང་ཤས་ལྡོག་ནས་ངེས་པར་འབྱུང་བའི་ཚུལ་སྟོན་ཕལ་
ལས་འབྲས་མི་སླུ་འཁོར་བའི་སྡུག་བསྔལ་རྣམས། །ཡང་ཡང་བསམས་ན་ཕྱི་མའི་སྣང་ཤས་ལྡོག། ཅེས་བསུངས། དེའི་དོན་ནི། ཤེས་བྱ་ཆོས་ཅན། ཕྱི་མའི་སྣང་ཤས་ལྡོག་པའི་ཐབས་ཡོད་དེ། ནས་འབྲས་གྲོ་སྲན་རྣམས་ཀྱི་
ས་བོན་སོ་སོ་ལས། མྱུ་གུ་དང་འབྲས་བུ་སོ་སོར་འབྱུང་བལྟར། རྒྱུ་དགེ་བ་སྤྱད་བ་ལས་འབྲས་བུ་བདེ་བ་ཁོ་ན་འབྱུང་གི་སྡུག་བསྔལ་མི་འབྱུང། རྒྱུ་མི་དགེ་བ་སྤྱད་པ་ལས་འབྲས་བུ་སྡུག་བསྔལ་ཁོ་ན་འབྱུང་གི་བདེ་བ་མི་འབྱུང་བའི་ལས་འབྲས་མི་
སླུ་བ་དང། འཁོར་བ་ཐོག་མ་མེད་པ་ནས་ད་ལྟའི་བར་བདེ་སྡུག་སྣ་ཚོགས་མྱོང་བ་དང། མ་འོངས་པ་ནའང་འཁོར་བ་ལ་ངེས་པ་མེད་པས་བདེ་སྡུག་སྣ་ཚོགས་མྱོང་དགོས་པའི་ཚུལ་བློ་ཁ་ནང་དུ་ཕྱོགས་ནས་ཡང་ཡང་ཞིབ་ཏུ་བསམས་ན་ཕྱི་མའི་སྣང་
ཤས་ལྡོག་བར་འགྱུར་བའི་ཕྱིར། སྐབས་འདིར་ལས་འབྲས་བསམ་ཚུལ་རྒྱས་པར་བྱེད་ན། ལས་ངེས་པ། ལས་འཕེལ་ཆེ་བ། ལས་མ་བྱས་པ་ངང་མི་འཕྲད་པ་དང། ལས་ཆུད་མི་ཟ་བ་སྟེ་བཞིའི་སྒོ་ནས་བསམ་པར་བྱ་ཞིང། འདིར་སྔོན་བྱུང་

[030A]༄༅། །གི་སྒོ་ནས་བསམ་ཚུལ་ནི། འོད་སྲུངས་ཀྱི་བསྟན་པའི་དུས་སུ། དགེ་སློང་གཉིས་ཀྱི་རྩོད་པ་དགེ་འདུན་གྱིས་ཞི་པར་བྱས་པ་ལ། དགེ་སློང་སྡེ་སྣོད་གསུམ་པ་ཞིག་གིས། དགེ་འདུན་རྣམས་ཀྱིས་གནག་རྫིའི་ལྟར་ཞི་པར་
བྱས་སོ། །ཞེས་སྐུར་པ་བཏབ་པ་ལ་འཁོར་རྣམས་ཀྱིས་ཀྱང་དེ་བཞིན་ནོ་ཞེས་སྨྲས་པས། སྐྱེ་བ་ལྔ་བརྒྱར་གནག་རྫིར་སྐྱེས། སྔོན་སྡེ་སྣོད་ལ་སྦྱངས་པས་བསྟན་པ་འདི་ལ་དགྲ་བཅོམ་པ་ཐོབ། སྔོན་དགེ་སློང་སྤོང་བ་པ་ཞིག་གིས། དགེ་
སློང་ཀློག་བ་བ་རྣམས་ལ། སངས་རྒྱས་འོད་སྲུངས་ཀྱི་དགེ་སློང་འདི་དག་སྤལ་པ་དང་འདྲའོ་ཞེས་སྨྲས་པས། སྐྱེ་བ་ལྔ་བརྒྱར་སྦལ་བར་སྐྱེས། གཞན་ཡང་ངང་པ་ལྔ་བརྒྱ་ཉ་ལྔ་བརྒྱ་རྣམས་འོད་སྲུངས་ཀྱི་དུས་དགེ་སློང་དུ་གྱུར་པས་བསླབ་པའི་ཡན་ལག་
མང་པོ་ཉམས་པས་ངང་པ་དང་ཉར་སྐྱེས། སྔོན་སངས་རྒྱས་གཙུག་ཏོར་ཅན་གྱི་དུས་སུ། རྒྱལ་པོ་མེ་ཏོག་བྲལ་གྱིས་གཙུག་ལག་ཁང་ཡོ་བྱད་དང་ལྡན་པ་གཅིག་བྱས་ཏེ་དགེ་འདུན་ལ་ཕུལ། དེར་དེའི་རྒྱལ་བུ་སྲིད་སྒྲུབ་ཀྱིས་རབ་བྱུང་བྱས་གཙུག་
ལག་ཁང་དེར་གནས་ནས་ཕྲག་དོག་པས་སུ་ཡང་ལོངས་སྤྱོད་དུམ་སྟེར་བས། བསྐལ་པ་སུམ་ཅུ་རྩ་གཅིག་ཏུ་དམྱལ་བ་སོགས་ངན་སོང་དུ་སྐྱེས། ཕྱིས་ཀླུ་པདྨའི་གདོང་ཞེས་པར་གྱུར་ཏེ། ལུས་ལ་གང་རེག་མེར་འབར་ཏེ་སྡུག་བསྔལ་མྱོང་
འཁོར་བ་འཇིག་གི་དུས་སུ། ཆོས་སྨྲ་བ་མཁས་པ་སྤྱོད་པ་དང་ལྡན་པ་འཁོར་མང་བ་ཐམས་ཅད་ཀྱིས་སངས་རྒྱས་འདྲ་བར་བསྙེན་བཀུར་བ་ཞིག་ཡོད་པ་དེས་རྙེད་པ་ཐམས་ཅད་རང་གཅིག་པུས་ལོངས་སྤྱོད་ཅིང། དགེ་སློང་དེས་པ་རྣམས་ལ་མི་སྙན་པར་

[030B] ཕྱི་ས་ཤཱཀྱའི་རྒྱལ་པོ་བྱོན་བ་ན་ཀླུ་ལོང་བ་ཞིག་ཏུ་གྱུར་ཏེ་ཆུ་ཚན་ནང་དུ་འཚེད། སློབ་མ་རྣམས་ཀྱང་སྦལ་བ་དང་སྲིན་བུར་གྱུར་ནས་སློབ་དཔོན་དེའི་ལུས་ལ་ཟ་བར་བྱེད་པ་སོགས་ནག་པོའི་ལས་འབྲས་
རྣམས་བསམས་ནས་མི་དགེ་བ་ཕྲ་མོས་ཀྱང་མགོས་པར་བྱེད་སྙམ་པའི་ཞེ་དམ་མང་དུ་བྱ་ཞིང། རྒྱལ་གོས་ནའང་ཇི་མི་སྙམ་པར་མི་འཇོག་པར་བཤགས་བསྡམ་ལ་འབད་པར་བྱ། དཀར་པོའི་ལས་འབྲས་ནི། རྒྱལ་པོ་གསལ་རྒྱལ་སྔོན་དབུལ་
པོར་གྱུར་པའི་ཚེ་རང་སངས་རྒྱས་ཤིག་ལ་ཟན་དྲོན་ལན་ཚ་མེད་པ་ཞིག་དད་བས་ཕུལ་བས། སུམ་ཅུ་རྩ་གསུམ་གྱི་བདག་པོ་ལན་དྲུག་དང། མཉན་ཡོད་ཀྱི་རྒྱལ་པོ་ལན་དྲུག་བྱས་པའི་ལས་ཀྱི་ལྷག་མས་རྒྱལ་པོ་གསལ་རྒྱལ་དུ་གྱུར། སྔོན་བྱིས་པ་
ཞིག་གིས་སངས་རྒྱས་ལ་ས་སྤར་གང་ཕུལ་བས་འཛམ་བུ་གླིང་ལ་དབང་བསྒྱུར་བའི་ཆོས་རྒྱལ་མྱ་ངན་མེད་དུ་གྱུར། སྔོན་སངས་རྒྱས་གསེར་ཐུབ་ལ་དབུལ་བོ་ཞིག་གིས་གཞན་འབུལ་རྒྱུ་མེད་པས་རྩ་བཏུས་ནས་བཙོངས་བའི་རིན་གསེར་གྱི་དོང་རྩེ་གཉིས་
ཕུལ་བས། སྐྱེ་བ་ཐམས་ཅད་དུ་ལག་མཐིལ་གཉིས་ནས་གསེར་གྱི་དོང་རྩེ་ཟད་པ་མེད་པ་བྱུང་བ་སོགས། དང་པོར་ནག་པོའི་ལས་འབྲས་བསམ། དེ་ནས་དཀར་པོའི་ལས་འབྲས་བསམས་ནས་སྤྲོ་བའི་སེམས་ཀྱིས་དགེ་བ་ཆུང་ངུ་ལའང་མི་བརྙས་
པར་བསྒྲུབ་པར་བྱའོ། །འཁོར་བའི་སྡུག་བསྔལ་བསམ་པ་ནི། ཚ་དམྱལ་བ་རྣམས་ལ་ས་གཞི་མེ་རབ་ཏུ་འབར་བ་ལ་ཕན་ཚུན་གཅིག་གིས་གཅིག་གསོད་པ་དང། ཐིག་ནག་པོ་ཟུར་བཞི་དང་བརྒྱད་ལ་སོགས་པར་བཏབ་ནས་གཤེགས་པ་སོགས་

[031A]༄༅། །དང། རིར་ལུག་གི་གདོང་བཅན་གྱི་བར་དུ་འཆིར་བ་སོགས་དང། ལྕགས་ཁང་མེ་འབར་བའི་ནང་དུ་ཆུད་ནས་བསྲེག་པ་དང། ལྕགས་ཁང་ཉིས་རིམ་གྱི་ནང་དུ་ཆུད་པ་དང། ལྕགས་ཟངས་མེ་འབར་བའི་ནང་དུ་འཚོད་ལ་
དང། ལྕགས་ཀྱི་གསལ་ཤིང་མེ་འབར་བརྩེ་གཅིག་པ་དང་རྩེ་གསུམ་པས་འཕོང་ནས་སྤྱི་བོར་ཕུག་པ་དང། ཕྱོགས་བཞི་ནས་རླུང་གི་དཀྱིལ་འཁོར་གྱིས་བསྐྱོད་ནས་ལུས་མར་མེ་བཞིན་དུ་འབར་བ་དང། ཉེ་འཁོར་བ་ནི་དམྱལ་བ་ཆེན་པོ་བརྒྱད་
ཀྱི་ཕྱོགས་བཞིར་མེ་མ་མུར་རོ་མྱགས་ཀྱི་འདམ། རལ་གྲི་ལོ་མ་ཅན། ཤལ་མ་ལི། ཆུ་ཀླུང་རབ་མེད་སོགས་སུ་སྡུག་བསྔལ་སྣ་ཚོགས་མྱོང་བ་དང། གྲང་དམྱལ་ནི། གངས་རི་ཤིན་ཏུ་མཐོ་བའི་སྟེང་ནས་བུ་ཡུག་འཚུབ་ཅིང། འོག་གཞི་
འཁྱགས་རོམ་ཅན་གྱི་ནང་དུ་ཆུད་ནས་ལུས་ལ་ཆུ་བུར་བྱུང་བདེ་བརྡོལ་བ། ཨ་ཆུ་དང་ཀྱི་ཧུད་ཀྱི་སྨྲེ་སྔགས་འདོན་པ། ལུས་ཚལ་པ་བརྒྱ་སྟོང་དུ་གས་པ་སོགས་ཀྱི་སྡུག་བསྔལ་སྣ་ཚོགས་མྱོང་དགོས་པ་སོགས་དང། ཉི་ཚེ་བ་ནི། ཐག་པ། ཕྱགས་
མ། ཕྲུབ་ལྟ་བུ་དང། ཡི་དྭགས་ལ་བཀྲེས་སྐོམ། གྲང་དྲོ། ངལ་དུབ། དུད་འགྲོ་ཆེ་བས་ཆུང་བ་ཁྱུར་མིད་བྱེད་ཅིང། ཆུང་བ་མང་པོ་འདུས་ནས་ཆེ་བ་ཟ་བ། བཤན་པ་དང་རྡོན་པ་སོགས་ཀྱིས་གསོད་པ། རྨོ་བཞོ་མི་ཐེག་བཞིན་དུ་
འགེལ་བ་སོགས་ཀྱི་སྡུག་བསྔལ། མི་ལའང་ངན་སོང་ག་སྡུག་བསྔལ་ཆ་འདྲ་བ་ཡོད་ཅིང། གཞན་ཡང་ཚངས་སྤྱོད་མ་ལས། མི་ཡི་གནས་ནའང་ལོངས་སྤྱོད་དབང་ཕྱུག་གིས། །མངོན་པར་མཐོ་ན་ཉམས་ཀྱིས་དོགས་པ་དང། །མཐོ་

[031B] །འདོད་བདེ་ཚོལ་བར་གྱུར་བས་ཤ་ཐང་ངོ། །བདེ་བར་འདོད་ནས་དེ་ཡི་ཐབས་བསྒྲུབས་བས། །བདེ་བ་ཐོབ་པ་དེ་ལས་ཆེས་ལྷག་པའི། །ལུས་ཀྱི་སྡུག་བསྔལ་སེམས་ཀྱི་ཡིད་མི་བདེ། རྣམ་པ་དུམས་ཀུན་ནས་
མནར་བར་འགྱུར། ཞེས་གསུངས་པ་ལྟར་བསམ་པ་དང། ལྷའི་སྡུག་བསྔལ་ནི་འདོད་ལྷ་འོག་མ་གཉིས་ལ་འཐབ་པའི་སྡུག་བསྔལ། འཆི་ལྟས་ལྔ་ཕོག་ནས་གནས་འོག་མར་ལྟུང་བ་དང། འཁོར་བ་སྤྱིའི་སྡུག་བསྔལ་བསམ་ཚུལ་མདོར་བསྡུ་
ན། སྡུག་བསྔལ་དྲུག་ནི་ངེས་མེད་ངོམ་མི་ཤེས། །ཡང་ཡང་ལུས་འདོར་ཡང་ཡང་ཉིད་འཚམས་སྦྱོར། །ཡང་ཡང་མཐོ་དམན་དུ་འགྱུར་གྲོགས་མེད་པ། །དེ་ཡང་འཁོར་བར་ཡིད་བརྟན་བྱ་ས་མེད། །འཁོར་བའི་བདེ་བ་སྤྱད་པས་དོམས་མཐའ་མེད། །
ཐོག་མ་མེད་ནས་ཞུགས་པ་གསུམ་དུ་འདུ། ཞེས་གསུངས་བ་ལྟར་ཞིབ་ཏུ་བསམས་པས། ཕྱི་མའི་སྣང་ཤས་ལྡོག་པར་འགྱུར་རོ། །གསུམ་པ་ངེས་འབྱུང་སྐྱེས་པའི་ཚད་སྟོན་པ་ལ། དེ་ལྟར་གོམས་པས་འཁོར་བའི་ཕུན་ཚོགས་ལ། །
ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང། །ཉིན་མཚན་ཀུན་ཏུ་ཐར་པ་དོན་གཉེར་བློ། །བྱུང་ན་དེ་ཚེ་ངེས་འབྱུང་སྐྱེས་པ་ལགས། ཞེས་གསུངས། དེའི་དོན་ནི། ཤེས་བྱ་ཆོས་ཅན། ཐར་ལམ་གྱི་ངོ་བོར་གྱུར་བའི་ངེས་འབྱུང་གི་བསམ་པ་རྣམ་པར་
དག་པ་སྐྱེས་པའི་ཚད་ཡོད་དེ། གོང་དུ་བཤད་པ་དེ་ལྟར་འཁོར་བ་སྤྱི་དང། སོ་སོའི་སྡུག་བསྔལ་རང་གི་རྒྱུད་སྟེང་དུ་བསྐར་ནས་ཚུལ་བཞིན་དུ་གོམས་པ་ལས། འཁོར་བའི་ཕུན་ཚོགས་གང་ལའང་དེ་ལྟ་བུ་ཐོབ་ན་སྙམ་པའི་ཡིད་ལ་སྨོན་པ་སྐད་ཅི་

[032A]༄༅། །ཙམ་ཡང་མི་སྐྱེ་ཞིང། སྔར་གྱི་སྡུག་བསྔལ་གྲུབ་བ་དང། མ་འོངས་པའི་སྡུག་བསྔལ་འགྲུབ་པའི་སྣོད་དུ་གྱུར་བ། ལས་ཉོན་གྱི་དབང་གིས་ཉིད་འཚམས་སྦྱར་བའི་ཕུང་སོགས་འདི་དང། དེ་དག་གི་རྒྱུ་ལས་དང་ཉོན་
མོངས་བའི་ཀུན་འབྱུང་གཉིས་སྤངས་བའི་ཐར་བའི་བདེ་བ་དོན་དུ་གཉེར་བའི་བློ་ཉིན་མཚན་ཀུན་ཏུ་རྩོལ་མེད་དུ་སྐྱེ་བ་བྱུང་ན། དེའི་ཚེ་ཐར་པ་ཆ་མཐུན་གྱི་དགེ་བ་དེས་འབྱུང་རྣམ་དག་སྐྱེས་པར་འཇོག་པ་ལགས་ཏེ་འཇོག་པའི་ཕྱིར། དེས་ན། སྡུག་
བསྔལ་གྱི་སྡུག་བསྔལ་མངོན་གྱུར་པས་ཡིད་འབྱུང་བ་ནི་དུད་འགྲོ་ལའང་ཡོང་ལ། གཉེན་ཉེ་དུ་སོགས་དང་བྲལ་བ་དང། ནད་གདོན་ཆོས་རྐུན་དགྲ་སོགས་ཀྱིས་གཙེས་པ་དང། རྒྱལ་པོའི་ཆད་པས་འཇིགས་ནས་སྐྱོ་ཞིང་ཡིད་འབྱུང་བ་ནི། འཇིག་རྟེན་
ཕལ་པ་ལའང་ཡོད་ཅིང། ཟག་བཅས་ཀྱི་ཚོར་བ་བདེ་བ་ལ་ཡིད་འབྱུང་བ་ནི་ཕྱི་རོལ་བ་འགའ་ཞིག་ལའང་ཡོད་ཀྱང། དེ་དག་གིས་སྐབས་འདིའི་ངེས་འབྱུང་གི་གོ་མི་ཆོད་པས། རང་ཉིད་ཀྱིས་བསྒོམ་བྱའི་དོན་ལ་གོ་བ་ལེགས་པར་ཆགས་པའི་ཆེད་དུ་
རྒྱལ་བའི་གསུང་རབ་དགོངས་འགྲེལ་དང་བཅས་པ་ལ་ཐོས་བསམ་རྣམ་པར་དག་པ་བྱེད་པ་དང། འདི་དག་གི་གནད་ལ་ལེགས་པར་སྦྱངས་བའི་བཤེས་གཉེན་མཚན་ཉིད་དང་ལྡན་པ་ཚུལ་བཞིན་དུ་བསྟེན་ནས། སྐབས་འདིའི་དེས་འབྱུང་རྣམ་
དག་གི་གོ་བ་དམིགས་ལ་ལེགས་བར་ཕྱེད་པར་བྱའོ། །གཉིས་བ་བྱང་ཆུབ་ཀྱི་སེམས་བཤད་པ་ལ་གཉིས། ཐེག་པ་ཆེན་པོར་འཇུག་འདོད་པ་དག་གིས་བྱང་ཆུབ་ཀྱི་སེམས་ལ་སློབ་དགོས་པར་བསྟན་པ་དང། བྱང་ཆུབ་ཀྱི་སེམས་ལ་སློབ་ཚུལ་དངོས་

[032B] །དང་པོ་སྟོན་པ་ལ། ངེས་འབྱུང་དེ་ཡང་རྣམ་དག་སེམས་སྐྱེད་ཀྱིས། །ཟིན་པ་མེད་ན་བླ་མེད་བྱང་ཆུབ་ཀྱི། །ཕུན་ཚོགས་བདེ་བའི་རྒྱུ་རུ་མི་འགྱུར་བས། །བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། ཅེས་གསུངས། དོན་
ནི། ཤེས་བྱ་ཆོས་ཅན། རང་དོན་གཙོ་བོར་དོན་དུ་མི་གཉེར་བར་གཞན་དོན་རྒྱ་ཆེན་པོ་བསྒྲུབ་བར་བྱའོ་སྙམ་པའི་བློ་གྲོས་ཀྱི་རྩལ་དང་ལྡན་པའི་སྐྱེས་བུ་མཆོག་གི་རིགས་ཅན་རྣམས་ཀྱིས། རྒྱུ་འབྲས་མན་ངག་བདུན་མ་དང། བདག་གཞན་མཉམ་
བརྗེའི་སྒོ་ནས་བྱང་ཆུབ་ཀྱི་སེམས་སྦྱོང་བའི་གདམས་ངག་རྣམས་ཉམས་ལེན་གྱི་མཐིལ་དུ་བཟུངས་ནས། ཐེག་པ་ཆེན་པོའི་ལམ་གྱི་གཞུང་ཤིང་ལྟ་བུ་བྱང་ཆུབ་ཀྱི་མཆོག་ཏུ་སེམས་བསྐྱེད་པར་བྱ་སྟེ། རྒྱུ་མཚན་གང་གི་ཕྱིར་ན། སྔར་བཤད་པའི་སྐྱེས་བུ་
འབྲིང་དང་ཐུན་མོང་བའི་ལམ་ངེས་འབྱུང་དེ་ཡང། རྣམ་པར་དག་པའི་བྱང་ཆུབ་ཀྱི་སེམས་སྐྱེད་ཀྱི་རྩིས་ཟིན་པ་མེད་ན། སྦྱིན་པ། ཚུལ་ཁྲིམས། བཟོད་པ། བརྩོན་འགྲུས། བསམ་གཏན། ཤེས་རབ་སོགས་བདེན་པ་བཞི་དང། རྟེན་
འབྲེལ་ཡན་ལག་བཅུ་གཉིས་ཀྱི་སྒོ་ནས་ཡུན་རིང་དུ་ཉམ་སུ་བླངས་པ་རྣམས་ཀྱང། རང་གཞན་གྱི་གཏན་གྱི་བདེ་བ་ཕུན་སུམ་ཚོགས་པ། བླ་ན་མེད་པའི་རྫོགས་པའི་བྱང་ཆུབ་ཀྱི་རྒྱུར་མི་འགྱུར་བས་ཏེ་རྒྱུ་མཚན་དེའི་ཕྱིར་ཏེ། བྱང་ཆུབ་ཀྱི་སེམས་ནི་
སངས་རྒྱས་ཀྱི་ཐུན་མོང་མ་ཡིན་པའི་རྒྱུ་ས་བོན་ལྟ་བུ་ཡིན་པའི་ཕྱིར་ཏེ། དཔེར་ན། ནས་ཀྱི་ས་བོན་ནི་ནས་ཀྱི་མྱུ་གུའི་ཐུན་མོང་མ་ཡིན་པའི་རྒྱུ་ཡིན་པས། དེ་ཡོད་ན་ནས་མྱུག་གི་ཐུན་མོང་བའི་རྒྱུ་ཆུ་ལུ་ད་དྲོད་གཤེར་རྣམས་ཀྱང་ནས་མྱུག་གི་རྒྱུར་འགྱུར་གྱི་

[033A]༄༅། །ནས་ཀྱི་ས་བོན་མེད་ན་ཆུ་ལུང་སོགས་ཡོད་ཀྱང་ནས་མྱུག་བསྐྱེད་བར་མི་ནུས་བ་བཞིན་ཡིན་བའི་ཕྱིར་ཏེ། རིན་ཆེན་ཕྲེང་བ་ལས། བདག་ཉིད་དང་ནི་འཇིག་རྟེན་འདིས། །བླ་མེད་བྱང་ཆུབ་ཐོང་འདོད་ན། །དེ་ཡི་རྩ་བ་བྱང་ཆུབ་
སེམས། །རི་དབང་རྒྱལ་བོ་ལྟར་བརྟན་དང། །ཕྱོགས་མཐས་གཏུགས་བའི་སྙིང་རྗེ་དང། །གཉིས་ལ་མི་བརྟེན་ཡེ་ཤེས་ལགས། ཞེས་བ་དང། རྒྱུད་བླ་མ་ལས། ཐེག་མཆོག་ལ་མོས་ས་བོན་ཤེས་རབ་ནི། སངས་རྒྱས་ཆོས་སྐྱེད་
མ་དང་བསམ་གཏན་གྱི། །བདེ་བའི་མངལ་གནས་སྙིང་རྗེའི་མ་མ་ཅན། །གང་ཡིན་དེ་དག་ཐུབ་པའི་རྗེས་སྐྱེས་སྲས། ཞེས་གསུངས་བའི་ཕྱིར། དེ་ཡང་ཕ་ནི་བུའི་རང་གི་རིགས་དེས་བའི་རྒྱུ་ཡིན་བས། ཕ་བོད་ལ་བུ་བོད་བ་ཁོན་སྐྱེ་ཡི། རྒྱ་ཧོར་གྱི་
རིགས་ཅན་མི་སྐྱེ། མ་ནི་བུ་དེའི་ཐུན་མོང་གི་རྒྱུ་ཡིན་བས། བོད་བ་དང་འགྲོགས་ན་བོད། རྒྱ་ཧོར་དང་འགྲོགས་ན་རྒྱ་ཧོར་གྱི་རིགས་ཅན་སྐྱེ་བ་ལྟར། བྱང་ཆུབ་ཀྱི་སེམས་ནི། རང་རྒྱུད་ལ་ལྡན་བའི་གནག་ཟག་ཐེག་པ་ཆེན་པོ་བར་འཇོག་བའི་ས་
བོན་ལྟ་བུ་དང། ཡང་དག་བའི་ལྟ་བ་ནི། ཉན་ཐོས་ཀྱི་བྱང་ཆུབ་དོན་གཉེར་གྱི་བསམ་བ་དང་འགྲོགས་ན་རང་རྒྱུད་ལྡན་གྱི་གང་ཟག་ཉན་ཐོས་ཀྱི་བྱང་ཆུབ་ཏུ་འཁྲིད་བར་བྱེད། རང་རྒྱལ་གྱི་བྱང་ཆུབ་དོན་གཉེར་གྱི་བསམ་བ་དང་འགྲོགས་ན། རང་
རྒྱུད་ལྡན་གྱི་གང་ཟག་རང་རྒྱལ་གྱི་བྱང་ཆུབ་ཏུ་འཁྲིད་པར་བྱེད། རྫོགས་བའི་བྱང་ཆུབ་དོན་གཉེར་གྱི་བསམ་པ་དང་འགྲོགས་ན། རང་རྒྱུད་ལྡན་གྱི་གང་ཟག་སངས་རྒྱས་ཀྱི་སར་འཁྲིད་པར་བྱེད་པ་སྟེ་བྱང་ཆུབ་གསུམ་ཐུན་མོང་གི་རྒྱུ་ཡིན་པས། ཤེར་

[033B] བྱང་ཆུབ་ཀྱི་སེམས་ལ་བསྟོད་པ་ན། སྡོང་བོ་བཀོད་པ་ལས། རིགས་ཀྱི་བུ་བྱང་ཆུབ་ཀྱི་སེམས་ནི་སངས་རྒྱས་ཀྱི་ཆོས་ཐམས་ཅད་ཀྱི་ས་བོན་ལྟ་བུའོ། །ཞེས་གསུངས་པ་ལ་དེ་ལྟར་མགོ་བར་ཐེག་པ་
ཆེ་ཆུང་ལྟ་བས་འབྱེད་བར་འདོད་བ་དང། ཡང་ཁ་ཅིག་ཅི་ཡང་ཡིད་ལ་མ་བྱས་བས་སངས་རྒྱ་ཟེར་བ་དང། ཁ་ཅིག་སེམས་ཀྱི་ངོ་བོ་མཐོང་ན་སངས་རྒྱ་ཞིང། སེམས་ཀྱི་ངོ་བོ་ནི་གསལ་ཞིང་རིག་བའོ་ཟེར་བ་ལ། དང་བོ་མི་འཐད་དེ། དེ་འཐད་ན་ཐེག་
པ་གསུམ་གྱི་གང་ཟག་རྣམས་ཀྱིས་རང་རང་གི་བྱང་ཆུབ་ཐོབ་པ་ལ་སྟོང་ཉིད་ཕྲ་མོ་རྟོགས་པའི་ལྟ་བ་མི་དགོས་བར་འགྱུར་ལ། དེ་ལྟན། དཔལ་མགོན་ཀླུ་སྒྲུབ་ཀྱིས། སངས་རྒྱས་རང་སངས་རྒྱས་རྣམས་དང། །ཉན་ཐོས་རྣམས་ཀྱིས་ངེས་བསྟེན་
པའི། །ཐར་བའི་ལམ་ནི་གཅིག་ཉིད་ཁྱོད། །གཞན་དག་མེད་ཅེས་བྱ་བར་ངེས། ཞེས་གསུངས་བ་མི་འཐད་པར་འགྱུར་རོ། །གཉིས་པ་ཡང་མི་འཐད་དེ། གལ་ཏེ་འཐད་ན་འདུ་ཤེས་མེད་བའི་སྙོམས་འཇུག་བསྒོམས་བཙམ་གྱིས་ཀྱང་སངས་
རྒྱ་བར་འགྱུར་བའི་ཕྱིར། དེས་ན་སྤྱོད་འཇུག་ལས། བསྐལ་པ་དུ་མར་རབ་དགོངས་མཛད་བ་ཡི། །ཐུབ་དབང་རྣམས་ཀྱིས་འདི་ཉིད་ཕན་པར་གཟིགས། །འདིས་ནི་ཚང་མེད་སྐྱེ་བོའི་ཚོགས་རྣམས་ཀྱིས། །བདེ་མཆོག་བདེ་བླག་ཉིད་དུ་ཐོབ་
བར་བྱེད། །སྲིད་བའི་སྡུག་བསྔལ་བརྒྱ་ཕྲག་གཞོམ་འདོད་ཅིང། །སེམས་ཅན་མི་བདེ་བསལ་བར་འདོད་པ་དང། །བདེ་མང་བརྒྱ་ཕྲག་སྤྱོད་པར་འདོད་བས་ཀྱང། །བྱང་ཆུབ་སེམས་འདི་རྟག་ཏུ་བཏང་མི་བྱ། ཞེས་གསུངས་བ་ལྟར། རྒྱལ་བ་

[034A]༄༅། །སྲས་དང་བཅས་བ་རྣམས་ཀྱིས་སེམས་ཅན་ཐམས་ཅད་སྡུག་བསྔལ་ལས་བསྒྲལ། རྫོགས་བའི་སངས་རྒྱས་ཀྱི་གོ་འཕང་ཐོབ་བར་བྱེད་པའི་ཐབས་རྒྱ་མཚོ་ལྟ་བུའི་ནང་ནས་མྱུར་དུ་སངས་རྒྱ་བའི་གདམས་ངག་གང་ཟབ་གཟིགས་
པས་བྱང་ཆུབ་ཀྱི་སེམས་ཉིད་བསྒོམ་བ་མཆོག་ཏུ་གྱུར་པར་གཟིགས་བ་ཡིན་ཏེ། ཇོ་བོ་རིན་བོ་ཆེའི་དགོངས་བ་ལ། བླ་མ་མང་ཕྱོ་ལ་ཐེག་པ་མཐའ་དག་གི་ཆོས་མང་དུ་བསླབས། གསང་སྔགས་ཀྱི་དཀྱིལ་འཁོར་མང་པོའང་མངོན་དུ་གྱུར། ད་ནི་
སེམས་རྩེ་གཅིག་ཏུ་བཞག་ལ་མྱུར་དུ་འཚང་རྒྱ་བར་བྱའོ་སྙམ་པའི་ཐུགས་དགོངས་འཁྲུངས་པན། རི་ནག་བོའི་ཁོང་སེང་ན་བཞུགས་པའི་བླ་མ་རཱ་ཧུ་ལ་གུ་བཏས་མངོན་བར་ཤེས་པས་མཁྱེན་ཏེ། དེར་བྱོན་ནས་ཇོ་བོ་ལ་གསུངས་པ། ཡི་དམ་གྱི་ལྷ་མང་
པོ་མཐོང་བ་དང། དཀྱིལ་འཁོར་གྱི་ལྷ་ཚོགས་མང་བོ་མངོན་དུ་གྱུར་པ་དང། ཐུན་མོང་གི་དངོས་གྲུབ་མང་པོ་ཐོབ་བ་དང། ཏིང་ངེ་འཛིན་རི་རྒྱུད་ཙམ་ཡོད་པས་གར་ཡང་མི་ཕྱིན། བྱམས་པ་དང་སྙིང་རྗེ་བྱང་ཆུབ་ཀྱི་སེམས་སྦྱོངས་ཞེས་གསུངས་
ཤིང། ཡང་ཇོ་བོ་ལན་ཅིག་རྡོ་རྗེ་གདན་གྱི་འཁོར་སན་ཕར་སྐོར་བ་མཛད་པའི་ཚེ་ལྡེར་བཟོ་གཅིག་གིས་གཅིག་ལ་དྲི་བ་དང་ལན་འདེབས་པའི་ཚུལ་དང། རྡོ་རྗེ་གདན་གྱི་ལྷོ་ཕྱོགས་ཀྱི་ནམ་མཁའ་ལ་མིའི་ལུས་ལས་འདས་པའི་བུ་མོ་གཅིག་གིས་
གཅིག་ལ་འདྲི་བའི་ཚུལ་དུ། མྱུར་དུ་མངོན་པར་རྫོགས་བར་འཚང་རྒྱ་བར་འདོད་བས་གང་ལ་བསླབ་པར་བྱ་ཞེས་ཟེར་བ་ལ། ཅིག་ཤོས་ན་རེ། བྱང་ཆུབ་ཀྱི་སེམས་ལ་བསླབ་པར་བྱའོ་ཟེར་བ་དང། ཡང་ཇོ་བོ་ཆེན་པོ་སློབ་དཔོན་ཀླུ་སྒྲུབ་ཀྱིས་

[034B] བུད་མེད་རྒན་གཞོན་གཉིས་འདུག་བ་ལ། གཞོན་པ་དེ་ལ་རྒན་བ་དེས། མྱུར་དུ་མངོན་བར་རྫོགས་བར་འཚང་རྒྱ་བར་འདོད་པས་བྱང་ཆུབ་ཀྱི་སེམས་ལ་བསླབ་པར་བྱའོ་ཞེས་པ་དང། ཡང་རྡོ་རྗེ་གདན་གྱི་
གནྡྷོ་ལ་ལ་སྐོར་བ་མཛད་བའི་ཚེ་བྱ་འདབ་འོག་ན་དེ་བཞིན་གཤེགས་པའི་སྐུ་གཅིག་བཞུགས་པའི་ཞལ་ནས། བྷ་དནྟ་མྱུར་དུ་མངོན་པར་རྫོགས་བར་འཚང་རྒྱ་བར་འདོད་པས་བྱམས་སྙིང་རྗེ་བྱང་ཆུབ་ཀྱི་སེམས་སྦྱོངས་ཤིག་གསུང་བ་དང། བ་སོའི་རྒྱལ་བ་
ཤཱཀྱ་ཐུབ་པ་ཞིག་འདུག་པ་དེའི་ཞལ་ནས། ཛོ་ཀི་མྱུར་དུ་མངོན་པར་རྫོགས་པར་འཚང་རྒྱ་བར་འདོད་པས་བྱང་ཆུབ་ཀྱི་སེམས་སྦྱོངས་གསུང་བ་དང། ན་ག་གེར་གླིང་གི་རྣལ་འབྱོར་བ་ཞིག་རྒྱ་གར་དབུས་སུ་བྱོན་བ་ལ། ཇོ་བོའི་གྲོགས་པོ་བོང་ཁ་ན་
འདྲ་བ་མན་ངག་ཞུ་བ་ལ་དགའ་བ་སྒྲུབ་བ་ལ་མི་དགའ་བཞིག་ཡོད་བ་དེས། མྱུར་དུ་མངོན་པར་རྫོགས་པར་འཚང་རྒྱ་བར་འདོད་པ་དེས་ཅིལ་བསླབ་ཞུས་པས། བྱང་ཆུབ་ཀྱི་སེམས་སྦྱོངས་གསུང། དེ་ལ་ཁོ་ཡི་དམ་ཆེས་པས། འོ་ན་ངེད་ཀྱིས་པྲ་
དབབ་ཀྱིས་གསུང་ནས། ཁྱེའུ་དང་བུ་མོ་གཙང་མ་ལ་པྲ་ཕབ་པས། སངས་རྒྱས་ཤཱཀྱ་ཐུབ་བ་བྱོན་ཟེན་ནས་མྱུར་དུ་མངོན་བར་རྫོགས་པར་སངས་རྒྱས་བར་འདོད་པས་ཅི་ལ་བསློབ་པར་བྱ་དྲིས་ཟེར་ནས་དྲིས་པས། མྱུར་དུ་མངོན་པར་རྫོགས་
པར་སངས་རྒྱ་བར་འདོད་ན་བྱང་ཆུབ་ཀྱི་སེམས་སྦྱོངས་གསུང་ཞིང། དེ་བཞིན་དུ་འཇམ་དཔལ་དང། སྤྱན་རས་གཟིགས་དང། དུས་གསུམ་གྱི་སངས་རྒྱས་ཐམས་ཅད་ཀྱི་པྲ་ཕབ་ནས་དྲིས་བས་ཐམས་ཅད་མཐུན་པར་གསུངས་པས། གདོད་

[035A]༄༅། །ཡིད་ཆེས་སྐད་གསུང། དགེ་བཤེས་སྨྱུག་རུམ་བའི་ཞལ་ནས། བྱང་ཆུབ་ཀྱི་སེམས་འདི་གཅིག་སྐྱེར་བཏུ་བ་ན་དེས་ཚོགས་ཁོ་རང་གིས་གསོག། སྒྲིབ་བ་ཡང་ཁོ་རང་གིས་སྦྱོང། བར་ཆད་ཀྱང་ཁོ་རང་གིས་སེལ་ཏེ་གསུང་
འདི་གཅིག་མེད་པར། རྩ་དང་རླུང་དང་ཐིག་ལེ་དང། ལྷའི་སྐུ་དང་སྟོང་བ་ཉིད་ལ་སོགས་བ་བསྒོམས་ཀྱང་འདོད་སར་གོམ་པ་གང་བས་ཕྱེད་ཀྱང་མི་ཕྱིན་གསུང། དེས་ན་མྱུར་དུ་སངས་རྒྱས་ལ་བྱང་ཆུབ་ཀྱི་སེམས་བསྒོམ་བ་ལས་གདམས་ངག་ལྷག་པ་
མེད་པས། དེ་ལ་ངེས་བ་བསྐྱེད་བའི་ཕྱིར། ཉམས་ལེན་ཐམས་ཅད་དེའི་ཕྱིར་དུ་དྲིལ་ནས་བྱེད་པ་གལ་ཆེ་སྟེ། ལམ་རིམ་ཆེན་མོ་ལས། འཇིག་རྟེན་ན་རྩྭ་བརྔ་བ་དང་ཟོར་བ་རྡོར་བའི་དཔེ་བརྗོད་པ་ལྟར་རིན་པོ་ཆེའི་སེམས་འདི་གནང་དུ་མ་སོང་བར་ཡུན་
ཇི་ཙམ་དགེ་སྦྱོར་ལ་འབང་བློ་བྱས་ཀྱང་ཟོར་བ་ཤིན་ཏུ་རྟུལ་བས་རྩྭ་བརྔབ་དང་འདྲ་སྟེ། ས་བཅད་པ་ཅི་ཡང་མེད་ལ། སེམས་འདི་ཉིད་གནད་བུ་ཞིག་སོང་ན་རེ་ཞིག་ལ་མི་རྔ་པར་ཟོར་བ་བརྡར་ནས་རྣོན་པོར་བྱས་ཏེ་དེ་ནས་བརྡས་བས་ཅུང་ཟད་ཙམ་ལའང་མང་དུ་
བརྔས་ཟིན་པ་དང་འདྲ་སྟེ། སྐད་ཅིག་རེ་རེ་ལའང་སྒྲིབ་པ་སྦྱོང་བ་དང་ཚོགས་སྡུད་བ་བདེ་བླག་ཏུ་ནུས་ཤིང་དགེ་བ་ཆུང་བ་དང་བར་སྐབས་སུ་འཛད་བ་རྣམས་ཀྱང་ཆེ་བ་དང་མི་ཟད་བར་བྱེད་པའི་ཕྱིར་ཞེས་པ་དང། དགེ་བཤེས་སྟོན་པ་ལ། དགེ་བཤེས་ལྷབ་
ཆུང་སྟོན་པས་ཡང་དང་ཡང་དུ་བྱང་ཆུབ་ཀྱི་སེམས་སྦྱོངས་བྱ་བདེ། བླ་མའི་གདམས་ངག་བསྒོམས་པས་རྒྱུད་ལམ་སྐྱེས་ཀྱང་ཡང་དང་ཡང་དུ་བསྒོམས་བས་སྐྱེ་བྱ་བ་པགས་སམ་ཞུས་བས། དགེ་བཤེས་སྟོན་བའི་ཞལ་ནས་ཇོ་བོ་སྟོན་བ། དེ་གཅིག་

[035B] གཙོ་བོར་བྱམས་སྙིང་རྗེ་བྱང་ཆུབ་ཀྱི་སེམས་ལ་སྦྱོང་བའི་ཚུལ་བཞིན་ཡིད་ལ་བྱེད་པ་དེ་གཞི་མར་བྱས་ཞར་ལ་ཚོགས་གསོག། ཞར་ལ་སྒྲིབ་བ་སྦྱད། ཞར་ལ་སྡིག་བའི་གྲོགས་བོ་སྤང་ཞིང། ཞར་ལ་དགེ་བའི་བཤེས་གཉེན་བསྟེན་
ཞར་ལ་ཆོས་ཐམས་ཅད་སྟོང་བ་ཉིད་དུ་བསྒོམ་ཞིང་ཚུལ་བཞིན་ཡིད་ལ་བྱས་ན་འོང་བ་ཡིན་ཞེས་གསུངས་བའི་ཕྱིར། །གཉིས་བ་བྱང་ཆུབ་ཀྱི་སེམས་ལ་སློབ་ཚུལ་དངོས་སྟོན་པ་ལ། ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱེར། །བཟློག་དཀའ་ཁས་ཀྱི་འཆིང་
བ་དམ་བོས་བསྔམས། །བདག་འཛིན་ལྕགས་ཀྱི་དྲ་བའི་སྦུབས་སུ་ཚུད། །མ་རིག་མུན་པའི་སྨག་ཆེན་ཀུན་ནས་འཐིབས། །མུ་མེད་སྲིད་པར་སྐྱེ་ཞིང་སྐྱེ་བ་རུ། །སྡུག་བསྔལ་གསུམ་གྱིས་རྒྱུན་ཆད་མེད་པར་མནར། །གནས་སྐབས་འདི་འདྲར་གྱུར་
པའི་མ་རྣམས་ཀྱི། །ངང་ཚུལ་བསམས་ནས་སེམས་མཆོག་བསྐྱེད་པར་མཛོད། ཅེས་གསུངས། དོན་ནི། ཤེས་བྱ་ཆོས་ཅན། སྐྱེས་བུ་ཆུང་འབྲིང་གི་ལམ་བསྒོམས་བས་མྱོང་བ་སྣ་ཟིན་ཐོན་པའི་གང་ཟག་དེས་བྱང་ཆུབ་ཀྱི་སེམས་ལ་
སློབ་ཚུལ་ཡོད་དེ། འཁོར་བ་ཐོག་མ་མེད་པ་ནས་ཡང་ཡང་དྲིན་གྱིས་བསྐྱངས་བའི་དྲིན་ཅན་གྱི་མ་རྣམས། གང་ཟག་དང་ཆོས་ཀྱི་བདག་འཛིན་གཉིས་ཀྱི་ལྕགས་ཀྱི་དྲ་བའི་སྦུབས་སུ་ཚུད་པ་དེ་ཉིད་སངས་རྒྱས་སྟོང་གི་མཐུ་དང་རྫུ་འཕྲུལ་གྱིས་ཀྱང་བཟློག་པ་སྟེ་
དགྲོལ་བར་དཀའ་བའི་ཟག་བཅས་ཀྱི་བསོད་ནམས་ཀྱི་ལས་དང། བསོད་ནམས་མ་ཡིན་པའི་མི་དགེ་བའི་ལས་དང། མི་གཡོ་བའི་ལས་གསུམ་གྱི་ཞགས་པ་དམ་པོས་གཡོ་འགུལ་ཙམ་ཡང་མི་ནུས་པར་བསྔམས་བ་རྣམས། སྐྱེ་རྒ་ན་འཆིའི་ཆུ་བོ་བཞི་འམ་

[036A]༄༅། །འདོད་བའི་ཆུ་གོ་སྲིད་བའི་ཆུ་བོ། །མ་རིག་བའི་ཆུ་བོ། ལྟ་བའི་ཆུ་བོ་བཞིའི་ཤུགས་དྲག་བོའི་རྒྱུན་གྱིས་ཁྱེར་ཞིང། བྱ་བ་དང་བྱ་བ་མ་ཡིན་བའི་གནས་ཚུལ་མི་ཤེས་པའི་མ་རིག་བའི་མུན་བའི་སྤག་སྟེ་སྲོད་ཀྱི་མུན་བ་འཐུག་པོ་ལྟ་
བུས་ཕྱོགས་ཀུན་ནས་འཐིབས་བ། ཐོག་མ་དང་ཐ་མའི་མུ་མཐའ་མེད་བའི་སྲིད་བར་སྐྱེ་ཞིང་སྐྱེ་བ་རུ་སྡུག་བསྔལ་གྱི་སྡུག་བསྔལ་དང། འགྱུར་བའི་སྡུག་བསྔལ་དང། ཁྱབ་བ་འདུ་བྱེད་ཀྱི་སྡུག་བསྔལ་གསུམ་གྱིས་རྒྱུན་ཆད་བ་མེད་བར་མནར་བའི་གནས་
སྐབས་འདི་འདྲར་གྱུར་བའི་དང་ཚུལ་རབ་ཉམས་ལ་དཔགས་ནས་བསམས་བས། དེ་དག་སྡུག་བསྔལ་གྱིས་ཉམ་ཐག་པ་ལ་མི་བཟོད་བའི་བརྩེ་བ་ཆེན་པོས་ཀུན་ནས་བསླངས་ཏེ། དེ་རྣམས་སྡུག་བསྔལ་ལས་གྲོལ་བ་བདག་གིས་བྱའོ་སྙམ་བའི་ལྷག་
བསམ་གྱི་ཁུར་ཁྱེང་བ་ན། ད་ལྟ་ནི་བདག་ལ་དེ་ལྟ་བུའི་ནུས་བ་མེད། ནུས་བདེ་སུ་ལ་ཡོད་ན། ཡང་དག་བར་རྫོགས་བའི་སངས་རྒྱས་ཉག་གཅིག་ལ་ཡོད་པར་ཤེས་ནས། སེམས་ཅན་གྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་ཅི་ནས་ཀྱང་ཐོབ་
བར་བྱའོ་སྙམ་དུ་སྨོན་བའི་སེམས་དང། དེ་ལྟར་སྨོན་བ་ཙམ་གྱིས་ཀྱང་རྫོགས་པའི་སངས་རྒྱས་མི་ཐོབ་བས་རྫོགས་པའི་སངས་རྒྱས་ཐོབ་བའི་རྒྱུར་སྦྱིན་སོགས་རྒྱལ་སྲས་ཀྱི་སྤྱོད་བ་ལ་བསླབ་བར་བྱའོ་སྙམ་བའི་འཇུག་བ་བྱང་ཆུབ་ཀྱི་མཆོག་ཏུ་སེམས་བསྐྱེད་
པར་བྱ་བ་ཡིན་པའི་ཕྱིར། མཛོད་ཅེས་བ་བསྐུལ་བའི་དོན་ནོ། །གསུམ་བ་ཡང་དག་པའི་ལྟ་བ་བཤད་བ་ལ་ལྔ། ཐར་འདོད་རྣམས་ཀྱིས་ཡང་དག་པའི་ལྟ་པར་ཚོལ་དགོས་པར་གདམས་པ། སྟོང་པ་རྟེན་འབྲེལ་གྱི་དོན་དུ་རྟོགས་ན་རྒྱལ་

[036B] སྣང་སྟོང་ངོ་བོ་སོ་སོར་འཛིན་པ་དེ་སྲིད་དུ་ཐུབ་བའི་དགོངས་པ་མི་རྟོགས་པར་བསྟན་པ། ལྟ་བའི་དཔྱད་པ་རྫོགས་བའི་ཚད་བསྟན་པ། ཐལ་འགྱུར་བའི་ལྟ་བའི་ཁྱད་ཆོས་བསྟན་པའོ། །དང་པོ་སྟོན་བ་ལ། གནས་
ལུགས་རྟོགས་པའི་ཤེས་རབ་མི་ལྡན་ན། །ངེས་འབྱུང་བྱང་ཆུབ་སེམས་ལ་གོམས་བྱས་ཀྱང། སྲིད་པའི་རྩབ་བཅད་བར་མི་ནུས་བས། །དེ་ཕྱིར་རྟེན་འབྲེལ་རྟོགས་བའི་ཐབས་ལ་འབད། ཅེས་གསུངས། དེའི་དོན་ནི། ཤེས་བྱ་
ཆོས་ཅན། ཐར་འདོད་རྣམས་ཀྱིས་སྟོང་བ་རྟེན་འབྲེལ་གྱི་དོན་ཟབ་མོ་རྟོགས་བའི་ཕྱིར་དུ་གསུང་རབ་ཀྱི་གནད་ཕྱིན་ཅི་མ་ལོག་པར་རྟོགས་པའི་བཤེས་གཉེན་མཚན་ཉིད་དང་ལྡན་བའི་མཁས་བ་བསམ་སྦྱོར་གཉིས་ཀྱི་སྒོ་ནས་ཚུལ་བཞིན་དུ་བསྟེན་ནས་
ངེས་དོན་གྱི་གསུང་རབ་ཐབ་མོ་རྣམས་ཉན་པ་དང། བསག་སྦྱང་ལ་ཡུན་རིང་དུ་འབད་བ་དང། བླ་མ་དང་རྗེ་བཙུན་འཇམ་བའི་དབྱངས་དབྱེར་མེད་དུ་བྱས་ཏེ་གསོལ་བ་ཤུགས་དྲག་ཏུ་འདེབས་པ་དང། དབུ་མའི་གཞུང་ལུགས་རྣམས་ལ་རྩོད་པ་
ལྷུར་ལེན་བ་ཙམ་མ་ཡིན་པར་ངག་གི་རྒྱུད་སྟེང་དུ་བསྐོར་ནས་ཐོས་བསམ་སྒོམ་པ་ལ་བརྩོན་པ་སྟེ་ཐབས་དེ་རྣམས་ལ་འབད་བར་བྱ་སྟེ། རྒྱུ་མཚན་གང་གི་ཕྱིར་ན། གནས་ལུགས་ཀྱི་དོན་ཕྱིན་ཅི་མ་ལོག་པར་རྟོགས་བའི་ཟབ་མོའི་ཤེས་རབ་
དང་མི་ལྡན་ན། སྔར་བགད་བའི་ངེས་འབྱུང་དང། བྱང་ཆུབ་ཀྱི་སེམས་ཡུན་རིང་དུ་གོམས་བར་བྱས་པ་དང། བསམ་གཏན་གཟུགས་མེད་ཀྱི་ཏིང་ངེ་འཛིན་ལ་བསྐལ་བའི་བར་དུ་གནས་པར་ནུས་ཤིང། མངོན་ཤེས་དང་རྫུ་འཕྲུལ་

[037A]༄༅། །མཐའ་ཡས་བ་དང་ལྡན་བར་གྱུར་ཀྱང། སྲིད་བ་འཁོར་བའི་སྡུག་བསྔལ་གྱི་རྩ་བ་མཐར་ཐུག་པ་བདག་འཛིན་ལྷན་སྐྱེས་བཅད་པ་སྟེ་སྤོང་བར་མི་ནུས་བའི་ཕྱིར་ཏེ། མདོ་ལས། འཇིག་རྟེན་པ་དག་ཏིང་འཛིན་སྒོམ་བྱེད་
ཀྱང། །དེ་ནི་བདག་ཏུ་འདུ་ཤེས་འཇིག་མི་བྱེད། །དེ་ནི་ཕྱིར་ཞིང་ཉོན་ཡོངས་རབ་འཁྲུག་སྟེ། །ལྷག་སྤྱོད་ཀྱིས་ནི་ཏིང་འཛིན་འདིར་བསྒོམས་བཞིན། །གལ་ཏེ་ཆོས་ལ་བདག་མེད་སོ་སོར་རྟོག་སོ་སོར་དེ་བརྟགས་གང་ཡིན་བསྒོམ་པ་ནི། །
དེ་ནི་མྱ་ངན་འདས་ཐོབ་འབྲས་བུའི་རྒྱུ། །རྒྱུ་གཞན་གང་ཡིན་དེ་ནི་ཞིང་མི་འགྱུར། ཞེས་གསུངས་བའི་ཕྱིར། འོ་ན་ངེས་འབྱུང་བྱམས་སྙིང་རྗེ་བྱང་ཆུབ་ཀྱི་སེམས་ཀྱིས་འཁོར་བའི་རྩ་བ་བདག་འཛིན་ལྷན་སྐྱེས་སླར་སྐྱེ་མི་རུང་གི་ཆོས་ཅན་དུ་བྱས་
ནས་སྤོང་མི་ནུས་པའི་རྒྱུ་མཚན་ཅི་ཡིན་ཞེ་ན། དེའི་རྒྱུ་མཚན་ཡོད་དེ། བདག་འཛིན་སྤོང་བ་ནི་ཕྱི་རོལ་གྱི་ཡུལ་ཚེད་མ་འདོན་པ་བཞིན་དུ་སྤོང་བར་མི་ནུས་ཀྱི། དེའི་འཛིན་སྟངས་ཀྱི་ཞེན་ཡུལ་སུན་ཕྱུང་ནས་དེ་དང་འཛིན་སྟངས་དངོས་སུ་འགལ་
བའི་ལམ་གྱིས་སྤོང་དགོས་བ་གང་ཞིག། ངེས་འབྱུང་སོགས་བདག་འཛིན་དང་འཛིན་སྟངས་དངོས་སུ་འགལ་བ་མ་ཡིན་པའི་ཕྱིར། དང་པོ་གྲུབ་སྟེ། རྣམ་འགྲེལ་ལས། འདོད་དང་སྡང་སོགས་སྤོང་བ་ནི། །དེ་དག་ཡུལ་ལ་མ་མཐོང་བས།།
ཡིན་གྱི་ཕྱི་ཚུལ་དག་གིས་མིན། ཞེས་དང། འདི་ཡུལ་སུན་ཕྱུང་མེད་པར་ནི། །དེ་སྤོང་བར་ནི་ནུས་མ་ཡིན། ཞེས་དང། བཞི་བརྒྱ་པ་ལས། ཡུལ་ལ་བདག་མེད་མཐོང་ན་ནི། །སྲིད་བའི་ས་བོན་འགག་པར་འགྱུར། ཞེས་

[037B] རྟགས་གཉིས་བ་གྲུབ་སྟེ། རྣམ་འགྲེལ་ལས། བྱམས་སོགས་རྨོངས་དང་འགལ་མེད་ཕྱིར། །ཤིན་ཏུ་ཉེས་པ་ཚར་གཅོད་མིན། ཞེས་གསུངས་པའི་ཕྱིར། དོན་དེ་ལ་དགོངས་ནས་མཁས་གྲུབ་ཐམས་ཅད་
མཁྱེན་པས། གཟུགས་བརྙན་གསལ་བའི་མེ་ལོང་དུ། འཁོར་བའི་རྩ་བ་བདག་འཛིན་ལྷན་སྐྱེས་དང། །དངོས་སུ་འགལ་བའི་བདག་མེད་མི་སྒོམ་པར། །དུས་གསུམ་ཡིད་བྱེད་འགོག་བ་ལྷུར་ལན་པ། །དུད་འགྲོའི་སྒྲུབ་ཐབས་སྒོམ་གྱི་
གཟུགས་བརྙན་ཡིན། ཞེས་གསུངས་པའི་ཕྱིར། འོན་བདག་འཛིན་ལྷན་སྐྱེས་རྩ་བ་ནས་སྤོང་བར་བྱེད་པའི་གཉེན་པོ་དེ་གང་ཡིན་ཞེ་ན། དེ་ཡོད་དེ། བདག་མེད་མངོན་སུམ་དུ་རྟོགས་པའི་ཤེས་རབ་དེ་དེ་ཡིན་པའི་ཕྱིར་ཏེ། རྣམ་འགྲེལ་
ལས། དེ་ཡི་གཉེན་པོ་ནི། བདག་མེད་མཐོང་བ་འགལ་བ་ཡིན། ཞེས་གསུངས་པའི་ཕྱིར། འོན་བདག་མེད་རྟོགས་པའི་ཤེས་རབ་ཀྱིས་བདག་འཛིན་རྩ་བ་ནས་སྤོང་ནུས་པའི་རྒྱུ་མཚན་གང་ཞེ་ན། དེའི་རྒྱུ་མཚན་ཡོད་དེ། བདག་མེད་
མངོན་སུམ་དུ་རྟོགས་པའི་ཤེས་རབ་དང། བདག་འཛིན་ལྷན་སྐྱེས་གཉིས་འཛིན་སྟངས་དངོས་སུ་འགལ་བ་གང་ཞིག། བདག་མེད་རྟོགས་པའི་ཤེས་རབ་དེ་ལ་རྒྱབ་རྟེན་གྱི་རིགས་པ་ཡང་དག་ཡོད། ཅིག་ཤོས་ལ་དེ་མེད་པའི་ཕྱིར། བྱས་
པ་ལ་ཁོ་ན་རེ། འོ་ན་བདག་འཛིན་ལྷན་སྐྱེས་ཀྱིས་ཀྱང་བདག་མེད་རྟོགས་པའི་ཤེས་རབ་འགོག་ནུས་པར་ཐལ། དེ་གཉིས་འཛིན་སྟངས་དངོས་སུ་འགལ་བའི་ཕྱིར་ཞེ་ན། མ་ཁྱབ་སྟེ། བདག་མེད་རྟོགས་པའི་ཤེས་རབ་ཡུལ་གྱི་གནས་ཚུལ་

[038A]༄༅། །ལ་ཕྱིན་ཅི་མ་ལོག་བར་ཞུགས། ཅིག་ཤོས་ཡུལ་གྱི་གནས་ཚུལ་ལ་ཕྱིན་ཅི་ལོག་ཏུ་ཞུགས་བའི་ཕྱིར། ཁྱབ་སྟེ། རྣམ་འགྲེལ་ལས། འཚེ་བ་མེད་དང་ཡང་དག་དོན། །རང་བཞིན་ལ་ནི་ཕྱིན་ལོག་གིས། །འབད་
དུ་ཟིན་ཀྱང་མི་ལྡོག་སྟེ། །བློ་ནི་དེ་ཕྱོགས་འཛིན་ཕྱིར་རོ། །ཞེས་གསུངས་པའི་ཕྱིར། འོ་ན་བདག་མེད་རྟོགས་པའི་ཤེས་རབ་དེ་ཡུལ་གྱི་གནས་ཚུལ་ལ་ཇི་ལྟར་ཞུགས་ཤེ་ན། དེ་ལྟར་ཞུགས་ཏེ། གང་ཟག་གི་བདག་མེད་རྟོགས་པའི་
ཤེས་རབ་དེ་གང་ཟག་གི་གནས་ཚུལ་ལ་ཞུགས། ཆོས་ཀྱི་བདག་མེད་རྟོགས་པའི་ཤེས་རབ་དེ་ཡང་ཕུང་སོགས་ཆོས་ཀྱི་གནས་ཚུལ་ལ་ཞུགས་པའི་ཕྱིར། དང་པོ་གྲུབ་སྟེ། གང་ཟག་རྟོག་པས་བཏགས་ཙམ་མ་གཏོགས་དང་པོ་ཉིད་ནས་རང་
ངོས་ནས་མ་གྲུབ་བ་དེ་གང་ཟག་གི་གནས་ལུགས་མཐར་ཐུག་གང་ཞིག། གང་ཟག་གི་བདག་མེད་རྟོགས་པའི་ཤེས་རབ་དེས་དེ་ལྟར་མ་གྲུབ་བ་དེ་རང་གི་འཛིན་སྟངས་ཀྱི་དངོས་ཡུལ་དུ་བྱེད་པའི་ཕྱིར། རྟགས་གཉིས་བ་དེས་མཚོན། ཡང་ཁོ་ན་
རེ། བདག་མེད་རྟོགས་པའི་ཤེས་རབ་དེས་ཆགས་སྡང་གཉིས་རྩ་བ་ནས་སྤོང་མི་ནུས་པར་ཐལ། དེ་དེ་གཉིས་དང་འཛིན་སྟངས་དངོས་སུ་མི་འགལ་བའི་ཕྱིར་ཏེ། དེ་རང་ཡུལ་ལ་ཆགས་པའི་རྣམ་པ་ཅན་ཡང་མ་ཡིན། སྡང་བའི་རྣམ་པ་
ཅན་ཡང་མ་ཡིན་བའི་ཕྱིར་ན། སྔ་མ་ལ་མ་ཁྱབ་སྟེ། དེས་ཆགས་སོགས་ཉོན་མོངས་པའི་རྩ་བ་བདག་འཛིན་ལྷན་སྐྱེས་དང་འཛིན་སྟངས་དངོས་སུ་འགལ་བའི་སྒོ་ནས་དེ་སླར་མི་སྐྱེ་བའི་ཆོས་ཅན་དུ་བྱས་ནས་སྤངས་པས། ཆགས་སོགས་

[038B] དཔེར་ན་ལུས་དབང་འགགས་ན་དབང་པོ་གཞན་རྣམས་རང་འགགས་སུ་འགྱུར་བ་དང། སྡོང་པོ་རྩ་བ་ནས་བཅད་ན་ཡལ་ག་དང་ལོ་མ་རྣམས་རང་བསྐམས་ལ་འགྲོ་བ་བཞིན་ཡིན་བའི་ཕྱིར་ཏེ་
བཞི་བརྒྱ་པ་ལས། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་འགྱུར་ཏེ། །དེ་ཕྱིར་ཉོན་མོངས་ཐམས་ཅད་ཀྱང། །གཏི་མུག་བཅོམ་པས་བཅོམ་པར་འགྱུར། །རྟེན་ཅིང་འགྲེལ་པར་འབྱུང་བ་ནི། །མཐོང་ན་གཏི་མུག་འབྱུང་
མི་འགྱུར། །དེ་ཕྱིར་འབད་པ་ཀུན་གྱིས་འདིར། །གཏམ་འདི་ཁོ་ན་བསྙད་པར་བྱ། ཞེས་གསུངས་པའི་ཕྱིར། ཡང་ཁ་ཅིག་ན་རེ། གང་ཟག་གི་བདག་འཛིན་ལྷན་སྐྱེས་སྤོང་བ་ལ་དེ་དང་འཛིན་སྟངས་དངོས་སུ་འགྲེལ་བའི་ལམ་དེས་བར་བསྒོམ་མི་
དགོས་པར་ཐལ། གང་ཟག་གི་བདག་ཡོད་པ་དང། གང་ཟག་གི་བདག་མེད་པ་སོགས་ཡུལ་ཅི་ཡང་ཡིད་ལ་མ་བྱས་པར་རྟོག་མེད་དུ་བཞག་པས་འཁོར་བ་ལས་གྲོལ་བར་འགྱུར་བའི་ཕྱིར་ཏེ། དཔེར་ན་ལུང་རིགས་ཀྱིས་དཔྱོད་པ་ནི་ལུས་ལ་དུག་མདའ་
ཟུག་བ་དངོས་སུ་མི་འདོན་པར་བསམ་བློ་བཏང་ཡིན་སྡོད་པ་དང་འདྲ། ཅི་ཡང་ཡིད་ལ་མི་བྱེད་པ་ནི་ལུས་ལ་ཚེར་མའམ་མདའ་ཟུག་པ་དངོས་སུ་འདོན་པ་དང་འདྲ་བའི་ཕྱིར་དང། འཛིན་པ་དང་རྟོག་དཔྱོད་བྱུང་ཕྱིན་འཁོར་བའི་རྒྱུ་ལས་མ་འདས་པའི་ཕྱིར་ཏེ་
མདོ་ལས། སྦྱིན་སོགས་དྲུག་ལ་མངོན་པར་ཞེན་པ་བདུད་ཀྱི་ལས་སོ། །ཞེས་པ་དང། ཕུང་པོ་གསུམ་པ་ལས། དམིགས་པར་ལྷུང་བས་སྦྱིན་པ་བྱིན་པ་དང་ཚུལ་ཁྲིམས་མཆོག་འཛིན་གྱིས་ཚུལ་ཁྲིམས་བསྲུངས་པ་སོགས་ལ་དེ་དག་ཐམས་

[039A]༄༅། །ཅད་སོ་སོར་བཤགས་པར་བགྱིའོ། །ཞེས་བཤད་པ་དང། ཚངས་པས་ཞུས་པ་ལས། དཔྱོད་པ་ཇི་སྙེད་པ་དེ་ཐམས་ཅད་ནི་རྟོག་པའོ། །ཡོངས་སུ་མི་རྟོག་པ་ནི་བྱང་ཆུབ་པོ། །ཞེས་གསུངས་པའི་ཕྱིར་ཟེར་ན་མི་
འཐད་དེ། དེ་དག་འཐད་ན། བརྒྱལ་བ་དང་གཉིད་འཐུག་ལ་གནས་པ་ཡང་ལམ་བསྒོམ་པར་འགྱུར་བའི་ཕྱིར། དེས་ན་འཁོར་བའི་རྩ་བར་གྱུར་པའི་བདག་འཛིན་ལྷན་སྐྱེས་སྤོང་བ་ལ། གཅིག་དུ་བྲལ་ལ་སོགས་པའི་རིགས་པ་ཡང་
དག་ལ་བརྟེན་ནས་གང་ཟག་གི་བདག་བཀག་ནས་བདག་མེད་རྟོགས་པའི་ཤེས་རབ་གོམས་དགོས་ཏེ། དབུ་མ་ལ་འཇུག་པ་ལས། ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །ལྟ་ལས་བྱུང་བ་བློ་ཡིས་མཐོང་གྱུར་ཅིང། །
བདག་ནི་འདི་ཡི་ཡུལ་དུ་རྟོགས་བྱས་ནས། །རྣལ་འབྱོར་པ་ཡིས་བདག་ནི་འགོག་པར་བྱེད། ཅེས་དང། རྣམ་འགྲེལ་ལས། སྟོང་ཉིད་ལྟ་བས་གྲོལ་འགྱུར་གྱི། །སྒོམ་པ་ལྷག་མ་དེ་དོན་ཡིན། ཞེས་གསུངས་པའི་ཕྱིར། ཡང་
ཁ་ཅིག། ཐོས་བསམ་གྱི་དུས་སུ་དབུ་མའི་གཞུང་ནས་འབྱུང་བའི་རིགས་པ་ཡང་དག་གིས་བདག་མེད་ཀྱི་དོན་གཏན་ལ་འབེབས་ཀྱང། སྒོམ་པས་ཉམས་སུ་ལེན་པའི་ཚེ་ལུང་རིགས་ཀྱིས་མི་དཔྱོད་པར་སེམས་ཅིར་ཡང་མི་རྟོག་པར་འཇོག་པ་
ཡིན་ཟེར་བ་མི་འཐད་དེ། དེ་ལྟར་ན་ཐོས་བསམ་གྱིས་གཏན་ལ་ཕབ་པ་དང། སྒོམ་པ་གཉིས་འབྲེལ་མེད་དུ་འགྱུར་བའི་ཕྱིར་ཏེ། པོ་ཏོ་བའི་བེའུ་བུམ་ལས། ཁ་ཅིག་ཐོས་བསམ་དུས་ན་རིགས་པས། །རང་བཞིན་མེད་པར་གཏན་

[039B] །སྒོམ་དུས་མི་རྟོག་འབའ་ཞིག་བསྒོམ་ཟེར། །དེ་ལྟ་ན་ནི་འབྲེལ་མེད་སྟོང་ཉིད། །ལོགས་སུ་བསྒོམས་ཕྱིར་གཉེན་པོར་མི་འགྱུར། །དེ་ལྟ་བས་ན་སྒོམ་དུས་ཉིད་ནའང། །གཅིག་དང་དུ་བྲལ་རྟེན་འབྲེལ་ལ་སོགས། །གང་ལ་གོམས་
པས་སོ་སོར་བརྟོག་ཅིང། །ཅུང་ཟད་མི་རྟོག་ཉིད་དུའང་གནས་བྱ། །དེ་ལྟར་བསྒོམས་ན་ཉོན་མོངས་གཉེན་པོ། །ལྷ་གཅིག་རྗེས་སུ་འབྲང་བར་འདོད་ཅིང། །ཕ་རོལ་ཕྱིན་ལུགས་སྤྱོད་པར་འདོད་པས། །ཤེས་རབ་བསྒོམ་པའི་ལུགས་ནི་དེ་ཡིན་
དེ་ཡང་གང་ཟག་བདག་མེད་གོམས་པས། །དེ་ནས་དེ་ལྟར་རྗེས་སུ་འཇུག་བྱ། ཞེས་གསུངས་པའི་ཕྱིར། ཡང་ཁ་ཅིག། དང་པོར་གཅིག་དུ་བྲལ་ལ་སོགས་པའི་རིགས་པས་དཔྱད་ནས་བདག་མེད་ངེས་པའི་ཆོ་སྟོང་ཉིད་དམིགས་ཡུལ་དུ་བྱས་
ནས་མི་དཔྱོད་པར། །རྩེ་གཅིག་ཏུ་དམིགས་ནས་བསྒོམས་པས་བདག་འཛིན་སྤོང་ནུས་སོ་སྙམ་ན། དེ་ཡང་མི་འཐད་དེ། སྔར་བཤད་པའི་སྒོམ་ཚུལ་དེ་སྟོང་ཉིད་ལ་དམིགས་པའི་ཞི་གནས་བསྒོམ་ཚུལ་གང་ཞིག་འཁོར་བའི་རྩ་བར་གྱུར་པའི་
བདག་འཛིན་དེ་སྟོང་ཉིད་ཀྱི་དོན་ལ་སོ་སོར་རྟོག་པའི་ཤེས་རབ་ཀྱིས་ཡང་ཡང་དཔྱད་པའི་སྟོབས་ཀྱིས་དྲངས་པའི་ལྷག་མཐོང་གིས་སྤོང་དགོས་པའི་ཕྱིར། དཔེར་ན་མཚན་མོ་རྒྱུས་མེད་ཀྱི་བྲག་ཕུག་ལྟ་བུར་སྲིན་མོ་ཡོད་དམ་མེད་སྙམ་དུ་འཇིགས་པ་ན། །བྲག་
ཕུག་དེར་སྲིན་མོ་མེད་སྙམ་དུ་བསྒོམས་པ་ཙམ་གྱིས་འཇིགས་པ་དེ་སེལ་མི་ནུས་ཀྱི། སྒྲོན་མེ་བཏེག་ནས་དེར་སྲིན་མོ་འདུག་མི་འདུག་ལེགས་པར་རྩད་བཅད་པས། དེར་དེ་མེད་པའི་བློ་ཐག་ཆོད་པ་ན་འཇིགས་པ་དེ་སེལ་བའི་ཕྱིར་དང། ལྟ་བ་བསྒོམ་པའི་

[040A]༄༅། །ཚེ་སྟོང་ཉིད་རང་རྒྱུད་ཀྱི་བློའི་དམིགས་ཡུལ་ཙམ་དུ་བྱས་པས་མི་ཆོག་གི། འཛིན་སྟངས་ཀྱི་ཡུལ་དུ་བྱས་ནས་བསྒོམ་དགོས་པའི་ཕྱིར། ཡང་ཁ་ཅིག། བདག་མེད་ཀྱི་ལྟ་བ་རྙེད་པའི་ཆོ་བདག་མེད་འཛིན་སྟངས་ཀྱི་ཡུལ་དུ་བྱས་
ནས་མ་བརྗེད་ཙམ་བྱས་པས་ཆོག་གི། རིགས་པས་ཡང་ཡང་དཔྱོད་མི་དགོས་སོ་སྙམ་ན། དེ་ཡང་མི་འཐད་དེ། སྒོམ་ཚུལ་འདི་དག་ནི། ཕ་རོལ་ཏུ་ཕྱིན་པའི་ལྟ་བའི་སྐྱོང་ཚུལ་ཡིན་ཅིང། དེའི་ནང་ནས་ཀྱང་སོ་སྐྱེ་ལས་དང་པོ་པས་
ལྟ་བ་ཐོག་མར་སྐྱོང་བའི་སྐབས་ཡིན་པས། གཏན་ཚིགས་སམ་རྒྱུ་མཚན་ཡང་དག་ལ་བརྟེན་པའི་རིགས་ཤེས་རྗེས་དཔག་གིས་བདག་མེད་བསྒོམ་པ་ཡིན་ལ། དེ་ལ་བདག་མེད་པའི་རྒྱུ་མཚན་ཡང་ཡང་བསམས་པའི་དཔྱད་པ་མ་བྱས་ན་
རིགས་ཤེས་དེས་དྲངས་པའི་བདག་མེད་ངེས་པའི་ངེས་ཤེས་ཤུགས་ཅན་མི་སྐྱེ་ཞིང། དེ་མ་སྐྱེས་ན་བདག་མེད་ལ་དམིགས་པའི་སྒོམ་བྱུང་སྐྱེ་བ་མི་སྲིད། དེ་མ་སྐྱེས་ན་བདག་མེད་མངོན་དུ་འགྱུར་བ་མི་སྲིད་པའི་ཕྱིར། དཔེར་ན་མི་རྟག་
པ་དང། ལས་འབྲས་དང་འཁོར་བའི་ཉེས་དམིགས། བྱམས་སྙིང་རྗེ་བྱང་ཆུབ་ཀྱི་སེམས་སོགས་བསྒོམ་པའི་ཚེ། བདག་ནི་འཆིའོ་སྙམ་པ་ཙམ་གྱི་འཛིན་སྟངས་གཅིག་ཁོ་ན་བཟུང་བས་མི་ཆོག་པར། བདག་ངེས་པར་འཆི། མྱུར་
དུ་འཆི། ནམ་འཆི་ལ་ངེས་པ་མེད་པའི་རྒྱུ་མཚན་ཞིབ་ཏུ་བསམས་དགོས་པ་བཞིན་ཡིན་པའི་ཕྱིར་ཏེ། དེ་ལྟར་ཡང་ལྷག་མཐོང་ཆེན་མོ་ལས། ལུང་དང་རིགས་པས་སྒོ་དུ་མ་ནས་དཔྱོད་པ་ནི་བདག་མེད་པའི་དོན་མ་རྟོགས་པ་རྟོགས་པའི་དོན་དུ་

[040B] ལྟ་བ་ཡང་རྙེད་ཟིན་པས་བསྒོམ་པའི་ཚེ་མི་དགོས་སོ་སྙམ་ན། དེ་ལྟ་ན་མཐོང་ལམ་དུ་བདག་མེད་པ་མངོན་སུམ་དུ་རྟོགས་པ་ཡིན་པས། དེ་ནས་མཐོང་ཟིན་པ་དེ་བསྒོམ་པ་དོན་མེད་པར་འགྱུར་རོ། །གལ་ཏེ་དེ་ནི་བསྒོམ་དགོས་ཏེ་སྒོམ་སྤང་རྣམས་
གོམས་པས་སྤོང་གི། མཐོང་བ་ཙམ་གྱིས་མི་སྤོང་ངོ་སྙམ་ན། མཚུངས་ཏེ་འདིར་ཡང་སྔར་ཐོས་བསམ་གྱིས་གཏན་ལ་ཕབ་པས་ངེས་ཟིན་ཀྱང་གཏན་ལ་འབེབས་པ་ལ་གོམས་པར་བྱེད་དགོས་པའི་ཕྱིར་ཏེ། ཇི་ཙམ་གཏན་ལ་འབེབས་པ་དེ་གོམས་པར་
བྱས་པ་དེ་ཙམ་དུ་ངེས་པ་ཤུགས་དྲག་པ་དང་རྒྱུན་རིང་བ་དང་རྣམ་པ་གསལ་བ་དང་བརྟན་པར་འགྱུར་པ་སོགས་སུ་མཐོང་བའི་ཕྱིར་རོ། །དེས་ན་རྣམ་འགྲེལ་ལས། ངེས་པ་དང་ནི་སྒྲོ་འདོགས་ཡིད། །གནོད་བྱ་གནོད་བྱེད་ངོ་བོའི་ཕྱིར། ཞེས་གསུངས་པ་
ལྟར། དེ་གཉིས་གནོད་བྱ་གནོད་བྱེད་ཡིན་པས་ངེས་པ་ཇི་ལྟར་བརྟན་པ་དང་ཤུགས་དྲག་པ་སོགས་སུ་སོང་བ་དེ་ཙམ་དུ་སྒྲོ་འདོགས་ལ་གནོད་པས་འདིར་ཡང་རང་བཞིན་མེད་པའི་ངེས་པ་ཇེ་འཕེལ་དུ་བཏང་དགོས་ལ། དེ་ཡང་གནོད་བྱེད་དང་སྒྲུབ་བྱེད་དུ་མའི་
སྒོ་ནས་བསམ་དགོས་པའི་ཕྱིར་རོ། །དེ་ལྟ་མ་ཡིན་ན་མི་རྟག་པ་དང་ལས་འབྲས་དང་འཁོར་བའི་ཉེས་དམིགས་དང་བྱང་ཆུབ་ཀྱི་སེམས་དང། བྱམས་པ་དང་སྙིང་རྗེ་སོགས་ལའང་དེ་དག་གི་གོ་བ་རྙེད་ནས་མི་དཔྱོད་པར་བདག་ནི་འཆིའོ་སྙམ་པ་ཙམ་གྱི་འཛིན་
སྟངས་ཁོ་ན་བཟུང་ནས་བསྐྱང་དགོས་པར་འགྱུར་ཏེ། རྒྱུ་མཚན་ཀུན་ནས་མཚུངས་པའི་ཕྱིར་རོ། །དེས་ན་ངེས་པ་རྣམ་དག་འདྲེན་པ་ལ་ནི་བདག་ནི་འཆིའོ་སྙམ་པ་དང། སེམས་ཅན་གྱི་དོན་དུ་སངས་རྒྱས་ཐོབ་པར་བྱའོ་སྙམ་པ་དང། སེམས་ཅན་སྙིང་རེ་རྗེ་

[041A]༄༅། །སྙམ་པ་ཙམ་ལ་སོགས་པ་དམ་བཅའ་ཙམ་རེས་མི་ཆོག་གི། རྒྱུ་མཚན་སྒོ་དུ་མ་ནས་བསམ་དགོས་པ་བཞིན་དུ། རང་བཞིན་མེད་པའི་ངེས་པ་བརྟན་པ་དང་ཤུགས་དྲག་པ་སོགས་ཀྱང་དམ་བཅའ་ཙམ་ཞིག་བཟུང་བས་མི་ཆོག་གི་
གནོད་བྱེད་དང་སྒྲུབ་བྱེད་སྒོ་དུ་མ་ནས་བསམ་དགོས་ཏེ། སྐྱེས་བུ་ཆུང་ངུའི་སྐབས་སུ་ཡང་དང་ཡང་དུ་བཤད་ཟིན་ཏོ། །ཞེས་གསུངས་པའི་ཕྱིར། དེ་ལྟར་ལས་དང་པོ་པས་གང་ཟག་གི་བདག་མེད་རྟོགས་པའི་ལྟ་བ་དང་པོར་སྐྱོང་བའི་ཚེ་གང་ཟག་བདེན་
པར་གྲུབ་པ་རྣམ་པར་བཅད་ཙམ་གྱི་མེད་དགག་དེ་ཉིད་རང་རྒྱུད་ཀྱི་བློའི་འཛིན་སྟངས་ཀྱི་ཡུལ་དུ་བྱས་ནས་བསྒོམ་དགོས་པ་ལ། པཎ་ཆེན་ཤཱཀྱ་མཆོག་ལྡན་པས། གཞིས་ཀ་སྣེའུ་བའི་དགོངས་འཛིན་ལ་སེ་ར་གུང་རུ་རྒྱལ་བཟང་པའི་དྲུང་དུ་ཆོས་གསན་ལ་བྱོན་
པས། གུང་རུའི་ཞལ་ནས། དགག་བྱ་བཀག་ཤུལ་གྱི་འཛིན་སྟངས་སྦྱོར་བ་འདི་མཁས་གྲུབ་དགེ་ལེགས་པ་རང་གི་རྩལ་བཤད་བྱས་པའི་ཁ་འཛིན་རི་བོ་དགེ་ལྡན་པ་ཡོངས་ཀྱིས་སྒྲོགས་པར་སྣང། རྗེ་རིན་པོ་ཆེ་དང། བླ་མ་རྗེ་བཙུན་རེད་མདའ་པ་གཉིས་
དགག་བྱ་ངོས་འཛིན་ཕྲ་ཞིབ་དཔྱོད་ཚུལ་བག་ཙམ་རྩིང་ཞིབ་ལས། མཉམ་གཞག་འཇོག་ཚུལ་འདྲ། ལར་རང་མདོ་སྡུད་པར། རྩྭ་དང་ཤིང་ལས་མེ་འབྱུང་བས་ནི་དེ་ཉིད་བསྲེག། ཅེས་ཤིང་དགྲ་མེ། མེ་དགྲ་ཤིང་ཡིན་ཅིང། ཤིང་བསྲེག་པ་ལ་མེ་དགོས། མེ་
སྦོར་བ་ལ་ཤིང་དགོས། ཤིང་ཟད་མཐར་མེ་འཆི། ཕན་ཚུན་མེད་ན་མི་འབྱུང་གི། བལྟོས་ཆོས་རྟེན་འབྲེལ་ཡིན་གསུང་བ་དངོས་སུ་ཐོས་ཞེས་པ་དང། པཎ་ཆེན་ཤཱཀ་མཆོག་རང་གིས་མཛད་པའི་ལུགས་གཉིས་ཕྱག་རྒྱ་ཆེན་པོའི་བཞེད་ཚུལ་ལ་འཁྲུལ་

[041B] བཀའ་གདམས་ལྟ་བའི་ངོས་འཛིན་བདག་ལྟ་དང། །འཛིན་པ་འགལ་ཕྱིར་ཞན་པའི་བློ་ཞེས་ཟེར། །མི་བསམ་མི་མིན་ཡིད་ལ་མི་བྱེད་པ། །ལྟ་བའི་དངོས་གཞིར་མར་མེ་མཛད་དཔལ་གསུང། །
ཀུན་རྫོབ་ཚད་མས་གྲུབ་པ་བཀའ་གདམས་ཀྱི། །བདེན་གཉིས་འཇོག་ཚུལ་བླ་མེད་ཡིན་ཞེས་ཟེར། །ཀུན་རྫོབ་འཁྲུལ་པའི་སྣང་བ་ཡིན་ཞེས་པ། །བཀའ་གདམས་གཞུང་ལུགས་ཀུན་ལས་གསལ་དེ་ཡིན། །དཔྱད་སྒོམ་ངེས་ཤེས་རྒྱུན་དུ་སྟེན་བྱེད་
པ། །པོ་ཏོ་བ་ཡི་གདམས་ངག་ཡིན་ཞེས་ཟེར། །སོར་རྟོག་ཡེ་ཤེས་ཉིད་ཀྱང་སྟོང་ཉིད་ཀྱི། མེ་ལྕེས་བསྲེག་ཅེས་ཨཏི་ཤ་ཡིས་གསུངས། །ཕྱི་ནས་བྱིན་པའི་གྲགས་པ་གསལ་ལྡན་པ། སྔོན་དུས་གང་ཅན་བྱོན་པའི་བཤད་རྒྱུད་དང། །སྒྲུབ་
རྒྱུད་འཛིན་པོ་དེ་ཀུན་ཕལ་ཆེར་གྱི། །རང་རང་ལུགས་ཀྱི་བཤད་པའི་སྲོལ་ཆེན་དང། །ལྟ་དང་སྒོམ་པའི་རྣམ་གཞག་ཇི་སྙེད་པ། །ལུང་རིགས་ཉི་ཟླའི་འོད་ཕྲེང་བགྲང་ཡས་ཀྱིས། །སྔོན་གྱི་ལུགས་འཛིན་མུན་པའི་ཕག་ཏུ་གཟིམས། འཁྲུལ་སྣང་ཉི་ཟླའི་
སྤབས་པ་ཟ་བྱེད་དེ། །ཡོངས་རྫོགས་བསྟན་པའི་ས་ཆེན་འདེགས་ནུས་པ། །ལུང་རིགས་འཇུག་པ་བཅུ་པའི་རོལ་རྩེད་མཁན། །འགའ་ཞིག་ངེས་དོན་མཁའ་ལ་ཐོགས་མེད་བརྒྱུ། ཞེས་རྗེ་བཙུན་ཙོང་ཁ་པ་ཆེན་པོ་དང། མཁས་གྲུབ་དགེ་ལེགས་
དཔལ་བཟང་ལ་ཟུར་ཟ་བ་མང་དུ་མཛད་ཅིང། ཁོང་རང་ལྟ་བ་བསྒོམ་པའི་ཚེ་ཅི་ཡང་ཡིད་ལ་མི་བྱེད་པར་འཇོག་པ་འཐད་པའི་ཕྱོགས་མང་པོ་བཙལ་འདུག་ཀྱང། ལྟ་བ་སྐྱོང་བའི་ཚེ་དགག་བྱ་བཀག་པའི་འཛིན་སྟངས་སྦྱོར་བ་མཁས་གྲུབ་རིན་པོ་ཆེའི་རང་བཟོ་

[042A]༄༅། །མ་ཡིན་གྱི། རྗེ་རིན་པོ་ཆེ་ཡང་བཞེད་ལ་དོན་ལ་གནས་པ་ཡང་ཡིན་ཏེ། སྤྱིར་ལམ་གང་དང་གང་བསྒོམ་ཡང་རང་རྒྱུད་ཀྱི་བློ་བསྒོམ་བྱའི་ལམ་དེའི་དམིགས་རྣམ་ཅན་དུ་བསྐྱེད་ནས་བསྒོམ་དགོས་པ་གང་ཞིག། བདེན་གྲུབ་རྣམ་པར་
དཔྱད་ཙམ་གྱི་སྟོང་པ་དེ། བདག་མེད་རྟོགས་པའི་ལྟ་བའི་རྣམ་པའི་ཡུལ་ཡིན་པའི་ཕྱིར། རྟགས་དང་པོ་གྲུབ་སྟེ། དཔེར་ན་སྙིང་རྗེ་བསྒོམ་པའི་ཚེ་རང་གི་བློ་སེམས་ཅན་ལ་དམིགས་ནས་སྡུག་བསྔལ་གྱིས་མནར་བ་ལ་མི་བཟོད་པའི་རྣམ་པ་ཅན་དུ་བསྐྱེད་
ནས་བསྒོམ་པ་བཞིན་ཡིན་པའི་ཕྱིར་ཏེ། ལམ་རིམ་ཆེན་མོ་ལས། དེ་ནས་སྒོམ་ཞེས་པ་ཕར་ཕྱིན་གྱི་འགྲེལ་བཤད་ཚིག་གསལ་ལས། སྒོམ་པར་བྱེད་པ་ཞེས་བྱ་བ་ནི་ཡིད་དེའི་སྐལ་བ་ཅན་དུ་བྱེད་པའམ་དེའི་དངོས་པོར་བྱེད་པའོ་ཞེས་བཤད་པ་ལྟར་གོ་
བར་བྱ་སྟེ། དཔེར་ན། དང་པ་བསྒོམ་སྙིང་རྗེ་བསྒོམ་ཞེས་པ་ནི་ཡིད་དེ་དང་དེར་བསྐྱེད་པ་ལ་བྱ་དགོས་པ་བཞིན་ནོ། །ཞེས་གསུངས་པའི་ཕྱིར། རྟགས་གཉིས་པ་གྲུབ་སྟེ། བདེན་གྲུབ་རྣམ་པར་བཅད་ཙམ་གྱི་སྟོང་པ་དེ། དེ་འདྲའི་ལྟ་བའི་འཛིན་
སྟངས་ཀྱི་ཡུལ་ཡིན་པའི་ཕྱིར་ཏེ། དེ་འདྲའི་ལྟ་བ་དང། བདེན་འཛིན་གཉིས་འཛིན་སྟངས་དངོས་འགལ་གང་ཞིག། བདེན་གྲུབ་དེ་བདེན་འཛིན་གྱི་འཛིན་སྟངས་ཀྱི་ཡུལ་ཡིན་པའི་ཕྱིར་ཏེ། དེ་དེའི་ཞེན་ཡུལ་ཡིན་པའི་ཕྱིར། གཞན་ཡང། ལྟ་བ་བསྒོམ་ཚེ་
དགག་བྱ་བཀག་ཤུལ་གྱི་འཛིན་སྟངས་སྦྱར་ནས་བསྒོམ་དགོས་པར་ཐལ། སྒོམ་བྱེད་པའི་ཚེ་བསྒོམ་བྱ་སྒོམ་བྱེད་ཡུལ་ཡུལ་ཅན་དུ་སྦྱར་ནས་སྒོམ་པར་བྱེད་དགོས་པའི་ཕྱིར་ཏེ། བསྒོམ་བྱ་བློ་ཡུལ་དུ་མ་ཤར་བར་སྒོམ་བྱེད་མི་ཤེས་པའི་ཕྱིར་རོ། །ཁྱད་

[042B] རྗེ་རིན་པོ་ཆེའི་བཞེད་པ་མཁས་གྲུབ་རིན་པོ་ཆེས་བཀྲལ་བ་ལྟར་ཡིན་ཏེ། ལྷག་མཐོང་ཆེན་མོ་ལས། འདིར་གལ་ཆེ་བ་ནི་རང་གི་མ་རིག་པས་སྒོར་བཏགས་པའི་འཛིན་སྟངས་སུན་ཕྱུང་བའི་སྒོ་ནས་
དེའི་ལྡོག་ཕྱོགས་རང་བཞིན་གྱིས་སྟོངས་པའི་སྟོང་པ་ཉིད་ཀྱི་སྟེང་དུ་ངེས་པ་ཤུགས་དྲག་བསྐྱེད་ནས་སྟོང་ཉིད་བསྒོམ་དགོས་པ་ཡིན་གྱི། བདག་འཛིན་དང་མ་རིག་པའི་འཛིན་སྟངས་སུན་མ་ཕྱུང་བར་སྟོང་ཉིད་ཟུར་པ་ཞིག་ལ་བྱས་ནས་བསྒོམས་ཀྱང་བདག་འཛིན་ལ་
ཅི་ཡང་མི་གནོད་པས། འདྲེ་ཤར་སྒོར་གནོད་པ་ལ་གླུད་ནུབ་སྒོར་གཏོང་བ་དང་འདྲའོ་ཞེས་གོང་མ་རྣམས་གསུང་བ་མང་བར་སྣང་ངོ། །ཞེས་གསུངས་པ་འདིས་བཀའ་གདམས་གོང་མ་རྣམས་དང་རྗེ་ཉིད་ཀྱི་གལ་ཆེ་བའི་དགོངས་བཞེད་བསྟན་པའི་ཕྱིར། གཞན་
ཡང། བདག་མེད་རྟོགས་པའི་ལྟ་བ་དང། བདག་འཛིན་གཉིས་འཛིན་སྟངས་དངོས་སུ་འགལ་བ་ཡིན་ཏེ། འཁོར་བའི་རྩ་བར་གྱུར་པའི་མ་རིག་པའམ་ཀུན་ནས་ཉོན་མོངས་ཕྱོགས་ཀྱི་རྟེན་འབྲེལ་ཡན་ལག་བཅུ་གཉིས་ཀྱི་ནང་ཚན་དུ་གྱུར་པའི་མ་རིག་པ་
ངོས་འཛིན་པ་ན། རིག་པ་མེད་ཙམ་དང། དེ་ལས་གཞན་པ་ཙམ་མ་ཡིན་པར། རིག་པ་ཡེ་ཤེས་ཀྱི་འགལ་ཟླ་མི་མཐུན་ཕྱོགས་ངོས་འཛིན་དགོས་པའི་ཕྱིར་ཏེ། དཔེར་ན། མི་མཛའ་བ་དང་བརྫུན་ངོས་འཛིན་པ་ན་མཛའ་བ་མ་ཡིན་པ་ཙམ་དང་
བདེན་པ་མ་ཡིན་པ་ཙམ་ལ་མི་འཇོག་པར། དེ་དང་དེའི་འགལ་ཟླ་མི་མཐུན་ཕྱོགས་ལ་ངོས་འཛིན་དགོས་པ་བཞིན་ཡིན་པའི་ཕྱིར་ཏེ། མཛོད་ལས། རིག་པའི་མི་མཐུན་ཕྱོགས་ཆོས་གཞན། །མ་རིག་མི་མཛའ་བརྫུན་སོགས་བཞིན། ཞེས་དང་

[043A]༄༅། །རྣམ་འགྲེལ་ལས། རིག་བའི་མི་མཐུན་ཕྱོགས་ཕྱིར་དང། །སེམས་བྱུང་ཉིད་ཀྱིས་དམིགས་བའི་ཕྱིར། །ལོག་པར་དམིགས་ཉིད་མ་རིག་པར། །གསུངས་ཕྱིར་གཞན་ནི་རིག་མ་ཡིན། ཞེས་གསུངས་པའི་ཕྱིར། གཞན་ཡང་
ཅི་ཡང་ཡིད་ལམ་བྱས་བར་འཁོར་བའི་རྩ་བར་གྱུར་བའི་མ་རིག་པ་སྤོང་མི་ནུས་ཏེ། དེ་སྤོང་པ་ལ། དེ་ཁོ་ན་ཉིད་ཀྱི་དོན་སྒྲ་སྤྱི་ཙམ་མ་ཡིན་པར། དེའི་དོན་སྤྱི་བློ་ཡུལ་དུ་ཤར་བར་བྱས་ནས་ཡང་དང་ཡང་དུ་སྒོམ་པར་བྱེད་དགོས་པའི་ཕྱིར་ཏེ། རྩ་ཤེ་ལས་
མ་རིག་འགགས་པར་གྱུར་ན་ནི། །འདུ་བྱེད་རྣམ་ཀུན་འབྱུང་མི་འགྱུར། །མ་རིག་འགག་པར་འགྱུར་བ་ནི། །ཤེས་པས་དེ་ཉིད་བསྒོམས་པས་སོ། །ཞེས་གསུངས་པའི་ཕྱིར། གཞན་ཡང། རྗེ་རིན་པོ་ཆེས། བཀའ་གདམས་ལྟ་བའི་སྐྱོང་ཚུལ་སྟོང་
པ་ཉིད་འཛིན་སྟངས་ཀྱི་ཡུལ་དུ་བྱས་ནས་སྐྱོང་བར་གསུངས་པ་དང། ཇོ་བོས་དབུ་མའི་མན་ངག་ཏུ། བྱིང་བ་དང་རྒོད་པ་ལ་སོགས་པའི་སྐྱོན་དུ་འགྱུར་བ་ཐམས་ཅད་བསལ་ཏེ། བར་སྐབས་དེར་ཤེས་པ་ཅིར་ཡང་མི་རྟོག། ཅིར་ཡང་མི་འཛིན། དྲན་པ་དང་
ཡིད་ལ་བྱེད་པ་ཐམས་ཅད་བསལ་ཏེ། ཇི་སྲིད་དུ་མཚན་མའམ་རྣམ་པར་རྟོག་པའི་དྒྲའམ། ཆོམ་རྐུན་མ་ལངས་ཀྱི་བར་དུ་དེ་ལྟ་བུ་ལ་ཤེས་པ་གནས་པར་བྱའོ། །ཞེས་གསུངས་པ་དང་མི་འགལ་ཏེ། ཇོ་བོའི་གསུང་དེའི་དོན་ནི། གཅིག་དུ་བྲལ་ལ་
སོགས་པའི་གཏན་ཚིགས་རྣམས་ཀྱིས་ཆོས་རྣམས་བཏགས་དོན་བཙལ་ནས་ཅི་ཡང་མ་རྙེད་པའི་ཚེ། བཏགས་དོན་ཅི་ཡང་མ་རྙེད་པའི་སྟོང་སང་དེ་ཉིད་མ་གཏོགས། དགག་བྱ་བཀག་ཤུལ་དུ་སྒྲུབ་པའི་ཆོས་གང་ཡང་ཡིད་ལ་མི་བྱེད་པའི་དོན་ཡིན་གྱི། སྟོང་

[043B] དཔེར་ན། ཐོགས་བཅད་ཀྱི་རེག་བྱ་བཀག་ཙམ་གྱི་སྟོང་སང་མཐོང་བའི་ཚེ། ཐོགས་བཅས་ཅུང་ཟད་ཙམ་ཡང་མ་མཐོང་ཞིང་སྟོང་སང་དེ་ཉིད་མཐོང་བ་ལ་ནམ་མཁའ་མཐོང་བའི་ཐ་སྙད་བྱེད་
པའི་ཕྱིར་ཏེ། སྡུད་པ་ལས། གཟུགས་རྣམས་མི་མཐོང་ཚོར་བདག་ཀྱང་མི་མཐོང་ཞིང། །འདུ་ཤེས་མཐོང་བ་མེད་ལ་སེམས་པ་མི་མཐོང་ཞིང། །གང་ལ་རྣམ་པར་ཤེས་དང་སེམས་ཡིད་མཐོང་མེད་པ། །འདི་ནི་ཆོས་མཐོང་ཡིན་ཞེས་དེ་
བཞིན་གཤེགས་པས་བསྟན། །ནམ་མཁའ་མཐོང་ཞེས་སེམས་ཅན་ཚིག་ཏུ་རབ་བརྗོད་པ། །ནམ་མཁའ་ཇི་ལྟར་མཐོང་སྟེ་དེས་འདི་བརྟག་པར་བགྱི། །མཐོང་བ་དཔེ་གཞན་གྱིས་ནི་བསྙད་པར་ནུས་མ་ཡིན། །དེ་ལྟར་ཆོས་མཐོང་བ་ཡང་དེ་
བཞིན་གཤེགས་པས་བསྟན། ཞེས་དང། སུས་རྟེན་ཅིང་འབྲེལ་པར་འབྱུང་པ་མཐོང་བདེས་ཆོས་མཐོང་ངོ། །ཞེས་དང། མ་མཐོང་བ་ནི་མཐོང་བ་དམ་པའོ། །ཞེས་གསུངས་པའི་ཕྱིར། དེ་ཡང་ལུང་དེ་གཉིས་ཀྱི་ཚིག་ཟུར་གྱི་ཆོས་
མཐོང་བ་ཞེས་པ་དེ་ཁོ་ན་ཉིད་ཀྱི་དོན་མཐོང་བ་དང། ལུང་གསུམ་པའི་མཐོང་བ་དམ་པའོ་ཞེས་པའི་མཐོང་བ་དམ་པ་ཡང་སྟོང་ཉིད་མཐོང་བ་ལ་བྱེད་པས་སྟོང་པ་ཉིད་ལ་མཉམ་པར་བཞག་པའི་ཚེ་བདེན་གྲུབ་རྣམ་པར་བཅང་ཙམ་གྱི་མེད་དགག་སྟོང་སང་
དེ་ཉིད་མཐོང་བ་དང། དེ་ཡིད་ལ་བྱེད་པ་ཞེས་པའི་ཐ་སྙད་བྱའི། ཡུལ་ཅི་ཡང་མ་མཐོང་ཞིང་ཡུལ་ཅི་ཡང་ཡིད་ལ་མི་བྱེད་བ་ཞེས་པའི་ཐ་སྙད་སྦྱར་བར་མི་བྱའོ། །གཞན་ཡང། འཛིན་སྟངས་འགལ་ཕྱིར་ཞེན་པའི་བློ་ཞེས་ཟེར་ཞེས་སྨྲ་བ་རྗེ་རིན་

[044A]༄༅། །པོ་ཆེས་སོ་སོ་སྐྱེ་བོ་ལས་དང་པོ་པས་ཐོག་མར་ལྟ་བ་བསྒོམ་པའི་ཚེ་རྟོག་སྒོམ་བྱེད་དགོས་ཞེས་གསུངས་པ་ལ་ཟུར་ཟ་བར་འདུག་ཀྱང། དེས་ཐོག་མར་རྟོག་པས་སྟོང་ཉིད་བསྒོམ་དགོས་ཏེ། དེས་ཐོག་མ་རང་ནས་མངོན་སུམ་གྱིས་སྟོན་གཉིད་
བསྒོམ་མི་ནུས་པའི་ཕྱིར་ཏེ། སྟོང་ཉིད་མངོན་སུམ་གྱི་སྤྱོད་ཡུལ་དུ་བྱས་ནས་བསྒོམ་པ་ལ་འཕགས་ལམ་ཐོབ་དགོས་པའི་ཕྱིར། དེའི་རྗེས་སུ། ཀུན་རྫོབ་ཚང་མས་གྲུབ་པ་བཀའ་གདམས་ཀྱི། །བདེན་གཉིས་འཇོག་ཚུལ་བླ་མེད་ཡིན་ཞེས་ཟེར།།
ཀུན་རྫོབ་འཁྲུལ་པའི་སྣང་བ་ཡིན་ཞེས་པ། །བཀའ་གདམས་གཞུང་ལུགས་ཀུན་ལས་གསལ་དེ་ཡིན། ཞེས་པ་ཡང་རྗེ་རིན་པོ་ཆེས་ཀུན་རྫོབ་བདེན་པ་ཐ་སྙད་པའི་ཚད་མའི་དབང་གིས་བཞག་ཅིང། དོན་དམ་བདེན་པ་དོན་དམ་དཔྱོད་བྱེད་ཀྱི་ཚད་
མའི་དབང་གིས་བཞག་པ་ཡིན་གསུངས་པ་དང། བཀའ་གདམས་ལམ་རིམ་ཀུན་ལས་ཀུན་རྫོབ་འཁྲུལ་པའི་སྣང་བ་ཙམ་ཡིན་པར་གསུངས་པ་གཉིས་ནང་འགལ་གསུང་པ་ཡང། མཁས་པ་ཤཱཀ་མཆོག་པ་ཉིད་ཚད་མས་གྲུབ་ན་བདེན་གྲུབ་ཏུ་
འགྱུར་བར་བཞེད་པ་ཉིད་ཀྱིས་ལན་པ་ཡིན་ཏེ། ཀུན་རྫོབ་བདེན་པ་ཐ་སྙད་པའི་ཚད་མས་གྲུབ་པར་ཐལ། འཇུག་པ་ལས། དངོས་ཀུན་ཡང་དག་རྫུན་པ་མཐོང་བ་ཡིས། །དངོས་རྙེད་ངོ་བོ་གཉིས་ནི་འཛིན་པར་འགྱུར། །ཡང་དག་མཐོང་
ཡུལ་གང་དེ་དེ་ཉིད་དེ། །མཐོང་བརྫུན་པ་ཀུན་རྫོབ་བདེན་པར་གསུངས། ཞེས་གསུངས་པའི་ཕྱིར། གཞན་ཡང། ཀུན་རྫོབ་བདེན་པ་ཆོས་ཅན། ཚད་མས་གྲུབ་པར་ཐལ། མངོན་སུམ་གྱི་ཚད་མས་གྲུབ་པའི་ཕྱིར་ཏེ། ཀུན་མཁྱེན་

[044B] དེ་མངོན་སུམ་གྱི་ཚད་མ་ཡིན་པའི་ཕྱིར། དང་པོ་གྲུབ་སྟེ། ཀུན་མཁྱེན་ཡེ་ཤེས་ཀྱིས་བདེན་གཉིས་ཀྱིས་བསྡུས་པའི་ཤེས་བྱ་ཐམས་ཅད་དུས་ཅིག་ཅར་དུ་མངོན་སུམ་གྱིས་གཟིགས་པའི་ཕྱིར་ཏེ། ཁྱོད་འབའ་
ཞིག་གི་ཡེ་ཤེས་ཀྱིས། །ཤེས་བྱ་ཐམས་ཅད་ཁྱབ་ལགས་ཀྱི། །ཁྱོད་ལས་གཞན་པ་ཐམས་ཅད་ཀྱི། །ཤེས་བྱ་ཁོ་ན་ལྷག་པ་ལགས། ཞེས་གསུངས་པའི་ཕྱིར། རྟགས་གཉིས་པ་གྲུབ་སྟེ། རྣམ་ཀུན་མཁྱེན་ཉིད་ཡེ་ཤེས་ནི། །མངོན་
སུམ་མཚན་ཉིད་ཅན་དུ་འདོད། ཅེས་གསུངས་པའི་ཕྱིར། གཞན་ཡང། འཁྲུལ་པའི་སྣང་བ་ཙམ་ཡིན་ན། ཚད་མས་མ་གྲུབ་པས་ཁྱབ་ཟེར་བ་མི་འཐད་དེ། ཡུལ་མ་འཁྲུལ་པ་འཇོག་པ་ལ། འཇོག་བྱེད་ཀྱི་བློ་མ་འཁྲུལ་བ་དགོས་ཀྱང་
ཡུལ་འཁྲུལ་པའི་སྣང་བ་འཇོག་པ་ལ། འཇོག་བྱེད་འཁྲུལ་པའི་ཚད་མས་ཆོག་པའི་ཕྱིར། གཞན་ཡང། ཚད་གྲུབ་ཀྱི་དོན་སླུ་མེད་ལ་འཇོག་ཅིང། སླུ་མེད་ཀྱི་དོན་བདེན་གྲུབ་ལ་འཇོག་པ་མི་འཐད་དེ། ཚད་མ་མི་སླུ་བའི་རིག་པར་འཇོག་པའི་
དོན་ནི། ཚད་མ་རང་གིས་ཇི་ལྟར་གཞལ་བ་གཞལ་བ་ལྟར་གྲུབ་པའི་རིག་པ་ཡིན་པ་ལ་བྱེད་པའི་ཕྱིར་རོ། །ཚང་གྲུབ་ཡིན་ན་བདེན་གྲུབ་ཡིན་དགོས་ན། སྟོང་ཉིད་ཆོས་ཅན། བདེན་གྲུབ་ཡིན་པར་ཐལ། ཚད་མས་གྲུབ་པ་ཡིན་པའི་ཕྱིར་ཏེ་
མཐར་ཐུག་དཔྱོད་པའི་རིག་ཤེས་ཚད་མས་གྲུབ་པའི་ཕྱིར། འདོད་ན། སྟོང་ཉིད་བདེན་གྲུབ་ཏུ་ལྟ་བའི་ལྟ་བ་དེ་ལྟ་བ་རྣམ་དག་ཡིན་པར་ཐལ་ལོ། །འདོད་མི་ནུས་ཏེ། དེ་གསོར་མི་རུང་བའི་ལྟ་བ་ཡིན་པའི་ཕྱིར་ཏེ། རྩ་ཤེ་ལས། གང་དག་

[045A]༄༅། །སྟོང་པ་ཉིད་ལྟ་བ། དེ་དག་བསྒྲུབ་ཏུ་མེད་པར་གསུངས། ཞེས་གསུངས་པའི་ཕྱིར། ཡང་ཁོ་ན་རེ། ཀུན་རྫོབ་བདེན་པ་གཞི་མ་གྲུབ་བོ་ཞེ་ན། དེ་གཞི་གྲུབ་པར་ཐལ། དེ་རྐྱེན་ལ་ལྟོས་ནས་གཞི་གྲུབ་པའི་ཕྱིར་ཏེ་
ཚིག་གསལ་ལས། རྐྱེན་ཉིད་འདི་ཙམ་གྱིས་ཀུན་རྫོབ་གྲུབ་པར་ཁས་ལེན་གྱི། ཕྱོགས་བཞི་ཁས་བླངས་པས་ནེ་མ་ཡིན་ཏེ། དངོས་པོ་རང་བཞིན་དང་བཅས་པར་ཐལ་བར་འགྱུར་བའི་ཕྱིར་དང། དེ་ཡང་རིགས་པ་མ་ཡིན་པའི་ཕྱིར་ཞེས་སོགས་
གསུངས་པའི་ཕྱིར། གཞན་ཡང། ཀུན་རྫོབ་བདེན་པ་ཆོས་ཅན། གཞི་གྲུབ་པར་ཐལ། ཐ་སྙད་དུ་གྲུབ་པའི་ཕྱིར་ཏེ། ཀུན་རྫོབ་ཏུ་གྲུབ་པའི་ཕྱིར། ཁྱབ་སྟེ། དོན་དམ་པར་མེད་པས་མེད་གོ་མི་ཆོད་ཅིང། ཀུན་རྫོབ་ཏུ་ཡོད་པས་
ཡོད་གོ་ཆོད་པར་རྗེ་བཙུན་ཙོང་ཁ་པ་ཆེན་པོ་བཞེད་པ་ལྟར། ས་སྐྱ་པ་རང་གི་བསྟན་འཛིན་ཆེན་པོ་གྲགས་པ་རྒྱལ་མཚན་ཡང་བཞེད་པའི་ཕྱིར་ཏེ། རྗེ་བཙུན་གྲགས་པ་རྒྱལ་མཚན་གྱིས། གལ་ཏེ་དོན་དམ་པར་ཡོད་དོ་ཞེ་ན། འོ་ན་ཡོད་པའི་མཐར་
ལྟུང་བའི་ཕྱིར་དབུ་མའི་ལམ་མ་ཡིན་ནོ། །འོ་ན་ཁྱོད་དོན་དམ་པར་མེད་པར་འདོད་པའི་ཕྱིར་ཁྱོད་ཀྱང་མེད་པའི་མཐར་ལྟུང་བར་འགྱུར་རོ་ཞེ་ན། ཁོ་བོ་ཅག་དོན་དམ་པར་མ་གྲུབ་པའི་ཕྱིར་མེད་པར་མི་འདོད་དོ། །འོ་ན་ཁྱོད་གང་དུ་འདོད་ཅེ་ན། ཁོ་བོ་
ཅག་ཀུན་རྫོབ་ཏུ་ཇི་ལྟར་གནས་པ་དེ་ལྟར་འདོད་དེ། ཀུན་རྫོབ་ཆད་པའི་མཐའ་ལས་གྲོལ་ལ། དོན་དམ་པར་གང་དུ་ཡང་མ་གྲུབ་པས་མཐའ་ཐམས་ཅད་ལས་གྲོལ་བས་དབུ་མའི་ལམ་མོ་ཞེས་བྱའོ། །ཞེས་གསུངས་པའི་ཕྱིར། གཞན་ཡང་

[045B] ཀུན་རྫོབ་ཏུ་ཡོད་པས་ཡོད་གོ་མི་ཆོད་པའི་ཕྱིར། རྟགས་ཁས། འདོད་ན། ལས་འབྲས་ཆོས་ཅན། རང་བཞིན་གྱིས་ཡོད་པར་ཐལ། ཡོད་པའི་ཕྱིར། ཁྱབ་པ་ཁས། མ་གྲུབ་ན་
ལས་འབྲས་མེད་པར་ལྟ་བའི་ལྟ་བ་དེ་ལྟ་བ་རྣམ་དག་ཡིན་པར་ཐལ། དེ་མེད་པའི་ཕྱིར། འདོད་མི་ནུས་ཏེ། དེ་ལོག་ལྟའི་མཐར་ཐུག་ཡིན་པའི་ཕྱིར། གཞན་ཡང། ཡོད་ན་རང་བཞིན་གྱིས་ཡོད་མི་དགོས་པར་ཐལ། འགྲེལ་པ་ཚིག་གསལ་
ལས། ཡོད་པ་ཙམ་ཞིག་ཏུ་དམིགས་པས། རང་བཞིན་དང་བཅས་པར་ངེས་པར་བྱེད། དེའི་ཕྱིར་ཡོད་པར་དམིགས་ཀྱང་རང་བཞིན་གྱིས་སྐྱེ་བ་མེད་དོ། །ཞེས་གསུངས་པའི་ཕྱིར། གཞན་ཡང། ཡོད་པ་དང་རང་བཞིན་གྱིས་ཡོད་པ་ལ་
ཁྱད་པར་ཡོད་པར་ཐལ། མ་སྐྱེས་པ་དང་རང་བཞིན་གྱིས་མ་སྐྱེས་པ་ལ་ཁྱད་པར་ཡོད་པའི་ཕྱིར་ཏེ། ལང་ཀར་གཤེགས་པ་ལས། བློ་གྲོས་ཆེན་པོ་རང་བཞིན་གྱིས་མ་སྐྱེས་པ་ལ་དགོངས་ནས་ངས་ཆོས་ཐམས་ཅད་མ་སྐྱེས་པའོ་ཞེས་བསྟན་ཏེ་ཞེས་དང་
ཡུམ་ལས། ཤཱ་རིའི་བུས་སྨྲས་པ། ཆེ་དང་ལྡན་པ་རབ་འབྱོར་ཡང་ཅི་ཐོབ་པ་མེད་ཅིང་མངོན་པར་རྟོགས་པ་མེད་དམ། རབ་འབྱོར་གྱིས་སྨྲས་པ། ཚེ་དང་ལྡན་པ་ཤཱ་རིའི་བུ་ཐོབ་པ་ཡང་ཡོད་མངོན་པར་རྟོགས་པ་ཡང་ཡོད་མོད་ཀྱི་གཉིས་ཀྱི་ཚུལ་གྱིས་ནི་
མ་ཡིན་ནོ། །ཞེས་གསུངས་པའི་ཕྱིར། གཞན་ཡང། དཔྱད་སྒོམ་ངེས་ཤེས་རྒྱུན་དུ་སྟེན་བྱེད་པ། །པོ་ཏོ་བ་ཡི་གདམས་ངག་ཡིན་ཞེས་ཟེར། །སོར་རྟོག་ཡེ་ཤེས་ཉིད་ཀྱང་སྟོང་ཉིད་ཀྱི། །མེ་ལྕེས་བསྲེག་ཅེས་ཨ་ཏི་ཤ་ཡིས་གསུངས། ཞེས་

[046A]༄༅། །རྗེ་ཙོང་ཁ་པས། ལས་དང་པོ་པས་ལྟ་བ་ལ་མྱོང་བ་འདོན་པའི་ཚེ་སོ་སོར་རྟོག་པའི་ཤེས་རབ་ཀྱིས་ཡང་ཡང་དཔྱད་ནས་ངེས་ཤེས་རྒྱུན་ལྡན་དུ་བསྟེན་པ་པོ་ཏོ་བའི་གདམས་ངག་ཡིན་གསུངས་པ་ལ། ཇོ་བོས་ཤིང་གཉིས་དྲུད་པ་
ལས་བྱུང་བའི་མེས་ཤིང་གཉིས་བསྲེག་པར་གསུངས་པ་དང་འགལ་བའི་སྐྱོན་ཡོད་པར་འདོད་པ་ཡང་མི་འཐད་དེ། གཙུབ་ཤིང་ཡང་ཡང་གཙུབས་པ་ལས་བྱུང་བའ་མེས་ཤིང་ཉིད་སྲེག་པར་བྱེད་པ་ནི་ལྟ་བ་ལ་མྱོང་བ་འདོན་བའི་ཚེ། སོ་སོར་རྟོག་པའི་ཤེས་
རབ་ཀྱིས་ཡང་ཡང་དཔྱོད་བའི་དཔེར་རུང་གི། མི་དཔྱོད་ཅིང་ཡིད་ལ་མི་བྱེད་པའི་དཔེར་མི་རུང་བའི་ཕྱིར་ཏེ། གཙུབ་ཤིང་གཙུབས་ནས་མེ་དབྱུང་བའི་ཚེ། མེ་མ་བྱུང་གི་བར་དུ་ཡང་ཡང་དལ་མི་བསོ་བར་ཤིང་གཉིས་དྲུང་ན་མེ་འབྱུང་བ་ལྟར། ལྟ་བ་ལ་
མྱོང་བ་འདོན་པའི་ཚེ་གཅིག་དུ་བྲལ་ལ་སོགས་པའི་རིགས་པས་ཡང་ཡང་དཔྱད་ནས་ངེས་ཤེས་བསྐྱེད། སྐྱེས་ན་དེའི་བར་དུ་བློ་རིགས་མི་གཅིག་པ་གཞན་གྱིས་མ་བཅད་པར་ངེས་ཤེས་དེའི་རྒྱུན་དྲན་ཤེས་ཀྱིས་ཡང་ཡང་བསྐྱང་དགོས་པའི་ཕྱིར་ཏེ། འོད་
སྲུངས་ཀྱི་ལེའུ་ལས། འོད་སྲུངས་འདི་ལྟ་སྟེ། དཔེར་ན་ཤིང་གཉིས་དྲུད་པ་དེ་ལས་མེ་འབྱུང་སྟེ། བྱུང་ནས་ཤིང་གཉིས་སྲེག་པར་བྱེད་པ་དེ་བཞིན་དུ། འོད་སྲུངས་ཡང་དག་པར་སོ་སོར་རྟོག་པ་ཡོད་ན་འཕགས་པའི་ཤེས་རབ་ཀྱི་དབང་པོ་སྐྱེ་སྟེ་
དེ་སྐྱེས་པས་ཡང་དག་པར་སོ་སོར་རྟོག་པ་དེ་ཉིད་སྲེག་པར་བྱེད་དོ། །ཞེས་དང། ཕར་ཕྱིན་བསྡུས་བ་ལས། རྒྱུན་མི་འཆད་པའི་རྣལ་འབྱོར་གྱིས། །བསམ་གཏན་བསྒྲུབ་ལ་བརྩོན་པར་བྱ། །ཡང་དང་ཡང་ཞིང་དལ་འཚོ་ན། །གཙུབས་

[046B] །རྣལ་འབྱོར་ཚུལ་ལའང་དེ་བཞིན་དུ། །ཁྱད་པར་མ་ཐོབ་གཏང་མི་བྱ། ཞེས་གསུངས་པའི་ཕྱིར། དེ་ལྟ་མ་ཡིན་པར་ཅི་ཡང་ཡིད་ལ་མ་བྱས་པས་འཕགས་ལམ་རྣམ་པར་མི་རྟོག་པའི་ཡེ་ཤེས་ཐོབ་པར་མི་འགྱུར་ཏེ། སྒོམ་
རིམ་པར་པ་ལས། ཡིད་ལ་བྱེད་པ་ཡོངས་སུ་སྤངས་པ་ཙམ་ཞིག་སྒོམ་པར་བྱེད་པ་དེའི་རྣམ་པར་རྟོག་པ་ནམ་ཡང་མི་ལྡོག་ཅིང་ངོ་བོ་ཉིད་ནམ་ཡང་རྟོགས་པར་མི་འགྱུར་ཏེ། ཤེས་རབ་ཀྱི་སྡང་བ་དང་བྲལ་བའི་ཕྱིར་རོ། །འདི་ལྟར་ཡང་དག་པར་སོ་སོར་
རྟོག་པ་ཉིད་ལས་ཡང་དག་པ་ཇི་ལྟ་བ་བཞིན་ཤེས་པའི་མེ་བྱུང་ན་གཙུབ་ཤིང་གཙུབས་པའི་མེ་བཞིན་དུ་རྟོག་པའི་ཤིང་བསྲེག་གོ། ཞེས་བཅོམ་ལྡན་འདས་ཀྱིས་བཀའ་སྩལ་ཏོ། །ཞེས་གསུངས་པའི་ཕྱིར། དེས་ན་ལྟ་བ་དང། བྱམས་སྙིང་རྗེ་
སོགས་བསྒོམ་པའི་ཆོ་ཐོག་མར་སོ་སོར་རྟོག་བའི་ཤེས་རབ་ཀྱིས་ཡང་ཡང་སྤྱོད་པ་གལ་ཆེ་བར་དགེ་བའི་བཤེས་གཉེན་པོ་ཏོ་བ་ཆེན་པོའི་བཞེད་པ་ཡིན་ཏེ། བེའུ་བུམ་སྔོན་པོ་ལས། ཞི་གནས་ལྷག་མཐོང་རྣལ་མསྟེ་འདིར། །ཐག་རིང་དེ་ཡི་རྗེས་
མཐུན་དག་ཀྱང། །རབ་དཀའ་དེ་དག་ས་བོན་གྲུང་བོ། །ཅི་ཐེབས་བྱ་ཞིང་དེ་གཉིས་ལས་ཀྱང། །ལྷག་མཐོང་ས་བོན་གལ་ཆེ་དེ་ཡང། །སོ་སོར་རྟོག་པ་འབའ་ཞིག་དག་གིས། །བྱམས་སོགས་ཀུན་ལ་དེ་ལྟར་བརྟག་བྱ། ཞེས་གསུངས་པའི་ཕྱིར་
ཡང་མང་པོ་ཞིག་སོ་སོར་རྟོག་པའི་ཤེས་རབ་ཀྱིས་མི་དཔྱོད་པར་རྩེ་གཅིག་ཏུ་འཇོག་པ་ཁོ་ན་སྒོམ་ཡིན་གྱི། ཡང་ཡང་དཔྱད་ཅིང་དྲན་པས་བཟུང་བའི་སྒོམ་གྱིས་སྒོམ་གྱི་གོ་མི་ཆོད་སྙམ་དུ་བྱེད་ཅིང། དེ་ཉིད་བཀའ་བརྒྱུད་པའི་བླ་མ་གོང་མ་རྣམས་ཀྱི་

[047A]༄༅། །ཀྱང་བཞེད་དོ་ཞེ་ན། དེ་ཡང་མི་འཐད་དེ། རྟོག་ལྡན་ཟླ་སེང་གིས་གྲུབ་ཆེན་ཨུ་རྒྱན་པ་ལ། བཟུང་དྲན་དེས་སྒོམ་གྱི་གོ་ཆོད་དམ་མི་ཆོད་ཞུས་པས། བཟུང་དྲན་གྱིས་སྒོམ་གྱི་གོ་ལོས་ཆོད། ཐེམ་སྐས་འོག་མ་ནས་
རིམ་གྱིས་འཛེགས་པས་སྐས་ལ་འཛེགས་པའི་གོ་ཆོད་པ་དང་འདྲ་བ་ཡིན་མོད། འོག་མ་ལ་འཛེགས་པས་གོང་མའི་གོ་མི་ཆོད་དེ། འོག་མ་མ་འཛེགས་པར་གོང་མན་སླེབ་པ་མེད་པ་དང་འདྲ་མོད། དེས་ན་སྟོང་ཉིད་ཀྱི་བཟུང་དྲན་བསྐྱུར་ནས་རྩོལ་མེད་
རང་གསལ་གྱི་དྲན་པ་ལ་མཆོངས་ན་སྒོམ་སྐྱོང་མ་ཤེས་པ་ཡིན་པས་རང་ལ་གང་ཡོད་ཀྱི་བརྩོན་འགྲུས་བསྐྱེད་པ་རང་གནད་ཡིན་གསུང། ཞེས་གསུངས་པའི་ཕྱིར། གཉིས་པ་སྟོང་པ་རྟེན་འབྲེལ་གྱི་དོན་དུ་རྟོགས་ན་རྒྱལ་བ་དགྱེས་པར་བསྟན་པ་སྟོན་པ་
ལ། གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །རྒྱུ་འབྲས་ནམ་ཡང་བསླུ་བ་མེད་མཐོང་ཞིང། །དམིགས་པའི་གཏད་སོ་གང་ཡིན་ཀུན་ཞིག་པ། །དེ་ནི་སངས་རྒྱས་དགྱེས་པའི་ལམ་ལ་ཞུགས། །ཞེས་གསུངས། དེའི་དོན་ནི་
ཤེས་བྱ་ཆོས་ཅན། སྟོན་པ་ཐུབ་པའི་དབང་པོ་ཉིད་ཀྱི། གདུལ་བྱའི་དབང་གིས་རྟག་གཅིག་རང་དབང་ཅན་གྱི་བདག་གིས་སྟོང་པའི་ལྟ་བ་དང། གང་ཟག་རང་རྐྱ་ཐུབ་པའི་རྫས་ཡོད་ཀྱིས་གྲུབ་པས་སྟོང་པའི་ལྟ་བ་དང། གཟུང་བ་ཕྱི་རོལ་དོན་
གྱིས་སྟོང་པའི་ལྟ་བ་དང། ཆོས་ཐམས་ཅད་བདེན་པར་མ་གྲུབ་ཅིང་རང་བཞིན་གྱིས་གྲུབ་པར་ལྟ་བའི་རང་རྒྱུད་པའི་ལྟ་བ་དང། ཐ་སྙད་དུ་ཡང་རང་བཞིན་གྱིས་གྲུབ་པ་ཅུང་ཟད་ཀྱང་མེད་པར་ལྟ་བའི་ཐལ་འགྱུར་བའི་ལྟ་བ་སྟེ། ལྟ་བའི་རྣམ་གྲངས་དུ་མ་གསུངས་

[047B] གདུལ་བྱ་གང་ཞིག་ཀུན་ནས་ཉོན་མོངས་ཕྱོགས་ཀྱི་བདེན་པས་བསྡུས་པའི་འཁོར་བ་དང། རྣམ་
བྱང་ཕྱོགས་ཀྱི་བདེན་པས་བསྡུས་པའི་འཇིག་རྟེན་ལས་འདས་པའི་ཆོས་རྣམས་ཐམས་ཅད་ཀྱི་རྣམ་པར་གཞག་འཇོག་དང་བསྐྱེད་བྱ་སྐྱེད་བྱེད་ཀྱི་རྒྱུ་འབྲས་ལ་སོགས་པའི་བྱ་བྱེད་ཐམས་ཅད་དུས་ནམ་ཡང་བསླུ་བ་མེད་པར་མཐོང་ཞིང། དེ་ལྟ་ན་ཡང་ལས་འབྲས་
དེ་དག་དོན་དམ་དཔྱོད་བྱེད་ཀྱི་རིགས་པ་ཡང་དག་གིས་བཏགས་དོན་བཙལ་བའི་ཚེ་བདེན་གྲུབ་ཀྱི་མཚན་མར་འཛིན་པའི་དམིགས་པའི་གཏད་སོ་གང་ཡིན་ཀུན་ཞིང་པ་སྟེ་བདེན་འཛིན་གྱི་ཞེན་ཡུལ་གཏན་མེད་དུ་རྟོགས་ན། དེ་ནི་རྒྱལ་བ་དགྱེས་པའི་ལམ་རྟག་ཆད་
ཀྱི་མཐའ་ཐམས་ཅད་དང་བྲལ་བའི་དབུ་མ་ཐལ་འགྱུར་བའི་ལྟ་བ་ལ་ཞུགས་པར་འཇོག་པ་ཡིན་པའི་ཕྱིར་ཏེ། དེ་ལྟར་ཡང་རྩ་ཤེས་ལས། རྟེན་ཅིང་འབྲེལ་པར་འབྱུང་བ་གང། །དེ་ནི་སྟོང་པ་ཉིད་དུ་བཤད། །དེ་ནི་རྒྱུར་བྱས་གདགས་པ་སྟེ། །དེ་ནི་དབུ་
མའི་ལམ་ཡིན་ནོ། །ཞེས་གསུངས་པའི་ཕྱིར། འོ་ན་བདེ་སྡུག་སོགས་བཏགས་དོན་བཙལ་ནས་ཅུང་ཟད་ཀྱང་མི་རྙེད་ན། མངོན་སུམ་ལ་བསྙོན་མེད་དུ་སྣང་བ་མི་འཐད་དམ་སྙམ་ན། སྐྱོན་མེད་དེ། མེས་ལག་པ་ཚིག་པའི་ཚ་ཟུག་རྣམས་
བཏགས་དོན་བཙལ་ན་མི་རྙེད་ཀྱང། མེས་ལག་པ་ཚིག་པའི་ཚ་ཟུག་མི་བཟོད་པ་མངོན་སུམ་ལ་མྱོང་བས་གྲུབ་པ་ལྟ་བུ་ཡིན་པའི་ཕྱིར། ཁ་ཅིག་དམྱལ་བའི་མེའི་སྡུག་བསྔལ་སོགས་འཁྲུལ་སྣང་གཞན་ངོ་ཙམ་ཡིན་ཞིང། གཞན་གྱིས་བཟོད་ན་

[048A]༄༅། །ངས་ཀྱང་བཟོད་སྙམ་པ་སྲིད་དེ། དམྱལ་བའི་མེའི་སྡུག་བསྔལ་བཟོད་མི་བཟོད་ཚོད་བརྟག་པའི་ཕྱིར་ལག་མཐིལ་མེ་ལྕེ་ལ་གཏད་ན་ཤེས་ཞེས་བཤེས་གཉེན་གོང་མ་རྣམས་གསུང་ཞིང། སྡུག་བསྔལ་མྱོང་བ་པོ་ནི་སེམས་
ཡིན་ལ། ད་ལྟའི་སེམས་འདི་དང། སྡུག་བསྔལ་མྱོང་དུས་ཀྱི་སེམས་གཉིས་སྔ་ཕྱི་ཙམ་མ་གཏོགས་ཁྱད་པར་གཞན་མེད་པའི་ཕྱིར། གཞན་ཡང། བདེན་པར་མེད་ཀྱང་མངོན་སུམ་ལ་བསྙོན་དུ་མེད་པའི་དཔེ་ཡོད་དེ། བྱང་བཞིན་མེ་
ལོང་ནང་དུ་འཕོས་པ་མེད་ཅིང། བྱང་བཞིན་མེད་པར་གཟུགས་བརྙན་མི་འཆར་ཡང། བྱང་དང་མེ་ལོང་ཚོགས་པའི་རྟེན་འབྲེལ་ལས། གཟུགས་བརྙན་བྱང་བཞིན་དུ་བདེན་པར་མེད་ཀྱང་བྱད་བཞིན་གྱི་གཟུགས་བརྙན་གསལ་བར་སྣང་བ་
བསྙོན་དུ་མེད་པ་བཞིན་ཡིན་པའི་ཕྱིར་ཏེ། ཡབ་སྲས་མཇལ་བ་ལས། མེ་ལོང་ཤིན་ཏུ་ཡོངས་དག་ལ། །ཇི་ལྟར་རང་བཞིན་མེད་པ་ཡི། །གཟུགས་བརྙན་སྣང་བ་དེ་བཞིན་དུ། །ལྗོན་པ་ཆོས་རྣམས་ཤེས་པར་གྱིས། །ཞེས་དང། དབུ་
མ་ལ་འཇུག་པ་ལས། དངོས་པོ་སྟོང་པ་གཟུགས་བརྙན་ལ་སོགས་པ། །ཚོགས་ལ་བལྟོས་པ་མ་གྲགས་པ་ཡང་མིན། །ཇི་ལྟར་དེར་ནི་གཟུགས་བརྙན་སོགས་སྟོང་ལས། །ཤེས་པ་དེ་ཡི་རྣམ་པར་སྐྱེ་འགྱུར་ལྟར། །དེ་བཞིན་དངོས་པོ་ཐམས་
ཅད་སྟོང་ན་ཡང། །སྟོང་ཉིད་དག་ལས་རབ་ཏུ་སྐྱེ་བར་འགྱུར། ཞེས་གསུངས་པའི་ཕྱིར། དེ་ཡང་བདེན་པ་མངོན་སུམ་དུ་གཟིགས་པའི་འཕགས་པའི་གང་ཟག་རྣམས་ལ་བདེ་སྡུག་གི་རྣམ་པ་ཅི་ཤར་ཡང། མི་བཟོད་པ་དང་སྲིད་ཞེན་གྱི་རྣམ་པ་གང་

[048B] རང་རེ་སོ་སོ་སྐྱེ་བོ་རྣམས་ཀྱིས་བདེན་པ་མངོན་སུམ་དུ་མ་མཐོང་བའི་རིང་ལ། སྡུག་བསྔལ་ཕྲ་མོ་ཙམ་ཡང་མི་བཟོད་པ་ད་ལྟ་མྱོང་བས་གྲུབ་པ་འདི་ཀ་ཡིན་པས་སྡིག་པ་ཕྲ་ཞིང་ཕྲ་བ་ནས་སྤོང་ཞིང། དགེ་བ་ཕྲ་ཞིང་ཕྲ་བ་ནས་བསྒྲུབ་
དགོས་ཏེ། དཔེར་ན། སྔོན་རྒྱལ་པོ་ཞིག་ལ་བློན་པོ་བྱེད་དན་པ་ཞིག་ཡོད་པ་རྒྱལ་བློན་གཉིས་ཁང་སྟེང་ན་གནས་པའི་ཚེ། སྒྱུ་མ་མཁན་ཞིག་གིས་སྒྱུ་མ་སྤྲུལ་ཏེ་ལུང་པ་ཐམས་ཅད་ཆུས་གང་ནས་མཁར་གྱི་བད་ལ་ཡང་ལྷུང་ལྷུང་བྱུང་བ་ལ། མཉན་པ་
ཞིག་གྲུར་ཞུགས་ནས་སྐྱ་བ་འདེབས་ཤིང་འོངས་ནས་མཉན་པ་ན་རེ་སྔོན་དུ་བློན་པོ་ཞུགས་ཤིག་ཟེར་ནས་བློན་པོས་ཞུགས་པས་སྒྱུ་མ་བསྡུས་པས་བློན་པོ་གཡང་ལ་ལྷུང་ནས་ཤི་ཞིང། སྒྱུ་མ་མ་བསྡུས་གོང་དུ་ཆུ་དང་གྲུ་དང་མཉན་པ་སོགས་བདེན་བདེན་ལྟར་
ཡོད་པ་ལྟ་བུ་ཡིན་པའི་ཕྱིར་ཏེ། བེའུ་བུམ་སྔོན་པོ་ལས། སྒྱུ་མ་མཁན་པོས་བློན་པོ་བསླུས་བཞིན། །མཚོ་དང་དེ་བརྒལ་གྲུ་དང་མཉན་པ། །འཁྲུལ་པ་མ་བྲལ་པར་ལ་བསྙོན་མེད། །མ་འཁྲུལ་པ་ལ་གང་ཡང་མ་ཡིན། ཞེས་གསུངས་པའི་
ཕྱིར་དང། དེ་དག་དང་མཐུན་པར་ཇོ་བོ་ཡབ་སྲས་ཀྱིས་ཀྱང་གསལ་བར་གསུངས་ཏེ། ཇོ་བོ་རིན་པོ་ཆེས་འདམ་གྱི་བརྫེས་བཅད་དུ། རྨི་ལམ་ཡུལ་གྱི་བཟང་ངན་རྣམས། རྨི་ལམ་བློ་ལ་བདེན་པར་སྣང། །རྨི་ལམ་བདེན་པས་སྟོང་ན་ཡང། །འཁྲུལ་
ཤེས་ཅན་དེ་བདེན་པར་འཁྲུལ། །དེ་བཞིན་འདི་ཡུལ་མ་ལུས་པའང། །བདེན་པས་སྟོང་ཡང་དེར་འཛིན་བློས། །བདེན་པ་ཉིད་དུ་མངོན་པར་འཁྲུལ། ཞེས་དང། འབྲོམ་རིན་པོ་ཆེས། ཆོས་ཐམས་ཅད་བརྫུན་པའི་སྣང་བ་ཡང། །གཟུགས་

[049A]༄༅། །མེད་ན་གཟུགས་བརྙན་ག་ལས་འབྱུང། །དེ་རྒྱུ་སོང་བརྫུན་ཡང་འབྲས་འབྱུང་བས། །ལས་ཁྱད་དུ་མི་གསོད་ཉམས་ལེན་པའི། །ད་ལྟ་བ་བརྒྱུད་པའི་བཀའ་གདམས་ཡིན། ཞེས་གསུངས་པའི་ཕྱིར། དེས་ན། ཆེས་
ཐམས་ཅད་བཏགས་དོན་བཙལ་ན་ཅུང་ཟད་ཀྱང་མི་རྙེད་པའི་རང་བཞིན་སྟོང་པ་ཉིད་དུ་གནས་ཤིང། དེ་ལྟར་དུ་གནས་པར་གོ་བ་ཙམ་གྱིས་མི་དགེ་བའི་འབྲས་བུ་སྡུག་བསྔལ་དྲུག་པོ་མྱོང་བ་འཕྲལ་དུ་སེལ་མི་ནུས་པས། ཇི་སྲིད་བདེན་པ་མངོན་སུམ་དུ་
མ་མཐོང་གི་བར་དུ་དགེ་སྡིག་ལ་སྤང་བླང་བྱད་པ་ཐོག་མ་ཉིད་དུ་གལ་ཆེ་སྟ། བྲི་ཀ་མ་ལ་ཤཱི་ལའི་གནས་བརྟན་ཞིག་གིས་དགེ་འདུན་གྱི་རྫས་ཅུང་ཟད་ཙམ་ཞིག་ལ་རང་དབང་དུ་ལོངས་སྤྱད་ཅིང། དབང་པོ་ཆེ་བྱས་ནས་མཆིལ་ལྷམ་མ་ཕུང་བར་དགེ་འདུན་གྱི་
དྲི་གཙང་ཁང་དུ་ཕྱིན་པས། ཡི་དྭགས་དབང་ཤིན་ཏུ་ཆུང་ཞིང་རྐང་པ་ཕྱིན་ཁ་ལོག་ཏུ་བྱས་བ་ཞིག་ཏུ་སྐྱེས་པ་དང། བླ་མ་ཨ་ཝ་དྷཱུ་ཏཱི་པའི་ཞལ་ནས། ཇི་སྲིད་བདག་ཏུ་འཛིན་པ་མ་སྤངས་རིང་ལ་ལས་ཕྲ་ཞིང་ཕྲ་བ་ལའང་འཇེམ་དགོས་ཏེ། པཎྜི་ཏ་
འདི་སྐད་བྱ་བ་དང། རྣལ་འབྱོར་པ་འདི་སྐད་བྱ་བ་ཡང་ལས་ངན་ན་འདིའི་དབང་གིས་དམྱལ་བ་འདི་དང་འདིར་སྐྱེས་ཞེས་གསུངས་པ་དང། བ་ཚབ་ལོ་ཙཱ་བའི་ཞལ་ནས། མདོར་ན་ངེད་དབུ་མ་པའི་ལུགས་ཀྱི་ཐ་སྙད་ཙམ་དུ་མི་དགེ་བ་བཞིན་ཕྲ་ཞིང་ཕྲ་བ་ནས་སྤོང་
དགེ་བ་ཕྲ་ཞིང་ཕྲ་བ་ནས་བསྒྲུབ། དེ་ཡང་སྣང་ལ་རང་བཞིན་མེད་པ་མེ་ལོང་ནང་གི་གཟུགས་བརྙན་ལྟ་བུ། ནམ་མཁའི་འཇའ་ཚོན་ལྟ་བུ་ཉམས་སུ་ལེན་དགོས་པ་ཡིན་ནོ། །ཞེས་གསུངས་པའི་ཕྱིར། ཡང་འགའ་ཞིག་ངེད་ལྟ་བསྒོམ་པ་པོ་དགེ་སྡིག་

[049B] འདོད་ཡོན་ལ་སྲེང་ཞེན་ཆེན་པོ་སྡོམས་མེད་དུ་ལོངས་སྤྱོད་པ་གཉིས་ནང་འགལ་བ་ཡིན་ཏེ། བཤེས་གཉན་ཆེན་པོ་འབྲམ་རིན་པོ་ཆེས། ཀྱེ་ཉོན་དང་ཆོས་བྱེད་བསམ་ཤེས་ཀུན། །མི་སྨྱོན་པ་ལ་ལ་འདི་སྐད་ཟེར།།
ཆོས་ཐམས་ཅད་སྟོང་པའི་གནས་ལུགས་ཡིན། །དོན་དེ་ལ་ལས་དང་འབྲས་བུ་མེད། །ང་ཁ་སྒོར་གང་བྱུང་རྟོག་མེད་ཟ། །ཁོང་རྟོག་བཅས་རྣམས་ནི་ཕུང་ཞེས་ཟེར། །མི་ཁོ་བོ་དེ་ལས་བཟློག་སྟེ་སྨྲ། ཞེས་དང། ལྟ་བ་སྟོང་ཉིད་བསྒོམ་ཞེས་ཁས་བླངས་
ནས། སྤྱོད་པ་དངོས་པོར་འཛིན་ལས་མགྲོལ་ན། །ལྟ་སྤྱོད་འཛོལ་ཏེ་ལོག་པའི་ལམ་དུ་འགྲོ་རང་གིས་རང་བསླུས་གཞན་གྱིས་ཞེ་ཡང་ཁྲེལ། ཞེས་གསུངས་པའི་ཕྱིར། གསུམ་པ་སྣང་སྟོང་ངོ་བོ་སོ་སོར་འཛིན་པ་དེ་སྲིད་དུ་ཐུབ་པའི་དགོངས་པ་མི་
རྟོགས་པར་བསྟན་པ་དེ་སྟོན་པ་ལ། སྣང་བ་རྟེན་འབྲེལ་བ་སླུ་བ་མེད་པ་དང། །སྟོང་པ་ཁས་ལེན་བྲལ་བའི་གོ་བ་གཉིས། །ཇི་སྲིད་སོ་སོར་སྣང་བ་དེ་སྲིད་དུ། །ད་དུང་ཐུབ་པའི་དགོངས་པ་རྟོགས་པ་མེད། ཅེས་གསུངས། དོན་ནི། ཤེས་བྱ་ཆོས་
ཅན། བདེ་སྡུག་ལ་སོགས་པ་ཀུན་རྫོབ་རྟེན་འབྲེལ་གྱི་སྣང་བ་ཐམས་ཅད་རྒྱུ་མེད་དང། མི་མཐུན་པའི་རྒྱུ་ལས་མི་འབྱུང་བར། རང་རང་གི་རྒྱུ་རྐྱེན་དང་འདོགས་བྱེད་ཀྱི་རྟོག་པ་ལ་བརྟེན་ནས་ཅུང་ཟད་ཀྱང་མ་འཆོལ་བར་འཐད་ལྡན་དུ་འཇོག་ཐུབ་པའི་བསླུ་བ་མེད་
པ་ལ་ངེས་པ་གཏང་ནས་འདྲོངས་པ་དང། དོན་དམ་ལ་དཔྱོད་པའི་རིགས་པ་ཡང་དག་གིས་བཏགས་དོན་བཙལ་བའི་ཚེ་རྙེད་རྒྱུའི་རང་བཞིན་རྡུལ་ཙམ་ཡང་བློ་ཡུལ་དུ་བཞག་ཏུ་མེད་ཅིང་ངག་ཏུ་ཡང་བདེན་གྲུབ་ཀྱི་ཁས་ལེན་དང་བྲལ་བའི་སྟོང་པ་ཉིད་ཀྱི་དོན་གོ་བ་

[050A]༄༅། །གཉིས། ཇི་སྲིད་སོ་སོར་སྣང་བ་སྟེ་འཕལ་བར་མཐོང་བ་དེ་སྲིད་དུ། ད་དུང་ཐུབ་པའི་དགོངས་པ་ཇི་ལྟ་བ་བཞིན་རྟོགས་པ་མེད་དེ། རྒྱུ་མཚན་གང་གི་ཕྱིར་ན་ངེས་དོན་འགྲེལ་པར་རྒྱལ་བ་རང་ཉིད་ཀྱིས་ལུང་བསྟན་པའི། །དཔལ་
མགོན་འཕགས་པ་ཀླུ་སྒྲུབ་ཀྱིས་བཀྲལ་བའི་ཡང་དག་པར་རྫོགས་པའི་སངས་རྒྱས་ཀྱི་བཞེད་ཡུལ་ཕུགས་མཐར་ཐུག་པའི་དབུ་མ་ཐལ་འགྱུར་པའི་ལྟ་བ་རྙེད་པའི་ཚད་ནི། བཏགས་དོན་བཙལ་ན་མི་རྙེད་པའི་སྟོང་སང་ངེ་བ་ལ། རྒྱུ་འབྲས་མཚན་མཚོན་ལ་སོགས་
པའི་རྣམ་གཞག་ཐམས་ཅད་འགལ་མེད་དུ་འཇོག་ཐུབ་པ་ལ་བྱེད་པའི་ཕྱིར། དེ་ཡང་སྟོང་པ་ཁས་ལེན་བྲལ་བའི་གོ་བ་ཞེས་པ་སྤྱིར་ཡིན་མིན་དང་ཡོད་མེད་སོགས་ཀྱི་ཁས་ལེན་མེད་པ་ལ་མི་ཟེར་གྱི། རིགས་ཤེས་ཀྱི་བཏགས་དོན་བཙལ་བའི་ཚེ་ཀུན་རྫོབ་གང་
ཡང་ཁས་ལེན་དང་བྲལ་བ་ལ་བྱེད་པ་ཡིན་ཏེ། རྗེ་བཙུན་རེང་མདའ་བའི་ཞལ་ནས། ཐལ་འགྱུར་བ་ལ་ཁས་ལེན་གང་ཡང་མེད་ཟེར་བའི་དོན་གནས་ལུགས་ལ་དཔྱོད་པའི་ཚེ་ལྐུགས་པ་བཞིན་དུ་ཅི་ཡང་མི་སྨྲ་བར་བསྡོད་པ་ཡང་མིན་གྱི། གནས་ལུགས་ངེས་
པའི་ཚེ་རིགས་ངོ་དེར་ཀུན་རྫོབ་གང་ཡང་ཁས་ལེན་རྒྱུ་མེད་པ་ལ་ཟེར་གསུངས་བ་དང། རྗེ་བཙུན་འཇམ་པའི་དབྱངས་ཀྱིས་དཔྱད་ཚེ་མ་རྙེད་རྙེད་ཚེ་མ་དཔྱད། ཅེས་གསུངས་པའི་ཕྱིར། དབུ་མའི་ལྟ་བ་རྙེད་པའི་ཚད་སྔར་བཤད་པ་དེ་ལྟར་ཡིན་ཏེ། ལམ་
རིམ་ཆུང་བ་ལས། དཀའ་ས་ནི་རང་གི་ངོ་བོས་གྲུབ་པའི་རང་བཞིན་མ་ལུས་པར་ཁེགས་པ་དང། རང་བཞིན་མེད་པའི་གང་ཟག་ལ་སོགས་པ་དེ་ཉིད་ལས་གསོག་པ་པོ་དང། འབྲས་བུ་མྱོང་བ་པོ་ལ་སོགས་པར་འཇོག་པ་ལ་ངེས་པ་གཏིང་ནས་འདྲོངས་

[050B] དེ་རྣམས་སུ་འཇོག་ཐུབ་པའི་གཉིས་ཚོགས་དེ་སྲིད་མཐའ་ཙམ་དུ་སོང་བས་དབུ་མའི་ལྟ་བ་ཤིན་ཏུ་རྙེད་དཀའ་བ་ཡིན་ནོ། །ཞེས་དང། དེ་ཁོ་ན་ཉིད་ལ་དཔྱོད་པའི་རིགས་པས་བཙལ་བ་ན། སྐྱེ་བ་དང་འཆི་འཕོ་བའི་གང་ཟག་ལ་སོགས་པ་དཔྱད་
བཟོད་པ་རྡུལ་ཙམ་ཡང་མི་རྙེད་ཀྱང། ཆོས་རྣམས་སྒྱུ་མ་ལྟ་བུ་ལ་དཀར་ནག་གི་འབྲས་བུ་རྣམས་འབྱུང་བར་གསུངས་པ་ལྟ་བུའི་གོ་བ་ཆགས་པ་དགོས་སོ། །ཞེས་གསུངས་པའི་ཕྱིར། ཀུན་རྫོབ་རྟེན་འབྲེལ་གྱི་སྣང་བ་དང། དོན་དམ་རང་བཞིན་གྱིས་
སྟོང་པ་གཉིས་ངོ་བོ་གཅིག་ཡིན་ཏེ། མྱུ་གུ་ལྟ་བུ་རང་གི་དོན་དམ་པ་ངོ་བོ་ཐ་དད་ཡིན་ན། དེ་རང་ཉིད་བདེན་པས་སྟོང་པའི་སྟོང་ཉིད་དང་ངོ་བོ་ཐ་དད་དུ་འགྱུར་བས། དེ་བདེན་གྲུབ་ཏུ་འགྱུར་བའི་ཕྱིར་ཏེ། བྱང་ཆུབ་སེམས་འགྲེལ་ལས། ཀུན་རྫོབ་
སྟོང་པ་ཉིད་དུ་བཤད། །སྟོང་ཉིད་ཁོ་ན་ཀུན་རྫོབ་ཡིན། །མེད་ན་མི་འབྱུང་ངེས་པའི་ཕྱིར། །བྱས་དང་མི་རྟག་དག་བཞིན་ནོ། །ཞེས་གསུངས་པའི་ཕྱིར། དེས་ན་གཟུགས་ཕུང་རང་གི་གདགས་གཞི་ལ་བརྟེན་ནས་མིང་དང་རྟོག་པས་ཕར་བཏགས་པ་
ཙམ་མ་གཏོགས་གཟུགས་ཕུང་དང་པོ་ནས་རང་གི་སྡོད་ལུགས་ཀྱི་ངོས་ནས་གྲུབ་པས་སྟོང་པས་ན། ཤེས་རབ་སྙིང་པོ་ལས། གཟུགས་སྟོང་པའོ། །ཞེས་གསུངས། གཟུགས་རུང་དེ་ཉིད་རང་ངོས་ནས་གཟུགས་སུ་མ་གྲུབ་པས། དེ་ལ་གཟུགས་
ཀྱི་ཐ་སྙད་ཤེས་པའི་ཕྱིར་དུ། མིང་དང་རྟོག་པས་དེ་ལ་གཟུགས་ཞེས་པའི་བརྡ་སྦྱར་བས། ཐ་སྙད་དེའི་དབང་གིས་དེ་གཟུགས་སུ་འཐད་ཀྱི་སྒྲར་མི་འཐད་པས། གཟུགས་ལས་ཀྱང་སྟོང་པ་ཉིད་གཞན་མ་ཡིན། སྟོང་པ་ཉིད་ལས་ཀྱང་གཟུགས་

[051A]༄༅། །གཞན་མ་ཡིན་ནོ། །ཞེས་ཟབ་མོ་སྟོང་པ་ཉིད་བཞི་སྦྱོར་གྱིས་གསུངས་སོ། །དེ་ཡང་བྱེ་བྲག་ཏུ་སྨྲ་བ་ནས་རང་རྒྱུད་པའི་བར་གྱི་གྲུབ་མཐའ་སྨྲ་བ་རྣམས་ཀྱིས། རང་རང་གི་གྲུབ་མཐའི་ལུགས་ཀྱི་ལྟ་བས་འཁོར་བའི་རྩ་བ་སྤོང་ནུས་
པར་འདོད་ཀྱང། འཁོར་བའི་རྩ་བ་མཐར་ཐུག་ངོས་མ་ཟིན་པས་འབེན་མ་མཐོང་བར་མདའ་བརྡེག་པ་དང། རྐུན་མ་ངོས་མ་ཟིན་པར་ཚམ་ཚོམ་དུ་རྐུན་ཁག་བཙུགས་པས་འདོད་པའི་དོན་མི་འགྲུབ་པ་ལྟར། འཁོར་བ་སླར་སྐྱེ་མི་རུང་གི་ཆོས་ཅན་དུ་
བྱས་ནས་སྤོང་མི་ནུས་ལ། དེ་ཡང་བྱེ་བྲག་སྨྲ་བའི་ནང་ཚན་ཁ་ཅིག། གང་ཟག་རྟག་གཅིག་རང་དབང་ཅན་དུ་འཛིན་པའི་བློ་དེ་འཁོར་བའི་རྩ་བར་བཟུང་ནས་དེའི་གཉེན་པོར་གང་ཟག་རྟག་གཅིག་རང་དབང་ཅན་གྱི་བདག་གིས་སྟོང་པ་རྟོགས་པ་བསྒོམས་པས་
འཁོར་བ་ལས་གྲོལ་བར་འདོད་ཀྱང་དེ་མི་འཐད་དེ། དེ་ནི་དཔེར་ན་རང་གི་ཁངས་པའི་རྩིག་ཕུག་ན་དུག་སྤྲུལ་གནས་པས་འཇིགས་པ་ལ་འགའ་ཞིག་གིས་འདི་ན་གླང་པོ་ཆེ་མེད་དོ་ཞེས་འཇིགས་པ་དེ་བསལ་ནས་བག་ཕབ་པ་ལ་སླར་ཡང་སྤྲུལ་གྱིས་བཟུང་ནས་གསོད་
པ་ལྟ་བུ་ཡིན་པའི་ཕྱིར་ཏེ། འཇུག་པ་ལས། རང་ཁྱིམ་རྩིག་ཕུག་སྤྲུལ་གནས་མཐོང་བཞིན་དུ། །འདི་ན་གླང་ཆེན་མེད་ཅེས་དོགས་བསལ་ཏེ། །སྤྲུལ་གྱི་འཇིགས་པ་སྤོད་པར་བྱེད་པ་ནི། །ཀྱེ་མ་གཞན་གྱི་གནམ་པོར་འགྱུར་ཉིད་དོ། །ཞེས་
གསུངས་པའི་ཕྱིར། ཡང་མདོ་སྡེ་པ། སེམས་ཙམ་པ། རང་རྒྱུད་པ་རྣམས་ཀྱིས་གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་འཇིག་ལྟ་འཁོར་བའི་རྩ་བར་བཟུང་ནས། དེའི་གཉེན་པོར་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པའི་གང་

[051B] དེ་ཡང་མི་འཐད་དེ། དེ་གོམས་པར་བྱས་པས་མངོན་པ་གཉིས་ནས་བཤད་པའི་ཉོན་མོངས་མངོན་གྱུར་པ་རེ་ཞིག་འགག་པར་འགྱུར་
ཡང། སླར་ཡང་གང་ཟག་དང་ཕུང་པོ་རང་བཞིན་གྱིས་གྲུབ་པར་འཛིན་པའི་འཇིག་ལྟ་ལྷན་སྐྱེས་ཕྲ་མོ་ལ་བརྟེན་ནས་ཉོན་མོངས་མངོན་གྱུར་དུ་སྐྱེ་བར་འགྱུར་བའི་ཕྱིར་ཏེ། སྤྱོད་འཇུག་ལས། སྟོང་པ་ཉིད་དང་བྲལ་བའི་སེམས། །འགགས་པ་སླར་ཡང་
སྐྱེ་འགྱུར་ཏེ། །འདུ་ཤེས་མེད་པའི་སྙོམས་འཇུག་བཞིན། །དེས་ན་སྟོང་ཉིད་བསྒོམ་པར་བྱ། ཞེས་གསུངས་པའི་ཕྱིར་དང། རིན་ཆེན་ཕྲེང་བ་ལས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་
ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། ཞེས་གསུངས་པའི་ཕྱིར། འོ་ན་འཁོར་བའི་རྩ་བ་མཐར་ཐུག་པ་དེ་གང་ཡིན་ཞེ་ན། ཡོད་དེ། ཕུང་པོ་རང་བཞིན་གྱིས་གྲུབ་པར་འཛིན་པའི་བདེན་འཛིན་ལྷན་སྐྱེས་དེ་འཁོར་བའི་རྩ་བ་ཡིན་པའི་ཕྱིར་ཏེ་
སྟོང་ཉིད་བདུན་ཅུ་པ་ལས། རྒྱུ་དང་རྐྱེན་ལས་སྐྱེས་དངོས་རྣམས། །ཡང་དག་པར་ནི་རྟོག་པ་གང། །དེ་ནི་སྟོན་པས་མ་རིག་གསུངས། །དེ་ལས་ཡན་ལག་བཅུ་གཉིས་འབྱུང། ཞེས་གསུངས་པའི་ཕྱིར། རྒྱུ་མཚན་དེ་ལ་བརྟེན་ནས་ཐེག་དམན་
དགྲ་བཅོམ་གྱིས་ཆོས་ཀྱི་བདག་མེད་མ་རྟོགས་པ་ཡང་ཁེགས་པར་ཤེས་པར་འགྱུར་རོ། །འོ་ན་གང་ཟག་རང་བཞིན་གྱིས་གྲུབ་པར་འཛིན་པའི་འཇིག་ལྟ་དང་བདེན་འཛིན་གཉིས་ཀ་འཁོར་བའི་རྩ་བ་ཡིན་ན། འཁོར་བའི་རྩ་བ་མི་མཐུན་པ་གཉིས་

[052A]༄༅། །ཡོད་པར་འགྱུར་རོ་ཞེ་ན། སྐྱོན་མེད་དེ། ཕུང་པོ་རང་བཞིན་གྱིས་གྲུབ་པར་འཛིན་པའི་བདེན་འཛིན་གྱིས། གང་ཟག་རང་བཞིན་གྱིས་གྲུབ་པར་འཛིན་པའི་འཇིག་ལྟ་བསྐྱེད་ཅིང། དེ་གཉིས་ཀ་རང་ཡུལ་རང་བཞིན་གྱིས་གྲུབ་
པར་འཛིན་པའི་འཛིན་སྟངས་ཅན་དུ་མཚུངས་པའི་ཕྱིར་ཏེ། དཔེར་ན་མ་རིག་པའི་རིགས་འདྲ་སྔ་ཕྱི་གཉིས་འཁོར་བའི་རྩ་བ་ཡིན་པ་ལ་འགལ་བ་མེད་པ་བཞིན་ཡིན་པའི་ཕྱིར། ཁ་ཅིག་མངོན་པ་གཉིས་ནས་བཤད་པའི་ཉོན་མོངས་རྣམས་གང་ཟག་རང་རྐྱ་
ཐུབ་པའི་རྫས་ཡོད་དུ་འཛིན་པའི་འཇིག་ལྟ་ཙམ་གྱིས་བསྐྱེད་པའི་ཉོན་མོངས་ཡིན་ནོ་ཟེར་ན། དེ་མི་འཐད་དེ། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་འཇིག་ལྟས་དྲངས་པའི་ཉོན་མོངས་ཡིན་ན། རང་རྒྱུ་བདེན་འཛིན་ཕྲ་མོས་དྲངས་པའི་ཉོན་
མོངས་ཡིན་དགོས་པའི་ཕྱིར་རོ། །འོ་ན་གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པས་སྟོང་པའི་སྟོང་ཉིད་གོམས་པར་བྱས་པས་འཁོར་བའི་རྩ་བར་གྱུར་བའི་བདེན་འཛིན་སྤོང་མི་ནུས་པའི་རྒྱུ་མཚན་ཅི་ཡིན་ཞེ་ན། དེའི་རྒྱུ་མཚན་ཡོད་དེ། དཔེར་ན་སྒྱུ་
མའི་བུད་མེད་ལ་བུད་མེད་དངོས་སུ་བཟུང་ནས། དེ་ལ་མི་སྡུག་པར་བསྒོམས་པས་བུད་མེད་དངོས་ལ་དམིགས་པའི་འདོད་ཆགས་སྤོང་མི་ནུས་པ་བཞིན་ཡིན་པའི་ཕྱིར་ཏེ། དེ་ལྟར་ཡང་འཕགས་པ་བསམ་གཏན་པའི་དཔེ་མ་ཁྱུད་ཀྱི་མདོ་ལས། དཔེར་ན་
མི་ལ་ལ་ཞིག་གིས་སྒྱུ་མ་མཁན་གྱི་རོལ་མོ་བྱུང་བའི་ཚེ། སྒྱུ་མ་མཁན་གྱིས་སྤྲུལ་པའི་བུད་མེད་མཐོང་ནས། དེ་འདོད་ཆགས་ཀྱི་སེམས་བསྐྱེད་དེ། འདོད་ཆགས་ཀྱིས་སེམས་དཀྲིས་ནས། འཁོར་གྱི་ནང་ནས་འཇིགས་ཤིང་བག་ཚ་སྟེ། སྟན་

[052B] མི་རྟག་པ་དང་སྡུག་བསྔལ་བ་དང་སྟོང་པ་དང་བདག་མེད་པར་ཡིད་ལ་བྱེད་ན། རིགས་ཀྱི་བུ་དེ་ཇི་སྙམ་དུ་སེམས། མི་དེ་ཡང་དག་པར་ཞུགས་པ་ཡིན་ནམ་འོན་ཏེ་ལོག་པར་ཞུགས་
པ་ཡིན། གསོལ་པ། བཅོམ་ལྡན་འདས་གང་བུད་མེད་མ་མཆིས་པ་ལ་མི་སྡུག་པར་ཡིད་ལ་བྱེད་ཅིང། མི་རྟག་པ་དང་སྡུག་བསྔལ་བ་དང་སྟོང་པ་དང་བདག་མེད་པར་ཡིད་ལ་བགྱིད་པའི་མི་དེའི་མངོན་པར་བརྩོན་པ་དེ་ནི་ལོག་པ་ལགས་སོ། །བཅོམ་
ལྡན་འདས་ཀྱིས་བཀའ་སྩལ་བ། རིགས་ཀྱི་བུ་འདི་ན་དགེ་སློང་དང་དགེ་སློང་མ་དང། དགེ་བསྙེན་དང་དགེ་བསྙེན་ཁ་ཅིག་མ་སྐྱེས་ཤིང་མ་བྱུང་བའི་ཆོས་རྣམས་ལ་མི་སྡུག་པར་ཡིད་ལ་བྱེད་ཅིང། མི་རྟག་པ་དང་སྡུག་བསྔལ་བ་དང་སྟོང་པ་དང་བདག་
མེད་པར་ཡིད་ལ་བྱེད་པ་གང་ཡིན་པ་དེ་དག་ཀྱང་དེ་དང་འདྲ་བར་བལྟ་བར་བྱའོ། །ང་ནི་མི་བླུན་པོ་དེ་དག་ལ་ལམ་བསྒོམ་པ་ཡིན་ནོ་ཞེས་མི་སྨྲ་སྟེ། དེ་དག་ནི་ལོག་པར་ཞུགས་པ་ཞེས་བྱའོ། ཞེས་གསུངས་པའི་ཕྱིར། འོ་ན་གང་ཟག་རང་རྐྱ་ཐུབ་པའི་རྫས་ཡོད་
ཀྱི་འཛིན་ཚུལ་ཇི་ལྟ་བུ་ཞེ་ན། དེ་ཡང་ཡོད་དེ། གང་ཟག་རང་བཞིན་གྱིས་གྲུབ་པར་འཛིན་པའི་སྟེང་དུ་ཡང་རང་བཞིན་གྱིས་གྲུབ་པའི་གང་ཟག་དེ་ཕུང་པོ་ལ་ཕར་མི་བལྟོས་པའི་དབང་བསྒྱུར་བ་པོའི་རྗེ་བོ་ལྟ་བུ་དང། ཕུང་པོ་རྣམས་རང་བཞིན་གྱིས་གྲུབ་པའི་གང་ཟག་
ལ་བལྟོས་པའི་དབང་བསྒྱུར་བྱར་འཛིན་པ་ནི། རང་རྐྱ་ཐུབ་པའི་འཛིན་ཚུལ་ཡིན་པའི་ཕྱིར། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་བློ་དེས་གང་ཟག་ཕུང་པོའི་ཚོགས་པ་དང། ཡ་གྱལ་དང། རྒྱུན་གང་ལའང་བཏགས་པ་ཙམ་དུ་མི་འཛིན་ཏེ། གང་

[053A]༄༅། །ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་འཛིན་སྟངས་སུན་མ་ཕྱུང་བའི་ཐ་མལ་བ་རྣམས་ཀྱི་རྒྱུད་ལ་རང་གི་ལུས་ངན་པ་འདི་དང། ལྟའི་དབང་པོའི་ལུས་དང། རང་གི་བློ་མི་གསལ་བ་འདི་དང། ལྷའི་དབང་པོའི་བློ་ལྟ་བུ་ཆེས་གསལ་
བ་གཉིས་བརྗེ་བའི་དབང་བྱུང་ན་བརྗེ་བ་པོར་མངོན་པར་ཞེན་པ་མངོན་གྱུར་དུ་འདུག་པའི་ཕྱིར་ཏེ། རྣམ་འགྲེལ་ལས། མཆོག་གཞན་དོན་དུ་གཉེར་ཕྱིར་དང། །སྐྱེ་འཇིག་བློ་ཅན་ཉིད་ཀྱི་ཕྱིར། །སྐྱེ་བོ་འདི་ཡིས་དབང་སོགས་ལས། །བདག་ནི་ཐ་
དད་ཤེས་པར་གྱུར། ཅེས་གསུངས་པའི་ཕྱིར། འོ་ན་ཐལ་རང་གཉིས་ཀྱི་དོན་དམ་དཔྱོད་བྱེད་ཀྱི་རྟགས་ཀྱི་དགག་བྱ་ལ་ཕྲ་རགས་ཀྱི་ཁྱད་པར་ཡོད་ན། དེ་ཇི་ལྟ་བུ་ཞེ་ན། ཐལ་འགྱུར་བས་ཆོས་ཐམས་ཅད་རྟོག་པའི་དབང་
ཙམ་གྱིས་བཞག་པར་འདོད་ཅིང། རྟོག་པའི་དབང་ཙམ་གྱིས་བཞག་པ་མ་ཡིན་པར་དང་པོ་ནས་རང་ངོས་ནས་གྲུབ་པ་ཞིག་ཡོད་ན། བདེན་གྲུབ་ཏུ་འགྱུར་བར་འདོད། རང་རྒྱུད་པ་རྣམས་ཆོས་རྣམས་རྟོག་པའི་དབང་ཙམ་གྱིས་འཇོག་མི་ནུས་པས། བློ་
གནོད་མང་ལ་སྣང་བའི་དབང་གིས་འཇོག་ཅིང། དེ་ཡང་བུམ་པ་འཇོག་བྱེད་ཀྱི་བློ་གནོད་མེད་དེས་འཇལ་རྒྱུའི་བུམ་པ་ནི། བློ་དེ་ལ་ལྟོས་མེད་ཀྱི་ཚུལ་གྱིས་དང་པོ་རང་ནས་གྲུབ་གྲུབ་པ་ཞིག་ལ་འདོད་ཅིང། དེ་ལྟར་གྲུབ་པ་དེ་བུམ་པ་རང་ངོས་ནས་གྲུབ་
པའི་དོན་ཡིན་ཞེས་བཞེད། ཐལ་འགྱུར་བ་ནི། བུམ་པ་དེ་ཁོ་རང་འཇལ་བྱེད་ཀྱི་ཚད་མ་ལ་ལྟོས་མེད་ཀྱིས་དང་པོ་ནས་མ་གྲུབ་པར། བུམ་པ་དང་བུམ་པ་འཇལ་བྱེད་ཀྱི་ཚད་མ་གཉིས་ཕན་ཚུན་བལྟོས་ནས་གྲུབ་པར་བཞེད་དེ། ཚིག་གསལ་ལས་

[053B] གཞལ་བྱའི་དོན་དག་ཡོད་ན་ཚད་མའི་དོན་དག་ཏུ་འགྱུར་གྱི། ཚད་མ་དང་གཞལ་བྱ་གཉིས་ངོ་བོ་ཉིད་ཀྱིས་གྲུབ་པ་ཡོད་པ་མ་ཡིན་ན། །ཞེས་གསུངས་པའི་ཕྱིར། དེས་ན་ཆོས་ཐམས་
ཅད་དང་པོ་ནས་མ་གྲུབ་པ་ལ། འདོགས་བྱེད་ཀྱི་རྟོག་པའི་དབང་གིས་གློ་བུར་དུ་གྲུབ་པ་ཡིན་ཏེ། ཇོ་བོའི་ཞལ་ནས། རྒྱུས་མེད་བྱིས་པ་གློ་བུར་ཡིན། །དོན་མེད་སྣང་སྟོང་དབྱད་ཡུལ་མིན། །སྣང་ཙམ་ལྟོས་ལ་དྲི་བ་ཞོག་ཐ་སྙད་དཔྱད་ན་
འཇིག་པ་ཡིན། ཞེས་གསུངས་པའི་ཕྱིར། གཞན་ཡང། ཐལ་འགྱུར་བ་རྣམས་གང་ཟག་གི་ཕུང་པོ་རེ་རེ་བ་གང་ཟག་ཡིན་ནམ་དེ་ཚོགས་པ་གང་ཟག་ཡིན་ནམ། དེ་ལས་དོན་གཞན་དུ་གྱུར་བའི་གང་ཟག་ཡོད་སྙམ་དུ་དཔྱད་པ་ན། གང་
ཟག་རྙེད་རྒྱུ་ཅུང་ཟད་ཀྱང་མེད་ཅིང། དེ་ལྟར་མ་རྙེད་པ་དེ་གང་ཟག་བདེན་པར་མེད་པའི་དོན་ཡིན་གྱི། གང་ཟག་གཏན་ནས་མེད་པའི་དོན་མ་ཡིན་པར་བཞེད། དེ་ལྟར་བཙལ་བསམ་རྙེད་ན་མ་རྙེད་པའི་རང་ལ་རྩེ་གཅིག་ཏུ་བཞག་ཅིང། འཛིན་
སྟངས་ཤུགས་ཆུང་དུ་སོང་ན་བློའི་ཟུར་ཞིག་གིས་སྔར་ལྟར་དཔྱད་ནས་འཛིན་སྟངས་ཀྱི་ཤུགས་ལ་གསོས་པ་ན་དཔྱད་ཅིང་དཔྱད་མཐར་ཡང་ཅུང་ཟད་མཉམ་པར་འཇོག་པ་ཡིན་གྱི། བཏགས་དོན་བཙལ་ནས་མ་རྙེད་པ་ན་ད་དུང་དེའི་སྟེང་དུ་རང་བཞིན་གྱིས་གྲུབ་པ་མེད་
སྙམ་པའི་དགག་བྱའི་ཁྱད་པར་བསྣན་ནས་བསྒོམ་པ་མ་ཡིན་ཏེ། མཁས་གྲུབ་རིན་པོ་ཆེས། དེས་ན་གང་ཟག་དང་ཆོས་གང་ཡིན་ཡང་ཡུལ་སྟེང་ན་གྲུབ་ཚུལ་ཇི་ལྟར་འདུག་དོན་དམ་དཔྱོད་པའི་རིགས་པ་ཡང་དག་གིས་བཙལ་བ་ན་མཐར་གང་དུའང་མ་གྲུབ་པའམ། ཡུལ་

[054A]༄༅། །སྟེང་ན་རྙེད་རྒྱུ་ཅུང་ཟད་ཀྱང་མེད་པའི་དེས་བ་ལྷང་གིས་སྐྱེས་པ་དེ་ཁའི་རྒྱུན་སྐྱོང་བ་ཡིན་གྱི། དེ་ལྟར་བཙལ་བས་ཅུང་ཟད་ཀྱང་རྙེད་རྒྱུ་མེད་པ་ངེས་པ་ཙམ་གྱིས་མི་ཆོག་པར། ད་དུང་དེའི་སྟེང་དུ་བདེན་པར་གྲུབ་པ་མེད་སྙམ་དུ་ལན་རེ་རེ་ཞིང་སླར་
ཡང་དགག་བྱའི་ཁྱད་པར་ངེས་པར་སྦྱར་ནས་སྐྱོང་དགོས་སྙམ་ན། དོན་དམ་དཔྱོད་བྱེད་ཀྱི་རིགས་པས་བཙལ་བས་མ་རྙེད་པ་དེ་བདེན་པར་མེད་པའི་དོན་དུ་མགོ་བར། དོན་དམ་དཔྱོད་བྱེད་ཀྱི་རིགས་པས་བཙལ་བ་ནམ་རྙེད་པའི་ཚེ་དེ་ལྟར་བཙལ་བས་མི་འདུག་གོ་
སྙམ་དུ་འཛིན་པ་ཆད་ལྟར་སོང་གིས་དོགས་ན་ནི། དོན་དམ་དཔྱོད་པའི་རིགས་པས་བཙལ་བ་ན་མ་རྙེད་པ་དེ་གཏན་མེད་ཀྱི་དོན་དུ་འཛིན་པ་ཞེ་ཕུགས་སུ་འཚངས་འདུག་པས་ལྟ་བའི་གོ་ལས་ཤིན་ཏུ་ཆེ་བ་ལ་གནས་པའོ། །ཞེས་གསུངས་པའི་ཕྱིར། རང་རྒྱུད་པ་
རྣམས་ཀྱིས་གང་ཟག་གི་ཕུང་པོ་ལྔ་རེ་རེ་བ་གང་ཟག་ཡིན་ནམ། དེ་ཚོགས་པ་གང་ཟག་ཡིན་ནམ། དེ་ལས་དོན་གཞན་དུ་གྱུར་བའི་གང་ཟག་ཡོད་སྙམ་དུ་དཔྱད་པའི་ཚེ་གང་ཟག་ཅི་ཡང་མ་རྙེད་པ། གང་ཟག་བདེན་པར་མེད་པའི་དོན་དུ་མ་གོ་བར་གང་ཟག་
གཏན་མེད་ཀྱི་དོན་དུ་གོ་ནས་དེ་ལྟར་བཏགས་དོན་བཙལ་བའི་ཚེ་གང་ཟག་གི་རྒྱུད་ཀྱི་ཡིད་ཀྱི་རྣམ་པར་ཤེས་པ་གང་ཟག་གི་མཚན་གཞིར་འཇོག་སྟེ། རྟོག་གེ་འབར་བ་ལས། ཁོ་བོ་ཅག་ཐ་སྙད་དུ་རྣམ་པར་ཤེས་པ་ལ་བདག་གི་སྒྲ་དངོས་སུ་འདོགས་ཏེ། ཞེས་
གསུངས་པའི་ཕྱིར། འོ་ན་གང་ཟག་བཏགས་དོན་བཙལ་བའི་ཚེ་གཏན་ནས་མེད་ན། གང་ཟག་ཡོད་ཚུལ་ཇི་ལྟར་ཡིན་ཞེ་ན། དེ་བཞག་ཏུ་ཡོད་དེ། མ་བརྟགས་མ་དཔྱད་པར། གང་ཟག་མིང་ངམ་ཐ་སྙད་ཙམ་དུ་ཡོད་ཅིང། དེར་ཡོད་པས་ཡོད་གོ་

[054B] སྡུད་པ་ལས། ཆོས་དེ་རྣམས་ཀྱང་མིང་ཙམ་དུ་ནི་ཡོངས་སུ་བསྔགས། ཞེས་དང། དེ་ནི་མིང་གིས་ཀྱང་ནི་གདགས་སུ་རུང་བ་ཡིན། ཞེས་གསུངས་པའི་ཕྱིར། མིང་དེ་ཡང་བཏགས་དོན་བཙལ་ན་མི་རྙེད་དེ། རིན་ཆེན་ཕྲེང་བ་
ལས། གཟུགས་ཀྱི་དངོས་པོ་མིང་ཙམ་ཕྱིར། །ནམ་མཁའ་ཡང་ནི་མིང་ཙམ་མོ། །འབྱུང་མེད་གཟུགས་ལྷ་ག་ལ་ཞིག་དེ་ཕྱིར་མིང་ཙམ་ཉིད་ཀྱང་མེད། ཅེས་གསུངས་པའི་ཕྱིར། དེ་ལྟར་རྗེ་རིན་པོ་ཆེས། དཔལ་ལྡན་ཟླ་བ་ཚད་མར་མཛད་ནས་
རང་རྒྱུད་པ་མན་ཆད་ཀྱིས་སྟོང་ཉིད་ཕྲ་མོ་མ་རྟོགས་ཤིང། དེ་མན་གྱི་ལྟ་བ་ལ་བརྟེན་ནས་ཐར་པ་ཙམ་ཡང་ཐོབ་པར་མི་ནུས་སོ། །ཞེས་གསུངས་པ་ལ། ཆོས་རྗེ་བློ་བཟང་གྲགས་པས། རྒྱ་གར་གྱི་པཎྜི་ཏ་ཆེན་པོ་རྣམས་ལ་ཡང་ཁྱད་གསོད་ཆེན་པོ་མཛད་
སྙམ་པ་དང། ཡང་རྗེ་རིན་པོ་ཆེས་བོད་ཀྱི་བསམ་གཏན་པ་རྣམས་ལ། སྙན་བསྐུལ་གྱི་དྲི་བ་ལྷག་བསམ་རབ་དཀར་མཛད་པས་ཀྱང། བོད་ཀྱི་བསམ་གཏན་པ་རྣམས་ལ་ཁྱད་གསོད་མཛད་སྙམ་དུ་མི་བསམ་སྟེ། གཞན་དུ་ན་དཔལ་ལྡན་ཟླ་བས་དབུ་མ་ལ་
འཇུག་པར། སློབ་དཔོན་ཀླུ་སྒྲུབ་ཞབས་ཀྱི་ལམ་ལས་ནི། །ཕྱི་རོལ་གྱུར་ལ་ཞི་བའི་ཐབས་མེད་དོ། །དེ་དག་ཀུན་རྫོབ་དེ་ཉིད་བདེན་ལས་ཉམས། །དེ་ལས་ཉམས་པས་ཐར་བ་འགྲུབ་ཡོད་མིན། ཞེས་གསུངས་པ་ཡང་རང་རྒྱུད་པ་མན་ཆད་ཐམས་ཅད་ལ་
ཁྱད་གསོད་མཛད་པར་འགྱུར་ཞིང། རྗེ་བཙུན་ས་པཎ་གྱིས་ཀྱང། བོད་ཀྱི་བསམ་གཏན་པ་མང་པོའི་ཆོས་ལུགས་ལ་དཔྱད་པ་མང་དུ་མཛད་པས། བོད་ཀྱི་བསམ་གཏན་པ་རྣམས་ལ་ཁྱད་གསོད་མཛད་པར་འགྱུར་བའི་ཕྱིར། བཞི་པ་ལྟ་བའི་དཔྱད་པ་རྫོགས་

[055A]༄༅། །བའི་ཚད་བསྟན་པ་སྟོན་པ་ལ། ནམ་ཞིག་རེས་འཇོག་མེད་པར་ཅིག་ཅར་དུ། །རྟེན་འབྲེལ་མི་སླུར་མཐོང་བ་ཙམ་ཉིད་ནས། །ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །དེ་ཚེ་ལྟ་བའི་དཔྱད་པ་རྫོགས་པ་ལགས། ཞེས་
གསུངས། དོན་ནི། ཤེས་བྱ་ཆོས་ཅན། ཐལ་འགྱུར་བའི་ཐུན་མོང་མ་ཡིན་པའི་ལྟ་བ་ལ་ཐོས་བསམ་གྱིས་དཔྱད་པ་རྫོགས་པའི་ཚང་ཡོད་དེ། དོན་དམ་དཔྱོད་བྱེད་ཀྱི་རིགས་པ་ཡང་དག་གིས་རང་བཞིན་གྱིས་གྲུབ་པ་ཡོད་མེད་ལེགས་པར་དཔྱད་པ་
ན། དུས་ནམ་ཞིག་ན་རྒྱུ་ལ་བརྟེན་ནས་འབྲས་བུ་འབྱུང་བའི་བྱ་བྱེད་ནམ་ཡང་བསླུ་བ་མེད་པ་བློ་ཡུལ་དུ་འཆར་བ་དང། རང་བཞིན་གྱིས་གྲུབ་པ་རྡུལ་ཙམ་ཡང་མེད་པའི་སྟོང་པ་བློ་ཡུལ་དུ་འཆར་བ་གཉིས། རེས་འཇོག་མི་དགོས་པར་དུས་ཅིག་ཅར་དུ་གཏན་
ཚིགས་རྟེན་འབྲེལ་མི་སླུ་བའི་དོན་མཐོང་བ་ཙམ་གྱི་བྱེད་པ་གཉིས་ལས། དགག་བྱ་རང་བཞིན་གྱིས་གྲུབ་པ་ངེས་པ་སྟེ་འཛིན་པའི་ཤེས་པ་བདེན་འཛིན་གྱི་འཛིན་སྟངས་ཀྱི་ཡུལ་རང་བཞིན་གྱིས་གྲུབ་པ་ཀུན་འཇིག་པ་སྟེ་གཏན་མེད་པ་ལ་ངེས་པ་གཏིང་ནས་འདྲོངས་ནས་
བློ་ཡུལ་དུ་མི་བདེ་བ་མེད་ན་ལྟ་བ་ལ་ཐོས་བསམ་གྱིས་དཔྱད་པ་རྫོགས་པ་ལགས་ཏེ་དཔྱད་པ་རྫོགས་པར་འཇོག་པའི་ཕྱིར་ཏེ། དེའི་ཚེ་རང་བཞིན་གྱིས་གྲུབ་པ་རྡུལ་ཙམ་ཡང་མེད་པ་ལ་རྒྱུ་འབྲས་བྱ་བྱེད་ཀྱི་རྣམ་གཞག་བསྙོན་མེད་དུ་བཞག་ཆོག་པའི་གཉིས་
ཚོགས་དེ་བྱུང་བའི་ཕྱིར། དེ་ལྟར་གཉིས་ཚོགས་འཇོག་ཐུབ་པ་ཤིན་ཏུ་དཀོན་ཞིང། བྱུང་ན་ཤིན་ཏུ་ངོ་མཚར་ཏེ། བྱང་ཆུབ་སེམས་འགྲེལ་ལས། ཆོས་རྣམས་སྟོང་པ་འདི་ཤེས་ནས། །ལས་དང་འབྲས་བུ་བསྟེན་པ་གང། །ངོ་མཚར་བས་ཀྱང་འདི་

[055B] །རྨད་བྱུང་བས་ཀྱང་འདི་རྨད་བྱུང། ཞེས་དང། ཇོ་བོས། རྣམ་རྟོག་འདི་ཡིས་ཅི་ཡང་ཤེས། །གཞི་མེད་མཚན་ཉིད་དུ་མ་འགོད། །ད་ནི་སྣ་ཚོགས་སྣང་གྱུར་ཀྱང། །ཅི་ཡང་མེད་ཀྱིས་ཅིར་མ་འཛིན། །དེས་ན་བདེ་སྡུག་ལ་སོགས་པ། །
རྣམ་རྟོག་ཇི་ཙམ་དུ་འདུས་གྱུར་ཀྱང། །སྣང་བ་ཙམ་ཞིག་ཁོ་ནར་ཟད། །བདེན་པ་སྲིད་པ་ཙམ་ཡང་སྟོར། །སང་བ་དེ་ནི་ཉིད་དུ་སྤྱོད། །ཅེས་དང། མིད་ལས། མེད་ཅིང་སྣང་བ་ངོ་མཚར་ཆེ། །ཞེས་པ་དང། སྣང་ཐང་ལམ་མཆོག་རྩ་བར། དགག་
བྱ་མི་སྣང་སྣང་བ་མི་འགེགས། །དེ་སྐད་བྱས་པས་ཆ་བྱད་བཟང་ཟེར། །དེ་འདྲ་དེ་ནི་ཀུན་རྫོབ་འདུག་ལུགས། །ཀུན་རྫོབ་ཅེས་པའི་མིང་ཙམ་གོ་བ། །རྟོགས་པར་འགྱུར་གྱི་མང་པོ་མི་དགོས། ཞེས་གསུངས་པའི་ཕྱིར། དེ་ཡང་དབུ་མའི་ལྟ་བ་རྙེད་
བའི་གང་ཟག་གི་བློ་ཡུལ་དུ་སྣང་བ་རྟེན་འབྲེལ་བསྙོན་མེད་དུ་འཆར་བ་དང། སྟོང་པ་དོན་དམ་གྱི་འདུག་ལུགས་གཉིས་ཅིག་ཅར་དུ་འཆར་བ་མི་འགལ་བ་ཡང། དཔེར་ན་སྒྱུ་མ་མཁན་གྱིས་རྡེ་ཤིང་རྟ་གླང་དུ་སྤྲུལ་པའི་ཚེ། སྒྱུ་མ་མཁན་རང་ཉིད་ཀྱི་མིག་ཤེས་
ལ་རྡེ་ཤིང་རྟ་གླང་དུ་སྣང་བ་དང། དེས་རྡེ་ཤིང་རྟ་གླང་གིས་སྟོང་པར་ངེས་པ་མི་འགལ་བ་ལྟ་བུ་ཡིན། དེས་ན་གོང་དུ་འབྲུ་སྣོན་ད་ལྟར་བྱས་པ་ནི། ངེས་ཤེས་ཡུལ་གྱི་འཛིན་སྟངས་ཀུན་འཇིག་ན་ཞེས་པའི་ངེས་ཤེས་བདེན་འཛིན་དང། འཛིན་སྟངས་
ཞེས་པ་ཡང་བདེན་འཛིན་དེའི་འཛིན་སྟངས་ཡིན་པར། བདག་འཛིན་གཤགས་འདེབས་ལས། ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། །རང་བཞིན་གྲུབ་པའི་འཛིན་སྟངས་ཡིན་པར་གོ། ཞེས་པས་བསྟན་པའི་དབང་དུ་བྱས་པ་ཡིན་ལ། དེ་ཡང་

[056A]༄༅། །སྤྱན་སྔ་བློ་གྲོས་རྒྱལ་མཚན་གྱི་ལྟ་ཁྲིད་ལྟ་ངན་མུན་སེལ་ལས། ངེས་ཤེས་ཡུལ་གྱི་འཛིན་སྟངས་ཀུན་འཇིག་ན། ཞེས་པའི་དོན་འཆད་པ་ན། ངེད་རང་ལ་ཇི་ལྟར་སྣང་བ་འདི་ཡོད་ན་རང་གིས་ངེས་ཤེས་ཀྱི་འཛིན་སྟངས་ཐམས་ཅད་
དང། དམིགས་པའི་གཏད་སོ་ཐམས་ཅད་འཇིག་པ་ཇི་ལྟར་འོད། དེས་ན་འཁྲུལ་པ་འཇིག་ཐབས་མེད་པའི་ལུང་རིགས་འདིས་གནོད་ཅིང་འདི་དང་འགལ་བས་སོ། །སོ་སོ་སྐྱེ་བའི་མིག་ཤེས་སོགས་ཀྱང་སྣང་ཡུལ་ལ་འཁྲུལ་པ་དང། དེའི་གཟུགས་
སོགས་ཐམས་ཅད་སྣང་བ་ལྟར་མ་གྲུབ་པ་དང། དེ་ལྟར་ཤེས་ན་དམིགས་གཏད་འཇིག་པ་དང་འཛིན་སྟངས་ཐམས་ཅད་འཇིག་པ་སོགས་ཀྱི་དོན་ཡང་ངེད་རང་སོ་སྐྱེ་ཐམས་ཅད་ལ་ཐུན་མོང་དུ་སྣང་བཞིན་པ་བཀག་ནས་བསྒོམ་པའི་དོན་ཡིན་ལ་ཞེས་
གསུངས་པ་དང་མཐུན་ནམ་སྙམ། དེ་ལྟ་ན་ཡང་རྣམ་འགྲེལ་ལས། ངེས་པ་དང་ནི་སྒྲོ་འདོགས་ཡིད། །གནོད་བྱ་གནོད་བྱེད་ངོ་བོའི་ཕྱིར། ཞེས་གསུངས་པ་དང་འགལ་བའི་སྐྱོན་མེད་དེ། རྟོགས་པ་དང་ངེས་པ་དོན་གཅིག་ཅིང་རྟོགས་པ་དང་གོ་བ་ཡང་
རྒྱ་སྐད་གཅིག་ལ་ལོ་ཙཱ་བའི་འགྱུར་གྱི་ཁྱད་ཙམ་ཡིན་པ་དང། བདེན་འཛིན་ཡང་ཡུལ་བདེན་གྲུབ་གོ་བའི་ཤེས་བར་བཞག་པ་ལ་འགལ་བ་མེད་པའི་ཕྱིར། གོ་རྟོགས་གཉིས་འགྱུར་ཁྱད་སྒྲ་རྣམ་གྲངས་པ་ཡིན་ཏེ། སྡོམ་གསུམ་རབ་དབྱེ་ལས། གོ་
བ་དང་ནི་རྟོགས་པ་གཉིས། །རྣམ་གྲངས་སྒྲ་ཡིན་ངོ་བོ་གཅིག་རྒྱ་སྐད་གཅིག་ལ་ལོ་ཙཱ་བའི། །འགྱུར་གྱི་དབྱེ་བ་ཁོ་ནར་ཟད། །རྟོགས་པ་གསལ་དང་མི་གསལ་ལ། །གོ་དང་རྟོགས་པར་འདོགས་ན་ཐོགས། ཞེས་གསུངས་པའི་ཕྱིར། གཞན་

[056B] ཚད་མ་བའི་ཡོངས་གྲགས་ལ། ལོག་ཤེས་ཡིན་ན། ཁྱོད་ཀྱིས་ངེས་པ་དང་རྟོགས་པ་མེད་པས་ཁྱབ་ཅིང། ཁྱོད་ཚད་མར་སོང་བའི་གཞལ་བྱ་མེད་པས་ཁྱབ་ཟེར་ཡང། ཐལ་
གྱུར་བའི་ཡུགས་ལ་གཉིས་སྣང་ཅན་གྱི་ཤེས་པ་ཡིན་ན། རང་གི་སྣང་བ་ལ་ཚད་མ་ཡིན་པས་ཁྱབ་པར་བཞེད་པའི་ཕྱིར། ལྔ་བ་ཐལ་འགྱུར་བའི་ལྟ་བའི་ཁྱད་ཆོས་བསྟན་པ་སྟོན་པ་ལ། གཞན་ཡང་སྣང་བས་ཡོད་མཐའ་སེལ་བ་དང། སྟོང་པས་མེད་
མཐའ་སེལ་ཞིང་སྟོང་པ་ཉིད། །རྒྱུ་དང་འབྲས་བུར་འཆར་བའི་ཚུལ་ཤེས་ན། །མཐར་འཛིན་ལྟ་བས་འཕྲོགས་པར་མི་འགྱུར་རོ། །ཞེས་གསུངས། དོན་ནི། ཤེས་བྱ་ཆོས་ཅན། ཆོས་ཐམས་ཅད་རང་བཞིན་གྱིས་གྲུབ་པས་སྟོང་པ་ལ། རྒྱུ་
འབྲས་རྟེན་འབྲེལ་གྱི་རྣམ་གཞག་འཇོག་པ་མི་འགལ་བར་མ་ཟད། ཐལ་འགྱུར་བའི་ཐུན་མོང་མ་ཡིན་པའི་ཁྱད་ཆོས་གཞན་ཡང་ཡོད་དེ། སྣང་བས་མེད་མཐའ་སེལ་ཞིང། སྟོང་པས་ཡོད་མཐའ་སེལ་བ་ནི། རང་རྒྱུད་པ་མན་ཆད་ཀྱི་ལུགས་ཡིན་གྱི་
ཐལ་འགྱུར་བའི་ལུགས་ལ་དེ་ལས་ལྡོག་སྟེ་སྣང་བས་ཡོད་མཐའ་དང། སྟོང་པས་མེད་མཐའ་སེལ་ཞིང། རང་བཞིན་གྱིས་གྲུབ་པ་ལ་སྔར་མེད་གསར་དུ་བཅོས་སུ་རུང་བ་དང། སྔར་ཡོད་གློ་བུར་དུ་མེད་པར་འགྱུར་པ་དང། རྒྱུ་རྐྱེན་སོགས་གཞན་ལ་
བལྟོས་པ་བཞག་ཏུ་མི་རུང་བས། རང་བཞིན་གྱིས་གྲུབ་པས་སྟོང་པའི་རྒྱུ་དེ་ཉིད་རང་ངོས་ནས་མ་གྲུབ་པའི་རྒྱུ་མཚན་གྱིས། རང་གི་རྒྱུ་ལ་བལྟོས་ནས་འབྲས་བུ་དང། རང་གི་འབྲས་བུ་ལ་བལྟོས་ནས་རྒྱུར་འགྱུར་ཚུལ་དང། འབྲས་བུ་ཡང་རང་གི་

[057A]༄༅། །རྒྱུ་དང་འབྲས་བུ་ལ་བལྟོས་ནས། འབྲས་བུ་དང་རྒྱུ་གཉིས་ཀར་འཆར་བའི་ཚུལ་དང། རེས་འགའ་ཡོད་ཅིང་ཡང་གློ་བུར་དུ་མེད་པར་འགྱུར་བའི་ཚུལ་ཚད་མའི་སྟོབས་ཀྱིས་ལེགས་པར་ཤེས་ན། རྟག་ལྟ་དང་ཆད་པའི་མཐར་
འཛིན་པའི་ལྟ་བས་འཕྲོགས་པར་མི་འགྱུར་བ་སྟེ་མཐའ་དེ་གཉིས་ཀྱིས་ཐུབ་པར་མི་ནུས་པའམ། ལྷ་བདེ་གཉིས་ཀྱི་གཞན་དབང་དུ་མི་འགྱུར་བའི་ཕྱིར་རོ། །རང་བཞིན་གྱིས་གྲུབ་པ་ལ་རྒྱུ་རྐྱེན་གྱིས་གསར་དུ་བཅོས་པ་དང། ལྟོས་ས་ལྟོས་ཆོས་
འཇོག་པ་སོགས་ཀྱི་བྱ་བྱེད་གང་ཡང་བཞག་ཏུ་མེད་དེ། རྩ་ཤེ་ལས། རང་བཞིན་དག་ནི་བཅོས་མིན་དང། །གཞན་ལ་བལྟོས་པ་མེད་པ་ཡིན། ཞེས་དང། རང་བཞིན་གཞན་དུ་འགྱུར་བ་ནི། །ནམ་ཡང་འཐད་པ་མ་ཡིན་ནོ། །ཞེས་
གསུངས་པའི་ཕྱིར། དེ་ཡང་སྣང་བས་ཡོད་མཐའ་དང། སྟོང་བས་མེད་མཐའ་སེལ་ཚུལ། དཔེར་ན། མྱུ་གུ་ཆོས་ཅན། རང་བཞིན་གྱིས་མ་གྲུབ་སྟེ། རྟེན་འབྲེལ་ཡིན་པའི་ཕྱིར་ཞེས་པའི་གཏན་ཚིགས་ཀྱི་རྟེན་འབྲེལ་ཞེས་པའི་བརྟེན་པ་ནི་གཞན་
ལ་བརྟེན་པ་ཡིན་ཞིང། གཞན་ལ་བརྟེན་ནས་གྲུབ་ན། རང་ངོས་ནས་མ་གྲུབ་པའམ། རང་བཞིན་གྱིས་མ་གྲུབ་པར་དོན་གྱིས་གོ་བས་རང་བཞིན་གྱིས་གྲུབ་པའི་ཡོད་མཐའ་མ་རྟག་མཐའ་སེལ་ཏེ། གྲོགས་གཞན་ལ་བལྟོས་དགོས་ན་ཆིག་རྐྱ་མི་
ཐུབ་པར་དོན་གྱིས་གོ་བ་བཞིན་ཡིན་པའི་ཕྱིར། ཡང་སྦྱོར་བ་དེའི་བསྒྲུབ་ཆོས་ལ་རང་བཞིན་ཞེས་དམིགས་ཀྱིས་བཀར་བས། རང་བཞིན་གྱིས་མེད་པ་ཡིན་གྱི་སྤྱིར་མེད་པ་མ་ཡིན་པ་དོན་གྱིས་གོ་བས། སྤྱིར་མེད་པའི་མེད་མཐའ་སེལ་ཏེ། སྤྱིར་མེད་

[057B] མདོ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། །དེ་ལ་སྐྱེ་བའི་རང་བཞིན་ཡོད་མ་ཡིན། །རྐྱེན་ལ་རག་ལས་གང་དེ་སྟོང་པར་བཤད། །གང་གིས་སྟོང་ཉིད་ཤེས་དེ་བག་ཡོད་ཡིན་
ཞེས་གསུངས་པའི་ཕྱིར། དེས་ན་རྟེན་འབྲེལ་གྱི་རིགས་པ་འདིས་རྟག་ཆད་ཀྱི་མཐའ་གཉིས་དུས་ཅིག་ཅར་དུ་སེལ་བས། རིགས་པའི་རྒྱལ་པོ་ཞེས་གསུངས་པ་ཡིན་ཏེ། འཇུག་པ་ལས། དེ་ཕྱིར་རྟེན་འབྱུང་རིགས་པ་འདི་ཡིས་ནི། །ལྟང་ན་དྲ་པ་མཐའ་དག་
གཅོད་པར་བྱེད། ཅེས་གསུངས་པའི་ཕྱིར། །རྟེན་འབྲེལ་གྱི་གཏན་ཚིགས་ཀྱི་གནད་འདི་མ་གོ་བར། དངོས་སྨྲ་བ་རྣམས་ཀྱིས་ས་མྱུག་གཉིས་རང་བཞིན་གྱིས་གྲུབ་སྟེ། ས་བོན་གྱིས་མྱུ་གུ་བསྐྱེད་པའི་དོན་བྱེད་ནུས་པའི་ཕྱིར་ཞེས་སྨྲ་བ་ལ། ཐལ་འགྱུར་བས་
གཞལ་ན་འགལ་ཁྱབ་ཡིན། ཕྱི་རོལ་པ་རྣམས་ཀྱིས་རྟེན་འབྲེལ་གྱི་གནད་མ་གོ་བར། དངོས་པོ་རྣམས་རྒྱུ་མེད་འང། ངོ་བོ་ཉིད་ཀྱི་རྒྱུ་དང། དབང་ཕྱུག་རྟག་བ་སོགས་ལས་སྐྱེ་བར་འདོད་དགོས་བ་བྱུང་བ་ཡིན་ཞིང། རྒྱུ་རྐྱེན་ལས་བྱུང་བའི་རྟེན་འབྲེལ་ནི་
རང་རྒྱུད་པ་མན་ཆད་དང་ཐུན་མོང་བའི་རྟེན་འབྲེལ་དང། རྟོག་པས་བཏགས་པ་ཙམ་ལས་བྱུང་བའམ། གྲུབ་པ་ནི་ཐལ་འགྱུར་བའི་ཐུན་མོང་མ་ཡིན་པའི་རྟེན་འབྲེལ་གྱི་དོན་ཡིན་ཞིང། དེ་ལྟ་བུའི་ཐལ་འགྱུར་བའི་ཐུན་མོང་མ་ཡིན་པའི་རྟེན་འབྲེལ་དེ་ནི་སངས་
རྒྱས་ཀྱི་དགོངས་བཞེད་ཐུན་མོང་མ་ཡིན་པའི་ཁྲད་ཆོས་བླ་ན་མེད་པ་ཡིན་ཏེ། རིན་ཆེན་འཕྲེང་བ་ལས། དེ་ཕྱིར་སངས་རྒྱས་རྣམས་ཀྱི་ནི། །བསྟན་པ་འཆི་མེད་ཡོད་མེད་ལས། །འདས་པ་ཟབ་མོ་ཞེས་བྱ་བ། །ཆོས་ཀྱི་ཁུད་པ་ཡིན་ཤེས་གྱིས། ཞེས་

[058A]༄༅། །གསུངས་པའི་ཕྱིར། གཞན་ཡང། མྱུ་གུ་རང་བཞིན་གྱིས་མ་གྲུབ་བའི་རྒྱུ་མཚན་གྱིས། ས་བོན་དང་ཆུ་ལུད་དྲོད་གཤེར་སོགས་ཀྱི་རྒྱུ་རྐྱེན་གྱི་རྟེན་འབྲེལ་ཚོགས་ན་སྐྱེ་ཡི། རྡོ་བ་དང་མགལ་དུམ་སོགས་ལས་མི་སྐྱེ་བ་ནི།།
སྟོང་པ་རྟེན་འབྲེལ་གྱི་དོན་དུ་ཤར་བའི་གནད་ཡིན། ཡང་མྱུ་གུ་རྒྱུ་རྐྱེན་ཚོགས་པ་ལས་སྐྱེ་བའི་རྒྱུ་མཚན་གྱིས། རང་ངོས་ནས་མ་སྐྱེས་པའམ། རང་ངོས་ནས་མ་གྲུབ་པ་ནི། རྟེན་འབྲེལ་སྟོང་པའི་དོན་དུ་ཤར་བ་ཡིན། གཞན་ཡང། མཐོ་
ཡོར་ལ་མིར་འཁྲུལ་བའི་ཚེ། དེ་ལ་མིར་འཁྲུལ་བའི་མི་དེ་ནི། རྟོག་པས་མིར་བཏགས་པ་ཙམ་ཡིན་གྱི། མཐོ་ཡོར་གྱི་གོ་སར་མི་གཏན་ནས་མེད་པ་ལྟར། གང་ཟག་གི་ཕུང་པོ་ལྔ་ཚོགས་ཙམ་པ་ལ་མིར་བཏགས་པའི་ཚེ། ཕུང་པོ་ལ་བརྟེན་
ནས་བཏགས་པའི་མི་དེ་ཡང་རྟོག་པས་བཏགས་པ་ཙམ་ཡིན་གྱི། རང་ངོས་ནས་གཏན་མེད་པ་ཡིན། དེ་ལྟ་ན་ཡང། མཐོ་ཡོར་ལ་མིར་བཏགས་པའི་མི་དང། ཕུང་པོ་ལ་མིར་བཏགས་པའི་མི་གཉིས་ཐ་སྙད་དུ་ཡོད་མེད་མི་མཚུངས་པ་ནི། མཐོ་ཡོར་ལ་མིའོ་ཞེས་
འཇིག་རྟེན་པའི་ཐ་སྙད་དོན་མཐུན་ལ་མ་གྲགས་ཤིང། དེ་ལ་མེའི་ཐ་སྙད་བྱས་པ་ལ་འཇིག་རྟེན་པའི་ཐ་སྙད་དོན་མཐུན་གཞན་གྱིས་གནོད། ཕུང་པོ་ལ་བརྟེན་ནས་མི་ཞེས་འཇིག་རྟེན་པའི་ཐ་སྙད་དོན་མཐུན་ལ་གྲགས་ཤིང། དེ་ལ་ཐ་སྙད་དོན་མཐུན་གཞན་
དང། དོན་དམ་དཔྱོད་བྱེད་དང། ཐ་སྙད་དཔྱོད་བྱེད་ཀྱི་ཚད་མ་གང་གིས་ཀྱང་མི་གནོད་པའི་ཕྱིར་ཏེ། དེ་ལྟར་ཡང་སྤྱོད་འཇུག་ལས། དབྱིབས་སུ་བཀོད་པའི་ཁྱད་པར་གྱིས། །མཐོ་ཡོར་ལ་ནི་མི་བློ་བཞིན། །ཇི་སྲིད་རྐྱེན་ཚོགས་དེ་སྲིད་དུ། །ལུས་

[058B] ཞེས་གསུངས་པའི་ཕྱིར། དེས་ན་ཐ་སྙད་དུ་ཡོད་པ་ལ་ཁྱད་ཆོས་གསུམ་ཚང་དགོས་ཏེ། ལམ་རིམ་ཆེན་མོ་ལས། དེ་ལ་ཐ་སྙད་དུ་ཡོད་པར་འདོད་པ་དང། མེད་པར་འདོད་པ་ནི་ཇི་འདྲ་བ་ཞིག་གི་སྒོ་ནས་འཇོག་པ་ཡིན་སྙམ་ན་
ཐ་སྙད་པའི་ཤེས་པ་ལ་གྲགས་པ་ཡིན་པ་དང། ཇི་ལྟར་གྲགས་པའི་དོན་དེ་ལ་ཐ་སྙད་པའི་ཚད་མ་གཞན་གྱིས་གནོད་པ་མེད་པ་དང། དེ་ཁོ་ན་ཉིད་ལའམ་རང་བཞིན་ཡོད་མེད་ཚུལ་བཞིན་དུ་དཔྱོད་པའི་རིགས་པས་གནོད་པ་མི་འབབ་པ་ནི་ཐ་སྙད་དུ་ཡོད་པར་
འདོད་ལ། དེ་ལས་ལྡོག་པ་ནི་མེད་པར་འདོད་དོ། །ཞེས་གསུངས་པའི་ཕྱིར། སྐབས་འདིའི་འཇིག་རྟེན་པའི་ཐ་སྙད་དོན་མཐུན་ཞེས་པ་ཡང། གྲུབ་མཐས་བློ་ཁ་མ་བསྒྱུར་བའི་འཇིག་རྟེན་རང་ཁ་བའི་དབང་དུ་མཛད་པ་མ་ཡིན་གྱི། དེ་ཁོ་ན་ཉིད་ལ་
ཚུལ་བཞིན་དུ་དཔྱོད་པ་ལ་མ་ཞུགས་པའི་མ་བརྟགས་མ་དཔྱད་པའི་ཤེས་པ་ལ་བྱེད་པར་ལམ་རིམ་ཆེན་མོ་ལས་གསུངས་སོ། །འོ་ན་བདེན་འཛིན་ཐ་སྙད་དུ་མེད་པར་ཐལ། དེ་ལ་དོན་དམ་དཔྱོད་བྱེད་ཀྱི་ཚད་མས་གནོད་པའི་ཕྱིར་ཏེ། དེ་ལ་བདག་མེད་
རྟོགས་པའི་ཤེས་རབ་ཀྱིས་གནོད་པའི་ཕྱིར་ཏེ། དེ་གཉིས་གནོད་བྱ་གནོད་བྱེད་ཡིན་པའི་ཕྱིར་ཞེ་ན། བདག་མེད་རྟོགས་པའི་ཤེས་རབ་ཀྱིས་བདེན་འཛིན་ལ་གནོད་པ་ཡང། བདེན་འཛིན་གྱི་འཛིན་སྟངས་ཀྱི་ཡུལ་ལ་གནོད་པའི་ཆ་ནས་དེ་ལྟར་
གསུངས་པ་ཡིན་གྱི། བདེན་འཛིན་གྱི་ངོ་བོ་ལ་གནོད་པའི་དོན་མིན་བྱས་ན་ལེགས་སམ་སྙམ་མོ། །ལྔ་པ་དེ་གསུམ་ཐོས་བསམ་གྱིས་གཏན་ལ་ཕེབས་ནས་ཉམས་སུ་ལེན་པར་གདམས་པ་སྟོན་པ་ལ། དེ་ལྟར་ལམ་གྱི་གཙོ་བོ་རྣམ་གསུམ་གྱི། །གནད་

[059A]༄༅། །རྣམས་རང་གིས་ཇི་བཞིན་རྟོགས་པའི་ཚེ། །དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས། །གཏན་གྱི་མདུན་མ་མྱུར་དུ་སྒྲུབས་ཤིག་བུ། ཞེས་གསུངས། དེ་ན་ནི། ཤེས་བྱ་ཆོས་ཅན། རྗེ་རིན་པོ་
ཆེས། ཚ་ཁོ་བ་ངག་དབང་གྲགས་པ་ལ། ངེས་འབྱུང། བྱང་ཆུབ་ཀྱི་སེམས། ཡང་དག་པའི་ལྟ་བ་སྟེ། ལམ་གྱི་གཙོ་བོ་རྣམ་པ་གསུམ་གྱི་གནད་རྣམས་ཐོས་བསམ་གྱིས་གཏན་ལ་ཕབ་ནས། རང་གིས་ཇི་ལྟ་བ་བཞིན་དུ་རྟོགས་པའི་
ཚེ་དོན་ཉམས་སུ་ལེན་དགོས་པར་གདམས་པའི་ཚུལ་ཡོད་དེ། འདུ་འཛིས་དབེན་པའི་སྤང་ལྗོངས་སམ། ནགས་འདབས་ཀྱི་དགོན་པ་ཡིད་དང་མཐུན་པ་བསྟེན་ཏེ། ཚེ་འདིའི་རྙེད་བཀུར་སོགས་དོན་དུ་གཉེར་བའི་བསམ་པ་དང། ཕྱི་མ་ལྷ་མིའི་
བདེ་བ་དོན་དུ་གཉེར་བའི་སྲེད་པ་དང། བྱང་སེམས་ཀྱི་ལམ་ལ་ལྟོས་པའི་སྤང་བྱ་རང་དོན་ཡིད་བྱེད་རྣམས་ཀྱིས་དབེན་པའི་ལྷག་བསམ་རྣམ་དག་དང། བྱང་ཆུབ་ཀྱི་སེམས་ཀྱིས་ཀུན་ནས་བསླངས་པའི་བློས་དྲག་ལ་ཡུན་རིང་བའི་བརྩོན་འགྲུས་ཀྱི་སྟོབས་
བསྐྱེད་ནས། རྩེ་གཅིག་ཏུ་ཉམས་སུ་ལོང་ལ་སྐྱེ་བ་གཏན་གྱི་མདུན་མ་མྱུར་དུ་སྒྲུབ་ཤིག་ཅེས་གདམས་པ་ཡིན་པའི་ཕྱིར། བུ་ཞེས་བ་རྗེ་རིན་པོ་ཆེ་ཚ་ཁོ་བ་ལ་ཤིན་ཏུ་མཉེས་བའི་དོན་གྱིས་ཉེ་བའི་ཚིག་གིས་བོད་པར་མཛད་པ་ཡིན་ཏེ། རྗེ་རིན་པོ་
ཆེས་ཁོང་ལ་གདམས་བར། བདེ་གཤེགས་པ་བསྟན་ལ་གཅིག་ཏུ་གུས། །རྣམ་དཔྱོད་ནུས་པ་མི་དམན་ཞིང། །སྐྱེས་བུ་ཆེན་པོའི་རྗེས་སུ་སློབ། །བློ་ལྡན་ངག་དབང་གྲགས་པ་ཁྱོད། །ཁོ་བོས་སྨྲས་པའི་རྗེས་སུ་ཞུགས་ཤིག་དང། །

[059B] །མཚུངས་བར་སྤྱད་དེ་ནམ་ཞིག་སངས་རྒྱས་ཚེ། །བདུད་རྩིའི་བགོ་བཤའ་ཐོག་མར་སྦྱིན་པར་བྱ། ཞེས་རྗེ་སངས་རྒྱས་བའི་འཁོར་གྱི་ཐོག་མར་འགྱུར་བའི་སྨོན་ལམ་དང་དམ་བཅའ་ཡང་མཛད་པའི་
ཕྱིར། དྲུག་པ་བརྩམས་པ་མཐར་ཕྱིན་པའི་བྱ་བ་སྟོན་པ་ལ། ཞེས་པ་འདི་ནི་མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས་ཚ་ཁོ་དཔོན་པོ་ངག་དབང་གྲགས་པ་ལ་གདམས་པའོ། །ཞེས་གསུངས། ཚ་ཁོ་དཔོན་པོ་འདི་ཉིད་རྗེ་
རིན་པོ་ཆེས་བདེ་བ་ཅན་དུ་རྟག་ཏུ་དུའི་རྟོགས་བརྗོད་མཛད་པའི་ཡིག་མཁན་ཡང་ཡིན་ཞིང། སྐུ་ཚེ་ཕྱི་མར་ཀུན་མཁྱེན་ལེགས་པ་དོན་གྲུབ་ཏུ་སྐུ་སྐྱེ་བ་བཞེས་ནས་ཟུང་འཇུག་གི་གོ་འཕང་མངོན་དུ་མཛད་པར་འགྱུར་བ་སོགས། བསམ་གྱིས་མི་ཁྱབ་པའི་
རྣམ་ཐར་དང་ལྡན་པ་ཞིག་ཡིན་པའི་ལོ་རྒྱུས་ཁྱད་པར་ཅན་དང་ལྡན་པ་ཞིག་ལགས་སོ། །འདིར་སྨྲས་པ། ཐུགས་རྗེའི་དཀྱིལ་འཁོར་རབ་ཏུ་རྒྱས་ཤིང་ཤེས་བའི་མཁའ་ལ་ཐོགས་མེད་བརྒྱུ། རྣམ་དཔྱོད་ཆེ་ཟེར་འབུམ་ཕྲག་འཕྲོ་བས་ལོག་
ལྟའི་ཚང་ཚིང་ཀུན་བསྲེག་ཀྱང། །ཐར་འདོད་གདུལ་བྱའི་པད་ཚལ་རྒྱས་མཛད་འཇམ་དབྱངས་གང་དེའི་བཀའ་དྲིན་དང། །མཁས་པ་གཞན་གྱི་ལེགས་བཤད་ལ་བརྟེན་ཡབ་རྗེ་དམ་པའི་དགོངས་དོན་བཤད། །འདིར་འབད་དགེ་བ་ཤེལ་དཀར་ཕུང་
པོ་ལ། །རྒྱུ་སྐར་བདག་པོའི་འོད་ཀྱིས་བྱུགས་པ་ལྟར། །དཀར་བ་གང་ཞིག་བདག་གིས་བསགས་པ་དེས། །གཞུང་ལུགས་ཀུནྡའི་ཚལ་རབ་བཞད་པར་ཤོག་ཡང་ཡང་དྲིན་གྱིས་བསྐྱངས་པའི་དྲིན་ཅན་མ། །མི་བཟད་སྡུག་བསྔལ་དྲག་པོས་གཙེས་པ་

[060A]༄༅། །ལ། །མ་བཟོད་བདག་གཞན་བརྗེ་བའི་སྙིང་སྟོབས་ཀྱིས། །འགྲོ་ཀུན་མི་འདོད་བདག་ལ་ལེན་པར་ཤོག་དད་ལྡན་བློ་གསལ་ལ་རྐང་དྲུག་གྲངས་མེད་དང། །ལེགས་བཤད་འདི་ཡི་སྦྲང་རྩིའི་བཅུད་མྱངས་པས། །ཐེག་
ཆེན་རིགས་སྟོབས་བརྟས་པའི་གཤོག་རླབས་ཀྱིས། །རྣམ་ཀུན་མཁྱེན་པའི་མཁའ་ལ་འཕུར་བར་ཤོག་བདག་ཀྱང་སྐྱེ་བ་འདི་ཡི་འོག་རོལ་ཏུ། །འཁོར་ལོ་བཞི་ལྡན་རྟེན་བཟང་ངེས་ཐོབ་སྟེ། །ངེས་འབྱུང་བྱང་སེམས་ཡང་དག་ལྟ་བ་ལ། །བརྩོན་
པ་དྲག་པོས་མྱོང་བ་ཐོན་པར་ཤོག་རྩོད་དུས་དགུ་ཡི་བསྟན་པའི་ཐ་མར་ཡང། །བཀྲ་ཤིས་ལྷུན་གྱིས་གྲུབ་པའི་ཆོས་གྲྭ་འདི། །བར་གཅོད་རྣམ་གཡེང་བསེར་བུས་མི་བསྐྱོད་པར། །ཐུབ་བསྟན་གླིང་བཞིའི་དབུས་སུ་རབ་བརྗིད་ཤོག། ཅེས་ལམ་
གྱི་གཙོ་བོ་རྣམ་གསུམ་གྱི་རྣམ་བཤད་གསུང་རབ་ཀུན་གྱི་གནད་བསྡུས་པ་ལེགས་བཤད་སྙིང་པོ་ཞེས་བྱ་བ་འདི་ནི། ཐོས་བསམ་གླིང་པའི་སློབ་དཔོན་པ་ལུང་རིགས་སྨྲ་བ་འཇམ་དབྱངས་ཆོས་འཕེལ་གྱིས་ནན་ཏན་ཆེན་པོས་བསྐུལ་བ་ལ་བརྟེན་ནས། ཆོས་
སྨྲ་བའི་བཙུན་པ་བླ་བཟང་ཡེ་ཤེས་ཀྱིས་བགའ་གདམས་ཕོ་བྲང་དུ་སྦྱར་བའོ། །དགེ་ལེགས་འཕེལ།། །།

[060B][BLANK PAGE]



