༄༅། །ལྟ་ཁྲིད་ངེས་དོན་རབ་གསལ་བཞུགས་སོ། །རབ་འབྱམས་རྒྱལ་བའི་མེ་མཁྱེན་རབ་ཀུན་བསྡུས་གསུམ་གི་དབང་ཕྱུག་འཇམ་པའི་
དབྱངས། །ཕྱོགས་འདིར་ཟབ་དོན་ཉི་ལྟར་གསལ་མཛད་ཟླ་མེད་ཀུན་མཁྱེན་ཙོང་ཁ་པ། དེ་སྲས་ཐུ་བོ་སྨྲ་བའི་ཉི་མ་མཁས་གྲུབ་དགེ་ལེགས་དཔལ་བཟང་པོ། །བརྒྱུད་པར་བཅས་ལ་དུས་
རྣམས་ཀུན་ཏུ་ཡིད་རབ་དང་བས་ཕྱག་འཚལ་ལོ། །ཟབ་ཅིང་རྒྱ་ཆེའི་བློ་གྲོས་མཆོག་གྱུར་རྒྱ་མཚོ་ལྟ་བུས་ཐུགས་རྒྱུད་གཏམས། བློ་གྲོས་བཟང་པོའི་ཉིན་བྱེད་འོད་ཀྱིས་སྐལ་ལྡན་པདྨ་རྒྱས་
པར་མཛད། བློ་བཟང་བསྟན་པའི་ཁང་བཟང་མཐོན་པོར་སྒྱུ་པའི་རྒྱལ་མཚན་ལེགས་པར་འཛིན་ སྐལ་དམན་འགྲོལ་རྒྱལ་བ་ལས་ལྷག་ཡོངས་འཛིན་གསུམ་ལ་གུས་པས་འདུད་

[118A]༄༅། །གང་ཞིག་རྒྱ་བོད་མཁས་གྲུབ་དུ་མས་འབད་ཀྱང་རྟོགས་པར་མ་གྱུར་བའི། །ཟབ་མོའི་དོན་དེ་བློ་དམན་བདག་འདྲའི་སྤྱོད་ཡུལ་འགྱུར་ལྟག་ལ་ཞིག་འོན་ཀྱང་བསྟན་ལ་
ཚད་མར་གྱུར་པ་བློ་བཟང་རྒྱལ་བའི་ལེགས་བཤད་དང། ཡོངས་འཛིན་དམ་པའི་བཀའ་དྲིན་ལ་བརྟེན་འདིར་ནི་ཕྱོགས་ཙམ་བརྗོད་པར་བྱ། །འདིར་ཟབ་མོ་རྟེན་འབྱུང་གི་དེ་ཁོ་ན་ཉིད་གཏན་ལ་
ཕབ་ནས་ཉམས་སུ་ལེན་ཚུལ་མདོ་ཙམ་བརྗོད་པ་ལ་གཉིས། གྲོལ་བ་དོན་གཉེར་གྱིས་དེ་ཁོ་ན་ཉིད་ཀྱི་ལྟ་བ་བཙལ་དགོས་པ་བསྟན་པ་དང། དེ་ཁོ་ན་ཉིད་གཏན་ལ་ཕབ་ནས་ཇི་ལྟར་ཉམ་
སུ་ལེན་པའི་ཚུལ་ལོ། །དང་པོ་ལ་གཉིས། ཟབ་མོའི་དོན་ལ་ཉན་བསམ་སྒོམ་གསུམ་བྱས་པའི་ཕན་ཡོན་དང། དེ་དངོས་སོ། །དང་པོ་ནི། མདོ་ཀུན་ལས་བཏུས་ལས་
ཆོས་ཟབ་མོའི་ལ་མོས་པས་བསོད་ནམས་ཐམས་ཅད་སྡུད་པ་ཡིན་ཏེ། སངས་རྒྱས་སུ་མ་གྲུབ་ཀྱི་བར་དུ་འཇིག་རྟེན་པ་དང་འཇིག་རྟེན་ལས་འདས་པའི་ཕུན་སུམ་ཚོགས་པ་ཐམས་ཅད་འགྲུབ་
པར་གྱུར་ཏེ། ཁྱེའུ་རིན་པོ་ཆེས་བྱིན་པའི་མདོ་ལས་འབྱུང། འཇམ་དཔལ་བྱང་ཆུབ་སེམས་དཔའ་ཐབས་ལ་མཁས་པ་དང་བྲལ་བས་བསྐལ་པ་བརྒྱ་སྟོང་དུ་ཕ་རོལ་ཏུ་ཕྱིན་པ་ལ་སྤྱད་
པ་བས། གང་གིས་ཆོས་ཀྱི་རྣམ་གྲངས་འདི་ཐེ་ཚོམ་དང་བཅས་པས་ཉན་པ་འདི། བསོད་ནམས་དེ་བས་ཆེས་མང་དུ་བསྐྱེད་ན་གང་ཐེ་ཚོམ་མེད་པར་ལྟ་ཅི་སྨོས། གང་ཡི་གེར་བྲིས་
ནས་ལུང་འབོགས་པ་དང་འཆང་བ་དང། གཞན་དག་ལ་ཡང་རྒྱ་ཆེར་སྟོན་པ་ལྟ་ཅི་སྨོས། ཞེས་དང། བཞི་བརྒྱ་པ་ལས། བསོད་ནམས་ཆུང་དུས་ཆོས་འདི་ལ། ཐེ་ཚོམ་ཟ་བར་

[118B] ཐེ་ཚོམ་ཟ་བ་ཙམ་ཞིག་གིས། སྲིད་པ་ཧྲུ་ལ་པོར་བྱེད་པར་འགྱུར། ཞེས་དང། སྡུད་པ་ལས་འཛམ་བུའི་གླིང་ན་སེམས་ཅན་ཇི་སྙེད་མ་ལུས་པ། དེ་དག་ཐམས་
ཅད་བྱང་ཆུབ་མཆོག་ཏུ་སེམས་བསྐྱེད་ནས། ལོ་སྟོང་བྱེ་བ་མང་པོར་སྦྱིན་པ་བྱིན་བྱས་ལ། ཀུན་ཀྱང་འགྲོ་བའི་དོན་ཕྱིར་བྱང་ཆུབ་རྒྱུར་བསྔོ་ཡང། གང་ཞིག་ཤེས་རབ་ཕ་རོལ་ཕྱིན་ལ་མངོན་བརྩོན་པ་
ཐན་ཉི་མ་གཅིག་ཅིག་རྗེས་སུ་མཐུན་བྱེད་ན། དེ་ལ་སྦྱིན་པའི་ཕུང་པོའི་བསོད་ནམས་ཆར་མི་ཕོད། དེ་ཕྱིར་གཡེལ་མེད་རྟག་ཏུ་ཤེས་རབ་འཇུག་པར་བྱ། ཞེས་གསུངས་པ་ལྟར་རོ། །
གཉིས་པ་ཐར་འདོད་ཀྱིས་དེ་ཁོ་ན་ཉིད་ཀྱི་ལྟ་བ་བཙལ་དགོས་པ་ནི། མདོ་ལས་གལ་ཏེ་ཆོས་ལ་བདག་མེད་སོ་སོར་རྟོགས། སོ་སོར་དེ་རྟགས་གལ་ཏེ་བསྒོམ་པ་ནི། དེ་ནི་མྱ་ངན་འདས་
ཐོབ་འབྲས་བུའི་རྒྱུ། རྒྱུ་གཞན་གང་ཡིན་དེས་ནི་ཞི་མི་འགྱུར། ཞེས་དང། དཔལ་མགོན་འཕགས་པ་ཀླུ་སྒྲུབ་ཀྱིས། མཚན་མ་མེད་པ་མ་རྟོགས་པར། ཁྱོད་ཀྱིས་ཐར་བ་མེད་པར་
གསུངས། ཞེས་དང། གངས་རིའི་ཁྲོད་ཀྱི་ཟབ་དོན་འགྲེལ་བའི་ཤིང་རྟ་ཆེན་པོ་རྒྱལ་བ་གཉིས་པས། འཇིག་རྟེན་རྒུད་པ་ཇི་སྙེད་པ། དེ་ཡི་རྩ་བ་མ་རིག་སྟེ། གང་ཞིག་མཐོང་བས་དེ་
ལྡོག་པ། རྟེན་ཅིང་འབྲེལ་བར་འབྱུང་བར་གསུངས། ཞེས་གསུངས་པ་ལྟར་ཡིན་ཞིང་རྒྱུ་མཚན་དེ་ཉིད་ཀྱིས་ན་སྟོན་པ་ཐུགས་རྗེ་ཅན་གྱིས་ཐབས་ཀྱི་ཚུལ་དང་རིགས་པའི་སྒོ་དུ་མ་ཞིག་གིས་འགྲོ་བ་
རྣམས་དེ་ཁོ་ན་ཉིད་ཁོང་དུ་ཆུད་པ་ལ་འཛུན་པར་མཛད་པ་ཡིན་ཏེ། འཕགས་པ་ཡུལ་འཁོར་སྐྱོང་གིས་ཞུས་པ་ལས། སྟོང་པ་ཞི་བ་སྐྱེ་བ་མེད་པའི་ཚུལ། མི་ཤེས་པས་ནི་འགྲོ་བ་འཁྱམས་

[119A]༄༅། །གྱུར་པ༑དེ་དག་ཐུགས་རྗེ་མངའ་བས་ཐབས་ཚུལ་དང། རིགས་པ་བརྒྱ་དག་གིས་ནི་འཛུད་པར་མཛད། ཅེས་དང། རྒྱལ་སྲས་ཆེན་པོ་ཞི་བ་ལྷས། ཡན་
ལག་འདི་དག་ཐམས་ཅད་ནི། ཐུབ་པས་ཤེས་རབ་དོན་དུ་གསུངས། དེ་ཡི་ཕྱིར་ནི་སྡུག་བསྔལ་དག་ཞི་བར་འདོད་པས་ཤེས་རབ་བསྐྱེད། ཞེས་གསུངས་པས་སོ། །
གཉིས་པ་ལ་གསུམ། ཟབ་དོན་འགྲེལ་བའི་དགོངས་འགྲེལ་མཁན་པོ་གང་གི་རྗེས་སུ་འབྲང་བ་དང། དེས་ཟབ་དོན་ཇི་ལྟར་བཀྲལ་པ་དང། དེའི་རྗེས་སུ་འབྲང་ནས་རང་ཉིད་ཀྱིས་གཏན་
ལ་ཕབ་ནས་སྒོམ་ཚུལ་ལོ། །དང་པོ་ནི། ཐར་འདོད་ཀྱིས་དེ་ཁོ་ན་ཉིད་རྟོགས་དགོས་ན་རང་དབང་དུ་རྟོགས་པར་མི་ནུས་ཤིང་རྒྱལ་བའི་བཀའ་ཡང་ཤིན་ཏུ་རྟོགས་དཀའ་བས་འགྲེལ་བྱེད་ཚད་ལྡན་
ཞིག་གིས་རྗེས་སུ་འབྲང་དགོས་པ་ལ། གང་གི་རྗེས་སུ་འབྲང་སྙམ་ན། རྒྱལ་བ་རང་ཉིད་ཀྱིས་དེས་དོན་འགྲེལ་པར་ལུང་བསྟན་པའི་ཤིང་རྟ་ཆེན་པོ་མགོན་པོ་ཀླུ་སྒྲུབ་དང་དེའི་བཞེད་སྲོལ་ཇི་ལྟ་བ་
བཞིན་འཛིན་པའི་ཟླ་བ་གྲགས་པ་གཉིས་ཀྱི་རྗེས་སུ་འབྲང་བར་རིགས་ཏེ། མཉམ་མེད་ཇོ་བོ་ཆེན་པོས། སྟོང་ཉིད་གང་གིས་རྟོགས་ཞེ་ན། དེ་བཞིན་གཤེགས་པས་ལུང་བསྟན་ཅིང། ཆོས་ཉིད་
བདེན་པ་གཟིགས་པ་ཡི། ཀླུ་སྒྲུབ་སློབ་མ་ཟླ་གྲགས་ཡིན། དེ་ལས་རྒྱུད་པའི་མན་ངག་གིས། ཆོས་ཉིད་བདེན་པ་རྟོགས་པར་འགྱུར། ཞེས་གསུངས་ཤིང། བདག་ཅག་གི་འདྲེན་མཆོག་
དམ་པ་ལ་རྗེ་བཙུན་འཇམ་དབྱངས་ཀྱིས། ཟླ་བ་གྲགས་པ་ནི་སྟེང་ཕྱོགས་འཇིག་རྟེན་གྱི་ཁམས་ཀྱི་ཞིང་གཅིག་གི་དེ་བཞིན་གཤེགས་པ་ཞིག་གི་དྲུང་ནས་བྱང་ཆུབ་སེམས་དཔའ་རྣམ་དཔྱོད་དང་སྙིང་

[119B]ཞིང་འདིར་འཕགས་པ་ཀླུ་སྒྲུབ་ཀྱི་ལུགས་བསྟན་པའི་སྙིང་པོ་གསལ་བར་བྱ་བའི་སླད་དུ་བསམ་བཞིན་དུ་སྐྱེ་བ་བཟུང་བ་ཡིན་པས། འདི་འཕགས་པ་ཀླུ་སྒྲུབ་ཀྱི་
དགོངས་པ་འགྲེལ་པ་ལ་སྔགས་མཚན་ཉིད་གང་གི་སྐབས་སུའང་འཁྲུལ་པ་ཕྲ་མོ་ཙམ་ཡང་མེད་པས། འདི་ལ་རྣམ་པ་ཐམས་ཅད་དུ་ཡིད་ཆེས་ཀྱི་གནས་འབའ་ཞིག་ཏུ་ངེས་པར་གཟུང་དགོས་པ་
ཡིན་ནོ། །ཞེས་གསུངས་པས་སོ། །གཉིས་པ་ནི། འོ་ན་ཟླ་བ་གྲགས་པས་རྒྱལ་བའི་བཀའ་དང་ཀླུ་སྒྲུབ་ཀྱི་དགོངས་པ་བཞིན། གཞི་གང་གི་སྟེང་དུ། རིགས་པ་གང་གིས། དེ་ཁོ་
ན་ཉིད་གཏན་ལ་འབེབས་ཚུལ་ཇི་ལྟར་མཛད་ཅེ་ན། དེ་ལ་གཞི་འགྲོ་བ་རྣམས་འཁོར་བར་འཆིང་བྱེད་ཀྱི་གཙོ་བོ་བདག་འཛིན་གཉིས་ཀྱིས་དམིགས་པ་གང་ལ་ངའོ་སྙམ་པ་སྐྱེ་བའི་གཞི་གང་ཟག་དང་དེའི་
རྒྱུད་ཀྱིས་བསྡུས་པའི་ཆོས་མིག་སྣ་སོགས་ཤས་ཆེར་འདུས་བྱས་ཀྱི་སྟེང་དུ། རིགས་པ་མཐའ་བཞི་སྐྱེ་འགོག་གི་རིགས་པ་དང་རྣམ་བདུན་གྱི་རིགས་པ་གཉིས་གཙོ་བོར་མཛད་དེ་དགག་བྱ་བདག་
གཉིས་བགག་པའི་སྒོས་བདག་མེད་གཉིས་གཏན་ལ་འབེབས་པར་མཛད་དོ། །དེ་ཡང། དང་པོར་ཆོས་ཀྱི་བདག་མེད་གཏན་ལ་འབེབས་པ་ལ། ཐོག་མར་ཕྱི་ནང་གི་དངོས་པོ་རྣམས་རང་
བཞིན་གྱིས་སྐྱེས་པར་ཁས་ལེན་ན། དེའི་སྒྲུབ་བྱེད་དུ་གང་ཁས་བླང་དགོས་པ་དེ་མེད་པར་དམ་བཅའ་བའི་ཕྱིར། དེ་ཉིད་དེ་ལས་འབྱུང་མིན་གཞན་དག་ལས་ལྟག་ལ་ཞིག་གཉིས་ཀ་ལས་ཀྱང་མ་
ཡིན་རྒྱུ་མེད་པར་ནི་ག་ལ་ཡོད། ཅེས་མཐའ་བཞིའི་སྐྱེ་བ་མེད་པའི་དམ་བཅའ་བཞི་མཛད་དོ། །འདིར་རང་བཞིན་གྱིས་སྐྱེ་ན་རྒྱུ་ལ་བལྟོས་མི་བལྟོས་གཉིས་སུ་ཁ་ཚོན་ཆོད་ཅིང། བལྟོས་

[120A]༄༅། །པ་ལ་རྒྱུ་འབྲས་གཉིས་རང་བཞིན་གཅིག་དང་ཐ་དད་གཉིས་སུ་ཁ་ཚོན་ཆོད་དོ། །དེ་ལ་རང་བཞིན་གཅིག་པའི་སྐྱེ་བ་ནི་བདག་སྐྱེ་དང། ཐ་དད་པའི་སྐྱེ་བ་ནི་གཞན་སྐྱེ་ཡིན་ལ་
དེ་དག་ལ་ཡང་བདག་གཞན་རེ་རེ་བ་དང། ཚོགས་པ་ལས་སྐྱེ་བ་གཉིས་སུ་ཁ་ཚོན་ཆོད་པས། བདག་གཞན་རེ་རེ་ལས་སྐྱེ་བ་དང། གཉིས་ཀ་ལས་སྐྱེ་བ་གསུམ་དུ་ངེས་ཤིང། རྒྱུ་ལ་མི་
བལྟོས་པ་ནི་རྒྱུ་མེད་དུ་སྐྱེ་བ་ཡིན་པས། རང་བཞིན་གྱིས་སྐྱེ་བ་ལ་མཐའ་བཞིའི་སྐྱེ་བར་གྲངས་ངེས་པ་དང། མཐའ་བཞི་གང་རུང་གི་སྐྱེ་བ་མེད་པས་ན་རང་བཞིན་གྱིས་སྐྱེ་བ་མེད་པ་འགྲུབ་ལུགས་
རྣམས་ཤེས་པར་བྱའོ། །དེ་ནས་དེ་ལྟར་དམ་བཅས་ཀྱང་དེ་ལ་སྒྲུབ་བྱེད་ཀྱི་དཔེ་རྟགས་མི་བརྗོད་པར་དེའི་ཟློག་ཕྱོགས་ལ་གནོད་བྱེད་སྟོན་པ་ལས་དང་པོ་བདག་སྐྱེ་འགོག་པ་ནི། མྱུ་གུ་ཆོས་ཅན་
རང་གི་བདག་ཉིད་ལས་སྐྱེ་ན་སྐྱེ་བ་དོན་མེད་པར་ཐལ། སྐྱེ་བ་ནི་གང་དུ་སྐྱེ་བར་བྱ་བ་དེའི་བདག་ཉིད་ཐོབ་པར་བྱ་བའི་ཕྱིར་ཡིན་ན། དེ་སྔར་རྒྱུའི་དུས་ནས་ཐོབ་ཟིན་པའི་ཕྱིར། སྐྱེ་བ་ཐུག་
མེད་དུ་ཐལ། སྐྱེས་ཟིན་པའི་ས་བོན་སླར་ཡང་སྐྱེ་བས་དེ་ཉིད་ཡང་དང་ཡང་དུ་སྐྱེ་དགོས་པའི་ཕྱིར་རོ། །དེ་ལྟ་ན་མྱུ་གུ་ལ་སོགས་པ་འབྲས་བུའི་རིགས་འདྲ་གཏན་ནས་མི་སྐྱེ་ཞིང། །
རྒྱུའི་རིགས་འདྲ་ས་བོན་བར་མ་ཆད་དུ་སྐྱེ་བར་འགྱུར་ཏེ། སྐྱེས་ཟིན་སླར་ཡང་སྐྱེ་དགོས་པའི་ཕྱིར། ཅེས་འགོག་སྟེ། དེ་ནི་དེ་ལས་འབྱུང་ན་ཡོན་ཏན་འགའ་ཡང་ཡོད་མ་ཡིན་
སྐྱེས་པར་གྱུར་བ་སླར་ཡང་སྐྱེ་བ་རིགས་པའང་མ་ཡིན་ཉིད། སྐྱེས་ཟིན་སླར་ཡང་སྐྱེ་བར་ཡོངས་སུ་རྟོགས་པར་འགྱུར་ན་ནི་མྱུ་གུ་ལ་སོགས་རྣམས་ཀྱི་སྐྱེ་བ་འདིར་རྙེད་མི་འགྱུར་ཞིང་

[120B] ཞེས་སོ། །གཞན་སྐྱེ་འགོག་པ་ནི། རང་བཞིན་ཐ་དད་པའི་རྒྱུ་ལས་འབྲས་བུ་སྐྱེ་ན་མེ་ལྕེ་ལས་ཀྱང་རང་གི་བསལ་བྱའི་མུན་པ་འཐུག་པོ་
བྱུང་བར་ཐལ། གཞན་ཡིན་པར་མཚུངས་པའི་ཕྱིར། རྒྱུ་ཡིན་མིན་ཐམས་ཅད་ལས་འབྲས་བུ་ཡིན་མིན་ཐམས་ཅད་སྐྱེ་བར་ཐལ། རང་བཞིན་གྱིས་གཞན་ཡིན་པར་མཚུངས་པའི་ཕྱིར་
ཅེས་འགོག་སྟེ། གཞན་ལ་བརྟེན་ནས་གལ་ཏེ་གཞན་ཞིག་འབྱུང་བར་འགྱུར་ན་ནི། འོ་ན་མེ་ལྕེ་ལས་ཀྱང་མུན་པ་འཐུག་པོ་འབྱུང་འགྱུར་ཞིང། ཐམས་ཅད་ལས་ཀྱང་ཐམས་ཅད་སྐྱེ་བར་འགྱུར་
ཏེ་གང་གི་ཕྱིར། སྐྱེད་པར་བྱེད་པ་མ་ཡིན་མ་ལུས་ལ་ཡང་གཞན་ཉིད་མཚུངས། ཞེས་སོ། །གཉིས་ཀ་ལས་སྐྱེ་བ་འགོག་པ་ནི། བདག་གཞན་གཉིས་ཀ་ལས་སྐྱེ་བའང་རིགས་པ་མ་
ཡིན་པར་ཐལ། བདག་ལས་སྐྱེ་བའི་ཆ་བདག་སྐྱེ་འགོག་པའི་རིགས་པས་ཁེགས་ལ། གཅིག་ཤོས་གཞན་སྐྱེ་འགོག་པའི་རིགས་པས་ཁེགས་པའི་ཕྱིར། ཅེས་འགོག་སྟེ། གཉིས་ལས་
སྐྱེ་བའང་རིགས་པའི་ངོ་བོ་མ་ཡིན་གང་གི་ཕྱིར། བཤད་ཟིན་ཉེས་པ་དེ་དག་ཐོག་ཏུ་འབབ་པ་ཡིན་ཕྱིར་རོ། །འདི་ནི་འཇིག་རྟེན་ལས་མིན་དེ་ཉིད་དུ་ཡང་ཡོད་མིན་ཏེ། གང་ཕྱིར་རེ་རེ་ལས་ནི་
སྐྱེ་བ་འགྲུབ་པ་ཡོད་མ་ཡིན། ཞེས་སོ། །རྒྱུ་མེད་དུ་སྐྱེ་བ་ནི། གལ་ཏེ་རྒྱུ་མེད་པར་ཡང་སྐྱེ་ན། ཐམས་ཅད་ཐམས་ཅད་ལས་སྐྱེ་བ་དང་ཡུལ་དུས་གཅིག་ན་ཡོད་པའི་སྐྱེ་བ་དེ་ཡུལ་དུས་ཐམས་
ཅད་ན་ཡོད་པ་འམ་ཡང་ན་འགར་ཡང་མེད་དགོས་པར་ཐལ། རྒྱུ་ལ་མི་བལྟོས་པར་སྐྱེ་བའི་ཕྱིར། འཇིག་རྟེན་པ་རྣམས་སྟོན་ཐོག་ལ་སོགས་པའི་འབྲས་བུ་ཐོབ་པའི་ཕྱིར་འབད་པ་དོན་མེད་

[121A]༄༅། །པར་འགྱུར་དགོས་པ་ཞིག་ན་སྟོན་ཐོག་ལ་སོགས་པའི་འབྲས་བུ་འཐོབ་པའང་སྣང་བས་མི་འཐད་དོ། །ཅེས་འགོག་སྟེ། གལ་ཏེ་རྒྱུ་མེད་ཁོ་ནར་སྐྱེ་བར་ལྟ་ཞིག་འགྱུར་
ན་ནི༑ ༑དེ་ཚེ་མཐའ་དག་རྟག་ཏུ་ཐམས་ཅད་ལས་ཀྱང་སྐྱེ་འགྱུར་ཞིང། །འབྲས་འབྱུང་ཆེད་དུ་འཇིག་རྟེན་འདི་ཡིས་ས་བོན་ལ་སོགས་ནི། །བརྒྱ་ཕྲག་དག་གི་སྒོ་ནས་སྡུད་པར་བྱེད་པར་ཡང་
མི་འགྱུར། །ཞེས་སོ། །འདི་ལ་དངོས་སུ་དམ་བཅའ་བསྒྲུབ་པའི་སྦྱོར་ངག་མེད་ཀྱང་ཐལ་འགྱུར་གྱི་བྱེད་པ་ལ་བརྟེན་ནས་རྗེས་དཔག་སྐྱེ་བ་ཡིན་ལ། ཐལ་བ་དགོད་པའི་འབྲས་བུ་རྟགས་
ལ་བརྟེན་ནས་རྗེས་དཔག་སྐྱེས་ཚུལ་ནི། གང་གི་ཕྱིར་ན་བདག་དང་གཞན་དང་གཉིས་ཀ་ལས་སྐྱེ་དང། །རྒྱུ་ལ་མ་བལྟོས་ཡོད་པ་མིན་པས་དངོས་རྣམས་རང་བཞིན་བྲལ། །ཞེས་པས་
བསྟན་ཏོ། །དེ་ལྟར་ན་མཐའ་བཞིའི་སྐྱེ་བ་མེད་པས་དངོས་པོ་རང་བཞིན་གྱིས་སྐྱེ་བ་མེད་པ་འགྲུབ་པོ། །འོ་ན་མཐའ་བཞིའི་སྐྱེ་བ་མེད་ན་དངོས་པོ་རྣམས་ཇི་ལྟར་སྐྱེ་ཞེ་ན། དངོས་པོ་རྣམས་
རང་གི་རྒྱུ་རྐྱེན་ལ་བརྟེན་ནས་སྐྱེ་བར་འགྱུར་ཏེ། སྐྱེ་ཞིང་མཐའ་བཞི་དང་དབང་ཕྱུག་གི་རྒྱུ་ལ་སོགས་པ་ལས་སྐྱེ་བར་མི་འགྱུར་བ་དེའི་ཕྱིར། ཅེས་སྟོན་པ་ནི། གང་ཕྱིར་རྒྱུ་མེད་པ་དང་
དབང་ཕྱུག་གི་རྒྱུ་ལ་སོགས་དང་བདག་གཞན་གཉིས་ཀ་ལས། །དངོས་རྣམས་སྐྱེ་བར་འགྱུར་བ་མ་ཡིན་པ། །དེ་ཕྱིར་བརྟེན་ནས་རབ་ཏུ་སྐྱེ་བར་འགྱུར། །ཞེས་སོ། །རྒྱུ་འདི་ལ་བརྟེན་
ནས་འབྲས་བུ་འདི་འབྱུང་ངོ། །ཞེས་པའི་རིགས་པ་འདི་ཙམ་ཞིག་གིས། ཐ་སྙད་དུ་དངོས་པོ་རྣམས་ཀྱི་སྐྱེ་བ་ལ་སོགས་པ་ཡོད་པ་འགྲུབ་ཀྱི། དེ་ལས་གཞན་བདག་སྐྱེ་སོགས་ནི་མ་ཡིན་པས། རྟེན་

[121B] གང་ཕྱིར་དངོས་པོ་བརྟེན་ནས་རབ་འབྱུང་བས། །རྟོགས་པ་འདི་དག་བརྟག་པར་མི་ནུས་པ། །
དེ་ཕྱིར་རྟེན་འབྱུང་རིགས་པ་འདི་ཡིས་ནི། །ལྟ་ངན་དྲ་བ་མཐའ་དག་གཅོད་པར་བྱེད། །ཅེས་སོ། །དེ་ནི་མཐའ་བཞིའི་སྐྱེ་འགོག་གི་རིགས་པས་ཆོས་ཀྱི་བདག་མེད་གཏན་ལ་ཕབ་ཚུལ་མདོ་ཙམ་
མོ༑ ༑རྣམ་བདུན་གྱི་རིགས་པ་གང་ཟག་གི་བདག་མེད་གཏན་ལ་ཕབ་ཚུལ་ནི། །ངར་འཛིན་གྱི་དམིགས་པར་གྱུར་པའི་བདག་གམ་གང་ཟག་དེ། རང་བཞིན་གྱིས་གྲུབ་པའི་དངོས་པོ་མ་ཡིན་
ཞིང༑ ༑ངོ་བོ་ཉིད་ཀྱིས་ཕུང་པོ་ལས་ངོ་བོ་ཐ་དད་པ་ཡང་མ་ཡིན་ལ། ཕུང་པོའི་ཚོགས་པ་དང་ཡ་གྱལ་གང་ཡང་དེ་མ་ཡིན་ཞིང། བདག་ཕུང་པོའི་རྟེན་དང། ཕུང་པོ་བདག་གི་རྟེན་དུའང་
མེད་ལ། བདག་ཕུང་པོ་དང་ལྡན་པའང་མ་ཡིན་པར། ཕུང་པོ་རྣམས་ལ་བརྟེན་ནས་བཏགས་པ་ཙམ་དུ་གྲུབ་པོ་ཞེས་སྟོན་པ་ནི། དེ་ཕྱིར་ངར་འཛིན་རྟེན་ནི་དངོས་པོ་མིན། ཕུང་ལས་གཞན་
མིན་ཕུང་པོའི་ངོ་བོ་མིན། །ཕུང་པོ་རྟེན་མིན་འདི་ནི་དེ་ལྡན་མིན། །འདི་ནི་ཕུང་པོ་རྣམས་བརྟེན་འགྲུབ་པར་འགྱུར། །ཞེས་སོ། །འོ་ན་བདག་ཕུང་པོ་ལ་བརྟེན་ནས་བཏགས་ཙམ་དུ་གྲུབ་
ཚུལ་ཇི་ལྟར་ཡིན་ཞེ་ན། རྟེན་ནས་བཏགས་པ་ཤིང་རྟ་དང་འདྲའོ་ཞེས་དཔེའི་སྒོ་ནས་གསལ་བར་བྱ་བའི་ཕྱིར། ཤིང་རྟ་རང་ཡན་ལག་ལས་གཞན་འདོད་མིན། །གཞན་མིན་མ་ཡིན་དེ་ལྡན་
ཡང་མིན་ཞིང། །ཡན་ལག་ལ་མིན་ཡན་ལག་དག་དེར་མིན། །འདུས་པ་ཙམ་མིན་དབྱིབས་མིན་ཇི་བཞིན་ནོ། །ཞེས་ཤིང་རྟ་རང་གི་ཡན་ལག་དང་ངོ་བོ་ཉིད་ཀྱིས་གཅིག་དང་ཐ་དད་དང་ལྡན་

[122A]༄༅། །པ་དང་ཕན་ཚུན་རྟེན་པའི་ཚུལ་གཉིས་དང་ཚོགས་ཙམ་དང་ཚོགས་པའི་དབྱིབས་ཏེ་བདུན་པོ་གང་དུ་ཡང་བཙལ་བས་མི་རྙེད་ཀྱང། རང་གི་ཡན་ལག་ལ་བརྟེན་ནས་
བཏགས་པ་ཙམ་གྱིས་ཡོད་པར་འཇོག་པ་བཞིན། །གང་ཟག་གམ་བདག་ཀྱང་འཇོག་པར་གསུངས་སོ། །འདི་ལ་དཔེ་ཤིང་རྟེན་རང་བཞིན་གྱིས་ཡོད་ན་བདུན་པོ་དེ་གང་རུང་དུ་ཡོད་དགོས་པ་ལ་
དེ་གང་དུ་ཡང་མེད་པས་མིང་གིས་བཏགས་པ་ཙམ་མོ། །དེ་ཡང་ཤིང་རྟ་རང་གི་ཡན་ལག་དང་རང་བཞིན་གྱིས་གཅིག་ཏུ་མེད་དེ། དེར་ཡོད་ན་ཡན་ལག་རྣམས་དུ་མ་ཡིན་པ་བཞིན་དུ་ཤིང་རྟ་ཡང་
དུ་མར་འགྱུར་བ་དང། ཤིང་རྟ་གཅིག་ཡིན་པ་བཞིན་ཡན་ལག་རྣམས་ཀྱང་གཅིག་ཏུ་འགྱུར་པའི་སྐྱོན་འབྱུང་བའི་ཕྱིར་རོ། །ཤིང་རྟ་རང་གི་ཡན་ལག་དང་རང་བཞིན་གྱིས་ཐ་དད་དུ་མེད་དེ། དེར་ཡོད་
ན་བུམ་པ་དང་སྣམ་བུ་བཞིན་དུ་ཡན་འགར་བ་སོ་སོར་དམིགས་པར་འགྱུར་བ་ལས་མ་དམིགས་པའི་ཕྱིར་རོ། །ཤིང་རྟ་རང་གི་ཡན་ལག་རྣམས་ཀྱི་རང་བཞིན་གྱིས་བརྟེན་པ་དང། ཤིང་རྟ་རང་གི་ཡན་
ལག་རྣམས་ལ་རང་བཞིན་གྱིས་བརྟེན་པའི་ཕྱོགས་གཉིས་ཀྱང་མི་འཐད་དེ། མཁར་གཞོང་ལ་ཞོག་ནས་པ་ལྟར་རང་གི་ཡན་ལག་རྣམས་ཀྱི་རྟེན་དུ་དང། རེ་ལྡེ་ལ་ལྟ་བྱིན་གནས་པ་ལྟར་ཡན་
ལག་རྣམས་ལ་བརྟེན་ནས་ཀྱང་མེད་པ་ནི་ངོ་བོ་ཉིད་ཀྱིས་སོ་སོ་བར་མ་གྲུབ་པའི་ཕྱིར་རོ། །ལྷ་བྱིན་བ་ལང་དང་ལྡན་པའམ། ལྷས་བྱིན་རྣ་བ་དང་ལྡན་པ་ལྟ་བུའི་སྒོ་ནས། ཤིང་རྟ་རང་བཞིན་
གྱིས་རང་གི་ཡན་ལག་དང་ལྡན་པའི་ཚུལ་ཡང་མི་འཐད་དེ་ལྡན་ཚུལ་སྔ་མ་ལྟར་ན་ངོ་བོ་ཐ་དད་དང། ཕྱི་མ་ལྟར་ན་ངོ་བོ་གཅིག་ཏུ་རང་བཞིན་གྱིས་གྲུབ་དགོས་པ་ལས་དེ་གཉིས་ཀ་འང་བཀག་ཟིན་

[122B] །ཤིང་རྟའི་ཡན་ལག་རྣམས་ཚོགས་ཙམ་ཡང་ཤིང་རྟར་མི་འཐད་དེ། དེ་ལྟར་ན་འཁོར་ལོ་དང་གཟིར་བུ་དང་སྲོག་ཤིང་སོགས་ཕྲལ་ནས། སེལ་བུར་གནས་པ་རྣམས་མ་ཚང་བ་
མེད་པར་ཕྱོགས་གཅིག་ཏུ་འཚོགས་པ་ཙམ་ལ་ཡང་ཤིང་རྟ་ཡོད་དགོས་པའི་ཕྱིར་རོ། །ཤིང་རྟའི་ཡན་ལག་རྣམས་བསྒྲིགས་པའི་དུས་ཀྱི་དབྱིབས་ཁྱད་པར་བ་ཡང་ཤིང་རྟར་མི་རིགས་ཏེ། དེ་ལྟར་
ན་ཡན་ལག་སོ་སོ་བའི་དབྱིབས་ཤིང་རྟ་ཡིན་ནམ། ཚོགས་པའི་དབྱིབས་དེ་ཡིན། །དང་པོ་ལྟར་ན་མ་བསྒྲིགས་པའི་དུས་ཀྱི་དབྱིབས་དང་ཁྱད་པར་མེད་པའི་དབྱིབས་ཡིན་ནམ། སྔར་དང་མི་
འདྲ་བའི་དབྱིབས་གཞན་ཞིག་ཡིན། དང་པོ་ལྟར་ན་སྔར་མ་བསྒྲིགས་པ་དང་ཕྱིས་བསྒྲིགས་པའི་དུས་ཀྱི་དབྱིབས་ལ་ཁྱད་པར་མེད་པས། སྔར་མ་བསྒྲིགས་པའི་དུས་ན་ཤིང་རྟ་མེད་པ་ལྟར་ཕྱིས་
བསྒྲིགས་དུས་ནའང་མེད་པར་འགྱུར་རོ། །གཉིས་ལྟར་ན་ཡང་མི་འཐད་དེ། ལྔ་ཕྱིའི་འཕང་ལོ་དང་སྲོག་ཤིང་སོགས་དབྱིབས་མི་འདྲ་བའི་ཁྱད་པར་གཞན་ཞིག་ཡོད་ན་དམིགས་དགོས་པ་
ལས་མི་དམིགས་པའི་ཕྱིར་རོ། །ཡན་ལག་རྣམས་ཚོགས་པའི་དབྱིབས་ཀྱང་ཞིང་རྟར་མི་རིགས་ཏེ། དངོས་སྨྲ་བའི་ལུགས་ལ་ཚོགས་པ་རྫས་སུ་མ་གྲུབ་ན་དེའི་དབྱིབས་རྫས་སུ་གྲུབ་པ་མི་འཐད་ཅིང་
ཤིང་རྟ་ཡིན་ན་རྫས་སུ་གྲུབ་དགོས་པར་ཁས་བླངས་པའི་ཕྱིར་དང། ཚོགས་པ་རྫས་སུ་གྲུབ་ན་ཚོགས་ཅན་ཡན་ལག་རྣམས་དང་རང་བཞིན་གཅིག་ཐ་དང་གང་རུང་དུ་འགྱུར་ལ། དེ་ཁ་སྔར་བཤད་པའི་
རིགས་པ་རྣམས་ཀྱིས་གནོད་པའི་ཕྱིར་རོ། །རང་ལུགས་ལའང་ཡན་ལག་འཚོགས་པའི་དབྱིབས་ཤིང་རྟའི་གདགས་གཞི་ཡིན་གྱི་ཤིང་རྟར་མི་འདོད་པས། དབྱིབས་ཤིང་རྟ་ཡིན་ཕ་འགོག་པའི་

[123A]༄༅། །དགག་བྱ་ལ་ཁྱད་པར་སྦྱོར་མི་དགོས་སོ། །དེ་ལ་ཁོ་ན་རེ་ཤིང་རྟའི་བཏགས་དོན་ཇི་སྐད་བཤད་པའི་ཚུལ་གྱིས་རྣམ་པ་བདུན་དུ་བཙལ་བསམ་རྙེད་ན་ཤིང་རྟ་མེད་དགོས་ལ་
དེ་ལྟར་ན་འཇིག་རྟེན་ན་ཤིང་རྟའི་ཐ་སྙད་འདོགས་པ་རྣམས་བྱར་མེད་པར་འགྱུར་བ་ཞིག་ན་དེ་ཡང་མི་འཐད་པས་ཤིང་རྟའི་བཏགས་དོན་བཙལ་ན་རྙེད་པ་ཉིད་དོ། །ཞེ་ན། ཤིང་རྟའི་བཏགས་དོན་རྣམ་པ་
བདུན་དུ་བཙལ་ན་མི་རྙེད་ཀྱང། བཏགས་དོན་འཚོལ་བའི་རྣམ་པར་དཔྱད་པ་མེད་པར། འཇིག་རྟེན་པ་སྟེ་ཐ་སྙད་པའི་ཤེས་པ་རང་འགའ་བ་གནོད་མེད་ཙམ་གྱིས་རང་གི་ཡན་ལག་ལ་བརྟེན་ནས་བཏགས་
པའི་ཡོད་པ་ཉིད་དུ་གྲུབ་པ་ཡིན་ནོ་ཞེས་སྟོན་པ་ནི། དེ་ནི་དེ་ཉིད་དུའམ་འཇིག་རྟེན་དུ། རྣམ་པ་བདུན་གྱིས་འགྲུབ་འགྱུར་མིན་མོད་གྱི། རྣམ་དཔྱད་མེད་པར་འཇིག་རྟེན་ཉིད་ལས་འདིར་
རང་གི་ཡན་ལག་བརྟེན་ནས་འདོགས་པ་ཡིན་ཞེས་སོ། །ཤིང་རྟའི་འཇོག་ཚུལ་དེས་འཕང་ལོ་སོགས་རང་གི་ཡན་ལག་དང་ཆ་ཤས་ལ་བལྟོས་ནས་ཡན་ལག་ཅན་དང་ཆ་ཤས་ཅན་ཞེས་པའི་ཐ་སྙད་དང་
འཕང་ལོ་སོགས་ཉེ་བར་ལེན་པའི་བྱ་བ་ལ་བལྟོས་ནས་བྱེད་པ་པོ་དང་ཉེ་བར་ལེན་པ་ལ་བལྟོས་ནས་ཉེ་བར་ལེན་པ་པོའི་ཐ་སྙད་ཀྱི་དོན་དུ་ཡང་གྲུབ་པོ་ཞེས་སྟོན་པ་ནི། དེ་ཉིད་ཡན་ལག་ཅན་ཏེ་ཆ་ཤས་ཅན་
ཤིང་རྟ་དེ་ཉིད་བྱེད་པོ་ཞེས་འགྲོར་བསྙད། སྐྱེ་བོ་རྣམས་ལ་ལེན་པོ་ཉིད་དུ་གྲུབ། ཅེས་སོ། །ཤིང་རྟ་དཔྱད་པ་དེ་འདྲ་བས་རྣམ་པ་བདུན་དུ་བཙལ་བས་མི་རྙེད་པས་ན་རང་བཞིན་གྱིས་ཡོད་པར་མི་འགྲུབ་
ལ། དེས་ན་གོང་དུ་བཤད་པའི་འཇོག་ཚུལ་དེས་ཤིང་རྟ་རང་བཞིན་མེད་པར་ཡང་རྟོགས་སླ་ཞིང་ཀུན་རྫོབ་ཀྱི་རྣམ་བཞག་ཀྱང་ཉམས་པར་མི་འགྱུར་བས། ཤིང་རྟའི་གྲུབ་ཚུལ་ནི་མ་བརྟགས་པར་

[123B] རྣམ་བདུན་གྱིས་མེད་གང་དེ་ཇི་ལྟ་བུར། ཡོད་ཅེས་རྣམ་འབྱོར་བས་འདིའི་ཡོད་མི་རྙེད། དེས་དེ་ཉིད་ལའང་བདེ་བླག་འཇུག་
འགྱུར་བས། འདིར་དེའི་གྲུབ་པ་དེ་བཞིན་འདོད་པར་བྱ་ཞེས་སོ། །དེ་ལྟར་ན་ཤིང་རྟ་ལ་བཤད་པ་དེ་རྣམས་གང་ཟག་ལ་སྦྱོར་དགོས་ན་དེའི་ཚུལ་ཇི་ལྟ་བུ་ཞེ་ན། དཔེ་ཤིང་རྟའི་བཏགས་དོན་རྣམ་པ་བདུན་དུ་
བཙལ་ན་མི་རྙེད་པ་བཞིན་གང་ཟག་ཀྱང་བཏགས་དོན་བཙལ་ན་རང་གི་གདགས་གཞི་ཕུང་པོ་དང་གཅིག་ཐ་དད་སོགས་བདུན་པོ་གང་དུའང་མི་རྙེད་དོ། །དེ་ཡང་བདག་ཕུང་གཉིས་རང་བཞིན་གཅིག་ཏུ་མ་གྲུབ་སྟེ་
དེ་ལྟ་ན་ཕུང་པོ་བདག་ཡིན་དགོས་པའི་ཕྱིར་གང་ཟག་གཅིག་ལ་ཕུང་པོ་དུ་མ་ཡོད་པ་བཞིན་བདག་མང་པོར་འགྱུར་བ་དང། བདག་གཅིག་ཡིན་པ་བཞིན་ཕུང་པོ་ཡང་གཅིག་ཁོ་ནར་འགྱུར་རོ། །ཞེས་སྟོན་པ་ནི་
གལ་ཏེ་ཕུང་པོ་བདག་ན་དེ་ཕྱིར་ཏེ། མང་པས་བདག་དེ་དག་ཀྱང་མང་པོར་འགྱུར། ཞེས་སོ། །འདི་ནི་སྤྱིར་བདག་མང་པོ་འདོད་མི་རིགས་པར་སྟོན་པ་མིན་གྱི། བདག་ཕུང་རང་བཞིན་གྱིས་
གཅིག་ཏུ་འདོད་པ་ལ་དབྱེར་མེད་ཀྱི་གཅིག་ཏུ་ཕུལ་ནས་སྐྱོན་དེ་གཉིས་ཀ་འབབ་པར་སྟོན་པའོ། །ལེན་པ་པོ་བདག་དང་ཉེར་ལེན་ནམ་བླང་བྱ་ཕུང་པོ་གཉིས་གཅིག་ཏུ་རིགས་པ་མ་ཡིན་ཏེ། དེ་གཉིས་
གཅིག་ན་བྱ་བའི་ལས་དང་བྱེད་པ་པོ་ཡང་གཅིག་ཏུ་འགྱུར་ལ། དེ་ལྟར་ན་གཅོད་པ་པོ་གང་ཟག་དང་གཅད་བྱ་ཤིང་དང་བུམ་པ་དང་རྫ་མཁན་སོགས་ཐམས་ཅད་གཅིག་ཏུ་འགྱུར་རོ་ཞེས་སྟོན་པ་ནི། ལེན་པོ་རང་
ཉེར་ལེན་གཅིག་རིགས་དངོས་མིན། དེ་ལྟ་ན་ལས་བྱེད་པོ་གཅིག་ཉིད་འགྱུར། ཞེས་སོ། །བདག་ཕུང་གཉིས་རང་བཞིན་ཐ་དད་པ་ཡང་མི་རིགས་ཏེ། དེ་ལྟར་ན་འབྲེལ་མེད་དོན་གཞན་དུ་

[124A]༄༅། །འགྱུར་བས། བུམ་པ་མ་བཟུང་བར་སྣམ་བུ་ཡན་གར་དུ་འཛིན་པ་བཞིན། ཕུང་པོ་མ་བཟུང་བར་བདག་བཟུང་དུ་ཡོད་དགོས་པ་ལས་མེད་པའི་ཕྱིར་ཅེས་སྟོན་པ་ནི། དེ་
ཕྱིར་ཕུང་པོ་ལས་གཞན་བདག་མེད་དེ། ཕུང་པོ་མ་གཏོགས་དེ་འཛིན་མ་གྲུབ་ཕྱིར། ཅེས་སོ། །ཕུང་པོ་བདག་དང་བདག་ཕུང་པོ་ལེ་རང་བཞིན་གྱིས་བརྟེན་པའི་ཕྱོགས་གཉིས་ཀྱང་མི་འཐད་དེ་
རང་བཞིན་གྱིས་གཞན་དེ་ཐ་དད་དུ་མ་གྲུབ་པའི་ཕྱིར། ཅེས་སྟོན་པ་ནི། ཕུང་པོར་བདག་ཡོད་མ་ཡིན་བདག་ལ་ཡང། ཕུང་པོ་དེ་རྣམས་ཡོད་མིན་གང་ཕྱིར་འདི། གཞན་ཉིད་ཡོད་ན་རྟོགས་
པ་འདིར་འགྱུར་ན། གཞན་ཉིད་དེ་མེད་དེ་ཕྱིར་འདི་རྟོགས་པའོ། །ཞེས་སོ། །ལྷ་བྱིན་གནག་སྟེ་བ་ལང་དང་ལྡན་པའམ། ལྟ་བྱིན་གཟུགས་ཕུང་དང་ལྡན་པ་ལྟར། བདག་ཕུང་པོ་དང་རང་
བཞིན་གྱིས་ལྡན་པའི་ཕྱོགས་ཀྱང་མི་འཐད་དེ། རང་བཞིན་ཐ་དད་དང་གཅིག་གཉིས་ཀ་མ་གྲུབ་པའི་ཕྱིར་ཅེས་སྟོན་པ་ནི། བདག་ནི་གཟུགས་ལྡན་མི་འདོད་གང་ཕྱིར་བདག་ཡོད་མིན་དེ་ཕྱིར་ལྡན་
དོན་སྦྱོར་བ་མེད། གཞན་ན་གནག་ལྡན་གཞན་མིན་གཟུགས་ལྡན་ན། བདག་ནི་གཟུགས་ལས་དེ་ཉིད་གཞན་ཉིད་མེད། ཅེས་སོ། །ཕུང་པོ་འདུས་པ་ཙམ་བདག་མ་ཡིན་ཏེ། དེ་བདག་གིས་
གདགས་གཞིར་གསུངས་པའི་ཕྱིར་ཅེས་སྟོན་པ་ནི། མདོ་ལས་ཕུང་པོ་རྟེན་ནས་ཡིན་གསུངས་པ། དེ་ཕྱིར་ཕུང་པོ་འདུས་ཙམ་བདག་མ་ཡིན། ཞེས་སོ། །ཕུང་པོ་ཚོགས་པའི་དབྱིབས་ཀྱང་
བདག་མ་ཡིན་ཏེ། དབྱིབས་ནི་གཟུགས་ཅན་ཁོ་ན་ལོ་ཡོད་པས་སེམས་སོགས་ལ་དེ་བཞག་ཏུ་མེད་པར་འགྱུར་བའི་ཕྱིར། ཅེས་སྟོན་པ་ནི། དབྱིབས་ཞེན་དེ་གཟུགས་ཅན་ལ་ཡོད་ཕྱིར། ཁྱོད་ལ་དེ་

[124B] སེམས་སོགས་ཚོགས་ནི་བདག་ཉིད་འགྱུར་མིན་ཏེ། གང་ཕྱིར་དེ་དག་ལ་དབྱིབས་ཡོད་མ་ཡིན། ཞེས་སོ། །ཤིང་རྟ་མ་དཔྱད་པར་བཏག་ཡོད་ཙམ་དུ་འཇོག་པར་
བདག་ཀྱང་མ་དཔྱད་པར་ཕུང་ཁམས་སྐྱེ་མཆེད་སོགས་ཉེར་ལེན་ལ་བལྟོས་ནས་ཉེ་བར་ལེན་པ་པོ་དང། ཉེར་ལེན་ལས་ལ་བལྟོས་ནས་བྱེད་པ་པོ་འང་ཡིན་ནོ་ཞེས་སྟོན་པ་ནི། དེ་བཞིན་འཇིག་རྟེན་གྲ་
པས་ཕུང་པོ་དང། ཁམས་དང་དེ་བཞིན་སྐྱེ་མཆེད་དྲུག་བརྟེན་ནས། བདག་ཀྱང་ཉེ་བར་ལེན་པ་ཉིད་དུ་འདོད། ཉེར་ལེན་ལས་ཡིན་འདི་ནི་བྱེད་པོའང་ཡིན། ཞེས་སོ། །བདག་རང་བཞིན་
མེད་པས་བདག་གི་བ་ཡང་རང་བཞིན་གྱིས་མེད་དོ། །ཞེས་སྟོན་པ་ནི། ཇི་ལྟར་བྱེད་པོ་མེད་ཅན་ལས་མེད་པ། དེ་ཕྱིར་བདག་གི་བདག་མེད་པར་ཡོད་མིན་ཞེས་སོ། །བདག་དང་ཤིང་རྟའི་དཔྱད་པད་
པོ་གཞན་ལ་བསྒྲེ་ཚུལ་ནི། བུམ་པ་སྣམ་བུ་རེ་ལྡེ་དམག་དང་ནགས་ཚལ་ཕྲེད་བ་ལྗོན་ཤིང་དང། ཞེས་པ་ནས། དེ་ལས་གཞན་དུ་གྱུར་བར་འཇིག་རྟེན་གྲགས་པའི་སྒོ་ནས་ཡོད་པ་ཡིན། ཞེས་པ་
བར་གྱིས་སྟོན་ནོ། །དེ་ནི་རྣམ་བདུན་གྱི་རིགས་པས་གང་ཟག་གི་བདག་མེད་གཏན་ལ་ཕབ་ཚུལ་མདོ་ཙམ་མོ། །དེ་ལྟར་ཟླ་བས་དབུ་མ་འཇུག་པར་བདག་མེད་གཉིས་གཏན་ལ་ཕབ་པ་དེ་ཡང། བདག་
བཅོས་ལས་དཔྱད་རྩོད་ལ་ཆགས་པའི་ཕྱིར། མ་མཛད་རྣམ་གྲོལ་ཕྱིར་ན་དེ་ཉིད་བསྟན། ཞེས་གསུངས་པ་ལྟར་གོ་བར་བྱའོ། །གསུམ་པ་དེའི་རྗེས་སུ་འབྲང་ནས་རང་ཉིད་ཀྱིས་ལྟ་བ་བཙལ་ཏེ་བ་
ཚུལ་ལ་གསུམ། གང་འགོག་པའི་དགག་བྱ་ངོས་བཟུང་བ་དང། གང་གི་སྟེང་དུ་འགོག་པའི་གཞི་ངོས་བཟུང་བ་དང། དེའི་སྟེང་དུ་བཀག་པའི་བདག་མེད་བསྒོམ་ཚུལ་ལོ། །དང་པོ་

[125A]༄༅། །སྤྱིར་དགག་བྱ་ལ་ལམ་གྱི་དགག་བྱ་དང། རིགས་པའི་དགག་བྱ་གཉིས་སོ། །དང་པོ་ནི། དབུ་མཐའ་ལས། ཉོན་མོངས་པ་ཡི་སྒྲིབ་པ་དང། ཤེས་བྱའི་སྒྲིབ་
པ་གཉིས་སུ་བསྟན། དེར་ནི་སྒྲིབ་པ་ཐམས་ཅད་དེ། དེ་ཟད་ནས་ནི་གྲོལ་བར་འདོད། ཅེས་གསུངས་བལྟར་ཉོན་མོངས་པ་དང་ཤེས་བྱའི་སྒྲིབ་པ་གཉིས་སོ། །དེ་ལ་ཉོན་མོངས་པའི་
སྒྲིབ་པ་ནི་སྟོང་ཉིད་བདུན་བཅུ་པ་ལས། རྒྱུ་དང་རྐྱེན་ལས་སྐྱེ་དངོས་རྣམས། ཡང་དག་པར་ནི་རྟོག་བ་གང། དེ་ནི་སྟོན་པས་མ་རིགས་གསུངས། དེ་ལས་ཡན་ལག་བཅུ་གཉིས་འབྱུང་
ཡང་དག་མཐོང་ཕྱིར་དངོས་སྟོང་པར། ལེགས་ཤེས་མ་རིགས་མི་འབྱུང་པ། དེ་ནི་མ་རིགས་འགག་པ་ཡིན། དེ་ཕྱིར་ཡན་ལག་བཅུ་གཉིས་འགག་ཅེས་དང། རིན་ཆེན་ཕྲེང་བ་ལས་
ཇི་སྲིད་ཕུང་པོར་འཛིན་ཡོད་པ། དེ་སྲིད་དེ་ལ་ངར་འཛིན་ཡོད། ཅེས་དང། བཞི་བརྒྱ་པ་ལས། ལུས་ལ་ལུས་དབང་ཇི་བཞིན་དུ། གཏི་མུག་ཀུན་ལ་གནས་གྱུར་ཏེ། དེ་ཕྱིར་ཉོན་
མོངས་ཐམས་ཅད་ཀྱང། གཏི་མུག་བཅོམ་པས་བཅོམ་པར་འགྱུར། ཞེས་དང། འཇུག་པ་ལས། ཉོན་མོངས་སྐྱོན་རྣམས་མ་ལུས་འཇིགས་ཚོགས་ལ། ལྟ་ལས་བྱུང་བར་བློ་ཡིས་
མཐོང་འགྱུར་ཅིང། བདག་ནི་འདི་ཡི་ཡུལ་དུ་རྟོགས་བྱས་ནས། རྣལ་འབྱོར་པ་ཡིས་བདག་ནི་འགོག་པར་བྱེད། ཅེས་དང། འཇུག་འགྲེལ་ལས། དེ་ལྟར་ན་སྲིད་པའི་ཡན་ལག་གིས་
ཡོངས་སུ་བསྡུས་པའི་ཉོན་མོངས་པ་ཅན་གྱི་མ་རིགས་པའི་དབང་གིས། ཞེས་ཆོས་དང་གང་ཟག་ལ་རང་གི་མཚན་ཉིད་ཀྱིས་གྲུབ་པར་འཛིན་པའི་མ་རིག་པ་ལྷན་སྐྱེས་གཉིས་ནི་འཁོར་བའི་རྩ་བ་དང་ཉོན་མོངས་

[125B] དེ་དག་གི་བག་ཆགས་ལེ་གཉིས་ཡོད་པའི་བདེན་འཛིན་དང་ཆགས་སོགས་ཉོན་མོངས་པ་རང་རང་གི་རིགས་འདྲ་ཕྱི་མ་བསྐྱེད་
པའི་ངོ་བོར་གྱུར་པའི་ས་བོན་སོགས་དེ་ཡིན་ནོ། །ཤེས་སྒྲིབ་ནི། འཇུག་འགྲེལ་ལས། དེ་ལ་མ་རིག་པའི་བག་ཆགས་ནི་ཤེས་བྱ་ཡོངས་སུ་གཅོད་པའི་བཤེགས་སུ་གྱུར་པ་ཡིན་ལ། འདོད་
ཆགས་ལ་སོགས་པའི་བག་ཆགས་ཡོད་པ་ནི་ལུས་དང་ངག་དག་གི་འཇུག་པ་དེ་ལྟ་བུའི་རྒྱུ་ཡང་ཡིན་ཏེ། མ་རིག་པ་དང་འདོད་ཆགས་ལ་སོགས་པའི་བག་ཆགས་དེ་ཡང་རྣམ་པ་ཐམས་ཅད་མཁྱེན་པ་དང་
སངས་རྒྱས་ཁོ་ནལ་ལྡོག་པར་འགྱུར་གྱི་གཞན་དག་ལ་ནི་མ་ཡིན་ནོ། །ཞེས་གསུངས་པས་ཉོན་མོངས་བ་དེ་དག་གི་བག་ཆགས་འཇུག་ཤེས་ལ་ཡུལ་རང་ངོས་ནས་གྲུབ་པ་ལྟ་བུར་སྣང་བའི་བདེན་སྣང་ཙམ་
ཞིག་སྐྱེད་པའི་ནུས་པའི་ངོ་བོར་གྱུར་པ་ས་བོན་དང། བག་ཆགས་དེ་ལ་བརྟེན་ནས་འཇུག་ཤེས་ལ་ཡུལ་རང་ངོས་ནས་གྲུབ་པ་ལྟ་བུར་སྣང་བའི་གཉིས་སྣང་འཁྲུལ་པའི་ཆ་མངོན་གྱུར་རྣམས་སོ། །རིགས་
བའི་དགག་བྱ་ནི། ཕྱིན་ཅི་ལོག་གི་འཛིན་པའང་དགག་བྱར་གསུངས་མོད་ཀྱང། གཙོ་བོ་ནི་ཆོས་རྣམས་ཀྱི་ངོ་བོ་ཡུལ་ཅན་ཐ་སྙད་ཀྱི་རྟོག་པ་གཞན་ལ་རག་མ་ལས་པ་སྟེ་རྟོག་པ་དེའི་དབང་གིས་
བཞག་པ་མ་ཡིན་པའི་རང་བཞིན་ནམ་རང་གི་ངོ་བོས་གྲུབ་པ་དེ་ཉིད་ཡིན་ཅིང། དེ་ལ་དགག་བྱའི་བདག་ཅེས་ཀྱང་བྱ་སྟེ། བཞི་བརྒྱ་པའི་འགྲེལ་པ་ལས། དེ་ལ་བདག་ཅེས་བྱ་བ་ནི་གང་ཞིག་དངོས་
པོ་རྣམས་ཀྱི་གཞན་ལ་རག་མ་ལས་པའི་ངོ་བོ་རང་བཞིན་ཏེ། དེ་མེད་པ་ནི་བདག་མེད་པའོ། །དེ་ནི་ཆོས་དང་གང་ཟག་གི་དབྱིབས་གཉིས་སུ་རྟོགས་ཏེ། ཆོས་ཀྱི་བདག་མེད་པ་དང་གང་ཟག་

[126A]༄༅། །གི་བདག་མེད་པ་ཞེས་བྱའོ། །ཞེས་གསུངས་པས་སོ། །གཉིས་པ་གང་གི་སྟེང་དུ་འགོག་པའི་གཞི་ནི། གང་ཟག་དང་དེའི་རྒྱུད་ཀྱི་མིག་སྣ་སོགས་ཐ་སྙད་དུ་ཡོད་པ་
ཐམས་ཅད་ཡིན་ལ། དེ་ཡང་གང་ཟག་ནི་མདོ་ལས། །ཇི་ལྟར་ཡན་ལག་ཚོགས་རྣམས་ལ། །བརྟེན་ནས་ཤིང་རྟར་འཇོག་པ་ལྟར། །དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་སེམས་
ཅན་ཞེས་བྱའོ། །ཞེས་ཕུང་པོ་རྣམས་ལ་བརྟེན་ནས་བཏགས་པ་ཙམ་གྱི་ཡོད་པར་གསུངས་སོ། །དེ་ལ་ཕུང་པོ་ལ་བརྟེན་ནས་འདོགས་པ་པོ་ནི་རྟོག་པ་ཡིན་ལ། ཕུང་པོ་ལ་བརྟེན་ནས་འདོགས་
ཚུལ་ཡང་བློ་ལྷན་སྐྱེས་རང་དགའ་བ་འདི་ལ་ སྔོན་དུ་རང་གི་ཕུང་བོའི་ཚོགས་པ་འམ། ཕུང་པོའི་ཆ་ཤས་གང་རུང་གཅིག་བློ་ཡུལ་དུ་ཤར་བ་ལ་བརྟེན་ནས་ངའོ་སྙམ་
དུ་འཛིན་པར་འགྱུར་གྱི། རང་གི་ཕུང་པོའི་ཚོགས་པའམ། ཕུང་པོའི་ཆ་ཤས་གང་ཡང་བློ་ལ་མ་ཤར་བར་ངའོ་སྙམ་པའི་བློ་སྐྱེ་མི་སྲིད་དོ། །ལྟོ་བ་ལྡིར་བ་དང་མཆུའ་ཕྱང་བ་སོགས་བློ་ཡུལ་
དུ་ལམ་གྱིས་ཤར་བ་ན་བརྡལ་སྦྱང་བའི་སྐྱེས་བུ་རྣམས་ལ་བུམ་པའོ་སྙམ་པའི་བློ་དང་གིས་སྐྱེ་ལ་ལྟོ་བ་དང་མཆུ་སོགས་གང་ཡང་བློ་ལམ་ཤར་བར་བུམ་པའོ་སྙམ་པའི་བློ་དང་གིས་སྐྱེ་ཐབས་མེད་པ་
བཞིན་ནོ། །རྟོག་པས་དེ་ལྟར་འཛིན་པའང་རང་གི་ཕུང་པོ་བློ་ལ་ཤར་ཙམ་ནས་ངའོ་སྙམ་དུ་འཛིན་པ་མ་གཏོགས་རྒྱུ་མཚན་གཞན་གང་ལའང་བརྟེན་ནས་སྐྱེ་མི་དགོས་པ་དང། ང་དང་ཕུང་པོ་
དངོས་སྟེང་ནས། ངོ་བོ་གཅིག་ཏུ་གྲུབ་པ་དང་ངོ་བོ་ཐ་དད་དུ་གྲུབ་པ་གང་གི་འང་འཛིན་ཚུལ་མི་འདུག་པ་ནི་ཁ་ནང་དུ་ཕྱོགས་ནས་བལྟས་བསགས་ལ་བར་ཤེས་པར་གསུངས་སོ། །དེ་བཞིན་དུ་

[126B] ས་ལམ་དང་འབྲས་བུའི་སྐབས་ཀྱི་ཐ་སྙད་འཇིག་རྟེན་ལ་
མ་གྲགས་པ་དག་ཀྱང་དང་པོར་འཇིག་རྟེན་ཐ་མལ་པའི་རྟོག་པས་བརྡ་སྦྱར་བ་མ་ཡིན་ཀྱང། སངས་རྒྱས་ཀྱིས་འཇིག་རྟེན་འཁྲུལ་པའི་གཉིས་སྣང་དང་བཅས་པའི་རྟོག་པས་བརྡ་འཇི་ལྟར་སྦྱོར་བ་
དང་ཆོས་མཚུངས་པར་འཇིག་རྟེན་གཞུགས་པའི་ཚུལ་དུ་བརྡའ་མཛད་ནས། དེའི་རྗེས་སུ་རྗེས་འཇུག་གི་གདུལ་བྱ་རྣམས་ཀྱིས་ས་ལམ་སོགས་ཀྱི་མིང་ཙམ་གྱི་རྗེས་སུ་འབྲང་བའི་རྟོག་པས་མ་དཔྱད་
པར་བླང་དོར་གྱི་ཐ་སྙད་ལ་འཇུག་པ་ཡིན་ཞིང། མིང་བཏགས་པའི་དོན་བཙལ་ན་མི་རྙེད་པས་ལམ་སོགས་ལའང་མཚུངས་བས་མིང་ཙམ་གྱིས་མ་བཞག་པའི་སྐྱོན་མེད་ལ། ས་ལམ་སོགས་
བརྡའ་སྦྱོར་བ་པོ་སངས་རྒྱས་ཀྱི་ཐུགས་རྒྱུད་ལ་རྟོག་པ་མེད་ཀྱང། སངས་རྒྱས་ཀྱིས་ས་ལམ་སོགས་ཀྱི་བརྡའ་མཛད་པ་དེ་གདུལ་བྱའི་རྟོག་ངོ་ལ་བལྟོས་པའི་དབང་གིས་མཛད་པ་ཡིན་པས་
རྟོག་པའི་དབང་གིས་མ་བཞག་པའི་ཉེས་པ་ཡང་མེད་དོ། །ཆོས་གང་ལའང་བུམ་པ་ཞེས་སོགས་ཀྱི་མེད་ཙམ་ཞིག་བློས་སྦྱར་བའི་རྗེས་སུ་འབྲང་ནས་མ་དཔྱད་པར་འཇུག་པ་མ་གཏོགས་
དཔྱད་ན་མིང་དེ་གང་ལ་འཇུག་པའི་གཞི་ཅིའང་མི་རྙེད་པས། དེའི་ཕྱིར་ཆོས་ཐམས་ཅད་མིང་ཙམ་ཞེས་བྱའོ། །དེས་ན་ཐལ་འགྱུར་པས་ཀུན་རྫོབ་རྣམ་པར་འཇོག་པ་འཇིག་རྟེན་དང་བསྟུན་
ནས་འཇོག་གོ་ཞེས་བྱ་བའི་དོན་ཡང། སོ་སྐྱེ་དང་འཕགས་པ་སློབ་པ་ཐམས་ཅད་ལ་ཡོད་པའི་འཇིག་རྟེན་གྱིས་བློ་ལྷན་སྐྱེ་ས་མིང་ཙམ་གྱི་རྗེས་སུ་འབྲང་ནས་མ་དཔྱད་པར་བླང་དོར་ལ་འཇུག་

[127A]༄༅། །པ་འདི་བཞིན་དུ། དབུ་མ་ཐལ་འགྱུར་བ་ཡང་མིང་ཙམ་གྱི་རྗེས་སུ་འབྲང་ནས་མ་དཔྱད་པར་ཀུན་རྫོབ་རྣམ་པར་འཇོག་པ་ལ་བྱའི། གྲུབ་མཐའ་ལ་བློ་ཁ་མ་ཕྱོགས་
བའི་འཇིག་རྟེན་བླུན་པོ་དག་ཡོད་པར་སྨྲ་ན་དེད་ཀྱང་ཡོད་པར་སྨྲ་ལ། དེས་མེད་པར་སྨྲ་ན་དེད་ཀྱང་མེད་པར་སྨྲའོ་ཞེས་བྱ་བ་འཇིག་རྟེན་དང་སྒོ་བསྟུན་ནས་འཇོག་པའི་དོན་དུ་བཟུང་ན་ཆེས་རྣམ་པར་
འཁྱམས་པར་འགྱུར་རོ། །དེ་ལྟར་ན་དཔྱད་པར་གང་ཟག་དང་ཆོས་འཇོག་ལུགས་འདི་ནི་ཐལ་འགྱུར་པའི་ཁྱད་ཆོས་བླ་ན་མེད་པ་ཡིན་ཅིང། འདི་ལེགས་པར་ངེས་པ་ནི་བདག་མེད་རྟོགས་
པའི་ཐབས་མཆོག་ཏུ་གསུངས་པས་འདི་ལ་ངེས་པ་རྙེད་པ་གལ་ཆེའོ། །གསུམ་པ་ནི། དབུ་མའི་བསྟན་བཅོས་ཕལ་ཆེར་ལས་དང་པོར་ཆོས་ཀྱི་བདག་མེད་གཏན་ལ་ཕབ་མོད། གཞི་
གང་ཟག་དང་ཆོས་ཀྱི་སྟེང་དུ་དེས་རྒྱུའི་བདག་མེད་དེ་ལ་ཕྲ་རགས་མེད་ཀྱང། ཁྱད་གཞིའི་གནང་ཀྱིས་གང་ཟག་གི་སྟེང་དུ་ངེས་སླ་བར་གསུངས་པས། ཐོག་མར་གང་ཟག་གི་བདག་མེད་གཏན་ལ་
བབ་ནས་བསྒོམ་ཚུལ་བཤད་པར་བྱའོ། །འདི་ལ་གསུམ། བདག་མེད་རིགས་པས་གཏན་ལ་དབབ་པ། དེ་མཉམ་བཞག་ཏུ་ནམ་མཁའ་ལྟ་བུའི་སྐྱོང་ཚུལ། རྗེས་ཐོབ་ཏུ་སྒྱུ་མ་ལྟ་
བུའི་སྐྱོང་ཚུལ་ལོ། །དང་པོ་ནི། སྟོང་ཉིད་ལ་མོས་པ་དང་ལྡན་ཞིང་མཐའ་གཉིས་སུ་མི་འཛིན་པར་རང་བཞིན་མེད་པའི་དམ་བཅའི་དོན་འཛིན་སྟེང་གི་ཡུལ་དུ་བྱས་པའི་ཡིད་དཔྱོད་ཙམ་གོམས་པར་བྱེད་པ་ནི་
སྟོང་ཉིད་ལ་བག་ཆགས་ཙམ་འཇོག་པའི་དགོས་པ་དང་བཅས་ནའང། ལྟ་བའི་ངེས་ཤེས་སྐྱོང་ན་ངེས་ཤེས་རིགས་པ་ལྟར་སྣང་ལ་བརྟེན་ནས་སྐྱེ་བ་མི་འཐད་པས་དཔྱོད་ཚུལ་ཡང་དག་ཏུ་སོང་བཞིག་

[127B] །དེ་ལ་སྤྱིར་དབུ་མའི་བསྟན་བཅོས་ལས། ངོ་བོ་ལ་དཔྱོད་པ་གཅིག་ཏུ་བྲལ། རྒྱུ་ལ་དཔྱོད་པ་རྡོ་རྗེ་གཟེགས་མ། འབྲས་བུ་ལ་དཔྱོད་པ་ཡོད་མེད་སྐྱེ་འགོག་རྒྱུ་འབྲས་གཉིས་ཀ་ལ་
དཔྱོད་པ་མུ་བཞི་སྐྱེ་འགོག་ཆ་ཐམས་ཅད་ལ་དཔྱོད་པ་རྟེན་འབྲེལ་གྱི་རིགས་པ་སོགས་དུ་མ་གསུངས་པ་ལས། ལས་དང་པོ་པས་གོ་སླ་བའི་དབང་དུ་མཛད་ནས་བདག་ཉིད་ཆེན་པོ་ཡབ་སྲས་ཀྱིས་
གཅིག་ཏུ་བྲལ་གྱི་རིགས་པའི་སྒོ་ནས་འཁྲིད་པར་མཛད་པས་འདིར་དེའི་སྒོ་ནས་གཏན་ལ་དབབ་པར་བྱའོ། །འདི་ལ་ལྷག་མཐོང་ཆུང་བར་གནད་བཞི་གསུངས་པའི། དང་པོ་ནི། དགག་བྱ་ངོས་
ཟིན་པའི་གནད་དེ། དེ་ངོས་མ་ཟིན་པར་འགོག་པ་ནི། འབེན་མ་མཐོང་བར་མདའ་འཕེན་པ་ལྟར་འབྲེལ་མེད་དུ་འགྱུར་བས། སྤྱོད་འཇུག་ལས། བཏགས་པའི་དངོས་ལ་མ་རེག་པར། དེ་ཡི་
དངོས་མེད་འཛིན་མ་ཡིན། ཞེས་གསུངས་སོ། །དེ་ངོས་འཛིན་ཚུལ་ནི་སྤྱིར་རིགས་པ་ཡང་དག་གི་དགག་བྱ་གང་ཡིན་སྔར་བཤད་ཟིན་མོད་ཀྱང་ཁ་ཕྱིར་བལྟས་ཀྱི་དཔྱད་པ་གནང་དུ་མི་འགྲོ་བས་རང་རྒྱུད་
ཀྱི་དགག་བྱ་འཛིན་པའི་རྟོག་པས་ཇི་ལྟར་བཟུང་བ་ཤེས་དགོས་ཤིང། དེ་ཡང་སྐབས་ཀྱི་གཙོ་བོ་ནི་ངར་འཛིན་པའི་འཇིག་ལྟ་ལྷན་སྐྱེས་ཀྱི་འཛིན་སྟང་གི་རྣམ་པའི་ཡུལ་ཡིན་ལ། དེ་ལ་ངར་འཛིན་པའི་བློ་
ཙམ་ལ། ད་རང་བཞིན་གྱིས་གྲུབ་པས་ཁྱད་པར་དུ་བྱས་ནས་འཛིན་པ། རང་བཞིན་མེད་པས་ཁྱད་པར་དུ་བྱས་ནས་འཛིན་པ། དེ་གཉིས་གང་གིས་ཀྱང་ཁྱད་པར་དུ་མ་བྱས་པར་འཛིན་པ་དུ་མ་ཡོད་
པ་ལས་འདིར་ནི། འཇུག་འགྲེལ་ལས། དེ་ལ་འཇིག་ཚོགས་ལ་ལྟ་བ་ནི་ང་དང་ང་ཡི་སྙམ་པ་དེ་ལྟ་བུའི་རྣམ་པར་ཞུགས་པ་ཤེས་རབ་ཉོན་མོངས་ཅན་ནོ། །ཞེས་གསུངས་པ་ལྟར་དམིགས་པ་རང་རྒྱུད་

[128A]༄༅། །ཀྱི་ངའོ་སྙམ་པའི་འཛིན་པ་སྐྱེ་བའི་གཞིར་གྱུར་པའི་གང་ཟག་ཙམ་ལ་དམིགས་ནས། རྣམ་པ་རང་གི་མཚན་ཉིད་ཀྱིས་གྲུབ་པའི་ངའོ་སྙམ་དུ་འཛིན་པའི་འཇིག་ལྟ་ལྷན་སྐྱེས་དེས་ཇི་ལྟར་
བཟུང་བ་ཤེས་དགོས་སོ། །དེ་ལྟ་བུའི་འཇིག་ལྟ་ལྷན་སྐྱེས་དེ་རེ་འགའ་མངོན་དུ་འགྱུར། རེ་འགའ་བག་ལ་ཞ་བའི་ཚུལ་གྱིས་རང་རྒྱུད་ལ་ཡོད་བཞིན་པ་ཡིན་ཀྱང། རྟོག་དཔྱོད་མ་བྱས་པར་དེས་
ཇི་ལྟར་བཟུང་ངོས་མི་ཟིན་པས། དཔེར་ན་གབ་ཚང་ངོས་འཛིན་པ་ན་སྨན་དང་ཁ་ཟས་མ་འཕྲོང་པ་བཏང་ནས་བསླད་སྟེ་ངོས་འཛིན་པ་བཞིན། དགའ་སྡུག་གི་རྟོག་པ་ཤུགས་དྲག་སྔར་བྱུང་ཟིན་ཞིག་
གསལ་བཏབ་ནས་ངར་འཛིན་དེ་ནམ་མངོན་དུ་གྱུར་པ་ན་དེ་ཀའི་ཚེ་བློའི་ཟུར་ཞིག་གིས་ངར་འཛིན་དེས་ཇི་ལྟར་བཟུང་བ་རྟགས་དགོས་སོ། །དེའི་ཚེ་ཕུང་པོའི་ཚོགས་ཙམ་མ་མ་ལུས་སེམས་དབྱེར་མེད་
འདྲ་བ་ཞིག་གི་སྟེང་ནས་ང་དེ་ཕར་མིང་བརྡས་བཞག་པ་ལམ་བལྟོས་པར་ད་ཁོ་རང་གི་ངོས་ནས་ཚུགས་ཐུབ་དུ་གདོང་མ་ནས་གྲུབ་པའི་སྣང་བ་འཚར་ལ། སྣང་བ་དེ་ལྟར་གྲུབ་པ་ནི་སྐབས་འདིའི་དགག་བྱ་
ཡིན་ནོ། །དེ་ལྟ་བུའི་སྣང་བ་འཆར་བ་དཔེར་ན། མུན་ཁུང་དུ་ལག་པ་བརྐྱང་པས་ཀ་བ་ལ་ཐོགས་པ་ན། གཞི་དེར་སྔར་ནས་ཀ་བ་ཁོ་རང་གི་ངོས་ནས་ཚུགས་ཐུབ་ཏུ་འཁྲང་ཐང་དེ་གྲུབ་གྲུབ་པ་ཅིག་ལ་
ཐུག་པའི་སྣང་བ་འབྱུང་བ་ལྟ་བུའོ། །དེ་ལྟ་བུའི་དགག་བྱའི་སྤྱི་ལེགས་པར་ཤར་ནས་དགག་བྱ་ངོས་ཟིན་པ་ན་འོག་ནས་འབྱུང་བའི་རིགས་པ་རྣམས་ཀྱིས་དཔྱད་པས་དགག་བྱ་དེ་མེད་པའི་བདག་མེད་ཀྱི་ལྟ་
བརྙེད་པར་འགྱུར་གྱིས། དེ་ངོས་མ་ཟིན་པར་དཔྱད་པ་ཅི་ཙམ་བྱས་ཀྱང་རྐུན་མན་གས་ལ་སོང་བའི་རྗེས་སྤང་ལ་རྩད་གཅོད་པ་འདྲ་བ་ཞིག་ལས་མི་འོང་བར་གསུངས་ཤིང། དེ་ངོས་ཟིན་པའང་ཤིན་ཏུ་

[128B] །གཉིས་པ་ནི། ཁྱབ་པ་དེས་པའི་གནད་དེ། དེ་ཡང་རང་བཞིན་གྱི་གྲུབ་ན་གྲུབ་ཚུལ་འདི་དང་འདི་གང་རུང་ཞིག་ཏུ་གྲུབ་དགོས་ཞེས་ཁ་ཚོན་ཆོད་པ་ཞིག་གིས་
བརྟགས་པ་བྱས་ནས། གྲུབ་ཚུལ་དེ་དག་གང་དུའང་མ་རྙེད་ན་རང་བཞིན་གྱིས་མེད་པའི་ངེས་པ་སྐྱེ་བར་ངེས་ཀྱི། རང་བཞིན་གྱིས་གྲུབ་ཀྱང་གྲུབ་ཚུལ་དེ་དག་ཏུ་ཡོད་མི་དགོས་པ་ལ་གྲུབ་ཚུལ་དེ་དག་
ཏུ་མེད་པས་རང་བཞིན་གྱིས་མེད་པར་ངེས་ཤེས་འདྲེན་མི་ནུས་ལ། ཕུང་པོའི་སྟེང་དུ་གྲུབ་ན་ཕུང་པོ་དང་གཅིག་ཐ་དད་གང་རུང་དུ་གྲུབ་པས་ཁྱབ་ཀྱང། དེ་ལྟར་མ་ངེས་ན་འོག་ནས་འབྱུང་བའི་རིགས་
པས་ཕུང་པོ་དང་གཅིག་ཐ་དད་གང་དུ་འང་མ་གྲུབ་པར་ངེས་ཀྱང་ད་དུང་ཕུང་པོའི་སྟིང་དུ་མ་གྲུབ་པར་དེས་མི་ནུས་པས། དབུ་མ་རྒྱན་ལས། གཅིག་དང་དུ་མ་མ་གཏོགས་པར། རྣམ་པ་གཞན་དང་
ལྡན་པ་ཡི། དངོས་པོ་མི་བཟུང་འདི་གཉིས་ནི། ཕན་ཚུན་སྤངས་ཏེ་གནས་ཕྱིར་རོ། །ཞེས་གསུངས་པ་ལྟར། སྤྱིར་ཡོད་ན་གཅིག་ཐ་དད་གང་རུང་དུ་ཡོད་དགོས་པ་དང། ཆོས་གང་ལ་
ཡང་གཅིག་དང་དུ་མ་གང་ཡིན་བརྟགས་ནས། བློ་ལ་འཆར་བའི་ཚེ་འང་ཡང་ན་གཅིག་གི་རྣམ་པ་འཆར། ཡང་ན་དུ་མའི་རྣམ་པ་འཆར་བ་མ་གཏོགས་ཕུང་གསུམ་མེད་པ་དང། ཕུང་པོའི་སྟེང་དུ་
གྲུབ་ན་ཕུང་པོ་དང་གཅིག་ཐ་དད་གང་རུང་དུ་གྲུབ་དགོས་པ་རྣམས་ངེས་པར་བྱས་ཏེ། སྔར་ངོས་བཟུང་བའི་དགག་བྱའི་བདག་དེ་ཕུང་པོའི་སྟེང་དུ་གྲུབ་ན་ཕུང་པོ་དང་གཅིག་ཐ་དད་གང་རུང་དུ་གྲུབ་དགོས་པའི་
ངེས་པ་མྱོང་ཐོག་ནས་དྲངས་པར་བྱའོ། །གསུམ་པ་ནི་ཕྱོགས་ཆོས་ཀྱི་ཚུལ་ལ་རྟགས་མགོ་གཉིས་ཡོད་པའི་ཟུར་གཅིག་ངེས་པ་སྟེ། དེ་ཡང་དེ་ལྟ་བུའི་ང་དེ་ཕུང་པོའི་སེང་དུ་གྲུབ་ན་ཕུང་པོ་དང་གཅིག་

[129A]༄༅། །ཐ་དད་གང་རུང་དུ་གྲུབ་དགོས་པར་འདུག་པ་ལས་ཕུང་པོ་དང་གཅིག་ཏུ་ཨེ་གྲུབ་སྙམ་ན། གཅིག་ཏུ་གྲུབ་ན་དེ་འདྲ་བའི་ང་དེ་རང་བཞིན་གྱིས་གྲུབ་པའི་ཕུང་པོ་དང་དབྱེ་བ་གཏན་མེད་ཀྱི་
གཅིག་ཏུ་འགྱུར་དགོས་ལ། དེ་ལྟ་ན་བདག་ཁས་བླངས་པ་དོན་མེད་དུ་ཐལ་བ་དང། བདག་མང་པོར་ཐལ་བ་དང། བདག་སྐྱེ་འཇིག་ཅན་དུ་ཐལ་བའི་གནོད་བྱེད་གསུམ་ཡོད་པའི་དང་པོ་ནི། བདག་
ཁས་བླངས་པ་དོན་མེད་དུ་ཐལ། བདག་ཁས་བླངས་པ་ནི་ཕུང་པོ་འདོར་ལེན་བྱེད་པ་པོ་སྒྲུབ་པའི་དོན་དུ་ཡིན་ལ། བདག་ཕུང་པོ་དང་དབྱེ་བ་གཏན་མེད་ཀྱི་གཅིག་ཡིན་ན་ཉེ་བར་ལེན་པ་ཕུང་པོ་ལས་མ་གཏོགས་
པའི་ཉེ་བར་ལེན་པ་པོ་བདག་མེད་པར་འགྱུར་བའི་ཕྱིར། ཆ་མེད་གཅིག་ལ་ཐ་དད་པ་གཉིས་བཞག་ཏུ་མེད་པའི་ཕྱིར། རྩ་ཤེས་ལས། ཉེ་བར་ལེན་པ་མ་གཏོགས་པའི། བདག་ཡོད་མ་ཡིན་
བྱས་པའི་ཚེ། ཉེ་བར་ལེན་ཉིད་བདག་ཡིན་ན། ཁྱོད་ཀྱི་བདག་ནི་མེད་པ་ཡིན། ཞེས་སོ། །གཉིས་པ་ནི། སྔར་བཤད་པ་ལྟར་རོ། །གསུམ་པ་ནི། ཕུང་པོ་སྐྱེ་འཇིག་བྱེད་པ་བཞིན་བདག་
ཀྱང་སྐྱེ་འཇིག་བྱེད་པར་ཐལ། དེ་གཉིས་གཅིག་ཡིན་པའི་ཕྱིར། རྩ་ཤེས་ལས། གལ་ཏེ་ཕུང་པོ་བདག་ཡིན་ན། སྐྱེ་དང་འཇིག་པ་ཅན་དུ་འགྱུར། ཞེས་སོ། །དེ་ལ་མི་འདོད་པ་ཅི་ཡོད་སྙམ་ན་
སྤྱིར་ལས་འབྲས་ཀྱི་རྟེན་དུ་གྱུར་པའི་བདག་ཐ་སྙད་དུ་སྐྱེ་འཇིག་བྱེད་མོད་ཀྱང། དེ་ལྟ་བུའི་བདག་དེ་སྐྱེ་འཇིག་བྱེད་ན་རང་གི་ངོ་བོས་གྲུབ་པའི་སྐྱེ་འཇིག་བྱེད་དགོས་ལ། དེ་ལྟར་ན་སྐྱོན་གསུམ་འཇུག་སྟེ། དང་
པོ་སྐྱེ་བ་དྲན་པ་མི་འཐད་པ་ནི། ང་དེའི་ཚེ་དེའི་དུས་ན་འདི་འདྲ་ཞིག་ཏུ་གྱུར་ཏོ། །ཞེས་སྐྱེ་བ་དྲན་པ་མི་འཐད་པར་ཐལ། སྐྱེ་བ་དྲན་པ་ལ་སྔ་ཕྱིའི་བདག་གཉིས་རྒྱུད་གཅིག་པ་ཞིག་དགོས་ན། སྐྱེ་བ་

[129B] འཇུག་པ་ལས། གང་དག་རང་མཚན་ཉིད་ཀྱིས་སོ་སོ་བ། དེ་
དག་རྒྱུད་གཅིག་གཏོགས་པར་རིགས་མ་ཡིན། ཞེས་སོ། །གཉིས་པ་ལས་བྱས་པ་ཆུད་ཟོས་པ་ནི། སྔར་ལས་བསགས་པའི་འབྲས་བུ་མྱོང་བ་མེད་པར་ཐལ། ལས་སོགས་པ་པོའི་བདག་
འབྲས་བུ་མ་མྱོང་གོང་དུ་ཞིག་ཅིང་དེ་དང་རྒྱུད་གཅིག་པའི་བདག་གཞན་ཡང་མེད་པའི་ཕྱིར་ཏེ། དེ་རང་བཞིན་གྱི་ཞིག་པའི་ཕྱིར་རོ། །གསུམ་པ་ལས་མ་བྱས་པ་དང་ཕྲད་པ་ནི། གལ་ཏེ་སྔ་མའི་བདག་
ཞིག་ཀྱང་བདག་ཕྱི་མ་ཞིག་གིས་ལས་དེའི་འབྲས་བུ་ལ་ལོངས་སྤྱོད་དོ་སྙམ་ན། ལས་མ་བྱས་པ་དང་འཕྲད་པར་ཐལ། རང་བཞིན་གྱིས་གྲུབ་པའི་གང་ཟག་གཞན་གིས་བསགས་པའི་ལས་ཀྱི་
འབྲས་བུ། རང་བཞིན་གྱིས་གྲུབ་པའི་གང་ཟག་གཞན་གྱིས་མྱོང་བའི་ཕྱིར། འཇུག་པ་ལས། མྱ་ངན་འདས་སྔོན་སྐད་ཅིག་དག་ལ་ནི། སྐྱེ་འཇིག་བྱེད་པོ་མེད་པས་དེ་འབྲས་མེད། གཞན་
གྱིས་བསགས་ལ་གཞན་གྱིས་ཟ་བར་འགྱུར། ཞེས་དང། རྩ་ཤེས་ལས། གལ་ཏེ་འདི་ནི་གཞན་འགྱུར་ན། དེ་མེད་པར་ཡང་འབྱུང་བར་འགྱུར། དེ་བཞིན་དེར་ནི་གནས་འགྱུར་ཞིང། དེར་
མ་ཤི་བར་སྐྱེ་བར་འགྱུར། ཆད་དང་ལས་རྣམས་ཆུད་ཟ་དང། གཞན་གྱིས་བྱས་པའི་ལས་རྣམས་ནི། གཞན་གྱིས་སོ་སོར་མྱོང་བ་དང། དེ་ལ་སོགས་པར་ཐལ་བར་འགྱུར། ཞེས་སོ། །
ལས་བྱ་བྱེད་གཅིག་ཏུ་འགྱུར་བ་ཡང་སྔར་བཤད་པ་ལྟར་ཏེ། རྩ་ཤེས་ལས། བུང་ཤིང་གང་དེ་མེ་ཡིན་ན། བྱེད་པ་པོ་དང་ལས་གཅིག་འགྱུར། མེ་དང་ཤིང་གི་བདག་དང་ནི། ཉེ་བར་བླང་

[130A]༄༅། །བའི་རིམ་པ་ཀུན། བུམ་སྣམ་སོགས་དང་ལྷན་ཅིག་ཏུ། མ་ལུས་པར་ནི་རྣམ་པར་བཤད། ཅེས་སོ། །དེ་ལྟར་དཔྱད་ནས་ཕུང་པོ་དང་གཅིག་ཏུ་མ་གྲུབ་པར་ངེས་པའི་
དེས་ཤེས་མྱོང་ཐོག་ནས་དྲངས་པར་བྱའོ། །བཞི་པ་ནི། རྟགས་ཟུར་གཅིག་ཤོས་ངེས་པ་སྟེ། དེ་ལྟར་བརྟགས་པས་གཅིག་ཏུ་མ་གྲུབ་པར་ངེས་ནས་ཕུང་པོ་དང་ཐ་དད་དུ་ཨེ་གྲུབ་སྙམ་ན། ཐ་དད་དུ་
གྲུབ་ན་རང་བཞིན་གྱིས་ཐ་དད་དུ་གྲུབ་དགོས་ལ། དེ་ལྟར་ན་དེ་འདྲ་བའི་བདག་དེ་ཕུང་པོ་འདུས་བྱས་སུ་མཚོན་པར་བྱེད་པའི་མཚན་ཉིད་སྐྱེ་འཇིག་གནས་གསུམ་དང་མི་ལྡན་པར་ཐལ། དེ་གཉིས་ཕན་
ཚུན་བལྟོས་པ་གཏན་མེད་ཀྱི་ཐ་དད་དུ་གྲུབ་ཅིང་དེ་ལྟར་ན་རྟ་བ་ལང་ལས་དོན་གཞན་དུ་གྲུབ་པས་བ་ལང་གི་མཚན་ཉིད་དང་མི་ལྡན་པ་བཞིན་ཡིན་པའི་ཕྱིར། རྩ་ཤེས་ལས། གལ་ཏེ་ཕུང་པོ་རྣམས་ལས་
གཞན། ཕུང་པོའི་མཚན་ཉིད་མེད་པར་འགྱུར། ཞེས་སོ། །དེ་ཕུང་པོ་དང་ཐ་དད་དུ་མ་གྲུབ་པར་ཐལ། ཐ་དད་དུ་གྲུབ་ན་ཕུང་པོ་ལྔ་ནང་ཕན་ཚུན་སོ་སོར་ངོས་འཛིན་རྒྱུ་ཡོད་པ་ལྟང་དེ་འདྲའི་ང་དེ་
ཕུང་པོ་ལྔ་བསལ་རྗེས་སུ་འདི་ནི་དའོ་ཞེས་ངོས་འཛིན་རྒྱུ་ཡོད་དགོས་པ་ལ་ཇི་ལྟར་དབྱད་ཀྱང་མི་རྙེད་པའི་ཕྱིར་ཏེ། རྩ་ཤེས་ལས། བདག་ནི་ཉེ་བར་ལེན་པ་ལས། གཞན་དུ་འཐད་པ་ཉི་དམ་
ཡིན། གལ་ཏེ་གཞན་ན་ལེན་མེད་པར། གཟུང་ཡོད་རིགས་ན་གཟུང་དུ་མེད། ཅེས་སོ། །དེ་ལྟར་བརྟགས་ནས་ཕུང་པོ་དང་ཐ་དད་དུ་མ་གྲུབ་པར་ངེས་པའི་ངེས་ཤེས་མྱོང་ཐོག་ནས་དྲངས་པར་
བྱའོ། །དེ་ལྟ་བུའི་རིམ་པ་ལས་སོ་སོ་ནས་ངེས་པ་རྣམ་དག་འདྲོངས་པ་ན་སྔར་ངོས་བཟུང་བའི་དགག་བྱའི་པའང་བདག་དེ་ཕུང་པོའི་སྟེང་དུ་གྲུབ་ན་ཕུང་པོ་དང་གཅིག་ཐ་དད་གང་རུང་དུ་གྲུབ་དགོས་པ་

[130B] ཐ་དད་དུ་མ་གྲུབ་པར་ངེས་པའི་རྒྱུ་མཚན་གསུམ་ལ་བརྟེན་ནས། དེ་ལྟ་བུའི་ད་དེ་གཏན་ནས་མི་འདུག་སྙམ་ངུ་ལྟང་གིས་ངེས་པའི་ངེས་ཤེས་སྐྱེས་པ་ན་བདག་
མེད་ཀྱི་ལྟ་བ་དང་པོར་རྙེད་པ་ཡིན་ནོ། །གཉིས་པ་མཉམ་བཞག་ཏུ་ནམ་མཁའ་ལྟ་བུའི་སྐྱོང་ཚུལ་ནི། ལེགས་བཤད་སྙིང་པོ་ལས། འདི་ཡང་ཕུང་པོ་ལ་བརྟེན་ནས་བཏགས་པ་ཉིད་ཀྱིས་བདུན་
པོ་དེར་གང་ཟག་མ་རྙེད་པ་དེ་གང་ཟག་གིས་བདག་མེད་ཀྱི་དོན་ཡིན་པས་ཞེས་གསུངས་པ་ལྟར། བཤད་མ་ཐག་པའི་རིགས་པ་དེ་རྣམས་ཀྱིས་སྔར་ངོས་བཟུང་བའི་དགག་བྱའི་ང་དེ་ཕུང་པོ་དང་གཅིག་ཐ་དད་
གང་དུའང་མ་རྙེད་པས་གཏན་ནས་མ་རྙེད་པ་དེ་གང་ཟག་གིས་བདག་མེད་ཀྱི་དོན་ཡིན་པས། །དེ་ལྟར་མ་རྙེད་པ་འམ། མེད་པར་ངེས་པའི་ངེས་པ་ཐོག་མར་སྐྱེས་པ་དེ་གང་ཟག་གི་བདག་མེད་རྟོགས་
པའི་རིགས་ཤེས་རྗེས་དཔག་ཚད་མ་ཡིན་ལ། དེ་ནམ་སྐྱེས་པ་ན་བློ་གཞན་གྱིས་བར་མཆོད་པར་བློ་དེའི་འཛིན་སྟངས་ཤུགས་ཞན་དུ་མ་སོང་བའི་ངང་ལ་ཅི་ཙམ་ནུས་ཀྱི་བར་མཉམ་པར་བཞག་གོ་འཛིན་
སྟངས་ཤུགས་ཞན་པ་དང་མི་གསལ་བར་འགྲོ་བར་རྩོམ་པ་ན་ཤེས་བཞིན་གྱིས་དེ་མ་ཐག་རིག་པར་བྱས་ཏེ་མཉམ་བཞག་ལས་ལངས་ཏེ། སླར་ཡང་ལྷན་སྐྱེས་ཀྱི་སྣང་ཚུལ་བརྟགས་པ་ནས་ངས་ཤེས་
བསྐྱེད་པའི་བར་སྔར་བཞིན་བྱས་ལ། ལྷན་སྐྱེས་ལ་སྣང་བ་ལྟར་གྱི་ང་མི་འདུག་སྙམ་དུ་ངེས་པ་ལྷང་གིས་སྐྱེས་པ་ན་སྔར་བཞིན་མཉམ་པར་བཞག་གོ་དེ་ལྟར་ཡང་ཡང་བསྐྱར་གྱིན་སྟོང་ཉིད་ལ་དམིགས་
པའི་གནས་ཆ་བཙལ་ལ་གནས་ཆ་ཅུང་ཟད་རྙེད་པ་ན་བསྒོམ་བཞིན་པའི་དང་ནས་དཔྱོད་པའི་དཔྱད་སྒོ་མ་ལ་འཇུག་དགོས་པས་དེའི་ཚུལ་ནི། དར་འཛིན་ལྷན་སྐྱེས་ཀྱི་ཇི་ལྟར་བཟུང་བརྟགས་པ་ནས་རིམས་

[131A]༄༅། །བཞིན་སྡར་ལྟར་བསྒོམ་སྟེ་དྲན་ཤེས་དང་ལྡན་པར་ཉམ་པར་བཞག་པའི་ཚེ། འཛིན་སྟངས་ཀྱི་ཤུགས་ཅུང་ཟད་ཞན་དུ་འགྲོ་བར་དོགས་ཙམ་ན། དེས་ཤེས་ཀྱི་རྒྱུན་རང་གི་
འཛིན་སྟངས་མ་ཤོར་བའི་ལྷང་ངེ་བ་དེ་ལག་ནས་བཞིན་པའི་ངང་ནས། ཤེས་པའི་ཆ་ཤས་ཕྲ་མོ་ཞིག་གིས་སྔར་གྱི་གནད་བཞི་དྲན་ཙམ་རེ་བྱས་པས་ངེས་ཤེས་ཀྱི་འཛིན་སྟངས་ཤུགས་དྲག་ཏུ་འགྲོ་
ཞིང་དེའི་ངང་ལ་འཇོག་པ་དང། ཡང་འཛིན་སྟངས་ཤུགས་ཞན་དུ་འགྲོ་བར་དོགས་པ་ན་སྔར་བཞིན་བྱ་སྟེ། དེ་ནི་དཔེར་ན་མཚོ་ཤིན་ཏུ་དངས་བ་རླུང་གིས་གཡོ་བ་མེད་པར་ཁྲིག་གེ་གནས་པའི་ནང་ན་
ཉེའུ་ཆུར་འཁྱུག་པ་ལྟ་བུའོ། །དེ་ཡང་གནས་ཆ་མ་རྙེད་གོང་དུ་སྔར་བཤད་པ་བཞིན་བསྒོམ་པའི་དུས་སུ་མི་དཔྱོད་པར་གནས་ཆ་བཙལ་བ་གཙོ་བོར་བྱ་ཞིང། གནས་ཆ་རྙེད་ནས་དཔྱད་འཇོག་
སྤེལ་མར་བྱའོ། །དེ་ལྟ་བུའི་ཚུལ་གྱིས་ནམ་མཁའ་ཐོགས་པའི་རེག་པ་བཅད་ཙམ་དུ་གནས་པ་དང་མཚུངས་པའི། ང་རང་བཞིན་གྱིས་གྲུབ་པ་བཀག་ཙམ་གྱི་མེད་དགག་ཁོ་ན་ངེས་ཡུལ་དུ་བྱས་
ནས་སྒོམ་པ་ནི་མཉམ་བཞག་ནམ་མཁའ་ལྟ་བུའི་སྐྱོང་ཚུལ་ལོ། །གསུམ་པ་རྗེས་ཐོབ་ཏུ་སྒྱུར་མ་ལྟ་བུའི་སྐྱོང་ཚུལ་ནི། མཉམ་བཞག་གི་སྟོབས་ཀྱིས་འཆར་པ་དང་ཆེད་དུ་བཅོས་ནས་འཆར་འཇུག་པ་གཉིས་ལས། དང་པོ་ནི། དཔེར་ན་སྒྱུ་མའི་རྟ་གླང་མིག་གི་ཤེས་པས་མཐོང་བ་དང། སྣང་བ་ལྟར་གྱི་རྟ་གླང་མེད་པར་ཡིད་ཤེས་ཀྱིས་ངེས་པ་གཉིས་ལ་བརྟེན་ནས། རྟ་གླང་དུ་སྣང་བ་དེ་སྒྱུ་
མའམ་རྫུན་པའི་སྣང་བར་ངེས་པ་སྐྱེ་བ་བཞིན་དུ། གང་ཟག་ལ་སོགས་པ་ཡང་ཐ་སྙད་པའི་ཤེས་པ་ལ་བསྙོན་མེད་དུ་སྣང་བ་དང། དེ་ཉིད་རང་གི་ངོ་བོས་གྲུབ་པའི་རང་བཞིན་གྱིས་སྟོང་པར་རིགས་ཤེས་ཀྱི་

[131B] གང་ཟག་དེ་སྒྱུ་མའམ་རྫུན་པའི་སྣང་བར་ངེས་པ་སྐྱེ་བ་ཡིན་ནོ། །དེའི་གནད་ཀྱིས་མཉམ་བཞག་ཏུ་མཚན་འཛིན་གྱི་དམིགས་གཏད་རྡུལ་ཙམ་ཡང་མེད་པའི་ནམ་
མཁའ་ལྟ་བུའི་སྟོང་ཉིད་སྒོམ་པ་གནད་དུ་སོང་ན། དེའི་སྟོབས་ཀྱིས་དེ་ལས་ལངས་ནས་ཡུལ་སྣང་འཆར་བ་ལ་བལྟས་པ་ན་རྗེས་ཐོབ་ཏུ་སྒྱུ་མ་ལྟ་བུའི་སྟོང་པ་འཆར་བའོ། །གཉིས་པ་ནི། མཉམ་
བཞག་ཏུ་སྡར་ལྟར་བསྒོམས་ནས་དེ་ལས་ལངས་པའི་རྗེས་ཐོབ་དུང་སྙམ་པ་བྱུང་བ་དང་གཞན་ཡང་ཀ་བུམ་སོགས་ཡུལ་སྣ་ཚོགས་པ་རྣམས་སྣང་བའི་ཚེ་ཐམས་ཅད་རང་ངོས་ནས་གྲུབ་པ་ལྟ་བུར་ལམ་ལམ་ཤར་
བྱུང་བ་ན། སྔར་གྱི་མཉམ་གཞག་གི་ལྟ་བ་དྲན་པར་བྱས་ཏེ། སྣང་ཚུལ་འདི་ལྟར་གྲུབ་པ་མེད་སྙམ་པའི་བློས་ཐག་བཅད་པའི་དྲན་པ་མཉམས་པར་སྐྱོང་བའི་སྒོ་ནས་སྟོང་ཕྱོགས་དང། གང་ཟག་གི་
ཐ་སྙད་བསྙོན་མེད་དུ་སྣང་བ་རྣམས་བློ་ཡུལ་དུ་འཆར་བཅུག་སྟེ་རང་བཞིན་མེད་ཀྱང་ལས་སོགས་པ་པོ་དང་འབྲས་བུ་མྱོང་བ་པོ་བཞག་ཏུ་ཡོད་པའི་སྣང་ཕྱོགས་གཉིས་ཀ་ལ་ངེས་པ་ཤུགས་ཅན་ཡང་ཡང་
བསྐྱེད་པས། ཡིད་ཤེས་རྟོག་པའི་ངེས་ངོར་རང་བཞིན་མེད་པ་དང། སྣང་ངོར་གང་ཟག་གི་ཐ་སྙད་བསྙོན་མེད་དུ་སྣང་བ་གཉིས་ཚོགས་པའི་སྣང་བ་སྒྱུ་མ་ལྟ་བུར་འཆར་བར་གསུངས་སོ། །གཞི་གང་
གྲག་གི་སྟེང་དུ་སྔར་བཤད་པའི་གཅིག་དུ་བྲལ་གྱི་རིགས་པས་དཔྱད་པ་བྱེད་ཚུལ་དེ་ལྟ་བུ་ཡང་ཡང་བསྒོམ་པས་རང་བཞིན་མེད་པ་ལ་ངེས་པ་འདྲོངས་ནས་བྱད་པ་ན། རྣམ་བདུན་སོགས་རིགས་པ་
གཞན་མང་པོས་ཀྱང་བསྒོམ་ཞིང། དེ་ནས་ང་ཡི་པ་དང་གང་ཟག་གཞན་དང། ཆོས་ཀྱི་བདག་མེད་གཏན་ལ་དབབ་པའི་གཞི་གང་ཟག་ལས་གཞན་པའི་རྒྱུད་ཀྱིས་བསྡུས་པ་དང་མ་བསྡུས་པའི་དངོས་

[132A]༄༅། །པོ་དང་དངོས་མེད་ཀྱི་ཆོས་ཐམས་ཅད་ལ་རིགས་པ་དེ་དག་ཁ་སྤོས་ནས་བསྒོམ་པར་བྱ་སྟེ། ཏིང་འཛིན་རྒྱལ་པོ་ལས། ཇི་ལྟར་ཁྱོད་ཀྱིས་བདག་གི་འདུ་ཤེས་ནི། ཤེས་པ་
དེ་བཞིན་ཀུན་ལ་བློས་སྦྱར་བྱ། ཞེས་སོ། །དེ་ལྟར་བསྒོམས་པས་ཆོས་གཞན་རྣམས་ཀྱི་རང་བཞིན་མེད་པ་རྟོགས་ནུས་པ་ནི། བཞི་བརྒྱ་པ་ལས། གཅིག་གི་ལྟ་པོ་གང་ཡིན་པ། དེ་ནི་ཀུན་གྱི་ལྟ་
བོར་བཤད། གཅིག་གི་སྟོང་ཉིད་གང་ཡིན་པ། དེ་ནི་ཀུན་གྱི་སྟོང་ཉིད་ཡིན། ཞེས་སོ། །གཅིག་ཏུ་བྲལ་གྱི་རིགས་པ་གཞན་ལ་ཁ་སྤོས་ནས་བསྒོམ་ཚུལ་ནི། ཆོས་གང་ཡིན་པ་དེ་རང་བཞིན་
གྱིས་གྲུབ་པར་འཛིན་པའི་རང་རྒྱུད་ཀྱི་བློ་ལྷན་སྐྱེས་ལ་ཇི་ལྟར་སྣང་བརྟག་པ་དང། སྣང་བ་དེ་ལྟར་གྲུབ་ན་ཆ་མེད་ཀྱི་ཤེས་བྱ་མེད་པས་རང་གང་ལ་བལྟོས་པའི་ཆ་དེ་དང་གཅིག་ཐ་དད་གང་རུང་དུ་གྲུབ་དགོས་
པ་དང། དེ་གང་དུ་གྲུབ་བརྟགས་པ་ནི་གཅིག་ཐ་དད་གང་དུའང་མ་རྙེད་པས། སྣང་བ་དེ་ལྟར་མ་གྲུབ་པར་ངེས་པ་རྣམས་རིམ་བཞིན་བསྐྱེད་དེ་མ་ཉམ་རྗེས་ཉིད་གཉིས་ཀྱིས་སྐྱོང་བའོ། །ང་ནི་རིགས་
པའི་རྒྱལ་པོ་རྟེན་འབྲེལ་གྱི་རིགས་པ་མདོ་ཙམ་བརྗོད་པར་བྱའོ། །དེ་ཡང་མྱུ་གུ་ཆོས་ཅན། རང་གི་ངོ་བོས་གྲུབ་པའི་རང་བཞིན་མེད་དེ། རྟེན་འབྲེལ་ཡིན་པའི་ཕྱིར། དཔེར་ན་བྱད་བཞིན་གྱི་
གཟུགས་བརྙན་བཞིན། ཞེས་པ་ནི་གཞན་གྲགས་ཀྱི་གཏན་ཚིགས་སོ། །འདིའི་སྒོ་ནས་རང་བཞིན་མེད་པ་ངེས་པ་ལ་གནད་གསུམ་སྟེ། དགག་བྱ་ངེས་པ། ཁྱབ་པ་ངེས་པ། གཏན་ཚིགས་
ངེས་པའོ། །དང་པོ་ནི། མྱུ་གུ་རང་བཞིན་གྱིས་གྲུབ་པར་འཛིན་པའི་རང་གི་བློ་ལྷན་སྐྱེས་ལ་ཇི་ལྟར་སྣང་ངེས་པའོ། །གཉིས་པ་ནི། རྟེན་འབྲེལ་ཡིན་ན་རང་གི་ངོ་བོས་མ་གྲུབ་པས་ཁྱབ་ཏེ། །

[132B] བཞི་བརྒྱ་པ་ལས། གང་
ལ་བརྟེན་ནས་འབྱུང་ཡོད་པ། དེ་ནི་རང་དབང་མི་འགྱུར་རོ། །འདི་ཀུན་རང་དབང་མེད་པ་སྟེ། དེས་ན་བདག་ནི་ཡོད་མ་ཡིན། ཞེས་སོ། །གསུམ་པ་ནི། དེ་ཆོས་ཅན། རྟེན་འབྲེལ་ཡིན་
ཏེ། རང་གི་རྒྱུ་རྐྱེན་ལ་བརྟེན་ནས་སྐྱེས་པའི་ཕྱིར། དེས་ན་རང་བཞིན་གྱིས་མེད་དེ། འཇིག་རྟེན་ལས་འདས་པར་བསྟོད་པ་ལས། སྡུག་བསྔལ་རང་གིས་བྱས་པ་དང། གཞན་གྱིས་བྱས་དང་གཉིས་
ཀས་བྱས་རྒྱུ་མེད་པར་ནི་རྟོག་གིས་འདོད། ཁྱོད་ཀྱིས་བརྟེན་ནས་འབྱུང་བར་གསུངས། རྟེན་ཅིང་འབྲེལ་བར་གང་འབྱུང་བ། དེ་ཉིད་ཁྱོད་ནི་སྟོང་པར་བཞེད། དངོས་པོ་རང་དབང་ཡོད་མིན་ཞེས། །
མཉམ་མེད་ཁྱོད་ཀྱི་སེང་གེའི་སྒྲས། ཞེས་སོ། །དེ་ལྟར་འདུས་བྱས་རྣམས་ནི་རང་གི་རྒྱུ་རྐྱེན་ལ་བརྟེན་ནས་སྐྱེས་པ་དང། འདུས་མ་བྱས་རྣམས་རང་གི་ཆ་ཤས་ལ་བལྟོས་ནས་གྲུབ་པ་དང། རང་
འདོགས་བྱེད་ཀྱི་མིང་རྟོག་གིས་བཏགས་པ་ཁོ་ན་ཡིན་པས། གང་ལའང་མ་བརྟེན་པའམ་མ་བལྟོས་པའི་ཆོས་མེད་ལ། རང་གང་ལ་བལྟོས་པ་དེ་དང་ངོ་བོ་ཉིད་ཀྱིས་གཅིག་ཏུ་གྲུབ་ན་བྱ་བྱེད་ཐམས་ཅད་
གཅིག་ཏུ་འགྱུར་བ་དང། ཐ་དད་དུ་གྲུབ་ན་དེ་ལ་བལྟོས་པ་འགལ་བས་བལྟོས་ནས་གྲུབ་པའི་རྟེན་འབྲེལ་ཡིན་པའི་རྒྱུ་མཚན་གྱིས་རང་བཞིན་མེད་པ་ཁོ་ན་ཡིན་ཏེ། རྩ་ཤེས་ལས། གང་ལ་བརྟེན་ཏེ་གང་
འབྱུང་བ། དེ་ནི་རེ་ཞིག་དེ་ཉིད་མིན། དེ་ལས་གཞན་པའང་མ་ཡིན་ཏེ། དེ་ཕྱིར་ཆད་མིན་རྟག་མ་ཡིན་ཞེས་དང། གང་ཕྱིར་རྟེན་འབྱུང་མ་ཡིན་པའི། །ཆོས་འགའ་ཡོད་པ་མ་ཡིན་པ། དེ་ཕྱིར་

[133A]༄༅། །སྟོང་པ་མ་ཡིན་པའི། ཆོས་འགའ་ཡོད་པ་མ་ཡིན་ནོ། །ཞེས་དང། བློ་གྲོས་རྒྱ་མཚོས་ཞུས་པ་ལས། གང་རྣམས་རྟེན་ཅིང་འབྲེལ་བར་འབྱུང། དེ་རྣམས་ངོ་
བོ་ཉིད་ཀྱིས་མེད། ཅེས་དང། མ་དྲོས་པས་ཞུས་པ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། དེ་ལ་སྐྱེ་བའི་རང་བཞིན་ཡོད་མ་ཡིན། རྐྱེན་ལ་རག་ལས་གང་དེ་སྟོང་པར་བཤད། གང་
ཞིག་སྟོང་ཉིད་ཤེས་ཏེ་བག་ཡོད་ཡིན། ཞེས་སོ། །འདི་ལྟ་བུའི་རྟེན་འབྲེལ་གྱི་རིགས་པའི་ཚུལ་ལ་ངེས་པ་འདྲོངས་ན་བསྒྲུབ་བྱ་ངེས་པས་རྟག་ལྟ་སེལ་ཞིང་རང་བཞིན་མེད་པ་ལ་ངེས་པ་རྙེད་པ་དང་
གཏན་ཚིགས་ངེས་པས་ཆད་ལྟ་སེལ་ཞིང་ལས་འབྲས་སོགས་ཐ་སྙད་ཀྱི་རྣམ་བཞག་ལ་ངེས་པ་རྙེད་པར་འགྱུར་ལ། ངེས་པ་དེ་གཉིས་རྙེད་ན། སྟོང་པ་དང་རྟེན་འབྲེལ་མི་འགལ་ཞིང་སྣང་སྟོང་ཟུང་དུ་
འབྲེལ་བའི་དབུ་མའི་ལམ་ངོ་མཚར་རྨད་དུ་བྱུང་བ་རྙེད་པ་ཡིན་ཏེ། བྱང་ཆུབ་སེམས་འགྲེལ་ལས། ཆོས་རྣམས་སྟོང་པ་འདི་ཤེས་ནས། ལས་དང་འབྲས་བུ་བསྟེན་པ་གང། ངོ་མཚར་བས་
ཀྱང་འདི་ངོ་མཚར། རྨད་བྱུང་བས་ཀྱང་འདི་རྨད་བྱུང། ཞེས་དང། ཡབ་རྗེ་དམ་པས་ཀྱང། འདི་ཀུན་ངོ་བོས་སྟོང་པ་དང། འདི་ལས་འདི་འབྲས་འབྱུང་བ་ཡི། ངེས་པ་གཉིས་པོ་ཕན་
ཚུན་དུ། གེགས་མེད་པར་ནི་གྲོགས་བྱེད་པ། འདི་ལས་ངོ་མཚར་གྱུར་པ་དང། འདི་ལས་རྨད་དུ་བྱུང་བ་གང། ཞེས་གསུངས་སོ། །དེ་ལྟ་བུའི་ཚུལ་གྱིས་ལྟ་བ་བཙལ་ནས་སྐྱོང་བ་ལ། རྗེ་
བཙུན་གྱིས། ལྷ་དང་བླ་མ་དབྱེར་མེད་དུ་བྱས་ནས་གསོལ་བ་རྩེ་གཅིག་ཏུ་འདེབས་པ། བསགས་སྦྱང་སྟོབས་ཆེ་ལ་ཡུན་རིང་བ། དབུ་མའི་གཞུང་ལུགས་ནས་འབྱུང་བའི་རིགས་པས་ཞིབ་ཏུ་

[133B] སུམ་དྲིལ་དུ་བྱས་ནས་ཉམས་སུ་བླང་ན་རིང་པོར་མི་ཐོགས་པར་དབུ་མའི་ལྟ་བའི་གནད་མཐར་ཐུག་པ་རྙེད་པར་འགྱུར་རོ། །ཞེས་རྗེ་ཉིད་ལ་གདམས་པ་ནི་རྗེས་འཇུག་གི་གདུལ་བྱ་རྣམས་
ལ་གཙོ་བོར་དགོངས་པ་ཡིན་པས་དེ་ལྟར་བྱ་བ་གལ་ཆེ་ཞིང། སྦྱོར་དངོས་མཇུག་གི་སྐབས་སུ་ཇི་ལྟར་བྱ་ཚུལ། གེགས་སེལ་བོ་གས་
ཞལ་ལས་ཤེས་པར་བྱ་དགོས་ལ། བདག་ལྟ་བུའི་སྐྱེས་བུ་ཆུང་ངུ་ཁྱད་པར་བཙམ་གྱི་གྲངས་སུ་ཡང་མི་ཚུང་ཀྱང་ཐམས་ཅད་མཁྱེན་པ་རྨི་ལམ་དུ་ཡང་མི་འདོད་ཅིང་ཚེ་འདོའི་རྙེད་བཀུར་གྲགས་སོགས་
ཀྱི་བྱང་ཆུབ་ཆེན་པོ་གཞན་དོན་དུ་འགྱུར་དོགས་ཀྱིས་འབད་པས་བསྒྲུབ་པའི་ཐེག་ཆེན་པར་ཁས་འཆི་བ་རྣམས་ལ་ནི་མི་དགོས་མོད། གཞན་ཁོ་ནའི་ཕྱིར་རྫོགས་བྱང་དོན་དུ་གཉེར་བའི་ཐེག་ཆེན་པ་རྣམས་
ཤེས་སྒྲིབ་སྤོང་བ་ལྷུར་ལེན་པས་དབུ་མ་རྩ་བ་སོགས་ནས་གསུངས་པ་ལྟར་གཞི་རེ་རེ་ཡང་རིགས་པའི་རྣམ་གྲངས་མཐའ་ཡས་པས་བདག་མེད་དུ་བསྒྲུབ་པའི་སྒོ་ནས་དེ་ཁོ་ན་ཉིད་ལ་བློ་ཤིན་ཏུ་རྒྱས་པར་བྱེད་
དགོས་པར་གསུངས་པས་རྣམ་དཔྱོད་དང་ལྡན་པ་དག་གིས་དབུ་མའི་གཞད་ལུགས་རྒྱ་ཆེན་པོ་རྣམས་ལ་ལེགས་པར་སྦྱངས་ཏེ་བློ་གྲོས་དབྱར་མཚོ་ལྟར་འཕེལ་བར་མཛད་དགེས་པར་ཡང་གདའ་འོ། །གང་ཞིག་
རྙེད་ན་བསེལ་ལ་ཞི་བ་ཐར་པའི་ཁང་བཟང་མཆོག་དེར་འཇུག་གཞན་དུ་དུཿ་ཁའི་སྲེག་ཟ་རབ་འབར་མི་བཟད་སྲིད་པའི་བཙོན་དོང་འདིར། མནར་ཞིང་ཐར་པའི་གོ་སྐབས་མི་རྙེད་མཐའ་བྲལ་དབུ་
མའི་ལམ་བཟང་སྟེ། ལུང་ལ་བརྟེན་ནས་ཕྱོགས་ཙམ་སྨོས་པ་འདི་ཡང་ཡོངས་འཛིན་དམ་པའི་དྲིན། གནས་ལུགས་ཟབ་མོའི་གཏམ་ཙམ་ཐོས་པའང་དཔགས་ཡས་བསྐལ་པར་རྙེད་དཀའ་ཞིང། །

[134A]༄༅། །ཟབ་མོའི་དོན་ལ་སོམ་ཉིས་ཀྱང་ནི་སྲིད་པ་ཧྲུལ་པོར་བྱེད་གསུངས་ན། དམ་པའི་དྲིན་ལས་ཡིད་དཔྱོད་ཙམ་གྱིས་ངེས་པའི་ཆ་ཙམ་རྙེད་འདི་ཡང། བློ་བཟང་རྗེས་འཇུག་ཆོས་
པའི་གཟུགས་བརྙན་བདག་ནི་སྐལ་པ་བཟང་སྙམ་བགྱིད། བསྟན་བཅོས་རྩོམ་པར་ནུས་ཤིང་འོས་པའི་རྒྱུ་ཚོགས་འགའ་ཡང་ཡོད་མིན་ཀྱང། རང་གིས་རྙེད་བཀུར་གྲགས་པ་འདོད་དང་གཞན་ལ་འགྲན་
ནམ་ཕྲག་དོག་གི། ཀུན་སློང་དམན་དང་རྟོག་བཟོས་མ་ཡིན་དྲི་མེད་ལུང་དང་གསུང་རྒྱུན་ལ། བརྟེན་ནས་ཡིད་ལ་འདྲིས་ཕྱིར་བྱས་པ་འདི་ལ་ནོངས་པ་མེད་དམ་སྙམ། འོན་ཀྱང་བདག་ནི་སྐྱེ་བས་ཐོབ་དང་
སྦྱངས་པའི་བློ་གྲོས་རབ་དམན་པས། རྟོགས་དཀའི་གནས་ལ་རྨོངས་པའི་བློ་ཡིས་ཚུལ་མིན་བརྗོད་པ་གང་ཡིན་པ། མཆོག་གསུམ་རྣམས་དང་གཟུང་གནས་མཁས་པའི་སྐྱེ་བོ་རྣམས་ལ་སྙིང་
ནས་འཆགས། བརྩེ་བ་ཆེན་པོས་བཟོད་པར་མཛོད་ལ་ཉེས་ཀུན་དག་པར་མཛད་དུ་གསོལ། འདིར་འབད་ལས་བྱུང་ཟླ་ལྟར་དཀར་བའི་དགེ་བ་གང་ཞིག་ཐོབ་པ་དེས། མར་གྱུར་འགྲོ་རྣམས་ཡང་
དག་རིགས་པས་མཐར་འཛིན་དམིགས་གཏད་ཀུན་བཤིགས་ཏེ། གཉིས་མེད་གསུངས་པའི་སྟོན་པ་མཆོག་གི་གོ་འཕང་བདེ་བླག་ཐོབ་པ་དང། འཇམ་དཔལ་སྙིང་པོའི་དྲི་མེད་བསྟན་པ་ཕྱོགས་དུས་
ཀུན་ཏུ་རྒྱས་གྱུར་ཅིག་ཅེས་ལྟ་ཁྲིད་ངེས་དོན་རབ་གསལ་ཞེས་བྱ་བ་འདི་ནི་སྤྲང་བཙུན་སྙོམས་ལས་པ་ངག་དབང་བློ་བཟང་ཆོས་ལྡན་ཞེས་བགྱི་པས་དེ་ཁོ་ན་ཉིད་ཀྱི་དོན་ལ་བག་ཆགས་འཇོག་
པའི་ཕྱིར་སྦྱར་བའོ།། །།



