
[001A]༄༅། །བདེ་ཅན་སྨོན་ལམ་བཞུགས། ན་མོ་གུ་རུ་མཉྫུ་ཤྲི་ཡེ། རིན་ཆེན་ས་གཞི་རི་བོ་ལྗོན་ཤིང་དང། །ཆུ་མཚོ་མེ་ཏོག་འདབ་ཆགས་ཁང་བཟང་སོགས། །ཡིད་འཕྲོག་འབྱོར་ལྡན་བདེ་ཅན་ཞིང་གི་དབུས། །ཤིང་དབང་ཟུང་
དུ་ཁྲི་པད་ཟླ་དཀྱིལ་ཁར། །རྩ་བའི་བླ་མ་འོད་དཔག་མེད་མགོན་ལ། །སྤྱན་རས་གཟིགས་དང་མཐུ་ཆེན་ཐོབ་པ་སོགས། །བྱང་སེམས་དགེ་སློང་ཚོགས་ཀྱིས་བསྐོར་བ་ལ། །སྒོ་གསུམ་གུས་པས་ཕྱག་འཚལ་སྐྱབས་
སུ་མཆི། །དངོས་བཤམས་ཡིད་སྤྲུལ་མཆོད་སྤྲིན་རྒྱ་མཚོས་མཆོད། །སྡིག་ལྟུང་ཀུན་བཤགས་དགེ་ལ་རྗེས་ཡི་རང། །ཆོས་འཁོར་བསྐོར་བཞིན་བསྐལ་པ་རྒྱ་མཚོའི་བར། །མྱ་ངན་མི་འདའ་བརྟན་པར་
བཞུགས་སུ་གསོལ། །འདིས་མཚོན་རང་གཞན་ཚོགས་གཉིས་གཅིག་བསྡུས་མཐུས། །འཆི་ཚེ་གནད་གཅོད་དང་བྲལ་འོད་དཔག་མེད། །འཁོར་བཅས་བསུ་བའི་བཀོད་པས་མདུན་བདར་ཏེ། །ཞིང་
མཆོག་བདེ་བ་ཅན་དུ་འཁྲིད་པར་ཤོག། དེར་ནི་རིན་ཆེན་པདྨའི་ཟེའུ་འབྲུ་ལས། །བརྫུས་ཏེ་གཟུངས་སྤོབས་མངོན་ཤེས་རྫུ་འཕྲུལ་དང། །ལྡན་པའི་ཐེག་མཆོག་རིགས་ཅན་དབང་རྣོན་དུ། །སྐྱེས་ནས་
མགོན་པོའི་ཞལ་འཇལ་གསུང་ཐོས་ཤོག་གདམས་པའི་དོན་རྣམས་ཇི་བཞིན་ཁོང་ཆུད་དེ། །སྐད་ཅིག་རེ་རེ་ལ་ཡང་སངས་རྒྱས་ཀྱི། །རབ་འབྱམས་ཞིང་དུ་ཐོགས་མེད་རྫུ་འཕྲུལ་གྱིས། །བགྲོད་ནས་

[001B] ཤུགས་དྲག་བརྩེ་བ་ཆེན་པོས་ཀུན་བསླངས་ཏེ། །མ་དག་ཞིང་དུ་ཕྱིན་ནས་སེམས་ཅན་ལ། །རང་དང་སྐལ་བ་ཇི་བཞིན་ཆོས་བསྟན་ནས། །རྒྱལ་བས་བསྔགས་པའི་ལམ་ལ་
འགོད་པར་ཤོག་དེ་ཚེ་མི་འཁྲུགས་རྒྱལ་དང་འཇམ་པའི་དབྱངས། །སྤྱན་རས་གཟིགས་དང་གསང་བདག་ཤཱཀྱའི་ཏོག། སྨན་པའི་རྒྱལ་པོ་ཚེ་དཔག་མེད་མགོན་ལྟར། །གཞན་དོན་སྒྲུབ་ལ་རྨད་བྱུང་མཐུ་
ལྡན་ཤོག། ཐོས་བསམ་སྒོམ་པ་སྒྲུབ་པའི་རྟེན་མཆོག་ལ། །ཆེ་གསལ་མྱུར་ཟབ་བློ་ཡི་དཔལ་ཐོབ་ནས། །འཆད་རྩོད་རྩོམ་པས་རྒྱལ་བསྟན་འཛིན་པ་ལ། །བློ་བཟང་རྒྱལ་བའི་དབང་པོ་དང་མཚུངས་ཤོག་
མཚན་ལྡན་དག་པའི་བཤེས་ཀྱི་གདམས་པ་རྣམས། །བརྩོན་པ་ཆེན་པོས་ཉམས་སུ་བླངས་པའི་མཐུས། །རྫོགས་སྨིན་སྦྱངས་གསུམ་མཛད་པ་མཐར་ཕྱིན་ཏེ། །རྣམ་མཁྱེན་རྒྱལ་བའི་གོ་འཕང་མྱུར་ཐོབ་ཤོག་
ཤཱཀྱའི་དབང་པོ་འདྲེན་པ་འོད་དཔག་མེད། །མི་ཕམ་འཇམ་དབྱངས་གསང་བདག་སྤྱན་རས་གཟིགས། །བདེ་གཤེགས་འཁོར་བཅས་རྟེན་འབྲེལ་མི་བསླུ་བའི། །བདེན་པས་སྨོན་ལམ་འདི་དག་མྱུར་འགྲུབ་ཤོག།།
   ༈   བན་གཟུགས་དྷརྨ་བྷ་དྲས་སྦྱར་བའོ། །མངྒལཾ་



