
[000]༄༅། །ཐར་པ་དོན་དུ་གཉེར་བའི་རི་ཁྲོད་པ་རྣམས་ལ་ཁྲིམས་སུ་བཅའི་བ་སྐུ་གསུམ་གཞལ་མེད་ཁང་དུ་འཛེག་པ་བཻཌཱུརྱའི་ཐེམ་སྐས་ཞེས་བྱ་བ་བཞུགས་སོ། །

[001A] །ཨོཾ་བདེ་ལེགས་སུ་གྱུར་ཅིག་སྲིད་པའི་ཕུན་ཚོགས་རྨི་ལམ་དགའ་སྟོན་དང། །འདི་སྣང་ཆོས་བརྒྱད་སྨྱོན་པའི་ཟློས་གར་ལྟར། །གཟིགས་ནས་རྒྱལ་བས་བསྔགས་
པའི་ལམ་བཟང་དག་རྩེ་གཅིག་བསྒྲུབ་ལ་བརྩོན་རྣམས་རྒྱལ་གྱུར་ཅིག་འཕགས་སྲས་བྱེ་བས་གུས་བསྟེན་པ། །སྐུ་གསུམ་གཞལ་མེད་ཉམས་དགའ་བར། །འཛེག་པའི་བཅའ་ཁྲིམས་
བཻཌཱུརྱའི། །ཐེམ་སྐས་བཟང་པོ་འདི་ན་ཀོ། །དེ་ལ་འདིར་འཁོར་བའི་ངང་ཚུལ་ལྕགས་ཁང་མེ་འབར་བ་ལྟར་མཐོང་ནས། དབེན་པའི་རི་སུལ་དུ་དྲང་སྲོང་གི་སྤྱོད་ཚུལ་གྱིས་བཞུགས་པ་རྣམས་
ཀྱིས་ཇི་ལྟར་བྱ་བའི་རིམ་པ་ནི། སོ་ཐར་བྱང་སེམས་རིག་འཛིན་གསུམ་གྱི་སྡོམ་པ་རྣམ་པར་དག་པ་བླངས་ཏེ། ཉེས་པས་མ་གོས་པར་བླང་དོར་ཚུལ་བཞིན་དུ་བྱེད་པ་ལས་ལྷག་པ་མ་

[002A]༄༅། །མཆིས་མོད། འོན་ཀྱང་ཉམས་ལེན་དེ་ལྟར་བྱེད་པའི་མཐུན་འགྱུར་འགའ་ཞིག་ཁྲིམས་སུ་བཅའ་བ་ནི། དེ་ཡང་འོ་སྐོལ་གྱིས། རྙེད་པར་དཀའ་བའི་དལ་འབྱོར་གྱི་མི་ལུས་
ཐོབ༑ མཇལ་དཀའ་བ་རྒྱལ་བའི་བསྟན་པ་རིན་པོ་ཆེ་དང་མཇལ། དགེ་བའི་བཤེས་གཉེན་གྱིས་ཟིན། ཀུན་བྱང་གི་ཉེས་དམིགས་དང་ཕན་ཡོན་རིག་ནས། རང་ཡུལ། ཉེ་དུ༑ དགོན་གནས། གྲོགས་
མཆེད་དང་བཅས་པ་དོར་ནས། དབེན་པ་བསྟེན་པར་དམ་བཅའ་བ་ཡིན་པས། སྲོག་ལ་བབ་ཀྱང་དམ་བཅའ་མཐར་ཐོན་བྱེད་དགོས་ཏེ། འཕགས་མཆོག་ཀླུ་སྒྲུབ་ཀྱིས། དམ་པ་ཁས་འཆེ་མང་
པོ་མི་བྱེད་ཅིང། །གལ་ཏེ་དཀའ་བ་ཁས་ནི་བླངས་གྱུར་ན། །རྡོ་ལ་རི་མོ་བྲིས་པ་ཇི་བཞིན་དུ། །ཤི་ཡང་གཞན་དུ་བྱེད་པ་མེད་པར་འགྱུར། ཅེས་དང། མགོན་པོ་ཞི་བ་ལྷས་ཀྱང། དང་པོ་འབྱོར་བ་
བརྟགས་ནས་ནི། །བརྩམ་མམ་ཡང་ན་མི་བརྩམ་བྱའི། །མ་བརྩམས་པ་ནི་མཆོག་ཡིན་གྱི། །བརྩམས་ནས་ལྡོག་པར་མི་བྱའོ། །ཞེས་གསུངས་པ་ལྟར་རོ། །དེ་ལྟར་དམ་བཅའ་མཐར་ཕྱིན་པར་

[002B] ཇི་སྐད་དུ། རི་ཁྲོད་འདི་རུ་འཆི་ནུས་ན། །རྣལ་འབྱོར་བསམ་པ་རྫོགས་པ་ཡིན། ཞེས་པ་ལྟར། བློ་ཕུགས་ཆོས་ལ་གཏད། ཆོས་ཕུགས་སྤྲང་ལ་གཏད། སྤྲང་
ཕུགས་ཤི་ལ་གཏད་པ་ཞིག་དགོས། རི་ཁྲོད་དུ་འདུག་ནས་ནི་ཆོས་བརྒྱད་ཀྱིས་ཀུན་ནས་བསླངས་པའི་རྣམ་གཡེངས་དང་འདུ་འཛི་ལ་དགྲ་བོའི་གཙོ་བོར་ལྟ། ཐ་ན་ལེ་ལོ་དང། སྙོམས་ལས་ཀྱིས་སྒོ་གསུམ་
རང་དགར་འདུག་ནའང། ཀྱེ་མ་བདག་དགེ་བ་ལ་བརྩོན་པར་མི་བྱེད་ན། དབེན་པར་སྡོད་པའི་རི་དྭགས་དང་གཅན་གཟན་རྣམས་དང་ཁྱད་པར་ཅི་ཡོད། རི་ཁྲོད་བསྟེན་པ་དོན་མེད་དོ་སྙམ་དུ་སེམས་དགོས་ཏེ། མཁས་
གྲུབ་ཐམས་ཅད་མཁྱེན་པས། རང་ཡུལ་ཉེ་དུ་ལོངས་སྤྱོད་ཀུན་བོར་ནས། །རྩེ་གཅིག་དམ་ཆོས་སྒྲུབ་པར་དམ་བཅས་ཏེ། །གཞན་གྱི་ཡུལ་དུ་རྣམ་གཡེངས་འདུ་འཛི་ཡིས། །དལ་འབྱོར་དོན་མེད་བྱེད་པ་སྨྱོན་པ་
ཡིན། ཞེས་གསུངས་པ་ལྟར་རོ། །དེ་བཞིན་དུ་བྱིང་རྨུགས་དང་འདྲེས་པའི་ཡིད་བྱེད་བཀག་པའི་བསམ་གཏན་བསྒོམ་པ་ལ་གཅིག་དྲིལ་བྱེད་པ་དང། བཟང་འདོད་དང། གྲགས་འདོད་དང། འགྲན་འདོད་ཀྱིས་རི་
ལ་གནས་བཅས་ཏེ། འདོད་ཞེན་གྱི་འཁྲི་བ་མཆོད་པས། ཡང་གྲོང་ཆོག་རྒྱུ་བ་སོགས་བྱེད་པ་ནི་ཤིན་ཏུ་མི་རུང་སྟེ། ཆོས་རྗེ་ས་པཎ་གྱིས། དམ་པའི་གདམས་པས་སྦོས་པ་མཆོད་པར། །ཞི་གནས་བྱིང་པོ་ཞིག་ལ་སེམས་

[003A]༄༅། །བཟུང་ནས། །གཏི་མུག་མུན་པ་ཡང་ཡང་སྤེལ་བྱེད་པ། །ཕྱི་བ་ཆང་དུ་ཉལ་བའི་སྒོམ་ཆེན་ཡིན། །དད་དང་འདུན་པས་སེམས་རྒྱུད་མ་ཐུལ་བར། །འགྲན་འདོད་དབེན་པའི་རི་ལ་གནས་བཅས་ཏེ། །
འདོད་ཡོན་དགོས་དགུ་རྟག་ཏུ་ཡིད་བྱེད་པ། །གཅན་གཟན་རི་ལ་ཉལ་བའི་སྒོམ་ཆེན་ཡིན། །ཐར་པའི་ལམ་སྟོར་ཉེས་པ་ཀུན་སྤེལ་ནས། །བཟང་འདོད་རི་བྲག་གནས་པས་དུས་འདས་ཏེ། །དེ་རྗེས་ཡོན་བདག་ཕོ་
མོའི་གྲོང་ཆོག་མཁན། །ཝ་འདྲ་ལུང་སྟོང་འགྲིམ་པའི་སྒོམ་ཆེན་ཡིན། །ཆོས་བརྒྱད་འདོད་པ་རྩྭ་ཡི་མེ་བཞིན་འབར། །ཁ་ཕྱིར་ཀུན་ཏུ་རྒྱུ་བའི་བརྩོན་འགྲུས་ཅན། །ལོག་པའི་འཚོ་བས་རྟག་ཏུ་འཚོ་བྱེད་པ། །ཁྱི་རྐུན་
གྲོང་མཐའ་ཉུལ་བའི་སྒོམ་ཆེན་ཡིན། །རྒྱལ་པོ་ངན་པའི་ཚུལ་འཛིན་ངུར་སྨྲིག་ཅན། །ཆགས་སྡང་མཚོན་སྦྱོར་དུ་མའི་འཁོར་གྱིས་བསྐོར། །མི་དགེའི་འཕྲིན་ལས་ཕྱོགས་བཅུར་སྤེལ་བྱེད་པ། །ངན་སོང་
གནས་གསུམ་སྤེལ་བའི་སྒོམ་ཆེན་ཡིན། །ཞེས་སྒོམ་ཆེན་ཐ་མའི་མཚན་ཉིད་གསུངས་པ་དེ་དག་གིས་རང་རྒྱུད་ལ་ཅུང་ཟད་ཀྱང་མ་གོས་པར་བྱེད་པ་གནད་དུ་ཆེ། དབེན་པར་འདུག་ནས་ནི། །ཚེ་འདིའི་རྙེད་
བཀུར་གྲགས་པ་སོགས་སྐད་ཅིག་ཀྱང་དོན་དུ་མི་གཉེར་བར། འཕགས་པའི་རིགས་བཞི་ལ་གནས་བཅས་ཏེ། གསོག་རུམ་མངོན་མཚན་ཅན་གྱི་རྩོལ་སྒྲུབ་སོགས་གཏན་མི་བྱེད་པ་ཞིག་དགོས་ཏེ་

[003B] །ལྟོ་འགྲངས་ཙམ་གྱི་བསོད་སྙོམས་ནི། །སླངས་ནས་སང་གིར་མི་བྱེད་པ། །དེ་ལྟ་བུ་ནི་དགེ་སྦྱོང་ཡིན། ཞེས་གསུངས་ཤིང། གླེགས་བམ་རིན་པོ་ཆེར་ཡང། འཕྲལ་ལ་ཟས་འཚོལ་བྱ་དང་འདྲ། །ཀག་སྟེ་ལངས་པས་གཞི་
རྫོགས་པ། །ཞེས་གསུངས་པ་འདྲ་བ་ཞིག་བྱ་འཚལ། དེ་བཞིན་དུ། མགོན་པོ་ཞི་བ་ལྷས་ཀྱང། ལྷུང་བཟེད་ལ་སོགས་ཉི་ཚེ་དང། །ཀུན་ལ་མི་མཁོའི་གོས་འཆང་ཞིང། །ལུས་འདི་སྦ་བ་མ་བྱས་ཀྱང། །འཇིགས་མེད་གནས་པར་ནམ་ཞིག་
འགྱུར། །ཅེས་གསུངས་པ་ལྟར་བྱ། དེ་ལྟ་བུའི་ཚུལ་གྱིས་ཆོས་གཙོ་བོར་བྱས་ན། བདག་ཅག་གི་སྟོན་པ་ཐུགས་རྗེ་ཅན་དེའི་སྔོན་གྱི་སྨོན་ལམ་གྱིས་འོ་བརྒྱལ་མི་དགོས་ཏེ། ཁྱིམ་པའི་སྐྱེ་བོ་ཐམས་ཅད་དག་སེན་མོའི་སྟེང་དུ་ཞིང་རྨོད་ཀྱང། །
ང་ཡི་རབ་ཏུ་བྱུང་བ་རྣམས། །འཚོ་བས་འཕོངས་པར་མི་འགྱུར་རོ། །ཞེས་གསུངས་ཤིང། ཁ་རག་སྒོམ་ཆུང་པས་ཀྱང། སོ་ནམ་མ་བྱས་ཡོ་བྱད་མ་བསགས་ཀྱང། །སྒོམ་ཆེན་འཁྱགས་སམ་ལྟོགས་ནས་ཤི་བ་དག་སྔོན་ཆད་མཐོང་ཞིང་ཐོས་
པ་མ་བྱུང་སྟེ། །མ་འོངས་པ་ནའང་འབྱུང་བར་མི་འགྱུར་རོ། །ཞེས་གསུངས་པའི་ཕྱིར་རོ། །དེའི་ཕྱིར་དབུལ་པོ་ངེས་པ་བཞིན་དུ་འདོད་པ་ཆུང་ཞིང་ཆོག་ཤེས་ཀྱི་བདུད་རྩིས་འཚོ་བ་ཞིག་དགོས་ཏེ། མགོན་པོ་ཀླུའི་ཞལ་སྔ་ནས་ཀྱིས། ནོར་རྣམས་ཀུན་
གྱི་ནང་ན་ཆོག་ཤེས་པ། །རབ་མཆོག་ལགས་པར་ལྷ་མིའི་སྟོན་པས་གསུངས། །ཀུན་ཏུ་ཆོག་ཤེས་མཛོད་ཅིག་ཆོག་མཁྱེན་ན། །ནོར་མི་བདོག་ཀྱང་ཡང་དག་འབྱོར་བ་ལགས། །ཞེས་གསུངས་པས་སོ། །དེ་ལྟ་བུའི་བསམ་སྦྱོར་སྐྱེ་བ་དང་

[004A]༄༅། །བརྟན་པ་དང། མཐར་ཕྱིན་པ་ལ་ནི། སློབ་དཔོན་དཔའ་བོས། ལྷ་དབང་དག་དང་འཁོར་ལོས་སྒྱུར་བ་ཡི། །འབྱོར་པ་དམ་པ་ཕུན་སུམ་ཚོགས་པ་ལའང། །འདོད་པའི་རང་བཞིན་མི་གཙང་བ་བཞིན་དུ། །ཡིད་ལ་
འདོད་པ་ཏིལ་ཙམ་མེད་པར་ཤོག་ལྕགས་ཀྱི་ཁང་པ་འབར་བ་འདྲ་བ་ཡི། །སྲིད་པར་རྒྱུ་ལ་ནམ་ཡང་དགའ་མ་གྱུར། ཅེས་པ་དང། རྗེ་ཐམས་ཅད་མཁྱེན་པས་ཀྱང། བདེ་མེད་སྡུག་བསྔལ་བརྒྱ་ཡིས་གཙོས་པ་ཡི། །སྲིད་པའི་ཕུན་
ཚོགས་ཡིད་ལ་དྲན་ཙམ་གྱིས། །ལྕགས་ཁང་འབར་བའི་ནང་དུ་ཆུད་པ་བཞིན། །ཡིད་ལ་འདོད་པ་ཏིལ་ཙམ་མེད་པར་ཤོག་ཅེས་གསུངས་པ་དང་འདྲ་བའི་བསམ་པ་སྐྱེས་པ་ཞིག་དགོས། དེ་འདྲ་བའི་བསམ་པ་སྒྲུབ་པ་ལ་ནི། ཇི་སྐད་དུ་
དལ་བའི་རྟེན་འདི་ཡིད་བཞིན་ནོར་ལས་ལྷག་འདི་འདྲ་རྙེད་པ་ད་རེས་ཙམ་ཞིག་ཡིན། །རྙེད་དཀའ་འཇིག་སླ་ནམ་མཁའི་གློག་དང་འདྲ། །ཚུལ་འདི་བསམས་ནས་འཇིག་རྟེན་བྱ་བ་ཀུན། །སྦུན་པ་འཕྱར་བ་བཞིན་དུ་རྟོགས་གྱུར་ནས། །ཉིན་
མཚན་ཀུན་ཏུ་སྙིང་པོ་ལེན་པ་དགོས། ཞེས་གསུངས་པ་ལྟར། དལ་འབྱོར་དོན་ཆེ། རྙེད་དཀའ། འཆི་བ་མི་རྟག་པ། ངན་འགྲོའི་སྡུག་བསྔལ། ལས་འབྲས་ལ་ཡིད་ཆེས་ཀྱི་དད་པས་ལྕག་ཡང་ཡང་འདེབས་པ་ཞིག་མ་བྱུང་ན། ཚེ་འདིའི་སྣང་བ་
ཤུགས་དྲག་འཁྲི་མཁས་པས། དགེ་སྦྱོར་ཅི་འདྲ་ཞིག་བྱེད་ལོ་བྱས་ཀྱང་གནད་དུ་མི་འགྲོ་ཞིང་སྒྲུབ་པ་མཐར་མི་ཐོན་པས། བཞི་བརྒྱ་བར། མཁས་པ་རྣམས་ལ་མཐོ་རིས་ཀྱང། །དམྱལ་བ་དང་མཚུངས་འཇིགས་བསྐྱེད་འགྱུར། གསུངས་པ་ལྟ་བུའི་

[004B] ཆགས་སྡང་ངན་པའི་སྤྲིན་གྱིས་བསྒྲིབས་ན་ཕན་བདེའི་ཉི་མ་མི་འཆར་བས། རང་གཅེས་འཛིན་ལ་དགྲར་བལྟས་ཏེ། རང་རྒྱུད་ཀྱི་ཐ་རྒོད་འདུལ་བ་ལ་གཅིག་དྲིལ་དུ་བྱེད་དགོས་ཏེ། རྒྱལ་སྲས་རིན་པོ་ཆེས། འདུལ་རྒྱུའི་
དགྲ་མེད་བསྐྱང་རྒྱུའི་གཉེན་མེད་ཅིང། །ཕར་ལྟོས་དཔོན་མེད་ཚུར་ལྟོས་གཡོག་མེད་པའི། །དབེན་པའི་གནས་སུ་རང་སེམས་མི་འདུལ་ན། །ཁྱོད་ལ་བྱ་རྒྱུ་ཅི་འདུག་མ་ཎི་བ། ཞེས་གསུངས་པའི་དོན་བཞིན་བྱེད། དེ་ཡང་དབེན་པར་བདག་ཉིད་
གཅིག་པུར་སྐྱེ་བོ་གཞན་གྱིས་མི་ཤེས་སྙམ་དུ་བག་མེད་པའི་སྤྱོད་པ་བྱེད་པ་ལྟ་ཞོག་ལུང་མ་བསྟན་གྱི་ངང་དུའང། སྒོ་གསུམ་གང་རུང་གནས་ན། རང་གིས་རང་ལ་ཁྲེལ་བདས་ཏེ། ཀྱེ་མ་ལྷ་དང་བླ་མ་ཡེ་ཤེས་ཀྱི་གཟིགས་པ་སྒྲིབ་
མེད་མངའ་བ་རྣམས་ཀྱི་མདུན་དུ་ཁྱོད་ཁ་འདྲ་ཡོང་བ་སྙམ་དུ་བསམས་ཏེ། སྤྱོད་འཇུག་ཏུ། སངས་རྒྱས་བྱང་ཆུབ་སེམས་དཔའ་རྣམས། །ཀུན་ཏུ་ཐོགས་མེད་གཟིགས་པར་ལྡན། །དེ་དག་ཐམས་ཅད་སྤྱན་སྔ་ན། །རྟག་པར་བདག་ནི་
གནས་སོ་ཞེས། །དེ་ལྟར་བསམས་ནས་ངོ་ཚ་དང། །འཇིགས་དང་གུས་ལྡན་དེ་བཞིན་མནོས། །དེས་ན་སངས་རྒྱས་རྗེས་དྲན་པའང། །དེ་ལ་ཡང་དང་ཡང་དུ་འབྱུང། ཞེས་གསུངས་པའི་ཕྱིར་རོ། །ཡང༑ མཚན་དང་ལྟ་སྤྱོད་མཚུངས་པའི་
གྲོགས་ཚངས་པ་མཚུངས་པར་སྤྱོད་པ་སྡེར་ལོངས་པ་ཡོད་ན་ནི། ཕན་ཚུན་ཆགས་སྡང་འགྲན་སེམས་སྤངས་ཏེ། སོ་སོའི་དགེ་སྦྱོར་གཙོ་བོ་ལ་མི་གནོད་པའི་ངོས་ནས། ལུང་དང་སྒྲུབ་པ་བསྟན་པའི་རྩ་བ་ཡིན་པས། གཞི་གསུམ་གྱི་

[005A]༄༅། །རྣམ་གཞག་ལས་མི་གཡེལ་བའི་ངང་ནས། སྤྱིའི་ཆོས་མཐུན་གྱི་བྱ་བ་རྣམས་ཀྱང་སྤྱི་ཁྲིམས་བཞིན་བསྒྲུབ་དགོས། སྤྱིར་གྱི་སེམས་ཅན་ཐམས་ཅད་ལ་སྟོན་པའི་འདུ་ཤེས་བསྐྱེད་ཅིང། ཁྱད་པར་ཚངས་པ་མཚུངས་
པར་སྤྱོད་པ་ནང་ཕན་ཚུན་དུ་ཁྲོས་པའི་ཉེས་པ་ཤིན་ཏུ་ཆེ་བར་བསླབ་བཏུས་སུ་མདོ་དྲངས་པ་ལས་གསུངས་པས། དགེ་བའི་བཤེས་གཉེན་དུ་བསམས་ཏེ་དག་སྣང་སྦྱོང། རི་ཁྲོད་མཐུན་པའི་གྲོགས་དང་བཅས་པའི་གནས་དེར་དགེ་སྦྱོར་
འཕེལ་ན། འཕོ་སྐྱས་མང་པོ་དགེ་སྦྱོར་གྱི་སར་ཡིན་པས་གཞི་བཟུང། ཡང་དགེ་སྦྱོར་མི་འཕེལ་ན། པོ་ཏོ་བས། ཉི་ཟླ་བཞིན་དུ་ཀུན་ཏུ་རྒྱུ་བྱ། ཞེས་གསུངས་པ་བཞིན། སྒོ་གསུམ་དགེ་བ་གང་འཕེལ་གྱི་དབེན་པ་ནས་དབེན་པར་ཆགས་
པ་མེད་པར་རྒྱུ། འགྲོ་འཆག་ཉལ་འདུག་སོགས་སྤྱོད་ལམ་ཐམས་ཅད་དུ་སྒོ་གསུམ་སྡོམ་པ་གསུམ་གྱི་བཅས་མཚམས་ལས་སྐད་ཅིག་ཀྱང་མི་འགལ་བའི་དམ་པའི་རྣམ་ཐར་བསྐྱེད་ཕྱིར། གནད་རྣམས་ཚང་བའི་ཐུན་དྲུག་དང་
ཐུན་བཞིའི་རྣལ་འབྱོར་ལ་བརྩོན་པ་བསྟེན་འཚལ། དེ་དག་གི་སྐབས་ཁ་ཏོན། བཟླས་བརྗོད། དཔྱད་འཇོག་གི་བསམ་གཏན་ཅི་བྱེད་ཀྱང། སེམས་རྒྱ་ཡོངས་སུ་གཏན་ནས་མ་སོང་བ་ཞིག་ཅིས་ཀྱང་གལ་ཆེ་སྟེ། སྤྱོད་འཇུག་ལས་
བཟླས་བརྗོད་དང་ནི་དཀའ་ཐུབ་སོགས། །ཡུན་རིང་དུས་སུ་སྤྱད་བྱས་ཀྱང། །སེམས་གཞན་གཡེངས་པས་བྱས་པ་ནི། །དེ་ཉིད་རིག་པས་དོན་མེད་གསུངས། ཞེས་པ་དང། སེམས་ཀྱི་གླང་པོ་ཡན་བཏང་བས། །མནར་མེད་གནོད་པ་བྱེད་

[005B] །གླང་ཆེན་མ་དུལ་མྱོས་པ་ཡིས། །འདི་ན་དེ་འདྲའི་གནོད་མི་བྱེད། ཅེས་གསུངས་པ་ལྟར་རོ། །སེམས་གཞན་དུ་ཡེངས་མི་ཡེངས་ཀྱང་དྲན་ཤེས་གཉིས། དེའི་ནང་ནས་ཀྱང་དྲན་པ་ལ་རག་ལས་ཏེ། མགོན་པོ་ཀླུ་སྒྲུབ་ཀྱིས། དབང་ཕྱུག་
ལུས་གཏོགས་དྲན་པ་བདེ་གཤེགས་ཀྱིས། །བགྲོད་པ་གཅིག་པའི་ཁམ་དུ་ཉེ་བར་བསྟན། །དེ་ནི་བསྒྲིམས་ནས་མངོན་པར་བསྲུང་བགྱི་སྟེ། །དྲན་པ་ཉམས་པས་ཆོས་ཀུན་འཇིག་པར་འགྱུར། ཅེས་དང། སྤྱོད་འཇུག་ལས་ཀྱང། ཀུན་ནས་
དྲན་པའི་ཐག་པ་ཡིས། །སེམས་ཀྱི་གླང་ཆེན་དམ་བཏགས་ན། །འཇིགས་པ་ཐམས་ཅད་མེད་འགྱུར་ཞིང། །དགེ་བ་ཐམས་ཅད་ལག་ཏུ་འོང། ཞེས་གསུངས་སོ། །དེ་ལྟ་བུའི་དྲན་པ་བརྗེད་མིང་དུ་བྱུང་ན་ཤེས་བཞིན་འབད་མེད་དུ་ཡོང་སྟེ་
དེ་ཉིད་ལས། གང་ཚེ་དྲན་པ་ཡིད་སྒོ་ནས། །བསྲུང་བའི་དོན་དུ་གནས་གྱུར་པ། །དེ་ཚེ་ཤེས་བཞིན་འོང་འགྱུར་ཏེ། ཞེས་སོ། །དེ་འདྲའི་ཤེས་བཞིན་གོང་འཕེལ་དུ་བྱེད་ཚུལ་ཡང། ལུས་དང་སེམས་ཀྱི་གནས་སྐབས་ལ། །ཡང་དང་ཡང་དུ་བརྟག་
བྱ་བ། །དེ་དེ་ཁོ་ན་མདོར་ན་ནི། །ཤེས་བཞིན་བསྲུང་བའི་མཚན་ཉིད་དོ། །ཞེས་གསུངས་པ་ལྟར་རོ། །དེ་ཡང་དབེན་པར་བསྒྲུབ་པ་ལྷུར་བྱེད་པ་དེའི་ཚེ་ནི། ཐེག་པ་ཆེན་པོ་མདོ་སྔགས་ཀྱི་ཆོས་ཟབ་མོ་ཅི་འདྲ་ཞིག་ཉམས་སུ་ལེན་རྒྱུ་ཡོད་ནའང་
སྒྲུབ་པ་པོ་བདག་ཉིད་ཐེག་ཆེན་པར་ཚུད་པ་ཞིག་མ་བྱུང་ན། ཐམས་ཅད་མཁྱེན་པ་ཐོབ་པའི་སྐབས་མེད་ཅིང། དེ་བཞིན་དུ་ངེས་འབྱུང་དང། བདག་མེད་རྟོགས་པ་ཐུན་མོང་མ་ཡིན་པའི་ལྟ་བ་མེད་ན། ཐར་པ་ཙམ་ཡང་མི་ཐོབ་པས། དམིགས་

[006A]༄༅། །པ་ལྟར་སྣང་ཞིག་ལ་ཚེ་དྲིལ་བ་མ་ཡིན་པར། ལམ་གྱི་གནད་འདུས་པའི་ཉམས་ལེན་ལ་འབད་པར་འཚལ་ལོ། །དེ་ཡང་སྙིང་པོ་དྲིལ་ན། བདག་མེད་ལ་བདག་ཏུ་བཟུང་བ་ལ་བརྟེན་པའི་སྒྱུ་མས་རྨོངས་པར་བྱས་
པས་སྨྱོན་པའི་སྤྱོད་པ་བྱེད་པ་ལྟ་བུའི་ལས་བསགས། དེའི་དབང་གིས་ཁམས་གསུམ་གྱི་བརྩོན་ཁང་ཆེན་པོར་འདུ་བྱེད་ཀྱི་རང་བཞིན་གྱི་སྡུག་བསྔལ་གྱི་ཕུང་པོ་འབྲས་དང་ཟུག་རྔུ་ལྟ་བུ་མགལ་མེའི་འཁོར་ལོ་དང་མཚུངས་པ་རྒྱུན་ཆད་
མེད་པར་འཁོར་བ་ལ། སྐྱུགས་ནད་ཅན་གྱིས་ཟས་མཐོང་བ་འདྲ་བའི་བློ་བསྐྱེད། དེ་རྗེས་ཇོ་བོ་ཆེན་པོས། རང་རྒྱུད་རྟོགས་པའི་སྡུག་བསྔལ་གྱིས། །གང་ཞིག་གཞན་གྱི་སྡུག་བསྔལ་ཀུན། །ཡང་དག་ཟད་པར་ཀུན་ནས་འདོད། །སྐྱེས་བུ་དེ་ནི་མཆོག་ཡིན་
ནོ། ཞེས་གསུངས་པ་བཞིན། རང་དང་འདྲ་བར་སྡུག་བསྔལ་གྱིས་མནར་བའི་འགྲོ་བ་ཐམས་ཅད་དྲིན་ཅན་གྱི་མར་ཤེས་པའི་སྒོ་ནས། བདག་གཅེས་འཛིན་ལ་དགྲར་བལྟས་ཏེ། སེམས་ཅན་ཐམས་ཅད་ལ་ཉེ་རིང་མེད་པར་གཅེས་པར་འཛིན་
པའི་བསམ་སྦྱོར་ལ་སྙིང་ཐག་པ་ནས་གནས་པ་ཞིག་བྱ་སྟེ། དེ་ལྟར་ཡང་སྤྱོད་འཇུག་ལས། འཇིག་རྟེན་བདེ་བ་ཇི་སྙེད་པ། །དེ་ཀུན་གཞན་བདེ་འདོད་ལས་བྱུང། །འཇིག་རྟེན་སྡུག་བསྔལ་ཇི་སྙེད་པ། །དེ་ཀུན་རང་བདེ་འདོད་ལས་བྱུང། །མང་དུ་
བཤད་ལྟ་ཅི་ཞིག་དགོས། །བྱིས་པ་རང་གི་དོན་བྱེད་དང། །ཐུབ་པ་གཞན་གྱི་དོན་མཛད་པ། །འདི་གཉིས་ཀྱི་ནི་ཁྱད་པར་ལྟོས། །བདག་བདེ་གཞན་གྱི་སྡུག་བསྔལ་དག་ཡང་དག་བརྗེ་བ་མ་བྱས་ན། །སངས་རྒྱས་ཉིད་དུ་མི་འགྲུབ་ཅིང། །འཁོར་བ་

[006B] ཅེས་གསུངས་པ་ལྟར། རང་གཅེས་འཛིན་ལ་དགྲར་བལྟས། གཞན་གཅེས་འཛིན་ཕུན་ཚོགས་ཐམས་ཅད་ཀྱི་འབྱུང་གནས་སུ་ཤེས་པར་བྱས་ཏེ། བདག་གཞན་མཉམ་བརྗེའི་སྒོ་ནས་བྱང་ཆུབ་ཀྱི་སེམས་ལ་
བསྟེན་གོམས་ནན་ཏན་དུ་བྱེད། དེའི་ངང་ནས། ཉེས་པ་ཐམས་ཅད་ཀྱི་རྩ་བ་བདག་ཏུ་འཛིན་པ་ཡིན་ཏེ། བཞི་བརྒྱ་པར། ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་འགྱུར་ཏེ། །དེ་ཕྱིར་ཉོན་མོངས་ཐམས་ཅད་
ཀྱང། །གཏི་མུག་བཅོམ་པས་བཅོམ་པར་འགྱུར། ཅེས་གསུངས་ཤིང། གཏི་མུག་གི་གཉེན་པོ་བདག་མེད་པའི་དོན་ལ། །དོན་འགྱུར་གྱི་ཐེ་ཚོམ་སྐྱེས་ཀྱང། ཐར་པའི་བག་ཆགས་འཇོག་པར་དེ་ཉིད་ལས། །བསོད་ནམས་ཆུང་
ངུས་ཆོས་འདི་ལ། །ཐེ་ཚོམ་ཟ་བའང་ཡོད་མི་སྲིད། །ཐེ་ཚོམ་ཟ་བ་ཙམ་ཞིག་གིས། །སྲིད་པ་ཧྲུལ་པོར་བྱེད་པར་འགྱུར། ཅེས་གསུངས་པས། བདག་མེད་རྟོགས་པའི་ཕྱག་རྒྱ་ཆེན་པོ་མཉམ་གཞག་ནམ་མཁའ་ལྟ་བུ་ལ་མཉམ་
པར་འཇོག་ཅིང། བདག་ཏུ་འཛིན་པའི་བློས་ཇི་ལྟར་བཟུང་བའི་ཡུལ་བདག་གམ་ངའམ་སྐྱེས་བུ་ཞེས་བྱ་བ་དེ། བདག་ཏུ་འཛིན་པའི་བློ་དེས་བཟུང་བ་ལྟར་གྲུབ་པར་རང་གི་ངང་གིས་འཆར་བ་ཞིག་གྲོག་སྦུར་ཚུན་ཆད་ཀྱི་རྒྱུད་
ལའང་ཡོད་པས། དེ་ངེས་པར་བྱས་ལ། དེ་འདྲའི་བདག་དེ་བདག་ཏུ་འཛིན་པའི་བློ་ལྷན་སྐྱེས་དེ་ལ་ཇི་ལྟར་སྣང། བློ་དེས་ཇི་ལྟར་བཟུང། རང་གི་ལུས་སེམས་གཉིས་རེ་རེ་བའམ། ལུས་སེམས་གཉིས་ཚོགས་པའི་སྟེང་དུ་བཟུང་

[007A]༄༅། །ངམ། དེ་དག་ལས་གཞན་དུ་བཟུང། གལ་ཏེ་ལུས་སེམས་གཉིས་སམ། ཕུང་པོ་ལྔའི་སྟེང་དུ་བཟུང་ཞིང། བཟུང་བ་ལྟར་ཡོད་ན་ནི། ཡོད་ཕྱིན་གཅིག་དང་དུ་མ་གང་རུང་ལས་མི་འདའ་བས། ཕུང་པོ་ལྔ་འམ་
ལུས་སེམས་གཉིས་དང། གཅིག་དང་ཐ་དད་དང། དེ་དག་ལས་གཞན་དུ་ཡོད་དམ་སྙམ་དུ་བཙལ་བ་ན། ཅི་ཡང་མི་རྙེད་པ་ཞིག་འོང་བས། དེ་ཀའི་ངང་དུ་མཉམ་པར་འཇོག་དགོས་ཏེ། འཕགས་མཆོག་ཀླུ་སྒྲུབ་ཀྱིས། །ཇི་ལྟར་ཆུ་
ཤིང་ཡན་ལག་དག་མ་ལུས་བཅས་ཏེ་བཤིག་བྱས་ན། །ཅི་ཡང་མེད་ལྟར་སྐྱེས་བུ་ཡང། །ཁམས་བཅས་བཤིག་ན་དེ་དང་འདྲ། །ཆོས་རྣམས་ཐམས་ཅད་བདག་མེད་ཅེས། །དེ་ཕྱིར་སངས་རྒྱས་རྣམས་ཀྱིས་གསུངས། ཞེས་དང་
ཞི་བ་ལྷས་ཀྱང། ཇི་ལྟར་ཆུ་ཤིང་སྡོང་པོ་དག་ཆ་ཤས་ཕྱེ་ན་འགའ་མེད་པ། །དེ་བཞིན་རྣམ་པར་དཔྱད་པ་ཡིས། །བཙལ་ན་བདག་ཀྱང་ཡང་དག་མིན། ཅེས་གསུངས་སོ། །ཡང་ན༑ འཇུག་པར་རྣམ་བདུན་གྱི་རིགས་པ་ཤིང་རྟ་
ལ་སྦྱར་བ་འདི་ལྟར་བསྒྱུར་ཏེ། བདག་ནི་ཕུང་པོ་རྣམས་ལས་གཞན་འདོད་མིན། །གཞན་མིན་མ་ཡིན་དེ་ལྡན་མ་ཡིན་ཞིང། །ཕུང་པོ་ལ་མིན་ཕུང་པོ་དག་དེར་མིན། །འདུས་པ་ཙམ་མིན་དབྱིབས་མིན་ཇི་བཞིན་ནོ། །ཞེས་གསུངས་
པ་ལྟར་རྩེ་གཅིག་ཏུ་སྒོམ། མཉམ་གཞག་དེ་ལས་ལངས་ནས་ནི། །འདི་ནི་དེ་ཉིད་དུ་འམ་འཇིག་རྟེན་དུ། །རྣམ་པ་བདུན་གྱིས་འགྲུབ་འགྱུར་མིན་མོད་ཀྱི། །རྣམ་དཔྱད་མེད་པར་འཇིག་རྟེན་ཉིད་ལས་འདིར། །རང་གི་ཡན་

[007B] མ་བརྟགས་ཉམས་དགའ་བ། སྒྱུ་མ། ཆུ་ཟླ། གཟུགས་བརྙན་ལྟ་བུ་སྣང་ཡང་བདེན་པས་སྟོང་བའི་རྒྱལ་སྲས་ཀྱི་སྤྱོད་པ་ལ་བསླབ་ཅིང། དེ་འདྲ་བའི་ཉམས་ལེན་ལས་མ་
གཡོས་པའི་ངང་ནས་བསྐྱེད་རྫོགས་ཟབ་མོའི་རྣལ་འབྱོར་བཟླས་བརྗོད་སོགས་ལ་བརྩོན་པར་བྱེད་པ་ནི་དལ་འབྱོར་ལ་སྙིང་པོ་ལེན་པའི་ཐབས་བླ་ན་མེད་པ་ཡིན་ནོ། །འདི་འདྲ་བའི་དབེན་པར་སྤྱོད་པའི་རྣལ་འབྱོར་པ་དེ་ནི། ནམ་
ཕུགས་བདེ་བ་ནས་བདེ་བར་འགྲོ་བས་གཏན་གྱི་མདུན་མ་གྲུབ་པ་ལྟ་ཅི་སྨོས། གནས་སྐབས་སུ་ཡང་ལྷ་ཡི་དབང་པོས་ཀྱང་རྙེད་པར་དཀའ་བ། རྟག་ཏུ་བདེ་ཞིང་སྐྱིད་པའི་མགོ་ཚུགས་པ་ཡིན་ཏེ། མགོན་པོ་ཞི་བ་ལྷས། ཁང་སྟོང་
ཤིང་དྲུང་ཕུག་དག་ཏུ། །གང་དུ་ཇི་སྲིད་འདོད་གནས་ཤིང། །ཡོངས་འཛིན་བསྲུང་བའི་སྡུག་བསྔལ་སྤངས། །ལྟོས་པ་མེད་པར་བག་ཡང་སྤྱོད། །རང་དབང་སྤྱོད་ཅིང་ཆགས་མེད་ལ། །གང་དང་ཡང་ནི་འབྲེལ་མེད་པ། །ཆོག་ཤེས་བདེ་སྦྱོང་
གང་ཡིན་པ། །དབང་པོས་ཀྱང་ནི་དེ་རྙེད་དཀའ། ཞེས་གསུངས་པ་ལྟར་རོ།    ༈    །བསླབ་པ་འདོད་པའི་དགེ་སློང་དག་དབེན་པ་དག་ཀྱང་ཐོབ་པར་ཤོག་གཡེང་བ་ཐམས་ཅད་སྤངས་ནས་ནི། །སེམས་ནི་ལས་རུང་བསྒོམ་པར་
ཤོག་རྣམ་གཡེང་མེད་པའི་དབེན་གནས་སུ། །ཆོས་བརྒྱད་འཆིང་བས་མ་བཅིངས་པར། །ཆོག་ཤེས་བདུད་རྩིས་འཚོ་བ་ཡི། །སྤྱོད་ཚུལ་དེ་ལ་གློ་བ་དགའ། །ཀྱེ་མ་ཚེ་འདི་ཡུན་ཐུང་ཞིང། །འདོད་ཡོན་ལན་ཚྭའི་ཆུ་དང་འདྲ། །ཕ་

[008A]༄༅། །རོལ་གཡང་སས་ཡ་ང་བས། །སྙོམས་ལས་ལེ་ལོ་སྤངས་ན་ལེགས། །འཁོར་བའི་མྱ་ངམ་ཐང་ཆེན་ལས། །སྒྲོལ་བའི་དེད་དཔོན་ཕལ་ཆེར་ཐལ། །བདག་ཅག་མགོན་མེད་ཕྱིར་ལུས་ན། །ཕྱི་བཞིན་
བསྙེགས་དང་གྲོགས་པོ་དག་རང་ཡུལ་གཞི་དགོན་ལོངས་སྤྱོད་སོགས། །དོར་ནས་དབེན་པར་དམ་བཅས་ཏེ། །རྙེད་བཀུར་འདུ་འཛིའི་རྗེས་འབྲང་ན། །གླང་ཆེན་ཁྲུས་དང་ཅིས་མི་མཚུངས། །དེ་ཕྱིར་དབེན་པའི་གནས་འདུག་ནས། །
སྡོམ་པ་གསུམ་གྱིས་རྒྱུད་བསྡམས་ཏེ། །མདོ་རྒྱུད་གནད་ཀྱི་ཉམས་ལེན་ལ། །གཡེལ་མེད་བརྩོན་པ་བསྟེན་པར་འཚལ། །འདི་ལྟར་བསྐྲུན་པའི་དགེ་བ་ཡང། །མཁའ་མཉམ་འགྲོ་བ་མ་ལུས་པ། །སྡུག་བསྔལ་རྒྱ་མཚོ་ལས་སྒྲོལ་ཕྱིར། །
བླ་མེད་བྱང་ཆུབ་ཆེན་པོར་བསྔོ། ཞེས་པ་འདི་ནི། དགེ་སློང་རི་ཁྲོད་པ་རྣམས་ཀྱི་བཅའ་ཡིག་ཅིག་ཅིས་ཀྱང་དགོས་ཤེས་ཆོས་རྗེ་དོན་གྲུབ་རིན་ཆེན་གྱིས་སྔ་ཕྱིར་ནན་ཆེར་བསྐུལ་བ་ལ་བརྟེན་ནས། ཤཱཀྱའི་དགེ་སློང་སྤོང་བ་པ་བློ་
བཟང་ཆོས་ཀྱི་རྒྱལ་མཚན་གྱིས། ར་ས་ར་མོ་ཆེར་སྦྱར་བ་འདི། བརྩེ་བའི་བསླབ་བྱ་ཡང་ཡིན། ཕན་པའི་གདམས་ངག་ཀྱང་ཡིན། འཆི་བའི་ཁ་ཆེམས་ཀྱང་ཡིན་པས། ཚུལ་བཞིན་ཉམས་སུ་ལེན་པར་མཛོད།།
།།    ༈    །།སྭ་སྟི། པར་འྡིའང་བློ་བཟང་དར་རྒྱས་ཀྱིས། །གྲོགས་པོའི་སྒྲིབ་པ་སྦྱང་ཕྱིར་བསྒྲུབས། །དགེ་བས་ཚེ་རབས་ཐམས་ཅད་དུ། །འབྲལ་མེད་ཆོས་ལ་སྤྱོད་གྱུར་ཅིག་ཕུན་ཚོགས་ལྷ་མིའི་རྟེན་བརྒྱུད་ནས། །དུས་

[008B] །ལུང་རྟོགས་དམ་ཆོས་ཀུན་བཟུང་སྟེ། །འགྲོ་རྣམས་སྒྲོལ་བའི་མཆོག་གྱུར་ཅིག་ཅེས་རྒྱལ་བ་ཐམས་ཅད་ཀྱི་མཁྱེན་བརྩེ་གཅིག་ཏུ་བསྡུས་པ། ལྔ་བརྒྱ་པ་རྣམས་ཀྱི་གཙུག་གི་ནོར་བུ། སྙིགས་
མའི་དུས་འདིར་རྒྱལ་བའི་བསྟན་པ་ལ་རྒྱལ་བ་ཉིད་དང་མཚུངས་པ། ལྷར་བཅས་འགྲོ་བ་མ་ལུས་པའི་སྐྱབས་མགོན་དམ་པ། ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་ཞལ་སྔ་ནས་ཀྱིས། ཐར་པ་
དོན་གཉེར་རྣམས་ལ། བསླབ་བྱ་ཁྲིམས་སུ་བཅའ་བའི་གདམས་པ་ཟབ་མོའི་བཀའ་དྲིན་སྩལ་བ་འདི་ཉིད་ཀྱང། ཕྱོགས་དུས་ཀུན་ཏུ་དར་ཞིང་རྒྱས་ཏེ། བསྟན་པ་རིན་པོ་ཆེ་བཤད་སྒྲུབ་གཉིས་ཀྱི་སྒོ་ནས་འཕེལ་རྒྱས་ཡུན་རིང་དུ་
གནས་པར་བྱ་བའི་ཕྱིར། ཤར་དྭགས་པོའི་ཡུལ་གྱི་གྲུམ་མདའ་དགོན་དགེ་ལྡན་ཆོས་གླིང་དུ་ལྷག་བསམ་དག་པས་པར་དུ་བསྒྲུབས་ཤིང། ཡིག་བརྐོས་མཁས་པ་དཔོན་ཕྱག་ཚེ་རིང་གཉིས་ཀྱིས་བགྱིས་སོ། །འདིར་འབད་དགེ་
དེས་བདག་སོགས་འགྲོ་བ་ཀུན། །བློ་བཟང་རྒྱལ་བའི་རྒྱལ་ཚབ་ཆོས་ཀྱི་རྗེས། །དགྱེས་བཞིན་རྗེས་སུ་འཛིན་པ་ཉིད་ཐོབ་སྟེ། །སྐུ་གསུམ་རྒྱལ་མཚན་མཐོན་པོར་རེག་གྱུར་ཅིག་མངྒ་ལཾ།། །།༄༅། །ཨོཾ་སསྟི། ཕན་བདེའི་
འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་ཀུན་ཐར་མཆོག་འབྲས་བཟང་ལ། །སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།། །།སརྦ་ཛ་ག་ཏཾ།། །།



