༄༅། །ཚད་མའི་གཞུང་དོན་འབྱེད་པའི་བསྡུས་གྲྭའི་རྣམ་གཞག་རིགས་ལམ་འཕྲུལ་གྱི་ལྡེ་མིག་ཅེས་བྱ་བ་ལས་རིགས་ལམ་ཆེ་བའི་སྐོར་གྱི་རྣམ་པར་བཤད་པ་བཞུགས་སོ། །

[056A] །བླ་མ་དང་མགོན་པོ་འཇམ་དཔལ་དབྱངས་ལ་ཕྱག་འཚལ་ལོ། །འདིར་བསྡུས་གྲྭའི་རྣམ་གཞག་རིགས་ལམ་འཕྲུལ་གྱི་ལྡེ་མིག་ལས། རིགས་ལམ་ཆེ་བ་ཐལ་འགྱུར་སོགས་ཀྱི་རྣམ་གཞག་བཤད་པ་
ལ༑ ༑ཐལ་འགྱུར་ཆུང་བ་ཞར་བྱུང་དང་བཅས་པའི་རྣམ་གཞག་བཤད་པ། ཐལ་འགྱུར་ཆེ་བའི་རྣམ་གཞག་བཤད་པ། གཞན་སེལ་དགག་སྒྲུབ་ཀྱི་རྣམ་གཞག་བཤད་པ། སེལ་འཇུག་སྒྲུབ་འཇུག་གི་རྣམ་གཞག་བཤད་པའོ།།
དང་པོ་ལ་དངོས་དང། ཞར་བྱུང་གཉིས་ལས། དང་པོ་ལ། ཁ་ཅིག་ན་རེ། ཁྱོད་རྟགས་གསལ་དང་བཅས་པའི་ཐལ་འགྱུར་ཡིན་ན། ཁྱོད་ཀྱི་རྟགས་གསལ་ཁྱབ་གསུམ་གང་རུང་གྲུབ་པས་ཁྱབ་ཟེར་ན། བུམ་པ་
ཆོས་ཅན། རྟག་པ་ཡིན་པར་ཐལ། མཚན་ཉིད་ཡིན་པའི་ཕྱིར་ཞེས་པའི་ཐལ་འགྱུར་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཁྱོད་རྟགས་གསལ་དང་བཅས་པའི་ཐལ་
འགྱུར་ཡིན་པར་ཐལ། ཁྱོད་རྟགས་གསལ་རྩོད་གཞི་གསུམ་ཀ་དང་བཅས་པའི་ཐལ་འགྱུར་ཡིན་པའི་ཕྱིར། དེར་ཐལ། ཁྱོད་བུམ་པས་རྩོད་གཞི། རྟག་པས་གསལ་བ། མཚན་ཉིད་ཀྱིས་རྟགས་བྱས་པའི་ཐལ་འགྱུར་
ཡིན་པའི་ཕྱིར། རྩ་བར་འདོད་ན། དེ་འདྲའི་ཐལ་འགྱུར་ཆོས་ཅན། ཁྱོད་ཀྱི་རྟགས་གསལ་ཁྱབ་གསུམ་གང་རུང་མ་གྲུབ་པར་ཐལ། ཁྱོད་ཀྱི་རྟགས་མ་གྲུབ་པ་གང་ཞིག་གསལ་བ་མ་གྲུབ། ཁྱབ་པ་མ་གྲུབ་པའི་ཕྱིར་

[057A]༄༅། །དང་པོ་མ་གྲུབ་ན། དེ་འདྲའི་ཐལ་འགྱུར་གྱི་རྟགས་མ་གྲུབ་པར་ཐལ། དེ་འདྲའི་ཐལ་འགྱུར་གྱི་རྟགས་ལ་རྟགས་མ་གྲུབ་ཀྱི་ལན་བཏབ་པའི་ཚེ། བུམ་པ་མཚན་ཉིད་ཡིན་པ་རྟགས་མ་གྲུབ་ཅེས་ལན་འདེབས་
རིགས་པ་གང་ཞིག་བུམ་པ་མཚན་ཉིད་ཡིན་པ་རྟགས་མ་གྲུབ་ཅེས་ལན་ཐེབས་པའི་ཕྱིར། རྩ་རྟགས་གཉིས་པ་མ་གྲུབ་ན། དེ་འདྲའི་ཐལ་འགྱུར་གྱི་གསལ་བ་མ་གྲུབ་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་
ལན་བཏབ་པས་བུམ་བ་རྟག་པ་ཡིན་པར་འདོད་ཅེས་རྩི་རིགས་པ་གང་ཞིག། བུམ་པ་རྟག་པ་ཡིན་པར་འདོད་ཅེས་ལན་མི་ཐེབས་པ་ཡིན་པའི་ཕྱིར། རྩ་རྟགས་གསུམ་པ་མ་གྲུབ་ན། དེ་འདྲའི་ཐལ་འགྱུར་གྱི་ཁྱབ་པ་མ་
གྲུབ་པར་ཐལ། མཚན་ཉིད་ཡིན་ན། རྟག་པ་ཡིན་པས་ཁྱབ་པ་དེ་འདྲའི་ཐལ་འགྱུར་གྱི་ཁྱབ་པ་ཡིན་པ་གང་ཞིག་མཚན་ཉིད་ཡིན་ན། རྟག་པ་ཡིན་པས་ཁྱབ་པ་མ་གྲུབ་པའི་ཕྱིར། དེས་རྟགས་གསལ་ཁྱབ་གསུམ་ཀ་
མ་གྲུབ་པ་དང། རྟགས་གསལ་ཁྱབ་གསུམ་གང་རུང་རེ་རེ་མ་གྲུབ་པ་རྣམས་ལ་རིགས་འགྲེ་བར་བྱའོ། །ཁ་ཅིག་ན་རེ། ཁྱོད་ཐལ་འགྱུར་གང་ཞིག་ཁྱོད་ཀྱི་རྟགས་གྲུབ་ན། ཁྱོད་ཀྱི་བཀོད་ཚོད་ཀྱི་རྟགས་གྲུབ་པས་ཁྱབ་ཟེར་
ན༑ ༑སྒྲ་ཆོས་ཅན། མི་རྟག་པ་མ་ཡིན་པར་ཐལ། དངོས་པོ་ཡིན་པའི་ཕྱིར། ཞེས་པའི་ཐལ་འགྱུར་ཆོས་ཅན། དེར་ཐལ། དེའི་ཕྱིར། རྟགས་གྲུབ་སྟེ། དེ་འདྲའི་ཐལ་འགྱུར་གྱི་རྟགས་ལ་རྟགས་མ་གྲུབ་ཀྱི་ལན་མི་ཐེབས་པའི་ཕྱིར་

[057B] ༑སྒྲ་དངོས་པོ་ཡིན་པ་རྟགས་མ་གྲུབ་ཅེས་ལན་མི་ཐེབས་པའི་ཕྱིར། རྩ་བར་འདོད་ན། དངོས་པོ་ཡིན་པར་གྲུབ་པར་ཐལ། དེ་འདྲའི་ཐལ་འགྱུར་གྱི་བཀོད་ཚོད་ཀྱི་རྟགས་གྲུབ་པའི་ཕྱིར། རྟགས་ཁས། མ་ཁྱབ་ན་ཁྱབ་
པ་ཡོད་པར་ཐལ། དངོས་པོ་ཡིན་པ་དེ་དེ་འདྲའི་ཐལ་འགྱུར་གྱི་བཀོད་ཚོད་ཀྱི་རྟགས་དང། སྒྲ་དངོས་པོ་ཡིན་པ་དེ་དེ་འདྲའི་ཐལ་འགྱུར་གྱི་སོང་ཚོད་ཀྱི་རྟགས་ཡིན་པའི་ཕྱིར། དེར་ཐལ། རྟགས་གསལ་རྩོད་གཞི་གསུམ་ཀ་དང་བཅས་
པའི་ཐལ་འགྱུར་གང་དང་གང་གི་ཡང་བཀོད་སོང་གི་རྟགས་ངོས་འཛིན་དང་གྲུབ་མ་གྲུབ་སོགས་འདི་དང་རིགས་འདྲ་ཞིང་རྩོད་གཞི་མེད་ཅིང་རྟགས་གསལ་གཉིས་ཀ་དང་ལྡན་པའི་ཐལ་འགྱུར་རྣམས་ལ་ཡང་སོང་ཚོད་ཀྱི་རྟགས་
མེད་ཀྱང་བཀོད་ཚོད་ཀྱི་རྟགས་ངོས་འཛིན་ཚུལ་དང་གྲུབ་མ་གྲུབ་སོགས་རིགས་འདྲ་བ་ཡིན་པའི་ཕྱིར། ཁ་ཅིག་ན་རེ། ཤེས་བྱ་ཆོས་ཅན། ཀ་བ་ཆོས་ཅན། བུམ་པ་ཆོས་ཅན། དངོས་པོ་ཡིན་པར་ཐལ། དངོས་པོ་ཡིན་པའི་ཕྱིར་ཞེས་པའི་
ཐལ་འགྱུར་གྱི་གསལ་བ་ལ་འདོད་ལན་བཏབ་པས། ཤེས་བྱ་ཆོས་ཅན། ཀ་བ་ཆོས་ཅན། བུམ་པ་ཆོས་ཅན། དངོས་པོ་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་
པས༑ ༑ཀ་བ་ཆོས་ཅན། བུམ་པ་ཆོས་ཅན། དངོས་པོ་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། དེ་འདྲའི་ཐལ་འགྱུར་དེ། ཤེས་བྱས་རྩོད་གཞི། བུམ་པ་ཆོས་ཅན། ཀ་བ་ཆོས་ཅན། དངོས་པོས་གསལ་བ། དངོས་པོས་རྟགས་བྱས་

[058A]༄༅། །པའི་ཐལ་འགྱུར་ཡིན་པའི་ཕྱིར། དེར་ཐལ། ཆོས་ཅན་གཉིས་ནས་བརྒྱའི་བར་དུ་བརྩེགས་པའི་ཐལ་འགྱུར་གང་དང་གང་བཀོད་ཀྱང། ཆོས་ཅན་དང་པོ་དེ་རྩོད་གཞིར་བཞག་ནས། ཆོས་ཅན་ལྷག་མ་གང་ཡོད་གསལ་བ་
ལ་སྦྱོར་དགོས་པའི་ཕྱིར། ཡང་ཁ་ཅིག་ན་རེ། བུམ་པ་ཆོས་ཅན། ཡོད་པ་ཆོས་ཅན། ཁྱོད་ཁྱོད་དང་གཅིག་ཡིན་པར་ཐལ། ཁྱོད་ཡོད་པ་ཡིན་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པའི་ཚེ། བུམ་བ་
ཆོས་ཅན། ཡོད་པ་ཆོས་ཅན། ཁྱོད་ཁྱོད་དང་གཅིག་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པའི་ཚེ། ཡོད་པ་ཆོས་ཅན། བུམ་པ་བུམ་པ་དང་གཅིག་ཡིན་
པར་འདོད་ཅེས་རྩི་རིགས་པའི་ཕྱིར། དེར་ཐལ། དེ་འདྲའི་ཐལ་འགྱུར་དེ་བུམ་པས་རྩོད་གཞི། ཡོད་པ་ཆོས་ཅན། ཁྱོད་ཁྱོད་དང་གཅིག་ཡིན་པས་གསལ་བ། ཁྱོད་ཡོད་པས་རྟགས་བྱས་པའི་ཐལ་འགྱུར་ཡིན་པ་གང་ཞིག་ཁྱོད་ཁྱོད་
དང་གཅིག་ཡིན་པར་ཐལ། ཞེས་པའི་ཁྱོད་གཉིས་པོ་དེ་རྩོད་གཞི་བུམ་པ་ལ་སྦྱོར་དགོས་པའི་ཕྱིར། ཁ་ཅིག་ན་རེ། ཡོད་པ་ཡིན་པར་ཐལ། དངོས་པོ་ཡིན་པར་ཐལ། མི་རྟག་པ་ཡིན་པར་ཐལ། མི་རྟག་པ་ཡིན་པའི་ཕྱིར་ཞེས་པའི་
ཐལ་འགྱུར་གྱི་གསལ་བ་ལ་འདོད་ལན་བཏབ་བའི་ཚེ། ཡོད་པ་ཡིན་པར་ཐལ། དངོས་པོ་ཡིན་པར་ཐལ། མི་རྟག་པ་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་

[058B] ཡོད་པ་ཡིན་པར་ཐལ། དངོས་པོ་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། གསལ་སྦུངས་ཀྱི་ཐལ་འགྱུར་གང་དང་གང་བཀོད་པའི་ཚེ། ཐལ་ངག་གཉིས་དང། རྟགས་གཅིག་བྱུང་ན། ཐལ་ངག་གཉིས་གསལ་
བ་དང། ཐལ་ངག་གསུམ་བྱུང་ན། ཐལ་ངག་གཉིས་གསལ་བ་དང། ཐལ་ངག་གཅིག་རྟགས། ཐལ་ངག་བཞི་བྱུང་ན། ཐལ་ངག་གསུམ་གསལ་བ་དང། གཅིག་རྟགས། ཐལ་ངག་ལྔ་བྱུང་ན་གསུམ་གསལ་བ་དང། གཉིས་རྟགས། མདོར་
ན་རྟགས་གསལ་ཆ་བྱུང་ཆེ་མཉམ་པར་བགོ་ཞིང། ཆ་མ་བྱུང་ན་གཅིག་ཙམ་གྱིས་གསལ་བ་མང་བར་འཇོག་དགོས་པའི་ཕྱིར། ཡང་རང་རེས། ཤེས་བྱ་ཡིན་པར་ཐལ། དངོས་པོ་ཡིན་ན། གང་དྲན་ཡིན་པས་ཁྱབ། མ་བྱས་པ་
ཡིན་པར་ཐལ། དངོས་པོ་ཡིན་ན། ཡོད་མེད་གང་རུང་མ་ཡིན་པས་ཁྱབ་བྱས་པ་ལ་ཁོ་ན་རེ། བུམ་པ་ཆོས་ཅན། གང་དྲན་དྲན་ཡིན་པར་ཐལ། ཤེས་བྱ་ཡིན་པར་ཐལ་དངོས་པོ་ཡིན་པའི་ཕྱིར་ཟེར་ན་འདོད་ལན་ཐེབས་པ་ཡིན་ཏེ་
དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པའི་ཚེ། གང་དྲན་དྲན་ཡིན་པར་ཐལ་ཤེས་བྱ་ཡིན་པར་འདོད་ཅེས་རྩི་རིགས་པ་གང་ཞིག་གང་དྲན་དྲན་ཡིན་པར་ཐལ། ཤེས་བྱ་ཡིན་པའི་ཕྱིར། དམ་བཅའ་གཉིས་པ་
ལ༑ ༑ཤེས་བྱ་ཆོས་ཅན། ཡོད་མེད་གང་རུང་མ་ཡིན་པར་ཐལ། མ་བྱས་པ་ཡིན་པར་ཐལ། དངོས་པོ་ཡིན་པའི་ཕྱིར་ཟེར་ན་ཁྱབ་པ་མ་གྲུབ་སྟེ། དེ་འདྲའི་ཐལ་འགྱུར་ལ་ཁྱབ་མེད་ཀྱི་ལན་བཏབ་པའི་ཚེ། དངོས་པོ་ཡིན་ན། ཡོད་མེད་

[059A]༄༅། །གང་རུང་མ་ཡིན་པར་ཐལ་མ་བྱས་པ་ཡིན་པས་ཁྱབ་པ་མེད་ཅེས་ལན་འདེབས་རིགས་པ་གང་ཞིག་དེ་ལྟར་དུ་ལན་ཐེབས་པའི་ཕྱིར། དང་པོ་མ་གྲུབ་ན། དེར་ཐལ། དེ་འདྲའི་ཐལ་འགྱུར་དེ། ཤེས་བྱས་རྩོད་གཞི་
ཡོད་མེད་གང་རུང་མ་ཡིན་པར་ཐལ་མ་བྱས་པས་གསལ་བ། དངོས་པོས་རྟགས་བྱས་པའི་ཐལ་འགྱུར་ཡིན་པའི་ཕྱིར། རྟགས་གཉིས་པ་སླ། ཡང་ཁ་ཅིག་ན་རེ། རྣམ་མཁྱེན་ཆོས་ཅན། ཤེས་བྱ་ཡིན་པར་ཐལ། ཡོད་པ་ཡིན་པར་ཐལ་
བྱས་པ་ཡིན་པར་ཐལ། བློའི་ཡུལ་དུ་བྱ་རུང་བ་ཡིན་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་བྱིར་ཞེས་པའི་ཐལ་འགྱུར་གྱི་རྟགས་གྲུབ་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། ཤེས་བྱ་
ཡིན་པར་ཐལ་ཡོད་པ་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པའི་ཚེ། རྣམ་མཁྱེན་ཤེས་བྱ་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། དེ་འདྲའི་
ཐལ་འགྱུར་དེ། རྣམ་མཁྱེན་གྱིས་རྩོད་གཞི། ཤེས་བྱས་གསལ་བ། ཡོད་པ་ཡིན་པར་ཐལ་མན་ཆད་ཀྱིས་རྟགས་བྱས་པའི་ཐལ་འགྱུར་ཡིན་པའི་ཕྱིར། ཡང་ཁ་ཅིག་གིས། བུམ་པ་ཆོས་ཅན། དངོས་པོ་ཡིན་པར་ཐལ། ཤེས་བྱ་ཡིན་
པར་ཐལ། འདུས་མ་བྱས་ཡིན་པར་ཐལ། བྱས་པ་ཡིན་པར་ཐལ། ཡོད་པ་ཡིན་པའི་ཕྱིར་ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་ཐེབས་པའི་ཕྱིར་ཞེས་པའི་ཐལ་འགྱུར་

[059B] དངོས་པོ་ཡིན་པར་ཐལ། ཤེས་བྱ་ཡིན་པར་ཐལ། འདུས་མ་བྱས་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་
ཐལ་འགྱུར་གྱི་གསལ་བ་ལ་འདོད་ལན་བཏབ་པའི་ཚེ། བུམ་པ་དངོས་པོ་ཡིན་པར་འདོད་ཅེས་རྩི་རིགས་པའི་ཕྱིར། དེ་ཐལ། དེར་འདྲའི་ཐལ་གྱུར་དེ་བུམ་པས་རྩོད་གཞི། དངོས་པོས་གསལ་བ། ཤེས་བྱ་ཡིན་པར་ཐལ་མན་
ཆད་ཀྱིས་རྟགས་བྱས་པའི་ཐལ་འགྱུར་ཡིན་པའི་ཕྱིར། དེར་ཐལ། ཐལ་འགྱུར་དེའི་ཕྱིར་སྒྲ་གསུམ་ཡས་རིམ་གྱིས་གསལ་བ་ཕྱི་མ་གསུམ་མས་རིམ་ནས་སྦུབས་སུ་དྲངས་པ་གང་ཞིག་དེ་ལྟར་སྦུབས་སུ་དྲངས་པའི་ཚེ། དངོས་
པོ་དེ་རྩ་བའི་གསལ་བར་ལུས་པའི་ཕྱིར། དེར་ཐལ། གསལ་སྤུངས་དང། རྟགས་སྤུངས་ཀྱི་ཐལ་འགྱུར་ཇི་ལྟར་བཀོད་ཀྱང། ཕྱིར་སྒྲ་རེ་རེས་གསལ་བ་རེ་རེར་སྦུབས་སུ་འདྲེན་ལ། ཕྱིར་སྒྲ་ཇི་ཙམ་ཡོད་ནའང་རྩ་བའི་
གསལ་བ་གཅིག་པོ་དེ་སྦུབས་སུ་འདྲེན་མི་ཐུབ་པ་ཡིན་པའི་ཕྱིར། དེས་ན་རང་ལུགས་ལ་ཐལ་འགྱུར་འགོང་ཚུལ་ལ་ལྔ་ཡོད་དེ། རྟགས་ཆོས་དོན་གསུམ་རེ་རེ་བའི་འགོད་ཚུལ། ཆོས་ཅན་དུ་མ་བརྩེགས་
པའི་འགོད་ཚུལ། གསལ་སྦུངས་ཀྱི་འགོད་ཚུལ། རྟགས་སྤུངས་ཀྱི་འགོད་ཚུལ། སྦུབས་འཚང་གི་འགོད་ཚུལ་དང་ལྔ་ཡོད་པའི་ཕྱིར། དང་པོའི་མཚན་གཞི་ཡོད་དེ། བུམ་པ་ཆོས་ཅན། མི་རྟག་པ་ཡིན་པར་ཐལ། སྐད་ཅིག་མ་ཡིན་

[060A]༄༅། །པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། གཉིས་པའི་མཚན་གཞི་ཡོད་དེ། བུམ་པ་ཆོས་ཅན། ཀ་བ་ཆོས་ཅན། དངོས་པོ་ཆོས་ཅན། བྱས་པ་ཡིན་པར་ཐལ། མི་རྟག་པ་ཡིན་པའི་
ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། གསུམ་པའི་མཚན་གཞི་ཡོད་དེ། ཤེས་བྱ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པར་ཐལ། དངོས་མེད་ཡིན་པར་ཐལ། དོན་བྱེད་ནུས་སྟོང་ཡིན་པའི་ཕྱིར་ཞེས་
པའི་ཐལ་འགྱུར་དེ་དེ་ཡིན་པའི་ཕྱིར། བཞི་བའི་མཚན་གཞི་ཡོད་དེ། རྣམ་མཁྱེན་ཆོས་ཅན། དངོས་པོ་ཡིན་པར་ཐལ། འདུས་བྱས་ཡིན་པའི་ཕྱིར། དོན་བྱེད་ནུས་པ་ཡིན་པའི་ཕྱིར། སྐད་ཅིག་མ་ཡིན་པའི་ཕྱིར། ཞེས་པའི་ཐལ་འགྱུར་དེ་དེ་ཡིན་པའི་
ཕྱིར༑ ལྔ་པ་སྦུབས་འཚང་གི་ཐལ་འགྱུར་ལ་གཉིས་ཡོད་དེ། ཆོས་ཅན་སྦུབས་འཚང་གི་ཐལ་འགྱུར་དང། གསལ་བ་སྦུབས་འཚང་གི་ཐལ་འགྱུར་གཉིས་ཡོད་པའི་ཕྱིར། དང་པོའི་མཚན་གཞི་ཡོད་དེ། བུམ་པ་ཆོས་ཅན། གཟུགས་ཆོས་ཅན། ཤེས་བྱ་
ཆོས་ཅན། ཡོད་པ་ཡིན་པར་ཐལ། ཡོད་པ་ཡིན་པའི་ཕྱིར་ཞེས་པའི་ཐལ་འགྱུར་གྱི་རྟགས་གྲུབ་པར་ཐལ། ཚད་མས་དམིགས་པ་ཡིན་པའི་ཕྱིར་ཞེས་པའི་ཐལ་འགྱུར་ལ་ཁྱབ་པར་ཡོད་པར་ཐལ། ཚད་མས་དམིགས་པ་ཡིན་པའི་
ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། གཉིས་པའི་མཚན་གཞི་ཡོད་དེ། ཀ་བ་ཆོས་ཅན། མི་རྟག་པ་ཡིན་པར་ཐལ། སྐད་ཅིག་མ་ཡིན་པར་ཐལ། དངོས་པོ་ཡིན་པར་ཐལ། འདུས་བྱས་ཡིན་པའི་ཕྱིར་ཞེས་པའི་ཐལ་འགྱུར་གྱི་

[060B] ཞེས་པའི་ཐལ་འགྱུར་ལ་ཁྱབ་པ་ཡོད་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། །   ༈    ཁས་ལེན་སོང་ཚུལ་གྱི་རྣམ་གཞག་བཤད་
པ༑ ༑དགག་གཞི་དྲིས་འཕངས་ཀྱི་རྣམ་གཞག་བཤད་པའོ། །དང་པོ་ལ། ཁ་ཅིག་ན་རེ། རྣམ་མཁྱེན་ཆོས་ཅན། ཡོད་པར་རྟོགས་པའི་ཚད་མ་ཡིན་པར་ཐལ། དངོས་བོར་རྟོགས་པའི་ཚད་མ་ཡིན་པའི་ཕྱིར་ཞེས་པའི་ཐལ་འགྱུར་
གྱི་གསལ་བ་ལ་འདོད་ལན་བཏབ་པས། རྣམ་མཁྱེན་ཡོད་པར་རྟོགས་པའི་ཚད་མ་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། རྣམ་མཁྱེན་རྣམ་
མཁྱེན་ཡོད་པར་རྟོགས་པའི་ཚད་མ་ཡིན་པར་འདོད་ཅེས་རྩི་རིགས་པའི་ཕྱིར། ཡང་ཁ་ཅིག་ན་རེ། རྣམ་མཁྱེན་ཆོས་ཅན། དངོས་པོར་རྟོགས་པའི་ཚད་མ་ཡོད་པར་ཐལ། ཚད་མ་ཡིན་པའི་ཕྱིར་ཞེས་པའི་ཐལ་
འགྱུར་གྱི་གསལ་བ་ལ་འདོད་ལན་བཏབ་པས། རྣམ་མཁྱེན་རྣམ་མཁྱེན་དངོས་པོར་རྟོགས་པའི་ཚད་མ་ཡོད་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་
ལན་བཏབ་པའི་ཚེ། རྣམ་མཁྱེན་དངོས་པོར་རྟོགས་པའི་ཚད་མ་ཡོད་པར་འདོད་ཅེས་རྩི་རིགས་པའི་ཕྱིར། དེར་ཐལ། ཡོད་འགོད་དང། ཡིན་འགོད་གཉིས་ལ་རྩོད་གཞི་འཕར་མི་འཕར་གྱི་ཁྱད་པར་ཡོད་

[061A]༄༅། །པའི་ཕྱིར། ཡང་ཁ་ཅིག་ན་རེ། རྣམ་མཁྱེན་ཆོས་ཅན། དངོས་པོར་རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་པར་ཐལ། དངོས་པོར་རྟོགས་པའི་ཚད་མ་ཡིན་པའི་ཕྱིར་ཞེས་པའི་ཐལ་འགྱུར་གྱི་
གསལ་བ་ལ་འདོད་ལན་བཏབ་པའི་ཚེ། རྣམ་མཁྱེན་རྣམ་མཁྱེན་དངོས་པོར་རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་
འདོད་ལན་བཏབ་པའི་ཚེ། རྣམ་མཁྱེན་དེ། རྣམ་མཁྱེན་རྣམ་མཁྱེན་དངོས་པོར་རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། རྣམ་མཁྱེན་ཆོས་ཅན། དངོས་པོར་རྟོགས་པའི་
ཚད་མ་ཡིན་པར་རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་པར་ཐལ། དངོས་པོར་རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་པའི་ཕྱིར། ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པའི་ཚེ་
རྣམ་མཁྱེན་དེ། རྣམ་མཁྱེན་རྣམ་མཁྱེན་རྣམ་མཁྱེན་དངོས་པོར་རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། རྣམ་མཁྱེན་གྱིས་རྩོད་གཞི་བྱས་ནས། དངོས་པོར་
རྟོགས་པའི་ཚད་མ་ཡིན་པར་རྟོགས་པའི་ཚད་མ་ཡིན་འགོད་བྱས་ཏེ། བཞི་བརྩེགས་ན། རྣམ་མཁྱེན་ལྔ་འཕར་དགོས་ལ། ལྔ་བརྩེགས་ན་རྣམ་མཁྱེན་དྲུག་འཕར་དགོས་པ་སོགས་རིགས་འགྲེ་པར་བྱ་བ་ཡིན་པའི་ཕྱིར། ཡང་ཁ་ཅིག་ན་རེ་

[061B] དངོས་པོར་རྟོགས་པའི་ཚད་མ་ཡོད་པར་རྟོགས་པའི་ཚད་མ་རྟག་པར་རྟོགས་པའི་ཚད་མ་ཡིན་པར་ཐལ། ཚད་མ་ཡིན་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པའི་ཚེ། རྣམ་མཁྱེན་
དེ་རྣམ་མཁྱེན་རྣམ་མཁྱེན་རྣམ་མཁྱེན་དངོས་པོར་རྟོགས་པའི་ཚད་མ་ཡོད་པར་རྟོགས་པའི་ཚད་མ་རྟག་པར་རྟོགས་པའི་ཚད་མ་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་
ལན་བཏབ་པས། རྣམ་མཁྱེན་རྣམ་མཁྱེན་དངོས་པོར་རྟོགས་པའི་ཚད་མ་ཡོད་པར་རྟོགས་པའི་ཚད་མ་རྟག་པར་རྟོགས་པའི་ཚད་མ་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། རྣམ་མཁྱེན་གྱིས་རྩོད་གཞི་བྱས་ནས་དངོས་
པོར་རྟོགས་པའི་ཚད་མ་ཡོད་པར་རྟོགས་པའི་ཚད་མ་རྟག་པར་རྟོགས་པའི་ཚད་མ་ཅི་ཙམ་བརྩེགས་ནས་ཡིན་འགོད་བྱས་ཀྱང། རྣམ་མཁྱེན་གཉིས་ལས་འཕར་མི་ནུས་པ་ཡིན་པའི་ཕྱིར། གཉིས་པ་ཁས་ལེན་སོང་ཚུལ་གྱི་རྣམ་
གཞག་བཤད་པ་ལ། ཁོ་ན་རེ། རྟག་དངོས་གང་རུང་ཡིན་པར་ཐལ། གཞི་གྲུབ་པའི་ཕྱིར་ཟེར་ན། འདོད་བྱས་པ་ལ། རྟག་པ་ཡིན་པར་ཐལ། རྟག་དངོས་གང་རུང་གང་ཞིག་དངོས་པོ་མ་ཡིན་པའི་ཕྱིར། ཕྱི་མ་མ་གྲུབ་ན། འོ་ན། རང་
རྒྱུ་ལས་སྐྱེས་པ་ཡིན་པར་ཐལ། དངོས་པོ་ཡིན་པའི་ཕྱིར། རྟགས་ཁས། འདོད་ན། ཁྱོད་ཀྱི་རྒྱུ་ཡོད་པར་ཐལ། ཁྱོད་རང་རྒྱུད་ལས་སྐྱེས་པ་ཡིན་པའི་ཕྱིར། འདོད་ན། ཁྱོད་ཁྱོད་ཀྱི་རྒྱུ་ལ་དེ་བྱུང་འབྲེལ་ཡིན་པར་ཐལ། ཁྱོད་ཁྱོད་ཀྱི་རྒྱུ་ལ་འབྲེལ་

[062A]༄༅། །བ་གང་ཞིག་ཁྱོད་ཁྱོད་ཀྱི་རྒྱུ་ལ་བདག་གཅིག་འབྲེལ་མ་ཡིན་པའི་ཕྱིར། འདོད་ན། ཁྱོད་ཀྱི་རྒྱུ་མེད་ན་ཁྱོད་མེད་དགོས་པར་ཐལ། ཁྱོད་ཁྱོད་ཀྱི་རྒྱུ་ལ་དེ་བྱུང་འབྲེལ་ཡིན་པའི་ཕྱིར། འདོད་ན། རྟག་པ་ཆོས་ཅན། ཁྱོད་མེད་
པར་ཐལ། ཁྱོད་ཀྱི་རྒྱུ་མེད་པའི་ཕྱིར། ཟེར་ན། རྩ་བར་འདོད་པ་ཡིན་ནོ། །ཁ་ཅིག་ན་རེ། མེད་པ་ཡིན་ན། ཁྱོད་ཡིན་པར་གྱུར་པའི་རྟག་པ་ཡིན་པས་ཁྱབ་ཟེར་ན། རྟག་པ་ཁོ་ན་ཆོས་ཅན། དེར་ཐལ། དེའི་ཕྱིར། མ་གྲུབ་ན། རྟག་པ་
ཁོ་ན་མེད་པར་ཐལ། དངོས་པོ་གཞི་གྲུབ་པའི་ཕྱིར། རྩ་བར་འདོད་ན། རྟག་པ་ཁོ་ན་ཡིན་པར་གྱུར་པའི་རྟག་པ་ཡིན་པར་ཐལ། རྟག་པ་ཡིན་པའི་ཕྱིར། ཁ་ཅིག་ན་རེ། ཡོད་མེད་གཉིས་ཀྱི་ནང་ནས་མེད་པ་ཡིན་ཟེར་ན། དེ་མི་འཐད་
པར་ཐལ། ཡོད་མེད་གཉིས་ཀྱི་ནང་ནས་ཡོད་པ་ཡིན་པའི་ཕྱིར། དེར་ཐལ། ཡོད་པ་ཡིན་པའི་ཕྱིར། དེར་ཐལ། རྟག་པ་ཡིན་པའི་ཕྱིར། ཡང་ཁ་ཅིག་ན་རེ། ཡིན་མིན་གཉིས་ཀྱི་ནང་ནས་མ་ཡིན་པ་ཡིན་ཟེར་ན། དེ་མི་འཐད་པར་
ཐལ༑ ཡིན་མིན་གཉིས་ཀྱི་ནང་ནས་ཡིན་པ་ཡིན་པའི་ཕྱིར། དེར་ཐལ། ཡིན་པ་ཡིན་པའི་ཕྱིར། དེར་ཐལ། སྤྱིར་གང་ཡིན་དྲིས་པ་ན་ཡོད་པ་ཡིན་ཅེས་ལན་འདེབས་དགོས་པའི་ཕྱིར། བྱས་པ་ལ་ཁོ་ན་རེ། མ་ཡིན་པ་ཡིན་པར་ཐལ་
གང་མིན་ཅེས་དྲིས་ན་མེད་པ་མིན་ཅེས་ལན་འདེབས་དགོས་པའི་ཕྱིར་ཟེར་ན་སྐྱོན་མེད་དེ། མེད་པ་མིན་བྱས་པས་ཡོད་པ་ཡིན་པར་ཁས་བླངས་སོང་བ་ཡིན་པའི་ཕྱིར། ཡང་ཁ་ཅིག་ན་རེ། ཐ་དད་དང་ཐ་མི་དད་གཉིས་ཀྱི་ནང་ནས་

[062B] དེ་མི་འཐད་པར་ཐལ། ཐ་དད་དང་ཐ་མི་དད་གཉིས་ཀྱི་ནད་ནས་ཐ་མི་དང་ཡིན་པའི་ཕྱིར། དེར་ཐལ། གཅིག་དང་དུ་མ་གཉིས་ཀྱི་ནང་ནས་གཅིག་ཡིན་པའི་ཕྱིར། དེར་ཐལ། གཅིག་ཡིན་པའི་ཕྱིར། དེས་ན་རང་ལུགས་ལ་
རྟག་དངོས་གཉིས་ཀྱི་ནང་ནས་རྟག་པ་དང། ཡོད་མེད་གཉིས་ཀྱི་ནང་ནས་ཡོད་པ་ཡིན། ཡིན་མིན་གཉིས་ཀྱི་ནང་ནས་ཡིན་པ་ཡིན། ཐ་དད་དང་ཐ་མི་དད་གཉིས་ཀྱི་ནང་ནས་ཐ་མི་དད་ཡིན། སྤྱི་བྱེ་བྲག་གཉིས་ཀྱི་ནང་ནས་བྱེ་བྲག་ཡིན། ཤེས་
བྱ་ཡིན་པར་ཁས་བླངས་པས་སྤྱིར་ཤེས་བྱ་ཡིན་པར་ཁས་བླངས་པར་སོང། ཤེས་བྱ་མ་ཡིན་པར་ཁས་བླངས་པས་སྤྱིར་ཤེས་བྱ་མ་ཡིན་པར་ཁས་བླངས་པར་སོང། ཤེས་བྱ་ཡིན་པ་དང་ཡིན་པ་གཉིས་ཀར་ཁས་བླངས་པས། སྤྱིར་ཤེས་བྱ་
དེ་ཡིན་པ་དང། ཤེས་བྱ་ཡིན་པ་གཉིས་ཀ་ཡིན་པར་ཁས་བླངས་པར་སོང། དེ་བཞིན་དུ་ཤེས་བྱ་མིན་པ་དང། མིན་པ་གཉིས་ཀ་ཡིན་པར་ཁས་བླངས་པ་སོགས་རིགས་འགྲོས་ཀྱིས་ཤེས་བར་བྱའོ།།    ༈   
འཕངས་ཀྱི་རྣམ་གཞག་བཤད་པ་ལ། དགག་གཞིའི་རྣམ་གཞག་བཤད་པ་དང། དྲིས་འཕངས་ཀྱི་རྣམ་གཞག་བཤད་པ་གཉིས། དང་པོ་ནི། ཁ་ཅིག་ན་རེ། ཀ་བའི་དགག་གཞི་ཆོས་ཅན། ཁྱོད་ཁྱོད་དང་གཅིག་ཡིན་པར་ཐལ། ཁྱོད་ཡོད་པའི་ཕྱིར་
ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། ཀ་བའི་དགག་གཞི་ཀ་བའི་དགག་གཞི་དང་གཅིག་ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། ཀ་བའི་

[063A]༄༅། །དགག་གཞི་ཆོས་ཅན་གྱི་སྟེང་དུ་ཀ་བའི་དགག་གཞི། ཀ་བའི་དགག་གཞི་ཆོས་ཅན་གྱི་སྟེང་དུ་ཀ་བའི་དགག་གཞི་དང་གཅིག་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། ཀ་བའི་དགག་གཞི་ཆོས་ཅན། ཀ་བའི་དགག་གཞི་
ཡིན་པར་ཐལ། ཁྱོད་ཡོད་པ་གང་ཞིག་ཀ་བ་མེད་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། ཀ་བའི་དགག་གཞི་ཆོས་ཅན་གྱི་སྟེང་དུ་ཀ་བའི་དགག་གཞི། ཀ་བའི་དགག་གཞི་ཆོས་ཅན་གྱི་སྟེང་དུ་
ཀ་བའི་དགག་གཞི་ཡིན་པར་འདོད་ཅེས་རྩི་རིགས་པའི་ཕྱིར། དེར་ཐལ། ཀ་བའི་དགག་གཞི་ཆོས་ཅན། ཀ་བ་མེད་པར་ཐལ། ཀ་བའི་དགག་གཞི་ཡིན་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་
བཏབ་པས། ཀ་བའི་དགག་གཞི་ཆོས་ཅན་གྱི་སྟེང་དུ་ཀ་བ། ཀ་བའི་དགག་གཞི་ཆོས་ཅན་གྱི་སྟེང་དུ་མེད་པར་འདོད་ཅེས་རྩི་རིགས་པའི་ཕྱིར། དེར་ཐལ། ཀ་བ་ཚད་མས་མ་དམིགས་པའི་ས་ཕྱོགས་ཆོས་ཅན། བྱས་པ་
ཡིན་པར་ཐལ། སྐྱེས་པ་ཡིན་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། ཀ་བ་ཚད་མས་མ་དམིགས་པའི་ས་ཕྱོགས་ཆོས་ཅན་གྱི་སྟེང་དུ་ཀ་བ་ཚད་མས་མ་དམིགས་པའི་ས་ཕྱོགས་
ཀ་བ་ཚད་མས་མ་དམིགས་པའི་ས་ཕྱོགས་ཆོས་ཅན་གྱི་སྟེང་དུ་བྱས་པ་ཡིན་པར་འདོད་ཅེས་རྩི་རིགས་པའི་ཕྱིར། དེས་རྟགས་ལ་རིགས་འགྲེ་ཞིང་དགག་གཞི་ཆོས་ཅན་དུ་བྱས་ཀྱང་དྲུག་སྒྲ་མེད་བའི་ཐལ་

[063B] །ཁ་ཅིག་ན་རེ། སྒྲའི་དགག་གཞི་ཆོས་ཅན། དངོས་པོར་རྟོགས་པའི་ཚད་མའི་དགག་གཞི་ཡིན་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་
འགྱུར་གྱི་གསལ་བ་ལ་འདོད་ལན་བཏབ་པས། སྒྲའི་དགག་གཞི་ཆོས་ཅན་གྱི་སྟེང་དུ་སྒྲའི་དགག་གཞི། སྒྲའི་དགག་གཞི་ཆོས་ཅན་གྱི་སྟེང་དུ་དངོས་པོར་རྟོགས་པའི་ཚད་མའི་དགག་གཞི་ཡིན་པར་འདོད་ཅེས་རྩི་རིགས་
ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། སྒྲའི་དགག་གཞི་ཆོས་ཅན་གྱི་སྟེང་དུ་སྒྲའི་དགག་གཞི། སྒྲའི་དགག་གཞི་ཆོས་ཅན་གྱི་སྟེང་དུ་སྒྲའི་དགག་གཞི་
སྒྲའི་དགག་གཞི་ཆོས་ཅན་གྱི་སྟེང་དུ་དངོས་པོར་རྟོགས་པའི་ཚད་མའི་དགག་གཞི་ཡིན་པར་འདོད་ཅེས་རྩི་རིགས་པའི་ཕྱིར། ཡང་ཁ་ཅིག་ན་རེ། སྒྲའི་དགག་གཞི་ཆོས་ཅན། ཡོད་པ་དངོས་པོར་རྟོགས་པའི་ཚད་
མའི་དགག་གཞི་ཡིན་པར་ཐལ། ཁྱོད་ཡོད་པ་གང་ཞིག་ཡོད་པ་དངོས་པོར་རྟོགས་པའི་ཚད་མ་མེད་པའི་ཕྱིར། ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། སྒྲའི་དགག་གཞི་ཆོས་ཅན་གྱི་
སྟེང་དུ་སྒྲའི་དགག་གཞི། སྒྲའི་དགག་གཞི་ཆོས་ཅན་གྱི་སྟེང་དུ་ཡོད་པ། སྒྲའི་དགག་གཞི་ཆོས་ཅན་གྱི་སྟེང་དུ་ཡོད་པ་དངོས་པོར་རྟོགས་པའི་ཚད་མའི་དགག་གཞི་ཡིན་པར་འདོད་ཅེས་རྩི་རིགས་ཟེར་ན། དེ་མི་

[064A]༄༅། །འཐད་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། སྒྲའི་དགག་གཞི་ཆོས་ཅན་གྱི་སྟེང་དུ་སྒྲའི་དགག་གཞི། སྒྲའི་དགག་གཞི་ཆོས་ཅན་གྱི་སྟེང་དུ་ཡོད་པ་དངོས་པོར་
རྟོགས་པའི་ཚད་མའི་དགག་གཞི་ཡིན་པར་འདོད་ཅེས་རྩི་རིགས་པའི་ཕྱིར། ཡང་ཁ་ཅིག་ན་རེ། བུམ་པའི་དགག་གཞི་ཆོས་ཅན་གྱི་སྟེང་དུ་ཡོད་པ་ཆོས་ཅན། བུམ་པའི་དགག་གཞི་ཡིན་པར་ཐལ། རྟག་པ་ཡིན་པའི་
ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། བུམ་པའི་དགག་གཞི་ཆོས་ཅན་གྱི་སྟེང་དུ་ཡོད་པ། བུམ་པའི་དགག་གཞི་ཆོས་ཅན་གྱི་སྟེང་དུ་ཡོད་པ་ཆོས་ཅན་གྱི་སྟེང་དུ་བུམ་པའི་དགག་གཞི་
ཡིན་པར་འདོད་ཅེས་རྩི་རིགས་ཟེར་ན། དེ་མི་རིགས་པར་ཐལ། དེ་འདྲའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། བུམ་པའི་དགག་གཞི་ཆོས་ཅན་གྱི་སྟེང་དུ་ཡོད་པ་ཆོས་ཅན་གྱི་སྟེང་དུ་བུམ་པའི་དགག་གཞི་
ཆོས་ཅན་གྱི་སྟེང་དུ་ཡོད་པ། བུམ་པའི་དགག་གཞི་ཆོས་ཅན་གྱི་སྟེང་དུ་ཡོད་པ་ཆོས་ཅན་གྱི་སྟེང་དུ་བུམ་པའི་དགག་གཞི་ཡིན་པར་འདོད་ཅེས་རྩི་རིགས་པའི་ཕྱིར། དེས་བུམ་པའི་དགག་གཞི་ཆོས་ཅན་གྱི་སྟེང་དུ་ཤེས་
བྱའི་རིགས་གང་བརྩེགས་ཀྱང་རྩི་ཚུལ་ཤེས་པར་བྱའོ། །འདི་སྐོར་ལ་འགོད་རྒྱུ་མང་དུ་འདུག་ཀྱང་ཚིག་གི་སྤྲོས་པ་ཆེ་དོགས་ནས་དེ་ཙམ་ལས་མ་བཀོད་དོ།།    ༈   

[064B] བུམ་པའི་དགག་གཞི་ཆོས་ཅན། ཁྱོད་ཁྱོད་དང་གཅིག་ཡིན་པར་ཐལ། གཞི་གྲུབ་པའི་ཕྱིར། ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། བུམ་པའི་དགག་གཞི་ཆོས་ཅན་གྱི་སྟེང་དུ་
བུམ་པའི་དགག་གཞི། བུམ་པའི་དགག་གཞི་ཆོས་ཅན་གྱི་སྟེང་དུ་བུམ་པའི་དགག་གཞི་དང་གཅིག་ཡིན་པར་འདོད་ཅེས་རྩི་རིགས་བྱས་པ་ལ་ཁོ་ན་རེ། བུམ་པའི་དགག་གཞི་ཆོས་ཅན། ཁྱོད་ཁྱོད་དང་གཅིག་ཡིན་པར་ཐལ་
གཞི་གྲུབ་པའི་ཕྱིར་ཞེས་པའི་ཐལ་འགྱུར་གྱི་གསལ་བ་ལ་འདོད་ལན་བཏབ་པས། བུམ་པའི་དགག་གཞི་ཆོས་ཅན་གྱི་སྟེང་དུ་བུམ་པའི་དགག་གཞི། བུམ་པའི་དགག་གཞི་ཆོས་ཅན་གྱི་སྟེང་དུ་བུམ་པའི་དགག་གཞི་དང་
གཅིག་ཡིན་པར་འདོད་ཅེས་རྩི་མི་རིགས་པར་ཐལ། བདག་མེད་ཡིན་པའི་ཕྱིར་ཟེར་ན། འདོད་བྱས་པ་ལ། དངོས་འགལ་དུ་འགྲོ་ཟེར་ན་མི་འགྲོ་སྟེ། སྔར་དྲིས་པའི་ཚེ་ན་དེ་ལྟར་ཡིན་ཀྱང་འདོད་ལན་བཏབ་པས། བུམ་པའི་དགག་
གཞི་ཆོས་ཅན་གྱི་སྟེང་དུ་བུམ་པའི་དགག་གཞི། བུམ་པའི་དགག་གཞི་ཆོས་ཅན་གྱི་སྟེང་དུ་བུམ་པའི་དགག་གཞི་དང་གཅིག་ཡིན་པར་ཐལ། བུམ་པའི་དགག་གཞི་ཆོས་ཅན་གྱི་སྟེང་དུ་གཞི་གྲུབ་པའི་ཕྱིར་ཞེས་པའི་ཐལ་འགྱུར་
གྱི་གསལ་བ་ལ་འདོད་ལན་བཏབ་པས། བུམ་པའི་དགག་གཞི་ཆོས་ཅན་གྱི་སྟེང་དུ་བུམ་པའི་དགག་གཞི་ཆོས་ཅན་གྱི་སྟེང་དུ་བུམ་པའི་དགག་གཞི། བུམ་པའི་དགག་གཞི་ཆོས་ཅན་གྱི་སྟེང་དུ་བུམ་པའི་དགག་གཞི་ཆོས་ཅན་གྱི་

[065A]༄༅། །སྟེང་དུ་བུམ་པའི་དགག་གཞི་དང་གཅིག་ཡིན་པར་འདོད་ཅེས་རྩི་མི་རིགས་པར་འདོད་ཅེས་རྩི་རིགས་ཤིང། དེ་ལྟར་བརྩིས་པས་དངོས་འགལ་དུ་མི་འགྲོ་བ་ཡིན་པའི་ཕྱིར། མདོར་ན་དྲིས་འཕངས་ཀྱི་
ཁྱད་པར་ནི། བུམ་པ་ཆོས་ཅན། རྟག་པ་ཡིན་པར་ཐལ་ཞེས་དྲིས་ན། བུམ་པ་ཆོས་ཅན། རྟག་པ་ཡིན་པར་འདོད་ཅེས་རྩི་རིགས་ཤིང་འདོད་ལན་ཀྱང་ཐེབས་ལ། བུམ་པ་ཆོས་ཅན། རྟག་པ་ཡིན་པར་ཐལ་ཞེས་འཕངས་ན་བུམ་
པ་རྟག་པ་ཡིན་པར་འདོད་ཅེས་རྩི་དགོས་པས། འདོད་ལན་མི་ཐེབས་པ་ཡིན་ནོ། །དྲིས་འཕངས་ཀྱི་ཁྱད་པར་ཙམ་ནི་དེ་ལྟར་ཡིན་ཞིང་གཞན་འདི་སྐོར་རིགས་པའི་འབྱུང་གནས་སྟག་ཚང་རྭ་བསྟོད་པའི་བསྡུས་གྲྭ་སོགས་ན་རྒྱས་པར་
འདུག་པས་དེ་ཙམ་ལས་མ་བྲིས་སོ།།    ༈    དངོས་དང། ཞར་ལ་རྒོལ་ཕྱི་རྒོལ་དཔང་པོ་གསུམ་གྱི་རྣམ་གཞག་བཤད་པའོ། །དང་པོ་ལ། དགག་བཞག་སྤོང་
གསུམ་ལས། དང་པོ་ནི། ཁ་ཅིག་ན་རེ། ལན་གྱིས་ལྡོག་པར་མི་ནུས་པའི་ཐལ་ངག་དེ། ཐལ་འགྱུར་ཡང་དག་གི་མཚན་ཉིད་ཡིན་ཟེར་ན། སྒྲ་ཆོས་ཅན། མ་བྱས་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་འགྱུར་
ཆོས་ཅན། ལན་གྱིས་ལྡོག་པར་མི་ནུས་པའི་ཐལ་ངག་ཡིན་པར་ཐལ། ཐལ་འགྱུར་ཡང་དག་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཐལ་འགྱུར་ཡང་དག་ཡིན་པར་ཐལ། རང་རྒྱུད་

[065B] དེར་ཐལ། ཚུལ་གསུམ་འཕེན་ནུས་ཀྱི་ཐལ་འགྱུར་ཡང་དག་ཡིན་པའི་ཕྱིར། དེར་ཐལ། སྒྲ་ཆོས་ཅན། མི་རྟག་སྟེ། བྱས་པའི་ཕྱིར། ཞེས་པའི་སྦྱོར་བ་ཡང་དག་
འཕེན་ནུས་ཀྱི་ཐལ་འགྱུར་ཡང་དག་ཡིན་པའི་ཕྱིར། རྩ་བར་འདོད་ན། དེ་འདྲའི་ཐལ་འགྱུར་ཆོས་ཅན། ལན་གྱིས་ཟློག་པར་མི་ནུས་པའི་ཐལ་དག་མ་ཡིན་པར་ཐལ། ལན་གྱིས་ཟློག་པར་ནུས་པའི་ཐལ་དག་ཡིན་པའི་ཕྱིར་
དེར་ཐལ། ལན་བཏབ་ན་ལན་དོན་མཐུན་ཐེབས་པའི་ཐལ་ངག་ཡིན་པའི་ཕྱིར། དེར་ཐལ། དེ་འདྲའི་ཐལ་འགྱུར་གྱི་རྟགས་ལ་རྟགས་མ་གྲུབ་ཀྱི་ལན་དོན་མཐུན་ཐེབས་པའི་ཕྱིར། དེར་ཐལ། དེ་འདྲའི་ཐལ་འགྱུར་གྱི་
རྟགས་ལ་རྟགས་མ་གྲུབ་ཀྱི་ལན་བཏབ་པའི་ཚེ་སྒྲ་རྟག་པ་ཡིན་པ་རྟགས་མ་གྲུབ་ཅེས་ལན་འདེབས་རིགས་པ་གང་ཞིག་སྒྲ་རྟག་པ་མ་ཡིན་པའི་ཕྱིར། ཁ་ཅིག་ན་རེ། རང་ཉིད་ཀྱིས་འཕངས་པའི་རང་རྒྱུད་ཀྱི་རྟགས་ཡང་
དག་ཡོད་པ། ཐལ་འགྱུར་ཡང་དག་གི་མཚན་ཉིད་ཡིན་ཟེར་ན། སྒྲ་ཆོས་ཅན། མི་རྟག་པ་ཡིན་པར་ཐལ། བྱས་པ་ཡིན་པའི་ཕྱིར་ཞེས་པའི་ཐལ་འགྱུར་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན་
དེ་འདྲའི་ཐལ་འགྱུར་ཆོས་ཅན། ཐལ་འགྱུར་ཡང་དག་ཡིན་པར་ཐལ། རང་རྒྱུད་ཀྱི་འཕེན་པའི་ཐལ་འགྱུར་ཡང་དག་ཡིན་པའི་ཕྱིར། རྩ་བར་འདོད་ན། དེ་འདྲའི་ཐལ་འགྱུར་ཆོས་ཅན། རང་རྒྱུད་འཕེན་པའི་ཐལ་འགྱུར་

[066A]༄༅། །ཡང་དག་ཡིན་པར་ཐལ། ཁྱོད་རང་ཉིད་ཀྱིས་འཕངས་པའི་རང་རྒྱུད་ཀྱི་རྟགས་ཡང་དག་ཡོད་པའི་ཐལ་འགྱུར་ཡིན་པའི་ཕྱིར། རྟགས་ཁས། འདོད་མི་ནུས་ཏེ། ཁྱོད་ཚུལ་གསུམ་འཕེན་མི་
ནུས་པའི་ཐལ་ངག་རྣམ་དག་ཡིན་པའི་ཕྱིར། ཁ་ཅིག་ན་རེ། རྟགས་གསལ་གང་རུང་བཀོད་པའི་ངག་ཡིན་ན། ཐལ་འགྱུར་ཡང་དག་ཡིན་པས་ཁྱབ་ཟེར་ན། སྒྲ་ཆོས་ཅན། མི་རྟག་སྟེ། བྱས་པའི་ཕྱིར་ཞེས་པའི་སྦྱོར་བ་ཆོས་
ཅན༑ དེར་ཐལ། དེའི་ཕྱིར། མ་གྲུབ་ན། དེ་འདྲའི་རྟགས་སྦྱོར་ཆོས་ཅན། རྟགས་གསལ་གང་རུང་བཀོད་པའི་ངག་ཡིན་པར་ཐལ། བྱས་པ་རྟགས་སུ་བཀོད་པའི་ངག་ཡིན་པའི་ཕྱིར། དེར་ཐལ། བྱས་པ་རྟགས་སུ་བཀོད་པའི་རྟགས་
སྦྱོར་རྣམ་དག་ཡིན་པའི་ཕྱིར། རྩ་བར་འདོད་མི་ནུས་ཏེ། རྟགས་སྦྱོར་དང་ཐལ་འགྱུར་ཡང་དག་གི་གཞི་མཐུན་མི་སྲིད་པ་ཡིན་པའི་ཕྱིར། ཁ་ཅིག་ན་རེ། ཕ་རོལ་པོ་ལ་མི་འདོད་པའི་ཐལ་བ་སྟོན་པའི་ངག་ཡིན་ན། ཐལ་འགྱུར་
ཡང་དག་ཡིན་པས་ཁྱབ་ཟེར་ན། བསྟན་བཅོས་ཚད་མ་རྣམ་འགྲེལ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེ་ཆོས་ཅན། ཕ་རོལ་པོ་ལ་མི་འདོད་པའི་ཐལ་བ་སྟོན་པའི་ངག་ཡིན་པར་ཐལ། ཁྱོད་ཀྱི་བསྟན་དོན་དུ་གྱུར་པའི་
ཕ་རོལ་པོས་མི་འདོད་པའི་ཐལ་ངག་རྣམ་དག་ཡོད་པའི་ཕྱིར། དེར་ཐལ། ཁྱོད་ཀྱི་བསྟན་དོན་དུ་གྱུར་པའི་སྒྲ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་འགྱུར་ཡོད་པའི་ཕྱིར། རྩ་བར་འདོད་

[066B] བསྟན་བཅོས་ཚད་མ་རྣམ་འགྲེལ་ཆོས་ཅན། རྟགས་གསལ་རྩོད་གཞི་གསུམ་ཀ་དང་ལྡན་པར་ཐལ། ཐལ་འགྱུར་ཡང་དག་ཡིན་པའི་ཕྱིར། འདོད་མི་ནུས་ཏེ། ཁྱོད་ཀྱི་རྟགས་གསལ་རྩོད་གཞི་གསུམ་ཀ་ངོས་འཛིན་རྒྱུ་མེད་
པའི་ཕྱིར། ཁ་ཅིག་ན་རེ། ཐལ་འགྱུར་ཡང་དག་ཡིན་ན། སྒྲུབ་བྱེད་མི་འཕེན་པའི་ཐལ་འགྱུར་ཡང་དག་ཡིན་པས་ཁྱབ་ཟེར་ན། སྒྲ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པའི་ཕྱིར། ཞེས་པའི་ཐལ་འགྱུར་ཆོས་
ཅན༑ དེར་ཐལ། དེའི་ཕྱིར། མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཐལ་འགྱུར་ཡང་དག་ཡིན་པར་ཐལ། རང་གི་ཆོས་ལོག་རང་གི་ཤེས་འདོད་ཆོས་ཅན་གྱི་སྟེང་དུ་རང་གི་རྟགས་ལོག་སྒྲུབ་པ་ལ་ཚུལ་གསུམ་འཕེན་པའི་
ཐལ་ངག་རྣམ་དག་ཡིན་པའི་ཕྱིར། དེར་ཐལ། རང་གི་ཆོས་ལོག་བྱས་པའི་རྟགས་ཀྱིས་རང་གི་ཤེས་འདོད་ཆོས་ཅན་སྒྲའི་སྟེང་དུ་རང་གི་རྟགས་ལོག་མི་རྟག་པ་སྒྲུབ་པ་ལ་ཚུལ་གསུམ་འཕེན་པའི་ཐལ་འགྱུར་ཡང་དག་ཡིན་
པའི་ཕྱིར། དེར་ཐལ། སྒྲ་ཆོས་ཅན། མི་རྟག་སྟེ། བྱས་པའི་ཕྱིར་ཞེས་པའི་སྦྱོར་བ་འདི། དེ་འདྲའི་ཐལ་འགྱུར་གྱི་ཆོས་ལོག་བྱས་པའི་རྟགས་ཀྱིས། དེ་འདྲའི་ཐལ་འགྱུར་གྱི་ཤེས་འདོད་ཆོས་ཅན་སྒྲའི་སྟེང་དུ། དེ་འདྲའི་ཐལ་
འགྱུར་གྱི་རྟགས་ལོག་མི་རྟག་པ་སྒྲུབ་པའི་སྦྱོར་བ་ཡང་དག་ཡིན་པའི་ཕྱིར། གཉིས་པ་རང་ལུགས་ལ། ཐལ་འགྱུར་ལ་མཚན་ཉིད། དབྱེ་བ། རྟགས་ཆོས་དོན་གསུམ་ངོས་བཟུང་བ། ལན་གདབ་པའི་ཚུལ་བཤད་པ་དང་བཞི་

[067A]༄༅། །དང་པོ་ཐལ་འགྱུར་གྱི་མཚན་ཉིད་ཡོད་དེ། ཐལ་འགྱུར་དུ་བཀོད་པ་དེ་དེ་ཡིན་པའི་ཕྱིར། དེ་ལ་དབྱེ་ན་དུ་མར་དབྱེར་ཡོད་དེ། ཐལ་འགྱུར་ཡང་དག་དང་ལྟར་སྣང་གཉིས་སུ་དབྱེ་བ། བཀོད་ཆོད་
ཀྱི་སྒོ་ནས་བཞིར་དབྱེ་བ་རྣམས་སུ་ཡོད་པའི་ཕྱིར། ཐལ་འགྱུར་ཡང་དག་གི་མཚན་ཉིད་ཡོད་དེ། རང་ཉིད་ཐལ་འགྱུར་ཡང་དག་ཏུ་སོང་བའི་རྒོལ་བ་ཡོད་པ་ཡང་ཡིན། རང་ཉིད་ཐལ་འགྱུར་ཡང་དག་ཏུ་སོང་པའི་
རྒོལ་བས། རང་ཉིད་ལ་ལན་དོན་མཐུན་མི་ཐེབས་པ་ཡང་ཡིན་པའི་གཞི་མཐུན་པར་གྱུར་པའི་ཐལ་ངག་རྣམ་དག་ཏུ་དམིགས་པ་དེ་དེ་ཡིན་པའི་ཕྱིར། དབྱེ་ན་གཉིས་ཡོད་དེ། སྒྲུབ་བྱེད་འཕེན་པའི་ཐལ་འགྱུར་
ཡང་དག་དང། སྒྲུབ་བྱེད་མི་འཕེན་པའི་ཐལ་འགྱུར་ཡང་དག་གཉིས་ཡོད་པའི་ཕྱིར། སྒྲུབ་བྱེད་འཕེན་པའི་ཐལ་འགྱུར་ཡང་དག་གི་མཚན་ཉིད་ཡོད་དེ། ཐལ་འགྱུར་ཡང་དག་གང་ཞིག་བཟློག་དོན་ཚུལ་གསུམ་
ཚང་བ་དེ་དེ་ཡིན་པའི་ཕྱིར། སྒྲུབ་བྱེད་འཕེན་པའི་ཐལ་འགྱུར་ཡང་དག་ཡིན་ན། རང་ཉིད་ཀྱི་སོང་ཚོད་ཀྱི་རྟགས་རང་འགོད་པ་སྐབས་སུ་བབ་པའི་ཕྱི་རྒོལ་ཡང་དག་གིས་ཁས་བླངས་ཤིང། ཚད་མས་མ་གྲུབ་
པ་དང། ཁྱབ་པ་ཚད་མས་གྲུབ་ཅིང། དམ་བཅའ་ལ་ཚད་མས་བསལ་བ་ཞུགས་པ་གཅིག་དགོས་ཏེ། སྒྲུབ་བྱེད་འཕེན་པའི་ཐལ་འགྱུར་ཡང་དག་གང་དང་གང་གི་སོང་ཚོད་ཀྱི་རྟགས་ཚད་མས་གྲུབ་ན། དེས་

[067B] ཁྱབ་པ་ཚད་མས་མ་གྲུབ་ན། དེས་འཕངས་པའི་སྦྱོར་བ་ཡང་དག་གི་ལྡོག་ཁྱབ་མི་འགྲུབ་ལ། དམ་བཅའ་ལ་ཚད་མས་བསལ་བ་མ་ཞུགས་
ན༑ དེས་འཕངས་པའི་སྦྱོར་པའི་ཕྱོགས་ཆོས་མི་འགྲུབ་པའི་ཕྱིར། སྒྲུབ་བྱེད་འཕེན་པ་འམ་རང་རྒྱུད་འཕེན་པའི་ཐལ་འགྱུར་ཡང་དག་ལ་དབྱེ་ན་གཉིས་ཡོད་དེ། ལྡོག་པ་རང་རིགས་འཕེན་པའི་ཐལ་འགྱུར་ཡང་དག་དང་
ལྡོག་པ་གཞན་རིགས་འཕེན་པའི་ཐལ་འགྱུར་ཡང་དག་གཉིས་ཡོད་པའི་ཕྱིར། དང་པོ་ལྡོག་པ་རང་རིགས་འཕེན་པའི་ཐལ་འགྱུར་ཡང་དག་གི་མཚན་ཉིད་ཡོད་དེ། ཐལ་འགྱུར་ཡང་དག་གང་ཞིག་ལྡོག་པ་རང་རྒྱུད་
རང་དང་རིགས་གཅིག་པ་འཕེན་པ་དེ་དེ་ཡིན་པའི་ཕྱིར། དེ་ལ་དབྱེ་ན་བཞི་ཡོད་དེ། རང་བཞིན་དང་འགལ་བའི་རང་བཞིན་དམིགས་པའི་རང་རྒྱུད་འཕེན་པའི་རང་བཞིན་དང་འགལ་པའི་རང་བཞིན་དམིགས་པའི་ཐལ་
འགྱུར༑ རྒྱུ་དང་འགལ་བའི་འབྲས་བུ་དམིགས་པའི་རང་རྒྱུད་འཕེན་པའི་རྒྱུ་དང་འགལ་པའི་འབྲས་བུ་དམིགས་པའི་ཐལ་འགྱུར། ཁྱབ་བྱེད་དང་འགལ་བའི་ཁྱབ་བྱ་དམིགས་པའི་རང་རྒྱུད་འཕེན་པའི་ཁྱབ་བྱེད་དང་
འགལ་བའི་ཁྱབ་བྱ་དམིགས་པའི་ཐལ་འགྱུར། འགལ་ཁྱབ་དམིགས་པའི་རང་རྒྱུད་འཕེན་པའི་འགལ་ཁྱབ་དམིགས་པའི་ཐལ་འགྱུར་དང་བཞི་ཡོད་པའི་ཕྱིར། དང་པོའི་མཚན་གཞི་ཡོད་དེ། མེ་སྟོབས་ཆེན་པོས་ཁྱབ་པར་ནོན་པའི་གཞིར་

[068A]༄༅། །ཆོས་ཅན། མེ་སྟོབས་ཆེན་པོས་ཁྱབ་པར་ནོན་པ་མ་ཡིན་པར་ཐལ། གྲང་རེག་སྟོབས་ཆེན་པོས་ཁྱབ་པར་ནོན་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དེ་འདྲའི་ཐལ་འགྱུར་དེ་
ཆོས་ཅན། ཁྱོད་རང་བཞིན་དང་འགལ་པའི་རང་བཞིན་དམིགས་པའི་རང་རྒྱུད་འཕེན་པའི་རང་བཞིན་དང་འགལ་བའི་རང་བཞིན་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱིས་འཕངས་པའི་མེ་སྟོབས་ཆེན་པོས་
ཁྱབ་པར་ནོན་པ་དེ། མེ་སྟོབས་ཆེན་པོས་ཁྱབ་པར་ནོན་པའི་གཞིར་གྲང་རེག་སྟོབས་ཆེན་པོས་ཁྱབ་པར་ནོན་པ་མ་ཡིན་པར་སྒྲུབ་པར་བྱེད་པའི་རང་བཞིན་དང་འགལ་བའི་རང་བཞིན་དམིགས་པའི་རང་རྒྱུད་ཀྱི་རྟགས་ཡང་
དག་ཡིན་པ་གང་ཞིག་ཁྱོད་རང་བཞིན་དང་འགལ་བའི་རང་བཞིན་དམིགས་པའི་ཐལ་འགྱུར་ཡིན་པའི་ཕྱིར། གཉིས་པ་མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཁྱོད་རང་བཞིན་དང་འགལ་བའི་རང་བཞིན་དམིགས་པའི་
ཐལ་འགྱུར་ཡིན་པར་ཐལ། ཁྱོད་ཀྱི་ཆོས་ལོག་ཏུ་མེ་སྟོབས་ཆེན་པོས་ཁྱབ་པར་ནོན་པ་དེ་སོང། དེའི་རང་བཞིན་དུ་ཚ་ཞིང་སྲེག་པ་སྟོབས་ཆེན་པོས་ཁྱབ་པར་ནོན་པ་དེ་སོང། དེ་དང་འགལ་བར་བསིལ་རིག་སྟོབས་ཆེན་པོས་
ཁྱབ་པར་ནོན་བ་དེ་སོང། དེའི་རང་བཞིན་དུ་གྲང་རེག་སྟོབས་ཆེན་པོས་ཁྱབ་པར་ནོན་པ་དེ་སོང། ཁྱོད་གྲང་རེག་སྟོབས་ཆེན་པོས་ཁྱབ་པར་ནོན་པ་རྟགས་སུ་བཀོད་པའི་ཐལ་འགྱུར་ཡང་དག་ཡིན་པའི་ཕྱིར། གཉིས་པའི་མཚན་

[068B] དུ་བ་དྲག་ཕྱུར་བས་ཁྱབ་པར་ནོན་པའི་གཞིར་ཆོས་ཅན། དུ་བ་དྲག་ཕྱུར་བས་ཁྱབ་པར་ནོན་པ་མ་ཡིན་པར་ཐལ། གྲང་འབྲས་སྤུ་ལོང་བྱེད་རྒྱུན་ཆགས་སུ་གནས་པ་ཡོད་པའི་ཕྱིར། ཞེས་པའི་ཐལ་
འགྱུར་དེ་དེ་ཡིན་པའི་ཕྱིར། དེ་འདྲའི་ཐལ་འགྱུར་ཆོས་ཅན། རྒྱུ་དང་འགལ་བའི་འབྲས་བུ་དམིགས་པའི་རང་རྒྱུད་འཕེན་པའི་རྒྱུ་དང་འགལ་བའི་འབྲས་བུ་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱིས་འཕངས་པའི་
དུ་བ་དྲག་ཕྱུར་བས་ཁྱབ་པར་ནོན་པ་དེ། དུ་བ་དྲག་ཕྱུར་བས་ཁྱབ་པར་ནོན་པའི་གཞིར། གྲང་འབྲས་སྤུ་ལོང་བྱེད་རྒྱུན་ཆགས་སུ་གནས་པ་མེད་པར་སྒྲུབ་པར་བྱེད་པའི་རྒྱུ་དང་འགལ་བའི་འབྲས་བུ་དམིགས་པའི་རང་
རྒྱུད་ཀྱི་རྟགས་ཡང་དག་ཡིན་པ་གང་ཞིག་ཁྱོད་རྒྱུ་དང་འགལ་བའི་འབྲས་བུ་དམིགས་པའི་ཐལ་འགྱུར་ཡིན་པའི་ཕྱིར། གཉིས་པ་མ་གྲུབ་ན། དེ་འདྲའི་ཐལ་འགྱུར་ཆོས་ཅན། རྒྱུ་དང་འགལ་བའི་འབྲས་བུ་དམིགས་པའི་
ཐལ་འགྱུར་ཡིན་པར་ཐལ། ཁྱོད་ཀྱི་ཆོས་ལོག་ཏུ་དུ་བ་དྲག་ཕྱུར་བས་ཁྱབ་པར་ནོན་པ་དེ་སོང། དེའི་རྒྱུར་མེ་སྟོབས་ཆེན་པོས་ཁྱབ་པར་ནོན་པ་དེ་སོང། དེ་དང་འགལ་བར་གྲང་རེག་རྒྱུན་ཆགས་སུ་གནས་པ་དེ་སོང། དེའི་
འབྲས་བུར་གྲང་འབྲས་སྤུ་ལོང་བྱེད་རྒྱུན་ཆགས་སུ་གནས་པ་དེ་སོང། ཁྱོད་གྲང་འབྲས་སྤུ་ལོང་བྱེད་རྒྱུན་ཆགས་སུ་གནས་པ་རྟགས་སུ་བཀོད་པའི་ཐལ་འགྱུར་ཡིན་པའི་ཕྱིར། གསུམ་པའི་མཚན་གཞི་ཡོད་དེ་

[069A]༄༅། །ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པའི་གཞིར་ཆོས་ཅན། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པ་མ་ཡིན་པར་ཐལ། ཁ་བའི་རེག་པ་རྒྱུན་ཆགས་སུ་གནས་པ་ཡོད་པའི་
ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དེ་འདྲའི་ཐལ་འགྱུར་དེ་ཆོས་ཅན། ཁྱོད་ཁྱབ་བྱེད་དང་འགལ་བའི་ཁྱབ་བྱ་དམིགས་པའི་རང་རྒྱུད་འཕེན་པའི་ཁྱབ་བྱེད་དང་འགལ་བའི་ཁྱབ་བྱ་དམིགས་པའི་ཐལ་
འགྱུར་ཡིན་པར་ཐལ། ཁྱོད་ཀྱིས་འཕངས་པའི་ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པ་དེ། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པའི་གཞིར་ཁ་བའི་རེག་པ་རྒྱུན་ཆགས་སུ་གནས་པ་མེད་
པར་སྒྲུབ་པར་བྱེད་པའི་ཁྱབ་བྱེད་དང་འགལ་བའི་ཁྱབ་བྱ་དམིགས་པའི་རང་རྒྱུད་ཀྱི་རྟགས་ཡང་དག་ཡིན་པ་གང་ཞིག་ཁྱོད་ཁྱབ་བྱེད་དང་འགལ་བའི་ཁྱབ་བྱ་དམིགས་པའི་ཐལ་འགྱུར་ཡིན་པའི་ཕྱིར། གཉིས་
པ་མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཁྱོད་ཁྱབ་བྱེད་དང་འགལ་བའི་ཁྱབ་བྱ་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱི་ཆོས་ལོག་ཏུ་ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པ་དེ་སོང། དེའི་
ཁྱབ་བྱེད་དུ་མེ་སྟོབས་ཆེན་པོས་ཁྱབ་པར་ནོན་པ་དེ་སོང། དེ་དང་འགལ་བར་གྲང་རེག་རྒྱུན་ཆགས་སུ་གནས་པ་དེ་སོང། དེའི་ཁྱབ་བྱར་ཁ་བའི་རེག་པ་རྒྱུན་ཆགས་སུ་གནས་པ་དེ་སོང། ཁྱོད་ཁ་བའི་རེག་པ་རྒྱུན་

[069B] རྟགས་དང་པོ་སླ། གཉིས་པ་མ་གྲུབ་ན། མེ་སྟོབས་ཆེན་པོས་ཁྱབ་པར་ནོན་པ་དེ། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པའི་ཁྱབ་
བྱེད་ཡིན་པར་ཐལ། དེ་དེའི་སྤྱི་ཡིན་པའི་ཕྱིར། གསུམ་པ་སླ། བཞི་པ་མ་གྲུབ་ན། ཁ་བའི་རེག་པ་རྒྱུན་ཆགས་སུ་གནས་པ་དེ། གྲང་རེག་རྒྱུན་ཆགས་སུ་གནས་པའི་ཁྱབ་བྱ་ཡིན་པར་ཐལ། དེ་དེའི་བྱེ་བྲག་ཡིན་པའི་ཕྱིར་
བཞི་པའི་མཚན་གཞི་ཡོད་དེ། སྒྲ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པའི་ཕྱིར། ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དེ་འདྲའི་ཐལ་འགྱུར་དེ་ཆོས་ཅན། ཁྱོད་འགལ་ཁྱབ་དམིགས་པའི་རང་རྒྱུད་
འཕེན་པའི་འགལ་ཁྱབ་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱིས་འཕངས་པའི་བྱས་པ་དེ། སྒྲ་མི་རྟག་པར་སྒྲུབ་པར་བྱེད་པའི་འགལ་ཁྱབ་དམིགས་པའི་རང་རྒྱུད་ཀྱི་རྟགས་ཡང་དག་ཡིན་པ་གང་ཞིག་
ཁྱོད་འགལ་ཁྱབ་དམིགས་པའི་ཐལ་འགྱུར་ཡིན་པའི་ཕྱིར། གཉིས་པ་གྲུབ་སྟེ། དེ་འདྲའི་ཐལ་འགྱུར་གྱི་ཆོས་ལོག་ཏུ་བྱས་པ་དེ་སོང། དེ་དང་འགལ་བར་མ་བྱས་པ་དེ་སོང། དེའི་ཁྱབ་བྱར་རྟག་པ་དེ་སོང། ཁྱོད་རྟག་
པ་རྟགས་སུ་བཀོད་པའི་ཐལ་འགྱུར་ཡིན་པའི་ཕྱིར། དང་པོ་སླ། གསུམ་པ་མ་གྲུབ་ན། རྟག་པ་དེ་མ་བྱས་པའི་ཁྱབ་བྱ་ཡིན་པར་ཐལ། མ་བྱས་པ་རྟག་པའི་ཁྱབ་བྱེད་ཡིན་པའི་ཕྱིར་ཏེ། ཁྱོད་ཀྱིས་རྟག་པ་ལ་ཁྱབ་ཅིད་ཁྱོད་

[070A]༄༅། །ལ་རྟག་པས་མ་ཁྱབ་པའི་ཕྱིར། གཉིས་པ་ལྡོག་པ་གཞན་རིགས་འཕེན་པའི་ཐལ་འགྱུར་ཡང་དག་གི་མཚན་ཉིད་ཡོད་དེ། ཐལ་འགྱུར་ཡང་དག་གང་ཞིག་ལྡོག་པ་རང་རྒྱུད་རང་དང་རིགས་མི་
མཐུན་འཕེན་པ་དེ་དེ་ཡིན་པའི་ཕྱིར། དེ་ལ་དབྱེ་ན། བཅུ་དྲུག་ཡོད་དེ། རྒྱུ་དང་འགལ་བའི་རང་བཞིན་དམིགས་པའི་རང་རྒྱུད་འཕེན་པའི་རང་བཞིན་དང་འགལ་བའི་འབྲས་བུ་དམིགས་པའི་ཐལ་འགྱུར། ཁྱབ་
བྱེད་དང་འགལ་བའི་རང་བཞིན་དམིགས་པའི་རང་རྒྱུད་འཕེན་པའི་རང་བཞིན་དང་འགལ་བའི་ཁྱབ་བྱ་དམིགས་པའི་ཐལ་འགྱུར། རང་བཞིན་དང་འགལ་བའི་འབྲས་བུ་དམིགས་པའི་རང་རྒྱུད་འཕེན་པའི་རྒྱུ་
དང་འགལ་བའི་རང་བཞིན་དམིགས་པའི་ཐལ་འགྱུར། ཁྱབ་བྱེད་དང་འགལ་བའི་འབྲས་བུ་དམིགས་པའི་རང་རྒྱུད་འཕེན་པའི་རྒྱུ་དང་འགལ་བའི་ཁྱབ་བྱ་དམིགས་པའི་ཐལ་འགྱུར། རང་བཞིན་དང་
འགལ་བའི་ཁྱབ་བྱ་དམིགས་པའི་རང་རྒྱུད་འཕེན་པའི་ཁྱབ་བྱེད་དང་འགལ་བའི་རང་བཞིན་དམིགས་པའི་ཐལ་འགྱུར། རྒྱུ་དང་འགལ་བའི་ཁྱབ་བྱ་དམིགས་པའི་རང་རྒྱུད་འཕེན་པའི་ཁྱབ་བྱེད་དང་
འགལ་བའི་འབྲས་བུ་དམིགས་པའི་ཐལ་འགྱུར། རྒྱུ་མ་དམིགས་པའི་རང་རྒྱུད་འཕེན་པའི་འབྲས་བུ་དམིགས་པའི་ཐལ་འགྱུར། ཁྱབ་བྱེད་མ་དམིགས་པའི་རང་རྒྱུད་འཕེན་པའི་རང་བཞིན་དམིགས་པའི་ཐལ་

[070B] དེ་དག་ལས་ལྡོག་པ་འབྲས་བུ་དང་འགལ་པའི་རང་བཞིན་དམིགས་པའི་རང་རྒྱུད་འཕེན་པའི་རང་བཞིན་དང་འགལ་བའི་རྒྱུ་དམིགས་པའི་ཐལ་འགྱུར། འབྲས་བུ་དང་འགལ་བའི་ཁྱབ་བྱ་
དམིགས་པའི་རང་རྒྱུད་འཕེན་པའི་ཁྱབ་བྱེད་དང་འགལ་བའི་རྒྱུ་དམིགས་པའི་ཐལ་འགྱུར། རང་བཞིན་དང་འགལ་བའི་རྒྱུ་དམིགས་པའི་རང་རྒྱུད་འཕེན་པའི་འབྲས་བུ་དང་འགལ་བའི་རང་བཞིན་དམིགས་པའི་
ཐལ་འགྱུར། ཁྱབ་བྱེད་དང་འགལ་བའི་རྒྱུ་དམིགས་པའི་རང་རྒྱུད་འཕེན་པའི་འབྲས་བུ་དང་འགལ་བའི་ཁྱབ་བྱ་དམིགས་པའི་ཐལ་འགྱུར། འབྲས་བུ་དང་འགལ་བའི་རྒྱུ་དམིགས་པའི་རང་རྒྱུད་འཕེན་པའི་
རྒྱུ་དང་འགལ་བའི་འབྲས་བུ་དམིགས་པའི་ཐལ་འགྱུར། འདི་དང་མཚན་གཞི་གཉིས་ཀ་མི་འགྲིགས་བ་འདྲ་ཡང་རྭ་སྟོད་བསྡུས་གྲྭ་སོགས་ལ་ཡོད་པ་བཞིན་བཀོད་པ་ཡིན། རྒྱུ་དང་འགལ་བའི་རྒྱུ་དམིགས་པའི་རང་རྒྱུད་འཕེན་པའི་འབྲས་བུ་དང་འགལ་བའི་འབྲས་བུ་དམིགས་པའི་ཐལ་འགྱུར། འབྲས་བུ་མ་དམིགས་
པའི་རང་རྒྱུད་འཕེན་པའི་རྒྱུ་དམིགས་པའི་ཐལ་འགྱུར། རང་བཞིན་མ་དམིགས་པའི་རང་རྒྱུད་འཕེན་པའི་ཁྱབ་བྱེད་དམིགས་པའི་
ཐལ་འགྱུར་དང་བརྒྱད་དེ་བཅུ་དྲུག་ཡོད་པའི་ཕྱིར། དང་པོའི་མཚན་གཞི་ཡོད་དེ། མེ་སྟོབས་ཆེན་པོས་ཁྱབ་པར་ནོན་པའི་གཞིར་ཆོས་ཅན། མེ་སྟོབས་ཆེན་པོས་ཁྱབ་པར་ནོན་པ་མ་ཡིན་པར་ཐལ། གྲང་འབྲས་སྤུ་ལོང་

[071A]༄༅། །བྱེད་རྒྱུན་ཆགས་པ་ཡོད་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དེ་འདྲའི་ཐལ་འགྱུར་ཆོས་ཅན། ཁྱོད་རྒྱུ་དང་འགལ་བའི་རང་བཞིན་དམིགས་པའི་རང་རྒྱུད་འཕེན་པའི་རང་
བཞིན་དང་འགལ་བའི་འབྲས་བུ་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱིས་འཕངས་པའི་མེ་སྟོབས་ཆེན་པོས་ཁྱབ་པར་ནོན་པ་དེ། དེས་ཁྱབ་པར་ནོན་པའི་གཞིར། གྲང་འབྲས་སྤུ་ལོང་བྱེད་རྒྱུན་ཆགས་
མེད་པར་སྒྲུབ་པར་བྱེད་པའི་རྒྱུ་དང་འགལ་བའི་རང་བཞིན་དམིགས་པའི་རང་རྒྱུད་ཀྱི་རྟགས་ཡང་དག་ཡིན་པ་གང་ཞིག་ཁྱོད་རང་བཞིན་དང་འགལ་བའི་འབྲས་བུ་དམིགས་པའི་ཐལ་འགྱུར་ཡིན་པའི་ཕྱིར། གཉིས་པ་
མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཁྱོད་རང་བཞིན་དང་འགལ་བའི་འབྲས་བུ་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱི་ཆོས་ལོག་ཏུ་མེ་སྟོབས་ཆེན་པོས་ཁྱབ་པར་ནོན་པ་དེ་སོང། དེའི་རང་
བཞིན་དུ་ཚ་ཞིང་སྲེག་པ་སྟོབས་ཆེན་པོས་ཁྱབ་པར་ནོན་པ་དེ་སོང། དེ་དང་འགལ་བ་གྲང་རེག་རྒྱུན་ཆགས་པ་དེ་སོང། དེའི་འབྲས་བུར་གྲང་འབྲས་སྤུ་ལོང་བྱེད་རྒྱུན་ཆགས་པ་དེ་སོང། ཁྱོད་གྲང་འབྲས་སྤུ་
ལོང་བྱེད་རྒྱུན་ཆགས་པ་རྟགས་སུ་བཀོད་པའི་ཐལ་འགྱུར་ཡིན་པའི་ཕྱིར། གཉིས་པའི་མཚན་གཞི་ཡོད་དེ། མེ་སྟོབས་ཆེན་པོས་ཁྱབ་པར་ནོན་པའི་གཞིར་ཆོས་ཅན། མེ་སྟོབས་ཆེན་པོས་ཁྱབ་པར་ནོན་པ་མ་ཡིན་

[071B] ཁ་བའི་རེག་པ་རྒྱུན་ཆགས་པ་ཡོད་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། གསུམ་པའི་མཚན་གཞི་ཡོད་དེ། དུ་བ་དྲུག་ཕྱུར་བས་ཁྱབ་པར་ནོན་པའི་གཞིར་ཆོས་ཅན། དུ་བ་དྲག་ཕྱུར་བས་ཁྱབ་
པར་ནོན་པ་མ་ཡིན་པར་ཐལ། གྲང་རེག་རྒྱུན་ཆགས་སུ་གནས་པ་ཡོད་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། བཞི་པའི་མཚན་གཞི་ཡོད་དེ། དུ་བ་དྲག་ཕྱུར་བས་ཁྱབ་པར་ནོན་པའི་གཞིར་ཆོས་ཅན། དུ་བ་
དྲག་ཕྱུར་བས་ཁྱབ་པར་ནོན་པ་མ་ཡིན་པར་ཐལ། ཁ་བའི་རེག་པ་རྒྱུན་ཆགས་སུ་གནས་པ་ཡོད་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། ལྔ་པའི་མཚན་གཞི་ཡོད་དེ། ཙན་དན་གྱི་མེ་སྟོབས་ཆེན་པོས་
ཁྱབ་པར་ནོན་པའི་གཞིར་ཆོས་ཅན། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པ་མ་ཡིན་པར་ཐལ། གྲང་རེག་རྒྱུན་ཆགས་སུ་གནས་པ་ཡོད་པའི་ཕྱིར། ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དྲུག་པའི་
མཚན་གཞི་ཡོད་དེ། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པའི་གཞིར་ཆོས་ཅན། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པ་མ་ཡིན་པར་ཐལ། གྲངས་འབྲས་སྦུ་ལོང་བྱེད་རྒྱུན་ཆགས་སུ་གནས་པ་ཡོད་
པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། བདུན་པའི་མཚན་གཞི་ཡོད་དེ། མེ་མེད་མཚན་མོའི་རྒྱ་མཚོར་ཆོས་ཅན། མེ་ཡོད་པར་ཐལ། དུ་བ་ཡོད་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། བརྒྱད་བའི་

[072A]༄༅། །མཚན་གཞི་ཡོད་དེ། ཤིང་གིས་དབེན་པའི་བྲག་རྗོད་ན་ཆོས་ཅན། ཤིང་ཡོད་པར་ཐལ། ཤ་བ་ཡོད་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། གཞན་རྣམས་ཀྱི་སྒྲུབ་བྱེད་གོང་གི་རིགས་
འགྲོས་ཀྱིས་ཤེས་ནུས་ཤིང། བདུན་པ་དང་བརྒྱད་པའི་སྒྲུབ་བྱེད་ནི། མེ་མེད་མཚན་མོའི་རྒྱ་མཚོར་ཆོས་ཅན། མེ་ཡོད་པར་ཐལ། དུ་བ་ཡོད་པའི་ཕྱིར་ཞེས་པའི་ཐལ་འགྱུར་ཆོས་ཅན། རྒྱུ་མ་དམིགས་པའི་རང་
རྒྱུད་འཕེན་པའི་འབྲས་བུ་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱིས་འཕངས་པའི་མེ་མེད་པ་དེ། མེ་མེད་མཚན་མོའི་རྒྱ་མཚོར་དུ་བ་མེད་པར་སྒྲུབ་པར་བྱེད་པའི་རྒྱུ་མ་དམིགས་པའི་རྟགས་ཡང་
དག་ཡིན་པ་གང་ཞིག་ཁྱོད་འབྲས་བུ་དམིགས་པའི་ཐལ་འགྱུར་ཡིན་པའི་ཕྱིར། གཉིས་པ་མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཁྱོད་འབྲས་བུ་དམིགས་པའི་ཐལ་འགྱུར་ཡིན་པར་ཐལ། ཁྱོད་དུ་བ་
རྟགས་སུ་བཀོད་པའི་ཐལ་འགྱུར་ཡང་དག་ཡིན་པ་གང་ཞིག་དུ་བ་མེའི་འབྲས་བུ་ཡིན་པའི་ཕྱིར། ཤིང་གིས་དབེན་པའི་བྲག་རྫོང་ན་ཆོས་ཅན། ཤིང་ཡོད་པར་ཐལ། ཤ་པ་ཡོད་པའི་ཕྱིར་ཞེས་པའི་ཐལ་འགྱུར་ཆོས་
ཅན༑ ཁྱབ་བྱེད་མ་དམིགས་པའི་རང་རྒྱུད་འཕེན་པའི་རང་བཞིན་དམིགས་པའི་ཐལ་འགྱུར་ཡིན་པར་ཐལ། ཁྱོད་ཀྱིས་འཕངས་པའི་ཤིང་མེད་པ་དེ། ཤིང་གིས་དབེན་པའི་བྲག་རྫོང་དུ་ཤ་པ་མེད་པར་སྒྲུབ་པར་

[072B]ཁྱོད་རང་བཞིན་དམིགས་པའི་ཐལ་འགྱུར་ཡིན་པའི་ཕྱིར། གཉིས་པ་མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཁྱོད་རང་བཞིན་དམིགས་
པའི་ཐལ་འགྱུར་ཡིན་པར་ཐལ། ཁྱོད་ཤ་པ་རྟགས་སུ་བཀོད་པའི་ཐལ་འགྱུར་ཡང་དག་ཡིན་པ་གང་ཞིག་ཤ་པ་ཤིང་དང་རང་བཞིན་གཅིག་ཡིན་པའི་ཕྱིར། དེ་དག་ལས་ལྡོག་པའི་ཐལ་འགྱུར་བརྒྱད་
པོ་དེའི་མཚན་གཞི་ཡང་རིམ་པ་བཞིན་དུ་བཞག་ཏུ་ཡོད་དེ། མེ་སྟོབས་ཆེན་པོས་ཁྱབ་པར་ནོན་པའི་གཞིར་ཆོས་ཅན། མེ་སྟོབས་ཆེན་པོས་ཁྱབ་པར་ནོན་པ་མ་ཡིན་པར་ཐལ། གྲང་རེག་གི་དངོས་རྒྱུའི་
ནུས་པ་མཐུ་ཅན་ཡོད་པའི་ཕྱིར་ཞེས་པའི་ཐལ་འགྱུར་ལྟ་བུ་དང་པོ་དང། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པའི་གཞིར་ཆོས་ཅན། ཙན་དན་གྱི་མེ་སྟོབས་ཆེན་པོས་ཁྱབ་པར་ནོན་པ་མ་ཡིན་པར་
ཐལ༑ གྲང་རེག་གི་དངོས་རྒྱུའི་ནུས་པ་མཐུ་ཅན་ཡོད་པའི་ཕྱིར་ཞེས་པའི་ཐལ་འགྱུར་ལྟ་བུ་གཉིས་པ་དང། མེ་སྟོབས་ཆེན་པོས་ཁྱབ་པར་ནོན་པའི་དངོས་རྒྱུར་གྱུར་པའི་ཚ་ཞིང་སྲེག་པ་སྟོབས་ཆེན་པོས་ཁྱབ་
པར་ནོན་པའི་གཞིར་ཆོས་ཅན། དེས་ཁྱབ་པར་ནོན་པ་མ་ཡིན་པར་ཐལ། གྲང་རེག་རྒྱུན་ཆགས་སུ་གནས་པ་ཡོད་པའི་ཕྱིར་ཞེས་པའི་ཐལ་འགྱུར་ལྟ་བུ་གསུམ་པ་དང། ཡང་གཞིར་དེར་ཆོས་ཅན། དེས་ཁྱབ་པར་

[073A]༄༅། །ནོན་པ་མ་ཡིན་པར་ཐལ། ཁ་པའི་རེག་བ་རྒྱུན་ཆགས་སུ་གནས་པ་ཡོད་པའི་ཕྱིར་ཞེས་པའི་ཐལ་འགྱུར་ལྟ་བུ་བཞི་པ་དང། ཡང་གཞི་དེར་ཆོས་ཅན། དེས་ཁྱབ་པར་ནོན་པ་མ་ཡིན་པར་ཐལ་
གྲང་རེག་གི་དངོས་རྒྱུའི་ནུས་པ་ཐོགས་མེད་ཡོད་པའི་ཕྱིར། ཞེས་པ་ལྟ་བུ་ལྔ་པ་དང། ཡང་གཞི་དེར་ཆོས་ཅན། དེས་ཁྱབ་པར་ནོན་པ་མ་ཡིན་པར་ཐལ། གྲང་འབྲས་སྤུ་ལོང་བྱེད་རྒྱུན་ཆགས་ཡོད་པའི་ཕྱིར་ཞེས་
པའི་ཐལ་འགྱུར་ལྟ་བུ་དྲུག་པ་དང། དུ་བས་དབེན་པའི་ས་ཕྱོགས་ན་ཆོས་ཅན། དུ་བ་ཡོད་པར་ཐལ། དུ་བའི་དངོས་རྒྱུ་ཡོད་པའི་ཕྱིར་ཞེས་པའི་ཐལ་འགྱུར་ལྟ་བུ་བདུན་པ་དང། བུམ་པ་ཚད་མས་མ་
དམིགས་པའི་ས་ཕྱོགས་ཆོས་ཅན། བུམ་པ་ཚད་མས་དམིགས་པར་ཐལ། བུམ་པ་ཡོད་པའི་ཕྱིར་ཞེས་པའི་ཐལ་འགྱུར་ལྟ་བུ་བརྒྱད་པའི་མཚན་གཞི་ཡིན་པའི་ཕྱིར། དེ་རྣམས་ཀྱི་སྒྲུབ་བྱེད་ནི་གོང་གི་
རིགས་འགྲོས་ཀྱིས་ཤེས་པར་བྱའོ། །གཉིས་པ་སྒྲུབ་བྱེད་མི་འཕེན་པའི་ཐལ་འགྱུར་ཡང་དག་གི་མཚན་ཉིད་ཡོད་དེ། ཐལ་འགྱུར་ཡང་དག་གང་ཞིག་དོན་བཟློག་ན་ཚུལ་གསུམ་མ་ཚང་བ་དེ་དེ་ཡིན་པའི་ཕྱིར་
མཚན་གཞི་ཡོད་དེ། སྒྲ་ཆོས་ཅན། མི་རྟག་པ་ཡིན་པར་ཐལ། བྱས་པ་ཡིན་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། ཐལ་འགྱུར་ལྟར་སྣང་གི་མཚན་ཉིད་ཡོད་དེ། སྐབས་སུ་བབ་པའི་ལན་

[073B] མཚན་གཞི་ཡོད་དེ། སྒྲ་ཆོས་ཅན། རྟག་པ་ཡིན་པར་ཐལ། མིག་ཤེས་ཀྱིས་བཟུང་བྱ་ཡིན་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། ཡང་ཐལ་
འགྱུར་ལ་བཀོད་ཆོད་ཀྱི་སྒོ་ནས་དབྱེ་ན་བཞི་ཡོད་དེ། རྟགས་ཁྱབ་གཉིས་ཀ་མ་གྲུབ་པའི་ཐལ་འགྱུར། རྟགས་མ་གྲུབ་པའི་ཐལ་འགྱུར། ཁྱབ་པ་མ་གྲུབ་པའི་ཐལ་འགྱུར། རྟགས་ཁྱབ་གཉིས་ཀ་གྲུབ་པའི་ཐལ་འགྱུར་
དང་བཞི་ཡོད་པའི་ཕྱིར། དེ་བཞི་སོ་སོའི་མཚན་གཞི་རྣམས་རིམ་པ་བཞིན་དུ་བཞག་ཏུ་ཡོད་དེ། སྒྲ་ཆོས་ཅན། གཞལ་བྱ་མ་ཡིན་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་འགྱུར་ལྟ་བུ་དང་པོ་དང་
སྒྲ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་འགྱུར་ལྟ་བུ་གཉིས་པ་དང། སྒྲ་ཆོས་ཅན། རྟག་པ་ཡིན་པར་ཐལ། གཞལ་བྱ་ཡིན་པའི་ཕྱིར་ཞེས་པའི་ཐལ་འགྱུར་ལྟ་བུ་གསུམ་པའི་
མཚན་གཞི་ཡིན་ཅིང། རྟགས་ཁྱབ་གཉིས་ཀ་གྲུབ་པའི་ཐལ་འགྱུར་ལ། ཁྱབ་རྟགས་གཉིས་ཀ་ཚད་མས་གྲུབ་པ། ཁྱབ་རྟགས་གཉིས་ཀ་ཁས་བླངས་ཀྱིས་གྲུབ་པ། རྟགས་ཚད་མས་གྲུབ་ཅིང་ཁྱབ་པ་ཁས་བླངས་ཀྱིས་
གྲུབ་པ། ཁྱབ་པ་ཚད་མས་གྲུབ་ཅིང་རྟགས་ཁས་བླངས་ཀྱིས་གྲུབ་པའི་ཐལ་འགྱུར་དང་བཞི་ཡོད་པའི་ཕྱིར། དང་པོའི་མཚན་གཞི་ཡོད་དེ། སྒྲ་ཆོས་ཅན། མི་རྟག་པ་ཡིན་པར་ཐལ། བྱས་པ་ཡིན་པའི་ཕྱིར་ཞེས་

[074A]༄༅། །པའི་ཐལ་འགྱུར་དེ་དེ་ཡིན་པའི་ཕྱིར། དེ་ཡང་ཡིན་ཏེ། ཐལ་འགྱུར་འདི་འགོད་བ་སྐབས་སུ་བབ་པའི་རྒོལ་བ་དེས་སྒྲ་རྟག་པར་ཁས་བླངས་ན་ཐལ་འགྱུར་དེའི་རྟགས་ཁྱབ་གཉིས་ཀ་ཚད་
མས་གྲུབ་ཅིང་དམ་བཅའ་ལ་ཁས་བླངས་ཀྱིས་བསལ་བ་འབབས་པས་ཐལ་འགྱུར་འདི་རྒོལ་བ་དེ་ལ་ཐལ་འགྱུར་ཡང་དག་ཏུ་སོང་ལ། རྒོལ་བ་དེས་སྒྲ་རྟག་པར་ཁས་མ་བླངས་ན་རྟགས་ཁྱབ་གཉིས་ཀ་ཚད་མས་གྲུབ་
ཀྱང་དམ་བཅའ་ལ་ཁས་བླངས་ཀྱིས་བསལ་བ་མི་འབབ་པས། ཐལ་འགྱུར་འདི་རྒོལ་བ་དེ་ལ་ཐལ་འགྱུར་ལྟར་སྣང་དུ་སོང་བ་ཡིན་པའི་ཕྱིར། གཉིས་པའི་མཚན་གཞི་ཡོད་དེ། སྒྲ་མིག་ཤེས་ཀྱི་བཟུང་བྱ་དང། མིག་ཤེས་
ཀྱི་བཟུང་བྱ་ཡིན་ན་རྟག་པ་ཡིན་པས་ཁྱབ་པ་ཁས་ལེན་པའི་གང་ཟག་གི་ངོར། སྒྲ་ཆོས་ཅན། རྟག་པ་ཡིན་པར་ཐལ། མིག་ཤེས་ཀྱི་བཟུང་བྱ་ཡིན་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དེ་ཡང་ཡིན་ཏེ། དེ་
ལྟར་ཁས་ལེན་པའི་གང་ཟག་དེས་སྒྲ་མི་རྟག་པར་ཚད་མས་གྲུབ་ན། ཐལ་འགྱུར་དེའི་རྟགས་ཁྱབ་གཉིས་ཀ་ཁས་བླངས་ཀྱིས་གྲུབ་ཅིང། དམ་བཅའ་ལ་ཚད་མས་བསལ་བ་འབབས་པས་ཐལ་འགྱུར་འདི་གང་ཟག་དེ་ལ་
ཐལ་འགྱུར་ཡང་དག་ཏུ་སོང་ལ། གང་ཟག་དེས་སྒྲ་མི་རྟག་པར་ཁས་བླངས་ན། ཐལ་འགྱུར་དེའི་རྟགས་ཁྱབ་གཉིས་ཀ་ཁས་བླངས་ཀྱིས་གྲུབ་ཅིང། དམ་བཅའ་ལ་ཁས་བླངས་ཀྱི་བསལ་བ་ཡང་འབབས་པས། གང་

[074B] གང་ཟག་དེས་སྒྲ་མི་རྟག་པར་ཚད་མས་ཀྱང་མ་གྲུབ། ཁས་བླངས་པའང་མིན་ན། རྟགས་ཁྱབ་ཁས་བླངས་ཀྱིས་གྲུབ་ཀྱང། དམ་བཅའ་ལ་བསལ་བ་མི་
འབབས་པས། གང་ཟག་དེ་ལ་ཐལ་འགྱུར་ལྟར་སྣང་དུ་སོང་བ་ཡིན་པའི་ཕྱིར། གསུམ་པའི་མཚན་གཞི་ཡོད་དེ། སྒྲ་བྱས་པ་དང། བྱས་ན་རྟག་པས་ཁྱབ་པ་ཁས་ལེན་པའི་གང་ཟག་གི་ངོར། སྒྲ་ཆོས་ཅན། རྟག་པ་
ཡིན་པར་ཐལ། བྱས་པ་ཡིན་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དེ་ཡང་ཡིན་ཏེ། གང་ཟག་དེས་སྒྲ་མི་རྟག་པར་ཚད་མས་གྲུབ་ན། རྟགས་ཚད་མ་དང་ཁྱབ་པ་ཁས་བླངས་ཀྱིས་གྲུབ་ཅིང། དམ་བཅའ་
ལ་ཚད་མས་བསལ་བ་འབབས་པས། གང་ཟག་དེ་ལ་ཐལ་འགྱུར་ཡང་དག་དང། དེ་འདྲའི་གང་ཟག་དེས་སྒྲ་མི་རྟག་པར་ཁས་བླངས་ན། རྟགས་ཚད་མ་དང་ཁྱབ་པ་ཁས་བླངས་ཀྱིས་གྲུབ་ཅིང། དམ་བཅའ་ལ་ཁས་
བླངས་ཀྱིས་བསལ་བ་འབབས་པས། གང་ཟག་དེ་ལ་ཐལ་འགྱུར་ཡང་དག་དང། གང་ཟག་དེས་སྒྲ་མི་རྟག་པར་ཚད་མས་ཀྱང་མ་གྲུབ། ཁས་བླངས་པའང་མིན་ན། ཐལ་འགྱུར་དེའི་རྟགས་ཚད་མ་དང་ཁྱབ་པ་ཁས་
བླངས་ཀྱིས་གྲུབ་ཀྱང། དམ་བཅའ་ལ་བསལ་པ་མི་འབབས་པས། གང་ཟག་དེ་ལ་ཐལ་འགྱུར་ལྟར་སྣང་དུ་སོང་བ་ཡིན་པའི་ཕྱིར། བཞི་པའི་མཚན་གཞི་ཡོད་དེ། སྒྲ་རྟག་པ་དང། རྟག་པ་ཡིན་ན་མ་བྱས་པ་ཡིན་པས་ཁྱབ་

[075A]༄༅། །པ་ཁས་ལེན་པའི་གང་ཟག་གི་ངོར། སྒྲ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་འགྱུར་དེ་དེ་ཡིན་པའི་ཕྱིར། དེ་ཡང་ཡིན་ཏེ། དེ་འདྲའི་གང་ཟག་དེས་སྒྲ་བྱས་པར་
ཚད་མས་གྲུབ་ན། ཁྱབ་པ་ཚད་མ་དང། རྟགས་ཁས་བླངས་ཀྱིས་གྲུབ་ཅིང། དམ་བཅའ་ལ་ཚད་མས་བསལ་བ་འབབས་པས། གང་ཟག་དེ་ལ་ཐལ་འགྱུར་ཡང་དག་དང། གང་ཟག་དེས་སྒྲ་བྱས་པར་ཚད་མས་ཀྱང་མ་གྲུབ། ཁས་
ཁྱབ་པ་ཚད་མ་དང། རྟགས་ཁས་བླངས་ཀྱིས་གྲུབ་ཅིང། དམ་བཅའ་ལ་ཁས་བླངས་ཀྱིས་བསལ་བ་འབབས་པས། གང་ཟག་དེ་ལ་ཐལ་འགྱུར་ཡང་དག་དང། གང་ཟག་དེས་སྒྲ་བྱས་པར་ཚད་མས་ཀྱང་མ་གྲུབ། ཁས་
བླངས་པའང་མིན་ན། ཁྱབ་པ་ཚད་མ་དང། རྟགས་ཁས་བླངས་ཀྱིས་གྲུབ་ཀྱང་དམ་བཅའ་ལ་བསལ་བ་མི་འབབས་པས། གང་ཟག་དེ་ལ་ཐལ་འགྱུར་ལྟར་སྣང་དུ་གྱུར་བ་ཡིན་པའི་ཕྱིར། དེ་ལྟར་ན་ཐལ་འགྱུར་ལ་
བཀོད་ཚོད་ཀྱི་སྒོ་ནས་དབྱེ་ན་བཅུ་བཞི་ཡོད་དེ། ཁྱབ་རྟགས་གཉིས་ཀ་མ་གྲུབ་པ་དང། རྟགས་མ་གྲུབ་པ་དང། ཁྱབ་པ་མ་གྲུབ་པ་དང། ཁྱབ་རྟགས་གཉིས་ཀ་ཚད་མས་གྲུབ་ལ། དམ་བཅའ་ལ་བསལ་བ་མེད་པ་དང་
ཁྱབ་རྟགས་གཉིས་ཀ་ཁས་བླངས་ཀྱིས་གྲུབ་ལ། དམ་བཅའ་ལ་བསལ་བ་མེད་པ་དང། རྟགས་ཚད་མ་དང་ཁྱབ་པ་ཁས་བླངས་ཀྱིས་གྲུབ་ལ། དམ་བཅའ་ལ་བསལ་བ་མེད་པ་དང། ཁྱབ་པ་ཚད་མ་དང་རྟགས་ཁས་བླངས་

[075B] དམ་བཅའ་ལ་བསལ་བ་མེད་པའི་ཐལ་འགྱུར་བདུན་ནི་རང་འགོད་ཡུལ་གྱི་རྒོལ་བ་ལ་ལྟོས་ཏེ་ལྟར་སྣང་བདུན་དང། རྟགས་ཁྱབ་གཉིས་ཀ་ཚད་མས་གྲུབ་ཅིང་དམ་བཅའ་ལ་ཁས་བླངས་ཀྱིས་བསལ་བ་
འབབས་པའི་ཐལ་འགྱུར་དང། རྟགས་ཁྱབ་གཉིས་ཀ་ཁས་བླངས་ཀྱིས་གྲུབ་ཅིང། དམ་བཅའ་ལ་ཚད་མས་བསལ་བ་འབབ་པའི་ཐལ་འགྱུར་དང། རྟགས་ཁྱབ་གཉིས་ཀ་ཁས་བླངས་ཀྱིས་གྲུབ་ཅིང། དམ་བཅའ་ལ་
ཁས་བླངས་ཀྱིས་བསལ་བ་འབབ་པའི་ཐལ་འགྱུར་དང། རྟགས་ཚད་མ་དང། ཁྱབ་པ་ཁས་བླངས་ཀྱིས་གྲུབ་ཅིང་དམ་བཅའ་ལ་ཚད་མས་བསལ་བ་འབབ་པའི་ཐལ་འགྱུར་དང། རྟགས་ཚད་མ་དང་ཁྱབ་པ་ཁས་བླངས་
ཀྱིས་གྲུབ་ཅིང་དམ་བཅའ་ལ་ཁས་བླངས་ཀྱིས་བསལ་བ་འབབ་པའི་ཐལ་འགྱུར་དང། ཁྱབ་པ་ཚད་མ་དང། རྟགས་ཁས་བླངས་ཀྱིས་གྲུབ་ཅིང། དམ་བཅའ་ལ་ཚད་མས་བསལ་བ་འབབ་པའི་ཐལ་འགྱུར་དང། ཁྱབ་
པ་ཚད་མ་དང། རྟགས་ཁས་བླངས་ཀྱིས་གྲུབ་ཅིང། དམ་བཅའ་ལ་ཁས་བླངས་ཀྱིས་བསལ་བ་འབབ་པའི་ཐལ་འགྱུར་བདུན་ནི་རང་འགོད་པ་སྐབས་སུ་བབ་པའི་རྒོལ་བ་ལ་ལྟོས་ཏེ་ཡང་དག་བདུན་ཏེ་བཅུ་བཞི་ཡོད་
པའི་ཕྱིར། སྐབས་བབ་ཀྱི་རྒོལ་བ་ལ་ལྟོས་ཏེ་ཡང་དག་བདུན་གྱི་དང་པོ་ལྔ་རང་རྒྱུད་མི་འཕེན་པ་དང། ཕྱི་མ་གཉིས་རང་རྒྱུད་འཕེན་པའི་ཐལ་འགྱུར་ཡང་དག་ཡིན་ནོ། །གཞན་ཡང་ཐལ་འགྱུར་གང་དང་གང་གི་དམ་

[076A]༄༅། །བཅའ་ལ་ཚད་མས་བསལ་བ་འབབ་ཅེས་པའི་སྐབས་ཀྱི་ཚད་མས་བསལ་བ་འབབ་ཚུལ་བཞག་ཏུ་ཡོད་དེ། ཐལ་འགྱུར་དེའི་བསལ་བ་ལ་འདོད་ལན་བཏབ་པས། ཁས་བླངས་པའི་དོན་
ཚད་མས་བསལ་བ་ཞིག་ལ། ཐལ་འགྱུར་དེའི་དམ་བཅའ་ལ་ཚད་མས་བསལ་བ་འབབ་པ་ཞེས་ཟེར་བ་ཡིན་ཅིང། དཔེར་ན། སྒྲ་ཆོས་ཅན། རྟག་པ་ཡིན་པར་ཐལ། ཞེས་བཀོད་པ་ལྟ་བུ་ལ་འདོད་ལན་
བཏབ་ན། སྒྲ་རྟག་པར་ཁས་ལེན་དགོས་ལ། སྒྲ་རྟག་པ་ནི་ཚད་མས་བསལ་བ་ཡིན་པའི་ཕྱིར། ཐལ་འགྱུར་དེའི་དམ་བཅའ་ལ་ཁས་བླངས་ཀྱིས་བསལ་བ་བབ་ན། ཐལ་འགྱུར་དེའི་དམ་བཅའ་ལ་ཚད་
མས་བསལ་བ་འབབ་དགོས་པ་ཡང་མིན་ཏེ། དཔེར་ན། སྒྲ་རྟག་པར་ཁས་བླངས་ཤིང། བྱས་པར་ཡང་ཁས་བླངས་པ་ལ། སྒྲ་ཆོས་ཅན། རྒྱུ་ལས་སྐྱེས་པ་ཡིན་པར་ཐལ། བྱས་པ་ཡིན་པའི་ཕྱིར་ཞེས་
པའི་ཐལ་འགྱུར་བཀོད་པའི་ཚེ། འདོད་ལན་བཏབ་པས་དམ་བཅའ་དེ་ལ་ཁས་བླངས་ཀྱིས་བསལ་བ་འབབ་ཀྱང་ཚད་མས་བསལ་བ་མི་འབབ་པའི་ཕྱིར། ཐལ་འགྱུར་ཀྱི་རྟགས་ཚད་མས་གྲུབ་ཅེས་པ་ནི་
ཐལ་འགྱུར་དེའི་རྟགས་ཐལ་འགྱུར་དེའི་ཤེས་འདོད་ཆོས་ཅན་གྱི་སྟེང་དུ་ཚད་མས་གྲུབ་པ་ཞིག་ལ་འདོད་དགོས་སོ། །གསུམ་པ་རྟགས་ཆོས་དོན་གསུམ་ངོས་འཛིན་ཚུལ་ཡོད་དེ། ཐལ་འགྱུར་གཅིག་ལ་

[076B] རྟག་པ་དེ། སྒྲ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་འགྱུར་དེའི་རྟགས་དང། མི་རྟག་པ་དེ་དེ་འདྲའི་ཐལ་འགྱུར་གྱི་རྟགས་ལོག་དང། མ་བྱས་པ་དེ་དེ་འདྲའི་ཐལ་
འགྱུར་གྱི་ཐལ་ཆོས་དང། བྱས་པ་དེ་དེ་འདྲའི་ཐལ་འགྱུར་གྱི་ཆོས་ལོག་དང། སྒྲ་ཐལ་འགྱུར་དེའི་རྩོད་གཞི་ཡིན་ཞིང། དེ་གཞན་ལ་ཡང་རིགས་འདྲ་བ་ཡིན་པའི་ཕྱིར། བཞི་པ་ཐལ་འགྱུར་གྱི་ལན་གདབ་ཚུལ་བཤད་པ་ནི་
ཐལ་འགྱུར་དེའི་བསྒྲུབ་བྱའི་ཆོས་ཆོས་ཅན་གྱི་སྟེང་དུ་ཚད་མས་གྲུབ་ཅིང། རང་ལ་ཁས་ལེན་འགལ་བའི་ཉེས་པ་མི་འབྱུང་ཚེ། འདོད་ཅེས་ལན་གདབ་པར་བྱ་ཞིང། ཐལ་འགྱུར་དེའི་རྟགས་ཆོས་ཅན་གྱི་སྟེང་དུ་ཚད་མས་
མ་གྲུབ་ཅིང། རང་ལ་ཁས་ལེན་འགལ་བའི་ཉེས་པ་མི་འབྱུང་ཚེ། རྟགས་མ་གྲུབ་ཅེས་ལན་གདབ་པར་བྱའོ། །ཐལ་འགྱུར་དེའི་དངོས་ཁྱབ་ཚད་མས་མ་གྲུབ་ཅིང་རང་གིས་ཀྱང་ཁས་མ་བླངས་ན། ཁྱབ་པ་མ་གྲུབ་
ཅེས་ལན་གདབ་པར་བྱ་དགོས་སོ། །གསུམ་པ་རྩོད་པ་སྤོང་བ་ལ་ཁོ་ན་རེ། སྒྲ་ཆོས་ཅན། མ་བྱས་པ་ཡིན་པར་ཐལ། རྟག་པ་ཡིན་པའི་ཕྱིར་ཞེས་པའི་ཐལ་འགྱུར་ཆོས་ཅན། ལན་གྱིས་ཟློག་པར་མི་ནུས་པའི་ཐལ་
འགྱུར་ཡིན་པར་ཐལ། རང་འགོད་པ་སྐབས་སུ་བབས་པའི་རྒོལ་བས་ལན་གྱིས་ཟློག་པར་མི་ནུས་པའི་ཐལ་འགྱུར་ཡིན་པའི་ཕྱིར་ཟེར་ན་མ་ཁྱབ། རྟགས་གྲུབ་སྟེ། སྒྲ་རྟག་པ་དང་བྱས་པར་ཁས་བླངས་ཤིང། རྟག་

[077A]༄༅། །ན་མ་བྱས་པས་ཁྱབ་པ་ཁས་ལེན་པའི་རྒོལ་བས་ལན་དོན་མཐུན་མི་ཐེབས་པའི་ཕྱིར། འདོད་མི་ནུས་ཚུལ་གོང་དུ་བསྒྲུབས་ཟིན། ཡང་ཁོ་ན་རེ། དེ་འདྲའི་ཐལ་འགྱུར་དེ་ཆོས་ཅན། ཐལ་
འགྱུར་ལྟར་སྣང་ཡིན་པར་ཐལ། ཐལ་འགྱུར་ལྟར་སྣང་བདུན་པོ་གང་རུང་ཡིན་པའི་ཕྱིར་ཟེར་ན་མ་ཁྱབ། མ་གྲུབ་ན། དེ་འདྲའི་ཐལ་འགྱུར་ཆོས་ཅན། ཐལ་འགྱུར་ལྟར་སྣང་བདུན་པོ་གང་རུང་ཡིན་པར་ཐལ་
རྟགས་མ་གྲུབ་པའི་ཐལ་འགྱུར་ཡིན་པའི་ཕྱིར། འདོད་མི་ནུས་ཏེ། ཐལ་འགྱུར་ཡང་དག་ཡིན་པའི་ཕྱིར། དེར་ཐལ། རང་རྒྱུད་འཕེན་པའི་ཐལ་འགྱུར་ཡང་དག་ཡིན་པའི་ཕྱིར། ཡང་ཁོ་ན་རེ། སྒྲ་ཆོས་ཅན། རྟག་པ་ཡིན་པར་
ཐལ༑ མིག་ཤེས་ཀྱི་བཟུང་བྱ་ཡིན་པའི་ཕྱིར་ཞེས་པའི་ཐལ་འགྱུར་ཆོས་ཅན། ཐལ་འགྱུར་ཡང་དག་ཡིན་པར་ཐལ། སྒྲ་མིག་ཤེས་ཀྱི་བཟུང་བྱར་ཁས་བླངས། མིག་ཤེས་ཀྱི་བཟུང་བྱ་ཡིན་ན་རྟག་པ་ཡིན་པས་
ཁྱབ་པ་ཁས་བླངས། སྒྲ་མི་རྟག་པར་ཚོད་མས་མ་གྲུབ་ཀྱང། སྒྲ་མི་རྟག་པར་ཁས་བླངས་པའི་རྒོལ་བའི་ངོར་ཐལ་འགྱུར་ཡང་དག་ཡིན་པའི་ཕྱིར་ཟེར་ན་མ་ཁྱབ། རྟགས་གྲུབ་སྟེ། དེ་འདྲའི་ཐལ་འགྱུར་དེ་རྒོལ་
པ་དེ་ལ་ཐལ་འགྱུར་ཡང་དག་ཏུ་སོང་ཞིང། རྒོལ་བ་དེས་ཀྱང་ལན་གྱིས་ཟློག་པར་མི་ནུས་པ་ཡིན་པའི་ཕྱིར། འདོད་མི་ནུས་ཏེ། ཐལ་འགྱུར་ལྟར་སྣང་ཡིན་པའི་ཕྱིར། ཡང་ཁོ་ན་རེ། དེ་འདྲའི་ཐལ་འགྱུར་དེ་ཆོས་ཅན་

[077B] རང་ཉིད་ཐལ་འགྱུར་ཡང་དག་ཏུ་སོང་བའི་རྒོལ་བས་རང་ཉིད་ལ་ལན་དོན་མཐུན་མི་ཐེབས་པ་ཡང་ཡིན་པའི་གཞི་མཐུན་པར་གྱུར་པའི་
ཐལ་ངག་རྣམ་དག་ཡིན་པར་ཐལ། དེ་འདྲའི་གཞི་མཐུན་པར་གྱུར་པའི་ཐལ་ངག་ཡིན་པའི་ཕྱིར་ཟེར་ན་མ་ཁྱབ། རྟགས་གྲུབ་སྟེ། དེ་དེ་འདྲའི་གཞི་མཐུན་པར་གྱུར་པ་གང་ཞིག་ཐལ་ངག་ཡིན་པའི་ཕྱིར། དང་
པོ་གྲུབ་སྟེ། དེ་འདྲའི་ཐལ་འགྱུར་དེ། རང་ཉིད་ཐལ་འགྱུར་ཡང་དག་ཏུ་སོང་བའི་རྒོལ་བ་ཡོད་པ་གང་ཞིག་རང་ཉིད་ཐལ་འགྱུར་ཡང་དག་ཏུ་སོང་བའི་རྒོལ་བས་རང་ཉིད་ལ་ལན་དོན་མཐུན་མི་ཐེབས་པ་ཡིན་པའི་
ཕྱིར༑ གོང་དུ་འདོད་ན། དེ་འདྲའི་ཐལ་འགྱུར་ཆོས་ཅན། དེ་འདྲའི་གཞི་མཐུན་པར་གྱུར་པའི་ཐལ་ངག་རྣམ་དག་མ་ཡིན་པར་ཐལ། དེ་འདྲའི་གཞི་མཐུན་པའི་ཐལ་ངག་ལྟར་སྣང་ཡིན་པའི་ཕྱིར། གཉིས་པ་
ཞར་ལ། རྒོལ་ཕྱི་རྒོལ་དབང་པོ་གསུམ་གྱི་རྣམ་གཞག་བཤད་པ་ལ་གཉིས། དངོས་དང། རྩོད་པ་བྱེད་པའི་རྣམ་གཞག་གོ། དང་པོ་ནི། སྔ་རྒོལ་གྱི་མཚན་ཉིད་ཡོད་དེ། རྒོལ་བ་གང་ཞིག་སྒྲུབ་བྱེད་འགོད་པར་
ཁས་ལེན་པའི་གང་ཟག་དེ་དེ་ཡིན་པའི་ཕྱིར། དེ་ལ་དབྱེ་ན་གཉིས་ཡོད་དེ། སྔ་རྒོལ་ཡང་དག་དང། སྔ་རྒོལ་ལྟར་སྣང་གཉིས་ཡོད་པའི་ཕྱིར། དང་པོའི་མཚན་ཉིད་ཡོད་དེ། སྔ་རྒོལ་གང་ཞིག་རང་གི་སྒྲུབ་བྱེད་འགོད་

[078A]༄༅། །པར་ཁས་བླངས་པའི་དོན་དེ་གཞན་གྱིས་སུན་འབྱིན་མི་ནུས་པ་དེ་དེ་ཡིན་པའི་ཕྱིར། གཉིས་པའི་མཚན་ཉིད་ཡོད་དེ། སྔ་རྒོལ་གང་ཞིག་རང་གི་སྒྲུབ་བྱེད་འགོད་པར་ཁས་བླངས་པའི་དོན་དེ་གཞན་
གྱིས་སུན་འབྱིན་ནུས་པ་དེ་དེ་ཡིན་པའི་ཕྱིར། ཕྱི་རྒོལ་གྱི་མཚན་ཉིད་ཡོད་དེ། རྒོལ་བ་གང་ཞིག་སུམ་འབྱིན་བརྗོད་པར་ཁས་ལེན་པའི་གང་ཟག་དེ་དེ་ཡིན་པའི་ཕྱིར། དབྱེ་ན་གཉིས་ཡོད་དེ། ཡང་དག་དང་
ལྟར་སྣང་གཉིས་ཡོད་པའི་ཕྱིར། དབང་པོའི་མཚན་ཉིད་ཡོད་དེ། སྔ་རྒོལ་ཕྱི་རྒོལ་རྒྱལ་ཕམ་ཤན་འབྱེད་པའི་གྲྭར་ཞུགས་པའི་གང་ཟག་དེ་དེ་ཡིན་པའི་ཕྱིར། དབྱེ་ན་གསུམ་ཡོད་དེ། ཤན་འབྱེད་པའི་དབང་
པོ༑ རྗེས་སུ་བརྗོད་པའི་དཔང་པོ། ཚར་གཅོད་པའི་དཔང་པོ་དང་གསུམ་ཡོད་པའི་ཕྱིར། མཚན་གཞི་རིམ་པ་བཞིན་དུ་བཞག་ཏུ་ཡོད་དེ། བློ་གཟུ་བོར་གནས་པའི་སྒོ་ནས་རྩོད་པ་ལེགས་ཉེས་སོ་སོར་འབྱེད་
པའི་གང་ཟག་ལྟ་བུ་དང་པོ་དང། བློ་གཟུ་པོར་གནས་པའི་སྒོ་ནས་ལེགས་ཉེས་ཤན་མི་འབྱེད་པར་དེ་དག་མ་འཁྲུག་པར་སོ་སོར་བརྗོད་པའི་གང་ཟག་ལྟ་བུ་གཉིས་པ་དང། དེ་གཉིས་ཀྱི་ནང་ནས་ལེགས་པ་ལ་
གཟེངས་བསྟོད་པ་དང། ཉེས་པ་ལ་སྨད་པའི་སྒོ་ནས་གྲུབ་མཐའ་དེ་འདོར་དུ་འཇུག་ཅིང། གྲུབ་མཐའ་ལ་ཞེན་པས་མི་འདོར་ན་ཡུལ་ནས་སྐྲོད་པ་ལ་སོགས་པའི་སྒོ་ནས་ཚར་གཅོད་པའི་གང་ཟག་ལྟ་བུ་གསུམ་

[078B] གཉིས་པ་རྩོད་པ་བྱེད་པའི་རྣམ་གཞག་ལ། གང་ལ་རྩོད་པའི་གནས་དང། ཇི་ལྟར་རྩོད་པའི་ཚུལ་དང། རྩོད་པ་བྱས་པའི་འབྲས་བུ་དང་གསུམ། དང་པོ་གང་ལ་རྩོད་པའི་
གནས་ལ་གསུམ་ཡོད་དེ། མྱོང་བས་རྟོགས་པར་བྱ་པའི་མངོན་འགྱུར་དང། རྟགས་ལ་བརྟེན་ནས་རྟོགས་པར་བྱ་བའི་ལྐོག་གྱུར་དང། ཡིད་ཆེས་པའི་རྟགས་ལ་བརྟེན་ནས་རྟོགས་པར་བྱ་པའི་ཤིན་ཏུ་ལྐོག་
གྱུར་དང་གསུམ་ཡོད་པའི་ཕྱིར། དེ་དག་ལ་རྩོད་པའི་གྲུབ་མཐའ་ཡང་གསུམ་དུ་ཡོད་དེ། ཡོད་པ་ལ་མེད་པར་འཛིན་པའི་སྐུར་འདེབས་དང། མེད་པ་ལ་ཡོད་པར་འཛིན་པའི་སྒྲོ་འདོགས་དང། ཡོད་
མེད་ཇི་ལྟ་བ་བཞིན་དུ་འཛིན་པའི་དབུ་མའི་གྲུབ་མཐའ་དང་གསུམ་ཡོད་པའི་ཕྱིར། དེ་དག་གི་ནང་ནས་ལྐོག་གྱུར་གཏན་ལ་འབེབས་བྱེད་ལ་གཉིས་ཡོད་དེ། སྒྲུབ་བྱེད་དང་སུན་འབྱིན་གཉིས་ཡོད་པའི་
ཕྱིར༑ དང་པོ་ལ་གཉིས་ཡོད་དེ། བསྒྲུབ་བྱ་གོ་བྱེད་ཀྱི་གཏན་ཚིགས་དང། བསྒྲུབ་བྱ་གཞན་ལ་འདོམས་བྱེད་ཀྱི་སྒྲུབ་ངག་གཉིས་ཡོད་པའི་ཕྱིར། གཉིས་པ་སུན་འབྱིན་ལ་ཡང་གཉིས་ཡོད་དེ། ཡང་དག་དང་
ལྟར་སྣང་གཉིས་ཡོད་པའི་ཕྱིར། དང་པོ་ཡོད་དེ། གཞན་གྱི་བློ་ངོར་རྟགས་བཀོད་པ་དང། རྗེས་སུ་འགྲོ་ལྡོག་གང་རུང་བརྗོད་ཅིང་འདོད་པའི་དོན་ལ་བསལ་པ་འབབ་པའི་ངག་ལྟ་བུ་དེ་དེ་ཡིན་པའི་ཕྱིར། གཉིས་

[079A]༄༅། །པ་སུན་འབྱིན་ལྟར་སྣང་ལ་གསུམ་ཡོད་དེ། རྟགས་མེད་པ་མཚོན་ཆ་ཁྲི་སྦྱོགས་དང། ཁྱབ་པ་མེད་པ་དཔའ་པོ་ལག་རྡུམ་དང། གསལ་བ་མེད་པ་རྨ་བྱ་དུག་འཇོམས་ཀྱི་ཐལ་འགྱུར་དང་
གསུམ་ཡོད་པའི་ཕྱིར། གཉིས་པ་ཇི་ལྟར་རྩོད་པའི་ཚུལ་ལ་གཉིས་ཡོད་དེ། རྩོད་ཚུལ་དངོས་དང། རྩོད་ཚུལ་གྱི་ཡན་ལག་གཉིས་ཡོད་པའི་ཕྱིར།  རྩོད་པའི་རང་བཞིན་རྗེས་པར་བྱ་བ་དང་
བརྡ་འཕྲོད་པར་བྱ་བའི་དོན་དུ་ཆོག་གི་ལམ་སྦྱོང་བར་བྱེད་པ་དང། དེས་གྲུབ་པའི་སྐབས་དོན་སེམས་པར་བྱེད་པ་རྣམས་དེ་ཡིན་པའི་ཕྱིར། གཉིས་པ་དེའི་ཡན་ལག་ལ་བཞི་ཡོད་དེ། དྲི་བ་དང་ལན་འདེབས་པའི་ཚུལ་
དང༑ རྩོད་པ་ལ་མཁས་པའི་རྒྱུ་དང། མཛོས་པའི་རྒྱན་དང། རྩོད་པའི་བསམ་པ་དང། རྩོད་པའི་དཔེ་དང་བཞི་ཡོད་པའི་ཕྱིར། དང་པོ་ལ་གཉིས་ཡོད་དེ། དྲི་པའི་ཚུལ་དང། ལན་འདེབས་པའི་ཚུལ་གཉིས་ཡོད་པའི་
ཕྱིར༑ དང་པོ་རྩོད་པའི་ཚེ་དྲི་བའི་རིགས་གསུམ་ཡོད་དེ། ཁྱད་པར་གྱི་གཞི་འདྲི་བ་དང། དེའི་སྟེང་དུ་ཁྱད་པར་གྱི་ཆོས་འདྲི་བ་དང། དེའི་སྒྲུབ་བྱེད་འདྲི་བ་དང་གསུམ་ཡོད་པའི་ཕྱིར། གཉིས་པ་ལན་འདེབས་པའི་ཚུལ་
ལ་གསུམ་ཡོད་དེ། མགོ་གཅིག་པ་དང། རྣམ་པར་ཕྱེ་བ་དང། བཏང་སྙོམས་སུ་བཞག་པར་བྱ་བ་དང་གསུམ་ཡོད་པའི་ཕྱིར། གཉིས་པ་རྩོད་པ་ལ་མཁས་པའི་རྒྱུ་དང། མཛོས་པའི་རྒྱན་བཞག་ཏུ་ཡོད་དེ། སྐྱེས་

[079B] སྒྲ་ཚད་ལ་བློ་སྦྱང་བ་དང། རང་དང་གཞན་གྱི་གཞུང་ལ་ལེགས་པར་སྦྱང་པ་རྣམས་ནི་རྩོད་པ་ལ་མཁས་པའི་རྒྱུ་དང། རྩོད་པའི་ཚེ་བཞིན་གྱི་དཀྱིལ་འཁོར་འཛུམ་པ་དང་
དོན་དང་ལྡན་ཞིང་གསལ་ལ་འཇམ་པའི་ངག་དང་ལྡན་པ་དང། སྒྱིད་ལུག་པ་དང། ང་རྒྱལ་མེད་པ་རྣམས་ནི་རྩོད་པ་མཛོས་པའི་རྒྱན་ཡིན་པའི་ཕྱིར། གསུམ་པ་རྩོད་པའི་བསམ་པ་ལ་རྩོད་པའི་བསམ་པ་ཐ་
ཤལ་དང། ཕུལ་དུ་བྱུང་བ་གཉིས་ཡོད་དེ། ཕ་རོལ་པོ་དམའ་བར་འདོད་པའི་ཞེ་སྡང་དང། རང་ཉིད་མཐོ་བར་འདོད་པའི་འདོད་ཆགས་དང། རིགས་ལམ་འདོར་བར་འདོད་པའི་གཡོ་སྒྱུ་རྣམས་ནི་རྩོད་པའི་
བསམ་པ་ཐ་ཤལ་དང། རང་གིས་རྟོགས་པར་འདོད་པའི་གུས་པ་དང། གཞན་གྱིས་ལོག་རྟོག་བསལ་བར་འདོད་པའི་སྙིང་རྗེ་དང། ཕ་རོལ་པོ་ལ་ཟབ་མོའི་ཆོས་སྟོན་པར་འདོད་པའི་བྱམས་པ་རྣམས་ནི་
རྩོད་པའི་བསམ་པ་ཕུལ་དུ་བྱུང་བ་ཡིན་པའི་ཕྱིར། བཞི་པ་རྩོད་པའི་དཔེ་ལ་ཡང་རྩོད་པ་ངན་པའི་དཔེ་དང། རྣམ་པར་དག་པའི་དཔེ་གཉིས་ཡོད་དེ། རྟབ་པའི་ཚིག་དགྲ་བོས་ཉེ་བར་གཏུགས་པ་ལྟ་བུ་
དང༑ བཞིན་འགྱུར་བའི་མདོག་མཚོན་ཆ་ཁ་ཕྱེ་བ་ལྟ་བུ་དང། ང་རོ་མི་སྙན་པ་ཤ་ཟས་ཐེབས་བ་ལྟ་བུ་རྣམས་ནི་རྩོད་པ་ངན་པའི་དཔེ་དང། རང་དང་གཞན་གྱི་གཏི་མུག་གཅོད་པ་འཁོར་ལོ་ལྟ་བུ་དང། སུན་

[080A]༄༅། །འབྱིན་པའི་རླུང་གིས་མི་གཡོ་བ་ལྷུན་པོ་ལྟ་བུ་དང། ཚིག་དང་དོན་ལ་མ་རྨོངས་པ་ཐུབ་པའི་དབང་པོའི་སྲས་ལྟ་བུ་རྣམས་ནི་རྩོད་པ་རྣམ་པར་དག་པའི་དཔེ་ཡིན་པའི་ཕྱིར། གསུམ་
པ་རྩོད་པའི་འབྲས་བུ་ལ་ཡང་མ་དག་པའི་རྩོད་པའི་འབྲས་བུ་དང། རྣམ་པར་དག་པའི་རྩོད་པའི་འབྲས་བུ་གཉིས་ཡོད་དེ། རང་ཉིད་ཉོན་མོངས་པས་ཡིད་དཀྲུགས་པ་དང། སྐྱེ་པོ་བརྒྱ་ཕྲག་མང་པོས་སྨོད་
པར་བྱེད་པ་དང། ཚེ་རབས་གཞན་དུ་རྣམ་སྨིན་ཡིད་དུ་མི་འོང་བ་མྱོང་བར་འགྱུར་བ་རྣམས་ནི་མ་དག་པའི་རྩོད་པའི་འབྲས་བུ་དང། རྟོགས་པ་འཕེལ་བས་རང་རྒྱུད་ཚིམ་པ་དང། སྙན་པའི་གྲགས་
པས་ཕྱོགས་ཀུན་ཏུ་ཁྱབ་པ་དང། བསྟན་པ་བསྲུང་བའི་ཆོས་ཀྱི་རྒྱལ་པོ་ཐོབ་པར་འགྱུར་བ་རྣམས་ནི་རྣམ་པར་དག་པའི་རྩོད་པའི་འབྲས་བུ་ཡིན་པའི་ཕྱིར། དེ་ལྟར་ན་སྔར་བཤད་པའི་རྩོད་པའི་སྐྱོན་ཡོན་
སོགས་ཇི་ལྟ་བ་བཞིན་ཤེས་པར་བྱས་ནས་རྩོད་པའི་སྐྱོན་གྱི་རིགས་ཐམས་ཅད་སྤངས་ཏེ། རྒྱལ་བའི་གསུངས་རབ་དགོངས་འགྲེལ་དང་བཅས་པ་ཐམས་ཅད་ཀྱི་ཚིག་དོན་མཐའ་དག་དགག་སྒྲུབ་དང་བརྒལ་
རྟགས་སོགས་ཀྱི་སྒོ་ནས་གཏན་ལ་ཕབ་ན་སངས་རྒྱས་ཀྱི་བསྟན་པ་འཛིན་པར་འགྱུར་གྱི། རང་ཉིད་མཐོ་བར་འདོད་པ་དང། ཕ་རོལ་པོ་དམའ་བར་འདོད་པ་སོགས་ཀུན་སློང་ཕྱིན་ཅི་ལོག་དང་ལྡན་པའི་སྒོ་ནས་

[080B] བདག་བདེ་ལེགས་སུ་འདོད་པ་རྣམས་ཀྱིས་ནི་གནས་འདི་
དག་ལ་བླང་དོར་མ་འཆུག་པར་བྱེད་པ་ལ་ཤིན་ཏུ་གཟབས་དགོས་ཏེ། རིགས་རྒྱན་ལས། དེ་ལྟར་ན་ཇི་སྐད་བཤད་པའི་རྩོད་པའི་སྐྱོན་རྣམས་ལེགས་པར་ཤེས་པར་བྱས་ཏེ། རྩོད་པའི་སྐྱོན་རྣམས་སྤངས་ནས་བདེ་
པར་གཤེགས་པའི་གསུང་རབ་ཀྱི་དོན་ལ་དགག་སྒྲུབ་བྱས་ནས་སངས་རྒྱས་ཀྱི་བསྟན་པ་འཛིན་པར་འགྱུར་པ་ཡིན་གྱི། ཀུན་སློང་ཕྱིན་ཅི་ལོག་དང་ལྡན་པས་དགག་སྒྲུབ་བྱེད་པ་ནི་འཁོར་བར་འཆིང་བའི་རྒྱུ་ཆེན་
པོར་འགྱུར་བ་ཡིན་པས། བདག་ལེགས་སུ་འདོད་པ་རྣམས་ཀྱིས་གནས་འདི་དག་ལ་གཟབས་པར་བྱའོ་ཞེས་གསུངས་པའི་ཕྱིར།    ༈    དགག་བཞག་
སྤོང་གསུམ་ལས། དང་པོ་ལ་ཁ་ཅིག་ན་རེ། ཆོས་དེའི་དོན་རང་མཚན་གྱི་གཞན་སེལ་ཡིན་ན། ཆོས་དེའི་གཞན་སེལ་ཡིན་པས་ཁྱབ་ཟེར་ན། བློ་མ་ཡིན་པ་ལས་ལོག་པ་ཆོས་ཅན། བློའི་གཞན་སེལ་ཡིན་པར་ཐལ། བློའི་དོན་
རང་མཚན་གྱི་གཞན་སེལ་ཡིན་པའི་ཕྱིར། ཁྱབ་པ་ཁས། མ་གྲུབ་ན། བློ་ཆོས་ཅན། ཁྱོད་མ་ཡིན་པ་ལས་ལོག་པ། ཁྱོད་ཀྱི་དོན་རང་མཚན་གྱི་གཞན་སེལ་ཡིན་པར་ཐལ། ཁྱོད་ཡིན་པ་སྲིད་པའི་དངོས་པོ་ཡིན་པའི་ཕྱིར་

[081A]༄༅། །གོང་དུ་འདོད་ན། དེ་ཆོས་ཅན། རྟོག་པས་སྒྲོ་བཏགས་ཡིན་པར་ཐལ། བློའི་གཞན་སེལ་ཡིན་པའི་ཕྱིར། རྟགས་ཁས། འདོད་ན། དེ་ཆོས་ཅན། རྟོག་པས་སྒྲོ་བཏགས་མ་ཡིན་པར་ཐལ། སྤྱི་མཚན་
མ་ཡིན་པ་གང་ཞིག་མེད་པ་མ་ཡིན་པའི་ཕྱིར། དང་པོ་མ་གྲུབ་ན། དེ་ཆོས་ཅན། སྤྱི་མཚན་ཡིན་པར་ཐལ། དང་པོ་མ་གྲུབ་པ་དེའི་ཕྱིར། འདོད་ན། དེ་ཆོས་ཅན། སྤྱི་མཚན་མ་ཡིན་པར་ཐལ། རང་མཚན་
ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། བློའི་དོན་རང་མཚན་གྱི་གཞན་སེལ་ཡིན་པའི་ཕྱིར། ཁ་ཅིག་ན་རེ། ཆོས་དེའི་བློའི་གཞན་སེལ་ཡིན་ན། ཆོས་དེའི་གཞན་སེལ་ཡིན་པས་ཁྱབ་ཟེར་ན། དོན་རང་
མཚན་འཛིན་པའི་རྟོག་པ་ལ་དོན་རང་མཚན་མ་ཡིན་པ་ལས་ལོག་པར་སྣང་བ་ཆོས་ཅན། དོན་རང་མཚན་གྱི་གཞན་སེལ་ཡིན་པར་ཐལ། དོན་རང་མཚན་གྱི་བློའི་གཞན་སེལ་ཡིན་པའི་ཕྱིར། ཁྱབ་པ་ཁས། མ་
གྲུབ་ན། དེར་ཐལ། བུམ་འཛིན་རྟོག་པ་ལ་བུམ་པ་མ་ཡིན་པ་ལས་ལོག་པར་སྣང་བ། བུམ་པའི་བློའི་གཞན་སེལ་ཡིན་པའི་ཕྱིར། མ་གྲུབ་ན། བུམ་པ་ཆོས་ཅན། ཁྱོད་འཛིན་རྟོག་པ་ལ་ཁྱོད་མ་ཡིན་པ་ལས་ལོག་
པར་སྣང་བ། ཁྱོད་ཀྱི་བློའི་གཞན་སེལ་ཡིན་པར་ཐལ། ཁྱོད་བདག་མེད་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། རང་མཚན་ཡིན་པར་ཐལ། དོན་རང་མཚན་གྱི་གཞན་སེལ་ཡིན་པའི་ཕྱིར། འདོད་ན། དེ་

[081B] རང་མཚན་མ་ཡིན་པར་ཐལ། སྤྱི་མཚན་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། རྟག་པ་ཡིན་པའི་ཕྱིར། ཁ་ཅིག་ན་རེ། ཆོས་དེའི་མེད་དགག་གི་གཞན་སེལ་ཡིན་ན། ཆོས་དེའི་གཞན་སེལ་
ཡིན་པས་ཁྱབ་ཟེར་ན། དོན་རང་མཚན་དང་དོན་རང་མཚན་མ་ཡིན་པའི་གཞི་མཐུན་པས་སྟོང་པ་ཆོས་ཅན། དོན་རང་མཚན་གྱི་གཞན་སེལ་ཡིན་པར་ཐལ། དོན་རང་མཚན་གྱི་མེད་དགག་གི་གཞན་སེལ་ཡིན་
པའི་ཕྱིར། ཁྱབ་པ་ཁས། མ་གྲུབ་ན། དོན་རང་མཚན་ཆོས་ཅན། ཁྱོད་དང་ཁྱོད་མ་ཡིན་པའི་གཞི་མཐུན་པས་སྟོང་པ་ཁྱོད་ཀྱི་མེད་དགག་གི་གཞན་སེལ་ཡིན་པར་ཐལ། ཁྱོད་བདག་མེད་ཡིན་པའི་ཕྱིར། གོང་དུ་
འདོད་ན། དེ་ཆོས་ཅན། དོན་རང་མཚན་གྱི་གཞན་སེལ་མ་ཡིན་པར་ཐལ། མེད་དགག་གི་གཞན་སེལ་ཡིན་པའི་ཕྱིར། ཁ་ཅིག་ན་རེ། ཆོས་དེའི་གཞན་སེལ་ཡིན་ན། ཆོས་དེའི་གཞན་སེལ་གསུམ་པོ་གང་རུང་ཡིན་
པས་ཁྱབ་ཟེར་ན། བུམ་པ་མ་ཡིན་པ་ལས་ལོག་པ་ཆོས་ཅན། དོན་རང་མཚན་གྱི་གཞན་སེལ་གསུམ་པོ་གང་རུང་ཡིན་པར་ཐལ། དོན་རང་མཚན་གྱི་གཞན་སེལ་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེ་
ཆོས་ཅན། དེར་ཐལ། བུམ་པའི་དོན་རང་མཚན་གྱི་གཞན་སེལ་ཡིན་པའི་ཕྱིར། རྩ་བར་འདོད་ན། བུམ་པ་མ་ཡིན་པ་ལས་ལོག་པ་ཆོས་ཅན། དོན་རང་མཚན་གྱི་གཞན་སེལ་གསུམ་པོ་གང་རུང་མ་ཡིན་པར་ཐལ་

[082A]༄༅། །དོན་རང་མཚན་གྱི་དོན་རང་མཚན་གྱི་གཞན་སེལ་མ་ཡིན་པ་གང་ཞིག་དོན་རང་མཚན་གྱི་གཞན་སེལ་ཕྱི་མ་གཉིས་པོ་གང་རུང་མ་ཡིན་པའི་ཕྱིར། རྟགས་དང་པོ་མ་གྲུབ་ན། བུམ་པ་མ་ཡིན་པ་
ལས་ལོག་པ་ཆོས་ཅན། དོན་རང་མཚན་གྱི་དོན་རང་མཚན་གྱི་གཞན་སེལ་མ་ཡིན་པར་ཐལ། ལྡན་མིན་འདུ་བྱེད་མ་ཡིན་པའི་ཕྱིར་ཏེ། བེམ་པོ་ཡིན་པའི་ཕྱིར། རྟགས་གཉིས་པ་མ་གྲུབ་ན། བུམ་པ་མ་ཡིན་པ་ལས་
ལོག་པ་ཆོས་ཅན། དོན་རང་མཚན་གྱི་བློའི་གཞན་སེལ་དང། དོན་རང་མཚན་གྱི་མེད་དགག་གི་གཞན་སེལ་གཉིས་པོ་གང་རུང་མ་ཡིན་པར་ཐལ། ཁྱོད་རང་མཚན་ཡིན་པའི་ཕྱིར། མ་ཁྱབ་ན། ཁྱབ་པ་ཡོད་པར་
ཐལ༑ དེ་གཉིས་པོ་གང་རུང་ཡིན་ན། རྟོག་པས་སྒྲོ་བཏགས་ཡིན་དགོས་པའི་ཕྱིར། ཁ་ཅིག་ན་རེ། ཆོས་དེའི་གཞན་སེལ་གསུམ་ཀ་ཡོད་ན། ཆོས་དེའི་གཞན་སེལ་ལ་ཆོས་དེའི་དོན་རང་མཚན་གྱི་གཞན་སེལ་
སོགས་གསུམ་དུ་གྲངས་ངེས་པས་ཁྱབ་ཟེར་ན། དོན་རང་མཚན་གྱི་གཞན་སེལ་ལ། དོན་རང་མཚན་གྱི་དོན་རང་མཚན་གྱི་གཞན་སེལ་སོགས་གསུམ་དུ་གྲངས་ངེས་པར་ཐལ། དོན་རང་མཚན་གྱི་གཞན་སེལ་གསུམ་
ཀ་ཡོད་པའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། དོན་རང་མཚན་གྱི་གཞན་སེལ་གསུམ་པོ་རེ་རེ་ནས་ཡོད་པའི་ཕྱིར། མ་གྲུབ་ན། དེར་ཐལ། དོན་རང་མཚན་མ་ཡིན་པ་ལས་ལོག་པ། དོན་རང་མཚན་གྱི་དོན་རང་

[082B]དོན་རང་མཚན་འཛིན་པའི་རྟོག་པ་ལ་དོན་རང་མཚན་མ་ཡིན་པ་ལས་ལོག་པར་སྣང་བ། དོན་རང་མཚན་གྱི་བློའི་གཞན་སེལ་ཡིན། དོན་རང་མཚན་དང། དོན་རང་མཚན་མ་
ཡིན་པའི་གཞི་མཐུན་པས་སྟོང་པ། དོན་རང་མཚན་གྱི་མེད་དགག་གི་གཞན་སེལ་ཡིན་པའི་ཕྱིར། རྟགས་རེ་རེ་ནས་སླ། གོང་དུ་འདོད་ན། དོན་རང་མཚན་གྱི་གཞན་སེལ་ལ། དོན་རང་མཚན་གྱི་དོན་རང་མཚན་གྱི་གཞན་
སེལ་སོགས་གསུམ་དུ་གྲངས་མ་ངེས་པར་ཐལ། དོན་རང་མཚན་གྱི་གཞན་སེལ་གསུམ་པོ་གང་རུང་ཡིན་ན། དོན་རང་མཚན་གྱི་གཞན་སེལ་ཡིན་པས་མ་ཁྱབ་པའི་ཕྱིར། མ་གྲུབ་ན། དེར་ཐལ། དོན་རང་མཚན་གྱི་གཞན་
སེལ་ཕྱི་མ་གཉིས་པོ་གང་རུང་ཡིན་ན། དོན་རང་མཚན་གྱི་གཞན་སེལ་མ་ཡིན་དགོས་པའི་ཕྱིར། མ་གྲུབ་ན། དེར་ཐལ། དེ་གཉིས་པོ་གང་རུང་ཡིན་ན། དོན་རང་མཚན་མ་ཡིན་དགོས་པའི་ཕྱིར། མ་གྲུབ་ན། དེར་
ཐལ༑ དེ་གཉིས་པོ་གང་རུང་ཡིན་ན། སྤྱི་མཚན་ཡིན་དགོས་པའི་ཕྱིར། ཁ་ཅིག་ན་རེ། ཁྱོད་མེད་ན། ཁྱོད་ཀྱི་བློའི་གཞན་སེལ་མེད་པས་ཁྱབ་ཟེར་ན། རི་བོང་རྭ་ཆོས་ཅན། ཁྱོད་ཀྱི་བློའི་གཞན་སེལ་མེད་
པར་ཐལ། ཁྱོད་མེད་པའི་ཕྱིར། ཁྱབ་པ་ཁས། འདོད་ན། རི་བོང་རྭ་ཆོས་ཅན། ཁྱོད་ཀྱི་བློ་རི་གཞན་སེལ་ཡོད་པར་ཐལ། ཁྱོད་འཛིན་རྟོག་པ་ལ་ཁྱོད་མ་ཡིན་པ་ལས་ལོག་པར་སྣང་བ། ཁྱོད་ཀྱི་བློའི་གཞན་

[083A]༄༅། །སེལ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་འཛིན་རྟོག་པ་ལ་ཁྱོད་མ་ཡིན་པ་ལས་ལོག་པར་སྣང་བ་ཁྱོད་ཀྱི་དོན་སྤྱི་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ་
ཁྱོད་བདག་མེད་ཡིན་པའི་ཕྱིར། ཁ་ཅིག་ན་རེ། ཁྱོད་མེད་ན། ཁྱོད་ཀྱི་མེད་དགག་གི་གཞན་སེལ་མེད་པས་ཁྱབ་ཟེར་ན། རི་བོང་རྭ་ཆོས་ཅན། ཁྱོད་ཀྱི་མེད་དགག་གི་གཞན་སེལ་མེད་པར་ཐལ། ཁྱོད་མེད་པའི་ཕྱིར་
ཁྱབ་པ་ཁས། འདོད་ན། རི་བོང་རྭ་ཆོས་ཅན། ཁྱོད་ཀྱི་མེད་དགག་གི་གཞན་སེལ་ཡོད་པར་ཐལ། ཁྱོད་དང་ཁྱོད་མ་ཡིན་པའི་གཞི་མཐུན་པས་སྟོང་པ། ཁྱོད་ཀྱི་མེད་དགག་གི་གཞན་སེལ་ཡིན་པའི་ཕྱིར་ཏེ། ཁྱོད་
ཡོད་མེད་གང་རུང་ཡིན་པའི་ཕྱིར། ཁ་ཅིག་ན་རེ། དགག་པའི་རྣམ་པ་ཤར་བ། དགག་པའི་མཚན་ཉིད་ཟེར་ན། རྗེས་དཔག་ཆོས་ཅན། དགག་པ་ཡིན་པར་ཐལ། དགག་པའི་རྣམ་པ་ཤར་བ་ཡིན་པའི་ཕྱིར། ཁྱབ་པ་
ཁས༑ མ་གྲུབ་ན། དེ་ཆོས་ཅན། དེར་ཐལ། དགག་པའི་རྣམ་པ་ཤར་ནས། དགག་པ་ལ་གསར་དུ་མི་བསླུ་བའི་རིག་པ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། དགག་པ་དངོས་སུ་རྟོགས་པའི་ཚད་མ་
ཡིན་པའི་ཕྱིར། ཁྱབ་པ་ཡོད་དེ། དགག་པའི་རྣམ་པ་ཤར་ནས་དགག་པ་ལ་གསར་དུ་མི་བསླུ་བའི་རིག་པ་དེ། དགག་པ་དངོས་སུ་རྟོགས་པའི་ཚད་མའི་འཇོག་བྱེད་རྣམ་དག་ཡིན་པའི་ཕྱིར་ཏེ། དེ་ཕྱིར་གཞལ་བྱ་རྟོགས་

[083B] །སྒྲུབ་བྱེད་གཞལ་བྱའི་རང་བཞིན་ཉིད། །ཅེས་གསུངས་པའི་ཕྱིར། གོང་དུ་འདོད་ན། རྗེས་དཔག་ཆོས་ཅན། དགག་པ་མ་ཡིན་པར་ཐལ། སྒྲུབ་པ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་
ཐལ༑ ཆོས་ཅན། དེ་དང་གཅིག་ཡིན་པའི་ཕྱིར། བྱས་པ་ལ་ཁོ་ན་རེ། རྗེས་དཔག་ཡིན་ན། དགག་པ་མ་ཡིན་པས་ཁྱབ་པར་ཐལ། རྗེས་དཔག་དགག་པ་མ་ཡིན་པའི་ཕྱིར་ཟེར་ན་མ་ཁྱབ། འདོད་ན། རྗེས་
དཔག་མ་ཡིན་པ་ལས་ལོག་པ་ཆོས་ཅན། དགག་པ་མ་ཡིན་པར་ཐལ། རྗེས་དཔག་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེ་ཆོས་ཅན། དེར་ཐལ། རྗེས་དཔག་མ་ཡིན་པ་ལས་ལོག་པ་ཡིན་པའི་ཕྱིར། མ་
གྲུབ་ན། རྗེས་དཔག་མ་ཡིན་པ་ལས་ལོག་པ་ཁོ་ཁོ་རང་ཡིན་པར་ཐལ། ཁོ་ཡོད་པའི་ཕྱིར། གོང་དུ་འདོད་ན། རྗེས་དཔག་མ་ཡིན་པ་ལས་ལོག་པ་ཆོས་ཅན། དགག་པ་ཡིན་པར་ཐལ། མ་ཡིན་དགག་ཡིན་པའི་ཕྱིར་
མ་གྲུབ་ན། དེ་ཆོས་ཅན། དེར་ཐལ། རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་འཕེན་པའི་མ་ཡིན་དགག་ཡིན་པའི་ཕྱིར། མ་གྲུབ་ན། དེ་དེར་ཐལ་
རྗེས་དཔག་མ་ཡིན་པ་ལས་ལོག་པ་ཞེས་པའི་ངག་དེས། རྗེས་དཔག་མ་ཡིན་པ་ལས་ལོག་པའི་དགག་བྱ་རྗེས་དཔག་མ་ཡིན་པ་དངོས་སུ་བཀག་ནས། རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་རྗེས་

[084A]༄༅། །དཔག་ཤུགས་ལ་འཕེན་པའི་ཕྱིར། མ་གྲུབ་ན། དེར་ཐལ། དེ་འདྲའི་ངག་དེས། རྗེས་དཔག་མ་ཡིན་པ་ལས་ལོག་པའི་དགག་བྱ་རྗེས་དཔག་མ་ཡིན་པ་དངོས་སུ་བཀག་པ་གང་ཞིག་
དེས་རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་རྗེས་དཔག་ཤུགས་ལ་འཕེན་པའི་ཕྱིར། དང་པོ་མ་གྲུབ་ན། དེར་ཐལ། དེ་འདྲའི་ངག་དེས། རྗེས་དཔག་མ་ཡིན་པ་དངོས་སུ་བཀག་པའི་ཕྱིར་
མ་གྲུབ་ན། རྗེས་དཔག་ཆོས་ཅན། ཁྱོད་མ་ཡིན་པ་ལས་ལོག་པ་ཞེས་པའི་ངག་དེས། ཁྱོད་མ་ཡིན་པ་དངོས་སུ་བཀག་པར་ཐལ། ཁྱོད་ཡིན་པ་སྲིད་པའི་དངོས་པོ་ཡིན་པའི་ཕྱིར། གོང་གི་རྟགས་གཉིས་པ་
མ་གྲུབ་ན། དེ་འདྲའི་ངག་དེས་ཆོས་གཞན་སྒྲུབ་པ་རྗེས་དཔག་ཤུགས་ལ་འཕེན་པར་ཐལ། དེ་འདྲའི་ངག་དེས་རྗེས་དཔག་ཤུགས་ལ་འཕེན་པའི་ཕྱིར་ཏེ། དེ་ལྟར་ཤུགས་ལ་བརྗོད་པའི་ཕྱིར། མ་གྲུབ་ན་
རྗེས་དཔག་ཆོས་ཅན། ཁྱོད་མ་ཡིན་པ་ལས་ལོག་པ་ཞེས་པའི་ངག་དེས་ཁྱོད་ཤུགས་ལ་བརྗོད་པར་ཐལ། ཁྱོད་ཡིན་པ་སྲིད་པའི་སྒྲུབ་པ་ཡིན་པའི་ཕྱིར། ཁ་ཅིག་ན་རེ། རང་གི་དངོས་མིང་གི་མཐར་དགག་
ཚིག་སྦྱར་བ། དགག་པའི་མཚན་ཉིད་ཟེར་ན། བུམ་པས་དག་པའི་ས་ཕྱོགས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན། དེ་ཆོས་ཅན། དེར་ཐལ། རང་གི་དངོས་མིང་ལ་དགག་ཚིག་

[084B] མ་གྲུབ་ན། དེ་ཆོས་ཅན། དེར་ཐལ། རང་གི་དངོས་མིང་ལ་བུམ་པས་དག་ཞེས་པའི་ཚིག་སྦྱར་བའི་ཕྱིར། རྩ་བར་འདོད་ན། ས་ཕྱོགས་ཞེས་པའི་ཚིག་དེ་དགག་ཚིག་ཡིན་པར་ཐལ། བུམ་
པས་དག་པའི་ས་ཕྱོགས་དེ་རང་གི་དངོས་མིང་གི་མཐར་དགག་ཚིག་སྦྱར་བ་ཡིན་པའི་ཕྱིར། རྟགས་དངོས། འདོད་ན། ཚིག་ཡིན་ན། དགག་ཚིག་ཡིན་དགོས་པར་ཐལ། འདོད་པའི་ཕྱིར། ཁ་ཅིག་ན་རེ། རང་གི་
དངོས་མིང་གི་ཚིག་ཟིན་ལ་དགག་ཚིག་སྦྱར་བའི་མཚན་ཉིད་ཟེར་ན། དེ་ལ་སྐྱོན་འཕེན་པར་ཁོ་ན་རེ། ཆོས་ཉིད་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན། དེ་ཆོས་ཅན། དེར་
ཐལ༑ ཁྱོད་ལ་མཉམ་པར་གཞག་པའི་རྟོག་པ་དགག་རྟོག་ཡིན་པའི་ཕྱིར། གོང་དུ་འདོད་ན། ཆོས་ཉིད་རང་གི་དངོས་མིང་གི་ཚིག་ཟིན་ལ་དགག་ཚིག་སྦྱར་བའི་ཆོས་མ་ཡིན་པར་ཐལ། ཆོས་ཞེས་པའི་ཚིག་དེ་ཡང་
དགག་ཚིག་མ་ཡིན། ཉིད་ཅེས་པའི་ཆིག་དེ་ཡང་དགག་ཚིག་མ་ཡིན་པའི་ཕྱིར་ཟེར་ན། རྟགས་གཉིས་པ་མ་གྲུབ་སྟེ། ཉིད་ཅེས་པའི་ཚིག་དེ་དགག་ཚིག་ཡིན་པའི་ཕྱིར། མ་གྲུབ་ན། དེར་ཐལ། དགག་ཚིག་དེ་ལ། མེད་
ཚིག་གི་དགག་ཆིག་དང། སྟོང་ཚིག་གི་དགག་ཚིག་ཉིད་ཚིག་གི་དགག་ཚིག་སོགས་དུ་མ་ཞིག་ཡོད་པའི་ཕྱིར། གཞན་ཡང། ཆོས་ཉིད་ཆོས་ཅན། རང་གི་དངོས་མིང་གི་ཚིག་ཟིན་ལ་དགག་ཚིག་སྦྱར་བའི་ཆོས་ཡིན་

[085A]༄༅། །པར་ཐལ། ཁྱོད་ཞེས་པའི་ཚིག་དེ། ཁྱོད་ཀྱི་དངོས་མིང་ཡིན་པ་གང་ཞིག་ཁྱོད་ཞེས་པའི་ཚིག་དེ་དགག་ཚིག་ཡིན་པའི་ཕྱིར། དང་པོ་མ་གྲུབ་ན། དེ་ཆོས་ཅན། དེར་ཐལ། ཁྱོད་ཡོད་པའི་ཕྱིར་
རྟགས་གཉིས་པ་མ་གྲུབ་ན། ཆོས་ཉིད་ཆོས་ཅན། ཁྱོད་ཞེས་པའི་ཚིག་དེ་དགག་ཚིག་ཡིན་པར་ཐལ། ཁྱོད་འཛིན་རྟོག་པ་དེ་དགག་རྟོག་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་དགག་པ་ཡིན་
པའི་ཕྱིར། ཁ་ཅིག་ན་རེ། སྒྲུབ་ཆོས་དེར་མ་གྱུར་པའི་ཆོས་དགག་པའི་མཚན་ཉིད་ཡིན་ཟེར་ན། སྒྲུབ་པ་མ་ཡིན་པའི་ཆོས་དགག་པའི་མཚན་ཉིད་ཡིན་པར་ཐལ། དམ་བཅའ་དེའི་ཕྱིར། འདོད་ན། རྟག་པ་
མ་ཡིན་པའི་ཆོས་མི་རྟག་པའི་མཚན་ཉིད་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། རྟག་པ་མ་ཡིན་པའི་ཆོས་ཚད་མས་ངེས་པའི་གང་ཟག་ཡིན་ན། མི་རྟག་པ་ཚད་མས་ངེས་པའི་གང་ཟག་ཡིན་
དགོས་པའི་ཕྱིར། མ་གྲུབ་ན། དེར་ཐལ། སྒྲ་རྟག་པ་མ་ཡིན་པའི་ཆོས་སུ་ཚད་མས་ངེས་པའི་གང་ཟག་ཡིན་ན། སྒྲ་མི་རྟག་པར་ཚད་མས་ངེས་པའི་གང་ཟག་ཡིན་དགོས་པའི་ཕྱིར། མ་གྲུབ་ན། དེར་ཐལ་
རྟག་པ་མ་ཡིན་པ་སྒྲ་མི་རྟག་པ་སྒྲུབ་པར་བྱེད་པའི་རྟགས་ཡང་དག་མ་ཡིན་པའི་ཕྱིར། མ་གྲུབ་ན་སླའོ། །ཡང་ཁ་ཅིག་ན་རེ། བློས་རང་གི་དགག་བྱ་དངོས་སུ་བཅད་པའི་ཚུལ་གྱིས་རྟོགས་པར་བྱ་བ། དགག་པའི་

[085B] སྒྲ་མི་རྟག་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། མ་གྲུབ་ན། དེ་ཆོས་ཅན། དེར་ཐལ། བློས་རང་གི་དགག་བྱ་སྒྲ་རྟག་པ་དངོས་སུ་བཅད་པའི་ཚུལ་གྱིས་རྟོགས་པར་བྱ་བ་ཡིན་
པའི་ཕྱིར། མ་གྲུབ་ན། ཤེས་བྱ་ཆོས་ཅན། སྒྲ་མི་རྟག་པ་དེར་ཐལ། བློས་སྒྲ་མི་རྟག་པའི་དགག་བྱ་སྒྲ་རྟག་པ་དངོས་སུ་བཅད་པ་གང་ཞིག་བློས་སྒྲ་མི་རྟག་པར་རྟོགས་པ་ཡིན་པའི་ཕྱིར། དང་པོ་མ་གྲུབ་ན། དེར་ཐལ་
བློས་སྒྲ་རྟགས་པ་མ་ཡིན་པ་དངོས་སུ་རྟོགས་པའི་ཕྱིར། མ་གྲུབ་ན། དེར་ཐལ། ཚད་མས་སྒྲ་རྟག་པ་མ་ཡིན་པ་དངོས་སུ་རྟོགས་པའི་ཕྱིར། གཉིས་པ་མ་གྲུབ་ན། བློས་སྒྲ་མི་རྟག་པ་རྟོགས་པ་ཡིན་པར་ཐལ། སྒྲ་མི་
རྟག་པ་བློའི་ཡུལ་ཡིན་པའི་ཕྱིར། སྒྲ་མི་རྟག་པ་བློའི་ཡུལ་དུ་བྱ་རུང་ཡིན་པའི་ཕྱིར། རྩ་བར་འདོད་ན། སྒྲ་མི་རྟག་པ་ཆོས་ཅན། དགག་པ་མ་ཡིན་པར་ཐལ། སྒྲུབ་པ་ཡིན་པའི་ཕྱིར། ཁ་ཅིག་ན་རེ། དགག་པ་གང་
ཞིག་རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་འཕེན་པ་དེ། མ་ཡིན་དགག་གི་མཚན་ཉིད་དང། དགག་པ་གང་ཞིག་རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་མི་འཕེན་
པ་དེ། མེད་དགག་གི་མཚན་ཉིད་ཟེར་ན། དེ་ལ་ཁ་ཅིག་གིས། རི་བོང་རྭ་ཆོས་ཅན། མཚན་ཉིད་དང་པོ་མ་ཡིན་པར་ཐལ། མ་ཡིན་དགག་མ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། མེད་པ་

[086A]༄༅། །ཡིན་པའི་ཕྱིར། གོང་དུ་འདོད་ན། རི་བོང་རྭ་ཆོས་ཅན། རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་མི་འཕེན་པ་ཡིན་པར་ཐལ། དེ་ལྟར་འཕེན་པ་མ་ཡིན་པའི་
ཕྱིར་ཟེར་ན་མ་ཁྱབ། འདོད་ན། དེ་ཆོས་ཅན། ཁྱོད་དགག་པ་ཡིན་པར་ཐལ་ལོ། །རང་ལུགས་ཀྱི་སྐྱོན་ནི། བདག་མེད་མ་ཡིན་པ་ལས་ལོག་པའི་བདག་མེད་ཆོས་ཅན། མཚོན་བྱ་དང་པོ་དེར་ཐལ། མཚན་
ཉིད་དེའི་ཕྱིར། རྟགས་གསལ་གཉིས་ཀ་སྒྲུབ་སྟེ། རང་ཞེས་བརྗོད་པའི་སྒྲས་རང་གི་འཕངས་བྱར་གྱུར་པའི་ཆོས་གཞན་དགག་པ་འཕེན་པའི་མེད་དགག་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་
པའི་ཕྱིར། ཡང་ཁ་ཅིག་ན་རེ། དགག་པ་གང་ཞིག་རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་དངོས་སུ་འཕེན་པ་དེ། མ་ཡིན་དགག་གི་མཚན་ཉིད། དགག་པ་གང་ཞིག་རང་
ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་དངོས་སུ་མི་འཕེན་པ་དེ། མེད་དགག་གི་མཚན་ཉིད་ཡིན་ནོ་ཟེར་ན། དེ་ལ་སྐྱོན་འཕེན་པ་ཁ་ཅིག་གིས་ལྷས་བྱིན་ཚོན་པོ་ཉིན་པར་ཟས་མི་ཟ་བ་
ཆོས་ཅན། རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་དངོས་སུ་འཕེན་པ་ཡིན་པར་ཐལ། མ་ཡིན་དགག་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། དགག་པ་གང་ཞིག་

[086B] མི་འཐད་དེ། དེ་རྟག་པ་ཡིན་པའི་ཕྱིར། རྩ་བར་འདོད་ན། ལྷས་བྱིན་ཚོན་པོ་ཉིན་པར་ཟས་མི་ཟ་ཞེས་པའི་ངག་དེས། ལྷས་བྱིན་ཚོན་པོ་མཚན་མོ་ཟས་ཟ་བ་དེ་དངོས་སུ་འཕེན་པ་ཡིན་པར་
ཐལ༑ ལྷས་བྱིན་ཚོན་པོ་ཉིན་པར་ཟས་མི་ཟ་བ་དེ་རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་དངོས་སུ་འཕེན་པ་ཡིན་པའི་ཕྱིར། འདོད་ན། དེ་འདྲའི་ངག་དེས། ལྷས་བྱིན་ཚོན་པོ་མཚན་མོ་ཟས་ཟ་
བ་དངོས་སུ་བརྗོད་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང་ཁྱོད་ཀྱི་མཚན་ཉིད་དེ་མི་འཐད་པར་ཐལ། རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་རང་གི་འཕངས་བྱར་གྱུར་བའི་ཆོས་
གཞན་སྒྲུབ་པ་ཤུགས་ལ་འཕེན་པའི་མ་ཡིན་དགག་གཅིག་ཡོད་པའི་ཕྱིར། མ་གྲུབ་ན། དེར་ཐལ། དགག་པ་དོན་གྱིས་བསྟན་པ་དང། ཞེས་པའི་གཞུང་གི་བསྟན་དོན་གྲུབ་པའི་ཕྱིར། གཞན་ཡང། བདག་མེད་མ་
ཡིན་པ་ལས་ལོག་པའི་བདག་མེད་ཆོས་ཅན། མ་ཡིན་དགག་ཡིན་པར་ཐལ། དགག་པ་ཡིན་པ་གང་ཞིག་རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་དངོས་སུ་འཕེན་པ་ཡིན་པའི་ཕྱིར། རྟགས་
དང་པོ་གྲུབ་ཅིང། འདོད་མི་ནུས་ཏེ། མེད་དགག་ཡིན་པའི་ཕྱིར། རྟགས་གཉིས་པ་མ་གྲུབ་ན། བདག་མེད་མ་ཡིན་པ་ལས་ལོག་པའི་བདག་མེད་ཆོས་ཅན། དེར་ཐལ། རང་བརྗོད་པའི་སྒྲས་རང་གི་དགག་བྱ་བདག་མེད་མ་

[087A]༄༅། །ཡིན་པ་བཀག་ཤུལ་དུ་ཆོས་གཞན་དངོས་སུ་འཕེན་པ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། རང་བརྗོད་པའི་སྒྲས་རང་གི་དགག་བྱ་བདག་མེད་མ་ཡིན་པ་བཀག་ཤུལ་དུ་ཆོས་གཞན་
བདག་མེད་དངོས་སུ་འཕེན་པ་ཡིན་པའི་ཕྱིར། མ་ཁྱབ་ན། དེ་ལ་ཁྱབ་པ་ཡོད་དེ། བུམ་པས་དག་པའི་ས་ཕྱོགས་དེ། རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་ས་ཕྱོགས་དངོས་སུ་འཕེན་ན། དེ་རང་
བརྗོད་པའི་སྒྲས་རང་གི་དགག་བྱ་བཀག་ཤུལ་ཏུ་ཆོས་གཞན་དངོས་སུ་འཕེན་པས་ཁྱབ་པའི་ཕྱིར། མ་གྲུབ་ན། དེར་ཐལ། བུམ་པས་དག་པའི་ས་ཕྱོགས་དེ། རང་ཞེས་བརྗོད་པའི་སྒྲས་རང་གི་དགག་བྱ་བཀག་
ཤུལ་དུ་ཆོས་གཞན་དངོས་སུ་འཕེན་པ་ཡིན་པའི་ཕྱིར། མ་གྲུབ་ན། བུམ་པས་དག་པའི་ས་ཕྱོགས་ཆོས་ཅན། དེར་ཐལ། མ་ཡིན་དགག་ཡིན་པའི་ཕྱིར། ཁྱབ་པ་རྩ་བའི་མཚན་ཉིད་ལ་སོང། མ་ཁྱབ་
མཚམས་ཀྱི་རྩ་རྟགས་མ་གྲུབ་ན། བདག་མེད་མ་ཡིན་པ་ལས་ལོག་པའི་བདག་མེད་དེ། རང་ཞེས་བརྗོད་པའི་སྒྲས་རང་གི་དགག་བྱ་བདག་མེད་མ་ཡིན་པ་བཀག་ཤུལ་དུ་ཆོས་གཞན་དངོས་སུ་འཕེན་པ་ཡིན་
པར་ཐལ། དེས་རང་གི་དགག་བྱ་བདག་མེད་མ་ཡིན་པ་བཀག་པ་གང་ཞིག་དེས་བདག་མེད་དངོས་སུ་འཕེན་པའི་ཕྱིར། རྟགས་གཉིས་པ་མ་གྲུབ་ན། དེ་དེར་ཐལ། བུམ་པ་མ་ཡིན་པ་ལས་ལོག་པའི་བུམ་པ་

[087B] བུམ་པ་དངོས་སུ་འཕེན་པའི་ཕྱིར། ཁ་ཅིག་ན་རེ། དགག་པ་གང་ཞིག་རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་སྒྲུབ་པ་འཕེན་པ་དེ། 
ཉིད་དང། དགག་པ་གང་ཞིག་རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་སྒྲུབ་པ་མི་འཕེན་པ་དེ། མེད་དགག་གི་མཚན་ཉིད་ཡིན་ཟེར་ན། བུམ་པ་མ་ཡིན་པ་ལས་ལོག་པ་ཆོས་ཅན། མཚན་
ཉིད་དང་པོའི་ཟུར་ཕྱི་མ་དེར་ཐལ། མ་ཡིན་དགག་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། དགག་པ་དང་དངོས་པོའི་གཞི་མཐུན་ཡིན་པའི་ཕྱིར། དགག་པ་གང་ཞིག་དངོས་པོ་ཡིན་པའི་ཕྱིར། རྟགས་
ཕྱི་མ་མ་གྲུབ་ན། དེ་ཆོས་ཅན། དེར་ཐལ། བུམ་པ་ཡིན་པའི་ཕྱིར་ཏེ། བུམ་པ་མ་ཡིན་པ་ལས་ལོག་པ་ཡིན་པའི་ཕྱིར། མ་གྲུབ་ན། བུམ་པ་མ་ཡིན་པ་ལས་ལོག་པ་ཁོ་ཁོ་རང་ཡིན་པར་ཐལ། བུམ་པ་བུམ་པ་ཡིན་
པའི་ཕྱིར། རྩ་བར་འདོད་ན། བུམ་པ་མ་ཡིན་པ་ལས་ལོག་པ་ཆོས་ཅན། རང་ཞེས་བརྗོད་པའི་སྒྲས་ཆོས་གཞན་སྒྲུབ་པ་བརྗོད་པར་ཐལ། རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་
གཞན་སྒྲུབ་པ་བརྗོད་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་སྒྲུབ་པ་འཕེན་པའི་ཕྱིར། རྟགས་དངོས། འདོད་ན། བུམ་པ་བརྗོད་ན་

[088A]༄༅། །སྒྲུབ་པ་བརྗོད་པས་ཁྱབ་པར་ཐལ། བུམ་པ་བརྗོད་པའི་སྒྲས་ཆོས་གཞན་སྒྲུབ་པ་བརྗོད་པའི་ཕྱིར། རྟགས་ཁས། འདོད་ན། བུམ་པ་ཚད་མས་རྟོགས་པའི་གང་ཟག་ཡིན་ན། སྒྲུབ་པ་ཚད་མས་
རྟོགས་པའི་གང་ཟག་ཡིན་དགོས་པར་ཐལ། འདོད་པའི་ཕྱིར། འདོད་མི་ནུས་ཏེ། བུམ་པ་སྒྲུབ་པར་མཚོན་པའི་མཚོན་སྦྱོར་རྣམ་དག་འགོད་དགོས་ཀྱི་གང་ཟག་ཡོད་པའི་ཕྱིར། གཞན་ཡང། རྟག་དངོས་གཉིས་ཀྱིས་
སྟོད་པའི་བུམ་པ་ཆོས་ཅན། རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་སྒྲུབ་པ་འཕེན་པ་ཡིན་པར་ཐལ། མ་ཡིན་དགག་ཡིན་པའི་ཕྱིར་ཏེ། དགག་པར་གྱུར་པའི་དངོས་པོ་ཡིན་པའི་ཕྱིར། གོང་
དུ་འདོད་ན། དེ་འདྲའི་བུམ་པ་ཆོས་ཅན། རང་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་སྒྲུབ་པ་མི་འཕེན་པར་ཐལ། རང་ཞེས་བརྗོད་པའི་སྒྲས་ཆོས་གཞན་སྒྲུབ་པ་མི་འཕེན་པའི་ཕྱིར་ཏེ་
རང་ཞེས་བརྗོད་པའི་སྒྲས་སྒྲུབ་པ་མི་འཕེན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་ཞེས་བརྗོད་པའི་སྒྲས་སྒྲུབ་པ་མ་བརྗོད་པའི་ཕྱིར། བྱས་པ་ལ་ཁོ་ན་རེ། རྟག་དངོས་གཉིས་ཀྱིས་སྟོང་པའི་བུམ་
པ་ཆོས་ཅན། རང་བརྗོད་པའི་སྒྲས་ཆོས་གཞན་སྒྲུབ་པ་འཕེན་པར་ཐལ། རང་བརྗོད་པའི་སྒྲས་རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་འཕེན་པའི་ཕྱིར་ཟེར་ན་མ་ཁྱབ། འོ་ན། ཁོ་རང་ལ། རྟག་དངོས་

[088B] ཁྱོད་བརྗོད་པའི་སྒྲས་བདག་མེད་བརྗོད་པར་ཐལ། ཁྱོད་བརྗོད་པའི་སྒྲས་རང་གི་འཕངས་བྱར་གྱུར་པའི་བདག་མེད་བརྗོད་པའི་ཕྱིར། ཁྱབ་པ་ཁས། མ་གྲུབ་ན་
རྟག་དངོས་གཉིས་ཀྱིས་སྟོང་པའི་བུམ་པ་ཆོས་ཅན། ཁྱོད་བརྗོད་པའི་སྒྲས་རང་གི་འཕངས་བྱར་གྱུར་པའི་བདག་མེད་བརྗོད་པར་ཐལ། ཁྱོད་བརྗོད་པའི་སྒྲས་རང་གི་བརྗོད་བྱར་གྱུར་པའི་བདག་མེད་
བརྗོད་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་བརྗོད་པའི་སྒྲ་ཡོད་པའི་ཕྱིར། གོང་དུ་འདོད་ན། རྗོད་བྱེད་ཀྱི་སྒྲ་ཡིན་ན། བདག་མེད་བརྗོད་པས་ཁྱབ་པར་ཐལ། འདོད་པའི་ཕྱིར། འདོད་མི་ནུས་
ཏེ༑ བདག་མེད་མ་བརྗོད་པའི་རྗོད་བྱེད་ཀྱི་སྒྲ་ཡོད་པའི་ཕྱིར། མ་གྲུབ་ན། དེར་ཐལ། བདག་མེད་ཚད་མས་མ་ངེས་པའི་གང་ཟག་ཡོད་པའི་ཕྱིར། ཡང་ཁོ་ན་རེ། ཁྱོད་ཁྱོད་རང་ཡིན་ན། ཁྱོད་མ་ཡིན་པ་ལས་ལོག་པ་
ཁྱོད་མ་ཡིན་པ་ལས་ལོག་པ་ཡིན་པས་ཁྱབ་པར་ཐལ། བུམ་པ་བུམ་པ་ཡིན་ན། བུམ་པ་མ་ཡིན་པ་ལས་ལོག་པ་བུམ་པ་མ་ཡིན་པ་ལས་ལོག་པ་ཡིན་དགོས་པའི་ཕྱིར་ཟེར་ན། མ་ཁྱབ། འདོད་ན། སྒྲུབ་པར་
གྱུར་པའི་བུམ་པ་ཆོས་ཅན། ཁྱོད་མ་ཡིན་པ་ལས་ལོག་པ་ཁྱོད་མ་ཡིན་པ་ལས་ལོག་པ་ཡིན་པར་ཐལ། ཁྱོད་ཁྱོད་རང་ཡིན་པའི་ཕྱིར། ཁྱབ་པ་ཁས། མ་གྲུབ་ན། སྒྲུབ་པར་གྱུར་པའི་བུམ་པ་ཆོས་ཅན། སྒྲུབ་པར་

[089A]༄༅། །གྱུར་པའི་བུམ་པ་ཡིན་པར་ཐལ། སྒྲུབ་པ་དང་བུམ་པ་གཉིས་ཀ་ཡིན་པའི་ཕྱིར། རྩ་བར་འདོད་ན། སྒྲུབ་པར་གྱུར་པའི་བུམ་པ་མ་ཡིན་པ་ལས་ལོག་པ་ཆོས་ཅན། སྒྲུབ་པར་གྱུར་པའི་
བུམ་པ་མ་ཡིན་པ་ལས་ལོག་པ་མ་ཡིན་པར་ཐལ། སྒྲུབ་པར་གྱུར་པའི་བུམ་པ་མ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། དགག་པར་གྱུར་པའི་བུམ་པ་ཡིན་པའི་ཕྱིར། མ་གྲུབ་ན། སྒྲུབ་པར་གྱུར་པའི་
བུམ་པ་མ་ཡིན་པ་ལས་ལོག་པ་ཆོས་ཅན། དགག་བར་གྱུར་པའི་བུམ་པ་ཡིན་པར་ཐལ། དགག་པ་དང་བུམ་པ་གཉིས་ཀ་ཡིན་པའི་ཕྱིར། མ་གྲུབ་ན་དེ་དེར་ཐལ། བུམ་པ་མ་ཡིན་པ་ལས་ལོག་པ་དེ། དགག་པ་དང་བུམ་པ་
གཉིས་ཀ་ཡིན་པའི་ཕྱིར། གོང་གི་མཚན་ཉིད་དེ་ལ་སྐྱོན་འཕེན་པ་ཁ་ཅིག་ཀ་བུམ་གང་རུང་གང་ཞིག་བུམ་པ་མ་ཡིན་པ་ཆོས་ཅན། མ་ཡིན་དགག་ཡིན་པར་ཐལ། དགག་པ་གང་ཞིག་རང་བརྗོད་པའི་སྒྲས་རང་གི་
དགག་བྱ་བཀག་ཤུལ་དུ་ཆོས་གཞན་སྒྲུབ་པ་འཕེན་པའི་ཕྱིར། མ་གྲུབ་ན། ཀ་བུམ་གང་རུང་གང་ཞིག་བུམ་པ་མ་ཡིན་པ་དེ། རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་སྒྲུབ་པ་འཕེན་པ་
ཡིན་པར་ཐལ། ཀ་བུམ་གཉིས་ཡོད་པ་གང་ཞིག་རྒྱལ་རིགས་དང་བྲམ་ཟའི་རིགས་གང་རུང་གང་ཞིག་རྒྱལ་རིགས་མ་ཡིན་པ་དེ། རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་ཆོས་གཞན་སྒྲུབ་པ་འཕེན་

[089B] མ་གྲུབ་ན། དེར་ཐལ། རྒྱལ་རིགས་དང་བྲམ་ཟེའི་རིགས་གང་རུང་གང་ཞིག་རྒྱལ་རིགས་མ་ཡིན་པ་ཞེས་པའི་སྒྲ་དེས། རྒྱལ་རིགས་བཀག་ཤུལ་དུ་བྲམ་ཟེའི་རིགས་འཕེན་པ་གང་ཞིག་བྲམ་ཟེའི་རིགས་
སྒྲུབ་པ་ཡིན་པའི་ཕྱིར་ན་མ་ཁྱབ། དང་པོ་སྒྲུབ་སྟེ། དེས་བྲམ་ཟེའི་རིགས་སྐབས་སྟོབས་ཀྱིས་འཕེན་པའི་ཕྱིར་ཏེ། གཞི་གཅིག་རྒྱལ་རིགས་དང་བྲམ་ཟེའི་རིགས་གང་རུང་དུ་ངེས་ཞིང། རྒྱལ་རིགས་བཀག་པས་
བྲམ་ཟེའི་རིགས་ཡིན་པ་སྐབས་སྟོབས་ཀྱིས་ངེས་ནུས་པའི་ཕྱིར། རྩ་བར་འདོད་ན། དེ་ཆོས་ཅན། དེ་མ་ཡིན་པར་ཐལ། མེད་དགག་ཡིན་པའི་ཕྱིར། མ་གྲུབ་ན། ཀ་བུམ་གང་རུང་གང་ཞིག་བུམ་པ་ཆོས་ཅན། ཁྱོད་མ་ཡིན་
པ་མེད་དགག་ཡིན་པར་ཐལ། ཁྱོད་མ་ཡིན་པ་ཡོད་པ་གང་ཞིག་ཁྱོད་སྒྲུབ་པ་ཡིན་པའི་ཕྱིར་ན་མ་ཁྱབ། ཁ་ཅིག་ན་རེ། མ་ཡིན་དགག་གི་གཞན་སེལ་ལ། དོན་རང་མཚན་གྱི་གཞན་སེལ་དང། བློའི་གཞན་སེལ་གཉིས་
ཡོད་པ་ལས། མ་ཡིན་དགག་གི་གཞན་སེལ་ཡང་ཡིན། དོན་བྱེད་ནུས་པ་ཡང་ཡིན་པའི་གཞི་མཐུན་པ་དེ། དོན་རང་མཚན་གྱི་གཞན་སེལ་གྱི་མཚན་ཉིད་ཡིན་ཟེར་ན། མ་ཡིན་དགག་གི་གཞན་སེལ་ཡང་ཡིན། དོན་བྱེད་ནུས་
པ་ཡང་ཡིན་པའི་གཞི་མཐུན་པ་ཆོས་ཅན། ངོ་བོ་ཉིད་མེད་པར་སྨྲ་བའི་ཐལ་འགྱུར་པས་ཁྱོད་ཁས་མི་ལེན་པར་ཐལ། ཁྱོད་དོན་རང་མཚན་གྱི་གཞན་སེལ་གྱི་མཚན་ཉིད་ཡིན་པའི་ཕྱིར། མ་ཁྱབ་ན། དེ་ལ་ཁྱབ་པ་ཡོད་

[090A]༄༅། །པར་ཐལ། དོན་རང་མཚན་གྱི་གཞན་སེལ་གྱི་མཚན་ཉིད་ཡིན་ན། ངོ་བོ་ཉིད་མེད་པར་སྨྲ་བའི་ཐལ་འགྱུར་བས་ཁྱོད་ཁས་མི་ལེན་དགོས་པའི་ཕྱིར། རྩ་བར་འདོད་ན། ངོ་བོ་ཉིད་མེད་
པར་སྨྲ་བའི་ཐལ་འགྱུར་བ་དེས། མ་ཡིན་དགག་གི་གཞན་སེལ་ཡང་ཡིན། དོན་བྱེད་ནུས་པ་ཡང་ཡིན་པའི་གཞི་མཐུན་པ་ཁས་ལེན་པར་ཐལ། དེས་རྟགས་དངོས་གཉིས་ཀྱི་སྟོང་བའི་བུམ་པ་དེ། དེ་
འདྲའི་གཞི་མཐུན་དུ་ཁས་ལེན་པའི་ཕྱིར་ཏེ། དེས་རྟག་དངོས་གཉིས་ཀྱིས་སྟོང་པའི་བུམ་པ་དེ། མ་ཡིན་དགག་གི་གཞན་སེལ་དུ་ཡང་ཁས་ལེན། དེས་རྟག་དངོས་གཉིས་ཀྱིས་སྟོང་པའི་བུམ་པ་དེ། དོན་བྱེད་ནུས་
པར་ཡང་ཁས་ལེན་པའི་ཕྱིར། གཉིས་པ་རང་ལུགས་བཞག་པ་ལ། དགག་པ་དང་གཞན་སེལ་གཉིས། བྱས་མི་རྟག་ལྟ་བུའི་དོན་གཅིག་ཡིན་པ་གཞིར་བཞག་ནས། མཚན་ཉིད་བཤད་པ་དང། དབྱེ་བ་བཤད་པ་
གཉིས༑ དང་པོ་ནི། རང་འཛིན་རྟོག་པས་དགག་བྱ་དངོས་སུ་བཅད་པའི་ཚུལ་གྱི་རྟོགས་པར་བྱ་བ། རང་ཉིད་དགག་པ་ཡིན་པའི་མཚན་ཉིད། ཡང་ན། རང་འཛིན་རྟོག་པས་རང་གི་དགག་བྱ་བཅད་པའི་སྒོ་ནས་
དངོས་སུ་རྟོགས་པར་བྱ་བ། རང་ཉིད་དགག་པ་ཡིན་པའི་མཚན་ཉིད། གཉིས་པ་དབྱེ་བ་བཤད་པ་ལ། གཞན་སེལ་ལ་དབྱེ་ན། མ་ཡིན་དགག་གི་གཞན་སེལ་དང། མེད་དགག་གི་གཞན་སེལ་གཉིས་ཡོད། དེ་གཉིས་སོ་

[090B] རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་རང་འཛིན་རྟོག་པའི་གཞལ་བྱར་འཕངས་པ་ཡང་ཡིན། སྒྲུབ་པ་ཡང་ཡིན་པའི་གཞི་མཐུན་པ་ཡོད་པ་ཡང་ཡིན། དགག་པ་ཡང་
ཡིན་པའི་གཞི་མཐུན་པར་དམིགས་པ་དེ། རང་ཉིད་མ་ཡིན་དགག་གི་གཞན་སེལ་གྱི་མཚན་ཉིད། མ་ཡིན་དགག་གི་གཞན་སེལ་དང་མ་ཡིན་དགག་གཉིས་དོན་གཅིག་མ་ཡིན་དགག་གི་གཞན་སེལ་ལ་
དོན་རང་མཚན་གྱི་གཞན་སེལ་དང། བློའི་གཞན་སེལ་གཉིས་ཡོད། དེ་སོ་སོའི་མཚན་ཉིད་ནི། མ་ཡིན་དགག་གི་གཞན་སེལ་ཡང་ཡིན། དོན་དམ་པར་དོན་བྱེད་ནུས་པ་ཡང་ཡིན་པའི་གཞི་མཐུན་པར་དམིགས་
པ་དེ། དོན་རང་མཚན་གྱི་གཞན་སེལ་གྱི་མཚན་ཉིད། མཚན་གཞི་ནི། བུམ་པ་མ་ཡིན་པ་ལས་ལོག་པ་ལྟ་བུ། མ་ཡིན་དགག་གི་གཞན་སེལ་ཡང་ཡིན། རྟོག་པས་སྒྲོ་བཏགས་ཀྱང་ཡིན་པའི་གཞི་མཐུན་པ་
བློའི་གཞན་སེལ་གྱི་མཚན་ཉིད། མ་ཡིན་དགག་ལ་དབྱེ་ན། རང་ཞེས་བརྗོད་པའི་སྒྲས་རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་དངོས་སུ་འཕེན་པའི་མ་ཡིན་དགག་དང། རང་ཞེས་བརྗོད་པའི་
སྒྲས་རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་ཤུགས་ལ་འཕེན་པའི་མ་ཡིན་དགག་དང། རང་ཞེས་བརྗོད་པའི་སྒྲས་རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་དངོས་ཤུགས་གཉིས་ཀ་

[091A]༄༅། །ལ་འཕེན་པའི་མ་ཡིན་དགག་དང། རང་ཞེས་བརྗོད་པའི་སྒྲས་རང་གི་འཕངས་བྱར་གྱུར་པའི་ཆོས་གཞན་སྒྲུབ་པ་སྐབས་སྟོབས་ཀྱིས་འཕེན་པའི་མ་ཡིན་དགག་དང་བཞི། མཚན་གཞི་
ནི༑ རིམ་པ་ལྟར་དུ། བུམ་པ་ཚད་མས་མ་དམིགས་པའི་ས་ཕྱོགས་དང། རི་མེད་པའི་ཐང་གཉིས་དང་པོའི་མཚན་གཞི་ཡིན། བུམ་པ་མ་ཡིན་པ་ལས་ལོག་པ་དང། ལྷས་བྱིན་ཚོན་པོ་ཉིན་
པར་ཟས་མི་ཟ་བ་གཉིས་གཉིས་པའི་མཚན་གཞི་ཡིན། ཉིན་པར་ཟས་མི་ཟ་བའི་ལྷས་བྱིན་ཚོན་པོ་རིད་པ་མ་ཡིན་པར་ཡོད་པ་དེ། གསུམ་པའི་མཚན་གཞི་ཡིན། རྒྱལ་པོ་དོན་གྲུབ་རྒྱལ་རིགས་
དང་བྲམ་ཟེའི་རིགས་གང་རུང་ཡིན་ཞིང། བྲམ་ཟེའི་རིགས་མ་ཡིན་པ་དེ། བཞི་པའི་མཚན་གཞི་ཡིན་པའི་ཕྱིར། བུམ་པའི་མ་ཡིན་དགག་གི་གཞན་སེལ་ཡང་ཡིན། རྟོག་པས་སྒྲོ་བཏགས་ཀྱང་
ཡིན་པའི་གཞི་མཐུན་པ། བུམ་པའི་བློའི་གཞན་སེལ་གྱི་མཚན་ཉིད། མཚན་གཞི་ནི། བུམ་འཛིན་རྟོག་པ་ལ་བུམ་པ་མ་ཡིན་པ་ལས་ལོག་པར་སྣང་བ་དང། རྟོག་པ་ལ་བུམ་པ་མ་ཡིན་པ་ལས་ལོག་
པར་སྣང་བ་ལྟ་བུའོ། །རང་ཞེས་བརྗོད་པའི་སྒྲས་རང་གི་དགག་བྱ་བཀག་ཤུལ་དུ་རང་འཛིན་རྟོག་པའི་གཞལ་བྱར་འཕངས་པ་ཡང་ཡིན། སྒྲུབ་པ་ཡང་ཡིན་པའི་གཞི་མཐུན་པ་མེད་པ་ཡང་ཡིན་

[091B] རང་ཉིད་མེད་དགག་གི་གཞན་སེལ་གྱི་མཚན་ཉིད་ཡིན། མཚན་གཞི་ནི། བུམ་པ་དང་བུམ་པ་མ་ཡིན་པའི་གཞི་མཐུན་པས་སྟོང་པ་ལྟ་བུ། མེད་
དགག་དང་མེད་དགག་གི་གཞན་སེལ་གཉིས་དོན་གཅིག་མེད་དགག་ལ་དབྱེ་ན། རང་གི་དགག་བྱ་ཤེས་བྱ་ལ་སྲིད་པའི་མེད་དགག་དང། རང་གི་དགག་བྱ་ཤེས་བྱ་ལ་མི་སྲིད་པའི་མེད་དགག་གཉིས། དེ་གཉིས་
སོ་སོའི་མཚན་གཞི་ཡོད་དེ། བུམ་པ་མེད་པ་དང། དངོས་པོ་མེད་པ་གཉིས་དང་པོ་དང། གང་ཟག་གི་བདག་མེད་གཉིས་པ་ཡིན་པའི་ཕྱིར། དང་པོའི་སྒྲུབ་བྱེད་ནི། བུམ་པ་མེད་པ་རང་གི་དགག་བྱ་ཤེས་བྱ་
ལ་སྲིད་པའི་མེད་དགག་ཡིན་པར་ཐལ། བུམ་པ་ཡོད་པ་བུམ་པ་མེད་པའི་དགག་བྱ་ཡིན་པ་གང་ཞིག་བུམ་པ་ཡོད་པ་ཤེས་བྱ་ལ་སྲིད་པའི་ཕྱིར། དང་པོ་མ་གྲུབ་ན། དེར་ཐལ། བུམ་པ་མེད་པ་ཞེས་
བརྗོད་པའི་སྒྲས། བུམ་པ་མེད་པའི་དགག་བྱ་བུམ་པ་ཡོད་པ་དངོས་སུ་བཀག་ནས། བུམ་པ་མེད་པ་དངོས་སུ་བརྗོད་པའི་ཕྱིར་ཏེ། བུམ་པ་མ་ཡིན་པ་ལས་ལོག་པ་ཞེས་བརྗོད་པའི་སྒྲས། བུམ་པ་མ་ཡིན་
པ་ལས་ལོག་པའི་དགག་བྱ་བུམ་པ་མ་ཡིན་པ་དངོས་སུ་བཀག་ནས། བུམ་པ་མ་ཡིན་པ་ལས་ལོག་པ་དངོས་སུ་བརྗོད་པའི་ཕྱིར་ཏེ། བུམ་པ་མ་ཡིན་པ་ཞེས་པའི་ངག་དེས། དེའི་དགག་བྱ་བུམ་པ་དངོས་སུ་

[092A]༄༅། །བཀག་ནས། བུམ་པ་མ་ཡིན་པ་དངོས་སུ་བརྗོད་པའི་ཕྱིར་ཏེ། དེ་འདྲའི་ངག་དེས། བུམ་པ་དངོས་སུ་བཀག་པ་གང་ཞིག་དེས་བུམ་པ་མ་ཡིན་པ་དངོས་སུ་བརྗོད་པའི་ཕྱིར་
དང་པོ་མ་གྲུབ་ན། བུམ་པ་ཆོས་ཅན། ཁྱོད་མ་ཡིན་པ་ཞེས་པའི་ངག་དེས། ཁྱོད་དངོས་སུ་བཀག་པར་ཐལ། ཁྱོད་དངོས་པོ་ཡིན་པའི་ཕྱིར། གཉིས་པ་མ་གྲུབ་ན། བུམ་པ་མ་ཡིན་པ་ཆོས་ཅན། ཁྱོད་
ཞེས་པའི་ངག་དེས། ཁྱོད་དངོས་སུ་བརྗོད་པར་ཐལ། ཁྱོད་བདག་མེད་ཡིན་པའི་ཕྱིར། དེས་དངོས་པོ་མེད་པ་སོགས་ལ་རིགས་འགྲེ། རི་བོང་རྭ་མེད་པ་གཉིས་པ་ཡིན་པའི་སྒྲུབ་བྱེད་ནི། རི་བོང་རྭ་
མེད་པ། རང་གི་དགག་བྱ་ཤེས་བྱ་ལ་མི་སྲིད་པའི་མེད་དགག་ཡིན་པར་ཐལ། རི་བོང་རྭ་ཡོད་པ་རི་བོང་རྭ་མེད་པའི་དགག་བྱ་ཡིན་པ་གང་ཞིག་རི་བོང་རྭ་ཡོད་པ་ཤེས་བྱ་ལ་མི་སྲིད་པའི་ཕྱིར་
དང་པོ་མ་གྲུབ་ན། རི་བོང་རྭ་ཆོས་ཅན། ཁྱོད་ཡོད་པ་ཁྱོད་མེད་པའི་དགག་བྱ་ཡིན་པར་ཐལ། ཁྱོད་མེད་ངེས་ཡིན་པའི་ཕྱིར། གསུམ་པ་རྩོད་པ་སྤོང་བ་ནི། སྒྲ་རྟག་པ་མ་ཡིན་པ་ཆོས་ཅན། རང་འཛིན་
རྟོག་པས་རང་གི་དགག་བྱ་དངོས་སུ་བཅད་པའི་ཚུལ་གྱི་རྟོགས་པར་བྱ་བ་ཡིན་པར་ཐལ། དགག་པ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། གཞན་སེལ་ཡིན་པའི་ཕྱིར། མ་གྲུབ་ན། དེ་

[092B] རྟག་པ་མ་ཡིན་པ་གཞན་སེལ་ཡིན་པའི་ཕྱིར། གོང་དུ་འདོད་ན། སྒྲ་རྟག་པ་མ་ཡིན་པ་ཆོས་ཅན། རང་འཛིན་རྟོག་པས་རང་གི་དགག་བྱ་དངོས་སུ་བཅད་པར་ཐལ། འདོད་པའི་ཕྱིར། འདོད་ན། དེ་
ཆོས་ཅན། རང་ཞེས་བརྗོད་པའི་སྒྲས་རང་གི་དགག་བྱ་ལ་དངོས་སུ་གནོད་པར་ཐལ། འདོད་པའི་ཕྱིར་ཟེར་ན། འདིར་མ་ཁྱབ། འདོད་ན། སྒྲ་རྟག་པ་མ་ཡིན་པ་ཞེས་པའི་སྒྲ་དེས། སྒྲ་རྟག་པ་ལ་དངོས་སུ་གནོད་
པར་ཐལ། དེས་སྒྲ་རྟག་པ་མ་ཡིན་པའི་དགག་བྱ་ལ་དངོས་སུ་གནོད་པའི་ཕྱིར། རྟགས་ཁས། འདོད་ན། སྒྲ་རྟག་པ་མ་ཡིན་པར་རྟོགས་པའི་དངོས་སྟོབས་རྗེས་དཔག་གི་ཡུལ་གྱི་ལོག་ཕྱོགས་ལ་ལུང་རྣམ་
དག་གནོད་བྱེད་དུ་འཇུག་པར་ཐལ། སྒྲ་རྟག་པ་ལ། སྒྲ་རྟག་པ་མ་ཡིན་པར་སྟོན་པའི་ལུང་གནོད་བྱེད་དུ་འཇུག་པའི་ཕྱིར། མ་གྲུབ་ན། དེར་ཐལ། སྒྲ་རྟག་པ་ལ། སྒྲ་རྟག་པ་མ་ཡིན་པ་ཞེས་བརྗོད་པའི་སྒྲ་
དེ་གནོད་བྱེད་དུ་འཇུག་པའི་ཕྱིར། མ་གྲུབ་ན། དེར་ཐལ། སྒྲ་རྟག་པ་མ་ཡིན་པ་ཞེས་པའི་སྒྲ་དེས། སྒྲ་རྟག་པ་ལ་དངོས་སུ་གནོད་པའི་ཕྱིར། རྟགས་ཁས། རྩ་བར་འདོད་ན། སྒྲ་རྟག་པ་མ་ཡིན་པར་
རྟོགས་པའི་དངོས་སྟོབས་རྗེས་དཔག་གི་ཡུལ་ལ་ལུང་སྒྲུབ་བྱེད་རྣམ་དག་ཏུ་འཇུག་པར་ཐལ། རྩ་བར་འདོད་པ་དེའི་ཕྱིར། འདོད་མི་ནུས་ཏེ། རྣམ་འགྲེལ་ལས། རྗེས་སུ་དཔག་པའི་ཡུལ་ལ་ཚིག་ཚད་མ་ཉིད་

[093A]༄༅། །དུ་འདོད་མ་ཡིན། །ཞེས་པའི་དོན་གྲུབ་པའི་ཕྱིར། གཞན་ཡང། སྒྲ་རྟག་པ་མ་ཡིན་པར་རྟོགས་པའི་རྟོག་པ་དེས། སྒྲ་རྟག་པ་དངོས་སུ་བཅད་པར་ཐལ། སྒྲ་རྟག་པ་མ་ཡིན་པར་
རྟོགས་པའི་རྗེས་དཔག་དེས། སྒྲ་རྟག་པ་དངོས་སུ་བཅད་པའི་ཕྱིར། མ་གྲུབ་ན། དེར་ཐལ། སྒྲ་རྟག་པ་མ་ཡིན་པར་རྟོགས་པའི་རྗེས་དཔག་དེ། སྒྲ་རྟག་པ་མ་ཡིན་པར་དངོས་སུ་རྟོགས་པའི་ཚད་མ་ཡིན་
པའི་ཕྱིར། གོང་དུ་འདོད་ན། སྒྲ་རྟག་པ་མ་ཡིན་པར་རྟོགས་པའི་རྟོག་པ་དེས། སྒྲ་རྟག་པ་ལ་དངོས་སུ་གནོད་པར་ཐལ། དེས་སྒྲ་རྟག་པ་དངོས་སུ་བཅད་པའི་ཕྱིར། འདོད་ན། སྒྲ་རྟག་པ་མ་ཡིན་པ་ཞེས་པའི་སྒྲ་
དེས༑ སྒྲ་རྟག་པ་ལ་དངོས་སུ་གནོད་པར་ཐལ། འདོད་པ་དེའི་ཕྱིར་ན་མ་ཁྱབ། འདོད་ན། བསྒྲུབས་ཟིན་ཏོ། །ཁ་ཅིག་བུམ་པ་ཆོས་ཅན། སྒྲུབ་པ་མ་ཡིན་པར་ཐལ། དགག་པ་ཡིན་པའི་ཕྱིར། མ་གྲུབ་ན། དེ་ཆོས་
ཅན༑ དགག་པ་ཡིན་པར་ཐལ། གཞན་སེལ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་འཛིན་རྟོག་པ་དེ། གཞན་སེལ་གྱི་ཡུལ་ཅན་ཡིན་པའི་ཕྱིར། མ་གྲུབ་ན། བུམ་པ་ཆོས་ཅན། དེར་ཐལ། ཁྱོད་
འཛིན་རྟོག་པའི་ཡུལ་ཡང་ཡིན། གཞན་སེལ་ཡང་ཡིན་པའི་གཞི་མཐུན་ཡོད་པའི་ཕྱིར་ཟེར་ན་མ་ཁྱབ། མ་གྲུབ་ན། དེ་ཆོས་ཅན། དེར་ཐལ། ཁྱོད་མ་ཡིན་པ་ལས་ལོག་པ་དེ། ཁྱོད་འཛིན་རྟོག་པའི་ཡུལ་ཡང་

[093B] གཞན་སེལ་ཡང་ཡིན་པའི་གཞི་མཐུན་པ་ཡིན་པའི་ཕྱིར་ཏེ། ཁྱོད་ཡིན་པ་སྲིད་པའི་ཤེས་བྱ་ཡིན་པའི་ཕྱིར། གོང་དུ་མ་ཁྱབ་མཚམས་ལ། རི་བོང་རྭ་ཆོས་ཅན། དགག་པ་ཡིན་པར་ཐལ། ཁྱོད་འཛིན་
རྟོག་པ་དེ། དགག་པའི་ཡུལ་ཅན་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་འཛིན་རྟོག་པའི་ཡུལ་ཡང་ཡིན། དགག་པ་ཡང་ཡིན་པའི་གཞི་མཐུན་ཡོད་པའི་ཕྱིར། ཁྱབ་པ་ཁས། མ་གྲུབ་ན། དེ་ཆོས་
ཅན༑ དེར་ཐལ། ཁྱོད་ཀྱི་དོན་སྤྱི་མ་ཡིན་པ་ལས་ལོག་པ་དེ། དེ་འདྲའི་གཞི་མཐུན་པ་ཡིན་པའི་ཕྱིར་ཏེ། ཁྱོད་བདག་མེད་ཡིན་པའི་ཕྱིར། ཁོ་ན་རེ། གཞན་སེལ་ལ། དོན་རང་མཚན་གྱི་གཞན་སེལ་དང། བློའི་གཞན་
སེལ་དང། མེད་དགག་གི་གཞན་སེལ་གསུམ་རྣམས་སུ་མེད་པར་ཐལ། དོན་རང་མཚན་གྱི་གཞན་སེལ་མེད་པའི་ཕྱིར་ཏེ། གཞན་སེལ་ཡིན་ན། བློའི་གཞན་སེལ་ཡིན་པས་ཁྱབ་པའི་ཕྱིར་ཏེ། བེམ་པོ་ཡིན་ན་
བློའི་གཞན་སེལ་མ་ཡིན་པས་ཁྱབ་པའི་ཕྱིར་ཟེར་ན། དེ་མི་འཐད་པར་ཐལ། གཞན་སེལ་ལ་དབྱེ་ན། མ་ཡིན་དགག་གི་གཞན་སེལ་དང། མེད་དགག་གི་གཞན་སེལ་གཉིས་སུ་ཡོད་ཅིང། མ་ཡིན་དགག་གི་གཞན་
སེལ་ལ། བློའི་གཞན་སེལ་དང། དོན་རང་མཚན་གྱི་གཞན་སེལ་གཉིས་སུ་གྲངས་ངེས་པའི་ཕྱིར། རྟགས་གོང་དུ་བསྒྲུབས་ཟིན། ཡང་ཁོ་ན་རེ། གང་ཟག་གི་བདག་ཡོད་པར་ཐལ། དེ་དགག་པ་ཡིན་པའི་ཕྱིར། མ་

[094A]༄༅། །གྲུབ་ན། དེར་ཐལ། གང་ཟག་གི་བདག་འཛིན་པའི་རྟོག་པ་དགག་རྟོག་ཡིན་པའི་ཕྱིར། ཟེར་ན་མ་ཁྱབ། ཚིག་ཟིན་འདི་ལ་དཔྱད་དགོས་སོ། །མ་གྲུབ་ན། གང་ཟག་གི་བདག་ཆོས་ཅན་
ཁྱོད་འཛིན་རྟོག་པ་དེ། དགག་རྟོག་ཡིན་པར་ཐལ། ཁྱོད་འཛིན་རྟོག་པ་དེ། རང་ཡུལ་དུ་གྱུར་པའི་དགག་པའི་རྣམ་པ་ཤར་བའི་ཞེན་རིག་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་མེད་ངེས་
ཡིན་པའི་ཕྱིར། ཞེས་ཟེར། གོང་དུ་འདོད་ན། གང་ཟག་གི་བདག་མེད་པར་ཐལ། གང་ཟག་གི་བདག་མེད་ཡིན་པའི་ཕྱིར། དེ་ལ་ཡང་ཁོ་ན་རེ། བདག་མེད་པར་ཐལ། བདག་མེད་ཡིན་པའི་ཕྱིར་
ཟེར་ན་མ་ཁྱབ། མ་གྲུབ་ན། དེར་ཐལ། དངོས་མེད་ཡིན་པའི་ཕྱིར་ཏེ། རྟག་པ་ཡིན་པའི་ཕྱིར། རྩ་བར་འདོད་ན། བདག་ཡོད་པར་ཐལ། ང་ཡོད་པའི་ཕྱིར་ཏེ། གང་ཟག་ཡོད་པའི་ཕྱིར། བྱས་པ་ལ་ཁོ་ན་
རེ༑ བུམ་འཛིན་རྟོག་པ་ལ་བུམ་པ་མ་ཡིན་པ་ལས་ལོག་པར་སྣང་བ། བུམ་པའི་བློའི་གཞན་སེལ་མ་ཡིན་པར་ཐལ། བུམ་འཛིན་རྟོག་པ་ལ་བུམ་པ་མ་ཡིན་པ་ལས་ལོག་པར་སྣང་བ། གཞན་སེལ་མ་ཡིན་
པའི་ཕྱིར་ཏེ། དེ་མེད་པའི་ཕྱིར། མ་གྲུབ་ན། དེར་ཐལ། བུམ་འཛིན་རྟོག་པ་ལ་བུམ་པ་མ་ཡིན་པ་ལས་ལོག་པར་མི་སྣང་བའི་ཕྱིར། མ་གྲུབ་ན། དེར་ཐལ། བུམ་འཛིན་རྟོག་པ་ལ་བུམ་པ་མ་ཡིན་པ་ལས་ལོག་པ་དེ་

[094B] མ་གྲུབ་ན། བུམ་པ་མ་ཡིན་པ་ལས་ལོག་པ་ཆོས་ཅན། བུམ་འཛིན་རྟོག་པ་ལ་ཁྱོད་ཀྱི་རྣམ་པ་ཤར་བར་ཐལ། འདོད་པའི་ཕྱིར། འདོད་ན། བུམ་པ་ཆོས་ཅན། ཁྱོད་འཛིན་
རྟོག་པ་དེ། རང་ཡུལ་དུ་གྱུར་པའི་དགག་པའི་རྣམ་པ་ཤར་བའི་ཞེན་རིག་ཡིན་པར་ཐལ། ཁྱོད་འཛིན་རྟོག་པ་དེ། རང་ཡུལ་དུ་གྱུར་པའི་བུམ་པ་མ་ཡིན་པ་ལས་ལོག་པའི་རྣམ་པ་ཤར་བའི་ཞེན་རིག་ཡིན་པའི་
ཕྱིར༑ རྟགས་ཁས། འདོད་ན། བུམ་པ་ཆོས་ཅན། ཁྱོད་དགག་པ་ཡིན་པར་ཐལ། ཁྱོད་ཡོད་པ་གང་ཞིག་ཁྱོད་འཛིན་རྟོག་པ་དགག་རྟོག་ཡིན་པའི་ཕྱིར། རྟགས་ཁས། འདོད་མི་ནུས་ཏེ། སྒྲུབ་པ་ཡིན་པའི་ཕྱིར་
བྱས་པ་ལ་ཁོ་ན་རེ། རི་བོང་རྭ་འཛིན་རྟོག་པ་ལ། རི་བོང་རྭ་མ་ཡིན་པ་ལས་ལོག་པར་སྣང་བ། རི་བོང་རྭའི་བློའི་གཞན་སེལ་མ་ཡིན་པར་ཐལ། རི་བོང་རྭའི་བློའི་གཞན་སེལ་མེད་པའི་ཕྱིར་ཏེ། རི་བོང་
རྭའི་བློ་མེད་པའི་ཕྱིར་ཟེར་ན་མ་ཁྱབ། མ་གྲུབ་ན། དེར་ཐལ། རི་བོང་རྭ་མེད་པའི་ཕྱིར། གོང་དུ་འདོད་ན། དེ་ཆོས་ཅན། ཁྱོད་འཛིན་རྟོག་པ་ལ་ཁྱོད་མ་ཡིན་པ་ལས་ལོག་པར་སྣང་བ། ཁྱོད་ཀྱི་བློའི་གཞན་
སེལ་ཡིན་པར་ཐལ། ཁྱོད་འཛིན་རྟོག་པ་ལ་ཁྱོད་མ་ཡིན་པ་ལས་ལོག་པར་སྣང་བ་དེ་ཁྱོད་ཀྱི་དོན་སྤྱི་ཡིན་པའི་ཕྱིར། ཁ་ཅིག་དེའི་གཞན་སེལ་ཡོད་པར་ཐལ། རེའི་བློའི་གཞན་སེལ་ཡོད་པའི་ཕྱིར། འདོད་ན་

[095A]༄༅། །མེད་པའི་གཞན་སེལ་ཡོད་པར་ཐལ། རི་བོང་རྭའི་གཞན་སེལ་ཡོད་པའི་ཕྱིར། འདོད་ན། མེད་པ་དང་མེད་པ་མ་ཡིན་པའི་གཞི་མཐུན་པས་སྟོང་པ་མེད་པའི་གཞན་སེལ་ཡིན་
པར་ཐལ། འདོད་པའི་ཕྱིར། འདོད་ན། དེ་ཆོས་ཅན། མེད་པའི་གཞན་སེལ་མ་ཡིན་པར་ཐལ། ཡོད་པའི་གཞན་སེལ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཡོད་པ་དང་གཞན་སེལ་
གཉིས་ཀ་ཡིན་པའི་ཕྱིར་ཟེར་ན་མ་ཁྱབ། མ་གྲུབ་ན། དེ་ཆོས་ཅན། དེར་ཐལ། གཞན་སེལ་ཡིན་པའི་ཕྱིར་ཏེ། མེད་པའི་མེད་དགག་གི་གཞན་སེལ་ཡིན་པའི་ཕྱིར། མ་གྲུབ་ན། མེད་པ་ཆོས་ཅན། ཁྱོད་དང་
ཁྱོད་མ་ཡིན་པའི་གཞི་མཐུན་པས་སྟོང་པ། ཁྱོད་ཀྱི་མེད་དགག་གི་གཞན་སེལ་ཡིན་པར་ཐལ། ཁྱོད་བདག་མེད་ཡིན་པའི་ཕྱིར། མེད་པའི་གཞན་སེལ་ཡོད་ཅེས་གསུང་ཚུལ་འདུག་པ་ལ་དཔྱད་པར་
བྱའོ༑ །ཡང་ཁ་ཅིག་ན་རེ། ཀ་བུམ་གཉིས་མ་ཡིན་པ་ལས་ལོག་པ། ཀ་བུམ་གཉིས་ཀྱི་དོན་རང་མཚན་གྱི་གཞན་སེལ་ཡིན་པར་ཐལ། ཀ་བ་མ་ཡིན་པ་ལས་ལོག་པ། ཀ་བའི་དོན་རང་མཚན་གྱི་གཞན་
སེལ་ཡིན་པ་གང་ཞིག་བུམ་པ་མ་ཡིན་པ་ལས་ལོག་པ། བུམ་པའི་དོན་རང་མཚན་གྱི་གཞན་སེལ་ཡིན་པའི་ཕྱིར་ཟེར་ན་མ་ཁྱབ། དང་པོ་མ་གྲུབ་ན། ཀ་བ་ཆོས་ཅན། ཁྱོད་མ་ཡིན་པ་ལས་ལོག་པ་ཁྱོད་

[095B] ཁྱོད་ཡིན་པ་སྲིད་པའི་དངོས་པོ་ཡིན་པའི་ཕྱིར། གཉིས་པ་ལ་ཡང་རིགས་འགྲེ། གོང་དུ་འདོད་ན། ཀ་བུམ་གཉིས་མ་ཡིན་པ་ལས་ལོག་པ་ཆོས་ཅན། དེའི་དོན་རང་
མཚན་གྱི་གཞན་སེལ་མ་ཡིན་པར་ཐལ། ཁྱོད་དོན་རང་མཚན་གྱི་གཞན་སེལ་མ་ཡིན་པའི་ཕྱིར་ཏེ། ཁྱོད་མེད་པའི་ཕྱིར། མ་གྲུབ་ན། ཀ་བུམ་གཉིས་ཆོས་ཅན། ཁྱོད་མ་ཡིན་པ་ལས་ལོག་པ་མེད་པར་ཐལ། ཁྱོད་ཀྱི་
ཡིན་པ་མེད་པའི་ཕྱིར། མ་གྲུབ་ན། ཀ་བུམ་གཉིས་ཆོས་ཅན། ཁྱོད་ཀྱི་ཡིན་པ་མེད་པར་ཐལ། ཁྱོད་ཡིན་པ་མི་སྲིད་པའི་ཤེས་བྱ་ཡིན་པའི་ཕྱིར། གཞན་ཡང། ཀ་བུམ་གཉིས་མ་ཡིན་ལས་ལོག་པ། ཀ་བུམ་གཉིས་ཀྱི་
དོན་རང་མཚན་གྱི་གཞན་སེལ་ཡིན་པར་ཐལ། རྟག་དངོས་གཉིས་ཀྱིས་སྟོང་པའི་ཀ་བུམ་གཉིས། ཀ་བུམ་གཉིས་ཀྱི་དོན་རང་མཚན་གྱི་གཞན་སེལ་ཡིན་པའི་ཕྱིར་ན་མ་ཁྱབ། མ་གྲུབ་ན། ཀ་བུམ་གཉིས་
ཆོས་ཅན། རྟག་དངོས་གཉིས་ཀྱིས་སྟོང་པའི་ཁྱོད་དེ། ཁྱོད་ཀྱི་དོན་རང་མཚན་གྱི་གཞན་སེལ་ཡིན་པར་ཐལ། ཁྱོད་ཡིན་པ་མི་སྲིད་པའི་དངོས་པོ་ཡིན་པའི་ཕྱིར། བྱས་པ་ལ་ཁོ་ན་རེ། རྟག་དངོས་གཉིས་ཀྱིས་
སྟོང་པའི་ཀ་བུམ་གཉིས་ཆོས་ཅན། ཁྱོད་ཡིན་པ་མི་སྲིད་པའི་དངོས་པོ་མ་ཡིན་པར་ཐལ། ཁྱོད་ཡིན་པ་སྲིད་པའི་དངོས་པོ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཀ་བའི་དོན་རང་མཚན་གྱི་གཞན་

[096A]༄༅། །སེལ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཀ་བ་དང་བུམ་པ་གཉིས་ཀའི་དོན་རང་མཚན་གྱི་གཞན་སེལ་ཡིན་པའི་ཕྱིར་ཟེར་ན་མ་ཁྱབ། མ་གྲུབ་ན། དེ་ཆོས་ཅན། དེར་
ཐལ༑ ཀ་བུམ་གཉིས་ཀྱི་དོན་རང་མཚན་གྱི་གཞན་སེལ་ཡིན་པའི་ཕྱིར། མ་གྲུབ་ན། དེ་དེ་ཡིན་པར་ཐལ། ཀ་བུམ་གཉིས་ཀྱི་དོན་རང་མཚན་གྱི་གཞན་སེལ་ཡོད་པའི་ཕྱིར། མ་གྲུབ་ན། ཀ་བུམ་གཉིས་ཆོས་ཅན་
ཁྱོད་ཀྱི་དོན་རང་མཚན་གྱི་གཞན་སེལ་ཡོད་པར་ཐལ། ཁྱོད་དངོས་པོ་ཡིན་པའི་ཕྱིར། དེས་ན་གཞན་སེལ་གྱི་རྣམ་གཞག་གཏན་ལ་ཕབ་པ་ལ་དགོས་པ་ཡོད་དེ། གང་ཟག་གི་བདག་མེད་རྟོགས་པའི་རྗེས་དཔག་
གི་དངོས་ཀྱི་གཞལ་བྱ་ཡིན་ན། མེད་དགག་ཡིན་པས་ཁྱབ་ཀྱི། མ་ཡིན་དགག་དང། སྒྲུབ་པ་གང་རུང་མ་ཡིན་པ་ཅིག་དགོས་སོ། །ཞེས་ཤེས་པར་བྱ་བའི་ཆེད་ཡིན་པའི་ཕྱིར།    ༈   བཞི་པ་སེལ་
འཇུག་སྒྲུབ་འཇུག་གི་རྣམ་གཞག་བཤད་པ་ལ། ཁ་ཅིག་ན་རེ། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་རིག་པ། སེལ་འཇུག་གི་མཚན་ཉིད། རང་ཡུལ་ལ་ཆ་ཤས་སུ་མ་ཕྱེ་བར་འཇུག་
པའི་རིག་པ། སྒྲུབ་འཇུག་གི་མཚན་ཉིད་ཟེར་ན། དང་པོ་ལ། བུམ་པ་ཞེས་བརྗོད་པའི་སྒྲ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན། དེ་ཆོས་ཅན། དེར་ཐལ། རྗོད་བྱེད་

[096B] ཆོས་ཅན་དེ་ཡིན་པའི་ཕྱིར། རྩ་བར་འདོད་ན། བུམ་པ་ཞེས་བརྗོད་པའི་སྒྲ་ཆོས་ཅན། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་རིག་པ་མ་ཡིན་པར་ཐལ། རིག་པ་མ་
ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། བེམ་པོ་ཡིན་པའི་ཕྱིར། གཉིས་པ་ལ། སངས་རྒྱས་འཕགས་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། མ་གྲུབ་ན། དེ་ཆོས་ཅན་
དེར་ཐལ། སྒྲུབ་འཇུག་གི་སྐྱེས་བུ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། རང་ཡུལ་ལ་ཆ་ཤས་སུ་མ་ཕྱེ་བར་འཇུག་པའི་རིག་པ་མ་ཡིན་པར་ཐལ། རིག་པ་མ་ཡིན་
པའི་ཕྱིར་ཏེ། ཤེས་པ་མ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། རང་ཡུལ་ལ་ཆ་ཤས་སུ་མ་ཕྱེ་བར་འཇུག་པའི་རིག་པ་མ་ཡིན་པར་ཐལ། རིག་པ་མ་ཡིན་
ཉིད༑ རང་ཡུལ་ལ་ཆ་ཤས་སུ་མ་ཕྱེ་བར་འཇུག་པའི་རིག་པ། སྒྲུབ་འཇུག་གི་བློའི་མཚན་ཉིད་ཟེར་བ་ལ། སྐྱོན་འཕེན་པ་ཁ་ཅིག་རྟོག་པ་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དེའི་ཕྱིར་
མ་གྲུབ་ན། རྟོག་པ་ཆོས་ཅན། སེལ་འཇུག་གི་བློ་ཡིན་པར་ཐལ། རྟོག་པ་ཡིན་པའི་ཕྱིར། རྩ་བར་འདོད་ན། རྟོག་པ་ཆོས་ཅན། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་རིག་པ་ཡིན་པར་

[097A]༄༅། །ཐལ༑ འདོད་པའི་ཕྱིར། འདོད་ན། རྟོག་པ་ཆོས་ཅན། རང་ཡུལ་འགའ་ཞིག་ལ་འཇུག་རང་ཡུལ་འགའ་ཞིག་ལ་མི་འཇུག་པར་ཐལ། རང་ཡུལ་ལ་ཆ་ཤས་སུ་ཕྱེ་ནས་
འཇུག་པའི་ཕྱིར་ཟེར་ན་མ་ཁྱབ། འདོད་ན། རྟོག་པ་ཆོས་ཅན། རང་ཡུལ་འགའ་ཞིག་ལ་མི་འཇུག་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གཞི་གྲུབ་ན། ཁྱོད་ཀྱི་ཡུལ་ཡིན་པས་
ཁྱབ་པའི་ཕྱིར། གོང་གི་མ་ཁྱབ་མཚམས་ལ། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་རིག་པ་ཁོ་ཁོ་རང་ཡིན་པར་ཐལ། ཁོ་ཡོད་པའི་ཕྱིར། འདོད་ན། དེ་ཆོས་ཅན། རང་ཡུལ་ལ་ཆ་ཤས་སུ་
ཕྱེ་ནས་འཇུག་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། རང་ཡུལ་འགའ་ཞིག་ལ་འཇུག་འགའ་ཞིག་ལ་མི་འཇུག་པར་ཐལ། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་ཕྱིར་
ཁྱབ་པ་ཁས། འདོད་ན། དེ་ཆོས་ཅན། རང་ཡུལ་འགའ་ཞིག་ལ་མི་འཇུག་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། རང་ཡུལ་འགའ་ཞིག་ལ་མི་འཇུག་པ་མ་ཡིན་པར་ཐལ། གཞི་
གྲུབ་ན། ཁྱོད་ཀྱི་ཡུལ་ཡིན་དགོས་པའི་ཕྱིར། མ་གྲུབ་ན། དེར་ཐལ། དེ་ཡོད་པ་གང་ཞིག་གཞི་གྲུབ་ན། རྟོག་པའི་ཡུལ་ཡིན་དགོས་པའི་ཕྱིར། ཁ་ཅིག་ན་རེ། སྒྲ་རྟོག་སེལ་འཇུག་ཡིན་ཟེར་ན། དེ་

[097B] སྒྲ་སེལ་འཇུག་གི་སྒྲ་མ་ཡིན་པའི་ཕྱིར། མ་གྲུབ་ན། དེར་ཐལ། སྒྲ་དེ་བརྗོད་བྱེད་ཀྱི་སྒྲ་མ་ཡིན་པའི་ཕྱིར། མ་གྲུབ་ན། དེར་ཐལ། ཆུའི་སྒྲ་དེ་སྒྲ་ཡིན་པའི་ཕྱིར། ཁ་ཅིག་ན་རེ་
གཟུགས་དངོས་སུ་རྟོགས་པའི་ཡུལ་ཅན་ཡིན་ན། སྒྲུབ་འཇུག་ཡིན་དགོས། གཟུགས་དོན་སྤྱིའི་ཚུལ་གྱི་རྟོགས་པའི་ཡུལ་ཅན་ཡིན་ན། སེལ་འཇུག་ཡིན་དགོས་ཟེར་ན། དང་པོ་ལ་སོ་སོའི་སྐྱེ་བོ་ཆོས་
ཅན༑ དེར་ཐལ། དེའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་གཟུགས་གཟུགས་འཛིན་མངོན་སུམ་གྱིས་དངོས་སུ་རྟོགས་པའི་ཡུལ་ཅན་ཡིན་པའི་ཕྱིར། རྩ་བར་འདོད་ན། དེ་ཆོས་
ཅན༑ དེ་མ་ཡིན་པར་ཐལ། སེལ་འཇུག་ཡིན་པའི་ཕྱིར་ཏེ། གཟུགས་དོན་སྤྱིའི་ཚུལ་གྱི་རྟོགས་པའི་ཡུལ་ཅན་ཡིན་པའི་ཕྱིར་ཏེ། ཁྱོད་གཟུགས་གཟུགས་འཛིན་རྟོག་པའི་སྒོ་ནས་རྟོགས་པའི་ཡུལ་
ཅན་ཡིན་པའི་ཕྱིར། དེས་ན་རང་གི་ལུགས་ལ། དེ་གཉིས་སོ་སོའི་མཚན་ཉིད་དང། དབྱེ་བ། རྩོད་སྤོང་དང་གསུམ་ལས། དང་པོ་ལ། རང་ཡུལ་ལ་ཆ་ཤས་སུ་ཕྱེ་ནས་འཇུག་པ། སེལ་འཇུག་གི་
མཚན་ཉིད། དེ་ལ་དབྱེ་ན། སེལ་འཇུག་གི་སྒྲ། སེལ་འཇུག་གི་བློ། དེའི་སྐྱེས་བུ་དང་གསུམ་ལས་དང་པོ་ལ། མཚན་ཉིད་དང། དབྱེ་བ་གཉིས། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་མཉན་བྱ་

[098A]༄༅། །སེལ་འཇུག་གི་སྒྲའི་མཚན་ཉིད། དེ་ལ་དབྱེ་ན། དེའི་སྒྲ་དོན་མཐུན་དང། དེའི་སྒྲ་དོན་མི་མཐུན་གཉིས། རང་ཡུལ་ལ་ཆ་ཤས་སུ་ཕྱེ་ནས། འཇུག་པའི་མཉན་བྱ་དོན་མཐུན་
དེ༑ དང་པོའི་མཚན་ཉིད། མཚན་གཞི་ནི། བུམ་པ་ཞེས་པའི་སྒྲ་ལྟ་བུ། དེ་འདྲའི་མཉན་བྱ་དོན་མི་མཐུན་དེ། གཉིས་པའི་མཚན་ཉིད། མཚན་གཞི་ནི། རི་བོང་རྭ་ཞེས་པའི་སྒྲ་ལྟ་བུ། སེལ་འཇུག་གི་
སྒྲ་དང། རྗོད་བྱེད་ཀྱི་སྒྲ་གཉིས་དོན་གཅིག་དེའི་སྒྲ་དོན་མཐུན་དང། རྗོད་བྱེད་ཀྱི་སྒྲ་དོན་མཐུན་གཉིས་དོན་གཅིག་དེའི་སྒྲ་དོན་མི་མཐུན་དང། རྗོད་བྱེད་ཀྱི་སྒྲ་དོན་མི་མཐུན་གཉིས་དོན་གཅིག་སེལ་
འཇུག་གི་བློ་ལ་མཚན་ཉིད་དང། དབྱེ་བ་གཉིས། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་རིག་པ། དེའི་མཚན་ཉིད། དེ་དང་རྟོག་པ་གཉིས་དོན་གཅིག་དེ་ལ་དབྱེ་ན། དེའི་བློ་དོན་མཐུན་དང། དེའི་
བློ་དོན་མི་མཐུན་གཉིས། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་རིག་པ་དོན་མཐུན་དེ། དེ་དོན་མཐུན་གྱི་མཚན་ཉིད། དེ་དང་རྟོག་པ་དོན་མཐུན་གཉིས་དོན་གཅིག་མཚན་གཞི་ནི། དཔེར་ན། བུམ་
འཛིན་རྟོག་པ་ལྟ་བུ། རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་རིག་པ་དོན་མི་མཐུན་དེ། གཉིས་པའི་མཚན་ཉིད། དེ་དང་རྟོག་པ་དོན་མི་མཐུན་གཉིས་དོན་གཅིག་མཚན་གཞི་ནི། དཔེར་ན་

[098B] རང་ཡུལ་ལ་ཆ་ཤས་སུ་ཕྱེ་ནས་འཇུག་པའི་སྐྱེས་བུ་དེ། སེལ་འཇུག་གི་གང་ཟག་གི་མཚན་ཉིད། མཚན་གཞི་ནི། དཔེར་ན། ཚུར་མཐོང་ལྟ་བུ། གཉིས་པ་སྒྲུབ་འཇུག་བཤད་
བ་ལ། རང་ཡུལ་ལ་ཆ་ཤས་སུ་མ་ཕྱེ་བར་འཇུག་པ། དེའི་མཚན་ཉིད། དེ་ལ་དབྱེ་ན། དེའི་བློ་དང། དེའི་སྐྱེས་བུ་གཉིས། དང་པོ་ལ། མཚན་ཉིད་དང། དབྱེ་བ་གཉིས། རང་ཡུལ་ལ་ཆ་ཤས་སུ་མ་ཕྱེ་
བར་འཇུག་པའི་རིག་པ། དེའི་མཚན་ཉིད། དེ་ལ་དབྱེ་ན། དེའི་བློ་དོན་མཐུན་དང། དེའི་བློ་དོན་མི་མཐུན་གཉིས་ལས། རང་ཡུལ་ལ་ཆ་ཤས་སུ་མ་ཕྱེ་བར་འཇུག་པའི་རིག་པ་དོན་མཐུན། དང་
པོའི་མཚན་ཉིད། དེ་དང་མངོན་སུམ་གཉིས་དོན་གཅིག་རང་ཡུལ་ལ་ཆ་ཤས་སུ་མ་ཕྱེ་བར་འཇུག་པའི་རིག་པ་དོན་མི་མཐུན་དེ། གཉིས་པའི་མཚན་ཉིད། དེ་དང་རྟོག་མེད་ལོག་ཤེས་གཉིས་
དོན་གཅིག་མཚན་གཞི་ནི། དཔེར་ན། ཟླ་བ་གཉིས་སྣང་གི་དབང་ཤེས་ལྟ་བུ། རང་ཡུལ་ལ་ཆ་ཤས་སུ་མ་ཕྱེ་བར་འཇུག་པའི་སྐྱེས་བུ། སྒྲུབ་འཇུག་གི་གང་ཟག་གི་མཚན་ཉིད། མཚན་གཞི་
ནི༑ སངས་རྒྱས་འཕགས་པ་ལྟ་བུ། རྩོད་པ་སྤོང་པ་ལ། ཁོ་ན་རེ། གོང་འོག་ཀུན་ཏུ་རྩོད་པའི་ཚེ། ཟླ་བ་གཉིས་སྣང་གི་དབང་ཤེས་ཞེས་པ། ཟླ་གཅིག་ཟླ་གཉིས་སུ་སྣང་བའི་དབང་ཤེས་

[099A]༄༅། །ཞེས་བྱ་བར་གོ་དགོས་སོ། །དེ་ཡང། ཟླ་བ་གཉིས་སྣང་གི་དབང་ཤེས་ཆོས་ཅན། སྒྲུབ་འཇུག་གི་བློ་ཡིན་པར་ཐལ། རྟོག་མེད་ལོག་ཤེས་ཡིན་པའི་ཕྱིར། འདོད་ན་
དེ་ཆོས་ཅན། ཟླ་བ་གཅིག་ལ་སྒྲུབ་འཇུག་གི་བློ་ཡིན་པར་ཐལ། འདོད་པ་གང་ཞིག་ཁྱོད་སྒྲུབ་འཇུག་གི་བློ་ཡིན་ན། ཁྱོད་ཟླ་བ་གཅིག་ལ་སྒྲུབ་འཇུག་གི་བློ་ཡིན་དགོས་པའི་ཕྱིར། འདོད་
ན༑ དེ་ཆོས་ཅན། ཁྱོད་ལ་ཟླ་བ་གཅིག་སྣང་པར་ཐལ། ཁྱོད་ཟླ་བ་གཅིག་ལ་སྒྲུབ་འཇུག་གི་བློ་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་ལ་ཟླ་གཅིག་ཟླ་གཅིག་ཡིན་པ་སྣང་བར་ཐལ་
ཟླ་གཅིག་ཟླ་གཅིག་ཡིན་པ་དང། ཟླ་གཅིག་གཉིས་པོ་དེ་ཡུལ་དུས་རང་བཞིན་གང་ལ་ལྟོས་ཏེ་གྲུབ་སྡེ་རྫས་གཅིག་གང་ཞིག་འདོད་པ་དེའི་ཕྱིར། དང་པོ་མ་གྲུབ་ན། ཟླ་གཅིག་ཆོས་
ཅན༑ ཁྱོད་ཁྱོད་ཡིན་པ་དང། ཁྱོད་གཉིས་པོ་ཡུལ་དུས་རང་བཞིན་གང་ལ་ལྟོས་ཏེ་གྲུབ་སྡེ་རྫས་གཅིག་ཡིན་པར་ཐལ། ཁྱོད་ཟླ་གཅིག་ཡིན་པའི་ཕྱིར། གོང་དུ་འདོད་ན། དེ་
འདྲའི་དབང་ཤེས་ཆོས་ཅན། ཁྱོད་ལ་ཟླ་གཅིག་ཟླ་གཅིག་ཡིན་པ་མི་སྣང་བར་ཐལ། ཁྱོད་ལ་ཟླ་གཅིག་ཟླ་གཅིག་ཡིན་པར་མི་སྣང་བའི་ཕྱིར་ཟེར་ན་མ་ཁྱབ། འོ་ན། ཁོ་རང་ལ། ཟླ་བ་གཉིས་

[099B] ཁྱོད་ལ་ཟླ་གཅིག་མི་སྣང་བར་ཐལ། ཁྱོད་ལ་ཟླ་གཅིག་ཟླ་གཅིག་ཡིན་པར་མི་སྣང་བའི་ཕྱིར། ཁྱབ་པ་འགྲིག་མ་གྲུབ་ན། དེ་ཆོས་ཅན། དེར་ཐལ། ཁྱོད་
ལ་ཟླ་གཅིག་ཟླ་གཉིས་སུ་སྣང་བའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་ལ་ཟླ་གཅིག་སྣང་བར་ཐལ། ཁྱོད་ལ་ཟླ་གཅིག་ཟླ་གཉིས་སུ་སྣང་བའི་ཕྱིར། ཡང་ཁོ་ན་རེ། དེ་ཆོས་ཅན། ཁྱོད་ལ་
ཟླ་གཅིག་ཟླ་གཅིག་ཏུ་སྣང་བར་ཐལ། ཁྱོད་ལ་ཟླ་གཅིག་ཟླ་གཅིག་ཡིན་པ་སྣང་བའི་ཕྱིར་ཟེར་ན་མ་ཁྱབ། མ་གྲུབ་ན། དེར་ཐལ། ཁྱོད་ལ་ཟླ་གཅིག་སྣང་བའི་ཕྱིར། གོང་དུ་འདོད་ན། དེ་ཆོས་ཅན་
ཁྱོད་ལ་ཟླ་གཅིག་ཟླ་གཅིག་ཏུ་མི་སྣང་བར་ཐལ། ཁྱོད་ལ་ཟླ་གཅིག་ཟླ་གཉིས་སུ་སྣང་བའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཁྱོད་ཟླ་གཅིག་ཟླ་གཉིས་སུ་སྣང་བའི་དབང་ཤེས་ཡིན་པའི་
ཕྱིར༑༑ །།༸སྐྱབས་མགོན་རྒྱལ་དབང་སྐུ་ཕྲེང་བཅུ་གསུམ་པ་ཆེན་པོའི་ཡོངས་འཛིན་བྱམས་པ་ཚུལ་ཁྲིམས་རྒྱ་མཚོས་མཛད་པའི་བསྡུས་གྲྭ་ཆེ་བའི་པར་ཤིང་འདི་བཞིན་སེར་
བྱེས་དཔེ་མཛོད་ཁོངས་ནས། ་ལོར་པར་གསར་བསྐྲུན་བགྱིས་པའོ།།



