༄༅། །ཤེས་རབ་ཀྱི་ཕ་རོལ་ཏུ་ཕྱིན་པའི་མཐའ་དཔྱོད་ནོར་བུའི་འཕྲེང་མཛེས་ལས་སྐབས་གསུམ་པའི་དཀའ་གནས་རྣམས་གསལ་བར་བྱེད་པ་སྐལ་བཟང་འཇུག་ངོགས་ཞེས་བྱ་བ་བཞུགས་སོ། །

[001A] །རྒྱལ་ཀུན་མཁྱེན་པའི་རང་གཟུགས་པྲཛྙའི་མཚན་།ཡབ་སྲས་ལྔ་ལ་གུས་པས་ཕྱག་བགྱིད་ཀྱི། །སྲིད་ཞིའི་རྒུད་པ་མ་ལུས་གཏན་བཅོམ་པའི། །སྐུ་གསུམ་གོ་འཕང་མྱུར་
སྩོལ་བུ་རྣམས་ལའོ། །སྐབས་གསུམ་པའི་མདོ་ལ་འཕགས་སེང་གིས་སྤྱོད་པ་ཁྱད་པར་ཅན་གྱི་ལེའུ་ཞེས་གསུངས་པ་ནི་རྒྱལ་སྲས་ཀྱི་སྤྱོད་པ་ཁྱད་པར་ཅན་སྲིད་ཞིའི་མཐའ་གཉིས་འགོག་བྱེད་ཀྱི་ལམ་
གཙོ་བོར་གསུངས་པས་ཡིན་ནོ། །དེས་ན་ཡེ་ཤེས་ཞབས་ཀྱི་གཞུང་ལ་བརྟེན་ནས། ཚིགས་གསལ་ལས། འདིར་གཞི་ཐམས་ཅད་ཡོངས་སུ་ཤེས་པ་ནི་མི་མཐུན་པའི་ཕྱོགས་ཡིན་ཏེ། དེ་མེད་
པར་ལམ་ལེགས་པར་ཡོངས་སུ་ཤེས་པ་མེད་པས། ཞེས་པ་ལྟར་བུ་ཉ་སོགས་ཀྱིས་ལམ་ཤེས་ཀྱི་སྤང་བྱ་ཐེག་དམན་གྱི་གཞི་ཤེས་གཙོ་བོར་དངོས་སུ་བསྟན་པར་བཤད་པ། གསེར་ཕྲེང་ཚིག་ཟིན་ལ་

[002A] །བཀོད་པ་ནི་མི་མཐད་དོ། །ཤེར་འབྱང་གི་བསྡུས་དོན་ལས་ལམ་ཐམས་ཅད་སྐྱེ་པའི་རྒྱུ་གཞི་ཐམས་ཅད་རྟོགས་པ་ཐམས་ཅད་ཤེས་པའི་རང་གི་ངོ་བོ་དང། ཞེས་
པ་ལྟར། རྣམ་བཤད་དུ་ལམ་ཤེས་དག་བྱེད་ཀྱི་གཞི་ཤེས་དངོས་བསྟན་གཙོ་བོར་བསྟན་པར་གསུངས་པ་ལྟར། རྟོགས་སྣང་དུ་ཡང་བསྟན་ནོ། །མི་མཐུན་ཕྱོགས་ཀྱི་གཞི་ཤེས་སྐབས་གསུམ་
པའི་བསྟན་བྱའི་གཙོ་བོ་མིན། ཞེས་པ། དངོས་བསྟན་བསྟན་བྱའི་གཙོ་བོ་མིན་པའི་དོན་ཡིན་གྱི། བསྟན་བྱའི་གཙོ་བོ་ཡིན་ཏེ། དེའི་ཤུགས་བསྟན་བསྟན་བྱའི་གཙོ་བོ་ཡིན་པའི་ཕྱིར་
མ་ཁྱབ་ཟེར་ན། སྦས་དོན་མངོན་རྟོགས་ཀྱི་རིམ་པ། ཤེར་མདོའི་བསྟན་བྱའི་གཙོ་བོ་མ་ཡིན་པར་ཐལ་ལོ། །བདེན་ཞེན་གྱིས་ཤེར་ཕྱིན་ལ་སློབ་ན། ཚེ་འདིར་ཤེར་ཕྱིན་དོར་ནས་ཐེག་དམན་དུ་

[002B] ཕྱི་མར་ཤེར་ཕྱིན་རྙེད་དཀའ་བས། འདོར་བ་དང་རིང་བ་གཉིས་སྨོས་སོ། །ཁོ་ན་རེ། རྟོགས་སྣང་དུ་འབྲས་བུའི་ཤེར་ཕྱིན་ལ་ཉེ་བར་བཤད་པ་མི་འཐད་པར་ཐལ། གསེར་ཕྲེང་ལས། འདིར་ཉེ་རིང་དུ་འགྱུར་བའི་ཡུམ་འབྲས་ཡུམ་ལ་འདོད་པ་ནི་
རྒྱ་ཆུང་སྟེ། ཞེས་གསུངས་པའི་ཕྱིར། ན་མ་ཁྱབ་སྟེ། ཡིག་ཆར་ཁོ་ན་སྦྱར་པའི་ཕྱིར་དང། འབྲས་ཡུམ་ལ་ཉེ་རིང་གི་གཞི་ཤེས་ཟེར་དགོས་པའི་ཕྱིར། དེ་ལ་བྱང་སེམས་ཀྱི་ཡུམ་ཡོད་པ། འགྲེལ་བར། སངས་རྒྱས་དང་བྱང་ཆུབ་སེམས་
དཔའ་རྣམས་ལ་ཉེ་བར་འགྱུར་བར་འདོད་པའི། ཞེས་དང། མདོ་ལས་འདོར་བར་གསུངས་པས་འགྲུབ་པའི་ཕྱིར། ལང་གཤེགས་ལས། །དཔེར་ན་ཤིང་ནི་རྒྱ་མཚོ་རུ། །སོགས་ཀྱིས་ཤིང་རྒྱ་མཚོར་མི་བྱིང་བ་ལྟར་ཉན་ཐོས་དགྲ་བཅོམ་
འཁོར་བར་མི་བྱིང་བ་དང། དེ་རྦ་རླབས་ཀྱིས་གཡེང་བ་ལྟར་བདེན་མེད་མ་རྟོགས་པས་སྲིད་ཞིའི་རྒུད་པས་གཡེང་བར་བསྟན་ནོ་།འདིར་མཐའི་དོན། ནས། གསུམ་ལ་བྱེད་ཅེས་བའི་དང་པོ་གཉིས་ནི་དེའི་འཁོར་མཐར་ལྟུང་ཞེས་པའི་
མཐའ་ཡིན་གྱི་འཁོར་མཐའ་མིན་ཏེ། འཁོར་བ་མ་ཡིན་པའི་ཕྱིར་འཁོར་བ་ལ་མཐའ་གཅིག་ཏུ་དོར་བྱར་ཞེན་ནས་དེ་ཟད་པའམ་དེའི་མཇུག་གི་མཐར་ཐར་བ་ཐོབ་ན་སྙམ་པ་འདིར་བསྟན་འཁོར་མཐར་ལྟུང་ཚད་ཡིན་པའི་ཕྱིར། སྤྱིར་སྲིད་ཞི་
གཉིས་ཀའི་མཐའི་དོན་སྨད་པ་ལ་བྱའོ། །འདིར་མཐའི་དོན་ལྔ་བྱས་པའི་མཇུག་ཆ་ལ་བྱས་པ་མཇུག་གི་ཆ་ལྟ་བུའི་ཆ་ཤས་ལ་བྱས་པས་ཡིན་ནམ་དཔྱད། འདིར་བསྟན་སྲིད་ཞི་བར་གསུམ་གྱི་མཐའ་འགོག་བྱེད་སོ་སོར་བྱས་ནས་འགལ་བ་ལྟ་བུར་

[003A]༄༅། །གསུངས་པ་ལག་རྗེས་མཐའ་གསུམ་སོ་སོར་འགོག་པའི་དབང་དུ་བྱས་པ་ལས། སྤྱིར་བྱང་སེམས་ཀྱི་ལམ་རྣམས་གཉིས་ཀ་འགོག་བྱེད་ཡིན་ནོ། །ཁོ་ན་རེ། ཡིག་ཆར་སྲིད་མཐའ་འགོག་པའི་བདག་མེད་རྟོགས་
པའི་ཤེས་རབ་དང་བྲལ་ཞེས་པ་མི་འཐད་པར་ཐལ། འོག་ཏུ་དོན་དམ་དཔྱོད་བྱེད་ཀྱི་རིགས་ཤེས་ཀྱིས་འཁོར་བའི་སྐྱོན་མཐོང་བར་ཐལ་ལོ། །ཞེས་པ་དང་འགལ་བའི་ཕྱིར་ཟེར་ན། རྟགས་མ་གྲུབ་སྟེ། སྔ་མས་འཁོར་བའི་སྐྱོན་མཐོང་བའི་ཕྱིར་
ཏེ། གང་ཟག་གི་བདག་འཛིན་གྱི་སྐྱོན་མཐོང་བའི་ཕྱིར། དེར་ཐལ། དེ་རྣམ་པར་སུན་འབྱིན་པའི་གཉེན་པོ་ཡིན་པའི་ཕྱིར། བཞི་བའི་བསྡུས་དོན་ལས། གང་གང་སྐྱོན་མཐོང་རྣམ་པར་སུན་འབྱིན་གཉེན། །ཞེས་གསུངས་པའི་ཕྱིར་
འོ་ན། དེས་འཁོར་བའི་སྐྱོན་རྟོགས་པར་ཐལ། འཁོར་བའི་སྐྱོན་མཐོང་བའི་ཕྱིར་ན་མ་ཁྱབ། ཁྱབ་པར་ཐལ། རྣམ་འགྲེལ་ལས་བློ་གྲོས་ཆེན་པོ་མཐོང་ཉིད་ལས། །རྣམ་པ་ཐམས་ཅད་ངེས་པར་བྱེད། །ཅེས་གསུངས་པའི་ཕྱིར་ན་
ཡང་མ་ཁྱབ་སྟེ། དེས་མཐོང་བ་སྣང་བ་ལ་བྱེད་པའི་ཕྱིར་ཁྱོད་རང་ལ། སྡུག་བདེན་མི་རྟག་པ་རྟོགས་པའི་ཡེ་ཤེས་ཀྱིས་འཁོར་བའི་སྐྱོན་མ་མཐོང་བར་ཐལ། དེས་དེ་མ་རྟོགས་པའི་ཕྱིར་མ་གྲུབ་ན། འཁོར་བའི་སྐྱོན་དེའི་གཞལ་བྱ་ཡིན་
བར་ཐལ་ལོ། །རྩ་བར་འདོད་ན། རྣམ་བཤད་སོགས་སུ་མི་རྟག་སོགས་བཅུ་དྲུག་རྟོགས་པའི་ཡེ་ཤེས་འདིར་བསྟན་སྲིད་མཐའ་འགོག་བྱེད་དུ་བཤད་པ་དང་འགལ་ལོ། །དེས་འགོག་ལམ་གྱི་ཁྱད་ཆོས་བརྒྱད་རྟོགས་པའི་ཡེ་ཤེས་ཀྱིས་ཀྱང་

[003B] སྒོ་མང་ཡིག་ཆ་རྙིང་བ་དང། སེར་སྨད་ཡིག་ཆར་ཡང་དེ་དག་གིས་འཁོར་བའི་སྐྱོན་མ་མཐོང་བར་བཤད་པ་ཁེགས་སོ། ཐལ་འགྱུར་བའི་ལུགས་ལ་བདེན་འཛིན་ཉོན་སྒྲིབ་ཡིན་པས་དོན་དམ་དཔྱོད་བྱེད་
ཀྱིས་ཀྱང་འཁོར་པའི་སྐྱོན་མཐོང་ངོ། །རྣམ་བཤད་ལས། སྟོང་བ་ཉིད་རྟོགས་པའི་ཤེས་རབ་དང་བྲལ་བ་དང། རྒྱུ་མཚན་སྔ་མ་གཉིས་གོ་ལྡོག་ནས་སྦྱོར་བ་ནི་གཞུང་འདིའི་དོན་མིན་པར་རྗེ་ཉིད་ཀྱི་གསུང་ལས་འབྱུང་བའོ། །ཞེས་པ། ཡིག་
ཆར་ཁོ་ན་རེ། རྣམ་བཤད་ཀྱི་ལུང་གི་དོན་ནི། ཤེས་རབ་དང་བྲལ་བས་སྲིད་མཐར་གནས་པ་དང། སྙིང་རྗེ་དང་བྲལ་བས་ཞི་མཐར་གནས་པར་བཤད་པ་གཞུང་གི་དོན་མིན་ཞེས་པ་ཡིན་ཟེར་ན་ནས། དངོས་པོ་དང་དངོས་མེད་དང་འཁོར་བ་དང་
མྱང་འདས་གཉིས་བཤད་པའི་གོ་རིམ་བཟློག་པ་གཞུང་དོན་མ་ཡིན་པར་བཤད་པ་མ་ཡིན་པར་ཐལ། ཁྱོད་ཀྱི་བཤད་ཚུལ་དེའི་ཕྱིར་ཞེས་པར། དཔལ་ལྡན་པས་འདི་མཁས་པ་སྔ་མའི་བཤད་རྒྱུན་བཀོད་པ་ཡིན་ནམ་མ་གཏོགས་ཁས་ལེན་
དུ་མི་རུང་ངོ། །ཞེས་པ་ལོག་རྟོག་གིས་བསྒྲིབས་པས་ཡིན་ཏེ། དེ་ནི་བུ་ཊི་ཀ་ལས། རང་བཞིན་གང་ཡང་མེད་རྟོགས་ཀྱི་ཤེས་རབ་དང་བྲལ་བའི་ཕྱིར་རོ། །རྟགས་གྲུབ་སྟེ། མྱ་ངན་ལས་འདས་པ་ལ་རྟག་པ་དང་ཕན་པ་དོན་དམ་པའི་དངོས་
པོ་དང། འཁོར་བ་ནི་མི་རྟག་པ་ལ་སོགས་པའི་ཚུལ་གྱིས་དངོས་པོ་མེད་པར་དམིགས་པའི། ཞེས་བུ་ཉ་གཉིས་ཀྱིས་གསེར་གླིང་བ་ལྟར་བཤད་པ་འགོག་པ་ཡིན་པའི་ཕྱིར་དང། དགག་ཚུལ་དེ་ནི་རྗེའི་གསུང་གསེར་ཕྲེང་ལས་འབྱུང་ཞེས་པ་

[004A]༄༅། །ཡིན་པའི་ཕྱིར། ཁོ་ན་རེ། དེ་མིན་ཏེ། གསེར་ཕྲེང་གིས་དེའི་ཤེས་རབ་རང་བཞིན་མེད་རྟོགས་ཀྱི་ཤེས་རབ་ལ་བྱས་པའི་ཕྱིར། ཟེར་ན། དེ་གོང་འོག་བསྒྲིག་མ་ཤེས་པ་ཡིན་ཏེ། གསེར་ཕྲེང་ལས་
གོང་དུ་དེར་མཐའ་གཅིག་ཏུ་གནས་པའི་ཉེས་དམིགས་མཐོང་བ་དང་ཞེས་རྒྱན་སྣང་ལྟར་འཁོར་བའི་སྐྱོན་མཐོང་བ་དགོས་པར་གསུངས་པའི་ཕྱིར། འདིའི་ཚིག་འགྲེལ་སྐབས་རང་བཞིན་མེད་རྟོགས་ཞེས་པ་བུ་ཉ་ལྟར་འགྲེལ་བའམ་ཡང་
ན། རང་བཞིན་མེད་རྟོགས་ཀྱི་ཤེས་རབ་ཀྱིས་ཟིན་པའི་མི་རྟག་སོགས་རྟོགས་པའི་ཤེས་རབ་ལ་བྱའོ། །ཁོ་ན་རེ། རྒྱུ་མཚན་གཉིས་པོ་དེ་སྙིང་རྗེ་ཤེས་རབ་གཉིས་ལ་བྱེད་པར་ཐལ། དེ་གསེར་ཕྲེང་གིས་གོ་ལྡོག་ཀྱང་རྣམ་བཤད་དུ་མ་ལྡོག་
པའི་ཕྱིར་ན་མ་ཁྱབ་སྟེ། གསེར་ཕྲེང་རྣམ་བཤད་གཉིས་ཀྱི་དེ་སྦྱར་ས་མི་འདྲ་བའི་ཕྱིར་ཏེ། གསེར་ཕྲེང་གི་དེ་རྩ་བའི་དངོས་བསྟན་གྱི་མཐའ་གཉིས་འགོག་བྱེད་དེ་ལ་བྱས་ནས་གོང་གི་འགྲེལ་བ་ལྟར་བཟློག་དགོས་པར་བཤད་ལ། རྣམ་
བཤད་དུ། འགྲེལ་བར་དངོས་པོ་མེད་པར་དམིགས་པ་ཉིད་ཀྱིས། ཞེས་གསུངས་པས། མཐའ་གཉིས་འགོག་བྱེད་ལམ་སྦྱར་བར། འདིར་བསྟན་སྲིད་ཞིའི་མཐར་ལྟུང་བ་འགོག་བྱེད་ལ་སྦྱར་བ་ཚིག་ལ་གསལ་བའི་ཕྱིར། དེས་ན་ལས་ཉོན་དུ་མ་ཟད་
སྙིང་རྗེ་དང་སྨོན་ལམ་གྱིས་སྐྱེ་བ་འགོག་པ། སྙིང་རྗེ་དང་བྲལ་བས་ཡིན་ལ། སྲིད་པར་སྐྱེ་བ་ཆད་ཙམ་གྱི་མྱང་འདས་ཐོབ་བྱར་དམིགས་པ། སྲིད་པར་སྐྱེས་ནས་མྱང་འདས་སླུབ་པའི་ཐབས་ཤེས་པའི་ཤེས་རབ་དང་བྲལ་བས་ཡིན་པས། གོ་བཟློག་མི་

[004B] ཁྱོད་ལྟར་རྣམ་བཤད་ཀྱིས་གསེར་འཕྲེང་ལ་དགག་པ་བྱས་པ་ཡིན་ན། རྒྱལ་ཚབ་ཀྱིས་གསེར་ཕྲེང་གི་དགོངས་པ་མ་མཁྱེན་པར་འགྱུར་ལ། ཁྱོད་རང་ལྟར་ན་དེ་གཉིས་གང་རུང་གཅིག་མི་འཐད་པར་ཐལ་ལོ། །བསྟན་དར་བ་དང། བསོད་
གྲགས་པའི་ཡིག་ཆར་ཡང་སྙིང་རྗེ་དང་ཤེས་རབ་གོ་མ་བཟློག་པར་རྣམ་བཤད་ལྟར་སྦྱར་ཀྱང། རྣམ་བཤད་ཀྱི་རྒྱུ་མཚན་སྔ་མ་གཉིས་སྙིང་རྗེ་དང་ཤེས་རབ་ཡིན་ཞེས་སྤྱི་མཐའ་དཔྱོད་གང་ནའང་མེད་དོ། །འཁོར་བ་ཡིན་ན་འཁོར་མཐའ་ཡིན་པས་ཁྱབ་ཀྱང་
འདིར་བསྟན་འཁོར་མཐའ་ཡིན་པས་མ་ཁྱབ་སྟེ། རྣམ་བཤད་ལས་རྒྱུན་རིང་བོར་འཇུག་པའི་དོན་ཡིན་གྱི་ཞེས་གསུངས་པ་གང་ཞིག་།དེ་ལ་ཡུན་རིང་བོར་འཇུག་པས་མ་ཁྱབ་པའི་ཕྱིར་ཏེ། བྱང་སེམས་རྣམས་ངན་འགྲོར་སྐྱེས་ན་མྱུར་དུ་ཐར་ལ། བདེ་འགྲོར་
ལས་ཉོན་གྱིས་སྐྱེ་ནའང་གཞན་དོན་མེད་ན་མྱུར་དུ་ཐར་པ་ངན་འགྲོ་བཞིན་ཡིན་པའི་ཕྱིར་དང། གཞན་དོན་དུ་ལུས་ངག་ཡིད་གསུམ་ཡུན་རིང་དུ་འཁོར་བར་གནས་ཀྱང། སེམས་འཁོར་བར་མི་གནས་པར་སྐབས་གཉིས་པའི་མཐའ་དཔྱོད་དུ་གསུངས་པའི་ཕྱིར། འདི་ནི་
སེམས་འཁོར་པའི་སྡུག་བསྔལ་གྱིས་ནོན་བཞིན་ཡུན་རིང་དུ་འཇུག་པའི་དོན་ཡིན་གྱི། སྔོན་ནས་ཡུན་རིང་དུ་འཁོར་བའི་དོན་མིན་ནོ། །ཞི་མཐའ་དང་འདིར་བསྟན་ཞི་མཐའ་དོན་གཅིག་སྟེ། གཉིས་ཀ་ལས་ཉོན་གྱི་སྐྱེ་བར་མ་ཟད་སྙིང་རྗེ་དང་སྨོན་ལམ་གྱི་སྐྱེ་
བ་ཆད་ཙམ་གྱི་མྱང་འདས་ལ་བྱེད་པའི་ཕྱིར། སྲིད་ཞིའི་མཐའ་དེ་གཉིས་བདེན་པར་གྲུབ་པ་དོན་དམ་ལ་ལྟོས་པའི་སྲིད་ཞིའི་མཐར་འཇོག་གོ་རྗེ་བཙུན་པ་དང་གུང་རུས་ཀུན་རྫོབ་ལ་ལྟོས་པའི་སྲིད་ཞིའི་མཐའ་འཇོག་ཚུལ་འདི་དང་འདྲ་ལ་འདིར་བསྟན་ཡང་

[005A]༄༅། །དེ་ལྟར་བྱས་སོ། །རྗེ་བཙུན་པས་དོན་དམ་ལ་ལྟོས་པའི་སྲིད་ཞིའི་མཐའ་ཡང་འདྲ་ལ། གུང་རུས་ཐབས་ཤེས་ཁྱེད་པར་ཅན་དང་བྲལ་བའི་སྒོ་ནས་མཐའ་གཉིས་བླང་དོར་དུ་བདེན་པར་འཛིན་པའི་བདེན་འཛིན་བཞག་གོ་
བསྟན་དར་པ་དང་བསོད་གྲགས་པས་ཀུན་རྫོབ་ལ་ལྟོས་པའི་སྲིད་ཞིའི་མཐའ་གཉིས་རྗེ་བཙུན་པ་དང་འདྲ་ལ། དོན་དམ་ལ་ལྟོས་པའི་མཐའ་གཉིས་སྔ་མས་གུང་རུ་ལྟར་བཤད་ལ། ཕྱི་མས་དེ་དག་བརྟག་པ་མཐའ་བཟུང་གིས་བདེན་པར་གྲུབ་པ་བཞག་
ནས། ལམ་བསྒྲིགས་ལས། དེ་དག་བླང་དོར་དུ་བདེན་པར་ཞེན་པ་བཞག་པར་གསུངས་སོ། །དེ་གཉིས་ཀས་འདིར་བསྟན་བྱང་སེམས་ལམ་ལ་ལྟོས་པའི་སྲིད་ཞིའི་མཐའ་གཉིས་ལ། རིམ་བཞིན་སྲིད་པར་སྐྱེ་བ་ལ་མཐའ་གཅིག་ཏུ་དོར་
བྱར་ཞེན་པ་དང། ཆད་པའི་མྱང་འདས་ལ་མཐའ་གཅིག་ཏུ་བླང་བྱར་ཞེན་པ་བཞག་ནས། དེ་དེར་ལྟུང་ཚད་ཀྱང་ཡིན་པར་བཤད་དོ། །སྤྱིར་ཀུན་རྫོབ་ལ་ལྟོས་པའི་སྲིད་ཞིའི་མཐར་ལྟུང་ཚད་ནི། ཕར་ཕྱིན་ལམ་བསྒྲིགས་ལས། སྲིད་ཞིའི་
མཐའ་ལ་ཀུན་རྫོབ་ལ་ལྟོས་པ་དང། དོན་དམ་ལ་ལྟོས་པ་གཉིས་ལས། དང་པོ་ནི་ལས་ཉོན་གྱི་དབང་གིས་སྲིད་པར་ཉིར་འཚམས་སྦྱར་པ་སྲིད་པའི་མཐར་ལྟུང་བ་ཡིན་ལ། སྲིད་པར་སྐྱེ་བ་ཙམ་ཆད་པ་ལས་ཐོབ་པའི་མྱང་འདས་ཞི་
མཐའ་དང་དེ་ཐོབ་པ་ནི། ཞི་བའི་མཐར་ལྟུང་བ་ཞེས་བྱའོ་།ཞེས་པར་བརྟེན་ནས་རྗེ་བཙུན་པ་དང་བསྟན་དར་བ་དང་བསོད་གྲགས་པ་རྣམས་ཀྱིས་མཐའ་དེ་རྒྱུད་ལ་ཡོད་མེད་ཀྱིས་བཞག་ལ་གུང་རུས་འདིར་བསྟན་སྲིད་ཞིའི་མཐར་ལྟུང་ཚད་

[005B] སྤྱིར་གྱི་དེ་གཅིག་ཏུ་བྱས་ནས་ཁྱི་རྒན་རྒྱ་བོ་ཀུན་རྫོབ་ལ་ལྟོས་པའི་སྲིད་མཐའ་ལ་མི་གནས་པར་བཤད། དོན་དམ་ལ་ལྟོས་པའི་སྲིད་ཞིའི་མཐར་ལྟུང་ཚད་ནི། ལམ་བ་སྒྲིགས་ལས། དོན་དམ་པ་ལ་ལྟོས་པའི་སྲིད་ཞིའི་མཐར་ལྟུང་བ་ནི་
སྲིད་ཞི་ལ་དོར་བྱ་དང་བླང་བྱར་བདེན་པར་འཛིན་པ་ཡིན་ལ་ཞེས་པ་ལྟར་སྟོང་ཉིད་མ་རྟོགས་པས་འཇོག་པ་ཐམས་ཅད་མཐུན་ནོ་།རང་ལུགས་ལ། སྤྱིར་སྲིད་མཐར་ལྟུང་ཚད། ལས་ཉོན་གྱིས་རང་དབང་མེད་པར་འཁོར་བར་ཡུན་རིང་དུ་
གནས་འཆའ་བ་ལ་བྱེད་དེ། དབུ་མ་སྙིང་པོ་ལས། སྐྱོན་མཐོང་ཕྱིར་ན་སྲིད་པར་མིན། །ཞེས་པའི་རང་འགྲེལ་རྟོག་གེ་འབར་བ་ལས། སྐྱོན་དང་ཉེས་དམིགས་མང་པོ་མཐོང་བའི་ཕྱིར། །སྲིད་པར་གནས་འཆའ་བར་མི་བྱེད་ལ། ཞེས་གསུངས་
པའི་ཕྱིར། ལམ་བ་སྒྲིགས་ཀྱི་དོན་ཡང་དེ་ཡིན་གྱི། འཁོར་མཐའ་རྒྱུད་ལ་ཡོད་པ་ཙམ་གྱིས་མ་ཡིན་པའི་ཕྱིར་ཏེ། དེ་བྱང་སེམས་ཀྱི་རྒྱུད་ལ་ཡོད་པའི་ཕྱིར། མ་ཁྱབ་ཟེར་ན། བྱང་སེམས་རྣམས་སྲིད་མཐའ་ལ་མི་གནས་ཏེ། མདོ་ལས། ཚུར་རོལ་
གྱི་མཐའ་མ་ལགས། ཞེས་དང། རྩ་བར། ཚུལ་རོལ་ཕ་རོལ་མཐའ་ལ་མིན། །ཞེས་གསུངས་པའི་ཕྱིར། ཁོ་ན་རེ། དེ་ཁྱོད་རང་གི་འདོད་པའི་འདིར་བསྟན་སྲིད་མཐའ་ལ་མི་གནས་པར་བཤད་ཀྱི་སྤྱིར་མིན་ཟེར་ན། དེ་ཙམ་མ་ཡིན་པར་ཐལ། རྒྱན་སྣང་ལས་
འདི་ནི་ཚུར་རོལ་གྱི་འགྲམ་འཁོར་བར་མ་ཡིན་ཏེ། ཤེས་རབ་ཀྱིས་ཉེས་དམིགས་མཐོང་བའི་ཕྱིར་རོ། །ཞེས་པ་ལྟར། གསེར་ཕྲེང་ལས་དེར་མཐའ་གཅིག་ཏུ་གནས་པའི་ཉེས་དམིགས་མཐོང་བ་དང། ཞེས་དང། རྣམ་བཤད་ལས། འཁོར་
[006A]༄༅། །བའི་རྩ་བ་འཇོམས་པར་བྱེད་པའི་ཕྱིར། ཞེས་སྤྱིར་གྱི་འཁོར་མཐར་ལྟུང་བ་འགོག་བྱེད་ལ་སྦྱར་བའི་ཕྱིར། ཁྱབ་སྟེ་རྒྱན་སྣང་གི་རྟགས་དེ་སྤྱིར་འཁོར་མཐར་མི་གནས་པའི་སྒྲུབ་བྱེད་དུ་འགྲིགས་ཀྱི། འདིར་བསྟན་
ལ་སྦྱར་ན། རང་དོན་དུ་འཁོར་བ་ལ་དོར་བྱར་ཞེན་པ་འགོག་བྱེད་ཡིན་ཏེ། འཁོར་བའི་ཉེས་དམིགས་མཐོང་བའི་ཕྱིར། ཞེས་པའི་རྟགས་ཆོས་ཇི་ལྟར་འབྲེལ་ཏེ། ཉེས་དམིགས་མཐོང་ནས་དོར་བྱར་ཞེན་པ་ཡིན་པའི་ཕྱིར་རོ། །དེས་ན་མདོ་དང་རྩ་བས་
དངོས་སུ་སྤྱིར་ཀྱི་སྲིད་ཞིའི་མཐར་ལྟུང་བ་འགོག་པའི་གཞི་ཤེས་དང། ལམ་ཤེས་བསྟན་ནས། ཤུགས་ལ་འདིར་བསྟན་ནམ་ཐེག་ཆེན་གྱི་དབང་དུ་བྱས་པའི་སྲིད་ཞིའི་མཐར་ལྟུང་བའི་ཉན་རང་གི་གཞི་ཤེས་བསྟན་ནོ། །འདིར་བསྟན་ཀུན་རྫོབ་ལ་
ལྟོས་པའི་སྲིད་ཞིའི་མཐར་ལྟུང་ཚད་ནི། ཐབས་ཤེས་ཁྱད་པར་ཅན་དང་བྲལ་ཞིང་སྲིད་པར་ལས་ཉོན་དུ་མ་ཟད་སྙིང་རྗེ་དང་སྨོན་ལམ་གྱི་སྐྱེ་བ་ལ་ཡང་མཐའ་གཅིག་ཏུ་དོར་བྱར་ཞེན་པ་དང། དེ་དང་བྲལ་བས་རང་གཅིག་བུའི་དོན་དུ་སྲིད་པར་སྐྱེ་
བ་ཆད་ཙམ་གྱི་མྱང་འདས་ལ་མཐའ་གཅིག་ཏུ་བླང་བྱར་ཞེན་པ་འཇོག་ལ། ཞི་མཐར་ལྟུང་ཚད་སྤྱིར་ཡང་འདི་ལྟར་རོ། །དོན་དམ་ལ་ལྟོས་པའི་སྲིད་ཞིའི་མཐར་ལྟུང་ཚད་ཐབས་ཤེས་མེད་ཅིང་རང་གཅིག་བུའི་དོན་དུ་དེ་གཉིས་ལ་མཐའ་གཅིག་ཏུ་བླང་
དོར་དུ་བདེན་པར་ཞེན་པ་འཇོག་པར། གསེར་ཕྲེང་ལས། ཉི་ཚེ་བའི་ཡུམ་ནི་འཁོར་འདས་ལ་ཞེན་ནས་གནས་པ་ཡིན་པར་ཤེས་པར་བྱའོ་།ཞེས་པས་སྒྲུབ་པོ། །ཀུན་རྫོབ་ལ་ལྟོས་པའི་སྲིད་མཐའ་འགོག་བྱེད་ཀྱི་ལམ་ལ་ཐབས་ཀྱིས་ཟིན་པའི་མི་

[006B] འདིར་བསྟན་སྲིད་མཐའ་འགོག་བྱེད་ཀྱི་དབང་དུ་བྱས་ཀྱི། སྤྱིར་སྲིད་མཐའ་འགོག་བྱེད་ལ་ཐབས་ཁྱད་པར་ཅན་གྱིས་ཟིན་པ་མི་དགོས་པའི་ཕྱིར་ཏེ་ལམ་བསྒྲིགས་ལས། སྲིད་མཐའ་དེ་ཉིད་རིགས་ཅན་
གསུམ་ཀ་ས་འགོག་ལ། ཞི་བའི་མཐའ་དེ་ནི་བྱང་ཆུབ་སེམས་དཔའ་འབའ་ཞིག་གིས་སྤོང་སྟེ། ཞེས་གསུངས་པའི་ཕྱིར། འདིའི་འདིར་བསྟན་སྲིད་མཐའ་འགོག་ཚུལ། སྙིང་རྗེ་དང་སྨོན་ལམ་གྱིས་འཁོར་བའི་གནས་སུ་སྐྱེས་ཀྱང། འཁོར་བའི་སྐྱོན་གྱིས་མི་
གོས་པ་འདིས་འཁོར་པའི་ཉེས་དམིགས་མཐོང་བས་ཡིན་པས་བཞག་སྟེ་སྒོམ་རིམ་ལས། ཡེ་ཤེས་ཀྱི་ཚོགས་ཀྱི་སྟོབས་ཀྱིས་ཉོན་མོངས་པ་མཐའ་དག་སྤངས་པས་འཁོར་བར་ཡང་མི་ལྟུང། ཞེས་དང། རྣམ་བཤད་ལས། སྲིད་པར་སྐྱེ་བ་བླངས་
པ་ལ་བརྟེན་ནས་མྱང་འདས་སྒྲུབ་པའི་ཐབས་ཤེས་པའི། ཞེས་པའི་ཐབས་ཀྱང་དེ་ཡིན་པའི་ཕྱིར། ཞི་མཐའ་འགོག་བྱེད་སྙིང་རྗེ་ལྷག་བསམ་བཞག་པ་ནི། རྩ་བར། སྙིང་རྗེ་ཞི་ལ་སོགས་དང་སྒོམ་རིམ་ལས། སེམས་ཅན་ཐམས་ཅད་ལ་ལྟ་བས་
བསོད་ནམས་ཀྱི་ཚོགས་ཞེས་སོགས་ཀྱིས་ཡིན་ལ། དོན་དམ་ལ་ལྟོས་པའི་སྲིད་ཞིའི་མཐའ་འགོག་བྱེད་ལ་བྱང་སེམས་ཀྱི་ཐབས་ཁྱད་པར་ཅན་གྱིས་ཟིན་པའི། ཞེས་པ་རྒྱན་སྣང་ལས། ཤིན་ཏུ་རྣམ་པར་དག་པའི་ཕྱིར་རོ། །ཞེས་བྱ་བ་ནི་ཤེས་རབ་དང་
སྙིང་རྗེ་དག་ཡང་དག་པར་རྟོགས་པས། འཁོར་བ་དང། མྱ་ངན་ལས་འདས་པ་གཉིས་ཀར་དམིགས་པ་དང་བྲལ་བའི་ཕྱིར་རོ། །ཞེས་པ་ལྟར་འདིར་བསྟན་གྱི་དེ་ཡིན་གྱི། སྤྱིར་སྟོང་ཉིད་རྟོགས་པའི་ཤེས་རབ་འཇོག་དགོས་ཏེ། སྟོང་ཉིད་རྟོགས་

[007A]༄༅། །བའི་ཉན་རང་དོན་དམ་པའི་སྲིད་ཞིའི་མཐར་མ་ལྟུང་བའི་ཕྱིར་ཏེ། ཡིག་ཆར། ཐལ་འགྱུར་བས་ཀྱང། ནས། ཉན་རང་འཕགས་པ་དོན་དམ་ལ་ལྟོས་པའི་མཐར་ལྟུང་བ་མི་འདོད་ཀྱང་ཉན་རང་སོ་སྐྱེ་རྟུལ་
པོ་ལྟུང་པར་འདོད་དགོས་སོ། །ཞེས་གསུངས་པའི་ཕྱིར། དེས་ན་སྟོང་ཉིད་མ་རྟོགས་པའི་བྱང་སེམས་དོན་དམ་ལ་ལྟོས་པའི་སྲིད་ཞིའི་མཐར་མ་ལྟུང་སྟེ། ཡིག་ཆར། ཀུན་རྫོབ་དོན་དམ་གང་གི་ཡང་སྲིད་མཐར་མི་གནས་པའི་གང་ཟག་
ཡིན་པའི་ཕྱིར། ཁྱབ་སྟེ། མི་རྟག་སོགས་རྟོགས་པའི་ཤེས་རབ་དང་ཐབས་སྙིང་རྗེ་ཆེན་པོ་གཉིས་ཟུང་འབྲེལ་དུ་རྒྱུད་ལ་ལྡན་པའི་གང་ཟག་ཡིན་པའི་ཕྱིར། དེར་ཐལ། ཤེས་པས་སྲིད་ལ་མི་གནས་ཤིང། །ཞེས་སོགས་གསུངས་པའི་
ཕྱིར། ཞེས་གསུངས་པའི་ཕྱིར། སྔ་མ་དེ་དག་གིས་འཁོར་འདས་བདེན་གྲུབ་དོན་དམ་པའི་མཐའ་ལ་མ་སྦྱར་བར། དེ་གཉིས་སྤང་བླང་དུ་བདེན་པར་ཞེན་པ། དོན་དམ་ལ་ལྟོས་པའི་མཐའ་དང། དེར་ལྟུང་ཚད་གཉིས་ཀར་བཞག་པ་ནོར་བ་
ཆེན་པོ་ཡིན་ཏེ། གང་དུ་ལྟུང་སའི་ཡུལ་དང། དེར་ལྟུང་པའི་བྱ་བའམ་ཚད། གཞི་གཅིག་ལ་མི་འཐད་པའི་ཕྱིར་ཏེ། ལྟུང་སའི་ངན་འགྲོ་དང། དེར་ལྟུང་བའི་བྱ་བ་མི་གཅིག་པ་བཞིན་ནོ། །ཉན་རང་ལྷག་མེད་པ་སྤྱིར་འཁོར་མཐར་
མི་གནས་ཏེ། སྲིད་པ་པར་གནས་འཆའ་བར་མི་བྱེད་པའི་ཕྱིར། སྐྱེས་བུ་འབྲིང་ཡིན་ན། འདིར་བསྟན་སྲིད་ཞིའི་མཐར་ལྟུང་བས་ཁྱབ་ཀྱང། སྔར་སྲིད་པར་ཆེད་དུ་གཉེར་ནས་འཛིན་པའི་གང་ཟག་མ་ཡིན་པར་ཐལ་ལོ། །ཞེས་པ་ཕྱོགས་

[007B]དོན་དུ་མི་གཉེར་བའི་ཟེར་བ་འགོག་ཆེད་ཡིན་ལ། འདིར་ནི་རང་གཞན་གང་གི་དོན་དུ་སྲིད་པར་སྐྱེ་བ་ལ་མེ་འོབ་ལྟར་འཇིགས་པའི་དོན་ཡིན་པའི་ཕྱིར་རོ། །སྤྱིར་ཞི་མཐའ་ཡང་འདིར་བསྟན་
དང་ཁྱད་པར་མེད་པས། ལྟུང་ཚད་ཀྱང་རྒྱུད་ལ་ཡོད་པས་མི་འཇོག་སྟེ། འགྲེལ་བར། དངོས་པོ་དང་དངོས་པོ་མེད་པར་དམིགས་པ་ཉིད་ཀྱིས་ཞེས་དང། སྒོམ་རིམ་ལས། གཅིག་ཏུ་མྱ་ངན་ལས་འདས་པ་ལ་གཞོལ་བར་འགྱུར་རོ། །
ཞེས་ཉན་རང་སློབ་པ་ལྟུང་བར་གསུངས་པའི་ཕྱིར། དེས་ན་ཡིག་ཆར། དེར་ལྟུང་བ་དང་གནས་པ་བློའི་དབང་གིས་ཡིན་ཏེ། ཞེས་གསུངས་སོ། །ཡིག་ཆར། ཉན་རང་འཕགས་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ལྟ་
བུ་རྣམས། གཞི་ཤེས་སུ་བཤད་པའི་ཕྱིར། ཞེས་པ། སེར་འབྲས་ཡིག་ཆ་གཞན་ཐམས་ཅད་ཀྱིས་དེ་ལྟར་བཤད་ཅེས། དགྲ་བཅོམ་རྟོགས་པ་སྔོན་སོང་གི་བྱང་སེམས་ཚོགས་ལམ་པའི་སེམས་བསྐྱེད་སོགས་མཁྱེན་གསུམ་གང་རུང་མ་
ཡིན་པར་གསུངས་པའི་ཞར་ལ། གཞན་གྱི་འདོད་པ་བཀོད་པ་ཡིན་ཏེ་མ་ཡིན་པའི་ཕྱིར་མ་གསུངས་པར་མ་བཤད་པའི་ཕྱིར། ཞེས་གསུངས་ཞིང། གོང་དུ་ཐེག་དམན་གྱི་རྟོགས་རིགས་སུ་གནས་པའི་ཆ་ནས་བཞག་པའི་འཕགས་རྒྱུད་ཀྱི་
མཁྱེན་པ་དེ། གཞི་ཤེས་ཀྱི་མཚན་ཉིད། ཅེས་ཆ་བཞག་སྦྱར་བའི་ཕྱིར་དང། ཉན་རང་གི་འཕགས་ལམ་ལ་གཞི་ཤེས་ཀྱིས་ཁྱབ་པའི་ཕྱིར། རྟགས་གྲུབ་སྟེ། ཉན་རང་གི་སློབ་ལམ་རྣམས་གང་ཟག་གི་བདག་མེད་མངོན་སུམ་དུ་རྟོགས་

[008A]༄༅། །པའི་ཤེས་རབ་ཀྱིས་ཟིན་པའི་ཆ་ནས། འབྲས་བུ་སྡུག་ཀུན་རགས་པ་ཉེ་བར་ཞི་བའི་ཉེར་ཞིར་འཁྲིད་བྱེད་ཡིན་པས། གཞི་ཤེས་སུ་བཞག་པའི་ཕྱིར་ཏེ། ཡུམ་བར་མ་ལས། རབ་འབྱོར་ཐམས་ཅད་ཤེས་
པ་ཉིད་ནི། ཞེས་པ་ནས། དེའི་ཕྱིར་ཉན་ཐོས་དང་རང་སངས་རྒྱས་རྣམས་ཀྱི་ནི་ཐམས་ཅད་ཉེས་པ་ཉིད་ཅེས་བྱའོ། །ཞེས་དང་རྩ་བར་ཉན་ཐོས་ཞིབ། ཞེས་སོགས་དང། གསེར་ཕྲེང་ལས། དེའི་ཕྱིར་ཉན་རང་རྣམས་
ཀྱི་མངོན་རྟོགས་ནི་ཐམས་ཅད་ཤེས་པ་ཉིད་ཅེས་བྱ་སྟེ། ཞེས་དང། རྣམ་བཤད་ལས་ཀྱང་གསུངས་པའི་ཕྱིར། ཁྱབ་སྟེ། མདོ་དེས་ཐེག་གསུམ་གང་རུང་གི་འཕགས་ལམ་ལ་མཁྱེན་གསུམ་གང་རུང་གིས་ཁྱབ་པར་བསྟར་པའི་
ཕྱིར་ཏེ། འགྲེལ་པ་ལས། ཐམས་ཅད་མཁྱེན་པ་ཉིད་གསུམ་གྱི་ས་མངོན་པར་རྟོགས་པ་མཐའ་དག་བསྡུས་པས་ན། ཞེས་དང། རྣམ་བཤད་ལས། འཕགས་པའི་མངོན་རྟོགས་མཐའ་དག་གཏན་ལ་འབེབས་འདོད་པས་ཞེས་གསུངས་པའི་ཕྱིར་
གཞན་ཡང། གཞི་ཤེས་ལ་ཐེག་ཆེན་རྟོགས་རིགས་ཡོད་པར་ཐལ། ཉན་རང་འཕགས་རྒྱུད་ཀྱི་ཐོག་མཐའ་བར་གསུམ་གྱི་དགེ་བ་མཚན་འཛིན་གྱིས་བཅིངས་བཞིན་རྫོགས་བྱང་དུ་བསྔོ་བ་མི་མཐུན་ཕྱོགས་གྱི་གཞི་ཤེས་ཡིན་པའི་ཕྱིར་ཏེ། མདོ་ལས་
དགེ་བའི་རྩ་བ་གང་ཇི་སྙེད་བདེ་དག་ཐམས་ཅད་མཚན་མར་ཡིད་ལ་བྱེད་ཅིང་ཡིད་ལ་བྱས་ནས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ཡོངས་སུ་བསྔོ་ན། ནས། དེ་ཙམ་དུ་ཆགས་པའོ། །ཞེས་དང། འགྲེལ་བར། དེ་བཞིན་གཤེགས་

[008B]ཀྱི་རྒྱུ་ཡིན་པ་ཉིད་ཀྱི་གཉེན་པོ་ཡིན་མོད་ཀྱི། ཆགས་པ་ཕྲ་མོའི་ངོ་བོ་ཉིད་ཀྱིས་རྣམ་པ་ཐམས་ཅད་དུ་མ་ཡིན་པས་མི་མཐུན་པའི་ཕྱོགས་ཡིན་ནོ། །ཞེས་དང། གསེར་ཕྲེང་ལས་
མཆོད་པ་དང་བྱང་ཆུབ་ཏུ་བསྔོ་བ་ནི་ཆགས་པ་ཕྲ་མོ་སྟེ་ཞེས་གསུངས་པའི་ཕྱིར་རོ། །དེས་ན་གཞི་ཤེས་ལ་ཐེག་ཆེན་རྟོགས་རིགས་བཞག་པ་སྒོ་མང་ཡིག་ཆའི་ཁྱད་ཆོས་ཡིན་ནོ། །ཡིག་ཆ་གཞན་ཐམས་ཅད་ཀྱིས་སྲིད་མཐའ་ལ་མི་གནས་པའི་ལམ་
ཤེས་ཟེར་ཡང། ཡིག་ཆ་གསར་པ་འདིར་གཞི་ཤེས་ཟེར་བ་ཡང། འགྲེལ་བར་ཀུན་ཤེས་པ་ཉིད་ཀྱི་སྐབས་ལས། ཞེས་དང། རྣམ་བཤད་ལས་བྱང་ཆུབ་སེམས་དཔའི་རྒྱུད་ཀྱི་ཀུན་ཤེས་པ་སྐབས་འདིར་དངོས་སུ་བསྟན་པ། ཞེས་གསུངས་
པས་ཡིན་ནོ། །འབྲས་ཡུཾ་ལ་ཉེ་བའི་གཞི་ཤེས་ཐེག་ཆེན་ལམ་དུ་འཇུག་ཁའི་ལྷག་བསམ་ནས་ཞེས་པ། འཇུག་པ་ལ་ཉེ་བའི་དོན་ཡིན་གྱི་འཇུག་ཁ་མ་མི་དགོས་སོ། །ཡིག་ཆར། བདེན་འཛིན་གཙོ་བོར་མི་སྤོང་བར་རྒྱུད་ལ་ལྡན་པའི་གང་ཟག་གི་རྒྱུད་
ཀྱི་གཞི་ཤེས་ཡིན་ཞིང་དེ་དེས་བཅིངས་པའི་དོན་ཡིན་པའི་ཕྱིར་ཞེས་གསུངས་པས། ཐེག་དམན་གྱི་ལམ་ཡིན་ན་མཚན་འཛིན་གྱིས་བཅིངས་པས་ཁྱབ་བོ། །ཡིག་ཆར། གཞི་ཤེས་འདི་གཉིས་འདོད་པའི་སེམས་ཙམ་པ་དང་རང་རྒྱུད་པའི་
སློབ་དཔོན་མང་གསུངས་པ། བདེན་འཛིན་གྱིས་བཅིངས་མ་བཅིངས་གྱིས་བཞག་པ་དེ་ཡིན་གྱི། སྤྱིར་ཐལ་འགྱུར་བས་ཀྱང། དེ་གཉིས་འདོད་དགོས་ཏེ། གཞི་ཤེས་མཚོན་བྱེད་ཀྱི་ཆོས་དགུ་འདོད་དགོས་པའི་ཕྱིར་རང་གཅེས་འཛིན་གྱིས་བཅིང་

[009A]༄༅། །བ་ལ་བྱེད་དམ་དཔྱད་དེ། དེས་ན་མདོ་དོན་དཀའ་བར་སྣང་ངོ། །ཉན་རང་གིས་དེ་བཞིན་ཉིད་མངོན་སུམ་དུ་རྟོགས། ཞེས་པ་གང་ཟག་གི་བདག་མེད་པའི་དེ་ཡིན་པ་འོག་གི་བསྒྲུབ་ཚུལ་གྱིས་ཤེས་སོ། །སྲིད་མཐའ་
ལ་མི་གནས་པའི་གཞི་ཤེས་ཀྱི་མཚན་ཉིད་དང། ས་མཚམས་མཐའ་དཔྱོད་དུ་མ་གསུངས་ཀྱང། འབྲས་ཡུམ་ལ་ཉེ་པའི་གཞི་ཤེས་དང་འདྲ་འམ་སྙམ། རྗེ་བཙུན་པས་འབྲས་ཡུམ་ལ་ཉེ་བའི་གཞི་ཤེས་ཀྱི་ས་མཚམས་རང་རེས་དོན་བདུན་
བཅུ་ལྟར་བྱས་པ། རྩ་བའི་དངོས་བསྟན་ལ་དགོངས་ཟེར་རམ་དཔྱད་སྙིང་རྗེས་ཞི་ལ་མི་གནས་པའི་ལམ་ཤེས་ལ། ཐེག་ཆེན་འཕགས་རྒྱུད་ཀྱི་ཐེག་ཆེན་རྟོགས་རིགས་སུ་གྱུར་པའི་ཐབས་ཀྱི་ཆ་ཐམས་ཅད་འཇོག་པ། དོན་བདུན་བཅུར་
སེམས་བསྐྱེད་སོགས་ཡོད་ཅེས་པས་འགྲུབ་པོ།    ༈   སོགས་དང། །ཞེས་སོགས་ཀྱིས་ཟིན་བྱེད་དང་ཟིན་བྱའི་སྦྱོར་བ་གཉིས་ཀ་དངོས་སུ་བསྟན་ཏེ། རྣམ་བཤད་ལས། མི་རྟག་སོགས་བཅུ་དྲུག་གི་རྣམ་པ་
ཅན་གྱི་ལམ་དེ་ཉིད་བྱང་ཆུབ་སེམས་དཔས་སྦྱོར་ལམ་སྐབས་སུ་བདེན་འཛིན་བཀག་ནས་བསྒོམ་པར་དངོས་སུ་བསྟན་པའི། ཞེས་གསུངས་པའི་ཕྱིར། དེས་ན་ཡིག་ཆ་གཞན་རྣམས་ཀྱིས་ཟིན་བྱའི་སྦྱོར་བ་ཤུགས་བསྟན་ཡིན་ཟེར་བ་མི་འཐད་
ལ། རྣམ་བཤད་ལས། འདིར་བཤད་པར་བྱ་བའི་གཙོ་བོ་གཞི་ཤེས་ཀྱི་སྦྱོར་བ་ནི། ཞེས་པར་བརྟེན་ནས་རྗེ་བཙུན་པ་དང་བསོད་གྲགས་པས། འདིའི་བསྟན་བྱའི་གཙོ་བོའི་སྦྱོར་བ་ལ་ཤུགས་བསྟན་ཟིན་བྱའི་སྦྱོར་པས་ཁྱབ་པར་

[009B] ཡིག་ཆར། དངོས་བསྟན་གཙོ་བོ་ཐེག་ཆེན་རྟོགས་རིགས་ཀྱི་སེམས་དཔའི་རྣལ་འབྱོར་ཡིན་ལ་ཞེས། རྣམ་བཤད་ལས་སྟོང་ཉིད་ཀྱི་རྣམ་ཅན་གྱི་སྦྱོར་ལམ་ནི། ཞེས་སོགས་དྲངས་ནས་བཀག་ལ། རྩ་བར། སྤྱོད་པ་
བཀག་པའི་སྦྱོར་བ་དང། །ཞེས་པས་ཀྱང་ཟིན་བྱེད་གཙོ་བོར་དངོས་སུ་བསྟན་པར་འགྲུབ་པོ། །རྣམ་བཤད་ཀྱི་དོན། འདིར་བསྟན་བཤད་བྱའི་གཞི་ཤེས་སྦྱོར་བའི་གཙོ་བོ་བྱང་སེམས་ཀྱི་དེ་ཡིན་པའི་དོན་ནོ། །འདིར་བསྟན་ཟིན་བྱེད་སྦྱོར་བ་བཅུ་ནི། །
གསེར་ཕྲེང་ལས། མདོའི་ཚིག་ཟིན་ལྟར་གཟུགས་སོགས་བདེན་མེད་དུ་རྟོགས་པ་ནས། དོན་དམ་པར་མེད་ཀྱང་ཐ་སྙད་དུ་འབྲས་བུ་ཡོད་པ་ལ་བདེན་ཞེན་བཀག་པ་དང། བྱང་ཆུབ་གཞན་ལ་རག་མ་ལས་པ་ལ་བདེན་ཞེན་བཀག་པ་དང། ཤེས་བྱེད་
སྣང་བ་རྣམ་བདུན་ལ་བདེན་ཞེན་བཀག་པའི་སྦྱོར་བ་ཞེས་ཐམས་ཅད་དོན་དམ་རྣམ་ཅན་དུ་བྱས་པ་ལྟར། རང་རེས་དོན་བདུན་ཅུར་ཡང་གསུངས་ལ། མཐའ་དཔྱོད་ལས། ལྷག་མ་ཀུན་རྫོབ་ལ་དམིགས་པ་རྟོགས་སླ་བའི་ཕྱིར། ཞེས་རྣམ་བཤད་
ལྟར། གཟུགས་སོགས་དོན་དམ་པར་མེད་ཀྱང་ཐ་སྙད་དུ་ཁྱད་པར་གྱི་གཞིར་ཡོད་པར་རྟོགས་པ་དང། ཁྱད་ཆོས་མི་རྟག་སོགས་དོན་དམ་པར་མེད་ཀྱང་ཐ་སྙད་དུ་དེ་དག་གི་ཁྱད་ཆོས་སུ་དང། དེ་དག་གི་སྟེང་གི་མཚན་ཉིད་གསུམ་དོན་དམ་པར་
མེད་ཀྱང་ཐ་སྙད་དུ་ཡོན་ཏན་གྱི་རྟེན་དུ་རྫོགས་མ་རྫོགས་དང། དེ་དག་གི་གཞིར་ཡོད་པར་དང། ཤེས་ཕྱིན་དོན་དམ་པར་འཕེལ་འགྲིབ་མེད་ཀྱང་ཐ་སྙད་དུ་ཡོད་པར་དང། ཆོས་ཉིད་ལ་དོན་དམ་པར་ཁྲོ་ཆགས་སོགས་བྱེད་པ་བོ་མེད་ཀྱང་ཐ་

[010A]༄༅། །སྙད་དུ་ཡོད་པར་དང། རྣམ་མཁྱེན་དོན་དམ་པར་ཆེད་དུ་བྱ་བར་མེད་ཀྱང་ཐ་སྙད་དུ་ཆེད་དུ་བྱ་བར་དང། རྒྱུ་ལམ་ཤེས་ཐ་སྙད་དུ་རྣམ་མཁྱེན་གྱི་རྒྱུའི་སྦྱོར་བར་དང། གཞི་ཤེས་ཐ་སྙད་དུ་གཞན་རྗེས་སུ་འཛིན་པའི་
ཐབས་ཀྱི་བྱེད་པ་དང་ལྡན་པར་དང། ཟིན་བྱ་གཞི་ཤེས་སྦྱོར་བ་གདུལ་བྱའི་སྐལ་བ་བཞིན་འབྲས་བུ་ཐོབ་པས་མི་སྟོང་བར་དང་དེས་བསྲུང་སྐྱོབ་སོགས་རང་གི་ནུས་པས་གཞན་རྐྱེན་གྱིས་མི་འགྲོ་བར་དང། ཐ་སྙད་དུ་ཡུལ་རྣམས་སྣང་བ་རྣམ་བདུན་
ལྟར་རྟོགས་པ། ཞེས་ཀུན་རྫོབ་རྣམ་ཅན་འཇོག་པ། རྣམ་བཤད་དུ་བྱ་དཀའ་རྣམ་གསུམ་ལ་དངོས་སུ་སྦྱར་བས་ཤེས་ལ། རྗེས་ཐོབ་གཙོ་ཆེ་ཚུལ་ཡང། རྣམ་བཤད་ལས། འདིར་བཤད་པར་བྱ་བའི་གཙོ་བོའི་གཞི་ཤེས་སྦྱོར་བ་ནི་
མཐོང་ལམ་གྱི་སྐབས་སུ་བྱང་ཆུབ་སེམས་དཔའི་རྒྱུད་ཀྱི་འདའ་བར་བྱ་བའི་མངོན་རྟོགས་དེའི་རྒྱུ་མི་རྟག་སོགས་བཅུ་དྲུག་གི་རྣམ་པ་ཅན་གྱི་བྱང་སེམས་ཀྱི་སྦྱོར་ལམ་དེ་ཉིད་ཡིན་ལ། ནས། སྦྱོར་ལམ་སྐབས་སུ་བདེན་འཛིན་བཀག་ནས་བསྒོམ་
པ་དངོས་སུ་བསྟན་པའི། ཞེས་པ་ལྟར། འདའ་བྱའི་མཐོང་ལམ་གྱི་རྒྱུ་གཞི་ཤེས་སྦྱོར་བ་གཙོ་བོར་སྒོམ་ཚུལ་གསུངས་ལ། དེ་གཙོ་བོར་བསྒོམ་པ་རྗེས་ཐོབ་ཀྱི་སྐབས་ཡིན་པའི་ཕྱིར། དེས་ན་འདིའི་ཟིན་བྱེད་ཀྱང་སྔར་སོང་ལ་མི་བྱེད་པར་
གྲོགས་ལ་སྦྱར་དགོས་པའི་ཕྱིར། ཟིན་བྱེད་བཅུ་ཡང་གཙོ་བོ་རྗེས་ཐོབ་ཀྱི་སྐབས་ལ་འཇོག་དགོས་སོ། །དོན་འདི་ལ་དགོངས་ནས་གསེར་ཕྲེང་དུ་ཡང། བུ་ཉ་སོགས་ཀྱིས་རྣམ་པར་མི་རྟོག་པ་ཁ་འཇུག་པ་དྲངས་ནས་གཙོ་ཆེར། དང་པོ་དགུ་

[010B] བཅུ་པ་རྗེས་ཐོབ་ཟེར་བ། དགག་ཆེད་དུ་སྦྱོར་བ་བཅུ་པོ་འདི་རྗེས་ཐོབ་གཙོ་ཆེ་སྟེ། ཞེས་དེ་དག་གིས་གཟུངས་དེ་དྲངས་ནས་མཉམ་རྗེས་སོ་སོར་སྦྱར་བ་མི་འཐད་པའི་ཕྱིར་ཏེ། སློབ་དཔོན་གྱིས་ཐ་མ་ཡང་བདེན་ཞེན་འགོག་པའི་
དོན་དམ་རྣམ་ཅན་དུ་བཤད་པའི་ཕྱིར། དེས་ན་ཐ་མ་ཡང་ཀུན་རྫོབ་རྣམ་ཅན་དུ་བྱས་ན་མི་འགྲིག་པ་ལྟར་སྣང་ཡང། མདོ་ནས་བྱང་ཆེན་ཤེར་ཕྱིན་ལ་སྤྱོད་པས་ཆོས་ཐམས་ཅད་རྨི་ལམ་ལྟ་བུ། ནས། སྤྲུལ་པ་ལྟར་ཆོས་ཐམས་ཅད་ཡོངས་སུ་
ཤེས་པར་འགྱུར་པ་ཡིན། ཞེས་བྱང་སེམས་ཀྱིས་སྦྱོར་བ་སྔ་མ་རྣམས་ཀྱིས་ཆོས་ཤེས་ཚུལ་གསུངས་ཤིང། དེ་སློབ་དཔོན་གྱིས་ཀྱང་བཞེད་དགོས་པས་ཐ་མ་རྗེས་ཐོབ་ལ་སྦྱར་བ་ལེགས་བཤད་དུ་སྣང་ལ། དེས་ན་ཐ་མ་འདི་སྦྱོར་བ་སྔ་མ་རྣམས་
ཀྱིས་རང་ཡུལ་ཐ་སྙད་དུའམ་རྗེས་ཐོབ་ཏུ་སྦས་དོན་གཞི་ཤེས་སྦྱོར་བས་ཡུལ་ཤེས་ཚུལ་གྱི་དཔེ་ཡིན་པའི་ཕྱིར་རོ། །སློབ་དཔོན་གྱིས་ཡུལ་བཅུ་བདེན་ཞེན་འགོག་པའི་སྦྱོར་བའི་ཡུལ་དུ་མཛད་པ་ནི་ཐ་སྙད་དུ་རྟོགས་རྒྱུའི་ཆོས་དེ་དག་ལ་བདེན་
བར་ཞེན་ན། དེ་དག་བདེན་སྟོང་སྒྱུ་མ་ལྟ་བུའམ་བདེན་མེད་རྟོགས་པས་དགག་དགོས་པ་ལ་དགོངས་པས་མི་འགལ་ལོ། །ཞེས་རྣམ་བཤད་ལྟར་ཡང་གསུངས་པས། རང་རེས་དོན་བདུན་ཅུར་རྣམ་བཤད་དང་ཚིག་མི་མཐུན་ཀྱང་གསེར་ཕྲེང་དང་དང་ཉི་
སྣང་ལྟར་ཡིན་པས་དོན་མཐུན་ནོ། །ཞེས་པས་མཐུན་ཚུལ་དེ་ཡིན་ནོ་།ཡིག་ཆར་དང་པོ་གསུམ་ལ་ཀུན་རྫོབ་རྣམ་ཅན་ཡོད་པའི་སྒྲུབ་བྱེད་དུ། རྣམ་བཤད་དྲངས་པ་ཡང་དེ་འདྲས་ཡིན་གྱི་དམིགས་པ་རྣམ་པར་འཁྲུལ་བ་ག་ལ་ཡིན་

[011A]༄༅། །དེས་ན་ལེགས་བཤད་ལ་ལོག་བཤད་དུ་མ་འཛིན་ཅིག་རང་ལུགས་ལ། སྦྱོར་བའི་འཛིན་སྟངས་མཉམ་ཉིད། སྦྱོར་བ་ལ་བྱེད་པ་ཡིན་ཏེ། དོན་བདུན་ཅུར། གཞི་ཤེས་སྦྱོར་བ་སྒོམ་པའི་རྣམ་པ་གང་ཡུལ་དང་
ཡུལ་ཅན་དུ་རློམ་པ་འགོག་བྱེད་དེ། སྦྱོར་བ་དེའི་འཛིན་སྟངས་མཉམ་ཉིད་ཀྱི་མཚན་ཉིད་ཅེས། གཞི་ཤེས་སྦྱོར་བའི་མཉམ་ཉིད་ལ་འགོག་བྱེད་སྦྱར་བ་དང། ཡིག་ཆར། གཞིའི་དབྱེ་བ་དང་མཚན་མཚོན་དང་ཡུལ་ཅན་ལ་བདེན་ཞེན་འགོག་པ་
སྦྱོར་བ་དེའི་འཛིན་སྟངས་མཉམ་ཉིད་ཀྱི་མཚན་ཉིད། ཅེས་དངོས་བསྟན་ཟིན་བྱེད་སྦྱོར་བའི་འཛིན་སྟངས་མཉམ་ཉིད་ཀྱི་མཚན་ཉིད་དུ། རྣམ་བཤད་ལྟར་བཞག་པར་འཁྲུལ་ནས། ཡུལ་ལ་འདོད་མཁན་ཡོད་ཀྱང། དེ་ཡང་འགོག་པ་ཞེས་
པ། འགོག་བྱེད་སྦྱོར་བ་ལ་བྱ་དགོས་ཏེ། རྣམ་བཤད་ལས། གཟུགས་ལ་སོགས་པའི་ངོ་བོ་དང་མཚན་མ་དང་དབྱེ་བ་དང་ཡུལ་ཅན་ལ་བདེན་པར་རློམ་པ་མེད་པའི་སྦྱོར་བ་རྣམ་པ་བཞི་ཡོད་པའི་ཕྱིར། ཞེས་དང། སྦྱོར་བའི་ཡུལ་
ཡུལ་ཅན་བདེན་མེད་དུ་རྟོགས་པར་མཉམ་པ་ཉིད་ཡིན་པས་སྦྱོར་བའི་མཉམ་པ་ཉིད་ཡིན་ནོ། །ཞེས་གསུངས་པའི་ཕྱིར་དང། ཕར་ཕྱིན་ཟིན་བྲིས་ལས། གཟུགས་ལ་སོགས་པའི་ངོ་བོ་ལ། ནས། ཡུལ་ཅུན་དུ་རྟོག་པའི་
བདེན་པར་རློམ་པ་རྣམས་རྣམ་པ་ཐམས་ཅད་དུ་མི་དམིགས་པས་ན་སྦྱོར་བ་ལ་བྱེད་ཅེས་སྟོན་པར། གཟུགས་ལ་སོགས་ལ་རློམ་མེད་པ་།ཞེས་གསུངས་པའི་ཕྱིར། དེས་ན་གསེར་ཕྲེང་ལས། མཉམ་ཉིད་ནི་སྦྱོར་བའི་སྒོམ་ཚུལ་ལ་

[011B] ཞེས་པ་དང། རྣམ་བཤད་ལས། མཉམ་ཉིད་འཛིན་སྟངས་སོ། །ཞེས་པ་དང། རྟོགས་སྣང་ལས། འཛིན་སྟངས་ཡིན་པས་མཉམ་ཉིད་ཡིན་ནོ། །ཞེས་པ་རྣམས་ཀྱི་དོན་ནི། ཡུལ་ཡུལ་ཅན་དེ་དག་བདེན་སྟོང་དུ་མཉམ་
པ་ཉིད་དུ་འཛིན་སྟངས་ཀྱི་ཡུལ་དུ་བྱས་ནས་རྟོགས་པའམ་ཡུལ་ཡུལ་ཅན་གཉིས་བསྒོམ་བྱར་མཉམ་པ་ཉིད་དུ་བསྒོམ་པས་སྦྱོར་བ་དེ་དག་།མཉམ་ཉིད་དུ་འཇོག་གསུངས་པ་ཡིན་གྱི་དག་སྒོམ་པ་སོགས་འཇོག་ཅེས་
པ་མིན་ནོ། །མདོར་བསྡུ་ན། འཛིན་སྟངས་དང་སྒོམ་ཚུལ་གྱི། སྦྱོར་བའི་རང་བཞིན་ནམ་དབྱེ་བ་བཞི་བྱས་པའོ། །རྗེ་བཙུན་པ་དང་བསོད་གྲགས་པས། དངོས་བསྟན་སྦྱོར་བའི་མཉམ་ཉིད་ཀྱིས་མཚན་ཉིད་ལ། རྣམ་བཤད་ལྟར་
གཞིའི་ངོ་བོ། ནས། བདེན་ཞེན་འགོག་པའི་སེམས་དཔའི་རྣལ་འབྱོར་ཞེས་གསུངས་ནས། ཡང་གཞི་ཤེས་སྦྱོར་བའི་མཉམ་ཉིད་ཡིན་པའི་ཕྱིར་ཏེ། གཞི་ཤེས་སྦྱོར་བའི་འཛིན་སྟངས་ཡིན་པའི་ཕྱིར། ཞེས་དང་
བསོད་གྲགས་པའི་མཐའ་དཔྱོད་ལས། དེ་ཡིན་ན། དེ་འཛིན་སྟངས་ཡིན་དགོས་པའི་ཕྱིར། ཞེས་མཉམ་ཉིད་དང་འཛིན་སྟངས་དོན་གཅིག་ཏུ་གསུངས་པ་ལ། ནང་འགལ་སྟོན་ཆེད་དུ། ཡིག་ཆར། དེ་འདྲའི་སེམས་དཔའི་
རྣལ་འབྱོར་ཆོས་ཅན། གཞི་ཤེས་སྦྱོར་བའི་འཛིན་སྟངས་ཡིན་པར་ཐལ། དེའི་འཛིན་སྟངས་མཉམ་ཉིད་ཡིན་པའི་ཕྱིར། འདོད་ཟེར་བར་དེ་ཆོས་ཅན། དངོས་པོ་མ་ཡིན་པར་ཐལ། སྟོང་ཉིད་ཡིན་པའི་ཕྱིར་ཏེ་

[012A]༄༅། །དངོས་བསྟན་སྦྱོར་བའི་འཛིན་སྟངས་ཡིན་པའི་ཕྱིར་ཁོ་ན་རེ། འཛིན་སྟངས་ནི་ཡུལ་ལ་མི་བྱེད་སྦྱོར་བ་ལ་བྱེད་ཅེས་པར། འོ་ན། བདེན་འཛིན་གྱི་འཛིན་སྟངས་བདེན་འཛིན་ལ་བྱེད་པར་ཐལ་
སྦྱོར་བ་ལ་དེའི་ཕྱིར། འདོད་ཟེར་ན། བདེན་འཛིན་ཆོས་ཅན། ཁྱོད་ཀྱི་འཛིན་སྟངས་མེད་པ་དོན་དམ་རྣམ་ཅན་གྱི་ཡེ་ཤེས་ཀྱི་རྙེད་དོན་ཡིན་པར་ཐལ། ཁྱོད་དེ་དང་དམིགས་པ་གཅིག་ལ་དམིགས་ནས་འཛིན་སྟངས་དངོས་འགལ་དུ་ཞུགས་
བའི་བློ་ཡིན་པའི་ཕྱིར། ཞེས་དེ་དག་བཀག་པ་ཡིན་གྱི། རང་ལུགས་ལ་དངོས་བསྟན་སྦྱོར་བའི་མཉམ་ཉིད་ལ་དེའི་ཡུལ་དང་སྟོང་ཉིད་དགོས་པར་སྒྲུབ་པ་མིན་ཏེ། འཁོར་གསུམ་དང། རྟགས་ཁས། ཞེས་གསུངས་པའི་ཕྱིར་
གཞི་ཤེས་སྦྱོར་བའི་ཞེས་པ་ཚིག་སྡུད་བྱས་པ་ལས་ཟིན་བྱེད་ལ་བྱེད་དགོས་པ། དེ་གཞི་ཤེས་སྦྱོར་བའི་ཟིན་བྱེད་སེམས་དཔའི་བདེན་འཛིན་འགོག་པའི་སྦྱོར་བའི་ཞེམ་པས་ཤེས་སོ། །གཞི་ཤེས་སྦྱོར་བར་ཡུལ་ཡུལ་ཅན་དུ་རློམ་པ་འགོག་བྱེད་
ཅེས་པ་ཡུལ་ཡུལ་ཅན་ཕྱིན་ཅི་ལོག་ཏུ་ཡིད་ལ་བྱེད་པའི་རློམ་པ་འགོག་པའི་དོན་ཡིན་པས། ཐབས་ཀྱི་ཆ་ལའང་བཞག་ཆོག་སྟེ། ཡུལ་ཡུལ་ཅན་མཉམ་པ་ཉིད་དུ་བསྒོམ་པས་བཞག་པའི་ཕྱིར་རོ།    ༈    །ཡིག་ཆ་གཞན་རྣམས་
ཀྱིས་སྐབས་འདིར་དངོས་སུ་བསྟན་པའི་མཐོང་ལམ་ལ་དམན་ལམ་གང་རུང་དགོས་ལ། འདའ་བྱའི་མཐོང་ལམ་ཤུགས་བསྟན་ཡིན་ཟེར། གང་རུང་དགོས་ལ། འདའ་བྱའི་མཐོང་ལམ་ཤུགས་བསྟན་ཡིན་ཟེར། གུང་རུས་དམན་ལམ་སྔོན་དུ་མ་

[012B] ཡིག་ཆར་རྟགས་གྲུབ་སྟེ། འདའ་བྱའི་མཐོང་ལམ་ཡིན་པའི་ཕྱིར། ཞེས་དང། དེར་ཐལ། འདའ་བྱེད་ཀྱི་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར། ཞེས། ཐེག་ཆེན་མཐོང་ལམ་ཡིན་ན་
འདིར་དངོས་སུ་བསྟན་པའི་མཐོང་ལམ་ཡིན་པས་ཁྱབ་པར་གསུངས་པ་གསེར་ཕྲེང་ལས། ནད་ཐམས་ཅད་མི་སྐྱེ་ཞིང་ལྷ་དུ་མ་ཕྱི་བཞིན་དུ་འཕྲང་བ་ལ་སོགས་པ། ཞེས་དང། བདེ་འགྲོར་སྐྱེ་བ་འཛིན་པ་དང། རྣམ་པར་བྱང་
བའི་ཆོས་ཀུན་གྱི་རྒྱུ་བྱེད་པ་སྟེ། ཞེས་འགོག་བདེན་གྱི་རྣམ་པ་ཐ་མ་དང་ལམ་བདེན་གྱི་རྣམ་པ་དང་པོ་གཉིས་ཕན་ཡོན་གྱི་སྒོ་ནས་བསྟན་པས། དེའི་ཕན་ཡོན་བདེ་འགྲོར་སྐྱེ་བ་དང་སྐྱེ་བྱེད་ཀྱི་རྒྱུ་སྙིང་རྗེ་སོགས་ཀྱང་དངོས་སུ་བསྟན་པས་ཡིན་ལ་
རྣམ་བཤད་ལས། འདའ་བར་བྱ་བ་དང་ཤུགས་ལ་བསྟན་པའི་མཐོང་པའི་ལམ་ཡིན་ནོ། །ཞེས། འདའ་བྱ་ཤུགས་བསྟན་ལས་ཟུར་དུ་བཀར་བས་ཡིན་ནོ། །ཡིག་ཆ་གཞན་གྱིས། འདའ་བྱ་དང་ཤུགས་བསྟན་གཉིས་ཀར་བཞག་སྙམ་ནས་
བསོད་གྲགས་པའི་སྤྱི་དོན་ལས། གཞུང་འདིའི་བསྟན་བྱའི་གཙོ་བོར་གྱུར་པའི་ཐེག་ཆེན་གྱི་མཐོང་ལམ་ཡིན་ན། ཐེག་དམན་གྱི་རྟོགས་རིགས་སུ་གནས་པས་ཁྱབ་པ་དང། གཞུང་འདིའི་དངོས་བསྟན་གྱི་ཐེག་ཆེན་གྱི་མཐོང་ལམ་ཡིན་ན་
ཐེག་ཆེན་གྱི་རྟོགས་རིགས་སུ་གནས་པས་ཁྱབ་པ་ཡིན་ཏེ། ཞེས་གསུངས་སོ། །རྩ་བར། ཀུན་ཤེས་ཉིད། ཅེས་པས། མདོར་འདའ་བྱེད་བཅུ་དྲུག་གིས་ཤུགས་ལ་འཕངས་པའི་སྦས་དོན་གྱི་མཐོང་ལམ་དངོས་སུ་བསྟན་པའི་ཕྱིར་

[013A]༄༅། །དངོས་བསྟན་གཙོ་བོ་ཐེག་ཆེན་གྱི་བཟོད་ཤེས་བཅུ་དྲུག་འཇོག་གོ་ཁོ་ན་རེ། སྒྲོ་འདོགས་སོ་གཉིས་དང་བྲལ་བའི་བདེན་པ་མངོན་རྟོགས་མཐོང་ལམ་གྱི་མཚན་ཉིད་དུ་གསུངས་པ་མི་འཐད་པར་ཐལ། ཐེག་
དམན་གྱི་མཐོང་ལམ་དེ་མ་ཡིན་པའི་ཕྱིར་ཏེ། གསེར་ཕྲེང་ལས་ཉན་ཐོས་དང་རང་སངས་རྒྱས་རྣམས་ཀྱི་སྒྲོ་འདོགས་སོ་གཉིས་དང་བྲལ་བདེ་ལས་བཟློག་པ། ཞེས་གསུངས་པའི་ཕྱིར། ན་མ་ཁྱབ་སྟེ། དེ་ནི་མཉམ་བཞག་
སྤྲོས་བྲལ་གྱི་ངོར་སྡུག་བདེན་རྟག་པ་དང། མི་རྟག་པར་འཛིན་པ་ནས་ལམ་བདེན་ངེས་འབྱིན་དང་ངེས་འབྱིན་མ་ཡིན་པ་དེའི་ངོར་ཡོད་པར་འཛིན་པའི་བར་གྱི་མཐོང་སྤང་བདེན་འཛིན་སོ་གཉིས་དང་བྲལ་བ་ལས་བཟློག་པའི་དོན་ཡིན་པ་
རྣམ་བཤད་ལས། དོན་དམ་མངོན་སུམ་དུ་རྟོགས་པའི་གཟིགས་ངོར་སྒྲས་བརྗོད་པ་ལྟར་མི་སྣང་ཞིང་གཉིས་སྣང་ནུབ་པའི་དོན་ཡིན་ནོ་།གོང་མ་རྣམས་ལ་ཡུལ་གྱི་གནས་ཚོད་དང་མཐུན་པར་བཤད་པ་ནི་གོ་སླ་བས་དེ་ལྟར་
བྱས་ཀྱི། དོན་ནི་འདིར་བཤད་པ་ལྟར་ཀུན་ལ་སྦྱར་བར་བྱའོ་།ཞེས་པས་ཤེས་སོ། །དོན་བདུན་ཅུའི་དེ་ནི། རང་གི་བྲལ་བྱའི་སྒྲོ་འདོགས་སོ་གཉིས་དང་བྲལ་བའི་དོན་ཡིན་ཏེ། འདའ་བྱའི་བཟློག་ཟླ་སྡུག་བདེན་རྟག་པར་རང་
རྐྱ་བའི་བདག་ཏུ་འཐད་དོ་སྙམ་དུ་འཛིན་པ་ནས། ལམ་བདེན་ངེས་འབྱིན་མ་ཡིན་པའི་རང་རྐྱ་བར་འཐད་དོ་སྙམ་དུ་འཛིན་པའི་སྒྲོ་འདོགས་སོ་གཉིས་དང་བྲལ་བའི་ཕྱིར། ཐུབ་དགོངས་དང་གཉལ་ཞིག་འཇམ་དཔལ་རྡོ་རྗེ་དང་

[013B]གི་སྒོམ་ལམ་ཁོ་ནར་འདོད་པ་དགག་ཚུལ། གསེར་ཕྲེང་ལྟར་ཡིག་ཆར་གསལ་ལ། རོལ་མཚོང། སྒོམ་ལམ་ཡིན་ན། སྐབས་འདིར་དངོས་སུ་མི་སྟོན་རྒྱུའི་སྒོམ་
ལམ་ཡིན་པས་ཁྱབ་སྟེ། དེ་ཡིན་ན་སྐབས་འདིར་དངོས་སུ་མ་བསྟན་པའི་སྒོམ་ལམ་ཡིན་དགོས་པའི་ཕྱིར། ཞེས་པ། ཡིག་ཆར། ཉན་ཐོས་ཀྱི་སྒོམ་ལམ་ཆོས་ཅན། དེར་ཐལ། ནས། འདོད་མི་ནུས་ཏེ། བྱང་ཆུབ་
སེམས་དཔའི་རང་རྒྱུད་ལ་ཤེས་བསྐྱེད་བྱ་རྒྱུའི་དེ་མ་ཡིན་པའི་ཕྱིར། ཞེས་དངོས་སུ་མི་སྟོན་རྒྱུའི་སྒོམ་ལམ་ལ། བྱང་སེམས་ཀྱི་འདའ་བྱའི་སྒོམ་ལམ་གྱིས་ཁྱབ་པར་གསུངས་པ། སྣང་བ་གཉིས་དང། འགྲེལ་བ་འདིར། དངོས་
སུ་མི་སྟོན་པའི་རྒྱུ་མཚན་ཤེས་མཐོང་གིས་བལྟས་ནས་འདའ་བ་བཀོད་པས་ཡིན་ལ། གོང་དུ། འདིའི་མི་སྟོན་རྒྱུའི་སྒོམ་ལམ་ལ་ཐེག་ཆེན་གྱི་སྒོམ་ལམ་ཞིག་དང། ཐེག་དམན་གྱི་སྒོམ་ལམ་གཉིས་མེད་པར་ཐལ། ཞེས་པ་
རྒྱན་སྣང་དུ་ཞར་ལ་ཉན་རང་གི་སྒོམ་ལམ་མི་སྟོན་པའི་རྒྱུ་མཚན་གསུངས་ལ། འགྲེལ་བར་ཤུགས་ལ་བསྟན་པས་དེ་འདིར་མི་སྟོན་རྒྱུའི་སྒོམ་ལམ་ཡིན་ཀྱང་དངོས་སུ་མི་སྟོན་རྒྱུའི་དེ་མིན་ནོ་།དེས་ན་རང་ལུགས་སྐབས་
འདིའི་མི་སྟོན་རྒྱུའི་སྒོམ་ལམ་ཡིན་ན་ཞེས་པ། དངོས་སུ་མི་སྟོན་རྒྱུའི་ཟེར་དགོས་པ་འདིས་ཤེས་པ་དང། ཁ་ཅིག་ན་རེ། སྐབས་འདིར་དངོས་སུ་བསྟན་པའི་སྒོམ་ལམ་ཡིན་ན། ཞེས་པ། དངོས་སུ་མ་བསྟན་པའི་ཞེས་པའི་མ་

[014A]༄༅། །ཆད་པ་ཡིན་པ་ཡིག་ཆར་འོག་གི་སྒྲུབ་བྱེད་གྱིས་ཤེས་སོ། །གྭ་ཆུང་བ་ལྟར་གུང་རུས་ཀྱང། རྣམ་བཤད་ཀྱི་ཚིག་ཟིན་ལ་བརྟེན་ནས། འདིའི་མི་སྟོན་རྒྱུའི་སྒོམ་ལམ་ལ་ཡོད་བས་མ་ཁྱབ་མེད་པས་
མ་ཁྱབ་ཟེར་བ་གཉིས་ཀ་བཀག་ལ། ཕྱི་མ་ལ་འདིར་མི་སྟོན་རྒྱུའི་ཡོད་པ་ཡིན་ན་ཡོད་པས་མ་ཁྱབ་པར་ཐལ་ལོ། །ཁོ་ན་རེ། དགས་པའི་རྒྱུད་ཀྱི་འབྲས་ཡུམ་ལ་ཉེ་བའི་གཞི་ཤེས་ཆོས་ཅན། སྐབས་གསུམ་པ་འདིར་དངོས་སུ་བསྟན་
པའི་སྒོམ་ལམ་ཡིན་པར་ཐལ། གསུམ་པ་འདིར་དངོས་སུ་བསྟན་པའི་སྒོམ་ལམ་པའི་རྒྱུད་ཀྱི་ལམ་ཡིན་པའི་ཕྱིར་ན་མ་ཁྱབ། ཐེག་ཆེན་རྟོགས་རིགས་ཀྱི་བྱང་སེམས་སྒོམ་ལམ་ནི་གཉིས་པར་རྒྱས་པར་བསྟན་ཟིན་ལ། གཞི་ཤེས་སུ་
གྱུར་པའི་བྱང་སེམས་སྒོམ་ལམ་ནི་གོམས་པ་ལྷུར་ལེན་མི་བྱེད་པས་ལོགས་སུ་མ་བསྟན་པ་ཡིན་ནོ། །སྨྲས་པ། ཕྱོགས་རེའི་ཡོན་ཏན་རྫོགས་པའི་རིན་ཆེན་ཕྲེང། །ཟིལ་གནོན་ལྷ་ཡི་ནོར་བུའི་ཕྲེང་མཛེས་ཡང། །
འཆིང་བུའི་ཕུང་པོར་འཁྲུལ་བའི་བློ་ཅན་དག་གཞུང་དོན་བཏང་སྙོམས་བཞག་ལེགས་ཉེས་པ་མེད། །ཅེས་ཤེས་རབ་ཀྱི་ཕ་རོལ་ཏུ་ཕྱིན་པའི་མཐའ་དཔྱོད་ནོར་བུའི་འཕྲེང་མཛེས་ལས་སྐབས་གསུམ་པའི་དཀའ་གནས་རྣམས་ཅུང་ཟད་བཀྲོལ་ཟིན་ཏོ།། །།