   ༈    བཀའ་དྲིན་གསུམ་ལྡན་རྩ་བའི་བླ་མ་
དང༑ ༑དབྱེར་མེད་མཁྱེན་པའི་གཏེར་ལ་གུས་བཏུད་ནས། །སྡོམ་པ་གསུམ་ལྡན་དགེ་སློང་མཻ་ཏྲིའི་མཚན། །གང་གི་ཡང་ལན་མདོར་བསྡུས་བརྗོད་ལ་གསོན། །དེ་ཡང་དགེ་སློང་ལགས་ཉིད་ནས། གུང་ཚིགས་

[022B] འདུལ་བ་ནས་ཉི་མའི་དཀྱིལ་འཁོར་ནམ་མཁའི་དབུས་སུ་སླེབས་པ་དང་ཉི་མ་ཕྱེད་པར་གསུངས་པ་ལས། ཐུར་གྲིབ་ལ་བརྟེན་ནས་ཕྱེད་མིན་བརྟག་
པར་བཤད་པ་མ་མཐོང་ཞིང། བྱང་བདག་རྣམ་རྒྱལ་གྲགས་བཟང་གི་དྲི་ལན་མཁས་གྲུབ་ཐམས་ཅད་མཁྱེན་པས་མཛད་པ་ལས་འབྱུང་བའི་དོན་ཚིགས་བཅད་དུ་སྨྲས་པ། ཉི་མ་ཕྱེད་མིན་བརྟག་ཚུལ་ནི། །སོར་
བདུན་ལྡན་པའི་ཤིང་བཙུགས་ནས། །རང་གྲིབ་མ་ལུས་ཟད་པའི་ཚེ། །ཧོར་ཟླ་ལྔ་པའི་ཉི་མ་ཕྱེད། །སོར་གང་དྲུག་པ་བཞི་པ་དང། །སོར་ད་བདུན་པ་གསུམ་པ་དང། །སོར་གསུམ་བརྒྱད་པ་གཉིས་པ་དང། །སོར་བཞི་དགུ་
པ་དང་པོ་དང། །སོར་ལྔ་བཅུ་པ་བཅུ་གཉིས་པ། །སོར་དྲུག་ལུས་ཚེ་བཅུ་གཅིག་པའི། །ཉི་མ་ཕྱེད་པའི་ཚད་དུ་གསུངས། །འོན་ཀྱང་ཟླ་སྟོད་ཟླ་སྨད་ཀྱི། །ཞིབ་ཆ་རིགས་པས་དཔྱད་པར་མཛོད། །ཅེས་པ་ལྟར་རོ།།



