། །དཔལ་ལྡན་ཆོས་རྗེས་གྲུབ་མཐའ་ཆེན་མོའི་མཆན་འགྲེལ་གྱི་སྐབས་སུ་མཛད་པའི་རྩ་བའི་ཚིག་འགྲེལ་ཟུར་དུ་བཀོལ་བ་བཞུགས་སོ། །

[001B] །རྗེ་བཙུན་བླ་མ་འཇམ་དཔལ་དབྱངས་ལ་ཕྱག་འཚལ་ལོ། །ཚེ་རབས་ཀུན་ཏུ་རྗེས་སུ་གཟུང་དུ་གསོལ། །དགེ་ལྡན་ལུགས་བཟང་སཱ་ལའི་སྨན་ལྗོངས་
དབུས། །ལེགས་བཤད་དྲི་བསུད་ཕྱོགས་བཅུར་འགྱེད་པའི་དཔལ། །གྲུབ་མཐའ་རྩ་འགྲེལ་ཙནྡན་གོ་ཤིརྵ། །སྟོབས་བཅུ་མངའ་པའི་མཇད་འཕྲིན་གཟོ་བོས་བསྒྲུབ། །སྐྱེས་
སྦྱངས་བློ་གྲོས་ལག་པའི་ཤུགས་ཆུང་ཡང། །ཕ་མེས་གཞུང་བཟང་གནམ་རུ་སྟོབས་ཚན་དང། །ཟུར་མཆན་ཉག་ཕྲེན་སྦྱར་ནས་ཕྱི་ནད་གི་གཞུང་ལུགས་དཀའ་གནད་གོ་ཆ་འབིག་པར་
བྱ༑ ༑ཞེས་མཆན་འགྲེལ་གྱི་དབུར་གསུངས་པས་ཐོག་དྲངས་ཏེ། མཚམས་མཚམས་ན་མཛད་པའི་རྩ་བའི་ཚིག་འགྲེལ་ཕྱོགས་གཅིག་ཏུ་བྲི་པ་ལ། གདུལ་བྱ་མཆོག་དམན་
བར་མ་མཐའ་དག་གི་ཁམས་དང་བསམ་པ་བག་ལ་ཉལ་དང་མཐུན་པར་སྐུ་གསུང་ཐུགས་ཀྱི་གསང་བ་གསུམ་གྱི་མཛད་པ་མཐའ་ཡས་པ་དང་བརྟན་པ་སྣོད་དང་གཡོ་བ་བཅུད་སྣ་ཚོགས་

[002A]༄༅། །པའི་གར་གྱི་རྣམ་པར་རབ་ཏུ་བསྒྱུར་བ་མཐའ་ཡས་པས་ཟབ་པ་དང་རྒྱ་ཆེ་བའི་ཆོས་ཀྱི་སྒོ་མང་དུ་ཕྱེ་ཞིང། ཁྱད་པར་རྟེན་འབྱུང་ཟབ་མོའི་གཏམ་གྱིས་ཀུན་མཁྱེན་
དུ་བགྲོད་པའི་ལམ་གསལ་རབ་ཏུ་སྟོན་པར་མཛད་པའི་ཤཱཀྱ་སེང་གེ་གཏང་རབས་བདུན་ལ་སོགས་པའི་བླ་མ་བརྒྱུད་པ་དང་བཅས་པ་ལ་ཕྱག་འཚལ་ལོ།། བརྗོད་བྱའི་
དངོས་པོ་དེའི་ཡོན་ཏན་དང་བྱ་བ་ནམས་ལྷན་ཅིག་ཏུ་བརྗོད་པའི་རྒྱན་གྱི་སྒོ་ནས་འཇམ་དབྱངས་གཉིས་ལ་བསྟོད་པ་ནི། འགྲན་ཟླ་དང་བྲལ་བའི་མཁྱེན་རབ་ཀྱི་རལ་གྲི་སྟོང་པ་ཉིད་ཀྱི་
ནམ་མཁར་གདེངས་པ་དང་ལྷན་ཅིག་སྟེ་གཅིག་ཆར་གདུལ་བྱའི་མི་ཤེས་དགྲ་སྟེ་མ་རིག་པ་སེལ་པར་མཛད་པ་དང། འགྲོ་བ་རྣམས་ལ་ཐུགས་རྗེའི་སྤྱན་གྱིས་གཟིགས་པ་དང་ལྷན་ཅིག་
འཛུམ་ཞིང་བཞད་པའི་མཆུ་སྒྲོས་ཀྱིས་ལེགས་པར་བཤད་པའི་ཆོས་ཀྱི་དགའ་སྟོན་སྩོལ་ཞིང། ཆོས་མཛོད་དེ་ཆོས་ཀྱི་གླེགས་བམ་བསྣམས་པ་དང་ལྷན་ཅིག་རྣལ་འབྱོར་དྲན་པ་སྟེ་

[002B]
ཞེས་འབོད་ནས་ཁྱོད་ཀྱིས་བདག་གི་རྒྱུད་ལ་བློ་དང་ངག་གི་དངོས་གྲུབ་མཆོག་ལྷན་ཅིག་ཏུ་རྣམ་བཀྲ་སྟེ་གསལ་བར་མཛོད་ཅེས་པ་སྟེ། སྙན་ངག་མེ་ལོང་ལས། ཡོན་ཏན་ལས་རྣམས་ལྷན་ཅིག་གི་དངོས་པོ་བརྗོད་པ་ལྷན་ཅིག་བརྗོད།།
ཅེས་པ་ལྟར་རོ། །དབྱངས་ཅན་མ་ལ་བསྟོད་པ་ནི། འོ་མའི་མཚོ་ལས་འངོས་པ་སྟེ་ཡར་ཐོན་པའི་ཤེལ་དཀར་བོའི་ལྷུན་པོས་དབང་སྔོན་ཏེ་ཨིནྡྲ་ནཱི་ལའི་ཟུར་ཕུང་ངོམས་པ་སྟེ་བཅིངས་པ་ནི་སྲིད་མིན་གྱི་དཔེ་ཡིན་ཀྱང་སྙན་ངག་འདི་ནི་དཔེའི་
རྒྱན་མ་ཡིན་ཏེ། དཔེ་དོན་ཐ་དད་པའི་ཚུལ་གྱིས་ཆོས་མཐུན་སྦྱར་བ་མ་ཡིན་པའི་ཕྱིར། ཟླ་བའི་དཀྱིལ་འཁོར་རྒྱས་པའི་ཞལ་རས་ལ་དཀྱུས་རང་ཟུར་གྱིས་ལྟ་བའི་འདྲེན་བྱེད་དེ་སྤྱན་གྱི་ཨུཏྤལ་སྔོན་པོའི་མངའ་འཕངས་པ་ནི་རྣམ་འགྱུར་
གྱི་དཔེ་ཡིན་ཀྱང་དཔེའི་རྒྱན་མིན་པ་ནི་སྔར་ལྟར་ཡིན་ཏེ། སྙན་ངག་མེ་ལོང་ལས། ལུས་ཕྲ་ཁྱོད་ཀྱི་བཞིན་རས་ནི། །ཟླ་བའི་དཀྱིལ་འཁོར་ལས་བཏོན་བཞིན། །པདྨའི་ནད་ནས་ཕྱུང་བ་བཞིན། །ཞེས་པ་འདི་ནི་རྣམ་འགྱུར་དཔེ། །
ཞེས་པ་ལྟར་དཔེ་དོན་སོ་སོར་ཕྱེ་བ་འདི་ལ་མེད་པའི་ཕྱིར། སེམས་ཀྱི་རྨོངས་པའི་སྦུབས་གྲོལ་ནས་རྣམ་པར་དཔྱོད་པའི་བློ་གྲོས་ཆེས་ཆེར་རྣམ་པར་བཀྲ་བའི་པདྨ་འབུམ་ཕྲག་དག་ཅེས་པ་ནི་གཟུགས་ཅན་གྱི་རྒྱན་ཡིན་ཞིང། དེ་དག་ཁྱོད་
ཀྱི་ཐུགས་རྗེས་རྗེས་སུ་ཆགས་པའི་མཆུ་དང་ལྷན་ཅིག་བཞད་པར་མཛོད་ཅིག་ཚངས་སྲས་མ། ཞེས་པ་ནི་ལྷན་ཅིག་བརྗོད་པའི་རྒྱན་དུ་ཡང་གྱུར་ལ། དེ་དག་ནི་ཚིག་སྦྱོར་གཅིག་ལ་རྒྱན་ཐ་དད་པ་མང་པོ་བསྲེས་པའི་རབ་སྤེལ་གྱི་རྒྱན་

[003A]༄༅། །ཡིན་ནོ། །དེར་མ་ཟད་སྤྱན་ཟུར་གྱིས་ལྟ་བའི་རྣམ་འགྱུར་གསལ་བར་བརྗོད་ཀྱང་གཞན་གྱི་ཡིད་རང་དབང་མེད་པར་འཕྲོག་པའི་བྱེད་ལས་སྤས་ནས་རྣམ་པ་གཞན་དུ་རྟོག་ཅིང་སྣང་བར་བྱེད་པའི་རབ་བརྟགས་ཀྱི་གབ་
ཚིག་ཏུ་ཡང་འགྱུར་རོ། །གངས་ཅན་གྱི་ཡུལ་འདི་ན་མདོ་སྔགས་ཟུང་འབྲེལ་དང། ཟབ་རྒྱས་ཟུང་འབྲེལ་ཉམས་སུ་ལེན་ཚུལ་མེད་པར་དེ་དག་ཉིན་མཚན་ལྟར་རེས་མོས་ཀྱིས་སྤྱོད་པའི་ཚེ། མདོ་སྔགས་ཟུང་འབྲེལ་དང་ཐབས་ཤེས་ཟུང་
འབྲེལ་དང་བཤད་སྒྲུབ་ཟུང་འབྲེལ་དང་ཐོས་བསམ་སྒོམ་སོགས་དུས་གཅིག་ཏུ་སྤྱོད་པའི་སྒོ་ན་ཐུབ་བསྟན་མ་ལུས་པ་སྟན་གཅིག་ཏུ་ཉམས་སུ་ལེན་པའི་རྣམ་སང་དེ་ལྷའི་འོད་འཆར་ནུབ་རེས་མོས་མི་བྱེད་པ་ལྟ་བུའི་སྲོལ་བཟང་འབྱིན་པ་པོ་བློ་
བཟང་རྒྱལ་བ་སྔ་མ་ཙོང་ཁ་བ་ཆེན་པོ་སྲས་དང་བཅས་པ་དང། རྒྱལ་བ་ཕྱི་མ་སྲས་དང་བཅས་པ་ལ་སོགས་པ་ཐུབ་དབང་ཞལ་སྐྱིན་རྣམས་ལ་མི་གུས་པའི་འདི་དབྱོད་ལྡན་སུ་ཞིག་ཡོད་ཅེས་པའོ།། རིགས་ལམ་ཕྱིན་ཅི་མ་ལོག་པའི་གྲུ་ཆེན་བརྟན་
བར་ཞུགས་ནས་རང་གཞན་གྱི་གཞུང་ལུགས་རྒྱ་མཚོའི་ཕ་རོལ་ཏུ་ལེགས་པར་ཕྱིན་པའི་བཤེས་གཉེན་མཁས་པ་དེད་དཔོན་བཟང་པོར་བསྟེན་ནས་ཐོས་བསམ་སྒོམ་ལ་ངལ་བ་བརྒྱ་ཕྲག་དུ་མ་བྱས་པའི་སྒོ་ནས་ཕྱི་ནང་གི་གྲུབ་མཐའ་རྒྱ་མཚོའི་ཕ་
རོལ་ཏུ་སོན་ཏེ་སྔོན་ཆད་གྲུབ་མཐའ་མཁན་པོ་སུས་ཀྱང་གསལ་བར་ཐོན་པ་མེད་པའི་ལེགས་བཤད་རིན་པོ་ཆེ་བདག་གིས་རྙེད་པ་འདི་ཉིད་བློ་གསལ་དབྱོད་ལྡན་རྣམས་དགའ་བཞིན་སྤྲོ་བཞིན་དུ་ཀུན་མཁྱེན་ལམ་གསལ་རིན་ཆེན་སྒྲོན་མེ་
འདི་བློ་ལ་ཟུང་ཤིག་ཅེས་པའོ།། ཕྱི་ནང་གི་ཁྱད་པར་བཤད་པའི་ཚིག་རྐང་ལྔའི་དོན་བཤད་དུ་ཡོད་དེ། བསྟན་པ་སེམས་ཅན་ལ་གནོད་འཚེ་སྤོང་མི་སྤོང་དང། སྟོན་པ་སྐྱོན་ཀུན་ཟད་ཡོན་ཏན་ཀུན་རྫོགས་ཡིན་མིན་དན་ལྟ་བ་བདག་མེད་དང་བདག་ཏུ་འཛིན་པཱི་

[003B] གཞན་ཡང། བཀར་བརྟགས་ཕྱག་རྒྱ་བཞིར་ལྟ་བ་དང། སྲིད་རྩེ་སོགས་སྲིད་པ་མཐའ་དག་རྩ་བ་ནས་འབྱིན་པའི་བསྒོམ་པ་དང་དོད་པ་བསོད་ཉམས་དང་དལ་ཞིང་དུབ་པའི་མཐའ་གཉིས་སྤངས་པའི་སྤྱད་པ་
དང། བདག་མེད་པར་སོ་སོར་རྟོག་པའི་ཤེས་རབ་ཀྱི་བྲལ་འབྲས་བརྟག་འགོག་སླར་མི་ལྡོག་པའི་འབྲས་བུ་བཞིས་ནང་བ་སངས་རྒྱས་པའི་བསྟན་པ་རྣམ་དག་དང། སྟོན་པ་སྐྱོན་ཀུན་ཟང་དུ་གྲུབ་ཅིང། ལྟ་བསྒོམ་སྤྱོད་འབྲས་སྔར་བཤད་པའི་བཟློག་
ཟླ་བ་ཞིས་གཞན་གྱི་བསྟན་པ་རྣམ་པར་མ་དག་པ་དང་སྟོན་པ་སྐྱོན་བཅས་སུ་གྲུབ་པའི་ཕྱིར། ཕྱི་ནང་གི་ཁྱད་པར་སྐྱབས་འགྲོས་འབྱེད་པ་མིན་ཟེར་བ་དང་ཕྱི་ནང་གི་སྟོན་པ་གཅིག་ཏུ་འདོད་པ་དག་འཁྲུལ་བར་ཤེས་པར་བྱའོ། །ཞེས་པའོ།། ལུས་མདོར་
བསྟན་པའི་ཚིགས་བཅད་གཉིས་ཀྱི་དོན་ནི། རྟག་གཅིག་རང་དབང་ཅན་གྱི་བདག་ལྟའི་ཞེན་ཡུལ་འཐད་པར་སྒྲུབ་བ་དང་དེ་འགོག་པའི་སྒོ་ནས་ཕྱི་ནང་གི་གྲུབ་མཐའ་སྨྲ་བ་གཉིས་ཡོད་པའི་དང་པོ་ཕྱི་རོལ་པ་ལ་མངོན་སུམ་གྱི་ཡུལ་ཙམ་ཁས་ལེན་པ་དང་ལྐོག་
གྱུར་ཡང་འདོད་པའི་ཁྱད་པར་གྱིས་ཆང་སྨྲ་ངང་རྟག་སྨྲ་གཉིས་བྱུང་ངོ། །ནང་བའི་གྲུབ་མཐའ་སྨྲ་བ་ལ་བདེན་གྲུབ་ཀྱི་དངོས་པོ་འདོད་པ་དང་དེ་འགོག་པའི་སྒོ་ནས་དངོས་སྨྲ་བ་དང་ངོ་བོ་ཉིད་མེད་པར་སྨྲ་བ་གཉིས་ཡོད་པའི་དང་པོ་དངོས་སྨྲ་བ་ལ་ཕྱི་དོན་བདེན་
གྲུབ་ཏུ་ཡོད་པར་འདོད་པ་དང་ཕྱི་དོན་མེད་ཅིང་ནང་གི་སེམས་བདེན་གྲུབ་ཏུ་ཞེན་པའི་ཁྱད་པར་གྱིས་དོན་སྨྲ་དང་སེམས་ཙམ་པ་གཉིས་སུ་ཡོད་དོ། །ནང་བའི་གྲུབ་མཐའ་སྨྲ་བ་ཐམས་ཅད་ཀྱིས་སྟོན་པ་སངས་རྒྱས་དང་སོགས་སྒྲས་བསྡུས་པ་བྱམས་པ་འཇམ་
དབྱངས་སོགས་དང་མཆོག་ཟུང་གཏད་རབས་བདུན་ལ་སོགས་པ་ཆོས་ཀྱི་སྤྱན་ལྡན་གྱི་ཚད་མའི་སྐྱེས་བུ་ཕལ་ཆེར་རང་སྡེར་འདྲེན་པ་སྟེ་རང་རང་གི་གྲུབ་མཐའ་སྨྲ་བ་ཡིན་པར་འདོད་ཅིང། ཀླུ་སྒྲུབ་ཐོགས་མེད་སོགས་ལ་དད་ཅིང་གུས་པའི་དོན་སྨྲ་ཕྱི་

[004A]༄༅། །རབས་པ་ཡང་མང་པོ་ཡོད་དོ། །གྲུབ་མཐའ་སྨྲ་བ་དེ་དག་རང་རང་གི་ལུགས་རྟག་ཆད་ཀྱི་མཐའ་གཉིས་དང་བྲལ་བའི་དབུ་མའི་ལུགས་སུ་འདོད་པ་དང། འོག་མ་འོག་མའི་ཐུན་མོང་མ་ཡིན་
པའི་སྒྲོ་བཏགས་རྣམས་གྲུབ་མཐའ་གོང་མ་གོང་མས་རིམ་བཞིན་འགོག་པ་དང། གྲུབ་མཐའ་འོག་མ་འོག་མའི་ལྟ་བ་ཤེས་པའང་གོང་མ་གོང་མའི་ལྟ་བ་གོ་བའི་སྟེགས་སྟེ་ཐབས་སུ་འགྱུར་མོད་ཀྱང། རང་གཞན་གྱི་གྲུབ་མཐའ་
སྨྲ་བ་གཞན་རྣམས་རྟག་ཆད་ཕྲ་རགས་གང་ཡང་རུང་བའི་མཐར་ལྟུང་བ་ཤ་སྟག་ཡིན་ལ། མཐའ་ཐམས་ཅད་དང་བྲལ་བ་ནི་སློབ་དཔོན་ཀླུ་སྒྲུབ་ཞབས་ཀྱི་ལུགས་ཡིན་ནོ།། ཞེས་པའོ།། གྲུབ་མཐའ་སྤྱིའི་སྐབས་སོ།། །།
ཆོ་ལོ་དཔག་མེད་ཅེས་སོགས་ཚིག་བཅད་ཕྱེད་དང་གསུམ་གྱི་ཚིག་དོན་བཤད་དུ་ཡོད་དེ། ཁྱད་པར་འཕགས་བསྟོད་ཀྱི་འགྲེལ་བར་བཤད་པ་ལྟར་བསྐལ་བ་དང་པོར་འཛམ་བུ་གླིང་གི་མིའི་ཚེ་ཚད་ལོ་ཚད་མེད་པ་ཐུབ་པའི་དུས་སུ་བྲམ་ཟེ་སེར་སྐྱ་ཞེས་བྱ་
བ་ཞིག་བྱུང་བ་དེས་བསྟི་གནས་སུ་འདུག་ནས་དཀའ་ཐུབ་ཀྱི་ཁྱད་པར་ལས་ཐར་བ་འབའ་ཞིག་པ་ཐོབ་སྟེ། གཞན་དག་ལ་ལམ་ལེགས་པར་བསྟན་པའི་ཕྱིར་དེ་ཉིད་ཉེར་ལྔ་གཙོ་བོར་བསྟན་པའི་གྲངས་ཅན་གྱི་གཞུང་བརྩམས་པ་ལ། དེར་བཤད་
པའི་བདག་གི་རྣམ་དབྱེ་སྟེ་ཁྱད་པར་ཅུང་ཟད་ཅུང་ཟད་མི་འདྲ་བར་སྒྲོ་བཏགས་པ་མང་པོ་བྱུང་བ་ལ་བརྟན་ནས་མུ་སྟེགས་པའི་ལུགས་མང་པོ་གྱེས་པར་བཤད་པ་དང། འགའ་ཞིག་རྟོག་གེ་འབར་བའི་དགོངས་པར་བསམ་ནས་མུ་སྟེགས་པ་ཐམས་
ཅད་གྲངས་ཅན་གྱི་གཞུང་ལ་བརྟེན་པ་མིན་པར་གདོད་ནས་ཏེ་དང་པོ་ནས་རང་རང་གི་བརྟེན་གཞི་སྟོན་པ་དང་གཞུང་སོགས་ཐ་དད་དེ་སོ་སོར་བྱུང་བར་བཤད་པ་དང། གཅེར་བུ་པའི་གཞུང་ལ་ལ་ལྟར་ན་མུ་སྟེགས་པ་ཀུན་གྱི་རྩ་བའི་སྟོན་པ་དྲང་སྲོང་

[004B] མཆོད་འོས་ཀྱིས་རང་གི་འཁོར་འདུས་ཤིང་ཚོགས་པ་ན་གྲངས་ཅན་ལ་སོགས་པའི་མུ་སྟེགས་པ་རྣམས་ལ་རང་གི་བློས་བཏགས་པའི་གྲུབ་མཐའ་ཐམས་ཅད་སོ་སོར་བྱིན་ཟིན་པའི་རྗེས་སུ་དེར་ཚངས་པ་ཕྱིན་
པ་ན༑ མཆོད་འོས་ཀྱིས་སྨྲས་པ། ཚངས་པ་ཆེན་པོ་བདེ་བར་བྱོན་ཏམ། ཤིན་ཏུ་འཕྱི་བར་འོངས་སོ། །བསྟན་བཅོས་ཐམས་ཅད་བྱིན་ཟིན་པས། ཁྱོད་ཀྱིས་རིག་བྱེད་འདི་ལོང་ཤིག་ཅེས་སྦྱིན་པར་རྟོག་གེ་འབར་བར་བཤད་པ་ལྟར་
འདོད་པ་དང། དང་པོར་རིག་བྱེད་ནས་བཤད་པའི་དག་པའི་མཆོད་སྦྱིན་དར་རྒྱས་སུ་ཡོད་པ་ལ་གསུམ་ལྡན་གྱི་དུས་སུ་སྣ་ཚོགས་བཟང་ཞེས་བྱ་བའི་མཆོད་སྦྱིན་ལ་དྲང་སྲོང་རྣམས་ཕྱུག་གསོད་མཆོད་སྦྱིན་རུང་མི་རུང་ཞེས་རྩོད་ནས་ཤ་ཟ་བར་
འདོད་པ་རྣམས་ཀྱིས་མ་དག་པའི་མཆོད་སྦྱིན་བྱས་ནས་རིག་བྱེད་ཀྱང་འདོན་པ་གཞན་དུ་བསྒྱུར་བར་རྟོག་གེ་འབར་བར་བཤད་པ་ལྟར་མཆོད་སྦྱིན་གཉིས་རིམ་བཞིན་བྱུང་ཞིང། འཇུག་བ་རྩ་འགྲེལ་དུ་བཤད་པ་ལྟར་མུ་སྟེགས་པ་གཞན་ལས་
གྲངས་ཅན་གྱི་ལུགས་སྔར་བྱུང་བར་ཁས་ལེན་པར་བྱ་ཞིང། རྣམ་གྲངས་ནི་རང་སྡེ་པ་ལས་གཞན་ཡི་སྡེ་ཡིན་པས་གཞན་སྡེ་བ་དང་དེའི་ལུགས་ལས་ཕྱི་རོལ་ཏུ་གྱུར་བས་ན་ཕྱི་རོལ་པ་དང་ཐར་བ་དག་མཐོ་རིས་ཀྱི་ལམ་སྟོན་པར་བྱེད་པའི་བསྟན་
བཅོས་ལ་མུ་སྟེགས་ཞེས་བྱ་ལ། དེ་བྱེད་པས་ན་མུ་སྟེགས་བྱེད་ཅེས་ཁྱད་པར་འཕགས་བསྟོད་ཀྱི་འགྲེལ་བར་བཤད་པ་ལྟར་མུ་སྟེགས་བྱེད་སོགས་དང། དབྱེ་བ་ནི་ཤེས་རབ་སྒྲོན་མེའི་འགྲེལ་བཤད་དང། རྩ་ཤེའི་ཊཱིཀ་ཆེན་དང་སྟོང་ཐུན་ཆེན་
མོ་སོགས་སུ་གྲངས་ཅན་ལས་གྱེས་པའི་མུ་སྟེགས་པ་ཉེར་ལྔ་ཡོད་པར་བཤད་ཀྱང། འདིར་གཞུང་ཆེན་མོ་རྣམས་སུ་འདོད་ཚུལ་གསལ་བར་བཤད་པའི་མུ་སྟེགས་པའི་ལུགས་མི་འདྲ་བ་ཁྱིམ་སྟེ་བཅུ་གཉིས་ཡོད་པས་དེ་དག་འཆད་དོ། །ཁ་ཅིག་

[005A]༄༅། །རྒྱད་ཕན་པ། གྲངས་ཅན་པ། ཁྱབ་འཇུག་པ། དབང་ཕྱུག་པ། གཅེར་བུ་པ་ལྔར་མུ་སྟེགས་པ་ཐམས་ཅད་འདུས་པར་འདོད་པ་འཁྲུལ་བ་ཡིན་ཏེ། རང་སྡེ་བ་ལ་འདོད་ཚུལ་མི་མཐུན་པ་མང་པོ་
ཡོད་ཀྱང་གྲུབ་མཐའ་བཞིར་བསྡུས་པ་དང་མི་མཚུངས་པར་གཞན་སྡེ་བ་ལ་གྲངས་མང་པོ་ཡོད་པ་མ་བཀག་པའི་ཕྱིར་ཏེ། ཆད་སྨྲ་རྒྱད་ཕན་བ་གཅིག་དང། རྟག་སྨྲ་གྲངས་སེར་དང། ཚངས་སོགས་བཞི་དང། ཁྱབ་དཔྱོད་
གཉིས་དང། དབང་ཕྱུག་བྱེ་རིག་གསུམ་དང། གཅེར་བུ་པ་སྟེ་བཅུ་གཅིག་ཡོད་པར་གྲགས་ཤིང་གྲུབ་པའི་ཕྱིར། ཞེས་པའོ།། ཕུར་བུ་འཇིག་རྟེན་ཞེས་སོགས་ཀྱི་ཚིག་ངོན་བཤད་དུ་ཡོད་དེ། རེས་གཟའ་བདུན་གྱི་ནང་
གི་ཕུར་བུ་འམ་ལྷའི་བླ་མ་དང་རྒྱད་ཕན་གྱི་གཞུང་འབུམ་རྩོམ་པ་པོའི་དྲང་སྲོང་འཇིག་རྟེན་མིག་དང་དེའི་སློབ་མ་དྲང་སྲོང་འཇུག་སྟོབས་ཅན་ནི་རྒྱང་ཕན་པའི་སྟོན་པ་ཡིན་ལ། ཚུ་རོལ་ཏེ་ཚེ་འདི་ལ་གང་མཛེས་པ་ཙམ་གྱིས་ཆོག་པར་སྨྲ་
བས་ཚུ་རོལ་མཛེས་པ་དང། ཤི་བའི་ཚེ་བདག་རྒྱུན་ཆད་པར་སྨྲ་བས་ཆད་པར་སྨྲ་བ་དང། སྐྱེ་བ་སྔ་ཕྱི་དང་ལས་རྒྱུ་འབྲས་སོགས་ཅི་རིགས་མེད་པར་སྨྲ་བས་མེད་པར་སྨྲ་བ་དང། ལྷ་ཕུར་བུ་སྟོན་པར་འཛིན་པས་ཕུར་བུ་པ་དང་
ཡང་དག་པའི་ལྟ་བ་ལས་གུད་དུ་སོང་བས་རྒྱད་ཕན་པ་དང། སོགས་སྒྲས་ལྷའི་བླ་མ་པ་དང་འཇུག་སྟོབས་ཅན་པ་དང་ངོ་བོ་ཉིད་སྨྲ་བ་དང་རང་བཞིན་སྨྲ་བ་སོགས་རྣམ་གྲངས་སོ། །རང་བཞིན་རྒྱུར་སྨྲ་བ་ནི་གྲངས་ཅན་པའི་མིང་ཡིན་པས་
འདིར་སྦྱར་བ་ནི་འཁྲུལ་བར་ཤེས་པར་གྱིས། རྒྱུ་འབྲས་དང་ལྷ་སོགས་དང་སྐྱེ་བ་སྔ་ཕྱི་མེད་པར་འདོད་པ་དང། ལྟ་ངན་རེ་གཉིས་ཀྱི་ནང་ཚན་ཆང་སྨྲ་བདུན་གྱི་སྐབས་སུ་བཤད་པ་ལྟར་ལྷ་སོགས་འདོད་པ་དང། ལུང་གཞིར་ཡ་མཚན་ཅན་

[005B] འཇུག་བ་རྩ་འགྲེལ་སོགས་སུ་སེམས་འབྱུང་བཞི་ལས་སྐྱེ་བར་འདོད་ཚུལ་དང། ཤེས་རབ་སྒྲོན་མེ་དང་
དེའི་འགྲེལ་བཤད་སོགས་སུ་བུམ་པ་ལ་སོགས་པའི་ཡོ་བྱད་རྣམས་རྐྱེན་ལས་སྐྱེ་བར་འདོད་ཚུལ་བཤད་པའི་ཕྱིར་ན་རྒྱང་ཕན་པ་ལ་སྐྱེ་བ་སྔ་ཕྱི་དང་རྒྱུ་འབྲས་གཏན་མེད་པ་དང་མི་དང་དུད་འགྲོ་དང་མི་གསལ་བའི་འགྲོ་བ་གསུམ་ཙམ་
འདོད་པས་ཁྱབ་ཟེར་བ་འཁྲུལ་བར་རིག་པར་བྱའོ། །ལུང་གཞིའི་འགྲེལ་བར་བཤད་པ་ལྟར་སེར་སྣ་ཅན་ཁ་ཅིག་འབྱོར་བ་དང། སྦྱིན་པ་གཏོང་བ་ཁ་ཅིག་དབུལ་བར་མཐོང་ནས་སྦྱིན་པ་ལ་སོགས་པ་མེད་དོ་ཞེས་པ་ལྟ་བུ་རྟོག་གེ་ལ་
བརྟེན་པ་དང། ཚེ་སྔ་མར་སྲོག་གཅོད་པ་ཁ་ཅིག་ཚེ་རིང་བ་དང། སྲོག་མི་གཅོད་པ་ཁ་ཅིག་ཚེ་ཐུང་དུར་སྐྱེ་བ་མངོན་ཤེས་ཀྱིས་མཐོང་ནས་དགེ་བ་མེད་དོ། །མི་དགེ་བ་མེད་དོ་ཞེས་པ་ལྟ་བུ་སྙོམས་འཇུག་ལ་བརྟེན་པ་དང། དྲང་སྲོང་
འཇིག་རྟེན་མིག་གིས་རང་གི་བུ་མོ་ལ་བགྲོད་པར་འདོད་ནས་འཇིག་རྟེན་ཕ་རོལ་མེད་པར་བཤད་པ་ལྟ་བུ་འདོད་པས་གདུང་བ་དང། ཕུར་བུས་བཤད་པ་ལྟ་བུ་ཕན་པར་རློམས་བ་ཅི་རིགས་ཀྱི་དབང་གིས་བྱེད་པ་པོ་མ་མཐོང་བས་རྒྱུ་
འབྲས་མེད། སྔ་མ་ནས་འདིར་འོངས་པ་དང་འདི་ནས་ཕྱི་མར་འགྲོ་བ་མ་མཐོང་བས་སྐྱེ་བ་སྔ་ཕྱི་མེད། སེར་སྣ་ཅན་འབྱོར་བ་ལྟ་བུ་འབྲས་བུ་རྒྱུའི་རྗེས་སུ་འགྲོ་བ་མེད་པས་རྒྱུ་འབྲས་མེད། ལུས་སེམས་དབང་པོའི་སྤྱོད་ཡུལ་
དུ་གྱུར་བ་ཙམ་བདག་ཡིན་པས་ཤི་བའི་ཚེ་ཤེས་པའི་བདག་ཉིད་ཀྱིས་ཆད་ཅིང་ཟད་ལ། གཟུགས་ཀྱི་བདག་ཉིད་ཀྱིས་ཞིག་ཅིང་ཆུད་ཟོས་པར་འགྱུར་བའི་ཕྱིར་སྐྱེ་བ་སྔ་ཕྱི་མེད། ལྷའི་སེམས་དང་གམིའི་སེམས་གཉིས་ལུས་ཐ་དད་ལ་

[006A]༄༅། །བརྟེན་པའི་ཕྱིར་རྒྱུད་གཅིག་མ་ཡིན་ཞིང། ཆང་ལས་མྱོས་མཐུ་དང་མེ་ཤེལ་ལས་མེ་སྐྱེ་བ་ལྟར་སེམས་མེད་འབྱུང་བཞི་ལས་སེམས་སྐྱེ་བ་ཡིན་ལ། མཐར་འཆི་བའི་ཚེ་ནད་གི་འབྱུང་བ་བཞི་ནི་ཕྱིའི་
འབྱུང་བཞིའི་བག་ལ་ཞ་བར་འགྱུར། མིག་སོགས་དབང་པོ་རྣམས་ནམ་མཁའི་བག་ལ་ཞ་བར་འགྱུར་བས་ལུས་སེམས་ཟད་པ་དེ་ཉིད་མྱང་འདས་ཡིན་པས་ན། མྱང་འདས་དངོས་པོར་མེད་པ་དང། དབང་བོའི་མངོན་
སུམ་མི་བསླུ་བར་མཐོད་བས་ན་མདོན་སུམ་ཚད་མ་ཡིན་ལ། རྗེས་དབང་ཚད་མ་མ་ཡིན་ཏེ། ལྷ་སྦྱིན་གྱི་བུ་ལས་སྔོ་བསངས་དཔོག་པ་ལྟར་འཁྲུལ་བའི་ཕྱིར་རོ། །ཞེས་འདོད་དོ། །དེ་ཉིད་འགོག་པ་ནི། སེམས་ཡིན་པའི་
ཕྱིར་ན་སྐྱེས་མ་ཐག་པའི་སེམས་ལ་སེམས་སྔ་མ་སྔོན་དུ་སོང་བར་གྲུབ་བ་དང། ཟས་ཀྱི་དོན་དུ་གཡོ་བ་དང། ཚེ་རབས་དྲན་པ་དང་སྤྱོད་པ་ཐ་དད་པ་སོགས་ཀྱིས་ཀྱང་སྐྱེ་བ་སྔ་མ་ཡོད་པར་གྲུབ་པའི་ཕྱིར། བློ་དང་བརྩེ་བ་
གོམས་པས་གསལ་སྣང་རབ་ཀྱི་མཐར་ཕྱིན་འབྱུང་རུང་སྒྲུབ་པའི་རྟགས་སྦྱོར་དང། འབྲས་བུ་སྐྱེ་མ་སྐྱེ་རྒྱུ་རྐྱེན་ཡོད་མེད་ཀྱི་རྗེས་སུ་འགྲོ་ལྡོག་མ་འཁྲུལ་བར་སྒྲུབ་པའི་རྟགས་སྤྱོར་གཉིས་ཀྱིས་རིམ་བཞིན་ཀུན་མཁྱེན་དང་
རྒྱུ་འབྲས་གྲུབ་ཅིང། སྐྱེ་བ་སྔ་ཕྱི་དང་ཀུན་མཁྱེན་དང་རྒྱུ་འབྲས་སོགས་མེད་པ་དེ་རྒྱད་ཕན་པའི་མངོན་སུམ་གྱི་སྤྱོད་ཡུལ་མ་ཡིན་ལ། རྗེས་དཔག་ཚད་མ་ཡིན་པ་རྒྱད་ཕན་པ་རང་ཉིད་ཀྱིས་བཀག་པའི་རྒྱུ་མཚན་
གྱིས་ཀྱང་དེ་དག་མེད་པར་འདོད་པ་འཁྲུལ་བར་གྲུབ་ཅེས་པའོ།། རྒྱང་ཕན་པའི་གྲུབ་མཐའ་ཚད་བསལ་གྱི་སྐབས་སོ།། །།སྡར་བཤད་པའི་དྲང་སྲོང་སེར་སྐྱ་དང། དྲང་སྲོད་མཆོད་འོས་དང། ལྷ་ཆེན་

[006B] སྟོན་པ་ཆུ་ཀླུང་རྣམས་གྲངས་ཅན་པའི་སྟོན་པ་ཡིན་ལ། སློབ་དཔོན་བྱང་ཆུབ་བཟང་པོས་བཤད་པ་ལྟར་དངོས་པོ་འབྱུང་བའི་རྒྱུ་གྲངས་ངེས་པར་སྨྲ་བས་སམ། རྟོག་གེ་འབར་བ་ལྟར་དེ་ཉིད་ཉེར་ལྔའི་གྲངས་ཀྱི་འཇུག་
པའམ། གྲངས་ཡོངས་སུ་ཤེས་པས་གྲོལ་བར་འདོད་པས་གྲངས་ཅན་དང། སྐྱེ་ལྡན་ཐམས་ཅད་རང་གི་རང་བཞིན་ལས་སྐྱེ་བར་སྨྲ་བས་རང་བཞིན་རྒྱུར་སྨྲ་བ་དང། དྲང་སྲོང་སེར་སྐྱའི་རྗེས་སུ་འབྲང་བས་སེར་སྐྱ་བ་དང། སོགས་སྒྲས་
གཙོ་བོ་མི་གསལ་བ་རྒྱུར་འདོད་པས་གཙོ་བོ་པ་སོགས་རྣམ་གྲངས་སོ། །དབྱེ་ངོ་ནི་སེར་སྐྱ་ཙམ་གྱི་རྗེས་སུ་འབྲང་ཞིང་དབང་ཕྱུག་ལྷར་མི་འཛིན་པས་ན་སྐྱེ་ལྡན་ཐམས་ཅད་རྒྱུའི་དུས་ན་ཡོད་པ་རྐྱེན་གྱིས་མངོན་པར་གསལ་བར་འདོད་པའི་
གྲངས་ཅན་ལྷ་མེད་པ་དང། དབང་ཕྱུག་སྟོན་པར་འཛིན་པའི་གྲངས་ཅན་ལྷར་བཅས་རྒྱུ་འབྲས་མཐའ་ངག་རང་བཞིན་གཅིག་ཡིན་ཀྱང་རྣམ་འགྱུར་ཐ་དད་དུ་འགྲོ་བ་ནི་དབང་ཕྱུག་གི་བྱིན་རླབས་ལ་ལྟོས་པར་འདོད་པ་གཉིས་ཏེ། ཕྱི་མ་ནི་
སྟོན་པ་ཆུ་ཀླུང་རྗེས་འབྲང་དང་བཅས་པའི་ལུགས་ཡིན་ནོ། །མངོན་སུམ་ཚད་མ་ནི་རྣ་བ་ལ་སོགས་པའི་དབང་པོ་ལྔ་རྣམས་ཡིད་ཀྱིས་བྱིན་གྱིས་བརླབས་ནས་སྒྲ་ལ་སོགས་པའི་ཡུལ་འཛིན་པ་ལ་འཇུག་བཞིན་པ་ལ་འདོད་ཅིང། ཡིད་
ཀྱིས་བྱིན་གྱིས་བརླབས་པའི་དོན་ནི། ཡིད་དང་དབང་པོ་ལྷན་ཅིག་ཕྱི་རོལ་གྱི་ཡུལ་ལ་འཇུག་པའམ། དབང་པོའི་འཇུག་པ་ཡིད་ཀྱིས་རིག་པར་བྱེད་པ་ལ་འདོད་དོ། །དབང་པོའི་འཇུག་པ་ལ་རྐྱེན་བཅས་རྐྱན་མེད་ཀྱི་འདོད་ཚུལ་གཉིས་ལས་
དང་བོ་རྐྱེན་བཅས་ནི་ལྕགས་བསྲེགས་པ་ན་མེ་ལྕགས་རྫས་གཅིག་མིན་ཀྱང་རྫས་གཅིག་པ་ལྟར་འབྱུང་བ་བཞིན་དུ། སྐྱེས་བུས་ཕྱི་རོལ་གྱི་ཡུལ་མྱོང་བ་ན་བློའི་མེ་ལོང་ལ་ཕྱི་ནས་ཡུལ་གྱི་གཟུགས་བརྙན་དང་ནང་ནས་སྐྱེས་བུའི་གཟུགས་

[007A]༄༅། །བསྙན་ཤར་བས་ཡུལ་དང་སྐྱེས་བུ་གཉིས་འདྲེས་པ་མིན་ཀྱང་འདྲེས་པ་ལྟ་བུར་སྣང་བ་དང། རྐྱེན་མེད་ནི། སྐྱེས་བུ་ནི་སྒྲོན་མེའི་འོད་ལྟ་བུར་ཡུལ་གསལ་བར་བྱེད་པ་ཡིན་གྱི་ཡུལ་དང་འདྲེས་པ་ལྟ་བུར་སྣང་བ་
མ་ཡིན་པར་འདོད་པའོ།། ཚད་མའི་མདོའི་འགྲེལ་བཤད་ལྟར་ནད་བང་པོའི་འཇུག་པ་དང་སྐྱེས་བུ་གཉིས་འདྲེས་པ་ལྟ་བུར་སྣད་མི་སྣང་ལ་བྱེད་ཅིང། སྒྲོན་མེའི་འོད་ཀྱིས་མཚོན་པའི་དོན་ཡང་དབང་པོའི་འཇུག་པ་ལ་བྱེད་པར་སྣང་
དོ༑ ༑རང་དོན་རྗེས་དཔག་ནི། འབྲེལ་བ་བདུན་གྱི་འབྲེལ་གཞིའི་དངོས་པོ་གཅིག་མཐོད་པ་ལ་བརྟེན་ནས་གཅིག་ཤོས་དཔོག་པའི་བློ་ལ་བྱེད་ལ། འབྲེལ་བ་བདུན་ནི། བྲན་དང་རྒྱལ་པོའམ་གཙོ་བོ་དང་སྐྱེས་བུ་ལྟ་བུ་
ནོར་དང་ནོར་བདག་གི་འབྲེལ་བ་དང། འོ་མ་དང་ཞོའམ་གཙོ་བོ་དང་བློ་ལྟ་བུ་རང་བཞིན་དང་རྣམ་འགྱུར་གྱི་འབྲེལ་བ་དང། ཤིང་རྟ་དང་དེའི་ཡན་ལག་གམ་དེ་ཙམ་ལྔ་དང་ཡོན་ཏན་གསུམ་ལྟ་བུ་འབྲས་བུ་དང་རྒྱུའི་ངོ་
བོའི་འབྲེལ་བ་དང། རྫ་མཁན་དང་བུམ་པའམ་སྐྱེས་བུ་དང་གཙོ་བོ་ལྟ་བུ་རྒྱུ་མཚན་དང་རྒྱུ་མཚན་ཅན་གྱི་འབྲེལ་བ་དང། ཡལ་ག་དང་ཤིང་ངམ་དེ་ཙམ་ལྔ་དང་འབྱུང་བ་བཞི་ལྟ་བུ་ཡན་ལག་དང་ཡན་ལག་ཅན་གྱི་
འབྲེལ་བ་དང། དུར་བ་དང་དུར་མའམ་རྡུལ་དང་སྙིང་སྟོབས་ལྟ་བུ་ལྷན་ཅིག་སྤྱོད་པའི་དངོས་པོའི་འབྲེལ་བ་དང། སྦྲུལ་དང་སྲེ་མོང་དམ་ཤས་ཆེ་ཆུང་དུ་གྱུར་བའི་ཡོན་ཏན་གསུམ་ལྟ་བུ་གནོད་བྱ་གནོད་བྱེད་ཀྱི་འབྲེལ་བ་
སྟེ་བདུན་ནོ། །དཔེ་གཉིས་གཉིས་ཀྱི་དང་པོ་རྣམས་འཇིག་རྟེན་དང། གཉིས་པ་རྣམས་བསྟན་བཅོས་ལ་གྲགས་པའི་དཔེར་བཤད་དོ། །གཞན་དོན་རྗེས་དཔག་ལ་སྒྲུབ་དག་ཡན་ལག་ལྔ་ལྡན་ལྟ་བུ་རང་ཕྱོགས་བསྒྲུབ་པ་གཙོ་བོར་

[007B] དབང་ཕྱུག་ནག་པོའི་རྒྱུད་དང་གཞུང་ལུགས་སུམ་ཅུ་བ་དང་མཚན་ཉིད་ལྔ་བཅུ་པ་སོགས་
ལུད་ཚད་མར་འདོད་དོ། །རྡུལ་མུན་སྙིང་སྟོབས་ཀྱི་ཡོན་ཏན་མེད་པ་དང་འགྲོ་བ་ཐམས་ཅད་ལ་ཁྱབ་པས་ན་བྱ་བ་མེད་པ་དང་དགེ་མི་དགེའི་བྱེད་པ་པོ་མ་ཡིན་པ་དང། མི་འགྱུར་བས་རྟག་པའི་དངོས་པོ་དང་འདུས་བསགས་མིན་པས་ཤེས་
རིག་དང། བདེ་སྡུག་ལ་སྤྱོད་པས་ཟ་བ་པོ་སྟེ་ཁྱད་པར་དུ་མ་དང་ལྡན་པའི་གང་ཟག་གི་བདག་ཡོད་ཟེར། དེ་ལ་འཆིང་བ་ལས་མ་གྲོལ་བར་དུ་སྤྱིའི་གློར་གནས་པ་དང། དེ་ལས་གྲོལ་ཚེ་སྤྱིའི་གློར་མི་གནས་པའི་བདག་གཉིས་ཡོད་ལ་
མིང་གི་རྣམ་གྲངས་ནི། ཤེས་པ་དང་རིག་པ་དང་སྐྱེས་བུ་དང་བདག་དང། སོགས་སྒྲས་ཞིང་ཤེས་པ་དང་སེམས་པ་ཅན་སོགས་སོ། །གཙོ་བོ་སོགས་ཉེར་བཞི་འདུས་བསགས་ཡིན་པས་བེམ་པོ་ཡིན་ལ། རྩ་བའི་རང་བཞིན་ནི་དགེ་མི་དགེ་
སོགས་ཀྱི་བྱེད་པ་པོ་དང་མི་འཇིག་པས་རྟག་པ་དང་ཆ་ཤས་མེད་པས་གཅིག་བུ་དང། སྐྱེས་བུའི་ལོངས་སྤྱོད་བྱ་ཡིན་པས་ཡུལ་དང་རྣམ་འགྱུར་ཐམས་ཅད་ལ་ཁྱབ་པ་དང་རྟག་ཏུ་མི་གསལ་པ་དང། རྡུལ་མུན་སྙིང་སྟོབས་ཀྱི་ཡོན་ཏན་གསུམ་
ཆ་མཉམ་པའི་ཤེས་བྱར་འདོད་དོ། །མིང་གི་རྣམ་གྲངས་ནི། ཆོས་རྣམས་ཀྱི་གནས་ལུགས་དང་དོན་དམ་པ་དང་རང་བཞིན་རྣམས་གཙོ་བོའི་རྣམ་གྲངས་སུ་རྣམ་ངེས་དར་ཊཱི་ཀ་ལས་བཤད་དོ། །འོན་ཀྱང་སྐྱེས་བུ་ཡང་དོན་དམ་པ་ཡིན་
པར་བཤད་པ་དང། ཆེན་པོ་སོགས་བདུན་རང་བཞིན་ཡིན་པས་རྣམ་གྲངས་ཡིན་ཀྱང་དོན་གཅིག་མིན་ནོ། །རྩ་བའི་རང་བཞིན་ལས་ཆེན་པོ་བློ་སྐྱེ་ཞིང། བློ་དེ་ནི་ཤེལ་གྱི་མེ་ལོང་ངོས་གཉིས་པ་དང་འདྲ་ཞིང། དེ་ལ་ཕྱི་ནས་ཡུལ་དང་

[008A]༄༅། །ནང་ནས་སྐྱེས་བུའི་གཟུགས་བརྙན་ཕྲད་པའམ་འདྲེས་པ་ནི་སྐྱེས་བུས་ཡུལ་འཇལ་བའམ་རྟོགས་ཚུལ་ཡིན་པར་འདོད་དོ། །ཡོན་ཏན་གསུམ་གྱི་མིང་གི་རྣམ་གྲངས་ནི། སྙིང་སྟོབས་རྡུལ་མུན་གསུམ་
དང༑ ཆགས་སྡང་རྨོངས་གསུམ་དང། བདེ་སྡུག་གཏི་མུག་གསུམ་སོགས་སོ། །བློ་ལ་སངས་རྒྱས་གསུམ་སྐྱེ་ཞིང། དང་པོ་རྣམ་པར་འགྱུར་བ་ཅན་གྱི་ང་རྒྱལ་ལས་དྲི་རོ་གཟུགས་རེག་སྒྲའི་དེ་ཙམ་ལྔ་སྐྱེ་ཞིང། དེ་ལྔས་
རིམ་བཞིན་ས་ཆུ་མེ་རླུང་ནམ་མཁའ་སྟེ་འབྱུང་བ་ལྔ་སྐྱེད་ལ། གཉིས་པ་སྙིང་སྟོབས་ཅན་གྱི་ང་རྒྱལ་ལས་དག་དང་ལག་པ་དང་རྐང་པ་དང་རྐུབ་དང་འདོམས་ཀྱི་དབང་པོ་སྟེ་ལས་ཀྱི་དབང་པོ་ལྔ་དང། མིག་དང་རྣ་བ་
དང་སྣ་དང་ལྕེ་དང་པགས་པའམ་ལུས་ཀྱི་དབང་པོ་སྟེ་བློའི་དབང་པོ་ལྔ་དང། གཉིས་ཀའི་བདག་ཉིད་ཅན་གྱི་ཡིད་ཀྱི་དབང་པོ་སྟེ་དབང་པོ་བཅུ་གཅིག་སྐྱེ་ཞིང། གསུམ་པ་མུན་པ་ཅན་གྱི་ང་རྒྱལ་ནི་སྔ་མ་དེ་གཉིས་ཀའི་འཇུག་
བྱེད་ཡིན་པར་འཇུག་པའི་ཊཱིཀ་ཆེན་དང་རྣམ་ངེས་དར་ཊཱིཀ་གཉིས་ཀར་བཤད་དོ། །སྤྱན་རས་གཟིགས་བརྟུལ་ཞུགས་ཀྱི་གཞུང་སྔར་དྲངས་པ་ལྟར་མུན་པ་ཤས་ཆེ་བའི་ང་རྒྱལ་ལས་དེ་ཙམ་ལྔ་སྐྱེ་བ་དང། རྡུལ་ལས་གྱུར་
བའི་གཡོ་བ་ཤས་ཆེ་བའི་ང་རྒྱལ་ནི་དེའི་འཇུག་བྱེད་ཡིན་པར་བཤད་པ་ནི་འཇུག་པའི་ཊཱིཀ་ཆེན་དང་འགལ་མི་འགལ་དཔྱད་པར་བྱའོ། །གཙོ་བོ་ནི་རང་བཞིན་ཁོ་ན་དང། ཆེན་པོ་སོགས་བདུན་ནི་རང་བཞིན་རྣམ་འགྱུར་
གཉིས་ཀ་དང། དབང་པོ་བཅུ་གཅིག་དང་འབྱུང་བ་ལྔ་སྟེ་བཅུ་དྲུག་ནི་རྣམ་འགྱུར་ཁོ་ན་དང། སྐྱེས་བུ་ནི་རང་བཞིན་དང་རྣམ་འགྱུར་གང་ཡང་མ་ཡིན་པ་སྟེ་མུ་བཞི་བཤད་པའི་ཕྱིར་ན་ཁ་ཅིག་ཤེས་བྱ་ཉེར་ལྔ་གཙོ་བོ་དང་

[008B] མི་གསལ་བའི་ཤེས་བྱ་ཡིན་པས་ན་སྦྱི་གཙོ་བོ་དང་ཤེས་རིག་གི་བདག་གཉིས་བདེན་གྲུབ་ཀྱི་དངོས་པོ་དང། གསལ་བས་ན་
གཞན་ཉེར་གསུམ་བརྫུན་པ་སྟེ་ཀུན་རྫོ་བ་པའི་དངོས་པོར་འདོད་དོ། །སྐྱེ་བའི་ཚུལ་ནི་རྒྱུའི་དུས་ན་ཡོད་པ་རྐྱེན་གྱིས་མངོན་པར་གསལ་བར་འགྱུར་བ་དང། འཇིག་པའི་ཚུལ་ནི་འབྲས་བུ་རྣམས་རང་རང་གི་རང་བཞིན་
ལ་ཐིམ་པའམ་དེའི་དང་དུ་ཞི་བར་གྱུར་བ་ལ་བྱེད་དོ། །གྲངས་ཅན་ལྷར་བཅས་ཀྱི་ལུགས་ནི། སྣོད་བཅུད་སྣ་ཚོགས་འདི་གཙོ་བོ་ཙམ་ལས་འབྱུང་བ་མིན་ཏེ། གཙོ་བོ་ལ་སེམས་མེད་པའི་ཕྱིར། ཁྱབ་སྟེ། སེམས་མེད་ན་
བྱིན་གྱིས་བརློབ་པ་པོར་མི་རུང་བའི་ཕྱིར། ཁྱབ་པ་ཡོད་དེ། བྱིན་གྱིས་བརློབ་པ་པོ་མེད་པར་འབྲས་བུ་རྩོམ་པར་བྱེད་པ་མཐོང་བའི་ཕྱིར། སྐྱེས་བུ་ནི་བྱིན་གྱིས་བརློབ་པ་པོར་མི་རུང་སྟེ། དེའི་ཚེ་མི་ཤེས་པའི་ཕྱིར་ཏེ་
དེའི་ཚེ་བློ་མ་སྐྱེས་པའི་ཕྱིར་དང། བློས་ངེས་པ་མེད་པར་སྐྱེས་བུས་དོན་རྟོགས་པ་མེད་པའི་ཕྱིར་རོ། །ངེས་ན་ལྷ་ཆེན་དབང་ཕྱུག་དང་གཙོ་བོ་གཉིས་ཕན་ཚུན་ལྟོས་ནས་འབྲས་བུ་སྣ་ཚོགས་སྐྱེད་པར་བྱེད་དོ། །རྩ་བའི་
རང་བཞིན་གྱི་ངོ་བོར་གནས་པའི་ཡོན་ཏན་གསུམ་གྱི་ནང་ནས་རྡུལ་ཤས་ཆེར་འཕེལ་བའི་ཚེ་དབང་ཕྱུག་གིས་སྐྱེ་དགུ་འབྱིན་པའི་རྒྱུ་དང། སྙིང་སྟོབས་ཤས་ཆེར་འཕེལ་བའི་ཚེ་གནས་པའི་རྒྱུ་དང། མུན་བ་ཤས་ཆེར་
འཕེལ་བའི་ཚེ་འཇིག་པའི་རྒྱུ་བྱེད་ཅིང། སྣོད་བཅུད་མཐའ་དག་སྐྱེད་པའི་རྒྱུ་དབང་ཕྱུག་དང་གཙོ་བོ་གཉིས་དུས་རྟོག་ཏུ་ཡོད་ནའང་རྡུལ་མུན་སྙིང་སྟོབས་གསུམ་ཤས་ཆེ་ཆུང་དུ་འགྱུར་བའི་རིམ་པ་ཡོད་པའི་ཕྱིར་འབྲས་བུ་སྐྱེ་གནས་

[009A]༄༅། །འཇིག་གསུམ་རིམ་གྱིས་བྱེད་པ་ནི་འཐད་པ་ཡིན་ནོ། །ཞེས་ཟེར། སྐྱེས་བུས་ཡུལ་ལ་ལོངས་སྤྱོད་པར་འདོད་པན་གཙོ་བོས་རྣམ་འགྱུར་སྣ་ཚོགས་སྤྲུལ་ནས་སྟོབས་པར་བྱས་པ་ལས་གང་གི་
ཚེ་ཆགས་པ་ཆུང་བ་ཉིད་ཀྱིས་སྐྱེས་བུས་ཡུལ་ལ་ཉེས་དམིགས་སུ་བལྟས་པས་ཆགས་པ་དང་བྲལ་བར་གྱུར་བ་ན་རིམ་གྱིས་བསམ་གཟུགས་ཀྱི་ཏིང་ངེ་འཛིན་བསྒོམ་ཞིང། བསམ་གཏན་ལ་བརྟེན་ནས་ལྷའི་མིག་
ཐོབ་སྟེ། མིག་ངེས་གཙོ་བོ་ལ་བལྟས་པ་ན་གཙོ་བོ་དེ་གཞན་གྱི་བུད་མེད་ལྟར་ངོ་ཚ་བར་གྱུར་བས། བདག་ལ་མི་འགྲོ་ཞིང་འབྲལ་བར་འགྱུར་ལ། དེའི་ཚེ་རྣམ་འགྱུར་ཐམས་ཅད་སྐྱེ་བའི་རིམ་པ་ལས་བཟློག་པའི་
སྒོ་ནས་གཙོ་བོ་ལ་ཐིམ་ནས་མི་གསལ་བར་གྱུར་བའི་ཚེ་བདག་འབའ་ཞིག་ལུས་པ་ན་ཐར་པ་ཐོབ་པར་འདོད་དོ། །ལམ་སོགས་ཞེས་པའི་སོགས་སྒྲས་དེ་ཉིད་ཉེར་ལྔ་སྤྱི་དང་ཁྱད་པར་དུ་གཙོ་བདག་གཅིག་གཅིག་གིས་
སྟོང་པར་བསྒོམ་པའི་ལམ་སོགས་བསྡུད་པ་ཡིན་ཞིང། བདག་འབའ་ཞིག་ལུས་པའི་ཐར་བ་དང་རང་བཞིན་བདག་ནས་གྲོལ་བའི་ཐར་བ་གཉིས་སྔར་བཤད་པ་ལྟར་དང། དེའི་ཕྱི་མ་ནི་རྩ་བའི་རང་བཞིན་ཉིད་བདག་
ལས་ཐར་བའི་དོན་ཡིན་པས། བདག་གནས་ཞེས་གས་འཕུལ་འབྱུང་བ་ཡི་གེ་མ་དག་གོ། སྔར་བཤད་པའི་མཚན་ཉིད་ལྔ་བཅུ་དང་འཆིང་བ་དང་ཐར་བ་གསུམ་གསུམ་དང། སོགས་སྒྲས་དེ་ཉིད་ཉེར་ལྔ་ཤེས་ན་
གནས་གང་དུ་ཆ་ལུགས་གང་གིས་གནས་ཀྱང་ཐར་བར་འདོད་པ་སོགས་ཀྱི་ཁྱད་པར་རྣམས་བསྡུད་དོ། །དེ་དག་དགག་ཚུལ་ནི། རྒྱུའི་དུས་ན་ཡོད་ཀྱང་སླར་སྐྱེ་ན་སྐྱེ་བ་དོན་མེད་དང་ཐུག་མེད་དུ་ཐལ་བར་འགྱུར་བ་དང་

[009B] བློ་ནི་བེམ་པོ་ཡིན་པའི་ཕྱིར་བདེ་སྡུག་མི་མྱོང་བར་འགྱུར་བ་དང། གཙོ་བོ་དང་བདག་ནི་ཀུན་ལ་ཁྱབ་པའི་ཕྱིར་ན་ཆ་ཤས་མེད་
པ་འགལ་བ་དང། སྐྱེས་བུ་ནི་རྟག་པ་ཡིན་པའི་ཕྱིར་ན་ཤེས་པ་མ་ཡིན་པར་འགྱུར་ཞིང། སྐྱེས་བུ་རྟག་པ་ཡིན་པ་ལ་འཆིང་བ་དང་གྲོལ་བ་ཅི་ཞིག་ཡོད་དེ་མི་སྲིད་པར་འགྱུར་རོ། །ཞེས་པའོ། །གྲངས་ཅན་དང་སེར་སྐྱ་བའི་གྲུབ་མཐའ་
ཚད་བསལ་གྱི་སྐབས་སོ།། །།ལྷ་ཚངས་པ་དང་སོགས་སྒྲས་སྐྱེ་དགུའི་བདག་པོ་སོགས་ཚངས་པ་པའི་སྟོན་པ་ཡིན་ལ། ཚངས་པ་པ་དང་བྲམ་ཟེ་དང་རིག་བྱེད་པ་སོགས་རྣམ་གྲངས་དང། འཇིག་རྟེན་ཆགས་པའི་ཚེ་ཚངས་པ་
དེ་ལྷ་ཆེན་དབང་ཕྱུག་གིས་སྤྲུལ་པའི་བད་མའི་སྒོ་ང་བརྡོལ་པ་ལས་སྐྱེས་ཤིང། དེའི་མིང་ནི་བསྐལ་བ་གཞན་ལ་སྐལ་ལྡན་ཞེས་བྱ་ལ། བསྐལ་བ་འདིའི་དུས་བདུན་ལ་རིམ་བཞིན་རང་བྱུང་དང་ཚངས་པ་དང་སྐྱེ་དགུའི་བདག་པོ་
དང་པདྨའི་སྐྱེ་གནས་དང་གདོང་བཞི་བ་དང་མེས་པོ་དང་གསེར་གྱི་སྙིང་པོ་ཅན་ཞེས་བྱ་བ་དང། སྐྱེ་དགུའི་བདག་པོ་བྱུང་ནས་འཇིག་རྟེན་གྱི་མ་བརྒྱད་པ་སྐྱེད་ཅིང། ཞལ་བཞི་ལས་རིག་བྱེད་བཞི་བྱུང་ཞིང། ཁ་ལས་བྲམ་ཟེ་དང་
དབུང་བ་ལས་རྒྱལ་རིགས་དང། བརླ་དག་ལས་རྗེའུ་རིགས་དང། རྐང་མཐིལ་དག་ལས་དམངས་རིགས་ཏེ་ལུས་ཀྱི་ཆ་བཞི་ལས་མི་རིགས་བཞི་སྐྱེས་ཤིང། དེ་བཞིན་དུ་སྣོད་བཅུད་སྤྲུལ་བས་འཇིག་རྟེན་བྱེད་པ་པོར་གྱུར་རོ། །རིག་བྱེད་ནི་
སུས་ཀྱང་མ་བྱས་པས་རང་བྱུང་དང། དེར་བཤད་པའི་ཨ་ཤྭ་མེ་དཧྭ་སྟེ་རྟའི་མཆོད་སྦྱིན་ནི་ཚངས་པ་སྒྲུབ་པའི་ཐབས་མཆོག་ཏུ་འདོད་དོ།། འདི་དག་ནི་ཚངས་པ་པ་སྤྱིའི་འདོད་ཚུལ་ལོ། །དེ་ལ་ནང་ཤེས་ཀྱིས་ཕྱེ་ན་བརྡ་སྤྲོད་པ་སོགས་གསུམ་

[010A]༄༅། །ལས༑ བརྔ་སྤྲོད་པ་ནི། ཚངས་པ་རྟག་ཞི་པ་སྟོན་པ་ཡིན་ལ། འདིའི་རྩ་བར་སོགས་སྒྲ་མེད་པས་ན་འགྲེལ་བར་སོགས་སྨྲས་དབང་པོ་སོགས་སྟོན་པ་ཞེས་པ་ཡི་གེ་ནོར་རོ། །བརྡ་སྤྲོད་པ་དང་
སྒྲ་བྱེད་པ་དང་སྒྲའི་ཚངས་པ་སྨྲ་བ་སོགས་མིང་གི་རྣམ་གྲངས་སོ། །སྣོད་བཅུད་སྣ་ཚོགས་སྐྱེ་བའི་གཞི་བྱེད་བའི་སྒྲའི་ཚངས་པ་སྨྲ་ཞིང། འདི་ནི་ཨ་ཨུ་མ་གསུམ་འདུས་པའི་ཨོཾ་ཡིག་དང། གཞུང་ལ་ལར་ཨཱོཾ་རིང་པོའང་བྱུང་བ་
དངོས་པོ་ཀུན་གྱི་རང་བཞིན་དང། ཆ་ཤས་མེད་པ་དང་རྟག་པ་དང་ཡུལ་ལ་དངོས་དབང་གིས་བདེན་པར་འཇུག་པ་ཞིག་གོ་ཕྱི་ནང་གི་དངོས་པོ་ཐམས་ཅད་སྒྲའི་ཚངས་པ་གཅིག་པུའི་རང་བཞིན་ཡིན་ཀྱང་མ་རིག་པའི་རབ་རིབ་ཀྱིས་
བློའི་མིག་བསླད་པ་རྣམས་ལ་སྔོ་སེར་དཀར་དམར་སོགས་གཟུང་འཛིན་སྣ་ཚོགས་སུ་སྣང་ངོ། །མེ་ལ་ཕྱུག་བསྲེག་པ་སོགས་ཕྱི་དང། བུད་མེད་ཀྱི་བྷ་གའི་ཐབ་ཏུ་ཁམས་འཛག་པའི་ནང་གི་སྦྱིན་བསྲེག་གཉིས་ལམ་དུ་བྱེད་ཅིང་
ཁམས་འཛག་པའི་དུས་ཀྱི་རྣམ་རྟོག་རགས་པ་ལོག་པའི་བདེ་སྟོང་ཐར་བར་འདོད་དོ། །ཚད་མ་རིག་བྱེད་ཁོ་ནར་འདོད་པ་དང་མངོན་རྗེས་ཚད་མར་འདོད་པ་གཉིས་ཡོད་དོ། །རིག་བྱེད་མཐར་སྨྲ་ནི། ཚངས་པ་སོགས་སྟོན་པ་ཡིན་
ལ༑ རིག་བྱེད་བཞིའི་མཐར་སོན་པར་སྨྲ་བས་རིག་བྱེད་མཐར་སྨྲ་དང། བྲམ་ཟེ་རྣམས་ཀྱི་ནང་ནས་ཁོ་བོ་མཆོག་ཅེས་སྨྲ་བས་བྲམ་ཟེ་མཆོག་སྨྲ་དང། རིག་བྱེད་ནས་བཤད་པའི་སྐྱེས་བུ་གཅིག་བུ་སྣོད་བཅུད་སྣ་ཚོགས་ཀྱི་རྒྱུར་སྨྲ་བས་སྐྱེས་
བུ་རྒྱུར་སྨྲ་བ་སོགས་རྣམ་གྲངས་སོ། །རི་རབ་ལྟར་བསྟན་པར་མི་ནུས་ཤིང་སྣོད་བཅུད་ཐམས་ཅད་ལ་ཁྱབ་པ་དང་སྐྲ་རྩེ་འབུམ་གྱི་ཆ་ཙམ་དུ་ཕྲ་བ་དང་ཤེས་པའི་ངོ་བོ་དང། མི་འཇིག་པའི་རྟག་པ་དང། འཇིག་པའམ་ཐིམ་པར་མི་འགྱུར་བའི་

[010B] ཁ་དོག་སྣ་ཚོགས་ཅན་ཡིན་པས་ཉི་མའི་མདོག་ཅན་དང། མུན་པ་སྟེ་ཁམས་གསུམ་ལས་འདས་པའི་བདག་ཁོ་ནས་སྣོད་བཅུད་སྐྱེ་གནས་འཇིག་གསུམ་དང་འགྲོ་བ་འཆིང་གྲོལ་དང་བདེ་སྡུག་དང་
མཐོ་དམན་སྣ་ཚོགས་བྱེད་ཅིང། གང་གི་ཚེ་རྣལ་འབྱོར་བས་བདག་དེ་སྒོམ་ནས་ལྷའི་མིག་གིས་བདག་དེ་གསེར་གྱི་མདོག་ཅན་དུ་མཐོང་བའི་ཚེ་རྣ་འབྱོར་བ་དེ་བདག་དེ་ཉིད་དུ་ཐིམ་པར་འགྱུར་ལ་དེ་ཉིད་འགྲོལ་བ་ཡིན་ནོ། །གསང་བ་པ་ནི་
ཚངས་པ་ལ་སོགས་པ་ནི་སྟོན་པ་ཡིན་ལ། རིག་བྱེད་གསང་བ་པ་དང་གཉིས་མེད་ལྟ་བ་པ་དང། རྣམ་ཤེས་ཀྱི་ཚངས་པ་སྨྲ་བ་སོགས་རྣམ་གྲངས་སོ། །བདུད་རྩི་ཐིག་པ་ལ་སོགས་པའི་རིག་བྱེད་ནི་ལུང་ཚད་མ་དང། རྣམ་ཤེས་ཀྱི་
ཚངས་པ་ཞེས་བྱ་བ་ཤེས་པ་དང་རིག་པ་དང་རྟག་པའི་བདག་ཆ་ཤས་མེད་པ་དང། དེ་ལས་ངོ་བོ་ཐ་དད་པའི་ཤེས་བྱ་མེད་པས་ངོ་བོ་གཉིས་མེད་དང། བདེན་གྲུབ་ཀྱི་དངོས་པོ་ཞིག་ཏུ་འདོད་དོ། །རྩ་བར་ངོ་བོ་ཉིད་མེད་ཅེས་པ་ཡི་གེ་ནོར་རམ་སྙམ་
ཡང་དབྱད་དགོས་སོ། །དེ་དག་དགག་པ་ནི། མི་ཐམས་ཅད་ཚངས་པ་ལས་སྐྱེས་པའི་ཕྱིར་རིགས་བཞི་མེད་པར་འགྱུར་བ་དང། མི་ཕོ་མོ་ཐམས་ཅད་ཕ་གཅིག་ལས་སྐྱེས་པའི་མིང་སྲིང་ཡིན་པས་ན་དེ་དག་འཁྲིག་པ་སྤྱོད་ཚེ་མིང་སྲིང་ཀུན་
སྦྱད་པར་འགྱུར་ལ། དེ་ལྟ་ན་ཀླ་ཀློའི་ཚེས་ལ་འཇུག་པས་བྲམ་ཟེའི་ཆོས་ལུགས་ཐམས་ཅད་འབྱུང་བ་དང། ཕྱུགས་གསོད་པ་སོགས་འཚེ་བ་ཆོས་ཡིན་ན་དམྱལ་བར་སྐྱེ་བའི་རྒྱུ་གང་ཡིན་ཏེ་མེད་པར་འགྱུར་བ་དང། སོགས་སྒྲས་
སྒྲའི་ཚངས་པ་དང་སྐྱེས་བུ་ཉི་མདོག་དང་རྣམ་ཤེས་ཀྱི་ཚངས་པ་སོགས་འགོག་ཚུལ་བསྡུང་པ་ཡིན་ནོ། །ཚངས་སོགས་བཞིའི་གྲུབ་མཐའ་ཚད་བསལ་གྱི་སྐབས་སོ།། །།ནོར་ལྷ་སྟེ་ཁྱབ་འཇུག་དང་བླ་མ་ཟླ་བ་དང་གཞོན་ནུ་མ་

[011A]༄༅། །ལེན་སོགས་ཁྱབ་འཇུག་པའི་སྟོན་པ་དང། ཁྱབ་འཇུག་པ་དང་ཟླ་བ་དང་གླུའི་ཆོས་སྨྲ་བ་སོགས་ཁྱབ་འཇུག་པའི་རྣམ་གྲངས་དང། རྟོག་པ་ལ་ཕན་པའི་ཡལ་ག་དང་མཚན་མོ་ལྔ་
པ་སོགས་ལུང་ཚད་མའོ། །ལྷ་ཁྱབ་འཇུག་ནི་བུད་མེད་མང་པོ་སྟེ་ཁྲི་དྲུག་སྟོང་གིས་བསྐོར་ཞིང་རྒྱ་མཚོའི་ནད་དུ་སྒོར་ལྡན་གྱི་གྲོང་ཁྱེར་ན་གནས་པར་འདོད་དོ། །ཉི་མ་དང་སོགས་སྒྲས་ཟླ་བ་དང་རླུང་འོད་ཟེར་དང་
ལྡན་པ་དང་རིག་བྱེད་སྙན་ཚིག་དང་ལྷ་དབང་བརྒྱ་བྱིན་སོགས་སྣོད་བཅུད་ཀྱི་མཆོག་གང་ཡིན་པ་ཐམས་ཅད་ཁྱབ་འཇུག་ང་ཡིན་ནོ་ཞེས་སྨྲས་པ་དང། ང་བྲམ་ཟེའི་ལུས་ཀྱིས་སྦྱིན་སྲེག་བྱེད་པ་པོ་དང་ཟ་བ་པོ་ཡང་ཡིན་
ནོ༑ ༑ཞེས་ཟེར་རོ། །ཉི་སོགས་མཆོག་ང་ཞེས་འདོན་དགོས་པས་མཆོག་དེ་ཞེས་པ་དཔེ་མ་དག་གོ་ཁྱབ་འཇུག་པའི་ངོ་བོ་ལ་གཉིས་ལས། ཞི་བ་ལྷ་རྫས་ཀྱི་ངོ་བོ་ཡོད་མེད་སོགས་མཐའ་བཞི་དང་བྲལ་བ་བསྒོམ་
ན་ཐར་བ་ཐོབ་པར་འདོད་དོ། །མ་ཞི་བ་ས་སྟེང་གི་ངོ་བོ་ལ་ཉ་དང་རུས་སྤལ་དང་ཕག་རྒོད་དང་མིའི་སེང་གེ་དང་མིའི་ཐུང་དང་ཤིང་རྟ་བཅུ་པའི་བུ་དགའ་བྱེད་དང་ཛ་མཱ་ང་ཨགྣིའི་བུ་དགའ་བྱེད་དང་ནག་པོའི་མིང་ཅན་དང་སངས་
རྒྱས་ཤཱཀྱ་ཐུབ་པ་དང་རིགས་ལྡན་ཀ་རྐི་རྩེ་ཞེས་བྱ་བར་སྤྲུལ་པའི་འཇུག་པ་བཅུས་རིམ་པ་བཞིན་དུ། རིག་བྱེད་བཞི་རྒྱ་མཚོར་ནུབ་པ་བཏོན་པ་དང། འཇིག་རྟེན་རྒྱ་མཚོར་བྱིང་པ་བཏེག་པ་དང། ཚངས་པའི་འཇིག་རྟེན་
མན་ཆད་མནན་པ་དང། ལྷ་མིན་གྱི་རྒྱལ་པོ་འགྲོ་སྐྱོང་གསེར་ཅན་བསད་པ་དང། ལྷ་མིན་གྱི་རྒྱལ་པོ་སྟོབས་ལྡན་ལ་གོམས་པ་གཉིས་ཀྱི་ས་སློང་ཞེས་བསླུས་པ་དང། སྲིན་པོ་ལང་ཀ་མགྲིན་བཅུ་བསད་པ་དང། རྒྱལ་

[011B] ཆུ་བོ་བཞི་ཕྱོགས་ཀུན་ཏུ་དྲངས་པ་སོགས་སེམས་ཅན་གྱི་དོན་བྱས་པ་དང། སྲིན་པོ་མང་པོ་བསད་པའི་སྡིག་པ་སྦྱངས་པ་དང། སེམས་ཅན་མང་པོ་བརྟུལ་བར་བྱེད་པར་
འདོད་དོ། །འཇིག་རྟེན་རྩོམ་པའི་བྱེད་པ་པོ་རྡུལ་ཕྲན་རྟག་པ་ཆ་མེད་ཡོད་པ་དང། བདག་རྟག་པ་ཡོད་པ་དང། དེས་བྱས་པའི་དགེ་མི་དགེའི་ལས་ཡོད་པ་དང། དུས་རྟག་དངོས་ཡོད་པ་དང། ས་ལ་སོགས་པའི་རང་བཞིན་
ནམ་རྫས་ཡོད་པ་དང། སྙིང་སྟོབས་ལ་སོགས་པའི་རྫས་ཀྱི་ཡོན་ཏན་ཡོད་པ་དང། དངོས་པོ་ཐམས་ཅད་རྩ་བར་ཐིམ་པའི་སྒོ་ནས་ཉམས་པའམ་ཞིག་པའི་སྟོང་པ་ཉིད་ཡོད་པ་དང། བྱེད་པ་པོ་དགེ་བ་དང་མི་དགེ་
བས་བྱས་པའི་འབྲས་བུ་བདེ་སྡུག་སྟེར་བའི་རྒྱུ་ཡོད་པར་འདོད་དོ། །འཕོ་བ་སོགས་ཡན་ལག་དྲུག་ལྡན་གྱི་རླུང་གི་རྣལ་འབྱོར་དང། ཨོཾ་ཡིག་ཚད་གསུམ་ལྡན་བསྒོམ་ན་ཁྱབ་འཇུག་གིས་གྲོལ་བའི་དངོས་གྲུབ་སྟེར་བར་འདོད་
ཅིང༑ འཁོར་བ་ཉམས་པའམ་སྟོངས་པའི་ཐར་པ་ཡོད་པར་འདོད་པས་ན། འཁོར་བ་རེ་ཞིག་པའི་མཐའ་ཅན་དུ་འདོད་དོ། །རྒྱལ་དཔོག་པ་ནི་དབྱོད་པ་པའི་སྟོན་པ་ཡིན་ལ། སྤྱོད་པ་བ་དང་རྒྱལ་དཔོག་པ་ནི་རྣམ་གྲངས་སོ། །
བདག་ནི་གྲངས་ཅན་ལྟར་བློ་ལས་དོན་གཞན་མ་ཡིན་པར་བློའི་ངོ་བོ་དང། དབང་ཕྱུག་པ་ལྟར་བེམ་པོ་མ་ཡིན་པར་ཤེས་རིག་གི་རང་བཞིན་དང། སངས་རྒྱས་པ་ལྟར་མི་རྟག་པ་མ་ཡིན་པར་རྟག་བའི་ངོ་བོ་དང། རྒྱང་ཕན་ལྟར་ལུས་སེམས་
དབྱེར་མེད་མ་ཡིན་པར་ལུས་ལས་ཡན་གར་བའི་རྫས་ཡོད་དང། རིག་པ་ཅན་པ་ལྟར་མཐའ་གཅིག་ཏུ་རྗེས་སུ་འགྲོ་བ་མ་ཡིན་པར་བདེ་སོགས་མྱོང་བའི་ངོ་བོ་ནི་ལྡོག་པ་ཡོད་ལ། སེམས་པ་ཅན་གྱི་ངོ་བོ་ནི་དུས་ཐམས་ཅད་དུ་མི་ལྡོག་པར་

[012A]༄༅། །རྗེས་སུ་འགྲོ་བར་འདོད་དོ། །དྲི་མ་ཤེས་རིག་གི་སྐྱེས་བུའི་རང་བཞིན་ལ་ཞུགས་པས་སྐྱོན་ཟད་པའི་ཀུན་མཁྱེན་མེད་ལ། མཐོ་རིས་ཀྱི་ཚངས་པ་ལྟ་བུ་ངན་སོང་ལས་གྲོལ་བས་ཐར་བར་འདོད་ན་
ཡང་སླར་མི་ལྡོག་པའི་ཐར་བ་མི་འདོད་དོ། །རྟོག་གེ་འབར་བ་སྔར་དྲངས་པ་ལྟར་བྱས་པའི་ཤུགས་བཞི་བཅུ་རྩ་བརྒྱད་ནི་བྲམ་ཟེར་འགྱུར་བའི་རྒྱུ་ཡིན་ཞིང། རྭ་བཞི་ནི་རིག་བྱེད་བཞི། རྐང་པ་གསུམ་ནི་ཐོ་རངས་ལ་
སོགས་པའི་དུས་གསུམ་མམ་སྦྱིན་བསྲེག་གི་མེ་ལ་སོགས་པ་གསུམ། མགོ་བོ་གཉིས་ནི་མཆོད་སྦྱིན་བྱེད་པ་པོ་དང་དེའི་ཆུང་མའམ་ཡི་གེ་ཨོཾ་དང་དབྱངས་ཀྱི་སྡེ་བ་སྦྱོར་གཉིས། ལག་པ་བདུན་ནི་སྡེབ་སྦྱོར་བདུན། གསུམ་ནས་
བཅིངས་པ་ནི་སྙིང་ཁ་དང་མགྲིན་པ་དང་མགོ་བོ་ནས་དང། ཁྱུ་མཆོག་ནི་ཡི་གེ་ཨོཾ་དང། ང་རོ་ནི་ནང་དུ་སྒྲ་བྱེད་པའི་དོན་ཏེ། དེ་ལྟ་བུ་རིག་བྱེད་ཀྱི་ཁྱད་པར་མང་པོ་དང། གཞན་ཡང། ཤེས་བརྗོད་དང་བསྟོད་པ་དང་ཆོ་ག་གསུམ་
མམ། ཟས་བདུན་ནི་བསྲེག་རྫས་བདུན། ལྕེ་བདུན་ནི་སྡེབ་སྦྱོར་བདུན། དྲང་སྲོང་བདུན། ཁྱིམ་བདུན། ཉིན་ཞག་བདུན་དུ་ལན་བདུན་མཆོད་པ་དང། སྐྱེ་གནས་བདུན་དུ་མར་གྱིས་ཚིམ་པར་བྱེད་པ་སྟེ་བདུན་ཚན་
བདུན་གྱིས་མཆོད་སྦྱིན་བྱེད་པར་འདོད་དོ། །མངོན་སུམ་དང་རྗེས་དཔག་དང་དཔེ་ཉེར་འཇལ་དང་སྒྲ་བྱུང་དང་དོན་གྱིས་གོ་བ་དང་དངོས་མེད་ཀྱི་ཚད་མ་སྟེ་སྔར་བཤད་པ་ལྟར་གྱི་ཚད་མ་དྲུག་དང། ཁ་ཅིག་སྟེ་ཐུབ་པ་ཙཱ་ར་ཀ་བས་རིཊ་
པ་དང་སྲིད་པ་ཅན་དང་མ་དམིགས་པ་དང་གྲགས་པ་དང་སྙམ་སེམས་པའི་ཚད་མ་སོགས་འདོད་དོ། །དེ་དག་དགག་པ་ནི། ཁྱབ་འཇུག་ནི་སྣོད་བཅུད་ཀུན་ལ་ཁྱབ་པའི་ཕྱིར་ན་དེ་བྲོས་པ་འགལ་ཞིང་འཇུག་པ་བཅུ་རྫུན་པར་གྲུབ་པ་དང་

[012B] །ཁྱབ་འཇུག་པ་དང་དཔྱོད་པ་བའི་གྲུབ་མཐའ་ཚད་བསལ་གྱི་སྐབས་སོ།། །།ཞི་བ་ཐོབ་པས་ན་ཞི་
བ་སྟེ་དབང་ཕྱུག་དང་ལྷ་ཆེན་གྱི་བཙུན་མོ་བསྲུང་བའི་དྲང་སྲོང་རྐང་མིག་ལ་སོགས་པ་ནི་དབང་ཕྱུག་པའི་སྟོན་པ་དང། དབང་ཕྱུག་པ་དང་གདོད་ནས་སྲིད་པ་འབྱིན་པས་ཡེ་སྲིད་དེ་ལྷ་ཆེན་གྱི་རྗེས་སུ་འབྲང་བའི་ཕྱིར་ཡེ་སྲིད་པ་དང་ཞིབ་པ་
སོགས་དབང་ཕྱུག་པའི་རྣམ་གྲངས་ཡིན་ནོ། །དེ་ལ་དབྱེ་ན་གྲངས་ཅན་ལྷར་བཅས་དང་གསལ་བྱེད་པ་དང་རྣ་བ་མ་ཕུག་པ་གསུམ་ཡོད་ལ། དབང་ཕྱུག་སྒྲབ་བསྒྲགས་ཀྱི་རྒྱུད་དང་རྨེ་བརྩེགས་ཀྱི་རྒྱུད་ལ་སོགས་པ་ནི་ལུང་ཚད་
མའོ༑ ༑ལྷ་ཆེན་དབང་ཕྱུག་ནི་ཕྲ་བ་དང་ཡང་བ་དང་བདག་པོར་གྱུར་བ་དང། དབང་དུ་གྱུར་བ་དང་གར་ཡང་ཕྱིན་པ་དང་མཆོད་པར་བྱ་བ་དང་འདོད་དགུར་ལྡན་པ་དང་དགའ་མགུར་གནས་པ་ཞེས་བྱ་བའི་ཡོན་ཏན་བརྒྱད་དང་ལྡན་ཞིང། གངས་
རི་ཆེན་པོ་ཏི་སེ་ལ་གནས་པར་བཤད་དོ། །སྟེའུ་བཞིན་སྡོད་ཅིང་ལས་ལ་འཇུག་པའི་ཕྱིར་དང། བུམ་སོགས་བཞིན་དབྱིབས་ཁྱད་པར་བ་དང་ལྡན་པའི་ཕྱིར་དང། དགྲ་སྟ་བཞིན་དོན་བྱེད་ནུས་པའི་ཕྱིར་དང། སྡིག་ཅན་ཚེ་རིང་བ་
དང། དགེ་བ་ཅན་ཚེ་ཐུང་བ་སོགས་དང། སེར་སྣ་ཅན་ཕྱུག་པ་དང། གཏོང་སེམས་ཅན་དབུལ་བ་སོགས་འཆོལ་བར་མཐོང་བའི་ཕྱིར་ན་དགེ་མི་དགེའི་ལས་ལས་གཞན་པའི་སྣོད་བཅུད་ཀྱི་འཇིག་རྟེན་སྐྱེ་འཇིག་བྱེད་པ་པོ་ཡོད་པར་
གྲུབ་ཅིང། དེ་ཡང་དབང་ཕྱུག་ཡིན་པར་གྲུབ་པོ། །སྣོད་བཅུད་བྱེད་པ་པོ་དང། བདག་རྟག་པ་དང་ལས་དང་དུས་དང་རང་བཞིན་དང་ཡོན་ཏན་དང་ཞིག་པའི་སྟོང་པ་སོགས་ངར་ཁྱབ་འཇུག་པའི་སྐབས་སུ་བཤད་པ་རྣམས་དང། རྣམ་པར་ཤེས་པ་

[013A]༄༅། །ཡུལ་རྣམས་ལ་འཇུག་པར་བྱེད་པའི་ལམ་མིག་ལ་སོགས་པ་དྲུག་དང། ནམ་མཁའ་རླུང་ཆེ་ཆུ་སའི་ཁམས་ལྔ་སྟེ་ཁམས་ཀྱི་དེ་ཉིད་དང། དབྱངས་གསལ་གྱི་བདག་ཉིད་ཅན་གྱི་སྔགས་ཀྱི་དེ་
ཉིད་དང། དགའ་བ་སྤྱད་པའི་སྒྱུ་རྩལ་དྲུག་ཅུ་རྩ་བཞི་སྟེ་འདོད་པའི་དེ་ཉིད་དང། བདག་རྟག་པ་སྟེ་བདག་ག་དེ་ཉིད་དང། ཐམས་ཅད་ལ་ཁྱབ་པའི་དབང་ཕྱུག་ཞི་བའི་དེ་ཉིད་དེ་དེ་ཉིད་ལྔ་དང། ཞི་བ་དབང་ཕྱུག་དེ་ནི་བཅུད་
ཀྱི་འགྲོ་བ་ཐམས་ཅད་ཀྱི་ལུས་ངག་སེམས་གསུམ་ལ་གནས་པས་སྐྱེ་བའི་ཚེ་ལམ་དྲུག་སོགས་སྦྱོར་བ་སྟེ་འདུ་བའི་རྒྱུ་དང། འཆི་བའི་དུས་སུ་གཏང་བ་སྟེ་འབྲལ་བའི་རྒྱུ་བྱེད་པ་དང། ལུས་ལ་གནས་པའི་ཁྱིམ་བཅུ་གཉིས་
ཏེ་ནང་གི་འཕོ་ཆེན་བཅུ་གཉིས་ལ་མདུད་པའི་སྒྲས་བསྟན་པ་དང། སད་པ་དང་གཉིད་འཐུག་དང་རྨི་ལམ་དང་འཁྲིག་དུས་ཀྱི་ཡེ་ཤེས་ཏེ་ཤེས་པ་བཞི་ལས། བཞི་པ་འཁྲིག་པའི་བདེ་བ་གྲུབ་པའི་ཡེ་ཤེས་ཐར་བའི་གོ་འཕང་
ཡིན་པར་སྨྲ་བ་དང། ཁྱབ་འཇུག་པའི་སྐབས་སུ་བཤད་པ་ལྟར་གྱི་རླུང་གི་རྣལ་འབྱོར་དང་དྲག་པོ་སྟེ་དབང་ཕྱུག་གི་ལིང་གའི་རྩེ་ནས་དབང་བསྐུར་བར་བྱེད་པ་དང། བུད་མེད་ནུས་ལྡན་དང་སྦྱར་ནས་ཁམས་འཛག་པའི་བདེ་པ་
སོགས་ཐར་བ་ཐོབ་བྱེད་ཀྱི་ལམ་དུ་འདོད་དེ། །སྤྱིར་དབང་ཕྱུག་པ་ལ་བྱེ་རིག་གཉིས་དང་གྲངས་ཅན་དང་ཚངས་པ་བ་དང་ཁྱབ་འཇུག་པ་སོགས་མང་པོ་ཡོད་ཀྱང་དུས་འཁོར་ནས་བཤད་པའི་དབང་ཕྱུག་པ་ནི་བྱེད་པ་པོ་དང་བདག་སོགས་
བདུན་འདོད་པ་དང། ཡོངས་གྲགས་ཀྱི་བྱེ་རིག་གཉིས་ཀྱིས་ཚིག་དོན་དྲུག་དང་ཡོན་ཏན་ཉེར་བཞི་སོགས་འདོད་པའི་ཐ་སྙད་འགལ་བ་དང་དོན་ཀྱང་མི་མཐུན་པས། དེ་འདྲ་བའི་དབང་ཕྱུག་པ་དེ་ཡོངས་གྲགས་ཀྱི་བྱེ་བྲག་པ་

[013B] །བྱེ་བྲག་པའི་སྟོན་པ་ནི་དྲང་སྲོང་འུག་པ་དང་དྲང་སྲྟོང་གཟེག་ཅན་དང། རིག་་ཅན་པའི་སྟོན་པ་ནི་དྲང་སྲོང་རྐང་མིག་སོགས་དང། རྣམ་གྲངས་ནི་གཟེག་ཟན་པ་དང་རྐང་མིག་པ་དང་འུག་པ་བ་དང་
འུག་ཕྲུག་པ་དང་ལུང་ཙམ་པ་སོགས་ཅི་རིགས་སྦྱོར་རོ། །དབྱེ་བ་ནི་གཟེག་ཟན་གྱིས་བྱས་པའི་བྱེ་བྲག་གསལ་བའི་མདོའི་རྗེས་སུ་འབྲང་བའི་བྱེ་བྲག་པ་དང། རྐང་མིག་གིས་བྱས་པའི་རིག་པའི་ལྟ་བ་ཞེས་བྱ་བའི་བསྟན་བཅོས་ཀྱི་
རྗེས་སུ་འབྲང་བའི་རིག་པ་ཅན་གཉིས་དང་ལུང་ཙམ་པ་དང་གསུམ་ཞེས་བཤད་པའང་ཡོད་དོ། །ཚིག་གི་དོན་དྲུག་པོ་དེ་མངོན་རྗེས་ཉེར་འཇལ་སྒྲ་བྱུང་ཚད་མ་བཞི་པོ་ཅི་རིགས་ཀྱིས་འཇལ་བར་འདོད་པ་ལས། མངོན་སུམ་ཚད་མ་ནི། བདག་དང་
དབང་པོ་དང་ཡིད་དང་དོན་ཕྲད་པ་དེ་ཡིན་ལ། དབྱེ་ན་དྲུག་ཡོད་ཅིང། ཕྲད་པ་དེའི་ངོ་བོ་ནི་དབང་དོན་སོགས་ལས་དོན་གཞན་པའི་བེམ་པོར་འདོད་པ་ནི་བྱེ་བྲག་པའི་ལུགས་དང། དབང་པོ་དང་དོན་ཕྲད་པ་ལས་སྐྱེས་པའི་ཤེས་པ་ཁྱད་པར་ཏེ་
ཐ་སྙད་དུ་བྱ་བ་མ་ཡིན་པ་འཛིན་རྟོག་སྟེ་མ་འཁྲུལ་བའི་ཞེན་རིག་མངོན་སུམ་ཚད་མར་འདོད་པ་ནི་རིག་པ་ཅན་པའི་ལུག་སོ། །རིག་པ་ཅན་པའི་ལུགས་ལ། རྟགས་ཆོས་དང་རྟགས་ཆོས་ཀྱི་འབྲེལ་བ་རང་མཚན་པ་འཛིན་པའི་མངོན་སུམ་
དེ་སྔོན་དུ་སོང་བ་ཅན་གྱི་རྗེས་དཔག་ལ་རྒྱུ་ལས་འབྲས་བུ་དཔོག་པ་སྔ་མ་ཅན་དང། འབྲས་བུ་ལས་རྒྱུ་དཔོག་པ་ལྷག་ལྡན་དང། ཆོས་གཅིག་མཐོང་བ་ལས་གཞོན་ཤིན་ཏུ་ལྐོག་གྱུར་དཔོག་པ་སྤྱིར་མཐོང་བ་ཅན་ཏེ་རང་དོན་རྗེས་བདག་གསུམ་
དང། བྱེ་བྲག་པའི་ལུགས་ལ། འདི་ནི་བ་ལང་ཁོ་ནའོ།། འདི་ནི་རྟ་ཁོ་ནའོ་སྙམ་པ་ནི་མངོན་སུམ་ཡིན་ལ། མངོན་སུམ་གྱིས་མཐོང་བའི་དོན་ལས་བལྟ་བར་བྱ་བའི་དོན་གཞན་རྗེས་སུ་རྟོགས་པའི་བློ་ནི་རྗེས་དཔག་ཡིན་ནོ། །དེ་ལ་རྒྱུ་ལས་

[014A]༄༅། །འབྲས་བུ་དཔོག་པ་དང། འབྲེལ་བ་བཟུང་བ་ལས་འབྲེལ་བ་ཅན་དཔོག་པ་དང། དོན་གཅིག་ལ་འདུ་བ་ལས་འདུ་བ་ཅན་དཔོག་པ་དང། འགལ་ཟླས་འགལ་ཟླ་གཞན་དཔོག་པ་སྟེ་རང་དོན་རྗེས་དཔག་
བཞིར་བཤད་དོ། །འོན་ཀྱང་འདིར་གསུམ་གསུམ་ཞེས་གསུངས་པ་ནི་བར་བ་གཉིས་གཅིག་ཏུ་བསྡུད་དམ་སྙམ་མོ། །རྒྱུས་འབྲས་བུ་དཔོག་པའི་ལྷག་ལྡན་གྱི་གཏན་ཚིགས་དེ་རྟགས་ཡང་དག་ཏུ་འདོད་པ་དང། སོགས་སྒྲས་
བསྡུད་པ་རྟོག་གེའི་ཚིག་དོན་བཅུ་དྲུག་དང། ཡན་ལག་ལྔ་ལྡན་གྱི་སྒྲུབ་ངག་ལྟ་བུ་གཞན་དོན་རྗེས་དཔག་ཏུ་འདོད་ལ། ཉེར་འཇལ་གྱི་ཚད་མ་ནི་བ་ལང་དང་འདྲ་བས་བ་མིན་ཡིན་པར་སྒྲུབ་པ་ལྟ་བུའོ། །སྒྲ་བྱུང་ཚད་མ་ལ་ཤེས་པ་
དང་ལུང་གཉིས་ལས། ལུང་ནི་ཞི་བ་སྟེ་དབང་ཕྱུག་གིས་བྱས་པའི་རྒྱུད་དེ་ཞི་བའི་མཛེས་སྦྱར་སོགས་དང། དྲང་སྲོང་འུག་པས་བྱས་པའི་བྱེ་བྲག་གསལ་བའི་མདོ་མིང་གཞན་འཇིག་རྟེན་མིག་མདོར་གྲགས་པ་དང། རྐང་
མིག་གིས་བྱས་པའི་རིག་པའི་ལྟ་བ་ཞེས་བྱ་བའི་བསྟན་བཅོས་སོགས་སོ། །རྫས་དང་ཡོན་ཏན་དང་ལས་དང་སྤྱི་དང་བྱེ་བྲག་དང་འདུ་བ་སྟེ་ཚིག་གི་དོན་དྲུག་པོ་བདེན་གྲུབ་ཀྱི་དངོས་པོའམ་གཞི་ཡིན་ལ། དེའི་དང་པོ་རྫས་ལ་ས་ཆུ་མེ་
རླུང་སྟེ་འབྱུང་བཞི་དང་ཡིད་དང་ནམ་མཁའ་དང་ཕྱོགས་དང་བདག་དང་དུས་ཏེ་རྫས་དགུ་ལས། ས་ཆུ་མེ་རླུང་ཡིད་དེ་ལྔ་ནི་ཡོངས་སུ་ཆད་པའི་ཕྱིར་མ་ཁྱབ་པའི་རྫས་དང། བདག་ཕྱོགས་མཁའ་དུས་བཞི་ནི་ཡོངས་སུ་མ་ཆན་པའི་ཕྱིར་
ཁྱབ་པའི་རྫས་སོ། །གཟུགས་དྲི་རོ་རེག་སྟེ་ཡོན་ཏན་བཞི་ལྡན་དང། གཟུགས་རོ་རེག་སྟེ་ཡོན་ཏན་གསུམ་ལྡན་དང། གཟུགས་རེག་སྟེ་ཡོན་ཏན་གཉིས་ལྡན་དང། རེག་བྱ་ཙམ་སྟེ་ཡོན་ཏན་གཅིག་ལྡན་གྱི་རྫས་ནི་རིམ་བཞིན་ས་དང་

[014B] །ཚིག་དོན་གཞན་ནི་རྟག་པ་དང་ཡོན་ཏན་ལ་རྟག་མི་རྟག་གི་ཆ་གཉིས་དང་ལས་ནི་མི་རྟག་པ་ཁོ་ནར་བཤད་ཀྱང་རྫས་ལ་རྟག་མི་རྟག་གི་ཆ་གཉིས་ཡོད་པར་ཚད་ཆེན་དཀའ་འགྲེལ་དང་རྣམ་འགྲེལ་ཊཱིཀ་ཆེན་
སོགས་ལས་བཤད་དོ། །འབྲས་བུ་བདེ་སྡུག་ཟ་བ་པོ་དང་རྒྱུ་མི་དགེ་བྱེད་པ་པོ་དང་འདུས་མ་བྱས་དང་མི་འཇིག་པའི་རྟག་པ་དང་ཤེས་པ་མིན་པའི་བེམ་པོ་དང་ཐམས་ཅད་ལ་ཁྱབ་པ་དང་བྱ་བ་མེད་པའི་བདག་རྫས་ཡོད་འདོད་ལ། བདག་ཀུན་ལ་
ཁྱབ་པ་དང་རྡུལ་ཕྲ་རབ་ཀྱི་ཚད་ཙམ་དུ་འདོད་པ་ནི་རིམ་བཞིན་བྱེ་བྲག་པ་དང་རིག་པ་ཅན་པའི་ལུགས་སུ་ཁ་ཅིག་འདོད་ལ། རང་ལུགས་ནི་བྱེ་བྲག་པས་བདག་ཀུན་ལ་ཁྱབ་པར་འདོད་པ་དང་རིག་པ་ཅན་པས་སྤྱིར་བདག་ནི་ཀུན་ལ་ཁྱབ་ཀྱང་
ཡིད་ཙམ་དང་འཕྲོད་འདུ་འབྲེལ་བའི་བདག་ནི་རྡུལ་ཕྲ་རབ་ཀྱི་བོངས་ཚང་ཙམ་དུ་འདོད་པའི་ཁྱད་པར་ཡོད་དོ། །རྩ་བའི་དཔེ་ལ་བྱ་བྱེད་ཞེས་པ་ཡིག་ནོར་ཡིན་པས་བྱ་མེད་ཞེས་འདོན་པར་གྱིས། ཡིད་ཀྱི་རྫས་ནི་རྟག་པའི་དངོས་པོ་དང་རྟོག་བཅས་
དང་ཡུལ་ཅན་དང་བློ་ཡིན་པར་བཤད་ཀྱང་སྔར་བཤད་པ་ལྟར་དབྱད་གཞི་ཡོད་དམ་སྙམ་སྟེ། ཡིད་ནི་རྫས་དང་བློ་ནི་ཡོན་ཏན་ཡིན་པར་བཤད་པའི་ཕྱིར་དང། ཡིད་ནི་བེམ་པོ་དང་བློ་ཤེས་པ་ཡིན་པར་བཤད་པའི་ཕྱིར་རོ། །རྫས་ནི་བྱ་བ་དང་
ལྡན་པ་དང་ཡོན་ཏན་དང་ལྡན་པ་དང་འདུ་བའི་རྒྱུར་གྱུར་པ་སྟེ་ཁྱད་པར་གསུམ་ལྡན་ཡིན་ལ། རྫས་ལ་བརྟེན་པ་དང་ཡོན་ཏན་གཞན་དང་མི་ལྡན་པ་དང་འདུ་འབྲལ་གྱི་རྒྱུ་མི་བྱེད་པ་དང་རྟགས་ལ་ལྟོས་པ་མེད་པ་སྟེ་ཁྱད་པར་བཞི་ལྡན་གྱི་དོན་ནི་
ཡོན་ཏན་ཡིན་ཞིང། དེ་ལ་དབྱེན་ཉེར་བཞི་ཡོད་པར་ཀ་ཤིས་བཤད་ལ། ཉེར་ལྔར་བཤད་པ་ཡང་ཡོད་དོ། །གཟུགས་སོགས་ལྔ་དང་ལྕི་གཤེར་དྲོ་སྣུམ་བཞི། །གྲངས་ཚད་སོར་དབྱེ་ལྡན་གཞན་གཞན་མིན་བདུན། །བློ་དང་བདེ་སྡུག་

[015A]༄༅། །འདོད་སྡང་འདུས་བྱས་འབད། །ཆོས་དང་ཆོས་མིན་དགུ་སྟེ་ཉེར་ལྔར་བཟུང། །ལས་ནི་འདེགས་པ་དང་འཇོག་པ་དང་བསྐུམ་པ་དང་བརྐྱངས་པ་དང་འགྲོ་བ་སྟེ་ལྔའོ།། དེ་བཞིན་དུ་ཆ་དང་ཆ་ཅན་དང་
ཡོན་ཏན་དང་ཡོན་ཏན་ཅན་དང། བྱ་བྱེད་དང། མཚན་མཚོན་སོགས་ཐམས་ཅད་ཕན་ཚུན་དོན་གཞན་པའི་རྫས་ཡོད་དུ་འདོད་དོ། །རྫས་དང་ཡོན་ཏན་དང་ལས་གསུམ་ལ་རྗེས་སུ་འགྲོ་ཞིང་གསུམ་པོ་དེ་དག་ལས་དོན་གཞན་པའི་
ཤེས་བྱ་ནི་སྤྱི་ཡིན་ལ། སྤྱི་བྱེ་བྲག་འདུ་བ་གསུམ་ནི་མ་སྐྱེས་པ་དང་ཁྱབ་པ་དང་རྟག་པ་དང་ཆ་མེད་དང་བྱ་བ་མེད་པ་དང་རྫས་ལ་བརྟེན་པ་དང་ཡོན་ཏན་ལ་བརྟེན་པ་དང་ལས་ལ་བརྟེན་པ་སྟེ་ཁྱད་པར་བརྒྱད་ལྡན་དུ་བཤད་ཀྱང་
དེ་གསུམ་གང་རུང་ལ་ཁྱད་པར་བརྒྱད་ཚང་བས་མ་ཁྱབ་སྟེ། ཡོན་ཏན་ལ་བརྟེན་པའི་ཉེ་ཚེ་བའི་སྤྱི་དང་དེའི་བྱེ་བྲག་ལྟ་བུ་དེ་རྫས་ལ་བརྟེན་པ་མ་ཡིན་པའི་ཕྱིར། རང་གི་རྟེན་དེ་གཞན་ལས་ཁྱད་ཞུགས་པ་སྟེ་མི་འདྲ་བའི་ཁྱད་
པར་ཡོད་པར་འཛིན་པའི་ཤེས་པའི་གཟུང་ཡུལ་ནི་བྱེ་བྲག་དང། རྟེན་ལ་བརྟེན་པ་ཡོད་པར་འཛིན་པའི་ཤེས་པའི་གཟུང་ཡུལ་དུ་གྱུར་བའི་དོན་ནི་འདུ་བ་སྟེ། དེ་ལ་རྟེན་དང་བརྟེན་པ་གོ་ས་ཐ་དད་པའི་ལྡན་འབྲེལ་དང་གོ་ས་ཐ་མི་དང་
བའི་འདུ་འབྲེལ་གཉིས་ཡོད་པར་རྣམ་ངེས་དར་ཊཱིཀ་ཏུ་བཤད་ཀྱང། ཊཱིཀ་ཆེན་དང་མཐུན་མི་མཐུན་ལ་དབྱང་གཞི་ཡོད་པར་སྔར་བཤད་ཟིན། སྣོང་བཅུད་ཀྱི་འཇིག་རྟེན་དང་པོར་ཆགས་པའི་ཆོ། ནམ་མཁར་འབྱུང་བཞིའི་རྡུལ་
ཕྲ་རབ་རྟག་ཅིང་ཆ་ཤས་མེད་པ་རྣམས་སོ་སོར་གནས་པ་དེ་ཉིད། དབང་ཕྱུག་གིས་འཇིག་རྟེན་སྤྲུལ་པར་འདོད་པ་དང་སེམས་ཅན་གྱི་ཆོས་དང་ཆོས་མིན་གྱི་ལས་ཀྱི་དབང་གིས་དང་པོར་རླུང་རྡུལ་ཕྲ་རབ་གཉིས་འབྱར་བ་སོགས་ཀྱི་

[015B] ཁྲུས་དང་སོགས་སྒྲས་དབང་བསྐུར་དང་བསྙུང་གནས་དང་བླ་མའི་ཁྱིམ་དུ་གནས་ནས་ཚངས་པར་སྤྱོད་པ་སོགས་ཆོས་སུ་འདོད་དོ། །འཁོར་བར་འཁོར་བ་ནི་ཇི་སྲིད་དུ་བློ་ལ་སོགས་པའི་ཡོན་ཏན་
དགུ་པོ་དེ་བདག་དང་འདུ་འབྲེལ་ཡོད་པ་དེ་སྲིད་དུ་ཡིན་ལ། ཐར་བ་ནི་བརྗོད་དུ་མེད་པར་བཤད་ཅིང། ལམ་སྒོམ་སྟོབས་ཀྱིས་བློ་ལ་སོགས་པའི་ཡོན་ཏན་དགུ་བདག་དང་འདུ་བའི་འབྲེལ་བ་བཅད་ཅིང་བྲལ་ཏེ་བདག་ཡན་གར་བར་གནས་
པ་དེའི་ཚེ་ཐར་པ་ཐོབ་པ་ཡིན་ནོ་ཞེས་འདོད་དོ། །དེ་ཉིད་རྟོགས་པ་ནི་ཐར་བའི་རྒྱུ་ཡིན་པས་ཁ་ཅིག་དེ་ཐར་བར་འདོད་པ་ནི་འཁྲུལ་བར་ཤེས་པར་བྱའོ། །དེ་དགག་པ་ནི། དབང་ཕྱུག་རང་ལ་དད་པའི་གང་ཟག་ལ་དགའ་བ་སྟེར་བ་དང། རང་
ལ་མ་དད་པ་རྣམས་ལ་སྡུག་པ་སྟེར་བའི་རྒྱུ་ཡིན་པར་ཁྱོད་ཀྱིས་ཁས་བླངས་པའི་ཕྱིར་ན་དེ་སྣོད་བཅུད་ཐམས་ཅད་བྱེད་པ་པོ་མ་ཡིན་པར་འགྱུར་ཏེ། །དབང་ཕྱུག་ལ་མ་གུས་པའི་སངས་རྒྱས་པ་རྣམས་ལ་བདེ་སྐྱིད་བྱུང་བ་དང། དབང་ཕྱུག་ལ་གུས་
པ་རྣམས་ལ་སྡུག་བསྔལ་བྱུང་བ་མཐོང་ལ། དེ་དག་བྱེད་པ་པོ་དབང་ཕྱུག་མ་ཡིན་པའི་ཕྱིར། དབང་ཕྱུག་དེ་མི་དགེ་བའི་ལས་ཐམས་ཅད་ཀྱི་བྱེད་པ་པོ་ཡིན་ན་སྡིགས་ཤིན་ཏུ་སྟོབས་ལྡན་སྤྱོད་པའི་ཕྱིར་དེ་མ་ཐག་ཏུ་དམྱལ་བར་འཚེད་པར་
འགྱུར་རོ། །དབང་ཕྱུག་གིས་སྣོད་བཅུད་བསྐྱེད་པ་ནི་སྣོད་བཅུད་བསྐྱེད་པར་འདོད་པའི་བློ་ལ་ལྟོས་པ་ཡིན་ན་དབང་ཕྱུག་འདོད་པ་དེའི་གཞན་དབང་དུ་སོང་བའི་ཕྱིར་རང་དབང་དུ་སྣོད་བཅུད་བསྐྱེད་པའི་ནུས་པ་མེད་པར་འགྱུར་ལ། འདོད་པ་ལ་
ལྟོས་པ་མིན་ན་དབང་ཕྱུག་གི་འདོད་པ་ལས་འབྱུང་བར་ཁས་བླང་སྤ་དང་འགལ་ལོ། །དབང་ཕྱུག་བརྟེན་གཡོ་ཀུན་ལ་ཁྱབ་པ་ཡིན་ན་ཆ་ཤས་མེད་པར་ཁས་བླངས་པ་འགལ་ཞིང། དབང་ཕྱུག་རྟག་པ་ཡིན་པའི་ཕྱིར་སྣོད་བཅུད་མཐའ་དག་

[016A]༄༅། །རྟག་ཏུ་སྐྱེ་བའམ་གཏན་ནས་མི་སྐྱེ་བར་འགྱུར་རོ། །ཞེས་པའོ།། དབང་ཕྱུག་བྱེ་རིག་གསུམ་གྱི་གྲུབ་མཐའ་ཚད་བསལ་གྱི་སྐབས་སོ།། །།དྲང་སྲོང་རྒྱལ་བ་དམ་པ་དང། ཁྱུ་མཆོག་དང་
ལྡོང་རིས་དང། སྣོད་ཀྱི་སྡེ་དང། འཕེལ་བྱེད་ལ་སོགས་པ་གཅེར་བུ་པའི་སྟོན་པ་ཉི་ཤུ་རྩ་ལྔ་ཡོད་པར་སློབ་དཔོན་ཤེས་རབ་གོ་ཆས་བཤད་དོ། །མིང་གི་རྣམ་གྲངས་ནི། རང་གི་སྐྲ་ཉིན་རེ་བཞིན་དུ་ཟད་བད་ཕྱིས་པས་ཐར་
བར་འདོད་པས་ཟད་བྱེད་པ་དང། སྔར་བཤད་པ་ལྟར་དྲང་སྲོང་མཆོད་འོས་སྟོན་པར་འཛིན་པས་མཆོད་འོས་པ་དང། གོས་མེད་པས་གཅེར་བུ་པ་དང། ནམ་མཁའི་གོས་ཅན་དང། བཟའ་བཅའ་སོགས་གསོག་འཇོག་མི་བྱེད་པར་ལྡོམ་
བུ་བྱེད་པས་ཀུན་ཏུ་རྒྱུ་དང། འཚོ་བ་ནི་སྲོག་ཡིན་ལ་སྲོག་དེ་བདག་ཏུ་སྨྲ་བས་སམ། ལུས་འཚོ་བ་ཙམ་ལས་ལྷག་པའི་ཡོ་བྱད་བདག་གིར་མི་འཛིན་པས་འཚོ་བ་པ་དང། གཅེར་བུ་ལ་ངོ་མི་ཚ་བས་འཛེམ་མེད་པ་དང་
ཐལ་བ་པ་སོགས་སོ། །སྲོག་སྟེ་བདག་ནི་རང་རང་གི་ལུས་དང་བོངས་ཚད་མཉམ་པ། རྫས་རྟག་པ་ཡིན་ལ་རྣམ་གྲངས་མི་རྟག་པ་ཡིན་ཞིང། བདག་དང་སྲོག་དང་འཚོ་བ་དང་སྐྱེས་བུ་དང་གང་ཟག་དང་འགྲོ་བ་སོགས་མིང་
གི་རྣམ་གྲངས་སུ་འདོད་དོ། །མངོན་སུམ་གྱི་ཚད་མ་ལ་སྤྱི་འཇལ་བའི་རྟོག་བྲལ་དང་གསལ་བ་འཇལ་བའི་རྟོག་བཅས་གཉིས་ཡོད་པར་འདིར་བཤད་ཀྱང་ཁུངས་འཚོལ་དགོས་སམ་སྙམ་པ་དང། གལ་ཏེ་དེ་ལྟར་སྦྱོང་ན་ཡང་སྤྱི་འཇལ་
བའི་རྟོག་བཅས་དང་གསལ་བ་འཇལ་བའི་རྟོག་བྲལ་ཞེས་བཤད་ན་འགྲིག་གམ་སྙམ་པས་དཔྱད་པར་བྱའོ། །རྗེས་སུ་འགྲོ་ལྡོག་གི་ཁྱབ་པ་ཡོད་མི་དགོས་ཤིང། ཕྱོགས་ཆོས་ཀྱང་གཞན་དུ་མི་འཐད་པ་ཞེས་བྱ་བའི་མིང་ཅན་གྱི་ཚུལ་

[016B] རྗེས་དཔག་ཚད་མ་ནི་ཚུལ་གཅིག་ལ་བརྟེན་པ་ཡིན་ཞིང། རྒྱས་བྱེད་སྐར་མའི་བསྟན་བཅོས་ལ་སོགས་པ་ལུང་ཚང་མར་
འདོད་དོ། །དུས་འཁོར་གྱི་སྐོར་ནས་བཤད་པའི་ཚིག་གི་དོན་དགུ་ནི། སྲོག་ཅན་གང་ཟག་དང། སྲོག་ཅན་མ་ཡིན་པ་ནི་གང་ཟག་མ་ཡིན་པ་དང། ཟག་པ་ལས་དང། འོག་ནས་འཆད་པའི་སྡོམ་པ་ལྔ་དང། མི་དགེ་བ་
སྤངས་པ་དང། ཉེས་པར་སྨྲ་བ་གསུམ་བརྒྱ་དྲུག་ཅུ་རྩ་གསུམ་པོ་དག་གིས་བརྟགས་པའི་ལྟ་ངན་རྣམས་ནི་བཅིངས་པ་དང། འོག་ནས་འཆད་པ་ལྟ་བུའི་ཐར་བ་དང། འདི་ནས་འཇིག་རྟེན་ཕ་རོལ་ཏུ་འགྲོ་བ་དང། འཇིག་རྟེན་སྔ་མ་ནས་འདིར་
འོང་བ་སྟེ་དགུས་ཤེས་བྱ་ཐམས་ཅད་འདུས་པར་འདོད་པ་ནི་ཤམ་བྷ་ལའི་གཅེར་བུ་པའི་ལུགས་ཡིན་པར་གྲུབ་མཐའ་ཆེན་མོར་བཤད་དོ། །རྟོག་གེ་འབར་བ་དང་ཚད་ཆེན་རྩ་འགྲེལ་ལས་བཤད་པའི་ཚིག་གི་དོན་དགུ་ནི། སྲོག་སྟེ་སྔར་
བཤད་པའི་བདག་དང། ཟག་པ་ནི་དགེ་མི་དགེའི་ལས་རྣམས་ཏེ། འདིས་ཟག་པར་བྱེད་པའི་ཕྱིར་རོ། །དེ་ཡང་ལས་དགེ་མི་དགེ་གང་གིས་ཀྱང་འཁོར་བར་བྱེད་པས་དེའི་ཕྱིར་དེ་གཉིས་ཀའང་ཟག་པའོ། །སྡོམ་པ་ནི་ཟག་པ་འགོག་
པ་ཉིད་དེ། ལས་གསར་བ་གང་ཡང་མི་སོག་པའོ། །ངེས་པར་རྒ་བ་ནི། སྡོམ་པ་དེ་ཉིད་དང། ཟས་མི་ཟ་བ་དང། སྐོམ་མི་བཏུང་བ་དང། བསམ་གཏན་དང། སྦྱོར་བ་དང། ལུས་གདུད་བ་དང། སྐྲ་འབལ་བ་ལ་སོགས་པ་
དཀའ་ཐུབ་དང་བཅས་པས་སྔོན་ཉེ་བར་བསགས་པའི་ལས་རྒས་པར་བྱེད་པ་སྟེ་ཟད་པའི་རྒྱུ་ཡིན་པའི་ཕྱིར། འཆིང་བ་ནི་ངེས་པར་སྨྲ་བ་སུམ་བརྒྱ་དང་དྲུག་བཅུ་རྩ་གསུམ་པ་དོག་གིས་བཏགས་པའི་ལོག་པར་ལྟ་བའོ། །ལས་ནི་ནམ་པ་

[017A]༄༅། །བཞི་སྟེ། ཕྱིས་མྱོང་བར་འགྱུར་བ་དང། མིང་དང། རུས་དང། ཚེ་ཞེས་བྱ་བ་དག་གོ་སྡིག་པ་ནི། ཆོས་མ་ཡིན་པ་དག་གོ་བསོད་ནམས་ནི་ཆོས་སོ། །ཐར་བ་ནི། དཀའ་ཐུབ་ལ་སོགས་
པས་སྔར་བྱས་ཀྱི་ལས་ཐམས་ཅད་ཟད་པར་བྱས་ཤིང། ལས་གསར་བ་མ་བསགས་པས་འཇིག་རྟེན་ཐམས་ཅད་ཀྱི་སྟེང་ན་འདུག་པའི་གནས་འཇིག་རྟེན་འདུས་པ་ཞེས་བྱ་བ། ཞོ་འམ་ཀུ་མུད་ལྟར་དཀར་བ། སྲོག་
ཡོད་པས་དངོས་པོ་ཡིན་ཅིང། འཁོར་བ་ལས་གྲོལ་བས་དངོས་པོ་མེད་པའང་ཡིན་པ། གདུགས་དཀར་པོ་གྱེན་ལ་བསླངས། པ་ལྟ་བུ་གཅིག་ཡོད་པ་དེར་འགྲོ་བ་སྟེ་དགུས་ཤེས་བྱ་ཐམས་ཅད་འདུས་པར་འདོད་པ་ནི་འཕགས་
ཡུལ་གྱི་གཅེར་བུ་པའི་ལུགས་སུ་འདིར་བཤད་དོ། །ཚིག་གི་དོན་ཀུན་ཀྱང་རྫས་ནི་རྟག་པ་དང་རྣམ་གྲངས་ནི་མི་རྟག་པ་ཡིན་ནོ། །འདས་པ་དང་ད་ལྟར་བ་དང་མ་འོངས་པའི་དུས་ཏེ་རྫས་ཡོད་གསུམ་དང། སྲོག་དང་གང་ཟག་དང་
དུས་དང་ནམ་མཁའ་དང་བསོད་ནམས་དང་སྡིག་པ་སྟེ་རྫས་དྲུག་ཅེས་དུས་འཁོར་འགྲེལ་ཆེན་དྲི་མེད་འོད་དུ་བཤད་དོ། །ས་དང་ཆུ་དང་མེ་དང་རླུང་དང་ནགས་ཀྱི་བདག་པོ་སྟེ་ལྗོན་ཤིང་དང་ནས་འབྲས་ལ་སོགས་པའི་འབྲུ་རྣམས་ཏེ་དུས་
འཁོར་གྱི་སྐོར་ནས་བཤད་པའི་སྲོག་ཅན་གྱི་སྡེ་དྲུག་གམ། ས་ཆུ་མེ་རླུང་ལྗོན་ཤིང་ལྔ་དང། སྲིན་བུ་དང་གྲོག་མ་དང་བུང་བ་དང་མི་ཞེས་བྱ་བ་བཞི་སྟེ་རྟོག་གེ་འབར་བ་སོགས་ལས་བཤད་པའི་སྲོག་ཅན་གྱི་སྡེ་དགུའོ། །དེ་དག་
ལས་ས་ལ་སོགས་པ་ལྔ་ནི་དབང་པོ་གཅིག་པ་སྟེ། རེག་པའི་དབང་པོ་དང་ལྡན་པའི་ཕྱིར་རོ། །སྲིན་བུ་དང། དུང་དང། ཉ་ཕྱིས་དང། སྲིན་བུ་པད་པ་ལ་སོགས་པ་ནི་དབང་བོ་གཉིས་པ་སྟེ། རེག་པ་དང། རོའི་དབང་བོ་དང་ལྡན་

[017B] །གྲོག་མ་དང་སྲིན་གྱི་མེ་ལ་སོགས་པ་ནི་དབང་པོ་གསུམ་པ་སྟེ། རེག་པ་དང། རོ་དང། སྣའི་དབང་པོ་དང་ལྡན་པའི་ཕྱིར་རོ། །བུང་བ་དང། སྦྲང་བུ་དང། སྦྲང་བུ་མཆུ་རིངས་ལ་སོགས་པ་ནི་དབང་པོ་བཞི་པ་སྟེ་
རེག་པ་དང། རོ་དང། སྣ་དང། མིག་གི་དབང་པོ་དང་ལྡན་པའི་ཕྱིར་རོ། །མི་དང་རྐང་བཞི་པ་དང་བྱ་ལ་སོགས་པ་ནི་དབང་པོ་ལྔ་པ་སྟེ། རེག་པ་དང། རོ་དང། སྣ་དང། མིག་དང། རྣ་བའི་དབང་པོ་དང་ལྡན་པའི་ཕྱིར་རོ་
ཞེས་ཟེར་རོ། །སྡོམ་པ་ནི་ལྔ་སྟེ། གཅེར་བུ་ལ་སོགས་པ་བྱེད་པ་སྤྱོད་ལམ་གྱི་སྡོམ་པ་དང། མི་སྨྲ་བའི་ཡིད་དམ་འཆའ་བ་སོགས་སྐད་ཀྱི་སྔོམ་པ་དང། གཞན་ལ་སློངས་མོ་སྤྱོད་པ་འབའ་ཞིག་གིས་འཚོ་བ་ཡོངས་སུ་ཚོལ་བའི་སྔོན་
པ་དང། བསོད་སྙོམས་བསླངས་པ་ཆུད་ཟོས་སུ་མི་འདོར་བའི་སྡོམ་པ་དང། སྦྲང་གཡབ་དང་རིལ་པ་ལ་སོགས་པ་འཛིན་པ་ཉེ་བར་རབ་ཏུ་གནས་པའི་སྡོམ་པའོ། །ཁ་ཅིག་ཁས་བླངས་པ་མི་འདོར་བ་ཟེར་ལ། རྩ་མིའི་འགྱུར་དང་འགྱུར་
མངས་སུ་བསླངས་པ་མི་འདོར་བའི་དོད་ལ་ལེན་པ་སྔོམ་པ་ཞེས་འབྱུང་སྟེ། དེ་ལྟར་ན་འཚོ་ཙམ་ལས་ལྷག་པ་ལེན་པ་སྔོམ་པའོ། །ཉེ་བར་རབ་ཏུ་གནས་པའི་དོད་ལ་འགྱུར་མངས་སུ་འདོམས་སྟོང་པར་འཇོག་པའི་སྔོམ་པའོ་ཞེས་འབྱུང་བ་ལྟར་ན་
འདོམས་དཀྲིས་ཀྱང་སྤངས་པའི་གཅེར་བུའི་དོན་ཏོ། །བརྟུལ་ཞུགས་ལྔ་ནི། དང་པོ་གཞན་ལ་འཚེ་བ་མེད་པ་དང། གཉིས་བརྫུན་སྤངས་པས་བདེན་པར་སྨྲ་བ་དང། གསུམ་པ་རྐུ་བ་སོགས་སྤངས་པས་བྱ་ནི་པ་ལེན་པ་དང། བཞི་པ་མི་
ཚངས་སྤྱོད་སྤངས་པས་ཚངས་པར་སྤྱོད་པ་དང། ལྔ་པ་གསོ་ཙམ་ཡང་མི་འཛིན་པས་ཡོངས་སུ་གཟུང་བ་ཐམས་ཅད་ཡོངས་སུ་གཏོང་བའོ། །ཡེ་ཤེས་ལྔ་ནི། སྐྱེས་ཐོབ་ཀྱི་བློ་གྲོས་ཀྱི་ཡེ་ཤེས་དང། ཐོས་པ་ལས་བྱུང་བའི་ཡེ་ཤས་དང་

[018A]༄༅། །མཚམས་དང་བཅས་པ་ལ། ཁ་ཅིག་འཆི་བའི་དུས་ཀྱི་མཚམས་ཞེས་འཆད་ལ། གཞན་དག་ཐུན་བཞིའི་མཚམས་ཀྱི་ཡེ་ཤེས་སམ། ཡང་ན་འགྱུར་མངས་སུ་མཐའ་ཞེས་འབྱུང་བ་ལྟར་ཐར་པའི་གནས་
སྐབས་ཀྱི་ཡེ་ཤེས་སོ་ཞེས་འཆད་དོ། །ཡིད་ཀྱི་རྟོག་དཔྱོད་ཀྱིས་ཤེས་བྱ་ཡོངས་སུ་ཚོལ་བའི་ཡེ་ཤེས་དང། མོ་དང་རྩིས་ལ་སོགས་པའི་ཡེ་ཤེས་སོ། །སྤྱོད་པའི་དབྱེ་བ་ནི་བཅུ་གསུམ་སྟེ། བརྟུལ་ཞུགས་ཀྱི་དབྱེ་བ་སྔར་བཤད་པ་
ལྔ་དང། སྔོམ་པའི་དབྱེ་བ་སྔར་བཤད་པ་ལྔ་དང། ལུས་ཀྱི་གསང་བ་མེ་ལྔ་བསྟེན་པ་དང་གཾ་གར་འཇུག་པ་སོགས་དང། ངག་གིས་གསང་སྔགས་བཟླ་བ་སོགས་དང། སེམས་ཀྱིས་གསང་བ་རང་གི་ལུགས་ཀྱི་ཐར་བའི་
ལམ་སྒོམ་པའོ། །འདི་དག་ཐར་བ་ཐོབ་བྱེད་ཀྱི་ལམ་དུ་འདོད་དོ། །ཐར་བ་ནི་གོང་དུ་བཤད་པའི་འཇིག་རྟེན་འདུས་པ་ཞེས་བྱ་བའི་གཟུགས་ཡིན་ལ། འགྲོ་བ་ལྔ་ནི། དམྱལ་བ་དང་དུད་འགྲོ་དང་མི་དང་ལྷ་དང་ཐར་པའི་འགྲོ་བའོ། །
ལུས་ལྔ་ཞེས་པ་ནི། མི་ལ་སོགས་པ་ཁམས་ཀྱི་ཁ་ཟས་ཅན་གྱི་ལུས་དང། ལྷ་རྣམས་ཀྱི་འོད་ཀྱི་ལུས་དང། སྲོག་གི་རང་བཞིན་ཅན་ནགས་ཀྱི་བདག་པོ་ལ་སོགས་པ་དྲུག་པོ་རྣམས་ཀྱི་ལུས་དང། རྫུས་སྐྱེས་ནི་ཡོངས་སུ་
གྲགས་པའི་རྫུས་སྐྱེས་ཉིད་དེ་དེ་དག་གི་ལུས་དང། མཐའི་གནས་སྐབས་ཐར་བ་ཐོབ་པའི་ལུས་སོ། །འགྲོ་བ་འདི་དག་ཀྱང་དབང་པོ་གཅིག་ལྡན་སོགས་སྔར་བཤད་པའི་སྲོག་ཅན་གྱི་སྡེར་འདུས་སོ། །འཆིང་བ་ནི་ལྟ་ངན་སུམ་བརྒྱ་དྲུག་
ཅུ་རྩ་གསུམ་དང། ལས་ནི་ཚེ་དང་སོགས་སྒྲས་རུས་དང་མིང་དང་ཕྱིས་མྱོང་འགྱུར་ཏེ་བཞིའོ། །གྲུབ་འགྲེལ་ལས་ཚེ་སོགས་ཞེས་པས་ལས་ལྷག་མ་ལུས་སོགས་འདོན་པའོ་ཞེས་པ་དཔེ་མ་དག་སྟེ། རུས་སོགས་འདོན་པའོ་ཞེས་བཤད་

[018B] གཅེར་བུ་པ་ལྟར་ན་སྐར་མའི་བསྟན་བཅོས་མ་བརྩམ་པ་དང། དབྱོད་པ་བ་ལྟར་ན་མཆོད་སྦྱིན་སྲིད་སྲུང་སོགས་རིག་བྱེད་ཀྱི་བསྟན་བཅོས་མ་བརྩམ་པ་དང། གཅེར་དཔྱོད་གཉིས་ཀས་ཐུན་མོང་དུ་ལུང་མ་བསྟན་པཱི་
དངོས་པོ་བཅུ་བཞི་ལུང་མ་བསྟན་པ་དང། འཁོར་བའི་ཐོག་མ་མི་མངོན་པར་གསུངས་པ་སོགས་ཀྱིས་ཀུན་མཁྱེན་མེད་པ་དང། དགུན་དུས་སུ་ཉལ་བ་སྟེ་གཉིད་ལོག་པ་དང། དབྱར་དུས་སུ་སྨྱོ་བ་སོགས་ཀྱིས་ལྗོན་ཤིང་དང་
སོགས་སྒྲས་ས་ཆུ་མེ་རླུང་སོགས་སེམས་ལྡན་དུ་སྒྲུབ་པོ། །འཕགས་ཡུལ་དུ་བྱུང་བའི་མུ་སྟེགས་པའི་གྲུབ་མཐའ་ཉེར་ལྔ་སོགས་དང། བོད་དུ་བྱུང་བའི་བོན་གྱི་གྲུབ་མཐའ་ལ་སོགས་པ་ལྟར་སྣང་མང་པོ་ཡོད་ཀྱང། དེ་དག་ཤེས་པའི་
གནང་དེ་དགོས་པ་ཆུང་བས་ན་རྩ་བ་འདིར་མི་སྤྲོ་སྟེ་མ་བཤད་དོ། །དེ་དགག་པ་ནི། རྫས་དང་རྣམ་གྲངས་ནི་ཕན་ཚུན་ངོ་བོ་གཅིག་ཡིན་པའམ་ངོ་བོ་གཅིག་ཏུ་མེད་ཞེས་དབྱད་ན་རྫས་དང་རྣམ་གྲངས་ཀྱི་ཁྱད་པར་འཇིག་འགྲོ་བ་དང། ཐར་བ་
རྡུལ་ཕྲ་རབ་བསགས་པའི་གཟུགས་ཡིན་པའི་ཕྱིར་ལས་ཟད་ཀྱང་གྲོལ་བའི་དོན་མེད་པ་དང། བདག་ནི་ལུས་བཞིན་དུ་ཆེ་ཆུང་དུ་འགྱུར་ན་མི་རྟག་པར་འགྱུར་པས་རྟག་པར་ཁས་ལེན་པ་ཉམས་པ་དང། ཚུལ་གཅིག་པའི་རྟགས་སྦྱོར་ལ་སྒྲུབ་
བྱ་རྟོགས་པའི་རྗེས་དཔག་བསྐྱེད་པའི་ནུས་པ་མེད་པས་ཚུལ་གཅིག་པའི་རྟགས་ཡང་དག་ཁས་ལེན་པ་འགལ་བ་སྟེ་མི་འཐད་དོ།། ཞེས་པའོ།། གཅེར་བུ་པའི་གྲུབ་མཐའ་ཚད་བསལ་གྱི་སྐབས་སོ།། །།འདིར་སྨྲས་པ་
བུ་རམ་ཤིང་པའི་གསུང་གི་འོད་ཟེར་གྱིས། །མཆོག་དམན་སྐྱེ་འགྲོའི་ཞག་ལྡན་ཡོངས་ཁྱབ་ཚེ། །རྨོངས་པའི་ཁོལ་བོ་ཏཱི་རྠ་ཀ་ཡི་གཞུང། །མུན་པའི་ཁུང་བུར་ཡིབ་ལས་གཞན་དུ་ཅི། །མུ་སྟེགས་གཞུང་ལུགས་བོང་བུའི་འོ་མ་ནི། །

[019A]༄༅། །ཡིད་གཞུངས་མཁས་པའི་རིགས་པས་བསྲུབ་པའི་ཚེ། །དོན་མེད་ནོར་འཁྲུལ་བཤད་དྲི་བྲོ་བ་ལས། །དོན་ལྡན་མར་གྱི་ཉིད་ཁུས་རིང་དུ་དབེན། །རང་གི་དོན་དུ་གཞན་ལ་འཚོ་བ་དང། །གཞན་གྱི་
དོན་དུ་རང་སྲོག་འདོར་དགོས་པའི། །ཕྱི་ནང་སྟོན་པའི་ཁྱད་པར་འདི་མཐོང་ན། །མཆོག་དམན་འབྱེད་ཆོས་གཞན་གྱིས་ཅི་ཞིག་བྱ།། ཞེས་རྩ་བའི་ཚིག་འགྲེལ་ལས་ལེའུ་དང་པོ་བདུན་གྱི་སྐབས་བྱས་ཟིན་ཏོ།། །།
བླ་མ་ཐུབ་པའི་དབང་པོ་འཕགས་པའི་འཁོར་ཚོགས་དང་བཅས་པ་ལ་ཕྱག་འཚལ་ལོ། །ད་ནི་རང་སྡེ་བྱེ་སྨྲ་མདོ་སེམས་དབུ་མ་བཞེས་སོགས་ཀྱི་ཚིག་དོན་འཆད་དེ། སངས་རྒྱས་པ་རང་གི་སྡེ་བ་ལ་བྱེ་སྨྲ་དང་མདོ་སྡེ་པ་
དང་སེམས་ཙམ་པ་དང་དབུ་མ་པ་བཞིར་གྲངས་ངེས་པ་ཡིན་ཏེ། ཤཱཀྱ་ཐུབ་པའི་བསྟན་པ་ལ་གྲུབ་མཐའ་ལྔ་པ་དང། ཐེག་པ་བཞི་པ་མེད་པར་མདོ་རྒྱུད་དུ་མ་དང་མཁས་གྲུབ་དུ་མས་གསུངས་པས་སོ།། དབྱེ་བ་ནི་བཤད་མ་
ཐག་པའི་འདི་བཞི་དང་བསྡུ་བ་ནི་བྱེ་མདོ་གཉིས་ཐེག་དམན་དང་དབུ་སེམས་གཉིས་ཐེག་ཆེན་གྲུབ་མཐའ་སྨྲ་བར་བསྡུས་པ་སྟེ་དབྱེ་བསྡུའི་ཚུལ་གཉིས་བཤད་པ་ལྟར་ཡིན་གྱི། བོད་ཁ་ཅིག་བྱེ་མདོ་གཉིས་ཉན་ཐོས་དང་
སེམས་ཙམ་པ་རང་རྒྱལ་དང་དབུ་མ་པ་ཐེག་ཆེན་པ་སྟེ་ཐེག་པ་གསུམ་དུ་བསྡུས་པ་དང། གྲུབ་མཐའ་ཀུན་ཤེས་མཁན་པོས། མདོ་སྡེ་པ་བྱེ་སྨྲའི་ནང་དུ་བསྡུས་ནས་གྲུབ་མཐའ་གསུམ་དུ་འདོད་པ་དང། ཁ་ཅིག་གནས་མ་བུ་
བྱེ་སྨྲ་ལས་གཞན་དུ་བྱས་ཏེ་གྲུབ་མཐའ་ལྡར་དབྱེ་བ་རྣམས་འཁྲུལ་བར་ཤེས་པར་བྱའོ།། ཉན་ཐོས་སྡེབ་གཉིས་ཀས་ཐེག་ཆེན་གྱི་སྡེ་སྣོད་ནས་བཤད་པའི་ཀུན་གཞི་ཉོན་ཡིད་དང་བདེན་མེད་དང་གཟུང་འཛིན་གཉིས་སུ་མེད་པའི་

[019B] བྱང་སེམས་ས་བཅུ་དང་ཐེག་ཆེན་ནས་བཤད་པའི་ཆོས་ལོངས་སྤྲུལ་པའི་སྐུ་གསུམ་བ་དང་དེ་དག་གི་ཡོན་ཏན་མང་པོ་དང། སོགས་སྒྲས་དེ་ཉིད་ནས་བཤད་པའི་གཟུངས་དང་ཏིང་ངེ་འཛིན་གྱི་སྒོ་མཐའ་ཡས་པ་སོགས་
མི་འདོད་པ་དང། ཐེག་ཆེན་གྱི་མདོ་རྣམས་སྔོན་དུས་ཀྱི་ཉན་ཐོས་སྡེ་བས་བཀར་མི་འདོད་ལ་ཉན་ཐོས་སྡེ་ཕྱི་རབས་པ་རྣམས་ཀྱིས་བཀར་འདོད་པར་གྲགས་པ་ལྟར་ཡིན་ནོ། །གཞུང་བྱེ་བྲག་བཤད་མཚོ་གཙོ་བོར་རྗེས་སུ་འབྲང་ནས་གྲུབ་
མཐའ་སྨྲ་བའི་ཕྱིར་དང། དུས་གསུམ་རྫས་ཀྱི་བྱེ་བྲག་ཡིན་པར་སྨྲ་བའམ། མུ་སྟེགས་བྱེ་བྲག་པ་ལྟར་རྫས་གྲུབ་ཀྱི་ཆོས་མང་དུ་སྨྲ་བས་ན་བྱེ་བྲག་ཏུ་སྨྲ་བར་བཏགས་པ་དེ་ལ་སྡེ་བ་བཅོས་བརྒྱད་གྱེས་ཚུལ་ནི། རྩ་བའི་སྡེ་བ་
བཞི་ལས་བཅོ་བརྒྱད་གྱེས་ཚུལ་དང་གཉིས་ལས་བཅོ་བརྒྱད་གྱེས་ཚུལ་གཉིས་དང། སོགས་སྒྲས་རྩ་བའི་སྡེ་བ་གཅིག་དང་གསུམ་ལས་གྱེས་ཚུལ་ཡོད་པར་བཤད་དོ། །རྩ་བའི་སྡེ་བ་བཞི་ལས་བཅོ་བརྒྱད་གྱེས་ཚུལ་ལའང་དུལ་
ལྷ་དང་ལོ་དྲི་མཁན་པོའི་ལུགས་གཉིས་ལས། དུལ་ལྷའི་བཤད་ཚུལ་ནི། གཞི་ཐམས་ཅད་ཡོད་པར་སྨྲ་བ་དང། ཕལ་ཆེན་པ་དང། གནས་བརྟན་པ་དང། མང་པོས་བཀུར་བ་སྟེ་རྩ་བའི་སྡེ་བ་བཞི་ལ་རིམ་པ་བཞིན་དུ་སྡེ་
བ་བདུན་དང་ལྔ་དང་གསུམ་དང་གསུམ་དུ་གྱེས་པར་སྡེ་བ་ཐ་དད་པ་བསྡུས་པ་ལས་གསུངས་ཤིང། ཡང་ན་རྩ་བའི་སྡེ་བ་གཉིས་ལས་གྱེས་ཚུལ་ལའང་བཤད་ཚུལ་གཉིས་ལས་དང་པོ་ནི་དགེ་འདུན་ཕལ་ཆེན་པ་ལ་བརྒྱད་དང་
གནས་བརྟན་པ་ལ་བཅུར་གྱེས་པ་ནི་སྡོམས་ལོགས་སུ་གསལ་བ་ལྟར་ཡིན་ནོ། །སྟག་ལོས་སྡེ་བ་བཅོ་བརྒྱད་པོ་དེ་ཀུན་བྱེ་བྲག་སྨྲ་བའི་སྡེ་བར་ཁས་བླངས་པ་དང། ས་སྟོན་པ་དང་དཔེ་སྟོན་པ་སོགས་མདོ་སྡེ་བར་ཁས་བླངས་ནས་

[020A]༄༅། །སྡེ་བ་བཅོ་བརྒྱད་དུ་ཉན་ཐོས་སྡེ་བ་གཉིས་ཀ་འདུས་པར་འདོད་པ་ནི་འགལ་བ་དང། མདོ་སྡེ་བ་བྱེ་སྨྲའི་ནང་དུ་བསྡུས་ཚུལ་ནི། མདོ་སྡེ་བར་གྱུར་བའི་དགེ་ཚུལ་དགེ་སློང་རྣམས་རྩ་བའི་སྡེ་བ་བཞི་པོ་གང་
རུང་གི་དགེ་ཚུལ་དགེ་སློང་དུ་འདུས་པ་ཙམ་ལ་བྱེད་ན་བསྡུ་བྱ་ཧ་ཅང་རྒྱ་ཆུང་བའི་སྐྱོན་འབྱུང་སྟེ། དབུ་མ་བ་དང་སེམས་ཙམ་པར་གྱུར་བའི་དགེ་ཚུལ་དགེ་སློང་རྣམས་ཀྱང་རྩ་བའི་སྡེ་བ་བཞི་པོ་གང་རུང་གི་དགེ་ཚུལ་དགེ་སློང་དུ་བསྡུས་
པའི་ཕྱིར་དང། དེར་མ་ཟད་ཐེག་ཆེན་གྱི་སྡེ་སྣོད་ཀྱང་སྡེ་བ་བཅོ་བརྒྱད་ཀྱི་གཞུང་དུ་འདུས་པར་ལེགས་ལྡན་འབྱེད་དང་སྤྱན་རས་གཟིགས་རྟུལ་ཞུགས་ཀྱིས་བཤད་པའི་ཕྱིར་ཡང་བསྡུ་བྱ་རྒྱ་ཆུང་བའི་སྐྱོན་འབྱུང་ངོ། །རྟོག་གེ་
འབར་བར་རྩ་བའི་སྡེ་བ་གཉིས་ལས་བཅོ་བརྒྱད་དུ་གྱེས་ཚུལ་དང་པོའི་སྐབས་སུ་བཤད་པའི་གནས་བརྟན་པ་བཅུའི་ནང་ཚན་གྱི་མང་པོས་བཀུར་བ་ལ་སོགས་སྡེ་པ་ལྔས་རྫས་བཏགས་དང་རྟག་མི་རྟག་དང་ཕུང་པོ་ལས་
ངོ་བོ་གཅིག་དང་ཐ་དད་སོགས་གང་དུ་ཡང་བརྗོད་དུ་མེད་པའི་བདག་ཡོད་པར་སྨྲ་ན་ཡང། མི་འཇིག་པའི་རྟག་པ་དང་ཆ་ཤས་མེད་པའི་གཅིག་བུ་དང་གཞན་ལ་མི་ལྟོས་པའི་རང་དབང་ཅན་ཏེ་ཁྱད་ཆོས་གསུམ་ལྡན་གྱི་བདག་
མེད་པར་འདོད་ཅིང། ཐུབ་པའི་ལུང་རྟོགས་ཀྱི་བསྟན་པ་གཅེས་བར་འཛིན་པ་ནི་རང་སྡེའི་གྲུབ་མཐའ་སྨྲ་བ་ཀུན་དང་མཚུངས་པས་གཞན་སྡེ་བ་གཏན་མིན་ལ་ནམ་མཁའ་སོགས་འདུས་མ་བྱས་རྣམས་རྫས་དང་དངོས་
པོར་འདོད་པའི་རང་སྡེ་བ་ཡིན་པས་བྱེ་སྨྲ་ལས་གྲུབ་མཐའ་གཞན་པ་ཡང་མ་ཡིན་ནོ། །གཞི་ཡུལ་གྱི་རྣམ་བཞག་ནི། ཀུན་རྫོབ་དང་དོན་དམ་བདེན་པ་གཉིས་དང། གཟུགས་དང། ཚོར་བ་དང། འདུ་ཤེས་དང། འདུ་བྱེད་དང་

[020B] མིག་དང། རྣ་བ་དང། སྣ་དང། ལྕེ་དང། ལུས་དང། ཡིད་ཀྱི་སྐྱེ་མཆེད་དང། གཟུགས་དང། སྒྲ་དང། དྲི་དང། རོ་དང། རེག་བྱ་དང། ཆོས་ཀྱི་སྐྱེ་མཆེད་དེ་བཅུ་གཉིས་དང། མིག་ནས་ཡིད་ཀྱི་
བར་རྟེན་དང། གཟུགས་ནས་ཆོས་ཀྱི་བར་ཡུལ་དང། མིག་གི་རྣམ་པར་ཤེས་པ་ནས་ཡིད་ཀྱི་རྣམ་པར་ཤེས་པའི་ཁམས་ཀྱི་བར་བརྟེན་པ་སྟེ་བཅོ་བརྒྱད་དང། དམྱལ་བ་དང། ཡི་དྭགས་དང། དུད་འགྲོ་དང། མི་དང། ལྷ་སྟེ་འགྲོ་བ་ལྔ་དང་
ཁམས་དང། རེག་པ་དང། སེམས་པ་དང། སེམས་ཀྱི་ཟས་ཏེ་བཞི་དང། དམིགས་མཚུངས་གང་རུང་གི་སྒོ་ནས་ཟག་པ་རྒྱས་སུ་རུང་མི་རུང་གིས་ཟག་བཅས་ཟག་མེད་གཉིས་དང། འདུས་བྱས་གཟུགས་སོགས་ཕུང་པོ་ལྔ་དང། འདུས་
མ་བྱས་ནམ་མཁའ་དང་སོ་སོར་བརྟག་དགོག་དང་སོ་སོར་བརྟག་མིན་གྱི་དགོག་པ་སྟེ་གསུམ་དང། ཁམས་རེ་གཉིས་ཀྱི་ནང་གི་དྲུག་ཚན་དང་པོའི་ནམ་མཁའི་ཁམས་ནི་སྣང་མུན་གང་རུང་གི་བདག་ཉིད་དུ་གྱུར་བའི་གཟུགས་ཀྱི་སྐྱེ་མཆེད་དང་
རྫས་རྡུལ་ཕྲ་རབ་ནི་ཆ་བཅས་མིན་ཞིང་ཕན་ཚུན་རེག་པ་མིན་པར་འདོད་དོ།། ཡུལ་ཅན་མངོན་སུམ་དང་རྗེས་དཔག་ཚད་མ་དང། ལམ་ནི་ཚོགས་སྦྱོར་མཐོང་སྒོམ་མི་སློབ་ལམ་ལྔ་དང། སྦྱིན་པ་དང། ཚུལ་འཁྲིམས་དང། བཟོད་པ་དང་
བརྩོན་འགྲུས་དང། བསམ་གཏན་དང། ཤེས་རབ་ཀྱི་ཕར་ཕྱིན་ཏེ་དྲུག་དང། འབྲས་བུའི་རྣམ་བཞག་ནི། འཕགས་པ་བརྒྱད་པ་དང། ཆགས་བྲལ་སྔོན་སོང་གི་ཞུགས་པ་དབང་པོ་རྡུལ་རྣོ་གཉིས་དང། དེའི་འབྲས་གནས་གཉིས་དང་
ལྷ་དང་མིའི་རིགས་ནས་རིགས་སྐྱེ་གཉིས་དང། ཚེ་གཅིག་བར་ཆད་གཅིག་པ་དང། ཕྱིར་མི་འོང་བར་འདའ་བ་དང། སྐྱེས་ཙམ་ཉིད་ནས་འདའ་བ་དང། འདུ་བྱེད་དང་བཅས་ཏེ་འདའ་བ་དང། འདུ་བྱེད་མེད་པར་འདའ་བ་དང། འཕར་བ་

[021A]༄༅། །གསུམ་དང། སྲིད་རྩེའི་མཐར་ཐུག་འགྲོ་དང། གཟུགས་མེད་ཉེར་འགྲོ་དང། མཐོང་ཆོས་ཞི་དང། ལུས་མངོན་བྱེད་དང། བསེ་རུ་ལྟ་བུ་སྟེ་དགེ་འདུན་ཉི་ཤུ་དང། རྒྱུན་ཞུགས་ཞུགས་འབྲས་གཉིས་
དང། ཕྱིར་འོང་ཞུགས་འབྲས་གཉིས་དང། ཕྱིར་མི་འོད་ཞུགས་འབྲས་གཉིས་དང། དགྲ་བཅོམ་ཞུགས་འབྲས་གཉིས་ཏེ་བརྒྱད་དང། དགའ་ལྡན་གྱི་གནས་ན་ཞུགས་པ་ལ་སོགས་པའི་མཛད་པ་བཅུ་གཉིས་ལ་ཁྱིམ་པ་དང་
རབ་བྱུང་གི་མཛད་པ་དང། སོ་སྐྱེ་དང་འཕགས་པའི་མཛད་པ་དང། བྱང་སེམས་དང་སངས་རྒྱས་ཀྱི་མཛད་པའི་ཆ་གཉིས་གཉིས་ཕྱེ་བ་རྣམས་རྫོགས་པ་ན་སངས་རྒྱས་ཀྱི་སྐུ་དངོས་ཀྱི་མཛད་པ་རྣམས་ཚར་ཕྱིན་པ་ཡིན་ལ་
ཉན་ཐོས་དང་རང་རྒྱལ་དང་སངས་རྒྱས་ཀྱིས་སྡུག་བསྔལ་གྱི་ཕུང་པོའི་ལྷག་མ་མེད་པའི་མྱང་འདས་མངོན་དུ་མཛད་པ་གསུམ་ཀར་བེ་མ་རིག་རྒྱུན་ཆད་དེ་ཞི་བའི་དབྱིངས་འབའ་ཞིག་ལུས་པར་འདོད་པ་ནི་འབྲས་བུའི་རྣམ་བཞག་
ཡིན་ནོ།། དངོས་སུ་བཅོམ་པའམ་གཞིག་པ་སྟེ་བློས་ཆ་ཤས་སོ་སོར་བསལ་བ་ན་རང་འཛིན་པའི་བློ་འདོར་བ་དང་མི་འདོར་བའི་ཆོས་ནི་རིམ་བཞིན་ཀུན་རྫོབ་དང་དོན་དམ་བདེན་པའི་དོན་ཡིན་ལ། མངོན་པ་སྡེ་བདུན་བཀའ་
མ་ཡིན་ན་མངོན་པའི་སྡེ་སྣོད་མེད་པར་འགྱུར་བ་ལས། དགེ་སློང་སྡེ་སྣོད་གསུམ་པ་ཞེས་གསུངས་པའི་ཕྱིར་སྡེ་བདུན་བཀའ་ཡིན་པ་དང། ལུང་དང་བསྟན་བཅོས་རྣམས་མིང་ཚིག་ཡི་གེ་གསུམ་ཚོགས་པའི་སྒྲ་སྤྱི་ཡིན་པས་
ན་ལྡན་མིན་འདུ་བྱེད་ཡིན་ཞིང། མངོན་སུམ་གྱི་ཚད་མ་ལ་དབང་མངོན་ཡིད་མངོན་རྣལ་འབྱོར་མངོན་སུམ་གསུམ་ཡོད་པ་ཡིན་ནའང་རང་རིག་མངོན་སུམ་མེད་པ་དང། མཚུངས་ལྡན་དང་ལྷན་ཅིག་འབྱུང་བའི་རྒྱུ་འབྲས་སོགས་

[021B] རྣམ་པར་རིག་བྱེད་མ་ཡིན་པའི་གཟུགས་ནི་གཟུགས་མཚན་ཉིད་པ་ཡིན་ལ། དབང་ཤེས་རྣམས་འདྲ་རྣམ་མེད་པར་ཡུལ་ལ་དངོས་སུ་རིག་པ་ཡིན་ནོ། །སྣང་བ་གཟུགས་ཀྱི་གཞི་
དང༑ གཙོ་བོ་སེམས་ཀྱི་གཞི་དང། འཁོར་སེམས་བྱུང་གི་གཞི་དང། གནས་སྐབས་ལྡན་པ་མ་ཡིན་པའི་འདུ་བྱེད་ཀྱི་གཞི་དང། འདུས་མ་བྱས་ཀྱི་གཞི་སྟེ་ལྔ་ཀ་དངོས་པོ་དང་རྫས་སུ་གྲུབ་པ་ཡིན་ཞིང། སངས་རྒྱས་ཀྱི་གཟུགས་ཕུང་དེ་
སངས་རྒྱས་མ་ཡིན་པ་དང། གང་ལ་སྐྱབས་སུ་འགྲོ་བའི་ཡུལ་དུ་གྱུར་བའི་སངས་རྒྱས་ནི་མི་སློབ་པའི་ཆོས་ཁོ་ནར་འདོད་དོ། །སྡེ་བ་སོ་སོའི་ཐུན་མོང་མ་ཡིན་པའི་འདོད་ཚུལ་ནི་སློབ་དཔོན་ལེགས་ལྡན་འབྱེད་ཀྱི་གཞུང་དབུ་མ་སྙིང་པོ་རྩ་
འགྲེལ་དང་སོགས་སྒྲས་ཤེར་སྒྲོན་འགྲེལ་བཤད་དང་གཞུང་ལུགས་ཀྱི་བྱེ་བྲག་བཀོད་པའི་འཁོར་ལོ་དང་སྡེ་བ་ཐ་དད་པ་བསྡུས་པ་རྣམས་ལྟོས་ཤིག་དང་ཤེས་པར་འགྱུར་རོ་ཞེས་པའོ།། བྱེ་བྲག་ཏུ་སྨྲ་བའི་སྐབས་སོ།། །།
ད་ནི་མདོ་སྡེ་ཚད་མར་སྨྲ་བས་མདོ་སྡེ་བ་ཞེས་སོགས་ཀྱི་ཚིག་དོན་འཆད་དེ། གཙོ་བོར་མདོ་སྡེ་ཚད་མར་བྱས་ན་གྲུབ་མཐའ་སྨྲ་བའི་ཉན་ཐོས་སྡེ་བ་ཡིན་པས་ན་མདོ་སྡེ་བ་ཞེས་ཐ་སྙད་འདོགས་པ་དེ་ལ། དབྱེ་ངོ་ནི་མཛོད་རྩ་འགྲེལ་
སོགས་སུ་བཤད་པའི་ལུང་གི་རྗེས་འབྲང་དང་མདོ་དང་སྡེ་བདུན་སོགས་སུ་བཤད་པའི་རིགས་པའི་རྗེས་འབྲང་གཉིས་དང། གཟུང་འཛིན་གྲངས་མཉམ་གཅིག་ཅར་བ་དང། རིམ་འབྱུང་བ་དང། སྣ་ཚོགས་གཉིས་མེད་པ་སྟེ་རྣམ་པ་
འདོད་ཚུལ་གྱི་སྒོ་ནས་གསུམ་ཡོད་དོ། །གཞིའི་འདོད་ཚུལ་ནི། དོན་དམ་པ་དང་ཀུན་རྫོབ་ཀྱི་བདེན་པ་གཉིས་ནི་རིམ་བཞིན་དོན་དམ་པར་དོན་བྱེད་ནུས་པ་དང་དེ་ལྟར་མི་ནུས་པའི་ཆོས་སོ།། ཕུང་པོ་ལྔ་དང་བྲྠོ་བརྒྱད་དང་སྐྱེ་མཆེད་བཅུ་

[022A]༄༅། །གཉིས་ཀྱི་འདོད་ཚུལ་ཕལ་ཆེར་བྱེ་སྨྲ་དང་མཐུན་ཀྱང། ཕུང་པོ་བཏགས་ཡོད་དུ་འདོད་པས་གཟུགས་དང་གཟུགས་ཕུང་ཡིན་ཁྱབ་མཉམ་མ་ཡིན་པ་དང། མིག་དང་མིག་ཁམས་གཉིས་ལ་མུ་བཞི་
ཡང་འདོད་དམ་སྙམ་མོ། །འདུས་བྱས་ཕུང་པོ་ལྔ་དང་འདུས་མ་བྱས་གསུམ་མམ་བཞིའི་ཐ་སྙད་ཀྱང་ཡོད་མོད་ཀྱི། དེ་དག་ཏུ་གྲངས་ངེས་པ་མ་ཡིན་ཏེ། སྒྲ་སྤྱི་དོན་སྤྱི་དང་གཞི་མཐུན་དང། གཅིག་དང་ཐ་དད་དང་འདས་པ་
དང་མ་འོངས་པ་སོགས་འདུས་མ་བྱས་མང་པོ་ཡོད་པས་སོ། །ཞེས་པ་ནི་གཞིའི་རྣམ་བཞག་གོ། ལུས་དང་ཚོར་བ་དང་སེམས་དང་ཆོས་དྲན་པ་ཉེར་བཞག་བཞི་དང། ཀུན་ཉོན་སྐྱེས་པ་སྤོང་བ་དང། མ་སྐྱེས་པ་མི་སྐྱེད་པ་དང་
རྣམ་བྱང་སྐྱེས་པ་འཕེལ་བར་བྱེད་པ་དང། མ་སྐྱེས་པ་སྐྱེད་པར་བྱེད་པའི་ཡང་དག་བར་སྤོང་བ་བཞི་དང། འདུན་པ་དང་བརྩོན་འགྲུས་དང་སེམས་དང་དབྱོད་པའི་རྫུ་འཕྲུལ་གྱི་རྐང་པ་བཞི་དང། དད་པ་དང་རྩོན་འགྲུས་དང་དྲན་པ་
དང་ཏིང་ངེ་འཛིན་དང་ཤེས་རབ་ཀྱི་དབང་པོ་ལྔ་དང། དད་པ་ནས་ཤེས་རབ་ཀྱི་སྟོབས་ལྔ་དང། དྲན་པ་དང་ཆོས་རབ་ཏུ་རྣམ་འབྱེད་དང་བརྩོན་འགྲུས་དང་དགའ་བ་དང་ཤིན་སྦྱངས་དང་ཏིང་ངེ་འཛིན་དང་བཏང་སྙོམས་ཡང་དག་
བྱང་ཆུབ་ཀྱི་ཡན་ལག་བདུན་དང། ཡང་དག་པའི་ལྟ་བ་དང་རྟོག་པ་དང་ངག་དང་ལས་མཐའ་དང་འཚོ་བ་དང་རྩོལ་བ་དང་དྲན་པ་དང་ཏིང་ངེ་འཛིན་ཡང་དག་འཕགས་ལམ་ཡན་ལག་བརྒྱད་དེ་བྱང་ཕྱོགས་སོ་བདུན་དང་
གཟུགས་ཅན་གཟུགས་ལ་བལྟ་བ་དང་གཟུགས་མེད་གཟུགས་ལ་བལྟ་བ་དང་གཟུགས་སྡུག་པ་དང་ནམ་མཁའ་མཐའ་ཡས་དང་རྣམ་ཤེས་མཐའ་ཡས་དང་ཅི་ཡང་མེད་དང་སྲིད་རྩེ་དང་འགོག་པའི་རྣམ་ཐར་ཏེ་བརྒྱད་དང་

[022B] རྟོགས་རིགས་མི་འདྲ་བ་མེད་ཀྱང་བརྩེ་བ་སྙིང་རྗེ་ཆེན་པོ་སོགས་དང་ས་དང་ཕར་ཕྱིན་སོགས་ཀྱིས་ཐེག་ཆེན་མཆོག་ཏུ་བྱེད་
པ་ན་ལམ་གྱི་རྣམ་བཞག་སྟེ། ཕལ་ཆེར་མཛོད་དང་མཐུན་ནོ།། ཉན་རང་གཉིས་ལ་ཞུགས་གནས་བརྒྱད་དང་ཉན་ཐོས་ལ་དགེ་འདུན་ཉི་ཤུ་དང་རང་རྒྱལ་ལ་ཚོགས་ན་སྤྱོད་པ་དང་བསེ་རུ་ལྟ་བུ་གཉིས་དང་རྫོགས་པའི་སངས་རྒྱས་ཀྱང་
མཛོད་ལྟར་འདོད་པ་ནི་འབྲས་བུའི་རྣམ་བཞག་ཡིན་ནོ། །རྒྱུ་རྐྱེན་ཚོགས་ཤིང་འདུས་བྱས་པའི་དངོས་པོ་རྣམས་སྐད་ཅིག་མ་དང། མངོན་པ་སྡེ་བདུན་བཀའ་མ་ཡིན་པར་བྱས་ཤིང། མངོན་པའི་སྡེ་སྣོད་དུ་གྱུར་བའི་བཀའ་ནི་མདོ་སྡེ་དང་
འདུལ་བའི་སྡེ་སྣོད་ཀྱི་ནང་དུ་གནས་པའི་ཆོས་རྣམས་ཀྱི་རང་དང་སྦྱིའི་མཚན་ཉིད་ཐོར་བུར་འཆད་པའི་མདོ་རྣམས་ཡིན་ལ། བཀའ་བསྟན་ལ་སོགས་པའི་ལུང་ནི་ཚིག་གི་རང་བཞིན་ཡིན་པས་གཟུགས་སུ་འདུས་སོ།། ཕྲ་རབ་རྡུལ་
ལ་ཕྱོགས་ཆ་ཡོད་པར་འདོད་པ་དང་མེད་པར་འདོད་པ་གཉིས་དང། རྣམ་རིག་མིན་པའི་གཟུགས་རྫས་སུ་མེད་ཅིང་མིག་དབང་གཟུགས་ཅན་ཚང་མ་མིན་པ་དང། འདུས་མ་བྱས་ཀྱི་ཆོས་རྣམས་དངོས་པོར་མེད་ཅིང་ལྡན་མིན་འདུ་བྱེད་བེམ་
པོ་སྟེ་རྫས་སུ་མེད་པའི་བཏགས་ཡོད་དང། དབང་པོའི་ཤེས་པ་ནི་ཡུལ་གྱི་འདྲ་རྣམ་དང་ལྡན་ཞིང། དེ་ལ་ལུགས་གསུམ་སྟེ། ཁྲ་བོ་ལ་ལྟས་པའི་ཚེ་སྔོ་སེར་དཀར་དམར་སོགས་གཟུང་བའི་རྣམ་པ་དང་གྲངས་མཉམ་པའི་མིག་
གི་རྣམ་ཤེས་རིགས་མཐུན་དུ་མ་གཅིག་ཅར་སྐྱེ་བར་འདོད་པ་དང། དེའི་ཚེ་དེ་དང་གྲངས་མཉམ་པའི་རྣམ་ཤེས་རིགས་མཐུན་དུ་མ་རིམ་གྱིས་སྐྱེ་བར་འདོད་པ་དང། དེའི་ཚེ་ཁྲ་བོའི་སྟེང་གི་ཁ་དོག་སྣ་ཚོགས་པ་རྣམ་ཤེས་གཅིག་ལ་

[023A]༄༅། །འཆར་བ་མི་འགལ་བས་ན་ཁྲ་བོའི་རྣམ་ཅན་གྱི་རྣམ་ཤེས་གཅིག་བུ་སྐྱེ་བར་འདོད་པ་དང་གསུམ་མོ། །དེ་དག་ལས་དང་པོ་ལ་ལུང་རིགས་ཀྱི་རྗེས་འབྲང་གཉིས་ཀ་ཡོད་ལ། བར་བ་ནི་ལུང་གི་
རྗེས་འབྲང་གི་མདོ་སྡེ་བ་ཁོ་ནའི་ལུགས་སུ་བཤད་དེ། སྒྲུབ་བྱེད་གསལ་བར་མ་བཤད་པས་ན་བརྟག་དགོས་སོ།། རྒྱུ་འབྲས་མཚན་ཉིད་པ་ལ་དུས་མི་མཉམ་པ་ཞིག་དགོས་ལ། དགྲ་བཅོམ་པ་ཡིན་ན་སྦངས་རྟོགས་
ལས་མི་མཉམ་པས་ཁྱབ་ཅིང། བསམ་གཏན་དང་པོ་གསུམ་གྱི་ཡན་ལག་གི་བདེ་པ་ནི་ལུས་ཤེས་སུ་གྱུར་བའི་ཚོར་བ་ཡིན་པས་ན་སྒོམ་སྟོབས་ཀྱིས་བསྐྱེད་པའི་ལུས་ཤེས་ནི་བསམ་གཏན་གྱི་ཡན་ལག་ཏུ་རུང་ངོ། །
མངོན་སུམ་ལ་དབང་མངོན་ཡིད་མངོན་རྣལ་འབྱོར་མངོན་སུམ་རང་རིག་མངོན་སུམ་བཞི་དང། སེམས་ཅན་གྱི་མངོན་སུམ་གྱི་སྣང་ཡུལ་ལ་མི་རྟག་པ་ཡིན་དགོས་པའི་ཕྱིར། བདག་མེད་རྟོགས་པའི་རྣལ་འབྱོར་མངོན་སུམ་
གྱིས་བདག་གིས་དབེན་པའི་འདུ་བྱེད་དངོས་སུ་དང་བདག་མེད་ཤུགས་ལ་རྟོགས་སོ།། བྱང་འཕགས་ལ་མཉམ་བཞག་པ་ཡིན་དགོས་པ་ནི་མཛོད་ལུགས་དང་མཐུན་ཀྱང། སངས་རྒྱས་ཀྱི་ཆོས་སྐུ་དང་གཟུགས་
ཕུང་གཉིས་ཀ་སངས་རྒྱས་སུ་འདོད་པ་ནི་མི་འདྲ་བའི་ཁྱད་པར་ཡིན་ནོ།། ཞེས་པའོ།། མདོ་སྡེ་བའི་སྐབས་སོ།། །།འཁོར་ལོ་དང་པོའི་དོན་བཞིན་དོན་སྨྲ་དང། ཞེས་སོགས་ཀྱི་ཚིག་དོན་ནི། འདིར་བསྟན་
འཁོར་ལོ་དང་པོའི་དོན་བཞིན་དུ་དོན་སྨྲ་སྡེ་གཉིས་དང། རིམ་པ་ལྟར་འདིར་བསྟན་འཁོར་ལོ་བར་བ་དང་ཐ་མའི་བཤད་ལུགས་བཞིན་དུ་དབུ་མ་བ་དང་སེམས་ཙམ་པའི་ལུགས་གཉིས་བཞག་པའི་ཕྱིར་ན་གྲུབ་མཐའ་

[023B] ཐེག་ཆེན་ལ་ཐེག་དམན་དང་མི་འདྲ་བའི་ཁྱད་པར་མང་པོ་ཡོད་པ་རྣམས་
མཁས་པ་རྣམས་ཀྱིས་ཐེག་ཆེན་གྱི་མདོ་དང་སྔགས་ཀྱི་ལུགས་གཉིས་སུ་བསྡུས་ཏེ་བཤད་པ་ཡིན་ཏེ། མདོ་སྔགས་རེ་རེའང་དབུ་མ་བ་དང་སེམས་ཙམ་པའི་ལུགས་སུ་བཀྲལ་བ་གཉིས་གཉིས་ཡོད་པའི་ཕྱིར་རོ།། རྒྱལ་བས་
ལུང་བསྟན་པའི་ཤིང་རྟ་ཆེན་པོ་གཉིས་ཀྱིས་རྒྱལ་ཚབ་བྱམས་མགོན་དང་རྗེ་བཙུན་འཇམ་དབྱངས་གཉིས་ཀྱི་བཀའ་དྲིན་གྱིས་མདོ་སྡེ་དགོངས་འགྲེལ་དང་བློ་གྲོས་མི་ཟད་པའི་མདོ་བཞིན་དུ་སེམས་ཙམ་པ་དང་དབུ་མ་པའི་
ཤང་རྟའི་སྲོལ་གསར་དུ་ཕྱེ་བ་དང། བོད་སྔ་རབས་པ་རྣམས་ལ་ཀླུ་སྒྲུབ་ཐོགས་མེད་དབྱིག་གཉེན་ཕྱོགས་གླང་སྟེ་ཤིང་རྟ་སྲོལ་འབྱེད་བཞིར་གྲགས་པ་མི་འཐད་པ་དང། རང་ལུགས་ལ་ཀླུ་སྒྲུབ་ཐོགས་མེད་རྗེ་བཙུན་བྱམས་པ་
སྟེ་ཤིང་རྟ་སྲོལ་འབྱེད་གསུམ་རུང་བར་མཁས་པ་རྣམས་བཞེད་དོ། །དབུ་སེམས་གཉིས་ཀྱིས་ཕལ་ཆེར་རྒྱ་ཆེ་བའི་ལམ་ལ་འདོད་པ་མཐུན་ཞིང་ཟབ་མོ་སྟོང་པ་ཉིད་ལ་འདོད་པ་མཐུན་པ་མིན་ནོ། །ཁམས་གསུམ་པོ་ཐམས་ཅད་
རྣམ་རིག་ཉིད་དང་སེམས་ཙམ་དུ་སྨྲ་བས་ན་རྣམ་རིག་པ་དང་སེམས་ཙམ་པ་ཞེས་བྱའོ། །དབྱེ་བ་ནི་ས་སྡེ་སོགས་ལུང་གི་རྗེས་འབྲང་དང་མདོ་དང་སྡེ་བདུན་ནས་བཤད་པའི་རིགས་པའི་རྗེས་འབྲང་གཉིས་དང། དབང་ཤེས་ཀྱི་
གཟུང་རྣམ་བདེན་པར་ཡོད་པར་འདོད་པའི་རྣམ་བདེན་པ་དང། དེ་རྫུན་པར་འདོད་པའི་རྣམ་རྫུན་པ་གཉིས་སོ།། འདིར་བསྟན་འཁོར་ལོ་གསུམ་ལས་ལེགས་ཕྱེའི་ཆོས་འཁོར་ནི་སྒྲ་ཇི་བཞིན་པའི་ངེས་དོན་དང་གཞན་གཉིས་ནི་སྒྲ་ཇི་

[024A]༄༅། །བཞིན་མ་ཡིན་པའི་དྲང་པའི་དོན་ནོ། །དྲང་དོན་དང་ངེས་དོན་གང་གིས་བྱེད་སྙམ་ན། རྟོན་པ་བཞི་དང་རིགས་པ་བཞིས་ཚིག་དོན་གཉིས་དང། དགོངས་པ་ཅན་བཞི་དང་ལྡེམ་དགོངས་
བཞིས་གསུང་རབ་ལ་དྲང་ངེས་འབྱེད་དོ།། འདིར་བསྟན་འཁོར་ལོ་དང་པོ་ནི་སྒྲ་ཇི་བཞིན་པ་མ་ཡིན་པའི་དྲང་དོན་ཡིན་ཏེ། ཀུན་བཏགས་རང་གི་མཚན་ཉིད་ཀྱིས་མ་གྲུབ་པར་སྟོན་པ་དང་གཟུང་འཛིན་རྫས་
གཞན་དུ་མ་གྲུབ་པར་སྟོན་པའི་ལུང་དང། ཀུན་བཏགས་རང་གི་མཚན་ཉིད་ཀྱིས་མ་གྲུབ་པར་སྒྲུབ་པ་དང། ཕྱི་རོལ་གྱི་དོན་མེད་པར་སྒྲུབ་པའི་རིགས་པས་གནོད་པའི་ཕྱིར་དང། ཀུན་བཏགས་ཐ་སྙད་དུ་ཡོད་
པ་དང། ཕྱི་དོན་སྣང་བྱེད་ཀྱི་བག་ཆགས་ལ་བརྟེན་ནས་ཕྱི་རོལ་དོན་སྣང་གི་རྣམ་ཤེས་འབྱུང་བ་ལ་དགོངས་པའི་ཕྱིར་དང། རེ་ཞིག་ཆོས་ཀྱི་བདག་མེད་སྟོན་མི་རུང་བའི་འདུལ་བྱ་རྣམས་གང་ཟག་གི་བདག་མེད་རྟོགས་
པ་ལ་བཞུགས་པའི་ཆེད་དུ་ཡིན་པའི་ཕྱིར་རོ། །འདིར་བསྟན་འཁོར་ལོ་བར་བ་ཐེག་ཆེན་གྱི་ཟབ་ལམ་རྒྱས་པར་སྟོན་པའི་མདོ་དེ་སྒྲ་ཇི་བཞིན་པ་མིན་ཏེ། ཆོས་ཐམས་ཅད་ངོ་བོ་ཉིད་མེད་པར་གསུངས་པ་ནི་མཚན་
ཉིད་གསུམ་གྱི་ངོ་བོ་ཉིད་མེད་པ་ལ་དགོངས་པའི་ཕྱིར་དང། ངོ་བོ་ཉིད་མེད་པར་གསུངས་པ་སྒྲ་ཇི་བཞིན་པར་མི་རུང་བའི་ཕྱིར་དང། སྒྲ་ཇི་བཞིན་པར་གཟུང་ན་མཚན་ཉིད་གསུམ་ཀ་ལ་སྐུར་འདེབས་སུ་འགྱུར་
བའི་ཕྱིར་རོ། །མཚན་ཉིད་གསུམ་ཇི་ལྟར་ངོ་བོ་ཉིད་མེད་པ་དེ་ལྟར་མ་སྐྱེས་པ་སོགས་ཀྱི་ཕྱིར་མ་སྐྱེས་པ་སོགས་སུ་གསུངས་ཤིང། སྐྱེ་བ་མེད་པའི་ཆོས་ལ་བཟོད་པ་ཐོབ་པར་གསུངས་པ་ནི། འཁོར་བ་ལ་

[024B] སྐྱེས་ཟིན་སླར་ཡང་དེ་ཉིད་དུ་སྐྱེ་བ་མེད་པ་དང། ཆོས་སྔོན་མེད་པ་གཞན་སྐྱེ་བ་མེད་པ་དང། ཀུན་བཏགས་ལ་རང་མཚན་གྱིས་སྐྱེ་བ་མེད་པ་དང། གཞན་དབང་ལ་རང་དབང་པའི་སྐྱེ་བ་
མེད་པ་དང། ཡོངས་གྲུབ་ལ་གཞན་འགྱུར་གྱི་སྐྱེ་བ་མེད་པ་དང། ཟད་ཤེས་ཐོབ་པ་ལ་ཀུན་ཉོན་སྐྱེ་བ་མེད་པ་དང། ཆོས་སྐུ་ལ་ཁྱད་པར་དུ་འགྲོ་བའི་སྐྱེ་བ་མེད་པ་སྟེ་དགོངས་གཞི་བརྒྱད་ཀྱིས་སོ། །སོགས་སྒྲས་མཐར་
ཐུག་ཐེག་པ་གཅིག་དང། ཡོད་མིན་མེད་མིན་སོགས་སུ་གསུངས་པའི་དགོངས་གཞི་བསྡུས་པར་བཤད་དོ། །གཟུང་འཛིན་རྫས་གཞན་དུ་མེད་པ་དང་རྒྱུ་འབྲས་དང་མཚན་མཚོན་སོགས་ཀྱི་བྱ་བྱེད་ཀྱི་ཆ་བདེན་པར་མེད་པ་
ལ་དགོངས་ནས་ཆོས་ཐམས་ཅད་བདེན་པར་མེད་པ་དེར་བཤད་ཅེས་སློབ་དབོན་ཆོས་གྲགས་ཀྱང་གསུངས་སོ། །དེར་རང་མཚན་ཞེས་པ་དཔེ་དག་མ་དག་དཔྱད་དགོས་ཏེ། འགྲེལ་བར་དེ་ལ་བཤད་པ་མ་བྱས་པའི་ཕྱིར་དང་
གཟུང་འཛིན་གཉིས་སུ་སྣང་བ་ལྟར་མེད་པ་ལ་དགོངས་པར་བཤད་པའི་ཕྱིར་རོ། །གལ་ཏེ་དཔེ་དག་པ་ཡིན་ན། གཟུང་འཛིན་རང་མཚན་ཞེས་ཡར་སྦྱོར་རམ། རང་མཚན་རྒྱུ་འབྲས་ཞེས་མར་སྦྱོར་བ་གང་ཡིན་དང་
དོན་བཤད་ལུགས་ཀྱང་གང་ཡིན་དཔྱད་དགོས་སོ། །སྔ་མ་ལུང་གི་རྗེས་འབྲང་སེམས་ཙམ་པས་ཁམས་ཏེ་རིགས་ནི་ནུས་པ་སོ་སོར་ངེས་ཤིང་བདེན་པར་གྲུབ་པའི་ཕྱིར་ཐེག་པ་གསུམ་གྱི་རིགས་སོ་སོར་ངེས་པ་དང་རིགས་
ཆད་པའི་གང་ཟག་གསུང་རབ་ལ་ཐོས་སོགས་ཀྱིས་ཞུགས་ཀྱང་སྐྱོ་ཤིང་སོགས་དང་ངེས་འབྱུང་གི་བསམ་པ་གཏན་ནས་མི་སྐྱེ་བར་འདོད་དོ། །ཕྱི་མ་རིགས་པའི་རྗེས་འབྲང་སེམས་ཙམ་པས་སྒྲིབ་པ་མི་རྟག་པ་ཡིན་པ་དང་

[025A]༄༅། །དེ་གཞོམ་བྱེད་ཀྱི་ཐབས་ཡོད་པ་དང། ཐབས་དེ་ཤེས་མཁན་ཡོད་པ་དང། དེ་སྟོན་མཁན་ཡོད་པ་དང། དེ་ལ་དོན་གཉེར་སྐྱེ་བ་སྲིད་པའི་ཕྱིར་རིགས་ཆད་པ་མེད་པར་མ་ཟད་མཐར་
ཐུག་ཐེག་པ་གཅིག་ཏུའང་འགྲུབ་པ་ཡིན་ནོ། །ཀུན་བཏགས་བདེན་གྲུབ་ཏུ་འཛིན་པ་སྒྲོ་འདོགས་དང་མཚན་ཉིད་གཞན་གཉིས་པོ་བདེན་མེད་དུ་འཛིན་པ་སྐུར་འདེབས་དང་དེ་གཉིས་ལས་བཟློག་པ་ཆོས་རྣམས་སྒྲ་
རྟོག་གི་གཞིར་རང་མཚན་གྱིས་མ་གྲུབ་པར་རྟོགས་པའི་ལམ་ནི་དབུ་མའི་ལམ་ཡིན་ནོ། །དངོས་པོ་ཀུན་བདེན་པར་གྲུབ་ན་བྱེད་པ་པོ་གང་ཟག་ཀུན་རྫོབ་ཏུ་ཡོད་ཅེས་བཤད་པའི་དོན་ཅི་ཡིན་ཞེ་ན། ཀུན་རྫོབ་དང་དོན་
དམ་པ་སྟེ་བདེན་པ་གཉིས་སུ་ཡོད་པར་འཇོག་ཚུལ་གཉིས་ཡོད་པ་ལས། འཇོག་ཚུལ་དང་པོ་ནི་དབུ་མ་པ་དང་སེམས་ཙམ་པས་དོན་དམ་པར་ཡོད་མེད་རྩོད་པའི་དོན་དམ་དང་ཀུན་རྫོབ་ཏུ་ཡོད་པ་ཡིན་ལ་
འཇོག་ཚུལ་གཉིས་པ་ནི། ཀུན་ནས་ཉོན་མོངས་པ་སློང་དུ་རུང་བ་དང་མིང་དང་བརྡའི་ཐ་སྙད་ཀྱིས་བཏགས་པའི་ངོ་བོ་ཉིད་དང་ཐ་སྙད་འདོགས་པའི་མཚན་མའི་གཞིར་གྱུར་བ་ཡིན་མིན་གྱིས་ཀུན་རྫོབ་དང་
དོན་དམ་བར་ཡོད་པར་གསུངས་པ་ཙམ་ཡིན་ནོ། །རྫས་ཡོད་བཏགས་ཡོད་ལ་ཡང་གཉིས་སོགས་ཀྱི་དབྱེ་བ་ཡོད་པའི་ཕྱིར། ཚིག་སྐམ་དྲངས་ནས་དངོས་པོ་རྫུན་པར་གྲུབ་པར་འཁྲུལ་ལོ། །སྒྲ་རྟོག་གིས་
གནས་ཚུལ་མ་ཡིན་པར་སྒྲོ་བཏགས་པའི་ཆ་ནི་ཀུན་བཏགས་ཡིན་ལ། དབྱེ་ན་མཚན་ཉིད་ཡོངས་སུ་ཆད་པའི་ཀུན་བཏགས་དང་རྣམ་གྲངས་པའི་ཀུན་བཏགས་གཉིས་སོ། །དེ་གཉིས་ལ་མེད་པ་དང་མ་སྐྱེས་

[025B] གཉིས་སྣང་འཁྲུལ་བའི་གྮིའམ་གཉིས་སྣང་འཁྲུལ་བའི་ངོ་བོ་ནི་གཞན་དབང་ཡིན་ལ། དབྱེན་དག་པའི་གཞན་དབང་དང་མ་དག་པའི་གཞན་དབང་གཉིས་སོ། དེ་གཉིས་ལ་རིམ་བཞིན་རྣམ་
པར་མི་རྟོག་པའི་ཡེ་ཤེས་དང་ཉོན་མོངས་རྣམས་འཇོག་གོ། བདག་གཉིས་སུ་ཀུན་བཏགས་བ་ལྟར་གྲུབ་པས་སྟོང་པའི་དེ་བཞིན་ཉིད་ནི་ཡོངས་གྲུབ་དང། དེ་ལ་དབྱེ་ན། བདག་མེད་གཉིས་དང། དེ་རེ་རེ་ལའང་སྟོང་ཉིད་ཉི་ཤུ་སོགས་
ཡོད་དོ། །སྒྲས་བརྗོད་ཀྱིས་དབྱེ་ན། སྟོང་ཉིད་དོན་དོན་དམ་དང། མྱང་འདས་ཐོབ་པ་དོན་དམ་དང། ལམ་བདེན་སྒྲུབ་པ་དོན་དམ་དང་གསུམ་ཡོད་དོ། སྣོད་བཅུད་ཀྱི་འཇིག་རྟེན་གྱི་ཁམས་ཆགས་པ་དང་འཇིག་པ་དང་གནས་པ་སོགས་
མདོན་པ་འོག་མ་དང་ཆ་འདྲ་ཡང། འདོད་པ་སོ་དྲུག་དང་གནས་རིགས་བཅོ་བརྒྱད་ཀྱི་གཟུགས་ཁམས་དང། རིའི་དབྱིབས་ལ་སོགས་པ་འདྲ་བ་མིན་ཞིང། ངེས་པའི་ལས་འདག་པ་སོགས་དང། ཕུང་པོ་ལྔ་ལ་སོགས་པའི་དབྱེ་
ཚུལ་དང་དགེ་བ་ལ་སོགས་པའི་དབྱེ་བ་མི་འདྲ་བ་ཡང་སྔར་བཤད་པ་ལྟར་མང་པོ་ཡོད་དོ། །ཤེས་བྱར་ཀུན་རྫོབ་དང་དོན་དམ་བདེན་པ་གཉིས་སུ་ངོ་བོ་གཅིག་ལ་ལྡོག་པ་ཐ་དད་པས་དབྱེ་བ་ལས། ཀུན་ཉོན་སྐྱེ་རུང་གི་དམིགས་པའི་ཆ་ནས་
བཞག་པའི་ཐ་སྙད་པའི་ཆོས་དེ། ཀུན་རྫོབ་བདེན་པའི་ངོ་བོ་དང། རྣམ་གྲངས་ནི། ཐ་སྙད་བདེན་པ་དང་གཞིའི་ཆོས་སོགས་སོ། །སྒྲས་བརྗོད་ཀྱིས་དབྱེ་ན། ཀུན་བཏགས་བཏགས་པའི་ཀུན་རྫོབ་དང། གཞན་དབང་ཤེས་པའི་ཀུན་
རྫོབ་དང། ཡོངས་གྲུབ་བརྗོད་པའི་ཀུན་རྫོབ་སྟེ་གསུམ་མོ། །རྣམ་དག་ལམ་གྱི་དམིགས་པ་མཐར་ཐུག་དེ། དོན་དམ་བདེན་པའི་ངོ་བོ་དང། རྣམ་གྲངས་ནི། ཆོས་ཉིད་དང་དེ་ཉིད་སོགས་དང། དབྱེ་བ་ནི་སྔར་བཤད་ཟིན་ཏོ། །རང་གི་

[026A]༄༅། །ཞལ་བྱ་མངོན་གྱུར་དང་ལྐོག་གྱུར་གྱི་དབང་གིས་ཚད་མར་མངོན་སུམ་དང་རྗེས་དཔག་གཉིས་སུ་དབྱེ་བ་དང། མངོན་སུམ་ལ་རིགས་པའི་རྗེས་འབྲང་ལྟར་ན་དབང་མངོན་ཡིད་མངོན་རང་རིག་མངོན་སུམ་རྣལ་
འབྱོར་མངོན་སུམ་བཞི་དང། ལུང་གི་རྗེས་འབྲང་ལྟར་ན་དབང་མངོན་ཡིད་མངོན་འཇིག་རྟེན་པའི་མངོན་སུམ་དག་པའི་མངོན་སུམ་བཞི་དང། དབང་མངོན་ས་འོག་མ་པའི་རྒྱུད་ཀྱིས་བསྡུས་པ་ནི་གཟུང་འཛིན་རྫས་གཞན་དུ་སྣང་བས་
འཁྲུལ་བར་འདོད་དོ། །མིང་བརྡ་མ་སྦྱར་བའི་སྔ་རོལ་ཏུ་ལྟོ་ལྡིར་བལ་དེ་བུམ་པའོ་སྙམ་པའི་བློ་སྐྱེ་བ་མེད་པའི་ཕྱིར་ཆོས་དེའི་བདག་ཉིད་དུ་འགལ་བའི་རིགས་པ་དང། ཆོས་དེའི་མིང་མང་བའི་ཕྱིར་དོན་གཅིག་བདག་མང་པོར་འགལ་
པའི་རིགས་པ་དང། མིང་གཅིག་དོན་གཅིག་བུར་འཇུག་པ་མ་ངེས་པའི་ཕྱིར་བདག་འདྲེས་པར་འགལ་པའི་རིགས་པས་ཆོས་རྣམས་མིང་བརྡའི་གཞིར་རང་གི་མཚན་ཉིད་ཀྱིས་མ་གྲུབ་པར་སྒྲུབ་པོ། །མིང་ཚོལ་བ་དང། དོན་ཚོལ་
བ་དང། ངོ་བོ་ཉིད་དུ་འདོགས་པ་ཚོལ་བ་དང། ཁྱད་པར་དུ་འདོགས་པ་ཚོལ་བ་བཞིས་བཙལ་བ་བཞིན་མེད་པའི་ཕྱིར་མིང་བརྡའི་གཞི་དེར་རང་གི་མཚན་ཉིད་ཀྱིས་གྲུབ་པ་དེ་མེད་དོ། །ལྷན་ཅིག་དམིགས་པ་ངེས་པའི་ཕྱིར་
སྔོན་པོ་དང་སྔོན་འཛིན་དེ་རྫས་གཞན་མིན་ནོ། །རྡུལ་ཕྲ་རབ་གཅིག་ལ་ཕྱོགས་བཞི་སྟེང་འོག་ནས་ཕྲ་རྡུལ་དྲུག་གིས་བསྐོར་བའི་ཚེ་དབུས་རྡུལ་གྱི་ཤར་ངོས་ནུབ་ཕྱོགས་ལ་མི་བལྟ་ན་ཆ་ཤས་སུ་འགྱུར་ཞིང་
བལྟས་ན་ཤར་རྡུལ་གྱི་གོ་སར་ནུབ་རྡུལ་ཡང་ཡོད་པར་འགྱུར་བས་རྡུལ་ཇི་ཙམ་བསགས་ཀྱང་རགས་པར་མི་འགྱུར་རོ། །རྡུལ་ཕྲ་རབ་ཡིན་ཀྱང་བྱེ་སྨྲའི་འདོད་པ་ལྟར་ཆ་མེད་མིན་པ་ཅི་ཞིག་འགལ། མཁས་པ་མང་

[026B] །ཕྱི་དོན་ཡོད་ན་མཉམ་བཞག་ཡེ་ཤེས་ཀྱི་ངོར་ཡོད་དགོས་པ་ལ་མེད་པའི་ཕྱིར་དང། རླན་ཤེས་ཕོར་གང་ལྟ་བུའི་དངོས་པོ་གཅིག་ལ་ལས་ཅན་གྱི་ལྷ་མི་ཡི་
དྭགས་ལྟ་བུའི་ཡིད་དེ་རྣམ་ཤེས་ཀྱིས་མཐོང་ཚུལ་མི་འདྲ་བ་མང་པོ་ཡོད་པའི་ཕྱིར་དང། སྐྱེས་བུ་གཅིག་གི་བྱང་གཟུགས་དེ་དགྲ་གཉེན་ལ་ཡིད་དུ་འོང་མི་འོང་དུ་མར་སྣང་བ་དང། སྦྱོར་བ་སྟེ་རྣལ་འབྱོར་བ་ལ་མོས་པ་ལྟར་ས་ཆུར་སྣང་བ་ལ་སོགས་
པ་དང། རྨི་ལམ་ལ་སོགས་པ་དང་མཚུངས་པའི་ཕྱིར་ཕྱི་དོན་མེད་ཅིང། གཟུགས་སོགས་སེམས་ཀྱི་བདག་ཉིད་ཙམ་དུ་བདེན་པར་ཡོད་དོ། །གཟུགས་སོགས་དོན་རྣམས་རྟོག་པའི་ཞེན་གཞིར་རང་མཚན་གྱིས་མེད་པས་རྟོག་མེད་དབང་
ཤེས་ལ་སྒྲ་རྟོག་གི་གཞིར་རང་མཚན་གྱིས་གྲུབ་པ་དེར་སྣང་བ་འཁྲུལ་བར་གྲུབ་པས་ན་གཟུགས་སོགས་དབང་ཤེས་དེ་དང་རྫས་གཞན་ཡིན་པ་ཁེགས་སོ། །ཆོས་ཀྱི་བདག་འཛིན་ནི་སྤང་བྱ་ཐམས་ཅད་ཀྱི་རྟེན་ཏེ་གཞི་རྩ་མཐར་ཐུག་
ཡིན་པའི་ཕྱིར་ཆོས་ཀྱི་བདག་འཛིན་འདི་བསལ་ན་ཉོན་སྒྲིབ་ཤེས་སྒྲིབ་ཀྱིས་བསྡུས་པའི་ཀུན་རྟོག་བརྒྱ་སྟེ་མང་པོ་དང་སོགས་སྒྲས་བསྡུས་པ་དེ་དག་གི་ས་བོན་བག་ཆགས་དང་བཅས་པ་ཐམས་ཅད་ལྡོག་པར་འགྱུར་རོ། འཇུག་པའི་
ཤེས་པར་རགས་པར་སྣང་བ་དེ་རྣམ་བདེན་རྫུན་གཉིས་ཀྱིས་རྩོད་པའི་གཞི་ཡིན་ཞིང། རྩོད་ཚུལ་ནི་སྣང་བ་ལྟར་དུ་བདེན་མི་བདེན་ནམ་ཡོད་མེད་དམ། སྣང་བདེ་ལ་རྨོངས་པ་སྟེ་མ་རིག་པས་མ་བསླད་པ་དང་བསླད་པ་ལ་མི་མཐུན་པས་
རྣམ་བདེན་རྫུན་གཉིས་རྩོད་པ་ཡིན་གྱི། དབུ་སེམས་གཉིས་ཀྱིས་ཡིན་མིན་རྩོད་པའི་སྐབས་ཀྱི་བདེན་རྫུན་དང་སྦྱིར་ཡོད་མེད་དང་དངོས་པོ་ཡིན་མིན་སོགས་ལ་རྩོད་པ་མིན་ནོ། །རྣམ་བདེན་པ་ལ་དབྱེ་ན་གསུམ་སྟེ། སྒོང་ཕྱེད་

[027A]༄༅། །ཚལ་པ་དང། གཟུང་འཛིན་གྲངས་མཉམ་པ་དང། སྣ་ཚོགས་གཉིས་མེད་པའོ། །དེ་གསུམ་རིམ་བཞིན་ཤེས་པའི་གཟུང་བ་དང་འཛིན་པ་རྫས་ཐ་དང་དུ་འདོད་པ་བྲམ་ཟེ་བདེ་བྱེད་དགའ་བ་དང། གཟུང་བའི་
གྲངས་ཇི་སྙེད་པ་དེ་སྙེད་ཀྱི་རྣམ་ཅན་གྱི་སེམས་དུ་མ་གཅིག་ཅར་སྐྱེ་བར་འདོད་པ་ཤཱཀྱ་བློ་དང། ཡུལ་སྣ་ཚོགས་སྣང་བའི་རྣམ་པར་ཤེས་པའི་གཟུང་རྣམ་གཅིག་བུ་སྐྱེ་བར་འདོད་པ་ཆོས་གྲགས་ཞབས་ལྟ་བུ་ཡིན་ནོ། །རྣམ་རྫུན་པ་ལ་གཉིས་
ཏེ། རྒྱལ་བ་ལ་གཉིས་སྣང་གི་དྲི་མ་ཡོད་པ་དང་མེད་པར་འདོད་པས་དྲི་བཅས་དྲི་མེད་དུ་གྲགས་ཀྱང། རང་ལུགས་ལ་སེམས་ཀྱི་ངོ་བོ་ལ་དྲི་མས་བསླད་པ་དང་མ་བསླད་པར་འདོད་པས་དྲི་བཅས་དྲི་མེད་གཉིས་ཡོད་དོ། །ཁ་ཅིག་རྣམ་
རྫུན་པའི་ལུགས་ལ་ཕྱི་དོན་ཡུལ་དུ་བྱས་པའི་ཚད་འབྲས་ཡོད་དོ་ལོ། །དེ་མི་འཐད་དེ། ཕྱི་རོལ་གྱི་དོན་དུ་གྲུབ་ན་སེམས་ཙམ་ཞེས་པའི་དོན་ཅི་ཞིག་སྟེ་མེད་པར་འགྱུར་རོ། །ཕྱི་རོལ་དོན་འཛིན་གྱི་རྟོག་པའི་ངོར་ཕྱི་དོན་ཡོད་པ་ལ་
བྱེད་ཟེར་ན། རྣམ་བདེན་པའི་ལུགས་ལ་ཡང་དེ་ལྟར་འདོད་པ་མཚུངས་པས་དེ་རྣམ་ཛུན་པ་ཁོ་ནར་སྦྱར་བ་འཁྲུལ་ལོ། །ཆོས་ཀུན་སེམས་ཡིན་ཟེར་བ་མི་འཐད་པའི་རྩིངས་གཏམ་ཡིན་ཏེ། སྐྱོན་དང་ཡོན་ཏན་དང་འཁོར་བ་དང་
མྱང་འདས་རྣམས་གཅིག་ཏུ་འགྱུར་བའི་སྐྱོན་སོགས་མང་པོ་ཡོད་པའི་ཕྱིར་རོ། །འོ་ན་སེམས་ཙམ་ཞེས་པའི་དོན་ཅི་ཡིན་ཞེ་ན། རྨི་ལམ་ན་མིར་སྣང་བ་དེ་སེམས་ཡིན་པར་མི་སྨྲ་བས་སེམས་དེ་མིན་ཞིང་སེམས་ལས་རྫས་
གཞན་པ་མིན་པ་བཞིན་དུ། སེམས་ལ་སྣང་ཞིང་གྲགས་པའི་ཆོས་རྣམས་སེམས་དེ་མིན་ཞིང་སེམས་ལས་རྫས་གཞན་པ་མེན་པ་དེ་ཡིན་ནོ། །ཀུན་གཞི་རྣམ་ཤེས་ནི་ངོ་བོ་མ་བསྒྲིབ་ལ་ལུང་དུ་མ་བསྟན་པའི་སེམས་རྟོགས་པར་

[027B] དགེ་མི་དགེ་སྣ་ཚོགས་ཀྱི་བག་ཆགས་བསྒོ་གཞི་ཡིན་པས་ས་བོན་ཐམས་ཅད་པའོ། །ཉོན་ཡིད་ནི་ཀུན་གཞི་དེར་དམིགས་པའི་དར་སེམས་ཁྱད་པར་ཅན་ནོ། །རྣམ་ཤེས་ཚོགས་བརྒྱད་ནི་སློབ་དཔོན་
ཐོགས་མེད་སྐུ་མཆེད་རྗེས་འབྲང་དང་བཅས་པས་འདོད་དོ། ཀུན་གཞི་མ་བཤད་པ་རྣམས་འཛིན་ཚུལ་མི་འདྲ་བའི་རྟོག་པ་གཉིས་གཅིག་ཅར་མངོན་དུ་གྱུར་བ་མིན་པ་སོགས་ལུང་རིགས་དུ་མ་ཡོང་བའི་ཕྱིར་རྣམ་ཤེས་ཚོགས་བརྒྱད་འདོད་པ་
མིན་ནོ། །དེ་ནི་ཚད་མ་སྡེ་བདུན་རྗེས་འབྲང་གི་ལུགས་སོ། །ཏིང་ངེ་འཛིན་སྒོམ་པའི་ཐབས་ཡིད་ལ་བྱེད་ཚུལ་དང་དམིགས་པར་མཁས་པ་ཞིག་དགོས་པའི་ཕྱིར་ཡིད་བྱེད་དངོས་གཞི་མཚན་ཉིད་སོ་རིག་ནས་སྦྱོར་མཐའི་འབྲས་བུའི་ཡིད་
བྱེད་ཀྱི་བར་བདུན་དང། ཡིད་ལ་བྱེད་པ་གཞན་བཞི་བཅུ་ནི། ཚིག་དོན་གཉིས་དང། ལུས་སོགས་བཞི་དང། མོས་པ་དང་དེ་ཁོ་ན་ཉིད་གཉིས་དང། སློབ་སོགས་གསུམ་དང། ཡོངས་སུ་ཤེས་པ་སོགས་གསུམ་དང། རྣམ་རྟོག་
དང་བཅས་པའི་གཟུགས་བརྙན་སོགས་བཞི་ཡིད་ལ་བྱེད་པ་ལ་སོགས་པའོ། །དམིགས་པ་གང་ཞེ་ན། མཚན་མའོ། །དེ་ལ་དབྱེ་ན། དམིགས་པ་དང། གཞི་དང། ཡོངས་སུ་སྤང་བར་བྱ་བ་དང། སོ་སོར་བརྟེན་པར་བྱ་བའི་མཚན་
མ་བཞི་དང། གཞན་ཡང་མཚན་མ་སུམ་ཅུ་རྩ་གཉིས་ཡོད་དེ། རང་གི་སེམས་ཀྱི་མཚན་མ་ནས་མངོན་པར་བསྒྲུབ་པའི་མཚན་མའི་བར་སོ་གཉིས་སའི་དངོས་གཞིར་བཤད་དོ། །ཡིད་ལ་བྱེད་པ་དེ་དག་བསྡུས་ན་མོས་པ་ཡིད་ལ་
བྱེད་པ་དང་དེ་ཁོ་ན་ཉིད་ཡིད་ལ་བྱེད་པ་གཉིས་སམ། སེམས་ནང་ཁོ་ནར་འཇོག་པ་ལ་སོགས་པའི་སེམས་གནས་དགུ་འང་བཤད་པ་དེར་བསྡུས་སོ། །གཞན་ཡང་ཉེས་པ་ལྔ་སྤོང་བ་དང་འདུ་བྱེད་བརྒྱད་དང་ལྡན་ཚུལ་དང། སོགས་

[028A]༄༅། །སྒྲས་ཞི་གནས་ཀྱི་དམིགས་པ་བཞི་ལ་མཁས་པ་དང། ཡིད་བྱེད་དེ་དག་ལམ་ལྔ་གང་ལ་སྦྱོར་བ་སོགས་ཤེས་པར་བྱང་གོས་པར་བསྟན་ཏོ། །ཡོན་ཏན་སྡེ་ཚན་བཅུ་གཉིས་དང། ཡོན་ཏན་གྱི་གྲངས་
གོང་དུ་འཕེལ་བ་དང། མཐུ་ཕུལ་དུ་བྱུང་བ་གོང་དུ་འཕེལ་བ་དང། ཕར་ཕྱིན་ལྷག་ཚུལ་དང། རྣམ་སྨིན་གྱི་སྐྱེ་བ་གོང་དུ་འཕེལ་བའི་ཁྱད་པར་སྟེ་བཞི་སོགས་ཀྱིས་ས་བཅུ་དང་ཕར་ཕྱིན་བཅུའི་ཁྱད་པར་ཤེས་པར་བྱའོ། །
དབང་པོ་ལྔ་པོ་ཐམས་ཅད་ལ་སོ་སོར་ཡོན་ཏན་བརྒྱ་ཕྲག་བཅུ་གཉིས་འབྱུང་བ་དང། མིག་སོགས་དབང་པོ་ལྔ་གནས་གྱུར་པས་དོན་ལྔ་པོ་ཐམས་ཅད་ལ་འཇུག་པ་སོགས་དང། ཡིད་གནས་གྱུར་བས་རྣམ་པར་མི་རྟོག་
པའི་ཡེ་ཤེས་རྣམ་པར་དག་པ་དང། དོན་དང་བཅས་པའི་འཛིན་པ་གནས་གྱུར་པས་ཞིང་རྣམ་པར་དག་པ་དང། རྣམ་རྟོག་གནས་གྱུར་བས་ཡེ་ཤེས་དང་འཕྲིན་ལས་དུས་ཐམས་ཅད་དུ་ཐོགས་པ་མེད་པ་དང། རྟེན་གནས་གྱུར་པས་
མི་གནས་པའི་མྱང་འདས་དང། འཁྲིག་པ་གནས་གྱུར་བས་བདེ་བར་གནས་པ་སོགས་དང། ནམ་མཁའི་འདུ་ཤེས་གནས་གྱུར་བས་ནམ་མཁའི་མཛོད་དུ་འགྱུར་བ་སོགས་ལ་འབྱོར་བ་དམ་པ་འཐོབ་པར་འགྱུར་བ་སྟེ་གནས་གྱུར་
བདུན་གྱིས་འབྱོར་བ་བདུན་འཐོབ་པ་དང། ངོ་བོ་ཉིད་སྐུ་དང་ཡེ་ཤེས་ཆོས་སྐུ་དང་ལོངས་སྐུ་དང་སྦྲུལ་སྐུ་སྟེ་བཞི་དང། ཆོས་ལོངས་གཉིས་དང་སྦྲུལ་སྐུ་གསུམ་སྟེ་སྐུ་ལྔ་སོགས་དང། མཛད་པ་བཅུ་གཉིས་དང། མདོ་སྡེ་
རྒྱན་ལས་བཤད་པའི་འཕྲིན་ལས་བཅུ་དང། མངོན་མཐོ་ངེས་ལེགས་ལ་འགོད་པའི་འཕྲིན་ལས་གཉིས་དང། མངོན་རྟོགས་རྒྱན་ལས་བཤད་པའི་འཕྲིན་ལས་ཉེར་བདུན་དང། གཟུང་རྒྱལ་གྱི་མདོ་ནས་བཤད་པཱི་

[028B] གཞན་ཡང། འདིར་མ་བཤད་པའི་གཞི་ལམ་འབྲས་གསུམ་གྱི་ཁྱད་པར་དབུས་མཐའ་རྣམ་འབྱེད་དང་ཆོས་དང་ཆོས་ཉིད་རྣམ་འབྱེད་གཉིས་དང་མདོ་སྡེ་རྒྱན་དང་དགོངས་འགྲེལ་དང་ཐེག་བསྡུས་རྩ་འགྲེལ་
ལ་སོགས་པ་ལས་བཤད་པ་རྣམས་ཤེས་པར་བྱའོ། །ཞེས་པའོ། །རྣམ་རིག་པའི་སྐབས་སོ།། །།ད་ནི་མཐའ་བྲལ་དབུས་སྨྲ་ངོ་བོ་ཉིད་མེད་པས། ཞེས་སོགས་ཀྱི་གཞུང་གི་ཚིག་དོན་བཤད་པར་བྱ་སྟེ། ཆོས་རྣམས་དོན་དམ་
པར་ཡོང་པའི་རྟག་མཐའ་དང། ཐ་སྙད་དུ་མེད་པའི་ཆད་མཐའ་དང་བྲལ་བའི་དབུས་འཐད་པར་སྨྲ་བ་དང། བདེན་གྲུབ་ཀྱི་ངོ་བོ་ཉིད་མེད་པར་སྨྲ་བས་དབུ་མ་པ་དང་ངོ་བོ་ཉིད་མེད་པར་སྨྲ་བ་ཞེས་བྱ་བའི་དབྱེ་བ་ནི་ཐལ་འགྱུར་བ་དང་རང་རྒྱུད་
པ་གཉིས་སུ་ཡོད་པ་དང། དེ་གཉིས་ལས་གཞན་པའི་དབུ་མ་པར་ཁས་འཆེ་བ་དག་ནི་མིང་དབུ་མ་པར་བཏགས་པ་ཙམ་ཡིན་གྱི་དོན་ལ་དབུ་མ་པར་མི་རུང་ངོ།། ཐ་སྙད་དུ་ཡང་ཡོད་པ་མིན་པའི་མེད་མཐའ་དང་བདེན་གྲུབ་ཀྱི་དངོས་
པོར་ཡོད་པའི་རྟག་མཐའ་བཀག་ནས་རྟེན་འབྱུང་གི་ཆོས་བདེན་གྲུབ་རྣམ་པར་བཅད་ཙམ་གྱི་མེད་དགག་དབུ་མ་ཡིན་པར་འདོད་པ་མཚུངས་པས་ཐལ་རང་གཉིས་ཀ་དབུ་མ་པ་ཡིན་ཀྱང། རང་ངོས་ནས་གྲུབ་པ་དང་ཕྱི་རོལ་དོན་དུ་མ་
གྲུབ་པ་ལྟ་བུ་རྟག་ཆང་ཕྲ་མོའི་མཐའ་ཀུན་དང་བྲལ་བ་དེ་ནི་ཐལ་འགྱུར་བའི་ལུགས་ཡིན་ནོ།། ཐེག་ཆེན་གྱི་བསྟན་པ་ཤེར་ཕྱིན་གྱི་མདོའི་དགོངས་པ་འགྲེལ་མཁན་བྱུང་བའི་རིམ་པ་ནི། སྟོན་པ་ཐུབ་པའི་དབང་པོ་མྱ་ངན་ལས་
འདས་པའི་རྗེས་སུ་ལོ་བཞི་བརྒྱའི་དུས་ན་དཔལ་མགོན་འཕགས་པ་ཀླུ་སྒྲུབ་ཀྱིས་ཀླུའི་ཡུལ་ནས་ཐེག་ཆེན་གྱི་མདོ་ཡུམ་འབུམ་པ་ལ་སོགས་པ་སྦྱན་དྲངས་ནས་ཡུམ་གྱི་མདོའི་དགོངས་པ་མཐའ་གཉིས་སྤངས་པའི་དབུ་མར་བཀྲལ་

[029A]༄༅། །བའི་ཤིང་རྟའི་སྲོལ་ཕྱེ་བའོ།། ལོ་དགུ་བརྒྱ་ལོན་པར་ཡུམ་གྱི་མདོའི་དགོངས་པ་སེམས་ཙམ་དུ་བཀྲལ་བའི་ཤིང་རྟའི་སྲོལ་ཕྱེ་བ་ནི་འཕགས་པ་ཐོགས་མེད་ཀྱིས་བྱས་སོ། །རྩ་བ་ཤེས་རབ་
ཀྱི་དགོངས་པ་སློབ་དཔོན་སངས་རྒྱས་བསྐྱངས་ཀྱིས་ཐལ་འགྱུར་བའི་ལུགས་སུ་བཀྲལ། དེ་ལ་སློབ་དཔོན་བྷ་བྱ་ཀ་ར་སྟེ་ལེགས་ལྡན་འབྱེད་ཀྱིས་སྐྱོན་བཟུང་ནས་དགག་པ་མཛད་དེ་རྩ་ཤེའི་དགོངས་པ་དབུ་མ་རང་
རྒྱུད་པའི་ལུགས་སུ་བཀྲལ་བའི་ཤིང་རྟའི་སྲོལ་ཕྱེའོ། །སློབ་དཔོན་ཟླ་བ་གྲགས་པས་ལེགས་ལྡན་གྱི་ལུགས་དེ་ལེགས་པར་བཀག་ནས་རྩ་ཤེའི་དགོངས་པ་རང་རྒྱུད་པ་མན་ཆད་དང་ཐུན་མོང་མིན་པར་བསྒྲུབ་
རྡོའི་རྗེས་སུ་སློབ་དཔོན་ཞི་བ་འཚོས་རང་རྒྱུད་གཉིས་པ་སྟེ་རྣལ་འབྱོར་སྤྱོད་པའི་དབུ་མ་རང་རྒྱུད་པའི་ལུགས་གསལ་བར་བྱས་སོ། །ཁ་ཅིག་རིགས་ཤེས་ཀྱིས་དབྱད་བཟོད་དུ་མ་གྲུབ་པ་ལ་འཁྲུལ་ནས་ཆོས་ཐམས་
ཅད་ཅི་ཡང་མེད་ཟེར་བ་དང། ཁ་ཅིག་སྙིང་པོ་རྟག་བརྟན་སྟོན་པའི་མདོའི་ཚིག་ཟིན་ལ་བརྟེན་ནས་ཀུན་རྫོབ་པའི་ཆོས་གཞན་གྱིས་སྟོང་པའི་བདེ་གཤེགས་སྙིང་པོ་ཞེས་བྱ་བའི་རྟག་པའི་བདག་སྨྲ་བ་དང། ཁ་ཅིག་ཐ་སྙད་
དུ་ཡོད་པས་ཡོད་པའི་གོ་མི་ཆོད་པས་ན་བདེན་པ་གཉིས་ཡོད་པར་མི་འདོད་ཟེར་བ་དང། ཁ་ཅིག་རང་རྒྱུད་ཀྱི་དམ་བཅའ་མེད་པར་གསུངས་པ་ལ་འཁྲུལ་ནས་ཐལ་འགྱུར་བ་ལ་རང་ལུགས་མེད་ཟེར་བ་དང། ཁ་ཅིག་འཇིག་
རྟེན་པའི་བློ་ལྷན་སྐྱེས་དེ་ཁོ་ན་ཉིད་ལ་ཚད་མ་མིན་པར་གསུངས་པ་ལ་འཁྲུལ་ནས་ཐལ་འགྱུར་བའི་ལུགས་ལ་ཚད་མ་མེད་པས་ན་ཚད་མས་གྲུབ་པ་མེད་ཟེར་བ་ལ་སོགས་པ་རྟག་ཆད་ཀྱི་མཐར་ལྷུང་བ་རྣམས་དབུ་མ་པར་

[029B] །ཁྱད་པར་དུ་ཟླ་བ་གྲགས་པའི་ལུགས་བཟུང་བར་རློམ་ཀྱང། ཀུན་མཁྱེན་ཙོང་ཁ་པ་ཆེན་པོ་ལ་ཀུན་ཏུ་དགྲར་འཛིན་པའི་སྟག་ལོ་ཁྱོད་རང་ལ་འགལ་བ་དང་འཁྲུལ་བ་མང་པོ་ཡོད་དོ། །དེ་དག་གང་ཞེ་ན་
སངས་རྒྱས་བཅོམ་ལྡན་འདས་ཐམས་ཅད་མཁྱེན་པ་ཡིན་ཡང་ཇི་སྙེད་དེ་ཀུན་རྫོབ་བདེན་པ་མི་མཁྱེན་པར་འདོད་པ་འགལ་ལོ། །སངས་རྒྱས་ཀྱིས་ན་སེམས་མེད་ཟེར་བ་ནི་ཟད་བྱེད་པ་དང་དཔྱོད་པ་པས་ཀུན་མཁྱེན་མེད་པར་འདོད་
པའི་ལུགས་ངན་པ་དབུ་མ་པའི་ལུགས་སུ་འཁྲུལ་ལོ། །དོན་དམ་བདེན་པ་བརྟེན་ནས་འབྱུང་བ་དང་ཚུགས་ཐུབ་ཏུ་གྲུབ་པར་འདོད་པ་ཆེས་ཆེར་འགལ་ལོ། །དགེ་མི་དགེའི་ལས་དེ་དག་གི་འབྲས་བུ་བདེ་སྡུག་འདོད་པ་དང་རྣམ་སྨིན་
ཏེ་ཡི་དྭགས་ཀྱི་རྣག་ཁྲག་དང་ལྷའི་བདུད་རྩི་ལ་ལོངས་སྤྱོད་པའི་དབང་མངོན་ཚད་མ་གཏན་མེད་དུ་འདོད་པ་འགལ་ལོ། །འཇུག་པ་ལས། གང་ཕྱིར་མྱུ་གུ་ས་བོན་ལས་གཞན་མིན། །དེ་ཕྱིར་མྱུག་ཚེས་བོན་ཞིག་པ་མེད། །ཅེས་
སོགས་ལ་འཁྲུལ་ནས་མ་བརྟགས་པའི་བློ་ལྷན་སྐྱེས་ཀྱི་ངོར་འབྲས་བུའི་དུས་སུ་རྒྱུ་མ་ཞིག་པར་གནས་པས་ན། བསྐལ་ཆེན་དུ་མར་མ་ཞིག་པའི་ལས་ཀྱིས་འབྲས་བུ་བསྐྱེད་པར་འདོད་ན་རྒྱུ་འབྲས་དུས་མཉམ་དུ་འགྱུར་བས་འཁྲུལ་
ལོ༑ ༑བསགས་ནས་བསྐལ་པའི་བར་དུ་མི་འཇིག་པའི་ལས་ཁས་བླངས་པ་དང་དེ་དབུ་མ་བའི་ལུགས་སུ་འདོད་པ་འགལ་ལོ། །ཀུན་རྫོབ་བདེན་པ་ནི་འཇིག་རྟེན་གྱི་ངོར་ཡིད་ཀྱི་ཐལ་འགྱུར་བ་ལ་མེད་པས་ན། རང་ལུགས་ལ་ཟབ་རྒྱས་
མི་འདོད་པ་དང་དེ་བདེན་པ་གཉིས་རྣམ་པར་གཞག་པ་ལ་མཁས་པའི་དབུ་མ་པའི་ལུགས་སུ་འདོད་པ་འགལ་ལོ། །མ་བརྟགས་མ་དབྱད་པའི་ངོར་ཤེས་བྱ་ཙམ་བདེན་གཉིས་ཀྱི་དབྱེ་གཞིར་འདོད་པ་དང་བརྟགས་ཤིང་དབྱད་པའི་རིགས་

[030A]༄༅། །ཤེས་ཀྱི་ངོར་རྙེད་པའི་དོན་དབྱེ་བར་བཀོད་པ་འགལ་ལོ། །བདེན་གྲུབ་ཀྱིས་སྟོང་པར་རྟོགས་པ་མིན་ཡང་བདག་འཛིན་སུན་འབྱིན་པའི་ཐར་ལམ་རིགས་ཤེས་ཀྱིས་ལེགས་པར་དབྱད་ངོའི་སྤྲོས་
བྲལ་ཞེས་བྱ་བ་གཅིག་འདོད་པ་དང་ཞི་སྒོ་གཉིས་སུ་མེད་པར་ཐལ་འགྱུར་པའི་གཞུང་ནས་བྱུང་བ་ལྟར་འདོད་པ་འགལ་ལོ། །ཅི་ཡང་མ་བསྒོམ་པ་སྟེ་ཅི་ཡང་ཡིད་ལ་མི་བྱེད་པ་དང་དེ་སྟོང་ཉིད་བསྒོམ་པ་ཡིན་པར་འདོད་པ་འགལ་ལོ།།
ས་མྱུག་དེ་རྫས་གཞན་ཡིན་པ་ཙམ་གྱིས་གཞན་སྐྱེ་ཁས་ལེན་པ་དང་བདག་ཐ་སྙད་དུ་ཡོད་པར་འདོད་པ་ཙམ་གྱིས་བདག་སྐྱེ་མི་འདོད་པ་ནི་འགལ་ལོ། །བསྐལ་པ་གྲངས་མེད་མང་པོར་རིགས་གནས་ཀུན་ལ་བསླབ་ཀྱང་
འབྲས་བུ་སངས་རྒྱས་པའི་དུས་ན་ཇི་སྙེད་པ་གཅིག་ཀྱང་མི་ཤེས་པ་ནི་ལམ་བགྲོད་ལུགས་ཀྱི་རིམ་པ་ལ་རྨོངས་པའི་འཁྲུལ་བ་ཡིན་ནོ། །ལྷག་མེད་མྱང་འདས་ཐོབ་པའི་སངས་རྒྱས་རང་སྣང་ལ་གཟུགས་རིག་གཏན་ནས་
མེད་པ་དང་སྐུ་བཞི་འདོད་པ་འགལ་ལོ། །འདི་དག་རིགས་པའི་འཕུལ་ཡིན་ནམ་སྙམ་སྟེ། ཕྱོགས་སྔ་སྨྲ་བས། དེ་དག་སངས་རྒྱས་རང་སྣང་ལ་མེད་མཉམ་དང། གཞན་ངོར་ཡོང་མཉམ་དུ་འདོད་པའི་ཕྱིར། མངོན་སུཾ་
དང་རྗེས་དཔག་གཉིས་འདོད་པ་དང་ཚད་མ་མི་འདོད་པ་འགལ་ལོ། །སྒྲུབ་བྱེད་ཀྱི་རིགས་པ་ཡོད་པ་དང་ཚད་མས་གྲུབ་པའི་དངོས་པོ་མེད་པར་འདོད་པ་འགལ་ལོ། །འདི་དག་ཀྱང་རིགས་པའི་འཕུལ་ཡིན་གྱི་དངོས་འགལ་མིན་ཏེ་
ཕྱོགས་སྔ་སྨྲ་བས། དེ་དག་མ་བརྟགས་འཁྲུལ་བའི་ངོར་ཡོད་མཉམ་དང་ཐལ་འགྱུར་བའི་རང་ལུགས་ལ་མེད་མཉམ་དུ་འདོད་པའི་ཕྱིར། ཕར་ཕྱིན་ཐེག་པ་ནས་བཤད་པའི་སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད་

[030B] །ཁྱོད་ཀྱིས་འཇིག་ལྟ་ཀུན་
བཏགས་དང་ལྷན་སྐྱེས་ཀྱི་འཛིན་སྟངས་མི་མཐུན་པར་འདོད་པ་བཀག་པས་ན། ད་རྟག་གཅིག་རང་དབང་ཅན་དུ་འཛིན་པའི་འཇིག་ལྟ་དང་ང་བདེན་པར་གྲུབ་པར་འཛིན་པའི་འཇིག་ལྟ་གཉིས་འཛིན་སྟངས་མཐུན་པར་འདོད་དགོས་
ལ༑ དེ་ལྟར་ན་སེམས་ཙམ་པ་མན་ཆད་ཀྱི་རང་སྡེས་འཇིག་ལྟའི་ཞེན་ཡུལ་སྒྲུབ་པ་དང་འགོག་པ་གཉིས་ཀ་ཡིན་པར་ཐལ་བས་འགལ་བ་དང། བདག་མེད་ཕྲ་བ་དང་རགས་པ་རྟོགས་པའི་ལྟ་བ་གཉིས་འཛིན་སྟངས་ཀྱི་ཡུལ་གཅིག་
ཏུ་འགྱུར་བས་ན་འགལ་བ་འདུ་བར་འགྱུར་རོ། །ཀུན་གཞི་རྣམ་ཤེས་ཡོད་པ་དང་ཕྱི་དོན་ཡོད་པར་འདོད་པ་འགལ་ལོ། །དོན་དམ་བདེན་པ་རིགས་ཤེས་ཀྱིས་གྲུབ་པའི་དོན་ཡིན་པ་དང་འཕགས་པའི་མཉམ་གཞག་ཡེ་ཤེས་ཀྱི་འཛིན་སྟངས་ཀྱི་
ཡུལ་མེད་པར་འདོད་པ་འགལ་ལོ། །མངོན་པ་ནས་བཤད་པའི་བདག་མེད་མངོན་སུམ་དུ་རྟོགས་པའི་བློ་རྣལ་འབྱོར་མངོན་སུམ་མིན་པ་དང་དེ་ནས་བཤད་པའི་བདག་མེད་མངོན་གྱུར་དུ་རྟོགས་པར་འདོད་པ་འགལ་ལོ། །འཁོར་བ་རགས་
པའི་རྩ་བ་ཉོན་མོངས་ཅན་གྱི་མ་རིག་པ་དང་འཁོར་བ་ཕྲ་པའི་རྩ་བ་མ་རིག་བག་ཆགས་ཀྱིས་དང། འཁོར་བ་ཤིན་ཏུ་ཕྲ་བའི་རྩ་བ་ལས་རླུང་དང་ཁམས་འཕོ་བའི་ཆགས་པ་ཞེས་འཁོར་བའི་རྩ་བ་གསུམ་འདོད་པ་དང། ཞི་སྒོ་གཅིག་
པར་འདོ་པ་འགལ་ལོ། །ཚད་མའི་མདོ་དང་སྡེ་བདུན་ནང་རིགས་པའི་བསྟན་བཅོས་ཡིན་པ་བཀག་པས་ན། དེ་དག་མུ་སྟེགས་པའི་བསྟན་བཅོས་སུ་འདོད་དགོས་ལ། དེ་ལྟ་ན་མུ་སྟེགས་པའི་ལུགས་དེ་འགོག་པའི་བསྟན་བཅོས་

[031A]༄༅། །གང་ཡིན་པ། མུ་སྟེགས་པ་དེའི་ལུགས་ཀྱི་བསྟན་བཅོས་ཡིན་པར་འདོད་པ་འགལ་ལོ། །ཀུན་རྫོབ་བདེན་པ་འཐད་པ་དང་བྲལ་བ་ཡིན་ཡང་བདེན་བཞི་དང་ཞུགས་གནས་སོགས་རུང་བ་
དང་རིགས་པར་འདོད་པ་འགལ་ལོ། །གཞི་ཀུན་མེད་པ་སྟེ་གཞི་མེད་རྩ་བྲལ་དུ་འདོད་པ་དང་མི་རྟག་པ་སོགས་ཀྱི་ཁྱད་གཞི་དང་ཀུན་བརྟགས་སོགས་ཀྱི་གདགས་གཞི་ཁས་བླངས་པ་འགལ་ལོ། །ཕར་ཕྱིན་ཐེག་པཱི་
རྫོགས་པའི་སངས་རྒྱས་ཡིན་པ་དང་དེ་ཉིད་སྔགས་བླ་མེད་ཀྱི་ཚོགས་ལམ་ནས་སླར་འཇུག་པར་འདོད་པ་འགལ་ལོ། །ཕར་ཕྱིན་ཐེག་པ་ནས་བཤད་པའི་ཤེས་སྒྲིབ་ཀུན་ཟད་པའི་གང་ཟག་གི་རྒྱུད་ལ་ཁམས་འཕོ་
འགྱུར་གྱི་བག་ཆགས་ཡོད་པར་འདོད་པ་འགལ་ལོ། །བརྗོད་བྲལ་དང་བློ་ལས་འདས་པ་དང་བློའི་ཡུལ་མ་ཡིན་པ་སོགས་ཀྱི་ཁ་བྱང་དང་ཧྭ་ཤང་གི་ཡིག་ཆ་དང་མཐུན་པའི་སྒོམ་ཡིག་ངན་པ་རྣམས་ཁྱོད་ལ་བྲུལ་
བའི་རྒྱུ་ཡིན་ནོ། །རང་རྒྱུད་ཀྱི་རྟགས་སམ་རང་དབང་བའི་རྟགས་དོན་གཅིག་ཡིན་པའི་ཕྱིར་ན། རང་མཚན་སྣང་བ་ལ་ལྟོས་ཏེ་གནོད་མེད་ཀྱི་ཚད་མས་རྟགས་ཀྱི་ཚུལ་གསུམ་དང་ཤེས་འདོད་དང་དཔའི་ཆོས་ཅན་རྣམས་རྒོལ་
ཕྱིར་རྒོལ་གཉིས་ཀ་ལ་མཐུན་སྣང་དུ་དོན་གྱི་སྡོད་ལུགས་ནས་རང་དབང་དུ་སྔར་བསྒྲུབས་པའི་དབང་གིས་བསྒྲུབ་བྱ་རྟོགས་དགོས་པར་འདོད་ཅིང། དེ་ལྟར་སྒྲུབ་པར་བྱེད་པའི་རྟགས་སྦྱོར་འགོད་པ་འཐད་པར་ཁས་བླངས་པའི་
དབུ་མ་པ་ནི་དབུ་མ་རང་རྒྱུད་པའི་དོན་ནོ། །དེ་ལ་དབྱེ་ན་མདོ་སྡེ་སྤྱོད་པའི་དབུ་མ་རང་རྒྱུད་པ་དང་རྣལ་འབྱོར་སྤྱོད་པའི་དབུ་མ་རང་རྒྱུད་པ་གཉིས་ལས། སྡ་མས་ཕྱི་རོལ་གྱི་དོན་འཐད་པར་སྒྲུབ་ཅིང། ཕྱི་མས་ཕྱི་རོལ་

[031B] །མདོ་སྔེ་སྤྱོད་པའི་དབུ་མ་རང་རྒྱུད་པས། རང་མཚན་གྱིས་གྲུབ་པའི་མཚན་ཉིད་གསུམ་ཡོད་པར་བཞེད་ཀྱང། བདེན་པར་གྲུབ་པའི་ཀུན་བརྟགས་མཚན་ཉིད་ངོ་བོ་ཉིད་མེད་པ་དང་གཞན་
དབང་དོན་དམ་པར་སྐྱེ་བ་ངོ་བོ་ཉིད་མེད་པ་དང་ཡོངས་གྲུབ་དོན་དམ་པ་ཡང་ཡིན་ལ་ཆོས་རྣམས་ཀྱི་ཆོས་བདག་གི་ངོ་བོ་ཉིད་མེད་པ་ཙམ་གྱིས་རབ་ཏུ་ཕྱེ་བ་ཡང་ཡིན་པས་དོན་དམ་པ་ངོ་བོ་ཉིད་མེད་པ་སྟེ། དེ་འདྲ་བའི་ངོ་བོ་ཉིད་མེད་པ་
གསུམ་ལ་དགོངས་ནས་ཤེར་ཕྱིན་གྱི་མདོར་གཟུགས་ནས་རྣམ་མཁྱེན་གྱི་བར་གྱི་ཆོས་དེ་དང་དེ་རྣམས་ངོ་བོ་ཉིད་མེད་པར་གསུངས་སོ། །སྟོང་གཞིའི་དངོས་པོ་དང་བདེན་པར་གྲུབ་པར་ཀུན་བརྟགས་པའི་ཚ་དང་བདེན་གྲུབ་ངེས་སྟོང་
པ་རྣམས་ཆོས་ཅན། རིམ་པ་བཞིན་དུ་གཞན་དབང་དང་ཀུན་བཏགས་དང་ཡོངས་གྲུབ་ཏུ་འཇོག་སྟེ། རིམ་བ་བཞིན་དུ་རྒྱུ་རྐྱེན་གཞན་གྱི་དབང་གིས་སྐྱེ་བ་ཡིན་གྱི། དོན་དམ་པར་རམ་རང་དབང་དུ་སྐྱེ་བ་མིན་པའི་ཕྱིར་དང་
གནས་ཚུལ་མ་ཡིན་པར་སྒྲོ་བཏགས་པའི་ཆ་ཡིན་པའི་ཕྱིར་དང། གནས་ལུགས་མཐར་ཐུག་ཡིན་པའི་ཕྱིར་རོ། །ཉན་ཐོས་ཀྱི་འདུལ་མངོན་མདོ་སྔེ་གསུམ་ཉེ་བ་འཁོར་འོད་སྲུངས་ཀུན་དགའ་བོ་གསུམ་གྱིས་བསྡུས་ཀྱང། ཐེག་
ཆེན་གྱི་དེ་གསུམ་བྱམས་པ་འཇམ་དབྱངས་ཕྱག་རྡོར་གྱིས་བསྡུས་པས་ན། ཐེག་པ་ཆེ་ཆུང་གི་བཀའ་བསྡུད་པ་པོ་ཉན་ཐོས་སུ་མི་གཅིག་སྟེ། སེམས་ཅན་གྱི་སྤྱོད་པ་བརྒྱད་ཁྲི་བཞི་སྟོང་དང་དེ་རྣམས་དང་མཐུན་པར་གསུངས་པའི་
ཆོས་ཕུང་བརྒྱད་ཁྲི་བཞི་སྟོང་གི་དོན་ཚང་བར་ཉན་ཐོས་རྣམས་ཀྱིས་མི་རྟོགས་པའི་ཕྱིར་རོ།། ཐེག་ཆེན་གྱི་སྡེ་སྣོད་ལོགས་སུ་གསུངས་པ་ལ་དོན་ནམ་དགོས་པ་ཡོད་པའི་ཕྱིར་ན་ཐེག་དམན་གྱི་མདོར་ཆོས་ཀྱི་བདག་མེད་དངོས་སུ་

[032A]༄༅། །བསྟན་པ་མིན་ནོ། །ཐག་ཁྲ་འཁྱིལ་བ་སྦྲུལ་དུ་འཛིན་པའི་འཇིགས་སྒྲག་ནི་དེ་སྦྲུལ་མིན་གྱི་ཤིང་གི་ལྕུག་མ་ཕྲ་མོ་ཡིན་ནོ་ཞེས་འཛིན་པའི་བློས་བསལ་ནུས་པ་བཞིན་དུ། གང་ཟག་གི་བདག་མེད་
མངོན་སུམ་དུ་རྟོགས་ནས་བསྒོམ་པས་ཉོན་མོངས་ཅན་གྱི་རྨོངས་པ་ས་བོན་དང་བཅས་པ་འཇོམས་ནུས་པས་ན། ཉོན་མོངས་ས་བོན་དང་བཅས་པ་སྤངས་ཏེ་འཁོར་བ་ལས་སྒྲོལ་བ་ལ་ངེས་པར་ཆོས་རྣམས་ཀྱི་གནས་ལུགས་
མཐར་ཐུག་ཆོས་ཀྱི་བདག་མེད་རྟོགས་དགོས་པ་མིན་ནོ། །ཕྱི་རོལ་སྣང་བ་ཡོད་མིན་ཏེ། ཞེས་དོན་དམ་པར་ཕྱི་རོལ་གྱི་དོན་མེད་པར་གསུངས་པ་དང། ལུས་དང་ལོངས་སྤྱོད་གནས་འདྲ་བར། །སེམས་ནི་སྣ་ཚོགས་སྣང་བས་
ན༑ ༑ཞེས་སེམས་གཅིག་བུ་གནས་དང་ལུས་སོགས་སུ་གྱུར་བར་གསུངས་པ་ནི། སེམས་ནི་ཡུལ་དེ་དག་གི་རྣམ་པ་གྲིབ་མ་ལྟ་བུས་ཁ་བསྒྱུར་བར་སྐྱེ་བའོ། །སེམས་ཙམ་དུ་ནི་ངིས་བཤད་དོ།། ཞེས་དང། ཁམས་གསུམ་པོ་
འདི་ནི་སེམས་ཙམ་མོ། །ཞེས་པའི་སེམས་ཙམ་གྱི་སྒྲས་སེམས་ལས་གཞན་པའི་ལས་གསོག་པའི་བྱེད་པ་པོ་དང་རྣམ་སྨིན་མྱོང་བའི་ཟ་བ་པོ་འགོག་པ་ཡིན་པའི་ཕྱིར་ན་ཕྱི་རོལ་གྱི་གཟུང་བ་མེད་པ་མདོའི་དོན་མིན་ནོ།།
དབང་ཤེས་ཡུལ་གྱི་རྣམ་པ་དང་ལྡན་ཞིང་གཟུགས་སྒྲ་སོགས་གཟུང་བ་དང་མིག་དང་རྣ་བའི་རྣམ་ཤེས་སོགས་འཛིན་པ་ནི་རྒྱུ་འབྲས་ཡིན་པས་ན་རིམ་ཅན་དུ་གྲུབ་པ་ཡིན་ནོ།། རྫས་རིགས་མི་མཐུན་པ་གཞི་ཐ་དད་པ་
འདུས་པ་ལ་དམག་དང་ནགས་ཚལ་ལ་སོགས་པར་གདགས་པ་རྣམས་འདུལ་པ་དང་བཏགས་ཡོད་ཡིན་ལ། རྡུལ་རེ་རེ་བ་དང་རིགས་མཐུན་པའི་རྡུལ་དུ་མ་གཞི་གཅིག་ལ་བརྟེན་པའི་བསགས་པའང་རྫས་ཡོད་ཡིན་ཞིང་

[032B] །ཟླ་བ་གཅིག་ལ་བརྟེན་པ་སྟེ་སྣང་གཞིར་བྱས་ནས་ཟླ་གཉིས་སྣང་བའི་ཤེས་པ་ལ་སོགས་པ་ཡང་ཕྱི་རོལ་གྱི་དོན་མེད་ན་མི་སྐྱེ་ཞིང། དངོས་སུ་ཁམས་
བཅོ་བརྒྱད་ཀྱི་སུམ་ཆ་གཉིས་དང་དོན་གྱིས་ཤེས་བྱ་ཐམས་ཅད་ལ་སྐུར་བ་འདེབས་པར་འགྱུར་རོ། །ཡུལ་གཞན་སྣང་བ་མེད་པའི་ཕྱིར་ན་ཡུལ་ཅན་ཤེས་པ་ཉམས་སུ་མྱོང་བའི་རང་རིག་ཤེས་པ་མིན་ནོ། །ཆོས་རྣམས་བདེན་པར་གྲུབ་ན་རིགས་
ཤེས་ཀྱི་ངོར་ཡོད་དགོས་ཏེ། རིགས་ཤེས་ཀྱིས་ཆོས་རྣམས་བདེན་པར་གྲུབ་མ་གྲུབ་དབྱད་པ་གང་ཞིག་དེ་རྣམས་བདེན་པར་གྲུབ་པའི་ཕྱིར། རྟགས་ཕྱི་མ་ཁས། རིགས་ཤེས་ཀྱི་ངོ་དེར་ཡོད་ན་བདེན་པར་གྲུབ་མི་དགོས་ཏེ། ཆོས་ཉིད་
དེར་ཡོང་ཀྱང་བདེན་གྲུབ་མ་ཡིན་པ་བཞིན་ནོ།། རིགས་ཤེས་ཀྱི་རྙེད་དོན་ཡོད་ཀྱང་རིགས་ཤེས་དེས་དབྱད་བཟོད་དུ་གྲུབ་ན་བདེན་པར་གྲུབ་པར་བཟོད་དེ་འགྱུར་དགོས་ཏེ། རིགས་ཤེས་ཀྱིས་བདེན་པར་གྲུབ་བམ་སྙམ་དུ་དེ་ལ་
དབྱད་པའི་ཕྱིར། རིགས་ཤེས་ཀྱིས་དབྱད་བཟོད་དུ་གྲུབ་པ་ནི་བདེན་པར་གྲུབ་ཚད་དང་སྐབས་འདིར་དགག་བྱ་ཆོས་བདག་ཏུ་གྲུབ་ཚད་ཡིན་ནོ།། རྟགས་དང་བསྒྲུབ་བྱའི་ཆོས་གཉིས་ལྡན་གྱི་མཐུན་དཔེ་སྒྲུབ་པར་སླ་བའི་ཕྱིར་དབུ་མ་སྙིང་པོ་རྩ་འགྲེལ་
ལས་ཕལ་ཆེར་དགག་རྟགས་འགལ་ཟླ་དམིགས་པའི་རྟགས་སྦྱོར་འགོད་པར་མཛད་དེ། དབེར་བརྗོད་ན། དབང་པོའི་གཟུགས་ཅན་བ་ཡིན་པའི་ཕྱིར་མིག་དབང་ནི་དོན་དམ་པར་གཟུགས་ལ་མི་བལྟ་སྟེ། དབེར་ན་རྣ་དབང་བཞིན་ཞེས་སོགས་
དགོད་པ་ཡིན་ནོ།། ཤེས་བྱ་དབྱེ་གཞིར་བྱས་ནས་དེ་ལ་ཀུན་རྫོབ་ཀྱི་བདེན་པ་དང་དོན་དམ་པའི་བདེན་པ་གཉིས་སུ་ཕྱེའོ།། དོན་དམ་པའི་བདེན་པ་ཞེས་པའི་ཚིག་ཟུར་གྱི་དམ་པ་ནི་འཕགས་པའི་མཉམ་གཞག་ཟག་མེད་ཀྱི་བློ་དང། དོན་ནི་

[033A]༄༅། །ཟག་མེད་ཀྱི་བློ་ངེས་རྙེད་པའི་དོན་ཡིན་ལ། དེ་ནི་སྣང་ཚུལ་དང་གནས་ཚུལ་མཐུན་པས་མི་བསླུ་བའི་ཕྱིར་བདེན་པ་སྟེ། དེ་ནི་དོན་དམ་པའི་བདེན་པ་ཡིན་ནོ། །ཀུན་རྫོབ་ཀྱི་བདེན་པ་ཞེས་པའི་ཚིག་
ཟུར་གྱི་ཀུན་རྫོབ་ནི། དེ་ཁོ་ན་ཉིད་ལ་སྒྲིབ་པའི་ཕྱིར་ཀུན་རྫོབ་སྟེ་བདེན་འཛིན་གྱི་མ་རིག་པའོ།། གཟུགས་སོགས་ཀྱི་ཆོས་ཐ་སྙད་པ་རྣམས་བློ་ཀུན་རྫོབ་པ་དེའི་དོར་བདེན་པས་ན་དོན་དམ་ལས་གཞན་ཀུན་རྫོབ་ཀྱི་བདེན་པ་ཞེས་
རང་གསལ་བར་སྣང་བའི་བློ་ལ་སྣང་བ་ལྟར་དུ་དོན་བྱེད་ནུས་པས་མཚོན་པའི་འཇིག་རྟེན་ན་ཡང་དག་པར་གྲགས་པའི་ཆོས་དང། དེ་ལྟར་སྣང་བ་ལྟར་དུ་དོན་བྱེད་མི་ནུས་པས་མཚོན་པའི་འཇིག་རྟེན་ན་ཕྱིན་ཅི་ལོག་ཏུ་གྲགས་པའི་
ཆོས་ཀྱི་ཆ་ནས་བཞག་པའི་དོན་ནི། ཐ་སྙད་པའི་དབང་དུ་བྱས་པའི་བདེན་རྫུན་གྱི་ཁྱད་པར་ཡོད་པའི་ཕྱིར་ཀུན་རྫོབ་ཀྱི་བདེན་པ་ལ་ཡང་དག་དང་ལོག་པའི་རྫོབ་ཀྱི་དབྱེ་བ་ཡོད་དེ། དང་པོའི་མཚན་གཞི་ནི་གཟུགས་སྒྲ་
ལ་སོགས་པའི་དངོས་པོ་རྣམས་དང། གཉིས་པའི་མཚན་གཞི་ནི་གཟུགས་བརྙན་ལ་སོགས་པ་རྣམས་ཡིན་ནོ། །ཚད་མ་ལ་མངོན་སུམ་དང་རྗེས་དཔག་གཉིས་དང། མངོན་སུམ་ལ་དབང་ཡིད་རྣལ་འབྱོར་མངོན་སུམ་གསུམ་དང་
དེ་དག་དང་རང་རིག་མངོན་སུམ་བཞི་འདོད་པ་ནི། རིམ་པ་བཞིན་དུ་མདོ་སྔེ་སྤྱོད་པ་དང་རྣལ་འབྱོར་སྤྱོད་པའི་དབུ་མ་རང་རྒྱུད་པའི་ཁྱད་པར་རོ།། ཐེག་ཆེན་རིགས་ངེས་ཀྱིས་སྒྲིབ་གཉིས་ཀྱི་བག་ཆགས་ཟད་པར་སྤངས་པ་
དང་རྫོགས་བྱང་ཐོབ་པ་དུས་མཉམ་པ་ནི་མདོ་སྡེ་སྤྱོད་པའི་དབུ་མ་རང་རྒྱུད་པའི་ལུགས་དང། དེས་སྒྲིབ་གཉིས་ཟད་པར་སྤངས་པ་དང་རྫོགས་བྱང་ཐོབ་པ་དུས་མཉམ་པ་ནི་རྣལ་འབྱོར་སྤྱོད་པའི་དབུ་མ་རང་རྒྱུད་པའི་ལུགས་སོ།།

[033B] སངས་རྒྱས་ཀྱི་ཆོས་མ་འདྲེས་པ་སུམ་བརྒྱ་ལ་སོགས་པ་ནི་འབྲས་བུའི་ཆོས་ཡིན་ནོ། །ཉོན་མོངས་དུག་གསུམ་ས་
བོན་དང་བཅས་པ་ནི་ཉོན་སྒྲིབ་དང་ཤེས་སྒྲིབ་ནི་བདེན་འཛིན་སྐོར་དགུས་བོན་དང་བཅས་པ་རྣམས་ཡིན་ནོ། །ཉན་རང་གི་ལམ་སྟེ་རྟོགས་རིགས་མཐུན་ཞིང་མི་འདྲ་བའི་ཁྱད་པར་ནི་ཚེ་གསུམ་དང་བསྐལ་ཆན་བརྒྱ་ལྟ་བུའི་དུས་ཀྱི་ཡུན་
ཚད་དང། སྲིད་པའི་ཐ་མའི་ཚེ་སློབ་དཔོན་གཞན་གྱི་མན་ངག་ལ་ལྟོས་མི་ལྟོས་དང། མཚན་དཔེ་རྗེས་མཐུན་པ་མཐོབ་པ་དང་ཐོབ་པའི་ཁྱད་པར་དང། གཞན་ལ་སྒྲ་བཅས་སྒྲ་མེད་པར་ཆོས་སྟོན་པ་སོགས་འབྲས་བུ་ཐོབ་པའི་
ཁྱད་པར་མི་འདྲ་བ་རྣམས་ཀྱིས་འབྱེད་དོ། །རང་རྒྱུད་པ་གཉིས་པར་རྣམ་བདེན་པ་དང་མཐུན་པ་དང་རྣམ་རྫུན་པ་དང་མཐུན་པ་གཉིས་ཡོད་པ་ལས། དང་པོ་ནི་ཞི་བ་འཚོ་ཡབ་སྲས་ཏེ་སྔོ་སེར་ལ་སོགས་པའི་རྣམ་པ་དངོས་པོར་འདོད་པའོ།།
གཉིས་ལ་ནི་སྔོ་སེར་ལ་སོགས་པའི་རྣམ་པ་དངོས་མེད་དུ་འདོད་པའི་སློབ་དབོན་སེང་གེ་བཟང་པོ་ལ་སོགས་པའོ། །རྣམ་རྫུན་པ་དང་མཐུན་པ་ལ་ཡང་གཉིས་ལས། རྣམ་རྫུན་དྲི་བཅས་དང་མཐུན་པ་ནི་སློབ་དབོན་ཛེ་ཏཱ་རི་དང། རྣམ་
རྫུན་དྲི་མེད་དང་མཐུན་པ་ནི་སློབ་དཔོན་ཀམལ་སྟེ་ལྭ་བ་པ་ལ་སོགས་པ་ཡིན་ནོ། །ཡུམ་འབུམ་པ་ལ་སོགས་པ་ལྟ་བུ་དགག་བྱ་ལ་དོན་དམ་བ་སོགས་ཀྱི་ཁྱད་པར་དངོས་ཤུགས་གང་རུང་དུ་སྦྱར་བའི་འཁོར་ལོ་བར་བ་ནི་ངེས་དོན་གྱི་
མདོ་དང། ཤེས་རབ་སྙིང་པོ་ལྟ་བུ་དགག་བྱ་ལ་དོན་དམ་པ་ལ་སོགས་པའི་ཁྱད་པར་དངོས་ཤུགས་གང་ལ་ཡང་མ་སྤྱར་བའི་འཁོར་ལོ་བར་བ་ནི་འཁོར་ལོ་གཉིས་པ་ཡིན་པར་མཚུངས་ཀྱང་དྲང་དོན་གྱི་མདོ་ཡིན་བ་ནི་མདོ་སྡེ་དགོངས་འགྲེལ་

[034A]༄༅། །གྱི་ལུགས་ཡིན་པར་འདི་བས་འདོད་དོ། །མཚན་ཉིད་གསུམ་གྱི་འཇོག་ཚུལ་སྔར་བཤད་པ་དང་འདྲ་ཡང་ཕྱི་དོན་མེད་པར་འདོད་པ་ནི་སྔ་མ་དང་མི་འདྲ་བའི་ཁྱད་པར་ཡིན་ནོ།། རྒྱན་སྡུག་པོ་བཀོད་པ་དང་
མདོ་སྡེ་དགོངས་འགྲེལ་དང་ལང་ཀར་གཤེགས་པའི་མདོ་ལ་སོགས་པའི་སྐབས་སུ་བརྗོད་བྱའི་དོན་སྟོན་ཚུལ་རྣམ་པ་གཉིས་ཡོད་པ་ལས། ཆོས་ཐམས་ཅད་བདེན་པར་མེད་པར་རྟོགས་ནུས་པའི་གདུལ་བྱའི་གཙོ་བོ་ལ་
ཆོས་ཐམས་ཅད་བདེན་གྲུབ་ཀྱི་ངོ་བོ་ཉིད་མེད་པར་བཤད་པའི་སྐབས་དང། རེ་ཞིག་ཆོས་ཐམས་ཅད་བདེན་པར་མེད་པར་རྟོགས་མི་ནུས་པར་རིམ་གྱིས་བཀྲི་དགོས་པའི་གདུལ་བྱ་ཕལ་བ་ལ་ཕྱི་དོན་མེད་ཅིང་སེམས་བདེན་
གྲུབ་ཏུ་སྟོན་པའི་སྐབས་ཏེ་ཚིག་གི་ཆ་གཉིས་ཡོད་པ་ནི། རིམ་པ་བཞིན་དུ་དབུ་མ་པ་དང་སེམས་ཙམ་པའི་ལུགས་སུ་འདི་བས་འདོད་པ་ཡིན་ནོ། །འདི་ནི་མདོའི་ཚིག་ལ་ཆ་ཕྱེ་བའི་བཤད་ཚུལ་ཡིན་ལ། ཚིག་ལ་ཆ་མ་ཕྱེ་
བར་མདོ་གཅིག་གི་བརྗོད་བྱའི་དོན་ལ་ཆ་ཕྱེ་བའི་དབང་དུ་བྱེད་ན། ཞི་པ་འཚོ་ཡབ་སྲས་ཀྱིས་འཁོར་ལོ་འབར་བའི་དགོངས་པ་བཀྲལ་ཚུལ་ནི་མདོ་སྡེ་དགོངས་འགྲེལ་སོགས་ཀྱི་དངོས་བསྟན་གཙོ་བོའི་དོན་ཡིན་པ་དང། སེམས་
ཙམ་པས་འཁོར་ལོ་བར་བའི་དགོངས་པ་བཀྲལ་ཚུལ་ནི་མདོ་སྡེ་དགོངས་འགྲེལ་སོགས་ཀྱི་དངོས་བསྟན་ཕལ་བའི་དོན་ཡིན་པར་བཤད་དགོས་སོ།། རང་མཚན་གྱིས་གྲུབ་པར་སྣང་བ་ལ་ཚད་མ་གཞན་གྱིས་གནོད་པ་མེད་
པའི་བློའི་སྣང་བའི་དབང་གིས་བཞག་པ་མིན་པར་ཡུལ་རང་གི་གནས་ལུགས་ཀྱི་དབང་གིས་ཡོད་པ་ནི་བདེན་མེད་ཀྱི་དགག་བྱ་ཡིན་པར་འདོད་པ་ནི་རང་རྒྱུད་པ་གཉིས་ཀ་མཐུན་ནོ། །དབུ་མ་རྒྱན་རང་འགྲེལ་དུ་ལང་གཤེགས་

[034B] །དཔེར་བརྗོད་ན། བདེན་
པར་གྲུབ་པའི་གཅིག་དང་དུ་མ་དང་བྲལ་བའི་ཕྱིར་གཟུགས་ལ་སོགས་པ་ནི་བདེན་པར་མེད་དེ། དབེར་ན་མེ་ལོང་ནང་གི་བྱང་བཞིན་གཟུགས་བརྙན་བཞིན་ནོ། །བདེན་པར་གྲུབ་ན་བདེན་གྲུབ་ཀྱི་གཅིག་དང་དུ་མ་གཉིས་པོ་དེར་
ངེས་པས་ན་རྗེས་སུ་འགྲོ་ལྡོག་གི་ཁྱབ་པ་གཉིས་གྲུབ་པོ།། ཕྱོགས་ཆོས་སྒྲུབ་ཚུལ་ནི། དེ་བདེན་པར་གྲུབ་པའི་གཅིག་མིན་ཏེ། ཆ་བཅས་ཡིན་པའི་ཕྱིར། བདེན་པར་གྲུབ་པའི་དུ་མ་མིན་ཏེ། བདེན་པར་གྲུབ་པའི་གཅིག་མེད་
པའི་ཕྱིར། གཞན་ཡང། རྡོ་རྗེ་ཟེགས་མ་དང་ཡོད་མེད་སྐྱེ་འགོག༑ མུ་བཞི་སྐྱེ་འགོག་དང་རྟེན་འབྲེལ་གྱི་རྟགས་རྣམས་ལུགས་འདིའི་བདེན་གྲུབ་འགོག་པའི་རིགས་པའི་གཙོ་བོ་ཡིན་ནོ།། གང་ཟག་གི་བདག་མེད་དང་བདེན་པ་གཉིས་
ཀྱི་རྣམ་བཞག་རྣམས་ལ་རང་རྒྱུད་པ་གཉིས་ཀ་འདོད་པ་མཐུན་ནོ།། དང་ཤེས་སྒྲིབ་ཕྲ་བ་དང་རགས་པ་ནི་རིམ་པ་བཞིན་དུ་བདེན་འཛིན་ས་བོན་དང་བཅས་པ་དང་གཟུང་འཛིན་རྫས་གཞན་དུ་འཛིན་པའི་བློ་ས་བོན་དང་བཅས་པ་ལ་སོགས་
པ་རྣམས་ཡིན་ནོ།། བདེན་བཞིའི་རྣམ་པ་བཅུ་དྲུག་དང་གཟུང་འཛིན་གཉིས་སྟོང་དང་བདེན་པར་མེད་པ་རྣམས་རིམ་པ་བཞིན་དུ་ཉན་ཐོས་དང་རང་རྒྱལ་དང་ཐེག་ཆེན་ལམ་གྱི་རྟོགས་རིགས་གསུམ་གྱི་གཞལ་བྱ་ཡིན་པས་ན་
ཐེག་པ་གསུམ་གྱི་རྟོགས་རིགས་མི་འདྲ་བའི་ཁྱད་པར་དེ་ཡིན་ནོ།། མཐོང་ལམ་སྒོམ་ལམ་རེ་རེ་ལ་མཉམ་གཞག་དང་རྗེས་ཐོབ་ཡེ་ཤེས་གཉིས་གཉིས་ཡོད་པ་ལ་སོགས་པའི་ཁྱད་པར་རྣམས་ལ་དབུ་མ་རང་རྒྱུད་པ་གཉིས་ཀ་

[035A]༄༅། །འདོད་པ་མཐུན་པ་ཡིན་ནོ། །ཞེས་པའོ།། དབུ་མ་རང་རྒྱུད་པའི་སྐབས་བྱས་ཟིན་ཏོ།། །།ད་ནི་རང་རྒྱུད་མི་བཞེད་ཕྱིར་རྒོལ་ཁས་བླངས་ལ་ཞེས་སོགས་ཀྱི་རྩ་ཚིག་གི་ཚིག་དོན་བཤད་པར་བྱ་སྟེ། རང་རྒྱུད་
ཀྱི་སྤྱོར་བ་མི་བཞེད་པར་གཞན་ལ་དབུ་མའི་ལྟ་བ་སྐྱེད་པའི་དོན་དུ་ཕྱིར་རྒོལ་གྱི་ཁས་བླངས་ལ་འགལ་བ་བརྗོད་པའི་ཐལ་འགྱུར་གཙོ་ཆེར་འགོད་པར་བཞེད་པའི་ཕྱིར་དབུ་མ་ཐལ་འགྱུར་བ་ཞེས་བྱ་བ་དེའི་མིང་གི་རྣམ་གྲངས་ནི། ཐལ་
འགྱུར་བ་དང་བཏགས་དོན་མ་བཙལ་བར་རང་རང་གི་བློ་ལ་སྣང་ཙམ་གྱི་སྒོ་ནས་ཆོས་རྣམས་ཐ་སྙད་དུ་ཡོད་པར་འཇོག་ནུས་པས་སྣང་ཙམ་གྱི་དབུ་མ་པ་དང་རྟག་ཆད་ཀྱི་མཐའ་ཕྲ་རགས་ཐམས་ཅད་ལ་མི་གནས་པས་རབ་ཏུ་མི་གནས་
པའི་དབུ་མ་པ་རྣམས་སོ།། འདི་ལ་རྟོག་དཔྱོད་སྔར་བྱས་ཟིན་ཏོ།། དབྱེ་བ་ནི་འཕགས་པ་ཡབ་སྲས་གཞུང་ཕྱི་མའི་དབུ་མ་པ་དང་སངས་རྒྱས་བསྐྱངས་ཟླ་གྲགས་ཞི་བ་ལྷ་ལྟ་བུ་ཕྱོགས་འཛིན་པའི་དབུ་མ་ཐལ་འགྱུར་བ་དང་ཀླུ་བྱང་ཤཱཀྱ་བཤེས་གཉེན་
ལྟ་བུ་ཕྱོགས་མི་འཛིན་པའི་དབུ་མ་ཐལ་འགྱུར་བ་སྟེ་གསུམ་ཡོད་དོ།། གཞུང་ནི་ཤེར་ཕྱིན་ཟབ་མོའི་མདོ་དང་རིགས་ཚོགས་དྲུག་དང་བཞི་བརྒྱ་བ་དང་སྤྱོད་འཇུག་དང་མདོ་ཀུན་བཏུས་བསླབ་བཏུས་གཉིས་དང་བྱང་ཆུབ་ལམ་སྒྲོན་ལ་
སོགས་པའོ། །ཀུན་རྫོབ་བདེན་པ་དང་དོན་དམ་བདེན་པ་གཉིས་དངེས་སུ་བསྟན་བྱའི་གཙོ་བོར་བྱས་ནས་སྟོན་པའི་མདོ་གཉིས་ནི་རིམ་བཞིན་དྲང་དོན་དང་ངེས་དོན་གྱི་མདོ་ཡིན་ཏེ། རིམ་བཞིན་དངོས་བསྟན་གྱི་དོན་དེ་ལས་ཆོས་དེའི་
གནས་  ྾  ཚུལ་དངོས་བསྟན་གྱི་དོན་དེར་ངེས་པ་ཡིན་པའི་ཕྱིར་རོ། །སྒྲས་ཟིན་ལྟར་ཁས་བླང་དུ་མི་རུང་བས་གཞན་དུ་དྲངས་དགོས་པ་དང་སྒྲས་ཟིན་གྱི་དོན་ཚད་མས་གྲུབ་ཀྱང་དེ་ཉིད་གནས་ལུགས་མཐར་ཐུགས་མིན་པས་གཞན་དུ་དྲང་ཚུལ་
  ྾  ལུགས་གཞན་དུ་དྲང་དགོས་པ་དང་ཆོས་དེའི་གནས་

[035B] བསྒྲུབ་བྱའི་ཆོས་ཀྱི་དོན་ཡིད་ལ་བྱེད་པ་དེར་ཟབ་པའི་ཉམས་ལེན་དང་གཏན་ཚིགས་ཀྱི་དོན་ཡིད་ལ་བྱེད་པ་དེར་རྒྱ་ཆེ་བའི་ཉམས་ལེན་
ཚང་ཞིང། རིམ་བཞིན་རྟག་པ་དང་ཆད་པའི་མཐའ་གཉིས་སེལ་པའི་ཕྱིར་འདི་ནི་རིགས་པའི་རྒྱལ་པོ་ཡིན་ནོ།། དེའི་ཕྱིར་སྟག་ཚང་བས་དོན་དམ་དང་ཚད་གྲུབ་དང་ཚུགས་ཐུབ་དོན་གཅིག་ཏུ་འདོད་པ་ནི་ནམ་མཁའ་ཟ་བར་འདོད་པ་དང་འདྲ་སྟེ། གྲུབ་མཐའ་བ་སུས་
ཀྱང་ཚད་གྲུབ་དང་ཚུགས་ཐུབ་དོན་གཅིག་ཏུ་མ་བྱས་པའི་ཕྱིར་རོ།། གདགས་གཞི་ཕུང་པོ་ལ་བཏགས་པ་ཙམ་མ་གཏོགས་པ་རང་དབང་བའི་བདག་ནི་མེད་པ་ཡིན་ཏེ། གདགས་གཞི་ཕུང་པོ་རྣམ་གང་ཟག་མིན་ཞིང། གང་ཟག་དེ་གདགས་གཞི་ཕུང་པོ་ལས་
ངོ་བོ་གཞན་པ་མིན་ལ། གང་ཟག་དེ་གདགས་གཞི་ཕུང་པོའི་རྟེན་མིན་ཞིང། གང་ཟག་དེ་དོན་དམ་པར་གདགས་གཞི་ཕུང་པོར་བརྟེན་པའང་མིན་ལ། གང་ཟག་དེ་དོན་དམ་པར་ཕུང་པོ་དང་མི་ལྡན་པ་དང། གདགས་གཞི་ཕུང་པོའི་དབྱིབས་གང་ཟག་མིན་
ཞིང༑ གདགས་གཞི་ཕུང་པོའི་ཚོགས་པ་གང་ཟག་མིན་པའི་ཕྱིར། དཔེར་ན་ཤིང་རྟ་སྔར་ལྟར་བཙལ་ན་རང་དབང་བའི་ཤིང་རྟ་རྙེད་རྒྱུ་མེད་པ་བཞིན་ཡིན་ཏེ། རྣམ་བདུན་གྱི་དཔྱད་པ་འདི་བུམ་པ་དང་སྣམ་བུ་དང་རེ་ལྡེ་དང་དམག་དང་ནགས་ཚལ་ལ་སོགས་
པའི་ཆོས་རྣམས་ཀུན་བདེན་མེད་དུ་གཏན་ལ་འབེབས་པ་ལ་སྦྱར་བར་འཇུག་པ་རྩ་འགྲེལ་ནས་གསུངས་སོ།། ཐལ་འགྱུར་པ་ནང་ཕན་ཚུན་ཟབ་རྒྱས་ཀྱི་དོན་འགའ་ཞིག་ལ་བརྒལ་བརྟགས་བྱེད་པའི་སྐབས་འགར་རྒོལ་བ་གཉིས་ཀ་ལ་ཚུལ་གསུམ་མཐུན་
སྣང་བར་ཚད་མས་གྲུབ་པ་དང་རྟགས་མཐུན་སྣང་བ་ཙམ་ཡོད་པར་བཞེད་ཀྱང། རང་དབང་བའི་ཚད་མས་གྲུབ་པར་འདོད་པ་མིན་པའི་ཕྱིར་རང། །རྒྱུད་ཀྱི་སྦྱོར་པ་མི་འདོད་པས་ན། སྟག་ལོས་ལུགས་འདིར་རང་རྒྱུད་ཐ་སྙད་དུ་ཡོད་པར་འདོད་པ་ནི་འཁྲུལ་

[036A]༄༅། །ཚུལ་འདི་ནི་སྟོང་ཐུན་ཆེན་མོའི་རྗེས་འབྲང་ཡིན་ཀྱང་རྣམ་བཤད་དང་ལེགས་བཤད་སྙིང་པོའི་བཤད་ཚུལ་དང་འགྲིག་དཀའ་བའི་ཚུལ་སྔར་བཤད་ཟིན་པ་ལྟར་རོ།། འཁོར་བ་ཀུན་ཉོན་ཕྱོགས་དང་མྱང་འདས་རྣམ་བྱང་
ཕྱོགས་ཀྱི་གཟུགས་སོགས་ཀྱི་ཆོས་བློ་ལ་སྣང་ཞིང་གྲགས་པ་སྟེ་རྣམ་པ་ཤར་བའི་ཇི་ལྟ་བ་དང་ཇི་སྙེད་པས་བསྡུས་པ་ཀུན། མ་བརྟགས་མ་དབྱད་པའི་བློ་ལྷན་སྐྱེས་ཀྱིས་འཇིག་རྟེན་ཀྱི་ཐ་སྙད་དུ་ཡོད་པར་འཇོག་དགོས་པའི་ཕྱིར་སྒྲ་དང་རྟོག་པས་
ཕར་བཏགས་པ་ཙམ་མིན་པར་ཡུལ་གྱི་སྟེང་ནས་གྲུབ་པ་དང་རྫས་ཡོད་དང་རང་མཚན་དང་རང་ངོས་ནས་གྲུབ་པ་དང་བདེན་པར་གྲུབ་པ་དང་ངོ་བོ་ཉིད་ཀྱིས་གྲུབ་པ་ལ་སོགས་པ་རྣམས་དགག་བྱའི་བདག་ཡིན་པར་དོན་གཅིག་ཡིན་ནོ། །
ཆོས་ཐམས་ཅད་རང་ངོས་ནས་མེད་པ་དང་མིང་དང་རྟོག་པས་ཕར་བཏགས་པ་འདིར་འཁོར་འདས་ཀྱི་བྱ་བྱེད་ཀུན་གྲ་མ་ཉམས་ཤིང་ཟུར་མ་ཆག་པར་འཇོག་ཤེས་པའི་མཁས་པ་ནི་དབུ་མ་པ་སྟེ། འཇོག་ཚུལ་འདི་ལས་རགས་པ་རང་ངོས་ནས་
གྲུབ་པ་སོགས་དང་ཕྲ་བ་མིང་དང་རྟོག་པས་བཏགས་པ་ཙམ་དུ་ཡང་མེད་པ་སོགས་གང་འདོད་པར་བྱས་ཀྱང་རྟག་པ་དང་ཆད་པའི་མཐར་ལྷུང་ངོ། །གང་ཟག་དང་ཆོས་ཀྱི་སྟེང་དུ་བདག་སྟེ་རང་གི་ངོ་བོ་ཉིད་ཀྱིས་གྲུབ་པ་གཉིས་ནི་རིམ་བཞིན་
གང་ཟག་གི་བདག་དང་ཆོས་ཀྱི་བདག་གཉིས་ཡིན་པས། དེར་མེད་པ་གཉིས་ནི་རིམ་བཞིན་གང་ཟག་གི་བདག་མེད་དང་ཆོས་ཀྱི་བདག་མེད་གཉིས་ཡིན་པར་བཞེད་དོ། །དེ་ལ་ཆོས་ཀྱི་བདག་ནི། རྡོ་རྗེ་ཡི་གཟིགས་མ་དང་ལ་སོགས་པའི་སྒྲས་
བསྡུས་པ་ཡོད་མེད་སོགས་མཐའ་བཞི་སྐྱེ་འགོག་དང་མུ་བཞི་སྐྱེ་འགོག་དང་རྟེན་འབྲེལ་གྱི་གཏན་ཚིགས་ཏེ་བཞིས་འགོག་པ་དང། གང་ཟག་གི་བདག་ནི་རྣམ་ལྔ་དང་རྣམ་བདུན་གྱི་གཏན་ཚིགས་གཉིས་ཀྱིས་འགོག་ལ། བདག་དེ་གཉིས་

[036B] །དགོངས་འགྲེལ་ནས་བཤད་པའི་འཁོར་ལོ་ཐོག་མ་དང་མཐའ་མ་ནི་སྒྲ་ཇི་བཞིན་པ་མིན་པའི་དྲང་དོན་གྱི་མདོ་དང་དེར་བཤད་པའི་འཁོར་ལོ་བར་བ་ནི་སྒྲ་ཇི་བཞིན་པའི་ངེས་དོན་གྱི་མདོ་ཡིན་པས་ན། སྐབས་འདིར་
དགོངས་འགྲེལ་གྱིས་དྲང་ངེས་ཕྱེ་བ་ལྟར་ཁས་བླང་དུ་མི་རུང་ངོ། །ལང་གཤེགས་དང་དགོངས་འགྲེལ་དང་རྒྱན་སྟུག་པོ་བཀོད་པ་ལ་སོགས་པའི་གཞུང་ཚིག་ཏུ་གྱུར་བའི་མདོ་ཚན་པ་ལྔས། སེམས་མ་གཏོགས་པའི་བྱེད་པ་པོ་གཞན་མེད་པ་
དང་གཟུགས་སོགས་རང་བཞིན་གྱིས་མ་གྲུབ་པར་རྣམ་ཤེས་ཀྱི་ཚངས་པས་བཞག་པ་ཙམ་དང་སྟོང་པ་ཉིད་དང་གཞན་དབང་ཡོངས་གྲུབ་གཉིས་ཐ་སྙད་དུ་རྣལ་འབྱོར་སྤྱོད་པ་པས་འདོད་པ་ལྟར་གྱི་མིང་དང་བརྡས་མ་བཞག་པའི་ཡོད་པ་དང་གནས་སྐབས་
སུ་རིགས་སོ་སོར་ངེས་པ་སོགས་ལ་དགོངས་ནས། ཁམས་གསུམ་པོ་འདི་ནི་སེམས་ཙམ་མོ་ཞེས་གསུངས་པ་དང། ཕྱི་དོན་མེད་པར་སེམས་ཙམ་དུ་གསུངས་པ་དང། དེ་བཞིན་གཤེགས་པའི་སྙིང་པོ་རྟག་བརྟན་དང་ཀུན་གཞི་རྣམ་ཤེས་ཡོད་པར་གསུངས་པ་
གཉིས་དང། གཞན་དབང་ཡོངས་གྲུབ་བདེན་གྲུབ་ཏུ་སྟོན་པ་དང། མཐར་ཐུག་ཐེག་པ་གསུམ་དུ་སྟོན་པ་སྟེ་མདོ་ཚན་པ་ལྔ་སྒྲ་ཇི་བཞིན་པ་མ་ཡིན་པའི་དྲང་དོན་དུ་བསྒྲུབ་པ་ཡིན་ནོ།། འོན་ཀྱང་རྩ་ཚིག་འདིར་མདོ་དྲུག་གྲངས་ནས་མདོ་ལྔ་དྲང་དོན་དུ་
བསྒྲུབ་པར་བཤད་པ་ནི་བྱེད་པ་པོ་གཞན་འགོག་ཕྱིར་དུ་སེམས་ཙམ་དུ་བསྟན་པ་དེ་སྒྲ་ཇི་བཞིན་པ་ཡིན་པས་དྲང་དོན་འགྲེལ་རྒྱུའི་མདོ་ལྔར་གསུངས་པ་ཡིན་ནོ།། འོ་ན་བྱེད་པ་པོ་གཞན་མེད་པ་དགོངས་གཞིར་བཤད་པ་མི་འཐང་པར་འགྱུར་རོ་ཞེ་ན། བྱེད་པ་
པོ་གཞན་མེད་པར་ཤེས་ཆེད་དུ་སེམས་ཙམ་དུ་གསུངས་ཞེས་པ་ཡིན་གྱི་བྱེད་པ་པོ་གཞན་མེད་པ་ལ་དགོངས་ནས་སེམས་ཙམ་དུ་གསུངས་ཞེས་པ་མ་ཡིན་པས་སྐྱོན་མེད་ཅེས་བཤད་དགོས་སམ་སྙམ་མོ།། འོན་ཀྱང་སྐབས་འདིའི་རྩ་འགྲེལ་གཉིས་ཀའི་བཤད་

[037A]༄༅། །དང་འདྲ་བ་ཡིན་ནོ། །བདག་དང་གཞན་རེ་རེའི་སྐྱེ་བ་ཡོད་པ་མིན་པའི་ཕྱིར་གཉིས་ཀ་ལས་སྐྱེ་བའང་ཁེགས་པ་ཡིན་ནོ། །རྒྱུ་མེད་པར་སྐྱེན་འབྲས་བུ་འབྱུང་བའི་ཆེད་དུ་ས་བོན་འདེབས་པ་དང་ཉོ་ཚོང་
བྱེད་པ་སོགས་དོན་མེད་པར་འགྱུར་ཅིང། འཇིག་རྟེན་གྱི་མཐོང་བ་དང་འགལ་བ་དང། དངོས་པོ་ཀུན་ལས་འབྲས་བུ་ཀུན་སྒྱེ་པའང་ཡོད་པར་འགྱུར་རོ།། འབྲས་བུ་ལ་མུ་བཞིར་དཔྱད་ནས་གཞན་སྐྱེ་དགག་པ་ནི། གཞན་ལས་སྐྱེ་ན་རྒྱུ་དེས་
འབྲས་བུ་རང་བཞིན་གྱིས་ཡོད་པ་དང། གཏན་ནས་མེད་པ་དང། ཡོད་མེད་གཉིས་ཀ་ཡིན་པ་དང། ཡོད་མེད་གཉིས་གང་ཡང་མིན་པ་རྣམས་ལས་གང་སྐྱེད་གྲང་སྟེ་བརྟག་གོ། དེ་ལ་འབྲས་བུ་རང་བཞིན་གྱིས་ཡོང་པ་ལ་སྐྱེད་བྱེད་ཀྱི་རྐྱེན་ཅི་ཞིག་
དགོས། གཏན་ནས་མེད་པ་ལ་བསྐྱེད་བྱ་སྐྱེད་བྱེད་ཀྱི་བྱ་བྱེད་དང་བྲལ་ལ། གཉིས་ཀ་ཡིན་པ་སྔར་གྱི་རིགས་པ་དེས་བསལ་ཞིང། གཉིས་ཀ་དང་བྲལ་བ་སྟེ་གང་ཡང་མིན་པ་ལ་སྐྱེད་བྱེད་ཀྱི་རྐྱེན་ངེས་ཅི་ཞིག་བྱ་སྟེ་དགོས་པ་མེད་དོ།། དངོས་
པོ་རྣམས་བདེན་པར་རྒྱུ་ཡིས་བསྐྱེད་པ་མིན་ཏེ། དོན་དམ་པར་རྒྱུ་གཅིག་གིས་འབྲས་བུ་གཅིག་བསྐྱེད་པ་མིན་ཞིང། དོན་དམ་པར་རྒྱུ་དུ་མས་འབྲས་བུ་གཅིག་མི་སྐྱེད་ལ། དོན་དམ་པར་རྒྱུ་གཅིག་གིས་འབྲས་བུ་དུ་མ་སྐྱེད་པ་མིན་ཞིང་
དོན་དམ་པར་རྒྱུ་དུ་མས་འབྲས་བུ་དུ་མའང་བསྐྱེད་པ་མིན་པའི་ཕྱིར་རོ།། རྒྱུ་གཅིག་གིས་འབྲས་བུ་གཅིག་སྐྱེད་པ་ཡོད་པར་བསྒྲུབ་པའི་ཕྱིར་དང། རྒྱུ་དུ་མས་འབྲས་བུ་གཅིག་སྐྱེད་པ་སོགས་གཞན་རྣམས་ཀྱང་རུང་བ་སྟེ་ཡོད་པའི་ཕྱིར་
རྟགས་ཟུར་བཞི་པོ་འདིར་དོན་དམ་པ་སོགས་དགག་བྱའི་ཁྱད་པར་མི་སྦྱོར་པ་ནི་འཁྲུལ་བར་ཤེས་པར་བྱའོ།། རྟེན་འབྱུང་མིན་པའི་ཆོས་ནི་ལུགས་འདིར་མེད་ལ། རྟེན་འབྱུང་ནི་ཕྲད་ནས་གྲུབ་པ་དང་ལྟོས་ནས་གྲུབ་པ་དང་བརྟེན་

[037B] །བདག་དང་གཞན་དང་གཉིས་ཀ་དང་རྒྱུ་མེད་ལས་སྐྱེ་བ་མིན་པའི་ཕྱིར་མིག་སོགས་རང་བཞིན་གྱིས་སྐྱེ་བ་མེད་དོ།། བདག་ལས་སྐྱེ་ན་སྐྱེ་བ་དོན་མེད་པ་དང་སྐྱེ་བ་ཐུག་པ་མེད་པར་
འགྱུར་བ་དང། གང་ན་གང་ཡོད་པ་དེ་ནི་དེ་ལས་སྐྱེ་བ་མིན་ཏེ། འཁར་གཞོང་ལ་ཞོ་ཡོད་པ་བཞིན་ནོ་ཞེས་པ་དང། ས་མྱུག་གཉིས་རང་བཞིན་གཅིག་ཡིན་ན་རྒྱུ་ས་བོན་དང་འབྲས་བུ་མྱུ་གུ་དུས་རྟག་ཏུ་མཐོང་བར་འགྱུར་བ་དང། རྒྱུ་ས་བོན་སྐྱེ་བ་ཞིག་
ནས་མེད་ཀྱང་འབྲས་བུ་མྱུ་གུ་སྔོན་པོ་སྐྱེས་པ་མཐོང་བའི་ཕྱིར་ས་མྱུག་རང་བཞིན་གཅིག་ན་འཇིག་རྟེན་གྱི་མཐོང་བ་དང་འགལ་བ་དང། རྒྱུ་འབྲས་ཀྱི་བྱ་བྱེད་ཀུན་གཅིག་ཏུ་འགྱུར་བ་ལ་སོགས་པའོ།། གཞན་ལས་སྐྱེས་ན་མེ་ལྕེ་ལས་མུན་པ་
འཐུག་པོ་འབྱུང་བར་ཐལ་བ་དང། རྒྱུ་དང་རྒྱུ་མིན་པ་ཀུན་ལས་འབྲས་བུ་ཡིན་མིན་ཀུན་མཚུངས་པར་འབྱུང་བར་འགྱུར་བ་དང། རང་གི་མཚན་ཉིད་ཀྱིས་གྲུབ་པའི་གཞན་ཡིན་པའི་ཕྱིར་ས་མྱུག་གཉིས་རྒྱུད་གཅིག་ཏུ་མི་རུང་བར་འགྱུར་ཏེ། དཔེར་ན་
གྲོ་དང་ནས་བཞིན་ནོ་ཞེས་པ་དང། རང་གི་མཚན་ཉིད་ཀྱིས་གྲུབ་ན་དུས་ནམ་ཡང་ལྡོག་པ་མེད་པས་ས་མྱུག་གཉིས་ཀྱང་དུས་མཉམ་དུ་ཡོད་པར་འགྱུར་དགོས་པ་ལ། དུས་མཉམ་དུ་ས་མྱུག་དེ་གཉིས་མེད་པའི་ཕྱིར་རང་གི་མཚན་ཉིད་ཀྱིས་
གྲུབ་པའི་རྒྱུ་གཞན་ལས་འབྲས་བུ་གཞན་སྐྱེ་བ་ཅི་ཞིག་ཡོད་དེ་མེད་དོ།། ཞེས་པའོ།། བོད་ཁ་ཅིག། རྒྱུ་འབྲས་ལ་སྔ་ཕྱི་བས་ཁྱབ་ཅིང། གཞན་ལ་དུས་མཉམ་དགོས་པའི་ཕྱིར་སྔ་ཕྱི་བའི་གཞན་འགོག་པ་ཡིན་ཟེར་བ་དང། ཡང་བོད་མང་པོས་
ལྡོག་པ་གཅིག་པའི་དཔུང་འཕུལ་འདོད་པ་སོགས་འཁྲུལ་པར་ཤེས་པར་བྱའོ།། མཐའ་བཞིའི་སྐྱེ་བ་མི་འདོད་ཅིང་གཞན་སྐྱེ་འཇིག་རྟེན་གྱི་ཐ་སྙད་དུའང་མེད་པར་བཤད་པའི་ཕྱིར་སྟག་ཚང་བས་སྐབས་འདིར་གཞན་སྐྱེ་ཡོད་པར་འདོད་པ་ནི་སྙོན་པའི་ཟློས་གར་

[038A]༄༅། །ལོ། །དབྱེ་གཞི་ཤེས་བྱ་དེར་དབྱེ་ངོ་ཀུན་རྫོབ་དང་དོན་དམ་པའི་བདེན་པ་གཉིས་ཡོད་ཅིང། དེ་ལས་མང་པོ་དགོས་པ་མིན་ལ་ཉུང་ན་མི་འདུ་བས་བདེན་པ་གཉིས་པོ་དེར་གྲངས་ངེས་པ་ཡིན་ནོ། །བདེན་པ་
གཉིས་ངོ་བོ་ཐ་དད་ཡིན་ན། གཟུགས་བདེན་མེད་དེ་གཟུགས་ཀྱི་གནས་ལུགས་སུ་མི་རུང་བ་སོགས་དང། བདེན་པ་གཉིས་ལྡོག་པ་གཅིག་ཡིན་ན། དོན་དམ་བདེན་པ་དེ་སོ་སོའི་སྐྱེ་བོ་ཀུན་གྱི་མངོན་སུམ་གྱི་སྤྱོད་ཡུལ་དུ་འགྱུར་བ་
སོགས་ཀྱི་སྐྱོན་ཡོང་པའི་ཕྱིར། བདེན་པ་གཉིས་ངོ་བོ་དབྱེར་མེད་ལ་ལྡོག་པའི་སྒོ་ནས་ཐ་དད་དུ་འབྱེད་པ་ཡིན་ནོ།། བདེན་གཉིས་ཀྱི་མཚན་ཉིད་ནི། རིགས་ཤེས་དང་ཐ་སྙད་པའི་བློ་ཡུལ་གང་ལ་དོན་དམ་དང་ཐ་སྙད་དཔྱོད་པའི་
ཚད་མར་སོང་བ་དང་ཚད་མ་ངེས་རྙེད་པའི་དོན་ནི། རིམ་པ་བཞིན་དུ་དོན་དམ་དང་ཀུན་རྫོབ་བདེན་པའི་དོན་ཡིན་ནོ།། སྒྲ་བཤད་ནི། ཤེས་པར་བྱ་བའི་དོན་ཡིན་པ་དང་དོན་གྱི་མཆོག་གམ་དམ་པའང་ཡིན་པ་དང་
སྣང་ཚུལ་དང་གནས་ཚུལ་མཐུན་པའི་མི་བསླུ་བའམ་བདེན་པ་ཡིན་པའི་ཕྱིར་དོན་དམ་བདེན་པ་དང། བདེན་འཛིན་གྱི་མ་རིག་པ་ནི་ནས་ལུགས་མཐོང་བ་ལ་སྒྲིབ་པའི་ཕྱིར་ཀུན་རྫོབ་ཅེས་བྱ་ལ། བློ་ཀུན་རྫོབ་པ་དེའི་དོར་བདེན་པས་
ན་ཀུན་རྫོབ་བདེན་པ་ཞེས་བྱའོ།། དོན་དམ་བདེན་པའི་དབྱེ་བ་ནི། གང་ཟག་གི་བདག་མེད་དང་ཆོས་ཀྱི་བདག་མེད་གཉིས་དང། དངོས་པོ་སྟོང་པ་ཉིད་དང། དངོས་པོ་མེད་པ་སྟོང་པ་ཉིད་དང། རང་བཞིན་སྟོང་པ་ཉིད་དང། གཞན་
གྱི་དངོས་པོ་སྟོང་པ་ཉིད་དེ་བཞི་དང། ནང་སྟོང་པ་ཉིད་དང། ཕྱི་སྟོང་པ་ཉིད་དང། ཕྱི་ནང་གཉིས་ཀ་སྟོང་པ་ཉིད་ལ་སོགས་པ་བཅུ་དྲུག་དང། སོགས་སྒྲས་བསྡུས་པ་སྟོང་ཉིད་བཅོ་བརྒྱད་དང་སྟོང་ཉིད་ཉི་ཤུའོ། །སྒྲས་བརྗོད་

[038B] སོ་སྐྱེའི་སྟོང་ཉིད་དོན་སྤྱིའི་ཚུལ་དུ་རྟོགས་པའི་བློ་དང་འཕགས་པའི་སྟོང་ཉིད་མངོན་སུམ་དུ་རྟོགས་པའི་བློ་གཉིས་ཡུལ་དང་བཅས་པ་རིམ་བཞིན་རྣམ་གྲངས་པའི་དོན་དམ་དང་གཞན་ཏེ་རྣམ་གྲངས་མ་ཡིན་པའི་དོན་
དམ་ཡིན་ནོ།། དབུ་མ་ཐལ་འགྱུར་པའི་རང་ལུགས་ལ་ཀུན་རྫོབ་བདེན་པ་ལ་ཡང་དག་ཀུན་རྫོབ་དང་ལོག་པའི་ཀུན་རྫོབ་གཉིས་ཀྱི་དབྱེ་བ་ཡོད་པ་མིན་ཡང། འཇིག་རྟེན་པའི་ཤེས་ངོར་མིའི་བྱད་བཞིན་དང་བྱང་བཞིན་གྱི་གཟུགས་
བརྙན་སོགས་ལ་བདེན་ཞེས་པ་དང་མི་བདེན་ཞེས་པའི་ཐ་སྙད་ཐོབ་ཏུ་རུང་བའི་ཕྱིར་རིམ་བཞིན་ཡང་དག་ཀུན་རྫོབ་དང་ལོག་པའི་ཀུན་རྫོབ་ཙམ་ཡིན་ནོ།། ཐ་སྙད་པའི་ཤེས་པ་ནི་རིགས་ཤེས་ཀྱི་སྔོན་དུ་འགྲོ་བ་དང་གྲོགས་སུ་
གྱུར་བ་སྟེ། ཐ་སྙད་པའི་ཤེས་པ་ནི་ཐབས་དང་རིགས་ཤེས་ནི་ཐབས་ལས་བྱུང་བ་ཡིན་པའི་ཕྱིར་རོ།། སྟོང་པ་ཉིད་བསྟན་པའི་དགོས་པ་ནི་རྟག་ཆད་ཀྱི་ལྟ་ངན་སོགས་བཟློག་པ་དང་བདེན་འཛིན་དང་བདེན་མེད་རྟོགས་པའི་
བློ་ལ་སྤང་བླང་བྱ་བའི་ཕྱིར་ཡིན་པས་ན། སྟག་ལོས་གནས་སྐབས་ཏེ་རིམ་པ་གསུམ་པར་སྟོང་ཉིད་མིན་པའི་སྤྲོས་བྲལ་སྒོམ་པར་འདོད་པ་འཁྲུལ་ལོ། །སྟོན་པ་སངས་རྒྱས་ཀྱིས་གདུལ་བྱ་བཀྲི་བའི་རིམ་པ་ནི། དང་པོར་
ལས་གསོགས་པ་དང་འབྲས་བུ་མྱོང་བའི་རྫས་ཡོད་ཀྱི་བདག་བསྟན་པ་སོགས་ཀྱི་སྒོ་ནས་བསོད་ནམས་མིན་པ་ངན་འགྲོའི་རྒྱུ་བཟློག་པ་དང། བར་དུ་མི་རྟག་སོགས་བཅུ་དྲུག་གི་སྟོང་པ་དང་བདག་མེད་བསྟན་པ་སོགས་ཀྱི་སྒོ་ནས་
རྟག་གཅིག་རང་དབང་ཅན་དང་རྫས་ཡོད་ཀྱི་བདག་གཉིས་བཟློག་སྟེ་ལམ་གྱི་སྣོད་རུང་དུ་བྱས་པ་དང། ཐ་མར་ཤིན་ཏུ་ཕྲ་བའི་དེ་བཞིན་ཉིད་རྟོགས་པ་དང་མངོན་དུ་གྱུར་བའི་སྒོམ་ཚུལ་བསྟན་པ་ལ་སོགས་པའི་རིམ་གྱིས་རྟག་

[039A]༄༅། །ཆད་ཀྱི་ལྟ་བ་ཕྲ་རགས་ཀུན་དང་ཆགས་སོགས་ཉོན་མོངས་ཀྱི་དྲི་མ་བག་ཆགས་དང་བཅས་པ་འཇོམས་པར་མདོ་དང་སྔགས་ཀྱི་རྒྱུད་སྡེ་བཞི་ལས་གསུངས་ཤིང་དེ་དག་གི་དགོངས་འགྲེལ་མཁན་པོ་རྣམས་
ཀྱིས་བཞེད་པ་ཡིན་ནོ། །ཟབ་མོའི་དོན་སྒོམ་པའི་རིམ་པ་ལ། ལས་དང་པོ་པས་སྟོང་པ་ཉིད་ལ་མྱོང་བ་འདོན་ཚུལ་དང། ཞི་གནས་རྗེས་མཐུན་པ་ལ་བརྟེན་ནས་ལྷག་མཐོང་རྗེས་མཐུན་པ་སྒོམ་ཚུལ་དང། ཞི་གནས་
དངོས་ལ་བརྟེན་ནས་ལྷག་མཐོང་དངོས་སྒོམ་ཚུལ་དང། སྟོང་པ་ཉིད་མངོན་སུམ་དུ་རྟོགས་ནས་སྒོམ་ཚུལ་དང། སྔགས་བླ་མེད་ཀྱི་བདེ་ཆེན་གྱིས་སྟོང་པ་ཉིད་སྒོམ་ཚུལ་ཏེ་ལྔ་ཡོད་པ་རྣམས་རྗེ་བདག་ཉིད་ཆེན་པོ་
ལ་སོགས་པའི་མཁས་པའི་དབང་པོ་རྣམས་ཀྱི་གསུང་རབ་ལ་ཞིབ་ཏུ་ལྟོས་ཤིག། རང་ངོས་ནས་མ་གྲུབ་པའི་སྟོང་པ་ཉིད་ཇི་ལྟར་རྟོགས་དཀའ་བ་བཞིན་དུ་མིང་ཙམ་ལ་བྱ་བྱེད་ཐམས་ཅད་འཐད་པའི་ཐ་སྙད་
ཀྱི་འཇོག་འཚམས་ཤིན་ཏུ་དཀའ་ཤིང། ཀུན་རྫོབ་དང་དོན་དམ་བདེན་པ་གང་ལས་ཉམས་ན་ཡང་ཕུང་བར་འདྲ་ཞིང་མཐར་ལྷུང་བར་འདྲ་བའི་ཕྱིར་ཀུན་རྫོབ་ཏུ་ཡོད་པ་དང་དོན་དམ་པར་མེད་པ་འདི་གཉིས་ལ་ཉེ་རང་
བྱ་མི་རིགས་པས་དེ་གཉིས་ཀ་ཟུང་དུ་འབྲེལ་བར་ཤེས་ཤིང་སྒོམ་པ་ནི་ཤིན་ཏུ་གཅེས་སོ།། མཚན་ཉིད་གསུམ་གྱི་འཇོག་ལུགས་རང་རྒྱུད་པའི་སྐབས་སུ་བཤད་པ་དང་མཚུངས་ཤིང། སྤྲུལ་དེ་ཐག་པ་ལ་མེད་པས་ཀུན་
བརྟགས་དང་སྦྲུལ་དངོས་ལ་ཀུན་བརྟགས་པ་མ་ཡིན་པར་ཡོངས་སུ་གྲུབ་པ་དང་འདྲ་བར། གཤིས་སམ་རང་བཞིན་ནི་གཞན་དབང་གི་རྟེན་འབྲེལ་བྱས་པ་ཅན་ལ་ནི་ཀུན་བརྟགས་དང་ཆོས་ཉིད་ལ་ཡོངས་སུ་གྲུབ་པ་དང་

[039B] །རང་
གི་མཚན་ཉིད་ཀྱིས་གྲུབ་པ་ཐ་སྙད་དུ་ཡང་མི་བཞེད་པའི་ཕྱིར་ཁས་བླངས་ཀྱི་ཁྱད་པར་ཐུན་མོང་མིན་པ་བརྒྱད་ལ་སོགས་པ་མང་པོ་ཡོད་དོ།། དེ་ཡང་ཐ་སྙད་དཔྱད་པའི་བློས་རིམ་བཞིན་མི་ཁེགས་པ་དན་མི་གྲུབ་པའི་ཕྱིར་ཕྱི་རོལ་གྱི་དོན་
ཡོད་པ་དང་ཀུན་གཞི་རྣམ་ཤེས་མེད་པར་བཞེང་པ་དང། བདེན་གྲུབ་ཀྱི་དངོས་པོ་ཡོད་པར་འཛིན་པའི་བློ་ཡོད་བཞིན་དུ་ཐར་བ་ཐོབ་པ་ཡོད་པ་མིན་པར་གསུངས་པས་བདེན་འཛིན་དེ་ཉོན་སྒྲིབ་ཡིན་པ་དང། གང་ཟག་གི་བདག་མེད་
དང་ཆོས་ཀྱི་བདག་མེད་ནི་སྟོང་གཞིའི་སྒོ་ནས་འཇོག་པས་ན་ཕྲ་རགས་མཚུངས་པ་དང། སེམས་ཅན་གྱི་རྒྱུད་ཀྱི་མཉམ་བཞག་རྣམ་པར་མི་རྟོག་པའི་ཡེ་ཤེས་མ་གཏོགས་པའི་ཤེས་པ་ལ་བདེན་འཛིན་གྱི་བག་ཆགས་ཀྱིས་མ་བསླད་པ་མེད་
པ་དང་ཚད་མས་རྟོགས་ཚུལ་ལ་གསར་རྟོགས་ཀྱི་དཔྱད་པ་མི་རུང་བའི་ཕྱིར་བྱིས་ཤེས་ཏེ་སོ་སྐྱེའི་ཤེས་པ་ཀུན་འཁྲུལ་ཤེས་ཡིན་པ་དང་བཅས་ཤེས་ཚད་མར་གྲུབ་པ་དང། ཀུན་རྫོབ་རྣམ་ཅན་གྱི་ཡིད་ཀྱི་ཚོར་བ་རྣམས་ཡིད་མངོན་ཡིན་
པ་དང་མངོན་པ་གོང་འོག་ནས་བཤད་པའི་དགྲ་བཅོམ་པ་འགའ་ཞིག་བདེན་རྣམ་བཅུ་དྲུག་མངོན་དུ་གྱུར་ཀྱང་འཕགས་པ་མིན་པའི་ཕྱིར་རྟོག་པར་གྱུར་པའི་ཡིད་མངོན་ཡོད་པ་དང་བདེན་བཞིའི་རྣམ་པ་མི་རྟག་སོགས་བཅུ་དྲུག་མངོན་
དུ་གྱུར་པའི་སོ་སོ་སྐྱེ་བོ་ཡོད་པར་བཞེད་པ་དང། སྟོང་ཉིད་ལ་དམིགས་པའི་ལྷག་མཐོང་ཐོབ་པ་དང་སྦྱོར་ལམ་ཐོབ་པ་དུས་མཉམ་ཡིན་པ་དན་ཞིག་པ་དངོས་པོ་ཡིན་པའི་ཕྱིར་བདེན་བ་རྣམ་བཅུ་དྲུག་མངོན་སུམ་དུ་རྟོགས་པ་ཙམ་གྱིས་

[040A]༄༅། །སྦྱོར་ལམ་ཙམ་ལའང་མི་སླེབ་པ་དང་དུས་གསུམ་དངོས་པོར་བཞེད་པ་དང། སྐྱེ་བའི་རྐྱེན་གྱིས་རྒ་ཤི་བ་སྐྱེད་པའི་ཕྱིར་ཞིག་པ་དངོས་པོ་ཡིན་ལ། དེའི་ཕྱིར་དགེ་མི་དགེའི་ལས་འགགས་ནས་
བསྐལ་བ་མང་པོ་སོང་ཡང། ཐོབ་པ་དང་རྒྱུན་དང་ཆུད་མི་ཟ་བ་མེད་ནའང་འབྲས་བུ་འབྱིན་པ་འཐད་པ་ཡིན་ནོ།། ཞིག་པ་དངོས་པོར་སྨྲས་པ་ཙམ་ནི་བཏགས་དོན་ལ་དཔྱད་ནས་སྨྲས་པ་མིན་ཏེ། དཔེར་ན་བུམ་པ་དངོས་
པོར་སྨྲས་པ་བཞིན་ནོ། །དུས་ཡུན་རིང་པོར་སོང་བའི་ངག་རྩུབ་པོ་སྨྲས་པའི་ལས་བྱས་པ་མ་ཞིག་པར་ད་ལྟ་བློ་ལྷན་སྐྱེས་ལ་སྣང་བར་འདོད་ན་སྔོན་བྱས་པའི་ལུས་ངག་ཡིད་གསུམ་གྱི་ལས་མཐའ་དག་ད་ལྟ་མི་དྲན་
པའི་རྒྱུ་མཚན་ཅི་ཞིག་ཡོད། བཏགས་དོན་ལ་མ་དཔྱད་པར་འཇོག་ནུས་པ་མིན་པའི་ཕྱིར་རང་རྒྱུད་དང་རང་རིག་ཡོད་པ་མིན་པ་དང། ཡུལ་ཡུལ་ཅན་ཕན་ཚུན་ལྟོས་ཚེ་མངོན་སུམ་མཚན་ཉིད་པ་ནི་ཡུལ་ཡིན་གྱི་ཡུལ་
ཅན་ནི་མིན་པ་དང། འགོག་བདེན་ཆོས་དབྱིངས་དང་འཕགས་པ་རྣམས་ཀྱིས་བདེན་མེད་མངོན་སུམ་དུ་གཟིགས་པ་དང། ལྷག་མེད་ཀྱི་ཚེ་ཕུང་པོ་ཟད་པར་མི་རུང་ཞིང། ཚོར་བ་དང་འདུ་ཤེས་འཇིག་པར་བཤད་པའི་ཕྱིར་
ལྷག་བཅས་ལྷག་མེད་ཀྱི་མྱང་འདས་ཀྱི་ཁྱད་པར་ནི་རང་ངོས་ནས་གྲུབ་པར་སྣང་བའི་འཁྲུལ་སྣང་ཟད་མ་ཟད་ཀྱི་གོ་རིམ་བཟློག་པས་འཇོག་དགོས་སོ།། ཉོན་མོངས་ཀྱི་ས་བོན་མ་ཡིན་པའི་བག་ཆགས་ནི་ཤེས་སྒྲིབ་ཡིན་ལ་
ཉོན་མོངས་ཅན་མིན་པའི་མ་རིག་པའང་ཡོད་པར་བཞེད་དོ། །ཉོན་མོངས་མ་ཟད་པར་ཤེས་སྒྲིབ་སྤོང་བའི་མགོ་མི་རྩོམ་ཞིང། སྣང་བས་ཡོད་མཐའ་དང་སྟོང་པས་མེད་མཐའ་སེལ་ཚུལ་དེ་རྣམས་དང། སོགས་སྒྲས་བསྡུས་པ་

[040B] བག་ཆགས་བསྒོ་གཞི་དང། གང་ཟག་གི་མཚན་གཞི་འཇོག་ཚུལ་སོགས་ཐུན་མོང་མིན་པའི་ཁྱད་པར་མང་པོ་ཡོད་པ་རྣམས་འཕགས་པ་ཡབ་སྲས་ཀྱི་དབུ་མའི་གཞུང་
དང་རྗེ་ཡབ་སྲས་ཀྱི་ལེགས་བཤད་རྣམས་ལ་ཞིབ་ཏུ་ལྟོས་ཤིག། ཚད་མ་ལ་མངོན་སུམ་དང་དངོས་སྟོབས་ཀྱི་རྗེས་བདག་དང་དཔེ་ཉེར་འཇལ་གྱི་རྗེས་དབག་དང་ལུང་གི་ཚང་མ་སྟེ་བཞིར་བཤད་ཀྱང། གཞལ་བྱ་མངོན་ལྐོག་གཉིས་སུ་ངེས་པའི་དབང་གིས་
མངོན་སུམ་དང་རྗེས་དཔག་གཉིས་སུ་ངེས་པ་ཡིན་ནོ།། རྟགས་ལ་ལྟོས་པ་མིན་པར་རང་གི་འཛིན་སྟངས་ཀྱི་ཡུལ་གྱི་གཞལ་བྱ་མངོན་སུམ་པར་བསླུ་བ་མེད་པའི་ཤེས་པ་ནི་མངོན་སུམ་གྱི་ཚད་མའི་དོན་ཡིན་པར་བཞེད་ཅིང། དབྱེ་ངོ་ནི་དབང་མངོན་
དང་ཡིད་མངོན་དང་རྣལ་འབྱོར་མངོན་སུམ་སྟེ་གསུམ་ཡོད་དོ།། །རྟགས་མ་རྒྱུ་མཚན་ལ་བརྟེན་ནས་ལྐོག་ཡུལ་ཏེ་རང་གི་འཛིན་སྟངས་ཀྱི་ཡུལ་གྱི་གཞལ་བྱ་ལྐོག་གྱུར་བ་ལ་བསླུ་བ་མེད་པའི་ཤེས་པ་ནི་རྗེས་སུ་དཔག་པའི་ཚད་མ་སྟེ། དབྱེ་ན་ཅུང་ཟད་ལྐོག་གྱུར་དང་
དཔེ་དང་འདྲ་བའི་ལྐོག་གྱུར་དང་ཤིན་ཏུ་ལྐོག་གྱུར་ཏེ་གསུམ་འཇལ་བའི་དངོས་སྟོབས་ཀྱི་རྗེས་དཔག་དང་དཔེས་ཉེར་འཇལ་གྱི་རྗེས་དཔག་དང་ལུང་གི་ཚད་མའམ་ཡིད་ཆེས་ཀྱི་རྗེས་དཔག་སྟེ་གསུམ་ཡོད་པར་བཞེད་དེ།། རང་གི་འཛིན་སྟངས་ཀྱི་ཡུལ་ལ་ངེས་པ་འདྲེན་ནུས་ཤིང་འཛིན་
སྟངས་ཀྱི་ཡུལ་དེར་ཚད་མ་གཞན་གྱིས་གནོད་པ་དང་བྲལ་བ་ནི་ཡུལ་དེ་ལ་མི་བསླུ་བའི་དོན་ཡིན་པའི་ཕྱིར་ཡུལ་དེ་ལ་འཁྲུལ་ཡང་ཚད་མར་སོང་བ་མི་འགལ་ཏེ། མི་བསླུ་བའི་དོན་ནི་སྐབས་སྟོབས་ཀྱིས་མང་བོ་བཤད་དོ།། དེའི་ཕྱིར་རྫས་ཀྱི་སྒྲ་བཞིན་དུ་མི་བསླུ་
བའི་སྒྲ་ཡང་དོན་གཅིག་ཁོ་ན་ལ་འཇུག་པ་མིན་ནོ། །མངོན་མཐོ་དང་ངེས་ལེགས་སྒྲུབ་བྱེད་ནི་རིམ་བཞིན་ལས་འབྲས་ལ་ཡིད་ཆེས་པའི་དད་པ་དང་བདག་མེད་རྟོགས་པའི་ཤེས་རབ་གཉིས་ཡིན་ལ། བདག་མེད་རྟོགས་པའི་ཤེས་རབ་ཀྱི་སྔོན་

[041A]༄༅། །འགྲོའི་ཆོས་ནི་དཀར་ཆོས་ཐམས་ཅད་ཀྱི་རྩ་བར་འགྱུར་བའི་དད་པས་ཆོས་ཀྱི་སྣོད་རུང་དུ་བྱེད་པ་དེ་ཡིན་ནོ། །བདག་མེད་རྟོགས་པའི་ཤེས་རབ་ནི་འཁོར་བ་ལས་གྲོལ་བའི་རྒྱུ་དང་རྣམ་པར་མི་རྟོག་
པའི་དོན་སྒྲུབ་བྱེད་ཡིན་ནོ།། དམན་པ་དང་འབྲིང་དང་མཆོག་གི་སྐྱེས་བུའི་ལམ་གྱི་རིམ་པ་གསུམ་དུ་རྒྱལ་བས་གསུངས་པའི་ཆོས་ཚུལ་ཀུན་འདུས་ཏེ། སངས་རྒྱས་ཀྱིས་དང་པོར་ཐུགས་བསྐྱེད་པ་དང་བར་དུ་ཚོགས་བསགས་
པ་དང་མཐར་སངས་རྒྱས་པ་ཐམས་ཅད་གདུལ་བྱ་རྣམས་ཀྱི་གནས་སྐབས་དང་མཐར་ཐུག་གི་དོན་གཉིས་སྒྲུབ་པ་ལས་བརྩམ་པ་ཤ་སྟག་ཡིན་པའི་ཕྱིར་རོ།། སྐྱེས་བུ་འབྲིང་ལས་ཉན་རང་གཉིས་དང། འབྲིང་གི་ལམ་
ལས་དེ་དག་གི་ལམ་དབྱེ་ཞིང། སྐྱེས་བུ་ཆེན་པོར་ཐེག་ཆེན་འདུས་པའི་ཕྱིར་ཐེག་པ་གསུམ་ཀ་སྐྱེས་བུ་གསུམ་གྱི་ལམ་དུ་འདུས་པ་ཡིན་ལ་རྒྱལ་བ་འདིའི་བསྟན་པ་ལ་ཐེག་པ་བཞི་པ་ཡོད་པ་མིན་ནོ།། ལུགས་འདིར་ཉན་
རང་གི་རྟོགས་རིགས་མཐུན་ཞིང། རིགས་ཀྱི་ས་དང། བརྒྱད་པའི་ས་དང། མཐོང་པའི་ས་དང། བསྲབས་པའི་ས་དང། འདོད་ཆགས་དང་བྲལ་བའི་ས་དང། བྱས་པ་རྟོགས་པའི་ས་དང། ཉན་ཐོས་ཀྱིས་དང་
རང་སངས་རྒྱས་ཀྱིས་སྟེ་དམན་པའི་ས་བརྒྱད་ཀྱང་བཞེད་པ་དང། གཞུང་འགའ་ཞིག་ནས་ཉན་ཐོས་ཀྱིས་དོར་ནས་དཀར་པོ་རྣམ་པར་མཐོང་བའི་ས་བགྲངས་ནས་བརྒྱད་དུ་བྱེད་པའང་ཡོད་དོ། །རྟོགས་རིགས་འང་
ཡང་ཚེ་གསུམ་དང་བསྐལ་ཆེན་བརྒྱ་ལ་སོགས་པའི་དུས་ཀྱི་སྒོ་ནས་ཉན་རང་གི་འབྲས་བུའི་ཁྱད་པར་དབྱེའོ།། རྩ་བ་བརྟན་པ་ཐེག་ཆེན་སེམས་བསྐྱེད་ལ་བརྟེན་ནས་ཕ་རོལ་དུ་ཕྱིན་པ་དྲུག་དང་བསྡུ་བའི་དངོས་པོ་བཞིའི་

[041B] རྫོགས་སྨིན་སྦྱངས་གསུམ་གྱི་ལོ་འདབ་འབྲས་སྙིང་ཡོངས་སུ་རྫོགས་པའི་སྐུ་བཞིའི་ཡོངས་འདུའི་དབང་པོ་བསྒྲུབ་པར་བྱ་དགོས་སོ། །དེ་ཡང་ཚོགས་ལམ་དང་སྤྱོར་ལམ་གྱི་ཁྱད་པར་ནི་བྱང་ཕྱོགས་དང་པོ་གསུམ་
དང་དབང་སྟོབས་སོ་སོར་སྦྱོར་བ་ལྟ་བུ་ཡོན་ཏན་དང། རིགས་དང་ཕྱིར་མི་ལྡོག་པའི་རྟགས་སོ་སོར་སྦྱོར་བ་དང། མངོན་རྟོགས་རྒྱན་ནས་བཤད་པ་ལྟར་སྒོམ་ཚུལ་སོ་སོར་ཡོད་པ་དང། ཐོས་བསམ་དང་སྒོམ་བྱུང་གཙོ་ཆེ་
བའི་ངོ་བོའི་ཁྱད་པར་རྣམས་ཀྱིས་འབྱེད་དོ།། ས་བཅུའི་མཉམ་བཞག་རྣམ་པར་མི་རྟོག་པའི་ཡེ་ཤེས་ཀྱིས་ཆོས་ཉིད་མངོན་སུམ་དུ་རྟོགས་ཚུལ་ལ་མི་འདྲ་བའི་ཁྱད་པར་དབྱེར་མེད་ཀྱང་འདུལ་བྱའི་དོན་ནམ་ཕར་ཕྱིན་སོགས་
པ་སྦྱོང་བའི་སྦྱོར་བ་དང་རྗེས་ཐོབ་ཀྱི་ཡོན་ཏན་སངས་རྒྱས་བརྒྱ་མཐོང་བར་མཛད་པ་ལ་སོགས་པ་སྡེ་ཚན་བཅུ་གཉིས་ཀྱི་གྲངས་གོང་ནས་གོང་དུ་འཕེལ་བ་དང། ས་སོའི་སྐབས་ཀྱི་དྲི་མ་སྦྱོང་བ་དང་ལམ་བགྲོད་པའི་སྟོབས་གོང་
ནས་གོང་དུ་འཕེལ་བ་དང། ཕར་ཕྱིན་ལྷག་པའི་ཁྱད་པར་དང། རྣམ་སྨིན་གྱི་སྐྱེ་བ་གོང་ནས་གོང་དུ་འཕེལ་པའི་ཁྱད་པར་ཏེ་བཞིས་ས་བཅུ་སོ་སོར་འཇོག་གོ། ས་རེ་རེ་ལའང་རབ་ཏུ་དགའ་བ་ལ་སོགས་པའི་དེས་ཚིག་
དང༑ སྔར་བཤད་པ་ལྟར་བསླབ་པ་གསུམ་ལ་སློབ་ཚུལ་དང། ཟག་མེད་ཀྱི་ཕུང་པོ་ལྔ་སྦྱོང་ཚུལ་གྱི་དབྱེ་བ་དང། ཡོན་ཏན་སྡེ་ཚན་བཅུ་གཉིས་ཀྱི་ཁྱད་པར་དང། བརྟེན་པ་ཕར་ཕྱིན་ལྷག་པའི་ཁྱད་པར་དང། འཛམ་གླིང་ལ་
དབང་བའི་འཁོར་བསྒྱུར་དུ་སྐྱེ་བ་སོགས་རྣམ་སྨིན་གྱི་སྐྱེ་བ་འཛིན་པའི་ཁྱད་པར་དང། ཕྱིར་མི་ལྡོག་པའི་རྟགས་དང་ས་སོ་སོའི་རྨི་ལྟས་གཉིས་དང། ས་སོ་སོའི་སྤང་བྱའི་ཁྱད་པར་དང། གཉེན་པོ་ཡོངས་སྤྱོད་གི་ཁྱད་

[042A]༄༅། །པར་ཏེ་བརྒྱད་ཀྱིས་རྣམ་པར་བཤད་པ་སྟེ། རྒྱས་པར་གསེར་འཕྲེད་ལས་ཤེས་དགོས་སོ།། འབྲས་བུ་སངས་རྒྱས་ས་ན་མཉམ་བཞག་དང་རྗེས་ཐོབ་ཡེ་ཤེས་ནི་རེས་འཇོག་མིན་པར་ངོ་བོ་གཅིག་ཏུ་སོང་ཞིང། སེམས་ཀྱི་རྒྱུ་བ་རྣམ་རྟོག་
ཀུན་ཉེ་བར་ཞི་བས་ན་ཏིང་ངེ་འཛིན་གྱི་གནས་པ་བརྟན་པོ་མཐར་ཕྱིན་ཅིང་སྲིད་པ་ཇི་སྲིད་པར་མཉམ་བཞག་ལས་བཞེངས་པ་ཡོད་པ་མིན་ན་ཡང་གདུལ་བྱའི་སྐལ་པ་ཇི་ལྟ་བ་བཞིན་དུ་ཆོས་སྣ་ཚོགས་སྟོན་པ་ལ་སོགས་པའི་རྗེས་ཐོབ་ཀྱི་བྱ་བའང་མཛད་དོ་
རྣམ་མཁྱེན་གྱིས་ཆོས་དབྱིངས་གཟིགས་དོར་གཉིས་སྣང་གི་སྤྲོས་པ་ཀུན་ལོག་ནས་མེད་ཀྱང་བཏགས་དོན་ལ་མ་བརྟགས་མ་དཔྱད་པར་ཇི་སྙེད་པས་བསྡུས་པའི་ཆོས་ཐམས་ཅད་ཕྱག་མཐིལ་དུ་སྐྱུ་རུ་ར་བཞག་པ་བཞིན་དུ་མཁྱེན་པར་མཛད་དོ། །འབྲས་བུ་
ཆོས་སྐུ་གཅིག་དང་ཆོས་གཟུགས་ཀྱི་སྐུ་གཉིས་དང་ཆོས་ལོངས་སྤྲུལ་པའི་སྐུ་གསུམ་དང། ངོ་བོ་ཉིད་སྐུ་ཡེ་ཤེས་ཆོས་སྐུ་ལོངས་སྐུ་སྤྲུལ་སྐུ་བཞི་དང། ངོ་བོ་ཉིད་སྐུ་ཡེ་ཤེས་ཆོས་སྐུ་ལོངས་སྐུ་དངོས་དང་བཏགས་པ་དང་སྤྲུལ་སྐུ་སྟེ་ལྔ་ཡོད་པར་བཞེད་
ཅིང༑ ཐུབ་པའི་དབང་པོ་ལ་རྒྱ་ཆེ་བའི་གཟུགས་སྐུ་མི་མངའ་བར་གཞན་ངོར་སྐྱེལ་དགོས་པ་ནི་འཁྲུལ་བར་ཤེས་པར་གྱིས་ཤིག་བློ་བུར་དང་རང་བཞིན་རྣམ་དག་གི་ངོ་བོ་ཉིད་སྐུ་དང། ཡེ་ཤེས་ཆོས་སྐུ་ནི་སངས་རྒྱས་ཀྱི་སའི་ཟག་པ་མེད་པའི་ཡེ་ཤེས་སྡེ་
ཚན་ཉེར་གཅིག་ལ་སོགས་པ་དང། འཁོར་དང་ཞིང་དང་སྐུ་དང་ཆོས་དང་མཛད་པའི་ཁྱད་པར་ལྔ་དང་ལྡན་ཞིང་འཁོར་བ་མ་སྟོངས་ཀྱི་བར་དུ་སྐུའི་སྣང་བ་མི་སྡུད་པའི་ལོངས་སྤྱོད་རྫོགས་པའི་སྐུ་དང། བཟོ་བ་སྤྲུལ་སྐུ་དང་སྐྱེ་བ་སྤྲུལ་སྐུ་དང་མཛད་པ་བཅུ་
གཉིས་སྟོན་པའི་བྱང་ཆུབ་ཆེན་པོའི་སྤྲུལ་སྐུ་སྟེ་གསུམ་མོ། །དེ་རྣམས་ཀྱིས་སྙན་ཅིང་འཇེབས་པའི་གསུང་ཡན་ལག་དྲུག་ཅུ་རྩ་བཞིའི་ཚངས་དབྱངས་ཀྱིས་ནམ་མཁའི་ཁྱོན་ཀུན་འགེངས་པར་མཛད་དོ། །སྐུ་གསུང་ཐུགས་གསུམ་གྱི་གསང་བ་བསམ་གྱིས་མི་ཁྱབ་

[042B] །སྐད་ཅིག་བསྐལ་བར་དང་བཟློག་པ་སྟེ་བསྐལ་བ་སྐད་ཅིག་ཏུ་བྱིན་གྱིས་བརླབས་པ་དང། བ་སྤུའི་ཁུང་བུ་རེ་རེར་བརྟན་གཡོ་
ཐམས་ཅད་བཀོད་ཀྱང་ནམ་མཁའ་བཞིན་དུ་དོག་པ་མིན་པ་དང་བ་སྤུའི་ཁུང་བུ་ཆེ་བ་དང་བརྟན་གཡོ་མཐའ་དག་ཆུང་དུར་སོང་བ་ཡང་མིན་ནོ། །གནས་དང་གནས་མིན་མཁྱེན་པ་ལ་སོགས་པའི་སྟོབས་བཅུ་དང། སངས་རྒྱས་ཀྱི་
ཆོས་གཞན་དང་མ་འདྲེས་པ་བཅོ་བརྒྱད་ལ་སོགས་པ་རྨད་དུ་བྱུང་བའི་ཡོན་ཏན་རྣམས་ནི་མ་ལུས་རྒྱལ་རྣམས་ཏེ་རྒྱལ་བ་ཐམས་ཅད་ཀྱིས་བརྗོད་པ་ལ་ཞུགས་ཀྱང་མི་རྫོགས་པ་ནི་ནམ་མཁའི་མཐའ་ཇི་ལྟ་བ་བཞིན་ཡིན་ནོ། །འགྲོ་བ་རྣམས་ཀྱི་སྡུག་བསྔལ་ཞི་བར་མཛད་
པ་ལ་སོགས་པ་གང་ལ་གང་འདུལ་གྱི་མཛད་པ་ལྷུན་གྱིས་གྲུབ་ཅིང་བསམ་གྱིས་མི་ཁྱབ་པའི་འཕྲིན་ལས་འཁོར་བའི་ཕྱི་མཐའི་བར་དུ་རྒྱུན་མི་ཆད་པར་རྟག་ཏུ་སྟོན་པར་མཛད་པ་ཡིན་ནོ། །ཞེས་པའོ།། དབུ་མ་ཐལ་འགྱུར་བའི་སྐབས་བྱས་ཟིན་ཏེ།། །།
ད་ནི་མདོ་སྔགས་གཉིས་ཀས་ཞེས་སོགས་ཀྱི་ཚིག་དོན་བཤད་པར་བྱ་སྟེ། མདོ་སྔགས་གཉིས་ཀས་ཏེ་མདོ་ནས་བཤད་པའི་ཐེག་པ་གསུམ་དང་སྔགས་ཀྱི་རྒྱུད་སྡེ་བཞི་ཀའི་ལམ་གྱིས་ཉོན་སྒྲིབ་ས་བོན་དང་བཅས་པ་ཀུན་ཟད་པར་སྤོང་ནུས་པ་ཡིན་མདོ་ཀྱང། མདོ་དང་
རྒྱུད་སྡེ་འོག་མར་ཡུལ་གྱི་མཆོག་རང་བཞིན་གྱིས་སྟོང་པ་བསྟན་ཀྱང་ཡུལ་ཅན་གྱི་མཆོག་ལྷན་སྐྱེས་ཀྱི་བདེ་ཆེན་སྦས་པ་བཞིན་དུ། དྲི་མའི་གཙོ་བོ་ཤེས་སྒྲིབ་ཆུང་དུའི་ཕྲ་བ་བསྟན་ཀྱང་གཉེན་པོའི་མཆོག་སློབ་པ་མཐའི་དོན་གྱི་འོད་གསལ་སྤས་པ་ཡིན་པའི་ཕྱིར་ཤེས་
སྒྲིབ་ཆུང་དུའི་ཕྲ་བ་ནི་སྔགས་བླ་མེད་ཀྱི་ལམ་གྱིས་སྤོང་བ་ལས་མདོ་དང་རྒྱུད་སྡེ་འོག་མའི་ལམ་ཙམ་གྱིས་སྤོང་མི་ནུས་སོ། །དེའི་ཕྱིར་ཁ་ཅིག་གིས་སྤང་གཉེན་སྤས་པ་མགོ་མཚུངས་སུ་འདོད་པ་འཁྲུལ་པར་ཤེས་དགོས་སོ། །ཕར་ཕྱིན་ཐེག་པ་ནས་བཤད་པའི་བྱམས་སྙིང་རྗེ་

[043A]༄༅། །བྱང་ཆུབ་ཀྱི་སེམས་ཕྱིན་དྲུག་བསྡུ་བཞི་ལ་སོགས་པ་ཚང་བར་ཡོང་པའི་སྟེང་དུ་སྔགས་ཀྱི་རྒྱུད་སྡེ་བཞི་ནས་བཤད་པའི་ཐབས་ཟབ་མོ་དམ་ཚིག་དང་སྡོམ་པའི་ཁྱད་པར་དང། འབྲས་བུའི་གནས་ལུས་ལོངས་སྤྱོད་མཛད་པ་བཞི་ཀ་དང་
རྣམ་པ་མཐུན་པར་དང་པོ་ནས་སྒོམ་པས་ཚོགས་མཐའ་ཡས་པ་བདེ་བླག་མྱུར་དུ་རྫོགས་པའི་ཁྱད་པར་ལྷག་པ་མང་པོ་ཡོད་པའི་ཕྱིར་སྔགས་དང་ཕར་ཕྱིན་ཐེག་པའི་ལམ་ལའང་མྱུར་འབུལ་གྱི་ཁྱད་པར་ཆེའོ།། ལུས་ངག་ཡིད་གསུམ་རེ་རེ་ལ་རགས་པ་དང་ཕྲ་བ་དང་
ཤིན་ཏུ་ཕྲ་བ་གསུམ་གསུམ་ཡོད་པ་རྣམས་སྦྱངས་པའི་ཕྱིར་ཉན་རང་བྱང་སེམས་ཀྱི་ཐེག་པ་དང་མདོ་དང་རྒྱུད་སྡེ་བ་ཞི་གོང་ནས་གོང་དུ་ཁྱད་པར་དུ་འཕགས་པའི་རིམ་པ་མང་དུ་གསུངས་ཤིང། མདོ་དང་རྒྱུད་སྡེ་འོག་མར་ལུས་ངག་ཡིད་གསུམ་གཞན་ཏེ་རགས་པ་དང་ཕྲ་བ་
གཉིས་བཤད་ཀྱང་གསུམ་པ་སྟེ་ཤིན་ཏུ་ཕྲ་བ་ནི་རྣལ་འབྱོར་རྒྱུད་མན་ཆད་ཀྱི་དགོངས་གཞིར་རུང་ཡང་མདོ་དང་རྒྱུད་སྡེ་འོག་མར་དངོས་ཤུགས་གང་ལ་ཡང་གསུངས་པ་མིན་ནོ། །དེ་འདྲ་བའི་གསང་བ་གསུམ་གྱི་ཁྱད་པར་རྣམས་ནི་རྣལ་འབྱོར་བླ་ན་མེད་པའི་རྒྱུད་སྤྱི་དང་ཁྱད་
པར་དུ་རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་རྩ་བཤད་ཀྱི་རྒྱུད་དག་ན་གསལ་བར་གསུངས་སོ།། སྐལ་བ་མཆོག་དང་ལྡན་པའི་གྲུབ་པའི་དབང་ཕྱུག་བྱེ་བས་སྤངས་རྟོགས་ཀྱི་རྩེ་མོར་གཤེགས་པའི་ཤུལ། དུས་གསུམ་གྱི་རྒྱལ་བ་ཐམས་ཅད་
གཤེགས་ཤིང་གཤེགས་ལ་གཤེགས་པར་འགྱུར་པའི་གསང་བ་བླ་ན་མེད་པའི་ལམ་ནི་མངོ་སྔགས་ཀྱི་ལམ་མཐའ་དག་ནང་ནས་མཆོག་ཏུ་གྱུབ་པ་ཡིན་ནོ།། ཞེས་པའོ།། གསང་ཆེན་མཆོག་ཏུ་སྒྲུབ་པའི་སྐབས་བྱས་ཟིན་ཏོ།། །།
འཇམ་མགོན་མཁྱེན་གཟི་ལས་འོངས་འཁྲུལ་མུན་བྲལ། ཞེས་སོགས་ཀྱི་ཚིག་དོན་ནི། རྗེ་བཙུན་འཇམ་མགོན་གྱི་མཁྱེན་པའི་གཟི་འོད་ལས་འོངས་པ་ལྟར་འཁྲུལ་བའི་མུན་པ་དང་བྲལ་ཞིང། དབྱངས་ཅན་ལྷ་མོས་སྨྲས་པ་བཞིན་དུ་རྗོད་བྱེད་ཀྱི་ཚིག་རྣ་བར་

[043B] ཐུབ་པའི་དབང་པོའི་གསུང་བཞིན་དུ་ཐོག་མཐའ་བར་གསུམ་དུའང་དགེ་བ་དང། འཛམ་གླིང་རྒྱན་དྲུག་སོགས་མཁས་གྲུབ་མཆོག་རྣམས་ཀྱི་ལུགས་ཀུན་འདུས་པ་བཞིན་དུ་བརྗོད་བྱའི་དོན་ཟབ་ཅིང་བརླིང་པ་ནི་
བསྟན་བཅོས་འདིའི་ཆེ་བའི་ཁྱད་པར་ཡིན་ནོ།། དེང་སང་གང་ཟག་འགའ་ཞིག་གཞུང་ལུགས་ལ་མ་བསླབ་སྟེ་མ་སྦྱངས་པར་ཤེས་རབ་ཀྱི་མིག་ལོང་བས་སྤངས་རྟོགས་ཀྱི་བས་མཐར་བགྲོད་པར་འདོད་པ་དང། ལ་ལ་སྐྱེས་སྦྱངས་ཀྱི་བློ་གྲོས་དམན་པའི་བྱི་བས་བསྟན་བཅོས་རྩོམ་པའི་གླང་
ཆེན་གྱི་ཁུར་ལེན་པ་དང་ཕལ་ཆེར་ཕྱོགས་རེས་ལ་སྦྱངས་ཙམ་གྱི་རི་ཕྲན་བཏེགས་པས་རློམ་ཞིང་སྙེམས་པ་མ་གཏོགས་པ། ཐུབ་པའི་དབང་པོའི་ལུང་རྟོགས་ཀྱི་བསྟན་པའི་ནོར་འཛིན་ཏེ་ས་གཞི་ཀུན་འདེགས་པར་ནུས་པའི་ཀུ་རྨ་སྟེ་རུས་སྤལ་སུ་ཞིག་ཡོད་དེ་མེད་དོ།། མཁས་
པ་ལས་ཀྱང་ཆེས་ཆེར་མཁས་པའི་འཕགས་ཡུལ་དང་བོང་གངས་ཅན་གྱི་བསྟན་འཛིན་མང་པོས་ཀྱང་ཐུགས་ངོར་ཟབ་པ་དང་རྒྱ་ཆེ་བའི་ཆོས་རྣམས་ཐག་མཁན་གྱི་རྐང་པ་གཉིས་དུས་གཅིག་ཏུ་ས་ལ་མི་འཇོག་པ་བཞིན་དུ་རེས་ཀྱིས་སྤྱོད་པས་མི་བདེ་ཞིང། སྣང་བ་རྟེན་འབྱུང་དང་
རང་བཞིན་གྱིས་སྟོང་པ་ཟུང་འབྲེལ་དུ་ཤར་བའི་ལམ་མ་རྙེད་པར་ལུང་རིགས་སྣ་ཚོགས་ཀྱི་མཁར་བས་དོན་ཅི་ཡིན་སྙམ་དུ་ཡང་ཡང་བཙལ་བ་ཡིན་ནོ། །རང་བཞིན་གྱི་སྡེ་བ་མཁས་པ་མང་པོའི་གླུའི་དབང་པོ་བརྒྱ་སྟོང་གིས་རྣམ་པར་རོལ་བའི་གནས། ཕུགས་སུ་ཕན་པ་
དང་འཕྲལ་དུ་བདེ་བའི་རིན་ཆེན་སྣ་ཚོགས་ཀྱི་འཕྱུར་བུས་གང་ཞིང། གཞན་ལུགས་དགག་པ་དང་རང་ལུགས་སྒྲུབ་པའི་རབ་རླབས་རབ་ཏུ་འཁྲུག་པའི་གྲུབ་མཐའི་རྒྱ་མཚོ་ཆེན་པོར་བགྲོད་པའི་སླད་དུ་དེད་དཔོན་མཁས་པ་རྣམས་འབའ་རྩོལ་གྱི་གྲུ་བརྫིངས་ཅི་ཡང་འཛུག་པ་
ཡིན་ནོ། །དུས་དང་ཕྱོགས་ཀྱི་ཆར་ཕྱེ་བའི་རིགས་པའི་གྲུ་འཛིངས་ལ་བློ་དམན་རྣམས་འཁྲུལ་ནས་གཏན་མེད་ཀྱི་དང་པོའི་རྒྱུད་བརྡུངས་པས་ཐ་སྙད་དུ་ཡོད་པའི་ཚུལ་ཞིག་པ་འགའ་ཞིག་གིས་ཀྱང་རང་གཞན་གྱི་གྲུབ་མཐའི་རྒྱ་མཚོ་ཆེན་པོའི་ཕ་མཐར་ཕྱིན་སྙམ་དུ་

[044A]༄༅། །སེམས་ཁེངས་ཤིང་སྙེམས་པའི་དྲེགས་པ་སྐྱངས་པ་དང་རང་ཉིད་ཕྱི་ནང་གི་ལུགས་གཉིས་ཀྱི་འདོད་ཚུལ་ཕྲ་རགས་ཀུན་མཐོང་བའི་ཕྱིར་དུ་གྲུབ་མཐའ་རབ་འབྱམས་རྒྱ་མཚོའི་ཕ་རོལ་ཏུ་འཇམ་དབྱངས་བཞད་པ་ཁོ་བོས་ཕྱིན་པ་ཡིན་ནོ། །
བློ་བཟང་རྒྱལ་བའི་མེས་བྱིན་རིང་ལུགས་ལྷ་མི་ས་འོག་གི་ལམ་གསུམ་འབབ་པ་སྟེ་ཆུ་བོ་གང་གཱ་རྣམ་པར་དཔྱོད་པའི་ལྷ་ཆེན་དབང་ཕྱུག་གི་རལ་བའི་ནང་ནས་འོངས་ཏེ་རྟོག་གེ་སྟེ་གྲུབ་མཐའ་ངན་པ་དེ་ཡིས་བཤུང་བ་དང་བསླང་པའི་སེམས་ཀྱི་ནོར་ལྟའི་བུ་སྟེ་ཁྱབ་འཇུག་
གི་རྐང་པའི་དྲི་མ་བཀྲུས་པའི་ཆབ་ཀྱིས་ལྷན་སྐྱེས་ཀྱི་མ་རིག་པའི་དབང་གིས་ཆོས་རྣམས་ཀྱི་ཡིན་ལུགས་ལ་རྨོངས་ཤིང་འཁྲུལ་བའི་གང་ཟག་རྒྱལ་པོ་དུག་ཅན་པའི་བུ་དྲུག་ཁྲིའི་རྒྱུད་ཚོགས་དག་པར་གྱུར་ཅིག། རིན་ཆེན་རྣམ་བཞིའི་ཁུར་ལྕི་ཞིང་རོལ་བའི་མཚོ་
ཆེན་གྱི་སྐ་རགས་གཡོ་ལ། ཉི་ཟླའི་སྒྲོན་མེ་འདེགས་པའི་ལྷུན་པོ་ཇི་སྲིད་གནས་པ་ངེ་སྲིད་དུ་བསྟན་བཅོས་འདིས་ཀྱང་གསར་བཤད་ཀྱི་ཁུར་ལྕི་ཞིང་གྲགས་སྙན་གྱི་བ་དན་གཡོ་ལ་ལེགས་བཤད་ཀྱི་སྒྲོན་མེའི་འོང་ཀྱིས་ས་གསུམ་སྣང་བར་བྱེད་པར་ཤོག། ཆོས་ཀྱི་དབྱིངས་
གདོད་མ་ནས་རྣམ་པར་དག་པའི་གཤིས་དང་དཀོན་མཆོག་གསུམ་གྱི་བྱིན་རླབས་མི་བསླུ་བའི་མཐུས་འགྲོ་བ་མཐའ་ཡས་པ་རྣམས་སངས་རྒྱས་ཀྱི་རྫུ་འཕྲུལ་བཞིན་དུ་ས་བཅུ་ལམ་ལྔ་རིམ་བཞིན་མྱུར་དུ་བགྲོད་ཅིང། ཉ་རྒྱས་ཏེ་ཡར་ཚེས་བཅོ་ལྔའི་ཟླ་བ་ལྟར་སྤངས་
རྟོགས་ཀྱི་ཡོན་ཏན་ཀུན་ཡོངས་སུ་རྫོགས་ནས་ཉི་མ་བརྒྱ་ལས་ཀྱང་ཆེས་ཆེར་གསལ་བའི་ཀུན་མཁྱེན་ཡེ་ཤེས་མྱུར་དུ་ཐོབ་པར་ཤོག་ཅིག། ཅེས་པའོ།། འདིར་སྨྲས་པ། ཡང་དག་ལྟར་སྣང་འདོད་ཚུལ་མི་འདྲ་སྣ་ཚོགས་སརྦ་རླབས་གྱ་གྱུར་གཡོ། །
གནས་ཚུལ་གཏིང་ཟབ་ངམ་གནག་འཐུག་པོས་བློ་དམན་སྙིང་ལ་འཇིགས་པ་སྐྱེད།། རྗོད་བྱེད་ཕ་མཐའ་མཐོང་བར་དཀའ་བའི་ཕྱི་ནང་གཞུང་ལུགས་བ་ཚྭའི་མཚོར།། ཡུན་རིང་དུས་ནས་གབ་པར་གྱུར་བ་གྲུབ་མཐའི་ཁྱད་བར་ཡིད་བཞིན་ནོ།། གཞུང་ལུགས་ཏི་མིའི་

[044B] །ཟག་མེད་ལེགས་བཤད་ནོར་ལ་དབང་འབྱོར་བ། །འཇམ་དབྱངས་དགྱེས་བཞད་ལག་འགྲོའི་དབང་པོ་དེ། །མཁྱེན་རབ་བརྩོན་པའི་སྟོབས་ཀྱིས་ལེགས་པར་རྙེད། །ཕྱོགས་ལྷུང་ཚ་བས་གདུང་བ་རྣམས་ལ་ལེགས་བཤད་གངས་ཀྱང་ཚར་
འགྱུར་ལ། །ཕྲག་དོག་ལྷག་པས་བཏབ་པ་རྣམས་ལ་ཕན་འདོགས་མེ་ཡང་གྲང་བྱེད་མོད། །མཁྱེན་རབ་གཤོག་ཟུང་རྒྱས་པའི་མཁས་མཆོག་ཟུར་གནས་ངང་བའི་རྒྱལ་པོ་ཉིད། །ཡང་དག་ལྟར་སྣང་འོ་ཆུ་འདྲེས་པ་རྣམ་དཔྱོད་མཆུ་ཡིས་འབྱེད་པར་མཛོད། །
འདིར་འབད་ལེགས་བྱས་རབ་དཀར་ཀཽ་མུ་རཱིས། །འགྲོ་བ་ཀུན་གྱི་མཐར་འཛིན་མུན་པ་དང། །སྲིད་པའི་ཚ་གདུང་མ་ལུས་བསལ་བྱས་ཏེ། །ངེས་ལེགས་ཀུན་དའི་དགའ་ཚལ་རྒྱས་གྱུར་ཅིག་རྒྱལ་བསྟན་སྙིང་པོ་ཞྭ་སེར་འཆང་བའི་བསྟན། །ཡུལ་
ཕྱོགས་གནས་སྐབས་ཀུན་ཏུ་རབ་རྒྱས་ཤིང། །དེ་འཛིན་མཁས་མང་དགེ་འདུན་སྡེ་དང་བཅས། །ཁྲིམས་གཙང་ཐུགས་མཐུན་བཤད་སྒྲུབ་འཕེལ་གྱུར་ཅིག་བདག་ཀྱང་མ་འོངས་ཚེ་རབས་ཐམས་ཅད་དུ། །མཐོ་རིས་ཡོན་ཏན་བདུན་གྱིས་རབ་
མཛེས་ཤིང། །ཐེག་མཆོག་དགེ་པའི་བཤེས་ཀྱིས་ཟིན་པའི་མཐུས། །མ་ནོར་ལམ་བཟང་མྱུར་དུ་མཐར་ཕྱིན་ཤོག་གསེར་གྱི་རི་བོའི་བརྩེགས་པ་རིམ་པ་བདུན་གྱིས་ཀུན་ནས་ཡོངས་སུ་བསྐོར། །བསིལ་དང་འཇམ་དང་དྲི་མས་དཔོན་པའི་རོལ་
མཚོའི་སྨད་གཡོག་མཛེས་པར་གསོལ། །རིན་ཆེན་རྣམ་བཞིའི་རྡུལ་བརྩེགས་ལྷུན་པོ་ཇི་སྲིད་གནས་པ་དེ་སྲིད་དུ། །ཚིག་འགྲེལ་འདིས་ཀྱང་གནས་ཤིང་འགྲོལ་ལེགས་བཤད་དགའ་སྟོན་འགྱེད་གྱུར་ཅིག་ཅེས་མཆན་འགྲེལ་
གྱི་མཇུག་ཏུ་སྨྲ་བའི་ཚིག་འགའ་ཞིག་གིས་སྨད་ཀྱི་ཆ་བརྒྱད་ཏེ་རྫོགས་པར་བྲིས་པ་འདིས་ཀྱང་བསྟན་འགྲོ་ལ་ཕན་པ་རྒྱ་ཆེན་པོ་ཐོགས་པར་གྱུར་ཅིག་ཨོཾ་སྭ་སྟི། །ཐུབ་དབང་འཁོར་ཚོགས་བཅས་ལ་གུས་པས་འདུད་དོ་རྗེས་འཛིན་མཛོད། །

[045A]༄༅། །གྲུབ་འགྲེལ་ཆེན་མོའི་གྲུར་ཞུགས་རིན་ཆེན་གླིང་སོང་དེད་དཔོན་མཁས། །གྲུབ་པའི་གཅེས་ནོར་གྲུ་ལ་སྤུངས་ཏེ་བསྟན་པའི་གསོས་སྤྱར་པའི། །ཤམ་དུ་གསར་སློབ་དོན་དུ་རྩ་ཚིག་བཀྲོལ་བའི་ཡར་མཚུས་ཐོར། །
བདག་གིས་བཏུས་བླུགས་སྤར་སྣོད་གཅིག་སྤྱར་ཁུ་རེ་ཆེན་མོར་བཞག་འདི་གྲུབ་དགེ་བསགས་སློབ་གྲྭ་ཕྲུག་རྩ་ཚིག་ས་བོན་གྱི། །རོ་འབྲོའི་རྐྱེན་གྱིས་དེ་བསྐྲུན་གྲུབ་འགྲེལ་མཆན་འགྲེལ་དབག་བསམ་གྱི། །ཡལ་ག་མཐོར་འཛེགས་
འབྲས་དཔལ་སྤྱོད་ལ་རྣམ་དཔྱོད་ལུས་བརྟས་ཤོག། བར་ཡིག་འདྲི་དང་བར་ཤིང་རྐོ་བ་དང། །རྒྱུ་རྐྱེན་སྤྱར་སོགས་འདིར་བརྩོན་ལུས་ཅན་རྣམས། །གནས་སྐབས་མི་འདོད་མཐའ་དག་ཞི་བ་དང། །མཐར་ཐུག་སྐུ་བཞིའི་དཔལ་ལ་
མྱུར་སྤྱོད་ཤོག། བླ་མ་དཀོན་མཆོག་གསུམ་གྱི་བྱིན་རླབས་དང། །བསྟན་བསྲུང་དམ་ཅན་རྒྱ་མཚོའི་མཐུ་སྟོབས་དང། །ལས་འབྲས་བསླུ་བ་མེད་པའི་བདེན་སྟོབས་ཀྱིས། །བསམ་དོན་ཡིད་བཞིན་འགྲུབ་པའི་བཀྲ་ཤིས་ཤོག། །།
བསྟན་པ་ཡུན་རིང་འབར་གྱུར་ཅིག། །།ཤུ་བྷ་མ་སྟུ་སརྦ་ཛ་ག་ཏཱ་མ།། །།

[045B][BLANK PAGE]



