༄༅། །ན་མོ་གུ་རུ་མཉྫུ་གྷོ་ཥཱ་ཡ། དཔལ་ལྡན་ལྷ་མོ་ལ་

[117A]༄༅། །གཏོར་འབུལ་དཀྱུས་མ་ལས་ཅུང་ཟད་རྒྱས་ཙམ་བྱེད་པར་འདོད་པས། རང་ཡི་དམ་གང་ཡང་རུང་བའི་ང་རྒྱལ་ལ་གནས་པས། ནང་མཆོད། མཆོད་གཏོར་རྣམས་བྱིན་གྱིས་བརླབས་ལ། འདི་
ལྟར། བྷྱོ་མདུན་གྱི་ནམ་མཁར་ཁྲག་ཞག་རྒྱ་མཚོ་ཆེ། །མེ་རླུང་དམར་ནག་འཁྲུག་པའི་ཀློང་དཀྱིལ་དུ། །སྤྲིན་གྱི་ཤུགས་འཆང་དྲེའུ་རྐྱང་སེང་སྟེང། །སྐུ་མདོག་མཐིང་ནག་འཇིགས་རུང་སྲིན་མོའི་གཟུགས། །
ཁྲོས་པའི་ཞལ་གདངས་འབར་བའི་མཆེ་བ་གཙིགས། །ཕྱག་གཡས་རྡོ་རྗེས་མཚན་པའི་བེ་ཅོན་གྱིས། །གནོད་བྱེད་དགྲ་བགེགས་འབྱུང་པོ་ཕྱེ་མར་འཐག་གཡོན་པས་གདུག་པའི་ཁྲག་བཀང་ནལ་ཐོད་འཛིན། །
བསྐམ་རླན་མི་མགོའི་དབུ་རྒྱན་དོ་ཤལ་འཕྱང། །སྙན་གཡས་སེང་གེ་གཡོན་པ་སྦྲུལ་གྱིས་བརྒྱན། །སྤྱན་གསུམ་དམར་ལྡོག་བསྟན་དགྲ་རྩད་ནས་གཅོད། །དམར་སེར་སྨ་ར་སྨིན་མ་དབུ་སྐྲའི་ཚོགས། །མེ་ལྟར་འབར་
བའི་གསེབ་ནས་སྤྲུལ་སྟོང་འགྱེད། །དར་ནག་རེ་བ་གཡང་གཞིས་སྟོད་གཡོགས་ཤིང། །རེ་ལྡེ་སྟག་ལྤགས་ཤམ་ཐབས་སྦྲུལ་གྱིས་བརྒྱན། །སྤྱི་བོར་ཟླ་བ་ལྟེ་བར་ཉི་མས་མཛེས། །དབུ་ལ་རྨ་བྱའི་གདུགས་ཕུབ་
ཡེ་ཤེས་ཀྱི། །མེ་དཔུང་རབ་ཏུ་འབར་ཞིང་འཁྲུགས་པའི་དབུས། །འཁོར་ཚོགས་རྒྱ་མཚོས་བསྐོར་ནས་བཞུགས་པར་གྱུར། །ཆོས་དབྱིངས་བདེ་བ་ཆེན་པོའི་ཕོ་བྲང་དང། །མུ་ལེ་དིང་སོགས་གར་བཞུགས་གནས་རྣམས་

[117B] །དཔལ་ལྡན་འདོད་ཁམས་དབང་ཕྱུག་རེ་མ་ཏི། །འཁོར་བཅས་འདིར་གཤེགས་བརྟན་པར་བཞུགས་སུ་གསོལ། །ཁྱོད་ནི་དུས་གསུམ་རྒྱལ་བ་ཀུན་གྱི་ཡུམ། །བར་གཅོད་བདུད་བགེགས་འབྱུང་པོ་ཡོངས་ཀྱི་
གཤེད། །རྣལ་འབྱོར་བུ་བཞིན་སྐྱོང་བའི་དམ་ཚིག་ཅན། །གནས་གསུམ་མཁའ་འགྲོའི་གཙོ་ལ་ཕྱག་འཚལ་ལོ། །དངོས་བཤམས་ཡིད་སྤྲུལ་སྲིད་ཞིའི་རྣམ་དཀར་ལས། །བྱུང་བའི་ཕྱི་ནང་གསང་བའི་དམ་རྫས་དང། །
སྤྱན་གཟིགས་མཆོད་པའི་སྤྲིན་གྱིས་ལྷ་ཡི་ལམ། །ཡོངས་སུ་བཀང་སྟེ་བསྟན་བསྲུང་ཆེན་མོར་འབུལ། །འཆི་མེད་བདུད་རྩིའི་བཏུང་བ་མཚོ་ལྟར་བསྐྱིལ། །ཤ་ཁྲག་དམར་ཆེན་གཏོར་མ་རི་ལྟར་སྤུངས། །ཟག་མེད་ཡེ་ཤེས་
བདུད་རྩིར་བྱིན་བརླབས་ནས། །འདོད་ཁམས་དབང་ཕྱུག་འཁོར་དང་བཅས་ལ་འབུལ། །ཤ་ཁྲག་ལ་སོགས་བདུད་རྩི་ལྔ་དང་བཅས། །འབྲུ་སྣ་ལྔ་དང་སྦྱར་བའི་གཏོར་མ་འདི། །དཔལ་ལྡན་དམག་ཟོར་རྒྱལ་མོ་ལ་
འབུལ་གྱི། །སངས་རྒྱས་བསྟན་པ་བསྲུང་ཕྱིར་བཞེས་སུ་གསོལ། །དཔལ་ལྡན་ལྷ་མོ་འཁོར་དང་བཅས་པའི་ལྗགས་འོད་ཟེར་གྱི་སྦུ་གུས་གཏོར་མའི་བཅུད་དྲངས་ཏེ་གསོལ་བར་གྱུར། ཀཱ་ལི་དེ་ཝི་ཞེས་སོགས་སྔགས་
འབུལ་གཏོར་ཆོག་བཞིན་བྱ། མཆོད་ཅིང་འཕྲིན་ལས་བཅོལ། གཞི་བདག་གཏོར་མ་བསྔོ། འདོད་ན་མཚམས་འདིར་བཟླས་པ་བྱའོ། །དེ་ནས། ཆོས་དབྱིངས་བདེ་བ་ཆེན་པོའི་ཀློང་ཡངས་ནས། །གང་འདུལ་ཅིར་ཡང་འཆར་

[118A]༄༅། །བའི་ཟློས་གར་གྱིས། བསྟན་པ་སྲུང་ཞིང་རྣལ་འབྱོར་བུ་བཞིན་དུ། །སྐྱོང་མཛད་འདོད་ཁམས་གཙོ་མོར་གུས་པས་བསྟོད། །དྲན་པ་ཙམ་གྱིས་དམ་ཆོས་བསྒྲུབ་པའི་གེགས། །ཕྱི་ནང་འགལ་རྐྱེན་ཐམས་
ཅད་སེལ་མཛད་ཅིང། །མཆོག་དང་ཐུན་མོང་དངོས་གྲུབ་ཀུན་སྩོལ་བ། །བཅོམ་ལྡན་འདས་མའི་ཞབས་ལ་ཕྱག་འཚལ་ལོ། །བདག་ཅག་དཔོན་སློབ་མི་ནོར་བསྒྲུབ་པའི་སྡེ། །འཁོར་བཅས་ལྷ་མོ་ཁྱོད་ལ་གཉེར་གཏད་
ཀྱི། །བརྩེ་བའི་མ་དང་སྲིང་མོ་ཇི་བཞིན་དུ། །རྟག་ཏུ་གཡེལ་མེད་མགོན་སྐྱབས་དཔུང་གཉེན་མཛོད། ཅེས་དཔལ་ལྡན་དམག་ཟོར་རྒྱལ་མོ་ལ་མཆོད་གཏོར་འབུལ་ཚུལ། རབ་འབྱམས་རྒྱལ་བ་མ་ལས་ཅུང་ཟད་རྒྱས་
ཙམ་འདི་ཡང། དངོས་གྲུབ་ཆོས་རྫོང་གི་རི་ཁྲོད་པ་ཀྲེ་བོ་རབ་འབྱམས་པ་སོགས། དགེ་སློང་སྡེ་སྣོད་འཛིན་པ་རྣམས་ཀྱིས་བསྐུལ་ནས། དགེ་སློང་བློ་བཟང་ཆོས་ཀྱི་རྒྱལ་མཚན་གྱིས་སྦྱར་བའོ།། །།



