༄༅། །བྱང་ཆུབ་ལམ་གྱི་རིམ་བའི་བླ་མ་བརྒྱུད་པའི་རྣམ་བར་ཐར་པ་རྒྱལ་བསྟན་མཛེས་པའི་རྒྱན་མཆོག་ཕུལ་བྱུང་ནོར་བུའི་ཕྲེང་བ་ཞེས་བྱ་བའི་སྨད་ཆ་བཞུགས་སོ། །

[001][DD1] །ཟུང་འཇུག་སྐུ་བསྙེས་ཆོས་ཀྱི་རྡོ་རྗེའི་ཞབས། །
། །རྗེ་བཙུན་བླ་མ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པའི་ཞབས་ལ་ཕྱག་འཚལ་ཞིང་སྐྱབས་
སུ་མཆིའོ། །བརྩེ་བ་ཆེན་པོས་དུས་ཐམས་ཅད་དུ་རྗེས་སུ་གཟུང་དུ་གསོལ། །དཔལ་ལྡན་བླ་མ་བདེ་ཆེན་དངོས་གྲུབ་ཀུན། །ཀུན་ལ་སྦྱིན་མཛད་བློ་བཟང་རྡོ་རྗེ་འཆང། །སྐྱབས་
གསུམ་ཀུན་འདུས་རྗེ་བཙུན་སྤྲུལ་བའི་སྐུ། །བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་བསྔགས་པ་རྒྱལ་བ་དབེན་ས་པ་བློ་བཟང་དོན་གྲུབ་ནི། སྔོན་འདས་པའི་བསྐལ་པ་
བརྗོད་ཀྱིས་མི་ལང་བའི་ཡང་བརྗོད་ཀྱིས་མི་ལང་བའི་སྔོན་རོལ་ནས་བྱང་ཆུབ་མཆོག་ཏུ་ཐུགས་བསྐྱེད་དེ་རྒྱལ་སྲས་ཀྱི་སྤྱོད་པ་རྒྱ་མཚོའི་ཕ་རོལ་ཏུ་སོན་པ་ཞིག་མི་མཇེད་འཇིག་
[DD2] །སྐུ་གསུམ་མངོན་གྱུར་རྒྱལ་བ་དབེན་ས་པ། །

[002A][DD1] །བློ་བཟང་ཆོས་ཀྱི་རྒྱལ་མཚན་འཛིན་པའི་རྗེ། །
༄༅། །རྟེན་གྱི་ཁམས་འདིར་སྟོན་པ་ཐུབ་པའི་དབང་པོའི་མདོ་སྔགས་ཀྱི་བསྟན་པ་སྤེལ་བའི་སླད་དུ་རྒྱ་གར་ཤར་ནུབ་ཁ་ཆེ་བལ་ཡུལ་སོགས་སུ་སྤྲུལ་པའི་བཀོད་
པ་སྣ་ཚོགས་བསྟན་ནས་རྒྱལ་བའི་བསྟན་པ་འཛིན་ཅིང་སྤེལ་བར་མཛད། བྱང་ཕྱོགས་གངས་རིའི་ལྗོངས་འདིར་ཡང་སྤྲུལ་པ་སྣ་ཚོགས་བསྟན་ཏེ་གང་དུ་རྒྱལ་བའི་བསྟན་པ་མ་དར་
བའི་ས་རྣམས་སུ་ཐུབ་དབང་བསྟན་པའི་སྒྲོན་མེ་གསར་དུ་བཙུགས་ཅུང་ཟད་དར་བའི་ས་རྣམས་སུ་ཉམས་པ་རྣམས་གསོས། ཅུང་ཟད་རྒྱུན་གནས་པ་རྣམས་དར་བར་མཛད་པའི་འཕྲིན་
ལས་རྒྱ་ཆེ་རྒྱུན་མི་ཆད་དུ་འཇུག་བཞིན་པ་ལས། དུས་འདིར་འཇམ་མགོན་བླ་མའི་སྙན་རྒྱུད་ཀྱི་བསྟན་པ་འཛིན་ཅིང་སྤེལ་བའི་སླད་དུ་བསམ་བཞིན་དུ་བྱོན་པ་ཞིག་སྟེ། དེ་ཡང་གཡས་
[DD2] །ལམ་བཟང་གསལ་མཛད་ཛྙཱ་ན་དྷ་ཛའི་ཞབས། །

[002B]དང་ཉེ་བའི་སའི་ཆ་ལྷ་ཁུད་ཅེས་བྱ་བའི་ཡུལ་གྱི་ཕུ་དབེན་ས་ཞེས་པ་སྔོན་བྱོན་དམ་པ་དུ་མས་བྱིན་གྱིས་བརླབས་པའི་གནས་སུ་མཁས་གྲུབ་ཆེན་པོ་བསོད་
ནམས་ཕྱོགས་གླང་སོགས་དམ་པ་དུ་མ་འཁྲུངས་པའི་རྒྱུད་པ། རུས་ཁྱད་པར་ཅན་མདོངས་ཀྱི་རུས། དེ་ལྟ་བུའི་རིགས་རུས་ཆོ་འབྲང་རྒྱུད་པ་མ་སྨད་པའི་རིགས་སུ་ཡབ་བསོད་ནམས་རྡོ་རྗེ་ཞེས་གྲགས་པ་ཡ་རབས་ཀྱི་
སྤྱོད་ཚུལ་གྱི་གཟི་བྱིན་དུ་མས་མཛེས་པ་དང། ཡུམ་དཔལ་འཛོམ་སྐྱིད་ཅེས་པ་གཟུགས་དང་ལང་ཚོ་ཕུན་སུམ་ཚོགས་པ་ཞིག་སྟེ་ཡབ་ཡུམ་དེ་གཉིས་ཀྱི་སྲས་སུ་བསམས་བཞིན་དུ་ཁྲོ་བོ་ཞེས་པ་ཤིང་མོ་གླང་གི་ལོ་
ཟླ་བ་དང་པོའི་དཀར་ཚེས་བཅུའི་ཉིན་ངོ་མཚར་བའི་ལྟས་དང་བཅས་ཏེ་སྐུ་བལྟམས། བལྟམས་མ་ཐག་ཏུ་མ་གྱུར་སེམས་ཅན་ཐམས་ཅད་སྙིང་རེ་རྗེ་ཨོཾ་མ་ཎི་པདྨེ་ཧཱུཾ། ཞེས་ཡི་གེ་དྲུག་པའི་སྒྲ་བསྒྲགས་པས་
འཇིག་རྟེན་ཐམས་ཅད་དུ་དབྱངས་ཀྱི་ང་རོས་ཁྱབ་ནས་ལྷའི་དབང་པོ་བརྒྱ་བྱིན་དང་རྒྱལ་པོ་ཆེན་པོ་བཞི་ལ་སོགས་པ་དཀར་ཕྱོགས་སྐྱོང་བའི་ལྷ་དང་སྲུང་མ་ཐམས་ཅད་དགའ་ཞིང་མགུ་ལ་ངོ་མཚར་རྨད་དུ་གྱུར་ཏེ་

[003A]༄༅། །ད་ནི་འཇིག་རྟེན་མགོན་དང་བཅས་སོ། །ཐུབ་པའི་བསྟན་པ་ཉམས་པ་གསོས་པར་འགྱུར་རོ། །བདུད་སྡེ་དཔུང་དང་བཅས་པ་ཉམས་པར་འགྱུར་རོ། །དཀར་ཕྱོགས་ཀྱི་ལྷ་རྣམས་རྒྱལ་ལོ། །ཞེས་
དགའ་བའི་ཅ་ཅོའི་སྒྲ་བསྒྲགས་པ་གོང་ནས་གོང་དུ་འོག་མིན་གྱི་བར་དུ་ཁྱབ་པར་བྱས་སོ། །ཕྱོགས་བཅུའི་རྒྱལ་བ་སྲས་དང་བཅས་པ་ཐམས་ཅད་དགྱེས་ནས་རྒྱལ་སྲས་བདག་ཉིད་ཆེན་པོ་འདིའི་དོན་གྲུབ་པར་གྱུར་ཅིག་
ཅེས་སྨོན་ལམ་མཛད་ཅིང་མེ་ཏོག་གཏོར་བར་ངེས་སོ། །རྒྱལ་བ་དབེན་ས་པ་ཆེན་པོ་ཡུམ་གྱི་མངལ་ནས་འཁྲུངས་མ་ཐག། རྒྱལ་སྲས་དཔའ་བོའི་ངང་ཚུལ་གསལ་བར་བསྟན་ཏེ་སྙིང་རྗེའི་སྒྲ་དབྱངས་བསྒྲགས་པའི་
ཚུལ་འདི་ལ་སྲས་ཀྱི་ཐུ་བོ་མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་འདི་ལྟར་མཛད་དེ། བསྐལ་བཟང་ཡུམ་གྱི་ལྷུམས་བཞུགས་བལྟམས་པའི་ཚེ། །འགྲོ་ལ་བརྩེ་བའི་སྙིང་རྗེའི་སྒྲ་དབྱངས་བསྒྲགས། །གྲུབ་
པའི་གདུང་མཆོག་འཛིན་པའི་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་བསྔགས་སོ། །རྒྱལ་སྲས་བདག་ཉིད་ཆེན་པོ་འདི་དབེན་སར་ཡུམ་གྱི་མངལ་ནས་བཙས་མ་ཐག་ཤངས་མདོ་

[003B]ཇི་ལྟར་གཞོན་ནུ་དོན་གྲུབ་ཡུམ་སྒྱུ་འཕྲུལ་མ་ལས་འཁྲུངས་མ་ཐག་ལྷ་རྣམས་ཀྱིས་ཁྲུས་གསོལ་བ་ཇི་ལྟ་བར་རྒྱལ་སྲས་གཞོན་ནུ་དེ་ལ་ཁྲུས་གསོལ་ཞིང་ད་ནི་འཇིག་རྟེན་མགོན་
དང་སྐྱབས་དང་དཔུང་གཉེན་དང་བཅས་སོ་ཞེས་གོ་བའི་ཆེད་དུ་མཚན་མགོན་པོ་སྐྱབས་ཞེས་བཏགས་སོ། །དེ་འདྲ་བའི་རྒྱལ་སྲས་གཞོན་ནུ་དེ་ནི། དབུ་གདུགས་ལྟ་བུ་དང། དཔྲལ་བ་དབྱེས་ཆེ་ཞིང་སྨིན་མ་འཛར་ལ་ཤངས་ཀྱི་གཟེངས་
མཐོ་བ་དང། སྙན་ཤལ་རིང་དུ་འཕྱང་ཞིང་ཡན་ལག་དང་ཉིང་ལག་རྒྱས་ལ་དཀུ་སྐབས་ཕྱེད་པ་དང། དབང་པོ་ཡོངས་སུ་གསལ་ཞིང་པགས་པའི་མདོག་ནི་མེ་ཏོག་ཀུ་མུ་ད་ལྟར་དཀར་བས་འཇིག་རྟེན་གྱི་སྐྱེ་བོ་གཞན་དང་མི་འདྲ་བའི་
མཚན་གྱི་དཔལ་གྱིས་མཛེས་པ་མིག་གི་བདུད་རྩི་ལྟ་བུ་ཞིག་བྱུང་ངོ། །དེའི་ཚེ་རྗེ་སྐྱབས་མཆོག་དཔལ་བཟང་དེ་ཉིད་ལྷག་པའི་ལྷ་རྣམས་དང་བླ་མ་རྣམས་ཀྱིས་འཇམ་མགོན་སྙན་རྒྱུད་ཀྱི་བསྟན་པ་འཛིན་པའི་སྐྱེས་བུ་དམ་པ་ཞིག་ད་བེན་སར་
མྱུར་དུ་འབྱུང་བས་དེ་ལ་མདོ་སྔགས་ཀྱི་ལམ་གྱི་གནད་ཐམས་ཅད་རྫོགས་པར་སྟོན་ཅིག་ཅེས་ལུང་བསྟན་པས་བསྐུལ་ཏེ་དབེན་སའི་དགོན་པ་ཞོལ་དུ་ཕེབས་ནས་ཐམས་ཅད་མཁྱེན་པ་བསོད་ནམས་ཕྱོགས་གླང་གི་གདན་སར་བཞུགས་
ཏེ༑ རིགས་སད་པ་དུ་མ་ལ་དམ་པའི་ཆོས་ཀྱི་བགོ་སྐལ་སྩལ་ཞིང་གཙོ་བོར་ཆོས་བརྒྱད་ཀྱི་རོལ་པ་བཙན་ཐབས་སུ་བཅད་ནས་ཟབ་པ་དང་རྒྱ་ཆེ་བའི་ལམ་རྣམས་ལ་རྩེ་གཅིག་ཏུ་སེམས་ཤིང་གོམས་པར་མཛད་པས་གཞལ་དུ་

[004A]༄༅། །མེད་པའི་མངོན་པར་རྟོགས་པ་ཡང་བརྙེས། རྗེ་སྐྱབས་མཆོག་དཔལ་བ་དབེན་སའི་དགོན་བ་ཞོལ་དུ་ཕེབས་སྐབས་རྒྱལ་བ་དབེན་ས་པ་ཆེན་པོ་འདི་ཉིད་འཁྲུངས་ནས་རིང་པོ་མ་ལོན་པ་སྐུ་ན་ཤིན་ཏུ་
ཕྲ་བའི་སྐབས་ཡིན་ཡང་སྔོན་ཡུན་རིང་པོ་ནས་སྨོན་ལམ་གྱི་མཚམས་སྦྱར་བའི་མཐུ་དང། འཇམ་མགོན་བསྟན་སྲུང་རྣམས་ཀྱིས་བསྐུལ་བའི་མཐུས། རྒྱལ་བ་དབེན་ས་བ་རྒྱལ་སྲས་གཞོན་ནུ་གསར་བའི་ཟླ་ཚེས་ལྟ་
བུར་གནས་པ་འདིས་རྗེ་སྐྱབས་མཆོག་དཔལ་བའི་མཚན་ཐོས་པ་ཙམ་གྱིས་དད་ཅིང་གུས་པར་གྱུར་ལ། རྗེ་སྐྱབས་མཆོག་དཔལ་བ་ཡང་རྒྱལ་བ་དབེན་ས་པའི་སྐུ་གཟིགས་པ་ཙམ་གྱིས་ཡུན་རིང་མ་འཕྲད་པའི་ཕ་
བུ་གསར་དུ་འཕྲད་པ་བཞིན་དུ་དགའ་བ་དང་སྤྲོ་བས་ཤིན་ཏུ་གཅེས་པར་འཛིན་པར་གྱུར་ཏོ། །དེའི་ཚེ་ཐ་མལ་ཆུ་བུར་མིག་ལྡན་རྣམས་ཀྱི་སྣང་ངོར་རྗེ་སྐྱབས་མཆོག་དཔལ་བས་དབེན་སར་འཁྲུངས་པའི་རྒྱལ་སྲས་གཞོན་ནུ་
འདི་ལ་ཐུགས་མཉེས་པའི་སྟངས་ཀ་མཛད་པ་ཙམ་ཞིག་ཏུ་སྣང་ཡང། ངེས་པ་དོན་དུ་ཟུང་འཇུག་གྲུབ་པའི་དཔའ་བོ་རྗེ་སྐྱབས་མཆོག་དཔལ་བ་དང། རྒྱས་སྲས་སྤྲུལ་པའི་གར་མཛད་པ་དབེན་ས་པ་གཉིས་པོ་ཞལ་འཛོམ་
སྟེ་དུས་གསུམ་གསལ་བར་གཟིགས་པས་བསྟན་པ་དང་སེམས་ཅན་གྱི་དོན་དུ་ཇི་ལྟར་མཛད་དགོས་པའི་བཀའ་བགྲོ་བ་མཛད་ཅིང། མ་འོངས་པ་ན་ཡབ་སྲས་གཉིས་ཀྱིས་མཛད་པ་ཇི་ལྟར་མཛད་པ་མཐའ་དག་གསུང་མོལ་ཞིབ་

[004B] །དེ་ནས་རྒྱལ་སྲས་གཞོན་ནུ་དེ་ཉིད་སྔོན་ཡུན་རིང་པོ་ནས་རྒྱལ་སྲས་ཀྱི་སྤྱོད་པ་ལ་གོམས་པ་ཀློངས་སུ་གྱུར་པས་བྱིས་པའི་ངང་ཚུལ་མཐའ་དག་ལས་འདས་ཏེ་ཇི་ལྟར་བྱིས་པ་གཞན་དག་སྐྱེས་ཙམ་ཉིད་ནས་མའི་ནུ་ཞོ་
ལེན་པ་ལ་གཞན་གྱིས་བསླབ་མི་དགོས་པར་ངང་གིས་འཇུག་པ་ཅི་འདྲ་བ་དེ་འདྲ་བར་རྒྱལ་སྲས་བདག་ཉིད་ཆེན་པོ་འདི་ནི་སྐྱེས་ཙམ་ཉིད་ནས་གཞན་གྱིས་བསླབ་མི་དགོས་པར་ལྷ་དང་བླ་མ་ལ་གསོལ་བ་འདེབས་པ་ལྷུར་བྱེད་ཅིང་
འཁོར་བའི་ངང་ཚུལ་གང་དང་གང་ལའང་མཐོང་བ་ཙམ་གྱིས་ཞེན་པ་ལོག་པ་དང། སེམས་ཅན་སུ་དང་སུ་མཐོང་ཡང་འགྲོ་བ་ཉམ་ཐག་འདི་ཐབས་གང་ཞིག་གིས་འཁོར་བའི་བཙོན་ནང་ནས་གདོན་པར་བྱ་སྙམ་དུ་སྙིང་རྗེ་དམ་
ངམ་ཤུགས་ཀྱིས་སྐྱེ་བ་དང། ལྷག་པར་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ཉིད་ལ་གསོལ་བ་འདེབས་ཤིང་རྒྱལ་བ་ཙོང་ཁ་པའི་བསྟན་པའི་སྙིང་པོ་ཡོངས་སུ་རྫོགས་པ་འཛིན་ཅིང་སྤེལ་ནུས་པ་དུས་ནམ་ཞིག་ན་འོང་སྙམ་པ་
འབའ་ཞིག་ཐུགས་ལ་བརྣགས་ཏེ་ཡུལ་དེའི་ཤར་ཕྱོགས་ན་ཕུག་གཞན་གྱིས་རྙེད་དཀའ་བ་ཞིག་ཡོད་པས་ཕུག་དེར་བདག་ཉིད་གཅིག་པུར་ཞག་ལྔ་དྲུག་ཙམ་རེ་བསྡད་པས་ཡང་ཡང་འཚོལ་དགོས་པ་ཞིག་ཡོད་གསུང། གཅིག་
བུ་དབེན་པ་ལ་མངོན་པར་དགྱེས་པ་ཞིག་དེ་འདྲ་བའི་གཞོན་ནུ་ཉིད་ནས་རང་འཁྲུངས་སུ་ཡོད་ཅིང། དེ་དུས་ནས་སྟོན་པ་ཐུབ་པའི་དབང་པོ་དང་རྒྱལ་པ་ཙོང་ཁ་པ་ལ་གསོལ་འདེབས་ཉིན་མཚན་ཁོར་ཡུག་ཏུ་ཤུགས་དྲག་ཏུ་

[005A]༄༅། །མཛད་པ་ན་བཅོམ་ལྡན་འདས་ཐུབ་པའི་དབང་པོ་དང་རྒྱལ་བ་བློ་བཟང་གྲགས་པ་གཉིས་ཀྱི་ཞལ་གཟིགས་ཤིང་བྱིན་གྱིས་བརླབས་པའི་སྣང་བས་དུས་འདའ་བ་ཞིག་བྱུང་ངོ། །དེ་ནས་དགུང་
ལོ་བརྒྱད་བཞེས་པ་ན། ནུབ་གཅིག་སེག་རིའི་རྩེ་ནས་ཟླ་བའི་དཀྱིལ་འཁོར་ཉ་གང་བ་ཞིག་ཤར་བྱུང་བས་རང་ཉིད་ཀྱི་སྐུ་ལ་དར་དཀར་གྱི་གོས་དང་རིན་པོ་ཆེའི་རྒྱན་གྱིས་བརྒྱན། རྡོ་དྲིལ་འཛིན་པས་ཟླ་བ་དེ་ལ་ཞུགས་
ཏེ་དྲིལ་བུ་གསིལ་བའི་སྒྲས་འཇིག་རྟེན་གྱི་ཁམས་ཁྱབ་པ་ཅིག་རྨིས་གསུངས་ཏེ་དེ་ནི་རྒྱལ་བ་དབེན་ས་པ་ཆེན་པོ་འདིས་རྗེ་བླ་མའི་མདོ་སྔགས་ཀྱི་བསྟན་པ་འཛིན་མའི་ཁྱོན་ཐམས་ཅད་དུ་དར་ཞིང་རྒྱས་པར་མཛད་པའི་འཕྲིན་
ལས་རྒྱ་ཆེ་རྒྱུན་མི་འཆད་འབྱུང་པ་འདི་ལ་དགོངས་པར་ངེས་སོ་།རྒྱལ་བ་དབེན་ས་པ་འཁྲུངས་ཙམ་ཉིད་ནས་བླ་མ་ལྷའི་རྣལ་འབྱོར་གྱི་སྒྲུབ་པ་ལ་ཞུགས་པས་སྟོན་པ་མཆོག་དང་འཇམ་མགོན་བླ་མས་བྱིན་གྱིས་བརླབས་པའི་
སྣང་བ་ཁྱད་པར་ཅན་བྱུང་བའི་ཚུལ་དེ་ལ་སྲས་ཀྱི་ཐུ་བོ་མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི། བླ་མ་མཆོག་དང་ལྷག་པའི་ལྷ་རྣམས་ཀྱིས། །འགྲོ་པའི་དཔལ་མགོན་མཆོག་ཏུ་ཉེར་གཟིགས་
ནས། །གཞོན་ནུའི་དུས་ནས་བྱིན་བརླབས་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་གསུངས་སོ། །དེ་ནས་སྔོན་ལན་ཅིག་མ་ཡིན་པར་གོམས་པའི་བག་ཆགས་བཟང་པོའི་མཐུ་

[005B] འཁོར་བ་མཐའ་དག་མེ་འབར་བའི་རླུབས་ལྟར་གཟིགས་པའི་ངེས་འབྱུང་གི་བསམ་པ་ཤུགས་བྲག་པོས་རབ་ཏུ་འབྱུང་བའི་ཐབས་ཇི་ལྟར་བྱ་ཞེས་ཉིན་མཚན་ཀུན་ཏུ་དེ་འབའ་ཞིག་ཐུགས་ལ་
བརྣགས་སོ། །དེ་ནས་ཇི་ལྟར་སྨོན་པ་ལྟར་དགུང་ལོ་བཅུ་གཅིག་བཞེས་པ་ཕག་ལོ་ཟླ་བ་དང་པོའི་ཚེའི་བཅུའི་ཉིན་ཆོས་འཁོར་དབུས་སྡིངས་ཀྱི་དགོན་པར་ཆོས་རྗེ་ལྷ་རི་རྩ་པ་གྲགས་པ་དོན་གྲུབ་པས་མཁན་པོ་དང། ཞལ་
སྔ་ནས་ཚུལ་ཁྲིམས་རིན་ཆེན་པས་སློབ་དཔོན་མཛད། གནས་བརྟན་ཆོས་ཀྱི་རྒྱལ་མཚན་དང། རབ་འབྱམས་པ་ལེགས་པ་སོགས་ཁ་སྐོང་བར་འོས་པ་དད་པའི་དགེ་འདུན་ཡོངས་སུ་རྫོགས་པའི་དབུས་སུ་ཁྱིམ་ནས་
ཁྱིམ་མེད་པར་རབ་ཏུ་བྱུང་སྟེ་མཚན་ཡང་བློ་བཟང་ངོན་གྲུབ་ཅེས་བྱ་བར་གསོལ་ཏོ། །འདི་ནི་སྔོན་ཐུབ་པའི་དབང་པོ་ཡུམ་སྒྱུ་འཕྲུལ་མ་ལས་འཁྲུངས་མ་ཐག་རྒྱལ་པོ་ཟས་གཙང་མས་དོན་ཐམས་ཅད་གྲུབ་པ་ཞེས་མཚན་
གསོལ་བ་ལྟར། རྒྱལ་སྲས་བདག་ཉིད་ཆེན་པོ་འདི་ཡང་རྒྱལ་བའི་བསྟན་པའི་སྒོར་བྱོན་མ་ཐག་ཕྱོགས་བཅུའི་རྒྱལ་བ་སྲས་བཅས་ཐམས་ཅད་ཀྱིས་མཁན་སློབ་གཉིས་བྱིན་གྱིས་བརླབས་ཏེ་བློ་བཟང་ཐུབ་དབང་རྡོ་རྗེ་འཆང་
ཆེན་པོའི་མདོ་སྔགས་སྙན་རྒྱུད་ཀྱི་བསྟན་པ་ཡོངས་རྫོགས་ད་ནི་འཇིག་རྟེན་བདིར་ངེས་པར་ངར་བར་འགྱུར་བས་རྒྱལ་བ་སྲས་བཅས་ཀུན་གྱི་ཐུགས་ལ་བྲངས་པའི་དོན་གྲུབ་བོ་ཞེས་མཚོན་པའི་ཕྱིར་བློ་བཟང་དོན་གྲུབ་ཅེས་

[006A]༄༅། །མཚན་གསོལ་བར་ངེས་སོ། །ཚུལ་འདི་ལ་མཁས་གྲུབ་ཆེན་པོ་སངས་རྒྱས་ཡེ་ཤེས་ཀྱིས། རྗེ་བཙུན་དམ་པ་གྲགས་པའི་མཚན་ཅན་གྱིས། །བློ་བཟང་དོན་གྲུབ་ཅེས་
བྱེར་མཚན་གསོལ་ནས། །བསྟན་ལ་རབ་ཏུ་བྱུང་མཛད་དབེན་ས་པ་།བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་བསྔགས་པ་མཛད་དོ། །དེ་ལྟར་རྒྱལ་སྲས་བདག་ཉིད་ཆེན་པོ་འདི་ལྷ་
དང་བཅས་པའི་འཇིག་རྟེན་མཐའ་དག་གི་ཡོན་གནས་དམ་པ་ཐུབ་པའི་དབང་པོ་གཉིས་པ་ལྟ་བུར་གྱུར་ཅིང། དེའི་ཚེ་མཁན་སློབ་དགེ་འདུན་དང་བཅས་པས་ཀྱང་མེ་ཏོག་གཏོར་ཞིང་ཤིས་པ་བརྗོད་དེ་དོན་
དེ་ལྟར་དུ་འགྱུར་བར་སྨོན་ལམ་མཛད་དོ། །ཚུལ་དེ་ནི་རྒྱལ་བ་དབེན་ས་པ་ཆེན་པོ་རང་ཉིད་ཀྱི་གསུང་ལས་ཀྱང་བྱུང་སྟེ། ཕག་ལོ་རྟ་ཟླའི་ཚེས་བཅུ་ལ། །སོ་སོ་ཐར་པའི་སྡོམ་པ་བླངས་།སངས་རྒྱས་བསྟན་
ལ་ཞུགས་པ་དང། །ངུར་སྨྲིག་རྒྱལ་མཚན་བསྐོན་པ་མཉམ། །ཞེས་གསུངས་སོ། །རྒྱལ་བ་དབེན་ས་པ་ཆེན་པོ་རང་ཉིད་སྔོན་ཡུན་རིང་པོ་ནས་རྒྱལ་སྲས་ཀྱི་སྤྱོད་པ་རྒྱ་མཚོ་ལ་བསླབ་པར་མཐར་ཕྱིན་པ་ཞིག་
ཡིན་ཡང། ཕྱི་རབས་ཀྱི་གདུལ་བྱ་རྣམས་རྒྱལ་བའི་བསྟན་པ་ལ་ཞུགས་ནས་ཐོས་བསམ་སྒོམ་གསུམ་འདི་ལྟར་བྱ་དགོས་སོ་ཞེས་འདོམས་པའི་ཕྱིར་དང། རྗེ་བླ་མས། དང་པོར་རྒྱ་ཆེན་མང་དུ་ཐོས་པ་

[006B] །བར་དུ་གཞུང་ལུགས་ཐམས་ཅད་གདམས་པར་ཤར། །ཐ་མར་ཉིན་མཚན་ཀུན་ཏུ་ཉམས་སུ་བླངས། །ཀུན་ཀྱང་བསྟན་པ་རྒྱས་པའི་ཆེད་དུ་བསྔོས། །ཚུལ་འདི་བསམས་ཤིང་མདུན་མ་ལེགས་ནས་
གདའ། །ཞེས་གསུངས་པ་ལྟར་ཕ་རྗེས་བུས་ཟིན་པ་ཞིག་བྱ་བའི་ཕྱིར་རྒྱ་ཆེན་ཐོས་པ་འཚོལ་བར་བཞེད་ནས་དབྱར་ཆོས་ལ་དགེ་འཕེལ་དུ་ཕེབས་པ་ན། སློབ་དཔོན་ཚུལ་ཁྲིམས་རིན་ཆེན་པས་ཚུལ་ཁྲིམས་སྒང་གི་
གདན་ས་བཞག་སྟེ་འབྲས་སྤུངས་ལ་ཕེབས་པ་དང་ཐུག་ནས་འབྲས་སྤུངས་སུ་མཁན་པོ་རིན་པོ་ཆེ་གྲགས་པ་དོན་གྲུབ་དང། སློབ་དཔོན་རིན་པོ་ཆེ་ཚུལ་ཁྲིམས་རིན་ཆེན་པ་གཉིས་དང་ལྷན་དུ་བྱོན། དེ་ནས་འབྲས་
སྤུངས་སུ་དབྱར་སྟོན་སྦྲེལ་ནས་བཞུགས་ཏེ་ཆོས་སྤྱོད་ཀྱི་རིམ་པ་ཅི་རིགས་པ་ཐུགས་ལ་ཆུད་པར་མཛད། རྗེ་ལྷ་རི་པ་ལ་བྱང་ཆུབ་ལམ་གྱི་རིམ་པ་དང། དཔེ་ཆོས་རིན་སྤུངས་སོགས་ཆོས་བཀའ་དུ་མ་དང། དཔལ་
དུས་ཀྱི་འཁོར་ལོའི་དབང། བཅོམ་ལྡན་འདས་རྡོ་རྗེ་འཇིགས་བྱེད་ཀྱི་དབང་བཞི་ཡོངས་སུ་རྫོགས་པ་ཞུ་བར་མཛད། རྗེ་ལྷ་རི་བ་འདིས་རྡོ་རྗེ་ཐེག་པའི་སྒོར་དང་པོར་སྨིན་པར་མཛད་པས་བཀའ་དྲིན་ཟླ་མེད་དུ་འཛིན་
པར་མཛད་དོ། །དེ་ནས་ཟླ་བ་བཅུ་པའི་མཇུག་ཏུ་དབེན་སར་ཕེབས་སླར་རི་བོ་དགེ་འཕེལ་དུ་ཆོས་ཀྱི་རྗེ་བློ་གྲོས་རྒྱལ་མཚན་པའི་དྲུང་དུ་གསང་བ་འདུས་པ་མི་བསྐྱོད་པའི་དབང་བཞི། རྩ་རྒྱུད་ཀྱི་ལུང་

[007A]༄༅། །རྡོ་རྗེ་མི་འཁྲུགས་པའི་དབང་རྗེས་གནང། གཟུངས་ཀྱི་ལུང་དང་བཅས་པ། སྨན་བླའི་རྗེས་གནང་ལུང་དང་བཅས་པ། སྣར་ཐང་བརྒྱ་རྩའི་རྗེས་གནང་ལུང་དང་བཅས་པ་
ཡོངས་སུ་རྫོགས་པར་གསན་ནོ། །དེ་ནས་རྒྱལ་བའི་བསྟན་པ་ལ་ཞུགས་ནས་ལམ་ལ་སློབ་པར་འདོད་པ་རྣམས་ལ་ཚེ་འདིའི་རྙེད་བཀུར་སྙན་གྲགས་ཙམ་གྱི་ཕྱིར་དུ་ཐོས་བསམ་བྱེད་པ་ནི་བདུད་རྩི་དུག་ཏུ་བསྒྱུར་
བ་ལྟར་ངལ་བ་འབྲས་མེད་དུ་འགྱུར་བ་དང། དལ་བ་སྟོང་ཟད་དུ་བྱེད་དོ་ཞེས་འདོམས་པ་དང། ཐོས་བསམ་བྱེད་པའི་ཚེ་རང་རྒྱུད་འདུལ་བའི་ཕྱིར་དུ་ཉོན་མོངས་པའི་གཉེན་པོར་དྲི་མ་མེད་པའི་རིགས་ལམ་
འཚོལ་བ་ཡིན་གྱི། དེ་ལྟ་མིན་པར་ཤིང་རྟ་ཆེན་པོའི་གཞུང་གི་དགོངས་པ་མི་འཚོལ་བར་ཁོ་འདི་ཟེར་ན་ང་འདི་ཟེར་གྱི་གཤགས་འགྱེད་ཙམ་དང། ཚིག་ཟུར་འཆོས་པའི་ཙོད་པ་ལྷུར་ལེན་པ་ནི་སྙིང་པོ་
གང་ཡང་མེད་དོ་ཞེས་འདོམས་པ་དང། རང་ཉིད་གྲུབ་པའི་གོ་འཕང་མཐོན་པོར་གཤེགས་པའི་ངང་ཚུལ་སྟོན་པ་སོགས་ཀྱི་དགོས་པ་མང་པོ་གཟིགས་ནས་དེའི་དགུན་བཀྲ་ཤིས་ལྷུན་པོར་ཕེབས་ནས་ཐོས་
བསམ་གླིང་གི་གདན་ས་པ་འཇམ་པའི་དབྱངས་བློ་བཟང་བཤེས་གཉེན་པའི་དྲུང་དུ་བསྡུས་གྲྭ་རྩི་བ་དང་གཞུང་དང་ཆོས་སྤྱོད་མང་པོའི་ལུང་ཡང་གསན། དེའི་ཚེ་ཐོག་མར་ཉིན་གཅིག་ཙམ་ཞིག་སྦྱོར་

[007B]གྱུར་ཀྱང། ཕྱིས་ནི་ཆོས་བརྒྱད་ཀྱི་རོལ་རྩེད་ལ་རྒྱབ་ཀྱིས་ཕྱོགས་པ་སྨྱོན་པ་ལྟ་བུའི་བརྟུལ་ཞུགས་ཀྱིས་གནས་ནས་གཞན་དག་གིས་ཐོས་བསམ་གྱི་
སྦྱོར་བ་ལ་བསྐུལ་བའི་བདག་རྐྱེན་ཉེ་བར་བསྒྲུབས་ཀྱང། དོན་སྐད་ཅིག་ཀྱང་ཉམས་སུ་མི་ལེན་པའི་ཚིག་གི་སྦྱོར་བ་ཁོ་ན་ལ་བརྩོན་པ་ལྷུར་ལེན་པ་ལ་སྙིང་པོ་རང་ཅི་ཡོད། ཆུའི་ལྦུབ་དང་མཚུངས་པའི་ཚིག་
ཕྲེང་དག་ནི་ཉིན་རེ་བཞིན་ཟློས་བུར་སྨྲ་བ་ཁོ་ནའོ། །ཞེས་རིགས་པའི་བརྟུལ་ཞུགས་ཀྱི་སེང་གེའི་སྒྲ་ཆེན་པོ་བསྒྲགས། དོན་འདི་ནི། བདག་ཉིད་ཆེན་པོ་རང་ཉིད་ཚེ་རབས་དུ་མར་གོམས་པས་ལུང་གི་ཆོས་
ཀྱི་བདག་པོར་གྱུར་པས་སྐུ་ཚེ་འདིར་ཐོས་བསམ་གྱི་སྦྱངས་པ་ལ་མི་ལྟོས་པ་དང། ཉམས་ལེན་མེད་པར་ལྟར་སྣང་གི་ཚིག་འཁྲི་ལ་སྙིང་པོར་འདུ་ཤེས་པའི་རྟོག་གེ་པ་རྣམས་སྤ་བཀོང་བར་མཛད་པ་དང་
གཅིག་ཏུ་རྒྱལ་བ་དགྱེས་པའི་ལམ་བཟང་བསྒྲུབས་པས་སྙིང་པོའི་བསྟན་པ་ཕྱོགས་མཐར་སྤེལ་བར་མཛད་པ་ལ་དགོངས་པའོ། །དེ་ནས་སླར་ཡང། དགེ་འཕེལ་དུ་རྗེ་བློ་གྲོས་རྒྱལ་མཚན་པ་ལ་ཀུན་
མཁྱེན་སྟོབས་འབར་འོད་ཟེར་གྱིས་མཛད་པའི་འདུལ་བའི་བསླབ་བྱ་རྗེ་བཙུན་ཙོང་ཁ་པའི་རྣམ་ཐར་སོགས་ཀྱི་ལུང་དུ་མ་གསན་གཞན་ཡང་གནས་དེར་ཆོས་ཀྱི་རྗེ་ཐུབ་བསྟན་རྣམ་རྒྱལ་བའི་དྲུང་དུ་སྤྱན་

[008A]༄༅། །རས་གཟིགས་བཅུ་གཅིག་ཞལ། ཐུགས་རྗེ་ཆེན་པོ་ཕྱག་བཞི་པ། ཛམ་ལ་དམར་པོ་ཡབ་ཡུམ། མགོན་པོའི་བཀའ་ཆེན་བཅུ་གསུམ་དུ་གྲགས་པའི་རྗེས་གནང་ལུང་མན་ངག་
དང་བཅས་པ། ཆོས་རྒྱལ་ཕྱི་ནང་གསང་གསུམ། གཏུམ་པོ་ཁྱུང་ལྔའི་ལུང་མན་ངག་དང་བཅས་པ། ནམ་མཁའ་སྒོ་འབྱེད། ཚེ་རིང་མཆེད་ལྔའི་དབང་དང། འཇམ་དབྱངས་མགོན་པོའི་གཅོད་གཞུང་ཊཱིཀྐ་དང་
བཅས་པ་སོགས་གཅོད་ཀྱི་གདམས་པ་དུ་མ་དང། རྗེ་བླ་མ་ནས་བརྒྱུད་པའི་ནཱ་རོའི་ཆོས་དྲུག་གི་ཁྲིད། གསང་འདུས་རིམ་ལྔའི་ཁྲིད་ལག་རྗེས། པཎ་ཆེན་ཆོས་རྒྱལ་གྱི་བསྲེ་འཕོ། ཕྱག་རྒྱ་སྲོག་རྩོལ་གྱི་གདམས་ངག་
སོགས་ཡིག་ཆུང་ངུ་མ་དང། འཕོ་ཁྲིད་ཆེན་མོ། ནེ་གུ་ཆོས་དྲུག་གི་ཁྲིད། ལྷ་མོ་ཤྲམ་ཎའི་སྒྲུབ་ཐབས། མཁའ་འགྲོ་སེང་གདོང་ཅན། དཔལ་ལྡན་དམག་ཟོར་རྒྱལ་མོ། གུར། ཞལ། ཕྱག་བཞི་པ། རྣམ་སྲས་
གནོད་སྦྱིན་བེཀྩེ་རྣམས་ཀྱི་རྗེས་གནང་དང་སྙིང་པོའི་བཟླས་ལུང་དང་བཅས་པ་གསན་ནོ། །དེ་ལྟར་མང་དུ་ཐོས་པ་མཛད་པའི་ཚུལ་དེ་ལ་མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི། གཅིག་ཏུ་སྙིང་པོའི་དོན་
ལ་གཞོལ་བའི་ཐུགས། །མཆོག་ཏུ་གྱུར་པས་མཁས་གྲུབ་གཞན་ལས་ཀྱང། །གདམས་པའི་བདུད་རྩི་མང་གསོལ་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་གསུངས་པ་

[008B] །དེ་ནས་རྒྱལ་བ་དབེན་ས་པ་ཆེན་པོས་ཆོས་འཁོར་དབུས་སྡིངས་སུ་ཕེབས་ཏེ་ཟུང་འཇུག་གྲུབ་པའི་དཔའ་བོ་བླ་མ་རྗེ་བཙུན་སྐྱབས་མཆོག་དཔལ་བཟང་པོའི་དྲུང་དུ་གསང་བདེ་འཇིགས་གསུམ་གྱི་དབང་ཡོངས་རྫོགས། མགོན་
པོ། ཆོས་རྒྱལ། བཅུ་གཅིག་ཞལ། དོན་ཞགས། གཏུམ་པོ་ཁྱུང་ལྔ་རྣམས་ཀྱི་རྗེས་གནང་བཟླས་ལུང་དང་བཅས་པ། གྲུབ་རྒྱལ་ལུགས་ཀྱི་ཚེ་དབང་ལ་སོགས་པ་མདོ་སྔགས་ཀྱི་ཆོས་བཀའ་ཡོངས་སུ་རྫོགས་པ་ཞུས་ཤིང། བླ་མ་དང་
ཡི་དམ་དབྱེར་མི་ཕྱེད་པའི་ཡེ་ཤེས་ཀྱི་དཀྱིལ་འཁོར་དངོས་སུ་གཟིགས་པ་དང། ངོ་མཚར་བའི་ལྟས་དུ་མ་གཟིགས་པ་ནི་རྒྱལ་བ་དབེན་ས་པ་ཆེན་པོས་བདག་ཉིད་ཆེན་པོ་རྗེ་བཙུན་སྐྱབས་མཆོག་དཔལ་བཟང་ལ་ཕྱག་ན་རྡོ་རྗེ་གཏུམ་
པོའི་དབང་ཞུས་པའི་དུས་སུ་རྗེ་སྐྱབས་མཆོག་དཔལ་བ་དེ་སྐུ་མདོག་མཐིང་ཁ་འོད་ཟེར་ལྔ་འཕྲོ་བ་ལ་མེ་སྣ་ལྔ་འབར་བས་མཛེས་པར་བསྐོར་བ། གཏོར་མ་དང་རྡོ་དྲིལ་ནམ་མཁར་གནས་ཤིང། དྲི་ཞིམ་པོ་བྲོ་བ་དང། ལྷའི་རོལ་མོའི་
སྒྲ་ཡང་མངོན་སུམ་དུ་གསན། ཡང་དོན་ཞགས་དང། བཅུ་གཅིག་ཞལ་གྱི་དབང་ཞུས་པའི་དུས་སུ་སྔར་བསྟན་མ་མཐོང་བའི་རྡུལ་ཚོན་གྱི་དཀྱིལ་འཁོར་ཡིད་འཕྲོག་པ་ཅིག་ལ་ལྷའི་མེ་ཏོག་སྣ་ཚོགས་པ་སོགས་མཆོད་པའི་ཚོགས་
ཀྱང་དུ་མ་འདུག་ཅིང། དྲི་ཞིམ་པོ་དང་ལྷའི་སིལ་སྙན་གྱི་སྒྲ་སྙན་པོ་ཡང་འཁྲོལ། རྗེ་སྐྱབས་མཆོག་དཔལ་པ་དེ་ཉིད་ཀྱི་སྐུ་ཡང་ཟླ་བའི་དཀྱིལ་འཁོར་མངོན་པར་གང་བ་ལྟ་བུར་དཀར་ཞིང་འོད་ཟེར་འཕྲོ་བ་མཐོང་བས་རྐྱེན་བྱས་ནས་དགའ་སྤྲོ་
[009A]༄༅། །དཔག་ཏུ་མེད་པ་སྐྱེས། དེ་ནས་རྒྱལ་བ་དབེན་ས་པ་ཆེན་པོས་རྗེ་སྐྱབས་མཆོག་དཔལ་བ་ཉིད་ལ་གསོལ་བ་ཡུན་རིང་དུ་བཏབ་ནས། འདས་མ་འོངས་ཀྱི་སྐྱེ་བ་བཞེས་ཚུལ། སྐུ་སྐྱེ་བ་འདི་ལ་ངོ་མཚར་ཆེ་བའི་ཡོན་
ཏན་འཁྲུངས་ཚུལ་རྣམས་གསུང་པར་ཞུས་པས་རྗེ་སྐྱབས་མཆོག་དཔལ་བས་འདི་ལྟར་གསུངས་ཏེ། སངས་རྒྱས་འཇིག་རྟེན་དུ་བྱོན་པའི་ཚེ་བྱང་ཆུབ་སེམས་དཔའ་འདུལ་བའི་ཏོག་ཅེས་པར་སྐྱེས་ནས་སངས་རྒྱས་དངོས་ལ་
ཐེག་པ་ཆན་པོའི་ཆོས་དཔག་ཏུ་མེད་པ་ཉན། དེའི་འོག་ཏུ་རྒྱ་གར་ཤར་ཕྱོགས་སུ་སྟོབས་ལྡན་གྱི་རྒྱལ་པོ་ཞིག་ཏུ་སྐྱེས་ཏེ་ཆོས་ལྡན་གྱི་ཁྲིམས་བཅས་ནས་མི་དགེ་བ་བྱེད་པ་རྣམས་གྱི་མིག་འདོན་པ་དང། རྐང་ལག་གཅོད་པ་
སོགས་བྱས་པའི་སྟོབས་ཀྱིས་མ་འོངས་པ་ན་མིག་དང་རྐང་ལག་སོགས་ལ་སྐྱོན་ཅུང་ཟད་འོང་བ་འདྲ་གསུང། དེ་ནས་སུམ་ཅུ་རྩ་གསུམ་དུ་སྐྱེས། དེར་ཡུན་རིང་པོ་མ་ལོན་པར་རྒྱ་གར་དུ་སློབ་དཔོན་ཡོན་ཏན་འོད་དུ་གྱུར་ནས་
བསྟན་པ་དང་འགྲོ་བའི་དོན་ཚད་མེད་པ་བྱས། དེའི་ཕྱི་མ་རྒྱ་ནག་རི་བོ་རྩེ་ལྔར་སོང་ནས་རྗེ་བཙུན་འཇམ་པའི་དབྱངས་ལ་ཆོས་མང་དུ་ཉན་ཞིང་རྗེ་བཙུན་གྱིས་ལུང་བསྟན་པ་ལ་བརྟེན་ནས་བལ་པོར་རྡོ་རྗེ་གཞོན་ནུ་ཞེས་བྱ་བའི་
སྔགས་པ་ཞིག་གི་རྟེན་བཟུང་སྟེ་ཐེག་པ་ཆེན་པོ་གསང་སྔགས་ཀྱི་བསྟན་པ་དར་བར་བྱས། དེ་ནས་ལོ་ཙཱ་བ་ཚུལ་ཁྲིམས་རྒྱལ་བར་སྐྱེས་ནས་ཇོ་བོ་རྗེ་བོད་ལ་གདན་འདྲེན་པ་སོགས་དཀའ་སྤྱད་མང་པོ་བྱས་ཤིང་དམ་པའི་ཆོས་

[009B] གཞན་ཡང་རྗེ་ནཱ་རོ་པའི་སྤྲུལ་པར་གྲགས་པའི་འགྲོ་བའི་མགོན་པོ་གཙང་བ་རྒྱ་རས་དང། ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་སྲས་ཀྱི་ཐུ་བོ་འདུལ་འཛིན་གྲགས་པ་རྒྱལ་མཚན་གཉིས་ཀྱང་དམ་
པ་འདིའི་སྐུའི་སྐྱེ་བ་ཡིན་པ་ཡང་རྒྱལ་བ་དབེན་ས་པ་ཆེན་པོ་ཉིད་ཀྱི་ཡེ་ཤེས་ཀྱིས་མངོན་སུམ་དུ་གཟིགས་ཤིང་རྗེ་བཙུན་འཇམ་པའི་དབྱངས་ཀྱིས་གནང་བའི་ལུང་བསྟན་གསང་བའི་མེ་ལོང་ལས་ཀྱང་དེ་ལྟར་དུ་འབྱུང་ངོ། །དེ་ནས་
རྗེ་སྐྱབས་མཆོག་དཔལ་བ་དགུང་ལོ་དྲུག་ཅུ་རེ་གསུམ་བཞེས་པའི་ཚེ་འཇིགས་བྱེད་སྒྲུབ་མཆོད་ཅིག་མཛད་པའི་དུས་སུ་དཔལ་རྡོ་རྗེ་འཇིགས་བྱེད་ཀྱི་དཀྱིལ་འཁོར་ཡོངས་སུ་རྫོགས་པ་དང། དགྲ་ནག་དང་གཤེད་དམར་ལྷ་ལྔའི་
དཀྱིལ་འཁོར་དང་བཅས་པའི་ཞལ་མངོན་སུམ་དུ་གཟིགས་ཤིང། དེའི་དུས་སུ་རྒྱལ་བ་དབེན་ས་པ་ཆེན་པོས་ཡི་དམ་གྱི་དབང་གསན་པས་སྐུ་ལས་མེ་འབར་ཞིང་ཞབས་བརྡབས་པས་ས་གཡོ་བ་དང། དཀྱིལ་འཁོར་ཡང་མེ་ཁ་
དོག་སྣ་ལྔ་པས་བསྐོར་བ་སོགས་ངོ་མཚར་བའི་ལྟས་མང་དུ་གཟིགས་སོ། །དེ་ནས་སྤྲེའུ་ལོ་ཟླ་བ་ལྔ་པའི་ཚེས་བརྒྱད་ཀྱི་ཐོ་རངས་བཅོམ་ལྡན་འདས་མི་བསྐྱོད་རྡོ་རྗེའི་དཀྱིལ་འཁོར་གྱི་ཞལ་མཐོང་ལུས་དབེན་དང་ངག་དབེན་ལ་བརྟན་པ་
ཐོབ་གསུང་ཞིང་དེ་དུས་རྒྱལ་བ་དབེན་ས་པ་ཆེན་པོས་རྗེ་སྐྱབས་མཆོག་དཔལ་བ་ལ་གསང་བ་འདུས་པའི་དབང་ཞུས་ཏེ་ཡེ་ཤེས་འབེབས་པའི་དུས་སུ། རྗེ་སྐྱབས་མཆོག་དཔལ་བའི་སྐུ་འོད་ཟེར་ཁ་དོག་སྣ་ལྔའི་རང་བཞིན་ཅན་དུ་

[010A]༄༅། །བྱས་ནས་དཀྱིལ་འཁོར་གྱི་སྟེང་ན་ཕར་འབྱོན་ཚུར་འབྱོན་མཛད་ཀྱང། རྡུལ་ཚོན་ལ་མི་གནོད་པ་སོགས་ཡ་མཚན་པའི་སྟས་དུ་མ་བྱུང་ངོ། །དེའི་ཚེ་རྗེ་སྐྱབས་མཆོག་དཔལ་བས་འདི་ལྟར་གསུངས་ཏེ། ད་ནི་རྨི་
ལམ་ལ་བརྟན་པ་ཐོབ་ནས་འབད་མེད་དུ་ཟིན། ཁྱད་པར་ཚེས་བཅོ་ལྔ་དང་གནམ་གང་ལ་རྨི་ལམ་གྱི་ལུས་ཁྱད་པར་ཅན་བཟུང་ནས་ཐུབ་ཆེན་དང། བྱམས་པ་རྒྱལ་སྲས་འཇམ་དཔལ་སྙིང་པོ་སོགས་ཀྱི་སྤྱན་སྔར་གསོ་སྦྱོང་རྒྱུན་
པར་བྱེད་ཅིང་ཆོས་མང་དུ་ཞུས་གཞན་ཡང་བདེ་བ་ཅན་དང། འོག་མིན་སྟུག་པོ་བཀོད་པ་དང། མངོན་དགའ་སོགས་ལོངས་སྤྲུལ་གྱི་ཞིང་ཁམས་མང་པོ་བལྟ་བར་ཕྱིན་པས་ཞིང་དེ་དག་གི་རྒྱལ་བ་སྲས་དང་བཅས་པ་ཡང་མཐོང་
དབང་དང་བྱིན་རླབས་དཔག་ཏུ་མེད་པ་ཡང་དག་པར་སྩལ། བདག་ཉིད་ཀྱིས་ཀྱང་ལུས་ཚད་མེད་པ་སྤྲུལ་ནས་བདུན་རྣམ་དག་ཕུལ་གསུང་ངོ། །དེ་ནས་རྗེ་སྐྱབས་མཆོག་དཔལ་བ་དགུང་མོ་བདུན་ཅུ་དོན་བརྒྱད་བཞེས་པའི་ཚེ་བཅོམ་
ལྡན་འདས་འཁོར་ལོ་སྡོམ་པའི་སྒྲུབ་པ་ཞིག་མཛད་པའི་དུས་སུ་བདེ་མཆོག་ལྷ་དྲུག་ཅུ་རྩ་གཉིས་ཀྱི་དཀྱིལ་འཁོར་ཡོངས་སུ་རྫོགས་པའི་ཞལ་གཟིགས་ཤིང་དེར་གཙོ་བོས་དབང་བཞི་རྫོགས་པར་བསྐུར་ནས་ད་མྱུར་
དུ་མཁའ་སྤྱོད་དུ་འབྱོན་པའི་འདུན་པ་ཐོངས་ཞེས་གསུང་གི་གནང་བས་དབུགས་དབྱུང་བ་བརྙེས། དེའི་ཚེ་རྒྱལ་བ་དབེན་ས་པ་ཆེན་པོས་བདེ་མཆོག་གི་དབང་ཞུས་པས་ནང་མཆོད་ཁ་དོག་ལྔ་ལྡན་དུ་ཁོལ་བ་དང་རྫེ་

[010B]ཙམ་འཕགས་ནས་གར་མཛད་པ་སོགས་ཕུལ་དུ་བྱུང་བའི་ལྟས་དུམ་ཞིག་གཟིགས། ཉིན་གཅིག་གི་ཚེ་རྗེ་སྐྱབས་མཆོག་དཔལ་བ་དང་རྒྱལ་བ་དབེན་ས་པ་ཆེན་པོ་གཉིས་
ཀས་དབུས་རིའི་རྩེར་ཕེབས་པ་ན་རྗེ་སྐྱབས་མཆོག་དཔལ་བ་སྤྱན་ནམ་མཁར་ཧྲིག་ཧྲིག་གཟིགས་ཤིང་ཕྱག་ཐུགས་ཀར་ཐལ་མོ་སྦྱོར་བར་མཛད། དེ་ལ་རྒྱལ་བ་དབེན་ས་པ་ཆེན་པོས་ཅི་འདྲ་ཞིག་མཆིས་ཞུས་པས། རྒྱལ་བ་རྡོ་རྗེ་འཆང་
ལ་གྲུབ་ཆེན་བརྒྱད་ཅུས་བསྐོར་ནས་བྱིན་གྱིས་བརླབས་པའི་ཉམས་ཤིག་ཤར་གསུང། དེ་ནས་དགུང་ལོ་བརྒྱད་ཅུ་གྱ་གཅིག་བཞེས་པའི་སྟོན་ཞིག་དོན་དུ་ན། དབེན་དགོན་འདི་ཉིད་འབྱུང་བའི་ས་གཞི་བྱིན་གྱིས་བརླབས་
བར་འདུག་ཀྱང། ཐ་མལ་པ་རྣམས་ཀྱི་ངོར་ཞབས་འཆག་པར་སྙད་དེ། ཡབ་སྲས་གཉིས་ཀས་དབུས་རིའི་རྩེ་མོར་ཕེབས་པ་ན་རྗེ་བཙུན་སྐྱབས་མཆོག་དཔལ་བཟང་ཕྱག་གཉིས་ཐལ་མོ་སྦྱར་ནས་དབུ་གུག་གུག་པ་ལན་མང་
དུ་མཛད་ཅིང་འདུག་པ་ལ་རྒྱལ་བ་དབེན་ས་པ་ཆེན་པོས་དེ་འདྲ་ཅི་ཡིན་ཞུས་པས། རྒྱལ་བ་བློ་བཟང་གྲགས་པ་ལ་རྒྱ་བོད་ཀྱི་མཁས་གྲུབ་མང་པོས་བསྐོར་ནས་བྱོན། བྱིན་གྱིས་ཀྱང་བརླབས་གསུང། ལན་ཅིག་ད་ནི་དཔལ་མགོན་
པོ་ཡབ་ཡུམ་དང། དམ་ཅན་ཆོས་རྒྱལ་འཁོར་བཅས་ཀྱིས་བྲན་བཞིན་བཀའ་ཉན་པར་འདུག་གསུང་ངོ། །དེའི་ཚེ་རྗེ་སྐྱབས་མཆོག་དཔལ་པས་རྒྱལ་བ་དབེན་ས་པ་ཆེན་པོ་ལ་ཞལ་གདམས་འདི་ལྟར་མཛད་དེ་ཁོ་བོས་

[011A]༄༅། །ཀྱང་སྡེ་དགོན་གྱི་བདག་སྤངས། ལྟོ་གོས་གཏམ་གསུམ་ལ་གྱོང་བསྐུར། ལ་འདོད་དང་ཁེ་གྲགས་སྤངས་ནས་སྦས་པའི་ཚུལ་བཟུང་སྟེ། དགེ་སྦྱོར་འབའ་ཞིག་ལ་འབུངས་པས་ཚེ་ཡང་རིང་དུ་
སླེབས། སེམས་དབེན་དང། སྒྱུ་ལུས། འོད་གསལ། ཟུང་འཇུག་གི་བར་གྱི་རྟོགས་པ་ཁྱད་པར་ཅན་འདི་བཞིན་སྐྱེས་པ་ཡིན་ནོ། །ཁྱོད་ཀྱིས་ཀྱང་ཚེ་འདི་དོན་དུ་གཉེར་བའི་མིའི་ཁ་ལ་མ་ཉན་པར་དབེན་པར་དགེ་སྦྱོར་རྩེ་གཅིག་
ཏུ་གྱིས་ཤིག། ཅེས་གསུངས་ཤིང། སྤྱིར་སངས་རྒྱས་ཀྱི་བསྟན་པ་དང་སེམས་ཅན་གྱི་དོན་བྱ་ཚུལ། ཁྱད་པར་རྒྱལ་བ་ཙོང་ཁ་པ་ཆེན་པོའི་སྙན་རྒྱུད་ཀྱི་བསྟན་པ་འཛིན་ཅིང་སྤེལ་ལུགས་སོགས་ཞལ་གདམས་མཐར་ཕྱིན་པར་
གནང་སྟེ་རྗེ་སྐྱབས་མཆོག་དཔལ་བ་ཆོས་བདག་པོ་ལ་ཕྲོད་པས་ཐུགས་ཚིམ་ཞིང་དེད་དཔོན་ཡིད་བཞིན་གྱི་ནོར་བུ་ཐོབ་སྟེ་རང་ཡུལ་དུ་དགའ་བཞིན་དུ་འགྲོ་བ་ལྟར་རྒྱལ་བ་ཙོང་ཁ་པའི་མན་ངག་ལ་བརྟེན་ནས་ས་ལམ་རིམ་
གྱིས་བགྲོད་དེ་ཟུང་འཇུག་དབང་གི་རྒྱལ་པོ་ཐོབ་པས་ནམ་མཁའ་མ་ཟད་ཀྱི་བར་དུ་འགྱུར་བ་མེད་པའི་གདེང་ཐོབ་ནས་རྣམ་སྨིན་གྱི་སྐུ་ལུས་རགས་པ་དོར་ཏེ་འཇའ་ལྟར་ཕྲ་ཞིང་རྒྱུན་འཆད་པ་མེད་པའི་ཟུང་འཇུག་གི་སྐུ་
འཇམ་མགོན་བླ་མ་གང་དུ་བཞུགས་པའི་ས་སོགས་ཞིང་ཁམས་རབ་འབྱམས་སྤྲུལ་པས་འགེངས་ཤིང་བཞུགས་སོ། །དེ་ལྟར་རྒྱལ་བ་དབེན་ས་པ་ཆེན་པོས་རྗེ་བཙུན་སྐྱབས་མཆོག་དཔལ་བཟང་གི་ཞབས་

[011B]སོགས་སྔགས་ཀྱི་ཟབ་ཆོས་མཐའ་ཡས་པ་གསན་ཞིང་རྫུ་འཕྲུལ་གྱི་བཀོད་པ་མཐའ་ཡས་པ་བསྟན་པ་སོགས་བླ་མ་ལྷའི་གཟིགས་སྣང་ངོ་མཚར་རྨད་དུ་
བྱུང་བའི་ཚུལ་དེ་ལ་མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི་འཇམ་དབྱངས་བླ་མས་དབང་བསྐུར་བྱིན་རླབས་ཚེ་།རྫུ་འཕྲུལ་དག་པའི་སྣང་བ་དཔག་མེད་དང། །བླ་མ་ལྷག་པའི་ལྷར་གཟིགས་དབེན་ས་པ། །
བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་གསུངས་སོ། །དེ་ནས་རྒྱལ་བ་དབེན་ས་པ་ཆེན་པོ་དགུང་ལོ་བཅུ་བདུན་བཞེས་པ་ན་ཕྱོགས་ཀུན་ཏུ་འབྲུམ་ནད་ཀྱིས་ཁྱབ་ཅིང། རྗེ་ཉིད་ཀྱང་སྐུ་འབྲུམ་གྱིས་བསྙུན་ནས་ཡོད་
པ་ལ༑ ཉིན་གཅིག་ཆ་བ་སྒོར་རྟེན་འབྲེལ་བསྟོད་པ་ཁ་ཏོན་དུ་བྱེད་པ་ཞིག་བྱུང་བ་ན་དེའི་གསུང་གི་གདངས་ཐོས་བ་ཙམ་གྱིས་ལུས་ཀྱི་སྤུ་ཟིང་ཞེས་བྱེད་ཅིང་སྣང་བ་གཏིང་ནས་འགྱུར་བ་ཞིག་བྱུང་བས། ཕྱིར་ཕེབས་ཏེ་གཟིགས་པ་ན་
དགེ་སློང་སྨ་ར་དཀར་པོའི་ཨག་ཚོམ་ཅན། ཕྱག་དར་ཁྲོད་ཀྱི་ཆོས་གོས་གསོལ་བ། ཤིན་ཏུ་དང་བ་འདྲེན་པ་ཅིག་འདུག་པས། ནང་དུ་སྤྱན་དྲངས་པ་ན་གྲུབ་ཆེན་གྱིས་དོན་དུ་འགྱུར་བ་མཁྱེན་ནས་ཆ་རྐྱེན་དང་འཚམ་པར་བསྙེན་
བཀུར་བ་ཡང་ལེགས་པར་བཞེས། དེ་ལྟར་རྒྱལ་བ་དབེན་ས་པ་ཆེན་པོས་གྲུབ་ཆེན་ཆོས་རྡོ་རྗེ་དང་ཐོག་མར་མཇལ་བའི་ཚུལ་དེ་ལ་མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི། ཁྱད་པར་དང་པའི་རྒྱལ་པོས་

[012A]༄༅། །པད་མཚོར་བཞིན། །རྟོགས་པའི་མངའ་བདག་དྷརྨ་བཛྲ་ཞབས། །བསམས་བཞིན་ཡོངས་དག་སྐྱེས་བུ་ཁྱོད་དྲུང་ཕེབས། །དང་པོའི་རྟེན་འབྲེལ་ལེགས་འགྲིག་དབེན་ས་པ། །བློ་བཟང་དོན་གྲུབ་ཞབས་ལ་
གསོལ་བ་འདེབས། །ཞེས་གསུངས་སོ། །དེའི་ཚེ་རྒྱལ་བ་དབེན་ས་པ་ཆེན་པོའི་ཐུགས་ལ་འདི་ནི་གྲུབ་པ་མཆོག་གི་དངོས་གྲུབ་བརྙེས་བ་ཞིག་གོར་མ་ཆག་གོ་སྙམ་དུ་དགོངས་ཏེ། མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་
མཛད་པ་ལས་དེ་ཉིད་ཚུལ་ལ་ལེགས་པར་བརྟགས་པ་ན། །གསང་བའི་མཛོད་འཛིན་ཆོས་ཀྱི་རྒྱལ་མཚན་གྱིས། །ཐུགས་སྲས་མཆོག་ཏུ་ལེགས་གཟིགས་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས་།ཞེས་གསུངས་
པ་ལྟར་གདམས་པའི་གཏེར་དུ་གྱུར་པའི་གྲུབ་མཆོག་ཏུ་གཟིགས་ནས་རྗེས་སུ་འཛིན་པར་ཞུས་པས་གྲུབ་ཆེན་ཆོས་རྡོ་རྗེས་ཀྱང་དགྱེས་བཞིན་དུ་ཞལ་གྱིས་བཞེས་ཏེ་བཀྲ་ཤིས་རྫོང་དགའི་ཕུའི་མགར་མོ་ཆོས་རྫོང་དུ་དུས་འདི་
ཙམ་ལ་ཤོག་ཅེས་བཀའ་གནང། དེ་ནས་རྒྱལ་བ་དབེན་ས་པས་འབྲུམ་བུའི་བསྙུན་ལས་གྲོལ་མ་ཐག་བླ་མ་གྲུབ་ཆེན་གྱིས་ཇི་ལྟར་གསུང་བའི་དུས་ཚོད་དེ་ལས་ཡོལ་པ་མེད་པར་དབེན་གནས་མགར་མོ་ཆོས་རྫོང་
དུ་ཕེབས་གྲུབ་ཆེན་ཆོས་རྡོ་རྗེ་མཉེས་པ་གསུམ་གྱིས་མཉེས་པར་བྱས་ནས་རྒྱལ་བ་ཙོང་ཁ་བའི་སྙན་རྒྱུད་ཀྱི་མན་ངག་ཡོངས་སུ་རྫོགས་པ་ཞིག་གནང་བ་ཐུགས་རྗེས་གཟུང་འཚལ་ཞེས་གསོལ་བ་བཏབ་པས་གྲུབ་

[012B]སྔགས་ཀྱི་གསུང་རབ་དགོངས་འགྲེལ་དང་བཅས་པའི་དོན་མཐའ་དག་སྙིང་པོར་བསྡུས་ཏེ་གང་ཟག་གཅིག་གི་ཉམས་ལེན་གྱི་རིམ་པར་དྲིལ་བ། ལས་དང་པོ་པའི་ས་ནས་སངས་
རྒྱས་ཀྱི་སའི་བར་གྱི་ས་ལམ་འབྲས་བུ་དང་བཅས་པའི་ལམ་གྱི་གནད་ཐམས་ཅད་ཚང་བ་བྱང་ཆུབ་ལམ་གྱི་རིམ་པའི་ཁྲིད་མན་ངག་ཞལ་ཤེས་དང་བཅས་པ་ཡོངས་སུ་རྫོགས་པ་དང། བདེ་གསང་འཇིགས་གསུམ་སོགས་བླ་མེད་
ཀྱི་དབང་དང་རིམ་གཉིས་ཀྱི་མན་ངག་རྣམས་ཡོངས་སུ་རྫོགས་པ་གནང་སྟེ་རྒྱལ་བ་དབེན་ས་པ་ཆེན་པོ་འཇམ་མགོན་སྙན་རྒྱུད་བསྟན་པའི་བདག་པོར་མངའ་གསོལ་ལོ། །རྒྱལ་བ་དབེན་ས་པ་ཆེན་པོས་གྲུབ་ཆེན་ཆོས་རྡོ་རྗེ་ལ་འཇམ་
མགོན་སྙན་རྒྱུད་ཀྱི་མན་ངག་ཡོངས་རྫོགས་གསན་པའི་ཚུལ་དེ་ལ་མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི། དེ་ནས་དེ་ཉིད་ཞབས་གཏུགས་གསོལ་བཏབ་པས། །བློ་བཟང་གདམས་པའི་སྙིང་པོ་མ་ལུས་
སྩལ། །སྙན་རྒྱུད་གདམས་པའི་གཏེར་གྱུར་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་གསུངས་སོ། །དེ་ནས་གྲུབ་ཆེན་ཆོས་རྡོ་རྗེ་དང་རྒྱལ་བ་དབེན་ས་པ་ཆེན་པོ་གཉིས་དཔོན་སློབ་ལྷན་ཅིག་དབུས་
གཙང་གི་ལྗོངས་དེ་དང་དེར་སྐལ་ལྡན་གྱི་གདུལ་བྱ་དུམ་རྗེས་སུ་འཛིན་པ་དང། མཐོང་ཐོས་དྲན་རེག་གིས་གནས་སྐབས་དང་མཐར་ཐུག་གི་ཕན་བདེ་བསྒྲུབ་བའི་རྟེན་འབྲེལ་ཁྱད་པར་ཅན་བསྐྲུན་པའི་ཕྱིར། གངས་རིའི་

[013A]༄༅། །ཁྲོད་ཀྱི་གནས་དང་ཡུལ་ལྗོངས་ཕལ་མོ་ཆེར་བཀྲ་ཤིས་པའི་མཚན་དང་ལྡན་པའི་ཞབས་རྡུལ་གྱིས་རེག་པ་སྩལ་ཞིང་མཐར་གྲུབ་པའི་གནས་མཆོག་པདྨ་ཅན་དུ་ཕེབས་ཏེ་ཡུན་རིང་དུ་སྒྲུབ་པ་བསམ་
གཏན་གྱི་འཁོར་ལོ་ལ་གཞོལ་བར་མཛད། དེ་ནས་གྲུབ་ཆེན་ཆོས་རྡོ་རྗེས་རྒྱལ་བ་དབེན་ས་པ་ཆེན་པོ་ལ་སྤྲུལ་པའི་གླེགས་བམ་གཏད་དེ་བཀའ་རྒྱ་དམ་པོ་བཏབ། རེ་ཤིག་ཚེ་འདི་བློས་བཏང་སྟེ་དབེན་པའི་རི་སུལ་དུ་
སྒྲུབ་པ་སྙིང་པོར་མཛད་དགོས་བ་དང། མཐར་མདོ་སྔགས་ཀྱི་ལམ་ཡོངས་རྫོགས་ལ་ཉམས་ལེན་མཐར་ཕྱིན་ཏེ་རང་ཉིད་མི་ཉམས་པའི་གདེང་ཐོབ་པ་ན་སྐལ་བ་དང་ལྡན་པ་གཞན་དག་ལ་སྙན་རྒྱུད་ཀྱི་མན་ངག་ཇི་ལྟར་
སྟོན་ལུགས་སོགས་ཞིབ་ཏུ་འདོམས་པར་མཛད་དོ། །དེ་ནས་རྒྱལ་བ་དཔེན་ས་པ་ཆེན་པོས་གྲུབ་ཆེན་ཆོས་རྡོ་རྗེའི་ཞལ་གདམས་དང། སྔར་རྗེ་སྐྱབས་མཆོག་དཔལ་བཟང་གིས་ཀྱང་གདམས་པ་ལྟར་འཇིག་རྟེན་གྱི་ཆོས་
བརྒྱད་ལ་དགའ་མི་དགའི་རྣམ་རྟོག་དོར་ཏེ་ཆོས་བརྒྱད་འགོ་སྙོམས་ཚེ་འདིའི་འཁྲི་བ་ཕྲ་མོ་འང་མེད་པར་མཐོ་མཐོ་རླུང་ལ་བསྐུར་དམའ་དམའ་ཆུ་ལ་བསྐྱུར་ཞེས་དམ་པ་གོང་མའི་གསུང་བགྲོས་ལས་འབྱུང་བ་ལྟར་ཕྱི་ནང་
གི་སྤྲོས་བ་བཙན་ཐབས་སུ་བཅད་དེ་དབེན་གནས་རྣམས་སུ་ཟབ་ལམ་སྙིང་པོའི་རྣལ་འབྱོར་ལས་སྐད་ཅིག་ཀྱང་གཡེལ་བ་མེད་པར་ཤུགས་དྲག་ལ་རྒྱུན་མི་འཆད་པའི་གོམས་པ་བསྲིངས་ཏེ། ཞབས་རྡོ་རྗེ་སྐྱིལ་

[013B]བཏབ། གཞན་བཅོས་སོགས་མ་མཛད་པར་ཐུགས་དམ་ལ་བརྩོན་པ་ཆེར་མཛད་པས་རིང་པོ་མ་ལོན་པར་དྲན་ཤེས་ཀྱི་འབད་རྩོལ་ལ་མ་ལྟོས་བར་ཉིན་མཚན་ཁོར་མོ་ཡུག་ཏུ་
མཉམ་པར་འཇོག་ནུས་པའི་ཏིང་ངེ་འཛིན་ནི་བརྙེས། དེ་ལ་བརྟེན་ནས་འདོད་པའི་ཉོན་མོངས་མངོན་གྱུར་འགོ་གནོན་ནུས་པ་དང། རིམ་གྱིས་སེམས་དགེ་བ་ལ་འཇུག་མི་ནུས་པའི་འཆོར་ངད་ཀྱི་རྣམ་པ་སངས་ཏེ་དགེ་བའི་དམིགས་
པ་ལ་ཅི་འདོད་དུ་འཇོག་ནུས་པ་དང། སྐུ་ལུས་ཀྱི་རླུང་གནས་ངན་ལེན་སྐྱེད་བྱེད་རྣམས་ནི་འགགས། ལུས་སེམས་ལས་སུ་རུང་བའི་བདེ་ཆེན་ཁྱད་པར་ཅན་ཐུགས་ལ་འཁྲུངས་དེའི་མཐུས་རི་རབ་སོགས་ལ་གཟིགས་པ་ན་
རྡུལ་ཕྲ་རབ་ཀྱང་བགྲང་ཐུབ་པ་ལྟ་བུའི་གསལ་ཉམས་ཀྱང་བྱུང་གསུང། དེ་ནས་རེ་ཞིག་ན་དགེ་འཕེལ་དུ་བཞུགས་པའི་དུས་ཐོ་རངས་རྗེ་འདི་ཉིད་བཞུགས་ས་ནས་ཁང་པ་སྐྱ་སྦྲེལ་མང་པོའི་ནང་གཅིག་ནས་གཅིག་ཏུ་སྐྱ་སྦྲེལ་
ལ་ཐོགས་པ་མེད་པར་བྱོན་པས་རྫུ་འཕྲུལ་དེ་མཐོང་པ་ཀུན་ངོ་མཚར་དུ་གྱུར་ཏོ། །ལན་ཅིག་བྲག་གཡང་ཆེན་པོ་མིས་མི་ཐར་བ་ཞིག་ཡོད་པར་རྫུ་འཕྲུལ་གྱིས་གཤེགས་པ་བྲང་དཔོན་དོན་བཀྲིས་བྱ་བས་མཐོང་ནས། ཆོས་རྗེ་ལགས་
དེ་འདྲའི་ལྟད་མོ་སྟོན་པ་ཞེས་ཐལ་མོ་སྦྱར་ནས་ཕྱག་འཚལ་དུ་བྱུང་བ་ལ་རྒྱལ་བ་དབེན་ས་པ་ཆེན་པོས་ཁྱོད་སུ་དང་ནོར་གང་མཐོང་གསུངས། སྔར་གྱི་མཐོང་ཚུལ་ཞུས་པས། ངས་བྲག་གཡང་དེ་འདྲ་ལ་ག་ལ་ཐར་བྲང་དཔོན་རང་མིག་

[014A]༄༅། །འཁྲུལ་བའམ། བྲག་འདིའི་གཞི་བདག་ཇོ་བོ་བྲག་དཀར་བ་མཐོང་བ་ཡིན་ཡོང་གསུངས། དེ་ནས། དགུང་ལོ་ཉི་ཤུ་ལྷག་ཙམ་འགྲོ་བའི་དུས་རྒྱལ་བ་གཡུང་གི་སྒྲུབ་གནས་བྲག་རྒྱ་བོ་རྡོ་རྗེའི་ཕོ་བྲང་དུ་
དཔལ་གསང་བ་འདུས་པའི་མན་ངག་གི་གནད་ཕྲ་མོ་ཞིག་ཐུགས་ཉམས་སུ་བཞེས་པ་ལ་བརྟེན་ནས་རྨད་དུ་བྱུང་པའི་རྟོགས་པ་ཁྱད་པར་ཅན་བརྙེས་ཏེ། རྒྱ་བོད་ཀྱི་མཁས་གྲུབ་མང་པོའི་གཞུང་རྣམས་དང། རྒྱལ་བའི་བཀའ་རབ་
འབྱམས་ངག་ནས་ཐོགས་མེད་དུ་འདོན་ནུས་བ་བྱུང་སྟེ། ཚུལ་དེ་ལ་མཁས་གྲུབ་སངས་རྒྱས་ཡེ་ཤེས་ཀྱིས་བསྔགས་པ་ནི། དེ་ནས་རིང་པོར་མ་ལོན་སྐད་ཅིག་ལ། །གྲུབ་པའི་གནས་མཆོག་རྡོ་རྗེའི་ཕོ་བྲང་དུ། །ཉམས་དང་རྟོགས་
པ་ཆེར་འབར་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་དང། དེ་ནས་ཆོས་ཀུན་ཚིག་དོན་ཐུགས་ཆུང་ཅིང་།བདེ་ཆེན་ཆང་གིས་མྱོས་པའི་དཔའ་བོའི་གར། །གཅིག་པུའི་ཉམས་ཀྱིས་བསྒྱུར་
མཛད་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས་།ཞེས་གསུངས་པ་ལྟར་རོ། །གཞན་ཡང་འཕགས་པའི་ཡུལ་གྱི་འཕྲལ་སྐད་དང། །ལེགས་སྦྱར་གྱི་སྐད་སོགས་སྐད་ཀྱི་རིགས་མི་འདྲ་བ་དུ་མ་ལའང་
མཁྱེན་པ་ཐོགས་པ་མེད་པར་གྱུར་ཏེ། ལན་ཅིག་ཤངས་ལ་འབྱོན་པའི་ལམ་ཁར་རྒྱལ་པོ་ཆུ་ཐགས་བུད་མཚམས་ན་ཡར་ལ་ཛོ་ཀི་འགའ་ཞིག་དང་འགྲོགས་ཏེ་ཨ་ཙ་རྱའི་འཕྲལ་སྐད་ཀྱིས་དེ་དག་དང་གསུང་གླེང་

[014B]འདུག་གསུང། ཡང་དུས་གཅིག་རོང་ཕྱོགས་སུ་ཕེབས་པས་ས་སྐྱའི་བདག་ཆེན་རྡོ་རྗེ་གླིང་པ་དང། བྱམས་ཆེན་པའི་སློབ་དཔོན་མང་པོ་དང། སྐྱེད་ཚལ་བའི་དགེ་བཤེས་
འགའ་ཞིག་དང། རྟ་ནག་པའི་ལོ་ཆེན་ཟེར་བ་གཅིག་རྣམས་ཁ་རུ་སྟེང་དུ་འཚོགས་ནས་སྒྲའི་བཤད་བ་ཡུས་ཡུས་བྱེད་ཅིང་དགེ་ལྡན་རྣམས་ཀྱིས་སྒྲ་མི་ཤེས་ཟེར་ཞིང་གཏམ་མང་པོ་གླེང་བའི་སར་རྗེ་བླ་མ་ཉིད་ཀྱིས་བྱོན་ནས། བརྒྱད་
སྟོང་པ་སཾ་སྐྲྀ་ཏའི་སྐད་དུ་འདོན་གྱིན་བཤད་པ་མཛད་པས། དེ་དག་གི་སྒྲའི་ཡོན་ཏན་གྱིས་གང་དུ་ཡང་མ་ཕྱིན་ཅིང་ལུང་རིགས་གང་གིས་ཀྱང་ལན་འདོན་པར་མ་ནུས་པ་ན། བདག་ཉིད་ཆེན་པོ་འདིའི་པཎ་ཞྭ་སེར་པོ་དང། རས་ཀྱི་
ཆོས་གོས་དང་མཐང་གོས་སོགས་ལ་དཔགས་ཏེ་འདི་ནི་རྒྱ་འདྲེ་མངོན་སུམ་མོ་ཞེས་ཞེ་སྡང་ཤིན་ཏུ་འབར་བའི་རྒྱུད་དང་སྦྱར་བའི་ཚིག་ངན་གྱི་དུག་མདའ་ཤིན་ཏུ་མི་བཟད་པའི་ཆར་ཕབ་ཀྱང་དམ་པ་འདིས་ལན་བརྒྱར་གོམས་
པའི་བཟོད་པའི་གོ་ཆ་ལ་བརྟེན་པས་བ་སྤུའི་རྩེ་མོ་ཙམ་ཡང་འཁྲུགས་པ་མེད་དོ། །དེ་རྣམས་ཀྱི་ཁྲོད་ནས་ནོར་བུ་གླིང་པའི་སློབ་དཔོན་ན་རེ། དེ་འདྲ་མ་གསུང་ཁོང་སྐྱེས་བུ་ངོ་མཚར་ཆེ་པ་ཞིག་སྣང་ཟེར་ཁོང་རང་གི་དཀར་ཡོལ་
བཀྲུས་ནས་ཇའི་སྐལ་བ་དྲངས། དེར་རྒྱལ་བ་དབེན་ས་པ་ཆེན་པོ་ཉིད་གདུལ་བྱ་མ་རུངས་པ་དེ་དག་སྐྲག་པར་བྱ་བའི་ཕྱིར་སྟོད་ནས་མེ་འབར་བ་དང། སྨད་ནས་ཆུ་འཁྲུག་པ་སོགས་རྫུ་འཕྲུལ་ཡ་མ་ཟུང་སྟོན་པ་དང། ཁྲོ་བོའི་

[015A]༄༅། །དབང་པོའི་སྐུར་བཞེངས་ཏེ་འདོད་ན་རི་རབ་ཀྱང་ཐལ་བར་རློག་པ་སོགས་མཐུ་སྟོབས་དང་རྫུ་འཕྲུལ་དཔག་མེད་སྟོན་ནུས་མོད་ཀྱང་གདུལ་བྱ་མ་རུངས་པ་དེ་དག་ཉོན་མོངས་པའི་གདོན་དྲག་བོས་ཟིན་པས་
རེ་ཤིག་བཅོས་ཐབས་མེད་དེ། ཁོ་བོས་ཇི་འདྲ་བའི་རྫུ་འཕྲུལ་མངོན་པར་འདུ་བྱས་ཀྱང་གདོན་དྲག་པས་བརླམས་པའི་ནད་པ་ལ་སྨན་གྱི་རིགས་གང་ཡང་མི་འཕྲོད་པ་ལྟར་སྐལ་པ་མེད་པའི་སྐྱེ་བོ་འདི་དག་ལ་དོན་དུ་མི་
འགྱུར་བར་མ་ཟད། ལོག་པར་རྟོག་པ་འཕེལ་བར་འགྱུར་རོ་སྙམ་དུ་དགོངས་ནས་གཙང་ལ་ཕེབས་སོ། །དེའི་ཆེ་གྲུབ་ཆེན་ཆོས་རྡོ་རྗེའི་འཁོར་དུ་གྲུབ་པ་ཐོབ་པའི་སློབ་མ་བཅུ་ཙམ་ཡོད་པའི་ནང་ནས་རྗེ་འདི་ཉིད་སྲས་ཀྱི་ཐུ་
བོར་དགོངས་སྙན་རྒྱུད་ཀྱི་བེའུ་བུམ་དང། སྤྲུལ་པའི་གླེགས་བམ་ཕྱག་ཏུ་གཏད་དེ་ལྷ་དང་བླ་མའི་ཚོགས་ཀྱིས་ལྷན་ཅིག་ཏུ་ཆོས་ཀྱི་རྒྱལ་ཚབ་ཏུ་དབང་བསྐུར་ཏོ། །དེ་ལྟར་རྒྱལ་བ་དབེན་ས་པ་ཆེན་བོ་ལ་གྲུབ་ཆེན་ཆོས་རྡོ་
རྗེས་འཇམ་མགོན་བླ་མའི་མདོ་སྔགས་ཀྱི་སྙན་རྒྱུད་མན་ངག་ཡོངས་རྫོགས་གནང་བའི་མཐར་སྤྲུལ་པའི་གླེགས་བམ་ཕྱག་ཏུ་གཏད་དེ་སྙན་རྒྱུད་བསྟན་པའི་བདག་པོར་མངའ་གསོལ་བའི་ཚུལ་ལས་བརྩམས་ཏེ་
མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི། གྲུབ་བའི་དབང་པོས་རང་གི་འཁོར་རྣམས་ལ། །སྒྲིབ་མེད་ཡེ་ཤེས་སྤྱན་གྱིས་བརྟགས་པ་ན། །ཁྱོད་ལས་མཆོག་གཞན་མ་གཟིགས་དབེན་ས་པ་།བློ་བཟང་

[015B] །ཞེས་དང། དེ་ནས་རང་གི་ཆོས་ཀྱི་རྒྱལ་ཚབ་ཏུ། །དབང་བསྐུར་སྤྲུལ་པའི་གླེགས་བམ་ཕྱག་ཏུ་བཞག། ཆོས་ཀྱི་རྒྱལ་སྲིད་ཡོངས་གཏད་དབེན་ས་པ། །བློ་བཟང་དོན་གྲུབ་ཞབས་ལ་
གསོལ་བ་འདེབས། །ཞེས་དང་དེ་ཚེ་བླ་མ་ལྷ་དང་སྲུང་མའི་ཚོགས། །དགོངས་གཅིག་ཉིད་ཀྱིས་ལེགས་པར་མངའ་གསོལ་བ། །ཁམས་གསུམ་ཆོས་ཀྱི་རྒྱལ་པོ་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས་
ཞེས་གསུངས་སོ། །དེ་ནས་རྒྱལ་བ་དབེན་ས་པ་ཆེན་པོས་གྲུབ་པའི་གནས་མཆོག་པདྨ་ཅན་ཞེས་ཀྱང་བྱ་པདྨ་འོད་ཀྱི་གཞལ་ཡས་ཞེས་ཀྱང་བྱ་བའི་གནས་དེར་དག་པའི་འཁོར་གྱི་ཚོགས་ལ་ཆོས་ཀྱི་འཁོར་ལོ་དང་པོར་བསྐོར་
ཞིང། གཞན་ཡང། གྲུབ་པའི་གནས་དུ་མར་སྐྱེ་བོ་ཕལ་མོ་ཆེ་ལ་ལྐོག་ཏུ་གྱུར་པའི་ཚུལ་གྱིས་སྐལ་བ་དང་ལྡན་པ་རྣམས་ལ་ཆོས་ཀྱི་འཁོར་ལོ་དུ་མ་བསྐོར་བས། གྲུབ་པའི་གདུང་འཚོབ་བརྙེས་པའི་སྐྱེ་བོས་གངས་
ཁྲོད་ཀྱི་དབེན་པ་མཐའ་དག་ཁྱབ་པར་རྗེ་ཉིད་ཀྱི་གསུང་ལས་དོན་གྱིས་འབྱུང་ངོ། །རྒྱལ་བ་དབེན་ས་པ་ཆེན་པོས་གྲུབ་པའི་གནས་མཆོག་ཏུ་དག་པའི་འཁོར་འགའ་ཞིག་ལ་ཆོས་ཀྱི་འཁོར་ལོ་ཐོག་མར་བསྐོར་བའི་ཚུལ་ལ་མཁས་
གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི། པདྨ་ཅན་དང་དེ་གཞན་གྲུབ་པའི་གནས། །རྣམས་སུ་ཟབ་རྒྱས་ཆོས་ཀྱི་ཆར་ཕབ་ནས། །ཀུན་ཏུ་གྲུབ་པས་ཁྱབ་མཛད་དབེན་ས་པ། །བློ་བཟང་དོན་གྲུབ་ཞབས་གསོལ་བ་

[016A]༄༅། །འདེབས། །ཞེས་གསུངས་སོ། །དེ་དང་དེའི་སྐབས་རྣམས་སུ་ཡང་གང་དང་གང་དུ་ཞབས་ཀྱི་འཁོར་ལོ་བཀོད་པའི་ས་ཕྱོགས་དང། དབེན་པའི་གནས་དེ་དང་དེ་དག་གི་མི་བསྲུན་པའི་གཞི་བདག་རྣམས་
དམ་ལ་བཏགས་ཏེ། སྲོག་གི་སྙིང་པོ་བཞེས་ནས་སླན་ཆད་དགེ་བའི་བར་ཆད་མི་བགྱིད་པའི་བཀའ་ཡང་དག་པར་སྩལ། དེ་ཡང་པདྨ་ཅན་དུ་ཕེབས་པའི་ལམ་ཁར་སྡིག་པ་རྭ་ཅན་ལུག་ཐོང་ཙམ་ཞྀག་བདག་ཉིད་ཆེན་པོ་ལ་
འཇིགས་པ་སྟོན་པ་ལྟར་བྱེད་པ་ན། བདག་ཉིད་ཆེན་པོས་ཇི་མི་སྙམ་པར་ཏིང་ངེ་འཛིན་གྱིས་ཕྱག་རྒྱས་བཅིངས་ཏེ་ཕེབས་པས་ཆོ་འཕྲུལ་རང་ཞིང་སོང་ཕྱིས་ནི་གཞི་བདག་དེས་ཚུལ་བཞིན་འཕྲིན་ལས་བསྒྲུབས་ཏེ་རྗེ་འདི་
བ་འཚོ་བའི་ཆ་རྐྱེན་གྱིས་གཏུགས་ནས་གནས་དེ་ལས་འབྱོན་པར་བཞེད་པ་ན་རྣ་རོ་སོགས་འཚོ་བའི་ཡོ་བྱད་སྒྲུབ་ཁང་གི་ཉེ་ལོགས་སུ་ཡང་ཡང་འཇོག་པར་བྱེད། དེའི་ཚུལ་རིག་སྟེ་གནས་འདིར་རྒྱུན་རིང་ན་དགེ་སྦྱོར་འཕེལ་
ཡང་སེམས་ཅན་ལ་གནོད་པར་དགོངས་ནས་ཕེབས། ཕྱིས་དབེན་སར་བཞུགས་པའི་ཚེ་ཡང། ཇོ་མོའི་གཞི་བདག་དེས་གསའི་རྣམ་པར་ཀུན་གྱིས་མཐོང་བར་བྱས་ཏེ་རྗེ་ཉིད་མཇལ་པ་ལ་བྱུང་གསུང་ངོ་།ཚུལ་དེ་ལ་
མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ནི། སྐུ་གསུང་ཐུགས་ཀྱི་རྣམ་པ་སྣ་ཚོགས་པས། །ཞིང་སྐྱོང་གཞི་བདག་ཚོགས་རྣམས་དམ་ལ་བཞག། །འགྲོ་ལ་ཕན་བདེ་རྒྱས་མཛད་དབེན་ས་པ། །བློ་བཟང་དོན་གྲུབ་

[016B] ཞེས་གསུངས་སོ། །དེ་ནས་རྒྱལ་བ་དབེན་ས་པ་ཆེན་པོས་རི་བོ་དགེ་འཕེལ་དུ་ཐོག་ཤས་བཞུགས། དེའི་དུས་སུ་གང་ཤར་བདེ་སྟོང་དུ་ཤར་བའི་རིག་པ་བརྟུལ་ཞུགས་ཀྱི་སྤྱོད་པས་དུས་འདའ་བར་མཛད་
པས། བློ་མིག་ལྡོངས་པའི་སྐྱེ་བོ་ཕལ་མོ་ཆེས་དབེན་ས་སྨྱོན་པ་ཞེས་ཀྱང་སྒྲོག་པར་བྱེད་པ་ཞིག་བྱུང་ངོ། །ཚུལ་འདི་ནི་རྒྱལ་བ་དབེན་ས་པ་ཆེན་པོ་ཉིད་ཀྱི་གསུང་ལས་ཀྱང། བླ་མ་ལྷ་ལ་རྩེ་གཅིག་གསོལ་བཏབ་པས། །ཡིད་ལ་གང་དྲན་
འཕྲལ་ལ་ལག་ལེན་ལ། །འགེལ་བ་སྨྱོན་པ་འདྲ་བའི་སྤྱོད་པས་ནི་།སངས་རྒྱས་མྱུར་དུ་སྒྲུབ་པ་བདག་གི་ལུགས། །ཞེས་དང། དེ་ཡང་འདི་ལྟར། བླ་མ་དང་ལྷག་པའི་ལྷ་ལ་གསོལ་བ་རྩེ་གཅིག་ཏུ་བཏབ་ནས། དགེ་བའི་རྣམ་རྟོག་རྣམས་ལྟ་
ཅི་སྨོས། ཡིད་ལ་སྐྱེས་ཤིང་གང་དྲན་པའི་འདོད་ཆགས་སོགས་མི་དགེ་བའི་རྣམ་རྟོག་རྣམས་ཀྱང་བླ་ན་མེད་པའི་བྱང་ཆུབ་ཐོབ་པའི་རྒྱུ་དང་ཐབས་སུ་བསྒྱུར་ནས་འཕྲལ་ལ་དྲན་པ་འཕྲལ་ལ་ལག་ལེན་ལ་འགེལ་བའི་ཉམས་ལེན་ལ་
བརྩོན་པར་བྱས་པས། དེང་སང་གི་མི་ཕལ་ཆེ་བ་རྣམས་ཀྱིས་བལྟ་བ་དང་ཉན་པའི་ངོར་ཡིད་ལ་གང་དྲན་ལག་ལེན་ལ་འགེལ་བའི་སྨྱོན་པ་འདྲ་བའི་སྤྱོད་པ་ཞིག་ནི་ཡོང་བར་འདུག་ནའང་འགྲོ་བའི་དོན་དུ་གོ་འཕང་མཆོག་
དམ་པ་སངས་རྒྱས་མྱུར་བ་མྱུར་བ་ཉིད་དུ་སྒྲུབ་པར་བྱེད་པའི་ཆོས་ལུགས་མཆོག་དམ་པ་འདི་ནི་བདག་བློ་བཟང་དོན་གྲུབ་ཀྱི་ལུགས་སོ། །ཞེས་དང་བླ་མ་ལྷ་ལ་རྩེ་གཅིག་གསོལ་བཏབ་ནས། །གང་བྱུང་རྐྱེན་རྣམྶ་༄༅། །ཕལ་ཆེར་དགེ་སྦྱོར་གྱི། །གྲོགས་སུ་འཆར་ཕྱིར་སྨྱོན་སྤྱོད་ལ་གནས་ནས། །དབེན་པར་གཅིག་པུར་སྡོད་པ་ཁོ་བོའི་ལུགས་།ཞེས་གསུངས་པ་ལྟར། རྐྱེན་བཟང་ངན་གང་བྱུང་ལ་ཐོག་བརྫིས་སུ་
བྱས་ནས་འོག་གནོན་པར་མཛད་དེ་བཀའ་ལས། ཡང་ན་ནི་ཆོས་བརྒྱད་འདི་འགོ་གནོན་ནུས་པ་ཅིག་དགོས་པར་འདུག་ཡང་ན་ནི་ཆོས་བརྒྱད་འདི་ལམ་དུ་འཁྱེར་ནུས་པ་ཅིག་དགོས་པར་འདུག་དེ་ལ་ཡང་མ་ནོར་བར་
འཁྲིད་པའི་བཤེས་གཉེན་ཞིག་གིས་ཟིན་དགོས་པར་འདུག་གསུང། དེ་དག་གི་ཚེ་རྒྱལ་བ་དཔེན་ས་པ་ཆེན་པོ་ཉིད་བླ་མ་ལྷའི་རྣལ་འབྱོར་ལམ་གྱི་སྲོག་ཤིང་དུ་བྱས་ཏེ་མདོ་སྔགས་ཀྱི་གནད་ཐམས་ཅད་བསྡུས་པའི་ལམ་གྱི་སྙིང་
པོ་ཐུགས་ཉམས་སུ་བསྟར་བར་མཛད་པར་སྣང་སྟེ། གསུང་ལས། འཇམ་དབྱངས་བླ་མའི་ཞབས་ལ་ཕྱག་འཚལ་ལོ། །དེ་ལྟ་ན། ལམ་ཐུན་མོང་བ་ལ་སྦྱངས་ནས་རྒྱུད་འོས་སུ་གྱུར་པ་ན་བླ་མ་མཉེས་པར་བྱས་ནས་རྣམ་པར་དག་པའི་དབང་ལམ་ཟབ་
མོའི་རྟེན་དུ་བསྒྲུབ་པར་ནུས་ངོས་ཤེས་པ་བླངས་ནས་དམ་ཚིག་དང་སྡོམ་པ་བཟུང། དེ་ནས། སྐབས་དེ་དང་གཞན་དུ་བླངས་པའི་སྡོམ་པ་གསུམ་ལ་གཅེས་སྤྲས་སུ་བྱས་ཏེ་ཚུལ་བཞིན་དུ་བསྲུང་བ་གཞིར་བཞག་ནས་ཐུན་བཞིའི་རྣལ་
འབྱོར་གྱིས་རིམ་པ་དང་པོ་བསྙོམས་ལ་རྫོགས་རིམ་གྱི་རྟོགས་པ་ཁྱད་པར་ཅན་སྐྱེ་བའི་དགེ་བའི་རྩ་པ་སྨིན་པར་བྱས། དེ་ནས་རྫོགས་པའི་རིམ་པ་ཁྱད་པར་ཅན་རིམ་གྱིས་བསྐྱེད་ནས་ཟུང་འཇུག་གི་སྐུ་བསྒྲུབས་ན་མདོ་སྡེ་དང་རྒྱུད་སྡེ་

[017B]རྐྱེན་དུ་གྱུར་པ་ལ་ངེས་པ་རྙེད་ནས། ཐུབ་པའི་བསྟན་པ་ཡོངས་སུ་རྫོགས་པ་རང་གིས་འཛིན་ཅིང་གཞན་ལ་སྤེལ་ནུས་པ་ཡིན་ནོ་།དྷརྨཱ་བཛྲ་གྱི་གསུང་རྒྱུན་བློ་བཟང་གིས་ཡི་གེར་
བཀོད་པའོ། །ཞེས་གསུངས་ཏེ། གཞན་དག་ལ་འདི་ལྟར་གྱིས་ཤིག་ཅེས་གོ་བར་མཛད་པའོ། །ཡང་དེའི་ཚེ་ཕྱི་རབས་ཀྱི་གདུལ་བྱ་རྣམས་ལ་འདོམས་པའི་ཕྱིར་དགེ་སྦྱོར་རྒྱེན་དབང་དུ་མི་གཏང་བར་ཕྱོགས་བཅུའི་རྒྱལ་བ་སྲས་བཅས་
དཔང་དུ་བཞག་སྟེ་མཁྱེན་པར་གསོལ་ནས་ལམ་ཆ་ཚང་ལ་སྒྲུབ་པ་མཐར་ཕྱིན་པར་མཛད་པའི་དམ་བཅའ་འདི་ལྟར་མཛད་དེ། ན་མོ་གུ་རུ་བུདྡྷ་བོ་དཧི་སཏ་བྷྱ་གང་ཞིག་ཅུང་ཟད་ཡིད་ལ་དྲན་པས་ཀྱང། །དངོས་གྲུབ་ཐམས་ཅད་
ད་ལྟ་སྩོལ་མཛད་པའི། །བློ་བཟང་གྲགས་དང་ཐུབ་དབང་སྤྱན་རས་གཟིགས། །འཁོར་བཅས་རྣམས་ཀྱི་འདྲ་འབག་དྲུང་ཉིད་དུ། །འཁོར་བའི་སྣང་ཚུལ་རབ་ཏུ་མཐོང་ནས་ནི། །ཚེ་འདི་ཉིད་ལ་སངས་རྒྱས་སྒྲུབ་འདོད་པའི། །བློ་
བཟང་དོན་གྲུབ་ཅེས་པའི་བཙུན་པ་ངས། །དགེ་འཕེལ་རི་བོའི་རྩེ་ནས་འདི་སྐད་ཞུ། །སྔ་སོར་ཁྱེད་རྣམས་དྲུང་དུ་བདག་གི་སུ་།ཚེ་འདིར་གློ་བུར་བྱ་བ་ངན་པ་རྣམས། །སྤངས་ཏེ་སྙིང་ནས་དམ་ཆོས་སྒྲུབ་བྱེད་པའི། །ཡིད་ཀྱི་དམ་
བཅའ་མང་པོ་བླངས་ན་ཡང། །ཚེ་འདིའི་འཁྲི་བ་ཕྲ་མོ་མ་ཆོད་པས། །ཡིད་དམ་བཅས་པ་རྣམས་ལས་ཅུང་ཟད་ཙམ། །འགལ་བར་གྱུར་རྣམས་བཤགས་པས་བཟོད་པར་མཛོད། །སླར་ཡང་ཁྱེད་རྣམས་དགྱེས་པ་བསྐྱེད་ཕྱིར་དུ།།

[018A]༄༅། །ཚོགས་གཉིས་བསགས་པའི་དགེ་སློང་བློ་བཟང་བདག་དགའ་བདེ་ལྡན་པའི་ངང་ནས་འདི་སྐད་དུ། །ངོ་མཚར་ལེགས་བྱེད་གཏམ་འདི་འབུལ་བར་བྱ། །ང་ནི་ལོག་བའི་ལམ་དུ་འཁྲིད་པའི་རྒྱུ་།གཉེན་དང་
འཁོར་གཡོག་གྲོགས་དང་ལོངས་སྤྱོད་དང། །ཚེ་འདིར་དོན་མེད་བྱ་བ་ངན་པ་རྣམས། །སྤངས་ནས་ཆགས་སྤང་མེད་པའི་དབེན་གནས་སུ་།ཐམས་ཅད་མཁྱེན་པའི་ལམ་དུ་འཁྲིད་པའི་རྒྱུ། །གཉེན་དང་འཁོར་གཡོག་གྲོགས་དང་
ལོངས་སྤྱོད་དང། །བཅས་ཏེ་གཏན་གྱི་མདུན་མ་བསྒྲུབ་ཕྱིར་དུ་།ཆོས་ཀྱི་བྱ་བས་རྒྱུན་དུ་འདའ་ལགས་སོ། །ཞེས་དམ་བཅའ་མཛད་དོ། །ཡང་དུས་ལན་ཅིག་གི་ཚེ་རང་གིས་རང་ལ་བསྐུལ་བ་འདི་ལྟར་མཛད་དེ། སངས་རྒྱས་ལས་
ཀྱང་དཀོན་པའི་གདམས་པ་མཆོག་རྙེད་པར་དཀའ་བ་རྡོ་རྗེ་ཐེག་པའི་ལམ། །ལམ་འདི་ཕྱིས་ནས་རྙེད་པར་དཀའ་བས་ན། །ཚེ་འདིའི་འདོད་ཡོན་ཐེད་ལ་བོར་མཛོད་ལ། །རྒྱལ་བས་བསྔགས་པའི་རི་ཁྲོད་སྟོང་བ་རུ། །བསེ་རུ་བཞིན་དུ་
གཅིག་པུར་གནས་མཛོད་ལ། །ལན་ཅིག་མིན་པར་ཡང་ཡང་སྒོམས་ཤིག་ཨང། །དེ་ལྟར་བསྒོམས་པས་བློ་གྲོས་བཟང་པོ་ཁྱོད། །སྒྲུབ་པའི་རྒྱལ་མཚན་རྟག་ཏུ་ཚུགས་ཤིག་ཨང། །ཁྱད་པར་ཕ་རྒྱུད་གསང་བ་འདུས་པ་དང། །
རྣལ་འབྱོར་མ་རྒྱུད་འཁོར་ལོ་སྡོམ་པ་གཉིས། །འབྲལ་བ་མེད་བར་ལུས་ལ་སྟིམས་ཤིག་ཨང། །ཞེས་པའང་གསུངས་སོ། །གནས་དེར་སྟོན་གྱི་རིང་ལ་བླ་མ་མགོན་པོའི་སྒྲུབ་པ་ཞིག་མཛད་ནས། སྐུ་ཁམས་སེང་བའི་ཕྱིར་

[018B] སྟོན་གྱི་མཛེས་མ་ལང་ཚོ་དར་ལ་བབ་པས་ཕྱོགས་ཐམས་ཅད་མི་གཙང་བའི་རྡུལ་དང་བྲལ་ཏེ་དྲི་ཞིམ་པོས་བསྒོས་པའི་བསིར་བུ་བསིལ་བའི་ངད་ནི་དལ་བུས་ལྡང། ཡུལ་ལྗོངས་ཕལ་ཆེར་ནི་
གསེར་གྱི་ཁུ་བ་དང་འདྲེས་པའི་རིན་པོ་ཆེ་མར་གད་ཀྱི་མདངས་ཉེ་བར་འཛིན། ནམ་མཁའི་དཀྱིལ་འཁོར་ནི་འགའ་ཞིག་སྤྲིན་གྱི་བླ་བྲེས་གཡོགས་ཤིང་ཕལ་ཆེར་བཻཌཱུརྱ་ལྟར་རབ་ཏུ་དྭངས། ཁྱད་པར་པ་སྣམ་ཇོ་མོ་ལྷ་རིའི་
ཕྱོགས་ཀྱི་སྟེང་གི་ནམ་མཁར་སྤྲིན་དང་ན་བུན་ཆུ་ཡི་ལྕིད་ཀྱིས་ལྷག་པར་ནོན་པ་དངུལ་ཆུའི་མདོག་ལྟ་བུ་ཞིག་ལྡིང་ཞིང། རི་བོའི་རྩེ་མོར་ཅུང་ཟད་ཆགས་པ་གཟིགས་པས་རྐྱེན་བྱས་ཏེ། བྱ་བྲལ་ཐམས་ཅད་མཁྱེན་པ་དྷརྨཱ་བཛྲ་དེ་ཉིད་དུས་
དལ་ཇོ་མོ་ལྷ་རིའི་གནས་ན་སྐུ་འཇའ་ལུས་རྡོ་རྗེའི་སྐུ་བརྙེས་ཤིང། ཐུགས་ཟབ་ཡངས་བདེ་སྟོང་གི་རོལ་པ་ལས་གཡེལ་བ་མེད་པར་གསུང་རིམ་གཉིས་ཟབ་མོའི་སྒྲ་དབྱངས་སྒྲོགས་བཞིན་པར། སྤྱིར་གངས་ཅན་གྱི་འགྲོ་བ་མཐའ་དག་གི་
དཔལ་དུ་བཞུགས། ཁྱད་པར་བདག་ཉིད་རྗེ་རྒྱལ་བ་གཉིས་པའི་བཀའ་རྒྱུད་ཟབ་མོའི་དོན་ཅི་དགར་ཉམས་སུ་བླངས་པས་ཆོག་ཅིང་ཆོས་ལ་བློ་ཁ་ཕྱོགས་ནས་ཉམས་ལེན་གྱི་གནད་ལ་ངེས་པ་ཅུང་ཟད་ཐོབ་པ་འདི་ཡང་རྗེ་བཙུན་དམ་པ་
འདིའི་བཀའ་དྲིན་ཡིན་སྙམ་དུ་དད་པ་ཚད་མེད་འཁྲུངས་ཏེ་མགུར་འདི་གསུངས་སོ། །ན་མོ་གུ་རུ་མཧཱ་ཀཱ་ལཱ་ཡ། རྗེ་སྤྱི་གཙུག་སེང་གེའི་ཁྲི་སྟངས་སུ། །གདན་ཉི་ཟླ་པདྨའི་དབུས་བཞུགས་ལ་།ཐུགས་བརྩེ་བ་ཆེན་པོས་

[019A]༄༅། །ཉེར་དགོངས་ནས། །མཆོག་ཐུན་མོང་དངོས་གྲུབ་སྩལ་དུ་གསོལ། །འབྲུ་རྩི་ཐོག་རྒྱས་པ་སྟོན་གྱི་དུས། །དགུང་བཻཌཱུརྱ་ལྟར་དྭངས་པའི་འོ་ག་རླངས་ན་བུན་དངུལ་གྱི་མདོག་འདྲ་བ་།འདི་མཐོང་བའི་
མོད་ལ་བླ་མ་དྲན། །ལུས་ཉི་ཁྲི་ཆིག་སྟོང་བ་སྤུ་གཡོས། །མིག་བཀའ་དྲིན་དྲན་པའི་མཆི་མས་བརླན། །ངག་སྐད་གསང་མཐོན་པོས་གསོལ་བ་འདེབས། །བདག་ལུས་ངག་ཡིད་གསུམ་བྱིན་གྱིས་རློབས། །མཚན་དྲན་
ཐོས་འགལ་རྐྱེན་སེལ་བ་ལ། །དཔལ་མགོན་པོ་མཆོག་དང་དབྱེར་མེད་པའི། །དུས་ད་ལྟ་མཚན་ལྡན་བླ་མ་དེ། །ལྷ་ཇོ་མོ་ལྷ་རིའི་གནས་མཆོག་ན། །སྐུ་འཇའ་ལུས་རྡོ་རྗེ་འཛིན་པའི་ཚུལ། །གསུང་རིམ་གཉིས་ཟབ་མོའི་
དགའ་སྟོན་འགྱེད། །ཐུགས་ཟབ་ཡངས་བདེ་བ་ཆེན་པོའི་ངང། །སྤྱིར་གངས་ཅན་སྐྱེ་འགྲོའི་དཔལ་དུ་ཤར། །སྒོས་སྙོམས་ལས་ཅན་གྱི་བློ་བཟང་བདག། ཆོས་མདོ་རྒྱུད་ཟབ་མོ་ཀུན་གྱི་དོན། །རང་ཅི་དགར་སྤྱད་པས་ཆོག་
པ་འདི། །རྗེ་ཁྱེད་ཀྱི་བཀའ་དྲིན་ཆེ་ལས་ཐོབ། །ངའི་གསུམ་ལྡན་བླ་མ་འགྲན་ཟླ་མེད། །ཡིད་བཀའ་དྲིན་དྲན་པས་གསོལ་བ་འདེབས་།ཚེ་འདི་ལ་རིམ་གཉིས་རྣལ་འབྱོར་གྱིས། །རྒྱུད་སྨིན་ཅིང་གྲོལ་བར་བྱིན་གྱིས་རློབས་
ཞེས་གསུངས་སོ། །དེ་ནས་ཡེ་ཤེས་ཀྱི་མཁའ་འགྲོ་མས་སང་ཉིན་གྲུབ་ཆེན་དཔལ་འབྲས་རྡོ་རྗེའི་སྐྱེ་བ་པཎྜི་ཏ་ཞིག་དང་འཕྲད་པ་ཡོང་པས་དེ་ལ་མན་ངག་རྣམས་མ་གསང་བར་སྟོན་ཞེས་ལུང་བསྟན་པ་བཞིན་བཀྲ་ཤིས་ལྷུན་

[019B] ཕན་ཚུན་དུ་ལུང་རྟོགས་ཀྱི་ཡོན་ཏན་ཁྱད་པར་ཅན་མངའ་བའི་སྟོབས་ཀྱིས་ཐུགས་ཡིད་གཅུགས་པར་གྱུར། ཀུན་མཁྱེན་ཆེན་པོས་བསྐུལ་ནས་གསང་འདུས་དང་འཇིགས་བྱེད་ཀྱི་
ཁྲིད་ལག་རྗེས་ཀྱི་རྩོམ་པ་ཡང་མཛད། འཕྲིན་ལས་ཆེ་བ་ཡོང་བས་སྦྱར་བྱང་ཀུན་མཁྱེན་གྱིས་མཛོད་གསུངས་མཛད་དོ། །དེ་དུས་ཕྱི་ལྟར་ཀུན་མཁྱེན་གྱིས་མཛད་པར་གྲགས་ཀྱང་ནང་ལྟར་རྗེ་འདི་ཉིད་ཀྱིས་མཛད་པ་ཡིན། དེང་
སང་ནི་དཔེན་ས་བཀའ་འབུམ་གྱི་ནང་ཉིད་དུ་བཞུགས་པ་ཡོངས་སུ་གྲགས་པ་ལྟར་རོ། །དེའི་དུས་གཟིམ་ཁང་སེར་པོར། གདོད་ནས་དག་པའི་ཆོས་དབྱིངས་ནམ་མཁའ་ལ། །སྣ་ཚོགས་རྟེན་འབྲེལ་སྤྲིན་ཕུང་ཅི་ཡང་བཀྲ། །རྣམ་
དག་རིགས་པའི་རླུང་གིས་དཔྱད་པ་ན། །སླར་ཡང་ཀུན་གསལ་ཉིད་དུ་ཐིམ་པར་འགྱུར། །ཞེས་སོགས་ལྟ་བའི་མགུར་ཡང་མང་དུ་བཞེས་སོ་།མདོར་ན་རྒྱལ་བ་དབེན་ས་པ་ཆེན་པོ་དང་ཀུན་མཁྱེན་ལེགས་པ་དོན་གྲུབ་གཉིས་ཐུགས་ཡིད་
གཅིག་ཏུ་འདྲེས་པ་ལྟར་གྱུར་ཏེ། ཚུལ་དེ་ལ་མཁས་གྲུབ་སངས་རྒྱས་ཡེ་ཤེས་ཀྱིས་བསྟོད་པ་མཛད་པ་ལས། ལུང་བསྟན་བརྙེས་པ་མཁས་པའི་དབང་པོ་དང། །ཐབས་ཤེས་ཟུང་དུ་འབྲེལ་བའི་རྟེན་འབྲེལ་གྱིས། །བསྟན་པའི་སྙིང་པོ་
གསལ་མཛད་དབེན་ས་པ། །བློ་བཟང་དོན་གྲུབ་ཞབས་ལ་གསོལ་བ་འདེབས། །ཞེས་གསངས་པ་ལྟར་རོ། །དེའི་ཚེ་རྒྱལ་བ་དབེན་ས་པ་ཆེན་པོས་ཡེ་ཤེས་མཁའ་འགྲོས་ལུང་བསྟན་པ་ལྟར། རྗེ་རིན་པོ་ཆེ་ལ་མགོན་པོ་འཇམ་དཔལ་

[020A]༄༅། །དབྱངས་ཀྱིས་གནང་བའི་སྙན་རྒྱུད་ཀྱི་མན་ངག་ཐུན་མོང་མ་ཡིན་པ་རྣམས་དང་སྤྲུལ་པའི་གླེགས་བམ་ཆེན་མོ་ལས་སྐབས་སུ་བབ་པ་འགའ་ཞིག་ཀུན་མཁྱེན་ལེགས་པ་དོན་གྲུབ་ལ་གནང་སྟེ་དེང་སང་དབེན་ས་
བཀའ་འབུམ་ན་བཞུགས་པའི་ལུང་བསྟན་གསང་བའི་མེ་ལོང་གི་དུམ་བུ་ཡི་གེར་འཁོད་པ་འདི་དག་ཀྱང་དེ་དུས་ཀུན་མཁྱེན་ལེགས་པ་དོན་གྲུབ་ལ་གནང་བ་དང་རྗེས་སུ་མཁས་གྲུབ་སངས་རྒྱས་ཡེ་ཤེས་ལ་གནང་བ་དག་ལས་
མཆེད་པར་མངོན་ནོ། །དེ་ནས་དགུང་ལོ་སོ་གསུམ་ལ་བབ་པ་དགུན་ཟླ་ར་བའི་ཚེས་བརྒྱད་ལ། དཔལ་ལྡན་འབྲས་སྤུངས་ཀྱི་ཆོས་གྲྭ་ཆེན་པོར་འབྲོམ་སྟོན་རྒྱལ་བའི་འབྱུང་གནས་སླར་ཡང་བྱོན་པ་ཐམས་ཅད་མཁྱེན་པ་དགེ་འདུན་
རྒྱ་མཚོས་མཁན་པོ་དང། འདུལ་བའི་སློབ་དཔོན་ལྷ་དབང་རིན་ཆེན་པས་ལས་སློབ་དང། འབྲས་སྤུངས་བྱང་འདྲེན་ཆེན་མོས་གསང་སྟོན་མཛད་དེ། དད་པའི་དགེ་འདུན་གྲངས་ཚང་བ་ལས་བསྙེན་རྫོགས་ཀྱི་སྡོམ་པ་བཞེས་ཏེ་
སོ་སོར་ཐར་པའི་དབང་དུ་བྱས་པའི་ལྷག་པ་ཚུལ་ཁྲིམས་ཀྱི་བསླབ་པ་ལྷའི་ཆུ་བོས་ཐུགས་ཀྱི་བུམ་བཟང་ཡོངས་སུ་གང། དེ་ནས་བཟུང་སྟ་རང་བཞིན་གྱི་ཉེས་པས་གོས་པ་ག་ལ་ཞིག་བཅས་པའི་ཆ་ཤས་ཕྲ་མོ་ཙམ་ཡང་སྲོག་གི་དབང་
པོ་ལས་གཅེས་པར་བསྲུང་བར་མཛད་དོ། །དེ་ཡང་གངས་རིའི་ཁྲོད་ཀྱི་གྲུབ་ཐོབ་ཏུ་གྲགས་པ་ཕལ་མོ་ཆེ་རྗེས་འབྲང་དང་བཅས་པ་ནི་རབ་ཏུ་བྱུང་བའི་རྟགས་དང་ཆ་བྱད་ཆོས་གོས་གསུམ་སོགས་འཆང་བ་དང། ཆང་དང་ཕྱི་དྲོའི་ཁ་ཟས་

[020B] རུང་ཆུ་འདེབས་པ་དང། བྱིན་ལེན་བྱེད་པ་སོགས་རྒྱལ་བས་ཇི་ལྟར་བཅས་པ་རྣམས་ཚུལ་བཞིན་དུ་བསྒྲུབ་པ་དག་མཐོང་བ་ན། ཚམ་ཚོམ་མེད་པར་ཐེག་པ་དམན་པའི་ཉན་ཐོས་དབང་རྟུལ་ལོ། །ཞེས་
ལུག་ལྟར་རྨོངས་པའི་ཁྱུ་ཆེན་པོའི་དབུས་སུ་སྐད་གསང་མཐོན་པོས་སྒྲོག་པར་བྱེད་ཅིང། ལས་ངན་པའི་མཐུས་བཅོམ་ཞིང་ཉོན་མོངས་པའི་གདོན་གྱི་དབང་དུ་སོང་བ་གཞན་ངག་ནི་ཞེ་སྡང་གི་སྲེག་ཟས་ཡིད་ཀྱི་བུད་ཤིང་ཀུན་ཏུ་
འབར་བར་བྱས་ཏེ། དགེ་འདུན་གྱི་སྡེ་རིས་སུ་བཅད་ནས་ཡང་དག་པ་མ་ཡིན་པའི་ཅ་ཅོ་རྒྱུན་མར་བསྒྲགས་ནས། རང་ཉིད་དེ་བཞིན་གཤེགས་པས་གསུངས་པའི་ཆོས་འདུལ་བའི་སྤྱོད་ཚུལ་ལས་བསམས་བཞིན་དུ་བརྒལ་བ་ལ་དཔའ་
བར་བྱས་ཏེ་བླ་ན་མེད་པའི་ལམ་མཐོན་པོ་ལ་རེག་པར་སེམ་ཞིང་སྐྱེ་བོ་ཕལ་ཆེར་ཡང་དེ་ལྟ་བུའི་སྤྱོད་ཚུལ་ལ་མགུ་མོད། བདག་ཉིད་ཆེན་པོ་འདི་ནི་གྲུབ་པའི་གོ་འཕང་མཐོན་པོར་གཤེགས་ཀྱང་བསྟན་པའི་རྩ་བ་སོ་སོ་ཐར་པ་ཉིད་
རྒྱལ་བས་གསུང་དབྱངས་མཐོན་པོས་མདོ་རྒྱུད་དུ་མར་རྒྱ་ཆེར་བསྔགས་ཤིང་མཁས་གྲུབ་ཚད་ལྡན་རྣམས་ཀྱིས་ཀྱང་དགོངས་པ་གཅིག་དང་དབྱངས་གཅིག་གིས་བསྔགས་པ་ཐུགས་ལ་བཅགས་ཏེ། ཇི་སྲིད་འཆོའི་བར་དུ་ལྟུང་བ་ཕྲ་མོའི་རྙོག་
པས་ཀྱང་གོས་པ་མེད་པར་བསྲུང་བར་མཛད་དོ། །དེ་ནས་རྒྱལ་བ་དབེན་ས་པ་ཆེན་པོས་ལྷ་སར་ཕེབས་ཏེ་ཇོ་བོ་རྣམ་གཉིས་ཀྱི་དྲུང་དུ་བསྟན་པ་དང་འགྲོ་བའི་ཕན་བདེ་རྒྱས་པའི་སྨོན་ལམ་ཡང་དག་པར་མཛད། ཀ་བ་ཤིང་ལོ་ཅན་ནས་བཀའ་ཆེམས་

[021A]༄༅། །བཀའ་ཁོལ་མ་དེ་བཏོན་ནས་གཟིགས་གྲབས་ཤིག་མཛད། འོན་ཀྱང་དགོས་པ་ལྷག་པོ་མི་འདུག་པས་བཞག་གསུང། དེ་ནས་ནུབ་གཅིག་མནལ་ལམ་དུ་འདུལ་འཛིན་ཤཱཀྱ་བཤེས་གཉེན་ཡིན་ཟེར་བའི་རྣལ་འབྱོར་པ་
སྨུག་ནག་དོམ་ལྤགས་ཀྱི་ཤམ་ཐབས་ཅན་ཞིག་གིས། འཇམ་དབྱངས་མེ་ཏོག་གསལ་བར་བྱེ་བ་གསུམ་གཏད་ནས། ཉིད་ཀྱི་དོན་ལེགས་པར་གྲུབ་པས་གཙང་ལ་སོངས་ཟེར་ནས་མི་སྣང་བར་གྱུར་ཏོ། །ནངས་པར་དགེ་ལྡན་ར་སྒྲེང་
སོགས་མཇལ་བར་ཆས་པ་ལམ་ལམ་བར་དུ་བསྙེལ་གཞི་ཤིན་ཏུ་དྲག་པ་ཅིག་བྱུང་བས། མདང་གི་རྨི་ལམ་དང་མཐུན་པར་ད་རེས་མ་ཕྱིན་པ་ལེགས་བར་འདུག་སྙམ་སྟེ་ལྡོག་པར་བརྩམས་པ་ནས་སྐུ་ཁམས་རང་དངས་
བྱུང་ངོ། །དེ་ནས་སེ་ར་ཐེག་ཆེན་གླིང་དུ་ཕེབས་ཏེ་ཐམས་ཅད་མཁྱེན་པ་དགེ་འདུན་རྒྱ་མཚོའི་དྲུང་དུ་གྲུབ་རྒྱལ་ལུགས་ཀྱི་ཚེ་ཁྲིད་དང། ཆེ་དབང། སོ་ཐར་གྱི་མདོ་དང་ཆོས་སྒྲགས་ཀྱི་མདོ་ཐམས་ཅད་མཁྱེན་པ་རང་ཉིད་
ཀྱི་གསུང་འབུམ་ཐོར་བུའི་ལུང་ཚང་མ་གསན་སླར་གཙང་ཕྱོགས་སུ་ཞབས་ཀྱི་འཁོར་ལོ་བཀོད་དེ། དགེ་འཕེལ་མཁན་པོ་ལེགས་པའི་བློ་གྲོས་པ་ལ་སྨྱུང་གནས་ཀྱི་ཆོ་གའི་ལུང། ཡི་དམ་གྱི་སྔགས་བཏུའི་རྗེས་གནང་
བླ་མ་མགོན་པོ་དབྱེར་མེད་ཀྱི་རྗེས་གནང། སྨན་བླའི་ལུང་སོགས་ཆོས་བཀའ་ཅི་རིགས་པ་གསན་ནོ། །གཞན་ཡང་དེ་དག་གི་སྐབས་ཤིག་ཏུ་གསེར་སྡིངས་སུ་ཕེབས། པཎ་ཆེན་བྱང་ཆུབ་བློ་གྲོས་ལ་དཔལ་གསང་བ་

[021B]འདུས་པ་འཕགས་པའི་སྐོར་གྱི་གདམས་པ་ཆ་ལག་དང་བཅས་པ་རྫོགས་པར་གསན་ནོ། །དེ་དུས་གནས་རྙིང་ཡོལ་དུ་མངའ་རིས་ལོ་ཆེན་རྣམ་རྒྱལ་བ་ལ་སྦ་བཞིའི་གདམས་པ་དང་
བདེ་མཆོག་གདན་བཞི་ལ་སོགས་པ་མ་རྒྱུད་ལ་བརྟེན་པའི་ཟབ་མོའི་གདམས་པ་མཐའ་ཡས་པ་གསན་ཅིང། བླ་མ་འདི་ཁ་ཆེ་ཁྲི་གདན་དུ་སློབ་དཔོན་རྡོ་རྗེ་དྲིལ་བུ་པའི་དངོས་སློབ་མཆོག་གི་དངོས་གྲུབ་བརྙེས་པ་ཞིག་དང་མཇལ་ནས་རྗེས་སུ་བཟུང་
ཞིང༑ ཁྱད་པར་རྒྱལ་བ་ཙོང་ཁ་པའི་ཞལ་མངོན་དུ་གྱུར་ནས་གདམས་པ་མཐའ་ཡས་པ་ཐོབ་པའི་རྣལ་འབྱོར་གྱི་དབང་ཕྱུག་ཞིག་གོ་གཞན་ཡང་དགོས་པ་ཁྱད་པར་ཅན་ལ་དགོངས་ནས་མཁས་བ་དང་གྲུབ་པའི་བླ་མ་དུ་མ་ཞིག་ལས་ཀྱང་ཟབ་པ་དང་
རྒྱ་ཆེ་བའི་གདམས་པ་སྣ་ཚོགས་པ་གསན་པས་ལུང་གི་བསྟན་པ་མཐའ་དག་གི་བདག་པོར་གྱུར་ཏོ། །དེ་ལྟར་རྒྱལ་བ་དབེན་ས་པ་ཆེན་པོ་སྦྱིར་བསྟན་པ་ཡོངས་རྫོགས་ཀྱི་བདག་པོར་གྱུར་ཅིང། ཁྱད་པར་རྗེ་བཙུན་འཇམ་དབྱངས་ཀྱིས་རྒྱལ་བ་
ཙོང་ཁ་པ་ཆེན་པོ་ལ་དངོས་སུ་གནང་བའི་སྙན་རྒྱུད་ཀྱི་མན་ངག་ཡོངས་སུ་རྫོགས་པའི་མདའ་བདག་གཅིག་པུར་གྱུར་པ་ནི་རང་ཉིད་ཀྱིས་ཀྱང་ཞལ་གྱིས་བཞེས་ཏེ། རྒྱལ་བ་དབེན་ས་པ་ཆེན་པོ་ཉིད་ཀྱིས་གསུང་ལས། འཇམ་པའི་དབྱངས་ཀྱི་
སྲས་ཀྱི་ཐུ་བོ་མཆོག་བློ་བཟང་གྲགས་པ་ཞེས་པའི་བླ་མ་དེའི་།གསུང་གི་སྙིང་པོ་སྙན་རྒྱུད་འཛིན་པ་ནི། །དེང་སང་དུས་ན་ཁོ་བོ་ཙམ་དུ་བས། །ཞེས་གསུངས་པ་ལྟར་རོ། །མདོར་ན་དགུང་ལོ་བཅུ་བདུན་ནས་བཞི་བཅུ་ཞེ་གཉིས་ཀྱི་བར་དུ་

[022A]༄༅། །བྲག་རྒྱ་རྡོ་རྗེའི་ཕོ་བྲང། དབེན་སྨར་སྟག་གཟིག་གླན་ཆེན། ཀོ་བྲག་ཁྱད་པར་པ་སྣམ་ཇོ་མོ་ལྷ་རི་ལ་སོགས་པའི་རི་ཁྲོད་རྣམས་སུ་སྒྲུབ་པ་སྙིང་པོར་མཛད་དེ། ཆོས་རྗེ་ངག་དབང་གྲགས་པ་ལ་གནང་བའི་
བཀའ་ཤོག་ཏུ། བདག་ཀྱང་ཟླ་རེ་ཟླ་གཉིས་མ་ཤིན། སྐྱེ་བ་འདིའི་ཕྱི་མའི་མདུན་མ་ཞིག་དང། ལོ་རེ་ལོ་གཉིས་མ་ཤི་ན་སྐྱེ་བ་གཏན་གྱི་མདུན་མ་ཞིག་རྐང་ཚུགས་སུ་བྱེད་དགོས་སྙམ་པའི་བསམ་པས། རང་ལོ་བཅུ་བདུན་ནས་
བཟུང་ད་བར་ཐེག་པ་མཆོག་གི་བརྟུལ་ཞུགས་ལ་གནས་པའི་རྒྱ་བོད་ཀྱི་མཁས་གྲུབ་ཕལ་ཆེ་བ་རྣམས་ཀྱི་གསུང་གི་སྙིང་པོ་དོན་གྱི་གདམས་པ་ཅིག་ཉམས་སུ་ལེན་པའི་དྲན་འདུན་དང་མ་བྲལ་བ་ཡོད་ལགས་ཞེས་འབྱུང་ཞིང། དེ་ལྟར་
སྒྲུབ་པ་ཡུན་རིང་ལ་ཤུགས་དྲག་པོས་གོ་འཕང་ཇི་ལྟ་བུ་བརྙེས་པ་ཡང། ཉིད་ཀྱི་གསུང་ལས། གངས་ཅན་ལྗོངས་ཀྱི་སྐལ་ལྡན་མཆོག་བློ་བཟང་དོན་གྲུབ་ཅེས་པས་ཀྱང། །ལམ་མཆོག་འདི་ཉིད་ཉམས་བླངས་པས། །ཚེ་འདི་ཉིད་ལ་
སངས་རྒྱས་ཐོབ། །ཅེས་གསུངས་ཏེ། བསམ་གྱིས་མི་ཁྱབ་པའི་རྣམ་ཐར་རོ། །དེ་ནས་སྐུ་ཚེ་ཇི་སྲིད་པར་སྐྱེ་བོ་ཕལ་མོ་ཆེས་མཐོང་བ་དང་ཐོས་པའི་ཡུལ་ལས་འདས་པ་དབེན་པ་ནས་དབེན་པའི་གནས་ཆེན་དག་ཏུ་རྒྱུ་ཞིང་
གནས་པར་བྱའོ་སྙམ་དུ་དགོངས་པ་ལས། དུས་རེ་ཞིག་གི་ཚེ་དབེན་པར་ཐུགས་དམ་ལ་མཉམ་པར་བཞག་པའི་ཐོ་རངས་ཞིག་ཟིལ་དང་འུར་ཆོམ་ཤིན་ཏུ་ཆེ་བའི་ངང་ནས་སྐུ་རྒྱབ་ཀྱི་མགོན་པོའི་བྲིས་སྐུ་དེས་གསུངས་སྙམ་པ་ལ་

[022B] །དཔའ་བོ་ཆེན་པོ་འདིར་བཞུགས་ལ། །ཆུ་སྐྱེས་ཁོང་པའི་པད་དཀར་བཞིན། །སྦས་པའི་ཚུལ་གྱིས་བྱིན་གྱིས་རློབས། །ཟེར་བ་ཞིག་བྱུང་གསུངས། དེ་ལྟ་བུའ་མགོན་པོའི་བྲིས་སྐུ་བྱིན་རླབས་ཅན་དེ་
ཡང་དབེན་དགོན་གྱི་མགོན་ཁང་ན་བཞུགས་སོ། །དེ་ལྟར་ལྷ་དང་བླ་མས་ལུང་བསྟན་བ་ལ་བརྟེན་ནས་དབུས་རིའི་རྩེར་དབེན་དགོན་བཏབ་ནས། མདོ་ཁམས། མངའ་རིས། དབུས་གཙང་སོ་སོ་ནས་དད་འདུས་ཀྱི་སྐལ་བ་དང་ལྡན་པའི་གདུལ་བྱའི་
ཚོགས་རྣམས་ལ་ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་བསྐོར་བར་མཛད་དོ། །དེའི་ཚེ་ཡང་གདུལ་བྱའི་ཚོགས་རྣམས་ཀྱིས་དད་པས་ཀུན་ནས་བསླངས་པའི་མཆོད་པ་དང་ཟང་ཞིང་གི་བསྙེན་བཀུར་གྱི་ཚོགས་རྒྱང་རིང་བོ་དག་ནས་ཀྱང་དམ་པ་འདིའི་
དྲུང་དུ་ཉེ་བར་ལྷགས་ཤིང་སྤྱན་ལམ་དུ་བབས་པ་དག་ཀྱང་བདག་གིར་ཡོངས་སུ་བཟུང་བ་གཅིག་ཀྱང་མ་མཛད་པར་གྲགས་ཏེ། ཉིད་ཀྱི་གསུང་ལས། སྔོན་དུས་ཀྱི་མི་ལ་རས་པ་དང། །ད་དུས་ཀྱི་བློ་བཟང་དོན་གྲུབ་ལ། །འཕྲལ་
ཆས་ཀྱི་ཟས་གོས་མ་གཏོགས་པ། །ནོར་དངོས་པོའི་འཛིན་པས་དགོས་པ་མེད། །ཚེ་གཅིག་ལ་སངས་རྒྱས་བསྒྲུབ་པ་ལ། །དེ་འདྲ་ཡི་སྦྱོད་ལ་ལེགས་གནས་ནས། །ཆགས་སྡང་སྤངས་པའི་དབེན་གནས་སུ། །དལ་འབྱོར་ལ་སྙིང་པོ་
ལེན་པར་ཤོག་ཅེས་གསུངས་པ་ལྟར་རོ། །དེ་ལྟར་རྒྱལ་བ་དབེན་ས་པ་ཆེན་པོས་རྣལ་འབྱོར་གྱི་དབང་ཕྱུག་མི་ལ་རས་པ་སླར་ཡང་འཇམ་མགོན་བླ་མའི་བསྟན་པ་སྤེལ་བའི་ཕྱིར་སྐྲ་བཅད་དུར་སྨིག་གི་ན་བཟའ་གསོལ་བ་སོགས་རབ་

[023A]༄༅། །ཏུ་བྱུང་བའི་རྟགས་ཆ་ལུགས་བཟུང་སྟེ་བྱོན་པ་ཇི་ལྟ་བར་ཆོས་བརྒྱད་ཚེ་འདིའི་འཁྲི་བ་ཕྲ་མོ་ཙམ་ཡང་མེད་པར་གསང་བ་འདུས་པའི་རྩ་རྒྱུད་ལས། དགོན་པ་ཆེན་པོའི་ས་ཕྱོགས་སུ། །མེ་ཏོག་འབྲས་བུ་
སོགས་ཀྱིས་བརྒྱན། རི་བོ་དབེན་པའི་ས་ཕྱོགས་སུ། །དངོས་གྲུབ་ཐམས་ཅད་བསྡུས་པ་བསྒྲུབ། །ཅེས་གསུངས་པ་ལྟར། སྔོན་བྱོན་དམ་པའི་བསྟི་གནས་འདུ་འཛིས་དབེན་པའི་གྲུབ་པའི་གནས་མཆོག་དག་ཏུ་མདོ་སྔགས་
གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་སྒྲུབ་པ་མཐར་ཕྱིན་པར་མཛད་དེ། ལམ་ཐུན་མོང་བའི་དེས་འབྱུང། བྱང་ཆུབ་ཀྱི་སེམས་ཡང་དག་པའི་ལྟ་བ་རྣམས་ལ་མྱོང་བ་མཐར་ཕྱིན་ཏེ་རྒྱལ་སྲས་ཀྱི་
སྤྱོད་བ་རྒྱ་མཚོའི་ཕ་རོལ་ཏུ་སོན། སྔགས་ཀྱི་དམ་ཚིག་དང་སྡོམ་པ་རྣམ་པར་དག་པ་བསྲུངས་ཏེ་ལམ་རིམ་གཉིས་ལ་བསླབས་པས་རིམ་པ་དང་པོའི་རྣལ་འབྱོར་མཐར་ཕྱིན་ཏེ་གང་ཤར་ལྷའི་རྣམ་རོལ་ཏུ་འཆར་ཞིང། ཟབ་གསལ་
གཉིས་མེད་ཀྱི་རྣལ་འབྱོར་མཐར་ཕྱིན་ཏེ་རང་དང་གཞན་གྱི་ཚེ་རབས་བརྒྱ་སྟོང་དྲན་ཏེ་རང་གི་སྐུ་ཚེ་སྔ་མའི་འཁྲུངས་རབས་དག་པའི་འཁོར་ལ་གསུངས་པ་ནི། གད་གིས་ཁྱོད་ཀྱི་མཚན་ཙམ་དྲན་པས་ཀྱང། །འདི་ཕྱིའི་ལེགས་ཚོགས་ཐམས་
ཅད་ཅིག་ཅར་དུ། །སྟེར་མཛད་བླ་མ་ཐུབ་པའི་དབང་པོ་ལ། །རྟག་ཏུ་གུས་པའི་ཡིད་ཀྱིས་ཕྱག་འཚལ་ལོ། །བདག་ཅག་ཐར་ལམ་བགྲོད་པའི་གཅོར་གྱུར་པ། །ཐག་ཆེན་བསྟན་པ་འཛིན་པའི་ཉན་ཐོས་སུ་།ལེགས་གྱུར་ཐུབ་པ་ཆེན་

[023B] །རྟོགས་པའི་མཆོག་ཏུ་གྱུར་པ་ཡིན་སྙམ་ཡོད། །དེ་ནས་ད་བར་བྱང་ཆུབ་སྤྱོད་པ་ཡི། །དལ་འབྱོར་རྟེན་བཟང་ལེགས་བར་ཐོབ་གྱུར་ནས། །ངན་སོང་གསུམ་སོགས་སྡུག་བསྔལ་རབ་སྤངས་ནས། །ལྟ་སྤྱོད་ལྡན་པའི་
ངལ་འབྱོར་ཐོབ་བམ་སྙམ། བདག་གི་ལུས་ངག་ཡིད་གསུམ་འདི་དག་ནི་།རྒྱལ་བ་ཐམས་ཅད་འདུས་པའི་སྐུ་ཡི་མཆོག་ཐུབ་དབང་རྡོ་རྗེ་འཆང་དུ་ལེགས་མཐོང་ནས། །དད་པའི་སྤུ་ལོང་ལེགས་པར་གཡོས་གྱུར་ཅིང། །ཉིན་མཚན་
ཀུན་ཏུ་གསོལ་བ་འདེབས་པ་དང། ཤུགས་དྲག་དད་པས་ཡན་ལག་བདུན་པར་ནི། །ཇི་སྲིད་བྱང་ཆུབ་བར་དུ་བརྩོན་པར་ཤོག་འདི་ཡི་དགེ་བས་བདག་གཞན་འགྲོ་བ་ཀུན། །འོག་མིན་མཁའ་སྤྱོད་དགའ་ལྡན་བདེ་བ་ཅན། །མངོན་
དགའ་ལ་སོགས་དག་པའི་ཞིང་ཁམས་སུ། །མྱུར་བ་མྱུར་བར་ལེགས་པར་སྐྱེ་བར་ཤོག། བདག་ལ་ལེགས་པར་དད་པའི་སྐྱེས་བུ་རྣམས། །ཆོ་ཡི་མཐར་ཡང་རྒྱལ་བ་འོད་དཔག་མེད། །འཁོར་དང་བཅས་པ་མཐོང་ནས་དེ་མ་ཐག། བུ་བུ་
བདེ་བ་ཅན་དུ་འགྲོའོ་ཞེས། །མཐར་ཐུག་གསུང་གི་གནང་བ་ཐོབ་པར་ཤོག་སངས་རྒྱས་ཀུན་གྱིས་གསུངས་བའི་ཐེག་པ་མཆོག་ཧེ་རུ་ཀ་བ་ལ་སོགས་ཡི་དམ་ལྷའི། །རིམ་གཉིས་ཆ་ལག་བཅས་པའི་རྟོགས་པ་རྣམས། །ཚེ་འདི་ཉིད་ལ་
མངོན་དུ་རབ་གྱུར་ནས། །འགྲོ་ཀུན་བདེ་ཆེན་གནས་ལ་འགོད་བར་ཤོག་།ཐུབ་དབང་རྡོ་རྗེ་འཆང་དང་ཙོང་ཁ་པ། །ཡིད་ལ་གང་འདོད་དངོས་གྲུབ་མ་ལུས་པ། །སྩོལ་མཛད་རྩ་བརྒྱུད་བླ་མའི་ཚོགས་རྣམས་དང། །ཕྱག་དྲུག་

[024A]༄༅། །མགོན་པོ་ལ་སོགས་བསྟན་སྲུངས་ཀྱིས། །འདི་ཕྱིའི་ལེགས་ཚོགས་ཐམས་ཅད་ཅིག་ཅར་དུ། །ལེགས་པར་འགྲུབ་པར་བྱེད་པའི་བཀྲ་ཤིས་ཤོག་ཅེས་གསལ་བར་གསུངས། རྫུ་འཕྲུལ་ལ་མངའ་བརྙེས་ཏེ་ས་
རྡོ་རི་བྲག་ལ་ཐོགས་པ་མེད་བ་དང་ནམ་མཁའ་ལ་འཕུར་བ་སོགས་ཀྱི་རྫུ་འཕྲུལ་བསྟན་པ་འགའ་ཞིག་ནི་སྔར་བརྗོད་ཟིན་པ་ལྟར་རོ། །བདེ་གསང་འཇིགས་གསུམ་གྱི་རྫོགས་རིམ་དང། བླ་མེད་ཀྱི་རྫོགས་རིམ་མཐའ་དག་གི་གནད་བསྡུས་པ་
ནཱ་རོ་ཆོས་དྲུག་གི་ཉམས་ལེན་མཐར་ཕྱིན་ཏེ་འཁོར་ལོ་གསུམ་གྱི་རྩ་མདུད་གྲོལ་ནས་རྒྱལ་བའི་བཀའ་རྣམས་སཾ་སྐྲྀ་ཏའི་སྐད་དུ་འདོན་པ་སོགས་ལ་ཐོགས་པ་མེད་པ་སྔར་བརྗོད་ཟིན་པ་ལྟར་དང་གཙོ་བོར་སེམས་དབེན་དང་སྒྱུ་ལུས་འོད་
གསལ་གྱི་རིམ་པ་རྣམས་མཐར་སོན་ཏེ་ཟུང་འཇུག་གི་གོ་འཕང་བརྙེས་པ་ནི་འཇམ་མགོན་སྙན་རྒྱུད་འཛིན་པའི་སྐྱེས་བུ་དམ་པ་གོང་མ་རྣམས་ལ་ཡོངས་སུ་གྲགས་ཏེ། སྐུ་གསུམ་གོ་འཕང་མངོན་གྱུར་དབེན་ས་བ། །ཞེས་འཇམ་
མགོན་བསྟན་པ་འཛིན་པའི་སྐྱེས་བུ་དམ་པ་ཐམས་ཅད་མཐུན་པར་སྒྲོགས་པ་ལྟར་རོ། །དེ་ལྟར་རང་གིས་རྟོགས་བ་མཆོག་བརྙེས་ནས་སྐལ་བ་དང་ལྡན་བ་མཐའ་ཡས་བ་ལ་ཆོས་ཀྱི་བདུད་རྩི་སྩལ་བས་ན་རྒྱུད་འཛིན་གྱི་སློབ་
མ་ཡང་མཐའ་ཡས་པས་མཐའ་དག་བར་སུ་ཞིག་གིས་བརྗོད་པར་ནུས་གཙོ་བོ་འགའ་ཞིག་བརྗོད་ན་ཡེ་ཤེས་མཁའ་འགྲོས་ལུང་བསྟན་པའི་སྐྱེ་བ་བདུན་པ་གྲུབ་པའི་སྐྱེས་བུ་ཀུན་མཁྱེན་ལེགས་པ་དོན་གྲུབ་ལའང་རྣལ་

[024B]གདམས་པ་མ་ལུས་པ་སྩལ། བྱང་སྟོན་སྨྲ་བའི་དབང་པོ་བསམ་གཏན་འོད་ཟེར། །ཀུན་མཁྱེན་ཤེས་རབ་དཔལ་བའི་གདན་ས་པ་མདོ་བརྗོད་རྗེ་བློ་གྲོས་རྣམ་རྒྱལ་པ། ཆོས་
རྗེ་དགེ་ལེགས་རྣམ་རྒྱལ་བ། ཞལ་སྔ་ནས་སངས་རྒྱས་རྒྱལ་མཚན་པ། ཆོས་རྗེ་ངག་དབང་གྲགས་པ་སྐུ་མཆེད། ཀོང་སྟོན་ཆོས་རྗེ་འཇམ་དབྱངས་རྒྱལ་པོ། ཐོན་པ་ཞལ་སྔ་ནས་བཀྲ་ཤིས་རྒྱལ་མཚན། ཆོས་རྗེ་ལྷོ་པ་
བློ་གྲོས་རྣམ་རྒྱལ། བསམ་གཏན་པ་ཆེན་པོ་རྗེ་དབོན་ལེགས་ཚོགས་ལྷུན་གྲུབ། མཁན་ཆེན་ནོར་བཟང་རྒྱ་མཚོ། རྒྱུད་སྡེ་འཛིན་པ་ཞལ་སྔ་ནས་རྣམ་རྒྱལ་དཔལ་བཟང། པཎ་ཆེན་བསམ་གྲུབ་དཔལ་བཟང་
བསྟན་པའི་མངའ་བདག་པཎ་ཆེན་དམ་ཆོས་ཡར་འཕེལ། འཇམ་དབྱངས་བླ་མ་དགེ་འདུན་བློ་བཟང། འཇམ་དབྱངས་ཤཱིནྟ་པ་ཆེན་པོ། རྗེ་བློ་བཟང་རྒྱ་མཚོ། མངའ་རིས་སློབ་དཔོན་དགེ་འདུན་རྒྱལ་མཚན་ཐོས་བསམ་
གླིང་བ་རིན་ཆེན་དཔལ་འབྱོར་རྒྱ་མཚོ། གངས་ཅན་མཁན་པོ་པཎ་ཆེན་རིགས་པ་སེང་གེ་ལ་སོགས་བ་བསྟན་འཛིན་བགྲང་པ་ལས་འདས་པ་བྱོན་ཞིང། མདོར་ན་དབུས་གཙང་གི་སྡེ་སྣོད་འཛིན་པ་དང་རིས་མེད་པའི་བན་སྐྱའི་
ཚོགས་མཐའ་ཡས་པ་ལ་ཟབ་པ་དང་རྒྱ་ཆེ་བའི་དམ་པའི་ཆོས་ཀྱི་བཀའ་དྲིན་གྱིས་ཁྱབ་པར་མཛད་དོ། །སྙན་རྒྱུད་བསྟན་པའི་བདག་པོ་རང་གི་སྲས་ཀྱི་ཐུ་བོ་རྒྱལ་ཚབ་ཏུ་དབང་བསྐུར་བ་ནི་མཁས་གྲུབ་ཆེན་པོ་སངས་རྒྱས་ཡེ་ཤེས་སོ། །རྒྱལ་བ་༄༅། །དབེན་ས་པ་ཆེན་པོ་འདིས་ཕྱི་རབས་ཀྱི་གདུལ་བྱ་རྣམས་ཀྱི་དོན་དུ་བྱང་ཆུབ་ལམ་གྱི་རིམ་པའི་ཁྲིད་ཡིག་དངོས་གྲུབ་ཀུན་འབྱུང། བླ་མ་ལ་གསོལ་བ་འདེབས་བའི་རིམ་པར་ཕྱེ་བ་དངོས་གྲུབ་ཀུན་འབྱུང་
སྙིང་པོའི་གནད་ཐོར་བུའི་རིམ་པར་ཕྱེ་བ་དངོས་གྲུབ་ཀུན་འབྱུང། བྱང་ཆུབ་ལམ་གྱི་རིམ་པའི་སྙིང་པོ་གསོལ་འདེབས་ཚིགས་བཅད་དུ་སྡེབས་པ་དངོས་གྲུབ་ཀུན་འབྱུང། རང་ལ་གདམས་པ་བདེ་ཆེན་གཏེར་མཛོད་སོགས་
ཐོར་བུའི་སྐོར། རྗེ་རང་ཉིད་ཐུགས་བསྐྱེད་ཚུལ་དང། སྡོམ་གསུམ་རིམ་གྱིས་བཞེས་ཚུལ། རྒྱལ་བ་སྲས་བཅས་ལ་ཞུ་ཡིག། དགེ་ལྡན་རྣལ་འབྱོར་ཕོ་མོ་ནམས་ཀྱི་བཅའ་ཁྲིམས་ཀྱི་ཡི་གེ་དངོས་གྲུབ་ཀུན་འབྱུང། རྒྱལ་
བ་བློ་བཟང་གྲགས་པའི་སྒྲུབ་ཐབས་ཀྱི་རིམ་པར་ཕྱེ་བ་དངོས་གྲུབ་ཀུན་འབྱུང། རྗེ་བླ་མ་ལ་བརྟེན་པའི་མཚོན་བསྲུང། བླ་མ་ལྷའི་རྣལ་འབྱོར་ཚིགས་བཅད་དངོས་གྲུབ་ཀུན་འབྱུང། བླ་མ་རྒྱུད་སྡེ་བཞིའི་རྣལ་འབྱོར་གྱི་རིམ་པར་ཕྱེ་བ་
དངོས་གྲུབ་ཀུན་འབྱུང། འཁོར་ལོ་སྡོམ་པའི་བླ་མའི་རྣལ་འབྱོར་དངོས་གྲུབ་ཀུན་འབྱུང། བདེ་མཆོག་ལྷན་སྐྱེས་ཀྱི་བླ་མའི་རྣལ་འབྱོར་དངོས་གྲུབ་ཀུན་འབྱུང། བླ་མ་འཁོར་ལོ་སྡོམ་པའི་རྣལ་འབྱོར་རྒྱས་པ་དངོས་གྲུབ་ཀུན་འབྱུང། བདེ་མཆོག་
དྲིལ་བུ་པའི་སྒྲུབ་ཐབས་དངོས་གྲུབ་ཀུན་འབྱུང། རང་གི་གདན་ས་པ་རྗེ་ཆོས་སྐྱབས་རྡོ་རྗེ་ལ་གནང་བའི་མན་ངག་དངོས་གྲུབ་ཀུན་འབྱུང། བདེ་མཆོག་ལུས་དཀྱིལ་སྒོམ་ཚུལ་གྱི་གནད་གསལ་བར་བསྟན་པའི་སྙིང་པོའི་མན་ངག་དངོས་གྲུབ་ཀུན་འབྱུང་

[025B]གྲུབ་ཀུན་འབྱུང། བླ་མ་རྡོ་རྗེ་འཇིགས་བྱེད་ཀྱི་རྣལ་འབྱོར་རྒྱས་པ་དངོས་གྲུབ་ཀུན་འབྱུང། བླ་མ་རྡོ་རྗེ་འཇིགས་བྱེད་ཡབ་ཡུམ་གྱི་རྣལ་འབྱོར་གྱི་སྙིང་པོ་དངོས་གྲུབ་ཀུན་འབྱུང། འཇམ་
དབྱངས་ཞི་ཁྲོ་སྦྲགས་སྒྲུབ་ཀྱི་སྙིང་པོའི་མན་ངག་དངོས་གྲུབ་ཀུན་འབྱུང། གདོང་དྲུག་གི་སྒྲུབ་ཐབས་ཀྱི་སྙིང་པོ་རྒྱལ་བ་ཤཱཀྱ་ཐུབ་པའི་སྒྲུབ་ཐབས་གཉིས། བླ་མ་རྡོ་རྗེ་སེམས་དཔའི་རྣལ་འབྱོར་གྱི་སྙིང་པོ་དངོས་གྲུབ་ཀུན་འབྱུང། བླ་
མའི་རྣལ་འབྱོར་བསྡུས་པ་འཇམ་དབྱངས་དཀར་པོའི་སྒྲུབ་ཐབས་བླ་མའི་རྣལ་འབྱོར་དངོས་གྲུབ་ཀུན་འབྱུང། འཇམ་དབྱངས་དམར་སེར་ལ་བརྟེན་པའི་བླ་མའི་རྣལ་འབྱོར་དངོས་གྲུབ་ཀུན་འབྱུང། བླ་མ་སྤྱན་རས་གཟིགས་ཀྱི་རྣལ་འབྱོར་གྱི་
སྙིང་པོ་དངོས་གྲུབ་ཀུན་འབྱུང། སྒྲོལ་ལྗང་སྒྲུབ་ཐབས་གསོལ་འདེབས་དང་བཅས་པ། སྒྲོལ་དཀར་སྒྲུབ་ཐབས། ཡེ་ཤེས་ཀྱི་མཁའ་འགྲོ་སེང་གདོང་མའི་སྒྲུབ་ཐབས། མི་གཡོ་བའི་སྒྲུབ་ཐབ། རྟ་མགྲིན་གྱི་སྒྲུབ་ཐབས་རྒྱས་བསྡུས་གཉིས་
ཕྱག་རྡོར་འཁོར་ཆེན་གྱི་སྒྲུབ་ཐབས་དངོས་གྲུབ་ཀུན་འབྱུང་ཕྱག་རྡོར་གཏུམ་པོ་ཁྱུང་ལྔའི་སྒྲུབ་ཐབས་ཀྱི་སྙིང་པོ་མན་ངག་གིས་རྣམ་པར་བརྒྱན་པ་དངོས་གྲུབ་ཀུན་འབྱུང། ཡེ་ཤེས་ཁྱུང་ཁྲིའི་སྒྲུབ་ཐབས་
རིག་སྔགས་ཀྱི་རྒྱལ་མོ་ཡི་གེ་གཅིག་མའི་སྒྲུབ་ཐབས་ཐུན་མོང་མ་ཡིན་པ་དངོས་གྲུབ་ཀུན་འབྱུང། བྱང་ཆུབ་ལམ་རིམ་གྱི་བླ་མའི་རྣལ་འབྱོར་དངོས་གྲུབ་ཀུན་འབྱུང། ལམ་རིམ་གྱི་ཟུར་འདེབས་བསྡུས་པ་དངོས་གྲུབ་ཀུན་འབྱུང། ལྟ་ཁྲིད་ཀྱི་སྙིང་

[026A]༄༅། །པོ་དངོས་གྲུབ་ཀུན་འབྱུང། དྲན་པ་བཞི་ལྡན་གྱི་ཁྲིད་ཀྱི་སྙིང་པོ་དངོས་གྲུབ་ཀུན་འབྱུང། ཤེས་རབ་ཀྱི་ཕ་རོལ་ཏུ་ཕྱིན་པའི་སྙིང་པོའི་དོན་གཅོད་ཡུལ་སྟན་ཐོག་གཅིག་མ་དངོས་གྲུབ་ཀུན་འབྱུང། ཐུན་
དྲུག་གི་རྣལ་འབྱོར་གྱི་སྙིང་པོ་དངོས་གྲུབ་ཀུན་འབྱུང། ཐེག་ཆེན་གསོ་སྦྱོང་གི་སྡོམ་པ་ལེན་པའི་ཆོ་ག་དངོས་གྲུབ་ཀུན་འབྱུང། འདུལ་བའི་བསླབ་བྱ་རྒྱ་མཚོའི་སྙིང་པོ་དངོས་གྲུབ་ཀུན་འབྱུང། བྱང་སེམས་ཀྱི་བསླབ་བྱ་རྒྱ་མཚོ་ལས་
མདོར་བསྡུས་པ་དངོས་གྲུབ་ཀུན་འབྱུང། སྔགས་ཀྱི་བསླབ་བྱའི་སྙིང་པོ་དངོས་གྲུབ་ཀུན་འབྱུང། ཚེ་དཔག་མེད་ཀྱི་སྒྲུབ་ཐབས་དངོས་གྲུབ་ཀུན་འབྱུང། ཚེ་ཁྲིད་རྡོ་རྗེའི་རྣལ་འབྱོར་འཆི་བདག་ལས་རྒྱལ་བ་དང། ལྷུན་པོ་རྡོ་རྗེ་ལ་
གནང་བའི་ཚེ་སྒྲུབ། སློབ་དཔོན་བསམ་གཏན་འོད་ཟེར་ལ་གནང་བའི་ཚེ་སྒྲུབ། འབར་ལུགས་ཚེ་དབང་གི་ཆོ་ག་དངོས་གྲུབ་ཀུན་འབྱུང་བདེ་མཆོག་དྲིལ་བུ་པའི་ལུགས་ཀྱི་བསྐྱེད་རིམ་དངོས་གྲུབ་ཀུན་འབྱུང། ཐབས་ལམ་ནཱ་
རོ་ཆོས་དྲུག་གི་ལག་རྗེས་དངོས་གྲུབ་ཀུན་འབྱུང། འཁོར་ལོ་སྡོམ་པའི་རྫོགས་རིམ་རྣལ་འབྱོར་ཆེན་པོ་དངོས་གྲུབ་ཀུན་འབྱུང། དཔལ་གསང་བ་འདུས་པའི་དམར་ཁྲིད་ཀྱི་སྙིང་པོ་དངོས་གྲུབ་ཀུན་འབྱུང། དཔལ་རྡོ་རྗེ་འཇིགས་
བྱེད་ཀྱི་ཟབ་ཁྲིད་ལག་རྗེས་དང་བཅས་པ་དངོས་གྲུབ་ཀུན་འབྱུང་གཤིན་རྗེའི་གཤེད་ཀྱི་བསད་ཟློག་བསྲུང་བའི་གདམས་པ། སྐྱབས་འགྲོ་སེམས་བསྐྱེད་སྤྱན་འདྲེན་ཡན་ལག་བདུན་པ་བྱེད་ཚུལ་དངོས་གྲུབ་ཀུན་འབྱུང་སྐྱབས་

[026B] ཐེག་ཆེན་ཐུན་མོང་མ་ཡིན་པའི་སྐྱབས་འགྲོའི་ཉམས་ལེན་སྙིང་པོ་དངོས་གྲུབ་ཀུན་འབྱུང། ཐེག་ཆེན་ཐུན་མོང་བའི་སྐྱབས་འགྲོའི་ཉམས་ལེན་གྱི་སྙིང་པོ་དངོས་གྲུབ་ཀུན་འབྱུང། བླ་མ་
བདེ་མཆོག་ལྷན་སྐྱེས་ཡབ་ཡུམ་སྒྲུབ་པའི་མན་ངག་གི་སྙིང་པོ་དངོས་གྲུབ་ཀུན་འབྱུང། བདེ་མཆོག་གི་བསྐྱེད་རིམ་གྱི་སྙིང་པོ་བདེ་མཆོག་ལྷན་སྐྱེས་ལ་བརྟེན་ནས་ཉམས་སུ་ལེན་ཚུལ་དངོས་གྲུབ་ཀུན་འབྱུང། བདེ་མཆོག་གི་
བསྐྱེད་རིམ་གནད་བསྡུས་དང་དེའི་གཞལ་ཡས་ཁང་སྒོམ་ཚུལ་དངོས་གྲུབ་ཀུན་འབྱུང། དྲིལ་བུ་ལུགས་ཀྱི་དཔལ་འཁོར་ལོ་བདེ་མཆོག་གི་དབང་ཆོག་དངོས་གྲུབ་ཀུན་འབྱུང། བདེ་མཆོག་དྲིལ་བུ་ལུགས་ཀྱི་སྨོན་ལམ་ཤིས་
བརྗོད། བཅོམ་ལྡན་འདས་འཁོར་ལོ་སྡོམ་པ་དྲིལ་བུ་པའི་ལུས་དཀྱིལ་གྱི་རྫོགས་རིམ་རིམ་པ་ལྔའི་དམར་ཁྲིད་ཟབ་མོ་དངོས་གྲུབ་ཀུན་འབྱུང། ཕྱག་རྒྱ་སྲོག་རྩོལ་གྱི་མན་ངག་ཐུན་མོང་མ་ཡིན་པ་སོགས་བསྐྱེད་རྫོགས་ཀྱི་ཟབ་
གནད་ཀྱི་ཡིག་ཆུང། ཡིག་ཆུང་གི་སྡེབས་མན་ངག་ཤིན་ཏུ་ཟབ་མོ་ཞལ་ཤེས་ཡི་གེར་བཀོད་པ། རིམ་གཉིས་ཀྱི་དཀའ་གནད་མན་ངག་ཟབ་མོ། དཔལ་གསང་བ་འདུས་པའི་རྟེན་གྱི་དཀྱིལ་འཁོར་ཕྱིན་ཅི་མ་ལོག་པའི་
གསལ་བྱེད། བླ་མ་འཇམ་དབྱངས་དཀར་པོའི་སྒྲུབ་ཐབས། བླ་མ་རྡོ་རྗེ་འཆང་གི་རྣལ་འབྱོར་གྱི་སྙིང་པོའི་མན་ངག་བླ་མ་རྡོ་རྗེ་འཆང་ཡབ་ཡུམ་གྱི་སྒྲུབ་ཐབས། བླ་མ་རྡོ་རྗེ་འཇིགས་བྱེད་ཀྱི་རྫོགས་རིམ་གྱི་མན་ངག་གི་

[027A]༄༅། །སྙིང་པོ། བླ་མ་འཇལ་དཔལ་ཞི་བའི་སྒྲུབ་ཐབས་ལྷག་པའི་ལྷ་ཚེ་དང་ཡེ་ཤེས་དཔག་ཏུ་མེད་པའི་སྒྲུབ་ཐབས་ཀྱི་སྐོར་རིམ་པར་ཕྱེ་བ་ཚན་པ་བཅུ་བདུན། གྲུབ་ཆེན་ཚེམ་བུ་ལུགས་ཀྱི་སྤྱན་རས་གཟིགས་
ཀྱི་དམར་ཁྲིད་ཀྱི་སྙིང་པོ་མན་ངག་གིས་རྣམ་པར་བརྒྱན་པ་དངོས་གྲུབ་ཀུན་འབྱུང། གྲུབ་ཆེན་ཚེམ་བུ་ལུགས་ཀྱི་མན་ངག་སྤྱན་རས་གཟིགས་ཀྱི་དམར་ཁྲིད་ཀྱི་སྙིང་པོ་ཉམས་ལེན་དུ་བསྡུས་པ་མན་ངག་གིས་རྣམ་པར་བརྒྱན་
པ་དངོས་གྲུབ་ཀུན་འབྱུང། རྟ་མགྲིན་གྱི་སྒྲུབ་ཐབས་ཀྱི་རིམ་པ་ཚན་པ་གསུམ། དགེ་བསྙེན་གྱི་སྡོམ་པ་འབོགས་ཆོག་དགེ་སློང་གི་བསླབ་བྱ་རྒྱས་པ། གཏོར་མ་བརྒྱ་རྩའི་རིམ་པ་དངོས་གྲུབ་ཀུན་འབྱུང། རྒྱལ་བ་བློ་བཟང་
གྲགས་པའི་རྣལ་འབྱོར། ཡི་དམ་དང་ཡེ་ཤེས་འཕགས་པ་སྲུང་མར་བཅས་པ་སོགས་ལ་གཏོར་མ་འབུལ་བའི་ཆོ་ག་ཚ་བསུར་གྱི་རིམ་པ་བླ་མ་ཕྱག་དྲུག་ཡེ་ཤེས་མགོན་པོའི་རྣལ་འབྱོར་གྱི་རིམ་པར་ཕྱེ་བ་དངོས་གྲུབ་
ཀུན་འབྱུང་ཚན་པ་བཞི། མགོན་དཀར་ཡིད་བཞིན་ནོར་བུའི་སྒྲུབ་ཐབས། གྲིབ་སེལ་མགོན་པོའི་གནད་འབེབས། མྱུར་མཛད་ཡེ་ཤེས་མགོན་པོའི་ཆོས་སྐོར་གྱི་བླ་མ་བརྒྱུད་པའི་རིམ་པ། དཔལ་མགོན་སྡེ་ལྔ་ལ་མཆོད་
གཏོར་འབུལ་ཚུལ་འཁྱེར་བདེ་བ། ཆོས་སྐྱོང་སྤྱི་ལ་གཏོར་མ་འབུལ་ཚུལ། བླ་མ་འཇམ་དཔལ་གཤིན་རྗེའི་གཤེད་དང་སྐྱེས་བུ་གསུམ་གྱི་ཆོས་སྐྱོང་བསྟེན་ཚུལ། དཔལ་ལྡན་ལྷ་མོ་རྡོ་རྗེ་རབ་བརྟན་མ་ལ་མཆོད་གཏོར་

[027B] གཏེར་དུང་གི་ལོ་རྒྱུས་གྲུབ་ཆེན་མི་ཏྲའི་ལམ་སྲོལ་སྙིང་པོ་དོན་གསུམ་ཞེས་གྲགས་པ་སྤྱན་རས་གཟིགས་སྒྲུབ་པའི་མན་ངག་གི་སྙིང་པོ། ལྟ་ཁྲིད་བཅོམ་ལྡན་འདས་མི་འཁྲུགས་
པ་ལ་བརྟེན་ནས་སྒྲིབ་པ་སྦྱོང་ཚུལ། ཕྱག་དྲུག་སྒྲུབ་སྐོར་ལ་མགོན་པོ་བྲམ་ཆེན་གྱི་སྒྲུབ་ཐབས། ལྟ་བཞི་དྲིལ་སྒྲུབ། མགོན་པོ་ཚེ་བདག་གི་སྒྲུབ་ཐབས། མགོན་པོ་དབང་རྒྱལ་སྒྲུབ་ཐབས། ཡེ་ཤེས་མགོན་པོ་གསང་སྒྲུབ་
མགོན་པོ་ཡིད་བཞིན་ནོར་བུའི་སྒྲུབ་ཐབས་རྗེས་གནང་འཁོར་ལོའི་མན་ངག་དང་བཅས་པ། གྲིབ་སེལ་དབང་སྡུད། གནད་འབེབས། རྟེན་གཞི་གནད་གསུམ། ཡང་དབང་སྡུད་དང་ནང་སྒྲུབ། ཧཱུཾ་དྲུག་གི་ཞལ་ཤེས་དམིགས་
སྐོར༑ སྙིང་ཞུགས་འཕོ་བ་ཞལ་ཤེས་དང་བཅས་པ་རྒྱས་བསྡུས་བླ་མ་མགོན་པོ་དབྱེར་མེད་ཀྱི་ཞལ་ཤེས་གཉིས། ལས་སྦྱོར་དང་གྲིབ་སེལ་གྱི་དམིགས་སྐོར། དམ་ཅན་གཤིན་རྗེའི་རྒྱལ་པའི་སྒྲུབ་ཡིག་རྒྱས་འབྲིང་བསྡུས་
གསུམ། གཤིན་རྗེ་དཀར་སེར་དམར་པོ་ལ་བརྟེན་བའི་ཞི་རྒྱས་དབང་གསུམ་གྱི་མན་ངག་གཤིན་རྗེ་དམར་པོ་ལ་བརྟེན་པའི་དབང་གི་འཕྲིན་ལས་སྒྲུབ་ཚུལ། གཤིན་རྗེ་དཀར་སེར་སྦྲགས་སྒྲུབ་ལ་བརྟེན་པའི་ཞི་རྒྱས་དངོས་
གྲུབ་སྒྲུབ་པའི་མན་ངག་ལྷ་མོ་ཕྱག་བཞི་མའི་སྒྲུབ་ཐབས། མ་ཅིག་རྡོ་རྗེ་རབ་བརྟན་མ་ལ་མཆོད་གཏོར་འབུལ་ཚུལ། ཆོས་སྐྱོང་སྤྱིའི་བསྐུལ། བྲུལ་གཏོར་གྱི་ཆོག་གཏོར་མའི་བསྔོ་བ། ཆུའི་བཅུད་ལེན་གྱི་སྙིང་པོ། བྲིས་

[028A]༄༅། །སྐུ་མཐོང་བ་དོན་ལྡན་འབྲི་ཚུལ། རྟེན་ལ་གཟུངས་གཞུག་འབུལ་ཚུལ་སོགས་ཉེ་བར་མཐོ་བའི་རིམ་པ། བཀྲ་ཤིས་ལྷུན་པོར་བཤེས་གཉེན་བྱོན་པ་དང་འབྱོན་འགྱུར་གྱི་བཤེས་གཉེན་ལུང་བསྟན་
སྙིང་པོའི་མན་ངག་གི་དོགས་གཅོད་དང་སྤྲུལ་སྐུ་བསོད་ནམས་རྒྱ་མཚོའི་ལུང་བསྟན། རྗེ་བླ་མའི་བསྟན་པའི་གནས་ཚད། ཀུན་མཁྱེན་ལེགས་དོན་པའི་གསང་མཚན་གྱི་དོགས་གཅོད་འཕྲོས་དང་བཅས་པ་ལུང་བསྟན་གདམས་
ངག་མ་བཀའ་རྒྱ་བཏབ་པ་འཕྲོས་དང་བཅས་པ། ཤཱནྟི་པ་བློ་གྲོས་རྒྱལ་མཚན་ལུང་བསྟན་པ། ཆབ་མདོ་ཆོས་རྗེ་མི་གཡོ་སྙིང་པོའི་ཞུས་ལན། ལུང་བསྟན་གསང་བའི་མེ་ལོང་ལས་དགེ་ལྡན་བསྟན་འཛིན་ཇི་ལྟར་འབྱུང་བ་ཆེ་
ལོང་ཙམ་གྱི་ལུང་བསྟན་པ། རྗེ་དགེ་འདུན་བློ་བཟང་གི་ཞུ་ལན་མཁས་གྲུབ་ལེགས་པ་དོན་གྲུབ་ཀྱི་རྣམ་ཐར། ལེགས་པ་དོན་གྲུབ་ཀྱི་གསང་བའི་རྣམ་ཐར། རྗེ་སྐྱབས་མཆོག་དཔལ་བཟང་གི་རྣམ་ཐར་དང་གསང་བའི་རྣམ་
ཐར༑ བསྔོ་བའི་རིམ་པ། ལྟ་བའི་ཡིག་ཆུང། འཇམ་དབྱངས་དམར་སེར་ལ་བརྟེན་པའི་བླ་མའི་རྣལ་འབྱོར། བླ་མ་འཇིགས་བྱེད་ཡབ་ཡུམ་གྱི་རྣལ་འབྱོར་གྱི་སྙིང་པོ། ཆོས་རྒྱལ་ནང་སྒྲུབ་འཁོར་བཅས་ཀྱི་སྒྲུབ་ཡིག་འབྲིང་པོ་
རྣམས་མཛད་དོ། །དེ་ལྟར་རྒྱལ་བ་དབེན་ས་པ་ཆེན་པོས་སྐུ་དངོས་ཀྱིས་གདུལ་བའི་མཛད་པ་མཐར་ཕྱིན་པར་མཛད་ནས། དཔའ་བོ་གཡུལ་ལས་རྒྱལ་བའམ། དད་དཔོན་ནོར་བུ་ལོན་ནས་རང་ཡུལ་དུ་ལོག་པ་ལྟར་དུ། ཚེ་རམ་ལ་

[028B] རྗེ་བཙུན་བླ་མ་དམ་པ་སངས་རྒྱས་ཡེ་ཤེས་ཉིད་ཀྱི་རྒྱལ་ཚབ་ཏུ་མངོན་བར་དབང་བསྐུར་ཏེ་ཟད་བྱེད་ཅེས་པའི་ཆོ་འཕྲུལ་ཟླ་བའི་ཉེར་གསུམ་ལ་ཐ་མལ་གྱི་གཟུགས་སྐུའི་བཀོད་པ་
ཆོས་ཀྱི་དབྱིངས་སུ་བསྡུ་བར་མཛད། དེའི་ཚེ་དགུང་ཞག་མ་གྲོལ་གྱི་བར་དུ་ནམ་མཁའ་ལས་ལྷ་རྣམས་ཀྱིས་མེ་ཏོག་གི་ཆར་འབེབས་པ་དང། འཇའ་འོད་ཀྱི་བླ་བྲེ་ཕྱོགས་མཚམས་སུ་བྲེས་པ་ལ་སོགས་པ་སྐྱེ་པོ་ཀུན་གྱི་ཡིད་འཕྲོག་
པའི་ལྟས་བར་མཚན་མ་ངོ་མཚར་བ་བསམ་གྱིས་མི་ཁྱབ་པ་བྱུང་བར་གྱུར་ཏོ། །དེ་ནས་དད་ལྡན་ཐམས་ཅད་ཀྱིས་སྐུ་གདུང་རིན་པོ་ཆེ་ལ་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་ཚད་མེད་པས་མཆོད་དེ་སྨོན་ལམ་བཏབ་ནས་འཇམ་མགོན་
སྙན་རྒྱུད་ཀྱི་བསྟན་པ་ནམ་ཡང་མི་ཉམས་པར་འཕེལ་བའི་རྟེན་འབྲེལ་དུ་སྐུ་གདུང་རིལ་པོར་མ་ཉམས་པ་དབེན་ས་ཆོས་ཀྱི་ཕོ་བྲང་ཉིད་ན་ལྷ་དང་བཅས་པའི་འགྲོ་བ་ཡོངས་ཀྱི་བསོད་ནམས་ཀྱི་ཞིང་དུ་བྱིན་རླབས་ཀྱི་གཟི་འོད་འབར་བར་
བཞུགས་སོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་རྒྱལ་བ་དབེན་ས་པ་ཆེན་པོ་བློ་བཟང་དོན་གྲུབ་ལ་གསོལ་བ་འདེབས་ཤིང། བདག་ཉིད་ཆེན་པོ་འདིའི་རྣམ་ཐར་ལྟར་ཚེ་འདིའི་བྱ་བྱེད་བྱིས་པའི་རོལ་
རྩེད་དང་འབྲས་བུ་མེད་པའི་སྤུན་པ་ཕྱར་བ་དང་སྨྱོན་པའི་ཟློས་གར་ལྟར་བལྟས་ཏེ་ཚེ་འདིའི་འཁྲི་བ་ཆོད་པ་ཞིག་བྱ་བ་དང། འཁོར་བའི་ཕུན་ཚོགས་དུག་སྤྲུལ་གྱི་གདེངས་གའི་གྲིབ་བསིལ་ལྟར་ཡིད་བརྟན་མི་རུང་བ་གནོད་པ་དུ་མའི་

[029A]༄༅། །འབྱུང་གནས་སུ་བལྟས་ཏེ་སྲིད་པ་མཐའ་དག་ལ་ཞེན་པ་ལོག་པའི་ངེས་འབྱུང་བཅོས་མ་མིན་པ་ཞིག་བསྐྱེད་པ་དང། བདག་པས་གཞན་གཅེས་པའི་བྱང་ཆུབ་ཀྱི་སེམས་རིན་པོ་ཆེ་རྒྱུད་ལ་བསྐྱེད་ཅི་
ཐུབ་བྱ་བ་དང། ཆོས་ཐམས་ཅད་སྣང་ཞིང་སྟོང་བ་སྟོང་ཞིང་སྣང་བའི་རྟེན་འབྲེལ་ཟབ་མོའི་ཚུལ་ལ་ངེས་པ་གཏིང་ཚུགས་པ་ཞིག་བཙལ་ལ་གང་སྣང་སྒྱུ་མའི་རྣམ་རོལ་ཏུ་བལྟ་བ་དང་ཟབ་ལམ་བླ་མ་ལྷའི་རྣལ་འབྱོར་ལམ་གྱི་སྲོག་ཏུ་
བྱས་ཏེ་བསྐྱེད་རྫོགས་ཟུང་འབྲེལ་ལ་སློབ་པ་དང། འཇམ་མགོན་སྙན་རྒྱུད་ཀྱི་མན་ངག་ཐོས་པར་བྱས་ལ་དབེན་པའི་རི་སུལ་དུ་སྒྲུབ་པ་མཐར་ཕྱིན་པ་ཞིག་བྱ་བ་ལ་སྐྱེས་བུའི་རྩལ་ཅི་ཡོད་ཀྱིས་འབད་ཅིང་ཐ་ན་སྨོན་ལམ་གྱི་ཡུལ་
དུའང་བྱས་ཏེ་བློ་སྦྱང་བར་བྱའོ།།    ༈    །།སྔོན་ཚེ་ཐུགས་བསྐྱེད་སྨོན་ལམ་གྲུབ་པའི་མཐུས། །ད་ལྟ་བློ་བཟང་བསྟན་པའི་སྙིང་པོ་འཛིན། །དགག་སྒྲུབ་སྤངས་བླང་བྲལ་བའི་རྣལ་འབྱོར་པ། །སངས་རྒྱས་ཡེ་ཤེས་
ཞབས་ལ་གསོལ་བ་འདེབས། །ཞེས་བསྔགས་པ། མཁས་གྲུབ་སངས་རྒྱས་ཡེ་ཤེས་ནི། གཙང་རོང་གི་ཡུལ་ལྷན་དྲུག་བརྒྱར་ཡབ་དགེ་བསྙེན་རྡོ་རྗེ་འཛིན་པ་བླ་མ་རིན་ཆེན་ཞེས་བྱ་བ་དང། ཡུམ་ཆོས་བསྟན་ཞེས་བྱ་བ་གཡོ་
སྒྱུ་མེད་ལ་རང་བཞིན་གྱིས་ཉོན་མོངས་ཆུང་བ། ངོ་ཚ་ཁྲེལ་ཡོད་དང་ལྡན་པ། སྐྱེ་བོ་ཀུན་གྱི་ཡིད་དུ་འོང་བ་ཞིག་ཡོད་པ་དེ་གཉིས་ཀྱི་སྲས་སུས་སྐྱོང་ཞེས་པ་ཤིང་མོ་བྱའི་ལོ་ངོ་མཚར་བའི་ལྟས་དང་བཅས་ཏེ་འཁྲུངས་སོ། །འཁྲུངས་

[029B]ཕྱོགས་ཀྱི་ལྷ་རྣམས་མཆོད་པ་དང། དགེ་འདུན་གྱི་སྡེ་ལ་བསྙེན་བཀུར་བ་དང། གཉེན་བཤེས་རྣམས་ཚོགས་ཏེ་དགའ་སྟོན་བྱ་བ་སོགས་བཙས་སྟོན་ལུགས་དང་མཐུན་པར་
བྱས་སོ། །དེ་ལྟར་འཁྲུངས་པའི་གཞོན་ནུ་དེ་ནི། གཟུགས་བཟང་བ་བལྟ་ན་སྡུག་པ། མཛེས་པ། གསལ་བ། པགས་པའི་མདོག་དཀར་བ། མགོན་གདུགས་ལྟ་བུ། ལག་པ་རིང་བ། དཔྲལ་བའི་དབྱེས་ཆེ་བ། སྨིན་མ་འཛར་བ་
སྣའི་གཟེངས་མཐོ་བ། འཇིག་རྟེན་ཀུན་གྱི་མིག་གི་བདུད་རྩི་ལྟ་བུ་ཞིག་ཡོད་པར་གྲགས་སོ། །དེ་ཡང་ཡབ་ཡུམ་དེ་གཉིས་ལ་སྲས་བཞི་མངའ་བས་བདག་ཉིད་ཆེན་པོ་འདི་ཆུང་བ་ཡིན་ལ། དེ་འདྲ་བའི་རྒྱལ་སྲས་གཞོན་ནུ་དེ་ཡབ་ཡུམ་
གཅེན་རྣམས་དང་བཅས་པས་ཀྱང་སྨན་གྱི་མྱུ་གུ་ལྟར་བསྐྱངས་པས་རྫིང་གི་པདྨ་ལྟར་དུ་སྐྱེ་དྲག་པར་གྱུར་ཏོ། །དེ་ལྟ་བུའི་རྒྱལ་སྲས་དེ་སྐུ་ན་ཤིན་ཏུ་ཕྲ་བའི་སྐབས་ཉིད་ནའང་སྔོན་ཡུན་རིང་པོ་ནས་ལམ་ལ་གོམས་པའི་བག་ཆགས་
བརྟས་པས་རྒྱུད་འཇམ་ཞིང་ངེས་པ་དང། བྱིས་པའི་སྤྱོད་པ་ངན་པ་གང་གིའང་དབང་དུ་མི་འགྲོ་ཞིང་སྐྱེས་རབས་དུ་མར་པཎ་གྲུབ་ཀྱི་སྐྱེ་བ་བརྒྱུད་མར་བཞེས་པའི་བག་ཆགས་ཀྱིས་རེས་འགའ་ནི་སློབ་དཔོན་གྱི་ཚུལ་དུ་བདག་ཉིད་ཆོས་
འཆད་བ་དང། རེས་འགའ་ནི་ཏིང་ངེ་འཛིན་སྒོམ་པ་དང། རེས་འགའ་ནི་ཆོས་ཀྱི་གཏམ་བྱེད་པ་ལ་སོགས་པའི་ཆོས་ཀྱི་རྩེད་མོ་འབའ་ཞིག་མཛད་ཅིང། དེའི་དུས་སུ་རྗེ་གྲུབ་པའི་དབང་ཕྱུག་དབེན་ས་པ་ཆེན་པོས་གཞོན་ནུ་དེ་གཟིགས་པ་

[030A]༄༅། །ན་ཇི་ལྟར་འཁོར་ལོས་བསྒྱུར་བའི་རྒྱལ་པོ་ལ་བུ་གཅིག་བྱུང་ན་བུ་ཆུང་དུ་དེ་ལ་དགའ་བ་དང་ཡིད་དུ་འོང་བ་དང་མ་འོངས་པ་ན་རྒྱལ་ཚབ་ཏུ་འགྱུར་བའི་རེ་བས་ཤིན་ཏུ་གཅེས་པར་བྱེད་པ་ཇི་ལྟ་བར་རྒྱལ་བ་
དབེན་ས་པ་ཆེན་པོས་རྒྱལ་སྲས་གཞོན་ནུ་དེ་མ་འོངས་པ་ན་རང་གི་ཆོས་ཀྱི་རྒྱལ་ཚབ་ཏུ་འགྱུར་བར་མཁྱེན་ནས་མཉེས་པའི་ཚུལ་མཛད་ཅིང། ཡབ་ཡུམ་གཉིས་ལའང་གཅེས་སྤྲས་སུ་བྱ་དགོས་པར་གདམས་སོ། །དེ་ནས་རྒྱལ་
སྲས་གཞོན་ནུ་དེ་ཚེ་རབས་མང་པོར་ངེས་འབྱུང་གི་ཚུལ་ཁྲིམས་གོམས་པར་བྱས་པའི་མཐུས་གཞན་གྱིས་བསྐུལ་བ་ལ་མི་ལྟོས་པར་སྐྱེས་རབས་ལས། གལ་ཏེ་ཆོས་སྤྱོད་ཁྱིམ་གྱི་སོ་ནམ་འཆོར། །ཁྱིམ་ལ་ཕྱོགས་ན་ཆོས་ཀྱང་
ག་ལ་འགྲུབ། །ཆོས་ཀྱི་ལས་ནི་རབ་ཏུ་ཞི་བ་ཡིན། །ཁྱིམ་གྱི་དོན་ནི་དྲག་ཤུལ་ཅན་གྱིས་འགྲུབ། །དེ་བས་ཆོས་དང་འགལ་བའི་སྐྱོན་ཡོད་ཕྱིར། །བདག་ལ་ཕན་འདོད་སུ་ཞིག་ཁྱིམ་ན་གནས། །ཞེས་གསུངས་པ་ལྟར། ཁྱིམ་གྱི་
གནས་ནི་ཉོན་མོངས་པ་དང་ཉེས་སྦྱོང་དུ་མའི་འབྱུང་གནས་སུ་གཟིགས་ཤིང། གཉེན་དང་ཉེ་དུ་རྣམས་ནི་ཐར་ལམ་བགྲོད་པ་ལ་གེགས་བྱེད་པ་བཙོན་རའི་གཤེད་མ་ལྟ་བུར་གཟིགས་ནས་རྒྱལ་བའི་བསྟན་པ་ལ་རབ་ཏུ་འབྱུང་
བར་འདོད་པ་བཅོས་མ་མིན་པ་སྐྱེས་ཤིང། ཡབ་ཡུམ་གཅེན་རྣམས་དང་བཅས་པས་མཐུན་པའི་རྐྱེན་སྦྱར་ཏེ་དགུང་ལོ་བཅུ་ཙམ་ལ་ཉེ་བ་ན། མདོ་སྔགས་ཀྱི་གདམས་པའི་གཏེར་དུ་གྱུར་བ་ཡོངས་ཀྱི་དགེ་བའི་བཤེས་གཉེན་

[030B]སྡོམ་པ་བཞེས། མཚན་ཆོས་སྐྱབས་རྡོ་རྗེ་ཞེས་བཏགས་སོ། །དེ་ནས་ཡི་གེའི་ཕྱི་མོའི་གློག་པ་དང་བརྡའ་སྤྲོད་ཀྱི་གཙུག་ལག་དོན་པ་དང། ཆོས་སྤྱོད་ཐོར་བུ་བདག་འཛིན་པ་
སོགས་དེ་དང་དེའི་གྲྭར་ཞུགས་པ་ཙམ་གྱིས་དཀའ་ཚེགས་མེད་པར་ཐུགས་སུ་ཆུད། དེ་ནས་བ་སོ་ལྷུན་གྲུབ་བདེ་ཆེན་དུ་ཡོངས་ཀྱི་དགེ་བའི་བཤེས་གཉེན་ཡོན་ཏན་བཟང་པོ་ལ་མཁན་པོར་གསོལ་བ་བཏབ་སྟེ་ཚིགས་སྔ་མ་དགེ་ཚུལ་
གྱི་སྡོམ་པ་ཡང་དག་པར་བཞེས་ཤིང། རྒྱལ་སྲས་གཞོན་ནུ་དེ་རྟགས་ཆ་ལུགས་བརྗེས་ཏེ་ཆོས་གོས་དུར་སྨྲིག་བགོས་མྱུར་དུ་འཚང་རྒྱ་བའི་རྟེན་འབྲེལ་དུ་མཚན་སངས་རྒྱས་ཡེ་ཤེས་ཞེས་བཏགས་དྲང་སྲོང་གི་སྣོད་ལྷུང་བཟེད་
ལག་ཏུ་ཐོགས་པ་ལྷ་དང་བཅས་པའི་འགྲོ་བ་མཐའ་དག་གི་ཡོན་གནས་དམ་པ་ཐུབ་པའི་དབང་པོ་གཉིས་པ་ལྟ་བུར་གྱུར་ཏོ། །དེ་ནས་མཁས་གྲུབ་སངས་རྒྱས་ཡེ་ཤེས་ཀྱིས་བླ་མ་ཡོན་ཏན་བཟང་པོའི་དྲུང་དུ་དཔལ་རྡོ་རྗེ་འཇིགས་བྱེད་དང་
གསང་བ་འདུས་པ། མི་བསྐྱོད་པའི་དབང་བཞི་ཡོངས་རྫོགས་དང་ཚེ་དབང་དང། མགོན་པོའི་དབང་རྗེས་གནང་སོགས་ཀྱིས་མཚན་དབང་རྗེས་གནང་དུ་མ་དང། བཀའ་གདམས་གླེགས་བམ་གྱི་ལུང་ལ་སོགས་པ་དམ་པའི་ཆོས་
མང་དུ་གསན་ནོ། །དེ་ནས་མཁས་གྲུབ་སངས་རྒྱས་ཡེ་ཤེས་ཀྱི་ཐུགས་ལ་འདི་ལྟར་དགོངས་པར་ངེས་ཏེ། བླངས་དོར་གནས་ལ་ཀུན་ནས་འཐོམས་པའི་མུན། །ཡང་དག་ཐོས་པའི་སྒྲོན་མེས་མ་བསལ་བར། །ལམ་མི་ཤེས་ན་ཐར་

[031A]༄༅། །པའི་གྲོང་མཆོག་ཏུ། །འཇུག་པར་འགྱུར་བ་སྨོས་ཀྱང་ཅི་ཞིག་དགོས། །དེ་ཉིད་ཕྱིར་ན་མི་ཕམ་ཆོས་རྗེ་དང། །འཛམ་གླིང་རྒྱན་དྲུག་མཆོག་གཉིས་ཞེས་གྲགས་པའི། །གཞུང་ལ་ཕྱོགས་རེ་བ་དང་རགས་པ་
རེས༑ ༑ཚིམ་པར་མ་བྱས་ཀུན་ལ་ཞིབ་ཏུ་སྦྱངས། །ཞེས་གསུངས་པ་ལྟར། མཁས་མང་འདུས་པའི་དབུས་སུ་ཤིང་རྟ་ཆེན་པོའི་གཞུང་རྣམས་ལ་སྦྱོང་བར་བཞེད་དེ་དགུང་ལོ་བཅོ་ལྔ་ལ་བབ་པ་སྒྱུར་བྱེད་ཀྱི་ལོའི་དགུན་ཆོས་ཐོག་
ཆོས་གྲྭ་ཆེན་པོ་བཀྲ་ཤིས་ལྷུན་པོར་ཕེབས་ཏེ་ཐོས་བསམ་གླིང་གི་གདན་ས་པ་རིགས་པའི་དབང་ཕྱུག་བརྩོན་འགྲུས་རྒྱལ་མཚན་གྱི་དྲུང་དུ་མཚན་ཉིད་དང་མཚོན་ཆའི་རྣམ་གཞག་སོགས་སྦྱོར་བ་རྩི་བ་ལ་ཞུགས་ཤིང་ཆོས་བཀའ་
ཅི་རིགས་པ་ཡང་གསན་ནོ། །ལོ་དེའི་དཔྱིད་མཁས་གྲུབ་སངས་རྒྱས་ཡེ་ཤེས་ཟླ་གྲོགས་གསུམ་བཞི་ཙམ་བསྡེབས་བཅས་ཏེ་སེ་ངར་མཁས་པའི་དབང་པོ་རྗེ་བཙུན་དམ་པ་ཆོས་ཀྱི་རྒྱལ་མཚན་པའི་དྲུང་དུ་ཕེབས་པར་བཀའ་བགྲོས་
པ་ལས། གྲོགས་པོ་ཞིག་ན་རེ། ད་ནི་རྗེ་བཙུན་ཆོས་ཀྱི་རྒྱལ་མཚན་རང་ཉིད་ཀྱི་དངོས་སློབ་མཁས་པའི་བྱ་བ་གསུམ་ལ་འགྲན་ཟླ་དང་བྲལ་བའི་ཆོས་ཀྱི་རྗེ་རྟ་ནག་པ་དགེ་འདུན་བློ་བཟང་ཞེས་བྱ་བ། ལེགས་གྲུབ་གྲྭ་ཚང་ན་བཞུགས་
པ་དེའི་དྲུང་དུ་ཕྱིན་པ་འཐད་ཟེར། དེར་སྐྱེ་བ་སྔ་མ་མང་པོར་འཇམ་དབྱངས་དགེ་འདུན་བློ་བཟང་དང་དཔོན་སློབ་ཏུ་གྱུར་པའི་ལས་འབྲེལ་གྱི་མཐུས་འཇམ་དབྱངས་དགེ་འདུན་བློ་བཟང་གི་མཚན་ཐོས་པ་ཙམ་གྱིས་བསྡུ་ལྡང་ཞིང་མཆི་

[031B]གཉེར་ལ་འགྲོ་བར་ཞལ་གྱི་བཞེས། དེ་ནས་མྱང་སྟོད་དུ་བྱོན་པ་ན་ལེགས་གྲུབ་གྲྭ་ཚང་པ་རྣམས་འབྲས་མའི་དཔྱིད་ཆོས་ལ་འཛོམ་པ་དང་དུས་མཚུངས་ཏེ། འཇམ་པའི་དབྱངས་
དགེ་འདུན་བློ་བཟང་པའི་ཞབས་རྡུལ་སྤྱི་བོས་བླངས་ནས། ཐོག་མར་མཚན་མཚོན་གྱི་རྣམ་གཞག་སྤྱི་དང་བྱེ་བྲག་གི་རྣམ་རྟགས་དང་ཐལ་འགྱུར་འཕེན་ལུགས་རྟགས་དང་ཐལ་འགྱུར་འཕེན་ལུགས་
སོགས་རིགས་པའི་སྒོ་འབྱེད་སྦྱོར་བ་བརྩི་བ་སོགས་མཛད་པས་རིགས་པའི་སྒོ་ལེགས་པར་བྱེ་སྟེ། མཐར་དགུན་ཆོས་ལ་འཇམ་དབྱངས་དགེ་འདུན་བློ་བཟང་གི་དྲུང་དུ་ཚད་མ་རྣམས་འགྲེལ་གྱི་སྤྱི་དོན་དང། མཐའ་གཅོད་མཛུབ་ཁྲིད་སོགས་
བཀའ་ལུང་ཡང་དག་པར་མནོས་སོ། །དེའི་ཚེ་འཇམ་དབྱངས་དགེ་འདུན་བློ་བཟང་གིས་ཐེག་པ་གསུམ་གྱི་ལམ་གྱི་གནད་ཐམས་ཅད་དྲི་མ་མེད་པའི་རིགས་པའི་ལམ་ནས་དྲངས་ཏེ་གཏན་ལ་འབེབས་པ་ལ་ཟླ་དང་བྲལ་བའི་བསྟན་བཅོས་ཚད་མ་
རྣམ་འགྲེལ་གྱི་དོན་དབྱིས་ཕྱིན་པར་བཤད་དེ་ཐོག་མར་རྩ་བ་དྲངས་ཏེ་འཕྲོས་མཚམས་སྦྱར། དེ་ནས་བརྗོད་བྱའི་ཁོག་ཕུག་པའི་སྤྱི་དོན། དེ་ནས་ལམ་གྱི་ཡན་ལག་མཐའ་དག་ལ་ངེས་ཤེས་དྲང་བའི་ཕྱིར་མཐའ་གཅོད། གཞུང་རང་རང་གི་
བརྗོད་བྱའི་སྙིང་པོ་རང་ལུགས་བཤད་པ་དེ་ལ་རྩོད་སྤོང་རྣམས་རྩི་ཤག་འཛིན་ཆོས་སུ་མཛད་པ་མཁས་གྲུབ་སངས་རྒྱས་ཡེ་ཤེས་ཀྱིས་སྐྱོར་འོག་མཛད་དེ་ཡོངས་རྫོགས་ཐུགས་སུ་ཆུད་པར་མཛད་སླར་ཡི་གེར་ཕབ་སྟེ་ད་ལྟ་ཐོས་བསམ་གླིང་དུ་འཇམ་

[032A]༄༅། །དབྱངས་དགེ་འདུན་བློ་བཟང་གི་རྣམ་འགྲེལ་གྱི་ཡིག་ཆ་ཞེས་གངས་རིའི་ཁྲིད་འདིར་ཚད་མ་རྣམ་འགྲེལ་གྱི་སྤྱི་དོན་མཐའ་གཅོད་ལ་འགྲན་ཟླ་དང་བྲལ་བ་འདི་བྱུང་བ་ཡིན་ནོ། །དོན་གྱི་དབང་འདི་གཟིགས་ནས་
གྲུབ་ཆེན་བྱམས་པ་ཕུན་ཚོགས་ཀྱིས་འཇམ་དབྱངས་དགེ་འདུན་བློ་བཟང་ལ་བསྟོད་པ་ལས། སངས་རྒྱས་ཀུན་གྱི་ཡེ་ཤེས་གཅིག་བསྡུས་ནས། །དུར་སྨྲིག་གར་གྱི་བཤེས་གཉེན་ཚུལ་འཛིན་པ། །དགག་སྒྲུབ་སྤང་བླང་བྲལ་བའི་
དམ་པས་ཀྱང། །ཞབས་རྡུལ་སྤྱི་བོས་ལེན་པ་ཁྱོད་ཕྱག་འཚལ་།ཞེས་བསྔགས་སོ། །དེ་ནས་མཁས་གྲུབ་སངས་རྒྱས་ཡེ་ཤེས་ཀྱིས་དགུན་ཆོས་ལ་བཀྲ་ཤིས་ལྷན་པོར་བྱོན་ནས་རིགས་གྲྭ་ལ་ལེགས་པར་ཞུགས་པ་ན། དམ་པ་
འདིའི་ལུང་དང་རིགས་པ་ཕུན་སུམ་ཚོགས་པའི་དགའ་སྟོན་ལ་མཁས་པ་མཐའ་དག་ཀྱང་ཡིད་འཕྲོག་པར་གྱུར་ཏོ། །དེ་ནས་དགུང་ལོ་བཅོ་བརྒྱད་ཀྱི་བར་དུ་དགུན་དཔྱིད་ཕལ་ཆེར་ཚད་མ་དང། དབྱར་ཕལ་ཆེར་དབུ་མ་ལ་ལེགས་པར་
སྦྱངས་པས་དབུ་ཚད་གཉིས་ཀྱི་དཀའ་བའི་གནས་མཐའ་དག་ཀྱང་མངོན་དུ་གྱུར། དེའི་ཚེ། ཐོས་བསམ་གླིང་གི་འཆད་ཉན་དུ་རྗེ་དགེ་འདུན་བློ་བཟང་པ་ཉིད་བཞུགས་ཤིང། བླ་མ་དེ་ཉིད་ཀྱིས་ཀྱང་དམ་པ་འདི་ལུང་དང་རིགས་པའི་
བདག་ཉིད་དུ་གཟིགས་ཏེ། དགུང་ལོ་བཅོ་བརྒྱད་ཀྱི་དགུན་དབུ་མའི་སྤྱི་སྐྱར་གྱིས་བཀའ་སྩལ་པ་ན་མཁས་གྲུབ་ཆེན་པོ་འདིས་བཀའ་ལུང་ཡང་དག་བསྒྲུབས་ཏེ། དགུན་ཆོས་གཉིས་ཀྱི་རིང་ཐོས་བསམ་གླིང་གི་དགེ་འདུན་འདུས་པའི་

[032B]།དགུང་ལུ་བཅུ་དགུར་ཕེབས་པའི་ཟླ་བ་དང་པོའི་ཡར་ཚེས་ལ་བསྐལ་བཟང་ཁྱམས་ར་ཆེན་མོར་བཀྲ་ཤིས་ལྷུན་པོའི་མཁན་སློབ་དགེ་འདུན་ཚང་མ་འཛོམ་པའི་དབུས་སུ་དབུ་
མའི་དམ་བཅའ་བཞག་སྟེ་ཤར་རྩེ་ནས་དགེ་བའི་བཤེས་གཉེན་ཤིན་ཏུ་མཁས་གྲགས་ཆེ་བ་ཞིག་དང་མཉམ་དུ་བགྲོ་གླེང་མཛད་པ་ན་འཇིགས་པ་དང་ཡ་ང་བ་དང་བག་ཚབ་མེད་པར་ལུང་དང་རིགས་པའི་ང་རོ་རྒྱ་ཆེར་བསྒྲགས་པས་ཕ་རོལ་
སྤོབས་པ་ལན་མེད་དུ་བྱས་ཏེ་ཕྱོགས་ལས་རྣམ་པར་རྒྱལ་བའི་གྲགས་པ་ཡང་ཐོབ་བོ། །དེ་ནས་ཕར་ཕྱིན་དང། འདུལ་མཛོད་ལ་སོགས་པ་པོ་ཏི་ཕྱི་མ་རྣམས་ལ་ལེགས་པར་སྦྱངས་པས་བློ་གྲོས་ཀྱི་སྣང་བ་ཐོགས་པ་མེད་པར་རྒྱས་ཤིང་
ཁྱད་བར། དྲང་བ་དང་ངེས་པའི་དོན་རྣམ་པར་འབྱེད་པ་ལེགས་པར་བཤད་པའི་སྙིང་པོའི་ཚིག་དོན་མཐའ་དག་ཐུགས་སུ་ཆུད་པར་མཛད་དེ་ལེགས་པར་བཤད་པའི་བདུད་རྩིས་མཁས་པ་མཐའ་དག་ཚིམ་པར་མཛད་དོ། །དེ་ནས་དགུང་
ལོ་ཉི་ཤུ་རྩ་ལྔ་ལ་བབ་པ་ན། ཆོས་གྲྭ་ཆེན་པོ་དཔལ་འཁོར་བདེ་ཆེན་དུ་མཁས་མང་འདུས་པ་རྒྱ་མཚོའི་དབུས་སུ་དཀའ་བཞིའི་གྲྭ་སྐོར་མཛད་དེ་ལེགས་བཤད་སྤྲིན་གྱི་སྒྲ་དབྱངས་རྒྱ་ཆེར་བསྒྲགས་པས་ཕྱོགས་འདུས་ཀྱི་མཁས་མང་
མདོངས་ལྡན་མཐའ་དག་ལེགས་བཤད་དབྱར་སྐྱེས་སྒྲ་དབྱངས་ཀྱིས་ཚིམ་ནས་མཁས་གྲུབ་ཆེན་པོ་འདི་འབའ་ཞིག་གི་ཡོན་ཏན་བསྔགས་པས་སྡུས་འདས་ཏེ་གཏམ་གཞན་གླེང་བའི་གོས་ཀབ་མེད་པ་ལྟ་བུ་གྱུར་ཏོ། །དེ་ནས་འཇམ་
[033A]༄༅། །དབྱངས་དགེ་འདུན་བློ་བཟང་གི་བཀས་བསྐུལ་ཏེ་དགུང་ལོ་ཉེར་དྲུག་གི་ཐོག་བཀྲ་ཤིས་ལྷུན་པོའི་ཆོས་ཁྲིམས་བཟུང་སྟེ་ཡང་དག་པའི་ཆོས་ཀྱི་ཁྲིམས་ཀྱི་འོད་བསིལ་མཉམ་པར་བཀྱེ་བས་ཆོས་གྲྭ་ཀུནྡའི་
ཚལ་མཐའ་དག་ཀུན་ཏུ་འབར་བ་རྫོགས་ལྡན་གྱི་དུས་ལ་འགྲན་པ་ལྟ་བུར་གྱུར་ཅིང། ཟང་ཟིང་གི་བསྙེན་བཀུར་གྱིས་ཀྱང་དགེ་འདུན་རྣམས་ལེགས་པར་ཚིམ་པར་མཛད་དོ། །དེ་རྗེས། སྔར་བཀྲ་ཤིས་ལྷུན་པོའི་མཁན་པོ་མཛད་དུས་
ནས་མདོ་སྔགས་ཀྱི་ཆོས་མང་དུ་གསན་ཞིང་ཐུགས་མོས་ཀྱང་ཆེར་ཡོད་པ་ལྟར་པཎ་ཆེན་རིན་པོ་ཆེ་དོན་ཡོད་རྒྱལ་མཚན་གྱི་ཞབས་དྲུང་དུ་ཆོས་གྲྭ་ཆེན་པོ་གངས་ཅན་ཆོས་འཕེལ་དུ་ཕེབས་ཏེ་བློ་སྦྱོང་མཐའ་དག་གི་ལུང་དང། ཁྱད་
པར་དོན་བདུན་མའི་ཉམས་ཁྲིད་སོགས་ཆོས་མང་དུ་ཞུས་ཤིང་དཔྱིད་ཆོས་ནས་སྟོན་ཆོས་ཀྱི་བར་དུ་བཞུགས། སླར་བཀྲ་ཤིས་ལྷུན་བོར་ཕེབས། དེ་ནས་ཞལ་སྔ་ནས་དགེ་འདུན་བློ་བཟང་པ་ཉིད་ཀྱིས་དབེན་དགོན་དུ་རྗེ་གྲུབ་བའི་
དབང་ཕྱུག་དབེན་ས་པ་ཆེན་པོ་ལ་དཔལ་གསང་བ་འདུས་པའི་དམར་ཁྲིད་ལ་སོགས་པའི་གདམས་པ་ཞུ་བའི་སྙན་གསན་དང། ཞལ་སྔ་ནས་རང་ཉིད་འཕྲལ་ཕུགས་སུ་ཇི་ལྟར་བྱ་བའི་བསླབ་དོན་ཞུ་བའི་ཞུ་ཡིག་འབུལ་བའི་བང་
ཕྱིན་ལ་འབྱོན་དགོས་ཚུལ་བྱུང་བས་འཚམས་སྦྱར་ཏེ། བདག་ཉིད་ཀྱང་མངོན་པར་དགྱེས་བཞིན་དུ་དབེན་ས་ཆོས་ཀྱི་ཕོ་བྲང་དུ་ཕེབས་མ་ཐག་མཇལ་ཁ་ཡང་གེགས་མེད་དུ་བྱུང་ཞིང། མཇལ་རྟེན་དུ་སྤྱི་བླུགས་ཤིན་ཏུ་ལེགས་

[033B]གཞན་གྱིས་ཆས་དངོས་ཕུལ་བ་བཞེས་པར་མི་མཛད་ཀྱང་བདག་ཉིད་ཆེན་པོ་འདི་རྒྱལ་བ་དབེན་ས་བ་རང་ཉིད་ཀྱི་ཆོས་ཀྱི་རྒྱལ་ཚབ་ཏུ་འགྱུར་བར་གཟིགས་ནས་དགྱེས་བཞིན་དུ་
བཞེས་པ་ན་མཁས་གྲུབ་སངས་རྒྱས་ཡེ་ཤེས་རྒྱལ་བ་དབེན་ས་པའི་སྐུ་གཟིགས་པ་ཙམ་གྱིས་སྣང་བ་འགྱུར་ཞིང་དད་གུས་ཚད་མེད་པར་འཁྲུངས་ཏེ། ཆོས་ཀྱི་བཀའ་དྲིན་ཞིག་ཀྱང་ཞུས། ཞལ་སྔ་ནས་དགེ་འདུན་བློ་བཟང་པ་ཉིད་
ལ་ནི་ཟབ་དོན་གྱི་གདམས་པ་སྩོལ་བར་བཀའ་མ་གནང་སྟེ། སླར་བཀྲ་ཤིས་ལྷུན་པོར་ཕེབས། དེ་ནས་ཟབ་མོ་རྡོ་རྗེ་ཐེག་པའི་སྐྱེད་ཚལ་དུ་འཇུག་པར་དགོངས་ཏེ་རྗེ་རིན་པོ་ཆེས། འདི་ན་རྫོགས་སངས་རྒྱས་སུ་བགྲོད་པ་ལ། །
ཟབ་མོ་རྡོ་རྗེ་ཐེག་དང་ཕར་ཕྱིན་ཐེག་རྣམ་པ་གཉིས་ཡོད་གསང་སྔགས་ཕར་ཕྱིན་ལས། །ཤིན་ཏུ་ཁྱད་པར་འཕགས་པ་ཡིན་ནོ་ཞེས། །ཉི་མ་ཟླ་བ་ལྟ་བུར་ཀུན་ཏུ་གྲགས། །ཚིག་དེ་དབེན་པའི་ཚིག་ཏུ་འདོད་བཞིན་དུ། །ཟབ་མོའི་ཐེག་
དེ་ཇི་ལྟ་བུ་ཞིག་ཅེས། །ཚོལ་བར་མི་བྱེད་མཁས་པའི་ཁུར་འཛིན་པ། །དེ་འདྲ་དེ་ཡང་ཤེས་རབ་ཅན་ཡིན་ན། །དེ་ལས་གཞན་པའི་དབང་པོ་རྟུལ་པོ་གང། །ཤིན་ཏུ་ཕྲད་དགའ་གོང་ན་མེད་པའི་ལམ་།འདི་འདྲ་ཡལ་བར་འདོར་བ་ཀྱེ་མའོ་
མཚར། །དེ་ཉིད་ཕྱིར་ན་རྒྱལ་བའི་ཐེག་པ་མཆོག་སངས་རྒྱས་ལས་ཀྱང་དཀོན་བའི་རྡོ་རྗེ་ཐེག་དངོས་གྲུབ་གཉིས་ཀྱི་གཏེར་གྱུར་ཟབ་མོ་དེར། །ཞུགས་ནས་འབད་པ་མང་པོས་རིང་དུ་སྦྱངས། །ཞེས་གསུངས་པ་ལྟར། སངས་རྒྱས་

[034A]༄༅། །ལས་ཀྱང་དཀོན་པའི་ཆོས་བླ་མེད་རྡོ་རྗེ་ཐེག་པ་དང་ལན་ཅིག་མཇལ་བའི་སྐབས་འདིར་རྡོ་རྗེ་ཐེག་པའི་ལམ་ལ་སྦྱངས་ཏེ་སྙིང་པོ་ལོན་པ་ཞིག་མ་བྱས་ན་དལ་པ་སྟོང་ལོག་ཏུ་འགྱུར་རོ་སྙམ་དུ་དགོངས་ནས་
འཇམ་མགོན་བླ་མའི་སྔགས་ཀྱི་གསང་མཛོད་འཛིན་པའི་གནས་དཔལ་ལྡན་སྨད་རྒྱུད་གྲྭ་ཚང་དུ་ཕེབས་བཞེད་དེ་ཆོས་ཀྱི་རྗེ་དགེ་འདུན་བློ་བཟང་པའི་དྲུང་དུ་གནང་བ་གསོལ་ཞིང། མར་ལམ་དབེན་དགོན་དུ་རྗེ་བླ་མའི་དྲུང་དུའང་
གནང་བ་དང་བར་ཆད་མི་འབྱུང་བའི་ཐུགས་དམ་སྐྱབས་འཇུག་དང་ཕྱིས་ཞབས་དྲུང་དུ་ཡོངས་ཆོག་པའི་བཀའ་ཡང་དག་པར་ཞུས་ཏེ་ཞབས་སེན་དབང་པོའི་ཕྱོགས་སུ་བཀོད་ནས་དབུས་ཕྱོགས་སུ་ཕེབས་ཡར་ལམ་སེ་འབྲས་ལྷ་ས་
དང་བཅས་པ་ལེགས་པར་མཇལ་ཏེ་རི་བོ་དགེ་ལྡན་རྣམ་པར་རྒྱལ་བའི་གླིང་དུ་ཕེབས། དེར་རྒྱུད་སྨད་ཀྱི་སློབ་དཔོན་རྡོ་རྗེ་འཆང་ནམ་མཁའ་གྲགས་ཀྱི་ཞབས་རྡུལ་སྤྱི་བོས་བླངས་ཏེ་གུས་པ་དང་རྟག་ཏུ་སྦྱོར་བའི་བརྩོན་འགྲུས་བསྟེན་པས་
རྒྱུད་ཀྱི་རྒྱལ་པོའི་ཚིག་དོན་གྱི་དེ་ཁོ་ན་ཉིད་རིང་པོར་མ་ལོན་པར་མངོན་དུ་གྱུར་ཏེ། དེར་རྒྱུད་ཀྱི་གྲྭ་ལ་ཞུགས་ནས་ལོ་གཅིག་ཅུང་མ་ལོན་ཙམ་ལ། ཆུ་ཧ་ཅང་བསིལ་བའི་རེག་པས་ཉེན་ཏེ་ཞབས་ནད་ཀྱིས་མི་བདེ་བའི་རྣམ་པ་བྱུང་བས་
རེ་ཞིག་སྨན་དཔྱད་བསྟེན་པ་སོགས་གཙོ་བོར་མཛད་པས། རིང་པོ་མ་ལོན་པར་ཟླ་བ་གཟའ་ལས་གྲོལ་བ་ལྟར་སྐུ་ཁམས་ཀྱང་ལེགས་པར་དྭངས། དེ་ནས་སྨད་རྒྱུད་གྲྭ་ཚང་གི་ཕྱག་བཞེས་ལྟར་བདེ་གསང་འཇིགས་གསུམ་གྱི་སྒྲུབ་

[034B]ཐིག་དབྱངས་གསུམ་དང་བཅས་པ་ཚང་མ་ལེགས་པར་སྦྱངས་ཏེ་ཐུགས་སུ་ཆུད་པར་མཛད་ནས་སླར་གཙང་ཕྱོགས་ལ་ཕྱགས་བཏེག་།ཐོས་བསམ་གླིང་དུ་ཆོས་ཀྱི་རྗེ་དགེ་
འདུན་བློ་བཟང་པའི་དྲུང་དུ་ཕེབས་ཏེ་ཕྱག་མཛད་པས། འོ་དྲུང་རབ་འབྱམས་པ་འཁོར་བ་ཅིས་ཀྱང་ལེགས། ཁོ་བོས་དཔལ་ལྡན་ལྷ་མོ་ལ་ངའི་རབ་འབྱམས་པ་ཁུག་ཤོག་ཅིག་ཅེས་བཀའ་བསྒོས་པས་དྲུང་པ་དབུས་ཕྱོགས་སུ་བཞུགས་
པ་ལ་གནོད་པར་མཆིས་གསུང། ཚུལ་འདི་ནི་དམ་པ་འདི་ཉིད་ལྷ་སར་ཞབས་བསྙེལ་བའི་སྐབས་སུ་ད་ནད་འདི་ལས་གྲོལ་ན་གཙང་ལ་འགྲོ་སྙམ་དུ་དགོངས་པའི་ནུབ་ཅིག་མནལ་ལམ་དུའང་བུ་མོ་གཞོན་ནུ་མ་ཞིག་ད་དོན་གྲུབ་པས་གཙང་
ལ་ལོག་འགྲོ་ཟེར་བ་ཅིག་བྱུང་གསུང་བ་དང་མཐུན་པར་སྣང་ངོ་།དེ་ནས་དབེན་དགོན་དུ་ཕྱགས་ཕེབས་ཏེ་རྗེ་གྲུབ་པའི་དབང་ཕྱུག་དབེན་ས་པ་ཆེན་པོ་བསམ་སྦྱོར་གཉིས་ཀྱི་སྒོ་ནས་ལེགས་པར་བསྟེན་ཅིང། རྒྱལ་བ་ཐམས་ཅད་ཀྱི་བགྲོད་པ་
གཅིག་པའི་ལམ་པོ་ཆེ་ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ་དཔལ་ཨ་ཏི་ཤ་དང། རྒྱལ་བ་གཉིས་པ་ཙོང་ཁ་པ་ཆེན་པོའི་ཐུགས་ཀྱི་བཅུད་ཕྱུང་བ། བྱང་ཆུབ་ལམ་གྱི་རིམ་པའི་མྱོང་ཁྲིད་སྙན་རྒྱུད་ཀྱི་མན་ངག་ཞལ་
ཤེས་གེགས་སེལ་བོགས་འདོན་དང་བཅས་པ་ལེགས་པར་གསན་ཏེ་རྒྱལ་བ་དབེན་ས་པ་ཆེན་པོ་ཉིད་ཀྱི་ཞབས་དྲུང་དུ་འཚོ་ཆས་ཀྱི་རྩོལ་སྒྲུབ་ཙམ་ཡང་མ་མཛད་པར་ཚེ་འདིའི་འཁྲི་བ་གང་ཡང་མེད་པར་དཀའ་ཐུབ་ལ་གནས་ཏེ་ཡུན་རིང་དུ་

[035A]༄༅། །སྒོམ་པར་མཛད་བས་ཕལ་བུ་སྐྱེས་པ་ལྟར་ཐུགས་ཤིན་ཏུ་མཉེས་པར་གྱུར། དེའི་ཚེ་མཁས་གྲུབ་སངས་རྒྱས་ཡེ་ཤེས་ཀྱིས་ལོ་གསུམ་གྱི་རིང་སྐྱེས་བུ་ཆུང་དུ་གཙོ་བོར་བྱས་ཏེ་བསྒོམས་པས་རྩོལ་
མེད་ཀྱི་མྱོང་བ་ཐོན་ཏེ། དེ་ཡན་གྱི་ལམ་གྱི་རིམ་པ་རྣམས་མྱུར་དུ་ཐུགས་རྒྱུད་ལ་འཁྲུངས་པ་ཞིག་བྱུང་ཞེས་དབེན་ས་སྙན་རྒྱུད་ཀྱི་བླ་མ་གོང་མ་རྣམས་ཀྱི་གསུང་རྒྱུན་ལས་འབྱུང་ངོ་།དེ་ནས་སྲིད་པ་མཐའ་དག་ལ་ཞེན་པ་ལོག་བའི་
ངེས་འབྱུང་བཅོས་མ་མ་ཡིན་པ་ཐུགས་རྒྱུད་ལ་འཁྲུངས་པ་ན་རྒྱལ་བའི་བསྟན་པའི་ནང་མཛོད་འདུལ་བའི་བསླབ་གཞི་ཡོངས་སུ་རྫོགས་པ་དགེ་སློང་གི་སྡོམ་པ་ལེན་པར་བཞེད་ནས་རྒྱལ་བ་དབེན་ས་པ་ཆེན་པོ་ལ་ཞུས་པས་དབེན་
ས་པ་ཆེན་པོས་ཇི་ལྟར་ལུང་བསྟན་པ་ལྟར་ཤངས་མདོ་རི་བོ་དགེ་འཕེལ་དུ་གྲུབ་པའི་དབང་ཕྱུག་ཕྱོགས་ལས་རྣམ་པར་རྒྱལ་བས་མཁན་པོ་དང། བདེ་ཡངས་སློབ་དཔོན་ཆོས་རྗེ་དགེ་ལེགས་པས་ལས་སློབ་དང། ནོར་གདེངས་
པ་ཆོས་རྗེ་ཤཱཀྱ་དཔལ་བཟང་པོ་བས་གསང་སྟོན་མཛད་དེ། དད་པའི་དགེ་འདུན་གྲངས་ཚང་བའི་དབུས་སུ་བསྙེན་པར་རྫོགས་ཏེ་ལྷག་པ་ཚུལ་ཁྲིམས་ཀྱི་བསླབ་པ་ལྷའི་ཆུ་བོས་ཡིད་ཀྱི་རྫིང་བུ་ཡོངས་སུ་གང་བས་སྐྱེ་དགུ་ལག་ལྡན་
མཐའ་དག་གི་ཕན་བདེའི་གཞི་དང་ཡོན་གནས་བླ་ན་མེད་པར་གྱུར་ཏོ། །དེ་ནས་མཁས་གྲུབ་སངས་རྒྱས་ཡེ་ཤེས་ཀྱིས་གྲུབ་པའི་དབང་ཕྱུག་ཕྱོགས་ལས་རྣམ་རྒྱལ་བའི་དྲུང་དུ་སྣར་ཐང་བརྒྱ་རྩའི་རྗེས་གནང་ལུང་དང་བཅས་པ་

[035B] ཚེ་དཔག་མེད་ལྷ་དགུ་དང། ཀུན་རིག་གི་དབང་སོགས་དམ་པའི་ཆོས་མང་དུ་གསན་ཏེ་སླར་དབེན་དགོན་དུ་ཕེབས་ནས་སྒྲུབ་པ་ལ་རྩེ་གཅིག་ཏུ་བརྩོན་པར་མཛད་ཅིང། ཁྱད་པར་དབེན་
ས་པ་ཆེན་པོ་ལ་བསྙེན་རྒྱབ་ཀྱི་ཐུགས་དམ་སྐྱབས་འོག་ཞུས་ནས་དབེན་སའི་དགོན་པ་གཞོལ་གྱི་གཙང་ཁང་དུ་དཔལ་རྡོ་རྗེ་འཇིགས་བྱེད་ཀྱི་བསྙེན་བསྒྲུབ་མཛད་པས་རེ་ཞིག་ཅིག་ན་ཐུགས་དམ་གྱི་རིམ་པ་རྣམས་ཀྱང་གྲུབ་སྟེ་ནམ་གྱི་གུང་
ལ་རེག་ནས་གཟིམས་པ་ན། སྐུ་གྲང་བའི་ཉམས་ཤིན་ཏུ་ཆེ་བ་ཞིག་བྱུང་བ་ན་རྒྱལ་བ་བློ་བཟང་དོན་གྲུབ་ཉིད་བླ་བྲང་གི་འདེགས་སྒོ་ན་བཞུགས་པའི་སྐུ་བེམ་གྱི་སྣེ་མོས་རང་མངོན་པར་བཀབ་པའི་ཉམས་ཤིན་ཏུ་གསལ་བ་ཞིག་བྱུང་བས་
བདེ་དྲོད་ཚད་མེད་པ་རང་འབར་བྱུང་ངོ། །ཡང་དེའི་དུས་སྡིག་པ་རྭ་ཅན་ལག་པ་ཙམ་ཞིག་འཇིགས་འཇིགས་ལྟར་བདག་ཉིད་ཀྱི་མདུན་དུ་བྱུང་བ་ལ་བག་ཚ་བ་མེད་པར་བཏང་སྙོམས་སུ་བཞག་པ་ན་རྭ་གཉིས་མགལ་མེ་ལྟར་འཁོར་ཞིང་འདུག་
པས་དགོད་ཅིག་ཤོར། དེ་ཁར་རང་ཡལ་དུ་སོང་གསུང། ཡང་དེའི་དུས་སུ་སྣང་བ་ཐམས་ཅད་བདུད་དུ་ཤར་ནས་ཉམས་ཤིན་ཏུ་མི་དགའ་བ་ཅིག་བྱུང་བ་ལ་དགོང་གཅིག་བླ་བྲང་གི་བ་ཞིག་ཡོད་པ་དེས་འདུ་ཁང་གི་སྒོ་ཕྱེ་ནས་གཙང་ཁང་
དུ་བྱུང་སྟེ་རང་ཉིད་ཀྱི་སྙིང་གར་ཁ་བཙུགས་ཏེ་སྙིང་དམར་ཙར་གྱིས་ཁྱེར་སོང། དེ་མ་ཁད་ཡིད་མི་བདེ་བ་དེ་ལྷག་མ་མེད་པར་སངས་སོང་གསུང། མདོར་ན་དེའི་དུས་དངོས་སུ་རྣལ་འབྱོར་པའི་རྣམ་པ་ཅན་དང། བྱ་རི་དྭགས་ལ་སོགས་

[036A]༄༅། །གཟུགས་ཅན་སྣ་ཚོགས་བ་ཞིག་སྐུ་དྲུང་དུ་འོད་ཞིང་འཁོང་པ་ལ་བདག་ཉིད་ལྷའི་ང་རྒྱལ་དང། ཏིང་ངེ་འཛིན་ཤིན་ཏུ་བརྟན་པའི་ངང་ནས་གསང་སྔགས་ཀྱི་བཟླས་བརྗོད་ལས་སྐད་ཅིག་ཀྱང་གཡེལ་བ་
མི་མངའ་པས་སྣང་བ་དེ་དག་ནམ་མཁའི་དབྱིངས་སུ་སྤྲིན་ཕུང་ཞི་བལྟར་འགྲོ་བཞིས་བྱུང། སྣང་ཚུལ་དེ་དག་རྒྱལ་བ་དབེན་ས་ཆེན་པོ་ལ་ཞུས་པ་ན་སྣང་བ་དེ་དག་ལ་འཇིགས་པ་དང་ཡང་བ་ཡང་མི་དགོས། དེ་ལས་འཇིགས་པ་སྟག་
དང་རོ་ལངས་ལ་སོགས་པ་ཡང་ཡོད། དེ་འདྲ་བྱུང་ན་ཅི་འདྲ་མཆིས་གསུང། མདོར་ན་དེའི་དུས་ངོ་མཚར་བའི་གཟིགས་སྣང་ལྷག་པའི་ལྟས་བྱིན་གྱིས་བརླབས་པའི་སྣང་བ་རྨད་དུ་བྱུང་བ་བརྙེས་སོ། །དེ་ལྟར་འཇིགས་བྱེད་ཀྱི་བསྙེན་
པ་ཐོན་ནས་རྒྱལ་བ་དབེན་ས་པ་ཆེན་པོ་ཉིད་ཀྱི་ཞབས་དྲུང་དུ་མགོན་པོའི་བཀའ་ཆེན་བཅུ་གསུམ་གྱི་རྗེས་གནང་དང། བེའུ་བུམ་གྱི་ལུང་ལ་སོགས་པ་མགོན་པོའི་ཆོས་སྐོར་ཡོངས་སུ་རྫོགས་པ་དང་ཆོས་རྒྱལ་ཕྱི་ནང་གསང་གསུམ་
གྱི་སྒྲུབ་སྐོར་རྗེས་གནང་དང་བཅས་པ་ཡོངས་སུ་རྫོགས་པ་དང་གསང་བདེ་འཇིགས་གསུམ་གྱི་དབང་བཞི་ཡོངས་རྫོགས་ཁྲིད་ལག་རྗེས་དང་བཅས་པ་ཐུན་མོང་དང་ཐུན་མོང་མ་ཡིན་པའི་གདམས་པ་རྨད་དུ་བྱུང་བ་རྣམས་དང་
ལམ་རིམ་ཆེ་ཆུང་གི་ལུང་གཟབས་བཤད་དང་བཅས་པ་རྣམས་དང་ཐུན་མོང་དང་ཐུན་མོང་མ་ཡིན་པའི་ཚེ་དབང་ཁྲིད་དང་བཅས་པ་དང། རྗེ་བཙུན་ཙོང་ཁ་པ་ཆེན་པོའི་སྒྲུབ་སྐོར་ཐུན་མོང་མ་ཡིན་པ་རྣམས་དང། འཕགས་པ་

[036B] སྙིང་པོ་དོན་གསུམ་དང་ཚེམ་བུ་དམར་ཁྲིད་སོགས་འཕགས་པའི་ཆོས་སྐོར་ཡོངས་སུ་རྫོགས་པ་དང། སྐྱེར་སྒང་ལུགས་ཀྱི་རྟ་མགྲིན་གྱི་རྗེས་གནང་སྒྲུབ་སྐོར་དང་བཅས་པའི་ལུང་དང། ཡིག་ཆུང་
ཉི་ཤུ་རྩ་གཅིག་གི་ལུང་དང། མཁས་གྲུབ་ཐམས་ཅད་མཁྱེན་པའི་ལྟ་ཁྲིད་དང། རྒྱལ་སྲས་བློ་གྲོས་སྦས་པའི་ལྟ་ཁྲིད་རྣམས་ཀྱི་ལུང་དང། སྐྱབས་འགྲོའི་ཁྲིད་རིམ་ཐུན་མོང་དང་ཐུན་མོང་མ་ཡིན་པ་རྣམས་དང། གཅོད་ཀྱི་ཆོས་སྐོར་
ཡོངས་རྫོགས་དང། ཐུན་དྲུག་གི་རྣལ་འབྱོར་ལ་སོགས་པ་མདོར་ན་ལྷག་བའི་ལྷ་དང་ཡི་དམ་དང་ཆོས་སྐྱོང་དུ་མའི་རྗེས་གནང་སྒྲུབ་སྐོར་མཐའ་ཡས་པ་དང། གཏོར་འབུམ་གྱི་ལུང་དམིགས་རིམ་དང་བཅས་པ་དང། མེ་ཏོག་དང་
རྡོ་དང། ཆུའི་བཅུད་ལེན་བྱ་ཚུལ་གྱི་ལུང་ལ་སོགས་པ་ཟབ་པ་དང་རྒྱ་ཆེ་བའི་ཆོས་ཚུལ་མཐའ་ཡས་བ་ཞུས་ཤིང་ཕྱག་ལེན་ལ་ཐེབས་པར་མཛད་དོ། །དེ་ལྟར་རྨད་དུ་བྱུང་བའི་གདམས་པའི་གཏེར་ཆེན་པོར་ནི་གྱུར། སྡོམ་པ་གསུམ་
ཡང་དག་པར་ནོས་ནས་བཅས་མཚམས་ལས་སྐད་ཅིག་ཙམ་ཡང་མི་འདའ་བར་མིག་གི་འབྲས་བུ་ལྟར་སྐྱོང་བའི་དྲན་ཤེས་ཀྱི་གོམས་པ་ནི་ཡོངས་སུ་རྫོགས། ཞི་ལྷག་ཟུང་དུ་འབྲེལ་བ་དང་བསྐྱེད་པའི་རིམ་པ་གོམས་པ་མཐར་ཕྱིན་
ཏེ་བདེ་སྟོང་དབྱེར་མེད་ཀྱི་ཏིང་ངེ་འཛིན་ཁྱད་པར་ཅན་བརྙེས་པས། ད་ནི་ཚེ་འདིའི་འཁྲི་བ་བཙན་ཐབས་སུ་བཅད་དེ་ཚེ་དང་སྒྲུབ་བ་མཉམ་པ་ཞིག་བྱའོ་སྙམ་དུ་དགོངས་པ་འབའ་ཞིག་བྱུང་སྟེ། མཁས་གྲུབ་སངས་རྒྱས་ཡེ་ཤེས་རང་

[037A]༄༅། །ཉིད་ཀྱི་གསུང་ལས་ཀྱང། དེ་དུས་རྗེ་བླ་མ་ལ་དམ་པའི་ཆོས་འདོད་དགུར་ཞུར་ཡོད་པ་ཞིག་ཡིན་ནའང། ཐུན་མོང་མ་ཡིན་པའི་གདམས་པ་རྣམས་ནི་ཐོབ། ད་སྣང་བ་མི་དང་མི་བསྟུན་པའི་སྒྲུབ་
བ་ཞིག་བྱེད་པས་རྣམ་གྲངས་མང་པོས་དགོས་བ་མི་འདུག་སྙམ་དུ་མ་ཞུས་བ་དེས་ཅུང་ཟད་ཐོབ་རྒྱ་ཆུང་བ་བྱུང་འདུག་གསུངས། དེ་ནས། བདག་ཉིད་ཆེན་པོ་འདི་དགེ་འཕེལ་གྱི་མཁན་པོར་སྤྱན་འདྲེན་པའི་གསོལ་བ་འདེབས་པ་དང་
སྡེ་པ་རིན་སྤུངས་བ་དཔོན་བློན་གྱི་ཕྱག་དམན་ན་ཆགས་པ་དང་བཅས་བྱུང་བ་ལ། དམ་པ་འདི་ནི་སྐྱེ་བ་མང་བོར་དབེན་པ་ལ་ཐུགས་གཞོལ་བས་དང་དུ་མ་བཞེས་ཀྱང། རྒྱལ་བ་དབེན་ས་བ་ཆེན་བོས་དམ་ཚིག་ལ་བཀར་ཏེ་རང་དབང་
མེད་པར་རེ་ཞིག་མཛད་པའི་ཞལ་ལེན་གནང། དེ་ནས་གཟའ་སྐར་འཕྲོད་སྦྱོར་ལེགས་པའི་ཐོག་ཀུན་མཁྱེན་ཆེན་པོ་ཤེས་རབ་དཔལ་བཟང་གི་གདན་ས་ཤངས་མདོ་རི་བོ་དགེ་འཕེལ་གྱི་ཆོས་ཁྲི་ལ་འཁོད་ནས་དོན་དུ་གཉེར་བ་
དག་ལ་ལེགས་པར་བཤད་པའི་ཆར་ཆེན་པོ་ཡང་ཕབ། དེའི་མུ་ནས་རྗེ་གྲུབ་བའི་དབང་ཕྱུག་གི་ཞབས་ལ་ཚེར་མའི་རེག་བས་ཉེན་པའི་བསྙུན་ཚུལ་བསྟན་ནས། སྐུའི་བཀོད་བ་ཉེ་བར་བསྡུ་བ་ལ་གཞོལ་ཞིང། སེམས་དཔའ་
ཆེན་པོ་འདི་ཉིད་བདག་ཉིད་ཀྱི་རྒྱལ་ཚབ་ཏུ་འོས་པར་གཟིགས་ནས་གདན་དྲངས་ཏེ་ལྷ་དང་བཅས་པའི་འགྲོ་བ་མཐའ་དག་ལ་ཟབ་པ་དང་རྒྱ་ཆེ་བའི་སྙན་རྒྱུད་ཀྱི་གདམས་པའི་འཁོར་ལོ་བསྐོར་བའི་ཆོས་གྱི་རྒྱལ་སྲིད་དུ་དབང་བསྐུར་བར་

[037B] །དེ་ནས་རིང་པོར་མ་ལོན་པར་རྗེ་གྲུབ་པའི་དབང་ཕྱུག་དབེན་ས་པ་ཆེན་པོ་མྱ་ངན་ལས་འདས་པའི་མཛད་པ་བསྟན་པ་ན། ཆོས་དང་ཟང་ཟིང་གི་སྒོ་ནས་ཐུགས་དགོངས་ཡོངས་སུ་རྫོགས་བར་མཛད་ཅིང། ཁྱད་པར་དབེན་དགོན་
དུ་རྗེ་གྲུབ་པའི་དབང་ཕྱུག་དབེན་ས་པ་ཆེན་པོའི་གཟིམ་སྤྱིལ་བཟོ་བཅོས་མེད་པར་གཙང་ཁང་དུ་བཞག་ནས་གཙུག་ལག་ཁང་མགོན་ཁང་བླ་བྲང་དང་བཅས་པའི་འགམ་བཏིངས་ཏེ་འཁོར་ལོ་གསུམ་གྱི་རོལ་པ་ཁོ་ནས་དུས་འདའ་བར་མཛད་
དེ་ནས་རྒྱལ་བ་དབེན་ས་པ་ཆེན་པོ་ཉིད་ཀྱི་དོན་གྱི་དགོངས་པ་ལྟར་གཙང་ཁང་གི་ནང་དུ་སྐུ་གདུང་རིལ་པོར་བཞུགས་སུ་གསོལ་ཏེ། རིན་པོ་ཆེ་བརྡར་བའི་ཕྱེ་མ་དང་སྨན་འདམ་ལས་རྗེ་བཙུན་དམ་པ་རང་ཉིད་ཀྱི་སྐུ་འདྲ་བྱིན་རླབས་ཀྱི་གཟི་འོད་
འབར་བ་ཀུན་གྱི་མིག་གི་བདུད་རྩིར་སྤུངས་པ་ལྟ་བུར་པིར་ཐོགས་རྒྱལ་པོ་སྨན་ཐང་ནས་ཆོས་ཀྱི་རྗེ་བློ་བཟང་རྒྱ་མཚོ་དཔོན་སློབ་རྣམས་ཀྱིས་ལེགས་པར་བཞེངས། འདིའི་ནང་བཞུགས་སུ་དེ་བཞིན་གཤེགས་པའི་རིང་བསྲེལ། དམ་
པ་གོང་མ་མང་པོའི་སྐུ་གདུང་དང་རིང་བསྲེལ། སྐུ་བལ་སོགས་བྱིན་རྟེན་ཚང་མེད་པ་བཞུགས་སོ། །གཙང་ཁང་གི་ལོགས་རྣམས་ལ་བླ་མ་ལྷའི་རྣལ་འབྱོར་གྱི་རིམ་པ་དང་མཐུན་པའི་གསང་བདེ་འཇིགས་གསུམ་ཀྱཻ་རྡོར་དུས་
འཁོར་རྣམས་ཀྱི་སྐུ་དང་སྟེང་དུ་རང་རང་གི་བླ་མ་བརྒྱུད་པ་འོག་ཏུ་སོ་སོའི་ཆོས་སྐྱོང་དང་བཅས་པ་ལེགས་པར་བཞེངས། གཙང་ཁང་གི་རྟེན་བཞེངས་རྣམས་གྲུབ་ཅིང་འདུ་ཁང་གི་ཐོག་ཁེལ་མཚམས་སུ་འགྲོ་བ་ཐམས་ཅད་

[038A]༄༅། །ཀྱི་འདྲེན་པ་དམ་པ་ལྔ་བརྒྱ་པ་རྣམས་ཀྱི་གཙུག་གི་ནོར་བུ་གངས་ཅན་གྱི་མགོན་པོ་ཐམས་ཅད་མཁྱེན་པ་བསོད་ནམས་རྒྱ་མཚོའི་དཔལ་གཙང་ཕྱོགས་སུ་ཆིབས་ཁ་བསྒྱུར་བ་རྟེན་འབྲེལ་ལེགས་
བར་འཛོམ། དབེན་དགོན་དུ་གདན་དྲངས་རབ་ཏུ་གནས་པ་མཛད་ཅིང་མེ་ཏོག་གི་ཆར་ཆེན་པོ་མངོན་པར་ཕབ། རྒྱལ་བ་ཐམས་ཅད་མཁྱེན་པ་རང་ཉིད་ཀྱང་སྐུ་གདུང་རིན་པོ་ཆེར་དབུ་གཏུགས་ཏེ་རྒྱུན་རིང་དུ་བཞུགས་དང་གུས་
ཚད་མེད་པ་འཁྲུངས་ཤིང། སྐུ་འདྲ་རིན་པོ་ཆེ་རྡོ་རྗེ་འཇིགས་བྱེད་ཀྱི་སྐུར་གཟིགས་སོ། །དེ་ནས་མཁས་གྲུབ་སངས་རྒྱས་ཡེ་ཤེས་དཔོན་སློབ་རྣམས་རྒྱལ་བ་ཐམས་ཅད་མཁྱེན་པ་བསོད་ནམས་རྒྱ་མཚོའི་ཞབས་ཕྱིར་ཕེབས་ཏེ། བཀྲ་
ཤིས་ལྷུན་པོར་སྒྲོལ་མ་ཉི་ཤུ་རྩ་གཅིག་གི་རྗེས་གནང་དང་བཀའ་གདམས་གླེགས་བམ་གྱི་ལེའུ་འགའ་རེའི་ལུང་དང། མགོན་པོ་ཞལ་ལུགས་གསུམ་གྱི་རྗེས་གནང་དང་ཐུན་མོང་མ་ཡིན་པའི་གཏོར་ཆེན་ལས་ཚོགས་དང་
བཅས་པ་གདམས་པ་ཡོངས་སུ་རྫོགས་པའི་ལུང་སོགས་ཆོས་བཀའ་མང་དུ་གསན། སླར་དབེན་དགོན་དུ་ཕེབས་ཏེ་མཁར་ལས་ཀྱི་འཕྲོ་ཡོངས་སུ་རྫོགས་པར་མཛད་དོ། །མཚམས་ཤིག་ཏུ་སྤོར་ཏོག་ཏུ་ཕེབས་ནས་གྲུབ་པའི་
དབང་ཕྱུག་ཕྱོགས་ལས་རྣམ་རྒྱལ་བའི་དྲུང་དུ་དཔལ་དུས་ཀྱི་འཁོར་ལོའི་དབང་གོང་མ་རྣམས་དང་བཅས་པ་དང། གཞན་ཡང་བཀའ་ཆོས་མང་དུ་གསན། གླང་མིག་ཏུ་ཡང་འཇམ་དབྱངས་ལེགས་པའི་བློ་གྲོས་ཀྱི་སྐུ་སྐྱེ་རྗེ་རིན་པོ་

[038B]དམ་པའི་ཆོས་མང་དུ་གསན། དེ་ནས་སྨན་ཐང་ནས་ཆོས་ཀྱི་རྗེ་བློ་བཟང་རྒྱ་མཚོ་དཔོན་སློབ་རྣམས་ཀྱིས་ཐུགས་ཀྱི་ཁུར་བཞེས་ཏེ་འདུ་ཁང་གི་ལོགས་བྲིས་ཡོངས་སུ་རྫོགས་པར་
མཛད་ཅིང། གུང་དུ་རྒྱལ་བ་བློ་བཟང་དོན་གྲུབ་ཀྱི་སྐུ་འདྲ་སྐྱ་རིས་བཏབ་པའི་ཚེ་ཉིན་མཚན་ཁོར་ཡུག་ཏུ་མར་མེ་བཟུང་བ་སོགས་ངོ་མཚར་བའི་ལྟས་དུ་མ་ཡང་བྱུང། སྐུ་འདྲ་འདིས་མཁས་གྲུབ་སངས་རྒྱས་ཡེ་ཤེས་ལ་མནལ་
ལམ་དུ་གསུང་ལན་གཉིས་ཙམ་བྱོན་ནོ། །དེ་ལྟར་འབད་པས་མཐར་བདེ་བར་གཤེགས་པའི་སྐུ་དངོས་སུ་བྱོན་པ་ལྟ་བུ་སྐྱེ་བོ་མཐའ་དག་ཡིད་འཕྲོག་ཅིང། མཁས་པ་རྣམས་མགུ་བ་སྐྱེད་པའི་ལོགས་བྲིས་ལེགས་པར་གྲུབ་ནས་
རབ་ཏུ་གནས་པའི་དགའ་སྟོན་རྒྱས་པར་བསྒྲུབས་ཏེ་འཇམ་མགོན་སྙན་རྒྱུད་ཀྱི་བསྟན་པ་ནམ་ཡང་མི་ཉམས་པར་ཕྱོགས་ཀུན་ཏུ་འཕེལ་ཞིང་རྒྱས་པ་དང། གྲུབ་པའི་གནས་མཆོག་འདི་ཡང་འཇམ་མགོན་སྙན་རྒྱུད་བསྟན་པའི་འབྱུང་
ཁུངས་སུ་སྒྲུབ་པར་མཛད་དོ། །དེ་ནས་མཁས་གྲུབ་སངས་རྒྱས་ཡེ་ཤེས་དཔོན་སློབ་རྣམས་གངས་ཅན་ཆོས་འཕེལ་དུ་ཕེབས་ཏེ། རྡོ་རྗེ་འཛིན་པ་ཆེན་པོ་རིགས་པ་སེང་གེའི་དྲུང་དུ་བདེ་མཆོག་ལོ་དྲིལ་གཉིས་ཀྱི་དབང། འཇིགས་བྱེད་
ཀྱི་དབང། ཀྱཻ་རྡོར་གྱི་དབང། འཁོར་ཆེན་གྱི་དབང། ཚེ་དཔག་མེད་ལྷ་དགུའི་དབང། དཔལ་ལྡན་ལྷ་མོའི་དབང་བཞི། གུར་ཞལ་གྱི་རྗེས་གནང། ནཱ་རོ་ཆོས་དྲུག་གི་ཁྲིད། བདེ་མཆོག་གི་མངོན་པར་རྟོགས་པ་རྒྱ་ཆེར་བཤད་པ་

[039A]༄༅། །འདོད་འཇོ། རྫོགས་རིམ་རྣལ་འབྱོར་ཆེན་པོའི་རྣམ་བཤད་བརྟག་གཉིས་ཊཱིཀ་ཆེན། ཀྱཻ་རྡོར། བདེ་མཆོག་རྣམས་ཀྱི་མངོན་དཀྱིལ་སོ་སོའི་ལུང་སོགས་ཆོས་མང་དུ་གསན་ནས། སླར་གྲུབ་པའི་
གནས་མཆོག་དབེན་དགོན་དུ་ཕེབས་ཏེ་འཁོར་ལོ་གསུམ་གྱི་བྱ་བས་འཇམ་མགོན་སྙན་རྒྱུད་ཀྱི་བསྟན་པ་འཕེལ་ཞིང་རྒྱས་པར་མཛད་དོ་།དེ་ནས་མཁས་གྲུབ་སངས་རྒྱས་ཡེ་ཤེས་དཔོན་སློབ་ཉུང་བསྡུས་ཤིག་རྒྱལ་བ་བསོད་ནམས་
རྒྱ་མཚོ་སོག་ཡུལ་ལ་ཕེབས་ཁར་མཇལ་བར་བཞེད་དེ། དཔོན་སློབ་ཐམས་ཅད་གླང་གི་ལོ་ཟླ་བ་གསུམ་པའི་ནང་དུ་དབུས་ཕྱོགས་སུ་ཕེབས་ཏེ། ཐོག་མར་ལྷ་སར་ཇོ་ཞལ་གཉིས་སོགས་རྟེན་རྣམས་ཀྱི་དྲུང་དུ་བསྟན་པ་རྒྱས་
པའི་སྨོན་ལམ་ཡང་དག་པར་མཛད། དེར་དཔལ་གྱི་ལྷ་མོས་དངོས་སུ་གསུང་བྱོན་པར་ཡང་འདུག་དེ་ནས་རི་བོ་དགེ་ལྡན་དུ་ཆོས་རྗེ་བྱམས་པ་རྒྱ་མཚོའི་དྲུང་དུའང་ལམ་རིམ་གྱི་འགོ་ནས་ཆོས་འབྲེལ་ཞིག་གསན། དེ་ནས་རྒྱལ་
བ་ཐམས་ཅད་མཁྱེན་པའི་དྲུང་དུ་དད་གུས་ཀྱིས་ཀུན་ནས་བསླངས་པའི་འབུལ་བ་ཡང་དག་པས་མཉེས་པར་བྱས་ཤིང་ཟབ་པ་དང་རྒྱ་ཆེ་བའི་ཆོས་མང་དུ་ཞུས། ལྷའི་བཙུན་པ་བསོད་ནམས་དཔལ་བཟང་པོའི་དྲུང་དུའང་སྤྱོད་
འཇུག་དང་མཚན་བརྗོད་ལ་སོགས་པའི་ལུང་དུ་མ་ཞུས། དེའི་ཚེ་དམ་པ་འདི་ཉིད་ཀྱི་དྲུང་དུའང། སྟོབས་ཀྱི་འཁོར་ལོས་བསྒྱུར་བ་དགེ་ལྡན་པ་ཡབ་སྲས་ལ་སོགས་པའི་མི་ཆེན་དང། དགེ་བའི་བཤེས་གཉེན་དུ་མས་ཞབས་

[039B] མཁས་གྲུབ་དམ་པ་འདིས་ཀྱང་སྐལ་ལྡན་དེ་དག་ལ་ཟབ་པ་དང་རྒྱ་ཆེ་བའི་ཆོས་ཀྱི་བཀའ་དྲིན་ཡང་དག་པར་སྩལ་ཏེ་སླར་གཙང་ཕྱོགས་སུ་ཕེབས། དེ་ཁའི་སྟོན་གཙང་རོང་གི་སྡེ་འཁྲུག་ཆེན་པོ་བྱུང་སྟེ། གྲ་པ་བྱིང་
བསོད་སྙོམས་ལ་བྱོན་ཤུལ་གཟིམ་ཁང་ན་དཔོན་སློབ་གསུམ་ལས་མེད་པའི་ཐོ་རངས་ཤིག་པ་སྣམ་རྫོང་གི་སྲུང་ཆ་བའི་ཁྲོད་ནས་དྭགས་པོ་དང། དེ་ལ་བརྟེན་པའི་པ་སྣམ་པའི་ཕོ་ཡན་འཚོགས་པའི་དམག་གི་ཚོགས་ཤིན་ཏུ་འཇིགས་
པས་བཅོམས་ཏེ་མདའ་མཚོན་གྱི་ཆར་ཕབ། དེའི་ཚེ་བདག་ཉིད་ཆེན་པོ་འདིས་དེ་ལྟར་མ་བྱེད་ཅེས་འཇིགས་པ་མེད་པ་ལྟར་སྐུ་མངོན་དུ་ཕྱུང་སྟེ་སྐལ་ངན་དེ་དག་ལ་གོ་བར་མཛད་པ་ན་ངན་པ་དེ་དག་གིས་དམ་པ་འདི་ལ་ཆེས་ཆེར་བསྡིགས་
ནས་མདའ་འཕངས་བ་ཕལ་ཆེར་བདག་ཉིད་ཆེན་པོའི་སྐུ་ལས་ཡོལ་ཏེ་འགྲོ་ཞིང། འགའ་ཞིག་ཕོག་ཀྱང་ཇི་ལྟར་རྡོ་རྗེ་རིན་པོ་ཆེའི་རང་བཞིན་གྱི་བྲག་རིལ་མདའ་ཕལ་པ་འཕངས་པ་ལྟར་གནོད་པ་མེད་པར་བྲུལ་བར་བྱེད་དོ། །དེར་སྡིག་པ་
ཅན་དེ་དག་ཀྱང་འདི་ལ་ནི་མཚོན་བསྲུང་བླ་ན་མེད་པ་དང་ལྡན་པ་ཞིག་གོ་ཞེས་སྒྲ་དབྱངས་སྒྲོགས་མོད་ཀྱང་ལྷ་དང་བླ་མའི་ཐུགས་རྗེའི་གཟི་བྱིན་ཡིན་གྱི་མཚོན་སྲུང་ཐ་མལ་པ་ནི་གཉན་ནས་མེད་གསུང་ངོ། །བདག་ཉིད་ཆེན་པོ་འདི་
ནི་བླ་མ་ལྷའི་རྣལ་འབྱོར་ལ་བརྟན་པ་ཐོབ་པས་གང་སྣང་ཐམས་ཅད་བླ་མ་ལྷའི་རྣམ་རོལ་ཏུ་འཆར་ཞིང། དམ་ཅན་ཆོས་སྲུང་རྣམས་ཀྱང་བླ་མ་ལྷའི་བྱ་སྒྲུབ་ཡེ་ཤེས་ཀྱི་རང་སྣང་དུ་ཤར་ཏེ་རྒྱུད་སྡེ་ནས་གསུངས་བའི་འཕྲིན་ལས་

[040A]༄༅། །རབ་འབྱམས་ཐམས་ཅད་བླ་མ་ལྷའི་རྣལ་འབྱོར་གྱིས་སྒྲུབ་ནུས་འབྱུང་ཞིང་མཁས་གྲུབ་ཆེན་པོ་འདི་ཉིད་ཆོས་སྐྱོང་ལ་མངའ་བརྙེས་པས་གཏོར་བརྡེག་དང་བསྐང་གསོ་སོགས་གང་གནང་ཡང་
ཟིལ་གཞན་བས་ཆེ་བ་ཟིག་འོང། གཏོར་བརྡེག་མཛད་པའི་སླ་ང་ལ་ཞབས་རྗེས་བྱོན་པའང་མང་དུ་བྱུང་འདུག་ཅིང། བསྐྱེད་བའི་རིམ་པ་མཐར་ཕྱིན་པས་ལྷག་པའི་ལྷའི་ང་རྒྱལ་དང་གསལ་སྣང་ཤིན་ཏུ་བརྟན་པ་མངའ་
བའི་སྟོབས་ཀྱིས་ནང་མཆོད་རང་ཁོལ་དང། ཚེ་རིལ་འཕར་བ་དང། བདུད་རྩི་འབབ་པ་དང། ཚེ་ཆང་ཁོལ་བ་དང། སྤྱན་དབྱེའི་ཆེ། ལྷས་མེ་ཏོག་དངོས་སུ་བཟུང་བ་ཡང་དུ་མ་ཞིག་བྱུང་དེ་ནས་དབེན་
དགོན་དུ་ལོ་རེ་བཞིན་མདོ་སྔགས་ཀྱི་ཟབ་ཆོས་རྒྱ་ཆེར་གནང་བས་ཕྱིས་ནི་མཁས་ཤིང་གྲུབ་པའི་སྙན་གྲགས་ཀྱི་འུར་ལངས་ཏེ་ཕྱོགས་ཕྱོགས་ཀྱི་སྡེ་དགོན་སོ་སོའི་བླ་མ་དང། སྡེ་དཔོན་མང་པོས་ཀྱང་མཆོད་གནས་
འགྲན་ཟླ་མེད་པར་བཟུང་བ་ཡིན་ནོ། །དེའང་དུས་རྒྱུན་པར་ཡང་བླ་མ་ལྷའི་རྣལ་འབྱོར་ཁོ་ན་ལ་སྒྲུབ་པ་སྙིང་པོར་མཛད་ཅིང་རྟོགས་པ་ཁྱད་པར་ཅན་དེ་ལ་བརྟེན་ནས་བརྙེས་ཏེ། བཀའ་ལས། དཔལ་ལྡན་བདེ་ཆེན་
དབེན་པའི་ཕོ་བྲང་དུ། །རྩེ་གཅིག་བསྒྲུབ་ལ་བརྩོན་བའི་རྣལ་འབྱོར་པ། །རྟག་ཏུ་བླ་མ་དྲན་པའི་བསམ་གཏན་ལ། །གཡེལ་མེད་གཅིག་ཏུ་གཞོལ་ཞིང་བརྩོན་པར་བྱེད། །ཅེས་གསུངས། ཡང་བཀའ་ལས་

[040B] །དོན་དམ་རིག་པའི་གནམ་ལྕགས་ཆར་ཕབ་ནས། །མཐར་འཛིན་བྲག་རིའི་ཕུང་པོ་མྱུར་བཤིག་སྟེ། །བདེ་ཆེན་དམ་པའི་གནས་སུ་བགྲོད་པ་ནི། །ཨེ་མ་ངོ་
མཚར་དཔལ་གྱི་དམ་པའོ། །ཞེས་གསུངས། གཞན་ཡང་དགེ་བའི་བཤེས་གཉེན་དུ་མས་བསྐུལ་བ་དང། བདག་ཉིད་ཀྱང་རྗེ་བཙུན་བློ་བཟང་དོན་གྲུབ་ཀྱི་བཀའ་དྲིན་པའི་ཉམས་མགུར་ཡང་མང་དུ་
མཛད་དེ། འདི་ལྟར། ན་མོ་མཧཱ་མུ་ཏྲཱ་ཡ། ཕ་གི་ཞིག་རྒྱ་མཚོ་ཆེན་པོ་ན། །ཡིད་བཞིན་ནོར་བུ་རིན་ཆེན་ཡོད། །དེད་དཔོན་གྱི་ཐབས་ལ་མ་བརྟེན་ན། །གཏིང་མཐའ་ཟབ་པས་རྙེད་བར་དཀའ། །འདི་ཁ་ཞིག་གསུང་
རབ་ཀྱི་རྒྱ་མཚོ་ན། །སྙིང་པོ་ཡིད་བཞིན་ནོར་བུ་ཡོད། །མཚན་ལྡན་གྱི་ཐབས་ལམ་བརྟེན་ན། །ཟབ་རྒྱས་ཀྱི་སྤྲོས་པ་རྙེད་པར་དཀའ། །དཀའ་ཚུལ་འདི་སྙིང་གི་དཀྱིལ་དུ་ཆོངས། །དཔའ་བོ་དང་དཔའ་མོའི་ཐུགས་
ཀྱི་བཅུད། །ངོམས་པ་རང་མེད་པར་གསོལ་བར་ཞུ། །ཞུ་བ་འདི་རང་སེམས་རྒྱལ་པོ་ལ། །གདམས་པ་བདེ་ཆེན་གྱི་གཏེར་མཛོད་ཡིན། །ཞེས་པ་དང། ཡང། ན་མོ་མཧཱ་མུ་ཏྲཱ་ཡ། རྒྱ་མཚོར་ཡོད་པའི་ནོར་བུ་རིན་
ཆེན་དེ། །ཤུགས་དྲག་རླབས་ཀྱིས་ཕྱོགས་སུ་བསྐྱོད་ན་ཡང། །བསོད་ནམས་ལྡན་པའི་འགྲོ་བའི་དཔལ་དུ་ཆེ། །བསྟན་པའི་སྙིང་པོ་རང་སེམས་བདེ་ཆེན་དེ། །རྣམ་པར་རྟོག་པའི་འཁྲུལ་པས་གཡོན་ཡང་
[041A]༄༅། །དད་ལྡན་སྐལ་ལྡན་གདུལ་བྱའི་དཔལ་དུ་ཆེ། །ཆེ་བར་གྱུར་ཅིག་བླ་མ་ལྷག་པའི་ལྷ། །ཞེས་བྱ་བ་ལ་སོགས་པ་གསུངས་།དེ་ནས་བདག་ཉིད་ཆེན་པོ་དགུང་ལོ་ལྔ་བཅུ་ང་བརྒྱད་བཞེས་པ། སྣ་ཚོགས་
ཞེས་པ་ཆུ་ཕོ་རྟའི་ལོའི་དགུན་བསམ་འགྲུབ་རྩེ་ནས་ཕྱག་དམ་ནན་ཆེས་བའི་སྟབས་ཀྱིས་དགེ་འཕེལ་ཁྲི་ཐོག་ཏུ་ཕེབས། ལོ་ལྔའི་བར་དུ་དམ་པའི་ཆོས་ཀྱི་འཁོར་ལོ་བསྐོར་ཏེ་ཆོས་ཀྱི་ཁྲིམས་ཀྱང་ཡང་དག་བར་བསྡམས་པས་
བཀའ་དྲིན་གྱིས་ཁྱབ་པར་མཛད་དོ། །དེ་ནས་རྒྱལ་བ་དབེན་སབ་ཆེན་པོའི་བཀའ་ལུང་ལྟར་གྲུབ་པའི་གནས་མཆོག་དབེན་ས་ཆོས་ཀྱི་ཕོ་བྲང་ཉིད་སྐྱོང་བ་གཙོ་བོར་མཛད་བཞེད་དེ་དགེ་འཕེལ་གྱི་གདན་ས་བཞག་ནས་འཕགས་པ་འཇིག་
རྟེན་དབང་ཕྱུག་གི་གདུང་འཛིན་འགྲོ་བ་དུ་མའི་འདྲེན་པ་གནས་རྙིང་ནས་རྗེ་འཇམ་པའི་དབྱངས་དགེ་འཕེལ་གྱི་ཁྲིར་བཀོད་ནས་སླར་ཡང་གྲུབ་བའི་གནས་མཆོག་དབེན་ས་ཆོས་ཀྱི་ཕོ་བྲང་དུ་ཕེབས་ཏེ་དགུན་ཕལ་ཆེར་སྒྲུབ་བ་བསམ་
གཏན་གྱི་འཁོར་ལོ་དང། དབྱར་ཆོས་ལ་ཕྱོགས་ཕྱོགས་ཀྱི་སྡེ་སྣོད་འཛིན་པ་དང། གཉུག་མར་གནས་པ་རྣམས་ལ་ཟབ་རྒྱས་མདོ་སྔགས་ཀྱི་ཆོས་བཀའ་རྒྱ་ཆེར་སྩལ་ལོ། །དེ་སྐབས་རྒྱལ་བ་དབེན་ས་པ་ཆེན་པོ་སླར་ཡང་
འཇམ་མགོན་སྙན་རྒྱུད་ཀྱི་བསྟན་པ་སྤེལ་བའི་ཕྱིར་བསམ་བཞིན་དུ་བྱོན་པ་རྗེ་བཙུན་བློ་བཟང་ཆོས་ཀྱི་རྒྱལ་མཚན་དབེན་དགོན་དུ་གདན་དྲངས་ནས་དགེ་བསྙེན། དགེ་ཚུལ། དབང་ལུང་མན་ངག་ཐམས་ཅད་ཡོངས་

[041B]འཇིགས་སེང་གེའི་ཁྲི་ལ་མངོན་བར་དབང་བསྐུར་ཏེ་སྙན་རྒྱུད་བསྟན་པའི་བདག་བོར་མངའ་གསོལ། ནམ་མཁའི་དབྱིངས་ཐམས་ཅད་ཏིལ་གྱི་གང་བུ་ལྟར་གང་བའི་རྒྱལ་བ་སྲས་བཅས་
རྣམས་ཀྱིས་མེ་ཏོག་གི་ཆར་ཕབ་བོ། །དེ་ནས་རྒྱལ་བ་ཙོང་ཁ་བའི་རྣམ་ཐར་ལྟར་དབེན་ས་བ་ཆེན་པོའི་སྤྲུལ་པའི་སྐུ་འདི་རྒྱལ་བ་ཙོང་ཁ་པ་རང་ཉིད་སླར་བྱོན་པ་ལྟ་བུ་ཞིག་འོང་བར་བྱའོ་སྙམ་དུ་ཐུགས་ལ་བརྣགས་ཏེ་བཀྲ་ཤིས་
ལྷུན་པོར་ཐུགས་གཉེར་ལ་བརྫངས། དེ་ནས་རྗེ་བཙུན་བློ་བཟང་ཆོས་རྒྱལ་དགུང་ལོ་བཅུ་དགུའི་ཐོག་བཀྲ་ཤིས་ལྷུན་པོར་དཀའ་བཞིའི་གྲྭ་སྐོར་མཛད་པ་ལ་ཉེ་བའི་ཚེ་འབྲུམ་བུའི་བསྙུན་གཞི་བྱུང་བ་ན་མཁས་གྲུབ་སངས་རྒྱས་ཡེ་
ཤེས་དེ་མ་ཐག་ཕེབས་ཏེ་དབང་བསྐུར་བྱིན་རླབས་གནང་ཞིང་གཞུང་ལུགས་ཆེན་མོ་རྣམས་ལ་སྦྱངས་བ་མཛད་ལུགས། དེ་ནས་གཞུང་དོན་གདམས་པར་ཤར་བའི་ཉམས་ལེན་ལ་འབད་དགོས་ལུགས་རང་ཉིད་མི་
ཉམས་པའི་གདེང་ཐོབ་པ་ན་རྗེ་བླ་མའི་སྙན་རྒྱུད་ཀྱི་བསྟན་པ་འཛིན་སྐྱོང་སྤེལ་གསུམ་འདི་ལྟར་མཛད་དགོས་སོ་ཞེས་གདམས་པ་མཐིལ་ཕྱིན་པར་གནང་ཞིང་ལུང་བསྟན་གསང་བའི་མེ་ལོང་ཡང་ཞིག་ཏུ་བསྟན་ཏེ། སྐུ་ཚེ་དེའི་ཐ་མའི་
ཞལ་ཆེམས་ལྟ་བུར་བསླབ་བྱ་མཐར་ཕྱིན་པར་མཛད་དེ་ཞག་གསུམ་བཞུགས་ནས་དབེན་དགོན་ཉིད་དུ་ཕེབས་སོ། །མདོར་ན་མཁས་གྲུབ་སངས་རྒྱས་ཡེ་ཤེས་ཞེས་ཡོངས་སུ་གྲགས་བའི་བདག་ཉིད་ཆེན་པོ་འདི་ནི་ཚུལ་ཁྲིམས་

[042A]༄༅། །གསུམ་གྱིས་ཡང་དག་པར་བསྡམས་ཤིང་ཆགས་སྡང་འགོ་གནོན་པ། ལྷག་པའི་ལྷའི་རྣལ་འབྱོར་ལས་གཡེལ་བ་མེད་ཅིང་བདེ་སྟོང་གི་ཏིང་ངེ་འཛིན་མངའ་བ། རྒྱལ་བ་བློ་བཟང་དོན་གྲུབ་ཀྱིས་དབེན་དགོན་
འདི་གཉེར་དུ་གཏད་པའི་བཀའ་ལས་འགོངས་པ་མེད་པར་སྒྲུབ་པའི་སྡེ་འདི་ཁོ་ན་ཐུགས་ཀྱི་དཀྱིལ་དུ་བཅུག་ནས་འཁོར་ལོ་གསུམ་གྱིས་དུས་འདའ་བར་མཛད་དོ། །མཁས་གྲུབ་སངས་རྒྱས་ཡེ་ཤེས་ཀྱིས་འཛམ་མགོན་
སྙན་རྒྱུད་ཀྱི་མན་ངག་རྣམས་མི་ནུབ་པར་ཡུན་རིང་གནས་པའི་ཕྱིར། རྗེ་བཙུན་བློ་བཟང་དོན་གྲུབ་ཀྱི་རྣམ་ཐར་གསོལ་འདེབས་ཟབ་ལམ་བླ་མ་ལྷའི་རྣལ་འབྱོར་ཉམས་སུ་ལེན་ཚུལ་རྗེ་རིན་པོ་ཆེ་ལ་བརྟེན་པའི་ཕྱི་ནང་གསང་
གསུམ་གྱི་བླ་མའི་རྣལ་འབྱོར། ལམ་རིམ་གསོལ་འདེབས་དང་འབྲེལ་བའི་བླ་མའི་རྣལ་འབྱོར། ལྷག་པའི་ལྷ་མང་པོ་ལ་བརྟེན་པའི་བླ་མའི་རྣལ་འབྱོར་མང་པོ། བྱང་ཆུབ་ལམ་གྱི་རིམ་པའི་སྐྱེས་བུ་ཆུང་དུའི་དམིགས་
སྐོར༑ གཅོད་ཀྱི་སྐོར། ཚོགས་འཁོར། རྗེ་རིན་པོ་ཆེའི་སྒྲུབ་ཐབས། མགོན་པོའི་བླ་རྒྱུད་གསོལ་འདེབས། བླ་མའི་བསྟོད་པའི་རིམ་པ། བླ་མ་མཆོད་པའི་ཆོག་ཐེག་ཆེན་ཐུན་མོང་བའི་བླ་མ་ལྷའི་རྣལ་འབྱོར་གྱི་སྒོ་ནས་
སྐྱེས་བུ་གསུམ་གྱི་ལམ་གྱི་རིམ་པའི་ཁྲིད། བླ་མ་ལྷའི་རྣལ་འབྱོར་གྱི་སྒོ་ནས་ཚེ་འདི་དོན་དང་ལྡན་པར་བྱེད་པ། བློ་སྦྱོང་དོན་བདུན་མ་བཤད་ཆོས་ཙམ་མ་ཡིན་པར་རྒྱུད་ལ་སྦྱོར་ཚུལ། ཆུ་སྦྱིན་གྱི་དམིགས་སྐོར། དེ་བཞིན་

[042B] དྲིས་ལན་ལེགས་པར་བཤད་པའི་སྙིང་པོ་ཉིན་མོར་བྱེད་པའི་དཔལ་ཞེས་བྱ་བ། ལྟ་སྒོམ་སྤྱོད་པའི་སྙིང་བོ། གཞན་ཡང་མན་ངག་ཤིན་ཏུ་ཟབ་པའི་ཞལ་གདམས་བཅུ་གཅིག། གཞི་ལམ་
འབྲས་བུའི་དཀའ་བའི་གནད་ཀྱི་དྲི་བ་དང་དེའི་ལན་རང་ཉིད་ཀྱིས་མཛད་པ། དབུ་མའི་ཟིན་བྲིས། རྗེ་བཀྲ་ཤིས་རིན་པོ་ཆེ་བའི་དྲི་ལན། ཐེག་ཆེན་གསོ་སྦྱོང་གི་སྡོམ་པ་ལེན་ཚུལ་དང་ཐུགས་རྗེ་ཆེན་པོའི་སྒྲུབ་ཐབས། ཡི་
དམ་ལ་བླ་བྲེ་ཕུལ་བའི་གཉེར་གཏད། ཆབ་ཤོག། གྲུབ་རྒྱལ་ལུགས་ཀྱི་ཚེ་དབང། གཏུམ་པོ་ཁྱུད་ལྔའི་རྗེས་གནང། སྐྱེར་སྒང་ལུགས་ཀྱི་རྟ་མགྲིན་གྱི་རྗེས་གནང། མགོན་པོའི་རྗེས་གནང་བྱེད་ཚུལ། རྡོ་རྗེ་འཇིགས་བྱེད་ཀྱི་
སྒྲུབ་ཐབས་བདུད་ཐམས་ཅད་ལས་རྣམ་པར་རྒྱལ་བ་ངག་འདོན་གྱི་རིམ་པར་བསྒྲིགས་པ། རྟ་མགྲིན་གྱི་རྣལ་འབྱོར་ཉམས་སུ་ལེན་ཚུལ། སྨྱུང་བར་གནས་པའི་ཆོ་ག་དངོས་གྲུབ་ཀུན་འབྱུང། བླ་མ་ཡི་དམ་དཔལ་མགོན་སྲུང་
མའི་ཚོགས་ལ་མཆོད་གཏོར་འབུལ་བའི་རིམ་པ། ཆོས་རྒྱལ་གྱི་སྒྲུབ་ཐབས་བདུད་དཔུང་ཚར་གཅོད་འཕྲིན་ལས་བཞིའི་དངོས་གྲུབ་གཏོར་མའི་ཆོ་གའི་རིམ་པ་དངོས་གྲུབ་ཀུན་འབྱུང། བླ་མ་ལྷ་འཇམ་དཔལ་དབྱངས་ཀྱི་སྒྲུབ་
ཐབས། བླ་མ་དཔལ་རྡོ་རྗེ་འཇིགས་བྱེད་ཀྱི་རྣལ་འབྱོར་ཉམས་སུ་ལེན་ཚུལ་ལ་སོགས་པ་རྣམས་མཛད་དོ། དེ་ལྟར་མཁས་གྲུབ་སངས་རྒྱས་ཡེ་ཤེས་ཀྱིས་ཞིང་འདིའི་སྐུ་དངོས་ཀྱི་གདུལ་བྱ་རྣམས་ཀྱི་དོན་བསྒྲུབས་ཟིན་པ་ན་

[043A]༄༅། །ཉིད་ཀྱི་དགུང་ལོ་དྲུག་ཅུ་རེ་བདུན་པ། བོང་བུ་ཞེས་པ་ལྕགས་མོ་ཡོས་ཀྱི་ལོ་ཟླ་བ་བཅུ་གཉིས་པའི་ཉེར་ལྔ་ལ་སྐུ་ཚེ་འདིའི་གདུལ་བྱའི་ཐ་མ་བཀའ་ཞིག་རྗེས་སུ་གཟུང་བཞེད་པ་དང། བྱམས་མགོན་ལ་
མཆོད་འབུལ་སྨོན་ལམ་མཛད་བཞེད་པ་སོགས་དགོས་པ་ཁྱད་པར་ཅན་མང་པོ་ཞིག་ལ་དགོངས་ཏེ་རོང་བྱམས་ཆེན་དུ་ཕེབས་ནས་ཇི་ལྟར་བཞེད་པའི་ཐ་མའི་མཛད་པ་རྣམས་མཛད་དེ་ཟླ་བ་བཅུ་གཅིག་པའི་ཡར་ངོའི་ཚེས་བཅུ་བཞི་
ལ་ངོ་མཚར་བའི་ལྟས་དང་བཅས་ཏེ་མྱ་ངན་ལས་འདའ་བའི་ཚུལ་བསྟན་ཏོ། །དེ་ནས་དགུང་ཞག་བདུན་གྱི་བར་དུ་བསིར་བུའི་རྒྱུ་བ་ཆད་ཅིང་ལྷའི་མེ་ཏོག་གི་ཆར་བབས་སོ། །དེ་ནས་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་
བཀས་མངགས་ཏེ་སྐུ་གདུང་སླར་དབེན་དགོན་དུ་གདན་དྲངས་ནས་ཞུགས་ལ་སྦྱངས། ཞག་ཞེ་དགུའི་བར་དུ་ཚོགས་པས་གུང་ཚིགས་ཡན་ལ་དཔལ་རྡོ་རྗེ་འཇིགས་བྱེད་ཀྱི་དཀྱིལ་འཁོར་བསྒྲུབས་ནས་དབང་བླངས་ཤིང། དགུང་གི་རིང་
བླ་མ་མཆོད་པའི་ཆོག་མཛད། བཀྲ་ཤིས་ལྷུན་པོ། དགེ་འཕེལ་བྱམས་ཆེན་སོགས་ཆོས་སྡེ་རྣམས་སུ་མང་འགྱེད་དང། དངོས་འབུལ་གྱ་ནོམས་པ་མཛད་པ་སོགས་མདོར་ན་གྲ་བུ་སློབ། སྡེ་དགོན་གྱི་སྦྱིན་བདག་སོ་
སོ་དང་བཅས་པ་ཚང་མས་དད་པ་ཆེན་པོས་ཐུགས་དགོངས་ཡོངས་སུ་རྫོགས་པར་མཛད། དགུང་ཞག་གྲོལ་ནས་སྤུར་ཁང་ཞལ་ཕྱེ་བ་ན། རིང་བསྲེལ་སྲན་མ་ཙམ་ཞིག་གིས་སྙིང་པོར་བྱས་ཤིང་ཕྱི་རྣམས་རིང་བསྲེལ་

[043B] ལྗགས། སྤྱན། རྩ་དབུ་མ་བྱང་སེམས་དཀར་དམར་གྱིས་གང་བ། དབུ་ཀླད་རིང་བསྲེལ་གྱིས་བྱུར་བུར་གཏམས་པ་སོགས་བྱོན་ཞིང། རིང་བསྲེལ་སིལ་བུ་བ་ནི་ཤིན་ཏུ་མང་པར་
བྱོན་ནོ། །དེ་ནས་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་མཁས་གྲུབ་ཆེན་པོ་འདི་ཉིད་ཀྱི་སྤུར་ཁང་གི་ས་ཕག་རྣམས་ལ་གཞི་བྱས། ཕྱི་རོལ་ཏུ་སྐུ་ཚེ་བྱིན་བརླབས་ཀྱི་མཆོད་རྟེན་ཤིན་ཏུ་ལེགས་པ་ཞིག་དགུང་ཞག་གྲོལ་འཕྲལ་དུ་བཞེངས་
དཔལ་འཁོར་ལོ་སྡོམ་པའི་སྒོ་ནས་རབ་གནས་རྒྱས་པར་མཛད་དོ་།དེ་ནས་རྗེ་བཙུན་བློ་བཟང་ཆོས་ཀྱི་རྒྱལ་མཚན་ཉིད་དེ་སྐབས་ཐུགས་གཉེར་གྱི་སྐབས་ཡིན་པ་དང། ཐུགས་ངེས་འབྱུང་སྐྱོ་ཤས་ཤིན་ཏུ་ཆེ་བས་རྟེན་བཞེངས་
སོགས་ཡོ་ལངས་ལ་མི་དགྱེས་ཀྱང་མཁས་གྲུབ་ཆེན་པོ་དེ་ཉིད་ཀྱི་སློབ་མ་མང་པོ་དང་སྦྱིན་བདག་མང་པོ་ཞིག་གིས་བསྐུལ་ནས་ཆོས་ཀྱི་རྗེ་བློ་བཟང་རྒྱ་མཚོ་བས་སྦྱིན་བདག་དང་ཞལ་བཀོད་ཀྱི་མཐིལ་མཛད་ནས་མཁས་གྲུབ་སངས་
རྒྱས་ཡེ་ཤེས་ཀྱི་སྐུ་འདྲ་བསྐལ་བ་དང་པོའི་མི་ཚད་ཙམ་གསེར་ཟངས་ལས་གྲུབ་པ་བལྟབས་ཆོག་མི་ཤེས་པ་ཞིག་བསྒྲུབས་ཏེ་ལྷ་བཟོ་བ་རྣམས་ཀྱང་འབུལ་ནོར་གྱིས་མཉེས་པར་མཛད། འཁོར་ལོ་བདེ་མཆོག་གི་སྒོ་ནས་རབ་ཏུ་གནས་
པ་རྒྱས་པར་མཛད་དེ་བྱིན་རླབས་ཀྱི་གཟི་བྱིན་འབར་བར་བཞུགས་སོ། །དེ་ལྟ་བུའི་དམ་པ་འདི་ལ་དབུས་གཙང་གི་ལྗོངས་འདིར་བུ་སློབ་མང་དུ་བྱུང་བ་རྒྱས་པར་ནི་བརྗོད་པར་མི་སྤོབས་མོད། རགས་པ་ཙམ་སྨོས་ན། གནས་རྙིང་

[044A]༄༅། །ནས་རྗེ་རིན་པོ་ཆེ་འཇམ་པའི་དབྱངས། ཇོ་གདན་མཁན་རིན་པོ་ཆེ་ནོར་བཟང་རྒྱ་མཚོ། ཤར་རྩེ་སློབ་དཔོན་པ་རྗེ་ཤཱཀྱ་མཆོག་གྲུབ། ཆོས་རྗེ་བསམ་བློ་ཤེས་རབ་རྒྱལ་མཚན་ཆོས་རྗེ་རྒྱལ་བའི་འབྱུང་གནས་
མངའ་རིས་དཀའ་བཅུ་པ་བློ་བཟང་དཔལ་མགོན། མཁན་པོ་སངས་རྒྱས་ཚུལ་ཁྲིམས། མངའ་རིས་མཁན་པོ་བསམ་རྡོར་བ། ཆུ་དབར་རིན་ཆེན་དོན་ཡོད་རྒྱ་མཚོ། དབུས་པ་ཆོས་རྗེ་དགེ་ལེགས་པ་མཚན་སྒྲོག་མཁན་ཆེན་སྡིངས་པ་
ནང་སོ། །ཀོང་སྟོན་འཇམ་དབྱངས་རྒྱལ་པོ། ཞལ་སྔ་ནས་འཇམ་དཔལ་རྡོ་རྗེ། ཆོས་རྗེ་གུང་རུ་ཤེས་རབ་བཀྲ་ཤིས་ཆོས་རྗེ་ཆོས་དོན་པ་སོགས་བསྟན་པའི་རྩ་ལག་ཏུ་གྱུར་པའི་བཤེས་གཉེན་མཐའ་ཡས་ཤིང་ཐུགས་ཀྱི་སྲས་
མཆོག་འཇམ་མགོན་སྙན་རྒྱུད་ཀྱི་བདག་པོ་འགྲན་པའི་ཟླ་ཐམས་ཅད་དང་བྲལ་བ་ནི་རྗེ་བཙུན་བློ་བཟང་ཆོས་ཀྱི་རྒྱལ་མཚན་ནོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་མཁས་གྲུབ་སངས་
རྒྱས་ཡེ་ཤེས་ལ་གསོལ་བ་འདེབས་ཤིང། མཁས་གྲུབ་ཆེན་པོ་འདིའི་རྣམ་ཐར་ལྟར་འཇམ་མགོན་སྙན་རྒྱུད་འཛིན་པའི་བཤེས་གཉེན་དམ་པ་ཚུལ་བཞིན་དུ་བསྟེན་ནས་མདོ་སྔགས་གཉིས་ཀའི་ལམ་གྱི་ལུས་རྫོགས་
བའི་མན་ངག་ཐོབ་པར་བྱས་ལ་ཐོག་མར་ལམ་ཐུན་མོང་པ་ལ་མྱོང་བ་ཐོན་ངེས་ཤིག་བྱ། དེ་ནས་ཐུན་མོང་མིན་པ་རྡོ་རྗེ་ཐེག་པའི་ལམ་ལ་སྦྱངས་ཏེ་ངེས་པ་རྙེད་པ་ན་བླ་མ་ལྷའི་རྣལ་འབྱོར་ལམ་གྱི་སྲོག་ཏུ་བྱས་ཏེ་བསྐྱེད་

[044B]།    ༈    །།དགེ་ལེགས་ཡོན་ཏན་མ་ལུས་འབྱུང་བའི་གནས། །དྲི་མེད་བློ་བཟང་བསྟན་པའི་ཁང་བཟང་རྩེར། །ཆོས་ཀྱི་རྒྱལ་མཚན་འཛིན་པའི་དཔལ་ཡོན་ཅན། །དཔལ་ལྡན་བླ་མའི་
ཞབས་ལ་གསོལ་བ་འདེབས། ཞེས་བསྔགས་པ། པཎ་ཆེན་བློ་བཟང་ཆོས་ཀྱི་རྒྱལ་མཚན་ནི། གངས་ཅན་གྲུབ་མཆོག་རྒྱལ་བ་དབེན་ས་པ་ཆེན་པོ་འཇམ་མགོན་བླ་མའི་མདོ་སྔགས་ཀྱི་བསྟན་པ་སྤེལ་བའི་སླད་དུ། སྙིགས་མའི་
འགྲོ་བ་རྣམས་ཐུགས་རྗེས་མ་བཟོད་པ་དང་རྒྱལ་བའི་དམ་ཆོས་འཛིན་པའི་སྨོན་ལམ་རླབས་པོ་ཆེའི་མཐུས་བསམ་བཞིན་དུ་བྱོན་པ་ཞིག་སྟེ། དེ་ཡང་བདག་ཉིད་ཆེན་པོ་འདི་གང་དུ་འཁྲུངས་བའི་ཡུལ་ནི་གཙང་རོང་གི་ཡུལ་ལྟན་ཞེས་བྱ་
བ་རྩི་ཤིང་ནགས་ཚལ་རྒྱས་ཤིང། འབྲུ་བཅུད་ལོ་ཏོག་འཕེལ་བ་སྔོན་བྱོན་དམ་པ་མང་པོས་བྱིན་གྱིས་བརླབས་པ་སོགས་དགེ་མཚན་ཁྱད་པར་ཅན་དང་ལྡན་བ་ཞིག་སྟེ། དེ་ལྟ་བུའི་ཡུལ་དེའི་ནང་དྲུག་བརྒྱར། སྦ་ཡེ་ཤེས་དབང་པོ་དང་
མཚུངས་མེད་གཡག་སྡེ་པཎ་ཆེན་སོགས་དམ་པ་དུ་མ་འཁྲུངས་པའི་རིགས་སུ་ཡབ་ནི་ཤེར་ཕྱིན་བརྒྱད་སྟོང་པ་རྒྱུན་དུ་ཁ་ཏོན་མཛད་པ་སོགས་ལུང་དང་རྟོགས་པའི་ཡོན་ཏན་གྱིས་རྒྱུད་ཕྱུག་པ་དྲུང་འཚོ་བ་ཀུན་དགའ་འོད་ཟེར་ཞེས་བྱ་བ་
དང། ཡུམ་ནི་རང་བཞིན་གྱིས་དྲང་ཞིང་ཉོན་མོངས་ཆུང་ལ་སྐྱེ་བོ་ཀུན་ལ་ཕན་སེམས་ཆེ་བ་སོགས་ཀུན་གྱིས་བསྔགས་འོས་སུ་བྱེད་པ་མཚོ་རྒྱལ་ཞེས་བྱ་བ་གཉིས་ཀྱི་སྲས་སུ། རབ་མྱོས་ཞེས་པ་ལྕགས་ཕོ་རྟའི་ལོ་ངོ་མཚར་བའི་ལྟས་

[045A]༄༅། །བསམ་གྱིས་མི་ཁྱབ་པ་དང་བཅས་འཁྲུངས་སོ། །དེའི་ཚེ་དཀར་ཕྱོགས་ཀྱི་ལྷ་རྣམས་ཀྱིས་ད་ནི་འགྲོ་བ་མགོན་དང་བཅས་སོ་ཞེས་དགའ་བའི་ཅ་ཅོའི་སྒྲ་སྒྲོག། མེ་ཏོག་འཐོར་ཞིང་གོས་ཀྱིས་གཡབ་མོ་བྱེད། ལྷ་འགའ་
ཞིག་གིས་རྒྱལ་སྲས་གཞོན་ནུ་འདི་ལ་མངལ་གྱི་དྲི་མས་གོས་པ་དག་པར་བྱ་བའི་ཕྱིར་ཁྲུས་གསོལ། གནོད་སྦྱིན་ལག་ན་རྡོ་རྗེ་འཁོར་བརྒྱ་ཕྲག་མང་པོ་དང་བཅས་པས་ཕྱོགས་ཕྱོགས་སུ་འཁོད་ནས་བར་ཆད་བསྲུང། རྒྱལ་བ་
སྲས་བཅས་ཐམས་ཅད་ཀྱིས་རྒྱལ་སྲས་འདིའི་དོན་གྲུབ་པར་གྱུར་ཅིག་ཅེས་བདེན་ཚིག་གི་སྨོན་ལམ་མཛད་པར་ངེས་ཏེ། སྐུ་གསུམ་མངོན་དུ་གྱུར་པའི་རྡོ་རྗེ་འཛིན་པ་ཆེན་པོ་ཞིང་འདིར་གདུལ་བྱའི་དོན་དུ་སྤྲུལ་པའི་སྐུ་བཟུང་བ་
ཡིན་པས་ན་ཞིང་གང་དང་གང་དུ་སྤྲུལ་པའི་སྐུ་བྱོན་པ་དེ་དང་དེའི་ཚེ་སྔར་བཤད་པའི་རྟགས་དང་མཚན་མ་དེ་དག་འབྱུང་བར་རྒྱལ་བའི་བཀའ་ལས་གསུངས་སོ། །དེ་ལྟ་བུའི་རྒྱལ་སྲས་གཞོན་ནུ་དེ་མཐུན་པའི་དངོས་པོ་དག་གིས་
བསྐྱེད་བསྲིངས་ཤིང་ལྷ་དང་བླ་མའི་ལུང་བསྟན་ལྟར་མཚན་ཆོས་རྒྱལ་དཔལ་ལྡན་བཟང་པོ་ཞེས་བཏགས་སོ། །རྒྱལ་སྲས་གཞོན་ནུ་དེ་ནི་བསྐལ་པ་མང་པོའི་སྔོན་རོལ་ནས་ལམ་ལ་སྦྱངས་པའི་མཐུ་གྲུབ་པ་ཡིན་པས་
སྐུ་ན་ཤིན་ཏུ་ཕྲ་བའི་གནས་སྐབས་དེར་ཡང་བྱིས་པ་གཞན་དག་གི་ངང་ཚུལ་ལས་འདས་ཏེ། ཐུགས་རབ་ཤིན་ཏུ་གསལ་བས་གཞན་དག་གིས་སྒྲོལ་མ་དང། ཤེས་རབ་སྙིང་པོ་སོགས་ངག་འདོན་བྱས་པ་ན་ཞལ་ནས་གསུང་

[045B]པ་གསལ་བར་ཤར། དྲུང་འཚོ་བ་ཞག་རེ་བཞིན་མཚན་བརྗོད་ཁ་ཏོན་འཆག་མེད་མཛད་པ་གསན་པས་དགུང་ལོ་གསུམ་པའི་སྐབས་མཚན་བརྗོད་ཐུགས་ལ་གསལ་བ་
ངག་ཏུ་འང་གཙང་སེང་ངེ་པ་འདོན་ནུས་པ་བྱུང། དགུང་ལོ་ལྔ་ལོན་དུས་ཞག་རེ་བཞིན་མཚན་བརྗོད་ཚར་ལྔ་རེ་ཞལ་ཏོན་དུ་མཛད། དེ་དུས་དབེན་དགོན་པ་དཔོན་སློབ་ཀྱིས་དབྱར་གནས་དྲུག་བརྒྱར་མཛད་པས། དེའི་ཚེ་རྒྱལ་སྲས་གཞོན་ནུ་
དེ་ཕྱི་རོལ་ཏུ་ཐབས་ཅི་བྱས་ཀྱང་བཞུགས་མ་འདོད་པར་དབེན་དགོན་ཚོགས་པའི་ནང་དུ་བྱོན་ཏེ་གྲལ་གོང་དེར་བཞུགས་པ་ཞིག་བྱུང། དེའི་རྒྱུས། རྡོ་རྗེ་འཇིགས་བྱེད་ཀྱི་ཆོ་ག་དང། མགོན་པོ། ཆོས་རྒྱལ། ལྷ་མོ། ཕྱག་བཞི་པ། གུར་ཞལ་རྣམས་
ཀྱི་བསྐང་གསོ་རྣམས་ཚོགས་པའི་ཞོར་ཐེགས་པ་མཁྱེན། དགག་དབྱེ་གྲོལ་ནས་གྲྭ་པ་རྣམས་བསོད་སྙོམས་ལ་བྱོན། མཁས་གྲུབ་ཆེན་པོ་སངས་རྒྱས་ཡེ་ཤེས་ཟླ་བ་གཅིག་ཙམ་དེར་བཞུགས་པའི་ཇའི་གྲལ་དུ་མཁས་གྲུབ་སངས་རྒྱས་ཡེ་
ཤེས་ཀྱིས། སྲས་ཆུང་འདི་དབྱར་གནས་ཀྱི་རིང་ཚོགས་དཀྱིལ་རང་དུ་བཞུགས་ཚུགས་ཤིང། ཡི་དམ་དང་བསྐང་གསོ་རྣམས་ཀྱི་ཞོར་འདེགས་ཀྱང་ལེགས་པར་ཡོང་འདུག་གསུངས་པས། དྲུང་འཚོ་འཆེན་མོ་ན་རེ། འདི་ཤེས་རབ་དགའ་རབ་ཡིན་པ་
འདྲ། བདག་གིས་ཁ་ཏོན་བྱས་པའི་རྣ་འཇགས་ཀྱིས་ན་ནིང་ལོ་གསུམ་པའི་མཇུག་ཏུ་མཚན་བརྗོད་ཤིན་ཏུ་བྱང་བ་བྱུང་ནས། ཁ་སང་སྐབས་ཤིག་ཉིན་རེ་ལ་ཚར་མང་པོ་འདོན་གྱིན་འདུག་ལགས་ད་ལྟ་སྐུ་ཞབས་སུ་རྒྱུགས་ཕུལ་དང་གསུང། རྒྱལ་

[046A]༄༅། །སྲས་གཞོན་ནུ་དེས་དེ་འཕྲལ་དུ་ཡེ་ཤེས་ཡོན་ཏན་བཟང་པོའི་བསྟོད་པ་སྔོན་དུ་བཏང། རྒྱ་གར་སྐད་ནས། མངོན་པར་བསྟོད་དོའི་བར་དང། མཇུག་ཏུ་ཤེས་བྱ་མཁའ་དབྱིངས་མའི་སྨོན་ལམ་དང་བཅས་པ་དག་ཅིང་
གསལ་བསང་བཞིག་བསྐྱར་བས་མཁས་གྲུབ་སངས་རྒྱས་ཡེ་ཤེས་ཐུགས་ཤིན་ཏུ་དགྱེས་ནས་འདོན་ཁྱེར་དག་ཅིང་བྱང་བ་འདུག་བཙུན་པ་ཞིག་བྱེད་དགོས་པ་ཡིན། བཙུན་ཆས་ལེན་མི་མིན་བལྟའོ་གསུངས་ནས་དབུ་པཎ་དེ་ཕུད་ནས་
རྒྱལ་སྲས་གཞོན་ནུའི་དབུ་ལ་གཡོགས་ནས་བཙུན་པ་ལེན་པོ་ཡོང་བ་འདུག་ཅེས་གསུངས་ཏེ། དེ་ནི་མཁས་གྲུབ་སངས་རྒྱས་ཡེ་ཤེས་ཀྱིས་རྒྱལ་སྲས་གཞོན་ནུ་འདི་རྒྱལ་བ་དབེན་ས་པ་ཆེན་པོའི་སྤྲུལ་སྐུར་ཡིད་ཆེས་ནས་མ་འོངས་
པའི་རྟེན་འབྲེལ་བསྒྲིབ་པའི་ཕྱིར་དེ་ལྟར་མཛད་པ་ཡིན་ཏེ་རྒྱལ་བ་དབེན་ས་པ་ཆེན་པོ་སྐུའི་བཀོད་པ་བསྡུ་བར་ཕྱོགས་པའི་དྲུང་དུ། མཁས་གྲུབ་ཆེན་པོ་སངས་རྒྱས་ཡེ་ཤེས་ཉིད་ཀྱིས་དངོས་སུ་ཚིག་གི་ལམ་ནས་ཞུ་བ་ནི་མ་
སྤོབས༑ ཡིད་ལ་གདུང་བ་མི་བཟད་པ་སྐྱེས་ཤིང། སྐུའི་སྐྱེ་བ་མྱུར་དུ་འབྱོན་པར་གསོལ་བ་རྩེ་གཅིག་ཏུ་བཏབ་བས་མཁས་གྲུབ་སངས་རྒྱས་ཡེ་ཤེས་ཀྱི་ཐུགས་ལ་གང་ཤར་རྒྱལ་བ་དབེན་ས་པ་ཆེན་པོས་ཐུགས་ཀྱིས་མཁྱེན་ནས། དྲུང་རབ་
འབྱམས་པ་དེ་ཙམ་གྱི་ཐུགས་ངལ་མཛད་མི་དགོས། ངེད་ཀྱང་སྤེལ་བའི་དེ་རུ་མྱུར་དུ་ཡོང། ཞེས་གསུངས་པས། མཁས་གྲུབ་སངས་རྒྱས་ཡེ་ཤེས་སླར་ཡང་འཇིགས་པ་དང་མོས་པས་ཐུགས་ཆད་ཆོད་དུ་སོང་བས་རྒྱུ་མཚན་ཞུ་མ་ཐུབ་

[046B]ཀྱང་དོགས་པ་ཙམ་ཡང་མ་བྱུང། ཕྱིས་དྲུག་བརྒྱ་བའི་སྤེའུ་མཐོན་པོ་དེ་ལ་རང་དགོངས་སམ་སྙམ་པ་བྱུང་ཞིང། མནལ་ལམ་དུའང་རྒྱལ་བ་དབེན་པ་དྲུག་བརྒྱར་སྤྲུལ་སྐུ་
སྟོན་པའི་ལུང་བསྟན་མཚར་བ་ཞིག་བྱུང། འོན་ཀྱང་ད་དུང་གདེངས་མ་བཀལ་བར་དེ་དུས་རྗེ་གླང་མིག་པ་ཆོས་ཀྱི་རྒྱལ་མཚན་པ་ཞེས་བྱ་བ་དེ་མངོན་མཁྱེན་ཐོགས་མེད་དུ་གསུང་བར་བྱེད་པས་ཁོང་ལ་དྲུག་བརྒྱའི་སྲས་པོ་
འདི་རྒྱལ་བ་དབེན་ས་པ་ཆེན་པོའི་སྤྲུལ་སྐུ་ཡིན་མིན་བརྟག་པ་ཞུས་པ་ན། དྲུག་བརྒྱའི་དེ་སྐྱེ་བ་གཅིག་འཕར་དགོས་བྱུང་བ་མ་གཏོགས་ཐེ་ཚོམ་དགོས་པ་མི་བདོག། མིང་ཡང་ངེད་གཉིས་མཚུངས་པ་ཡོད་པས་ཆོས་ཀྱི་རྒྱལ་
མཚན་ཞེས་འདོགས་པར་མཛོད་གསུང་བས། མཁས་གྲུབ་སངས་རྒྱས་ཡེ་ཤེས་རང་ཉིད་ཀྱི་མཚན་ལྟས་དང་རྒྱལ་བ་དབེན་ས་པ་ཆེན་པོ་ཞིང་གཤེགས་ཁའི་གསུང་རིས་དང། སྲས་ཆུང་དེ་རང་གི་མཛད་སྤྱོད་དང་ཡོན་ཏན་མཚུངས་པ་
མེད་པ་དེ་དག་གཟིགས་པས་ཐུགས་ཡིད་ཆེས་ཏེ་དབེན་ས་པ་ཆེན་པོའི་སྤྲུལ་སྐུར་ངོས་བཟུང། ཕྱིས་རབ་བྱུང་སྒྲུབ་པར་མཛད་དུས་རྗེ་གླང་མིག་པས་གསུང་བ་ལྟར་ཆོས་ཀྱི་རྒྱལ་མཚན་ཞེས་མཚན་བཏགས་དེའི་སྟེང་དུ་བློ་
བཟང་ཞེས་སྦྱོར་བར་མཛད་དོ། །དེ་ལྟར་རྒྱལ་བ་དབེན་ས་པ་ཆེན་པོ་ཉིད་ཀྱིས་ལྷན་དྲུག་བརྒྱར་སྤྲུལ་པའི་སྐུ་འབྱོན་པར་ཞལ་གྱིས་བཞེས་པ་དང། ལྷ་དང་བླ་མ་གཞན་གྱི་ལུང་བསྟན་དང་མཁས་གྲུབ་སངས་རྒྱས་ཡེ་ཤེས་ཀྱིས་

[047A]༄༅། །མངོན་སུམ་དུ་རྒྱལ་སྲས་འདིའི་མཛད་སྤྱོད་རྣམས་གཟིགས་པས་ཐུགས་གཏིང་ནས་ཡིད་ཆོས་ཤིང། འཕྲལ་དུ་ཡོངས་ལ་བསྒྲགས་ན་བར་ཆད་བྱུང་དོགས་པས་ཡབ་ཡུམ་ལའང་དེ་རིགས་མ་གསུངས་
པར་དོན་གྱིས་པཎ་ཞྭ་དབུ་ལ་གཡོགས་ཏེ་འཇམ་མགོན་སྙན་རྒྱུད་ཀྱི་བསྟན་པའི་བདག་པོར་འགྱུར་བའི་རྟེན་འབྲེལ་བསྒྲིག་པར་མཛད་པའོ། །རྒྱལ་སྲས་གཞོན་ནུ་དེ་དགུང་ལོ་ལྔ་པའི་དུས་དེ་ཉིད་དུ་བདེ་གཤེགས་བདུན་གྱི་ཆོ་ག་བཟུང་སྟེ་དུས་
བཟང་རྣམས་སུ་འཆག་མེད་ཞལ་འདོན་མཛད། རྡོར་གཅོད་ཞིག་ཡང་ཡང་བཀླག་པར་མཛད་པས། ཀློག་བྱང་བ་དང་ཐུགས་སུ་ཆུད་པ་མཉམ་དུ་བྱུང། དུས་དེ་སྐབས་མཁས་གྲུབ་སངས་རྒྱས་ཡེ་ཤེས་ཀྱང་སྟོན་དུས་ཕལ་ཆེར་དྲུག་པ་རྒྱར་
བཞུགས་པས། ཚེ་དབང། མགོན་པོ་ཕྱག་དྲུག་པའི་བཀའ་རྫོགས་པ་རྟ་མགྲིན་གྱི་རིམ་པ་མང་པོའི་རྗེས་གནང། རྟ་པོད་ཀྱི་ལུང་རིགས་གསུམ་མགོན་པོ། སྒྲོལ་མ། རྣམ་རྒྱལ། རྣམ་འཇོམས། ཆོས་སྐྱོང་མང་པོའི་རྗེས་གནང་སོགས་
དབང་ལུང་མང་དུ་ཞུ་བར་མཛད། དགེ་བའི་བཤེས་གཉེན་རིན་པོ་ཆེ་གྲངས་ཅན་པ་ལ་བརྒྱད་སྟོང་པ་སོགས་ཤེར་ཕྱོགས་དང་མདོ་མང་དང། འདུལ་བ་ལུང་དང། རྒྱུད་འགའ་ཞིག་སོགས་ལུང་ཤིན་ཏུ་མང་བ་དྲུང་འཚོ་བ་ཆེན་མོ་
སོགས་དང་ལྷན་ཅིག་ཞུ་བར་མཛད། མེས་པོ་དྲུང་འཚོ་བ་ཉིད་ཀྱི་དྲུང་དུ་ཕུ་བོ་དྲུང་འཚོ་བ་རྟ་མགྲིན་བཟང་པོའི་རིགས་བརྒྱུད་ཀྱི་སྲུང་མ་དྲང་སྲོང་ཆེན་པོ་རཱ་ཧུ་ལའི་རིགས་གཏད་གདམས་པ་ཡོངས་རྫོགས་ཀྱི་ལུང། ཞང་བློན་གྱི་རྗེས་

[047B] སྒྲུབ་སྐོར། རྒྱུད་བཞིའི་ལུང་སོགས་སྨན་དཔྱད་ཀྱི་སྐོར་གྱི་དབང་ལུང་རྣམས་ཀྱང་ཞོར་ལ་གསན། དགུང་ལོ་བདུན་པའི་དུས་སུ་འགྲམ་སོ་གཉིས་གསར་དུ་སྐྱེས་པས། འཇིག་རྟེན་གྱི་ཁ་དངགས་སུ་ཕག་འགྲམ་སྐྱེས་ན་ཚེ་ཕྱེད་སོང་
ཟེར་བ་གསན་པས་འདི་ཡང་ཕག་འགྲམ་ཡིན་འདུག་ལ། དེ་ལྟར་ན་མྱུར་དུ་འཆི་བར་འགྱུར་བར་གདོན་མི་ཟའོ་སྙམ་དུ་འཆི་བ་རྩོལ་མེད་དུ་དྲན་པ་ནར་མར་བྱུང་ངོ། །སྦྱིན་པ་ནི་འཇིག་རྟེན་ཕྱི་མར་ནོར་བཅོལ་བ་ལེན་པ་དང་འདྲ་སྙམ་དུ་
དགོངས་ཏེ་རང་ཉིད་ཀྱི་ཁ་ཟས་ལ་བགོ་བཤའ་བྱས་ཤིང་བཟའ་བཏུང་སོགས་ཕྱག་ཏུ་ཅི་བྱུང་སློང་མོ་བ་དང། ཁྱི་དང་བྱ་བྱེའུ་སོགས་ལ་སྦྱིན་བར་མཛད་ཅིང། ཕྱི་མ་བདེ་འགྲོའི་རྟེན་བཟང་ཐོབ་པ་ཚུལ་ཁྲིམས་ལ་རག་ལས་པར་དགོངས་
ནས་མི་དགེ་བཅུ་ལ་སྡོམ་སེམས་བསྟེན་གོམས་ཡང་ཡང་མཛད། ཚུལ་འདི་ནི་རྗེ་བཙུན་བློ་བཟང་ཆོས་ཀྱི་རྒྱལ་མཚན་རང་ཉིད་ཀྱི་ཞལ་ནས་སྦྱིར་ན་བྱིས་པ་ཆུང་དུའི་གནས་སྐབས་ནས། རབ་ཏུ་འབྱུང་ཁའི་བར་རང་བཞིན་གྱི་ཁ་ན་མ་ཐོ་བ་
གཞན་ལྟ་ཞོག། བསམས་བཞིན་དུ་སྲོག་ཆགས་གྲོག་སྦུར་ཕྲ་མོ་བཀུམས་པ་ཙམ་ཡང་དྲན་ལམ་ན་མ་མཆིས་སོ། །ཞེས་གསུངས་རྒྱལ་སྲས་གཞོན་ནུ་དེ་སྔོན་ཡུན་རིང་པོ་ནས་འཁོར་བ་མཐའ་དག་ལ་ཞེན་པ་ལོག་པ་ཞིག་ཡིན་པས་
སྐུ་ན་ཕྲ་མོ་དེ་དུས་ནས་གཞན་གྱིས་བསྐུལ་བ་ལ་མི་བལྟོས་པར་ཁྱིམ་དུ་འདུག་པ་ལ་བཙོན་རར་བཅིངས་པའི་འདུ་ཤེས་བཅོས་མ་མིན་པ་འཁྲུངས་ནས་ཁྱིམ་ན་གནས་པ་ལ་ནམ་ཡང་དགའ་བར་མི་མཛད་ཅིང། སྤྱིར་རབ་ཏུ་བྱུང་བ་དང་

[048A]༄༅། །ཁྱད་པར་དབེན་དགོན་པའི་དགེ་སློང་དག་བྱུང་ན་ལྷག་པར་དགྱེས་ཤིང། རང་དབང་འདུས་ན་དེ་དག་དང་འགྲོགས་ནས་བཞུགས་པ་ལ་ཡུན་ཇི་ཙམ་རིང་ཡང་ཐུགས་སྐྱོ་བ་མི་སྐྱེ། ན་མཉམ་གཞན་དང་དལ་བར་
རྩེ་བའི་དུས་སུ་རྡུལ་གཟན་ཤམ་ཐབས་སུ་བྱས། དྲུང་གནས་ཚུལ་ཁྲིམས་པའི་ཞྭ་སེར་བསམས་བཞིན་བླངས་ནས་དབུ་ལ་བཞེས་ཏེ་བྱིས་པ་མང་པོའི་དབུས་སུ་རེས་འགའ་ཆོས་འཆད་ཉན། རེས་འགའ་འགྲོ་གླེང། རེས་འགའ་
གྲྭ་ཚང་འཛུགས་པ་ལྟ་བུའི་རྩེད་མོ་འབའ་ཞིག་མཛད་པ་ཞིག་ཡོད་པར་སྐུ་ཐོག་མཉམ་པའི་སྐྱེ་བོ་མང་པོའི་མངོན་སུམ་དུ་གྱུར་པ་ཡིན་ནོ་ཞེས་རྗེ་ཉིད་ཀྱི་གསུང་ལས་འབྱུང་ངོ། དེ་ནས་སྣ་ཚོགས་ཞེས་པ་ཆུ་ཕོ་རྟའི་ལོ་དགུང་ལོ་བཅུ་
གསུམ་པའི་ངོ་མཐོང་བའི་ཚེ་ཉེ་དུ་ལ་སོགས་པའི་འཆིང་བ་མེད་པར་མ་ཟད། དེ་དག་གིས་མཐུན་པའི་རྐྱེན་ཉེ་བར་སྦྱར་ཏེ་ཆོ་འཕྲུལ་ཟླ་བའི་ཚེས་བཅུའི་ཉིན་ཁྱིམ་ནས་འཐོན་ཏེ་དབེན་ས་ཆོས་ཀྱི་ཕོ་བྲང་དུ་ཕེབས། ཟླ་བ་དེ་ཁའི་ཚེས་བཅུ་
གསུམ་ལ་རྒྱལ་ཕུར་འཛོམ་པའི་འགྲུབ་སྦྱོར་ཐོག། མཁས་གྲུབ་ཆེན་པོ་རྗེ་བཙུན་སངས་རྒྱས་ཡེ་ཤེས་ཀྱིས་མཁན་སློབ་ཟུང་འབྲེལ་དུ་མཛད་ནས། གྲིབ་ཚོད་ཉི་མའི་བརྒྱད་ཆ་ཤར་བ་ལ་ཚིགས་སྔ་མ་དགེ་ཚུལ་གྱི་སྡོམ་པ་ལེགས་
པར་བཞེས་ཤིང། མཚན་བློ་བཟང་ཆོས་ཀྱི་རྒྱལ་མཚན་ཞེས་གསོལ། རབ་ཏུ་བྱུང་འཕྲལ་མཁན་སློབ་ཚོགས་བ་དང་བཅས་པ་རབ་སྟོན་གྱ་ནོམ་པས་མཉེས་པར་མཛད་དོ། །དེའི་ཚེ་མཁས་གྲུབ་སངས་རྒྱས་ཡེ་ཤེས་ཀྱིས་དགོང་

[048B]རྣལ་འབྱོར་ལམ་གྱི་གནད་ཚང་བ་ཤིན་ཏུ་ཟབ་ཅིང་རྒྱས་པ་ཞིག་གནང། ཟླ་བ་དེའི་གསུམ་མཆོད་དང་བསྟུན་སྨན་ཐང་པ་ཆོས་ཀྱི་རྗེ་དཀོན་མཆོག་ལྷུན་གྲུབ་པས་སྔོན་ནས་གསོལ་བ་
བཏབ་པ་ལྟར་དཔལ་གསང་བ་འདུས་པའི་དཀྱིལ་འཁོར་དུ་དབང་བཞི་ཡོངས་སུ་རྫོགས་པ་ཞུ་བར་མཛད། དེའི་དཔྱིད་དུས་མཁས་གྲུབ་སངས་རྒྱས་ཡེ་ཤེས་ཀྱི་བཀའ་ལྟར་རྗེ་རིན་པོ་ཆེས་མཛད་པའི་བྱམས་མགོན་གྱི་བསྟོད་པ་ཚངས་ཅོད་
མ་དང། རྗེ་བཙུན་འཇམ་པའི་དབྱངས་ཀྱི་བསྟོད་པ་བསྟོད་སྦྲིན་རྒྱ་མཚོ་དང། རྣམ་རྒྱལ་མའི་བསྟོད་པ་འཆི་མེད་གྲུབ་པ་དང། རྡོ་རྗེ་རྣམ་འཇོམས་ཀྱི་བསྟོད་པ་རྣམས་འཛིན་པ་ལ་འབད་རྩོལ་མ་དགོས་བར་ལན་རེ་གཟིགས་པ་ཙམ་གྱིས་ཐུགས་
སུ་ཆུད་དེ་རྒྱུན་དུ་ཞལ་འདོན་མཛད། བཀའ་གདམས་ལྷ་བཞི་དང་འཇམ་དབྱངས་རིགས་འགའ་ཞིག་དང། འཇིགས་བྱེད། མགོན་པོ་ཕྱག་དྲུག་པ་རྣམས་རྒྱུན་བསྙེན་གྱི་ཚུལ་དུ་མཛད། དེའི་ཚེ་ཡི་དམ་དང་ཆོས་སྐྱོང་གི་གཟུངས་མང་ཙམ་
བཟླས་རེས་ཀྱིས་མནལ་ལམ་དུ་དུར་ཁྲོད་འཇིགས་སུ་རུང་བ་དང་ཁྲོ་བོ་དང། གཅན་གཟན་སྣ་ཚོགས་པའི་རྣམ་པ་འབྱུང་པ་དང་དངོས་སུ་ཡང་ཡི་དམ་རྡོ་རྗེ་འཇིགས་བྱེད་དང། མགོན་པོ་ཕྱག་དྲུག་པ་སོགས་དམ་ཅན་ཆོས་སྲུང་མང་པོའི་
ཞལ་གཟིགས། འཇམ་མགོན་བསྟན་པའི་སྲུང་མ་རྣམས་ཀྱིས་འཕྲིན་ལས་རྣམ་བཞི་སྒྲུབ་པར་ཞལ་གྱིས་བཞེས་པ་སོགས་དག་པའི་གཟིགས་སྣང་དཔག་ཏུ་མད་བ་བྱུང་ཞིང། རང་དང་གཞན་གྱི་ཚེ་རབས་བརྒྱ་སྟོང་དྲན་པ་དང། འདས་
[049A]༄༅། །པའི་དུས་དང་མ་འོངས་པར་འགྱུང་འགྱུར་མང་པོ་ཐུགས་ལ་ཤར། སྐལ་བ་དང་ལྡན་པ་རེ་གཉིས་ལ་དེ་བཞིན་དུ་ལུང་བསྟན་ཡང་མཛད། དེ་ནས་མཁས་གྲུབ་སངས་རྒྱས་ཡེ་ཤེས་ཀྱིས་དབྱར་ཆོས་ལ་ལམ་
རིམ་གྱི་ཁྲིད་ཚོགས་ཆོས་སུ་གསུངས་པ་བསྒྲིམས་ཏེ་གསན་པས་ཚིག་དོན་ཐམས་ཅད་ཐུགས་སུ་ཆུད། དབྱར་ཐོག་དེ་ལ་དབེན་དགོན་དུ་འཇིགས་བྱེད་ཀྱི་སྒྲུབ་མཆོད་ཐོག་མར་ཚུགས་ཐོག་བདག་ཉིད་ཆེན་པོ་འདིས་གཙོས་དབེན་
དགོན་འདུས་ཚོགས་ལ་རྡུལ་ཚོན་གྱི་དཀྱིལ་འཁོར་དུ་ཡི་དམ་གྱི་དབང་བཞི་རྒྱས་པར་གནང་བས་དབང་དོན་བརྡ་འཕྲོད་ཅིང་དམིགས་རིམ་ཤིན་ཏུ་གསལ་བ་དང། དབང་བཤད་གསན་སྟོབས་ཀྱིས་བླ་མེད་སྤྱིའི་དབང་གི་རྣམ་
གཞག་ལ་འཁྲུལ་མེད་ཀྱི་ངེས་པ་རྙེད་དེ་སྔགས་ལམ་ལ་གདེང་ཐོབ་པ་བྱུང་སྟེ་བསམ་གྱིས་མི་ཁྱབ་པའི་རྣམ་པར་ཐར་པའོ་།དེའི་སྟོན་རྗེ་འདི་པ་འཁོར་དང་བཅས་པས་མཁས་གྲུབ་སངས་རྒྱས་ཡེ་ཤེས་ལ་བཀའ་གདམས་གླེགས་བམ་
ཆ་ལག་དང་བཅས་པ། ཇོ་བོའི་ལམ་ཡིག་རྒྱས་བསྡུས། ཤར་བའི་ལམ་རིམ། རྒྱལ་སྲས་བཀའ་འབུམ། ལམ་མཆོག་རྩ་འགྲེལ་རྣམས་ཀྱི་ལུང་ཡོངས་སུ་རྫོགས་པར་གསན་ནོ། །དེ་ནས་རྗེ་འདི་པས་དགུན་གྱི་རིང་རིས་མེད་པའི་
དམ་པ་མང་པོའི་རྣམ་ཐར་ཉིན་མཚན་ཁོར་ཡུག་ཏུ་གཟིགས་པས་ཕྱོགས་མེད་ཀྱི་བསྟན་པ་དང་དམ་པ་རྣམས་ལ་ཆོས་ཀྱི་རྗེས་སུ་འབྲང་བའི་ཐུགས་དད་ཆེན་པོ་འཁྲུངས་ཤིང། བདག་ཉིད་ཀྱང་དམ་པ་རྣམས་ཀྱི་རྣམ་

[049B]པར་གྱུར་ཅིང་འདི་ནང་གི་འདོད་པ་ལ་ཞེན་པ་སྤངས་ནས་གཞི་ཚུལ་ཁྲིམས་རྣམ་པར་དག་པ་ལ་གནས་བཅས་རེ་ཤིག་མདོ་སྔགས་ཀྱི་ཐོས་བསམ་ཕྱོགས་རེ་རམ་
སོང་བ་ཞིག་བྱས་དབུས་གཙང་གི་ལྗོངས་འདིར་ཕྱོགས་རིས་སུ་མ་སོང་བར་སྐྱེས་བུ་དམ་པ་རྣམས་ཀྱི་ཞབས་ལ་གཏུགས་ཏེ་གསུང་གི་བདུད་རྩིའི་བགོ་སྐལ་ལ་སྤྱད་ནས་འདུ་འཛིས་དབེན་པའི་ནགས་ཀྱི་སྨན་ལྗོངས་རྣམས་སུ་
ཚེ་དང་སྒྲུབ་པ་སྙོམས་པ་ཞིག་ཅིས་ཀྱང་བྱེད་སྙམ་དུ་ཐུགས་ལ་བཅོས་མིན་དུ་འཆར་བ་ཞིག་བྱུང་ངོ། །དེ་དུས་ཐུགས་སྐྱོ་ཤས་ཤིན་ཏུ་ཆེ་ཞིང་རྗེ་མི་ལ་རས་པ་དང། འཇམ་མགོན་ཙོང་ཁ་པ་ཆེན་པོ་དང། རྒྱལ་བ་དབེན་ས་པ་
ཆེན་པོ་སོགས་སྔོན་བྱོན་དམ་པའི་རྣམ་ཐར་སྐྱོང་བར་བཞེད་ནས་ཞལ་ནས་ཀྱང་དེ་དང་མཐུན་པའི་གསུང་རིགས་མཛད་པས་དབེན་དགོན་པའི་དགེ་འདུན་རྣམས་རིམ་གྱིས་བཅོས་མིན་གྱི་དད་པ་རྙེད་ཅིང་རྒྱལ་བ་དབེན་ས་
པ་ཆེན་པོའི་སྤྲུལ་སྐུར་ཡིད་ཆེས་རྙེད་དེ་མཁས་གྲུབ་སངས་རྒྱས་ཡེ་ཤེས་ལ་དེ་ལུགས་བྱས་ཆོག་པ་དགོས་ཞེས་ཞུས་པ་ན། མཁས་གྲུབ་སངས་རྒྱས་ཡེ་ཤེས་ཀྱིས་ཀྱང་ད་ནི་དུས་ལ་བབ་བོ་སྙམ་དུ་དགོངས་ནས་དེ་ལྟར་མཛད་པར་
ཞལ་གྱིས་བཞེས་ཏེ་དགུང་ལོ་བཅུ་བཞི་པ་ཉི་མ་ཞེས་པ་ཆུ་མོ་ལུག་གི་ལོ་ཟླ་བ་གཉིས་པའི་ཚེས་གསུམ་གྱི་ཉིན་བསླབ་གསུམ་ལྡན་པའི་དགེ་སློང་རི་ཁྲོད་པ་འདུས་པའི་ཚོགས་ཀྱི་དབུས་སུ་མི་འཇིགས་སེང་གེའི་ཁྲི་ལ་བཀོད་དེ་མཁས་

[050A]༄༅། །གྲུབ་ཆེན་པོ་སངས་རྒྱས་ཡེ་ཤེས་ཀྱིས་ཤིས་པ་རྒྱས་པར་བརྗོད་ཅིང་མེ་ཏོག་གཏོར་ནས་བྱིན་གྱིས་བརླབས། དེའི་ཚེ་ནམ་མཁའ་ཤིན་ཏུ་དྲངས་པ་ལ་མེ་ཏོག་ཁ་དོག་སྣ་ལྔ་པའི་ཆར་བབས་པ་སྐྱེ་བོ་ཀུན་ཀྱིས་
མཐོང་བ་བྱུང་ངོ། །ཟླ་བ་དེའི་ཚེས་བརྒྱད་ལ་མཁས་གྲུབ་ཆེན་པོ་སངས་རྒྱས་ཡེ་ཤེས་ལ་དབྱངས་ཅན་མ་དཀར་མོའི་རྗེས་གནང་ཞུས་ཏེ་ཚེས་བཅུ་ནས་དབྱངས་ཅན་མའི་བསྙེན་པ་ཞག་བདུན་མཛད་པས་རྒྱལ་བ་ཀུན་གྱི་ཡུམ་གཅིག་སྒྲ་དབྱངས་
ལྷ་མོར་གྲགས་པ་དབྱངས་ཅན་མ་དཀར་མོ་ཞལ་གཟིགས། ཁྱད་པར་དབྱངས་ཅན་མ་དེའི་ཐུགས་ཀ་ནས་ལྷ་མོ་དབྱངས་ཅན་མ་སྔོན་མོ་ཕྱག་གཉིས་རིན་པོ་ཆེའི་ཡོལ་གོ་དངོས་གྲུབ་གཟུགས་ཅན་ལྟ་བུའི་ཤིང་ཐོག་གསར་བས་བཀང་བ་
འཛིན་པ་ཞིག་འཐོན་ཏེ་སྣོད་བཅུད་དང་བཅས་པ་གཙོ་མོ་ལ་ཕུལ་བ། གཙོ་མོའི་ཕྱག་གཡས་སུ་བཞེས་པའི་ཤིང་ཐོག་གི་འབྲུ་གཅིག་ལས་ཚངས་པའི་སྲས་མོ་དམར་མོ་གཅིག་ཐོན་བྱུང་བ་དེས་གཙོ་མོའི་ཕྱག་ནས་ཤིང་ཐོག་སྣོད་དང་བཅས་པ་བླངས་ཏེ་རྗེ་
འདི་ལ་ཕུལ་བྱུང་བ་ལོངས་སྤྱོད་བས་བློ་གྲོས་ནམ་མཁའ་མཛོད་ཀྱི་སྒོ་ཐོག་མར་བྱེ་བའི་ཚུལ་བསྟན། སྐུ་ཚེ་འདིར་དེ་གོང་དུ་སྙན་ངག་སོགས་ཐ་སྙད་ཀྱི་གཙུག་ལག་ལ་ཐུགས་སྦྱོངས་མ་མཛད་ནའང་དེ་དུས་དབྱངས་ཅན་མ་ཇི་ལྟར་གཟིགས་པ་ལྟར། ཐུན་
མཚམས་སུ་ལྷ་མོ་དབྱངས་ཅན་མའི་བསྟོད་པ་ཞིག་རྩོམ་འདོད་འཁྲུངས་པ་ན། དེ་མ་ཐག་ཚིག་སྦྱོར་རྣམས་ཝལ་གྱིས་ཤར་ནས་ཐོགས་མེད་དུ་རྩོམ་པ་འདི་ལྟར་མཛད་དེ། ན་མོ་སྭ་ར་སྭ་སྟེ་ཡཱ། སྒྲ་དབྱངས་ལྷ་མོ་དབྱངས་ཅན་མ་ལ་བསྟོད་པ་

[050B] བཅོམ་ལྡན་འདས་ངག་གི་དབང་ཕྱུག་ལ་ཕྱག་འཚལ་ལོ། །དབང་སྔོན་ཞུ་བ་འཁྱིལ་འདྲའི་ཡིད་བཞིན་མཚོ། །དལ་གྱིས་རླབས་ཕྲང་དབུ་བའི་འཛུམ་དཀར་ཅན་།ཆུ་སྐྱེས་བླ་བྲེས་བརྒྱན་པའི་ཆུ་གཏེར་དོགས། །རྩ་ཤ་གཞོན་
ནུའི་ཁ་དོག་ལྟར་བཀྲ་བའི། །ཡིད་འཕྲོག་བཻ་ཌཱུར་སྔོན་པོའི་ནེའུ་གསིང་སྟེང། །ཟླ་བ་ནོར་བུའི་དོ་ཤལ་བཀྲམས་པ་ནི། །འཆི་མེད་ལམ་དུ་སྐར་ཚོགས་གསལ་བ་བཞིན། །མརྒ་ཏ་ཡི་ཁུ་བ་བྱུགས་འདྲ་བ། །ཡིད་འོང་རྐང་འཐུང་མཛེས་པའི་ལག་མཉེན་
ནི། །དང་བའི་བསེར་བུའི་ཕོ་ཉས་བསྐུལ་བ་ནི། །ཆགས་ལྡན་ཡིད་དབང་འགུགས་པའི་གཡབ་མོ་བཞིན། །གསར་པའི་ལང་ཚོ་རྒྱས་པའི་པདྨོ་རྣམས། །ལྡེམ་ལྡེམ་གར་བསྒྱུར་གེ་སར་ཟེའུ་འབྲུ་དགོད། །མེ་ཏོག་སྦྲང་རྩིས་ཕྱུག་པའི་ལྡིང་ཁང་དུ། །བུང་
བ་གཞོན་ནུ་མགྲིན་པའི་རྒྱུད་མང་བསྒྲེང། །ནེའུ་ཙོའི་གཤོག་པ་ལྟར་མཛེས་ནགས་ཚལ་གྱི། ཕུན་ཚོགས་གཞལ་མེད་ཀུན་དགའ་བསྐྱེད་པའི་དབུས། །པད་དཀར་ལན་ཚར་གཡོ་བའི་ལྟེ་བར་ནི། །བདུད་རྩིའི་འོད་ཅན་གཟི་བྱིན་རྒྱས་པའི་སྟེང། །
འབུམ་ཕྲག་ནམ་མཁའི་ནོར་བུའི་འོད་སྟོང་གིས། །རབ་མྱོས་ཀིཨ་ལ་ཤ་ཡི་རྡུལ་བརྩེགས་ལ། །འཁུ་ལྡན་དུང་གི་འཁྲིལ་ཤིང་མཛེས་མ་འདི། །ལྟ་བྱེད་བདུད་རྩི་མ་ལུས་སྤུངས་པ་བཞིན། །བསིལ་འོད་བདག་པོ་ཕྱེད་པས་ཐོར་ཚུགས་དང། །ཐོར་
ཚུགས་ནམ་མཁར་བསྒྲེང་བས་མེ་ཏོག་ཕྲེང། །སྤེལ་ལེགས་མེ་ཏོག་ཕྲེང་བས་སིལ་མའི་སྐྲ། །ཀུན་ཀྱང་གདུགས་དཀར་ཡན་ལག་མཆོག་གིས་མཛེས། །དཔལ་ལྡན་ནམ་མཁའི་ལུས་ཅན་ཁྱོད་ཉིད་ཀྱི། །འདྲེན་བྱེད་ཡོན་

[051A]༄༅། །པོར་འཁྱོག་པའི་སྒྲོ་ལྡན་ནི། །པཉྩ་རྫོགས་པ་ཅི་སྨོས་གཅིག་གིས་ཀྱང། །དཔལ་རྐང་ཡིད་ཀྱི་བརྟན་པ་རྡོ་རྗེའི་གོ་།ལན་བརྒྱར་འབིགས་ན་དེ་ལས་གཞན་པའི་ཅི། །མཆུ་སྒྲོས་བྱུ་རུའི་སྐྱེད་ཚལ་ཉམས་དགའ་
བར༑ ༑ཆུ་ཤེལ་གསར་བའི་སྤུ་ལོང་ཕང་ཕུང་ལ། །འགོངས་པའི་ཚེམས་དཀར་ཕྲེང་བ་ཚར་དུ་དངར། །སྙན་ཚིག་གྲེ་འགྱུར་གདངས་ཀྱིས་སྒྲ་འཛིན་གྱི། །དབང་པོ་རྣམ་པར་བཞད་པའི་བཅུད་ལེན་འདིས། །དྲི་ཟའི་ན་ཆུང་
མཁར་ཉལ་གནས་འབྲོས་ཤིང། །གསེར་མངལ་སྐྱེངས་ནས་བསམ་གཏན་ཟོལ་ལ་བརྟེན། །རིན་ཆེན་སོར་གདུབ་མཛེས་མས་དམ་འཁྱུད་པའི་།ཕྱག་ཟུང་འཇམ་མཉེན་ཀ་མ་ལ་ཡི་སྟེང། །འཕང་འགྲོའི་རྔ་གསང་དབྱར་སྐྱེས་
དབྱངས་བཞིན་སྒྲོག་མཁྲང་ཞིང་རབ་རྒྱས་ནུ་མའི་ཁུར་འཆང་བ། །སྨིན་ལེགས་ན་ཆུང་གཙུག་རྒྱན་ཁྱོད་ཀྱིས་ནི། །ལུས་ཅན་ཆགས་པའི་བསམ་གཏན་ལ་འགོད་ན། །འདི་ལས་གཞན་པའི་ཡིད་སྲུབས་མདའ་དེ་གང། །རིང་
ནས་ཆགས་དང་བྲལ་བའི་དྲང་སྲོང་ཡང། །ཡ་མཚན་ཁྱོད་སྐུའི་དཔལ་འདིར་ཡིད་འཁྱོར་བས། །མནྡྷ་རཱ་ཡི་དབུ་བ་བརྩེགས་འདྲ་བའི། །མུ་ཏིག་ཕྲེང་ཚོགས་འཆའ་བས་དགོད་པ་བཞིན། །དབང་སྔོན་འདབ་བརྒྱ་བཞད་པ་ལ་
འགྲན་པའི། །སྲབ་འཇམ་ལྷ་རྫས་སྟོད་གཡོགས་རྣམ་པར་གཡོ་།པདྨ་རཱ་གའི་མདངས་ཀྱི་མ་ཇེས་སྡུག་ཀྱང། །པམ་བྱེད་སྨད་གཡོགས་ཤམ་ཐབས་དྲ་བས་དཀྲིས། །ཡིད་འོད་རྣམ་འགྱུར་སྟོང་གི་རྣམ་རོལ་ཅན། །འཕོ་

[051B] །མངོན་དགྱེས་དུས་གསུམ་རྒྱལ་བའི་ཡུམ་དེ་ལ། །གཙུག་སྐྱེས་འཛིན་མར་བཀོད་པའི་ཕྱག་བགྱིད་དོ། །སྙིང་ལ་ཁྱོད་སྐུའི་སྣང་བ་དྲན་ཙམ་གྱིས། །རབ་འབྱམས་ཤེས་བྱའི་ཚིགས་
རྣམས་མ་ལུས་པ། །ཇི་བཞིན་རྟོགས་པའི་རྣམ་དཔྱོད་འོད་སྟོང་གིས་།འགྲོ་བའི་རྨོངས་མུན་མ་ལུས་སེལ་བར་ཤོག་བཤད་པས་བློ་གསལ་རྣ་བ་མཛེས་བྱེད་ཅིང། །རྩོད་པས་ལོག་སྨྲ་མ་ལུས་ཀླད་པ་འགེམས། །རྩོམ་པས་མཁས་
རྣམས་མགྲིན་པའི་རྒྱན་འཆང་པའི། །དབྱངས་ཅན་ལྷ་མོས་བཀྲ་ཤིས་དེང་འདིར་སྩོལ། །ཅེས་པ་འདི། བཙུན་པ་བློ་བཟང་ཆོས་ཀྱི་རྒྱལ་མཚན་གྱིས་ན་ཚོད་ལོ་བཅུ་བཞི་པའི་དུས་སུ་སྦྱར་བའོ་།ཞེས་པ་འདི་ཕྱག་ཁྲིས་སུ་མཛད་དོ་
བསྟོད་པ་འདི་ནི་དབྱངས་ཅན་མའི་སྐུ་ཇི་ལྟར་གཟིགས་པ་ལྟར་དུ་བསྟོད་པ་མཛད་པ་ཡིན་བས་འདི་ལ་དབྱངས་ཅན་མའི་བསྟོད་པ་གཟིགས་སྣང་མ་ཞེས་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་ཐུགས་སྲས་གྲུབ་ཆེན་རྣམས་མཐུན་
པར་གསུང་ངོ། །དེ་ནས་མཁས་གྲུབ་སངས་རྒྱས་ཡེ་ཤེས་ཀྱི་བཀའ་བཞིན་ལམ་རིམ་ཆུང་བ་བཟུང་ནས་ཞག་བཅུ་སྐོར་སོང་བའི་མཚམས་ལམ་རིམ་ཆེ་བ་ལ་གཟིགས་པས་ཐུགས་ཤིན་ཏུ་འགྲོ་བ་ཞིག་བྱུང་སྟེ་འཛིན་པར་རྩོམ་པ་ན་
བདག་ཅག་གི་སྟོན་པ་ཐུབ་པའི་དབང་པོ་སྐུ་གསེར་གྱི་ལྷུན་པོ་ལ་ཉི་མ་འབུམ་གྱི་མདངས་བྱུགས་པ་ལྟ་བུ་སྐུ་ཆེ་ཞིང་འོད་ཟེར་ཕྱོགས་ཀུན་ཏུ་འཕྲོ་བ་ཞིག་ཞལ་གཟིགས་ཏེ། དེ་ལ་བསྐོར་བ་ལན་མང་དུ་བྱས་ཏེ་གསོལ་བ་བཏབ་པས་བྱིན་

[052A]༄༅། །གྱིས་བརླབས་ཏེ་ལམ་རིམ་ཆེན་མོ་ཡོངས་སུ་རྫོགས་པ་ཐོགས་པ་མེད་པར་ཟིན་ཏེ་མཁས་གྲུབ་སངས་རྒྱས་ཡེ་ཤེས་ལ་རྒྱུགས་ཕུལ། དེ་ནས་དགུང་ལོ་བཅུ་དྲུག་ལོན་པའི་དུས་སུ་མགོན་པོ་ཞི་བ་ལྷའི་
རྟོགས་བརྗོད་པདྨ་དཀར་པོའི་ཕྲེང་བ་ཞེས་པ་སྙན་ངག་གི་ཚིག་རྒྱན་ཕུན་སུམ་ཚོགས་བ་ཞིག་རྩོམ་པ་མཛད་པས་སྐྱེ་བོ་བློའི་ནོར་ལྡན་རྣམས་དགའ་བ་བསྐྱེད་པར་གྱུར། རབ་ཏུ་བྱུང་ནས་ཁས་བླངས་པའི་ཚུལ་ཁྲིམས་མིག་འབྲས་
ལྟར་གཅེས་པར་བསྲུང་འདོད་ཀྱིས་ཐམས་ཅད་མཁྱེན་པ་དགེ་འདུན་གྲུབ་ཀྱིས་མཛད་པའི་འདུལ་བའི་གླེང་འབུམ་ཆེན་མོ་ཡང་ཡང་གཟིགས་པས་ཚིག་དོན་ཐམས་ཅད་ཐུགས་སུ་ཆུད་པ་བྱུང་ཚུལ་འདི་ལ་ནི་རྗེ་བློ་བཟང་ཆོས་ཀྱི་
རྒྱལ་མཚན་ཉིད་ཀྱི་ཞལ་ནས། དེ་དུས་དཀོར་གྱིས་ཆེར་མ་སྦགས་ཤིང་ན་ཚོད་གསར་པ་རྩ་ཁམས་ཤེས་པ་སོགས་ཀྱང་གསལ་བས་ཡིན་པ་འདྲ། གླེགས་བམ་བདག་ཉིད་ཀྱིས་བལྟས་པ་དང། །ཆོས་བླ་མས་གསུངས་པ་
སོགས་ལན་རེ་ལན་གཉིས་ཙམ་གྱིས་དོན་བློ་ལ་འཆར་བ་བྱུང་གསུང་ངོ། །མདོར་ན་དགུང་ལོ་བཅུ་བཞི་ནས་བཅོ་བརྒྱད་ཀྱི་བར་མཁས་གྲུབ་ཆེན་པོ་སངས་རྒྱས་ཡེ་ཤེས་ཀྱི་ཞལ་སྔ་ནས་གདུལ་བྱའི་བསོད་ནམས་ཀྱི་ཞིང་དུ་
ཕྱོགས་སུ་གཤེགས་པའི་སྐབས་མ་གཏོགས་རྒྱུན་དུ་ཞབས་དྲུང་དུ་བཞུགས་ནས་བུ་སྟོན་ཐམས་ཅད་མཁྱེན་པའི་གསུང་རབ་འགངས་ཆེ་བ་འགའ་ཞིག་གི་ལུང་དང། བློ་སྦྱོང་གི་རིམ་པ་མང་པོའི་ལུང་དང། དཔེ་ཆོས་རིན་སྤུངས་

[052B] བེའུ་བུམ་སྔོན་པོ་རྩ་འགྲེལ་སོགས་ཀྱི་ལུང་གསན། གཞན་ཡང་ལམ་རིམ་ཆེ་བ་དང་འདུས་པའི་འགྲེལ་པ་བཞི་སྦྲགས་སུ་གྲགས་པ་སོགས་ཅུང་ཟད་མ་གཏོགས། རྗེ་བདག་ཉིད་ཆེན་པོ། སྲས་ཀྱི་ཐུ་བོ་རྣམ་གསུམ། རྗེ་དགེ་
འདུན་གྲུབ། བ་སོ་ཆོས་རྗེ་སོགས་ཀྱི་གསུང་རབ་ཡོངས་སུ་གྲགས་པ་ཕལ་ཆེར་གྱི་ལུང་རྣམས་གསན། ལམ་རིམ་དང་བསྐྱེད་རྫོགས་ཀྱི་ཁྲིད་གང་གསན་པ་རྣམས་ལ་ཉམས་བཞེས་ཀྱང་གདེང་ཐོབ་པར་མཛད། སྟོན་གྱི་དུས་འགོལ་
བའི་སྐབས་སྣར་ཐང་བརྒྱ་རྩའི་རྗེས་གནང། ཇོ་བོ་ལུགས་ཀྱི་སྒྲོལ་མ་ཉེར་གཅིག་གི་རྗེས་གནང། བཀའ་གདམས་ལྷ་བཞིའི་རྗེས་གནང། བེའུ་བུམ་སོ་སོའི་ལུང་དང་བཅས་པ། རྡོ་རྗེ་འཕྲེང་བ་དང། མི་ཏྲ་བརྒྱ་རྩའི་དབང་ལུང་
ཡོངས་རྫོགས་གསན། དབང་རྗེས་གནང་གསན་པའི་ལྷ་རྣམས་ལ་བསྙེན་པ་འགྲོ་གང་ཆེ་ཡང་མཛད་དོ། །དེ་ནས་སྟོན་རྗེ་རིན་པོ་ཆེའི་རྣམ་ཐར་ལྟར་ཐོག་མར་ཤིང་རྟ་ཆེན་པོའི་གཞུང་རྣམས་ལ་བསླབ་སྦྱོང་གཏིང་ཕྱིན་པ་ཞིག་མཛད་པར་
བཞེད་ནས་ཐུགས་ལ་འདི་ལྟར་འཁྲུངས་ཏེ། ད་ནི་དབང་ལུང་གདམས་ངག་ཕལ་ཆེར་ཡང་ཞུས་ཟིན། མདོ་སྔགས་ཀྱི་ལམ་གྱི་རིམ་པ་རྣམས་ལ་ཡང་གོ་བ་རགས་པ་ཙམ་ཆགས། ལྷག་པའི་ལྷ་མང་པོའི་བསྙེན་སྒྲུབ་སོགས་ཀྱང་དགའ་
རབ་བྱུང། ད་ནི་བཀྲ་ཤིས་ལྷུན་པོར་ཕྱིན་ནས་ཤིང་རྟ་ཆེན་པོའི་གཞུང་ཡོངས་རྫོགས་ལ་བསླབ་སྦྱོང་མཐར་ཕྱིན་པ་ཞིག་མྱུར་བར་བྱའོ་སྙམ་དུ་དགོངས་ནས་མཁས་གྲུབ་སངས་རྒྱས་ཡེ་ཤེས་ལ་དེ་བཞིན་ཞུས་པ་ན། སྔར་དང་གཏན་མི་འདྲ་བའི་དགྱེས་

[053A]༄༅། །བའི་འཛུམ་དང་བཅས་ཏེ། ད་ནི་བཀྲ་ཤིས་ལྷུན་པོར་སློབ་གཉེར་གྱི་རྩིས་ཅིས་ཀྱང་ལེགས་ཞེས་བཀའ་སྩལ་ཏེ་ལོ་དེ་ཁའི་ཟླ་བ་བཅུ་གཅིག་པའི་ཡར་ངོའི་ཚེས་གསུམ་ལ་ཆོས་གྲྭ་ཆེན་པོ་བཀྲ་ཤིས་ལྷུན་པོར་
ཕེབས། དེ་ནུབ་མནལ་ལམ་དུ་བུད་མེད་གཞོན་ནུ་མ་ཕོ་ཆས་སུ་བྱས་པ་ཅིག་ན་རེ། འདི་སྔར་ཁྱོད་རང་གིས་བཟུང་བའི་ཉི་མའི་དཀྱིལ་འཁོར་ཡིན་ནོ་ཟེར་སེར་ཁོབ་པ་འོད་ཟེར་ཆེར་མེད་པ་མཎྜལ་གྱི་དབྱིབས་ཅན་ཞིག་ཕྱག་ཏུ་
ཕུལ་བྱུང་བ་ལ། ཉི་མ་ཡིན་ན་འོད་ཆེན་པོ་ཡོང་དགོས་རྒྱུ་ལ་གསུངས་པས། དེ་ན་རེ། འོད་ཟེར་རྣམས་ཕྱིས་ནས་གསལ་བར་འགྱུར་རོ་།ཟེར་བ་ཞིག་རྨིས། དེ་ཡང་སློབ་གཉེར་གཤའ་མ་ཞིག་བྱེད་ན་སྙིང་ཐག་པ་ནས་ཆོས་
གྲྭ་རིགས་ལུང་དུས་ལམ་མ་ཡོལ་བ་འགྲིམ་པ་སོགས་དཀའ་བ་མ་སྤྱད་ན་དམ་པའི་སྐྱེ་བོ་མཁས་པ་རྣམས་དགྱེས་པ་བསྐྱེད་མི་ནུས་པའི་ཉེར་པར་གཟིགས་ནས། འཁྲུངས་ཡུལ་དང་བསྟུན་ཐོས་བསམ་གླིང་གི་ཆོས་གྲྭ་
འགྲིམ་པར་མཛད། དེ་དུས་འཁོར་ཡང་དགེ་བཤེས་དཔལ་འབྱོར་བྱ་བ་གཅིག་ལས་མེད་ཅིང། གྲྭ་རྐྱང་སྙོམས་ཆུང་རང་ལ་ཐུགས་གཞོལ་པས་དེ་ཁའི་བརྟུལ་ཞུགས་འཛིན་པ་ཡིན་ཡང་བཀྲ་ཤིས་ལྷུན་པོའི་བླ་མ་སློབ་
དཔོན་ཐམས་ཅད་ཀྱིས་ཕྱག་དང་བསྙེན་བཀུར་མཐོང་གཟོས་ཆེར་མཛད་ཅིང། ཁྱད་པར་ཁྲི་ཐོག་ན་པཎ་ཆན་བསམ་འགྲུབ་དཔལ་བཟང་བཞུགས་པ་མཇལ། དེ་རྗེས་ཁོང་ལ་གྲྭ་བ་ཞིག་གིས་དེ་རིང་རྗེ་དྲུང་དབེན་ས་པ་དང་

[053B] ཤིན་ཏུ་མཇལ། ངེད་གཉིས་ཕྱག་འཚལ་རེས་ནི་མ་བྱུང་གསུངས། ཅི་ཡིན་ཞུས་པས། ཁོང་ནི་ཐམས་ཅད་མཁྱེན་བ་དགེ་འདུན་གྲུབ་ལ་ཕྱག་འཚལ་གྱིན་འདུག་།ངས་ནི་རྒྱལ་བ་བློ་བཟང་
དོན་གྲུབ་ལ་བཙལ། ངེད་གཉིས་ཕྱག་འཚལ་རེས་མ་བྱུང་ཞེས་ཞལ་ཀྱལ་ཡང་གསུངས་ཞེས་ཟེར། དེའི་ཚེ་གཟིམ་ཁང་དང་ཆོས་ཁྲིམས་པ་སོགས་མང་པོས་མཁན་སློབ་ཐམས་ཅད་ཀྱིས་ཕྱག་སོགས་མཛད་ནས་ཚོགས་ཆེན་དུ་ཡང་ཁྲི་
སྟན་མཐོ་བ་ཞིག་ཅིས་ཀྱང་བཞེས་དགོས་ཞེས་ཡང་ཡང་ནན་གྱིས་ཞུ་བ་བྱུང་ཡང། དགག་བྱ་ཆེ་ཞིང་དགོས་པ་ཆུང་བ་དང། རྗེ་བླ་མའི་དགོངས་པར་ཡང་སྙོམས་ཆུང་གིས་ཆོས་གྲྭ་གཤའ་མ་འགྲིམ་པ་ཞིག་ལ་དགྱེས་པས་དང་དུ་མ་
བཞེས་པ་ན། འོ་ན་བཙུན་ཆུང་རྣམས་དང་ལྷན་ཅིག་གྲལ་འཛིན་གྱི་དཀའ་བ་མི་དགོས་ཤིང། ཉེས་པ་གཞན་གང་ཡང་མེད་པས་དྲེའུ་རྡོག་གིས་ཁྱད་པར་དུ་བྱས་པའི་གྲལ་ཁུངས་ཤིག་ཅིས་ཀྱང་འཛིན་དགོས་ཞེས་པཎ་ཆེན་རིན་པོ་ཆེས་ནན་
གྱིས་ཞུ་བར་མཛད་པས། རྗེ་འདི་ཐུགས་བཞེད་པ་བཞིན་མ་བྱུང་ཡང་པཎ་ཆེན་རིན་པོ་ཆེའི་བཀའ་ལྕིད་ཆེས་བས་དང་དུ་བཞེས། དེ་ནས་ཐོས་བསམ་གླིང་གི་སློབ་དཔོན་རིན་པོ་ཆེ་དཔལ་འབྱོར་རྒྱ་མཚོའི་དྲུང་དུ་སྦྱོར་བ་རྩི་བའི་འགོ་འཛིན་པར་
བྱོན་པའི་ཚེ་རྟེན་འབྲེལ་ཁྱད་པར་ཅན་མང་དུ་བྱུང་ཞིང་ཁྱད་པར་གཟིམ་སྐྱིལ་གྱི་སྒོ་དྲུང་དུ་རྣལ་འབྱོར་མའི་རྣམ་པ་ཞིག་གིས་ལོ་མ་ཀ་པཱ་ལ་གང་ཁྱེར་བྱུང་བ། རྗེ་འདི་པས་མ་རྒྱུད་པའི་བསླབ་བྱ་གཡོན་སྐོར་དང་ཕྱག་མཛད་པར་མོས་པས་

[054A]༄༅། །དེས་འཛུམ་པ་དང་བཅས་སྣོད་བཅུ་དེ་རྗེ་འདིའི་སྐུ་མདུན་དུ་བཏེག་བྱུང་བ་དེ་ལ་མཆོད་ཡར་ཞིག་མཛད་ནས་ཡར་ཅུང་ཟད་ཅིག་ཕེབས་ཏེ། རྣལ་འབྱོར་མ་དེ་ཅི་འདྲ་ཞིག་ཡིན་སྙམ་དུ་ཕྱི་མིག་ཅིག་གཟིགས་
པས་མི་སྣང་བར་གྱུར་འདུག་གསུང། དེ་ནས་སྦྱོར་བ་རྩི་བ་སོགས་སྤྱི་དང་མཐུན་པར་མཛད་པས་སྔོན་ཡུན་རིང་པོ་ནས་སྦྱངས་པའི་མཐུ་ཅན་ཡིན་པར་མ་ཟད། མཁས་གྲུབ་སངས་རྒྱས་ཡེ་ཤེས་ཀྱི་ཞབས་དྲུང་དུ་མདོ་སྔགས་ཀྱི་
ལམ་གྱི་དཀའ་གནས་ཐམས་ཅད་གསན་ཏེ་ཐུགས་ཉམས་སུ་བཞེས་པར་མཛད་པས། དུས་འདིར་ཆོས་གྲྭར་ཕེབས་ཙམ་ཉིད་ནས་ལམ་དང་ལམ་མིན་འབྱེད་པ་ལ་བློ་གྲོས་ཐོགས་པ་མེད་པར་གྱུར་ཀྱང་ཟླ་བ་གཅིག་ཙམ་
ཞིག་བུམ་ནང་གི་མར་མེའི་ཚུལ་དུ་བཞུགས། དབྱར་གནས་ལ་དབེན་དགོན་དུ་ཕེབས། དེའི་ཚེ་མཁས་གྲུབ་སངས་རྒྱས་ཡེ་ཤེས་ཀྱིས་བདག་ཉིད་ཆེན་པོ་འདིས་གཙོས་དབེན་དགོན་ཚོགས་པ་ལ་སྤྱན་སྔ་ཆོས་དྲུག་གི་བཤད་ལུང་
དང༑ ཆོས་རྗེ་འབའ་ར་བའི་གསུང་འབུམ་གྱི་ལུང་སོགས་དང། བདག་ཉིད་ཆེན་པོ་འདི་ལ་སྒེར་དུ་རྒྱལ་བ་ཙོང་ཁ་པའི་སྙན་རྒྱུད་ཐུན་མོང་མིན་པ་ཁྲིད་ཆེན་བརྒྱད་དུ་གྲགས་པ་དང། དཔང་རྗེས་གནང་སྔར་མ་གསན་པ་
མང་དུ་གནང། སྟོན་དུས་རྗེ་བཙུན་མི་ལའི་རྣམ་མགུར་གྱི་ལུང་སོགས་གསན་ཞིང། དབེན་པ་ལ་ཐུགས་སྤྲོ་བས། ན་མོ་གུ་རུ་མཉྫུ་གྷོ་ཥཱ་ཡ། གང་ལ་བརྟེན་ན་བསླུ་བ་མེད་པའི་སྐྱབས། །བུ་རམ་ཤིང་པའི་ཞབས་

[054B] བདག་སྙིང་ཀུན་དའི་ཟེའུ་འབྲུར་རྟག་གཟིམས་པའི། །མཛེས་སྡུག་ནམ་ཡང་ཉམས་པ་མེད་གྱུར་ཅིག་ལྷར་བཅས་འདྲེན་པ་སྟོན་པ་སངས་རྒྱས་ཀྱང། །དེང་དུས་ཐོས་པའི་ལམ་དུ་གཤེགས་གྱུར་ན། །མཐོན་པོའི་ནོར་འཛིན་ལས་
འོངས་འབབ་ཆུ་ལྟར། །གཡོ་བའི་འཇིག་རྟེན་རྟག་པའི་གོ་སྐབས་ཅི་།དཔག་མེད་ཚེ་གནས་སྔོན་གྱི་མི་རྣམས་ཀྱང། །དེང་སང་མིང་གི་ལྷག་མ་ཙམ་ཞིག་ན། །སྐལ་ངན་སྙིགས་དུས་སྐྱེ་བོ་འདི་དག་གི་།ཚེ་ནི་བར་སྣང་གློག་དང་ཅིས་མི་མཚུངས། །སྐྱེ་རྒ་ན་འཆིའི་
དགྲ་ཚོགས་ཀུན་བཅོམས་ཤིང། །ཉོན་མོངས་གཡུལ་ལས་རྒྱལ་བའི་མཁས་པའི་ཚོགས། །ཀུན་ཀྱང་དུས་ཀྱིས་རིམ་པས་བྱོན་ཟིན་ན། །བདག་ལྟ་མྱུར་དུ་མི་འཆིའི་ངེས་པ་གང། །ཚེ་ནི་བསེར་བུས་བསྐྱོད་པའི་ཨུཏྤལ་གྱི། །འདབ་རྩེར་འབྲེང་བའི་ཆུ་ཐིགས་
ལྟར་མཐོང་ཞིང། །སྲིད་པའི་ཕུན་ཚོགས་གདུག་པའི་སྦྲུལ་གྱི་ལྕེ། །གཡོ་བའི་ཟློས་གར་འདི་ལ་དགའ་བ་ཅི། །འཁོར་བའི་བདེ་འབྱོར་ཀུན་གྱི་རྩེར་སོན་པ། །ཚངས་དང་དབང་པོ་འཁོར་ལོས་བསྒྱུར་རྒྱལ་ཡང། །དབང་མེད་འཇིགས་རུང་མནར་མེད་མེས་སྲེག་ན་།མཁས་པ་སུ་
ཞིག་འདོད་ལ་ཆགས་པར་བྱེད། །འཇིག་རྟེན་ཕུན་ཚོགས་སྟོབས་ཀྱི་མྱོས་ཆུ་ཡིས། །མངོན་པར་མྱོས་པའི་དྲེགས་ལྡན་འདི་དག་ཀྱང་།རིང་པོར་མི་ཐོགས་རྒྱ་མཚོ་འཁྲུགས་པའི་ནང། །གྲུང་ན་ཇི་བཞིན་འགྱུར་བའི་ཆོས་ཅན་ཉིད། །མདོར་ན་མཐོན་པོའི་མཐའ་རྒུད་བསགས་
པ་མཛད། །འདུས་པ་འབྲལ་ཞིང་སྐྱེས་པ་ཀུན་འཆི་ཞེས། །བསླུ་མེད་བདེན་པ་གསུང་བས་གང་གསུངས་པ། །དེ་དེ་བཞིན་དུ་འཇིག་རྟེན་འདི་ན་སྣང། །རྒྱལ་བའི་ཞལ་གྱི་ཉིན་བྱེད་ལས་འོངས་པའི། །འོད་ཟེར་གང་གིས་ཡིད་ལ་མ་རེག་པ། །

[055A]༄༅། །མི་ཁོམ་བརྒྱད་ཀྱི་མུན་པའི་གླིང་ཆུད་ན། །དེ་ཚེ་དགེ་ལེགས་གོ་སྐབས་ག་ལ་ཡོད། །སྣ་ཚོགས་འགྲོ་བའི་མཐོ་དམན་འགྱུར་ལྡོག་དང། །སྡང་དང་ཕྲད་དང་གཉེན་དང་བྲལ་བ་དང། །སྐྱེ་རྒ་ན་འཆིའི་
སྣང་ཚུལ་མཐོང་ནས་ནི། །བདག་ཀྱང་དེ་དང་འདྲ་བར་ཅིས་མི་ལྟ། །དབྱར་དུས་མཁའ་ལ་ཤར་བའི་འཇའ་ཚོན་དང། །ཆུ་འཛིན་ལང་ལིང་གཡོ་བའི་འདུ་འགོད་ལྟར། །ལང་ཚོའི་རང་བཞིན་འཇིག་པའི་ངང་ཚུལ་ཅན། །འདི་ལ་
བློ་ལྡན་སུ་ཞིག་ཡིད་རབ་རྟོན། །གསེར་གྱི་རི་ལས་གཡུ་ཡི་ཁྲོན་འབབ་ཅིང། །མི་རྣམས་བདག་གི་བཤེས་སུ་སོང་ཡང་ཅི། །འབྲལ་མེད་ནོར་དུ་འཕགས་པའི་ནོར་བདུན་དང། །གཏན་གྱི་གྲོགས་པོར་བླ་མེད་བྱང་ཆུབ་བཟང། །དེ་ཕྱིར་
འདི་ནང་ཆོས་བརྒྱད་སྤྲོས་པའི་རྒྱ། །ཤེས་རབ་རལ་གྲི་རྣོན་པོས་དྲལ་བྱས་ཏེ། ཐུབ་པས་བསྔགས་པ་དབེན་པའི་ནགས་ཚལ་དེར། །སེམས་ཁྱོད་ཞི་བའི་བདུད་རྩི་ཅིས་མི་ལེན། །སྤངས་ལྗོངས་འཇའ་ཚོན་བཀྲ་བའི་ལྡིང་ཁང་དུ། །
ཟླ་བ་ནོར་བུའི་རྡོ་ལེབ་གཅལ་དུ་བཀྲམ། །གཡུར་གྱིས་དུད་པའི་འདབ་མའི་གྲིབ་བསིལ་ལ། །ཉིན་མོ་སྤྱོད་པའི་རྣལ་འབྱོར་སྐྱོང་བར་སྤྲོ། །དེ་བཞིན་ཟླ་བའི་སྒྲོན་མེ་འོད་འབར་ཞིང། །རྒྱུ་སྐར་དོ་ཤལ་རྒོད་པའི་མཚན་དུས་སུ། །གཡེང་
མེད་རྣལ་འབྱོར་བརྩོན་པའི་དགའ་བདེ་འདིའི། །དཔེ་ཡང་སྲིད་པ་གསུམ་ན་གལ་ཡོད། །པདྨོའི་དྲ་བས་ཁེབས་པའི་ཉལ་འགྲོའི་རྒྱུན་།ཡོངས་མཛེས་ཆུ་བྱའི་ཚོགས་རྣམས་སྙན་སྒྲོག་ཅིང། །རྨ་བྱ་གཞོན་ནུ་དགའ་པའི་གར་བྱེད་པའི་

[055B] །མེ་ཏོག་འབྲས་བུས་གང་བའི་ལྗོན་ཤིང་གི་སྤུ་ལོང་མངོན་པར་རྒྱས་པའི་ས་འཛིན་ཁྲོད། །སྔོ་ལྗང་ལོ་མའི་སྤྱིལ་ཆུང་ཉམས་དགའ་བར་།ཏིང་འཛིན་དགའ་བདེའི་དཔལ་ལ་སྤྱོད་པར་
སྤྲོ༑ ༑གང་དུ་ཟ་ཟིར་གཡེང་བ་ཀུན་བོར་ནས། །རི་སྐྱིབས་ནོར་བུའི་ཕུག་ཡངས་ཉམས་དགའ་བར། །འཕགས་པའི་རིགས་བཞི་ལ་གནས་དགའ་བདེ་གང། །དེ་འདྲ་རྒྱལ་པོ་རྣམས་ལའང་ཡོད་རེ་སྐན། །འཆི་མེད་སྐྱེད་ཚལ་འདྲ་
པའི་སྨན་ལྗོངས་སུ། །མི་དགེའི་སྤྱོད་ཚུལ་ཕྲ་མོའང་རྒྱང་བསྲིངས་ཏེ། །སྒོ་གསུམ་དམ་པའི་ལམ་བཟང་སྐྱོན་མེད་པར། །མ་བཅོས་ལྷུག་པར་འཇོག་ལ་སྙིང་ནས་སྤྲོ། །དེར་ནི་ཐུབ་གཞུང་བདུད་རྩིའི་བཅུད་ལེན་གྱིས། །ཉོན་
མོངས་ཡིད་ཀྱི་རྣག་ཁྲག་ཀུན་སྦྱངས་ཏེ། །ཏིང་འཛིན་སྒོ་བརྒྱད་ཕྱེ་ནས་ཡོན་ཏན་གྱི། །ངོ་མཚར་བགྲང་ཡས་ལྟད་མོ་བལྟ་བར་སྨོན། །དེ་སྐད་སྨྲ་བ་དབེན་པའི་ནགས་ཚལ་ལ། །མངོན་པར་སྤྲོ་བའི་དགེ་སྦྱོང་གྱི་ན་པ། །བློ་བཟང་ཆོས་
ཀྱི་རྒྱལ་མཚན་ཞེས་བྱ་བས། །སྨོན་པ་ཇི་བཞིན་ཚིག་གི་ལམ་དུ་སྤེལ། །ཞེས་སོགས་གསུང་མགུར་མང་པོ་མཛད། །དེ་ནས་དགུན་ཆོས་དང་པོ་ལ་བཀྲ་ཤིས་ལྷུན་པོར་ཕེབས་ཏེ་རིགས་ཆེན་ལ་བསྒྲིགས་ཆོས་གྲྭ་དང་རིགས་ལུང་ཆེན་མོའི་
གྲྭ་ཐམས་ཅད་དུ་བགྲོ་གླེང་ལ་ཐུགས་བརྩོན་ཤིན་ཏུ་ཆེ་བར་མཛད་དེ་ཕྱག་མཐིལ་ལ་སྒལ་པ་ཆགས་ཤིང། ཕྱག་སེན་གྱི་མཚམས་རྣམས་ཨུཏྤལ་ལྟར་གས་པ་བྱུང་ངོ། །དེ་ནས་འགལ་བ་ཞེས་པ་ས་མོ་གླང་གི་ལོའི་ས་ག་ཟླ་བའི་

[056A]༄༅། །དུས་ཆེན་གྱི་ཐོག་དབེན་དགོན་དུ་ཕེབས་ཏེ་མཁས་གྲུབ་སངས་རྒྱས་ཡེ་ཤེས་ཀྱིས་རྡུལ་མཚོན་གྱི་དཀྱིལ་འཁོར་དུ་བདེ་མཆོག་གི་དབང་གནང་བ་གསན། དེ་འཕྲལ་དུ་བཀྲ་ཤིས་ལྷུན་པོར་ཕེབས་དེ་དུས་ཕྱོགས་
ཐམས་ཅད་འབྲུམ་ནད་ཀྱིས་ཁྱབ་ནས་རྗེ་འདི་ལའང་འབྲུམ་བུའི་བསྙུན་གཞིས་བཏབ་ཀྱང་རིགས་ལུང་འཆག་མེད་མཛད། རྗེ་འདི་འབྲུམ་བུས་བསྙུན་པ་མཁས་གྲུབ་སངས་རྒྱས་ཡེ་ཤེས་ཀྱིས་གསན་འཕྲལ་བཀྲ་ཤིས་ལྷུན་པོར་ཕེབས་
ཞག་གསུམ་བཞུགས་ནས་བྱིན་རླབས་མཛད་དེ་འཕྲལ་དང་ཡུན་དུ་དགེ་པའི་བཀའ་ཐ་མ་སྩལ་ནས་ཚེས་གསུམ་ལ་དབེན་དགོན་དུ་ཕེབས། དེའི་ཉིན་པར་གསོལ་ཇ་བཞེས་འདོད་ནས་ཞབས་འབྲིང་རྣམས་མི་འདོད་ཅིང་འཇིགས་
བཞིན་དུ་གསོལ་ཇ་བཞེས་ཤིང་ཞལ་གཟོན་གློད་པས། མདོར་ན་ཉེར་བདུན་བརྒྱད་གཉིས་སྐུ་ངལ་བ་ཙམ་མ་གཏོགས་བསྙུན་གཞིའི་རིགས་ཅི་ཡང་མེད་པར་ཞག་ལྔ་ལ་འབྲུམ་བུའི་བསྙུན་གཞི་སངས་ཀྱིས་དྭངས་པ་ཞིག་
བྱུང་དེ་ཡང་ཞབས་འབྲིང་བ་དགེ་བཤེས་མངོན་སུམ་དུ་ཡོད་པ་མ་གཏོགས། སྙུན་གཞི་ཡུན་ཐུང་བ་དང་འབྲུམ་རྗེས་མེད་པ་ལ་དཔགས་ཏེ་གཞན་དག་ནི་བདེན་ནམ་བརྩུན་ཞེས་ཐེ་ཚོམ་གྱི་དཔྱད་ཐག་འཛིན་པའང་
བྱུང་ཞེས་གྲགས་གོ་དེ་དུས་མཁས་གྲུབ་སངས་རྒྱས་ཡེ་ཤེས་ཀྱིས་རྗེ་འདི་པ་ལ་བྱིན་རླབས་གནང་ཞིང་སྙན་རྒྱུད་ཀྱི་བསྟན་པའི་བདག་པོར་བྱིན་གྱིས་བརླབས་པའི་ཚུལ་སོགས་ནི་མཁས་གྲུབ་སངས་རྒྱས་ཡེ་ཤེས་ཀྱི་རྣམ་

[056B] །དེ་ནས་ཐོས་བསམ་གླིང་ཞལ་སྔ་ནས་སློབ་དཔོན་རིན་པོ་ཆེས་ཚད་མ་རྣམ་འགྲེལ་གྱི་སྤྱི་བསྐྱུར་མཛད་དགོས་ཚུལ་ནན་ཆགས་པ་ལྟར་ཞལ་གྱིས་བཞེས་ཏེ་མཁས་མང་འདུས་པ་རྒྱ་མཚོའི་དབུས་སུ་
ཚད་མ་རྣམ་འགྲེལ་ལ་དམ་བཅའ་བཞག་སྟེ་དྲི་མེད་རིགས་པའི་སྒྲ་དབྱངས་སྒྲོག་པ་ལ་དཔལ་ལྡན་ཆོས་ཀྱི་གྲགས་པ་སླར་ཡང་འོངས་པ་ཇི་ལྟ་བ་བཞིན་དུ་གྱུར་ཏེ་མཁས་པ་མཐའ་དག་གི་ཡིད་འཕྲོག་པར་མཛད་དོ། །འབྲུམ་བུའི་བསྙུན་གཞི་
དྭངས་པའི་མཇུག་ནས་སྐུ་མཚམས་རྒྱུན་བསྐྱངས་ཏེ་འཇམ་དཀར་དང། འཇིགས་བྱེད་ཀྱི་བསྙེན་པ་སྤྲེལ་ནས་ཟླ་བ་གཅིག་ལྷག་ཙམ་སྐུ་མཚམས་མཛད། དེ་སྐབས་མནལ་ལྟས་ངོ་མཚར་བ་དུ་མ་བྱུང་ཡང་ཕྱག་བྲིས་སུ་མ་མཛད་
དེ་སྐབས་འཇའ་ཚོན་སྣ་ལྔའི་གུར་ཁྱིམ་གྱི་དབུས་སུ་ཟླ་བའི་དཀྱིལ་འཁོར་གྱི་སྟེང་དུ་ཨ་དཀར་པོའི་མཐར་ཨ་མ་ར་ཛའི་ཡི་གེ་ཤེལ་ལྟར་དྭངས་པས་བསྐོར་བ་དེ་ལས་འོད་ཟེར་འཕྲོས་པས་རང་གཞན་སྣོད་བཅུད་ཐམས་ཅད་འོད་གསལ་བར་
བྱེད་པ་ཞིག་མངོན་སུམ་དུ་གཟིགས་ཏེ། འཇམ་མགོན་སྙན་རྒྱུད་ཀྱི་མན་ངག་མཐར་ཐུག་འཇམ་དབྱངས་ཞི་ཁྲོ་སྦྲགས་སྒྲུབ་ཀྱི་བྱིན་རླབས་རྟོགས་པ་ཁྱད་པར་ཅན་བརྙེས་སོ། །དེ་ནས་མཁས་གྲུབ་སངས་རྒྱས་ཡེ་ཤེས་ཞིང་གཤེགས་
པ་གསན་ནས་དབེན་དགོན་དུ་ཕེབས་ཏེ་སྐུ་གདུང་ལ་མཆོད་པ་དང་དགོངས་རྫོགས་སུ་ཕྱིའི་མཆོད་རྟེན་དང། གཟིམ་མལ་དུ་སྐུ་འདྲ་བཞེངས་པ་སོགས་དགོངས་རྫོགས་ཇི་ལྟར་མཛད་པའི་ཚུལ་རྣམས་ནི་མཁས་གྲུབ་སངས་རྒྱས་ཡེ་
[057A]༄༅། །ཤེས་ཀྱི་རྣམ་ཐར་དུ་བརྗོད་ཟིན་པ་ལྟར་རོ། །དེ་ནས་བཀྲ་ཤིས་ལྷུན་པོར་ཕེབས་ནས་དབུ་མའི་གཞུང་ལ་སྦྱངས་ཏེ་ལུང་དང་རིགས་པས་ཕས་རྒོལ་ཟིལ་གྱིས་གནོན་པ་ལ་སྤོབས་པ་ཐོགས་པ་མེད་པས་སློབ་
དཔོན་ཟླ་བ་གྲགས་པ་སླར་ཡང་གངས་རིའི་ལྗོངས་འདིར་ཕེབས་པ་ཇི་ལྟ་བ་བཞིན་དུ་གྱུར་ཏོ། །དེ་ནས་ལྕགས་མོ་ཡོས་ལོའི་གྲོ་ཞུན་ཟླ་བའི་དཀར་པོའི་ཚེས་གསུམ་གྱི་ཉིན་གཟིམ་ཁང་རྒྱལ་མཚན་མཐོན་པོར་པཎ་ཆེན་དམ་
ཆོས་ཡར་འཕེལ་བའི་ཞལ་སྔ་ནས་ཀྱིས་མཁན་པོ་དང། སློབ་དཔོན་རིན་ཆེན་དཔལ་འབྱོར་རྒྱ་མཚོ་བས་ལས་སློབ། པཎ་ཆེན་ལྷ་དབང་བློ་གྲོས་པས་གསང་སྟོན་མཛད་དེ་དད་པའི་དགེ་འདུན་གྲངས་ཚང་བའི་དབུས་སུ་བསྙེན་པར་
རྫོགས་པ་དགེ་སློང་གི་དངོས་པོ་ཡོངས་སུ་རྫོགས་པ་བཞེས་ཏེ་སྟོན་པ་ཐུབ་པའི་དབང་པོ་སླར་ཡང་གངས་རིའི་ལྗོངས་འདིར་བྱོན་པ་ཇི་ལྟ་བར་གྱུར་ཏོ། །ལོ་དེ་ཁའི་སྟོན་མཇུག་དབུས་ཕྱོགས་སུ་བྱོན། ཇོ་ཞལ་རྣམ་གཉིས་སོགས་ཀྱི་
དྲུང་དུ་དངོས་བཤམས་ཡིད་སྤྲུལ་གྱིས་མཆོད་ཅིང་བསྟན་པ་རྒྱས་པའི་སྨོན་ལམ་རྣམ་པར་དག་པ་འདེབས་པར་མཛད་པས་བྱིན་གྱིས་བརླབས་པའི་མཚན་མ་ཁྱད་པར་ཅན་ཡང་མང་པོ་བྱུང། དེ་ནས་མཐར་གྱིས་རི་བོ་དགེ་ལྡན་དུ་
ཕེབས། དེར་དགའ་ལྡན་ཁྲི་རིན་པོ་ཆེ་དང་སྡེ་པ་སྐྱིད་ཤོད་པ་སོགས་ཀྱིས་བསྐུལ་མ་མཛད་པ་ལྟར་སེར་སྐྱ་སྟོང་ཕྲག་མང་པོ་ཚོགས་པའི་དབུས་སུ་དཀའ་ཆེན་བཞི་ལ་དམ་བཅའ་མཛད་པ་ན་བདག་ཉིད་ཆེན་པོ་འདིའི་རིགས་པའི་རྣམ་

[057B]པར་རྒྱལ་བའི་གྲགས་པས་སའི་སྟེང་མ་ལུས་པ་ཁྱབ་པར་གྱུར་ཏོ་།གནས་དེར་རྗེ་བཙུན་ནམ་མཁའི་མཚན་ཅན་གྱི་དྲུང་དུ་གཙོ་བོར་དུས་ཀྱི་འཁོར་ལོའི་དབང་ཡོངས་
རྫོགས། བསྡུས་རྒྱུད། འགྲེལ་ཆེན། དབང་མདོར་བསྟན་སོགས་ཀྱི་ལུང་ཡོངས་རྫོགས། བདེ་མཆོག་དྲིལ་བུ་ཕྱི་ནང་གཉིས་ཀྱི་དབང། ཀྱཻ་རྡོར་ཐོད་པ་ཅན་དང་མཚོན་ཆ་ཅན་གཉིས་ཀྱི་དབང། འཁོར་ཆེན་གྱི་དབང་རྟ་མགྲིན་ཡང་གསང་གི་
དབང། བདེ་མཆོག་ནག་པོ་པའི་དབང། གཤེད་དམར་ལྷ་ལྔ། བཀའ་གདམས་ཐིག་ལེ་བཅུ་དྲུག་གི་དབང། ཀུན་རིག་གི་དབང་སོགས་རྣལ་འབྱོར་རྒྱུད་ཀྱི་དབང་འགའ་དང། ཚེ་དབག་མེད་མི་འཁྲུགས་པ་སོགས་བྱ་སྤྱོད་རྣམས་ཀྱི་དབང་མང་པོ་དང་
དམར་པོ་སྐོར་གསུམ་གྱི་རྗེས་གནང་དང། གསུམ་གའི་གདམས་པ་ཡོངས་སུ་རྫོགས་པའི་ལུང། བདེ་མཆོག་དཀར་བོ། ཕག་དཀར་ཤེས་རབ་གསལ་བྱེད། སྣ་ཚོགས་ཡུམ། ལྷ་མོ་ཤྲཱ་མ་ཎ། དུར་ཁྲོད་བདག་པོ་ཡབ་ཡུམ། ལྷ་མོ་ཕྱག་བཞི་མ། རྣམ་སྲས་
སེར་ཆེན་གྱི་རྗེས་གནང། བཀའ་གདམས་གཞུང་དྲུག། བཀའ་གདམས་ཆོས་འབྱུང། བུ་སྟོན་ཆོས་འབྱུང། དཔེ་ཆོས་རིན་སྤུངས་རྩ་འགྲེལ་ཆོས་རྗེ་ནམ་མཁའི་མཚན་ཅན་རང་ཉིད་ཀྱིས་མཛད་པའི་འཇིགས་བྱེད་ཀྱི་བསྐྱེད་རྫོགས། བཤེས་སྤྲིང་
ཚིག་གསལ། འཇུག་པའི་རང་འགྲེལ། ལམ་རིམ་ཆེན་མོ་རྣམས་ཀྱི་ལུང་གསན། སློབ་དཔོན་རྡོ་རྗེ་འཛིན་པ་དགེ་འདུན་རྒྱལ་མཚན་པའི་དྲུང་དུ། འདུས་པའི་འགྲེལ་པ་བཞི་སྦྲགས་ཀྱི་ལུང་བཤད། རྗེ་དགེ་འདུན་རྒྱ་མཚོའི་གསུང་

[058A]༄༅། །འབུམ་ཐོར་བུ་བས་མཚོན་གསུང་རྩོམ་ཐམས་ཅད་ཀྱི་ལུང་ཚེ་དབང། ཕྱག་རྡོར་ཨུ་ཙ། རྣམ་སྲས་སེར་ཆེན་རྣམས་ཀྱི་རྗེས་གནང་རྣམས་གསན། སློབ་དཔོན་རིན་པོ་ཆེ་རྣམ་རྒྱལ་དཔལ་བཟང་བའི་དྲུང་དུ་རྒྱུད་
པ་རྣམས་དང་ལྷན་ཅིག་རིམ་ལྔ་གསལ་སྒྲོན་གྱི་བཤད་ལུང། བོད་དུ་འགྱུར་བའི་འདུས་པའི་བཤད་རྒྱུད་རྣམས་ཀྱི་ལུང། ཚལ་ལུགས་ཀྱི་མགོན་པོ་ཕྱག་བཞི་བའི་དབང་བཞི་ཡོངས་སུ་རྫོགས་པ་རྣམས་གསན། ཁྲི་ཐོག་པ་སེམས་དཔའ་
ཆེན་པོ་དམ་ཆོས་དཔལ་འབར་བའི་དྲུང་དུ། ཁྲོས་ནག་གི་དབང་དང། ནམ་མཁའ་སྒོ་འབྱེད། གཅོད་གཞུང་སྐལ་ལྡན་འཇུག་ངོགས་སྐོར་གསུམ་གྱི་ལུང་སོགས་གཅོད་སྐོར་ཡོངས་རྫོགས་གསན། །དེ་དང་དེ་དག་གི་ཚེ་དོན་གཉེར་
ཅན་མང་པོ་ལ་ཆོས་ཀྱི་བདུད་རྩིའང་རྒྱ་ཆེར་སྩལ་དེ་དུས་ཡེར་པ་དང་ཚལ་གུང་ཐང་གི་གནས་མཇལ་ཡང་ཞིབ་ཏུ་མཛད། ཡེར་པར་ཞག་བདུན་བཞུགས་རིང་ཐུགས་དམ་ལ་གཅིག་ཏུ་གཞོལ་བར་མཛད་ཅིང། དྲུང་པ་བསམ་གཏན་
པ་སོགས་དགེ་སློང་རི་ཁྲོད་པ་མང་པོ་ལ་ལམ་རིམ་དང་བློ་སྦྱོང་གི་ཁྲིད་སྩལ། ཕྱིར་ལམ་ཚལ་ཡང་དགོན་གྱི་མགོན་པོ་དེས་བྱིན་གྱིས་རློབས་བའི་མཚན་མ་སྟོན་པ་དང། ལྷག་པར་གུང་ཐང་གི་མགོན་པོའི་ཞབས་ལ་བཟུང་ནས་འཕྲིན་འཆོལ་ཤུགས་
དྲག་མཛད་པ་ན་ཞབས་འགུལ་བསྐྱོད་མཛད་པ་བྱུང། དེ་ནས་དབེན་དགོན་དུ་ཕེབས་ཏེ་དབྱར་གནས་ཐོག་བླ་མ་སློབ་དཔོན་དང་དཀའ་བཅུ་རབ་འབྱམས་སོགས་དགེ་བའི་བཤེས་གཉེན་ཆོས་ཉན་པ་མང་པོ་འདུས་པ་ལ་ཐུགས་བཞེད་ལྟར་ལམ་རིམ་ཆུང་

[058B] མདོ་དང་རྒྱ་གཞུང་མང་པོའི་ལུང་གིས་བརྒྱན་ཏེ་གཟབས་བཤད་རྒྱས་བར་སྩལ་བས་དགེ་བའི་བཤེས་གཉེན་རྣམས་ལྷག་པར་དགྱེས། སྒོ་མང་སློབ་དཔོན་གཞུང་ཁང་རབ་འབྱམས་བ་ཟེར་བ་ཞིག་ན་རེ། ངས་དགེ་ལྡན་ཁྲི་གདན་ཟུར་
སོགས་དབུས་གཙང་གི་བླ་མ་མང་པོ་ལ་ཆོས་ཉན། མགོ་བོ་ཤིན་ཏུ་མཁྲེགས་པ་ཞིག་ཡིན་ཡང། རྗེ་བླ་མ་ཁྱེད་ཉིད་ཀྱི་གསུང་བཤད་རྣམས་སེམས་ལ་ཕན་ཞིང་གཞན་ལས་དད་པ་མཆོག་ཏུ་སྐྱེས་ཞེས་ཞུས། སྟོན་དེར་བཞུགས་ཏེ་སྐུ་མཚམས་
བཅད་ནས་དཀྱིལ་འཁོར་ཆེན་པོ་མང་པོའི་བསྙེན་པ་མཛད་དེ་ནས་སྐུ་མདུན་བློ་བཟང་པ་ཡང་དབུས་ནས་བྱོན་ཏེ་རྗེ་བཙུན་བླ་མ་མཁས་གྲུབ་སངས་རྒྱས་ཡེ་ཤེས་ཀྱི་སྐུ་བརྙན་གསེར་ཟངས་ལས་གྲུབ་པ་མི་ཚད་ཆེ་ལ་གཏོགས་པ་བཞེངས་ནས་རྣམ་
བྱུང་ཞེས་པ་ས་ཕོ་འབྲུག་ལོའི་ནང་དུ་རྫོགས་པར་གྲུབ་སྟེ་དཔལ་འཁོར་ལོ་སྡོམ་པའི་རྡུལ་ཚོན་གྱི་དཀྱིལ་འཁོར་དུ་རབ་ཏུ་གནས་པ་རྒྱས་པར་མཛད་ཅིང་བཟོ་བོ་རྣམས་ཀྱང་ཡོན་གྱིས་ཚིམས་པར་མཛད་དོ། །དེ་ནས་དབེན་དགོན་དུ་མ་འོངས་པའི་
བསྟན་རྒྱུན་ལ་དགོངས་ཏེ་རྟེན་བཞེངས་མང་དུ་མཛད་ཅིང། རྟེན་བཞེངས་གྲུབ་འཕྲལ་དུ། ད་ནི་སྐྱེ་བ་འདི་ལ་བལྟོས་པའི་རྣམ་གཡེང་དང་འདྲེས་པའི་བྱ་བ་བྱེད་དགོས་ཀྱང་དེ་ཙམ་གྱིས་མཇུག་བསྡུས། །ཚེ་འདི་དོན་གཉེར་གྱི་མི་དང་མི་འཕྲད་
འཇིག་རྟེན་ཆོས་བརྒྱད་ཀྱི་རྣམ་རྟོག་དང་མཚམས་པོ་ཆེ་བཅད་ནས་ཚེ་དང་སྒྲུབ་པ་མཉམ་པ་ཞིག་བྱའོ་སྙམ་དུ་ཐུགས་ལ་བཅངས་ཤིང། སྐུ་མདུན་བློ་བཟང་པ་དང་ཡང་བགྲོས་ཏེ་དེ་འཕྲལ་སྐུ་མཚམས་དམ་པར་བཅད། ཐུན་མཚམས་རྣམས་སུ་

[059A]༄༅། །ཕྱག་དཔེ་གཟིགས་པ་སོགས་ཀྱང་བཤོལ་ཏེ་ཟླ་བ་དྲུག་འདུན་གྱི་བར་དགེ་སྤྱོར་ལ་བརྩོན་པར་མཛད་པས་དགེ་སྦྱོར་ལ་བྲོད་པ་རྙེད་དེ་འདི་ཁའི་རྒྱུན་སྐྱོང་རྒྱུ་བྱུང་ན་ལམ་སྣ་ཟིན་པ་ལའང་ཚེགས་མི་ཡོང་བ་འདུག་སྙམ་
པ་ཐུགས་ལ་ཤར། དེ་དུས་ཐུགས་ངེས་འབྱུང་སྐྱོ་ཤས་ཤིན་ཏུ་ཆེ་བས་ཚེ་འདིར་དཔལ་ཤ་བ་རི་པ་དང། རྗེ་མི་ལ་རས་པ་ལྟར་ཚེ་དང་སྒྲུབ་པ་མཉམ་པ་ཞིག་བྱེད་སྙམ་པ་ནར་མར་ཡོད་པ་ན་རྗེ་བཙུན་ཙོང་ཁ་པ་ཆེན་པོ་མདུན་གྱི་ནམ་མཁར་བྱོན་
ནས། རང་དང་གཞན་ལ་ཕན་པའི་ཕྱིར། །ཐོས་པས་ངོམས་པར་མི་བྱ་སྟེ། །ས་གསུམ་བརྙེས་པའི་སེམས་དཔའ་ཡང། །ཐོས་པས་ངོམས་པ་མེད་ལ་ལྟོས། །ཞེས་གསུང་བ་ཞིག་གསལ་བར་བྱུང། དེ་ནས་རིང་པོ་མ་ལོན་པར་སྐུ་
མཚམས་གྲོལ་ཏེ་མནལ་ལམ་དང་མཐུན་པར་དབང་ལུང་མན་ངག་མཐའ་ཡས་པ་གསན་ཅིང། གཞུང་ཆེན་མོའི་རྩི་འགྲེལ་རྣམས་ལའང་ཞིབ་ཏུ་གཟིགས་ཏེ། མངོན་རྟོགས་རྒྱན་རྒྱུད་བླ་མ། རྩ་བ་ཤེས་རབ་རིན་ཆེན་ཕྲེང་བ། རིགས་
པ་དྲུག་ཅུ་བ། བཤེས་པའི་སྤྲིང་ཡིག། བཞི་བརྒྱ་བ། དབུ་མ་འཇུག་པ། བསླབ་བཏུས་རྩ་བ། བྱང་ཆུབ་སེམས་དཔའི་སྤྱོད་པ་ལ་འཇུག་པ། བྱང་ཆུབ་ལམ་སྒྲོན། བློ་སྦྱོང་རྩ་བ་འགའ། འདུས་པའི་རྩ་རྒྱུད། བདེ་མཆོག་རྩ་རྒྱུད། བརྟག་གཉིས། དུས་འཁོར་
བསྡུས་རྒྱུད་བསྡུས་པ། མགོན་པོ་ཀླུ་སྒྲུབ་ཀྱི་རིམ་ལྔ་སོགས་གཞུང་ཆེན་མོ་མང་པོ་ལ་ཞལ་ཏོན་རེ་མོས་སུ་མཛད། རྗེ་རིན་པོ་ཆེ་བཀྲས་རིན་པ། ཚོགས་ཆེན་མཁན་པོ་རིན་རྒྱམ་པ་སོགས་དགེ་བའི་བཤེས་གཉེན་བཅུ་ཙམ་ཞིག་ལ་བདེ་མཆོག་ལཱུ་ཨི་བའི་

[059B] སྣར་ཐང་བརྒྱ་རྩའི་རྗེས་གནང་སྒྲོལ་མ་ཉེར་གཅིག་གི་རྗེས་གནང། བརྒྱད་སྟོང་བའི་ལུང། བཀའ་གདམས་གཞུང་དྲུག་གི་ལུང། ལམ་རིམ་གྱི་ཁྲིད་སོགས་ཆོས་ཀྱི་རྣམ་གྲངས་ཤིན་ཏུ་མང་བ་གནང། དམ་པ་དེ་ཉིད་ཀྱི་དྲུང་
དུའང། ནཱ་རོ་མཁའ་སྦྱོད་མའི་དབང། མཁའ་སྤྱོད་གཞན་གཉིས་ཀྱི་རྗེས་གནང། འཇམ་དབྱངས་ཆོས་སྐོར། ཞབས་བརྒྱད་པའི་རྗེས་གནང། གླེང་འབུམ་ཆེན་མོ། མདོ་རྩ། སུམ་བརྒྱ་པ། མངོན་བ་ཀུན་ལས་བཏུས་དང་མཛོད་རྩ་པ་
འགྲེལ་པ་དོན་གསལ། མདོ་ཀུན་ལས་བཏུས་ཇོ་བོའི་ཆོས་ཆུང་བརྒྱ་རྩ། དབུ་མ་རིགས་ཚོགས་དྲུག། བྱམས་ཆོས་ལྔ། འཇིགས་བྱེད་ཀྱི་བསྐྱེད་རིམ་ཆེན་མོ་མཁས་གྲུབ་ཐམས་ཅད་མཁྱེན་པའི་གསུང་གི་འཕྲོ་ཆོས་རྗེ་བློ་གྲོས་ཆོས་སྐྱོང་བས་མཛད་པ་རྣམས་
ཀྱི་ལུང་གསན། ཉིན་མཚན་ཁོར་ཡུག་ལྟ་བུར་ཕན་ཚུན་རེ་མོས་སུ་ཆོས་ཀྱི་འཁོར་ལོ་བསྐོར་ཏེ། མངོན་ཆུང་བར་དཔེན་དགོན་དུ་ཕེབས་དེ་དུས་དབེན་པ་ལ་ཤིན་ཏུ་དགྱེས་པ་ཆེ་ཞིང། ད་ལམ་བྱ་བྲལ་གྱི་བརྟུལ་ཞུགས་བླངས་ཏེ་ཕྱིར་ཟློག་པ་མེད་
པ་སྔོན་གྱི་གྲུབ་ཐོབ་རྣམས་དང་མཚུངས་པ་ཞིག་བྱེད། དེ་ལྟར་བྱེད་པ་ལ་འདི་ནང་གི་ལྟོ་གོས་ཙམ་ལ་ཡང་འཁྲི་བ་ཆོད་བ་ཞིག་མ་བྱུང་ན་བྱ་བྲལ་གྱི་མིང་བཏགས་པའི་གཉིས་མེད་སེང་གེར་སོང་ན་མ་ལེགས་སོ་སྙམ་དུ་དགོངས་ཏེ་བཅུང་ལེན་
གྱི་རྣམ་གྲངས་དུ་མ་ལ་གོམས་པ་ཉམས་འོག་ཏུ་ཆུད་པར་མཛད་ཅིང་རླུང་སྦྱོར་འཁྲུལ་འཁོར་སོགས་ལ་གོམས་པ་ཕུལ་ཕྱིན་ཡོད་ཀྱང་ད་དུང་བོགས་དབྱུང་བའི་ཕྱིར་དགུན་སྟོད་བྲག་རྒྱར་ཕེབས་ནས་བརྩོན་པར་མཛད་པས་ཞག་བདུན་ཙམ་གྱིས་

[060A]༄༅། །བཀའ་རྒྱུད་པའི་ལུགས་ཀྱི་རས་ཕུད་བཏང་ཆོག་པ་བྱུང་དེར་གཡེང་བ་མེད་ཅིང་ཐུགས་རིག་དངས་པས་ཉམས་མགུར་མང་པོ་མཛད་ཅིང། འགའ་ཞིག་ཡི་གེར་མཛད་པ་ནི་འདི་ལྟར་
ན་མོ་གུ་རུ་མཉྫུ་གྷོཥཱ་ཡ། བློ་གཏད་ཐུབ་ཀྱི་བླ་མ་དཀོན་མཆོག་གསུམ། །རྐང་རུས་པའི་ཁོང་ནས་སྐྱབས་བཟུང་སྟེ། །བཀའ་མདོ་རྒྱུད་ཀྱི་ལམ་ལས་འོངས་པ་ཡི། །གླུ་ཚིག་གསུམ་གྱི་སྙིང་གཏམ་འདི་སྐད་སྨྲ། །དུས་ད་ལྟ་
རང་དབང་ཡོད་པའི་ཚེ། །དོན་འབྲས་མེད་སྦུན་པ་མ་འཕྱར་བར་།ལས་བྱས་པས་འཚེང་པའི་རྣམ་དཀར་ལ། །ཡིད་རྩེ་གཅིག་ཏུ་དྲིལ་ན་དོན་པོ་ཡིན། །ཚེ་འདི་ཡི་མདུན་མ་ཅི་བྱས་སླ། །ཚེ་ཕྱི་མ་ཤུལ་རིང་འཇིགས་པ་ཆེ། །
ལམ་ཤུལ་རིང་འཇིགས་པའི་བསྐྱེལ་བསུ་དང། །བརྒྱགས་འཛད་མེད་ཀྱི་གྲབས་གཤོམས་བྱས་ན་ལེགས། །སྔར་འདོད་ཡོན་རོ་ལ་ཇི་ཙམ་སྤྱད་།དེ་བསམས་ན་སྙིང་པོ་ཅི་འདྲ་འདུག་ད་རང་ཉིད་རང་གིས་མ་བསླུ་བར། །
བློ་འགྱོད་མེད་ཀྱི་གདེངས་དྲོད་ཚགས་སུ་ཚུད། །རང་མངལ་དུ་ཞུགས་པ་ནས་བཟུང་སྟེ། །དགྲ་འཆི་བདག་དྲུང་དུ་ཆས་ཟིན་ཅིང་།དུས་ཡུད་ཙམ་སྡོད་པའི་སྐབས་མེད་པས། །སྙིང་དང་རིངས་ཀྱི་ལོངས་ཡོད་བདུད་ཀྱིས་
བསླུས། །དགུང་མཁའ་ལ་ཤར་བའི་འཇའ་ཚོན་དེ། །གཟུགས་མཛེས་ཀྱང་མྱུར་དུ་ཡལ་ནས་འགྲོ་གཞོན་ཤ་ཁྲག་རྒྱས་པའི་ལང་ཚོ་ཡང། །དུས་སྐད་ཅིག་གིས་མི་རྟག་འགྱུར་བའི་ཆོས། །དབྱར་ཆར་སྤྲིན་ནང་གི་གློག་

[060B] །དུས་སྙིགས་མའི་ཚེ་ཐུང་ཞག་འགའ་འོ། །མི་རྒན་གཞོན་གོ་རིམ་མི་འདུག་པས། །ཕྱིས་གཡེང་མེད་དུ་བག་གཟོན་དམ་པོ་མཛོད། །གཉེན་འཁོར་གཡོག་སྤྲིན་གྱི་འདུ་འགོད་དང། །སྲོག་མི་བརྟན་ཆུ་ཡི་ཆུ་ལྦུར་
དང༑ ༑ནོར་ལོངས་སྤྱོད་རྨི་ལམ་དཔལ་འདྲ་པས། །ཚེ་རྟག་འཛིན་གྱི་མདུན་གྲབས་ཙམ་སྟེ་ཞོག་རྟེན་དལ་འབྱོར་ལྡན་པའི་མི་ཡི་ལུས། །འདི་རྙེད་པར་དཀའ་ཞིང་འཇིག་པར་སླ། །དུས་ད་རེས་ལན་ཅིག་རྙེད་པ་འདི། །དོན་མདོ་
མེད་དུ་གཏོང་ན་སྨྱོན་པ་ཡིན། །ཡུལ་ཡུལ་ཅན་གྱི་ཆོས་རྣམས་ཇི་སྙེད་པ། །བློས་མ་བརྟགས་མ་དཔྱད་ཉམས་དགའ་ཡང། །དོན་དཔྱད་ན་མི་དམིགས་སྟོང་པའི་ངང། །དབྱིངས་དེ་རུ་རིག་པ་གཅེར་བུར་ཞོག་སེམས་ཆགས་
སྡང་རྗེས་སུ་མ་འཕྲོ་བར། །རྗེ་རྒྱལ་བའི་གསུང་གི་གཅེས་པའི་མཛོད། །ལམ་སྟོང་ཉིད་སྙིང་རྗེའི་སྙིང་པོ་ཅན། །འདི་འབྲལ་མེད་དུ་སྒོམས་དང་ཡུན་དུ་དགེ་ཕྱི་ཐོས་བསམ་སྒྲོ་འདོགས་མ་ཆོད་ཀྱང། །སེམས་འཁོར་འདས་རྩ་བར་
གསུངས་པའི་ཕྱིར། །ནང་ཤེས་རྒྱུད་ཞི་ཞིང་དུལ་བར་གྱིས་།ཆོས་ཟབ་དོན་གྱི་སྙིང་པོ་བསྡུས་པ་ཡིན། །ལུས་སྣང་སྟོང་ཚོགས་པ་ལྷ་ཡི་སྐུ། །ངག་བྲག་སྟོང་བཟླས་པ་རྒྱུན་མི་འཆད། །ཡིད་བདེ་སྟོང་དབྱིངས་ལས་མ་གཡོས་
པར། །ད་བླ་མའི་རྣམ་ཐར་རྗེས་སུ་སྐྱོངས། །གཏམ་འདི་ལྟར་སྨྲས་པའི་དགེ་བ་དེས། །ཁམས་གསུམ་གྱི་འཁོར་བའི་སེམས་ཅན་རྣམས། །རྒྱུ་ཀུན་འབྱུང་འབྲས་བཅས་ཡོངས་སྤངས་ཏེ། །སྐུ་གསུམ་གྱི་གོ་འཕང་མྱུར་ཐོབ་

[061A]༄༅། །ཤོག་དེ་ནས་དབེན་དགོན་ཚོགས་བ་ཇེ་རྒྱས་སུ་སོང་སྟེ་དགེ་འདུན་མང་དུ་ཚོགས་པ་དང། ཕྱོགས་འདུས་ཀྱི་དད་ལྡན་བཅས་ལ་ལམ་རིམ། བློ་སྦྱོང། བཀའ་གདམས་གླེགས་བམ། དཔེ་ཆོས་
རིན་སྤུངས། འདུལ་བའི་བསླབ་བྱ། འཇིགས་བྱེད་དང་བདེ་མཆོག་སོགས་ཀྱི་བསྐྱེད་རྫོགས་དམར་ཁྲིད། ལྟ་ཁྲིད། གསང་བདེ་འཇིགས་གསུམ་གདུགས་དཀར་སོགས་ཀྱི་དབང། སྣར་ཐང་བརྒྱ་རྩའི་རྗེས་གནང་ཆོས་
སྐྱོང་མང་པོའི་རྗེས་གནང། བསྒྲུབ་སྐོར་སོགས་རྒྱས་པར་མཛད་དེ་ཀློག་པ་ཐོས་བསམ་གྱི་འཁོར་ལོ་དང། སྟོན་དང་དགུན་གྱི་དུས་འདུ་འཛིས་དབེན་པར་མཛད་དེ། སྐུ་མཚམས་སུ་བཞུགས་ནས་ལྷག་པའི་ལྷ་མང་པོའི་བསྙེན་བསྒྲུབ་
སོགས་བསམ་གཏན་གྱི་འཁོར་ལོ་དང། སོས་དང་དབྱར་མཇུག་མྱང་སྟོད། ཤབ། ཤངས། ཐོན་སོགས་ཅི་རིགས་སུ་ཕེབས་ནས་ཆོས་དང་མཐུན་པར་སྡེ་དཔོན་རིགས་དང་བན་སྐྱའི་ཚོགས་མང་པོའི་བཞེད་པ་འགེངས་པ་
སོགས་བྱ་བ་ལས་ཀྱི་འཁོར་ལོ་ལའང་བརྩོན་པར་མཛད། དེ་དག་གི་སྐབས་སུའང། དམ་པའི་འགྲོ་བ་གཉིས་ཡིན་ཏེ། །ཐམས་ཅད་ཕུན་སུམ་ཚོགས་པའམ། །ཡང་ན་ནགས་སུ་གནས་པའོ། །ཞེས་འབྱུང་བ་ལྟར་རབ་མི་གྲལ་
ནས་བུད་དེ། མང་དུ་ཐོས་པ་ནགས་ཀྱི་ནང་དག་ཏུ། །ལང་ཚོ་ཡོལ་བ་རྣམས་ཀྱིས་གནས་པ་བདེ། །ཞེས་བཀའ་སྩལ་པ་ལྟར། གཞན་དོན་དུ་རང་དོན་གཙོ་བོ་ལྟར་བསྒྲུབ་པའི་སྒྲུབ་པ་ཅིག་བྱེད། དེ་བྱེད་དེ་མིན་རང་དོན་གྱི་འཁྲི་བ་བཅད་

[061B]རུང་ཞིག་བསྒྲུབ་པར་བྱའི། དེ་གཉིས་གང་ཡང་མ་ཡིན་པའི་གསོན་པ་ཙམ་ལས་ཤི་བ་ལེགས་སོ་སྙམ་དུ་དགོངས་པ་བྱུང་ཞིང། དེ་དང་མཐུན་པར་བླ་མ་དཀོན་མཆོག་
ལ་ཡང་སྙིང་ནས་རེ་དོགས་དང་བྲལ་བའི་གསོལ་པ་འདེབས་པ་འདི་ལྟར་མཛད་དེ། ན་མོ་ཨཱརྱ་མཻ་ཏྲི་ཡ། སྟེང་དགའ་ལྡན་ལྷ་བརྒྱའི་གཙུག་རྒྱན་དུ། །རྗེ་ས་བཅུའི་དབང་ཕྱུག་མི་ཕམ་མགོན་།དཔལ་ནམ་མཁའ་དྲི་མ་མེད་པ་དང། །
ཕ་མཉམ་མེད་འཇམ་དཔལ་སྙིང་པོའི་ཞབས། །སྲས་དཔག་མེད་སེམས་དཔའི་འཁོར་དབུས་སུ། །ཆོས་ཐེག་མཆོག་དགའ་སྟོན་འགྱེད་པ་དེར་།བདག་གདུང་བའི་སེམས་ཀྱིས་གསོལ་འདེབས་ན། །ཐུགས་བརྩེ་བའི་ལྕགས་ཀྱུས་
དྲངས་སུ་གསོལ། །དུས་དེང་སང་བསྟན་པའི་གཟུགས་བརྙན་འདི། །ལར་ཡིད་ལ་བརྣགས་ཀྱང་ཕན་པ་མེད། །དོན་དེ་ཕྱིར་ཡིད་དགའ་ཆོས་འཛིན་དུ། །དུས་མྱུར་བ་ཉིད་དུ་བགྲོད་པར་སྨོན། །ཚེ་འདི་ནང་འགགས་པའི་དེ་མ་ཐག་རྗེ་
རྒྱལ་ཚབ་ཆོས་ཀྱི་མདུན་ས་དེར། །ཡིད་དང་བའི་རླུང་གིས་རབ་འཕངས་ནས། །ཆོས་ཐེག་པ་ཆེ་ལ་སྤྱོད་པར་ཤོག་ཚེ་འདི་ནང་རང་གཞན་དོན་འགྲུབ་པའི། །ལས་མཐུ་དང་ལྡན་པ་མ་མཆིས་ན་།ཕ་ཁྱེད་ལ་ཐུགས་རྗེ་ཚད་མེད་
པས༑ ༑དུས་ད་ལྟ་གནས་དེར་དྲང་དུ་གསོལ། །མི་ཁོ་བོའི་འདི་ཕྱིའི་བདེ་ལེགས་ཀུན། །རྗེ་བླ་མ་ཁྱེད་རྣམས་མཁྱེན་ལགས་པས། །དུས་འདི་ནས་བྱང་ཆུབ་མ་ཐོབ་བར། །ལམ་ངང་པའི་གཡངས་ལས་བསྐྱབ་ཏུ་གསོལ། །ཅེས་

[062A]༄༅། །པའོ༑ །དེ་ནས་རྣམ་འཕྱང་ཞེས་པ་ས་ཕོ་ཁྱིའི་ལོ་ཆོས་གྲ་ཆེན་པོ་གངས་ཅན་ཆོས་འཕེལ་གྱི་མཁན་པོར་འབྱོན་དགོས་ཚུལ་སྡེ་པ་ལྷུན་པོ་རྩེ་པ་དང་མཆོད་ཡོན་ཐམས་ཅད་ཀྱིས་ནན་གྱིས་གསོལ་བ་བཏབ་
པ་ལ་བརྟེན་ནས་ལྔ་མཆོད་ཆེན་མོའི་ཉིན་ཆོས་གྲྭ་ཆེན་པོ་གངས་ཅན་ཆོས་འཕེལ་གྱི་ཁྲི་ཐོག་ཏུ་ཕེབས། ཚོགས་པ་ལ་ལམ་རིམ་ཆེན་མོའི་གཟབས་བཤད་དང། དེའི་དུས་གངས་ཅན་དགེ་བཤེས་རགས་ཤིང་མང་བས། དཀའ་
བཅུ་རབ་འབྱམས་བཞི་བཅུ་ཙམ་གྱིས་གསོལ་བ་བཏབ་ནས་ལམ་རིམ་གྱི་ཁྲིད་རྒྱས་པར་སྩལ། ཐམས་ཅད་ཀྱིས་ངག་འཛིན་དང་ཤར་སྒོམ་དུ་མཛད། དཔྱིད་དུས་ཚོགས་པར་སྣར་ཐང་བརྒྱ་རྩའི་རྗེས་གནང་དང། གནས་པ་པཎ་
ཆེན་མཁར་བྲག་པ། ཤར་བྱང་སློབ་དཔོན་གཉིས་སོགས་དགེ་བཤེས་དྲག་རིམ་ཉི་ཤུ་སྐོར་ལ་དགོངས་ཇ་ཉིས་སྦྲེལ་གྱི་རིང། རྡོ་རྗེ་འཆང་ཆེན་པོའི་ལམ་གྱི་རིམ་པའི་བཤད་ལུང་གནང། མཇུག་ཏུ་མདོ་སྔགས་ཀྱི་དཀའ་
གནས་ཀྱི་འབེལ་མཆིད་དང་རིགས་ལུང་རྒྱུན་རིང་ཉིན་རེ་བཞིན་མཛད་དེ་བཤད་སྒྲུབ་ཤིན་ཏུ་འཕེལ། དེ་ནས་ཁྲོ་ཕུའི་སྨོན་ལམ་ལ་ཕེབས་ཏེ་སྐྱ་སེར་ཕོན་ཆེ་པ་འཚོགས་པར་དགེ་འདུན་རྣམས་ལ་མང་ཇ་དང་འགྱེད་སོགས་རྒྱ་ཆེར་
གནང་ཞིང། སྐྱེ་བོ་སྟོང་ཕྲག་དུ་མ་འཚོགས་པ་ལ་བྱམས་པ་ལུང་བསྟན་པའི་མདོ་དང། སྐྱེས་རབས་ཐུན་རེའི་སྤྱི་ཆོས་ཀྱི་སྲོལ་གསར་དུ་བཙུགས། མདོར་ན་སངས་རྒྱས་ཀྱི་བསྟན་པ་དང། སེམས་ཅན་གྱི་ཕན་བདེ་རྒྱས་པ་རྗེ་ཉིད་

[062B]ཞབས་དྲུང་དུ་སྐྱེས་ནས། བྱམས་པའི་བསྟན་པ་ལ་བྱ་བ་བྱེད་པའི་སྨོན་བརྒྱ་ཆེར་མཛད། གངས་ཅན་གྱི་ཆོས་སྡེ་སྐྱོང་རིང་དབྱར་ཆོས་གངས་ཅན་དང། སྟོན་དུས་སོགས་རྒྱུན་
བར་དབེན་དགོན་རང་དུ་བཞུགས་ནས་བཤད་སྒྲུབ་ཀྱི་རྒྱུན་བསྐྱངས་དེ་ནས་གངས་ཅན་ཡང་ཡུན་རིང་འཛིན་མི་ཐུབ། གང་བྱེད་རིང་ཕན་པ་ཞིག་བྱའོ་སྙམ་དུ་དགོངས་ནས་འདུ་ཁང་ལ་ཞིག་གསོ་དང་སྐུ་གསུང་ཐུགས་རྟེན་གསར་
བཞེངས་སྤྱི་འཇོག་སོགས་ཆོས་ཟང་ཟིང་གཉིས་ཀའི་སྒོ་ནས་བཀའ་དྲིན་ཟླ་མེད་མཛད། དེ་ནས་སྲད་རྒྱུད་དུ་ཕེབས་ནས་སློབ་དཔོན་རིན་པོ་ཆེ་རྒྱུད་ཆེན་སངས་རྒྱས་རྒྱ་མཚོའི་དྲུང་དུ་འཇམ་རྡོར་གཤིན་རྗེ་གཤེད་དམར་ནག་
གཉིས། འཇིགས་བྱེད་ལུགས་གསུམ་སོགས་བླ་མེད་དང། རྡོར་དབྱིངས་དཔལ་རྩེ་སོགས་རྣལ་འབྱོར་རྒྱུད། རྣམ་སྣང་མངོན་བྱང། ཕྱག་རྡོར་དབང་བསྐུར་བ་སོགས་སྤྱོད་རྒྱུད་དང། དམ་ཚིག་གསུམ་བཀོད་རྣམ་རྒྱལ་མ་
རྣམ་འཇོམས། གདུགས་དཀར། འོད་ཟེར་ཅན། སྟོན་པ་ལ་ཁྲུས་ཀྱི་ལྷ་མོ་བརྒྱད་ཀྱིས་བསྐོར་བ་དང། ཡང་སྟོན་པ་ལ་བཀྲ་ཤིས་ཀྱི་ལྷ་མོ་བརྒྱད་ཀྱིས་བསྐོར་བའི་དབང་སོགས། རྒྱུད་སྡེ་བཞིའི་རིགས་ཀྱི་དབང་སུམ་ཅུ་སྐོར་
དང༑ འདུས་པ། བདེ་མཆོག་རྣལ་འབྱོར་མའི་སྔགས་བཏུ། སྒྲུབ་ཐབས་བརྒྱ་རྩ། སྒྲུབ་ཐབས་རྒྱ་མཚོ། ལེགས་ལྡན། སྟག་ཞོན་དུད་སོལ་མ། ཏྲཀ་ཤད་རིགས་མང་པོ། ཕག་མོ། སྲོག་སྒྲུབ་མ། དུས་མཚན་མ། ནམ་

[063A]༄༅། །མཁའི་གོས་ཅན་མ་སོགས་ཀྱི་རྗེས་གནང། རྣམ་སྲས་བཀའ་མི་འདྲ་བ་བཅུ་གསུམ་དེའི་བེའུ་བུམ་ཡོངས་རྫོགས་ཀྱི་ལུང་རྣམས་དང། གཞན་ཡང་ཟབ་རྒྱས་ཀྱི་གདམས་པ་ཞལ་ཤེས་ཤིན་ཏུ་མང་བ་
གསན། སྲད་རྒྱུད་ན་བཞུགས་སྐབས་བཀྲ་ཤིས་ལྷུན་པོའི་ཁྲི་ཐོག་ཏུ་མྱུར་བར་ཕེབས་དགོས་པའི་མནལ་ལམ་གསལ་བ་བྱུང། དེ་ནས་ཚུར་ལམ་ཞ་ལུར་ཕེབས། རྗེ་འདི་སྐུ་ན་ཕྲ་མོ་ནས། ཐམས་ཅད་མཁྱེན་པ་བུ་སྟོན་རིན་ཆེན་
གྲུབ་ལ་ཐུགས་དད་ལྷག་པར་ཆེ་བ་ཞིག་ཡོད་པའི་སྟབས་རི་མཐི་གཉིས་ཀའི་གནས་གཟིགས་ཀྱང་ཞིབ་ཏུ་མཛད། རིང་པོ་མ་ལོན་པར་མྱང་ཕྱོགས་ལ་ཕེབས་དགོས་བྱུང། དགེ་ཚ་དང་བསྟུན་དཔལ་འཁོར་བདེ་ཆེན་དུ་གྲྭ་ཚང་སོ་སོར་
འདོད་ཆོས་ཀྱི་ཆར་ཕབ་ཅིང། སྤྱི་ཐོག་ཏུ་བླ་མ་སློབ་དཔོན་མང་པོ་དགེ་བཤེས་རགས་བསྡུས་རྣམས་ལ་བདེ་མཆོག་ལཱུ་ཨི་པའི་དབང་ཡོངས་རྫོགས་མཛད། དེ་ནས་དབེན་དགོན་དུ་ཕེབས་ཏེ་དགའ་ལྡན་སྒྲུབ་རྒྱུད་ཀྱི་བསྟན་པ་ནམ་ཡང་མི་ཉམས་
པར་བྱ་བའི་ཕྱིར་དང་རྗེ་གོང་མ་རྣམས་ཀྱི་ཐུགས་དགོངས་ཡོངས་སུ་རྫོགས་པར་བྱ་བའི་ཕྱིར་དང་དད་པ་ཅན་གྱི་རྫས་རྣམས་ཆུད་མི་ཟ་བར་གཏེར་དུ་སྤ་བའི་ཕྱིར་སྐུ་གསུང་ཐུགས་རྟེན་གསར་བཞེངས། མཆོད་རྫས་གསར་བཞེངས། དགེ་འདུན་
གྱི་མཁོ་བའི་ཡོ་བྱད་གསར་བཞེངས་སོགས་གངས་རིའི་ཁྲོད་ཀྱི་སྒྲུབ་སྡེ་ཞིག་ལ་འགྲན་ཟླ་དང་བྲལ་པ་བསྐྲུན་པར་མཛད། དེ་ནས་བཀྲ་ཤིས་ལྷུན་པོའི་བླ་མ་དགེ་འདུན་ཚང་མས་དད་འདུན་རྩེ་གཅིག་པས་བཀྲ་ཤིས་ལྷུན་པོར་རྗེ་དགེ་འདུན་

[063B]ལ་བརྟེན་ནས་དགུང་ལོ་སོ་གཅིག་པ་ཀུན་ལྡན་ཞེས་པ་ལྕགས་ཕོ་བྱི་བའི་ལོ་ཟླ་བ་བཅུ་གཉིས་པའི་ཚེས་གསུམ་ལ་ཆོས་གྲྭ་ཆེན་པོ་བཀྲ་ཤིས་ལྷུན་པོའི་ཁྲི་ཐོག་ཏུ་ཕེབས་འདུས་
བ་རྒྱ་མཚོའི་དབུས་སུ་མི་འཇིགས་སེང་གེའི་ཁྲི་ལ་ཞབས་སེན་བཀོད་ནས་ཚོགས་ཆེན་ལ་སྣར་ཐང་བརྒྱ་རྩའི་རྗེས་གནང། སྒྲོལ་མ་ཉེར་གཅིག་གི་རྗེས་གནང། བཀའ་གདམས་ཆོས་འབྱུང་ཆེན་མོའི་ལུང་རྩ་བ་ཤེས་རབ། དབུ་མ་འཇུག་པ་
མངོན་རྟོགས་རྒྱན་རྣམས་ཀྱི་ལུང་གནང། དེ་ནས་རིམ་གྱིས་ཆོས་འཁོར་རྒྱ་ཆེར་བསྐོར་ཞིང། དཔྱིད་གངས་ཅན་དུ་ཕེབས་ནས་རབ་བྱུང་བསྙེན་རྫོགས་མང་དུ་གནང་ཞིང་གཞན་ཡང་ཆོས་འཁོར་རྒྱ་ཆེར་བསྐོར། ཁྲོ་ཕུའི་སྨོན་ལམ་ལ་ཕེབས་
ནས་སེར་སྐྱ་བགྲང་བ་ལས་འདས་པ་ལ་ཐར་པའི་ས་བོན་བཞག་སྟེ་རྒྱལ་བའི་བསྟན་པ་ལ་བྱ་བ་རྒྱ་ཆེར་མཛད། གངས་ཅན་བ་རྣམས་དབུ་མཁྲེགས། སྟབ་སྟོབ་ཏུ་འདུན་པ་ཤིན་ཏུ་དཀའ་བ་ཞིག་ཡིན་ནའང། རྗེ་འདི་ལ་ནི་རྩ་བའི་དགོན་པ་
འདེབས་པ་པོ་པཎ་ཆེན་བཟང་པོ་བཀྲ་ཤིས་ལས་ཀྱང་དད་མོས་ཆེ་བར་མཛད་དོ། །དེ་ནས་གངས་ཅན་གྱི་གདན་ས་འཇོག་པར་མཛད་ནས་བཀྲ་ཤིས་ལྷུན་པོར་དབྱར་གནས་ཐོག་ཚོགས་པར་ཐམས་ཅད་མཁྱེན་པ་དགེ་འདུན་རྒྱ་མཚོའི་གསུང་
འབུམ་ཐོར་བུའི་ལུང་དང། འཇུག་པའི་ཊཱིཀ་ཆེན་དགོངས་པ་རབ་གསལ་གྱི་ལུང་སྩལ། དེའི་སྟོན་གསེར་ཁང་གོང་པ་དཔོན་སློབ་ཀྱིས་གདན་དྲངས། དགོན་རྒྱ་འོག་དང་བཅས་པ་ལ་འགྲོ་དོན་འཕྲིན་ལས་ཇི་ལྟར་མཛད་ཚུལ་དེ་ཁའི་དུས་

[064A]༄༅། །མཁན་ཆེན་ནོར་བཟང་རྒྱ་མཆོས་བསྐུལ་ནས་དེ་འཕྲལ་ཚིགས་བཅད་དུ་མཛད་པའང་ཡོད་དོ། །དེ་ལྟར་གསེར་ཁང་གྲྭ་ཚང་པ་རྣམས་ཀྱིས་སྤྱན་དྲངས་རྗེས། སྣ་ཚོགས་དབྱིག་གི་ལོའི་བར་གྱི་སྟོན་རིམ་བཞིན་
དཔལ་འཁོར་བདེ་ཆེན་གི་གྲྭ་ཚང་གཞི་གནས་པ། ལེགས་གྲུབ་པ་ལྷ་ཁང་པ། ནོར་བུ་དགེ་ལྡན་པ་རྣམས་ཀྱིས་རིམ་གྱིས་རང་རང་གི་དགོན་རྒྱ་འོག་དང་བཅས་པར་གདན་དྲངས་ཏེ་རྙེད་པ་དང་བཀུར་སྟི་བཟང་པོ་འགྲན་པ་བཞིན་
དུ་བསྒྲུབས། སྐྱ་སེར་གྱི་སྐྱེ་བོ་སྟོང་ཕྲག་མང་པོ་ལ་གང་འཚམ་གྱི་ཆོས་ཀྱི་ཆར་ཕབ་སྟེ་ངན་འགྲོའི་སྒྲོ་གཏན་བཅད་ཅིང་མཐོ་རིས་དང་ཐར་པའི་ལམ་ལམ་པོ་ཆེ་བཞིན་དུ་མཛད་དོ། །དེ་ནས་བཀྲ་ཤིས་ལྷུན་པོར་དགུན་ཆོས་ལ་འཇམ་
དབྱངས་ཆོས་སྐོར་ཡོངས་སུ་རྫོགས་པ་གནང། དབྱིད་དབེན་དགོན་དུ་རི་ཁྲོད་པ་རྣམས་ལ་འདོད་ཆོས་ཅི་རིགས་སྩལ་ནས། སྒྲུབ་ཐབས་རྒྱ་མཚོ་དང་བརྒྱ་རྩའི་ལྷ་གཙོ་བོ་རྣམས་ཀྱི་བསྙེན་སྒྲུབ་ཞིག་མཛད། དེ་ནས་ཤངས་ཁུལ་
གྱི་དད་ལྡན་རྣམས་ཀྱིས་གདན་དྲངས་ཏེ་ཤངས་སུ་མདའི་སེར་སྐྱ་མཐའ་དག་ལ་ཞལ་མཇལ་དང་གསུང་གི་བདུད་རྩི་སྩལ་ཏེ་ཐར་པའི་ས་བོན་ཐེབས་པར་མཛད། དེ་ནས་བཀྲ་ཤིས་ལྷུན་པོའི་དགུན་ཆོས་དང་བསྟུན་ནས་དགོངས་ཇའི་
ཐོག་སྐྱེས་རབས་ཐུན་རེའི་གཟབས་བཤད་སྩལ། དེ་ཡང་སྙིགས་མ་ལྔ་ལྷག་པར་བདོ་བའི་དུས་འདི་འདྲ་བར་ནི་ཡུལ་རྟེན་ཕུན་སུམ་ཚོགས་པ། གཞི་ཚུལ་ཁྲིམས་རྣམ་པར་དག་པའི་དགེ་འདུན་བརྒྱ་ཕྲག་མང་པོ་དང་ལྷན་ཅིག་ཏུ་

[064B]སྐྱབས་སུ་སོང་ཞིང་བྱང་ཆུབ་ཏུ་ཐུགས་བསྐྱེད། བསག་སྦྱང་གི་གནད་བསྡུས་པའི་ཡན་ལག་བདུན་པ་སྔོན་དུ་བཏང་ནས། ཀུན་ཏུ་བཟང་པོའི་སྨོན་ལམ་ཚུལ་བཞིན་དུ་བསྒྲུབས་པ་ནི་
དུས་སྐབས་ཀྱིས་བསྟན་པ་དང་སེམས་ཅན་གྱི་དོན་བླ་ན་མེད་པ་དང། རང་གཞན་གཏན་གྱི་མདུན་མ་འགྲུབ་པའི་རྩ་བ་ཡིན་ནོ་སྙམ་དུ་དགོངས་ནས། ཐོག་མར་མཛེས་བྱེད་ཀྱི་ལོ་རྟ་ཟླ་བའི་དཀར་ཚེས་གསུམ་ནས་བཅུ་དྲུག་གི་བར་དུ་སྨོན་ལམ་
ཆེན་མོ་ལེགས་པར་འཛུགས་པར་མཛད། དང་པོ་མང་ཇ་རེ་རེ་ཙམ་ཡང་འགྲིག་པ་ཇི་ལྟར་སྙམ་དུ་ཐུགས་ཡིད་འཕྱང་མོ་ཉུག་ཏུ་གྱུར་ཀྱང། ཕྱིས་ནི་ཉིན་རེ་མང་ཇ་ལྔ་དྲུག་ཙམ་ཡང་གཏོང་དགོས་པ་བྱུང། དེ་ནས་བཟུང་སྟེ་ལོ་ཉི་ཤུ་རྩ་ལྔའི་བར་ལ་
བཀྲ་ཤིས་ལྷུན་པོར་དད་པ་ཅན་གྱི་རྫས་རྣམས་ཆུད་མི་ཟ་བའི་ཕྱིར་དང། གདན་ས་འདི་ཉིད་ལྷ་དང་བཅས་པའི་འགྲོ་བ་ཡོངས་ཀྱི་བསོད་ནམས་ཀྱི་ཞིང་མཆོག་དམ་པར་བསྒྲུབ་ཕྱིར་སྐུ་གསུང་ཐུགས་རྟེན་གསར་བཞེངས། མཆོད་རྫས་གསར་
བཞེངས་དགེ་འདུན་ལ་བསྙེན་བཀུར་གྱི་རྒྱུན་སོགས་གོང་ནས་གོང་འཕེལ་དུ་མཛད། ལྷག་པར་ཆོ་འཕྲུལ་སྨོན་ལམ་འཛུགས་པར་མཛད་པ་འདི་ཉིད་རྒྱལ་བ་ཙོང་ཁ་པའི་ཡང་མཛད་ཆེན་གཅིག་ཡིན་པ་བཅས་རྗེ་འདི་རང་གི་ཡང་མཛད་ཆེན་
ངོ་མཚར་བ་གཅིག་ཏུ་མཛད་དེ། ཚུལ་འདི་ལ་རྗེ་རང་ཉིད་ཀྱི་ཞལ་ནས། འདི་ནི་ཁོ་བོའི་ཚེ་འདི་ལ་ལྟོས་པའི་རྣམ་ཐར་བཟང་བ་ཞིག་ཡིན་སྙམ་པ་ཡོད་དེ། དགེ་བའི་བཤེས་གཉེན་པོ་ཏོ་བའི་རྣམ་ཐར་དུ། བོད་ན་དགེ་འདུན་སྟོང་ཕྲག་དུ་མ་རྣམ་ཨ་
[065A]༄༅། །ཐར་གཅིག་ལ་འགོད་ནུས་པའི་དགེ་སློང་ཡོད་ཅེས། དམ་པ་འདི་ཉིད་རྒྱ་གར་དུ་ཡང་གྲགས་ཞེས་འབྱུང་བ་ལྟར། དགེ་འདུན་སྟོང་རྭ་ཅན་བརྒལ་བ་ལོ་གྲངས་དེ་སྙེད་དུ་ཐམས་ཅད་མཁྱེན་པ་བསྒྲུབ་པ་ལ་རྩེ་
གཅིག་ཏུ་ཐུགས་བསྟུན་ནས་འདུན་པ་རྨད་དུ་བྱུང་བའི་རྣམ་ཐར་ལ་འགོད་བར་བྱས་པའི་ཕྱིར་དང། ཇི་སྐད་དུ། གང་གིས་ཕྱོགས་བཅུའི་ཞིང་རྣམས་ཇི་སྙེད་པ། །རིན་ཆེན་བརྒྱན་ཏེ་རྒྱལ་བ་རྣམས་ལ་ཕུལ། །ལྷ་དང་མི་ཡི་བདེ་བའི་
མཆོག་རྣམས་ནི། །ཞིང་གི་རྡུལ་སྙེད་བསྐལ་བར་ཕུལ་བ་བས་།གང་གིས་བསྔོ་བའི་རྒྱལ་པོ་འདི་ཐོས་ནས། །བྱང་ཆུབ་མཆོག་གི་རྗེས་སུ་རབ་མོས་ཤིང། །ལན་ཅིག་ཙམ་ཡང་དད་པ་བསྐྱེད་པ་ནི་།བསོད་ཉམས་དམ་པའི་མཆོག་ཏུ་འདི་
འགྱུར་རོ། །ཞེས་སོགས་རྒྱལ་བའི་བཀའ་ཚད་མར་གྱུར་བས་ཞལ་གྱིས་བཞེས་པའི་བསོད་ཉམས་གཞལ་དུ་མེད་པ་རང་གཞན་གྱི་རྒྱུད་ལ་བསྐྲུན་པར་བྱས་བའི་ཕྱིར་རོ། །ཞེས་གསུངས། དེ་ནས་དད་ལྡན་མང་པོས་བསྐུལ་ནས་རྟ་ནག་ལ་
ཕེབས། སྐྱེ་བོ་མཐའ་ཡས་པ་འདུན་པར་མཛད་ཅིང། རྗེ་འགོས་ཀྱི་སྒྲུབ་གནས་ཞལ་གཟིགས་ཕུག་པ་མཇལ་བར་མཛད་པས། ལྷས་མེ་ཏོག་གི་ཆར་འཕབ་ཅིང་ཚེ་ཆུའི་རྒྱུན་བབས། དེའི་འོག་མཁའ་སྤྱོད་ན་དཔལ་ལྡན་ལྷ་མོའི་ལོགས་བྲིས་
བྱིན་རླབས་ཅན་ཞིག་འདུག་པ་ལ་མེ་ཏོག་འཐོར་བར་མཛད་པས་འོད་ཟེར་ཁ་དོག་སྣ་ལྔ་འཕྲོ་ཞིང། རྣམ་འགྱུར་སྣ་ཚོགས་སྟོན་པ་ཞིག་གཟིགས། དེ་ནས་བཀྲ་ཤིས་ལྷུན་པོར་ཕེབས། འདི་སྐབས་རྒྱལ་བ་ཐམས་ཅད་མཁྱེན་པ་ཡོན་ཏན་རྒྱ་མཚོ་

[065B] ཕྱི་ནང་གི་རྐྱེན་དུ་མས་བསྐུལ་ཏེ་བཀྲ་ཤིས་ལྷུན་པོའི་མཁན་སློབ་ཐམས་ཅད་ཀྱིས་མཇལ་བར་བྱོན། ཕེབས་ལམ་དུ་ཡང་རྩལ་བ་ཆེན་པོས་བྱོན་བས་ཡ་མཚན་དུ་བྱེད་བ་བྱུང། དེ་དུས་རྗེ་རང་ཉིད་ནས་
བདོག་པའི་དངོས་བོའི་ཕྱག་རྟེན་གཟབས་ཤིང། འབྲས་སྤུངས་སུ་མང་ཇ་འགྱེད་དང་བཅས་པ་གནང། བཀྲ་ཤིས་ལྷུན་པོའི་སློབ་དཔོན་པ་རྣམས་ཕྱིར་ཐེགས། རྗེ་རང་ཉིད་རེ་ཤིག་བཞུགས་རྒྱལ་བ་ཐམས་ཅད་མཁྱེན་པ་ཆེན་པོས་ཆོས་
བཀའ་མཐའ་ཡས་པ་གནང་དགོས་ཚུལ་གསོལ་བ་བཏབ་པ་ལྟར། དགུན་འབྲས་སྤུངས་རང་དུ་བཞུགས་ནས་དབང་ལུང་རྗེས་གནང་སོགས་ལམ་པ་ཀའི་ཀུ་ཤའི་གྲངས་དང་མཚུངས་པ་འགྲོ་གང་ཆེ་གཙོར་བཏོན་མཛད་ཅིང་ཞར་ལ་འབྲས་
སྤུངས་ཀྱི་དཀའ་བཅུ་རབ་འབྱམས་ཕལ་ཆེར་འདུས་པ་ལ་དཀའ་ཆེན་བཞིའི་རྩ་བའི་ལུང་ཡོངས་རྫོགས་དང། རྒྱལ་བ་ཡོན་ཏན་རྒྱ་མཚོ་དང། དེའི་ཞབས་འབྲིང་པ་སློབ་དཔོན་པ་རྣམས་གདན་འཛོམ་པ་ལ་དམར་ནག་གཉིས། ཞེ་
དགུ་མ། རོ་ལངས་བརྒྱད་བསྐོར། དཔའ་བོ་གཅིག་པ་རྣམས་ཀྱི་དབང་གནང། གཞན་ཡང་སྔ་ཕྱིར་དབང་དང། རྗེས་གནང་དང། ཟབ་ཁྲིད་མན་ངག་ཞལ་ཤེས་སོགས་ཕལ་ཆེར་པུམ་པ་གང་བྱོའི་ཚུལ་དུ་འབུལ་བར་མཛད་དོ། །རྒྱལ་བ་
ཐམས་ཅད་མཁྱེན་པ་ཆེན་པོས་ཀྱང་སྐུ་ཚེ་མང་པོའི་སྔ་རོལ་ནས་རྗེ་འདི་བ་ལ་མངོན་པར་དགྱེས་པའི་ཐུགས་ཀྱི་བག་ཆགས་སད་པ་ལྟར་མཛད་ནས། ཆོས་གསན་པའི་བླ་མ་མང་པོའི་ནང་ནས། རྗེ་འདི་ཕ་རིགས་ཀྱི་བདག་པོར་ལེགས་པར་

[066A]༄༅། །བཞེས་ཏེ་ཐོག་མཐའ་བར་གསུམ་དུ་སོ་སྐྱེའི་བློ་ཡུལ་ལས་འདས་པའི་རྙེད་པ་དང་བཀུར་སྟིས་མཆོད་པ་ནི་དགེ་བཤེས་སྟོན་པའི་རྣམ་ཐར་དྲི་མ་མེད་པའི་རྒྱུན་འཁྲུལ་མེད་དུ་སྐྱོང་བར་མཛད་པ་ཡིན་ནོ། །དེ་ནས་
ལྷ་སའི་སྨོན་ལམ་གྲོལ་ནས་བྱང་ར་སྒྲེང་མཇལ་དུ་ཕེབས། ར་སྒྲེང་བ་རྣམས་ལ་དམ་བའི་ཆོས་རྒྱ་ཆེར་སྩལ། ར་སྒྲེང་དུ་བཞུགས་རིང་ངོ་མཚར་བའི་ལྟས་བསམ་གྱིས་མི་ཁྱབ་བ་བྱུང། ར་སྒྲེང་ཚོགས་བ་ལ་བཀའ་གདམས་གླེགས་བམ་
གཟབས་བཤད་དང་བཅས་པ་གནང། དེ་ནས་སླར་ཡང་རྒྱལ་བ་ཡོན་ཏན་རྒྱ་མཚོ་དང་ལྷན་དུ་རྒྱལ་མེ་ཏོག་ཐང་ལ་ཕེབས་ཏེ་གཙོ་ཆེར་རྒྱལ་བ་ཡོན་ཏན་རྒྱ་མཚོ་ལ་དབང་ལུང་མན་ངག་རྣམས་ནར་མར་གནང་ཞིང་སེང་དབར་རྣམས་སུ་
ལམ་བར་གྱི་གནས་རྣམས་ལ་མཆོད་འབུལ་དང་ཁྱད་བར་དགའ་ལྡན་སྒྲུབ་རྒྱུད་ཀྱི་ཆུ་འོག་གྲུབ་ཆེན་འཇམ་དཔལ་རྒྱ་མཚོའི་སྒྲུབ་གནས་མལ་གྲོ་སྤང་སའི་ཡང་དགོན་དང། རྗེ་རིན་པོ་ཆེ་འཁོར་དག་པ་རྣམ་བརྒྱད་དང་བཅས་པས་གང་དུ་སྒྲུབ་
པ་མཛད་པའི་གནས་འོལ་ཁ་ཆོས་ལུང་སོགས་འོལ་ཁ་དང་དྭགས་པོའི་གནས་རྣམས་མཇལ་ཏེ་ཐུགས་སྨོན་མཛད། རྒྱལ་མེ་ཏོག་ཐང་དུ་དཔལ་ལྡན་ལྷ་མོ་དགྱེས་པའི་ཆོ་འཕྲུལ་ངོ་མཚར་བ་བྱུང་ཞིང་གནས་གང་དང་གང་དུ་ཕེབས་པ་དེ་
དང་དེར་དད་ལྡན་རྣམས་ལ་རང་རང་གི་སྐལ་བ་དང་འཚམ་པའི་ཆོས་ཀྱི་བདུད་རྩི་སྩལ་ཏེ་ཐར་པའི་ས་བོན་ཐེབས་པར་མཛད། དེ་ནས་གཙང་དུ་ཕེབས་ཏེ་བཀྲ་ཤིས་ལྷུན་པོའི་འདུས་ཚོགས་ལ་དགུན་ཆོས་སྔ་ཕྱིའི་སྐབས་ཚོགས་ཆེན་ལ་

[066B]སྩལ། ཆོ་འཕྲུལ་སྨོན་ལམ་གྲོལ་རྗེས་འབྲས་སྤུངས་ནས་གདན་འདྲེན་ཞུ་མི་དོས་དྲག་བྱུང་བ་ལྟར། དབུས་སུ་ཕེབས་ནས་དགའ་ལྡན་ཕོ་བྲང་གི་གཟིམ་ཆུང་ཉི་འོད་དུ་ནག་ཉ་དང་བསྟུན་
དཔལ་དུས་ཀྱི་འཁོར་ལོའི་རྡུལ་ཚོན་གྱི་དཀྱིལ་འཁོར་བཞེངས་ཏེ་རྒྱལ་བ་ཐམས་ཅད་མཁྱེན་པ་ཡོན་ཏན་རྒྱ་མཚོ་ལ་དུས་ཀྱི་འཁོར་ལོའི་དབང་ཡོངས་སུ་རྫོགས་པ་མཐའ་རྟེན་དང་བཅས་པ་དང་གཞན་ཡང་ཆོས་བཀའ་ཅི་རིགས་པ་འབུལ་
བར་མཛད། དེའི་ཚེ་ལྷོ་རྒྱུད་ཕྱོགས་ནས་སྡེ་དཔོན་དུ་མས་ཕེབས་དགོས་ཚུལ་གསོལ་བ་བཏབ་པ་ལ་བརྟེན་ནས་ལྷོ་ཁར་ཕེབས། དེ་དུས་མཁར་ཏོག། འཕྱོད་རྒྱས་རི་བོ་བདེ་ཆེན། སྤྱན་གཡས། སྣེའུ་གདོང། རྩེས་དང། རོང་ཆ་དཀར་
སོགས་སུ་ཇོ་སྟན་ཚོགས་ཆེན་པའི་མཁན་ཆེན་གྱིས་མཚོན་པའི་བླ་མ་སློབ་དཔོན་དང། དགེ་འདུན་མང་པོ་ལ་དབང་ཁྲིད་ལུང་སོགས་རྒྱ་ཆེར་སྩལ། གང་དང་གང་དུ་ཕེབས་པ་དེ་དང་དེར་སྐྱེ་བོའི་ཚོགས་བརྒྱ་སྟོང་དུ་མ་འདུས་པ་ལ་
ཡིག་དྲུག་གི་ལུང་དང། བླ་མའི་རྣལ་འབྱོར་སོགས་དམ་པའི་ཆོས་རྒྱ་ཆེར་སྩལ། སྔོན་གྱི་དམ་བ་མང་པོའི་བསྟི་གནས་ཇོ་བོ་ཆེན་པོ་ལྷ་ཅིག་གི་གདུང་ཁང་བཞུགས་པ་ཐང་པོ་ཆེ་དང། སྤྱན་གཡས། ཡམ་བུ་བླ་སྒང། ཁྲ་འབྲུག་
རྩེས་དང། བྱམས་པ་གླིང། བསམ་ཡས་སོགས་ཀྱི་གནས་དང་རྟེན་མཇལ་ཞིབ་ཏུ་མཛད། མཆོད་འབུལ། བསག་སྦྱང། སྨོན་ལམ་རྣམ་དག་མཛད་བ་ནི་སྔོན་བྱོན་དམ་པའི་རྣམ་ཐར་ལྟར་རྨད་དུ་བྱུང་བའི་མཛད་པ་ཡིན་ལ། གང་

[067A]༄༅། །དང་གང་དུ་ཕེབས་པ་དེ་དང་དེར་ཟང་ཟིང་གི་བསྙེན་བཀུར་རྒྱ་ཆེ་བ་དང་མི་མང་གི་འ་འུར་འདུ་འགོད་མང་པ་རྣམས་ལ་ནི་དེ་དང་དེ་གཟིགས་པ་ཙམ་གྱིས་སྐྱོ་ཤས་ངེས་འབྱུང་ཤུགས་དྲག་སྐྱེ་བ་ལས་ཟང་ཟིང་ལ་
ཐུགས་དགྱེས་པ་ནི་ནམ་ཡང་མི་མཛད་དོ། །དེ་ནས་བཀྲ་ཤིས་ལྷུན་པོར་ཕེབས་ནས་དབྱར་གནས་ཀྱི་ཁོངས་སུ་ཉི་ཤུ་རྩ་ལྔ་རྩ་ལྔ་གྲངས་སུ་བཅད་དེ་ཚོགས་ཆེན་ལ་གདུགས་དཀར་གྱི་དབང་རྒྱས་པར་སྩལ། དགག་དབྱེ་ཐོན་ནས་ཞག་ཉེར་
གཅིག་གི་རིང་སྐུ་མཚམས་བཅད་ནས་དཀོན་མཆོག་རྗེས་སུ་དྲན་པ་གཙོ་བོར་བསྒོམ་པར་མཛད་ནས་བསག་སྦྱང་ལ་བརྩོན་པར་མཛད་པས་སྟོན་པ་ཐུགས་རྗེ་ཅན་དེའི་བཀའ་དྲིན་དྲན་པའི་དད་པ་ཤུགས་དྲག་འཁྲུངས་ཤིང་གསོལ་
འདེབས་གདུང་དབྱངས་སུ་མཛད་པ་ནི་འདི་ལྟར། ན་མོ་གུ་རུ་མུ་ནི་ཨིནྡྲཱ་ཡ། འཇིག་རྟེན་སྟོབས་ཀྱིས་མངོན་རློམ་མཐའ་དག་གི། གཙུག་རྒྱན་གཞལ་མེད་ནོར་བུའི་ཕྲེང་མཛེས་ལ། །ཞབས་སེན་གསར་པའི་ཟླ་ཚོས་ངལ་བསོ་བ། །
ཐུབ་དབང་ལྷ་ཡི་བླ་མས་དགེ་ལེགས་སྩོལ། །གང་སྐུ་སེར་གྱི་ས་འཛིན་མཐོན་པོའི་རྩེར། །ཞལ་དཀྱིལ་ཉིན་བྱེད་རྒྱས་པའི་འཛུམ་ཟེར་ཀྱིས། །ཕན་བདེའི་འོད་བརྒྱའི་སྣང་བས་སྲིད་པ་གསུམ། །ཡོངས་འགེངས་སྟོན་པ་དེ་ལ་བདག་
ཅག་དད། །ལན་དང་རྣམ་པར་སྨིན་ལ་མི་རེ་བར། །མགོན་མེད་ཉམ་ཐག་རྣམས་ལ་རྗེས་བརྩེ་པ། །བཅོམ་ལྡན་ཞབས་ཟུང་རྟེན་པའི་པདྨ་ལའང། །བྱང་ཆུབ་སྙིང་པོའི་བར་དུ་བདག་སྐྱབས་མཆི་།གྲངས་མེད་པ་སྐལ་པར་གང་གི་མཚན་

[067B] །ཐོས་པར་དཀའ་ཞིང་ལན་ཅིག་ཐོས་ན་ཡང་འཇིགས་པ་ཀུན་སེལ་དགེ་ལེགས་མཆོག་སྩོལ་བའི། །ལྷར་བཅས་འགྲོ་བའི་བླ་མས་བདག་སྐྱོབས་ཤིག་ཐུགས་རྗེ་ཆེ་མངའ་རྒྱལ་བ་གཞན་རྣམས་ཀྱིས། །གདུལ་བར་མ་ནུས་དམུ་རྒོད་
འདུལ་དཀའ་བ། །བདག་དང་བདག་འདྲའི་སྙིགས་དུས་འགྲོ་རྣམས་ལ་།ཁྱོད་ལས་ལྷག་པའི་མགོན་དང་སྐྱབས་གཞན་ཅི། །བདེ་མེད་སྡུག་བསྔལ་བརྒྱས་གང་སྲིད་པ་འདིར། །གྲོགས་མེད་གཅིག་པུར་ཡང་ཡང་འཁོར་བ་ན། །ཉམ་ཆུང་བདག་གི་སྐྱིད་
སྡུག་ལེགས་ཉེས་ཀུན། །མཁྱེན་བརྩེའི་བདག་ཉིད་ཐུབ་ཆེན་དཔའ་བོ་མཁྱེན། །སྐྱོན་བྲལ་ཡོན་ཏན་ཀུན་གྱི་གཏེར་གྱུར་ཅིང། །མ་བཅོལ་བར་ཡང་ཕན་དང་བདེ་མཛད་པའི། །རྣམ་ཐར་བསམས་ན་རྐང་གི་ཁོང་ནས་ཀྱང། །ཡིད་རབ་དད་པར་མི་
བྱེད་སེམས་ལྡན་སུ། །ཐུབ་དབང་རྗེས་སུ་རབ་ཏུ་བྱུང་གྱུར་ཀྱང་།མངོན་སུམ་མ་མཐོང་སེམས་ཀྱི་ཟུག་རྡུ་དེ། །བསལ་ཕྱིར་ཡིད་མཚོར་རྒྱལ་བའི་སྐུ་བསྐྲུན་ཡང། །སེལ་བར་མི་ནུས་སླར་ཡང་སྟོན་པ་དྲན། །དགྲ་དང་བཤེས་མེད་ཀུན་ལ་
བརྩེ་བའི་གཉེན། །ཐམས་ཅད་མཁྱེན་པའི་ཉི་མ་ནུབ་རིའི་ཕག་ཐོས་པའི་ལམ་དུ་གཤེགས་པའི་དུས་མཐའ་འདིར། །སྲོག་གི་ལྷག་མ་གསོན་ཡང་ཅི་ཞིག་རུང། །དེས་ན་དབང་ཕྱུག་བརྒྱད་ལྡན་མགོན་ཁྱོད་ཀྱིས། །སྟོན་དུས་དགུང་སྔོན་
དབུས་སུ་ཟླ་རྒྱས་བཞིན། །བསོད་ནམས་ཕུང་པོའི་སྐུ་དང་འཛུམ་པའི་ཞལ། །ད་ལྟ་མངོན་སུམ་སྟོན་ལ་བདག་དབུགས་དབྱུང། །རྣམ་དཀར་བྱེ་བ་ལས་གྲུབ་རྩིབས་སྟོང་ཅན། །འཁོར་ལོའི་མཚན་མངའ་དང་པའི་དྲ་བ་ལྟར། །རབ་མཛེས་

[068A]༄༅། །ནོར་བུའི་འོད་འབར་ཞབས་སེན་གྱིས། །རེག་པས་བདག་སྙིང་ཟེའུ་འབྲུ་སྐལ་བཟང་མཛོད། །སྟོན་པ་མཆོག་དེ་ད་ལྟ་འདིར་བཞུགས་ཞེས། །ངེས་པ་མིན་ཡང་རྒྱལ་བའི་མཛད་པ་ཡིས། །རོལ་པའི་ཞིང་
འདིར་རྩེ་གཅིག་ཡིད་གཏད་ཀྱིས། །བདག་ཅག་རེ་བའི་འབྲས་བུ་མཆིས་པར་མཛོད། །ཕ་རོལ་བསྐྱས་ཆེན་འདེགས་པར་ཕྱོགས་པའི་ཚེ། །བསོད་ཉམས་བརྒྱ་ཕྲག་ལས་འཁྲུངས་གསེར་སྦྱངས་ཀྱི། །གླང་པོའི་སྣ་ལྟར་མཛེས་པའི་ཕྱག་
གཡས་དེ། །བདག་གི་སྤྱི་བོར་མངོན་སུམ་བཞག་ཏུ་གསོལ། །གལ་ཏེ་སྔོན་གྱི་ལས་ངན་དབང་བཙན་པས། །སྲིད་པ་ཉམ་ངའི་གནས་སུ་ལྷུང་གྱུར་ཀྱང། །ཡིད་ལ་ཤཱཀྱའི་གཙོ་བོ་དྲན་པ་དང། །ཐུབ་མཚན་རྣ་བར་ཐོས་དང་འབྲལ་མ་
གྱུར༑ ༑འཇིགས་དང་སྡུག་བསྔལ་བརྒྱས་ཉེན་སྡུག་པའི་བུ། །བརྩེ་བའི་ཕ་ཡིས་བསམས་ཤིང་དོར་བ་ལྟར། །ཉམ་ཆུང་སྐལ་ངན་བདག་ཅག་ཡལ་བོར་ནས། །ལྷར་བཅས་སྟོན་པ་མཆོག་དེ་གང་དུ་གཤེགས་།འོན་ཀྱང་ཐུབ་པའི་
མཁྱེན་བརྩེ་ནུས་པ་ལ། །སྒྲིབ་ཐོགས་མི་མངའ་ཕོངས་པའི་གཉེན་གཅིག་ཅེས། །བདེན་པ་གསུང་བའི་བཀའ་ཡི་འཐོར་འཐུང་གིས། །སྟོན་དང་བྲལ་པའི་ཚ་གདུང་ཅུང་ཟད་བསལ། །དེ་བཞིན་བུ་རམ་ཤིང་བའི་ལུགས་བཟང་རྣམས།།
བདག་ལ་དངོས་སུ་འདོམས་པའི་བླ་མའི་ཚོགས། །མགོན་དེའི་ཡེ་ཤེས་སྒྱུ་མའི་རྣམ་རོལ་ཏུ། །བསམས་ཤིང་དྲན་པས་ཡིད་ཀྱི་ངལ་བས་ཐོབ། །ཟས་གཙང་སྲས་ཀྱི་མཛད་པའི་ཆ་ཤས་ཙམ། །བརྒྱུད་ནས་མཐོང་ཐོས་དྲན་པ་ཙམ་

[068B] །དད་དང་མོས་དགའི་ཕུན་ཚོགས་འདི་འདྲ་ན་།མངོན་སུམ་མཐོང་ན་ཨེ་མ་ཅི་འདྲ་ཞིག། བདེ་བར་གཤེགས་པའི་སྣང་ཚུལ་ཕྲ་མོ་འགའ། །ཡིད་ལ་ཤར་ཚེ་དད་དང་གདུང་བ་ཡིས་།མྱོས་པའི་བླ་བརྡོལ་མེ་ཏོག་ཕྲེང་བ་འདི། །ཡིད་
ཀྱི་གདུང་བ་སེལ་ཕྱིར་མགོན་པོས་བཞེས། །དེ་ལས་འོངས་པའི་དགེ་ཚོགས་ཀུ་མུད་ཏ། །ཟླ་ཤེལ་དུང་ལྟར་དཀར་བ་ཅི་ཐོབ་པས། །ཐུབ་དབང་གང་དུ་བཞུགས་པའི་ཞབས་དྲུང་དུ། །སྐྱེས་ནས་འབྲལ་མེད་རྗེས་སུ་འཛིན་གྱུར་ཅིག། ཅེས་
པའོ༑ ༑དེ་ཁའི་སྟོན་འབྲིང་མཚམས་གཅེན་ལུང་ཕྱོགས་སུ་ཕེབས་ནས་སྐྱེ་བོ་བརྒྱ་ཕྲག་མང་པོ་བསྙེན་གནས་སྨྱུང་གནས། སྲོག་གཅོད་སྤོང་བ། གཟུངས་སྔགས་སོགས་བཟླས་བརྗོད་ཀྱི་དམ་བཅའ་ལེན་པ་སོགས་དགེ་བ་ལ་བཀོད་ཅིང། ཁྱད་
པར་གཅེན་ལུང་ཁ་སྤྱོད་དུ་ཚོགས་པ་ལ་དཔལ་གསང་བ་འདུས་པ་མི་བསྐྱོད་པའི་དབང་བཞི་ཡོངས་སུ་རྫོགས་པ་དང། གཞན་ཡང་འདོད་ཆོས་མང་དུ་སྩལ། དེ་ཡང་མྱང་སྟོད་ནས་བཟུང་ལྷོ་རྩ་ཁོག་བརྒྱུད་ནས་གཅེན་ལུང་གི་བར་གང་
དང་གང་དུ་ཕེབས་པ་དེ་དང་དེར། ཁྲོམ་ཆེན་པོ་གློ་བུར་དུ་ཚོགས་ཤིང་རིང་པོར་མི་ཐོགས་པར་འགྱེས་པ་དང། དེ་དག་གི་ནང་ནས་མང་པོ་ཞིག་ནི་གཉེན་བཤེས་ཡིད་དུ་འོང་བ་དང་བྲལ་བས་མཚི་མ་དང་བཅས་བཞིན་བསྔོ་བ་ཞུ་བ་དང་
འགའ་ཞིག་ནི་ལང་ཚོས་རྒྱགས་ཤིང་འཇོ་སྒེག་དང་བཅས་པ་དང་ལ་ལ་ནི་རྒས་ཤིང་རྒན་པོ་འཆི་ཁ་མ་ལ་གཟིགས་ཤིག་ཅེས་སྙིང་རྗེ་ལྟར་དུ་འདུག་པ་དང། མང་པོ་ནི་མ་བརྟགས་ཉམས་དགའ་བས་བཞད་གད་དང་བཅས་ཏེ་འདུག་པ་དང་

[069A]༄༅། །ཕལ་ཆེར་སེར་སྣས་བསགས་པའི་དངོས་པོ་རྗེ་ཉིད་ལ་རེ་བའི་སེམས་ཀྱིས་འབུལ་བ་གཟིགས་པས་འཁོར་བ་ཐོག་མ་མེད་པ་ནས་ལྟ་ཅི་སྨོས། ཚེ་ཐུང་འདི་གཅིག་པུ་ལ་ཡང་གཉེན་བཤེས་དང་དར་རྒུང་ཁྲོམ་གྱི་འདུ་འཚོགས་དང་
གཞོན་པའི་ལང་ཚོ་ནམ་མཁའི་འཇའ་ཚོན་དང། སེར་སྣས་བསགས་པའི་ནོར་རྫས་སྦྲང་མའི་སྦྲང་རྩི་དང་འདྲ་བ་འདི་ལྟར་མངོན་སུམ་དུ་གསལ་བར་སྟོན་པའི་སློབ་དཔོན་ནོ་སྙམ་དུ་ཐུགས་ཤིན་ཏུ་འབྱུང་བར་གྱུར་ནས་
ཉམས་མགུར་འདི་ལྟར་མཛད་དོ།། ན་མོ་གུ་རུ་མཉྫུ་གྷོ་ཥཱ་ཡ་དུས་གསུམ་སངས་རྒྱས་ཀྱི་ངོ་བོ། །བཀའ་དྲིན་གསུམ་ལྡན་གྱི་བླ་མ། །འབྲལ་མེད་སྤྱི་གཙུག་ཏུ་བཞུགས་ལ། །བྱིན་རླབས་དངོས་གྲུབ་ཀྱི་ཆར་ཕོབས། །ཡིད་འོད་སྙིང་
གྲོགས་དང་མཛའ་བཤེས། །ངེས་མེད་འདུ་འབྲལ་གྱི་རོལ་པ། །དབྱར་དུས་དགུང་སྔོན་ལ་འཁྲིགས་པའི། །མི་རྟག་ལང་ལོང་གི་ཆུ་འཛིན། །ངལ་བ་བརྒྱ་ཕྲག་གིས་བསྒྲུབས་བ། །སྲིད་པའི་ཕུན་ཚོགས་ཀྱི་དགའ་སྟོན། །ལྷོ་
ཕྱོགས་དྲི་བཞོན་གྱིས་བསྐྱོད་བའི། །པདྨོའི་འདབ་སྟེང་གི་ཟིལ་པ། །ཆགས་ལྡན་བྱིས་པ་ཡི་དགའ་བསྐྱེད། །ཡིད་འོང་གཟུགས་མཛེས་ཀྱི་ལང་ཚོ། །ངན་སྐྱུགས་བཤད་གཅི་ཡིས་གང་བའི། །དབྱིབས་ལེགས་མི་གཅོད་བའི་བུམ་
པ། །དེང་སང་འཛམ་གླིང་གི་མི་ཚེ། །རྒན་གཞོན་གོ་རིམ་གྱི་ངེས་མེད། །ཤུགས་དྲག་རླུང་དམར་གྱི་ནང་གི། མར་མེ་ཇི་བཞིན་དུ་འདུག་པ། །སྲིད་གསུམ་སྒྱུ་མ་ཡི་གྲོང་ཁྱེར། །བདེ་མེད་སྡུག་བསྔལ་གྱི་འབྱུང་གནས། །ཐར་མེད་

[069B] །ལྕགས་ཁང་འབར་བ་ཡི་རང་བཞིན། །སྟོང་གསུམ་ཟས་ནོར་ལ་དབང་ཡང། །སྒྲེན་མོ་ལག་སྟོང་དུ་འགྲོ་འདི། །མྱ་ངམ་ཉམ་ཐག་གི་ཐང་ལ། །གཅིག་པུར་དགྲ་བོ་ཡིས་བཅོམས་འདྲ། །ཉོན་མོངས་ལས་ངན་གྱི་ཤུགས་
ཀྱིས༑ ༑འདི་ནང་འདོད་ཡོན་ལ་ཞེན་པ། །མི་གཙང་ཕུང་པོ་ལ་ཆགས་པའི། །གདོལ་པ་ཁྱི་ཕག་གི་རྣམ་ཐར། །ཅི་དྲག་སངས་རྒྱས་དང་བྱང་སེམས། །དམ་པའི་སྐྱེས་བུ་རྣམས་ཐེགས་བཞུད་།བླུན་པ་བདག་ཉིད་ཀྱི་ཉེས་པས། །ད་དུང་བཙོན་ར་
འདིར་ལུས་བྱུང། །མཐའ་མེད་སྡུག་བསྔལ་གྱིས་རྒྱ་མཚོར། །གྲོགས་མེད་གཅིག་པུ་རུ་འགྲོ་ཚེ། །སྐྱབས་གནས་བླ་མ་དང་དཀོན་མཆོག་ཕན་པ་དམ་ཆོས་ལས་མེད་པའི། །ཚུལ་འདི་སྙིང་ཁོང་ནས་མ་དྲན། །བག་མེད་གུ་ཡངས་ཀྱི་སྤྱོད་
བས༑ ༑ཉིན་མཚན་དོན་མེད་དུ་འདའ་བ། །སེམས་མེད་ཡང་ན་ནི་སྨྱོན་པ། །ནམ་ཞིག་འཆི་བདག་གིས་བཟུང་ནས། །འཇིགས་སྐྲག་སྡུག་བསྔལ་གྱིས་གཟིར་ཅིང། །ངན་སོང་འཁྲུལ་སྣང་ཀུན་ཤར་བའི། །དུས་དེར་འགྱོད་པོ་ཅིག་འབྱུང་བས། །
བསམ་བློ་ད་ལྟ་ནས་ཐོངས་ལ། །སྒོ་གསུམ་དམ་པ་ཡི་ལམ་བཟང་།ཉིན་མཚན་ཁོར་ཡུག་ཏུ་བསྟེན་ལ། །ཐར་པའི་གྲོང་ཁྱེར་དུ་བསྙེགས་ཤིག། ཅེས་དང། གཞན་ཡང་འདི་ལྟར་གསུངས་ཏེ། ན་མོ་གུ་རུ་མཉྫུ་གྷོཥཱ་ཡ་གསུམ་
ལྡན་གྱི་བླ་མ་རྡོ་རྗེ་འཛིན། །བདག་སྙིང་གི་པདྨོའི་དབུས་བཞུགས་ལ། །བྱང་ཆུབ་ཀྱི་སྙིང་པོར་མཆིས་ཀྱི་བར། །འབྲལ་མེད་དུ་རྗེས་སུ་གཟུང་དུ་གསོལ། །ཐོག་མེད་ནས་ཐ་མ་ད་ལྟའི་བར་།འཇིགས་རུང་གི་འཁོར་བའི་བཙོན་ཁང་འདིར། །

[070A]༄༅། །ལས་ཉོན་གྱི་ལྕགས་སྒྲོག་དམ་པོས་བཅིང། །སྡུག་བསྔལ་གྱི་གཤེད་མས་ཡང་ཡང་གཙོས། །ངན་སོང་གི་གནས་སུ་གཏན་ཡུལ་བྱས། །ཚ་གྲང་གི་སྡུག་བསྔལ་དྲག་པོས་མནར། །རང་ཤ་དང་རང་ཁྲག་
གྲངས་མེད་ཟོས། །བརྡེག་འཚོག་གིས་མནར་ཞིང་ངལ་ཐག་བཅད། །ལན་འགའ་མཐོ་རིས་ཀྱི་རྟེན་ཐོབ་ཀྱང། །སྐྱིད་འདོད་ཀྱིས་སྡིག་བའི་ལས་བྱས་པས། །ངན་སོང་གི་ཡུལ་དུ་ཡང་ཡང་ལོག། བདེ་མེད་ཀྱི་སྡུག་བསྔལ་བརྒྱ་ཕྲག་
མྱོང། །ད་དུང་ཡང་ཉོན་མོངས་ཆུ་ཀླུང་འདི། །བཟློག་ངེས་ཀྱི་ཆུ་ལོན་མ་བསྒྲུབས་ན། །མཐའ་མེད་ཀྱི་སྲིད་པའི་རྒྱ་མཚོ་འདིར་།ཉམ་ཐག་གི་ཀློང་དུ་བྱིང་ཉེན་གདའ། །བར་སྣང་གི་གློག་འདྲའི་ཚེ་ཐུང་འདི། །སྐྱིད་པས་ཀྱང་མི་འཚེངས་སྡུག་
མི་ཕུང། །མནར་མེད་ཀྱི་ཁྲོ་ཆུ་ཁོལ་མའི་ནང། །ཡུན་རིང་དུ་བསྲེགས་ན་ཨེ་བཟོད་སོམས། །དལ་འབྱོར་དང་ལྡན་པའི་མི་ལུས་འདི་།དོན་མེད་ཀྱི་བྱ་བས་དུས་འདའ་བ། །རིན་ཆེན་གྱི་གླིང་ནས་ལག་སྟོང་དུ། །གཅེར་བུ་རུ་རང་ཁྱིམ་ལྡོག་
པ་བཞིན། །ཆེ་ཐུང་འདི་ཅི་ལྟར་བྱས་ཀྱང་ཕྱིད། །བྱང་ཆུབ་འདི་ཕྱིས་ནས་རྙེད་པར་དཀའ། །སྐྱིད་སྡུག་གི་འདམ་ཀ་ད་རེས་བྱུང། །བསམ་བློ་དེ་སྙིང་གི་དཀྱིལ་ནས་ཐོངས། །དབྱར་དགུན་སོགས་ནམ་ཟླའི་འགྱུར་ལྡོག་དང། །སྐྱ་སེར་གྱི་
སྐྱེ་བོའི་འཆི་ལུགས་སོགས། །མངོན་སུམ་དུ་མིག་གིས་མཐོང་བཞིན་དུ་།ཇི་སྙམ་ཡང་མི་སེམས་རྟག་འཛིན་ཅན། །གཉེན་བཤེས་དང་ལོངས་སྤྱོད་ཀུན་བོར་ནས། །འཆི་བདག་གི་གཤིན་རྗེས་དབང་མེད་ཁྲིད་།རྒྱུས་མེད་དུ་གཅིག་

[070B] །ཕན་ངེས་དེ་དམ་ཆོས་ཁོ་ན་རང་།ཞེས་སོ། །སྔ་ཕྱིར་དད་འབུལ་བྱུང་བ་རྣམས་ལ་སྐུ་གསུང་ཐུགས་རྟེན་བཞེང་བ་དང། དགེ་འདུན་ལ་བསྙེན་བཀུར་མཛད་པ་མཐའ་ཡས་ཏེ་འདིར་མ་བྲིས་སོ། །དེ་ནས་བཀྲ་ཤིས་ལྷུན་བོའི་
སློབ་དཔོན་པ་རྣམས་ཀྱིས་གསོལ་བ་ནན་གྱིས་བཏབ་པ་ལ་བརྟེན་ནས་ཚོགས་ཆེན་ལ་རྡུལ་ཚོན་གྱི་དཀྱིལ་འཁོར་དུ་དཔལ་རྡོ་རྗེ་འཇིགས་བྱེད་ཀྱི་དབང་བཞི་ཡོངས་སུ་རྫོགས་པ་སྩལ། དབྱར་གནས་གྲོལ་འཕྲལ་བདུན་ཕྲག་གསུམ་
བཅད་རྒྱར་བཞུགས་ཏེ་ལམ་གྱི་རིམ་པའི་ཉམས་བཞེས་ལ་བརྩོན་པར་མཛད། དེ་སྐབས་ཐུགས་ལ་འདི་ལྟར་འཁྲུངས་ཏེ་སྔོན་ཆད་བླ་མའི་མིང་བཏགས་ཆོས་བརྒྱད་དང་འདྲེས་མའི་རྣམ་གཡེང་གི་གཞན་དབང་དུ་སོང། སྦྱིན་བ་པོ་
རྣམས་ཀྱི་སེན་མོ་དཀར་དམར་གྱི་སྟེང་ནས་བཅད་པའི་དད་རྫས་དང་བ། ཤིན་རྫས་ཆུང་མི་འཛའ་ཙམ་ཨེ་ཡོང་བསམ་ལྷ་ཁང་དང་རྟེན་བཞེངས་སོགས་བློས་ཅི་ལྕོགས་བགྱིས་ཤིང་བསྟན་པ་དང་གཞན་དོན་ཡིན་རྒྱུའི་ཁུལ་གྱི་དབང་བསྐུར་
ལུང་ཁྲིད་སོགས་ཆོས་བཤད་མང་དུ་བྱས་མོད་ཀྱང་ངེས་འབྱུང་དང་ལྟ་བ་རྣམ་དག་གིས་རྩིས་ཟིན་པ་ནི་ཤས་ཆེར་དཀའ། དེ་གཉིས་ཅི་རིགས་བས་མ་ཟིན་པའི་ཟག་བཅས་ཀྱི་དགེ་བ་རྒྱ་ཆེར་བྱས་ཀྱང་འཁོར་བའི་འཁོར་ལོ་བསྐོར་བ་ཁོ་ནར་
འདུག། །སྲིད་པའི་ཕུན་ཚོགས་ཇི་ཙམ་ཐོབ་ཀྱང་སྐྱེ་རྒན་འཆིའི་རྒུད་བ་ནི་རྒུད་པ་ནི་སྡུག་བསྔལ་གྱི་མེ་རབ་ཏུ་འབར་བས་སྐད་ཅིག་ཙམ་ཡང་བཟོད་གླགས་མི་འདུག། མི་བཟོད་བཞིན་དུ་འཇིགས་པ་ཆེན་པོ་ལྔ་པོ་འདི་ལས་ཐར་བའི་ཐབས་ལ་བརྩོན་པར་

[071A]༄༅། །མི་བྱེད་པ་ནི་ཀྱེ་མ་ཀྱི་ཧུད་བདག་ལ་སྙིང་མེད་པའམ་སྨྱོན་པ་དངོས་སོ་སྙམ་དུ་དགོངས། འཁོར་བའི་ཕུན་ཚོགས་ཐམས་ཅད་ཀྱང་སྡུག་བསྔལ་གྱི་རང་བཞིན་དུ་གཟིགས་ཏེ་དོན་དེ་དག་འཕགས་པའི་དབྱངས་སུ་མཛད་པ་ནི་
ན་མོ་གུ་རུ་མཉྫུ་གྷོ་ཥཱ་ཡ། སྐྱོན་བྲལ་ཡོན་ཏན་ཀུན་གྱི་མཆོག་མངའ་བའི། །ཟླ་མེད་སྟོན་པ་ཤཱཀྱའི་རྒྱལ་པོ་དང་།དབྱེར་མེད་རྗེ་བཙུན་བླ་མའི་ཞབས་པད་ལ། །བྱང་ཆུབ་སྙིང་པོའི་བར་དུ་སྐྱབས་སུ་འཆི། །ཉོན་མོངས་ཆུ་བོ་ལས་ངན་རབ་རླབས་
ཅན། །ཤུགས་དྲག་དབང་གིས་སྐྱེ་བའི་རྒྱ་མཚོ་ཆེར། །ཀྱེ་མ་ཡང་ཡང་ཉིང་མཚམས་སྦྱར་བའི་ཚུལ། །རྒྱུན་དུ་ལེགས་པར་སོགས་དང་ཤེས་ལྡན་དག། མདོག་སྟོབས་གཟི་ཉམས་མི་སྡུག་རྙིངས་པའི་ལུས། །ཡིད་འོང་ཡུལ་བརྒྱ་
འཚོགས་ཀྱང་སྤྱོད་མི་ནུས། །དྲན་དབང་བློ་ཉམས་འགུམ་པར་མངོན་ཕྱོགས་པ། །འཇིགས་རུང་རྒས་པའི་ཚུལ་འདི་གྲོགས་དག་ལྟོས་།འབྱུང་བ་འཁྲུགས་པའི་ཟུག་རྡུ་བརྒྱས་གཙེས་པས། །ཉིན་མཚན་མི་འཁྱོལ་འདོད་རྣམས་
བསྟེན་དབང་མེད། །བཅོས་ཀྱིས་མི་ཕན་འཆི་བར་ཤེས་ཤིང་འགྱོད་།ཐར་མེད་ནད་ཀྱིས་གདུངས་འདི་ཀྱི་ཧུད་འཇིགས། །ཕུན་ཚོགས་བདེ་སྐྱིད་འབྱོར་པའི་པད་ཚལ་ཡང། །བསོད་ནམས་མིན་པའི་གླང་པོས་བཅོམས་པ་ན། །མྱ་ངན་མེ་འབར་
ཤིན་ཏུ་ཡ་ང་བ། །ཀྱེ་བ་འཇིག་རྟེན་རྒུད་པའི་ཚུལ་འདི་ལྟོས་།ཡིད་འཕྲོག་གཉེན་འཁོར་ལུས་དང་ལོངས་སྤྱོད་སོགས། །འབྱོར་བས་དྲེགས་ཀྱང་སྒྲེན་མོ་ལག་སྟོང་དུ། །གྲོགས་མེད་མྱུར་དུ་འཇིག་རྟེན་ཕ་རོལ་ཏུ། །གློ་བུར་འཆི་བ་

[071B] །སྟོབས་དང་དཔུང་གིས་བཟློག་པའི་སྐབས་མེད་ཅིང། །རྩས་སྔགས་ནོར་དང་མཛེས་མས་བསླུར་མེད་བའི་།འཇིགས་རུང་དུས་ཀྱི་ཆད་པ་རྣམ་པ་ལྔ། །ཐོག་ལྟར་འབབ་བོ་མཁས་པས་བག་ཡོད་སྟེན། །
སྲིད་པའི་རྩེ་མོ་ནས་བཟུང་དམྱལ་བའི་བར། །ཀུན་ལ་འདོད་དགུར་དབང་བྱེད་རྒྱལ་པོ་ལྔའི། །སྣང་ཚུལ་དྲན་ཚེ་ཅུང་ཟད་ཡིད་སྐྱོ་བས། བློ་བཟང་ཆོས་ཀྱི་རྒྱལ་མཚན་ཞེས་བྱས་སྨྲས། །ཞེས་གསུངས། ཡང་དུས་དེའི་ཚེ། སྐྱིད་ཀྱང་མི་འཚེངས་
སྡུག་ཀྱང་མི་ཕུང་བའི་དགུན་ཉི་དང་འདྲ་བའི་ཚེ་ཐུང་འདིའི་ལུས་སྲོག་ལོངས་སྤྱོད་ལ་གནོད་པ་བྱེད་པའི་སྐྱེ་བོ་ལའང་དགྲའི་གཙོ་བོར་འཛིན་པར་བྱེད་ན་འཁོར་བ་ཐོག་མ་མེད་པ་ནས་འགལ་མེའི་འཁོར་ལོ་ལྟར་རྒྱུན་མི་འཆད་པར་སྐྱེ་རྒན་
འཆིའི་རྒྱུད་པའི་སྡུག་བསྔལ་འབར་བའི་རལ་གྲི་རྣོན་པོས་འདེབས་པའི་བྱེད་པ་པོ་ནི། རང་རྒྱུད་ཀྱི་ཉོན་མོངས་པ་དུག་གསུམ་པོ་འདི་ཡིན་པས་འདི་ཉིད་ཕྱི་རོལ་གྱི་དགྲ་བོར་ཐམས་ཅད་ཀྱིས་དཔེར་མི་ཕོད་པ། འཇིགས་པ་དང་ཡ་ང་བ་
དང། སྡུག་བསྔལ་ཐམས་ཅད་ཀྱི་འབྱུང་གནས་གཤེད་མ་བུར་རྫུས་ལྟ་བུའི་དགྲ་བོར་བཟུང་སྟེ་འཇོམ་བྱའི་གཙོ་བོར་གཟིགས་ནས་འབུར་འཇོམས་མཛད་ཅིང། དེ་དང་མཐུན་པར་འཕགས་པའི་དབྱངས་སུ་མཛད་པའང་འདི་ལྟར། ན་མོ་
གུ་རུ་མཉྫུ་གྷོ་ཥཱ་ཡ། རྒྱ་དཀའ་དུག་གསུམ་གཡུལ་ལས་རྣམ་རྒྱལ་བའི། །དང་སྲོང་ཆེན་པོ་དེ་ལ་གུས་འདུད་ཀྱི། །ཉོན་མོངས་འབྲས་དང་ཟུག་རྡུ་འཆི་བདག་ལྟར། །ཀུན་གྱིས་མཐོང་ཞིང་རྟོགས་པར་བྱིན་གྱིས་རློབས། །ཐོག་མེད་གོམས་པའི་

[072A]༄༅། །རྒྱུན་གྱིས་སྟོབས་ལྡན་ཞིག་ཚུལ་མིན་ཡིད་བྱེད་བསིར་བུས་ཆེར་བསྐྱོད་པས། །སྡིག་སྡུག་གཏམ་ངན་རྦ་ཀློང་རབ་འཁྲུགས་པའི། །ཉོན་མོངས་ཆུ་བོའི་རྒྱུན་འདི་བཅད་བར་དཀའ། །ཐུབ་པས་སྨད་ཅིང་འཕགས་ཚོགས་
ཀུན་གྱིས་སྤངས། །བསྟེན་པ་ཙམ་གྱིས་འབད་རྩོ་ལ་མི་དགོས་པར་རང་གི་ངང་གིས་འཐུར་ནས་འཐུར་འགྲོ་བའི། །ཀྱེ་མ་བཟློག་དཀའི་ཟག་རྒྱུན་ཤུགས་རེ་དྲག། དགའ་མགུའི་ཟོལ་གྱིས་བདག་ཡིད་ཁྲིད་ཁྲིད་ནས། །རིང་བོར་མི་ཐོགས་ཐར་མེད་
བཙོན་ཁང་དུ། །བརྒྱ་ཕྲག་སྡུག་བསྔལ་དུད་མོའི་དཀའ་ཐུབ་དག་།སྟེར་བྱེད་ཉོན་མོངས་ལས་གཞན་ཡོད་རེ་སྐན། །གང་ཞིག་རེག་ན་རྡོ་རྗེའི་རི་རབ་ཀྱང། །ཡུད་ཙམ་ཞིག་གིས་ཐལ་བར་བརླག་འགྱུར་བ། །རབ་ཚ་མནར་མེད་འབར་བའི་མེ་ནང་དུ། །
རེག་པའི་རྒྱུ་གང་འདི་ལས་གཞན་པ་ཅི། །མཐའ་དང་དབུས་མེད་འཇིགས་རུང་སྐྱི་གཡའ་བའི། །མི་བཟད་འཁོར་བའི་འབྲོག་དགོན་ཉམ་ང་བར། །སྐྱབས་མེད་མགོན་མེད་ལན་ཅིག་མ་ཡིན་པར། །ཡང་ཡང་ཉིང་འཚམས་སྦྱོར་བའང་ཉོན་
མོངས་དབང། །བསྟེན་ཅིང་གོམས་ན་དམ་པས་ཁྲེལ་འགྱུར་ཞིང་།ཐར་པ་དམ་པའི་དཔལ་དང་གཏན་ཕྲལ་བྱེད། །བདུད་རྣམས་དགའ་བའི་གཉེན་གྱུར་ཉོན་མོངས་ཚོགས། །འདི་ལ་ཤེས་ལྡན་སུ་ཞིག་དགྲར་མི་ལྟ། །དེ་བཞིན་སྡིག་ཚོགས་
མཐའ་དག་འབོད་པའི་གྲོགས། །མཐའ་བྲལ་སྲིད་པའི་རྒྱ་མཚོར་འཇུག་པའི་རྒྱུན། །ངན་སོང་གསུམ་དུ་འགྲོ་བའི་སྒོ་མོ་ཆེ། །འདི་ཀོ་ཐབས་ཚུལ་སྟོང་གིས་འགེགས་པའི་རིགས། །ཚེ་འདིའི་ལུས་སྲོག་ལན་ཅིག་མ་ཡིན་པར། །ལན་བརྒྱ་སྟོང་

[072B] །དཔེར་འོས་མིན་པའི་ཉོན་མོངས་དགྲ་བོ་ལ། །ཡིད་རབ་རྟོན་པ་དེ་དག་ཕྱུགས་ལས་ཕྱུགས། །དེ་ཕྱིར་ཁམས་གསུམ་རྒུད་པའི་འཆིང་བ་ལས། །རྣམ་གྲོལ་འཆི་མེད་བདུད་རྩིའི་དཔལ་ཐོབ་སྟེ། །བདེ་དགའ་
རྒྱ་མཚོར་འཇུག་འདོད་མཁས་པ་དང། །དུག་གསུམ་གཡུལ་ལས་རྒྱལ་བའི་དགྲ་ཐབས་སྟེན། །རིགས་ཚུལ་འབུམ་ཕྲག་རྣོ་བའི་ངར་ལྡན་པ། །སྟོབས་ལྡན་གཉེན་པོའི་རལ་གྲི་རབ་འབར་བས། །བཟློག་དཀའི་ཉོན་མོངས་དགྲ་ཚོགས་སྲོག་
འཕྲོག་པ། །ཨེ་མ་འདི་དག་མཁས་པ་རྣམས་ཀྱིས་བསྔགས། །བདག་ཀྱང་དེ་ངན་ནས་སྐྱེ་བ་ཐམས་ཅད་དུ། །ལྷ་སོགས་འགྲོ་བ་མ་ལུས་དགྲར་ལངས་ཏེ། །སྲོག་དང་འཚོ་བ་ཡང་ཡང་ཕྲལ་གྱུར་ཀྱང་།ཅུང་ཟད་སྡང་དང་ཁྲོ་བར་མ་གྱུར་ཅིག་དེ་
བཞིན་ཡིད་འཕྲོག་ཕྱི་ནང་དངོས་པོའི་ཚོགས། །དགའ་བསྐྱེད་ཡུལ་བརྒྱ་དག་གིས་ཀུན་བསྐོར་ཀྱང། །མི་རྟག་མི་གཙང་སྒྱུ་མ་ལྟར་མཐོང་ནས། །རྨི་ལམ་དུ་ཡང་ཆགས་པར་མ་གྱུར་ཅིག་འཇིགས་རྟེན་འཇིག་རྟེན་འདས་པའི་ལམ་བཟང་
ལ༑ ༑ཀུན་ནས་འཐོམས་པའི་མུན་ནག་མི་བཟད་པ། །ཐོས་བསམ་སྒོམ་པའི་ཤེས་རབ་སྒྲོན་འབར་བས། །ནམ་ཡང་རྨོངས་པས་གོས་པར་མ་རབ་སྒྲོན་འབར་བས། །ནམ་ཡང་རྨོངས་པས་གོས་པར་མ་ཡོན་ཏན་རྒྱ་མཚོ་གཙང་ཕྱོགས་
སུ་ཕེབས་པ་བཀྲ་ཤིས་ལྷུན་པོར་གདན་འདྲེན་པའི་ཞལ་བཀོད་མཛད་དེ་སྤྲེའུ་ཞེས་པ་མེ་ལུག་ཟླ་བ་དྲུག་པའི་ཡར་ཚེས་ལ་ཆོས་གྲྭ་།ཆེན་པོའི་མཁན་སློབ་རྣམས་ཀྱིས་གཙོ་མཛད་གཟབས་འབྱོར་གྱི་རྟ་པ་བརྒྱ་ཕྲག་བརྒལ་པ་ཕེབས་བསུར་བྱོན།་༄༅། །ཆུ་ཤར་དུ་ཡབ་སྲས་ཞལ་མཇལ་སྐབས། ལྷའི་རྔ་བོ་ཆེའི་སྒྲ་ལྟ་བུའི་སྒྲ་བསྒྲགས་ཤིང་ལྷ་རྣམས་ཀྱིས་མེ་ཏོག་གི་ཆར་ཆེན་པོ་ལེགས་པར་ཕབ་པ་ཐམས་ཅད་ཀྱི་མངོན་སུམ་དུ་གྱུར། དགེ་འདུན་སུམ་
སྟོང་ལྷག་པའི་སེར་སྦྲེང་དང་བཅས་དགེ་མཚན་ཕུན་སུམ་ཚོགས་པ་དང་ལྡན་པས་ཆོས་གྲྭ་ཆེན་པོར་ཕེབས། ཟླ་བ་ཕྱེད་གཉིས་ལྷག་ཙམ་བཞུགས། རྗེ་འདི་པས་ཟང་ཟིང་གི་དངོས་འབུལ་སྤམ་མཐོ་བ་དང། ཟབ་ཆོས་ཀྱི་རིམ་པ་
ཅི་རིགས་པའང་ཕུལ་ནས་ཐུགས་མཉེས་པར་མཛད་དེ་གངས་ཅན་ཆོས་འཕེལ་གྱི་བར་ཕེབས་སྐྱེལ་དུ་བྱོན། སླར་བཀྲ་ཤིས་ལྷུན་པོར་ཕེབས་ནས་དགག་དབྱེ་གྲོལ་འཕྲལ་སྐུ་མཚམས་ལ་བཞུགས། དེའི་ཚེ་ཐུགས་ལ་ཆོས་ལྡན་གྱི་
བྱ་བ་ཡིན་ཡང་ཟ་ཟིར་གྱི་རྣམ་པར་གཡེང་བ་ཤིན་ཏུ་ཆེ་བ་འཁྲུལ་པའི་བྱ་བྱེད་དེ་དག་ཐམས་ཅད་ནི་སྙིང་པོ་མེད་པ་སྒྱུ་མ་དང་སྨིག་རྒྱུའི་ཕུང་པོ་ལྟ་བུ་ཀུན་རྫོབ་ཀྱི་གནས་ཚུལ་རྗེན་ཆེར་གྱིས་འཆར་བ་དང། དེའི་མཐུས་བདེན་སྟོང་གི་དོན་
སྤྱི་ཐུགས་ལ་ལམ་ལམ་ཤར་བ་བཞིན་འདི་ལྟར་གསུངས་ཏེ། ན་མོ་གུ་རུ་མཉྫུ་གྷོ་ཥཱ་ཡ། སྐུ་མཐོང་བས་དོན་ལྡན་གཟི་འོད་འབར། །གསུང་ཡན་ལག་དྲུག་ཅུའི་དབྱངས་སྙན་སྒྲོག་ཐུགས་སྲིད་ཞི་ལས་འདས་མཁྱེན་བརྩེའི་
གཏེར། །རྗེ་རྡོ་རྗེ་འཆང་ཞབས་པདྨོར་འདུད། །གདོན་དངོས་འཛིན་འཁྲུལ་པས་ཡིད་བསྐྱོད་ནས། །སྒོ་ཕྱིན་ཅི་ལོག་ཏུ་བཏགས་ཤིང་ཞེ་ན། །དེའི་མཐུ་ལས་བདག་གཞན་རིས་སུ་བཅད། །ལས་ཉོན་མོངས་དབང་གིས་འཁོར་བར་

[073B] །ད་ཡིན་ལུགས་རྟོགས་པའི་མཚོན་རྣོན་གྱིས། །དགྲ་བདག་འཛིན་སྲོག་དང་མ་ཕྲལ་ན། །གནས་འཇིགས་རུང་སྲིད་པའི་རྒྱ་མཚོ་འདིར། །ཡང་སྡུག་བསྔལ་འཁོར་ལོ་རྒྱུན་མི་འཆད་།བློ་མ་རིག་སྒྱུ་མའི་འཁྲུལ་འཁོར་འདིའི། །ཡུལ་
གདོད་ནས་སྐྱེ་བ་མེད་མཐོང་བས། །ཕྱི་གཟུང་འཛིན་སྤྲོས་པ་དབྱིངས་སུ་ཐིམ། །དཔེ་ཆབ་རོམ་རྒྱ་མཚོའི་ཀློང་དུ་བཞིན་།ཆོས་ཀུན་གྱི་གནས་ལུགས་གདོད་མའི་གཤིས། །དོན་དབྱེར་མེད་སྤྲོས་པ་ཀུན་དང་བྲལ། །དཔེས་མཚོན་དུ་མེད་པའི་རང་བཞིན་
གྱི༑ ༑དབྱིངས་འདི་འདྲའི་རང་ཞལ་བལྟས་པའི་ཚེ། །རྗེ་སངས་རྒྱས་ཆོས་དང་དགེ་འདུན་གྱི། །མཚན་ཙམ་ཡང་དམིགས་སུ་མ་མཆིས་ན། །སེམས་མ་རིག་དྲིམས་སྦགས་མཐོང་བའི། །གནས་འཁོར་བའི་སྡུག་བསྔལ་ག་ལ་ཡོད། །ཡུལ་འོད་གསལ་
དང་དུ་རིག་པ་ཞུགས། །ཆོས་ཀུན་གྱི་ངོ་བོ་རྗེན་པར་མཐོང་།སླར་བལྟས་ཀྱང་མཐོང་བའི་ཡུལ་ལས་འདས། །དཔེ་འགག་མེད་ནམ་མཁའི་ཕ་མཐའ་འཚོལ། །ཁྱེད་འཁོར་བས་སྐྲག་པའི་འགྲོ་ཀུན་ཀྱང། །གཞི་བདེན་སྟོང་ཡངས་པའི་གཟིགས་མོ་
མཛོད། །འདི་མཐོང་ན་སྣང་སྲིད་སྐྱེ་བོ་ཀུན། །དགྲའི་གཙོ་བོར་གྱུར་ཀྱང་འཇིགས་མི་དགོས། །ལས་དགེ་སྡིག་འབྲས་བུ་མ་དམིགས་ཤིང། །ལམ་སྤང་གཉེན་དགག་བསྒྲུབ་དང་ཡང་བྲལ། །ཡིད་འབད་པས་བསྒྲུབས་པའི་འབྲས་བུས་དབེན། །དབྱིངས་
འདི་འདྲ་རྒྱལ་བའི་དགོངས་པ་སྙམ། །ཡང་འཁོར་འདས་ཆོས་ལ་ཕར་བལྟས་པས། །རྐྱེན་འདི་པ་ཙམ་གྱི་རྒྱུ་དང་འབྲས། །ཆེས་ཕྲ་ཞིང་བསླུ་བ་མེད་པར་མཐོང། །དཔེ་འཆི་མེད་ལམ་ནས་འཇའ་ཚོན་བཞིན། །དབྱིངས་སྤྲོས་བྲལ་གདོད་ནས་

[074A]༄༅། །དག་པ་དང། །ལས་རྒྱུ་འབྲས་བསླུ་བ་མེད་པ་ཡི། །ཡུལ་སྣང་སྟོང་རེས་འཇོག་མ་ཡིན་པའི། །དོན་ཟུང་འཇུག་མཐའ་བྲལ་དབུ་མའི་ལམ། །ལམ་འདི་འདྲ་རྙེད་པ་བླ་མའི་དྲིན། །དྲིན་ཆེའོ་རྒྱལ་
པ་གཉིས་པའི་རྗེ། །མ་དྲིན་ཅན་འགྲོ་བ་རྣམས་ཀྱིས་ཀྱང། །དོན་འདི་འདྲ་རྟོགས་པར་བྱིན་གྱིས་རློབས། །ཞེས་པ་དང། ཡང། ན་མོ་གུ་རུ་མཉུཛུ་གྷོ་ཥཱ་ཡ། དབྱིངས་རིག་པ་དབྱེར་མེད་ལྷ་ཡི་ལམ། །ཞིང་
ཀུན་ཁྱབ་མིག་འཕྲུལ་ཟློས་གར་མཁན། །ཕ་བདེན་མེད་རྨི་ལམ་ལྟ་བུ་ལ། །བུ་སྒྱུ་མའི་སྐྱེས་བུས་སྙིང་ནས་འདུད། །ཆོས་ཅན་ཀུན་བལྟས་པས་སྒྱུ་མ་ཙམ། །ཆོས་ཉིད་ལ་བལྟས་ཀྱང་ཅང་མ་མཐོང། །སྒྱུ་མ་དང་སྟོང་པ་
ཟུང་འབྲེལ་ལམ། །ཟུང་འཇུག་འདི་བླ་མའི་དྲིན་གྱིས་རྙེད། །ཨ་ལ་ལ་ཡོད་མེད་ཀྱི་མཐའ་དང་བྲལ། །མཐའ་བྲལ་གྱི་དབྱིངས་སུ་མཉམ་པར་ཞོག་ཆོས་ཉིད་ལ་བལྟས་པས་ཆོས་ཅན་བཀྲ། །ཆོས་ཅན་ལ་དཔྱད་པས་
སྟོང་པར་བྲོས། །སྣང་སྟོང་གཉིས་རེས་འཇོག་མི་བྱེད་པའི་།ཟུང་འཇུག་འདི་བླ་མའི་དྲིན་གྱིས་རྙེད། །ཨ་ལ་ལ་ཡོད་མེད་ཀྱི་མཐའ་དང་བྲལ། །མཐའ་བྲལ་གྱི་དབྱིངས་སུ་མཉམ་པར་ཞོག་།དོན་དམ་གྱིས་རྒྱུ་འབྲས་བསླུ་
མེད་བསྟན། །ཀུན་རྫོབ་ཀྱིས་དོན་དམ་རང་ཞལ་ཕྱེ། །བདེན་གཉིས་ཀྱི་རང་བཞིན་དབྱེར་མེད་པའི། །ཟུང་འཇུག་འདི་བླ་མའི་དྲིན་གྱིས་རྙེད། །ཨ་ལ་ལ་ཡོད་མེད་ཀྱི་མཐའ་དང་བྲལ། །མཐའ་བྲལ་གྱི་དབྱིངས་སུ་མཉམ་པར་བཞོག་

[074B] །རྟེན་འབྲེལ་གྱི་མིང་ཡང་མེད་པ་དང། །སྟོང་པ་དང་རྟེན་འབྲེལ་ཟུང་འཇུག་འདི། །འགལ་མེད་དུ་བླ་མའི་དྲིན་གྱིས་ཤེས། །ཟུང་འཇུག་འདི་བླ་མའི་དྲིན་གྱིས་རྙེད། །ཨ་ལ་ལ་ཡོད་མེད་ཀྱི་མཐའ་
དང་བྲལ། །མཐའ་བྲལ་གྱི་དབྱིངས་སུ་མཉམ་པར་ཞོག་འཁོར་འདས་ཀྱི་ཆོས་རྣམས་མ་ལུས་པ། །བདེན་མེད་དུ་ཤེས་པས་བདེན་པ་གོ་བདེན་རྫུན་གྱི་རང་བཞིན་དབྱེར་མེད་པའི། །ཟུང་འཇུག་འདི་བླ་མའི་དྲིན་གྱིས་རྙེད། །ཨ་ལ་
ལ་ཡོད་མེད་ཀྱི་མཐའ་དང་བྲལ། །མཐའ་བྲལ་གྱི་དབྱིངས་སུ་མཉམ་པར་ཞོག་མིང་རྐྱང་གི་ཆོས་རྣམས་བདེན་པས་སྟོང་།བདེན་སྟོང་ཀུན་རྒྱུ་འབྲས་རོལ་པར་ཤར། །སྟོང་པ་དང་རྒྱུ་འབྲས་དབྱེར་མེད་ལམ། །ཨེ་མ་ཧོ་བླ་མའི་དྲིན་གྱིས་
རྙེད། །ཨ་ལ་ལ་རྟག་ཆད་ཀྱི་གཡངས་ལས་གྲོལ། །ཞེས་སོ་།ཡང་དེ་དུས་ངེས་དོན་ཟབ་མོའི་ཉམས་བཞེས་ལ་བརྩོན་པར་མཛད་བས་གཞུང་ཆེན་མོ་རྣམས་དང་མཐུན་པའི་མཉམ་གཞག་དང་རྗེས་ཐོབ་ཀྱི་རྣལ་འབྱོར་གཉིས་ཀ་ལ་ཐུགས་བཀོལ་
དུ་བཏུབ་པ་བྱུང་ནས་འདི་ཁའི་རྒྱུན་བསྐྱང་རྒྱུ་བྱུང་ན་སྟོང་ཉིད་མངན་སུམ་དུ་རྟོགས་པ་ལ་དཀའ་བ་མི་ཡོད་པ་འདུག་སྙམ་པ་ཐུགས་ལ་ཤར་ཞིང་སྣང་བས་ཡོང་མཐའ་དང་སྟོང་པས་མེད་མཐའ་སེལ་བའི་ཐལ་འགྱུར་བའི་ཐུན་མོང་མ་ཡིན་པའི་
ཁྱད་ཆོས་རྟེན་འབྱུང་ཟབ་མོའི་ཚུལ་ལ་ཐུགས་ངེས་ཁྱད་པར་ཅན་ཐོབ་ནས་ལྟ་བའི་མགུར་དབྱངས་འདི་ལྟར་མཛད་དེ། ན་མོ་གུ་རུ་མཉུཛུ་གྷོ་ཥཱ་ཡ། དབྱིངས་བརྗོད་བྲལ་ལྷན་སྐྱེས་བདེ་བ་ཆེ། །དོན་ཅིར་ཡང་འཆར་བའི་

[075A]༄༅། །སྒྱུ་འཕྲུལ་མཁན། །ཕ་རྡོ་རྗེ་འཆང་དབང་བླ་མའི་ཞབས། །དགྲ་སྲིད་བའི་འཇིགས་འཕྲོག་དེ་ལ་འདུད། །དུས་དེ་རིང་ཉམས་ཀྱི་སྣང་བ་ལ། །སྤྱིར་འགལ་མེད་འགལ་བ་ལྟར་སྣང་བའི། །ཡིད་ངོ་མཚར་རི་མོ་སྣ་ཚོགས་
ཤར༑ ༑ཆ་ཙམ་ཞིག་འཕགས་པའི་དབྱངས་སུ་བསྡེབས། །ཡུལ་གང་ཤར་དོ་ལ་ཕར་བལྟས་པས། །ཁོ་རང་ཚུགས་མ་ཐུབ་བརྫུན་ཁུང་རིག་དེ་རིག་པས་བདེན་པའི་རང་ཞལ་བསྟན། །སེམས་གཅེར་བུ་སྟོང་ཉིད་གོས་ཀྱིས་ཀླུབས། །ཆོས་
ཀུན་བྱང་དབྱེ་བ་ཐ་དད་རྣམས། །དབྱིངས་དོན་དམ་ངང་དུ་དབྱེར་མེད་འདྲེས། །ལམ་དགག་བསྒྲུབ་བྲལ་ཡང་མཛངས་པའི་བློས་།ལས་དགེ་སྡིག་བླང་དོར་བྱ་རུ་བྱུང། །ངས་དང་པོར་ངར་འཛིན་དགྲར་བལྟས་ཏེ། །ལུང་རིགས་
པའི་མཚོན་རྣོན་སྙིང་ལ་བསྣུན། །ད་དམིགས་མེད་ཡངས་པའི་མེ་ལོང་ལ། །ཡང་ང་ཞིག་བལྟར་མེད་ཚུལ་དུ་བལྟ། །ཆོས་ཇི་སྙེད་བལྟས་བས་གཞི་རྩ་བྲལ། །ཡུལ་ཆོས་ཉིད་བལྟས་པས་ཅིར་ཡང་སྣང། །དོན་སྣང་སྟོང་ཟུང་འཇུག་
ཡངས་པའི་ལམ། །ལམ་འདི་འདྲའི་ཞགས་པས་ཆོས་ཀུན་བཅིངས་།གཅིག་ཐ་དད་སྤངས་ཀྱང་རོ་གཅིག་ལ། །ཡང་གཅིག་ཀྱང་དུ་མའི་རོལ་བར་ཤར། །དཔེས་མཚོན་ཀྱང་མཚོན་པར་མི་ནུས་པའི་།ངག་བརྗོད་བྲལ་དོན་
འདི་བརྗོད་སྙིང་འདོད། །གཞི་འཁོར་བ་སྤང་བྱར་མ་དམིགས་ཤིང། །ལམ་ཐར་པ་ཐོབ་ཏུ་མ་མཆིས་ཀྱང། །མ་འགྲོ་བའི་སྡུག་བསྔལ་མ་བཟོད་པས། །མཆོག་སྐུ་གསུམ་མྱུར་དུ་ཐོབ་པར་ཤོག་ཅེས་སོ། །དེ་ལྟ་བུའི་ཚུལ་གྱིས་

[075B]དང་གནས་ཚུལ་འཁྲུལ་མེད་དུ་གཟིགས་ཤིང། སྣང་ཚུལ་ལ་གཟིགས་པས་སེམས་ཅན་རྣམས་ལ་སྙིང་རྗེ་རྩོལ་མེད་དུ་སྐྱེ་བ་དང་ཆོས་རྣམས་ཀྱི་གནས་ལུགས་རྟོགས་
པའི་དབང་གིས་སྤྲོ་པ་ཡང་ངང་གིས་འཕེལ་བ་ཞིག་བྱུང་བས་རྐྱེན་བྱས་མགུར་དབྱངས་འདི་ལྟར་མཛད་དེ། ན་མོ་གུ་རུ་མཉྫུ་གྷོ་ཥཱ་ཡ། འགག་མེད་དུ་སྣང་བ་ཆོས་ཀྱི་དབྱིངས། །བདེན་སྟོང་དུ་འཆར་བ་སེམས་ཀྱི་རྒྱུན། །དབྱེར་མེད་དུ་འདྲེས་
བའི་རོ་གཅིག་པ། །སེམས་པ་དེ་སེམས་ཀྱི་རྡོ་རྗེར་སོང། །སྲེད་ལྡན་གྱི་མ་རྒན་སེམས་ཅན་རྣམས། །འདོད་ཡོན་ལ་སྲེད་པའི་ཞགས་པས་བཅིངས། །ཐར་མེད་ཀྱི་བཙོན་ཁང་ར་བར་བཅུག་སྡུག་བསྔལ་གྱི་ཚོར་བ་དྲག་པོས་
མནར། །བདག་འཛིན་གྱི་འགོང་པོ་སྙིང་ཞུགས་པས། །ལྟོས་མེད་ཀྱི་བདག་ཅིག་གཅེས་པར་བཟུང། །དེ་ཉིད་ལ་དམིགས་ནས་རྟག་ཆད་སོགས་།ལྟ་ངན་གྱི་འདྲེ་གདོན་མང་པོས་གཙེས། །ཆགས་སྡང་གི་ཚ་གྲང་ནང་མང་
འཁྲུགས། །ལས་ངན་གྱི་འཁྲུ་སྐྱུགས་ཁྲག་ཏུ་འབབ། །དགེ་ལེགས་ཀྱི་ཚེ་སྲོག་ཡང་ཡང་འགག་ཡང་སྲིད་དུ་སྡུག་བསྔལ་ཕུང་ཆེན་གྲུབ། །སྣང་ཚུལ་འདི་མཐོང་བས་མཆི་མ་ཤོར། །སྙིང་རེ་རྗེ་ཉམ་ཐག་འཇིགས་ཤིང་
སྐྱོ༑ ༑གནས་ཚུལ་འདི་མཐོང་བས་གང་མོ་ཤོར། །ཉམས་རེ་དགའ་གཏིང་ནས་ཞེ་བློ་བདེ། །མོ་གཤམ་གྱི་བུ་མོའི་མཛེས་སྡུག་ལ་།ཆགས་སྡང་གིས་བསླད་པའི་འདུ་བྱེད་ཀྱིས། །བདེ་སྡུག་གིས་ཉེན་པའི་སྐྱེ་བོ་ལ། །ཤེས་ལྡན་གྱི་གྲོགས་

[076A]༄༅། །རྣམས་ཇི་ལྟར་དགོངས། །བརྒྱུད་ལྡན་གྱི་རྗེ་ལ་བློ་ཕུགས་གཏད། །ངེས་དོན་གྱི་གཞུང་མང་ཐོས་བསམ་བྱས། །ཟབ་དོན་གྱིས་སྙིང་གི་ཟེའུ་འབྲུ་གཏམས། །ཟེགས་མ་ཙམ་ཚིག་གི་ལམ་དུ་འཐོར། །ཅེས་སོ། །དེ་ནས་
བཀྲ་ཤིས་ལྷུན་པོའི་དབེན་བསྡུམ་མཆོད་རྟེན་གསར་བཞེངས་མཛད་དེ་རབ་གནས་ཀྱི་སྐབས་གྲུབ་ཆེན་ས་ར་ཧ་དང། །གྲུབ་ཆེན་ཆོས་རྡོ་རྗེ་གཉིས་དངོས་སུ་བྱོན་པ་སོགས་ངག་པའི་གཟིགས་སྣང་ངོ་མཚར་རྨད་དུ་བྱུང་བ་མཐའ་ཡས་པ་
བྱུང་སྣང་ངོ། །དེ་ནས་སྡེ་པ་ཐོན་པ་སོགས་དད་ལྡན་མང་པོས་གདན་དྲངས་ནས་ཐོན་ཕྱོགས་སུ་ཕེབས་ཏེ་སྐྱ་སེར་བགྲང་བ་ལས་འདས་བ་ལ་ཆོས་ཀྱི་བདུད་རྩི་སྩལ་ཏེ་མཐོ་རིས་དང་ཐར་པའི་ས་བོན་འདེབས་པར་མཛད། དེ་ནས་ཤངས་
མདོ་རི་བོ་དགེ་འཕེལ་བ་མཆོད་ཡོན་རྣམས་ཀྱིས་ཀུན་མཁྱེན་ཤེས་རབ་དཔལ་བཟང་གི་གདན་སར་ཕེབས་དགོས་ཚུལ་ནན་གྱིས་གསོལ་བ་བཏབ་པ་ལ་བརྟེན་ནས་ལྔ་མཆོད་ཆེན་མོའི་དུས་དགེ་འཕེལ་དུ་ཕེབས། ཚོགས་པ་ལ་
བདེ་གཤེགས་བདུན་གྱི་རྗེས་གནང་དང། མདོ་ཆོག་གི་ལུང་སོགས་ཉེར་མཁོའི་ཆོས་ཀྱི་ཆར་ཕབ། སླར་བཀྲ་ཤིས་ལྷུན་པོར་ཕེབས་ནས། ཞི་བའི་ལོའི་དགུན་ཆོས་དུས་སུ་ནུབ་གཅིག་མནལ་ལམ་དུ་དགེ་སློང་རྣམ་སྦྱར་
དམར་སེར་གསོལ་ཅིང། རིགས་ལྔས་དབུ་བརྒྱན་པ། ཕྱག་ན་པོ་ཏི་ན་བཟའ་ལེགས་པོ་དུ་མ་དང་སྐུ་རགས་མཛེས་པར་བཅིངས་པ་བསྣམས་པ་ཞིག་གིས་གླེགས་བམ་དེ་རྗེ་རང་ཉིད་ཀྱི་ཕྱག་ཏུ་གཏད་ནས་འདི་སྔོན་ནས་

[076B] ད་ལམ་ཁྱོད་ཀྱིས་ཞལ་ཕྱེ་ལ་རབ་གནས་ཤིག་གྱིས་གསུངས། གླེགས་བམ་དེ་ཕྱག་ཏུ་བཞེས་ནས་སྐུ་རགས་བཀྲོལ་ཏེ་གཟིགས་པ་ན་འདུས་པའི་རྩ་རྒྱུད་མཐིང་ཤོག་ལ་གསེར་གྱིས་བྲིས་པ་
ཤིན་ཏུ་ལེགས་པ་ཞིག་འདུག་པས། རབ་ཡངས་ནམ་མཁའ་ཏིལ་གྱི་གང་བུ་བཞིན། །ཞེས་རྗེ་རང་ཉིད་ཀྱིས་འདོན་པར་མཛད་པ་ན་འདི་ནས་བྱུང་མེད་པར་ངོ་མཁྱེན་པ་དང་མི་མཁྱེན་པའི་ཚོགས་པ་ཆེན་པོ་ཞིག་འདུས་ནས་ས་
གཡོ་བ་ཙམ་གྱི་རམ་བཏེག་སྟེ་འདུས་པའི་ཤིས་བརྗོད་ཡོངས་རྫོགས་འདོན་པར་མཛད་པ་ཞིག་གསལ་བར་བྱུང། དེའི་སང་ཉིན་དཀའ་བཅུ་རབ་འབྱམས་པ་བཞི་ལྔ་ཙམ་གྱིས་འདུས་པའི་རྩ་རྒྱུད་ཀྱི་འགྲེལ་བཤད་རྒྱས་པ་གཅིག་ཁྱེར་ནས་འདིའི་
སྟེང་ནས་ཆོས་ཐུན་རེ་ཅིས་ཀྱང་ཞུ་ཞེས་གསོལ་བ་བཏབ་པ་དང། མདང་གི་མནལ་ལམ་གྱིས་ཀྱང་རྐྱེན་བྱས་ཊཱིཀྐའི་འཛིན་ཆོས་དང། འགྲེལ་བ་བཞི་སྦྲགས་ཀྱི་བཤད་པ་རྒྱས་བ་རེ་སྩལ། དེ་དུས་དགེ་བཤེས་དེ་དག་ལ་ཟླ་བ་གཅིག་
གཉིས་ཙམ་ལའང་རྡོ་རྗེ་ཐེག་པའི་ལམ་གྱི་རྣམ་གཞག་ཆགས་པ་བྱུང་ངོ། །བཀྲ་ཤིས་ལྷུན་པོའི་རྒྱུད་གྲྭ་གསར་འཛུགས་མཛད་པ་འདི་ལ་ནི་རྗེ་རང་ཉིད་ཀྱང་ཐུགས་ཤིན་ཏུ་དགྱེས་པ་བྱུང་སྟེ་རྗེ་རང་ཉིད་ཀྱི་ཞལ་ནས་སྔར་གྱི་རྨི་ལྟས་དེ་ཡང་རྒྱུད་གྲྭ་
འདི་ཉིད་ཚུགས་པའི་ལྟས་དང། ཕྱིའི་མཆོད་རྟེན་གྱི་ས་ཆོག་དེ་ཡང་བསམ་གཞིགས་མེད་པར་དཔལ་གསང་བ་འདུས་པའི་སྒོ་ནས་བྱེད་པར་ཤར་སོང་བ་ཡང་དེ་ཁའི་རྟེན་འབྲེལ་དུ་འདུག་རྒྱུ་མཚན་དེ་དག་གི་ཕྱིར་བདག་ཉིད་ཀྱིས་ཀྱང་ཐོག་མཐའ་བར་

[077A]༄༅། །གསུམ་དུ་ཆོས་དང་ཆོས་ལྡན་གྱི་སྒོ་ནས་སྨན་གྱི་ལྗོན་ཤིང་ལྟར་བསྐྱངས་པའི་ལག་རྗེས་མཁས་པས་བསྔགས་པར་འོས་པ་ཞིག་ཡིན་ནོ་སྙམ་དུ་རློམ་པའང་མཆིས་སོ། །ཞེས་གསུངས། །དེ་ནས་འགལ་བྱེད་
ཅེས་པ་ལྕགས་མོ་ཕག་གི་ལོའི་ཚོ་འཕྲུལ་སྨོན་ལམ་གྲོལ་འཕྲལ་བསམ་གྲུབ་དགེ་ལྡན་པ་མཆོད་ཡོན་རྣམས་ཀྱིས་གདན་དྲངས། ལམ་ཞོར་དུ་དངུལ་ཆུ་ཆོས་རྫོང་དུ་ཕེབས། གཟིམ་ཕུག་དང་སྐུ་འདྲ་རིན་པོ་ཆེ་མཇལ་བ་མཛད། དེ་
སྐབས་རྒྱལ་སྲས་རིན་པོ་ཆེ་དང་དངོས་སུ་མཇལ་ཞིང་བྱིན་གྱིས་བརླབས་པ་ལྟ་བུའི་དད་མོས་དང་དགའ་བ་ཐོབ་ཅིང་སྨོན་ལམ་ཡང་དག་འདེབས་པར་མཛད། དེ་ནས་བསམ་གྲུབ་དགེ་ལྡན་དུ་ཕེབས་ནས་སྤྱི་སྒེར་ཐམས་ཅད་ཀྱིས་
བསྙེན་བཀུར་བསམ་གྱིས་མི་ཁྱབ་པས་མཆོད། རྗེ་ཉིད་ནས་ཀྱང་དགེ་འདུན་རྣམས་ལ་མང་འགྱེད་དང་འཇིགས་གསང་གཉིས་ཀྱི་དབང་ཆེན། ཆོས་སྐྱོང་མང་པོའི་རྗེས་གནང་སོགས་ཆོས་རྒྱ་ཆེར་གནང་ཞིང་རབ་བྱུང་བསྙེན་རྫོགས་
ཀྱང་མང་དུ་སྩལ། ཕྱོགས་དེའི་སྐྱེ་བོ་བྱིངས་ལ་ཚེ་དབང་གནང། དེའི་ཚེ་ལྷ་རྣམས་ཀྱིས་མེ་ཏོག་གི་ཆར་ཕབ་པ་སོགས་ངོ་མཚར་བའི་ལྟས་བསམ་གྱིས་མི་ཁྱབ་པ་བྱུང། དེ་ནས་ལམ་བར་གྱི་ཆོས་སྡེ་རྣམས་སུ་རིམ་གྱིས་ཕེབས་ནས་
རྟེན་རྣམས་ལ་མཆོད་འབུལ་སྨོན་ལམ་དང་དགེ་འདུན་རྣམས་ལ་སོ་སོའི་འདོད་དང་མཐུན་པའི་ཆོས་མང་དུ་སྩལ་ཏེ་བཀྲ་ཤིས་ལྷུན་པོར་ཕེབས། དེ་ནས་འབྲས་སྤུངས་ནས་གདན་འདྲེན་བྱུང་བ་ལྟར་ཕེབས་ཏེ་རྒྱལ་བ་ཡོན་ཏན་རྒྱ་མཚོ་དང་

[077B]པ་སོགས་ཉི་འོད་འཁྱིལ་དུ་གཤོང་ཙམ་ལ་རྡོ་རྗེ་ཕྲེང་བའི་དབང་རྫོགས་པར་གནང། འདི་དག་གི་སྐབས་སུ་ཕྱོགས་སྣ་ཚོགས་སུ་དད་ལྡན་གྱི་གདུལ་བྱའི་བསོད་ནམས་ཀྱི་ཞིང་དུ་ཕེབས་པ་ན་
གནས་དང་དུས་དང་གང་ཟག་ལ་སོགས་པ་སྐད་ཅིག་ཀྱང་རྟག་པ་མེད་པ་འཕྲལ་འཕྲལ་འགྱུར་འགྲོ་བ་མངོན་སུམ་དུ་གཟིགས་པས་རྐྱེན་བྱས། འབད་རྩོལ་གྱི་གོམས་པ་ལ་མི་ལྟོས་པར། འཁོར་བའི་ཕུན་ཚོགས་ཐམས་ཅད་ནི་རྨི་ལམ་གྱི་
དགའ་སྟོན་ནམ་སྒྱུ་མའི་རོལ་རྩེད་ལྟ་བུ་དང། འདུས་བྱས་ཀྱི་ངང་ཚུལ་ནི་གློག་གི་ཟློས་གར་རམ། ཆུ་འཛིན་གྱི་འདུ་འགོད་ལྟ་བུ་དང། སྙིགས་དུས་ཀྱི་སྐྱེ་བོའི་ཚེ་ནི་ཆུ་ཡི་ཆུ་བུར་རམ་རྩྭ་རྩེའི་ཟིལ་པ་ལྟར་གཟིགས་ཁྱད་པར་རང་ཉིད་
ཀྱང་དང་པོ་མངལ་དུ་ཞུགས་པ་ནས་འཆི་བདག་གི་ཁར་ཆུད་ཅིང། ཉི་མ་རེ་རེ་བཞིན་ཡང་འཆི་རྐྱེན་ཤིན་ཏུ་མང་བས་མི་འཆི་བའི་གདེང་ནི་ཅི་ཡང་མི་འདུག་སྔོན་ཆད་དུས་ཀྱི་ཆད་བ་མ་ཕོག་པའང་ངོ་མཚར་ཆེ། ད་ནི་གློ་བུར་ཉིད་དུ་བསྐྱས་
ཆེན་འདེགས་པར་ཡང་ཉེ་འམ་ཅི་ཆ་སྙམ་དུ་ཐུགས་ལ་ངེས་འབྱུང་ཤུགས་དྲག་ཏུ་འཁྲུངས་ཏེ་དོན་དེ་ཉིད་འཕགས་པའི་དབྱངས་སུ་བསྡེབས་པར་མཛད་པ་ནི་འདི་ལྟར། ན་མོ་གུ་རུ་མཉུཛུ་གྷོ་ཥཱ་ཡ། དུས་གསུམ་གྱི་སངས་རྒྱས་མི་
གཟུགས་ཅན། །གསུམ་ལྡན་གྱི་བླ་མའི་ཞབས་པད་ལ། །བྱང་ཆུབ་ཀྱི་བར་དུ་སྐྱབས་སུ་མཆི། །འབྲལ་མེད་དུ་བརྩེ་བས་རྗེས་འཛིན་མཛོད། །མཐའ་མེད་ཀྱི་འཁོར་བའི་རྒྱ་མཚོ་འདིར། །ལས་ཉོན་གྱི་འཆིང་བ་དམ་པོས་བཅིངས། །སྐྱེ་རྒ་

[078A]༄༅། །དང་ན་འཆིའི་རབ་ཀློང་འཁྲུགས། །གནས་ཚུལ་འདི་བསམས་ཤིང་གློ་སྙིང་འདར། །ཚངས་དབང་དང་ཁྱབ་འཇུག་དྲག་པོ་སོགས། །འཆི་མེད་ཀྱི་བདག་པོའི་དཔལ་ཐོབ་ཀྱང། །དབང་མེད་དུ་མནར་མེད་མེས་བསྲེག་ན། །མཐོ་རིས་ཀྱི་བདེ་ལ་
ཡིད་བརྟན་ཅི། །དཔག་མེད་ཀྱི་ཚེ་དང་འབྱོར་པ་ཅན། །གསེར་དངུལ་གྱི་འཁོར་ལོས་བསྒྱུར་རྒྱལ་ཡང། །ངེས་མེད་དུ་འཁོར་བའི་ཡང་བྲན་འགྱུར། །ཨ་ཙ་མ་སྲིད་འདིར་སྙིང་པོ་གང། །ཚེ་སྔོན་གྱི་དགྲ་པོ་འདི་ནང་གཉེན། །འདི་ནང་གི་དགྲ་ཡང་ཕྱི་མའི་
གྲོགས། །ཟ་ཟིར་གྱི་འཁོར་བའི་ངང་ཚུལ་འདི། །འབྲེལ་མེད་ཀྱི་སྨྱོན་པའི་ཟློས་གར་རང། །སྐད་ཅིག་ཀྱང་འབྲལ་བར་མི་ཕོད་པའི། །ཡིད་འོང་གི་སྙིང་གྲོགས་མཛའ་བཤེས་རྣམས། །དུས་ཚོད་ཀྱིས་སོ་སོར་འགྲོ་བ་འདི། །ཡིད་རེ་སྐྱོ་སེམས་ལ་ཅུང་
མ་བབ། །སྡིག་སྡུག་དང་གཏམ་ངན་ཁྱད་བསད་ནས། །སེར་སྣ་ཡིས་བསགས་པའི་ཟས་ནོར་ལས། །རྡུལ་ཕྲན་ཙམ་འཁྱེར་བའི་དབང་མེད་པར། །ལག་སྟོང་དུ་འགྲོ་བ་འདི་སེམས་ལ་གཟན། །ཚེ་ལྷག་གི་བསྐྱེལ་མ་ཡུད་ཙམ་ལ། །འཆི་བདག་གི་བསུ་མ་
བང་རེ་མགྱོགས། །ཕ་རོལ་གྱི་གཡང་ས་འཇིགས་པ་ཆེ། །ཅི་རང་དྲག་འབྲོས་ཐབས་ཨེ་འདུག་སོམས། །སྔར་བྱས་ཀྱི་རང་གི་ལས་ལ་འགྱོད། །སྡིག་ལྟུང་གི་ཁུར་པོ་རི་བས་ལྕི། །གྲོགས་མེད་དུ་བསྐྱས་ཆེན་འདེགས་པ་འདི། །གཏིང་ནས་རང་སྐྱོ་
ཞིང་འཚེར་ལ་འཇིགས། །འཆི་མ་ལ་དུ་བདག་ཉིད་ཆུད་པའི་ཚེ་།ཁ་དྲག་གི་དཔའ་བོས་མི་བཟློག་ཅིང། །སྟོང་གསུམ་ཀུན་གང་བའི་ཟས་ནོར་དང། །མཛེས་སྡུག་གི་ལང་ཚོས་བསླུ་རུ་མེད། །འཚོ་བྱེད་ཀྱི་རྒྱལ་པོ་གཞོན་ནུ་དེ། །མངོན་སུམ་

[078B] །བརྩེ་གདུང་དང་ལྡན་པའི་གྲོགས་དབུས་ནས། །གཅིག་པུ་རུ་འགྲོ་བ་འདི་ཤིན་ཏུ་འཚེར། །རྒྱུས་མེད་ཀྱི་བར་དོ་ལམ་འཕྲང་དོག། ལས་ངན་གྱི་འཁྲུལ་སྣང་ཆུ་ལྟར་འཁྲུགས། །འཇིགས་སྐྲག་གི་སྡུག་བསྔལ་ཡང་
བ༑ ༑མངོན་སུམ་དུ་ཤར་ཚེ་ཅི་ཙུག་བྱེད། །འདི་ནང་གི་དགའ་སྐྱིད་འཛོམ་པ་དང། །སྒྱུ་ལུས་ཀྱི་ཁང་སྟོང་ཤུལ་དུ་བཞག་།རྣམ་ཤེས་དེ་བྱ་སྤུ་རླུང་ཁྱེར་བཞིན། །དོན་མེད་དུ་འཁྱམ་པ་འདི་སེམས་ཀྱི་གཅོང། །ལས་ངན་གྱིས་ཉིད་འཚམས་སྦྱར་
བའི་ཚེ། །ལྗན་ལྗིན་གྱི་མི་གཙང་དང་འདྲེས་ནས། །མུན་ཁྲོད་ཀྱི་མངལ་ནང་དྲི་ང་བར། །འདུག་ཚུལ་འདི་བསམས་ན་སྙིང་རླུང་ལྡང། །མངལ་གྲིབ་ཀྱིས་དམ་ཆོས་བག་ཆགས་བརྗེད། །རབ་རྨོངས་ཀྱི་བྱིས་པའི་གནས་སྐབས་གྱུར། །བླང་དོར་གྱི་གནས་
ལ་ལྐུགས་པ་འདྲ། །སྤྱོད་ཚུལ་དེ་དྲན་པས་ཤེས་པ་འཕྱོ་།གཞོན་ནུ་དང་ལང་ཚོ་དར་བའི་དུས། །སྡིག་གྲོགས་དང་དུག་གསུམ་ཤུགས་དྲག་གིས། །བསླད་ནས་ཀྱང་ངན་འགྲོའི་སྡུག་བསྔལ་རྒྱུ། །བག་མེད་དུ་སྒྲུབ་ན་ཅི་རང་དྲག་གཏིང་ཟབ་ཀྱི་འཁོར་
བའི་ཁྲོན་པ་འདིར། །ལེགས་ཉེས་ཀྱི་མཐོ་དམན་སྣ་ཚོགས་བའི་།བདེ་སྡུག་གི་གན་བུག་མང་པོ་ཞིག་མགལ་མེ་ལྟར་འཁོར་བ་འདི་ཡིད་རབ་སྐྱོ། །འཁོར་བ་ན་སྐྱིད་སྡུག་ཅི་ཡོད་རྣམས། །ཐོག་མེད་ནས་ཐ་མ་ད་ལྟའི་བར། །ཡང་ཡང་རང་ཉམས་
སུ་མྱོང་ལགས་ན། །དེ་ཀ་ཙམ་ཚིམ་མམ་སུན་རེ་རན། །དྲེད་པོ་ཁྱོད་རང་ལ་སྙིང་རྗེས་ལྟོས། །སྐྱིད་སྡུག་གི་འདམ་ཀ་ད་རེས་བྱུང། །རང་ཉིད་ལ་རང་གི་གཉེར་བབས་པས། །ཇི་ལྟར་བྱ་རང་གི་སེམས་ལ་དྲིས། །སེམས་ཉིད་ཀྱི་དངུལ་དཀར་མེ་ལོང་

[079A]༄༅། །ལ༑ ༑འཁོར་བ་འདིའི་སྣང་ཚུལ་ཤར་བའི་ཚེ། །བབ་ཅོལ་གྱི་ཚིག་ཕྲེང་ཡི་གེའི་གཟུགས། །འགོད་པ་པོ་བློ་བཟང་ཆོས་རྒྱན་ཡིན། །ཞེས་སོ། །དུས་དེའི་ཚེ་ལུང་བསྟན་མཁན་པོ་མང་པོ་ཞིག་གིས་སྐུ་ཚེའི་བར་ཆད་ཆེ་བས་
ཚེ་སྒྲུབ་མཛད་དགོས་སོ་ཞེས་བསྐུལ་བ་ན་ཆོས་བརྒྱད་འོག་སྙོམས་ཀྱི་གསུང་འདི་ལྟར་བྱོན་ཏེ། རྗེ་གསུམ་ལྡན་བླ་མ་རྡོ་རྗེ་འཛིན། །མི་བདག་སྙིང་པདྨོའི་དབུས་ཞུགས་ལ། །དགྲ་ཆོས་བརྒྱད་སྣང་ཞེན་བཀྲག་པོ་ཆེ། །འདི་རྩད་ནས་ཐོན་
པར་བྱིན་གྱིས་རློབས། །ཚེ་རིང་དུ་གནས་ན་རྣམ་དཀར་གྱི། །ལམ་བཟང་པོ་སྒྲུབ་པོ་ཤི་ཡང་བདེ། །ལས་བག་ཆགས་བཟང་པོའི་ངང་དུ་འཆི། །ཨ་ལ་ལ་གསོན་ཤི་སེམས་ལ་སྙོམས། །ཚེ་སྒྲུབ་ཀུན་ཇི་ལྟར་དགྱེས་དགྱེས་མཛོད། །དཔལ་
ཕུན་ཚོགས་འབྱོར་ན་མཆོད་སྦྱིན་གྱིས། །ཚོགས་གསོག་གོ་དབུལ་པོར་གྱུར་ཀྱང་སླ། །ཆུད་ཟོས་དོགས་སེར་སྣའི་སྡུག་བསྔལ་མེད། །ཨ་ལ་ལ་འབྱོར་རྒུད་སེམས་ལ་སྙོམས། །ནོར་སྒྲུབ་ཀུན་ཇི་ལྟར་དགྱེས་དགྱེས་མཛོད། །ཡོངས་
ཀུན་གྱིས་བསྟོད་ཅིང་སྙན་གྲགས་ན། །ཡིད་མི་བདེ་མེད་དོ་སྨད་ཀྱང་སླ། །སྒྲ་གྲག་སྟོང་སྒྱུ་མའི་བསླུ་བྲིད་ཡིན། །ཨ་ལ་ལ་བསྟོད་སྨད་སེམས་ལ་སྙོམས། །སྙན་གྲགས་ཀུན་ཇི་ལྟར་དགྱེས་དགྱེས་མཛོད། །ད་ལུས་སེམས་བདེ་
ན་དཀོན་མཆོག་གི་དྲིན་ཡིན་ནོ་སྡུག་བསྔལ་གྱུར་ཀྱང་སླ། །ཡིད་ངེས་འབྱུང་སྙིང་རྗེ་ངང་གིས་འཕེལ། །ཨ་ལ་ལ་བདེ་སྡུག་སེམས་ལ་སྙོམས། །སྐྱིད་འདོད་ཀུན་ཇི་ལྟར་དགྱེས་དགྱེས་མཛོད་།སྲོག་འཚོ་འཆི་འབྱོར་རྒུད་བདེ་

[079B] །ཡོངས་བསྟོད་སྨད་སྙན་དང་མི་སྙན་སོགས་།གང་བྱུང་ཡང་བླ་མའི་བྱིན་རླབས་ཡིན། །ཨ་ལ་ལ་ཅི་བྱས་གློ་བ་དགའ། །རེ་དོགས་ཀུན་ཇི་ལྟར་དགྱེས་དགྱེས་མཛོད། །དཔལ་ཞི་བ་ལྷ་དང་མར་མེ་མཛད། །རྗེ་རྒྱལ་བ་གཉིས་
པ་ལས་འོངས་པ། །དུག་བདུད་རྩིར་བསྒྱུར་བའི་གདམས་པ་ཡིས། །ཨ་ལ་ལ་ལྟས་ངན་གཡང་དུ་ལེན། །རྐྱེན་ངན་ཀུན་ཇི་ལྟར་དགྱེས་དགྱེས་མཛོད། །ཅེས་པ་དང། ཡང་དོན་དམ་པའི་དབང་དུ་མཛད་ནས། ན་མོ་གུ་རུ་མཉྫུ་གྷོ་ཥཱ་ཡ་
ཕ་རྒྱ་ཆེན་སྤྲོས་པ་ཀུན་མཁྱེན་ཀྱང། །དབྱིངས་སྤྲོས་བྲལ་ངང་དུ་རྟག་གཟིམ་པ། །རྗེ་རྒྱལ་བ་གཉིས་པ་བློ་བཟང་གྲགས་།འབངས་བདག་ཅག་ད་དུང་ཐུགས་རྗེས་སྐྱོངས། །སྔོན་ཐོག་མ་མེད་ནས་ད་ལྟའི་བར། །གདོན་རང་གི་སྙིང་ལ་གནས་བཅས་
ནས། །ཡུལ་བདག་མེད་ཅིག་ལ་བདག་ཏུ་བཟུང། །འཕྲལ་ཕན་པའི་ཟོལ་གྱིས་བསླུས་བྱས་ཏེ། །ང་དམྱལ་བར་བསྲེགས་པའང་བགྲང་ལས་འདས། །དུས་དེ་རིང་བླ་མའི་བཀའ་དྲིན་གྱིས། །དགྲ་བདག་འཛིན་འགོང་པོའི་མཚང་རིག་པས། །
སེམས་སྤྲོས་བྲལ་གཉུག་མའི་ངོ་བོ་མཐོང། །བུ་རང་བྱུང་རིག་པའི་གཞོན་ནུ་དང། །ཡུལ་འོད་གསལ་ཆོས་དབྱིངས་མཛེས་མ་མཇལ་།དབྱིངས་རིག་པ་དབྱེར་མེད་ཐབས་ཤེས་འབྲེལ། །འདི་འདུ་འབྲལ་མེད་པའི་གྲོགས་སུ་བཟང། །ཡེ་གདོད་
ནས་ཅིར་ཡང་མ་གྲུབ་པས། །ཡུལ་བདག་མེད་རྟོགས་པའི་ངེས་ཤེས་ཀྱིས། །ལས་རྒྱུ་འབྲས་བསླུབ་མེད་པར་རྟོགས། །ད་ཆད་པའི་གཡང་ལ་ཉམ་ང་མེད། །ཡང་རྟེན་ནས་འབྱུང་བའི་ཆོས་རྣམས་ཀུན། །སྣང་ཙམ་གྱིས་སྒྱུ་མའི་རོལ་པར་

[080A]༄༅། །མཐོང། །དེ་མཐོང་བས་ཨ་འཐས་འཆིང་བ་ཞིག་དོན་དེ་ཕྱིར་རྟག་པའི་མཐའ་ལས་གྲོལ། །ང་སྟོང་ཉིད་ནམ་མཁའི་རྣལ་འབྱོར་པ། །ཡུལ་གང་ཤར་བརྫུན་པའི་རྒྱས་ཐེབས་པས་།ཁོང་བདེན་པར་འཛིན་
བའི་ཆོམ་རྐུན་པ། །གཞི་སྐྱེ་མེད་གདོད་མའི་དབྱིངས་སུ་བྲོས་།ལར་འཁོར་འདས་ཆོས་རྣམས་མ་ལུས་པ། །མིང་བཏགས་ཡོད་ཙམ་གྱི་རོལ་པ་ལས། །དབྱིངས་ངོ་བོ་ཅིར་ཡང་མ་མཆིས་པས། །ང་སྐྱེ་འཆི་གཉིས་ལ་ཡང་མེད། །སྔར་དལ་
མེད་འཁྱམས་པའི་ངལ་བསོའི་གནས། །ཆོས་སྟོང་ཉིད་བདུད་རྩིའི་སྙིང་པོ་རྙེད། །འདི་བསམས་ཤིང་རྗེ་བཙུན་བླ་མའི་དྲིན་།དྲིན་ཆེ་བར་ངེས་སོ་བླ་མ་རྗེ། །ང་བློ་བཟང་རྒྱལ་བ་གཉིས་པའི་བུ། །ལམ་ཕྱག་རྒྱ་ཆེན་པོའི་རོལ་རྩེད་
ཀྱིས༑ ༑ཆོས་ལྟ་བའི་གླུ་དབྱངས་འདི་བཞིན་ལེན། །གྲོགས་ཐར་འདོད་ཀུན་ཀྱང་འདི་ལྟར་མཛོད། །ཅེས་མཛད་དེ་ལུང་བསྟན་མཁན་པོ་དེ་དག་ལ་བསྐུར་བར་མཛད་དོ། །དེ་ནས་དད་ལྡན་མང་པོས་བསྐུལ་བ་ལྟར་འབྲིང་མཚམས་
དང་གཅེན་ལུང་དུ་ཕེབས་ཏེ་དེ་དང་དེ་ན་གནས་པའི་གདུལ་བྱ་རྣམས་ལ་ཐར་པའི་ས་བོན་བཞག་དེ་ནས་ཟར་དུ་ཕེབས་ཏེ་བྱང་ཕུག་གི་ཇོ་བོ་མཇལ། །མཆོད་འབུལ། སྨོན་ལམ་མཛད། གནས་དེར་སྐྱོ་ཤས་ཆེན་པོས་གདུང་
དབྱངས་འདི་ལྟར་མཛད་དེ། ན་མོ་གུ་རུ་མཉྫུ་གྷོ་ཥཱ་ཡ་སྐུ་གསུམ་གྱི་གོ་འཕང་མཆོག་བརྙེས་ཀྱང། །གཞན་སྣང་དུ་ཐ་མལ་དགེ་སློང་ཚུལ། །སངས་རྒྱས་ཀྱི་ཡེ་ཤེས་བློ་བཟང་གྲགས་།བདག་སྙིང་གི་པདྨོའི་དབུས་བཞུགས་ལ། །དུར་

[080B] །དུག་གསུམ་གྱི་ཆང་གིས་ཆེར་མྱོས་པས། །སེང་ལྤགས་ཀྱིས་གཡོགས་པའི་ཝ་སྐྱེས་འདྲའི། །སྙིང་རུལ་གྱི་བུ་ལ་བརྩེ་བས་གཟིགས། །དུག་ལྔ་ཡི་ཉོན་མོངས་མཚང་རིག་ཀྱང། །ངན་གོམས་ཀྱི་བག་
ཆགས་ཤུགས་དྲག་ཅིང། །གདོང་བཟློག་གི་གཉེན་པོ་ངར་ཆུང་བས། །མནར་མེད་ཀྱི་མེ་ནང་སྲེག་ཉེན་གདའོ། །ངག་སྣང་གིས་རྒྱལ་ཁམས་སྐོར་འདོད་ཀྱང། །ཀུན་སློང་གི་ལ་ཆུ་འཕྲང་དོག་པས། །ཕྲག་དོག་དང་འཁོན་འཛིན་ཟེར་མགོ་རྣོ། །ཆོས་
སྤོང་གི་གཡངས་སུ་ལྷུང་ཉེན་གདའོ། །ཆོས་བཤད་ཀྱིས་གཞན་སེམས་བསྒྱུར་མཁས་ཀྱང། །རང་རྒྱུད་ཀྱི་ཀོ་སྐམ་གྱོང་པོར་ལུས། །གླུ་མཁན་དང་ནེ་ཙོའི་ཆོས་བཤད་བཞིན། །ཆོས་རྒྱུས་མཁན་ཆོས་ཀྱིས་ཕོངས་ཉེན་གདའོ། །ཟབ་དོན་
གྱི་ཉམས་ལེན་བྱེད་འདོད་ཀྱང། །རྙེད་གྲགས་ཀྱིས་མི་མགོ་བསྐོར་ཕྱིར་དུ། །ཆོས་ཆུང་གི་རྣམ་གྲངས་གསོག་གསོག་ནས། །ཀུན་ཤེས་ཀྱི་གཅིག་རྡུགས་བྱུང་གཉེན་གདའོ། །སྐྱོ་ཤས་དང་ངེས་འབྱུང་བསྒོམས་ལགས་ཀྱང། །རྟག་འཛིན་གྱི་
གདོན་ཆེན་ཐུགས་གསོལ་བས། །ཕྱི་ནང་གི་དངོས་ལ་ཤི་སྤར་འཐམས། །གསུང་ཚུལ་དང་རྣམ་ཐར་འགལ་ཉེན་གདའོ། །ཐེག་ཚན་གྱི་ལམ་དུ་ཞུགས་རློམས་ཀྱང། །རང་འདོད་ཀྱི་གཤེད་མ་བུར་རྫུས་པས། །ཆགས་སྡང་གི་ཕྱོགས་རིས་སུ་
བས་ཆེ། །འགྲོ་དྲུག་གི་ཕ་མ་བསླུས་ཉེན་གདའོ། །བདེན་མེད་ཀྱི་རང་ཞལ་བལྟས་བལྟས་ཀྱང། །མཉམ་གཞག་གི་གོམས་པ་འདྲིས་ཆུང་བས། །བདེན་སྣང་གི་འཛིན་པ་སྦྲིང་སྦྲིང་ཤར། །དྲན་ཤེས་ཀྱི་སོ་བ་ཡེངས་ཉེན་གདའོ། །ཞེས་སོ། །
[081A]༄༅། །ད་ནས་བཀྲ་ཤིས་ལྷུན་པོར་ཕེབས། དགུན་ཆོས་ཐོག་ཚོགས་ཆེན་ལ་ཐམས་ཅད་མཁྱེན་པ་དགེ་འདུན་གྲུབ་པའི་རྣམ་ཐར་གཟབས་བཤད་མཛད། དེ་ནས་ཡོངས་འཛིན་ཞེས་པ་ཆུ་ཕོ་བྱི་བའི་ལོ་ཟླ་བ་
བརྒྱད་པའི་ཚེས་བཅུ་དགུ་ལ་ལྷོ་མོན་ཕྱོགས་སུ་ཕེབས་ཏེ། ཐོག་མ་གཡང་བུ་རྟག་ལུང་དུ་ལྷ་རིན་པོ་ཆེ་དཔོན་སློབ་ལ་འཁོར་ལོ་བདེ་མཆོག་གི་དཔང་དང། འཇིགས་བྱེད་རོ་ལངས་བརྒྱད་བསྐོར་གྱི་དབང། བདེ་མཆོག་དཀར་པོའི་ཚེ་
སྒྲུབ། མགོན་པོ་ཏྲ་ཀ་ཤད་ཀྱི་ཆོས་སྐོར་ཡོངས་རྫོགས། སྨན་བླའི་རྗེས་གནང་ལུང་དང་བཅས་པ་སོགས་འདོད་ཆོས་རྣམས་ལེགས་བར་སྩལ། དེ་ནས་རིམ་གྱིས་སྤ་གྲོ་ཐིམ་བུ་དར་དཀར་གྱི་བར་དུ་ཕེབས། སྤྱིར་ལྷོ་མོན་དེ་རང་
རང་གི་གྲུབ་མཐའ་དང་བླ་མ་སོ་སོའི་ཕྱོགས་འཛིན་གཞན་ལས་ཆེ་ཡང་རྗེ་འདི་ལ་ནི་རང་ཉིད་ལ་གྲུབ་མཐའི་ཕྱོགས་འཛིན་མེད་པར་ཀུན་ལ་དག་སྣང་མཛད་པའི་མཐུས་ཐམས་ཅད་ཀྱིས་བསྙེན་བཀུར་འབུལ་བ་ཞབས་རྟོག་ཚད་མེད་པ་
བྱུང་ཞིང། རྗེ་འདི་ཉིད་ཀྱིས་ཀྱང་དགེ་འདུན་གྱི་སྡེ་རྣམས་སུ་ཟང་ཟིང་གི་སྒོ་ནས་མང་འགྱེད་བཟང་པོ་དང། ཆོས་ཕྱོགས་ངོས་ནས་དཔལ་གསང་བ་འདུས་པ་དང་འཇིགས་བྱེད་ལ་སོགས་པའི་དབང་དང་ཟབ་ཁྲིད་དུ་མ་དང། ཡི་
དམ་དང་ཆོས་སྐྱོང་མང་པོའི་རྗེས་གནང་སོགས་འདོད་ཆོས་མང་དུ་སྩལ་ཞིང། ཁྲོམ་མི་སྟོང་ཕྲག་མང་པོ་ཚོགས་པ་རྣམས་ལ་ལས་འབྲས་ཀྱི་རྣམ་གཞག་གཙོ་བོར་མཛད་པའི་ཚེ་དབང་དང་ཡིག་དྲུག་གི་ལུང་སྩལ་ནས་དགེ་བའི་

[081B]མི་བརྒྱ་ཕྲག་དུ་མ་དང། བཟང་སྤྱོད། བྱམས་སྨོན། ལྟུང་བཤགས། སྒྲོལ་མ། ཤེར་སྙིང། སྐྱབས་འགྲོ། རང་གང་མོས་ཀྱི་བླ་མའི་གསོལ་འདེབས། མ་ཎི་དུང་ནས་བཟུང་ཉེར་
གཅིག་རེ་ཡན། སྲོག་གཅོད་སྤོང་པ། ཉལ་ཕྱག་ལང་ཕྱག་དུས་ཀྱང་རབ་རྣམས་ཀྱིས་ཇི་སྲིད་འཚོའི་བར། ཐ་མས་ལོ་གཅིག་གི་བར་དུ་དམ་བཅའ་ལེན་མི་བསམ་གྱིས་མི་ཁྱབ་པ་བྱུང་བས་རྗེ་འདི་པ་གང་དུ་བྱོན་པའི་ཡུལ་དེ་དང་དེར་དམ་
བཅའི་རྒྱུན་སྐྱོང་བས་དགེ་བའི་ལམ་གསལ་བར་མཛད་དོ། །ཁྱད་པར་དགུང་ཝང་ལ་བརྟེན་པའི་མི་བརྒྱ་སྟོང་ཕྲག་མང་པོ་གསོད་རེས་བྱེད་ཅིང་རང་རང་གི་བླ་མ་རྣམས་ཀྱིས་ཀྱང་མ་འདོམས་པའི་རྩ་བ་མི་ཤ་ལེན་པར་ཆས་པ་མང་པོ་ལ་དངོས་པོའི་
གནང་སྦྱིན་སྔོན་དུ་འགྲོ་བས། ཕྱག་ཕྲེང་སྤྱི་བོར་བཞག་སྟེ་མི་ཤ་མི་ལེན་པའི་དམ་ཚིག་ལ་བཞག་ནས་སྡིག་པའི་རྩ་བ་བཅད་པས་ལྷོ་མོན་ཕྱོགས་བདེ་འཇམས་སུ་གནས་པ་བྱུང་ངོ། །དེ་ལྟ་བུའི་ཚུལ་གྱིས་བསྟན་པ་དང་སེམས་ཅན་ལ་ཕན་པ་
རྒྱ་ཆེན་པོ་མཛད་ཅིང། སླར་བོད་དུ་ཕེབས་པ་ན། དབུས་གཙང་གཉིས་ཀར་དུས་འཁྲུག་མཐོ་དམན་གྱི་འགྱུར་ལྡོག་ལྷག་པར་ཆེ་བས་ལ་ལ་སྡུག་བསྔལ་དངོས་ལ་སྤྱོད། ལ་ལ་སྡུག་བསྔལ་གྱི་རྒྱུ་ལ་དགའ་དགའ་ལྟར་སྤྱོད་པ་གཟིགས་པས་
ཐུགས་སྐྱོ་ཤས་དྲག་པོ་འཁྲུངས་ཏེ་ངེས་འབྱུང་གི་གདུང་དབྱངས་གསུངས་པ་ནི། ན་མོ་གུ་རུ་མཉྫུ་གྷོཥཱ་ཡ། དང་པོར་འཁོར་འདས་ཀྱི་སྐྱོན་ཡོན་རིག་བར་དུ་བླང་དོར་གྱི་རོལ་པས་འདས། །ཐ་མར་ཀུན་བྱང་གི་རང་བཞིན་རྣམས། །དབྱེར་

[082A]༄༅། །མེད་དུ་མཁྱེན་རྣམས་བདག་གི་སྐྱབས། །རྟག་འཛིན་གྱི་གདོན་ཆེ་ན་ཐུགས་ཞུགས་པས། །ཕྱི་རྩིས་ཀྱི་གྲངས་ཤོམས་བྱེད་བྱེད་ནས། །འབྲས་མེད་ཀྱི་སྤུན་པ་འཕྱར་བ་བཞིན། །དོན་མེད་དུ་འདའ་བ་འདི་ཨ་ཙ་མ། །
སྡིག་སྡུག་དང་གཏམ་ངན་ཁྱད་བསད་དེ། །སེར་སྣ་ཡིས་ཟས་ནོར་བསགས་བསགས་ནས། །རྡུལ་ཕྲན་ཙམ་འཁྱེར་བའི་དབང་མེད་པར་།ལག་སྟོང་དུ་འགྲེ་བ་འདི་ཨ་ཙ་མ། །ཉོན་མོངས་ཀྱི་གོམས་པ་ཤུགས་དྲག་པས། །ལང་ཤོར་གྱི་
བག་ཡངས་སྤྱོད་སྤྱོད་ནས། །ཐར་མེད་ཀྱི་དམྱལ་བའི་བཙོན་ཁང་དུ། །ཚ་གྲང་གི་སྡུག་བསྔལ་འདི་ཨ་ཙམ། །གཉེན་གྲོགས་དན་འཁོར་མང་ཚོགས་པའི་དཔུས། །ང་སྙམ་དུ་མངོན་པར་འགྱིད་འགྱིང་ནས། །མྱ་ངམ་གྱི་ཐང་ལ་དགྲས་
བཅོམ་བཞིན། །གྲོགས་མེད་དུ་ཉམ་ཐག་འདི་ཨ་ཙམ། །ཤ་ཁྲག་གི་ལང་ཚོ་ཡིད་འཕྲོག་ཅིང། །མཛེས་བྱེད་ཀྱི་གསེར་གཡུས་བརྒྱན་བརྒྱན་ནས། །ཀེང་རུས་ཀྱིས་ཁྱབ་པའི་དུར་ཁྲོད་དུ། །གཅེར་བུ་རུ་འགྲོ་པ་འདི་ཨ་ཙ་མ། །བློ་
མཐུན་གྱི་སྙིང་སྡུག་མང་པོ་དང། །དགའ་འདུས་ཀྱི་ཉམས་དགའ་སྐྱོང་སྐྱོང་ནས། །དབང་མེད་དུ་འཆི་བདག་བདུད་པོ་དེས། །སོ་སོ་རུ་འཕྲལ་བ་འདི་ཨ་ཙམ། །ཁང་བཟང་གི་བཀོད་པ་བརྒྱ་བྱས་ཤིང། །དབྱིབས་ལེགས་ཀྱི་གནས་མལ་
གཤོམ་གཤོམ་ནས། །རྣག་ཁྲག་གིས་སྦགས་པའི་རོ་ཁུང་དུ་།སྒྲེན་མོ་རུ་ཉལ་བ་འདི་ཨ་ཙ་མ། །འཇམ་ལེགས་ཀྱི་གྱོན་པ་བརྒྱ་ཕྲག་དང། །ཞིམ་དགུ་ཡི་བཟའ་བཏུང་སྤྱད་སྤྱད་ནས་།མྱུར་བ་རུ་དུར་བརྒྱགས་ཁམ་གང་ཟ། །རོ་

[082B] །སྟོང་གསུམ་གྱི་ཁྱོན་ལ་དབང་བསྒྱུར་ཞིང། །ཕུན་ཚོགས་ཀྱི་སྟོབས་ཀྱིས་དྲེགས་དྲེགས་ནས། །འཇིགས་རུང་གི་གཤིན་རྗེ་ཆོས་རྒྱལ་གྱིས། །དབང་མེད་དུ་འཁྲིད་པ་འདི་ཨ་ཙ་མ། །མ་བརྟགས་པར་ཉམས་
དགའི་སྐྱེ་བོའི་ཚོགས། །འདི་ནང་གི་བདེ་ལ་ཞེན་ཞེན་པའི་།ཐུགས་རྒྱུད་ལ་གླུ་འདི་མི་འབབ་མོད། །དེ་ཀུན་ཀྱང་དེ་བས་ཨ་ཙ་མ། །ཨ་ཙ་མ་བཅུ་ཡི་གླུ་ཆུང་འདི། །ཕྱོགས་མེད་ཀྱི་རྒྱལ་ཁམས་མྱུལ་མྱུལ་ནས། །སྙོམ་ལས་ཀྱི་མལ་དུ་རྟག་
ཉལ་བའི། །བློ་བཟང་གི་ཆོས་རྒྱན་ཞེས་བྱས་སྨྲས། །ཞེས་སོ་།དེ་ནས་རིམ་གྱིས་བཀྲ་ཤིས་ལྷུན་པོར་ཕེབས་ནས་མང་འགྱེད་རྒྱས་པར་སྩལ་ནས་ཆོས་ཀྱི་འཁོར་ལོ་རྒྱ་ཆེར་བསྐོར། དེ་ནས་རྒྱལ་བ་ཐམས་ཅད་མཁྱེན་པ་ཡོན་ཏན་རྒྱ་
མཚོའི་བཀའ་ཤོག་དང་གདན་འདྲེན་གྱི་མི་སྣ་བཅས་རྗེ་འདི་ལྷ་ལྡན་སྨོན་ལམ་གྱི་ཚོགས་དབུར་སྤྱན་དྲངས་ཏེ་ཆུ་གླང་ནས་ས་རྟའི་བར་སྨོན་ལམ་ཆེན་མོའི་ཚོགས་དབུ་རྒྱུན་དུ་མཛད། གླང་ལོའི་སྨོན་ལམ་གྲོལ་ནས་སྤྲུལ་པའི་སྐུ་བསོད་
ནམས་དགེ་ལེགས་དཔལ་བཟང་དང། སེ་འབྲས་རྒྱུད་སྟོང་སྨད་སོགས་ཀྱི་དགེ་བའི་བཤེས་གཉེན་བཞི་བཅུ་ཙམ་ལ་བསྙན་རྫོགས་གནང་འབྲས་སྤུངས་ཚོགས་ཆེན་ལ་འཇམ་དཔྱངས་ཆོས་སྐོར་ཡོངས་རྫོགས་དང། ཐམས་ཅད་
མཁྱེན་པ་ལ་མགོན་པོ་ཞལ་གྱི་རྣམ་འགྱུར་མང་པོའི་བཀའ་དང་ཐུན་མོང་དང་ཐུན་མོང་མ་ཡིན་པའི་བེའུ་བུམ་ལུང་ཞལ་ཤེས་དང་བཅས་པ་གནང་ངོ། །དེ་ནས་བཀྲ་ཤིས་ལྷུན་པོར་ཕེབས་ནས་སྔགས་གྲྭར་བཞུགས་པའི་རབ་འབྱམས་

[083A]༄༅། །པ་རྣམས་ལ་འདུས་པའི་བཤད་ཉན་གྱི་སྟེང་དུ་དཔལ་དུས་ཀྱི་འཁོར་ལོའི་རྒྱུད་འགྲེལ་གྱི་འཆད་ཉན་གསར་འཛུགས་མཛད། དེ་ནས་རེ་ཤིག་སྐུ་མཚམས་མཛད་དེ་དཔལ་གསང་བ་འདུས་པའི་ཟབ་ལམ་རིམ་པ་
ལྔ་ལ་ཉམས་བཞེས་རྩེ་གཅིག་ཏུ་མཛད་པས་རིམ་ལྔའི་རྟོགས་པ་མངོན་དུ་གྱུར་ཏེ་ཕྱི་རབས་ཀྱི་གདུལ་བྱ་རྣམས་ལ་འཇམ་མགོན་བླ་མའི་རྗེས་སུ་སློབ་པར་འདོད་པ་རྣམས་ཀྱིས་རང་ངོས་ནས་ཉམས་ལེན་བྱུང་ཕྱིན་རྗེའི་བསྟན་པ་འདི་ལ་
ཚེ་གཅིག་ཉིད་ལ་ཟུང་འཇུག་བསྒྲུབ་པའི་ཉེ་ལམ་འདི་ལྟ་བུ་ཡོད་དོ་ཞེས་རྡོ་རྗེའི་སྒྲ་དབྱངས་སྒྲོགས་པར་མཛད་པ་ནི། ན་མོ་གུ་རུ་མཉྫུ་གྷོ་ཥཱ་ཡ། རྗེ་དུས་གསུམ་སངས་རྒྱས་ཐམས་ཅད་ཀྱི། །དཔལ་བདེ་བ་ཆེན་པོའི་ཡེ་ཤེས་སྐུ། །ཕྱི་ངུར་
སྨྲིག་གར་གྱིས་རྣམ་རོལ་པ། །ཕ་མ་ཏི་བྷ་དྲའི་ཞབས་ལ་འདུད། །དུས་ཉིན་གཅིག་རིག་པ་དྭངས་པའི་ཚེ། །ཆོས་ཐོས་པའི་སྙིང་པོ་ཅུང་ཟད་བསམས། །དེ་བསམས་པས་བླ་མའི་བཀའ་དྲིན་དྲན། །ལུང་མན་ངག་རིགས་པས་ངེས་པའི་དོན།།
འདི་འབྲས་བུ་ལམ་བྱེད་ཚུལ་ཉིད་དུ། །རྗེ་བླ་མའི་བཀའ་དྲིན་རྗེས་དྲན་པའི། །ངག་རྡོ་རྗེའི་གླུ་དབྱངས་འདི་བཞིན་ལེན་།མགོན་ཐུགས་རྗེ་ཅན་དེའི་བཀའ་དྲིན་གྱིས། །རྟེན་དལ་འབྱོར་ཚང་བའི་མི་ལུས་ཐོབ། །རྗེ་རྒྱལ་བ་གཉིས་པའི་བསྟན་
དང་མཇལ། །རྒྱུད་སྡོམ་པ་གསུམ་གྱིས་མཛེས་པར་བྱས། །གཞི་དམ་ཚིག་སྡོམ་པ་གཅེས་པར་བསྲུངས། །འདི་བསམས་ཤིང་རྗེ་བཙུན་བླ་མའི་དྲིན། །དྲིན་ཆེ་བར་ངེས་སོ་བླ་མ་རྗེ། །བཀའ་མདོ་རྒྱུད་དོན་ལ་སྒྲོ་འདོགས་བཅད། །གནས་

[083B]བྱམས་སྙིང་རྗེ་བྱང་ཆུབ་སེམས་ཉིད་སྦྱངས། །དབྱིངས་གནས་ལུགས་རྟོགས་པའི་ལྟ་བ་གོ་ལམ་རིམ་གཉིས་ཟབ་མོའི་ཉམས་ལེན་ཤེས། །འདི་བསམས་ཤིང་རྗེ་བཙུན་བླ་མའི་དྲིན། །དྲིན་ཆེ་བར་
ངེས་སོ་བླ་མ་རྗེ། །གཞི་མ་དག་སྐྱེ་ཤི་བར་དོ་གསུམ། །རྒྱུད་སྨིན་བྱེད་སྐུ་གསུམ་ངོ་བོར་བསྒྱུར། །ཡུལ་གང་སྣང་དག་པའི་རོལ་པར་ཤར། །ལུས་ཟབ་གསལ་གཉིས་མེད་ལྷ་ཡི་སྐུ། །ངག་གྲག་སྟོང་སྔགས་ཀྱི་བཟླས་པ་ཤེས། །འདི་
བསམས་ཤིང་རྗེ་བཙུན་བླ་མའི་དྲིན། །དྲིན་ཆེ་བར་ངེས་སོ་བླ་མ་རྗེ། །ནང་རྡོ་རྗེའི་ལུས་ཀྱི་གནས་ལུགས་རྟོགས། །རྩ་འདབ་བརྒྱད་ནོར་བུའི་ཆུ་སྐྱེས་དབུས། །ཆོས་ཁྱད་པར་གསུམ་ལྡན་སྨིན་ལེགས་མར། །སེམས་རྩེ་གཅིག་ཆགས་
པའི་རོལ་རྩེད་ཀྱིས། །མ་ཡེ་ཤེས་ཌཱ་ཀིའི་གཟི་བརྗིད་རྒྱས་།སྟེང་ཆུ་ཤེལ་ཟླ་ཟེར་སྤྲོས་ཤིང་བསྡུས། །ཕྱིས་ཇི་སྙེད་ཆོས་ཀྱི་རི་དྭགས་ཀུན། །སྔར་མཉམ་གཞག་དྲན་པའི་རྒྱ་རུ་བཅུག་རྒྱ་དེ་ཉིད་བདེ་སྟོང་ལྷ་སྐུར་ཤར། །
འདི་བསམས་ཤིང་རྗེ་བཅུན་བླ་མའི་དྲིན། །དྲིན་ཆེ་བར་ངེས་སོ་བླ་མ་རྗེ། །སྙིང་མཚོན་ཆ་འཁོར་ལོ་རྩིབས་བརྒྱད་དབུས་།སྔགས་བཟང་པོའི་ཐིག་ལེས་ངར་བླུད་ནས། །དགྲ་གཟུང་འཛིན་བཞོན་པའི་བདུད་སྡེ་ཡི། །མགུལ་
ཅིག་ཅར་འདྲལ་བའི་དགྲ་ཐབས་མཁས། །ཡང་ཆོས་འཁོར་པདྨོའི་ལྟེ་བ་ལ། །དཔལ་ཡེ་ཤེས་རྡོ་རྗེའི་རང་བཞིན་གྱི། །ནོར་བཻཌཱུར་དཀར་པོའི་པི་ཝཾ་ནི། །རྒྱུད་འོད་ཟེར་ལྔ་ཡི་རི་མོ་ཅན་།གདངས་མི་ཤིགས་

[084A]༄༅། །རྡོ་རྗེ་གསུམ་གྱི་དབྱངས། །དཔལ་མཁའ་སྤྱོད་གྲུབ་པའི་གཏམ་སྙན་འདིས། །དབྱེ་དཀའ་བམ་རིག་མདུད་པ་འབྱེད། །འདི་བསམས་ཤིང་རྗེ་བཙུན་བླ་མའི་དྲིན། །དྲིན་ཆེ་བར་ངེས་སོ་བླ་མ་རྗེ། །ཐབས་ཤེས་
རབ་ངེས་གསང་རྩ་མཆོག་ནི། །ཆེས་ཕྲ་བའི་ཆུ་སྐྱེས་མྱུ་གུའི་རྩེར། །རྫས་དཀར་དམར་འབྲས་བུའི་ཐིག་ལེ་མཛེས། །འདི་ཟོས་པས་ཞེ་སྡང་འདོད་ཆགས་དང། །དེའི་འབྲས་བུ་གཏི་མུག་མེ་ཏོག་རྒྱས། །སྲོག་མ་འགགས་བཞིན་དུ་མངོན་
སུམ་ཤི་ལར་འགལ་འདུའི་ལྟད་མོ་ཅི་ཡང་མཐོང། །འདི་བསམས་ཤིང་རྗེ་བཙུན་བླ་མའི་དྲིན། །དྲིན་ཆེ་བར་ངེས་སོ་བླ་མ་རྗེ། །བློ་མྱུར་མགྱོགས་དྲན་པའི་ལྷ་བཟོ་ཡིས། །ཁམས་ཕྲ་མོའི་གསེར་སྦྱངས་བཙོམ་ལས། །རྟེན་ཡེ་ཤེས་
རང་བཞིན་ལྷ་སྐུ་བཞེངས། །སྐུ་དེ་ཡི་ཆོ་འཕྲུལ་བསམ་མི་ཁྱབ། །ཁམས་གསུམ་པོ་མ་ལུས་རིལ་གྱིས་མིད། །མཐར་དེ་བཞིན་གཤེགས་པའི་ཚོགས་ཀུན་བསད། །རྗེ་སངས་རྒྱས་ཡུམ་ཡང་བདག་ཏུ་བཟུང། །དེའི་ངོ་ཚས་རང་ཡང་སྟོང་པར་
བྲོས། །འདི་བསམས་ཤིང་རྗེ་བཙུན་བླ་མའི་དྲིན། །དྲིན་ཆེ་བར་ངེས་སོ་བླ་མ་རྗེ། །སླར་ནམ་མཁའི་ལམ་ལས་འཇའ་ཚོན་འཁྲུངས། །འཇའ་དེ་ཉིད་མཚན་དཔེའི་འོད་དུ་འབར། །ཐབས་དབང་པོའི་གཞུ་ཡིན་ཆུང་དང། །ཡུལ་འོད་
གསལ་ཆང་གིས་རྟག་མྱོས་བའི། །དབྱིངས་ལྷན་སྐྱེས་གཞོན་ནུ་མིག་ཡངས་པོ། །དུས་འདུ་འབྲལ་མེད་པའི་གྲོགས་པོར་སོང། །གྲོགས་མཛའ་བས་དངོས་པོ་གཅིག་ཏུ་འདྲེས། །དཔལ་ཟག་མེད་ནོར་དང་ལོངས་སྤྱོད་ཚོགས། །ཁོང་གཞན་

[084B] །འདི་བསམས་ཤིང་རྗེ་བཙུན་བླ་མའི་དྲིན། །དྲིན་ཆེ་བར་ངེས་སོ་བླ་མ་རྗེ། །དོན་དེ་བཞིན་མངོན་དུ་མ་གྱུར་ཀྱང། །ཆོས་ཟབ་མོ་ཐོས་དང་བསམ་པའི་མཐུས། །རྗེ་སངས་རྒྱས་ལས་ཀྱང་ཆེས་དཀོན་
པའི། །ལམ་འདི་འདྲ་བླ་མའི་དྲིན་གྱིས་རྙེད། །མི་ང་ལ་གཏད་པ་མ་མཆིས་ཀྱང། །གླུ་འདི་ཉིད་གསང་ཆེན་རྒྱུད་སྡེའི་བཅུད་།ཡུལ་ཉེར་བཞིའི་དཔལ་བོ་རྣལ་འབྱོར་མ། །གླུ་འདི་འདྲ་གསང་བའི་མགུར་དུ་འཛེར། །འདི་བློ་བཟང་ཆོས་
ཀྱི་རྒྱལ་མཚན་གྱིས། །རྗེའི་བཀའ་དྲིན་དྲན་ཚེ་དབྱངས་སུ་བསྡེབས། །གཏམ་འདི་ཡི་དགེ་པས་འགྲོ་བ་ཀུན། །དཔལ་ཟུང་འཇུག་རྡོ་རྗེའི་སྐུ་ཐོབ་ཤོག་ཅེས་སོ། །དེ་ནས་ཀུན་དགའ་ཞེས་པ་ཤིང་ཕོ་སྟག་གི་ལོ་ལྷ་ལྡན་སྨོན་ལམ་ཆེན་མོར་
ཕེབས་ཏེ་ཚོགས་དབུ་མཛད་ནས་སྐྱེས་རབས་ཀྱི་གཟབས་བཤད་སོགས་འཇམ་མགོན་བླ་མའི་མཛད་སྲོལ་ཉམས་པ་མེད་པར་བསྐྱངས། ཐམས་ཅད་མཁྱེན་པ་ཡོན་ཏན་རྒྱ་མཚོ་བསྙེན་པར་རྫོགས་པ་མཛད་པའི་མཁན་པོ་མཛད། གཞན་
ཡང་དོན་གཉེར་ཅན་བརྒྱ་ཕྲག་མང་བོར་རབ་བྱུང་བསྙེན་རྫོགས་གནང། འབྲས་སྤུངས་ཚོགས་ཆེན་ལ་སྒྲུབ་ཐབས་རྒྱ་མཚོ་རྫོགས་པར་གནང། དེ་དུས་རྗེ་ཉིད་ཀྱི་ཞལ་སློབ་བསྟན་པ་ལ་ཕན་དུ་རེ་བ་མང་པོ་ཞིག་གློ་བུར་གློ་བུར་དུ་འདས་
པས་རྐྱེན་བྱས་མི་རྟག་པའི་ངང་ཚུལ་བཅོས་མིན་ཐུགས་ལ་འཁྲུངས་ཏེ་གསུང་མགུར་འདི་ལྟར་མཛད་དེ། ན་མོ་གུ་རུ་མཉྫུ་གྷོཥཱ་ཡ། ཀུན་མཁྱེན་གྱི་རྒྱལ་པོ་ཙོང་ཁ་པའི། །གདམས་པ་ཡི་མཛོད་འཛིན་དབེན་ས་པ། །དུས་གསུམ་གྱི་

[085A]༄༅། །སངས་རྒྱས་ཡེ་ཤེས་དངོས། །མི་བདག་སྙིང་གི་པདྨོའི་ཟེའུ་འབྲུར་བཞུགས། །འཇིགས་རང་འཇིགས་ལྔ་བཅུ་ཁ་རལ་དུས། །ལོ་རྒན་ཚོ་བཞི་བཅུ་ལྔ་ཙམ་ལོན། །རྣམ་གཡེང་གི་ངང་ལ་མི་ཚེ་ཟད། །ད་ཚེ་
ལྷག་འདི་སྣུམ་ཟད་མར་མེ་ཙམ། །རི་གཟར་གྱི་འབབ་ཆུ་དྲག་པོ་ལྟར། །སྙིགས་དུས་ཀྱི་ཚེ་ཐུང་ཞག་འགའོ། །སུས་བཟུང་བར་མི་ནུས་ནམ་མཁའི་གློག་འདི་བསམས་ན་ཚེ་འདིའི་མདུན་མས་ཅི། །མཐོ་དམན་གྱི་གྲོགས་པོ་ཕལ་མོ་ཆེ། །
འཇིགས་རུང་གི་གཤིན་རྗེས་ཟོས་ནས་ཟིན། །ཐར་མེད་ཀྱི་འཆི་བདག་ཟ་རེས་དེ། །མི་བདག་ཅག་གི་ཐོག་ཏུ་འབབ་ལ་ཁད། །རྒྱུས་མེད་ཀྱི་བར་དོའི་འཕྲང་བརྒྱུད་ནས། །རྒྱང་རིང་དུ་གཅིག་པུར་འགྲོ་དོགས་ན། །བསླུ་མེད་ཀྱི་གྲོགས་དང་
འཛད་མེད་ཀྱི་བརྒྱགས། །འགྱོད་མེད་དུ་ཚགས་སུ་ཚུད་ལགས་སམ་།འདི་ནང་གི་ཕུན་ཚོགས་ཅི་འབྱོར་ཀྱང། །རྨི་ལམ་གྱི་ཡུལ་གྱི་ལོངས་སྤྱོད་བཞིན། །དོན་ཆུང་ལ་མི་ཚེ་འཛད་པའི་རྒྱུ། །དུག་གསུམ་གྱི་ས་བོན་སྐྱུག་རེ་བྲོ། །སྙིང་སྡུག་གི་མཛའ་
གྲོགས་མངན་ཡང། །ངན་སོང་གི་འཐེན་ཐག་འཆིང་བའི་ལྕགས་།སིང་གླིང་གི་སྲིན་མོ་མཛེས་མ་ལྟར། །བདེ་འགྲོ་ཡི་སྲོག་གཅོད་ཐར་པའི་གཤེད། །གཞོན་གྲོགས་དང་དགའ་བའི་རྩེད་འཇོ་ཡང་།ཞིམ་འདོད་ཀྱིས་བཙན་དུག་ཟ་བ་བཞིན། །
ཐར་མེད་ཀྱི་རོ་མྱགས་འདམ་རྫབ་ཏུ། །ཡུན་རིང་དུ་ཉམ་ཐག་ཨ་རེ་སྡུག་རོ་ཞིམ་གྱི་མྱོས་འགྱུར་མང་འཐུངས་ཀྱང། །དམར་འབར་གྱི་ཁྲོ་ཆུ་འཐུང་བའི་རྒྱུ། །འབུམ་ཕྲག་གི་སྐྱེ་བ་དུམ་རུ་།སེམས་རྣལ་དུ་མི་གནས་བ་མ་གླང། །བན་བུན་གྱི་

[085B] །ཨ་འཐས་སུ་ཞེན་པས་སྡུག་ལ་བཀོད། །བག་ཆགས་ཀྱིས་བསླད་པའི་རྨི་ལམ་བཞིན། །ཉིན་མཚན་ཀུན་འཁྲུལ་པའི་བྱ་བས་འདས། །དུག་གསུམ་གྱི་བག་ཆགས་ཚན་ཆེས་པས། །ལང་ཤོར་གྱི་བག་མེད་
བསམ་སྦྱོར་འདི། །བཙན་ཆོད་དུ་གཉེན་པོས་མ་སྤངས་ན། །འོ་བརྒྱལ་ཚོད་དུང་བྱུང་གིས་དོགས། །འདུས་བྱས་ཀྱི་མཚན་ཉིད་མི་རྟག་ཅིང། །སྙིགས་དུས་ཀྱི་ཚེ་ལ་ལོང་མེད་པས། །ད་དོན་མེད་ཀྱི་བྱ་བས་མི་འདའ་བར། །ཡང་དག་གི་
སྙིང་པོ་ལེན་པར་འདོད། །ཅེས་སོ། །ལོ་དེ་ལ་སྟོང་འཁོར་སྤྲུལ་སྐུ་འཇམ་དབྱངས་རྒྱ་མཚོ་དང། སྐྱིད་ཤོད་ཞབས་དྲུང་བསྟན་འཛིན་བློ་བཟང་རྒྱ་མཚོ་སོགས་བླ་ཆེན་མང་པོས་གཙོས་བསྙེན་རྫོགས་གསར་སྒྲུབ་བརྒྱ་ཕྲག་མང་པོའི་
དོན་མཛད། དེ་ནས་བཀྲ་ཤིས་ལྷུན་པོར་ཕེབས་ཏེ་གོང་སྨོས་བླ་ཆེན་གཉིས་པོ་དེ་དང་ཟུར་བཞི་སློབ་དཔོན་རྣམས་ཀྱིས་ཐོག་དྲངས་སྡེ་སྣོད་འཛིན་པ་སུམ་བརྒྱ་ལྷག་ཙམ་ལ་རྡོ་རྗེ་ཕྲེང་བ་དང་མི་ཏྲ་བརྒྱ་རྩའི་དབང་རྣམས་རྫོགས་པར་
སྩལ། དེ་ནས་ལྷུན་རྩེ་ཆོས་སྡེ་བ་རྣམས་ཀྱིས་གདན་དྲངས་ནས་གསང་བདེ་འཇིགས་གསུམ་གྱི་དབང་ཆེན་དང་ཆོས་སྐྱོང་མང་པོའི་རྗེས་གནང་སོགས་ཆོས་མང་དུ་གནང། དེ་ནས་དམར་སེར་ཅན་ཞེས་པ་མེ་སྦྲུལ་གྱི་ལོ་ཟླ་བ་བཅུ་
གཉིས་པའི་ནང་དུ་ཐམས་ཅད་མཁྱེན་པ་ཡོན་ཏན་རྒྱ་མཚོ་གློ་བུར་གྱི་རྐྱེན་གྱིས་ཞིང་གཞན་དུ་གཤེགས་ནས་དགོངས་པ་ཆོས་ཀྱི་དབྱིངས་སུ་རྫོགས་པར་བྱ་བ་དང། ལྷ་ལྡན་སྨོན་ལམ་གྱི་ཚོགས་དབུ་རྣམས་དུས་མཚུངས་སུ་མཛད། སྨོན་

[086A]༄༅། །ལམ་གྲོལ་འཕྲལ་ར་སྒྲེང་ལ་ཕེབས། དགོན་པ་གོང་དུ་ཟླ་བ་ལྷག་ཙམ་སྐུ་མཚམས་བཅད་དེ་སྐུ་འདྲ་རིན་པོ་ཆེ་དབུ་ཡོན་མ་སྤྱན་དྲངས། གསོལ་བ་རྩེ་གཅིག་ཏུ་འདེབས་པར་མཛད་པས་བྱིན་གྱིས་བརླབས་
པའི་མཚན་མ་ཁྱད་བར་ཅན་བྱུང་བས་ཇོ་བོ་ཆེན་པོ་དཔལ་ལྡན་ཨ་ཏི་ཤ་ལ། ན་མོ་གུ་རུ་མཉྫུ་གྷོ་ཥཱ་ཡ། རྗེ་མི་ཕམ་ཆོས་ཀྱི་མདུན་སའི་རྒྱན། །ལྷ་སྐལ་ལྡན་གྲངས་མེད་ཡོངས་ཀྱི་མགོན། །དཔལ་ནམ་མཁའ་དྲི་མ་མེད་པའི་ཞབས་
མི་བདག་སྙིང་པདྨོའི་ཟེའུ་འབྲུར་ཞོག་ཞིང་བདེ་བཅན་ན་འོད་དཔག་མེད། །རྗེ་རྒྱལ་བའི་སྤྱན་སྔར་བཟང་པོ་སྐྱོང། །ཡོངས་ལྔ་རིག་པཎ་ཆེན་ཀུན་གྱི་གཙོ། །ཐུགས་བརྩེ་བས་གཟིགས་ཤིག་ཨ་ཏི་ཤ་སྔོན་དཔག་མེད་དུས་ནས་
སངས་རྒྱས་ཀྱང། །བདག་མགོན་མེད་འགྲོ་བའི་དོན་གྱི་ཕྱིར་།ཁྲིམས་བསླབ་གསུམ་ལྡན་པའི་དགེ་སློང་ཚུལ། །ཐུགས་བརྩེ་བས་གཟིགས་ཤིག་ཨ་ཏི་ཤ་བོད་འདྲེ་སྲིན་གདུལ་དཀའ་འདུལ་མཛད་པའི་།དཔལ་མཐུ་སྟོབས་དབང་
ཕྱུག་པདྨ་འབྱུང། །མགོན་ཁྱོད་ཀྱི་ཡེ་ཤེས་སྒྱུ་མའི་འཕྲུལ་།ཐུགས་བརྩེ་བས་གཟིགས་ཤིག་ཨ་ཏི་ཤ་དུས་མི་བཟད་སྙིགས་མ་ལྔ་བདོ་བ། །ཡུལ་བྱང་ཕྱོགས་རྨོངས་པའི་མུན་ཁྲོད་འདིར་།ཆོས་ཕན་བདེའི་གཟི་འོད་སྟོང་འབར་
པའི། །དཔལ་མར་མེ་མཛད་དཔལ་ཨ་ཏི་ཤ་རིགས་ཁྱབ་བདག་བདེ་གཤེགས་ཀུན་གྱི་དངོས། །ཆོས་བརྒྱད་ཁྲི་བཞི་སྟོང་འབྱུང་བའི་གྣ། །ཚོགས་འཕགས་མཆོག་ཀུན་གྱི་འདྲེན་པ་མཆོག་སྐྱབས་བསླུ་མེད་མགོན་པོ་ཨ་

[086B]ཕ་ཁྱོད་ཞབས་བསྟེན་ཅིང་མཆོད་པ་དང། །ཡིད་རྩེ་གཅིག་གདུང་བས་གསོལ་འདེབས་ན། །མཆོག་ཐུན་མོངས་དངོས་གྲུབ་མ་ལུས་ཀུན། །དུས་མྱུར་དུ་སྩོལ་མཛད་ཨ་ཏི་ཤ་ད་དེང་ནས་བྱང་ཆུབ་སྙིང་པོའི་བར། །མགོན་ཁྱོད་ཞབས་
པདྨོ་སྤངས་ནས་ནི། །བདག་རེ་བའི་སྐྱབས་གཞན་མི་འཚོལ་བས་།ཕ་ཐུགས་རྗེས་ཟུངས་ཤིག་ཨ་ཏི་ཤ་རྟེན་རྙེད་དཀའ་འཇིག་སླའི་མི་ལུས་འདི། །ཕྱིས་འབྲས་མེད་སྤུན་པ་མི་འཕྱར་བར། །དོན་རྩེ་གཅིག་སྙིང་པོ་ལེན་པ་རུ། །
རྒྱུད་བྱིན་གྱིས་རློབས་ཤིག་ཕུལ་བྱུང་ཞབས། །དགྲ་བདག་འཛིན་འགོང་པོ་རྩད་ནས་བཏོན། །གཉེན་འགྲོ་དྲུག་སེམས་ཅན་གཅེས་པར་བཟུང། །ལམ་སྟོང་ཉིད་སྙིང་རྗེ་དཔྱེར་མེད་པར། །རྒྱུད་བྱིན་གྱིས་རློབས་ཤིག་ཕུལ་བྱུང་ཞབས།།
སླར་མ་འོངས་སྐྱེ་བ་རྣམས་སུ་ཡང། །སྤྲང་བདག་གི་སྐྱིད་སྡུག་ལེགས་ཉེས་རྣམས། །དཔལ་ལྷ་ཅིག་ཇོ་བོ་ཁྱེད་རང་མཁྱེན་།ལམ་ལོག་པར་མ་གཏོང་ཨ་ཏི་ཤ་ཚེ་འདི་ནང་འགགས་པར་གྱུར་པ་ན། །དཔལ་མར་མེ་མཛད་དཔལ་སྣང་
མཐའ་ཡས། །དོན་དེ་ཕྱིར་ཐུགས་རྗེའི་འོད་ཟེར་གྱིས། །བུ་སྙིང་མེད་བདེ་བ་ཅན་དུ་དྲོངས། །མི་ང་ལ་དད་ཅིང་གུས་པ་རྣམས་།སྟེང་དགའ་ལྡན་ལྷ་བརྒྱའི་གནས་མཇལ་ཞེས། །བཀའ་འགྱུར་མེད་ཞལ་གྱིས་བཞེས་པ་ཡི། །དོན་མངོན་
སུམ་བདག་ལ་བསྟན་དུ་གསོལ། །ཅེས་དང། འབྲོམ་ལ། ན་མོ་གུ་རུ་མཉྫུ་གྷོ་ཥཱ་ཡ། ལྷ་གངས་རིའི་མགོན་པོ་སྤྱན་རས་གཟིགས་།དཔལ་མར་མ་མཛད་པའི་ཐུགས་ཀྱི་སྲས། །རྗེ་རྒྱལ་བ་ཀུན་གྱི་འབྱུང་གནས་ཞེས། །མཚན་

[087A]༄༅། །སྙན་པར་གྲགས་པའི་རྒྱལ་བ་འབྲོམ། །སྲས་ས་བཅུའི་དབང་ཕྱུག་པད་དཀར་འཛིན། །རྒྱུད་མ་དག་འགྲོ་བ་འདྲེན་པའི་ཕྱིར། །རྟེན་ཚངས་སྤྱོད་དགེ་བསྙེན་ཚུལ་འཛིན་ཀྱང། །དོན་སྙིང་བོའི་དགེ་སློང་རྒྱལ་བ་འབྲོམ། །ཡུལ་
བྱང་ཕྱོགས་ཨུ་པ་སཱི་ཀ་ཞིག་མིང་ཆོས་འཕེལ་སྐད་དུ་འབྱུང་ངོ་ཞེས། །རྗེ་རྒྱལ་བའི་ལུང་བསྟན་མཆོག་བརྙེས་པའི། །བོད་གངས་ཅན་མགོན་པོ་རྒྱལ་བ་འབྲོམ། །ཞིང་ཕྱོགས་བཅུའི་བདེ་གཤེགས་ཐམས་ཅད་ཀྱི། །ཐུགས་བརྩེ་བའི་ཡེ་ཤེས་
གཅིག་བསྡུས་ནས། །དཔལ་བཀའ་གདམས་མེས་པོའི་སྐུར་སྟོན་པ། །ཕ་བསྟན་པའི་བདག་པོ་རྒྱལ་བ་འབྲོམ། །ཚེ་མི་རྟག་དགུན་ཉི་ལྟ་བུ་འདི། །དགྲ་ཆོས་བརྒྱད་རྐྱེན་གྱིས་མི་གཡེང་བར། །ད་རྩེ་གཅིག་དམ་ཆོས་བསྒྲུབ་པ་རུ། །རྒྱུད་བྱིན་གྱིས་
རློབས་ཤིག་འབྲོམ་སྟོན་རྗེ། །གྱོང་ལྟོ་གོས་གཏམ་གྱི་སྟེང་དུ་བསྐུར། །ཚེ་འདི་ནང་ལུས་སྲོག་ཐེད་ལ་བོར། །རང་གཅེས་འཛིན་གཅོང་ནད་ཐོན་པ་རུ། །རྒྱུད་བྱིན་གྱིས་རློབས་ཤིག་འབྲོམ་སྟོན་རྗེ། །བྱམས་སྙིང་རྗེ་བྱང་ཆུབ་སེམས་གཉིས་འབྱོངས་
དབྱིངས་སྤྲོས་བྲལ་བདག་མེད་མངོན་སུམ་རྟོགས། །ལམ་རིམ་གཉིས་རྣལ་འབྱོར་མཐར་ཕྱིན་པར། །རྒྱུད་བྱིན་གྱིས་རློབས་ཤིག་འབྲོམ་སྟོན་རྗེ། །ཞེས་ཇོ་བོ་ཡབ་སྲས་གཉིས་ཀྱི་གསོལ་འདེབས་ཕྱག་བྲིས་སུ་མཛད་དོ། །དེ་ནས་འབྲས་སྤུངས་
སུ་ཕེབས་པ་ན་སེ་འབྲས་གཉིས་ཀའི་མཁན་པོ་མཛད་དགོས་ཞེས་བླ་མ་དགེ་འདུན་ཚང་མས་གསོལ་བ་རྩེ་གཅིག་ཏུ་བཏབ་པ་རྗེ་རིན་པོ་ཆེའི་བསྟན་རྒྱུན་ལ་དགོངས་ནས་རེ་ཤིག་མཛད་པར་ཞལ་གྱིས་བཞེས་ཏེ་སེ་འབྲས་གཉིས་ཀའི་མཁན་

[087B] དེའི་ཚེ་སྟོན་པ་ཐུབ་པའི་དབང་པོ་ལ་བདེན་ཚིག་གསོལ་འདེབས་འདི་ལྟར་མཛད་དེ། ན་མོ་གུ་རུ་མུ་ནི་ཨིནྡྲཱ་ཡ། བསྐལ་བཟང་འདྲེན་པ་རྒྱུ་སྐར་སྟོང་གི་དབུས། །སྙིང་སྟོབས་ཆ་ཤས་རྫོགས་པའི་འོད་དཀར་ཅན། །ཐུབ་དབང་སྨྲ་བའི་ཟླ་བའི་
ཞབས་པད་ལ། །བྱང་ཆུབ་སྙིང་པོའི་བར་དུ་སྐྱབས་སུ་མཆི་།འཇིགས་རུང་སྙིགས་མའི་བྱིན་ཟ་ཆེར་འབར་བས། །རྒྱལ་གཞན་མཐའ་དག་སྒྲག་པ་འཛིན་པའི་ཚེ། །མཁྱེན་བརྩེའི་སྤྲིན་ཕུང་ཐུགས་རྗེའི་ཆུ་རིས་ཅན། །གདུགས་སེལ་ཤཱཀྱའི་གཙོ་བོ་ལས་
གཞན་ཅི། །དེ་ཕྱིར་ཐུབ་པའི་ཉི་མ་མང་པོ་ཡིས། །ཡལ་བར་བོར་བའི་དམུ་རྒོད་གདུལ་དཀའ་བ། །ཉམ་ཐག་མགོན་སྐྱབས་མེད་པ་བདག་ཅག་ལ། །རེ་བའི་སྐྱབས་གཞན་མེད་དོ་ཤཱཀྱའི་ཏོག་བསམ་ཞིང་བསམས་ཤིང་ཀུན་མཁྱེན་ཉི་མའི་གཉེན།།
མངོན་སུམ་མ་མཐོང་གདུང་བའི་མེ་འབར་བ། །གཞོམ་ཕྱིར་སྤྲིན་དང་བྲལ་ཡང་མིག་མཁའ་ལས། །མཆི་མའི་ཆར་ཟིམ་གཡོ་བས་ཅི་ཡང་ཁེབས། །དེ་སླད་ལྷར་བཅས་སྟོན་པ་མཆོག་དེ་ཉིད། །དྲན་བའི་ཡུལ་དུ་གཤེགས་ཀྱང་གུས་པ་ཡིས། །ཞབས་
ཕྱིར་བསྙེགས་པར་འདོད་པ་བདག་ཅག་ལ། །བརྩེ་བས་ཕྱི་བཞིན་གཟིགས་དང་ཟས་གཙང་སྲས། །ཁྱོད་ཀྱི་བསྟན་པའི་ཆ་ཙམ་མི་སྒྲུབ་པར། །ཉོན་མོངས་དུག་གསུམ་ཆང་གིས་རབ་མྱོས་པ། །ཁྲེལ་མེད་སྨྱོན་པ་ལྟ་བུ་བདག་ཅག་ལ། །བཅོམ་ལྡན་ཐུགས་
རྗེ་མངའ་བས་སྐྱབས་མཛོད་ཅིག་དལ་འབྱོར་དོན་ཆེན་སྙིང་པོ་མི་ལེན་པར། །དོན་ཆུང་ཚེ་འདིའི་བྱ་བས་དུས་འདའ་བ། །རིན་ཆེན་དོར་ནས་མཆིང་བུ་ལེན་པ་ཡི། །བག་མེད་བཟང་རྫུ་མཁན་ལ་ཐུགས་རྗེས་གཟིགས། །འདུས་བྱས་མི་རྟག་ཁྱད་པར་རང་

[088A]༄༅། །གི་ཚེ། །རྩྭ་རྩེའི་ཟིལ་པ་བར་སྣང་གློག་འདྲ་ཡང། །རྙེད་བཀུར་དོན་གཉེར་རྟག་ཏུ་སྡོད་གྲབས་བྱེད། །རྟག་འཛིན་ཕྱི་འཤོལ་མཁན་ལ་ཐུགས་རྗེས་གཟིགས། །ཚེར་མའི་སྡུག་བསྔལ་ཙམ་ཡང་མི་བཟོད་ཀྱང། །བསྐལ་བརྒྱར་
ངན་འགྲོའི་སྡུག་བསྔལ་མྱོང་བའི་རྒྱུ། །དགེ་སྡིག་ཁྱད་དུ་གསོད་པའི་ཁྲེལ་མེད་པོ། །སྡིག་ལྡན་སེར་གཟུགས་ཅན་ལ་ཐུགས་རྗེས་གཟིགས། །ཉོན་མོངས་དགྲ་བོར་ཤེས་ཀྱང་སེམས་ལ་འཆང། །སྡོམ་གསུམ་གཉེན་དུ་མཐོང་ཡང་ཡལ་བར་འདོར།།
གཞན་གྱིས་དམ་པར་བཀུར་ཡང་ཐ་མལ་པ། །འགལ་འདུའི་ཕུང་པོ་བདག་ལ་ཐུགས་རྗེས་གཟིགས། །ལྡན་གྲོལ་མི་ལྡན་དཀོར་གྱིས་རང་རྒྱུད་ཚོས། །ཉིན་མཚན་ཁོར་ཡུག་རྣམ་གཡེང་རོ་ཉལ་མཁན་།ཆོས་བརྒྱད་ཁོལ་པོ་གཞན་གནོར་ཚུལ་
འཆོས་པ། །སྙིང་རུལ་བླུན་པོ་བདག་ལ་ཐུགས་རྗེས་གཟིགས། །གར་འགྲོའི་གཏོལ་མེད་གཞན་གྱི་ལམ་སྣ་འདྲེན། །རང་རྒྱུད་མ་དུལ་གཞན་ལ་དམ་ཆོས་འཆད། །རང་མགོ་མི་ཐོན་མང་པོའི་ཚོགས་དཔོན་བྱེད། །བཙུན་པའི་གཟུགས་བརྙན་
བདག་ལ་ཐུགས་རྗེས་གཟིགས། །ཚུལ་འདི་བུ་རམ་ཤིང་པའི་རྣམ་ཐར་དང། །རང་གཞན་སྤྱོད་ཚུལ་དྲན་པས་རྐྱེན་བྱས་ཏེ། །དགེ་སློང་བློ་བཟང་ཆོས་ཀྱི་རྒྱལ་མཚན་གྱིས། །དཔལ་ལྡན་འབྲས་སྤུངས་ཆོས་སྡེ་ཆེན་པོར་སྨྲས། །ཞེས་སོ། །དུས་
དེ་དང་གཞན་གྱི་ཚེ་ཡང་ཁྲིམས་འཆལ་དུར་སྨྲིག་གིས་དཀྲིས་ཤིང་དད་བས་བྱིན་པ་ལ་འཛེམ་མེད་སྤྱད་ཀྱང་དབུལ་བའི་སྡུག་བསྔལ་གྱིས་ཉམ་ཐག་པ་དུ་མ་སྤྱན་ལམ་དུ་གཟིགས་པས་ལྷག་པར་སྙིང་རྗེ་འཁྲུངས་ཤིང་ཐུགས་ཡ་ང་བར་

[088B] དེས་མཚོན་ཚེ་འདིའི་བདེ་སྐྱིད་དོན་དུ་གཉེར་བའི་ཕྱིར་སྡིག་པ་འབའ་ཞིག་བྱེད་པ་རྣམས་ཀྱི་བསམ་སྦྱོར་གཟིགས་པས་ཀྱང་རྐྱེན་བྱས། འདི་ལྟར་ཐུགས་ལ་ཤར་བ་བཞིན་འཕགས་པའི་དབྱངས་སུ་བསྡེབས་པར་མཛད་པ་ནི། ན་མོ་གུ་རུ་མཉྫུ་གྷོ་
ཥཱ་ཡ། ཕ་རྗེ་བཙུན་བླ་མའི་ཞབས་ལ་འདུད། །ཁྱེད་གསོན་དང་རྣམ་དཔྱོད་ཡངས་པ་ཀྱེ། །ཁེ་མནོག་ཆུང་གི་བྱ་བས་ཅི་ཞིག་བྱེད། །བདེ་འདོད་ན་དམ་པའི་ལྷ་ཆོས་མཛོད། །ནོར་ཟང་ཟིང་གི་འདུ་འགོད་སྟོན་ཀའི་སྤྲིན། །གཉེན་འཁོར་གཡོག་གི་ལང་ལོང་
ཚོང་དུས་འགྲོན། །ལུས་ཤ་ཁྲག་གི་ལང་ཚོ་ནམ་མཁའི་འཇའ་།འདི་དགོངས་སམ་ཤེས་ལྡན་གྲོགས་པོ་དག་རྟེན་དལ་འབྱོར་འདི་ཉིན་མོའི་སྐར་མ་འདྲ། །དགྲ་འཆི་བདག་ཁོ་མི་སྡོད་ཚུར་ཚུར་འོད། །ཚེ་ཕ་རོལ་གྱི་ངམ་གྲོག་གཡང་ས་ཆེ། །འདི་དགོངས་
སམ་ཤེས་ལྡན་གྲོགས་པོ་དག་སྤྱིར་འཁྲོ་བའི་གནས་འདི་དུག་སྤྲུལ་ཚང། །དགོས་འདོད་ཡོན་གྱི་ལོངས་སྤྱོད་ཀིམ་པའི་འབྲས་།ལྷ་ཚངས་དབང་གི་དཔལ་ཡང་ཆུ་ཤིང་འདྲ། །འདི་དགོངས་སམ་ཤེས་ལྡན་གྲོགས་པོ་དག་ཉེན་ཆེ་དུས་སུ་སྐྱོབ་པ་དཀོན་
མཆོག་གསུམ། །དུས་མཐར་ཐུག་གི་གཏན་གྲོགས་དྲིན་ཅན་རྗེ། །རང་དགོས་དུས་སུ་ཕན་པ་དམ་པའི་ཆོས། །འདི་དགོངས་སམ་ཤེས་ལྡན་གྲོགས་པོ་དག་ཤུ་ལ་ཐག་རིང་གི་བརྒྱགས་ཕྱེ་སྦྱིན་པའི་གཏེར། །ལམ་མཐོ་རིས་ཀྱི་ཐེམ་སྐས་ཚུལ་ཁྲིམས་དང། །
རྒྱན་གཟུགས་བཟང་གི་བྱེད་པོ་བཟོད་པ་སྟེ། །འདི་དགོངས་སམ་ཤེས་ལྡན་གྲོགས་པོ་དག་ཁྱེད་འདི་ནང་གི་བདེ་ལ་ཆགས་རིན་མེད་།ཡུལ་འདི་ལས་དགའ་ལྡན་ལྷ་ཡུལ་སྐྱིད། །ཟས་འདི་ལས་ལྷ་ཡི་བདུད་རྩི་ཞིམ། །འདི་དགོངས་སམ་ཤེས་ལྡན་གྲོགས་པོ་
[089A]༄༅། །དག་གོས་འདི་ལས་ལྷ་རྫས་ན་བཟའ་དྲོ། །རྒྱན་འདི་ལས་ནོར་བུ་རིན་ཆེན་མཛེས། །གྲོགས་འདི་ལས་ལྷ་དང་ལྷ་མོ་བཟང་།འདི་དགོངས་སམ་ཤེས་ལྡན་གྲོགས་པོ་དག་མིའི་འདོད་པའི་བདེ་ལ་ཞེན་བས་ཅི། །ཀྱེ་ལྷ་ཡི་ལུས་དང་
ལོངས་སྤྱོད་ཡོད། །ཀྭའི་འཁོར་བའི་བདེ་བ་འདོད་ན་ཡང། །ཆོས་ཚུལ་བཞིན་མཛོད་དང་འདི་བཞིན་འབྱུང། །ཞེས་སོ། །དེ་སྐབས་དབེན་པའི་གནས་སུ་སྒྲུབ་པ་སྙིང་པོར་མཛད་པ་ལ་ཐུགས་སྨོན་པའི་གསུང་དབྱངས་འདི་ལྟར་མཛད་དེ། ན་མོ་གུ་རུ་
མཉྫུ་གྷོ་ཥཱ་ཡ། རྗེ་སངས་རྒྱས་ཀུན་གྱི་ཡེ་ཤེས་ཉིད། །ཕ་འགྲན་ཟླ་མེད་པའི་བློ་བཟང་གྲགས། །མི་བདག་སྙིང་པདྨོའི་དབུས་བཞུགས་ལ། །མཆོག་ཐུན་མོང་དངོས་གྲུབ་སྩལ་དུ་གསོལ། །གནས་འཇིགས་རུང་འཁོར་བའི་བཙོན་ར་འདིར། །སྔར་
སྐྱེ་རྒ་ན་འཆིའི་འཁོར་ལོ་བསྐོར། །ད་རྗེ་བཙུན་བླ་མའི་ཐུགས་རྗེ་ཡིས། །ལས་ཉོན་མོངས་སྐྱེ་བ་བཟློག་ཏུ་གསོལ། །གཞོན་ལང་ཚོ་རྒྱས་པའི་མྱུ་གུ་དེ། །མཐར་ལོ་ཟླ་འགྱུར་བས་རིམ་བཞིན་སྨིན་།སེམས་ཅོལ་ཆུང་བྱིས་བ་རྒན་པོའི་ལུས། །འདི་
བསམས་ཤིང་ཤེས་པ་གཏིང་ནས་སྐྱོ། །དབྱར་སྤང་ལྗོངས་བཀྲ་བའི་མེ་ཏོག་དེ། །དབྱིབས་རབ་མཛེས་མཐོང་ན་ཡིད་འཕྲོག་ཀྱང་།དུས་ནམ་ཟླ་སྟོན་དུ་གྱུར་པ་ན། །མདོག་མི་ལེགས་རྙིངས་ཤིང་ཡིད་མི་ཆགས། །དོན་དེ་བཞིན་ཡིད་འོང་བལྟ་ན་མཛེས། །རྒྱན་ལང་
ཚོས་དྲེགས་པའི་གཞོན་ནུ་ཡང། །མཐར་དར་ཡོལ་རྒས་པའི་དུས་ཀྱི་ཚེ། །གཟུགས་མི་སྡུག་རོ་ལངས་མངོན་སུམ་བཞིན། །ནང་ཤ་དང་ཁྲག་གི་སྟོབས་བྲི་བས། །ཕྱི་ལྷབ་ལྷབ་འཕྱང་བའི་པགས་པ་དེ་།རྒྱ་གཉེར་མ་མང་པོས་རྒྱ་གྲམ་བཅིངས། །ལུས་དྲང་པོར་སྐྱེས་

[089B] །སོའི་གེ་སར་ཕལ་ཆེར་ལྷུང་གྱུར་བབ། །མ་ཆུའི་ཡལ་འདབ་གཡོ་ཡང་མཛེས་པ་མེད། །ངག་མི་གསལ་ལྡབ་ལྡིབ་སྨྲ་བ་འདི། །དབུགས་ཆུས་ཆག་ཆག་འགྲེམས་པ་བཞིན་།ཡར་ལྡང་ཚེ་སུག་བཞི་ས་ལ་བགྲད། །མར་སྡོད་ཚེ་འབེབས་ཆེན་རྒྱག་དང་
མཚུངས། །རྐང་བྱིན་པ་སོར་བཞིའི་ཁྲི་དེས་ཀྱང། །ལུས་སྒྲོམ་བུ་མི་ཐེག་ལིང་ལིང་འདར། །སྐྲ་ཟེགས་ཤིང་ལྷག་མ་སྐྱ་བོར་གྱུར་།མིག་མི་གསལ་མིག་འབྲས་ནང་དུ་བྲོས། །གཏམ་འགྲོ་འོང་རྣ་བའི་སྒོ་ལ་བཀག་བློ་རྨོངས་ཤིང་དྲན་དང་དབང་པོ་ཉམས། །ལུས་འབད་
བས་འཁར་བ་ལ་བརྟེན་ཡང། །འགྲོས་འཁྱོར་ཞིང་འཁྱོར་ཞིང་རེས་འགའ་འབུབ། །ཚེ་ཕལ་ཆེར་ཟད་པས་ཕ་རོལ་ཉེ། །གཉེན་ཉེ་འབྲེལ་འཁོར་གཡོག་བཅས་པས་ཀྱང། །དེ་མེད་ན་བདེ་ཞེས་ཤི་སྨོན་བྱེད་།རྒས་འཁོགས་ཤིང་ལང་ཆོ་ཉམས་གྱུར་པས། །ཤིང་ཁོང་
རུལ་སྡོང་པོ་རྙིང་པ་འདྲ། །ཚུལ་འདི་འདྲའི་འཇིགས་རུང་སྡུག་བསྔལ་ཡང། །དུས་ལན་རེ་ཁོ་ན་མ་ཡིན་ཏེ། །རྒྱུན་མི་ཆད་ཡང་དང་ཡང་དུ་མྱོང། །ལར་རྒས་པའི་སྣང་ཚུལ་འདི་ལྟ་བུ། །ཡོངས་ཀུན་ལ་འབྱུང་བའི་རང་བཞིན་ཡང། །གཞོན་ལང་ཚོ་རྒྱས་པའི་བྱིས་པ་
རྣམས། །འདི་མི་ཤེས་ན་ཚོད་རྟག་ཏུ་རེ། །ཕྱི་གསེར་ཆུས་གཡོགས་པའི་བཤང་གཅི་ལ། །སེམས་ཆགས་ཀྱང་རང་མཚང་མྱུར་དུ་སྟོན་།ཚོན་རི་མོ་བཀྲ་བའི་དབང་པོའི་གཞུ། །མདངས་ལེགས་ཀྱང་མྱུར་དུ་ཡལ་ནས་འགྲོ། །དོན་དེ་ཕྱིར་ལུས་ཀྱི་རྐྱེན་བཟོད་ཚེ། །ནགས་
སྨན་ལྗོངས་མཛེས་པའི་དགའ་ཚལ་དེར། །གྲངས་བཅུ་གཉིས་སྦྱངས་པའི་ཡོན་ཏན་བླངས། །བཀའ་མདོ་རྒྱུད་དམ་པའི་རྣམ་ཐར་བལྟ་།ཆོས་མང་དུ་ཐོས་པའི་གནད་རྣམས་སེམས། །དོན་ཏིང་འཛིན་བདེ་ལ་རྩེ་གཅིག་རོལ། །སླར་རྗེས་ཐོབ་སྒྱུར་མའི་རྣམ་ཐར་སྐྱོང། །དུས་རེས་འགའ་

[090A]༄༅། །ས་འཛིན་ཡངས་པར་འཆག། ལམ་ཐུན་མོང་རིམ་པ་ནས་བཟུང་སྟེ། །དཔལ་ཟུང་འཇུག་བདེ་པ་ཆེན་པོའི་པར། །གཞི་སྟན་ཐོག་གཅིག་ཏུ་དྲིལ་བྱས་ནས། །དུས་ཉིན་མཚན་ཁོར་ཡུག་བསྒོམ་པར་སྤྲོ་།མཐར་
ན་ཚོད་ཡོངས་སུ་སྨིན་གྱུར་ཀྱང། །རྗེ་ཀུན་མཁྱེན་ཐུབ་པའི་དབང་པོ་ཡིས། །ཆོས་མང་དུ་ཐོས་པའི་དགེ་སློང་དེ། །ནགས་བཟང་པོའི་སྐྱེད་མོས་ཚལ་གྱི་ཁྲོད། །ཚེ་ལང་ཚོ་ཡོལ་བ་གནས་པ་བདེ་།ཞེས་གསུངས་བཞིན་རྒ་ཤིས་སྐྲག་པ་
མེད༑ ༑སེམས་ཆོས་བརྒྱད་སྤྲོས་བརྩད་ནས་བཅད། །ལྷའི་སྐྱེད་ཚལ་འདྲ་བའི་དབེན་གནས་དེར། །ཕ་བླ་མའི་རྣམ་ཐར་སྐྱོང་བར་སྤྲོ། །སྟེང་ཆུ་འཛིན་བླ་བྲེ་ལང་ལིང་གཡོ། །བར་རྨུགས་པའི་སྟོད་གཡོགས་ཡོལ་བས་བྲེས། །སྨད་ནགས་
ཚལ་སྔོན་པོའི་ཤམ་ཐབས་མཛེས། །གཞི་ནེའུ་གསིང་མེ་ཏོག་ཕང་ཕུང་ཅན། །འགྲོགས་བདེ་བའི་བྱ་དང་རི་དྭགས་གྲོགས། །ཡིད་བག་ཕེབས་བདེ་བར་ཟློས་གར་སྒྱུར། །ཚེ་འདི་ནང་ཆགས་སྡང་སྐྱེ་བའི་ཡུལ། །གཉེན་ཉེ་དུ་དགྲ་སོགས་མིང་
སྡང་སྐྱེ་བའི་ཡུལ། །གཉེན་ཉེ་དུ་དགྲ་སོགས་མིང་ཡང་མེད་འབྱོར་རྒུད་གསོག་བསྲུང་སྡུག་བསྔལ་བྲལ། །འཕྲལ་གང་བྱུང་ཆོག་ཤེས་བདུད་རྩིས་འཚོ། །ཆོས་འཕགས་ནོར་བདུན་གྱི་བང་མཛོད་འཛིན། །ལས་ཅི་བྱེད་སྣ་ཐག་རང་
གིས་བཟུང། །རྗེ་རྒྱལ་བ་ཀུན་གྱི་རྗེས་སུ་སློབ། །ཚུལ་འདི་འདྲའི་བདེ་སྐྱིད་ཁྱད་པར་གང། །ལྷའི་དབང་པོས་ཀྱང་ནི་རྙེད་དཀར་གསུངས། །དོན་དེ་ཕྱིར་པདྨོའི་དྲ་བ་ཡིས། །སྟེང་མཛེས་པར་ཁེབས་པའི་ཡིད་བཞིན་མཚོ། །རྒྱང་མིག་ལམ་

[090B] །གནས་དབེན་པའི་དགའ་ཚལ་སྙིང་ལ་དྲན། །ལས་ཉོན་མོངས་ཆུ་སྲིན་མང་པོས་གཙེས། །རླབས་སྐྱེ་རྒ་ན་འཆིའི་རྦ་ཀློང་འཁྲུག་གཏིང་མཐའ་མེད་འཁོར་བའི་རྒྱ་མཚོ་ལས། །ད་མྱུར་དུ་སྒྲོལ་ཕྱིར་དབེན་པར་འགྲོ་
ལམ་ཐབས་ཤེས་ཟབ་མོའི་ཉམས་ལེན་གྱིས། །དགྲ་སྐྱེ་རྒ་ན་འཆི་རྩད་བཅད་ནས། །དུས་རྟག་ཏུ་འདུ་འབྲལ་མི་བྱེད་པའི། །ལུས་ལོངས་སྤྱོད་གྲོགས་སོགས་སྒྲུབ་པར་སྨོན། །ཚུལ་འདི་ལྟར་རེ་བའི་དོན་པོ་རྣམས། །སྐྱབས་བསླུ་མེད་བླ་མ་
དཀོན་མཆོག་གིས། །ཡུན་མི་རིང་མྱུར་དུ་འགྲུབ་པ་ཡི། །གེགས་ཞི་ཞིང་མཐུན་རྐྱེན་འགྲུབ་པར་མཛོད། །ཅེས་སོ། །དེ་དུས་སུ་གུ་གེ་ཆོས་རྒྱལ་གྱིས་གདན་འདྲེན་ཡང་ཡང་བྱུང་བ་ལྟར་ཞལ་གྱིས་བཞེས་ཏེ་ལྷ་ལྡན་ནས་བཀྲ་ཤིས་ལྷུན་
པོར་ཕེབས། ཟླ་ཕྱེད་ལྷག་ཙམ་བཞུགས་ནས་རིམ་གྱིས་ཕེབས་ཏེ་ལམ་བར་དུ་བཞུགས་པའི་དགེ་འདུན་གྱི་སྡེ་དང་དད་པ་ཅན་རྣམས་ཀྱིས་མཆོད་ཅིང་བསྙེན་བཀུར་བ་ཡང་དང་དུ་བཞེས། ཅི་འདོད་པའི་ཆོས་ཀྱིས་ཀྱང་ཚིམ་པར་མཛད་
ཟླ་བ་བཞི་པའི་ཉེར་གསུམ་ལ་མ་ཕམ་མཚོ་འགྲམ་དུ་ཕེབས་ནས་སྐུ་ཁྲུས་མཛད་ཅིང་མཚོའི་རྡེའུ་ཕྱག་སྤར་གང་བཞེས་པས་ཕལ་ཆེར་ལྷའི་རྣམ་པར་བྱོན། སང་གངས་རིའི་མདུན་ན་ཕར་ཕེབས་དུས་གངས་རིའི་རྩེ་ནས་འཇའ་ཚོན་ཁ་དོག་སྣ་ལྔ་རྒྱལ་
མཚན་དང། བ་དན་དང། གདུགས་ལྟ་བུ་དང། དར་བརྐྱངས་པ་འདྲ་བ་དཔག་ཏུ་མེད་པ་བྱུང་སྟེ་རྗེ་འདི་པའི་སྟེང་ངོས་སུ་ཆགས་པ་བྱུང་སྟེ་རྗེ་འདི་གར་ཕེབས་ཀྱི་དབུའི་ཐོག་ཏུ་ཆགས་པ་བྱུང་བས་གངས་རིའི་གནས་འཛིན་པ་འདྲི་ཁུང་རྡོར་འཛིན་

[091A]༄༅། །འཁོར་བཅས་དད་པར་གྱུར་ཏེ་རྗེ་འདིའི་ཕྱི་བཞིན་བསྙེགས་ནས་ཤ་ལ་ཙ་གོང་དུ་མཇལ་ཁ་དང་བྱིན་རླབས་ཞུས་ངེད་གངས་རིར་སླེབས་ནས་ལོ་བཅུ་ཙམ་སོང་ཡང་དེ་རིང་ལས་རྟགས་ཡ་མཚན་ཆེ་བ་མ་བྱུང། ཁྱེད་
ཀྱིས་བདག་བྱང་ཆུབ་མ་ཐོབ་ཀྱི་བར་དུ་ཐུགས་རྗེས་ཟུངས་ཞེས་དད་གུས་ཆེན་པོས་སྨོན་ལམ་འདེབས་པར་བྱེད་དོ། །དེ་ནས་ཟླ་བ་ལྔ་པའི་ཚེས་བཅུ་གསུམ་ལ་ཞབས་དྲུང་ཆོས་རྗེ། ཇོ་བོ་བདག་པོ་ལྷ་སྡེ་མི་སྡེའི་གཙོ་བོ་རྣམས་ཀྱིས་རྟ་པ་མང་
པོའི་ཚོགས་དང་བཅས་ཕེབས་བསུ་ཞུས་ཏེ་ཞང་ཞུང་གི་ལུང་ནང་སྤའི་ལྡིང་ཞེས་བྱ་བར་ཕེབས། འདི་སྐབས་ལྷ་རྣམས་ཀྱིས་མེ་ཏོག་གི་ཆར་ཕབས་པ་སོགས་དགེ་མཚན་ཕུན་སུམ་ཚོགས་པ་ཀུན་གྱི་མངོན་སུམ་དུ་གྱུར། ཚེས་བཅོ་ལྔ་
ལ་མཐོ་ལྡིང་གསེར་གྱི་ལྷ་ཁང་དུ་ཞབས་དྲུང་མི་དབང་གིས་སྐྱེས་མཆོག་ལོ་ཙཱ་བ་རིན་ཆེན་བཟང་པོའི་བཞུགས་ཁྲིར་གདན་དྲངས་ཏེ་རིན་པོ་ཆེའི་མཎྜལ་ཕུལ་ཏེ་སེར་ཚོགས་ཀྱི་འདུས་པ་རྒྱ་མཚོ་ལ་མང་འགྱེད་ཀྱི་བསྙེན་བཀུར་དང་བླ་
མའི་རྣལ་འབྱོར་སོགས་འདོད་ཆོས་ཞུས། །དེ་ནས་ཕལ་ཆེར་ཆོས་གྲྭ་སར་བཞུགས་ནས་མཆོད་ཡོན་རྣམས་ལ་གསང་བདེ་འཇིགས་གསུམ་གྱི་དབང། བསྐྱེད་རྫོགས། སྣར་ཐང་བརྒྱ་རྩ། འཇམ་དབྱངས་ཆོས་སྐོར། བཀའ་གདམས་
ཆོས་འབྱུང་གི་ལུང་སོགས་ཟབ་རྒྱས་ཆོས་ཀྱི་འཁོར་ལོ་བསྐོར། མདོར་ན་གུ་གེ་བདག་པོ་སྐུ་མཆེད་ཁུ་དབོན་རྣམས་ཀྱིས་ཐོག་དྲངས་ཕྱོགས་དེའི་ལྷ་སྡེ་མི་སྡེ་ཐམས་ཅད་ཀྱིས་དད་གུས་ཚད་མེད་པས་མཆོད། དེ་ནས་ཟླ་བ་དགུ་པའི་

[091B]དུ་ཞལ་ངོ་མཆོད་ཡོན་རྣམས་ཀྱིས་ཆིབས་བསྐྱེལ་ཞུས། གངས་རི་ཆེན་པོ་ལ་ཞབས་བསྐོར་མཛད་ནས་གངས་རིའི་སྐུ་མདུན་དུ་དད་འདུས་ཀྱི་སྐྱ་སེར་གྱི་ཁྲོམ་ཤིན་ཏུ་ཆེ་བ་
ཚོགས་པ་ལ་ཉིན་དགུང་ཁྲོམ་དབང་ཞིག་གནང་སྐབས། གངས་རི་ཆེན་པོ་བཻ་ཌཱུརྱའི་མདོག་ལྟར་སྔོ་བ་ལ་གཟུགས་བརྙན་སྣ་ཚོགས་འཆར་བ་ཞིག་ཏུ་གཟིགས། སྐུའི་ཉེ་སྐོར་དུ་ཡོད་པའི་གྲྭ་པ་འགའ་ཞིག་ལ་གངས་རི་འདི་ཅི་འདྲར་སྣང་
བཀའ་འདྲི་གནང་བར། དཀར་ཞིང་འཚེར་བར་འདུག་ཟེར། མཁར་ནག་ཆོས་མཛད་ལ་བཀའ་འདྲི་གནང་བར་རྒྱ་མཐིང་བཟང་པོའི་མདོག་ལྟ་བུ་ཤིན་ཏུ་སྔོ་བ་ཞིག་འདུག་ཟེར། དེ་ཙམ་ཞིག་མཐོང་ནས་ཡ་མཚན་དུ་བྱེད་དོ། །དེ་
ནས་ཟླ་བ་བཅུ་གཅིག་པའི་ཚེས་བཅུ་གསུམ་ལ་ཆོས་གྲྭ་ཆེན་པོ་བཀྲ་ཤིས་ལྷུན་པོར་ཕེབས་ནས་སེར་ཇ་གསེར་འགྱེད་དང་བཅས་པ་གནང། དེ་དུས་ལྷ་ས་དང་འབྲས་སྤུངས་ཀྱི་རྒྱབ་རིར་མི་སྟོང་ཕྲག་དུ་མ་ཁ་བཏགས་ཤིང་སེ་འབྲས་
གཉིས་དམག་གིས་བཅོམ་སྐབས་སུ་མཆིས་ཀྱང། ཡང་དག་པར་རྫོགས་པའི་སངས་རྒྱས་བཞུགས་སྐབས་སུའང་གྲོང་ཁྱེར་སེར་སྐྱ་པ་རྣམས་དང་ཀོ་ས་ལ་པའི་དམག་འཁྲུག་ཚན་ཆེ་བ་དང་རྒྱ་བོད་གཉིས་ཀར་བསྟན་པའི་འཕེལ་འགྲིབ་
སྣ་ཚོགས་བྱུང་ཡང། ལས་ཀྱི་རྣམ་སྨིན་བཅོས་སུ་དཀའ་བ་ལྟར་ཐབས་དང་བྲལ་ཡང། བསྟན་པ་འབའ་ཞིག་ཐུགས་ལ་དགོངས་ཏེ་སེ་འབྲས་གཉིས་ཀར་མང་ཇ་གསེར་འགྱེད་དང་བཅས་པ་ལན་ལྔ། ཁ་ཆེའི་ཆབ་བུམ་སྤུས་

[092A]༄༅། །གཙང་བ་ཆ་རེ་རེ། འབྲས་སྤུངས་བྱམས་ཁང་དང་དངུལ་གདུང་ཁང་དུ་གུག་ཏིང་ཆེ་ལེགས་བདུན་ཚར་རེ་རེ་ཕུལ་བ་སོགས་སེ་འབྲས་གཉིས་ཀ་མི་ཉམས་པའི་ཐབས་ལ་རྣམ་པ་ཀུན་ཏུ་འབད་པར་མཛད་
དེ་ནས་ལོ་དེ་ཉིད་ཀྱི་སྟོན་མཇུག་སོག་དམག་དཔུང་ཆེ་བ་བྱང་རྒྱབ་ཏུ་སླེབས། སྡེ་སྲིད་དཔོན་བློན་གྱི་བཀས་རྗེ་འདི་པ་ཆིངས་ལ་ཕེབས་དགོས་པ་བྱུང། ལྷ་སར་ཕེབས་པའི་ནུབ་མོ་རྗེ་རིན་པོ་ཆེའི་རྟོགས་བརྗོད་མདུན་ལེགས་མ་ཚང་མ་
ཞལ་ཏོན་དུ་མཛད་པའི་མནལ་ལམ་ཞིག་བྱུང་བ་ཆིངས་དགའ་རབ་ཡོང་དུ་རེ་བས་རོང་པོ་འདམ་གྱི་བར་དུ་ཕེབས་ཀྱང་ཐུགས་བཞེད་བཞིན་མ་བྱུང། དེ་ནས་རེ་ཞིག་འབྲས་སྤུངས་སུ་བཞུགས་ནས་སེར་འབྲས་གཉིས་ཀ་ཆོས་དང་ཟང་
ཟིང་གཉིས་ཀྱི་སྒོ་ནས་བསྐྱངས་ཏེ་སྲོག་རྩ་བཟུང། ཁྱད་པར་ཐམས་ཅད་མཁྱེན་པ་བསོད་ནམས་རྒྱ་མཚོའི་དངུལ་གདུང་གི་སྒྲོ་རྒྱན་ཐམས་ཅད་བཤིག་ནས་མ་རུངས་པར་བྱས་པ། རྗེ་འདི་པས་བསྟན་རྒྱུན་དང་རྟེན་འབྲེལ་ལ་དགོངས་ཏེ་
གསེར་གཡུ་སོགས་རིན་པོ་ཆེའི་ཕུང་པོ་ལས་གསར་བསྒྲུབས་མཛད་དེ་ཐམས་ཅད་མཁྱེན་པའི་ཕྱག་རྫས་དར་ལ་བབ་པའི་དུས་སུ་བསྒྲུབས་པའི་སྒོ་རྒྱན་ཟིལ་གྱིས་ངོན་པ་ལྟ་བུ་བཟོ་བར་མཛད་དོ། །གཞན་ཡང་སེ་འབྲས་གཉིས་
ཀར་བདག་ཅག་གི་སྟོན་པའི་སྐུ་བརྙན་བཀྲ་བའི་བཀྲ་ཤིས་ཁ་བཏགས་ཀྱི་འཕན་གྱི་ཕྲེང་བ་རེ་རེ་དང། གྲྭ་ས་གསུམ་གར་མང་ཇའི་བསྙེན་བཀུར་ཡང་ཡང་མཛད་དེ་རེ་ཞིག་འབྲས་སྤུངས་སུ་སྐུ་མཚམས་དམ་པོ་ལ་བཞུགས་སོ། །

[092B]རྐྱང་ཐང་སྒང་དུ་འདྲིལ། ཚེས་བཅུ་གཅིག་གི་ཚ་བ་ཞེས་གྲོལ་མཚམས་སུ་སྐད་ཅིག་ལ་སོག་པོའི་རྟ་པ་སྒར་ཐོག་བརྒྱུགས་ནས་མི་བརྒྱ་ཕྲག་དུ་མ་བསད་ཅེས་སྙན་དུ་གསན་བས་
རྗེ་འདི་པས་སྐུ་དང་སྲོག་ལའང་མ་གཟིགས་པར་སྐུ་མཚམས་ལ་ཧར་འདོན་མཛད་དེ་དན་འབག་གི་བར་ཞབས་ཐང་གིས་མགྱོགས་པར་ཕེབས་པས། བོད་དམག་རྣམས་ལྕགས་པོ་རིའི་མཚམས་སུ་འཁར་ཞིང་སོག་པོའི་རྟ་པ་ལན་
གཉིས་པ་རྒྱུག་པར་རྩོམ་པ་མེ་མདའ་དང་ཉག་ཕྲན་གྱི་ཆར་འབབ་པའི་སྐབས་སུ་ཕེབས། ལྷ་བཙུན་རང་ལ་ཟང་ཟིང་གི་གནང་ཆ་གྱ་ནོམ་པ་དང་བཅས་དངོས་སུ་ཞུ་བ་ནན་ཆེན་མཛད་པས། ལྷ་བཙུན་གྱིས་ཀྱང་ཅི་གསུང་བཀའ་
བཞིན་དུ་ནོད་ནས་རྟ་རྒྱུག་འཕྲོ་བཅད་པས་དམག་མི་འབུམ་ཕྲག་ཏུ་ཉེ་བ་སྲོག་གཅེས་པ་ལས་སྐྱོབ་པར་མཛད་དོ། །དེ་སྐབས་གཙང་སོག་གཉིས་ཀས་ལྷ་ས་སྤྱི་མཆོད་ཀྱི་ཕྱིར་རྗེ་འདི་པ་ལ་ཕུལ། སོ་སོར་ཚིག་སྦྱངས་སྔོན་དུ་འགྲོ་བའི་
ཁྲ་མ་གནང་ནས། ཇོ་བོ་རིན་པོ་ཆེའི་གསེར་ཐོག་གི་འོད་ཀྱིས་ཁྱབ་པའི་སར་བྲོ་དམ་པོས་བཀག་ཅིང་བརྟན་པར་མཛད་དེ་ཉིད་ཀྱི་སྐུ་དང་སྲོག་ལའང་མ་གཟིགས་བར་སེ་འབྲས་གཉིས་ཀ་བསྐྱངས་ཏེ་རྒྱལ་བ་ཙོང་ཁ་པ་ཆེན་པོའི་བསྟན་
པའི་སྲོག་འཛིན་པར་མཛད་དོ། །དོན་གྱི་དབང་འདི་ལ་དགོངས་ནས་རྗེ་བཙུན་བློ་བཟང་ཆོས་ཀྱི་རྒྱལ་མཚན་བྱོན་ཚུན་གྱི་འཇམ་མགོན་བླ་མའི་ལུགས་བཟང་འཛིན་པའི་མཁས་པ་གཟུར་གནས་ཐམས་ཅད་རྗེ་བཙུན་བློ་བཟང་ཆོས་ཀྱི་

[093A]༄༅། །རྒྱལ་མཚན་ནི་འཇམ་མགོན་བླ་མའི་བསྟན་པ་འདི་ལ་འཇམ་མགོན་བླ་མ་རང་ཉིད་དང་མཚུངས་པར་བཀའ་དྲིན་ཟླ་མེད་དོ་ཞེས་མགྲིན་གཅིག་ཏུ་སྒྲོག་པར་མཛད་དོ། །དེ་དུས་སེམས་ཅན་སྤྱི་མཐུན་གྱི་ལས་
དང་བདུད་སྡིག་ཏོ་ཅན་གྱི་མཐུས་རྒྱལ་བའི་བསྟན་པ་སྤྱི་དང་ཁྱད་པར་འཇམ་མགོན་བླ་མའི་བསྟན་པ་འཕེལ་བ་ལ་གེགས་འཚུབ་ཤིན་ཏུ་ཆེ་བས་ཐམས་ཅད་མཁྱེན་པ་ཡོན་ཏན་རྒྱ་མཚོ་གློ་བུར་གྱི་རྐྱེན་གྱིས་ཞིང་གཤེགས། སྤྲུལ་སྐུ་
ངོས་འཛིན་པའང་ཤིན་ཏུ་དཀའ་བར་བྱུང་བ་ན་རྗེ་བཙུན་བློ་བཟང་ཆོས་ཀྱི་རྒྱལ་མཚན་ཉིད་ཀྱིས་ཟང་ཟིང་གི་དངོས་པོ་གང་ལའང་ཕངས་པ་མེད་པར་བཏང་སྟེ་བྱང་ཕྱོགས་གངས་རིའི་ཁྲོད་ཀྱི་སྐྱེ་བོ་གདུག་རྩུབ་ཅན་རྣམས་ཟང་ཟིང་གི་དངོས་
པོས་ཚིམ་པར་མཛད་ཅིང་སུ་ལའང་ཉེ་རིང་མེད་བར་དམག་གཟིངས་ཇི་སྙེད་ཅིག་བྱུང་བ་ཐམས་ཅད་ཐུགས་བྱམས་པ་དང་སྙིང་རྗེ་ཤུགས་དྲག་པའི་དབང་གིས་ཕན་ཚུན་སུ་ལའང་ཁོན་མེད་པར་བར་ཆིངས་དང་ནག་ཅན་མང་པོའི་སྲོག་
སྐྱོབ་པ་དང། གདུག་རྩུབ་ཅན་རྣམས་ལ་ལས་རྒྱུ་འབྲས་ཀྱི་ཆོས་བཤད་ནས་སེམས་ཞི་བར་བྱས་ཏེ་རྗེ་རང་ཉིད་ལ་རང་དོན་བྱ་བ་གང་ཡང་མེད་པར་སྤྱིར་བོད་འབངས་ཀྱི་སེམས་ཅན་ཐམས་ཅད་བདེ་འཇགས་ཤིག་དང། དགེ་འདུན་གྱི་
སྡེ་རྣམས་འཁྲུག་པ་མེད་པར་ཆོས་སྤྱོད་འཕེལ་བ་ཞིག་དང། ལྷག་པར་ཐམས་ཅད་མཁྱེན་པ་ཡོན་ཏན་རྒྱ་མཚོའི་མཆོག་གི་སྤྲུལ་སྐུ་འཁྲུལ་མེད་དུ་ངོས་ཟིན་པ་ཞིག་གི་ཐབས་ལ་ཉིད་ཀྱི་སྐུ་དང་སྒྲོག་ལའང་མ་གཟིས་པར་འབང་

[093B] ངོས་འཛིན་ཐུབ་སྟེ་རྔ་ཆེན་ཞེས་པ་ཆུ་ཕོ་ཁྱིའི་ལོ་ཐམས་ཅད་མཁྱེན་པའི་མཆོག་གི་སྤྲུལ་སྐུ་འཕྱོང་རྒྱས་ནས་འབྲས་སྤུངས་སུ་སྤྱན་དྲངས། གཙུག་ཕུང་བཞེས་ཏེ་མཚན་ངག་དབང་བློ་བཟང་རྒྱ་མཆོར་གསོལ། དེ་ནས་རིམ་གྱིས་
ཚིགས་སྔ་མ་དགེ་ཚུལ་གྱི་མཁན་པོ་མཛད་དེ་དགེ་ཚུལ་དུ་བསྒྲུབས། ཐོག་མར་ཚེ་དབང་དང། རྡོ་རྗེ་འཇིགས་བྱེད་ཀྱི་དབང་ཆེན། ཆོས་སྐྱོང་མང་པོའི་རྗེས་གནང་སོགས་ཆོས་བཀའ་མཐའ་ཡས་པ་གནང་ཞིང་ཡིད་བཞིན་གྱི་ནོར་བུ་
ལྟར་གཅེས་པར་སྐྱོང་བར་མཛད། དེ་ནས་ཁྲག་སྐྱུག་ཅེས་པ་ཆུ་མོ་ཕག་གི་ལོ་ལྷ་ལྡན་སྤྲུལ་པའི་གཙུག་ལག་ཁང་གི་ཐུགས་རྗེ་ཆེན་པོ་རང་བྱུང་ལྡ་ལྡན་གྱི་སྟེང་གི་རྒྱ་ཕུབ་ཤིན་ཏུ་རྙིངས་པས་ལྷ་ཁང་ཐིབ་ཅོམས་སུ་འགྲོ་ཉེན་ཆེ་པ་ཐུགས་
ཀྱིས་མ་བཟོད་པར་གཞི་ནས་གསར་གཟོ་མཛད་དོ། ཆུལ་འདི་ལ་ནི་རྗེ་རང་ཉིད་ཀྱི་ཞལ་ནས། ཇོ་བོ་རང་བྱུང་ལྔ་ལྡན་གྱི་ཕོ་བྲང་གི་རྒྱ་ཕིབས་དེ་གསེར་ཟད་པས་གཡས་ཟོས་ཐར་ཐོར་དུ་གྱུར། ཤིང་རྣམས་རུལ་བས་ཐོག་ཀྱང་རྡིབ་
ཉེན་ཤིན་ཏུ་ཆེ་ཡང་ལྷ་ཁང་འདི་ལྷག་བར་གཉན་པས། བླ་མ་སློབ་དཔོན་སྡེ་དཔོན་སོགས་སུས་ཀྱང་འཆོས་མནུས་པ་འདུག་ཀྱང། ཁོ་བོས་ནི་འཕགས་པའི་ཞབས་ཏོག་གི་ཕྱིར་ལུས་སྲོག་ཀྱང་ཡལ་བར་དོར་ཏེ་རྩ་བ་ནས་བ་ཤིག་
ཟངས་ཁལ་བརྒྱ་ཕྲག་དུ་མ་དང་གསེར་ཞོ་སྟོང་ཕྲག་དུམ་བརྒལ་བ་ལས་གཞི་ནས་གསར་དུ་བཅོས་པས་གེགས་ཕྲ་མོ་ཙམ་ཡང་མེད་བར་ཟླ་བ་དྲུག་གི་ཁོངས་སུ་ལེགས་པར་གྲུབ་ནས་རབ་ཏུ་གནས་པ་བགྱིས་ཏེ། བོད་སྤྱིའི་བདེ་སྐྱིད་ཀྱི་

[094A]༄༅། །གསོས་སྨན་དུ་བྱས་པ་འདི་ཡང་དམ་པའི་མཛད་པ་དང་རྗེས་སུ་མཐུན་པར་རུང་ངམ་སྙམ་དུ་བགྱིད་དོ་ཞེས་གསུངས་སོ་།དེ་ནས་མིག་དམར་ཞེས་པ་ཤིང་ཕོ་བྱི་བའི་ལོ་བཀྲ་ཤིས་ལྷུན་པོར་ལྷ་
ཁང་མང་པོ་གསར་བསྐྲུན་མཛད། གཞན་ཡང་རིས་སུ་མ་ཆད་པའི་དགེ་འདུན་གྱི་སྡེ་མང་པོར་སྐུ་གསུང་ཐུགས་རྟེན་མཆོད་རྫས་གསར་བཞེངས་དང་བསྙེན་བཀུར་ནར་མར་མཛད་ཅིང་ནམ་མཁའ་མཛོད་ལ་མངའ་བརྙེས་པ་ལྟར་
བྱང་ཕྱོགས་གངས་རིའི་ལྗོངས་ཀྱི་གྲུབ་མཐའ་རིས་སུ་མ་ཆད་པའི་དགེ་འདུན་གྱི་སྡེ་ཐམས་ཅད་ཆོས་ཟང་ཟིང་གཉིས་ཀའི་སྒོ་ནས་བསྐྱངས་ཤིང། སྐུ་གསུང་ཐུགས་རྟེན་རྣམས་ལ་མཆོད་པ་ཚད་མེད་པ་མཛད་དེ་རྒྱལ་བའི་
བསྟན་པ་ཡུན་རིང་གནས་པའི་ཐབས་ལ་རྣམ་པ་ཀུན་ཏུ་བརྩོན་པར་མཛད་པ་ནི་རྗེ་བློ་བཟང་ཆོས་ཀྱི་རྒྱལ་མཚན་རང་ཉིད་ཀྱི་ཞལ་ནས། མདོར་ན་རྒྱལ་སྲས་སྐུ་མཆེད་གསུམ་གྱི་མཛད་པ་རྗེས་སུ་བསྒྲུབས་ཏེ། དགེ་བཤེས་
ཆེན་པོ་པོ་ཏོ་པའི་གསུང་ནས། གཅིག་གིས་དད་རྫས་མེ་ལ་བསྲེགས་།གཅིག་གིས་དད་རྫས་མཁར་དུ་བརྩིགས། །ངའི་དད་རྫས་དཀོན་མཆོག་སོ་ཅན་གྱི་ཁ་ན། །ཞེས་གསུངས་པ་བཞིན། དགེ་བཤེས་ཕུ་ཆུང་བ་དེ་དཀོན་
མཆོག་མཆོད་པ་གཙོ་བོར་མཛད་དེ། ཁོང་རང་གི་གསུང་ནས། ངས་དང་པོར་སྤང་སྤོས་སྣ་ཚ་ཏིང་ངེ་བ་ཕུལ། དེ་ནས་རེང་བུ་བཞི་སྦྱོར་མངར་སིང་དེ་བ་འབུལ་རྒྱུ་བྱུང། ད་ལྟ་ཨ་ཀ་རུ་དང། དུ་རུ་ཀ་སོགས་བསུང་ཆིང་དེ་འབུལ་

[094B] རེས་གཅིག་གསེར་སྲང་ཉི་ཤུ་རྩ་གཉིས་ཀྱི་སྤོས་སྦྱངས་ཞེས་གསུངས་པ་ལྟར། ཁོ་བོས་ཀྱང་སྤྱིར་དཀོན་མཆོག་གི་མཆོད་པ་ལ་གཙོ་བོར་བྱས་ཤིང། ཁྱད་པར་ཆུང་དུ་ནས་ད་ལྟའི་བར་གུར་ཀུམ་བཟང་པོ་རིན་ཐང་ཆེ་
ཞིང་སྤུས་མི་རྙེད་པའི་དུས་སུ་ཁ་ཆེ་བཟང་པོ་གཅིག་བུའང་སྔ་ཕྱི་བསྡོམས་ན་སྲང་གྲངས་བརྒྱ་ཕྲག་དུ་མ་སྦྱར་བའི་བཟང་སྦོས་ཁོར་ཡུག་ཏུ་ཕུལ། དགེ་བཤེས་སྤྱན་སྔ་བ་དེ་གཙུག་ལག་ཁང་དང་རྟེན་གསུམ་བཞེང་བ་གཙོ་བོར་
མཛད་པ་ལྟར། ཁོ་བོས་ཀྱང། ར་སྒྲེང། དབེན་དགོན། བཀྲ་ཤི་ལྷུན་པོའི་ཕྱིའི་མཆོད་རྟེན་དང། འབྲས་སྤུངས་དང། བཀྲ་ཤིས་ལྷུན་པོའི་དངུལ་གྱི་མཆོད་རྟེན་གཉིས་དང། ཐུགས་རྗེ་ཆེན་པོའི་དབུ་ཐོག་སོགས་དབུས་
གཙང་གཉིས་ཀའི་གསེར་ཐོག་དང་གཉྗི་ར་དང། དབེན་དགོན་དུ་རྗེ་བླ་མའི་སྐུ། བཀྲ་ཤིས་ལྷུན་པོར་དངུལ་སྐུ་བཞི། རྗེ་བཙུན་གྱི་ལི་སྐུ། སྟོན་པའི་གོས་སྐུ་སོགས་བྲིས་འབུར་མང་པོ་དང། དབེན་དགོན་དགེ་འཕེལ་གངས་ཅན་
རྣམས་སུའང་བསྟན་པ་ལ་བསམས་པའི་མཁར་ལས་ཅུང་ཟད་བགྱིས་ཤིང། ཁྱད་པར་བཀྲ་ཤིས་ལྷུན་པོར་སྔགས་ཁང། ལྷ་ཁང་རྣམ་པ་གསུམ། གཟིམ་ཁང། ཐ་ན་ཆོས་ཁྲིམས་ཁང་དང། སྐུ་གཉེར་ཁང་སྟེང་ཤོད། གོས་སྐུ་སྤེའུ་
གྲ་སའི་རྒྱུན་ལ་ཕན་བར་རེ་བའི་ཀླུ་སྡིང་གཉིས་ལ་སོགས་པ་གསར་དུ་བགྱིས། དགེ་བཤེས་པོ་ཏོ་བ་དགེ་འདུན་གྱི་བསྙེན་བཀུར་གཙོ་བོར་མཛད་པ་ལྟར། ཁོ་བོས་ཀྱང་སྤྱིར་སྔར་སྨོས་པ་ལྟར་བོད་དབུས་གཙང། མངའ་རིས། ལྷོ་མོན་

[095A]༄༅། །ཚུན་གྱི་རིས་མེད་པའི་དགེ་འདུན་གྱི་སྡེ་ལ་བསྙེན་བཀུར་སྣ་རེ་ཙམ་མ་བྱས་པ་མེད་ཅིང། བཀྲ་ཤིས་ལྷུན་པོའི་གྲྭ་ཚང་གསུམ། གངས་ཅན་གྱི་གྲྭ་ཚང་གཉིས། དཔལ་འཁོར་བདེ་ཆེན་གྲྭ་ཚང་བདུན་
འབྲོང་རྩེ་ཆོས་སྡེ། རི་བོ་དགེ་འཕེལ། གྲྭ་ཚང་ཆེན་མོ། རི་མཁར་ཆོས་སྡེ། ལྷུན་གྲུབ་རྩེའི་ཆོས་སྡེ་རྣམས་སུ་མང་ཇ་གཉིས་གསུམ་གྱི་དགེ་རྒྱུན་བཙུགས། ཁྱད་པར་བཀྲ་ཤིས་ལྷུན་པོར་ནི། རྩ་བ་ཐམས་ཅད་མཁྱེན་པ་དགེ་འདུན་
གྲུབ་དེ་ཉིད་སྤྲུལ་པའི་སྐྱེས་མཆོག་ཏུ་གྱུར་པས་དགེ་འདུན་གྱི་བསྙེན་བཀུར་ཕུལ་དུ་བྱུང་བ་མཛད་པའི་རྒྱུན་དང། དེའི་སྟེང་དུ་བརྒྱད་མཆོད། བདུན་མཆོད་སོགས་མཁན་པོས་རྒྱུན་ཆགས་སུ་བཏང་དགོས་པ་རྣམས་བླ་མ་དེ་དང་
དེ་དག་གི་མཛད་པ་འཕྲིན་ལས་ཀྱི་སྟོབས་ལས། མཆོག་དམན་སྣ་ཚོགས་བྱུང་བ་རྣམས་ཀྱང་གོང་འཕེལ་དུ་བྱས་པའི་སྟེང་དུ་དཀོན་མཆོག་གཞན་གྱི་ཆེད་དུ་བསྔོས་པ་མ་གཏོགས། ལྷག་པོའི་བདོག་པ་ཅི་ཡོད་རང་དོན་དུ་སེར་སྣས་
མ་བཟུང་བར་འདུས་པ་རྒྱ་མཚོའི་ཚོགས་རྙེད་པ་དང་བཀུར་སྟིས་ཡང་དག་པར་མཆོད། དེས་ན་རྗེ་ཐམས་ཅད་མཁྱེན་པ་དགེ་འདུན་གྲུབ་ཀྱི་རྣམ་ཐར་རྣམས་ལའང་ཞིབ་ཏུ་བརྟགས་ན། གདན་སའི་རྒྱུན་དང། རྟེན་གསུམ་མཆོད་ཆའི་
རིམ་པ་བསྒྲུབས་པ་དང། དགེ་འདུན་གྱི་བསྙེན་བཀུར་ཞབས་ཏོག་གི་ཆ་ནི་རྗེ་དེ་ཉིད་ལས་ཀྱང་ཅུང་ཟད་ལྷག་གམ་སྙམ་དུ་རློམ་པ་ཡང་མཆིས་སོ། །མཁས་པའི་བྱ་བ་གསུམ་གྱི་སྒོ་ནས་ཀྱང་བསྟན་པ་ལ་ཕན་པ་དང། སྟོན་པ་ལ་བྱ་

[095B] དེ་ཡང་ངལ་བསོ་མེད་པར་ཕྱོགས་མེད་ཀྱི་རྒྱལ་ཁམས་ཀུན་ཏུ་མྱུལ་ནས་གང་ལ་གང་འཚམ་གྱི་རྒྱུད་སྡེ་བཞི་དང་འབྲེལ་བའི་དབང། རྗེས་གནང། མདོ་སྔགས་ཀྱི་ལུང་བཤད་མན་ངག་གི་ཆར་ཕབ་ཅིང། ཆེད་དུ་
བསྙེན་རྫོགས་ཀྱི་མཁན་པོ་བྱས་པ་ནི། ལོ་ལྔའི་བར་ཟིན་བྲིས་འདུག་པས་སྟོང་ཙམ་ཟིན་པའི་རྒྱུ་མཚན་ལས་ན། ད་ཙམ་ཁྲི་ཁྲག་བརྒལ་བར་སྣང་ལ། རབ་བྱུང་བསྙེན་རྫོགས་ཀྱི་མཁན་པོ་བྱས་པའི་མཁན་བུ་ཐམས་ཅད་ལ་ཚེ་རབས་ཐམས་
ཅད་དུ་མཁན་པོའི་བྱ་བ་བྱས་ཏེ་ཕན་པ་སྒྲུབ་པའི་ཡི་དམ་བཅས་འདི་ནི། སྟོན་པས་ཀུན་དགའ་བོ། ཁྱོད་ཀྱིས་མཁན་པོ་དང་སློབ་དཔོན་བྱས་ནས་རབ་ཏུ་བྱུང་བ་དང། བསྙེན་པར་རྫོགས་པ་བྱས་ན་ང་ལ་བྱ་བ་བྱས་པ་ཡིན་ནོ། །ཞེས་
བཀའ་སྩལ་བའི་ཕྱིར་ཁོ་བོའི་རྣམ་པར་ཐར་པའི་མཆོག་ཡིན་ནོ་།དེ་ལྟར་ན་རྗེ་རྒྱལ་བ་གཉིས་པའི་རིང་ལུགས་ལ་བརྟེན་པ་ཤར་རྒྱ་ནག་པོ་ནས་ནུབ་ཛཱ་ལན་རྡ་རའི་བར་གྱི་ཆོས་ཀྱི་གདན་ཁྲི་འཛིན་པ་དང། དྲེགས་ལྡན་གྱི་ཅོད་པན་དུ་གྱུར་པ་དང་
རིགས་མཐོན་པོའི་བརྒྱུད་པ་འཛིན་པ་དང། སྡོམ་པ་གསུམ་དང་ལྡན་ཞིང་རིམ་གཉིས་ཀྱི་རྣལ་འབྱོར་ལྷུར་ལེན་པ་ཕལ་ཆེར་ལ་ཆོས་ཀྱི་ཕན་པ་བསྒྲུབས། མདོར་ན་ཁོ་བོ་རང་གི་ཡོན་ཏན་ལ་གྲུབ་མཐའ་གང་ལ་ཡང་ཆགས་སྡང་གིས་ཀུན་
ནས་བསླངས་པའི་ཕྱོགས་འཛིན་གཏན་ནས་མེད་པའི་མཐུས། བདག་ལ་མངོན་པར་དགྱེས་པའི་ཆོས་ཀྱི་བདུད་རྩི་ཡང་དག་པར་བཞེས་པ་གྲུབ་མཐའ་སྣ་ཚོགས་པའི་བསྟན་འཛིན་གྱི་སྐྱེས་བུ་ཆེ་ཕྲ་དུ་མས་ནི་བོད་དབུས་གཙང་གི་ཕྱོགས་

[096A]༄༅། །མཚམས་ཀུན་ཏུ་ཁྱབ་ཅིང། གཞན་ཡང་གྲྭ་ས་ཆེ་ཆུང་གི་མགོན་དུ་བཞུགས་པ་ལྷ་ཁང་གསར་དུ་བགྱི་བར་བརྩོན་པ་དང་གཙུག་ལག་ཁང་གི་ཞིག་བསོས་དང། གསེར་ཐོག་གསེར་ཕྲུ་སོགས་བྱ་བར་
འདོད་པ་དང། རང་རང་གི་སྡེ་དེ་དང་དེའི་གཏོང་སྒོ་རྣམས་ཁྲལ་འཇལ་ཙམ་ལ་ངོ་མཚར་བྱས་ཏེ་གོང་འཕེལ་དུ་བཞེད་པ་རྣམས་ཀྱང་ཁོ་བོ་ལ་སྤྱན་ཡར་གཟིགས་པའི་འཕྲིན་ལས་ཀྱི་རྒྱུན་དུ་སེམས་སོ། །ཞེས་གསུངས་པ་ལྟར་རོ། །རྗེ་
འདི་ནི་བསྟན་པ་དང་སེམས་ཅན་གྱི་དོན་ལ་ནམ་ཡང་ཐུགས་སྐྱོ་བར་མི་མཛད་པར་དགུན་དུས་ལྷ་ལྡན་དུ་བྱོན་ནས་སྨོན་ལམ་ཆེན་མོའི་ཚོགས་དབུ་མཛད་དེ་རྗེ་རིན་པོ་ཆེའི་མཛད་ཆེན་མ་ཉམས་པར་སྐྱོང་ཞིང་ལྷ་མི་བགྲང་བ་ལས་འདས་
པ་སྨིན་གྲོལ་ལ་འགོད་པར་མཛད། དབྱར་དུས་གཙང་དུ་ཕེབས་ཏེ་བཀྲ་ཤིས་ལྷུན་པོས་གཙོས་གཙང་ཕྱོགས་ཀྱི་ཆོས་སྡེ་རྣམས་ལུགས་གཉིས་ཀྱིས་སྐྱོང་ཞིང་སྐལ་བ་དང་ལྡན་པ་བགྲང་བ་ལས་འདས་པ་སྨིན་གྲོལ་ལ་འགོད་པར་མཛད་
བར་སྐབས་ཤིག་ལྷོ་མོན་ཕྱོགས་སུ་ཕེབས་ཏེ་དབེན་པའི་ནགས་ཚལ་རྣམས་གཟིགས་པས་དབེན་པ་ལ་སྤྲོ་བའི་ཉམས་མགུར་འདི་ལྟར་མཛད་དེ། ན་མོ་གུ་རུ། རྗེ་དུས་གསུམ་སངས་རྒྱས་ཀུན་གྱི་དངོས། །ཕ་བཀའ་དྲིན་གསུམ་
ལྡན་བླ་མ་དང། །དཔལ་མཉམ་མེད་བུ་རམ་ཤིང་བའི་ཞབས། །དགྲ་སྲིད་པའི་འཇིགས་འཕྲོག་དེ་ལ་འདུད། །ལྷ་བསྟན་སྐྱོང་ཆེན་མོ་གནས་པའི་མགུལ། །བོད་གངས་ཅན་ལྷོ་བོད་གཉིས་ཀྱི་མཚམས། །ཡུལ་སྤངས་ལུང་འབྲས་མོ་

[096B] །སའི་ཐིག་ལེ་ཁང་བུ་ཞེས་གྲགས་པ་།གཞི་རི་ཀླུང་ཐམས་ཅད་མརྒད་ཀྱི། །མདངས་བཟང་པོའི་འཇོ་སྒེག་རོལ་བ་འཛིན། །ནོར་པདྨ་རཱ་ག་བཻཌཱུ་རྱ། །གསེར་བཙོམ་དུང་དང་གཡུ་འདྲ་བའི། །མདོག་སྣ་ཚོགས་དབྱིབས་
ལེགས་མེ་ཏོག་གིས། །ཕྱོགས་ཀུན་ཏུ་འཇའ་ཚོན་བཀྲམ་པ་བཞིན། །སྤང་སྔོ་ལྗང་རི་བོ་མཁའ་ལ་སྙེགས། །གཡུ་མཚོ་འདབ་མཛེས་པའི་ནགས་ཚལ་རྒྱས། །བྱ་སྣ་མང་མགྲིན་པའི་གསུང་སྙན་སྒྱུར་།ཕུ་གངས་དང་གཡའ་ཡི་ར་བས་
བསྐོར། །ཤེལ་དཀར་འཚེར་དབུ་བའི་གོས་གྱོན་པའི། །ཆུ་མི་ཆེ་མི་ཆུང་སྙོམས་པར་འབབ། །སྟེང་ཆུ་འཛིན་སྔོན་པོ་ལང་མ་ལིང་།དུས་རེས་འགའ་སྦྲང་ཆར་ཟིམ་བུ་འབབ། །ནད་བཞི་བརྒྱ་རྩ་བཞི་འཇོམས་བྱེད་ཅིང། །རོ་ཁ་དོག་ནུས་
པ་སྣ་ཚོགས་པའི། །སྨན་བཟང་པོས་ས་ཡི་ཕྱོགས་ཀུན་བརྒྱན། །ལི་ག་དུར་བཱ་ཤུག་བ་ལུ་སོགས། །སྤོས་བཟང་པོའི་དྲི་དང་རྒྱུན་དུ་འཐུལ། །ལྷའི་དགའ་ཚལ་ལྟ་བུའི་ཡུལ་ལྗོངས་དེར། །རྗེ་ཟས་གཙང་སྲས་ཀྱི་རྣམ་ཐར་བཞིན། །དྲན་
ཤེས་བཞིན་ལྡན་པས་འཆག་ཅིང་འདུག་དུས་དེ་རིང་ནགས་ཀྱི་སྨན་ལྗོངས་ངོགས། །བློ་འཁྲུལ་བས་བརྟགས་ཤིང་མཐོང་བ་ཡི། །ཡིད་ངོ་མཚར་རི་མོ་སྣ་ཚོགས་ཀྱང། །དོན་དཔྱད་ན་མི་དམིགས་སྟོང་པའི་དང། །རྗེ་རྒྱལ་བ་ཀུན་གི་ཐུགས་
ཀྱི་བཅུད། །བཀའ་བརྒྱད་ཁྲི་བཞི་སྟོང་སྙིང་པོའི་དོན། །སྲས་དུས་གསུམ་འཕགས་བཞི་བསྐྱེད་པའི་ཡུམ། །འདི་གསལ་བར་སྟོན་པའི་སློབ་དཔོན་དང། །ཡུལ་སྣང་ཙམ་མ་བརྟགས་ཉམས་དགའ་ཡང། །དོན་གནས་ཚུལ་ནམ་མཁའི་པདྨོ་
[097A]༄༅། །བཞིན། །འདི་མ་རྟོགས་འཁོར་བའི་སེམས་ཅན་རྣམས། །ཆེས་བཟོད་དཀའི་སྡུག་བསྔལ་ཡང་ཡང་མྱོང། །གདོན་དངོས་འཛིན་སྒྱུ་མས་རྨོངས་པ་ཡི། །མ་ཁམས་གསུམ་འཁོར་བའི་སེམས་ཅན་གྱིས། །
དོན་འདི་འདྲ་རྟོགས་ན་དགའ་བ་ལ། །ལམ་འདི་འདྲ་རྙེད་ན་སྐྱིད་པ་ལ། །མི་ང་ལ་ངེས་བ་མ་མཆིས་ཀྱང། །མི་ཁོ་བོའི་དཔུང་གཉེན་ཟས་གཙང་སྲས། །མགོན་དེ་ཉིད་ནས་བཟུང་ཟབ་མོའི་ལམ་།ཚིག་སྒྲ་སྤྱིའི་རྒྱུད་འཛིན་མ་ཡིན་པར། །འདི་
མངོན་དུ་མཛད་པའི་གྲུབ་ཐོབ་ཀྱི། །ཕ་རྒྱུད་ལྡན་བླ་མ་ཚུལ་བཞིན་བསྟེན། །བོད་གངས་ཅན་བསྟན་འཛིན་མཐའ་དག་ལ། །སེམས་ཁོང་ནས་དག་པའི་སྣང་བ་སྦྱངས། །རྒྱུད་ཆོས་སྤོང་ལོག་ལྟས་མ་སྦགས་ཙམ། །འདི་བསྟན་པ་འགལ་མེད་
རྟོགས་པའི་དྲིན། །སྤྱིར་འཁྲུལ་པའི་སེམས་ཅན་ཐམས་ཅད་དང་།སོགས་རྨི་ལམ་ཡུལ་གྱི་གཉེན་བཤེས་འདྲའི། །བདག་མཐོང་ཐོས་དྲན་རེག་གྱུར་རྣམས་ལའང། །དུས་ཀུན་ཏུ་དགེ་བའི་སྨོན་ལམ་བསྒྲུབས་།སྐྱབས་མཆོག་གསུམ་བསླུ་
མེད་ཐུགས་རྗེ་ཡིས། །ང་རྫུན་པ་སྒྱུ་མའི་དགེ་སློང་ལ། །ལས་ཅི་བྱས་འབྲས་བུ་འཚེང་ངམ་སྙམ། །ད་ཤི་ཡང་འགྱོད་པ་ཅུང་ཟད་མེད། །གཏམ་འདིས་ཀྱང་འགྲོ་བ་མ་ལུས་པ། །རྒྱུད་ཆགས་སྡང་དྲི་མས་མ་གོས་པར། །ལམ་སྟོང་ཉིད་སྙིང་
རྗེའི་སྙིང་པོ་ཅན། །ཆོས་ཐམས་ཅད་གཟིགས་པ་ཐོབ་པར་ཤོག་ཅེས་སོ། །ལྷོ་ཕྱོགས་ནས་བོད་དུ་ཚུར་ཕེབས་སྐབས་མྱང་སྟོང་ཕྱོགས་སུ་དད་ལྡན་འགའ་ཞིག་ལ་གདམས་པ་འདི་ལྟར་མཛད་དེ། རྗེ་ན་མོ་གུ་རུ་དཀོན་མཆོག་གསུམ། །

[097B] །མཆོག་ཐུན་མོང་དངོས་གྲུབ་མ་ལུས་པ། །དུས་ད་ལྟ་ཉིད་དུ་སྩལ་དུ་གསོལ། །སྦྱིར་སངས་རྒྱས་འབྱུང་བ་རྙེད་དཀའ་ཞིང། །སྒོས་དལ་འབྱོར་མི་ལུས་ཐོབ་དཀའ་ན། །ཚེ་འདི་ནང་བདེ་ལམ་ཆགས་
པར། །དུས་གཏན་གྱི་མདུན་མ་སྒྲུབ་རེ་རན། །གཞོན་ཤ་ཁྲག་རྒྱས་པའི་ལང་ཚོ་ཡང། །དགུང་མཁའ་ལ་ཤར་བའི་འཇའ་ཚོན་དང་།སྲོག་ཆུ་བུར་བཞིན་དུ་འཇིག་འགྱུར་བས། །ད་རྟག་འཛིན་མ་བྱེད་ཆོས་ལ་འབུངས། །ཁོང་ཚངས་དབང་འཁོར་
ལོས་བསྒྱུར་རྒྱལ་ཡང། །གནས་འཁོར་བའི་བདེ་འབྱོར་ཕུན་ཚོགས་ཀྱང། །སླར་མནར་མེད་འབར་བའི་མེས་བསྲེག་ན། །ད་སྲིད་པའི་བདེ་ལ་ཡིད་བརྟན་ཅི། །ཁྱེད་སྙིང་ནས་རང་ལ་ཕན་དགོངས་ན། །རྗེ་ལམ་སྣ་འདྲེན་པའི་བླ་མ་དང། །ཚེ་ཀུན་ཏུ་
མི་འབྲལ་དགེ་བའི་ནོར། །ལམ་བསླབ་གསུམ་འབྲལ་མེད་བསྟེན་ན་ལེགས་།འདི་ཕྱོགས་མེད་མྱུལ་བའི་བྱ་བྲལ་བ། །སྤྲང་སྨྱོན་པ་ཆོས་ཀྱི་རྒྱལ་མཚན་ལ། །བུ་སྦྱིན་པ་རྒྱ་མཚོས་བསྐུལ་བའི་ངོར། །དཔལ་འཁོར་ལོ་བདེ་ཆེན་ཞེས་བྱར་བཀོད། །
ཅེས་དང། ན་མོ་གུ་རུ་མ་ཧཱ་མུ་དྲཱ་ཡ། རྗེ་རིགས་ཀུན་ཁྱབ་བདག་རྡོ་རྗེ་འཆང། །གསུམ་ལྡན་གྱི་བླ་མའི་ཞབས་ལ་འདུད། །ཚེ་གཅིག་གིས་སངས་རྒྱས་སྒྲུབ་པའི་ཐབས། །མཚན་ལྡན་གྱི་རྗེ་བཙུན་བླ་མ་ལ། །ཡེངས་མེད་དུ་གསོལ་བ་འདེབས་
པ་འདི། །ཟབ་ལམ་གྱི་སྙིང་པོ་བསྡུས་བ་ཡིན། །རྒྱུ་འབྲས་ཀྱི་རྟེན་འབྲེལ་མི་བསླུ་བ། །ཆུ་ཟླ་ལྟར་སྣང་བ་ཀུན་རྫོབ་གཤིས་།རི་བོང་གི་རྭ་ཡི་རྣོ་རྟུལ་ལྟར། །སྤྲོས་པ་དང་བྲལ་བ་དོན་དམ་ཡིན། །གཞི་བདེན་གཉིས་ཀྱི་རྣམ་དབྱེ་རྟོགས་པའི་

[098A]༄༅། །བློ༑ ༑ཐབས་བྱང་ཆུབ་སེམས་ཀྱི་རྩིས་ཟིན་པ། །ལམ་སྟོང་ཉིད་སྙིང་རྗེའི་སྙིང་པོ་ཅན། །འདི་ཆོས་ཀུན་ཡང་སྙིང་མཐར་ཐུག་ལགས། །ལམ་དེ་འདྲ་བསྒོམས་བ་ལས་བྱུང་པ། །སྒྲིབ་བྲལ་གྱི་ཡོན་ཏན་ནམ་
མཁའི་མཛོད། །མཐར་ཐུག་གི་ཟུང་འཇུག་ཕྱག་རྒྱ་ཆེ། །སྐུ་གསུམ་གྱི་བདག་ཉིད་འབྲས་བུ་ཡིན། །བདེན་འཛི་གྱི་འཆིང་བ་བཤིག་བྱས་ཏེ། །འཁོར་འདས་ཀྱི་ཆོས་རྣམས་མ་ལུས་པ། །རང་བཞིན་དང་བྲལ་བའི་སྟོང་པ་ཉིད། །
ཇི་བཞིན་དུ་རྟོགས་པ་ལྟ་བའི་མཆོག་འཁོར་འདས་ཀྱི་རང་བཞིན་སྟོང་པའི་དང། །རྣམ་དག་གི་རིགས་པའི་མདུང་བསྐོར་བྱས་།གཡེང་མེད་དུ་ཆུ་བོའི་གཞུང་བཞིན་དུ། །རྩེ་གཅིག་ཏུ་འཇོག་པ་སྒོམ་པ་ཡིན། །དོན་དམ་དུ་སྤྲོས་པ་ཀུན་
བྲལ་ཡང། །རྗེས་ཐོབ་ཏུ་འཁྱེར་སོ་གསུམ་གྱི་དང། །རྒྱལ་སྲས་ཀྱི་སྤྱོད་པའི་རྗེས་སློབ་པ། །སྐྱོན་མེད་ཀྱི་རླབས་ཆེན་སྤྱོད་པ་ཡིན། །ལམ་འདི་འདྲ་བསྒོམ་བའི་རྣལ་འབྱོར་པ། །ཨེ་མ་ཧོ་སྐྱིད་པའི་ཉི་མ་འཆར། །ཨ་ལ་ལ་དགའ་བའི་
གླུ་དབྱངས་ལེན། །དབྱངས་མཆོད་པར་བཞེས་ཤིག་དཀོན་མཆོག་གསུམ་།ཞེས་གདམས་སོ། །དེ་ནས། དབུས་སུ་ལྷ་ལྡན་སྨོན་ལམ་གྱི་ཚོགས་དབུར་ཕེབས་དེའི་ཚེ་འབྲས་སྤུངས་སུ་མཆོག་གི་སྤྲུལ་པའི་སྐུ་ངག་དབང་བློ་བཟང་རྒྱ་
མཆོས་གཙོས་དབུས་ཕྱོགས་ཀྱི་བླ་མ་སྤྲུལ་སྐུ་དགེ་བཤེས་རགས་བསྡུས་བཅས་ལ་འཇམ་དབྱངས་ཆོས་སྐོར་སོགས་དབང་ལུང་མན་ངག་མཐའ་ཡས་པ་གནང། དེ་སྐབས་དབུས་གཙང་གི་དགེ་འདུན་གྱི་སྡེ་ཕལ་མོ་ཆེས་རྗེ་འདི་པ་སོ་

[098B]དང། ཆོས་ཀྱི་བཀའ་དྲིན་ཞུས། རྗེ་འདི་པས་ཀྱང་གངས་རིའི་ལྗོངས་ཀྱི་དགེ་འདུན་གྱི་སྡེ་གང་ན་ཡོད་པ་ཐམས་ཅད་ལ་ཆོས་ཀྱི་བཀའ་དྲིན་སྩལ་ཞིང། རྗེ་འདིའི་གསུང་ཐོས་པ་ཙམ་
གྱིས་གྲུབ་མཐའ་རིས་སུ་མ་ཆད་བ་མཐའ་དག་གིས་སྙིང་ནས་དད་ཅིང་མོས་པས་ཆོས་ཀྱི་བདུད་རྩི་ཞུ་བར་བྱེད་ལ། ལྷག་པར་འབྲུག་པ་རྣམས་ནི་རྗེ་འདི་ལ་རྣལ་འབྱོར་གྱི་དབང་ཕྱུག་མི་ལ་རས་པ་དང་མཚུངས་པའི་དད་གུས་བྱེད་ཅིང། འབྲུག་པ་
སངས་རྒྱས་རྡོ་རྗེས་རྗེ་འདི་ལ་ཕྱག་ཆེན་རྩ་འགྲེལ་གྱི་ལུང་ཞུས་ཏེ་ད་ཕྱིན་ཆད་བདག་གིས་འདིའི་འཕྲིན་ལས་སྤེལ་ལོ་ཞེས་དམ་བཅས། རྗེ་འདི་ལ་མི་ཕྱེད་པའི་དད་པ་ཐོབ་སྟེ་ཡོན་ཏན་ལ་ཆེས་ཆེར་བསྔགས་པའི་རྣམ་ཐར་ཡང་བསྒྲིགས་ཞེས་
གྲག་གོ་བར་སྐབས་སུ་རི་བོ་དགེ་ལྡན་གྱི་བླ་མ་དགེ་འདུན་ཚང་མས་རབ་ཏུ་དགའ་ལྡན་གདན་ས་གཏན་དུ་མཛད་པ་ཞིག་དགོས། མ་མཐའ་འང་རེ་ཤིག་དགའ་ལྡན་དུ་བཞུགས་ནས་རྗེའི་སྐུ་གདུང་རིན་པོ་ཆེའི་སྟེང་གི་རྒྱ་ཕུབ་ཧ་ཅང་རྙིངས་པས་
གྲུམ་ནས་ཐིགས་པས་མཆོད་ཁང་ཡང་ཆུད་ཟ་བ་འདི་ལ་ཐུགས་རྗེས་གཟིགས་དགོས་ཞེས་མགྲིན་གཅིག་ཏུ་གསོལ་བ་བཏབ་པ་ན་གདན་ས་མཛད་པར་ཞལ་གྱིས་མ་བཞེས་ཀྱང་སྐུ་གདུང་རིན་པོ་ཆེའི་རྒྱ་ཕུབ་བཟོ་བར་ཞལ་གྱིས་བཞེས་ཏེ་བྱང་
རྩེར་ཕེབས། དེ་དུས་ངོ་མཚར་བའི་མཚན་ལྟས་བྱུང་བ་བརྡ་ཚིག་གིས་ཡི་གེར་འགོད་པར་མཛད་པ་ནི་འདི་ལྟར། སསྟི། མདངས་གཉིད་ཀྱིས་ལོག་པའི་རྨི་ལམ་དུ། །བག་ཆགས་ཀྱི་ཉིང་འཁྲུལ་སྣ་ཚོགས་ཤར། །དུས་དང་པོར་བདེན་

[099A]༄༅། །བའི་རྒྱ་ཡིས་བཅིངས། །སླར་འཁྲུལ་པའི་རང་མཚང་རིག་པ་ཡིས། །སེམས་ཆོས་ཉིད་ནམ་མཁའི་དབྱིངས་སུ་ཐིམ། །དཔེ་རྒྱ་མཚོའི་ནང་དུ་ཆབ་རོམ་བཞིན། །ཡང་དགུང་སྔོན་དབྱིངས་ནས་འཇའ་ཚོན་
དང། །སླར་ཆུ་ནང་ཟླ་བའི་གཟུགས་བརྙན་ལྟར། །བློ་ཡང་དག་དང་ལྟར་སྣང་ཅི་རིགས་པའི། །ཡུལ་སྣ་ཚོགས་ཀྱི་བཀོད་པ་མ་འདྲེས་དང། །ལར་ངོ་མཚར་གྱི་རི་མོ་སྣ་ཚོགས་མཐོང། །དཔེ་དགུང་སྔོན་གྱི་དབྱིངས་ནས་འཇའ་ཚོན་
བཞིན། །ཚིག་གསལ་པར་བཀོད་ཀྱང་སྒྲོ་སྐུར་རྒྱུ། །དོན་དེ་ཕྱིར་ཁ་བྱང་ཙམ་ཞིག་བཀོད། །ཅེས་སོ། །དེ་དུས་ཞག་གཉིས་གསུམ་ཞིག་ཁུག་རྣ་འཁྲིགས་པའི་རྐྱེན་གྱིས་ཉི་མ་ཁྲག་མདོག་ཏུ་འཆར་བ་བྱུང་ཞིང། དེ་དང་བསྟུན་དགེ་
བའི་བཤེས་གཉེན་འགའ་ཞིག་གིས་ལུང་བསྟན་མང་པོ་བཀོད་པས་སྐྱེ་བོ་དུ་མ་རེ་དོགས་ཀྱི་ཅ་ཅོ་ཀུན་ཏུ་སྒྲོག་པ་རྗེ་འདི་བའི་སྙན་དུ་གསན་པས་ཐུགས་ལ་འདི་ལྟ་བུ་འཁྲུངས་ཏེ། ཀྱེ་མ་འགྲོ་བ་འདི་དག་ནི་ཤེས་བྱ་ཐམས་ཅད་ལ་ལྐོག་ཏུ་
མ་གྱུར་བའི་སྤྱན་མངའ་བ་སངས་རྒྱས་བཅོམ་ལྡན་འདས་བདེན་པ་གསུང་བ་དེས། ཚེ་རབས་ཐམས་ཅད་དུ་མི་ཤིས་པ་དང། སྡུག་བསྔལ་དང། འཇིགས་པ་མཐའ་དག་འབྱུང་བའི་ས་བོན་དང། ལྟས་ངན་པར་ལུང་གསལ་བར་
བསྟན་པ་གཡོ་སྒྱུ་ཁྲམ་གསུམ་གྱིས་མི་དགེ་བ་སྤྱོད་པ་ལ་རང་གི་ངང་གིས་འཇུག་ཆེད་དུ་སེར་གཟུགས་ཕལ་ཆེར་ནི་སྡོམ་པ་དང་དམ་ཚིག་ཡལ་བར་དོར་ནས་མཁན་སློབ་མཆེད་གྲོགས་དགྲ་བོའི་དང་མར་འཛིན། ཁྱད་པར་སྐྱེ་བོ་ཕལ་ཆེར་

[099B]བ་མ་རངས་པའི་གད་མོ་དགོད་པ། རང་གི་སླད་བཞིན་འབྲང་བའི་ཆད་པ་དྲག་པོ་ཐོག་ཏུ་ངེས་བར་འབབ་ཅིང་དེ་ཡང་ནམ་ཡོང་ངེས་པ་མེད་པ་ལ་བག་གཟོན་ནམ་ཉམས་སྣང་ཅུང་
ཟད་ཀྱང་མེད་པར་ཚེ་འདིའི་ཕྱི་ནང་གི་མཚན་མ་ཅུང་ཟད་ཙམ་ལ་དོགས་པ་འདི་ལྟར་བྱེད་པ། ཀྱེ་མ་མ་ལ་ཚེས་ཆེར་རྨོངས་པའམ། གདོན་ཐུགས་ལ་ཞུགས་པ་རང་ཡིན་པ་འདྲ། བཤེས་གཉེན་ཆེན་པོ་པོ་ཏོ་བའི་ཞལ་ནས། འོ་སྐོལ་སངས་རྒྱས་
ཀྱི་མཁྱེན་པ་ལ་མོ་མ་རྣོ་ཤོས་ཙམ་དུའང་མི་རྩི་གསུང་བ་ཤིན་ཏུ་མེད་སྙམ་དུ་ཐུགས་ལ་ཤར་བ་ཆ་ཙམ་ཚིག་ཏུ་གསལ་བར་མཛད་པ་འདི་ལྟར། ཨོཾ་སསྟི། གང་ལ་བརྟེན་ན་བསླུ་བ་མེད་པའི་སྐྱབས། །བདེན་པ་གསུང་བ་དེ་ལ་གུས་
བཏུང་ནས། །རྣམ་དཔྱོད་ལྡན་པ་དམ་པའི་རྗེས་འབྲང་བའི། །གཟུར་གནས་སྐྱེ་བོ་ཡོངས་ལ་འདི་ལྟར་གླེང། །ཡོང་ངམ་མི་ཡོང་ཐེ་ཚོམ་ཟ་བ་ཡི། །རྒྱ་སོག་བོད་ཀྱི་འདྲེ་ཡི་དམག་འདུས་པའི། །དམག་དཔོན་བདུད་ནག་སེང་གེས་འགོ་བྱས་ཏེ། །
བྱུང་ངོས་མཁའ་དབྱིངས་སྤར་མོས་གཞལ་བས་ཅི། །ཡོང་ངེས་ཤེས་ཤིང་བཟློག་ཐབས་མེད་པ་ཡི། །དུས་ཀྱི་སྲིན་པོའི་ཁ་ཡི་ནང་ཆུད་ཅིང། །འཇིགས་རུང་ངན་འགྲོའི་གཡང་ས་མདུན་གནས་པ། །བཟློག་པའི་ཐབས་མཁས་བསྒྲུབས་
ན་མི་ལེགས་སམ། །སྐྱིད་ཀྱང་མི་འཚེངས་སྡུག་ཀྱང་མི་ཕུང་བའི། །ཚེ་ཐུང་འདི་ཡི་རེ་དོགས་མདུན་མས་ཅི། །ངེས་པར་ཡོང་ཞིང་ནམ་ཡོང་ཆ་མེད་པས། །འཆི་གྲབས་ཚགས་སུ་བཙུད་ན་མི་ལེགས་སམ། །ཚེ་གཅིག་གཉེན་འདུན་འཇིགས་

[100A]༄༅། །སར་སྐྱེལ་མ་སོགས། །རྨོངས་པ་རྣམས་ཀྱང་འབད་པས་ཚོལ་བྱེད་ན། །ནམ་གཞག་གཏན་གྱི་མདུན་མ་བསྒྲུབ་པ་ལ། །དུས་རྣམ་ཀུན་ཏུ་བརྩོན་བ་བསྟེན་བའི་རིགས། །ཚུལ་འདི་དྲན་པ་ཡིས་ཀྱང་གདུང་
སེལ་བ། །འདྲེན་པ་མཉམ་མེད་སྒྱུ་འཕྲུལ་སྲས་བོ་ཡི། །ཕྱི་བཞིན་འདྲང་བའི་དགེ་སློང་གྱི་ན་པ། །བློ་བཟང་ཆོས་ཀྱི་རྒྱལ་མཚན་ཞེས་བྱས་སྤྲིངས། །དགེ་བས་འགོར་ཀུན་གྲོག་སྐམ་ཉ་རྒྱ་དང་།སྒྱུ་མའི་གཤིན་རྗེ་ཁྲོས་ལ་འཇིགས་པ་
ལྟའི། །རེ་དོགས་ཆོས་བརྒྱད་འཆིང་བ་ལས་གྲོལ་ཏེ། །ཀུན་མཁྱེན་འགྲོ་བའི་རྩ་ལག་ཐོབ་པར་ཤོག་ཅེས་སོ། །གཞན་ཡང་དེ་དུས་ཉམས་མགུར་འདི་ལྟར་མཛད་དེ། ན་མོ་གུ་རུ། དཀྱིལ་འཁོར་གྱི་འཁོར་ལོ་བྱེ་བའི་གཙོ། །
དུས་མཐའ་འདིར་དུར་སྨྲིག་རྣམ་རོལ་གྱིས། །སངས་རྒྱས་ཀྱི་མཛད་པ་མངོན་སུམ་བསྒྲུབས། །ད་དུང་ཡང་ཡེ་ཤེས་སྤྱན་གྱིས་གཟིགས་།འཁོར་འདས་ཀྱི་ཆོས་རྣམས་ཇི་སྙེད་པ། །སྣང་བ་ལྟར་མ་ཞེན་གནས་ཚུལ་ལྟོས། །སྣང་གནས་ཀྱི་ངོ་
བོ་གཉིས་མཐོང་ན། །རྟག་པ་དང་ཆད་པའི་མཐའ་ལས་གྲོལ། །མདོ་རྒྱུད་ཀྱི་རྒྱབ་རྟེན་དཔུང་ཆེ་ཞིང། །གདམས་ངག་གི་ནང་བྱན་ཚུད་པ་ཡི། །བྱིན་རླབས་ཀྱི་བརྒྱུད་པ་མ་ཉམས་པའི། །མཚན་ལྡན་གྱི་རྗེ་བཙུན་བསྟེན་པས་འཚེངས།།
ཐར་འདོད་ཀྱི་སྐལ་ལྡན་ཁྱེད་རྣམས་ཀྱང། །ཆོས་ཉིད་ཀྱི་རང་ཞལ་གཟིགས་བཞེད་ན། །སྐམ་བཤད་ཀྱི་ཐ་སྙད་མཁན་པོ་དང་།ཐོས་ཆུང་གི་སྒམ་སྒོམ་མ་ཡིན་པའི། །ཡོངས་གྲགས་ཀྱི་རྗེ་ལ་བློ་སྙིང་གཏོད། །ཤུགས་དྲག་གི་བསགས་

[100B] །སྣང་ཐོག་ཏུ་ཞེན་པའི་གཞི་རྩ་ཤིག་རིག་ཐོག་ཏུ་ཡོད་མེད་མཐའ་དང་བྲལ། །སྣང་ཙམ་གྱི་རྟེན་འབྲེལ་མི་བསླུ་ཞིང། །རྟེན་འབྲེལ་གྱིས་སྟོང་པའི་དོན་སྟོན་པ་།ཟུང་འཇུག་ཏུ་སྐྱོང་བའི་རྣལ་འབྱོར་འདི། །ལྟ་བ་དང་སྒོམ་པ་
སྤྱོད་པ་གསུམ། །ཟུང་འཇུག་ཏུ་འཁྱེར་བའི་ཉམས་ལེན་ཡིན། །ཞེས་དང། རྗེ་བཀའ་དྲིན་གསུམ་ལྡན་རྡོ་རྗེ་འཆང། །མི་བདག་སྙིང་པདྨོའི་དབུས་བཞུགས་ལ། །མཆོག་ཐུན་མོང་དངོས་གྲུབ་མ་ལུས་པ་།དུས་ད་ལྟ་ཉིད་དུ་བདག་ལ་སྩོལ། །
ལོ་དཀར་པོའི་ས་ག་ཟླ་བ་ལ། །དུས་ཉིན་གཅིག་དགེ་ལྡན་རི་བོའི་ངོས། །ཁམས་འདུས་པ་བསང་ཕྱིར་སོང་པའི་ཚེ། །ཡུལ་རི་མོ་སྣ་ཚོགས་སོ་སོར་སྣང། །སྒོ་མ་འགགས་སྣང་བའི་ཚུལ་བརྟགས་པས་།ཀུན་བྱང་གི་ཆོས་རྣམས་ངོ་བོས་སྟོང་
ངོ་བོ་དང་བྲལ་ཡང་ཅི་ཡང་ཤར། །སྣང་སྟོང་གཉིས་འགལ་བ་མ་ཡིན་པའི། །ཟུང་འཇུག་གི་གཞལ་མེད་ཉམས་དགའ་པ། །འདི་གང་ཤར་གྱི་ངོ་བོ་བསྐྱངས་པས་མཐོང། །ཆོས་ཕུང་པོ་བརྒྱད་ཁྲི་བཞི་སྟོང་ཀུན། །ལམ་འདི་ཉིད་ཀྱི་སྟེང་
དུ་འབབ་པར་གསུངས། །བཟང་ངན་གྱི་སྣང་པ་གང་ཤར་ཡང་།མིང་རྟོག་པས་བཏགས་པ་ཙམ་ཞིག་ལས། །རྡུལ་ཙམ་ཡང་དམིགས་སུ་མ་མཆིས་ན། །ལར་དགག་སྒྲུབ་ཀྱི་སྤྲོས་པས་ཅི་རང་བྱེད། །ད་མནར་མེད་འབར་བའི་མེ་ནང་དུ། །
ཡུན་བསྐལ་པར་བསྲེགས་ཀྱང་ཉམ་ང་མེད། །རྨི་ལམ་གྱི་རབ་འབར་མེས་བསྲེགས་ཀྱང། །སྲེག་མཁན་དང་བསྲེག་བྱ་སྲེག་བྱེད་གང་།དོན་དེ་ཕྱིར་ཚངས་དབང་ལ་སོགས་པ། །དཔལ་སྲིད་པའི་ཕུན་ཚོགས་ཐམས་ཅད་ལའང། །ཡིད་

[101A]༄༅། །འདུན་ཅིང་ཆགས་པ་ཅུང་ཟད་མེད། །ལར་སྒྱུ་མས་སྤྲུལ་པའི་ལོངས་སྤྱོད་བཞིན། །དོན་འདི་བཞིན་ངེས་པ་བླ་མའི་དྲིན་།ཚིག་སྐམ་བཤད་ཀྱི་རྒྱུད་པ་མ་ཡིན་པ། །དཔལ་བྱིན་རླབས་ཀྱི་རྒྱུད་པ་མ་ཉམས་
པའི། །ཕ་ཡོངས་གྲགས་ཀྱི་རྗེ་བཙུན་བསྟེན་བས་འཚེངས། །ཅེས་པ་དང། ཡང་ཧ་ཧ། སེམས་གསལ་རིག་འགག་མེད་དུ་སྐྱེ་བ་འདི། །སྐྱེ་མེད་དུ་མཐོང་བ་ཡ་རེ་མཚན། །སྐྱེ་མེད་ལ་གནས་དང་འགག་པ་གང། །མོ་གཤམ་གྱི་བུ་
མོའི་འགྱིང་བག་བཞིན། །སེམས་རང་བཞིན་སྤྲོས་པའི་མཐའ་དང་བྲལ། །གདངས་འགག་མེད་ཅིར་ཡང་འཆར་ཞིང་སྣང། །དབྱིངས་གཟུང་འཛིན་གྱི་སྒྲོག་ལས་རྣམ་གྲོལ་ཀྱང། །དེང་སྦར་འཛིན་བྱེད་པ་འདི་ཅི་འདྲ་ཞིག་ཁོང་གཞན་ཚོ་ལྟ་
ཁྲིད་དང་ཕྱག་ཆེན་སྒོམ། །མི་ཁོ་བོ་ལ་བསྒོམ་བྱ་སྒོམ་བྱེད་དང། །དོན་འདི་བསྒོམ་གྱི་མཚན་མ་རྡུལ་ཙམ་མེད། །སྒོམ་སྒྲུབ་ཀུན་ཇི་ལྟར་དགྱེས་དགྱེས་མཛོད། །ད་མྱུར་དུ་ཤིའམ་གསོན་ཡང་བླ་།སེམས་སྣང་སྟོང་བདེ་ཆེན་གྱི་གྲོགས་
མཆོག་དང། །དུས་སྐད་ཅིག་ཀྱང་མི་འབྲལ་འགྲོགས་ནས་འགྲོ། །སྡུག་བསྔལ་ཀུན་ཇི་ལྟར་དགྱེས་དགྱེས་མཛད། །ཁ་ཕྱི་ལྟའི་ཐ་སྙད་རྟོག་གེ་པས། །འདི་ཐོས་ན་འགལ་འདུའི་ཕུང་པོར་སེམས། །དོན་ཉམས་མྱོང་ཅན་གྱི་རྣལ་འབྱོར་པས། །
གླུ་འདི་འདྲ་གསན་ན་འཛུམ་པ་འཆོར། །ཞེས་དང། ན་མོ་མཧཱ་མུ་དྲཱ་ཡ། ཕ་བཀའ་དྲིན་མཉམ་མེད་བླ་མ་རྗེ། །མི་བདག་སྙིང་པདྨོའི་ཟེའུ་འབྲུར་བཞུགས། །རྟེན་དལ་འབྱོར་མི་ལུས་རྙེད་དཀའ་ཞིང། །འདི་མི་རྟག་མྱུར་དུ་འཆི་བས་ན། །

[101B] །ད་གཡེལ་མེད་སྒྲུབ་ལ་བརྩོན་པར་མཛོད། །རྗེ་བསླུ་མེད་བླ་མ་དཀོན་མཆོག་ལ། །སྙིང་རུས་པའི་གཏིང་ནས་སྐྱབས་འགྲོ་ཞིང། །མ་ཁམས་གསུམ་འཁོར་བའི་སེམས་ཅན་ལ། །བྱམས་སྙིང་
རྗེས་དྲངས་པའི་སེམས་བསྐྱེད་འཚལ། །སྔོན་ཐོག་མ་མེད་ནས་ད་ལྟའི་བར། །སེམས་འཁྲུལ་པའི་དབང་གིས་འཁོར་བར་འཁྱམས། །ད་འཁྲུལ་པའི་རྗེས་སུ་མ་འབྲེང་བར། །ཆོས་ཀུན་གྱི་རང་བཞིན་གདོད་མའི་གཤིས། །
དོན་གཡེལ་མེད་སེམས་ཀྱི་རྡོ་རྗེ་སྟེ། །ལམ་ཕྱག་རྒྱ་ཆེན་པོར་གྲགས་པ་ཡིན། །དེར་རེ་དོགས་དགག་སྒྲུབ་མ་བྱེད་པར། །སེམས་ཆོས་དབྱིངས་ངང་དུ་ལྷོད་ཀྱིས་གློད། །ལུས་སྣང་སྟོང་དག་པ་ལྷ་ཡི་སྐུ། །ངག་གྲག་སྟོང་རྡོ་རྗེའི་
བཟླས་པ་དང། །སེམས་གསལ་སྟོང་ཕྱག་རྒྱ་ཆེན་པོའི་དང། །དུས་རྟག་ཏུ་གཡེངས་མེད་མཉམ་པར་ཞོག་རྗེས་མཚན་མའི་དུག་དང་མ་འདྲེས་པར། །དཔལ་ཚོགས་གཉིས་བྱང་ཆུབ་ཆེན་པོར་བསྔོས། །ཞེས་པ་རྣམས་མཛད་
དེ་ནས་རྗེའི་སྐུ་གདུང་རིན་པོ་ཆེའི་དབུ་ཐོག་ཏུ་རྒྱ་ཕུབ་བྱ་འདབ་དང་བཅས་པ་གསར་བཟོས་ལེགས་པར་གྲུབ་སྟེ་ཕུལ་ནས་རབ་ཏུ་གནས་པ་རྒྱས་པར་མཛད། གཞན་ཡང་སྐུ་གདུང་རིན་པོ་ཆེའི་སྐུ་མདུན་དུ་མཆོད་པའི་བྱེ་བྲག་བསམ་
གྱིས་མི་ཁྱབ་པ་ཕུལ་ཞིང། དགའ་ལྡན་འདུས་ཚོགས་ལ་མདོ་སྔགས་ཀྱི་ཆོས་མང་དུ་སྩལ། དེ་ནས་གཙང་ཕྱོགས་སུ་ཕེབས་ཏེ་གཅེན་ལུང་དང། ལྷོ་ཕྱོགས་སུ་དད་ལྡན་མང་པོས་གདན་དྲངས་པ་ལྟར་ཕེབས་ཏེ། གང་དང་

[102A]༄༅། །གང་དུ་ཕེབས་པའི་ས་དེ་དང་དེར་སྐྱེ་བོ་རྣམས་ལ་མཐོ་རིས་དང་ཐར་པའི་ས་བོན་ཐེབས་པར་མཛད་ཅིང། ལྷོ་ཕྱོགས་ཀྱི་གཞི་བདག་དཀར་ཕྱོགས་པ་རྣམས་ཀྱིས་གུས་པ་ཆེན་པོས་མཆོད་ཅིང། རྗེ་
ཉིད་ནས་ཀྱང་ཐུགས་མཉེས་པའི་གསུང་མགུར་འདི་ལྟར་མཛོད་དེ། ན་མོ་གུ་རུ་བུདྡྷ་བོ་དཧི་སཏ་བྷྱ་ཕ་བགའ་དྲིན་གསུམ་ལྡན་བླ་མ་རྗེ། །བདག་མོས་པའི་བུ་ལ་ཐུགས་རྗེས་གཟིགས། །ལོ་རབ་མྱོས་སྐྱེས་བདག་གཉིས་
ཀྱི་མཚམས། །ཁོང་དང་ལྡན་སྐྱེ་བོས་འཚམས་སྦྱར་ནས། །བོད་མོན་མཚམས་ནོར་འཛིན་ཡངས་པའི་གཞིར། །ཟས་བསོད་སྙོམས་འཚོལ་བའི་དོན་དུ་ཕྱིན། །དེར་ཕྱིན་བས་ལྷ་ཆེན་བཟང་ར་སོགས། །ཁོང་དཀར་ཕྱོགས་
སྐྱོང་བའི་གཞི་བདག་རྣམས། །ཡིད་དགའ་བས་མཆོད་པའི་སྤྲིན་གྱིས་བསུས། །སྤྱིར་དད་ལྡན་སྐྱེ་བོའི་ཞིང་ས་ལ། །དུས་ཀུན་ཏུ་དགེ་བའི་ས་བོན་བཏབ། །ཁྲོམ་འདུ་འགྱེས་རོལ་བ་སྣ་ཚོགས་པའི། །ཕྱི་རྣམ་གཡེང་བན་བུན་རྒྱར་ཆུད་ཀྱང་
ཡུལ་གང་ཤར་མི་རྟག་སྡུག་བསྔལ་བ། །དཔེ་སྒྱུ་མ་རྨི་ལམ་དྲི་ཟའི་གྲོང། །ཆུ་དྭངས་པའི་ཟླ་གཟུགས་ལྟར་མཐོང་བས། །དབྱིངས་སྤྲོས་བྲལ་གསལ་བར་སྟོན་པ་བཞིན། །དོན་དེ་ཕྱིར་སྒྱུ་མས་བསླུས་པ་ཡི། །མ་ཁམས་གསུམ་འཁོར་
བའི་འགྲོ་ཀུན་ལ། །སྙིང་རུས་པའི་གཏིང་ནས་སྙིང་རྗེ་སྐྱེས་།དེ་སྐྱེས་ཀྱང་གཞི་མེད་རྩ་བ་བྲལ། །དོན་སྣ་མང་བྱ་བའི་སྒྲོག་ཆུད་ཅིང། །རྒྱུད་སྙོམས་ལས་ལེ་ལོའི་དབང་གྱུར་ཀྱང་།ཆོས་ཕུང་པོ་བརྒྱད་ཁྲི་བཞི་སྟོང་གི་དོན་གཅེས་

[102B] །ལམ་སྟོང་ཉིད་སྙིང་རྗེའི་སྙིང་པོ་ཅན། །འདི་རེས་འཇོག་རེས་འགའ་ཟུང་འཇུག་པའི། །དོན་ཉམས་ལེན་གནད་དང་མ་བྲལ་ཙམ། །བཀའ་མདོ་རྒྱུད་ཀུན་གྱི་སྙིང་པོ་མཆོག་ཆོས་སྟོང་ཉིད་སྙིང་རྗེའི་
སྙིང་བོ་ཅན། །འདི་ཀུན་གྱིས་ངེས་ན་ཨ་ལ་ལ། །དོན་ངེས་ནས་གྲོལ་ན་ཨེ་མ་ཧོ། །ཞེས་སོ། །དེ་ནས་བཀྲ་ཤིས་ལྷུན་པོར་ཕེབས་ནས་བསྟན་པའི་རྒྱུན་ལ་དགོངས་ཏེ་བཀའ་འགྱུར་རིན་པོ་ཆེ་དག་ངེས་ཤིག་བཞེང་བར་བཞེད་ནས་ཞ་
ལུ་ནས་ཆོས་རྗེ་བུ་སྟོན་རིན་པོ་ཆེས་ཞུས་དག་མཛད་པའི་བཀའ་འགྱུར་གདན་དྲངས། གཞན་ཡང་བཀའ་འགྱུར་གྱི་དཔེ་ཁུང་མ་མང་པོ་བསགས་ཏེ་རྗེ་འདི་ཉིད་ཀྱི་སྤྱན་ལམ་དུ་ཕབ་པའི་ཞུས་དག་ལེགས་པར་མཛད་ནས་གངས་རིའི་ལྗོངས་
ཀྱི་ཡིག་མཁན་མཁས་པར་གྲགས་པ་རྣམས་བསྡུས་ཏེ་བཀའ་འགྱུར་གསར་བཞེངས་མཛད་པ་དེ་ལ་ནི་བཀའ་འགྱུར་སྐྱ་བོད་ཆེན་མོ་ལྗགས་ཞུས་མར་གྲགས་ཤིང། ཡང་གསེར་འབའ་ཞིག་གིས་བྲིས་པའི་བཀའ་འགྱུར་ཞིག་ཀྱང་གསར་བསྐྲུན་
མཛད་དེ་བཀའ་འགྱུར་གཉིས་ཀ་བཀྲ་ཤིས་ལྷུན་པོའི་གཙུག་ལག་ཁང་ན་བཞུགས་སོ། །དེ་སྐབས་དུས་གཟིར་གྱི་འགྱུར་བ་ལ་བརྟེན་བླ་ཆེན་མི་ཆེན་མང་པོ་ཞིག་དར་རྒུད་ཀྱི་འགྱུར་ལྡོག་སྣ་ཚོགས་བྱུང་བ་གཟིགས་པས། རྒྱལ་སྲས་རིན་པོ་ཆེས་
ཕྱི་མའི་སོ་ཚིས་གྲོག་སྐམ་ཉ་རྒྱ་འདྲ། །བསམ་པ་ཐོག་ཏུ་མི་ཁེལ་འདོད་འདུན་སྐྱུངས། །ཅིས་ཀྱང་དྲན་ན་འབྱོར་རྒུད་འདུ་འབྲལ་སོམས། །ལྟོས་ཐུབ་ཆོས་ལས་འདུག་གེ་མ་ཎི་བ། །ཞེས་གསུངས་པ་བཞིན་ཕྱི་ཚིས་ཀྱིས་ཟས་ནོར་བསགས་ཀྱང་སྦྲང་མའི་སྦྲང་རྩི་དང་

[103A]༄༅། །འདྲ་བར་མངོན་སུམ་དུ་མཐོང་ཞིང་གྲུབ་ཀྱང། ད་དུང་སྙིང་པོ་མེད་པ་ལ་སྙིང་པོར་འདུ་ཤེས་པ་འདི་དག་ནི་ཀྱེམ་གྱི་ཧུད་སྙིང་དང་མིག་མེད་པའོ་སྙམ་དུ་མི་རྟག་པ་དང། སྡུག་བསྔལ་བ་དང། བདག་མེད་བར་ངེས་པའི་ངེས་ཤེས་དང་
སྒྱུ་མས་རྨོངས་པའི་འགྲོ་བ་མཐའ་དག་ལ་སྙིང་རྗེ་ཤུགས་དྲག་ཏུ་འཁྲུངས་ནས་འཁོར་བའི་ངང་ཚུལ་ཐུགས་ལ་ཤར་བ་ལྟར་ཚིག་ཏུ་མཚོན་པར་མཛད་པ་ནི་འདི་ལྟར། ན་མོ་ཤཱཀྱ་མུ་ན་ཡེ་ཚངས་དབང་དང་འཁོར་ལོས་བསྒྱུར་བ་ཡི། །དགའ་སྟོན་ཡང་
གཤེད་མ་ལྟར་དགོངས་ཏེ། །ཆོག་ཤེས་ཀྱི་བདུད་རྩིས་ངོམས་པ་རྣམས། །ཨེ་མ་ཧོ་མཆོག་ཏུ་བསྔགས་པར་འོས། །རྟག་འཛིན་གྱི་འབྱུང་པོས་ཡིད་བསྒྱུར་ནས། །ཆོས་བརྒྱད་ཀྱི་དུག་ཆུས་རབ་མྱོས་པའི། །དྲེད་པོ་ཁྱོད་སྐྱེ་རྒ་ན་འཆི་ཡི། །གནས་ཚུལ་འདི་
སྙིང་ནས་བསམ་པའི་རིགས། །ཉི་རྒས་ཀྱི་གྲིབ་མ་ཇི་བཞིན་དུ་།འཆི་བདག་ཁོ་མི་སྡོད་ཚུར་ཚུར་འོང། །བྲོས་པས་ཀྱང་ཐར་ས་མི་འདུག་པས། །འཆི་གྲབས་ལ་ཕྱི་ཤོལ་མ་བྱེད་ཅིག་སྟོང་གསུམ་གྱི་ཁྱོན་ལ་དབང་བསྒྱུར་ཞིང། །ཟས་ནོར་སོགས་རྒྱ་མཚོའི་འཇིང་
གནས་ཀྱང། །འཆི་བདག་གི་གཤིན་རྗེའི་ཞགས་པ་ཡིས། །དབང་མེད་དུ་ཕ་རོལ་གཅེར་པུར་འཁྲིད། །གནད་གཅོད་ཀྱི་མཚོན་རྣོན་དྲག་པོས་བསྣུན། །ངན་སོང་གི་འཁྲུལ་སྣང་སྣ་ཚོགས་ཤར། །སྔར་བྱས་ཀྱི་ལས་ལ་འགྱོད་ཅིང་འཚེར། །ཨ་ཙམ་ཅི་བྱ་གཏོལ་མེད་གྱུར་
ངན་སྐྱུགས་དང་བཤད་གཅི་དྲི་ང་བ། །འདམ་རྫབ་ཀྱི་ནང་དུ་བྱིང་ཞིང་ནུབ། །བྱང་ཤ་རྣམས་ཕྱིར་སྦོས་མིག་འབྲས་རྡིབ་།ཁ་ཟས་ཀྱི་ཞེན་ལོག་སྐོམ་པས་གདུངས། །རིག་རིག་ཏུ་བལྟ་ཞིང་ཡན་ལག་གཡོབ། །ངར་ངར་གྱི་དབུགས་ཕྲེང་གྱེན་དུ་བརྩེག་ཉམ་ཐག་གི་ང་རོས་

[103B] །རང་ཉེས་ཀྱིས་སྐྱོབ་མཁན་གཅིག་ཀྱང་མེད། །འཇིགས་རུང་གི་གཡང་སར་ལྷུང་མཐོང་ནས། །རང་ཉིད་ལ་གཏིང་ནས་ཡི་མུག་སྐྱེས། །ལག་སྟོང་དུ་སྒྲེན་མོར་འགྲོ་དགོས་པ་།ནམ་ཡོང་ལ་ངེས་པ་མི་འདུག་ན། །གཟོན་མེད་དུ་བདེ་པར་
སྡོད་ཕོད་དམ། །དོན་ཆུང་གི་ཁེ་ཉེན་རྩི་རྩི་ནས། །གློ་བུར་དུ་སྐྱས་ཆེན་འདེགས་དགོས་བའི། །དང་ཚུལ་འདི་སྙིང་ནས་མི་བྲན་པ། །ཕྱུགས་ལས་ཀྱང་བླུན་པའམ་ཡང་ན་སྨྱོ། །གཏམ་ངན་དང་སྡུག་བསྔལ་ཁྱད་བསད་ནས། །སེར་སྣ་ཡིས་བསགས་པའི་ཟས་
ནོར་ལས། །རྡུལ་ཙམ་ཡང་ཁྱེར་བའི་དབང་མེད་པར། །གཅེར་བུ་རུ་བར་དོའི་འཕྲང་ལ་འཁྱམ། །འབད་རྩོལ་གྱིས་བསྒྲུབས་པའི་ནོར་རྫས་དེ། །སྤྲང་མ་ཡིས་བསགས་པའི་སྦྲང་རྩི་བཞིན། །འབྲེལ་མེད་ཀྱི་སྐྱེ་བོ་གཞན་གྱིས་སྤྱོད། །གནས་ཚུལ་འདི་མངོན་སུམ་
མཐོང་བཞིན་དུ། །ད་དུང་ཕྱི་ཆིས་ཀྱི་གསོག་རུན་མཁན། །བློ་ངན་གྱི་སྐྱེ་བོ་ཅེ་རེ་ལོང། །ད་གསོག་ན་དུས་གསུམ་འཕགས་པའི་ནོར། །འགྱུར་མེད་ཀྱི་དད་པ་རྣམ་དག་ཁྲིམས། །ཐོས་པ་དང་གཏོང་བ་ངོ་ཚ་ཤེས། །ཁྲེལ་ཡོད་དང་ཤེས་རབ་ནོར་རྣམས་སོགས། །
འཕགས་ནོར་གྱིས་གང་བའི་བང་མཛོད་དེ། །སྐྱེ་རྒ་དང་ན་འཆིའི་དགྲ་ཀུན་གྱིས། །དུས་ནམ་ཡང་འཕྲོག་པར་མི་ནུས་པ། །མཐར་ཐུག་ཏུ་མི་འབྲལ་འགྲོགས་པས་བདེ། །ཞེས་དང། ན་མོ་གུ་རུ་མཉྫུ་གྷོ་ཥཱ་ཡ། བསྐལ་བཟང་འདི་ལ་བདེ་གཤེགས་ནི། །
མང་པོའི་མཛད་པས་རྣམ་རོལ་པ། །དྲིན་ཅན་རྩ་བའི་བླ་མ་དེ་།དྲན་པས་སྲིད་པའི་གདུང་བ་སེལ། །དེང་ནས་བྱང་ཆུབ་མ་ཐོབ་བར། །ངན་སོང་འཇིགས་པ་ལས་སྒྲོལ་ཞིང། །མཐོ་རིས་ཐར་པའི་ལམ་འདྲེན་པ། །བླ་མ་མཆོག་

[104A]༄༅། །ལ་རག་ལས་ཀྱང། །བཀའ་དྲིན་གསུམ་ལྡན་བླ་མ་ལས་།ལྷག་བའི་སྐྱབས་གནས་གཞན་འཚོལ་བ། །ཡིད་བཞིན་ནོར་བུ་མཆོག་ཐོབ་པ། །དོར་ནས་མཆིང་བུ་ལེན་པ་བཞིན། །ལྷ་ལས་ལྷག་པའི་
རྟེན་བཟང་འདི། །རྙེད་དཀའ་དོན་ཆེ་ཤེས་གྱུར་ཀྱང། །དོན་ཆེན་སྙིང་པོ་མི་ལེན་པར། །ཚེ་འདིའི་བྱ་བས་དུས་འདའ་བ། །དབུལ་པོ་འགའ་ཞིག་སྟེས་དབང་གིས། །ནོར་བུའི་གླིང་དུ་སླེབས་ནས་ཀྱང་།ལག་སྟོང་གཅེར་བུར་རང་ཁྱིམ་
དུ༑ ༑འཇུག་པ་ལས་ཀྱང་ཤིན་ཏུ་བླུན། །འདི་ན་ལོ་ཟླའི་ཁོངས་ཙམ་དུ། །ཡོང་པར་ངེས་ཤིང་ནམ་འོང་བ། །ངེས་པ་མེད་པའི་དགྲ་དག་ལ། །རྨོངས་པའི་འཇིག་རྟེན་སྐྱེ་བོ་ཡང། །ཉིན་རེ་བཞིན་དུ་བག་བྱེད་ན། །ངེས་པར་འོང་ཞིང་ནམ་
འོང་བ། །ངེས་མེད་འཆི་བདག་དགྲ་བོ་ལ། །གཟོན་མེད་བདེ་བར་འདུག་པ་འདི། །ཀྱེ་མ་ཀྱི་ཧུད་ཕྱུགས་ལས་བླུན། །འཇིགས་རུང་འཆི་བདག་ཟ་རེས་དེ། །དེ་རིང་ཐོག་ཏུ་མི་འབབ་པའི། །བདག་ལ་གདེངས་ཡོད་མ་ཡིན་ན། །ཅི་ཕྱིར་
བདག་ཡིད་བདེ་བར་འདུག་མི་བཟད་བཟོད་དཀའི་ནད་ཀྱིས་བཏབ། །བཤད་གཅིའི་གདན་ལ་འགྲེ་ལྡོག་བྱེད། །དྲོད་བསྡུས་དབུགས་རྩེགས་དར་སྒྲ་དག་འབྱིན་བའི་དུས་ཤིག་མྱུར་དུ་འོང། །གཉེན་བཤེས་དུ་བས་མཐའ་
སྐོར་ཞིང། །སྨན་དང་རིམ་གྲོས་བཅོས་སུ་མེད། །ཡན་ལག་གཡོབ་ཅིང་རིག་རིག་བལྟ། །འོན་ཀྱང་རྟག་འཛིན་དབང་གྱུར་པས། །ད་དུང་གསོན་པར་རེ་ན་ཡང། །འཆི་བདག་གཤིན་རྗེ་གཉན་ཞོན་ཏེ། །མར་རངས་ཁྲེལ་ནས་

[104B] །གཅེས་པར་བསྐྱངས་པའི་ཤ་རུས་ཀྱང། །བཞག་ནས་གྲོགས་མེད་གཅེར་བུ་རུ། །འཇིགས་པའི་ཐང་ལ་དགྲས་བཅོམ་ལྟར་།མྱུར་དུ་འགྲོ་བའི་དུས་ཤིག་འོང། །སྟོང་གསུམ་ནོར་ལ་དབང་བསྒྱུར་ཡང། །རྡུལ་ཕྲན་
ཙམ་ཡང་ཁྱེར་དབང་མེད། །གཉེན་བཤེས་མཛའ་བས་མཐའ་བསྐོར་ཡང། །གཅིག་ཙམ་རྗེས་སུ་འབྲང་བ་མེད། །དེ་ཚེ་བདག་གི་མིང་ཙམ་ཡང། །ཤུལ་དུ་ལུས་ན་གཞན་ཅི་སྨོས། །འཇིགས་ཆེན་འདི་འདྲ་མ་དྲེན་པར། །འབྲེལ་མེད་
ཚེ་འདིའི་བྱ་བ་ལ། །ཞེན་པ་བདག་དང་བདག་འདྲ་བའི། །མགོན་མེད་འགྲོ་བ་མཐའ་དག་ལ། །བརྩེ་བས་གཟིགས་ཤིག་བླ་མ་ལྷ་།ཞེས་སོགས་ཉམས་མགུར་མང་དུ་མཛད་དོ། །སྤྱིར་སྙིགས་མའི་ངང་ཚུལ་ཆེས་ཆེར་བདོ་བ་དང། ལྷག་
པར་ཕྱོགས་ལྷུང་གདོན་གྱིས་ཡིད་དཀྲུགས་ནས་བསྟན་འཛིན་དམ་པ་རྣམས་ལ་འཚེ་ཞིང་དྲིན་ལན་ལོག་པར་འཇལ་བའི་སྡིག་ཅན་འགའ་ཞིག་གི་ངང་ཚུལ་གཟིགས་པས་ཐུགས་སྐྱོ་བའི་ཉམས་མགུར་འདི་ལྟར་མཛད་དེ། ན་མོ་གུ་རུ་
མཉྫུ་གྷོ་ཥཱ་ཡ། ཐུགས་རྗེ་དང་ལྡན་པའི་རྒྱལ་གཞན་གྱིས་།འདུལ་བ་རུ་མ་ནུས་སྤངས་པ་ཡི། །མགོན་མེད་ཀྱི་ལོང་པ་བདག་ཅག་ལ། །གཡེལ་མེད་དུ་གཟིགས་ཤིག་ཟས་གཙང་སྲས། །འདུས་བྱས་ཀྱི་པྔང་ཚུལ་སྟོན་ཀའི་སྤྲིན། །
དགྲ་གཉེན་གྱི་འཚོགས་འདུ་ཚོང་དུས་འགྲོན། །སྙིགས་དུས་ཀྱི་མི་ཚེ་ནམ་མཁའི་གློག་ཤེས་ལྡན་འདྲ་ཡོད་ན་བསམ་པའི་རིགས། །ནག་ཕྱོགས་ཀྱི་བདུད་རིགས་སྟོབས་ལྡན་པས། །ཁྲེལ་མེད་ཀྱི་ངན་སྤྱོད་ཆུ་ལྟར་འཁྲུག་་༄༅། །འདོད་ནག་གི་དུག་ཆུས་ཡིད་མྱོས་པས། །ཡ་རབས་ཀྱི་སྤྱོད་ཚུལ་རྒྱང་དུ་བསྲིངས། །དམ་ཚིག་དང་སྡོམ་པ་རྩ་ལྟར་དོར་།ངོ་ཚ་དང་གཏམ་ངན་ཁྱད་བསད་ནས། །འཇིགས་རུང་གི་ངན་འགྲོའི་
གཡངས་ས་ཆེར། །སུ་མགྱོགས་རང་མཛད་ཚོས་ཅི་དགོངས་ན་།རྒྱང་རིང་གི་སྣང་ཚུལ་ཕར་ཞོག་གི་དབྱར་དགུན་སོགས་ནམ་ཟླའི་འགྱུར་ལྡོག་དང། །དེང་དུས་ཀྱི་སྐྱེ་བོའི་དར་རྒུད་འདི་།ཤེས་བཞིན་དུ་མི་མཐོང་ཅེ་རེ་ལོང། །
འདི་ནང་གི་བྱ་བ་ཅི་བྱས་བདེ། །བྱང་ཆུབ་འདི་ཕྱིས་ནས་བཙལ་ཐབས་མེད། །ཐར་མེད་ཀྱི་བཙོན་ཁང་ར་བ་ལས། །འབྲོས་ཐབས་འདྲ་ཨེ་འདུག་ལེགས་པར་སོམས། །རི་གཟར་གྱི་འབབ་ཆུ་དྲག་པོ་ལྟར་།སྐྱེས་ཙམ་ནས་
འཆི་བདག་ཕྱོགས་རྒྱུག་པ། །གང་གིས་ཀྱང་བཟློག་པར་མི་ནུས་ན་།བདེ་མོ་རུ་སྡོད་པ་ཕྱུགས་ལས་བླུན། །འདི་ནང་གི་དགྲ་འདུལ་གཉེན་སྐྱོང་སོགས། །འཇིག་རྟེན་གྱི་བྱ་བར་ཞེན་པ་ཚོ། །འབྲས་མེད་ཀྱི་སྤུན་པ་འཕྱར་འཕྱར་
ནས༑ ༑དོན་པོ་མནར་མེད་ཀྱི་བུད་ཤིང་ཉིད། །སྟོང་གསུམ་ལ་དབང་བསྒྱུར་རྒྱལ་པོ་ཡང། །སྐད་ཅིག་ཀྱང་སྡོད་པའི་དབང་མེད་པར་།ཕ་རོལ་ཏུ་གཅེར་བུར་འགྲོ་དགོས་ན། །འཁོར་བའི་ཕུན་ཚོགས་ལ་ཡིད་བརྟན་ཅི། །དོན་ཆུང་
ལ་མི་ཚེ་འཛད་པའི་རྒྱུ། །བན་བུན་གྱི་གཡེང་བས་ཅི་རང་མཛད། །རླུང་དམར་གྱི་ནང་གི་མར་མེ་བཞིན། །ནམ་འཆི་ལ་ངེས་བམ་མཆིས་པ། །རྨི་ལམ་གྱི་དགའ་སྟོན་ལྟ་བུ་ཡི། །ཟག་བཅས་ཀྱི་བདེ་ལ་ཞེན་རིན་མེད། །འགྱུར་

[105B] །གྲོང་ཁྱེར་དུ་ཞུགས་ན་མི་ལེགས་སམ། །ཞེས་སོ། །ལས་བདག་གིར་བྱ་བའི་སྙིགས་མའི་འགྲོ་བ་རྣམས་ལ་རྒྱལ་བས་ཀྱང་ཅི་བྱར་མེད་པར་ཉམ་ཐག་པར་གཟིགས་ནས་སྟོན་པ་ཐུགས་རྗེ་ཅན་
ལ་གསོལ་འདེབས་ཤུགས་དྲག་ཏུ་མཛད་པས་སྟོན་པ་ཐུགས་རྗེ་ཅན་གསེར་གྱི་ལྷུན་པོ་ལ་ཉི་མ་བྱེ་བའི་མདངས་བྱུགས་པ་ལྟ་བུ་ཞིག་ཞལ་གཟིགས་ནས་དེའི་མདུན་དུ་ཡན་ལག་བདུན་བ་མཎྜལ་དང་བཅས་པ་ཕུལ་ཏེ་གསོལ་བ་འདེབས་
པའི་གདུང་དབྱངས་འདི་ལྟར་མཛད་དེ། ན་མོ་གུ་རུ་མུ་ནི་ཨཨྣྡྲ་ཡ། མི་མཇེད་ཀྱི་ཞིང་གི་སྟོན་པ་དང། །དབྱེར་མེད་ཀྱི་རྩ་བའི་བླ་མ་ལ། །བྱང་ཆུབ་ཀྱི་སྙིང་པོར་སྐྱབས་སུ་མཆི། །འབྲལ་མེད་དུ་ཐུགས་རྗེའི་ལྕགས་ཀྱུས་ཟུངས། །རྒྱུད་
དྲུག་གི་མ་རྒན་སེམས་ཅན་རྣམས། །ཁམས་གསུམ་གྱི་བཙོན་ཁང་ར་བ་འདིར། །ཉོན་མོངས་ཀྱི་ལྕགས་སྒྲོག་དམ་པོས་བཅིངས། །ལས་ངན་གྱི་རླུང་ནག་འཚུབས་མས་གཡེངས། །སྡུག་བསྔལ་གྱི་མདའ་ཆར་དྲག་པོས་མནར། །
གྲོགས་མེད་དུ་མྱ་ངམ་ཐང་ལ་འཁྱམས། །མགོན་མེད་ཀྱི་ལོང་བ་ཉམ་ཐག་པ། །སྙིགས་དུས་ཀྱི་སྐལ་ངན་འགྲོ་བ་ལ། །བསླུ་མེད་ཀྱི་འདྲེན་མཆོག་ཤཱཀྱའི་ཏོག་ལོངས་སྤྲུལ་གྱི་ཞིང་ཁམས་གར་བཞུགས་ཀྱང། །སྒྲིབ་བྲལ་གྱི་
སྤྱན་གྱིས་གཟིགས་མཛོད་ལ། །བཙོམ་ཡི་གསེར་སྦྱངས་མེ་ལོང་འདྲའི། །འཛུམ་ཞལ་གྱི་བདུད་རྩིས་དབུགས་ཕྱུང་ལ། །ཐུགས་རྗེ་དང་ཐབས་ཚུལ་བརྒྱ་ཕྲག་གིས། །དྲིན་ཅན་གྱི་འགྲོ་བ་མ་ལུས་པ། །མཐོ་རིས་ཀྱི་ཐེམ་

[106A]༄༅། །སྐས་ལ་བརྒྱུད་ནས། །སྐུ་གསུམ་གྱི་གཞལ་མེད་ཁང་དུ་དྲོངས། །ཞེས་སོ། །དེ་ནས་ན་ཚོད་ལྡན་ཞེས་པ་ཤིང་མོ་ཕག་གི་ལོ་འཚུབ་ལྷོངས་ཆེ་ཞིང་ཕྱི་ནང་གི་མཚན་ལྟས་ཀྱང་འཚུབ་འགྱུར་ཆེ་བ་བྱུང་
ནས་བཀྲ་ཤིས་ལྷུན་པོའི་བླ་མ་རྣམས་ཀྱིས་གཙོས་རྗེ་ཉིད་ཀྱི་སློབ་མ་གཙོ་ཆེ་བ་མང་པོས་སྐུ་ཚེ་ཚེ་སྒྲུབ་མཛད་དགོས་ཞེས་གསོལ་བ་བཏབ་ཅིང་རྐྱེན་བཟློག་དགོས་ཚུལ་ནན་གྱིས་ཞུས་ཀྱང་རྗེ་ཉིད་ནི་སྔོན་གྱི་གྲུབ་ཆེན་རྣམས་ཀྱི་རྣམ་
ཐར་ལྟར་འཇིག་རྟེན་ཆོས་བརྒྱད་འགོ་སྙོམ་ཞིང། རྐྱེན་བཟང་ངན་གང་བྱུང་ཡང་ལམ་དུ་འཁྱེར་བ་ལས་རྐྱེན་བཟློག་སོགས་མ་མཛད་ཅིང། ཆོས་བརྒྱད་འགོ་སྙོམ་པའི་གསུང་ཡང་འདི་ལྟར་བྱོན་ཏེ། ན་མོ་གུ་རུ་རཏྣ་ཏྲ་ཡཱ་
ཡ༑ གང་ལ་བརྟེན་ན་བསླུ་བ་མེད་པའི། །དཀོན་མཆོག་གསུམ་དང་རྗེ་བཙུན་བླ་མ། །དབྱེར་མེད་སྙིང་གའི་པདྨོར་བཞུགས་ལ། །མཆོག་དང་ཐུན་མོང་དངོས་གྲུབ་ཀུན་སྩོལ། །དེང་སང་བར་སྣང་གློག་འདྲའི་ཚེ་ཐུང། །བསྲིངས་ཀྱིང་
དགུན་གྱི་དགོང་ཉི་འདྲ་བ། །གསོན་ཡང་ཅི་བྱ་དེ་བས་གཏན་གྱི་།མདུན་གྲབས་བྱས་ན་ལེགས་པ་མིན་ནམ། །རྨི་ལམ་ལོ་བརྒྱ་ལོན་དང་ཡུད་ཙམ། །སོང་ནས་སད་པ་གཉིས་ཀ་མཚུངས་ལྟར། །མི་རྟག་སྒྱུ་མ་ཆུ་བུར་གློག་འདྲ། །དེ་
བས་ནམ་མཁའ་གནས་པ་དེ་སྲིད། །སྐྱེ་རྒ་ན་འཆི་མེད་པའི་ཕུན་ཚོགས། །བསྒྲུབས་ན་འགྲུབ་ཅིང་སྒྲུབ་དབང་ཡོད་དུས། །སྒྲུབ་པར་མི་བྱེད་བྱིས་པའི་སྤྱོད་པ། །སྡིག་སྡུག་གཏམ་ངན་ཁྱད་དུ་བསད་ནས་།སྐྱིད་ཀྱང་མི་འཚེངས་

[106B] །ཚེ་འདིའི་ཕུན་ཚོགས་སྒྲུབ་རྣམས་མཐོང་ཚེ། །གང་ཞིག་ཐོབ་པས་ཉེས་ཀུན་མུན་ཚོགས། །ཡོང་ཡེ་མཐར་བྱེད་ནམ་མཁའི་ནོར་བུ། །འགྱུར་མེད་བདེ་བ་ཆེན་པོའི་རང་བཞིན། །སྐུ་གསུམ་གཞལ་མེད་ཕོ་བྲང་ཆེན་པོར། །
སེམས་ཤེས་ལྡན་པ་སུ་ཞིག་མི་འཇུག་འཇིག་རྟེན་འདི་ཡི་བདེ་སྐྱིད་སྒྲུབ་དང། །གྲུབ་རྣམས་བརྟན་དང་རྒྱས་པའི་དོན་དུ། །བཟླས་བརྗོད་རིམ་གྲོ་མཆོད་སྦྱིན་ལ་སོགས། །བརྩོན་པ་ཆེན་པོས་ལེགས་པར་བསྒྲུབས་ཀྱང། །བཟང་པོའི་ཁ་ཟས་
རྣོན་པོའི་དུག་དང། །སྦྱོར་བའམ་གསེར་བཟང་སིལ་མའི་རིན་གྱིས་།མི་གཙང་ཁྲོད་ཀྱི་འབྲས་མེད་སྤུན་པ། །ཉོན་བ་ལས་ཀྱང་བླུན་པ་མིན་ནམ། །རང་དོན་ཁོ་ནར་ནོར་དང་ཚེ་སྒྲུབ། །དབང་སྡུད་དྲག་པོའི་མངོན་སྤྱོད་ལ་སོགས། །ངན་
སོང་སྐྲུབ་པའི་མྱུར་ལམ་ཡིན་ཞེས། །མདོ་རྒྱུད་ཀུན་ལས་གསུངས་པ་མིན་ནམ། །བདག་ལ་ཕན་པར་འདོད་པའི་གྲོགས་པོ། །རྣམ་དཔྱོད་ཡངས་པའི་སྐྱེ་བོ་གང་དག་ཙ་ནག་ཀྱི་ཡ་བྲམ་ཟེའི་ཁྱེའུ། །རྣམ་ཐར་ཚུལ་ལ་རྗེས་སུ་འཇུག་ན། །
མིག་ཅན་གཡང་དུ་མཆོད་པ་མིན་ནམ། །ཆོས་བརྒྱད་འཆིང་བའི་ལྕགས་སྒྲོག་སྤངས་ནས། །བདག་ཉིད་ཕྱིར་དུ་བརྒྱ་ཕྲག་དཀའ་བས། །གཡེལ་མེད་ཐར་པ་བསྒྲུབ་པ་དེ་ཡང། །ཐེག་མཆོག་ལམ་ལས་རྒྱབ་ཀྱིས་ཕྱོགས་ན། །འདི་ནང་
བདེ་སྐྱིད་འབའ་ཞིག་སྒྲུབ་ཕྱིར། །བཟླས་བརྗོད་དཀའ་ཐུབ་རྣམ་དཀར་དགེ་ཚོགས། །བརྩོན་པའི་འབྲས་བུ་ཇི་ལྟར་འགྱུར་ཞེས། །ཤེས་ལྡན་རྣམས་ལ་དལ་བུས་གླེང་ངོ། །ཞེས་དང། ན་མོ་གུ་རུ། ལྷ་དཀོན་མཆོག་གསུམ་གྱི་ངོ་བོ་

[107A]༄༅། །ཉིད༑ ༑ཕ་རྗེ་བཙུན་བླ་མའི་ཞབས་ལ་འདུད། །དུས་མ་རུངས་སྙིགས་མ་ལྔ་བདོ་བས། །བདུད་ནག་པོའི་རིགས་རྣམས་སྟོབས་ལྡན་ཞིང། །ལྷ་དཀར་པོའི་ཕྱོགས་རྣམས་སྒྲུབ་ཐག་རིང། །མི་ཕལ་ཆེར་མི་
དགེ་སྡིག་ལ་རྔམས། །ཁྱིམ་སྤངས་པའི་དགེ་སྦྱོང་ཕལ་ཆེར་ཡང། །རྒྱུད་ཁྲིམས་འཆལ་གཡོ་སྒྱུ་ཚུལ་འཆོས་མཁན། །རྗེ་ཟས་གཙང་སྲས་ཀྱི་བསྟན་པ་ཡང། །སྣུམ་ཟད་པའི་མར་མེ་དག་དང་མཚུངས། །དོན་དེ་ཕྱིར་ཐར་
པ་འདོད་པ་རྣམས། །སེམས་བག་ཡོད་བརྩོན་པ་བསྟེན་པའི་རིགས་།སྤྱིར་འདུས་བྱས་མཚན་ཉིད་དབྱར་གྱི་སྤྲིན། །སོགས་དེང་སང་མི་ཚེ་གློག་འདྲ་བས། །དོན་འདོ་མེད་བྱ་བས་མི་གཡེང་བར། །དུས་གཏན་གྱི་མདུན་མ་སྒྲུབ་རེ་རན། །
དེ་རན་པར་མ་ཟད་འཕྱིས་པ་ཙམ། །གནས་འཁོར་བའི་རྒྱ་མཚོ་གཏིང་ཟབ་ཅིང། །སྒོས་ངན་སོང་སྡུག་བསྔལ་བཟོད་དཀའ་བས། །སེམས་ཡོད་ན་འབྲོས་པའི་དུས་ལ་བབ། །ལུས་འདོར་ལེན་ཡང་དང་ཡང་བྱས་པའི། །ཤ་རུས་
པ་བསགས་ན་ལྷུན་པོ་བརྒལ། །ཟངས་བཞུ་བའི་ཁུ་བ་བཏུངས་པ་དང། །ཟས་མི་གཙང་རང་ཁྲག་སྤྱད་པ་དང། །ལྷའི་བདུད་རྩི་འཐུངས་པ་གང་ཡིན་པའི། །དཔེར་རྒྱ་མཚོ་རུང་བ་མ་ཡིན་གསུངས་།ཁོང་གཞན་དང་
འཐབས་ཤིང་རྩོང་པ་ཡིས། །མགོ་བཅད་ནས་སྤུངས་ནའང་རི་རབ་འདས། །སྙིང་ཉེ་བའི་མཛའ་བཤེས་དང་བྲལ་བས། །ངག་སྨྲེ་ཞིང་དུས་པའི་མཆི་མ་ཡང། །ཕྱོགས་གཅིག་ཏུ་བསྐྱིལ་ན་རྒྱ་མཚོར་མཚུངས། །འདི་ཤེས་

[107B] །ཡིད་མྱོས་སམ་ཁྱོད་སྙིང་ལྕགས་ལས་བྱས། །ཚེ་འདི་སྣང་སྐྱེལ་མས་འདོར་ལ་ཁད། །དགྲ་གཤིན་རྗེའི་གདན་འདྲེན་མདུན་དུ་སླེབས། །ལམ་བར་དོའི་འཕྲང་འདི་ཡ་ཡང་ང། །ཚེ་ཕྱི་མའི་འབྱོན་ས་ཅི་འདྲ་རང། །
ཡར་བདེ་འགྲོར་སྐྱེས་ཀྱང་མཁས་པ་ཡིས། །དོན་བསམས་ན་དམྱལ་མེ་ལྟ་བུར་འཇིགས། །མི་སྙིང་ཅན་རང་ལ་སྙིང་རྗེས་ལྟོས། །རང་བསམ་ན་ཕྱི་མའི་མདུན་གྲབས་གྱིས། །སྔོན་ལན་བརྒྱར་མྱོང་བ་མ་ཡིན་པའི། །ལར་སྲིད་པའི་
བདེ་བ་གང་ཞིག་ཡོད། །དེ་སྤྱད་པས་དོན་འབྲས་ཅི་འདྲ་འབྱུང་།ད་བསམས་ན་སྙིང་པོ་གང་འདྲ་འདུག་འདི་སོམས་ལ་ཕྱིན་ཆད་འདོད་འདུན་བསྐྱུངས། །རྗེ་འདྲེན་མཆོག་རྒྱལ་པོ་བླ་མའི་ཞབས་།འདི་འབྲལ་མེད་སྤྱི་བོའི་རྒྱན་བཟུང་
ལ༑ ༑བཀའ་མདོ་རྒྱུད་རྒྱ་མཚོའི་བཅུད་བསྡུས་པ། །ལམ་ཐབས་ཤེས་ཟབ་མོའི་ཉམས་ལེན་གྱིས། །དཔལ་སྐུ་གསུམ་བདེ་བ་ཆེན་པོ་དེ། །ཚེ་འདི་ལ་བསྒྲུབས་ན་མི་ལེགས་སམ། །ཞེས་སོགས་ཉམས་མགུར་མང་དུ་མཛད་དོ། །དེ་སྐབས་
གངས་ལྗོངས་འདིར་གཙང་སོག་འཛིངས་པའི་དུས་འཁྱོམས་དང། འབྲི་ཕག་སྡེ་གཟར་གྱི་དུས་འཁྱིམས་སོགས་དམག་འཁྲུག་བརྒྱུད་མར་བྱུང་བས་གཤིན་རྗེའི་འཇིག་རྟེན་མི་ཡུལ་དུ་འཕོས་བ་ལྟར་འཁྱིག་བརྡུང་དང་གསོད་གཅོད་
དབུལ་ཞིང་ཕོངས་པས་ཉམ་ཐག་པ་སོགས་སྡུག་བསྔལ་མཚོ་རྡོལ་བ་ལྟར་གྱུར་ཅིང། དེང་སང་གི་སྐྱེ་བོ་རྣམས་ཀྱི་དགྲ་གཉེན་དང་མཐོ་དམན་ཡིད་བརྟན་མི་རུང་བའི་འགྱུར་ལྡོག་ལྷག་པར་དུས་ངན་གྱི་ཁྲེལ་མེད་སྤྱི་དང་བྱེ་བྲག་ཏུ་བསྟན་

[108A]༄༅། །པའི་སྒོར་ཞུགས་པར་རློམས་པའི་སེར་གཟུགས་སྙིགས་མ་ལྔའི་གདོན་གྱིས་བསྐྱོད་ཅིང། ཆགས་སྡང་དང་ཕྲག་དོག་དང་གཡོ་སྒྱུའི་ཆང་གིས་ཡིད་ལྷག་པར་མྱོས་པས་ངན་འགྲོའི་མེ་དོང་འཇིགས་སུ་རུང་
བའི་སྟེང་དུ་དགའ་མགུར་ཟློས་གར་བསྒྱུར་བ་མང་པོ་གཟིགས་ཤིང་སྙན་དུ་གསན་པས་དེ་དག་གི་བྱེད་སྤྱོད་ལ་སྒྲུབ་བྱེད་འཕེན་པའི་ཚུལ་དུ་ཉམས་མགུར་འདི་ལྟར་མཛད་དེ། ན་མོ་གུ་རུ་མཉྫུ་གྷོ་ཥཱ་ཡ། སྤྲོས་དང་བྲལ་ཡང་མཚན་
དཔེའི་རྒྱན་གྱིས་སྤྲས། །གསུང་གཅིག་ཉིད་ཀྱང་དུ་མ་སོ་སོར་སྟོན། །དབྱིངས་ལས་གཡོ་བ་མེད་ཀྱང་ཆོས་ཀུན་གསལ། །འཆིད་བ་བཅད་ཀྱང་སྙིང་རྗེས་དམ་དུ་བཅིངས། །བསླུ་མེད་འདྲེན་པ་ཤཱཀྱའི་རྒྱལ་པོ་དང། །དབྱེར་མེད་རྗེ་བཙུན་བླ་
མ་ཐུགས་རྗེ་ཅན། །དུས་ངན་སྙིགས་མའི་བདག་ཅག་འགྲོ་རྣམས་ལ་།འབྲལ་མེད་བརྩེ་བས་གཟིགས་ལ་མཆོག་སྩོལ་ཞིག་ཆོས་མེད་མི་ལ་ཆོས་ཀྱི་རྗེར་བཏགས་པ། །བདག་དང་བདག་འདྲའི་བླ་མར་རློམ་མཐོང་ཚེ། །དུལ་ཞིང་ཞི་
སོགས་ཡོན་ཏན་བཅུ་ལྡན་པའི། །བཟློག་ཕྱོགས་བླ་མའི་མཚན་ཉིད་ལགས་སམ་སྙམ། །འགྲོ་བའི་འདྲེན་པར་མངོན་རློམ་ཕྱོགས་རིས་ཅན་།ཁྲོས་པའི་ཚེ་ན་ཡུལ་དང་སྡེ་དགོན་འཇོམས། །རྒྱལ་པོའི་རྣམ་ཐར་སྐྱོང་རྣམས་མཐོང་བའི་ཚེ་
མཐོ་རིས་ཐར་པའི་ཡར་འདྲེན་ཅི་འདྲ་རང། །ཕན་བདེའི་འབྱུང་གནས་བསྟན་དང་བསྟན་འཛིན་ཅེས། །གསུངས་མོད་བསྟན་འཛིན་ཕལ་ཆེར་ཆགས་སྡང་གིས། །སྐྱེ་དགུའི་ཕན་བདེ་འཇོམས་པ་མཐོང་བའི་ཚེ། །སངས་རྒྱས་བསྟན་

[108B] །དགེ་ལེགས་རྩ་བ་ཚུལ་ཁྲིམས་ཡོངས་པོར་བའི། །ཐེག་མཆོག་རྣལ་འབྱོར་དབང་བོ་མང་མཐོང་ཚེ། །འགྲམ་རྩ་མེད་པའམ་ཟགས་པའི་ཁང་རུལ་སྟེང་།ཁང་བརྩེགས་བརྟན་པོའི་བཀོད་པ་རུང་སྙམ་
སེམས། །གྲོང་འདབས་དང་འབྲེལ་དགོན་པའམ་གཞན་དུ་ཡང། །བཀོད་པས་མཛེས་པའི་ཁྲི་གདན་ལ་འདུག་སྟེ། །མཇོའི་ཞབས་འབྲིང་ཅན་དེའང་རྣམ་གྲོལ་གྱི། །སྲོག་ལྡན་ཅི་ཞིག་ཚུལ་ཁྲིམས་ནོར་ལ་སོམས། །བཀའ་དྲིན་གསུམ་ལྡན་
བླ་མའི་ཐུགས་དཀྲུག་ཅིང། །བཀའ་བཞིན་མི་སྒྲུབ་སློབ་མའི་ཚོགས་མཐོང་ཚེ། །མནར་མེད་ཁྲོ་ཆུ་ཁོལ་མའི་ཟངས་མོ་ཆེ། །ཆག་གམ་རྡོལ་བའི་གཏམ་སྙན་ཐོས་སམ་སྙམ། །བསྟན་པའི་སྒོར་ཞུགས་དུར་སྨྲིག་གོས་གྱོན་ནས། །ཁྲིམས་འཆལ་
བག་མེད་སྤྱོད་པའི་ཚོགས་མཐོང་ཚེ། །ངན་སོང་གསུམ་གྱི་གནས་དེ་ལེགས་བྲིས་ཀྱི། །དགའ་བའི་ཚལ་ལྟར་མཐོང་བ་ཡིན་ནམ་སྙམ་།སྐྲ་བྲེགས་ལུས་བསྒྱུར་ཆོས་ཀྱི་སྒོར་ཞུགས་ཀྱང། །ཀུན་སློང་དུག་ཆུས་ཡིད་མྱོས་དགེ་འདུན་གྱི། །སྡེ་བཅས་
དམ་ཆོས་སྤོང་པའི་ཚོགས་མཐོང་ཚེ། །བསྟན་ལ་ཞུགས་པ་ཡིས་ཀྱང་ལྷག་པར་ཕུང། །བརྫུན་དང་ངན་གཡོ་ཁྲམ་གྱིས་རང་དོན་དག་སྒྲུབ་རྣམས་སྤྱང་གྲུང་འཛོམ་པར་བྱེད་མཐོང་ཚེ། །རང་དོན་དོར་ནས་གཞན་དོན་གཙོར་མཛད་པའི། །སེམས་
དཔའ་མཆོག་རྣམས་མི་གླུང་བླུན་པ་སྙམ། །དམ་པས་སྨད་པའི་མི་དགེའི་ལས་རྣམས་ལ། །བག་མེད་དགའ་མགུར་འཇུག་རྣམས་མཐོང་བའི་ཚེ། །དགེ་སྡིག་ཤན་འབྱེད་ཆོས་ཀྱི་རྒྱལ་པོ་དེ། །ཤིའམ་མཆེ་བ་ཟད་པར་ཤེས་པ་འདྲ། །སེམས་

[109A]༄༅། །ཅན་མགུ་བྱ་མ་གཏོགས་རྒྱལ་བ་རྣམས། །མཉེས་པའི་ཐབས་གཞན་མེད་ཀྱང་མཆོད་སྦྱིན་ཕྱིར། །སྐྱ་འགྲོ་ཁྲལ་གྱིས་མནར་བ་མཐོང་བའི་ཚེ། །འཚེ་བ་ཆོས་སུ་སྨྲ་ལ་ཉེས་པ་ཅི། །དུས་མཐའི་སྐྱེ་བོ་ཀུན་གྱི་སྤྱོད་ཚུལ་
རྣམས། །སྟོན་པའི་གསུང་རབ་པཻ་ཌཱུར་ས་གཞིའི་ངོས། །གསལ་བར་ཤར་བའི་སྣང་ཚུལ་ཙུང་ཟད་ཙམ། །བློ་བཟང་ཆོས་ཀྱི་རྒྱལ་མཚན་ཞེས་བྱས་བཀོད། །དགེ་བས་མཐའ་ཡས་འགྲོ་བ་མ་ལུས་པ། །དུས་བཟང་ཡོན་ཏན་བརྒྱ་ལ་ལོངས་སྤྱོད་
ཅིང༑ ༑སྐྱོན་བྲལ་སྡོམ་པ་གསུམ་གྱིས་རྒྱུད་བསྡམས་ནས། །སྐུ་གསུམ་གོ་འཕང་མྱུར་དུ་ཐོབ་པར་ཤོག་བདག་ཀྱང་ཚེ་རབས་ཀུན་ཏུ་འགྲོ་རྣམས་ཀྱི། །ངན་སྤྱོད་སྐྱོན་གྱི་ཚོགས་ལ་མི་རྟོག་པར། །དག་སྣང་བྱམས་བརྩེའི་འོད་ཀྱིས་ཁྱབ་བྱས་ཏེ། །རྣམ་
གྲོལ་དགའ་བའི་ཚལ་དུ་མྱུར་འཇུག་ཤོག་ཅེས་དང། ན་མོ་གུ་རུ་མཉྫུ་གྷོ་ཥཱ་ཡ། གང་གི་ཞབས་སེན་ནོར་བུའི་འོད་ཆགས། །དྲན་པས་དངོས་གྲུབ་འདོད་དགུ་སྩོལ་མཛད། །བླ་མ་མཆོག་དང་ཤཱཀྱའི་གཙོ་བོ། །དབྱེར་མེད་སྙིང་གའི་པདྨོའི་དབུས་
བཞུགས། ཐོག་མེད་དུས་ནས་ད་ལྟའི་བར་དུ། །སྐྱེ་རྒ་ན་འཆིའི་རྦ་ཀློང་འཁྲུག་ཅིང། །སྡུག་བསྔལ་ཆུ་སྲིན་མང་པོས་གང་བའི་།འཁོར་བའི་རྒྱ་མཚོ་ཆེན་པོའི་ནང་འཁྱམས། །ངན་སོང་གནས་སུ་གཏན་ཡུལ་བྱས་ཤིང། །ཕལ་ཆེར་མནར་མེད་
འབར་བའི་མེས་བསྲེགས། །སྐབས་འགར་བདེ་འགྲོའི་ལུས་རྟེན་ཐོབ་ཀྱང། །མ་རིག་འཐུག་བོས་བློ་མིག་བསྒྲིབས་པས། །མི་དགེའི་བཤེས་དང་སྡིག་པའི་གྲོགས་དང། སྡུག་བསྔལ་འགྲུབ་པའི་རྒྱུ་དང་སྡུག་བསྔལ། །བདེ་བར་འཛིན་པའི་ལོག་

[109B] །དགའ་མགུར་དགོད་ཅིང་བྱས་པའི་འབྲས་བུ་།འཇིགས་རུང་བཙོན་ཁང་ར་བར་བཅུག་ནས། །མི་བཟད་སྡུག་བསྔལ་ཆར་ལྟར་འབབ་ཅིང། །མགོན་མེད་སྐྱབས་མེད་མཆིམས་གདོང་གཡོགས་།དུ་བཞིན་ཉམས་སུ་མྱོང་བར་འགྱུར་རོ་
སྐྱེ་རྒ་ན་འཆི་ཡིད་འོང་བྲལ་དང། །མི་སྡུག་ཕྲད་དང་འདོད་པ་མ་རྙེད། །འདུ་བྱེད་སྡུག་བསྔལ་འབར་བའི་མཚོན་གྱིས། །བཅོམ་ཞིང་མི་འཇོམས་སྲིད་ན་ཅི་ཞིག་སྲིད་ན་ང་རྒྱལ་རློམ་བས་འགྱིང་ཞིང། །དྲེགས་པའི་ང་རོ་ཆེས་ཆེར་སྒྲོག་པའི། །ལྷ་ཆེན་
ཚངས་དབང་མདའ་ལྔ་པ་སོགས། །འདོད་པའི་བདེ་ལ་ཡུན་རིང་སྤྱད་ནས། །མནར་མེད་རབ་ཏུ་ཚ་བའི་མེ་ནང། །བསྲེག་ཅིང་འཔར་བའི་ཐོ་བས་ཕྱེར་འཐག་མཐོ་རིས་བུ་མོའི་ནུ་མའི་རེག་པས། །མངོན་པར་དགའ་ཞིང་རྩེས་ནས་སླར་ཡང། །རབ་རྣོ་
བཟང་རིང་ཤལ་མའི་རི་ཡིས། །གཏིང་དུ་འབིགས་ཤིང་ཚལ་པར་གཤེག་གོ་ལྷ་ཡུལ་རོ་བརྒྱ་ལྡན་པའི་བདུད་རྩིར། །ངོམས་པ་མེད་པར་ཡང་ཡང་སྤྱད་ནས། །མི་གཙང་རང་བཞིན་རང་ཁྲག་རུལ་པ། །དྲི་ང་བཙོག་པའི་བཤང་གཅིས་འཚོ་འགྱུར།།
གླིང་བཞིའི་ཁྱོན་ལ་འདོད་དགུར་བསྒྱུར་བ། །སྟོབས་ཀྱིས་སྙེམས་བའི་གཙོ་བོར་གྱུར་ནས། །བྱིས་ནས་བླུན་ཅིང་རྨོངས་པའི་དུད་འགྲོ། །བཀོལ་སྤྱད་གཞན་གྱི་དབང་དུ་འགྱུར་རོ། །ཡུད་ཙམ་ཞིག་ཀྱང་འབྲལ་མི་ཕོད་པའི། །གཉེན་འཁོར་མཛའ་བ་
མང་པོས་བསྐོར་ཡང། །མྱུར་དུ་རྒྱུས་མེད་ཉམ་ངའི་གནས་སུ་།གྲོགས་མེད་རང་ཉིད་གཅིག་པུར་འགོའོ། །སེར་སྣས་བསགས་པའི་ཟས་ནོར་ཕུང་པོ། །རྒྱ་མཚོའི་གོས་ཅན་གང་བར་དབང་ཡང། །རིང་པོར་མི་ཐོགས་ལྷན་ཅིག་སྐྱེས་པའི། །ལུས་ཀྱང་

[110A]༄༅། །བཞག་སྟེ་ལག་སྟོང་འགྲོའོ། །མཐོ་རིས་བདེ་འགྲོའི་ལུས་དང་ལོངས་སྤྱོད། །གཉེན་གྲོགས་འཁོར་གཡོག་ཕུན་ཚོགས་གང་ལའང། །ཡིད་བརྟན་རུང་བ་ཅུང་ཟད་མེད་ཅིང། །བདེ་མེད་སྡུག་བསྔལ་བརྒྱ་ཡིས་གཙེས་ནས། །
ལས་ངན་དབང་གིས་ལུས་ངན་བླངས་པའི། །དམྱལ་བ་ཡི་དྭགས་དུད་འགྲོ་ལ་སོགས། །ངན་སོང་ལོག་པར་ལྟུང་བ་རྣམས་ཀྱི། །སྡུག་བསྔལ་འདི་ལ་བཟོད་ཐབས་ཨེ་འདུག་མི་བཟོད་བཞིན་དུ་རང་ཉེས་འབྲས་བུ། །དུས་ཀྱི་ལོ་ཏོག་བཞིན་དུ་
སྨིན་ནས། །མི་འདོད་ཚོར་བ་དྲག་པོས་མནར་ཚེ། །སངས་རྒྱས་ཀྱིས་ཀྱང་སྐྱོབ་པའི་ཐབས་མེད། །དེ་ཕྱིར་རང་དབང་ཡོད་པའི་དུས་འདིར། །སྐྱེ་རྒ་ན་འཆི་རྒུད་པའི་སྡུག་བསྔལ། །མཐའ་དག་སྤངས་པའི་སྐུ་གསུམ་གོ་འཕང། །བསྒྲུབ་པའི་ཚུལ་
ལ་བརྩོན་པར་གྱིས་ཤིག་ཅེས་སོགས་ངེས་འབྱུང་ཤུགས་དྲག་པོས་བསྐྱོད་པའི་ཉམས་མགུར་མང་དུ་མཛད་དོ། །ལྷག་པར་དེ་དུས་ཆེན་པོར་རློམས་པ་སྟོབས་ཀྱིས་དྲེགས་པ་མང་པོ་ཞིག་དུས་འཁྲུག་གིས་ཉམ་ཐག་པར་གྱུར་པ་གཟིགས་
པས་དངོས་སུ་དེ་དག་ལ་ཕན་པ་བྱེད་བའི་སྐབས་མ་རྙེད་ཅིང་ཐུགས་ངེས་འབྱུང་དང་སྙིང་རྗེས་བསྐུལ་བའི་དཀོན་མཆོག་ལ་གསོལ་འདེབས་འདི་ལྟར་མཛད་དེ། གུ་རུ་བུདྡྷ་བོདྷི་སཏ་ཡ་ན་མཿ་སྒྱུ་མས་རྨོངས་པའི་འགྲོ་བ་འདིའི། །དུག་
གསུམ་དྲིམ་འཁྲུད་པའི་ཕྱིར། །དམ་ཆོས་བདུད་རྩིའི་ཆར་འབེབས་པའི། །ཤཱཀྱའི་གཙོ་བོ་དེ་ལ་འདུད། །འཇིགས་རུང་སྲིད་པའི་རྒྱ་མཚོ་འདིར། །ལས་དང་ཉོན་མོངས་རྦ་ཀློང་འཁྲུག་སྡུག་བསྔལ་ཆུ་སྲིན་གྱིས་གཙེས་པའི། །ཉམ་ཐག་འགྲོ་

[110B] །དམྱལ་བ་ཡི་དྭགས་དུད་འགྲོ་སོགས་།སྡུག་བསྔལ་དྲག་པོས་མནར་བ་ཡི། །མགོན་སྐྱབས་མེད་པའི་འགྲོ་བ་ཀུན། །ཐུགས་རྗེ་མངའ་བས་བསྐྱབ་ཏུ་གསོལ། །བདེ་བར་འགྲོ་བ་ཞེས་གྲགས་ཀྱང། །འདུ་བྱེད་འགྱུར་བའི་
སྡུག་བསྔལ་གྱི། །མདའ་ཆར་འབབ་པ་འདི་དག་ལ། །ཐུགས་རྗེ་མངའ་བས་བསྐྱབ་ཏུ་གསོལ། །འདུས་པ་འབྲལ་ཞིང་བསགས་པ་འཛད། །སྐྱེས་པ་འཆི་ཞིང་མཐོན་པོའི་མཐའ། །རྒུད་བས་མནར་བའི་འགྲོ་བ་རྣམས། །ཐུགས་རྗེ་མངའ་བས་བསྐྱབ་
ཏུ་གསོལ། །སྐྱེ་རྒ་ན་འཆི་རྒུད་བ་ཡི། །འཇིགས་རུང་སྲིན་པོའི་མཆེ་བ་བཞིའི། །ཕྲག་ཏུ་ཞུགས་པའི་སྐྱེ་བོ་ཡི། །མགོན་སྐྱབས་མཛོད་ཅིག་ཟས་གཙང་སྲས། །དེང་སང་དུས་ཀྱི་འགྱུར་བ་འདི། །ཀུན་མཁྱེན་ཐུབ་པའི་གསུང་རབ་ལས། །སྲིད་པའི་ཕུན་
ཚོགས་རྨི་ལམ་དང། །ཟས་ནོར་སྦྲང་མའི་སྦྲང་རྩི་དང། །འདུས་བྱས་ས་འཛིན་མཐོན་པོ་ཡི། །རྩེ་ནས་ལྷུང་བའི་འབབ་ཆུ་བཞིན་།གསུངས་དོན་རྨོངས་པའི་སྐྱེ་བོ་ལ། །མངོན་སུམ་སྟོན་པའི་སློབ་དཔོན་བཞིན། །ཁ་ཅིག་རྔོན་པས་གཅེས་པ་ཡི། །རི་དྭགས་
ཇི་བཞིན་སྐྲག་པས་ཉེན། །ལ་ལ་འཇིགས་རུང་མྱ་ངམ་གྱི། །ཐང་ལ་དགྲས་བཅོམ་འགྲོན་པོ་བཞིན། །འགའ་ཞིག་བདེ་བ་འདོད་པའི་ཕྱིར་།དགོད་ཅིང་སྡིག་པའི་ལས་བྱས་པས། །མཆིམས་གདོང་གཡོགས་དུ་བཞིན་དུ། །རྣམ་སྨིན་མྱོང་བའི་ལས་
ལ་སྤྱོད། །ཕལ་ཆེར་བར་དོའི་སེམས་ཅན་བཞིན། །ལས་ངན་གདོན་གྱིས་དཀྲུགས་པ་ཡི། །ཉམ་ཐག་འགྲོ་བ་འདི་རྣམས་ལ། །ཐུགས་རྗེ་མངའ་བས་མི་དགོངས་ན། །ཁྱོད་ལས་ལྷག་པའི་སྐྱབས་གཞན་ཅི་།དེ་ཕྱིར་བསྐལ་པ་དཔག་མེད་ནས། །

[111A]༄༅། །བདག་ཅག་སྙིགས་མའི་འགྲོ་བ་རྣམས། །ཕྱག་མཚན་བཞེས་བཞིན་ཐུགས་རྗེས་སྐྱོབས། །ཅེས་སོ། །གཙང་སོག་གཟིར་བའི་དུས་ཆོས་སྡེ་མང་པོ་ཞིག་ཀྱང་འགའ་ཞིག་དབང་མེད་དུ་དམག་ལ་བསྐུལ་བ་དང། འགའ་
ཞིག་ནི་བསམ་བཞིན་དུ་སེར་དམག་བྱས་པ་སོགས། རྒྱལ་བའི་བསྟན་པ་ཆེས་ཆེར་ཉམས་པའི་ངང་ཚུལ་གཟིགས་པ་དང། སྐྱེ་བོ་ཕལ་མོ་ཆེའི་སྣང་ཚུལ་སྣ་ཚོགས་པ་ཞིག་གཟིགས་པས་ཐུགས་ཕྱུང་ཞིང་འཁོར་བའི་གནས་སུ་ཉམ་
ཐག་པའི་འགྲོ་བ་འདི་དག་ལ་ཕན་པ་བླ་ན་མེད་པ་སྦྱིན་པའི་སྐྱབས་གནས་སྟོན་བ་མཚུངས་པ་མེད་པ་ཤཱཀྱའི་གཙོ་བོ་ལ་གསོལ་འདེབས་འདི་ལྟར་མཛད་དེ། ན་མོ་གུ་རུ་མཉྫུ་གྷོཥཱ་ཡ། བཙོ་མའི་གསེར་སྦྱངས་ལྷུན་པོ་ནི། །ལི་ཁྲིའི་མཚམས་
སྤྲིན་གོས་གྱོན་ནས། །དགེ་མཚན་འོད་ཀྱིས་འགེངས་འདྲ་བའི་།ཤཱཀྱའི་གཙོ་བོ་དེ་ལ་འདུད། །ཀྱེ་མ་བདག་ཅག་སྐལ་བ་ངན་།འཇིགས་རུང་དུས་ཀྱི་སྲིན་པོ་ལྔས། །སྣོད་བཅུད་ཀུན་གྱི་མདངས་ཕྲོགས་པའི། །མཐའ་འཁོབ་མུན་པའི་
ཡུལ་འདིར་སྐྱེས། །ཐུབ་དབང་སྨྲ་བའི་ཉི་མ་དེ། །དུས་ཀྱིས་ནུབ་རིའི་ཕག་ཏུ་གཤེགས། །རྒྱལ་སྲས་འཕགས་པའི་ཚོགས་རྣམས་དང་།བསྟན་འཛིན་དམ་པའི་སྐྱེས་བུ་རྣམས། །དག་པའི་ཞིང་དུ་བཏང་སྙོམས་མཛད། །བསྟན་པ་རིན་ཆེན་
སྒྲོན་མེ་ཡང། །བུད་ཤིང་ཟད་པའི་མེ་དང་མཚུངས། །སྟོན་པའི་བཀའ་ཁྲིམས་ཡིད་བཞིན་ནོར། །གུས་པས་གཙུག་གི་རྒྱན་འཛིན་པ་།འོད་སྟོང་བདག་པོའི་གཟི་བྱིན་གྱིས། །ལྷ་ལམ་བཀང་པའི་རྒྱུ་སྐར་བཞིན། །དམ་པའི་གཟུགས་ཀྱི་

[111B] །ཆགས་སྡང་གཡོ་སྒྱུ་ཕྲག་དོག་གི་།གདུག་པའི་སྦྲུལ་གྱིས་གང་བ་ཡི། །ཁ་རླངས་མེ་ཡི་འབྲས་བུས་ཁྱབ། །དུར་སྨྲིག་མཛེས་པའི་གོས་འཆང་ཡང། །ཁྲེལ་དང་ངོ་ཚ་སྡོམ་པ་གསུམ། །ཅིག་ཅར་སྤངས་པའི་ཟློས་གར་གྱིས་
ཆུ་སྲིན་རྒྱལ་མཚན་ཅན་སྡེའི་ཚོགས། །ཉིན་བྱེད་ཟེར་གྱིས་རེག་པ་ཡི། །པདྨོ་གཞོན་ནུ་ལྟ་བུར་འཛུམ། །ཐ་མལ་སྐྱེ་བོ་ཕལ་ཆེར་ཡང། །ཆགས་སྡང་དྲག་པོའི་གདོན་ཞུགས་པས། །དམ་པས་སྨད་པའི་ལས་རྣམས་ལ། །འཛེམ་མེད་ཅི་དགར་
ཀུན་ཏུ་སྤྱོད། །སྔོན་དུས་དགེ་བའི་མི་དབང་གིས། །སྐྱེ་དགུ་བདེ་བའི་དོན་བཅས་པའི། །ཁྲིམས་རྣམས་བཞི་མདོའི་རྩ་ལྟར་འདོར་།རང་འདོད་གཟུ་ལུམས་སྤྱོད་པ་ཡི། །སྡིག་སྤྱོད་རྒྱལ་པོའི་ཁྲལ་གྱིས་མནར། །ནད་རིམས་འཐབ་རྩོད་
མུ་གེ་ཡི། །གནམ་ལྕགས་སེར་ཆེན་སྟོང་བབ་པས། །སྐྱེ་དགུའི་ཕན་བདེའི་པད་ཚལ་བཅོམ། །འདི་འདྲའི་འགྲོ་བ་ཉམ་ཐག་པ། །རི་དྭགས་རྒྱ་རུ་ཆུད་འདྲ་བའི། །མགོན་སྐྱབས་མེད་པ་བདག་ཅག་ལ། །ཐུགས་རྗེ་ཆེ་ལྡན་སྟོན་པ་ལས། །
ལྷག་པའི་སྐྱབས་གཞན་ཅང་མ་མཆིས། །ཁྱོད་སྔོན་བདེ་གཤེགས་རིན་པོ་ཆེ། །སྙིང་པོའི་ཡབ་ཏུ་གྱུར་པའི་ཚེ། །རྙོག་མས་སྦགས་པའི་རྩོད་དུས་འདི། །བརྩེ་ལྡན་གཞན་གྱིས་སྤངས་དུས་སུ། །རླབས་ཆེན་སྨོན་ལམ་འབུམ་ཕྲག་
གིས༑ ༑ཐབས་མཁས་ཐུགས་རྗེས་ཕྱག་མཚན་བཟུང། །དེ་ཕྱིར་སྙིགས་མའི་བྱིན་ཟ་ཡིས། །གདུངས་བའི་བདག་ཅག་འགྲོ་བ་རྣམས། །ཐུགས་རྗེའི་ཆར་གྱིས་བསིལ་བར་མཛོད། །མཐའ་མེད་འཁོར་བའི་རྒྱ་མཚོ་ཆེ། །

[112A]༄༅། །སྡུག་བསྔལ་རྦ་གློང་འཁྲུག་པའི་གློང། །བྱིང་བའི་མགོན་མེད་འགྲོ་བ་འདི། །ཐུགས་རྗེའི་ལྕགས་ཀྱུས་དྲང་དུ་གསོལ་།བླང་དོར་གནས་ལ་ལྟ་བའི་མིག་མ་རིག་ལིང་ཐོག་གིས་བསྒྲིབས་པས། །
དམུས་ལོང་གཡངས་སར་མཆོང་འདྲ་བའི། །རྨོངས་པའི་འགྲོ་ལ་བརྩེ་བས་གཟིགས། །ཁྱི་ཕག་མི་གཙང་ཕུང་པོ་ལ། །ཆགས་ཤིང་ཞེན་པ་ཇི་ལྟ་བར། །སྡུག་བསྔལ་བདེ་བར་འཛིན་པ་ཡི། །ལོག་ཤེས་ཅན་རྣམས་ཐུགས་རྗེས་
སྐྱོབས། །འདོད་ཆགས་རི་གཟར་ཆུ་བཞིན་འཁྲུག་ཞེ་སྡང་དུས་མཐའི་མེ་ལྟར་འབར། །ཕྲག་དོག་རླུང་དམར་ལྟར་འཚུབས་པའི་།རྨོངས་བའི་འགྲོ་རྣམས་ཐུགས་རྗེས་སྐྱོབས། །བདེ་འདོད་སྡུག་བསྔལ་འདོར་འདོད་ཀྱང། །
དགེ་ལ་དགྲར་བལྟ་སྡིག་པ་ལ། །དགའ་ཞིང་བརྩོན་པས་འཇུག་པ་ཡི་།ལོག་ཤེས་ཅན་རྣམས་ཐུགས་རྗེས་སྐྱོབས། །ཐ་མའི་དུས་ཀྱང་སྐྱེངས་བྱེད་པའི། །མཚོན་དང་མུ་གེ་ནང་རིམས་ཀྱི། །མི་བཟང་མདའ་ཆར་དྲག་པོ་ཡིས། །གདུངས་
བའི་འགྲོ་རྣམས་ཐུགས་རྗེས་སྐྱོབས། །རྒྱལ་བའི་བསྟན་ལ་རབ་བྱུང་ནས། །ཆོས་གོས་བཞིན་དུ་གོ་ཆ་གྱོན། །གསིལ་བྱེད་བཞིན་དུ་མདའ་མཚོན་ཐོགས། །མིག་ཅན་འབར་བའི་མེ་ནང་དུ། །མཆོང་འདྲའི་འགྲོ་རྣམས་ཐུགས་རྗེས་
སྐྱོབས། །མི་བཟད་དྲི་ང་མི་གཙང་པའི། །ལྗན་ལྗིན་མུན་པའི་ནང་ཞུགས་ཏེ། །བཟོད་དཀའ་གདུང་བས་ཉམ་ཐག་པའི། །སྐྱེ་གནས་ཅན་རྣམས་ཐུགས་རྗེས་སྐྱོབས། །ལང་ཚོ་རྒྱས་པའི་མེ་ཏོག་ཀྱང་།དུས་ཀྱི་བ་མོས་བཅོམ་པ་ཡི། །འགྲམ་

[112B] །འཆི་བར་ཉེ་རྣམས་ཐུགས་རྗེས་སྐྱོབས། །མཛའ་བའི་གཉེན་དང་བསགས་པའི་ནོར། །ལུས་དང་ལོངས་སྤྱད་ཀུན་བོར་ནས། །མགོན་མེད་སྐྱབས་མེད་ཕ་རོལ་ཏུ། །གཅིག་པུར་འགྲོ་རྣམས་ཐུགས་
རྗེས་སྐྱོབས། །སྡུག་དང་བྲལ་ཞིང་དགྲ་དང་ཕྲད། །འདོད་འབྲས་ཀྱིས་དབེན་མི་འདོད་པའི། །དངོས་རྣམས་ཐོག་ལྟར་བབ་པ་ཡི། །མགོན་མེད་རྣམས་ལ་ཐུགས་རྗེས་སྐྱོབས། །ཟས་ནོར་ལོངས་སྤྱོད་སྟོབས་རྣམས་ཀྱིས། །ང་རྒྱལ་དྲེགས་པས་
འགྱིང་རློམ་ཡང། །དབང་མེད་རྒུད་པའི་ལྕགས་སྒྲོག་གིས། །དམ་པོར་བཅིངས་རྣམས་ཐུགས་རྗེས་སྐྱོབས། །ཚ་གྲང་བཟོད་དཀའི་སྡུག་བསྔལ་དང། །བཀྲེས་སྐོམ་བཀོལ་སྤྱད་གཅིག་ལ་གཅིག་ཟ་བའི་འཇིགས་རུང་སྡུག་བསྔལ་
གྱིས། །མནར་བའི་འགྲོ་རྣམས་ཐུགས་རྗེས་སྐྱོབས། །མདོར་ན་ནམ་མཁའི་མཐས་ཀླས་པའི། །མར་གྱུར་འགྲོ་བ་མ་ལུས་པ། །སྲིད་ཞིའི་རྒྱ་མཚོ་ལས་བསྒྲལ་ཏེ། །ཐམས་ཅད་གཟིགས་པའི་གནས་སུ་དྲོངས་།ཞེས་སོ། །རྗེ་འདིས་
ནོར་འཛིན་ཡངས་པའི་ཁྱོན་ཐམས་ཅད་དུ་རྒྱལ་བའི་བསྟན་པ་རིན་པོ་ཆེ་སྦེལ་པར་མཛད་ཅིང་ལྷག་པར་དབང་ཕྱོགས་གོང་མའི་རྒྱལ་ཁབ་འདི་རྒྱ་ཆེ་ཞིང་སྟོབས་མངའ་ཐང་ཆེ་བས་ཕྱོགས་དེར་རྗེ་རིན་པོ་ཆེའི་བསྟན་པ་སྔོན་དུས་རྗེ་རིན་པོ་ཆེའི་བཀས་
བྱམས་ཆེན་ཆོས་རྗེ་མངགས་ཏེ་ཅུང་ཟད་དར་བར་བྱུང་ནའང་དུས་ཕྱིས་དར་ཆ་ཆུང་བས་ཐབས་ཚུལ་ཇི་ལྟ་བུ་ཞིག་གིས་དར་བར་བྱ་སྙམ་དུ་ཡེ་ཤེས་ཀྱི་གཟིགས་པ་ན་སེ་ཆེན་ཆོས་རྗེ་ལ་འཕྲིན་ལས་ཀྱི་བཀའ་བབ་ཡོང་པར་གཟིགས་ནས་སེ་ཆེན་༄༅། །ཆོས་རྗེ་བཀས་མངགས་ཏེ་སྦྱོར་ཇིད་ཀྱི་རྒྱལ་པོ་ལ་རྒྱུ་མཚན་ཞིབ་བཀོད་ཀྱི་ཕྱག་དམ་རྟེན་སྦྲགས་གནང་སྟེ་བཏང་བར་འཕྲིན་ལས་དུས་སུ་བབ་སྟེ་སྦྱོར་ཇིད་ཀྱི་རྒྱལ་པོས་སེ་ཆེན་ཆོས་རྗེ་གུས་བས་བཀུར་ཏེ་
ཕྱོགས་དེར་འཇམ་མགོན་བསྟན་པ་གསར་དུ་བཙུགས་པས་སྦྱོར་ཇིད་ཀྱི་རྒྱལ་པོ་བསོད་ནམས་ཀྱི་སྟོབས་ཆེས་ཆེར་རྒྱས་ཏེ་རྒྱ་ནག་གི་རྒྱལ་སྲིད་ལ་འཁོད་ནས་དབང་ཕྱོགས་སུ་རྗེ་རིན་པོ་ཆེའི་བསྟན་པ་ཆེས་ཆེར་དར་བར་
བྱས་ཤིང་སེ་ཆེན་ཆོས་རྗེ་སླར་བོད་དུ་བྱོན་པའི་ཚེ་གོང་མ་རྒྱལ་བོས་རྗེ་འདི་པ་དང་རྒྱལ་དབང་ཐམས་ཅད་མཁྱེན་པ་གཉིས་ཀ་ལ་གུས་འདུད་བླ་མེད་མཛད། མངགས་འོས་གཟེངས་བསྟོད་ཀྱི་གསེར་ཡིག་གནང་བ་བྱུང་
རྗེ་འདིས་ནོར་འཛིན་གྱི་ཁྱོན་མཐའ་དག་རྗེ་རིན་པོ་ཆེའི་རིང་ལུགས་ཀྱིས་ཁྱབ་པར་མཛད་ཅིང། རྒྱལ་དབང་ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོར་གསང་བ་དེ་འཇིགས་གསུམ་གྱི་དབང་རྡོ་རྗེ་ཕྲེང་བའི་དབང་སོགས་
དབང་བཀའ་དང་རྗེས་གནང་ཕལ་ཆེར་དང། ལམ་རིམ་གྱི་ཁྲིད་བསྐྱེད་རྫོགས་ཀྱི་ཁྲིད་སོགས་རྗེ་རིན་པོ་ཆེའི་མན་ངག་རྣམས་གནང་སྟེ་བསྟན་པ་ཡོངས་རྫོགས་ཀྱི་བདག་པོར་མངའ་གསོལ། གཞན་ཡང་ཆབ་མདོ་
འཕགས་པ་ལྷ། གཟིམ་ཁང་གོང་སྤྲུལ་བའི་སྐུ། དེ་མོ་སྤྲུལ་པའི་སྐུ། རྒྱལ་སྲས་སྤྲུལ་སྐུ། སེམས་དཔའ་སྤྲུལ་སྐུ། རྗེ་དྲུང་སྤྲུལ་སྐུ་སོགས་སྐུ་ཕྲེང་རིམ་པར་བྱོན་པའི་སྤྲུལ་སྐུ་རྣམས་དང། གྲྭ་ས་ཆེན་པོ་བཞིའི་གདན་

[113B]དང། བསྟན་པ་ལ་བྱ་བ་མཛད་པའི་བཤེས་གཉེན་ཆེན་པོ་རྣམས་ཀྱིས་གཙོས་བསིལ་ལྡན་ལྗོངས་ཀྱི་ཆོས་དོན་གཉེར་བ་ཕལ་མོ་ཆེ་ལ་མདོ་སྔགས་ཀྱི་ཆོས་མཐའ་ཡོས་པ་སྩལ་
ཞིང༑ ལྷག་པར་སེ་འབྲས་དགེ་གསུམ་བཀྲ་ཤིས་ལྷུན་པོ་རྒྱུད་སྟོད་སྨད་བཅས་ཀྱི་དགེ་འདུན་རྣམས་ལ་སྔ་ཕྱི་ལན་མང་པོར་གསང་བདེ་འཇིགས་གསུམ་གྱི་དབང་བསྐྱེད་རྫོགས་ཀྱི་ཁྲིད། རྡོ་རྗེ་འཆང་ཆེན་པོའི་ལམ་གྱི་རིམ་པའི་གཟབས་
བཤད། འགྲེལ་པ་བཞི་སྦྲགས། རིམ་ལྔ་གསལ་སྒྲོན་གྱི་གཟབས་བཤད། བདེ་མཆོག་རྒྱུད་འགྲེལ་སྦས་དོན་ཀུན་གསལ་གྱི་གཟབས་བཤད་རྣམས་ཡང་ཡང་སྩལ་ཞིང། སྒྲུབ་པ་སྙིང་པོར་མཛད་པ་མང་པོ་ལ་ལམ་རིམ་དང་
བསྐྱེད་རྫོགས་རྣམས་འཛིན་ཆོས་སུ་ཡང་ལན་མང་དུ་སྩལ། ལྷག་པར་བཀྲ་ཤིས་ལྷུན་པོར་སྲས་ཀྱི་ཐུ་བོ་གྲུབ་ཆེན་མང་པོ་དང་འདུས་ཚོགས་བཅས་ལ་རྗེ་རིན་པོ་ཆེའི་སྙན་རྒྱུད་ལམ་རིམ་གྱི་ཁྲིད་ཟླ་སྦྲེལ་གྱི་བར་ལ་འཛིན་ཆོས་སུ་
སྩལ་བ་ཐུགས་སྲས་ཐུ་བོ་རྣམས་ཀྱིས་ཟིན་བྲིས་སུ་བཏབ་པ་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་ཞེས་ཡོངས་སུ་གྲགས་པ་འདི་བཞིན་དང། གསང་བདེ་འཇིགས་གསུམ་གྱི་བསྐྱེད་
རྫོགས་རྣམས་འཛིན་ཆོས་སུ་སྩལ་བ་ཐུགས་སྲས་ཐུ་བོ་རྣམས་ཀྱིས་ཟིན་བྲིས་སུ་བཏབ་པ་བདེ་གསང་འཇིགས་གསུམ་གྱི་བསྐྱེད་རིམ་གྱི་ཁྲིད་ཡིག་གསུང་འབུམ་དུ་བཞུགས་པ་འདི་བཞིན་དང། རྗེ་ཐམས་ཅད་མཁྱེན་པའི་ཕྱག་

[114A]༄༅། །བཞེས་ལྟར་བདེ་གསང་འཇིགས་གསུམ་གྱི་བདག་བསྐྱེད། མདུན་བསྐྱེད། བུམ་སྒྲུབ། དབང་ཆོག་དང་བཅས་པ་ངག་འདོན་ཆོག་བསྒྲིགས་སུ་མཛད་པ། རྗེ་རིན་པོ་ཆེའི་རིང་ལུགས་འཛིན་པ་
མཐའ་དག་ལ་ཡོངས་སུ་གྲགས་པ་ལྟར་ཡིན་ཞིང། ཆོག་སྒྲིགས་འདི་དག་རྗེ་བློ་བཟང་ཆོས་ཀྱི་རྒྱལ་མཚན་ཉིད་ཀྱིས་མཛད་པ་ཡིན་ཡང་གསུང་འབུམ་གྲས་སུ་མ་བཅུག་པར་རྒྱུད་པ་གྲྭ་ཚང་གི་འདོན་ཆ་ཞེས་ཟུར་དུ་བཞག་པ་ད་ལྟའི་བར་དུ་དེ་རྒྱུན་དུ་
གནས་པ་འདི་དག་རྗེ་བློ་བཟང་ཆོས་ཀྱི་རྒྱལ་མཚན་ཉིད་ཀྱིས་མཛད་པ་ཡིན་པ་ནི་སོ་སོའི་གཤམ་དུ་མཛད་བྱང་བཀོད་པ་ལྟར་རོ་།དེ་ལྟར་ན། རྗེ་བློ་བཟང་ཆོས་ཀྱི་རྒྱལ་མཚན་འདི་ཉིད་ནི་མདོ་སྔགས་གང་གི་ཐད་ལའང། །རྗེ་རིན་པོ་ཆེའི་ལུགས་
བཟང་བསྲེ་བསླད་མེད་པར་འཛིན་ཅིང་སྤེལ་བ་ལ་རྗེ་རིན་པོ་ཆེ་རང་ཉིད་སླར་བྱོན་པ་ལྟ་བུར་གྱུར་ཏོ། །ཚུལ་འདི་ཡང་ཁོ་བོ་ཅག་གིས་རྨོངས་ཞེན་དང་འདུ་ཤེས་བསྒྱུར་ཏེ་རབ་བརྟགས་དང་ཟོལ་བསྟོད་བྱས་པ་མིན་གྱི་རང་བཞིན་བརྗོད་པ་སྟེ་དེ་
ལྟ་མིན་ན་རྗེ་རིན་པོ་ཆེའི་ལུགས་བཟང་འཛིན་ཅིང་སྤེལ་བ་ལ་རྗེ་འདི་དང་འཕྲིན་ལས་མཚུངས་པ་ཡོད་ཀྱང་སྣང་དུ་མི་རུང་བ་སུ་ཞིག་ཡོད། ཕྱོགས་སུ་མ་ལྷུང་བར་གཟུ་བོའི་བློས་བསམས་ན་མི་རྙེད་དོ། །དེ་ལྟར་རྗེ་འདིས་མདོ་སྔགས་གང་གི་
ཐད་ལའང། རྗེ་རང་ཉིད་སླར་བྱོན་པ་ལྟར་བསྟན་པ་ལ་བྱ་བ་རྒྱ་ཆེན་པོ་མཛད་པ། དེ་ཡང་བདག་ཅག་ལྟ་བུ་སྐུ་དངོས་སུ་མཐོང་བའི་སྐལ་བ་མེད་པ་རྣམས་ལ་ཐུགས་བརྩེ་བས་དགོངས་ཏེ་རྗེའི་ལུགས་བཟང་དྲི་མ་མེད་པ་སྟོན་པའི་བསྟན་

[114B] བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ། རྗེ་རང་ཉིད་ཀྱི་མཛད་པ་རྣམ་ཐར་གསལ་བར་སྟོན་པ་ནོར་བུའི་ཕྲེང་བ། རྒྱལ་བ་བློ་བཟང་དོན་གྲུབ་ཀྱི་སྐྱེས་པ་རབས་ཀྱི་ཕྲེང་བ་
ལ་བསྟོད་པ། མཁས་གྲུབ་ཆེན་པོ་གསུམ་གྱི་རྟོགས་པ་བརྗོད་པ། དགེ་ལྡན་བཀའ་རྒྱུད་རིན་པོ་ཆེའི་ཟབ་ལམ་བརྒྱུད་པའི་རྣམ་པར་ཐར་པ་མདོར་བསྡུས། འཕགས་པའི་གནས་བརྟན་ཆེན་པོ་རབ་འབྱོར་གྱི་རྟོགས་བརྗོད། རིགས་ལྡན་
གྲགས་པའི་རྟོགས་བརྗོད། སློབ་དཔོན་ཨ་བྷྱ་ཡཱ་ཀ་རའི་རྟོགས་བརྗོད། ཆོས་ཀྱི་རྗེ་ས་སྐྱ་པཎྜི་ཏའི་རྟོགས་བརྗོད། གཡུང་སྟོན་རི་ཁྲོད་པའི་རྟོགས་བརྗོད། བྱང་ཆུབ་སེམས་དཔའ་སེམས་དཔའ་ཆེན་པོ་ཞི་བ་ལྷའི་རྟོགས་བརྗོད་
སྐྱེ་དགུའི་བདག་མོའི་རྟོགས་བརྗོད། མཁྱེན་རབ་དབང་ཕྱུག་གྲགས་པ་བཟང་པོའི་རྟོགས་བརྗོད། ས་གསུམ་མའི་ཊཱིཀྐ་ཚིག་དོན་གསལ་བ་གྲུབ་པའི་དབང་ཕྱུག་མི་ལ་ལ་བརྟེན་པའི་རྣལ་འབྱོར་དང་གསུང་མགུར་འགའ་ཞིག་རྗེ་བཙུན་
བླ་མའི་རྣལ་འབྱོར་དང་ནང་གི་ཁོང་སྐྲན་འདོན་པའི་སྐྱུག་སྨན། བླ་མ་མཆོད་པའི་ཆོ་ག་ཐུན་དྲུག་གི་རྣལ་འབྱོར། བླ་མའི་རྣལ་འབྱོར་རྒྱས་བསྡུས་སྣ་ཚོགས། རྒྱལ་སྲས་ཤེས་རབ་འཕེལ་གྱི་གསོལ་འདེབས་དང་དགེ་སློང་མཁར་སྐྱ་
པའི་བཀའ་ལན། རྡོ་རྗེ་ཕྲེང་བའི་དཀྱིལ་འཁོར་ཆེན་པོ་བཞི་བཅུ་རྩ་གཉིས་ཀྱི་སྒྲུབ་ཐབས། མགོན་པོ་ཀླུ་སྒྲུབ་ཀྱིས་མཛད་པའི་རིམ་པ་ལྔའི་རྣམ་པར་བཤད་པ། རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་བསྐྱེད་

[115A]༄༅། །རིམ་གྱི་རྣམ་བཤད། རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་རྫོགས་རིམ། རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་གདམས་ངག་རིམ་ལྔ་གསལ་སྒྲོན། དཔལ་གསང་བ་འདུས་པའི་བླ་མའི་
རྣལ་འབྱོར་དང་མངོན་པར་རྟོགས་པ། བཅོམ་ལྡན་འདས་དཔལ་འཁོར་ལོ་བདེ་མཆོག་ལཱུ་ཨི་པའི་ལུགས་ཀྱི་བསྐྱེད་རིམ། བདེ་མཆོག་ལཱུ་ཨི་པའི་བསྐྱེད་རྫོགས་སྙིང་པོར་དྲིལ་བ་ཚིགས་བཅད་དང་ལཱུ་དྲིལ་གཉིས་ཀྱི་རྫོགས་རིམ། ཡི་དམ་རྡོ་
རྗེ་འཇིགས་བྱེད་ལ་བརྟེན་པའི་ལམ་ཟབ་མོ་བླ་མའི་རྣལ་འབྱོར་ཉམས་སུ་ལེན་ཚུལ། དཔལ་རྡོ་རྗེ་འཇིགས་བྱེད་ཀྱི་བསྐྱེད་རིམ་རྣམ་བཤད། འཇམ་དཔལ་གཤིན་རྗེ་མཐར་བྱེད་ཀྱི་མན་ངག་འཇམ་དབྱངས་བླ་མའི་གསུང་གི་མན་ངག་ཞི་ཁྲོ་
སྤྲགས་སྒྲུབ་ཉམས་སུ་ལེན་ཚུལ། དཔལ་རྡོ་རྗེ་འཇིགས་བྱེད་ཀྱི་རྫོགས་རིམ་རྣལ་འབྱོར་བཞིའི་རིམ་པ། གཏོར་ཆེན་དྲུག་ཅུ་པའི་རྣམ་གཞག་རྒྱས་པ། རྩ་ཚིག་བསྡུས་པ་དང་མན་ངག་བཀའ་རྒྱ་མ་འཆི་བདག་ཁྲག་གི་མདོག་ཅན་དང་
དམ་ཅན་བཀའ་སྡོད་རྣམ་གསུམ་གྱི་ཟུར་འདེབས། འདོད་ཁམས་དབང་ཕྱུག་དཔལ་ལྡན་དམག་ཟོར་རྒྱལ་མོའི་འཕྲིན་ལས་དྲག་པོའི་ཟུར་འདེབས། ཆོས་སྐྱོང་དྲེགས་པ་ལྕམ་དྲལ་ལ་བརྟེན་པའི་བསྙེན་སྒྲུབ། རྒྱུད་ཐམས་ཅད་ཀྱི་རྒྱལ་པོ་
བཅོམ་ལྡན་འདས་དཔལ་དུས་ཀྱི་འཁོར་ལོའི་རྒྱས་འགྲལ་དྲི་མ་མེད་པའི་འོད་ཀྱི་རྒྱ་ཆེར་བཤད་པ་དེ་ཁོ་ན་ཉིད་སྣང་བར་བྱེད་བའི་སྙིང་པོ་བསྡུས་པ་ཡིད་བཞིན་ནོར་བུ། དུས་འཁོར་གྱི་སྨོན་ལམ་ཤིས་བརྗོད། བཅོམ་ལྡན་འདས་དུས་ཀྱི་

[115B] དུས་འཁོར་སྒྲུབ་ཐབས། འཇིགས་བྱེད་དཔའ་གཅིག་པའི་དཀྱིལ་ཆོག་རྡོ་རྗེ་འཇིགས་བྱེད་དཔའ་པོ་གཅིག་པ་རོ་ལངས་བརྒྱད་བསྐོར་ཞེ་དགུ་མ་གསུམ་གྱི་སྒྲུབ་ཐབས། རྡོ་རྗེ་འཇིགས་བྱེད་ཀྱི་དབང་ཆོག་དང་བུམ་
བསྐྱེད་ཀྱི་ཟུར་འདེབས། འཇིགས་བྱེད་ལ་བརྟེན་པའི་དབང་དྲག་གི་སྦྱིན་སྲེག། ཚོགས་འཁོར་དང་སྦྱིན་སྲེག་བྱ་ཚུལ། ཚེ་ཆོག་ཚེ་དབང། ཀུན་རིག་གི་ཆོ་ག་ཀུན་རིག་བུམ་བསྐྱེད། ཀུན་རིག་གི་སྒོ་ནས་ཚེ་འདས་རྗེས་སུ་འཛིན་ཚུལ། རྣམ་སྣང་མངོན་བྱང་གི་དཀྱིལ་
འཁོར་གྱི་ཆོ་ག་རྣམ་རྒྱལ་སྒྲུབ་དཀྱིལ། མི་འཁྲུགས་པའི་སྒྲུབ་དཀྱིལ་ཡོངས་སུ་རྫོགས་པའི་ཆོ་ག། སྨན་བླའི་མདོ་ཆོག་གི་སྙིང་པོ་བསྡུས་པ། འཇམ་དཀར་གྱི་སྒྲུབ་ཐབས། འཕགས་པ་ཞལ་བཅུ་གཅིག་པའི་སྒྲུབ་ཐབས་སྨྱུང་བར་གནས་པའི་ཆོ་ག་དང་དེའི་
དབང་ཆོ་ག་ཁྱུང་འཁྲའི་སྒྲུབ་ཐབས། གདོན་འགྲོལ་བྱེད་ཚུལ་སྒྲོལ་མ་ཉི་ཤུ་རྩ་གཅིག་གི་སྒྲུབ་ཐབས། སྒྲོལ་མ་གཡུལ་བཟློག་ཇི་ལྟར་བྱ་བའི་ཆོ་ག། རྡོ་རྗེ་རྣམ་པར་འཇོམས་པའི་ཆོ་ག་།ཁྲོ་བོ་སྨེ་པ་བརྩེགས་པའི་སྒྲུབ་ཐབས། ཆོས་རྒྱལ་གྱི་
བསྐང་བཤགས་བཟློག་པ་མངའ་གསོལ། ཚེས་གཅིག་གཏོར་མ་རྟེན་འཛུགས། བསྟན་པ་སྤྱི་དང་རྒྱུད་སྡེ་བཞིའི་རྣམ་གཞག་དགེ་ལྡན་བཀའ་རྒྱུད་རིན་པོ་ཆེའི་བཀའ་སྲོལ་ཕྱག་ཆེན་རྩ་བ་རྒྱལ་བའི་གཞུང་ལམ། དགེ་ལྡན་བཀའ་རྒྱུད་རིན་པོ་ཆེའི་
བཀའ་སྲོལ་ཕྱག་ཆེན་རྩ་བའི་འགྲེལ་པ་ཡང་གསལ་སྒྲོན་མེ་བྱང་ཆུབ་ལམ་གྱི་སྒྲོན་མའི་རྣམ་བཤད། ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་སྐབས་དང་པོའི་འགྲེལ་པ། བྱང་ཆུབ་ལམ་

[116A]༄༅། །གྱི་རིམ་པའི་ཁྲིད་ཡིག་ཚིགས་བཅད་མ། དགེ་སློང་གི་བསླབ་བྱ་ཉེར་མཁོ། ཚུལ་ཁྲིམས་བསྲུང་བའི་མན་ངག་ཐར་པ་དོན་དུ་གཉེར་བའི་རི་ཁྲོད་པ་རྣམས་ལ་ཁྲིམས་སུ་བཅའ་བ། བློ་སྦྱོང་དམར་ཁྲིད། སྟོབས་བཞིའི་བཤགས་
བསྡམས། སྡིག་མུན་སེལ་བྱེད། དྲི་བ་ལྷག་བསམ་རབ་དཀར་གྱི་དྲིས་ལན། སྒྲ་པ་ཤེས་རབ་རིན་ཆེན་པའི་རྩོད་ལན། ནཱ་རོའི་ཟབ་ཁྲིད། སྙིང་པོ་དོན་གསུམ་གྱི་ཁྲིད། ནམ་མཁའ་སྒོ་འབྱེད། གཅོད་ཀྱི་གདམས་པ། ཞལ་གཟིགས་དང་རྡོ་རྗེ་གདན་
གྱི་རི་ཁྲོད་ཡོལ་དཀར་རྣམས་ཀྱི་གནས་བསྟོད། །བདེ་བ་ཅན་གྱི་ཞིང་དུ་ཐོགས་པ་མེད་པར་བགྲོད་པའི་མྱུར་ལམ། བཀྲ་ཤིས་ལྷུན་པོའི་མཆོད་རྟེན་མཐོང་བས་དོན་དང་ལྡན་ཞིང་ཐོས་པས་རྣམ་པར་གྲོལ་བའི་དཀར་ཆག། བཀྲ་ཤིས་ལྷུན་པོའི་ཕྱིའི་
མཆོད་རྟེན་དང་རྭ་སྒྲེང་དུ་མཆོད་རྟེན་བཞེངས་པའི་དཀར་ཆག་།བྱམས་པའི་འཕོ་བ། ཁྲོ་མོ་སྨེ་བ་བརྩེགས་པའི་སྒྲུབ་ཐབས་བཀྲུ་བྱ་བ་བསྲུང་གསུམ་བྱ་ཚུལ། ཏྲཀཤ་ད་ཀྱི་མཆོད་གཏོར་ཕྱིང་དཀར་བའི་བསངས་མཆོད་གཟུངས་གཞུག་གནོད་སྦྱིན་
འཁོར་ལོ་བྱ་ཚུལ། རབ་གནས་ཀྱི་ཆོ་ག་གཙུག་ཏོར་བཟློག་ཆེན་གྱི་ཆོ་ག་རྒྱས་འབྲིང་བསྡུས་གསུམ། འབར་མའི་གཏོར་ཆོ་ག་བརྒྱ་བཞིའི་ཆོ་ག་གཏོར་མ་བརྒྱ་རྩ། བརྒྱ་རྩ་བསྡུས་པ། བྲུལ་གཏོར་ཆ་བཞི། ཀླུ་གཏོར་གྱི་རིམ་པ། ཚ་བསུར་ཡིད་
ལ་འདོད་འཇོ། འབྱུང་བཞི་གཏོར་མ། སུ་རཱུ་པ། རྗེ་བཙུན་བླ་མ་ཐམས་ཅད་མཁྱེན་པ་བློ་བཟང་གྲགས་བའི་དཔལ་ལ་གསོལ་བ་འདེབས་པ་དང་པའི་ལྗོན་ཤིང་རྒྱས་པའི་མེ་ཏོག་བླ་མ་དམ་པ་དུ་མའི་བསྟོད་ཚོགས། སྡོམ་གསུམ་

[116B] བདེ་མཆོག་རྡོ་རྗེ་འཇིགས་བྱེད་ལ་སོགས་པའི་བརྒྱུད་པའི་བླ་མ་ལ་གསོལ་བ་འདེབས་པའི་རིམ་པ། སྟོན་པ་ཡང་དག་པར་རྫོགས་པའི་སངས་རྒྱས་ཀྱིས་ཆོ་འཕྲུལ་ཆེན་པོ་བསྟན་པའི་མཛད་པར་བསྟོད་པ། སངས་རྒྱས་བྱང་སེམས་
མང་པོའི་བསྟོད་པ། དཔལ་འཁོར་ལོ་སྡོམ་པ་ལྷ་ལྔའི་སྒྲུབ་ཐབས། བདེ་མཆོག་དཀར་པོའི་སྒོ་ནས་ཚེས་སྒྲུབ་པ་སོགས་རྒྱུད་སྡེ་བཞིའི་ལྷ་ཚོགས་མང་པོའི་སྒྲུབ་ཐབས། རྒྱལ་བའི་བཀའ་སྲུང་གཙོ་བོ་མང་པོའི་སྒྲུབ་ཐབས་སྙིང་པོར་དྲིལ་བ་
གསེར་གྱི་ཡང་ཞུན་ལ་སོགས་པ་ཆོས་སྐྱོང་བའི་བསྲུང་ཨམ་སྣ་ཚོགས་པའི་སྒྲུབ་ཐབས། ཞི་གནས་སྒོམ་ཚུལ་དང་དབུ་མའི་ལྟ་ཁྲིད་སོགས་གདམས་པ་ཤིན་ཏུ་ཟབ་པ་སྣ་ཚོགས། སྨོན་ལམ་ཤིས་བརྗོད་ལ་སོགས་པ་གདམས་པ་ཤིན་ཏུ་མང་པོ་ཕྱོགས་
གཅིག་ཏུ་བསྒྲིགས་པ། བཀྲ་ཤིས་རྩེ་པ་ནང་སོ་བློ་བཟང་དབང་རྒྱལ་ལ་གདམས་པའི་ཞལ་གདམས། བསངས་ཀྱི་ཆོ་ག་དངོས་གྲུབ་ཀྱི་གཟི་འོད་འབར་བ་ངོ་མཚར་རིན་པོ་ཆེའི་ཕྲེང་བ། བསངས་ཀྱི་ཆོ་ག་དངོས་གྲུབ་ཀྱི་གཟི་འོད་འབར་བ་འབྲིང་པོ། །
བསངས་ཆོ་ག་བཀྲ་ཤིས་ཆར་འབེབས་མཆོད་སྤྲིན་རྒྱ་མཚོ་རྣམས་མཛད་དོ། །དེ་ལྟར་རྗེ་འདིས་དགུང་ལོ་བརྒྱ་ཕྲག་བརྒལ་བའི་བར་དུ་བསྟན་པའི་བྱ་བ་མཛད་པ་ན། རྗེ་ཉིད་ཀྱི་ཞལ་ནས། འཇིགས་རུང་སྙིགས་མ་ལྔ་ཡི་མེ་འབར་བས། །མི་རྣམས་
ཚེ་ཐུང་འདོད་དགུའི་འབྱོར་པ་ནི། རུས་སྦལ་སྤུ་ལྟར་མཚུངས་པའི་དུས་མཐའ་འདིར། །བདེ་གཤེགས་སྐུ་གསུང་ཐུགས་ཀྱི་རྟེན་བསྒྲུབས་ཤིང། །རིས་མེད་འདུན་ལྡན་རྒྱ་མཚོའི་ཚོགས་རྣམས་ལ། །མཆོད་སྦྱིན་རྣམ་མང་མེ་ཏོག་གིས་མཆོད་པ། །བརྒྱ་ཕྲག་ལོ་

[117A]༄༅། །ལས་བརྒལ་བའི་ནང་བསྒྲུབས་པ། །རློམ་སེམས་བྲལ་པས་རྨད་བྱུང་སྐལ་བ་བཟང། །ཞེས་གསུངས་པ་ལྟར་རོ། །དེ་ནས་སྐུ་ཚེ་འདིའི་དངོས་ཀྱི་གདུལ་བྱ་ཕལ་ཆེར་རྫོགས་པ་ན། ཞིང་རྗེ་བའི་སྔ་ལྟས་སུ་སྐུ་གཟུགས་སྔར་དང་མི་འདྲ་བར་
ཕྱིས་པ་ལོ་བརྒྱད་ཙམ་གྱི་བོང་ཚོད་གཞོན་ཤ་ཆགས་ཤིང་འོད་ཀྱི་རང་བཞིན་ཅན་ཞིག་ཏུ་གྱུར་ཅིང། ཐུགས་དམ་ཟབ་མོ་ལས་གཡོ་བ་མེད་པར་བཞུགས་ཤིང་ཐུན་མཚམས་རྣམས་སུ་བྱམས་པས་དམ་བཅས་པའི་གཟུངས་གཙོ་བོར་ཞལ་ཏོན་དུ་
མཛད་པ་དང། གསོལ་དཔོན་བློ་བཟང་བསྟན་འཛིན་སོགས་ལ་མི་རྟག་པའི་གསུང་གླེང་མང་པོ་དང། སྔ་ཕྱིར་འཁོར་བའི་མཐའ་དང་མཉམ་ཙམ་དུ། །རྒྱ་ཆེ་རིང་བའི་ཉིན་དང་མཚན་གྱུར་ལ། །དེ་འདྲ་བསགས་པས་ལོར་གྱུར་དུས་རིང་བའི། །བསྐལ་པ་རྒྱ་མཚོའི་ཆུ་ཐིགས་
གྲངས་རྙེད་ཀྱིས། །བྱང་ཆུབ་མཆོག་གི་སེམས་གཅིག་སྐྱེ་འགྱུར་ལ་།དེ་འདྲའི་རྣམ་པས་ཚོགས་གཞན་རེ་རེ་ཞིང། །སྒྲུབ་དགོས་གྱུར་ཀྱང་སྙིང་རྗེས་སྐྱོ་བ་མེད། །བྱང་ཆུབ་དམ་པ་སྒྱིད་ལུག་མེད་པར་སྒྲུབ། །འཁོར་ཚེ་རང་གི་སྡུག་བསྔལ་སེམས་བཏང་ཞིང། །གོ་
ཆ་བརྟན་པ་དཔག་ཡས་དེ་བསྐྱེད་ན། །བརྟུལ་ཞུགས་དཔའ་བོ་སྙིང་རྗེའི་ངང་ཅན་ལ། །ཡང་དག་བླངས་པ་དང་པོ་ཡིན་པར་བརྗོད་།ཅེས་སོགས་བྱང་ཆུབ་ཀྱི་སེམས་རླབས་ཆེན་པོས་ནམ་མཁའ་མ་ཟད་ཀྱི་བར་དུ་སེམས་ཅན་གྱི་དོན་མཛད་པ་ལས་སྐྱོ་
ངལ་མེད་པའི་གསུང་ཡང་ཡང་འབྱོན་པ་ཞིག་བྱུང། དེ་ནས་བཀྲ་ཤིས་ལྷུན་པོའི་དགེ་འདུན་རྣམས་ཀྱིས་གཙོས་དད་ལྡན་ཚང་མས་ཞབས་པད་བརྟན་དགོས་ཞེས་ཞུས་ཤིང་ཞབས་བརྟན་ཚིགས་བཅད་གཅིག་ཀྱང་གནང་དགོས་ཞེས་ཞུས་པར་

[117B] །མདོ་སྔགས་ཆོས་ཀྱི་རྒྱལ་མཚན་འོད་འབར་བས། །མཐའ་ཡས་གདུལ་བྱའི་རྨོངས་པ་ཀུན་སེལ་ཞིང། །ཕན་བདེ་འདབ་བརྒྱའི་དགའ་ཚལ་རྒྱས་གྱུར་ཅིག་ཅེས་པ་འཕྲལ་ལ་གནང་ནས་བཞད་མོ་ཅུང་
ཟད་མཛད་ཅིང། སྐྱོན་མེད་ང་རྒས་ཁོགས་ལོ་བརྒྱ་ཕྲག་ལོན་པ་ཡིན་པས། བསྟན་པའི་དཔལ་དུ་བླ་མ་རིན་པོ་ཆེ་ཞབས་པད་བརྟན་ཡང་གསུང་བ་ལས་བཞུགས་པའི་ཞལ་བཞེས་མ་གནང། དེ་ནས་དགེ་བྱེད་ཅེས་པ་ཆུ་ཕོ་སྟག་གི་ལོ་
དྲི་ཞིམ་ཟླ་བའི་ཚེས་བཅུ་གསུམ་གྱི་ཉིན་སྐུའི་བཀོད་པ་སྡུད་དུ་ཉེ་བ་ན་ཞབས་རྡོ་རྗེ་སྐྱིལ་ཀྲུང་མཛད་དེ་མཉམ་གཞག་ལ་བཞུགས་ནས་འོད་གསལ་ཆོས་སྐུ་མངོན་དུ་མཛད། འོད་གསལ་དེ་ལས་བཞེངས་མ་ཐག་དགའ་ལྡན་ཆོས་ཀྱི་ཕོ་བྲང་དུ་
མི་ཕམ་འཇམ་དཔལ་སྙིང་པོ་ཞབས་དྲུང་དུ་ཕེབས་ཏེ་མཆོད་སྤྲིན་རྒྱ་མཚོས་མཆོད་ཅིང་གཞན་ཡང་སངས་རྒྱས་ཀྱི་ཞིང་རབ་འབྱམས་མུ་མེད་པར་དེ་སྙེད་ཀྱི་སྤྲུལ་པའི་བཀོད་པ་བསྟན་ཏེ་རྒྱལ་བ་སྲས་བཅས་ཐམས་ཅད་མཆོད་པ་དང་
མཁའ་ཁྱབ་ཀྱི་གདུལ་བྱ་རྣམས་ལ་རང་རང་གི་སྐལ་བ་དང་འཚམ་པར་སྐུའི་བཀོད་པ་བསྟན་ཏེ་རང་རང་གི་དབང་པོ་དང་འཚམ་པའི་ཆོས་སྟོན་པ་སོགས་སེམས་ཅན་གྱི་དོན་མཛད་པ་ལ་གཡེལ་བ་མེད་པའི་ངང་ནས་ཞིང་འདིར་ཐུབ་པའི་
བསྟན་པ་སྤེལ་བའི་ཕྱིར་སླར་ཡང་སྤྲུལ་བའི་སྐུ་བསྟན་ཏེ་སེམས་ཅན་གྱི་དོན་མཛད་པའི་ཚུལ་ནི་འཆད་པར་འགྱུར་རོ། །དེ་ལྟར་རྗེ་བློ་བཟང་ཆོས་ཀྱི་རྒྱལ་མཚན་གྱིས་དགུང་ལོ་བརྒྱ་ཕྲག་བརྒལ་པའི་པར་དུ་བསྟན་པའི་བྱ་བ་རྒྱ་ཆེན་པོ་

[118A]༄༅། །མཛད་པས་སྐུ་ཚེ་སྟོད་སྨད་པར་གསུམ་གྱི་སློབ་མ་བསྟན་འཛིན་དམ་པ་བགྲང་བ་ལས་འདས་པ་བྱོན་པས་མཐའ་དག་སུ་ཞིག་གིས་བགྲང་བར་ནུས། རྒྱུད་འཛིན་གྱི་གཙོ་བོ་ཐུབ་བསྟན་ཡོངས་རྫོགས་ཀྱི་བདག་
པོར་མངའ་གསོལ་བ་ནི་གངས་ཅན་འགྲོ་བའི་མགོན་པོ་རྒྱལ་དབང་ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོ་དཔལ་བཟང་པོའོ། །དབེན་བའི་རི་སུལ་དུ་སྒྲུབ་པ་སྙིང་པོར་མཛད་བའི་སྒོ་ནས་འཕྲིན་ལས་རྒྱ་ཆེར་སྤེལ་བར་མཛད་པ་
ནི་སྲས་ཀྱི་ཐུ་བོ་གྲུབ་པའི་དབང་ཕྱུག་བརྩོན་འགྲུས་རྒྱལ་མཚན། གུ་གེ་ཆོས་རྗེ་སྙིང་སྟོབས་རྒྱ་མཚོ། རྗེ་ཉིད་ཀྱི་རྒྱལ་ཚབ་ཏུ་བཀྲ་ཤིས་ལྷུན་པོའི་རྒྱུད་པ་གྲྭ་ཚང་གི་གདན་སར་མངའ་གསོལ་བ་རྡོ་རྗེ་འཛིན་པ་དཀོན་མཆོག་རྒྱལ་
མཚན་གྲུབ་པའི་དབང་ཕྱུག་གནས་བཅུ་རབ་འབྱམས་པ་དགེ་འདུན་རྒྱལ་མཚན། སྙན་རྒྱུད་འཕྲིན་ལས་ཀྱི་བཀའ་བབ་དྲུང་པ་རྟ་ཕུག་པ་དམ་ཆོས་རྒྱལ་མཚན། ཞབས་དྲུང་ལྷ་པ་བློ་བཟང་བསྟན་པ་དར་རྒྱས། དབང་རྗེས་
གནང་གི་འཕྲིན་ལས་ཀྱི་བཀའ་བབ་སྐྱིད་ཤོད་ཞབས་དྲུང་ངག་དབང་བསྟན་འཛིན་འཕྲིན་ལས། ཟབ་དོན་ལྟ་བའི་བཀའ་བབ་དཀའ་ཆེན་ནམ་མཁའ་རྡོ་རྗེ། དབང་ཕྱུག་གི་སྟོབས་ཀྱིས་བསྟན་པ་སྐྱོང་བའི་བཀའ་བབ་སེ་ཆེན་ཆོས་རྗེ་
སོགས་ཉི་ཟླ་ལྟར་ཡོངས་སུ་གྲགས་པའི་བསྟན་འཛིན་དམ་པའང་ཆེས་མང་ངོ། །དེ་ལ་སྲས་ཀྱི་ཐུ་བོ་དྲུང་པ་རྒྱལ་ཚབ་པ་བློ་བཟང་བརྩོན་འགྲུས་རྒྱལ་མཚན་ནི། མངའ་རིས་ཆོས་རྒྱལ་སྐྱི་ལྡེ་ཉི་མ་མགོན་གྱི་གདུང་རྒྱུད་བཟང་ལ་རྒྱལ་པོའི་སྲས་

[118B] འཁྲུངས་ཙམ་ཉིད་ནས་སྔོན་གྱི་བག་ཆགས་བཟང་པོའི་མཐུ་བརྟས་ཏེ། དཀོན་མཆོག་ལ་སྐྱབས་སུ་འགྲོ་ཞིང་དམ་པའི་ཆོས་ཁོ་ན་སེམས་པ་ཞིག་བྱུང། ཡབ་ཡུམ་མ་མ་དང་བཅས་པས་བསྐྱེད་བསྲིངས་ཏེ་ནར་སོན་པ་ན་དབུས་གཙང་གི་
ལྗོངས་སུ་དམ་པའི་ཆོས་འཚོལ་བ་ལ་འབྱོན་པར་བཞེད་པ་བྱུང་ཡང་རྒྱལ་པོའི་སྲས་སུ་སོང་བས་རྒྱལ་བློན་འབངས་དང་བཅས་པས་རྒྱལ་སྲིད་སྐྱོང་དགོས་ཞེས་ཆོས་ལ་གཏོང་བའི་སྐབས་མེད་པ་ཞིག་བྱུང་བ་ན་ཡུན་རིང་པོ་ནས་སྦྱངས་པའི་ཐུགས་བསྐྱེད་
ཀྱི་མཐུས་ལ་དགས་རྒྱལ་པོས་དམག་དྲངས་ཏེ་བཟང་ལའི་རྒྱལ་ས་ཕྲོགས་པ་ན་འཆིང་བྱེད་ཐམས་ཅད་རང་སར་ཞིག་སྟེ་དམ་པ་འདི་པ་དང་གྲོགས་ཁ་ཡར་བཅས་བྱ་བྲལ་གྱི་རྣམ་པས་དབུས་གཙང་དུ་ཕེབས་པ་ན་ལ་དྭགས་རྒྱལ་པོས་ཤེས་ནས་བཟང་ལ་
རྒྱལ་པོའི་སྲས་སུ་སོང་བས་བཟུང་ཞིང་གསོད་པར་བསྡིགས་པ་ན་གྲོགས་གཞན་རྣམས་ནི་འཇིགས་ཤིང་སྐྲག་པས་སྐང་ངན་འདོན། དམ་པ་འདི་ནི་འཇིགས་སྐྲག་མེད་པར་མ་ཟད་ཐུགས་དགའ་ཞིང་རངས་པར་གྱུར་ཏེ། ད་ལམ་བསད་ན་དབུས་
གཙང་དུ་ཆོས་རྣམ་དག་ཅིག་བྱེད་ཨུ་འགྲོ་བའི་འདུན་པ་བཟང་པོ་ཡོད་པ་འདིས་བག་ཆགས་བཟང་པོའི་ངང་དུ་ཤིན་ཕྱི་མ་དབུས་གཙང་དུ་སྐྱེས་ནས་དམ་པཱི་ཆོས་དད་མཇལ་བ་ཞིག་ངེས་པར་འོང་དགོངས་པ་བྱུང་སྟེ་ཤིན་ཏུ་དགྱེས་པར་མཛད་
ཚུལ་འདི་ནི་དཔག་པར་དཀའ་བའི་རྣམ་ཐར་ཏེ་དཀོན་མཆོག་གསུམ་ལ་སྙིང་ཐག་པ་ནས་སྐྱབས་སུ་སོང་ཞིང་ལས་འབྲས་ལ་ཡིད་ཆེས་ཀྱི་དད་པ་བཅོས་མ་མིན་པ་ཡོད་པས་འགྲོ་བ་བཞིས་ཆོས་ལས་མི་འདའ་པ་དང། ཆོས་ཀྱི་ཕྱིར་དུ་སྲོག་ཀྱང་གཏོང་

[119A]༄༅། །ཕོད་པའི་སྙིང་སྟོབས་ཡོད་པ། ཡུམ་སྡུད་པ་ལས། ཆོས་ཕྱིར་སྲོག་ཀྱང་འདོར་ལ་རྣལ་འབྱོར་རབ་ཏུ་བརྩོན། །ཞེས་གསུངས་པ་ལྟར་ཕྱིར་མི་ལྡོག་པའི་རྟགས་ཐོབ་པ་ཡིན་པས་ཕྱི་རབས་ཀྱི་སྐྱེ་བོ་ཀུན་གྱིས་རྗེས་སུ་ཡི་རང་བར་བྱ་
བའི་རྣམ་ཐར་རོ། །དེ་ནས་དམ་པ་འདིའི་མཛད་སྤྱོད་ལ་ལ་དགས་རྒྱལ་པོའང་ངང་ནས་གནོད་པ་མ་བྱས་པར་བཏང། དེ་ནས་དགུང་ལོ་ཉི་ཤུ་རྩ་བཞི་བ་ལ་དབུས་གཙང་དུ་ཕེབས་ནས་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་ཞབས་རྡུལ་སྤྱི་བོས་བླངས་
ཏེ་དགེ་ཚུལ་དང་དགེ་སློང་གི་སྡོམ་པ་རྣམས་རིམ་གྱིས་བཞེས། དེ་ནས་རྗེ་རིན་པོ་ཆེའི་རྣམ་ཐར་ལྟར། དང་པོར་རྒྱ་ཆེན་ཐོས་པ་འཚོལ་བར་བཞེད་ནས་སེར་བྱེས་གྲྭ་ཚང་དུ་བཞུགས་ཏེ་འཁོན་སྟོན་དཔལ་འབྱོར་ལྷུན་གྲུབ་ཡོངས་འཛིན་དུ་
བསྟེན་ནས་གཞུང་ལུགས་ལ་སྦྱངས། དེ་ནས་དྭགས་པོ་གྲྭ་ཚང་དུ་ཕེབས་ཏེ་དཀའ་ཆེན་བཞི་ལ་བརྩོན་བ་ཆེན་པོས་སྦྱོང་བར་མཛད་སླར་ཡང་སེ་རར་ཕེབས་ནས་ཤིང་རྟ་ཆེན་པོའི་གཞུང་རྣམས་ལ་ཞིབ་ཏུ་གཟིགས་ཤིང་ལོ་ཤས་བཞུགས་
དེ་ནས་རྒྱུད་སྟོད་ལ་ཕེབས་ཏེ་ལ་ཤས་བཞུགས་ནས་རྒྱུད་སྡེ་རྒྱ་མཚོ་ལྟ་བུ་ལ་སྦྱངས། དེའི་ཚེ་རྒྱུད་པའི་བླ་མ་བསྐོ་ཤག་ལ་རྩོད་པ་ཆེན་པོ་བྱེད་པ་གཟིགས་པས་ཐུགས་སྐྱོ་ཤས་ཆེན་པོ་འཁྲུངས་ཏེ་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་
ཞབས་དྲུང་དུ་ཕེབས་ནས་གསུང་རབ་ཐམས་ཅད་ཀྱི་སྙིང་པོའི་དོན་རྒྱལ་བ་སྲས་བཅས་ཀུན་གྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པའི་ཁྲིད་དཔལ་དཔེན་ས་བསྙན་རྒྱུད་ཀྱི་མན་ངག་ལྟར་ཉམས་ལེན་མྱོང་ཁྲིད་དུ་མཛད་དེ་

[119B]བཅས་པ་ལ་གདེང་ཐོབ་པར་མཛད། དེ་ནས་འཇམ་མགོན་སྙན་རྒྱུད་ཀྱི་མན་ངག་དགའ་ལྡན་ཕྱག་རྒྱ་ཆེན་པོའི་ཟབ་ཁྲིད་སྔོན་འགྲོ་ཁྲིད་ཆེན་བཞི་དང་བཅས་པ་མྱོང་ཁྲིད་དུ་
གསན་ཏེ་གདེང་ཐོབ་པར་མཛད། དེ་ནས་བློ་སྦྱོང་དོན་བདུན་མའི་ཁྲིད་དང་ནམ་མཁའ་སྒོ་འབྱེད་ཀྱི་དབང་དང་གཅོད་ཡུལ་གྱི་ཟབ་ཁྲིད། རྒྱུད་སྡེ་བཞི་དང་འབྲེལ་བའི་དབང་ལུང་མན་ངག་མཐའ་ཡས་པ་དང། ལྷག་པར་བསྐྱེད་རྫོགས་ཀྱི་
ཁྲིད་རྣམས་དང། ནཱ་རོ་ཆོས་དྲུག་སོགས་རྗེ་ཐམས་ཅད་མཁྱེན་པའི་མན་ངག་ཞལ་ཤེས་རྣམས་རྫོགས་པར་གསན། དེ་ནས་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་གཙང་ཕྱོགས་ཀྱི་རི་ཁྲོད་རྣམས་སུ་སྒྲུབ་པ་བྱས་
ན་ལེགས་པའི་བཀའ་ཕེབས་པ་ལྟར་རེ་ཤིག་སྲས་ཕྱོགས་ལ་ཕེབས་ཏེ་རི་ཁྲོད་སྣ་ཚོགས་སུ་བཞུགས་ནས་སྒྲུབ་པ་མཛད། དེ་ནས་རྟ་ནག་ཕྱོགས་ལ་ཕེབས་ཏེ་ཡོལ་དཀར་དང་གྲུབ་ཆེན་ཆོས་རྡོ་རྗེའི་འཁྲུངས་ས་གོ་བོ་
ཚང་དང། རྗེ་འགོས་ཀྱི་སྒྲུབ་གནས་ཞལ་གཟིགས་རྣམས་སུ་བཞུགས་ནས་སྒྲུབ་པ་དར་དྲག་ལ་རྒྱུན་རིང་བ་མཛད། དེ་སྐབས་བྱ་བྲལ་ཀུན་སྤངས་མཛད་པས་བར་སྐབས་ཤིག་ན་བཟའ་ཤིན་ཏུ་དཀོན་པས་དགུན་དུས་
ས་བྲུས་པའི་ཁུང་བུར་རྩའི་སྤུབས་སུ་བཞུགས་ཏེ་སྒྲུབ་པ་མཛད་པ་སོགས་རྣལ་འབྱོར་གྱི་དབང་ཕྱུག་མི་ལ་རས་བ་དང་མཚུངས་པའི་དཀའ་སྤྱད་ཀྱི་སྒོ་ནས་སྒྲུབ་པ་མཛད། དམ་པ་འདི་ནི་པཎ་ཆེན་བློ་བཟང་ཆོས་ཀྱི་རྒྱལ་མཚན་

[120A]༄༅། །གྱིས་སྤྱན་གྱི་འབྲས་བུ་ལྟར་སྐྱོང་བར་མཛད་པ་ཞིག་ཡིན་པས་འཚོ་བས་ཕོངས་དོན་མི་འདུག་ཀྱང་འཇམ་མགོན་སྒྲུབ་རྒྱུད་ཀྱི་བསྟན་པ་འཛིན་པའི་རྟེན་འབྲེལ་དང་སྔོན་བྱོན་དམ་པའི་རྣམ་ཐར་སྐྱོང་བར་
བཞེད་པ་དང། རྗེ་བློ་བཟང་ཆོས་ཀྱི་རྒྱལ་མཚན་གྱིས་ཀྱང་རེ་ཞིག་དབེན་པའི་རི་སུལ་དུ་འཚོ་བ་དཀའ་ཐུབ་ལ་གནས་ནས་སྒྲུབ་པ་སྙིང་པོར་མཛད་ན་བསྟན་པ་ལ་ཕན་ཆེ་བར་གཟིགས་ནས་ཚུལ་དེ་ལྟ་བུའི་དཀའ་ཐུབ་ལ་སྦྱོར་བར་མཛད་
དོ༑ ༑དེ་ལྟར་འཇམ་མགོན་སྙན་རྒྱུད་ཀྱི་མན་ངག་ལ་སྒྲུབ་བ་དར་དྲག་ལ་རྒྱུན་རིང་བ་མཛད་པས་ལམ་ཐུན་མོང་བ་དང་ཐུན་མོང་མིན་པ་ཐམས་ཅད་ལ་རྩོལ་བཅས་དང་རྩོལ་མེད་ཀྱི་མྱོང་བ་རིམ་གྱིས་ཐོན་ཏེ་ཕྱིར་མི་ལྡོག་པའི་གདེང་ཐོབ་པ་ན་
སྐལ་བ་དང་ལྡན་པ་གཞན་དག་ལ་ཆོས་ཀྱི་བདུད་རྩི་སྩལ། རིམ་གྱིས་འཕྲིན་ལས་རྗེ་རྒྱས་སུ་སོང་སྟེ་ས་ཆེན་པོའི་ཁྱོན་ཐམས་ཅད་སྙན་པའི་གྲགས་པས་ཁྱབ་ནས་ཕྱོགས་མཐའ་དག་ནས་ཆོས་དོན་གཉེར་བ་འདུས་པ་རྣམས་ལ་གཙོ་
པོར་བྱང་ཆུབ་ལམ་གྱི་རིམ་པའི་ཁྲིད་རྒྱ་ཆེར་གནང་ཞིང། རྗེ་རིན་པོ་ཆེའི་བསྟན་པ་ལ་གཏིང་ནས་ཡིད་ཆེས་པའི་གདུལ་བྱ་མདོ་སྔགས་གཉིས་ཀའི་ལམ་གྱི་ལུས་རྫོགས་པ་ལ་སློབ་པར་ནུས་པ་དག་ལ་དགའ་ལྡན་ཕྱག་རྒྱ་ཆེན་
པོའི་ཟབ་ཁྲིད་རྒྱས་པར་གནང། དེ་ཙམ་གྱི་བློའི་མཐུ་མེད་པ་རྗེའི་སྙན་རྒྱུད་ལ་མོས་པ་ཆེ་བ་དག་ལ་སྦྱོར་བའི་ཆོས་དྲུག་ལ་ནན་ཏན་དང། དེ་ནས་སྐྱེས་བུ་གསུམ་གྱི་ལམ་ལ་ཁྲིད་དེ་སྤྱོད་པ་སྤྱི་བསླབ་སོང་ནས་ཞི་ལྷག་གི་སྐབས་

[120B]ཐུན་མོང་བ་རེ་གནང་བར་མཛད། བློ་མཆོག་ཏུ་གྱུར་པ་འགའ་ཞིག་ལ་བསྐྱེད་རྫོགས་ཀྱི་ཁྲིད་དང་ལྷག་པར་ནཱ་རོ་ཆོས་དྲུག་རྒྱས་པར་གནང་བར་མཛད། དེ་ནས་པཎ་ཆེན་ཐམས་ཅད་
མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་ཤངས་མདོ་རྒོད་ཚང་དུ་སྤོང་བ་བསམ་གཏན་གྱི་སྡེ་གསར་འཛུགས་མཛད་པའི་མགོན་དུ་མངའ་གསོལ་ཏེ་སྐུ་ཚེའི་མཇུག་ལ་རྒོད་ཚང་དང་ལྷ་ལྔ་བྲག་གཉིས་སུ་བཞུགས་ཏེ་བསྟན་པའི་
བྱ་བ་རྒྱ་ཆེར་མཛད། མཐར་དགུང་ལོ་བརྒྱད་ཅུ་གྱ་བཞི་བའི་ཐོག་སྐུ་ཚེ་འདིའི་དངོས་ཀྱི་གདུལ་བྱ་རྣམས་རྫོགས་པ་ན་ལྷ་ལྔ་བྲག་ཏུ་སྐུའི་བཀོད་པ་བསྡུ་བ་ལ་ཕྱོགས་པ་ན་འཇམ་མགོན་སྒྲུབ་རྒྱུད་ཀྱི་བསྟན་པའི་ཆེ་བ་འདོན་པར་བཞེད་
ནས་འབྱུང་བའི་སྡུད་རིམ་རྣམས་རིམ་གྱིས་སོང་སྟེ་སྟོང་ཆེན་འོད་གསལ་ལ་འཇུག་ཏུ་ཉེ་བ་ན་སྐུ་ལུས་མདའ་ལྟར་བསྲངས་ཏེ་འོད་གསལ་ཐམས་ཅད་སྟོང་པའི་དང་དུ་ཟླ་བ་ལྷག་ཙམ་གྱི་བར་དུ་ཐུགས་དམ་ལ་བཞུགས། དེའི་ཚེ་དམ་པ་
འདི་ཉིད་ཐུགས་དམ་ལ་བཞུགས་པའི་འོད་གསལ་ནི་འདི་ལྟ་བུ་ཞིག་གོ་ཞེས་མཚོན་པ་ལྟར་དུ་དེ་སྐབས་ཟླ་བ་བཅུ་པའི་གནམ་གང་ལ་གཤེགས་ནས་བཅུ་གཅིག་པའི་སྐབས་གྲང་ངར་ཆེ་ཞིང་རླུང་དམར་འཚུབ་པའི་སྐབས་ཡིན་ཡང་
དམ་པ་འདི་ཉིད་ཐགས་དམ་ལས་མ་བཞེངས་ཀྱི་བར་སྟོན་གནམ་གཡའ་དག་པ་ལྟར་དུ་ནམ་མཁའ་ཤིན་ཏུ་དྭངས་ཤིང་བསིར་བུའི་རྒྱུ་བ་ཕྲ་མོ་འང་མེད་པར་ཤངས་ཁུལ་གྱི་རི་ཀླུངས་ཐམས་ཅད་ལ་དྲོད་སྐྱེས་ཏེ་ཤངས་ཆུའི་
[121A]༄༅། །དར་ཆགས་པའང་ཞིག་ནས་སྟོན་དུས་ལྟར་གྱུར་པ་སོགས་ཀུན་གྱི་མཐུན་སྣང་དུ་གྲུབ་པ་བྱུང། དེ་ནས་འོད་གསལ་ལས་བཞེངས་པ་ན་སྲས་ཀྱི་ཐུ་བོ་རྣམས་ཀྱིས་གཙོས་དད་ལྡན་རྣམས་ཀྱི་མཆོད་པ་
ཚད་མེད་པར་ཕུལ་ཞིང་སྐུ་གདུང་ཞུགས་ལ་ཕུལ་བས་ཐུགས་ལྗགས་སྤྱན་གསུམ་མ་ཉམས་པར་བྱོན་པ་འགྲོ་བ་ལྷ་དང་བཅས་པའི་བསོད་ནམས་ཀྱི་ཞིང་དུ་རྒོད་ཚང་རི་ཁྲོད་ཀྱི་དངུལ་གདུང་ནང་ན་བཞུགས་སོ། །རྗེ་བཙུན་བློ་
བཟང་ཆོས་ཀྱི་རྒྱལ་མཚན་དཔལ་བཟང་པོས་བྱང་ཆུབ་ལམ་གྱི་རིམ་པའི་ཁྲྀད་ཡང་དང་ཡང་དུ་སྩལ་བས་བརྒྱུད་ཚུལ་མཐའ་ཡས་པ་ཡོད་ཅིང་ལྷག་པར་ཐུགས་སྲས་ཐུ་བོ་རྣམས་ལས་བརྒྱུད་ཚུལ་སོ་སོར་ཡོད་མོད། འཕྲིན་ལས་
ཀྱི་རྒྱུན་རིང་དུ་གནས་པ་ནི། རྗེ་བློ་བཟང་ཆོས་ཀྱི་རྒྱལ་མཚན་ནས་རྡོ་རྗེ་འཛིན་པ་དཀོན་མཆོག་རྒྱལ་མཚན། དེ་ནས་རྗེ་བཙུན་བློ་བཟང་ཡེ་ཤེས་ལ་བརྒྱུད་པ་དང། ཡང་རྗེ་བློ་བཟང་ཆོས་ཀྱི་རྒྱལ་མཚན་ནས་དྲུང་པ་རྟ་ཕུག་པ། དེ་ནས་རྗེ་
དགེ་ལེགས་རྒྱ་མཚོ་ལ་བརྒྱུད་པ་གཉིས་འཕྲིན་ལས་རྒྱ་ཆེ་རྒྱུན་རིང་བ་བྱུང་ལ། ཁོ་བོས་ཀྱང་བརྒྱུད་པ་དེ་གཉིས་ཀ་ཐོབ་པ་ཡིན་པས་འདིར་ཡང་བརྒྱུད་པ་དེ་གཉིས་ཀའི་བླ་མ་རྣམས་ཀྱི་རྣམ་ཐར་བརྗོད་པར་བྱའོ། །དེས་ན་བྱང་ཆུབ་ལམ་
གྱི་རིམ་པ་ལ་བློ་སྦྱོང་བར་འདོད་བ་རྣམས་ཀྱིས་རྗེ་བཙུན་བློ་བཟང་ཆོས་ཀྱི་རྒྱལ་མཚན་ལ་གསོལ་བ་འདེབས་ཤིང་རྗེ་འདིའི་རྣམ་ཐར་ལྟར་མདོ་སྔགས་ཀྱི་ལམ་གྱི་ལུས་ཡོངས་སུ་རྫོགས་པ་ལ་འཁྲུལ་མེད་ཀྱི་ངེས་པ་བརྟན་པོ་རྙེད་པར་

[121B]ཀྱི་མན་ངག་ཐོབ་པར་བྱས་ལ་ཁ་ཕྱི་ལྟར་མ་སོང་བར་སྒྲུབ་པ་སྙིང་པོར་བྱ་བ་ལ་སྐྱེས་བུའི་རྩལ་ཅི་ཡོད་ཀྱིས་འབད་པར་བྱའོ།།    ༈    །།དཀོན་མཆོག་གསུམ་གྱི་
མཁྱེན་བརྩེ་གཅིག་བསྡུས་ནས། །རྒྱལ་བ་གཉིས་པའི་ལུང་རྟོགས་དམ་ཆོས་ཀྱི། །བཤད་སྒྲུབ་རྒྱལ་མཚན་འཛིན་པའི་མཆོག་གྱུར་པ། །ཡོངས་འཛིན་དམ་པའི་ཞབས་ལ་གསོལ་བ་འདེབས། །ཞེས་བསྔགས་པ། རྡོ་རྗེ་འཛིན་པ་
དཀོན་མཆོག་རྒྱལ་མཚན་ནི། །ལ་སྟོད་ཤེལ་དཀར་གྱི་ས་ཕྱོགས་མཚོ་སྒོ་ལྷུན་གྲུབ་སྒང་ཆེན་ནས་ཀྱི་སྲས་སུ་ཡོངས་འཛིན་ཞེས་པ་ཆུ་ཕོ་བྱི་བའི་ལོ་སྐུ་འཁྲུངས། སྔོན་གྱི་བག་ཆགས་བཟང་པོས་གཞོན་ནུའི་དུས་ཉིད་ནས་སྡེ་དཔོན་
ཆེན་པོའི་སྟོབས་འབྱོར་ལ་མ་ཆགས་པར་ཆོས་རྣམ་དག་ཅིག་བྱེད་བར་ཐུགས་འདུན་འཁྲུངས། ཡབ་ཡུམ་འབངས་དང་བཅས་པས་ཀྱང་བཀག་པ་མེད་པར་མཐུན་པའི་རྐྱེན་བྱས་ཏེ་ཆོས་གྲྭ་ཆེན་པོ་བཀྲ་ཤིས་ལྷུན་པོར་པཎ་ཆེན་ཐམས་
ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱི་ཞབས་དྲུང་དུ་རབ་ཏུ་བྱུང་སྟེ་དགེ་ཚུལ་གྱི་སྡོམ་པ་བཞེས། །མཚན་དཀོན་མཆོག་རྒྱལ་མཚན་ཞེས་བཏགས། ཤར་རྩེ་གྲྭ་ཚང་དུ་བཞུགས་ཏེ་ཐོག་མར་རིག་པའི་སྒོ་འབྱེད་མཚན་
ཉིད་དང་མཚོན་བྱའི་རྣམ་གཞག། སྦྱི་དང་བྱེ་བྲག་གི་རྣམ་གཞག་སོགས་བསྡུས་པ་ལ་སྦྱངས། སྐྱེས་ཐོབ་ཀྱི་ཤེས་རབ་ཤིན་ཏུ་ཆེ་བས་རིང་པོར་མ་ཐོགས་པར་སྦྱོར་བ་རྩི་བ་ལ་ཐོགས་པ་མེད་པར་གྱུར་ཏེ་ཀུན་མཁྱེན་ལེགས་པ་དོན་

[122A]༄༅། །གྲུབ་ཀྱི་ཡིག་ཆའི་སྟེང་ནས་ཚད་མ་རྣམ་འགྲེལ་གྱི་མཐའ་གཅོད་སྤྱི་དོན་རྣམས་ལ་སྦྱངས། དེ་ནས་དྲི་མ་མེད་པའི་རིགས་པའི་སྟོབས་ཆེས་ཆེར་རྒྱས་བ་ན་རྒྱལ་ཚབ་དར་མ་རིན་ཆེན་གྱིས་མཛད་པའི་རྣམ་
བཤད་ཐར་ལམ་གསལ་བྱེད་དང། མཁས་གྲུབ་ཐམས་ཅད་མཁྱེན་པས་མཛད་པའི་ཊིཀ་ཆེན་རིག་པའི་རྒྱ་མཚོ་གཉིས་ཀྱི་སྟེང་ནས་རྣམ་འགྲེལ་གྱི་གཞུང་ལ་སྦྱངས་ཏེ་མཁས་པའི་ཕུལ་དུ་ཕྱིན་པར་གྱུར་པ་ན་བཀྲ་ཤིས་ལྷུན་
པོའི་མཁན་སློབ་དགེ་འདུན་ཚང་མའི་དབུས་སུ་དམ་བཅའ་བཞག་སྟེ་ཐོས་བསམ་གླིང་ན་མཁས་པར་གྲགས་པ་དཔལ་ཚུལ་ཞེས་པ་ཞིག་དང་བགྲོ་གླེང་ལ་བཞེངས་ཏེ་དྲི་མ་མེད་པའི་རིག་པའི་ང་རོས་རྒོལ་བའི་སྤོབས་པ་
ལན་མེད་དུ་བྱས་ཏེ་མཁས་པའི་གྲགས་པས་ཕྱོགས་ཐམས་ཅད་དུ་ཁྱབ་པར་གྱུར། དེ་ནས་ཕར་ཕྱིན་དང་དབུ་མ་དང་འདུལ་བ་དང་མཛོད་རྣམས་ལ་སྦྱངས་ཏེ་གཞུང་ལུགས་ཆེན་མོ་དེ་དག་ལ་མཁས་པའི་ཕུལ་དུ་ཕྱིན་པར་གྱུར་
པ་ན༑ གཞུང་དོན་གདམས་པར་ཤར་བའི་ཉམས་ལེན་མཛད་བཞེད་ནས་ཐོག་མར་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་ལ་མཁན་པོར་གསོལ་བ་བཏབ་སྟེ་བསྙེན་པར་རྫོགས་པའི་སྡོམ་པ་བཞེས་ནས་
དྲན་ཤེས་བག་ཡོད་བརྟན་པོས་ཁྲིམས་ཉིས་བརྒྱ་དང་ལྔ་བཅུ་རྩ་གསུམ་བསྲུང་བ་ལ་གཡེལ་བ་མེད་པར་མཛད། དེ་ནས་པཎ་ཆེན་ཐམས་ཅད་མཁྱེན་པ་ཆེན་པོ་དེ་ཉིད་ལ་དུས་གསུམ་གྱི་སངས་རྒྱས་ཐམས་ཅད་ཀྱི་བགྲོད་པ་

[122B]ཁྲིད་དཔལ་དབེན་ས་སྙན་རྒྱུད་ཀྱི་མན་ངག་གེགས་སེལ་བོགས་འདོན་དང་བཅས་པ་ཡོངས་སུ་རྫོགས་པ་གསན། དེ་ནས་བློ་སྦྱོང་དོན་བདུན་མའི་ཁྲིད་དང། ནམ་མཁའ་
སྒོ་འབྱེད་ཀྱི་དབང་དང། གཅོད་ཀྱི་ཟབ་ཁྲིད་དང། དགའ་ལྡན་ཕྱག་རྒྱ་ཆེན་བོའི་ཟབ་ཁྲིད་སྔོན་འགྲོ་ཁྲིད་ཆེན་བཞི་དང་བཅས་པ་ལེགས་པར་གསན། དེ་ནས་སྤྱིར་དབང་ལུང་མན་ངག་མཐའ་ཡས་པ་དང། ལྷག་པར་བདེ་གསང་འཇིགས་
གསུམ་གྱི་དབང་དང་བསྐྱེད་རྫོགས་ཀྱི་ཁྲིད་རྣམས་ལེགས་པར་གསན། དེ་ནས་མདོ་སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་འཁྲུལ་མེད་ཀྱི་ངེས་བ་བརྟན་པ་རྙེད་པ་ན་ཚེ་འདིའི་འཁྲི་བ་བཅད་དེ་དབེན་པའི་གནས་སུ་
ཚེ་དང་སྒྲུབ་པ་སྙོམས་པ་རྣལ་འབྱོར་གྱི་དབང་ཕྱུག་མི་ལ་རས་པ་དང་གྲུབ་ཆེན་དབེན་ས་པ་ཡབ་སྲས་ཀྱི་རྣམ་ཐར་འཁྱོངས་པ་ཞིག་ཅིས་ཀྱང་བྱེད་སྙམ་དུ་ཐག་གཅད་དེ་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་
ལ་སྐྱབས་འཇུག་ཞུས་ཏེ་དབེན་དགོན་དུ་ཚེ་མཚམས་ལ་བཞུགས། དེའི་ཚེ་ཉིན་རེ་བཞིན་ཉམས་ལེན་གྱི་རྟོགས་པ་གོང་འཕེལ་དུ་གྱུར་ཏེ་སྒོ་གསུམ་ལ་དྲན་པ་ཉེ་བར་གཞག་ནས་སྡོམ་པ་གསུམ་གྱི་བཅས་མཚམས་དང་
འགལ་བའི་ཉེས་ལྟུང་ཕྲ་མོས་ཀྱང་མ་གོས་པ་ཞིག་བྱེད་སྙམ་དུ་འདུན་པ་ཤུགས་དྲག་ཏུ་མཛད་ཅིང། རང་ལ་རང་གིས་བསྐུལ་བའི་དམ་བཅའི་ཉམས་མགུར་ཡང་འདི་ལྟར་མཛད་དེ། ན་མོ་གུ་རུ་བྷྱ་བླ་མ་དང་ཡི་དམ་དཀོན་

[123A]༄༅། །མཆོག་གསུམ། །བདག་མོས་པའི་སྤྱི་གཙུག་རྒྱན་དུ་བཞུགས། །ད་ཇི་ལྟར་བསམས་པའི་དོན་འདི་རྣམས། །དུས་མྱུར་དུ་འགྲུབ་པར་བྱིན་གྱིས་རློབས། །ཁྱེད་བཀའ་སྡོད་ཆོས་སྐྱོང་སྲུང་མའི་ཚོགས། །མི་ཁོ་
བོའི་གྲོས་འདེབས་གསན་མཛོད་ལ། །གྲོས་ཇི་བཞིན་ཐེབས་པའི་བར་ཆད་ཀུན། །དུས་ད་ལྟ་སེལ་བར་མཛད་དུ་གསོལ། །གཟུགས་མི་ལ་དུད་འགྲོའི་བསམ་བ་ཅན། །ངོ་ཚ་བས་མི་ཕན་ཅུང་ཟད་ཉོན། །ངས་ཁྱེད་ཀྱི་སེམས་ལ་གྲོས་
ཤིག་འདེབས། །དོན་དེ་ཕྱིར་མཚང་གཏམ་ཚིག་གསུམ་སྨྲ། །རྟེན་རྙེད་པར་དཀའ་པའི་དལ་འབྱོར་རྙེད། །ལམ་མཇལ་དཀའ་སངས་རྒྱས་བསྟན་དང་མཇལ། །ཕ་མཚན་ལྡན་བླ་མའི་ཚོགས་རྣམས་ཀྱིས། །ཆོས་ཟང་ཟིང་དྲིན་གྱིས་
རྒྱུན་དུ་བསྐྱངས། །ཁྱོད་དལ་འབྱོར་ལོག་པའི་ལམ་དང་སྦྱར་།ལམ་སངས་རྒྱས་བསྟན་པ་དྲི་མས་བསྒོས། །རྗེ་མཚན་ལྡན་བླ་མའི་ཚོགས་རྣམས་བསླུས། །མི་ཁྱོད་ལ་མཚང་ཆེན་འདི་རྣམས་མཐོང། །མི་ཁྱེད་ཀྱིས་ད་ལྟ་ཕན་
ཆད་ལ། །ཆོས་ཚུལ་བཞིན་སྐད་ཅིག་མ་བྱས་པར། །གཟུགས་ཆོས་པའི་གཟུགས་སུ་བྱས་ནས་ཀྱང། །ལོངས་ཅི་སྤྱད་དད་རྫས་གཤིན་རྫས་ཀྱིས། །རྟེན་དལ་འབྱོར་ལོག་པའི་གཡང་ལ་བསྐྱུར། །ཕ་བླ་མ་མཁན་སློབ་མཚན་
ལྡན་ལ། །ལམ་སྡོམ་པ་གསུམ་གྱི་བཀའ་དྲིན་ནོས། །ཁྱོད་རྩ་བའི་ཉེས་པ་མེད་འདོད་ཀྱང། །རྗེ་རྒྱལ་བའི་བཅས་པ་ཤིན་ཏུ་ཕྲ་།ཁྱོད་དབང་པོ་བརྟུལ་ཞིང་གཉེན་པོ་ཞན། །རྒྱུ་དེས་ན་བསྟན་པ་དྲི་མས་བསྒོས། །སྔར་རྡོ་རྗེ་ཐེག་

[123B] །ལམ་བྱང་ཆུབ་སེམས་དཔའི་བསླབ་པ་ལ། །དགྲ་རྩ་བའི་ལྟུང་བ་ཆར་ལྟར་བབས། །གཞན་སྡོམ་པའི་ཡན་ལག་ཕྲ་རག་ཀུན། །ཕལ་ཆེ་བ་ཤེས་བཞིན་ཁྱད་དུ་བསད་།འགའ་མི་ཤེས་དབང་གིས་ལོག་པར་སྦྱད།།
རྒྱུད་ལྟུང་བའི་མི་གཙང་འདམ་དུ་བྱིངས། །ཁྱོད་དེ་ལྟར་གྱུར་ཀྱང་རབ་བྱུང་སོགས། །ལས་དགེ་སློང་བྱེད་རྒྱུ་གང་ཡིན་དང་།དབང་བསྐུར་སོགས་རྡོ་རྗེ་སློབ་དཔོན་གྱི། །ལས་རྐྱེད་པར་ཡང་བག་ཚ་མེད། །རྒྱུ་དེས་ན་བསྟན་པ་དྲི་མས་བསྒོས།།
ཆོས་ཟབ་ཅིང་རྒྱ་ཆེ་བདུད་རྩིའི་རྒྱུན། །མི་ཁྱོད་ཀྱི་སྣོད་དུ་ཅི་བླུགས་ཀྱང། །ཆོས་ཚིག་དོན་སྣོད་ཀྱིས་མ་ཐུབ་པས། །དོན་དེ་ལས་བསླུས་ཐབས་ཆེ་བ་ཅི། །ལར་དེ་ལྟར་འབྱུང་བའི་རྒྱུ་མཚན་ཡང། །ཆོས་ཚིག་བཞེའི་དོན་ཡང་མ་རྟོགས་པར།།
རང་མཁས་པར་འཛིན་པའི་ང་རྒྱལ་དང། །རྒྱུད་ལྟུང་བའི་ནང་དུ་བྱིང་ནས་ཀྱང། །རང་བཙུན་པར་འཛིན་པའི་ལོག་ལྟ་དང། །སེམས་ཆགས་སྡང་དབང་དུ་གྱུར་པ་ལ། །རང་བཟང་པོར་འདོད་པའི་ཁེངས་སེམས་ཅན། །ལས་ཅི་བྱས་ཆོས་
བརྒྱད་བྱེད་བཞིན་དུ། །རང་ཆོས་པར་རློམ་པའི་རློམ་སེམས་དེས་།བདུད་དེ་བཞིན་སྙིང་ལ་ཞུགས་བས་ལན། །བདུད་སྙིང་ལ་འཇུག་པའི་རྩ་བ་ཡང། །ལུས་གཟུགས་བརྙན་མི་ཁྱུར་བསྡད་པ་དང་།གཏམ་མི་ཟེར་ཁ་ལ་ཉན་པ་དང།།
བློ་མི་མཐུན་མི་དང་བསྟུན་བས་ལན། །མཚད་འདི་རྣམས་ཡོད་མེད་སེམས་ལ་དྲིས། །རྒྱུ་དེ་རྣམས་ཡིན་མིན་བསམ་མནོ་ཐོངས། །སྔར་མཚང་དུ་མ་ཤེས་དོན་སྙིང་རུལ། །དོན་དེ་ཕྱིར་སྔར་བྱས་དོན་མེད་སོང། །ད་ཚེ་འཇུག་ནམ་

[124A]༄༅། །མཁའི་གློག་འདྲ་འདི། །རྟེན་དལ་འབྱོར་སྙིང་པོ་ལེན་འདོད་ཅིང། །རང་ལེགས་པའི་ལམ་དུ་འཇུག་འདོད་ན། །མཚང་ཡུལ་ནས་འདོན་ལུགས་དེ་ལྟར་མཛོད། །ཆོས་ཚིག་གཅིག་མ་གོའི་མཁས་པ་དང། །ཁོ་བླུན་
ཅིང་རྨོངས་པའི་བ་གླང་གཉིས། །མཁས་མི་མཁས་ཁྱད་པར་གང་གིས་འབྱེད། །ཁོ་བ་གླང་མཁས་པར་འཛིན་པ་མེད། །ཆོས་དེ་ཡིས་བ་གླང་ཁྱད་པར་འཕགས། །རྒྱུད་ལྟུང་བས་གོས་པའི་བཙུན་པོ་དང། །ཟས་མི་གཙང་ཟ་བའི་
ཁྱི་ཕག་གཉིས། །བཙུན་མི་བཙུན་ཁྱད་པར་གང་གིས་འབྱེད་།ཁོ་ཁྱི་ཕག་བཙུན་པོར་ལྟ་བ་མེད། །ཆོས་དེ་ཡིས་ཁྱི་ཕག་ཁྱད་པར་འཕགས། །གནོད་གང་འཁྱོལ་བྱེད་པའི་བཟང་པོ་དང་།ཁྲེལ་གཏོང་ནས་བོར་པའི་གྱག་ཁྱེར་གཉིས། །བཟང་མི་
བཟང་ཁྱད་པར་གང་གིས་འབྱེད། །བཟང་མི་བཟང་ཁྱད་པར་མེད་པ་ལ། །ཁོ་གྱག་ཁྱེར་བཟང་པོར་འདོད་པ་མེད། །ཆོས་དེ་ཡིས་གྱག་ཁྱེར་ཁྱད་པར་འཕགས། །ཆས་ཆོས་བརྒྱད་བྱེད་པའི་ཆོས་པ་དང། །ཁྲམ་གཡོ་སྒྱུ་བྱེད་བའི་ཁྱིམ་པ་
གཉིས། །ཆོས་བྱེད་མེད་ཁྱད་པར་གང་གིས་འབྱེད། །ཆོས་བྱེད་མེད་ཁྱད་པར་མེད་པ་ལ། །ཁོ་ཁྱིམ་པ་ཆོས་ཀྱིས་རློམས་པ་མེད་།ཆོས་དེ་ཡིས་ཁྱིམ་པ་ཁྱད་པར་འཕགས། །ཁྱོད་མཁས་བཙུན་བཟང་པོར་འདོད་པ་དང། །ཆོས་བྱས་སོ་སྙམ་པའི་
འཁྲུལ་པ་ཞིག། ད་ཁྱོད་ལས་དམན་པའི་སེམས་ཅན་སུ། །དེ་ཤེས་ན་དམན་ཆ་འཛིན་རེ་རན། །སེམས་མི་གལ་མི་སྙེག་དམན་ཆ་བཟུང། །ལུས་མི་ཡི་གསེབ་ནས་ད་བུད་ལ། །གནས་མི་མེད་ས་ཡི་བས་མཐའ་སྟེན། །སེམས་ཚ་འདིའི་

[124B] །གྱོང་ལྟོ་གོས་གཉིས་ཀྱི་སྟེང་དུ་བསྐུར། །ཟས་དཀའ་ཐུབ་བཅུད་ལེན་བདུད་རྩི་ཟོ། །གོས་ཕྱག་དར་ཁྲོད་ཀྱིས་ཆོག་ཤེས་སྟེན་ད་དཀོར་ཟས་དུག་ཆུའི་ཞེན་པ་སྤོངས། །རྒྱུད་སྡོམ་པ་གསུམ་གྱི་ནོར་ལུག་
རྣམས། །བྱམས་སྙིང་རྗེ་ལྷག་བསམ་ཐང་ཆེན་དུ། །དྲན་ཤེས་བཞིན་རྫི་བོས་ལེགས་སྐྱོངས་ལ། །ད་ཡན་ལག་ཕྲ་མོ་སྣ་གཅིག་ཀྱང། །སེམས་ཉོན་མོངས་དགྲ་ལ་མ་ཤོར་བར། །རྒྱུད་ཚུལ་ཁྲིམས་འཕེལ་སྐབས་ཆེ་བར་མཛོད། །བློ་
བླ་མ་དཀོན་མཆོག་གསུམ་ལ་གཏོད། །དུས་འབྲལ་མེད་རྒྱུན་དུ་གསོལ་བ་ཐོབ། །ཆོས་ཐོས་བསམ་སྒོམ་གསུམ་ཚུལ་བཞིན་གྱིས། །སེམས་དངོས་འཛིན་འཁྲུལ་པ་རྩད་ནས་ཆོད། །མི་སྨྲ་མཁས་ཆོས་བརྒྱད་སློབ་བྱུང་ན། །ཚིག་གཅིག་
ཀྱང་དེ་ལ་མ་ཉན་པར། སྟོབས་ཅི་ཡོད་དེ་ཡི་ལོག་ཕྱོགས་སྒྲུབས་།ཁོ་གཏིང་ནས་མ་དགའ་འགྱོད་པ་མེད། །ད་གཏམ་དང་གྲོགས་ངན་སྣ་ཚོགས་དང། །མི་ཀུན་གྱིས་རིང་དུ་སྤངས་པ་དང། །འཕྲལ་འཚོ་བའི་ཡོ་བྱད་དཀོན་པ་སོགས།།
ཁོང་འཇིག་རྟེན་ཆོས་དང་མི་མཐུན་པའི། །རྐྱེན་མི་འདོད་སྣ་ཚོགས་ཅི་བྱུང་ཡང། །ཆོས་སྙིང་ནས་བྱེད་པའི་བསམ་པ་གྲུབ་།མཚང་ཡུལ་འདོན་སེམས་ལ་གྲོས་འདེབས་འདི། །རང་ཉེས་ཀྱི་དོགས་ནས་སྨྲས་བ་ཡིན། །གྲོས་སེམས་ལ་
ཞོག་ལ་ཉམས་སུ་ལོངས། །དུས་གཏན་གྱི་མདུན་མ་འགྲུབ་སྟེ་མཆི་།ཞེས་སོ། །དེ་སྐབས་པཎ་ཆེན་བློ་བཟང་ཆོས་ཀྱི་རྒྱལ་མཚན་དབེན་དགོན་དུ་ཕེབས་པ་ཞིག་གི་དུས། ནཱ་རོ་ཆོས་དྲུག་གི་ཟབ་ཁྲིད་རྒྱས་པ་ཞིག་དགོས་ཞེས་ཞུས་པར་

[125A]༄༅། །པཎ་ཆེན་ཐམས་ཅད་མཁྱེན་པ་ཆེན་པོ་དེ་ཉིད་སྤྱིར་ཡང་དབེན་པའི་རི་སུལ་དུ་སྒྲུབ་པ་བྱེད་པ་རྣམས་ལ་ཤིན་ཏུ་དགྱེས་ཤིང། ལྷག་པར་དམ་པ་འདི་ཉིད་སྤྱན་གྱི་འབྲས་བུ་ལྟར་སྐྱོང་བར་མཛད་པས་མཚམས་
གྲོལ་ན་དགེ་སྦྱོར་ལ་གཡེང་བ་ཡོང་གསུངས་ནས་པཎ་ཆེན་ཐམས་ཅད་མཁྱེན་པ་ཆེན་པོ་ཉིད་དམ་པ་འདིའི་སྒྲུབ་ཁང་དུ་ཕེབས་ནས་ནཱ་རོ་ཆོས་དྲུག་གི་ཁྲིད་རྒྱས་པར་སྩལ་ཞིང་སྒྲུབ་པ་མཐར་ཕྱིན་པའི་ཕྱིར་ལམ་གྱི་གེགས་སེལ་བོགས་
འདོན་རྣམས་ཞིབ་པར་གསུངས། གཞན་ཡང་མཚམས་ཁོངས་སུ་གྲུབ་པའི་དབང་ཕྱུག་གནས་བཅུ་རབ་འབྱམས་པ་དགེ་འདུན་རྒྱལ་མཚན་གདན་དྲངས་ནས་མན་ངག་དུ་མ་གསན་ཞིང། ལྷག་པར་ནཱ་རོ་ཆོས་དྲུག་སྐོར་སོགས་འཁྲུལ་
འཁོར་གྱི་སྐོར་རྣམས་མཐིལ་ཕྱིན་པར་ཞུས་ནས་སྦྱངས་ཏེ་གདེང་ཐོབ་པར་མཛད། དེ་ལྟར་སྒྲུབ་པ་ཡུན་རིང་དུ་མཛད་ནས་ཉམས་རྟོགས་གོང་འཕེལ་དུ་གྱུར་ཏེ་ཚེ་འདི་ལ་གཉེན་ཉེ་འབྲེལ་ནོར་ལོངས་སྤྱོད་གང་ལའང་ཆགས་པ་མེད་པར་
སྒྲུབ་པ་མཐར་ཕྱིན་པ་དཔལ་ཤ་བ་རི་དང་མཚུངས་པ་ཞིག་བྱེད་དགོངས་པ་ཡོད་པ་ལ། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་བཀྲ་ཤིས་ལྷུན་པོར་རྒྱུད་གྲྭ་གསར་འཛུགས་མཛད་དེ་གཞུང་ལུགས་རབ་འབྱམས་ལ་སྦྱངས་པ་
མཐར་ཕྱིན་པའི་དགེ་བའི་བཤེས་གཉེན་ཤ་སྟག་བསྡུས་ཏེ་རྒྱུད་གྲྭར་གཞུག་པར་མཛད་པའི་མགོན་དུ་དམ་པ་འདི་ཉིད་འབྱོན་དགོས་པའི་བཀའ་ཕེབས་པ་ན་ཚེ་མཚམས་ལ་བཞུགས་པ་ཡིན་ཡང་ཕྱོགས་བཅུའི་རྒྱལ་བ་ཐམས་ཅད་

[125B]ཡོན་ཆེ་བར་གསུངས་པ་དང། སངས་རྒྱས་ཀྱི་སར་མྱུར་པ་མྱུར་བར་བགྲོད་པ་ལ་རྡོ་རྗེ་སློབ་དཔོན་གྱི་བཀའ་བཞིན་སྒྲུབ་པ་ཉིད་བསྔགས་པར་རྒྱུད་དང་གྲུབ་ཆེན་གྱི་གཞུང་
ཐམས་ཅད་ལས་གསུངས་པའི་ཚུལ་ལ་ངེས་པ་རྙེད་ནས་ཚམ་ཚོམ་མེད་པར་མཚམས་གྲོལ་ཏེ་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་བཀའ་བཞིན་བཀྲ་ཤིས་ལྷུན་པོའི་སྔགས་ཁང་གི་གདན་སར་ཕེབས། པཎ་ཆེན་ཐམས་
ཅད་མཁྱེན་པ་ཆེན་པོ་བློ་བཟང་ཆོས་ཀྱི་རྒྱལ་མཚན་ལ་རྒྱུད་ཀྱི་རྒྱལ་པོ་དཔལ་གསང་བ་འདུས་པ་འགྲེལ་བ་སྒྲོན་གསལ་མཆན་བུ། བསྡུས་དོན། མཐའ་གཅོད་བཞིའི་སྒོ་ནས་འགྲེལ་ཚུལ་རྒྱལ་བ་ཙོང་ཁ་པ་ཆེན་པོའི་མན་
ངག་རྣམས་ལེགས་པར་ཞུས། མཐའ་དྲུག་དང་ཚུལ་བཞིའི་དཀའ་གནས་རྣམས་ལ་ཁོང་ན་གནས་པའི་དོགས་པ་ཕྲ་མོའང་ཆོད་བར་མཛད་ནས་རྒྱུད་གྲྭར་བཞུགས་པའི་རབ་འབྱམས་སྨྲ་བའི་སྡེ་རྣམས་ལ་བློའི་རྒྱུན་ལྟར་བཤད་
ཅིང་དཔལ་གསང་བ་འདུས་པ་གཙོ་བོར་བཏོན། དཔལ་འཁོར་ལོ་སྡོམ་པ། རྡོ་རྗེ་འཇིགས་བྱེད། དུས་ཀྱི་འཁོར་ལོ་རྣམས་ཀྱི་དབང་ལུང་མན་ངག་རྣམས་ཀྱང་རྒྱ་ཆེར་གནང་བས་རྒྱུད་གྲྭར་བཞུགས་པས་རབ་འབྱམས་སྨྲ་
བའི་སྡེ་རྣམས་དང། ཕྱོགས་མཐའ་དག་ནས་འདུས་པའི་དོན་གཉེར་ཅན་མཐའ་དག་གསང་ཆེན་རྡོ་རྗེ་ཐེག་པའི་བདུད་རྩིས་ཚིམ་ནས་དམ་པ་འདི་ལ་རྡོ་རྗེ་འཆང་དངོས་ཀྱི་འདུ་ཤེས་སྐྱེས་ཏེ་རྡོ་རྗེ་འཛིན་པ་ཆེན་པོ་ཞེས་མཚན་ཡོངས་

[126A]༄༅། །སུ་གྲགས་པར་གྱུར། དེ་སྐབས་རྗེ་བཙུན་བློ་བཟང་ཆོས་ཀྱི་རྒྱལ་མཚན་དགུང་ལོ་བརྒྱར་ཉེ་བའི་དུས་སུ་ཕེབས་ནས་ཕྱོགས་ཀྱི་ཐ་གྲུ་ཀུན་ནས་འདུས་པའི་ཆོས་དོན་གཉེར་བ་རྣམས་ལ་ཆོས་བཀའ་ཧ་ཅང་
རྒྱ་ཆེ་བ་གནང་བར་མ་མཛད་པ་ན། རྡོ་རྗེ་འཛིན་པ་ཆེན་པོ་འདིས་གདུལ་བྱ་སོ་སོའི་དབང་པོའི་རིམ་པ་དང་འཚམས་པར་ལམ་རིམ་གྱི་ཁྲིད་དང། བློ་སྦྱོང་གི་ཁྲིད་དང། དགའ་ལྡན་ཕྱག་རྒྱ་ཆེན་པོའི་ཟབ་ཁྲིད་དང། བདེ་གསང་
འཇིགས་གསུམ་གྱི་བསྐྱེད་རྫོགས་ཀྱི་ཁྲིད་སོགས་མདོ་སྔགས་ཀྱི་ཆོས་མཐའ་ཡས་པ་སྩོལ་བར་མཛད། དེ་ནས་རྗེ་བཙུན་བློ་བཟང་ཆོས་ཀྱི་རྒྱལ་མཚན་ཞིང་གཤེགས་ནས་ཀྱང་རེ་ཤིག་སྔགས་ཁང་གི་གདན་ས་མཛད་དེ་རྗེ་
བློ་བཟང་ཆོས་ཀྱི་རྒྱལ་མཚན་གྱི་མན་ངག་རྣམས་མི་ནུབ་པར་བཟུང་ཞིང་སྦེལ། དེ་ནས་བྲུལ་ཚང་དུ་མཆོག་གི་སྤྲུལ་སྐུ་ཕེབས་པ་ན་གོང་ས་ལྔ་པ་ཆེན་པོས་བཀྲ་ཤིས་ལྷུན་པོའི་སྔགས་ཁང་གི་གདན་ས་པ་དེ་པཎ་ཆེན་
ཐམས་ཅད་མཁྱེན་པ་ཆེན་པོ་དེ་ཉིད་ཀྱི་ཐུགས་སྲས་ཐུ་བོ་ལུང་རྟོགས་ཀྱི་ཡོན་ཏན་གང་ས་ནས་བཟང་བ་ཞིག་ཡིན་འདུག་པས་མཆོག་གི་སྤྲུལ་སྐུར་བརྟག་དབྱད་བྱེད་པ་དང་ངོས་འཛིན་པར་ཁོང་པ་བྱོན་ན་ལེགས་ཞེས་
བཀའ་ཕེབས་པ་ལྟར་རྡོ་རྗེ་འཛིན་པ་དཀོན་མཆོག་རྒྱལ་མཚན་ཉིད་བྲུལ་ཚང་དུ་ཕེབས་ཏེ་བརྟག་དཔྱད་མཛད་པས་མཆོག་གི་སྦྲུལ་སྐུར་འཁྲུལ་མེད་ཀྱི་ངེས་རྙེད་ནས་སྐུ་ཁྲུས་གསོལ་བ་དང། སྐུ་ཚེ་རིང་པའི་

[126B] དེ་ནས་མཆོག་གི་སྤྲུལ་སྐུ་བཀྲ་ཤིས་ལྷུན་པོར་གདན་དྲངས། འགྲོ་བ་ལྷ་དང་བཅས་པའི་མགོན་དུ་མངའ་གསོལ་གྲུབ་ནས་སྔགས་ཁང་གི་གདན་ས་བཞག་སྟེ་ཤངས་མཁའ་སྤྱོད་གཟིམ་
སྤྱི་ལ་གསར་བསྐྲུན་གནང་ནས་སྤོང་པ་པའི་སྡེ་དང་བཅས་བཞུགས་ཏེ་འཇམ་མགོན་སྙན་རྒྱུད་ཀྱི་བསྟན་པ་འཛིན་ཅིང་སྤེལ་བར་མཛད། དེ་ནས་མཆོག་གི་སྤྲུལ་པའི་སྐུ་རྗེ་བཙུན་བློ་བཟང་ཡེ་ཤེས་དཔལ་བཟང་པོ་གུང་ལོ་ཉི་
ཤུར་ཕེབས་པའི་ཚེ་རྡོ་རྗེ་འཛིན་པ་འདི་ཉིད་བླ་བྲང་རྒྱལ་མཚན་མཐོན་པོར་གདན་དྲངས། རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་མན་ངག་རྣམས་ཡོངས་སུ་རྫོགས་པ་ཞིག་གནང་དགོས་པར་གསོལ་བ་བཏབ་པ་ན། རྡོ་རྗེ་འཛིན་
པ་ཆེན་པོ་འདིས་ཀྱང་དགྱེས་བཞིན་དུ་ཞལ་གྱིས་བཞེས་ཏེ་བླ་བྲང་རྒྱལ་མཚན་མཐོན་པོའི་གཟིམ་ཆུང་དགའ་ལྡན་ཉིད་དུ་བཞུགས་ཏེ་ཐོག་མར་རྗེ་བཙུན་བློ་བཟང་ཡེ་ཤེས་ལ་བསྙེན་རྫོགས་ཀྱི་སྡོམ་པ་ཕུལ། དེ་ནས་བྱང་ཆུབ་
ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་གྱི་སྟེང་ནས་ལམ་ཁྲིད་དཔལ་དབེན་ས་སྙན་རྒྱུད་ཀྱི་མན་ངག་ཞལ་ཤེས་ཡོངས་སུ་རྫོགས་པ་དང། དགའ་ལྡན་ཕྱག་རྒྱ་ཆེན་པོའི་ཟབ་ཁྲིད་སྔོན་འགྲོ་
ཁྲིད་ཆེན་བཞི་དང་བཅས་པ། ལྷག་པར་མདོ་སྔགས་ཀྱི་ལམ་གྱི་ལུས་ཡོངས་སུ་རྫོགས་པ་ཟབ་ལམ་བླ་མ་ལྷའི་རྣལ་འབྱོར་གྱི་ཁྲིད་མན་ངག་ཞལ་ཤེས་མཐའ་དག་ཡོངས་སུ་རྫོགས་པ་དང་གསང་བདེ་འཇིགས་གསུམ་

[127A]༄༅། །གྱི་དབང་ལུང་བསྐྱེད་རྫོགས་ཀྱི་ཁྲིད་རྣམས་ཡོངས་སུ་རྫོགས་པ་དང། གྲུབ་ཆེན་དྲིལ་བུ་ལུགས་ཀྱི་ཕྱི་ནང་གི་དཀྱིལ་འཁོར་དུ་དབང་བསྐུར་བ་དང་ཟབ་ཁྲིད་རྣམས་ཡོངས་སུ་རྫོགས་པ་དང། གཞན་ཡང་རྒྱུད་སྡེ་
བཞི་དང་འབྲལ་བའི་དབང་ལུང་མན་ངག་མཐའ་ཡས་པ་དང་ཡོངས་སུ་གྲགས་པའི་ཆོས་སྐྱོང་རྣམས་ཀྱི་རྗེས་གནང་སོགས་རྗེས་གནང་མཐའ་ཡས་པ་གནང་ཞིང་ཆོས་བདག་པོ་ལ་འཕྲོད་པར་མཛད་ནས་སྐུ་ཚེ་འདིའི་མཛད་པ་ཐམས་
ཅད་རྫོགས་པ་ན་དགུང་ལོ་བདུན་ཅུ་དོན་དྲུག་པ་རབ་བྱུང་ཞེས་པ་མེ་མོ་ཡོས་ཀྱི་ལོ་ལ་བཀྲ་ཤིས་ལྷུན་པོའི་བླ་བྲང་རྒྱལ་མཚན་མཐོན་པོ་ཉིད་དུ་ཆོ་འཕྲུལ་ཟླ་བའི་ཚེས་བཅུའི་ཕྱི་ནང་གི་མངོན་བྱང་མཚུངས་པར་སྐུའི་བཀོད་པ་བསྡུས་
ཏེ་འོད་གསལ་ཆོས་སྐུ་མངོན་དུ་མཛད། དེའི་ཚེ་བདེ་མཆོག་རྩ་རྒྱུད་ནས་ཇི་ལྟར་གསུངས་པ་ལྟར་གྱི་འོད་གསལ་མངོན་དུ་མཛད་པའི་ཕྱི་ནང་གི་རྟགས་རྟེན་འབྲེལ་རྣམས་ཚང་བར་བྱུང་སྟེ་ནམ་མཁའ་དངས་ཤིང་འཇའ་འོད་ཀྱིས་
ཁྱབ་པ་སོགས་སྐྱེ་བོ་ཀུན་ལ་མཐུན་སྣང་དུ་བྱུང་སྟེ་མཆོག་དམན་བར་མའི་སྐྱེ་བོ་མཐའ་དག་དད་ཅིང་གུས་པ་དང་འཇམ་མགོན་སྙན་རྒྱུད་ཀྱི་བསྟན་པ་ལ་ཡིད་ཆེས་རྙེད་པར་མཛད་དོ། །དེ་ནས་རྗེ་བཙུན་ཐམས་ཅད་མཁྱེན་པ་བློ་བཟང་
ཡེ་ཤེས་དཔལ་བཟང་པོས་ཕྱོགས་བཅུའི་སངས་རྒྱས་ཐམས་ཅད་མཆོད་པ་བས་བླ་མ་མཆོད་པ་དོན་ཆེའོ་ཞེས་ཀུན་ལ་འདོམས་པའི་ཕྱིར་སྐུ་གདུང་ལ་མཆོད་པ་ཚད་མེད་པས་མཆོད་དེ་དཔལ་དབེན་ས་སྙན་རྒྱུད་ཀྱི་བསྟན་པ་

[127B]དངུལ་གྱི་མཆོད་རྟེན་གྱི་བུམ་པའི་ནང་དུ་བཞུགས་ཏེ་བཀྲ་ཤིས་ལྷུན་པོའི་སྔགས་ཁང་ན་བཞུགས་སོ། །རྡོ་རྗེ་འཛིན་པ་ཆེན་པོ་འདིས་མཆོག་དམན་པར་མ་བགྲང་བ་ལས་
འདས་པ་ལ་མདོ་སྔགས་ཀྱི་ཆོས་ཀྱི་བདུད་རྩི་རྒྱ་ཆེར་སྩལ་བས་རྒྱུད་འཛིན་ཡང་དེ་སྙེད་བྱུང་མོད། གཙོ་བོ་ནི་མདོ་སྔགས་ཡོངས་སུ་རྫོགས་པའི་བསྟན་པའི་བདག་པོ་རྗེ་བཙུན་ཐམས་ཅད་མཁྱེན་པ་བློ་བཟང་ཡེ་ཤེས་དཔལ་བཟང་
པོའོ༑ ༑གཞན་ཡང་རྡོ་རྗེ་འཛིན་པ་དགེ་ལེགས་རབ་རྒྱས། །རྡོ་རྗེ་འཛིན་པ་བློ་བཟང་མགོན་པོ། རྗེ་ཞལ་སྔ་ནས་འཇམ་དབྱངས་ཆོས་འཕེལ། སྐྱིད་ཤོད་ཞབས་དྲུང་བསྟན་འཛིན་འཕྲིན་ལས། ལྕང་སྐྱུ་སྦྲུལ་པའི་སྐུ་ངག་དབང་བློ་
བཟང་ཆོས་ལྡན་སོགས་བསྟན་འཛིན་དམ་པ་མང་དུ་བྱོན་ནོ། །རྡོ་རྗེ་འཛིན་པ་ཆེན་པོ་འདིས་ཕྱིར་བས་ཀྱི་གདུལ་བྱ་རྣམས་ཀྱི་དོན་དུ་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་མན་ངག་ཞལ་ཤེས་དགའ་ལྡན་ཕྱག་རྒྱ་ཆེན་པོའི་
ཟབ་ཁྲིད་སྔོན་འགྲོ་ཁྲིད་ཆེན་བཞི། བློ་སྦྱོང་སྡུག་བསྔལ་ལམ་ཁྱེར་དང་དོན་བདུན་མའི་འགྲེལ་པ་འཁོར་ལོ་སྡོམ་པའི་དཀྱིལ་ཆོག། བདེ་མཆོག་ལུས་དཀྱིལ་གྱི་མངོན་རྟོགས། ལྷོ་སྒོའི་ཆོག་དྲིལ་བུ་ལྷ་ལྔའི་མངོན་རྟོགས་
འདུས་པའི་རྡུལ་ཚོན་ཆབ་ལ་འདྲེན་ཚུལ། ནམ་མཁའ་སྒོ་འབྱེད་ཀྱི་དབང་བསྐུར་ཚུལ། ཀླུ་གཏོར་བྱ་ཚུལ། སཱ་ཙྪའི་ཆོག་སོགས་ཉེར་མཁོ་ཁ་ཤས། ཡི་གེ་བརྒྱ་པའི་འགྲེལ་པ། སོ་སྐྱེ་ཐ་མལ་པའི་རུས་ཆོག། ལམ་རིམ་

[128A]༄༅། །ཚིག་བཅད་མ་ཞི་གནས་ཀྱི་ཡིག་ཆུང་དང་བཅས་པ་བཅོམ་ལྡན་འདས་དམ་ཚིག་གསུམ་བཀོད་ཀྱི་སྒྲུབ་དཀྱིལ་ཡོངས་སུ་རྫོགས་པའི་ཆོག་སྒྲིགས། འཇམ་དབྱངས་ཆོས་སྐོར་གྱི་རྗེས་གནང་ཆོག་
སྒྲིགས་རྣམས་མཛད་དོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་རྡོ་རྗེ་འཛིན་པ་དཀོན་མཆོག་རྒྱལ་མཚན་ལ་གསོལ་བ་འདེབས་ཤིང་དམ་པ་འདིའི་རྣམ་ཐར་ལྟར་ལེགས་ཚོགས་ཐམས་ཅད་ཀྱི་རྩ་བ་
དམ་པའི་མགོན་ལ་བརྟེན་ནས་མདོ་སྔགས་ཀྱི་ལམ་གྱི་ལུས་ཡོངས་སུ་རྫོགས་པ་ལ་འཁྲུལ་མེད་ཀྱི་ངེས་པ་བརྟན་པོ་རྙེད་པར་བྱ་བ་དང། ངེས་པ་རྙེད་ནས་ཚེ་འདིའི་འཁྲི་པ་བཅད་དེ་དབེན་པའི་གནས་སུ་ལམ་ཆ་ཚང་ལ་སྒྲུབ་པ་སྙིང་
བོར་བྱའོ།། །།བློ་གྲོས་ཡངས་པའི་སྐལ་བཟང་གདུལ་བྱའི་ཚོགས་།གཙུག་ན་བསོད་ནམས་ཡེ་ཤེས་འབྲས་བུ་ཡིས། །ལེགས་དུད་རླུང་གི་རྒྱལ་མཚན་ལྟར་བཀྲ་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། ཞེས་
བསྔགས་པ། དོན་གྱི་སླད་དུ་མཚན་ནས་སྨོས་ཏེ་བདག་གི་མཁན་པོ་རིན་པོ་ཆེ་རྗེ་བཙུན་ཐམས་ཅད་མཁྱེན་པ་བློ་བཟང་ཡེ་ཤེས་དཔལ་བཟང་པོ་ནི། སྔོན་བྱོན་དམ་པ་མང་པོས་བྱིན་གྱིས་བརླབས་པའི་ཡུལ་ཐོབ་རྒྱལ་བྲུལ་ཚང་དུ་མཛེས་བྱེད་
ཅེས་པ་ཆུ་མོ་ཡོས་ལོའི་ཟླ་བ་བདུན་པའི་ཚེས་བཅོ་ལྔའི་ཟླ་བ་ཤར་བ་དང་མཉམ་དུ་ཡབ་ཞབས་དྲུང་བསོད་ནམས་དབང་གྲགས་དང། ཡུམ་ཚེ་བརྟན་བུ་ཁྲིད་གཉིས་ཀྱི་སྲས་སུ་བསམ་བཞིན་དུ་སྐུ་འཁྲུངས། དེའི་ཚེ་དཀར་ཕྱོགས་ཀྱི་ལྷ་རྣམས་

[128B]དབྱངས་ས་གསུམ་འགེངས་པར་བསྒྲགས་ཤིང། བདག་ཉིད་ཆེན་པོ་འདི་ལ་མཆོད་པའི་དོན་དུ་མཁའ་དབྱིངས་འཇའ་འོད་ཀྱིས་ཁྱབ་ཅིང་མེ་ཏོག་གི་ཆར་བབས་པ་སོགས་ངོ་མཚར་བའི་
བལྟས་བསམ་གྱིས་མི་ཁྱབ་པ་བསྟན། དཀར་ཕྱོགས་ཀྱི་ལྷ་རྣམས་ཀྱིས་ཁྲུས་གསོལ་བ་དང་ཆབས་ཅིག་པར་ཡབ་ཡུམ་གཉིས་ཀྱིས་ཀྱང་ཁྲུས་ཕུལ་ཏེ་མངལ་གྱི་དྲི་མས་གོས་པ་རྣམས་ལེགས་པར་དག་པར་བྱས་ཏེ། ཁྱེའུ་ཆུ་ཤེལ་དྲི་མ་མེད་པ་ལྟར་སྐུ་
ལུས་དཀར་ལ་དམར་བའི་མདངས་ཆགས་པ། ཞི་ཞིང་དེས་པའི་ངང་ཚུལ་འཛུམ་མདངས་ཅན་དབུ་གདུགས་ལྟ་བུ། དཔྲལ་བའི་དབྱེས་ཆེ་བ། ཤངས་ཀྱི་གཟེངས་མཐོ་བ། སྙན་དུང་གཡས་འཁྱིལ་གྱི་རྣམ་པར་ཡོད་པ། སྤྱན་ཨུཏྤ་ལའི་འདབ་མ་ལྟར་
མཛེས་པ། ཡན་ལག་དང་ཉིད་ལག་རྒྱས་ལ་དཀུ་སྐབས་ཕྱེད་པ་དང། དབང་པོ་ཡོངས་སུ་གསལ་ཞིང་འཇིག་རྟེན་ཀུན་གྱི་མིག་གི་བདུད་རྩི་ལྟ་བུ་ཞིག་བྱུང་ངོ། །བཙས་ནས་རིང་པོ་མ་ལོན་པར་བླ་མ་མཁྱེན་ཞེས་ཆོས་ཀྱི་སྒྲ་དབྱངས་བསྒྲགས་
ཤིང་ལྷ་དང་སྲུང་མས་ལུང་བསྟན་པ་ལྟར་མཚན་བསོད་ནམས་བསྟན་པའི་རྒྱལ་མཚན་ཞེས་བཏགས། དེ་ནས་ཡབ་ཡུམ་གཉིས་ཀྱིས་དཀོན་མཆོག་གི་མཆོད་པ། དགེ་འདུན་གྱི་སྡེ་ལ་བསྙེན་བཀུར་དཀར་ཕྱོགས་སྐྱོང་བའི་སྲུང་མ་
རྣམས་ལ་མཆོད་གཏོར་རྒྱ་ཆེར་ཕུལ། བཙས་སྟོན་གྱིས་གཉེན་དང་ཉེ་དུ་རྣམས་ཚིམ་པར་བྱས་ཤིང་མཐུན་པའི་དངོས་པོ་དག་གིས་བསྐྱེད་བསྲིངས་ཏེ་མཚོའི་ནང་གི་པདྨ་ལྟར་བསྐྱེད་དྲག་པར་ངྱུར་ཏོ། །དེ་ནས་བདག་ཉིད་ཆེན་པོ་འདི་ལ་༄༅། །དཀར་ཕྱོགས་ཀྱི་ལྷ་རྣམས་ཀྱིས་མཆོད་པའི་རྟགས་རྒྱུན་དུ་འབྱུང་བ་དང། བྱིས་པ་ཐ་མལ་པའི་སྤྱོད་པ་ལས་ལོག་སྟེ་སྐྱིལ་ཀྲུང་བཅས་ནས་ཆོས་དང་མཐུན་པའི་གསུང་ཡང་ཡང་གནང་བ་དང། ཆོས་
སྟོན་པའི་ཕྱག་རྒྱ་མཛད་པ་སོགས་སྐུའི་རྣམ་འགྱུར་གྱིས་ཕྱོགས་དེའི་སྐྱེ་བོ་ཐམས་ཅད་རང་དབང་མེད་པར་དད་པར་གྱུར་པ་དང་རྗེ་བློ་བཟང་ཆོས་ཀྱི་རྒྱལ་མཚན་གྱིས་ཞིང་གཤེགས་ཁར་གསོལ་དཔོན་བློ་བཟང་བསྟན་འཛིན་ལ་བྲུལ་
ཚང་དུ་ཕེབས་པའི་བརྡ་སྟོན་པར་མཛད་པ་དང་སྤྲུལ་པའི་སྐུ་ལ་བཅང་རྒྱུའི་སྲུང་མདུད་འདི་བཞིན་ཕུལ་ཅིག་པའི་བརྡ་མཛད་དེ་སྲུང་མདུད་གསུམ་བཞུགས་གདན་གྱི་འོག་ཏུ་འཇོག་པར་མཛད་པ་སོགས་ཀྱིས་ཞབས་འབྲིང་པ་རྣམས་བྲུལ་ཚང་
གི་སྲས་དེ་མཆོག་གི་སྤྲུལ་སྐུ་ཡིན་པར་ཡིད་ཆེས་རྙེད་ཀྱང་ཕྱི་ཆར་དུ་གསངས་ཤིང། སྣ་ཚོགས་དབྱིག་ཅེས་པ་ཤིང་མོ་སྦྲུལ་གྱི་ལོ་དགུང་ལོ་གསུམ་གྱི་ཐོག་གསང་སྟབས་ཀྱིས་བཀྲ་ཤིས་ལྷུན་པོར་གདན་དྲངས། རྒྱལ་མཚན་མཐོན་པོའི་
གཟིམ་ཁང་དུ་ཕེབས་བའི་ཉིན་ཞབས་ཕྱི་ནང་འཁོར་མ་གཏོགས་གཞན་གྱིས་མཚོར་ཡང་ཕྱི་ནང་གི་རྟགས་རྟེན་འབྲེལ་ཁྱད་པར་ཅན་མང་དུ་བྱུང་ཞིང། ཁྱད་པར་རྟ་དཀར་པོ་དུང་གི་མདོག་ཅན་ཁྱད་པར་དུ་འཕགས་པ་ཞིག་འཁྲིད་ནས་འདི་
འབུལ་རྒྱུ་ཡིན་ཟེར་རྟ་དེ་བདེ་ཡངས་སུ་བཏགས་ཏེ་འབུལ་མི་དེ་གར་སོང་ཆ་མེད་པ་ཞིག་བྱུང་བས་དཀར་ཕྱོགས་སྐྱོང་བའི་སྲུང་མ་ཞིག་གིས་ཕུལ་བར་ངེས་པ་སོགས་ངོ་མཚར་ཡ་མཚན་ཆེ་བ་དཔག་ཏུ་མེད་པ་བྱུང་ཞིང་གཟིམ་ཆུང་མདོ་སྦུགས་

[129B] ཐུགས་དམ་རྟེན་རྣམས་ལ་ངོས་འཛིན་རྗེ་བློ་བཟང་ཆོས་ཀྱི་རྒྱལ་མཚན་རང་ཉིད་ཀྱིས་ཇི་ལྟར་མཛད་པ་ལྟར་མཛད་པས་ཀུན་ཡིད་ཆེས་བླ་ན་མེད་པ་ཐོབ་མི་རིང་བར་གསང་སྟབས་ཀྱིས་བྲུལ་
ཚང་ཉིད་དུ་ཕེབས། དེ་ནས་རྒྱལ་བ་ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོར་རྒྱུ་མཚན་སྙན་ཞུ་ཕུལ་བར། སྔགས་པ་བླ་མ་དཀོན་མཆོག་རྒྱལ་མཚན་བརྗེ་དེ་ཉིད་ཀྱི་ཐུགས་སྲས་ཐུ་བོ་ཡིན་པ་དང། ལུང་རྟོགས་ཀྱི་ཡོན་ཏན་གང་
ས་ནས་བཟང་བ་བཅས་ཁོང་པ་ཕེབས་ནས་བརྟག་དབྱད་བྱས་ན་ལེགས་ཞེས་ཕེབས་པར། རྡོ་རྗེ་འཛིན་པ་དཀོན་མཆོག་རྒྱལ་མཚན་ཕེབས་ཏེ་བརྟག་དཔྱད་མཛད་པས་མཆོག་སྤྲུལ་དུ་འཁྲུལ་མེད་ཀྱི་ངེས་པ་བརྟན་པོ་རྙེད་ནས་སྐུ་ཁྲུས་གསོལ་
ཞིང་སྐུ་ཚེ་རིང་དུ་གནས་པའི་རྟེན་འབྲེལ་བསྒྲིགས། དེ་ནས་རྒྱལ་བ་ཐམས་ཅད་མཁྱེན་པར་ཚུལ་འདི་ལྟར་སྣང་ཞེས་ཞུས་པར་དགྱེས་པ་ཆེན་པོས་འཕྲལ་དུ་གདན་སར་གདན་འདྲེན་ཞུ་དགོས་ཚུལ་ཕེབས་བར་སྤྲེའུ་ཞེས་པ་མེ་མོ་ལུག་གི་ལོ་ཟླ་བ་
བཅུ་པའི་ཚེས་བཅུ་གསུམ་གྱི་ཉིན་ཁྱིམ་པའི་རྟགས་རྣམས་དོར་ན་བཟའ་དུར་སྨྲིག་དང་པཎ་ཞྭ་གསོལ་ཏེ་སྔར་སྦྲུལ་པའི་ཆོས་སྐྱོང་གིས་ཕུལ་བའི་ཆིབས་དུང་གི་མདོག་ཅན་དེ་ལ་ཆིབས་ནས་བྲུལ་ཚང་ནས་ཆིབས་བསྐྱོད་དེ་ལམ་བར་གྱི་སེར་སྐྱ་
བགྲང་བ་ལས་འདས་པ་ལ་མཐོ་རིས་དང་ཐར་པའི་ས་བོན་ཐེབས་བར་མཛད་ཅིང་རིམ་གྱིས་ཆིབས་བསྐྱོད་དེ་བཀྲ་ཤིས་ལྷུན་པོར་སྙུག་མར་གནས་པ་དང་ཕྱོགས་འདུས་ཀྱི་དགེ་འདུན་ཁྲི་ཁྲག་བརྒལ་བས་མཆོད་པའི་བྱེ་བྲག་སྣ་ཚོགས་ཐོགས་

[130A]༄༅། །པས་བསུས་ཏེ་ཟླ་བ་བཅུ་པའི་ཚེས་བཅུ་བདུན་གྱི་ཉིན་གཟིམ་ཁང་རྒྱལ་མཚན་མཐོན་པོར་ཕེབས། དེའི་སང་ཉིན་ཚེས་བཅོ་བརྒྱད་ཀྱི་ཉིན་གཟིམ་ཆུང་ཡིད་དགའ་ཆོས་འཛིན་དུ་རྗེ་བློ་བཟང་ཆོས་ཀྱི་རྒྱལ་མཚན་
གྱི་བཞུགས་ཁྲི་ལ་བཞུགས་སུ་གསོལ་ཏེ་དབང་བསྐུར། རྒྱལ་བ་ཐམས་ཅད་མཁྱེན་པའི་སྐུ་ཚབ་སོགས་འཛིན་མའི་ཁྱོན་ལ་གནས་པའི་ཆེ་དགུ་ཀུན་གྱིས་མཆོད་ནས་བཀྲ་ཤིས་ཀྱི་ཚིགས་བཅད་བརྗོད་ཅིང་མེ་ཏོག་གཏོར་ཏེ་རྒྱལ་བ་
ཐམས་ཅད་མཁྱེན་པའི་བཀས་རྗེ་བཙུན་ཐམས་ཅད་མཁྱེན་པ་བློ་བཟང་ཡེ་ཤེས་དཔལ་བཟང་པོ་ཞེས་མཚན་གསོལ་ཏོ། །ཚུལ་འདི་ལ་རྗེ་རང་ཉིད་ཀྱི་ཞལ་ནས། རྒྱལ་བས་མདོ་རྒྱུད་དུ་མར་བཟང་ངན་གྱི། །ལས་སྤྱད་འབྲས་བུ་ཇི་
བཞིན་སྨིན་གསུངས་བཞིན། །སྔོན་ནས་རྣམ་དཀར་ས་བོན་ལེགས་བཏབ་མཐུ། །ཉེར་བརྟས་ཚངས་སྤྱོད་རྟེན་རུང་མི་ལུས་ལྗོན། །ཕྱག་ན་པདྨོ་བློ་བཟང་རྒྱ་མཚོའི་སྡེའི། །ཐུགས་རྗེའི་མཁའ་ལ་བྱིན་རླབས་གྲུ་ཆར་རྒྱུན། །ཉེར་འཁྲེགས་
བློ་བཟང་ཆོས་རྒྱན་མཚན་བྱིན་དང། །ལྷན་ཅིག་ལེགས་ཕབ་རིས་མེད་འགྲོ་ཚོགས་ལ། །འདི་ཕྱི་གཏན་དུ་ཕན་བདེའི་མཆོག་སྩོལ་མཁན། །བློ་བཟང་ཆོས་ཀྱི་རྒྱལ་མཚན་ཡོངས་འདུ་ཆེ། །གཉིས་པར་གྱུར་ཅིག་དགོངས་པའི་ཐུགས་བརྩེར་
བཅས། །ཐུབ་བསྟན་ལྷ་ཡི་དགའ་ཚལ་མཛེས་རྒྱན་བསྐྲུན། །ཞེས་གསུངས་སོ། །དེ་ནས་མི་རིང་བར་ཐོབ་རྒྱལ་དགའ་ལྡན་རབ་རྒྱས་ནས་རྗེ་ཞལ་སྔ་ནས་བློ་བཟང་བསྟན་འཛིན་ཡོངས་འཛིན་དུ་སྤྱན་དྲངས་ཏེ། ཐོག་མར་ཡི་གེ་འདྲི་

[130B]ཐོགས་པ་མེད་བར་མཁྱེན། དེ་ནས་སྐུ་ཚེ་འདིར་ཆོས་གསན་པའི་ཐོག་མར་བྱང་ཆུབ་ལམ་གྱི་རིམ་པའི་བླ་མ་བརྒྱུད་པའི་གསོལ་འདེབས་ལམ་མཆོག་སྒོ་འབྱེད་གསན་ཏེ། དེ་ནི་སྐུ་ཚེ་
འདིར་རྗེ་གོང་མའི་རྣམ་ཐར་ལྟར་འཇམ་མགོན་བླ་མའི་བསྟན་པ་བསྲེ་བསླད་མེད་པར་སྐྱོང་བའི་རྟེན་འབྲེལ་དུ་ངེས་སོ། །དེ་ནས་རིམ་བཞིན་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་གསུང་འབུམ་ཡོངས་རྫོགས་ཀྱི་ལྗགས་ལུང་གསན། དེ་ནས་
རྗེ་རིན་པོ་ཆེའི་རྣམ་ཐར་ལྟར་ཐོག་མར་ཤིང་རྟ་ཆེན་པོའི་གཞུང་རྣམས་ལ་སྦྱོང་བར་བཞད་ནས་མཚན་མཚོན་གྱི་རྣམ་གཞག་།རྒྱུ་འབྲས་ཀྱི་རྣམ་གཞག། ཐལ་འགྱུར་གྱི་རྣམ་གཞག་སོགས་ལ་སྦྱོང་བའི་ཚུལ་མཛད་པ་ན་ཐོགས་པ་མེད་
པར་མཁྱེན་ཅིང། སུམ་ཅུ་པ་དང་རྟགས་འཇུག་སོགས་རིག་གནས་རྣམས་ཀྱང་བརྡ་ཕུལ་བ་ཙམ་གྱིས་ཐོགས་མེད་དུ་མཁྱེན་ཏོ། །དེ་ནས་སྐྱེས་རབས་ཐམས་ཅད་དུ་རབ་ཏུ་བྱུང་བའི་ཚུལ་ཁྲིམས་རྣམ་པར་དག་པ་ལ་གནས་པའི་བག་
ཆགས་ཀྱི་མཐུ་བརྟས་ཏེ། རྒྱལ་བའི་བསྟན་བ་ལ་རབ་ཏུ་འབྱུང་བར་འདོད་པའི་ཐུགས་འདུན་ཤུགས་དྲག་པོ་འཁྲུངས་ཤིང། དེ་ཡང་སྔོན་ཐུགས་བསྐྱེད་པ་ནས་བཟུང་ཡབ་སྲས་དམ་ཚིག་རྡོ་རྗེའི་ལུ་གུ་རྒྱུད་དུ་འབྲེལ་བས་རྒྱལ་བ་ཐམས་
ཅད་མཁྱེན་པ་ཆེན་པོ་ཞལ་མཇལ་བར་ཤིན་ཏུ་རིངས་པར་གྱུར་ཏེ་དེ་ནས་དགུང་ལོ་བརྒྱད་བ་ཐུན་མོང་ཞེས་པ་ལྕགས་པོ་ཁྱིའི་ལོ་དབུས་ཕྱོགས་སུ་ཆིབས་བསྐྱོད་དེ་ཕོ་བྲང་ཆེན་པོ་པོ་ཏ་ལར་ཟླ་བ་དྲུག་པའི་ཚེས་བཅོ་ལྔའི་ཉིན་ཐོག་མར་

[131A]༄༅། །ཚོམ་ཆེན་དུ་རྒྱལ་བ་མཆོག་གི་ཞལ་མཇལ་ཡབ་སྲས་ཐུགས་ཤིན་ཏུ་མཉེས་པའི་གསུང་གླེང་མཇད། ཟླ་བ་དེའི་ཚེས་ཉེར་གཅིག་གི་ཉིན་གཟིམ་ཆུང་བདེ་བ་ཅན་དུ་རྒྱལ་བ་མཆོག་ལ་ཆོས་ཞུ་བའི་
དབུ་བཙུགས་ཏེ། ཐོག་མར་འཇམ་དཔལ་མཚན་བརྗོད་ཕན་ཡོན་དང་བཅས་པ། གདུགས་དཀར། རྒྱལ་བ་ཚེ་དཔག་མེད་ཀྱི་མཚན་བརྒྱ་རྩ་བརྒྱད་པ་ཚེ་མདོ་དང། ཤེར་སྙིང། སྒྲོལ་མ་ཕྱག་འཚལ་ཉེར་གཅིག་གི་བསྟོད་པ་སྒྲོལ་
གསོལ་དང་བཅས་པ། ཕུང་པོ་གསུམ་བའི་མདོ། བཟང་སྤྱོད། བྱམས་སྨོན། སྤྱོད་འཇུག་སྨོན་ལམ། ཁམས་གསུམ་འགྲོ་བའི་བླ་མ་ཙོང་ཁ་པ་ཆེན་པོའི་གསུང་ཐོར་བུ་བ་རྣམས་ཀྱི་ལུང་གསན། ཟླ་བ་བདུན་པའི་ཚེས་གཉིས་ཀྱི་
ཉིན་རྗེ་ཐམས་ཅད་མཁྱེན་པ་དགེ་འདུན་རྒྱ་མཚོའི་གསུང་འབུམ་ལས་གནས་བརྟན་ཕྱག་མཆོད་ཀྱི་ཆོ་གའི་ལུང་གསན། དེ་ནས་ཟླ་བ་བདུན་བའི་ཚེས་བཅོ་ལྔའི་ཉིན་གཟིམ་ཆུང་ཁམས་གསུམ་རྣམ་རྒྱལ་དུ་རྒྱལ་བ་ཐམས་ཅད་མཁྱེན་
པ་ངག་དབང་བློ་བཟང་རྒྱ་མཚོ་དཔལ་བཟང་པོས་མཁན་སློབ་ཟུང་འབྲེལ་མཛད་དེ་དགེ་བསྙེན་རབ་བྱུང་ཚིགས་སྔ་མ་དགེ་ཚུལ་གྱི་སྡོམ་པ་རྣམས་ལེགས་པར་བཞེས། ཟླ་བ་བདུན་པའི་ཚེས་ཉེར་བཞིའི་ཉིན་དཔལ་རྡོ་རྗེ་འཇིགས་བྱེད་
ལྷ་བཅུ་གསུམ་མའི་དབང་གི་སྔོན་འགྲོ་སྟ་གོན་དང། ཉེར་ལྔ་ལ་དབང་བཞི་རྫོགས་པར་གསན། ཟླ་བ་བརྒྱད་བའི་ཚེས་གཉིས་ནས་ཐམས་ཅད་མཁྱེན་པ་དགེ་འདུན་རྒྱ་མཚོའི་གསུང་འབུམ་གྱི་ལུང་གསན་འཕྲོ་ཡི་དམ་སྒྲུབ་སྐོར་

[131B] རྒྱ་དབོན་པོ་ལ་གནང་བའི་བླ་མའི་རྣལ་འབྱོར། བླ་མའི་རྣལ་འབྱོར་གོ་སླར་བཀོད་པ། ནི་གུ་ཆོས་དྲུག་གི་ཁྲིད་ཡེ་ཤེས་མཁའ་འགྲོའི་ཞལ་ལུང། དེའི་ཁྲིད་མདོར་བསྡུས་གནད་དོན་གསལ་བའི་མེ་ལོང། སྙིང་པོ་དོན་
གསུམ་གྱི་ཁྲིད། མཁའ་སྤྱོད་མ་དཀར་མོའི་འཕོ་བ། མགོན་པོ་སྙིང་ཞུགས་ཀྱི་འཕོ་བ། ལྟ་ཁྲིད་ཐར་འདོད་འཇུག་ངོགས། ལྟ་ཁྲིད་སྙིང་གི་མུན་སེལ། བསམ་འགྲུབ་དཔལ་བཟང་ལ་གནང་བའི་ལྟ་ཁྲིད། རི་ཁྲོད་བ་བསམ་གཏན་ལ་གནང་བའི་
ལྟ་ཁྲིད་ཚིགས་བཅད་མ། བྱང་སེམས་ཆེན་མོ་དཔལ་ལྡན་ནོར་འཛིན་སྒྲོལ་མ་ལ་གནང་བའི་ལྟ་ཁྲིད། རྡོ་རྗེ་རྒྱལ་མཚན་ལ་གནང་བའི་གསང་བ་འདུས་པའི་དཀའ་གནད། ཀུན་དགའ་དཔལ་མོ་ལ་གནང་བའི་བྱང་ཆུབ་སེམས་ཀྱི་བསྒོམ་ཚུལ་
རྒྱལ་མཚན་དཔལ་གྱི་ངོར་གནང་བའི་ཚེམ་བུ་ལུགས་ཀྱི་དམར་ཁྲིད་ཚིགས་བཅད་མ། གཅོད་ཀྱི་རྩ་ཚིག་མདོར་བསྡུས་རྣམས་ཀྱི་ལུང་གསན། ཚེས་བཞི་ནས་ཚེ་དཔག་མེད་དཀར་པོ། སེང་ལྡེང་ནགས་ཀྱི་སྒྲོལ་མ། འཇམ་དཔལ་ཨ་ར་པ་ཙ་ན་
ཐུགས་རྗེ་ཆེན་པོ་ཁ་སརྦཱ་ཎི། ཕྱག་རྡོར་འབྱུང་འདུལ། ཡེ་ཤེས་ཁྱུང་ཁྲ། རྟ་མགྲིན་ཡང་གསང། ཡེ་ཤེས་མགོན་པོ་ཕྱག་དྲུག་པ། གྲུབ་རྒྱལ་ལུགས་ཀྱི་ཚེ་དཔག་མེད། ལས་གཤིན། སྒྲོལ་དཀར་རྣམས་ཀྱི་རྗེས་གནང་དང། རྒྱལ་བ་ཐམས་
ཅད་མཁྱེན་པ་ངག་དབང་བློ་བཟང་རྒྱ་མཚོ་དཔལ་བཟང་པོ་ཉིད་ཀྱི་གསུང་འབུམ་ཐོར་བུ་པའི་གྲས་དུ་མའི་ལུང་གསན། གཞན་ཡང་མདོ་མངས་ཀྱི་ནང་ཚན། དབང་སྐོང་ཕྱག་རྒྱ་པ། འཆི་མེད་རྔ་སྒྲའི་གཟུངས། རྒྱལ་མཆན་རྩེ་མོའི་དཔུང་

[132A]༄༅། །རྒྱན༑ འདའ་ཁ་ཡེ་ཤེས། སྟོབས་པོ་ཆེ། གཙུག་ཏོར་འབར་བ། གཙུག་ཏོར་རྣམ་རྒྱལ། འོད་ཟེར་ཅན། གཟའ་ཡུམ། ཕྱོགས་བཅུ་མུན་སེལ། བཀྲ་ཤིས་བརྩེགས་པ། ཚོང་དཔོན་ག་གོན་དང་བཟང་པོ་གཉིས་
ལ་གནང་པའི་ཤིས་བརྗོད། རྡོ་རྗེ་རྣམ་འཇོམས་ཀྱི་གཟུངས། མདོ་སྡུད་པ། བགྲེས་མོས་ཞུས་པ། ཁྱེའུ་རིན་ཆེན་ཟླ་བས་ཞུས་པ་མཆུ་སྡེ་ལྔ། ཡངས་པའི་གྲོང་ཁྱེར་དུ་འཇུག་པའི་མདོ་རྣམས་དང། ཇོ་བསྟོད་སུམ་ཅུ་པ། དཔལ་ལྡན་ས་
གསུམ་མ། རྣམ་དག་གངས་རི་མ། དཔལ་ལྡན་ཡོན་ཚོགས་མ་སོགས་ཀྱི་ལུང་རྣམས་གསན། དེ་ནས་རྣམ་ཐར་དད་པའི་འཇུག་ངོགས་ནས་དབུ་ཚུགས་ཙམ་ཞིག་མཇད། དེ་ནས་རྒྱལ་བ་ཐམས་ཅད་མཁྱེན་པ་ཆེན་བོས་རེ་ཤིག་གཞུང་
ལུགས་རྣམས་ལ་སྦྱངས་པ་མཐར་ཕྱིན་པ་མཛད་དགོས་པ་སོགས་ཀྱི་ཞལ་ཏ་ལེགས་པར་གནང། རྗེ་འདི་བས་ཀྱང་རྒྱལ་དབང་མཆོག་ལ་ཞབས་པད་བསྐལ་བརྒྱར་བརྟན་པ་དང། མདོ་སྔགས་ཡོངས་རྫོགས་ཀྱི་ཆོས་ཀྱི་བདུད་རྩི་ཞུས་ཆོག་
པ་དགོས་ཞེས་ཞུས་ཏེ་གཙང་ཕྱོགས་སུ་ཆིབས་ཁ་བསྐྱོད། དེ་ནས་བཀྲ་ཤིས་ལྷུན་པོར་ཕེབས་ནས་རེ་ཤིག་སྐུ་མཚམས་མཛད། ལོ་དེའི་ཟླ་བ་བཅུ་གཅིག་པའི་ཚེས་ལྔའི་ཉིན་འདུས་པ་རྒྱ་མཚོའི་ཚོགས་ཀྱིས་སྤྱན་དྲངས་ཏེ་ཐམས་ཅད་
མཁྱེན་པ་དགེ་འདུན་གྲུབ་ནས་བཟུང་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་བར་འཇམ་མགོན་བསྟན་པའི་སྲོག་ཤིང་འཛིན་པའི་དམ་པ་བར་མ་ཆད་པས་ཆོས་ཀྱི་འཁོར་ལོ་བསྐོར་པའི་ཁྲི་ལ་ཞབས་སེན་བཀོད་དེ་ལྷ་དང་བཅས་པའི་འགྲོ་བ་

[132B] །ཚུལ་འདི་ལ་རྗེ་རང་ཉིད་ཀྱི་ཞལ་ནས། གདོད་ནས་བསོད་ནམས་བརྒྱ་ཡིས་ཉེར་བསྒྲུབས་རྟེན། །དལ་འབྱོར་ཡོངས་འདུ་གཏན་བདེའི་མཆོག་སྟེར་བ། །ཚེ་འདིའི་ཕུན་ཚོགས་བསྒྲུབ་བློའི་བ་མོ་ཡིས། །མ་
བཅོམ་ངེས་ལེགས་འབྲས་བུ་སྨིན་རེ་ནས། །མཆོག་གསུམ་ངོ་བོ་རྗེ་བཙུན་པད་དཀར་འཛིན། །ཐམས་ཅད་མཁྱེན་པ་བློ་བཟང་རྒྱ་མཚོའི་སྡེར། །གུས་པས་བཏུད་དེ་ཚངས་སྤྱོད་བརྟུལ་ཞུགས་བླངས། །མགོན་དེའི་སྤྱན་སྔར་ཇི་ལྟར་ཁས་བླངས་
པའི། །བསླབ་གཞི་ཕྲ་རགས་བཅས་པའི་མཚམས་ལའང། །ཉེས་པའི་སྐྱོན་གྱིས་ནམ་ཡང་མ་གོས་པར། །བྱའོ་སྙམ་པའི་བློ་དཔུང་ཡང་དག་བསྐྱེད། །མཆོག་གསུམ་ངོ་བོ་ཐམས་ཅད་མཁྱེན་པ་ཡི། །ཐུགས་རྗེའི་གཟི་དང་བཅོམ་ལྡན་
སྣང་མཐའི་མགོན། །བཤེས་གཉེན་ཚུལ་བཟུང་བློ་བཟང་ཆོས་རྒྱན་རྗེའི། །མཚན་གྱི་བྱིན་རླབས་བཟང་པོ་ཉེར་ཞུགས་མཐུས། །འདུས་ལྡན་རྒྱ་མཚོའི་ཚོགས་ཀྱི་དབུས་ཉིད་དུ། །སྤྱན་རས་གཟིགས་དབང་ཐམས་ཅད་མཁྱེན་པ་ཡི། །ཆོས་
ཀྱི་ཁྲི་ལ་ཅི་དགར་སྤྱོད་ཅིག་ཅེས། །མང་པོས་བཀུར་བའི་མི་རྗེ་ཇི་བཞིན་དུ། །འདུས་ཚོགས་སྦྱིན་བདག་བཅས་པས་མངའ་གསོལ་མཛད། །ཅེས་གསུངས་སོ། །དེ་སྐབས་ཆོས་གྲྭ་ཚན་པོར་འབྲུམ་བུའི་ནད་བྱུང་བར་དབེན་གནས་བྱང་ཆུབ་
ཆེན་པོའི་ཕོ་བྲང་དུ་འབྲུམ་ཡོལ་ལ་ཕེབས། བྱང་ཆེན་དུ་བཞུགས་རིང་མདོ་སྡུད་པ། འཇམ་དཔལ་མཚན་བརྗོད། བྱང་ཆུབ་ལམ་གྱི་སྒྲོན་མ། རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་གསུང་མདུན་ལེགས་མ། བླ་མ་ལྔ་བཅུ་པ། བློ་སྦྱོང་

[133A]༄༅། །མཚོན་ཆ་འཁོར་ལོ། །རྨ་བྱ་དུག་འཇོམས། རྗེ་བཙུན་བྱམས་པའི་བསྟོད་པ་ཚངས་ཅོད་མ། རྗེ་བཙུན་འཇམ་དབྱངས་ཀྱི་བསྟོད་པ་བསྟོད་སྤྲིན་རྒྱ་མཚོ་སོགས་བསྟོད་ཆེན་བཞི། གཞན་ཡང་ཆོས་གྲྭ་ཆེན་པོར་
འདོན་སྲོལ་ཡོད་པའི་ཆོས་སྤྱོད་ཀྱི་སྐོར་སོགས་ལྗགས་འཛིན་མཛད་དེ་རྒྱུན་དུ་ཞལ་འདོན་དུ་མཛད། བྱང་ཆེན་དུ་བཞུགས་རིང་ཐུགས་དམ་ཤིན་ཏུ་འཕེལ་བས་ནུབ་གཅིག་མནལ་ལམ་དུ་དཔལ་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་
རྫོགས་པ་ཞབས་འོག་ན་སྲོག་ཆགས་མེད་པ་ཞིག་དང། ཆོས་རྒྱལ་ལ་མ་ཧེ་མེད་པ་ཞིག་དང། དཔལ་ལྡན་ལྷ་མོ་དྲེའུ་མེད་པ་སོགས་ཆོས་སྐྱོང་བའི་སྲུང་མ་དུ་མ་མངོན་སུམ་དུ་གཟིགས་པ་ལྟ་བུའི་སྣང་བ་དང། ཁྱད་པར་རྡོ་རྗེ་འཇིགས་བྱེད་
ལ་ཕར་བཀའ་བསྒོ་བྱེད་པ་ཞིག་རྨིས་གསུངས་ཏེ། དོན་དུ་དེ་སྐབས་ལྷག་པའི་ལྷ་དང་སྲུང་མ་མང་པོའི་ཞལ་གཟིགས་པ་ཡིན་ཞེས་པཎ་ཆེན་ཐམས་ཅད་མཁྱེན་པ་ཆེན་པོ་བློ་བཟང་དཔལ་ལྡན་ཡེ་ཤེས་དེ་ཉིད་གསུང་ངོ། །དེའི་ཚེ་རི་ཁྲོད་པ་
རྣམས་ལ་ཆོས་ཀྱི་བདུད་རྩིའང་ཁ་ཡར་སྩལ་ཞིང། འབྲུམ་ཐག་ཆོད་ནས་བཀྲ་ཤིས་ལྷུན་པོར་ཆིབས་ཁ་བསྐྱོད་སྔགས་ཁང་དུ་གདན་དྲངས་ཏེ་རྒྱུད་གྲྭར་བཞུགས་པའི་དགེ་བའི་བཤེས་གཉེན་རྣམས་ལ་ཆོས་ཀྱི་བདུད་རྩི་སྩལ། དེ་ནས་
དགུང་ལོ་བཅུར་ཕེབས་པ་ཆུ་བྱི་ཟླ་བ་ལྔ་བའི་ཚེས་ལྔའི་ནུབ་མནལ་ལམ་དུ་ཐེག་པ་ཆེན་པོའི་དམ་པའི་ཆོས་དཀོན་མཆོག་བརྩེགས་པ་ཡོངས་སུ་རྫོགས་པ་ཐུགས་ལ་བཟུང་ནས་སྐྱར་བས། སློབ་དཔོན་རིན་པོ་ཆེ་བློ་བཟང་བསྟན་འཛིན་

[133B]བ་བྱུང་ཞིང། ཚེས་བརྒྱད་ཀྱི་ཉིན་རྩོམ་པའི་ཚིག་དོན་འགའ་ཡར་ཐུགས་ཡུལ་དུ་འཆར་བའང་བྱུང་བར། ཨོཾ་སསྟི། དུས་གསུམ་རྒྱལ་བ་ཀུན་གྱི་མཆོག་ཐམས་ཅད་མཁྱེན་པས་
རྗེས་སུ་བཟུང། །གུས་པ་ཆེན་པོས་སྙིང་ནས་བཏུད། །ཅེས་པ་དང་སླར་ཡང། འདོད་ཁམས་དབང་ཕྱུག་རེ་མ་ཏི་སོགས་ཀྱིས། །དངོས་བཤམས་ཡིད་ཀྱིས་སྤྲུལ་པའི་མཆོད་སྤྲིན་འདི། །མྱུར་དུ་བཞེས་ལ་རྣལ་འབྱོར་འཁོར་བཅས་ཀྱི། །འགལ་
རྐྱེན་ཀུན་སོལ་མཐུན་རྐྱེན་མ་ལུས་སྒྲུབས། །དེང་འདིར་ཡིད་ལ་བསམས་པར་གྱུར་པ་རྣམས། །གེགས་མེད་ཡིད་བཞིན་འགྲུབ་པར་མཛད་དུ་གསོལ་།ཞེས་པ་དང། ཡང་ཚེས་དྲུག་གི་ནུབ་མོ་མནལ་ལམ་དུ། ནམ་མཁའ་ལ་འཇའ་གུག་སྟེ་
ཤར་བ། དེ་སྒོར་མོར་སོང་བའི་དཀྱིལ་ན་རྗེ་བཙུན་འཇམ་པའི་དབྱངས་དམར་སེར་བཞུགས་པའི་ཐུགས་ཀ་ནས་འོད་ཟེར་འཕྲོས་པ་རྗེ་བླ་མ་རང་ཉིད་ཀྱི་ཐུགས་ཀར་ཐིམ་པ་དང། ཐོ་རངས་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་
ཆོས་ཀྱི་རྒྱལ་མཚན་གྱི་སྐུ་གདུང་ལ་འཕན་ཕྱེ་ཕུར་སོགས་ཕུལ་ཏེ་མཆོད་པ་མཛད་པའི་སྣང་བའང་བྱུང། སངས་རྒྱས་ཆོས་ཀྱི་འཁོར་ལོ་བསྐོར། །སེམས་ཅན་ཐམས་ཅད་རྟག་ཏུ་བདེ། །དགོས་འདོད་ཐམས་ཅད་ཆར་དུ་ཕབ། །མཐར་ཐུག་
སངས་རྒྱས་འགྲུབ་པར་ཤོག་ཅེས་དང། རྗེ་བཙུན་ཆོས་ཀྱི་རྒྱལ་བོ་དཔལ་བཟང་པོའི། །བཤད་སྒྲུབ་བསྟན་པའི་བྱ་བ་ལེགས་ཚོགས་རྣམས། །ཡར་ངོའི་ཟླ་ལྟར་འཕེལ་ཞིང་རྒྱས་པ་དང། །མཆོག་དང་ཐུན་མོང་དངོས་གྲུབ་སྩལ་དུ་གསོལ།།

[134A]༄༅། །ཞེས་པ་རྣམས་ཐོགས་མེད་དུ་གསུངས། དེ་ནས་ས་ཆེན་པོའི་ཁྱོན་མཐའ་དག་ནས་འདུས་པའི་དད་ལྡན་སེར་སྐྱ་བགྲང་བ་ལས་འདས་པ་དག་ལ་ཞལ་གྱི་དཀྱིལ་འཁོར་སྟོན་པ་དང། གསུང་གི་བདུད་རྩི་སྩོལ་
བ་དང། དད་པས་ཕུལ་བའི་དངོས་པོ་རྣམས་བཞེས་ཏེ་ཉིན་རེ་བཞིན་འགྲོ་བ་བགྲང་བ་ལས་འདས་པར་མཐོ་རིས་དང་ཐར་པའི་ས་བོན་འདེབས་པར་མཛད་དོ། །དེ་ནས་ཚད་མ་རྣམ་འགྲེལ་ལ་སྤྱོང་བར་བཞེད་དེ་འཇམ་དབྱངས་དགེ་འདུན་བློ་
བཟང་གིས་མཇད་པའི་རྣམ་འགྲེལ་གྱི་ཡིག་ཆ་ཡོངས་རྫོགས་ཐུགས་ལ་བཟུང་སྟེ་བསྐལ་བཟང་ཁྱམས་ར་ཆེན་མོར་འདུས་པ་རྒྱ་མཚོ་དང་ལྷན་ཅིག་རིགས་ལུང་ལ་རྟག་པར་ཕེབས་ཏེ་འཇམ་མགོན་བླ་མའི་རྣམ་ཐར་སྐྱོང་བར་མཛད་དོ། །བར་
སྐབས་སུ་བྱང་རྒྱུད་རྒྱལ་པོ་འཁོར་བཅས་དད་པ་ཆེན་པོས་འདུས་བར་སོ་སོའི་བསྙེན་བཀུར་རྣམས་བཞེས་ཤིང། རྒྱལ་པོ་འཁོར་བཅས་ལ་ལམ་རིམ་ཚིགས་བཅད་མ། ལམ་རིམ་དམར་ཁྲིད། སྨན་བླའི་མདོ་ཆོག་ལམ་རིམ་ཆུང་བ་
སོགས་དང། སྲས་བགྲེས་པར་ཐུབ་དབང་ཞལ་པད་མ་སོགས་རང་རང་གི་འདོད་པ་དང་བསྟུན་པའི་ཆོས་ཀྱི་བདུད་རྩི་སྩལ། དེའི་ཚེ་འདུས་པ་རྒྱ་མཚོའི་ཚོགས་ལའང་ཚད་མ་རྣམ་འགྲེལ་གྱི་དབུ་ནས་རིམ་གྱིས་གནང་བའི་འོག་ཚུགས། ཚད་མ་
རྣམ་འགྲེལ་ལ་ཐུགས་རབ་ཐོགས་པ་མེད་པར་རྒྱས་པའི་ཚུལ་བཞེས་ཏ་ཐམས་ཅད་མཁྱེན་པ་དགེ་འདུན་གྲུབ་ཀྱིས་མཛད་པའི་སྤྱི་དོན་རིགས་རྒྱན་ཡོངས་རྫོགས་ཐུགས་ལ་བཟུང། གཞན་ཡང་ཚད་མ་རྣམ་འགྲེལ་གྱི་ཊཱིཀྐ་འཇམ་དབྱངས་སྨོན་

[134B]ཏུ་གྲགས་པ་དང། ཐམས་ཅད་མཁྱེན་པ་དགེ་འདུན་གྲུབ་ཀྱིས་མཛད་པའི་རྣམ་འགྲེལ་གྱི་ཊཱིཀྐ་ནས་ཐོགས་ཤས་ཐུགས་ལ་བཟུང་སྟེ་ཞག་འགའ་རིགས་ལུང་ཆོས་སྤྱོད་ལ་ཕེབས་ནས་
བགྲོ་གླེང་ལ་བརྩོན་པར་མཛད། དེ་ཡང་སྤྱི་དོན་རིགས་རྒྱན་འདི་ཐམས་ཅད་མཁྱེན་པ་དགེ་འདུན་གྲུབ་ཀྱིས་རྗེ་བཙུན་བླ་མ་ཙོང་ཁ་པ་ཆེན་པོ་བཀྲ་ཤིས་རྡོ་ཁར་ཕེབས་པའི་ཚེ་ཚད་མ་རྣམ་ངེས་ཀྱི་སྐོར་ལ་དོགས་གཅོད་ཞུས་པའི་ཟིན་བྲིས་དང། རི་
བོ་དགེ་ལྡན་དུ་རྒྱལ་ཚབ་ཐམས་ཅད་མཁྱེན་པ་ལ་ཚད་མའི་སྐོར་ལ་ཞིབ་བཤད་ཞུས་པ་རྣམས་ལ་གཞི་མཛད་ནས་གཞུང་གསར་རྩོམ་གནང་བ་ཡིན་འདུག་པ་དང། ཐམས་ཅད་མཁྱེན་པ་དགེ་འདུན་རྒྱ་མཚོས་ཀྱང་ཆོས་གྲྭ་ཆེན་པོ་འདིར་ཚད་མ་
རྣམ་འགྲེལ་གྱི་གཞུང་ལ་གསན་སྦྱོང་གནང་བའི་སྐབས་སྤྱི་དོན་རིགས་རྒྱན་དང། སྨོན་ཊཱིཀ་གཉིས་ལ་ཞིབ་ཏུ་གཟིགས་ཤིང། ཁྱད་པར་སྨོན་ཊཱིཀ་ལ་ཐུགས་ཡིད་འཕྲོག་པར་བྱུང་ནས་ཕལ་ཆེར་ཐུགས་ལ་བཟུང་སྟེ་ངའི་ཚད་མའི་སློབ་དཔོན་
འདི་ཡིན་གསུང་བའི་བསྔགས་བརྗོད་ཀྱང་མཛད་པ་བྱུང་འདུག་ཅིང་ཆོས་གྲྭ་ཆེན་པོ་འདིར་བསྡུས་ཚད་གཙོ་བོར་མཛད་པའི་རྒྱུ་མཚན་ཡང། བཀའ་གདམས་གླེགས་བམ་ལས། རྒྱལ་མཚན་སྟོད་ལ་ཆོས་གྲྭ་འོང། །ཆོས་རྒྱལ་དྷརྨཱ་ཀཱིརྟི་ཡི། །ཆོས་
ཀྱི་རྒྱལ་མཚན་ལེགས་པར་འཛུགས། །ཞེས་དང། ཐམས་ཅད་མཁྱེན་པ་དགེ་འདུན་གྲུབ་དགེ་འཕེལ་དུ་བཞུགས་སྐབས་མནལ་ལམ་དུ། བཀྲ་ཤིས་ལྷུན་པོའི་རྒྱབ་རིའི་རྩེའི་རྣམ་བ་ནས། རྗེ་བཙུན་ཙོང་ཁ་པ་ཆེན་པོས་དགེ་འདུན་གྲུབ་ཅེས་འབོད་

[135A]༄༅། །བར་མཛད་ནས། ས་ཕྱོགས་འདིར་ཚད་མ་རྣམ་འགྲེལ་གྱི་བསྟན་བ་རྒྱས་པར་འགྱུར་བ་ཡིན། ཞེས་ལུང་བསྟན་གསུངས་པ་བཞིན། ཐམས་ཅད་མཁྱེན་པ་དགེ་འདུན་གྲུབ་ཀྱིས་ཆོས་གྲྭ་འདིར་བར་སྐབས་ཤིག་ལྷ་ཤཱཀ་གི་འགྲེལ་པ་
སོགས་རྒྱ་གཞུང། ཊཱིཀ་ཆེན་རིགས་པའི་རྒྱ་མཚོ་སོགས་བོད་གཞུང་འགའ་ཞིག་ལ་གཞི་མཛད་ནས་སྤྲོས་བཤད་གནང་བས་ཐམས་ཅད་ཐུགས་ཕྲོགས་ཏེ་མཁས་པ་དྲི་མེད་བཤེས་གཉེན་སོགས་ཞལ་སློབ་ཆེ་བ་རྣམས་ཀྱིས་ཟིན་བྲིས་ཀྱང་མཛད་འདུག་
གཞན་ཡང་རྗེ་བདག་ཉིད་ཆེན་པོས། ལོག་སྨྲ་ཚར་གཅོད་ཕྱོགས་གླང་གྲགས་པ་ལས། །ལེགས་པར་འོངས་པའི་རིགས་ལམ་བདུད་རྩིའི་ཆུས། །བློ་མིག་དྲི་མ་ཡང་ཡང་མ་བཀྲུས་ན། །ཤིན་ཏུ་ཟབ་གནད་མཐོང་བ་སྨོས་ཅི་དགོས། །རིགས་པའི་ལུང་དོན་
ལ་ཡང་དཔྱོད་པ་ན། །ཕལ་ཆེར་ལོག་པར་རྟོག་པ་འཕེལ་འགྱུར་ཞིང། །གལ་ཏེ་ཡང་དག་དམ་བཅའ་ཙམ་ཞིག་གིས། །ངེས་པ་རྙེད་ཀྱང་སྒྲུབ་དང་སུན་འབྱིན་གྱི། །ཚད་མའི་སྟོབས་ཀྱིས་ཐེ་ཚོམ་མཆོད་ཕྱིར། །འདམ་ལ་བཏབ་པའི་ཕུར་པ་བཞིན་འགྱུར་བས། །
ཡང་དག་བག་ཆགས་བརྟན་པོ་འཇོག་མི་ནུས། །ཞེས་གསུངས་པ་ལྟར་ལྟ་སྤྱོད་གང་ལ་ཡང་རིགས་ལམ་ནས་དྲངས་པའི་བསྒོམ་བྱའི་དོན་ལ་ངེས་པ་མ་རྙེད་ན་འཁྲུལ་མེད་ཀྱི་ལམ་ལ་འཇུག་དཀའ་བར་གཟིགས་ཤིང། ཤེས་རབ་དང་དོན་གཉེར་ཅན་
རྣམས་དཔེ་ཆ་འདྲི་བའི་དཀའ་ཆེ་གས་ལ་བལྟས་ན་ཕན་པ་ཆེན་པོ་ཡོང་བར་དགོངས་ཏེ་ཐོག་མར་སྤྱི་དོན་རིགས་རྒྱན་དང། དེ་ནས་རིམ་བཞིན་འདུལ་བ་མོད་རྩ་བ། མཛོད་རྩ། རྣམ་འགྲེལ་རྩ་བ། འགྲེལ་པ་དོན་གསལ། འཇུག་པ་རྣམས་པར་དུ་བརྐོ་

[135B] གཞན་ཡང་དོན་གཉེར་ཅན་མང་པོར་ལུང་དང་རྗེས་གནང་སོགས་མཐའ་ཡས་པ་རིམ་པར་གནང་ཞིང། །དད་རྫས་རྣམས་ཆུད་མི་ཟ་བའི་ཕྱིར་སྐུ་གསུང་ཐུགས་རྟེན་མཐའ་ཡས་པ་བཞེངས་ཤིང། དེ་དག་གི་བཞུགས་གནས་ལྷ་
ཁང་མང་པོའང་གསར་བསྐྲུན་མཛད་དེ་བསྟན་རྒྱུན་ལ་དགོངས་ནས་སྐུ་གསུང་ཐུགས་རྟེན་གསར་བཞེངས་རྣམས་ཆོས་སྲུང་ལ་གཉེར་དུ་གཏད་ཀྱི་འཕྲིན་འཆོལ་མཛད་པ་ནི། ཨོཾ་ས་མ་ཡ་ཏིཥྛ། དུས་གསུམ་རྒྱལ་བའི་ཡབ་གཅིག་འཇམ་
པའི་དབྱངས། །སྙིགས་དུས་གདུལ་དཀའ་མཐའ་དག་འདུལ་བའི་ཕྱིར་།གཏུམ་དྲག་རྔམས་བའི་སྐུར་བསྟན་ལྷག་པའི་ལྷར། །བཏུད་ནས་གཉེར་དུ་གཏད་པའི་དམ་ཚིག་བརྗོད། །མཐུ་ལྡན་མྱུར་མཛད་མགོན་པོ་ཕྱག་དྲུག་པ། །ཡབ་
ཡུམ་གནོད་སྤྱིན་བཀའ་ཉན་འཁོར་བཞི་དང། །ལེགས་ཉེས་ཤན་འབྱེད་ཆོས་ཀྱི་རྒྱལ་པོ་དང། །ཙཱ་མུནྜི་དང་ཕོ་བརྒྱད་མོ་བརྒྱད་སོགས། །བསྟན་དགྲ་ཚར་གཅོད་དཔལ་ལྡན་རེ་མ་ཏི། །གུར་མགོན་མ་ཧཱ་ཀཱ་ལ་ཕྱག་བཞི་པ། །གཏུམ་
དྲག་རྡོ་རྗེ་ནག་པོ་ཡབ་ཡུམ་དང། །སྒྲོལ་གྱིང་སྲོག་བདག་དམར་པོ་འཁོར་བཅས་ལ། །བཀྲ་ཤིས་ལྷུན་གྱིས་གྲུབ་པའི་ཆོས་གྲྭ་ཆེར་།ལྷག་བསམ་དག་པས་གསར་དུ་བསྐྲུན་པ་ཡི། །རྟེན་གསུམ་མཆོད་རྫས་ཇི་སྙེད་མཆིས་
བ་རྣམས། །གཉེར་དུ་གཏད་དོ་གཡེལ་མེད་བྱ་ར་མཛོད། །གལ་ཏེ་འདི་དག་མཐུ་ཡིས་འཕྲོག་པའམ། །འཇབ་བུས་བརྐུ་སོགས་བསམ་སྦྱོར་ལོག་པ་ཡིས། །རྡུལ་ཕྲན་ཙམ་ཡང་གཞན་དུ་འཁྱེར་བྱེད་ན། །སྐད་ཅིག་

[136A]༄༅། །དེ་ལ་དྲག་པོས་ཚར་ཆོད་མཛོད། །གཞན་ཡང་ཕན་བདེའི་འབྱུང་གནས་ཆོས་གྲྭ་ཆེའི། །གཙུག་ལག་ཁང་དང་དགེ་འདུན་ཆོས་འབངས་ལ། །འཚེ་བའི་སྙིང་ཁྲག་ཞལ་དུ་རབ་དྲངས་ནས། །བདེ་ཆེན་གོ་འཕང་
ཐོབ་པའི་འཕྲིན་ལས་མཛོད། །ཤུགས་དྲག་དད་པས་མཆོད་ཅིང་བསྙེན་བཀུར་བའི། །མཐའ་དག་སྐྱེ་དགུ་ཚེ་རིང་འབྱོར་ལྡན་ཞིང་།མཐར་ཐུག་སྐུ་གསུམ་གོ་འཕང་མྱུར་ཐོབ་ནས། །ཕྱོགས་འདིར་བཤད་སྒྲུབ་མངའ་ཐང་འཕེལ་གྱུར་
ཅིག༑ ཅེས་སོ། །རྗེ་འདི་པ་ནི་སྔོན་བསྐལ་པ་བགྲང་བ་ལས་འདས་པ་ནས་ཐུགས་བསྐྱེད་དེ་ཞིང་འདིར་ཐུབ་པའི་བསྟན་པ་སྤེལ་བའི་སླད་དུ་བསམས་བཞིན་དུ་བྱོན་པ་ཡིན་པ་དང། ཐ་མལ་བ་རྣམས་ཀྱི་སྣང་ངོར་ཡང་བྱང་ཆུབ་ཀྱི་སེམས་རིན་པོ་
ཆེ་ཉིད་ཐུགས་དམ་གྱི་ཐིལ་དུ་མཛད་དེ་སྤྱིར་འགྲོ་བ་མཐའ་དག་དང། ཁྱད་པར་བྱང་ཕྱོགས་གངས་རིའི་ཁྲོད་ཀྱི་འགྲོ་བ་རྣམས་ལ་ཡུལ་ཕྱོགས་དང་གྲུབ་མཐའི་ཕྱོགས་ལྷུང་གང་ཡང་མེད་པར་ཐམས་ཅད་བྱམས་བརྩེས་སྐྱོང་བར་མཛད་པས་མཆོག་
དམན་བར་མ་ཐམས་ཅད་ཀྱིས་བསྙེན་བཀུར་པའི་ཞིང་མཆོག་ཏུ་བཟུང་སྟེ་རང་རང་གི་གཅེས་པའི་ནོར་རྣམས་རྗེ་འདིའི་ཕྱག་ཏུ་འབུལ་ཅི་ཐུབ་བྱད་པས་ཟང་ཟིང་གི་ཡོ་བྱང་མཐའ་ཡས་པ་བྱུང་བ་དེ་དག་ཐམས་ཅད་སྐུ་གསུང་ཐུགས་རྟེན་གསར་
བཞེང་དང། རིས་སུ་མ་ཆད་པའི་དགེ་འདུན་གྱི་སྡེ་མཐའ་དག་ལ་བསྙེན་བཀུར་ནར་མར་མཛད་ཅིང། དེ་ཐམས་ཅད་ཀྱང་བསྔོ་བས་རྒྱས་ཐེབས་པར་མཛད་དེ། དེའི་ཚེ་བསྔོ་བའི་ཚིགས་བཅད་ཀྱང་འདི་ལྟར། ན་མོ་གུ་རུ་བུདྡྷ་བོ་དཧི་སཏཱ་ཡ། གསེར་

[136B] །བཏབ་པ་ཇི་བཞིན་མཚན་དཔེའི་དཔལ་འབར་བ། །ཤཱཀྱའི་ཏོག་སོགས་རྒྱལ་བ་སྲས་བཅས་ལ། །ཕྱག་འཆལ་ཡིད་སྨོན་འགྲུབ་པའི་གྲོགས་མཛོད་ཅིག་།བདག་གིས་སྐུ་གསུང་ཐུགས་རྟེན་བཞེངས་
མཆོད་དང། །དགེ་འདུན་བསྙེན་བཀུར་དབུལ་ཕོངས་ཚིམ་བྱས་སོགས་།དགེ་བ་འདི་དག་གིས་མཚོན་བདག་གཞན་གྱིས། །སྔོན་ནས་ད་ལྟའི་བར་བསྒྲུབས་དགེ་ཚོགས་མཐུས། །འབྲུ་ཀུན་སྐྱེ་ལས་བཞིན་ཡིད་ཅན་ལ། །ཕན་བདེ་བླ་མེད་སྟེར་ལ་མེད་མི་
རུང༑ ༑ཐུབ་པའི་བསྟན་པ་ལུང་རྟོགས་ཉི་འོད་ཀྱིས། །འཆི་མེད་ལམ་བཞིན་ཕྱོགས་ཀུན་ཁྱབ་གྱུར་ཅིག་འཇིག་རྟེན་ཁམས་སུ་མི་འདོད་བསྐྱེད་པའི་གཞི། ཕན་ཚུན་རྩོད་སོགས་མི་དགེའི་ཚོགས་ཞི་ཞིང་།རྫོགས་ལྡན་གསར་དུ་བཞད་པའི་དགའ་
སྟོན་ལ། །འགྲོ་ཀུན་གཏན་དུ་སྤྱོད་པ་ཉིད་གྱུར་ཅིག་གྲངས་མེད་བགྲོད་ཀྱང་བཟོད་པའི་ལམ་ཆེན་བཞིན། །སྡུག་བསྔལ་གྱིས་མནར་འགྲོ་ཚོགས་སྒྲོལ་བའི་ཁུར། །ལྕི་ཡང་བཟོད་པའི་བྱང་ཆུབ་སེམས་མཆོག་དང། །ནམ་ཡང་འབྲལ་བ་མེད་
པ་ཉིད་གྱུར་ཅིག་ཐུབ་པས་འགྲོ་ཀུན་དོན་ཆེད་གྲངས་མེད་པའི་།བསྐལ་པ་གསུམ་དུ་སྐུ་ལུས་ལོངས་སྤྱོད་སོགས། །བཏང་བས་ཚོགས་གཉིས་ཡོངས་རྫོགས་བྱང་ཆུབ་བརྙེས། །བདག་གི་སྤྱོད་པའང་དེ་དང་མཚུངས་པར་ཤོག་ཇི་ལྟར་སྨོན་བཞིན་བསོད་
ནམས་ཡེ་ཤེས་ཀྱི། །རླབས་ཆེན་ཚོགས་དག་ཡོངས་སུ་རྫོགས་གྱུར་ནས། །སྐྱོན་བྲལ་ཡོན་ཏན་ཀུན་གྱི་དཔལ་ལྡན་པའི། །བླ་མེད་བྱང་ཆུབ་མྱུར་དུ་ཐོབ་གྱུར་ཅིག་དེ་ཐོབ་ནས་ཀྱང་འཁོར་བར་འཁྱམས་བའི་འགྲོ། །མ་ལུས་ཀུན་མཁྱེན་རྒྱལ་
[137A]༄༅། །བའི་གོ་འཕང་ལ། །འགོད་པའི་བརྩོན་འགྲུས་ཐུབ་པ་མཆོག་ཉིད་དང། །མི་མཉམ་མེད་པ་ཉིད་དུ་བདག་གྱུར་ཅིག་ཅེས་སོ་།དེ་ནས་དོན་གྲུབ་ཅེས་པ་ས་མོ་ལུག་གེ་ལོ་ཟླ་བ་དྲུག་པའི་ནང་དུ་དབུས་ཕྱོགས་སུ་ཆིབས་ཁ་
བསྐྱོད་དེ་རྒྱལ་བ་ཐམས་ཅད་མཁྱེན་བ་ངག་དབང་བློ་བཟང་རྒྱ་མཚོ་ལ་གསེར་གྱི་མཎྜལ་དང་ནམ་མཁའ་མཛོད་ཀྱི་སྒོ་འཕར་ཕྱེ་བ་ལྟར་དངོས་པོ་ཚད་མེད་པས་མཆོད་དེ་དབང་ལུང་མན་ངག་མཐའ་དག་ཡོངས་སུ་རྫོགས་པ་ཞིག་
གནང་དགོས་ཞེས་གསོལ་བ་འདེབས་པར་མཛད་པས། རྒྱལ་དབང་ཐམས་ཅད་མཁྱེན་པ་ཆེན་པོས་ད་ལམ་ཆོས་བཀའ་ཡོངས་རྫོགས་འབུལ་ཐུབ་པ་མི་ཡོང་ཡང་ཉེར་མཁོ་གང་འགྲུབ་ཅིག་འབུལ་གསུང་ནས། ཐུབ་པ་གཙོ་
འཁོར་གསུམ། ཐུགས་རྗེ་ཆེན་པོ་གཙོ་འཁོར་གསུམ། རྗེ་བཙུན་མི་གཡོ་མགོན་པོ། སྒྲོལ་མ་གཙོ་འཁོར་གསུམ་དང་བཅས་ཏེ་བཀའ་གདམས་ལྷ་བཞིར་གྲགས་པའི་རྗེས་གནང། སྨན་བླ་བདེ་གཤེགས་བརྒྱད་མཐོ་བརྩེགས་སུ་བཞུགས་
པའི་རྗེས་གནང་པཎྜི་ཏ་གསེར་གདུགས་ཅན་གྱི་བཞེད་སྲོལ་འཇམ་དཀར་ཤེས་རབ་འཁོར་ལོའི་རྗེས་གནང་ཁྲོ་ཕུ་ལོ་ཙཱ་བ་ནས་བརྒྱུད་པ། དགེ་སློང་མ་དཔལ་མ་ནས་བརྒྱུད་བའི་ཐུགས་རྗེ་ཆེན་པོ་ཞལ་བཅུ་གཅིག་པ་ཕྱག་སྟོང་
སྤྱན་སྟོང་གི་རིགས་གཏད་ཀྱི་རྗེས་གནང། བ་རི་བའི་ལུགས་ཀྱི་རྣམ་འཇོམས་ལྗང་སྔོན་གྱི་རྗེས་གནང། འཇམ་དབྱངས་དཀོན་མཆོག་ལྷུན་གྲུབ་ཀྱི་ཡི་གེའི་སྟེང་ནས་ཕྱག་ན་རྡོ་རྗེ་འབྱུང་པོ་འདུལ་བྱེད་ཀྱི་རྗེས་གནང་གུར་ནས་

[137B] རྗེ་བཙུན་ས་སྐྱ་པའི་ཟབ་ཆོས་སུ་གྲགས་པ་དབང་གི་སྒྲོལ་མ་དམར་མོའི་རྗེས་གནང། འཕགས་པ་ཀླུ་སྒྲུབ་ཀྱིས་མཛད་པའི་སྒྲུབ་ཐབས་དང་གོང་མའི་ཕྱག་ལན་ལྟར་ཀླུ་དབང་རྒྱལ་པོ་གཙོ་འཁོར་ལྔའི་རྗེས་གནང། །མི་གཡོ་བའི་
རྗེས་གནང། དཔལ་སྣར་ཐང་པ་རིག་རལ་གྱི་ཕྱག་ལེན་དང་མཐུན་བ་མི་གཡོ་ཆུ་སྲུངས་ཀྱི་རྗེས་གནང་ཡར་ཀླུངས་པ་ཡོན་ཏན་བཀྲ་ཤིས་ཀྱི་ཕྱག་ལེན་དང་མཐུན་པ། ཡང་དེ་ཉིད་ཀྱི་ཕྱག་ལེན་དད་མཐུན་པ་མི་གཡོ་བ་དཀར་པོ་གཏུམ་པོའི་
རྗས་གནང། འཇམ་དབྱངས་མཁྱེན་བརྩེའི་ཡི་གེའི་སྟེང་ནས་གུར་ནས་གསུངས་པའི་སོ་སོར་འབྲང་མའི་རྗེས་གནང། རབ་འབྱམས་པ་རིན་ཆེན་དཔལ་བཟང་གི་ཡི་གེའི་སྟེང་ནས་སྭའི་སྔགས་འཆང་སྙེ་མོ་ཤཱཀྱ་དཔལ་ལ་གསང་བའི་བདག་པོས་
དངོས་སུ་གསུངས་པ་གུར་ནས་འབྱུང་བ་དང་འབྲེལ་བའི་ཕྱག་རྡོར་འབྱུང་འདུལ་གྱི་རྗེས་གནང་མིའི་དབང་དབང་བཅས་པ། འཇམ་དབྱངས་མཁྱེན་བརྩེའི་དབང་ཕྱུག་གི་ཡི་གེའི་སྟེང་ནས་འོད་ཟེར་ཅན་གཙོ་རྐྱང་གི་རྗེས་གནང། སྤྱན་སྔ་ངག་དབང་
ཆོས་གྲགས་ཀྱི་ཡིག་ཆའི་སྟེང་ནས་ཇོ་པོ་ལུགས་ཀྱི་སྨེ་བརྩེགས་ལྗང་ནག་གི་རྗེས་གནང། འཇམ་དབྱངས་མཁྱེན་བརྩེའི་ཟིན་བྲིས་གྱི་སྟེང་ནས་སྨེ་བརྩེགས་དུད་ཀའི་རྗེས་གནང། རྟ་མགྲིན་ལྕགས་རལ་ཅན་ཟླ་རྒྱལ་ལུགས་སུ་གྲགས་པའི་རྗེས་
གནང་ཡིག་རྙིང་དང་མཐུན་པ། རྟ་མགྲིན་ཤྭ་ན་བཞི་སྐོར་གྱི་རྗེས་གནང་ཇོ་བོ་ཆེན་པོ་ནས་བརྒྱུད་པ། ཤེའུ་ལོ་ཙཱ་བའི་ཡིག་ཆའི་སྟེང་ནས་ཇོ་བོ་ཆེན་པོ་ལ་འཕགས་པ་སྤྱན་རས་གཟིགས་ཀྱིས་གནང་བའི་ཛམ་ལ་དཀར་པོ་འབྲུག་ཞོན་གྱི་རྗེས་གནང་

[138A]༄༅། །ཡང་ཛམ་ལ་སེར་པོ་དང་ནག་པོ་གཉིས་ཀྱི་རྗེས་གནང་སློབ་དཔོན་ཨ་བྷ་ཡའི་བཞེང་སྲོལ་ཆག་ལོ་སུམ་པས་མཛད་པའི་སྲེག་བྱེད་མེའི་མཚོན་ཆའི་ཡི་གེའི་སྟེང་ནས་གཙུག་ཏོར་འབར་བའི་རྗེས་གནང། སྒྲུབ་
ཐབས་རྒྱ་མཚོའི་ནང་གི་རྡོ་རྗེ་དབྱངས་ཅན་མ་དམར་མོ་ཞལ་གསུམ་ཕྱག་དྲུག་བའི་རྗེས་གནང། ཐར་རྩེ་ནམ་མཁའ་དཔལ་བཟང་གིས་མཛད་པའི་ཡིག་ཆའི་སྟེང་ནས་ཇོ་བོ་ཆེན་པོས་ཡོལ་ཆོས་དབང་ལ་གནང་བའི་རྟ་མགྲིན་གཤོག་བ་
ཅན་ཞལ་གསུམ་ཕྱག་དྲུག་པའི་རྗེས་གནང་པཎྜི་ཏ་ནགས་ཀྱི་རིན་ཆེན་ནས་བརྒྱུད་པའི་སེང་གདོང་མ་དམར་མོའི་རྗེས་གནང། ས་སྐྱ་པའི་གསེར་ཆོས་སུ་གྲགས་པའི་སེང་གདོང་མ་ནག་མོའི་རྗེས་གནང་ཡང་ས་སྐྱ་པའི་
ལྕགས་རི་མི་འདའ་བའི་གསེར་ཆོས་སུ་གྲགས་པ་འཕགས་པ་འཇིག་རྟེན་དབང་ཕྱུག་སེང་གེ་སྒྲའི་རྗེས་གནང། དམ་པ་སངས་རྒྱས་ནས་བརྒྱུད་པའི་འཇམ་དབྱངས་སྨྲ་སེང་ཡུམ་བཅས་ཀྱི་རྗེས་གནང་ཕྱག་རྡོར་ཨུ་ཙརྱའི་བྱབས་བསྲུང་
དང་རྗེས་གནང་རྣམས་གསན། གཞན་ཡང་ཇོ་བོ་ཆེན་པོ་ལྷ་ཅིག་ནས་བརྒྱུད་པའི་སྒྲོལ་མ་ཉེར་གཅིག་གི་སྔོན་འགྲོར། སེར་ལྡེང་ནགས་ཀྱི་སྒྲོལ་མའི་རྗེས་གནང་བཅས་ཡོངས་རྫོགས་དང། དཔལ་ལྡན་ལྷ་མོའི་རྗེས་གནང། ཀཱ་མ་རུ་པ་ནས་
བརྒྱུད་བའི་ཞལ་བྲམ་ནག་གི་རྗེས་གནང། ཚེ་དཔག་མེད་དཀར་བོའི་རྗེས་གནང་རྣམས་གསན། འདི་སྐབས་རྒྱལ་བ་ཐམས་ཅད་མཁྱེན་པ་ཆེན་པོས་རྗེ་འདི་བ་ལ་རྗེ་བདག་ཉིད་ཆེན་པོའི་ཐུགས་དམ་རྟེན་སྟོན་པ་ཐུབ་པའི་དབང་པོའི་སྐུ་

[138B]མཉམ་མེད་བུ་རམ་ཤིང་པའི་མདོ་སྔགས་ཀྱི་བསྟན་བ་སྤྱི་དང་ཁྱད་པར་ཁམས་གསུམ་ཆོས་ཀྱི་རྒྱལ་པོ་ཙོང་ཁ་བ་ཆེན་པོའི་བསྟན་པའི་བདག་པོ་མཛོད་ཅེས་བསྟན་
པའི་བདག་པོར་མངའ་གསོལ། དེ་མཐུན་གཞན་གྱི་ཞུ་བ་པེ་མེད་བར་དགོངས་དཔྱད་ཀྱིས། རྒྱལ་ཀུན་ངོ་བོ་བློ་བཟང་གྲགས་སྙན་བསྟན་།འཛིན་བར་བསོད་ནམས་ས་བོན་དང་དྲག་ལས། །ཡེ་ཤེས་མཆེག་གི་ཡོངས་འདུ་ས་བརྟོལ་རྩེར། །
སྤྲུལ་སྐུའི་འབྲས་བཟང་སྨིན་ལ་གསོལ་བ་འདེབས། ཞེས་སོགས་ཞབས་བརྟན་གསོལ་འདེབས་བཀའ་རྩོམ་གསར་དུ་གནང་སྟེ་ཕྱག་ཏུ་ཕུལ་གསོལ་འདེབས་དེ་ཉིད་ཕྱོགས་མཐའ་དག་ལའང་འགྱེད་བར་མཛད། དེ་སྐབས་ཐོན་ཕྱག་གི་
སྐབས་ཡབ་སྲས་གཉིས་ཀ་ཕན་ཚུན་འབྲལ་མི་ཕོད་པར་སྤྱན་ཆབ་མང་དུ་བྱུང་ཞིང་ཐུགས་འཕྲེང་བའི་རྣམ་པ་ཆོར་མཛད་པ་ན་ཞབས་འབྲིང་བ་ཚང་མའང་རྒྱལ་བ་ཡབ་སྲས་འདི་གཉིས་ཀྱི་མཛད་སྤྱོད་འདི་འདྲ་སྙམ་དུ་ཡབ་སྲས་གཉིས་ཀར་གུས་
བ་བླ་མེད་ཐོབ་ཅིང་སྤྱན་ཆབ་འབྱིན་པ་བྱུང་འདུག་སྟེ། དེ་ནི་སྐུ་ཚེ་འདིར་ཡབ་སྲས་གཉིས་སླར་མི་མཇལ་བར་གཉིས་ཀས་མཁྱེན་པར་མངོན་ནོ། །ཚུལ་དེ་དག་ལ་རྗེ་ཉིད་ཀྱིས་འདི་ལྟར་གསུངས་ཏེ་རྒྱལ་བ་ཀུན་དངོས་བློ་བཟང་གྲགས་
བ་དང། །དབྱེར་མེད་གཏན་གྱི་སྐྱབས་གཅིག་ཐམས་ཅད་མཁྱེན་།ཕྱག་ན་པདྨོའི་ཞལ་དཀྱིལ་ལེགས་མཇལ་ཏེ། དམ་ཆོས་བདུད་རྩིའི་དགའ་སྟོན་དཔག་མེད་མྱངས། །ཐུབ་བའི་སྣང་བརྙན་དངོས་པོའི་གནང་སྐྱེས་བཅས། །སྩལ་ནས་ཐུང་

[139A]༄༅། །བསྟན་བདག་པོ་གྱིས་ཤིག་ཅེས། །ཤཱཀྱའི་རྒྱལ་པོས་འཕགས་པ་འོད་སྲུངས་ལ། །ཇི་བཞིན་བསྟན་པའི་ཁུར་ཆེན་བདག་ལ་སྩལ། །བློ་དམན་བདག་འདྲས་དེ་འདྲའི་ཁུར་ལྕི་བ། །བཟོད་པར་དཀའ་ཡང་རྗེ་བཙུན་
བླ་མའི་བཀའ། །འདོར་མེད་ཡང་ངག་བསྒྲུབ་ནུས་གྱུར་ཅིག་བའི་།སྨོན་ལམ་བཟང་པོ་རྩེ་གཅིག་ཡིད་ཀྱིས་བཏབ། །ཅེས་སོ། །དེ་ནས་གཙང་དུ་ཕེབས་བཀྲ་ཤིས་ལྷུན་པོའི་དབྱར་ཆོས་ཀྱི་ཐོག་དབུ་མའི་གཞུང་ལ་སྦྱོང་བར་བཞེད་དེ་ཁྱུང་ཕྲུག་
བྱམས་པ་བཀྲ་ཤིས་ཀྱིས་མཛད་བའི་དབུ་མའི་སྤྱི་དོན་དང། སེར་རྗེ་བཙུན་བས་མཛད་བའི་དབུ་མའི་སྤྱི་དོན་ཆེན་མོ་དང། དབུ་མའི་ས་ལམ་རྣམ་གཞག་ཡོངས་རྫོགས་ཐུགས་ལ་བཟུང་སྟེ་ཉིན་ལྟར་སྔ་དྲོའི་ཆ་ལ་བླ་བྲང་ཉིད་དུ་མཚན་ཉིད་ཞབས་
ཕྱི་རྣམས་དང་བགྲོ་གླེང་མཛད། དགོང་མོ་བསྐལ་བཟང་ཁྱམ་ར་ཆེན་མོར་འདུས་ཚོགས་ཀྱི་རིགས་ལུང་དང་བསྟུན་ནས་ཟུར་བཞི་བླ་མ་རྣམས་དང་བཅས་རིགས་ལུང་འཆག་མེད་མཛད། ཕུན་ཚོགས་རྒྱ་མཚོས་མཛད་པའི་དབུ་མའི་མཐའ་
དཔྱོད་དང། སྒོམ་སྡེས་མཛད་བའི་དབུ་མའི་ཊཱཀྐི་གཉིས་ཀྱང་ཐུགས་ལ་བཟུང། གཞན་ཡང་འཇམ་དབྱངས་དགའ་བློས་མཛད་པའི་དབུ་མའི་མཐའ་དཔྱོད་དང། རྗེ་དགེ་འདུན་རྒྱ་མཚོས་མཛད་པའི་ལྟ་ཁྲིད་ཆེན་མོ་དང། ཆོས་རྗེ་བདེ་
ལེགས་ཉི་མས་མཛད་པའི་དབུ་མའི་སྤྱི་དོན་རྣམས་ཀྱང་ཐུགས་ལ་བཟུང་ཞིང། འཇུག་པའི་རྣམ་བཤད་དགོངས་པ་རབ་གསལ་ཡང་ཕལ་ཆེར་ཐུགས་ལ་བཟུང་སྟེ་ཟབ་མོ་དབུ་མའི་ལྟ་བ་གཏན་ལ་འབེབས་པ་ལ་སློབ་དཔོན་ཟླ་བ་

[139B]རིགས་པའི་དབང་ཕྱུག་ཆེན་པོར་གྱུར་ཏོ། །དེ་ནས་རྡོ་རྗེ་འཛིན་བ་དཀོན་མཆོག་རྒྱལ་མཚན་སྤྱན་དྲངས་ཏེ་རིན་པོ་ཆེའི་མཎྜལ་སོགས་མཆོད་སྤྲིན་མཐའ་ཡས་ཕས་མཆོད་ནས་
འཇམ་མགོན་བླ་མའི་བསྟན་པའི་སྙིང་པོ་གྲུབ་ཅན་དབེན་ས་པ་ཡབ་སྲས་ཀྱི་སྙན་རྒྱུད་ཀྱི་མན་ངག་ཞལ་ཤེས་དང་བཅས་པ་གསན་ཞིང་དཔལ་གསང་བ་འདུས་བ་མི་བསྐྱོད་པའི་དབང་གི་སྟ་གོན་དང། དངོས་གཞི་བཅས་གསན་དེ་ནས་
རིམ་གྱིས་བདེ་མཆོག་ལཱུ་དྲིལ་གཉིས། ཚེ་དཔག་མེད་ལྷ་དགུ་སོགས་ཀྱི་དབང་སོ་སོར་སྟ་གོན་དང་བཅས་པ། ནམ་མཁའ་སྒོ་འབྱེད་ཀྱི་དབང། བདེ་མཆོག་ལཱུ་དྲིལ་གཉིས་དང་རྡོ་རྗེ་འཇིགས་བྱེད་ཀྱི་རྫོགས་རིམ་གྱི་ཁྲིད། བྱང་ཆུབ་ལམ་
གྱི་རིམ་པའི་ཁྲིད། ཡེ་ཤེས་མགོན་པོ་ཕྱག་དྲུག་པ། དམ་ཅན་ཆོས་ཀྱི་རྒྱལ་པོ། དཔལ་ལྡན་དམག་ཟོར་རྒྱལ་མོ། དཔལ་མགོན་ཞལ་བཞི་པ། རྒྱལ་ཆེན་རྣམ་སྲས་རྣམས་ཀྱི་རྗེས་གནང། ཐུན་དྲུག་གི་རྣལ་འབྱོར་གྱི་བཤད་ལུང་
དང་བཅས་བ་དང། བླ་མ་མཆོད་པའི་ཟབ་ཁྲིད་སྙན་རྒྱུད་མན་ངག་ཞལ་ཤེས་ཡོངས་རྫོགས་དང། མགོན་བོའི་བཀའ་ཆེན་བཅུ་གསུམ་གྱི་རྗེས་གནང། ཁྱུང་ནག་མེའི་སྤུ་གྲིའི་རྗེས་གནང། བཅོམ་ལྡན་འདས་དམ་ཚིག་གསུམ་
བཀོད་རྒྱལ་པོའི་དབང་གི་སྟ་གོན་དངོས་གཞི་དང་བཅས་པ། དེ་ཉིད་ཀྱི་སྒྲུབ་དཀྱིལ་ཡོངས་སུ་རྫོགས་པའི་ཆོག་སྒྲིགས་རྡོ་རྗེ་འཛིན་བ་རང་ཉིད་ཀྱིས་མཛད་པའི་ལུང། དཔལ་རྡོ་རྗེ་འཇིགས་བྱེད་དཔའ་བོ་གཅིག་པ་དང་བཅུ་གསུམ་མ་

[140A]༄༅། །གཉིས་ཀྱི་དབང་བཞི་ཡོངས་རྫོགས་སོ་སོར་སྟ་གོན་དང་བཅས་པ་དང། སྔགས་བཏུ་བའི་རྗེས་གནང། ཁམས་གསུམ་འགྲོ་བའི་བླ་མ་ཙོང་ཁ་པ་ཆེན་པོས་མཛད་པའི་ནཱ་རོ་ཆོས་དྲུག་གི་ཁྲིད་ཡིག་ཡིད་ཆེས་གསུམ་ལྡན་གྱི་
སྟེང་ནས་ཁྲིད་ལུང་སྦྲགས་མ་དང་རྐང་པའི་འཁྲུལ་འཁོར་གྱི་སྐབས་སུ་འདི་སྐོར་གྱི་ལག་ལན་རྣམས་ལེགས་པར་གསན། བསྲེ་བ་སྐོར་དགུལ་གསུང་བཤད་འཐུས་འདོམས་ཆེ་བ་ཞིག་ཀྱང་གནང་གསུང་གཞན་ཡང་ཕྱག་རྡོར་
གཏུམ་ཆེན་དང་གཏུམ་ཆུང་གཉིས་ཀྱི་རྗེས་གནང། དཔལ་འཁོར་ལོ་བདེ་མཆོག་ལྷ་ལྔའི་དབང་བཞི་ཡོངས་སུ་རྫོགས་པ། ཕྱག་རྡོར་གོས་སྔོན་ཅན་གྱི་རྗེས་གནང། འཇམ་དབྱངས་ནག་པོའི་རྗེས་གནང་རྒྱལ་བའི་སྲས་བོ་ཐོགས་
མེད་བཟང་པོ་དཔལ་གྱིས་མཛད་པའི་བློ་སྦྱོང་གི་ཁྲིད་ཡིག་སྟེང་ནས་ཁྲིད་ལུང་སྦྲགས་མ། སྒོམ་སྡེ་ཐམས་ཅད་མཁྱེན་པས་མཛད་པའི་དཔལ་རྡོ་རྗེ་འཇིགས་བྱེད་ཆེན་པོའི་བསྐྱེད་རྫོགས་ཀྱི་ལུང་རྣམས་གསན་ཞིང་ཐུབ་པ་དམ་ཚིག་
གསུམ་བཀོད་ཀྱི་དབང་མང་གསན། ལྷག་བར་དགའ་ལྡན་སྙན་རྒྱུད་ཀྱི་མན་ངག་ཡོངས་སུ་རྫོགས་པ་གསན། དེ་ནས་དགུང་ལོ་ཉེར་གཉིས་པ་མིག་དམར་ཞེས་པ་ཤིང་ཕོ་བྱི་བའི་ལོ་རྒྱལ་ཟླ་བའི་ཡར་ཚེས་བརྒྱད་ཀྱི་ཉིན་བླ་བྲང་རྒྱལ་
མཚན་མཐོན་པོའི་གཟིམ་ཆུང་ཡིད་དགའ་ཆོས་འཛིན་དུ་རྡོ་རྗེ་འཛིན་པ་དཀོན་མཆོག་རྒྱལ་མཚན་དཔལ་བཟང་བོའི་ཞལ་སྔ་ནས་ཀྱིས་མཁན་སློབ་ཟུང་འབྲེལ་དང། སྔགས་གྲྭ་ཞལ་སྔ་ནས་སློབ་དཔོན་རིན་པོ་ཆེ་བློ་བཟང་མགོན་

[140B]དཀྱིལ་ཁང་ཞལ་སྔ་ནས་མགོན་པོ་དཔལ་བཟང་གིས་གྲེབ་ཆོད་པ། ཐོས་བསམ་གླིང་ཞལ་སྔ་ནས་བློ་བཟང་བྱམས་པས་ལྷུང་བཟེད་འབྲིམ་པ། ཤར་རྩེ་ཞལ་སྔ་ནས་བློ་བཟང་དཔལ་འབྱོར་སོགས་ཁ་སྐོར་དུ་འོས་
པ་དག་གིས་ཁ་སྐོང་བ་མཛད་དེ་དད་པའི་དགེ་འདུན་གྲངས་ཆང་བའི་དབུས་སུ་བསྟན་པ་ལ་ཞུགས་ལ་ཡོངས་སུ་རྫོགས་པ་དགེ་སློབ་གི་སྡོམ་པ་ལེགས་པར་བཞེས་ཏེ་ཐུབ་པའི་དབང་པོ་སླར་ཡང་གངས་རིའི་ལྗོངས་འདིར་བྱོན་པ་ཇི་ལྟ་བར་
གྱུར་ཏོ། །ཚུལ་ངལ་ནི་རྗེ་ཉིད་ཀྱི་ཞལ་ནས། མཁན་ཆེན་རྡོ་རྗེ་འཛིན་བའི་དེད་དཔོན་གྱིས། །བདག་བློའི་གྲུ་ཆེན་ལྷག་བ་ཚུལ་ཁྲིམས་ཀྱི། །བསླབ་པ་ཡོངས་རྫོགས་རིན་ཆེན་གཏེར་གྱིས་བཀང་།བཀའ་དྲིན་ཆེའོ་དཀོན་མཆོག་རྒྱལ་
མཚན་ཞངས། །གཞན་ཡང་སྲིད་ཞིའི་གཙུག་རྒྱན་རྡོ་རྗེ་འཆང་།མཁན་ཆན་རྣམ་གཉིས་བཀའ་དྲིན་ལ་བརྟེན་ནས། །བྱང་སེམས་རིག་འཛིན་སྡོམ་པའི་ནོར་བུས་ཀྱང། །རྙེད་དཀའི་དལ་འབྱོར་གྲུ་ཆེན་བྱུར་བུར་གཏམས། །སྡོམ་
གསུམ་ཆུ་གཏར་ལས་འོངས་ཚུལ་ཁྲིམས་ནི། །རྣམ་གསུམ་རིན་ཆེན་གྱིས་གང་གཟིངས་བཟང་པོ། །ཉོན་མོངས་ཆུ་སྲིན་ཆོམ་རྐུན་མ་རུངས་པས། །མི་འཇིགས་དྲན་ཤེས་སོ་བཅས་བརྩོན་པས་བསྲུང། །ཅི་ཡི་ཕྱིར་ན་འཇམ་མགོན་
བླ་མ་ཡིས། །ཚུལ་ཁྲིམས་ཉེས་སྤྱོད་དྲི་མ་འཁྲུད་པའི་ཆུ་།ཉོན་མོངས་ཚ་གདུང་སེལ་བ་ཟླ་བའི་འོད། །སྐྱེ་དགུའི་དབུས་ན་ལྷུན་པོ་ལྟ་བུར་བརྗིད། །སྟོབས་ཀྱིས་བསྡིགས་བ་མེད་བར་འགྲོ་ཀུན་འདུད། །ཅེས་སོགས་བསྔགས་

[141A]༄༅། །པའི་ཚུལ་ལ་ངེས་རྙེད་ཅིང། །ཐུབ་བའི་བསྟན་པ་ཡང་དག་གཟུང་བར་ཡང། །ལེགས་པར་རྟོགས་པས་འབད་དེ་བསྲུང་བར་སྨོན་།དེའང་ཚེ་འདིར་རྙེད་བཀུར་སྙན་གྲགས་དེང། །ཕྱི་མ་མངོན་མཐོའི་བདེ་
འབྲས་ཐོབ་ཆེད་མིན། །འཕྲལ་ཡུན་བསྟན་འགྲོར་ཕན་བདེ་བསྒྲུབ་པ་སོགས། །འཇམ་དཔལ་དཔའ་བོའི་སྤྱོད་པ་ཇི་ལྟར་སྨོན། །འདི་ལས་བྱུང་བའི་དགེ་ཚོགས་འོད་དཀར་གྱིས། །ཁམས་གསུམ་འཁོར་བའི་གནས་ཀུན་ཁྱབ་
གྱུར་ནས། །མར་གྱུར་འགྲོ་བའི་མ་རིག་མུན་སངས་ཏེ། །སྒྲིབ་བྲལ་བས་ལེགས་ལམ་བཟང་ཐོབ་གྱུར་ཅིག་ཅེས་གསུངས་སོ། །རྗེ་འདི་ནི་རྒྱལ་བ་ཙོང་ཁ་པ་ཆེན་པོའི་མཛད་པ་རྣམ་ཐར་ལྟར་ཤིང་རྟ་ཆེན་པོའི་གཞུང་
ལུགས་རྣམས་ལ་སྦྱངས་པ་མཐར་ཕྱིན་པ་ཞིག་མཛད་བཞེད་ནས་རྣམ་འགྲེལ་དང་དབུ་མ་གཉིས་ལ་སྦྱངས་པ་མཐར་ཕྱིན་པ་མཛད་ནས་ཕར་ཕྱིན་གྱི་གཞུང་ལ་སྦྱོང་བར་བཞེད་དེ། པཎ་ཆེན་ཤནྟི་པའི་ཕར་ཕྱིན་གྱི་སྦྱི་དོན་དང་
མཐའ་དཔྱོད་ཡོངས་རྫོགས། ཟུར་བཀོལ་རྟེན་འབྲེལ། བསམ་གཟུགས། དགེ་འདུན་ཉི་ཤུ། ཐོད་བརྒལ། ས་ལམ་རྣམ་གཞག་རྣམས་ཡོངས་རྫོགས་ཐུགས་ལ་བཟུང་སྟེ་ཉིན་ལྟར་རིགས་ལུང་འཆག་མེད་མཛད། དེ་ནས་སེར་རྗེ་བཙུན་
པས་མཛད་པའི་ཕར་ཕྱིན་གྱི་སྤྱི་དོན་ཡང་ཕལ་ཆེར་བཟུང་ཞིང། གཙོ་བོར་ལེགས་བཤད་གསེར་ཕྲེང་དང་རྣམ་བཤད་སྙིང་པོ་རྒྱན་གཉིས་ལ་གཟིགས་ཏེ་ཤེར་ཕྱིན་གྱི་མདོ་སྡེ་རིན་པོ་ཆེའི་དོན་རྗེ་བཙུན་བྱམས་པ་མགོན་

[141B]རྒྱན་གྱི་དགོངས་པ་བྱང་ཆུབ་ལམ་རིམ་དང་སྦྱར་ཏེ་གཏན་ལ་འབེབས་པ་ལ་གདེང་ཐོབ་བར་མཛད། དེ་ནས་འདུལ་བ་ལ་སྦྱོང་བར་བཞེད་དེ་སེ་ར་རྗ་བཙུན་པས་མཛད་བའི་
འདུལ་བའི་ཡིག་ཆ་ཡོངས་རྫོགས་བཟུང་ཞིང་སྔ་སོར་འབུལ་བ་མདོ་རྩ་བ་ཡོངས་རྫོགས་ཐུགས་ལ་བཟུང་བ་བར་སྐབས་ཅུང་ཟད་མཉེལ་བའང་སྐབས་འདེར་གསོས་ཏེ་འདུལ་བ་མདོ་རྩ་བཞལ་ཏོན་དུ་མཛད་ཅིང། དེ་དང་འདུལ་ཊཱིཀ་རིན་
ཆེན་ཕྲང་བ་རྩ་འགྲེལ་སྦྱར་ཏ་མཐའ་དག་པར་གཏན་ལ་ཕབ་འདུལ་བ་ནས་ཇི་ལྟར་གསུངས་བ་ལྟར་འགྲོ་འྖ་གཉལ་འདུག་གི་སྤྱོད་ལམ་ཐམས་ཅད་དང། ཟས་དང་གོས་དང་སྨན་དང་གནས་མལ་ཇི་ལྟར་ལོངས་སྤྱོད་བའི་ཚུལ་རྣམས་ཕྲ་
མོའང་མ་འཕྱུགས་བར་ཕྱག་ལེན་ལ་ཐབས་བར་མཛད་དེ་འཕགས་མཆོག་ཉེ་བར་འཁྲོ་གངས་རིའི་ཁྲོད་འདིར་སླར་ཡང་བྱོན་པ་ཇི་ལྟ་བར་གྱུར་ཏོ། །དེ་ནས་མངོན་པ་མཛོད་ལ་སྦྱོང་བར་བཞེད་དེ་མཛོད་རྩ་བ་དང། དཀྱིལ་ཁང་གྲ་ཚང་
གི་ཡིག་ཆ་མངོན་བ་མཛོད་ལུང་རིགས་གཏེར་མཇོད་ཡོངས་རྫོགས་ཐུགས་ལ་བཟུང་ཞིང་གཞན་ཡང་མངོན་པ་ཀུན་བཏུས་སོགས་རྒྱ་བོད་ཀྱི་མངོན་བའི་ཡིག་ཆ་ཕལ་མོ་ཆེ་ལ་གཟིགས་ཏེ་མཐའ་ཆོད་པར་མཛད་དེ་ནས་དགེ་བའི་བཤེས་
གཉེན་བསོད་ནམས་གྲགས་བ་ཡོངས་འཛིན་དུ་བསྟེན་ཏེ་ཡོངས་འཛིན་དམ་པ་དེ་ཉིད་ལ་བཎ་ཆེན་ཐམས་ཅད་མཁྱེན་པས་མཛད་པའི་དཔལ་གསང་བ་འདུས་པའི་ཁྲིད་ལག་རྗེས་ཞལ་ཤེས་དང་བཅས་པ་རྡོ་རྗེ་འཛིན་པ་དཀོན་མཆོག་

[142A]༄༅། །རྒྱལ་མཚན་གྱིས་ཟིན་བྲིས་སུ་གནང་བ་དང། བྱང་ཆུབ་ལམ་གྱི་སྒྲོན་མ། རྗེ་སངས་རྒྱས་ཡེ་ཤེས་ཀྱིས་མཛད་པའི་བློ་སྦྱོང། སྣར་ཐང་བའི་ལམ་མཆོག་རྩ་བ། བེའུ་བུམ་སྔོན་པོའི་རྩ་པ་
དེའི་འགྲེལ་པ་ལྷ་འབྲི་སྒང་པས་མཛད་པ། སྤྱོད་འཇུག་ཆེད་དུ་བརྗོད་པའི་ཚོམས། བསླབ་པ་ཀུན་ལས་བཏུས། རྗེ་བདག་ཉིད་ཆེན་པོའི་གསུང་ལམ་རིམ་ཆེ་ཆུང་གཉིས། ཚུལ་ཁྲིམས་ལེའུ་རྣམ་བཤད་བྱང་ཆུབ་གཞུང་
ལམ༑ བླ་མ་ལྔ་བཅུ་པའི་རྣམ་བཤད། རྡོ་རྗེ་འཆང་ཆེན་པོའི་ལམ་གྱི་རིམ་པ། བདེ་མཆོག་རྩ་རྒྱུད་དང་དེའི་འགྲེལ་པ་སྤས་དོན་ཀུན་གསལ། བདེ་མཆོག་ལཱུ་ཨི་པའི་རྣམ་བཤད་འདོད་འཇོ། བདེ་མཆོག་གི་
རྫོགས་རིམ་དངོས་གྲུབ་སྙེ་མ། ལཱུ་ཨི་པའི་རྫོགས་རིམ་རྣལ་འབྱོར་ཆེན་པོའི་ཁྲིད། དྲིལ་བུ་རིན་ལྔའི་རྣམ་བཤད། སྦས་དོན་ལྟ་བའི་མིག་འབྱེད། ལཱུ་ཨི་པའི་སྒྲུབ་ཐབས་བདེ་ཆེན་གསལ་པ། བདེ་མཆོག་དྲིལ་བུ་པའི་སྒྲུབ་
ཐབས་དགོངས་པ་རབ་གསལ། རིམ་ལྔ་གསལ་སྒྲོན། ཡེ་ཤེས་རྡོ་རྗེ་ཀུན་ལས་བཏུས་དང་དེའི་འགྲེལ་པ། ལྷ་མོ་བཞི་ཞུས་ཀྱི་རྒྱུད་དང་དེའི་འགྲེལ་པ། འཕོ་ཊཱ་ཀི་གསེར་གྱི་སྒོ་འཕྱེད། རྣལ་འབྱོར་བཞི་རིམ་གྱི་ཊཱཀྐི། །འཇམ་
དཔལ་ཞི་ཁྲོ་གཉིས་ཀྱི་བསྲུང་བ་དརྦན་ཨཱ་ཙཱརྱའི་མན་ངག་ལས་བྱུང་བ། འཇིགས་བྱེད་ཀྱི་རྩའི་དག་སྦྱོར། ཀྱཻ་རྡོར་ཟིན་བྲིས། བདག་མེད་མའི་སྒྲུབ་དཀྱིལ་ཟིན་བྲིས། སྤྲིན་དྲིལ་བའི་མན་ངག་རྗེ་ཐམས་ཅད་མཁྱེན་པས་མཛད་པ། མཁས་

[142B] སྦོམ་པོ་བརྒྱད་པའི་རྣམ་བཤད། བླ་མ་ལྔ་བཅུ་པ་རྩ་ལྟུང་བཅུ་བཞི་པ། སྤོམ་པོ་བརྒྱད་པ། ཡང་རྗེའི་གསུང་འཇུག་པའི་རྣམ་བཤད་དགོངས་པ་རབ་གསལ་དང། དྲང་ངེས་རྣམ་
འབྱེད་ལེགས་བཤད་སྙིང་པོ། དེའི་དཀའ་འགྲེལ་ཐམས་ཅད་མཁྱེན་པ་དགེ་འདུན་རྒྱ་མཚོས་མཛད་པ་སོགས་གསུང་ཕལ་ཆེར། གསང་པ་འདུས་པའི་བཤད་རྒྱུད་དགོངས་པ་ལུང་སྟོན་ལེའུ་བཅུ་གཉིས་པ། དཔལ་གསང་བ་
འདུས་པའི་བཤད་རྒྱུད་རྣལ་འབྱོར་ཆེན་པོའི་རྒྱུད་དཔལ་རྡོ་རྗེ་ཕྲེང་བ་མངོན་པར་བརྗོད་པ། རྒྱུད་ཀྱི་རྒྱལ་པོ་དཔལ་གསང་བ་རྣམ་པར་འབྱེད་པ་ཞེས་བྱ་བ་ལེའུ་དྲུག་ཅུ་རྩ་བརྒྱད་པ། ཡེ་ཤེས་རྡོ་རྗེ་ཀུན་ལས་བཏུས་པ་ཞེས་བྱ་བའི་
རྣལ་འབྱོར་ཆེན་པོའི་རྒྱུད་དང། དཔལ་རྡོ་རྗེ་སྙིང་པོ་རྒྱན་གྱི་རྒྱུད། རྣལ་འབྱོར་ཆེན་པོའི་དེ་ཁོ་ན་ཉིད་ཅེས་བྱ་བ་དང་དཔལ་རྡོ་རྗེ་འཇིགས་བྱེད་ཀྱི་རྒྱུད་རྟོག་བ་བདུན་པ། ངན་སོང་ཐམས་ཅད་ཡོངས་སུ་སྦྱོང་བའི་རྒྱུད་ཀྱི་རྒྱལ་པོ། ཏིང་ངེ་
འཛིན་རྒྱལ་པོའི་མདོ། དཔལ་སྡོམ་པ་འབྱུང་བའི་རྒྱུད་ཀྱི་རྒྱལ་པོ། དེ་བཞིན་གཤེགས་པ་བདུན་གྱི་སྔོན་གྱི་སྨོན་ལམ་གྱི་ཁྱད་པར་རྒྱས་པ་ཞེས་བྱ་བ་ཐེག་པ་ཆེན་པོའི་མདོ་བརྒྱད་བརྒྱ་པ། བློ་སྦྱོང་མཚོན་ཆ་འཁོར་ལོ་དང་རྨ་བྱ་དུག་
འཇོམས། རྒྱལ་སྲས་བཀའ་འབུམ་ཡོངས་རྫོགས། བློ་སྦྱོང་དཔལ་ཡེ་མ་སྤྱན་སྔ་བློ་གྲོས་རྒྱལ་མཚན་གྱིས་མཛད་པའི་ཐོག་མའི་བློ་སྦྱོང། ཡང་རྗེའི་གསུང་བདེ་མཆོག་དྲིལ་བུ་ལུས་དཀྱིལ་གྱི་དཀྱིལ་ཆོག་རིན་པོ་ཆེའི་བང་མཛོད་དང། རྩ་ཤེ་ཊཱིཀ་ཆེན་

[143A]༄༅། །རིམ་ལྔ་གདན་རྫོགས། གཞན་ཡང་དུས་འཁོར་བསྡུས་རྒྱུད་དང། བྱམས་པ་དམ་བཅས་ཀྱི་གཟུངས་ཕན་ཡོན་དང་བཅས་པ། ཡོན་སྦྱོང་པའི་གཟུངས། འཇམ་དབྱངས་དམ་བཅས་ཕན་ཡོན་དང་བཅས་པ་རྡོ་རྗེ་འཛིན་པ་
དཀོན་མཆོག་རྒྱལ་མཚན་གྱིས་མཛད་པའི་འཇམ་དབྱངས་ཆོས་སྐོར་གྱི་རྗེས་གནང་ཆོག་སྒྲིགས། འཇམ་དབྱངས་ཆོས་སྐོར་པར་ལ་འཁོད་པ་རྣམས་ཀྱི་ལུང་དང། འཇམ་དབྱངས་ཆོས་སྐོར་ནང་གི་ཆོས་རྒྱལ་གསུམ་མ་གཏོགས་པའི་
རྗེས་གནང། གཞན་ཡང་བཀའ་གདམས་གླེགས་བམ་ཆ་ལག་དང་བཅས་པ། ལས་ཆེན་ཀུན་རྒྱལ་བས་མཛད་པའི་བཀའ་གདམས་ཆོས་འབྱུང་མཁས་གྲུབ་སངས་རྒྱས་ཡེ་ཤེས་ཀྱི་བཀའ་འབུམ་ཡོངས་རྫོགས། ཇོ་བོའི་ཆོས་ཆུང་བརྒྱ་
རྩ་ཡོངས་རྫོགས། རྗེ་དགེ་འདུན་གྲུབ་ཀྱིས་མཛད་པའི་ཐུབ་དབང་གི་བསྟོད་པ་བདུད་དཔུང་ཕྱེ་མར་འཐགས་པ། མི་ཆོས་གནད་ཕྲེང་དཔེ་ཆོས་རིན་སྤུངས། ཡིག་ཆུང་ཉེར་གཅིག་འདུལ་བའི་གླེང་འབུམ་ཆེན་མོ་བཅས་ཀྱི་ལུང་རྣམས་གསན་
དེ་ལྟར་མང་དུ་ཐོས་པར་གྱ་ཆེར་འཚོལ་བར་མཛད་ཅིང། དེ་དག་གི་སྐབས་ཤིང་རྟ་ཆེན་པོའི་གཞུང་ལུགས་རྣམས་ཀྱི་དོན་ལ་རིགས་པས་དཔྱད་པ་ན་བདེ་བ་འདོད་ཀྱང་རྨོངས་ནས་སྡུག་བསྔལ་གྱི་རྒྱུ་སྒྲུབ་པའི་སེམས་ཅན་རྣམས་ལ་
སྙིང་རྗེ་དང་མི་རྟག་སྡུག་བསྔལ་སྟོང་པའི་དང་ཚུལ་དགོངས་ནས་ངེས་འབྱུང་ཤུགས་དྲག་བོ་དང་སྔོན་བྱོན་དམ་པ་རྣམས་ཀྱི་རྣམ་ཐར་ལ་སློབ་འདོད་ཤུགས་དྲག་འཁྲུངས་ཤིང། ལྷག་པར་རྗེ་ཐམས་ཅད་མཁྱེན་པས་དེང་སང་གི་བྱེད་

[143B]སྒྲོབ་བྱེད་པ་འདི་འདྲ་མིན་པར་ཆོས་རྗེ་དོན་གྲུབ་རིན་ཆེན་ནས་བཟུང་མཁས་དང་གྲུབ་པའི་དམ་བ་མང་པོའི་ཞབས་ལ་གཏུགས་ཏེ་གདམས་པ་མང་དུ་གསན་པ་དང། གྲྭ་ས་ཆེན་པོ་རྣམས་
སུ་མཁས་པ་བློ་གསལ་དོན་གཉེར་ཅན་རྣམས་དང་མཉམ་འཕྲེ་མཛད་དེ་གཞུང་ལུགས་ལ་མཐའ་ཆོད་པར་སྤྱང་བར་མཛད་པ་དང། ལྷག་པར་རྗེ་བཙུན་འཇམ་པའི་དབྱངས་ཀྱི་བཀས་བསྐུལ་ཏེ་འཁོར་དག་པ་རྣམ་བརྒྱད་དང་བཅས་བྱ་བྲལ་ལ་
ཕེབས་ནས་དབན་པའི་རི་སུལ་རྣམས་སུ་དཔོན་མེད་གཡོག་མེད་སྤྱོད་པ་རང་དབང་འདུས་པའི་བྱ་བྲལ་གྱི་བརྟུལ་ཞུགས་ལ་གནས་ཏེ་འཚོ་བ་དཀའ་ཐུབ་མཛད་ཅིང་དཔག་པར་དཀའ་བའི་བསག་སྦྱང་མཛད་པའི་རྣམ་ཐར་དེ་དག་ལ་བསམས་ན་བདག་ནི་བླ་
ཆེན་གྱི་གོ་སར་སྦྱིན་བདག་གྲྭ་རིགས་མང་པོའི་གཞན་དབང་དུ་སོང་སྟེ་ཕ་བླ་མའི་རྣམ་ཐར་སྐྱང་བའི་དབང་མེད་པ་འདི་ལྟ་བུ་སྙམ་དུ་ཐུགས་ཤིན་ཏུ་སྐྱོན་ནས་སྤྱན་ཆབ་རྒྱུན་མ་ཆད་པར་བྱུང་ཞིང་རྗེ་བླ་མའི་རྣམ་ཐར་ལ་སྨོན་པའི་གསུང་མགུར་
འདི་ལྟར་མཛད་དོ། ན་མོ་གུ་རུ་སུ་མ་ཏི་ཀཱིརྟིཡེ། ཕུལ་བྱུང་བློ་གྲོས་ཟབ་ཡངས་ཡིད་བཞིན་མཚོར། །བསླབ་གསུམ་རྣམ་དག་རིམ་གཉིས་ནོར་བཟང་པོས། །ལེགས་གཏམས་ཡིད་ཅན་ཡོངས་ཀྱི་རེ་སྐོང་ཞེས་།གྲགས་བའི་རླབས་ཕྲེང་སྲིད་གསུམ་
གཡོ་ཁྱོད་རྒྱལ། །གདེངས་ཅན་དབང་པོའི་ཚོགས་ཀྱི་གཙུག་རྒྱན་བཞིན། །གང་གི་ཞབས་སེན་པད་རག་མདངས་ཆགས་པ། །སྤྱི་བོ་བདེ་ཆེན་འཁོར་ལོའི་སྟེང་བཀོད་ནས། །བྱང་ཆུབ་སྙིང་པོའི་བར་དུ་མཆོད་ལ་བརྩོན། །ཉི་འོད་གཅིག་གིས་

[144A]༄༅། །གྲངས་མེད་སྐར་མའི་ཚོགས། །ཕམ་བར་བྱེད་བཞིན་ཁྱོད་ཀྱི་ཐུགས་རྗེའི་ཟེར། །གཅིག་གིས་མ་རིག་སྨག་ཚོགས་འཇོམས་པའི་མཐུ། །མཐོང་བས་རབ་དད་བཏུད་དེ་ཕྱག་བགྱིད་དོ། །ཇི་ལྟར་དབྱར་གྱི་ལང་ཚོ་བརྟས་
པའི་དུས། །དགུང་སྔོན་དབྱིངས་ལས་འབྲུག་གི་སྒྲ་བསྒྲགས་ཚེ་།མདོངས་ལྡན་ཚོགས་རྣམས་ཟློས་གར་བསྒྱུར་བ་བཞིན། །རྗེ་ཡི་རྣམ་ཐར་དྲན་པས་ཡིད་རབ་གཡོས། །འཇིག་རྟེན་པ་དག་གསེར་གྱི་གཏེར་མཐོང་དུས། །ཚེ་འདེའི་བདེ་
བ་བསྒྲུབ་ཕྱིར་དེར་འཇུག་ན། །གཏན་གྱི་བདེ་བ་དམ་པ་སྟེར་བྱེད་པའི། །རྣམ་ཐར་བཟང་བའི་ཚུལ་ལ་ཅིས་མི་འཇུག་དལ་འབྱོར་རྙེད་དཀའ་ཚེ་འདིའི་མདུན་ཐབས་ལ། །སྙིང་པོ་མེད་གཟིགས་བཙོན་ཁང་དང་འདྲ་བའི། །ཕ་ཡུལ་
སྤངས་ནས་ཚངས་སྤྱོད་བརྟུལ་ཞུགས་བཞེས། །ཉེས་ལྟུང་དྲིས་དབེན་དེ་བཞིན་བདག་ཀྱང་བསྒྲུབ། །གཞོན་ནུ་ཉིད་ནས་བཤེས་གཉེན་དམ་པའི་ཚོགས། །ཉེར་བསྟེན་བཀའ་ལས་མི་འདའ་བསྒྲུབ་པ་དང། །སྲི་ཞུ་བཀུར་སྟི་བླ་མར་བགྱི་
མཁས་པའི། །འཇམ་མགོན་བླ་མའི་རྗེས་སུ་བདག་ཀྱང་འཇུག། གླིང་བཞིར་དབང་བསྒྱུར་རྒྱལ་པོའི་དཔལ་ཐོབ་ཀྱང། །ཆུ་ཤིང་ལྟ་བུར་སྙིང་པོ་མེད་གཟིགས་ནས། །ཡང་དག་རྫོགས་བྱང་བསྒྲུབ་ལ་རབ་གཞོལ་བའི། །རྨད་བྱུང་སྤྱོད་
དེར་བདག་ཀྱང་འཇུག་པར་སྤྲོ། །སྡེ་དགོན་བདག་བཟུང་རྙེད་བཀུར་སྙན་གྲགས་ཕྱིར། །བཤད་ཆོས་དོན་གཉེར་ཆོས་མིན་ཆོས་བཏགས་སུ་།གཟིགས་ཏེ་ཆགས་ཞེན་ཀུན་བོར་བྱ་བྲལ་མཛད། །དེ་ལྟར་བསྒྲུབ་སྐལ་དམན་ཡང་ཡིད་

[144B] །འཇམ་པའི་དབྱངས་སོགས་བཤེས་གཉེན་དམ་པ་ཡི་།ཞལ་གྱི་བུམ་བཟང་ལས་འོངས་བདུད་རྩིའི་བཅུད། །དབེན་པའི་གནས་སུ་རྩེ་གཅིག་མྱང་མཁས་པའི། །སྤྱོད་ཚུལ་དེར་ཡང་ཡིད་ཀྱིས་སྨོན་པ་ལགས། །སྲིད་པའི་ཕུན་
ཚོགས་ཉེས་མང་མནོག་ཆང་བའི། །བདེར་ཆགས་སྡུག་བསྔལ་བསྒྲུབ་པའི་དྲིན་ཅན་མ། །སྒྲོལ་བའི་རླབས་ཆེན་ཁུར་འཆང་བློ་བཟང་གྲགས། །ཁྱོད་ཀྱི་སྤྱོད་ཚུལ་ཅི་འདྲར་བདག་ཀྱང་སྨོན། །ཉེ་རིང་སྤངས་པས་ཆགས་སྔ་དང་སྡང་པ་མེད། །འཇིག་
རྟེན་ཆོས་བརྒྱད་སྒྱུ་མ་བྲག་ཅ་བཞིན། །སྙིང་པོ་མེད་གཟིགས་འགོ་སྙོམས་མཛད་པ་ཡི། །བློ་བཟང་གྲགས་པའི་རྗེས་སུ་བདག་ཀྱང་འཇུག་ལན་དང་རྣམ་པར་སྨིན་པར་མི་ལྟ་བར། །ཕྱི་ནང་དངོས་པོ་མཆོད་སྦྱིན་གཏོང་བ་དབ། །མི་འཇིགས་
ཆོས་དང་བྱམས་སོགས་སྦྱིན་པ་ཡིས། །འགྲོ་དོན་རླབས་ཆེན་མཛད་པ་དེ་རྗེས་འཇུག་སྡོམ་པ་གསུམ་མནོས་ཉེས་སྤྱོད་ཀུན་སྡོམ་ཞིང། །དགེ་བར་སྤྱོད་དང་སེམས་ཅན་དོན་བསྒྲུབ་པའི། །རྣམ་གསུམ་ཚུལ་ཁྲིམས་མཐར་ཕྱིན་འགྲོ་བའི་
མགོན། །བློ་བཟང་གྲགས་པའི་རྣམ་ཐར་རྗེས་སུ་སློབ། །བརྡེག་འཆོག་མཚང་འབྲུ་གཤེ་སྐུར་སོགས་མཚོན་གྱིས་བསྐལ་པར་བཏབ་ཀྱང་ཡི་ཕིགས་བཟོད་པའི་གོ་ལེགས་མན་བས་རྗེ་བཙུན་བློ་བཟང་གྲགས་པ་ཡི། །གོ་ཆེ་བཙན་
པོ་དེ་ལྟར་བདག་ཀྱང་བགོ། །གཞོན་ནུ་ཉིད་ནས་ཇི་ལྟ་དམ་བཅས་པའི། །རླབས་ཆེན་སྤྱོད་པའི་ཁུར་ཆེན་ཆེས་ལྕི་ཡང། །མི་འདོར་བཟོད་པའི་བརྩོན་འགྲུས་ས་གཞི་ལྟར། །རབ་བརྟན་རྗེ་བཙུན་རྫས་སུ་བདག་ཀྱང་འཛུག་དམིགས་
[145A]༄༅། །པའི་ངོ་བོ་གང་ལ་གཏད་གྱུར་ཀྱང། །ལེ་ལོ་ལ་སོགས་ཉེས་པའི་སྐྱོན་ལྔ་གིས། །ནམ་ཡང་མི་གཡོ་ཡོན་ཏན་ལེགས་འཕེལ་བའི། །བསམ་གཏན་མཐར་ཕྱིན་ཁྱོད་རྗེས་བདག་ཀྱང་འཇུག་དེ་ཡི་ངང་ལས་
བདག་གཉིས་འཛིན་པའི་ནགས། །དྲུངས་ནས་འབྱིན་པའི་ཤེས་རབ་མེ་ཆེན་གྱིས། །བདག་འཛིན་ཚལ་བཅོམ་ཤིན་སྦྱངས་བདེ་འོང་འབར་།ཤེས་རབ་མཐར་ཕྱིན་ཁྱོད་རྗེས་བདག་ཀྱང་འཇུག་བདེ་གཤེགས་རྣམས་ཀྱི་གཟུགས་
སྐུ་བསོད་ནམས་དང། །ཆོས་སྐུ་ཡེ་ཤེས་ཚོགས་ཀྱིས་བསྒྲུབ་དགོས་པ་།དེའང་ཕར་ཕྱིན་དྲུག་ཏུ་འདུས་གཟིགས་ནས། །བརྟུན་ཏེ་བསྒྲུབ་མཁས་ཁྱོད་རྗེས་བདག་ཀྱང་འཇུག་དེ་དག་རེར་ཡང་ཕར་ཕྱིན་དྲུག་ཆང་དང། །སྙིང་རྗེ་ཤེས་རབ་
ཀྱིས་ཟིན་རང་དོན་སྤངས། །བླ་མེད་བྱང་ཆུབ་རྒྱུ་རུ་བསྔོ་བ་སྟེ། །ཐབས་མཁས་གསུམ་ལྡན་མཛད་པ་དེ་རྗེས་འཇུག་དེ་ལྟར་རྗེ་བཙུན་བླ་མའི་རྣམ་ཐར་ལ། །རྗེས་སུ་ཡི་རང་དེ་བསྒྲུབ་རབ་སྨོན་བའི། །དགེ་བ་འདིས་མཚོན་ཟླ་འོད་ལྟར་དཀར་ཀུན་
འགྲོ་བའི་དོན་དུ་རྫོགས་བྱང་ཐོབ་ཕྱིར་བསྔོ། །དེང་ནས་ཇི་སྲིད་བྱང་ཆུབ་སྙིང་པོའི་བར། །བློ་བཟང་གྲགས་པའི་སྤྱོད་ཚུལ་ཅི་འདྲ་བར། །སྨོན་ཏེ་འཇམ་དཔལ་དཔའ་བོ་ཐབས་མཁས་པས་།འགྲོ་དོན་རླབས་ཆེན་སྤྱོད་པའི་རྗེས་འགྲོར་གྱུར་
ཐུབ་དབང་གཉིས་བ་བློ་བཟང་གྲགས་པ་ཡི། །ལུང་རྟོགས་པད་ཚལ་ཐུགས་རྗེའི་ཉི་འོད་ཀྱིས། །ཕྱེ་ལ་སྤྱོད་པའི་སྐལ་ལྡན་བཧྲ་མ་རས། །ཐེག་གསུམ་ཤིས་གླུ་སྲིད་མཐར་སྒྲོགས་གྱུར་ཅིག་ཅེས་གསུངས་སོ། །དེ་ནས་རྗེ་ཞལ་སྔ་

[145B] དཔལ་གསང་བ་འདུས་པའི་འགྲེལ་བ་བཞི་བ་སྒྲགས་ཀྱི་བཤད་ལུང་དང། མཁས་གྲུབ་ཐམས་ཅད་མཁྱེན་པས་མཛད་པའི་དཔལ་རྡོ་རྗེ་འཇིགས་བྱེད་ཀྱི་བསྐྱེད་རིམ་སྟོད་ཆ་ཁ་སྐོང་འབྲོང་རྩེ་བློ་གྲོས་ཆོས་སྐྱོང་གིས་མཛད་
པ་དང་བཅས་པ། འཇུག་པ་རང་འགྲེལ་དང་བཅས་པ། འགྲེལ་པ་དོན་གསལ། རྗེ་རིན་པོ་ཆེས་མཛད་པའི་རྩ་ལྟུང་རྣམ་བཤད་དང་སྦྱིན་སྲེག་དངོས་གྲུབ་རྒྱ་མཚོ། དཔལ་རྡོ་རྗེ་འཇིགས་བྱེད་ཆེན་པོའི་མངོན་རྟོགས་ཟ་མ་ཏོག་འདུལ་
འཛིན་གྲགས་པ་རྒྱལ་མཚན་གྱིས་མཛད་པའི་གཞི་གསུམ་ཆོ་ག་བུ་སྟོན་ཐམས་ཅད་མཁྱེན་པས་མཛད་པའི་འདུལ་བའི་ལས་ཆོག་ཞར་བྱུང་ཁྱིམ་པ་ལ་ཕན་གདགས་པ་ཡན་བཅས་ཀྱི་ལུང་གསན་ནོ། །བར་སྐབས་ཤིག་པཎ་ཆེན་ཐམས་
ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་ཐུགས་སྲས་སྒྲུབ་པའི་རྒྱལ་མཚན་འཛིན་པ་རྣམས་ཀྱི་མཆོག་ཏུ་གྱུར་པ་དྲུང་པ་བློ་བཟང་དམ་ཆོས་རྒྱལ་མཆན་དཔལ་བཟང་པོའི་ཞལ་སྔ་ནས་ལ་ཕྱག་ཆེན་གྱི་ཁྲིད་ལུང། འཇམ་
དབྱངས་ཆོས་སྐོར་གྱི་ལུང། གཅོད་ཁྲིད་ཐར་འདོད་དེང་དཔོན་གྱི་ཁྲིད་ལུང་རྣམས་གསན་ནོ། །དེ་ནས་རྡོ་རྗེ་འཛིན་པ་ཆེན་པོ་བློ་བཟང་དོན་གྲུབ་ལ་རྗེ་གྲུབ་པའི་དབང་ཕྱུག་བློ་བཟང་དོན་ཡོད་གྲུབ་པའི་བཀའ་འབུམ་ཡོངས་རྫོགས། མཁས་
གྲུབ་ཐམས་ཅད་མཁྱེན་པས་མཛད་པའི་འཁྲུལ་འཁོར་རྣམ་བཤད་ཆེན་མོ། །མྱུར་མཛད་ཡེ་ཤེས་མགོན་པོ་ཕྱག་དྲུག་པའི་བེའུ་བུམ་མཁས་གྲུབ་རྗེས་ཞུས་དག་མ། འདུས་པའི་སྒྲུབ་ཐབས་རྣལ་འབྱོར་དག་རིམ་དང་དཀྱིལ་ཆོག་

[146A]༄༅། །དབང་དོན་དེ་ཉིད་གསལ་བ་རྣམས་ཀྱི་ལུང་དང། ཀུན་རིག་གི་དབང། འདུལ་འཛིན་གྲགས་པ་རྒྱལ་མཚན་གྱིས་མཛད་པའི་ཀུན་རིག་གི་ཆོ་ག་ཆེན་མོ་དང། འཁྲུལ་འཁོར་རྣམ་བཤད་ཀྱི་ཞལ་ཤེས་ཡིག་
ཆུང་དང་ཡང་ཆུང་སྐོར་གྱི་ལུང། རྡོ་རྗེ་ཕྲེང་བའི་དབང་ཡོངས་རྫོགས། དཔལ་དུས་ཀྱི་འཁོར་ལོའི་རྡུལ་ཚོན་གྱི་དཀྱིལ་འཁོར་དུ་མཁས་གྲུབ་ཐམས་ཅད་མཁྱེན་པའི་སྒྲུབ་དཀྱིལ་ལ་བརྟེན་ནས་དབང་ཡོངས་སུ་རྫོགས་པ། ཕྲེང་བ་
རྣམ་གསུམ་དང་སྒྲུབ་ཐབས་རྒྱ་མཚོ་རྒྱ་གཞུང་གི་ལུང། སྣར་ཐང་བརྒྱ་རྩ་ནས་འབྱུང་བའི་ལྷ་རྣམས་ཀྱི་རྗེས་གནང་དང་དེའི་གཞུང་གི་ལུང། འདུལ་འཛིན་བློ་གྲོས་སྦས་པས་མཛད་པའི་གཅོད་ཁྲིད་ཕུལ་བྱུང་གསེར་ཕྲེང། སྤྱན་སྔ་
བློ་གྲོས་རྒྱལ་མཚན་གྱིས་མཛད་པའི་བློ་སྦྱོང་འཇིག་རྟེན་བྱ་བའི་རྣམ་གཞག་བྱང་སེམས་ར་སྒྲེང་པས་མཛད་པའི་བློ་སྦྱོང་ཆེན་མོའི་ལུང། བ་རི་བརྒྱ་རྩའི་རྗེས་གནང་དང་སྒྲུབ་ཐབས་ཀྱི་ལུང། ལོ་ཙཱ་བ་གྲགས་པ་རྒྱལ་མཚན་གྱིས་བསྒྱུར་
བའི་སྒྲུབ་ཐབས་རྒྱ་མཚོར་གྲགས་པའི་རྗེས་གནང་ཡོངས་རྫོགས་ཕྱག་རྡོར་འཁོར་ཆེན་གྱི་དབང་བཞི་ཡོངས་རྫོགས། རྒྱལ་བ་ལྔ་པས་མཛད་པའི་དཀྱིལ་ཆོག་གི་སྟེང་ནས་གཤེད་དམར་ལྷ་ལྔའི་དབང་དང་དཀྱིལ་ཆོག་གི་ལུང། རྗེ་
ཙོང་ཁ་པ་ཆེན་པོས་མཛད་པའི་དཀྱིལ་ཆོག་གི་སྟེང་ནས་གཤིན་རྗེའི་གཤེད་དམར་ནག་ལྷ་བཅུ་གསུམ་མ་གཉིས་ཀྱི་དབང། མི་ཏྲ་བརྒྱ་རྩའི་དབང་ཡོངས་སུ་རྫོགས་པ། རྣམ་སྣང་མངོན་བྱང་གསང་འདུས་འཇིག་རྟེན་དབང་ཕྱུག་

[146B]སྐོར། དཔལ་མོ་ལུགས་ཀྱི་སྤྱན་རས་གཟིགས་བཅུ་གཅིག་ཞལ་གཙོ་འཁོར་ལྔ་པ། བཀའ་གདམས་ཐིག་ལེ་བཅུ་དྲུག་རྣམས་ཀྱི་དབང་དང། རྣམ་སྲས་བཀའ་བཅོ་ལྔ། དཔལ་ལྷ་དུང་
སྐྱོང་མ། ལྷ་མོ་དུད་སོལ་མ་རྣམས་ཀྱི་རྗེས་གནང། དཔལ་རྡོ་རྗེ་འཇིགས་བྱེད་དཔའ་བོ་གཅིག་པའི་རྗེས་གནང། དེའི་ཆོག་སྒྲིགས་སྒྲུལ་སྐུ་ངག་དབང་བསྟན་འཛིན་འཕྲིན་ལས་ཀྱིས་མཇད་པའི་ལུང། གཞན་ཡང་ཚོགས་བདག་དམར་པོ་ཕྱག་
བཅུ་གཉིས་པ། དུར་ཁྲོད་བདག་པོ་ཡབ་ཡུམ། རྡོ་རྗེ་རབ་བརྟན་མ་ཞང་བློན་རྡོ་རྗེ་བདུད་འདུལ། ཁྲོ་མོ་སྨེ་བརྩགས། ལྷ་མོ་ཤྲ་མ་ཎ། རྡོ་རྗེ་སེམས་དཔའ། ཚེ་རིང་མཆེད་ལྔ་རྣམས་ཀྱི་རྗེས་གནང་དང། འཇམ་དབྱངས་དམར་སེར་ལ་བརྟེན་པའི་
དབྱངས་གསལ་གྱི་རྗེས་གནང། རྟེན་འབྲེལ་སྙིང་པོའི་རྗེས་གནང་བེང་ལྕམ་དྲལ་དང། མགོན་པོ་ཕྱག་བཞི་པ། གུར་ལྷ་བརྒྱད་ཕྱག་རྡོར་འཁོར་ཆེན། བཅུ་གཅིག་ཞལ་ལ་བརྟེན་པའི་མཁའ་འགྲོ་སྡེ་ལྔ། དབྱངས་ཅན་མ་དཀར་མོ་རྣམས་
ཀྱི་རྫས་གནང། ལྷོ་བྲག་གྲུབ་ཆེན་ལས་ཀྱི་རྡོ་རྗེའི་ལུགས་ཀྱི་སྙན་རྒྱུད་ཀྱི་ཚེ་དབང། ཕྱག་རྡོར་ལ་བརྟེན་པའི་དོན་དམ་བྱང་ཆུབ་སེམས་བསྐྱེད་ཀྱི་རྗེས་གནང། ཕྱག་རྡོར་སྐུ་ལྔའི་རྗེས་གནང། ཕྱག་རྡོར་ཞལ་གསུམ་ཕྱག་དྲུག་པ་གཙོ་འཁོར་
དགུ་པའི་རྗེས་གནང། ཕག་དཀར་ཤེས་རབ་གསལ་བྱེད་དང། ཀུ་རུ་ཀུལླེ་གཉིས་ཀྱི་རྗེས་གནང། ཚེ་དཔག་མེད་ལྷ་ལྔ་པ་ཉེ་རྒྱུད་ཀྱི་རྗེས་གནང་ཚེ་དབང་དུ་གྲགས་པ། གཞན་ཡང་བྱམས་ཆོས་སྡེ་ལྔ། དའུ་མ་རིགས་ཚོགས་དྲུག་བཞི་བརྒྱ་པ་

[147A]༄༅། །འདུལ་བ་མདོ་རྩ། མཛོད་རྩ། འཇུག་པ། མངོན་པ་ཀུན་བཏུས། ཚད་མ་ཀུན་བཏུས། ཚད་མ་སྡེ་བདུན། སྐྱེས་རབས་སོ་བཞི་བ་ལམ་སྒྲོན་རང་འགྲེལ། རྣམ་བཤད་ཐར་ལམ་གསལ་བྱེད། རྣམ་བཤད་སྙིང་པོའི་རྒྱན་
སྤྱོད་འཇུག་དར་ཊཱིཀ། སྟོང་ཐུན་སྐལ་བཟང་མིག་འབྱེད། བསྐྱེད་རིམ་དངོས་གྲུབ་རྒྱ་མཚོ། སྡོམ་གསུམ་རྣམ་གཞག་ཐུབ་བསྟན་བྱི་དོར། མཁས་གྲུབ་ཐམས་ཅད་མཁྱེན་པའི་གསུང་ཐོར་བུ། རྗེ་ཙོང་ཁ་པའི་རྣམ་ཐར་དད་པའི་འཇུག་ངོགས་
མཁས་གྲུབ་རྗེས་མཛད་པའི་འདུས་པའི་ཞི་རྒྱས་ཀྱི་སྦྱིན་སྲེག་།འདུལ་འཛིན་གྲགས་པ་རྒྱལ་མཚན་གྱིས་མཛད་པའི་དགེ་སློང་གི་བསླབ་བྱ་ཆེན་མོ་དང་ཀུན་རིག་ཊཱིཀ་ཆེན། བསླབ་བྱ་གནམ་རྩེང་ལྟེང་མ། བུ་སྟོན་ཆོས་འབྱུང། བུ་སྟོན་ཐམས་
ཅད་མཁྱེན་པས་མཛད་པའི་ཐུབ་པའི་རྣམ་ཐར་ཆེན་མོ་དང་སྙིང་ཐུར་བདུད་མོ་ལ་སྨད་པ་དང་བཅས་པ། ས་སྐྱ་ལེགས་བཤད་ཤེས་བྱའི་མཁའ་དབྱིངས་མ། ཡེ་ཤེས་ཡོན་ཏན་བཟང་པོའི་བསྟོད་པ། བསྐལ་བཟང་རྒྱན་ཕྲེང་
འདུལ་ལུང་ཀ་པ་ནས་བཟུང་རྒྱལ་བའི་བཀའ་འགྱུར་རིན་པོ་ཆེ་ཡོངས་རྫོགས། མགོན་པོ་ཕྱག་དྲུག་པ་དང་ཞལ་གྱི་བསྐད་གསོ། སྤྱན་སྔ་བློ་གྲོས་རྒྱལ་མཚན་གྱི་གསུང་འབུམ་ཡོངས་རྫོགས། དཔལ་དུས་ཀྱི་འཁོར་ལོའི་འགྲེལ་ཆེན་
དྲི་མེད་འོད། རྒྱལ་བ་ལྔ་པས་མཛད་པའི་སྨན་བླའི་མདོ་ཆོག་།འདུལ་བའི་ལས་ཆོག་སྤྱན་སྔ་ཆོས་དྲུག་རྗེ་རིན་པོ་ཆེའི་གསུང་ཟིན་བྲིས་སྐོར་མང་བ་དང། མཁས་གྲུབ་རྗེས་མཛད་པའི་རྒྱུད་སྡེ་སྤྱི་རྣམ། སྔགས་འཆང་གཟུངས་ཀྱི་དཔལ་བ་དང་

[147B]ཁྲའི་ལས་ཚོགས། རྣམ་སྲས་བེའུ་བུམ། དུར་ཁྲོད་བདག་པོའི་ལས་ཚོགས། དམ་པ་སངས་རྒྱས་ཀྱིས་མཛད་པའི་འཇམ་དབྱངས་ཆོས་སྐོར། རྟོགས་བརྗོད་དཔག་བསམ་འཁྲི་ཤིང། རྒྱལ་
བ་ལྔ་པས་མཛད་པའི་བླ་མའི་རྣལ་འབྱོར་གྱི་སྐོར། གཡང་པ་ཆོས་རྗེས་མཛད་པའི་རྒྱལ་བ་དགེ་འདུན་རྒྱ་མཚོའི་རྣམ་ཐར་ཞབས་སྟེགས་དང་བཅས་པ། ཛེ་ཏཱ་རིས་མཛད་པའི་ཚེ་དཔག་མེད་ཀྱི་བསྟོད་བ་སྒྲུབ་ཐབས་དང་བཅས་པ། སྒྲ་མི་སྙན་གྱི་ཚེ་སྒྲུབ་
བླ་མ་རྟོགས་ལྡན་པས་མཛད་པའི་རྗེའི་རྣམ་ཐར་ལེགས་བཤད་ཀུན་འདུས། རྒྱལ་བ་ལྔ་པའི་རྣམ་ཐར་ག་བའི་སྟོད་ཆ་ནས་ལུང་གི་འཕྲོ་ཡོད་པ་རྣམས། རྗེ་རིན་པོ་ཆེས་མཛད་པའི་འདུལ་བའི་ཟིན་བྲིས། སྤྱོད་འཇུག་ཤེར་ལེའུ་ཟིན་བྲིས། བདག་བྱིན་རླབས་
ཀྱི་ཟིན་བྲིས། མཁས་གྲུབ་རྗེ་སྐུ་མཆེད་ཀྱི་ཡིག་ཆུང། རྗེ་གྲགས་པ་རྒྱལ་མཚན་གྱིས་མཛད་པའི་རབ་གནས་རྣམས་ཀྱི་ལུང་དང། ཀུན་རིག་གི་དབང། ངན་སོང་སྦྱོང་བའི་དཀྱིལ་འཁོར་བཅུ་གཉིས་ཀྱི་དབང། གདུགས་དཀར་ལྷ་སོ་ལྔ་དང་བཅུ་
བདུན་མ་གཉིས་ཀྱི་དབང་སྟ་གོན་དང་བཅས་པ། འཇམ་དབྱངས་ཆོས་སྐོར་གྱི་ནང་གི་སྒྲོལ་དཀར་གྱི་རྗེས་གནང་དང་ཉེར་མཁོའི་ལུང་འགའ་ཞིག་རྣམས་གསན་ཞིང། ལྕགས་རྟ་ས་ག་ཟླ་བའི་ཚེས་བཅུ་བཞི་བཅོ་ལྔ་གཉིས་ལ་དམ་པ་འདིའི་
ཞབས་དྲུང་དུ་ཐེག་ཆེན་གསོ་སྦྱོང་གི་སྡོམ་པ་བཞེས་ནས། སྨྱུང་བར་གནས་པའི་ཆོ་ག་ཇི་ལྟར་བྱ་བའི་ཚུལ་རྣམས་ཀྱང་སྔ་གོང་ནས་དོགས་གཅོད་མཛད་དེ་སྦྱོར་དངོས་གཉིས་ཀ་རྣམ་པར་དག་པར་མཛད་དོ། །རྗེ་འདི་ནི་ལེགས་ཚོགས་ཐམས་ཅད་

[148A]༄༅། །ཀྱི་རྩ་བ་བཤེས་གཉེན་བསྟེན་ཚུལ་ལ་ཤིན་ཏུ་བཟོ་བར་མཛད་པས་བླ་ཆེན་གྱི་གོ་སར་བཞུགས་པ་ཙམ་ལས་བླ་མ་རྣམས་ལ་ཆེ་འགྱིང་ནམ་ཡང་མི་མཛད་བར་ཤིན་ཏུ་གུས་པས་ཕྱག་འཚལ་ཞིང་མཆོད་པའི་དངོས་
པོ་ཡིད་དུ་འོང་བ་མཐའ་དག་གིས་མཆོད་ཅིང་བཀའ་བཞིན་སྒྲུབ་པ་ལས་ནམ་ཡང་མི་གཡེལ་བར་མཛད་དེ་རྗེ་ཉིད་ཀྱི་ཞལ་ནས། ཐོས་པའི་ཚོམ་ལས། ཐོས་པས་ཆོས་རྣམས་ཤེས་པར་འགྱུར། །ཐོས་པས་སྡིག་ལས་ལྡོག་པར་བྱེད་ཐོས་པས་
དོན་མ་ཡིན་པ་སྤོང། །ཐོས་བས་མྱ་ངན་འདས་པ་ཐོབ། །ཅེས་དང་སྡིག་པ་དང་ནི་དགེ་བའི་ཆོས། །མ་ཐོས་བར་དུ་ཤེས་མི་འགྱུར་།མིག་ལྡན་མར་མེ་ཡོད་པ་ཡིས། །གཟུགས་རྣམས་མཐོང་བ་ཇི་ལྟ་བར་།དེ་བཞིན་དགེ་དང་སྡིག་པའི་ཆོས།།
ཐོས་བས་རྣམ་བར་ཤེས་པར་འགྱུར། །ཞེས་སོགས་གསུངས་པ་ལྟར་རྒྱལ་བའི་བཀའ་དང་དེའི་དགོངས་འགྲེལ་གྱི་བསྟན་བཅོས་མང་བོའི་ལུང་ཐོབ་པར་འདོད་པ་དང། དེའང་བདག་ཉིད་ལྟ་བུའི་བློ་དམན་གྱིས་ཐོས་པ་ཙམ་གྱིས་དགོངས་
དོན་ཟབ་མོ་རྣམས་རྟོགས་དཀའ་བས་རྟག་ཏུ་དགེ་བའི་བཤེས་གཉེན་དམ་པ་དང་མི་འབྲལ་བར་བྱ་དགོས་སྙམ་སྟེ། སྒྲ་གོར་ནས་མཁན་ཆེན་རྡོ་རྗེ་འཛིན་པ་ཆེན་པོ་དང། ཁྱབ་བདག་འཁོར་ལོའི་མགོན་པོ་བློ་བཟང་དོན་གྲུབ་པའི་ཞལ་སྔ་
ནས་དང། བཀའ་དྲིན་མཚུངས་མེད་བསོད་ནམས་གྲགས་པའི་ཞལ་སྔ་ནས་གསུམ་ལའང་བླ་བྲང་རང་དུ་བཞུགས་དགོས་པའི་གསོལ་བ་བཏབ་དེ་ཡང་དགེ་བའི་བཤེས་གཉེན་པོ་ཏོ་བ་ཆེན་པོའི་ཞལ་ནས། རྣམ་གྲོལ་བསྒྲུབ་པ་ལ་བླ་

[148B] ཚེ་འདིའི་བྱ་བ་བལྟས་ནས་བྱས་ཆོག་བ་ལ་ཡང་སློབ་མཁན་མེད་པར་མི་འོང་ན་ངན་སོང་ནས་འོང་མ་ཐག་པ་འགྲོ་མ་མྱོང་བའི་སར་འགྲོ་བ་ལ་བླ་མ་མེད་པར་ག་ན་འོང། གསུངས་པ་དེ་མད་སྙམ་པ་བྱུང། ད་ཡང་གོ་སའི་
དབང་གིས་བླ་ཆེན་གྱི་འགྱིང་ཚུལ་ལ་གནས་དགོས་པ་ཙམ་མ་གཏོགས་བཤེས་གཉེན་དམ་པ་དེ་དག་ལ་མི་གུས་པ་སྐད་ཅིག་ཙམ་ཡང་སྐྱེ་མ་མྱོང་ཞིང། པོ་ཏོ་བས་སྤྱན་སྔའི་གྲྭ་པ་རྣམས་ལ། ཁྱེད་ངའི་དགེ་བཤེས་བྱང་ཆུབ་སེམས་དཔའ་འདི་ལྟ་
པུ་དང་འཕྲད་ནས་བཀའ་བཞིན་བསྒྲུབ་ཏུ་ཡོད་པ་བསོད་ནམས་ཆེའོ་།ཞེས་གསུངས་པ་ལྟར་འདི་དག་ལྟ་བུའི་བཤེས་གཉེན་དམ་པ་དང་མཇལ་པ་བསོད་ནམས་ཆ་ཞིང་སྐལ་བ་བཟང་སྙམ་པ་དང། ཡང་དམ་པ་དེ་ཉིད་ཀྱི་གསུང་གི་འཕྲོས་ལས་
ད་ཁུར་དུ་མི་འགྲོ་བར་རྒྱན་དུ་འགྲོ་བར་གྱིས་ཤིག་གསུངས་པ་ཡང་མདོ་པས་དེ་བཞིན་དུ་བགྱིའོ་སྙམ་པ་ཡང་བྱུང། དྲག་ཤུལ་ཅན་གྱིས་ཞུས་པའི་མདོ་ལས། ཆིགས་བཅད་གཅིག་ཉན་ན་དེའི་ཆིག་འབྲུའི་གྲངས་དང་མཉམ་པའི་བསྐལ་པར་བདེ་
བའི་ཡོ་བྱད་ཐམས་ཅད་ཀྱིས་མཆོད་ཀྱང། དེའི་དྲིན་ལན་མི་འཁོར་གསུངས་པ་ལྟར། བདག་ཉིད་ཀྱིས་ཀྱང་དེ་དག་བློ་ལ་བཅངས་ནས་གུས་མཆོད་ཇི་ལྟར་བྱས་རུང་དྲིན་འཁོར་ཐབས་མ་མཆིས་མོད། འོན་ཀྱང་སྒོ་གསུམ་མི་ཕྱེད་དང་བའི་སྒོ་ནས་
དུས་དང་རྣམ་པ་ཀུན་ཏུ་བླ་མར་བགྱིས་ཤིང། དབང་ལུང་མན་ངག་སོགས་ཞུ་བའི་སྐབས་སུ་སྐྱེས་རབས་ལས། རབ་ཏུ་དམའ་བའི་སྟན་ལ་འདུག་དུལ་བའི་དཔལ་ནི་རྣམ་པར་སྐྱེད། །ཅེས་སོགས་གསུངས་པ་བཞིན། སློབ་དཔོན་སྟན་མཐོན་པོའི་

[149A]༄༅། །སྟེང་དུ་བཞུགས་སུ་གསོལ། བདག་ཉིད་ཀྱིས་ཁེངས་པ་བསྐྱུངས་ཏེ་དམའ་བར་བསྡད། ཕྱག་སོགས་ཡན་ལག་བདུན་པ་མཎྜལ་དང་བཅས་ཕུལ་བས་མཚོན་པའི་གུས་མཆོད་དང། སྐབས་མཚམས་སོ་སོར་དངོས་
པོའི་ཡོན་དང། རྒྱུན་པར་ཡང་ཉེར་སེམས་ཡང་དག་བགྱིས་སོ། །ཞེས་གསུངས་པ་ལྟར་རོ། །དེ་ལྟར་ཡོངས་འཛིན་དམ་པ་མང་པོ་ལས་ཆོས་རྒྱ་ཆེར་གསན་པའི་ཚུལ་དེ་དག་ལ་ནི་རྗེ་རང་ཉིད་ཀྱི་ཞལ་ནས། རྡོ་རྗེ་འཆང་དངོས་བློ་བཟང་དོན་
གྲུབ་དང། །འདུལ་འཛིན་བསོད་ནམས་གྲགས་པའི་ཞབས་བསྟེན་ནས་།དབང་ལུང་མན་ངག་བདུད་རྩིའི་རྒྱུན་འཐུངས་ཏེ། །ཐོས་བསམ་སྒོམ་པའི་རོ་མཆོག་སྤེལ་མར་མྱངས། །ལུས་སེམས་ངལ་བརྒྱས་བསྒྲུབས་པ་སྒྱུ་མའི་ནོར། །བདག་
འཛིན་ལྕགས་སྒྲོག་གིས་བཅིངས་སྤྱད་མི་བཟོད། །ཕངས་མེད་བདག་ལ་གཏད་ནས་འདི་ཕྱི་ཡི། །སྐྱབས་གནས་བཅོལ་བའི་འགྲོ་བ་གྲངས་མེད་གདའ། །བདག་ལ་དེ་དག་སྐྱོབ་པའི་ནུས་མེད་ཀྱང། །མཆོག་གསུམ་དམ་པའི་རྟེན་གསུམ་
བཞེངས་མཆོད་དང། །དགེ་འདུན་བསྙེན་བཀུར་དབུལ་ཕོངས་སྤྱིན་གཏོང་རྒྱུར། །བསྔོས་ལས་བདག་ཏུ་གཟུང་བའི་དངོས་པོ་མེད། །ཚུལ་འདི་གཟུར་གནས་མཁས་པས་བརྟགས་གྱུར་ན། །དྲིན་ལན་ལེགས་གཞལ་རེ་འབྲས་ཆུད་
མ་ཟོས། །དཀོན་མཆོག་ཐུགས་རྗེའི་ནུས་པ་མཐུ་བཙན་པས། །རེ་བལྟོས་བཅས་པ་ངན་འགྲོར་ལྟུང་མི་སྲིད། །རང་གཞན་སྐྱེ་འཕགས་ཀུན་གྱིས་དུས་གསུམ་དུ། །བསགས་པའི་དགེ་ཚོགས་མཁའ་མཉམ་དྲིན་ཅན་མ་།བླ་མེད་བྱང་ཆུབ་

[149B] །བདག་ཀྱང་དེ་དག་ཀུན་གྱི་འདྲེན་པར་སྨོན། །ཞེས་གསུངས་སོ། །དེ་ལྟར་གསན་སྦྱོང་མཛད་པའི་སྐབས་རྣམས་སུའང་ཕྱོགས་ཕྱོགས་ནས་འདུས་པའི་ཆོས་དོན་གཉེར་ཅར་རྣམས་ལ་རང་རང་གི་དབང་པོ་དང་འཚམ་
པའི་ཆོས་ཀྱི་བདུད་རྩི་བརྒྱུད་མར་སྩལ། ཁྱད་པར་བཀྲ་ཤིས་ལྷུན་པོའི་སྔགས་གྲྭར་བཞུགས་པའི་དགེ་བའི་བཤེས་གཉེན་རྣམས་ཀྱིས་གསོལ་བ་བཏབ་ནས་སྔགས་གྲྭ་བ་ཚང་མའི་ཐོག་ཕྱོགས་ཕྱོགས་ནས་འདུས་པའི་བླ་ཆེན་མང་པོ་དང་
བཅས་པ་ལ་རྡོ་རྗེ་འཇིགས་བྱེད་བཅུ་གསུམ་མའི་དཀྱིལ་འཁོར་དུ་སྟ་གོན་དང་དབང་བཞི་ཡོངས་སུ་རྫོགས་པ་རྗེ་རྒྱལ་བ་གཉིས་པའི་ཐུགས་ཀྱི་བཅུད་ཕྱུང་པའི་སྔགས་ཀྱི་ཟབ་བཤད་རྒྱས་པ་དང་བཅས་སྩལ། དགེ་འདུན་འདུས་བརྒྱ་མཚོའི་
ཚོགས་ལའང་དབང་དང་རྗེས་གནང་རིམ་པར་སྩལ་ཏེ་ཐོག་མར་རི་པོ་དགའ་ལྡན་པའི་ཐུན་མོང་མིན་པའི་ཟབ་ཆོས་འཇམ་དབྱངས་ཆོས་སྐོར་ཡོངས་རྫོགས་ཀྱི་རྗེས་གནང་དང་ལུང། ཆོས་སྤྱོད་རབ་གསལ་སོགས་ཆོས་ཀྱི་འཁོར་ལོ་བརྒྱུད་
མར་བསྐོར། སླར་ཡང་རྗེ་ཞལ་སྔ་ནས་འཇམ་དབྱངས་ཆོས་འཕེལ་གྱིས་གསོལ་བ་བཏབ་ནས་དགེ་བའི་བཤེས་གཉེན་རགས་བསྡུས་ཤིག་ལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་ཆེན་རྒྱས་པར་གནང་བར་སྐབས་ཤིག་བཀྲ་ཤིས་
རྩེ་པ་ཡུམ་སྲས་ཀྱིས་ཞབས་བརྟན་ཕུལ་བར་ཐུགས་དགྱེས་པ་ཆེན་པོས་རྟེན་འབྲེལ་ལེགས་པོ་བྱུང་ཞེས་སྨོན་ལམ་འདི་ལྟར་མཛད་དེ། ན་མོ་གུ་རུ་ཤཱཀྱ་མུ་ན་ཡེ། བཙོ་སྦྱངས་ས་ཟླའི་ལྷུན་པོར་རྟ་བདུན་རྒྱལ། །འབུམ་ཕྲག་ཟེར་སྟོང་སྤྲོ་བས་རབ་

[150A]༄༅། །སྤུད་ཀྱང། །བསྒྲུན་པར་མི་ནུས་མཚན་དཔེའི་དཔལ་འབར་བ། །མཉམ་མེད་ཟས་གཙང་སྲས་པོས་དགེ་ལེགས་སྩོལ། །བཀའ་དྲིན་མཚུངས་མེད་གངས་ཅན་འགྲོ་བའི་མགོན། །ཐམས་ཅད་མཁྱེན་བ་བློ་བཟང་རྒྱ་མཚོའི་
སྡེ༑ ༑ལྷ་ཆོས་བདུན་ལྡན་དཀོན་མཆོག་རྒྱལ་མཚན་ཏེ། །མཁན་ཆེན་རྣམ་གཉིས་ཞབས་རྡུལ་སྤྱི་བོར་བསྟེན། །དུས་གསུམ་ཕྱོགས་བཅུའི་སངས་རྒྱས་ཐམས་ཅད་དང། །བརྒྱད་ཁྲི་བཞི་སྟོང་ནད་འཇོམས་སྨན་མཆོག་ཆོས། །ཚུལ་བཞིན་བསྒྲུབ་
པ་ཐེག་གསུམ་དག་འདུན་ཏེ། །རིན་ཆེན་རྣམ་པ་གསུམ་ལ་མགོས་ཕྱག་འཚལ། །བེམ་གཟུགས་ཡིད་བཞིན་ནོར་བུར་གསོལ་བཏབ་པས། །ཡིད་ལ་འདོད་དགུའི་འབྱོར་པ་ཀུན་འབྱུང་ན། །རྫུན་སྤངས་བདེན་གསུང་རྒྱལ་བའི་བདེན་པ་ཡིས། །བདག་གི་སྨོན་
ལམ་ཇི་བཞིན་ཅིས་མི་འགྲུབ། །དེས་ན་བླ་མ་རྒྱལ་བ་སྲས་དང་བཅས། །དྭངས་པའི་མཁའ་ལ་རྒྱུ་སྐར་གསལ་ཇི་བཞིན། །དད་ལྡན་སྨོན་པའི་ཞིང་དུ་ལེགས་བཞུགས་ལ། །རེ་བ་ཇི་བཞིན་འགྲུབ་པའི་གྲོགས་མཛོད་ཅིག་སོ་ཐར་རིས་བདུན་ཡོན་ཏན་གཞི་
རྟེན་དུ། །རྒྱལ་བས་གསུངས་བཞིན་གྲངས་མེད་དྲིན་ཅན་མ། །རིམ་གྱིས་དེ་སྒོར་འཇུག་དང་ཁྱད་པར་དུ། །དུར་སྨྲིག་འཛིན་བས་ལྗོངས་འདིར་འགེངས་ནུས་ཤོག་དེ་དག་ཀུན་ཀྱང་མི་དགེ་བཅུ་བྲལ་ཞིང་།རྣམ་དག་བསླབ་གསུམ་ལྡན་པའི་དགེ་སྦྱོང་མཆོག་
ཚུལ་ཁྲིམས་བསུང་ཞིམ་འཐུལ་བའི་ཡོངས་འདུ་ཆེ། །བསྟན་འཕྲོར་ཕན་བདེ་སྟེར་ནུས་ཉིད་གྱུར་ཅིག་སྲིད་མཚོར་འཁྱམས་པའི་ཕམ་གྲངས་མེད་ཚོགས། །ཕྱག་གིས་དྲངས་ནས་ཐམས་ཅད་མཁྱེན་གླེང་དུ། །སྒྲོལ་བའི་ནུས་པ་རྒྱལ་བ་རྣམས་ལའང་

[150B] དེས་ན་ཐབས་མཁས་གྲུ་འདིས་སྒྲོལ་ནུས་ཤོག་རང་རང་གྲུབ་མཐར་ཞུགས་པའི་ཁྲིམས་ལྡན་ཚོགས། །ཀུན་ཀྱང་ཐུབ་བསྟན་ཉིད་དུ་ཁྱད་མེད་ལ། །ཕྱོགས་ལྷུང་གདོན་གྱིས་བསྐྱོད་ཤུགས་མི་ལྡང་བར། །གྲུ་ནང་སྐྱེས་བུ་བཞིན་དུ་ཐུགས་མཐུན་ཤོག་འཇིག་
རྟེན་ཁམས་ཀྱི་བདེ་སྐྱིད་མ་ལུས་པ། །ཐམས་ཅད་ཐུབ་པའི་བསྟན་ལ་རག་ལས་པས། །དུར་སྨྲིག་རྒྱལ་མཚན་འཛིན་པའི་ཚོགས་རྣམས་ཀྱིས། །ཚུལ་ཁྲིམས་རིན་ཆེན་གཏེར་བུམ་གཅེས་འཛིན་ཤོག་ཐུབ་བསྟན་སོ་སོ་ཐར་པ་རིས་བདུན་དང། །ཁྱད་པར་
ཚངས་སྤྱོད་དཔལ་ལྡན་དགེ་སྦྱོང་གིས། །པདྨོའི་ཚལ་ལ་བུང་བའི་ཚོགས་ཇི་བཞིན། །འཛིན་མའི་ལྟོ་འདི་བདག་གིས་འགེང་ནུས་ཤོག་།འདི་ལྟར་སྨོན་ལམ་ལྷག་བསམ་དག་སྒོ་ནས། །བཏབ་པའི་དགེ་པས་ཚེ་རབས་ཐམས་ཅད་དུ། །མཐོ་རིས་ཡོན་
ཏན་བདུན་ལྡན་རྟེན་ཐོབ་སྟེ། །རྟག་ཏུ་དགེ་སྤྱོད་དངོས་པོ་ཐོབ་པར་ཤོག་དེ་ཐོབ་ནས་ཀྱང་ཕ་མར་གྱུར་པའི་འགྲོ། ཐབས་མཁས་འདི་ཡིས་སྒྲོལ་ལ་མི་ཞུམ་པའི། །སྙིང་སྟོབས་ཕུལ་བྱུང་ནམ་ཡང་མི་འདོར་སོགས། །ཀུན་བཟང་སྤྱོད་ཀུན་བདག་གིས་
སྤྱོད་གྱུར་ཅིག་ཅེས་སོ། །རྗེ་འདི་ལ་རྒྱ་བོད་ཧོར་གསུམ་ནས་མཎྜལ་དང་མཁོ་དགུའི་ཡོ་བྱད་འབུལ་མི་གྲངས་ཀྱིས་མི་ལང་བ་ལ་བཀྲ་ཤིས་རྩེ་པས་མཎྜལ་ཕུལ་བ་འདི་ལ་ལྷག་པར་དགྱེས་ཚོར་ཆེ་བས་སྨོན་ཚིག་འདི་ལྟར་མཛད་པ་ནི་མ་འོངས་པའི་འབྱུང་
འགྱུར་ལ་དགོངས་པར་མངོན་ནོ། །དེ་སྐབས་གོང་མ་ཆེན་པོའི་གསེར་ཡིག་པ་གསེར་སྲང་ལྔ་བརྒྱ་དང་དངུལ་སྲང་ཉིས་སྟོང་གིས་གཙོས་པའི་དངོས་པོ་ཚད་མེད་པ་དང་བཅས་འབུལ་མི་གནང་བ་འབྱོར་པར་་གོང་མ་ཆེན་པོའི་བཀའ་ངག་ལ་ངའི་པའི་

[151A]༄༅། །ཐོག་རྒྱལ་དབང་ཐམས་ཅད་མཁྱེན་པ་སྤྱན་དྲངས་པས་བསྟན་འགྲོར་ཕན་ཆེ་ཞིང་རྒྱ་བོད་ལུགས་ལེགས་པ་བྱུང། ང་རྒོས་སྦོག་ཐོ་པཎ་ཆེན་གྱིས་རྒྱལ་བའི་བསྟན་པ་དང་སེམས་ཅན་གྱི་དོན་ལ་དགོངས་ནས་རྒྱ་ནག་ཏུ་ཕེབས་
དགོས་ཚུལ་གསེར་ཡིག་དང་བཀའ་ངག་བཅས་བྱུང་བའི་ཐོག་སྡེ་སྲིད་རིན་པོ་ཆེ་ནས་ཀྱང་་གོང་མ་ཆེན་པོའི་བཀའ་འདི་འདྲ་ཕེབས་པ་རྨི་ལམ་དུ་བསྒུགས་པ་མངོན་སུམ་དུ་བྱུང་བ་ལྟ་བུ་ཡིན་འདུག་བས་ད་ལམ་ཅིས་ཀྱང་ཕེབས་དགོས་ཞེས་ཞུ་བ་
མཛད་པར་རྗེ་འདི་པ་ནི་གསེར་དང་བོང་བ་མཉམ། ནམ་མཁའ་དང་ལག་མཐིལ་དུ་མཉམ་པའི་ཐུགས་མངའ་བ་ཡིན་གཤིས་རྒྱ་ནག་ཏུ་འབྱོན་པ་དགག་བྱ་ཆེ་ཞིང་དགོས་པ་ཆུང་བར་གཟིགས་ནས་གོང་མའི་གསེར་ཡིག་པ་རྣམས་ལ་བཀའ་འདི་ལྟར་
གནང་སྟེ། དངོས་གཞི་གོང་མ་ཆེན་པོ་མཆོག་ཏུ་དགྱེས་པའི་བཀའ་ལུང་ཡིན་འདུག་ཀྱང་འབྲུམ་པ་མ་ཐར་པས་འགྲོ་བསྐྱོད་ཅི་ལ་འོང་རུང། གོང་མའི་ཐམ་ཁ་ལ་བལྟས་ནས་ཞིབ་ཆ་རྗེས་ལ་ཡོང་བཀའ་ཕེབས་ཤིང། མགྲོན་གཉེར་ལ་ཡང་ཁོང་མི་སྣ་
རྣམས་ལ་ཞུས་པ་བཞིན་དེ་རིགས་བསླབ་སྟོན་སྤང་བླང་ཞུ་ཐུབ་མདོག་མ་ཁ་བས་དགོངས་སེལ་གྱི་ཞུ་ཡིག་འཐུས་པ་བྱེད་གསུངས་ཤིང། འཇམ་དབྱངས་་གོང་མ་ཆེན་པོར་ཡང་ཞུ་ཡིག་རྟེན་སྦྲགས་དང་བཅས་རྒྱ་ནག་ཕྱོགས་སུ་འགྲོ་བ་ལ་འབྲུམ་དོགས་
ཀྱིས་བག་གཟོན་བྱེད་དགོས་སོགས་རྒྱུ་མཚན་ཞིབ་འཐུས་གནང་དེ་མཚུངས་མི་སྣ་རྣམས་ལ་ཡང་ངག་མར། དངོས་གཞི་གོང་མ་ཆེན་པོ་ཤིན་ཏུ་དགྱེས་ཤིང་སྤྱན་བསྐྱངས་ཆེ་བའི་བསླབ་སྟོན་ཡིན་འདུག་གཤིས་བཀའ་དད་ལེན་ཞུ་སྤྲོ་ཡང་

[151B]ནད་མཐར་བས་འདིར་ཡང་དུས་རྒྱུན་དུ་འབྲུམ་ནད་ལ་པག་གཟོན་གྱིས་བཅད་མཚམས་དམ་པོར་སྡོད་དགོས་པ་བཅས་དགག་བྱ་ཆེ་བ་དང། ཡང་སྒྲེས་སུ་བདག་ལྟ་བུ་ཞིག་གིས་བསྟན་པ་དང་སེམས་
ཅན་ལ་ཕན་དཀའ་གཤིས་འགྲོ་འདུག་ངལ་བཙམ་ལས་དགོས་པ་ཆུང་བ་བཅས་སྤྱི་སྒོས་གང་ས་ནས་དགོངས་པ་ཞུ་དགོས་ཀྱི་ཞུ་ཡིག་ཞིབ་འཐུས་ཕུལ་ཡོད་པས། ཁྱེད་རྣམས་ཀྱིས་ཀྱང་་གོང་མ་ཆེན་པོའི་སྐུ་ཞབས་སུ་དེ་ལུགས་བཞིན་དགོངས་བ་རྩ་
ཡངས་བརྩེ་བས་གཟིགས་དགོས་པའི་བསླབ་སྟོན་གང་དྲག་ཞུ་གྲོགས་མཛོད་གསུངས་ཤིང་མགྲོན་གཉེར་འབྲི་ལུང་པར་ཡང་སྡེ་སྲིད་རིན་པོ་ཆེའི་ཞུ་ཡིག་ཏུ་ཞིབ་འཐུས་ཕུལ་ཡོད་པ་ལྟར་དགོངས་ཡངས་ཐུགས་རྗེ་ཆེ་དགོས་པའི་བསླབ་སྟོན་ཞུ་གྲོགས་
མཛོད་ཅེས་གསུངས་ཤིང། དེ་མཐུན་་གོང་མའི་ཞུ་ལན་དུའང་དེ་ལྟར་འབུལ་བར་མཛད། ཡང་དེའི་ཕྱི་ལོ་གོང་མ་ཆེན་པོ་ནས་གསེར་དངུལ་ལ་སོགས་པའི་ཡོ་བྱད་ཕོན་ཆེ་བ་དང་བཅས་ཡང་སྐྱར་རྗེ་འདི་པ་ཕོ་བྲང་དུ་གདན་འདྲེན་པའི་གསེར་ཡིག་དང་
བཀའ་ངག་བཅས་འབྱོར་པ། མི་སྣ་རྣམས་ཀྱི་ངག་ནས་འདི་ལྟར་ཞུ་བ་བྱུང་སྟེ། ་གོང་མ་རྒྱལ་པོའི་བཀའ་ལ་པཎ་ཆེན་མཆོག་གི་སྤྲུལ་སྐུ་རིན་པོ་ཆེ་སྔ་སོར་གདན་འདྲེན་བཏང་ཡང་བྱོན་པ་མ་བྱུང། ད་ལ་མ་ཅིས་ཀྱང་འབྱོན་དགོས་ཚུལ་གསེར་
ཡིག་དང་བཀའ་ངག་མ་བཅས་བྱུང་བར་རྗེ་འདིས་ལན་དུ་འདི་ལྟར་གསུངས་ཏེ། དེད་ལ་ལུང་རྟོགས་ཀྱི་ཡོན་ཏན་ཅི་ཡང་མེད་པར་ཤར་ཕྱོགས་་གོང་མའི་རྒྱལ་ཁབ་ཏུ་ཡོང་དགོས་བཀའ་སྩལ་ཕེབས་པ་བདག་ཉིད་ལ་གཟིགས་པ་ཤིན་

[152A]༄༅། །ཏུ་མཐོ་བའི་བཀའ་སྩལ་ཡིན་འདུག་ཀྱང། འབྲུམ་ནད་ལ་འཛེམ་དགོས་ཀྱི་དགག་བྱ་ཆེ་བ་བཅས་ཁས་ལེན་ཞུ་མི་ནུས་འདུག་པས། དེ་དོན་ལྟར་ཁྱེད་མི་སྣ་སྦྲེལ་པོས་ཀྱང་ཞུ་གང་ལེགས་ཀྱི་སྒོ་ནས་
དགོངས་ཁྲོལ་ཡོང་བའི་གྲོགས་དན་དགོས་ཚུལ་གསུངས་ནས་ཕེབས་པར་མ་བཞེད། སྡེ་སྲིད་རིན་པོ་ཆེ་ནས་་གོང་མ་ཆེན་པོའི་བཀའ་བཅག་ན་སྐུ་ཉིད་རང་ལ་ཡ་ཡུད་ཡོང་ཞིང་རྒྱ་བོད་ཀྱི་བསྟན་སྲིད་ལའང་མི་འྒ་བཅོས་ཚ་ནན་
ཞུས་འདུག་ཀྱང་རྗེ་འདི་པ་ནི་སྲིད་གསུམ་སྒྱུ་མ་དང་རྨི་ལམ་ལྟར་གཟིགས་ཤིང་སེམས་ཅན་ལ་ཕན་ན་ནི་དམྱལ་བའི་མེ་ནང་དུའང་འབྱོན་པར་བཞེད་ལ། དེ་ལྟ་མིན་ན་རང་དོན་དུ་ནི་ཚངས་པ་དང་བརྒྱ་བྱིན་གྱི་དཔལ་ཡང་མི་བཞེད་ཅིང་
རང་དོན་དུ་ཐར་པའི་བདེ་བའང་སྒྲུབ་པར་མི་བཞེད་ན་ཚེ་འདིའི་ཕུན་ཚོགས་ལ་ཐུགས་ཆགས་པའི་གོ་སྐབས་ག་ལ་ཡོད། ཚུལ་འདི་ནི་བདག་གི་དྲིན་ཅན་རྩ་བའི་བླ་མ་རྗེ་བཙུན་ཐམས་ཅད་མཁྱེན་པ་འདིའི་རྣམ་པར་ཐར་པ་ཐུན་མོང་མིན་པ་
ཞིག་སྟེ། དེང་སང་སྙིགས་མ་ལྔ་ཆེས་ཆེར་བདོ་བས་སྐྱེ་བོ་ཕལ་ཆེར་ཚེ་འདིའི་ལྟོ་གོས་ཙམ་ཞིག་དོན་དུ་གཉེར་བ་ལས་ཆོས་ལ་སེམས་པའི་གོ་སྐབས་བྲལ་ཞིང། ཆོས་པར་རློམ་པ་ཕལ་མོ་ཆེ་ཡང་ཚེ་འདིའི་རྙེད་བཀུར་ངན་ངན་རེ་ལ་ཆགས་
ནས་སྒོ་གསུམ་གྱི་སྤྱོད་པ་ཅི་བྱེད་རྙེད་བཀུར་སྙན་གྲགས་སྒྲུབ་པའི་ཐབས་ཁོ་ནར་བྱེད་པ་ལས་ཆོ་འདིའི་འཁྲི་བ་བཅད་དེ་རྒྱལ་བ་དགྱེས་པའི་ལམ་ལ་སློབ་པ་ཉིན་མོའི་སྐར་མ་ལྟར་དཀོན་པའི་དུས་མཐའ་འདིར། ཡངས་པའི་ས་ཆེན་

[152B]པོས་གུས་པས་མཆོད་པའང་བདག་གིར་མི་མཛད་ཅིང་རི་དྭགས་ལ་ཤ་བྱིན་པ་ལྟར་ཚུལ་འདིས་རྐྱེན་བྱས་ནས་སྲིད་པའི་ཕུན་ཚོགས་མཐའ་དག་ལ་ཆེས་ཆེར་སྐྲག་པར་
མཛད་པ་འདི་འདྲ་བའི་རྣམ་པར་ཐར་པ་ནི་བློ་གཟུ་བོར་གནས་པ་རྣམས་ཀྱིས་ལེགས་པར་བསམས་ན་སྙིགས་མ་ལྔ་བདོ་བའི་དུས་མཐའ་འདིར་འདི་འདྲ་བའི་བདག་ཉིད་ཆེན་པོ་བྱོན་པ་ནི་སྙིགས་མའི་འགྲོ་བ་རྣམས་མགོན་དང་བཅས་སོ་
སྙམ་དུ་སྙིང་ནས་དད་ཅིང་གུས་པས་གསོལ་བ་གདབ་པར་བྱ་བའི་གནས་སོ། །ཚུལ་འདི་དག་ལ་ནི་རྗེ་རང་ཉིད་ཀྱི་ཞལ་ནས་འདི་ལྟར་གསུངས་ཏེ། མཁན་སློབ་ཀྱི་སྤྱན་སྔར་ཇི་ལྟར་ཁས་བླངས་པའི་ལྷག་པ་ཚུལ་ཁྲིམས་ཀྱི་བསླབ་པ་རིན་པོ་ཆེར་
གཅེས་སྤྲས་སུ་བྱེད་པའི་སྒོ་ནས་ཡི་དམ་གྱི་ལྷ་དུ་མའི་བསྙེན་སྒྲུབ་ལ་བརྩོན་པར་བྱར་ཡོད་པ་དང། གོང་མ་ཆེན་པོར་དགོངས་པ་ཞུ་བདེ་པ་སོགས་འབྲུམ་པ་མ་ཐར་བ་ཡང་རྐྱེན་ངན་དགེ་བའི་བཤེས་གཉེན་དུ་ཆེ་བ་བྱུང་ངོ། །སྨྲས་པ། དལ་
འབྱོར་རྟེན་བཟང་ལན་ཅིག་ཐོབ་དུས་འདིར། །རྩེ་གཅིག་དམ་ཆོས་བསྒྲུབ་པའི་ལོང་མེད་པར། །རྟག་ཏུ་གཞན་ངོ་བསྲུང་བས་འདའ་དགོས་སྐབས། །འབྲུམ་ནད་མ་ཐར་བ་ཡང་གྲོགས་སུ་བཟང། །ས་ཡི་ཚངས་པ་འཇམ་དབྱངས་
གོང་མའི་བཀས། །སྦྱངས་སྟོབས་ཡོན་ཏན་ཆུང་བའི་སྙོམ་ལས་པ་།བདག་འདྲར་ཤར་ཕྱོགས་གོང་མའི་རྒྱལ་ཁབ་ཏུ། །བསྟན་འགྲོའི་ཕན་བདེ་སྤེལ་ཕྱིར་ཤོག་ཅེས་གསུངས། །བཀའ་ནན་ལྕི་བ་རི་གཟར་རྦབ་ལྟ་བུ། །བཟློག་པར་དཀའ་ཞིང་བསྟན་
[153A]༄༅། །འགྲོར་པན་གྱུར་ན། །འགྲོ་བར་སྨོན་ཡང་རྣམ་གཡེང་མི་འཕེལ་བ། །རྐྱེན་ངན་དགེ་བའི་བཤེས་གཉེན་ཆེན་པོར་བྱུང། །མདོ་རྒྱུད་ཟབ་དོན་དཔག་པར་དཀའ་བའི་གནད། །ཚུལ་བཞིན་མ་རྟོགས་རྒྱ་ཆེའི་བཤད་
རྩོམ་སོགས། །མཁས་བྱའི་གནས་ལུགས་ཀུན་ལ་མི་མཁས་ཀྱང། །སྤྲོས་པའི་མཚན་མ་རྣམས་ལ་བདག་མི་སྤྲོ། །དེ་ཕྱིར་རྟག་ཏུ་ཚུལ་ཁྲིམས་གཙང་ལྡན་ཞིང། །རིས་མེད་བསྟན་འགྲོར་གུས་དང་བརྩེ་སེམས་ཀྱིས། །ཐུབ་བསྟན་
ཉམས་པ་མེད་པར་འཛིན་པ་ལ། །བློ་བཟང་གྲགས་པའི་དཔལ་དང་མཚུངས་གྱུར་ཅིག་ཅེས་གསུངས་སོ། །དེ་ནས་སྡེ་སྲིད་རིན་པོ་ཆེས་ཞུ་སམ་ཞིག་ལ་སྔ་སོར་གོང་ས་ལྔ་པ་ཆེན་པོ་ཆུ་ཁྱི་ཧོར་ཟླ་གཉིས་པའི་ཚེས་ཉེར་ལྔ་ལ་ཞིང་གཤེགས་
ཀྱང་རེ་ཤིག་གསང་བ་མི་བྱེད་དཀའ་མེད་བྱུང་ཞིང་ད་ཆ་མཆོག་གི་སྤྲུལ་སྐུ་མཚོ་སྣ་ཕྱོགས་སུ་འཁྲུལ་བྲལ་བབས་ནས་གདན་འདྲེན་རྩིས་ཡིན་པས་པཎ་ཆེན་རིན་པོ་ཆེ་ཉིད་དགེ་ཚུལ་གྱི་མཁན་པོར་སྣ་དཀར་རྩེར་ཕེབས་དགོས་ཚུལ་ཞུས་པར་
རྗེ་འདིས་ཀྱང་ཐུགས་དགྱེས་བཞིན་དུ་ཞལ་གྱིས་བཞེས་ཏེ་ཆིབས་ཁ་བསྒྱུར་ནས་སྣ་དཀར་རྩེར་ཕེབས་ཏེ་དུས་ཆོས་ཁྱད་པར་ཅན་གྱི་ཉིན་སྣ་དཀར་རྩེའི་གཟིམ་ཆུང་དུ་རྗེ་འདིས་མཁན་སློབ་སྦྲགས་མ་མཛད་དེ། རྒྱལ་བ་ལྔ་པ་ཆེན་པོའི་མཆོག་
གི་སྤྲུལ་པའི་སྐུ་ལ། དགེ་བསྙེན། བར་མ་རབ་བྱུང། དགེ་ཚུལ་གྱི་སྡོམ་པ་རྣམས་རིམ་གྱིས་ཕུལ་ཏེ་བློ་བཟང་རིན་ཆེན་ཚངས་དབྱངས་རྒྱ་མཚོ་ཞེས་མཚན་གསོལ། དེ་ནས་ཆོས་ཀྱི་ཐོག་མར་འཇམ་དཔལ་མཚན་བརྗོད་དང། ཚེ་མདོ་

[153B] སྒྲོལ་བསྟོད་ཕྱག་འཚལ་ཉེར་གཅིག་ཤེར་སྙིང། འདའ་ཁ་ཡེ་ཤེས། སྨོན་ལམ་རྣམ་གསུམ། བསྟོད་ཆེན་བཞི་སོགས་ཀྱི་ལུང་དང། རྗེ་ཙོང་ཁ་པ་ཆེན་པོའི་བཀའ་འབུམ་ཐོར་བུ། རྣམ་ཐར་དད་པའི་འཇུག་ངོགས་
ཐམས་ཅད་མཁྱེན་པ་དགེ་འདུན་རྒྱ་མཚོའི་གསུང་འབུམ་ལས་རྗེ་རང་ཉིད་ཀྱི་རྣམ་ཐར་དང། ཡབ་རྗེ་ཀུན་དགའ་རྒྱལ་མཚན་གྱི་རྣམ་ཐར་གྱི་ལུང་བཅས་འབུལ་བར་མཛད། དེ་ནས་རིམ་གྱིས་རྒྱལ་བ་དགེ་འདུན་རྒྱ་མཚོའི་གསུང་འབུམ་གྱི་ལུང་
རྣམས་ཕུལ། དེ་ནས་ཕོ་བྲང་པོ་ཏ་ལར་ཕེབས་ནས་གོང་ས་མཆོག་གི་སྤྲུལ་པའི་སྐུ་ལ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་བཞི་ཡོངས་སུ་རྫོགས་པ་འབུལ་བར་མཛད་ཅིང་གཞུང་ས་ནས་བསྐུལ་མ་མཛད་པ་ལྟར་རྒྱལ་
དབང་ལྔ་པ་ཆེན་པོའི་སྐུ་གདུང་རིལ་པོར་བཞུགས་པའི་གསེར་གྱི་མཆོད་སྡོང་འཛམ་གླིང་རྒྱན་གཅིག་ལ་རབ་ཏུ་གནས་པ་རྒྱས་པར་མཛད། དེ་ནས་རྒྱུད་སྟོད་སྨད་སེ་འབྲས་སོགས་དབུས་ཕྱོགས་ཀྱི་ཆོས་དོན་གཉེར་བ་རྣམས་ལ་རང་རང་གི་
དབང་པོ་དང་འཚམ་པའི་ཆོས་ཀྱི་བདུད་རྩི་རྒྱ་ཆེར་སྩལ་ཞིང་རབ་བྱུང་བསྙེན་རྫོགས་ནར་མར་སྒྲུབ་པར་མཛད། དེ་ནས་དགའ་ལྡན་རྣམ་བར་རྒྱལ་བའི་གླིང་དུ་ཕེབས་ཏེ་རྗེ་བདག་ཉིད་ཆེན་པོའི་གསར་ཁྲིའི་སྟེང་ནས་དགའ་ལྡན་འདུས་
ཚོགས་དང་ཕྱོགས་འདུས་ཀྱི་དད་ལྡན་བགྲང་བ་ལས་འདས་པ་ལ་ཆོས་ཀྱི་བདུད་རྩི་སྩལ་ཞིང་ཡར་ངོའི་གསོ་སྦྱོང་དང་དུས་འགྲིག་པས་ཆོས་བསྒྲགས་ཀྱི་མདོ་དང་སོ་ཐར་གྱི་མདོ་འདོན་པ་སོགས་གསོ་སྦྱོང་མཛད་དེ་རྗེ་རྒྱལ་བ་གཉིས་པའི་

[154A]༄༅། །བསྟན་པ་རིན་པོ་ཆེ་དར་ཞིང་རྒྱས་ལ་ཡུན་རིང་དུ་གནས་པའི་རྟེན་འབྲེལ་བསྒྲིག་བར་མཛད། དེ་སྐབས་དགའ་ལྡན་སྐུ་གདུང་རིན་པོ་ཆེའི་དབུ་ཐོག་ཏུ་གསོ་བཟང་བསྒྲིགས་ཀྱི་གནམ་རྒྱན་དང། གསེར་ཁྲིའི་
དབུ་ཐོག་ཏུ་གསེར་ཟངས་ཀྱི་གཉྫི་ར་གསར་བཞེངས་ཀྱི་ཐེབས་དངོས་པོ་ཕོན་ཆེ་བ་གནང། གསེར་གདུང་རིན་པོ་ཆེའི་སྐུ་མདུན་དུ་མཆོད་པ་ཚད་མེད་པ་ཕུལ་ཏེ་སྨོན་ལམ་རྒྱ་ཆེར་མཛད། དགའ་ལྡན་དུ་གླིང་སྐོར་ཞིག་ལ་ཕེབས་སྐབས་ནམ་
མཁའ་ལ་འཇའ་ཁ་དོག་སྣ་ལྔས་ཁྱབ་པ་སོགས་ཕྱི་ནང་གི་རྟགས་རྟེན་འབྲེལ་ངོ་མཚར་མཐའ་ཡས་པ་བྱུང། ཚུལ་དེ་དག་ལ་རྫེ་ཉིད་ཀྱི་ཞལ་ནས་འདི་ལྟར་གསུངས་ཏེ། ན་མོ་གུ་རུ་མཉྫུ་གྷོ་ཥཱ་ཡ། མང་མང་རྒྱལ་བའི་ཡབ་གཅིག་འཇམ་
པའི་དབྱངས། །ལེགས་ལེགས་ངུར་སྨྲིག་འཛིན་པའི་སྐུར་བསྟན་ནས་།ཡང་ཡང་འཁོར་མཚོར་འཁྱམས་པའི་དྲིན་ཅན་མ། །ངེས་ངེས་ལེགས་ལམ་འཁྲིད་མཁས་དེར་ཕྱག་འཚལ། །བཀའ་བསྟན་དུ་མར་ལུང་བསྟན་འཇམ་
མགོན་རྗེའི། །གདན་ས་རི་བོ་དགེ་ལྡན་རྟེན་གསུམ་དང། །བསླབ་པ་གསུམ་ལྡན་མཁས་མང་འདུས་པའི་ཚོགས། །མངོན་སུམ་མཇལ་བས་ཡིད་ཀྱི་ལྗོན་པ་བརྟས། །ཇི་ལྟར་དྭངས་མཚོར་དང་ཚོགས་དགའ་རོལ་བཞིན། །དད་པའི་
ཤུགས་ཀྱིས་རྟེན་གསུམ་དགེ་འདུན་སྡེར། །གུས་པས་མཆོད་སོགས་བསྙེན་བཀུར་བགྱིས་པ་ཡི། །རབ་དཀར་བསོད་ནམས་ཇི་སྙེད་མཆིས་པའི་མཐུས་།རྒྱལ་བསྟན་སྤྱི་དང་འཇམ་མགོན་ཙོང་ཁ་པའི། །མདོ་སྔགས་བསྟན་པ་དི་བྲལ་

[154B] །སྣོད་བཅུད་སྡིག་འབྲས་མུན་པའི་ཚོགས་བཅོམ་སྟེ། །རྫོགས་ལྡན་ཀུནྡའི་བཞིན་རས་བྱེ་གྱུར་ཅིག་མ་འདྲིས་འགྲོ་བའི་གཉེན་གཅིག་ཙོང་ཁ་པ། །ཁྱོད་ཀྱི་རྗེས་འཇུག་ཞྭ་སེར་འཆང་བའི་ཚོགས། །རྣམ་དག་བསླབ་པ་གསུམ་གྱི་
མཛོད་འཛིན་ཅིང། །ལུང་རྟོགས་བསྟན་པའི་རྒྱལ་མཚན་རབ་བསྒྲེང་ཤོག་བདག་ཀྱང་རྗེ་བཙུན་བླ་མའི་ཐུགས་བསྐྱེད་སྨོན། །མ་ལུས་བསྒྲུབ་ལ་མི་ཞུམ་རབ་དཔའ་བས། །འགྲོ་ཀུན་ཁྱོད་ཀྱི་རླབས་ཆེན་མཛད་བཟང་ལ། །སྦྱིར་མཁས་བསྟན་
འགྲོའི་ཉེར་འཚོ་ཆེན་པོར་ཤོག་མཆོག་གསུམ་བསླུ་མེད་བདེན་པའི་བྱིན་རླབས་དང། །ཆོས་ཀྱི་རྒྱལ་པོ་ལ་སོགས་བསྲུང་མའི་མཐུས་།དགེ་ལྡན་བསྟན་པ་ཕྱོགས་བཅུར་རྒྱས་པ་དང། །འགྲོ་ཀུན་བདེ་སྐྱིད་ལྡན་པའི་བཀྲ་ཤིས་ཤོག་ཅེས་སོ། །
དེ་ནས་གཙང་ལ་ཆིབས་ཁ་བསྐྱོད་པའི་ལམ་ཞོར་དུ་ཡེར་བ་དང་ལྷ་སའི་རྟེན་རྣམས་ལ་མཆོད་འབུལ་སྨོན་ལམ་རྒྱ་ཆེར་མཛད། རིམ་གྱིས་ལམ་བར་རྣམས་སུ་ཕྱོགས་ཕྱོགས་ནས་འདུས་པའི་ཆོས་དོན་གཉེར་བ་རྣམས་ལ་ཆོས་ཀྱི་བདུད་
རྩི་སྩལ་ཞིང་རབ་བྱུང་བསྙེན་རྫོགས་ཀྱི་སྡོམ་པའང་ཟམ་མ་ཆད་པར་གནང། དེ་སྐབས་འབྲས་སྤུངས་ནས་བསྙེན་རྫོགས་ཀྱི་སྡོམ་པ་དོན་གཉེར་བ་ཁ་ཤས་རྗེས་སྙེགས་སུ་བྱུང་བར་རྗེ་འདི་པས་རྒྱལ་བའི་བསྟན་པ་འབའ་ཞིག་ལ་དགོངས་ཏེ་
ངལ་བ་ཁྱད་དུ་བསད་ནས་གམ་པ་ལའི་ངོས་ལ་གསོལ་ཚིགས་གནང་སྐབས་ཀྱང་རབ་བྱུང་བསྙེན་རྫོགས་འགའ་ཞིག་གནང་ཞིང། དེ་བཞིན་དུ་ཚ་ཞག་གར་བབས་སུ་རབ་བྱུང་བསྙེན་རྫོགས་མང་དུ་གནང་སྟེ་འཇམ་མགོན་རྒྱལ་བ་གཉིས་

[155A]༄༅། །བའི་བསྟན་པའི་སྲོག་ཤིང་འཛིན་པར་མཛད་དོ། །དེ་ནས་དབེན་དགོན་དུ་ཕེབས་ཏེ་དཔེན་དགོན་འདུས་ཚོགས་ལ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་སྟ་གོན་དང་བཅས་པ་དང། དཔལ་
འཁོར་ལོ་སྡོམ་པ་ལཱུ་ཨི་པའི་ལུགས་ཀྱི་དབང་ཆེན་སྟ་གོན་དང་བཅས་པ། དགའ་ལྡན་སྙན་རྒྱུད་ཀྱི་མན་ངག་ཟབ་བཤད་རྒྱས་པ་སྩལ། གཞན་ཡང་དབེན་དགོན་འདུས་ཚོགས་ལ་མགོན་པོ་བར་ཆད་ཀུན་སེལ་དང། དམ་ཅན་
ཆོས་ཀྱི་རྒྱལ་པོ་ཕྱི་སྒྲུབ། འདོད་ཁམས་དབང་ཕྱུག་དམག་ཟོར་རྒྱལ་མོ་གསུམ་གྱི་རྗེས་གནང་དང། དཔལ་མགོན་སྡེ་ལྔ། ལྷ་མོ་རྣམ་གསུམ་རྣམས་ཀྱི་བསྐང་གསོ། བདེ་མཆོག་རྩ་རྒྱུད། བདེ་མཆོག་ལཱུ་ཨི་བའི་སྒྲུབ་ཐབས་བདེ་
ཆེན་གསལ་བ་སྨོན་ལམ་ཤིས་བརྗོད་དང་བཅས་པ། འཇིགས་བྱེད་བཅུ་གསུམ་མའི་སྒྲུབ་ཐབས་ཟ་མ་ཏོག་སོགས་ཆོས་ཀྱི་བདུད་རྩི་རྒྱ་ཆེར་སྩལ་ཏོ། །དེ་ལྟར་བསྟན་འགྲོའི་དོན་རྒྱ་ཆེར་མཛད་པ་དེ་དག་ལ་ནི་རྗེ་རང་ཉིད་ཀྱི་ཞལ་ནས་
འདི་ལྟར་གསུངས་ཏེ། རྙེད་བཀུར་སྙན་གྲགས་དོན་གཉེར་ཆགས་སྡང་གིས། །རང་གཞན་གྲུབ་མཐའི་ཕྱོགས་འཛིན་བློ་སྤངས་ནས། །སྒོ་གསུམ་མི་དགེ་བཅུ་ཡིས་མ་གོས་པར། །བཀའ་གདམས་གོང་མའི་རིང་ལུགས་ལེགས་པར་
བསྐྱངས། །གཞོན་ནུ་ཉིད་ནས་ཡང་དག་བླངས་པའི་ཁྲིམས། །ཉམས་མེད་བསྲུངས་མཐུས་རིས་མེད་སྐྱེ་བོ་ཀུན། །ཆུ་གཏེར་ཆེན་པོར་ཆུ་ཕྲན་ཀུན་འདུས་བཞིན། །དད་པའི་བ་སྤུ་གཡོ་བཞིན་འདུས་བར་གྱུར་།ཚུལ་དེར་བརྟགས་པས་

[155B] །མི་སླུར་ངེས་རྙེད་བརྩོན་པའི་ཤུགས་བསྐྱེད་ནས། །སྒོ་གསུམ་དགེ་བ་གོང་དུ་སྤེལ་བ་ལ། །སྤྲོ་དགའ་ཡར་ངོའི་ཟླ་བཞིན་ལྷག་པར་འཕེལ། །སྤྱན་རས་གཟིགས་དབང་སྤྲུལ་པའི་སྐུ་མཆོག་ལ། །སྡོམ་པ་རིམ་
ཕུལ་རྡོ་རྗེ་འཇིགས་བྱེད་ཀྱི། །དཀྱིལ་འཁོར་ཆེན་པོར་བཅུག་ནས་དབང་བསྐུར་ཏེ། །གངས་ཅན་འགྲོ་བའི་མགོན་པོར་མངའ་གསོལ་བགྱིས་།ཆོས་སྤྱོད་དང་པོའི་ལུགས་འཛིན་བཟོ་རིག་དག་བསྡུས་ནས་འདྲི་ཞིང་པར་དུ་བརྐོ་བ་དང། །བླ་མ་
མཆོག་གསུམ་རིས་མེད་འདུས་ཚོགས་ལ། །དངོས་དང་ཡིད་སྤྲུལ་མཆོད་པས་རྟག་ཏུ་མཆོད། །ཆོས་དང་ཟང་ཟིང་འདོད་པའི་སྐྱེ་དགུ་ལ་།ཅི་འདོད་དེ་དང་དེ་ཡིས་ཚིམ་པར་བྱས། །ཞི་དུལ་ཐུགས་བརྩེར་ལྡན་པའི་བ་ཤེས་གཉེན་མཆོག་
བསྟེན་ནས་མདོ་རྒྱུད་གཞུང་ལུགས་མཐའ་དག་མཉན། །རྒྱུ་ཡོན་སྦྱང་ནས་གསུང་རབ་ཀློག་པ་དང། །རང་གིའང་བཀླགས་ཏེ་ཚིག་དོན་བློ་ལ་བླངས། །བློ་སྟོབས་བསྐྱེད་ནས་མངོན་དང་མི་མངོན་པའི། །དྲིན་ཅན་ཕ་མར་དམ་པའི་ཆོས་ཀྱང་
བཤད། །ཆེད་གཉེར་དད་འདུས་སྐྱེ་བོའི་དོན་བསྒྲུབས་ལས། །རྣམ་གཡེང་ཀུན་བོར་ཕལ་ཆེར་ཟླ་མེད་བསྡད། །ཁ་ཏོན་དེ་དོན་སེམས་དང་བསྒོམས་པ་ཡི། །ཆོས་སྤྱོད་རྣམ་བཅུའི་རྒྱུན་བཟང་འཆག་མེད་བསྐྱངས། །འདི་དག་ལས་བྱུང་རྣམ་
དཀར་དགེ་བའི་མཐུས། །མྱུར་དུ་རྫོགས་པའི་བྱང་ཆུབ་ཐོབ་པ་དང། །འགྲོ་ཀུན་སྒྲོལ་ལ་ནམ་ཡང་མི་ཞུམ་པ། །ཀུན་བཟང་འཇམ་པའི་དབྱངས་དང་མཚུངས་པར་སྨོན། །ཞེས་གསུངས། དེ་ནས་བཀྲ་ཤིས་ལྷུན་པར་ཕེབས་ནས་འདུས་པ་རྒྱ་

[156A]༄༅། །མཚོའི་ཚོགས་དང་ཕྱོགས་འདུས་ཀྱི་དོན་གཉེར་ཅན་མང་པོར་དབང་ལུང་རྗེས་གནང་རིམ་བར་སྩལ་ཞིང། ལྷག་པར་བྱ་རྒྱུད་དེ་བཞིན་གཤེགས་པའི་རིགས་ཀྱི་གཙོ་བོ་བཅོམ་ལྡན་འདས་དམ་ཚིག་གསུམ་བཀོད་
རྒྱལ་པོའི་དབང་གི་ཉེར་བསྡོགས་དང། ཕྱི་ཉིན་དངོས་གཞི་ཡོངས་སུ་རྫོགས་པ་སྩལ་ཞིང། དེ་ནས་མུ་སྦྲེལ་ཏེ་སྣར་ཐང་བརྒྱ་རྩ་ནས་འབྱུང་པའི་ལྷ་རྣམས་ཀྱི་རྗེས་གནང་དང། དེ་དག་གི་མངོན་རྟོགས་རྣམས་ཀྱི་ལུང། རྣམ་འགྲེལ། དབུ་མ་
འདུལ་མཛོད། ཕར་ཕྱིན་རྣམས་ཀྱི་རྩ་བའི་ལུང་སྩལ། གཞན་ཡང་ཕྱོགས་ཕྱོགས་ནས་འདུས་པའི་དོན་གཉེར་ཅན་རྣམས་ལ་དགེ་ཚུལ་དང་དགེ་སློང་གི་སྡོམ་པ་བརྒྱུད་མར་གནང་ཞིང་མཐོང་ཐོས་དྲན་རེག་གི་འགྲོ་བ་རྣམས་རྗེས་སུ་བཟུང་སྟེ་
མཐའ་དབུས་སྐྱེ་འགྲོ་བགྲང་བ་ལས་འདས་པ་ལ་མཐོ་རིས་དང་ཐར་པའི་དགེ་བའི་རྩ་བ་བསྐྱེད་པར་མཛད་ཅིང། དེ་དག་གི་སྐབས་ཀུན་ཏུ་ནང་དུ་ཐུགས་དམ་ཟབ་མོའི་ཉམས་བཞེས་ལས་ནམ་ཡང་གཡོ་བ་མེད་པར་མཛད་པ་ནི་རྗེ་ཉིད་
ཀྱི་ཞལ་ནས། གོ་སའི་དབང་གིས་འཕྲལ་རྣམ་གཡེང་ཆེ་བ་ཙམ་མ་གཏོགས་སྒོ་གསུམ་ལ་མི་དགེ་བ་བཅུས་གོས་མ་གོས་བརྟག་པ་དང་བཤགས་ཤིང་སྡོམ་པ་སོགས་རང་རྒྱུད་འདུལ་ཐབས་ལ་གཙོ་བོ་དང་གཞན་ཡང་
ཆོས་སྤྱོད་བཅུ་དང། ཕ་རོལ་ཏུ་ཕྱིན་པ་དྲུག་ལ་སོགས་པའི་སྒོ་ནས་རང་གཞན་གྱི་དོན་བསྒྲུབ་པ་ལ་སོགས་བ་སྒོ་གསུམ་དགེ་བ་ལ་དུས་རྣམ་ཀུན་ཏུ་གཞོལ་བར་བགྱིས་ཞེས་གསུངས། དེ་ནས་ཞལ་སྔ་ནས་ཚེ་བརྟན་རྒྱལ་མཚན་བཀྲ་

[156B]ལྷུན་པོའི་ཚོགས་ཆེན་དང། དབེན་པའི་རི་སུ་ལ་དུ་བཞུགས་པའི་སྤོང་བ་པའི་སྡེ་རྣམས་བཅས་ལ་གསང་བདེ་འཇིགས་གསུམ་གྱི་དབང་གནང་དགོས་ཞེས་གསོལ་བ་བཏབ་
བ་ན་དགྱེས་བཞིན་ཞལ་གྱིས་བཞེས་ཏེ་དཔལ་གསང་བ་འདུས་པ་མི་བསྐྱོད་པ་ལྷ་སོ་གཉིས་ཀྱི་དབང་སྟ་གོན་དང་བཅས་པ་དང། བདེ་མཆོག་ལཱུ་ཨི་པ་ལྷ་དྲུག་ཅུ་རེ་གཉིས་པའི་དབང་སྟ་གོན་དང་བཅས་པ། རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་
སྟ་གོན་དང་བཅས་པ་དང། འཇམ་དབྱངས་ཆོས་སྐོར་རྣམས་དཀྱུས་གཅིག་ལ་གནང་སྟེ་ཐུབ་དབང་རྡོ་རྗེ་འཆང་སླར་ཡང་འཇིག་རྟེན་དུ་བྱོན་པ་ལྟར་གསང་ཆེན་རྡོ་རྗེ་ཐེག་པའི་ཆོས་ཀྱི་འཁོར་ལོ་རྒྱ་ཆེར་བསྐོར་བར་མཛད་དོ། །དེ་ནས་བཀྲ་ཤིས་ལྷུན་
པོའི་སྔགས་གྲྭ་བ་རྣམས་ལ་ཆོས་སྐྱོང་ཡོངས་རྫོགས་ཀྱི་རྗེས་གནང་སོགས་ཆོས་བཀའ་མཐའ་ཡས་པ་གནང་ཞིང་ཚོགས་ཆེན་ལ་ཀུན་རག་རྣམ་པར་སྣང་མཛད་དང་ཚེ་དཔག་མེད་ལྷ་དགུའི་དབང་ཡང་གནང། དེ་ནས་སྐྱེ་འགྲོ་ཡོངས་ཀྱི་བསོད་ནམས་
མིན་པའི་ལས་ཀྱི་མཐུ་གྲུབ་པས་སྡེ་སྲིད་རིན་པོ་ཆེ་དང་རྒྱལ་པོ་ལྷ་སངས་ཐུགས་མ་མཐུན་པས་དུས་གཟེར་ཏེ་བོད་སོག་གི་དམག་འཁྲུག་ཆེན་པོ་བྱུང་བ་ན་་གོང་ས་རིན་པོ་ཆེས་རྗེ་འདི་བ་ལ་ཆིངས་མཛད་དགོས་ཚུལ་གསོལ་བ་བཞིན་རྗེ་འདིས་ངལ་
བ་ཁྱད་དུ་བསད་ནས་དབུས་ཕྱོགས་སུ་ཆིབས་ཁ་བསྐྱོད་ཀྱང་གཞུང་སའི་བཀས་རེ་ཤིག་ཕེབས་སྟབས་མ་བདེ་བར་ལམ་བར་དུ་རྒྱུན་རིང་བཞུགས་དགོས་བྱུང། རྗེས་སོར་ཕེབས་ཆོག་པ་བྱུང་ནས་ཕེབས་ཀྱང་སྡེ་སྲིད་རིན་པོ་ཆེ་སྟོད་ལུང་སྣང་རྩེར་རྐྱེན་དབང་

[157A]༄༅། །དུ་སོང་བས་བྱ་ཐབས་མ་བྱུང་ཞིང། དེ་དག་གི་ཚེ་འཁོར་པའི་ངང་ཚུལ་ལ་ཐུགས་སྐྱོ་བས་གསུང་མགུར་འདི་ལྟར་མཛད་དེ། ན་མོ་གུ་རུ་ལོ་ཀ་ཤྭ་རཱ་ཡ། ཕ་གངས་རིའི་མགོན་པོ་སྤྱན་རས་གཟིགས། །དྲིན་འཁོར་མེད་བློ་བཟང་རྒྱ་
མཚོའི་སྡེ། །མགོན་ཁྱོད་ཀྱིས་གདུལ་བའི་ཞིང་འདི་ན། །དུས་འགྱུར་བའི་ངང་ཚུལ་འདི་འདྲར་སྣང། །སྤྱིར་དེང་སང་མི་རྣམས་དམུ་རྒོད་ཅིང། །སྒོས་ལོག་སྤྱོད་ངན་བ་དར་དུས་འདིར། །རྗེ་བུ་རམ་ཤིང་བསྟན་བདག་གཏད་ནས། །ཕ་ཁྱོད་ཉིད་རང་ཞིའི་
བདེར་གཟིམས་སམ། །མ་འགྲོ་བ་དུཿ་ཁས་གཟིར་སྐབས་འདིར། །རྗེ་ཁྱོད་ཀྱི་ཐུགས་རྗེས་མི་སྐྱོབ་ན། །བོད་གངས་ཅན་ཡོངས་ཀྱི་མགོན་པོ་ཞེས། །མཚན་གྲགས་པས་ཁྱབ་པ་དགོས་བ་ཅི། །འོན་གྱུར་ཀྱང་སྐྱོན་བྲལ་ཡོན་ཏན་གཏེར། །མགོན་ཁྱོད་ཀྱི་
འཕྲིན་ལས་བསམ་མི་ཁྱབ། །དུས་སྙིགས་མའི་ལོག་སྤྱོད་ངང་ཚུལ་ལ། །བདག་སྐྱོ་བས་གདུང་ཡུས་ཙམ་དུ་ཟད། །བོད་གངས་ཅན་ལྗོངས་གནས་འགྲོ་བ་ཀུན། །ཉོན་མེ་འོད་ཞེན་བའི་ཕྱེ་མ་ལེ་བ། །དུས་དང་བོར་བསྲུངས་དུས་མ་ཐུབ་ན། །མཐར་མེ་
དོང་ལྷུང་ནས་ཅི་བྱར་ཡོད། །རྗེ་རྒྱལ་བས་བདེ་བའི་ཐབས་བསྟན་པ། །དུས་དང་པོ་ཉིད་ནས་མི་སྤྱོད་ན། །ལས་ངན་བའི་འབྲས་བུ་རང་སྨིན་དུས། །རྗེ་སངས་རྒྱས་ཀྱིས་ཀྱང་སྐྱོབ་པར་དཀའ། །ཡུལ་ཁ་བ་ཅན་གྱི་ལྗོངས་འདི་ན། །རང་ཆེ་བར་རློམ་ཞིང་ཀུན་
གྱིས་བཀུར། །མཐར་དབང་མེད་གཤེགས་ཚུལ་འདི་ལྟོས་ལ། །ཀུན་དམན་ཆ་བཟུང་ལ་གནོད་སེམས་སྤོངས། །ནོར་ལོངས་སྤྱོད་འདོད་དགུའི་གཏེར་ལྡན་ཡང། །མཐར་ཏིལ་འབྲུ་ཙམ་དང་རུང་ལུས་ཀྱང། །བདག་བྱ་པའི་དབང་མེད་ཚུལ་ལྟོས་ལ། །ལུས་

[157B] །རྟེན་ལན་ཅིག་རྙེད་པ་མི་ཡི་ལུས། །འདི་མྱུར་འཇིག་རྩྭ་རྩེའི་མེ་དང་མཚུངས། །ཚེ་འདི་ཡི་བྱ་བྱེད་ཀུན་བོར་ལ། །དུས་རྟག་ཏུ་མི་རྟག་འཆི་བ་སོམས། །ལུས་རྗེས་སུ་འབྲད་བའི་གྲིབ་མ་བཞིན། །ཤི་རྗེས་སུ་དཀར་ནག་ལས་
འབྲང་བས། །སྡིག་མི་དགེ་བཅུ་པོ་རབ་སྤོངས་ལ། །ཆོས་དགེ་བ་རྣམ་བཅུ་འབད་པས་སྒྲུབས། །ཚེ་འདི་ཡི་དགྲ་འདུལ་གཉེན་སྐྱོང་ཕྱིར་།ཉིན་མཚན་དུ་ངལ་བ་བརྒྱས་བསྒྲུབས་ཀྱང། །མཐར་མི་བཟད་བ་མྱལ་བའི་བཙོན་དོང་དུ། །བཙོ་བསྲེག་སོགས་སྡུག་བསྔལ་
དཔག་མེད་མྱོང། །ཚེ་འདི་ཡི་ལུས་སེམས་དུ་བཀྱང་བླའི། །དགྲ་བདག་འཛིན་གྱི་འགོད་པོ་འདི་ཐུལ་ན། །དུས་གཏན་གྱི་བདེ་བ་ཀུན་འབྱུང་པས། །ད་རང་སེམས་འདུལ་ཐབས་ཁོ་ནར་འབུངས། །ཡོངས་འཁོར་མཚོར་འཁྱམས་པའི་འགྲོ་བ་ཀུན། །དྲིན་ཆེ་བའི་ཕ་མ་
ཤ་སྟག་ཡིན། །དོན་དེ་ཕྱིར་ཆགས་ཤིང་སྡང་བ་འཁྲུལ། །བྱམས་སྙིང་རྗེས་ཀུན་ལ་ཁྱབ་པར་མཛོད། །སྔོན་ཐོག་མ་མེད་ནས་ད་ལྟའི་བར། །བློ་འཁྲུལ་པ་འདི་ཡིས་བསླད་པའི་མཐུས། །ཀུན་གཏན་སྡུག་ཕུང་པོ་འདི་འདྲར་སྦྱར། །ང་རྒྱལ་སྲས་སྤྱོད་ཀུན་སྤྱད་ན་
ལེགས། །མི་བདག་ལ་གཏང་སོ་མ་མཆིས་ཀྱང། །རྗེ་རྒྱལ་བས་གདམས་དོན་མདོར་བསྡུས་ཡིན། །ཚུལ་འདི་ཙམ་འབད་པས་བསྒྲུབས་ན་ཡང་།རང་གཞན་ཀུན་བདེ་བའི་དཔལ་ལ་སྦྱོར། །དུས་ད་ལྟ་རང་དབང་ཡོད་སྐབས་འདིར། །ཚེ་འདི་ཕྱི་འདམ་ཀ་མ་ལོག་པར་
ཆོས་དགེ་བ་བཅུ་ལ་འབུངས་ཤིག་ཅིས། །མི་ཁོ་བོས་ཀུན་ལ་གྲོས་སུ་འདེབས། །སྐྱབས་བསླུ་བ་མེད་པའི་དཀོན་མཆོག་གསུམ། །མཁྱེན་རབ་ཀྱི་ལྷ་ལམ་ཁྱོན་ཡངས་ལས། །བརྩེ་ཆེན་གྱི་བྱིན་རླབས་ཆར་ཕོབས་ལ། །གདུག་རྩུབ་ཀྱི་མེ་ཆེན་ཞི་བར་མཛོད། །

[158A]༄༅། །རྗེ་རྒྱལ་བ་སྲས་བཅས་ཐུགས་བསྐྱེད་སྨོན། །ཅི་བཏབ་ཀུན་དེང་དུས་འབྱོར་གྱུར་ཏེ། །བརྟན་གཡོ་ཡི་སྡིག་འབྲས་ཀུན་ཞི་ནས་ཆོས་དགེ་བཅུའི་དཔལ་འབྱོར་རྒྱས་གྱུར་ཅིག་ཅེས་སོ། །དེ་ནས་ལོ་ཤས་ཀྱི་རིང་ལ་
བཀྲ་ཤིས་ལྷུན་པོ་ཉིད་དུ་ཆོས་ཀྱི་འཁོར་ལོ་རྒྱ་ཆེར་བསྐོར་ཞིང་ཕྱོགས་འདུས་ཀྱི་འགྲོ་པ་བགྲང་བ་ལས་འདས་པ་ལ་མཐོ་རིས་དང་ཐར་པའི་ས་བོན་བསྐྲུན་པར་མཛད། དེ་ནས་བར་སྐབས་ཤིག་རྒྱལ་པོ་ལྷ་སངས་བང་གིས་གངན་དྲངས་ཏེ་
ལྷ་ལྡན་ཇོ་བོ་རིན་པོ་ཆེའི་སྐུ་མདུན་དུ་པད་དཀར་འཛིན་པ་ངག་དབང་ཡེ་ཤེས་རྒྱ་མཚོ་ལ་དགེ་བསྙེན་དགེ་ཚུལ་བསྙེན་རྫོགས་ཀྱི་སྡོམ་པ་རྣམས་དཀྱུས་གཅིང་ལ་འབུལ་བར་མཛད། ཕོ་བྲང་དུ་ཕེབས་ནས་དབང་ལུང་མན་ངག་མཐའ་ཡས་
པ་རིམ་པར་འབུལ་བར་མཛད། གཞན་ཡང་སེ་འབྲས་དགེ་གསུམ་རྒྱུད་སྟོད་སྨད་སོགས་དབུས་ཕྱོགས་ཀྱི་ཆོས་དོན་གཉེར་བ་རྣམས་ལ་དབང་ལུང་མན་ངག་མཐའ་ཡས་པ་དང། རབ་བྱུང་བསྙེན་རྫོགས་བགྲང་བ་ལས་འདས་པ་སྩལ་
ལྷག་པར་ཞབས་དྲུང་ལྷ་པའི་སྐུ་སྐྱེ་བློ་བཟང་འཕྲིན་ལས་ལ་བྱང་ཆུབ་ལམ་གྱི་རིམ་པའི་དམར་ཁྲིད། ལམ་གཙོའི་ཁྲིད། བླ་མ་མཆོད་པའི་ཁྲིད། སྙིང་པོ་དོན་གསུམ་གྱི་ཁྲིད་དང་བླ་བརྒྱུད་གསོལ་འདེབས་ཀྱི་ལུང། རྗེ་བླ་མ་ལ་བརྟེན་
པའི་བླ་མའི་རྣལ་འབྱོར། ནང་ག་ཁོང་སྐྲན་འདོན་པའི་སྐྱུག་སྨན་སོགས་ཆོས་བཀའ་མཐའ་ཡས་པ་སྩལ་ཏེ་ཞབས་དྲུང་ལྷ་པའི་སྤྲུལ་སྐུ་འདི་རྗེ་རྒྱལ་བ་གཉིས་པའི་བསྟན་པར་ཕན་རེ་ཆེ་བས་སྔ་ཕྱི་ལན་མང་པོར་གཟིམ་ཚུང་དུ་གཅིག་

[158B]བར་མཛད་དོ། །དེ་ནས་ཡང་བོད་ཁམས་འདིར་སེམས་ཅན་སྤྱི་མཐུན་གྱི་ལས་ངན་པའི་མཐུས་དུས་གཟིངས་ཆེ་བར་བྱུང་སྟེ་ཇུན་སྒར་ནས་རྒྱལ་པོ་ཧོང་ཐཱ་ཇིས་དམག་དབུང་ཆེན་པོ་བཏང་སྟེ་རྒྱལ་པོ་
ལྷ་སངས་བོད་དམག་དང་བཅས་པ་རྣམས་དང་འདམ་དུ་འཁྲུག་གཟིངས་བྱས་ཚེ་རྗེ་འདི་བས་ཐུགས་སྙིང་རྗེ་ཆེན་པོས་མ་བཟོད་པར་ངལ་བ་ཁྱད་དུ་བསད་ནས་འདམ་དུ་ཆིབས་ཁ་བསྒྱུར་ཏེ་ཟང་ཟིང་གི་དངོས་པོ་ཕངས་མེད་བཏང་ནས་ཆིངས་བསྒྲིགས་
མཛད་ཀྱང་མ་འདུམས་པར་ཇུན་སྒར་གྱི་དམག་སྟོང་ཕྲག་བཞི་ཙམ་ལྷ་སར་ཤོར། བོད་དམག་རྣམས་འཐོར་ཏེ་བྲོས། རྒྱལ་པོ་ལྷ་སངས་དཔོན་གཡོག་རྣམས་ཀྱིས་པོ་ཏ་ལ་བཟུང་སྟེ་བཞུགས་པའི་ཚེ་རྗེ་འདིས་ལྷ་ས་བླ་བྲང་དུ་བཞུགས་ནས་ཇུན་སྒར་
གྱི་དམག་དཔོན་རྣམས་སྐུ་མདུན་དུ་བོད་བར་མཛད་དེ་རྒྱལ་པོ་ལྷ་སངས་འཁོར་བཅས་ལ་སྲོག་སྐྱོན་མེད་པར་ངེད་ལ་གནང་དགོས། རྒྱལ་པོ་ཧོང་ཐཱ་ཇི་ལ་ངེད་རང་གིས་ཞུས་ཆོག་ཅེས་དངོས་པོ་སྦམ་ཆེ་བ་གནང་སྟེ་ཞུ་བ་མཛད་ཀྱང་རྒྱལ་པོ་ལྷ་སངས་རང་ཇུན་
སྒར་གྱི་དམག་དཔོན་ཚེ་རིང་དོན་གྲུབ་ཀྱི་གདོང་དུ་བྱུང་ན་དེད་རང་ངོས་ཀྱི་རྒྱུ་མཚན་ཞིབ་སེད་བྱས་ནས་བླ་མའི་བཀའ་བཞིན་ཞུས་ཆོག་དེ་མིན་བྱ་ཐབས་མེད། ལར་ནི་རྒྱལ་པོ་ཧོང་ཐཱ་ཇིས་མི་ནོར་མང་པོ་འདི་ལ་བལྟོས་པ་མེད་པར་ངེད་ཚོ་དམག་ལ་བཏང་པ་འདི་
རྒྱལ་པོ་ཧོང་ཐཱ་ཇི་རང་ལ་རང་འདོད་གང་ཡང་མེད། བོད་ཀྱི་མི་ངན་འགའ་ཞིག་གིས་རྒྱལ་བ་ཙོང་ཁ་པའི་བསྟན་པ་ལ་གནོད་པ་ཆེན་པོ་བྱས་པ་ཐུགས་ཀྱིས་མ་བཟོད་ནས་རྒྱལ་བའི་བསྟན་པ་ཁོ་ནའི་ཆེད་དུ་ངེད་ཚོ་བཏང་བ་ཡིན། ལྷ་སངས་ཁང་རང་ལ་དེ་ཙམ་

[159A]༄༅། །གྱི་སྐྱོན་མེད་ཟེར་ཞིང་ད་དུང་རྒྱལ་བོའི་སྐུ་སྲོག་སྐྱོབ་ཐུབ་པ་ཞིག་ཡོང་རེས་ཕན་སྐོར་སྣ་ཚོགས་མཛད་ཅིང་ལྷ་ལྡན་རང་དུ་བཞུགས་ཀྱང་རྒྱལ་པོ་ལྷ་སངས་ཀྱིས་པོ་ཏ་ལ་ནས་འཐོན་ཏེ་འཐབ་འཛིང་དུ་ཕེབས་པ་ཇུན་སྒར་གྱི་
དམག་མིས་རྒྱལ་པོ་ངོ་མ་ཤེས་པར་རྐྱེན་དབང་དུ་སོང་བས་མཛད་ཐབས་མ་བྱུང། ད་དུང་བོད་ཀྱི་མི་དྲག་མང་པོ་ལ་ཧོང་ཐཱ་ཇིའི་བཀའ་བཀྱོན་ཡོད་སྐད་གསན་པས་དེ་རིགས་ལ་སྲོག་སྐྱོབ་འདྲ་ཐུབ་པ་ཡོང་རེས་རེ་ཤིག་ལྷ་ལྡན་རང་དུ་བཞུགས་
རྩེས་མཛད་ཀྱང་ཇུན་སྒར་གྱི་དམག་དཔོན་རྣམས་ནས་འདིར་མ་བཞུགས་པར་གཙང་ལ་འཕྲལ་དུ་ཆིབས་བསྐྱོད་མཛོད་ཅེས་ཞུ་ནན་ཆེ་བས་མཛད་ཐབས་གང་ཡང་མ་བྱུང་བར་གཙང་ལ་ཆིབས་བསྐྱོད་གནང། དེ་སྐབས་བདེ་བ་འདོད་ཀྱང་
བླང་དོར་གོ་ལོག་སྟེ་སྡུག་བསྔལ་གྱི་རྒྱུ་ལ་རྔམ་ཞིང་འཇུག་པ་མང་པོ་དང། འགའ་ཞིག་དབང་མེད་དུ་སྡུག་བསྔལ་དྲག་པོས་མནར་ཏེ་སྡུག་བསྔལ་དང་སྡུག་བསྔལ་གྱི་རྒྱུ་ལ་གནས་པ་སྙིགས་མའི་སྐྱེ་བོ་རྣམས་ཀྱི་ངང་ཚུལ་ལ་ཐུགས་སྐྱོ་ནས་སྐྱོ་
ཤས་ཀྱི་ཉམས་མགུར་འདི་ལྟར་མཛད་དེ། ན་མོ་གུ་རུ་མཉྫུ་གྷོ་ཥཱ་ཡ། འདྲེན་པ་ཀུན་གྱི་མཆོག་གྱུར་ཟས་གཙང་སྲས། །རྒྱལ་བའི་རྒྱལ་ཚབ་འཇམ་མགོན་ཙོང་ཁ་པ། །བཀའ་དྲིན་མཉམ་མེད་རྩ་བའི་བླ་མ་ལ། །སྙིང་ཁོང་རུས་པའི་གཏིང་
ནས་སྐྱབས་སུ་མཆི། །རྟེན་རྙེད་པར་དཀའ་བ་དལ་འབྱོར་ལུས། །འདི་ཐོབ་ནས་གཏན་མདུན་མི་སྒྲུབ་པར། །ནོར་རིན་ཆེན་བཞག་ནས་མཆིང་བུ་ལེན། །རྟེན་སྟོང་ལོག་བྱེད་ལ་བརྩེབས་གཟིགས། །མཐོ་ལྷ་ལམ་ཡངས་པའི་ཆུ་འཛིན་ལྟར། །དུས་

[159B] །ཡིད་གྱ་གྱུ་མང་པོའི་འགྱུར་ལྡོག་རྣམས། །འདི་མཐོང་ཡང་ངེས་འབྱུང་བློ་དང་བླལ་།ཡིད་བརྟན་དུ་མེད་པའི་སྲིད་འབྱོར་ལ། །དུས་རྟག་ཏུ་འདོད་སྲེད་ཞགས་པས་བཅིངས། །འདི་སྦྲང་མས་བསགས་པའི་སྦྲང་རྩི་བཞིན་
ནེར་རང་གིས་བསགས་པ་གཞན་གྱིས་སྤྱོད། །རང་སྐྱེས་ནས་འཇིགས་རུང་འཆི་བདག་གི་ཁར་ཆུད་ནས་ལས་ངན་མཆེ་རྣོན་གྱི། །ཕྲག་ཆུད་ཀྱང་ཚེ་འདིའི་མདུན་ཐབས་བསྒྲུབ། །དོན་ཕྱིན་ཅི་ལོག་པ་སྨྱོན་པ་རང། །གཉེན་འཁོར་མང་འདོད་དགུའི་དཔལ་
རོལ་ཀྱང། །རང་གཅིག་པུར་ཕ་རོལ་འགྲོ་བའི་ཚེ། །ཆོས་མིན་བ་ཕན་པ་ཅང་མེད་པས། །ནོར་འདོད་དགུ་དམྱལ་བའི་བུད་ཤིང་ཡིན་།ད་སྲིད་རྩེ་ནས་བཟུང་དམྱལ་འཁོར་མཚོར། །ལས་དུག་གསུམ་རྦ་རླབས་དྲག་འཁྲུག་ཅིང། །སྐྱེན་རྒ་འཆི་བའི་
སྡུག་བསྔལ་གྱིས། །དུས་རྟག་པར་གཙེས་པའི་གནས་ཚུལ་སོམས་།སྔར་བསགས་པ་འཛད་ཅིང་འདུས་པ་ཀུན། །ངེས་འབྲལ་ཞིང་མཐོན་པོའི་མཐའ་མ་རྒུད། །སྐྱེ་བཞིན་དུ་འཆི་བར་མངོན་ཕྱོགས་ཤིང་།ད་གཏན་གྱི་མདུན་མ་བསྒྲུབ་ལ་བརྩོན། །
སྤྱིར་ཆོས་བརྒྱད་སྣང་བ་བསླུ་བྲིད་མཁས། །སྒོས་སྙིགས་དུས་མི་ཚེ་བར་སྣང་གློག་ད་ངན་སོང་གཡང་ས་ཡ་ང་བ། །དེ་བཟློག་པའི་ཐབས་ལ་འབད་པར་མཛོད། །འཁོར་བའི་ཕུན་ཚོགས་དམྱལ་མེའི་འོབས་ལྟར་མཐོང། །འགྲོ་ཀུན་དོན་དུ་བྱང་
ཆུབ་སེམས་བསྐྱེད་དེ། །རྒྱལ་སྲས་རླབས་ཆེན་སྤྱོད་ལ་བརྩོན་འགྲུས་ཀྱིས། །ཡིད་ཅན་འཁོར་བའི་མཚོ་ལས་སྒྲོལ་བར་ཤོག་ཅེས་སོ་།དེ་ནས་བཀྲ་ཤིས་ལྷུན་པོར་ཕེབས་ནས་ཕྱོགས་འདུས་ཀྱི་དད་ལྡན་བགྲང་བ་ལས་འདས་པ་ལ་རང་རང་གི་

[160A]༄༅། །དབང་པོ་དང་འཚམ་པའི་ཆོས་ཀྱི་བདུད་རྩི་བརྒྱུད་མར་སྩལ་ཞིང་རྒྱ་མཚོའི་གླིང་བར་ཚུན་ཆད་ནས་དད་ལྡན་དག་གིས་རྗེ་འདི་ཉིད་ལ་མཁོ་དགུའི་ཡོ་བྱད་ཐམས་ཅད་འབུལ་ཞིང་ཞལ་བལྟ་བ་དང། ཆོས་ཀྱི་བདུད་
རྩི་འདོད་ནས་འདུས་པ་མཐའ་དག་གི་རེ་བ་སྐོང་བར་མཛད་ཅིང་ནམ་མཁའ་མཛོད་ལ་མངའ་བརྙེས་པས། གསེར་དང་དངུལ་ལ་སོགས་པའི་རིན་པོ་ཆེ་དང། གོས་དར་སོགས་ཟང་ཟིང་གི་དངོས་པོ་རྣམས་རྒྱལ་བའི་བསྟན་པ་ཡུན་རིང་དུ་
གནས་པར་བྱ་བའི་ཕྱིར་དང་འབྲེལ་ཐོགས་ཀྱི་སེམས་ཅན་རྣམས་ལ་ཕན་གདགས་པར་བྱ་བའི་ཕྱིར་གསེར་ཟངས་འབའ་ཞིག་ལས་གྲུབ་པའི་ལམ་རིམ་བླ་མ་བརྒྱུད་པའི་སྐུ་བརྙན་ཡོངས་སུ་རྫོགས་པའི་ལྷ་ཁང་དང་བཅས་པ་སོགས་སྐུ་
རྟེན་དང། བཀའ་འགྱུར་རིན་པོ་ཆེ་གསེར་འབའ་ཞིག་གིས་བྲིས་པ་སོགས་གསུང་རྟེན་མཐའ་ཡས་པ་དང་བཀྲ་ཤིས་ལྷུན་པོའི་དགེ་འདུན་རྣམས་ཐུགས་མཐུན་ཁྲིམས་གཙང་བཤད་སྒྲུབ་འཕེལ་བའི་ཕྱིར་དུ་དབྱེན་བསྡུམ་མཆོད་རྟེན་གསར་
བཞེངས་སོགས་སྐུ་གསུང་ཐུགས་རྟེན་བགྲང་བ་ལས་འདས་པ་དང་རིས་མེད་པའི་དགེ་འདུན་གྱི་སྡེ་མཐའ་དག་ལ་བསྙེན་བཀུར་ནར་མར་མཛད། དེ་ནས་ཅང་ཇུན་སོགས་རྒྱ་དམག་བགྲང་བ་ལས་འདས་པ་བོད་ཀྱིས་དང་ཉེ་བར་སླེབ་པ་གསན་
བས་སེམས་ཅན་རྣམས་ལ་ཐུགས་བརྩེ་བ་ཆེན་པོས་མ་བཟོད་པར་རྗེ་ཉིད་རང་ཕེབས་བཞེད་ཀྱང་དེ་སྐབས་སྐུ་ཁམས་བསྙུན་པ་ཞིག་དང་ཐུག་པས་ཆིབས་བསྐྱོད་མ་ཐུབ་པར་ཕྱག་མཛོད་ཆེན་མོ་དངོས་པོའི་གནང་སྦྱིན་ཕོན་ཆེ་བ་དང་བཅས་གཏོང་

[160B]ལེགས་ཤིག་དགོས་ཞེས་བཀའ་ངག་དང་ཕྱག་དམ་བཅས་གནང་ཡང་སེམས་ཅན་སྤྱི་མཐུན་གྱི་ལས་ངན་པའི་མཐུ་བཟློག་ཏུ་མེད་པས་རྒྱ་དང་མཚོ་སྔོན་གྱི་དམག་དཔུང་ལྟོས་ཆེ་བ་ལྷ་སར་
འབྱོར། ཇུན་སྒར་པ་རྣམས་གནམ་མཚོ་བརྒྱུད་ནས་ཕྱིར་ལོག་མཚོ་སྔོན་དཔོན་བསྟན་འཛིན་ཝང་སོགས་དབོན་ཁག་མང་པོའི་མི་སྣ་་གོང་ས་རིན་པོ་ཆེའི་མི་སྣ་སོགས་མི་སྣ་མང་པོས་རྗེ་འདི་པ་ལྷ་ལྡན་དུ་ཆིབས་བསྐྱོད་དགོས་ཚུལ་ནན་བསྐྱེད་ཞུས་
པར་དེ་སྐབས་སྐུ་གཟུགས་གཅོང་བར་ཡོད་ཀྱང་སྐྱེས་རབས་ཀུན་ཏུ་རྒྱལ་བ་ཡབ་སྲས་གཉིས་དམ་ཚིག་རྡོ་རྗེའི་ལུ་གུ་བརྒྱུད་དུ་འབྲེལ་བའི་རྟེན་འབྲེལ་དང། མི་མང་པོ་ཞིག་གི་སྲོག་སྐྱོབ་པ་ཞིག་ཡོང་ཐུབ་རེ་བཅས་ངལ་བ་ཁྱད་དུ་བསད་ནས་ལྷ་ལྡན་དུ་
ཆིབས་བསྐྱོད་གནང། འཇམ་དབྱངས་གོང་མ་བདག་པོ་ཆེན་པོའི་ཞབས་འབྲིང་བ་ཅང་ཇུན་ཆེན་པོ་སོགས་སེར་སྐྱ་སྟོང་ཕྲག་མང་པོས་བསུས་ཏེ་ཕོ་བྲང་ཆེན་པོ་པོ་ཏ་ལར་ཕེབས། རྒྱལ་བ་ཡབ་སྲས་གཉིས་ཞལ་འཛོམ། ཅང་ཇུན་ཆེན་པོས་རྗེ་འདི་པ་
ལ་དངུལ་སྲང་ལྔ་སྟོང་གིས་གཙོས་པའི་དངོས་འབུལ་ཚད་མེད་པ་མཛད་དེ་ཞབས་བརྟན་ཕུལ། དེ་ནས་སེ་འབྲས་དགེ་གསུམ་རྒྱུད་སྟོད་སྨད་སོགས་དབུས་ཁུལ་གྱི་ཆོས་སྡེ་རྣམས་ཀྱི་བླ་མ་ལས་སྣེ་རྣམས་དང། གོང་མའི་མི་དྲག་ཅང་ཇུན་ཆེན་པོ། མཚོ་སྔོན་
དཔོན་ཁག། རྒྱལ་བའི་ཡབ་རྗེ་སོགས་ཚང་མས་ཆོས་འཁོར་རྒྱ་ཆེར་བསྐོར་དགོས་པའི་གསོལ་བ་བཏབ་ཅིང། གོང་ས་མཆོག་གི་སྤྲུལ་སྐུ་རིན་པོ་ཆེས་རྗེ་འདི་ལ་མདོ་སྔགས་ཀྱི་ཆོས་མཐའ་དག་གནང་དགོས་པ་དང། ལྷག་པར་དགེ་ཚུལ་གྱི་སྡོམ་པའི་
[161A]༄༅། །མཁན་པོ་མཛད་དགོས་པའི་གསོལ་འདེབས་ཤུགས་དྲག་གནང་རྗེ་འདིས་ཀྱང་དགྱེས་བཞིན་དུ་ཕོ་བྲང་ཆེན་པོ་པོ་ཏ་ལའི་གཟིམ་ཆུང་ཉི་འོད་འཁྱིལ་བར་གོངས་མཆོག་གི་སྤྲུལ་སྐུ་རིན་པོ་ཆེར་དགེ་ཚུལ་གྱི་སྡོམ་བ་
འབུལ་བ་གནང་ཞིང་བློ་བཟང་བསྐལ་བཟང་རྒྱ་མཚོ་ཞེས་མཚན་གསོལ། དེ་ནས་གོང་ས་རིན་པོ་ཆེར་ལམ་རིམ་ཆེན་མོའི་ལུང་སོགས་ཆོས་བཀའ་རྣམས་རིམ་གྱིས་འབུལ་བའི་དབུ་ཚུགས་པར་མཛད། དེ་སྐབས་བཀའ་བློན་བཀྲ་ཤིས་རྩེ་པ་སོགས་
བོད་ཀྱི་མི་དྲག་མང་པོར་རྒྱའི་བཀའ་བཀྱོན་ཕོག་པར་རྗེ་འདི་པས་སྲོག་སྐྱོབ་གནང་ཐུབ་རས་རྩོལ་བ་ཆེན་པོ་མཛད་ཀྱང་ཐབས་གང་གིས་ཀྱང་བཟློག་མ་ཐུབ། དེའི་ཚེ་སྙིགས་མའི་ངང་ཚུལ་ཆེས་ཆེར་བདོ་བས་མཐོ་དམའི་འགྱུར་ལྡོག་མང་པོ་དང་སྐྱེ་
བོ་ཕལ་མོ་ཆེ་སྡུག་བསྔལ་མཚོ་རྡོལ་བ་ལྟ་བུར་གཟིགས་ཤིང་བླ་ཆེན་དང་མི་ཆེན་གྱི་གོ་ས་ལའང་ཐུགས་ཡི་མུག་ནས། འདི་ལྟར་གསུངས་ཏེ། ཁོ་བོ་ནི་གོ་ས་གོག་པོའི་ཆེ་རློམ་འདི་ཤིན་ཏུ་ཡི་མུག་པས། སེམས་བློང་བློང་པོར་གྱུར། དེ་དག་གི་
སྐབས་སུ་སྤྱིར་འཁོར་བའི་སྣང་ཚུལ་བཟོད་པར་དཀའ་ཞིང། སོགས་དེང་སང་སྙིགས་མ་ལྔ་བདོའི་གདོན་གྱིས་གཟིར་བའི་འགྲོ་བ་རྣམས་དགྲ་གཉེན་དང་མཐོ་དམན་འགྱུར་ལྡོག་ཉོན་མོངས་པ་དུག་གསུམ་གྱི་ཆད་གྱིས་མྱོས་པས། ངན་འགྲོའི་
གཡང་ས་འཇིགས་སུ་རུང་བར་དགའ་མགུའི་ཟློས་གར་བསྒྱུར་བའི་བླང་དོར་ཕྱིན་ཅི་ལོག་དང། འགའ་ཞིག་རྒུད་པའི་སྡུག་བསྔལ་གྱི་མེ་རབ་ཏུ་འབར་བའི་སྤྱོད་ཚུལ་ལ་ཡིད་ལྷག་པར་གདུང་བས་སྨྲས་པ། ན་མོ་གུ་རུ་མུ་ནི་ཨིནྡྲཱ་ཡ། གསེར་

[161B] །ཚངས་དབྱངས་བསྒྲུན་མིན་དྲུག་ཅུའི་དབྱངས་སྙན་གསུང། །ཆོས་ཀུན་མཐའ་དག་གསལ་བར་གཟིགས་པའི་ཐུགས། །སྙིགས་དུས་འགྲོ་ལ་གཟིགས་ཤིག་ཤཱཀྱའི་ཏོག་ཡང་དག་ལུང་ལས་རྒྱ་མཚོ་
ཚེའི། །སྟེང་གི་གཉའ་ཤིང་བུ་ག་རུ། །རུས་སྦལ་ལོང་བ་མགྲིན་ཆུད་ལས། །བདེ་འགྲོ་ཐོབ་པ་ཤིན་ཏུ་དཀོན། །ཐོབ་ཀྱང་སྐལ་དམན་བདག་ཅག་རྣམས། །ཆོས་མིན་མུན་པའི་ཕྱོགས་འདིར་སྐྱེས། །འདྲེན་མཆོག་ཐུབ་དབང་ཉི་མ་དེ། །ཙ་ར་མ་ནིའི་ཕག་
ཏུ་གཤེགས། །རྒྱལ་བ་སྲས་བཅས་སྐྱེས་ཆེན་རྣམས། །རང་རང་ཞིང་དུ་བཏང་སྙོམས་ཤིང། །ལུང་རྟོགས་ཆོས་ཀྱི་སྒྲོན་མེ་ཡང་།བུད་ཤིང་ཟང་པའི་མེ་དང་འདྲ། །ཐར་མེད་འཁོར་བའི་རྒྱ་མཚོ་ཆེར། །ལས་ངན་དུག་གསུམ་རྦ་རླབས་འཁྲུག་
བཟོད་དཀའི་སྡུག་བསྔལ་ཆུ་སྲིན་གྱིས། །ཡང་ཡང་གཙེས་པ་མ་ལགས་སམ། །མཐོ་རིས་བདག་པོའི་དབལ་མངའ་བའི། །ཚངས་དབང་ཁྱབ་འཇུག་ལྷ་ཡི་གཙོ། །རང་དབང་མ་ཐོབ་དམྱལ་མེས་སྲེག་སྲིད་པའི་བདེ་ལ་ཡིད་བརྟན་
གང། །བདེ་སྐྱིད་མཁོ་དགུའི་འབྱོར་ལྡན་པའི། །རིན་ཆེན་འཁོར་ལོས་བསྒྱུར་རྒྱལ་ཡང། །མ་ངེས་འཁོར་བའི་བྲན་དུ་ཁོལ། །གདེང་མེད་སྲིད་ལ་ཞེན་པ་འཁྲུལ། །ཚེ་སྟོད་གཉེན་ནི་དགྲར་ལྡང་ཞིང་།འདི་ནང་དགྲ་
བོ་ཕྱི་མའི་གཉེན། །སྐད་ཅིག་ཙམ་གྱིས་འགྱུར་ལྡོག་མང། །ཡིད་བརྟན་མི་རུང་འཁོར་བའི་ཆོས། །སྙིང་གྲོགས་མཛའ་བཤེས་ཡིད་འོང་ཀུན། །ཡུད་ཙམ་བྲལ་བས་སྡུག་བསྔལ་ན། །གཏན་དུ་སོ་སོར་འབྲལ་

[162A]༄༅། །བ་འདི། །ཀྱེ་མ་སེམས་ལ་ཤིན་ཏུ་གཅོང། །ངོ་ཚ་གཏམ་ངན་སྡིག་སྡུག་རྣམས། །ཁྱད་བསད་སེར་སྣས་བསགས་པའི་ནོར། །ཏིལ་འབྲུ་ཙམ་ཡང་འཁྱེར་དབང་བྲལ། །སྒྲེན་
མོར་འགྲོ་བ་སེམས་ལ་གཙེར། །ཚེ་ལྷག་ལས་རླུང་སྐྱེལ་མས་བདས་།འཆི་བདག་མུན་པའི་བསུ་མ་མགྱོགས། །འཇིགས་རུང་གཡང་ས་ཆེན་པོ་དེར། །འབྲོས་ཐབས་མེད་པའི་དུས་ལ་བབ། །སྔར་བསགས་ལས་ངན་འཆི་ཁར་
འགྱོད། །དགེ་ལ་མ་འབད་ཡི་མུག་ཅིང། ཉེས་ལྟུང་ཁུར་ལྕི་ལྟག་ཁྱེར་ནས། །གྲོགས་མེད་བར་དོའི་འཕྲང་དེར་འཚེར། །འཇིགས་རུང་འཆི་བདག་གཤིན་རྗེ་ཡིས། །བཟོད་དཀའི་བཙོན་ཁང་མེ་འབར་བར་།མནར་མེད་བསྲེགས་པའི་སྡུག་
བསྔལ་ཡང། །ཐར་མེད་ཅི་བྱ་གཏོལ་མེད་གྱུར། །ཤི་ནས་མེད་དེ་མི་འགྲོ་བར། །ཁམས་གསུམ་འཁོར་བ་འདིར་འཁྱམས་ཚེ། །བདེ་འགྲོ་ཐོབ་ཀྱང་སྡུག་བསྔལ་གྱི། །རང་བཞིན་དག་ལས་མ་འདས་ཤིང། །བསྟན་བཅོས་བཞི་བརྒྱ་པ་
ཉིད་ལས། །མཁས་པ་རྣམས་ལ་མཐོ་རིས་ཀྱང། །དམྱལ་བ་དང་མཚུངས་འཇིགས་བསྐྱེད་འགྱུར། །བདེ་བ་ནམ་ཡང་མེད་པར་གསུངས་།གཟོད་ནས་སྲིད་པའི་གཙོང་རོང་འདིར། །ལས་ངན་སྐྱེ་རྒ་ན་འཆི་ཡིས། །མགལ་མེའི་འཁོར་
ལོ་ལྟར་འཁོར་བས། སྡུག་བསྔལ་ཤུགས་དྲག་བཟོད་ལགས་སམ། །འདུས་བྱས་མི་རྟག་སྟོན་ཀའི་སྤྲིན། །རྩོད་དུས་མི་ཚེ་བར་སྣང་གློག་།གཉེན་འཁོར་དགའ་འདུས་ཚོང་དུས་འགྲོན། །ནོར་རྫས་ལོངས་སྤྱོད་སྦྲང་རྩིར་མཚུངས། །སྐྱེ་བོ་ལོག་ལྟས་རྒྱུད་

[162B] །ཆགས་སྡང་ངན་སེམས་གཡོ་སྒྱུ་ཅན། །ཆོས་མིན་མི་དགེའི་ལས་ལ་སྤྱོད། །དམྱལ་བར་ལྟུང་བར་ཐེ་ཚོམ་མེད་།སྙིགས་དུས་རབ་བྱུང་བདུད་ཀྱིས་བརླམས། །བློ་ལོག་འདོད་པས་ཚས་བསྐྱུངས་ནས། །རྒྱལ་པོ་སྟོབས་
འབྱོར་དྲེགས་སོགས་ཀྱི། །ཕོ་ཉ་དག་ལ་མགུ་ཞིང་འཇུག་ཧོར་གྱི་ཆ་ལུགས་མདའ་མཚོན་ཐོགས། །སྡིག་རྔམས་གཏུམ་པོས་ཕྱོགས་ཀུན་མྱུལ། །ཤ་ཁྲག་ཆང་ལ་དགའ་མགུར་སྤྱོད། །སེམས་ཅན་སྡུག་བསྔལ་དག་ལ་བཀོད། །རིགས་
དྲུག་བཟོད་དཀའི་སྡུག་བསྔལ་ཀུན། །མི་ལུས་རྟེན་ལ་རྫོགས་པར་གནས། །བདེ་སྐྱིད་འཛོམ་པའི་སེམས་ཅན་དང། །ཆོས་བྱེད་ཉིན་སྐར་ཙམ་དུ་དཀོན། །ད་ནི་འཁོར་བའི་ཆོས་ཉིད་ལ། །སྙིང་པོ་མེད་བར་རྟོགས་གྱུར་ནས། །གཏན་གྱི་མདུན་མ་
བསྒྲུབ་རེ་རན། །རན་པར་མ་ཟད་ཤིན་ཏུ་འགྱངས། །འཁོར་བ་བཟོད་དཀའི་བཙོན་ར་འདྲར། །སྲིད་འབྱོར་འདོད་པའི་བློ་སྤངས་ནས། །ངོ་ཚ་ཁྲེལ་ཡོད་འཕགས་པའི་ནོར། །བསྟེན་ནས་ཐར་བར་བགྲོད་ཐབས་མཛོད། །ཉམ་ཐག་འགྲོ་ཀུན་བདག་གི་
མས། །གྲངས་མེད་བརྩེ་བས་དྲིན་གྱིས་བསྐྱངས། །སྡུག་བསྔལ་ཟུག་རྔུས་རྟག་མནར་པ། །བདག་འདྲས་ཕན་པ་བསྒྲུབ་དཀའ་བས། །བླ་མ་རྒྱལ་བ་སྲས་བཅས་རྣམས། །ཐུགས་བསྐྱེད་དམ་བཅའ་རྗེས་དགོངས་ལ་།ཆེར་སྙིགས་སྐྱབས་མེད་
འགྲོ་རྣམས་ཀྱི། །མགོན་སྐྱབས་མཛོད་ཅིག་བླ་མ་ལྷ། །ཞེས་གདུང་དབྱངས་ཀྱི་ཉམས་མགུར་མཛད་དོ། །དེ་ནས་གོང་ས་རིན་པོ་ཆེར་ལམ་རིམ་ཆེན་མོའི་ལུང་གི་འཕྲོ། །རྗེ་རིན་པོ་ཆེའི་བཀའ་འབུམ་ཐོར་བུ། བ་རི་བརྒྱ་རྩའི་རྗེས་གནང་ཡོངས་

[163A]༄༅། །རྫོགས་སོ་སོའི་རྒྱ་གཞུང་གི་ལུང་སོགས་དབང་ལུང་མན་ངག་རྒྱ་ཆེར་འབུལ་བར་མཛད། །དེ་ནས་སྐུ་ཁམས་བསྙེལ་གཞི་ཆེ་བས་ཕྱོགས་འདུས་ཀྱི་ཆོས་དོན་གཉེར་ཅན་རྣམས་ལ་ཆོས་འབྲེལ་ཕྲན་བུ་རེ་ལས་རྒྱ་
ཆེར་གནང་མ་ཐུབ། །དེ་ནས་གཙང་དུ་ཆི་བས་བསྐྱོད་གནང་བར་བཞེད་དེ་གོང་ས་རིན་པོ་ཆེར་ལྕམ་སྲིང་གི་རྗེས་གནང་ཞིག་གནང། རྒྱལ་བ་ཙོང་ཁ་པའི་བསྟན་པ་འཛིན་ཅིང་སྤེལ་བའི་ཐུགས་བསྐྱེད་མཛད་པ་དང། གཙོ་བོར་བསླབ་ཁྲིམས་
དག་པ་གཞིར་བཟུང་ནས་རེ་ཤིག་གསན་སྦྱོང་ལ་ཐུགས་བརྩོན་ཆེ་བ་སོགས་རྒྱལ་བ་ཙོང་ཁ་པ་ཆེན་པོའི་རྣམ་ཐར་འཁྱོངས་པ་ཞིག་མཛད་དགོས་སོ་ཞེས་ཞལ་ཏ་ཞིབ་རྒྱས་སུ་གནང་སྟེ་གཙང་དུ་ཆིབས་ཁ་བསྐྱོད། དེ་ནས་བཀྲ་ཤིས་
ལྷུན་པོར་ཕེབས་ནས་ཚོགས་ཆེན་དང་སྤོང་བ་པའི་སྡེ་དང་བཅས་པ་ལ་ཕྱག་དབང་གནང་ཞིང་ཆོས་ཀྱི་བདུད་རྩི་རིམ་པར་སྩལ་དེ་ནས་རྗེ་ཉིད་དགུང་ལོ་དྲུག་ཅུ་རེ་གཅིག་ཏུ་ཕེབས་པ་ཆུ་ཡོས་ཟླ་བ་དྲུག་པའི་ཚེས་བཅུ་ལ་ཚོགས་ཆེན་
དགེ་བསྐོས་ཆེན་མོ་དཀའ་ཆེན་དོན་གྲུབ་རྒྱ་མཚོས་འདུས་པ་རྒྱ་མཚོའི་ཚོགས་ལ་དབང་ཆེན་ཞིག་དང། གཞན་ཡང་ཆོས་བཀའ་གང་ཟབ་དགོངས་དཔྱད་ཀྱིས་ཐུགས་རྗེས་གཟིགས་དགོས་ཚུལ་ཞུས་པར་སྔ་སོར་ཚོགས་ཆེན་ལ་གསང་
བདེ་འཇིགས་གསུམ་གྱི་དབང་ཆེན་ལེགས་པར་ཕུལ་བ་ཡིན་ཡང། གཤིན་རྗེ་གཤེད་དམར་ནག་གཉིས་ཀྱི་དབང་ཆེན་དེང་སང་རྒྱུན་དཀོན་ཞིང། ལྷག་པར་ཡོངས་འཛིན་བསོད་ནམས་གྲགས་པའི་ཞལ་ཆེམས་སུ་ཡང་སླར་ཚོགས་ཆེན་ལ་

[163B]ཐུབ་པ་མཛད་དགོས་ཞེས་གསུངས་བྱུང་བ་བཅས་བླ་མའི་དགོངས་པ་རྫོགས་པ་དང། འཇམ་མགོན་བླ་མའི་བསྟན་རྒྱུན་ལ་ཕན་རེས་ད་ལམ་གཤིན་རྗེ་གཤེད་
དམར་ནག་གཉིས་ཀྱི་དབང་ཆེན་ཞིག་བྱེད་ཅེས་དགྱེས་བཞིན་དུ་ཞལ་གྱིས་བཞེས་ཏེ་ཚེས་བཅུའི་ཉིན་གཤེད་དམར་གྱི་དབང་གི་སྟ་གོན་དང། ཚེས་བཅུ་གཅིག་ལ་དབང་དངོས་གཞི། ཆེས་བཅུ་བདུན་ལ་གཤིན་རྗེ་གཤེད་དགྲས་ནག་
གི་དབང་གི་སྟ་གོན་དང། ཚེས་བཅོ་བརྒྱད་ལ་དབང་དངོས་གཞི་དགེ་འདུན་གསུམ་སྟོང་བརྒལ་བ་ལ་དགྱེས་བཞིན་དུ་སྩལ། དེ་ནས་རིམ་གྱིས་ས་ཆེན་པོའི་ཁྱོན་མཐའ་དག་ན་གནས་པའི་དད་པ་ཅན་རྗེ་འདིའི་ཞལ་གྱི་དཀྱིལ་
འཁོར་བལྟ་བ་དང། གསུང་གི་བདུད་རྩི་ཐོབ་པར་འདོད་པ་དང་ལྷག་པར་རབ་བྱུང་བསྙེན་རྫོགས་འདོད་པ་རྣམས་ལ་བརྒྱུད་མར་སྩལ་ཞིང། བར་སྐབས་ཤིག་རྒྱལ་བ་འཕགས་པ་ལྷར་དགེ་ཚུལ་གྱི་སྡོམ་པ་དང། འཇིགས་
བྱེད་ཀྱི་དབང་ཆེན་སོགས་ཆོས་བཀའ་མང་དུ་སྩལ། དེ་ནས་བྲིལ་གནོན་ཞེས་པ་མེ་ཕོ་རྟའི་ལོ་གོང་ས་རིན་པོ་ཆེ་ཐུགས་རྗེགས་བཞེས་པ་དང། དབང་ལུང་མན་ངག་མང་པོ་གསན་ཕྱིར་དབུས་ཕྱོགས་སུ་འབྱོན་དགོས་ཚུལ་ཞུས་པར་སྐུ་ན་
མཐོ་ཞིང་སྐུ་གཟུགས་གཅོང་ཚུལ་ཆེ་ཡང་འཇམ་མགོན་བླ་མའི་བསྟན་རྒྱུན་ལ་དགོངས་ངལ་བ་ཁྱད་དུ་བསད་དེ་དབུས་ཕྱོགས་སུ་ཆི་བས་ཁ་བསྐྱོད། ལོ་དེའི་ས་ག་ཟླ་བའི་ཚེས་བཅོ་ལྔའི་ཉིན་ལྷ་ལྡན་སྤྲུལ་པའི་གཙུག་ལག་ཁང་

[164A]༄༅། །དུ་ཇོ་བོ་ཤཱཀྱ་མུ་ནེའི་སྐུ་མདུན་དུ་རྒྱལ་བ་ཐམས་ཅད་མཁྱེན་པ་རྗེ་བཙུན་བློ་བཟང་བསྐལ་བཟང་རྒྱ་མཚོ་ལ་བསྙེན་པར་རྫོགས་པའི་སྡོམ་པ་ཕུལ་ཏེ་ཐུབ་བསྟན་ཡོངས་སུ་རྫོགས་པའི་བདག་པོར་མངའ་གསོལ་
མཛད། དེ་ནས་པོ་ཏ་ལའི་གཟིམ་ཆུང་བདེ་བ་ཅན་དུ་བཞུགས་ཏེ་རྒྱལ་བ་ཐམས་ཅད་མཁྱེན་པ་ཆེན་པོར་དཔལ་གསང་བ་འདུས་པ་མི་སྐྱོད་པ་ལྷ་སོ་གཉིས་ཀྱི་དབང་ཆེན་སྟ་གོན་དང་བཅས་པ་གསང་ཆེན་རྒྱུད་སྡེ་རྒྱ་མཚོའི་སྙིང་པོའི་བཅུད་
ཕྱུང་བ་ཟབ་བཤད་དང་བཅས་པ་དང། དཔལ་འཁོར་ལོ་བདེ་མཆོག་ལཱུ་ཨི་པ་ལྷ་དྲུག་ཅུ་རེ་གཉིས་པའི་དབང་ཆེན་སྟ་གོན་དང་བཅས་བ་རྐྱས་པར་གནང། དེ་ནས་རྒྱལ་བ་ཐམས་ཅད་མཁྱེན་པ་བློ་བཟང་བསྐལ་བཟང་རྒྱ་མཚོས་རྗེ་འདི་པ་
ལ་དད་གུས་ཆེན་པོས་རབས་སུ་ལོ་ཁ་ཤས་བཞུགས་ནས་དབང་ལུང་མན་ངག་ཡོངས་སུ་རྫོགས་པ་ཞིག་གནང་བ་དང། མ་ཐ་ཟླ་བ་བཅུ་སྐོར་ཙམ་ཞིག་བཞུགས་ནས་དབང་ལུང་མན་ངག་དགོངས་དཔྱད་ཀྱིས་གང་དྲག་ཐུགས་རྗེས་གཟིགས་དགོས་
ཚུལ་ནན་བསྐྱེད་ཞུ་བར་མཛད་པ་ན། རྗེ་འདིས་རྒྱལ་བ་མཆོག་ལ་རང་གིས་གང་ཤེས་ཀྱི་མན་ངག་རྣམས་འབུལ་བར་ཅིས་ཀྱང་སྤྲོ་ཡང། ན་མཐོ་ཞིང་གཟུགས་གཞི་གཅོང་བ་བཅས་ད་ལམ་རེས་གཙང་དུ་ཕྱིན་ཆོག་པ་དགོས་ཞེས་ཞུ་བར་མཛད་དེ་
མ་དག་པའི་གདུལ་བྱ་རྣམས་ཀྱི་སྣང་ངོར་སྐུ་གཟུགས་གཅོང་བས་བཞུགས་མ་ཐུབ་པ་ལྟ་བུར་སྣང་ཡང། དོན་དུ་ནི་མྱུར་དུ་དབུས་གཙང་དུས་གཟིར་གྱི་དུས་འཁྲུག་ཆེན་པོ་དེ་འབྱུང་བར་མངོན་ཤས་ཀྱིས་གཟིགས་ནས་བཞུགས་ཀྱང་དགོས་པ་

[164B]མ་དམ་པ་མང་པོ་གསུང་ངོ། དེ་ནས་རྒྱ་བོད་ཧོར་གསུམ་གྱི་གདུལ་བྱ་བགྲང་བ་ལས་འདས་པ་ལ་ཞལ་གྱི་དཀྱིལ་འཁོར་བསྟན་ནས་ཐུགས་སྙིང་རྗེས་བརླན་པའི་སྤྱན་གྱིས་གཟིགས་པ་
ཙམ་གྱིས་མཆོག་དམན་མཐའ་དག་ལ་ཐར་པའི་ས་བོན་འདབས་པར་མཛད་དེ་རིམ་གྱིས་བཀྲ་ཤིས་ལྷུན་པོར་ཕེབས་ནས་སྙུག་མར་གནས་པ་དང་ཕྱོགས་ནས་འདུས་པའི་དད་ལྡན་བགྲང་བ་ལས་འདས་པ་ལ་རབ་བྱུང་བསྙེན་རྫོགས་བརྒྱུད་མར་
གནང་བ་སོགས་བསྟན་པའི་སྲོག་ཤིང་འཛིན་པར་མཛད་དེ། ཚུལ་འདི་ལ་ནི་རྗེ་རང་ཉིད་ཀྱི་ཞལ་ནས། ས་གླང་ནས་འདི་ལོ་ཕན་བདག་ཉིད་ཀྱིས་སོ་སོ་ཐར་པའི་སྡོམ་པ་དོན་དུ་གཉེར་པ་རྣམས་ཀྱི་བཞེད་དོན་ལེགས་པར་བསྒྲུབས་ཏེ་རྒྱལ་བའི་
བསྟན་པ་རིན་པོ་ཆེའི་ཞབས་འདེགས་དང་འགྲོ་བ་ལ་ཕན་བདེ་བླ་ན་མ་མཆིས་པ་འགྱིས་པ་ཡིན་ཏེ། དེ་ཡང་དཔལ་ལྡན་ཟླ་བ་གྲགས་པས། སོ་སོའི་སྐྱེ་བོ་རྣམས་དང་གསུང་སྐྱེས་དང། །རང་བྱང་ཆུབ་ལ་བདག་ཉིད་ངེས་རྣམས་དང། །རྒྱལ་
སྲས་རྣམས་ཀྱི་ངེས་པར་ལེགས་པ་དང། །མངོན་མཐོའི་རྒྱུ་ནི་ཚུལ་ཁྲིམས་ལས་གཞན་མེད། །ཅེས་གསུངས་པ་ལྟར། ཚུལ་ཁྲིམས་འདི་ནི་ཡོན་ཏན་ཀུན་གྱི་གཞི་རྩའམ་འབྱུང་གནས་ཡིན་པར་བཀའ་དང་དགོངས་འགྲེལ་དུ་མནས་
གསུངས་པ་བཞིན། མཉམ་མེད་ཡང་དག་པར་རྫོགས་པའི་སངས་རྒྱས་ཀྱི་རིང་ལུགས་འཛིན་པ་འཕགས་བོད་ཀྱི་མཁས་བཙུན་བཟང་པོ་རིམ་བྱོན་རྣམས་ཀྱིས་མཁན་སློབ་ཀྱི་བྱ་བ་མཛད་ནས་ཐུབ་བསྟན་གངས་ལ་ཉི་མ་ཤར་བ་བཞིན་

[165A]༄༅། །གསལ་བར་མཛད། གདུལ་བྱ་རྣམས་ཕན་པ་དང་བདེ་བའི་ལམ་བཟང་པོར་འགོད་པར་གནང་བ་དེ་དག་ལ་བདག་ཉིད་ཀྱི་སྨོན་པ་དང་འཇུག་པའི་བསམ་པས་ཀུན་ནས་བསླངས་ཏེ་བསིལ་ལྗོང་འདིས་མཚོན་པའི་
ཡུལ་ཕྱོགས་ཕལ་མོ་ཆེ་མཐའ་དག་ནས། ངེས་འབྱུང་གི་བསམ་པས་རྒྱལ་བའི་བསྟན་པ་རིན་པོ་ཆེའི་སྒོར་གཞུག་ཅིང། དེ་ལ་རིམ་གྱིས་སློབ་འདོད་མཆོག་དམན་བར་མའི་ཚོགས་སྟོང་ཕྲག་དུ་མ་བགྲང་བར་རྙེད་བཀུར་སྙན་གྲགས་
ཀྱིས་མ་བསླད་པར། བདག་ཅག་གིས་མཁན་སློབ་ཀྱི་བྱ་བ་ལ་འབད་ནས། མཉམ་མེད་ཤཱཀྱ་ཐུབ་པའི་བསྟན་པ་ལ་སྲི་ཞུ་དང། གདུལ་བྱ་རྣམས་ལ་ཕན་བདེ་འབྱུང་བའི་བྱ་བ་ལ་བརྩོན་པ་བགྱིས་པ་དེ་དག་ནི་བདག་ཉིད་ཀྱི་བྱ་བ་ཀུན་གྱི་ནང་
ནས་མཆོག་ཏུ་གྱུར་པ་ཡིན་ནོ་སྙམ་མོ་ཞེས་གསུངས་ཤིང། དེ་མཐུན་ཉམས་མགུར་ཚིགས་བཅད་དུ་མཛད་པའང་འདི་ལྟར། སྭ་སྟི་པྲ་ཛ་བྷྱ་ཁམས་གསུམ་འགྲོ་བའི་སྡུག་བསྔལ་བཟོད་དཀའ་བ། །བརྩེ་བས་གྲངས་མེད་
ཚོགས་གཉིས་ཡོངས་རྫོགས་པས། །ལྷར་བཅས་སྐྱེ་དགུའི་འདྲེན་པ་བླ་ན་མེད། །རྣམ་འདྲེན་གཞན་གྱིས་བསྒྲུན་མིན་ཚུལ་ཁྲིམས་གཏེར། །མ་འདྲིས་ཡིད་ཅན་ཀུན་ལམ་ལྟར་བརྩེ། །གསལ་འགྲིབ་སྤངས་པའི་དམ་བཅའ་སྲོག་གི་
ཤིང། །སྲིད་ཞིའི་སྙིང་པོར་སྐྱེས་པའི་ལྗོན་བའི་རྩ། །རབ་བརྟན་ཟས་གཙང་སྲས་དེ་གཙུག་ན་རྒྱལ། །གང་གི་མགུལ་ནས་བདེན་པ་གསུངས་པ་ཡི། །རབ་འབྱམས་མདོ་རྒྱུད་རྒྱ་མཚོའི་གཞུང་ལུགས་ལས། །མངོན་མཐོ་ངེས་ལེགས་རྨད་བྱུང་

[165B] །ལེགས་ཚོགས་ཀུན་འབྱུང་ལྷག་པའི་ཚུལ་ཁྲིམས་བསྔགས། །ངལ་བ་ཁྱད་བསད་ཕྱོགས་ཀུན་ནས། །ཐུབ་བསྟན་སྒོར་ཞུགས་དོན་གཉེར་གྱི། །སྐལ་ལྡན་ཡིད་ཀྱི་ཀ་ལ་ཤ། །ཚངྶ་སྤྱོད་ཚུལ་ཁྲིམས་བདུད་རྩིས་བཀང། །ད་དག་
སྐལ་བཟང་གདུལ་བྱའི་ཚོགས། །ཐུབ་པའི་བསྟན་པའི་སྒོར་ཞུགས་ནས། །ཁྲིམས་ལྡན་དུར་སྨྲིག་རྒྱལ་མཚན་མཛེས། །བག་ཡོད་བསྒྲུབ་ལ་བརྩོན་པར་སྨོན། །ངེས་འབྱུར་བསླབ་པ་མ་ལ་ཡའི། །ཚུལ་གནས་སྡོམ་པའི་ཙེནྡན་དྲིས། །ལྔ་བདེའི་འགྲོ་
བའི་ཚ་གདུང་བཅིལ། །གསེར་འགྱུར་རྩི་ཡིས་ལྕགས་ཁམས་བཞིན་།ཐུབ་པས་དགག་སྒྲུབ་གནང་གསུམ་གྱི། །བཅས་མཚམས་གཡག་རྔ་ལྟར་བསྲུང་ཞིང། །རྣམ་དག་ཁྲིམས་དང་རབ་ལྡན་པས། །ཀུན་གྱིས་བསྔགས་འོས་བླ་ན་མེད། །
རྒྱལ་བསྟན་སྙིང་པོ་སོ་ཐར་གྱི། །ཚངས་སྤྱོད་བརྟུལ་ཞུགས་དང་ལྡན་པའི། །དུར་སྨྲིག་འཆང་བས་གསེར་ལྡན་མ། །ཏིལ་གྱི་གང་བུ་ལྟར་གང་ཤིག་བདག་ནི་ཚེ་རབས་ཀུན་ཏུ་ཡང། །ལུག་སྲོག་ངག་ལ་མི་བལྟ་བར། །ཉི་མའི་
གཉེན་གྱི་ལུགས་བཟང་རྣམས། །འཛིན་སྐྱོང་སྤེལ་བའི་མཆོག་འགྱུར་ཤོག་ཅེས་སོ། །དེ་ནས་མེ་མོ་ལུག་གི་ལོར་བསྟན་པའི་གེགས་དང་ལྗོངས་འདིའི་སྐྱེ་འགྲོ་རྣམས་ཀྱི་བསོད་ནམས་མིན་པའི་ལས་ཀྱི་མཐུས་དུས་གཟིར་
བྱུང་སྟེ་ལོ་ངོ་གཉིས་ཙམ་གཤིན་རྗེའི་འཇིག་རྟེན་མི་ཡུལ་དུ་འཕོས་པ་ལྟར་མཆོག་དམན་མཐའ་དག་སྡུག་བསྔལ་གྱིས་གཟིར་ཞིང་དགེ་འདུན་རྣམས་ཀྱི་བཤད་སྒྲ་བ་ཉམས་ཚབས་ཆེ་བར་བྱུང་བར་རྫེ་འདི་པས་ནོར་ལོངས་སྤྱོད་

[166A]༄༅། །གང་ལའང་ཕངས་པ་མེད་པར་ཆིངས་སྒྲིགས་སོགས་མཛད་ཀྱང་ཐབས་མཐོན། དེ་ནས་གོང་མའི་སྐུ་ཆེ་ཨ་ལི་ཨམ་པ་སོགས་འབྱོར་ནས་གོང་མ་ཆེན་པོའི་བཀས་ལྷ་ལྡན་དུ་ཕེབས་དོགས་ཆུལ་ནན་ཆེ་བྱུང་ཡང་རྗེ་འདི་བས་
སྐུ་ན་མཐོ་ཞིང་སྐུ་གཟུགས་ཤིན་ཏུ་གཅོང་བ་བཅས་ད་ལམ་གོང་མའི་བཀའ་ཉན་པར་ཕྱག་མཛོད་བཏང་ཆོག་བ་དགོས་ཚུལ་ཞུ་བ་མཛད་ཀྱང་གོང་མའི་བཀའ་ལ་བསྒྱུར་བཀོད་མི་ཡོད་གསུང་ནས་མ་གསན་པར་རྗེ་འདི་དཔུས་སུ་ཆིབས་
བསྐྱོད་གནང་དགོས་བྱུང། དེ་ནས་པོ་ཏ་ལར་ཕེབས་ནས་རྒྱལ་བ་ཡབ་སྲས་ཞལ་འཛོམ། །རྗེ་འདིས་གཟིམ་ཆུང་བདེ་བ་ཅན་དུ་བཞུགས། དེ་དུས་གོང་མའི་བཀས་གཙང་ཕྱོགས་ཀྱི་ས་རིགས་ཚང་མ་མཆོད་གཞིས་སུ་གནང་བ་ཡིན་ཚུལ་བཀའ་
བསྒྱུར་བར་རྗེ་འདིས་བདག་ནི་ན་རྒས་ཤིང་གཟུགས་གཞི་གཅོང་བ་བཅས་མཆོད་གཞིས་མང་བོའི་ཁ་འཛིན་མི་གཅོགས་ཤིང་མཆོད་གཞིས་རྙིང་པ་རྣམས་ཀྱིས་དགེ་འདུན་གྱི་ཕོགས་ཇ་ཚུལ་འདང་ཙམ་བྱུང་ཕྱིན་ས་རིགས་གསར་པའི་རིགས་མི་
ཞུ་ཞེས་ནན་ཆེར་ཞུ་བར་མཛད་ཀྱང་འགོང་མ་ཆེན་པོའི་བཀའ་གཅོག་རྒྱུ་མི་ཡོང་ཞིང། ལྷག་པར་ཁྱེད་ཕོངས་ནས་ཕུལ་བ་མིན་བསྟན་པ་དང་སེམས་ཅན་ལ་ཕན་ཆེ་བར་དགོངས་ནས་ཕུལ་བ་ཡིན་གསུང་བས་མཛད་ཐབས་མུ་བྱུང་བར། །དེ་ལྟ་ན་
གོང་མ་ཆེན་པོའི་བཀའ་མ་བཅག་ཙམ་དུ་ས་ཆ་ཁ་ཤས་ཤིག་ཞུས་ཆོག་པ་དགོས་ཞེས་ལྷ་ངམ་ཕུན་གསུམ་བཞེས་པར་མཛད། ཆུལ་འདི་ཡང་རྗེ་འདིའི་རྣམ་ཐར་ཐུན་མོང་མིན་པ་ཞིག་སྟེ། དེང་སང་ཆོས་བྱེད་ཕལ་ཆེར་ཚེ་འདིའི་རྙེད་བཀུར་སྙན་གྲགས་

[166B]མཐར་ཕྱིན་པར་བྱས་པ་དང། བླ་མའི་གདན་ཁྲི་འཛིན་པ་ཕལ་ཆེར་ཡང་རྙེད་བཀུར་ངན་དོན་རེ་ཡང་བློས་མི་ཐོངས་པར་དགོན་པ་ཆུང་དུ་རེ་དང་ས་ཆ་ཕྲན་བུ་རི་ལ་ཡང་ཅི་ཐོབ་བྱེད་པའི་དང་ཚུལ་འདི་
ལ་དཔགས་ན་བདག་གི་དྲིན་ཅན་རྩ་བའི་བླ་མ་རྗེ་ཐམས་ཅད་མཁྱེན་པ་འདི་ནི་ནོར་འཛིན་ཡངས་པའི་ཁྱོན་ལ་སྟོབས་ཀྱིས་འཁོར་ལོས་བསྒྱུར་བའི་གོང་མ་བདག་པོ་ཆེན་པོ་ལྟ་བུས་བསྙེན་བཀུར་བའང་དང་དུ་མི་བཞེས་ཤིང་ས་ཆེན་པོ་ལི་ཁྱོན་ལ་དབང་
བསྒྱུར་བའི་དཔལ་ཕུལ་ཡང་དགྱེས་པ་མེད་ཅིང་ཚུལ་དེས་ལྷག་པར་འཇིགས་ཤིང་སྐྲག་བ་དང་སྐྱོ་ཞིང་ཡིད་འབྱུང་བར་མཛད་ནས་དགེ་འདུན་གྱི་སྡེ་གནས་པའི་རྟན་ཙམ་ལས་རང་དོན་དུ་གསེར་སེ་པ་གང་དང། ས་རོལ་གང་ཙམ་ཡང་མི་བཞེས་པར་ངེས་
འབྱུང་དང་བྱང་ཆུབ་ཀྱི་སེམས་རླབས་ཆེན་པོས་འགྲོ་བའི་སྡུག་བསྔལ་ཞི་བ་དང་རྒྱལ་བའི་བསྟན་པ་འཕེལ་བ་འབའ་ཞིག་ཐུགས་ལ་བརྣགས་ཏེ་སྒོ་གསུམ་གྱི་བྱ་བ་ཅི་མཛད་ཐམས་ཅད་བསྟན་པ་དང་སེམས་ཅན་ཁོ་ནའི་དོན་དུ་མཛད་པ་འདི་
འདྲ་བ་ན་རྒྱལ་བ་སྲས་བཅས་ཐམས་ཅད་ཀྱིས་ལན་ཅིག་མིན་བར་བསྔགས་པའི་གནས་ཡིན་ཞིང། སྔོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ཞིང་འདིར་བྱོན་ནས་མཛད་པ་དེ་ལྟར་དུ་མཛད་པ་དུས་མཐའ་འདིར་བདག་གི་དྲིན་ཅན་རྩ་བའི་བླ་མ་འདིས་
ཕག་ལེན་དུ་ཐེབས་པར་མཛད་བ་ཡིན་པས་རྒྱལ་བའི་བསྟན་པ་ལ་བྱ་བ་མཛད་པའི་རྣམ་པར་ཐར་པ་ངོ་མཚར་རྨད་དུ་བྱུང་བ་ཞིག་གོ་དེ་ནས་རྗེ་འདིས་རྒྱལ་བ་ཐམས་ཅད་མཁྱེན་པ་ཆེན་པོ་ལ་ཐོས་བསམ་སྒོམ་གསུམ་འཆད་རྩོད་རྩོམ་གསུམ་

[167A]༄༅། །གྱི་སྒོ་ནས་འཇམ་མགོན་བླ་མའི་བསྟན་པ་བསྲེ་བསླད་མེད་པར་སྐྱོང་དགོས་ཚུལ་ཞལ་ཏ་ཞིང་རྒྱས་སུ་མཛད་དེ་བསྟན་པའི་བདག་པོར་མངའ་གསོལ་ནས་གཙང་དུ་ཆིབས་ཁ་བསྐྱོད། བཀྲ་ཤིས་ལྷུན་པོར་ཕེབས་ནས་
སྙུག་མར་གནས་པ་དང་ཕྱོགས་འདུས་ཀྱི་དང་ལྡན་སེར་སྐྱ་བགྲང་བ་ལས་འདས་པ་ལ་ཞལ་གྱི་དཀྱིལ་འཁོར་སྟོན་པ་དང། ཕྱག་གིས་བྱིན་རླབས་མཛད་པ་དང། ཆོས་ཀྱི་བདུད་རྩི་སྩལ་བ་དང། ལྷག་པར་རབ་བྱུང་བསྙེན་རྫོགས་ཀྱི་སྡོམ་པ་
བརྒྱུད་མར་སྩལ་བ་སོགས་བསྟན་འགྲོའི་དོན་རྒྱ་ཆེར་མཛད་ཅིང་ཤི་གསོན་གྱི་རྫས་རྣམས་ཆུད་མི་འྫ་བའི་ཕྱིར་བཀྲ་ཤིས་ལི་མ་ལྷ་ཁང་སོགས་ལྷ་ཁང་མང་པོ་དང། བསྟན་བཅོས་འགྱུར་རོ་ཅོག་རྣམས་དང། རྗེ་ཡབ་སྲས་ཀྱི་གསུང་རབ་སོགས་
སྐུ་གསུང་ཐུགས་རྟེན་གསར་བཞེངས་མང་བོ་དང། སྔར་ཡོད་རྣམས་ལ་མཆོད་རྫས་དང། རྒྱལ་བསྟན་ཇི་སྲིད་གནས་པའི་བར་དུ་མི་ཉམས་པའི་མཆོད་པའི་ཐེབས་དང། རིས་སུ་མ་ཆད་པའི་དགེ་འདུན་གྱི་སྡེ་མཐའ་དག་ལ་བསྙེན་བཀུར་ནར་མར་མཛད་
པ་སོགས་སྔོན་བྱོན་པའི་དམ་པ་རྣམས་ཀྱི་མཛད་པ་རྣམ་ཐར་བཟང་པོ་རྣམས་རྗེ་འདིས་མ་ཉམས་པར་བསྐྱངས་ཤིང་མ་འོངས་པ་ན་འབྱོན་པར་འགྱུར་བའི་བསྟན་འཛིན་དམ་པ་ཐམས་ཅད་ཀྱི་མིག་ལྟོས་སུ་འགྱུར་བ་ཞིག་མཛད་དོ། །མདོར་ན་བདག་
ཅག་གི་དཔལ་ལྡན་བླ་མ་དམ་པ་འདིས་ནི་བཀའ་གདམས་སྐུ་མཆེད་གསུམ་གྱི་རྣམ་པར་ཐར་པ་རྗེས་སུ་བསྐྱངས་ཏེ། དེ་ཡང་དགེ་བའི་བཤེས་གཉེན་ཕུ་ཆུང་པ་ཆེན་པོ་ནི་འགྲོ་བའི་ཕན་བདེ་དཀོན་མཆོག་གི་ཐུགས་རྗེ་ལ་རག་ལས་པར་དགོངས་ནས་

[167B]ལྟར། རྗེ་འདིས་ཀྱང་བསྐལ་བཟང་ལི་མ་ལྷ་ཁང་སོགས་མཆོག་གསུམ་གྱི་རྟེན་བསམ་ལས་འདས་པ་གསར་དུ་བཞེངས་ཤིང་དེ་དག་དང་སྔོན་བཞུགས་པའི་མཆོག་གསུམ་གྱི་རྟེན་རྣམས་ལ་
མཆོད་པའི་དངོས་པོ་བསམ་གྱིས་མི་ཁྱབ་པས་མཆོད། དེ་ཡང་ཇི་སྲིད་བསྟན་པ་ནམ་གནས་ཀྱི་བར་དུ་མཆོད་པ་རྒྱུན་མི་འཆད་པར་འབྱུང་བར་མཛད་པའང་མཐའ་ཡས་ཏེ། ང་ལྟ་སྐྱེ་བོ་ཀུན་གྱི་མིག་ལམ་དུ་སྣང་བ་འདི་བཞིན་ནོ། །དགེ་བའི་བཤེས་གཉེན་སྤྱན་
སྔ་བ་ནི་སེམས་ཅན་གྱི་བདེ་སྐྱིད་དགེ་འདུན་གྱི་སྡེ་གནས་པ་ལ་རག་ལས་པར་དགོངས་ནས། གཙུག་ལག་ཁང་དང། ལྷ་ཁང་མང་དུ་བརྩིགས་པའི་རྣམ་ཐར་ལྟར། རྗེ་འདིས་ཀྱང་བོད་ཡུལ་གྱི་ལྗོངས་འདིར་གཙུག་ལག་ཁང་ཆེས་དར་རྒྱས་སུ་མཛད་དེ་བཀྲ་
ཤིས་ལྷུན་པོའི་གཙུག་ལག་ཁང་རྒྱ་ཆེར་འཕེལ་བ་འདི་བཞིན་དང། གངས་རིའི་ལྗོངས་ཀྱི་རི་སུལ་རྣམས་སུ་བསམ་གཏན་གྱི་སྡེ་མང་དུ་འཛུགས་པར་གནང་བ་སོགས་རྗེ་འདི་ཉིད་ཀྱི་བཀའ་དྲིན་ལས་གངས་ཅན་གྱི་ལྗོངས་འདིར་ཁྲིམས་ལྡན་འདུས་
པའི་སྡེ་རྒྱ་ཆེར་འཕེལ་བ་ཀུན་གྱི་མིག་ལམ་དུ་སྣང་བ་འདིའོ་།དགེ་བའི་བཤེས་གཉེན་པོ་ཏོ་བ་ཆེན་པོ་ནི་དགེ་འདུན་གྱི་བསྙེན་བཀུར་དང། བཀའ་གདམས་གཞུང་དྲུག་གི་སྒོ་ནས་ཇོ་བོའི་མན་ངག་འཆང་བ་གཙོ་བོར་མཛད་པ་བཞིན། རྗེ་འདིས་ཀྱང་རིས་སུ་
མ་ཆད་པའི་དགེ་འདུན་གྱི་སྡེ་མཐའ་དག་ལ་བསྙེན་བཀུར་གཙོ་བོར་མཛད་ཅིང། ལྷག་པར་བཀྲ་ཤིས་ལྷུན་པོ་ནི་ཆོས་དང་ཟང་ཟིང་གཉིས་ཀའི་སྒོ་ནས་སྤྱན་གྱི་འབྲས་བུ་ལྟར་བསྐྱངས་ཏེ། དགེ་འདུན་ཞལ་གྲངས་ཇེ་འཕེལ་དུ་གྱུར་ཅིང། བྱང་ཕྱོགས་བསིལ་

[168A]༄༅། །ལྡན་ཡངས་པའི་ལྗོངས་འདིར་ལུགས་གཉིས་ཀའི་སྒོ་ནས་བྲན་ཟླ་དང་བྲལ་པ་ཀུན་གྱི་མིག་ལམ་དུ་སྣང་བ་འདི་བཞིན་ནོ་།མཛད་པ་ཐམས་ཅད་ཀྱི་ནང་ནས་གཙོ་བོར་གྱུར་པ་ནི་རྒྱལ་བའི་བསྟན་པ་ལ་བྱ་པ་
མཛད་པ་ཡིན་པས། བསྟན་པ་ལ་བྱ་བ་མཛད་ཕྱིར་རྗེ་རང་ཉིད་ཀྱི་ཚུལ་ཁྲིམས་རྣམ་པར་དག་པའི་དྲི་བསུང་ལ་འཁོར་པའི་དད་ལྡན་གྱི་སྐྱེས་བུ་གཙང་དབུས་ཁམས་གསུམ་མཐའ་དག་དང། ཐ་ན་རྒྱ་མཚོའི་མཐའ་དང་གླིང་བར་ཚུན་ཆད་
ནས་རང་དབང་མེད་པར་འདུས་པ་ངག་ལ་དགེ་བསྙེན་དག་ཚུལ། དགེ་སློང་གི་སྡོམ་པ་རྣམས་གནང་བ་ནི་བགྲང་བ་ལས་འདས་ཏེ། འཛམ་གླིང་ཡངས་པའི་རྒྱལ་ཁམས་ཐམས་ཅད་རྗེ་ཉིད་ལ་བསླབ་པ་མནོས་པའི་ཁྲིམས་ལྡན་གྱིས་
ཁྱབ་ཅིང། ལྷག་པར་གངས་ཅན་འགྲོ་བའི་མགོན་པོ་རྗ་བཙུན་བློ་བཟང་བསྐལ་བཟང་རྒྱ་མཚོ་དཔལ་བཟང་པོར། དགེ་ཚུལ་གྱི་སྡོམ་པ། དགེ་སློང་གི་སྡོམ་པ། གསང་བདེ་འཇིགས་གསུམ་གྱི་དབང་རྣམས་ཕུལ་ཏེ་སྡོམ་པ་གསུམ་
ལྡན་དུ་བསྒྲུབས་ཤིང། རྗེ་རྒྱལ་བ་གཉིས་པའི་བསྟན་པའི་བདག་པོར་མདའ་གསོལ་བས་འཛམ་གླིང་ཡངས་པའི་རྒྱལ་ཁམས་མཐའ་དག་རྒྱལ་བ་ཡབ་སྲས་གཉིས་ཀྱི་འཕྲིན་ལས་རྣམ་པར་དཀར་བའི་གདུགས་གཅིག་གིས་ཁྱབ་ཅིང། རྗེ་བཙུན་བླ་
མ་ངག་དབང་བྱམས་པ་ལ་དགེ་སློང་གི་སྡོམ་པ་དང། ཆོས་བཀའ་གཞན་ཡང་མང་དུ་གནང་ནས་རྒྱལ་བ་འོད་དཔག་མེད་ཀྱི་སྐུ་བརྙན་ལི་དམར་ལས་གྲུབ་པ་ཕྱག་ཏུ་གནང་ནས་ཐེག་ཆེན་བསྟན་པའི་སྙིང་པོ་རྗེ་རྒྱལ་བ་གཉིས་པའི་བསྟན་པ་རིན་པོ་

[168B] དུས་གསུམ་གྱི་རྒྱལ་བ་ཀུན་གྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པ་གཙོ་བོར་བཏོན་པའི་སྒོ་ནས་རྗེ་རྒྱལ་བ་གཉིས་པའི་ལུགས་སྲོལ་བཟང་པོ་རྒྱ་ཆེར་སྤེལ་དོགས་པའི་ཞལ་ཏ་གནང་ཞིང་
ཕྱོགས་ཀྱི་ཐ་གྲུ་ཀུན་ཏུ་རྗེ་བཙུན་བླ་མ་འདིའི་འཕྲིན་ལས་རྒྱ་ཆེར་འཕེལ་བའི་རྟེན་འབྲེལ་བསྒྲིག་བར་མཛད་པས་ཤར་ཕྱོགས་རྒྱ་མཚོའི་མཐའ་ལ་ཐུག་གི་བར་དུ་བྱང་ཆུབ་ལམ་གྱི་རིམ་པའི་འཕྲིན་ལས་ཀྱིས་ཁྱབ་པ་འདི་ཡང་རྗེ་འདི་
ཉིད་ཀྱི་ཐུགས་རྗེའི་ནུས་མཐུ་ལས་གྲུབ་པ་ཡིན་པས་གངས་ཅན་པ་རྣམས་ལ་བཀའ་དྲིན་ཟླ་མེད་དུ་མཛད་པ་ཡིན་ནོ། །མ་འོངས་པ་ན་བསྟན་པ་སྤྱི་དང་ཁྱད་པར་རྗེ་རྒྱལ་བ་གཉིས་པའི་སྙན་རྒྱུད་ཀྱི་བསྟན་པ་ཡུན་རིང་དུ་གནས་པའི་ཕྱིར་
བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་མྱུར་ལམ་ཞེས་གྲགས་པ་དཔལ་དབེན་ས་སྙན་རྒྱུད་ཀྱི་མན་ངག་རྣམས་ཆེས་གསོལ་བར་བཀོད་པ་སྔོན་མེད་པའི་ལེགས་བཤད་འདི་མཛད་ཅིང། གཞན་ཡང་བྱང་ཆུབ་ལམ་གྱི་
རིམ་པའི་བླ་མ་བརྒྱུད་པའི་རྣམ་པར་ཐར་པ་པདྨར་དཀར་པོའི་འཕྲེང་བ། ལམ་གྱི་གཙོ་བོ་རྣམ་གསུམ་གྱི་རྣམ་བཤད་གསུང་རབ་ཀུན་གྱི་གནད་བསྡུས་པ་ལེགས་བཤད་སྙིང་པོ། སྙིང་པོ་དོན་གསུམ་གྱི་ཁྲིད་ཡིག་ཐམས་ཅད་མཁྱེན་པར་བགྲོད་པའི་ཉེ་
ལམ། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་རྣམ་ཐར་གསལ་བར་སྟོན་པ་ནོར་བུའི་ཕྲེང་བའི་སྨད་ཆ། རྗེ་དྲུང་སྤྲུལ་སྐུ་དགེ་འདུན་ཆོས་རྒྱལ་དབང་ཕྱག་གི་རྣམ་ཐར་གྲུབ་དབང་དགྱེས་པའི་རོལ་མཚོ། བླ་མའི་རྣལ་འབྱོར་གྱི་འགྲེལ་པ་དང་བཀའ་
[169A]༄༅། །དྲིན་གསོལ་འདེབས། བློ་ཆེན་རྒྱལ་ཀུན་མ། རྒྱུད་ཀྱི་རྒྱལ་པོ་དཔལ་གསང་བ་འདུས་པའི་བཤད་པ་རྫོགས་པའི་འོག་ཏུ་རྡོ་རྗེ་སློབ་དཔོན་ལ་གཏང་རག་གི་མཆོད་པ་སོགས་བྱ་ཚུལ། ཐུགས་རྗེ་ཆེན་པོ་རྒྱལ་པ་རྒྱ་མཚོ་ལྷ་དགུའི་བླ་
བརྒྱུད་གསོལ་འདེབས་དང་ཤིས་བརྗོད། ཐུགས་རྗེ་ཆེན་པོ་རྒྱལ་བ་རྒྱ་མཚོ་ལྷ་དགུའི་སྒྲུབ་ཐབས། ཐུགས་རྗེ་ཆེན་པོ་རྒྱལ་བ་རྒྱ་མཚོ་ལྷ་དགུའི་དཀྱིལ་ཆོག་ཐུགས་རྗེ་ཆེན་པོ་རྒྱལ་བ་རྒྱལ་མཚོ་ལྷ་དགུའི་སྦྱིན་སྲེག་གི་ཆོ་ག། དྲིས་ལན་གྱི་སྐོར་
ཚེ་སྒྲུབ་འཆི་མེད་བདུད་རྩིའི་ཆུ་རྒྱུན། འཕགས་མ་གདུགས་དཀར་ཅན་གྱི་སྒྲུབ་ཐབས་མཆོག་ཐུན་དངོས་གྲུབ་ཆར་འབེབས། གཤིན་པོ་རྗེས་འཛིན་ཐར་པའི་ལམ་སྟོན། བླ་མའི་རྣལ་འབྱོར། བླ་མའི་བསྟོད་ཚིག་གསོལ་འདེབས། ཡི་དམ་འགའ་ལ་
བརྟེན་པའི་བླ་མའི་རྣལ་འབྱོར། བརྟན་བཞུགས་ཚིགས་བཅད་མང་བ་ལྷ་འགའི་སྒྲུབ་ཐབས་དང་རྗེས་གནང་བྱེད་ཚུལ། བསྙེན་གནས་བསྲུངས་པ་དང་སྨྱུང་གནས་བྱས་པའི་ཕན་ཡོན། སྐུ་གདུང་གི་དཀར་ཆག་ལེ་ཚན། རྟེན་སོགས་
བཞེངས་པའི་རྒྱབ་ཡིག་དགོན་སྡེ་འགའ་ཞིག་གི་ཁྲིམས་སུ་བཅའ་བ་རྟེན་གསུམ་བཞེངས་པ་སོགས་ཀྱིས་མཚན་པའི་དགེ་བསྔོའི་སྨོན་ལམ་ཚིགས་བཅད། མགོན་དཀར་ཡིད་བཞིན་ནོར་བུའི་གཏོར་ཆོག་དགེ་ལེགས་ཀུན་འབྱུང། ཡེ་ཤེས་
ཀྱི་མགོན་པོ་གྲི་གུག་དང་ཆེར་གསེབ་ཆོས་སྐྱོང་བསྟན་མ་གསུམ་གྱི་གཏོར་ཆོ་ག། བསྟན་སྲུང་རྒྱ་མཚོར་མཆོད་གཏོར་འབུལ་ཚུལ་དང་འཕྲིན་བཅོལ། བསངས་ཀྱི་ཆོ་ག། སྙན་ངག་མེ་ལོང་ལས་ལེའུ་གཉིས་པའི་དཔེར་བརྗོད་མཚོ་བྱུང་དགྱེས་

[169B]ལེའུ་གཉིས་པའི་གཟུགས་ཅན་བཅུ་གཉིས་པ་ཡན་གྱི་དཔེར་བརྗོད། མདོ་རྒྱུད་ཟབ་མོའི་ལུང་རྗེས་གནང་དབང་ཁྲིད་གསན་ཡིག་གཞན་ཕན་རིན་ཆེན་དབང་རྒྱལ་ལྷག་བསམ་པུཎྜ་རི་ཀའི་ཕྲེང་བས་སྤུད་པ། སྐུ་གཞོན་ནུ་ཉིད་
ནས་རྒྱལ་བའི་བསྟན་པ་རིན་པོ་ཆེའི་སྒོར་ཞུགས་ནས་བླ་མ་དམ་པ་མཚན་ཉིད་དང་ལྡན་པ་དུ་མ་ཞིག་གུས་པ་ཆེན་པོས་བསྟེན་པའི་སྒོ་ནས་རབ་འབྱམས་མདོ་དང་རྒྱུད་སྡེའི་གཞུང་ལ་ལེགས་པར་བསླབས་ནས། ཐོས་བསམ་སྒོམ་པ་
དང་འཆད་རྩོད་རྩོམ་པ་ལ་སོགས་པ། སྐུ་གསུང་ཐུགས་ཀྱི་རྟེན་བཞེངས་པ་དང་མཆོད་པ། རིས་མེད་པའི་དགེ་འདུན་མང་པོ་ལ་བསྙེན་བཀུར་བ་སོགས་བསྟན་འགྲོའི་བྱ་བ་མཐའ་དག་ལ་བརྩོན་པར་མཛད་པའི་རྣམ་ཐར་འོད་དཀར་ཅན་གྱི་
ཕྲེང་བ་རྣམས་མཛད་དེ་བསྟན་པ་ལ་བྱ་བ་རྒྱ་ཆེར་མཛད་ནས་དགུང་ལོ་དོན་ལྔ་ལ་ཕེབས་པ་མེ་མོ་སྤྲུལ་གྱི་ལོ་གདུལ་བྱ་རྟག་འཛིན་ཅན་རྣམས་ཆོས་ལ་བསྐུལ་བའི་ཕྱིར་རེ་ཞིག་གཟུགས་སྐུའི་བཀོད་བ་བསྡུ་བའི་ཚུལ་བསྟན་ཏོ། །རྗེ་
འདི་ལ་ནི་ནོར་འཛིན་ཡངས་པའི་ཁྱོན་ལ་གནས་པའི་ཆེ་དགུ་མཐའ་དག་གིས་གུས་པས་མཆོད་ཅིང་རིས་སུ་མ་ཆད་པའི་བསྟན་འཛིན་དམ་པ་ཕལ་མོ་ཆེས་རྗེ་འདི་པ་ལས་བསླབ་སྡོམ་བླངས་ཤིང། ཆོས་ཀྱི་བཀའ་དྲིན་ནོས་པས་ན་
རྒྱུད་འཛིན་གྱི་སློབ་མས་སའི་སྟེང་ཁྱབ་པས་མཐའ་དག་བགྲང་བར་ག་ལ་ནུས། ཐུགས་སྲས་ཀྱི་གཙོ་བོ་ཐུབ་བསྟན་ཡོངས་རྫོགས་ཀྱི་བདག་པོར་མངའ་གསོལ་བ་རྒྱལ་བ་ཐམས་ཅད་མཁྱེན་པ་རྗེ་བཙུན་བློ་བཟང་བསྐལ་བཟང་རྒྱ་མཚོ་དང་

[170A]༄༅། །མདོ་ཁམས་བསྟན་པའི་སྒྲན་མེ་ཆབ་མདོ་འཕགས་པ་ལྷ་བྲག་གཡབ་སྤྲུལ་སྐུ་རྣམ་གཉིས། དབང་ཕྱོགས་བསྟན་པའི་སྒྲོན་མེ་རྗེ་ལྕང་སྐྱ་རིན་པོ་ཆེ་ཡེ་ཤེས་བསྟན་པའི་སྒྲོན་མེ། བ་སོ་སྤྲུལ་པའི་སྐུ། འཇམ་མགོན་བསྟན་
པའི་སྲོག་ཤིང་རྗེ་བཙུན་ངག་དབང་བྱམས་པ། གྲུབ་པའི་དབང་ཕྱུག་རྗེ་དོན་ཡོད་མཁས་གྲུབ་གྲུབ་ཆེན་བློ་བཟང་བྱམས་པ་སྔགས་ཆེན་དགེ་ལེགས་རབ་རྒྱས། རྗེ་ཞལ་སྔ་ནས་འཇམ་དབྱངས་ཆོས་འཕེལ། ཐོས་བསམ་གླིང་པ་ཆེན་པོ་དཔལ་ལྡན་ཡེ་ཤེས་
རྡོ་རྗེ་འཛིན་པ་བློ་བཟང་རིག་གྲོལ། བྱ་བྲལ་གྲུབ་པའི་དབང་ཕྱུག་བློ་བཟང་རྣམ་རྒྱལ། སྔགས་ཆེན་དམ་ཆོས་དཔལ་འབྱོར་སྙན་རྒྱུད་འཕྲིན་ལས་ཀྱི་བཀའ་བབ་ཞབས་དྲུང་ལྷ་པ་སྤྲུལ་སྐུ་བློ་བཟང་འཕྲིན་ལས། དབང་དང་རྗེས་གནང་གི་བཀའ་བབ་རྡོ་རྗེ་འཛིན་
པ་ཡེ་ཤེས་དཔལ་འབྱོར་རྒྱུད་འཛིན་འཕྲིན་ལས་ཀྱི་བཀའ་བབ་གྲུབ་པའི་དབང་ཕྱུག་བློ་བཟང་བཟོད་པ་སོགས་བསྟན་འཛིན་དམ་པ་བགྲང་བ་ལས་འདས་པ་བྱོན་ནོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་རྗེ་བཙུན་
ཐམས་ཅད་མཁྱེན་པ་བློ་བཟང་ཡེ་ཤེས་དཔལ་བཟང་པོ་ལ་གསོལ་བ་འདེབས་ཤིང་རྗེ་འདིའི་མཛད་པ་བཟང་པོ་རྣམས་དྲན་པར་བྱས་ལ་འཇམ་མགོན་བསྟན་པའི་སྙིང་པོ་ལ་ཡིད་ཆེས་ཀྱི་དད་པ་བརྟན་པོས་བློ་སྣ་ནང་དུ་བཀུག་སྟེ་བྱང་ཆུབ་ལམ་གྱི་རིམ་
པ་ལ་བག་ཆགས་ཅི་ཐེབས་བྱའོ།། །མཁྱེན་རབ་དབང་ཕྱུག་འཇམ་དབྱངས་ཆོས་འཕེལ་ཞེས་བསྔགས་པ། རྗེ་ཞལ་སྔ་ནས་འཇམ་དབྱངས་ཆོས་འཕེལ་ནི་སྲད་དུ་སྐུ་འཁྲུངས། སྔོན་ཡུན་རིང་པོ་ནས་ལམ་ལ་སྦྱངས་པའི་བག་ཆགས་ཀྱི་མཐུ་བརྟས་པས་

[170B]བའི་བསྟན་པ་ལ་རབ་ཏུ་བྱུང། ཆོས་གྲྭ་ཆེན་པོ་བཀྲ་ཤིས་ལྷུན་པོར་ཕེབས་ཏེ་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་ཞབས་ལ་བསྙེན་ཅིང་ཐོག་མར་ཚད་མ་རྣམ་འགྲེལ་ལ་སྦྱངས་པ་ན་མཁྱེན་རབ་
མཚུངས་པ་མེད་པས་རིང་པོར་མ་ཐོགས་པར་སྡེ་བདུན་མདོ་དང་བཅས་པའི་དོན་ལ་མི་འཇིགས་པའི་སྤོབས་པ་ཐོབ། དེ་ནས་ཕར་ཕྱིན་དང་དབུ་མ་དང། འདུལ་བ་དང། མཛོད་རྣམས་ལ་རིམ་བཞིན་སྦྱངས་ཏེ་མཁས་པའི་ཕུལ་དུ་ཕྱིན་པར་གྱུར་པ་ན་དགེ་
འདུན་འདུས་པ་རྒྱ་མཚོའི་དབུས་སུ་དམ་བཅའ་བཞག་སྟེ་སྔར་བརྗོད་པའི་གཞུང་ཆེན་མོ་དེ་རྣམས་ལ་གྲྭ་སྐོར་མཛད། དེ་ནས་དྲུང་པ་ཡབ་སྲས་དང། རྡོ་རྗེ་འཛིན་པ་དཀོན་མཆོག་རྒྱལ་མཚན་སོགས་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་ཐུགས་
སྲས་མཁས་གྲུབ་མང་པོ་ལས་རྒྱུད་སྡེ་བཞི་དང་འབྲེལ་བའི་དབང་ལུང་མན་ངག་མང་དུ་གསན་ཞིང། ཁྱད་པར་ཇོ་བོ་རྗེ་དཔལ་ལྡན་ཨ་ཏི་ཤ་དང། ཆོས་ཀྱི་རྒྱལ་པོ་ཙོང་ཁ་པ་ཆེན་པོ་གཉིས་ཀྱི་ཐུགས་ཀྱི་བཅུད་ཕྱུང་པའི་མན་ངག་གསུང་རབ་དགོངས་
འགྲེལ་དང་བཅས་པའི་སྙིང་པོའི་དོན་བྱང་ཆུབ་ལམ་གྱི་རིམ་པའི་ཟབ་ཁྲིད་དབེན་ས་སྙན་རྒྱུད་ཀྱི་མན་ངག་ཞལ་ཤེས་དང་བཅས་པ་གསན་ནས་ཉམས་སུ་བླངས་ཏེ་མྱོང་བ་ཐོན་པར་མཛད། དེ་ནས་ལུང་དང་རྟོགས་པའི་ཡོན་ཏན་གྱི་གཏེར་ཆེན་པོར་
གྱུར་པ་ན་རྗེ་བཙུན་བློ་བཟང་ཡེ་ཤེས་ཀྱི་བཀས་ཐོས་བསམ་གླིང་གི་གདན་སར་ཕེབས་ཏེ་སྡེ་སྣོད་འཛིན་པ་སྟོང་ཕྲག་བརྒལ་བ་ལ་ཤིང་རྟ་ཆེན་པོའི་གཞུང་ལུགས་རྣམས་རྒྱ་ཆེར་འཆད་པར་མཛད་དེ་ནས་སྔགས་ཁང་གི་གདན་སར་

[171A]༄༅། །ཕེབས་ཏེ་རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པ་མཐའ་དྲུག་ཚུལ་བཞིའི་སྒོ་ནས་འཆད་པ་ལ་མཁས་པའི་ཕུལ་དུ་ཕྱིན་པར་གྱུར་ཏེ་སྡེ་སྣོད་འཛིན་པ་བརྒྱ་ཕྲག་མང་པོ་ལ་འགྲེལ་པ་བཞི་སྦྲགས་དང་
འཁོར་ལོ་བདེ་མཆོག་གི་རྒྱུད་འགྲེལ་པ་དང་བཅས་པ་དང། དུས་ཀྱི་འཁོར་ལོའི་རྒྱུད་འགྲེལ་པ་དང་བཅས་པ་སོགས་རྡོ་རྗེ་ཐེག་པའི་བསྟན་པ་རྒྱ་ཆེར་སྤེལ་བར་མཛད་ཅིང། དེ་དག་གི་བར་བར་དུ་སྐལ་བ་དང་ལྡན་པ་མང་པོ་ལ་བྱང་ཆུབ་ལམ་
གྱི་རིམ་པའི་ཁྲིད་སོགས་མདོ་སྔགས་ཀྱི་ཆོས་མཐའ་ཡས་པ་སྩལ་ཏེ་བསྟན་པ་ལ་བྱ་བ་རྒྱ་ཆེར་མཛད། མཐར་སྔགས་ཁང་གི་གདན་སའི་ཐོག་ཉིད་དུ་ཞིང་གཤེགས། དེའི་ཚེ་ཐུགས་དམ་ལ་རྒྱུན་རིང་བཞུགས་ཤིང་སྐུ་གཟུགས་ཀྱང་འོད་ཀྱི་
རང་བཞིན་ཅན་ཇེ་ཆུང་ཇེ་ཆུང་དུ་སོང་སྟེ་ཐུགས་དམ་ལས་བཞེངས་པའི་ཚེ་སྤུར་དར་ཁ་གང་ལ་འཐུམས་པ་ཞིག་བྱུང་གདུང་ཞུགས་ལ་ཕུལ་བའི་ཚེ་གདུང་ལ་རྗེ་བཙུན་སྒྲོལ་མ་རང་བྱོན་དུ་ཕེབས་པ་སོགས་ངོ་མཚར་ཡ་མཚན་ཆེ་བའི་མཚན་མ་
མང་དུ་བྱུང་བ་ཞིག་གོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་བདག་ཉིད་ཆེན་པོ་འདི་ལ་གསོལ་བ་འདེབས་ཤིང། འདིའི་རྣམ་ཐར་ལྟར་མདོ་སྔགས་ཀྱི་གཞུང་ལ་སྦྱངས་པ་མཐར་ཕྱིན་པར་བྱས་ལ་གཞུང་ལུགས་
གདམས་པར་འཆར་བའི་ཉམས་ལེན་ལ་འབད་དེ་རང་རྒྱུད་བཏུལ་ནས་སྐལ་བ་དང་ལྡན་པ་གཞན་དག་ལའང་ཕན་ཐོགས་པ་ཞིག་བྱའོ།།   ༈    །།བློ་བཟང་ཐུགས་རྗེའི་ཡེ་ཤེས་འོད་སྟོང་གིས། །གང་གིས་བློ་གྲོས་པདྨོ་ཁ་ཕྱེ་ནས། །

[171B] །ཡོངས་འཛིན་དམ་པའི་ཞབས་ལ་གསོལ་བ་འདེབས། །ཞེས་བསྔགས་པ། ཞབས་དྲུང་ལྷ་པ་སྤྲུལ་སྐུ་བློ་བཟང་འཕྲིན་ལས་ནི། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་ཐུགས་སྲས་
ཞབས་དྲུང་ལྷ་པ་བློ་བཟང་བསྟན་པ་དར་རྒྱས་ཞེས་ཡོངས་སུ་གྲགས་པའི་མཁས་གྲུབ་ཆེན་པོ་དེ་ཉིད་ཞིང་གཤེགས་གོང་དང་གཤེགས་ནས་སྤུར་སྦྱོང་བའི་སྐབས་ཀྱི་རྟགས་དང་མཚན་མ་དང་ལྷ་དང་བླ་མ་མང་པོས་ལུང་བསྟན་པ་ལྟར་སྤྲུལ་
བའི་སྐུ་འདི་ཉིད་དབུས་ཕྱོགས་སུ་སྐུ་འཁྲུངས། གཞོན་ནུའི་དུས་ནས་སྔོན་གྱི་བག་ཆགས་བཟང་པོའི་མཐུ་བརྟས་པས་སྲིད་པའི་ཕུན་ཚོགས་གང་ལའང་མ་ཆགས་པར་རྒྱལ་བའི་བསྟན་པ་རིན་པོ་ཆེའི་སྒོར་རབ་ཏུ་བྱུང། །པཎ་ཆེན་བློ་བཟང་ཆོས་
ཀྱི་རྒྱལ་མཚན་གྱི་ཐུགས་སྲས་མང་པོའི་ཞབས་ལ་གཏུགས་ཤིང་ལྷག་པར་དྲུང་བ་ཡབ་སྲས་ལ་མདོ་སྔགས་ཀྱི་གདམས་ངག་མཐའ་ཡས་པ་གསན་ཞིང་ལུང་དང་རྟོགས་པའི་མངའ་བདག་རིན་ཆེན་དོན་གྲུབ་ལ་པཎ་ཆེན་བློ་བཟང་ཆོས་ཀྱི་རྒྱལ་
མཚན་ནས་གྲུབ་ཆེན་ནམ་མཁའ་རྡོ་རྗེ་ལ་བརྒྱུད་པའི་བྱང་ཆུབ་ལམ་གྱི་རིམ་པའི་ཁྲིད་དབེན་ས་སྙན་རྒྱུད་ཀྱི་མན་ངག་ཞལ་ཤེས་ཆ་ལག་དང་བཅས་པ་རྒྱས་པར་གསན་ཏེ་ཉམས་སུ་བཞེས་པས་ཉམས་རྟོགས་ཁྱད་པར་ཅན་འཁྲུངས། གྲུབ་ཆེན་ནམ་
མཁའ་རྡོ་རྗེ་ནས་བརྒྱུད་པའི་མན་ངག་བླ་མ་རིན་ཆེན་དོན་གྲུབ་ཀྱིས་ཟིན་བྲིས་མཛད་པའི་ལམ་རིམ་གྱི་ཁྲིད་ཡིག་ཁྱད་པར་ཅན་ཞིག་ཀྱང་ཡོད་དོ། །ཞབས་དྲུང་རིན་པོ་ཆེ་འདི་སྔོན་སྦྱངས་ཀྱི་བག་ཆགས་སང་པས་ངེས་འབྱུང་སྐྱོ་ཤས་ཆེ་ཞིང་

[172A]༄༅། །སྡོམ་པ་གསུམ་གྱི་བཅས་མཆམས་རྣམ་པར་དག་པ་དང་བདག་པས་གཞན་གཅེས་པའི་བྱང་ཆུབ་ཀྱི་སེམས་ཐུགས་ལ་མངའ་བས་སྐལ་བ་དང་ལྡན་པ་མཐའ་ཡས་པ་ལ་ཐར་པ་དང་ཐམས་ཅད་མཁྱེན་པའི་ས་བོན་འདེབས་
ནུས་པ་ཞིག་བྱུང་སྟེ། པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་ཀྱིས་ཀྱང་སྤྱན་མཐོང་ཤིན་ཏུ་ཆེ་བར་མཛད་དེ་ཞབས་དྲུང་རིན་པོ་ཆེ་འདི་ལ་ལམ་རིམ་གྱི་ཁྲིད་དང། བླ་མ་མཆོད་པའི་ཁྲིད་དང། སྙིང་པོ་དོན་གསུམ་གྱི་ཁྲིད་དང་
དགའ་ལྡན་ཕྱག་རྒྱ་ཆེན་པོའི་ཁྲིད་རྣམས་དགྱེས་བཞིན་དུ་གནང་ཞིང་སྣར་ཐང་བྱང་ཆེན་གྱི་བླ་མར་བསྐོ་བར་མཛད་དེ་འདི་པ་བྱང་ཆེན་དུ་བཞུགས་སྐབས་སྐྱ་སེར་མང་པོ་ལ་ཕན་ཆེ་བར་གཟིགས་ནས་པཎ་ཆེན་ཐམས་ཅད་མཁྱེན་པ་ཆེན་པོས་
གཟིམ་ཆུང་ཡིད་དགའ་ཆོས་འཛིན་དུ་ཞབས་དྲུང་རིན་པོ་ཆེ་འདི་གཅིག་པུ་ལ་སྨྱུང་གནས་ཀྱི་སྡོམ་པ་ཡང་སྩལ། ཞབས་དྲུང་རིན་པོ་ཆེ་འདི་པས་ཀྱང་པཎ་ཆེན་ཐམས་ཅད་མཁྱེན་པའི་བཀའ་བཞིན་བསྒྲུབས་ཏེ་ལོ་རེ་བཞིན་སྣར་ཐང་བྱང་
ཆེན་དུ་སྐྱ་སེར་བརྒྱ་ཕྲག་མང་པོ་ལ་སྨྱུང་གནས་ཀྱི་སྡོམ་པ་གནང་ཞིང། གཞན་ཡང་དགེ་བའི་བཤེས་གཉེན་དོན་གཉེར་ཅན་རྣམས་ལ་ཆོ་འཕྲུལ་གྱི་དུས་དང་ཆོས་འཁོར་བསྐོར་བའི་དུས་ལ་སོགས་པ་དུས་ཁྱད་པར་ཅན་རྣམས་ལ་སྨྱུང་
གཞས་ཀྱི་སྡོམ་པ་གནང་སྟེ་ཐུགས་རྗེ་ཆེན་པོའི་ཆོས་སྐོར་ཆེས་ཆེར་དར་བར་མཛད། ལྷག་པར་མདོ་སྔགས་གསུང་རབ་ཐམས་ཅད་ཀྱི་སྙིང་པོའི་དོན་རྒྱལ་བ་ཐམས་ཅད་གང་ནས་བྱོན་པའི་ལམ་པོ་ཆེ་བྱང་ཆུབ་ལམ་གྱི་རིམ་པའི་ཁྲིད་ཡང་

[172B] ལམ་གྱི་རིམ་པ་ལ་བློ་སྦྱངས་ཏེ་ཐབས་བརྟན་པར་གྱུར་པ་རྣམས་ལ་ཤེར་ཕྱིན་གྱི་མདོ་སྡེ་རིན་པོ་ཆེའི་སྙིང་པོའི་དོན། དཔལ་མགོན་འཕགས་པ་ཀླུ་སྒྲུབ་ཀྱིས་ངེས་དོན་གྱི་མདོ་སྡེའི་དོན་ལེགས་
པར་བཀྲལ་བརྟེན་འབྱུང་སྤྲོས་པའི་མཐའ་ཐམས་ཅད་དང་བྲལ་བ་དྲི་མ་མེད་པའི་རིགས་ལམ་ནས་དྲངས་ཏེ་མཐའ་དག་པར་འདོམས་པ་ལ་ཟླ་དང་བྲལ་བ་ཞིག་སྟེ། བྱ་བྲལ་གྲུབ་པའི་དབང་ཕྱུག་བློ་བཟང་རྣམ་རྒྱལ་གྱིས་གཙོས་སྡེ་སྣོད་འཛིན་
པ་མང་པོ་ཞིག་གིས་ཞབས་དྲུང་རིན་པོ་ཆེ་འདི་པ་ལ་ལམ་རིམ་གྱི་ཁྲིད་ཞུས་པར་ཆེ་བ་ཤེས་གཉེན་བསྟེན་ཚུལ་ནས་ལྷག་མཐོང་གི་བར་དམིགས་སྐོར་རེ་རེ་ནས་མྱོང་ཁྲིད་དུ་བྱས་ཏེ་ཟླ་སྦྲེལ་གྱི་བར་རྒྱས་པར་གནང་ཞིང། ལྷག་པར་ཟབ་མོ་དབུ་
མའི་ལྟ་བ་རྟག་ཆད་ཀྱི་མཐའ་ཐམས་ཅད་དང་བྲལ་བ་རིགས་པའི་རྣམ་གྲངས་མཐའ་ཡས་པས་གཏན་ལ་ཕབ་ནས་འདོམས་པར་མཛད་ཅིང་སྒོམ་ཚུལ་གྱི་མན་ངག་སྙིང་པོའི་དོན་མགོན་པོ་འཇམ་པའི་དབྱངས་ཀྱིས་རྗེ་བདག་ཉིད་ཆེན་
པོ་ཕ་ཇི་ལྟར་སྩལ་བའི་སྙན་རྒྱུད་ཀྱི་མན་ངག་ལྟར་འཁྲིད་པར་མཛད། ལམ་རིམ་གྱི་ཁྲིད་གྲུབ་ནས་སྤྱིར་ལམ་གྱི་ལུས་ཡོངས་སུ་རྫོགས་པ་དང་ཁྱད་པར་དབུ་མའི་ལྟ་བ་མཐར་ཐུག་བ་ཤེར་ཕྱིན་གྱི་མདོ་སྡེ་རིན་པོ་ཆེའི་ཁུངས་དང་སྦྱར་བ་
བརྒྱད་སྟོང་པའི་གཟབས་བཤད་མཛད་པས་འཇམ་མགོན་སྙན་རྒྱུད་ཀྱི་བསྟན་པ་ལ་བཀའ་དྲིན་ཟླ་མེད་དུ་མཛད་དོ། །བདག་ཉིད་ཆེན་པོ་འདིའི་སྐུ་ཚེ་རིལ་པོའི་མཛད་པ་རྣམ་ཐར་ཞིབ་ཏུ་སྟོན་པའི་ཡི་གེ་མ་མཐོང་བས་སླར་རྙེད་ན་འདིར་བསྣན་

[173A]༄༅། །པར་བྱའོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་ཞབས་དྲུང་རིན་པོ་ཆེ་སྤྲུལ་པའི་སྐུ་བློ་བཟང་འཕྲིན་ལས་ལ་གསོལ་བ་འདེབས་ཤིང། བདག་ཉིད་ཆེན་པོ་འདིའི་རྣམ་ཐར་ལྟར་
འཇམ་མགོན་སྙན་རྒྱུད་ཀྱི་མན་ངག་ལ་སྒྲུབ་པ་སྙིང་པོར་བྱས་ཏེ་དལ་བ་དོན་ལྡན་དུ་བྱའོ།།    ༈    །།ཐུབ་པའི་དགོངས་དོན་ཟབ་དང་རྒྱ་ཆེའི་གཞུང། །བློ་གསལ་སྐལ་བཟང་གདུལ་བྱར་རྣམ་ཀུན་ཏུ་།སྤེལ་མཛད་རྒྱལ་བ་དགྱེས་པའི་
ལམ་བཟང་ལ། །འགོད་མཁས་བཤེས་གཉེན་བཟང་པོར་གསོལ་བ་འདེབས་ཞེས་བསྔགས་པ། བྱ་བྲལ་གྲུབ་པའི་དབང་ཕྱུག་བློ་བཟང་རྣམ་རྒྱལ་ནི་ཆོས་གྲྭ་ཆེན་པོ་བཀྲ་ཤིས་ལྷུན་པོ་ནས་ལྷོ་ཕྱོགས་སུ་དཔག་ཚད་གཅིག་ལྷག་ཙམ་གྱི་སན་
ལྕགས་ལུང་པ་ཞེས་བྱ་བ། ཕུན་རྩྭ་རི་ཕུན་སུམ་ཚོགས་པ་ལ་འབྲོག་སྡེ་དང་མདའ་ནས་གཞི་ལོ་ཏོག་ཕུན་སུམ་ཚོགས་པ་སྐྱེ་བའི་ཞིང་པ་མི་ཁྱིམ་མང་དུ་ཡོད་པ་སྔོན་བྱོན་དམ་པ་དུ་མས་ཞབས་ཀྱིས་བཅགས་ཤིང་བྱིན་གྱིས་བརླབས་པ་
ལྷག་པར་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་ཕྱོགས་དེར་ཕེབས་ནས་བཀྲ་ཤིས་ཀྱི་གསོ་སྦྱོང་མཛད་པ་སོགས་དགེ་མཚན་དུ་མས་བརྒྱན་པའི་སའི་ཐིག་ལེ་དེའི་ཕུན་བཅུས་ཁང་དམར་ཤར་བ་ཞེས་བྱ་བའི་
ཁྱིམ་དུ་ཡབ་མགོན་པོ་ཚེ་རྒྱལ་ཞེས་བྱ་བ་དང། ཡུམ་སྲས་མོ་ལགས་ཞེས་གྲགས་པ་གཉིས་ཀྱི་སྲས་སུ་བསམ་བཞིན་དུ་སྐྱེ་བ་བཞེས་ཏེ་ལྕགས་ཕོ་ཁྱིའི་ལོར་ཁྱེའུ་དབུ་གདུགས་ལྟར་ཟླུམ་ཞིང་སྤྱི་གཙུག་མཐོ་བ། དཔྲལ་བའི་དབྱེས་ཆེ་

[173B] སྤྱན་དཀྱུས་རིང་ཞིང་མཆུ་སྒྲོས་པདྨའི་འདབ་མ་ཇི་ལྟ་བ། པགས་པའི་མདོག་ནི་དཀར་ལ་དམར་བའི་མདངས་ཆགས་པ་འགྲོ་བ་ཀུན་གྱི་མིག་གི་བདུད་རྩི་ལྟ་བུ་ཞིག་ངོ་མཚར་བའི་ལྟས་དང་བཅས་
ཏེ་འཁྲུངས་སོ། །འདི་སྐབས་རྗེ་བཙུན་བློ་བཟང་ཆོས་ཀྱི་རྒྱལ་མཚན་ཞིང་གཤེགས་ནས་ལོ་དགུ་དང། རྗེ་བཙུན་བློ་བཟང་ཡེ་ཤེས་འཁྲུངས་ནས་ལོ་བརྒྱད་སོང་བའི་སྐབས་དེ་ཡིན་ནོ། །དེ་འདྲ་བའི་གཞོན་ནུ་དེ་ནི་སྔོན་ཡུན་རིང་པོ་ནས་ལམ་
ལ་གོམས་པའི་བག་ཆགས་སད་པས་བྱིས་པའི་རྒུད་པ་མཐའ་དག་ལས་འདས་ཤིང་དམ་པའི་ཆོས་འཚོལ་བ་ལྷུར་ལེན་པའི་ངང་ཚུལ་ཅན་ཞིག་བྱུང་སྟེ། ཁྱིམ་གྱི་གནས་ལ་མངོན་པར་མི་དགའ་བར་ཁྱིམ་ན་གནས་པ་ནི་བྱ་བ་ངན་པ་སྣ་
ཚོགས་ཀྱིས་བྲེལ་ནས་དགེ་བའི་བསམ་པ་མ་སྐྱེས་པ་མི་སྐྱེ་ཞིང་སྐྱེས་པ་རྣམས་རིམ་གྱིས་འགྲིབ་པར་བྱེད་པ། ཚོང་དང་ཞིང་ལས་སོགས་ལས་ངན་པ་སྣ་ཚོགས་པ་དང། དེ་དག་གི་ཆེད་དུ་ཕན་ཚུན་འཐབ་པ་དང་རྩོད་པ་སོགས་བཟོད་པར་
དཀའ་བའི་སྡུག་བསྔལ་དུ་མས་ལུས་སེམས་ཀུན་ནས་གདུང་བར་བྱེད་པ་འདོད་པ་སྤྱོད་པ་ནི་དུག་སྦྲུལ་ནག་པོའི་གདེངས་ཀའི་གྲིབ་བསིལ་ལྟར་མནོག་ཆུང་ཞིང་ཉེན་ཆེ་བ། མདོར་ན་ཉེས་པ་དུ་མའི་འབྱུང་ཁུངས་སུ་གྱུར་ལ། རབ་ཏུ་
བྱུང་བ་ནི་ཉེས་པ་ཐམས་ཅད་ལས་ལྡོག་ཅིང་ཡོན་ཏན་ཐམས་ཅད་སྐྱེ་བའི་རྟེན་ས་གཞི་ལྟ་བུ། རྒྱལ་བ་སྲས་བཅས་ཐམས་ཅད་ཀྱིས་བསྔགས་པའི་གནས་ཡིན་པར་མཁྱེན་ནས་རབ་ཏུ་འབྱུང་འདོད་གཏིང་ནས་ཡོད་པའི་ཁར་

[174A]༄༅། །རྒྱལ་པོ་དགའ་ལྡན་ཚེ་དབང་གི་ཆོས་ཚབ་བཙུན་ཆུང་ཁ་ཤས་འཇུག་རྩིས་ཀྱིས་བརྟགས་པ་ན། དམ་པ་འདི་ཉིད་གཞོན་ནུ་བློ་གྲོས་གསལ་ཞིང་རིགས་རུས་བཙུན་པ་སོགས་གང་ཅིར་འོས་པར་གཟིགས་ནས། འདི་ཉིད་
དང་གཞན་ཡང་བཙུན་ཆུང་ཁ་ཤས་བཅས་ཆོས་ཚབ་ཏུ་འཇུག་པར་མཛད་པའི་རྐྱེན་གྱིས་ཉེ་བར་བསྐུལ་ཏེ་ཁྱིམ་ནས་ཁྱིམ་མེད་པར་རབ་ཏུ་འབྱུང་བར་འདོད་ནས་ཆོས་གྲྭ་ཆེན་པོ་བཀྲ་ཤིས་ལྷུན་པོ་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་དུ་མགོན་
པོ་འོད་དཔག་མེད་ངུར་སྨྲིག་གར་གྱི་རྣམ་པར་རོལ་པ་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་དྲུང་དུ་ཕེབས། དེ་སྐབས་རྗེ་བཙུན་བློ་བཟང་ཡེ་ཤེས་ཀྱིས་བསྙེན་རྫོགས་བཞེས་མ་གྲུབ་པས་མཁན་པོའི་བྱ་བ་མི་མཛད་
པས་ཐོས་བསམ་གླིང་གི་བླ་མ་རྗེ་ཞལ་སྔ་ནས་གྲུབ་ཆེན་བློ་བཟང་བྱམས་པ་ལས་རབ་ཏུ་བྱུང་ཞིང་ཚིགས་སྡེ་མ་དགེ་ཚུལ་གྱི་སྡོམ་པ་ནོད་པར་མཛད་དེ། མཚན་བློ་བཟང་རྣམ་རྒྱལ་ཞེས་འདོགས་པར་མཛད་དོ། །དེ་ནས་ཐུགས་བསམ་འདི་ལྟ་
བུ་དག་འཁྲུངས་ཏེ་སྟོན་པའི་བསྟན་པ་ལ་རབ་ཏུ་བྱུང་བ་རྣམས་ཀྱི་བྱ་བ་ནི་གཉིས་ཏེ། ཀློག་པ་ཐོས་བསམ་དང། སྤོང་བ་བསམ་གཏན་ནོ། །དེ་ཡང་མཛོད་ལས། ཚུལ་གནས་ཐོས་དང་བསམ་ལྡན་པས་།སྒོམ་པ་ལ་ནི་རབ་ཏུ་སྦྱོར། །ཞེས་
གསུངས་པ་ལྟར། སྒོམ་རྣམ་དག་བྱེད་པ་ལ་བསམ་པས་ངས་ཤེས་འདྲེན་པ་སྔོན་དུ་འགྲོ་དགོས། དེ་ལ་ཐོས་པ་མ་ནོར་པ་ཞིག་བྱད་དགོས། དེ་ཡང་གང་བྱུང་བྱུང་ལ་ཐོས་པས་བྱས་པས་མི་ཆོག་པས་རྒྱལ་བའི་དགོངས་པ་འགྲེལ་པ་ལ་

[174B]རྟ་ཆེན་པོ་རྣམས་ཀྱི་གཞུང་ལ་མཁས་པ་བསྟེན་ནས་སྦྱང་དགོས་པར་དགོངས་ནས་ཐོག་མར་རིགས་པའི་གཞུང་ལུགས་རྣམས་ལ་གསན་སྦྱོང་མཛད་པ་ལ་ཞུགས་ཤིང། རྗེ་ཞལ་སྔ་ནས་གྲུབ་ཆེན་
བློ་བཟང་བྱམས་པ་དང། ཞལ་སྔ་ནས་འཇམ་དབྱངས་ཆོས་འཕེལ་སོགས་ཀྱི་ཞབས་ལ་གཏུགས་ནས། ཐོག་མར་ཆོས་སྤྱོད་རྣམས་འཛིན་པ་དང། རིགས་པའི་སྒོ་འབྱེད་མཆེད་མཚོན་རྟགས་གསལ་རྩི་ལུགས་ཐལ་འགྱུར་འཕེན་ལུགས་སོགས་ལ་སྦྱོང་
བ་སྦྲགས་ནས་མཛད། དེ་ནས་རྟགས་གསལ་འཕེན་ལུགས་ཀྱི་གནད་མཁྱེན་ཅིང་རིགས་གཞུང་ལ་བློ་ཁ་བྱེ་བར་གྱུར་པ་ན། རིགས་འབྲིང་དུ་ཕེབས་ཏེ་འཇམ་དབྱངས་དགེ་འདུན་བློ་བཟང་གི་ཡིག་ཆ་ལ་བརྟེན་ནས་ཚད་མ་རྣམ་འགྲེལ་གྱི་ལེའུ་བཞིའི་མཐའ་
དཔྱོད་སྤྱི་དོན་དང་བཅས་པ་ཐུགས་ལ་བཟུང་ཞིང་བགྲོ་གླེང་ལ་བརྩོན་པར་མཛད་པས། རིང་པོར་མ་ཐོགས་པར་གཞུང་གི་ལུས་རྣམ་གཞག། གཞུང་སྔ་ཕྱིའི་འཚམས་སྦྱོར་སོ་སོའི་འཕྲོས་དོན་སོགས་རྟོག་གེའི་ཚིག་དོན་མཐའ་དག་ལ་བློ་གྲོས་རབ་
ཏུ་རྒྱས་པར་གྱུར་ཏེ། ཕྱི་ནང་གི་གྲུབ་མཐའི་ཁྱད་པར་རྣམས་དྲི་མ་མེད་པའི་རིགས་པས་ལེགས་པར་ཕྱེ་ནས། ཕྱི་རོལ་པའི་གྲུབ་མཐའ་རྣམས་ནི་ལོང་བ་ལག་ནོམ་བྱེད་པ་དང་འདྲ་བར་རྨོངས་པ་འབའ་ཞིག་གི་དབང་དུ་སོང་བ་དང་རྒན་པོ་གཡོ་
ཅན་གྱིས་ལག་པ་སྟོང་པས་བྱིས་པ་སླུ་བར་བྱེད་པ་ལྟར་ཐར་འདོད་རྣམས་སླུ་བར་བྱེད་པ་ཁོ་ན་དང། སངས་རྒྱས་བཅོམ་ལྡན་འདས་ཀྱི་བསྟན་པ་ཁོ་ན་ཐར་འདོད་རྣམས་ཀྱི་འཇུག་ངོགས་སུ་གཏིང་ཐག་པ་ནས་ཡིད་ཆེས་བསྐྱེད་པའི་ཐབས་སྒྲུབ་ངག་ཡང་

[175A]༄༅། །དག་དང་རྟགས་སྦྱོར་ཡང་དག་གཉིས་ཀྱི་སྒོ་ནས་རང་དང་སྣོད་ལྡན་རྣམས་ལ་ངེས་ཤེས་སྐྱེད་པར་བྱེད་ཅིང། ལོག་པར་སྨྲ་བ་རྣམས་ནི་སུན་འབྱིན་པའི་ཐལ་ངག་གི་སྒོ་ནས་ཚར་གཅོད་པར་མཛད་པའི་དྲི་མེད་རིགས་
པའི་ང་རོ་སྒྲོག་པ་ལ་ནམ་ཡང་ཞུམ་པ་མེད་པར་གྱུར་ཏོ། །དེ་ནས་རྣམ་འབྲེལ་གྱི་མཐའ་གཅོད་རྣམས་ལ་ཤིན་ཏུ་མཁས་པར་གྱུར་པ་ན་རིགས་ཆེན་དུ་ཕེབས་ཏེ། ཚད་མ་རྣམ་འགྲེལ་དང། ནམ་བཤད་ཐར་ལམ་གསལ་བྱེད་གཉིས་རྩ་འགྲེལ་
སྦྲགས་ནས་ཐུགས་འཛིན་མཛད་ཅིང། དོན་གྱི་གནད་རྣམས་ལ་གོ་བ་འཚོལ་བ་ལ་ཤིན་ཏུ་འགྲུས་པར་མཛད། དེ་ཡང་ཐར་པ་དང་ཐམས་ཅད་མཁྱེན་པ་ཐོབ་པར་བྱེད་པའི་ལམ་གྱི་གནད་རྣམས་རིགས་པའི་ལམ་ནས་རྙེད་པ་ཞིག་མ་བྱུང་ན་
ལུང་ཙམ་སྐྱབས་སུ་བཟུང་སྟེ་མོས་བློ་བྱས་ཀྱང་གཏིང་ནས་ངེས་པ་འདྲོངས་པའི་ཐབས་མི་འཇུག་ཅིང། ངེས་པ་དེ་ལྟར་དུ་སྐྱེ་བ་ཡང་གཞུང་ལུགས་འདི་ཉིད་ལ་རག་ལས་པར་དགོངས་ནས་ཚིག་ཙམ་དང་དོན་གྱི་འོ་ལ་སྤྱི་ཙམ་གྱིས་ཚིམ་པ་
མ་ཡིན་པར། ཡབ་རྗེ་ཐམས་ཅད་མཁྱེན་པའི་བཀའ་ལྟར་ཐེག་པ་གསུམ་གྱི་ལམ་གྱི་གནད་ཐམས་ཅད་རིགས་པའི་ལམ་ནས་རྙེད་པ་ཞིག་ནམ་ཞིག་ན་འོང་སྙམ་དུ་ཐུགས་བརྩོན་ཤིན་ཏུ་ཆེ་བར་མཛད་དོ། །དེ་ནས་རྣམ་འགྲེལ་གྱི་དཀའ་གནས་
རྣམས་ཐུགས་ལ་ཆུད་པར་གྱུར་པའི་ཚེ། དགེ་འདུན་འདུས་པ་རྒྱ་མཚོའི་དབུས་སུ་དམ་བཅའ་ཡང་ཡང་འཇོག་པར་མཛད་ཅིང། ཁྱད་པར་དཀྱིལ་ཁང་ནས་མངའ་རིས་པ་མཁས་པར་གྲགས་པ་ཞིག་དང་སྤྱི་སྐྱུར་གྱི་བགྲོ་གླེང་ལ་བཞེངས་ཏེ། རྗེ་ཞལ་སྔ་ནས་

[175B]བདག་ཉིད་ཆེན་པོ་ཕྱོགས་གླང་ཆོས་གྲགས་མུ་སྟེགས་ཀྱི་རྒོལ་བ་འཇོམས་ཕྱིར་ཞུགས་པ་བཞིན་དུ་དྲི་མ་མེད་པའི་རིགས་པའི་ང་རོ་དང་འབེལ་བའི་གཏམ་གྱིས་མཁས་པ་མཐའ་
དགེ་དགྱེས་པར་མཛད་ཅིང་སྙམ་གྲགས་ཀྱིས་གླིང་ཁྱབ་པར་གྱུར་ཏོ། །དེ་ནས་གཞུང་ལུགས་ཆེན་མོ་གཞན་རྣམས་ལའང་རིམ་གྱིས་སྦྱོང་བར་མཛད་དེ། དེ་ཡང་དུས་གསུམ་གྱི་རྒྱལ་བ་ཐམས་ཅད་ཀྱི་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པ་རྒྱས་
འབྲིང་བསྡུས་གསུམ་གྱི་དོན་རྣམས་ཉམས་ལེན་གྱི་རིམ་པར་བསྒྲིགས་པ་རྗེ་བཙུན་བྱམས་པས་མཛད་པའི་མངོན་རྟོགས་རྒྱན་དང། དེའི་འགྲེལ་པ་སློབ་དཔོན་སེང་གེ་བཟང་པོས་མཛད་པ་གཉིས་སྦྱར་ནས་ཕར་ཕྱིན་གྱི་སྐོར་དང། སློབ་དཔོན་ཀླུ་
སྒྲུབ་ཀྱི་དབུ་མའི་གཞུང་རྣམས་ཉམས་ལེན་གྱི་རིམ་པར་བསྒྲིགས་པ་སློབ་དཔོན་ཟླ་བ་གྲགས་པས་མཛད་པའི་དབུ་མ་ལ་འཇུག་པ་དང་དེའི་འགྲེལ་པ་རྗེ་ཐམས་ཅད་མཁྱེན་པས་མཛད་པའི་དགོངས་པ་རབ་གསལ་ལ་བརྟེན་ནས་དབུ་མའི་
སྐོར་དང། འདུལ་བ་ལུང་སྡེ་བཞིའི་གནད་རྣམས་བསྡུས་པ་སློབ་དཔོན་ཡོན་ཏན་འོད་ཀྱིས་མཛད་པའི་འདུལ་བའི་མདོ་དང། དེའི་འགྲེལ་པ་རྗེ་དགེ་འདུན་གྲུབ་ཀྱིས་མཛད་པའི་འདུལ་ཊཱིཀ་རིན་ཆེན་ཕྲེང་བ་དང། ཆོས་རྗེ་བདེ་ལེགས་ཉི་མའི་འདུལ་བ་
སོགས་ལ་བརྟེན་ནས་འདུལ་བའི་སྐོར་རྣམས་ལ་སྦྱངས་ཤིང་ལྷག་པར་ཟབ་མོ་དབུ་མའི་ལྟ་བ་འདི་མ་བཙལ་ན་མདོ་སྔགས་གཉིས་ཀའི་ལམ་གྱི་སྲོག་སྟོར་བར་འགྱུར་ཞིང། བཙལ་ཀྱང་ཤིན་ཏུ་རྟོགས་དཀའ་བ་ཡིན་པའི་ཚུལ་ལ་ཐུགས་ངེས་དྲག་

[176A]༄༅། །པོ་འཁྲུངས་ཏེ། དགོངས་པ་རབ་གསལ་ལ་ཞིབ་ཏུ་སྦྱོང་བར་མཛད་ཅིང། བྱང་ཆུབ་སེམས་དཔའ་རྟག་ཏུ་དུ་ཤེར་ཕྱིན་འཚོལ་བར་ཞུགས་པ་ཅི་འདྲ་བར་ཟབ་མོའི་ལྟ་པ་འདི་འཚོལ་བའི་ཕྱིར་དུ་མཁས་པ་དུ་མའི་ཞབས་ལ་
གཏུགས་ཤིང། བླ་མ་དང་ལྷག་པའི་ལྷ་ལ་གསོལ་བ་འདེབས་པ་དང་བསག་སྦྱང་ལ་འབད་པ་སོགས་རྗེ་བླ་མ་ལ་རྗེ་བཙུན་འཇམ་པའི་དབྱངས་ཀྱིས་གསུངས་པ་ལྟར་གྱི་རྒྱུ་ཚོགས་ཀུན་ལ་བརྩོན་པ་ཆུ་བོའི་རྒྱུན་བཞིན་ནར་མར་མཛད་དོ། །འདུལ་བའི་
སྐོར་ལའང་གཞུང་གི་ཚིག་རིས་དང་སྦྱོར་ངག་འགོད་ཤེས་པ་ཙམ་གྱིས་ཆོག་པ་མ་ཡིན་པར་རྒྱལ་བ་རང་ཉིད་ཀྱི་དགོངས་པ་བཞིན་དུ་སྡོམ་པ་མ་ཐོབ་པར་བྱེད་པ། ཐོབ་པ་མི་ཉམས་པར་སྲུང་ཐབས། ཉམས་ན་ཕྱིར་བཅོས་ཐབས། དེ་དག་ལ་
ཡང་དགག་སྒྲུབ་གནང་གསུམ་གྱི་བཅས་མཚམས་ཕྲ་ཞིང་ཕྲ་བ་མཐའ་དག་ཇི་བཞིན་དུ་ངེས་པར་མཛད་ཅིང། དེ་ཡང་ལག་ལེན་ལ་སྦྱོར་བའི་ཐུགས་རྩིས་འབའ་ཞིག་མཛད་དོ། །དེ་ལྟར་ཐུགས་སྦྱོང་མཛད་པའི་སྐབས་རྣམས་སུ་ཡང་ཐོས་
བསམ་གྱི་སྐབས་ཡིན་ཟེར་ནས་བསླབ་ཁྲིམས་ཁྱད་དུ་བསད་ནས་རྩིར་སྤྱོད་བྱེད་པ་དེ་འབྲམ་ཡིན་པར་བསླབ་པའི་བཅས་མཚམས་སྲུང་བ་གཞིར་མཛད་ནས་ཆོས་གང་ཐོས་ཉོན་མོངས་པའི་གཉེན་པོར་འགྱུར་བ་ཞིག་དང། རེ་ཞིག་གཞུང་
ལུགས་ཆེན་མོ་འདི་དག་ལ་སྦྱངས་ནས། མཐར་འདི་དག་གི་དོན་ལ་སྒྲུབ་པ་སྙིང་པོར་བྱེད་པ་ཞིག་བྱུང་ན་ཅི་མ་རུང་སྙན་དུ་དགོངས་ནས་རྒྱུན་དུ་སྨོན་ལམ་དང། ལྷག་པར་དུས་བཟང་གི་སྐབས་རྣམས་སུ་ཆོས་མཐུན་གྱི་གྲོགས་འགའ་དང་

[176B]རྒྱ་ཆེར་འདེབས་པར་མཛད་ཅིང། གཙོ་བོར་ཚེ་མཇུག་དབེན་པའི་གནས་སུ་ཚེ་དང་སྒྲུབ་པ་མཉམ་པ་ཞིག་གི་ཐུགས་སྨོན་རང་འདེབས་པར་མཛད། དེ་ནས་གཞུང་ལུགས་
རྣམས་ལ་གསན་སྦྱོང་རགས་རིམ་གྲུབ་པ་ན། རྗེ་བླ་མས། དང་པོར་རྒྱ་ཆེན་ཐོས་པ་མང་དུ་བཙལ། །བར་དུ་གཞུང་ལུགས་ཐམས་ཅད་གདམས་པར་ཤར། །ཐ་མར་ཡིན་མཚན་ཀུན་ཏུ་ཉམས་སུ་བླངས། །ཀུན་ཀྱང་ཐུབ་བསྟན་རྒྱས་པའི་
ཆེད་དུ་བསྔོས། །ཞེས་གསུངས་པ་ལྟར། ད་ནི་གཞུང་ཆེན་མོ་རྣམས་ལ་སྦྱངས་པའི་དོན་ཚེ་མཇུག་འདིར་སྒྲུབ་པ་རྣམ་པར་དག་པ་ཞིག་བྱེད་དགོངས་པ་ནར་མར་བྱུང་ཞིང་སྒྲུབ་པ་བྱེད་པ་ལ་མན་ངག་རྣམས་གསན་དགོས་པར་དགོངས་ནས་
ཡང་དག་པར་རྫོགས་པའི་སངས་རྒྱས་ནས་བཟུང་སྟེ་དམ་པ་བར་མ་ཆད་པ་ལས་བརྒྱུད་པའི་མན་ངག་མངའ་བའི་བཤེས་གཉེན་དམ་པ་རྣམས་ཀྱི་ཞབས་ལ་གཏུགས་ནས་གཞུང་ལུགས་གདམས་ངག་ཏུ་འཆར་པའི་མན་ངག་གི་གནད་
རྣམས་འཚོལ་བ་ལ་ཞུགས་སོ། །དེ་ནས་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་ཞེས་དྲུང་དུ་རྗེ་རིན་པོ་ཆེའི་རྣམ་ཐར་དད་པའི་འཇུག་ངོགས། །སློབ་དཔོན་དཔའ་བོས་མཛད་པའི་འཁྲུངས་
རབས་སོ་བཞི་བའི་གཟབས་བཤད། མཛོད་རྩ། འདུལ་བ་མདོ་རྩ་བ་ཚད་མ་རྣམ་འགྲེལ། འགྲེལ་པ་དོན་གསལ། དབུ་མ་ལ་འཇུག་པ། བྱམས་པས་དམ་བཅས་པའི་གཟུངས། སྣར་ཐང་བརྒྱ་རྩ། ལམ་གྱི་གཙོ་བོ་རྣམ་གསུམ་
[177A]༄༅། །གྱི་འགྲེལ་པ་རྗེ་རང་ཉིད་ཀྱིས་མཛད་པ། བཀའ་དྲིན་གསོལ་འདེབས། བཀྲ་ཤིས་ལྷུན་པོའི་པར་དུ་འཁོད་པའི་ཆོས་སྤྱོད་རབ་གསལ། རྗེ་བློ་བཟང་ཆོས་རྒྱན་གྱིས་མཛད་པའི་གཏོར་མའི་སྐོར་རྣམས་ཕལ་ཆེར་བཅས་རིམ་གྱིས་
གསན། ཡང་རྗེ་རིན་པོ་ཆེས་མཛད་པའི་ལམ་རིམ་ཆུང་བ། རྗེ་རིན་པོ་ཆེ་དང་བླ་མ་དབུ་མ་པ་ལ་རྗེ་བཙུན་འཇམ་པའི་དབྱངས་ཀྱིས་གནང་བ་འཇམ་དབྱངས་ཆོས་སྐོར་ཞེས་གྲགས་པ་ཐུན་མོང་མ་ཡིན་པའི་ཟབ་ཆོས་རྣམས་རིམ་གྱིས་གསན་ཏོ།།
དེ་ནས་རྗེ་ཞལ་སྔ་ནས་འཇམ་དབྱངས་ཆོས་འཕེལ་བའི་དྲུང་དུ་བྱང་ཆུབ་ལམ་གྱི་རིམ་པའི་ཟབ་ཁྲིད་ཡོངས་སུ་རྫོགས་པ་གསན་ཞིང་ཆོས་བཀའ་གཞན་ཡང་མང་དུ་གསན་ནོ། །དེ་ནས་སྣར་ཐང་བྱང་ཆེན་དུ་ཞབས་དྲུང་རིན་པོ་ཆེ་བློ་བཟང་འཕྲིན་
ལས་ཀྱི་དྲུང་དུ་ཕེབས་ཏེ་སྒོ་གསུམ་གུས་པ་ཆེན་པོས་ཞབས་ལ་གཏུགས་ཤིང། དུས་གསུམ་གྱི་རྒྱལ་བ་ཐམས་ཅད་ཀྱི་བགྲོད་པ་གཅིག་པའི་ལམ་པོ་ཆེ། གསུང་རབ་ཐམས་ཅད་ཀྱི་སྙིང་པོའི་དོན་ཤིང་རྟ་ཆེན་པོ་གཉིས་ཀྱི་བཞེད་སྲོལ་དཔལ་ལྟ་
ཅིག་འདི་བཾ་ཀ་རའི་མན་ངག་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་ཐུགས་ཀྱི་བཅུད་ཕྱུང་བ་བྱང་ཆུབ་ལམ་གྱི་རིམ་པའི་དམར་ཁྲིད་མན་ངག་གི་ཆ་ལག་ཡོངས་སུ་རྫོགས་པ་གནང་དགོས་ཞེས་ལུས་ལོངས་སྤྱོད་ཐམས་ཅད་ལྟོས་པ་མེད་པར་ཕུལ་
ཏེ་གསོལ་བ་ཤུགས་དྲག་ཏུ་འདེབས་པར་མཛད་པ་ན་ཞབས་དྲུང་རིན་པོ་ཆེས་ཀྱང་གང་ཟག་དམ་པ་ཞིག་ཡིན་པར་དགོངས་ནས་ཐུགས་དགྱེས་པ་ཆེན་པོས་ཞལ་གྱིས་བཞེས་ཏེ། བྱང་ཆུབ་ལམ་གྱི་རིམ་པའི་སྔོན་འགྲོ། དངོས་གཞི། རྗེས་ཀྱི་

[177B]གིས་བརྒྱན་ནས་ཟླ་སྦྲེལ་གྱི་བར་ལ་ཤིན་ཏུ་རྒྱས་པར་གནང་།དེའི་ཚེ་དམིགས་སྐོར་རེ་རེ་ནས་ཚིག་བློ་ལ་བཟུང་ཞིང་དོན་ལ་དཔྱད་སྒོམ་དང་འཇོག་སྒོམ་གཉིས་ཀྱི་སྒོ་ནས་དམིགས་
རྣམ་སྐྱོང་བ་ལ་ཤིན་ཏུ་འགྲུས་པར་མཛད། ཐ་ན་བླ་མས་གནང་བའི་ཚིག་ཟུར་ཕྲ་མོ་ཚུན་ཆད་ཉམས་པ་མེད་པར་ཐུགས་ལ་བཟུང་སྟེ་ཆོས་གསན་པའི་ཀུན་སློང་ཀུན་སྤྱོད་ཐམས་ཅད་རྣམ་པར་དག་ཅིང་མཚན་ཉིད་ཐམས་ཅད་ཚང་བ་བྱང་ཆུབ་
སེམས་དཔའ་གཞོན་ནུ་ནོར་བཟང་རྗེ་བཙུན་བྱམས་པ་མགོན་པོའི་དྲུང་དུ་ཐེག་པ་ཆེན་པོའི་ཆོས་གསན་པ་ཅི་འདྲ་བ་དེ་འདྲར་མཛད་པས་ཞབས་དྲུང་རིན་པོ་ཆེ་ཡང་ཐུགས་ཤིན་ཏུ་མཉེས་ཤིང་མན་ངག་གི་གནད་མཐའ་
དག་དང། ཁྱད་པར་རྗེ་བཙུན་ཙོང་ཁ་པ་ཆེན་པོས་མགོན་པོ་འཇམ་པའི་དབྱངས་ལ་གསོལ་བ་ཤུགས་དྲག་ཏུ་བཏབ་སྟེ། དཀའ་བ་བརྒྱ་ཕྲག་དུ་མའི་སྒོ་ནས་རྒྱལ་པའི་དགོངས་པའི་སྙིང་པོ་ཟབ་མོ་དབུ་མའི་ལྟ་བ་ཇི་ལྟར་རྙེད་པ་དེ་ཉིད་ཀྱི་མན་
ངག་རྣམས་བུམ་པ་གང་བྱའི་ཚུལ་དུ་གནང་བར་མཛད་པས་བཀའ་དྲིན་ཟླ་མེད་དུ་གྱུར་ཅིང་རིགས་ཀྱི་ཅོད་པན་དུ་འཛིན་པར་མཛད་དོ། །དེའི་ཚེ་བླ་མ་ཉིད་ཀྱི་ཐུགས་རབ་ཏུ་ཚིམས་ཤིང་རྒྱ་མཚོར་ཞུགས་པའི་དེད་དཔོན་གྱིས་ཡིད་བཞིན་གྱི་ནོར་
བུ་རྙེད་པ་ལྟར། རིང་ནས་སྨོན་པའི་དོན་རྒྱལ་བའི་གསུང་རབ་ཐམས་ཅད་གང་ཟག་གཅིག་གི་ཉམས་ལེན་གྱི་རིམ་པར་བསྒྲིགས་པ་བྱང་ཆུབ་ལམ་གྱི་རིམ་པའི་གནད་མཐའ་དག་ཐུགས་སུ་ཆུད། དེའི་ནང་ནས་ཀྱང། ཟབ་ཞི་སྤྲོས་བྲལ་

[178A]༄༅། །འོད་གསལ་འདུས་མ་བྱས། །བདུད་རྩི་ལྟ་བུའི་ཆོས་ཤིག་ཁོ་བོས་རྙེད། །སུ་ལ་བསྟན་ཀྱང་གོ་བར་མི་ནུས་པས། །མི་སྨྲ་ནགས་ཀྱི་ཚལ་དུ་གནས་པར་བྱ། །ཞེས་གསུངས་པ་ལྟར། ཤིན་ཏུ་རྟོགས་དཀའ་ཞིང་མ་
རྟོགས་ན་མདོ་སྔགས་གང་གི་སྐབས་སུ་ཡང་ལམ་གྱི་སྲོག་མི་རྙེད་པ་སྔོན་དུས་ཀྱི་བཤེས་གཉེན་དམ་པ་རིག་གནས་རྒྱ་མཚོ་ལྟ་བུ་ལ་སྦྱངས་ཤིང་ཚེ་འདིའི་བུན་ལོང་བློས་བཏང་སྟེ་དབེན་པའི་གནས་སུ་ཚེ་དང་སྒྲུབ་པ་སྙོམས་
པར་མཇད་པ་དུ་མས་ཀྱང་ཤིན་ཏུ་རྟོགས་དཀའ་བར་བྱུང་པ། ཤེར་ཕྱིན་གྱི་མདོ་སྡེ་རིན་པོ་ཆེའི་སྙིང་པོའི་དོན་སྣང་བས་ཡོད་མཐའ་སེལ་ཞིང་སྟོང་པས་མེད་མཐའ་སེལ་བ། རྟེན་འབྱུང་སྟོང་པའི་དོན་དང་སྟོང་པ་རྟེན་འབྱུང་གི་དོན་དུ་འཆར་བ་
རྒྱལ་བ་སྲས་དང་བཅས་པ་ཐམས་ཅད་ཀྱིས་ཀུན་ནས་བསྔགས་པའི་གནས་ཟབ་མོ་དབུ་མའི་ལྟ་བ་ཕུ་ཐག་ཆོད་པ་ཐུགས་ལ་འཁྲུངས་པས་ཐུགས་རབ་ཏུ་ཚིམས་ཤིང་བླ་མའི་ཡོན་ཏན་དང་བཀའ་དྲིན་དྲན་པའི་དད་བ་དང་གུས་པ། ཉམ་
ཆུང་རྨོངས་པའི་འགྲོ་ལ་བརྩེ་བ། སྟོན་པ་ཐུགས་རྗེ་ཅན་དེ་ལ་ཤེས་ནས་དད་པ་འཕེལ་བ། ཤིང་རྟ་ཆེན་པོ་སྤྱི་དང། ཁྱད་པར་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བཀའ་དྲིན་དྲན་ཏེ་གུས་པས་གསོལ་བ་འདེབས་པ་སོགས་ཉམས་རྟོགས་
ཀྱི་ཡོན་ཏན་མཐའ་ཡས་པ་ཞིག་ཐུགས་ལ་སྤུངས་པ་བཞིན་དུ་འཁྲུངས་པར་གྱུར་ཏོ། །དོན་འདི་ལ་དགོངས་ནས་ཞབས་དྲུང་ལྷ་པ་སྤྲུལ་སྐུ་རིན་པོ་ཆེ་བློ་བཟང་འཕྲིན་ལས་ལ་སྐུ་མཐོང་བས་དད་པའི་སྤུ་ལོང་གཡོས། །གསུང་ཐོས་པས་

[178B] །ཐུགས་བརྩེ་བས་འགྲོ་ཀུན་བུ་བཞིན་གཟིགས། །སྐྱབས་ཀུན་འདུས་བློ་བཟང་འཕྲིན་ལས་རྒྱལ། །ཞེས་བསྟོད་བ་མཛད་དོ། །དེ་སྐབས་ལམ་རིམ་གྱི་བརྒྱུད་འདེབས་སུ་བཅུག་ཆོག་པའི་གསོལ་འདེབས་ཤིག་ཀྱང་ཞབས་དྲུང་
རིན་པོ་ཆེ་རང་ཉིད་ནས་མཛད་པ་ཞིག་དགོས་ཚུལ་ཞུས་པར། བློ་བཟང་ཐུགས་རྗེའི་ཡེ་ཤེས་འོད་སྟོང་གིས། །གང་གི་བློ་གྲོས་པདྨོ་ཁ་ཕྱེ་ནས། །སྐལ་ལྡན་འཕྲིན་ལས་སྦྲང་རྩིའི་དགའ་སྟོན་ཅན་།ཡོངས་འཛིན་དམ་པའི་ཞབས་ལ་གསོལ་བ་འདེབས། །ཞེས་
པ་འདི་ཡང་ཞབས་དྲུང་རིན་པོ་ཆེ་ཉིད་ཀྱིས་མཛད་པ་ཡིན་ནོ་།དེ་ནས་ལམ་གྱི་རིམ་པའི་རྒྱབ་ཆོས་སམ་ཁུངས་མཐར་ཐུག་པ་བརྒྱད་སྟོང་པའི་ལུང་ཡང་ལེགས་པར་ཞུས། གཞན་ཡང་ཐོག་མའི་བློ་སྦྱོང། སྤྱན་སྔ་བའི་ལམ་རིམ་གཞན་ཕན་སྙིང་པོ་
བསླབ་པ་ཀུན་ལས་བཏུས། སྦྱོད་འཇུག། བྱངས། མདོ་སྡེ་རྒྱན། ཚོམས་སྐྱེས་རབས་སོ་བཞི་པ། དབུ་མ་རྩ་བ་ཤེས་རབ། དཔེ་ཆོས་རིན་ཆེན་སྤུངས་པ་ལྕེ་སྒོམ་པས་སྡེབས་པ། ཇོ་བོའི་ཆོས་ཆུང་བརྒྱ་རྩ། རྗེ་མི་ལའི་རྣམ་ཐར་མགུར་འབུམ་
བློ་སྦྱོང་དཔལ་ཡེ་མ། རྗེ་ཐམས་ཅད་མཁྱེན་པས་མཛད་པའི་ལམ་རིམ་ཆེ་བ། ལམ་རིམ་ཆུང་བ། རྗེའི་གསུང་ཐོར་བུ། རྣམ་བཤད་དགོངས་པ་རབ་གསལ། སྔགས་རིམ་ཆེན་མོ། རྗེ་ནམ་མཁའ་དཔལ་གྱིས་མཛད་པའི་བློ་སྦྱོང་དོན་བདུན་མའི་
རྣམ་བཤད་ཉི་མའི་འོད་ཟེར། རྗེ་བློ་བཟང་འཕྲིན་ལས་རང་ཉིད་ཀྱིས་མཛད་པའི་རྟེན་འབྲེལ་གྱི་ཆོས་སྐོར། དེས་མཛད་པའི་ལམ་རིམ་གྱི་ཁྲིད་གཞན་ཕན་སྙིང་པོ། །རྒྱལ་དབང་ཐམས་ཅད་མཁྱེན་པས་མཛད་པའི་ལམ་གཙོའི་འགྲེལ་པ་དང་མཆན་བུ་

[179A]༄༅། །གཉིས་སོགས་ཀྱི་ལུང་དང། མགོན་པོ་ཆེན་བཅུ་གསུམ་གྱི་རྗེས་གནང་སོགས་ཆོས་བཀའ་དཔག་ཏུ་མེད་པ་གསན་ནོ། །དེ་ནས་བཀའ་གདམས་གོང་མའི་ལྐོག་ཆོས་བདག་པས་གཞན་གཅེས་པའི་བྱང་ཆུབ་ཀྱི་སེམས་སྦྱོང་
བའི་མན་ངག་བློ་སྦྱོང་དོན་བདུན་མའི་སྐོར་རྣམས་གསན་པར་བཞེད་ནས་ནུ་མ་ཆོས་ལུང་དུ་ཕེབས་ནས་གྲུབ་པའི་དབང་ཕྱུག་ཆོས་རྒྱ་མཚོ་བ་ལ་བློ་སྦྱོང་དོན་བདུན་མའི་ཁྲིད་རྒྱལ་སྲས་དངུལ་ཆུ་ཆོས་རྫོང་པའི་ཡིག་ཆའི་སྟེང་ནས་ལེགས་
པར་གསན། གཞན་ཡང་བླ་མ་འདིའི་ཞབས་དྲུང་དུ་ཆོས་མང་དུ་གསན་ཏོ། །དེ་ནས་རི་ཁྲོད་འཛིན་པའི་བཤེས་གཉེན་དམ་པ་བློ་བཟང་ཚེ་དབང་གི་ཞབས་དྲུང་དུ་རྒྱལ་བ་དབེན་ས་བའི་བཀའ་འབུམ་སོགས་ཆོས་མང་དུ་གསན། དེ་ནས་འདུལ་འཛིན་
སྟོབས་ལྡན་རྒྱ་མཚོའི་དྲུང་དུ་བློ་སྦྱོང་ལེགས་བཤད་ཀུན་འདུས་སོགས་ཆོས་མང་དུ་གསན། དེ་ནས་རྡོ་རྗེ་འཛིན་པ་བློ་བཟང་རིག་གྲོལ་གྱི་ཞབས་དྲུང་དུ་བཅུ་གཅིག་ཞལ་གྱི་དབང་ཆེན་སོགས་ཆོས་མང་དུ་གསན། དེ་ནས་བླ་མ་ཉིད་དགུང་ལོ་ཉི་ཤུ་
རྩ་དགུ་ལ་བབ་བ་ན་དབེན་གནས་བྱང་ཆེན་དུ་དྲིན་ཅན་རྩ་བའི་བླ་མ་ཞབས་དྲུང་རིན་པོ་ཆེའི་སྐུ་མདུན་དུ་ཕེབས་ཏེ། སྨྱུང་བར་གནས་པའི་སྡོམ་པའི་བཀའ་དྲིན་ཞུས་ཏེ་ས་ཕོ་སྟག་གི་ལོ་ཆོ་འཕྲུལ་ཟླ་བའི་ཚེས་བདུན་ལ་སྦྱོར་བ་དང། བརྒྱད་ལ་
དངོས་གཞིའི་གསོ་སྦྱོང་གི་སྡོམ་པ་བཞེས་པ་མཛད་ཅིང། སྨྱུང་གནས་ཀྱི་ཆོག་ཕྱག་ལེན་སོགས་མཐའ་དག་ཞིབ་པ་རེ་གསན་ནས་ཕྱིས་སྐུ་ན་མཐོན་པོར་གྱུར་བ་ན་ཡང་སྨྱུང་གནས་ལ་ཐུགས་བརྩོན་ཆེར་མཛད་ཀྱིན་ཡོད་པ་ནི། སྤྱིར་བསག་

[179B] ལྷག་པར་ཞབས་དྲུང་རིན་པོ་ཆེ་ནས་ཐོབ་པས་བྱིན་རླབས་ཀྱི་ཚན་ཀེ་ཆེ་བ་ལ་དགོངས་པ་ཡིན་ནམ་སྙམ་མོ། །དེ་ནས་སྔར་ལྟར་གཞུང་ལུགས་རྣམས་ལ་སྦྱོང་བའི་མུ་ནས་ནང་དུ་ཉམས་ལེན་ལ་
གཞོལ་བར་མཛད་ཅིང། ལྷག་པར་བདག་འཛིན་འདུལ་བའི་མན་ངག་ཤིན་ཏུ་ཟབ་པ་མ་ཅིག་གི་གཅོད་སྐོར་ལ་ཐུགས་བཞེད་ཆེ་བར་གྱུར་ཏེ། རྗེ་ཞལ་སྔ་ནས་བློ་བཟང་རིག་གྲོལ་ལ་ནམ་མཁའ་སྒོ་འབྱེད་ཀྱི་དབང་དང་གཅོད་ཀྱི་གདམས་པ་གསན་
ཞིང༑ བྱ་བཏང་འཕྲིན་ལས་ཆོས་འཕེལ་ལ་ཡང་ནམ་མཁའ་སྒོ་འབྱེད་ཀྱི་དབང་དང་གཅོད་ཀྱི་དམིགས་སྐོར་རྣམས་མཐིལ་ཕྱིན་པར་གསན་ནས་མངོན་ཆུང་གི་སྒོ་ནས་ཐུགས་ཉམས་སུ་བཞེས། བྱང་ཆུབ་ལམ་གྱི་རིམ་པ་དང་གཅོད་གཉིས་
ཟུང་དུ་སྦྲེལ་ནས་ཉམས་ལེན་ལ་ཤིན་ཏུ་འགྲུས་པར་མཛད་པས་གཅོད་ཀྱི་ལྷོངས་མང་དུ་བྱུང་ཞིང། ལྷག་པར་དགོང་གཅིག་སྲོད་ཀྱི་ཆ་ལ་གཅོད་ཀྱི་དམིགས་སྐོར་ལ་གནད་དུ་བསྣུན་པའི་ཚེ་གློ་བུར་དུ་འབྲུག་སྒྲ་དྲག་པོ་བསྒྲགས་
ཤིང་ཐོག་ཉེ་སྐོར་དུ་བབས་པས་མི་དང་བོང་བུ་མང་པོ་བརྒྱལ་བ་དང། ལྷག་པར་གྲང་མོ་ཆེ་བའི་གྲྭ་པ་གཅིག་ཐོག་གཟེར་གྱིས་གཤེགས་པ་བྱུང་ཡང་ཉིད་ལ་ནི་གནོད་པ་གང་ཡང་མ་བྱུང་ཞེས་བླ་མ་ཉིད་ཀྱི་ཞལ་ལས་དངོས་སུ་ཐོས་
སོ༑ ༑དེ་ནས་མེ་ཕོ་ཁྱིའི་ལོ་ཟླ་བ་བདུན་པའི་ཚེས་བཅུ་གསུམ་གྱི་ཉིན་གཟིམ་ཆུང་ཡིད་དགའ་ཆོས་འཛིན་དུ་ལྷར་བཅས་འགྲོ་བའི་བླ་མ་དོན་གྱི་སླད་དུ་མཆེན་ནས་སྨོས་ཏེ་མཁན་པོ་རིན་པོ་ཆེ་རྗེ་བཙུན་བློ་བཟང་ཡེ་ཤེས་དཔལ་བཟང་བོས་

[180A]༄༅། །མཁན་སློབ་སྦྲགས་མ་དང། ཁ་སྐོང་བའི་དགེ་འདུན་གྲངས་ཚང་བ་དང་བཅས་པའི་དབུས་སུ་བསྙེན་པར་རྫོགས་པ་དགེ་སློང་གི་སྡོམ་པ་ལེགས་པར་བཞེས་སོ། །བསྙེན་རྫོགས་བཞེས་ནས་དགེ་སློང་གི་བཅས་
མཚམས་ཐམས་ཅད་ཕྲ་ཞིང་ཞིབ་པར་བསྲུང་བར་མཛད་དེ། ལྟུང་བ་སྡེ་ལྔ་སོ་སོའི་སྲུང་མཚམས་ལེགས་བར་ཟིན་པར་མཛད། འཚེ་བའི་ཡོ་བྱད་དང་མཁོ་བའི་ཡོ་བྱད་འཆང་ལུགས། བྱིན་ལེན་བྱ་ཚུལ། ནུབ་ལྷག་གཅོད་པ། རུང་ཆུ་འདེབས་པ་སོགས་
འདུལ་བའི་བཅས་མཚམས་ཕྲ་མོ་ཞིག་ཡན་ཆད་ཐམས་ཅད་ཕྱག་ལེན་ལ་ཅི་ཐེབས་མཛད་ཅིང། ཅུང་ཟད་འདས་ན་ཡང་དེ་མ་ཐག་ཕྱིར་བཅོས་པའི་ཐབས་ལ་བརྩོན་པར་མཛད་དོ། །དེ་ལྟར་གཞུང་ལུགས་ཆེན་མོ་རྣམས་ལ་སྦྱངས་ཤིང་བྱང་ཆུབ་
ལམ་གྱི་རིམ་པའི་ཉམས་ལེན་ལ་བརྩོན་པར་མཛད་པས། ལམ་ཐུན་མོང་བའི་སྟེང་དུ་གསང་སྔགས་ཀྱི་ལམ་གྱི་བསྣོན་པ་བཏབ་ནས་ཚེ་གཅིག་ཉིད་ལ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་བསྒྲུབ་དགོས་པར་གཟིགས་
ནས་གསང་སྔགས་ལ་འཇུག་འདོད་ཤུགས་དྲག་པོ་ཐུགས་ལ་འཁྲུངས་པ་ན། གསང་སྔགས་ཀྱི་ལམ་གྱི་རྩ་བ་དང་འཇུག་སྒོ་ནི་དབང་དང་དམ་ཚིག་ཡིན་པར་གཟིགས་ནས་རྡོ་རྗེ་འཆང་ཆེན་པོ་རྗེ་བཙུན་བློ་བཟང་ཡེ་ཤེས་ཀྱི་ཞབས་དྲུང་དུ་དཔལ་
གསང་བ་འདུས་པའི་དབང་བཞི་ཡོངས་སུ་རྫོགས་པ། འཁོར་ལོ་སྡོམ་པའི་དབང་བཞི་ཡོངས་སུ་རྫོགས་པ། རྡོ་རྗེ་འཇིགས་བྱེད་ཀྱི་དབང་བཞི་ཡོངས་སུ་རྫོགས་པ། མི་འཁྲུགས་པའི་དབང་ཆེན། ཚེ་དཔག་མེད་ལྷ་དགུའི་དབང་རྣམས་

[180B] གཞན་ཡང་རྒྱུད་སྡེ་བཞིའི་ལྷ་མང་བོའི་རྗེས་གནང་དང་བཟླས་ལུང། སྒྲུབ་ཐབས་མང་བོའི་ལུང་བཅས་ཆོས་བཀའ་མཐའ་ཡས་པ་གསན་པས་ཞབས་དྲུང་རིན་པོ་ཆེ་དང། རྗེ་འདི་གཉིས་ནི་རྩ་བའི་བླ་མ་བཀའ་དྲིན་ཟླ་མེད་དུ་འཛིན་པར་
མཛད་དོ། །དེ་ནས་རྗེ་ཞལ་སྔ་ནས་བློ་བཟང་རིག་གྲོལ་ལ་བདེ་མཆོག་གི་དབང་ཆེན། འཇིགས་བྱེད་ཀྱི་སྔགས་བཏུ། འཇམ་དབྱངས་ནག་པོའི་རྗེས་གནང། གདུགས་དཀར་གྱི་དབང། ཆོས་རྒྱལ་ཕྱི་ནང་གསང་གསུམ་གྱི་རྗེས་གནང་སོགས་
དབང་དང་རྗེས་གནང་མང་དུ་གསན། ལྷག་པར་གསང་སྔགས་ཀྱི་ལམ་རིམ་པ་གཉིས་ཀྱི་དམར་ཁྲིད་གནང་དགོས་ཚུལ་གསོལ་བ་བཏབ་པས་དགྱེས་བཞིན་དུ་ཡི་དམ་རྡོ་རྗེ་འཇིགས་བྱེད་ཀྱི་བསྐྱེད་རྫོགས་གཉིས་ཀའི་ཟབ་ཁྲིད། རྒྱལ་བ་དབེན་ས་
བ་ནས་བརྒྱུད་པའི་འཕོ་བ་ཤིན་ཏུ་ཟབ་པའི་ཁྲིད། ལམ་གྱི་ལུས་རྫོགས་པའི་བླ་མའི་རྣལ་འབྱོར་གྱི་ཟབ་ཁྲིད་རྣམས་ལེགས་པར་གསན་ཞིང་དམིགས་སྐོར་གྱི་གནད་ཐམས་ཅད་ལ་ཤིན་ཏུ་ཞིབ་པར་དཔྱད་ནས་གཅིག་པུར་སྒྲུབ་པ་མཛད་པའི་ཚེ་
གཞན་ལ་འདྲི་མི་དགོས་པའི་གདེང་ཐོབ་པར་མཛད་དོ། །དེ་ནས་རྡོ་རྗེ་འཛིན་པ་ལྷུན་གྲུབ་རྒྱ་མཚོའི་ཞབས་དྲུང་དུ། འཇིགས་བྱེད་ཀྱི་དབང་ཆེན། འཇམ་དབྱངས་བཞད་པས་མཛད་པའི་འཇིགས་བྱེད་ཀྱི་བསྐྱེད་རྫོགས་གཉིས་ཀྱི་ལུང། དབྱངས་
ཅན་མའི་སྒྲུབ་ཐབས། བདེ་མཆོག་དྲིལ་བུ་ལྷ་ལྔའི་དབང་ཆེན་འོད་དཔག་མེད་ལ་བརྟེན་བའི་ཚེ་སྒྲུབ་སོགས་ཆོས་བཀའ་མཐའ་ཡས་པ་གསན་ཏོ། །དེ་ནས་བཤེས་གཉེན་དམ་པ་བློ་བཟང་ཚེ་དབང་གཞིབས་དྲུང་དུ་བདེ་མཆོག་བདེ་ཆེན་

[181A]༄༅། །གསལ་བ། གསང་འདུས་ཡིག་ཆུང་ཉེར་གཅིག། མཁས་གྲུབ་རིན་པོ་ཆེའི་བཀའ་འབུམ་ཐོར་བུ། བསྐྱེད་རིམ་དངོས་གྲུབ་རྒྱ་མཚོ་།བདེ་ཆེན་རོལ་མཚོ། མགོན་པོའི་བེའུ་བུམ་ཡོངས་རྫོགས། སྐྱིད་ཤོད་བཀའ་
འབུམ་གྲས་ནས་རྗེས་གནང་གི་སྐོར་ཁ་ཤས། སངས་རྒྱས་བཀའ་འབུམ། རྗེ་གོང་མའི་གསུང་འབུམ་བཀའ་རྒྱ་མའི་སྐོར། ཆོས་སྐྱོང་ཡོངས་རྫོགས་ཀྱི་བསྐང་གསོའི་སྐོར། མདོ་ཕྲན་ཁ་ཤས་བཅས་ཀྱི་ལུང། འཇིགས་བྱེད་ཀྱི་བསྐྱེད་རྫོགས་
ཀྱི་སྐོར། གཅོད་གཞུང་གི་ཁྲིད། ལམ་རིམ་གྱི་ཁྲིད་དང་ལུང། བླ་མ་མཆོད་པའི་ཁྲིད། ཕྱག་ཆེན་གྱི་ཁྲིད། སྤྱོད་འཇུག་དར་ཊཱིཀ་གི་ལུང། སྟོང་མཐུན་སྐལ་བཟང་མིག་འབྱེད་ཀྱི་ལུང། པོ་ཏོ་བའི་ཆིག་ལབ་རིང་མོའི་ལུང། བཅུད་ལེན་གྱི་
སྐོར་རྣམ་གྲངས་མང་པོ་དང། སྒྲུབ་ཐབས་ལས་ཚོགས་ཀྱི་སྐོར་མང་པོའི་ལུང་དང་ལག་ཁྲིད་བཅས་ཆོས་བཀའ་མཐའ་ཡས་པ་གསན་ཏོ། །ཡང་གྲུབ་དབང་ཆོས་རྒྱ་མཚོའི་ཞབས་དྲུང་དུ་བཀའ་གདམས་བེའུ་བུམ་སྔོན་པོའི་ལུང་ཕྱག་
ཆེན་གྱི་ཁྲིད། བློ་སྦྱོང་ལམ་རིམ་གྱི་སྐོར་སོགས་ཆོས་བཀའ་མཐའ་ཡས་པ་གསན། དེ་ནས་འདུལ་འཛིན་དཀོན་མཆོག་གི་ཞབས་དྲུང་དུ་ཕྱག་ཆེན་གྱི་ཁྲིད། ནཱ་རོ་ཆོས་དྲུག་གི་ཁྲིད། བློ་སྦྱོང་གི་དམར་ཁྲིད་སོགས་ཆོས་བཀའ་མང་དུ་གསན་
དེ་ནས་དབེན་ས་ཆོས་ཀྱི་ཕོ་བྲང་དུ་རབ་འབྱམས་སྨ་བ་རྗེ་དྲུང་ལགས་ཀྱི་ཞབས་དྲུང་དུ་ཕེབས་ནས་ཆོས་འབྲེལ་ཞིག་མཛད། བྱ་བཏང་འཕྲིན་ལས་ཆོས་འཕེལ་གྱི་ཞབས་དྲུང་དུ་ཕེབས་ནས་རྒྱལ་སྲས་བཀའ་འབུམ། བཀའ་གདམས་

[181B] གཞི་གསུམ་ཆོག། དཔལ་གསང་བ་འདུས་པའི་རྩ་རྒྱུད་ཡོངས་རྫོགས། དཔལ་གསང་བ་འདུས་པའི་ཆོ་ག་ཆ་ལག་དང་བཅས་པ་ཚང་མ། མདོ་མང་གི་གནང་ནས་ལུང་རྒྱུན་མ་བཞུགས་པ་ཁ་ཤས་མ་གཏོགས་ཡོངས་རྫོགས་ཀྱི་ལུང་
སོགས་མདོ་སྔགས་ཀྱི་ལུང་མཐའ་ཡས་པ་གསན་ཞིང། དགའ་ལྡན་ཕྱག་རྒྱ་ཆེན་པོའི་ཟབ་ཁྲིད་སྔོན་འགྲོའི་མན་ངག་ཞལ་ཤེས་དང་བཅས་པ་གཅོད་གཞུང་ཐར་འདོད་དད་དཔོན་མའི་ཟབ་ཁྲིད་མན་ངག་ཞལ་ཤེས་དང་བཅས་པ་ལེགས་
པར་གསན་པས་བླ་མ་འདི་བཀའ་དྲིན་ཆེ་བ་ཞིག་ཏུ་མཛད་དོ། །དེ་ལྟར་བླ་མ་བདག་ཉིད་ཆེན་པོ་འདི་ཐོས་པ་རྒྱ་མཚོའི་གཏེར་དུ་གྱུར་ནས་དོན་གཉེར་ཅན་གྱི་བློ་གསལ་བ་མང་པོ་ལའང་རྩི་ཤག་གཏོང་བ་དང་རིགས་ལམ་སློབ་པ་སོགས་
ཀྱང་མཛད་དགོས་པ་བྱུང་ཞིང། དེ་དག་གི་ཚེ་ཐུགས་བསམ་ལ་འདི་ལྟ་བུ་དག་འཁྲུངས་པར་གྱུར་ཏེ། མདོ་རྒྱུད་བསྟན་བཅོས་ཐམས་ཅད་ནས་དབེན་པར་སྒྲུབ་པ་སྙིང་པོར་བྱེད་པ་ལ་རྒྱ་ཆེར་བསྔགས་ཤིང། སྔོན་བྱོན་དམ་པ་ཐམས་
ཅད་ཀྱིས་ཀྱང་ཚེ་འདི་བློས་བཏང་སྟེ་དབེན་པའི་གནས་རྣམས་སུ་སྒྲུབ་པ་མཛད་པ་ཤ་སྟག་ཡིན་པས། བདག་ཀྱང་ཐོས་པའི་དོན་རྣམས་ལ་དབེན་པའི་གནས་རྣམས་སུ་སྒྲུབ་བ་སྙིང་པོར་བྱེད་པ་ཞིག་མ་བྱུང་ན་ཐོས་བ་ཙམ་གྱིས་ཉོན་མོངས་
འཇོམས་མི་ནུས་ཤིང། གོང་མའི་ཡོན་ཏན་ཁྱད་བར་ཅན་རྣམས་མི་ཐོབ་པས་དལ་འབྱོར་གྱི་རྟེན་བཟང་པོ་འདི་འདྲ་ཐོབ་ནས་སྙིང་པོ་མ་ལོན་པར་ཤིན་ནི་དབུལ་པོས་ཡིད་བཞིན་གྱི་ནོར་བུ་རྙེད་བ་དོན་མ་གྲུབ་པར་སྟོར་པ་དང་ཁྱད་མེད་པས་

[182A]༄༅། །ཤིན་ཏུ་ཕངས་སོ་སྙམ་དུ་ངེས་འབྱུང་དྲག་པོས་བསྐུལ་ནས་ཚེ་འདི་བློས་བཏང་སྟེ་དབེན་པའི་གནས་སུ་ཚེ་དང་སྒྲུབ་པ་མཉམ་པ་ཞིག་བྱེད་པའི་ཐུགས་འདུན་ནར་མར་ཡོད་པའི་ཐོག་དེ་སྐབས་ཐོས་བསམ་
གླིང་ཞལ་སྔ་ནས་དམ་ཆོས་རྒྱལ་མཚན་ཟུར་བཞུགས་མཛད་ནས་རྗེ་ཞལ་སྔ་ནས་དཔལ་ལྡན་ཡེ་ཤེས་ཁྲི་ཐོག་ན་ཕེབས་ཡོད་པ་དེས་ཐུགས་གཟིགས་ཤིན་ཏུ་ཆེ་བས་སྤྱན་གྱི་འབྲས་བུ་ལྟར་བསྐྱངས་ཤིང། ལྷག་པར་བླ་མ་འདི་ཉིད་
ལུགས་གཉིས་ཀ་ལ་མཁྱེན་པ་ཆེ་ཞིང་ཐུགས་ཀྱི་གཏིང་དཔག་པར་དཀའ་བ་ཞིག་ཡོད་པའི་སྟབས་ཀྱིས། རྗེ་ཞལ་སྔ་ནས་ཀྱིས་ལུགས་གཉིས་ཀྱི་བྱ་བྱེད་གང་ལའང་ཡང་ཡང་བོད་བར་མཛད་པས་ཐུགས་དམ་ལ་གནོད་པར་གྱུར་ནས་ཐུགས་ཤིན་ཏུ་
སུན་བར་བྱུང་ཞིང། དེའི་ཁར་མི་ཆོས་ཀྱི་སྐུ་མཆེད་དང་སྐུ་ཚ་རྣམས་ཀྱང་ཡང་ཡང་ཤིང་འཚོང་ལ་ཡོངས་པས་ཐུགས་གཏིང་ནས་སུན་ཏེ། ཀྱེ་མ་བདག་རབ་ཏུ་བྱུང་ནས་ཁྱིམ་པ་དང་བསྲེ་བསླད་འདི་ལྟར་ཆེ་བ་ནི་ཤིན་ཏུ་མ་ལེགས་
པས། ད་ནི་ངེས་པར་ཡུལ་ཐག་རིང་ཞིག་ཏུ་འགྲོ་བར་བྱའོ་སྙམ་དུ་དགོངས་ནས་དབུས་ཕྱོགས་སུ་འབྱོན་པའི་ཟླ་གྲོགས་བཙལ་ཞིང་ཉིད་ཀྱི་ཞབས་ཕྱི་དྲུང་རམ་པ་བློ་བཟང་རབ་བརྟན་ལ་ཡོ་བྱད་རྣམས་འབོགས་པ་དང་འདི་ལྟར་གྱིས་
ཞལ་ཏ་ཡང་གནང། སོག་བཙུན་དགེ་ཕྲུག་མང་དུ་ཡོད་པ་རྣམས་ལ་ཡང་སོ་སོར་ཞལ་ཏ་གནང་ནས་རྗེ་ཞལ་སྔ་ནས་དཔལ་ལྡན་ཡེ་ཤེས་ལ་དགོངས་པ་ནན་གྱིས་ཞུས་ཏེ་ཚེ་འདི་སྣང་གི་གཉེན་ཉེ་གྲོགས་གྲྭ་སློབ་མཆེད་གྲོགས་ནོར་ལོངས་

[182B]ཞེན་མེད་པར་ཟླ་གྲོགས་ཇོ་སྟན་པ་ཞིག་དང་བསྡེབས་ནས་དབུས་ཕྱོགས་ལ་ཕེབས་སོ། །རིམ་གྱིས་བྱོན་པས་ཆོས་འཁོར་ལྷ་སར་ཕེབས་ཏེ་ཇོ་བོ་ཤཱཀྱ་མུ་ནེ་དང་འཕགས་
མཆོག་རང་བྱུང་ལྔ་ལྡན་སོགས་མཇལ་ནས་ཅི་འབྱོར་པའི་མཆོད་པ་ཕུལ་ཏེ་སྨོན་ལམ་མང་དུ་འདེབས་པར་མཛད་ཅིང་ཇོ་བོ་རིན་པོ་ཆེའི་སྐུ་མདུན་དུ་ཐུགས་བསྐྱེད་ཀྱང་མཛད་སྣང་ངོ། །དེ་མཐུན་ར་མོ་ཆེའི་ཇོ་བོར་ཡང་ཕྱག་དང་སྐོར་བ་སྨོན་
ལམ་སོགས་མང་དུ་མཛད། གནས་ཆེན་པོ་ཏ་ལར་ཕེབས་ནས་པད་དཀར་འཛིན་པ་ངག་དབང་ཡེ་ཤེས་རྒྱ་མཚོ་ཞལ་མཇལ་ཞིང་མཆོད་མཇལ་ཡང་ཞིག་ཏུ་མཛད། དེ་ནས་གྲུབ་པའི་གནས་མཆོག་ཕ་བོང་ཁར་ཕེབས་ནས་གནང་
འབྲེལ་མཛད་ཅིང་དེའི་བླ་མ་ལ་ཆོས་འབྲེལ་ཞིག་ཀྱང་ཞུ་བར་མཛད། དེ་ནས་བཀྲ་ཤིས་ཆོས་གླིང་དུ་ཕེབས་ནས་གནས་འབྲེལ་དང་ཆོས་འབྲེལ་སོགས་མཛད། དེ་ནས་ཕུར་བུ་ལྕོག་ཏུ་ཕེབས་ནས་རྗེ་གྲུབ་པའི་དབང་ཕྱུག་དགེ་
ལེགས་རྒྱ་མཚོའི་ཞལ་དཀྱིལ་མཇལ་ཞིང་བྱིན་རླབས་ཞུས་དམ་པའི་ཆོས་མང་དུ་གནང་དགོས་པའི་གསོལ་བ་བཏབ་པའི་ཚེ། དགྱེས་བཞིན་ཞལ་གྱིས་བཞེས་ནས་གཅོད་སྟན་ཐོག་གཅིག་མའི་ཟབ་ཁྲིད་དང་དཔའ་བོ་གཡུལ་
འཇུག་མའི་ཁྲིད་གནང་བ་ལེགས་པར་གསན། གཞན་ཡང་འཕོ་བའི་རྣམ་གྲངས་མང་པོ་དང་བཅུད་ལེན་གྱི་སྐོར། བླ་མའི་རྣལ་འབྱོར་སོགས་ཆོས་མང་དུ་གསན། དེ་ནས་མཁར་རྡོར་ཕེབས་ནས་རྗེ་བཟོད་པ་རྒྱ་མཚོ་མཇལ་ཞིང་ཆོས་འབྲེལ་

[183A]༄༅། །ཡར་ཁ་ཤས་གསན། དེ་གར་ཟླ་བ་ལྷག་ཙམ་བཞུགས་ནས་སྒྲུབ་པ་ལ་བརྩོན་པར་མཛད་ཅིང། གཙོ་ཆེར་དེར་བཞུགས་རིང་བཅུད་ལེན་སྦྱོང་བར་མཛད་དོ། །དེ་ནས་རིམ་གྱིས་ཡེར་པ་དང་གསང་སྔགས་མཁར་སོགས་
ལམ་བར་གྱི་གནས་རྣམས་མཇལ་ཞིང་རི་བོ་དགེ་ལྡན་དུ་ཕེབས་ནས་གསེར་གདུང་རིན་པོ་ཆེའི་སྐུ་མདུན་དུ་དངོས་བཤམས་ཡིད་སྤྲུལ་གྱི་མཆོད་ཚོགས་ཕུལ་ཏེ་འདི་ཕྱིར་དགེ་བའི་སྨོན་ལམ་མཁོ་ཐག་ཆོད་པ་འདེབས་པར་མཛད་ཅིང་ཞབས་
སྐྱོར་ཡང་མང་དུ་གནང། དེ་ནས་རིམ་གྱིས་བཀའ་གདམས་གོང་མའི་གནས་རྣམས་མཇལ་ཞིང་ར་སྒྲེང་རྒྱལ་བའི་དབེན་གནས་སུ་ཕེབས་དངོས་བཤམས་ཡིད་སྤྲུལ་གྱི་མཆོད་ཚོགས་ཕུལ་ནས་སྨོན་ལམ་འདེབས་པར་མཛད་ཅིང་ཞབས་
སྐར་ཡང་མང་དུ་གནང། གནས་དེ་བཀའ་གདམས་གླེགས་བམ་ལས་འབྱུང་བ་ལྟར་ཤིན་ཏུ་བག་ཕེབས་ཤིང་ཉམས་དགའ་བ་དང། ཇོ་བོ་ཡབ་སྲས་ཀྱིས་བྱིན་ཕྱིས་བརླབས་པའི་གནས་ཡིན་པ་དང། རྗེ་ཐམས་ཅད་མཁྱེན་པས་ཀྱང་
བྱིན་གྱིས་བརླབས་པའི་གནས་ཡིན་པས་གནས་དེར་སྒྲུབ་པ་མཛད་པ་ལ་ཐུགས་སྤྲོ་བར་གྱུར་ནས་ར་སྒྲེང་ཡང་དགོན་གྱི་བྲག་སེང་གེའི་ཞོལ་ཞེས་བྱ་བ་སྔོན་རྗེ་ཐམས་ཅད་མཁྱེན་པས་ཡུན་རིང་བཞུགས་ཤིང་ལམ་རིམ་ཆེན་མོའི་རྩོམ་པ་
སོགས་མཛད་པའི་གནས་བྱིན་རླབས་ཅན་དེར་ཐུགས་ཕབ་ནས་གཅིག་པུ་གཉིས་སུ་མེད་པར་སྒྲུབ་པ་ལ་བརྩོན་པར་བཞུགས་སོ། །དེའི་ཚེ་འཚོ་ཆས་ཤིན་ཏུ་བཀྲེན་པ་ཡོད་ཀྱང་ནང་དུ་ཉམས་ལེན་ལ་བོགས་ཤིན་ཏུ་ཆེ་བ་བྱུང་སྟེ། དེ་ཡང་

[183B] དེ་སྐབས་ང་ལ་ཡོ་བྱད་གཞན་ཤིན་ཏུ་དཀོན་པ་ཡོད་ཀྱང། སྐུ་ཞབས་རིན་པོ་ཆེ་ནས་གསོལ་རས་སུ་གནང་བའི་བཟང་ཇ་ཅུང་ཟད་ཅིག་ཡོད་པར་ཇ་དང་ཚ་གཉིས་མང་ཉུང་མཉམ་པར་བཏགས་ནས་སྐོལ་བ་ཕོར་པ་
གང་རོ་དོ་རེ་འཐུང་གི་ན་ཡོད་པ་ཡིན་ཏེ་ཤིན་ཏུ་ཞིམ་པ་རིག་པ་དྭངས་ཤིང་དགེ་སྦྱོར་ལ་ཡར་སྐྱེད་ཚེ་བར་བྱུང། དེ་བླ་མའི་བྱིན་རླབས་ཤིག་གིས་ཡིན་པ་འདྲ་ཞེས་གསུང་ངོ། །དེ་ནས་གནས་དེར་ཡུན་རིང་སོང་བ་ན་བཞུགས་ལུགས་
དང་མཛད་ཕ་བཟང་པོ་གཞན་དང་མ་འདྲ་བའི་སྟབས་ཀྱིས་ཡང་དགོན་རི་ཁྲད་དུ་བཞུགས་པ་རྣམས་ཀྱིས་དད་གུས་ཆེན་པོ་བྱས་ཤིང། རིམ་གྱིས་ར་སྒྲེང་ཕྱོགས་ཀྱི་བྱང་འབྲོག་རྣམས་ཀྱིས་དད་གུས་ཆེན་པོས་འཚོ་བའི་མཐུན་རྐྱེན་འབུལ་མི་
ཡང་མང་དུ་བྱུང་བ་ན་ཐུགས་ལ་ད་ཕྱོགས་འདིར་ཡང་ཡུན་རིང་ན་འདོད་ཡོན་གྱི་དབང་དུ་འགྲོ་བ་འདུག་ཅིང། དེ་ལྟར་ན་རང་ཡུལ་གྲྭ་ས་དང་བཅས་པ་བློས་བཏང་ནས་གཞན་གྱི་ཡུལ་དུ་རྣམ་གཡེང་འཕེལ་བ་ནི། མཁས་གྲུབ་རིན་པོ་ཆེས། རང་
ཡུལ་ཉེ་དུ་ལོངས་སྤྱོད་ཀུན་བོར་ནས། །རྩེ་གཅིག་དམ་ཆོས་སྒྲུབ་པར་དམ་བཅས་ཏེ། །གཞན་གྱི་ཡུལ་དུ་རྣམ་གཡེང་འདུ་འཛི་ཡིས་།དལ་འབྱོར་དོན་མེད་བྱེད་བ་སྨྱོན་པ་ཡིན། །ཞེས་གསུངས་པ་ལྟར་ཤིན་ཏུ་མ་ལེགས་པས་ད་ནི་དབེན་གནས་
གཞན་ཞིག་ཏུ་འགྲོ་དགོས་སྙམ་དུ་དགོངས་པ་ན། ཙྭ་རིར་འབྱོན་པར་བཞེད་ནས་ཟླ་གྲོགས་སྲད་པ་བློ་བཟང་ནོར་བུ་དང་བསྡེབས་ནས་ཙྭ་རིའི་གནས་ལ་ཕེབས། རིམ་གྱིས་ཀོང་པོའི་ཡུལ་ལ་བསོད་སྙོམས་མཛད་ཅིང་ཙྭ་རིར་བྱོན་ནས་གནས་

[184A]༄༅། །མཇལ་དང་སྨོན་ལམ་མཛད། དེའི་ཚེ་ཡུལ་དེའི་མི་རྣམས་མཐུན་བསྔབས་ཀྱིས་གནས་མཇལ་དུ་ཡོངས་ནས་གནས་རྣམས་སུ་གླུ་གཞས་ཀྱི་མཆོད་པ་བྱེད་པའི་སྲོལ་ཡོད་འདུག་པ། དེ་སྐབས་བླ་མ་ཉིད་
གཅོད་ཀྱི་ཉམས་ལེན་ལ་ཤིན་ཏུ་འགྲུས་པར་མཛད་པའི་སྐབས་ཡིན་པས་གནས་རྣམས་སུ་གཅོད་ཀྱི་ཉམས་ལེན་མཛད་ཅིང་ཉམས་དབྱངས་མང་པོ་འཐོན་པར་མཛད་པའི་ཚེ། གསུང་ཚངས་པའི་དབྱངས་ལྟར་སྙན་ཞིང་གང་གི་རྣ་
བའི་ལམ་དུ་སོང་བ་ཐམས་ཅད་ཡིད་གཏིང་ནས་འགྱུར་བ་ཞིག་ཡོད་པའི་སྟོབས་ཀྱིས། ཕྱོགས་དེའི་སྐྱེ་བོ་རྣམས་ཀྱིས་གསུང་གི་གདངས་ཐོས་པའི་མོད་ལ་གཙང་པ་དགེ་སློང་གི་མགུར་མཉན་དུ་འགྲོ་ཞེས་རང་རང་གི་གླུ་དང་གཞས་བྱེད་
འཕྲོ་བཏང་སྟེ་བླ་མ་ཉིད་ཀྱི་ཉེ་སྐོར་དུ་ཐམས་ཅད་འདུས་པ་ཡང་བྱུང་འདུག་གོ་གནས་གཟིགས་ལ་འབྱོན་པའི་ལམ་འཕྲད་ཞིག་ཏུ་འབྲས་སྦུངས་ཀྱི་གྲྭ་པ་མཚན་ཉིད་ལ་མཁས་པར་གྲགས་པ་འབྱོར་པ་ཅན་ཞིག་བྲག་འཕྲང་ཞིག་ལ་གཡང་
དུ་ལྷུང་བར་ཕྱོགས་པ་ན། མི་འདི་དང་འདི་ལ་བའི་ནོར་འདི་དང་འདི་ཡོད་དོ་ཞེས་ནོར་ལ་ཆགས་པའི་ཆོ་དེ་ཆེན་པོ་འདོན་པ་ཞིག་གཟིགས་པས། སྤྱིར་འཁོར་བའི་ཆོས་གང་ལའང་སྙིང་པོ་མེད་པ་དང། ལྷག་པར་ཟང་ཟིང་གི་ནོར་ལ་ཆགས་པ་ནི་འདི་
ལྟར་ཕུང་བར་བྱེད་པའོ་སྙམ་དུ་ཐུགས་ལ་སྐྱོ་ཤས་ཤིན་ཏུ་ཆེ་བ་འཁྲུངས་ཤིང། དེས་རྐྱེན་བྱས་ནས་འཁོར་བ་མཐའ་དག་ལ་ཞེན་པ་ལོག་པའི་ངེས་འབྱུང་དང། བྱང་ཆུབ་ཀྱི་སེམས་སོགས་ཉམས་རྟོགས་རྣམས་ཆེས་ཆེར་འཕེལ་བར་གྱུར་

[184B]དེ་ལས་སེམས་པ་ཕན་པ་མ་བྱུང་ཞེས་ཡང་ཡང་གསུང་ངོ། །ཙྭ་རིའི་གནས་གཟིགས་གྲུབ་ནས་རིམ་གྱིས་འོལ་ཁ་དང་འཕྱོང་རྒྱས་ཕྱོགས་སུ་བྱོན་ནས། ཡབ་རྗེ་ཐམས་ཅད་མཁྱེན་པ་འཁོར་དག་པ་
རྣམ་བརྒྱད་དང་བཅས་པས་ཕྱོགས་དེར་ཞབས་ཀྱིས་བཅགས་ནས་སྒྲུབ་པ་མཛད་པ་དང། རྗེ་བླ་མས་རྗེ་བཙུན་འཇམ་དབྱངས་ལ་སོགས་པ་ལྷག་པའི་ལྷ་མང་པོའི་ཞལ་གཟིགས་ཤིང་གསུང་གི་གནང་བ་ཐོབ་པ་དང། ཉམས་རྟོགས་ཁྱད་པར་ཅན་
འཁྲུངས་པའི་གནས་དེ་དང་དེ་དག་ཏུ་རིམ་གྱིས་ཕེབས་ཏེ་མཎྜལ་ཕུལ་ནས་སྨོན་ལམ་མང་དུ་འདེབས་པར་མཛད། ལྷག་པར་རྫིང་ཕྱིའི་ཇོ་བོ་རིན་པོ་ཆེའི་སྐུ་མདུན་དུ་སྨོན་ལམ་ཤུགས་དྲག་ཏུ་འདེབས་པར་མཛད། འདི་དག་གི་སྐབས་སུ་བྱང་ཆུབ་
ལམ་གྱི་རིམ་པ། ཟབ་ལམ་ཕྱག་རྒྱ་ཆེན་པོ། ཐབས་ཤེས་སྤྱོད་ཀྱི་ཉམས་ལེན་རྣམས་ལ་ཤིན་ཏུ་འགྲུས་པར་མཛད། ཕལ་ཆེར་ཟླ་གྲོགས་ཀྱང་མེད་པར་རྣལ་འབྱོར་གྱི་དབང་ཕྱུག་མི་ལ་རས་པ་བཞིན་དུ་རྫ་ཁྲོད་དང་གངས་ཁྲོད་དང་ནགས་ཁྲོད་
སོགས་དབེན་གནས་བདག་མེད་རྣམས་སུ་གཅིག་པུར་བཞུགས་ནས་ཐུགས་དམ་ལ་ཆིག་སྒྲེལ་དུ་གཞོལ་བར་མཛད། དེའི་ནང་ནས་ཀྱང་གཅོད་ཀྱི་ཉམས་བཞེས་གཙོ་བོར་མཛད་པ་ནི་བླ་མ་ཉིད་ཀྱི་ཞལ་ནས། ད་གནས་དེ་དག་ཏུ་འགྲོ་བའི་ཚེ་
གང་དང་གང་དུ་སློབ་པ་དེའི་ཚེ་ཉལ་གང་བྱུང་དུ་བྱེད་ཅིང་དགོར་མོ་གཅོད་ཡགས་པོ་རེ་བཏང་ནས་ཉལ་སྡོད་ཀྱིན་ཡོད་ཅེས་གསུང་དེ་ནི་མ་ཅིག་ལབས་སྒྲོན་གྱི་ཞལ་ནས། ཉལ་བས་ཆོག་པའི་ཆོས་ཤིག་ཡོད་དེ། །ཁྱེད་བུ་སློབ་རྣམས་ཀྱིས་
[185A]༄༅། །ཉལ་མི་ཤེས། །དེས་ཀྱང་རྒན་མོ་ང་བློ་མ་བདེ། །ཞེས་གསུངས་པ་ལྟར་ཚིག་ནུས་པ་ཤིན་ཏུ་ཆེ་བ་ཡིན་པས། སྟོང་ཉིད་སྙིང་རྗེའི་སྙིང་པོ་ཅན་ལས་ཐུགས་གཡོ་བ་མེད་པར་བཞུགས་ཀྱིན་ཡོད་པའི་བརྡ་ཙམ་ཞིག་བདག་
ལ་ཐུགས་བརྩེ་བས་གསུངས་པ་ཡིན་ནམ་སྙམ་མོ། །འདི་སྐབས་སྔ་སོར་ཙྭ་རིར་འདྲིས་ཡོད་པའི་འོལ་ཁ་བ་འཕགས་པ་ཆོས་བཟང་ཞེས་བྱ་བས་སྐུ་ཚེ་རིལ་པོ་འོལ་ཁའི་སྒྲུབ་གནས་ཤིག་ཏུ་བཞུགས་དགོས་ཞབས་ཏོག་འོ་མི་བརྒྱལ་བ་
སྒྲུབ་ཅེས་ནན་གྱིས་གསོལ་བ་བཏབ་ཀྱང་ཞལ་གྱིས་བཞེས་པ་མ་མཛད་དོ། །དེ་ནས་འཕྱོང་རྒྱས་སུ་ཕེབས་ནས་གནས་མཇལ་ཞིབ་ཏུ་མཛད་ཅིང་སྨོན་ལམ་བཏབ། གནས་གང་བྱུང་ངེས་མེད་དུ་བཞུགས་ནས་ཐུགས་དམ་ལས་གཡེལ་བ་
མེད་པར་མཛད། དེ་དག་གི་ཚེ་འཚོ་ཆས་ཧ་ཅང་བཀྲེན་པར་གྱུར་ཏེ་རྩམ་བསོད་མཛད་པ་ན། འཕྱོང་རྒྱས་རི་བོ་བདེ་ཆེན་གྱི་གྲྭ་བདག་སྣང་ཆེ་ཆེ་འདྲས་བསླབ་བྱ་བྱས་པ་ལྟར་དགེ་བསྐོས་ལ་གནང་བ་ཞུས་ནས་འདུ་ཁང་གི་སྒོ་ཁང་དུ་བཞུགས་ནས་
ཚོགས་པ་ལ་རྩམ་བསོད་མཛད་པའི་ཚེ། དེ་གའི་དགེ་འདུན་རྣམས་འབྱོར་པ་ཆེ་བ་དང། དམ་པ་འདིའི་སྐུ་མཐོང་བ་ཙམ་གྱིས་ཐམས་ཅད་དང་བ་སྐྱེས་པ་བཅས་ཚོགས་པ་པལ་མོ་ཆེས་རང་རང་གི་རྩམ་སྣོད་རྣམས་ཁ་ཕྱེ་ནས་དམ་པ་འདིའི་ན་
བཟའི་སྟེང་དུ་བླུགས་བ་ན་ཚོགས་པའི་ཕྱེད་ཅེམ་མ་སོང་བར་རྩམ་ཁུར་ལོངས་པ་བྱུང་བས་སློང་འཕྲོ་བཤོལ་ཏེ་གང་བྱུང་བ་རྣམས་ཁྱེར་ནས་དབེན་གནས་ཤིག་ཏུ་ཕེབས་ཏེ་རེ་ཞིག་མཐུན་རྐྱེན་ཚང་བའི་ངོས་ནས་སྒྲུབ་པ་ལ་བརྩོན་པར་

[185B]འབྱོར་ཞེས་བྱ་བའི་བཤེས་གཉེན་དམ་པ་ཞིག་བཞུགས་ཡོད་པ་དེའི་དྲུང་དུ་བབས་ནས་མ་ཎི་བཀའ་འབུམ་ཡོངས་རྫོགས་ཀྱི་ལུང་དང་ཐུགས་རྗེ་ཆེན་པོའི་རྗེས་གནང། ཆོས་རྒྱལ་
སྲོང་བཙན་སྒམ་པོས་རྒྱལ་བ་བསོད་ནམས་རྒྱ་མཚོ་ལ་དངོས་སུ་གནང་བའི་སྤྱན་རས་གཟིགས་ཀྱི་རྗེས་གནང། ཆག་ལོ་ཙཱ་བ་ནས་བརྒྱུད་པའི་ཕག་དཀར་གྱི་རྗེས་གནང། ཛམ་ནག་གི་རྗེས་གནང་ཁྲོ་མོ་སྨེ་བརྩགས་ཀྱི་རྗེས་གནང། གོང་ས་ལྔ་
པ་ཆེན་པོའི་གསུང་མང་པོའི་ལུང། ལྷོ་བྲག་གྲུབ་ཆེན་གྱི་བཀའ་འབུམ་གྱི་ལུང་དང། དེ་ནས་འབྱུང་བའི་དབང་རྗེས་གནང་ཁ་ཤས་བཅས་གསན། དེ་ནས་རི་བོ་བདེ་ཆེན་བའི་གྲ་པ་ཕལ་མོ་ཆེས་དག་སྣང་ཆེན་པོ་མཛད་ཅིང་དམ་པ་འདིའི་སྐུའི་
དབྱིབས་གསུང་གི་གདངས་མཛད་སྤྱོད་རྣམས་གཞན་དང་མི་འདྲ་ད་མཐོང་བའི་རྐྱེན་གྱིས་འདི་ནི་གང་ཟག་རང་དགའ་བ་ཞིག་མན་པ་འདུག་ཅེས་གླེང་ཞིང་གྲགས་ཆེ་བར་བྱུང་ནས། དེ་གའི་དབུ་མཛད་སོགས་ཀྱིས་ནང་དུ་བོས་ནས་བདག་རྐྱེན་
བཟང་པོ་མཛད་ཅིང། ཁྱོད་རང་དགའ་བ་ཞིག་མིན་པ་འདུག་ཡུལ་ཕྱོགས་གང་ནས་ཡིན། གྲྭ་ས་གང་དུ་བཞུགས། སློབ་གཉེར་ཅི་འདྲ་བྱས་ཞེས་ཞིབ་ཏུ་དྲིས་པས། བླ་མ་ཉིད་ངེས་འབྱུང་ཤུགས་དྲག་པའི་སྟོབས་ཀྱིས་རང་གི་ཡོན་ཏན་མི་
བརྗོད་པར་མ་ཟད་གྲྭ་ས་འདི་ནས་ཡིན་ཡང་གསལ་བ་རང་མ་གསུངས་པར་བདག་གཙང་གི་གཞིས་དགོན་ཞིག་ནས་ཡོངས་པའི་སྤྲང་འཁྱམས་པ་ཞིག་ཡིན་ཞེས་གསུང་བར་མཛད། འགའ་ཞིག་གིས་ད་དུང་ཞིབ་ཏུ་དྲིས་པ་ན་སྣར་ཐང་

[186A]༄༅། །ལྟ་བུ་ནས་ཡིན་རྒྱུའི་ཁུལ་མཛད་ནས་སྤྲང་རྫུ་རང་མཛད་ཀྱང། ཕྱོགས་གང་ནས་བལྟས་ཀྱང་ཐ་མལ་པ་ཞིག་མིན་པར་འདུག་ཅེས་ཀུན་གྱིས་གླེང། དེ་ནས་རེ་ཞིག་ན་ཞབས་ལ་བྶཱུང་གཞི་ཞིག་བྱུང་བ་དེ་ཇེ་
ངན་ཇེ་ངན་ལ་སོང་སྟེ་སྐུ་ལ་བསྙུང་གཞི་ཚབས་ཆེ་བར་བྱུང་བའི་ཚེ། རི་བོ་བདེ་ཆེན་ན་སྨན་པ་མཁས་པ་ཞིག་འདུག་པ་དེ་ལ་ཕྱག་རྩ་སྟོན་པར་མཛད་པས་སྨན་པ་དེས་རིང་ཞིག་བརྟགས་ནས་ལག་པ་ཐལ་མོ་སྦྱར་ཏེ། ཉིད་རང་དགའ་བ་ཞིག་
མིན་པར་འདུག་བས་ང་ལ་གསལ་བར་ཤོད་དགོས་ཞེས་ནན་གྱིས་ཞུས་ཀྱང་སྤྲང་འཁྱམས་བ་ཞིག་ཡིན་ཚུལ་ལས་གསལ་བར་གསུང་མཉན་དེ་ནས་སྨན་པ་དེས་ཉིད་སྤྲང་འཁྱམས་པ་རང་ཞིག་མིན་པ་འདུག་གྲྭ་ས་ཆེན་པོ་ཞིག་གི་
བླ་མའམ། སྤྱི་མི་འམ་མཐོང་ཆེ་བ་ཞིག་ངེས་པར་ཡིན་པར་འདུག་།བསྙུན་གཞི་འདི་ཡང་གྲྭ་ས་དེ་གའི་ཆོས་སྲུང་གི་འཕྲུལ་དུ་འདུག་པས། ད་ཉིད་རང་ལོག་ཐེགས་ན་ལེགས་པ་འདུག་ཅེས་ཤིན་ཏུ་གསལ་པར་ལུང་བསྟན་པ་ཞིག་བྱུང་
འདུག་པས། སྨན་པ་དེ་ཡང་རང་དགའ་བ་ཞིག་མིན་ནམ་སྙམ་མོ་།སྨན་པ་དེས་དམ་པ་འདི་ཉིད་ལ་བྱང་ཆུབ་ཀྱི་སེམས་རྩ་ཡིན་པར་ཤེས་ནས་ཆབ་རྟགས་བཞག་པའང་སྨན་པ་དེས་འཐུངས་ཞེས་ཐོས་སོ། །དེ་ནས་བླ་མ་ཉིད་ཀྱི་ཐུགས་ལ་ཡང་
ནད་འདི་མི་ཡོང་ཙམ་ལ་རྨི་ལམ་དུ་དཔལ་ལྡན་ལྷ་མོའི་འཚུབ་ཀྱི་རྣམ་པ་ཞིག་ཀྱང་བྱུང། སྔ་སོར་རྗེ་ཞལ་སྔ་ནས་ཀྱི་དགོངས་པ་གཏིང་ནས་ཁྲོལ་བ་རང་ཞིག་མེད་པ་དེ་གའི་རྐྱེན་གྱིས་སྨན་པས་ཟེར་བའང་ཡིན་པ་སྲིད་སྙམ་དུ་དགོངས་ནས་

[186B]གཞི་དེ་ཡང་རིམ་གྱིས་དྭངས་པར་གྱུར། དེ་ནས་རིམ་གྱིས་བྱོན་ཏེ་གཙང་དབུས་ཀྱི་མཚམས་ན་ཇོ་མོ་ཁ་རག་ཅེས་བྱ་བའི་གནས་ཆེན་ཞིག་ཡོད་བ་དེ་ལ་ཕེབས་ཏེ། སྒྲུབ་གནས་
རྣམས་མཇལ་བས་གནས་ལ་ཐུགས་སྤྲོ་བར་གྱུར་ཏེ་ཕུག་པ་ཞིག་ཏུ་བཞུགས་ནས་སྒྲུབ་པ་ལ་བརྩོན་པར་མཛད། དེའི་ཚེ་ཡུལ་ཕྱོགས་དེའི་མི་རྣམས་སྔར་འདྲིས་ཤེས་གང་ཡང་མེད་པའི་སྟབས་ཀྱིས་འཚོ་བ་འབུལ་མི་མ་བྱུང་ཞིང་
གྲོང་དུ་བསོད་སྙོམས་ལ་ཡང་མ་ཕེབས་པས་འཚོ་ཆས་ཤིན་ཏུ་བཀྲེན་པར་གྱུར་ཏེ། ཟས་རླུང་འཛིན་ཙམ་ལ་བརྟེན་པའི་དཀའ་ཐུབ་དྲག་པོའི་སྒོ་ནས་སྒྲུབ་པ་ལ་ཤིན་ཏུ་བརྩོན་པར་མཛད་དོ། །འཚོ་ཆས་ཤིན་ཏུ་བཀྲེན་པའི་སྟོབས་ཀྱིས་སྐུ་
ལུས་ཉམས་ཤིང་སྐྱ་བོ་བསེང་བསེང་པོར་གྱུར་ཀྱང་ནང་དུ་ཉམས་ལེན་གྱི་འཆར་སྒོ་ཆེས་ཆེར་འཕེལ་བས་ཐུགས་ལ་དགའ་བདེ་རྒྱས་པར་གྱུར་ཅིང། སྔོན་བྱོན་དམ་པ་རྣམས་ཀྱི་རྣམ་ཐར་ལྟར་དབེན་པའི་རི་སུལ་དུ་དཀའ་ཐུབ་ལ་གནས་
ཏེ་ལམ་ཆ་ཚད་ལ་སྒྲུབ་པ་སྙིང་པོར་བྱར་ཡོད་པ་འདི་འདྲ་ནི་རྒྱལ་བ་དབེན་ས་བ་ཆེན་པས། སྔོན་དུས་ཀྱི་མི་ལ་རས་པ་དང་།ད་དུས་ཀྱི་བློ་བཟང་དོན་གྲུབ་ལ། །འཕྲལ་ཆས་ཀྱི་ཟས་གོས་མ་གཏོགས་པ། །ནོར་དངོས་པོའི་འཛིན་
པས་དགོས་པ་མེད། །ཚེ་གཅིག་ལ་སངས་རྒྱས་སྒྲུབ་པ་ལ། །དེ་འདྲ་བའི་སྤྱོད་ལ་ལེགས་གནས་ནས། །ཆགས་སྡང་སྤངས་པའི་དབེན་གནས་སུ། །དལ་འབྱོར་ལ་སྙིང་པོ་ལེན་པར་ཤོག་ཅེས་གསུངས་པ་ལྟར་དལ་བའི་རྟེན་

[187A]༄༅། །ལ་སྙིང་པོ་ལོན་པ་ཡིན་བས་ཤིན་ཏུ་སྐལ་བ་བཟང་སྙམ་དུ་ཐུགས་ལ་སྤྲོ་བ་འཕེལ་བར་གྱུར། དོན་འདི་ལ་བླ་མ་ཉིད་ཀྱི་ཞལ་ནས། ང་ཁ་རག་དུ་སྡོད་རིང་དགུན་ཐོག་ཅིག་ལ་རྩམ་པ་ཐང་ཁུག་གང་
མིན་པ་སྟེར་མཁན་མ་བྱུང། ཇ་ཤིན་ཏུ་སླ་བ་ཕོར་རེ་པོར་དོ་རེ་དང་ཕྱེ་རླུང་འཛིན་ཙམ་རེ་ཟོས་ཤིང། ཇ་ལ་མར་འདེབས་རྒྱུ་མེད་ཤའི་ཆིལ་བུ་ཅུང་ཟད་རེ་བཏབ་ནས་འཐུངས། འཚོ་བ་ཤིན་ཏུ་བཀྲེན་ཡང་ལུས་བདེ་ཞིང་དགེ་སྦྱོར་
འཕེལ་བ་བྱུང་ཞེས་ཞལ་ལས་དངོས་སུ་ཐོས་སོ། །དེ་ནས་དབེན་ས་བ་ཆེན་པོ་དང་རྗེ་བཙུན་བློ་བཟང་ཆོས་ཀྱི་རྒྱལ་མཚན་སོགས་ཀྱིས་སྒྲུབ་པ་མཛད་ཅིང་བྱིན་གྱིས་བརླབས་པའི་གནས་ཆེན་བྲག་རྒྱ་རྡོ་རྗེའི་ཕོ་བྲང་དུ་ཕེབས་ནས་རྒྱལ་བ་
གཡུང་གི་སྒྲུབ་ཕུག་ཏུ་ལམ་ཐུན་མོང་བ་དང། ཐུན་མོང་མིན་པ་གསང་སྔགས་བླ་ན་མེད་པའི་ལམ་རིམ་པ་གཉིས་ལ་ཐུན་བཞིའི་རྣལ་འབྱོར་མཛད་ཅིང་བཞུགས་སོ། །འདི་དུས་གསོལ་ཆས་རྣམས་ནི་རྗེ་ཞལ་སྔ་ནས་ཀྱིས་ཐོས་བསམ་
གླིང་ནས་ཕུལ་ཞིང། དགེ་སློང་ཚུལ་ཁྲིམས་ཀྱིས་ཟླ་རེའི་གསོལ་ཆས་འབུལ་བ་སོགས་ཀྱི་ཞབས་ཕྱི་བགྱིས་སོ། །དེ་ལྟར་ཐུགས་དམ་ཐུན་བཞིའི་རྣལ་འབྱོར་ལ་ཆུ་བོའི་རྒྱུན་བཞིན་དུ་འབད་པས་ངེས་འབྱུང། བྱང་ཆུབ་ཀྱི་སེམས། ཡང་
དག་པའི་ལྟ་བ། ལམ་རིམ་པ་གཉིས་ཀྱི་གནད་རྣམས་ལ་རྒྱལ་བ་དགྱེས་པའི་ཉམས་རྟོགས་རྨད་དུ་བྱུང་བ་མཐའ་ཡས་པ་འཁྲུངས་སོ། །དེ་ཡང་བླ་མ་ཉིད་ཀྱི་གསུང་ཚད་མ་དབང་པོར་གྱུར་པ་ལས་ཤེས་ཏེ། དེའི་ཚེ་ཉམས་རྟོགས་གོང་

[187B]འདུག་ཀྱང་ཐམས་ཅད་ཡི་གེར་འཁོད་བ་མ་བྱུང་ཞིང། ཐུགས་བརྩེ་བས་དགོངས་ཏེ་ཅུང་ཟད་ཅིག་ཡི་གེར་འགོད་པར་མཛད་པ་ནི་འདི་ལྟར་ན་མོ་གུ་རུ་མཉྫུ་གྷོ་ཥཱ་ཡ་དུས་
གསུམ་གྱི་སངས་རྒྱས་དབེན་ས་པ། །གསུམ་ལྡན་གྱི་བློ་བཟང་ཡེ་ཤེས་ཞབས། །གུས་ལྡན་གྱི་བུ་ལ་བརྩེར་དགོངས་ལ། །བྱིན་རླབས་ཀྱི་ཆར་རྒྱུན་དབབ་ཏུ་གསོལ། །ལུས་སེམས་གཉིས་བདེ་བའི་ངང་ཉིད་ནས། །ཕྱོགས་མེད་ཀྱི་རྒྱལ་ཁམས་
མྱུལ་མྱུལ་བའི། །གུ་ཡངས་ཀྱི་སྤྲང་པོ་ཡན་པ་ང། །ཉམས་དགའ་བའི་གླུ་དབྱངས་འདི་བཞིན་ལེན། །དལ་འབྱོར་གྱི་མི་ལུས་ཐོབ་ངོས་ནས། །སངས་རྒྱས་ལས་ལྷག་པའི་རྗེ་དང་མཇལ། །ཉམས་ལེན་ལ་འབད་འབུང་བྱེད་བྱེད་པའི། །མི་
ལུས་ལ་དོན་ལྡན་ངའི་སྐྱིད་པ། །སྐྱེ་ས་ཡི་ཕ་ཡུལ་བོར་ངོས་ནས། །ཉེ་འབྲེལ་ལ་ཞེན་ཆགས་མི་བྱེད་པར། །རང་མགོ་ནི་རང་གིས་འདོན་འདོན་པའི། །ཕོ་རྒོད་ཀྱི་རྣལ་འབྱོར་ངའི་སྐྱིད་པ། །གར་སྐྱིད་ལ་ཕ་ཡུལ་བྱས་ངོས་ནས། །སུ་བྱམས་
ལ་ཕ་མར་བལྟས་གྱུར་ཏེ། །ཕྱོགས་མེད་དུ་དག་སྣང་སྦྱོང་སྦྱོང་བའི། །གུ་ཡངས་ཀྱི་སྤྲང་པོ་ངའི་སྐྱིད་པ། །བདག་འཛིན་གྱི་དགོན་བ་བོར་ངོས་ནས། །མི་ངན་ལ་ངོ་སྲུང་མི་བྱེད་པར། །རང་དབང་ནི་རང་གིས་བཟུང་བཟུང་བའི། །དཔོན་
མེད་དང་གཡོག་མེད་ངའི་སྐྱིད་པ། །ཡོ་བྱད་ཀྱི་སོག་རུན་པོར་ངོས་ནས། །འགྲོ་དུས་སུ་ཁུར་པོ་མི་འཁུར་བར། །སྒོ་རྩམ་ལ་ཟད་ལེན་བྱེད་བྱེད་པའི། །སྤྲང་པོ་ཡི་ཁྱུ་རྒྱན་ངའི་སྐྱིད་པ། །མདོ་རྒྱུད་ལ་ཐོས་བསམ་བྱས་ངོས་

[188A]༄༅། །ནས༑ ༑ཕན་མེད་ཀྱི་ཁ་བཤད་མི་བྱེད་པར། །ཉམས་ཕེན་ལ་མཐིལ་ཐོན་བྱེད་བྱེད་པའི། །ཕོ་གྲུང་གི་རྣལ་འབྱོར་ངའི་སྐྱིད་པ། །སྒྱུ་ལུས་ལ་གཅེས་འཛིན་བོར་ངོས་ནས། །གར་ཤི་ལ་འགྱོད་མེད་བྱས་
གྱུར་ཏེ། །ན་རྒ་དང་ཤི་སྐྱིད་བྱེད་བྱེད་པའི། །ཐག་ཆོད་དང་བློ་བདེ་ངའི་སྐྱིད་པ། །འདི་འདྲ་ཡི་སྐྱིད་པ་མི་བྱེད་པར། །ཚེ་འདིའི་བདེ་བ་ལ་སྲེད་གྱུར་པའི། །སྙིགས་དུས་སྐྱ་སེར་གྱི་སྐྱེ་བོའི་ཚོགས། །སྙིང་མེད་ཡང་ན་ནི་སྨྱོན་པ་
རང༑ ༑དེང་སང་འཇིག་རྟེན་གྱི་ཁམས་འདི་ན། །རང་རེ་སྤྲང་པོ་ལས་སྐྱིད་པ་ནི་མི་འདུག་སྐྱིད་པའི་སྐྱིད་གླུ་ཞིག་བླངས་གྱུར་ནས། །རྒྱལ་ཁམས་གང་བཟང་ལ་ཆས་འགྲོ་ཨང། །ཧཧ། ཞེས་པ་དང། གྲུབ་པའི་གནས་མཆོག་
ཁྱད་པར་ཅན་དེ་ཉིད་ལ་བསྟོད་པའི་ཉམས་མགུར་འདི་ལྟར་ཡང་མཛད་དེ། ནང་རིམ་གཉིས་རྣལ་འབྱོར་མཐར་ཕྱིན་པས། །ཕྱི་ལྷ་འདྲེ་སྡེ་བརྒྱད་ཟིལ་གྱིས་གནོན། །ལྷ་དམ་ཅན་གཤིན་རྗེ་བྲན་དུ་འཁོལ། །རྗེ་གཡུང་སྟོན་རྡོ་རྗེ་
དཔལ་ལ་འདུད། །མགོན་དེ་ཡིས་བྱིན་གྱིས་བརླབས་གྱུར་པའི། །བྲག་རྒྱ་བོ་རྡོ་རྗེའི་ཕོ་བྲང་ཞེས། །སྔོན་དམ་པ་དུ་མས་ཆེར་བསྔགས་པའི། །གནས་འདི་ལ་བདག་གིས་ཅུང་ཟད་བསྟོད། །རི་མཐོ་ཞིང་བརྗིད་ཆགས་ལྷུན་པོ་
འདྲ༑ ༑དེའི་ཤར་གྱི་མཐོན་པོའི་ངོས་དག་ན། །ཆོས་ཕུང་པོ་གྲངས་མེད་བརྩེགས་འདྲ་བའི། །བྲག་རྒྱ་ཆེན་མཐོལ་ཤིན་ཏུ་མཛེས། །དེའི་སྟེང་དུ་མརྒད་མདོག་ཅན་གྱི། །དར་བཟང་པོའི་གུར་འདྲ་སྤང་གིས་བརྒྱན། །བྲག་དེ་ཡི་

[188B] །བྲག་བླ་གབ་འདྲ་བའི་བྲག་སྐྱིབས་སུ། །རྡོ་དཀར་པོའི་གཡམ་སྤྱིལ་ཕུབ་པ་ནི། །རང་ཤོང་ཙམ་དུ་མ་བཀོད་པས་མཛེས། །དེའི་སྟེང་དང་གཡས་གཡོན་ངོས་དག་ན། །བྱ་རྒོད་པོའི་ཚང་གི་ཚོགས་རྣམས་
ཀུན༑ ༑བློ་ཆགས་སྡང་བྲལ་བའི་ཁྱིམ་མཚེས་ཚུལ། །མདུན་མཐོན་པོའི་མཁའ་དབྱིངས་དབུས་དག་ན། །དུས་རྒྱུན་ཆད་མེད་པར་ལྡིང་སྐོར་བྱེད། །བྲག་དེ་ཡི་མདུན་གྱི་ས་ཕྱོགས་ལ། །ཤིང་ལྗོན་པ་སྣ་ཚོགས་འཁྲིགས་པ་ཡི། །
ལྷའི་དགའ་ཚལ་ལྟ་བུའི་ནགས་ཀྱིས་མཛེས། །ནགས་དེ་ལ་འཁོར་བའི་བྱ་དང་བྱེའུ་ནི། །དབྱིབས་འདབ་གཤོག་མི་གཅིག་དུ་མའི་ཚོགས་།གནས་དེ་རུ་བཞུགས་པའི་རྣལ་འབྱོར་ལ། །ཡིད་མོས་པའི་གླུ་དབྱངས་དི་རི་
རི༑ ༑རི་དེ་ཡི་གཡས་གཡོན་མདུན་དག་ན། །དྲིས་དཔག་ཚད་ཁོར་ཡུག་ཁྱབ་པ་ཡི། །རིགས་མི་གཅིག་བསང་སྣ་དུ་མ་འཁྲིགས། །ནགས་ཚང་ཚིང་དེ་ཡི་ཁྲོད་དག་ན། །ཁོང་གཉིས་སྐྱེས་ལྷ་བྱ་གོང་མོའི་ཚོགས། །
དག་སྙན་པའི་གླུ་དབྱངས་ཀྱུ་རུ་རུ། །གནས་དེ་ཡི་མདུན་གྱི་ཕྱོགས་དག་ན། །རྗེ་གཡུང་སྟོན་ཆེན་པོའི་སྒྲུབ་ཆུའི་རྒྱུན་།ནད་ཚ་གྲང་ཀུན་ལ་སྙོམས་པ་ཡི། །ལྷའི་བདུད་རྩི་ལྟ་བུའི་ཆབ་ཀྱི་རྒྱུན། །དུས་དབྱར་དགུན་
སྐྱེ་བྲི་མི་བྱེད་པར། །གནས་དེ་ལ་ཡོན་ཆབ་འབུལ་བའི་ཚུལ། །དུས་རྒྱུན་ཆད་མེད་པར་ཁྲོ་ལ་ལོ་ལོ། །གཡས་ཕྱོགས་ནས་མརྒད་མདོག་ཅན་གྱི། །དར་བཟང་པོའི་ཡོལ་བས་བསྐོར་འདྲ་བའི། །སྤང་ངོས་འཇམ་མཐོ་བས་

[189A]༄༅། །ལེགས་པར་བསྐོར། །དེའི་ངོས་ལ་རི་དྭགས་དུ་མའི་ཚོགས་།ཉམས་དགའ་བའི་བང་རྩལ་ཤ་ར་ར། །གཡོན་ཕྱགས་ནས་གཅིང་ཆབ་སྔོན་མོ་ནི། །གནས་དེ་ལ་ཡོན་ཆབ་འབུལ་བའི་ཚུལ། །མདུན་ཕྱོགས་
ནས་གཡས་ལ་འཁོར་རོ་རོ། །ཤར་ཕྱོགས་ཀྱི་མདུན་གྱི་ཡུལ་ཕྱོགས་ན། །ཐང་ཆེན་པོ་དཔག་ཚད་དུ་མའི་བར། །དབྱིབས་ཟླུམ་པོ་གསེར་གྱི་མཎྜལ་འདྲ། །དེའི་དབུས་ཀྱི་ལྟེ་བའི་ངོས་ངག་ན། །གནས་ཆེན་པོ་གཙང་གི་ཕུང་པོ་རི། །
དེའི་ཕྱོགས་དང་ཕྱོགས་མཚམས་རྣམས་སུ་ནི། །ཁྱིམ་ཆེ་ཆུང་མི་འདྲ་དུ་མ་ནི། །གླིང་བཞི་དང་གླིང་ཕྲན་བརྒྱད་ཀྱི་ཚུལ་།ཐང་དེ་ཡི་མཐའ་དབུས་བར་བར་ན། །གཡུ་བཟང་པོ་ལ་སོགས་རིན་ཆེན་ལྡས། །སྤྲས་འདྲ་བའི་ནེའུ་གསིང་སྔོན་པོ་
དང། །སའི་ཁ་དོག་སྡོ་དམར་སེར་པོ་སོགས། །མདངས་མ་འདྲེས་རང་རང་སོ་སོར་གསལ། །སྔོན་ཀུན་བཟང་སྨོན་ལམ་མཐུས་གྲུབ་པའི་།དབུས་ལྷུན་པོ་གླིང་བཞི་ཉི་ཟླ་དང། །ནོར་རིན་ཆེན་བདུན་སོགས་ལྷ་མི་ཡི། །དཔལ་ཕུན་ཚོགས་
མ་ལུས་ཚང་གྱུར་པའི། །ངོ་མཚར་བའི་མཎྜལ་བཟང་པོ་འདི་།གནས་འདི་རུ་བཞུགས་པའི་མཆོག་གསུམ་ལ། །དུས་བསྐལ་བརྒྱའི་བར་དུ་ཕུལ་ནས་གདེའ། །ཨེ་མ་རང་བྱུང་གི་མཎྜལ་བཟང་པོ་འདི་།བདག་འདྲ་ཡི་སྤྲང་པོས་བློས་
བསླངས་ཏེ། །དཔེན་ས་པའི་བཀའ་རྒྱུད་མ་ལུས་དང། །བློ་བཟང་གི་ཡེ་ཤེས་མཆོག་ལ་འབུལ། །ཡིད་འོང་གི་གནས་མཆོག་འདི་ཉིད་དུ། །ཚ་གྲང་དང་བཀྲེས་སྐོམ་ལ་སོགས་པའི། །འགལ་རྐྱེན་ལ་ཟུར་འགྲོས་མི་བྱེད་པར། །གང་

[189B] །སྤྲོས་བཅས་ཀྱི་བྱ་བ་མི་མང་བར། །སྤྲོས་མེད་ཀྱི་མལ་བདེ་གུ་ཡངས་སུ། །ཉིན་མཚན་ལ་ངོ་ཤེས་མི་བྱེད་པར། །གང་འདོད་དུ་ཉལ་ནུས་བདག་ལ་སྩོལ། །གནས་ལུགས་ཀྱི་ངང་དུ་ཉལ་དུས་སུ། །
འཁོར་འདས་ལ་རེ་དོགས་མི་བྱེད་པར། །མཐའ་བྲལ་གྱི་དབྱིངས་སུ་དབྱེར་མེད་པའི། །རོ་གཅིག་གི་ལམ་བཟང་བདག་ལ་སྩོལ། །ཀུན་བཟང་གི་མཛེས་མའི་ལང་ཚོ་དང། །རང་སེམས་ཀྱི་ཁྱེའུ་དབྱེར་མེད་དང། །འགྲོ་ཀུན་རྣམས་བརྩེ་
བས་སྐྱོང་ནུས་པའི། །ཐབས་ཤེས་ཀྱི་ལམ་བཟང་བདག་ལ་སྩོལ་།རང་མལ་ནས་ལངས་པའི་གནས་སྐབས་དེར། །ཕྱི་ནང་གི་ཆོས་རྣམས་མ་ལུས་པ། །རྨི་ལམ་དང་སྒྱུ་མར་ངེས་ནུས་པའི། །གྲུབ་ཐོབ་ཀྱི་ལམ་བཟང་བདག་ལ་སྩོལ། །འཁོར་
བ་འདི་མ་སྟོངས་པར་དག་ཏུ། །སྐྱེ་འཆི་སོགས་འགྱུར་ལྡོག་མི་བྱེད་པའི། །འཇིག་མེད་ཀྱི་ལུས་སེམས་ངང་ཉིད་ནས། །འགྲོ་ཀུན་རྣམས་སྒྲོལ་ནུས་བདག་ལ་སྩོལ། །ཕ་རྒན་གྱི་ལམ་བཟང་བདག་ལ་སྩོལ་།བཀའ་རྒྱུད་ཀྱི་ལམ་བཟང་བདག་
ལ་སྩོལ། །དབེན་ས་པའི་ལམ་བཟང་བདག་ལ་སྩོལ། །སྤྲང་པོ་ཡི་སེམས་ལ་ཐག་ཆོད་སྩོལ། །ཅེས་གནས་བསྟོད་དང་ཐུགས་དམ་གྱི་ཉམས་རྟོགས་མཐོན་པོར་གྱུར་པའི་གསུང་མགུར་འདི་དག་ཕྱི་མའི་སྐྱེ་བོ་རྣམས་ལ་ཐུགས་བརྩེ་བས་ཕྱག་བྲིས་
སུ་འགོད་པར་མཛད་དོ། །གནས་དེར་བཞུགས་རིང་ཞེན་ལོག་སྐྱོ་ཤས་དྲག་པོས་ཐུགས་དམ་ལ་བོགས་ཤིན་ཏུ་ཆེ་ཞིང་དག་བའི་གཟིགས་སྣང་མང་དུ་བྱུང་ཡོད་ཚོད་འདུག་ཀྱང་ཐམས་ཅད་གསལ་བར་མི་གསུང་ངོ། །དེ་ནས་རྟ་ནག་ཆོས་སྡིངས་

[190A]༄༅། །སུ་ཕེབས། དེ་ན་གནས་དབེན་ལ་ཆུ་ཤིང་འཛོམ་ཞིང་འབྲས་བུའི་ཤིང་མང་པོ་ཡོད་པ། བྲག་ཕུག་བཙན་ཞིང་སུས་ཀྱང་གླགས་རྙེད་མི་ནུས་བ་ཞིག་ཡོད་པ་དེར་བཞུགས་ནས་སྒྲུབ་པ་ལ་བརྩོན་པར་མཛད་
གསོལ་ཆས་རྣམས་ནི་ཐོས་བསམ་གླིང་ཞལ་སྔ་ནས་ཀྱིས་རྟ་ནག་གཞིས་ཀ་ནས་ཕྱག་མ་ཐོགས་པར་ཕུལ། དེ་ནས་རེ་ཤིག་ནས་རྟ་ནག་ཁུལ་གྱི་མི་རྣམས་ཀྱིས་དག་སྣང་ཆེ་ཆེ་བྱས་པ་ན། ད་འདིར་ཡང་ཡུན་རིང་ན་དགེ་སྦྱོར་གྱི་བར་ཆད་
དུ་འགྲོ་ཉེན་ཆེ་དགོངས་ནས་གནས་སྤོ་བར་བཞེད་ནས་བྱ་བྲལ་སྒྲུབ་སྡེར་བྱོན། དོན་གཉེར་ཅན་ཁ་ཤས་ལ་ཕྱག་ཆེན་གྱི་ཁྲིད་སོགས་ཆོས་བཀའ་ཅི་རིགས་ཀྱང་གནང། དེར་འགའ་ཞིག་གིས་ཕྱག་ཆེན་གསོལ་འདེབས་ལ་འཇུག་རྒྱུའི་
གསོལ་འདེབས་ཤིག་དགོས་ཚུལ་ཞུས་པ་ལྟར། ལམ་སྙན་རྒྱུད་ཟབ་མོའི་སྙིང་པོའི་དོན། །ཡུལ་ཕྱོགས་མེད་གནས་སུ་ལེགས་བསྐྱངས་པ། །བྱ་བྲལ་བློ་བཟང་རྣམ་རྒྱལ་ལ་གསོལ་བ་འདེབས། །ཞེས་པ་འདི་ཡང་གནས་དེར་མཛད་
དོ། །དེ་ནས་འཕགས་མཆོག་ཐུགས་རྗེ་ཆེན་པོའི་སྤྲུལ་པ་རྒྱལ་སྲས་ཐོགས་མེད་པའི་སྒྲུབ་གནས་དངུལ་ཆུ་ཆོས་རྫོང་དུ་ཕབས། གནས་དེ་རྒྱལ་སྲས་རིན་པོ་ཆེས་བྱིན་གྱིས་བརླབས་པའི་གནས་བག་ཕེབས་ཤིང་བྱིན་ཆགས་པ་ཞིག་
འདུག་པར། གནས་འདིར་སྔོན་རྒྱལ་སྲས་རིན་པོ་ཆེས་ལོ་མང་པོའི་བར་དུ་སྐུ་མཚམས་ལ་བཞུགས་ནས་སྒྲུབ་པ་མཛད་པས་ཉམས་རྟོགས་གོང་འཕེལ་དུ་གྱུར་བ་དེ་བཞིན་དུ། བདག་གིས་ཀྱང་གནས་འདིར་གཡེང་བ་ཐམས་ཅད་

[190B]བྱའོ་སྙམ་དུ་སྒྲུབ་པའི་དམ་བཅའ་བརྟན་པར་མཛད་ནས་སྐུ་མཚམས་ལ་བཞུགས་སོ། །གནས་དེར་ལོ་གསུམ་ཙམ་གྱི་རིང་ལ་ཐུགས་དམ་ཤིན་ཏུ་འཕེལ་བར་བྱུང་ཞིང། གཅོད་ཀྱི་ལྷོངས་
སོགས་ཀྱང་མང་དུ་བྱུང་བའི་ལོ་རྒྱུས་སྣང་ངོ། །དེ་ནས་རེ་ཤིག་ན་ཐོས་བསམ་གླིང་ནས་ཞལ་སྔ་ནས་དཔལ་ལྡན་ཡེ་ཤེས་ཀྱིས་བང་ཕྱིན་པ་ཞིག་ཆེད་མངགས་གནང་བར་ད་ལམ་བང་ཕྱིན་པ་འདི་པ་དང་མཉམ་དུ་ཐོས་བསམ་གླིང་དུ་ཕེབས་
དགོས་པའི་བཀའ་ཤོག་ནན་ཆེན་ཕེབས་པར། བང་མི་དེ་ལ་ཁྱོད་རང་དེ་རིང་ལོག་སོང། ང་སང་ཉིན་ཡོང་ཞེས་བཀའ་གནང་ཞིང་ཕེབས་རྩིས་མཛད་པར་བང་མི་ཐོན་འཕྲལ་ཐུགས་བསམ་ཞིག་མཛད་པས་མི་ལེགས་པར་དགོངས་ཏེ། བང་མི་
རི་སྐེད་ཅམ་དུ་སླེབ་པ་ཡར་བོད་པར་མཛད་ནས་རྗེ་ཞལ་སྔ་ནས་ལ་ད་རེས་སྐུ་མདུན་དུ་བཅར་ཐུབ་པ་མི་འདུག་པས་དགོངས་པ་མི་ཁྲེལ་བ་དང། ཐུགས་དམ་གྱི་སྐྱབས་འཇུག་མཁྱེན་མཁྱེན་ཞུ་བ་སོགས་ཞུ་ཡིག་དང་ངག་མ་ནན་ཆེན་ཞུས་ཏེ་
བང་མི་གཏོང་བར་མཛད། དེ་ནི་ཞལ་སྔ་ནས་དཔལ་ལྡན་ཡེ་ཤེས་ཇུན་སྒར་དུ་ཕེབས་རྒྱུ་དང་བླ་མ་ཉིད་ཐོས་བསམ་གླིང་དུ་སྐུ་ཚབ་ཏུ་འཇོག་པ་མཛད་རྩིས་ཡིན་པ་དེ་ཐུགས་མཁྱེན་གྱིས་མཁྱེན་པར་ངེས་སོ། །དེ་ལྟར་ན་དམ་པ་འདི་ཉིད་ནི་ཆོས་
གྲྭ་ཆེན་པོ་བཀྲ་ཤིས་ལྷུན་པོ་ལྟ་བུའི་གྲྭ་ཚང་གི་གདན་ས་ཕུལ་ཡང་ཐུགས་དགྱེས་པ་མེད་ན་བསྙེན་བཀུར་ངན་ངོན་ཙམ་ལ་ཚགས་པའི་གོ་སྐབས་ག་ལ་ཡོད། དེའི་ཕྱིར་རྗེ་བཙུན་མི་ལ་དང་མཛད་པ་མཚུངས་སོ་ཞེས་གྲགས་པའང་དོན་དང་

[191A]༄༅། །མཐུན་བའོ། །དེ་ནས་དངུལ་ཆུའི་རི་ཁྲོད་པ་རྣམས་དང། བཞད་བཀྲ་ཤིས་དགེ་འཕེལ་གྱི་བླ་མ་སོགས་དོན་གཉེར་ཅན་ཁ་ཤས་ལ་ནམ་མཁའ་སྒོ་འབྱེད་ཀྱི་དབང་དང། གཞན་ཡང་ཆོས་བཀའ་ཅི་རིགས་
གནང། བཞད་ཁུལ་གྱི་མི་སྡེ་རྣམས་ཀྱིས་ཀྱང་དད་གུས་ཆེར་བྱས་ཤིང་འཚོ་བའི་མཐུན་རྐྱེན་འབུལ་བའང་མང་དུ་བྱུང་བ་ན། ད་ནི་གནས་འདིར་ཡང་ཡུན་རིང་ན་འདོད་ཡོན་གྱི་དབང་དུ་འགྲོ་བར་འདུག་ཅིང། དེ་ལྟར་ན་དགེ་སྦྱོར་གྱི་བར་
ཆད་དུ་འགྱུར་ཉེན་ཆེ་པས་ཡུལ་གཞན་ཞིག་ཏུ་འགྲོ་བར་བྱའོ་སྙམ་དུ་དགོངས་ནས་ཞབས་འབྲིང་བ་དགེ་སློང་ཚུལ་ཁྲིམས་དང་མཉམ་དུ་ཕྱོགས་དེའི་དབེན་གནས་སྣ་ཚོགས་ལ་ངེས་མེད་དུ་བེབས་ཤིང། དེའི་ཚེ་བླ་མ་ཉིད་སྐྱོ་ཤས་ཤུགས་
དྲག་པས་ཆོས་མཐུན་གྱི་འཚོ་བ་གང་བྱུང་མཛད་ཅིང་བསོད་སྙོམས་སྤྱོད་པའི་ཚེ་ཡང། རྗེ་མི་ལའི་རྣམ་ཐར་ལྟར་ཐེག་མར་སྒོ་གང་ཕྲད་དུ་སློང་ཞིང་བསོད་སྙོམས་ཕུལ་ན་གང་སྦྱིན་པ་དེས་ཆོག་ཤེས་པ་དང། མ་ཕུལ་ཀྱང་ཡིད་མི་བདེ་བ་མེད་
ཅིང་ཡུན་རིང་མི་བཞུགས་པར་ཕེབས་པས་ཞབས་འབྲིང་བ་དགེ་སློང་ཚུལ་ཁྲིམས་འཚོ་བས་ཉོན་མོངས་ནས་འཁྲུལ་བ་བསྐྱེད་པའང་བྱུང་ཞེས་ཐོས་སོ། །དེ་དག་གི་དུས་ཀྱི་ཚེ་དམ་པ་འདི་ཉིད་ཆོས་བརྒྱད་འོག་སྙོམས་པ་དང། བདག་པས་
གཞན་གཅེས་པའི་བྱང་ཆུབ་ཀྱི་སེམས་སྦྱོང་བའི་མན་ངག་བློ་སྦྱོང་གི་སྐོར་ལ་ཉམས་བཞེས་མཛད་པ་ལ་འཆད་ཁ་བའི་གསུང་རྣམས་ཤིན་ཏུ་གལ་ཆེ་བར་དགོངས་ནས། འཆད་ཁ་བའི་བློ་སྦྱོང་གཅིག་དང་ལྔ་པ་ཞེས་བྱ་བ། མཐུན་རྐྱེན་

[191B]རྩེ་རྙེད་པ་གཅིག་དང། བར་ཆད་སྤྲིན་འཐིབས་པ་ལྟ་བུའི་ནང་དུ་གནོད་པ་གཅིག་ཀྱང་མེད་པ་གཅིག་དང། སྡུག་བསྔལ་རི་རྡིབ་པ་ལྟ་བུའི་ནང་དུ་བདེ་པ་ཆེན་པོ་རྙེད་པ་གཅིག་དང་
དགྲ་འདྲེ་ཉི་རྒས་གྱི་གྲིབ་སོ་ལྟ་བུའི་ནང་དུ་དགེ་བའི་བཤེས་གཉེན་གྱི་ཉི་མ་ཤར་བ་གཅིག་དང། ཉོན་མོངས་བསྐལ་པའི་མེ་ལྟ་བུའི་ནང་དུ་སངས་རྒྱས་ཀྱི་ཆོས་ཚང་བ་གཅིག་སྟེ་ལྔའོ་།ཞེས་གསུངས་པ་འདི་ཐུགས་ལ་བཟུང་ཞིང། དེའི་ནང་ན་
ཉམས་ལེན་གྱི་གནད་མང་པོ་ཡོད་པར་དགོངས་ནས། རྗེ་བཙུན་བློ་བཟང་ཡེ་ཤེས་དཔལ་བཟང་པོ་ལ་བློ་སྦྱོང་འདིའི་འགྲེལ་པ་མན་ངག་གི་གནད་རྣམས་གསལ་བར་སྟོན་པ་ཞིག་དགོས་ཞེས་ནན་གྱིས་གསོལ་བ་བཏབ་པས་པཎ་ཆེན་ཐམས་ཅད་
མཁྱེན་པ་ཆེན་པོས་ཀྱང་དགྱེས་བཞིན་ཞལ་གྱིས་བཞེས་ནས། ན་མོ་གུ་རུ་བཛྲ་དྷ་རཱ་ཡ། སྐུ་མཚན་བཟང་རྨད་བྱུང་ལོངས་སྤྱོད་རྫོགས། །ཞེས་པ་ནས། རྗེ་བཀའ་གདམས་གོང་མའི་དགོངས་པའི་དོན་།ཕྱོགས་ཀུན་ཏུ་དར་རྒྱས་བཀྲ་ཤིས་ཤོག་
ཅེས་པའི་བར་ཤླཽ་ཀ་ཉི་ཤུ་རྩ་གཉིས་ཡོད་པ་ཚིག་སྦྱོར་ཕུན་སུམ་ཚོགས་པ་རྐྱེན་ངན་ལམ་དུ་འཁྱེར་བའི་མན་ངག་གི་གནད་རྣམས་གསལ་བར་སྟོན་བ་སྔོན་མེད་པའི་ལེགས་བཤད་འདི་མཛད་དོ་།དེ་ནས་བླ་མ་ཉིད་འདྲིས་ཤེས་མེད་པའི་ས་ཡུལ་ཐག་
རིང་ཞིག་ཏུ་ཕེབས་ནས་ཚེ་དང་སྒྲུབ་བ་སྙོམས་པ་ཞིག་མཛད་བཞེད་ནར་མར་ཡོད་པའི་ཁར། ཆོས་འཕེལ་ཛའ་སང་སོགས་ཀྱིས་ཀྱང་བླ་མ་འདི་ཉིད་གཞན་དང་མི་འདྲ་བ་ཡོད་ཚུལ་ཐོས་ནས་ཨོ་རྒྱེན་ཀྱི་ཡུལ་དུ་གདན་འདྲེན་འདོད་ཡོད་པའང་གསན་པས་

[192A]༄༅། །ཉེ་བར་བསྐུལ་ཏེ། ད་ནི་མྱུར་དུ་ཐག་རིང་ཞིག་ལམ་ཕྱིན་ན་སྡེ་དགོན་གོག་པོ་ཞིག་གི་བདག་གཟུང་བྱེད་དགོས་པའམ་རྒྱལ་པོའི་མཆོད་གནས་བྱ་བ་མིང་སྙན་ཡང་དོན་བཟང་བཙོན་ཞིག་བྱེད་མི་དགོས་པའི་
ངེས་བ་ཡང་མི་འདུག་པས་སུས་ཀྱང་མཐོང་ཚོར་མེད་པའི་ཡུལ་ཞིག་ཏུ་འཕྲལ་དུ་འབྲོ་དགོས་པ་འདུག་དེ་ཡང་སངས་རྒྱས་དངོས་ཀྱི་བཤེས་གཉེན་འདི་ལྟ་བུ་བཞུགས་བཞིན་དུ་མ་ཞུས་པར་འགྲོ་བའང་མི་ལེགས་པས་སྐྱབས་མགོན་
ཆེན་པོ་ཉིད་ལ་ཞུས་ནས་བཀའ་གནང་བ་ལྟར་བྱེད་དོ་སྙམ་དུ་དགོངས་ནས་ཞུ་ཡིག་གསུང་བརྟག་གི་ཚུལ་དུ་ཕུལ་བ། བདག་ཚེ་འདིའི་རྙེད་བཀུར་སྙན་གྲགས་རྣམ་གཡེང་གང་གི་ཡང་དབང་དུ་མ་སོང་བར་སྒྲུབ་པ་མཐར་ཕྱིན་པ་ཞིག་བྱེད་འདོད་
ལགས་པས་ས་ཕྱོགས་གང་དུ་ཕྱིན་པ་ལེགས་ཞེས་ཞུས་པ་ན། སྟོད་ཕྱོགས་སུ་ལེགས་པའི་བཀའ་ཕེབས། དེ་ནས་ལྕགས་སུ་ཕེབས་ནས་ལོ་ཙཱ་པ་ལྷ་བཙུན་བློ་བཟང་འབྱུང་གནས་ལ་འདོད་ཆོས་མང་དུ་སྩལ་ཅིང། སླར་སྐྱིད་གྲོང་ཕྱོགས་
སུ་འཛོམ་པའི་ཞལ་ངན་མཛད། དེ་ནས་བླ་མ་ཉིད་དགུང་ལོ་ལྔ་བཅུ་ལ་ཕེབས་པས་མོ་ཕག་གི་ལོ་ཉེ་གནས་དྲུང་རམ་པ་དང་བཅས་སྟོད་ཕྱོགས་སུ་ཕེབས་སོ། །དེ་སྐབས་པཎ་ཆེན་ཐམས་ཅད་མཁྱེན་པ་ལ་ཆོས་འཕེལ་ཇའི་སང་སོགས་
མི་ཆེན་དང། སྡེ་དགོན་མང་པོ་ནས་དམ་པ་འདི་ཉིད་བླ་མར་གནང་དགོས་ཚུལ་ཞུས་ཀྱང། སྔར་ནས་དེ་རིགས་མི་དགོས་པའི་སྙན་འབུལ་ཞུས་ཟིན་པ་དང། ཐག་རིང་དུ་ཕེབས་པའི་གྲགས་པ་དེས་གྱེང་རྐྱེན་བྱས་ནས། ཁོང་གར་ཡོད་

[192B]གཉིས་གནས་གནང་བར་མ་མཛད་ཅིང། ཕྱིས་ཀྱང་དེ་རིགས་མང་དུ་བྱུང་ཡང་གནང་བར་མ་མཛད་དོ། །དེ་ནས་དིང་རི་ནས་བུ་སེ་ལ་འཛེགས་ཏེ་རྣལ་འབྱོར་དབང་ཕྱུག་མི་ལ་རས་པའི་སྒྲུབ་
གནས་ཞིང་སྐྱེང་གི་མཁའ་འགྲོ་འདུ་བའི་གནས་ཆེན་དབང་ནས་བྲིན་གྱི་ཆུ་དབར་ལ་ཕེབས་སོ། །དེ་ནས་རྗེ་བཙུན་མི་ལ་ཞིང་ཁམས་གཞན་དུ་གཤེགས་པའི་ཚུལ་བསྟན་པའི་གནས་འདྲེ་ལྕེ་ཕུག་།སྤྲོ་བདེ་བཀྲ་ཤིས་སྒང། འགྲོ་ཕན་གླིང་
སོགས་ཞིབ་ཏུ་མཇལ་ཞིང་སྨོན་ལམ་མཛད། དེ་ནས་དབེན་གནས་ཀྱི་ཨྲྩེ་མོ་ལ་ཕེབས་ཏེ་གཙོ་ཆེར་བྲག་དམར་མཆོད་ལུང་རང་དུ་བཞུགས་ནས་སྒྲུབ་པ་མཛད། སྐབས་འགར་སྤོ་མཐོ་ནམ་མཁའ་རྫོང་ཁུ་བྱུག་དཔེན་བ་རྫོང། སྐྱིད་ཕུག་ཉི་
མ་རྫོང་སགས་རྗེ་བཙུན་རིན་པོ་ཆེས་བཞུགས་པའི་གནས་དེ་དང་དེ་དག་ཏུ་ཕེབས་ནས་ཐུན་བཞིའི་རྣལ་འབྱོར་དང། ཐུན་མཚམས་ཀྱི་ཉམས་ལེན་རྣམས་ལ་བརྩོན་པར་མཛད་པས་ཐུགས་དམ་ལ་བོགས་ཤིན་ཏུ་ཆེ་བར་གྱུར། ཆུ་དབར་ཆོས་
སྡེ་དེ་གོང་ས་ལྔ་པ་ཆེན་པོའི་བཀའ་དྲིན་གྱིས་ལོངས་སྤྱོད་འཛོམ་ཞིང་དབང་ཤེད་ཤིན་ཏུ་ཆེ་བ་ཞིག་ཡིན་འདུག་ཀྱང། དམ་པ་འདི་ཉིད་ལ་ནི་སྐུ་མཐོང་བ་ཙམ་གྱིས་དད་གུས་ཆེན་པོ་བྱས་ཤིང་ཆོས་འབྲེལ་དང་བྱིན་རླབས་ཞུ་བ་མང་དུ་བྱུང། དེ་སྐབས་
སྔགས་རམ་པ་ཡ་ཤས་སྐལ་ལྡན་སོགས་དཔལ་ལྡན་སྟོང་རྒྱུད་གྲྭ་ཚང་ནས་སྒྲུབ་པ་སྙིང་པོར་མཛད་འདོད་པ་གསུམ་ཙམ་ཞིག་བྱོན་པ། སྔར་ནས་བླ་མ་འདི་ཉིད་ཀྱི་མཚན་མ་ཐོས་ཀྱང་ཞལ་མཇལ་བ་ཙམ་གྱིས་དད་པའི་སྤུ་ལོང་གཡོས་ནས་ཆོས་ཀྱི་
[193A]༄༅། །བཀའ་དྲིན་གནང་དགོས་པར་གསོལ་བ་བཏབ་པས། བླ་མ་ཉིད་ཀྱང་ཐུགས་ཤིན་ཏུ་དགྱེས་པ་བྱུང། དེ་ནས་ཡེ་ཤེས་གྲགས་པ་གྲགས་པ་གྲོགས་མཆེད་གཉིས་ཀྱང་སྐུ་མདུན་དུ་སླེབ་ནས་ཆོས་ཀྱི་བཀའ་དྲིན་དང་
ལྷག་པར་བསྙེན་རྫོགས་ཀྱི་བཀའ་དྲིན་ཞུས་པ་ན་དགྱེས་བཞིན་ཞལ་གྱིས་བཞེས། དེ་ནས་ཟ་ཁ་ལུང་གི་རྒྱན་ཕུག་ཏུ་བཞུགས་ཤིང་བསྙེན་རྫོགས་དང་རབ་བྱུང་མང་དུ་གནང། དེ་ནས་རྒྱུད་སྟོད་པ་གསུམ་གྱིས་གཙོ་བྱས་དད་འདུས་ཁ་
ཤས་ལ་བྱང་ཆུབ་ལམ་གྱི་རིམ་པའི་ཁྲིད། བློ་སྦྱོང་གི་ཁྲིད་འཇིགས་བྱེད་བསྐྱེད་རིམ་ཀྱི་ཁྲིད། ཕྱག་ཆེན་གྱི་ཁྲིད་སོགས་ཁྲིད་དང་ལུང་མང་དུ་སྩལ་ཏོ། །དེ་ནས་རྒྱུན་སྟོད་པ་གསུམ་གྱིས་གསོལ་བ་བཏབ་ནས་ནམ་མཁའ་སྒོ་འབྱེད་ཀྱི་
དབང་དང། གཅོད་ཀྱི་ཆོས་སྐོར་རྣམས་དགྱེས་བཞིན་དུ་གནང། དེ་ནས་གནས་དེར་འཕྱོད་རྒྱས་རི་བོ་བདེ་ཆེན་པའི་དགེ་སློང་ཞིག་དང། འགྲོ་ཕན་གླིང་གི་གྲྭ་པ་དད་ལྡན་ཞིག་གིས་བསྐུལ་ནས་གཅོད་གཞུང་ཐར་འདོད་དེད་དཔོན་མའི་ཊཱིཀྐ་
ཚིག་དོན་གསལ་བའི་སྒྲོན་མེ་ཞེས་བྱ་བ་ཚིག་དོན་ཕུན་སུམ་ཚོགས་ཤིང་མན་ངག་གིས་བརྒྱན་པ་བྱང་ཆུབ་ལམ་གྱི་རིམ་པ་དང་གཅོད་གཉིས་ཟུང་དུ་སྦྲེལ་ནས་ཉམས་སུ་ལེན་པ་ལ་ཉེ་བར་མཁོ་བའི་བསྟན་བཅོས་ཕུན་སུམ་ཚོགས་པ་འདི་
མཛད་དོ། །དེ་ནས་ཚེ་རིང་མའི་བླ་མཚོ་གཟིགས་བར་ཕེབས། མཚོའི་དྲུང་དུ་ཕེབས་སུ་ཉེ་བན་དྲུང་རམ་པ་སོགས་ཞབས་ཕྱི་རྣམས་ལ་ཁྱེད་རང་རྣམས་ངེད་ཀྱི་རྗེས་ལ་མ་ཡོང་བར་འདིར་ཅུང་ཟད་སྡོད་ཅེས་བཀའ་གནང་ནས། བླ་མ་

[193B]ཕེབས་པ་ན། དྲུང་རམ་པ་སོགས་ཀྱི་མཐང་སྣང་ལ་མཚོ་དེའི་དཀྱིལ་ན་འཁྱག་པའི་རྣམ་པ་ལྟ་བུ་སྐྱ་ལིང་ལིང་བ་ཞིག་འདུག་པ། བླ་མ་ཉིད་མཚོའ་འགོར་ཕེབས་པ་ན་མཚོ་དཀྱིལ་
ནས་ཚུར་དར་དཀར་པོའི་རྣམ་པ་ལྟར་བླ་མ་ཉིད་ཀྱི་སྐུ་མདུན་དུ་སྐྱན་ར་སོང་བ་ཞིག་མཐོང་འདུག་བས། དེའི་ཚེ་དག་པའི་གཟིགས་སྣང་ངོ་མཚར་ཆེ་བ་ཞིག་བྱུང་བ་གོར་མ་ཆག་ཀྱང། བླ་མ་ཉིད་ཡོན་ཏན་སྦེད་པ་གཙོ་བོར་མཛད་པས་དེ་རིང་རྟེན་
འབྲེལ་ལེགས་པོ་ཞིག་བྱུང་གསུང་བ་ལས་འདི་བྱུང་གསུང་བ་མི་སྣང་ངོ། །དེ་ནས་འགྲ་པན་གླིང་གི་སྤོ་མཐོ་ལྷ་ཁང་དུ་ཟླ་བ་བཞིའི་རིང་ལ་དཔལ་འཁོར་ལོ་སྡོམ་པའི་བསྙེན་སྒྲུབ་ལ་འགྲུས་པར་མཛད། བསྙེན་མཚམས་གྲོལ་ནས་དུས་ཁྱད་
པར་ཅན་ཞིག་དང་བསྟུན་བདེ་མཆོག་གི་སྦྱིན་སྲེག་མཛད་བ་ན་འཇའ་དཀར་པོ་ཞིག་གང་དུ་སྦྱིན་སྲེག་མཛད་པའི་གནས་དེར་ཟུག་ང་སོགས་ངོ་མཚར་ཡ་མཚན་ཆེ་བའི་ལྟས་མང་པོ་སྐྱེ་བོ་ཀུན་གྱིས་མཐོང་བ་བྱུང། དེའི་ཚེ་སྔགས་རམ་པ་ཡེ་
ཤེས་སྐལ་ལྡན་གང་ཟག་དམ་པ་ཞིག་ཡིན་པར་གཟིགས་ནས་སྤྱན་གྱི་འབྲས་བུ་ལྟར་སྐྱོང་བ་གནང་ཞིང། འཚོ་བའི་མཐུན་རྐྱང་སོགས་ཀྱང་ཕྱག་མ་ཐོགས་པར་གནང་བར་མཛད། གནས་དེར་ལོ་ལྔ་ཙམ་བཞུགས་ནས་དཔོན་སློབ་ཐམས་
ཅད་ཀྱིས་ཐུགས་དམ་ལ་ཤིན་ཏུ་འགྲུས་པར་མཛད་པས་ཐམས་ཅད་ལ་བོགས་ཆེ་བར་བྱུང་ངོ། །དེ་ནས་ཆུ་མོ་ཡོས་ལོ་ཟླ་བ་བཅུ་གཉིས་པའི་འགོལ་བླ་ཡུལ་དུ་ཕེབས་ནས། སྟག་མོ་ལུས་སྦྱིན་དང། སྙེ་ཤངས་གུར་རྟ་སོགས་གནས་

[194A]༄༅། །བྲན་རྣམས་མཇལ་ནས་སྨོན་ལམ་མཛད། དེ་ནས་བྱ་རུང་ཁ་ཤོར་དུ་ཕེབས་ནས་ཞག་གསུམ་པ་ཞུགས། ཞབས་སྐོར་དང་སྨོན་ལམ་ཤུགས་དྲག་ཏུ་མཛད། དེ་ནས་འཕགས་པ་ཤིང་ཀུན་དུ་ཕེབས་ཞག་
ལྔ་ཙམ་བཞུགས་ནས་ཞབས་སྐོར་དང་སྨོན་ལམ་མཛད། དེའི་རིང་ལ་དེའི་ཉེ་སྐོར་གྱི་གནས་ཕྲན་རྣམས་ཀྱང་ཞིབ་ཏུ་མཇལ་བར་མཛད། དེ་སྐབས་རོང་གི་ལམ་ཞིག་ཏུ་མོན་པའི་རྐུན་ཇག་བྱུང་བར་ཆས་དངོས་ཁ་ཤས་རྐུན་མར་
ཤོར་ཞིང། ལྷག་པར་ཡུམ་གྱིས་བཟོ་བར་མཛད་བའི་སྐུ་གཟན་རྙིང་པ་ཞིག་ཡོད་པ་མོན་པ་ལ་ཤོར་བས། ཆས་དངོས་གཞན་རྣམས་ལ་ཐུགས་སྣང་མི་མཛད་ཅིང། སྐུ་གཟན་དེ་ལྔའི་ཨ་མའི་གཟན་དེ་མོན་བ་ངན་པའི་
ལག་ཏུ་ཤོར་ཞེས་ཐུགས་ཕངས་ཕངས་མཛད་ཅིང། ཕྱིས་ནས་ཀྱང་ཡང་ཡང་གསུང་ངོ། །དེ་ནི་དམ་པ་འདི་ཉིད་འབྲེལ་ཚད་དོན་ལྡན་ཡིན་པས་ཡུམ་གྱི་བཀའ་དྲིན་བསབ་ཕྱིར་གཟན་དེ་སྐུ་ལ་ཡུན་རིང་བཅང་བཞེད་ཡིན་པར་ངེས་
ཏེ༑ ཡུམ་གྱིས་བཅོས་པའི་སྐ་རགས་ཤིག་ཡོད་པ་ཕྱིས་ཕན་ཕུན་དུ་གྱུར་པ་ན་ཕྱི་ནང་ནས་ལྷན་པས་གླང་ཏེ་ནམ་གཤེགས་ཀྱི་བར་སྐུ་ལ་བཅང་བར་མཛད་པ་བདག་ཅག་གིས་མངོན་སུམ་དུ་མཐོང་དོ་།དེ་ནས་རིམ་གྱིས་སྐྱིད་གྲོང་
དུ་ཕབས་ནས་ཇོ་བོ་རིན་པོ་ཆེའི་སྐུ་མདུན་དུ་ཅི་འབྱོར་པའི་མཆོད་བ་ཕུལ་ཏེ་སྨོན་ལམ་ཤུགས་དྲག་ཏུ་མཛད། དེ་ནས་བླ་མ་ལྷ་བཙུན་ངས་གདན་དྲངས་ཏེ་ཟླ་བ་བཅུ་གཉིས་པའི་མཇུག་ལ་གྱང་ཁང་དུ་ཕེབས། བླ་མ་ལྷ་བཙུན་

[194B] དེ་སྐབས་འབའ་སྤྲུལ་སྐུའི་མནལ་ལམ་དུ་ཕ་དམ་པའི་སྤྲུལ་པ་འདི་ལྟ་བུ་ཞིག་འབྱོན་ཀྱིན་ཡོད་པས་མཇལ་དུ་སོད་ཟེར་བའི་ལུང་བསྟན་གསལ་བ་ཞིག་བྱུང་བ་ལྟར་བླ་མ་འདི་ཉིད་ཕ་དམ་པའི་
སྤྲུལ་པ་ཡིན་པའི་གྲགས་པའང་བྱུང་འདུག་གོ་དེ་ནས་བླ་མ་ལྷ་བཙུན་དང། བླ་མ་སྔགས་རམ་པ་གཉིས་ཀྱིས་གཙོ་མཛད་དགེ་འདུན་མང་པོས་གསོལ་བ་རྩེ་གཅིག་ཏུ་བཏབ་ནས་བདེ་ལམ་གྱི་བཀའ་ཁྲིད་དགེ་ལྡན་བཀའ་རྒྱུད་རིན་པོ་ཆེའི་ཟབ་
ལམ་ཕྱག་རྒྱ་ཆེན་པོའི་བཀའ་ཁྲིད། བློ་སྦྱོང་དོན་བདུན་མའི་བཀའ་ཁྲིད་རྣམས་སྩལ་ཅིང། ལམ་རིམ་ཆེ་ཆུང་གི་ལུང། སྔགས་རིམ་ཆེན་མོའི་ལུང་སོགས་ཟབ་ཆོས་མང་དུ་གནར་ངོ། །དེའི་ཚེ་དགེ་ལྡན་ཕྱག་རྒྱ་ཆེན་པོའི་ས་བཅད་ཀྱང་རྩོམ་
པར་མཛད། དེར་ཟླ་བ་ལྔ་ཙམ་བཞུགས། དེ་ནས་གནས་ཀྱི་རྒྱབ་རི་གྲུབ་ཆེན་ཨོ་རྒྱན་བའི་གཟིམ་ཕུག་ཏུ་ཟླ་བ་གཅིག་ཙམ་བཞུགས། དེ་ནས་རྗེ་བཙུན་རེད་མདའ་བ་ཆན་པོ་དང་རྗེ་ཆོས་ལྡན་རབ་འབྱོར་སོགས་བཀའ་གདམས་བསྟན་འཛིན་
དམ་པ་མང་པོས་བཞུགས་ཤིང་བྱིན་གྱིས་བརླབས་པའི་གནས་མེ་ཏོག་མདངས་ཅན་དུ་ཕེབས་ནས། རྗེ་བཙུན་རེད་མདའ་པའི་སྒྲུབ་ཕུག་ཆེན་མོར་བཞུགས་ཏེ་སྐུ་མཚམས་མཛད། སྐུ་མཚམས་གྲོལ་ནས་དོན་གཉེར་ཅན་ཁ་ཤས་ལ་གཏུམ་
མོའི་ཁྲིད་ལ་སོགས་པའི་ཆོས་བཀའ་ཅི་རིགས་པ་གནང་ངོ། །དེ་ནས་རྗེ་བཙུན་ས་པཎ་ལ་འཇམ་དབྱངས་ལྷ་ལྔས་ཞལ་གཟིགས་པའི་གནས་ལྷ་ལྔ་ཕུག་ཏུ་བཞུགས། གནས་དེར་དགེ་སློང་མང་དུ་འདུས་པ་རྣམས་ཀྱིས་ཆོས་གསུང་བར་

[195A]༄༅། །གསོལ་བ་བཏབ་པ་ན་ཆོས་མང་དུ་གནང་བའི་ཞལ་བ་ཞེས་ཡོད་པ་ལ་འགའ་ཞིག་གིས་བཀའ་གདམས་ཐོར་བུ་དེ་སྔོན་ལ་ནན་གྱིས་ཞུས་པས་དེ་གནང་ནས། དེའི་ནང་ན་སྙིགས་མའི་དུས་འདིར་
གཞན་མགོ་འདོན་པའི་དུས་མ་ཡིན་རང་མགོ་འདོན་པའི་དུས་ཡིན། ཞེས་སོགས་ཀྱི་མཚམས་སུ་སླེབ་པ་ན་སྤྱན་ཆབ་མནན་པས་མི་ཐུབ་པ་བྱུང་ཞིང། ཐུགས་ལ་ངེས་འབྱུང་ཤུགས་དྲག་ཏུ་སྐྱེས་ནས་སྤྱན་ཆབ་བཅད་མ་ཐུབ་
བར་དེའི་ཉིན་ཆོས་འཕྲོ་གནང་མ་ཐུབ། སང་ཉིན་གནང་རྒྱུའི་རྩིས་མཛད་པ་ན་ཡང་དེའི་མཚམས་ལ་གཟིགས་པ་ཙམ་གྱིས་སྤྱན་ཆབ་བྱུང་ཞིང་མགུལ་འགགས་ནས་གནང་མ་ཐུབ་པར་འཕྲོ་ལུས། དེ་ནས་དེ་འཕྲལ་སླར་ཡང་མེ་
ཏོག་མདངས་ཅན་དུ་ཕེབས། ཆུ་བཏགས་གསར་པ་བའི་བུ་བསོད་ནམས་ཕུན་ཚོགས་ཀྱིས་ཞབས་ཕྱི་ཞུས་ཤིང། དགེ་སློང་རྣམས་ཀྱང་ཕེབས་སྐྱེལ་དུ་ཕེབས་ནས་མཁའ་འགྲོའི་གསང་ཕུག་ཏུ་ཕེབས། དེ་ནས་དགེ་སློང་
རྣམས་ལ་སོ་སོར་ཐུགས་དམ་ལ་བརྩོན་བ་མཛད་དགོས་པའི་ཞལ་ཏ་དང། ངེད་རང་ཡང་ཚེ་འདིའི་རྣམ་གཡེང་གང་གི་ཡང་དབང་དུ་མ་སོང་བར་སྒྲུབ་པ་གཤའ་མ་ཞིག་བྱེད། དེ་ལྟར་བྱེད་མིན་ཁྱེད་གྲོགས་པོ་རྣམས་ཀྱིས་
ཀྱང་བལྟས་ནས་ཆོས་དང་འགལ་བ་བྱུང་ན་ཁྱེད་རྣམས་ཀྱིས་ཀྱང་ལབ་དགོས་སོ། །མདོར་ན་རང་རེ་རྣམས་ཚེ་མཇུག་འདིར་བྱ་རྒྱུ་ཆོས་ལས་མེད་བས་རང་རང་གང་འདོད་ཀྱི་གནས་སུ་དགེ་སྦྱོར་ལ་བརྩོན་པར་མཛོད་ཅེས་བཀའ་

[195B]མཚམས་དམ་པོ་ལ་བཞུགས། དེ་ལྟར་མེ་ཏོག་མདངས་ཅན་དུ་ལོ་གསུམ་ལྷག་ཙམ་བཞུགས་ནས་ཐུགས་དམ་ཆུ་བོ་རྒྱུན་གྱི་རྣལ་འབྱོར་ལ་གནས་པར་མཛད། དེའི་ཚེ་ཞབས་འབྲིང་
པ་ཞིག་དབུས་ཕྱོགས་སུ་གནས་སྐོར་ལ་འགྲོ་འདོད་ནས་དགོངས་པ་ཞུས་ཤིང། ཞལ་གདམས་ཤིག་དགོས་ཞེས་གསོལ་བ་བཏབ་པ་ལྟར་ཉམས་མགུར་འདི་ལྟར་མཛད་དེ། ན་མོ་གུ་རུ། དུས་གསུམ་གྱི་སངས་རྒྱས་དབེན་ས་པ། །མཚུངས་མེད་
ཀྱི་རྗེ་བཙུན་ཐམས་ཅད་མཁྱེན། །བློ་བཟང་གི་ཡེ་ཤེས་སྐྱབས་ཀྱི་མཆོག་འབྲལ་མེད་དུ་སྤྱི་པོའི་རྒྱན་དུ་བཞུགས། །རང་བློ་ནི་ཆོས་ལ་ཕྱོགས་པའི་ཚེ། །སྡུག་དོགས་ཀྱིས་ནོར་རྫས་བསགས་གྱུར་ནས་།སྡིག་གསོག་གི་སེར་སྣ་བྱེད་པ་ལས། །ཟང་
ཟིང་གི་འབྱོར་པ་སྤངས་ན་བདེ། །རང་བློ་ནི་ཆོས་ལ་འཁུལ་བའི་ཚེ། །རེ་དོགས་ཀྱི་བསམ་རྒྱ་མང་པོ་ཡིས། །བློ་མང་གི་བྱ་བ་བྱེད་པ་ལས། །བྱ་བ་རྣམས་བློ་ཡིས་བཏང་ན་བདེ། །ངེས་མེད་ཀྱི་རྒྱལ་ཁམས་འཁྱམས་པའི་ཚེ། །རྐྱེན་ངན་གྱི་བར་ཆང་
བྱུང་དོགས་ནས། །བློ་ཆུང་གི་གྲོགས་དང་འགྲོགས་པ་ལས། །སྐྱིད་སྡུག་ལ་ཐོག་རྫིས་བྱས་ན་བདེ། །རྒྱལ་ཁམས་སུ་འཆོ་བ་སློང་བའི་ཚེ། །མ་འོངས་པའི་བསམ་རྒྱས་བསླངས་གྱུར་ནས། །སྒྱུ་ལུས་ལ་ཁུར་པོ་འགྲེལ་བ་ལས། །སྒོ་རྩམ་ལ་ཟད་
ལེན་བྱས་ན་བདེ། །རྒྱལ་ཁམས་སུ་རི་ཁྲོད་འགྲིམ་པའི་ཚེ། །ཆགས་སྡང་གི་སེམས་རྩ་འཁྲུག་འགྱུར་བའི། །དོན་མེད་ཀྱི་ཁྱིམ་མཚེས་བསྟེན་པ་ལས། །བསེ་རུ་བཞིན་གཅིག་བུར་གནས་ན་བདེ། །ངེས་མེད་ཀྱི་རི་ཁྲོད་འགྲིམ་པའི་ཚེ། །ངེས་བཟུང་

[196A]༄༅། །གི་སྦྱིན་བདག་བཙལ་གྱུར་ནས། །ངོ་སྲུང་གི་དགེ་སྦྱོར་བྱེད་པ་ལས། །ངེས་མེད་ཀྱི་བསོད་སྙོམས་བྱས་ན་བདེ། །གཅིག་པུ་རུ་རི་ལ་སྡོད་པའི་ཚེ། །སྡིག་གསོག་གི་མཁར་ལས་བྱས་གྱུར་ནས། །
འཛད་མེད་ཀྱི་ལས་ངན་གསོག་པ་ལས། །ས་ཕུག་དང་བྲག་ཕུག་བསྟེན་ན་བདེ། །གཞི་གཅིག་ཏུ་ཡུན་རིང་གནས་གྱུར་ནས། །ཆགས་སྡང་གི་སེམས་རྩ་འཁྲུག་བ་ལས། །ཉམས་ལེན་ལ་བོགས་འདོན་བྱེད་པའི་ཕྱིར། །
དབེན་པ་ནས་དབེན་པར་འཕོས་ན་བདེ། །ཉམས་ལེན་གྱི་གནད་ལ་སྦྱོར་བའི་ཚེ། །སྡོམ་གསུམ་ལ་གཅེས་སྤྲས་གཙོར་བཏོན་ཏེ། །ཐོས་བསམ་གྱི་རྒྱ་མཚོའི་གྲུར་ཞུགས་ནས། །ཐོས་དོན་རྣམས་རྒྱུད་ལ་སྦྱང་ན་བདེ། །ཐོས་
བསམ་གྱི་གནད་ལ་སྦྱོར་བའི་ཚེ། །ལྟ་སྤྱོད་གཉིས་ཡ་བྲལ་མ་སོང་བར། །ཟུང་འབྲེལ་གྱི་ཉམས་ལེན་མཁས་གྱུར་ན། །ཟུང་འཇུག་གི་རྒྱུ་རུ་འགྱུར་བས་བདེ། །ཟབ་དོན་གྱི་གནད་ལ་སྦྱོར་བའི་ཚེ་།དང་པོ་ནས་འཇོག་སྒོམ་མི་
བྱེད་བར། །དཔྱད་སྒོམ་གྱིས་ངེས་ཤེས་དྲངས་གྱུར་ནས། །འཇོག་དུས་སུ་བློ་ཐག་ཆོད་བས་བདེ། །རྗེས་ཐོབ་ཏུ་བྱ་བ་གང་བྱེད་ཆོ་།ཐ་མལ་གྱི་སྣང་ཞེན་སྤངས་གྱུར་ནས། །མཉམ་གཞག་གི་རྒྱ་ཡིས་བཅིངས་གྱུར་ན། །
སྡིག་ལྟུང་རྣམས་རང་ཤུགས་འགགས་པས་བདེ། །དགེ་ཕྱོགས་རྣམས་བསྔོ་བས་རྒྱས་འདེབས་ཚེ། །རང་དོན་གྱི་བསམ་པ་སྤངས་གྱུར་ནས། །གཞན་དོན་དང་བདེན་མེད་རྩིས་ཟིན་ན། །ཆོས་གཟུགས་ཀྱི་རྒྱུ་རུ་འགྱུར་བས་

[196B] །བདེ་བདེ་ཡི་གླུ་དབྱངས་རིང་མོ་འདི། །མཁས་འདོད་ཀྱིས་བརྩམས་བ་མ་ཡིན་ཡང། །གྲོགས་མཆོག་གི་བློ་ངོ་མ་བཟོད་པར། །མེ་ཏོག་གི་མདངས་ཅན་གནས་སུ་སྦྱར། །འདི་དོན་བཞིན་ཉམས་ལེན་བྱས་བའི་དང། །
རྒྱལ་ཁམས་སུ་ལོ་གསུམ་འགྲིམས་གྱུར་ནས། །བན་རྒན་གྱི་སྒྱུ་ལུས་བལྟ་བའི་ཕྱིར། །མཇལ་འཛོམ་གྱི་སྨོན་ལམ་ཡང་དག་ཐོབ། །ཅེས་སོ། །གནས་དེར་བཞུགས་རིང་འཚོ་བ་མཐའ་གཉིས་ལ་མ་ལྷུང་ཙམ་ལ་བརྟེན་
ནས་ཐུན་བཞིའི་རྣལ་འབྱོར་ལ་གནས་ཏེ། དཔལ་གསང་བ་འདུས་པ་དང། ཡི་དམ་རྡོ་རྗེ་འཇིགས་བྱེད་སོགས་ལྷག་པའི་ལྷ་མང་པོའི་བསྙེན་སྒྲུབ་གནང་ཞིང་ཁ་སྐོང་བའི་སྦྱིན་སྲེག་ཀྱང་ཞག་བཅུ་སྐོར་སྒྲེལ་ནས་མཛད། ཆུ་དབར་དུ་
བཞུགས་སྐབས་ནས་བཟུང་ཡར་ངོ་མར་ངོའི་ཚེས་བཅུ་རྣམ་གཉིས་ལ་འཁོར་ལོ་སྡོམ་བའི་སྒྲུབ་མཆོད་རྒྱས་བས་བདག་ཉིད་འཇུག་ཅིང་དབང་བཞེས་བ་སོགས་མཛད། དེའི་ཚེ་མི་དབང་པོ་ལྷ་ནས་ཀྱིས་དམ་པ་འདིའི་སྙན་གྲགས་གསན་
ནས་དཔལ་ལྡན་རྡོ་རྗེ་ཆེད་མངགས་སུ་གནང་བར། སངས་རྒྱས་ཀྱི་བསྟན་པའི་དོན་དུ་སྤྱིར་སྐུ་རིམ་གང་དྲག་མཛད་དགོས་ཚུལ་དང་ལྷག་པར་དྲག་པོའི་ལས་སྦྱོར་གནང་དགོས་ཚུལ་དངུལ་སྲང་སུམ་ཅུ་སྐོར་དང་བཅས་ཕུལ་བ་ན་
ནང་དུ་གཏོང་བར་མ་མཛད་ཅིང་བུག་སྒོ་ནས་ངེད་རང་དགེ་སྐྱོར་ཅི་བྱེད་རྒྱལ་བའི་བསྟན་པ་འབའ་ཞིག་གི་ཆེད་དུ་བྱེད་པ་ཡིན། དེ་མིན་དཔོན་པོ་ཆེན་པོའི་རིམ་གྲོ་བྱེད་པ་བས་མི་ཡོད། །ལྷག་པར་དྲག་པོའི་ལས་སྦྱོར་གཏན་ནས་

[197A]༄༅། །མི་ཡོང་ཞེས་ངོ་འཛིན་གང་ཡང་མ་མཛད་པར་ཞུ་ཡིག་རྟེན་བཅས་ཕྱིར་ལོག་བར་མཛད་དོ། །འདི་ནི་རྒྱལ་བ་དགྱེས་པའི་རྣམ་པར་ཐར་པ་རྨད་དུ་བྱུང་བ་ཞིག་སྟེ། ཡངས་
པའི་ས་ཆེན་པོ་ལ་སྟོབས་ཀྱིས་འཁོར་ལོས་བསྒྱུར་བའི་རྒྱལ་པོའི་བསྙེན་བཀུར་ཡང་མཆིལ་སྣབས་བཞིན་དུ་འདོར་བར་མཛད་ན། བསྙེན་བཀུར་ངན་ངོན་ཙམ་ལ་མི་ཆགས་པ་ལྟ་ཅི་སྨོས། གནས་
དེར་ངོ་མཚར་ཡ་མཚན་ཆེ་བའི་གཅིགས་སྣང་སོགས་མང་དུ་བྱུང་མོད་ཀྱང་ཕལ་ཆེར་གསུང་བར་མི་མཛད་ཅིང་ རྫ་ཕུག་ཏུ་བཞུགས་སྐབས་དེའི་ཤར་ངོས་ཀྱི་རི་ལ་བདེ་གཤེགས་མཆོད་རྟེན་གྱི་རྣམ་
པ་རང་བྱུང་དུ་ཡོད་པ་ཆེས་གསལ་བར་གཟིགས་ཤིང་མཆོད་རྟེན་གྱི་སྟེང་ནས་ཆུ་འབབ་པ་རྒྱུན་པར་ཉུང་དུ་དང། དུས་བཟང་རྣམས་ལ་ཆེར་འབབ་ཅིང་བུག་རོན་གྱི་རྣམ་པ་ལྟ་བུ་ཁྱུ་ཆེན་པོས་མཆོད་རྟེན་
ལ་སྐོར་བ་མང་དུ་བྱེད་པ་གཟིགས་འདུག་ཅིང་ གཞན་ཡང་རྗེ་བཙུན་རེད་མདའ་པའི་སྐབས་ཀྱི་གྲུབ་པའི་མཚན་མ་ཡ་མཚན་ཆ་བ་མང་དུ་གཟིགས་པའང་བྱུང་འདུག་གོ་ དེ་ནས་བླ་མ་འདི་ཉིད་
དགུང་ལོ་རེ་གཅིག་ཏུ་ཕེབས་བ་ལྩལ་ས་ཕོ་ཁྱིའི་ལོར་མཁན་པོ་རིན་པོ་ཆེ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་ཞལ་དཀྱིལ་མཇལ་ཞིང་གསུང་གི་བདུད་རྩི་མྱོང་བ་དང། རྒྱལ་པའི་བསྟན་པ་ལ་

[197B]གནས་དང་བཅས་ཏེ་ཆོས་གྲྭ་ཆེན་པོ་བཀྲ་ཤིས་ལྷུན་པོར་ཕེབས་ལྷར་བཅས་འགྲོ་བའི་བླ་མ་པཎ་ཆེན་ཐམས་ཅད་མཁྱེན་པ་ཆེན་པོའི་ཞལ་མཇལ་ཞིང་
རང་ཉིད་ལ་དད་ལྡན་རྣམས་ཀྱིས་ཕུལ་བའི་ཆས་དངོས་ཕྲན་བུ་ཡོད་པ་རྣམས་དང་ལུས་ལོངས་སྤྱོད་ཐམས་ཅད་ལྟོས་པ་མེད་པར་མཎྜལ་དང་བཅས་ཏེ་ཕུལ་ནས། བདག་གཞན་རྣམ་དཀར་དགེ་བའི་ཕུང་པོའི་མཐུས། །
མགོན་ཁྱོད་བསྐལ་བརྒྱའི་བར་དུ་ཞབས་བརྟན་ནས། །རྒྱལ་བའི་བསྟན་པ་ཕྱོགས་བཅུར་རྒྱས་མཛད་དེ། །འགྲོ་ཀུན་བདེ་ལ་འགོད་པའི་བཀྲ་ཤིས་སྩོལ། །ཞེས་གསར་དུ་བརྩམས་པའི་ཚིགས་བཅད་
དང་བཅས་ཞབས་པད་བསྐལ་བརྒྱར་བརྟན་ནས་ཆོས་ཀྱི་འཁོར་ལོ་བསྐོར་དུ་གསོལ་ཞེས་གསོལ་བ་ཤུགས་དྲག་ཏུ་འདེབས་པར་མཛད། དེ་ནས་སྐུ་མདུན་དུ་ཇ་གྲལ་ཞིག་གནང་བར་བླ་མའི་ཡོན་ཏན་མཐོང་
བའི་དད་པ་དང། བཀའ་དྲིན་རྗེས་སུ་དྲན་པའི་གུས་པ་ཆེན་པོ་ཡོད་པའི་ཁར་གདུལ་བྱའི་སྣང་ངོར་སྐུ་ན་མཐོན་པོར་ཕེབས་ཚུལ་གཟིགས་པའི་རྐྱེན་བྱས་ནས་སྤྱན་ཆབ་མནན་པས་མི་ཐུབ་པ་བྱུང་དེ་
ནས་བྱིན་རླབས་ཞུས་ཧེ་རེ་ཞིག་ནོར་བུ་བྲང་ཁང་དུ་བཞུགས་རིམ་གྱིས་མགྲོན་གཉེར་རྣམས་བརྒྱུད་ནས་སྐྱབས་མགོན་ཆེན་པོའི་གསུང་རྩོམ་གང་ཡིན་ལ་ལུང་ཞིག་དང་ ལམ་རིམ་མྱུར་

[198A]༄༅། །ལམ་ལ་བཀའ་ཁྲིད་ཅིག་ཀྱང་ཐུགས་རྗེས་གཟིགས་དགོས་ཞེས་སྙན་འབུལ་ཞུས་པ་ན། མགྲོན་གཉེར་ཧ་ལས་པ་ལྟར་བྱས་ཏེ། དེ་འདྲ་ག་ན་ཡོང་ཞེས་གསན་འཇོག་མ་མཛད། སླར་ཡང་དར་ཕུལ་ཏེ་ང་བན་
རྒན་སའི་མཐའ་ནས་གནས་འདིར་དོན་འདི་ཞུ་བ་ལ་ཡོངས་པ་ལགས་བས་ཅིས་ཀྱང་ཞུ་རོགས་ཐུགས་རྗེས་གཟིགས་དགོས་ཞེས་ཞུས་པ་ན་མགྲོན་གཉེར་གྱིས་བཀའ་བཀྱོན་མང་དུ་མཛད་ཅིང་སྐྱབས་མགོན་ཆེན་པོ་སྤྱན་མི་
གསལ་བའི་ཚུལ་བཞེས་ལ་དེ་འདྲ་སུས་ཞུ་ནུས་ཞེས་ཞུ་རོགས་མ་མཛད་པ་ན། སླར་ཡང་དམ་པ་འདི་ཉིད་ཚེ་འདིའི་ཐུགས་བསམ་བློས་དོར་ཏེ་བསྟན་པ་འབའ་ཞིག་ལ་དམིགས་པའི་ཐུགས་ཀྱིས། ཡང་མགྲོན་གཉེར་གྱི་དྲུང་དུ་ཕེབས་
ཏེ་དོན་འདི་རྣམས་སྐྱབས་མགོན་ཆེན་པོའི་སྙན་དུ་འཁྱོལ་བ་ཞིག་ཅིས་ཀྱང་ཞུ་རོགས་མཛོད། སྐུ་ན་མཐོ་པ་དང་སྦྱན་མི་གསལ་ཚུལ་གྱིས་ད་ལྟ་མི་ཡོང་ན་སླར་ཡོང་ངམ། ཆོས་འདི་དག་གི་ལུང་རྒྱུན་ཆད་ན་ནི་རང་རེ་རྗེས་འཇུག་
ཁ་ཐབས་ཞན་པར་འགྱུར། ཡོང་མི་ཡོང་ཇི་ལྟར་ཡང་སྐྱབས་མགོན་ཆེན་བོའི་སྙན་དུ་ལྷུང་བ་ཞིག་ཞུ་རོགས་མཛོད། མི་ཡོང་བའི་བཀའ་ཕེབས་བྱུང་ན་བྱ་བ་གཞན་མེད་པས་དབེན་པའི་གནས་ལ་འགྲོ་ཞེས་ངོ་འཛིན་མེད་པར་
ཐུགས་ངར་དང་བཅས་ཞུས་པ་ན་མགྲོན་གཉེར་ཡང་མཛད་ཐབས་དཀལ་བ་བྱུང་ནས་སྙན་འབུལ་ཞུས་པ་ན། ཐུགས་དགྱེས་བཞིན་དུ་ཞལ་གྱིས་བཞེས་ནས། དེ་སྔ་ཕན་ཤླཽ་ཀ་རེ་གཉིས་ཀྱི་ལུང་གནང་ཡང་དམིགས་

[198B] དེ་སྐབས་པར་མ་རང་གི་སྟེང་ནས་ཤོག་བུ་སུམ་ཅུ་ཙམ་རེ་ཐུན་རེར་གནང་བས་ཞབས་འབྲིང་པ་སོགས་ཚང་མ་སངས་རྒྱས་ཀྱི་མཛད་པ་ནི་སོ་སོ་སྐྱེ་བོའི་བློ་ཡུལ་ལས་འདས་སོ་ཞེས་ངོ་
མཚར་ཡ་མཚན་དུ་འཛིན་པ་བྱུང། དེ་ནས་དམ་པ་འདི་ཉིད་དང་ཟུར་བཞི་དཔོན་སློབ་སོགས་བཤེས་གཉེན་རྒོས་བསྡུས་ལ་ཤྲེ་ཡའི་ལུང་ཚང་མ་གནང། དེང་སང་པཎ་ཆེན་ཐམས་ཅད་མཁྱེན་པའི་བཀའ་འབུམ་ལུང་རྒྱུན་མ་ཆད་པར་བཞུགས་
པ་ནི་བླ་མ་གྲུབ་པའི་དབང་ཕྱུག་འདི་ཉིད་ཀྱི་བཀའ་དྲིན་ཡིན་ནོ། །དེ་ནས་སླར་ཡང་ལམ་རིམ་གྱི་ཁྲིད་གནང་དགོས་ཚུལ་ནན་གྱིས་ཞུས་ཀྱང། སྐུ་ན་མཐོ་ཚུལ་བཞེས་པ་སོགས་ཀྱིས་གནང་བ་མ་བྱུང་བའི་ཚེ་གསོལ་བ་འདེབས་པ་མན་ངག་
བཞིན་ཞེས་བྱ་བའི་མན་ངག་དེ་ཡི་གེར་འཁོད་པ་ཞིག་ཅིས་ཀྱང་དགོས་ཞེས་གསོལ་བ་འདེབས་པར་མཛད་པས། སྐྱབས་མགོན་ཆེན་པོས་ཀྱང་ཐུགས་དགྱེས་བཞིན་དུ་ལམ་རིམ་གསོལ་འདེབས་ཀྱི་དམིགས་སྐོར་མན་ངག་ཞལ་ཤེས་གྱིས་
བརྒྱན་པ་འདི་རྩོམ་པ་གནང་ནས་ལྗགས་ལུང་ཡང་གནང། དེ་ནས་བླ་མ་ཉིད་ཀྱིས་སྔ་སོར་གྲྭ་སར་བཞུགས་སྐབས་ཞབས་དྲུང་ལྷ་པ་སྤྲུལ་སྐུ་རིན་པོ་ཆེ་དང། ཞལ་སྔ་ནས་འཇམ་དབྱངས་ཆོས་འཕེལ་སོགས་ལ་ལམ་རིམ་གྱི་ཁྲིད་གཏིང་ཕྱིན་
པར་གསན་ཞིང་དབེན་པ་བསྟེན་ནས་ལོ་མང་པོར་ཐུགས་ཉམས་སུ་བཞེས་པས་རང་ཉིད་ཀྱི་ཐུགས་ལ་མི་བདེ་བ་གང་ཡང་མེད་ཀྱང་མྱུར་ལམ་འདི་ལ་ཁྲིད་རྒྱུན་དར་བ་ཞིག་བྱུང་ན་དགོངས་ནས་ཤར་རྩེ་ཞལ་སྔ་ནས་བློ་བཟང་མགོན་

[199A]༄༅། །པོ་ལ་མྱུར་ལམ་གྱི་ཁྲིད་ལེགས་པར་གསན་ཞིང་སྐྱབས་མགོན་ཆེན་པོར་ཡང་རྒྱུ་མཆན་ཞུས་བ་ན། བླ་མ་ཉིད་ལ་མྱུར་ལམ་གྱི་ཁྲིད་གནང་ཆོག་པའི་བཀའ་ཡང་ཁྲོལ་པ་བཅས་པཎ་ཆེན་ཐམས་ཅད་མཁྱེན་
བའི་གསུང་རྣམས་མི་ནུབ་ཅིང་ཕྱོགས་ཀུན་ཏུ་དར་བའི་རྟེན་འབྲེལ་འགྲིག་པས་ཐུགས་རབ་ཏུ་ཚིམས་པར་གྱུར་ཏོ། །དེ་ནས་བཀྲ་ཤིས་ལྷུན་པོར་བཞུགས་རིང་བློ་གསར་དོན་གཉེར་ཅན་རྣམས་ལ་ཚད་མ་རྣམ་འགྲེལ་དབུ་མ་འཇུག་པ་
སོགས་གཞུང་མང་པོའི་ལུང་དང། བློ་སྦྱོང་སོགས་ཆོས་བཀའ་མང་དུ་གནང་ངོ། །དེ་ནས་སྣར་ཐང་སོགས་གཙང་ཁུལ་གྱི་གནས་རྣམས་ལ་མཆོད་འབུལ་སྨོན་ལམ་མཛད་ནས་རིམ་གྱིས་གཉའ་ནང་བརྒྱུད་དེ་བླ་ཡུལ་དུ་ཕེབས། ཁྱུང་རང་བྱུང་
སོགས་བླ་ཡུལ་གྱི་གནས་གྲགས་ཆེ་བ་རྣམས་མཇལ་ནས་སྨོན་ལམ་མཛད། གཙོ་བོར་སྔོན་རྒྱ་གར་གྱི་པཎ་གྲུབ་རྣམས་ཀྱིས་ཀྱང་རང་བྱུང་གི་མཆོད་རྟེན་ཞེས་བསྔགས་བ་རྒྱ་ཆེར་མཛད་པ་འཕགས་པ་ཤིང་ཀུན་ཏུ་ཕེབས། དེར་ཟླ་བ་གཅིག་
ཙམ་བཞུགས་ནས་དེའི་རིང་ལ་ཞབས་སྐོར་དང། ཕྱག་འབུམ་ཞིག་གསོག་བར་མཛད། དེ་སྐབས་ཐུགས་དམ་བོགས་ཆེ་བ་བྱུང་ཡོད་འདུག་སྟ་བླ་མ་ཉིད་ཀྱི་ཞལ་ནས། ཟབ་མོ་དབུ་མའི་ལྟ་བ་འདི་རྟོགས་པ་ལ་བླ་མ་ལ་གསོལ་བ་འདེབས་པ་དང། བསག་
སྦྱང་རང་གལ་ཆེ་གསུང། བསག་སྦྱང་ལ་མང་དུ་འདུག་པ་ལས་གང་གལ་ཆེ་ཞུས་པས། ལྟུང་བཤགས་ལ་བརྟེན་ནས་བྱེད་པ་གལ་ཆེ་ཚུལ་སྔོན་རྗེ་བཙུན་ཙོང་ཁ་པ་ཆེན་པོ་དང། རྟོགས་ལྡན་འཇམ་དཔལ་རྒྱ་མཚོ་སོགས་བཀའ་རྒྱུད་

[199B]བཅས་ཞིབ་ཏུ་གསུང། བླ་མ་ཉིད་ཀྱིས་ཇི་ལྟར་མཛད་ཞུས་པས་ངས་ཤིང་ཀུན་ཏུ་ལྟུང་བཤགས་ལ་རྟེན་ནས་བསག་སྦྱང་ཟླ་བ་གཅིག་གི་རིང་བྱས། དེ་དགའ་མོ་བྱུང་ཞེས་གསུང་ད་
ནས་རིམ་གྱིས་ཡར་ཕབས་ཏེ་སྐྱིད་གྲོང་དུ་ཕེབས། དེ་ནས་འདིར་བཞུགས་ཀྱི་ངེས་པ་མེད་པ་ལ། དགེ་སླང་དགེ་འདུན་གྱིས་ཆུ་ཚན་བར་ཕེབས་བསུར་ཕྱིན་ནས། བླ་མ་རིན་པོ་ཆེའི་བཞུགས་གནས་ཕུག་པོ་ཆེ་ཞེས་བྱ་བ་མེ་ཏོག་མདངས་ཅན་ལས་
ས་དམའ་ཞིང། དབྱར་བསིལ་ལ་དགུན་དྲོ་བ། ཤིང་ལྗོན་པ་བཟང་པོས་ཁོར་མོར་བསྐོར་བ། གནས་དབེན་ཞིང་ཡིད་དུ་འོང་བ་ཞིག་བཙལ་ནས་ཡོད་བས་དེར་ཕེབས་བར་ཞུ་ཞེས་གསོལ་བ་བཏབ་བ་ན། མ་འོངས་པའི་འབྱུང་འགྱུར་མཁྱེན་
ཅིང་དུས་ལ་བབ་པར་གཟིགས་ནས་ལྕགས་མོ་ཕག་གི་ལོར་དགའ་ལྡན་ཕུག་པོ་ཆེར་ཕེབས་སོ། །དེ་ལྟར་དགའ་ལྡན་ཕུག་པོ་ཆེར་ཕེབས་ཏེ་ས་གཞི་བྱིན་གྱིས་བརླབས་ཤིང་ཟླ་ཤེས་བཞུགས་ནས་གངས་རིར་ཕེབས་རྩིས་མཛད་པ་ན་བླ་མ་
སྔགས་རམ་པས་ད་རེས་བཞུགས་དགོས་པའི་གསོལ་འདེབས་མཛད་པས་རེ་ཞིག་བཞུགས་པར་ཞལ་གྱིས་བཞེས། དེ་ནས་བླ་མ་ཉིད་ལ་མི་ཕྱེད་པ་འདད་བ་ཅན་རྫོང་དཀར་མཁན་པོ་དཀའ་ཆེན་ཆོས་མཛད་ཀྱིས་སྔ་མོ་ནས་གསོལ་བ་བཏབ་པ་
ལྟར༑ ཁོང་གིས་གཙོ་མཛད་དགེ་འདུན་མང་ཙམ་ལ་བྱང་ཆུབ་ལམ་རིམ་ཆེན་མོ། ལམ་རིམ་ཆུང་བ། རྡོ་རྗེ་འཆང་ཆེན་པོའི་ལམ་གྱི་རིམ་པ། རྩ་ལྷུང་རྣམ་བཤད། བླ་མ་ལྔ་བཅུ་པའི་རྣམ་བཤད་སོགས་རྗེ་རིན་པོ་ཆེའི་གསུང་

[200A]༄༅། །མང་པོའི་ལུང༑ རྗེ་བཙུན་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་གསུང་འབུམ་ཕལ་ཆེ་བའི་ལུང། ཟབ་ལམ་ནམ་མཁའ་སྒོ་འབྱེད་ཀྱི་བཀའ་དབང། གཅོད་གཞུང་ཐར་འདོད་དེད་དཔོན་མའི་ཁྲིད་མན་ངག་
ཞལ་ཤེས་ཀྱིས་བརྒྱན་པ་ཉམས་མགུར་གྱི་དབྱངས་དང་གཉན་སར་འགྲོ་ཚུལ་སོགས་ཕྱག་ལེན་རྣམས་ཀྱང་མཐིལ་ཕྱིན་ཁྲིད་པར་མཛད། གཞན་ཡང་ལྷ་བཙུན་རྡོ་རྗེ་ནས་བརྒྱུད་པའི་ཆོས་བཀའ་མང་བོ་དང། བློ་སྦྱོང་གི་ཁྲིད། ལམ་རིམ་གྱི་
ཁྲིད་སོགས་ཟབ་ཆོས་མང་དུ་སྩལ། དེ་ནས་རྫོང་དཀར་མཁན་པོས་སྦྱིན་བདག་མཛད་ནས་དགེ་སློང་རྣམས་ཀྱི་ཚོགས་ཁང་དང་རུང་ཁང་སོགས་བཟོ་བར་མཛད། འདི་སྐབས་ཚོགས་ཁང་གི་གཞི་འདིང་བ་ན། ས་དེ་ན་ཕ་བོང་མང་དུ་
ཡོད་པ་རྣམས་མི་གཞན་གྱིས་ཐབས་ཅི་བྱས་ཀྱང་བསྒུལ་མི་ཐུབ་པ་རྣམས། བླ་མ་ཉིད་ཀྱིས་ལྕགས་ཀྱི་ཐུར་མ་ཆུང་དུ་ཞིག་གིས་ཐབས་མཛད་ནས་དཀའ་ཚེགས་མེད་པར་འཐོན་པར་མཛད་པས་འདི་ནི་ངེས་བར་རྫུ་འཕྲུལ་ལོ་ཞེས་གྲགས་
པའང་བྱུང་འདུག་འདུ་ཁང་གི་འོག་གཞིའི་སའི་ནང་ནས་དཔལ་ལྡན་ལྷ་མོའི་རྟེན་གཏོར་ཅི་འདྲ་བའི་རྡོ་ཞིག་ཐོན་པས་ཀུན་ཡ་མཚན་ཆེ་བར་བྱུང་ཞིང། སླར་ཚོགས་ཁང་གི་སྦུག་ཏུ་འཇོག་པར་མཛད་དོ། །དེ་སྔ་ཕན་གཤིན་པོའི་བསྔོ་
ཞུས་སོགས་གཏན་ནས་བཞེས་པར་མི་མཛད་པ་ལ། རྫོང་དཀར་མཁན་པོ་ལ་སོགས་པས་ཤི་གསོན་ཀུན་ལ་ཕན་པའི་ཕྱིར་བསྔོ་ཞུས་ལ་སོགས་པ་རྣམས་ཅིས་ཀྱང་བཞེས་དགོས་ཞེས་གསོལ་བ་བཏབ་ཕས། དེ་ཕྱིན་ཆང་བཞེས་པར་མཛད་

[200B]བདག་གིར་མི་མཛད་པར་དགེ་འདུན་ལ་བསྔོ་བར་མཛད་ཅིང། ཆུད་ཟོས་སུ་མི་འགྱུར་བའི་དམ་བསྒྲགས་ནན་ཆེ་བར་མཛད། སྐབས་ཤིག་ཏུ་གྲྭ་ཆོས་གླིང་ནས་འབའ་ར་སྤྲུལ་སྐུ་མཇལ་བར་
ཕེབས་ཏེ་ཆོས་ཀྱི་བཀའ་དྲིན་ཞུས་པ་ན། ཐུགས་དགྱེས་པ་ཆེན་པོས་ཇོ་བོ་རྗེ་དཔལ་ལྡན་ཨ་ཏི་ཤའི་ཆོས་ཆུང་བརྒྱ་རྩ་སོགས་ཆོས་བཀའ་མང་དུ་གནང། དེ་ནས་བླ་མ་ཉིད་དགུང་ལོ་རེ་ལྔར་ཕེབས་པ་སྟག་གི་ལོའི་ནང་དུ་སྐྱབས་མགོན་ཆེན་
པོའི་ཞལ་མཇལ་བའི་ཕྱིར་གཙང་ཕྱོགས་སུ་ཕེབས་བཞེད་པ་ན་རྫོང་དཀར་མཁན་པོས་ཀྱང་གང་ཅིའི་ཞབས་ཏོག་འོ་མི་བརྒྱལ་བ་མཛད་རྩིས་ཞུས་ནས་རྫོང་དཀར་མཁན་པོ་དཔོན་གཡོག་རྣམས་དང་སྟབས་གཅིག་ཏུ་རིམ་གྱིས་ཕེབས་ནས་བཀྲ་
ཤིས་ལྷུན་པོའི་ཀླུ་སྡིངས་སུ་ཅོག་གུར་ཕུབ་ནས་བཞུགས། གླངས་ལོའི་མཇུག་ནས་བཟུང་པཎ་ཆེན་ཐམས་ཅད་མཁྱེན་པ་ཆེན་པོ་རྗེ་བཙུན་བློ་བཟང་ཡེ་ཤེས་སྐུ་ཁམས་བསྙུན་ཚུལ་བཞེས་ནས། སྟག་ལོ་ཟླ་བ་དང་བོ་གཉིས་པའི་ནང་དུ་སྐུ་
བསྙུན་ཚུལ་ཆེར་བཞེས་ཤིང། དེ་དག་གི་ཚེ་ནམ་མཁའ་འཇའ་འོད་ཀྱིས་ཁྱབ་ཅིང་སྐབས་སྐབས་སུ་འཇའ་དཀར་པོ་ཟུག་པ་ཡང་ཡང་བྱུང། གཞན་ཡང་ལྟས་སྣ་ཚོགས་བྱུང་བ་བཅས་གྲྭ་ས་ཆེན་པོ་རྣམས་ཀྱིས་གཙོས་ཐ་གྲུ་ཀུན་ན་བཞུགས་བའི་
དགེ་འདུན་རྣམས་ཀྱིས་ཞབས་བརྟན་སྐུ་རིམ་ལ་ཁོར་མོ་ཡུག་ཏུ་འགྲུས་པར་མཛད་ཅིང། ལྷག་བར་བླ་མ་ཉིད་ལ་བླ་བྲང་ཆེན་པོ་ནས་སྐྱབས་མགོན་ཆེན་བོའི་ཞབས་བརྟན་ལ་དམིགས་པའི་ཚེ་སྒྲུབ་ཅིག་མཛད་དགོས་ཚུལ་གནང་བར་བཀྲ་ཤིས་༄༅། །ལྷུན་པོའི་གླིང་དུ་བཞུགས་ནས་ཟླ་སྦྲེལ་གྱི་བར་ལ་སྐུ་མཚམས་ཤིན་ཏུ་དམ་པར་བཅད་ནས་གྲུབ་རྒྱལ་ལུགས་ཀྱི་ཚེ་སྒྲུབ་ལ་ཐུན་བཞིར་མཛད། དེའི་ཚེ་ལྷར་བཅས་འགྲོ་བའི་བླ་མ་འདིམ་བཞུགས་ན་ནི་སྐྱ་བོ་ཐམས་ཅད་
མགོན་དང་བྲལ་ཞིང་ཐུབ་པའི་བསྟན་པ་ཡང་ཆུ་དང་བྲལ་བའི་པདྨ་བཞིན་དུ་སྐད་ཅིག་ལ་ཉམས་པ་ལ་ཚོགས་མེད་ཅིང། དེ་ལྟར་ན་འགྲོ་བའི་བདེ་སྐྱིད་ཀྱང་ནུབ་པར་འགྱུར་བས། སྐྱབས་མགོམ་ཆེན་པོ་འདི་ཉིད་ཀྱི་ཞབས་བརྟན་ལ་འབད་བ་ནི་
འགྲོ་བ་སེམས་ཅན་ཐམས་ཅད་ཀྱི་དོན་གྱི་མཆོག་གོ་སྙམ་དུ་དགོངས་ནས་ཚེ་སྒྲུབ་ལ་ཤིན་ཏུ་འགྲུས་པར་མཛད་ཅིང། ཐུན་རེར་གཟུངས་རིང་སྟོང་ཕྲག་རེ་མ་ཐ་འགྲོ་བར་མཛད་པ་སོགས་བྱ་དཀའ་བའི་བརྩོན་འགྲུས་ཀྱིས་བཟླས་སྒོམ་ལ་བརྩོན་
པར་མཛད་པས། མགོན་པོ་ཚེ་དཔག་མེད་ཀྱིས་བྱིན་གྱིས་བརླབས་པའི་དག་པའི་མཚན་མ་ཁྱད་པར་ཅན་ཡང་བྱུང་ཞིང་འདོད་པའི་དོན་གྲུབ་པའི་རྟགས་དང་མཚན་མ་ལེགས་པར་བྱུང་ནས་སྐུ་མཚམས་གྲོལ། དེ་ནས་སྐྱབས་མགོན་ཆེན་པོ་ཡང་
གདུལ་བྱ་ཡོངས་ཀྱི་བསོད་ནམས་ཀྱི་མཐུས་སྐུ་ཁམས་ལེགས་པར་དྭངས་ཚུལ་བཞེས། དེ་ནས་མི་རིང་བར་སྐྱབས་མགོན་ཆེན་པོར་བྱིན་རླབས་ཞུས་ཏེ་དོན་གཉེར་ཅན་ཁ་ཤས་ལ་ལྷོ་བྲག་བཀའ་འབུམ་སོགས་ཚོས་བཀའ་མང་དུ་གནང་ནས་པཎ་
ཆེན་ཐམས་ཅད་མཁྱེན་པ་ཆེན་པོར་འདི་ཕྱིར་དགེ་བའི་སྐྱབས་འཇུག་ཞུས་ནས་རིམ་གྱིས་པུག་ཆེན་སྒྲུབ་སྡེར་ཕེབས། དེ་ནས་རེ་ཤིག་སྐུ་མཚམས་དམ་པོ་ལ་བཞུགས། སྐུ་མཚམས་གྲོལ་ནས་ཡོས་ལོ་ཟླ་བ་བཞི་བའི་ནང་དུ་སྨྱུང་གནས་

[201B]ཕྱེད་གཉིས་ལྷག་ཙམ་གྱི་རིང་ལ་སྨྱུང་གནས་མཛད་དེ། གདན་གཅིག་དང་ཁྲུས་ཀྱི་རིམ་པ། དངོས་གཞི་ལྷ་དྲུག་སྒོམ་ཚུལ་སོགས་བྱ་བའི་རྒྱུད་ནས་བཤད་པ་ལྟར་ཕྱག་ལེན་ཤིན་
ཏུ་དག་བར་མཛད་ཅིང། པོ་བསྟོད་ཉེར་གཅིག་གི་རིང་དབྱངས་དང་བཅས་ཏེ་ཕྱག་འཚལ་ལ་བརྩོན་པར་གནང། གཙོ་ཆེར་ཡིག་དྲུག་ག་བསྙེན་པ་ཐུན་རེར་ཁྲི་ཚོ་རེ་ཙམ་འགྲོ་བར་མཛད་ནས་ཤིན་ཏུ་འགྲུས་པར་མཛད་པས་ནུབ་ཅིག་
མནལ་ལམ་དུ་མི་དཀར་བོ་ཞིག་གིས་ད་གཟུངས་རིང་བགྲང་ན་ལེགས་ཞེས་བརྗོད་པ་ཞིག་གསལ་བར་བྱུང་བས་དེ་ཕྱིན་གཟུངས་རིང་ལ་བརྩོན་པར་མཛད། ཚུལ་འདི་ལ་དཔགས་ན་དེའི་ཚེ་དག་པའི་མཚན་མ་མང་པོ་བྱུང་ཡོད་ཚོད་འདུག་
ཀྱང་དེ་ཙམ་ལས་གསུང་བ་མི་གནང། དེའི་ཚེ་གྲྭ་སློབ་རྣམས་བླ་མ་བདག་ཉིད་ཆེན་པོ་སྐུ་ན་འདི་ལྟར་དུ་མཐོ་བ་ཡང་ཕྱག་འཚལ་སོགས་བསག་སྦྱང་ལ་འདི་ལྟར་འགྲུས་པར་མཛད་ན། བདག་ཅག་ལེ་ལོར་གནས་པ་ག་ལ་རིགས་སྙམ་
དུ་ཆུད་དང་ཕྲད་པའི་པདྨ་བཞིན་དུ་དཔོན་སློབ་ཚང་མ་ཐུགས་དམ་ཤིན་ཏུ་འཕེལ། ཟླ་བ་བདུན་པའི་ནང་དུ་བསླབ་པ་ཀུན་ལས་བཏུས་པ། རྒྱལ་སྲས་བཀའ་འབུམ། དགོངས་པ་རབ་གསལ། རྩ་ཤེའི་ཊཱིཀ་ཆེན་སོགས་ཆོས་མང་དུ་
གནང། དོན་གཉེར་ཅན་ཁ་ཤས་ལ་བསྙེན་རྫོགས་ཀྱང་གནང། དེ་ནས་སྟོན་གྱི་རིང་ལ་མཁས་གྲུབ་ཐམས་ཅད་མཁྱེན་པའི་བཀའ་འབུམ་ཐོར་བུ་བ། སྡོམ་གསུམ་རྣམ་གཞག་ཐུབ་བསྟན་བྱི་དོར། ཞུ་ལན་ནོར་བུའི་ཕྲེང་བ། བློ་སྦྱོང་མཚོན་ཆ་

[202A]༄༅། །འཁོར་ལོ། མདོ་སྡེ་རྒྱན། མི་རྟག་པའི་ཚོམས། དྲང་ངེས་རྣམ་འབྱེད། མདོ་སྡེ་བསྐལ་བཟང། མཛངས་བླུན། བརྒྱད་སྟོང་བ་རྣམས་ཀྱི་ལུང་གནང་ཞིང་བརྒྱད་སྟོང་བ་གནང་སྐབས་སྤྱན་ཆབ་མང་དུ་བྱུང་བ་ཤངས་ཕྱིས་ཀྱི་
ཤངས་སྣབས་ཕྱིད་པའི་རྣམ་པ་དང། ཞལ་གདོང་ལ་འགེབ་པ་སོགས་མཛད་ནས། སྤྱན་ཆབ་མི་མངོན་པར་མཛད་ཀྱང། བརྒྱད་སྟོང་པ་གནང་རིང་སྤྱན་ཆབ་ནར་མར་བྱུང་ཞིང། སྐབས་སྐབས་སུ་སྤྱན་ཧུར་བག་ཏུ་མཛད་ནས་དགྱེས་པའི་རྣམ་པ་
ཤིན་ཏུ་ཆེ་བ་རེ་ཡང་མཛད། རེས་འགའ་ཟབ་མོའི་དཀའ་གནས་འདྲ་ལ་གཟིགས་ནས་དན་སོ་རྒས་སོང་གཞན་མ་ཆོས་བྱ་རྒྱུ་རང་ཞིག་འདི་ན་འདུག་པ་ཡིན་ཏེ་ཞེས་གསུང་བར་ཡང་མཛད། འདི་ནི་རྒྱལ་བའི་བསྟན་བ་སྤྱིའི་གནད་མཁྱེན་པའི་
མཁས་བ་རྣམས་ལ་ངོ་མཚར་བསྐྱེད་པའི་རྣམ་བར་ཐར་བ་ཞིག་སྟེ། སྙིགས་མ་ལས་ཀྱང་ཆེས་སྙིགས་མར་གྱུར་པའི་དུས་འདིར་རྒྱལ་བའི་གསུང་རབ་རྣམས་རིམ་གྲོ་ལ་ཉེ་བར་མཁོ་བ་དང་ཕྱག་མཆོད་ཀྱི་ཡུལ་ཙམ་དུ་འཛིན་པ་མ་གཏོགས་
ཉམས་ལེན་གྱི་གནད་རྣམས་དེ་ན་ཡོད་པའི་ཐེ་ཚོམ་ཙམ་ཡང་སྐྱེ་བ་ཤིན་ཏུ་དཀོན་པ་ལ། དམ་པ་འདིས་ནི་གདམས་པའི་གནད་མཐར་ཐུག་རྣམས་གསུང་རབ་ཉིད་ལ་ཡོད་པར་གཟིགས་པ་ཡིན་ནོ། །དེ་ནས་འབྲུག་ལོ་ཟླ་བ་བཞི་པའི་ནང་དུ་
དོན་གཉེར་ཅན་རྣམས་ཀྱིས་ཡུན་རིང་མོ་ནས་གསོལ་བ་བཏབ་བ་ལྟར་དུས་གསུམ་གྱི་སངས་རྒྱས་ཐམས་ཅད་གང་ནས་གཤེགས་ཤིང་གཤེགས་པར་འགྱུར་བའི་ལམ་པོ་ཆེ། སྡེ་སྣོད་གསུམ་གྱི་བརྗོད་བྱ་ཐམས་ཅད་ཕྱོགས་གཅིག་ཏུ་བསྡུས་པ་

[202B]ཁ་བ་ཆེན་པོ་གཉིས་ཀྱི་ཐུགས་ཀྱི་བཅུད་བྱང་ཆུབ་ལམ་གྱི་རིམ་བའི་དམར་ཁྲིད། རྗེ་བཙུན་བློ་བཟང་ཡེ་ཤེས་དཔལ་བཟང་པོའི་གསུང་མྱུར་ལམ་གྱི་སྟེང་ནས་ཤིན་ཏུ་རྒྱས་པ་དཔལ་དབེན་ས་པའི་མན་
ངག་གི་གནད་རྣམས་ཚང་བར་ཟླ་བ་གཅིག་གི་རིང་གནང། ཆོས་ཀྱི་དཀྱིལ་ཙམ་དུ་སྐུ་ཁམས་མི་བདེ་བ་ཞིག་བྱུང་ནས་ཉིན་གཅིག་གཉིས་ཆོས་མཚམས་མཛད་དགོས་བྱུང་བས། དགེ་སློང་རྣམས་ཀྱིས་རང་རང་གི་འབྱོར་པ་ཅི་ཡོད་བསྡུས་ནས་བླ་
མ་གྲུབ་པའི་དབང་ཕྱུག་ཆེན་པོར་སྐུ་གསུང་ཐུགས་རྟེན། དབུ་ཞྭ། སྣམ་སྤྱར། ལྷུང་བཟེད། གདིང་བ་སོགས་ཡོ་བྱད་ཅི་འབྱོར་དང་བཅས་མཎྜལ་ཕུལ་ཏེ་ཞབས་པད་བསྐལ་བརྒྱར་བརྟན་པ་དང་སྐུ་བསྙུན་བའི་ཚུལ་མི་སྟོན་པར་ཆོས་ཀྱི་འཁོར་
ལོ་བསྐོར་དུ་གསོལ་ཞེས་གསོལ་བ་བཏབ་པ་ན། ཆོས་ཕྱིར་ལུས་ལོངས་སྤྱོད་ཐམས་ཅད་འབུལ་བ་ནི་ཁྱེད་རང་རྣམས་ཚོགས་རྫོགས་ཤིང་སྔོན་གྱི་གྲུབ་ཆེན་རྣམས་ཀྱི་རྣམ་ཐར་དང་མཐུན་པས་རྟེན་འབྲེལ་ལེགས་ཞེས་གསུང་ཞིང་དགྱེས་ཉམས་
ཆེན་པོ་མཛད། དེ་མ་ཁད་བསྙུང་གཞི་ལེགས་པར་དྭངས་ཤིང་ཆོས་འཕྲོ་ཡང་དགྱེས་བཞིན་རྫོགས་པར་གནང། ཆོས་གྲོལ་ནས་གཏང་རག་གི་མཆོད་པ་རྒྱས་བར་བཤམས་ཏེ་སེམས་བསྐྱེད་ཞུས་པར་སྤྱོད་འཇུག་ནས་འབྱུང་བ་ལྟར་དགྱེས་བཞིན་
དུ་གནང། འབྲུག་ལོའི་སྟོན་རྗེ་མི་ལའི་རྣམ་མགུར། ཚུལ་ཁྲིམས་ལེའུ་རྣམ་བཤད་བྱང་ཆུབ་གཞུང་ལམ། འདུལ་བ་མདོ་རྩ། ཚད་མ་རྣམ་འགྲེལ། དབུ་མ་རིགས་ཚོགས་དྲུག་འདུལ་བའི་བསླབ་བྱ་ཆན་མོ། གཞི་གསུམ་ཆོ་ག་སོགས་ལུང་མང་

[203A]༄༅། །པོ་དང། བྱིན་རླབས་ནམ་མཁའ་སྒོ་འབྱེད་ཀྱི་དབང་གཅོད་ཀྱི་ཟབ་ཁྲིད་རྒྱས་བ་བཅས་གནང་ངོ། །དེ་ནས་སྦྲུལ་ལོའི་ནང་དུ་ཕལ་ཆེར་སྐུ་མཚམས་ལ་བཞུགས་ཤིང་དོན་གཉེར་ཅན་རྣམས་ལ་པཎ་ཆེན་ཐམས་ཅད་མཁྱེན་
པ་རྗེ་བློ་བཟང་ཡེ་ཤེས་ཀྱི་གསུང་འབུམ་གྱི་ལུང་སོགས་ཆོས་བཀའ་མང་དུ་གནང། ད་ནས་རྟ་ལོ་དང་ལུག་གི་ལོ་ཕལ་ཆེར་སྐུ་མཚམས་ལ་བཞུགས་ཤིང། ལུག་ལོའི་སྟོན་དགའ་ལྡན་ཕྱག་རྒྱ་ཆེན་པོའི་བཀའ་ཁྲིད་སྔོན་འགྲོའི་ཁྲིད་བཞི་དང་
བཅས་པ་རྒྱས་པར་སྩལ། དེ་ལྟར་བླ་མ་བདག་ཉིད་ཆེན་པོ་འདིས་བསྟན་པའི་དོན་དུ་དགེ་འདུན་གྱི་སྡེ་བཙུགས་ཤིང་བཅས་ཁྲིམས་དམ་པར་མཛད། རྫོང་དཀར་ཆོས་སྡེ་ནས་རབ་བྱུང་དོན་དུ་གཉེར་བ་རྣམས་ལ་ཡང་དགྱེས་བཞིན་དུ་གནང་
གཞན་ཡང་གྲུབ་མཐའི་ཕྱོགས་ལྷུང་གཏན་ནས་མི་མངའ་བར་རིས་སུ་མ་ཆད་པའི་སྐྱེ་འགྲོ་ཀུན་ལ་ཐུགས་བརྩེ་བ་འབའ་ཞིག་མཛད་པས། གྲུབ་མཐའ་རིས་སུ་མ་ཆད་པའི་བསྟན་འཛིན་ཐམས་ཅད་ཀྱང་དམ་པ་འདིའི་ཞབས་ལ་གཏུགས་ནས་
བྱིན་རླབས་དང་ཆོས་འབྲེལ་ཞུ་བ་དང། དགེ་བསྙེན། དགེ་ཚུལ་དགེ་སློང་གི་སྔོམ་པ་བླངས་ནས་ཐུབ་པའི་བསྟན་པ་ལ་ཞུགས་ཏེ་བཅས་ཁྲིམས་སྲུང་བ་མང་དུ་བྱུང་བས། བལ་བོད་མཚམས་ཀྱི་ཡུལ་ཕྱོགས་འདིར་ཐུབ་པའི་བསྟན་པ་མིང་
ཙམ་ཡང་མ་ལུས་པར་ནུབ་པའི་དུས་འདིར་བླ་མ་གྲུབ་པའི་དབང་ཕྱུག་ཆེན་པོ་འདིས་ཐུབ་པའི་བསྟན་བ་དར་བར་མཛད་པས་ན་རྒྱལ་བའི་བསྟན་པ་ལ་བྱ་བ་ཆེན་པོ་མཛད་ཅིང་བལ་བོད་མཚམས་ཀྱི་སྐྱེ་འགོར་རྣམས་ལ་བཀའ་དྲིན་ཟླ་མེད་དུ་མཛད་དོ།།

[203B]རྫོགས་ནས་ཞིང་ཁམས་གཞན་དུ་འབྱོན་པའི་དགོངས་པ་གཏད་བན་མི་རྟག་པའི་གསུང་ཡང་ཡང་གནང་ཞིང། དུས་བཞིའི་འགྱུར་ལྡོག་ལ་བརྟེན་ནས་ནམ་ཟླ་དབྱར་ཁ་ཁོ་སོང། སྟོན་
ཀ་རུ་སླེབ་བྱུང་གསུང་བ་སོགས་མི་རྟག་པའི་གཏམ་རང་གསུང། རེས་འགའ་གསུང་སྒྲོས་ཀྱི་མུ་ནས་སྔོན་གྱི་བྱུང་བ་མང་པོ་དང། ཇོ་བོ་རྗེ་དང། རྗེ་བཙུན་ཙོང་ཁ་བ་ཡབ་སྲས་རྣམས་ཀྱིས་དགུང་ལོ་ཇི་ཙམ་བཞུགས་པ་སོགས་གསུངས་ནས་
སྔོན་གྱི་དམ་པ་རེ་གཉིས་མ་གཏོགས་ངེད་རང་ཡང་ལོ་རིང་ཚད་དུ་སླེབ་པ་ཡིན་པར་འདུག་ཅེས་གསུང་བ་དང། ཡང་ལན་ཅིག་ལོ་གསུམ་ཙམ་ནས་འཆི་བ་ཤེས་ཀྱིན་ཡོད་པ་འདྲ། ལོ་གཅིག་ནས་འཆི་བ་ནི་ཤེས་ཚོད་རང་དུ་འདུག་ཅེས་གསུངས་
ནས་བཞད་མོ་མཛད་དེ་དེ་ནི་རང་ཉིད་ཇི་ཙམ་ལ་གཤེགས་མཁྱེན་པར་འདུག་གོ། དེ་ནས་སྐུ་བསྙུང་ཚུལ་མཛད་ཅིང་བཞེང་བཞུགས་དཀའ་བར་བྱུང་བའི་ཚེ། ད་ནི་གསུང་རིས་དང་མཛད་པ་གང་ལ་བརྟགས་ཀྱང་མ་ལེགས་སོ་སྙམ་ནས་ཞབས་བརྟན་
ལ་བརྩོན་པར་བྱས་ཤིང། སྤྱི་སྒེར་ཐམས་ཅད་ནས་ཞབས་བརྟན་ཕུལ་བར་ཐུགས་མཉེས་མཉེས་མཛད་ཅིང་ཞལ་བཞེས་ནི་མ་གནང་ཚེ་རིང་དུ་གནས་ན་རྣམ་དཀར་གྱི། །ལས་བཟང་པོ་སྒྲུབ་པོ་ཤི་ཡང་བདེ། །ལས་བག་ཆགས་བཟང་
པོའི་དང་དུ་འཆི། །ཨ་ལ་ལ་གསོན་ཤི་སེམས་ལ་སྙོམས། །ཚེ་སྒྲུབ་ཀུན་ཇི་ལྟར་དགྱེས་དགྱེས་མཛོད། །ཅེས་གསུངས་པ་དེ་ཡིན་པར་འདུག་ཅེས་གསུང་བ་དང། ཡང་ལན་ཅིག་ཁྱེད་གྲོགས་པོ་ཚོས་འདི་གཙམ་གྱི་དག་སྣང་བྱེད་ལུགས་ཀྱིས་

[204A]༄༅། །དབེན་ས་སྙན་རྒྱུད་ཀྱི་བསྟན་པ་འདི་ད་དུང་དར་རྒྱུ་ཡིན་ཤས་ཆེ་ཞེས་ཚིག་ནུས་པ་ཅན་དབྱད་དཀའ་བར་གསུང། དེ་ནས་བླ་མ་ཉིད་ཀྱི་ཕྱག་ན་ཡོད་པའི་དངོས་ཆས་རྣམས་དགེ་ཕྱོགས་སུ་བསྔོ་བར་མཛད། ཞབས་འབྲིང་
དུ་འཁོད་པའི་དགེ་སློང་རྣམས་ལ་ཡུམ་གསུང་སྒྲོག་དང་རྡོ་རྗེ་འཇིགས་བྱེད་ཀྱི་སྒྲུབ་མཆོད་ཅིག་ཚུགས་གསུངས། དེ་ལྟར་བཀའ་བཞིན་དུ་བསྒྲུབས་སྐུ་གཟུགས་བསྙུང་བབ་ལྕི་ཡང་ཞལ་མདངས་ཤིན་ཏུ་རྒྱས་ཤིང་དེད་དཔོན་ཡིད་
བཞིན་གྱི་ནོར་བུ་ཐོབ་ནས་རང་ཡུལ་དུ་འགྲོ་བ་ལྟར་ཞིང་བརྗེ་བ་ལ་དགྱེས་ཉམས་ཀྱི་སྤྲོ་བ་ཆེན་བོ་མཛད་ཅིང། སྐུ་དངོས་ཀྱི་གདུལ་བྱ་རྣམས་རྫོགས་པ་ན་དགུང་ལོ་དོན་གཉིས་སུ་ཕེབས་པ་ལྕགས་མོ་བྱ་ལོའི་ཟླ་བ་གསུམ་པའི་ཚེས་
བཅུའི་ནམ་ལངས་ཙམ་ལ་ལྷ་དང་ལྷ་མོ་རྣམས་ཀྱིས་གདུགས་དང་རྒྱལ་མཚན་དང། བ་དན་དང། རོལ་མོ་སོགས་མཆོད་པའི་བྱེ་བྲག་བསམ་གྱིས་མི་ཁྱབ་བ་ཐོགས་པའི་བསུ་བ་དང་བཅས་ཏེ་དགའ་ལྡན་ཡིད་དགའ་ཆོས་འཛིན་དུ་གཤེགས་སོ།།
དེའི་ཚེ་ཐམས་ཅད་སྟོང་པ་འོད་གསལ་མངོན་དུ་མཛད་པ་ན། འོད་གསལ་དེ་ཉིད་འདི་འདྲའོ་ཞེས་མཚོན་པའི་ཕྱིར་དུ་ནམ་མཁའ་ནི་སྤྲིན་དང། རྡུལ་དང། ཁུག་རྣ་སོགས་གང་གིས་ཀྱང་སྒྲིབ་པ་མེད་པ་ཤིན་ཏུ་གཡའ་དག་ཅིང། ས་གཞི་ལ་རླུང་
གི་རྒྱུ་བ་ཕྲ་མོ་ཙམ་ཡང་མེད་པར་གྱུར་ཏེ། དེ་ནས་དགེ་སློང་རྣམས་ཀྱིས་དཔལ་རྡོ་རྗེ་འཇིགས་བྱད་ཆེན་པོའི་དཀྱིལ་འཁོར་ཞལ་ཕྱེ་ནས་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པ་ལ་ཕྱི་ནང་གསང་བ་དེ་ཁོ་ན་ཉིད་ཀྱིས་མཆོད་ཅིང། སྨོན་ལམ་

[204B] སྟེང་འོག་ནས་བྱང་སེམས་བབས་པ་སོགས་ཐུགས་དམ་གྲོལ་བའི་རྟགས་རྣམས་བྱུང་བན། ཕྱོགས་མཐའ་དག་ནས་འདུས་པའི་དད་ལྡན་རྣམས་ཀྱིས་མཆོད་པ་དཔག་ཏུ་མེད་པ་ཕུལ་ཞིང་གསོལ་བ་བཏབ་ནས་ལས་
བཟང་པོའི་འབྲེལ་པ་བཞག་ཐུགས་དམ་གྲོལ་བ་ནས་བཟུང་ནམ་མཁའི་དཀྱིལ་རྒྱ་མཐིང་བཟང་པོའི་མདོག་ལྟར་སྔོ་ཞིང་དངས་པ་ལ། ཕྱོགས་ཀྱི་རི་རྩེ་རྣམས་སུ་སྤྲིན་གསར་དཀར་པོ་བླ་བྲེ་ལྟར་བྲེས་པ་དང། འགའ་ཞིག་གདུགས་ལྟ་བུ། འགའ་
ཞིག་བ་དན་ལྟ་བུ། འགའ་ཞིག་རྒྱལ་མཚན་ལྟ་བུ་དང། ཕྱོགས་ཕྱོགས་སུ་འཇའ་འོད་ཁ་དོག་སྣ་ལྔ་པ་འཕྱང་བ་སོགས་ཞག་མང་པོའི་བར་ལྷ་རྣམས་ཀྱིས་མཆོད་པའི་ལྟས་དཔག་ཏུ་མེད་པ་བྱུང་ངོ། །བླ་མ་བདག་ཉིད་ཆེན་པོ་འདིའི་རྣམ་པར་ཐར་
པ་རྒྱས་པར་ནི་ཐུབ་བསྟན་མཛེས་རྒྱན་རིན་པོ་ཆེའི་ཕྲེང་བ་དང། གསང་བ་མཆོག་གི་མཛད་པ་ལས་བརྩམས་ཏེ་རྟོགས་པ་བརྗོད་པ་དངོས་གྲུབ་ཀྱི་སྙེ་མ་ཞེས་བྱ་བ་གཉིས་སུ་བདག་གིས་རྒྱས་པར་བྲིས་ཟིན་པས་ད་དག་ལས་ཤེས་སར་བྱའོ། །
དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་བྱ་བྲལ་གྲུབ་པའི་དབང་ཕྱུག་ཆེན་པོ་འདི་ལ་གསོལ་བ་འདེབས་ཤིང། བདག་ཉིད་ཆེན་པོ་འདིའི་རྣམ་ཐར་ལྟར་མདོ་སྔགས་ཀྱི་གཞུང་ལ་ཐོས་པ་ཕུ་ཐག་ཆོད་པ་བྱས་
ཤིང་སྙན་རྒྱུད་ཀྱི་མན་ངག་ཐོབ་པར་བྱས་ལ་ཚེ་འདི་བློས་བཏང་སྟེ་དབེན་པའི་རི་སུལ་དུ་འཆོ་བ་དཀའ་ཐུབ་ལ་གནས་ནས་ཚེ་དང་སྒྲུབ་པ་མཉམ་པར་བྱ་ཞིང། དེ་ཙམ་མ་ཐུབ་ཀྱང་བདག་ཉིད་ཆེན་པོ་འདིའི་མཛད་པ་རྣམ་ཐར་རྣམས་

[205A]༄༅། །སྨོན་ལམ་གྱི་ཡུལ་དུ་བྱས་ཏེ་ཉིན་རེ་བཞིན་ལམ་ཆ་ཚང་ལ་བག་ཆགས་ཅི་ཐེབས་བྱའོ།།    ༈    །།རྗེ་བཙུན་བློ་བཟང་ཆོས་ཀྱི་རྒྱལ་མཚན་ནས་དྲུང་བ་ཡབ་སྲས་རྣམས་དང་དེ་ནས་རྗེ་སྒྲུབ་
ཁང་པ་སོགས་ལ་བརྒྱུད་པའི་བླ་མ་རྣམས་ཀྱི་རྣམ་པར་ཐར་པ་འཆད་པ་ལ་དྲུང་བ་རྒྱལ་ཚབ་བའི་རྣམ་ཐར་ནི་སྔར་བརྗོད་ཟིན་ལ། རྗེ་བཙུན་བློ་བཟང་དམ་ཆོས་རྒྱལ་མཚན་ཞེས་བསྔགས་པ། དྲུང་པ་རྟ་ཕུག་པ་བློ་བཟང་དམ་ཆོས་རྒྱལ་
མཚན་ནི། སྟོད་མངའ་རིས་སྐོང་གསུམ་གྱི་ནང་ཚན་ཟངས་དཀར་གྱི་ཡུལ་གྱི་ཆ་ཟངས་ལ་ཞེས་བྱ་བར་ཡབ་མངའ་རིས་ཆོས་རྒྱལ་གྱི་གདུང་རྒྱུད་དཔལ་ལྡེ་ཞེས་བྱ་བ་དང། ཡུམ་སྐྱིད་འཛོམ་ཞེས་པ་གཉིས་ཀྱི་སྲས་སུ་ལུག་གི་ལོ་
ངོ་མཚར་བའི་ལྟས་དང་བཅས་ཏེ་འཁྲུངས། དེ་གོང་དུ་སྲས་མང་པོ་ཚེ་མ་ཟིན་པས་སྲི་ཆོད་ཐབས་སུ་གཞོན་ནུ་འདིའི་མཚན་ལ་ཁྱི་དཔལ་ལྡེ་ཞེས་བཏགས། སྐྱེས་རབས་མང་བོར་ལམ་ལ་སྦྱངས་པའི་བག་ཆགས་སད་
པས་མནོ་ཤེས་པ་ནས་བཟུང་བྱིས་པ་ཐ་མལ་པ་ལྟར་ངན་སྤྱོད་གང་ཡང་མི་མཛད་པར་སྐུ་གསུང་ཐུགས་རྟེན་མཐོང་ན་དགའ་ཞིང་དེ་ལ་མཆོད་པ་བྱེད་པ་དང། གསུང་ངག་མ་བྱེ་གོང་དུ་ཡང་ཚིག་འབྲུ་མི་གསལ་བར་ཆོས་
དང་གཟུངས་སྔགས་སྣ་ཚོགས་བཟླ་བ་ཞིག་བྱུང། དེ་ནས་དབུས་གཙང་ཆོས་ཀྱི་ཞིང་དུ་ཕྱིན་ནས་ཆོས་རྣམ་དག་ཅིག་བྱ་འདོད་པ་ནར་མར་བྱུང་ཡང་ཡབ་ཡུམ་དང་ཉེ་དུ་སོགས་ཀྱིས་གཏོང་དུ་མ་ཉན་པར་རེ་ཤིག་ཁྱིམ་དུ་

[205B]བརྩོན་པར་མཛད། དེ་ནས་དགུང་ལོ་བཅུ་དྲུག་ལོན་པའི་ཚེ་དྲུང་བ་བློ་བཟང་རྣམ་རྒྱལ་ཞེས་པའི་དམ་པ་ཞིག་ཡོད་པ་དེའི་དྲུང་དུ་སྐྲ་བཅད། ཡོངས་རྫོགས་དགེ་བསྙེན་
ཀྱི་སྡོམ་པ་ཞུས། དེ་སྐབས་པཎ་ཆེན་བློ་བཟང་ཆོས་ཀྱི་རྒྱལ་མཚན་གུ་གེ་མཐོ་ལྡིང་དུ་ཕེབས་ནས་མངའ་རིས་སྐོར་གསུམ་གྱི་སྐྱ་སེར་ཚང་མས་དད་གུས་བླ་ལྷག་ཏུ་ཆེ་བར་བྱེད་པས་དམ་པ་འདི་ལའང་དྲུང་པ་བློ་བཟང་རྣམ་རྒྱལ་གྱིས་པཎ་ཆེན་བློ་
བཟང་ཆོས་ཀྱི་རྒྱལ་མཚན་གྱི་མཚན་ནས་དྲས་ཏེ་བློ་བཟང་རྒྱལ་མཚན་ཞེས་བཏགས། དེ་ནས་རྩ་བཞི་ཆང་དང་བཅས་པ་སྲོག་དང་བསྡོས་ཏེ་བསྲུང་ཞིང་ཡུལ་དེའི་དབེན་གནས་དུ་མར་དགེ་སྦྱོར་ལ་བརྩོན་པར་མཛད། དེའི་ཚེ་བྱ་བྲལ་གནས་ངེས་
མེད་དུ་འབྱོན་པ་མཐོང་ཚེ་བདག་ཀྱང་ནམ་ཞིག་ན་ཚེ་འདིའི་གཉེན་ཉེ་དུ་གང་གིས་ཀྱང་མཐོང་ཚོར་མེད་པར་དབེན་པའི་རི་སུལ་དུ་འཚོ་བ་དཀའ་ཐུབ་ལ་གནས་ནས་དཔོན་མེད་གཡོག་མེད་སྣ་ཐག་མགོ་དཀྲིས་ཀྱི་སྤྱོད་པས་སྒྲུབ་པ་སྙིང་བོར་བྱེད་བཞིག་
ནམ་འོང་སྙམ་པ་འབའ་ཞིག་འཁྲུངས། དེ་ནས་སྔར་དབུས་གཙང་དུ་སློབ་གཉེར་ལ་འགྲོ་མྱོང་བ་འགའ་ཞིག་གིས་མངོན་རྟོགས་རྒྱན་ཟིན་ན་ཡོང་ཞེས་བསྐུལ་བ་ན་དྲུང་པ་འདི་བ་གྲོགས་མཆེད་གསུམ་གྱིས་འཛིན་པར་མཛད་དེ་ཉིན་རེ་བཞིན་ནམ་
ལངས་ཏེ་ཡི་གེ་མཐོང་ཙམ་ནས་ཁང་བ་ལ་ཉིམ་མ་ཤར་གྱི་བར་ལ་ཤླཽ་ཀ་བཅོ་བརྒྱད་རེ་འཆག་མེད་དུ་འཛིན་པར་མཛད། གཞན་ཡང་བཤེས་སྤྲིད་དང་དབུ་མ་འཇུག་པ་སོགས་གཞུང་མང་པོ་གཟུང་བས་དེར་གནས་པ་ཀུན་ངོ་མཚར་ཡ་མཚན་དུ་

[206A]༄༅། །གྱུར་ནས་འདི་འདྲ་བའི་མཁྱེན་རབས་ཆེ་བ་དབུས་གཙང་དུ་ཕྱིན་ནས་གཞུང་ལུགས་ཆེན་མོ་རྣམས་ལ་སྦྱངས་ན་གཞན་དང་མི་འདྲ་བ་ཞིག་འོང་ཞེས་བསྔགས་པ་བྱུང། དེ་ནས་དགུང་ལོ་ཉེར་ལྔ་ལ་བབ་པ་ན་ཁྱིམ་
གྱི་གནས་ནི་སྡུག་བསྔལ་དུ་མའི་འབྱུང་གནས་སུ་རིག་ནས་ཡིད་འབྱུང་དང་སྐྱོ་ཤས་ཤུགས་དྲག་པོས་ད་རིས་དལ་བའི་རྟེན་ལན་ཅིག་ཐོབ་པ་འདི་དོན་ལྡན་དུ་བྱ་ཕྱིར་དབུས་གཙང་དུ་ཕྱིན་ལ་ཆོས་རྣམ་དག་ཅིག་བྱའོ་སྙམ་དུ་ཐག་
བཅང་ནས་རང་ཡུལ་ནོར་ལོངས་སྤྱོད་གཉེན་ཉེ་དུ་ཐམས་ཅད་དང་གསོན་བྲལ་བྱས་ནས་རིགས་མཐོན་པོར་སྐྱས་པའི་ང་རྒྱལ་དང་སྙེམ་བ་གང་ཡང་མེད་པར་འཚོ་བ་བསོད་སྙོམས་ལ་བརྟེན་ཏེ་བྱ་བྲལ་རྟུལ་ཞུགས་ཀྱི་སྤྱོད་པས་དབུས་
གཙང་གི་ལྗོངས་སུ་ཕེབས་སོ། །དེ་ནས་བཀྲ་ཤིས་ལྷུན་པོར་ཕེབས་པ་ན་པཎ་ཆེན་བློ་བཟང་ཆོས་ཀྱི་རྒྱལ་མཚན་སོགས་དམག་གི་ཆིན་གསལ་ཕེབས་པ་དང་ཐུགས་སྟེ་མ་བཞུགས་པས་དཀྱིལ་ཁང་གི་རྫ་ཞལ་སྔ་ནས་སྨན་བླ་མའི་དྲུང་དུ་
རབ་ཏུ་བྱུང་སྟེ་དགེ་ཚུལ་བསྒྲུབས། མཚན་སྔར་གྱི་དེའི་སྟེང་དུ་དམ་ཆོས་ཞེས་པ་བསྣན་ཏེ་བློ་བཟང་དམ་ཆོས་རྒྱལ་མཚན་ཞེས་བཏགས། དགེ་ཚུལ་གྱི་བསླབ་བྱ་རྣམས་ལེགས་པར་བསྲུང་ཞིང་གཞུང་ལུགས་ལ་སྦྱོད་བའི་འགོ་བརྩམས་
དེ་ནས་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་ཕེབས་པ་ན་མཇལ་བར་བྱོན་པས་དྲུང་པ་འདི་ཉིད་རྗེ་ཉིད་ཀྱི་ཐུགས་སྲས་དམ་བར་འགྱུར་བར་མཁྱེན་ནས་སྐུ་མདུན་དུ་བཞག་ནས་ཡུལ་གང་ནས་ཡིན་དོན་གང་ལ་

[206B]ནས་འོངས་པའི་བསམ་བའི་ཁྱད་པར་རྣམས་ཞིབ་ཏུ་ཞུས་བ་ན་ཐུགས་ཤིན་ཏུ་མཉེས་ནས་ད་ཁྱོད་འདི་རུ་སྡོད་དམ་དབུས་སུ་འགྲོ་གསུངས། དྲུང་པ་འདི་བས་ཨ་ཁུ་དྲུང་པ་རྒྱལ་
ཚབ་པ་དང་པོར་དྭགས་པོ་གྲྭ་ཚང་ལ་བྱོན་པས་བདག་ཀྱང་དྭགས་པོ་གྲྭ་ཚང་ལ་འགྲོ་ཞུས་པས། པཎ་ཆེན་ཐམས་ཅད་མཁྱེན་པ་ཆེན་པོའི་ཞལ་ནས་གྲྭ་ས་གར་ཕྱིན་ཡང་རང་གིས་ནུས་ཕྱིན་མཚན་ཉིད་ཀྱི་སློབ་གཉེར་བྱེད་པ་ལ་ཁྱད་མེད་དེ་དབང་
ལུང་མན་ངག་ཐོབ་པ་ལ་འདིར་བསྡད་ན་ལེགས་བ་ཡོངས་གསུང་བ་ལ་དྲུང་པ་འདི་པས་ཐུགས་ལ་གང་ཤར་དྲང་པོར་ཞུས་ཏེ། འདིར་སྡོད་བ་ལ་ཆས་དངོས་ཀྱང་གང་ཡང་མེད་ཨ་ཁུ་དྲུང་པ་རྒྱལ་ཚབ་པ་ཡང་དྭགས་པོ་གྲྭ་ཚང་ལ་ཕེབས་པ་བཅས་
དེར་འགྲོ་བསམ་པ་ཡོང་ཞུས་པ་ན་པཎ་ཆེན་ཐམས་ཅད་མཁྱེན་པས་འོན་འུ་རང་གཉིས་ཤོ་དྲིལ། ངའི་ཤོ་ཆེ་བ་བྱུང་ན་འདིར་སྡོད་དྲུང་པ་རང་ཤོ་ཆེ་བ་བྱུང་ན་དབུས་སུ་རྒྱུག་གསུངས་ནས་ཕྱག་གིས་དུང་ཤོ་གཉིས་དྲིལ་ཏེ་འདི་འམ་བུའི་
ཡིན༑ འདི་དྲུང་པའི་ཡིན་ཞེས་ཞལ་བའི་སྟེང་དུ་དྲིལ་བ་ན་དྲུང་པ་འདི་པའི་ཤོ་མིག་ཆུང་བ་བྱུང་པས་པཎ་ཆེན་ཐམས་ཅད་མཁྱེན་པ་ཐུགས་མཉེས་ནས་འདིར་སྡོད་པ་དགའ་བ་འདུག་དབང་ལུང་རྗེས་གནང་སོགས་ཆོས་གང་འདུག་ཀྱང་ཤོག་
གསུངས། འདི་པས་ཀྱང་ཐུགས་རྗེ་ཆེ་ཞེས་ཞུས། དེ་ནས་ཆོས་གྲ་འགྲིམས་ཏེ་ཐོག་མར་རྣམ་འགྲེལ་ལ་སློབ་གཉེར་མཛད་ཅིང་པཎ་ཆེན་ཐམས་ཅད་མཁྱེན་པ་ཆེན་པོས་ཆོས་གང་གནང་ཡང་བླ་བྲང་ནས་བརྡ་གཏོང་བར་མཛད་པས་མདོ་སྔགས་

[207A]༄༅། །ཀྱི་ཆོས་བཀའ་མཐའ་ཡས་པ་རིམ་པས་ཐོབ། བར་སྐབས་ཤིག་ཆུ་མ་འཕྲོད་བས་བད་ཀན་གྱིས་བསྙུན་ཚབས་ཆེ་ཙམ་ཞིག་བྱུང་བ་སྨན་བ་རྣམས་ཀྱིས་ནད་འདི་ལས་མི་ཐར་ཞེས་བློས་བཏང་བ་ན། པཎ་ཆེན་
ཐམས་ཅད་མཁྱེན་པ་ཆེན་པོར་སྐྱབས་འཇུག་ཞུར་ཕེབས་བས་བཎ་ཆེན་ཐམས་ཅད་མཁྱེན་པ་ཆེན་པོས་སྒྲོལ་ལྗང་གི་མངོན་རྟོགས་ཤིག་གི་ལྗགས་ལུང་གནང་ནས་སྔོན་གྱི་ལས་འབྲེལ་ཞིག་འདུག་པས་སྒྲོལ་མ་འདི་ལ་བསྙེན་པ་ཞིག་གྱིས་
དང་དགའ་མོ་ཡོང་ཞེས་བཀའ་ཕེབས། དེ་འཕྲལ་དུ་མཚམས་བཅད་དེ་བསྙན་པ་མཛད་པས་རྗེ་བཙུན་མ་སྒྲོལ་མའི་ཞལ་གཟིགས་བསྙུན་གཞི་ཡང་དྲངས། དེ་ནས་བཟུང་སྟེ་སྐུ་ཚེ་ཕྲིལ་པོར་ཉིན་རེར་སྒྲོལ་བསྟོད་གང་འགྲུབ་རེ་དང་
ལེགས་བྲིས་མ་ཚར་རེ་འཆག་མེད་ཞལ་འདོན་མཛད། དེ་ནས་བར་སྐབས་ཤིག་གནས་བསྐོར་ཞིག་མཛད། དེ་ནས་བཀྲ་ཤིས་ལྷུན་པོར་ཕེབས་ནས་སྔར་རྒྱུན་བཞིན་ཐུགས་གཉེར་ལ་བརྩོན་པར་མཛད་པས་འབྲུམ་བུའི་ནད་ཀྱིས་
ཕྱོགས་ཐམས་ཅད་ཁྱབ་ཅིང་ནད་བྱུང་ཚད་ཤི་བ་ཞིག་བྱུང་བ་ན་མངའ་རིས་ཕྱོགས་ཀྱི་སློབ་གཉེར་བ་ཕལ་ཆེར་རང་ཡུལ་ལ་བྲོས། དམ་པ་འདིབས་པཎ་ཆེན་ཐམས་ཅད་མཁྱེན་པ་ཆེན་པོའི་སྐུ་མདུན་དུ་ཕྱིན་ནས་རང་ཡུལ་ལ་པྲོས་པ་ལེགས་སམ་
ཇི་ལྟར་ལེགས་ཞེས་ཞུས་པ་ན། ད་ལམ་དགའ་མོ་ཡོང་འགྲོ་གསུང་ཞིང་སྲན་ནག་བདུན་ལ་ལྗགས་སྔགས་བཏབ་སྟེ་དར་དམར་ཞིག་ལ་དྲིལ་ནས་རྒྱས་བཏབ་སྟེ་འདི་སྐེ་ལ་ཐོགས། ཞག་བདུན་སོང་བན་ཡང་ལེན་དུ་ཤོག་གསར་པ་སྟེར་བ་ཡིན་

[207B]པར་རྒྱུག་གསུངས། བཀའ་བཞིན་བྱས་བས་འབྲུམ་བུའི་ནད་མ་བྱུང་ཞིང་སློབ་གཉེར་འཕེལ་བ་བྱུང་བས་བླ་མ་ལ་སངས་རྒྱས་དངོས་གྱི་འདུ་ཤེས་བཅོས་མ་མིན་པ་འཁྲུངས། དེ་ནས་
རེ་ཤིག་དྲུང་པ་རྒྱལ་ཚབ་པ་དང་མཉམ་དུ་དབེན་བའི་གནས་མང་པོར་ཐུགས་དམ་གང་འཕེལ་མཛད། ལྷག་པར་རྟ་ནག་ལ་ཁར་བཞུགས་རིང་རྗེ་ཞལ་སྔ་ནས་སྨན་བླ་བ་ལ་ཁ་ཆོས་སྡེའི་བླ་མར་ཕེབས་པ་དང་ཐུག་པས་མཇལ་བར་ཕེབས་
དེའི་ཚེ་བླ་མ་དེའི་ཞལ་ནས་ཁྱེད་རི་ཁྲོད་པ་ཚོས་བཀའ་དྲིན་གསོལ་འདེབས་མ་འཛིན་དགོས་གསུངས། བླ་མ་དགོང་ཇའི་ཚོགས་ལ་ཕེབས་པ་དང་མཉམ་དུ་འདི་བས་བཀའ་དྲིན་གསོལ་འདེབས་མ་བཟུང་བས་བླ་མ་དགོངས་ཚོགས་
ནས་ཚུར་ཕེབས་དུས་ཟིན་ཐུབ་པ་བྱུང་བླ་མ་ལ་ཞུས་པས་བླ་མ་ཧ་ལས་ཏེ་དེ་འདྲ་མི་བདེན་རིབ་ཙམ་ཞིག་ལ་དེ་ཙམ་ཟིན་མི་ཐུབ་གསུང། འདི་པས་ཟིན་ནས་འཁྱོར་ཙམ་ཡོད་ཞུས་ནས་བསྐྱར་བས་བླ་མ་དེས་ངོ་མཚར་ཡ་མཚན་
དབེ་མེད་དུ་འཛིན་པར་མཛད་དེ། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་བཀའ་དྲིན་གསོལ་འདེབས་མ་འདི་ལ་ཤོག་བུ་བཞི་ཙམ་ཡོད་པ་དགོང་ཚོགས་རིའི་ཡུན་ལ་ལྗགས་འཛིན་ཐུབ་པ་འདི་ནི་མཁྱེན་རབ་རྨད་དུ་བྱུང་བ་
ཞིག་གོ་དེ་ནས་ནུབ་གཅིག་མནལ་ལམ་དུ་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་ཐོག་མའི་བློ་སྦྱོང་གི་ལྗགས་ལུང་ཡོངས་རྫོགས་གནང་བ་གསལ་བར་རྨིས་བཞིག་བྱུང། དེ་ནས་བཀྲ་ཤིས་ལྷུན་པོར་ཕེབས་ཏེ་པཎ་ཆེན་ཐམས་ཅད་མཁྱེན་

[208A]༄༅། །པ་མཇལ་བ་ན་དྲུང་པས་ཐོག་མའི་བློ་སྦྱོང་གི་ལུང་ཐོབ་བམ་གསུང། སྔར་མ་ཐོབ་ཞུས་པ་ན་འོ་ན་ད་ལྟ་ལུང་ཞིག་བྱེད་དགོས་ཡོད་བས་ཤོག་རི་ཁྲོད་བ་ལ་འདི་གལ་ཆེ་གྲུབ་ཆེན་གནས་བཅུ་པ་འདི་ཡང་ཐོག་མའི་
བློ་སྦྱོང་ཐོས་པའི་རྐྱེན་གྱིས་བློ་ཆོས་ལ་འཁུལ་ཏེ་རྟོགས་པ་མཐོན་པོར་སོང་བ་ཡིན་གསུངས་ནས་དགྱེས་བཞིན་དུ་ལུང་གནང། དེ་ནས་དགུང་ལོ་སུམ་ཅུ་སོ་གཉིས་སུ་ཕེབས་བ་ན་པཎ་ཆེན་ཐམས་ཅད་མཁྱེན་པ་ཆེན་པོར་བསྙེན་རྫོགས་ཀྱི་
སྡོམ་པ་ཞུས་འདུལ་བའི་བསླབ་བྱ་རྣམས་ཀྱང་རྒྱས་པར་སློབ་བར་མཛད། པཎ་ཆེན་ཐམས་ཅད་མཁྱེན་པ་ཆེན་པོ་ལ་ཐོག་མ་མཇལ་པ་ནས་བཟུང་ཆོས་བཀའ་མཐའ་ཡས་པ་གསན་ཞིང་ཚོགས་ཆེན་དུ་གནང་བའི་གྲས་ལ། སྒྲུབ་ཐབས་བརྒྱ་རྩའི་
ནང་གི་ལྷ་རྣམས་ཀྱི་རྗེས་གནང་དང་ལྗགས་ལུང། ལྷོ་བྲག་གྲུབ་ཆེན་གྱི་བཀའ་འབུམ། འཇམ་དབྱངས་ཆོས་སྐོར་ཇོ་བོའི་ཆོས་ཆུང་བརྒྱ་རྩ། རྗེ་དགེ་འདུན་རྒྱ་མཚོའི་གསུང་འབུམ་གྱི་སྟོད། བསླབ་བཏུས། བྱང་ཆུབ་གཞུང་ལམ། སྦྱིན་སྲེག་དངོས་
གྲུབ་རྒྱ་མཚོ། མཁས་གྲུབ་རིན་པོ་ཆེས་མཛད་པའི་འཇིགས་བྱེད་ཀྱི་བསྐྱེད་རིམ། སྟོན་པའི་རྣམ་ཐར་ཆེན་མོ། དགའ་ལྡན་ཆོས་འབྱུང་གཙུག་ཏོར་གདུགས་དཀར་གྱི་མདོ་སོགས་ཀྱི་ལུང། སྒྲོལ་མ་ཉེར་གཅིག་གི་རྗེས་གནང། ཕག་དཀར་
ཤེས་རབ་གསལ་བྱེད་ཀྱི་རྗེས་གནང། འཇམ་དབྱངས་དབའ་གཅིག་ཨ་ར་པ་ཙ་ན། འཇམ་དབྱངས་དཀར་པོ། འཇམ་དཔལ་ནག་པོ། འཇམ་དབྱངས་སྨྲ་སང། དུས་མ་ཆེན་མ། ཀུ་རུ་ཀུལླེ། དབྱངས་ཅ་ན་མ། སྒྲོལ་དཀར་ལྗང། རི་ཁྲོད་མ། གཙུག་

[208B] རྣམ་རྒྱལ་མ། སྨེ་བརྩེགས། སེང་གདོང་མ། ཛམ་སེར་ནག་ཐུབ་བ་རྡོ་རྗེ་གདན་མ། མི་གཡོ་པ་སྔོན་པོ་སྤྱན་རས་གཟིགས་ཕྱག་བཞི་པ། སེང་གེ་སྒྲ། རྟ་མགྲིན་གསང་སྒྲུབ། ལྕགས་རལ་ཅན། སྣ་ཚོགས་ཡུམ་རྣམས་
ཀྱི་རྗེས་གནང། གསང་འདུས། འཇིགས་བྱེད་བདུད་ལས་རྣམ་རྒྱལ་འཇིགས་བྱེད་བཅུ་གསུམ་མ་རྣམས་ཀྱི་དབང། མགོན་པོ་ཕྱག་དྲུག་བ་ཆོས་རྒྱལ་ཕྱི་ནང་གསང་གསུམ། ཞལ་བཞི་པ། ལྷ་མོ། གུར་མགོན་རྣམ་སྲས། བེག་ཙེ། ཕྱག་
རྡོར་འཁོར་ཆེན། གཏུམ་པོ། ཨུ་ཙརྱ། གོས་སྔོན་ཅན་རྣམས་ཀྱི་རྗེས་གནང་གསན། གཟིམ་ཆུང་དུ་སྒེར་དུ་གནང་བ་ལ་གསང་འདུས་མི་བསྐྱོད་པའི་དབང། བདེ་མཆོག་ལཱུ་ཨི་པའི་དབང། འཇིགས་བྱེད་བཅུ་གསུམ་མའི་
དབང། མི་འཁྲུགས་པའི་དབང། ནམ་མཁའ་སྒོ་འབྱེད་ཀྱི་དབང་དང་གཅོད་ཀྱི་ཁྲིད་རྣམས་གསན་ཞིང། ལྷག་པར་ལམ་རིམ་གྱི་ཁྲིད་དཔལ་དབེན་ས་སྙན་རྒྱུད་ཀྱི་མན་ངག་སྐྱེས་བུ་ཆུང་ངུ་ཡན་དམ་བ་འདི་གཅིག་པུ་ལ་གཟིམ་ཆུང་དུ་
རྒྱས་པར་གནང་ཞིང། སྐྱེས་བུ་འབྲིང་ཚུགས་ནས་དྲུང་པ་རྒྱལ་ཚབ་པ་ཡང་དེར་ཕེབས་པ་དང་ཐུག་སྟེ་དྲུང་པ་གཉིས་པོ་ལ་ལམ་ཁྲིད་ཡོངས་རྫོགས་སྙན་རྒྱུད་ཀྱི་མན་ངག་གེགས་སེལ་བོགས་འདོན་དང་བཅས་པ་ཚང་བར་གནང་
ཞིང་དེའི་ཚེ་གང་གནང་བ་ཐམས་ཅད་བདག་ཉིད་ཆེན་པོ་འདིས་ཐུགས་སུ་ཆུད་པར་མཛད་དོ། །དེ་ནས་དྲུང་པ་འདིས་ལམ་རིམ་ཆུང་བ་ཐུགས་འཛིན་མཛད་ནས་ཉིན་རེ་བཞིན་གཟིམ་ཆུང་དུ་ཕེབས་ཏེ་འདི་པ་གཅིག་པུ་ལ་ལམ་རིམ་ཆུང་བ་
[209A]༄༅། །འགོ་ནས་མཇུག་རྫོགས་ཀྱི་བར་ཚིག་གཅིག་ཀྱང་མ་ལུས་པ་མཐའ་དག་པར་གཟབས་བཤད་གནང་ཞིང་དཀའ་བའི་གནང་རྣམས་ལ་དྲི་གཏུགས་ཀྱི་སྒོ་ནས་མཐའ་ཆོད་པར་མཛད་དེ། དེ་ལྟར་ན་དམ་
པ་འདི་ནི་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་ནང་ཐུགས་ཀྱི་སྲས་ཤིན་ཏུ་གཅེས་པར་མཛད་པ་ཞིག་གོ་དྲུང་པ་འདིས་ཉིན་གཅིག་པཎ་ཆེན་ཐམས་ཅད་མཁྱེན་པཎ་ཆེན་པོ་མཇལ་བར་བྱོན་ཏེ་སྐུ་མདུན་དུ་གཅིག་པུ་ཡུན་རིང་བཞུགས་
རྒྱུ་བྱུང་པ་ན་བདག་ལ་ཇོ་བོ་རྗེ་དང་བཀའ་གདམས་ལྷ་བཞི་ལ་བརྟེན་པའི་བླ་མའི་རྣལ་འབྱོར་ཞིག་གནང་དགོས་ཞེས་གསོལ་བ་བཏབ་པ་ན་དགྱེས་བཞིན་དུ་ད་ལྟ་རང་བྱས་པས་ཆོག་གསུངས་ནས་ཇོ་བོ་རྗེ་བཀའ་གདམས་ལྷ་བཞི་དང་བཅས་
པའི་བླ་མའི་རྣལ་འབྱོར་ཞིག་ཐུགས་ཐོག་ནས་གནང་བ་དྲུང་པ་འདི་པས་གང་གསུངས་ཐམས་ཅད་འཛིན་ཐུབ་པ་བྱུང། དེ་ནས་བཟུང་སྟེ་སྐུ་ཚེ་ཧྲིལ་པོར་ཉིན་རེ་བཞིན་ཇོ་བོ་རྗེ་ལ་གསོལ་བ་འདེབས་བ་དང་བཀའ་གདམས་ལྷ་བཞིའི་སྙིང་པོ་
རྣམས་བརྒྱ་རྩ་རེ་འཆག་མེད་བཟླ་བར་མཛད། དེ་ནས་པཎ་ཆེན་ཐམས་ཅད་མཁྱེན་པཎ་ཆེན་པོས་འདི་པ་ལ་ད་རི་ཁྲོད་ལ་སོངས་ལ་སྒྲུབ་བ་གྱིས་ཞེས་བཀའ་སྩལ། དྲུང་པ་འདི་པས་བདག་གིས་ཐོས་པ་མཐར་མ་ཕྱིན་པས་སྒྲུབ་པ་ཚད་ལྡན་
ཞིག་མི་འོང་ངམ་ཞེས་ཞུས་པ་ན། པཎ་ཆེན་ཐམས་ཅད་མཁྱེན་པ་ཆེན་པོས་སྔོན་ལ་ཐོས་པ་བྱས། དེ་ནས་རི་ཁྲོད་དུ་ཐུགས་དམ་བྱེད་ཟེར་བ་མང་པོ་ཡོང་གི་འདུག་ཀྱང་དེ་ཐོག་ཏུ་འགྲོ་བ་དང་མཐར་ཐོན་པ་མི་ཡོང་བ་འདུག་རི་ཁྲོད་དུ་

[209B]ཡིན། དགེ་བའི་བཤེས་གཉེན་པོ་ཏོ་བདེ་གཞུང་ལུགས་རྒྱ་མཚོ་ལྟ་བུ་ལ་གཟིགས་པ་ཡིན་ཡང་ད་ལྟའི་ཆོས་གྲྭའི་འཆད་ཉན་ལྟ་བུ་མིན་རེ་ཤིག་རི་ཁྲོད་དུ་དྲུང་པ་རྒྱལ་ཚབ་
པ་ལ་བརྟེན་ལ་དོགས་དཔྱོད་ཞུ་ཡིན་བྱེད། མཉམ་དུ་མ་སྡོད། ཚེ་བློས་བཏང་གི་རི་ཁྲོད་མཐར་ཕྱིན་བ་ཞིག་བྱེད་དགོས་གསུང། དེ་ནས་འདི་བས་བཀའ་བཞིན་ཞུ་ཞེས་ཞུས་ཏེ་རི་ཁྲོད་དུ་འབྱོན་པར་ཐག་བཅད། ཐོན་ཁར་ཕྱག་དབང་ལ་
བྱོན་པ་ན་ཐུགས་དགྱེས་བཞིན་དུ་བྱང་དར་དམར་པོ་ལ་མདུད་བ་མང་པོ་གནང་བཞིག་དང། དབུ་ལོ་བུབས་ཕྱེད་གནང་སྟེ་འདི་གཉིས་ལུས་ལ་ཐོགས་སླར་ཆོས་གང་འདུག་ཀྱང་སྙན་གསན་བྱེད་མི་དགོས་ཡོངས་ཆོག་ཅེས་བཀའ་
ཕེབས། དེ་ནས་དྲུང་པ་འདི་པས་བླ་མའི་བཀའ་བཞིན་དུ་མཐོ་མཐོ་རླུང་ལ་བསྐུར། དམའ་དམའ་ཆུལ་བསྒྱུར་ཟེར་བ་ལྟར་གང་ལའང་ཆགས་ཞེན་མེད་བར་ཆོས་གོས་གསུམ་དང་ལྷུང་བཟེད་གདིང་བ་ཆུ་ཚགས། ཉེར་མཁོའི་གླེགས་
བམ་བོད་གཅིག་འབྲལ་སྤང་གི་སྐུ། ཉིན་གཉིས་ཀྱི་བརྒྱགས་ཕྱེ་མ་གཏོགས་གཞན་གང་ཡང་མེད་པར་སྤོ་འཁར་བསྣམས་ཏེ་རྟ་ནག་ཕྱོགས་ཀྱི་རི་ཁྲོད་ལ་ཕེབས་སོ། །དེ་ནས་རྟ་ནག་ཕུའི་རི་ཁྲོད་དབེན་བ་ཞིག་ཏུ་འཚོ་བ་དཀའ་ཐུབ་ལ་བརྟེན་
ཏེ་བྱང་ཆུབ་ལམ་གྱི་རིམ་པའི་ཉམས་ལེན་ལ་བརྩོན་པ་ཆུ་བོའི་རྒྱུན་བཞིན་མཇད་ཅིང་བཞུགས་སོ། །དེ་ནས་པཎ་ཆེན་ཐམས་ཅད་མཁྱེན་པཎ་ཆེན་པོ་རྟ་ནག་ཕྱོགས་སུ་ཕེབས་པ་ན་འདི་པས་སྐུ་མདུན་དུ་མཇལ་བར་བྱོན་པའི་ཚེ་པཎ་ཆེན་

[210A]༄༅། །ཐམས་ཅད་མཁྱེན་པ་ཆེན་པོས་དགྱེས་བཞིན་དུ་ཞལ་ཏ་མང་དུ་གནང་ཞིང། ལྷག་པར་ལན་ཅིག་འདི་པ་གཅིག་བུ་ལ་བླ་མ་མཆོད་པའི་ཁྲིད། འཇམ་མགོན་སྙན་རྒྱུད་ཀྱི་མན་ངག་དགའ་ལྡན་ཕྱག་རྒྱ་
ཆེན་པོའི་ལྟ་བ་སྐྱོང་ཚུལ་དང་བཅས་པ་ཆེས་ཞེབ་བ་ཞིག་གནང། དེ་ནས་སྔར་ལྟར་རི་ཁྲོད་དབེན་བ་དེ་རང་དུ་སྒྲུབ་པ་ལ་བཞུགས་ཏེ་རྩམ་པ་རླུང་འཛིན་ཙམ་རེ་ལས་མེད་ཀྱང་ཐུགས་རིག་ཤིན་ཏུ་དངས་ཤིང་དགེ་སྤྱོར་འཕེལ་བ་བྱུང་
སྐབས་འགར་རྩམ་པ་རླུང་འཛིན་ཙམ་ཡང་མེད་པར་རྡེའུ་བཅུད་ལེན་ལ་བརྟེན་ཏེ་དཀའ་ཐུབ་དྲག་པོའི་སྒོ་ནས་སྒྲུབ་པ་སྙིང་པོར་མཛད། སྐབས་ཤིག་རྩམ་པ་འབུལ་མི་ཕྲན་བུ་ཞིག་བྱུང་སྟེ་རྩམ་པ་རླུང་འཛིན་ཙམ་རེ་གསོལ་ཞིང་ཡོད་
པ་ལ་གཙང་སོག་འཁྲུགས་པའི་དམག་ཟིངས་ཀྱིས་གཞིས་ཀ་རྩེའི་ཆུ་ལྷོ་བྱང་ཐམས་ཅད་དུ་སྐྱེ་འགྲོ་རྣམས་སྡུག་བསྔལ་གྱིས་ཉམ་ཐག་ཅིང་མུ་གེ་ཤིན་ཏུ་ཆེ་བ་ཞིག་བྱུང་བས། ནུབ་གཅིག་ཇག་རྐུན་པ་མི་བཞི་འདི་པའི་སྒྲུབ་ཕུག་ཏུ་
སླེབ༑ ཐོག་མར་འདི་པ་ཟིན་ནས་སྙིང་གར་གྲི་བཙུགས་ཏེ་བསྡིགས་མོ་བྱས། དེ་ལ་འདི་པས་ཁོང་ཁྲོ་གང་ཡང་མ་མཛད་པར་ཁོང་རང་ཚོ་གང་བྱེད་དུ་བཞག་པ་ན་ཇག་རྐུན་པ་དེ་རྣམས་གྱི་ནང་ནས་གཅིག་གིས་འདི་པ་མནན། གཞན་
རྣམས་ཀྱིས་མེ་སྦར་ཏེ་ཆས་དངོས་གཡེང་པ་ན་འདི་པ་ལ་ཆས་དངོས་གང་ཡང་མེད་པས་ཇག་པ་དེ་རྣམས་ཀྱིས་དགེ་སློང་གི་རྩམ་པ་གན་ཡོད་ཟེར། དེ་ལ་དམ་པ་འདི་པས་རྩམ་པ་ཉུང་ཟད་གཅིག་ཡོད་པ་ཤིང་དེའི་གསེབ་ན་ཡོད་གསུངས་

[210B]འཁྱིག་བའི་ཐག་པ་མ་རྙེད་བ་ན་འདི་པས་ཕྱིའི་ཡོལ་བདེ་ལ་ཐག་པ་ཡོད་གསུངས་པས་རྐུན་མ་ཚོས་ཕྱིའི་ཡོལ་བ་དེ་ཤེད་ཀྱིས་འཐེན་པན་ཐག་བ་གར་སོང་མ་བྱུང་བར་ཡོལ་བས་ལ་
བབས། དེ་ནས་དམ་པ་འདི་པས་ཁྱེད་རང་ཚོ་ཅིས་ཀྱང་འཁྱིག་འདོད་ན་སྡས་ཀྱི་འོག་ན་སྒ་རགས་ཡོད་གསུངས་པས་རྐུན་མ་ཚོས་སྐ་རགས་སླངས་ཏེ་བཁྱིག་རྩིས་བྱས་པ་ན་དམ་པ་འདིས་ཁྱེད་ཚོ་རང་ཡིད་མི་ཚེས་པ་བྱེད་མི་དགོས། ངས་གང་ཡང་
བྱས་མི་ཡོང་གསུངས་པ་ན་རྐུན་མ་ཚོས་ང་ཚོ་ཡིད་མི་ཆེས་པ་འདུག་པས་ཅུང་ཟད་ཅིག་འཁྱིག་དགོས་ཟེར་ནས་དམ་པ་འདི་པ་གཅེར་བུར་བཏོན་ནས་ཕྱག་གཉིས་བཀྱིགས་ཏ་བཞག། སྒྲུབ་ཁང་དེན་ཡོད་བའི་ཤིང་གི་ཚལ་བུ་ཡན་ཆད་ཁྱེར་བའི་གྲགས་
བྱས༑ དེ་ནས་དམ་པ་འདི་པས་ད་ཁྱེད་རང་རྣམས་ཐུག་པ་སྐོལ་ལ་ཐུངས་གསུངས་པས་ཐུག་པ་སྐོལ་ལོང་མི་འདུག་ཟེར། དེ་ནས་དམ་པ་འདེ་བས་དའི་འབྲལ་སྤང་གི་སྐུ་འདྲ་དེ་དང་ཆོས་གོས་དེ་ཞོག་།ཁྱེད་ཚོལ་ཕན་གང་ཡང་མི་ཐོགས་
གཞན་མ་གང་ཡོང་ཁྱེར་གསུངས་པས་རྐུན་མ་དེ་ཚོས་དགེ་སློང་གི་ཆོས་གོས་དང་སྐུ་འདྲ་བཞག་ཡོད་དོ། །གླེགས་བམ་འདིང་ནང་ན་ངེད་ཚོལ་ངན་སྡུགས་བྱེད་རྒྱུ་འདུ་ཡོད་ཤས་ཆེ་བས་བྱེར་རྒྱུ་ཡིན། ངེད་ཚོས་མི་ཟས་མ་མྱོང་བ་ཟླ་བ་
གཉིས་སོང། སྲོག་བློས་མ་ཐོངས་པར་འདི་འདྲ་བྱེད་དགོས་བྱུང་དགེ་སློང་གིས་དེད་ཚོལ་ངན་སྔགས་མ་བྱེད་ཅིག་ཟེར་ནས་སོང། དེ་ནས་དམ་པ་འདི་པས་སྤྱིར་འཁོར་བའི་ཆོས་ཉིད་དང། ལྷག་པར་སྐྱེ་བོ་ཉམ་ཐག་དེ་ཚོ་གཟིགས་པས་

[211A]༄༅། །ཁོང་ཁྲོ་མི་སྐྱེ་བར་མ་ཟད་ཐུགས་སྐྱོ་ལ་ཉམས་དགའ་བཞིག་བྱུང་ནས་ཇག་རྐུན་དེ་ཚོ་ལ་དམིགས་ནས་སྤྱོད་འཇུག་སྨོན་ལམ་ཞིག་འདོན་པར་མཇད། དེ་ནས་མཚན་མོ་དེ་ན་བཟའ་གཞན་གང་ཡང་མེད་བར་
ཆོས་གོས་དེ་སྟོད་ལ་བཀབ། སྟན་དེ་སྨད་ངོས་ལ་བཀབ་ནས་གཟིམས་པས་མནལ་ཤིན་ཏུ་སྐྱིད་པ་ཞིག་བྱུང། ནམ་ལངས་ནས་གཟིགས་པས་ཡོལ་བའི་ཐག་པ་མིས་འགྲོལ་ཐུབ་པ་མོད་ཀྱང་རི་གཤམ་ན་མར་སླེབ་ནས་བསྡད་འདུག་པ་
གཟིགས་པས་ཆོས་སྲུང་ངམ་དཀར་ཕྱོགས་ལ་དགའ་བའི་ལྷ་ཞིག་གིས་འཕངས་པ་ཡིན་སྙམ་པ་ཐུགས་ལ་ཤར། དེ་ནས་དཀའ་ཐུབ་དེ་ཁའི་རྒྱུན་ལ་བཞུགས་བས་རེ་ཤིག་ནས་དྲུང་པ་རྒྱལ་ཚབ་པ་ལ་པཎ་ཆེན་ཐམས་ཅད་མཁྱེན་པས་
བཀའ་ཕེབས་ནས་དྲུང་པ་ཁོང་དེང་སང་སོ་སོད་པོ་ཨེ་ཡོད་ན་དེང་སང་རི་ཁྲོད་པས་རི་ཐུབ་ཀྱང། རིས་རི་ཁྲོད་པ་མི་ཐུབ་བྱ་བའི་སྐབས་ཡིན་པས་ཁྱེད་རང་གཉིས་ཀ་ལོག་ཤོག་བཙན་ས་ཞིག་ལ་འགྲོ་བ་དགའ་གསུང་བའི་བཀའ་ཕེབས་
དེ་ནས་དྲུང་པ་རྒྱལ་ཚབ་པས་ད་ངེད་རང་གཉིས་ཀ་བླ་མ་མཇལ་བར་འགྲ་གསུངས་ནས། གཉིས་ཀས་བཀྲ་ཤིས་ལྷུན་པོར་ཕེབས་ཏེ་པཎ་ཆེན་ཐམས་ཅད་མཁྱེན་པ་མཇལ་བར་ཕེབས་པས་པཎ་ཆེན་ཐམས་ཅད་མཁྱེན་པ་ཆེན་པོས་དམ་
པ་འདིའི་དབུ་ཕྱག་གིས་མནན་ནས་ད་ལམ་འཁྱིག་ཐག་རྡོ་འདྲ་བ་ཞིག་ཨེ་བྱུང་གསུང། ལན་ཞུ་མ་ནུས་པར་ལ་ལ་ཞུས་པས། དེ་དུས་དྲེད་པོ་ཨེ་བྱུང་གསུང། དྲེད་པོ་རང་མ་བྱུང་ཞུས་པས། འོ་ན་ག་འདྲ་བྱུང། ཁོང་ཁྲོ་སྐྱེས་བྱུང་ངམ་

[211B] མ་བྱུང་ལགས་ཞུས་པས། འོ་ཡགས། དེ་རྣམས་ལ་སྨོན་ལམ་བཟང་པོ་བཏབ་སྙིང་རྗེ་སྒོམ་དགོས་གསུང། དེ་ནས་དྲུང་པ་གཉིས་ཀ་པཎ་ཆེན་ཐམས་ཅད་མཁྱེན་པའི་བཀས་རྒོད་ཚང་ལ་ཕེབས། དེ་དུས་རྒོད་ཚང་སྒྲུབ་སྡེ་མ་
ཆགས་པའི་དུས་ཡིན་པས་དྲུང་པ་རྣམ་གཉིས་དང་གཞན་ཁ་ཤས་བཅས་སྒྲུབ་པ་ལ་བཞུགས། དེ་ནས་དམ་པ་འདི་པས་དབེན་དགོན་ལ་ཕེབས་ཏེ་གནས་དེར་པཎ་ཆེན་ཐམས་ཅད་མཁྱེན་པས་བཀའ་གནང་བའི་མཐུས་དབེན་དགོན་པ་
རྣམས་ཀྱིས་མཐུན་རྐྱེན་ཕུལ་ཏེ་མཐུན་རྐྱེན་ཚང་བའི་སྒོ་ནས་སྒྲུབ་པ་རྩེ་གཅིག་ཏུ་མཛད་པས་བྱང་ཆུབ་ལམ་གྱི་རིམ་པ་ལ་མྱོང་བ་པོགས་ཆེ་བར་ཐོན། དེ་སྐབས་ནས་བཟུང་སྟེ་ཉམས་མགུར་ཡང་མང་དུ་མཛད། དེ་ནས་པཎ་ཆེན་ཐམས་
ཅད་མཁྱེན་པ་ཆེན་པོས་རྒོད་ཚང་སྒྲུབ་སྡེ་གསར་འཛུགས་མཛད་དེ་དྲུང་པ་རྒྱལ་ཚབ་པ་བླ་མར་བསྐོ་བར་མཛད། དྲུང་པ་འདི་པས་ནི་གནས་ངེས་མེད་མཛད་དེ་བྱང་ཆུབ་ལམ་རིམ་གྱི་ཉམས་ལེན་ལ་ཆིག་བསྒྲིལ་མཛད། དེ་ནས་པཎ་
ཆེན་ཐམས་ཅད་མཁྱེན་པ་ཆེན་པོ་དབེན་དགོན་དུ་ཕེབས་པ་ཞིག་ལ་མཇལ་ཁར་བྱོན་པས་ཞལ་ནས་དབུས་ཕྱོགས་ཀྱི་བླ་མ་བསྟན་པར་ཕན་རེ་ཆེ་བ་ཞིག་ལ་འཇིགས་བྱེད་ཀྱི་དབང་ཞིག་བྱེད་དགོས་ཡོད་པས་དྲུང་པ་རང་འདོད་ན་གནངས་
ཉིན་ཤོག་གསུངས་ཐུགས་རྗེ་ཆེ་ཞུས་ནས་ཞུང་ཕེབས་པས་ཁོང་བཅུ་གསུམ་ལ་འཇིགས་བྱེད་ཀྱི་དབང་བཞིན་ཏུ་རྒྱས་པ་ཞིག་གནང་དེ་ནས་དབྱར་ཆོས་ཀྱི་ཐོག་སྤྲུལ་སྐུ་གྲགས་པ་རྒྱལ་མཚན་ཕེབས་ནས་གསོལ་བ་བཏབ་པ་ལྟར་ལམ་

[212A]༄༅། །རིམ་ཆེན་མོ་དང་འཇམ་དབྱངས་ཆོས་སྐོར་སོགས་ཆོས་བཀའ་མཐའ་ཡས་པ་གནང་བ་ཞུ་བར་མཛད། དེའི་སྟོན་པཎ་ཆེན་ཐམས་ཅད་མཁྱེན་པ་ཆེན་པོ་རྒོད་ཚང་དུ་ཕེབས། སྒྲུབ་སྡེ་ལ་རབ་གནས་དང་རི་ཁྲོད་པ་
རྣམས་ལ་ལམ་རིམ་གྱི་ཁྲིད་ཤིན་ཏུ་རྒྱས་པ་ཞིག་དང། བེའུ་བུམ་སྔོན་པོའི་ལུང་སོགས་ཆོས་བཀའ་མང་དུ་གནང་བ་རྣམས་ཞུ་བར་མཛད། དེ་ནས་དམ་པ་འདི་པས་དབེན་པའི་རི་སུལ་མང་པོར་ལམ་རིམ་སྒོམ་པ་ལ་རྩེ་གཅིག་ཏུ་བཞུགས་
ཤིང༑ སྐབས་སྐབས་སུ་པཎ་ཆེན་ཐམས་ཅད་མཁྱེན་པ་མཇལ་བར་ཕེབས་ཏེ་དབང་ལུང་མན་ངག་མཐའ་ཡས་བ་གསན། དེ་ནས་དམ་པ་འདིས་དབུས་ཕྱོགས་ཀྱི་གནས་བསྐོར་ལ་ཕེབས་ཏེ། ལྷ་ས། ཡེར་པ་དགའ་ལྡན། ར་
སྒྲེང༑ བསམ་ཡས། རྒྱལ་མེ་ཏོག་ཐང། དྭགས་པོ་དང་འོལ་ཁའི་ཕྱོགས་ཀྱི་རྗེའི་སྒྲུབ་གནས་རྣམས་མཇལ་ཞིང་གནས་དེ་དང་དེ་དག་ཏུ་ལམ་རིམ་གཙོ་བོར་བསྐྱངས་ཤིང་གཅོད་ཀྱི་དམིགས་སྐོར་ལའང་འགྲུས་པར་མཛད། དེ་
སྐབས་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་ཐུགས་སྲས་གྲུབ་པའི་དབང་ཕྱུག་དཀའ་ཆེན་ནམ་མཁའ་རྡོ་རྗེ་ཡང་ཕྱོགས་དེར་ཕེབས་པ་དང་མཇལ། ཞག་ཤས་ལྷན་དུ་བཞུགས་ཏེ་ལྟ་སྒོམ་སྤྱོད་གསུམ་ལས་བརྩམས་ཏེ་གསུང་
མོལ་ཞིབ་ཏུ་མཛད་པས་གཉིས་ཀའི་དགེ་སྦྱོར་ལ་བོགས་ཆེན་པོ་ཐོན་ཞིང། ལྷག་པར་དཀའ་ཆེན་ནམ་མཁའ་རྡོ་རྗེ་ནི་དབུ་མའི་ལྟ་བ་ལ་མངའ་བརྙེས་པ་ཞིག་ཡིན་པས་དམ་པ་འདི་ལ་ལྟ་བའི་བོགས་འདོན་ཤིན་ཏུ་ཆེ་བ་བྱུང་སྟེ་གནས་དེར་

[212B] དེ་ནས་ལོག་ཕེབས་ཏེ་པཎ་ཆེན་ཐམས་ཅད་མཁྱེན་པ་དབེན་དགོན་དུ་བཞུགས་པ་དང་མཇལ་ཏེ་བདེ་མཆོག་གི་མན་ངག་རྣམས་ཞུས་ཏེ་ཉམས་ལེན་ལ་ཐེ་ཚོམ་ཆོད་པར་མཇད། དེ་ནས་དམ་པ་
འདི་དང་དྲུང་པ་རྒྱལ་ཚབ་པ་གཉིས་ཀ་བྲག་རྒྱ་རྡོ་རྗེའི་ཕོ་བྲང་ལ་ཕེབས་ཏེ་སྒྲུབ་པ་མཛད་པས་ཉམས་རྟོགས་ཡར་ངོའི་ཟླ་བཞིན་འཕེལ་བ་བྱུང། དེ་ནས་དམ་པ་འདིས་གྲུབ་ཆེན་ཆོས་རྡོ་རྗེའི་སྒྲུབ་གནས་པ་སྣམ་ཇོ་མོ་ལྷ་རིར་ཕེབས་ཏེ་ཟུང་འཇུག་
ཕུག་སོགས་མ་ལ་ཞིང། པདྨ་འོད་དུ་བཞུགས་ཏེ་སྒྲུབ་པ་རྩེ་གཅིག་ཏུ་མཛད། དེ་ནས་འགར་མོ་ཆོས་རྫོང་དུ་བཞུགས་ཏེ་དགེ་སྦྱོར་ཆུ་བོའི་རྒྱུན་བཞིན་མཛད་པས་ཉམས་རྟོགས་དབྱར་གྱི་མཚོ་ལྟར་འཕེལ་བ་བྱུང། དེ་ནས་ཤངས་ཕྱོགས་སུ་བྱོན་ཏེ་
མཁས་གྲུབ་ཁྱུང་པོའི་སྒྲུབ་གནས་རྣམས་མཇལ་ཏེ་གནས་དེ་དག་ཏུ་སྒྲུབ་པ་རྩེ་གཅིག་ཏུ་མཛད། དེ་ནས་རྒོད་ཚང་དུ་ཕེབས་ཏེ་དྲུང་པ་རྒྱལ་ཚབ་པ་དང་མཇལ་བས་དེ་དུས་དྲུང་པ་རྒྱལ་ཆབ་པས་དོན་གཉེར་ཅན་མང་པོ་ཞིག་ལ་ལམ་རིམ་གྱི་ཁྲིད་
རྒྱས་པ་ཞིག་གནང་བ་དང་ཐུག་པས་དམ་པ་འདིས་ཀྱང་ཞུ་བར་མཛད། དྲུང་པ་རྒྱལ་ཚབ་པ་ནི་ལམ་རིམ་འཆད་པ་ལ་མངའ་བརྙེས་པ་ཞིག་སྟེ། དཔལ་དབེན་ས་སྙན་རྒྱུད་ཀྱི་མན་ངག་གཞུང་བསྲངས་པའི་སྟེང་དུ་རྒྱལ་བའི་བཀའ་དང་དགོངས་
འགྲེལ་གྱི་བསྟན་བཅོས་རྣམས་དང། དེ་དག་གི་དོན་དྲི་མ་མེད་པའི་རིགས་ལམ་ནས་དྲངས་ཏེ་མཐའ་ཆོད་པར་སྟོན་པར་མཛད་པས་དེ་དུས་ཀྱི་ཆོས་ཉན་པ་རྣམས་ཀྱིས་དམ་པ་འདི་ལ་ད་རེས་དྲུང་པ་རྒྱལ་ཚབ་བའི་གསུང་འདི་རྣམས་ལ་ཟིན་

[213A]༄༅། །བྲིས་ཤིག་མཛད་དགོས་ཞེས་ཞུས་པན་དམ་པ་འདི་པས་བདེ་ལམ་གྱི་སྔོན་འགྲོའི་མན་ངག་ཆེས་ཞིབ་བསྔར་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་ཞལ་ལས་ཐོས་པ་རྣམས་གཞིར་བྱས་དྲུང་པ་རྒྱལ་ཚབ་
པའི་ཞལ་ལས་ཐོས་པ་རྣམས་ཀྱིས་ཀྱང་བརྒྱན་ཏེ་ཤིན་ཏུ་གསལ་ཞིང་གོ་བདེ་བ་ཞིག་མཛད་དོ། །དམ་པ་འདིས་པཎ་ཆེན་ཐམས་ཅད་མཁྱེན་བ་བློ་བཟང་ཆོས་ཀྱི་རྒྱལ་མཚན་གྱི་བཀའ་ལྟར་དཔལ་དབེན་ས་སྙན་རྒྱུད་ཀྱི་མན་ངག་བྱང་
ཆུབ་ལམ་གྱི་རིམ་པ་ལ་སྒྲུབ་པ་ཆུ་བོའི་རྒྱུན་བཞིན་མཛད་པས་མྱོང་བ་ཕུལ་ཕྱིན་ཐོན་པ་ནི་དམ་པ་འདི་ཉིད་རང་གི་ཞལ་ནས་བདག་གིས་སྒྲུབ་བ་སྙིང་བོར་བྱས་པའི་ཚུལ་གླེང་ན། དེ་ཡང་བཀའ་དྲིན་མཉམ་མེད་དཔལ་ལྡན་བླ་མ་དམ་པ་
མཁྱེན་བརྩེ་ནུས་པའི་བདག་ཉིད་ཅན་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོ་མཆན་བརྗོད་བར་དཀའ་བ་དེ་ཉིད་ཀྱིས་བདག་རྗེས་སུ་བཟུང་བས་བརྩེ་བ་ཆེན་པོས་འདི་ཕྱི་ཐམས་ཅད་དུ་བདག་བདེ་བ་
དང་ལེགས་བའི་ལམ་ལ་འགོད་བའི་ཕྱིར་རི་ཁྲོད་དུ་སྒྲུབ་པ་ལ་འགྲོ་བ་དགའ་གསུངས་ནས་ཡང་ཡང་བསྐུལ་བར་མཛད་བའི་མཐར་ཕན་པའི་ལན་དུ་མཆོད་པ་བྱ་བ་ནི། །བསྒོ་པའི་ཚིག་བཞིན་ཉམས་སུ་ལེན་པ་ཡིན། །ཞེས་གསུངས་
པའི་དོན་བདག་གིར་བྱས་ནས་བཀའ་དང་དུ་བླང་ནས་ཁས་བླངས་དམ་བཅས་པས་དྲིན་ཅན་རྩ་བའི་བླ་མ་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་ཐུགས་དགྱེས་པའི་རྣམ་འགྱུར་དང་བཅས། དེ་ཡང་ཆོ་བློས་བཏང་

[213B]དགོས། རི་ཁྲོད་དུ་ཐོས་བསམ་སྒོམ་གསུམ་དང། ལྟ་སྒོམ་སྤྱོད་པའི་ཉམས་ལེན་ལ་འབད་དགོས་གསུང་ནས་ལམ་གྱི་རིམ་པ་སྤྱི་དང་ཁྱད་པར་སྙན་ནས་སྙན་དུ་བརྒྱུད་པའི་ཞལ་ཤེས་
ཀྱེ་གདམས་པ་ཟབ་རྒྱས་གསུང་གི་བདུད་རྩི་མགུར་གྱི་བུམ་བཟང་ལས་འོངས་ཤིང་ཞལ་གྱི་པདྨོ་ལས་འཁྲུངས་པའི་བཅུད་ཀྱི་ཟེགས་མ་བདག་གི་སྒྲ་འཛིན་གྱི་རྩེར་ཆགས་པ་དད་པས་མྱངས་བས་ཡིད་དགའ་བར་བྱེད་པའི་རོ་མཆོག་སྙིང་
གི་བུམ་པར་འཁྱིལ་བ་རས་སུམ་བོར་བར་གལ་པོ་ཆེར་མཐོང་ནས་གུས་པས་ཉམས་སུ་བླངས་བ་ལས། མི་རྟག་པ་དང། ངན་འགྲོའི་སྡུག་བསྔལ་དང། འཁོར་བའི་ཆོས་ལ་སྐྱོ་ཞིང་ཡིད་འབྱུང་བའི་ངེས་འབྱུང་གི་བསམ་བ་མྱོང་བ་སྣ་ཟིན་
སྐྱེས་པའི་དབང་གིས་ལས་དང་འབྲས་བུའི་གནས་ཚུལ་ལ་མི་ཕྱེད་པའི་དད་པ་བརྟན་པོ་ཐོབ། རང་བཞིན་དང་བཅས་པའི་ཁ་ན་མ་ཐོ་པའི་ཉེས་དམིགས་མཐོང་ནས་ཇི་ལྟར་ཁས་བླངས་པའི་ཚུལ་ཁྲིམས་ཀྱི་སྡོམ་པ་གཙོ་བོར་བྱས། བསླབ་པ་
གསུམ་གྱི་བསླབ་བྱའི་རིམ་པ་རྣམས་ལག་ཏུ་བླང་ཐུབ་པ་རྣམས་གླངས། མི་ཐུབ་པ་རྣམས་བསླབ་པ་ལ་ཁྱད་གསོད་དང་བརྙས་བཅོས་སུམ་སོང་བའི་ངོས་ནས་སྐྱེ་བ་ཕྱི་མ་རྣམས་སུ་སློབ་པར་ནུས་པའི་རྒྱུ་ལ་བསླབ་པ་དང། སློབ་པར་དམ་
བཅའ་བ་དང་སྨོན་ལམ་གྱིས་ཁ་བསྒྱུར་པ་དང། བཅས་མཚམས་ཕྲ་ཞིང་ཕྲ་བ་ལ་ཉེས་པས་མ་གོས་པར་བྱེད་པ་ནི་ཐར་པའི་ས་བོན་ཐེབས་པ་ཡིན་ཡང། སྲིད་པའི་རྩ་བ་དྲུང་ནས་འབྱིན་པར་བྱེད་པའི་སྨན་མཆོག་བདུད་རྩིའི་ཐིགས་བ་ལྟ་བུ་

[214A]༄༅། །ཟབ་མོ་སྟོང་པ་ཉིད་ཀྱི་དོན་ནི། ཡོད་མན་མེད་མིན་གཉིས་ཀ་མིན། །གཉིས་ཀའི་བདག་ཉིད་མིན་བའང་མིན། །མཐའ་བཞི་རྣམ་པར་གྲོལ་བ་ཡི། །དེ་ཉིད་དབུམ་པ་ཡི་རིག་ཅེས་གསུངས་པ་ལྟར་རྟག་ཆད་ཀྱི་མཐལ་
བཞི་དང་བྲལ་བའི་ངེས་དོན་མཐར་ཐུག་གི་ལྟ་བ་ཕྱག་རྒྱ་ཆེན་པོ་འཕགས་པ་ཡབ་སྲས་ཀྱི་ཐུགས་ཀྱི་བཅུད་འཁྲུལ་མེད་ཀྱི་ལྟ་བ་འདི་ལྷག་མཐོང་ཆེ་ཆུང་དང། སྲས་ཀྱི་ཐུ་བོ་རྣམས་ཀྱིས་གསུངས་པའི་ལྟ་ཁྲིད་དང། རྩ་བའི་བླ་མ་ཐམས་ཅད་
མཁྱེན་པ་ཉིད་ཀྱིས་གསུངས་པའི་དམར་ཁྲིད་ཀྱི་ལྷག་མཐོང་དང་ལྟ་བའི་སྐོར་གྱི་གསུང་མགུར་རྣམས་ལ་བལྟ་ཞིང་དོན་ཉམས་སུ་བླངས་པས་སྟོང་ཉིད་ལ་ཐོག་མར་གོ་བ་ཅུང་ཟད་ཆགས་བ་དང་དོན་སྤྱིའི་ཚུལ་གྱིས་སྒོམ་པ་དད་
ད་ལས་ལངས་ནས་གང་ཤར་སྒྱུ་མ་ལྟ་བུའི་རྣམ་རོལ་གྱི་དང་ནས་སྤྱོད་ཕྱོགས་རྣམས་ལ་བསླབས་པས་བདག་གི་སྐྱེ་བ་འདིའི་མི་ལུས་ཆུད་མ་ཟོས་པ་འདི་རང་གི་རྣམ་པར་ཐར་པ་ལགས་སོ་ཞེས་གང་གསུངས་པ་ལྟར་རོ། །དེ་ནས་དམ་
པ་འདིས་བྱང་ཆུབ་ལམ་གྱི་རིམ་པ་ལ་མྱོང་བ་ཕུལ་ཕྱིན་ཐོན་ཏེ་རང་ཉིད་མི་ཉམས་པའི་གདེང་ཐོབ་བ་ན་རྟ་ནག་ཕུག་ཏུ་སྒྲུབ་སྡེ་འཛུགས་པར་མཛད། རྟ་ཕུག་རྡོ་རྗེའི་གུར་ཁང་ཞེས་མཚན་བཏགས་ཤིང་དེར་སྡོང་བ་པའི་སྡེ་བསྐྱངས། དེ་ནས་
སྟག་གི་ལོ་དྲུང་པ་རྒྱལ་ཚབ་པ་སྐུ་གཤེགས་བན་བླ་བྲང་རྒྱལ་མཚན་མཐོན་པོ་ནས་བསྐུལ་ཏེ་དམ་པ་འདི་བ་རྒོད་ཚང་བླ་མར་འབྱོན་དགོས་བྱུང། དེ་ནས་རྟ་ཕུག་དང་རྒོད་ཚང་གཉིས་ཀ་བསྐྱངས་ཏེ་རེས་རྟ་ཕུག་ཏུ་ཕེབས་ནས་དེར་གནས་

[214B]པོར་ལམ་རིམ་གྱི་ཁྲིད་དང། དགའ་ལྡན་ཕྱག་རྒྱ་ཆེན་པོའི་ཁྲིད་དང། བློ་སྦྱོང་གི་ཁྲིད་དང། གཅོད་ཀྱི་ཁྲིད་དང། ནཱ་རོ་ཆོས་དྲུག་གི་ཁྲིད་དང། གཞན་ཡང་དབང་ལུང་མན་ངག་རྒྱ་ཆེར་
གནང། རེས་རྒོད་ཚང་དུ་ཕེབས་ཏེ་དབང་ལུང་མན་ངག་རྒྱ་ཆེར་གནང་སྟེ་རྗེ་སྒྲུབ་ཁང་པས་དམ་པ་འདི་ལ་ལམ་ཁྲིད་སོགས་གསན་པ་ནི་རྒོད་ཆང་ཡིན་ལ། ལྕང་སྐྱ་ཞབས་དྲུང་ངག་དབང་བློ་བཟང་ཆོས་ལྡན་དང། བླ་མ་སྨན་ཁང་པ་སོགས་
ཀྱིས་དམ་བ་འདི་ལ་ཆོས་གསན་པ་ནི་རྟ་ཕུབ་ཡིན་ནོ། །དེ་ནས་པཎ་ཆེན་བློ་བཟང་ཆོས་ཀྱི་རྒྱལ་མཚན་ཞིང་གཤེགས་ནས་པཎ་ཆེན་མཆོག་གི་སྤྲུལ་པའི་སྐུ་རྗེ་བཙུན་བློ་བཟང་ཡེ་ཤེས་བཀྲ་ཤིས་ལྷུན་པོར་ཕེབས་ནས་ཡང་ཡང་མཇལ་བར་
བྱོན་ཞིང། རྗེ་བཙུན་བློ་བཟང་ཡེ་ཤེས་ཀྱིས་དམ་པ་འདི་ལ་ནམ་མཁའ་སྒོ་འབྱེད་ཀྱི་དབང་དང། གཅོད་ཀྱི་ཁྲིད་དང། འཇམ་དབྱངས་ཆོས་སྐོར་སོགས་ཆོས་བཀའ་མང་དུ་གསན་ནོ། །དེ་ནས་དམ་པ་འདིའི་འཕྲིན་ལས་ཆེས་ཆེར་རྒྱས་པ་ན་དབུས་
གཙང་ཁམས་གསུམ་ནས་ཆོས་དོན་གཉེར་བ་མང་དུ་འདུས་ཤིང་རང་རང་གི་ཁམས་དང་བསམ་བ་དང་མཐུན་བར་ཆོས་སྟོན་བར་མཛད་ཅིང། གཙོ་བོར་ནི་བྱང་ཆུབ་ལམ་གྱི་རིམ་པའི་ཁྲིད་རྩལ་དུ་འདོན་བར་མཛད། དེའི་ཡན་ལག་ཏུ་བློ་སྦྱོང་
གི་ཁྲིད་དང། གཅོད་ཀྱི་ཁྲིད་རྣམས་མཛད་ཅིང། གདུལ་བྱ་དབང་པོ་རབ་ཏུ་གྱུར་བ་ལམ་ཐུན་མོང་བ་ལ་མྱོང་བ་ཐོན་པ་འགའ་ལ་སྔགས་ཀྱི་སྐྱེད་རྫོགས་རྣམས་སྟོན་པར་མཛད་ཅིང། ལྷག་པར་དམ་པ་འདི་ཉིད་ནཱ་རོ་ཆོས་དྲུག་ལ་མངའ་བརྙེས་

[215A]༄༅། །བས་སྔོན་འགྲོའི་འཁྲུལ་འཁོར་རྣམས་ཀྱང་ཞིབ་ཏུ་སྟོན་པར་མཛད། དམ་པ་འདི་ཉིད་ནས་བརྒྱུད་པའི་ནཱ་རོ་ཆོས་དྲུག་གི་ཁྲིད་རྒྱུན་ནི་དེང་སང་དར་ཆ་ཆེ་བར་སྣང་ངོ། །དམ་པ་འདིས་བསྟན་པའི་དོན་དུ་བྱང་
ཆུབ་ལམ་གྱི་རིམ་པའི་སྔོན་འགྲོའི་ཆོས་སྐོར་དང། ཉམས་ལེན་གྱི་གནད་ལས་བརྩམས་པའི་གསུང་མགུར་མང་དུ་སྣང་ཞིང། ལྷག་པར་རང་རྒྱུད་ལ་བསྐུལ་མ་འདེབས་པའི་མགུར་མ་མཛད་པ་ནི་འདི་ལྟར་ཕ་བླ་མ་རྣམས་དང་ཡི་
དམ་ལྷ། །སྐྱབས་བསླུ་བ་མེད་པ་དཀོན་མཆོག་གསུམ། །སྙིང་རུས་པའི་གཏིང་ནས་གསོལ་བ་འདེབས། །བདག་སྐྱེ་རྒ་ན་འཆིའི་འཇིགས་ལས་སྐྱོབས། །ལར་ལས་དང་ཉོན་མོངས་སྟོབས་ཤུགས་ཀྱིས། །དབང་མེད་དུ་སྲིད་པར་ཡང་ཡང་
འཁྱམས། །དུས་ད་ལྟ་ཐར་ལམ་མ་བསྒྲུབས་ན། །རྟེན་དལ་འབྱོར་ཐོབ་པའི་དོན་པོ་ཅི། །ལྷ་ཚངས་དབང་བརྒྱ་བྱིན་བྱ་བ་ཡང་།སྔོན་བསགས་པའི་འབྲས་བུ་སྤྱད་སྤྱད་ནས། །ཡང་འཁོར་བར་ཡང་བྲན་ཉིད་དུ་འགྱུར། །གནས་མཐོ་རིས་ན་
ཡང་བདེ་སྐབས་མེད། །སྤྱིར་ཡིད་བརྟན་མི་རུང་འཁོར་བའི་ཆོས་།ཚུལ་འདི་ལ་མ་བརྟགས་མ་བསམ་པས། །དྲི་ངན་པའི་ཁྲོད་ཀྱི་སྤྲང་བུ་བཞིན། །ཆོས་བདུད་རྩི་མྱོང་བ་དཀའ་མོར་གདའ། །སྒོམ་ཕྱི་རུ་མི་གསལ་ནང་དུ་གསལ། །
དྤ་བཀླགས་པས་མི་གོ་བསམས་པས་གོ་རྗེ་བླ་མའི་བྱིན་རླབས་སེམས་ལ་འཇུག་རྒྱུད་སྨིན་ཅིང་གྲོལ་བར་བྱིན་གྱིས་རློབས། །བློ་བན་བུན་སྤྲིན་པ་མ་དྭངས་ན། །སེམས་གསལ་སྟོང་གི་ཉི་མ་མི་མངོན་པས་།ཡུལ་ཡུལ་

[215B] །སྐབས་གང་ཡིན་གདམས་ངག་མ་བརྗེད་དགོས། །དེར་དྲན་པའི་འཛིན་སྟངས་ཤུགས་བསྐྱེད་ལ། །གྲོགས་ཤེས་བཞིན་ཕྲ་མོས་བྱ་ར་གྱིས། །དགྲ་བྱིང་རྒོད་བྱུང་ན་དའི་གཉེན་པོར། །འདུ་བྱེད་པ་
སྒོམ་གྱི་འགོ་འདྲེན་ཡིན། །རྟེན་བཅས་པ་དམ་པོའི་ཚུལ་ཁྲིམས་དང་།དོན་ནང་དུ་བསམས་པའི་ཉམས་མྱོང་དང། །རྐྱེན་དཀའ་སྤྱད་བཟོད་པའི་ཞེ་རུས་ཅན། །ཆོས་མེད་ཀྱང་བླ་མའི་སྒོམ་ཕྲུག་ཡིན། །ཞེས་དང། ན་མོ་
གུ་རུ་བུདྡྷ་མཻ་ཏ་ཡེ། སྟེང་དགའ་ལྡན་ལྷ་བརྒྱའི་གཙུག་རྒྱན་དུ། །རྗེ་ས་བཅུའི་དབང་ཕྱུག་མི་ཕམ་མགོན། །དཔལ་ནམ་མཁའ་དྲི་མ་མེད་པ་དང། །མཚན་འཇམ་དཔལ་སྙིང་པོར་གྲགས་པའི་ཞབས་།སྲས་དཔག་མེད་
སེམས་དཔའི་འཁོར་གྱི་དབུས། །ནོར་རིན་ཆེན་དུ་མ་ལས་གྲུབ་པའི་།ཁྲི་རབ་འབར་གདོང་ལྡས་བཏེག་པའི་ཁར། །གདན་ཆུ་སྐྱེས་ཟླ་བའི་དབུས་བཞུགས་པའི། །སྐུ་རབ་བརྗིད་སྟོན་མཆོག་གཉིས་པ་ཡིས་།ཆོས་ཐེག་
ཆེན་དགའ་སྟོན་འགྱེད་པ་དེར། །བདག་གདུང་བའི་ཡིད་ཀྱིས་གསོལ་བ་འདེབས། །ཐུགས་བརྩེ་བའི་ལྕགས་ཀྱུས་དྲང་དུ་གསོལ། །སྔོན་བྱོན་པའི་རྒྱལ་བས་བཏང་སྙོམས་མཛད། །དུས་ད་ལྟའི་བླ་མ་སངས་རྒྱས་ཀྱིས། །འདུལ་
མ་ནུས་བློ་དྲེད་ཆོས་དྲེད་ང། །རྒྱུད་ཆུ་ནང་རྡོ་བཞིན་སྐམ་པོར་ལུས། །ཆེར་སྙིགས་པའི་བསྟན་པའི་གཟུགས་བརྙན་འདི། །ལར་ཡིད་ལ་བྲངས་ཀྱང་ཡིད་ཐང་ཆད། །དོན་དེས་ན་ཡིད་དགའ་ཆོས་འཛིན་དུ། །དུས་

[216A]༄༅། །བ་ལྟ་འཕོས་ན་དགའ་བ་ལ། །གཤིས་རང་བཞིན་ངན་པའི་མི་རྣམས་ནི། །རྒྱུད་ཕྱོགས་ལྷུང་དབང་གིས་བསྟན་པ་ཡང་།འབྲས་སྡུག་བསྔལ་འབྱིན་པའི་ཕྱོགས་སུ་བརྙིལ། །འདི་བསམས་
ན་བློ་སྙིང་མགྲིན་པ་འདར། །གཞོན་བཅུ་གསུམ་ལོན་ནས་ཁྱིམ་ནས་བྱུང། །སྐབས་དང་པོའི་བསྙེན་རྫོགས་སྡོམ་པ་ནོས། །རྗེ་བླ་མས་བསྟན་པའི་སྒོར་བཙུད་ནས། །ཐུགས་ཉེ་བས་བདག་བློ་ཆོས་ལ་བསྒྱུར། །དྲིན་ཆེ་
མོད་སྔོན་ལས་མཐུ་བ་ཙན་པས། །སེམས་ཅོལ་ཆུང་ཕྱི་ཆིས་གྲབ་གཤོམ་དང། །ཕུགས་མདོ་མེད་རྣམ་གཡེང་འདུ་འཛིར་འཆོར། །སྙིང་ནང་དུ་རུལ་ཡང་ཆོས་བར་བརྫུ། །མིང་འཇིག་རྟེན་གཏམ་གྲགས་ལོ་འདོད་དང་
ལུས་དམར་སེར་སྣལ་མས་དཀྲིས་ལགས་ཀྱང། །ཐབས་བླང་དོར་བསླབ་བྱའི་གནས་ལ་རྨོངས། །དུས་ལྔ་པར་གཏུགས་ཆེ་འགྱོད་ཀྱང་ཅི་།གང་ཐོས་པའི་ཚིག་རྣམས་ཡི་གེར་ལས། །རྒྱུད་ཆོས་དང་གང་ཟག་ལྟར་
སྤྲོད་སོང། །རང་མ་དུལ་གཞན་གྱི་ཡར་འདྲེན་བྱས། །མིང་ཆོས་ལ་སྙད་ནས་ཆོས་མིན་བསྒྲུབས། །གཞན་བསླུ་སྙམ་ཀུན་སློང་ཅི་ཞིག་སྟེ། །གཡོ་བརྫུན་སྦྱོར་ཟོག་པོའི་རྣམ་ཐར་དང། །སྔགས་ནོར་འཁྲུལ་དེས་མེད་
ཕྱག་མཚན་གྱིས། །འབྲིད་མཁས་ཀྱང་མྱོང་འགྱུར་བསམ་པར་རིགས་།ཚེ་འདི་ཡི་བདེ་སྡུག་སློང་ལེན་ཙམ། །ཆེད་གཉེར་བ་བྱོལ་སོང་ཕྱུགས་ལའང་ཡོད། །དོན་དེ་ལས་ལོག་པའི་སྒོམ་སྒྲུབ་ཀྱིས། །རྟེན་མི་ལུས་དོན་

[216B] །སྲོག་ནམ་ཞིག་འགགས་པའི་དེ་མ་ཐག་།རྗེ་རྒྱལ་ཚབ་ཆོས་ཀྱི་མདུན་ས་དེར། །ཡིད་རླུང་དང་ཧིཀ་གིས་དྲངས་པ་ན། །སྐབས་དེ་རུ་བྱམས་མགོན་ཐུགས་བསྐྱེད་ཅིག་ལུས་རྟེན་མེད་ཤིང་བལ་རླུང་
ཁྱེར་བཞིན། །གནས་གར་སྐྱེའི་གདེང་མད་དངངས་སྐྲག་གིས། །མིག་ཧྲིག་ཧྲིག་སྐྱབས་འཚོལ་འཕྱན་པའི་ཚེ། །ལྷ་བླ་མ་རྣམ་གསུམ་ཚུར་སྤྱོན་ཅིག་དེའི་བྱིན་གྱིས་ཡིད་འོངས་ལྷ་ཡི་བུའི། །ལུས་བཟུང་ནས་དད་
བརྩོན། གཟུར་གནས་ཀྱིས། །ཆོས་ལེགས་བཤད་ཐོས་བསམ་སྒོམ་པའི་དོན། །ཞི་བ་ས་བཅུའི་སྤོ་ལ་མངོན་པར་རྩེག། །དུས་དེ་ནས་སྐྱེ་རྒྱུན་མི་མང་བར། །ལམ་ཟབ་མོ་བླ་མའི་རྣལ་འབྱོར་གྱིས། །དཔལ་ཆོས་ཀྱི་སྐུ་དང་ལོངས་
སྤྱོད་རྫོགས། །སྟབས་གཅིག་ཏུ་འབྲེལ་བའི་སྨོན་ལམ་འདེབས། །གཏམ་དེ་སྐད་གླེང་བའི་སྤོང་བ་པ། །ཡུས་དག་པའི་ཉམས་མྱོང་ག་ལ་ཞིག་རྗེ་བལ་མ་དམ་པ་གུས་བསྟེན་པས། །གསུང་ཡོན་ཏན་རྡུལ་གྱིས་གསོ་པ་ཡིན། །
དོན་འདིས་མཚོན་དུས་གསུམ་བསགས་པའི་དགེ། རང་ཞི་བདེའི་བསམ་པས་མ་སྦགས་པར། །མ་ཉག་ཐག་འགྲོ་བའི་དོན་དུ་བསྔོ། །འདི་བུ་རམ་ལཤིང་པའི་བཀའ་སྲོལ་ཡིན། །ཞེས་འདི་ཡང་ས་མཐའི་གྱི་ན་པ་།མིང་
བློ་བཟང་དམ་ཆོས་རྒྱལ་མཚན་གྱིས། །གནས་རྟ་ཕུག་ཅེས་བྱའི་སྤྱིལ་པུ་རུ། །ཡིད་སྐྱོ་བའི་སྨྲེ་ངག་ཚིག་ཏུ་བསྒྲིགས། །ཞེས་གསུངས། དེ་ལྟར་དམ་པ་འདིས་པཎ་ཆེན་བློ་བཟང་ཆོས་ཀྱི་རྒྱལ་མཚན་བསམ་སྦྱོར་གཉིས་ཀྱིས་
[217A]༄༅། །ཚུལ་བཞིན་དུ་བསྟེན་ཏེ་འཇམ་མགོན་སྙན་རྒྱུད་ཀྱི་མན་ངག་ཡོངས་སུ་རྫོགས་པ་ཐོབ་པར་བྱས། ཚེ་འདི་བློས་བཏང་སྟེ་དབེན་པའི་རི་སུལ་དུ་སྒྲུབ་པ་སྙིང་པོར་བྱས་ཏེ་བྱང་ཆུབ་ལམ་གྱི་རིམ་པ་ལ་མྱོང་བ་ཕུལ་ཕྱིན་
ཐོན་བར་མཛད། སྒྲུབ་འབྲས་ཀྱིས་རྒྱལ་བའི་བསྟན་པ་ལ་བྱ་བ་མཛད་ཕྱིར་རྗེ་སྒྲུབ་ཁང་པ་སོགས་དམ་པ་མང་པོ་རྗེས་སུ་བཟུང་སྟེ་འཇམ་མགོན་སྙན་རྒྱུད་ཀྱི་བསྟན་པ་རྒྱ་ཆེར་སྤེལ་ནས་དགུང་ལོ་བརྒྱད་ཅུ་གྱ་གྲངས་ལ་ཕེབས་པ་ན་དེད་དཔོན་
ཡིད་བཞིན་གྱི་ནོར་བུ་རྙེད་ནས་རང་ཡུལ་དུ་འགྲོ་བ་ལྟར་སྐུའི་བཀོད་པ་བསྡུས་ཏེ་དགའ་བཞིན་སྤྲོ་བཞིན་དུ་དགའ་ལྡན་ཆོས་ཀྱི་ཕོ་བྲང་དུ་ཕེབས་ནས་རྒྱལ་ཚབ་བྱམས་པ་མགོན་པོ་དང། རྗེ་ནམ་མཁའ་དྲི་མ་མེད་པ་དང། རྗེ་འཇམ་དཔལ་
སྙིང་པོ་འཁོར་ས་བཅུའི་བྱང་ཆུབ་སེམས་དཔའ་བགྲང་བ་ལས་འདས་པ་དང་བཅས་པ་ལ་མཆོད་ཅིང་ཆོས་ཀྱི་འགྲོ་བ་མཛད་བ་དང། སྤྲུལ་པའི་བཀོད་བ་མུ་མེད་པར་སྟོན་ཅིང་བཞུགས་སོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་
བར་འདོད་པ་རྣམས་ཀྱིས་དྲུང་པ་རྟ་ཕུག་པ་བློ་བཟང་དམ་ཆོས་རྒྱལ་མཚན་ལ་གསོལ་བ་འདེབས་ཤིང། དམ་པ་འདིའི་རྣམ་ཐར་ལྟར་བྱང་ཆུབ་ལམ་གྱི་རིམ་པའི་སྙན་རྒྱུད་ཀྱི་མན་ངག་ལེགས་པར་ཐོབ་པར་བྱས་ལ་ཚེ་འདིའི་འཁྲིབ་མེད་
པར་དབེན་པའི་རི་སུལ་དུ་བྱང་ཆུབ་ལམ་གྱི་རིམ་པའི་ཉམས་ལེན་ལ་འབད་པར་བྱའོ།།    ༈    །།དགེ་ལེགས་སྙན་གྲགས་རྒྱ་མཚོའི་མཐར་ཁྱབ་པ། །ཞེས་བསྔགས་པ། རྗེ་སྒྲུབ་ཁང་པ་དགེ་ལེགས་རྒྱ་མཚོ་ནི་མངའ་རིས་ཟངས་དཀར་

[217B]ཡུམ་བུ་མོ་མཆོག་གཉིས་ཀྱིས་སྲས་སུ་ལྕགས་མོ་སྤྲུལ་གྱི་ལོ་ངོ་མཚར་བའི་ལྟས་དང་བཅས་ཏེ་འཁྲུངས། དེ་ནས་ཡབ་ཡུམ་གཉིས་ཀྱིས་བསྐྱེད་བསྲིང་བའི་ཐབས་ལ་འབད་ཅིང་
དམིག་ཟ་ཞེས་མཚན་གསོལ། དམ་པ་འདི་ནི་སྐུ་ཆེ་སྔ་མ་མང་པོར་ལམ་ལ་གོམས་པའི་བག་ཆགས་སད་དེ་སྒོ་གསུམ་བག་ཡོད་ལ་སྦྱོར་བའི་དྲན་ཤེས་བཞིན་དང་ལྡན་པས་གཞོན་ནུའི་དུས་ནས་ཀྱང་དམ་པས་སྨད་པའི་ཉེས་
སྤྱོད་ལ་མི་འཇུག་ཅིང་བྱིས་པ་རྣམས་ཀྱི་ནང་དུའང་ཆོས་ལྡན་གྱི་རྩེད་མོ་སྣ་ཚོགས་མཛད་བ་ལ་བྱིས་པ་གཞན་ལས་བློ་རྣོ་ཞིང་གཟི་བརྗིད་དང་ལྡན་བ་སོགས་བསྔགས་པའི་འོས་སུ་གྱུར་པ་ཞིག་བྱུང་ངོ། །དེ་ནས་དགུང་ལོ་དྲུག་ལོན་པའི་
ཆེ་ཡབ་གཤེགས་ཡུམ་བདག་ནི་སྨུག་པོའི་གཅོང་གིས་ཟིན་ནས་ནད་ཚབས་ཆེ་བར་བྱུང་བ་དམ་པ་འདིས་ཕ་མ་ནི་བསྙེན་བཀུར་བའི་ཞིང་དུ་རྒྱལ་བས་གསུངས་པ་ལྟར་རིམ་གྲོ་མཛད་འོས་ཡིན་པ་དང་དྲིན་ཆེ་བར་དགོངས་ནས་ངལ་བ་དང་
སྐྱུག་བྲོ་བའི་འདུ་ཤེས་གང་ཡང་མེད་པར་ལོ་བཅུ་བདུན་གྱི་བར་དུ་བཤང་ཅི་འདོར་བ་ཚུན་ཆད་མའི་བསྙུན་གཡོག་ལེགས་པར་མཛད། ཡུམ་གྱི་བསྙུན་གཡོག་ལ་བྲེལ་ནས་ཀློག་ལ་དེ་ཙམ་རྩལ་དུ་འདོན་རྒྱུན་མ་བྱུང་ཡང་ཤིན་ཏུ་བྱང་བར་ཐུགས་
སུ་ཚུད། དགུང་ལོ་བཅུ་བདུན་ལོན་པའི་ཚེ་ཡུམ་གཤེགས་པའི་ཕུང་པོ་ཉིད་ཀྱིས་བསྣམས་ནས་བས་མཐི་འདུར་ཁྲོད་དུ་བསྐྱེད་བ་སོགས་རྗེས་ཀྱི་བྱ་བ་རྣམས་ཚུལ་དང་མཐུན་པར་མཛད་དེ། ཡུམ་ཅི་འདྲ་བ་དེ་བཞིན་དུ་བདག་ཀྱང་དེ་ལྟ་བུའི་

[218A]༄༅། །ཆོས་ཅན་དེ་ལྟ་བུའི་རང་བཞིན་ལས་མ་འདས་སོ་སྙམ་དུ་ཉིན་མཚན་ཀུན་ཏུ་འཁོར་བའི་ངང་ཚུལ་སེམས་པ་འབའ་ཞིག་གིས་དུས་འདའ་བར་མཛད་དོ། །ཡུམ་གཤེགས་ནས་རིང་པོར་མ་ལོན་པར་དགོན་སྡེ་ཆེན་
པོ་བྱམས་པ་གླིང་དུ་སློབ་དཔོན་རིན་པོ་ཆེ་བློ་བཟང་ལེགས་པའི་དྲུང་དུ་ཡོངས་རྫོགས་དགེ་བསྙེན་གྱི་སྡོམ་པ་མནོས་ཏེ་རྩ་བཞི་ཆང་དང་བཅས་པ་ལེགས་པར་སྤངས་དགོན་གནས་དེར་ལོ་གཉིས་བཞུགས་སོ། །དམ་པ་འདི་ནི་ཐེག་ཆེན་
བསྟན་པའི་སྲོག་ཤིང་དུ་འགྱུར་བར་དགོངས་ནས། དཔལ་ཡེ་ཤེས་ཀྱི་མགོན་པོ་ཕྱག་དྲུག་པས་ཆུང་ངུའི་དུས་ན་རྗེས་སུ་བསྐྱངས་ཤིང། མནལ་ལམ་དུ་ཁྱོད་བུད་མེད་དང་མ་འགྲོགས་པར་དབུས་སུ་སོངས་ཤིག་གསུང་བ་དྲན་ནས། དབུས་
གཙང་དུ་སློབ་གཉེར་ལ་འབྱོན་འདོད་ཤུགས་དྲག་སྐྱེས་ཏེ། ཕ་ཡུལ་དང་གཉེན་བཤེས་རྣམས་ལ་ཆགས་ཞེན་མེད་པར་དགའ་བཞིན་སྤྲོ་བཞིན་དུ་ལམ་དུ་ཞུགས་ནས་རིམ་གྱིས་ཕེབས་ཏེ་ཆོས་གྲྭ་ཆེན་པོ་བཀྲ་ཤིས་ལྷུན་པོང་ཕེབས་ནས་སྣང་
བ་མཐའ་ཡས་ངུར་སྨྲིག་གར་གྱི་རྣམ་པར་རོལ་པ་པཎ་ཆེན་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་ཞལ་གྱི་དཀྱིལ་འཁོར་མཇལ་ཞིང་བྱིན་རླབས་ཐོབ་པས་དགའ་སྤྲོ་ཚད་མེད་པ་བྱུང་ཞིང་དད་པའི་སྤུ་ལོང་གཡོས། དེ་ནས་ཤངས་རྒོད་ཚང་
དུ་ཕེབས་དྲུང་བ་རྒྱལ་ཚབ་པ་བརྩོན་འགྲུས་རྒྱལ་མཚན་དཔལ་བཟང་པོའི་ཞབས་དྲུང་དུ་འབྱོར་པས་སྔོན་གྱི་འབྲེལ་པ་བཟང་པོའི་མཐུས་དང་གུས་ཚད་མེད་པ་འཁྲུངས། དྲུང་པ་རིན་པོ་ཆེ་པས་དམ་པ་འདི་གང་ཟག་ཁྱད་པར་ཅན་དུ་མཁྱེན་

[218B]རེ་ཞིག་ངལ་སོས་སྡོང་གསུངས། རབ་བྱུང་གི་མཁན་བོར་གསོལ་བ་བཏབ་པས་དགྱེས་པ་ཆེན་པོས་རབ་བྱུང་དང་དགེ་ཚུལ་གྱི་སྡོམ་པ་གནང་སྟེ་རབ་ཏུ་བྱུང་བའི་མཚན་དགེ་ལེགས་རྒྱ་
མཚོ་ཞེས་གསོལ། དེ་ནས་བཟུང་སྟེ་ཁྱིམ་པའི་རྟགས་དང་ཆ་ལུགས་སྤངས་ཏེ་མིང་བསྒྱུར་བའི་དགོས་པ་བཞིན་འཇིག་རྟེན་པའི་ལུགས་ཀྱི་དགྲ་གཉེན་གྱི་ཕྱོགས་རིས་དང་འདོད་ཡོན་ལ་ཞེན་པའི་སྤྱོད་པ་ལས་ཕྱིར་ཕྱོགས་ཏེ། དགེ་སྦྱོང་གི་ཆོས་བཞི་
ལས་ནམ་ཡང་མི་འདའ་བར་མཛད་དོ། །དེ་ནས་མཁན་པོས་དགེ་ཚུལ་གྱི་བསླབ་བྱ་བླངས་འདས་སོ་དྲུག་གི་བསྲུང་མཚམས་ངོ་འཕྲོད་པའི་བཀའ་ཆོས་དང། གཞན་ཡང། རྒྱན་འཇུག་གཉིས་ཀྱིས་གཙོས་པའི་ཆོས་སྤྱོད་རྣམས་ལ་འཛིན་སྐྱོར་དགོས་
ཚུལ་དང། གྲྭ་ས་གཞན་དུ་མ་འདུག་པར་དྭགས་པོ་གྲྭ་ཚང་རང་དུ་སོངས་ལ་སློབ་གཉེར་ལན་སོ་གཞོན་པའི་སྐབས་སུ་སྙིང་རུས་བསྐྱེད་ནས་འབད་དགོས། ལོ་བཅུའི་བར་དུ་མི་ཚེ་སྟོང་ཟད་ལ་མ་གཏོང་བར་སློབ་གཉེར་ལ་འབད་ནས་ངའི་
རྩར་ཤོག་དང་དེ་ནས་ལམ་རིམ་གྱི་ཁྲིད་གཏོང། ཚེ་མཇུག་སྒྲུབ་པ་ལ་དྲིལ་དགོས། སྒྲུབ་པ་ལ་ཤེས་དགོས། ཤེས་པ་ལ་སློབ་དགོས་པས་ཐོག་མར་སློབ་གཉེར་བྱས་ལོ་ཙམ་མ་ཡིན་པར་རང་སེམས་ཁོ་ཐག་ཆོད་པ་ཞིག་གྱིས་ལ་
ཤོག་གསུངས། དེ་ནས་དམ་པ་འདིས་དྲུང་བ་རྒྱལ་ཚབ་པའི་བཀའ་བཞིན་དུ་དབུས་སུ་བྱོན་དྭགས་པོ་གྲྭ་ཚང་དུ་ཕེབས་ནས་རྗེ་བཙུན་བློ་གྲོས་བརྟན་པ་ནས་བཟུང་སྟེ་སློབ་དཔོན་རིན་པོ་ཆེ་ལྷ་སྡིངས་པ་བློ་བཟང་དོན་གྲུབ་པའི་བར་

[219A]༄༅། །མཁས་ཤིང་གྲུབ་བ་བརྙེས་པའི་དམ་པ་བར་མ་ཆད་བར་བྱོན་ཞིང། མཁས་མང་བརྒྱ་ཕྲག་འདུ་བའི་བསྟི་གནས་ཤར་ཕྱོགས་བསྟན་པའི་སྒྲོན་མེ་དྭགས་པོ་གྲྭ་ཚང་དུ་རང་རྒྱུད་གཏན་ལ་འབེབས་པའི་
ཆེད་དུ་ཐེས་པ་རྒྱ་ཆེར་འཚོལ་བ་ལ་ཞུགས་སོ། །དེ་ནས་དྲུང་བ་རྒྱལ་ཚབ་པའི་བསླབ་བྱ་རྣམས་ཐུགས་ལ་བཞག་ནས་ཐོག་མར་རིགས་པའི་སྒོ་འབྱེད་བསྡུས་གྲ་ཆེ་ཆུང། དེ་ནས་ཚད་མ་རྣམ་འགྲེལ་ཕར་ཕྱིན་འདུལ་བ་མངོན་པ་
མཛོད་རྣམས་ལ་ལོ་བཅུ་དྲུག་གི་བར་དུ་སྦྱངས་ཏེ་མཁས་པའི་ཕུལ་དུ་ཕྱིན་པར་མཛད། ཐོས་བསམ་མཛད་པའི་སྐབས་དེ་དག་གི་ཆོ་ཡང་ཟས་གོས་ངན་ངོན་ཙམ་གྱིས་ཆོག་ཤེས་པར་མཛད་ནས་མཚན་མོ་མནལ་ཡེ་མ་གཟིམ་པར་
ཉིན་མཚན་ཁོར་ཡུག་ཏུ་སྦྱོང་བར་མཛད། དེ་ལྟར་སློབ་གཉར་མཛད་པའི་གནས་སྐབས་ཐམས་ཅད་དུ་ཟས་གོས་འདུ་འཛི་གཉིད་ཀྱི་བདེ་བ་ལ་ཞེན་པ་མེད་ཚུལ་དང། འཛིན་གྲྭ་གོང་འོག་སོགས་གང་ལའང་ཆགས་སྡང་འགྲན་སེམས་
མེད་པར་བསམ་པ་བཟང་བ། དད་པ་དང་བརྩོན་འགྲུས་ཆེ་བ་བཞུགས་ལུགས་སོགས་ལ་མཁས་པ་རྣམས་ཤིན་ཏུ་ཡ་མཚན་པར་བྱེད་ཅིང། ཆོས་རྣམས་ཀྱི་རང་སྤྱིའི་མཚན་ཉིད་ལ་རྨོངས་པ་མེད་པའི་ཤེས་རབ་རྣོ་ལ་གཏིང་ཟབ་པས་
དོན་ལ་རྟོན་གྱི་ཚིག་ལ་མི་རྟོན་པ། གཞུང་ལུགས་རྣམས་ལས་ཇི་ལྟར་བཤད་པ་ཐམས་ཅད་རང་རྒྱུད་འདུལ་བའི་ཐབས་འབའ་ཞིག་ཏུ་གོ་ཞིང་གཞན་ལའང་དེ་ལྟར་སྟོན་པ། ཉམས་མཚར་གཤགས་འདེབས་རྩེད་མོ་ཇི་ལྟ་བུ་མཛད་ཀྱང་

[219B] ཉམས་དོད་པ། ཞིབ་ཏུ་དཔྱད་ན་སེམས་འདུལ་བའི་ཐབས་འབའ་ཞིག་ཏུ་འོང་བ་ཞིག་ཡོད་ཅེས་གྲག་གོ། ཐུགས་གཉེར་མཛད་པའི་སྐབས་སུའང་བྱང་ཆུབ་ལམ་གྱི་རིམ་པའི་ཉམས་ལེན་ལ་བརྩོན་པར་
མཛད་པས་རྒྱ་ཆེན་སྤྱོད་རྒྱུད་དང། ཟབ་མོ་ལྟ་རྒྱུད་ཀྱི་བླ་མ་རྣམས་ཀྱི་ཞལ་གཟིགས་པ་སོགས་དག་པའི་མཚན་མའང་མང་དུ་བྱུང་ངོ། །དེ་ལྟར་ལོ་བཅུ་དྲུག་གི་བར་དབུ་ཚད་ཕར་ཕྱིན་འདུལ་བ་མངོན་པ་རྣམས་ལ་ཚིག་སྤྱི་ཙམ་དུ་མ་ལུས་པའི་
ཐུགས་གཉེར་མཐར་ཕྱིན་བར་མཛད་དེ། དོན་གཉེར་ཅན་གྱི་དགེ་ཕྲུག་འགའ་རེ་ལ་རྩི་ཤག་གནང་ཞིང། རིགས་ལམ་ལ་ཤིན་ཏུ་བྱང་བའི་མཁས་བ་དུ་བའི་ཐེ་ཚོམ་གཅོད་པ་བོར་གྱུར་ཅིང་སྡེ་སྣོད་འཛིན་པ་རྣམས་ཀྱི་གཙུག་གི་རྒྱན་དུ་
བཞུགས་སོ། །དེ་ནས་ཐུགས་ལ་འདི་ལྟར་དགོངས་ཏེ་ཐོས་དོན་སྒྲུབ་པ་སྙིང་པོར་བྱེད་པ་ཞིག་མ་བྱུང་ཕྱིན། ཐོས་པ་ཙམ་གྱིས་རང་རྒྱུད་འདུལ་མི་ནུས་ལ། རང་མ་དྲལ་བས་གཞན་འདུལ་མི་ནུས་བས་དབེན་པའི་གནས་སུ་ཐོས་དོན་
སྒྲུབ་པ་སྙིང་པོར་བྱེད་དགོས་པར་འདུག་སྔར་བླ་མའི་བསླབ་སྟོན་ལས་ཀྱང་འགྱངས་སོང་བས་ད་ནི་མྱུར་དུ་མ་སོང་ན་དེང་བྱ་སོང་བྱའི་ངང་ལ་ཚེ་ཟད་ནས་རང་གཞན་གྱི་དོན་ཆེན་པོ་སྒྲུབ་པ་ལས་ཉམས་བར་འགྱུར་བར་འདུག་སྙམ་ནས་
ཉིན་མཚན་ཀུན་ཏུ་དབེན་པའི་ཡོན་ཏན་གྱིས་ཡིད་ཕྲོགས་ནས་ཡོད་པའི་ཚེ། གྲྭ་ཚང་དེ་ཁའི་དགེ་བསྐོས་བྱེད་དགོས་ཀྱི་གྲལ་མཚམས་སུ་ཡང་སླེབ་ཡོད་པས་བླ་མས་དགེ་བསྐོས་དང་གྲྭ་སྐོར་དགོས་པའི་བསླབ་སྟོན་ཕེབས་པར་བླ་

[220A]༄༅། །མལ་དགངས་པ་ཇི་ལྟར་ཞུས་ཀྱང་མ་གནང་བའི་རྐྱེན་གྱིས་དགེ་བསྐོས་ལ་བྱོལ་ཐབས་ཀྱིས་བྲོས་ནས་འབྲས་སྤུངས་སུ་ཕེབས། གཟིམ་ཤག་མཁན་པོ་བློ་བཟང་མཁས་བཙུན་གྱི་དྲུང་ནས་ལམ་རིམ་ཆེན་
མོའི་ལྗགས་ལུང་ཚར་གཅིག་གསན། དེ་ནས་བླ་མས་ལྕགས་རིའི་ཕྱི་རོལ་ཏུ་སྐྱལ་ཐུང་མཛད་ནས་བསླབ་བྱ་ཡང་དག་གནང་སྟེ་གཙང་དུ་བྱོན། ཤངས་རྒོད་ཚང་དུ་དྲུང་བ་རིན་པོ་ཆེའི་ཞབས་དྲུང་དུ་ཕེབས་པས། དྲུང་པ་
རིན་པོ་ཆེའི་ཞལ་ནས་ཁྱོད་མཚན་ཉིད་ལ་རྒྱུན་རིང་དྲགས་བྱུང། ལོ་བཅུ་སོང་ནས་འོངས་ན་འགྲིག་རྒྱུ་ཡིན། ད་ལེ་ལོ་མ་བྱེད་པར་རི་ཁྲོད་རང་བྱས་པ་དགའ་གསུང་ཞིང་གང་ཤེས་རྒྱུད་ལ་སྦྱོར་དགོས་པའི་བཀའ་ཆོས་བསླབ་བྱ་
དང་འབྲེལ་པ་མང་དུ་གནང། དེ་ནས་དྲུང་པ་རིན་པོ་ཆེ་ལ་བསྙེན་རྫོགས་ཀྱི་མཁན་པོར་གསོལ་བ་བཏབ་བས། དགྱེས་པ་ཆེན་པོས་ཞལ་གྱིས་བཞེས་ཤིང། མཁན་སློབ་གྲངས་ཚང་བའི་དགེ་སློང་གི་དགེ་འདུན་དང་བཅས་པའི་
དབུས་སུ་བསྙེན་པར་རྫོགས་པ་དགེ་སློང་གི་དངོས་པོ་ཐོབ་སྟེ་ཐུབ་པའི་རྒྱལ་ཚབ་གནས་བརྟན་འདུལ་བ་འཛིན་པ་ཆེན་པོར་གྱུར་ཏོ། །དེ་ནས་སྐུ་ཁམས་མི་སྙོམས་པ་ཅུང་ཞིག་བྱུང་བ་ན་དྲུང་པ་རྒྱལ་ཚབ་པའི་ཞལ་ནས་དྭགས་པོ་
གྲྭ་ཚང་གི་དགོངས་པ་མ་ཁྲོལ་བས་ལྷ་མོའི་འཚུབ་ཀྱི་རྣམ་པར་འདུག། གྲྭ་ཚང་གི་དགོངས་པ་ལེགས་པར་ཞུས་ལ་ཤོག་གསུང་དེ་ནས་དྭགས་པོ་གྲྭ་ཚང་དུ་ཕེབས་ཏེ་དགོངས་བ་ཞུས། དེ་ཁའི་བླ་མ་དགེ་འདུན་ཚང་མས་དང་བ་ཆེར་མཛད་དེ་

[220B] དམ་པ་འདི་ངེས་འབྱུང་སྐྱོ་ཤས་ཆེ་བས་གྲྭ་ཚང་གི་བླ་མ་ལ་མཛད་ཅིང། བློ་གསལ་དོན་གཉེར་ཅན་འགའ་ཞིག་ལ་དྲང་ངེས་རྣམ་འབྱེད་ཀྱི་བཤད་པ་ཞིག་གནང། དེ་ནས་རྒྱུད་སྟང་དུ་ཆོས་ཐོག་
གཅིག་ཙམ་ཕེབས་ནས་དགེ་རྒན་རེ་སྒོ་ཨ་ཙ་ར་རི་གོང་བྱ་བའི་རི་ཁྲོད་དུ་བཞུགས་བས་དེར་ཕེབས། ཟབ་ཆོས་མང་དུ་གསན་ཅིང་བྱང་ཆུབ་སེམས་ཀྱི་གདམས་ངག་ཐུགས་ཚིམ་བར་ཞུས་ཏེ། སླར་ཡང་གཙང་དུ་ཕེབས་བས་དྲུང་པ་རིན་
པོ་ཆེ་གཟུགས་སྐུའི་བཀོད་པ་ཆོས་ཀྱི་དབྱིངས་སུ་བསྡུས་ནས་དད་ལྡན་གྱི་སློབ་མ་རྣམས་ཉིད་ཀྱི་ཐུགས་སྲས་དྲུང་པ་རྟ་ཕུག་པ་བློ་བཟང་དམ་ཆོས་རྒྱལ་མཚན་གྱིས་བླ་མ་རྒྱལ་ཚབ་པ་ཉིད་ལས་མི་ཞན་པར་སྐྱོང་སྐབས་སུ་སྡང་བས་དྲུང་པ་
རིན་པོ་ཆེ་དང་བཀྲ་ཤིས་ལྷུན་པོའི་དཀྱིལ་ཁང་དུ་མཇལ་ནས་བསྙེན་བཀུར་དང་འབུལ་བ་གང་འབྱོར་ཕུལ་ཏེ་སྐྱེས་བུ་གསུམ་གྱི་ལམ་གྱི་རིམ་པའི་ཁྲིད་ཀྱི་སྙན་འབུལ་ཞུས་པས། དེར་བདེ་ལམ་གྱི་ཁྲིད་དབུ་འཛུགས་ཙམ་མཛད། འཕྲོས་རྣམས་
རྒོད་ཚང་དུ་སླེབས་ནས་ཡོང་གསུང། དེར་ཕབས་ནས་ཞུས་པས་མཚན་ཉིད་བ་ལ་ལམ་རིམ་གྱི་ཁག་མི་འོང་གསུངས་ནས་མ་གནང་བས་ཆོས་ལ་གདུང་དྲག་ནས་ཡང་ཡང་ཞུས་པས་སྒོ་དུ་མ་ནས་བཀའ་བཀྱོན་མཛད་པ་ལས་བཀའ་ཆོས་ཀྱི་ཞལ་
བཞེས་མི་མཛད་པར་ཐུགས་མི་མཉེས་པ་ལྟ་བུ་ལན་མང་དུ་མཛད་པས་ཐུགས་ལ་ང་ལས་སྒྲིབ་ཆེ་བས་སྣོད་དུ་མ་གྱུར་པ་ཡིན་འོང། སྔོན་ལ་བཤགས་སྦྱངས་ལས་སྒྲིབ་དག་པའི་མཚན་མ་ཐོབ་བ་ཞིག་བྱེད། དེ་ནས་ཡང་ཞབས་བསྐུལ་

[221A]༄༅། །ཞུ་དགོངས་ཏེ་བཀྲ་ཤིས་ལྷུན་པོར་ཕེབས་སྐོར་བ་གསོག་པའི་ཚེ། ཉིན་གཅིག་སྐོར་ལམ་དུ་རོ་ཁྱེར་བ་གཟིགས་པས། ང་འདི་དང་མཉམ་དུ་མ་ཤི་བའི་བདེན་ནམ་རྫུན་ཡ་མཚན། དེ་རིང་རང་ཡང་འཆི་
ཉེན་འདུག་རྟེན་བཟང་པོ་འདི་འདྲ་ཐོབ་ནས་བྱང་ཆུབ་ལམ་གྱི་རིམ་པ་ལ་བློ་སྦྱོང་རྒྱུ་མ་བྱུང་བར་ཤིན་ཇི་ལྟར་བྱེད། སླར་འདི་ལྟ་བུའི་རྟེན་ཐོབ་མི་འཐོབ་ཆ་ཅི་ཡོད་སྙམ་ནས་དལ་འབྱོར་དང་འཆི་བ་མི་རྟག་པ་ཟུང་འབྲེལ་དུ་གོ་ནས་བརྩོན་
འགྲུས་དྲག་པོས་བང་བཏང་ནས་སྐོར་བ་མཛད། དེའི་ཚེ་ཐུགས་ལ་ང་ད་ལྟ་རང་ཡང་འཆི་ཉིན་འདུག་འཇིགས་པ་ཆེན་པོ་འདི་པཎ་ཆེན་ཐམས་ཅད་མཁྱེན་པས་དགོངས་ནི་དགོངས་ཐུགས་བརྩེ་བས་གཅིག་གསུང་རིགས་པར་
འདུག་སྙམ་པ་བྱུང། སྐོར་བ་བསོགས་ནས་སླར་ཡང་རྒོད་ཚང་དུ་ཕེབས། བཀའ་ཆོས་ཀྱི་ཞབས་བསྐུལ་ཞུས་པ་ན་ཁྱེད་མཚན་ཉིད་པ་ལ་ལམ་རིམ་བཤད་པ་ལ་དགོས་པ་མེད་གསུངས་མ་གནང་བས་འཆི་རྐྱེན་མང་ལུགས་
དང༑ གསོན་རྐྱེན་ཉུང་ལུགས། སྲོག་ཉམ་ཆུང་ལུགས་གང་ལ་བསམས་ཀྱང། ཚེ་འདི་ལ་ལམ་རིམ་གྱི་ཁྲིད་ཐོབ་པའི་སྐལ་བ་མི་འདུག། སྐྱེ་བ་རྗེས་མ་ལ་བྱང་ཆུབ་ལམ་རིམ་སྟོན་པའི་བླ་མ་མཚན་ཉིད་དང་ལྡན་པ་ཞིག་དང་མཇལ་
ནས་ཆོས་དེ་ལ་ཐོས་བསམ་སྒོམ་པ་མཐར་ཕྱིན་པ་ཞིག་འོང་བའི་བསྔོ་སྨོན་དང། དེའི་གེགས་མི་དག་བ་གང་བྱས་ལ་བཤགས་སྡོམ་འགྱོད་མེད་ཅིག་བྱ་བ་ལས་འོས་མི་འདུག་སྙམ་སྟེ། ཞུམ་པ་མེད་པར་སྙིང་སྟོབས་བསྐྱེད་ནས་

[221B] རྩམ་བ་ཉུང་ཙམ་ལ་བཞེས་ཆོད་མཛད་ཅིང་གཅིག་པུར་བཞུགས་ནས། ཉི་མ་རེ་ལ་བརྐྱང་ཕྱག་སྟོང་ཕྲག་གསུམ་རེ་བཙལ་ནས་བཤགས་སྦྱངས་ལ་འབད་པས། རེ་ཞིག་ལོན་ནས་ཡུལ་དེ་ན་
དམར་བཤལ་གྱི་རིམས་བྱུང་བས། ལན་ཅིག་ཁྲག་མང་པོ་འཁྲུ་བ་བྱུང། ཕུག་བའི་ནང་དུ་བྱོན་ཁྲག་འཁྲུ་བ་དེ་བདེན་ནམ་བརྫུན་སྙམ་སླར་གཟིགས་པར་ཕེབས་པས་གང་ཡང་མི་འདུག་རུང་ང་ནད་ངན་དེ་ཐེབས་འདུག་མྱུར་དུ་འཆི་སྙམ་དགེ་
སྦྱོར་ལ་བརྩོན་པ་དྲག་ཏུ་བཏང་བས་ད་སྟེ་ཞག་བདུན་ནས་ཁྱོད་འཆིའོ་ཟེར་བའི་སྒྲ་ཞིག་མངོན་སུམ་དུ་བྱུང་བས། ཞག་བདུན་སོང་བའི་ཉིན་འཆི་བར་ཐག་ཆོད་ནས་འཆི་གྲབས་འགྱོད་མེད་ཅིག་བྱེད་དགོས་སྙམ་ཉིན་རེ་བཞིན་
བསག་སྦྱངས་ལ་འབད་ཅིང་ཉིན་བདུན་བ་ལ་དགེ་རྩ་རྣམས་བསྔོ་སྨོན་རྣམ་པར་དག་པས་རྒྱས་བཏབ། སེམས་འཕྲེང་བའི་ཆས་ཀ་དང་མཛའ་བཤེས་ནི་མེད། ཚེ་འདི་ལ་ལམ་རིམ་མ་ཐོས་ཀྱང་ལས་འབྲས་མི་བསླུ་བས་ཕྱི་མཐོབ་
ངེས་འགྱོད་པ་སྤུ་ཙམ་མེད་སྙམ་འཆི་བར་ཐག་བཅད་ནས་བཞུགས་པས་ཞག་ནི་བདུན་སོང། གྲོངས་ནི་མ་གྲོངས། དེ་རིང་མ་ཤི་པ་དེ་བླ་མ་དཀོན་མཆོག་གི་བཀའ་དྲིན་ཡིན་སྙམ་ཐུགས་དམ་སྔར་ལས་ཀྱང་ནུས་པར་མཛད་པས་རྨི་
ལམ་དུ་ཆོས་གོས་རྣམ་གསུམ་བཞེས་ནས་སེལ་བོ་སྟོང་པ་ཞིག་བསྣམས་ཕེབས་པ་རྨིས་པས་ཆོས་གོས་རྣམ་གསུམ་གྱོན་པ་ལེགས་མོད་སེལ་བ་སྟོང་བ་ཁུར་བ་བཟང་རྒྱུ་མི་འདུག་སྙམ་སྟེ་སྔར་བཞིན་ཐུགས་དམ་རྒྱུན་བསྐྱངས་པས་

[222A]༄༅། །རྨི་ལམ་དུ་གོས་དཀར་པོ་དྲི་མ་མེད་པ་ཞིག་གྱོན་ནས་ནམ་མཁའི་དབྱིངས་ཐམས་ཅད་དུ་ཐོགས་མེད་དུ་འགྲོ་བ་ཞིག་རྨིས་པ་སྡིག་པ་དག་པའི་རྟགས་ཡིན་ངེས་ཤེས་པ་བྱུང། ད་ནི་ཤི་ཡང་མི་འགྱོད་དོ་སྙམ་
བཞུགས་པས། དགོང། ཅིག་རྨི་ལམ་དུ་བླ་མ་རྟ་ཕུག་པ་དེ་ཉིད་རྒོད་ཚང་གི་རི་རྩེར་ཕེབས་ནས། ཀུན་གཞན་གྱིས་གཡབ་མོ་མཛད་པ་ཞིག་རྨིས་ཐུགས་ལ་ད་རང་ཕྱིན་པ་བླ་མས་གསུང་ཆོས་གནང་བ་འདྲ་དགོངས་ནས་རྒོད་ཚང་དུ་བྱོན་
པས་ཐུགས་ཤིན་ཏུ་དགྱེས་པའི་སྒོ་ནས་དུས་གསུམ་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་པོ་ཆེ། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། སྐྱེས་བུ་གསུམ་གྱིས་ཉམས་སུ་བླང་བར་བྱ་བའི་རིམ་པ་མཐའ་
དག་མ་ཚང་བ་མེད་པར་སྟོན་པ། སྙིགས་དུས་ཀྱི་རྒྱལ་བ་གཉིས་པ་ཤར་ཙོང་ཁ་པ་བློ་བཟང་གྲགས་པའི་ཐུགས་ཀྱི་ཉིང་ཁུ་བྱང་ཆུབ་ལམ་གྱི་རིམ་པའི་མྱོང་ཁྲིད་གནང་བས་སྐོམ་པས་གདུངས་པ་ཆུ་ཐོབ་པའམ། དབུལ་པོས་གཏེར་རྙེད་པ་ལྟ་བུའི་
དགའ་སྤྲོ་བསམ་གྱིས་མི་ཁྱབ་པ་འཁྲུངས། ཉིན་ལྟར་ཆོས་ཐུན་གྲོལ་མ་ཐག་གཞན་ལ་ངག་མ་བཏང་བར་སྤྱིལ་པོར་ཕེབས་ནས་བླ་མས་ཇི་ལྟར་གསུངས་པའི་ཚིག་རིས་ཕྲ་མོ་ཚུན་ཆད་ཟུར་མ་ཉམས་པར་འདིའི་སྐབས་སུ་འདི་གསུངས་
འདིའི་སྐབས་སུ་འདི་གསུངས་སྙམ་དུ་ཚིག་སྐྱོར་བ་དང། དོན་སེམས་པ་སོགས་ལ་སྣོད་ཀྱི་སྐྱོན་གསུམ་གད་གིས་ཀྱང་མ་གོས་བར་མཛད། བླ་མའི་རྣལ་འབྱོར་གྱི་སྐབས་སུ་ཀློག་སློབ་པའི་སློབ་དཔོན་བཙུན་ལོ་གཅིག་ཡོད་པ་དེ་ལ་སངས་རྒྱས་

[222B]པས། སློབ་དཔོན་བཙུན་ལོག་དེ་ཉིད་ཚོགས་ཞིང་གི་གཙོ་བོར་གྱིས་ཐུབ་པའི་དབང་པོར་བསྒོམས་ལ་དང་པ་སྦྱོངས། ནམ་སངས་རྒྱས་སུ་མཐོང་བའི་དད་པ་བྱུང་ཚེ་ཁོང་རང་གི་གྲལ་དུ་བཞུགས་
ལ་དང་པ་སྒོམས་གསུངས། དེ་ལྟ་བུའི་ཚུལ་གྱིས་འགོ་བཤེས་གཉེན་བསྟེན་ཚུལ་ནས་མཇུག་ལྷག་མཐོང་གི་བར་གྱི་དམིགས་སྐོར་མཐའ་དག་ལ་ཐོས་བསམ་གྱིས་མཐའ་ཆོད་པར་གཏན་ལ་ཕབ་སྟེ་དོགས་པ་ཤིན་ཏུ་གཅོད་དཀའ་བ་
རྣམས་བླ་མ་རང་ལ་ཞུས་ནས་ལམ་སྒོམ་པའི་ཐོག་མཐའ་བར་གསུམ་གྱི་གནད་འགའ་ཕྲ་ཞིང་ཕྲ་བ་རྣམས་ཀྱང་ཐག་ཆོད་པར་མཛད་དེ། གཅིག་པུར་བཞུགས་ཚེ་གཞན་ལ་དོགས་གཅོད་འདྲི་མི་དགོས་པའི་གདེང་ཐོབ་པར་མཛད་དོ། །ཁྲིད་
སྐྱོང་བ་ལ་ཤིན་ཏུ་བརྩོན་པར་ཡོད་པའི་སྐབས་ཤིག་མནལ་ལམ་དུ་ལྷ་ཁང་ཆེན་པོ་སྒོ་ཤར་ལ་བསྟན་པ་སྒོ་ལྕགས་ཆེན་པོ་རྒྱབ་པ་ཞིག་གི་སྒོ་དྲུང་ན་ཉིད་རང་བཞུགས་འདུག་པ་ལ་མི་ཞིག་གིས་ལྡེ་མིག་ཆེན་པོ་ཞིག་བྱིན་བྱུང། དེས་སྒོ་
ལྕགས་དེ་ཕྱེ་ནས་སྒོ་ཕྱེ་བ་དང་དུས་མཉམ་དུ་ཤར་ཕྱོགས་ནས་སྤྲིན་དང་བྲལ་བའི་ཉི་མའི་དཀྱིལ་འཁོར་འོད་ཟེར་ཤིན་ཏུ་གསལ་བ་ཞིག་ཤར་བ་ཁང་པ་དེའི་ནང་དུ་བསྟན་པའི་བདག་པོའི་སྐུ་ཤིན་ཏུ་ཆེ་བ་ཞིག་བཞུགས་འདུག་པ་དེའི་ཐུགས་ཀར་
འོད་ཟེར་ཕོག་པས་སྐུ་དེ་ལས་ཀྱང་འོད་ཟེར་འཕྲོས་པས་ཁང་བ་དེ་ཉིད་གང་ནས་འོད་དང་འོད་ཟེར་ཕྱོགས་བཅུར་འཕོར་བ་ཞིག་རྨིས། ཐོ་རེངས་མནལ་སད་ཙ་ན་རྨི་ལམ་ཡ་མཚན་ཅན་དེ་འདྲ་ཅི་ཡིན་ནམ་སྙམ་བཞུགས་པས་ཕན་ཚུན་གྱི་སྤྱིལ་པོ་

[223A]༄༅། །རྣམས་ཀྱི་ཁར་རྡོ་འཕེན་པར་འདུག་པས། རྨི་ལམ་ལ་དཔགས་ན་དེ་རིང་བཀའ་ཆོས་ཤིག་གནང་བར་ཐག་ཆོད་སྙམ་ནས་མྱུར་དུ་བླ་གྲང་དུ་བྱོན་པས། རྩ་བའི་བླ་མ་དེ་ཉིད་བཞུགས་ཁྲི་ཕུན་སུམ་ཚོགས་
པ་ཞིག་གི་སྟེང་ན་སྐུ་སྟོད་གཙེར་པུ་མཛད། ཆོས་གོས་རྣམ་གསུམ་ལེགས་པར་བཞེས་ཕྱག་ཏུ་ལམ་རིམ་ཆེན་མོའི་གླེགས་བམ་བསྣམས། ཉི་མ་དྲོ་ས་ཞིག་ན་དང་བ་འདྲེན་པ་ཞིག་མཛད་ནས་བཞུགས་འདུག་རྨི་ལམ་ལ་དཔགས་ན་རང་
ངོས་ནས་བྱུང་ཕྱིན་བླ་མ་སངས་རྒྱས་ཡིན་པར་ཐག་ཆོད་པའི་ངེས་ཤེས་ཆེན་པོ་སྐྱེས། བླ་མས་དགྱེས་བཞིན་དུ་ལམ་རིམ་ཆེན་མོའི་བཤད་ལུང་རྒྱས་པར་གནང་བས་བླ་མ་དང་ཆོས་ལ་ངེས་ཤེས་ཁྱད་པར་ཅན་འཁྲུངས་ཏེ་ལུས་ཀྱི་པ་སྤུ་
ལྡང༑ མིག་ནས་མཆི་མ་འཁྲུག་བཞིན་པས་བླ་མ་རྒྱང་འབོད་ལ་འབད་ཅིང། རིས་དགའ་བསྟན་པའི་བདག་པོའི་བཀའ་དྲིན་དྲན་ནས་སྐབས་གསུམ་པ་མང་དུ་བཏོན་ནས་དད་པ་དང་སྐྱོ་ཤས་འགྲན་པ་ཞིག་ཡོད་ཅིང་བླ་མ་ལ་བཀའ་
དྲིན་དྲན་པའི་དད་གུས་རྒྱུན་མི་འཆད་པ་བྱུང་ཞིང་བླ་མའི་བྱིན་རླབས་ཞུགས་པའི་མཚན་མའང་ཐོབ། རྒོད་ཚང་རི་ཁྲོད་ཀྱི་བསྒྲགས་ལ་ཞུགས་ནས་ལོ་གསུམ་བཞུགས། ལམ་རིམ་གཙོ་བོར་བསྐྱངས་པའི་བར་དུ་བཀྲ་ཤིས་ལྷུན་
པོར་སྔགས་ཆེན་རྡོ་རྗེ་འཛིན་པ་དཀོན་མཆོག་རྒྱལ་མཚན་པའི་དྲུང་ནས་གསང་བདེ་འཇིགས་གསུམ་སོགས་ཀྱི་དབང་ཆེན་དུ་མ་དང་ཆོས་སྐྱོང་སྐོར་ཕལ་ཆེར་གྱི་རྗེས་གནང། སྒྲུབ་ཐབས་དུ་མའི་ལུང་བཅས་ཆོས་བཀའ་ཅི་རིགས་

[223B] །དེ་ནས་དྲུང་པ་རྟ་ཕུག་པས་དམ་པ་འདི་ཉིད་དབུས་ཕྱོགས་སུ་རྗེའི་བསྟན་པ་ལ་ཕན་པ་ཆེན་པོ་འབྱུང་བར་གཟིགས་ནས་ཉིན་གཅིག་སྐུ་མདུན་དུ་བོས་ནས། །ང་ཁྱོད་དབུས་ལ་སོངས་གསུངས་ཏེ་ཉིད་ཀྱི་སྐུ་འགག་བཞས་པ་དེ་
ཕུད་ནས་གནང། དབེན་པ་བསྟེན་པའི་ཚེ་དཀའ་སྤྱད་དགོས་ཚུལ་སྒྲུབ་པ་བྱེད་ཚུལ། དེ་ལ་བརྟེན་ནས་བསྟན་པ་དང་འགྲོ་དོན་ཇི་ལྟར་བྱ་བའི་བསླབ་དོན་རྒྱས་པར་གནང། ཁྱད་པར་དུ་གོས་རྒྱབ་དྲོས་དང་འཚོ་བརྩམ་པས་ཚག་ཤེས་
གྱིས་ལ་དབེན་པར་ལམ་རིམ་རང་ལ་དྲིལ་ཅིག་གསུངས། དེ་ནས་བླ་མ་སངས་རྒྱས་སུ་མཐོང་བའི་དད་པ་དང། བཀའ་དྲིན་དྲན་པའི་གུས་པ་ཆེན་པོས་དྲངས་པའི་མཆི་མས་བརླན་ཞིང་འབྲལ་མི་ཕོད་པ་བྱུང་ཡང་བཀའ་བཞིན་སྒྲུབ་པ་བླ་མ་མཉེས་
པའི་མཆོད་པའི་མཆོག་དང་བཀའ་དྲིན་གཞལ་བའི་མཆོག་ཏུ་གཟིགས་ཏེ་དབུས་སུ་བྱོན་པས་སྙེ་ཐང་དུ་ཕེབས་པའི་ཚེ་སེ་རའི་རྒྱབ་རིའི་ལྡེབས་ན་རྗེའི་སྒྲུབ་ཁང་གི་ཆུ་མིག་དང་ཤིང་ནགས་གཟིགས་པས་དགའ་བ་དང་སྐྱོ་བ་འདྲེས་པའི་
སྤྱན་ཆབ་མང་དུ་བྱུང། ང་ཡ་གི་རང་དུ་སྒྲུབ་པ་བྱས་ལ་འདུག་སྙམ་པ་བྱུང། དེ་ནས་སྒྲུབ་ཁང་དུ་ཕེབས་གནས་དེར་ཟིལ་གནོན་དམིགས་པ་སྐོར་གསུམ་མཛད། ཕྱག་བདར་ལེགས་པར་བྱས། ཤིན་ཏུ་བག་ཕེབས་པ་དང་
དབེན་པ་བསྟེན་པའི་དགའ་བས་ཐུགས་རབ་ཏུ་ཚིམ་ནས་རྩྭའི་གདན་ལ་བཞུགས་ནས་ལམ་རིམ་དང་གཅོད་གཉིས་ཀ་ལ་བརྩོན་པར་མཛད་པས། ནུབ་དང་པོ་ནས་སྒོའི་རྩར་ཤུ་རྒྱགས་པ་དང་འགྲམ་ལྕག་གཏོང་བ་དང་རྨི་ལམ་

[224A]༄༅། །དུ་པོ་ཏ་ལའི་རྒྱབ་ནས་བཟུང། སྒྲབ་ཁང་གི་བར་དུ་གུར་ཁྲ་ཆེམ་མེ་བའི་སྒར་བ་ཆེན་པོའི་མཐའ་ཐམས་ཅད་འབྲོག་པའི་ཆ་ལུགས་ཅན་གྱི་རྟ་བ་ཁོར་གསུམ་ཆེར་མ་འདྲ་བ་བཏགས་པས་བསྐོར་བ་དང། ཉང་
བྲན་ཕུ་ནས་གཡག་ནག་པོ་རི་འདྲ་བཞིག་ངར་སྒྲས་པ་གཞོ་འདར་ཞིང་མེ་སྟག་འཕྲོ་བའི་རླུང་འཙུབ་དང་བཅས་བྱུང་བས་སྒྲུབ་ཁང་འོག་གཞན་དང་བཅས་པ་རྭ་རྩེར་བསྐོར་བ་རྣམས་གཅོད་ཀྱི་དམིགས་པ་བརྟན་པོས་གཟི་བས། གཡག་
རྒོད་དེ་ཆུང་དུ་ཆུང་དུ་སོང་བའི་མཐར་ཐ་འོག་པའི་ལྷ་རྟེན་གྱི་རྩར་མར་མེ་ཆུང་ངུ་ཞིག་ཏུ་གྱུར་སོང་ཞིང། ཐབས་ཤེས་སྤྱད་ཀྱི་ཉམས་ལེན་ལ་རྒྱུན་བསྐྱངས་པས་བདག་འཛིན་འགོང་པོའི་ཆོ་འཕྲུལ་རང་ཞི་ལ་སོང་བའི་མཐར་གནས་དེའི་གཞི་
བདག་རྣམས་བྲན་དུ་ཁོལ་ཏེ་ཕྱིན་ཆད་བཀའ་བཞིན་དུ་འཕྲིན་ལས་སྒྲུབ་པ་ཞིག་བྱུང་ངོ། །དེ་ནས་དུས་རེ་ཞིག་ནས་ན་བཟའ་དང་འཚོ་ཆས་རྣམས་ཟད་པ་ན། རི་ནས་རྩྭ་བརྔས་ནས་གདན་དང་གཡས་གཡོན་རྣམས་སུ་རྩྭ་སྤུངས་ནས་སྒོམ་པར་
མཛད། དེའི་ཚེ་གཡས་གཡོན་མདུན་རྒྱབ་གང་ཀྲང་ས་དེར་རྩྭ་མང་བར་སྤུངས་ནས་བསྒོམས། མཆོད་པ་གཞན་ཆེར་མེད་པས་ཕོར་བ་བཀྲུས་ནས་ཡོན་ཆབ་དུས་དྲུག་རེ་ཉིན་ལྟར་ཕུལ་ཏེ་བྱང་ཆུབ་ལམ་རིམ་བསྒོམ་པ་ལ་བརྩོན་པ་ཆུ་
བོའི་རྒྱུན་བཞིན་མཛད་དོ། །ད་ལྟར་བྱང་ཆུབ་ལམ་རིམ་གྱི་དམིགས་རྣམ་སྐྱོང་བ་ལ་འདབས་ཐུགས་རྒྱུད་ལ་རྟོགས་པ་སྐྱེ་པའི་རྐྱེན་ནི་སྒོམ་པའི་ཐུན་བར་ཞིག་ལ་ཆུ་ལེན་པར་ཕེབས་བས་ལ་མཁན་སྦྲང་བུ་ཞིག་ཅུང་ཟད་འབུར་ནས་

[224B]འདི་ཅི་ཡིན་སྙམ་ཞིབ་ཏུ་གཟིགས་པས་སྦྲང་བུའི་བྲང་ལ་གྲོག་མ་ཞིག་གིས་མཆུ་བཙུགས་ནས་འདུག་དེས་རྐྱན་བྱས་ནས་ལས་འབྲས་ལ་བསམ་པས། རང་གིས་ལས་ངང་ཞིག་བསགས་ཕྱིན་ཇི་ལྟར་བྱས་
ཀྱང་འབྲས་བུ་མྱང་དགོས་འདུག། སྦྲང་བུ་ལ་མིག་འདུག་གཤོག་པ་འདུག་གྲོག་མ་ལ་མིག་ཀྱང་མི་འདུག་ལ། གཤོག་པ་ཡང་མི་འདུག་སྟེ་ལས་ཀྱིས་བཀུག་ནས་གནས་སྐབས་འདི་འདྲར་གྱུར་འདུག་པས་དགེ་མི་དགེའི་ལས་ངེས་པ་
ཅན་སོགས་སྟོན་པ་སངས་རྒྱས་ཀྱིས་གསུངས་པ་ལ་ནམ་ཡང་བསླུ་བ་མེད་པའི་ངེས་ཤེས་ཁྱད་པར་ཅན་འཁྲུངས་ཏེ། དེས་སྣ་དྲངས་ནས་ལམ་གྱི་རྟོགས་བ་མཐའ་དག་རྒྱུད་ལ་སྤུངས་བ་བཞིན་དུ་འཁྲུངས་སོ། །དེ་ལྟར་བཤེས་གཉེན་
བསྟེན་ཚུལ་ནས་ཞི་ལྷག་གི་བར་ལ་རྩོལ་བཅས་དང་རྩོལ་མེད་ཀྱི་མྱོང་བ་རིམ་གྱིས་ཐོན་ཏེ་རང་ཉིད་མི་ཉམས་པའི་གདེང་ཐོབ་པ་ན་སྐལ་དང་ཡི་གདུལ་བྱ་རེ་གཉིས་ལ་གང་ལ་གནག་འཚམ་གྱི་ཟབ་ཆོས་མངོན་ཆུང་གི་སྒོ་ནས་གནང། བར་
སྐབས་ཤིག་དགོས་པ་ཁྱད་པར་ཅན་འགའ་གཟིགས་ཏེ། འོ་ཁ་དང་ནྲྒྱལ་དང། དྭགས་པོ་དང། རྩྭ་རིའི་རྩེ་སྐོར་སོགས་ལ་ཕེབས་འདི་སྐབས་སུ་བླ་མ་དྲུང་རམ་པ་རིན་ཆེན་དོན་གྲུབ་ལ་གཅོད་སྟོན་ཐོག་གཅིག་མའི་ཁྲིད་
ནམ་མཁའ་སྒོ་འབྱེད་ཀྱི་དབང། དཔོན་སློབ་ལྷ་སྡིངས་པ་ལ་ཆོས་སྤྱོད་རབ་གསལ་གྱི་ལུང། རེ་སྒོ་ཨ་ཙ་ར་ལ་བློ་སྦྱོང་གཞན་དོན་དོན་གཉེར། བྱང་ཆུབ་དོན་གཉེར། བཟོད་པའི་ཕར་ཕྱིན་ལ་བསློབ་ཚུལ་སོགས་ཆོས་མང་དུ་གསན་
[225A]༄༅། །ནོ༑ ༑དེ་ནས་ཐུགས་ལ་སྔར་གཙང་དུ་བཞུགས་སྐབས་བླ་མའི་ཞལ་ནས་གཅོད་ལ་བཞེད་པ་ཆེན་པོ་འདུག་པ། བར་གྲྭ་ཚང་གི་གཅོད་ཞིག་ཉན་ན་འོང་གསུང་བ་ཞིག་ཡོད་པ་དྲན་ནས་ཅི་
ནས་ཀྱང་ད་རེས་འགྲོ་དགོངས་ཏེ་ཕེབས་པས། ཆོས་ལུང་བྱ་བར་ཞལ་སྔ་ནས་ཆོས་འཕེལ་རྒྱ་མཚོའི་དྲུང་དུ་འབྱོར། གཅོད་ཀྱི་གདམས་པ་གནང་དགོས་ཚུལ་ཞུས་པས་ཐུགས་དགྱེས་དགྱེས་དཔག་མེད་མཛད། གཅོད་ཁྲིད་
ཟབ་རྒྱས་གནང། ཞག་བཞི་བཞུགས། དེ་དུས་ཞལ་སྔ་ནས་དེར་ད་ལྟ་བྲེལ་བ་ཡོད་རྗེས་སོར་ཤོག་དང། གཅོད་ཀྱི་དཔེ་ཡང་སྟེར་གསུངས་ཏེ་ཐུགས་ལ་བཞག་ནས་སླར་ཡང་ཕེབས་པས་ཞག་བཅུ་བཞིའི་རིང་ལ་གཅོད་དབང་དང་སྐལ་
ལྡན་འཇུག་དོགས་ཆེ་ཆུང་གཉིས། མ་ཅིག་རྐྱང་སྒོམ་དང་བཅས་པའི་ཁྲིད་ལུང་དཔེ་དང་བཅས་པ་གནང། ངས་གཅོད་ཁྲིད་ཞུས་ནས་མ་ཆག་པར་བཏང་བ་ཡིན། ང་ཁྱོད་ཀྱིས་ཀྱང་མ་ཆགས་པར་ཐོངས་གསུངས་ཏེ། མ་ཅིག་བླ་མ་
དང་བཅས་པས་ཐབས་ཤེས་སྤྱོད་ཀྱི་གདམས་པའི་མངའ་བདག་ཆེན་པོར་མངའ་གསོལ་བའི་རྟེན་འབྲེལ་གྱིས་གདམས་པ་འདིས་མ་ཅིག་གི་དགོངས་པ་ཇི་ལྟ་བ་བཞིན་གདམས་ངག་བློ་སྦྱོང་སྤྱི་དང་མཐུན་ཞིང། ཀུན་སྤྱོད་འདུལ་བ་ལྟར་མཛད་
དེ་ནང་གསང་སྔགས་ལྟར་གནས་ནས་ཀུན་རྫོབ་བྱང་ཆུབ་ཀྱི་སེམས་ཀྱིས་རང་གཅེས་འཛིན་བཅད། དོན་དམ་བྱང་ཆུབ་ཀྱི་སེམས་ཀྱིས་བདག་འཛིན་བཅད་དེ་བདུད་བཞི་རང་སར་གྲོལ། རང་སེམས་དབང་དུ་འདུས་དེའི་མཐུས་ལྷ་འདྲེ་མི་

[225B]མ་སྨིན་གྲོལ་ལ་བཀོད་ཅིང། མིང་དོན་མཐུན་པའི་གཅོད་ཀྱི་བསྟན་པ་ཉིན་མོ་ལྟར་གསལ་བར་མཛད་ནས་གདོན་གྱིས་བརླམས་པའི་ནད་པ་དུ་མ་ནད་ལས་གྲོལ་བར་མཛད་
ཚུལ་ཡང་མཐའ་ཡས་སོ། །གཞན་ཡང་དབུས་སྟོད་ཕྱོགས་སུ་ལན་འགའ་རེ་ཕེབས་ཏེ། བླ་མ་སྙན་གྲགས་ཀྱི་དྲུང་ནས་ལམ་རིམ་ཆུང་ངུ་དམིགས་བརྩེ་མའི་ལས་ཚོགས་སོགས་ཆོས་མང་དུ་གསན། ཧོར་བཀའ་ཆེན་བློ་བཟང་དོན་
གྲུབ་ཀྱི་དྲུང་ནས་བེའུ་བུམ་སྔོན་པོའི་འགྲེལ་པ། འཇིགས་བྱེད་ཀྱི་བསྐྱེད་རྫོགས། བློ་སྦྱོང་སྙན་རྒྱུད་ཆེན་མོ། ཡི་དམ་སྒྲུབ་སྐོར། བར་དོ་གསོལ་འདེབས། གཏོར་མ་སྣ་ཚོགས། སྨན་བླའི་བླ་མའི་རྣལ་འབྱོར། ཕྱག་ཆེན་རྣམས་
གསན། སློབ་དཔོན་བྱམས་པ་ཆོས་ལྡན་ལ་དམར་ཁྲིད་འཇམ་དཔལ་ཞལ་ལུང་གི་མྱོང་ཁྲིད་སེམས་བསྐྱེད་ཆོ་གས་འཛིན་ཚུལ་དང་བཅས་པ་གསན། སེམས་བསྐྱེད་མཆོད་པའི་སྐབས་མེ་ཏོག་དཀར་པོའི་ཆར་བབས་པས་བླ་མ་ཤིན་ཏུ་
མཉེས་པར་གྱུར། གཞན་ཡང་ཉི་སྡིངས་བླ་མ་དགེ་འདུན་ཕུན་ཚོགས་ཀྱི་དྲུང་ནས་སྲད་རྒྱུད་ལུགས་ཀྱི་འཇིགས་བྱེད་ཀྱི་བསྐྱེད་རྫོགས་ཀྱི་ཁྲིད་སྨིན་རྒྱས་གསན། སྔ་ཕྱི་དུ་མེར་པོ་ཏ་ལར་ཕེབས་ནས་རྡོ་རྗེ་འཆང་ཆེན་པོ་དགེ་སློང་འཇམ་
དབྱངས་གྲགས་པའི་དྲུང་ནས། ཚེ་དཔག་མེད་ཀྱི་ཁྲིད། སྙིང་པོ་དོན་གསུམ་གྱི་ཁྲིད་ལུང། བློ་སྦྱོང་དོན་བདུན་མའི་ཁྲིད་ལུང་དམིགས་བརྩེ་མའི་བླ་མའི་རྣལ་འབྱོར་གྱི་ཁྲིད་ལུང་སོགས་ཆོས་མང་དུ་གསན་ནོ། །དེ་ལྟར་ཐོས་བསམ་སྒོམ་པ་

[226A]༄༅། །གསུམ་ལ་དྲིལ་ནས་གཅིག་གི་གེགས་གཅིག་གིས་བསལ། གཅིག་གྲོགས་སུ་གཅིག་སོང་བས་ལུང་རྟོགས་ཀྱི་ཡོན་ཏན་རྣམས་མཚོའི་པདྨ་ལྟར་གྱུར་ཏེ། ཐར་འདོད་དུ་མ་ལ་ལེགས་བཤད་ཀྱི་
དགའ་སྟོན་འགྱེད་པར་མཛད་དོ། །དེ་ནས་མ་འོངས་པའི་བསྟན་རྒྱུན་ལ་དགོངས་ཏེ་སེར་རེ་རྩེའི་སྒྲུབ་ཁང་དུ་སྒྲུབ་སྡེ་འཛུགས་པར་མཛད་དེ་ཐོག་མར་དགེ་སློང་བཅུ་བདུན་ལོངས་པའི་དགེ་འདུན་གྱི་སྡེ་ཆགས། དེ་ནས་གདུལ་བྱ་ལས་
ཅན་རྣམས་ལ་ལམ་རིམ་གཙོ་བོར་མཛད་པའི་གཅོད་སྙིང་པོ་དོན་གསུམ་སོགས་ཀྱི་ཆོས་འཁོར་དུ་མ་བསྐོར་བས་སློབ་མ་ཐམས་ཅད་ཀྱང་ཉིད་ཀྱི་རྗེས་སུ་སློབ་པས་ཡུན་རིང་པོའི་བར་དུ་གནས་དེར་སངས་རྒྱས་ཀྱི་བསྟན་པ་སྒྲུབ་པའི་
ལེའུ་དུས་ལྟར་གནས་པར་གྱུར་ཏོ། །དེ་ནས་རྐྱེན་ཅི་རིགས་པས་བསྐུལ་ནས་འོལ་ཁར་ཕེབས་ཏེ་འགར་ཕུག་དང། ཆོས་ལུང་སོགས་སུ་རེ་ཞིག་བཞུགས་པས། འགར་ཕུག་གི་རྗེའི་སྒྲུབ་ཁང་དུ་དམ་ཅན་ཆོས་རྒྱལ་ཞལ་གཟིགས། གཅོད་
ཀྱི་ལྷོངས་ལ་ཕག་རྒོད་ནག་པོ་ར་ཙིམ་ཞིག་རླུང་དམར་དྲག་ཏུ་གཡོ་བ་དང་བཅས་བྱུང་བ་དམིགས་པས་གཟིར་བས་མཐར་ཕྱི་བ་གསུམ་དུ་སོང། དེ་ཡང་དམིགས་པས་གཟིར་ནས་ཐལ་བའི་རྡུལ་དུ་བརླག་སྟེ་རྣམ་ཤེས་ཆོས་ཀྱི་དབྱིངས་སུ་
འཕངས་ནས་ལྟ་ཐོག་ཏུ་མཉམ་པར་བཞག་པས་ཕྱི་ཉིན་ཉི་མ་ལམ་གྱི་མ་དྲོས་པར་མཉམ་གཞག་ཐུན་གཅིག་ལ་སོང། མཉམ་གཞག་ལས་ལངས་མ་ཐག་འཁོར་འདས་མཉམ་ཉིད་དང་སྣང་སྟོང་ཟུང་འབྲེལ་གྱི་མགུར་མ་ཞིག་ཀྱང་གསུངས་

[226B]དག་པའི་མཚན་མ་མང་དུ་བྱུང། དེ་ནས་ཚུར་ཕེབས་པས་སང་ཟངས་རིར་ཕེབས་རྒྱུའི་དགོང་མོ་མནལ་ལམ་དུ། མི་ཞྭ་ནག་པོ་གྱོན་པ་དུང་ལོང་བརྒྱབ་པ་ཞིག་གིས་
དོག་བདེའི་ནང་དུ་མཆོད་རྟེན་ཡོད་དེར་ཁང་པ་བརྩིགས་ན་འོང་ཟེར་བ་ཞིག་བྱུང། སང་ཟངས་རི་ཁང་དམར་དུ་ཕེབས་རྟེན་མཇལ་མཛད་པས་སྲས་ཐོད་སྨྱོན་བསམ་འགྲུབ་ཀྱི་སྐུ་དེ་རྨི་ལམ་དུ་བྱུང་བ་ཇི་ལྟ་བར་འདུག་གསུང། དེ་ནས་
སེ་ར་རྩེར་ཕེབས་ཉིན་དགེ་འདུན་རྣམས་ཀྱིས་བསུ་བ་མཛད། འདུ་ཁང་དུ་མཆོད་པ་བརྒྱ་ཚར་ཕུལ། དགེ་འདུན་ཐམས་ཅད་ཀྱིས་ཞབས་སྤྱི་བོར་བླངས། ད་ཕྱིན་ཆད་གདན་ས་འདི་རང་དུ་བཞུགས་ནས་ཆོས་གསུང་བར་གསོལ་བ་མགྲིན་གཅིག་ཏུ་
བཏབ་པས་ཐུགས་དགྱེས་པ་ཆེན་པོས་ཞལ་གྱིས་བཞེས་ཏེ། ད་ངས་ཀྱང་ལམ་རིམ་རང་འཆད་ཁྱེད་རང་རྣམས་ཀྱང་ལམ་རིམ་རང་སྒོམས་ཤིག་གསུང། དེ་ནས་བཟུང་སྟོན་དཔྱིད་གཉིས་ལ་ལམ་རིམ་གྱི་ཁྲིད་ཚར་རེ་པལ་ཆེར་གནང། དཔོན་སློབ་
ཐམས་ཅད་བཤད་སྒྲུབ་ཤིན་ཏུ་འཕེལ། སེམས་བསྐྱེད་མཆོད་པ་དང་མཎྜལ་རྣམས་ལ་བསྔགས་བརྗོད་ཆེན་པོ་མཛད་པས་དར་རྒྱ་ཆེ་རུ་སོང། དེ་ནས་སྔར་མནལ་ལམ་དུ་བྱུང་བའི་དོག་བདེའི་ནང་གི་མཆོད་རྟེན་ཡོད་པ་རྩད་དཔྱད་པས། བུར་བུ་
ལྕོག་ཏུ་མཆོད་རྟེན་འགའ་ཞིག་འདུག་པས་དར་རྗེ་འདི་ཉིད་ཀྱིས་ས་འབུལ་དང་བཀོད་པ་མཛད་ནས། སྤྱིན་བདག་ཁྲ་འབུར་སོགས་ཀྱིས་དེར་གཟིམ་ཁང་ཞིག་བརྩིགས། དམ་པ་འདི་དགུང་ལོ་དྲུག་ཅུ་ཐམ་པ་བཞེས་པ་ལྕགས་པོ་འབྲུག་གི་ལོ་

[227A]༄༅། །ཕུར་བུ་ལྕོག་ཏུ་བྱོན། ཉིན་མང་པོའི་བར་མདོ་སྡ་བསྐལ་བཟང་བཀླགས་ཤིང་མཆོད་པ་གཟབས་པ་ཕུལ། བྱང་ཆུབ་མཆོག་ཏུ་སེམས་བསྐྱེད་དགོས་ཚུལ་གྱི་གསུང་བཤད་རྣོ་ལ་རྒྱས་པར་གནང་ནས་
མདོ་སྡེ་བསྐལ་བཟང་དབང་དུ་བཞག་ནས་སྦྱོར་དངོས་རྗེས་གསུམ་ཚང་བའི་སེམས་བསྐྱེད་རེ་དཔོན་སློབ་ཐམས་ཅད་ཀྱིས་མགྲིན་གཅིག་ཏུ་མཛད་དོ། །བསྐལ་བཟང་ལས་དེ་བཞིན་གཤེགས་པ་གྲགས་པ་སྔོན་ཐག་པར་གྱུར་པའི་ཆེ་རས་ཀྱི་
ཁ་ཚར་ཕུལ་ནས་སེམས་བསྐྱེད་པ་དང། དེ་བཞིན་གཤེགས་པ་འོད་འཕྲོ་རྩྭའི་སྒྲོན་མེ་ཕུལ་ནས་སེམས་བསྐྱེད་པར་གསུངས་པ་ཡི་གེར་བྲིས་ནས་མགུལ་དུ་བཞེས། ངེད་རང་ཚོ་སེམས་བསྐྱེད་པའི་རྫས་ལ་མ་ཐོགས་དད་པ་ལ་ཐོགས་
གསུངས་པ་སོགས་གསུང་ཆོས་རུས་བ་ཅན་མང་དུ་གནང། དེ་ནས་རྒྱལ་དགའ་ཚལ་དབུ་མཛད་ཀྱིས་རྗེ་བཙུན་ཐམས་ཅད་མཁྱེན་པ་བློ་བཟང་ཡེ་ཤེས་ལ་གསོལ་བ་བཏབ་ནས་ལམ་རིམ་གྱི་མན་ངག་ཆེས་གསལ་བ་མྱུར་ལམ་
ཞེས་བྱ་བ་གནང་བ་གསན་ནས་རྒྱལ་དུ་ཕེབས་ཏེ་བྲག་རྩ་བླ་མ་བློ་བཟང་རྒྱལ་མཚན་ལ་སྔགས་རིམ་ཆེན་མོ། འདུལ་བའི་གླེང་འབུམ་ཆེན་མོ། པཎ་ཆེན་ཐམས་ཅད་མཁྱེན་པས་མཛད་པའི་མྱུར་ལམ་རྣམས་ཀྱི་ལུང་གསན་ཅིང་
བྱམས་ཆེན་གྱི་མདུན་དུ་སེམས་བསྐྱེད་དང། བསྟན་པ་རྒྱས་པའི་བསྔོ་སྨོན་མཛད་ནས་འོལ་ཁར་ཕེབས་དྲུང་རམ་པ་བློ་བཟང་ཆོས་རྒྱལ་ལ་སྨོན་ལམ་མཐའ་ཡས་པའི་གཅོད་སོགས་བཀའ་ཆོས་ཅི་རིགས་གསན་ནས་སེར་རྩེར་ཕེབས་

[227B]བསྐྱངས་སོ། །དེ་ནས་ཕུར་བུ་ལྕོག་ཏུ་དགེ་སློང་བརྒྱད་སྡེ་ཞིག་འཛུགས་པའི་ཐུགས་འདུན་ཡོད་བ་བཞིན་མེ་ཁྱི་ལོ་ཧོར་ཟླ་གསུམ་པའི་མཇུག་གཟའ་སྐར་འཕྲོད་སྦྱོར་ལེགས་པ་ཞིག་གནས་
བཟུང་འབད་རྩོལ་ཆེར་མེད་པར་ཐར་འདོད་དུ་མ་རྗེ་བླ་མ་ཉིད་ཀྱི་ཐུགས་རྗེས་འུར་གྱིས་འདུས་ནས་ཐོག་མར་བརྒྱད་སྡེ་དང། དེ་ནས་རིམ་གྱིས་འདུས་ནས་དགེ་འདུན་ཉི་ཤུ་ལོངས་བའི་སྒྲུབ་སྡེ་ཕུན་སུམ་ཚོགས་པ་ཆགས་པས་དད་ལྡན་བསོད་
ནམས་གསོག་པའི་ཞིང་ས་མཆོག་ཏུ་གྱུར་པ་འདི་བྱུང་ངོ། །འདི་སྐབས་ནས་བཟུང་སྒྲུབ་སྡེ་རྣམས་སུ་ཚོགས་ནམ་འཚོག་རེས་ཀྱིས་ཐོག་མར་ཕྱག་འཚལ་བ་དང་སྦྲགས་པའི་ཡན་ལག་བདུན་པ་མཎྜལ་དང་བཅས་པ་ཕུལ་ནས་སེམས་བསྐྱེད་པ་
དང། ཚོགས་འདུ་སོགས་གང་དུ་ཕེབས་ཀྱང་མཎྜལ་བསྣམས་པའི་སྲོལ་བཙུགས། ཕུར་བུ་ལྕོག་གི་སྒྲུབ་སྡེ་ཆགས་ནས་འདུ་ཁང་ལོགས་བྲིས་གྲུབ་རྗེས་རྗེ་བཙུན་བླ་མ་ངག་དབང་བྱམས་པས་དབུ་མཛད་དགེ་སློང་རྣམས་ཀྱིས་ཟླ་བ་གཅིག་གི་
བར་འདུ་ཁང་དུ་དགོང་མོ་རེ་རེ་བཞིན་བརྒྱད་ཕྱག་ལྔ་བརྒྱ་རེ་ལ་ཉུང་ཐ་བྱས་ནས་བསག་སྦྱངས་ལ་བརྩོན་པར་མཛད་པས་ཐུགས་ཤིན་ཏུ་མཉེས་ནས་ང་ལས་ཁྱེད་ཚེ་སྙིང་རུས་ཆེ་བ་འདུག་།ཆུང་དུའི་དུས་ནས་རྗེ་བླ་མ་ལ་བློ་སྙིང་གཏད་ནས་རི་
ཁྲོད་ཅིག་ལ་འགྲོ་བསམ་པ་ཡོད། སྙིང་རུས་ཁྱེད་ཚོ་ཙམ་མེད་གསུངས། ལམ་རིམ་ཆེན་མོའི་བཤད་ལུང་དང་འཇམ་དཔལ་ཞལ་ལུང་གི་ཁྲིད་རྒྱས་པར་གནང། དེ་ནས་ར་ཁ་བྲག་སྒྲུབ་སྡེ་ཆགས་ཏེ་སེར་རྩེ་དང་ཕུར་བུ་ལྕོག་གི་དགེ་

[228A]༄༅། །འདུན་རྣམས་ཀྱང་སྤྱན་དྲངས་ནས་སེམས་བསྐྱེད་མཆོད་བ་རྒྱས་པར་མཛད། ཐོག་མར་དགེ་སློང་བཅུ་གཉིས་ཆགས། དེ་ནས་རིམ་གྱིས་ཇེ་འཕེལ་དུ་གྱུར་ཏོ། །དེ་ནས་བཟུང་སྒྲུབ་སྡེ་སོ་སོར་ཟླ་བ་ཡར་
ངོ་མར་ངོའི་གསོ་སྦྱོང་དང་དབྱར་གནས། དགག་དབྱེ་སོགས་བསྟན་པ་རིན་པོ་ཆེའི་རྩ་བ་སོ་སོར་ཐར་པའི་ཕྱག་ལེན་རྣམ་པར་དག་པ་འཛུགས་པར་མཛད། ས་མོ་གླང་ལོའི་ཟླ་པ་དང་པོ་ནས་སྒྲུབ་སྡེ་ཕན་ཚུན་སོ་སོར་སེམས་བསྐྱེད་མཆོད་
པ་ཞུ་མི་དུ་མ་བྱུང་བ་ལ་སྤྱན་དྲངས་པ་བཞིན་སྐྱ་སེར་མང་པོ་ལ་ཐེག་པ་ཆེན་པོའི་སེམས་རིན་པོ་ཆེའི་གསུང་བཤད་གནང། ཟླ་བ་གསུམ་པའི་ནང་དུ་ལྷ་རི་བླ་མ་ལྷོ་རྟིང་སྐྱེས་བླ་མ་སེ་འབྲས་དགེ་གསུམ་རྒྱུད་སྟོད་སྨད་ཀྱི་དགེ་བའི་བཤེས་
གཉེན་མང་པོ་དང་སྒྲུབ་སྡེ་གསུམ་གྱི་དགེ་སློང་རྣམས་གཙོ་བོར་བྱས་པའི་ཐར་འདོད་ཉིས་བརྒྱ་མ་ལོངས་ཙམ་ལ་བྱང་ཆུབ་ལམ་གྱི་རིམ་པའི་མྱོང་ཁྲིད་ཟླ་བ་གཅིག་གི་བར་དུ་གནང་ངོ། །དེ་ནས་མ་འོངས་པའི་བསྟན་རྒྱུན་ལ་དགོངས་ཏེ་སྔ་
སྣོད་རིན་པོ་ཆེ་གསུམ་གྱི་བརྗོད་བྱ་ལག་ལེན་དུ་འདེབས་ཚུལ་སྤོང་བའི་ཁྲིམས་སུ་བཅའ་བ། པཎ་ཆེན་རིན་པོ་ཆེ་བློ་བཟང་ཡེ་ཤེས་དཔལ་བཟང་པོས་མཛད་པ་དེ་ལ་དམ་པ་ཉིད་ཀྱིས་ཅུང་ཟད་ཁ་བཀང་སྟེ་སྒྲུབ་སྡེ་སོ་སོར་གནང་ནས་
སྒྲིགས་ལམ་དེ་ག་སོར་གནས་དགོས་ཚུལ་གྱི་བསླབ་སྟོན་རྒྱས་པར་གནང་སྟེ། ར་ཁ་བྲག་ཏུ་དབྱར་ཞལ་བཞེས་མཛད། དགག་དབྱེ་ཚར་ནས་ར་ཁ་བྲག་དང་ཕུར་བུ་ལྕོག་ཏུ་བདེ་མཆོག་དྲིལ་བུ་ལྷ་ལྔའི་ཆོ་ག་བཙུགས། ཞག་བདུན་གྱི་

[228B]ལེགས་པར་མཛད་དོ། །དེ་ནས་ཕུར་བུ་ལྕོག་ཏུ་ཕེབས་ཐར་བདོན་གཉེར་ཅན་མང་པོ་ལ་བསྙེན་རྫོགས་ཀྱི་སྡོམ་པ་གནང། སྒྲུབ་སྡེ་སོ་སོར་སྐྱ་སེར་མང་པོས་སེམས་བསྐྱེད་
མཆོད་པ་དུམ་ཕུལ་བར་བྱང་ཆུབ་སེམས་ཀྱི་གདམས་ངག་དང་སེམས་བསྐྱེད་བསྔོ་སྨོན་ཡང་དག་མཛད། དགེ་སློང་དངོས་གྲུབ་ཀྱིས་ཞུས་ནས་ཉུང་ཤས་ཤིག་ལ་བཀའ་གདམས་ཐིག་ལ་བཅུ་དྲུག་གི་དབང་གནང། མནལ་ལམ་དུ་མི་མངས་
པའི་སྐྱོན་བྱུང་གསུང། བར་སྐབས་ཤིག་མཁར་རྡོ་མཁན་པོ་བཟོད་པ་རྒྱ་མཚོས་གདན་དྲངས་ནས་སེམས་བསྐྱེད་མཆོད་པ་མཛད། གནས་དེར་དགེ་འདུན་གྱི་སྡེ་ཡུན་རིང་གནས་པའི་ཐུགས་སྨོན་མཛད་དེ་ཉིན་འཁོར་དུ་ཕུར་བུ་ལྕོག་ཏུ་ཕེབས་
དེ་ནས་སྒྲུབ་སྡེ་གསུམ་གྱི་དགེ་འདུན་ཐམས་ཅད་ལ། སྤྱིར་ཆོས་ལམ་རིམ་འདི་ལ་ལོང་བས་གླང་མཇུག་ལྟར་བྱེད་དགོས། ཁྱད་བར་དུ་ཚད་མེད་བཞིའི་སྒོ་ནས་བྱང་ཆུབ་ཀྱི་སེམས་ལ་བློ་སྒྱོང་དགོས། སྒྲུབ་སྡེ་སོ་སོས་སྒྲིགས་ལམ་འདུལ་བའི་བསླབ་
བྱ་གཞིར་བཞག་བྱས་ཏེ་ཐེག་པ་ཁུར་བླངས་དགོས་ཚུལ་རྒྱས་པར་གསུངས། ཤིན་ཏུ་ཐུགས་སྐྱོ་བའི་རྣམ་པ་མཛད་ཅིང། ཡང་སྒོས་ཁྱད་པར་ཅན་དུ་བྱང་ཆུབ་ཀྱི་སེམས་འདི་ལ་ཐམས་ཅད་ཀྱིས་མ་འབད་ན། བྱང་ཆུབ་ཀྱི་སེམས་ཀྱི་སྐད་
ཆ་དེ་ཙམ་ཞིག་བྱས་པ་གོ་རྒྱུ་ཅི་ཡང་མེད་པ་འདི་འདྲ་ང་རང་ན་སོ་སོང། སོ་བུད་པ་དང་བཅས་གོ་བརྡམ་འཕྲོད་པ་ཡིན་པ་འདྲ་བསམ་པ་ཡོང་གི་འདུག་གསུང་བ་སོགས་ཐེག་ཆེན་བསྟན་པ་ཉམས་པ་ཐུགས་ཀྱིས་མ་བཟོད་ནས་གནད་དུ་བསྣུན་

[229A]༄༅། །པའི་ཞལ་ཏ་མང་དུ་གནང་བས་དེར་ཚོགས་པ་ཐམས་ཅད་ལ་བོགས་ཆེ་བར་བྱུང་ངོ། །དེ་ནས་ཆུ་ཕོ་འབྲུག་གི་ལོ་སྒྲུབ་སྡེ་གསུམ་སོ་སོར་སེམས་བསྐྱེད་མཆོད་པ་མང་དུ་བྱུང་ཞིང་བྱང་ཆུབ་ཀྱི་སེམས་རང་སྒོམ་
དགོས་གསུང་བ་སོགས་གསུང་ཆོས་གནད་ཅན་མང་དུ་གནང་ཞིང་ཡུན་རིང་མི་བཞུགས་པའི་རྟགས་སུ་ཞལ་ནས། ན་ཚོད་དར་བབ་ཁོ་ལངས་སོང། །སྐྲ་དཀར་གཉེར་མ་ཁོ་སླེབས་བྱུང། །མི་རྟག་འཆི་བ་ཁོ་སླེབས་རན། །འགྱོད་མེད་དམ་
ཆོས་ཁོ་རེམས་པས། །སླེབས་རུང་འགྱོད་རྒྱུ་ཅང་མི་གདའ། །ཞེས་བྱ་བ་ལ་སོགས་པའི་མི་རྟག་པའི་སྐྱོ་མགུར་དུ་མ་གསུང་ཞིང་ཐུགས་ཀྱིས་གཏད་པའི་སློབ་མ་རྣམས་ལ་མངོན་ཆུང་གི་སྒོ་ནས་འཕྲལ་དུ་ཕུགས་ཇི་ལྟར་བྱ་བའི་ཞལ་ཏ་
གནད་འགག་ཅན་དུ་མ་གནང་ངོ། །དེ་ལྟར་དམ་པ་འདིས་སྐུ་ཚེའི་སྟོད་ལ་ཐོས་པ་རྒྱ་ཆེན་པོ་བཙལ། བར་དུ་ལུང་རིགས་པ་གདམས་ངག་ཐམས་ཅད་ཀྱིས་ཚུལ་བཞིན་དུ་བསམས། ཐ་མར་བསམས་པའི་དོན་དེ་ལ་ཐུན་བཞིར་བཅད་
ནས་སྒོམ་པ་འདི་སྐུ་བསྙུན་པ་དང། ཐུགས་བྲེལ་ཆེ་པ་སོགས་རྐྱེན་ཅི་བྱུང་ཡང་ཆག་ཏུ་མི་འཇུག་ལ། བསམ་པ་བཟང་པོ་བྱང་ཆུབ་ཀྱི་སེམས་ལ་ཐུགས་དམ་གྱི་མཐིལ་དུ་མཛད་ནས་གཞན་ལ་ཡང་དེ་བཞིན་དུ་འདོམས་པར་མཛད་
དེ༑ ཞལ་ནས་ངས་དང་པོར་བླ་མ་ལས་བྱང་ཆུབ་སེམས་ཀྱི་གདམས་ངག་ཐོས་པས་སྐོམ་པས་ཆུའི་གཏམ་ཐོས་པ་ལྟར་སེམས་དེ་རྒྱུད་ལ་སྐྱེ་བའི་དུས་ཤིག་ནམ་འོང་སྙམ་སྟེ་རིའི་རྩེར་སོང་ཡང་དེ་དྲན། ཀླུངས་དུ་སོང་ཡང་དེ་དྲན་

[229B] གཅིག་པུར་བསྡད་རུང་མདོར་ན་སྤྱོད་ལམ་ཅི་བྱེད་ཀྱང་དེ་ཁོ་ན་དྲན། ཅི་དྲག་ལ་ཐུག་པ་བྱུང་ནས་བསླབ་བཏུས་ལས་འབྱུང་བའི་རྗེ་བཙུན་འཇམ་དབྱངས་སྔོན་རྒྱལ་པོ་ནམ་མཁར་གྱུར་དུས་སེམས་བསྐྱེད་པའི་
ཚིགས་བཅད་ཡི་གེར་བྲིས་ནས་སྐེ་ལ་བཏགས་པ་ཡིན། ད་བསམས་ན་དེ་བྱུང་འདུག་སྲུང་བ་ལ་དེ་ལས་ལྷག་པ་མི་འོང་བ་འདྲ་གསུངས་ཡང་ལན་ཅིག་འགའ་རེས་ཁོ་ལ་དུས་རྒྱུན་དུ་བྱང་ཆུབ་ཀྱི་སེམས་སྒོམས་ཟེར་རྒྱུ་ཞིག་ལས་མེད་བསམ་
ཤས་ཆེ་སྟེ། ང་ལ་དེ་ཀ་ལས་ཟེར་རྒྱུ་མེད། ཡགས་པོ་བྱེད་ན་བྱང་ཆུབ་ཀྱི་སེམས་འདི་དབུལ་པོས་གཏེར་རྙེད་པ་ལྟར་རང་གིས་རྒྱུས་ཡོད་བྱས་ནས་འཆད་པ་ལས་འདི་ཡོད་པའི་སྐད་ཆ་གཞན་ལ་གཏོང་མི་ཕོད་པ་ཞིག་ཡིན་ཏེ། ཕན་པ་ཞིག་
ཨེ་ཡོང་བསམས་ནས་དུས་རྒྱུན་དུ་འདིའི་སྐད་ཆ་བྱས་བ་ཡིན་གསུང་གནས་གང་ནས་གང་དུ་ཕེབས་ཀྱང་ཕེབས་ཁ་དང། ཕགས་མ་ཐག་དང། ངལ་སོ་བ་དང། མེ་ཏོག་དང། ཆུ་དངས་པ་དང། ས་ཕྱོགས་ཉམས་དགའ་བ་སོགས་
མཆོད་པར་འོས་པའི་དངོས་པོ་ཅི་འདྲ་བ་ཞིག་གཟིགས་པ་དང། མི་མ་ཡིན་གྱི་ལྷ་རྟེན་གྱི་དྲུང་དུ་ཕེབས་པའི་ཚེ་ཡན་ལག་བདུན་བ་སེམས་བསྐྱེད་དང་བཅས་པའམ། མ་ཐ་ཡང་ས་གཞི་སྤོས་བྱུཌ་བ་དང་ཐལ་མོ་སྦྱར་ནས་སེམས་བསྐྱེད་རེ་ངེས་པར་
མཛད། སྒྲུབ་སྡེ་ཕན་ཚུན་དུ་ཕེབས་པ་ན། སེར་རྩེའི་ཤར་གྱི་རི་གདོང་དང། ར་ཁ་བྲག་གི་མཐའི་གོང་ཕུར་བུ་ལྕོག་གི་ནུབ་ཀྱི་བྲག་འབུར་གོང་རྣམས་སུ་ཕེབས་ཕྱིན་ཡན་ལག་བདུན་པ་སེམས་བསྐྱེད་དང་བཅས་པ་རེ་ངེས་པར་མཛད་

[230A]༄༅། །ས་མཐོ་ས་ནས་སེམས་བསྐྱེད་ན་སེམས་བསྐྱེད་རྒྱ་ཆེན་པོ་འོང་བར་རྗེ་བླ་མས་གསུངས་པ་ཡིན་གསུང། བྲག་འབུར་གོང་དེ་ལ་སེམས་བསྐྱེད་སྐང་ཞེས་མིང་འདོགས་མཛད། དེ་ལྟ་བུའི་ཚུལ་གྱིས་བྱང་ཆུབ་
སེམས་ཀྱི་བསྟན་པ་ཉིན་མོ་ལྟར་གསལ་བར་མཛད་པས་རྗེ་བདག་ཉིད་ཆེན་པོའི་བསྟན་པ་ལ་བྱ་བ་མཛད་དོ། །དེ་ལྟར་བྱང་ཆུབ་སེམས་ཀྱིས་འཕངས་པའི་སྐུ་གསུང་ཐུགས་ཀྱི་ཀུན་སྤྱོད་ཡོངས་སུ་དག་པས་སོ་ཐར་གྱི་ཚུལ་ཁྲིམས་ལ་
སྡོམས་ཀྱིས་བསྡུས་པའི་ཉེས་བྱས་ཕྲ་མོ་དང། བྱང་སེམས་ཀྱི་ཚུལ་ཁྲིམས་ལ་འདོད་པའི་སེམས་ཀྱི་རྗེས་སུ་འཇུག་པའི་ཉེ་བྱས་ཙམ་དང། གསང་སྔགས་ཀྱི་ཚུལ་ཁྲིམས་ལ་ལྷའི་མཚན་མ་དང་དམན་མ་ལ་འགོམ་པའི་ཉེས་
པ་ཙམ་གྱིས་ཀྱང་མ་གོས་པ་ལ་འབད་ཅིང། བརྒྱལ་གོས་ན་ཡང་རང་རང་གི་གཞུང་ནས་འབྱུང་བའི་ཕྱིར་བཅོས་ཚུལ་བཞིན་མཛད་པས་ཚུལ་ཁྲིམས་རྣམ་པར་དག་པའི་དྲིས་གཟིམ་ཁང་གི་ནང་དང་ཉེ་སྐོར་ཐམས་ཅད་བསུང་ཆིང་ངེ་སྤོས་
བཟང་པོ་སྦར་བ་ལྟར་ཡོད་ལ་ཐ་ན་གཟིམ་ཁང་དུ་བཞག་པའི་ཆས་ཀ་དང་ཕྱགས་གཡོག་ཚུལ་གྱི་གོས་ལའང་ཚུལ་ཁྲིམས་ཀྱི་དྲི་ངད་ལྡང་བ་ཡོད། ཚུལ་ཁྲིམས་རྣམ་པར་དག་པ་ལས་ཏིང་ངེ་འཛིན་བཟང་པོ་འཁྲུངས། དེ་ལས་མངོན་པར་
ཤེས་པ་དང་ངོ་མཚར་ཅན་གྱི་དག་པའི་གཟིགས་སྣང་དུ་མ་ཡོད་པར་མཆིས་ཏེ། གཞན་སེམས་མཁྱེན་པའི་མངོན་ཤེས་མངའ་བས་རེས་འགའ་ད་རེས་ཆོས་ཟབ་མོ་ཇི་ལྟ་བུ་ཞིག་གསུང་ན་སྙམ་ཙན་ཅི་ཡང་མི་གསུང། རེས་ཐུགས་

[230B]གཟིགས་བར་ཤིན་ཏུ་རྒྱས་པར་གསུང་ངོ། །དེ་ལྟར་ཕར་ཕྱིན་ཐེག་པའི་དབང་དུ་བྱས་ནས་ཡོན་ཏན་རྒྱ་ཆེན་པོ་དང་ལྡན་པར་མ་ཟད། གསང་སྔགས་རྡོ་རྗེ་ཐེག་པའི་དབང་དུ་བྱས་ནས་
ཀྱང་རྫོགས་རིམ་གྱི་རྟོགས་པ་ཁྱད་པར་ཅན་བརྙེས་ཏེ། སྐུ་ཚེའི་སྨད་ལ་དཔལ་རྡོ་རྗེ་འཇིགས་བྱེད་ཀྱི་ལམ་རིམ་པ་གཉིས་ལ་གཙོ་བོར་བརྩོན་པར་མཛད་ཅིང་ཞལ་ནས་སྔར་གྱིན་ནང་ཞག་རེ་མི་མང་སར་བསྡད་ན་སུན་སྣང་ཆེན་པོ་འོང་བ་ཡིན་
ཏེ༑ ད་མི་མང་སར་བསྡད་པ་དང་ཐང་སྟོང་ཞིག་ཏུ་རང་གཅིག་པུར་བསྡད་པ་དང། རི་ཁྲོད་དུ་མཐུན་རྐྱེན་འཛོམ་པོ་བྱས་ནས་བསྡད་པ་གང་བྱས་ཀྱང་བླ་མ་དཀོན་མཆོག་གི་ཐུགས་རྗེས་བདེ་བ་ཆེན་པོ་ངམ་དམ་ཤུགས་ཀྱིས་སྐྱེ་བ་ཞིག་ཡོད་གསུང་
དེ་ལྟར་མཁས་པ་འཆལ་ཕར་མ་ཤོར་བ། བཙུན་པོ་རྨོངས་པར་མ་ཤོར་བ། བཤད་པ་ཁ་བཤད་དུ་མ་ཤོར་བ། སྒྲུབ་པ་རང་དོན་དུ་མ་ཤོར་བའི་སྐྱེས་མཆོག་དམ་པ་འདིས་མཐོན་པོའི་ཁྲི་ལ་བཟང་པོའི་ཟས་གསོལ་སྤྱིད་ཅིང་རྨོངས་པའི་
འཁོར་གྱིས་བསྐོར་བས་བསྟན་པ་དང་འགྲོ་བའི་དོན་མི་འོང་བར་གཟིགས་ནས། མི་མེད་ལུང་སྟོང་འགྲིམས། འཚོ་བ་བྱ་འཚོལ་མཛད་ཡོན་ཏན་ཐམས་ཅད་སྦས། འོག་ནས་འགྲོ་བ་ཆུ་ལས་མེད་པའི་དམན་ས་བཟུང། ཆོས་བརྒྱད་
ངན་སྐྱུགས་བཞིན་དུ་དོར། བསླབ་ཁྲིམས་རྣམས་ཁས་བླངས་ཙམ་ལ་མ་བཞག་བར་ངོ་ལྐོག་མེད་པར་བསྲུངས། དཀོན་མཆོག་སྤྱི་བོར་ཁུར་ཉམ་ཆུང་བརྩེ་བས་བསྐྱངས། སྡེ་སྣོད་གསུམ་གྱི་དོན་ཐམས་ཅད་སྐྱེས་བུ་གསུམ་གྱི་ལམ་

[231A]༄༅། །རིམ་དུ་བསྡུས་ནས་ཉམས་སུ་བླངས་པས་ཐེག་པ་ཆེན་བོའི་དགེ་བའི་བཤེས་གཉེན་གྱི་མཚན་ཉིད་ཐམས་ཅད་ཚང་བར་མཛད་ཕྱི་འདུལ་བ་ལྟར་དང་ནང་གསང་སྔགས་ལྟར་གྱི་མཛད་པས་བཀའ་
གདམས་རིན་པོ་ཆེའི་རྣམ་ཐར་གཙང་མ་ལགས་པར་ཕྱག་ལེན་ལ་ཐེབས་པར་མཛད་པས་རྨད་དུ་བྱུང་བའི་རྣམ་པར་ཐར་པ་མཆིས་སོ། །དེ་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དགུང་ལོ་དོན་གསུམ་ལ་ཕེབས་པ་ཆུ་མོ་སྤྲུལ་
ལོ་ཟླ་བ་དང་པོའི་ཚེས་བདུན་གྱི་ཉིན་ཕུར་བུ་ལྕོག་ཏུ་སྐུའི་བཀོད་པ་བསྡུས་ཏེ་དགའ་ལྡན་ཆོས་ཀྱི་ཕོ་བྲང་དུ་ཕེབས་སོ། །རྗེ་སྒྲུབ་ཁང་པ་ཆེན་པོ་འདིས་འཇམ་མགོན་བསྟན་པའི་སྲོག་ཤིང་བཟུང་སྟེ་བྱང་ཆུབ་ལམ་གྱི་རིམ་པ་རྒྱ་ཆེར་སྤེལ་
བས་རྒྱུད་འཛིན་གྱི་སློབ་མ་བསམ་གྱིས་མི་ཁྱབ་པ་བྱུང་ཞིང་ཐུགས་སྲས་དམ་པ་རྗེ་ཉིད་ཀྱི་རྒྱལ་ཚབ་ཏུ་དབང་བསྐུར་བ་ཐུབ་བསྟན་ཡོངས་རྫོགས་ཀྱི་བདག་པོ་ནི་རྗེ་བཙུན་བླ་མ་ངག་དབང་བྱམས་པ་ཡིན་ལ། གཞན་ཡང་མཁར་རྡོ་
མཁན་པོ་བཟོད་པ་རྒྱ་མཚོ་དང། རྒྱུད་སྨད་མཁན་པོ་ངག་དབང་མཆོག་ལྡན་དང། ཁྲི་རིན་པོ་ཆེ་བློ་བཟང་དར་རྒྱས་སོགས་འཕྲིན་ལས་རྒྱ་ཆེར་སྤེལ་བའི་བསྟན་འཛིན་དམ་པ་མང་དུ་བྱོན་ནོ། །དེས་ན་བྱང་ཆུབ་ལམ་གྱི་རིམ་པ་ལ་
བློ་སྦྱོང་བར་འདོད་པ་རྣམས་ཀྱིས་རྗེ་སྒྲུབ་ཁང་པ་དགེ་ལེགས་རྒྱ་མཚོ་ལ་གསོལ་བ་འདེབས་ཤིང། རྗེ་འདིའི་རྣམ་ཐར་ལྟར་དཔལ་ཨ་ཏི་ཤ་དང་རྒྱལ་བཙོང་ཁ་བའི་བསྟན་པའི་སྙིང་པོ་བྱང་ཆུབ་ལམ་གྱི་རིམ་པ་ལ་ཚེ་དང་སྒྲུབ་པ་མཉམ་

[231B]བྱའོ།། །།རྗེ་དགེ་ལེགས་རྒྱ་མཚོའི་ཐུགས་སྲས་མཁར་རྡོ་མཁན་པོ་བཟོད་པ་རྒྱ་མཚོ་ནི། ཆོས་འཁོར་ལྷ་སར་ཡབ་སྔགས་འཆང་ངག་དབང་ཚུལ་ཁྲིམས་དང། ཡུམ་ཨ་ལྕེ་
སྐྱིད་སྐྱིད་གཉིས་ཀྱི་སྲས་སུ་ཡོངས་འཛིན་ཅེས་པ་ཆུ་ཕོ་བྱི་བའི་ལོ་འཁྲུངས། ཡབ་ཡུམ་གཉིས་ཀྱིས་ཤེས་རབ་རྒྱ་མཚོ་ཞེས་མཚན་བཏགས། དམ་པ་འདི་རང་ཚེ་རབས་སྔ་མ་ནས་སྦྱངས་པའི་བག་ཆགས་ཡོད་པ་དང། ཡབ་ཡུམ་
གཉིས་ཀྱང་ཆོས་དང་མཐུན་པས་སྨྲ་ཤེས་ཙམ་ནས་ཡི་གེ་དྲུག་པ་བཟླ་བ་དང། ཆོས་སྤྱོད་སྣ་ཚོགས་འདོན་བ་དང། ཀློག་ཡིག་སློབ་པ་དང། མི་དགེ་བཅུ་ཕྲ་མོ་ནས་སྤོང་བ་དང། ཕྱག་དང་བསྐོར་བ་སོགས་སྒོ་གསུམ་དགེ་ལ་སྦྱོར་བ་ཞིག་
བྱུང། དེ་ནས་དགུང་ལོ་དྲུག་བདུན་ལོན་ཏེ་བསམ་བློ་རྙེད་པ་ན་ཁྱིམ་ལ་བཙོན་རའི་འདུ་ཤས་སྐྱེས་ཏེ། སྐད་ཅིག་ཀྱང་འདུག་མི་ཕོད་པར་སེ་འབྲས་གང་རིགས་ཤིག་ཏུ་ཞུགས་ཏེ་ཆོས་རྣམས་དག་ཅིག་བྱ་འདོད་པ་ནར་མར་གྱུང་སྟེ། ཡབ་ཡུམ་
གཉིས་ལའང་དོན་དེ་ལྟར་གསོལ་བ་ན་ཡབ་ཡུམ་དེ་གཉིས་ཀྱང་ཆོས་དང་མཐུན་བས་བཀག་པ་མ་བྱས་པར་དམ་པ་འདི་རང་གི་ཐུགས་བཞེད་ལྟར་ཆོས་སྒོར་འཇུག་པའི་མཐུན་རྐྱེན་སྦྱར་ཏེ་དགུང་ལོ་བཅུ་གསུམ་གྱི་ལོ་སེར་ཐེག་ཆེན་གླིང་དུ་ཕེབས་
ཏེ་བྱེས་མཁས་མང་གྲྭ་ཚང་དུ་ཞུགས་ནས་བྱེས་པའི་དཔོན་སློབ་རྒྱལ་མཚན་དོན་གྲུབ་ཀྱི་དྲུང་དུ་རབ་ཏུ་བྱུང་ནས་དགེ་ཚུལ་གྱི་སྡོམ་པ་བཞེས། མཚན་བཟོད་པ་རྒྱ་མཚོ་ཞེས་བཏགས། ལོ་དེའི་རིང་ལ་ཆོས་སྦྱོད་རྣམས་བཟུང། དགུང་ལོ་

[232A]༄༅། །བཅུ་བཞི་བ་ལ་ཆོས་གྲྭ་འགྲིམས་ཏེ་ཐོག་མར་བསྡུས་གྲར་བཞུགས་ཏེ་སྦྱོར་བ་རྩི་བར་མཛད་པས་གཞན་གྱིས་བསྐུལ་བ་ལམ་བལྟོས་པར་ཐུགས་བརྩོན་ཤིན་ཏུ་ཆེ་བས་རིང་པོ་མ་ཐོགས་པར་སྦྱོར་བ་ལ་བྱང་
བར་གྱུར་ནས་པར་ཕྱིན་ལ་སྦྱངས། རྗེ་བཙུན་ཆོས་ཀྱི་རྒྱལ་མཚན་གྱི་ཕར་ཕྱིན་གྱི་ཡིག་ཆ་རྣམས་ཐུགས་ལ་བཟུང། ཉིན་མཚན་ཀུན་ཏུ་ཐུགས་བརྩོན་ཤིན་ཏུ་ཆེ་བར་མཛད་པས་ལོ་གསུམ་ཙམ་གྱི་རིང་ལ་ཕར་ཕྱིན་གྱི་གཞུང་ལ་
མཁས་པར་གྱུར་ཅིང། ལས་རྒྱུ་འབྲས་དང་ས་ལམ་བགྲོད་ཚུལ་སོགས་ཕར་ཕྱིན་གྱི་གཞུང་དོན་ཉམས་སུ་ལེན་ཚུལ་ལ་ངེས་ཤེས་གཏིང་ཆུགས་པ་རྙེད་ནས་སྒྲུབ་པ་སྙིང་པོར་བྱེད་འདོད་ཤུགས་དྲག་པོ་འཁྲུངས་ཏེ་དགེ་རྒན་དང་
གྲོགས་རྣམས་ལ་དེ་བཞིན་གྱི་འཕྲོས་བྱས་བ་ན་སྒྲུབ་པ་ལ་བསྐུལ་བ་སུ་ཡང་མ་བྱུང་ཞིང། ཐམས་ཅད་ཁ་མཐུན་པར་རེ་ཤིག་སྒྲུབ་པ་བྱེད་པ་མི་ཡོད་ཚུལ་གླེགས་པ་ན། དམ་པ་འདི་ལ་རྟ་བཟང་པོ་ལྕགས་གིས་བྲུབས་བ་ལྟར་སྒྲུབ་
པ་ལ་བསྐུལ་མར་གྱུར་ཏེ། འདི་དག་གིས་ཟེར་བ་ལྟར་དལ་འབྱོར་ལན་ཅིག་ཐོབ་པའི་སྐབས་འདིར་ཉམས་ལེན་ཁོ་ཐག་ཆོད་པ་ཞིག་བྱེད་རྒྱུ་མ་བྱུང་བར་ཤི་ན་དལ་བ་སྟོང་ཟད་དུ་འགྲོ་བ་འདུག་ཅིང་དེ་རིང་རང་ཡང་མི་འཆི་བའི་
གདེང་མི་འདུག་པས་འཕྲེལ་དུ་སྒྲུབ་པ་རྣམ་དག་ཅིག་བྱའོ་སྙམ་པའི་འདུན་པ་ཤུགས་དྲག་འཁྲུངས། སྔ་སོར་གྲྭ་སར་ཞུགས་ཙམ་ནས་ཕར་ཕྱིན་གྱི་འོག་ལུགས་དང། དབུ་མ་ལ་སྦྱངས་ཏེ་ཟབ་མོ་དབུ་མའི་ལྟ་བ་ལ་གོ་བ་

[232B]སྙམ་པ་ནར་མར་ཡོད་ཐོག་ནམ་འཆི་ཆ་མེད་དྲན་པ་དང། ཚེ་འདིར་ཆགས་པའི་སྐྱེ་བོ་རྣམས་ཀྱི་བྱེད་སྤྱོད་དང་བརྗོད་ཚུལ་དེ་དག་གིས་རྐྱེན་བྱས་ཏེ་དབུ་མའི་གཞུང་ལ་སྦྱོང་ལོང་མ་བྱུང་བར་སེ་
ར་རྩེའི་རྗེའི་སྒྲུབ་ཁང་ན་བླ་མ་བཟང་པོ་ཞིག་བཞུགས་འདུག་གོ་ཟེར་བ་གསན་པས་ལུས་ཀྱི་སྤུ་ཟིང་ཞེས་བྱེད་ཅིང་སྨྲ་མི་ཤེས་པའི་དད་གུས་ཆེན་པོ་འཁྲུངས་ཏེ་ང་ཡང་བླ་མ་དམ་བ་དེའི་ཞབས་དྲུང་དུ་ཕྱིན་ཏེ་ཚེ་དང་སྒྲུབ་པ་མཉམ་པ་ཞིག་བྱེད་སྙམ་
པ་བྱུང་སྟེ། མཁའ་འགྲོ་ཆོས་སྐྱོང་དབང་དུ་བཞག་སྟེ་དེ་ལྟར་བྱེད་པའི་དམ་བཅའ་དྲག་པོ་མཛད། དེ་ནས་བྱེས་པ་བླ་མའི་དྲུང་དུ་ཕེབས་ཏེ་སྤྱན་མཆི་མ་དང་བཅས་རྒྱུ་མཚན་ཞིབ་ཏུ་ཞུས་ནས་དགོངས་པ་ནན་གྱིས་ཞུས་ཏེ་དགུང་ལོ་བཅུ་བདུན་
གྱི་ཐོག་སེར་རྩེར་རྗེ་སྒྲུབ་ཁང་པ་མཇལ་དུ་ཕེབས། རྗེ་བཙུན་མི་ལས་ལྷོ་བྲག་མར་བ་ལ་ཇི་ལྟར་གསོལ་བ་བཏབ་བ་ལྟར་རྗེ་སྒྲུབ་ཁང་པ་ལ་ལུས་ངག་ཡིད་གསུམ་ཕུལ་ཏེ་རྒྱལ་བ་ཙོང་ཁ་བའི་བསྟན་པའི་སྙིང་པོ་བྱང་ཆུབ་ལམ་གྱི་རིམ་པ་ལ་ཚེ་དང་
སྒྲུབ་པ་མཉམ་པ་ཞིག་ཡོང་བར་གསོལ་བ་བཏབ། རྗེ་སྒྲུབ་ཁང་པས་ཀྱང་དགྱེས་བཞིན་དུ་ཞལ་གྱིས་བཞེས་ཏེ། དུས་གསུམ་གྱི་རྒྱལ་བ་ཀུན་གྱི་བགྲོད་པ་གཅིག་པའི་ལམ་པོ་ཆེ་ཆོས་ཕུང་བརྒྱད་ཁྲི་བཞི་སྟོང་གི་བརྗོད་བྱའི་དོན་ཐམས་ཅད་
གང་ཟག་གཅིག་གི་ཉམས་ལེན་གྱི་རིམ་པར་བསྡུས་པ་བྱང་ཆུམ་ལམ་གྱི་རིམ་པའི་ཁྲིད་རྒྱས་པར་གནང། སྐྱེས་བུ་ཆེན་པོའི་སྐོར་ལ་ཐེག་ཆེན་སེམས་བསྐྱེད་སྦྱོང་བའི་མན་ངག་ཇོ་བོ་རྗེ་དཔལ་ལྡན་ཨ་ཏི་ཤའི་སྙན་རྒྱུད་རྒྱལ་བའི་སྲས་པོ་བཟང་
[233A]༄༅། །པོ་དཔལ་གྱི་ཁྲིད་ཡིག་སྡོམ་ཚིག་ལྟ་བུར་མཛད་པ་བློ་སྦྱོང་དོན་བདུན་མའི་ཁྲིད་དང། །ལམ་རིམ་གྱི་གེགས་སེལ་བོགས་འདོན་དུ་གཅོད་ཀྱ་ཁྲིད་དང། གྲུབ་ཆེན་མི་ཏྲ་ལ་མགོན་པོ་སྤྱན་རས་གཟིགས་
ཀྱིས་མདོ་སྔགས་གཉིས་ཀའི་ལམ་གྱི་གནད་བསྡུས་ནས་བསྟན་པ་སྙིང་པོ་དོན་གསུམ་གྱི་ཁྲིད་རྣམས་མྱོང་ཁྲིད་དུ་བྱས་ཏེ་ལགས་པར་གསན། དགུང་ལོ་ཉི་ཤུ་ལ་བབ་པ་ན་སྔར་དགེ་ཚུལ་གྱི་མཁན་པོ་བྱེས་བླ་མ་རྒྱལ་མཚན་དོན་
གྲུབ་ལ་བསྙེན་རྫོགས་ཀྱི་སྡོམ་པ་ཞུས། རྗེ་སྒྲུབ་ཁང་པའི་བཀའ་ལྟར་སེ་ར་རྩེར་རང་ཤོང་གི་ཁང་བུ་ཞིག་གསར་དུ་བཟོས། ལོ་བཅུ་དགུ་ནས་ཉི་ཤུ་རྩ་གསུམ་གྱི་བར་ལོ་ལྔའི་རིང་ལ་ཕྱི་ནང་གི་གཡེང་པ་གང་ཡང་མེད་པར་འཚོལ་
དཀའ་ཐུབ་ལ་གནས་ནས་བྱང་ཆུབ་ལམ་གྱི་རིམ་པའི་ཉམས་ལེན་ལ་ཚིག་བསྒྲིལ་དུ་འབད་ཅིང། གེགས་སེལ་བོགས་འདོན་གཅོད་ཀྱི་དམིགས་སྐོར་དང་བློ་སྦྱོང་གི་ཉམས་བཞེས་ལ་འབད་པས་བཤེས་གཉེན་བསྟེན་ཚུལ་ནས་
ཞི་ལྷག་གི་བར་ལམ་གྱི་ལུས་ཡོངས་སུ་རྫོགས་པ་ལ་རྩོལ་བཅས་ཀྱི་མྱོང་བ་ལགས་པར་ཐོན། དེ་ནས་ཉམས་ལེན་ལ་བོགས་འདོན་ཕྱིར་རྗེ་ཐམས་ཅད་མཁྱེན་པ་འཁོར་དག་པ་རྣམ་བརྒྱད་དང་བཅས་པས་གང་དུ་མཐོང་བའི་
ཆོས་ལ་རྟོགས་པ་མཆོག་བརྙེས་པའི་ས་འོལ་ཁའི་སྒྲུབ་གནས་རྣམས་སུ་བསྒྲུབ་པ་བྱ་ཕྱིར་ཕེབས་ཏེ་ཐོག་མར་འོན་གྱི་སྒྲུབ་ཕུག་ཅིག་ཏུ་ལོ་གཅིག་བཞུགས། དགེ་སྦྱོར་ལ་བོགས་ཤིན་ཏུ་ཆེ་བ་བྱུང་ཞིང། མགོན་པོ་ཕྱག་

[233B] དུས་དེ་ཙམ་ནས་བཟུང་དམ་པ་འདིའི་ཡོན་ཏན་ལ་འཁོར་བའི་སློབ་མ་དད་པ་ཅན་ཡང་མང་དུ་བྱུང་སྟེ་གང་དང་གང་དུ་སློབ་མ་དད་པ་ཅན་གྱིས་གསོལ་བ་བཏབ་པ་དེ་དང་དེ་དག་
ལ་རང་རང་གི་དབང་པོ་དང་འཚམ་པའི་ཆོས་ཅི་རིགས་པ་ཀ་ནང་ཞིང་རྒྱུན་དུ་ནི་རྣལ་འབྱོར་དབང་ཕྱུག་མི་ལ་རས་པ་ལྟར་གཅིག་པུ་དབེན་པར་གནས་ཏེ་འགའ་ཞིག་ཏུ་རྡེའུ་བཅུད་ལེན་དང། འགའ་ཞིག་ཏུ་མེ་ཏོག་བཅུད་ལེན་དང་
འགའ་ཞིག་ཏུ་ཆུའི་བཅུད་ལེན་མཛད། རྒྱུན་དུ་རྩམ་པ་མ་ཆད་ཙམ་རེ་དང་ཐུག་པས་ཆོག་ཤེས་པར་མཛད་ཅིང། འཕགས་པའི་རིགས་བཞི་དང། དགེ་སྦྱོང་གི་ཆོས་བཞི་ལ་གནས་ཏེ་འོལ་ཁ་ཆོས་ལུང་སོགས་རྗེའི་སྒྲུབ་གནས་
རྣམས་སུ་སྒྲུབ་པ་ལ་བརྩོན་པར་མཛད། དེ་ནས་ཆོས་འཁོར་རྒྱལ་གྱི་གནས་རྣམས་དང། རྩྭ་རིའི་གནས་རྣམས་སུ་སྒྲུབ་པ་མཛད་པས་དགེ་སྦྱོར་ལ་བོགས་ཆེ་བར་བྱུང་ཞིང་དག་པའི་གཟིགས་སྣང་ཡང་མང་དུ་བྱུང། དེ་ནས་ཚུར་ཕེབས་
ཏེ་ཡེར་པ་ལྷ་རི་སྙིང་པོ་དང། འཕན་ཡུལ་གྱི་བཀའ་གདམས་གོང་མའི་གནས་རྣམས་དང་ལྷག་པར་ར་སྒྲེང་དུ་སྒྲུབ་པ་ཡུན་རིང་དུ་མཛད། གནས་དེ་དང་དེ་དག་ཏུའང་བཤེས་གཉེན་དམ་པ་མང་པོ་ལ་དབང་ལུང་མན་ངག་མང་དུ་གསན་
དེ་ནས་མཁར་རྡོར་ཕེབས་ཏེ་ཟིལ་གནོན་དམིགས་པ་སྐོར་གསུམ་གྱི་སྒོ་ནས་གཞི་བདག་དམ་ལ་བཏགས་ཏེ་སླར་སྒྲུབ་སྡེ་ཆགས་པའི་རྟེན་འབྲེལ་བསྒྲིགས། དེ་ནས་དགེ་སྦྱོར་ལ་བོགས་དབྱུང་བ་དང་གདུལ་བྱ་སྐལ་བ་དང་ལྡན་པ་དག་ལ་

[234A]༄༅། །ཕན་གདགས་ཕྱིར་གཙང་ཕྱོགས་ལ་བྱོན་ཏེ། རྒྱལ་བ་དབེན་ས་པ་ཡབ་སྲས་ཀྱིས་གྲུབ་པ་བརྙེད་པའི་ས་དབེན་དགོན་དང། ཤངས་མདོ་རྒོད་ཆང་སོགས་སུ་བཞུགས་ཏེ་དབེན་ས་པ་ཡབ་སྲས་ཀྱི་
རྣམ་ཐར་བསྐྱངས། དྲུང་པ་ཡབ་སྲས་ཀྱི་ཐུགས་སྲས་བླ་མ་བརྩོན་འགྲུས་རྒྱ་མཚོ་ལ་བླ་མ་མཆོད་པའི་ཁྲིད་སོགས་དབེན་ས་སྙན་རྒྱུད་ཀྱི་མན་ངག་མང་དུ་གསན། བཀྲ་ཤིས་ལྷུན་པོར་ཕེབས་ནས་པཎ་ཆེན་བློ་བཟང་ཡེ་ཤེས་མཇལ་
དེ་ནས་སྣར་ཐང། གངས་ཅན། ཁྲོ་ཕུ། རྒྱལ་སྲས་ཐོགས་མེད་བཟང་པོ་དཔལ་གྱི་སྒྲུབ་གནས་དངུལ་ཆུ་ཆོས་རྫོང་རྣམས་མཇལ་ཞིང་གནས་འབྲེལ་མཛད། དེ་ནས་རྟ་ནག་ལ་ཕེབས་ཏེ་རྗེ་འགོས་ལོ་ཆེན་པོའི་སྒྲུབ་གནས་ཞལ་
གཟིགས་དང། གྲུབ་ཆེན་ཆོས་རྡོ་རྗེ་འཁྲུངས་པའི་གནས་དང་རྒྱལ་བ་དགེ་འདུན་རྒྱ་མཚོ་འཁྲུངས་པའི་གནས་དང། དྲུང་པ་རྟ་ཕུག་པའི་བཞུགས་གནས་རྟ་ཕུག་རྡོ་རྗེའི་གུར་ཁང་རྣམས་མཇལ་ཏེ། གནས་དེ་དག་ཏུ་སྒྲུབ་པ་མཛད་
པས་དགེ་སྦྱོར་ལ་བོགས་ཆེ་བར་བྱུང་ཞིང་ལྷག་པར་རྟ་ཕུག་ཏུ་རི་ཁྲོད་པ་དང་ལྡན་མང་པོ་ལ་ལམ་རིམ་དང་བློ་སྦྱོང་སོགས་ཆོས་མང་དུ་སྩལ། རྟ་ཕུག་རི་ཁྲོད་པ་རྣམས་ཀྱིས་གསོལ་བ་བཏབ་སྟེ་དྲུང་པ་རྟ་ཕུག་པའི་རྣམ་ཐར་མདོར་བསྡུས་
པ་ཞིག་ཀྱང་བརྩམས། དེ་ནས་དབུས་སུ་ཕེབས་ཏེ་སེར་རྩེར་སྒྲུབ་ཁང་པ་ཆེན་པོ་མཆོད་ཅིང་བསྙེན་བཀུར་བས་མཉེས་པར་མཛད་དེ་མདོ་སྔགས་ཀྱི་ཆོས་མང་དུ་གསན། སེར་ནས་ཆོས་དོན་གཏེར་ཅན་བྱུང་བ་རྣམས་ལ་དབང་ལུང་

[234B] དེ་ནས་མཁར་རྡོའི་སྒྲུབ་སྡེ་ཆགས་ཏེ་མཁར་རྡོར་གཞི་ཕབ་ནས་བཞུགས། སྙན་པའི་གྲགས་པ་ཕྱོགས་ཐམས་ཅད་དུ་རྒྱས་ཏེ་ཕྱོགས་ཕྱོགས་ནས་འདུས་པའི་དད་ལྡན་རྣམས་ལ་དབང་ལུང་མན་ངག་རྒྱ་ཆེར་སྩལ་
བསྟན་པའི་དོན་དུ་ཕྱག་རྗེས་སུ་མཁར་རྡོའི་སྒྲུབ་སྡེར་སྤོང་ཁང་མང་དུ་བརྩིགས་ཤིང་ལྷ་ཁང་མང་དུ་བཞེངས། བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་གྱི་ཚོགས་ཞིང་མན་ངག་ཞལ་ཤེས་ལྟར་
བྲིས་ཐང་པར་དུ་བརྐོས། རྒྱལ་བ་ཙོང་ཁ་པ་གཙོ་བོར་བྱས་པའི་ལམ་གཙོའི་ཁྲིད་དང་མཐུན་པའི་ཚོགས་ཞིང་གི་ཐང་སྐུའང་པར་དུ་བརྐོས། བཀའ་གདམས་ལྷ་བཞི་སོགས་སྐུ་པར་མང་པོ་དང། དཀྱིལ་ཐང་མང་པོ་དང། གསུང་པར་
ཡང་མང་པོ་བཞེངས། དད་ལྡན་ཁྱིམ་པ་དག་ལའང་ཕན་གདགས་པ་མང་དུ་མཛད་ཅིང། བསྟན་པ་ཡུན་རིང་དུ་གནས་པའི་ཕྱིར་གསུང་རྩོམ་ཡང་དམ་པ་རང་ཉིད་ཀྱི་རྣམ་ཐར། བླངས་དོར་མུན་སེལ། བླ་མ་མཆོད་པའི་ཁྲིད། བླ་
མ་མཆོད་པའི་ཁྲིད་ཀྱི་ལྷན་ཐབས། ཕ་བོང་ཁའི་དཀར་ཆག་།བདེ་ལམ་གྱི་ཞལ་ཤས་ལྷན་ཐབས། རྡོར་སེམས་ཁྲིད་ཡིག་ཆོས་ཀྱི་རྒྱལ་པོ་ཙོང་ཁ་པ་ལ་བརྟེན་པའི་བླ་མའི་རྣལ་འབྱོར་མཁར་རྡོ་བསམ་གཏན་གླིང་གི་དཀར་ཆག་
མེ་ཏོག་བཅུད་ལེན་གྱི་གདམས་པ། རྒྱུན་འཁྱེར་གཅོད་ཀྱི་སྙིང་པོ་གནས་བཅུའི་ཆོ་ག། རྒྱུན་འཁྱེར་ཚོགས་མཆོད་སྙིང་པོ། རྡོ་རྗེ་འཇིགས་བྱེད་ཀྱི་བསྙེན་ཡིག་རྡོར་སེམས་བུམ་སྒྲུབ། མགུར་མ་ཕྱོགས་བསྡེབས། བྱང་ཆུབ་

[235A]༄༅། །ལམ་གྱི་རིམ་པའི་སྔོན་འགྲོའི་དོན་བསམ་པ་མདོ་ལུང་གསལ་བའི་ཉི་མ། བདེ་ལམ་ལྷག་མཐོང་གི་ལྷན་ཐབས། རྗེ་དགེ་ལེགས་རྒྱ་མཚོའི་རྣམ་ཐར། སྒོམ་སྡེ་དགེ་བཤེས་ཀྱི་རྣམ་ཐར་གསོལ་
འདེབས་བརྟན་བཞུགས་སོགས་ཐོར་བུ་འགའ་ཡར་རྣམས་མཛད། དེ་ལྟར་བསྟན་འགྲོའི་དོན་རྒྱ་ཚེར་མཛད་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་སྐུའི་བཀོད་པ་བསྡུས་ཏེ་དགའ་ལྡན་ཆོས་ཀྱི་ཕོ་བྲང་དུ་ཕེབས་སོ།། །།
   ༈    །མདོ་སྔགས་ལེགས་བཤད་ཆོས་ཀྱི་རྒྱ་མཚོ་ཆེ། །བྱམས་པས་འགྲོ་ལ་སྤེལ་བའི་སྙིང་སྟོབས་ཅན། །བཀའ་དྲིན་མཚུངས་མེད་ཞབས་ལ་གསོལ་བ་འདེབས། །ཞེས་བསྔགས་པ། དུས་
གསུམ་གྱི་སངས་རྒྱས་ཐམས་ཅད་ཀྱི་ཐུགས་རྗེའི་རང་གཟུགས་འཇམ་མགོན་བསྟན་པའི་སྲོག་ཤིང་བདག་གི་དྲིན་ཅན་རྩ་བའི་བླ་མ་བཀའ་དྲིན་མཚུངས་ཟླ་མེད་པ་དོན་གྱི་སླད་དུ་མཚན་ནས་སྨོས་ཏེ་རྗེ་བཙུན་བླ་མ་ངག་དབང་བྱམས་པ་
དེ་ཉིད་གང་དུ་འཁྲུངས་པའི་ཡུལ་ནི་མདོ་སྟོད་ཟབ་མོ་སྒང་གི་ཆར་གཏོགས་པ་ཆབ་མདོ་དང་ཉེ་བའི་སའི་ཆར་ཡབ་ཨ་ནུ་འཕགས་པ་ཞེས་བྱ་བ་དང། ཡུམ་བཀྲ་ཤིས་མཚོ་གཉིས་ཀྱི་སྲས་སུ་རྔ་ཆེན་ཞེས་པ་ཆུ་ཕོ་ཁྱིའི་ལོ་ངོ་མཚར་པའི་
ལྟས་བསམ་གྱིས་མི་ཁྱབ་པ་དང་བཅས་འཁྲུངས། དེ་ཡང་བདག་ཉིད་ཆེན་པོ་འདི་ཡུམ་གྱི་མངལ་དུ་ཞུགས་པ་ན་ཡུམ་གྱི་མནལ་ལམ་དུ་དཔལ་གསང་བ་འདུས་པའི་དཀྱིལ་འཁོར་རང་གི་ལུས་ལ་ཐིམ་པའི་རྨི་ལམ་བྱུང་སྟེ། དཔལ་

[235B]གཞལ་ཡས་ཁང་གཅིག་ཏུ་འཚོགས་པའི་ཚོམ་བུ་ཡིན་པས་ན་དྲིན་ཅན་རྩ་བའི་བླ་མ་འདི་སངས་རྒྱས་ཐམས་ཅད་ཀྱི་མཁྱེན་བརྩེ་ནུས་གསུམ་གཅིག་ཏུ་བསྡུས་ཏེ་བདག་ཅག་
སྙིགས་མའི་འགྲོ་བ་རྣམས་ཀྱི་མགོན་སྐྱབས་དང་དཔུང་གཉེན་དུ་བྱོན་པ་ཡིན་པས་ན་ཡུམ་ལ་མཚན་ལྟས་དེ་ལྟར་བྱུང་བ་ཡིན་པར་ངེས་སོ། །དེ་ལྟར་སྐུ་བལྟམས་པའི་གཞོན་ནུ་དེ་ནི་འདམ་གྱི་ཁྲོད་ནས་པདྨ་དཀར་པོ་ཐོན་པའམ། སྤྲིན་རུམ་
ནས་ཟླ་བ་ཤར་བ་བཞིན་དུ་ཞལ་གྱི་དཀྱིལ་འཁོར་དཀར་ཞིང་དངས་པ། དབུ་གདུགས་ལྟར་ཟླུམ་པ། དཔྲལ་བ་དབྱེས་ཆེ་བ། སྤྱན་དཀྱུས་རིང་བ། ཤངས་ཀྱི་གཟེངས་མཐོ་བ། མཚན་དཔེ་རྗེས་མཐུན་པ་དང་ལྡན་པ། འཇིག་རྟེན་ཀུན་
གྱི་མིག་གི་བདུད་རྩི་ལྟ་བུ་ཞིག་བྱོན་ནོ། །དེའི་ཚེ་དཀར་ཕྱོགས་སྐྱོང་བའི་ལྷ་དང་ཀླུ་རྣམས་ཀྱིས་ད་ནི་སྙིགས་མའི་འགྲོ་བ་རྣམས་མགོན་དང་བཅས་སོ་ཞེས་དགའ་བའི་ཅ་ཅོའི་སྒྲ་སྒྲོག་ཅིང། ལྷའི་ཆུ་བོས་སྐུ་ཁྲུས་གསོལ་བར་ངེས་ལ། བསྐལ་
བཟང་གི་སངས་རྒྱས་སྟོང་གིས་གང་ལ་བསྟན་པ་གཏད་པ་མཐུ་སྟོབས་དབང་ཕྱུག་གསང་བའི་བདག་པོ་འཁོར་བརྒྱ་ཕྲག་མང་པོ་དང་བཅས་པའང་གནས་དེར་ལྷགས་ནས་རྒྱལ་སྲས་གཞོན་ནུ་དེ་བསྲུང་བ་དང། བསྐྱབ་བ་དང། སྦ་བར་བྱ་བ་ལ་སྐད་ཅིག་ཀྱང་མི་
གཡལ་བར་དུས་ཀུན་ཏུ་བསྒྲིམས་ཏེ་གནས་པར་ངེས་ཏེ། གང་གིས་བྱང་ཆུབ་ཏུ་སེམས་བསྐྱེད་པ་ཙམ་གྱིས་གསང་བའི་བདག་པོ་འཁོར་བརྒྱ་ཕྲག་དུ་མ་དང་བཅས་པ་ཕྱི་བཞིན་རྗེས་སུ་འབྲངས་ཏེ་བསྲུང་བ་དང། བསྐྱབ་པ་དང། སྦ་

[236A]༄༅། །བར་བྱེད་བར་མདོ་སྡེ་ལས་གསུངས་ན། ཐེག་ཆེན་བསྟན་པའི་སྲོག་ཤིང་བདག་ཉིད་ཆེན་པོ་འདི་ལྟ་བུ་འཇིག་རྟེན་འདིར་བྱོན་པ་ལ་གསང་བའི་བདག་པོ་འཁོར་བཅས་ཀྱིས་བསྲུང་སྐྱོབ་དེ་ལྟར་བྱེད་པར་
འོས་མེད་ཀྱི་རིགས་པས་འགྲུབ་བོ། །དེའི་ཚེ་ཡབ་ཡུམ་གཉིས་ཀྱི་མཆོད་གནས་བླ་མ་དམ་པ་ཞིག་བཞུགས་པ་དེས་རྒྱལ་སྲས་འདི་ལ་བདེ་མཆོག་སྲུང་ཞེས་མཚན་བཏགས་སོ། །དེ་ནས་རྒྱལ་སྲས་གཞོན་ནུ་དེ་འཁྲུངས་ནས་རིང་པོ་མ་ལོན་
པར་བཞེངས་ནས་ཡུམ་ལ་བོད་པར་མཛད་པ་སོགས་བྱིས་པ་ཐ་མལ་པ་དག་གི་ངང་ཚུལ་ལས་འདས་པའི་མཛད་པ་ངོ་མཚར་བ་མང་དུ་བསྟན་ཅིང། དགུང་ལོ་བདུན་བའི་དུས་སུ་ཡི་གེ་འདྲི་ཀློག་བརྡ་བསྟན་པ་ཙམ་གྱིས་མཁྱེན་ཏེ་གླེགས་
བམ་ཀློག་པ་ལ་བརྩོན་པར་མཛད། ཅིང་དད་ལྡན་གཞན་གྱི་མཆོད་གནས་ཀྱང་མཛད་ལ། དེ་སྐབས་གསེར་འོད་དམ་པ་ཀློག་བར་མཛད་པས། དེ་བཞིན་གཤེགས་པ་སྔོན་རྒྱལ་བུ་སྙིང་སྟོབས་ཆེན་པོར་འཁྲུངས་པའི་ཚེ་སྟག་མོ་ལ་ལུས་
བྱིན་པའི་མཛད་པ་རྣམ་ཐར་དེ་གཟིགས་པ་ན་མི་ཕྱེད་པའི་དད་པ་ཆེན་པོ་འཁྲུངས་ཏེ་བདག་ཀྱང་འདི་ལྟར་དུ་རྒྱལ་སྲས་ཀྱི་སྤྱོད་པ་རླབས་པོ་ཆེ་ལ་ཞུམ་པ་མེད་པར་བསླབས་ཏེ་རང་གི་ལུས་ཀྱང་སེམས་ཅན་གྱི་དོན་དུ་གཏོང་ནུས་པ་ནམ་ཞིག་ན་
འོད་སྙམ་དུ་སྙིང་རྗེའི་ཤུགས་ཀྱིས་བསྐྱེད་པའི་སྤྱན་ཆབ་རྒྱུན་མི་འཆད་པ་ཞིག་བྱུང་སྟེ། བདག་ཉིད་ཆེན་པོ་འདི་ནི་སྔོན་ཡུན་རིང་པོ་ནས་རྒྱལ་སྲས་ཀྱི་སྤྱོད་པ་རླབས་པོ་ཆེ་ལ་སྦྱངས་པའི་མཐུ་གྲུབ་པ་ཞིག་ཡིན་པར་འབྲས་བུའི་རྟགས་ཀྱིས་

[236B] སྐྱེ་བོ་གཞན་དག་དགེ་བའི་བཤེས་གཉེན་གྱིས་ནན་གྱིས་ཁྲིད་ཀྱང་འཇིག་རྟེན་ཕྱི་མ་དོན་གཉེར་གྱི་བསམ་པ་བཅོས་མ་ཙམ་ཡང་སྐྱེ་དཀའ་ན་རྩོལ་བ་མེད་པའི་སྙིང་རྗེའི་ཤུགས་ཀྱིས་རྒྱལ་སྲས་ཀྱི་སྤྱོད་པ་རླབས་པོ་ཆེ་ལ་སློབ་འདོད་སྐྱེ་
དཀའ་བ་ལྟ་ཅི་སྨོས། དེ་ཡང་སྤྱོད་འཇུག་ལས། གཞན་ངག་རང་གི་དོན་དུ་ཡང། །མི་འབྱུང་སེམས་ཅན་དོན་སེམས་གང། །སེམས་ཀྱི་རིན་ཆེན་ཁྱད་པར་འདི། །སྔ་ན་མེད་པའི་རྨད་ཅིག་འཁྲུངས་།ཞེས་གསུངས་པ་ལྟར་ཆོས་མ་ཐོས་པའི་
སྐྱེ་བོ་གཞན་དག་ལྟ་ཅི་སྨོས། ཆོས་སྒོར་ཞུགས་ཏེ་ཚེ་ཧྲིལ་པོར་སྦྱངས་པ་རྣམས་ཀྱང་ཚེ་འདི་ལ་མ་ཆགས་པར་འཇིག་རྟེན་ཕྱི་མ་དོན་གཉེར་གྱི་བསམ་པ་བཅོས་མིན་སྐྱེ་བ་སྲིད་མཐར་སྣང་ན་མཁའ་ཁྱབ་ཀྱི་སེམས་ཅན་འཁོར་བ་ནས་སྒྲོལ་
བར་འདོད་པའི་བསམ་པས་རྒྱལ་སྲས་ཀྱི་སྤྱོད་པ་རླབས་པོ་ཆེ་ལ་སློབ་འདོད་བཅོས་མིན་སྐྱེ་བ་ནི་ཉིན་མོའི་སྐར་མ་ལྟར་ཤིན་ཏུ་དཀོན་ཞིང་བརྒྱ་ལམ་ན་སྲིད་ཐ་ཙམ་མོ། །དེ་ལྟར་ཆེ་ཧྲིལ་པོར་སྦྱངས་པ་རྣམས་ལའང་བསམ་པ་དེ་ལྟ་བུ་སྐྱེ་དཀའ་
ན་གང་ཡང་མ་སྦྱངས་པའི་སྐྱེ་བོ་རྣམས་ལ་བསམ་པ་རླབས་པོ་ཆེ་དེ་ལྟར་སྐྱེ་བའི་གོ་སྐབས་ག་ན་ཡོད། དེས་ན་བདག་ཅག་གི་བླ་མ་བདག་ཉིད་ཆེན་པོ་འདི་ནི་སྐུ་ཆེ་འདིར་གཞན་གྱིས་བསྐུལ་བ་ལ་མི་ལྟོས་པར་གླེགས་བམ་གཟིགས་བ་ཙམ་
གྱིས་དེ་ལྟ་བུའི་རྒྱལ་སྲས་ཀྱི་སྤྱོད་པ་ལ་སློབ་པའི་བསམ་པ་རླབས་ངོ་ཚ་རང་འཁྲུངས་སུ་བྱུང་བ་ནི་སྔོན་ཡུན་རིང་པོ་ནས་སྦྱངས་པའི་མཐུ་གྲུབ་པ་ཡིན་པར་གདོན་མི་ཟའོ། །དེའི་ཕྱིར་བླ་མ་དམ་བ་འདི་ནི་བདག་ཅག་སྙིགས་མའི་འགྲོ་བ་རྣམས་

[237A]༄༅། །ཀྱི་མགོན་དུ་བསམ་བཞིན་དུ་བྱོན་པ་ཞིག་ཡིན་པར་ངེས་སོ། །དེས་ན་བླ་མ་དམ་པ་འདིའི་རྗེ་སུ་སློབ་པར་འདོད་པ་རྣམས་ཀྱིས་རྣམ་པར་ཐར་པ་འདི་ཙམ་ཞིག་བསམས་ནས་ཀྱང་དད་གུས་ཆེན་པོས་གསོལ་བ་
འདེབས་པར་བྱའོ། །གཞན་ཡང་དེ་དུས་ཁྱིམ་དེ་ན་མཛོ་མོ་མདོངས་སྒྲོན་ཟེར་བ་ཞིག་ཡོད་པ་དེ་ཡབ་ཀྱིས་གཞན་ལ་ཆོང་བའི་ཕྱིར་ཁྲིད་པ་ན་མཛོ་མོའང་རང་ཉིད་ཚོང་བར་ཤེས་ནས་ཁང་པའི་ཕྱོགས་ལ་ཡང་ཡང་འཐེན་གྱིན་འདུག་པ་གཟིགས་པས་
རྐྱེན་བྱས། མཛོ་མོ་འདི་ངེད་རང་ལ་མ་ལྟར་དྲིན་ཆེ་བར་འདུག་པ་འདི་འདྲ་གཞན་ལ་ཚོང་བོད་ཨང་སྙམ་དུ་དགོངས་ནས་སྤྱན་ཆབ་མང་དུ་གསིལ་ཞིང་ཁོང་རྣམས་ཚོང་བསྒྲིག་པའི་སྐབས་སུའང་ཐུགས་སྐྱོ་བ་དང་སྤྱན་ཆབ་ཀྱི་རྒྱུན་མ་ཆད་པས་
གནས་དེ་ལས་ལྐོག་ཅིག་ཏུ་བྱོལ་ཏེ་བཞུགས་དགོས་པ་བྱུང་བ་དང་འཁྲུངས་གཞིས་དེ་ལ་མངའ་འབངས་དུད་ཁ་བདུན་ཙམ་ཞིག་ཡོད་པ་ལ། ཡབ་ཀྱིས་དེ་རྣམས་ནས་ཁྲལ་འབབ་བཞེས་པ་ཞིག་གི་སར་བྱོན་པའི་ཚེ་མི་ཚང་ཞིག་ལ་འབྲུ་
སྤུས་ངན་ཉུང་དུ་ཞིག་ལས་གཏད་རྒྱུ་མི་འདུག་པར་ཡབ་ཀྱིས་དེ་ལ་ཁྲོ་ཚིག་བརྗོད་པ་གསན་པས། དམ་པ་འདི་སྙིང་རྗེ་འཁྲུངས་ནས་སྤྱན་ཆབ་དང་བཅས་ཏེ་ཡབ་ལ་ཞུ་བ་མཛད་པས་ཡབ་ཀྱིས་ཀྱང་དངོས་པོ་དེ་ཀས་འོང་བར་མཛད་ནས་བཞེས་
པ་ཞིག་བྱུང་སྟེ་ཚུལ་འདི་དག་ནི་བླ་མ་རིན་པོ་ཆེ་འདི་ཉིད་ཀྱིས་ཆོས་གནང་བའི་ཞར་ལ་གསུང་བ་ཡང་ཡང་ཐོས་ཤིང། དེ་ཡང་བླ་མ་རིན་པོ་ཆེ་དེ་ཉིད་ཀྱིས་རང་ཉིད་དམན་ས་འཛིན་པ་ཁོ་ན་ལྷུར་མཛད་པས། མངོན་ཤེས་དང་རྫུ་འཕྲུལ་

[237B]ཤིང། སྐྱོན་འདི་དང་འདི་ཡོད་ཅེས་རང་སྐྱོན་འབྱིན་པ་ལྷུར་མཛད། འོན་ཀྱང་ཆོས་ཀྱི་བག་ཆགས་ཤིག་ནི་ཡོད། ཆུང་ངུའི་དུས་སུའང་བསམ་པ་འདི་འདྲ་སྐྱེ་མྱོང་ཞེས་གསུང་བར་མཛད་
དེ་ནས་དགུང་ལོ་བཅུ་གཉིས་ལོན་པ་ན་ཁྱིམ་ན་གནས་པ་ཉེས་བ་དུ་མའི་འབྱུང་ཁུངས་སུ་གཟིགས་ཤིང། རབ་ཏུ་བྱུང་བ་ནི་རྒྱལ་བས་རྣམ་གྲངས་དུ་མར་བསྔགས་པ་དང་ཡོན་ཏན་ཐམས་ཅད་ཀྱི་གཞི་རྟེན་དུ་གཟིགས་ནས་ཡབ་ཡུམ་གཉིས་
ལ་རྒྱལ་བ་འཕགས་པ་ལྷའི་ཞབས་དྲུང་དུ་ཆོས་བྱས་ཆོག་པ་དགོས་ཞེས་ཡང་ཡང་གསོལ་བ་ན་ཡབ་ཡུམ་གཉིས་དང་ཉེ་འབྲེལ་གཞན་ཚང་མས་བདེ་མཆོག་སྲུང་འདི་ནི་ཕ་མ་ལ་གུས་ཤིང་ཡ་རབས་ཀྱི་ངང་ཚུལ་དང་ལྡན་པ་བྱ་བ་ཐམས་
ཅད་ལ་མཁས་པ་ཤིན་ཏུ་སྒྲིན་པ་ཅིག་འདུག་པས་འདི་ཁྱིམ་དུ་བཞག་ནས་རིགས་བརྒྱུད་འཛིན་དགོས། སྤུན་གཞན་ཞིག་འཕགས་པ་ལྷའི་དྲུང་འཁོར་དུ་ཞུགས་པ་ལེགས་ཞེས་བགྲོས་ནས་ཆོས་བྱེད་པར་ཡབ་ཡུམ་གྱིས་མ་གནང་བ་ན། རྒྱལ་
སྲས་བདག་ཉིད་ཆེན་པོ་འདི་སྔོན་ཡུན་རིང་པོ་ནས་གོམས་པའི་མཐུས་སྤྱིར་འཁོར་བའི་གནས་མཐའ་དག་མེ་འབར་བའི་རླུབས་ལྟར་གཟིགས་ཤིང། ཁྱད་བར་ཁྱིམ་ན་གནས་པ་ནི་ཉེས་པ་དུ་མའི་འབྱུང་གནས་སུ་གཟིགས་ཏེ་ཡབ་
ཡུམ་གཉེན་བཤེས་རྩ་ལག་དང་བཅས་པ་ཚོགས་པའི་དབུས་སུ་བཞེངས་ཏེ། ང་ཆོས་བྱེད་དུ་མི་འཇུག་ན་ཁྱིམ་འདིར་སྐད་ཅིག་ཀྱང་སྔོད་རི་ཞེས་དབུ་མནའ་བཞེས་ཏེ་སྤྱན་ཆབ་རྒྱུན་མ་ཆད་པར་བྱུང་བ་ན་ཡབ་ཡུམ་གཉེན་

[238A]༄༅། །དང་བཅས་པ་ཚང་མ་བྱ་ཐབས་ཟད་ནས་དགུང་ལོ་བཅུ་གསུམ་པ་ཤིང་ཕོ་ཁྱིའི་ལོ་རྒྱལ་བ་འཕགས་པ་ལྷ་རྒྱལ་བ་རྒྱ་མཚོའི་ཞབས་དྲུང་དུ་ཕེབས་ཏེ་སྐྲ་བཅད་ལུས་བསྒྱུར་དུར་སྨྲིག་གསོལ་རབ་ཏུ་བྱུང་ནས་དགེ་
ཚུལ་གྱི་སྡོམ་པ་བཞེས་དེའི་ཚེ་རྒྱལ་པ་འཕགས་པ་ལྷས་རབ་བྱུང་གསར་བུ་ཐམས་ཅད་ལ་འཕགས་པའི་མཚན་ཟུང་ཡོད་པའི་མིང་བྱང་བྲིས་ཏེ་སྟེར་བར་མཛད་པ་ལ་དམ་པ་འདི་ལ་ནི་རྒྱལ་བ་འཕགས་པ་ལྟ་ཉིད་ཀྱིས་ངག་དབང་བྱམས་
པ་ཞེས་མཚན་བཏགས་སོ། །རྒྱུ་མཚན་འདི་ལས་ན། དུས་ཕྱིས་བླ་མ་རིན་པོ་ཆེ་འདི་པ་འཕྲིན་ལས་ཆེས་ཆེར་རྒྱས་པ་ན་ཆབ་མདོའི་གྲྭ་རྒན་རྣམས་ཀྱང་རྒྱལ་བ་འཕགས་པ་ལྷས་རབ་བྱུང་གཞན་གྱི་ནི་ང་འདོགས་ལུགས་དང་མི་འདྲ་བར་
ཆེད་དམིགས་སུ་མཛད་ནས་བྱམས་པའི་མིང་བཏགས་པ་དེ་ནི་བླ་མ་འདི་བྱམས་མགོན་གྱི་སྤྲུལ་པ་ཡིན་པར་ངེས་སོ་ཞེས་བརྗོད་ནས་བྱམས་མགོན་གྱི་སྤྲུལ་བར་གྲགས་བ་བྱུང། བླ་མ་རིན་པོ་ཆེ་དེ་ཉིད་ཀྱི་གཅུང་པོ་རིན་ཆེན་ལེགས་
པས་ངེད་ཅག་གི་བླ་མ་འདི་བྱམས་མགོན་གྱི་སྤྲུལ་པ་ཡིན་པའི་རྒྱུ་མཚན་མང་པོ་ཡོད་ཅེས་ཁོ་བོ་རང་ལའང་དངོས་སུ་གསུང་བ་བྱུང། དེ་མཐུན་དགེ་བའི་བཤེས་གཉེན་མང་པོས་ཞབས་བརྟན་གསོལ་འདེབས་ཞུ་བའི་དུས་སུའང་
བྱམས་མགོན་གྱི་སྤྲུལ་པ་ཡིན་པའི་རྒྱུ་མཚན་མང་དུ་ཞུ་བར་བྱེད་པ་དེ་དུས་ཀྱི་སློབ་མ་ཡོངས་ལ་གྲགས། འོན་ཀྱང་བླ་མ་རིན་པོ་ཆེ་ཉིད་རང་ནི་བྱམས་མགོན་གྱི་སྤྲུལ་པ་ཡིན་པར་ཞལ་བཞེས་ག་ལ་མཛད་དེ་ས་ཐོབ་པ་ཞིག་ཡིན་པ་

[238B] དེར་མ་ཟད་ལམ་སྣ་ཟིན་པ་ཞིག་ཡིན་པར་ཡང་ཞལ་གྱིས་མི་བཞེས། གཞན་དག་དགེ་བའི་བཤེས་གཉེན་གྲགས་ཆེ་ཚད་སྤྲུལ་བ་རེར་སྐྱེལ་བ་ལའང་ཐུགས་མི་མཉེས་པའི་གསུང་མང་དུ་
འབྱོན། དེ་ནི་སྔོན་རྣལ་འབྱོར་གྱི་དབང་ཕྱུག་མི་ལ་རས་པས་རང་ཉིད་ཆོས་སྒོར་ཞུགས་ནས་དཀའ་སྤྱད་མཛད་ཚུལ་རྣམས་གསུངས་པའི་ཚེ་རྗེ་བཙུན་ལ་རས་པ་ཞི་བ་འོད་ཀྱིས་རྗེ་བཙུན་གྱིས། ཆོས་ཞུ་ཚེ་བླ་མའི་དྲུང་དུ་མོས་གུས་དང་དཀའ་
སྤྱད་མཛད་ལུགས་སམ། ཆོས་ཐོབ་ནས་རི་ལ་བསྒོམ་པའི་ཐུགས་རུས་སམ། གང་ནས་བསམས་རུང་བློས་མི་འཁྱུད་པ་གདའ་བས། མཛད་པ་དེ་རྣམས་ལ་བསམས་ན། བདག་ཅག་རྣམས་ཀྱི་ཆོས་འདི་རང་བྱེད་བློར་གདའ་བས་
འཁོར་བ་མི་གྲོལ་བར་འདུག། ཅི་རང་དྲག་ན་ཞེས་མང་དུ་དུས་པས། རྗེ་བཙུན་གྱི་ཞལ་ནས། འཁོར་བ་དང་ངན་སོང་གི་སྡུག་བསྔལ་ལ་བསམས་ན། མོས་གུས་དང་སྙིང་རུས་དེ་ཡང་ཆོས་སྐྱོན་རང་མི་འདུག། སྙིང་ཡོད་རྣམས་
ཀྱིས་རྒྱུ་འབྲས་ཀྱི་ཆོས་ཐོས་ནས་ལས་འབྲས་ལ་ཡིད་ཆེས་རྟིང་དེ་ཙམ་གྱི་སྙིང་རུས་ཀུན་གྱིས་ནུས་པར་གདའ་སྟེ། ཆོས་ལ་ཡིད་མ་ཆེས་པར་གོ་ཡུལ་དུ་ལུས་ཤིང། ཆོས་བརྒྱད་བློས་མ་ཐོངས་པ་ཡིན་པས། རྒྱུ་འབྲས་ལ་ཡིད་
ཆེས་པ་གལ་ཆེ། རྒྱུ་འབྲས་རགས་པ་ཙམ་ལའང་ཡིད་མ་ཆེས་པའི་རྟགས་ནར་མར་བསྟན་རྟིང། སྟོང་ཉིད་ཀྱི་བཤད་པ་ལུང་རིགས་དང་མཐུན་མཐུན་མོ་མང་པོ་བྱས་རུང། སྟོང་ཉིད་དེ་བས་ཀྱང་ཕྲ་བས་གོ་བ་དང་ཡིད་ཆེས་པ་དཀའ་

[239A]༄༅། །སྟོང་ཉིད་ལ་ཡིད་ཆེས་རྟིང། སྟོང་ཉིད་རང་རྒྱུ་འབྲས་སུ་ཤར་བར་གོ་ནས། རྒྱུ་འབྲས་ཀྱི་འདོར་ལེན་སྡིག་སྤོང་དགེ་སྒྲུབ་ལ་བརྩོན་དུ་རང་འགྲོ་བ་ཡིན་ཞིང། །ཆོས་ཀུན་གྱི་རྩ་བ་རྒྱུ་འབྲས་ལ་ཡིད་ཆེས་པ་
འདི་ཡིན་པས། སྡིག་སྤོང་དགེ་སྒྲུབ་ཀྱི་ཕྱག་ལེན་ལ་ཞིབ་པ་དང་བརྩོན་པ་གལ་ཆེའོ། །ངས་དང་པོ་སྟོང་ཉིད་ཀྱི་དོན་མ་རྟོགས་ཏེ་རྒྱུ་འབྲས་ལ་ཡིད་ཆེས་པས་སྡིག་པ་ཚབས་ཆེན་དེ་བསགས་རྟིང། ངན་སོང་གསུམ་ལས་བཏང་ས་མེད་
སྙམ་འཇིགས་སྐྲག། བླ་མ་ལ་མོས་གུས་དང་སྒོམ་པ་ལ་སྙིང་རུས་མི་ཡོང་དབང་མེད་བྱུང་བ་ཡིན། ཁྱེད་རྣམས་ཀྱང་ང་རང་གི་ངག་ལྟར་གསང་སྔགས་ཀྱི་ཉམས་ལེན་ད་ལྟའི་འདི་བཞིན་དུ་གྱིས་ལ་རི་ཁྲོད་དུ་གཅིག་པུར་སྡོད་ནུས་པར་
གྱིས་ཤིག། འཁོར་བ་ལས་ཐར་བའི་ཁག་མི་རྒན་ང་རང་གིས་ཁུར་བ་ཡིན་ནོ་གསུང། ཡང་ངན་རྫོང་སྟོན་པ་བོ་དཧི་རཱ་ཛས། རྗེ་བཙུན་རིན་པོ་ཆེ་རང་རྡོ་རྗེ་འཆང་ཆེན་མིའི་གཟུགས་སུ་སྐུ་སྤྲུལ་ནས་མཛད་པ་དེ་རྣམས་སེམས་ཅན་གྱི་
དོན་དུ་སྟོན་པ་ཅིག་ཡིན་བ་འདྲ། དེ་མིན་རུང། བསྐལ་པ་དཔག་ཏུ་མེད་པ་ནས་ཚོགས་བསགས་པ། ཕྱིར་མི་ལྡོག་པའི་སེམས་དཔའ་ཆེན་པོ་ཞིག་ཡིན་པར་ཐག་ཆོད་གདའ་སྟེ། ཆོས་ཕྱིར་སྲོག་ཀྱང་འདོར་ཞིང་རྣལ་འབྱོར་རབ་ཏུ་
བརྩོན། །ཞེས་བྱ་བའི་རྟགས་རྣམས་རྗེ་བཙུན་ལ་ཚང་གདའ། དེ་མིན་བདག་སོགས་སོ་སོ་སྐྱེ་བོ་རྣམས་ཀྱིས་ནི། བླ་མའི་དྲུང་གི་དད་གུས་ཀྱི་མཛད་པ་སོགས། ཆོས་ཕྱིར་དཀའ་བ་སྤྱད་ཚུལ་རྗེ་བཙུན་གྱི་དེ་འདྲ་བློ་རང་གི་ཡང་མི་འཁྱུད་

[239B] ཕྱག་ལེན་ལ་སུས་ཁེལ། བརྒྱ་ལ་ཕྱག་ལེན་ལ་བཀའ་རུང་ལུས་ཀྱིས་རྐྱེན་མི་ཐེག་པར་འདུག་པས། རྗེ་བཙུན་དང་པོ་ནས་སངས་རྒྱས་བྱང་སེམས་གང་རུང་གཅིག་ཡིན་པར་ཐག་ཆོད་གདའ། དེས་ན་བདག་ནི་ཆོས་མ་ནུས་
རུང་རྗེ་བཙུན་གྱི་ཞལ་མཐོང་གསུང་ཐོས་པའི་སེམས་ཅན་རྣམས་ཀྱང་འཁོར་བ་ལས་གྲོལ་སྙམ་པ་གདའ་བས། རྗེ་བཙུན་རྡོ་རྗེ་འཆང་ངམ། བྱང་ཆུབ་སེམས་དཔའ་གང་གི་སྤྲུལ་པ་ལགས་པ་དེ་གསུང་དུ་གསོལ་ཞེས་ཞུས་པས། རྗེ་བཙུན་
གྱི་ཞལ་ནས། ང་གང་གི་སྤྲུལ་པ་ཡིན་ང་རང་ལ་ཡང་ཆ་མེད། ངན་སོང་གསུམ་གྱི་སྤྲུལ་པ་ཡིན་རུང། ཁྱེད་རང་རྣམས་ཀྱིས་རྡོ་རྗེ་འཆང་སོགས་གང་དུ་མཐོང་བ་དེའི་བྱིན་རླབས་འཇུག་པས་མོས་གུས་གྱིས། སྤྲུལ་པ་ཡིན་སྙམ་པ་དེ་
ཁྱེད་རང་རྣམས་ཀྱིས་ང་ལ་དག་སྣང་ཡིན་ཏེ། ཆོས་ལ་ལོག་ལྟ་དེ་བས་ཆེ་བ་མི་ཡོང། ཆོས་རྣམས་དག་བྱེད་པའི་ཆེ་བ་མ་མཐོང་བས་ལན། སྤྱིར་དམ་པའི་ཆོས་ཀྱི་ཆེ་བས། ཚེ་སྟོད་ལང་ལྟ་བུར་སྡིག་པ་ཚབས་ཆེན་བྱས་པའི་
སོ་སོ་སྐྱེ་བོ་ཞིག་ཡིན་རུང། ཕྱིས་རྒྱུ་འབྲས་ལ་ཡིད་ཆེས་ནས་ཚེ་བློས་བཏང་སྟེ་སྒོ་གསུམ་གཡོ་མེད་དུ་བསྒོམ་ནུས་ན་སངས་རྒྱས་ཐོབ་པ་ལ་ཐག་རིང་མི་འདུག། ཁྱད་པར་བླ་མ་མཚན་ལྡན་ཞིག་གིས་རྗེས་སུ་བཟུང་ཞིང་གསང་
སྔགས་ཉེ་ལམ་གྱི་མན་ངག་དང་སྙིང་པོའི་དོན་ཐ་སྙད་ཀྱི་སྒྲིབ་གཡོགས་མེད་པར་གཅེར་མཐོང་དུ་ངོ་སྤྲོད་པའི་དབང་དང་གདམས་ངག་ཐོབ་ནས་བསྒོམ་ནུས་ན། ཚེ་འདིར་སངས་རྒྱ་མི་རྒྱ་ཐེ་ཚོམ་མི་འདུག་ཅིང། ཚེ་འདིར་

[240A]༄༅། །མི་དགེ་བཅུ་དང་མཚམས་མེད་ལྔའི་ལས་ཚབས་ཆེན་བྱས་ན་ཤི་མཐག་དམྱལ་བ་མནར་མེད་དུ་སྐྱེ་མི་སྐྱེ་ཐེ་ཚོམ་མི་འདུག་སྟེ། རྒྱུ་འབྲས་ལ་ཡིད་མ་ཆེས་ཤིང་སྙིང་རུས་ཆུང་བས་ལན། སྙིང་ཐག་
པ་ནས་རྒྱུ་འབྲས་ལ་ཡིད་ཆེས་ན། ངན་སོང་གི་སྡུག་བསྔལ་ལ་འཇིགས་སྐྲག། སངས་རྒྱས་ཐོབ་འདོད་ཀྱི་སྒོ་ནས་དང་པོར་བླ་མ་ལ་མོས་གུས། བར་དུ་གདམས་ངག་བསྒོམ་པ་ལ་སྙིང་རུས། མཐར་ཉམས་རྟོགས་སྐྱོང་ལུགས་
སོགས་ཀྱི་སྙིང་རུས་པའི་འདི་པས་མ་ཞན་པ་སོ་སྐྱེ་སྙིང་རུས་ཅན་ཀུན་ལ་ཡོང་བར་འདུག། བྱུང་ཚེ་སངས་རྒྱས་དང་བྱང་ཆུབ་སེམས་དཔའི་སྤྲུལ་པར་རློམ་པ་འདུག་སྟེ། གསང་སྔགས་ཀྱི་ཉེ་ལམ་ལ་ཡིད་མ་ཆེས་པའི་རྟགས་ཡིན་པས་
ད་ཁྱེད་རང་རྣམས་རྒྱུ་འབྲས་ལ་ཡིད་ཆེས་པར་གྱིས་ལ། གོང་མའི་རྣམ་ཐར། ལས་རྒྱུ་འབྲས། འཁོར་བའི་ཉེས་དམིགས། དལ་འབྱོར་རྙེད་དཀའ། ནམ་མཆི་ཆ་མེད་རྣམས་སོགས་ལ། །གསང་སྔགས་ཀྱི་ཉམས་ལེན་ལ་འབུངས་
ཤིག། ངས་ཀྱང་ལྟོ་གོས་གཏམ་གསུམ་ལ་གྱོང་བཏང། སེམས་ལ་དཔའ་བསྐྱེད། ལུས་ལ་བབ་བསྐུར་སྡུག་བསྔལ་ཁྱད་དུ་བསད་ནས་མི་མེད་ཀྱི་རི་ལ་བསྒོམས་པས་ཉམས་རྟོགས་ཀྱི་ཡོན་ཏན་སྐྱེས་པ་ཡིན་ཁྱེད་རྣམས་
ཀྱང་ངའི་རྗེས་སུ་ཞུགས་ལ་ཉམས་སུ་ལོངས་ཤིག་གསུངས་པ་དེ་ལྟ་བུའི་ཚུལ་ལ་དགོངས་པར་མངོན་ནོ། །འོན་ཀྱང་བླ་མ་རིན་པོ་ཆེ་འདི་ཉིད་བྱམས་མགོན་གྱི་བྱིན་རླབས་ཐུགས་ལ་ཞུགས་པ་ཞིག་ཡིན་པ་ནི་བླ་མ་རིན་པོ་ཆེ་ཉིད་ཀྱི་གསུངས་

[240B] ཤེས་རབ་མེ་ལོང་དག་པའི་ངོས། །ཤེས་བྱའི་གཟུགས་བརྙན་གསལ་བའི་ཚེ། །ཤེས་འདོད་མེད་ཀྱང་ཤེས་མདོག་གི། ཤེས་རབ་རྩལ་འདི་སུ་ཡིས་འགོག། ངག་ལ་ངག་གི་དབང་ཕྱུག་གིས་།བྱིན་གྱིས་བརླབས་ཤིང་སེམས་
རྒྱུད་ལ༑ ༑བྱམས་པའི་འཕྲིན་ལས་ཞུགས་པ་ཞིག། བླ་མའི་རྣམ་ཐར་དྲན་ནས་བྲིས། །ཞེས་གསུངས་པ་ལྟར་རོ། །དེ་ལྟར་ཆབ་མདོ་ཆོས་སྡེར་རྒྱལ་བ་འཕགས་པ་ལྷའི་ཞབས་དྲུང་དུ་རབ་ཏུ་བྱུང་ནས་དུར་སྨིག་གི་རྒྱལ་མཚན་གསོལ་
ཏེ་འགྲོ་བ་ལྷ་དང་བཅས་པ་ཐམས་ཅད་ལ་མྱུར་བ་མྱུར་བར་ཐུབ་བསྟན་ཡོངས་སུ་རྫོགས་པ་བཟུང་སྟེ་དམ་པའི་ཆོས་གྱི་སྒྲ་དབྱངས་བསྒྲགས་ནས་འགྲོ་བ་མ་རིག་པའི་གཉིད་ཀྱིས་ནོན་པ་རྣམས་མྱུར་དུ་སད་པར་བྱ། འཁིར་བའི་བཙོན་རར་བཅིངས་པ་
རྣམས་མྱུར་དུ་སྒྲོལ་བར་བྱ། བློ་གྲོས་ཀྱི་མིག་ལྡོངས་ཏེ་གར་འགྲོའི་གཏོལ་མེད་པ་རྣམས་ལ་མཐོ་རིས་དང་ཐར་པའི་ལམ་མྱུར་དུ་གསལ་བར་བྱའོ་ཞེས་དབུགས་འབྱིན་པར་མཛད་དོ། །དེ་ནས་ཐུགས་བསམ་འདི་ལྟ་ངག་འཁྲུངས་ཏེ། སྔོན་སྟོན་
པ་ཐུགས་རྗེ་ཅན་དེས་རྒྱལ་བའི་བསྟན་པ་ལ་ཞུགས་ནས་རབ་ཏུ་བྱུང་བ་རྣམས་ཀྱིས་ལས་སུ་བྱ་བ་ནི་གཉིས་བཀའ་སྩལ་ཏེ། ཀློག་པ་ཐོས་བསམ་དང། སྤོང་བ་བསམ་གཏན་ནོ། །བདག་གིས་ཀྱང་སྟོན་པ་ཐུགས་རྗེ་ཅན་གྱི་བཀའ་ལྟར་
ཐོག་མར་ཀློག་པ་ཐོས་བསམ་དང། དེ་ནས་སྤོང་བ་བསམ་གཏན་བྱས་ཏེ་རྒྱལ་བ་དགྱེས་པའི་ལམ་བཟང་བསྒྲུབ་པར་བྱའོ་སྙམ་དུ་དགོངས་ནས་ཐོག་མར་འཕགས་པ་ལྷའི་བཀའ་ལྟར་ཆབ་མདོ་གྲྭ་ཚང་གི་ཆོས་སྤྱོད་རྣམས་ལགས་པར་
[241A]༄༅། །བཟུང། །དགུང་ལོ་བཅུ་བཞི་པའི་དུས་སུ་འཕགས་བ་ལྷ་ལ་རྡོ་རྗེ་འཇིགས་བྱེད་ཆེན་པོའི་དབང་ལེགས་བར་གསན། དེ་ནས་འཕགས་པ་ལྷའི་སྐུ་མདུན་དུ་རབ་འབྱམས་སྨྲ་བ་འགའ་ཞིག་བགྲོ་གླེང་
བྱེད་པ་གཟིགས་པས་ཤིང་རྟ་ཆེན་པོའི་གཞུང་ལ་དད་པ་ཆེས་ཆེར་འཁྲུངས་ནས་ལུས་ཀྱི་པ་སྤུ་རྣམས་ཟིངས་ཞེས་བྱེད་ཅིང་རང་དབང་མེད་པར་སྤྱན་ཆབ་བྱུང་ཞིང་བདག་ཀྱང་ནམ་ཞིག་ན་ཤིང་རྟ་ཆེན་བོའི་གཞུང་ལུགས་རྣམས་ལ་སྦྱངས་
ཏེ་ཆོས་དང་ཆོས་མིན་རིགས་པས་འབྱེད་ཐུབ་པ་ཞིག་འོད་སྙམ་དུ་ཐུགས་འདུན་དྲག་པོ་འཁྲུངས་ཏེ་འཕགས་པ་ལྷར་དབུས་ཕྱོགས་སུ་སློབ་གཉེར་ལ་ཕྱིན་ཆོག་པ་དགོས་ཞེས་དགོངས་བཞུས་པ་ན། འཕགས་པ་ལྷས་ཀྱང་འཇམ་
མགོན་བསྟན་པའི་སྲོག་ཤིང་དུ་འགྱུར་བར་མཁྱེན་ནས་དགྱེས་བཞིན་དུ་གནང་ནས་དགུང་ལོ་བཅོ་ལྔའི་ལོ་དབུས་ཕྱོགས་སུ་ཕེབས། ཐོག་མར་སེ་རར་ཕེབས་ནས་གནས་མཇལ་ཞིག་བྱས། དེ་ནས་དགའ་ལྡན་དུ་ཕེབས་ནས་
སློབ་གཉེར་མཛད་དགོངས་པ་ཡོད་པ་ལ། བྱེས་གྲྭ་ཁང་གི་གནས་གཟིགས་ལ་ཕེབས་པ་ན། གྲྭ་ཁང་གི་ནང་དུ་ལོགས་བྲིས་རྣམས་གཟིགས་པ་དང་དུས་མཉམ་དུ་རླུང་བསིར་བུ་ཞིག་སྐུ་ལ་རེག་པས་རྐྱེན་བྱས། །སྨྲ་མི་ཤེས་པའི་
དགའ་བ་དང་དད་བ་ཆེན་པོ་ཞིག་འཁྲུངས་ནས། ད་ནི་གྲྭ་ཚང་འདི་ཁ་རང་དུ་སློབ་གཉེར་བྱེད་སྙམ་བ་བྱུང་ནས་བྱེས་གྲྭ་ཚང་དུ་ཞུགས་བྱེས་པ་བླ་མ་ངག་དབང་རྒྱ་མཚོ་ཡོངས་འཛིན་དུ་བསྟེན་ནས་ཐོག་མར་རིགས་པའི་སྒོ་འབྱེད་བསྡུས་གྲ་

[241B]རིང་བོར་སྦྱངས་པའི་མཁས་བ་དག་དང་བགྲོ་གླེང་བྱས་བ་ན་དྲི་མ་མེད་པའི་རིགས་པའི་ང་རོས་མཁས་པ་དག་དཔའ་ཞུམ་བར་མཛད་པས་མཁས་པ་དག་ངོ་མཚར་དུ་གྱུར་ནས་འདི་ནི་གྲྭ་ས་གཞན་
དུ་སྦྱངས་ཟིན་པ་ཞིག་ཡིན་པའམ། ཡང་ན་ས་ཐོབ་པ་ཞིག་ཡིན་པར་ངེས་སོ་ཞེས་གླེང་བར་བྱེད་དོ། །དེ་ནས་དགུང་ལོ་བཅུ་དྲུག་གི་དུས་ཕར་ཕྱིན་གྱི་གཞུང་ལ་སྦྱངས་ཏེ་ལོ་གཉིས་ཀྱི་རིང་ལ་ཕར་ཕྱིན་ལ་མཁས་པར་གྱུར་ཏེ་དགུང་ལོ་བཅུ་བདུན་པ་
ལ་རིགས་ཆུང་ཚོགས་ལངས་མཛད་པས་མཁས་པ་ཐམས་ཅད་ངོ་མཚར་བའི་གནས་སུ་གྱུར། ལོ་དེའི་སྟོན་དུས་སེར་རྩེར་རྗེ་སྒྲུབ་ཁང་བ་མཇལ་བར་ཕེབས་བས་རྗེ་སྒྲུབ་ཁང་བའི་ཞབས་ཕྱིར་བླ་མ་རིན་པོ་ཆེ་འདི་པའི་ཁུ་བོ་དཀའ་བཅུ་སྐལ་ལྡན་
ཟེར་བ་ཞིག་བཞུགས་པས་དེས་སང་ཉིན་སེམས་བསྐྱེད་མཆོད་པ་ཡིན་པས་མེ་ཏོག་གང་འབྱོར་ཉོས་ལ་སང་ཉིན་སྔ་བར་ཤོག་ཅེས་ཞལ་ཏ་གནང་བ་བཞིན་བླ་མ་རིན་པོ་ཆེས་ཀྱང་དེ་བཞིན་མཛད་ནས་སང་ཉིན་མེ་ཏོག་མང་པོ་བསྣམས་ནས་སྒྲུབ་ཁང་དུ་
ཕེབས་ཏེ་ལམ་ཁྲིད་གསན་གྲུབ་པའི་དགེ་སློང་མང་པོ་དང་ལྷན་ཅིག་སེམས་བསྐྱེད་ཞུ་བར་མཛད། ཆོས་གྲོལ་ནས་རྗེ་སྒྲུབ་ཁང་པ་ཆེན་པོ་མཇལ་བར་ཕེབས་པས་རྗེ་སྒྲུབ་ཁང་པ་ཆེན་པོས་བཀའ་འདྲི་ཞིབ་ཏུ་གནང་ནས་གཞོན་ནུ་འདི་ལྟ་བུ་
ནས་བྱང་ཆུབ་སེམས་དཔའ་བྱེད་ཐུབ་པ་ཤིན་ཏུ་ལེགས་གཞུང་ཆེན་མོ་རྣམས་ལ་སློབ་སྦྱོང་འགྲུས་པར་གྱིས་སྐབས་སྐབས་སུ་འདིར་ཤོག་ངེད་ནས་ཉམས་ལེན་ལས་བརྩམས་པའི་བསླབ་བྱ་བྱེད་ཅེས་དགྱེས་པའི་གསུང་བྱོན་

[242A]༄༅། །དེ་ནས་ཁུ་བོ་དཀའ་བཅུ་པའི་སར་ཕེབས་བས། དཀའ་བཅུ་པས། ཁྱོད་ཀྱིས་དེ་རིང་བླ་མས་གསུངས་པ་རྣམས་ངེས་སམ་གསུང་དེས་བྱུང་ལགས་ཞེས་ཞུས་པ་ན། དཀའ་བཅུ་པས། འོ་ན་
སྐྱོར་དང་གསུང་བར་བླ་མ་རིན་པོ་ཆེ་འདི་ལས་རྗེ་སྒྲུབ་ཁང་པས་གང་གསུངས་པ་ཐམས་ཅད་ཆད་ལྷག་མེད་པར་བསྐྱར་བས་དཀའ་བཅུ་པ་ཆེས་ངོ་མཚར་ཏེ་ཁྱོད་ནི་བག་ཆགས་བཟང་པོ་ཞིག་འདུག་ཅེས་གསུང། དེ་ནས་ས་རར་
ཐུགས་གཉེར་མཛད་བཞིན་པའི་མུར་དགུང་ལོ་བཅོ་བརྒྱད་ལ་བབ་པའི་ཚེ་བླ་མ་རིན་པོ་ཆེ་འདི་བས་མཁར་རྡོ་དཔོན་སློབ་རིན་པོ་ཆེ་འོལ་ཁ་ནས་སྐྱིད་ཤོད་དུ་ཕེབས་ཏེ། ལྷ་ས་ནག་ཚང་བྱང་དུ་ཚོགས་མཆོད་ཀྱི་དུས་སླབ་མའི་ཚོགས་
དུ་མ་ལ་བྱང་ཆུབ་ལམ་གྱི་རིམ་པའི་ཁྲིད་པཎ་ཆེན་ཆོས་ཀྱི་རྒྱལ་པོ་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་མན་ངག་དམ་པ་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་གྱི་སྟེང་ནས་
སྩལ་བ་གསན་པར་ཕེབས་པས་ལམ་གྱི་ངོ་བོ་དང། གྲངས་དང། གོ་རིམ་དང། དབྱེ་བ། སོ་སོའི་དོན་རྣམས་ལ་ངེས་པ་གཏིང་ཚུགས་པ་འཁྲུངས་ཏེ། རྒྱུ་འབྲས་མན་ངག་བདུན་གྱི་དང་པོ་མར་ཤེས་ཀྱི་སྐབས་ནས་འབྱུང་བ་
ལྟར་དེ་ཕྱིན་ཆད་ནས་བཟུང་སྟེ་སེམས་ཅན་གཟིགས་སོ་ཅོག་ལ་འདི་ནི་བདག་གི་དྲིན་ཅན་གྱི་མའོ་སྙམ་དུ་འབང་མེད་དུ་ཐུགས་ལ་འཆར་བ་ཞིག་བྱུང་བ་འདི་ནི་གཞན་གྱིས་ཡི་རང་བ་ཙམ་ཡང་བྱ་བར་དཀའ་བའི་གནས་རྣམས་ལ་མྱོང་བ་

[242B] །བླ་མ་རིན་པོ་ཆེ་འདི་བས་ལམ་རིམ་གསོལ་འདེབས་གྲས་སུ། །བློ་བཟང་རྒྱལ་བའི་རིན་པོ་ཆེན་གཞུང་ལུགས་ལ། །འདོད་དགུར་སྤྱོད་པའི་རླབས་ཆེན་སྙིང་སྟོབས་ཅན། །བཟོད་པའི་གོ་ཆ་རྒྱ་མཚོ་ལེགས་བགོས་པའི།།
སྒོམ་ཆུང་རི་ཁྲོད་དབང་པོར་གསོལ་བ་འདེབས། །ཞེས་ངེས་པར་འཇུག་པར་མཛད་ཀྱིན་ཡོད་པ་སྐུ་ན་ཕྲ་མོའི་དུས་དེ་སྐབས་མཁར་རྡོ་མཁན་པོ་འདི་པས་བདེ་ལམ་གྱི་ཁྲིད་གནང་བ་དེ་ཐུགས་ལ་ཤིན་ཏུ་འཕྲོད་པ་ཞིག་བྱུང་བས་དེ་ལྟར་མཛད་པ་
ཡིན་གྱི་བརྒྱུད་རིམ་ལ་མེད་མི་རུང་མིན་ཏེ། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་དྲུང་པ་རྟ་ཕུག་པ། དེས་རྗེ་སྒྲུབ་ཁང་པ། དེས་བླ་མ་རིན་པོ་ཆེ་འདི་པ་ལ་གནང་བ་ཡོངས་སུ་གྲགས་པ་ལྟར་རོ། །དེ་ནས་རྗེ་སྒྲུབ་ཁང་པ་ཆེན་པོར་
རིགས་གསུམ་སྤྱི་སྒྲུབ་ཀྱི་བླ་མའི་རྣལ་འབྱོར་གྱི་ཁྲིད་ཉིན་གསུམ་གྱི་རིང་ཞུ་བར་མཛད་དེ། དུས་དེ་ནས་བཟུང་བླ་མའི་རྣལ་འབྱོར་འདི་འཆག་མེད་མཛད་ཅིང་ལྷག་པར་གྲོགས་དཔལ་འབྱོར་གྲགས་པ་དང་བསྡེབས་ནས་ར་ཁ་བྲག་ཏུ་དགུན་ཐོག་
གཅིག་རིགས་གསུམ་སྤྱི་སྒྲུབ་ཀྱི་བླ་མའི་རྣལ་འབྱོར་སྐྱོང་ཞིང་བཞུགས། དེ་སྐབས་ར་ཁ་བྲག་གི་སྒྲུབ་སྡེ་མ་ཆགས་པས་གཉིས་ཀས་ཕུག་བ་རེ་བཟུང་ནས་སོ་སོར་བཞུགས། བླ་མ་རིན་པོ་ཆེ་འདི་པས་ཐུན་དངོས་གཞི་ལ་རྗེ་བཙུན་འཇམ་པའི་
དབྱངས་ཀྱི་རྣལ་འབྱོར་སྔོན་དུ་བཏང་སྟེ་རིགས་གསུམ་སྤྱི་སྒྲུབ་ཀྱི་བླ་མའི་རྣལ་འབྱོར་བསྒོམས་ནས་དམིགས་བརྩེ་མ་གང་འགྲུབ་དང། ཐུན་མཚམས་སྐུ་ལྟུང་བཤགས་སུམ་ཅུ་སོ་ལྔ་རེ་དང་བརྐྱང་ཕྱག་སྦྲགས་པའི་བསག་སྦྱངས་ལ་

[243A]༄༅། །འབད་པས་སྐུ་ལ་བྱེད་ཀྱི་གཟུངས་ནས་ཇི་ལྟར་བཤད་པ་ལྟར་གྱི་ལས་སྒྲིབ་དག་པའི་མཚན་མ་བརྟན་བོ་ཐོབ་ཅིང། ལྷག་བར་ནུབ་ཅིག་ཕྱག་ཏུ་རལ་གྲི་ཞིག་བྱུང་བ་བསྣམས་ཏེ་ནམ་མཁའ་ལ་འཕུར་
བའི་མཚན་ལྟས་ཤིན་ཏུ་གསལ་བ་བྱུང། བླ་མ་རིན་པོ་ཆེ་རང་ཡོན་ཏན་སྦ་བ་གཙོ་བོར་མཛད་པས་འདི་ཙམ་ལས་མི་གསུང་མོད། དོན་དུ་ན་རྗེ་བཙུན་འཇམ་པའི་དབྱངས་དང་རྗེ་རིན་པོ་ཆེའི་སྐུ་དང་གསུང་གི་སྣང་བ་བྱུང་བར་
ངེས་སོ། །དེ་ནས་ཆོས་རབ་ཏུ་རྣམ་འབྱེད་ཀྱི་ཤེས་རབ་ཆེས་ཆེར་རྒྱས་ཏེ་བཤེས་གཉེན་ལ་དད་པ་ནས་ཞི་ལྷག་གི་བར་ལམ་གྱི་ངོ་བོ་དང་གྲང་ངེས་གོ་རིམ་རྣམས་ལ་ངེས་བ་བརྟན་པོ་རྙེད་ཅིང་ངེས་འབྱུང་དང་བྱང་ཆུབ་ཀྱི་
སེམས་དང་ཡང་དག་པའི་ལྟ་བ་རྣམས་ལ་མྱོང་བ་ཕུལ་ཕྱིན་ཐོན། དེ་སྐབས་འཚོ་བ་དཀའ་ཐུབ་ལ་གནས་པས་ཉིན་རེའི་གསོལ་ཟས་ཙམ་ཡང་མེད་ཀྱང་འཁོར་བའི་ཕུན་ཚོགས་གང་ལ་ཡང་ཡིད་སྨོན་ནམ་ཡང་མི་སྐྱེ་
འཁོར་བའི་ཕུན་ཚོགས་གང་དང་གང་མཐོང་ཙམ་གྱིས་འཇིགས་སྐྲག་ཞེན་ལོག་ངང་གིས་སྐྱེ་བ་ཞིག་བྱུང། སྐུ་མཚམས་གྲོལ་ནས་སེ་རར་ཕེབས་དུས་ལོ་གསར་གྱི་སྐབས་ཡིན་པས་ཁང་ཚན་གྱི་གྲྭ་བ་རྣམས་ལོ་གསར་གྱི་དགའ་
སྟོན་ཡིན་ཟེར་ནས་བཟའ་བཏུང་སྣ་ཚོགས་བྱེད་ཅིང་རབ་ཏུ་བྱུང་བའི་རྟགས་ཆ་ལུགས་ཙམ་ཡང་ཚུལ་མཐུན་མི་འཛིན་པར་ཕན་ཚུན་རྩེད་འཇོ་བྱེད་ཅིང། ཧ་ཧ་ཧུ་ཧུ་ཟེར་ནས་དགའ་དགའ་སྐྱིད་སྐྱིད་ལྟར་བྱེད་པ་རྣམས་གཟིགས་བ་

[243B] དེ་རིང་རང་ཡང་མི་འཆི་བའི་གདེང་མེད་ཅིང་གར་འགྲོའི་གཏོལ་མེད་པར་འདི་འདྲ་བྱེད་ཕོད་པ་མི་འདི་དག་ངེས་བར་སྨྱོ་བ་ཡིན་པར་འདུག་སྙམ་པ་བཅོས་མིན་དུ་འཆར་ཞིང། དེའི་རིང་ལ་སྤྱན་ཆབ་རྒྱུན་མི་འཆད་དུ་འབབ་པ་ཐབས་
ཅི་བྱས་ཀྱང་ཆད་མི་ཐུབ་པ་ཞིག་བྱུང་གསུང། དེ་ཁའི་མུར་རྒྱལ་པོ་ལྷ་བཟས་ཀྱིས་སྡེ་སྲིད་རིན་པོ་ཆེ་བཅོམ་སྟེ་གྲོང་སྨད་ཀྱི་དངོས་ཆས་རྣམས་སོག་པོའི་གྲྭ་པ་རྣམས་ལ་བྱིན་ཏེ་གྲྭ་པ་རྣམས་ཧབ་ཐོབ་བྱེད་པ་གཟིགས་པ་ན་
སྐྱོ་ཞིང་ཡིད་འབྱུང་བ་ཆེས་ཆེར་འཕེལ་ཏེ་ཕ་ཕ་འདི་འདྲ་བྱེད་ཕོད་པ་སྙམ་དུ་སྤྱན་ཆབ་རྒྱུན་མི་འཆད་པ་ཉིན་མཚན་ཁོར་ཡུག་ཏུ་བྱུང་བས་སྐུ་གཟུགས་ཀྱི་ཟུངས་ཀྱང་ཤིན་ཏུ་ངན་པ་བྱུང་གསུང། ཚུལ་འདི་ལ་རྒྱལ་བའི་གསུང་རབ་
དང་ཤིང་རྟ་ཆེན་པོའི་གཞུང་གི་དོན་ལ་འདྲིས་པ་སྔོན་བྱོན་དམ་པའི་རྣམ་ཐར་གྱི་རྒྱུས་ཡོད་པ་དག་གིས་བལྟས་ན་དབག་པར་དཀའ་བའི་རྣམ་ཐར་ཡིན་ཏེ་མྱུར་དུ་འཆི་བའི་ཚུལ་ལ་མྱོང་བ་ཐོན་ནས་ཚེ་འདི་ལ་མ་ཆགས་པར་ཕྱི་མ་དོན་
གཉེར་གྱི་བསམ་པ་བཅོས་མིན་སྐྱེ་བའང་ཤིན་ཏུ་དཀའ་ན་སྲིད་པའི་ཕུན་ཚོགས་ལ་ཞེན་པ་གཏིང་ནས་ལོག་པའི་ངེས་འབྱུང་སྐྱེ་དཀའ་བ་དང། ངེས་འབྱུང་དེ་ལྟར་སྐྱེས་ན་ངོ་མཚར་བའི་གནས་ཡིན་པ་ལྟ་ཅི་སྨོས་
སྟོན་པ་ཐུགས་རྗེ་ཅན་དེས་དགེ་སློང་རྣམས་ལ་གསེར་དངུལ་ལ་རེག་པ་ཙམ་ཡང་མི་རུང་བ་སོགས་འདུལ་བའི་བཅས་པ་ཇི་སྙེད་ཅིག་མཛད་པ་ཐམས་ཅད་འདི་འདྲ་བའི་ངེས་འབྱུང་བཅོས་མིན་སྐྱེ་བའི་ཐབས་སུ་མཛད་

[244A]༄༅། །པ་ཡིན་པས་ན་བློ་གྲོས་དང་ལྡན་བ་རྣམས་ཀྱིས་བླ་མ་རིན་པོ་ཆེ་འདིའི་མཛད་པ་རྣམ་ཐར་འདི་འདྲ་བ་ལ་ཡིད་སྨོན་དུ་བྱའོ། །དེ་ནས་སྔར་ལྟར་གཞུང་ལུགས་ལ་སྦྱོང་བ་དད་བསག་སྦྱང་ལ་འབད་བ་ལྟར་
དང། བླ་མ་དང་ལྷག་པའི་ལྷ་ལ་གསོལ་བ་འདེབས་པ་རྣམས་ལ་བརྩོན་པར་མཛད་ཅིང། ཆོས་གྲྭའི་སྐབས་ཉིན་གཅིག་གི་འཚོ་བའི་མཐུན་རྒྱེན་ཙམ་ཡང་མེད་ཀྱང་ཚོགས་ཀྱི་མང་ཇ་ཙམ་ལ་བརྟན་ཏེ་སྔ་ཆོས་དགོང་
ཆོས་འཆག་མེད་དང། དེའི་བར་རྣམས་སུ་གཞུང་གི་འཛིན་སྐྱོར་དང་བསག་སྦྱང་ལ་བརྩོན་པར་མཛད། དེའི་ཚེན་བཟའ་ཧྲུལ་ལ་འཚོ་ཆས་ཤིན་ཏུ་བཀྲེན་པས་མཐང་གོས་ཧྲལ་ཧྲུལ་དུ་གྱུར་ཏེ་པུས་མོ་སྔོ་ཧྲེང་ཧྲེང་བ་ཀུན་
གྱིས་མཐོང་བ་དང། ཟླ་གམ་ཧྲལ་ཧྲུལ་དུ་གྱུར་ཏེ་ཚོགས་སུ་དགེ་འདུན་རྣམས་མང་ཇ་ལ་གསོལ་བ་བཞེས་པའི་ཆེ་གསོལ་ཞིབ་ཡོང་རྒྱུའི་ཁུལ་གྱིས་ཟླ་གམ་གྱིས་གདོང་བཏུམས་ཀྱང་གཡས་གཡོན་ཐམས་ཅད་རལ་
པའི་སྐར་ཁུང་དུ་གྱུར་ཏེ་སྦ་མི་ཐུབ་པར་ཀུན་གྱིས་མཐོང་བ་ཞིག་བྱུང་བས་ཚེ་འདིའི་སྣང་ཤས་ཅན་དག་ནི་ཚུལ་འདི་མཐོང་བས་ཡ་ང་ཞིང་སྙིང་རྗེའི་གནས་སུ་བྱེད་པ་དང། སྐྱེ་བོ་དམ་པ་རྣམས་ནི་ངོ་མཚར་བའི་
གནས་སུ་བྱད་བ་ཞིག་བྱུང་ངོ། །དེ་འདྲ་བའི་འཆོ་ཆས་བཀྲེན་པའི་སྐབས་སུའང་འབྱོར་བ་ཅན་དག་གཟིགས་པ་ན་ཡིད་སྨོན་མི་སྐྱེ་བར་མ་ཟད་ལྷག་པར་སྙིང་རྗེ་སྐྱེ་ཞིང་རེ་ཤིག་གཞུང་ལུགས་ཆེན་མོ་འདི་རྣམས་ལ་

[244B]ལ་གནས་ནས་ལམ་ཆ་ཚང་ལ་སྒྲུབ་པ་བྱེད་པ་ཞིག་ནམ་འོང་སྙམ་པ་འབའ་ཞིག་ཐུགས་ལ་བརྣགས་ཤིང་དོན་དེ་ལྟར་དུ་ཡང་དང་ཡང་དུ་སྨོན་ལམ་འདེབས་
པར་མཛད་དོ། །དེ་ལྟར་པར་ཕྱིན་ལ་སྦྱོད་བའི་ཚེ་ཕར་ཕྱིན་གྱི་སྤྱི་དོན་དང་མཐའ་དཔྱོད། ཟུར་བཀོལ་བཞི་ཡོངས་རྫོགས་ཐུགས་ལ་བཟུང་སྟེ་དགེ་འདུན་ཚོགས་པའི་དབུས་སུ་སྐྱོར་བའི་ཚོགས་བསོག་ཀྱང་མཛད་དེ་ནས་བྱེས་པ་
བླ་མས་གླིང་བསྲེའི་གྲྭ་སྐོར་མཛོད་ཅེས་གསུངས་བ་ན་རྗེ་གྲུབ་པའི་དབང་ཕྱུག་དགེ་ལེགས་རྒྱ་མཚོའི་ཞབས་དྲུང་དུ་ཕེབས་ནས་གྲྭ་སྐོར་བྱེད་ན། དེའི་ཚེ་བཤད་པ་གང་ལ་བྱེད་ཞུས་པས་སྒྲུབ་ཁང་པ་ཆེན་པོས་འཇམ་དཔལ་
ཞལ་ལུང་བཟུང་ནས་བཤད་པ་བྱས་ན་སླར་གཞན་ལ་ཁྲིད་གཏོང་བ་ལ་ཁྱད་ཆེན་པོ་འོད་ཞེས་མ་འོངས་ལུང་བསྟན་དང་བཅས་གསུངས་དེ་ནས་བླ་མ་རིན་པོ་ཆེ་འདི་བས་རྗེ་སྒྲུབ་ཁང་པའི་བཀའ་ལྟར་འཇམ་དཔལ་ཞལ་
ལུང་ཡོངས་རྫོགས་ཐུགས་ལ་བཟུང་སྟེ་དགུང་ལོ་ཉི་ཤུ་རྩ་གཅིག་པ་ཆུ་ཕོ་རྟའི་ལོ་སེ་རར་གླིང་བསྲེའི་གྲྭ་སྐོར་མཛད་པས་བཤད་པས་བསྟན་པའི་མིག་རྒྱན་ལ་ཕན་པ་དང། དྲི་མ་མེད་པ་རིགས་པའི་ང་རོས་མཁས་པ་མཐའ་དག་
གི་ཡིད་འཕྲོག་པར་མཛད། གླིང་བསྲེའི་གྲྭ་སྐོར་གྲུབ་ནས་རྗེ་སྒྲུབ་ཁང་པ་ཕུར་བུ་ལྕོག་ཏུ་བཞུགས་པའི་སྐུ་མདུན་དུ་མཇལ་བར་ཕེབས་པས་སྒྲུབ་ཁང་པ་ཆེན་པོས་སྒྲུབ་ཁང་དུ་འགྲོ་བས་ཁྱོད་རང་འདི་ཁྱེར་ཤོག་གསུངས་ནས་

[245A]༄༅། །གཅི་བས་གང་བའི་སྒྱེ་མོ་ཤིན་ཏུ་ལྕི་བ་ཞིག་བསྐུར་བར་མཛད་པ་ན། བླ་མ་རིན་པོ་ཆེ་འདི་བ་ད་སྐབས་དཀའ་བཅུའི་གྲྭ་སྐོར་གྲུབ་པས་སེ་རར་མཁས་པའི་གྲགས་བ་ཆེ་བ་ཡོད་ཀྱང་མཁས་པའི་བསྙེམས་
བ་མད་པར་བླ་མའི་ཞབས་ཏོག་ཏུ་ཤི་ཡང་སྐལ་བ་བཟང་སྙམ་དུ་སྤྲོ་བ་ཆེན་པོས་ཤིང་ཁུར་ཆེན་པོ་དེ་བསྣམས་ཏེ་སེར་རྩེར་ཕེབས་པས་རྗེ་སྒྲུབ་ཁང་པ་ཆེན་པོ་ཤིན་ཏུ་མཉས་ནས་ཁོང་རང་གིས་སྔར་ཐུགས་གཉེར་མཛད་ལུགས། བླ་མ་རྟ་
ཕུག་པ་བསྟེན་ལུགས། དེ་ནས་དཀའ་སྤྱད་སྙིང་རུས་ཀྱིས་སྒྲུབ་པ་མཛད་ལུགས་རྣམས་གསུངས་ནས་ཁྱོད་རང་ཡང་དེ་འདྲ་ཞིག་ཡོད་བ་བྱེད་དགོས་གསུང་ཞིང་ད་ཁྱོད་རང་ཆོས་ཡགས་བོ་ཞིག་བྱས་ན་འོང་གསུང་བར་བླ་མ་རིན་པོ་ཆེ་
འདི་པས་ཆོས་ཡགས་པོ་ཇི་ལྟར་བྱེད་དགོས་ཞུས་པར། རྗེ་སྒྲུབ་ཁང་པས། ཆོས་རྣམ་དག་ཅིག་བྱེད་ན་རི་ཁྲོད་ལ་འགྲོ་དགོས། དེ་ཁྱོད་ཀྱིས་ཡོང་མི་ཡོང་རྗེ་བཙུན་མི་ལ་ལ་ཞུའོ་གསུངས་ནས་རྗེ་བཙུན་གྱི་རྣམ་མགུར་ལ་ཆོས་མོ་ལན་
གསུམ་མཛད་སོད་བས་བཟང་པོ་ཤ་སྟག་བབ་པས་རྗེ་སྒྲུབ་ཁང་བ་ཤིན་ཏུ་མཉེས། བླ་མ་རིན་པོ་ཆེ་འདི་པའང་དད་ཅིང་སྦྲོ་བར་གྱུར་ནས་རྗེ་སྒྲུབ་ཁང་བ་ཆེན་པོའི་ཞབས་ལ་སྤྱི་བོས་གཏུགས་ཏེ། འཇིག་རྟེན་འཇིག་རྟེན་འདས་པའི་
དགེ་ལེགས་ཀྱི། །ཡོན་ཏན་ཀུན་གྱི་རྩ་བ་དྲིན་ཅན་རྗེ། །ཡིད་ལ་དྲན་པ་ཙམ་གྱིས་དུས་ཀུན་ཏུ། །མོས་གུས་རྩོལ་མེད་སྐྱེ་བར་བྱིན་གྱིས་རློབས། །ཞེས་སོགས་ལམ་གཙོའི་སྨོན་ལམ་ཡོངས་རྫོགས་འདེབས་པར་མཛད་དོ། །དེ་ནས་

[245B]པཎ་ཆེན་ཐམས་ཅད་མཁྱེན་པ་ཆེན་པོ་རྗེ་བཙུན་བློ་བཟང་ཡེ་ཤེས་དཔལ་བཟང་པོ་ལ་བསྙེན་རྫོགས་ཀྱི་སྡོམ་པ་ཞུ་བར་བཞེད་ནས་ཁྲེས་པོ་བསྣམས་ནས་བཀྲ་ཤིས་ལྷུན་པོར་
ཕེབས། པཎ་ཆེན་ཐམས་ཅད་མཁྱེན་པ་ཆེན་པོ་ལ་བསྙེན་རྫོགས་ཀྱི་གསོལ་བ་བཏབ་པ་ན་དགྱེས་བཞིན་ཞལ་གྱིས་བཞེས་ཏེ་བླ་བྲང་རྒྱལ་མཚན་མཐོན་པོའི་གཟིམ་ཆུང་ཡིད་དགའ་ཆོས་འཛིན་དུ་བདེ་ལྡན་ཞིང་གི་མགོན་པ་དུར་སྨྲིག་
གར་གྱི་རྣམ་པར་རོལ་པ་གངས་རིའི་ཁྲོད་ཀྱི་འདུལ་འཛིན་ཐམས་ཅད་ཀྱི་གཙུག་གི་ནོར་བུ་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་དཔལ་བཟང་པོས་མཁན་པོ་དང། ཡོངས་འཛིན་བསོད་ནམས་གྲགས་པས་གསང་
སྟོན་མཛད་དེ་ཁ་སྐོང་གི་དགེ་འདུན་གྲངས་ཚང་བའི་དབུས་སུ་བསྙེན་པར་རྫོགས་པའི་སྡོམ་པ་བཞེས་ཏེ་ཐུབ་པའི་རྒྱལ་ཚབ་ཆེན་པོར་གྱུར་ཏོ། །དེ་ནས་དབུས་སུ་ཕེབས་ཏེ་དབུ་མ་དང་འདུལ་བ་དང་མཛོད་རྣམས་ལའང་སྦྱངས་བ་མཐར་ཕྱིན་
པར་མཛད་ནས་དགུང་ལོ་ཉེར་ལྔའི་ལོ་ལྷ་ལྡན་ཆོ་འཕྲུལ་སྨོན་ལམ་ཆེན་མོའི་དུས་སུ་དཀའ་བཞིའི་གྲྭ་སྐོར་མཛད་དེ་འཇམ་མགོན་བླ་མ་ཙོང་ཁང་པ་ཆེན་པོའི་མཛད་པ་རྣམ་ཐར་རྗེས་སུ་བསྐྱངས། གྲྭ་སྐོར་གྱི་སྐབས་སུའང་རྗེ་སྒྲུབ་ཁང་པའི་
ཞལ་གདམས་ཐུགས་ལ་བཞག་ནས་ཕྱིར་བརྒོལ་སུ་ལའང་མཚང་འབྲུ་བ་དང། སྐྱོན་བརྗོད་པའི་ཚིག་རྩུབ་ཕྲ་མོའང་མ་གསུངས་ཤིང། ཚིག་ལ་མི་རྟོན་དོན་ལ་རྟོན་ཏེ་བསྟན་བཅོས་གང་དང་གང་ཡིན་པ་དེ་དང་དེའི་བརྗོད་བྱ་བའི་དོན་ཐམས་

[246A]༄༅། །ཅད་རང་གི་རྒྱུད་འདུལ་བའི་ཐབས་ཤ་སྟག་ཏུ་འཁྱེར་བའི་ཚུལ་གོ་བར་བྱེད་པ་དང། རྒྱན་དྲུག་མཆོག་གཉིས་ཀྱི་གཞུང་ནས་ཇི་ལྟར་འབྱུང་བ་ལྟར་དམ་བཅའ་གང་དང་གང་བཞག་པ་དེ་དང་དེ་ལ་འགལ་བ་དང་
མ་ངེས་པ་དང། མ་གྲུབ་པའི་སྐྱོན་ཕྲ་མོའང་མེད་ཅིང་བཟློས་བུར་སྨྲ་བའང་མེད་པར་བསྒྲུབ་བྱའི་དོན་ཚུལ་གསུམ་པའི་རྟགས་ཀྱིས་སྒྲུབ་བའི་དྲི་མ་མེད་པའི་རིགས་བའི་ང་རོ་རྒྱ་ཆེར་བསྒྲགས་པས་གཟུ་བོར་གནས་པའི་མཁས་པ་མཐའ་
དག་གཞན་དུ་ལོ་མང་པོར་ཐོས་པ་བྱས་པ་ལས་བླ་མ་རིན་པོ་ཆེ་འདི་པའི་རིགས་པའི་རྣམ་འགྱུར་ལན་ཅིག་མཐོང་བ་དང་ཐོས་པ་དོན་ཆེའོ། །ཞེས་སྨྲ་བས་སྙན་པའི་གྲགས་པས་སའི་སྟེང་ཁྱབ་པར་གྱུར་ཏོ། །གྲྭ་སྐོར་གྲུབ་འཕྲལ་རྗེ་སྒྲུབ་
ཁང་པ་མཇལ་དུ་ཕེབས་པས་རྗེ་སྒྲུབ་ཁང་པས་སེམས་བསྐྱེད་ཅིག་གནང་བ་དང་ཐུག་སྟེ་བླ་མ་རིན་པོ་ཆེ་འདི་བས་ད་ནི་སྲོག་ལ་བབ་ཀྱང་སངས་རྒྱས་མ་ཐོབ་ཀྱི་བར་དུ་བྱང་ཆུབ་ཀྱི་སེམས་མི་གཏད་ངོ་སྙམ་དུ་དམ་བཅའ་བརྟན་པོ་མཛད་
ཚུལ་འདི་ལ་བླ་མ་རིན་པོ་ཆེ་ཉིད་ཀྱི་ཞལ་ནས་ད་དུས་སེམས་བསྐྱེད་ཀྱི་དམ་བཅའ་བརྟན་པོ་དེ་འདྲ་བྱས་པ་ཡིན། སེམས་བསྐྱེད་ཀྱི་བསླབ་བྱ་རྒྱ་ཆེ། བསླབ་བྱ་ལས་འདས་པའི་ཉེས་པ་གྲངས་མང་བས་ཉེས་པ་དེ་འདྲས་དམྱལ་བར་ལྷུང་
ཡང་སྔོན་ཐོག་མ་མེད་པ་ནས་ལས་ངན་འབའ་ཞིག་བསགས་ཏེ་དམྱལ་བའི་སྡུག་བསྔལ་བརྒྱུད་མར་མྱོང་བའི་རྩིས་བཏང་ན་ད་རེས་སེམས་བསྐྱེད་ཀྱི་བསླབ་བྱ་ལས་འདས་པའི་ཉེས་པས་དམྱལ་བར་སྐྱེ་དགོས་བྱུང་ཡང་བཟོད། དོན་མེད་དུ་

[246B]སྒྲུབ་པའི་ཕྱིར་དུ་སྡུག་བསྔལ་ཅི་མྱོང་དགོས་བྱུང་ཡང་སྐལ་བཟང་གསུང་བ་ཐོས་པས་ཚུལ་འདི་ཡང་དཔག་པར་དཀའ་བའི་རྣམ་པར་ཐར་པ་ཞིག་སྟེ། དེང་སང་སྙིགས་མ་ལྔ་ཆེས་ཆེར་
བདོ་བས་སངས་རྒྱས་ཀྱི་བསྟན་པ་ཉམས་པ་ལ་ཕྱོགས་ཤིང། ལྷག་པར་ཐེག་པ་ཆེན་པོ་མིང་ཙམ་ཡང་ནུབ་པ་ལ་ཕྱོགས་པའི་སྐབས་འདིར་རྒྱལ་སྲས་ཀྱི་སྙིང་སྟོབས་རླབས་པོ་ཆེ་འདི་འདྲ་བ་མཛད་པའི་རྣམ་ཐར་ནི་བློ་ཆེན་དག་ཀྱང་རྗེས་སུ་ཡི་
རང་ཞིང་སྨོན་ལམ་གདབ་པའི་གནས་སོ། །དེ་ནས་བླ་མ་རིན་པོ་ཆེ་འདི་པས་རྗེ་སྒྲུབ་ཁང་པ་ལ་བདག་བླ་མའི་ཞབས་དྲུང་དུ་རི་ཁྲོད་དུ་བསྡད་ཆོག་པ་དགོས་ཞེས་ཞུ་བར་མཛད་པས། ལན་དུ་རྗེ་གྲུབ་པའི་དབང་ཕྱུག་གིས་ཕྱག་བྲིས་ཤིག་སྩལ་
འདུག་པའི་ནང་ན། འོ་དང་པོར་གལ་ཆེ་བ་ཕ་ཡུལ་དང་གཉེན་བཤེས་བློས་དོར། བར་དུ་གལ་ཆེ་བ་རྒྱུད་དང་རི་ཁྲོད་གང་རིགས་ཤིག་ཏུ་ཐོས་བསམ་གཙོ་བོར་ཐོན། མཐའ་མར་གལ་ཆེ་བ་ཆེ་དང་སྒྲུབ་པ་མཉམ་བར་བྱ་བ་ཐེག་པ་ཆེན་པོའི་ལམ་
གྱི་རྩ་བ་ཚུགས་པའི་སྒྲུབ་པ་སྙིང་པོར་མཛོད་མཛོད་གསུང་བ་ཕྱག་བྲིས་སུ་གནང། བླ་མ་རིན་པོ་ཆེ་འདི་པ་ནི་རྗེ་སྒྲུབ་ཁང་པ་ལ་སངས་རྒྱས་དངོས་ཀྱི་འདུ་ཤེས་བཅོས་མ་མིན་པ་ཡོད་པས་གང་གསུངས་ཚད་མར་འཛིན་པར་མཛད་དེ་འཕྲལ་དུ་རི་
ཁྲོད་དུ་ཕེབས་བར་ཐག་བཅད། དེ་ཡང་སྤྱོད་འཇུག་ལས། ནགས་ན་རི་དྭགས་བྱ་རྣམས་དང། །ཤིང་རྣམས་མི་སྙན་བརྗོད་མི་བྱེད་།འགྲོགས་ན་བདེ་བདེ་དག་དང། །ནམ་ཞིག་ལྷག་ཅིག་བདག་གནས་འགྱུར་།ཕུག་གམ་ལྷ་ཁང་སྟོང་

[247A]༄༅། །བའམ། །ལྗོན་ཤིང་དྲུང་དུ་གནས་བཅས་ཏེ། །ནམ་ཞིག་རྒྱབ་ཏུ་མི་ལྟ་ཞིང། །ཆགས་བ་མེད་པར་འགྱུར་ཞིག་གུ། །ས་ཕྱོགས་བདག་གིར་བཟུང་མེད་པ། །རང་བཞིན་གྱིས་ནི་ཡངས་རྣམས་སུ། །རང་
དབང་སྤྱོད་ཅིང་ཆགས་མེད་པར། །ནམ་ཞིག་བདག་ནི་གནས་པར་འགྱུར། །ལྷུང་བཟེད་ལ་སོགས་ཉི་ཚེ་དང། །ཀུན་ལ་མི་མཁོའི་གོས་འཆང་ཞིང། །ལུས་འདི་སྦ་བ་མ་བྱས་ཀྱང། །འཇིགས་མེད་གནས་པ་ནམ་ཞིག་འགྱུར། །
དུར་ཁྲོད་སོང་ནས་གཞན་དག་གི། །རུས་གོང་དག་དང་བདག་གི་ལུས་།འཇིག་པའི་ཆོས་ཅན་དག་ཏུ་ནི། །ནམ་ཞིག་འགོ་སྙོམས་བྱེད་པར་འགྱུར། །ཞེས་དང། དེ་ལྟར་འདོད་ལ་སྐྱོ་བྱས་ཏེ། །དབེན་པ་ལ་ནི་དགའ་བ་སྐྱེད། །རྩོད་དང་
ཉོན་མོངས་ཀྱིས་སྟོང་པ། །ཞི་བའི་ནགས་ཀྱི་ནང་དག་ཏུ། །སྐལ་ལྡན་ཟླ་འོད་ཙན་དན་གྱིས་བསིལ་བའི། །ཡངས་པའི་རྡོ་ལེབ་ཁང་བཟང་ཉམས་དགའ་བར། །དགྲ་མེད་ཞི་བའི་ནགས་ཀླུང་གཡོ་བ་ཡིས་།གཞན་ལ་ཕན་དོན་
སེམས་ཤིང་འཆག་པར་བྱེད། །ཁང་སྟོང་ཤིང་དྲུང་ཕུག་དག་ཏུ་།གང་དུ་ཇི་སྲིད་འདོད་གནས་ཤིང། །ཡོངས་འཛིན་བསྲུང་བའི་སྡུག་བསྔལ་སྤངས། །ལྟོས་པ་མེད་པར་བག་ཡངས་སྤྱོད། །རང་དབང་སྤྱོད་ཅིང་ཆགས་མེད་ལ།།
གང་དང་ཡང་ནི་འབྲེལ་མེད་པ། །ཆོག་ཤེས་བདེ་སྤྱོད་གང་ཡིན་པ། །དབང་པོས་ཀྱང་ནི་དེ་རྙེད་དཀའ། །ཞེས་གསུངས་པ་ལྟར་དབེན་པའི་ཡོན་ཏན་གྱིས་ཐུགས་ཡིད་ལེགས་པར་འཕྲོགས་ནས་རྗེ་སྒྲུབ་ཁང་པ་ཆེན་པོ་ལ་སྐྱིད་རུང་སྡུག་

[247B]བླ་མའི་ཞབས་ལ་གཏུགས་ནས་བླད་ཆོག་བ་དགོས་ཞེས་ནན་ཞུས་མཛད་པས། གྲུབ་པའི་དབང་ཕྱུག་ཆེན་པོ་དགེ་ལེགས་རྒྱ་མཚོ་ལེགས་པར་དགྱེས་ནས། ད་འོ་ན་འདི་ཁ་
རང་དུ་སྣོད། ཁྲིད་སྐྱོང་བར་བྱེད་བ་ལ་སྤྱིལ་བུ་རང་དབང་འདུས་པ་ཞིག་དགོས་པ་ཡིན་པས་རྩིགས་ཤིག་གསུངས་ནས་དེའི་མཐུན་རྐྱེན་ཕྲན་བུའང་སྩལ། དེ་ནས་བླ་མ་རིན་པོ་ཆེ་འདི་པས་སྒྲུབ་ཁང་བའི་བཀའ་ལྟར་ཕུར་བུ་ལྕོག་ཏུ་རང་ཤོང་
སྤྱིལ་བུ་ཞིག་བཟོས། བྱེས་པ་བླ་མ་ལ་དགོངས་པ་ཞུས་ཏེ་ཚེ་འདིའི་རྙེད་བཀུར་སྙན་གྲགས་གང་ལའང་ཆགས་པ་མེད་པར་ཕུར་བུ་ལྕོག་ཏུ་རྗེ་སྒྲུབ་ཁང་པའི་ཞབས་དྲུང་དུ་ཕེབས། ཕེབས་འཕྲལ་ལམ་རིམ་དམར་ཁྲིད་བདེ་ལམ་གྱི་ཁྲིད་
ཅིག་གནང་བ་གསན། དེའི་ཚེ་སྒྲུབ་ཁང་པ་ཆེན་པོས་ཕུར་བུ་ལྕོག་ཏུ་དགེ་སློང་བརྒྱད་གྲྭ་ཞིག་གི་སྒྲུབ་སྡེ་འཛུགས་པར་བཞེད་ནས་འདུ་ཁང་རུང་ཁང་གཟིམ་ཆུང་རྣམས་ཀྱི་ཞལ་བཀོད་མཛད་པ་ན་བླ་མ་རིན་པོ་ཆེ་འདི་པས་སྔོན་རྗེ་བཙུན་མི་ལས་
ལྷོ་བྲག་མར་པའི་ཞབས་དྲུང་དུ་མཁར་ལས་ཇི་ལྟར་མཛད་པ་དེ་ཁོ་ན་ལྟར་རང་ཉིད་མཁས་པ་ཆེན་པོ་ཡིན་པའི་ང་རྒྱལ་དང་རློམ་པ་ཕྲ་མོའང་མེད་པར། བྲན་ཁོལ་ལྟར་དུ་ས་རྡོ་དང་ཆུ་ལེན་བ་ཤིང་འདྲེན་པ་འཇིམ་པ་བསྐྱེལ་བ་རྩིག་པ་རྣམས་
ལ་ཞལ་བ་བྱེད་བ་ལྷ་བྲིས་པའི་ལག་གཡོག་ཏུ་ཚོན་བསྣུར་བ་དྲེས་འདམ་བརྡུང་བ་སོགས་སྒོ་གསུམ་ངལ་བ་ཁྱད་དུ་བསད་ནས་རུསོན་བ་ཆེན་བོས་བླ་མའི་བཀའ་བཞིན་སྒྲུབ་པར་མཛད། དེ་ནས་རྗེ་སྒྲུབ་ཁང་པ་ཆེན་པོས་ལམ་ཁྲིད་འཇམ་དཔལ་

[248A]༄༅། །ཞལ་ལུང་གི་ཁྲིད་རྒྱས་པ་ཞིག་དང། བློ་སྦྱོང་དོན་བདུན་མའི་ཁྲིད་རྒྱས་པ་ཞིག་གནང། རྗེ་སྒྲུབ་ཁང་པ་དེ་སྔགས་ལ་ཤིན་ཏུ་དམ་དོག་ཆེ་བ་ཡོད་ནའང་བླ་མ་རིན་པོ་ཆེ་འདི་པ་གཅིག་པུ་ལ་རྡོ་རྗེ་འཇིགས་བྱེད་ཀྱ་སྒྲུབ་
ཐབས་ཟ་མ་ཏོག་གི་ལུང་དང། བསྐྱེད་རྫོགས་གྱི་མན་ངག་གནད་བསྡུས་ཤིག་གནང་སྟེ། སྒྲུབ་པ་མཐར་ཕྱིན་པ་ཞིག་བྱེད་པ་ལ་ལས་སྒྲིབ་སྦྱོང་ཕྱིར་ཡིག་བརྒྱ་འབུམ་ཐེར་ཞིག་དང་ཡི་དམ་རྡོ་རྗེ་འཇིགས་བྱེད་ཀྱི་བསྙེན་པ་ཚེད་དུ་འཁྱོལ་བ་
ཞིག་ངེས་པར་བྱད་དགོས་གསུང་བ་ལྟར་བཀའ་བཞིན་དུ་སྒྲུབ་པར་མཛད། ཕུར་བུ་ལྕོག་གི་སྒྲུབ་སྡེ་ཐོག་མར་ཆགས་སྐབས་བླ་མ་རིན་པོ་ཆེ་འདི་པས་དབུ་མཛད་དགེ་སློང་རྣམས་ཀྱིས་དགོང་མོའི་ཆ་ལ་འདུ་ཁང་དུ་མང་ཇ་མེད་ཀྱང་འཚོགས་
ནས་བརྐྱང་ཕྱག་ལྔ་བརྒྱ་ཙམ་རེ་བཙལ། ལམ་ཁྲིད་འཇམ་དཔལ་ཞལ་ལུད་ཆར་རེ་སྐྱོར་བ་རྒྱུན་རིང་པོར་མཛད་པས་སྒྲུབ་ཁང་པ་ཆེན་པོ་ཤིན་ཏུ་མཉེས་ནས་ང་ལས་ཁྱེད་ཚོ་སྙིང་སྟོབས་ཆེ་བ་བྱུང་ཞེས་བསྔགས་བརྗོད་མཛད། དེ་སྐབས་
བླ་མ་རིན་པོ་ཆེ་འདི་པར་གསོལ་ཇ་བཞེས་རྒྱུ་གཏན་ནས་མེད་པར་རིའི་རྩྭ་ཞིག་གི་རྩ་བ་བརྐོས་ནས་དེ་སྐོལ་བའི་ཁུ་བས་སྐོམ་པ་སེལ་བར་མཛད་པ་སོགས་དཀའ་ཐུབ་ཁོ་ན་མཛད། བར་སྐབས་ཤིག་རྡོ་རྗེ་བྲག་ན་རྗེ་རིན་པོ་ཆེའི་གསུང་
འབུམ་གྱི་ལུང་གནང་གི་འདུག་ཟེར་བ་གསན་པས་རྗེ་སྒྲུབ་ཁང་པ་ཆེན་བོར་ང་ཡང་དེར་རྗེའི་གསུང་འབུམ་གྱི་ལུང་ཞིག་ཞུ་བར་འགྲོ་འདོད་འདུག་པས་ཕྱིན་ན་ཨེ་ཡོང་ཞུས་པར། སྒྲུབ་ཁང་པ་ཆེན་པོས་འགྲོ་འདོད་ཡོད་ན་སོངས་

[248B] དེ་ལ་བླ་མ་རིན་པོ་ཆེ་འདི་པས་རང་གི་འདོད་པར་གང་ཡོད་བྱེད་རྒྱུ་མིན། ཕྱིན་པ་ལེགས་པ་ཞིག་ཡོད་ན་འགྲོ། །མི་ལགས་ན་མི་འགྲོ་གློ་སྙིང་བྲང་གསུམ་བླ་མ་རང་ལ་གཏད་པ་ཡིན། ང་རང་གི་བསམ་པ་ལ་གང་ཤར་ཞུས་པ་ལགས། ཞེས་
ཞུ་བར་མཛད་པས་སྒྲུབ་ཁང་པ་ཆེན་པོ་མཉེས་ནས། འོན་སྡོད་ལར་དེང་སང་ཐམས་ཅད་ཉམས་ལེན་བྱེད་བསམས་པ་མེད་པར་མང་པོ་ཞིག་ཐོས་དགོས་པ་འདུག། ཆོས་རྣམ་དག་ཅིག་བྱེད་ན་ལམ་རིམ་འདི་ལ་སྦྱངས་ཞས་རང་གི་སེམས་
འདི་ཀོ་བ་མཉེད་མཉེད་བྱེད་དགོས་རྒྱུ་ཡིན། ལམ་རིམ་གྱི་སྟེང་དུ་ནཱ་རོ་ཆོས་དྲུག་གི་ཁྲིད་ཅིག་ཡིན་ན་ངེས་པར་ཐོབ་པར་བྱེད་དགོས་གསུང། དེ་ལ་བླ་མ་རིན་པོ་ཆེ་འདི་པས་བཀའ་དྲིན་ཆེ་ཞེས་ཞུས་ནས་བླ་མའི་བཀའ་བཞིན་མཚམས་བཅད་
དེ་ཡིག་བརྒྱ་འབུམ་ཐེར་དང། བརྐྱང་ཕྱག་འབུམ་ཐེར་ཞིག་བསགས་ལམ་རིམ་རང་ལ་ཐུན་བཞིར་བཅད་ནས་ལོ་མང་པོའི་བར་དུ་བསྒོམས་ཏེ་མྱོང་བ་ཐོན་པར་མཛད། དེ་ཡང་དམིགས་སྐོར་རེ་རེ་ནས་དཔྱད་སྒོམ་དང་འཇོག་སྒོམ་གཉིས་
ཀྱི་སྒོ་ནས་བསྐྱངས་ཏེ་རྒྱུད་ལ་འཆར་དཀའ་བ་རྣམས་ལ་དམིགས་ཨྥུག་ནས་བསྒོམས། དེ་ཡང་དམྱལ་བའི་སྡུག་བསྔལ་སྒོམ་པའི་ཚེ་གྲང་དམྱལ་བ་རྣམས་ལ་སྡུག་བསྔལ་ཇི་ལྟར་ཡོད་ལྟ་བའི་ཕྱིར་དགུན་དགུ་འདྲེན་པའི་སྐབས་སུ་ཐོ་རངས་
གཅེར་བུར་འཐོན་ནས་ཁང་པའི་ཕྱིར་ཕེབས་ཏེ་སྒྲོལ་མ་གསུམ་བཞི་རེའི་རིང་གཅེར་བུར་བཞུགས་པ་ན་གྲང་བའི་ངད་ཀྱིས་ལུས་སྒྲིབ་ནས་ཟུག་གཟེར་ཆེར་མི་མངན། དེ་ནས་ནང་དུ་འོངས་ཏེ་གོས་བགོས་ཏེ་བཞུགས་པ་ན་ཆེར་འདར་ཞིང་རུས་
[249A]༄༅། །པའི་གཏིང་ལ་ཟུག་གཟེར་བཟོད་པར་དཀའ་བ་བྱུང་བ་ན་དེ་ལས་བྱེ་བ་ཕྲག་བརྒྱ་འགྱུར་གྱིས་གྲང་དམྱལ་གྱི་སྡུག་བསྔལ་ཆེ་བ་ཡོད་ཚུལ་ལ་སམས་ནས་རྒྱུད་ཐོག་ཏུ་བཀལ་ཏ་མྱོང་བ་ཐོན་པར་མཛད། དེ་ལྟར་
དམིགས་སྐོར་རེ་རེ་ནས་རྒྱུད་ལ་སྦྱར་ཏེ་མྱོང་བ་ཐོན་པར་མཛད། སྐབས་སྐབས་སུ་རྗེ་སྒྲུབ་ཁང་པ་མཇལ་ནས་ལམ་རིམ་གྱི་ཁྲིད་དང་བློ་སྦྱོང་གི་ཁྲིད་དང་གཅོད་ཀྱི་ཁྲིད་རྣམས་གསན་ཞིང་ཡང་དང་ཡང་དུ་སེམས་བསྐྱེད་ཞུས། གཞན་ཡང་
མདོ་བསྟན་བཅོས་ཀྱི་ལུང་དང་མན་ངག་མང་དུ་གསན། དེ་ནས་བླ་མ་རིན་པོ་ཆེ་འདི་པ་ལ་ཆབ་མདོ་ནས་སྐུ་མཆེད་རྣམས་གདན་འདྲེན་དུ་ཡང་དང་ཡང་དུ་འོངས་པ་དང། འཕགས་པ་ལྷས་ཀྱང་འབྱོན་དགོས་པའི་བཀའ་ཤོག་ཕེབས་པ་བཅས་
མཛད་དཀའ་བར་བྱུང་བ་ན་རྗེ་སྒྲུབ་ཁང་པ་ལ་ཞུས་པས་སྒྲུབ་ཁང་བ་ཆེན་པོས་ཁྱོད་ལམ་རིམ་ཆེན་མོའི་བཤད་ལུང་ཞིག་མ་ཐོབ་པར་ཁམས་སུ་འགྲོ་དགོས་བྱུང་ན་ཕངས་གསུངས་ནས་སྒྲུབ་ཁང་པ་ཆེན་པོས་ཐུན་པར་ཐུན་བར་ལ་ལམ་རིམ་ཆེན་
མོའི་བཤད་ལུང་ཤོག་བུ་ཁ་ཤེས་རེ་གནང་སྟེ་ལོ་གསུམ་ལ་ལེགས་པར་གྲུབ་པར་མཛད། དེ་ནས་ཀྱང་གདན་འདྲེན་ཡང་ཡང་བྱུང་བསད་ཕེབས་དགོས་རྒྱུ་ཨེ་ཡིན་དགོངས་པ་བྱུང་བ་ན་ཉིན་ཅིག་ཚོགས་སུ་དགེ་སློང་རྣམས་སྒྲོལ་མ་འདོན་
པའི་ཆེ་ཐུགས་བསམ་ལ་ཁམས་ཕྱོགས་ལ་ཕེབས་དགོས་བྱུང་ན་ཅི་འདྲ་འོད་དགོངས་ནས་བླ་མ་ལ་ཕྱག་དབང་དང་སྐྱབས་འཇུག་ཞུས་ཏེ་སྐུ་མདུན་ནས་ཕྱི་འགྲོས་ཀྱིས་ཕེབས་ནས་གཟིམ་ཆུང་གི་ཕྱི་རོལ་ཏུ་སོན་པའི་རྣམ་པ་ཐུགས་ལ་

[249B]ཚོད་འོང་བར་སྣང་ཞིང། དེ་ནས་ཀྱང་རིམ་གྱིས་ལམ་སོ་སོར་ཞུགས་ཏེ་རི་རེའི་རྩེར་ཕེབས་པའི་རྣམ་པ་མཛད་ནས་ཕ་གིའི་ཐད་དུ་བླ་མ་བཞུགས་པའི་ལུང་པ་དང་བླ་མའི་སྐུའི་རྣམ་པའང་འདྲ་
ཡོད་སྙམ་པ་སོགས་བསྒོམ་པར་མཛད་པ་ན་སྤྱན་ཆབ་དབང་མེད་དུ་ཡོང་གི་ན་འདུག་གསུང། དེ་ནས་ང་བླ་མ་འདི་འདྲ་དང་བྲལ་ནས་འགྲོ་ཐབས་མི་འདུག་སྙམ་དུ་ཐག་བཅད་ནས་རྒྱལ་བ་འཕགས་པ་ལྷ་ལ་དེ་ལུགས་ཀྱི་ཞུ་ཡིག་བཟོས། ཞུ་
ཡིག་དེ་ལ་སྒྲུབ་ཁང་པ་ཆེན་པོས་བདེན་པའི་མཐུ་བརྗོད་པའི་སྨོན་ལམ་དང་བྱིན་རླབས་ཤིག་མཛད་ནས་འཕགས་པ་ལྷར་ཕུལ་བས་ཕེབས་མ་དགོས། དེ་ནས་སྒྲུབ་ཁང་པ་ཆེན་པོས་ཇོ་བོ་ཡབ་སྲས་ཀྱི་ཐུགས་ཀྱི་བཅུད་ཕྱུང་བའི་མན་
ངག་བཀའ་གདམས་ཐིག་ལེ་བཅུ་དྲུག་གི་དབང་དང་གདམས་ངག་རྣམས་ཀྱང་བླ་མ་རིན་པོ་ཆེ་འདི་པ་དང། སྐལ་ལྡན་གྱི་གདུལ་བྱ་གཞན་གཅིག་བཅས་གཉིས་ལ་གཟིམ་ཆུང་སྦུག་ཏུ་གསང་སྟབས་ཀྱིས་དགྱེས་བཞིན་དུ་གནང། བླ་མ་རིན་
པོ་ཆེ་འདི་པས་དུས་དེ་ནས་བཟུང་སྟེ་ཐིག་ལེ་བཅུ་དྲུག་ལ་ཐུགས་དམ་གཙོ་བོར་མཛད་ཅིང། ཆོས་འདིའི་འཕྲིན་ལས་ཀྱི་བཀའ་བབ་སྟེ། དེའི་ཚུལ་ནི་འོག་ཏུ་སྟོན་ནོ། །བར་སྐབས་ཤིག་སྟེང་གདོན་གྱི་གནོད་པ་ཞིག་བྱུང་བ་རྗེ་སྒྲུབ་ཁང་བ་
ཆེན་པོ་ལ་ཞུས་པས་སྒྲུབ་ཁང་པ་ཆེན་པོས་ཕྱག་རྡོར་གྱི་རྗེས་གནང་སྩལ་ཏེ་འདིའི་བསྙེན་པ་ཞིག་གྱིས་གསུང་བར། རྒྱུན་གྱི་ཐུགས་དམ་རིགས་གསུམ་སྤྱི་སྒྲུབ་ཀྱི་བླ་མའི་རྣལ་འབྱོར་གྱི་སྒོ་ནས་རྗེ་རིན་པོ་ཆེའི་ཐུགས་ཀར་ཕྱག་

[250A]༄༅། །རྡོར་བསྐྱེད་ནས་བཟླས་པ་མཛད་པས་སྟེང་གདོན་གྱི་གནོད་པ་ལས་གྲོལ། རྗེ་སྒྲུབ་ཁང་བ་ཆེན་པོས་ཚེ་རབས་གཏན་གྱི་ལྷག་བའི་ལྷ་རྗེ་བཙུན་སྒྲོལ་མ་དཀར་མོ་ལ་བསྙེན་སྒྲུབ་ཅིག་བྱས་ན་ལེགས་པ་
འདུག་གསུང་བར་སྒྲུབ་ཁང་པ་ཆེན་པོར་སྒྲོལ་དཀར་གྱི་རྗེས་གནང་ཞུས་ནས་ཟླ་བ་གསུམ་གྱི་རིང་སྒྲོལ་དཀར་ཡིད་བཞིན་འཁོར་ལོའི་བསྙེན་སྒྲུབ་མཛད་པས་ཆོས་རབ་ཏུ་རྣམ་འབྱེད་ཀྱི་ཤེས་རབ་ཆེས་ཆེར་རྒྱས་ཏེ་འཆད་རྩོད་
རྩོམ་གསུམ་ལ་སྤོབས་པ་ཐོགས་མེད་དུ་གྱུར་ནས། དེ་གོང་སྒྲ་དང་སྙན་ངག་ལ་སྦྱོང་བར་མ་མཛད་ཀྱང། དུས་དེ་ནས་བཟུང་མདོ་རྒྱུད་གསུང་རབ་ཀྱི་དགོངས་འགྲེལ་རྩོམ་པ་དང། སངས་རྒྱས་བྱང་སེམས་ཀྱི་བསྟོད་པ་མཛད་
པ་སོགས་རྩོམ་པ་གང་མཛད་ཀྱང་སྤོབས་པ་ཐོགས་པ་མེད་ཅིང་སྙན་ངག་གི་རྒྱན་གྱི་ཉམས་ངོ་མཚར་བ་དག་རང་ཤུགས་ཀྱིས་འབྱུང་བ་ཞིག་བྱུང་སྟེ། ཚུལ་དེ་ནི་བླ་མ་རིན་པོ་ཆེ་འདི་བའི་གསུང་རྩོམ་རྣམས་བལྟས་ལས་
གསལ་ལོ། །དེ་ལྟར་བླ་མ་རིན་པོ་ཆེ་འདི་པས་རྗེ་སྒྲུབ་ཁང་པ་ཆེན་པོ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟན་ཏེ་སྲོག་གི་ཕྱིར་ཡང་བཀའ་བཞིན་དུ་སྒྲུབ་པ་ལས་མི་འདའ་བར་གཙོ་བོར་བྱང་ཆུབ་ལམ་རིམ་གྱི་དམིགས་
རྣམ་བསྐྱངས། དེའི་གེགས་སེལ་དང་མཐུན་རྐྱེན་བསྒྲུབ་ཕྱིར་རྒྱལ་ཀུན་ངོ་བོ་རྗེ་བཙུན་ཙོང་ཁ་པ་ཆེན་པོ་ལ་རྩེ་གཅིག་ཏུ་གསོལ་བ་འདེབས་པ་དང། ལྷག་བའི་ལྷ་རྣམས་ཀྱི་བསྙེན་སྒྲུབ་ལ་འབད་པ་དང། དཔག་པར་

[250B] ཟབ་ལམ་གཅོད་ཀྱི་རྣལ་འབྱོར་སྐྱོད་བར་བ་སྒྲུབ་ཁང་པ་ཆེན་པོའི་བཀའ་ལྟར་དཔལ་ལྡན་དམག་ཟོར་རྒྱལ་མོའི་བསྙེན་སྒྲུབ་དང་རྒྱུན་དུ་མཆོད་གཏོར་འཆག་མེད་མཛད་པ་སོགས་རྒྱུ་
ཚོགས་ཆད་པའི་ཉམས་ལེན་ལ་ཆུ་བོའི་རྒྱུན་བཞིན་འབད་པས་རྒྱུ་མཚང་བ་མེད་བ་ལས་འབྲས་བུ་འབྱུང་བརྟེན་འབྲེལ་གྱི་ཆོས་ཉིད་ཡིན་པས་བླ་མ་རིན་པོ་ཆེ་འདི་པ་ལའང་ལམ་གྱི་ལུས་ཡོངས་སུ་རྫོགས་པ་ལ་མྱོང་བ་ཕུལ་དུ་
ཕྱིན་པའི་རྟོགས་པ་འཁྲུངས་ཏེ། བླ་མ་རིན་པོ་ཆེ་ཉིད་ཀྱི་ཞལ་ནས་ང་ཆུང་དུའི་དུས་རྗེ་སྒྲུབ་ཁང་པ་ལས་ལམ་རིམ་ཐོག་མར་ཞུས་ཙམ་ནས། གསུང་རབ་ཀྱི་དོན་ལ་གོ་ཡུལ་རྒྱ་ཆེན་པོ་རང་མེད་ཀྱང། བློ་ལ་ཐག་ཆོད་ཤིན་ཏུ་ཆེ་བ་
བྱང་གསུངས། དེ་ཡང་བཤེས་གཉེན་བསྟན་ཚུལ་གྱི་སྐབས་བླ་མ་དམ་པའི་བཀའ་བཞིན་སྒྲུབ་པ་སྙིང་པོར་བྱེད་གོས་པར་ཐག་ཆོད། དལ་འབྱོར་གྱི་སྐབས་ཚེ་ཐུང་འདི་ལ་ཆོས་རྣམ་དག་ཅིག་བྱེད་དགོས་པར་ཐག་ཆོད། སྐྱེས་
བུ་ཆུང་དུའི་སྐབས་ཚེ་འདི་བློས་གཏང་དགོས་པར་ཐག་ཆོད་འབྲིང་གི་སྐབས་འཁོར་བའི་ཕུན་ཚོགས་མཐའ་དག་ལ་ཞེན་པ་གཏིང་ནས་ལོག་དགོས་པར་ཐག་ཆོད། ཆེན་བོའི་སྐབས་བྱང་ཆུབ་ཏུ་སེམས་བསྐྱེད་ནས་ཅི་བྱེད་སེམས་
ཅན་གྱི་དོན་དུ་བྱེད་ཅིང་ཚོགས་གཉིས་ཟུང་འབྲེལ་དུ་སློབ་དགོས་པར་ཐག་ཆོད་པའི་བློ་སྐྱེས། རྗེས་སུ་བསམས་ཀྱང་ཐག་གཅོད་ལུགས་དེ་ཁ་རང་རེང་གསུང་བ་ཁོ་བོ་རང་གིས་དངོས་སུ་ཐས་བས་ཐོག་མར་རྗེ་སྒྲུབ་ཁང་པ་དང་

[251A]༄༅། །མཇལ་ཏེ་ལམ་ཁྲིད་གསན་ཙམ་ཉིད་ནས་དེ་ལྟ་བུའི་ཐག་ཆོད་གདེང་ཁེལ་ཐུགས་ལ་འཁྲུངས་ཤིང། དེ་ནས་རྗེ་རྒྱལ་བ་གཉིས་བའི་སྙན་རྒྱུད་གྱི་མན་ངག་དམ་པ་བྱང་ཆུབ་ལམ་གྱི་རིམ་པ་ལ་བཤད་
བ་ཙམ་མ་ཡིན་པར། རྗེ་གྲུབ་པའི་དབང་ཕྱུག་གི་གསུང་གི་བདུད་རྩི་བཞིན་མྱོང་བ་ཐོན་ངེས་བར་དཔྱད་སྒོམ་དང་འཇོག་སྒོམ་གཉིས་བླ་མ་ལྷ་ལ་གསོལ་བ་འདེབས་པའི་གནད་དམ་པ་དང་བཅས་ཏེ་ཉམས་མྱོང་ལ་བཀར་ནས་བསྒོམ་
བར་མཛད་པས། བཤེས་གཉེན་དམ་པ་སངས་རྒྱས་དངོས་སུ་མཐོང་པ། རང་གིས་ཐོབ་པའི་དལ་འབྱོར་དོན་ཆེ་ཞིང་རྙེད་དཀའ་བ་འཆི་བ་མི་རྟག་པ། ངན་སོང་གསུམ་གྱི་སྡུག་བསྔལ། དེ་ལས་ཐར་བའི་ཐབས་དཀོན་
མཆོག་ལ་སྐྱབས་འགྲོ་དང་སྡིག་སྤོང་དགེ་བ་བསྒྲུབ་པ། མཐོ་རིས་ཀྱི་བདེ་བ་ཐོབ་ཀྱང་སྡུག་བསྔལ་གྱི་རང་བཞིན་ལས་མ་འདས་ཤིང་མི་བརྟན་པ། དེར་འཁོར་བར་བྱེད་པའི་རྩ་བ་འཇིག་ལྟ་ལ་སོགས་པའི་ཉོན་མོངས་རྣམས་
ཡིན་པ། དེ་སྤོང་བྱེད་ཀྱི་ཐབས་ལམ་བསླབ་པ་རིན་པོ་ཆེ་གསུམ་ཡིན་པ། རང་ཉིད་འཁོར་བའི་སྡུག་བསྔལ་ལས་འགྲོལ་ཀྱང་སེམས་ཅན་གཞན་འཁོར་བའི་སྡུག་བསྔལ་གྱིས་མནར་བ་རྣམས་དྲིན་ཅན་གྱི་མ་ཤ་སྟག་ཡིན་པས་
དེ་རྣམས་ལ་བྱམས་པ་དང། སྙིང་རྗེ་དང། དྲིན་དུ་བཟོ་བ་དང། བདག་གཞན་བརྗེ་བའི་འཕྲུལ་ཁྱད་པར་ཅན་ལ་བརྟེན་ནས་བྱང་ཆུབ་དམ་པ་སངས་རྒྱས་བཅོམ་ལྡན་འདས་ཀྱི་གོ་འཕང་ལ་དམིགས་པའི་སྨོན་སེམས་

[251B]སྦྱིན་སོགས་ཕ་རོལ་ཏུ་ཕྱིན་པ་དྲུག་དང། བསྡུས་རྣམ་བཞི་ལ་ལེགས་པར་བློ་སྦྱོང་བ་དང། ལུས་སེམས་ཤིན་སྦྱངས་དང་བཅས་པའི་ཞིག་ནས་དང། གནས་ལུགས་སྟོང་
པ་ཉིད་ཀྱི་དོན་ལ་དམིགས་པའི་ལྷག་མཐོང་རྣམས་ཟུང་དུ་འབྲེལ་བ་རྣམས་ལ་རྡོ་རྗེ་ཐེག་པའི་ལམ་གྱིས་བསྣོན་མ་བཏབ་ནས་ཉམས་སུ་ལེན་ཚུལ་རྣམས་རྒྱལ་བ་ཐུགས་རྗེ་དང་བཀའ་དྲིན་མཚུངས་པའི་ཟླ་ཐམས་ཅད་དང་བྲལ་བ་ཤཱཀྱའི་རྒྱལ་
པོའི་གསུང་རབ་ཀྱི་དགོངས་དོན་རྒྱལ་བ་ཉིད་ཀྱིས་རང་གི་རྒྱལ་ཚབ་དམ་པར་དབང་བསྐུར་བ་མི་ཕམ་མགོན་པོ་དང། ཤིང་རྟ་ཆེན་པོ་རྣམས་ཀྱིས་ལེགས་པར་བཤད་པའི་གདམས་པའི་ཆུ་པོ་གཅིག་ཏུ་འདྲེས་པ་དཔལ་ལྷ་ཅིག་འདི་པཾ་ཀ་རའི་
བཤད་སྲོལ་རྗེ་རྒྱལ་བ་གཉིས་པ་ཡབ་སྲས་ཀྱི་གསུང་ལས་འབྱུང་བཞིན་དུ་ཐུགས་རྒྱུད་ལ་རྟོགས་པའི་ཡོན་ཏན་འཁྲུངས་ཏེ། འགོ་བཤེས་གཉེན་བསྟེན་ཚུལ་ནས་འབྲས་བུ་ཟུང་འཇུག་གི་བར་མདོ་སྔགས་གཉིས་ཀའི་ལམ་གྱི་ལུས་ཡོངས་
སུ་རྫོགས་བའི་དམིགས་སྐོར་དེ་དང་དེ་དག་གང་དང་གང་གི་དོན་ལ་མཉམ་པར་བཞག་པའི་ཚེ། མཉམ་གཞག་གི་དུས་སུ་དེ་དང་དེའི་གནད་ཀྱི་དོན་བཅོས་མ་མ་ཡིན་པའི་ཏིང་ངེ་འཛིན་ལ་ཁྱུར་གྱིས་འགྲོ་ཞིང། རྗེས་ཐོབ་ཏུ་ཡང་མཉམ་གཞག་གི་
དམིགས་པ་དེའི་སྟོབས་ཀྱིས་ཡུལ་གང་སྣང་ཐམས་ཅད་དངོས་གཞིའི་དམིགས་སྐོར་དེ་དང་དེའི་གྲོགས་སུ་འགྲོ་བ་ཞིག་བྱུང་སྟེ། བཤེས་གཉེན་བསྟེན་ཚུལ་ལ་བླ་མའི་གཟིམ་ཁང་དང། ཞབས་ཕྱི་དང་།གཟིམ་ཁང་དང་ཉེ་བའི་བྱ་རི་དྭགས་ཆུན་ཆད་

[252A]༄༅། །ཀྱང་བླ་མའི་རྣམ་འཕྲུལ་ཡིན་སྙམ་པ་བཅོས་མན་དུ་འཆར་བ་ལྟ་བུ་དམིགས་སྐོར་མཐའ་དག་ལ་བྱུང་སྟ། ཚུལ་འདི་ནི་ལམ་གྱི་གནད་མཁྱེན་པའི་མཁས་པ་རྣམས་ཀྱིས་བརྟགས་ན་དཔག་པར་དཀའ་བའི་རྣམ་བར་ཐར་
པ་ཡིན་པས་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་བླ་མ་རིན་པོ་ཆེ་འདིའི་མཛད་པ་རྣམ་ཐར་འདི་དག་བསམས་ལ་རྗེས་སུ་བསླབ་པར་བྱ་ཞིང་ཐ་ན་སྨོན་ལམ་གྱི་ཡུལ་ཆུན་ཆང་དུ་བྱའོ། །དེ་ནས་རྗེ་སྒྲུབ་ཁང་པ་ཆེན་པོ་ཞིང་
བརྗེ་བའི་སྔ་ལྟས་མང་དུ་ཤར་ཏེ། མི་རྟག་པའི་གསུང་མང་དུ་འབྱོན་པ་དང། སྒྲུབ་གནས་རྣམས་ལམ་འོངས་པ་ན་ཇི་ལྟར་བྱ་བའི་ལུང་བསྟན་མཛད་པ་དང། བླ་མ་རིན་པོ་ཆེ་འདི་པ་དོན་གྱིས་རྒྱལ་ཚབ་ཏུ་བསྐོ་བར་མཛད་པ་སོགས་གང་ས་ནས་
ཡུན་རིང་མི་བཞུགས་པའི་རྟགས་བསྟན་པ་ན། བླ་མ་རིན་པོ་ཆེ་འདི་པས་འཇིགས་སར་སྐྱེལ་མས་བོར་པ་འདྲ་བ་ཞིག་མྱུར་དུ་འོང་བར་འདུག་སྙམ་དུ་དགོངས་ནས་ཆུ་པོ་འབྲུག་གི་ལོའི་ནང་དུ་སེམས་བསྐྱེད་མཆོད་བ་བྱུང་རས་ཀྱི་གསུང་བཤད་རྣམས་
ཟིན་བྲིས་སུ་མཛད་དེ། སྒྲུབ་ཁང་རིན་པོ་ཆེ་ཞིང་གཞན་དུ་གཤེགས་པའི་ཐུགས་འདུན་ཆེར་མངོན་པའི་ཚེ། སྔར་ཟིན་བྲིས་སུ་མཛད་པའི་གདམས་དག་རྣམས་རྗེ་དྲུབ་པའི་དབང་ཕྱུག་ཆེན་པོར་སྤྱན་འབེགས་ཞུ་རྒྱུ་ཕུལ་ནས། བླམས་ལོང་བ་
ཐང་སྐྱུར་འདི་འདྲ་ཞིག་མཛད་པར་འདུག་དེ་དུས་རང་གི་སྙིང་ལ་བཅང་རྒྱུ་བླ་མའི་སྐུ་ཚབ་ཅིག་དགོས་པར་འདུག་བསམས་ནས་གསུང་འགའ་ཞིག་ཟིན་བྲིས་སུ་འཏའ་པ་འདི་ལ་བླ་མས་ཕྱག་གིས་བྱིན་རླབས་ཤིག་གནང་དགོས་ཞེས་གདུང་ཤུགས་

[252B]བསྙུན་གཡོག་ཚུལ་ཁྲིམས་རྒྱལ་མཚན་ལ་འཆོལ་བར་མཛད་བས་བླ་མས་དེ་ནས་ཤོག་བུ་ཁ་ཤས་ཤིག་ལྗགས་ཀློག་གནང་ནས་མཐར་ཐུགས་སྨོན་རྒྱ་ཆེར་སྕལ་ཏེ། ཕྱག་མཐེ་
པོང་ཀེར་ནས་འདི་འདྲ་མོ་བྱུང་འདུག་གསུང་ཞིང་རབ་འབྱམས་པ་བྱམས་པ་ཁོ་སྙིང་རྗེ་པོ་རང་ཡིན། ཞེས་གསུངས་བ་ཞིག་བྱུང། དེ་དུས་རྗེ་སྒྲུབ་ཁང་པའི་མནལ་ལམ་དུ་བླ་མ་རིན་པོ་ཆེ་འདི་པ་ལ་འཕྲིན་ལས་རྒྱ་ཆེན་འོད་བ་གསལ་པོར་ཤར་བ་བྱུང་སྟེ་
སྒྲུབ་ཁང་རིན་པོ་ཆེའི་མནལ་ལམ་དུ་རབ་འབྱམས་པ་བྱམས་པ་འདི་དའི་པང་དུ་བཞག་པས་ཁོ་རང་སྡོད་པ་ལ་མཚེར་བོ་བྱེད་འདུག། འོན་ཀྱང་ཁོ་བའི་བང་དུ་བསྡད་མ་ཐག་ཉི་མ་ཤར་བ་ལྟ་བུའི་འོད་ཟེར་འཕྲོས་པས་མུན་པ་ཐམས་ཅད་སངས་
ཤིང་ནམ་མཁའི་ཁམས་ཐམས་ཅད་ཁྱབ་སོང་བ་ཞིག་བྱུང། འདི་ལེགས་པོ་ཞིག་འོད་བ་འདུག་གསུང་བ་ཞིག་བྱུང། བླ་མ་རིན་པོ་ཆེ་འདི་པ་ཐེག་ཆེན་བསྟན་པའི་སྲོག་ཤིང་དུ་འགྱུར་བར་མཁྱེན་ནས་རྗེ་སྒྲུབ་ཁང་བས་མགོན་པོ་ཕྱག་དྲུག་པའི་རྗེས་
གནང་ཞིག་བླ་མ་རིན་པོ་ཆེ་འདི་བ་ལ་ཆེད་མདགས་སུ་སྩལ། དེ་ནས་སྒྲུབ་ཁང་པ་ཞིང་གཤེགས་ནས་དགོངས་རྫོགས་རྣམས་རྗེ་སྒྲུབ་ཁང་བའི་དགོངས་པ་ལྟར་བསྒྲུབས་ཏེ་དགོངས་བ་ཡོངས་སུ་རྫོགས་པར་མཛད། དེ་ནས་བླ་མ་རིན་པོ་
ཆེ་དགུང་ལོ་སོ་གསུམ་དུ་ཕེབས་པ་ཤིང་པོ་རྟའི་ལོ་ནས་འཕྲིན་ལས་ཀྱིས་ཐོག་མར་བྱེ་སྟེ་སྐལ་ལྡན་གྱི་གདུལ་བྱ་འགའ་རེས་གསོལ་བ་བཏབ་པ་ལྟར་བེའུ་བུམ་སྦོན་པོའི་ལུང་སོགས་ཆོས་བཀའ་ཅི་རིགས་སྩལ། ད་ནས་སྙན་གྲགས་རྗེ་རྒྱས་

[253A]༄༅། །སུ་སོང་སྟེ་དགུང་ལོ་སོ་དྲུག་ཏུ་ཕེབས་བ་བྱ་ལོའི་ནང་དུ་ཡོངས་ཀྱི་དགེ་བའི་བཤེས་གཉེན་དམ་པ་དགའ་ལྡན་ཁྲི་རིན་པོ་ཆེ་བློ་བཟང་དར་རྒྱས་ཀྱི་བཀས་བསྐུལ་ནས། ཁྲི་ཆེན་བློ་བཟང་དར་རྒྱས་ཉིད་ཀྱི་སྐུ་
ཚ་བསོད་ནམས་རབ་བརྟན་ལ་ཞལ་ལུང་གི་ཁྲིད་གནང་དགས་པར་གསོལ་བ་བཏབ་པས། རྗེ་བཙུན་བླ་མ་དམ་པ་འདི་ཉིད་ཀྱིས་རེ་ཤིག་སྐུ་མཚམས་མཛད་ནས་བརྟག་པ་ཞིག་མཛད་དེ། སྐབས་སུ་བབ་པའི་མཚན་མ་བརྟན་པོ་
གཟིགས་ནས་ཞལ་གྱིས་བཞས་པའི་ཞུ་འཕྲིན་འབུལ་བར་མཛད་པས་ཁྲི་རིན་པོ་ཆེ་ནས་ལན་དུ་ཁོ་བོ་བདེ་མཆོག་ལཱུ་ཨི་བའི་བདག་འཇུག་ལེན་པའི་གསང་དབང་གི་སྐབས་སུ་འཕྲིན་ཡིག་འབྱོར་བྱུང་བ་གསང་དབང་གསུང་གི་བྱིན་
རླབས་ཡིན་པས་ཉིད་ཀྱི་ཁྲིད་འགྲོ་དོན་ཆེན་པོ་ཡོད་པའི་བརྟེན་འབྲེལ་འགྲིག་དེས་ན་ད་ལམ་ལམ་ཁྲིད་ཤིན་ཏུ་ནས་ཐོངས། འོན་ཀྱང་དགོས་ཟེར་ཚད་ལ་བཏང་ན་ཆོས་གཙིགས་ཆུང་དུ་འགྲོ་བས་ལོ་རེ་ལ་ཁྲིད་ཟླ་བ་ལོངས་པའི་
ཐོངས། ཞེས་གསུངས་པས་འཚམས་སྦྱར་ནས། བྱ་ལོ་ས་ག་ཟླ་བའི་ཆེས་བརྒྱད་ནས་བཟུང་སྟེ་དབོན་ཆུང་བསོད་ནམས་རབ་བརྟན་བླ་མ་དཀོན་མཆོག་རྡོ་རྗེ་གཉིས་ཀྱིས་གཙོ་བྱས་པའི་སྐལ་ལྡན་གྱི་གདུལ་བྱ་དགེ་འདུན་བཞི་བཅུ་
སྐོར་ལ་དུས་གསུམ་རྒྱལ་བ་ཀུན་གྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པའི་ཁྲིད་རྒྱས་པར་སྩལ་ཞིང་རྗེ་རྒྱལ་བ་གཉིས་པའི་བསྟན་པ་རིན་པོ་ཆེ་མི་ནུབ་པའི་ཆོས་ཀྱི་རྒྱལ་མཚན་བཙུགས། ཆོས་ཀྱི་རྔ་བོ་ཆེ་

[253B]ཀྱས་ཁྱབ་པར་མཛད། དེའི་སེམས་བསྐྱེད་མཆོད་པའི་སྐབས་ཆར་ཆེན་བོ་ཞིག་བབས་པས་བླ་མ་རིན་པོ་ཆེ་འདི་པས་སྐུ་ཚེ་རི་ལ་པོར་ཆོས་ཀྱི་ཆར་འབེབས་པའི་རྟེན་འབྲེལ་
ལགས་པར་འགྲིག་དེ་དུས་ཇུན་སྒར་ནས་ཧོང་ཐའ་ཇིས་དཔུང་ཆེན་བཏེག་ནས་ལྷ་བཟང་ཁང་བཅོམ་སྟེ་བོད་ལྗོངས་ཁ་ལོ་བསྒྱུར་བའི་སྐབས་དེ་ཡིན། ཇུན་སྒར་གྱི་སོག་པོ་རྣམས་ཀྱིས་བླ་མ་རིན་པོ་ཆེ་འདིའི་སྙན་གྲགས་ཐོས་
ནས་ཇུན་སྒར་དུ་གདན་འདྲེན་པའི་བཀོད་པ་མང་དུ་བྱས་ཀྱང་ར་དྭགས་ལ་ཤ་བྱིན་པ་ལྟར་སྲིད་པའི་ཕུན་ཚོགས་ལ་འཇིགས་ཤིང་སྐྲག་པར་མཛད་ནས་འབྱོན་དུ་མ་བཞེད། ཚུལ་འདི་ཡང་ལམ་གྱི་གནད་ཤེས་པ་རྣམས་
ཀྱིས་བལྟས་ན་ངོ་མཚར་བའི་རྣམ་ཐར་ཏེ། སྟོབས་ཀྱི་འཁོར་ལོས་བསྒྱུར་བའི་རྒྱལ་པོའི་བསྙེན་བཀུར་ལའང་དགའ་བར་མི་མཛད་ཅིང་འགོ་བའི་ནད་དང་དུག་ལྟར་དུ་སྒྲེག་བར་མཛད་ན་བསྙེན་བཀུར་ངན་ངོན་ལ་ཆགས་པའི་
གོ་སྐབས་ག་ལ་ཡོད། ད་ལྟ་བདག་དང་བདག་འདྲ་བའི་ཆོས་བྱེད་ཕལ་མོ་ཆེ་བསྙེན་བཀུར་ངན་ངོན་རེ་ཡང་བློས་མི་ཐོངས་པར་ཁ་གསག་གཞོགས་སློང་གིས་ལོག་འཚོ་སྒྲུབ་པའི་ངང་ཚུལ་འདི་ལྟར་ན་བླ་མ་རིན་པོ་ཆེ་
འདི་པའི་མཛད་པ་འདི་ནི་དེང་སང་གི་སྐྱེ་བོ་བློ་ཆུང་དག་གིས་རྗེས་སུ་ཡི་རང་ཙམ་ཡང་བྱ་དཀའ་བའི་རྣམ་ཐར་རོ་དུས་དེ་ནས་བཟུང་སྟེ་བླ་མ་རིན་པོ་ཆེ་འདིས་དཔྱིད་དུས་འཇམ་དཔལ་ཞལ་ལུང་གི་ཁྲིད་དང། སྟོན་དུས་བདེ་ལམ་གྱི་ཁྲིད་རེ་

[254A]༄༅། །ཕལ་ཆེར་འཆག་མེད་དུ་གནང། ཐོག་མར་ཕུར་བུ་ལྕོག་གི་དགེ་སློང་རྣམས་ཀྱི་འདུ་ཁང་དུ་ཤོང་ཙམ་དང། དེ་ནས་ཇེ་འཕེལ་དུ་སོང་སྟེ་ཕྱིའི་ཁྱམས་དང་བཅས་པར་ཤོང་ཅས་དང་དེ་ནས་འཕྲིན་ལས་
ཇེ་རྒྱས་སུ་སོང་སྟེ་དགེ་འདུན་མང་དུ་འདུས་བན་བོད་ཀྱི་སྲིད་སྐྱོང་མི་དབང་བསོད་ནམས་སྟོབས་རྒྱས་ཀྱིས་ཆོས་གྲྭ་ཆེན་མོ་གསར་བསྐྲུན་མཛད་དེ་ལོ་ཤས་དེར་ཤོང་ཙམ་དང། དེ་ནས་འཛམ་བུ་གླིང་གིས་སའི་ཆ་ཐམས་ཅད་ནས་ལམ་ཁྲིད་
དོན་དུ་གཉེར་བ་ལྷགས་པ་ན་དེར་ཡང་མ་ཤོང་བར་ཆོས་གྲྭ་ཆེན་མོའི་ལྟག་ཏུ་གཙང་ཁང་གཏོད། མདོར་སྒོ་མང་བཟོས་ཏེ་ཁྱམས་ཆེན་པོ་གཏོད་ནས་དགེ་འདུན་སྟོང་ཕྲག་བརྒལ་བ་ལ་ལོ་ལྟར་དབྱིད་དུས་ཟླ་བ་གསུམ་པའི་ཚེས་བརྒྱད་
ནས་བཞི་པའི་ཚེས་བདུན་གྱི་བར་ལམ་ཁྲིད་འཇམ་དཔལ་ཞལ་ལུང་ཚེས་བརྒྱད་ཉིན་སེམས་བསྐྱེད་མཆོད་པ། ཚེས་དགུ་ནས་བཅུ་གཉིས་བར་ལ་འདོད་ཆོས་ཅི་རིགས། ཚེས་བཅུ་གསུམ་ལ་ཐུགས་རྗེ་ཆེན་པོའི་དབང་ཆེན་ནམ་རྗེས་གནང་
གང་རིགས། བཅུ་བཞི་དང་བཅོ་ལྔ་གཉིས་ལ་སྨྱུང་གནས་སྦྱོར་གུག་ཚེས་བཅོ་བརྒྱད་བཅུ་དགུ་ཙམ་ནས་བླ་མེད་ཀྱི་དབང་ཆེན་ཐོབ་པ་ཤ་སྟག་ལ་བདེ་གསང་འཇིགས་གསུམ་གྱི་བསྐྱེད་རྫོགས་གང་རིགས་རེ། སྟོན་དུས་ཟླ་བ་བརྒྱད་
པའི་ཚེས་བཅོ་བརྒྱད་ནས་གནམ་གང་གི་བར་ལ་བདེ་ལམ་གྱི་ཁྲིད་ཚར་རེ་བཅས་ལོ་ལྟར་འཆག་མདག་ནང་ཞིང། ལམ་ཁྲིད་ཀྱི་སྐབས་གཞུང་ས་ནས་སྦྱིན་བདག་མཛད་དེ། ཉིན་རེར་མང་ཇ་བདུན་དང་ཐུག་པ་གཉིས་རེ་སེམས་བསྐྱེད་མཆོད་

[254B]མེད་མཛད། དཔོན་པོ་ཡབ་སྲས་འདས་ནས་རྒྱལ་བ་ཐམས་ཅད་མཁྱེན་པ་རྗེ་བཙུན་བློ་བཟང་བསྐལ་བཟང་རྒྱ་མཚོས་ལྷག་པར་བསྔགས་འོས་གཟེངས་བསྟོང་དུ་མཛད་དེ། སྟོན་
དཔྱིད་ལམ་ཁྲིད་ལ་འདུས་པའི་དགེ་འདུན་རྣམས་ལ་བསྙེན་བཀུར་གོང་འཕེལ་དང། སེམས་བསྐྱེད་ཀྱི་ཐོག་མགྲོན་གཉེར་རེ་ཆེད་གནང་གིས་བླ་མ་རིན་པོ་ཆེར་མཎྜལ་སྐུ་གསུང་ཐུགས་རྟེན། ན་བཟའ་ཆ་ཚང། དངོས་བོ་སྤམ་མཐོབ་བཅས་
ལོ་ལྟར་སྩལ། བླ་མ་རིན་པོ་ཆེ་འདི་པས་ཆབ་མདོར་ཕེབས་པའི་སྐབས་དང། བྱང་ར་སྒྲེང་དུ་ཕེབས་པའི་སྐབས་དང། གཙང་དུ་ཕེབས་པའི་སྐབས་འགའ་ཞིག་མ་གཏོགས་དགུང་ལོ་སུམ་ཅུ་སོ་དྲུག་ནས་དགུང་ལོ་བརྒྱད་ཅུར་ཕེབས་པའི་བར་
ལན་ཁྲིད་འཆག་མེད་དུ་གནང་སྟེ་འཇམ་མགོན་བསྟན་པའི་སྲོག་ཤིང་བཟུང། མདོ་ཕྱོགས་ཀྱི་བསྟན་པའི་སྲོག་ཤིང་བཟུང་བར་མ་ཟད་སྔགས་ཀྱི་བསྟན་པའི་སྲོག་ཤིང་ཡང་འཛིན་པར་མཛད་དེ་བླ་མ་རིན་པོ་ཆེ་འདི་ཐོག་མར་ཆབ་མདོར་
བཞུགས་སྐབས་རྒྱལ་བ་འཕགས་པ་ལྷ་ལ་རྡོ་རྗེ་འཇིགས་བྱེད་བཅུ་གསུམ་མའི་དབང་ཆེན་གསན། དེ་ནས་རྗེ་སྒྲུབ་ཁང་པ་ལ་རྡོ་རྗེ་འཇིགས་བྱེད་ཀྱི་སྒྲུབ་ཐབས་ཀྱི་ལུང་དང་བསྐྱེད་རྫོགས་གཉིས་ཀྱི་མན་དག་གསན། ཁྲི་རིན་པོ་ཆེ་བློ་བཟང་དར་
རྒྱས་ལ་གསང་བ་འདུས་པ་ལུགས་གཉིས་ཀྱི་དབང་སོགས་རྡོ་རྗེ་ཕྲེང་བ་ཡོངས་རྫོགས་དང། ཟུར་བཀའ་དབང་རྗེས་གནང་མང་དུ་གསན། གྲུབ་པའི་དབང་ཕྱུག་དོན་ཡོད་མཁས་གྲུབ་ལ་གསང་བ་འདུས་པའི་དབང་སོགས་དབང་མང་པོ་

[255A]༄༅། །དང༑ གསང་བ་འདུས་པ་དང་རྡོ་རྗེ་འཇིགས་བྱེད་གཉིས་ཀྱི་བསྐྱེད་རྫོགས་ཀྱི་ཟབ་ཁྲིད་རྒྱས་པ་དང། རིམ་ལྡགས་ལ་སྒྲོན་གྱི་གཟབས་བཤད་སོགས་བསྔགས་ཀྱི་ཆོས་མཐའ་ཡས་པ་གསན་གྲུབ་པའི་དབང་
ཕྱུག་འཇམ་དཔལ་རྒྱ་མཚོ་འམ། མཚན་གཞན་འཇམ་དབྱངས་བདེ་བའི་རྡོ་རྗེ་ལ་བདེ་མཆོག་ལཱུ་ཨི་པའི་བསྐྱེད་རྫོགས་གཉིས་ཀའི་མྱོང་ཁྲིད། ནཱ་རོ་མཁའ་སྤྱོད་མའི་དབང་དང་བསྐྱེད་རྫོགས་སོགས་ཆོས་མང་དུ་གསན། རྒྱུད་སྨད་མཁན་
པོ་མཁས་ཤིང་གྲུབ་པ་ངག་དབང་མཆོག་ལྡན་ལ་འགྲེལ་བ་བཞི་སྦྲགས་སོགས་ཆོས་མང་དུ་གསན། ཡེར་པའི་བླ་མ་མཁས་གྲུབ་ཕུན་ཚོགས་རྒྱ་མཚོ་ལ་དྲིལ་བུ་ལུགས་ཀྱི་ཕྱི་ནང་གཉིས་ཀའི་དབང་དང། དྲིལ་བུ་ལུས་དཀྱིལ་གྱི་བསྐྱེད་
རིམ་དང་རྫོགས་རིམ་ལྔའི་ཁྲིད་རྣམས་གསན། བྱ་བྲལ་བློ་བཟང་རིན་ཆེན་ལ་མཁས་གྲུབ་རིན་པོ་ཆེ་ནས་བརྒྱུད་པའི་ཀྱཻ་རྡོར་ལྷ་དགུའི་དབང་གསན། བླ་མ་བསོད་ནམས་བཟང་པོ་ལ་རྗེ་རིན་པོ་ཆེའི་གསུང་འབུམ་ཕལ་ཆེ་བ་སོགས་མདོ་
སྔགས་ཀྱི་ཆོས་མང་དུ་གསན་ཏེ། ཇི་ལྟར་གསན་བ་ལྟར་གསང་བདེ་འཇིགས་གསུམ་སོགས་སྔར་དབང་གསན་པའི་ཡི་དམ་རྣམས་ཀྱི་བསྙེན་སྒྲུབ་མཐར་ཕྱིན་བ་མཛད། བསྐྱེད་རྫོགས་ཀྱི་མན་ངག་རྣམས་ཐུགས་ཉམས་སུ་བཞེས་ཏེ་
ནུས་པ་ཐོན་པར་མཛད་ནས་སྐལ་བ་དང་ལྡན་པ་གཞན་དག་ལའང་རྒྱ་ཆེར་སྤེལ་བས་བླ་མ་རིན་པོ་ཆེ་འདི་ཉིད་འཕྲིན་ལས་ཆེར་འཕེལ་ཏེ་སྐལ་བ་དང་ལྡན་པ་མང་པོ་ལ་བྱང་ཆུབ་ལམ་གྱི་རིམ་པའི་ཁྲིད་ཡང་ཡང་གནང། བར་སྐབས་ཤིག་

[255B]བ་འདུས་པའི་བསྐྱེད་རྫོགས་ཀྱི་ཁྲིད་རྣམས་ལེགས་པར་གསན། དེའི་ཚེ་གདུལ་བྱ་གཞན་དག་ལ་ཆོས་གང་ཤེས་རྒྱུད་ལ་སྦྱོར་དགོས་སོ་ཞེས་འདོམས་པའི་ཕྱིར་རང་རྒྱུད་ལ་བསྐུལ་
མ་འདེབས་པའི་གསུང་མགུར་ཡང་འདི་ལྟར་མཛད་དེ། ན་མོ་གུ་རུ་ཕུལ་བྱུང་ཡོན་ཏན་དང་ལྡན་པས། །ཀུན་གྱི་སྤྱི་གཙུག་གིས་མཆོད་ཀྱང། །ཉམ་ཆུང་ལ་ལྷག་པར་བརྩེ་བའི། །བླ་མ་ལ་སྙིང་ནས་འདུད་དོ། །རང་ཉིད་ལ་རང་གིས་བརྩེ་
ན༑ ༑རང་སེམས་ལ་རང་གིས་གྲོས་འདེབས། །རང་མཚང་ལ་རང་གིས་རྒོལ་བའི། །རང་ཚིག་འདི་རང་གིས་གསན་དང། །སྔོན་མཐའ་མི་མངོན་པའི་འཁོར་བར། །འཁོར་བའི་བདེ་འབྱོར་ཀུན་སྤྱོད་ཀྱང། །སམས་ལ་ཚིམ་བ་ཞིག་མ་བྱུང། །
མི་བཟོད་སྡུག་བསྔལ་ཀུན་མྱོང་ཡང། །ད་དུང་ཐར་འདོད་ཅིག་མ་སྐྱེས། །ལུས་རྟེན་བགྲང་ཡས་ཤིག་བླངས་ཀྱང། །ཆོས་ལྡན་མི་ལུས་ཤིག་མ་ཐོབ། །བླངས་དོར་མ་ནོར་བར་སྟོན་པའི། །མཚན་ལྡན་བླ་མ་དང་མ་མཇལ། །ངེས་བར་སྲིང་ཞི་ལས་སྒྲོལ་
བའི། །ཐུབ་བསྟན་ཆོས་སྒོ་རུ་མ་ཚུད། །ད་རེས་སྟབས་ལེགས་ཀྱི་དབང་གིས། །དལ་འབྱོར་ཕུན་ཚོགས་འདི་ཐོབ་ནས། །གཞོན་ནུ་ནས་རབ་ཏུ་བྱུང་སྟེ། །ཐུབ་བསྟན་ཡོངས་རྫོགས་ཀྱི་བདག་བོ། །བཤེས་གཉེན་དུ་མ་དང་མཇལ་ཞིང། །མདོ་
སྔགས་གཞུང་ལུགས་ཀྱི་སྙིང་པོ། །ངེས་འབྱུང་སེམས་བསྐྱེད་དང་ལྟ་བ། །རིམ་གཉིས་ཉམས་ལེན་གྱི་གནད་རྣམས། །ཕྱོགས་འགྲོ་རེ་ལེགས་པར་གོ་དུས། །གོ་ཡུལ་སེམས་རྒྱུད་དང་འབྲེལ་ཕྱིར། །མི་རྟག་སྐྱོ་ཤས་ཀྱིས་བསྐུལ་ནས། །ཕ་

[256A]༄༅། །ཡུལ་ཉེ་དུ་དང་མཛའ་གྲོགས། །ལྟོས་མེད་རྒྱང་བསྐྱུར་ཅིག་བྱས་ནས། །སྤང་གཤོང་རི་སུལ་དང་ཤིང་དྲུང། །ཆགས་མེད་དབེན་གནས་ཀུན་འགྲིམ་ཞིང། །ཟས་གོས་སྲོག་འཆོ་ཙམ་བརྟེན་ནས། །ལོང་མེད་
བརྩོན་འགྲུས་ཤིག་རྩོམ་རན། །མདུན་མ་གཏན་ལེགས་དང་གཏན་ཉེས། །ད་རེས་ཚེ་མཇུག་འདིར་ཐུག་འདུག་ལོང་ཡོད་སྙིང་ཁམས་འདི་དོར་ནས། །ཞེ་བཅད་སྙིང་རུས་ཤིག་བསྐྱེད་རྣ། །དམ་ཆོས་བྱེད་འདོད་ཅིག་ཡོད་ཀྱང། །འདི་སྣང་
ཡེང་ཡེང་ལ་ཟད་ནས། །དལ་འབྱོར་སྟོང་ལོག་ལ་ཆ་བས། །འཕྲུལ་དུ་ཐག་ཆོད་ཅིག་བྱ་རན། །ཆུ་ལ་དབྱུ་གུ་ཡིས་བྲིས་འདྲའི་།འདི་སྣང་བློ་བྲིད་ཀུན་དོར་ནས། །བླ་མའི་གདམས་ངག་འདི་བསྒོམ་རན། །སྣོད་བཅུད་མི་རྟག་ཅིང་མི་བརྟན། །
ནམ་མཁའི་འཇའ་ཚོན་དང་འདྲ་བར། །ཧ་ཅང་ཞེན་པ་འདི་དོར་ནས། སྙིང་པོ་དམ་ཆོས་ཤིག་བྱ་རན། །མཚར་སྡུག་ལང་ཚོ་དང་ལྡན་ཞིང། །ནད་མེད་ལོངས་སྤྱོད་ཀུན་འཛེམ་ཡང། །མ་ངེས་གློ་བུར་དུ་འཆི་བས། །འདུ་འཛི་བཙན་ཆོད་
དུ་སྤོང་རན། །འཛོམ་དུས་ཁ་གསག་ལ་མཁས་པའི། །མཛའ་གྲོགས་བཞིན་འཛུམ་ཅན་མང་ཡང། །ན་ཚ་དབུལ་ཕོངས་ཀྱིས་གདུངས་ཚེ། །མི་ཕན་གྲོགས་ངན་ཀུན་འདོར་རན། །ཟས་གོས་སྨན་བཅོས་ཀྱིས་བསྐྱངས་ཀྱང། །ན་
ཚ་སྡུག་བསྔལ་གྱི་འབྱུང་ཁུངས། །མི་གཙང་འདོར་ངེས་ཀྱི་ལུས་འདི། །འདོར་ཚེ་འགྱོད་མེད་ཅིག་བྱ་རན། །ཐབས་ཚུལ་སྣ་ཚོགས་ཀྱིས་བསྒྲུབས་ཀྱང། །གསོག་བསྲུང་སྡུག་བསྔལ་དང་སྡིག་པས། །འདི་ཕྱི་གཉིས་ཀ་ལ་འཕུང་བའི། །

[256B] །འཇིགས་རུང་དུག་སྦྲུལ་གྱི་ཚང་འདྲའི། །སྲིད་གསུམ་འཁོར་བ་འདི་རྒྱུ་བཅས། །ད་རེས་བསླབ་གསུམ་གྱི་ཉམས་ལེན། །བརྩོན་པ་ཤུགས་དྲག་གིས་སྤོང་རན། །བདེ་འདོད་སྡུག་བསྔལ་ལ་འཇིགས་ཀྱང། །
དགེ་སྤོང་སྡིག་པ་ལ་རེམ་པའི། །བླང་དོར་གོ་ལོག་གི་ཕ་མ་།སྒྲོལ་འདོད་བྱང་སེམས་མཆོག་བསྐྱེད་རན། །སྔོན་ཆད་ལས་རོ་ལ་སོང་བའི། །འཁོར་བའི་བྱ་བ་ལ་བསམས་ན། །བྱ་སླ་དོན་ཆེན་གྱི་སྤྱོད་པ། །རྒྱལ་སྲས་རྣམ་ཐར་ལ་བསླབ་རན། །
རྒྱུ་རྐྱེན་སྣ་ཚོགས་ཀྱིས་བཅོས་པའི། །བཅོས་མའི་ཀུན་རྫོབ་ལ་བལྟོས་ཚེ། །རྫུན་པ་བདེན་གྲུབ་ཏུ་འཛིན་པའི། །གཡོ་ཅན་བདག་འཛིན་འདི་འདུལ་རན། །གྲངས་མེད་བསྐལ་བ་ལ་མི་བལྟོས། །སྙིགས་དུས་ཚེ་ཐུང་གཅིག་ཁོ་ནར། །ངེས་
པར་སངས་རྒྱས་ཉིད་སྟེར་བའི། །གསང་སྔགས་ཟབ་ལམ་ཞིག་སྒོམ་རན། །སྣང་བ་གདོང་འདེད་ཀྱི་བན་ཆུང། །དཔོན་མེད་གཡོག་མེད་ཀྱི་བློ་བདེ། །དགྲ་མེད་གཉེན་མེད་ཀྱི་ཡུལ་དུ། །རེ་མེད་དོགས་མེད་ཅིག་བྱ་རན། །བློ་ཕུགས་དམ་ཆོས་
ལ་གཏད་ནས། །མི་མེད་ལུང་སྟོང་ལ་གནས་པའི། །བློ་འགེལ་དཀོན་མཆོག་ལ་བྱས་ནས། །ཆེ་གཉན་ངོ་འཛིན་གྱིས་ཅི་བྱེད། །དཔང་པོ་རང་སེམས་ལ་བཅོལ་ནས། །དགེ་སྦྱོར་ལ་དོ་ལྐོག་མེད་ན། །མི་མང་གི་ཁ་ལོག་བྱུང་ཡང། །འཆི་
དུས་སུ་འགྱོད་པ་ཅི་ཡོད། །དད་པ་སྐྱོ་ཤས་གཉིས་འདྲེས་ནས་།སེམས་རྒྱུད་དམ་ཆོས་དང་འདྲེས་ན། །ལྟོ་གོས་ཇི་ལྟར་དུ་ཕོངས་ཀྱང། །གཞན་འབྱོར་ལ་སྨོན་རྒྱུ་ཅི་ཡོད། །ཚང་ལམ་ནོར་བའི་ལམ་མཆོག་ཚུལ་བཞིན་སྒྲུབ་པ་ལ་རེམ་
[257A]༄༅། །ན༑ ༑ཉམས་རྟོགས་ཡོན་ཏན་གྱིས་དབུལ་ཡང། །ཆོས་རྫུ་འདི་བྱེད་དོན་ཅི་ཡོད། །དལ་འབྱོར་འདི་ཤིན་ཏུ་རྙེད་དཀའ། །རྙེད་པ་འདི་ཡུད་ཙམ་མི་རྟག་ཕྱི་མ་འདི་ཤུལ་རིང་ཡང། །འདི་སྣང་ལ་ཡེངས་ལོང་
མི་འདུག་ཅུང་ཟད་གཞུང་ལུགས་ལ་སྦྱངས་པ། །ཚེ་མཇུག་སྒྲུབ་བ་ལ་བསྒྲིལ་བར། །བླ་མ་ལྷས་བྱིན་གྱིས་རློབས་ཤིག་ཆོས་སྐྱོང་ཚོས་འཕྲིན་ལས་སྒྲུབ་མཛོད། །ཅེས་སོ། །དེ་ནས་སླར་ཡང་བླ་མ་དོན་ཡོད་མཁས་གྲུབ་ལ་ཡུན་
རིང་པོར་གསོལ་བ་བཏབ་ནས་ཟླ་བ་གཅིག་དང་ཞག་ཉི་ཤུའི་རིང་ལ་གསང་ཆེན་རྒྱུད་སྡེའི་སྙིང་པོའི་བཅུད་བསྡུས་པ་སྙིགས་དུས་ཀྱི་ཚེ་ཐུང་གཅིག་ལ་ཟུང་འཇུག་སྒྲུབ་པའི་ཐབས་རྡོ་རྗེ་འཆང་དངོས་སུ་བྱོན་ཡང་དེ་ཕན་ཆད་དུ་གསུང་དུ་མེད་པའི་
མན་ངག་མཐར་ཐུག་རིམ་ལྔ་གསལ་སྒྲོན་གྱི་གཟབས་བཤད་གསན་དེའི་ཚེ་གྲུབ་དབང་དོན་ཡོད་མཁས་གྲུབ་རིན་པོ་ཆེ་ནས་བླ་མ་རིན་པོ་ཆེ་འདི་ཆོས་གྲྭར་སེངྒེའི་ཁྲི་ལ་བཞུགས་སུ་གསོལ་ནས་ཚེ་དཔག་མེད་ཀྱི་སྐུ་དང། ཞལ་དཀར་ཡུ་རིང་ཞོས་གང་
བ་བཅས་ཕྱག་ཏུ་ཕུལ་ནས། རྗེ་དོན་ཡོད་མཁས་གྲུབ་པ་སྐྱ་བཅུན་དུ་མའི་འཁོར་དང་བཅས་པ་ལ། རྒྱན་འཇུག་དང་རྩ་ཤེ་སྤྱོད་འཇུག་རྣམས་ཀྱི་ལུང་གསུང་བར་གསོལ་བ་འདེབས་པར་མཛད་པ་བཞིན་རྗེ་འདིས་ཀྱང་ལེགས་པར་སྩལ་
རྗེ་དོན་ཡོད་མཁས་གྲུབ་པས་འཁོར་རྣམས་ལ་ལུང་བཞི་པོ་དེ་རྣམས་ལས་རང་རང་གིས་ཇི་ལྟར་འདོད་པ་རེ་འདོན་དགོས་པའི་ཁས་ལེན་སྐོར་བར་མཛད་ནས། རྗེ་བཙུན་བླ་མ་འདི་བསྟན་པ་ཡོངས་སུ་རྫོགས་པའི་མངའ་བདག་

[257B] །དེ་ནས་ཆབ་མདོ་འཕགས་པ་ལྷས་སྤྱན་དྲངས་ནས་ཆབ་མདོར་ཕེབས་ཏེ་རྒྱལ་བ་འཕགས་བ་ལྷས་གཙོ་མཛད་ཆ་བ་མདོའི་དགེ་འདུན་རྣམས་ལ་ལམ་རིམ་གྱི་ཁྲིད་དང། ལམ་
རིམ་ཆེན་མོའི་བཤད་ལུང་དང། འགྲེལ་བ་བཞི་སྦྲགས་སོགས་ཆོས་བཀའ་མཐའ་ཡས་སྩལ་ཞིང་ཕྱོགས་དེའི་དད་ལྡན་མང་བོས་དངོས་པོ་ཕུལ་བའི་རིགས་རྣམས་ལ་བཀའ་དང་བསྟན་བཅོས་ཀྱི་པུ་སྟ་ཀ་མང་པོ་གསེར་དངུལ་ལས་བཞེངས་
པར་མཛད་པའི་ལྷག་རྣམས་འབྲལ་ཆས་སུ་མཁོ་བ་འགའ་ཞིག་མ་གཏོགས་ཁང་བ་ཞིག་ཏུ་བཞག་ནས་ལྡེ་མིག་རྒྱལ་བ་འཕགས་པ་ལྷའི་ཕྱག་ཏུ་ཕུལ་ཏེ། གཞུང་བཞིའི་འདོན་པ་གྲ་རྗེ་རྒྱས་སུ་མཛད་དེ་རྒྱལ་བའི་བསྟན་པ་འབའ་ཞིག་
ཐུགས་ལ་བརྣགས་ནས་སྐལ་བ་དང་ལྡན་བདག་ལ་ཆོས་གནང་བ་ལས་ཟང་ཟིང་གི་དངོས་པོ་གང་ཡང་བདག་གིར་མི་མཛད་བར་དང་རྫས་དང་གཤིན་རྫས་ཅི་བྱུང་ཐམས་ཅད་ཆུད་མ་ཟོས་པར་དགེ་ཕྱོགས་སུ་གཏོང་བར་མཛད་པ་འདི་འདྲ་བའི་རྣམ་
བར་ཐར་བ་ནི་ཕྱི་རབས་ཀྱི་ཆོས་བྱེད་རྣམས་ལ་ཁ་ཡར་ལྟའི་མིག་ལྟོས་སུ་ཆེ་ཞིང་སྐྱེ་བོ་ཕལ་ཆེར་ཟང་ཞིང་གི་དངོས་པོ་འབའ་ཞིག་དོན་དུ་གཉེར་བའི་དུས་མཐའ་འདི་འདྲ་བར་འདི་ལྟ་བུའི་རྣམ་པར་ཐར་པ་ནི་རྒྱལ་བའི་བསྟན་པ་ལ་བྱ་བ་བླ་ལྷག་
ཏུ་མཛད་པའི་རྣམ་བར་ཐར་བའོ། །དེ་ནས་ཡར་ཕེབས་ཏེ་ཕུར་བུ་ལྕོག་ཉིད་དུ་བཤད་སྒྲུབ་ཀྱིས་དུས་འདའ་བར་མཛད་ཅིང། བར་སྐབས་ཤིག་སྙིགས་མའི་སྐྱེ་བོ་དག་གི་སྤྱོད་ཚུལ་ངན་པ་སྣ་ཚོགས་བྱུང་བས་ཐུགས་ཡིད་ཕྱུང་ཞིང་

[258A]༄༅། །སྐྱེ་བོ་གཞན་དག་ལྟ་ཅི་སྨོས་རྒྱལ་བའི་བསྟན་པ་ལ་ཞུགས་ནས་མདོ་སྔགས་ཀྱི་གཞུང་ཆེན་མོ་རྣམས་ལ་ལེགས་པར་སྦྱངས་པའི་མཁས་པར་རློམ་པ་ཕལ་མོ་ཆེ་ཡང་ཚེ་འདིའི་སྣང་ཤས་ཀྱིས་བསླུས་ནས་རྙེད་
བཀུར་སྙན་གྲགས་སྒྲུབ་པ་ལྷུར་ལེན་པ་མང་པོ་ཞིག་གཟིགས་པས་ཐུགས་ལྷག་པར་སྐྱོ་ནས། རང་ལ་བསྐུལ་བའི་ཚུལ་དུ་གསུང་མགུར་འདི་ལྟར་མཛད་དེ། གནས་འཁོར་བའི་གནས་ཚུལ་སྙིང་ནས་དྲན་།མ་དྲིན་ཅན་བློ་ཡི་ཕུག་ཏུ་
བཅུག་ལམ་ཐབས་ཤེས་ཟུང་འབྲེལ་ཉམས་ལེན་ལས། །དུས་ནམ་ཡང་གཡོ་མེད་བླ་མར་འདུད། །ཀྱེ་ཉོན་དང་ཆོལ་ཆུང་འགལ་འདུ་མཁན་།མིང་བླ་མ་དགེ་བཤེས་དགེ་སློང་ཟེར། །ལུས་དགེ་སྦྱོང་ཆ་ལུགས་མཚར་པོས་བརྒྱན། །
གནས་དབེན་པར་འདུག་ཁྱོད་བསམ་བློ་ཐོངས། །ཁྱོད་བྱུང་ན་བསུ་ཞིང་སོང་ན་སྐྱེལ། །ཁྱོད་འདུག་ན་གདན་འདིང་རྙེད་བཀུར་འབུལ་།ཕར་ཆོས་འཆད་སྐྱབས་འཇུག་ཕྱག་དབང་སྟེར། །ཁྱོད་རང་ཚོད་བཟུང་ལ་རང་ལམ་ཚོལ། །རྒྱུད་
གོང་མར་གྱུར་ལ་བླ་མ་ཟེར། །གཞན་དགེ་བར་སྦྱོར་ལ་དགེ་བཤེས་ཟེར། །ལམ་ལེགས་པར་འཚོལ་ལ་དགེ་སློང་ཟེར། །སེམས་འདོད་སྲེད་སྤོང་ཕྱིར་དུར་སྨྲིག་གྱོན། །ཆོས་རྩེ་གཅིག་སྒྲུབ་ཕྱིར་དབེན་པ་བསྟེན་།དོན་དེ་རྣམས་རང་ལ་
ཚང་བའི་ཕྱིར། །མི་རང་ལ་རང་གིས་མ་བསྐུལ་ན། །མིང་བླ་མ་ཡོན་ཏན་འདྲེབས་ཆུང། །མིང་དགེ་བཤེས་བྱེད་སྦྱོང་ཁྱིམ་པ་དངོས། །མིང་དགེ་སློང་སྤྱོད་པ་ཁྱི་ཕག་འདྲ། །ཕྱི་དགྲ་བཅོམ་ནང་དོན་ཉོན་མོངས་མཚོ། །ཁྱོད་ཕྱི་ནང་མི་

[258B] །ཀུན་འཁྲུལ་ནས་ཁྱོད་ལ་རེ་འཆབ་ཡང། །ཕྱོད་སྔོན་བཞིན་ཀུན་སྤྱོད་འདི་བསྟེན་ན། །མིང་བླ་མ་ཟེར་ཡང་ཚོམ་རྐུན་པ། །མིང་དགེ་བཤེས་ཟེར་ཡང་སྡིག་པའི་གྲོགས་།མིང་དགེ་སློང་ཟེར་ཡང་མི་ནག་པ། །
ལུས་སེར་གོས་གྱོན་ཡང་ཝ་སྐྱེས་འདྲ། །གནས་དབེན་པར་འདུག་ཀྱང་སྤྱང་ཀྱི་འདྲ། །ཁྱོད་པ་ལ་ཆེར་ཁྱི་རྐུན་ལྟར་འཁྱམས་ནས་།མི་དྲག་གཞན་དུ་མའི་སར་བྱིན་ཏེ། །ཐབས་ཁ་གསག་གཞོགས་སློང་སྣ་ཚོགས་གྱིས། །ཟས་རྙེད་བ་
ཅུང་ཟང་བྱུང་བ་རྣམས། །གནས་དབེན་བར་དགའ་འདུས་བག་མད་སྤྱོད། །གྲོགས་ཚང་སྤྱོད་སྐྱོན་དང་ཆགས་སྡང་གཏམ། །དུས་ཉིན་མཚན་ཐུན་མཚམས་འདས་འདས་སྨྲ། །སེམས་འདོད་ཡོན་མྱོས་ཆུས་མྱོས་པའི་མཐུས། །ལུས་
བྱ་མིན་སྤྱོད་ལ་ངོ་ཚེ་མེད། །ངག་བཙོག་གཏམ་སྨྲ་ལ་ངོ་ཚ་མེད། །སེམས་ཚུལ་མིན་ཡིད་བྱེད་གཉེན་པོ་མེད། །ལས་རྒྱུ་འབྲས་བསམས་ནས་འཛེམ་འདོད་མེད། །རང་ཁས་བླངས་དྲན་ནས་སྡོམ་སེམས་མེད་།རྗེ་བླ་མའི་དྲུང་དུ་གནོང་
སེམས་མད། །གྲོགས་ཚངས་སྤྱོད་འདུས་ཀྱང་ཁྲེལ་གཞུང་མད། །རང་ཆོས་ལ་བསྐུལ་ཡང་ཉན་འདོད་མེད། །མི་རང་ལ་རང་གིས་ཤ་ཚ་མེད། །ཆོས་བླང་དོར་ཤེས་པའི་ཤེས་རབ་མེད། །མར་འཁོར་བའི་གནས་ལ་སྐྱོ་བ་མེད། །
ཡར་ཐར་པའི་གོ་འཕང་ཐོབ་འདོད་མེད། །མ་སེམས་ཅན་ཀུན་ལ་སྙིང་རྗེ་མེད། །མེད་བཅུ་གསུམ་འཛོམས་ལ་སངས་རྒྱས་མེད། །དེར་མ་ཟད་ཐར་པའི་གོ་འཕང་མེད། །དེར་མ་ཟད་ཕྱི་མ་མཐོ་རིས་མེད་།དེར་མ་ཟད་ཚེ་འདིའི་མི་ཆོས་མེད། །

[259A]༄༅། །ཡོད་དགོས་པ་གཅིག་ཀྱང་མེད་བཞིན་དུ། །ཀུན་འཛོམ་པའི་མཁས་བཙུན་བཟང་པོའི་གྲར། །སྙེགས་ནུས་པ་ཨེ་མའོ་ངོ་མཚར་ཆེ། །ཚེ་བློས་བཏང་ཐར་བདོན་གཉེར་གྲར། །འཚང་ནུས་པ་ཨེ་མའོ་ངོ་མཚར་
ཆེ༑ ༑རྒྱུད་སྔོན་གསུམ་ལྡན་པའི་རབ་བྱུང་གྲར། །འདུག་ནུས་པ་ཨེ་མའོ་ངོ་མཚར་ཆེ། །ཁྱོད་འབྲས་བུ་མེད་པའི་ཕྲེད་ཡག་ཁོང་ལོ་ཡགས་སྙེ་མའི་གྲར་ཆུད་མཚར། །ཞེས་སོ། །དེ་ནས་གསུང་ངག་བཅད་དེ་ཟླ་བ་མང་པོའི་བར་ལ་
སྒྲོལ་དཀར་ཡིད་བཞིན་འཁོར་ལོའི་བསྙེན་མཚམས་ལ་བཞུགས་པས་ཉམས་རྟོགས་ལྷག་པར་འཕེལ་ཞིང་ཐུགས་རབ་ལྷག་པར་རྒྱས་ཏེ་གཞུང་ལུགས་ཀྱི་དོན་གང་དང་གང་ལའང་བློ་གྲོས་ཀུ་ཤའི་རྩེ་ལྟར་རྣོ་ཞིང་ཕྲ་བས་དོན་གྱི་གཏིང་དཔོག་
ནུས་བ་དང་རང་དང་གཞན་གྱི་ཚེ་རབས་མང་པོ་དྲན་པ་དང་ལྷག་པར་སྙིགས་མའི་དུས་སུ་མི་དགེ་བའི་བདག་འབྲས་བདོ་བས་ལོག་སྐྱོད་འབྱུང་འགྱུར་མང་པོའང་མཁྱེན་ནས་གསུང་མགུར་འདི་ལྟར་མཛད་དེ། ཨོཾ་སསྟི། སེམས་བསྐྱེད་
རྩབ་དམིགས་མེད་སྙིང་རྗེའི་ཆུས། །ཡང་ཡང་བརླན་པས་ཐབས་ཤེས་ཡལ་འདབ་རྒྱས། །དོན་གཉིས་མཐར་ཕྱིན་འབྲས་བུར་རབ་བརྗིད་པའི། །ཐུབ་དབང་དཔག་བསམ་ལྗོན་པ་རྒྱལ་གྱུར་ཅིག་གང་གིས་ལེགས་གསུངས་མདོ་
སྔགས་ཆོས་ཀྱི་རོས། །ལེགས་པར་ཚིམ་པའི་དགའ་བས་ལེགས་བཤད་གླུ། །ཅི་ཡང་ལེན་པ་ཀླུ་སྒྲུབ་ཐོགས་མེད་སོགས། །གཉིས་སྐྱེས་མང་པོས་འཕགས་ཡུལ་སྐྱེད་ཚལ་གང། །རིང་མོ་ཞིག་ན་ཆོས་རྒྱལ་ལོ་པཎ་སོགས། །

[259B] །རྒྱ་གར་དམ་ཆོས་རིན་ཆེན་འབྱུང་གནས་ནས། །བཤད་སྒྲུབ་དབང་གི་རྒྱལ་བོ་བོད་དུ་བླངས། །ཆོས་སྲིད་འབྱོར་བ་སྲིད་པའི་མིག་འབར་བས་།གངས་ཅན་ལྗོངས་འདིའི་རྒུད་པའི་མུན་ཀུན་
བསལ། །དེ་ཉིད་གླང་དར་སྒྲ་གཅན་བརླངས་ཀྱིས། །ཕྱོགས་འདིའི་འགྲོ་ལ་ཡུན་རིང་སྣང་མ་གྱུར། །དེ་ནས་བྱང་ཆུབ་འོད་ཀྱི་སྨོན་ལམ་དང། །འགྲོ་འདིའི་སྤྱི་མཐུན་བསོད་ནམས་རྒྱ་མཚོ་ལས། །ཨ་ཏི་ཤ་དང་རྒྱལ་བའི་འབྱུང་གནས་
ཀྱི༑ ༑ཉི་ཟླ་ཟུང་གཅིག་ཐུབ་བསྟན་རྒྱན་དུ་གྱུར། །ཐུབ་བསྟན་རྒྱ་མཚོར་ཅི་དགར་ལོངས་སྤྱོད་པའི། །ཁྲིམས་ལྡན་དུར་སྨྲིག་འཛིན་པའི་ངང་པ་ཁྱུ། །ཐབས་ཤེས་གཤོག་ཡངས་དཀར་པོའི་གར་མང་བསྒྱུར། །སླར་ཡང་དེ་ཉིད་ཅུང་ཟད་
འགྲིབ་པའི་ཚེ། །བློ་བཟང་དཀྱིལ་འཁོར་གྲགས་པའི་གཟི་བརྗིད་འབར། །གངས་ཅན་སྐྱེ་འགྲོའི་ལེགས་བྱས་ཤར་རིའི་རྩེར། །འཕགས་ནས་ཐུབ་བསྟན་པད་ཚལ་རྒྱས་པའི་ཆེ། །ཕྱོགས་མེད་མཁས་པའི་རྐང་དྲུག་གཤོག་རྩལ་
འགྲན། །མན་ངག་སྒྲང་རྩིས་མྱོས་ནས་ལེགས་བཤད་ཀྱི། །གླུ་དབྱངས་འགྱུར་ཁུག་སྟོང་ཕྲག་འཐེན་བ་ན། །མདོ་སྔགས་དགོངས་འགྲེལ་ཚིག་གི་འདབ་བརྒྱ་རྒོད། །དོན་གྱི་གསེར་སོ་ཕྲེང་ངོམ་བ་བཞིན། །རྒྱལ་བ་གཉིས་
བའི་ལུགས་བཟང་ལུས་ཕྲ་མའི། །བཤད་སྒྲུབ་ལང་ཚོ་དར་ལ་བབ་པ་ཡིས། །མཁས་མང་ཡིད་ཀྱི་བརྟན་པ་ཉམས་བྱས་པས། །ཡུན་རིང་འཁོར་ལོ་གསུམ་གྱི་རྩོང་འཇོས་བྲེལ། །དམ་བའི་རིང་ལུགས་དབྱར་དུས་ཟད་པ་

[260A]༄༅། །ན༑ ༑མི་བཟད་སྙིགས་མའི་གྲང་རེག་ཆེར་གཡོས་ཏེ་།བསྲེ་བསླད་བྲལ་བའི་བཤད་སྒྲུབ་འདབ་བརྒྱབ། །སྐད་ཅིག་ཉིད་ལ་མོག་པོར་བྱས་པས་སྐྱོ། །ཁ་བཤད་ལྟ་བ་མཐོན་པོའི་མཁར་
འཕགས་ཀྱང། །བློ་གྲོས་འཁྱོག་པོ་རྫུན་གྱིར་རི་ཅན། །སྔགས་པར་རློམ་པ་ཚེས་པའི་ཆུ་ཤེལ་གྱིས། །མཁས་པའི་གསུང་རབ་པད་དཀར་འདབ་བརྒྱ་ཟུམ། །སངས་རྒྱས་རང་ལ་ཡོད་པའི་ཁ་པོ་དང། །ཉོན་མོངས་
མ་སྤངས་འཚང་རྒྱའི་གདམས་ངག་གིས། །སྔགས་བསྐྱུར་དད་ཅན་རྣམས་སྤོབས་པ་དང། །བླུན་པོ་དད་ལྡན་བསླུ་བ་མཉམ་དུ་བྱས་།སྐད་ཅིག་སེམས་ངོ་འཕྲོད་པའི་སྙན་རྒྱུད་འདིས། །རྒྱ་ཆེན་མདོ་སྔགས་གཞུང་དང་ཤེས་
རབ་མིག་ཐར་འདོད་ཀུན་ལ་མི་མཁོའི་ཆོས་ལུགས་དང། །ཐོས་བསམ་སྒོམ་པ་འདོར་བ་ལྷན་ཅིག་བྱས། །ཧ་ཅང་ཚིག་ལ་ཞེན་པའི་གོ་རྒྱ་དང། །ཚིག་གི་རྒྱལ་ཕམ་རྩོད་པའི་ཐོས་པ་འདིས། །བློ་སྣ་ནང་དུ་བཀུག་པའི་
ཉམས་ལེན་དང། །སྔར་བསགས་དགེ་རྩ་འཇོམས་པ་མཉམ་དུ་བྱས་།འདག་སྦྱར་མཚམས་ནས་འཇིག་རྟེན་ཕོ་རུས་དང། འདི་བྱ་འདི་བྱས་སེམས་པའི་བློ་ངན་འདིས། །ཕྱི་མ་ངན་འགྲོའི་རྒྱུ་ཚོགས་བསྒྲུབ་
པ་དང། །འདི་ཕྱི་གཉིས་ཀ་མེད་པ་ཆབས་ཅིག་བྱས། །ངམ་ཆོས་དར་བའི་མི་ཡི་གཙོ་བོ་རྣམས། །ཁྲེལ་མེད་གདོལ་པའི་སྤྱོད་པ་བྱེད་པ་འདིས། །གཤན་པ་གདོལ་པ་ལས་ཀ་མེད་པ་དང། །རང་གཞན་གཉིས་

[260B] །བསམ་ངན་གདུག་པའི་ཆང་གིས་མྱོང་གྱུར་ཅིང། །དམ་བས་སྨད་པའི་སྣ་ཞགས་རིང་སྐྱོང་བ་།དཀར་དང་སེར་བའི་གཉིས་འཐུང་མང་པོ་ཡིས། །འགྲོ་བའི་བདེ་སྐྱིད་པད་ཚལ་ལྷག་མེད་
བྱས། །སྒོམ་པ་སྲིད་རྩེའི་སྙོམ་འཇུག་ཐོབ་གྱུར་ཀྱང། །སླར་ཡང་འོག་མའི་སེམས་སུ་ལྷུང་བས་སྐྱོ། །བསམ་བ་རིག་པའི་གནས་ལྡར་མཁས་གྱུར་ཀྱང། །དུད་འགྲོ་ཇི་བཞིན་ཚེ་འདིར་ཞེན་པས་སྐྱོ། །ཐོས་བ་གཞུང་
ལུགས་འབུམ་ཕྲག་ངག་བཏོན་ཀྱང། །རྒྱལ་པོ་གདུག་པའི་གྲོས་དཔོན་བྱེད་པས་སྐྱོ། །འཁོར་བའི་བདེ་འབྱོར་ཇི་ལྟར་ཕུན་ཚོགས་ཀྱང་།ཐ་མ་ངེས་པར་རྒུད་པས་འཇོམས་པས་སྐྱོ། །གསོན་པ་འཆི་བས་ངེས་པར་
འཇོམས་པ་དང། །ལང་ཆོ་རྟ་བས་ངེས་པར་འཇོམས་པས་སྐྱོ། །ནད་མེད་ངེས་པར་ནད་ཀྱིས་འཇོམས་པ་དང། །འདུས་པ་ངེས་པར་སོ་སོར་འབྲལ་བས་སྐྱོ། །མཐོན་པོ་དམའ་པོར་ངེས་བར་ལྷུང་བ་དང་།འབྱོར་པ་
ཐམས་ཅད་ངེས་པར་འདོར་བས་སྐྱོ། །ཕན་གནོད་གང་ལའང་ཡིད་བརྟན་མེད་པ་དང། །འདོད་པ་བརྟེན་པས་ཚིམ་པ་མེད་པས་སྐྱོ། །ལ་ལ་དགའ་བཞིན་སྡུག་བསྔལ་རྒྱུ་ལ་འཇུག་ལ་ལ་སྡུག་བཞིན་དབང་མེད་མནར་བས་
སྐྱོ༑ ༑ཀུན་ཀྱང་བདེ་བདོད་མི་དགེ་སྦྱོད་པ་དང། །སྡུག་བསྔལ་མི་འདོད་གེ་བ་སྤངས་པས་སྐྱོ། །མདོར་ན་འགྲོ་བའི་མགོན་པོའི་གསུང་རབ་ལས། །འཁོར་བའི་གནས་ཚུལ་ཇི་ལྟར་གསུངས་པ་བཞིན། །འཁྲུལ་མེད་མངོན་

[261A]༄༅། །སུམ་མཐོང་བས་སྐྱོ་བ་དང། །ཐུབ་པའི་གསུང་ལ་ཡིད་ཆེས་ཅུང་ཟད་རྙེད། །བླུན་པོ་རྨོངས་པ་ཆོས་རྒྱུས་མེད་པ་དང་།ཆེས་དྲེད་ཁེངས་པས་འགྱིང་ལ་ཅི་ཆ་ཡོད། །ཁོ་བོ་སྔོན་བསགས་དགེ་བས་
དལ་འབྱོར་ཐོབ། །རྒྱུད་ལྡན་དམ་བ་མང་པོས་རྗེས་སུ་བཟུང། །མདོ་སྔགས་མན་ངག་ཐུགས་ཀྱི་ཉིང་ཁུས་གསོས། །གནས་དང་གྲོགས་སོགས་ཆོས་ཀྱི་མཐུན་རྐྱེན་ཚེང། །དེ་ཕྱིར་མནོག་ཆུང་ཚེ་འདིའི་མདུན་མ་དོར། །
སྣ་ཐག་མི་ལག་མ་ཤོར་རང་གིས་འཛིན། །ལྟོ་གོས་མཐའ་གཉིས་མ་ལྷུར་དབེན་གནས་འགྲིམས། །གཡེང་མེད་བླ་མའི་མན་ངག་ངོམས་པར་སྤྱོད། །སྐྱོ་ཤས་ཁྲི་སྙན་ས་ལེའི་པགས་སྟེང་ན། །ཁྲེལ་ཡོད་ངོ་ཚའི་
ཀྱི་ཤིག་གྱོན་ཞིང། །སྐྱབས་གནས་དཀོན་མཆོག་གསུམ་གྱི་ཐོར་ཅོག་བཅིངས། །ཚད་མེད་བཞི་ཡི་མིག་རྩ་དམར་འཁྲུག་ཅིང། །ཚངས་སྤྱོད་ཞི་དུལ་ཨག་ཚོམ་རིང་བོས་བརྗིད། །ལྷ་བཞིའི་ཚངས་སྐུད་དཀར་
པོ་ལུས་ལ་འཆང། །སྡེ་སྣོད་གསུམ་གྱི་གསང་ཚིག་ངག་ནས་འདོན་།བསླབ་གསུམ་བདུད་རྩིས་སེམས་ཀྱི་རིལ་བ་བཀངས། །བདག་གཞན་མཉན་བརྗེའི་ཐབ་ཁུང་དཀར་པོའི་ནང། །མཐའ་བྲལ་ལྟ་བའི་
མེ་ལྕེ་འབར་བའི་དབུས། །རང་ཉིད་གཅེས་པར་འཛིན་པའི་བུད་ཤིང་དང། །འཇིག་ལྟའི་མར་ཁུ་ལྷག་མེད་བསྲེག་ལ་བརྩོན། །བཀའ་གདམས་བྲམ་ཟག་གཙང་མའི་རྣམ་ཐར་ལ། །གཉིས་སྐྱེས་ཕྲ་མོ་བདག་

[261B] །སྐྱབས་གནས་དཀོན་མཆོག་གསུམ་གྱི་ཐུགས་རྗེ་ཡིས། །རྣམ་ཐར་འདི་འདྲས་ཚེ་མཐར་ཕྱིན་པར་ཤོག་དམ་པའི་རྣམ་ཐར་ཚུལ་བཞིན་བསྐྱངས་པའི་མཐར། །ཡུན་རིང་འགྲོགས་པའི་གྲོགས་བཟང་
ལུས་སེམས་གཉིས། །མ་རུངས་འཆི་བདག་ཕྲ་མས་ཕྱེ་བའི་ཚེ། །དེ་ཡི་མོད་ལ་སེམས་ཀྱི་གཞོན་ནུ་ཡིས། །དེ་ལ་མི་འདོད་མེད་པར་དགའ་བཞིན་དུ། །སྨོན་ལམ་ཚུལ་ཁྲིམས་བཞོན་པ་ལ་རོལ་ཏེ། །མི་ཕམ་
རྒྱལ་བའི་མདུན་སར་ལེགས་བགྲོད་དེ། །རྒྱལ་སྲས་མཐུ་ཆེན་རྣམས་དང་ལྷན་ཅིག་ཏུ། །ཐེག་མཆོག་ཆོས་ཀྱི་དགའ་སྟོན་མྱོང་བར་ཤོག་།ཞིང་ཁམས་བྱེ་བར་རྒྱལ་རྣམས་བལྟ་བ་དང། །ངོ་མཚར་མཆོད་
པ་རྒྱ་མཚོས་མཆོད་པ་དང། །སེམས་ཅན་རྒྱ་མཚོ་སྨིན་པར་བྱ་བའི་ཕྱིར། །དཔག་མེད་ལུས་ཀྱི་བཀོད་པ་སྟོན་པར་ཤོག་ཚོགས་གཉིས་རྒྱ་མཚོའི་ཕ་མཐར་ཕྱིན་པ་ན། །ཡོན་ཏན་རྒྱ་མཚོ་རྒྱལ་བ་སྲས་བཅས་
ཀྱི༑ ༑མཛད་པ་རྒྱ་མཚོ་བྱེ་བྲག་ཇི་སྙེད་པ། །བསྐལ་པ་རྒྱ་མཚོར་བདག་གིས་སྦྱོད་པར་ཤོག་རྣམ་དཔྱོད་དངུལ་དཀར་མེ་ལོང་ཡངས་པའི་ངོས། །ཀུན་ཀྱང་ཆོས་ཀྱི་བཞིན་རས་གསལ་བ་འདི། །
སྔོན་བསགས་རྣམ་དཀར་བཟང་པོའི་བྱེད་ལས་དང། །ཡོངས་འཛིན་གསུང་གིས་བྱི་དོར་བྱས་པའི་མཐུས། །མེ་མོ་ལུག་ལོ་ཧོར་ཟླ་བཅུ་གཅིག་པར། །སྨྲ་བཅད་མཚམས་ངོས་ཡིད་བཞིན་འཁོར་

[262A]༄༅། །ལོ་ལ། །གསོལ་བ་བཏབ་ཚེ་སེམས་ལ་ཤར་བ་བཞིན། །མཻ་ཏྲིའི་མིང་གེས་ཕུར་བུ་ལྕོག་ཏུ་བྲིས། །ཞེས་སོ། །དེ་ནས་བླ་མ་རིན་པོ་ཆེ་ཉིད་དགུང་ལོ་ལྔ་བཅུར་ཕེབས་
པ་ལྕགས་མོ་ཕག་གི་ལོ་གཙང་དུ་ཕེབས་ནས་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་དཔལ་བཟང་པོ་ཞལ་མཇལ་མཎྜལ་ཕུལ་ཏེ་ཞབས་པད་ཡུན་དུ་བརྟན་པའི་གསོལ་འདེབས་
མཛད། དེའི་ཚེ་པཎ་ཆེན་ཐམས་ཅད་མཁྱེན་པ་ཆེན་པོས་བླ་མ་རིན་པོ་ཆེ་འདི་ལ་ཐུགས་དགྱེས་པ་ཆེན་པོས་གྲ་ས་འདིའི་དགེ་འདུན་ཆོས་དོན་གཉེར་ཅན་རྣམས་ལ་ལམ་རིམ་ཆེན་མོའི་བཤད་ལུང་
ཞིག་མཛོད་ཅེས་བཀས་བསྐུལ་ཏེ་བླ་མ་རིན་པོ་ཆེ་འདིས་བདེ་ལེགས་ཁང་གསར་དུ་དགེ་འདུན་ལྔ་བརྒྱ་སྐོར་ལ་ལམ་རིམ་གྱི་ཁྲིད་དང། ལམ་རིམ་ཆེན་མོའི་བཤད་ལུང་རྒྱས་བ་ཞིག་མཛད། དེ་ནས་
སྣར་ཐང་དུ་ཕེབས་སྣར་ཐང་གི་དགེ་འདུན་རྣམས་ལའང་ཆོས་ཀྱི་བདུད་རྩི་སྩལ་ཞིང་སྣར་ཐང་གི་འདུ་ཁང་ཆེན་མོར་གློ་བུར་དུ་ཀ་བ་ཞིག་གི་མདུན་དུ་དམ་བཅའ་འཇོག་མཁན་གཞན་ཞིག་ཡོད་པ་ལྟར་དུ་
བཞེངས་ཏེ་བགྲོ་གླེང་གཏོང་བར་མཛད། འཁོར་གསུམ་བསྐོར་ཞིང་ལུང་རིགས་ཀྱི་ང་རོ་ཆེས་ཆེར་བསྒྲགས་ཏེ་ཐལ་སྐད་ཀྱང་ཆེས་ཆེར་འདོན་པར་མཛད། །དེར་འཁོད་པའི་སྐྱེ་

[262B]མོ་བྱེད་པ་ལས་རྒྱུ་མཆེན་གཞན་གང་ཡང་མ་བསམས། དུས་ཕྱིས་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་དཔལ་ལྡན་ཡེ་
ཤེས་ཀྱིས་བླ་མ་རིན་པོ་ཆེས་སྔ་སོར་སྣང་ཐང་དུ་ཕེབས་དུས་དེ་འདྲ་མཛད་འདུག་པ་དེ་ཅི་ཡིན་ཞུས་པར་བླ་མ་རིན་པོ་ཆེ་འདི་པའི་ཞལ་ནས་དེ་དུས་འདུལ་བ་འཛིན་པའི་ཉམས་ཤིག་ཤར་ནས་དེ་ལྟར་བྱས་
བ་ཡིན་གསུངས་བྱུང་ཞེས་པཎ་ཆེན་ཐམས་ཅད་མཁྱེན་པ་ཆེན་པོའི་ཞལ་ལས་བདག་གིས་དངོས་སུ་ཐོས་སོ། །དེ་ཡང་བླ་མ་རིན་པོ་ཆེ་འདི་པ་ལ་བཀྲ་ཤིས་ལྷུན་པོའི་དགེ་འདུན་རྣམས་ལྷག་བར་
དད་ཞེན་ཆེ་བ་ཞིག་བྱེད་པ་དེ་ལ་འགའ་ཞིག་གིས་འདི་ཅི་ཡིན་སྙམ་དུ་བརྟགས་པ་ན། དགེ་བའི་བཤེས་གཉེན་འགའ་ཞིག་གིས་བླ་མ་རིན་པོ་ཆེ་འདི་འདུལ་འཛིན་བློ་གྲོས་སྦས་པ་དང་ཐུགས་
རྒྱུད་གཅིག་ཅིང་འདུལ་འཛིན་བློ་གྲོས་སྦས་བ་ནི་རྗེ་དགེ་འདུན་གྲུབ་ཀྱི་སྲས་ཀྱི་ཐུ་བོ་བཀྲ་ཤིས་ལྷུན་བོའི་དགོན་གནས་ཐོག་མར་འདེབས་པ་དང། དགོན་གནས་བཏབ་ནས་དགེ་འདུན་གྱི་སྡེ་
སྐྱོང་བ་དང། རྗེ་དགེ་འདུན་གྲུབ་ཞིང་གཤེགས་ནས་ཀྱང་དགོངས་རྫོགས་དང་དགེ་འདུན་གྱི་སྡེ་མི་ཉམས་པར་སྐྱོང་བའི་ཞལ་བཀོད་མཛད་བ་སོགས་དགོན་གནས་འདི་ལ་བཀའ་དྲིན་ཟླ་

[263A]༄༅། །མེད་དུ་ཆེ་བ་ཞིག་ཡིན་པས་དགོན་གནས་འདིའི་གྲྭ་པ་རྣམས་པཎ་ཆེན་ཐམས་ཅད་མཁྱེན་པ་མ་གཏོགས་གཞན་སུ་བྱུང་ལ་མགོ་མི་གཏོད་པ་ཞིག་ཡིན་པ་ལ་
བླ་མ་རིན་པོ་ཆེ་འདི་བ་ལ་དད་གུས་ལྷག་པར་ཆེ་བ་འདི་དེའི་རྟེན་འབྲེལ་གྱི་ཡིན་ཞེས་གླེང་བ་བྱུང་སྟེ། དེ་ནི་འདི་ལྟར་དོན་ལ་གནས་སམ་སྙམས་ཏེ། བླ་མ་རིན་པོ་ཆེ་འདི་ཉིད་ཀྱིས་པཎ་ཆེན་ཐམས་ཅད་མཁྱེན་པ་ལ་དེ་ལྟར་
གསུངས་པ་དང། དུས་རྒྱུན་དུའང་བྱང་སེམས་འདུལ་དཀར་བས་འདི་ལྟར་མཛད་ཅེས་འདུལ་འཛིན་བློ་གྲོས་སྦས་པའི་མཛད་པ་རྣམས་ཐུགས་རྒྱུས་ཤིན་ཏུ་ཞིབ་པ་ཞིག་ཡོད་པ་ལྟར་གསུང་བ་ཡང་དང་ཡང་དུ་ཐོས་སོ། །དེ་ནས་
དགུང་ལོ་ལྔ་བཅུ་ང་གཉིས་སུ་ཕེབས་པ་ཆུ་མོ་གླང་གི་ལོ་མི་དབང་བསོད་ནམས་སྟོབས་རྒྱས་ཀྱིས་བླ་མ་དོན་ཡོད་མཁས་གྲུབ་ལ་ལམ་རིམ་ཆེན་མོའི་བཤད་ལུང་གི་གསོལ་བ་བཏབ་སྟེ་ལྷ་ལྡན་རྒྱུད་ཁང་ལྕང་ལོ་ཅན་དུ་ཕྱོགས་འདུས་
ཀྱི་དགེ་འདུན་བརྒྱད་བརྒྱ་སྐོར་ལ་ལམ་རམ་ཆེན་མོའི་བཤད་ལུང་གནང་བའི་ཚེ་བླ་མ་དོན་ཡོད་མཁས་གྲུབ་རིན་པོ་ཆེས་གུང་ཡོལ་ནས་ཉི་རྒས་ཀྱི་བར་ལ་ལམ་རིམ་ཆེན་མོའི་བཤད་ལུང་གནང། དེ་སྐབས་བླ་མ་རིན་པོ་ཆེ་འདི་པའང་
ཕེབས་ནས་སྔ་དྲོའི་ཆི་ལ་བླ་མ་རིན་པོ་ཆེ་འདི་པས་རྨི་རུར་ལམ་རིམ་བདེ་ལམ་གྱི་ཁྲིད་དང། ཞལ་ལུང་གི་ཁྲིད་དང། བློ་སྦྱོང་གི་ཁྲིད་སོགས་བླ་མ་མཁས་གྲུབ་རིན་པོ་ཆེའི་བཤད་ལུང་མ་རྫོགས་ཀྱི་བར་སྔ་དྲོའི་ཆར་ཆོས་བཀའ་རྒྱ་ཆེར་སྩལ་

[263B]དུ་ཕེབས་པ་ཤིང་ཕོ་སྟག་གི་ལོ་གཙང་དུ་ཕེབས་ཏེ་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་ལ་བརྟན་བཞུགས་འབུལ་བར་མཛད། དེའི་ཚེ་པཎ་ཆེན་
ཐམས་ཅད་མཁྱེན་པ་ཆེན་པོས་བླ་མ་རིན་པོ་ཆེ་འདི་པ་ལ་ཁྱེད་རང་ལ་འདི་ཁའི་དགེ་འདུན་རྣམས་དད་མོས་ཆེ་བར་འདུག་པས་ལམ་རིམ་གྱི་ཁྲིད་ཅིག་གནང་བར་མཛོད། ཆོས་མཐོ་མཐོ་ཟབ་ཟབ་མང་པོ་ལས་གདུལ་བྱ་བློ་མཐོ་དམའ་
ཐམས་ཅད་ལ་ཆོས་ལམ་རིམ་འདི་རང་ཕན་ཆེ་ཞེས་བཀའ་སྩལ། བླ་མ་རིན་པོ་ཆེས་ཀྱང་པཎ་ཆེན་ཐམས་ཅད་མཁྱེན་པའི་བཀའ་བཞིན་ཟླ་བ་དྲུག་པའི་ཚེས་བཞི་ནས་བདུན་པའི་ཚེས་བཞིའི་བར་ཟླ་བ་གཅིག་གི་རིང་བདག་ཅག་དད་
ལྡན་ལྔ་བརྒྱ་སྐོར་ལ་ལམ་རིམ་བདེ་ལམ་གྱི་ཁྲིད་རྒྱས་པ་དང་དེ་ནས་ལམ་རིམ་ཆེན་མོའི་བཤད་ལུང་དང་དགའ་ལྡན་ལྷ་བརྒྱ་མའི་ཁྲིད་སོགས་ཆོས་མང་དུ་སྩལ་ཅིང་གཞུང་ལུགས་ལ་སྦྱོང་བའི་བློ་གསར་བ་རྣམས་ལ་རྗེ་བཙུན་སྒྲོལ་མའི་
རྗེས་གནང་ཞིག་དགྱེས་བཞིན་སྩལ། ལམ་ཁྲིད་གྲུབ་པའི་སེམས་བསྐྱེད་མཆོད་པའི་ཉིན་དགེ་འདུན་གྱིས་སྟོང་ཙམ་ཚོགས་ཏེ་སྟེང་འོག་བར་གསུམ་ཐམས་ཅད་དགེ་འདུན་གྱིས་གང་བས་སེམས་བསྐྱེད་རྒྱས་པ་གནང་བར་མེ་ཏོག་གི་ཆར་ཆེན་
པོ་བབས་བ་སོགས་ངོ་མཚར་བའི་ལྟས་བསམ་གྱིས་མི་ཁྱབ་པ་བྱུང་དེའི་ཚེ་དོན་གཉེར་ཅན་འགའ་ཞིག་གིས་བླ་མ་མཆོད་པའི་ཁྲིད་ཅིག་ཞུས་པ་ན་དབང་ཆེན་ཐོབ་བ་རྣམས་ལ་གནང་རྩིས་ཀྱིས་ཚོམས་ཆེན་དུ་གྲ་བསྒྲིགས་ཀྱང་དགེ་

[264A]༄༅། །འདུན་ཐམས་ཅད་འུར་ལངས་ཀྱིས་བཀག་མ་ཐུབ་པར་བདེ་ལེགས་ཁང་གསར་གྱི་ཕྱིའི་ཁྱམས་གང་བ་ན་བླ་མ་རན་པོ་ཆེའི་བཞུགས་གདན་ཡང་རབ་གསལ་ནས་ཕྱིར་འཕངས་ཏེ་ཕྱིའི་ཁྱམས་སུ་
བཞུགས་ཁྲི་བ་ཤམས་ནས་བླ་མ་མཆོད་པའི་ཁྲིད་གནང། དེའི་ཚེ་འདི་ལྟར་གསུང་སྟེ་བླ་མ་མཆོད་པ་བདེ་སྟོང་དབྱེར་མེད་མ་འདི་ནི་སྤྱིར་མདོ་སྔགས་གཉིས་ཀའི་ལམ་གྱི་གནད་ཚད་བ་དང། ལྷག་བར་བླ་མེད་ཀྱི་བསྐྱེད་
རྫོགས་གཉིས་ཀའི་ལམ་གྱི་གནད་ཚང་བ་ཡིན་པས་སྔགས་ཀྱི་དབང་ཆེན་མ་ཐོབ་པ་ལ་བཤད་མི་རུང་ཡང་ཁྱེད་ཅག་དགེ་འདུན་རྣམས་འདི་ཙམ་གྱི་དད་པ་ཆེ་བ་མཛད་ན་ངས་བླ་མ་མཆོད་པའི་ཁྲིད་ལེགས་པར་བཏང། ཁྱེད་
རྣམས་ལ་ཕན་ཐོགས་ན་ང་སྣོད་མིན་ལ་གསང་བ་བཤད་པས་དམྱལ་བར་ཤོར་ཡང་བཟོད་གསུང་སྟེ། ཚུལ་འདི་ནི་ཐུགས་བྱང་ཆུབ་སེམས་ཀྱི་དབང་དུ་གྱུར་བའི་རྣམ་ཐར་ཡིན་པས་ཤིན་ཏུ་ངོ་མཚར་རོ་།རང་གི་དོན་དུ་ཐར་པའང་བདེ་
པའང་མི་བཞེད་ལ། སེམས་ཅན་གྱི་དོན་དུ་འགྱུར་ན་དམྱལ་བའི་མེ་ནང་དུའང་འཇུག་པར་སྤྲོ་བ་ནི་རྒྱལ་སྲས་བདག་ཉིད་ཆེན་པོའི་སྙིང་སྟོབས་བླ་ན་མེད་པ་སྟེ། ཚུལ་འདིས་བླ་མ་རིན་པོ་ཆེའི་ཐུགས་རྒྱུད་ལ་བྱམས་སྙིང་རྗེ་བྱང་ཆུབ་
ཀྱི་སེམས་རླབས་པོ་ཆེ་བློ་ཆུང་རྣམས་ཀྱིས་རྗེས་སུ་ཡི་རང་ཙམ་ཡང་བྱ་བར་དཀའ་བ་ཡོད་པ་འབྲས་བུའི་རྟགས་ཀྱིས་ཤེས་པར་བྱས་ལ་རྒྱལ་བ་དགྱེས་པའི་ལམ་ལ་སློབ་པར་འདོད་པ་རྣམས་ཀྱིས་བླ་མ་རིན་པོ་ཆེ་འདིའི་མཛད་བ་བཟང་པོ་

[264B] །དེ་ནས་དབུས་སུ་ཕེབས་ཏེ་སྔར་རྒྱུན་ལྟར་ཕུར་བུ་ལྕོག་ཏུ་དབྱར་དགུན་གཉིས་སྐུ་མཚམས་དང་སྟོན་དབྱིད་གཉིས་སུ་སྐལ་བ་དང་ལྡན་བ་བགྲང་བ་ལ་འདས་པ་ལ་རྒྱལ་བ་ཀུན་གྱི་བགྲོད་པ་གཅིག་
པའི་ལམ་པོ་ཆེ་བྱང་ཆུབ་ལམ་གྱི་རིམ་པ་རྒྱ་ཆེར་སྤེལ་བར་མཛད་དོ། །དེ་སྐབས་བོད་ཀྱི་སྲིད་སྐྱོང་མིའི་དབང་པོས་བླ་མ་རིན་པོ་ཆེ་འདི་པ་གངས་ཅན་མཁས་པ་ཀུན་གྱི་གཙུག་རྒྱན་དུ་གྱུར་པ་ཡིན་གཤིས་དགའ་ལྡན་གྱི་གསེར་ཁྲིར་
ཕེབས་དགོས་སོ་ཞེས་ཞུ་བ་མཛད་ཀྱང་བླ་མ་རིན་པོ་ཆེ་འདི་པ་ནི་ཆེན་པོའི་གོ་ས་གཏན་ནས་མི་བཞེད་པས་ཞལ་གྱིས་བཞེས་པར་མ་མཛད་དེར་མ་ཟད་ཕྱོགས་མཐའ་དག་ནས་དད་ལྡན་རྣམས་ཞབས་དྲུང་དུ་འདུ་བས་འཕྲལ་གྱི་གསོལ་
ཆས་ཀྱི་ཐེབས་རེ་བཞེས་ན་ཞེས་ཞུ་བ་མང་དུ་བྱུང་ཡང་གང་ཡང་བཞེས་པར་མ་མཛད་ཅིང། སྐུ་ཚེ་རིལ་པོར་བཀའ་གདམས་སྐུ་མཆེད་གསུམ་རྒྱལ་བ་དབེན་ས་པ་ཆེན་པོ་སོགས་སྔོན་བྱོན་དམ་པའི་རྣམ་ཐར་སྐྱོང་བར་བཞེད་པ་ལས་ཞིང་རོལ་
གང་ཡང་འདེབས་བར་མི་མཛད་ཅིང། དངུལ་སྐར་མ་གང་དང་སྨན་རྩེ་ཁ་གང་ཡན་ཆད་ཀྱི་ཚོང་དང་བུན་སྐྱེད་སོགས་མཛད་པ་བདག་ཅག་དངོས་ཀྱི་གདུལ་བྱ་སུས་ཀྱང་མཐོང་བ་མེད་ཅིང་དད་པ་ཅན་གྱིས་ཕུལ་བའི་རྫས་གང་བྱུང་ཐམས་ཅད་
ཚུང་མ་ཟོས་པར་དཀོན་མཆོག་གི་མཆོད་པ་དང་དགེ་འདུན་གྱི་བསྙེན་བཀུར་སྐུ་གསུང་ཐུགས་རྟེན་བཞེང་བ་སོགས་དགེ་ཕྱོགས་ཁོ་གནར་གཏོང་བར་མཛད། དེ་ནས་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་ཞིང་
[265A]༄༅། །གཤེགས་ནས་མཆོག་གི་སྤྲུལ་སྐུ་ཕེབས་པ་ན་པཎ་ཆེན་མཆོག་གི་སྤྲུལ་པའི་སྐུའི་མཇལ་ཁར་བཀྲ་ཤིས་ལྷུན་པོར་ཕེབས་ཤིང། དེ་དུས་ཀྱང་བཀྲ་ཤིས་ལྷུན་པོའི་དགེ་འདུན་རྣམས་ལ་བློ་
སྦྱོང་དོན་བདུན་མའི་ཁྲིད་རྒྱས་པ་སོགས་ཆོས་མང་དུ་སྩལ་བླ་བྲང་ནས་གསོལ་བ་བཏབ་སྟེ་པཎ་ཆེན་མཆོག་གི་སྤྲུལ་པའི་སྐུ་ལ་ཚེ་དབང་དང་བྱབས་བསྲུང་འཇིགས་བྱེད་བདུད་ལས་རྣམ་རྒྱལ་གྱི་དབང་ཆེན་སོགས་ཆོས་
མང་དུ་འབུལ་བར་མཛད། རྒྱལ་དབང་ཐམས་ཅད་མཁྱེན་པ་རྗེ་བཙུན་བློ་བཟང་བསྐལ་བཟང་རྒྱ་མཚོས་ཀྱང་བླ་མ་རིན་པོ་ཆེ་འདི་པ་མཇལ་ཁར་ཕེབས་རེས་ཀྱིས་གསོལ་ཚིགས་ལྷན་དུ་གནང་ཞིང། མདོ་སྔགས་
ཀྱི་དཀའ་གནད་ལས་བརྩམས་པའི་དྲི་གཏུགས་རྒྱ་ཆེར་མཛད། ཞལ་ནས་ཀྱང་ངས་བླ་མ་ལ་མཎྜལ་ཕུལ་ནས་ཆོས་ཞུ་བ་མ་བྱུང་ཡང་མདོ་སྔགས་ཀྱི་དཀའ་གནད་རྣམས་ལ་དྲི་བ་ཞུས་བླ་མས་ཀྱང་སྤ་གསང་མེད་པར་
ལྷུག་པར་གསུང་བར་མཛད་པས་སེམས་ལ་ཕན་ཐོགས་ཤིན་ཏུ་ཆེ་བ་བྱུང་བས་དོན་གྱིས་ཆོས་ཞུས་པ་དང་ཁྱད་མེད་ཅེས་དག་སྣང་གི་གཟིགས་པ་བླ་མེད་མཛད། སྟོན་དཔྱིད་ཀྱི་ཆོས་རྣམས་ལའང་བསྙེན་
བཀུར་དང་སེམས་བསྐྱེད་མཆོད་པའི་དུས་བརྟན་བཞུགས་དངོས་འབུལ་རྣམས་ཀྱང་གོང་འཕེལ་ཁོ་ནར་མཛད་ཅིང་གོང་ས་མཆོག་ཉིད་ཀྱི་གསོལ་ཞིབ་ཀྱི་རྒྱུ་ཕུབ་དཀར་གྱི་གྲས་ནས་ལོ་ལྟར་ཞིབ་རྒྱུ་འདེབ་ངེས་གནང་

[265B]དྲུང་དུ་ཡང་ཡང་ཕེབས་ནས་མཎྜལ་ཕུལ་ཏེ་ཐུགས་རྗེ་བསྐུལ་བའི་གསོལ་འདེབས་ནར་མར་མཛད། རྒྱལ་བ་ཐམས་ཅད་མཁྱེན་པ་རྗེ་བཙུན་བློ་བཟང་བསྐལ་བཟང་རྒྱ་མཚོ་ཤིང་ཁྱི་
ལོ་རྒྱལ་ལ་ཕེབས་ཞོར་སེ་རར་ཕེབས་སྐབས་བླ་མ་རིན་པོ་ཆེ་འདི་པས་རྒྱལ་བ་མཆོག་ལ་སེ་རའི་དགེ་འདུན་རྣམས་ཀྱིས་གཙོས་ཕྱོགས་འདུས་ཀྱི་དད་ལྡན་མང་པོར་གནས་བཅུའི་རྗེས་གནང་ཞུ་བར་མཛད། དེ་ལོ་བླ་མ་རིན་པོ་ཆེ་འདི་པ་དགུང་
ལོ་དོན་གསུམ་དུ་ཕེབས་པའི་དགུང་ཀག་ཡིན་ཡང་སྐུ་ཁམས་ཤིན་ཏུ་དངས་ཤིང། གདུལ་བྱ་སོ་སོའི་ཁམས་དང་བསམ་པ་དང་འཚམ་པའི་ཟབ་ཆོས་མང་དུ་སྩལ། ཟླ་བ་བརྒྱད་པའི་ནང་དུ་བདག་གིས་ཡུན་རིང་པོ་ནས་གསོལ་བ་བཏབ་
པ་ལྟར་བཀའ་གདམས་བསྟན་པའི་སྙིང་པོ་ཇོ་བོ་ཡབ་སྲས་ཀྱི་གསང་ཆོས་ཐིག་ལེ་བཅུ་དྲུག་གི་དབང་རྒྱས་པ་ཞིག་སྩལ། དེའི་ཚེ་རང་རྒྱུད་བསྐུལ་འདེབས་དད་པའི་ལྗོན་ཤིང་ཡོངས་རྫོགས་ཐུགས་ཐོག་ནས་བཏོན་ཏེ་སྐྱེས་བུ་
གསུམ་གྱི་ལམ་རིམ་དང་སྦྱར་ནས་རྒྱས་པར་སྩལ་ཅིང་དབང་དངེས་གཞིའི་སྐབས་འབྲོམ་རིན་པོ་ཆེའི་སྔོན་གྱི་འཁྲུངས་རབས་བཀའ་གདམས་གླེགས་བམ་ལས་ཇི་ལྟར་འབྱུང་བ་ལྟར་ཞིབ་ཏུ་གསུངས་ཤིང། འཁྲུངས་རབས་ད་
དང་དེའི་མཛད་པ་བཟང་པོ་རྣམས་གདུལ་བྱའི་ཉམས་ལེན་དང་སྦྱར་ཏེ་ཆེས་ཞིབ་པར་སྟོན་པར་མཛད་པས་བཀའ་གདམས་བསྟན་པའི་སྙིང་པོ་གཞི་ནས་གསོ་བ་ལྟ་བུར་མཛད། སྟོན་ཆོས་བདེ་ལམ་གྱི་ཁྲིད་ཀྱང་སྔར་རྒྱུན་ལྟར་

[266A]༄༅། །སྩལ་ཞིང། ཀོང་པོ་མཁན་ཆེན་སྐུ་སྐྱེ་དང་བདག་ཅག་སོགས་དད་ལྡན་མང་པོར་བླ་མ་རིན་པོ་ཆེ་ཉིད་ཀྱི་གསུང་བཀའ་རྒྱ་མའི་གྲས་བདེ་གསང་འཇིགས་གསུམ་གྱི་བསྐྱེད་རྫོགས་རྣམས་དང་སྔོན་ཆད་
ལུང་གནང་མ་གྲུབ་པའི་གསུང་རྩོམ་ཐོར་བུ་རྣམས་ཀྱི་ལུང་དགྱེས་བཞིན་དུ་སྩལ། གཟིམ་ཆུང་དུ་སྐལ་ལྡན་ཉུང་ཤས་ལ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་སྔགས་ཀྱི་ཟབ་བཤད་རྒྱས་པ་བཅས་སྩལ། དེ་སྐབས་
མནལ་ལམ་ཞིག་ལ་པཎ་ཆེན་མཆོག་གི་སྤྲུལ་པའི་སྐུ་ལ། བདེ་ལམ་གྱི་ཁྲིད་ཅིག་འབུལ་བའི་མཚན་ལྟས་བྱུང་གསུང་སྟེ་དེ་ནི་མ་འོངས་པའི་འབྱུང་འགྱུར་མཁྱེན་པར་ངེས་སོ། །དེ་ནས་རྒྱལ་བ་ཐམས་ཅད་མཁྱེན་པ་རྗེ་བཙུན་བློ་
བཟང་བསྐལ་བཟང་རྒྱ་མཚོ་ཞིང་བརྗེས་ནས་པཎ་ཆེན་མཆོག་གི་སྤྲུལ་པའི་སྐུ་རྗེ་བཙུན་བློ་བཟང་དཔལ་ལྡན་ཡེ་ཤེས་ཀྱིས་རྒྱལ་བ་མཆོག་ལ་ཞུ་མ་ཐུབ་པའི་མདོ་སྔགས་ཀྱི་ཆོས་བཀའ་རྣམས་གསན་ཕྱིར་བླ་མ་རིན་པོ་ཆེ་འདི་པ་
སྤྱན་དྲངས་ཏེ་བྱང་ཆུབ་ལམ་གྱི་རིམ་པའི་ཁྲིད་དང་ལམ་རིམ་ཆེན་མོའི་བཤད་ལུང་དང་གསང་བ་དེ་འཇིགས་གསུམ་གྱི་བསྐྱེད་རྫོགས་ཀྱི་མན་ངག་རྣམས་དང་འགྲེལ་པ་བཞི་སྦྲགས། བདེ་མཆོག་ལཱུ་དྲིལ་གཉིས་ཀའི་དབང་
དང་ཁྲིད་བཅས་ཞུ་བར་མཛད། བླ་མ་རིན་པོ་ཆེ་འདི་པས་ཀྱང་མཛེས་ཆོས་སུ་མ་སོང་བར་ལམ་རིམ་གྱི་ཁྲིད་དམིགས་རྣམས་འཛིན་ཆོས་སུ་མཛད་ཅིང་བཤད་ལུང་གི་སྐབས་རང་དང་གཞན་གྱི་གྲུབ་པའི་མཐའ་རྒྱ་མཚོ་ལྟ་བུ་ལ་

[266B]སྟོན་པར་མཛད་པས་པཎ་ཆེན་མཆོག་གི་སྤྲུལ་པའི་སྐུ་ཉིད་གློ་བུར་དུ་མཁྱེན་རབ་ཀློངས་བརྡོལ་བའི་ཚུལ་བཞེས་ཏེ། འཆད་རྩོད་རྩོམ་གསུམ་གང་གི་ཐད་ལའང་ཐོགས་པ་མེད་
པ་མཁས་གྲུབ་སྨྲ་བའི་ཉི་མ་སླར་ཡང་འཇིག་རྟེན་འདིར་བྱོན་པ་ཇི་ལྟ་བར་གྱུར་པ་ན་བླ་མ་རིན་པོ་ཆེ་འདི་པས་པཎ་ཆེན་ཐམས་ཅད་མཁྱེན་པ་འདུས་པ་རྒྱ་མཚོའི་ཚོགས་དབུར་སྤྱན་དྲངས་ཏེ་མཆོད་སྤྲིན་ཚད་མེད་པས་མཆོད་ཅིང་པཎ་
ཆེན་དབེན་ས་པ་ཡབ་སྲས་ཀྱི་རྣམ་ཐར་རྒྱས་བར་གསུངས་ནས་ད་ནི་པཎ་ཆེན་བསྟན་པའི་བདག་པོ་ཁྱེད་འཇིག་རྟེན་དུ་ཉི་མ་ཤར་བ་ལྟར་བསྟན་པ་ཡོངས་རྫོགས་ལ་མཁས་ཤིང་འཆད་རྩོད་རྩོམ་གསུམ་ལ་ཐོགས་པ་མེད་
བར་གྱུར། འཇམ་མགོན་བསྟན་པའི་སྙིང་པོ་འདི་ལས་ཕྱི་རོལ་ཏུ་གཞན་གྱིས་དཀྲི་བར་མི་ནུས་པའི་གདེང་ཐོབ་པར་མཛད་པ་འདི་ལྟ་བུ་བྱུང་བས་རྒན་པོ་ཤི་ཡང་བློ་བདེ་ཞེས་གསུང་བར་མཛད། དེ་ནས་པཎ་ཆེན་ཐམས་ཅད་མཁྱེན་པས་
བཀྲ་ཤིས་ལྷུན་པོ་རང་དུ་རེ་ཤིག་བཞུགས་དགོས་པར་གསོལ་བ་བཏབ་ཀྱང་ལོ་ལྟར་སྟོན་དཔྱིད་གཉིས་སུ་ཕུར་བུ་ལྕོག་གི་ཆོས་གྲྭ་ཆེན་མོར་ལམ་རིམ་གྱི་ཁྲིད་འཆག་མེད་མཛད་པ་དེ་སྐུ་ཚེ་འདིའི་མཛད་པའི་གཙོ་བོ་ཡིན་པས་ཇི་སྲིད་འཚོའི་
བར་དུ་མ་འཆག་པར་མཛད་བཞེད་པ་དང། ཉེ་ཆར་དབང་ཕྱོགས་བསྟན་པའི་སྒོན་མེ་རྗེ་ལྕང་སྐྱ་རིན་པོ་ཆེ་དབུས་སུ་ཕེབས་ཉེ་བས་བདག་ཉིད་ཆེན་པ་གཉིས་ཞལ་འཛོམ་ནས་བསྟན་པའི་གནད་ལས་བརྩམས་པའི་བཀའ་བགྲོ་བར་

[267A]༄༅། །བཞེད་པས་ཡུན་རིང་བཞུགས་པར་ཞལ་གྱིས་མ་བཞེས་པར་དབུས་ཕྱོགས་སུ་ཕེབས་རྗེ་ལྕང་སྐྱ་རིན་པོ་ཆེ་དང་ཞལ་འཛོམ། གངས་རིའི་ཁྲོད་འདིར་རྒྱུད་སྡེ་བཞིའི་ནང་ནས་སྤྱོད་རྒྱུད་རྣམ་སྣང་མངོན་བྱང་
གི་དབང་རྒྱུན་ཆད་དུ་ཉེ་བ་རྗེ་ལྕང་སྐྱ་རིན་པོ་ཆེ་ལ་དེའི་རྒྱུན་བཞུགས་པས་གསོལ་བ་བཏབ་ནས་དེའི་དབང་གསན་པར་མཛད། རྗེ་ལྕང་སྐྱ་རིན་མོ་ཆེས་ཀྱང་བླ་མ་རིན་པོ་ཆེ་འདི་ལ་མཁས་གྲུབ་རིན་པོ་ཆེ་ནས་བརྒྱུད་པའི་ཀྱཻ་རྡོར་ལྷ་དགུའི་དབང་
རྒྱུན་ཡོད་པར་མཁྱེན་ནས་དེའི་དབང་ཞུ་བར་མཛད། དེ་ལྟར་འཇམ་མགོན་བསྟན་པའི་སྲོག་ཤིང་རྣམ་པ་གཉིས་པོ་འདི་ཕན་ཚུན་ཡིད་ཆེས་ཀྱི་དད་པ་ཐོབ་ནས་ཐུགས་ཡིད་གཅིག་ཏུ་འདྲེས། དེ་ནས་བླ་མ་རིན་པོ་ཆེ་འདི་བས་ཕུར་བུ་ལྕོག་ཏུ་
བཤད་སྒྲུབ་བསྟན་པའི་རྒྱལ་མཆེན་བསྒྲེངས་ཤིང། ཆོས་ཀྱི་རྔ་བོ་ཆེ་བརྒྱུད་མར་བརྡུངས། འཇིག་རྟེན་ཀུན་གྱི་རྨོངས་པའི་མུན་པ་སེལ་བའི་ཆོས་ཀྱི་སྒྲོན་མེ་རྒྱུན་དུ་སྦར། སྙིགས་མའི་འགྲོ་བ་ཉམ་ཐག་ཡོངས་ལ་དུག་གསུམ་གྱི་
ནད་སེལ་བའི་ཆོས་ཀྱི་སྨན་སྦྱིན་རྒྱུན་མ་ཆད་པར་མཛད། ཡིད་སྲུབས་བདག་པོ་དཔུང་དང་བཅས་པས་གཡོ་བར་མི་ནུས་པར་འཇམ་མགོན་བསྟན་པའི་སྲོག་ཤིང་བཟུང། རྒྱལ་བ་སྲས་བཅས་ཀུན་གྱི་མཛད་པ་གང་གི་སྙིང་
སྟོབས་ལྷག་བསམ་ཆེན་པོས་ཁྱེར་ནས་འཇམ་མགོན་བསྟན་བའི་སྙིང་བོ་འཛིན་པ་ལ་ནམ་ཡང་གཡོ་བ་མེད་པར་བཞུགས། དེ་ནས་བླ་མ་རིན་པོ་ཆེ་འདི་བ་དགུང་ལོ་བརྒྱད་ཅུར་ཕེབས་པ་ལྕགས་མེ་སྤྲུལ་གྱི་ལོ་པཎ་ཆེན་ཐམས་

[267B]ལྔ་གསལ་སྒྲོན་གྱི་གཟབས་བཤད་ཀྱི་དོན་དུ་གསོལ་བ་བཏབ། འཇམ་མགོན་བསྟན་པའི་སྙིང་པོ་འདི་གསན་པ་ལ་བླ་མ་རིན་པོ་ཆེ་འདི་སྐུ་དྭངས་ཤིང་བར་ཆད་མི་འབྱུང་བ་ཞིག་གི་
ཕྱིར་ཞབས་བརྟན་སྐུ་རིམ་རླབས་ཆེན་པོ་སྒྲུབ་པར་མཛད། བླ་མ་རིན་པོ་ཆེ་འདི་བས་ཀྱང་སྐུ་ན་ཕེབས་ཆེ་ཞིང་སྤྱན་མི་གསལ་ཙམ་ཡོད་ཀྱང་པཎ་ཆེན་ཐམས་ཅད་མཁྱེན་པ་འཇམ་མགོན་བསྟན་པའི་བདག་པོར་སོང་གཤིས་རྩོལ་བ་ཆེན་
པོས་དཀའ་བ་ཁྱད་དུ་བསད་ནས་རིམ་ལྔ་གསལ་སྒྲོན་གྱི་གཟབས་བཤད་རྒྱས་པར་གནད། དེ་ནས་པཎ་ཆེན་ཐམས་ཅད་མཁྱེན་པ་ཆེན་པོས་འཇམ་དཔལ་ཞལ་ལུང་གི་ཁྲིད་ཅིག་ཀྱང་གནང་དགོས་པར་གསོལ་བ་བཏབ། རྣམ་སྣང་མངོན་
བྱང་གི་དབང་དང། ཀྱཻ་རྡོར་ལྷ་དགུའི་དབང་ཞིག་ཀྱང་གནང་དགོས་པར་གསོལ་བ་བཏབ་ཅིང། བླ་མ་རིན་པོ་ཆེ་སྐུན་མཐོ་བས་བར་ཆད་བྱུང་དོགས་ནས་ཞབས་བརྟན་སྐུ་རིམ་རྒྱ་ཆེན་པོ་མཛད། བླ་མའི་སྐུ་ཚེ་སྤེལ་ཕྱིར་ཚེ་དཔག་མེད་
ལྷ་དགུའི་དབང་ཞིག་ཀྱང་འབུལ་བར་མཛད་པས་བསྟན་པའི་བདག་པོ་གཉིས་ཀ་ཐུགས་བསྐྱེད་རླབས་ཆེ་བས་བར་ཆད་ཀྱི་མཚན་མ་མེད་པར་རྣམ་སྣང་མངོན་བྱང་གི་དབང་དང། ཀྱཻ་རྡོར་ལྷ་དགུའི་དབང་གཉིས་ཀྱང་རྒྱས་པར་གནང་ཞིང། དེ་ནས་
འཇམ་དཔལ་ཞལ་ལུང་གི་ཁྲིད་ཆོས་ཐུན་བཅུ་བདུན་ལ་རྫོགས་པ་ཞིག་རྩི་ཤག་དང་བཅས་རྒྱས་པར་གནང། འཇམ་དཔལ་ཞལ་ལུང་གི་བཀའ་ཁྲིད་གྲུབ་པའི་སེམས་བསྐྱེད་ཚར་མ་ཐག་རྒྱལ་བ་ཐམས་ཅད་མཁྱེན་པའི་མཆོག་སྤྲུལ་

[268A]༄༅། །ལྷ་རི་སྒང་དུ་འཁྲུལ་བྲལ་གསལ་དྭངས་སུ་ཕེབས་པ་འཇམ་དབྱངས་གོང་མ་བདག་པོ་ཆེན་པོས་ངོས་འཛིན་གྱི་ལུང་ཕེབས་ནས་དེ་འཕྲལ་བཀྲ་ཤིས་ལྷུན་པོར་གདན་དྲངས། བླ་མ་རིན་པོ་ཆེ་འདི་པས་
ཀྱང་རྒྱལ་བ་ཐམས་ཅད་མཁྱེན་པ་ཞལ་མཇལ་ནས་དབུས་སུ་ཕེབས་ཏེ་སྟོན་དཔྱིད་ཀྱི་ལམ་ཁྲིད་སྔ་མུ་བཞིན་གནང། དེ་ནས་གོང་ས་མཆོག་གི་སྤྲུལ་སྐུ་རིན་པོ་ཆེ་དབུས་སུ་སྤྱན་དྲངས་ནས་སྙེ་ཐང་བདེ་བ་ཅན་དུ་བཞུགས་སྐབས་
བླ་མ་རིན་པོ་ཆེ་འདི་པ་དང་རྒྱུད་སྨད་མཁན་པོ་ངག་དབང་ཆོས་གྲགས་གཉིས་གོངས་མཆོག་གི་ཡོངས་འཛིན་དུ་གདན་དྲངས་བླ་མ་རིན་པོ་ཆེ་འདི་པ་སྐུ་ན་ཕེབས་ཆེ་བས་ཞབས་ཕྱི་འགྲུབ་རེ་མེད་ཀྱང་རྟེན་འབྲེལ་གྱི་ཁྱད་དགྱེས་
བཞིན་ཞལ་གྱིས་བཞེས་ཏེ་སྙེ་ཐང་དུ་ཕེབས་ཏེ་ཁྲི་འདོན་མཛད། རྒྱལ་བ་མཆོག་ལ་སྤྱིར་སེམས་ཅན་ཐམས་ཅད་དང། སྒོས་ཁ་བ་ཅན་བ་རྣམས་ཀྱི་མགོན་དུ་ཞབས་པད་བརྟན་ཅིང་ཐུགས་བསྐྱེད་རྒྱ་ཆེན་དགོས་པའི་གསོལ་
འདེབས་མཛད་ནས་ལམ་སྒྲོན་གྱི་ལུང་དང་ཚེ་དབང་གདུགས་དཀར་སྒྲོལ་མ་འཇམ་དབྱངས་རྣམས་ཀྱི་རྗེས་གནང་འབུལ་བར་མཛད། དེ་ནས་ཕུར་བུ་ལྕོག་ཏུ་ཕེབས་ཏེ་དགུན་གྱི་རིང་བཅད་རྒྱར་བཞུགས་དཔྱིད་ཆོས་སྔ་
མུ་ལྟར་ཚུགས་རྩིས་མཛད་པར་སྐུ་ན་ཕེབས་ཆེ་བའི་ཁར་ཆབ་ཀྱི་སྙུན་གཞི་ཞིག་ཀྱང་བཞེས་པས་ཞབས་འབྲིང་བ་རྣམས་ཀྱིས་འདི་ལོ་བཀའ་ཆོས་སྐུ་གཟུགས་ཀྱིས་ལྕོགས་རི་མི་འདུག་པས་འཐེན་དགོས་ཞེས་གསོལ་བ་

[268B]ཤིན་བསམ་པ་རྫོགས་པ་ཡིན་གསུངས་ནས་ཆོས་བཙུགས། དེ་ནི་དུས་རྒྱུན་དུ་ཡང་དགེ་བའི་བཤེས་གཉེན་པོ་ཏོ་བ་ཆེན་པོ་ཞིང་གཤེགས་ཁར་ཆོས་ཁྲིའི་ཐོག་ཏུ་ཕེབས་ནས་
དགེ་འདུན་ལ་ཞལ་བསྟན། ཆོས་གསུང་འཕྲོ་ལ་སེམས་ཅན་མགོན་མེད་པ་རྣམས་ཀྱི་མགོན་དང། སྐྱབས་མེད་པ་རྣམས་ཀྱི་སྐྱབས་དང་འཁྲ་ས་མེད་པ་རྣམས་ཀྱི་འཁྲ་སར་ཤོག་གསུངས་ནས་ཐལ་མོ་ཤག་གི་ཕྱེ་ནས་ཞིང་
གཤེགས་པ་ཡིན། ང་ཡང་དེ་འདྲ་ཞིག་ལ་སྨོན་ལམ་འདེབས། ཞེས་ཡང་ཡང་གསུང་གི་ཡོད། དེ་ནས་ཆོས་ཐུན་རེ་གཉིས་ཙམ་ལས་གནང་མ་ཐུབ། ཟླ་བ་བཞི་པའི་ཚེས་བརྒྱད་ལ་སེམས་བསྐྱེད་ཀྱི་ཚོགས་དབུར་ཕེབས། ཚེས་བཅུ་བཞི་དང་
བཅོ་ལྔ་ལ་སྨྱུང་གནས་ཀྱི་སྡོམ་པ་སྩལ། དེ་ནས་ཆབ་ཀྱི་སྙུན་གཞི་ཇེ་ལོད་དུ་སོང་ནས་གསུང་གློ་ཆེ་ཞིང་བཞེང་བཞུགས་དཀའ་ཙམ་བྱུང་ཡང་ཐུགས་བདེ་ཞིང་སྤྲོ་བའི་ཉམས་ཁོ་ན་མཛད། བསྟན་པ་རིན་པོ་ཆེའི་རྒྱུན་དང་སླད་ཀྱི་རྟེན་འབྲེལ་ལ་
དགོངས་ནས་གསེར་སྦྱངས་པ་འབའ་ཞིག་ལས་གྲུབ་པའི་བཀའ་འགྱུར་རིན་པོ་ཆེ་བཞེང་བར་བཞེད་ནས། ཕྱག་ན་ཡོད་པའི་གསེར་རྣམས་གུང་པཎྜི་ཏར་གནང་ནས་བཞེད་དགོས་པའི་བཀའ་དང། དེ་ཡང་ད་ལོ་རང་བྱེད་དགོས་ཕེབས་
བར༑ ཁོང་ནས་ཀྱང་གུས་པ་ཆེན་པོས་བཀའ་སྤྱི་བོས་ནོས་ཏེ་མཐིང་ཤོག་བཟང་པོ་ལ་གསེར་སྦྱངས་འབའ་ཞིག་ལས་གྲུབ་པའི་པོད་བརྒྱ་དང་བཅུ་གཅིག་ཆ་ཚང་དང། བྱང་ཆུབ་ལམ་གྱི་རིམ་པ་ཆེན་མོ་དང། སྔགས་རིམ་ཆེན་མོ་

[269A]༄༅། །གཉིས་པོད་རེ་བཅས་འཇིག་རྟེན་ཀུན་གྱི་མིག་གི་བདུད་རྩིར་སྤུངས་པ་ལྟ་བུ། དབུ་ཁང་དང་པོར་ཕན་ཚུན་དབུ་ལྷ་ཚོན་བྲིས་ལྕགས་སྒིར་གྱི་དཀྱིལ་དུ་མུ་ཏིག་གི་ཕྲ་ལྡན་བཟང་གོས་གསེར་མ་སྤུས་ལེགས་ཀྱི་ཞལ་
ཁེབས་ཉིས་བརྩེགས། གདོང་དར་གསུམ་བརྩེགས་མདོ་རྟགས་རྣམས་པར་ཕྱིན། གླེགས་ཤིང་མཚལ་གྱིས་བྱུགས་པ་ཡས་སྤང་གི་མཐོངས་ལ་རྟེན་འབྲེལ་སྙིང་པོ་དང། གདོང་སྣེ་ཕན་ཚུན་དུ་གཟུངས་སྔགས་ལཉྩ་འབུར་དུ་ཡོད་པ་ལ་
གསེར་ཤོག་དང། དེ་ཕྱིན་ལ་གསེར་གྱི་མེ་ཏོག་རིས་ཀྱིས་མཛེས་པ་གླེགས་ཐག་ཐད་མ་མཛོད་གོས་ངུར་སྨྲིག་གིས་གཏུམས་པ། ཟངས་ཚ་གསེར་མའི་གླེགས་ཆབ་རྡོ་རྗེ་གཟུགས་རྐོས་མ་ཕྲ་ལྡན། ཆོས་ཁྲི་ཚོན་རྩི་གསེར་
ཤོག་གིས་ཕྱུག་པ་བཅས་གསར་དུ་བསྐྲུན་པའི་རྒྱུར་གསེར་ཐུར་སྲང་བཞི་བརྒྱ་དང་གསུམ། བཟང་གོས་གསེར་མ་སྤུས་ལེགས་ཡུག་ཕྱེད་དང་ལྔ་དང། མཛོད་གོས་ངུར་སྨྲིག་ཡུག་ལྔ། གོས་ལིང་དང་ཆུ་རྩེ་འདྲེས་མ་ཡུག་ཉི་ཤུ། མུ་
ཏིག་སྤུས་ལེགས་སྲན་མ་ཙམ་རྡོག་ཉིས་བརྒྱ་དང་ཉི་ཤུ་རྩ་དྲུག་རྣམས་ངོ་ཐོག་དང། ཨེ་པ་དང་སྙེ་མོ་བའི་བྲིས་པ་ལྟོ་གར་བ་བཞི་དང་བྱིངས་བྲིས་ཤོག་པ་བསྡོམས་མི་དགུ་བཅུ་གོ་བརྒྱད། དགེ་བཤེས་ཞུས་དག་པ་བརྒྱད། ལྷ་བིས་
ང༑ ཤིང་རྐོས་པ། གསེར་དངུལ་བཟོ་པ། ཚེམ་བུ་པ་བཅས་བཟོ་ཕྲན་མི་ཉི་ཤུ་རྩ་གཅིག་ལག་གཡོག་མི་ཉི་ཤུ་རྩ་བདུན་བཅས་ཀྱི་ལས་རྒྱུན་རིང་གི་ཕོགས་དང་ཟུར་གསོས། གླ་ཡོན་དང་ལེགས་གནང། འཛུགས་སྒང་གྲོལ་

[269B] གཞུང་སར་གླེགས་ཤིང་དང་ཤོག་བུའི་རིན་ཕུལ་བ་བཅས་ལ་དངུལ་གྱི་མཎྜལ་སྣེ་འདོགས་ཅན། ན་བཟའ་ཆ་འགྲིག་དངུལ་དང་གོས་ཆེན། ཕོ་མོའི་རྒྱན་གོས། རྟ་སྒ་འཁོར། དྲེའུ། མཛོ་མོ། ཁ་
བཏགས་ཆེ་ཆུང་སོགས་ཡང་ཏིག་དངུལ་རྐྱང་ཐོག་དངོས་པོའི་རི་གོང་བསྣན་པ་བཅས་ཁྱོན་དངུལ་སྲང་སུམ་སྟོང་བརྒྱད་བརྒྱ་དགུ་བཅུ་གོ་ལྔ་ཞོ་དོ་སྐར་ལྔ་བཅས་ཕུལ་ནས་བཀའ་འགྱུར་རིན་པོ་ཆེ་གསར་བཞེང་རྨད་དུ་བྱུང་བ་གནང་
ལི་ཐང་གི་བཀའ་འགྱུར་མཚལ་པར་མ་དེ་ཤིན་ཏུ་དག་པ་ཡོད་འདུག་པས། དེ་ཡང་ཚར་གཅིག་བཞེང་ཐུབ་པ་གྱིས་ཞེས་བཀའ་གནང་ཉེ་གནས་རབ་འབྱམས་པས་ཀྱང་དེ་འཕྲལ་དུ་ལི་ཐང་དུ་པར་བརྒྱག་རྒྱུའི་བཀོད་པ་མཛད། དེ་སྐབས་
གོང་ས་ལྷ་མིའི་འདྲེན་པ་མཆོག་ཕོ་བྲང་ཆེན་པོའི་གསེར་ཁྲི་ལ་མངའ་གསོལ་བའི་སྐབས་ཡིན་པས་པཎ་ཆེན་ཐམས་ཅད་མཁྱེན་པ་ཆེན་པོ་ཡང་དབུས་སུ་ཆིབས་ཁ་བསྐྱོད་ནས་ཕོ་བྲང་པོ་ཏ་ལར་བཞུགས་པའི་སྐབས་ཡིན་པས་བླ་མ་རིན་པོ་
ཆེ་འདི་པའང་པཎ་ཆེན་ཐམས་ཅད་མཁྱེན་པ་ཆེན་པོ་མཇལ་བཞེད་ཆེ་བ་བྱུང་ཞིང། པཎ་ཆེན་ཐམས་ཅད་མཁྱེན་པ་ཆེན་པོས་ཀྱང་ཕྱི་རབས་ཀྱི་གདུལ་བྱ་རྣམས་ལ་རང་ལ་ལམ་མ་ནོར་བར་སྟོན་པའི་བཤེས་གཉེན་དམ་པ་ནི་སངས་
རྒྱས་ཐམས་ཅད་ལས་ཀྱང་ལྷག་པའི་བསོད་ནམས་ཀྱི་ཞིང་དམ་པ་ཡིན་པས། རང་ཉིད་ཆེན་པོའི་གོ་ས་ཇི་འདྲ་ཞིག་ལ་གནས་ཀྱང་ཚེ་འགྱིང་མི་བྱ་བར་བླ་མ་བསྟེན་ཚུལ་འདི་ལྟར་བྱ་དགོས་སོ་ཞེས་འདོམས་པའི་ཕྱིར་ཕུར་བུ་ལྕོག་ཏུ་ཆིབས་

[270A]༄༅། །བསྐྱོད་ནས་བླ་མ་རིན་པོ་ཆེའི་གཟིམ་ཆུང་དུ་ཕེབས་ཏེ་སྐུ་ཚེ་བསྲིང་བའི་ཕྱིར་ཚེ་དབང་ཞིག་ཕུལ། དེ་ནས་མཎྜལ་དང་སྐུ་གསུང་ཐུགས་རྟེན། དངོས་པོ་སྤམ་མཐོ་བ་བཅས་འབུལ་བར་མཛད་དེ་ཞབས་པད་ཡུན་རིང་
བརྟན་དགོས་པའི་གསོལ་འདེབས་མཛད། གོང་ས་ལྷ་མིའི་འདྲེན་པ་མཆོག་ནས་མགྲོན་གཉེར་དགེ་སློང་བསྐལ་བཟང་ཆེད་གནང་གིས་དངུལ་གྱི་མཎྜལ་དང་སྐུ་གསུང་ཐུགས་རྟེན་དངོས་འབུལ་བཅས་ཞབས་པད་ཡུན་རིང་བརྟན་དགོས་
ཞེས་ཞུ་བར་མཛད། དེ་སྐབས་བླ་མ་རིན་པོ་ཆེ་འདི་ཆབ་གཞིའི་བསྙུན་བབ་ལྕི་བས་ཐ་མལ་བ་རང་བཞིན་ཡིན་ན་གསུང་བགྲོས་གནང་རེ་མེད་པའི་ཚོད་དུ་གྱུར་ཀྱང། བླ་མ་རིན་པོ་ཆེ་ནི་ཐུགས་སྣང་གང་ཡང་མེད་པར། པཎ་ཆེན་ཐམས་
ཅད་མཁྱེན་པ་ཆེན་པོ་ལ་བསྟན་པའི་གནད་ལས་བརྩམས་པའི་གསུང་གླེང་ཆེས་མང་བ་དང། ལྷག་པར་ཚད་མ་རྣམ་འགྲེལ་གྱི་རིགས་པའི་དཀའ་གནང་ཕྲ་མོ་ལས་བརྩམས་ཏེ་འབྲེལ་གཏམ་ཆེས་ཞིབ་ཅིང་རྒྱས་པར་མཛད། ཡོངས་
འཛིན་བློ་བཟང་ཆོས་འཕེལ་ལའང་སེམས་ཙམ་པའི་ཕྱི་དོན་འགོག་པའི་རིགས་པ་ལས་བརྩམས་པའི་བཀའ་འདྲི་མང་དུ་གནང་ཞིང་སྐུ་བསྙུན་པའི་ཚུལ་མེད་པར་དགྱེས་ཉམས་ཤིན་ཏུ་ཆེ་བར་མཛད། དེ་ནས་པཎ་ཆེན་ཐམས་ཅད་མཁྱེན་
པ་ཆེན་པོ་ཆོས་གྲྭ་ཆེན་མོའི་བཞུགས་ཁྲིར་སྤྱན་དྲངས། དེ་སྐབས་གློ་བུར་དུ་དད་འདུས་ཆེས་མང་བ་ལ་ཆོས་སྟོན་པར་གསོལ་བ་འདེབས་པར་མཛད་ཅིང། མཎྜལ་སྐུ་གསུང་ཐུགས་རྟེན་དངོས་འབུལ་རྒྱ་ཆེན་པོ་དང་བཅས་ཞབས་

[270B]དུ་གཡོ་བ་མེད་པར་བཞུགས་དགོས་ཞེས་གསོལ་བ་འདེབས་པར་མཛད་།དེ་ནས་པཎ་ཆེན་ཐམས་ཅད་མཁྱེན་པ་ཆེན་པོ་ཕོ་བྲང་དུ་ཆིབས་ཁ་བསྐྱོད། དེ་ནས་ཞག་ཁ་
ཤས་ནས། རྒྱལ་བ་ཐམས་ཅད་མཁྱེན་པ་ཆེན་པོ་ཕོ་བྲང་ཆེན་པོའི་གསེར་ཁྲིར་མངའ་གསོལ་བ་ལ་ལེགས་འབུལ་རྒྱས་པ་ཞིག་བྱེད་དགོས་ཞེས་བཀའ་ཕེབས། འབུལ་ཐོའི་འོག་བརྗོད་ཀྱང་བླ་མ་རིན་པོ་ཆེ་ཉིད་ཀྱིས་རྒྱས་པར་བཀའ་
སྩལ༑ པཎ་ཆེན་ཐམས་ཅད་མཁྱེན་པ་ཆེན་པོ་ལའང་དངོས་འབུལ་གཏོས་ཆེ་བར་མཛད་དུ་རྒྱུར་ཞུ་ཡིག་འགོ་བརྗོད་བླ་མ་རིན་པོ་ཆེ་ཉིད་ཀྱིས་མཛད། བཀའ་འགྱུར་གསེར་མ་གསར་བཞེངས་ཀྱི་སྐུ་ཡོན་ཚང་མ་འཕྲལ་འབུལ་བྱེད་
དགོས་པ་དང། སེ་ར་སྨད་ཀྱི་གྲྭ་ཁང་གསར་བཞེངས་ལ་ཟུག་སྟོན་རྒྱས་པ་ཞིག་ཀྱང་འཕྲལ་དུ་གྱིས་ཞེས་ཉེ་གནས་ལ་བཀའ་ཕབས། ཉེ་གནས་རབ་འབྱམས་པས་ཀྱང་བླ་མ་རིན་པོ་ཆེའི་བཀའ་གང་ཕེབས་ཐམས་ཅད་འཕྲལ་རང་དུ་
གྲུབ་པར་མཛད་དེ། འདི་དང་འདི་ལྟ་བུ་བགྱིས་སོ་ཞེས་སྙན་དུ་གསོལ། དེ་ནས་ཞབས་འབྲིང་པ་རྣམས་ནས་སེ་འབྲས་དགེ་གསུམ་རྒྱུད་སྟོད་སྨད་རི་ཁྲོད་ཁག་བཅས་ལ་ཞབས་བརྟན་སྐུ་རིམ་ནར་མར་བསྒྲུབས། སྦྱིན་བདག་ཆེན་པོ་རྡོ་
རིང་ནོ་ཡོན་དང་བཀའ་བློན་མདོ་མཁར་བ་སོགས་དང་ལྡན་ཚང་མས་བླ་མ་རིན་པོ་ཆེ་ཉིད་ལ་མཎྜལ་ཕུལ་ཏེ་གསོལ་བ་འདེབས་པ་དང་རང་རང་གི་འབྱོར་པ་དང་བསྟུན་པས་དགེ་འདུན་གྱི་སྡེ་རྣམས་ལ་བསྙེན་བཀུར་ཏེ་ཞབས་བརྟན་སྐུ་རིམ་སྒྲུབ་

[271A]༄༅། །པ་ལ་ཚང་མས་བརྩོན་པ་ཆིག་བསྒྲིལ་དུ་བྱས་སོ་།དེ་ལྟར་བདག་ཅག་གི་དཔལ་ལྡན་བླ་མ་དམ་པ་འདིས། དང་པོར་རྒྱ་ཆེན་ཐོས་པ་མང་དུ་བཙལ། །བར་དུ་གཞུང་ལུགས་ཐམས་ཅད་གདམས་པར་ཤར། །ཐ་མར་
ཉིན་མཚན་ཀུན་ཏུ་ཉམས་སུ་བླངས། །ཀུན་ཀྱང་བསྟན་བ་རྒྱས་པའི་ཆེད་དུ་བསྔོས། །ཞེས་རྗེ་རིན་པོ་ཆེས་གང་གསུངས་པ་དེ་ཁོ་ན་ལྟར་ཕྱག་ལེན་ལ་ཐེབས་པར་མཛད་དེ། དང་པོར་རྒྱལ་བའི་བསྟན་པ་ལ་ཞུགས་ནས་སྡོམ་པ་གསུམ་རིམ་
གྱིས་བཞེས་ཤིང་ཐུབ་པའི་བཅས་མཚམས་ལས་ནམ་ཡང་འདའ་བ་མེད་པ་གཞིར་བཟུང་ནས་མདོ་རྒྱུད་དགོངས་འགྲེལ་དང་བཅས་པ་ལ་ཐོས་པ་ཕུ་ཐག་ཆོད་པ་མཛད། སངས་རྒྱས་ནས་བཟུང་སྟེ་དམ་པ་བར་མ་ཆད་པ་ལས་བརྒྱུད་
པའི་མདོ་སྔགས་གཉིས་ཀའི་སྙན་རྒྱུད་ཀྱི་མན་ངག་རྣམས་ཡོངས་སུ་རྫོགས་པ་གསན། བར་དུ་ཚེ་འདི་བློས་བཏང་སྟེ་དཀའ་སྤྱད་སྙིང་རུས་ཀྱི་སྒོ་ནས་ཉམས་ལེན་མཐར་ཕྱིན་པར་མཛད་རང་ཉིད་མི་ཉམས་པའི་གདེང་ཐོབ་པའི་མཐར་
སྐལ་བ་དང་ལྡན་པ་དག་ལ་དགེ་ཚུལ་གྱི་བསླབ་བྱ་ཀཱ་རི་ཀ་ནས་རྒྱུད་ཐམས་ཅད་ཀྱི་རྒྱལ་པོ་དཔལ་གསང་བ་འདུས་པའི་མཐར་ཐུག་ཟུང་འཇུག་འགྲུབ་པའི་བར་རྒྱལ་བའི་བསྟན་པ་ཡོངས་སུ་རྫོགས་པ་དྲི་མ་མེད་པའི་རིགས་པའི་ལམ་ནས་
དྲངས་ཏེ་རྒྱ་ཆེར་བཤད་ཅིང་ཆོས་ཚིག་བཞི་པ་ཞིག་ཡན་ཆད་ཁ་ཕྱི་བལྟར་མ་སོང་བར་རང་གི་རྒྱུད་འདུལ་བའི་ཕྱིར་དུ་ཉམས་ལེན་གྱི་གནད་དུ་བསྡུས་ཏེ་བྱང་ཆུབ་ལམ་གྱི་རིམ་པ་ཉིད་ལ་བསྒྲིལ་ནས་སྟོན་པར་མཛད་ཅིང་དབུགས་

[271B]ཐམས་ཅད་རྒྱལ་བའི་བསྟན་པ་རྒྱས་པའི་ཐབས་ཁོ་ནར་མཛད་དེ་ནུབ་ཕྱོགས་ཁ་ཆེའི་ཡུལ་ནས། ཤར་ཕྱོགས་རྒྱ་མཚོ་ཆེན་པོ་ལ་ཐུག་གི་བར་དང་གླིང་བར་ཚུན་ཆད་ས་ཆེན་པོའི་ཁྱོན་འདི་
བཀའ་གདམས་ལྷ་ཆོས་བདུན་ལྡན་གྱི་རྣམ་ཐར་གཙང་མ་བྱང་ཆུབ་ལམ་གྱི་རིམ་པ་ལ་ཉམས་ལེན་སྙིང་པོར་བྱེད་པས་ཁྱབ་པར་མཛད་དོ། །མ་འོངས་པའི་གདུལ་བྱ་རྣམས་ཀྱི་དོན་དུ་རྗེ་བཙུན་བླ་མ་དགེ་ལེགས་རྒྱ་མཚོའི་རྣམ་པར་ཐར་པ་
རྗེ་རིན་པོ་ཆེའི་རྟོགས་བརྗོད་མདུན་ལེགས་མའི་འགྲེལ་པ་རྟེན་འབྲེལ་བསྟོད་པའི་ཊཱིཀྐ། འཇམ་དཔལ་དབྱངས་ཀྱིས་རྗེ་བླ་མར་དངོས་སུ་གནང་བའི་གདམས་པ་མདོར་བསྡུས་ཀྱི་ཊཱིཀྐ། མ་ཕམ་མགོན་པོར་བསྟོད་པ་ཚངས་པའི་ཅོད་པན་
གྱི་དོན་འགྲེལ། སྟག་ཚང་ལོ་ཙ་བའི་བརྒལ་ལན། བརྒྱད་སྟོང་པའི་དོན་སློབ་དཔོན་སེང་བཟང་དང་ཕྱོགས་གླང་གཉིས་ཀྱི་འཆད་ཚུལ། སྡོམ་པ་གསུམ་གྱི་ཉེས་ལྟུང་ངོས་བཟུང་ནས་བཤགས་སྡོམ་བྱེད་ཚུལ། དྲིས་ལན་སོམ་ཉི་གཅོད་པའི་
རལ་གྲི། གསུང་མགུར་བསླབ་བྱའི་རིམ་པ། སྐྱེས་བུ་ཆེན་པོའི་ལམ་ལ་བློ་སྦྱོང་ཚུལ། བྱང་ཆུབ་ལམ་རིམ་ལས་བརྩམས་པའི་དྲིས་ལན། འཇིགས་བྱེད་གཙོ་རྐྱང་གི་མངོན་རྟོགས། སེང་གདོང་མ་དང་རྟ་མགྲིན་གསང་སྒྲུབ་ཀྱི་སྒྲུབ་
ཐབས། བདག་མེད་པའི་ཆོས་ཀྱི་ཕྱག་རྒྱ་གཏན་ལ་འབེབས་ཚུལ་ཐིག་ལེ་བཅུ་དྲུག་གི་ཆོས་སྐོར་དང་སྒྲོལ་མ་བཅུ་གཉིས་ཀྱི་གཏོར་འབུལ། འཇམ་དབྱངས་ནང་སྒྲུབ་ཀྱི་སྒྲུབ་ཐབས། སྒྲོལ་དཀར་གྱི་བསྙེན་ཡིག་དང་དེའི་བུམ་སྒྲུབ་

[272A]༄༅། །གསང་འདུས་འཇམ་རྡོར་སྒྲུབ་ཐབས་འདོད་འཇོའི་བུམ་བཟང། དེའི་བུམ་སྒྲུབ། དེའི་དཀྱིལ་འཁོར་སྒྲུབ་པ་དང་བདག་འཇུག་ངག་འདོན། དེའི་ཞི་རྒྱས་ཀྱི་སྦྱིན་སྲེག་འདུས་པ་ཡེ་ཤེས་ཞབས་ལུགས་ཀྱི་
བསྐྱེད་རྫོགས་རིན་ཆེན་ཕྲེང་བ། གསང་འདུས་བསྐྱེད་རིམ་དངོས་གྲུབ་སྙིང་པོ། དེའི་རྫོགས་རིམ་རིམ་ལྔ་གདན་རྫོགས་ཀྱི་སྙིང་པོ། འཇིགས་བྱེད་བསྐྱེད་རིམ་ཟ་མ་ཏོག་གི་སྙིང་པོ། དེའི་རྫོགས་རིམ་རྣལ་འབྱོར་བཞི་ཉམས་སུ་ལེན་
ཚུལ༑ ༑དཔལ་འཁོར་ལོ་སྡོམ་པ་ལཱུ་ཨི་པའི་རིམ་པ་དང་པོའི་དམར་ཁྲིད། གྲུབ་ཆེན་ཀུན་ཏུ་དགེ་བའི་ལུགས་ཀྱི་རྫོགས་རིམ་རྣལ་འབྱོར་ཆེན་པོའི་དམིགས་རིམ། འཁོར་ལོ་སྡོམ་པའི་བསྙེན་ཡིག་འཇམ་ལུགས་ཚེ་དབང་རིགས་ལྔའི་
ཟུར་འདེབས། རྡོར་སེམས་བུམ་སྒྲུབ་དང་རིལ་སྒྲུབ་བྱེད་ཚུལ། མ་ཎི་བུམ་སྒྲུབ། སྒྲོལ་མ་མཎྜལ་བཞི་པ་སོགས་ཉེར་མཁོའི་རིགས། རིགས་གསུམ་སྤྱི་སྒྲུབ། རྡོ་རྗེ་འཆང་དོན་ཡོད་མཁས་གྲུབ་ཀྱི་རྣམ་ཐར། བྱང་ཆུབ་ལམ་རིམ་
གྱི་ཁྲིད་ཡིག། སྙིང་པོ་དོན་གསུམ་གྱི་ཁྲིད་ཡིག་རྒྱལ་བ་མ་ཕམ་པའི་ཐུགས་རྗེ་བསྐུལ་བའི་གསོལ་འདེབས་སྨོན་ལམ་སོགས་གསོལ་འདེབས་ལྟར་བསྟོད་ཚོགས་ཀྱི་རིམ་པ་དང་འདོད་གསོལ་བརྟན་བཞུགས་ཀྱི་རིམ་པ། རྟེན་
གསུམ་གསར་བཞེངས་ཀྱི་དཀར་ཆག་སྨོན་ཚིག་རྒྱབ་ཡིག། མཆོད་རྫས་གསར་བཞེངས་ཀྱི་འདོད་གསོལ། ལམ་ཁྲིད་འཇམ་དཔལ་ཞལ་ལུང་གི་ངོགས་གཅོད། གྲྭ་ས་ཆེན་པོ་བཞི་དང་རྒྱུད་སྟོང་སྨད་ཆགས་ཚུལ་

[272B] བཅའ་ཡིག་གི་རིམ་པ། པཎ་ཆེན་ཐམས་ཅད་མཁྱེན་པའི་དོགས་གཅོད་གསུང་ལན། བྱང་ཆུབ་ཀྱི་སེམས་སྦྱོང་ཚུལ་གྱི་གདམས་ངག་ཐོར་བུ་ཟིན་བྲིས་སུ་བཀོད་པ། བསྔོ་བ་དོན་གཉིས་ཕུན་ཚོགས་རྣམས་
མཛད་དོ། །དེ་ནས་སྐུ་ཚེ་འདིའི་དངོས་ཀྱི་གདུལ་བྱ་རྣམས་རྫོགས་པ་ན་དགུང་ལོ་གྱ་གཅིག་ཏུ་ཕེབས་པ་སྣ་ཚོགས་ཞེས་པ་ཆུ་པོ་རྟའི་ལོ་སྟོན་ཟླ་འབྲིང་པོའི་ཡར་ངོའི་ཚེ་གཉིས་ཀྱི་ཉིན་སྐུའི་བཀོད་པ་བསྡུས་ཏེ་འོད་གསལ་ལ་བཞུགས། འོད་
གསལ་ད་ལས་བཞེངས་མ་ཐག་དགའ་ལྡན་ཆེས་ཀྱི་ཕོ་བྲང་དུ་རྗེ་བཙུན་བྱམས་པ་མགོན་པོ་དང། རྗེ་ནམ་མཁའ་དྲི་མ་མེད་པ་དང། རྗེ་འཇམ་དཔལ་སྙིང་པོ་འཁོར་དང་བཅས་པའི་ཆོས་ཀྱི་མདུན་སར་ཕེབས་སོ། །དེ་ལྟར་འཇམ་མགོན་
བསྟན་པའི་སྲོག་ཤིང་བླ་མ་རིན་པོ་ཆེ་འདེས་མཆོག་དམན་ཐམས་ཅད་ལ་ཆོས་ཀྱི་བདུད་རྩི་རྒྱ་ཆེར་སྩལ་བས་བརྒྱུད་འཛིན་གྱི་སློབ་མས་སའི་སྟེང་ཐམས་ཅད་ཁྱབ་ཅིང། བསྟན་པ་ཡོངས་རྫོགས་ཀྱི་བདག་པོར་མངའ་གསོལ་བ་ནི་པཎ་ཆེན་
ཐམས་ཅད་མཁྱེན་པ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོའོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་རྗེ་བཙུན་བླ་མ་ཐུགས་རྗེའི་བདག་ཉིད་མཚན་བརྗོད་པར་དཀའ་བ་དོན་གྱི་སླད་དུ་མཚན་ནས་
སྨོས་ཏེ་ངག་དབང་བྱམས་པ་ལ་གསོལ་བ་འདེབས་ཤིང། བླ་མ་རིན་པོ་ཆེ་འདིའི་མཛད་པ་རྣམ་ཐར་རྣམས་བསམས་ལ་རྗེས་སུ་བསླབ་པར་བྱའོ།།    ༈    །།བློ་བཟང་རྒྱལ་བའི་རིང་ལུགས་པདྨོའི་ཚལ་།དཔལ་ལྡན་ཡེ་
[273A]༄༅། །ཤེས་འོད་ཀྱིས་རྒྱས་མཛད་པའི། །རིས་མེད་འགྲོ་བའི་འདྲེན་པ་ཀུན་གྱི་གཙོ། །རྗེ་བཙུན་བླ་མའི་ཞབས་ལ་གསོལ་བ་འདེབས། ཞེས་བསྔགས་པ། བདེ་ལྡན་ཞིང་གི་མགོན་པོ་སྙིགས་དུས་
འགྲོ་བའི་མགོན་དུ་བསམས་བཞིན་དུ་བྱོན་པ་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོ་ནི་ཤངས་བཀྲ་ཤིས་རྩེར་ཡབ་ཐང་ལྷ་དང། ཡུམ་ཉི་ཟླ་དབང་མོ་གཉིས་ཀྱི་སྲས་སུ་རབ་བྱུང་
བཅུ་གཉིས་པའི་དུས་ཀྱི་ཕོ་ཉ་ཞེས་པ་ས་ཕོ་རྟའི་ལོ་ཧོར་ཟླ་བཅུ་པའི་ཚེས་བཞི་གཟའ་སྐར་ཕུན་སུམ་ཚོགས་པའི་ཉིན་ངོ་མཚར་བའི་ལྟས་བསམ་གྱིས་མི་ཁྱབ་པ་དང་བཅས་སྐུ་འཁྲུངས། དེའི་ཚེ་ཚངས་པ་དང་བརྒྱ་བྱིན་ལ་སོགས་
པའི་དཀར་ཕྱོགས་སྐྱོང་བའི་ལྷ་རྣམས་གནས་དེར་ལྷགས་ཏེ་མཁའ་དབྱིངས་འཇའ་སྤྲིན་གྱིས་ཁྱབ་པར་བྱས། མེ་ཏོག་གི་ཆར་ཕབ་དགའ་བའི་ཅ་ཅོའི་སྒྲ་བསྒྲགས། རྗེ་བཙུན་ཐམས་ཅད་མཁྱེན་པ་བློ་བཟང་ཡེ་ཤེས་
དཔལ་བཟང་པོས་བཀའ་བསྒོས་དམ་ལ་བཞག་པའི་སྲུང་མ་ཐམས་ཅད་དང། ཁྱད་པར་དཔལ་ལྡན་དམག་ཟོར་རྒྱལ་མོ་དང། ནེ་སེར་ཇོ་བོ་ཆེན་པོ་གཉིས་འབྲལ་མེད་དུ་བྱོན་ཏེ་རྗེ་འདི་སྐུ་བལྟམས་པ་དང་མཉམ་དུ་
དཔལ་ལྡན་ལྷ་མོས་ནག་ཕྱོགས་བདུད་སྡེ་ཟིལ་གྱིས་གནོན་ཕྱིར་དྲེའུ་ངར་སྐད་ཡང་ཡང་འདོན་པ་དང། གཟིམ་ཁང་གི་ཁོ་ར་ཁོར་ཡུག་ཏུ་ཚིག་སྒྲ་དང་འུར་སྒྲ་ཆེན་པོ་ནར་མར་བྱུང། ནེ་སེར་བས་ནི་རྒྱུན་དུ་གུས་པས་

[273B] གནས་བདག་གི་ཚུལ་དུ་སྤྲུལ་པ་སྣ་ཚོགས་བསྟན་ཏོ། །དེ་ལྟར་ཡུམ་ལས་སྐུ་བལྟམས་པའི་རྒྱལ་སྲས་གཞོན་ནུ་ད་ནི་སྲིད་ཞིའི་དགེ་ལེགས་ཐམས་ཅད་གཟུགས་ཅན་གཅིག་ཏུ་བསྡུས་ཏེ་ཟླ་བ་དག་པའི་གཟུགས་
སུ་བྱས་པ་ལྟར། པགས་པའི་མདོག་ནི་དཀར་ཞིང་དངས་ལ་འོད་འཚེར་བ། དབུ་གདུགས་ལྟར་ཟླུམ་ཞིང་རྒྱས་ལ་སྤྱི་གཙུག་མཐོ་བ། སྤྱན་དཀྱུས་རིང་ཞིང་དཀར་ནག་འབྱེས་པ། ཤངས་ཀྱི་གཟེངས་མཐོ་ཞིང་མཆུ་སྒྲོས་བིམ་པ་
ལྟར་དམར་བ་སོགས་མཚན་དཔེ་དང་ལྡན་པ་འཇིག་རྟེན་ཀུན་གྱི་མིག་གི་བདུད་རྩི་ལྟ་བུ་ཞིག་བྱུང་ངོ། །དེའི་ཚེ་དཀར་ཕྱོགས་ཀྱི་ལྷ་དང་ཀླུ་རྣམས་ཀྱིས་ཁྲུས་གསོལ་བར་ངེས་ཤིང། དངོས་སུ་ཡབ་ཡུམ་གྱི་མཆོད་གནས་དགེ་སློང་
རྣམ་དག་གཅིག་གིས་སྐུ་ཁྲུས་ཡང་ཡང་གསོལ། འཁྲུངས་ནས་ཟླ་བ་གཉིས་ཙམ་སོང་བ་ན་ཕྱག་གཉིས་ཐལ་མོ་ཡང་ཡང་སྦྱོར་བར་མཛད་པ་དང། ཞལ་ནས་མ་ཎི་དང་དམིགས་བརྩེ་མ་རྒྱུན་དུ་འདོན་པར་མཛད། བྱིས་པ་ཐ་མལ་པའི་
སྤྱོད་པ་ལས་རྣམ་པ་ཀུན་ཏུ་འདས་ཏེ་སྐྱིལ་ཀྲུང་བཅས་ནས་ཐུགས་དམ་མཛད་པ་དང། ཕྱག་ཐལ་མོ་སྦྱར་ཏེ་མཆོག་གསུམ་གྱི་ཐུགས་རྗེ་བསྐུལ་བའི་གསོལ་འདེབས་མཛད་པ་དང་ཆོས་སྟོན་པའི་ཕྱག་རྒྱ་མཛད་པ་དང། རྡོ་དྲིལ་
བཟུང་ནས་ཐུགས་དམ་མཛད་པ་དང། གླེགས་བམ་ལ་གཟིགས་ནས་ཀློག་པའི་ཚུལ་མཛད་པ་སོགས་སྐྱེ་བོ་དམ་པའི་སྤྱོད་པས་དུས་འདའ་བར་མཛད་པ་ཞིག་བྱུང་བ་ན་ཕྱོགས་ཐམས་ཅད་དུ་དེའི་སྙན་གྲགས་རྒྱས་ཏེ་བཀྲ་ཤིས་

[274A]༄༅། །ལྷུན་པོ་ནས་མགྲོན་གཉེར་ས་ཁུད་པ་བརྟག་པ་མཛད་དུ་བྱོན་པར་རྗེ་གོང་མའི་སྐུའི་ཉེར་སྤྱད་རྣམས་འཁྲུལ་མེད་དུ་ངོས་འཛིན་པར་མཛད་པ་སོགས་འཁྲུལ་བྲལ་ཡིད་ཆེས་ཀྱི་ངེས་པ་རྙེད་འོན་ཀྱང་
འཇིག་རྟེན་ཐམས་ཅད་ཡིད་ཆེས་པར་བྱ་བའི་ཕྱིར་རྒྱལ་བ་ཐམས་ཅད་མཁྱེན་པ་ཆེན་པོ་དང་མི་དབང་བསོད་ནམས་སྟོབས་རྒྱས་མཆོད་ཡོན་བཀྲ་ཤིས་ལྷུན་པོའི་སྐུ་ཚབ་བཅས་ནས། ལ་མོ་ཆོས་སྐྱོང་སྤྱན་དྲངས་ནས་ལུང་བསྟན་
ཞུས་པར་བཀྲ་ཤིས་རྩེའི་སྲས་པོ་འདི་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་སྐུའི་ཡང་སྲིད་འཁྲུལ་མེད་ཡིན་ཚུལ་སྔ་ཕྱིའི་རྒྱུ་མཚན་དུ་མ་དང་བཅས་ལུང་བསྟན་ནས་འཕྲལ་དུ་གདན་སར་སྤྱན་
དྲངས་ནས་མངའ་གསོལ་བྱེད་དགོས་ཚུལ་གསུང་བ་ལྟར་དགུང་ལོ་གསུམ་དུ་ཕེབས་པ་ལྕགས་ཕོ་སྤྲེའུ་ལོ་ཟླ་བ་དགུ་པའི་ཚེས་ཉེར་དྲུག་གི་ཉིན་རྒྱལ་བ་ཐམས་ཅད་མཁྱེན་པ་ཆེན་པོ་ནས་བློ་བཟང་དཔལ་ལྡན་ཡེ་ཤེས་
ཞེས་མཚན་གསོལ་གནང་ཞིང། གངས་ལྗོངས་ཀྱི་སའི་ཆ་ཐམས་ཅད་དུ་དྲིལ་བསྒྲགས་ཏ་ལྷ་སྡེ་མི་སྡེ་ཐམས་ཅད་ཀྱིས་གཏམ་སྙན་དར་ཕྱར་བྱས། དེ་ནས་དགུང་ལོ་བཞིར་ཕེབས་པ་ལྕགས་མོ་བྱའི་ལོ་ཟླ་བ་དྲུག་པའི་བྱའི་ལོ་ཟླ་བ་དྲུག་པའི་
ཚེས་གཅིག་རྒྱལ་ཕུར་འགྲུབ་སྦྱོར་འཛོམ་པའི་ཐོག་བཀྲ་ཤིས་ལྷུན་པོ་ནས་ཕྱག་མཛོད་ཆེན་མོ་བློ་བཟང་ཚེ་དབང་དྲུང་འཁོར་རགས་རིམ་དང་བཅས་ཕེབས་ཏེ་བཀྲ་ཤིས་རྩེ་ནས་གདན་དྲངས། རྒྱལ་བ་ཐམས་ཅད་མཁྱེན་པའི་

[274B] འཇམ་དབྱངས་གོང་མ་བདག་པོ་ཆེན་པོའི་བཀས་མངགས་པའི་མི་དྲག་མང་པོ་དང། མི་དབང་བསོད་ནམས་སྟོབས་རྒྱས་སྐུ་འཁོར་གཏོགས་ཆེ་བ་བཅས་རྒྱ་བོད་ཧོར་གསུམ་གྱི་རྟ་པ་སྟོང་ཕྲག་མང་པོ་དང། བཀྲ་ཤིས་
ལྷུན་པོའི་བླ་མ་དགེ་འདུན་ཚང་མའི་ཐོག་ཕྱོགས་འདུས་ཀྱི་དགེ་འདུན་ཁྲི་ཁྲག་མང་པོས་མཆོད་པའི་བྱེ་བྲག་སྣ་ཚོགས་པ་ཐོགས་ཏེ་བསྡུས་ནས་ཟླ་བ་དྲུག་པའི་ཚེས་བཞི་རྒྱལ་བས་ཆོས་འཁོར་བསྐོར་བའི་དུས་ཆེན་གྱི་ཉིན་བཀྲ་ཤིས་
ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་གི་ཕོ་བྲང་རྒྱལ་མཚན་མཐོན་པོའི་གཟིམ་ཆུང་བཀའ་གདམས་ཕོ་བྲང་དུ་ཕེབས་སོ། །དེ་ནས་སའི་སྟེང་གི་ཆེ་དགུ་མཐའ་དག་གིས་ཞབས་ཀྱི་པདྨོ་ལ་སྤྱི་བོས་
གཏུགས་ཏེ། མངོན་པར་མཆོད་ཅིང་མཁོ་དགུའི་ཡོ་བྱད་ཐམས་ཅད་རྫོགས་ལྡན་གྱི་སྤྲིན་བཞིན་དུ་འདུས་ཏེ་རྗེ་འདི་པའི་ཞབས་དྲུང་དུ་ཕུལ་ནས་གསོལ་བ་འདེབས་པ་ལ་བརྩོན་པར་གྱུར་ཏོ། །དེ་ནས་རྗེ་འདི་པས་གཟིམ་ཆུང་གི་སྐུ་
གསུང་ཐུགས་རྟེན་རྣམས་ལ་ལེགས་པར་གཟིགས་ཏེ་འདི་དང་འདིའོ་ཞེས་ངོས་འཛིན་མཛད་ཅིང། རྗེ་གོང་མའི་དུས་ཀྱི་སྐུ་གསུང་ཐུགས་རྟེན་དངོས་སུ་མ་བཞུགས་པ་འགའ་ཞིག་གར་ཡོད་ཅེས་བཀའ་འདྲི་མཛད་པས་ཐམས་ཅད་
ཡིད་ཆེས་ཀྱི་དད་པའི་གནས་ལ་བཀོད། དེ་ནས་ཡི་གེ་འདྲི་ཀློག་བརྡ་ཕུལ་བ་ཙམ་གྱིས་མཁྱེན་ཅིང། གང་བློ་མ། ཤེས་བྱ་མཁའ་དབྱིངས་མ་སོགས་ཆོས་སྤྱོད་རྣམས་གཟིགས་པ་ཙམ་གྱིས་ཞལ་འདོན་དུ་མཛད་ཆོག་པ་བྱུང་

[275A]༄༅། །དེ་ནས་རྗེ་འདི་པ་དགུང་ལོ་ལྔར་ཕེབས་པ་ཆུ་ཕོ་ཁྱིའི་ལོ་རྗེ་བཙུན་བླ་མ་ངག་དབང་བྱམས་པ་མཇལ་ཁར་ཕེབས་ནས་དངོས་འབུལ་ཚན་ཆེ་བ་དང་བཅས་ཞབས་བརྟན་གསོལ་འདེབས་རྒྱས་པར་
མཛད་ཅིང། ལྷག་པར་སྐུ་ན་ཕྲ་མོའི་དུས་འདི་ཉིད་ནས་པཎ་ཆེན་དབེན་ས་པ་སྐུ་གོང་མ་རྣམས་ཀྱི་རྣམ་ཐར་བཟང་བོ་ལ་སྤྱན་ཡར་ལྟ་མཛད་ནས་བཅོས་སླད་མེད་པ་ཞིག་དང། གྲོགས་ངན་གྱི་དབང་དུ་མ་སོང་བར་ཐོས་བསམ་
སྒོམ་གསུམ་ལ་ཐུགས་བརྩོན་ཆེ་བར་མཛད་དེ་ཆོས་གྲྭ་ཆེན་པོ་འདིར་འཇམ་མགོན་རྒྱལ་བ་གཉིས་པའི་རིང་ལུགས་དྲི་མ་མེད་པ་ཆེས་ཆེར་འཕེལ་ཞིང་རྒྱས་པར་བྱ་བའི་ཐུགས་ཁུར་ཆེན་པོ་ཅི་ནས་ཀྱང་བཞེས་དགོས་ཞེས་གསོལ་འདེབས་
མཛད་བ་ཐུགས་ལ་ཤིན་ཏུ་འཕྲོད་པ་བྱུང་སྟེ། དུས་ཕྱིས་ཀྱང་བླ་མ་རིན་པོ་ཆེ་ནས་ང་ཆུང་ངུའི་དུས་ན་ཞལ་ཏ་འདི་འདྲ་མཛད་བྱུང་བ་དེ་སྙིང་ལ་ཕུར་པ་བཏབ་པ་ལྟ་བུ་ཞིག་བྱུང་ཞེས་རྗེ་འདིས་ཡང་ཡང་གསུང་ངོ། །དེ་ནས་ལ་མོ་ཆོས་སྐྱོང་
ཆེན་པོས་དགེ་པའི་བཤེས་གཉེན་བྱམས་པ་རིན་པོ་ཆེའི་དྲུང་ནས་ཆོས་འདྲ་གསན་ན་ལེགས་ཞེས་ལུང་ཕེབས་པ་ལྟར་རྗེ་བཙུན་བླ་མ་ངག་དབང་བྱམས་པའི་དྲུང་ནས། བྱང་ཆུབ་ལམ་སྒྲོན་གྱི་ལུང་རྣམ་འཇོམས་ཀྱི་བྱབས་བསྲུང་
ཚེ་དབང་གྲུབ་རྒྱལ་ལུགས་དང་འཇམ་ལུགས། རྟ་མགྲིན་གསང་སྒྲུབ་གཙུག་ཏོར་རྣམ་རྒྱལ། སྒྲོལ་དཀར། གདུགས་དཀར། ཁྱུང་ནག་འཇམ་དབྱངས་ནང་སྒྲུབ། ཁྲོ་བོ་སྨེ་བརྩེགས། མགོན་པོ་ཕྱག་དྲུག་པའི་ཆོ་གའི་

[275B] བཀའ་ཆོས་གསན་པའི་ཚེ། རྗེ་བཙུན་བླ་མ་ངག་དབང་བྱམས་པ་རིན་པོ་ཆེ་བཞུགས་ཁྲི་མཐོན་པོ་དང། རྗེ་རང་ཉིད་སྟན་དམའ་བའི་སྟེང་དུ་བཞུགས་ཏེ་ཆོས་གསན་པའི་ཀུན་སྤྱོད་འདུལ་བ་དང་མདོ་སྡེ་ནས་
འབྱུང་བ་ལྟར་མཛད་པས་བསྟན་བའི་མིག་རྒྱན་དུ་གྱུར་པ་མཛད་དོ། །རྗེ་འདི་པས་བླ་མ་རིན་པོ་ཆེ་དེ་ཉིད་ལ་ཐུགས་དད་ཚད་མེད་པ་མཛད་ཅིང། ལམ་སྒྲོན་གྱི་ལུང་གསན་སྐབས་དབུ་ཤོག་ཕྱག་ཏུ་ཕུལ་བ་སྨྲ་བརྗོད་གཙང་ཞིང་ཤར་རྒྱག་
ཀློག་པ་གནང་བས་བླ་མ་རིན་པོ་ཆེ་ཐུགས་ཤིན་ཏུ་དགྱེས་པ་བྱུང་ངོ། །དེ་ནས་དགུང་ལོ་དྲུག་ཏུ་ཕེབས་པ་ཆུ་མོ་ཕག་གི་ལོ་ཟླ་བ་དང་པོའི་ཚེས་བཅུ་གཅིག་གི་ཉིན་གྲུབ་པའི་དབང་ཕྱུག་སྔགས་ཆེན་ཞལ་སྔ་ནས་བློ་བཟང་བཟོད་པ་ཡོངས་
འཛིན་དུ་མངའ་གསོལ་ཏེ། ཐོག་མར་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་གསུང་འབུམ་ནང་ནས་རྗེ་བཙུན་ཙོང་ཁ་པ་ཆེན་པོ་ལ་བརྟེན་པའི་བླ་མའི་རྣལ་འབྱོར། དབྱངས་ཅན་མའི་བསྟོད་པ་ལྷའི་གླུ་དབྱངས། འཇམ་དཀར་
གྱི་སྒྲུབ་ཐབས་ཤེས་རབ་མཆོག་སྦྱིན། འཇམ་དབྱངས་ཨ་ར་པ་ཙ་ནའི་སྒྲུབ་ཐབས་ནོར་བུ་ཆུ་ཤེལ་དང་བློ་གསལ་ཀུནྡའི་དགའ་བྱེད། སྨྲ་སེང་གེ་སྒྲུབ་ཐབས་རྨོངས་པའི་རྙོག་སེལ་ནོར་བུ་ཆུ་དངས་མ་དང་ཤེས་རབ་གསལ་བྱེད་
དབྱངས་ཅན་མའི་སྒྲུབ་ཐབས། འཇམ་དབྱངས་ཀྱི་བསྟོད་པ་ཤེས་རབ་གསལ་བྱེད། འཇམ་དཀར་གྱི་བསྟོད་པ་བློ་གྲོས་མིག་འབྱེད་ཀྱི་ཐུར་མ་དང། རྗེའི་གསུང་ཐོར་བུ་ནས་དབྱངས་ཅན་མའི་སྒྲུབ་ཐབས་རྣམས་ཀྱི་ལུང་

[276A]༄༅། །གསན་པར་མཛད་དོ། །དེ་ནས་ཡོངས་འཛིན་རིན་པོ་ཆེ་འདི་ལ་བདེ་གསང་འཇིགས་གསུམ་གྱི་དབང་དང་རྗེས་གནང་མང་པོ་དང་བཀའ་འགྱུར་རིན་པོ་ཆེའི་ལུང་དང། རྗེ་རིན་པོ་ཆེའི་གསུང་
འབུམ་གྱི་ལུང་སོགས་གསན་པས་རྩ་བའི་བླ་མ་བཀའ་དྲིན་ཟླ་མེད་དུ་འཛིན་པར་མཛད་དོ། །དེ་ནས་རྗེ་འདི་པ་དགུང་ལོ་བདུན་དུ་ཕེབས་པ་ཤིང་ཕོ་བྱི་བའི་ལོ་བཀྲ་ཤིས་ལྷུན་པོའི་དགེ་འདུན་ཚང་མས་འདུས་པ་རྒྱ་མཚོའི་
དབུས་སུ་མི་འཇིགས་སེང་གེའི་ཁྲི་ལ་ཕེབས་ནས་དགེ་འདུན་ཚང་མར་ཕྱག་དབང་དང་ཆོས་ཀྱི་བདུད་རྩི་གནང་དགོས་ཞེས་ཡང་ཡང་གསོལ་བ་བཏབ་པ་ན་ཡོངས་འཛིན་རིན་པོ་ཆེ་བློ་བཟང་བཟོད་པ་ལས་བསླབ་སྡོམ་བཞེས་
ཏེ་དུར་སྨྲིག་གི་རྒྱལ་མཚན་གསོལ་ནས་ཟླ་བ་དགུ་པའི་ཚེས་བཅུའི་ཉིན་མི་དབང་བསོད་ནམས་སྟོབས་རྒྱས་ཀྱིས་སྤྱན་དྲངས་ཏེ་གཙུག་ལག་ཁང་ཆེན་པོར་མི་འཇིགས་སེང་གེའི་ཁྲི་ལ་ཕེབས་ནས་ཚངས་པའི་དབྱངས་ཀྱིས་
མཆོག་གསུམ་གྱི་ཐུགས་རྗེ་བསྐུལ་ཏེ་བདེན་པའི་མཐུ་བརྗོད་པའི་ལྗགས་བསྔོ་གནང་ཞིང་དགེ་འདུན་ཚང་མར་ཕྱག་དབང་སྩལ་པས་དགེ་འདུན་རྣམས་ཐུགས་ཡིད་ཚིམ་པར་མཛད། རྒྱལ་བ་མཆོག་ནས་ཀྱང་དགེ་
འདུན་གྱི་སྡེ་ཆེན་པོའི་དབུས་སུ་ཆོས་ཀྱི་བདུད་རྩི་གནང་བའི་དབུ་ཚུགས་པ་ལེགས་ཞེས་རྟེན་འབྱུང་གི་དངོས་པོ་རྒྱ་ཆེ་བ་སྩལ་ཞིང། མི་དབང་བསོད་ནམས་སྟོབས་རྒྱས་སོགས་ཆེ་དགུ་ཚང་མས་སྲིད་ན་དཀོན་པའི་

[276B] དེ་ནས་རྗེ་འདི་ཉིད་དགུང་ལོ་བཅུ་གཉིས་སུ་ཕེབས་པ་ས་མོ་སྤྲུལ་གྱི་ལོ་སྔགས་ཆེན་ཞལ་སྔ་ནས་བློ་བཟང་དཔལ་འབྱོར་གྱིས་དབུས་སྔགས་གྲྭའི་དགེ་འདུན་ཚང་མས་ཞབས་
བརྟན་གསོལ་འདེབས་ཤིག་གི་བཀའ་རྩོམ་ཞུས་པར། ཨོཾ་བདེ་ལེགས་སུ་གྱུར་ཅིག། །བློ་གྲོས་དཔག་བསམ་ལྗོན་པའི་རྩ་བ་བརྟན། །བཟང་པོའི་ཡལ་ག་ལོ་མ་མེ་ཏོག་རྒྱས། དཔལ་ལྡན་ཡེ་ཤེས་འབྲས་བུས་འགྲོ་བ་ཀུན་
ཚིམ་མཛད་རྗེ་བཙུན་བླ་མར་གསོལ་བ་འདེབས། །དགེ་ལེགས་ཡོན་ཏན་ཀུན་གྱི་གཞིར་གྱུར་པའི། །བློ་བཟང་རྒྱལ་བའི་བསྟན་པ་འཛིན་པ་ལ། །དཔལ་ལྡན་མཁས་ཀུན་གཙུག་གི་རྒྱན་གྱུར་པ། །ཡེ་ཤེས་མཚན་ལྡན་
ཞབས་ལ་གསོལ་བ་འདེབས། །བློ་བཟང་མཁྱེན་བརྩེའི་དཀྱིལ་འཁོར་རྒྱས་པ་ལས། །དཔལ་ལྡན་ཡེ་ཤེས་སྣང་བ་འབུམ་འཕྲོ་བས། །གདུལ་བྱའི་ཉོན་མོངས་མུན་པ་མ་ལུས་པ། །སེལ་མཛད་རྗེ་བཙུན་བླ་མར་
གསོལ་བ་འདེབས། །ཐུབ་མཆོག་ཟས་གཙང་སྲས་པོའི་བསྟན་པ་དང་།ཁྱད་པར་བློ་བཟང་རྒྱལ་བའི་རིང་ལུགས་ཀུན། །སྤེལ་ཞིང་འགྲོ་རྣམས་ཐར་ལམ་འགོད་མཛད་པའི། །དཔལ་ལྡན་ཡེ་ཤེས་དབང་
པོ་ཞབས་བརྟན་ཤོག་དེང་ནས་བདག་སོགས་འགྲོ་བ་མ་ལུས་པ། །ཐེག་མཆོག་དགེ་བའི་བཤེས་ཀྱིས་རྗེས་བཟུང་ནས། །མདོ་སྔགས་ཟུང་འབྲེལ་ཉམས་ལེན་མཐར་ཕྱིན་ཏེ། །ས་བཅུ་རིམ་བགྲོད་རྣམ་མཁྱེན་མྱུར་ཐོབ་ཤོག་

[277A]༄༅། །ཅེས་པ་དང། བླ་བརྒྱུད་གསོལ་འདེབས་ཁ་སྐོང་དུ་བཅུག་ཆོག་པའི་ཚིགས་བཅད་གཅིག་དགོས་ཞུས་པར། བློ་བཟང་རྒྱལ་བའི་རིང་ལུགས་པདྨོའི་ཚལ། །དཔལ་ལྡན་ཡེ་ཤེས་འོད་ཀྱིས་རྒྱས་མཛད་པའི།།
རིས་མེད་འགྲོ་བའི་འདྲེན་བ་ཀུན་གྱི་གཙོ། །རྗེ་བཙུན་བླ་མའི་ཞབས་ལ་གསོལ་བ་འདེབས། །ཞེས་པ་གནང་སྟེ་འདི་གཉིས་ནི་སྐུ་ཚེ་འདིའི་བཀའ་རྩོམ་གྱི་ཐོག་མ་ཡིན་ཞིང། དེ་སྔ་སྙན་ངག་ལ་སྦྱོང་བར་མ་མཛད་ཀྱང་སྙན་ངག་གི་ཚིག་རྒྱན་
ངོ་མཚར་བའི་ཚིག་སྦྱོར་ཕུན་སུམ་ཚོགས་པ་ཐོགས་མེད་དུ་གནང་བ་འདི་འདྲ་བ་ངོ་མཚར་ཆེའོ་ཞེས་མཁས་པ་རྣམས་ཡ་མཚན་དུ་འཛིན་ཅིང། སྐུ་ཚེ་འདིར་མཁས་གྲུབ་སྨྲ་བའི་ཉི་མ་སླར་དངོས་སུ་བྱོན་པ་འདྲ་བ་ཞིག་ངེས་པར་འབྱུང་ངོ་
ཞེས་དགེ་འདུན་ཚང་མ་ཡིད་ཆེས་ཀྱི་དད་པ་ཐོབ་སྟེ། རྗེ་འདིའི་བསྟོད་བསྔགས་འབའ་ཞིག་བརྗོད་པས་གཏམ་གཞན་གླེང་བའི་གོ་སྐབས་ཕྲོགས་པ་ལྟ་བུར་གྱུར་ཏོ། །དེ་ནས་རྗེ་འདི་པ་རྒྱལ་བ་ཐམས་ཅད་མཁྱེན་པ་ཆེན་པོ་མཇལ་བར་
ཤིན་ཏུ་རིངས་པར་གྱུར་ནས་ལོ་འདིར་རྒྱལ་བ་ཐམས་ཅད་མཁྱེན་པ་ཆེན་པོའི་ཞལ་མཇལ་ཞིང་དགེ་ཚུལ་གྱི་སྡོམ་པ་ཞུ་བ་སོགས་ཀྱི་ཆེད་དུ་ཕེབས་ཚོགས་པ་དགོས་ཞེས་རྒྱལ་དབང་མཆོག་ལ་ཞུ་བར་མཛད་པ་ན་རྒྱལ་བ་ཐམས་ཅད་
མཁྱེན་པ་ཆེན་པོ་ཡང་ཐུགས་ཤིན་ཏུ་དགྱེས་ནས་ངེད་ཀྱང་པཎ་ཆེན་མཆོག་གི་སྤྲུལ་པའི་སྐུ་མཇལ་འདོད་སྐོམ་པ་ཆུ་འདོད་ལྟ་བུར་ཡོད་པས་དབུས་ཕྱོགས་སུ་ཕེབས་བཞེད་པ་ཅིས་ཀྱང་ལེགས་ཞེས་མགྲོན་གཉེར་ཡོན་ཏན་ལེགས་

[277B]དེ་ནས་བཀྲ་ཤིས་ལྷུན་པོ་ནས་ཆིབས་བསྐྱོད་དེ་ལམ་བར་གྱི་དད་ལྡན་ཐམས་ཅད་མཐོང་ཐོས་དྲན་རེག་གི་སྒོ་ནས་སྨིན་གྲོལ་ལ་བཀོད་ཅིང། ཟླ་བ་བཞི་པའི་ཚེས་
བཅུའི་ཉིན་པོ་བྲང་ཆེན་པོ་པོ་ཏ་ལར་ཕེབས་ཏེ་རྒྱལ་བ་ཡབ་སྲས་གསེར་ཞལ་ལྷན་རྒྱས་ནས་ལྷ་མི་ཐམས་ཅད་ཚིམ་པར་མཛད། དེ་ནས་ས་ག་ཟླ་བའི་ཚེས་བཅོ་ལྔའི་ཉིན་ལྷ་ལྡན་སྤྲུལ་པའི་གཙུག་ལག་ཁང་དུ་ཕེབས་ཏེ་སངས་རྒྱས་
དངོས་དང་དབྱེར་མ་མཆིས་པ་ཇོ་བོ་ཤཱཀྱ་མུ་ནེའི་དྲུང་དུ་གངས་རིའི་མགོན་པོ་རྒྱལ་དབང་ཐམས་ཅད་མཁྱེན་པ་ཆེན་པོ་རྗེ་བཙུན་བློ་བཟང་བསྐལ་བཟང་རྒྱ་མཚོ་དཔལ་བཟང་པོས་མཁན་སློབ་སྦྲགས་མ་མཛད། ཡོངས་འཛིན་བློ་བཟང་བཟོད་
པས་དུས་གོ་བ་དང། དེ་མོ་སྤྲུལ་པའི་སྐུ་སོགས་གངས་རིའི་ཁྲོད་ཀྱི་འདུལ་འཛིན་མཆོག་ཏུ་གྱུར་པ་བཅུ་ཚོགས་ཀྱི་དབུས་སུ་ཚིགས་སྔ་མ་དགེ་ཚུལ་གྱི་སྡོམ་པ་ལེགས་པར་བཞེས་ཏེ། སྟོན་པ་ཐུབ་པའི་དབང་པོའི་གདུང་འཚོ་བ་དུར་སྨྲིག་གི་
རྒྱལ་མཚན་འཛིན་པ་རྣམས་ཀྱི་གཙུག་གི་ནོར་བུར་དབང་བསྐུར་བར་མཛད་དོ། དེ་སྐབས་རྒྱལ་བ་ཐམས་ཅད་མཁྱེན་པ་ཆེན་པོ་ལ་འཇམ་དབྱངས་ཨ་ར་པ་ཙ་ན་དང། སྒྲོལ་དཀར་ཡིད་བཞིན་འཁོར་ལོ་སོགས་ཀྱི་རྗེས་གནང་དང། རྗེ་
བདག་ཉིད་ཆེན་པོའི་བསྟན་པའི་སྙིང་པོ་ལམ་རིམ་བསྡུས་དོན་དང་ཤེས་རབ་བློ་འཕེལ་གྱི་གདམས་པའི་མཆོག་དགའ་ལྡན་ལྷ་བརྒྱ་མ་བཅས་གསན་ཞིང། དབང་ལུང་མན་ངག་མཐའ་དག་སླར་བུམ་པ་གང་བྱོའི་ཚུལ་དུ་རིམ་གྱིས་ཞུས་

[278A]༄༅། །ཆོག་པ་དགོས་ཞེས་ཞུ་བར་མཛད། དེ་ནས་གཙང་དུ་ཆིབས་ཁ་བསྐྱོད་དེ་ཆོས་གྲྭ་ཆེན་པོ་བཀྲ་ཤིས་ལྷུན་པོར་རྒྱལ་བསྟན་མི་ནུབ་པའི་སྲོག་ཤིང་དུ་གཡོ་བ་མེད་པར་བཞུགས་ཤིང་གདུལ་བྱ་རྣམས་ལ་
འདོམས་ཕྱིར་ཀློག་པ་ཐོས་བསམ་དང། སྤོང་བ་བསམ་གཏན་གྱིས་དུས་འདའ་བར་མཛད། དེ་ནས་རྗེ་བདག་ཉིད་ཆེན་པོའི་མཛད་པ་རྣམ་ཐར་ལྟར་དང་པོར་རྒྱ་ཆེན་ཐོས་པ་མང་དུ་འཚོལ་བར་བཞེད་ནས་ཡོངས་འཛིན་བློ་བཟང་བཟོད་པ་ལ་
མདོ་སྔགས་ཀྱི་ཆོས་ནར་མར་གསན་ཞིང། རྗེ་འདི་པ་དགུང་ལོ་བཅོ་ལྔར་ཕེབས་པ་ཆུ་ཕོ་སྤྲེའུ་ལོ་རྒྱལ་བ་ཐམས་ཅད་མཁྱེན་པ་ཆེན་པོར་མདོ་སྔགས་ཀྱི་ཆོས་བཀའ་རྒྱ་ཆེན་པོ་ཞུ་བའི་ཕྱིར་ཟླ་བ་ལྔ་པའི་ནང་དུ་སྐུ་མདུན་དུ་བཅར་ཆོག་པ་
དགོས་ཞེས་ཞུ་བར་མཛད་པར། རྒྱལ་བ་ཐམས་ཅད་མཁྱེན་པ་ཆེན་པོ་ཐུགས་ཤིན་ཏུ་དགྱེས་ནས་ཕེབས་བསུ་བ་གནང། རྗེ་འདིས་བཀྲ་ཤིས་ལྷུན་པོ་ནས་ཆིབས་ཁ་བསྐྱོད་དེ་ཟླ་བ་དྲུག་པའི་ཚེས་ལྔའི་ཉིན་ཕོ་བྲང་ཆེན་པོར་ཕེབས་
ཟླ་བ་དྲུག་པའི་ཚེས་བཅུ་གཉིས་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་ནས་ཆོས་ཀྱི་དབུ་བཙུགས་ཏེ་རྡོ་རྗེ་ཕྲེང་བའི་དབང་ཡོངས་རྫོགས། མི་ཏྲ་བརྒྱ་རྩ། བ་རི་བརྒྱ་རྩ། སྣར་ཐང་བརྒྱ་རྩ། སྒྲུབ་ཐབས་རྒྱ་མཚོ། མགོན་ཆེན་
བཅུ་གསུམ། འཇིགས་བྱེད་བཅུ་གསུམ་མའི་དབང་སོགས་སྤྱི་བཀའ་དང་ཟུར་བཀའ་མཐའ་ཡས་པ་གསན། བདེ་མཆོག་འཁོར་བསྒྱུར་གྱི་དབང་གི་སྐབས་རྒྱལ་བ་ཐམས་ཅད་མཁྱེན་པ་ཆེན་པོ་དཔལ་འཁོར་ལོ་སྡོམ་པའི་སྐུར་

[278B]གཟིགས་བ་སོགས་དག་པའི་གཟིགས་སྣང་ངོ་མཚར་བ་བསམ་གྱིས་མི་ཁྱབ་པ་བྱུང། ཟླ་བ་དགུ་པའི་ཚེས་བརྒྱད་ལ་དཔལ་དུས་ཀྱི་འཁོར་ལོའི་དབང་ཆེན་གསན་བའི་དབུ་
ཆུགས་ཏེ། ཚེས་བརྒྱད་ཀྱི་ཉིན་སློབ་མ་རྗེས་འཛིན་དང། དགུ་ལ་སྟ་གོན་གནང། དེ་ནས་ཚེས་བཅུ་བཞིའི་བར་ལས་ཆོག་དང་རྡུལ་ཚོན་གྱི་དཀྱིལ་འཁོར་སྒྲུབ་པར་མཛད། ཆོས་བཅོ་ལྔ་ནས་དུས་འཁོར་གྱི་དབང་དངོས་གཞི་བྱིས་པ་ལྟར་
འཇུག་པའི་དབང་བདུན། དབང་གོང་མ། གོང་ཆེན། རྡོ་རྗེ་སློབ་དཔོན་བདག་པོ་ཆེན་པོའི་དབང་བཅས་མཁས་གྲུབ་ཐམས་ཅད་མཁྱེན་པ་ནས་བརྒྱུད་པའི་དབང་ཟབ་མོ་ཕྱག་ལེན་རྣམ་པར་དག་པ་རྒྱས་པར་སྩལ་ཏེ་རིགས་ལྡན་འཇམ་
དཔལ་གྲགས་པ་སླར་ཡང་གངས་ཅན་འགྲོ་བའི་མགོན་དུ་བྱོན་པ་ཡིན་པ་ལྟར་འཇིག་རྟེན་ཀུན་ལ་ད་ལྟར་ཡིན་ནོ་ཞེས་གོ་བར་བྱ་བའི་ཕྱིར་དཔལ་དུས་ཀྱི་འཁོར་ལོའི་བདག་པོར་དབང་བསྐུར་བར་མཛད་དོ་།དེ་ནས་དེད་དཔོན་ཡིད་
བཞིན་གྱི་ནོར་བུ་རིན་པོ་ཆེ་རྙེད་ནས་རང་ཡུལ་དུ་ལོག་པ་ལྟར་རྗེ་འདི་པ་འཕགས་མཆོག་ཕྱག་ན་པདྨོའི་ཞལ་གྱི་བུམ་བཟང་ལས་འོངས་པའི་མདོ་སྔགས་ལེགས་བཤད་ཀྱི་བདུད་རྩིས་ཐུགས་ལགས་པར་ཚིམ་ནས་གངས་རིའི་མགོན་པོ་རྒྱལ་
བ་མཆོག་ལ་ནམ་མཁའ་མཛོད་ཀྱི་སྒོ་འཕར་ཕྱེ་བ་ལྟར་སྲིད་ན་དཀོན་པའི་ཡོ་བྱད་ཀྱི་ཁྱད་བར་མཐའ་ཡས་པས་མཆོད། དབུས་ཕྱགས་ཀྱི་སྐལ་བ་དང་ལྡན་པ་མཐའ་དག་ཞལ་གྱི་དཀྱིལ་འཁོར་མཐོང་བ་དང། གསུང་གི་བདུད་རྩི་

[279A]༄༅། །ཐོས་པ་དང། ཕྱག་གིས་རེག་པས་རང་རང་གི་སྐལ་བ་དང་འཚམ་པར་སྨིན་གྲོལ་ལ་འགོད་པར་མཛད་ནས་གཙང་དུ་ཆིབས་ཁ་བསྐྱོད་དེ་ཆོས་གྲྭ་ཆེན་པོ་བཀྲ་ཤིས་ལྷུན་པོར་ཕེབས། དེ་ནས་རྒྱལ་
བ་མཆོག་གི་བཀས་བསྡུས་གྲྭ་ནས་བཟུང་གཞུང་ལུགས་ཆེན་མོ་རྣམས་ལ་གསན་སྦྱོང་མཛད་དགོས་པར་བསྐུལ་མ་མཛད་པ་ཐུགས་ལ་བཅངས་ཏེ། དགུང་ལོ་བཅུ་དྲུག་པ་ཆུ་བྱ་ལོ་ཟླ་བ་དྲུག་པའི་ཚེས་བཞི་ནས་བསྡུས་གྲྭའི་
གསན་སྦྱོང་གི་དབུ་བཙུགས་པ་རིང་པོར་མ་ཐོགས་པར་རིགས་པའི་སྒོ་བྱེ་སྟེ་མཁས་པ་མཐའ་དག་དྲི་མ་མེད་པའི་རིགས་པའི་ང་རོས་སྐྲག་པར་མཛད། ལོ་གཅིག་ལ་བསྡུས་གྲྭའི་གསན་སྦྱོང་མཐར་ཕྱིན་པར་མཛད་དེ་དགུང་
ལོ་བཅུ་བདུན་པ་ཤིང་ཁྱི་ལོ་ཟླ་བ་དང་པོའི་ཚེས་བརྒྱད་ནས་ཚད་མ་རྣམ་འགྲེལ་གྱི་མཐའ་དཔྱོད་ལ་སྦྱོང་བའི་དབུ་ཚུགས། རྗེ་འདི་པ་བསྡུས་གྲྭའི་གསན་སྦྱོང་མཛད་པའི་གོང་ཙམ་ནས་ཡོངས་འཛིན་བློ་བཟང་བཟོད་པ་ཞིང་གཤེགས་
ཏེ༑ རིགས་པ་སྨྲ་བའི་གཙུག་ནོར་དཀྱིལ་ཁང་ཞལ་སྔ་ནས་བློ་བཟང་ཆོས་འཕེལ་ཡོངས་འཛིན་དུ་ཕེབས་ཏེ་གསན་སྦྱོང་གི་ཞབས་བསྐུལ་ཞུས། དེ་ནས་རྣམ་འགྲེལ་གྱི་མཐའ་དཔྱོད་མྱུར་བར་མཐར་ཕྱིན་ཏེ་རྣམ་འགྲེལ་གྱི་གཞུང་
ལ་སྦྱོང་བར་བཞེད་པ་ན་རྣམ་འགྲེལ་རྩ་བ་དང་རྗེ་སྨོན་ལམ་དཔལ་བའི་རྣམ་འགྲེལ་གྱི་ཊཱིཀྐ་གཉིས་སྦྱར་ཏེ་སྦྱོང་བར་མཛད་ཅིང། རྒྱལ་ཚབ་དར་མ་རིན་ཆེན་གྱིས་མཛད་པའི་རྣམ་བཤད་ཐར་ལམ་གསལ་བྱེད་དང། མཁས་གྲུབ་

[279B]མཚོ་གཉིས་ལའང་ལེགས་པར་གཟིགས་ཏེ་གཞལ་བྱའི་གནས་གསུམ་ཚད་མ་གསུམ་གྱིས་གཏན་ལ་འབེབས་པ་ལ་དཔལ་ལྡན་ཆོས་ཀྱི་གྲགས་པ་སླར་ཡང་འོངས་པ་བཞིན་
དྲི་མ་མེད་པའི་རིགས་པའི་ང་རོ་རེ་རེས་ཀྱང་གངས་རིའི་ཁྲོད་ཀྱི་མཁས་པར་རློམས་པ་མཐའ་དག་གི་སྤོབས་པ་ལན་མེད་དུ་མཛད་དོ། །དེ་ནས་རྗེ་ཉིད་དགུང་ལོ་ཉི་ཤུར་ཕེབས་པ་མེ་མོ་གླང་གི་ལོ་རྒྱལ་བ་ཐམས་ཅད་མཁྱེན་པ་ཆེན་པོར་
ཐུགས་རྫོགས་བཞེས་པར་ཕེབས་པར་ཐག་ཆོད་ཀྱང་བསྟན་འགྲོ་སྤྱིའི་གེགས་ཆགས་ཀྱིས་རྒྱལ་བ་ཐམས་ཅད་མཁྱེན་པ་ཆེན་པོ་ལོ་དེའི་ཟླ་བ་གཉིས་པའི་ཚེས་གསུམ་ལ་ཞིང་གཤེགས་པ་གསན་པས་ཐུགས་ངལ་ཚད་མེད་པ་མཛད་ཅིང་
དགོངས་རྫོགས་རྒྱ་ཆེན་པོ་སྒྲུབ་པར་མཛད། དེ་ནས་ལོ་དེའི་ཟླ་བ་དྲུག་པའི་ཚེས་བཞི་རྒྱལ་བས་ཆོས་འཁོར་བསྐོར་བའི་དུས་ཆེན་ཉིན་བླ་བྲང་རྒྱལ་མཚན་མཐོན་པོའི་གཟིམ་ཆུང་ཡིད་དགའ་ཆོས་འཛིན་དུ། རིགས་པ་སྨྲ་བའི་གཙུག་གི་
ནོར་བུ་གནས་བརྟན་འདུལ་བ་འཛིན་པ་ཆེན་པོ་ཡོངས་འཛིན་བློ་བཟང་ཆོས་འཕེལ་གྱིས་མཁན་པོ་མཛད། ཐོས་བསམ་གླིང་ཞལ་སྔ་ནས་བློ་བཟང་བཀྲ་ཤིས་ཀྱིས་ལས་སློབ། ཤར་རྩེ་ཞལ་སྔ་ནས་བློ་བཟང་མཁས་མཆོག་གིས་གསང་
སྟོན༑ དཀྱིལ་ཁང་ཞལ་སྔ་ནས་བློ་བཟང་བརྩོན་འགྲུས་ཀྱིས་དུས་གོ་བ། སྔགས་ཆེན་ཞལ་སྔ་ནས་བློ་བཟང་དཔལ་འབྱོར་གྱིས་ལྷུང་བཟེད་འབྲིམ་པ་མཛད་ནས་ཁ་སྐོང་གི་དགེ་འདུན་གྲངས་ཚང་བའི་དབུས་སུ་བསྙེན་རྫོགས་བཞེས་ཏེ་

[280A]༄༅། །ཐུབ་པའི་དབང་པོ་སླར་ཡང་གངས་རིའི་ཁྲོད་དུ་བྱོན་པ་ཇི་ལྟ་བར་གྱུར་ཏོ། །དེ་ནས་འཇམ་མགོན་བསྟན་པའི་སྲོག་ཤིང་རྗེ་བཙུན་བླ་མ་ངག་དབང་བྱམས་པ་གདན་དྲངས་ནས་ཐོག་མར་བྱང་ཆུབ་ལམ་རིམ་
བདེ་ལམ་གྱི་ཁྲིད་མྱོང་ཁྲིད་དུ་མཛད་དེ་རྒྱས་པར་གསན། དེ་ནས་ལམ་རིམ་ཆེན་མོའི་བཤད་ལུང་གསན་པས་རང་དང་གཞན་གྱི་གྲུབ་མཐའ་རྒྱ་མཚོའི་ཕ་རོལ་ཏུ་ཕྱིན་པར་གྱུར་ཏེ་གངས་རིའི་ཁྲོད་འདིར་བྱང་ཆུབ་ལམ་རིམ་འཆད་པ་
ལ་སུས་ཀྱང་འགྲན་དུ་མེད་པ་མཁས་གྲུབ་སྨྲ་བའི་ཉི་མ་སླར་ཡང་བྱོན་པ་ཇི་ལྟ་བར་གྱུར་ཏོ། །དེ་ནས་རིམ་བཞིན་རྗེ་བཙུན་ངག་དབང་བྱམས་པའི་ཞབས་དྲུང་དུ་དཔལ་གསང་བ་འདུས་པའི་དབང་དང་འདུས་པའི་རྩ་རྒྱུད་འགྲེལ་པ་
བཞི་སྤྲགས་ནས་འཆད་པའི་བཤད་སྲོལ་གསང་ཆེན་རྒྱུད་སྡེ་རྒྱ་མཚོའི་སྙིང་པོའི་བཅུད་ཕྱུང་བ་གོང་ན་མེད་པའི་ལེགས་བཤད་ཀྱི་གཏེར་ཆེན་པོ་གསན། དེ་ནས་དཔལ་གསང་བ་འདུས་པའི་རིམ་གཉིས་ཀྱི་ཁྲིད་དང། དཔལ་འཁོར་ལོ་སྡོམ་
པའི་དབང་དང། དེའི་རིམ་གཉིས་ཀྱི་ཁྲིད། བདེ་མཆོག་དྲིལ་བུ་ལུགས་ཕྱི་ནང་གཉིས་ཀའི་དབང་དང། དེའི་རིམ་གཉིས་ཀྱི་ཁྲིད་དཔལ་རྡོ་རྗེ་འཇིགས་བྱེད་ཆེན་པོའི་རིམ་གཉིས་ཀྱི་ཁྲིད། བཀའ་གདམས་ཐིག་ལེ་བཅུ་དྲུག་གི་དབང་
དང་མན་ངག་བཅས་གནང་སྟེ། རྗེ་བཙུན་བླ་མ་ངག་དབང་བྱམས་པས་རྗེ་འདི་གསང་ཆེན་བསྟན་པའི་བདག་པོར་མངའ་གསོལ་ཏོ། །དེ་ནས་སྔགས་གྲྭའི་དགེ་འདུན་ཚང་མས་གསོལ་བ་ནན་གྱིས་བཏབ་ནས་རྗེ་འདི་སྔགས་ཁང་དུ་

[280B]སྐལ་བ་དང་ལྡན་པ་གཞན་མང་པོ་བཅས་དགེ་འདུན་དྲུག་བརྒྱ་སྐོར་ལ་དཔལ་རྡོ་རྗེ་འཇིགས་བྱེད་ཆེན་པོའི་དབང་བཞི་སྟ་གོན་དང་བཅས་པ་རྒྱས་པར་སྩལ། དེ་ནས་རྗེ་བཙུན་བླ་མ་ངག་དབང་
བྱམས་པས་བཀྲ་ཤིས་ལྷུན་པོའི་ཚོགས་ཆེན་ལ་ལམ་རིམ་གྱི་ཁྲིད་རྒྱས་པ་ཞིག་གནང་དགོས་སོ་ཞེས་བསྐུལ་མ་མཛད་པ་ལྟར་ཚོགས་ཆེན་ལ་ལམ་རིམ་གྱི་ཁྲིད་རྒྱས་པ་སེམས་བསྐྱེད་མཆོད་པ་དང་བཅས་པ་གནང། དེ་ནས་ལྕང་སྐྱ་
རིན་པོ་ཆེ་ཕེབས་ཏེ་རྗེ་འདི་ཚོགས་དབུར་སྤྱན་དྲངས་ནས་ཞབས་བརྟན་རྒྱས་པ་འབུལ་བར་མཛད་ཅིང་ཆོས་ཀྱི་བདུད་རྩི་སྩོལ་དགོས་པར་གསོལ་འདབས་མཛད་པ་ལྟར་གཟིམ་ཆུང་ཉི་འོད་འཁྱིལ་པར་ལྕང་སྐྱ་རིན་པོ་ཆེ་འཁྲོ་བཅས་
དང༑ དེ་སྐབས་བདག་ཀྱང་སྐྱབས་མགོན་མཆོག་གི་ཞལ་མཇལ་བར་འོངས་པ་དུས་འགྲིག་སྟེ་བདག་ཅག་རྣམས་ལ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་བཞི་ཆེས་རྒྱས་པར་སྩལ། གཞན་ཡང་ལྕང་སྐྱ་རིན་པོ་ཆེ་ལ་སྔགས་
ཀྱི་ཟབ་ཆོས་མང་དུ་གནང་ཞིང། ལྕང་སྐྱ་རིན་པོ་ཆེ་འདི་ཉིད་མདོ་སྔགས་ཐམས་ཅད་ལ་མཁས་པའི་ཕུལ་དུ་ཕྱིན་པ་སུས་ཀྱང་འགྲན་དུ་མེད་བ་ཞིག་ཡིན་ཡང་རྗེ་བླ་མ་མཆོག་འདིའི་དབང་བཤད་རྣམས་ལ་ཐུགས་ཤིན་ཏུ་དགྱེས་ནས་
ལེགས་སོ་བརྗོད་པར་མཛད། དེ་ནས་བདག་གིས་གསོལ་བ་བཏབ་སྟེ་གཟིམ་ཆུང་ཡིད་དགའ་ཆོས་འཛིན་དུ་བདག་དང་ཟླ་བོ་རི་ཁྲོད་པ་བཅུ་དྲུག་ཙམ་ཞིག་ལ་དཔལ་རྡོ་རྗེ་འཇིགས་བྱེད་ཆེན་པོའི་བསྐྱེད་རིམ་དང་རྫོགས་རིམ་གྱི་ཁྲིད་ལག་རྗེས་
[281A]༄༅། །སྒྱུ་ལུས་མཆོད་བ་དང་བཅས་པ་རྒྱས་པར་སྩལ། དེ་ནས་ཆོགས་ཆེན་ལ་ལམ་རིམ་ཆེན་མོའི་བཤད་ལུང་རྒྱས་པར་སྩལ། རིམ་གྱིས་ཚོགས་ཆེན་ལ་གདུགས་དཀར་གྱི་དབང་ཆེན། ཚེ་དཔག་མེད་
ལྷ་དགུའི་དབང་ཆེན། ཐུབ་པ་དམ་ཚིག་གསུམ་བཀོད་ཀྱི་དབང་ཆེན་དཔལ་མོ་ལུགས་བཅུ་གཅིག་ཞལ་གྱི་དབང་ཆེན་རྣམས་སོ་སོར་སྟ་གོན་དང་བཅས་རྒྱས་པར་སྩལ། ད་ནས་ལྕང་སྐྱ་རིན་པོ་ཆེས་དབུས་སུ་སྤྱན་དྲངས་ཏེ་དཔལ་
དུས་ཀྱི་འཁོར་ལོའི་དབང་ཆེན་གནང་དགོས་བར་གསོལ་བ་བཏབ་པ་ན་ཕོ་བྲང་ཆེན་པོ་པོ་ཏ་ལའི་གཟིམ་ཆུང་ཁམས་གསུམ་རྣམ་རྒྱལ་དུ་སློབ་མ་རྗེས་འཛིན་གྱི་ཆོ་ག་མཛད། དེ་ནས་ཚོམ་ཆེན་དུ་ལྕང་སྐྱ་རིན་པོ་ཆེས་དབུས་དགེ་
འདུན་ཉིས་སྟོང་བརྒལ་བར་དཔལ་དུས་ཀྱི་འཁོར་ལོའི་དབང་སྟ་གོན་དང་བཅས་པ་ཡོངས་སུ་རྫོགས་པ་གནང་སྟེ་དཔལ་དུས་ཀྱི་འཁོར་ལོའི་བསྟན་པ་ཉིན་མོ་ལྟར་གསལ་བར་མཛད་དོ། །དེ་ནས་སེ་འབྲས་དགེ་གསུམ་རྒྱུད་སྟོད་
སྨད་སོགས་དབུས་ཕྱོགས་ཀྱི་དགེ་འདུན་རྣམས་ལ་མདོ་སྔགས་ཀྱི་ཆོས་རྒྱ་ཆེར་སྩལ་ཏེ་བསྟན་པ་ལ་བྱ་བ་རྒྱ་ཆེར་མཛད་དོ། །དེ་ནས་གཙང་དུ་ཕེབས་བཞེད་པ་ན་དགང་ལྡན་རྣམ་པར་རྒྱལ་བའི་གླིང་དུ་སྤྱན་དྲངས་ཏེ་གསེར་ཁྲིའི་སྟེང་
ནས་བསྟན་པའི་རྩ་བ་སོ་སོ་ཐར་པའི་མདོ་འཆད་པ་སོགས་ཆོས་ཀྱི་འཁོར་ལོ་རྒྱ་ཆེར་བསྐོར། དེ་ནས་བཀའ་གདམས་བསྟན་པའི་འབྱུང་གནས་ར་སྒྲེང་དུ་ཕེབས་ཏེ་སྙུག་མར་གནས་པ་དང་ཕྱོགས་འདུས་ཀྱི་དགེ་འདུན་བགྲང་བ་ལས་

[281B] ཇོ་བོའི་སྐུ་འདྲ་དབུ་ཡོན་མར་གྲགས་པ་ལ་མཆོད་འབུལ་རྒྱ་ཆེན་པོ་དང་བཅས་གསོལ་འདེབས་ཤུགས་དྲག་མཛད་པ་ན་དག་པའི་གཟིགས་སྣང་དང་ཇོ་བོ་ཕྱིང་དཀར་བ་དགྱེས་པའི་མཚན་མ་
ངོ་མཚར་བ་མང་དུ་བྱུང། ཡར་ལམ་དགའ་ལྡན་རབ་རྒྱས་སུ་ཆིབས་བསྐྱོད་དེ་ཞག་བཅོ་ལྔ་ཙམ་བཞུགས་ནས་ཆོས་འཁོར་རྒྱ་ཆེར་བསྐོར། དེ་སྐབས་རྒྱལ་བ་མཆོག་གི་སྤྲུལ་པའི་སྐུ་ཐོབ་རྒྱལ་ལྷ་རི་སྒང་དུ་ཕེབས་པ་ཕྱི་ཆར་དུ་མ་གྲགས་ཀྱང་
རྒྱལ་བ་ཡབ་སྲས་གཉིས་ཡེ་ཤེས་སྒྲིབ་པ་མེད་པས་གཅིག་གིས་གཅིག་གསལ་བར་གཟིགས་ཏེ་ལྷ་རི་སྒང་པའི་ཡུམ་སྲས་བཅས་རྗེ་འདི་པ་མཇལ་དུ་བྱོན་པ་ན་རྒྱལ་བ་ཡབ་སྲས་གཉིས་ཞལ་མཇལ་ཏེ་གསང་བ་ཟབ་མོའི་བཀའ་མཆིད་མཛད་
ཅིང་མྱུར་དུ་གསེར་ཁྲི་ལ་མངའ་གསོལ་བའི་རྟེན་འབྲེལ་བསྒྲིག་པར་མཛད་དོ། །དེ་ནས་གདན་ས་ཆེན་པོ་བཀྲ་ཤིས་ལྷུན་པོར་ཕེབས་ཏེ་གཞིས་བྱས་ཀྱི་དགེ་འདུན་བགྲང་བ་ལས་འདས་པ་ལ་ཕྱག་དབང་དང་ཆོས་ཀྱི་འཁོར་ལོ་རིམ་པར་བསྐོར་བར་
མཛད་ཅིང། རྗེ་བདག་ཉིད་ཆེན་པོའི་རྣམ་ཐར་ལྟར་ཤིང་རྟ་ཆེན་པོའི་གཞུང་རྣམས་ལ་སྦྱངས་པ་མཐར་ཕྱིན་པ་ཞིག་མཛད་བཞེད་ནས་རྣམ་འགྲེལ་གྱི་རིགས་ལུང་གོང་འཕེལ་ཐོག་མངོན་རྟོགས་རྒྱན་ཐུགས་ལ་བཟུང་སྟེ་ཕར་ཕྱིན་གྱི་གསན་སྦྱོང་དང་
དབུ་མ་འཇུག་པ་ཐུགས་ལ་བཟུང་སྟེ་དབུ་མའི་གསན་སྦྱོང་དང་འདུལ་བ་མདོ་རྩ་བ་ཐུགས་ལ་བཟུང་སྟེ་འདུལ་བའི་གསན་སྦྱོང་དང། མངོན་པ་མཛོད་ཐུགས་ལ་བཟུང་སྟེ་མངོན་པའི་གསན་སྦྱོང་རྣམས་དང་རྒྱ་གར་མཁས་པའི་གཞུང་རྣམས་

[282A]༄༅། །དང་རྗེ་ཡབ་སྲས་ཀྱི་གཞུང་རྣམས་ལ་ལེགས་པར་གཟིགས་ཏེ་མཐའ་ཆོད་བར་མཛད་ཅིང། འཛམ་བུའི་གླིང་གི་སའི་ཆ་མཐའ་དག་ནས་འདུས་པའི་ཆོས་དོན་གཉེར་བ་རྣམས་ལ་སྡེ་སྣོད་གསུམ་དང་རྒྱུད་སྡེ་བཞིས་
བསྡུས་པའི་མདོ་སྔགས་ཀྱི་ཆོས་མཐའ་ཡས་པ་བརྒྱུད་མར་སྩལ་བསྟན་པའི་གསལ་བྱེད་རྗེ་ལྕང་སྐྱ་རིན་པོ་ཆེ་ནས་བསྐུལ་མ་མཛད་པ་ལྟར་སྔགས་ཁང་དུ་བདེ་མཆོག་གི་ཆོ་ག་གསར་འཛུགས་མཛད་རྒྱུར། སྔགས་པ་ཚོགས་
ཡོངས་ལ་བདེ་མཆོག་གི་དབང་ཆེན་སྩལ་ནས་སྔགས་ཁང་དུ་བདེ་མཆོག་གི་ཆོ་ག་འཛུགས་པར་མཛད། སྔགས་པའི་དགེ་བཤེས་དྲག་རིམ་ནས་བདེ་མཆོག་གི་བསྙེན་པ་བྱེད་དགོས་པའི་བཀའ་འདོམས་མཛད་དེ་བསྙེན་
སོང་མང་དུ་བྱུང་བ་ན་རྗེ་ཉིད་དགུང་ལོ་ཉི་ཤུ་རྩ་ལྔར་ཕེབས་པ་ཆུ་ཕོ་རྟའི་ལོ་ཟླ་བ་བཅུ་གཅིག་པའི་ཚེས་བཅུ་གསུམ་གཟའ་སྐར་འཕྲོད་སྦྱོར་ལེགས་པའི་ཉིན་ནས་བདེ་མཆོག་སྒྲུབ་མཆོད་ཀྱི་དབུ་ཚུགས་ཏེ་ཇི་སྲིད་རྒྱལ་བསྟན་
ནམ་གནས་ཀྱི་བར་དུ་མི་ཉམས་པའི་བཀའ་འདོམས་མཛད། རྗེ་རྒྱལ་བ་གཉིས་པའི་བསྟན་པའི་སྙིང་པོ་གསང་ཆེན་རྡོ་རྗེ་ཐེག་པའི་བསྟན་པ་མཐར་ཐུག་མ་རྒྱུད་ཀྱི་གཙོ་བོ་དཔལ་འཁོར་ལོ་སྡོམ་པའི་བསྟན་པ་གསལ་བར་
མཛད་པ་ནི་ངོ་མཚར་རྨད་དུ་བྱུང་བའི་རྣམ་པར་ཐར་བ་ཞིག་གོ་དེ་ནས་ས་སྐྱོང་ཞེས་བ་ཤིང་མོ་བྱའི་ལོ་དུས་འཁོར་གྱི་སྒྲུབ་མཆོད་འཛུགས་པར་མཛད་དེ་ཇི་སྲིད་རྒྱལ་བསྟན་ནམ་གནས་བར་ནག་པ་ཟླ་བའི་ནང་དུ་དུས་འཁོར་

[282B] དེའི་ཚེ་སྔོན་ཤམྦྷ་ལར་རིགས་ལྡན་འཇམ་དཔལ་གྲགས་པས་དྲང་སྲོང་ཉི་མའི་ཤིང་རྟ་སོགས་སྐལ་ལྡན་གྱི་སློབ་མ་བྱེ་བ་ཕྲག་མང་བོ་དཀྱིལ་འཁོར་ཆེན་པོར་འཛུད་པར་མཛད་
པ་ལྟར་རྗེ་འདིས་ཀྱང་དཔལ་དུས་ཀྱི་འཁོར་ལོའི་བསྟན་པ་ཆེས་ཆེར་རྒྱས་པར་བྱ་བའི་རྟེན་འབྲེལ་དུ་བཀྲ་ཤིས་ལྷུན་པོའི་དགེ་འདུན་ཚང་མ་དུས་འཁོར་སྒྲུབ་མཆོད་ཀྱི་ཐོག་དཀྱིལ་འཁོར་མཇལ་བ་དང་རྗེ་ཉིད་ཀྱི་བྱིན་རླབས་ཞུ་བ་བཅས་ལ་
གཏོང་བར་མཛད། དེ་སྐབས་གནས་གསུམ་གྱི་དཔའ་བོ་དང་དཔའ་མོ་རྣམས་ཆེས་ཆེར་དགྱེས་པའི་རྟགས་སུ་ནམ་མཁར་འཇའ་སྤྲིན་འཁྲིགས་པ་སོགས་ངོ་མཚར་བའི་ལྟས་མང་དུ་བྱུང་ངོ། །དེ་ནས་རྣམ་འདྲེན་རྒྱལ་བའི་དབང་པོས་
སྤྱན་འདྲེན་ཞུས་ཏེ་དབུས་ཕྱོགས་སུ་ཕེབས། ཟླ་བ་དྲུག་པའི་ཚེས་བཞི་རྒྱལ་བས་ཆོས་འཁོར་བསྐོར་བའི་དུས་ཆེན་གྱི་ཉིན། ལྷ་ལྡན་སྤྲུལ་པའི་གཙུག་ལག་ཁང་གི་ཇོ་བོ་ཤཱཀྱ་མུ་ནེའི་དྲུང་དུ་རྗེ་འདིས་མཁན་སློབ་སྦྲགས་མ་མཛད་ཡོངས་
འཛིན་རིན་པོ་ཆེ་དག་དབང་ཆོས་གྲགས་ཀྱིས་དུས་གོ་བ་མཛད། དེ་མོ་སྤྲུལ་པའི་སྐུ་རིན་པོ་ཆེ་སོགས་དགེ་འདུན་གྲངས་ཚང་བའི་དབུས་སུ་རབ་ཏུ་བྱུང་ཞིང་དགེ་ཚུལ་གྱི་སྡོམ་པ་བཞེས་ཏེ་གངས་ཅན་འགྲོ་བའི་མགོན་པོ་རྗེ་བཙུན་
བློ་བཟང་བསྟན་པའི་དབང་ཕྱུག་འཇམ་དཔལ་རྒྱ་མཚོ་དཔལ་བཟང་པོ་ཞེས་ཐུབ་དབང་སླར་ཡང་ཕྱོགས་འདིར་བྱོན་པ་ཇི་ལྟ་བ་བཞིན་དུར་སྨྲིག་འཛིན་པའི་མཆོག་ཏུ་གྱུར་ཏོ་དེ་ཉིན་དཀར་ཕྱོགས་ཀྱི་ལྷ་རྣམས་ཆེས་ཆེར་དགའ་སྟེ་

[283A]༄༅། །ད་ནི་ཐུབ་པའི་བསྟན་པ་འཕལ་ཞིང་སྙིགས་མའི་འགྲོ་བ་རྣམས་མགོན་དང་བཅས་པར་གྱུར་ཏོ་ཞེས་དགའ་བའི་ཅ་ཅོའི་སྒྲ་འོག་མིན་གྱི་བར་དུའང་བསྒྲགས་ཤིང། སྐྱེ་བོ་ཐ་མལ་པ་རྣམས་
ཀྱི་མཐོང་སྣང་དུའང་ནམ་མཁའི་ཁྱོན་ཐམས་ཅད་འཇའ་སྤྲིན་གྱིས་ཁྱབ་པར་གྱུར་པ་ཞིག་བྱུང་བས་མཆོག་དམན་བར་མའི་འགྲོ་བ་ཐམས་ཅད་རྒྱལ་བ་ཡབ་སྲས་གཉིས་ཀ་ལ་མི་ཁྱེད་པའི་དད་པ་ཐོབ་པར་གྱུར་
ཏོ། །དེ་ནས་རྒྱལ་བ་ཡབ་སྲས་གཉིས་ཀ་ཕོ་བྲང་ཆེན་པོ་པོ་ཏ་ལར་ཕེབས་ཏེ། རྗེ་འདིས་རྒྱལ་བ་མཆོག་ལ་འཁྲུངས་རབས་སོ་བཞི་པ་སོགས་ལུང་མང་པོ་དང། ལམ་རིམ་བདེ་ལམ་མྱུར་ལམ་སོགས་འཇམ་
མགོན་རྒྱལ་བ་གཉིས་པའི་སྙན་རྒྱུད་ཀྱི་མན་ངག་རྒྱ་ཆེར་འབུལ་བར་མཛད། རྗེ་འདི་ནི་བསྟན་པའི་དོན་ལ་དཀའ་བ་ཅི་བྱུང་ཡང་སྐྱོ་ངལ་མི་མཛད་པར་དེའི་ཚེ་ཕྱོགས་མཐའ་དག་ནས་འདུས་པའི་ཆོས་དོན་གཉེར་བ་
རྣམས་ལ་རང་རང་གི་འདོད་པ་ལྟར་ཆོས་ཀྱི་བདུད་རྩི་རྒྱ་ཆེར་སྩལ་ཞིང། ལྷག་པར་བསྙེན་རྫོགས་བསྒྲུབ་བྱ་སྟོང་ཕྲག་བརྒལ་བ་བྱུང་ཡང་བསྟན་པའི་རྩ་བ་སོ་སོ་ཐར་པ་ཡིན་པས་དཀའ་བ་ཅི་བྱུང་ཡང་བཟོད་
གསུངས་ནས་ཉིན་མང་པོར་སྦྲེལ་ནས་གནང་ཞིང་རེས་འགའ་གུང་ཡོལ་ནས་ཚུགས་པ་སྲོད་ཐུན་ཡོལ་གྱི་བར་དུ་གནང་དགོས་པ་བྱུང་ཡང་སྐྱོ་ངལ་མི་མཛད་པར་ཐུགས་སྤྲོ་ཞིང་གནང་བ་ནི་རྒྱལ་བའི་བསྟན་པ་

[283B]བྱུང་བ་ཞིག་གོ། དེ་ནས་རྒྱལ་བ་མཆོག་ལ་དཔལ་རྡོ་རྗེ་འཇིགས་བྱེད་ཆེན་པོ་ལྷ་བཅུ་གསུམ་མའི་དབང་དང། གདུགས་དཀར་ལྷ་སོ་བདུན་མའི་དབང་དང་
ལེགས་ལྡན་མཆེད་གསུམ་གྱི་རྗེས་གནང་དང། མགོན་པོ་རྒྱན་ཅན་གྱི་རྗེས་གནང་དང། སྒྲུབ་ཐབས་བརྒྱ་རྩའི་ནང་ནས་འོད་ཟེར་ཅན་མ་དང་འཇམ་དབྱངས་སྨྲ་སེང་སོགས་རྗེས་གནང་འགའ་ཞིག་འབུལ་བར་མཛད་
ཅིང༑ གཞན་མ་དོན་གཉེར་ཅན་མང་པོར་དབང་ལུང་མན་ངག་མཐའ་ཡས་པ་སྩལ། དེ་ནས་གཙང་དུ་ཆིབས་བསྐྱོད་མཛད་རྒྱུར་ཕོ་བྲང་ནས་ཕེབས་ཏེ་འབྲས་སྤུངས་འདུ་ཁང་ཆེན་མོར་འབྲས་སྤུངས་ཚོགས་ཆེན་གྱི་ཐོག་
ཕྱོགས་འདུས་མང་པོ་བཅས་དགེ་འདུན་སྟོང་ཕྲག་མང་པོར་ལམ་གཙོའི་ཁྲིད་སྩལ་དེ་ནས་རིམ་གྱིས་ལམ་བར་གྱི་དད་ལྡན་སེར་སྐྱ་བགྲང་བ་ལས་འདས་པ་ལ་མཐོ་རིས་དང་ཐར་པའི་ས་བོན་འདེབས་པར་མཛད་ཅིང། ཆོས་
གྲྭ་ཆེན་པོ་བཀྲ་ཤིས་ལྷུན་པོར་ཕེབས་ནས་འཁོར་ལོ་གསུམ་གྱི་བྱ་བས་རོལ་པར་མཛད། དེ་ནས་མི་ཟད་ཅེས་པ་མེ་ཕོ་ཁྱིའི་ལོ་སྔགས་ཆེན་ཞལ་སྔ་ནས་སོགས་སྔགས་གྲྭའི་དགེ་འདུན་ཚང་མས་གསོལ་བ་བཏབ་ནས་
ཕོ་བྲང་རྒྱལ་མཚན་མཐོན་པོའི་གཟིམ་ཆུང་ཉི་འོད་འཁྱིལ་བར་ཡོངས་འཛིན་རིན་པོ་ཆེ། ཕྱག་མཛོད་ཆེན་མོ། གྲྭ་ཚང་བླ་མ་བཞི། སྔགས་པ་ཚོགས་ཡོངས་གཞན་ཡང་སྐལ་ལྡན་ཁ་ཤས་བཅས་ལ་དཔལ་དུས་

[284A]༄༅། །ཀྱི་འཁོར་ལོའི་དབང་ཆེན་སློབ་མ་རྗེས་བཟུང་ནས་གོང་ཆེན་བདག་པོ་ཆེན་པོའི་དབང་གི་བར་རྒྱས་པར་སྩལ་ཏེ་རིགས་ལྡན་འཇམ་དཔལ་གྲགས་བ་སླར་ཡང་གངས་རིའི་ཁྲོད་དུ་ཕེབས་ནས་དཔལ་
ལྡན་དང་པོའི་སངས་རྒྱས་ཀྱི་རྒྱུད་ཆེན་གསལ་བར་མཛད་དོ་ཞེས་ས་སྟེང་མ་ལུས་གྲགས་པས་ཁྱབ་པར་གྱུར་ཏོ། །དེ་ནས་ཟླ་བ་ལྔ་པའི་ནང་དུ་བདག་ཅག་སྐྱིད་གྲོང་རི་ཁྲོད་པ་རྣམས་སྐུ་མདུན་དུ་བཅར་ཏེ་མཎྜལ་ཕུལ་
ནས་རྗེ་ཉིད་ཞབས་པད་ཡུན་རིང་བརྟན་པའི་གསོལ་བ་བཏབ་ཅིང་འཇམ་མགོན་བླ་མའི་བསྟན་པའི་སྙིང་པོ་མཐར་ཐུག་པ་མདོ་སྔགས་ཀྱི་མན་ངག་མཐའ་དག་རྒྱ་ཆེར་སྦེལ་བར་མཛད་པ་དང། ལྷག་པར་རྡོ་རྗེ་
འཆང་ཆེན་པོའི་ལམ་གྱི་རིམ་པའི་གཟབས་བཤད་རྒྱས་པ་ཞིག་སྩོལ་བར་གསོལ་བ་བཏབ་པས་དགྱེས་བཞིན་ཞལ་གྱིས་བཞེས་ཏེ་རྒྱལ་མཚན་མཐོན་པོའི་གཟིམ་ཆུང་ངོ་མཚར་བཀོད་པར་གྲྭ་ཚང་བླ་མ་
བཞི་དང། སྔགས་གྲྭའི་དགེ་བཤེས་དྲག་གྲས་འགའ་ཞིག་བདག་ཅག་སྐྱིད་གྲོང་རི་ཁྲོད་པ་རྣམས་བཅས་ལ་སྔགས་རིམ་ཆེན་མོའི་བཤད་ལུང་ཆོས་ཐུན་ཉི་ཤུ་སྐོར་ཞིག་རྒྱས་པར་སྩལ། ཆོས་ཚུགས་
པའི་འགོར་བླ་མ་ཡི་དམ་སྲུང་མར་བཅས་པ་ལ་ཚོགས་མཆོད་དང་གྲུབ་ནས་ཀྱང་གཏང་རག་གི་ཚོགས་མཆོད་དང་མཎྜལ་རྒྱས་བར་ཕུལ། རྗེ་འདིས་འཇམ་མགོན་བླ་མའི་བསྟན་པའི་སྙིང་པོ་མཐར་

[284B]མཛད་པས་བསྟན་པ་ལ་བྱ་བ་བླ་ན་མེད་པ་མཛད་དོ། །དེ་ལྟར་བསྟན་པའི་བྱ་བ་རྒྱ་ཆེན་པོ་མཛད་པ་འཇམ་དབྱངས་གོང་མ་བདག་པོ་ཆེན་པོས་གསན་
ནས་ལེགས་སོའི་གནང་སྐྱེས་འཇའ་ས་གསེར་ཐམ་སོགས་ཕེབས་ཏེ། རྗེ་འདིའི་རྣམ་པར་དཀར་བའི་འཕྲིན་ལས་ཀྱིས་ས་གསུམ་མ་ལུས་ཁྱབ་པར་གྱུར་ཏོ། །དེ་ནས་རིམ་གྱིས་ལོ་ལོ་བཞིན་བཀྲ་ཤིས་ལྷུན་པོའི་
ཚོགས་ཆེན་ལ་དབྱར་གནས་ཀྱི་ཐོག་ཤིང་རྟ་ཆེན་པོའི་གཞུང་རྣམས་ཀྱི་བཤད་ལུང་དང། ལྷག་པར་སྐྱེས་རབས་སོ་བཞི་པའི་གཟབས་བཤད་ཆེས་རྒྱས་པ་དང། ལམ་རིམ་ཆེན་མོའི་བཤད་ལུང་ལམ་
རིམ་བདེ་ལམ་གྱི་ཁྲིད། བློ་སྦྱོང་དོན་བདུན་མའི་ཁྲིད། དགའ་ལྡན་ལྷ་བརྒྱ་མའི་ཁྲིད། བླ་མ་མཆོད་པའི་ཁྲིད། རྒྱུད་སྡེ་བཞི་དང་འབྲེལ་བའི་དབང་དང་ལྷག་པའི་ལྷ་མང་པོའི་རྗེས་གནང་རིམ་
པར་སྩལ། དེ་ནས་རྒྱལ་བ་ཐམས་ཅད་མཁྱེན་པས་མདོ་སྔགས་ཀྱི་ཆོས་བཀའ་རྒྱ་ཆེན་པོ་གསན་ཕྱིར་དབུས་སུ་སྤྱན་དྲངས་ཏེ་ཕོ་བྲང་ཆེན་པོར་ཕེབས་ནས་རྒྱལ་བ་མཆོག་སྐུ་འཁོར་རགས་རིམ་དང་བཅས་
པ་ལ་འཇམ་དབྱངས་ཆོས་སྐོར་གྱི་རྗེས་གནང་ཡོངས་རྫོགས། དཔལ་གསང་བ་འདུས་པ་མི་བསྐྱོད་རྡོ་རྗེའི་དབང་སྟ་གོན་དང་བཅས་པ་དཔལ་འཁོར་ལོ་སྡོམ་པ་ལཱུ་ཨི་པའི་ལུགས་ཀྱི་དབང་སྟ་གོན་དང་

[285A]༄༅། །བཅས་པ། སྒྲོལ་མ་ཉེར་གཅིག་གི་རྗེས་གནང་ཡོངས་རྫོགས། རྣམ་འགྲེལ། འདུལ་བ། ཕར་ཕྱིན། དབུ་མ། མཛོད་རྣམས་ཀྱི་ལུང་དང། རྡོ་རྗེ་འཇིགས་བྱེད་ཀྱི་བསྐྱེད་
རིམ་གྱི་ཁྲིད། དམ་ཅན་ཆོས་ཀྱི་རྒྱལ་པོའི་རྗེས་གནང། ལྷ་མོ་དམག་ཟོར་མའི་རྗེས་གནང། དཔལ་མགོན་ཞལ་བཞི་པའི་རྗེས་གནང་ལྕམ་སྲིང་གི་རྗེས་གནང། དཔལ་ལྷའི་རྗེས་གནང། མགོན་པོ་ཕྱག་
བཞི་པའི་རྗེས་གནང་རྣམས་རིམ་གྱིས་འབུལ་བར་མཛད། དེ་ནས་གཙང་ལ་ཆིབས་བསྒྱུར་གནང་སྟེ་བཀྲ་ཤིས་ལྷུན་པོར་ཕེབས་ནས་འཇམ་མགོན་བསྟན་པའི་སྲོག་ཤིང་གཡོ་བ་མེད་པར་བཟུང་ནས་རབ་བྱུང་བསྙེན་རྫོགས་
བརྒྱུད་མར་བསྒྲུབ་པ་དང། མདོ་སྔགས་ཀྱི་ཆོས་ཀྱི་འཁོར་ལོ་བརྒྱུད་མར་བསྐོར་ཏེ་བསྟན་པའི་བྱ་བ་རྒྱ་ཆེར་མཛད་དོ། །འདི་སྐབས་རྗེ་བླ་མ་འདིས་སྔོན་སྟོན་པ་ཐུགས་རྗེ་ཅན་དེས་གང་དུ་སངས་རྒྱས་པའི་ཚུལ་བསྟན་
པའི་གནས་རྡོ་རྗེ་གདན་སོགས་འཕགས་ཡུལ་གྱི་གནས་ཆེན་རྣམས་ལ་མཆོད་འབུལ་སྨོན་ལམ་མཛད་ཕྱིར་བཀྲ་ཤིས་ལྷུན་པོའི་གྲྭ་པ་ཆོས་མཐུན་བཞི་ཙམ་ཞིག་གཏོང་བར་མཛད་པ་རྒྱ་གར་ཀ་ཤིའི་རྒྱལ་པོས་དད་པ་ཆེན་
པོས་ཞབས་འགྱུར་བྱས་ཏེ་ལམ་བར་གྱི་འཇིགས་པ་ལས་བསྐྱབས་ཤིང་རྒྱུས་ཡོད་ཀྱི་རོགས་བཏང་སྟེ་རྡོ་རྗེ་གདན་དུ་འབྱོར་ནས་བྱང་ཆུབ་ཆེན་པོ་ལ་གསེར་ཆབ་དང། སྣ་ལྔའི་སྟོང་མཆོད་སོགས་མཆོད་འབུལ་རྒྱ་ཆེན་པོ་

[285B]གྲགས་ཏེ་བོད་ཀྱི་བླ་མ་ཆེན་པོས་བྱང་ཆུབ་ཆེན་པོ་ལ་མཆོད་པ་ཚད་མེད་པ་ཕུལ། དེ་ཡང་སེམས་ཅན་ཐམས་ཅད་ཀྱི་དོན་དུ་ཡིན་པ་འདུག་ཅེས་ཐོས་ནས་རྗེ་འདིའི་
ཐུགས་བསྐྱེད་ཀྱི་མཐུས་འཕགས་ཡུལ་གྱི་རྒྱལ་བློན་འབངས་དང་བཅས་པ་དད་པའི་ས་ལ་བཀོད། རྒྱ་གར་ཤར་ནུབ་དབུས་དང་བཅས་པའི་རྒྱལ་པོ་སོ་སོ་ནས་རྗེ་འདི་ལ་ཞུ་འཕྲིན་འབུལ་ཞིང་རང་རང་གི་ཡུལ་གྱི་དཔྱད་
པ་ངོ་མཚར་བ་སྣ་ཚོགས་འབུལ་བ་དང། རྗེ་འདི་ལ་གསོལ་བ་འདེབས་པ་དང། བཀའ་བཞིན་དུ་སྒྲུབ་པར་དམ་འཆའ་བ་སོགས་སྔོན་མེད་པའི་ངོ་མཚར་ཡ་མཚན་ཆེ་བ་བྱུང་ངོ། །དེ་ནས་རྗེ་ཉིད་དགུང་ལོ་སོ་བརྒྱད་
དུ་ཕེབས་པ་མྱོས་བྱེད་ཅེས་པ་ཤིང་མོ་ལུག་གི་ལོ་བོད་ཀྱི་སྲིད་སྐྱོང་དེ་མོ་རིན་པོ་ཆེས་བསམ་ཡས་ལ་ཞིག་གསོ་རླབས་ཆེན་མཛད་པར་ཞལ་འདེབས་དང་མཆོད་འབུལ་རླབས་ཆེ་བ་མཛད། བྲག་གཡབ་སྤྲུལ་སྐུ་སོགས་
སྐལ་ལྡན་མང་པོ་ལ་ལམ་རིམ་གྱི་ཁྲིད་དང། འཇིགས་བྱེད་བདུད་ལས་རྣམ་རྒྱལ་གྱི་དབང། གདུགས་དཀར་གྱི་དབང་དང། ཚེ་དཔག་མེད་ལྷ་དགུའི་དབང་དང། བཅུ་གཅིག་ཞལ་གྱི་དབང་དང། དྲིལ་བུ་
ལུས་དཀྱིལ་གྱི་དབང། འཇམ་དབྱངས་ཆོས་སྐོར་གྱི་རྗེས་གནང་སོགས་མདོ་སྔགས་ཀྱི་ཆོས་མཐའ་ཡས་པ་སྩལ། ལོ་དེའི་དབྱར་གནས་ཀྱི་ཐོག་ཚོགས་ཆེན་ལ་ལམ་རིམ་གྱི་ཁྲིད་ཞི་བ་ལྷའི་ལུགས་ཀྱི་སེམས་བསྐྱེད་

[286A]༄༅། །ཀྱི་ཆོ་ག་དང་བཅས་པ་རྒྱས་པར་སྩལ། ཟླ་བ་བདུན་པའི་ནང་དུ་བདག་ཅག་སྐྱིད་གྲོང་རི་ཁྲོད་བ་རྣམས་འབྱོར་ཏེ་ཚེས་བདུན་གྱི་ཉིན་རྗེ་བླ་མ་འདི་ཉིད་ཚོགས་དབུར་སྤྱན་དྲངས་ཏེ་དངོས་འབྱོར་
གྱི་འབུལ་བ་དང་བཅས་ཞབས་བརྟན་གསོལ་འདེབས་ཞུས། དེ་སྐབས་ཐན་པ་ཤིན་ཏུ་ཆེ་བ་ཡོད་པ་ལ། དེ་ཉིན་རྗེ་འདི་ཚོགས་ཆེན་གྱི་བཞུགས་ཁྲིའི་སྟེང་དུ་ཕེབས་མ་ཐག་མཁའ་ལ་གློ་བུར་དུ་སྤྲིན་འཁྲིགས་ཏེ་
འབྲུག་སྒྲ་དྲག་པོ་བརྒྱུད་མར་བསྒྲགས་ཤིང་ཆར་དྲག་པོ་བབས་ཏེ་འཛིན་མའི་ཁྱོན་ཐམས་ཅད་ཆུས་བརླན་པར་བྱས་པས་རྗེ་ཉིད་ཐུགས་ཤིན་ཏུ་དགྱེས་ཏེ་རྟེན་འབྲེལ་ཤིན་ཏུ་ལེགས་པ་བྱུང་ཞེས་བཀའ་ཕེབས། དེ་
ཉིན་ལྷ་ཁང་རྣམས་སུ་ཕེབས་ཏེ་ཁྲུས་གསོལ་རྒྱས་པ་མཛད། དཔལ་ལྡན་དམག་ཟོར་རྒྱལ་མོ་ལ་རྩམ་ཁལ་བརྒྱ་ཕྲག་བརྒལ་བ་ལས་གྲུབ་པའི་གཏོར་མ་བཤམས་ཏེ་འདུས་པ་རྒྱ་མཚོའི་ཚོགས་དང་ལྷན་ཅིག་ཏུ་
དཔལ་ལྡན་ལྷ་མོ་ལ་གཏོར་འབུལ་དང་འཕྲིན་འཆོལ་རྒྱས་པ་མཛད་གཞན་ཡང་ལོ་དེ་ལ་སྐལ་བ་དང་ལྡན་པ་བགྲང་བ་ལས་འདས་པ་ལ་ཆོས་ཀྱི་འཁོར་ལོ་བསྐོར་བ་དང། རྒྱལ་བའི་བཀའ་དང་བསྟན་བཅོས་
འགྱུར་རོ་ཅོག་ཚང་མ་གསེར་བཙོ་མའི་ཁུ་བས་འདྲི་བར་མཛད་པ་སོགས་བློ་དམན་དག་གིས་རྗེས་སུ་ཡི་རང་ཙམ་ཡང་བྱ་དཀའ་བའི་བསྟན་པའི་བྱ་བ་རྒྱ་ཆེར་མཛད་དོ། །དེ་ནས་རྗེ་བླ་མ་འདི་ཉིད་དགུང་ལོ་སོ་དགུར་ཕེབས་

[286B]བཙུན་དམ་པའི་དགོངས་རྫོགས་པ་ནོ་མོ་ཧན་འཇམ་དཔལ་རྡོ་རྗེ་སོགས་སོགས་འགྲུལ་གཏོས་ཆེ་བ་འབྱོར་ཏེ་བླ་མ་དགེ་འདུན་ཚང་མར་བསྙེན་བཀུར་རྒྱ་ཆེན་པོ་བྱས་ཤིང། རྗེ་འདི་
པས་ཀྱང་སོ་སོའི་འདོད་པ་དང་མཐུན་པའི་དབང་རྗེས་གནང་ལུང་མན་ངག་མཐའ་ཡས་པ་སྩལ་ཅིང་འདི་ལོ་དབྱར་གནས་ཀྱི་ཐོག་དགེ་འདུན་འདུས་པ་རྒྱ་མཚོའི་ཚོགས་ལ་རྗེ་ཉིད་ཀྱི་བཀའ་རྩོམ་སྔར་ཡོད་ཕལ་ཆེ་བའི་ལུང་
གནང། དབྱར་གནས་ཀྱི་སྐབས་འདིར་བདག་ཀྱང་དབུས་ནས་འཁོར་ཏེ་སྐྱབས་མགོན་མཆོག་འདི་ཉིད་ལ་དཔལ་གསང་བ་འདུས་པའི་རྩ་བའི་རྒྱུད། སྒྲོན་གསལ་སོགས་འགྲེལ་པ་བཞིས་འཆད་པའི་བཤད་སྲོལ་
བཟང་པོ་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་གངས་རིའི་ཁྲོད་འདིར་སྔོན་མེད་པའི་ཤིང་རྟའི་ལམ་སྲོལ་ཕྱེ་བ། འགྲེལ་པ་བཞི་སྦྲགས་སུ་གྲགས་པའི་གསང་བ་ཟབ་མོའི་ཟབ་ཆོས་སྩོལ་བར་གསོལ་བ་བཏབ་པས་
དགྱེས་བཞིན་ཞལ་གྱིས་བཞེས་ཏེ་བདག་ཅག་སྐྱིད་གྲོང་རི་ཁྲོད་པ་རྣམས་དང་རྗེ་ཉིད་ཀྱི་སྐུའི་ཕུ་པོ་ཕྱག་མཛོད་ཆེན་མོ། གྲྭ་ཚང་བཞིའི་བླ་མ། སྔགས་གྲྭའི་འགྲེལ་དཔོན་པ་ཁ་ཤས་བཅས་ལ་ཟླ་བ་བརྒྱད་པའི་
ཚེས་བཅུ་དྲུག་ནས་དབུ་བཙུགས་ཏེ་ཉིན་ལྟར་སྔ་དྲོ་ཉི་ཤར་ནས་གསོལ་ཚིགས་བར་ཆོས་ཐུན་རིང་པོ་རེ་མཛད་ནས་འགྲེལ་པ་བཞི་སྦྲགས་གཟབས་བཤད་དང་བཅས་པ་ཟླ་བ་གཅིག་གི་རིང་རྒྱས་པར་སྩལ། དེའི་

[287A]༄༅། །ཚེ་ཐོག་མར་བླ་མ་རྡོ་རྗེ་འཆང་ཆེན་པོ་ལ་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་རིན་པོ་ཆེའི་མཎྜལ་དང་བཅས་པ་རྒྱས་པར་ཕུལ་ཏེ་གསོལ་བ་འདེབས་པ་བླ་མ་རྒྱུད་མཆོད་དུ་གྲགས་
པ་རྒྱས་པར་བྱས་ཤིང་ཆོས་ཐུན་རེ་རེ་བཞིན་རྡོར་སེམས་སྒོམ་བཟླས་ཡི་དམ་དཀྱིལ་འཁོར་གྱི་ལྷ་ཚོགས་དང་ཕྱོགས་སྐྱོང་རྣམས་དང་དམ་ཅན་ཆོས་ཀྱི་རྒྱལ་པོར་གཏོར་འབུལ་བླ་མ་བརྒྱུད་པའི་གསོལ་འདེབས་རྣམས་
དཀར་ཆག་ཐོའི་ཡིག་ཆུང་ལས་འབྱུང་བ་ལྟར་མཛད་ཅིང། ལེགས་པར་གྲུབ་བའི་རྗེས་སུ་གཏང་རག་གི་ཚོགས་འཁོར་རིན་པོ་ཆེའི་མཎྜལ་ཅི་འབྱོར་པའི་དངོས་པོ་རྣམས་ཀྱིས་མཆོད། རྗེ་བླ་མ་རྡོ་རྗེ་འཆང་ཆེན་བོ་ཉིད་
ཀྱིས་གླེགས་བམ་ཕྱག་ཏུ་བཞེས་ཏེ་བདག་ཅག་རྣམས་ལ་དབང་བསྐུར་བརྒྱས་བར་གནང་བ་སོགས་མཁས་གྲུབ་ཐམས་ཅད་མཁྱེན་པས་འཇམ་མགོན་བླ་མའི་བཀའ་སྲོལ་བཟང་པོ་རྣམས་མི་ནུབ་པར་བྱ་བའི་ཕྱིར་རྡོ་རྗེ་སློབ་
དཔོན་མཆོད་པ་དང་འཆད་ཉན་ཇི་ལྟར་བྱ་བའི་ཆུལ་དཀར་ཆག་ཐོའི་ཡིག་ཆུང་དུ་བཀོད་བ་ཆང་མ་ཆད་ལྷག་མེད་པ་མཛད་བས་འཇམ་མགོན་བླ་མའི་བསྟན་པ་ལ་བཀའ་དྲིན་ཟླ་མེད་དུ་མཛད་དོ་།དེ་ནས་དུས་འཁོར་ཆོ་ག་
བ་རྣམས་ཀྱིས་ཞུས་ངོར་ཁོང་རྣམ་པ་དང་བདག་ཅག་རི་ཁྲོད་བ་རྣམས་བཅས་ལ་དུས་འཁོར་གྱི་ཆོག་ཡོངས་རྫོགས་ཀྱི་ལུང་དང། དུས་ཀྱི་འཁོར་ལོའི་མན་ངག་ཕྱི་ནང་གཞན་གསུམ་སྦྱོར་ཚུལ་རྣམས་སྦ་གསང་མེད་

[287B] ཚོགས་ཆེན་དགེ་བསྐོས་ཆེན་མོས་ཞུས་ནས་འདུས་ཚོགས་ལ་རྣམ་འགྲེལ་དབུ་མ་པར་ཕྱིན་འདུལ་བ་རྣམས་ལམ་རིམ་གྱི་ཉམས་ལེན་དང་སྦྱར་ནས་རྒྱས་པར་གསུངས་ཏེ་རྗེ་ཡབ་སྲས་
ཀྱི་མཛད་སྲོལ་བཟང་པོ་ཉམས་པ་མེད་པར་མཛད་དོ། །བདེ་མཆོག་སྒྲུབ་མཆོད་ཀྱི་ཐིག་སྔགས་གྲྭའི་དགེ་འདུན་རྣམས་ལ་སྒྲུབ་མཆོད་ཀྱི་རིང་ཚ་རྟིང་མའི་ཚོགས་བར་ལ་བདེ་མཆོག་སྦས་དོན་ཀུན་གསལ་
བདེ་མཆོག་རྩ་རྒྱུད་དང་རྩ་འགྲེལ་སྦྲགས་ཏེ་ཆོས་ཐུན་རེ་ལོ་ལྟར་གནང་སྲོལ་མཛད་འདུག་པ་འདི་ལོ་བདག་གིས་ཚར་གཅིག་ཚང་མ་གསུང་བར་གསོལ་བ་བཏབ་སྟེ་མ་རྒྱུད་ཐམས་ཅད་ཀྱི་གཙོ་བོ་དཔལ་འཁོར་
ལོ་སྡོམ་པའི་རྩ་རྒྱུད་རྗེ་ཐམས་ཅད་མཁྱེན་པས་མཛད་པའི་རྒྱུད་འགྲེལ་སྦས་དོན་ཀུན་གསལ་དང་རྩ་འགྲེལ་སྦྲགས་ཏེ་དཀའ་བའི་གནད་རྣམས་ལ་གཟབས་བཤད་དང་བཅས་རྒྱས་བར་སྩལ། འདིའི་
ཚེ་བླ་མ་རྡོ་རྗེ་འཆང་ཆེན་པོ་དཀྱིལ་འཁོར་གྱི་ལྷ་ཚོགས་དང་བཅས་བ་ལ་ཕྱི་ནང་གསང་བ་དེ་ཁ་ན་ཉིད་ཀྱི་མཆོད་པ་རིན་པོ་ཆེའི་མཎྜལ་དང་བཅས་པ་སྔ་ཕྱི་གཉིས་སུ་རྒྱས་པར་བྱས་ཤིང། གཏང་
རག་གི་ཚོགས་འཁོར་དང་ཟང་ཟིང་གི་ལོངས་སྤྱོད་ཅི་འབྱོར་བས་མཆོད་དེ་གསང་ཆེན་རྡོ་རྗེ་ཐེག་བའི་བསྟན་བའི་སྙིང་པོ་མཐར་ཐུག་པ་བདེ་མཆོག་རྩ་རྒྱུད་ཀྱི་བཤད་སྲོལ་བཟང་པོ་པཎ་ཆེན་ནཱ་རོ་ཏ་པའི་

[288A]༄༅། །མན་ངག་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་མགོན་པོ་འཇམ་པའི་དབྱངས་ཀྱི་མན་ངག་ལ་བརྟེན་ནས་ལེགས་པར་ཕྱེ་བ་འདི་ཉིད་མིང་ཙམ་ཡང་ནུབ་པ་ལ་ཉེ་བའི་དུས་འདིར་ཉམས་
པ་གསོས་ཏེ་འཕེལ་ཞིང་རྒྱས་པའི་བཀའ་དྲིན་མཛད་པས་རྗེ་འདིས་རྒྱལ་བའི་བསྟན་པ་ལ་བྱ་བ་མཛད་པ་ཐམས་ཅད་ཀྱི་ནང་ནས་དཔལ་གསང་བ་འདུས་པའི་རྒྱུད་ཀྱི་བཤད་སྲོལ་དང། དཔལ་དུས་ཀྱི་འཁོར་ལོའི་བཤད་སྲོལ་དང་
རྡོ་རྗེ་འཆང་ཆེན་པོའི་ལམ་གྱི་རིམ་པའི་སྒོ་ནས་རྒྱུད་སྡེ་བཞི་ཀའི་ལམ་གྱི་བཤད་སྲོལ་དང། དཔལ་འཁོར་ལོ་སྡོམ་པའི་རྒྱུད་འགྲེལ་གྱི་བཤད་སྲོལ་འདི་རྣམས་ནི་མཛད་པ་ཀུན་གྱི་ནང་ནས་མཛད་པའི་མཆོག་ཏུ་གྱུར་པ་བསྟན་
པའི་བྱ་བ་བླ་ན་མེད་པ་ཡིན་པས་གངས་ཅན་པ་ཐམས་ཅད་ཀྱིས་བཀའ་དྲིན་བསབ་པར་སླབ་མ་ཡིན་ཞིང་ཚུལ་འདི་དག་གི་སྒོ་ནས་རྗེ་འདིའི་བཀའ་དྲིན་དྲན་པར་བྱ་བ་དང། རྗེ་འདིའི་སྐུ་ཆེ་བའི་ཡོན་ཏན་ལ་བསྔགས་ཏེ་ཕྱོགས་སུ་
ལྷུང་པ་མ་ཡིན་པར་གཟུ་བོའི་བློས་རྗེ་འདིའི་རྣམ་ཐར་བརྗོད་ཅིང་དྲན་པར་བྱའོ། །དེ་ནས་གསེར་འཕྱང་ཞེས་པ་མེ་མོ་བྱའི་ལོ་རྒྱལ་བ་ཐམས་ཅད་མཁྱེན་པ་རྗེ་བཙུན་བློ་བཟང་བསྟན་པའི་དབང་ཕྱུག་འཇམ་དཔལ་རྒྱ་མཚོས་ཐུགས་
རྫོགས་བཞེས་པ་དང། དཔང་ལུང་མན་ངག་རྒྱ་ཆེན་པོ་གསན་པ་སོགས་ཀྱི་ཆེད་དུ་རྗེ་འདི་སྤྱན་འདྲེན་ཞུས་ཏེ་དབུས་ཕྱོགས་སུ་ཕེབས་ནས་ཕོ་བྲང་ཆེན་པོ་པོ་ཏ་ལར་རྒྱལ་བ་ཐམས་ཅད་མཁྱེན་པ་ཆེན་པོ་ལ་གསུང་རབ་དགོངས་

[288B]གང་ཟག་གཅིག་གི་ཉམས་ལེན་དུ་འཁྱེར་བའི་མན་ངག་འཇམ་མགོན་བླ་མ་ཙོང་ཁ་པ་ཆེན་པོའི་ཐུགས་ཀྱི་བཅུད་བྱུང་བ་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་
ཅད་མཁྱེན་པར་བགྲོད་པའི་བདེ་ལམ་གྱི་ཁྲིད་དང། ས་གསུམ་གྱི་སྒྲོན་མེ་གཅིག་པུ་ལེགས་བཤད་མ་ལུས་འདུ་བའི་ཆོས་ཀྱི་རྒྱ་མཚོ་ཆེན་པོ་བྱང་ཆུབ་ལམ་རིམ་ཆེན་མོའི་བཤད་ལུང་དང། ལྷག་པའི་ལྷ་མང་པོའི་རྗེས་གནང་
སྒྲུབ་ཐབས་སོ་སོའི་ལུང་རྣམས་འདུལ་བར་མཛད་ཅིང། ས་ག་ཟླ་བའི་ཚེས་བཅོ་ལྔའི་ཉིན་ལྷ་ལྡན་སྤྲུལ་པའི་གཙུག་ལག་ཁང་དུ་ཕེབས་ནས་ཇོ་བོ་ཤཱཀྱ་མུ་ནེའི་སྐུ་མདུན་དུ་རྗེ་འདིས་མཁན་པོ་མཛད། ཡོངས་འཛིན་རིན་པོ་ཆེ་
ངག་དབང་ཆོས་གྲགས་ཀྱིས་ལས་སློབ། ཡོངས་འཛིན་ཞལ་སྔ་ནས་བློ་བཟང་ཆོས་འཕེལ་གྱིས་གསང་སྟོན། དགའ་ལྡན་ཁྲི་རིན་པོ་ཆེ་བློ་བཟང་བསྟན་པས་དུས་གོ་བ། བསྟན་པའི་གསལ་བྱེད་ཆེན་པོ་ཆ་གན་ནོ་མོ་ཧན་གྱིས་ལྷུང་
བཟེད་འབྲིམ་པ་པོ་མཛད་ཅིང། ཤར་བྱང་གི་ཆོས་རྗེ་གཉིས་དང་སེ་འབྲས་དགེ་གསུམ་གྱི་བླ་མ་ཁྲི་པ་རྣམས་ཀྱིས་གཙོས་གངས་རིའི་ཁྲོད་ཀྱི་འདུལ་འཛིན་དམ་པ་ཉི་ཤུ་རྩ་ལྔའི་དབུས་སུ་གངས་ཅན་འགྲོ་བའི་མགོན་པོ་རྒྱལ་
དབང་ཐམས་ཅད་མཁྱེན་པ་རྗེ་བཙུན་བློ་བཟང་བསྟན་པའི་དབང་ཕྱུག་འཇམ་དཔལ་རྒྱ་མཚོ་དཔལ་བཟང་པོ་གསོལ་བཞིའི་ལས་ཀྱིས་བསྙེན་པར་རྫོགས་ཏེ་ཐུབ་པའི་རྒྱལ་ཚབ་བྱང་ཕྱོགས་བསིལ་ལྡན་ལྗོངས་ཀྱི་བསྟན་པ་ཡོངས་
[289A]༄༅། །རྫོགས་ཀྱི་བདག་པོར་མངའ་གསོལ། དེ་ནས་ཕོ་བྲང་ཆེན་པོ་པོ་ཏ་ལར་ཕེབས་ནས་རྗེ་བཙུན་རྡོ་རྗེ་རྣལ་འབྱོར་མས་སློབ་དཔོན་ཨ་བྷྱ་ཡ་ཀ་རེ་རྗེས་སུ་བཟུང་སྟེ་གསང་ཆེན་རྡོ་རྗེ་ཐེག་པའི་དབང་
གི་ཆུ་བོ་མང་པོ་གཅིག་ཏུ་བསྡུས་པ་རྡོ་རྗེ་ཕྲེང་བར་གྲགས་པའི་སྟ་གོན་དང་བཅས་པ་ཡོངས་སུ་རྫོགས་པ་རྒྱལ་བ་ཐམས་ཅད་མཁྱེན་པ་ཆེན་པོར་འབུལ་བ་གནང་སྟེ། དེ་ཡང་ཐོག་མར་སློབ་མ་རྗེས་འཛིན། དེ་ནས་
སློབ་མ་སྟ་གོན། དེ་ནས་གསང་འདུས་འཇམ་པའི་རྡོ་རྗེའི་དབང་ཆེན་ནས་བཟུང་བར་མ་ཆད་པར་རིམ་གྱིས་གནང་སྟེ་རྡོ་རྗེ་ཕྲེང་བ་ནས་བཤད་པའི་དབང་ཞེ་གཉིས་དང། ཀྲྀ་ཡ་ས་མུཙྪ་ནས་བཤད་པའི་དགེ་ལེགས་
སུ་བྱེད་པའི་དཀྱིལ་འཁོར་གསུམ་སྟེ་དཀྱིལ་འཁོར་ཞེ་ལྔའི་དབང་ཡོངས་སུ་རྫོགས་པར་འབུལ་བར་མཛད། དེ་ནས་གྲུབ་ཆེན་མི་ཏྲ་ཛོ་ཀིའི་བཞེད་སྲོལ་མི་ཏྲ་བརྒྱ་རྩར་གྲགས་པའི་ལྷ་རྣམས་ཀྱི་དབང་ཡོངས་སུ་རྫོགས་པ་
དང། སྒྲུབ་ཐབས་རྒྱ་མཚོའི་རྗེས་གནང་ཡོངས་སུ་རྫོགས་པ་དང། མགོན་པོའི་བཀའ་ཆེན་བཅུ་གསུམ་ཡོངས་རྫོགས་དང། གཞན་ཡང་ལྷག་པའི་ལྷ་མང་པོའི་དབང་དང་རྗེས་གནང་བཟླས་ལུང་མན་ངག་ལག་
ཁྲིད་སོགས་མཐའ་ཡས་པ་གནང་སྟེ་རྒྱལ་བ་ཐམས་ཅད་མཁྱེན་བ་ཆེན་པོ་མདོ་སྔགས་བསྟན་པའི་བདག་པོར་མངའ་གསོལ་ལོ། །དེ་ནས་སེ་འབྲས་དགེ་གསུམ་རྒྱུད་སྟོད་སྨད་སོགས་དབུས་ཕྱོགས་ཀྱི་དགེ་འདུན་བགྲང་

[289B] དབུས་ཕྱོགས་ཀྱི་སྐྱེ་བོ་ཁྱིམ་པ་དང་ལྡན་བགྲང་བ་ལས་འདས་པ་དང། ཕྱོགས་འདུས་ཀྱི་སེར་སྐྱ་བགྲང་བ་ལས་འདས་པ་དག་ལ་ཞལ་གྱི་དཀྱིལ་འཁོར་བསྟན་ཏ་སྐུ་མཐོང་བ་དང། གསུང་ཐོས་པ་དང་
ཕྱག་གིས་གང་གི་མགོ་ལ་རེག་པ་ཐམས་ཅད་རིམ་གྱིས་སྨིན་ཅིང་གྲོལ་བའི་འཕྲིན་ལས་མཛད། ཕྱི་རབས་ཀྱི་གདུལ་བྱ་རྣམས་ལ་རང་ལ་ལམ་མ་ནོར་བར་སྟོན་པའི་དགེ་བའི་བཤེས་གཉེན་ནི་ཕྱོགས་བཅུའི་སངས་རྒྱས་ཐམས་
ཅད་ལས་ལྷག་པའི་མཆོད་ཡུལ་དམ་པ་ཡིན་ཞིང། ཕྱོགས་བཅུའི་རྒྱལ་བ་ཐམས་ཅད་མཆོད་བ་བས་བླ་མའི་སྐུའི་བ་སྤུ་གཅིག་མཆོད་པ་དང། བླ་མའི་འདྲ་འབག་མཆོད་པ་བསོད་ནམས་ལྷག་པས་བདག་ལེགས་སུ་
འདོད་པ་དག་གིས་རང་ཉིད་ཆེན་པོའི་གོ་ས་ཅི་འདྲ་ཞིག་ལ་གནས་པ་ཡིན་ཡང་རང་ལ་ཆོས་སྟོན་པའི་བླ་མ་ལ་གུས་པ་འདི་ལྟར་བྱ་དགོས་སོ། །ཞེས་འདོམས་པའི་ཕྱིར་ཕུར་བུ་ལྕོག་ཏུ་ཕེབས་ཏེ་རྗེ་བཙུན་བླ་མ་ངག་དབང་བྱམས་པའི་སྐུ་
གདུད་ལ་མཆོད་ཚོགས་རྒྱ་ཆེན་པོས་མཆོད་པར་མཛད་ཅིང། བླ་མ་རིན་པོ་ཆེ་དེ་ཉིད་ཀྱི་དགོངས་པ་ཡོངས་སུ་བཀང་བའི་ཕྱིར་ཆོས་ར་ཆེན་མོའི་ཁྲི་ལ་ཕེབས་ཏེ་དད་འདུས་ཀྱི་སེར་སྐྱ་སྟོང་ཕྲག་བརྒལ་བར་སེམས་བསྐྱེད་གནང་
ཞིང། བྱམས་མགོན་བླ་མ་རིན་པོ་ཆེ་དེ་ཉིད་ཀྱིས་ཇི་ལྟར་གསུང་བ་ལྟར་རྒྱལ་བསྟན་སྙིང་པོ་བྱང་ཆུབ་ལམ་གྱི་རིམ་པ་ཕྱོགས་ཐམས་ཅད་དུ་འཕེལ་ཞིང་རྒྱས་པ་དང། ལམ་འདི་སྟོན་པའི་བཤེས་གཉེན་དམ་པ་ཐམས་ཅད་

[290A]༄༅། །སྐུ་ཚེ་བརྟན་ཅིང་འཕྲིན་ལས་རྒྱས་པ་དང། མཐའ་དབུས་སྐྱེ་འགྲོ་མ་ལུས་ལམ་བཟང་འདི་ལ་ཞུགས་ཏེ་སྨིན་ཅིང་གྲོལ་བའི་ཐུགས་སྨོན་རྒྱ་ཆེར་མཛད། དེ་ནས་ཕོ་བྲང་ཆེན་པོར་ཕེབས་ནས་གངས་
ཅན་འགྲོ་བའི་མགོན་པོ་རྒྱལ་དབང་མཆོག་ལ་མཐའ་དབུས་སྐྱེ་འགྲོ་མ་ལུས་དམ་པའི་ཆོས་ཀྱིས་ཚིམ་པར་མཛད་པ་དང། མགོན་པོ་ཐུགས་རྗེ་ཅན་ཉིད་ཀྱིས་སྔོན་ཡུན་རིང་པོ་ནས་ཕྱག་མཚན་དུ་བཟུང་བའི་བྱང་ཕྱོགས་གངས་རིའི་
ལྗོངས་འདི་ལུགས་གཉིས་ཀྱིས་སྐྱོང་ཚུལ་འདི་ལྟར་མཛད་དགོས་སོ་ཞེས་ཞལ་ཏ་ཞིབ་རྒྱས་སུ་ཞུ་བར་མཛད་ནས་རྒྱལ་བ་ཡབ་སྲས་གཉིས་ཀ་ཕན་ཚུན་ཐུགས་འཕྲེང་བཞིན་པས་སྐྱབས་འཇུག་ཞུ་བར་མཛད་དེ་རྗེ་འདིས་གཙང་ཕྱོགས་
སུ་ཆིབས་ཁ་བསྐྱོད་ནས་བཀྲ་ཤིས་ལྷུན་པོར་ཕེབས་ཏེ་སྙུག་མར་གནས་པ་དང། ཕྱོགས་ཕྱོགས་ནས་འདུས་པའི་དགེ་འདུན་བགྲང་བ་ལས་འདས་པ་ལ་ཆོས་ཀྱི་འཁོར་ལོ་བརྒྱུད་མར་བསྐོར་ཞིང། རྗེ་འདི་ཉིད་ལ་འཛམ་གླིང་
ཡངས་པའི་ས་ཆེན་པོའི་ཁྱོན་ལ་གནས་པའི་སྐྱེ་བོ་མཐའ་དག་གིས་རང་རང་གི་ཡོ་བྱད་གཅེས་པ་གང་ཡོད་འབུལ་བར་བྱེད་པས་གསེར་དང་དངུལ་ལ་སོགས་པའི་རིན་པོ་ཆེའི་བང་མཛོད་དང་གཞན་ཡང་ཡོ་བྱད་ཀྱི་ཁྱད་
པར་རྣམ་ཐོས་ཀྱི་བུའི་ནོར་ལ་འགྲན་པ་ལྟ་བུ་མཆིས་པ་རྣམས་ནམ་ཡང་ཆུད་མི་ཟ་བའི་ཕྱིར་དད་ལྡན་སོ་སོའི་ཚོགས་རྫོགས་པའི་ཐབས་དང། རྒྱལ་བའི་བསྟན་པ་རིན་པོ་ཆེ་འཕེལ་བའི་ཐབས་འབའ་ཞིག་ཏུ་སྦྱོར་བར་

[290B] རིས་སུ་མ་ཆད་པའི་དགེ་འདུན་གྱི་སྡེ་ལ་བསྙེན་བཀུར་བ་དང། དབུལ་ཕོངས་རྣམས་ལ་གང་ལ་གང་འདོད་ཀྱི་སྦྱིན་པ་མཛད་ཅིང། ལྷག་པར་སྐབས་འདིར་རྒྱལ་བའི་བསྟན་
པ་ལ་སྲི་ཞུ་བླ་ལྷག་ཏུ་མཛད་བཞེད་པ་དང། སྔོན་སངས་རྒྱས་མཐོང་བའི་དཀར་ཕྱོགས་ཀྱི་ལྷ་ཀླུ་རྣམས་དགའ་ཞིང་མགུ་བར་བྱ་བ་དང། སྟོབས་འབྱོར་ཅན་རྣམས་ལ་སྔོན་བསགས་བསོད་ནམས་ཀྱི་མཐུས་འབྱོར་པ་ཐོབ་པ་
རྣམས་ཚུལ་འདི་ལྟར་དུ་ཆུད་མི་ཟ་བར་བྱ་དགོས་སོ་ཞེས་འདོམས་པར་བྱ་བའི་ཕྱིར་གསེར་ཞོ་སྟོང་ཕྲག་མང་པོ་བཞུ་བཏུལ་མཛད་དེ་རྒྱལ་བའི་བཀའ་གངས་ཅན་དུ་འགྱུར་རོ་ཅོག་ཐམས་ཅད་དང། དཔལ་མགོན་འཕགས་པ་ཀླུ་སྒྲུབ་
དང་འཕགས་པ་ཐོགས་མེད་སོགས་རྒྱལ་བས་ལུང་བསྟན་པའི་ཤིང་རྟ་ཆེན་པོ་རྣམས་ཀྱིས་རྒྱལ་བའི་གསུང་རབ་ཀྱི་དགོངས་པ་འགྲེལ་བའི་ཕྱིར་དུ་མདོ་སྔགས་ཀྱི་བསྟན་བཅོས་ཇི་སྙེད་ཅིག་མཛད་པ་རྣམས་དང། གཞན་ཡང་འཕགས་
ཡུལ་གྱི་པཎ་གྲུབ་བགྲང་བ་ལས་འདས་པས་རྒྱལ་བའི་གསུང་རབ་ཀྱི་དགོངས་པ་འགྲེལ་བའི་བསྔན་བཅོས་མཛད་པ་མཐའ་ཡས་པ་ཡོད་པ་ལས་གངས་རིའི་ལྗོངས་འདིར་སྔོན་ཆད་བསྟན་བཅོས་འགྱུར་རོ་ཅོག་ཐམས་ཅད་དང། ཁམས་
གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་གསུང་འབུམ་ཡོངས་རྫོགས་དང། རྒྱལ་ཚབ་དང་མ་རིན་ཆེན་གྱི་གསུང་འབུམ་ཡོངས་རྫོགས་དང། མཁས་གྲུབ་དགེ་ལེགས་དཔལ་བཟང་པོའི་གསུང་འབུམ་ཡོངས་རྫོགས་དང་

[291A]༄༅། །པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་གསུང་འབུམ་ཡོངས་རྫོགས་དང། རྗེ་བཙུན་བློ་བཟང་ཡེ་ཤེས་ཀྱི་གསུང་འབུམ་ཡོངས་རྫོགས་དང། རྒྱལ་བ་ཐམས་ཅད་མཁྱེན་པ་རྗེ་བཙུན་
བློ་བཟང་བསྐལ་བཟང་རྒྱ་མཚོའི་གསུང་འབུམ་ཡོངས་རྫོགས་རྣམས་མཐིང་ཤོག་བཟང་པོའི་ངོས་ལ་གསེར་འབའ་ཞིག་གིས་བྲིས་པ་གླེགས་བམ་སོ་སོར་ན་བཟའ་གདོང་དར་གླེགས་ཤིང་སྐུ་རགས་རྣམས་ཁྱད་པར་
དུ་འཕགས་པ་པོད་བཞི་བརྒྱར་ཉེ་བ་གསར་བསྐྲུན་མཛད་དེ་བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་གི་གཙུག་ལག་ཁང་དུ་རིན་པོ་ཆེ་སྣ་ཚོགས་ཀྱིས་ཕྲ་བཀོད་པའི་གདན་ཁྲི་
བཟང་པོ་ལ་བཞུགས་སུ་གསོལ་ཏེ་མཆོད་པའི་དངོས་པོ་ཚད་མེད་པས་མཆོད་ཅིང། བསླབ་གསུམ་ལྡན་པའི་དགེ་འདུན་སྟོང་ཕྲག་མང་པོ་དང་ལྷན་ཅིག་ཏུ་ཇི་སྲིད་བྱམས་མགོན་དབུས་འགྱུར་ཚལ་དུ་མ་བྱོན་
བར་དུ་གནས་འདིར་རྒྱལ་བསྟན་མི་ཉམས་ཤིང་གོང་ནས་གོང་དུ་འཕེལ་བའི་བདེན་ཚིག་བརྗོད་ཅིང་རབ་ཏུ་གནས་པ་རྒྱས་པར་མཛད་དོ། །དེ་ལྟར་རྗེ་འདིས་རྒྱལ་བ་སྲས་བཅས་ཐམས་ཅད་ཀྱི་མཛད་པའི་ཁུར་བདག་
གིར་བཞེས་ཏེ་ཐོས་བསམ་སྒོམ་གསུམ་འཆད་རྩོད་རྩོམ་གསུམ་གྱི་སྒོ་ནས་བསྟན་པའི་བྱ་བ་རྒྱ་ཆེར་མཛད་ཅིང་ཕྱི་རབས་ཀྱི་གདུལ་བྱ་རྣམས་ལ་མདོ་སྔགས་ཀྱི་ཆོས་ལ་བསླབ་ཚུལ་འདི་ལྟར་བྱ་དགོས་སོ་ཞེས་འདོམས་

[291B] འདི་ལྟར་གསུང་རབ་དགོངས་འགྲེལ་དང་བཅས་པའི་དོན་ཐམས་ཅད་གང་ཟག་གཅིག་གི་ཉམས་ལེན་གྱི་རིམ་པར་བསྒྲིགས་པ་བྱང་ཆུབ་ལམ་གྱི་རིམ་པའི་ཁྲིད་ཡིག་
གཞན་ཕན་བདུད་རྩིའི་བུམ་པ། བདེ་ལམ་མྱོང་ཁྲིད། རྗེ་བཙུན་བློ་བཟང་ཡེ་ཤེས་དཔལ་བཟང་པོའི་སྐུ་གསུང་ཐུགས་ཀྱི་མཛད་པ་མ་ལུས་པ་གསལ་བར་བྱེད་པའི་རྣམ་པར་ཐར་པ་འོད་དཀར་ཅན་གྱི་ཕྲེང་བའི་སྨད་ཆ། རྗེ་
བཙུན་ངག་དབང་བྱམས་པ་རིན་པོ་ཆེའི་རྣམ་ཐར་དད་པའི་འདབ་བརྒྱ་བཞད་པར་བྱེད་པའི་ཉི་མ། རྗེ་བཙུན་ཐམས་ཅད་མཁྱེན་པ་བློ་བཟང་བསྐལ་བཟང་རྒྱ་མཚོའི་སྐུ་གདུང་ཡིད་བཞིན་གྱི་ནོར་བུ་སྙིང་པོར་བཞུགས་པའི་ལྷར་
བཅས་སྐྱེ་དགུའི་མཆོད་སྡོང་ཆེན་པོའི་དཀར་ཆག་འོད་ཟེར་ཕྱོགས་བརྒྱར་འགྱེད་པའི་སྣང་བྱེད། རྗེ་བཙུན་རྡོ་རྗེ་འཆང་ཆེན་བློ་བཟང་བཟོད་པ་དཔལ་བཟང་པོའི་རྣམ་ཐར་ངོ་མཚར་དཔག་མེད། དམིགས་བརྩེ་མའི་ལས་
ཚོགས་བཅུ་གཅིག་ནག་འགྲོས་སུ་བཀོད་པ། དེའི་དོན་བཤད་པ། དགའ་ལྡན་ལྷ་བརྒྱ་མའི་སྐབས་སུ་ཉེར་མཁོའི་ཁ་ཚར། རྗེ་བླ་མ་ཙོང་ཁ་པ་ཆེན་པོའི་བླ་མའི་རྣལ་འབྱོར་མཁས་གྲུབ་རྗེར་ཞལ་གཟིགས་དང་མཐུན་
པ༑ འཕགས་པ་གནས་བརྟན་བཅུ་དྲུག་གི་རྣམ་ཐར། རྗེ་བཙུན་བློ་བཟང་བསྟན་པའི་དབང་ཕྱུག་འཇམ་དཔལ་རྒྱ་མཚོའི་བརྟན་བཞུགས་དང་རྗེ་རང་ཉིད་ཀྱི་བརྟན་བཞུགས་སོགས་བརྟན་བཞུགས་དང་འཁྲུངས་རབས་

[292A]༄༅། །གསོལ་འདེབས་རྗེས་འཛིན་སྨོན་ལམ་གྱི་རིམ་པ་མང་པོ་།མདོ་སྔགས་ཀྱི་གནད་རྣམས་ལ་དྲི་བ་ཞུས་བའི་དྲིས་ལན། འདོད་ལྷ་སྣ་ཚོགས་ཀྱི་བསྟོད་ཚོགས་གསོལ་འདེབས་མང་པོ། བསླབ་
བྱ་སྤྱི་དང་དགོན་སྡེ་ཁག་གི་བཅའ་ཡིག་མང་པོ། རྟེན་གསར་བཞེངས་ཀྱི་དཀར་ཆག་དང་རྒྱབ་ཡིག་ཞལ་བྱང་སོགས། འདོད་ལྷ་སྣ་ཚོགས་ལ་བརྟན་པའི་ལྟུང་བ་བཤགས་བསྡམ་བྱ་ཚུལ། ཆབ་ཤོག་གི་སྐོར་མང་པོ་
དབེན་ས་ཆོས་ཀྱི་ཕོ་བྲང་གི་གནས་བསྟོད་སོགས་གནས་བསྟོད་མང་པོ། ལྷ་སྣ་ཚོགས་ཀྱི་སྒྲུབ་ཐབས་ཀྱི་མཇུག་ཏུ་བྱ་བའི་སྨོན་ལམ་ཤིས་བརྗོད། གྲུབ་ཆེན་དྲིལ་བུ་ལུགས་ཀྱི་ལུས་དཀྱིལ་གྱི་མངོན་རྟོགས་ངག་འདོན་
བཅོམ་ལྡན་འདས་འཇམ་དཔལ་རྡོ་རྗེའི་བདག་མདུན་བུམ་གསུམ་སློབ་མ་སྟ་གོན་དང་བཅས་པ། རྟེན་གསུམ་རྣམས་ལ་སྙན་ཤལ་སྤྱན་གཟིགས་ན་བཟའ་བཅས་ཕུལ་བའི་འདོད་གསོལ་མང་པོ། བདེ་གསང་འཇིགས་
གསུམ་སོགས་ལྷ་མང་པོ་ལ་བརྟེན་པའི་བླ་མའི་རྣལ་འབྱོར་མང་པོ། འཁོར་ལོ་སྡོམ་པ་ལཱུ་ཨི་པའི་ལུགས་ཀྱི་བདག་བསྐྱེད་བསྡུས་པ། བདེ་མཆོག་འཁོར་ཆེན། དགའ་ལྡན་ལྷ་བརྒྱ་མ། དུས་འཁོར་བཅས་ཀྱི་
བསྙེན་ཡིག་བླ་མ་སངས་རྒྱས་བྱང་སེམས་ལ་བརྟེན་པའི་འཕོ་བ་མང་པོ། སྤྱན་རས་གཟིགས་རྒྱལ་བ་རྒྱ་མཚོའི་སྒྲུབ་ཐབས་སོགས་ལྷག་པའི་ལྷ་མང་པོའི་སྒྲུབ་ཐབས་དུ་མ། མ་ཎི་རིལ་སྒྲུབ། བྲིས་འབུར་གྱི་སྐུ་སོགས་

[292B] ལྷ་སྣ་ཚོགས་ཀྱི་ལས་བཞིའི་སྤྱིན་སྲེག་གི་ཆོ་ག། དཔལ་འཁོར་ལོ་སྡོམ་བའི་ཞི་བའི་སྦྱིན་སྲེག་དང་དྲག་པོའི་སྦྱིན་སྲེག་གི་ཁ་སྐོང། དཔལ་རྡོ་རྗེ་འཇིགས་བྱེད་ཀྱི་དབང་གི་སྦྱིན་སྲེག་དཔལ་དུས་ཀྱི་
འཁོར་ལོའི་ཞི་བའི་སྦྱིན་སྲེག་རྡོར་དབྱིངས་ཀྱི་སྦྱིན་སྲེག་།སྒྲོལ་མའི་སྦྱིན་སྲེག་འཇམ་དབྱངས་དཀར་པོའི་སྤྱིན་སྲེག་ཡེ་ཤེས་མགོན་བོ་ཕྱག་དྲུག་པའི་ཞི་རྒྱས་ཀྱི་སྦྱིན་སྲེག་ཆོས་སྐྱོང་དྲེགས་པ་ལྕམ་སྲིང་གི་སྦྱིན་སྲེག་ཚེ་
བདག་མགོན་པོ་ལ་བརྟེན་པའི་ཚེ་དབང་བྱ་ཚུལ། བཟང་སྤྱོད་ལ་བརྟེན་པའི་འཆི་བླུ། གསང་བ་འདུས་པ་སོགས་ཀྱི་ཚོགས་མཆོད་སྨྱུང་གནས་བླ་རྒྱུད་རྣམ་ཐར་ཕན་ཡོན་དང་བཅས་པ། བླ་རྒྱུད་གསོལ་འདེབས་ཀྱི་སྐོར་
དཔལ་དུས་ཀྱི་འཁོར་ལོའི་སྐུ་གསུང་ཐུགས་ཡོངས་སུ་རྫོགས་པའི་སྒྲུབ་ཐབས་བདུད་རྩིའི་འབྱུང་གནས། དེའི་སྒྲུབ་ཐབས་རིན་པོ་ཆེའི་གཏེར་མཛོད། དཔལ་རྡོ་རྗེ་འཇིགས་བྱེད་ཀྱི་བསྐྱེད་རིམ། དེའི་བསྐྱེད་རིམ་ཚིགས་
བཅད་མ། དེའི་རྫོགས་རིམ། ཡང་དེའི་ལམ་རིམ་གཉིས་ཀྱི་ཁྲིད་མདོར་བསྡུས། དེའི་སྒོ་ནས་རབ་གནས་བྱ་ཚུལ་མདོར་བསྡུས། དེ་ལ་བརྟེན་ནས་གཤིན་པོ་རྗེས་འཛིན། དེ་ལ་བརྟེན་ནས་དུག་ཞི་བར་བྱེད་ཐབས། འཇིགས་
བྱེད་དམར་པོ་ཞལ་གཅིག་ཕྱག་གཉིས་པ་ལ་བརྟེན་པའི་དུག་དབང་བསྐུར་ཚུལ། དཔལ་འཁོར་ལོ་སྡོམ་པའི་དབང་དོན་ཟབ་གསང་གི་གནད་བསྡུས་པ། འཁོར་ལོ་སྡོམ་པ་དྲིལ་བུ་ལྷ་ལྔའི་སྒྲུབ་ཐབས་བླ་རྒྱུད་དང་བཅས་པ་

[293A]༄༅། །དེའི་བུམ་བསྐྱེད་དང་མདུན་བསྐྱེད་དབང་ཆོག་དང་བཅས་པ། དགྱེས་རྡོར་ལྷ་དགུའི་སྒྲུབ་ཐབས་བདུད་རྩིའི་ཆུ་རྒྱུན། རྣམ་སྣང་མངོན་བྱང་གི་བདག་བསྐྱེད། དེའི་དཀྱིལ་ཆོག་།དེའི་དབང་ཆོག་
སྨོན་ལམ་ཤིས་བརྗོད་དང་བཅས་པ། རྨ་བྱའི་རྒྱལ་པོ་གསེར་དུ་སྣང་པྦ་ལ་བརྟེན་ནས་དུག་ཞི་བར་བྱེད་ཚུལ། ལམ་རིམ་གཉིས་ཀ་གནད་རྣམས་རྡོ་རྗེའི་མགུར་དུ་བཞེས་པའི་དགོངས་དོན་འགྲེལ་བར་བྱེད་པ་གསང་ཆེན་ལམ་གྱི་སྒོ་
འབྱེད། གཏོར་ཆེན་དྲུག་ཅུ་པའི་ཞལ་ཤེས། རྡོ་རྗེ་མཁའ་ལྡིང་ནག་པོ་ལ་བརྟེན་པའི་རང་གཞན་གྱི་སྡིག་སྒྲིབ་སྦྱོང་ཞིང་མི་གཙང་པ་བཀྲུ་ཚུལ། ཤམྦྷ་ལར་སྐྱེ་བའི་སྨོན་ཚིག་དང་དེའི་ཞིང་བཀོད་འདྲི་ཚུལ། ལྷ་མོ་དབྱངས་ཅན་མ་
ལ་བསྟོད་པ། མྱུར་མཛད་ཡེ་ཤེས་ཀྱི་མགོན་པོ་ཕྱག་དྲུག་པ་སོགས་ཆོས་སྐྱོང་མང་པོ་ལ་མཆོད་གཏོར་འབུལ་ཚུལ་དང་སྒྲུབ་ཐབས་ལས་ཚོགས་ཀྱི་རིམ་པ་དུ་མ། གསང་སྔགས་རྒྱུད་པ་གྲྭ་ཚང་གི་གཏོར་བཟོའི་རིམ་པ། གཞི་བདག་
གཏོར་མ་དང་བཀའ་བསྒོའི་རིམ་པ། གསུང་ཐོར་བུ་བ་སོགས་ལེགས་བཤད་མཐའ་ཡས་པ་མཛད་དོ། །དེ་ལྟར་རྗེ་འདིས་དབུས་གཙང་གི་ལྗོངས་སུ་སྐུ་ཚེ་འདིར་དངོས་སུ་འདུལ་བའི་སྣོད་རུང་གི་གདུལ་བྱ་མཐའ་དག་ལ་འཕྲིན་
ལས་གང་མཛད་དགོས་པ་རྣམས་མཛད་ཟིན་ནས་སྔོན་སྟོན་པ་ཐུབ་པའི་དབང་པོས་དངོས་ཀྱི་གདུལ་བྱ་ཕལ་མོ་ཆེའི་དོན་མཛད་ཟིན་ནས་སྐུ་ཚེ་དེའི་གདུལ་བྱའི་ཐ་མ་ཀུན་ཏུ་རྒྱུ་རབ་བཟང་དང་དྲི་ཟའི་རྒྱལ་པོ་རབ་དགའ་འདུལ་ཕྱིར་

[293B]ཀྱང་མདོ་ཁམས་ཕྱོགས་ཀྱི་གདུལ་བྱ་བགྲང་བ་ལས་འདས་པ་དང། རྒྱ་ཧོར་གྱི་གདུལ་བྱ་བགྲང་བ་ལས་འདས་པ་ཞིག་ལ་མཐོང་ཐོས་དྲན་རེག་གི་འབྲེལ་བ་བཞག་སྟེ་སྨིན་གྲོལ་ལ་འགོད་
པར་མཛད་བཞེད་པ་དང། གཙོ་བོར་ནི་སྔོན་ཡུན་རིང་པོ་ནས་ཐུགས་བསྐྱེད་དེ་འཇམ་མགོན་བསྟན་པ་འཛིན་ཅིང་སྤེལ་བ་དང་སྐྱོང་བའི་སྨོན་ལམ་རླབས་པོ་ཆེའི་མཐུ་གྲུབ་པ་སའི་ཚངས་པ་ཆེན་པོ་འཇམ་དབྱངས་གོང་མ་བདག་པོ་ཆེན་པོ་
དང་ཞལ་འཛོམ་སྟེ་འཛམ་གླིང་སྐྱེ་འགྲོ་ཡོངས་ལ་ཕན་བད་སྤེལ་བ་དང། ལྷ་དང་བཅས་པའི་འགྲོ་བ་མ་ལུས་པའི་ཕན་བདེའི་གཞི་གཅིག་པུ་རྒྱལ་བའི་བསྟན་བ་རིན་པོ་ཆེ་མི་ཉམས་ཤིང་འཕེལ་བ་དང། ལྷག་བར་འཇམ་མགོན་བླ་མའི་
ལུགས་བཟང་དྲི་མ་མེད་པ་འདི་ཉིད་ནམ་ཡང་མི་ཉམས་ཤིང་ཆེས་ཆེར་འཕེལ་བར་བྱ་བ་སེགས་རྒྱལ་སྲས་དཔའ་བོའི་མཛད་པའི་ཚུལ་ལས་བརྩམས་ཏེ་གསང་བ་ཟབ་མོའི་བཀའ་བགྲོ་བ་མཛད་བཞེད་པས་དབང་ཕྱོགས་སུ་ཆིབས་ཁ་
བསྐྱོད། ལམ་བར་དག་ཏུ་ཉི་མ་རེ་རེ་བཞིན་སྐྱེ་བོ་བགྲང་བ་ལས་འདས་པ་ཞལ་གྱི་དཀྱིལ་འཁོར་ལ་བལྟས་ཏེ་གསོལ་འདེབས་ཀྱི་ང་རོ་དབྱངས་སུ་སྒྲོགས་པ་དག་དང། རིན་པོ་ཆེའི་མེ་ཏོག་གཏོར་ཏེ་གསོལ་བ་འདེབས་བ་དག་དང། བློ་
མཆོག་ཏུ་གྱུར་པ་འགའ་ཞིག་གསུང་རབ་ཀྱི་དཀའ་གནས་ལས་བརྩམས་ཏེ་དྲི་བ་ཞུ་བ་དང། སྔོན་བྱོན་དམ་པའི་རྗེས་སུ་སྙེག་པར་འདོད་པ་འགའ་ཞིག་མན་ངག་གི་བདུད་རྩི་ཞུ་བ་སོགས་གདུལ་བྱ་རང་རང་གི་དབང་པོ་དང། ཁམས་

[294A]༄༅། །དང། བསམ་པ་དང། བག་ལ་ཉལ་དང་མཐུན་པར་ཆོས་སྟོན་པ་སོགས་མཐོ་རིས་དང་ཐར་པའི་སྒོ་ཕྱེ་ཞིང། ངན་སོང་གསུམ་གྱི་སྒོ་བཀག་ནས་སྔོན་སྟོན་པ་ཐུབ་པའི་དབང་པོས་མ་ག་དྷ་བཟང་
མོས་གསོལ་བ་བཏབ་པ་ལྟར་བུ་རམ་ཤིང་འཕེལ་དུ་བྱོན་པའི་མཛད་པ་རྣམ་ཐར་ཇི་ལྟ་བ་དེ་བཞིན་དུ་མཛད་དོ། །དེ་ལྟར་རིམ་གྱིས་བྱོན་ནས་ཀུན་ལྡན་ཞེས་པ་ལྕགས་ཕོ་བྱི་བའི་ལོ་བཀྲ་ཤིས་པའི་དུས་ཚེས་དགེ་པར་ཡངས་
པའི་ས་ཆེན་པོ་ལ་སྟོབས་ཀྱི་འཁོར་ལོས་བསྒྱུར་བ་འཇམ་དབྱངས་སའི་ཚངས་པ་ཆེན་པོ་དང་ཞལ་མཇལ་ཏེ། དེའི་ཚེ་སྔོན་སྟོན་པ་ཐུབ་པའི་དབང་པོ་སུམ་ཅུ་རྩ་གསུམ་དུ་ཕེབས་པའི་ཚེ་ལྷའི་དབང་པོ་བརྒྱ་བྱིན་གཟི་བརྗིད་
བཟོད་པར་དཀའ་བའི་ཉེ་དབང་རྣམས་ཀྱི་གཙོས་ལྷ་བགྲང་བ་ལས་འདས་པ་དག་གིས་བསྐོར་ཞིང་འཇིག་རྟེན་སྐྱོང་བ་བཞི་འཁོར་བགྲང་བ་ལས་འདས་པ་དང་བཅས་པ་དག་གིས་ལྷའི་རོལ་མོ་སྣ་ཚོགས་པ་དཀྲོལ་ཞིང་ལྷའི་གདུགས་
དང། ལྷའི་རྒྱལ་མཚན་དང། ལྷའི་བ་དན་དང། ལྷའི་མེ་ཏོག་གི་ཕྲེང་བ་དག་གིས་མཆོད་ཅིང་བསུས་ནས་རྣམ་པར་རྒྱལ་བའི་ཁང་བཟང་ཆེན་པོར་ཕེབས་པ་ཇི་ལྟ་བ་དེ་འདྲ་བར་སྲིད་འབྱོར་གྱི་ཡོ་ལང་བསམ་གྱིས་མི་
ཁྱབ་པ་དང་བཅས་སའི་ཚངས་པ་ཆེན་པོ་དང་ཞལ་འཛོམ་སྟེ་སྐྱེ་འགྲོའི་བདེ་སྐྱིད་དང་རྒྱལ་བའི་བསྟན་པ་ཇི་ལྟར་སྤེལ་བའི་ཚུལ་ལས་བརྩམས་ཏེ་བཀའ་བགྲོ་བ་ཡང་དང་ཡང་དུ་མཛད་ཅིང། འཇམ་དབྱངས་གོང་མ་

[294B]ཚེ་ཁྲི་ཕྲག་མང་པོར་མི་ཤིགས་རྡོ་རྗེའི་གཡུང་དྲུང་ལྟར་བརྟན་པ་དང། མཛད་པ་འཕྲིན་ལས་རྣམས་དབྱར་གྱི་ལང་ཚོ་དར་ལ་བབ་པའི་མཚོ་ཆེན་ལྟར་ཆས་ཆེར་འཕེལ་བ་དང་
འཇམ་མགོན་བླ་མའི་བསྟན་པ་འཛིན་ཅིང་སྐྱོང་བ་ལ་ནམ་ཡང་འགྱུར་བ་མེད་པར་རྡོ་རྗེའི་ཁམས་ལྟར་བརྟན་པའི་འཕྲིན་ལས་མཛད། རྒྱ་མཚོའི་གླིང་བར་ཚུན་ཆད་ནས་ཞལ་གྱི་དཀྱིལ་འཁོར་བལྟ་བའི་ཕྱིར་ལྷགས་པ་དག་ལ་དགེ་བའི་
རྩ་བ་བསྐྲུན་པར་མཛད་དེ་སྐུ་ཚེ་འདིའི་དངོས་ཀྱི་མཛད་པ་མཐའ་དག་རྫོགས་པ་ན་གདུལ་བྱ་རྟག་འཛིན་ཅན་རྣམས་ལ་སྤྱིར་འདུས་བྱས་ཐམས་ཅད་ནི་སྡོད་པའི་མཐུ་མེད་ཅིང། ལྷག་པར་སྙིགས་མའི་དུས་ཀྱི་མི་རྣམས་ནི་ཡུན་རིང་པོར་
སྡོད་བའི་མཐུ་མེད་པས་འདི་ལྟར་མི་རྟག་གོ་ཞེས་འདོམས་པའི་ཕྱིར་དང། སྐྱེ་བོ་དམ་པ་འཇིག་རྟེན་དུ་འབྱུང་བ་དཀོན་ནོ་ཞེས་འདོམས་པ་དང། སྐྱེ་བོ་དམ་པ་དང་མཇལ་ནས་ཆོས་ཀྱི་བདུད་རྩི་ཐོབ་པ་ནི་ཤིན་ཏུ་དཀོན་ནོ་ཞེས་འདོམས་པ་
དང། ལམ་སྟོན་པའི་བཤེས་གཉེན་དམ་པ་དང་མཇལ་བའི་ཚེ་ཆོས་ཀྱི་བདུད་རྩི་ཐོབ་མ་ཐག་ཕྱི་ཤོལ་མི་བྱ་བར་མྱུར་བ་མྱུར་བར་ལམ་ལ་བསླབས་ཏེ་རྒྱུད་སྨིན་ཅིང་གྲོལ་བར་བྱ་དགོས་སོ་ཞེས་འདོམས་པ་སོགས་ཀྱི་ཕྱིར་མྱ་ངན་ལས་
འདའ་བའི་ཚུལ་བསྟན་ཏོ། དེ་ལྟར་ཐ་མལ་པ་རྣམས་ཀྱི་སྣང་ངོར་ཞིང་བརྗེ་བའི་ཚུལ་བསྟན་ཀྱང་ངེས་པའི་དོན་དུ་ནི་འཁོར་བ་མ་སྟོངས་ཀྱི་བར་དུ་མྱ་ངན་ལས་འདའ་བ་མད་ཅིང་ཆོས་སྟོན་པའི་གསུང་འགག་པ་མེད་པར་རྒྱུན་མི་འཆད་

[295A]༄༅། །དུ་འབྱུང་ལ་ཐ་མལ་པ་རྣམས་ཀྱི་སྣང་དོར་ཡང་རྗེ་འདིས་སྤྲུལ་པ་རྒྱུན་མི་འཆད་པ་འབྱུང་ངོ་ཞེས་གོ་བར་མཛད་དེ། བཀྲ་ཤིས་ལྷུན་པོ་ནས་དབང་ཕྱོགས་སུ་ཆིབས་བསྐྱོད་ཁར་དགེ་འདུན་ཐམས་
ཅད་ཀྱིས་མྱུར་དུ་འབྱོན་པར་གསོལ་བ་བཏབ་པ་ན་ཁོ་བོ་ལོ་གསུམ་ནས་གདན་ས་འདིར་སླེབ་པ་ངེས་པར་འོང་ཞེས་ཡང་དང་ཡང་དུ་གསུང་བར་མཛད་ཅིང། དེའི་ཚེ་བཀྲ་ཤིས་ལྷུན་པོའི་གྲྭ་རྒན་ཞིག་གིས་གདུང་བ་ཆེན་པོས་
གསོལ་བ་བཏབ་བ་ན་རྗེ་འདིའི་ཞལ་ནས་ཁོ་བོས་དགེ་འདུན་འདུས་པ་རྒྱ་མཚོའི་དབུས་སུ་ཇི་ལྟར་བརྗོད་པ་དེ་ལྟར་ལོ་གསུམ་ནས་ངེས་བར་འདིར་སླེབས་འོངས་བས་སེམས་ངལ་མ་བྱེད་ཅེས་གསུངས་པ་ན་གྲྭ་རྒན་དེས་སླར་ཡང་
དེས་ན་ཐུགས་རྗེ་ཆེ། འདིར་ཕེབས་དུས་ཕྱོགས་གང་ངོས་ནས་ཕེབས་པ་འོང་ཞེས་ཞུས་པ་ན་ཅུང་ཞིག་དགོངས་པ་ལ་ཞུགས་ནས་ང་འདིར་འོང་དུས་མྱང་ཕྱོགས་ནས་འོང། དེ་ནས་ཚོང་དུས་ནས་བརྒྱུད་འདིར་སླེབས་འོང་ཞེས་གསུངས་
འདུག་པ་ལྟར། དེང་སང་གི་གདུལ་བྱ་རྣམས་ཐུགས་བརྩེ་བས་མ་བོར་བར་ཞིང་གཤེགས་མ་ཐག་དགའ་ལྡན་ལ་སོགས་པའི་སངས་རྒྱས་ཀྱི་ཞིང་བརྗོད་དུ་མེད་པ་དག་ཏུ་སྤྲུལ་པས་བྱོན་ཏེ་རྒྱལ་བ་སྲས་དང་བཅས་པ་ཐམས་ཅད་
མཆོད་ཅིང་བཀའ་འགྲོ་བར་མཛད་ནས་མྱུར་བར་པ་སྣམ་སྐྱིད་ཤོངས་སུ་སྤྲུལ་པའི་སྐུ་བཟུང་སྟེ་སྔར་དགེ་འདུན་འདུས་པའི་ཚོགས་དང་དད་ལྡན་གྲྭ་རྒན་དེ་ལ་ཇི་ལྟར་ཞལ་བཞེས་མཛད་པ་ལྟར་ཕག་ལོ་ཟླ་བ་བདུན་པའི་ནང་དུ་དབང་

[295B]ཟླ་བ་བཞི་པའི་ནང་དུ་པ་སྣམ་སྐྱིད་ཤོངས་སུ་སྐུ་བལྟམས་སྐུ་བལྟམས་མ་ཐག་ཏུ་རྒྱལ་བ་ཐམས་ཅད་མཁྱེན་པ་ཆེན་པོ་དང་འཇམ་དབྱངས་གོང་མ་བདག་པོ་ཆེན་པོ་
གཉིས་བཀའ་བགྲོས་ཏེ་སྤྲུལ་སྐུ་འཁྲུལ་མེད་དུ་ངོས་བཟུང་ནས་དགའ་ལྡན་ལེགས་བཤད་ཆོས་གླིང་དུ་སྤྱན་དྲངས། དེ་ནས་མི་རིང་བར་ཞ་ལུ་ཚོང་དུས་ཀྱི་ལམ་ནས་བཀྲ་ཤིས་ལྷུན་གྱིས་གྲུབ་པའི་ཆོས་གྲྭ་ཆེན་པོར་སྤྱན་དྲངས། རྒྱལ་བ་
ཐམས་ཅད་མཁྱེན་པ་ཆེན་པོ་ཆིབས་བསྐྱོད་དེ་མངའ་གསོལ། མེ་ཏོག་གི་ཆར་ཕབ། རྗེ་བཙུན་མཆོག་གི་སྤྲུལ་པའི་སྐུ་བློ་བཟང་དཔལ་ལྡན་བསྟན་པའི་ཉི་མ་ཕྱོགས་ལས་རྣམ་རྒྱལ་དཔལ་བཟང་པོ་ཞེས་མཚན་གསོལ། མཚན་དོན་དང་
མཐུན་པར་བཀྲ་ཤིས་ལྷུན་གྱིས་གྲུབ་པའི་ལྷུན་པོའི་སྤོར་མཆོག་གི་སྤྲུལ་སྐུའི་ཉིན་བྱེད་གསར་དུ་ཤར་ནས་འཕྲིན་ལས་ཀྱི་སྣང་བ་མཁའ་ཁྱབ་ཏུ་འཕྲོ་བཞིན་པར་བཞུགས་སོ། །   ༈   མཁྱེན་པས་སྐལ་བ་དང་ལྡན་པ་བགྲང་
བ་ལས་འདས་པ་ལ་བྱང་ཆུབ་ལམ་གྱི་རིམ་པའི་ཁྲིད་སྩལ་ཅིང། རྗེའི་ཐུགས་སྲས་མཁས་གྲུབ་དམ་པས་ནུབ་ཛཱ་ལནྡྷ་ར་ནས་ཤར་ཕྱོགས་རྒྱ་མཚོའི་མཐའ་ལ་ཐུག་གི་བར་ཁྱབ་པས་རྗེ་བདག་ཉིད་ཆེན་པོ་ནས་བྱང་ཆུབ་ལམ་གྱི་རིམ་པའི་ཁྲིང་
ཀྱི་བརྒྱུད་ཚུལ་ཡང་དེ་སྙེད་བྱུང་མོད། དེང་སང་ཡོངས་སུ་གྲགས་པ་ནི་བདེ་ལམ་དང་འཇམ་དཔལ་ཞལ་ལུང་གི་ཁྲིད་རྒྱུན་གཉིས་སུ་བཞུགས་པ་ལས། བདེ་ལམ་ཀྱི་ཁྲིད་རྒྱུན་ལྟར་དཔལ་དབེན་ས་སྙན་རྒྱུད་ཀྱི་བླ་མ་གོང་མ་གཅིག་ནས་གཅིག་

[296A]༄༅། །ཏུ་བརྒྱུད་པའི་བརྒྱུད་རིམ་ལྟར་གྱི་བླ་མ་རྣམས་ཀྱི་རྣམ་པར་ཐར་པ་མདོར་བསྡུས་བརྗོད་ཟིན་ནས། འཇམ་དཔལ་ཞལ་ལུང་གི་རྒྱུད་འདེབས་ལས་འབྱུང་བ་ལྟར་རྗེ་རིན་པོ་ཆེ་ནས་མཁས་གྲུབ་ཤེས་རབ་སེངྒེ་དང། དེ་ནས་རྗེ་དགེ་
འདུན་གྲུབ་སོགས་ལ་རིམ་གྱིས་བརྒྱུད་པའི་བླ་མ་རྣམས་ཀྱི་རྣམ་པར་ཐར་པ་བརྗོད་པ་ནི། མཁས་གྲུབ་ཆེན་པོ་ཤེས་རབ་སེངྒེའི་ཞབས། །ཞེས་བསྔགས་པ། མཁས་གྲུབ་ཆེན་པོ་ཤེས་རབ་སེངྒེ་ནི་གཙང་གི་སའི་ཆ་སྲད་ཀྱི་གུར་མ་ཞེས་བྱ་བར་ཡབ་དམ་
བ་དམར་པོ་ཞེས་བྱ་བ་དང། ཡུམ་ཆོས་སྐུ་བཀྲ་ཤིས་གཉིས་ཀྱི་སྲས་སུ་སྐུ་འཁྲུངས། གཞོན་ནུའི་དུས་ནས་སྔོན་གྱི་བག་ཆགས་བཟང་པོ་སད་པའི་མཐུས་ཁྱིམ་གྱི་འདུ་འཛིལ་མི་དགའ་ཞིང་དམ་པའི་ཆོས་འཚོལ་བ་ལ་ངང་གིས་གཞོལ་བ་ཞིག་
བྱུང་ངོ། །དེ་ནས་དགུང་ལོ་བཅུ་གསུམ་བཞེས་པའི་ཚེ་ན་ནི་དལ་འབྱོར་གྱི་ལུས་ཐོབ་པའི་དུས་འདིར་འཁོར་བ་ལས་ཐར་པའི་ཐབས་ཤིག་བྱ་དགོས་པར་འདུག་དེ་ཡང་དེང་བྱ་སང་བྱའི་ངང་དུ་ལུས་ན་ཆེ་འདིའི་སྣང་ཤས་ཀྱིས་བསླུས་ནས་
དལ་བ་སྟོང་ལོག་ཏུ་སོང་སྟེ་འཆི་པའི་ཉེན་ཡོད་པས་འཕྲལ་རང་དུ་རྒྱལ་བའི་བསྟན་པ་ལ་རབ་ཏུ་བྱུང་ནས་མདོ་སྔགས་གསུང་རབ་རྣམས་ལ་ཐོས་བསམ་སྒོམ་གསུམ་ཚུལ་དང་མཐུན་པ་ཅིག་བྱེད་དགོངས་པ་དང། མནལ་ལམ་དུ་རྗེ་བཙུན་
སྒྲོལ་མས་ད་མྱུར་དུ་རབ་ཏུ་བྱུང་ན་ལེགས་སོ་ཞེས་བསྐུལ་བ་ལ་བརྟེན་ནས་དགུང་ལོ་བཅུ་བཞི་བཞེས་པའི་ཚེ་སངས་རྒྱས་སྨན་པའི་རྒྱལ་པོའི་རྣམ་འཕྲུལ་མཁན་ཆེན་གྲུབ་པ་ཤེས་རབ་ཀྱིས་མཁན་པོ་མཛད། ལས་སློབ་དུས་གོ་

[296B]པ་དང། བར་མ་རབ་བྱུང་གི་ཚུལ་ཁྲིམས་དང། དགེ་ཚུལ་གྱི་སྡོམ་པ་བཞེས་ཤིང་མཚན་ཤེས་རབ་སེངྒེ་ཞེས་འདོགས་པར་གནང། སྔར་ནས་ངོ་ཚ་དང་བག་ཡོད་ལ་
གནས་པའི་སྟེང་དུ། འདི་ནས་བཟུང་སྟེ་དགེ་ཚུལ་གྱི་བསླབ་བྱ་རྣམས་ལ་ལེགས་པར་སློབ་པར་མཛད་པས་གཞོན་ནུ་ནས་བཙུན་པའི་མཆོག་ཏུ་གྱུར་པ་ཅིག་བྱུང། དེ་ནས་སློབ་དཔོན་མཁས་པ་ཞིག་ལ་བརྟེན་ནས་ཕྱག་བྲིས་སློབ་པ་དང་འདྲི་བ་ལ་
སྦྱངས་བདར་གནང་བས་ཚོགས་མེད་པར་མཁྱེན་པར་གྱུར། དེ་འཕྲལ་བསྟན་བཅོས་མངོན་རྟོགས་རྒྱན་འགྲེལ་པ་དང་བཅས་པ་ཐུགས་ལ་བཟུང་སྟེ་ཞལ་འདོན་ལན་མང་དུ་གནང་བའི་ཚེ། ལན་ཅིག་གཟིགས་སྣང་ལ་ནུབ་ཕྱོགས་ནས་བླ་གོས་དུར་
སྨྲིག་བཞེས་པ། དབུ་གཙུག་ཏོར་དང་བཅས་པ། ཕྱག་ན་གསིལ་བྱེད་དང་ལྷུང་བཟེད་བསྣམས་པ་ཞི་ཞིང་འཛུམ་པ་ཞིག་བྱོན་ནས་བྱིན་གྱིས་བརླབས་པའི་གནང་པའི་མཚན་མ་བཟང་པོ་བྱུང་སྟེ་དེ་ནི་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་དང་མཇལ་
བའི་ལྔས་སུ་མངོན་ཞེས་རྗེ་ཉིད་གསུང། དེ་ནས་མཁས་པ་ཆེན་པོ་གཡས་ཕྲུག་བ་སངས་རྒྱས་དཔལ་དེ་ཉིད་མཁན་ཆེན་གྲུབ་པ་ཤེས་རབ་མཇལ་བར་ཕེབས་པ་ལ་མཁན་ཆེན་པས་རྗེ་འདི་ཉིད་ཀྱིས་གཙོ་མཛད་པའི་བློ་གསལ་འགའ་ཞིག་སྦྱོར་
གཏད་གནང་སྟེ། ཁྱེད་ཀྱིས་བློ་གསལ་དོན་གཉེར་ཅན་འདི་རྣམས་རེ་ཞིག་ཆོས་དང་ཟང་ཟིང་གཉིས་ཀས་ལེགས་པར་སྐྱོངས་ཤིག་ཅེས་བཀའ་སྩལ་བ་བཞིན་ཞལ་གྱིས་བཞེས་ནས་དེ་བཞིན་མཛད་པས་དམ་པ་འདི་ཉིད་ཀྱིས་མཁས་པ་ཆེན་པོ་
སངས་རྒྱས་དཔལ་ལ་བརྟེན་ནས་བྱམས་ཆོས་ལྔ་དང། དབུམ་རིགས་ཚོགས་དྲུག། འཇུག་པ་རྩ་འགྲེལ། སྤྱོད་འཇུག། ཚད་མ་མདོ་དང་སྡེ་བདུན་སོགས་ལ་སྦྱངས་པ་མཛད་པས་དེ་དག་གི་ཚིག་དོན་ལ་མཁས་པར་གྱུར་ཅིང་མཁས་པ་ཆེན་པོ་སངས་རྒྱས་༄༅། །དཔལ་བས་ཀྱང་རྗེ་འདི་ལ་མཁས་གྲུབ་ཆེན་པོར་མཚན་གསོལ། དེ་ནས་དགུང་ལོ་ཉི་ཤུ་བཞེས་པའི་ཚེ་སྣར་ཐང་དུ་ཚིགས་སྔ་མའི་མཁན་པོ་མཁན་ཆེན་གྲུབ་པ་ཤེས་རབ་ཀྱིས་མཁན་པོ་མཛད་ཅིང་
གཞན་ཡང་ལས་ཀྱི་སློབ་དཔོན། གསང་སྟེ་སྟོན་པ། གྲིབ་ཚོད་པ་ཁ་སྐོང་གི་དགེ་འདུན་རྣམས་ཚད་བའི་དབུས་སུ་དགེ་སློང་གི་སྡོམ་པ་ལེགས་པར་བཞེས་ཏེ་བསྟན་པ་རིན་པོ་ཆེ་ལ་ཞུགས་ལ་ཡོངས་སུ་རྫོགས་པའི་
དཔལ་ཐོབ། དེ་ནས་བཟུང་སྟེ་དགེ་སློང་གི་བསླབ་བྱ་རྣམས་ལ་ཚུལ་བཞིན་དུ་སློབ་པར་མཛད་པས་འཇིག་རྟེན་གྱི་ཡོན་གནས་དམ་པར་གྱུར་གཞན་ཡང་སྣར་ཐང་དུ་བཞུགས་སྐབས་སུ་གཙོ་བོར་སྔར་སྨོས་པའི་
མཚན་ཉིད་ཀྱི་གཞུང་རྣམས་ལ་སྦྱོང་བར་མཛད་ཅིང། ཞར་ལ་དེའི་མཁན་སློབ་སོགས་ལ་དབང་དང་རྗེས་གང་དང། ལུང་དང་བཤད་པ་སོགས་ཆོས་བཀའ་རྣམ་གྲངས་མང་པོ་གསན་པར་མཛད་པས་གནས་དེའི་
མཁན་སློབ་དགེ་འདུན་གྱི་སྡེ་དང་བཅས་པ་རྣམས་ཀྱིས་བསྔགས་པའི་གནས་སུ་གྱུར། དེ་ནས་སྔོན་གྱི་སྨོན་ལམ་དང་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་མཁས་བཙུན་བཟང་གསུམ་གྱི་སྙན་གྲགས་གསན་པས་རྐྱེན་
བྱས་ནས་དབུས་སུ་ཕེབས། རིམ་གྱིས་ར་ས་འཕྲུལ་སྣང་དང་ར་མོ་ཆེ་སོགས་ཀྱི་རྟེན་རྣམས་མཇལ་ཏེ་ཕྱག་དང་བསྐོར་བ་སྨོན་ལམ་འདེབས་པ་རྣམས་ལ་ནན་ཏན་ཆེན་པོ་གནང། དེ་དུས་ཆོས་ཀྱི་རྒྱལ་པོ་ཙོང་ཁ་པ་

[297B]ཁམས་གསུམ་ནས་ཕེབས་པའི་དགེ་བའི་བཤེས་གཉེན་ཆོས་དོན་དུ་གཉེར་བ་རྣམས་ལ་ཆོས་ཀྱི་འཁོར་ལོ་བསྐོར་བའི་སྐབས་སུ་ཕེབས། དེ་ནས་གཟིམ་ཁང་དཀར་
མོར་རྗེ་རིན་པོ་ཆེ་མཇལ་བར་ཕེབས་པས་རྗེ་ཐམས་ཅད་མཁྱེན་པའི་སྐུ་གཟིགས་པ་ཙམ་གྱིས་སངས་རྒྱས་ཀྱི་འདུ་ཤེས་འཁྲུངས་ཏེ་དད་གུས་བཅོས་མ་མིན་པ་འཁྲུངས། དུས་དེ་ནས་བཟུང་སྟེ་རྗེ་ཐམས་ཅད་མཁྱེན་པ་
བསམ་སྦྱོར་གཉིས་ཀྱི་སྒོ་ནས་ཚུལ་བཞིན་དུ་བསྟེན་ནས་དུས་གསུམ་གྱི་རྒྱལ་བ་ཐམས་ཅད་ཀྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པ་སོགས་མདོ་སྔགས་ཀྱི་དམ་བའི་ཆོས་མང་པོ་གསན། དེ་ནས་རྒྱལ་
བ་ཙོང་ཁ་པ་ཆེན་པོས་མཐུན་རྐྱེན་དང་བཅས་ནས་སྐྱོར་མོ་ལུང་དུ་མཁན་པོ་བསམ་གཏན་དོན་གྲུབ་པའི་དྲུང་དུ་འདུལ་བ་དང་མངོན་པ་གསན་པ་ལ་རྫོང་བ་གནང་ རྗེ་འདི་ཉིད་ཀྱིས་དེར་ཕེབས་ཏེ་འདུལ་མངོན་གཉིས་ལ་
གསན་སྦྱོང་མཐར་ཕྱིན་པར་མཛད། དེ་ནས་རྒྱལ་བ་ཙོང་ཁ་པ་ཆེན་པོ་མིའི་དབང་པོ་གྲགས་པ་རྒྱལ་མཚན་གྱིས་འོན་མངའ་བཀྲ་ཤིས་དོ་ཁར་གདན་དྲངས་བའི་ཕྱགས་ཕྱིར་རྗེ་འདི་ཉིད་ཀྱིས་ཕེབས་ནས་དེར་དབུ་མ་རྩ་ཤེའི་
རྣམ་བཤད་དྲང་ངེས་རྣམ་འབྱེད། ཚད་མ་རྣ་མ་ངེས་ཀྱི་དཀའ་གནས། རྩ་ལྟུང་རྣམ་བཤད་རྣམས་གསན། དེ་རྗེས་ཆོས་རྗེ་གུང་ཐང་པ་མཛེས་པ་དཔལ་ལ་ཆོས་གསན་པར་ཕེབས་པའི་དྲུང་དུ་འཁོར་ལོ་སྡོམ་པ་ལུས་དཀྱིལ་

[298A]༄༅། །གྱི་དབང་གསན་ཞིང། ཐམས་ཅད་མཁྱེན་པ་དགེ་འདུན་གྲུབ་པ་ཡང་དེར་བྱོན་ནས་རྗེ་རིན་པོ་ཆེ་དང་མཇལ། དེ་ནས་རྒྱལ་བ་ཙོང་ཁ་པ་ཆེན་པོ་ཕྱིར་དགེ་ལྡན་དུ་ཕེབས། རྗེ་འདི་བས་རྒྱལ་བ་ཙོང་ཁ་བའི་
བཀའ་བཞིན་དུ་གསང་ཕུར་ཕེབས་ནས་རྗེ་དགེ་འདུན་གྲུབ་པ་སོགས་བཤེས་གཉེན་མང་པོ་ལ་ལེགས་བཤད་ཀྱི་དགའ་སྟོན་ཐོག་མར་སྩལ་ཅིང། དཔལ་འཁོར་ལོ་སྡོམ་པ་ལུས་དཀྱིལ་གྱི་བདག་འཇུག་གི་ཆོ་ག་མང་དུ་མཛད་
དེ་ནས་སྣོན་གྱི་འཆད་དགོན་ཞེས་པར་ཕེབས་ཏེ་ཆོས་འཆད་ཉན་ལ་བརྩོན་བར་མཛད་བའི་ཚེ་མནལ་ལམ་དུ་དཔལ་ལྡན་ཆོས་གྲགས་ཀྱིས་བྱིན་གྱིས་བརླབས་ནས། རིགས་ཀྱི་བུ། དེ་རིང་ནས་ཁྱོད་ཀྱི་ཚེའི་ཕྱེད་རྫོགས་སོ་ཞེས་གསུངས་ཏེ་
མི་སྣང་བར་གྱུར། མནལ་ལམ་དེའི་ལྟས་དཔལ་ལྡན་ཆོས་གྲགས་ཀྱི་གཞུང་ལ་བརྟེན་ནས་གཞན་ལ་ཕན་པ་རྒྱ་ཆེན་པོ་འབྱུང་བ་དང་དགུང་ལོ་རེ་གསུམ་ཐུབ་པའི་ལྟས་སུ་མངོན་ཞེས་རྗེ་ཉིད་གསུང་ངོ། །དེ་ནས་བར་ཆད་ཀྱི་མཚན་མ་
རྩུབ་བ་ཞིག་བྱུང་བ་ན་རྗེ་བཙུན་སྒྲོལ་མ་ལ་གསོལ་བ་བཏབ་པས་མནལ་ལམ་དུ་ནམ་མཁའ་ལ་སྒྲོལ་མའི་སྙིང་པོ་ཡི་གེ་བཅུ་གསེར་གྱི་མདོག་ཅན་ཞིག་གསལ་བར་གཟིགས་ཤིང། གཞན་ཡང་ནམ་མཁའ་ལས་སྒྲོལ་མ་དཀར་མོའི་
སྒོ་ནས་ཚེ་བསྲིང་ཐབས་སློབ་དཔོན་ངག་དབང་གྲགས་པའི་གཞུང་ལ་བརྟེན་ནས་གྱིས་ཤིག་པའི་སྒྲ་གསལ་བར་བྱུང། དེས་བསྐུལ་མ་བྱས་ནས་རྗེ་བཙུན་མ་ཡིད་བཞིན་འཁོར་ལོའི་རྗེས་གང་དང་མན་ངག་ཞུ་བ་གནང་

[298B]ཕྲག་དྲུག་རེའི་ལྗགས་བཟླས་རྒྱུན་དུ་གནང། དེའི་ཚེ་སློབ་མ་རྣམས་ཀྱིས་གསོལ་བ་བཏབ་པའི་དོར། རྗེ་དགེ་འདུན་གྲུབ་བས་དྲུང་ཡིག་གནང་ནས་ཚད་མ་རྣམ་
འགྲེལ་གྱི་རྣམ་བཤད་ལེགས་པ་ཅིག་ཐུགས་རྩོམ་ཡང་གནང། དེ་ནས་གྲུབ་བའི་གནས་མཆོག་དགེ་ལྡན་རྣམ་པར་རྒྱལ་བའི་གླིང་དུ་ཕེབས་ཏེ་རྡོ་རྗེ་འཆང་གི་ངོ་བོ་རྒྱལ་བཙོང་ཁ་བ་ཆེན་པོའི་ཞབས་དྲུང་དུ་ཤིང་རྟ་ཆེན་པོ་གཉིས་
ཀྱི་ལམ་སྲོལ་བྱང་ཆུབ་ལམ་གྱི་རིམ་པ་ཆེ་ཆུང་གཉིས་ཀྱི་དོན་རྣམས་ཉམས་ལེན་དུ་དྲིལ་བ་གསུང་བཤད་དང་བཅས་པ་གསན་པས་ཐུགས་རང་དབང་མེད་པར་ཕྲོགས་ཏེ། བཤེས་གཉེན་བསྟེན་ཚུལ་ནས་ལྷག་མཐོང་ལ་སློབ་
པའི་བར་གྱི་ལམ་རྣམས་དམིགས་པའི་རིམ་པར་དྲིལ་ནས་ཐུགས་ཉམས་སུ་བཞེས་པས་ལམ་ཐུན་མོང་བ་ལ་ཐུགས་ངེས་ཆེན་པོ་འཁྲུངས་ཤིང། ཁྱད་པར་སློབ་དཔོན་ཀ་མ་ལ་ཤཱི་ལའི་བཞད་པ་རྒྱུ་འབྲས་བདུན་གྱི་སྒོ་ནས་
བྱང་ཆུབ་ཀྱི་སེམས་སྦྱོང་ཚུལ་དང། སློབ་དཔོན་ཞི་བ་ལྷའི་བཞེད་པ་བདག་གཞན་བརྗེ་བའི་སྒོ་ནས་བྱང་ཆུབ་ཀྱི་སེམས་སྦྱོང་ཚུལ་གཉིས་ལ་བརྟེན་ནས་སྨོན་པ་སེམས་བསྐྱེད་ལ་ལེགས་པར་སྦྱངས་དེ་ལ་བརྟན་པ་
ཐོབ་ནས་སྨོན་པ་སེམས་བསྐྱེད་ཆོ་གས་བཟུང་སྟེ་ཕར་ཕྱིན་དྲུག་དང་བསྡུ་བ་བཞི་སོགས་རྒྱལ་སྲས་ཀྱི་སྤྱོད་པ་རྣམས་ལ་སློབ་པར་མཛད། གཞན་ཡང་མདོ་སྡེ་དུ་མ་དང་བསླབ་བཏུས་སོགས་བྱང་སེམས་ཀྱི་སྡེ་སྣོད་

[299A]༄༅། །དགོངས་འགྲེལ་དང་བཅས་པ་ལ་སྦྱངས་པས་བྱང་ཆུབ་ཀྱི་སེམས་ལ་ཐུགས་ངེས་ཤིན་ཏུ་ཆེ་བ་འཁྲུངས། དེ་ནས་རྗེ་བླ་མ་བློ་བཟང་ཐུབ་དབང་རྡོ་རྗེ་འཆང་བློ་བཟང་གྲགས་པའི་དཔལ་ཉིད་ལ་
རྒྱུད་ཀྱི་རྒྱལ་པོ་དཔལ་གསང་བ་འདུས་པའི་ཆོས་སྐོར་རྣམས་གསུང་བར་གསོལ་བ་འདེབས་པ་གནང་བས། རྗེ་བླ་མ་བློ་བཟང་གྲགས་པའི་དཔལ་གྱིས་རྒྱལ་བའི་སྲས་པོ་བཟང་སྐྱོང་ལ་རྗེ་བཙུན་འདི་ཉིད་ཀྱི་རྒྱུད་ཡོངས་སུ་
སྨིན་པར་མཛོད་ཅིག་ཅེས་བཀའ་སྩལ་བ་ཞལ་གྱི་བཞེས་ཏེ། འཕགས་ལུགས་ཀྱི་འདུས་པའི་དཀྱིལ་འཁོར་དུ་བཅུག་ནས་དབང་བཞི་རྫོགས་པར་བསྐུར་བར་མཛད། དེ་ནས་རྗེ་བདག་ཉིད་ཆེན་པོས་ཚུལ་ཁྲིམས་ལེའུ་དང་
བླ་མ་ལྔ་བཅུ་པ་རྩ་ལྟུང་བཅུ་བཞི་པ་རྣམས་ཀྱི་རྣམ་བཤད་གསུངས། རྗེ་འདི་ཉིད་ཀྱིས་དེ་དག་གི་ཚིག་དོན་ཐུགས་ལ་བཟུང་ནས་དམ་ཚིག་དང་སྔོམ་པ་ཚུལ་བཞིན་དུ་བསྲུང་བར་མཛད་པའི་ངང་ནས་རྗེ་བླ་མ་ཙོང་ཁ་པ་
ཆེན་པོ་ཉིད་ལ་དཔལ་གསང་བ་འདུས་པའི་རྩ་རྒྱུད་དང་འགྲེལ་པ་སྒྲོན་གསལ་ཆ་ལག་དང་བཅས་པ་དང་བཤད་རྒྱུད་ལྔ་སྒྲུབ་ཐབས་མདོར་བྱས་མདོ་སྲེ་གཉིས་རྣམ་གཞག་རིམ་པ་དང་རིམ་ལྔ་སོགས་འཕགས་
ལུགས་ཀྱི་འདུས་པའི་གདམས་པ་རྣམས་དང། རྗེ་མར་པ་དང་འགོས་ལ་སོགས་པ་བོད་ཀྱི་བླ་མ་རྣམས་ཀྱིས་མཛད་པའི་མན་ངག་དང་གཞུང་བཤད་དང། འདུས་པ་ཡེ་ཤེས་ལུགས་དན་གཤིན་རྗེ་གཤེད་

[299B] འཁོར་ལོ་སྡོམ་པ་དང་ཀྱཻ་རྡོ་རྗེ། དུས་ཀྱི་འཁོར་ལོ་རྣམས་ཀྱི་འགྲེ་བཤད་དང་བཅས་པ་རྣམས་དང། དེ་དག་གི་མན་ངག་རྣམས་གསན་ནས་བརྩོན་པ་ཆེན་པོས་སྦྱངས་པས་སྤྱིར་རྒྱུད་སྡེ་བཞིག་དང་
ཁྱད་པར་བླ་མེད་ཀྱི་རྒྱུད་སྡེའི་དོན་ལ་མཁས་པའི་ཕུལ་ཏུ་ཕྱིན་པར་གྱུར། དེ་དུས་རྗེ་བདག་ཉིད་ཆེན་པོས་འགྲེལ་པ་བཞི་སྦྲགས་ཕྱག་ཏུ་བསྣམས་ནས་ཁྱེད་ཅག་མཁས་པ་རྣམས་ཀྱི་ཁྲོད་ན་དཔལ་གསང་བ་འདུས་པའི་རྒྱུད་ཀྱི་
བཤད་སྲེལ་འཛིན་ནུས་པ་སུ་ཡོད་ཅེས་བཀའ་ལན་འགའ་ཞིག་སྩལ་བ་ན། མཁས་པ་གཞན་སུས་ཀྱང་ཞལ་གྱིས་བཞེས་མ་ནུས་པའི་ཚེ་རྗེ་འདི་ཉིད་ཀྱིས་དེ་ལྟ་བུ་བདག་གིས་བགྱིའོ་ཞེས་ཞལ་གྱིས་བཞེས་པར་མཛད་པ་ན་
རྒྱལ་བ་ཙོང་ཁ་པ་ཆེན་པོ་ཐུགས་ཤིན་ཏུ་དགྱེས་ནས་གསང་བ་འདུས་པའི་གསེར་སྐུ་ཁྱད་འཕགས་དང། འགྲེལ་པ་བཞི་སྦྲགས་ཀྱི་གླེགས་བམ། ཆོས་རྒྱལ་གྱི་ཞལ་འབག་འཆམ་གོས་དབྱུག་ཏོ་ཞགས་པ་སོགས་གནད་
ནས་སྔགས་ཀྱི་བསྟན་པའི་བདག་པོར་མངའ་གསོལ། དེ་ནས་རྒྱལ་བཙོང་ཁ་པ་ཆེན་པོས་རྗེ་འདི་ལ་ཁྱོད་རང་གཙང་ཕྱོགས་སུ་བྱོན་ལ་རྒྱུད་ཀྱི་འཆད་ཉན་མཛོད་དང་གནོད་སྦྱིན་མ་ཆེན་མོ་ཞིག་གིས་སྦྱིན་བདག་གི་གཙོ་
བོ་བྱེད་པར་འདུག་ཅེས་ལུང་བསྟན་ཡང་གནང་ངོ། །རྗེ་འདིས་དེ་དུས་དང་གཞན་གྱི་ཚེ་ཡང་རྒྱལ་ཚབ་དར་མ་རིན་ཆེན། འདུལ་འཛིན་གྲགས་པ་གྱལ་མཚན། མཁས་གྲུབ་དགེ་ལེགས་དཔལ་བཟང། ཆོས་རྗེ་ལེགས་

[300A]༄༅། །པ་རྒྱལ་མཚན་སོགས་ཡོངས་འཛིན་དམ་པ་མང་པོ་ལ་དབང་དང་རྗེས་གནང། ལུང་དང་བཤད་པ་མན་ངག་སོགས་དམ་པའི་ཆོས་མཐའ་ཡས་པ་ཅིག་གསན་པར་མཛད། དེ་དུས་ཕོ་
བྲང་ཆེན་པོ་སྣེའུ་གདོང་རྩེ་ནས་མི་ཡི་དབང་པོ་གྲགས་པ་རྒྱལ་མཚན་གྱིས་རྗེ་འདི་ཉིད་ལ་རྒྱལ་བ་ཙོང་ཁ་པ་ཆེན་པོའི་བཀའ་འབུམ་བཞེངས་ན་འདི་ནས་གྲོགས་དན་ཞུ་བས་འདི་ཕྱོགས་སུ་ཕེབས་པར་ཞུ་ཞེས་པའི་བཀའ་ཤོག་
ཕེབས་པས་ཐུགས་ཤིན་ཏུ་དགྱེས་ནས་དེ་འཕྲལ་སྣེའུ་གདོང་དུ་ཕེབས་བར་མིའི་དབང་པོས་རྗེ་རིན་པོ་ཆེའི་བཀའ་འབུམ་བཞེངས་གྲོགས་བདག་རྒྱེན་བཟང་པོ་གནང་ཞིང་ ཞར་ལ་ཁྲ་འབྲུག་གི་གཙུག་ལག་ཁང་ཡང་
མཇལ་བར་གནང། བཀའ་འབུམ་བཞེངས་གྲུབ་པ་དང་དེ་ཉིད་བསྣམས་ནས་སྐྱིད་ཤོད་དུ་ཕེབས་པ་ན་ཕེབས་ལམ་དུ་རྗེ་རིན་པོ་ཆེའི་གསུང་རབ་ཀྱི་གླེགས་བམ་འགའ་ཞིག་ལུས་པ་ན། གཤིན་རྗེ་ཆོས་ཀྱི་རྒྱལ་པོས་
མངོན་སུམ་དུ་བྱོན་ནས་གླེགས་བམ་མྱུར་དུ་ལོངས་ཤིག་ཅེས་བསྐུལ་བས་དེ་འཕྲལ་ལེན་པར་ཕེབས་པས་ཕྱག་ཏུ་འབྱོར། དེ་ནས་བཟུང་སྟེ་ཆོས་སྐྱོང་འདིས་འཕྲིན་ལས་ཚུལ་བཞིན་བསྒྲུབ་ཅིང་ལུང་བསྟན་ཡང་
མང་དུ་མཛད་པ་ཡིན་པར་སྣང། དེ་ནས་གསང་ཕུར་ཕེབས་ཏེ་གླིང་སྟོད་ཀྱི་མཐོང་སྨོན་གྲྭ་ཚང་གི་སློབ་དཔོན་ལོ་ཤས་གནང་ནས་མདོ་ཕྱོགས་ཀྱི་བཤད་ཉོན་མཛད་པས་བསྟན་པ་ལ་ཕན་ཐོགས་རབ་བྱུང། དེ་ནས་རྗེ་

[300B]ཕེབས། རི་ཞིག་སྣར་ཐང་དུ་བཞུགས་ནས་ཕར་ཚད་ལ་སོགས་པ་མཚན་ཉིད་ཀྱི་འཆད་གནང་བས་གྲྭ་བ་མང་དུ་འདུས། དེ་དུས་རྫོང་དཔོན་སངས་རྒྱས་
སྐྱབས་ཀྱིས་སྦྱིན་བདག་མཛད་ནས་སྣར་ཐང་དང་བྱང་ཆེན་གཉིས་དང། རྟ་ནག་དགེ་སྦྱོང་དཀར་པོས་སྦྱིན་བདག་མཛད་ནས་རི་ཁུད་དང། འཕྱོང་རྒྱས་སྟག་རྩེ་བ་ཧོར་དཔལ་འབྱོར་བཟང་པོ་དེ་དུས་བསམ་གྲུབ་རྩེའི་རྫོང་
དཔོན་ཡིན་པས་ཁོང་གིས་སྦྱིན་བདག་མཛད་ཅིང། བསམ་གྲུབ་ཆོས་སྡེ་བྲག་དམར་ཕུལ་བས་གནས་དེ་རྣམས་སུ་རྗེ་འདི་ཉིད་ཀྱིས་སྒྲོན་གསལ་སོགས་སྔགས་ཕྱོགས་དང། རྗེ་དགེ་འདུན་གྲུབ་པས་ཕར་ཚད་སོགས་མདོ་
ཕྱོགས་ཀྱི་བཤད་པ་མཛད་པས་དགེ་བཤེས་ཐོན་ཆེ་རབ་བྱུང། དེ་ནས་སླར་བྱང་ཆེན་དུ་བཞུགས་དུས་དཔོན་སློབ་གཉིས་ཀ་ལ་གཞན་གྱིས་བྱང་ཁ་ལྟ་བུའི་སྐུ་དོག་ཤིན་ཏུ་ཆེ་བའི་མཚན་མ་བྱུང་བས་དེ་དུས་རྗེ་འདི་ཉིད་བསམ་གྲུབ་རྩེའི་
གཟིམ་ཆུང་བདེ་གསལ་དུ་སྐུ་སྙུན་བའི་ཚུལ་བསྟན་ དེའི་ཚེ་རྣལ་འབྱོར་གྱི་དབང་ཕྱུག་བཟང་པོ་རྒྱལ་མཚན་གདན་དྲངས་ཏེ་ཁོང་གིས་ཡེ་ཤེས་ཀྱི་མགོན་པོ་ཕྱག་དྲུག་པའི་གཏོར་ཆེན་ཐུན་མོང་མ་ཡིན་པ་མཛད་པས་དེ་
འཕྲལ་སྙུན་དྭངས་ནས་སྔར་བཞིན་རྒྱུད་ཀྱི་འཆད་ཉན་ལ་བརྩོན་པར་གནང་ཞིང། རྗེ་དགེ་འདུན་གྲུབ་པས་ཀྱང་བྱང་ཆེན་དུ་ཕེབས་ནས་སྒྲོལ་དཀར་གྱི་བསྙེན་སྒྲུབ་ལ་བརྩོན་པར་མཛད། དེ་དུས་རྒྱལ་ཚབ་རྗེ་དང་མཁས་

[301A]༄༅། །གྲུབ་རྗེ་གཉིས་གནས་རྙིང་དུ་ལྷན་ཅིག་ཏུ་ཕེབས་པ་ལ་རྗེ་ཤེས་རབ་སེང་གེ་དོན་སྲོབ་གཉིས་ཀྱིས་མཇལ་བར་ཕེབས་ཏེ་རྒྱལ་ཚབ་རིན་པོ་ཆེར་ཁོང་རང་གི་གནང་བའི་མདོན་པ་
ཀུན་བཏུས་ཀྱི་རྣམ་བཤད་སོགས་གསུང་ཆོས་མང་པོ་ཡང་གསན། དེ་ནས་རྗེ་ཤེས་རབ་སེང་གེ་དཔོན་སློབ་གཉིས་བསམ་གྲུབ་རྩེལ་ཕེབས་རྗེ་དགེ་འདུན་གྲུབ་པ་ལ་སྟོད་ལྷོར་ཆོས་བར་ལ་ཕེབས་པའི་སྐྱེལ་མར་
རྗེ་འདི་ཉིད་ཀྱིས་ཆུ་འདུས་བར་དུ་ཕེབས། དེ་ནས་ཕྱིར་ལོག་ཕེབས་དུས་རྗེ་དགེ་འདུན་གྲུབ་ཀྱིས་རྗེ་འདི་ཉིད་ལ་ཕྱག་ཕུལ་ཏེ་ཞབས་སྤྱི་བོར་བླངས་ནས་ཡུན་རིང་དུ་བཞུགས་པའི་གསོལ་བ་བཏབ་སྟེ་གྲྭ་པ་མཚན་ཉིད་
པ་རྣམས་ཁྲིད་ནས་ཤེལ་དཀར་ཕྱོགས་སུ་ཕེབས། རྗེ་འདི་ཉིད་ཀྱིས་གྲྭ་པ་སྔགས་པ་རྣམས་འཁྲིད་ནས་བསམ་གྲུབ་རྩེར་ཕེབས་ཏེ་རེ་ཞིག་བཞུགས་ནས་རྒྱུད་ཀྱི་འཆད་ཉན་འཕེལ་བར་ཡོད་པའི་ཚེ། རྗེ་བླ་མ་ཙོང་ཁ་
པ་ཆེན་པོས་སྔར་ལུང་བསྟན་གནང་བ་བཞིན་གནོད་སྦྱིན་མོའི་སྤྲུལ་པ་བདག་མོ་ཤཱཀྱ་དཔལ་གྱིས་གདན་དྲངས། དེར་ཆོས་རྗེ་འཕགས་འོད་ཡོན་ཏན་རྒྱ་མཚོ་སོགས་ལ་གསང་འདུས་དང་བདེ་མཆོག་སོགས་གསང་
སྔགས་ཀྱི་ཆོས་མཐའ་ཡས་པ་ཞིག་གསུངས་ཏེ་ཁོང་དཔོན་སློབ་རྣམས་དགེ་ལྡན་པའི་ཆོས་རྒྱུད་འཛིན་པ་ལ་བསྒྱུར། འཕགས་འོད་ཡོན་ཏན་རྒྱ་མཚོ་རྡོ་རྗེ་སློབ་དཔོན་དུ་བསྐོས་ཏེ་གནས་དེར་རྒྱུད་ཀྱི་

[301B] བྱིན་རླབས་ཀྱི་རྟེན་དུ་སྔར་རྗེ་རིན་པོ་ཆེས་གནང་བའི་དམ་ཅན་ཆོས་རྒྱལ་གྱི་ཞལ་འབག་དང། འཆམ་གོས་དབྱུག་ཏེ་བཅས་གནང། དེ་ནས་སྲད་ཀྱི་སའི་ཆར་དགའ་ལྡན་ཕོ་བྲང་ཞེས་པའི་དགོན་
གནས་བཏབ་སྟེ་རྒྱུད་ཀྱི་རྒྱལ་པོའི་འཆད་ཉན་འཛུགས་པར་མཛད་ནས་འདུལ་འཛིན་དཔལ་ལྡན་བཟང་པོ་འཆད་ཉན་པར་བསྐོ་བཞག་མཛད། བྱིན་རླབས་ཀྱི་རྟེན་དུ་རྗེ་རིན་པོ་ཆེས་གནང་བའི་འགྲེལ་པ་བཞི་སྒྲགས་ཀྱི་གླེགས་བམ་
གནང། དེ་ནས་དབུས་ཕྱོགས་སུ་ཕེབས་ནས་གདན་ས་ཆེན་པོ་དགའ་ལྡན་རྣམ་པར་རྒྱལ་བའི་གླིང་དུ་རྒྱུད་ཀྱི་འཆད་ཉན་བཙུགས། དེ་ནས་དམ་པའི་ཆོས་ཀྱི་འབྱུང་གནས་ཞ་ལུར་ཕེབས་ཏེ་མཁན་ཆེན་གྲགས་པ་རྒྱལ་མཚན་གྱི་
དྲུང་དུ་དཔལ་མཆོག་དང་རྩེ་མོ་དང་རྡོར་དབྱིངས་སོགས་རྒྱུད་སྡེ་འོག་མ་རྣམས་ཀྱི་དབང་དང་རྒྱུད་བཤད། ལུང་དང་མན་ངག་དཔག་ཏུ་མེད་པ་གསང་ཅིང་དེ་དག་ལ་སྦྱངས་པ་མཛད་པས་མཁས་པར་གྱུར། དེ་ནས་སླར་ཡང་དགའ་
ལྡན་རྣམ་པར་རྒྱལ་པའི་གླིང་དུ་ཕེབས། རྒྱལ་ཚབ་རིན་པོ་ཆེར་དུས་འཁོར་གྱི་ཆོས་སྐོར་གསང་པའི་ཐུགས་འདུན་ཡོད་པ་ལ་དགེ་སྦྱོང་དཀར་པོས་རྟ་ནག་ཏུ་གདན་དྲངས་ཏེ་རི་ཁུང་ཆོས་སྡེ་ཕུལ་བས་དེ་ཉིད་ཞལ་བདག་གནང་སྟེ་ལོ་ཁ་
ཤས་འཆད་ཉན་འཕེལ་བར་བཞུགས། དེ་དུས་རི་བོ་དགེ་འཕེལ་དུ་ཕེབས་ནས་ཀུན་མཁྱེན་ཤེས་རབ་དཔལ་བཟང་ཡབ་སྲས་ཀྱི་དྲུང་དུ་ཡང་ཆོས་བཀའ་མང་པོ་གསན་པར་མཛད། དེ་ནས་རྗེ་དགེ་འདུན་གྲུབ་བ་དཔོན་སློབ་རྣམས་

[302A]༄༅། །ལ་སྟོད་ཕྱོགས་ནས་ཕེབས་ཏེ་ཡབ་སྲས་མཇལ་བས་ཕན་ཚུན་ཐུགས་ཤིན་ཏུ་དགྱེས་པར་གྱུར། དེ་ནས་ཡབ་སྲས་བཀའ་བགྲོས་གནང་སྟེ་རྗེ་དགེ་འདུན་གྲུབ་པ་རི་ཁུད་ཀྱི་གདན་སར་བསྐོས་ནས་རྗེ་
འདི་ཉིད་ཀྱིས་དབུས་སུ་ཕེབས། དགེ་ལྡན་རྣམ་པར་རྒྱལ་བའི་གླིང་དུ་མཁས་གྲུབ་རིན་པོ་ཆེར་དུས་འཁོར་གྱི་དབང་དང་རྒྱུད་འགྲེལ་གྱི་བཤད་པ་སྦྱོར་དྲུག་གི་ཁྲིད་སོགས་གསུང་ཆོས་མང་པོ་གསན་རྒྱུད་ཁང་ཉིད་དུ་ཐུགས་
དམ་ལ་བརྩོན་པར་བཞུགས་པས་བར་གཅོད་ཅུང་ཟད་བྱུང་བ་ཐུགས་དམ་གྱིས་བཟློག་པར་མཛད། གནས་དེར་འདུས་པའི་རིམ་པ་དང་པོའི་ལམ་ལ་གོམ་པར་མཛད་པ་ཐ་མལ་གྱི་སྣང་ཞེན་འགགས་ཤིང། རིམ་པ་གཉིས་པའི་
ལམ་ལ་མཉམ་པར་འཇོག་པར་མཛད་བས་ཀུན་རྟོག་གཡོ་བྱེད་ཀྱི་རླུང་རྣམས་དཧུ་ཏཱི་ར་ཐིམ་པར་གྱུར། དེ་ལ་བརྟེན་ནས་མཉམ་གཞག་ཏུ་བདེ་བ་ཆེན་པོ་འཁྲུངས་ཤིང། བདེ་བ་ཆན་པོས་སྟོང་པ་ཉིད་ངེས་པར་མཛད་དེ་བདེ་སྟོང་
དབྱེར་མེད་ཀྱི་ཏིང་ངེ་འཛིན་ཡུན་རིང་དུ་སྐྱོང་བར་མཛད་ནས་མཉམ་གཞག་དེ་ལས་བཞེངས་པའི་རྗེས་ཐོབ་ཏུ་ཡུལ་དུ་སྣང་བ་ཐམས་ཅད་བདེ་བ་ཆེན་པོའི་རྣམ་རོལ་དུ་འཆར་བ་དང། དེ་གཉིས་ཀྱང་ལྷ་སྐུར་འཆར་བ་བྱུང་ཞིང་
སྲོག་རྩོལ་གསུམ་གྱི་རྡོར་བཟླས་དང། རླུང་བུམ་པ་ཅན་དང་ཁྱབ་བྱེད་ཀྱི་རླུང་ལ་རྡོར་བཟླས་གནང་བས་གྲུབ་པའི་དབང་ཕྱུག་ཏུ་གྱུར། དེ་ནས་སྔར་གསན་པའི་མདོ་སྔགས་ཀྱི་ཆོས་རྣམས་གདུལ་བྱ་རྣམས་ལ་བཤད་ན་ལེགས་

[302B] ཆོས་དོན་དུ་གཉེར་བ་རྣམས་ལ་བྱང་ཆུབ་ལམ་རིམ་དང་འདུས་པ་བདེ་མཆོག་སོགས་ཀྱི་ཁྲིད་དང་བཤད་པ་དབང་རྗེས་གནང་སོགས་གནང་ཞིང། ཁྱད་པར་རྗེ་བླ་མ་ཙོང་ཁ་བ་ཆེན་པོའི་སྤྱན་སྔར་འདུས་པའི་
རྒྱུད་ཀྱི་བཤད་སྲོལ་འཛིན་པར་ཞལ་གྱིས་བཞེས་པ་བཞིན་དུ་དེའི་ཚེ་སྣེའུ་གདོང་ནས་དཔོན་ནམ་མཁའ་དཔལ་འབྱེར་གྱིས་སྦྱིན་བདག་མཛད་དེ་ནན་གྱིས་གསོལ་བ་བཏབ་པའི་ངོར་སྟོད་ལུང་གི་གནམ་རྩེང་ལྟེང་དུ་ཕེབས་
གནས་དེར་དགེ་བའི་བཤེས་གཉེན་མང་དུ་འདུས་པ་ལ་རྒྱུད་ཀྱི་རྒྱལ་པོ་དཔལ་གསང་བ་འདུས་པའི་རྒྱུད་འགྲེལ་གྱི་བཤད་པ་རྗེ་བླ་མ་རྡོ་རྗེ་འཆང་གི་གསུང་རྒྱུན་བཞིན་གནང་བས་དགེ་བའི་བཤེས་གཉེན་དེ་རྣམས་
ལ་ཐུགས་བསྐྱེད་ཤིན་ཏུ་ཆེ་བ་བྱུང་ཞིང་ཁོང་དཔོན་སློབ་རྣམས་ཀྱང་དད་པ་ལྷག་པར་འཁྲུངས། དེ་ནས་བཟུང་སྟེ་རྗེ་འདི་ཉིད་ཀྱི་ཐུགས་ལ་དགེ་བའི་བཤེས་གཉེན་འདི་རྣམས་སྡོམ་གསུམ་གྱི་ཉམས་ལེན་ལ་གནས་པའི་དང་
ནས་འདུས་པའི་རྒྱུད་འགྲེལ་དང་བསྐྱེད་རྫོགས་གཉིས་ཀྱི་འཆད་ཉན་རྒྱུན་ཚུགས་ཤིག་བྱུང་ན་དགོངས་ཏེ། དཔོན་སློབ་རྣམས་ཕྱོགས་ཕྱོགས་སུ་ཆོས་བར་བཏེག་ནས་དབྱང་སོས་གཉིས་རྒྱུད་འགྲེལ་གྱི་བཤད་པ་དང། སྟོན་དུས་
འདུས་པའི་རྫོགས་རིམ་རིམ་ལྔ་གདན་རྫོགས་ཀྱི་དམར་ཁྲིད། སྤྱོར་བ་ཡོན་ལག་དྲུག་གི་ཁྲིད། ནཱ་རོ་ཆོས་དྲུག་གི་ཁྲིད། འཁོར་ལོ་སྡོམ་པའི་རྫོགས་རིམ་རྣལ་འབོར་ཆེན་པོའི་ཁྲིད། དེའི་རྫོགས་རིམ་རིམ་པ་ལྔའི་ཁྲིད་

[303A]༄༅། །རྡོ་རྗེ་འཇིགས་བྱེད་གྱི་རྫོགས་རིམ་རྣལ་འབྱོར་བཞིའི་ཁྲིད་རྣམས་འདེབས་བར་མཛད་ལ། འདི་རྣམས་ལ་ཁྲིད་ཆེན་དྲུག་ཅེས་གྲགས་ཤིང། དེའི་སྟེང་དུ་འཁོར་ལོ་ཆེན་པོའི་རྫོགས་རིམ་
གྱི་ཁྲིད་དང། ཡེ་ཤེས་ཞབས་ལུགས་ཀྱི་འདུས་པའི་རིམ་གཉིས་ཀྱི་ཁྲིད་བསྣན་ནས་ཁྲིད་ཆེན་བརྒྱད་དུ་ཡང་གྲགས་པ་དང། དེའི་སྟེང་དུ་བྱང་ཆུབ་ལམ་གྱི་རིམ་པའི་ཁྲིད་དང། དབུ་མ་ཐལ་འགྱུར་བའི་ལྟ་ཁྲིད་ཀྱང་
འདེབས་པར་མཛད་དོ། །དེ་རྣམས་ཀྱི་ནང་ནས་འདུས་པ་དང་འཁོར་ལོ་སྡོམ་པ་གཉིས་ཀྱི་རྫོགས་རིམ་གྱི་ཁྲིད་ལ་རྗེ་བླ་མ་ཙོང་ཁ་པ་ཆེན་པོའི་ཞལ་སློབ་གཞན་ལ་མེད་པའི་མན་ངག་ཞལ་ཤེས་ཡི་གེ་མེད་བ་མང་པོ་ཡང་
རྗེ་འདི་ཉིད་ལ་ཡོད་བས་དེ་རྣམས་ཀྱང་གསུངས་ཤིང། ཁྲིད་དེ་རྣམས་དུས་ཕྱིས་ཀྱང་ལན་རེ་གཉིས་ཙམ་མིན་བར་ལོ་རེ་བཞིན་འདེབས་པར་མཛད་བས་བསྟན་པའི་རྒྱུན་ལ་ཕན་པར་བྱུང་ཞིང་བློ་ལྡན་རྣམས་ཀྱིས་བསྔགས་པའི་
གནས་དང་ སྐྱེ་དུག་རྣམས་ཀྱི་བདེ་སྐྱིད་ཀྱི་གསོས་སུ་གྱུར་པ་ལགས། དེ་ནས་རྒྱུད་ཀྱི་འཆད་ཉན་རྒྱུད་ཆེན་སྦྱིན་པ་དཔལ་བ་ལ་གཏད་ཅིང། གྲྭ་ཚང་གི་བྱིན་རླབས་ཀྱི་རྟེན་དུ་རྗེ་རིན་པོ་ཆེས་གནང་པའི་གསང་བ་འདུས་པའི་
གསེར་སྐུ་བྱིན་རླབས་ཅན་དེ་གནང་ངོ། །དེ་ལྟར་རྒྱུད་ཀྱི་འཆད་ཉན་གནང་བཞིན་པའི་ངང་ནས་སྐུ་འཁོར་རྣམས་ལ་དཔེ་ཆ་འདི་རྣམས་དགེ་འདུན་གྲུབ་པའི་སར་སྐྱོལ་ རྒྱུད་སྡེའི་འཆད་ཉན་འདི་སྦྱིན་པ་དཔལ་བས་གྱིས། དེའི་

[303B] ཞེས་གསུངས་ནས་མྱ་ངན་ལས་འདའ་བའི་ཐུགས་འདུན་གཏད། དེ་ནས་རྒྱུད་ཀྱི་གྲྭ་ཚང་དང་ལྷན་ཅིག་ཏུ་དགེ་ལྡན་རྣམས་པར་རྒྱལ་བའི་གླིང་དུ་ཕེབས་ཏེ་རིམ་གཉིས་ཀྱི་རྣལ་འབྱོར་ལ་
བརྩོན་བའི་ངང་ནས་ཐུན་མཚམས་སུ་ཆོས་གསན་མི་རྣམས་ལ་རང་རང་གི་འདོད་པ་དང་མཐུན་པའི་ཆོས་རྣམས་སྩལ། དེའི་ཚེ་རྗེ་འདི་ཉིད་ཀྱི་ཐུགས་རྒྱུད་ལ་མངོན་བར་རྟོགས་པའི་ཡོན་ཏན་བསམ་གྱིས་མི་ཁྱབ་པ་འཁྲུངས་སོ། །
དེ་ནས་སྐུ་ཆེ་འདིའི་དངོས་ཀྱི་གདུལ་བྱ་རྫོགས་ཏེ་ཞིང་གཞན་དུ་འབྱོན་པར་དགོངས་བན་ཐུགས་དམ་རིམ་གཉིས་ཀྱི་རྣལ་འབྱོར་ལ་རྩེ་གཅིག་ཏུ་བཞུགས་ཤིང། དེའི་ཚེ་དག་པའི་གཟིགས་སྣང་ལ་སྐུ་མདུན་གྱི་བར་སྣང་ལ་རྗེ་བཙུན་
བྱམས་པ་དང་འཇམ་དབྱངས་གཉིས་ཀྱིས་ཤེར་ཕྱིན་གསུངས་ཤིང་ཤེར་ཕྱིན་གྱི་མདོ་སྒྲོགས་ཤིག་ཅེས་བཀའ་སྩལ་པ་ཡང་དེ་བཞིན་དུ་མཛད་ཅིང། དཔལ་གསང་བ་འདུས་པ། འཁོར་ལོ་སྡོམ་པ། དུས་ཀྱི་འཁོར་ལོ་སོགས་ཡི་
དམ་མང་པོའི་ཞལ་གཟིགས། །དེ་གའི་དང་ནས་འོད་གསལ་ཆོས་སྐུ་མངོན་དུ་མཛད་ནས་དེའི་ངང་ལ་ཡུན་རིང་མཉམ་པར་འཇོག་པ་གནང། དེ་ལས་ལོངས་སྐུར་བཞེངས་པའི་ཚེ་ལྷ་རྣམས་ཀྱིས་མེ་ཏོག་གི་ཆར་དང་རོལ་མོའི་སྒྲ་
ལ་སོགས་པས་མཆོད་ཅིང་ནམ་མཁའ་གཡའ་དག་པ་ལ་འཇའ་འོད་ཀྱིས་ཁྱབ་པ་དང། དཔའ་བོ་དང་རྣལ་འབྱོར་མ་རྣམས་ཀྱིས་གདུགས་དང་རྒྱལ་མཚན་དང་རོལ་མོའི་སྒྲ་ལ་སོགས་པས་མཆོད་ཅིང་བསུས་ཏེ་དགའ་ལྡན་ཆོས་ཀྱི་ཕོ་

[304A]༄༅། །བྲང་དུ་རྗེ་བདག་ཉིད་ཆེན་པོ་ཡབ་སྲས་ཀྱི་དྲུང་དུ་ཕེབས་སོ། །དེ་ནས་རྗེས་འཇུག་རྣམས་ཀྱིས་སྐུ་གདུང་ལ་མཆོད་པ་རྒྱ་ཆེར་བྱས་ཏེ་ཞུགས་ལ་ཕུལ་བ་ན་དབུ་ཐོད་རིལ་པོར་མ་ཉམས་པར་
བྱོན་པ་དང། རིང་བསྲེལ་ཆེས་ངོ་མཚར་བར་བྱོན་པ་དག་ནི་རྗེ་དགེ་འདུན་གྲུབ་ཀྱིས་བཞེས་ཏེ་བཀྲ་ཤིས་ལྷུན་པོའི་ཐུབ་ཆེན་གྱི་སྐུའི་ནང་དུ་བཞུགས་སོ། །དེ་ལྟར་རྗེ་ཤེས་རབ་སེང་གེ་འདིས་ཆོས་ཀྱི་རྒྱལ་པོ་ཙོང་ཁ་པ་
ཆེན་པོའི་བསྟན་པའི་སྙིང་པོ་མཐར་ཐུག་ཕ་རྣམས་རྒྱ་ཆེར་སྤེལ་བར་མཛད་པས་རྒྱུད་འཛིན་གྱི་སློབ་མ་མཐའ་ཡས་པ་བྱོན་ཞིང། རྒྱུད་ཀྱི་བཤད་སྲོལ་འཛིན་པ་ནི་གཙང་དུ་འདུལ་ནག་པ་དཔལ་ལྡན་བཟང་པོས་སྲད་
དུ་རྒྱུད་གྲྭ་བཙུགས་ཏེ་འདུས་པའི་བཤད་སྲོལ་མ་ཉམས་པར་བསྐྱངས་པཎ་ཆེན་བཟང་པོ་བཀྲ་ཤིས་ཀྱིས་གངས་ཅན་དུ་མདོ་སྔགས་གཉིས་ཀའི་བཤད་གྲྭ་བཙུགས་ཏེ་བཤད་སྲོལ་མ་ཉམས་པར་བསྐྱངས། རྒྱུད་
ཆེན་སྤྱིན་པ་དཔལ་བས་རྒྱུད་སྨད་གྲྭ་ཚང་དུ་རྗེའི་སྔགས་ཀྱི་བཤད་སྲོལ་མ་ཉམས་པར་བསྐྱངས། རྒྱུད་ཆེན་ཀུན་དགའ་དོན་གྲུབ་ཀྱིས་འཆུམ་མདའ་སོགས་སུ་རྒྱུད་ཀྱི་བཤད་སྲོལ་མ་ཉམས་པར་བསྐྱངས་པ་ལ་རྒྱུད་སྟོད་
དུ་གྲགས་པ་བྱུང། འཕགས་འོད་ཡོན་ཏན་རྒྱ་མཚོས་ལྷུན་པོ་རྩེར་འདུས་པའི་བཤད་སྲོལ་མཉམས་བར་བསྐྱངས་ཤིང་སྒྲོན་གསལ་གྱི་མཆན་བུ་རྗེ་བདག་ཉིད་ཆེན་པོའི་དགོངས་པ་རྨ་མེད་པར་བཀོད་པ་སྒྲོན་གསལ་

[304B]མཛད་དོ། །གཞན་ཡང་རྒྱུད་འཛིན་གྱི་སློབ་མ་མཐའ་ཡས་པ་བྱུང་ཞིང་ཐམས་ཅད་ཀྱི་ནང་ནས་རྒྱལ་མཚན་གྱི་ཏོག་ལྟར་མངོན་པར་མཐོ་བ་འགྲན་པའི་ཟླ་ཐམས་ཅད་དང་བྲལ་
ཞིང་འཕྲིན་ལས་ནམ་མཁའ་དང་མཉམ་པ་ནི་ཐམས་ཅད་མཁྱེན་པ་དགེ་འདུན་གྲུབ་པའོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་མཁས་གྲུབ་ཆེན་པོ་ཤེས་རབ་སེང་གེ་ལ་གསོལ་བ་འདེབས་ཤིང་བདག་
ཉིད་ཆེན་པོ་འདིའི་རྣ་མཐར་ལྟར་མདོ་སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་བག་ཆགས་ཅི་ཐེབས་བྱའོ།།    ༈    །།རིག་གྲོལ་ཕུན་ཚོགས་དགེ་འདུན་འདུས་པའི་གཙོ། །གྲུབ་པའི་དབང་ཕྱུག་མཁས་པ་ཀུན་
གྱི་དཔལ། །འཕྲིན་ལས་བཟང་པོས་བསྟན་པ་རྒྱས་མཛད་བ། །དཔལ་ལྡན་བླ་མའི་ཞབས་ལ་གསོལ་བ་འདེབས། །ཞེས་བསྔགས་པ། ཐམས་ཅད་མཁྱེན་པ་དགེ་འདུན་གྲུབ་པ་དཔལ་བཟང་པོ་ནི། གུར་མ་ཞེས་བྱ་བའི་ཡུལ་གྱི་
ལྷས་ར་ཞིག་ཏུ། ཡབ་མགོན་པོ་རྡོ་རྗེ་དང། ཡུམ་ཇོ་མོ་ནམ་སྐྱིད་ཅེས་བྱ་བ་གཉིས་ཀྱི་སྲས་སུ་ལྕགས་མོ་ལུག་གི་ལོ་ངོ་མཚར་བའི་ལྟས་དང་བཅས་ཏེ་འཁྲུངས། རྗེ་འདི་སྤྲུལ་པའི་སྐྱེས་བུར་སྟོན་ཕྱིར་འཁྲུངས་པོའི་ནུབ་
མོ་དེ་ཕྱོགས་ཀྱི་འབྲོག་བ་ལ་དགྲ་ཇག་བྱུང་སྟེ་ཡུམ་གྱིས་ཁྱེའུ་འཁྲུངས་མ་ཐག་པ་དེ་ཁྱེར་མ་ཐུབ་པར་རྡོའི་གསེབ་ཅིག་ཏུ་སྦས་ཏེ་ནང་མི་ཐམས་ཅད་བྲོས། སང་ཉིན་ནམ་ལངས་ནས་ལྟར་འོངས་པས། དེའི་མཐའ་སྐོར་ལ་བྱ་༄༅། །དང་གཅན་གཟན་མང་པོ་འཁོར་ནས་ཡོད་པ་ལ། བྱ་རོག་ཆེན་པོ་གཅིག་གིས་ཁྱེའུ་འཁྲུངས་མ་ཐག་པ་དེ་གཅན་གཟན་སོགས་ཀྱི་གནོད་པ་ལས་བསྲུངས་ཏེ་མ་ནོངས་པར་བཞུགས་བན་ཐོང་སྟེ་
དགའ་ཞིང་ངོ་མཚར་ཡ་མཚན་དུ་བཟུང་ནས་ཁྱེའུ་དེ་ཁྱེར་ཏེ་བྲོས་ནས་ཕྱིན། དེ་དུས་ཀྱི་བྱ་རོག་ཆེན་པོ་དེ་ནི་དཔལ་མགོན་ཞལ་གྱི་རྣམ་འཕྲུལ་དུ་འདུག་མགོན་པོ་འདིས་ཕྱིས་ཀྱང་དེ་དུས་ཀྱི་དྲིན་ངོ་དང། ཁྱོད་ལྟ་བུའི་བསྟན་འཛིན་
ལ་ང་ལྟ་བུའི་ཆོས་སྐྱོང་བསྟེན་དགོས་པ་ཡིན་ནོ་ཞེས་ཡང་ཡང་གསུང་གིན་ཡོད་གསུང་སྟེ་བསམ་གྱིས་མི་ཁྱབ་པའི་རྣམ་ཐར་རོ་།དེ་ལྟ་བུའི་གཞོན་ནུ་དེ་ཉིད་ནི། བྱིས་པའི་གནས་སྐབས་ཉིད་ནས་ཀྱང་བྱིས་པའི་རྒུད་པ་ཐམས་
ཅད་ལས་ཡང་དག་པར་འདག་ཤིང། བག་མེད་བར་རྩེ་བ་མཐའ་དག་ལས་ངང་གིས་ལོག། ཉེས་སྤྱོད་རྣམས་ནི་རང་བཞིན་གྱིས་བསྡམས་བློ་གྲོས་དཔག་པར་དཀའ་ཞིང་དམ་པའི་ཆོས་འཆོལ་བ་ལ་ངང་གིས་ཞུགས་པ་སོགས་བྱང་ཆུབ་སེམས་
དཔའི་སྤྱོད་པ་རླབས་པོ་ཆེ་རྣམས་ལས་ནམ་ཡང་ཉམས་པ་མེད་ཅིང་།ཁྱད་པར་རང་དང་ན་ཚོད་མཉམ་པའི་བྱིས་པ་མང་ངོ་བསགས་ནས་དེ་དག་ལ་རང་ཉིད་ཀྱིས་ཆོས་འཆད་པའི་རྣམ་པ་མཛད་ཅིང་གཞན་ཡང་རྟེན་བཞེང་དང་
གཙུག་ལག་ཁང་དང། ཆོས་ཁྲི་དང། ཆོས་ར་རྩིག་བ་ཡིན་གསུངས་ནས། ཉིན་མཚན་ཀུན་ཏུ་ཕྱག་དལ་བར་བཞུགས་པའི་སྐབས་མེད་བལྟ་བུ་ཞིག་ཡོད་ཅེས་གྲག་གོ། དེ་ནས་རྗེ་འདིའི་ཡབ་ཡུམ་རྣམས་ཀྱང་ནོར་དགྲ་ལ་ཤོར་ཏེ་

[305B]བཞུགས་ཏེ་རྗེ་འདིས་ཀྱང་གྲོང་བ་དག་གི་རྫི་བོ་སོགས་མཇད་དེ་སེམས་ཅན་ལ་ཕན་པ་མཛད། ཁྱད་པར་རྩེན་དཀར་བྱ་བའི་ཡུལ་དུ་བཞུགས། དགུང་ལོ་ལྔ་བའི་དུས་ཉིན་རེ་
བཞིན་ཕྱོགས་གཞན་ཞིག་ཏུ་འབྱོན་པ་ཞིག་བྱུང་བ་ལྕམ་མོ་ཞིག་ཡོད་པ་དེས་ལྟར་ཕྱིན་པས་རྡོ་མང་པོ་ལ་མ་ཎི་ཕྱག་བྲིས་མཛད་དེ་བརྐོ་ཡིན་འདུག་ཅི་མཛད་ཞུས་པས། འདི་ལ་ངའི་ཕ་མའི་སྒྲིབ་སྦྱོང་བྱེད་པ་ཡིན་གསུང་
ཕ་མང་ལྟ་མ་ཤི་ལགས་ཞུས་པས། ཕ་མ་ཤི་བ་དང་མ་ཤི་བ་མང་པོ་ཡོད་པས་དེ་ཐམས་ཅད་ཀྱི་སྒྲིབ་སྦྱོང་ཡིན་གསུང། དེ་འདྲའི་མ་ཎི་དེ་ཡུལ་དེ་ན་ད་ལྟ་ཡང་ཡོད་པར་གྲགས། དེ་ནས་ཁ་སྟོད་མཐོང་སྨོན་བྱ་བར་ཡུམ་སྲས་
རྣམས་ཀྱི་བྱོན། ཡུལ་དེའི་ཕྱུག་པོ་ཞིག་གི་ར་རྫི་མཛད་དེ་རི་གདོང་ཞིག་གི་བྲག་ལྡེབས་ལ་འབྲུ་དྲུག་དང། འབྲུ་གསུམ་དང། ཧཱུཾ་དང་ཧྲཱི་ལ་སོགས་པའི་གསུང་ཡིག་འབྲུ་མང་པོ་དང། གདུགས་དང་རྒྱལ་མཚན་དང། བ་
དན་སོགས་མཆོད་པའི་ཡོ་བྱད་མང་པོ་ཕྱག་བྲིས་སུ་བསྐོ་བར་མཛད་པ་ད་ལྟ་ཡང་ཡུལ་དེ་ན་བཞུགས་དེ་ནས་ཞུ་རོང་བྱ་བར་ཕེབས་ཏེ་འགྲོ་དོན་མཛད། དེ་ནས་སྣར་ཐང་གི་ཕུ་དགེ་སྟེང་བྱ་བར་བཞུགས། དགུང་ལོ་བདུན་པའི་
ཚེ་ཡབ་དེ་སྐུ་གཤེགས། དེའི་ཚེ་རྗེ་འདིས་སྟོན་པ་སྨན་པའི་རྒྱལ་པོའི་མདོ་ཞིག་ཕྱག་བྲིས་མཛད་དེ་བཞེངས། འདི་ལ་བདག་གི་ཕའི་སྒྲིབ་སྦྱོང་བྱེད་པ་ཡིན་ནོ་གསུང། དེ་ནས་ཡབ་ཡུམ་དག་འབྱོར་པ་ཆུང་བས་རྒྱལ་སྲས་འདིས་

[306A]༄༅། །སྣར་ཐང་དུ་དགེ་འདུན་གྱི་ཚོགས་ལ་བསྒྲུ་བ་ལ་བྱོན་དེ་ལ་ཡང་ན་བཟའ་སེར་པོ་རེ་བཞེས། དབུ་སྐྲ་བྲེགས་ཏེ་བྱོན། དེ་ལ་མི་རྣམས་ཀྱིས་བཙུན་ཆུང་རག་སྐྱ་ཞེས་འབོད་པ་བྱུང། དེ་ནས་རྒྱལ་
བའི་བསྟན་པ་ལ་འཇུག་པར་བཞེད་དེ་སྣང་ཐང་མཁན་ཆེན་གྲུབ་པ་ཤེས་རབ་ལས་ཡོངས་རྫོགས་དགེ་བསྙེན་གྱི་སྡོམ་པ་བཞེས་ཏེ་བསླབ་ཁྲིམས་རྣམས་ཚུལ་བཞིན་དུ་བསྲུང་བར་མཛད་ཅིང། ཆོས་སྤྱོད་མང་པོ་ཞལ་ཏོན་
དུ་མཛད་པ་ན་བཙུན་ཆུང་པད་རྡོར་ཞེས་འབོད་པ་བྱུང། དེ་ནས་སྣར་ཐང་མཁན་པོའི་གསུང་ནས། ད་ར་ཞིག་ལ་ཡོན་ཏན་ཐམས་ཅད་ཀྱི་རྩ་བ་ཡིན་པས་ཀློག་ཡིག་ལ་སྦྱོངས་ཤིག་གསུངས་ནས། དེ་དུས་ཀྱི་ཀློག་དཔོན་
རྒྱ་སྟོན་ཙནྡྲ་པ་ཞེས་པ་སློབ་མ་བརྒྱ་ཕྲག་མང་པོ་བསྟེན་པ་གཅིག་ལ་གཏད་དེ་ཀློག་ཡིག་སྦྱོང་བའི་ཚུལ་བསྟན་པ་ཙམ་གྱིས་ཐོགས་མེད་དུ་མཁྱེན་པ་བྱུང། དེ་ནས་རྒྱ་སྟོན་པའི་ཞལ་ནས། ད་ནི་ང་བས་ཁྱོད་མཁས་པར་འདུག་
པས་ངའི་སློབ་མ་རྣམས་ཁྱོད་ཀྱིས་སྐྱོངས་ཤིག་གསུངས་ནས། དེ་དུས་ཀྱང་ཀློག་གིས་བུ་སློབ་སྐྱོང་བ་སོགས་མཛད། དེ་ནས་ཡང། དེ་དུས་ཀྱི་ཡིག་དབོན་ཤཱཀྱ་དཔལ་ཞེས་པ་ལ་ཡི་གེ་སྦྱོང་བའི་ཚུལ་བསྟན་པ་ཙམ་གྱིས་
ཡི་གེའི་རིགས། རྒྱ་ཡིག་བོད་ཡིག་ཧོར་གྱི་ཡི་གེ། རྒྱ་གར་གྱི་ཡི་གེའང། ལཉྪ། ཝརྡྷུ། བོད་ཡིག་ལའང། ཆེ་ཡིག་ཆུང་ཡིག་དེ་ལའང། འབྲུ་མ། ཚག་བྲིས། ཟླུམ་བྲིས་སོགས་ཐམས་ཅད་ཐོགས་པ་མེད་པར་

[306B] དེ་ལྟར་མཁྱེན་ཅིང་རབ་ཏུ་བྱུང་བའི་རྗེས་སུའང་སྣར་ཐང་དུ་ཀློག་ཡིག་གི་པ་བུ་སློབ་མང་པོ་བསྐྱངས་བས་མི་རྣམས་ཀྱིས་དབོན་ཡིག་དགེ་འདུན་གྲུབ་ཅེས་འབོད་པའང་བྱུང་ཞིང་དེ་ལྟར་ཡིག་རིགས་ཐམས་ཅད་
མཁྱེན་པས་གསན་སྦྱོང་མཛད་དུས་ཀྱི་ཕྱག་དཔེ་ཕལ་ཆེ་བ་ཕྱག་བྲིས་མཛད་དེ་བཞེངས། ཆོས་བར་སོགས་ལ་བྱོན་དུས་གཙུག་ལག་ཁང་གང་དུ་བྱོན་སར་འཕན་གདུགས་རྒྱལ་མཚན་སོགས་ཕུལ་བ་རྣམས་ལ་དཀར་ཆག་རེ་
ཕྱག་བྲིས་སུ་མཛད། ཕྱིས་བཀྲ་ཤིས་ལྷུན་པོའི་ཕྱི་ནང་ཀུན་ཏུ་བླ་མ་སངས་རྒྱས་བྱང་སེམས་ཀྱི་མཚན་དང། མ་ཎི་ཇི་སྙེད་ཡོད་པ་ཕལ་ཆེ་བ་དང། ཁྱད་པར་གཙུག་ལག་ཁང་གི་ནང་ན་ཡོད་པ་ལཉྪ་སོགས་ཡིག་རིགས་
ཕལ་ཆེ་བ་རྣམས་རྗེ་འདིའི་ཕྱག་བྲིས་ཡིན་ཞིང། རྗེ་འདིས་མཛད་པའི་ཕྱག་བྲིས་ཆད་ལྷག་ནོར་གསུམ་གྱི་སྐྱོན་དང་བྲལ་བར་རྗེ་རང་ཉིད་ཀྱིས་ཞལ་གྱིས་བཞེས་སོ། །དེ་ནས་འདི་སྙམ་དུ་དགོངས་ཏེ། རྒྱལ་བའི་བསྟན་པལ་
ཞུགས་ཏེ་ཁྱིམ་ནས་ཁྱིམ་མེད་པར་རབ་ཏུ་བྱུང་ནས་ཐོས་བསམ་སྒོམ་གསུམ་འཆད་རྩོད་རྩོམ་གསུམ་གྱི་སྒོ་ནས་རྒྱལ་བའི་བསྟན་པ་རིན་པོ་ཆེ་ཆེས་ཆེར་སྤེལ་ཐུབ་པ་ཞིག་བྱའོ་སྙམ་དུ་དགོངས་ནས་དགུང་ལོ་བཅོ་ལྔ་པ་ཤིང་
མོ་བྱའི་ལོ་ཟླ་བ་གསུམ་པའི་ཉེར་གཅིག་གི་ཉིན་དཔལ་སྣར་ཐང་གི་གཙུག་ལག་ཁང་དུ་མཁན་ཆེན་གྲུབ་པ་ཤེས་རབ་པས་མཁན་པོ་དང། བཤེས་གཉེན་ཆེན་པོ་བློ་ལྡན་པ་ཞེས་པས་སློབ་དཔོན་མཛད་དེ་

[307A]༄༅། །རབ་ཏུ་བྱུང་ཞིང་ཆིགས་སྔ་མ་དགེ་ཚུལ་གྱི་སྡོམ་བ་ཡང་དག་བར་མནོས་ཏེ། དགེ་འདུན་གྲུབ་པ་དཔལ་བཟང་པོ་ཞེས་མཆན་གསོལ། དེ་ལྟར་རབ་ཏུ་བྱུང་ནས་འདི་སྙམ་དུ་དགེངས་ཏ། སངས་
རྒྱས་བཅོམ་ལྡན་འདས་ཀྱི་རྗེས་སུ་རབ་ཏུ་བྱུང་བ་དག་གི་ལས་སུ་བྱ་བ་ནི་གཉིས་ཏེ། འདི་ལྟར་ཀློག་པ་ཐོས་བསམ་དང། སྒྲུབ་པ་བསམ་གཏན་གྱི་རིམ་པའོ། །དེ་བས་ན་བདག་གིས་ཀྱང་ཀློག་པ་ཐོས་བསམ་དང་སྤོང་བ་བསམ་
གཏན་གཉིས་ཀྱི་སྒོ་ནས་རྒྱལ་བསྟན་ཡོངས་སུ་རྫོགས་པ་རང་གི་རྒྱུད་ལ་འཛིན་ཅིང་གཞན་ལའང་རྒྱ་ཆེར་སྤེལ་བར་བྱའོ་སྙམ་དུ་དགོངས་ནས་དེ་དུས་སྣར་ཐང་ན་མཧཱ་པཎྜི་ཏ་སདྒྷ་ཤྲཱི་ཞེས་པའི་མཁས་གྲུབ་ཆེན་པོ་ཞིག་
ཡོད་པ་ལ། སྙན་དངགས་མེ་ལོང་དང། འཆི་མེད་མཛོད་དང། སྒྲ་འཚམས་སྦྱོར་ལྔ་བ་རྣམས་གསན་ཅིང། གཏུམ་པོ་དཀར་པོའི་རྗེས་གནང་སོགས་ཀྱི་བཀའ་ཡང་མང་རབ་གསན་ལ། བཤེས་གཉེན་དམ་པ་
གཞན་མང་པོ་ལའང་དབང་ལུང་མན་ངག་རྒྱ་ཆེར་གསན་ནོ། །དེ་ནས་དགུང་ལོ་ཉི་ཤུ་བཞེས་པ་ལྕགས་ཕོ་སྟག་གི་ལོ་ཟླ་བ་གཉིས་པའི་གྲལ་ཚེས་བཅུ་གཅིག་གི་ཉིན་ཚིགས་སྔ་མའི་མཁན་པོ་གནས་ལྔ་རིག་པ་གྲུབ་
པ་ཤེས་རབ་པས་མཁན་པོ་དང། ཚིགས་སྔ་མའི་སློབ་དཔོན་བློ་ལྡན་པས་ལས་སློབ། དེའི་གདན་ས་པ་ཆེན་པོ་གྲགས་པ་ཤེས་རབ་པས་གསང་སྟོན་མཛད་ཅིང་མཚན་ཉིད་ལྡན་པའི་ཁ་སྐོང་གྲངས་ཚང་བས་

[307B]ཡང་དག་པར་བཞེས་ཏེ། ལྷག་པ་ཚུལ་ཁྲིམས་ཀྱི་བསླབ་པ་ཡོངས་སུ་རྫོགས་པའི་ལྷའི་ཆུ་བོས་ཐུགས་རྒྱུད་ཀྱི་བམ་བཟང་ཉེ་བར་གཏམས་ཤིང། ལྷ་དང་བཅས་
པའི་འཇིག་རྟེན་གྱི་ཡོན་གནས་གཅིག་པུར་གྱུར་ཏོ། །དེ་ནས་ཚད་མ་རྣམ་འགྲེལ་གྱི་གཞུང་ལ་སྤྱངས་ཏེ་སྣར་ཐང་དུ་གྲྭ་སྐོར་ཡང་མཛད། དེ་ནས་སྣར་ཐང་མཁན་ཆེན་སོགས་བཤེས་གཉེན་མང་པོ་ལ་མདོ་སྔགས་ཀྱི་ཆོས་
མང་དུ་གསན། དེ་དག་གི་ཚེ་ཡང་ཡོན་ཏན་ཐམས་ཅད་ཀྱི་གཞི་དང་རྩ་བ་ཚུལ་ཁྲིམས་སུ་དགོངས་ནས་ལྷག་པའི་ཚུལ་ཁྲིམས་ཉེས་ལྟུང་གི་དྲི་མ་ཐམས་ཅད་དང་བྲལ་བ་ཞིག་མངའ་བས་གནས་བརྟན་འདུལ་བ་འཛིན་པ་
གསེར་རིའི་ཕྲེང་བ་ལྟ་པུའི་དབུས་ན་ལྷུན་པོ་ལྟར་མངོན་པར་འཕགས་ཤིང། བདག་པས་གཞན་གཅེས་པའི་བྱང་ཆུབ་ཀྱི་སེམས་བཅོས་མིན་ཐུགས་རྒྱུད་ལ་རྒྱུན་ཆགས་པར་མངའ་བས་འགྲོ་བ་ཀུན་ལ་པུ་གཅིག་བ་ལྟར་
དགོངས་ཏེ། བསྟན་པ་དང་སེམས་ཅན་ལ་ཕན་པར་གཟིགས་ན་དམྱལ་བའི་མེ་ཡང་པདྨའི་ཚལ་ལྟར་གཟིགས་ནས་འཇུག་པ་ལ་ཡ་མི་ང་ཞིང་རང་གི་ཆེད་དུ་དག་པའི་ཞིང་གི་འབྱོར་པ་ཡང་རྨི་ལམ་གྱི་དགའ་སྟོན་ལྟར་
གཟིགས་ནས་བལྟོས་པ་མེད་ཅིང། བསྐྱེད་རྫོགས་ཀྱི་ཏིང་ངེ་འཛིན་ཤིན་ཏུ་བརྟན་པོ་བརྙེས་པས་ཐུན་མོང་དང་ཐུན་མོང་མ་ཡིན་པའི་མངོན་པར་རྟོགས་པའི་ཡོན་ཏན་ནི། སོ་སོ་སྐྱེ་བོའི་བྱང་ཆུབ་སེམས་

[308A]༄༅། །དཔའ་ཕལ་མོ་ཆེ་དག་གིས་རྗེས་སུ་ཡི་རང་བ་ཙམ་ཡང་བྱ་དཀའ་བའི་རྒྱལ་སྲས་ཀྱི་སྙིང་སྟོབས་ཕུལ་དུ་བྱུང་བ་མངའ་བས། རྒྱལ་བའི་སྤྱན་སྔར་ཁས་བླངས་པའི་དམ་ཚིག་ལས་མི་གཡེལ་
བའི་སྲུང་མ་ཁྱད་བར་ཅན་དང་དཀར་ཕྱོགས་སྐྱོང་བའི་ལྷ་དག་གིས་དངོས་སུ་བསྙེན་བཀུར་ཞིང་ལེགས་སོ་གསོལ་བའི་ཚིག་གིས་མངོན་པར་བསྔགས་ཤིང། གཞན་ལ་ཆོས་སྟོན་པའི་འཕྲིན་ལས་ལྷུར་མཛད་པ་ལ་
དགོངས་པ་མངོན་དུ་ཕྱོགས་པར་གྱུར་ཏོ། །དེ་ནས་འདི་ལྟར་དགོངས་ཏེ། དེ་ཡན་ཆད་ཉེར་འཛིན་ཆེན་པོའི་གསུང་དང་དུ་བླངས། བསྟན་པ་དང་སེམས་ཅན་ལ་ཕན་གང་ཆེའི་སྒོ་ནས་འགྲོ་བའི་དོན་བྱས་ད་ནི་
སྔར་ནས་ཡིད་ལ་ཡང་དང་ཡང་དུ་ཡོད་པ་བཞིན་དམ་པའི་ཆོས་འཚོལ་བ་དང། རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་དྲུང་དུ་མྱུར་དུ་འགྲོ་བར་བྱའོ་སྙམ་དུ་དགོངས་ནས་དེ་ལུགས་ཀྱི་གྲབས་བྱས་ནས་དགུང་ལོ་ཉེར་ལྔ་པ་
ཤིང་མོ་ལུག་གི་ལོ་ལ་དབུས་ཕྱོགས་ལ་བྱོན་ཏེ། ཁྲ་འབྲུག་ཏུ་སེམས་དཔའ་ཆེན་པོ་ཀུན་བཟང་པ་ལ་ཚད་མ་དང་དབུམ་སོགས་ཀྱི་ཐུགས་སྤྱོད་མཛད། དེ་ནས་རྗེ་བཙུན་ཙོང་ཁ་བ་ཆེན་པོས་སྐྱོང་མིའི་དཔང་པོ་གྲགས་པ་
རྒྱལ་མཚན་གྱིས་བཀྲ་ཤིས་རྡོ་ཁར་སྤྱན་དྲངས་པའི་དྲུང་དུ་སེམས་དཔའ་ཆེན་པོ་ཀུན་བཟང་པའི་ཕྱགས་ཕྱི་མཇད་དེ་བྱོན་ནས་དེར་རྗེ་རིན་པོ་ཆེ་ལ་ཚད་མ་རྣམ་ངེས་ཀྱི་དོགས་གཅོད། དྲང་ངེས་རྣམ་འབྱེད་

[308B] བླ་མ་ལྔ་བཅུ་བའི་རྣམ་བཤད་རྩ་ལྟུང་ག་ནམ་བཤད་སོགས་ཆོས་མང་པོ་གསན་ཅིང། རྗེ་རིན་པོ་ཆེ་ཡང་ཐུགས་ཤིན་ཏུ་དགྱེས་བར་བྱུང་སྟེ། འདུལ་བའི་བསླབ་ཁྲིམས་ཁྱད་པར་ཅན་སྤེལ་པའི་
རྟེན་འབྲེལ་བསྒྲིག་པའི་ཕྱིར་དུ་མཐང་གོས་བཞེས་འཕྲོ་ཞིག་གི་གནང་སྦྱིན་ཀྱང་མཛད། དེ་ནས་རྗེ་བཙུན་ཙོང་ཁ་པའི་གསུང་གིས་ཐང་བོ་ཆེའི་བླ་བྲང་བ་ཉི་མ་རྒྱལ་མཚན་པ་ལ་དཔལ་གསང་བ་འདུས་པའི་བཀའ་ཞིག་ཞུ་བ་ལ་ཕྱིན་
པ་ལེགས་ཞེས་བསྐུལ་ཏེ་དེར་བྱོན། རྗེ་ཉི་མ་རྒྱལ་མཚན་པ་ལ་དཔལ་གསང་བ་འདུས་པ་མི་བསྐྱོད་པ་དང། རྡོ་རྗེ་འཇིགས་བྱེད་བཅུ་གསུམ་མ་དང། གཤེད་དམར་བཅུ་གསུམ་མ་དང། གཤེད་དམར་ལྷ་ལྔ་མ་སོགས་ཀྱི་
བཀའ་མང་པོ་གསན་ནོ། །དེ་ནས་དབོན་སློབ་རྣམས་དགེ་ལྡན་དུ་བྱོན་རྗེ་ཤེས་རབ་སེངྒེ་གསང་ཕུ་ལ་བྱོན། དགེ་ལྡན་དུ་རྗེ་རིན་པོ་ཆེའི་དྲུང་དུ་རྗེ་བླ་མ་འདིས། བདག་གསང་ཕུར་རྗེ་ཤེས་རབ་སེངྒེའི་དྲུང་དུ་ཕྱིན་ན་བསམ་པ་ལགས་
ཞུས་པས། ཅིས་ཀྱང་ལེགས་གསུངས་ནས་སློབ་དཔོན་རབ་མཆོག་པ་དང་གཉིས་ལ་སྤྱི་རུ་གསེར་ཞོ་གང། རྡུལ་གཟང་ལེགས་པོ་ཞིག་གནང་གསེར་ཁོད་པ་ལ་ཕུལ། གཟན་དེ་རྗེ་འདི་པས་བསྣམས་ཏེ་དགུན་ཆོས་ལ་
གསང་ཕུར་ཕེབས་རིགས་འབྲིང་མན་ཆད་ལ་མ་བརྟེན་པར་དང་པོ་ནས་ཚད་མའི་རིགས་ཆེན་མཛད། ཐུགས་གསལ་བ་དང་སྟོན་བ་བཟང་པའི་སྙན་པའི་གྲགས་པ་ཡང་རྒྱ་ཆེར་བྱུང་ངོ། །དེ་ནས་རྗེ་འདི་བས་སྟོན་ཆོས་སོགས་

[309A]༄༅། །ལ་དགེ་ལྡན་དུ་ཕེབས། རྗེ་རིན་པོ་ཆེ་ལ་ལམ་རིམ་ཆེན་མོ། འཁོར་ལོ་བདེ་མཆོག་གི་རྩ་རྒྱུད་ཀྱི་བཤད་པ། སྔགས་དབང་སྒྲུབ་དཀྱིལ་གྱི་ལུང་སོགས་སྔགས་ཆོས་མང་པོ་གསན་ཞིང།། རྗེ་
དར་མ་རིན་ཆེན་ལ་ཚད་མ། ཕར་ཕྱིན། བྱམས་ཆོས་ཕྱི་མ་སོགས་ཀྱི་བཤད་པ་མང་དུ་གསན་བས་རྗེ་དར་མ་རིན་ཆེན་འདི་ཕ་རོལ་ཏུ་ཕྱིན་པའི་ཐེག་པའི་ཕྱོགས་ལ་བཀའ་དྲན་ཆེ་བ་ཡིན་གསུང། ཡང་གསང་ཕུར་ཕེབས་
ཏེ་རིགས་ལུང་འགྲིམ་བ་སོགས་ཀྱི་ཐུགས་སྦྱོང་མཛད། སྟོན་དགེ་ལྡན་ལ་ཕེབས་ཏེ་རྗེ་རིན་པོ་ཆེ་དང་རྒྱལ་ཚབ་རྗེ་སྟེ་ཡབ་སྲས་གཉིས་ལ་མདོ་སྔགས་ཀྱི་ཆོས་རྒྱ་ཆེར་གསན་པ་དང། འདུལ་འཛིན་ཆེན་པོ་གྲགས་བ་རྒྱལ་མཚན་པ་
ལ་དྲང་དེས་རྣམ་འབྱེད་ཚར་གཅིག་དང། གཞན་ཡང་ཆོས་བཀའ་ཅི་རིགས་གསན། དེ་ལྟ་བུའི་ཚུལ་གྱིས་གསང་ཕུ་དགེ་ལྡན་གཉིས་ལ་ལོ་གསུམ་ཙམ་ཞིག་བཞུགས། དེ་ནས་ས་མོ་ཕག་གི་ལོ་རྗེ་བཙུན་ཅོང་ཁ་པ་ཆེན་པོ་སྟོད་
ལུང་ཆུ་ཚན་ལ་བྱོན་ཏེ་སླར་འབྲས་སྤུངས་སུ་ཕེབས་པའི་ཚེ་རྗེ་འདིས་ཀྱང་དེར་བྱོན་ཏེ་ལམ་རིམ་གྱི་ཁྲིད། ནཱ་རོ་ཆོས་དྲུག། དབུ་མ་འཇུག་པ། གསང་བ་འདུས་པའི་རྒྱུད་ལ་སོགས་པ་མང་དུ་གསན་ནོ་།དེ་ནས་འདི་ལྟར་དགོངས་ཏེ། སྤྱིར་
འདུལ་བའི་བསླབ་ཁྲིམས་རྣམ་པར་དག་པ་ཅིག་བྱེད་པ་ལ་འདུལ་བ་ཤེས་དགོས་པར་འདུག་ཁྱད་བར་གྲོས་འདི་འདུལ་བའི་འབྱུང་ཁུངས་ལྟ་བུར་འདུག་པས་དེར་འདུལ་བ་སློབ་ཏུ་འགྲོ་སྙམ་དུ་དགོངས་ཏེ་དེའི་རྒྱུ་མཚན་རྗེ་

[309B] འདུལ་བ་སློབ་པ་ལ་ཉམས་སུ་ལེན་འདོད་ཀྱི་བསམ་པས་སློབ་དགོས་པ་ཡིན། དེ་ལྟར་ཡིན་ན་ངོ་མཚར་ཆེ་གསུངས་ནས་ཚས་ཀྱི་མཐུན་རྐྱེན་དུ་གསེར་ཞོ་གང་གནང། དེའི་ཆ་ཤས་ཤིག་ལ་
ལྷ་ས་ནས་རྩམ་པ་བསྒྲུབས་ཏེ་སྒོ་ལ་ལ་བྱོན། ལམ་དུ་མ་ཐེག་པར་རྡུལ་གཟན་གྱི་སྣམ་པ་གཅིག་ཕོག་སྟེ་དྲུབས་པའི་ནང་དུ་རྩམ་པ་ཐོགས་གཅིག་བཞག། དེར་རྡོ་ལ་ཕྱག་བྲིས་མཛད་དེ་འདི་སུ་དང་ཕྲད་པས་ལོངས་སྤྱད་ཀྱང་ཉེས་པ་
མེད་དོ། །ཞེས་བྲིས་པ་བཞག་ནས་གྲོ་སར་བྱོན། དེའི་དུས་སུ་རྗེ་ཤེས་རབ་སེང་གེ་པས་དམར་སྟོན་ཡབ་སྲས་ཀྱི་དྲུང་དུ། དགེ་བཤེས་འདི་བདག་གི་སློབ་མའི་དང་མ་ཡིན་པས་འདུལ་མཛོད་ཕུལ་དུ་ཕྱིན་པ་ཅིག་སློབ་པར་ཞུ་ཟེར་བའི་
ཞུ་ཡིག་ཀྱང་ཕུལ། དམར་སྟོན་དཔལ་ལྡན་རིན་ཆེན་པ་དང་རྒྱ་མཚོ་རིན་ཆེན་པ་གཉིས་ལ་ལོ་གཉིས་ཀྱི་བར་དུ་མདོ་རྩ་བ་དང་མངོན་པ་མཛོད་ལེགས་བར་གསན། ཁྱད་པར་རྒྱ་མཚོ་རིན་ཆེན་པ་ལ་ལུང་སྡེ་བཞིའི་ལུང་ཡང་གསན་
ལ༑ དམར་སྟོན་པའི་ཞལ་ནས། ངེད་ཀྱི་སློབ་མ་གཙང་ཕྱོགས་ན་ཁྱེད་དང་དཀའ་བཅུ་པ་གཞོན་ནུ་རྒྱལ་མཆོག་གཉིས་ལས་འདུལ་བ་ལ་མཁས་པ་མེད་པས་ཁྱོད་ཀྱིས་ཀྱང་བསྟན་པ་ལ་ཕན་པའི་འཆད་ཉེན་ལེགས་པོ་མཛོད་
ངས་ཀྱང་ལོ་བཅུ་དྲུག་ནས་ད་ལྟའི་བར་དུ་འཆད་ཉན་མ་ཆག་པར་བྱས་པ་འདི་བསྟན་པ་འབའ་ཞིག་ལ་བསམས་པ་ཡིན་ནོ། །ཞེས་གསུངས། དེ་ནས་སླར་ཡང་གསང་ཕུར་ཕྱགས་ཕེབས། སྔར་གྱི་ཐུགས་སྦྱོང་གི་འཕྲོ་རྣམས་ལེགས་

[310A]༄༅། །བར་མཇད། གླིང་སྟོད་དུ་མཐོང་སྨོན་བ་ཞས་པའི་གྲྭ་ཚང་ཞིག་གི་འཆད་ཉན་པ་རྗེ་ཤེས་རབ་སེང་གེས་མཛད་ཀྱིན་ཡོད་པའི་གདན་སར་རྗེ་འདི་པ་དང་ཤར་དྭགས་པོའི་པཎྜི་ཏ་བཀྲ་ཤིས་རྣམ་རྒྱལ་བ་
གཉིས་བསྐྲ་བཞག་མཛད་དེ་ལོ་ཁ་ཡར་འཆད་ཉན་ཀྱང་མཛད། དེ་དུས་གསང་ཕུའི་བྲག་ཕུག་ཅིག་ཏུ་ཐུགས་དམ་མཛད་པའི་མནལ་ལམ་དུ་བྱང་ཤར་ཕྱོགས་ནས་ཐུབ་དབང་གི་སྐུ་ཤིན་ཏུ་ཆེ་བ་ཞིག་གཟིགས་པའི་མཛོད་སྤུ་ནས་
ཟླ་བ་ཉ་གང་བ་གཅིག་ཆད་དེ་རྗེ་རང་ཉིད་ལ་ཐིམ་པ་རྨིས་དེ་རྗེ་ཤེས་རབ་སེང་གེ་ལ་ཞུས་པས། སངས་རྒྱས་ཀྱི་འཕྲིན་ལས་འཇུག་ཅིང་ཚེ་རིང་པོ་འོང་བའི་ལྟས་ཡིན། ངེད་ཀྱི་རྨི་ལམ་དུའང་ཁྱོད་མགོ་སྐྱ་ཡེར་ཡེར་འཆད་ཉན་བྱེད་
ཀྱིན་འདུག་པ་རྨིས་གསུང། ཡང་དེ་དུས་མནལ་ལམ་ལ་ནམ་མཁའ་ནས་ཨོཾ་ཝ་གའི་ཤྭ་རི་མུཾ་ཟེར་བ་ཞིག་ལཉྪའི་རྣམ་པར་ནར་ཏ་བྱུང་བ་རྗེ་ཉིད་ཀྱི་ལྕེ་ཐོག་ཏུ་བབས་པ་དང། ང་འཚེངས། ང་འཚེངས། ཟེར་བ་ལན་གསུམ་བརྗོད་བ་
དུས་མཉམ་པ་ཅིག་བྱུང་གསུང། དེ་ནས་མ་ཕོ་རྟ་ལོ་ལ་གཙང་ཕྱོགས་ལ་ཕྱགས་ཕེབས་ཏེ་བྱང་ཆེན་དུ་གྲྭ་པ་བདུན་ཅུ་ཙམ་ལ་འཆད་ཉན་མཛད། རིགས་ལུང་ཀྱང་ཤིན་ཏུ་འཕེལ་བར་བྱུང། དེ་ནས་གྲྭ་ཚོགས་ཀྱང་རྗེ་ཆེ་ལ་སོང་སྟེ་སྣར་
ཐང་བྱང་ཆེན་རྟ་ནག་རི་ཁུད་རྣམས་ལ་རིམ་གྱིས་ཆོས་པར་ལ་བྱོན་ཏེ་ལོ་ལྔ་དྲུག་གི་རིང་ལ་འཆད་ཉེན་འཕེལ་བར་བྱུང། དེ་དུས་ལྕགས་ཕོ་ཁྱི་ལོ་ལ་སྣར་ཐང་དུ་འཇུག་པའི་རྣམ་བཤད་དགོངས་པ་རབ་ཏུ་གསལ་བའི་མེ་ལོང་གཅི་མ་

[310B] སླར་ཡང་གསང་ཕུའི་འཆད་ཉན་ལ་གདན་འདྲན་བྱུང་ཡང་མི་ཕེབས། ཡང་དེ་དུས་རྒྱལ་ཚབ་རྗེ་དང་མཁས་གྲུབ་རྗེ་ཡབ་སས་གཉིས་གནས་རྙིང་དུ་ཕེབས། དེའི་དྲུང་དུ་རྗེ་ཤེས་རབ་སེང་གེ་དང་ཡབ་སྲས་གཉིས་ཀྱིས་
ཀྱང་བྱོན་ཏེ་རྒྱལ་ཚབ་རྗེ་ལ་སྤྱིར་ཆོས་མང་པོ་དང། ཁྱད་པར་མངོན་ལ་ཀུན་ལས་བཏུས་ཀྱི་ཊཱིཀྐ་དེ་གསན། རིམ་གྱིས་རྗེ་འདི་པས་ཕྱག་བྲིས་མཛད་དེ་གཞན་ལ་ཡང་གསུངས་ལ། མཁས་གྲུབ་རྗེ་ལ་ཡང་ཆོས་མང་དུ་གསན་ནོ། །
དེ་ནས་ལྕགས་མོ་ཕག་ལ་རྗེ་ཤེས་རབ་སེངྒེ་དང་ཡབ་སྲས་ཕོགས་མཐུན་ལ་སྟོད་ལ་ཆོས་བར་ལ་བྱོན། ཡར་ལམ་གཅེན་ལུང་དང་ཆུ་འདུས་སོགས་སུ་བྱང་སམས་ཤཱཀྱ་དཔལ་བས་སྦྱིན་བདག་མཛད་དེ་ཆོས་ཨར་མཛད། དེ་ནས་
སྟོད་ཕྱོགས་ཀྱི་ཆོས་སྡེ་མང་པོར་བྱོན་ཞིང་སྐལ་བ་དང་ལྡན་བ་མང་པོ་ལ་མཐོ་རིས་དང་ཐར་བའི་ས་བོན་འཇོག་བར་མཛད། དེ་ནས་དཔོན་སློང་རྣམས་ཀྱིས་པདྨ་ཆོས་སྡེངས་སུ་བྱོན། ཡར་ལམ་གླང་སྐོར་དུ་ཕ་དམ་པའི་སྐུ་
གདུང་ཀ་རུ་མཇལ། སྤྱིར་དེ་ལ་མཐོང་ཚུལ་སྣ་ཚོགས་ཤིག་ཡོད་པ་ལ། རྗེ་འདི་པས་དམ་པ་རང་གི་སྐུ་དངོས་སུ་གཟིགས་པ་ཡིན་ཟེར་བའི་ལོ་རྒྱུས་སྐུ་གཉེར་གྱིས་བརྗོད་བ་དང་ལྟའི་བར་དུ་ཡོད་དོ་།དེ་ནས་པདྨ་ཆོས་སྡིགས་སུ་བྱོན་
ཏེ༑ པཎ་ཆེན་འཇིགས་བྲལ་དང་མཇལ། ཞག་ཤས་དེར་བཞུགས། ཆོས་མང་དུ་ཞུས། ཁྱད་བར་སྒྲོལ་མ་ཉེར་གཅིག་མ། སྒྲོལ་མ་ལྷ་བཅུ་བདུན་མ་སོགས་ཀྱི་དཔང་དང། རྗེ་བཙུན་མ་དཀར་སྔོ་གཉིས་དང་དབྱངས་

[311A]༄༅། །ཅན་མ། གདུགས་དཀར་སོགས་ཀྱི་རྗེས་གནང་མང་དུ་ཞུས་པཎ་ཆེན་གྱིས་དྲི་བ་མང་པོ་མཛད་བ་རྣམས་ལ་ལན་ཕུལ་བ་རྣམས་ལའང་ཐུགས་ཤིན་ཏུ་དགྱེས་པར་བྱུང་ནས། ད་ཕྱིན་ཆད་ཐམས་ཅད་མཁྱེན་
པ་དགེ་འདུན་གྲུབ་གྱིས་ཞེས་པའི་མངའ་གསོལ་ཡང་མཛད་དོ། །དེ་ནས་སླར་ཡང་ཤེལ་དཀར་དུ་ཕེབས་ཏེ་ཆོས་བར་མཛད། དེ་དུས་ནུབ་གཅིག་གི་མནལ་ལམ་དུ་རྒྱལ་ཚབ་རྗེ་བྱོན་ནས། རྗེ་བཙུན་མ་ལ་གསོལ་གདའ་ཀྱི་རྗེས་སུ་
བཅོམ་ལྡན་འདས་མ་མཆོད་བྱས་པས། །ཞེས་སོགས་ཤླཽཀ་འདི་ལན་གསུམ་རེ་གྱིས་གསུང་བ་རྨིས། དེ་ལ་བརྟགས་ན་དེ་དུས་རྒྱལ་ཚབ་རྗེ་གཞན་དོན་ལ་གཤེགས་ཡར་འདུག་བས། ང་པོ་ཏ་ལ་ནས་བདེ་བ་ཅན་དུ་འགྲོ། ཁྱེད་ཀྱང་
དེ་ལྟར་མཛོད་ཅེས་ཨར་གོ་ནས་ཚིགས་བཅད་ཚོགས་སུ་མ་ཆག་བར་བཙུགས་གསུང། དེ་ནས་ཆུ་ཕོ་བྱེ་བའི་ལོ་ནག་པ་ཟླ་བའི་ཚེས་བཞི་ལ་ཚད་མ་རྣམ་འགྲེལ་གྱི་ཏཱིཀྐ་འདིའི་རྩོམ་པ་ཡང་མཛད་དོ། །དེ་ནས་ཆུ་མོ་གླང་གི་ལོ་སླར་ཡང་
སྣར་ཐང་དུ་བྱོན། རྩ་ཤེའི་རྣམ་བཤད་རིན་པོ་ཆེའི་ཕྲེང་བའི་རྩོམ་པ་མཛད་དེ་འཆད་ཉན་གྱི་སྒོ་ནས་གཏན་ལ་ཕབ། དེ་རྗེས་རི་ཁུད་དུ་ཕེབས། དེའི་ཚེ་རྗེ་ཤེས་རབ་སེངྒེ་སྔར་རྗེ་བླ་མ་འདི་བ་ལ་སྟོད་ལ་ཆོས་བར་ལ་བྱོན་བའི་སྐྱེལ་མར་
ཆུ་འདུས་བར་བྱོན། དེ་ནས་ཕྱིར་བྱོན་ཏེ་དགེ་ལྡན་དུ་རྒྱལ་ཚབ་རྗེ་ལ་དུས་འཁོར་གསན་པ་ལ་ཕེབས་བཞེད་ཡིན་པ་ལ། རྟ་ནག་ཏུ་དགེ་སྦྱོང་དཀར་པོ་བས་སྦྱན་དྲངས་ཏེ་རི་ཁུད་ཆོས་སྡེ་ཕུལ་ཞལ་བདག་མཛད་ནས་ལོ་ཤས་བཞུགས་

[311B]སེམས་དཔའ་ཆེན་པོ་ཚུལ་ཁྲིམས་དཔལ་བཟང་པོ་གཉིས་ལ་ཆོས་བཀའ་མང་དུ་གསན། གསང་བ་འདུས་པའི་རྒྱུད་ཀྱི་འཆད་ཉན་ཡང་འཕེལ་བར་མཛད། དེ་ཐད་དུ་རྗེ་བླ་མ་
འདི་ཡང་ཕེབས་ཏེ་དེ་དུས་ཡབ་སྲས་བཀའ་བགྲོས་མཛད། རྗེ་ཤེས་རབ་སེངྒེ་དགེ་ལྡན་དུ་མཁས་གྲུབ་རྗེ་ལ་དུས་ཀྱི་འཁོར་ལོ་གསན་པ་ལ་བྱོན། རྗེ་འདི་པ་རི་ཁུད་ཀྱི་གདན་སར་བསྐོ་བ་སོགས་ཀྱི་ཞལ་ཏ་དྲུང་ཆེན་དགེ་སྤྱོང་བ་དང་
ཡོན་མཆོད་ཞལ་འཛོམ་པ་ལ་གནང་སྟེ་དབུས་ཕྱོགས་ལ་ཕེབས། རྗེ་འདི་པས་རི་ཁུད་ཆོས་སྡེའི་ཞལ་བདག་མཛད། དྲུང་ཆེན་དགེ་སྦྱོང་བས་སྦྱིན་བདག་མཛད་དེ་རྟེན་འབྲེལ་ཁྱད་པར་ཅན་བསྒྲིག་པའི་ཕྱིར་དུ་རྗེ་བཙུན་བྱམས་
པའི་སྐུ་ཁྱད་པར་ཅན་ཞིག་བཞེངས། གཙུག་ལག་ཁང་གི་སྒོ་སྒྱུར་བ་དང་རྡོ་གཅལ་འདིང་བ་སོགས་ཀྱི་སྒོ་ནས་ཆོས་སྡེ་ལ་ཕན་པ་ཆེ་བར་མཛད་དོ། །དེ་ནས་ཡང་སྣར་ཐང་ཕྱོགས་ལ་ཕེབས། བྱང་ཆེན་སོགས་སུ་ཆོས་བར་མཛད་
དེ་ནས་བོ་དོང་ལ་བྱོན། དཔལ་ལྡན་དམག་ཟོར་ལྷ་མོ་འདི་སྐུ་སྐྱེ་མང་པོ་ནས་ཀྱི་ཆོས་སྐྱོང་ཡིན་པ་ལ་སྔར་རྗེས་གནང་ཞུ་བ་སོགས་མ་མཛད་པས། དེ་ཞུ་བ་ལ་དེ་དུས་བོ་དང་ན་རྒྱལ་སྲས་རིན་པོ་ཆེའི་དངོས་སློབ་རིན་པོ་ཆེ་ཆོས་
བཟང་དཔལ་བ་ཞེས་པ་བཞུགས་པས་དེར་བྱོན། ལྷ་མོའི་རྗེས་གནང་དགོས་ཞུས་བས་ཁོང་གི་ཞལ་ནས། མདང་རྨི་ལམ་བཟང། ལྷོ་ཕྱོགས་འདི་ནས་རླུང་ནག་འཚུབ་མའི་དཀྱིལ་ནས་དགེ་སློང་ཞིག་བོ་དོང་གི་སྒོ་རྩར་སླེབས་

[312A]༄༅། །བྱུང་བ་ལ་འདི་ནས་བུད་མེད་རྒྱན་ཅན་ཞིག་སོང་སྟེ་བསྟན་འཛིན་ཆེན་པོ་ལ་བསུ་བ་བྱ་ཟེར་ནས་བྱུང་བརྨིས། ད་རེས་རབ་འབྲོག་མོ་ཧོར་གྱིས་འཁྱེར་བ་འདྲ། ཧ་ཧ་གསུང་ཞིང། ལྷ་མོ་འདིའི་
དཀའ་ལུང་མན་ངག་དང་བཅས་པ་རྫོགས་བར་གནང། གཞན་ཡང་ཁོང་པ་ལ་རྒྱལ་སྲས་རིན་པོ་ཆེའི་བཀའ་འབུམ་གྱི་ལུང་སོགས་ཆོས་མང་རབ་གསན་ནོ། །དེ་ནས་བྱང་ཆེན་དུ་ཕེབས་ཏེ་སྐབས་ཤིག་ཏུ་རྗེ་འདིའི་ཐུགས་ལ་
འཆད་ཉན་འདི་ཇི་ལྟ་བུ་ཞིག་འོང་སྙམ་ཡོད་པ་ལ། ནུབ་ཅིག་རྨི་ལམ་ན་སྔར་རི་བོ་དགེ་ལྡན་དུ་བཞུགས་དུས་ཞལ་འདྲིས་ཡོད་པའི་དགེ་སློང་ཚེས་མཐུན་ཞིག་ཡོད་པ་དེ་བྱུང་ནས། ཁྱེད་ཀྱི་དོན་དེ་ངས་རྨི་ལམ་དུ་བརྟག་གིས་
གསུངས་ནས་གཉིད་ལོག་པའི་ཆུལ་མཛད། དེ་ནས་གཉིད་སང་དེ་ལག་བས་ཕྱག་རྒྱ་ཞིག་མཛད་ནས། ཕུན་ཚོགས་གྲོལ་ཐོབ་ཅིག་འོང་བའི་རིགས་སུ་ནི་ཡོད། བདེན། ཞེས་དང། སྐྲག་མི་དགོས་བློ་འདུན་དཀོན་མཆོག་ལ་
གཏོད་ལ་བློ་ལྟོས་ཆོལ། ཞེས་ཤུགས་དྲག་ཏུ་ཟེར་བ་ཞིག་རྨིས་པས་ད་ནི། ང་རང་བློ་དཀོན་མཆོག་ལ་གཏད་ལ་བཤད་ཉན་བྱེད་པར་ཐག་བཅད་སྙམ་པ་ཐུགས་ལ་འཁྲུངས། དེའི་ཚེ་འདི་ལྟར་དགོངས་ཏེ། བྱང་ཆེན་
འདིར་ཆོས་བར་འདྲ་དང། སྐབས་སུ་ཐུགས་དམ་བྱེད་བའི་ཁང་པ་ཅིག་དགོས་པར་འདུག་སྙམ་དུ་དགོངས་ཏེ། དེའི་མཐུན་རེ་ན་ཤིང་ཆ་སོགས་བསྟན་པའི་སྦྱིན་བདག་ཆེན་མོ་ཤཱཀྱ་དཔལ་བ་ལ་བཀའ་ལུང་གནང་ཞིང། ཁོང་

[312B]འཕྲིན་ལས་རྒྱ་ཆེར་འོང་བའི་མཚན་ལྟས་སོགས་ཀྱང་ཡོད་པས་ཐེག་ཆེན་ཕོ་བྲང་ཞེས་པའི་གཟིམ་ཁང་ཆེན་པོ་མ་ཕོ་འབྲུག་གི་ལོ་ལ་བཏབ་བོ། །དེ་ནས་སྔར་བཀྲ་ཤིས་རྡོ་ཁར་
རྗེ་བཅུན་ཙོང་ཁ་པ་ཆེན་པོར་ཚད་མ་རྣམ་ངེས་ཀྱི་དོགས་གཅོད་གསན་པའི་ཟིན་བྲིས་རྣམས་དང། དགེ་ལྡན་དུ་རྒྱལ་ཚབ་རྗེ་ལ་རྣམས་འགྲེལ་གསན་པའི་གསུང་རྒྱུན་རྣམས་ལ་གཞི་བྱས་ཏེ་ཚད་མའི་བསྟན་བཅོས་ཆེན་པོ་རིགས་པའི་རྒྱན་
ཅེས་བྱ་བ་མེ་མོ་སྦྲུལ་གྱི་ལོའི་ཟླ་བ་བཅུ་པ་ལ་རྫོགས་པར་མཛད་དོ། །དེ་ནས་ཤངས་མདོ་རི་བོ་དགེ་འཕེལ་དུ་ཕེབས་ནས་ཟླ་བ་གཅིག་ཙམ་སྐུ་མཚམས་མཛད་དེ་བཞུགས་པའི་ནུབ་གཅིག་མནལ་ལམ་ན་ད་ལྟ་བཀྲ་ཤིས་ལྷུན་པོའི་
རྒྱབ་རི་འདིའི་རྣམ་པ་ཅན་གྱི་རི་རྩེ་ན་རྗེ་ཙོང་ཁ་པ་བཞུགས། རྐེད་པ་ཅམ་ན་སེམས་དཔའ་ཆེན་པོ་འདུལ་འཛིན་བློ་གྲོས་སྤས་བ་བཞུགས། དེའི་སྨད་ཙམ་ན་རྗེ་རང་ཉིད་བཞུགས་འདུག་དེ་ནས་སེམས་དཔའ་ཆེན་པོ་བློ་གྲོས་སྦས་
པའི་ཞལ་ནས། རྗེ་བླ་མའི་འདི་ལ་ཡར་སྙན་གཏོད་ལ་གསོན་དང་རྗེ་ཙོད་ཁ་པ་ཆེན་པོ་རང་རེ་ལ་ལུང་བསྟན་མང་པོ་མཛད་ཀྱིན་འདུག་ཟེར་བ་ལ་རྗེ་འདི་བས་ལེགས་པར་གསན་པས་གསུང་གི་སྒྲ་དབྱངས་མང་པོ་ཞིག་སྒྲོག་པར་
ཕལ་ཆེར་མ་གོ་གསུང་གི་ཆ་ཤས་ཤིག་ལ། དགེ་འདུན་གྲུབ་ཅེས་བོས་ནས། ཁྱོད་ལ་བརྟེན་ནས་ས་ཕྱོགས་འདིར་ཚད་མ་རྣམ་འགྲེལ་གྱི་བསྟན་བརྒྱས་བར་འགྱུར་བ་ཞིག་འོང་བ་ཡིན། ཞེས་གསུང་བ་ཞིག་གསལ་བར་ཚོར་

[313A]༄༅། །བས་ལུས་ཀྱི་བ་སྤུ་གཡོ་བ་ཞིག་བྱུང། དེའི་ཚེ་འདུལ་འཛིན་བློ་གྲོས་སྦས་པ་རྗེ་རིན་པོ་ཆེའི་དྲུང་ན་བཞུགས་ནས་རྗེ་དགེ་འདུན་གྲུབ་ལ་རྗེ་རིན་བོ་ཆེས་ལུང་བསྟན་འདི་ལྟར་གནང་ཞེས་གསུང་བདེ་ཅི་
བ་ལྟ་བ་ཡིན་ནམ་སྙམ་དུ་དགོངས་ན། སྐྱེ་བ་ཕྱི་མ་རྗེ་དང་མཇལ་བ་ཁོང་སྔ་བ་ཞིག་འོང་བ་ཡིན་ནམ་སྙམ་པ་ཅིག་བང་ཡང་རྨི་ལམ་དེ་ཁའི་འཕྲོ་ལ་ཏེའི་སི་ཏུ་ཆེན་པོ་དེ་གོས་འགང་དཀར་པོ་ཞིག་གྱོན། ཞོ་ཁོ་གཅིག་ལག་
ཏུ་ཁྱེར་ནས་རི་དེའི་རྩེར་རྗེ་བཙུན་ཙོང་ཁ་པ་ལ་མཇལ་གྱིན་འདུག་པ་རྨིས་པ་ཞིག་བྱུང་སྟེ་མཚན་ལྟས་དེ་དག་ནི་རྗེ་དགེ་འདུན་གྲུབ་ཀྱིས་བཀྲ་ཤིས་ལྷུན་པོ་འདེབས་པ་དང། དགོན་གནས་འདིར་རྗེ་རིན་པོ་ཆེའི་བསྟན་པ་ཆེས་ཆེར་
འཕེལ་བ་དང་མདོ་སྔགས་ཀྱི་གཞུང་སྤྱི་དང་ཁྱད་པར་ཚད་མ་རྣམ་འགྲེལ་དར་བའི་ལུང་བསྟན་འཁྲུལ་མེད་དུ་བྱུང་བ་ཡིན་ཞིང་ཇི་ལྟར་ལུང་བསྟན་བ་ལྟར་ཆོས་གྲྭ་ཆེན་པོ་བཀྲ་ཤིས་ལྷུན་པོར་རྗེ་བླ་མའི་མདོ་སྔགས་ཀྱི་བསྟན་
བ་ཆེས་ཆེར་དར་བ་ཀུན་གྱི་མིག་ལམ་དུ་སྣང་བ་ལྟར་རོ། །དེ་ནས་དེ་གེ་ལྡན་དུ་ཕེབས་ནས་བྱང་རྩེ་ཆོས་རྗེ་ནམ་མཁའ་དཔལ་བ་ལ། བཅོམ་ལྡན་འདས་འཁོར་ལོ་ཆེན་པོའི་བྱིན་རླབས་རྒྱུད་ཀྱི་དབང་ལུང་མན་ངག་སོགས་དང་
ཚེ་དཔག་མེད་ལྷ་དགུའི་དབང་ཡང་གསན་ཅིང། ཁོང་གིས་མཛད་པའི་དེའི་སྒྲུབ་དཀྱིལ་ཞིག་འདུག་པའི་ཡིག་མཁན་ཡང་མཛད་དོ་།གཞན་ཡང་སྔགས་ཀྱི་བཀའ་ལུང་མང་པོ་གསན་ཅིང། ཐུན་མོང་བ་བྱང་ཆུབ་ལམ་

[313B]བློ་སྦྱོང་སྙན་རྒྱུད་ཆེན་མོ་སོགས་ཟབ་ཅིང་རྒྱ་ཆེ་བའི་ཆོས་མང་པོ་གསན་ནོ། །དེ་ནས་ལྕགས་ཕོ་སྦྲེའུ་ལོ་ལག་ཙང་ཕྱོགས་ལ་ཕེབས། སྣར་ཐང་དུ་བྱོན། དེ་སྐོར་ལ་སྣར་ཐང་བྱང་
ཆེན་གཉིས་སུ་ཕལ་ཆེར་བཤད་ཉན་མཛད། ཁྱད་པར་སྣར་ཐང་དུ་འདུལ་བའི་གླེང་འབུམ་ཆེན་མོ་དང་སོ་ཐར་གྱི་ཊཱིཀྐའི་རྩོམ་པ་མཛད། དེ་ནས་བསམ་གྲུབ་རྩེ་ནས་རྗེ་ཤེས་རབ་སེང་གེ་དང་རྗེ་དགེ་འདུན་གྲུབ་གཉིས་ཀ་གདན་
དྲངས་ཏེ་མདོ་སྔགས་ཀྱི་འཆད་ཉན་མཛད་པའི་བདག་རྐྱེན་བཟང་པོ་རིམ་པ་བཞིན་དུ་མཛད། དེ་ནས་བྱང་ཆེན་སྣར་ཐང་སོགས་སུ་རིམ་པར་བྱོན་ཏེ་བཤད་ཉན་གཙོ་བོར་མཛད། དེ་དུས་དགོངས་བ་ལ་སྔ་དུས་འོད་འདིར་ལོ་ཆེན་
ཡབ་སྲས་ཀྱི་རིང་ལ་བཤད་ཉན་དར་བར་བྱུང་འདུག་ནའང་གཞི་གསུམ་གྱི་ཕྱག་ལེན་ཆེར་མ་བྱུང། ད་འདུལ་བའི་བསླབ་ཁྲིམས་རྣམ་བར་དག་བ་ཅིག་གཞིར་བཟུང་སྟེ་དེའི་སྟེང་ནས་བཤད་ཉན་གཙོ་བོར་བྱེད་པ་ཅིག་བྱ་དགོས་ཏེ། དེའི་
རྟེན་འབྲེལ་དུ་བསླབ་ཁྲིམས་བཅའ་ཡིག་ཆེན་མོ་འདི་ཆུ་མོ་ཕག་གི་ཟླ་བ་དྲུག་པའི་ཡར་ཚེས་ལ་དཔལ་བྱང་ཆུབ་ཆེན་པོར་མཛད། དེ་ནས་བཟུང་སྟེ་གཞི་གསུམ་གྱི་ཕྱག་ལེན་བར་མ་ཆད་དུ་ཡོད་བ་ཡིན་ནོ། །དེ་ནས་གླེགས་བམ་རིན་
པོ་ཆེའི་ལུང་ཡང་སྔར་ནས་མ་གསན་པས་གསན་འདོད་ཆེ་བ་དང་སྒྲ་ཀ་ལཱ་བའི་ས་བྲིས་ཡོངས་སུ་རྫོགས་པ་ཅིག་མཛད་བཞེད་ཀྱིས་ཀུན་ནས་བསླངས་ཏེ། ལོ་དེའི་སྟོན་མཇུག་ལ་དཔལ་སྡིངས་ལ་བྱོན་ཏེ་ལོ་ཙཱ་བ་ཆེན་པོ་ཐུགས་རྗེ་

[314A]༄༅། །དཔལ་བ་ལ་སྒྲའི་ས་བྲིས་ཐོགས་ཤིག་ཞུས། ཡོངས་སུ་རྫོགས་པ་རྟིང་སོར་མཛད་པར་ཞུས་ཏེ་ཤིང་མོ་གླང་ལོའི་དགུན་ཆོས་ལ་བོ་དོང་ལ་བྱོན་ཆོས་ཐོག་གཅིག་བཞུགས། ཆོས་གྲོལ་མཚམས་ཤིག་
ཏུ་བླ་བྲང་སེར་པོར་གྲགས་པ་དེར་ཐོ་རངས་ཤིག་དཔུ་འཕུར་ནས་བཞུགས་ཡོད་ཙ་ན་བར་སྣང་ལ་བུད་མེད་དུས་པའི་སྐད་ལྷང་བ་ཞིག་བྱུང། དབུ་འཕུར་བ་བསངས་ཏེ། ཅི་བྱུང་བ་ཡིན་དྲིས་པས་ངའི་མིང་པོ་སངས་རྒྱས་ཀྱི་བསྟན་
པ་ལ་གཅེས་པ་ཅིག་ཡོད་པ་དེ་གཤེགས་པས་དུ་བ་ཡིན་ཟེར། དེ་སུ་ཡིན་བྱས་པས། དེ་བཤད་ན་ཁྱོད་ཀྱང་མྱ་ངན་བྱེད་དུ་འོང་བས་མི་སྨྲ་ཟེར། ཅི་ཡིན་ནམ་སྙམ་དུ་སེམས་མ་བདེ་བ་ཞིག་བྱུང། ཡང་དེ་དུས་ཐོ་རངས་
ཤིག་སྔར་གྱི་བུད་མེད་དེའི་སྐད་ལྷང་བ་ཅིག་བྱུང། མགོ་བོ་བསངས་ཏེ་ཉན་པས། དེ་ན་ཁྱོད་ཀྱི་དགོན་པ་ཡོད། །གདུལ་བྱ་དག་ཀྱང་དེར་འདུ་ཞིང། །ཁོ་མོའང་ཁྱོད་ཀྱི་རྗེས་སུ་འབྲང་།ཁྱོད་ཀྱི་རྗེས་འབྲང་སྐྱོབ་བར་བྱེད། །
ཅེས་ཟེར། དགོན་པ་ཇི་ལྟ་བུ་ཞིག་འོང། དགོན་པའི་མིང་ལ་ཇི་སྐད་ཟེར་བྱས་པས། ལག་པ་གཉིས་ཐལ་མོ་ཁོང་སྟོང་དུ་སྤྱར་ཏེ། དགོན་པ་འདི་ལྟ་བུ་ཞིག་འོང། དགོན་པའི་མིང་ལ་མུ་ཁྱུད་ཅན་ཟེར། དེ་མཁའ་འགྲོའི་
བརྡ་སྐད་ཡིན་ནོ་ཨང་ཟེར་ཏེ་ཡལ་སོང། ཡང་དེ་དུས་ལྷ་མོ་འདིའི་ཞལ་ནས། རྟེན་འབྲེལ་ཁྱད་པར་ཅན་ཡོད་པས་ཚོགས་སུ་མ་ཎི་བརྒྱ་རྩ་རེ་ཡང་མ་ཆག་པར་ཚུགས་ཤིག་གསུང། ཡང་དེ་དུས་དགེ་བཤེས་ཤིག་ལ་ལྷ་

[314B] ངས་བཤད་སབ་གང་བྱས་ན་བསྟན་པ་དང་སེམས་ཅན་ལ་ཕན། དགོན་པ་ག་ན་ཡོད། དགེ་ཚུལ་ཅིག་ཀྱང་ག་ན་ཡོད་ཞུས་པས། དེའི་ཞལ་ནས། བཤད་སྒྲུབ་དང་ཁྱད་པར་འཆད་ཉན་བྱས་ན་
བསྟན་པ་ལ་ཕན་སྟོབས་ཆེ། དགོན་པ་ཅིག་མ་གི་ན་ཡོད། མིང་ལ་མུ་ཁྱུད་ཅན། དེ་ཡང་བརྡ་སྐད་ཡིན་ནོ་ཨང། དགེ་ཚུལ་ཅིག་ཕ་གི་ན་ཡོད། སྙིང་རྗེ་རྗེ་ཞིག་ཕ་གི་ན་ཡོད་དོ་ཟེར་རོ། །དེ་ནས་བདེ་ཆེན་རྩེར་སྟོན་ཆོས་ལ་ལོ་ཆེན་ཐུཌ་
རྗེ་དཔལ་བ་སྤྱན་དྲངས་ཏེ་སྔར་གྱི་ཀ་ལཱ་པའི་ས་བྲིས་ཀྱི་འཕྲོ་དང། སྡེབ་སྦྱོར་རིན་ཆེན་འབྱུང་གནས་སོགས་ཐ་སྙད་ཀྱི་གཙུག་ལག་ཀྱང་མང་དུ་གསན། ཁྱད་པར་ཀ་ལཱ་པའི་གཞུང་དོན་འགའ་ཞིག་ལ། འདི་རང་འགྲེལ་བ་དང་
བསྟུན་ན་འདི་ལྟར་ཡིན་པ་འདྲ་ཞེས་ཡར་ཞུས་པས་ཁོང་གིས་ཐལ་མོ་སྦྱར་ཏེ། ངོ་མཚར་ཆེ། ཁྱེད་རང་སྔ་ནས་མཁས་པར་འདུག་།ང་ལས་སློབ་མི་དགོས་པར་འདུག་གོ་གསུང་ནས་ཤིན་ཏུ་དགྱེས་པ་བྱུང། གཞན་ཡང་
སྒྲོལ་མ་ཡིད་བཞིན་ནོར་བུའི་རྗེས་གནང་སོགས་བཀའ་ཡང་འགའ་རེ་གསན་ཅིང། ཁྱད་པར་སྔ་ནས་ཡང་ཡང་ཡིད་ལ་གཅགས་པའི་གླེགས་བམ་རིན་པོ་ཆེའི་ལུང་གསན་དུས། དྲུང་ནས་ཀྱིས་སུ་ལ་གསན་ཞུས་པས་ཁོང་གི་
ཞལ་ནས། བདག་གིས་ཆོས་འཁོར་སྒེང་པ་ཆོས་རྗེ་སེངྒེ་རྒྱལ་མཚན་ལ་ཞུས། ཁོང་འབྲོམ་གྱི་སྤྲུལ་པར་བྱེད་པར་གདའ་གསུང་ཞིང། གཞན་ཡང་དེ་དུས་ཁོང་གིས་གསུང་ནས། གླེགས་བམ་རིན་པོ་ཆེ་ནས་འབྱུང་བ་ལྟར་ད་སྟེ་ཡུན་

[315A]༄༅། །མི་རིང་བར་ཁྱེད་རང་གི་ཡུལ་ཕྱོགས་སུ་བསྟན་འཛིན་གྱི་དགེ་སློང་བགྲེས་བོ་ཞིག་འབྲོམ་གྱི་རྣམ་ཐར་ཞུ་ཟེར་འོང་གིས། དེ་དུས་དགེ་སློང་དེ་ལ་འབྲོམ་གྱི་འདུ་ཤེས་ཞིག། ཁྱོད་རང་སྤྱན་རས་གཟིགས་སུ་
སྒོམས་ལ་གླེགས་བམ་རིན་པོ་ཆེ་ལེགས་པར་སྟོན་ཅིག་གསུང་གིན་འདུག་པ་དང་མཐུན་པར་ཁོ་བོ་སྐལ་བར་ལྡན། གླེགས་བམ་རིན་པོ་ཆེ་འདི་འབྲོམ་ལས་ཐོས་ནས་འབྲོམ་ལ་འཆད་པར་འདུག་པས། ད་ནི་ཆོས་བདག་པོ་ལ་
འཕྲོད་པ་ཡིན་ནོ་ཞེས་གསུངས་ནས་ཐུགས་དགྱེས་པར་བྱུང་ལ་འདི་རྣམས་ལ་བརྟགས་ན་ཡང་རྗེ་བླ་མ་འདི་ཉིད་འབྲོམ་ཐུགས་རྗེ་ཆེན་པོའི་སྤྲུལ་པ་ཡིན་པར་གདོན་མི་ཟ་བ་ཡིན་ནོ། །དེ་ནས་སྣར་ཐང་དུ་རྗེ་འདི་པས་ཉེ་གནས་ཆེན་
པོ་དོན་གྲུབ་གྲགས་པ་ལ། ངེད་ལ་ཚེ་འདིར་རྗེ་ཤེས་རབ་སེངྒེ་བཀའ་དྲིན་ཆེ་བ་ཡིན། དེའི་བཀའ་དྲིན་བསབ་ཕྱིར་དུ་ཆོས་ཕྱོགས་ནས་བཤད་ཉན་བྱས་ཏེ་ལག་རྗེས་ཤིག་འཇོག་འཇིག་རྟེན་ཟང་ཟིང་གི་ལོངས་སྤྱོད་ཕྱོགས་ནས་
ནང་རྟེན་དུ་རྟེན་བཞེང་ཞིག་བྱས་ཏེ་ལག་རྗེས་དོད་པ་ཅིག་བྱས་ན་བསམ་པས། རྟེན་དེ་བཞུགས་ས་ཞིག་ཇི་ལྟར་བྱ་ཞེས་དྲི་བ་མཛད་ཅིང་དེ་ཇི་ལྟར་བྱས་ན་འོང་སྙམ་དུ་དགོངས་པ་བཏང་བས་དང་པོ་རྗེ་བཙུན་ཙོང་ཁ་པས་ལུང་
བསྟན་པ་དེ་དང། ཕྱིས་བོ་དོང་དུ་ལྷ་མོ་འདིས་ལུང་བསྟན་པའི་དགོན་པ་དེ་ཡང་འདི་ག་ཡིན་པ་སྲིད། ཁྱད་པར་སྔར་རྗེ་ཤེས་རབ་སེངྒེ་བསམ་གྲུབ་རྩེ་ནས་སྣར་ཐང་ལ་འབྱོན་རེས་ཀྱིས་བཀྲ་ཤིས་ལྷུན་པོའི་དགོན་པ་འདི་ལ་ཕྱག་

[315B] ས་ཕྱོགས་འདི་ན་དགེ་འདུན་གྲུབ་མགོ་བོ་སྐྱ་ཡེར་ཡེར་ཆོས་འཆད་ཀྱིན་འདུག་པ་ཅིག་སེམས་སང་ལ་དུས་རྒྱུན་དུ་འོང་གསུང་བ་ཅིག་ཡང་ཡང་ཡོད་པ་ལ་བརྟེན། ས་ཕྱོགས་འདི་ག་དགོན་པའི་གནས་སུ་བཟང་བར་གཟི་
ཏེ་འདི་ཉིད་དུ་དགོན་པ་འདེབས་པར་ཐུགས་ཐག་བཅད་ལ། སྤྱིར་སྔ་མེ་ནས་བླ་མ་ལྷ་དང་བཅས་པས་ལུང་བསྟིན་དེ་ལྟར་ཡོད་ཅིང་རྗེ་རང་ལ་ངེས་ངེས་ཡོད་ནའང་སྦས་པའི་ཚུལ་དུ་དེ་ལྟར་མཛད་དོ་།དེ་ནས་མེ་མོ་ཡོས་ལོའི་དབྱར་སོས་
ནས་བརྩམས་ཏེ་བསམ་གྲུབ་རྩེའི་བྲག་དམར་བླ་བྲང་དུ་རྟེན་བཞེང་གི་འགོ་བཙུགས་ཏེ་ལུགས་བཏང་བས། ཐང་ལ་མ་བྱུང་བ་ལ་མྱང་སྟོད་པའི་དཀའ་བཅུ་པ་གཅིག་རྨི་ལམ་བརྟག་ཏུ་བཅུག་པས་ཁོང་གི་རྨི་ལམ་དུ་ཆ་ལུགས་
མཛེས་བའི་བུད་མེད་གསུམ་མི་རྐང་གི་གླིང་བུ་འབུད་ཅིང་འདི་སྐད་ལོ། སྐྱེས་བུ་དམ་པའི་ཐུགས་ཀྱི་མུན་པ་གཏིང་ནས་བསལ། །གང་དང་གང་དུ་བཞུགས་པ་དེ་ར། །འོད་དཔག་མེད་པའི་སྨོན་ལམ་མ་།འགྲོ་ལ་དགྱེས་པའི་འཛུམ་
སྟོན་མ། །ཡང་དང་ཡང་དུ་སྤྱན་འདྲེན་ནོ། །ལུགས་ཕུད་རྗེ་བཙུན་སྒྲོལ་མ་འཚལ། །སེང་གདོང་གེགས་མེད་འབྱོན་པ་ལ། །ཐུབ་དབང་མངལ་སྐྱེས་ཀྱི་བསྟོད་པ་འཚལ། །པེ་ཧར་གྱི་རྩོམ་པ་ཅུང་ཟད་ཡོད། །རྟ་མགྲིན་ནག་པོའི་ཟློག་
པ་འཚལ། །ངེད་ཚོ་ཡང་སྤེ་གདོང་ཅན་གཟུངས་ཀྱི་དཔལ་དང་།མཁས་གྲུབ་དུ་མ་བསྟེན་པ་ཡིན། །ཡང་དང་ཡང་དུ་འོང་གིན་ཡོད་།ཟེར་གྱིན་འདུག་ཡང་ན་ཁ་ཅིག་ན་བུད་མེད་སྨུག་མོ་གཅིག་ན་རེ་བར་ཆད་མི་འོང་

[316A]༄༅། །འཕྲིན་ལས་དང་གྲོགས་དན་ངེད་ལྕམ་དྲལ་གྱིས་བྱེད་པ་ཡིན་ཟེར་བ་ཅིག་རྨིས་ལགས་ཞུས་པས། དེ་མ་ཐག་ཐུབ་པ་ཆེན་པོ་ལ་བདུད་དཔུང་ཕྱེ་མར་འཐག་པ་ཞེས་བྱ་བའི་བསྟོད་པ་དེ་མཛད་དེ་ལུགས་ཕུད་
ལ་རྗེ་བཙུན་མའི་སྐུ་བཞེངས་ཤིང། དེ་ནས་སྟོན་པའི་སྐུ་རྒྱབ་མཐོ་ཉེར་ལྔ་པ་ཅིག་གི་ལུགས་བཏང་བས་བྱིན་རླབས་ཀྱི་གཟི་འོད་འབར་ཞིང་ངོ་མཚར་བར་བྱོན་ནས་རྟེན་དེའི་ཐུགས་ཀར་རྒྱལ་བ་ཙོང་ཁ་པ་ཆེན་པོས་ཐོག་དྲངས་རྩ་རྒྱུད་ཀྱི་
བླ་མ་སངས་རྒྱས་བྱང་སེམས་ཀྱི་རིང་བསྲེལ་མང་པོས་གཏམས་པའི་དངུལ་གྱི་རྒྱལ་བ་འོད་དཔག་མེད་ཀྱི་སྐུ། རྗེ་བཙུན་ཤེས་རབ་སེངྒེའི་དབུ་ཐོད་རིན་པོ་ཆེ་སྣ་ཚོགས་པས་བཀད་བ་དང་བཅས་པ་བཞུགས་ཤིང། གཞན་ཡང་སྐུའི་
སྟོད་སྨད་ཀྱི་ཆར་གཟུངས་སྔགས་བྱིན་རླབས་ཅན་མང་པོ་བཤད་ཚོད་དང་མཐུན་པར་བཞུགས། ཁྱད་པར་སྐུའི་སྨད་ཀྱི་ཆ་ལ་འདུལ་བའི་གསུང་རབ་ཀྱ་གླེགས་བམ་མང་པོ་རྗེ་བཙུན་ཙོང་ཁ་པའི་མཐང་གོས་དང་བཅས་བ་རྟེན་འབྲེལ་
ཁྱད་པར་ཅན་བསྒྲིག་པའི་ཕྱིར་དུ་བཞུགས། མདོར་ན་དེ་ནས་བརྩམས་ཏེ་རྟེན་གྱི་ནང་བཞུགས་སོགས་ཡོངས་སུ་རྫོགས་པར་འབྲུག་ལོ་ཟླ་བ་གསུམ་པ་ཡན་ལ་རྫོགས་པར་གྲུབ་པ་ཡིན་ནོ། །དེ་ནས་རྟེན་ཡར་ཕྱོགས་ལ་སྤྱན་
འདྲེན་ནམ་སྙམ་དུ་དགོངས་ཏེ་དར་རྒྱས་པ་ལ་ཁྲབ་རྨོག་གྲི་གསུམ་གྱི་གནང་སྦྱིན་མཛད། བཀའ་བགྲོས་མཛད་པ་ལ་རྡོ་རིང་པའི་དཔོན་པོ་ན་རེ། རྗེ་ཁྱེད་རང་དཀོན་མཆོག་ལ་གསོལ་བ་ཐེབས་པའི་གང་ཟག་ཡིན་པས་དཀོན་

[316B] བསྟན་པ་དང་སེམས་ཅན་ལ་གང་དུ་བཞུགས་ན་ཕན་པ་ཆེ་བར་ལུང་བསྟན་པ་ཅིག་མཛད་པར་ཞུ་ཡར་མར་ལ་ཁྱད་པར་མ་བྱུང་ན་འདི་ཕྱོགས་ལ་བཞུགས་པ་ཅིག་ཞུ་ཟེར། དར་རྒྱས་པའི་ཞུ་བ་
ལ༑ ད་སྐུ་འདི་གང་དུ་བཞུགས་ཀྱང་གཙུག་ལག་ཁང་གི་ཞབས་ཏོག་བདག་རང་གིས་བྱེད་པ་ལགས་པས་ཡོན་མཆོད་རིང་དུ་མི་གཏོང་བཞུ་ཟེར། དེ་ནས་བསམ་གྲུབ་རྩེར་གཞིས་བྱེས་ཀྱི་དགེ་འདུན་མང་པོ་བསགས་ནས་རྗེ་བཙུན་
མ་ལ་གསོལ་བ་བཏབ་པས་འདི་ཕྱོགས་ལ་བཞུགས་པ་ལུང་བསྟན་བྱུང་དེ་ནས་དགོན་པའི་འགྲམ་གདིང་བར་བཞེད་དེ་དངོས་ཀྱི་སྦྱིན་བདག་དར་རྒྱས་པ་དགོན་བསོད་ནམས་དཔལ་བཟང་བས་མཛད་ནས། རབ་བྱུང་ཞེས་པ་མེ་མོ་ཡོས་
ལོའི་སྨིན་དྲུག་ཟླ་བའི་ཡར་ཚེས་བཟང་པོ་ལ་རྗེ་རང་ཉིད་སྦྱིན་བདག་དང་བཅས་པ་འདིར་ཕེབས། ས་བརྟག་པ། གཞི་བདག་ལ་གཏོར་མ་སྦྱིན་པ་ལ་སོགས་པའི་ཆོ་ག་རྒྱས་པར་མཛད་དེ། སའི་ཆ་འདིར་གཙུག་ལག་ཁང། འདིར་
བླ་བྲང། འདི་རྣམས་སུ་བྲང་ཁང་སོ་སོ་རྣམས་གྱིས་གསུངས་ཏེ་གཙུག་ལག་ཁང་དྲི་གཙང་ཁང་དབུས་མ་དང་བཅས་པའི་འགྲམ་བཏིང་སྟེ། བཀྲ་ཤིས་ལྷུན་ཕོ་དཔལ་གྱི་བདེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་
བཏབ་བོ། །དེ་ཡང་གཙང་ཁང་ཆེན་མོ་ལ་ཀ་བ་དྲུག་གིས་དང་འདུ་ཁང་ལ་ཀ་བ་བཞི་བཅུ་ཞེ་བརྒྱད་ཀྱིས་ཡོད་ཅིང། བྱམས་ཁང་ལ་ཀ་བ་བཅུ་གཉིས་ཀྱིས་དང། སྐྲོལ་མ་ལྷ་ཁང་ལ་ཀ་བ་དྲུག་གིས་དང། མགོན་ཁང་ལ་ཀ་

[317A]༄༅། །བ་གཉིས་ཀྱིས་རྣམས་ཕྱིས་བཞེངས་པ་ཡིན་ནོ། །ཡང་དེའི་དུས་སུ་རྗེ་བླ་མ་འདི་གཙུག་ལག་ཁང་འདིའི་ཁྱམས་སུ་གུར་དཀར་པོ་ཞིག་གི་ནང་དུ་བཞུགས་པའི་ཐོ་རངས་ཤིག་སྔར་གྱི་བུད་མེད་དེའི་སྐད་
བར་སྣང་ལ་ལྷང་བ་ཅིག་བྱུང་བ་ལ་གསན་པས། དགོན་པའི་མིང་ལ་བཀྲ་ཤིས་ལྷུན་པོ་གྱིས། སྔར་གྱི་མཁའ་འགྲོའི་བད་སྐད་དེས་ཁྲོལ་ལོ་ཨང་གསུང་བ་ཅིག་བྱུང་བས་བཀྲ་ཤིས་ལྷུན་པོ་ཞེས་པ་ལྷ་མོ་འདིས་བཏགས་པ་
ཡིན༑ དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་ཞེས་པ་རྗེ་རང་གིས་བྱས་པ་ཡིན་གསུང་ངོ། །ཡང་དེ་དུས་སུ་དགོན་པའི་མདུན་གྱི་ནེའུ་ཐང་དེར་རབ་བྱུང་ཞིག་བསྒྲུབས། དེ་གནས་དེར་རབ་བྱུང་
བྱེད་པའི་ཐོག་མ་ཡིན་པས་མིང་ཚོགས་པ་རྒྱ་མཚོ་འཕེལ་དུ་བཏགས། རབ་བྱུང་སྒྲུབ་པའི་དུས་རྗེ་ཞལ་དགོན་པ་ཕྱོགས་ལ་བསྟན་ཏེ་གཟིགས་པས་སྔར་རི་བོ་དགེ་འཕེལ་དུ་རྨི་ལམ་ལ། རྗེ་བཙུན་ཙོང་ཁ་པས་ལུང་བསྟན་པའི་
གནས་དེ་འདི་ཡིན་པར་གོར་མ་ཆག་པར་འདུག་སྙམ་དུ་ཐུགས་ངེས་དང། ཁྱད་པར་རྗེ་ཡབ་སྲས་གསུམ་གྱི་བཞུགས་ས་སོགས་ལ་ཆེར་དཔྱད་བས་ཐུན་མོང་མ་ཡིན་པའི་ངེས་ཤེས་བྱུང། དེའི་ཕྱིར་དགོན་པ་འདི་རྗེ་བཙུན་
ཙོང་ཁ་པ་ཡབ་སྲས་དང་ལྷ་མོ་འདིས་ལུང་བསྟན་པ་ཡིན་ནོ་ཞེས་གསུང། ཁྱད་པར་གླེགས་བམ་རིན་པོ་ཆེ་ལས་ཀྱང་དགོན་བ་འདི་ཉིད་ཀྱི་ལུང་བསྟན་མང་དུ་གསུངས་ཤིང། ཆེས་གསལ་བར། གླང་ཆེན་བཞེངས་དང་

[317B] །མཐར་ཐུག་བསམ་གཏན་ལྷུན་གྲུབ་ཤོག་ཅེས་དང། ལྟ་བས་མི་ངོམས་གཟི་བརྗིད་ཅན། །མཚུངས་པ་མེད་པའི་བཀྲ་ཤིས་གནས། །བཀྲ་ཤིས་ལྷུན་པོ་རྒྱས་འགྱུར་ཤོག་འདོད་དགུ་འབྱུང་བའི་རིན་པོ་ཆེ། །
དེ་དང་མཐུན་པ་དཔག་བསམ་ཤིང། །དགོས་འདོད་འབྱུང་བའི་བཀྲ་ཤིས་གནས། །བཀྲ་ཤིས་མཆོག་རབ་རྒྱས་འགྱུར་ཤོག་ཅེས་སོགས་ཀྱིས་བཀྲ་ཤིས་ལྷུན་པོའི་རྒྱབ་རི་དང། གནས་ཀྱི་དབྱིབས་དང། དེའི་གང་ཟག་དང་
དེའི་བསམ་གཏན་འགྲུབ་ལུགས་དང། རྟེན་ཁྱད་པར་ཅན་འབྱོན་ལུགས་ལ་སོགས་པ་རྣམས་ལུང་བསྟན་ཏོ། །དེ་ནས་ལྕགས་ཕོ་རྟའི་ལོའི་དགུན་ཆོས་གྲོལ་མཚམས་ཤིག་ཏུ་རྗེ་བླ་མ་འདི་རི་བོ་དགེ་ལྡན་གྱི་མཁན་པོ་ལ་གདན་འདྲེན་
པ་ལ་བླ་མ་དཀའ་བཅུ་བ་སྦྱིན་པ་དཔལ་བ་དང་དགེ་བསྐོས་དཔལ་ལྡན་རིན་ཆེན་པ་གཉིས་ཀྱིས་ཐོག་དྲངས་དཔོན་སློབ་ཐེགས་ཤིག་གིས་སླེབས་ནས་རྗེ་འདི་པ་ལ་དགའ་ལྡན་གྱི་གདན་ས་ལ་འབྱོན་དགོས་པའི་ཞུ་བ་ཕུལ་བས་རྗེ་འདི་
བས་བདག་དགེ་ལྡན་གྱི་གདན་ས་བྱེད་དུ་མི་འགྲོ་དེའི་རྒྱུ་མཚན་ཡང་དགོན་པ་འདི་ཡང་བཏབ་མ་ཐག་ཏུ་སོང་བས་རྒྱུན་བརྟག་པ་ཅིག་མ་བྱུང་དོགས་ཤིང། ཁྱད་པར་སྔར་བྱས་པ་ཐམས་ཅད་ཀྱང་བསྟན་པ་སྤྱི་སྒོས་འབའ་ཞིག་ལ་བསམས་
ད་དུང་ཡང་རྗེ་བཙུན་ཙོང་ཁ་པ་ཆེན་པོའི་བསྟན་པ་འབའ་ཞིག་ལ་བསམས་ཏེ་འདི་ཁར་སྔོད་པ་ཡིན། ད་ལམ་མཁས་གྲུབ་རིན་པོ་ཆེའི་གཅུང་པོ་ཆོས་རྗེ་བསོ་བ་འདི་ལུང་རྟོགས་ཀྱི་ཡོན་ཏན་གང་ས་ནས་རྗེའི་གདན་སར་འོས་པ་

[318A]༄༅། །ཡོད་པས་འདི་དགེ་ལྡན་གྱི་ཁྲི་ལ་གདན་འདྲེན་པར་མཛོད་གསུངས་ནས་རྗེ་ཉིད་མི་འབྱོན་པར་ཐག་བཅད། དེ་ནས་རྟ་ནག་རི་ཁུད་དང། ལྷ་རྒྱལ་རྩེ་སོགས་སུ་ཆོས་བར་མཛད་ཅིང་སྐལ་བ་དང་ལྡན་པ་
མཐའ་ཡས་པ་ལ་ཆོས་སྟོན་པར་མཛད་དོ། །དེ་དག་གི་བར་སྐབས་ཤིག་རྗེ་འདི་ཉིད་བྱང་ཆེན་དུ་སྐུ་མཚམས་ལ་བཞུགས་ནས་རྒྱལ་བ་ཙོང་ཁ་པའི་བསྟན་པའི་སྙིང་པོ་མཐར་ཐུག་པ་རྣམས་ལ་ཉམས་བཞེས་མཛད་པས་སྐྱེས་བུ་
གསུམ་གྱི་ལམ་གྱི་རིམ་པ་རྣམས་དང་སྔགས་ཀྱི་ཟབ་ལམ་རིན་པ་གཉིས་ཀྱི་གནད་རྣམས་ལ་མྱོང་པ་ཕུལ་ཕྱིན་འཁྲུངས་ཤིང་ཤར་གྱི་རི་བོའི་རྩེར་སྤྲིན་དཀར་པོ་ཞིག་གཟིགས་པའི་རྐྱེན་བྱས་རྗེ་ཡབ་སྲས་ཀྱི་བཀའ་དྲིན་དྲན་པའི་
མོས་གུས་ཤུགས་དྲག་འཁྲུངས་ཏེ། ཤར་གངས་རི་དཀར་པོའི་རྩེ་མོ་ན། །ཞེས་སོགས་ཀྱི་ཉམས་མགུར་མཛད། དེ་དུས་གཙང་ཕྱོགས་སུ་ལུས་མེད་བདག་པོ་སྙིང་ལ་ཞུགས་པ་མང་པོས་འཇམ་མགོན་བླ་མའི་བསྟན་པ་འཕེལ་
བ་ལ་གེགས་ཆེན་པོ་བྱས་ཀྱང། རྗེ་འདི་པས་རང་གི་སྐུ་དང་སྲོག་ལའང་མ་གཟིགས་པར་འཇམ་མགོན་བླ་མའི་བསྟན་པ་ཆེས་ཆེར་འཕེལ་ཕྱིར་ཆོས་གྲྭ་ཆེན་པོ་བཀྲ་ཤིས་ལྷུན་པོ་བཏབ་ཅིང། མདོ་སྔགས་གཉིས་ཀའི་བཤད་
སྒྲུབ་རྐང་ཚུགས་པར་མཛད་དེ་བསྟན་པའི་སྲོག་ཤིང་བཟུང་བས་ན་རྗེ་འདི་ནི་འཇམ་མགོན་བླ་མའི་བསྟན་པ་འདི་ལ་བཀའ་དྲིན་བླ་ལྷག་ཏུ་ཆེ་བ་ཞིག་གོ་དེ་ནས་རྗེ་འདིའི་དགོངས་པ་ལ། སྔ་མོ་ནས་མཁས་གྲུབ་ཐམས་ཅད་མཁྱེན་

[318B] རྗེ་བཙུན་བྱམས་པའི་སྐུ་ཞིག་བཞེངས་ན་བསྟན་པ་དང་སེམས་ཅན་ལ་ཕན་པ་རྒྱ་ཆེན་པོར་འགྱུར་བའི་ལུང་བསྟན་ཅིག་ཡོད་པ་དང། གཞན་ཡང་རང་གི་སློབ་མ་ཉམས་རྟོགས་ཅན་འགའ་ཞིག་གི་ཉམས་དང་རྨི་
ལམ་ལ། རྗེ་བཙུན་གྱི་སྐུ་བཞེངས་ན་ཕན་ཐོགས་རྒྱ་ཆེན་པོ་འོད་ཟེར་བ་མང་པོ་ཡོད་པ་སོགས་ལ་བརྟེན་ནས་རྗེ་བཙུན་བྱམས་མགོན་གྱི་སྐུ་བཞེང་བར་རྩོམ་པན་རྗེ་འདི་པས་ལྷ་བཙུན་བསྟན་པའི་རྒྱལ་མཚན་ལ། རྗེ་བཙུན་གྱི་སྐུ་ཚད་ཇི་ཙམ་འོང་
གི་བརྟག་པ་ཅིག་བྱེད་དགོས་པ་འདུག་པས། གྱང་ལོགས་ཤིག་ལ་ཕྱག་མཐོ་དྲུག་གི་ཚད་མཛད་ནས། འདི་ལ་དཔེས་པའི་ཞལ་ཞིག་བྲིས་གསུངས། ཁོང་གིས་བྲིས་པས་ཚད་འཕྱུགས་ནས་མཐོ་དགུ་ཙམ་དུ་སོང་བ་དང་རྗེའི་ཞལ་ནས། བླ་
མ་ཞང་གིས་ལྷ་ཆེན་དཔལ་འབར་བཞེངས་དུས་ཉེ་གནས་ཀྱིས་སྲོག་ཤིང་ཚད་འཕྱུགས་པའི་རྟེན་འབྲེལ་གྱིས་སྐུ་ཤིན་ཏུ་ཆེ་བ་ཅིག་བྱུང་ཟེར། འོ་སྐོལ་ལ་ཡང་སྐུ་ཆེན་པོ་ཞིག་འོང་བ་ཡིན་ཡོད་གསུང། དེ་ནས་ཞལ་བྲིས་ནས་མཆོད་པ་ཕུལ་
གསོལ་བ་བཏབ་པས་དེའི་ནུབ་མོ་ལྷ་རི་རྩེ་ནས་སེར་སྣམ་གྱི་གསོལ་བེམས་ལེགས་པ་ཅིག་འབུལ་བ་ལ་བཏང་བྱུང་བས། རྟེན་འབྲེལ་ཤིན་ཏུ་ལེགས་ཞེས་གསུང། དེའི་ཐོ་རངས་མནལ་ལམ་དུ། སུམ་བརྒྱ་དྲུག་ཅུ་ཐོབ་ཟེར་བའི་སྒྲ་
ལྷང་བ་ཞིག་བྱུང་གསུང། དེའི་ཚེ་སྤྲུལ་པའི་བཟོ་བོ་རྣམས་སྤྱན་རས་གཟིགས་དང་སྒྲོལ་མས་རྒྱུད་བསྐུལ། དཔལ་ལྡན་ལྷ་མོས་ལམ་སྲུངས་མཛད་ནས་ཆུ་འདུས་སུ་སླེབས། དེ་ནས་དྲུང་ཆོས་རྒྱལ་བས་ལྷ་བཟོ་པ་རྣམས་ཁྲིད་ནས་

[319A]༄༅། །འདིར་སླེབས། རྗེའི་དྲུང་དུ་རྒྱུ་མཚན་ཕུལ་བས་རྗེའི་གསུང་ནས། ཤིན་ཏུ་ལེགས། མི་གསར་གྱི་ཁ་ནས་གཏམ་བྱུང། སླང་ཚ་དུས་ཀྱི་སྐམ་པ་བྱས་པ་ཡིན་གསུང། དེ་ནས་སང་ཉིན་བཟོ་བོ་རྣམས་
ལ་ཟངས་ལེབ་རྣམས་བསྟན་པས་ཁོང་རྣམས་ན་རེ། ད་ནི། རྒྱུ་ཡང་ལྡངས་ཤིང། ཟངས་ལེབ་རྣམས་ཀྱང་ལེགས་པོ་འོད་ཟེར་ནས་དབུའི་ཚུག་དྲངས་ཏེ་བཟོ་ཚུགས་སོ། །དེ་ནས་སྤྲུལ་པའི་བཟོ་བོ་རྣམས་ཀྱིས་སྐད་ཅིག་ཀྱང་མ་ཡེངས་
བར་བཟོ་བྱས་པས་ཐོག་མར་དབུ་ལེགས་པར་གྲུབ། དེ་ལ་རབ་གནས་མཛད་དེ་གསོལ་བ་བཏབ་བས་མཛོད་སྤུ་ལ་མེ་ཏོག་གཅིག་ཆགས་ཤིང་ཁྱད་པར་སྙན་རྒྱན་གཡས་ཀྱི་འབུར་དབུས་མ་ལ་རྒྱལ་བ་ཙོང་ཁ་པའི་སྐུ་རང་བྱོན་
ཤིན་ཏུ་མཚར་བ་ཞིག་སྐྱེ་བོ་ཐམས་ཅད་ཀྱི་མཐུན་གྲུབ་ཏུ་བྱོན་གཞན་ཡང་དེའི་ཚེ་ཆོས་སྐྱོང་གི་གཏོར་སྒྲུབ་འཛུགས་པ་སོགས་ཀྱི་རིམ་གྲོ་འཛུགས་པ་དང་བཅས་ཏེ་བལ་པོ་རྣམས་ཀྱིས་བཟོ་ལེགས་པར་བརྩམས། དེའི་ཚེ་སྐུ་རིམ་པ་
རྣམས་དང་བཟོ་བོ་རྣམས་ཀྱི་ཉམས་སྣང་ལ་ཉིན་མོ་མི་དང་མཚན་མོ་མི་མ་ཡིན་གྱིས་བཟོ་སྒྲུབ་པའི་སྣང་བ་རྒྱུན་མི་འཆད་ཅིང་དེ་ལྟར་བསྒྲུབས་པས་རིང་པོར་མ་ཐོགས་པར་ཁྲུ་ཉི་ཤུ་རྩ་ལྔའི་སྐུ་ཚད་དང་ལྡན་པའི་རྗེ་བཙུན་གྱི་སྐུ་ངོ་
མཚར་ཅན་དེ་ཆུ་མོ་ལུག་གི་ལོ་ལ་གྲུབ་སྟེ་རྟེན་གྱི་ནང་བཞུགས་ལ་ཡང་དམ་པ་མང་པོའི་རིང་བསྲེལ་སོགས་སངས་རྒྱས་བྱང་སེམས་ཀྱི་སྐུ་གདུང་རིང་བསྲེལ་དང་ལྡན་ཞིང། རྒྱུ་རིན་པོ་ཆེ་ལས་གྲུབ་པའི་ལུགས་སྐུ་མང་པོ་བཞུགས་

[319B] གཞན་སྐུའི་སྟོད་སྨད་ཀྱི་ཆ་ལ་བཤད་ཚོད་དང་མཐུན་པའི་གཟུངས་སྔགས་མང་པོ་དང། གསུང་རབ་པོ་ཏི་མང་པོ་བཞུགས། གཞན་ཡང་སྨན་སྣ། འབྲུ་སྣ། ཟས་སྣ། གོས་དར་གྱི་སྣ་མང་པོ་སོགས་མཚང་བ་མེད་
བར་བཞུགས། གཞན་ཡང་རྟེན་གྱི་ནང་བཞུགས་ཁྱད་པར་ཅན་ཞིག་གཞན་སུ་ལ་ཡང་རྒྱུས་མེད་པར་རྗེ་རང་ཉིད་ཀྱིས་མཚན་མོ་བྱོན་ཏེ། རྟེན་གྱི་ཐུགས་ཀར་བཞུགས་སུ་གསོལ་ནས་གསོལ་བ་གདབ་པ་དང་སྨོན་ལམ་མང་
པོ་ཡང་མཛད་ཅེས་གྲགས་སོ། །དེ་ལྟ་བུའི་རྟེན་ངོ་མཚར་ཅན་དེའི་རབ་ཏུ་གནས་པ་ལུག་ལོ་ཟླ་བ་ལྔ་པའི་ཡར་ཚེས་བཟང་པོ་ལ་དཔལ་གསང་པ་འདུས་པའི་དཀྱིལ་འཁོར་བཞེངས་ཏེ། དེའི་སྒོ་ནས་རབ་ཏུ་གནས་པ་རྒྱས་པར་
མཛད། དེའི་དུས་ནམ་མཁའ་ལ་འཇའ་ཚོན་གྱི་གུར་དང། མེ་ཏོག་གི་ཆར་འབབ་པ་སོགས་ངོ་མཚར་བའི་ལྟས་དཔག་ཏུ་མེད་པ་དང། ཁྱད་པར་རྗེ་རང་ཉིད་ཀྱིས་དེ་ནུབ་རྗེ་བཙུན་གྱི་ཞབས་དྲུང་དུ་བཞུགས་
ཏེ་གསོལ་བ་རྩེ་གཅིག་ཏུ་བཏབ་པས་རྗེ་བཙུན་བྱམས་པ་སྣམ་སྦྱར་རྡོ་ཚོས་མ་གྱོན་པའི་དགེ་སློང་གི་རྣམ་པ་ཅན་ཞིག་སྐུ་དེ་ཉིད་ལ་ཡང་དང་ཡང་དུ་ཐིམ་པའི་སྣང་བ་བྱུང་ཞིང། དེའི་ཐོ་རངས་དེ་ལྟ་བུའི་དགེ་སློང་ཞིག་
གིས༑ ཁྱོད་ཀྱིས་བསྟན་པ་དང་སེམས་ཅན་ལ་ཕན་པ་རྒྱ་ཆེན་པོ་དེ་གྲུབ་ཟིན་པས་དགའ་བ་སྒོམས་ཤིག་ཅེས་པའི་ལུང་བསྟན་ཡང་བྱུང་ངོ། །དེ་ནས་རྗེ་བཙུན་བྱམས་མགོན་གྱི་སྐུ་ལེགས་པར་གྲུབ་

[320A]༄༅། །པའི་རྗེས་སུ། རྒྱབ་མཐོ་བཅུ་དྲུག་དང་ལྡན་པའི་རྗེ་བཙུན་མའི་གསེར་སྐུ་དང། གཡས་གཡོན་དུ་རྗེ་བཙུན་མ་སྔོན་མོ་དང་སྒྲོལ་དཀར་ཡིད་བཞིན་འཁོར་ལོའི་སྨན་སྐུ་གཉིས་
མཚར་ཆགས་བྱིན་རླབས་དང་ལྡན་པར་གྲུབ་སྟེ། ནང་བཞུགས་ལ་ཐུགས་ཀ་ན་སངས་རྒྱས་བྱང་སེམས་ཀྱི་སྐུ་གདུང་རིང་བསྲེལ་མང་པོ་དང། མགྲིན་པ་ན་རྗེ་བཙུན་མ་རང་གི་སྐུ་འཇིམ་པ་ལས་རང་བྱུང་དུ་བྱོན་པ་མཐོ་གང་ཙམ་
ཞིག་བཞུགས་ཤིང། གཞན་ཡང་སྟོད་སྨད་ཀྱི་ཆ་རྣམས་གཟུངས་སྔགས་སྐུ་ཚེ་བསྲིང་བའི་སྤེལ་ཚིག་དང་བཅས་པ་མང་པོ་འཁོར་ལོ་དང་བཅས་པ་བཤད་ཚོད་བཞིན་དུ་བཞུགས་པའི་རྟེན་ངོ་མཚར་ཅན་འདི་དག་ལེགས་པར་
གྲུབ་པ་རབ་ཏུ་གནས་པ་ལོ་དེའི་ཟླ་བ་བརྒྱད་པའི་ཚེས་བཟང་པོ་ལ་ལེགས་པར་བསྒྲུབས། དེའི་ཚེ་ནམ་མཁའ་ལ་འཇའ་འོད་འཁྲིགས་པ་མེ་ཏོག་གི་ཆར་འབབ་པ། ཁྱད་པར་བར་སྣང་ལ་གློ་བུར་དུ་གཎྜིའི་སྒྲ་གླིང་སྟོད་པ་རྣམས་
ཀྱིས་གླིང་སྨད་དང། གླིང་སྨད་པ་རྣམས་ཀྱིས་ཅིག་ཤོས་ན་གྲག་པར་ཐོས་པ་སོགས་ངོ་མཚར་བའི་ལྟས་མང་པོ་བྱུང་ངོ། །དེ་ནས་ཕྱི་རབས་འབྱོར་ལྡན་སྐྱེ་བོ་རྣམས་ཀྱི་དམིགས་རྐྱེན་དུ་བསྟན་པའི་གཙོ་བོའི་གོས་སྐུ་ཆེན་མོ་བཞེང་བར་
དགོངས་ཏེ། ལྷག་པའི་ལྷས་རྒྱུད་བྱིན་གྱིས་བརླབས་པ་པིར་ཐོགས་རྣམས་ཀྱི་རྒྱལ་པོ་སྨན་བླ་དོན་གྲུབ་པ་དཔོན་སློབ་སྤྱན་དྲངས་ཏེ་བཟོའི་རྩོམ་པ་མཛད་དེ་དཀྱུས་སུ་འདོམ་བཅོ་བརྒྱད་དང། ཞེང་དུ་འདོམ་བཅུ་གཉིས་ཀྱི་ཚད་དང་ལྡན་

[320B]ཡོངས་སུ་རྫོགས་པར་གྲུབ་སྟེ། གོས་སྐུ་འདིའི་ཐུགས་ཀ་ན་རྗེ་རང་ཉིད་ཀྱིས་མཛད་པའི་བསྟན་པ་རྒྱས་པའི་སྨོན་ལམ་གྱི་ཚིག་མང་པོ་བྲིས་ནས་བཞུགས་ལ། དེའི་རབ་ཏུ་གནས་
ང་ཡང་ངོ་མཚར་བའི་ལྟས་མང་པོ་དང་བཅས་ཏེ་གྲུབ་བོ། །དེ་ལྟ་བུའི་གོས་སྐུ་འདིའི་རྒྱུ་ལ་གོས་ཡུག་དགུ་བཅུ་གོ་ལྔ། གོང་པ་ལ་རྟེན་ཁེབས་ཉི་ཤུ་རྩ་ལྔ། བླ་བྲེ་གཉིས། གཡས་གཡོན་གྱི་མཐའ་ལ་དབ་ཡུག་ལྔ། དར་ཆག་ལ་
དར་ཡུག་གཅིག་དང་དར་ཁ་ལྔ། སྐུད་པ་ལ་གོས་དར་འདྲེས་པ་ཁ་བཞི་བཅུ་ཞེ་དགུ་དང་སེ་ཐའུ་འདོམ་པ་དོ། སྨད་ཀྱི་མཐའ་ལ་དར་ཡུག་སྔོན་བོ་གཅིག་རྣམས་སོང་གསུང་ངོ། །དེ་ནས་རྗེ་བཙུན་མའི་གོས་སྐུ་ཆུར་འདོམ་བརྒྱད་དང་
ཞེང་དུ་འདོམ་དྲུག་གི་ཚད་དང་ལྡན་པ། རྒྱུ་བཟང་ཞིང་བྱིན་རླབས་ཀྱི་གཟི་འོད་འཕྲོ་བ་དང་བཅས་པ་ཡོངས་སུ་རྫོགས་པ་མྱུར་དུ་གྲུབ་སྟེ། རབ་ཏུ་གནས་པ་ཡང་ངོ་མཚར་བའི་ལྟས་མང་བོ་དང་བཅས་ཏེ་ལེགས་པར་གྲུབ་བོ། །གོས་སྐུ་
འདིའི་མཛོད་སྤུ་ན་མུ་ཏིག་སྟོང་ཉིས་བརྒྱ་བདུན་ཅུ་དོན་ལྔ་ཁྲོམ་ཚོགས་སུ་ཡོད་པའི་དབུས་ན་ཆར་འབེབས་ཤིག་གི་དུས་སུ་གཞི་བདག་ན་སེར་བས་རྗེ་རང་ཉིད་ལ་ཕུལ་བའི་རིན་པོ་ཆེ་ཆུ་ཤེལ་གཅིག་དང། དེ་བཞིན་གཤེགས་པའི་འཕེལ་
གདུང། གླང་པོར་འཁྲུངས་པའི་སྐུ་གདུང། མཆིམས་བློ་བཟང་གྲགས་པའི་སྐུ་གདུང། སྣར་ཐང་ཉེར་འཛིན་ཆེན་པོའི་སྐུ་གདུང། རིང་བསྲེལ་མང་པོ་དང་བཅས་པ་བཞུགས་ཤིང། ཕྱག་གཡས་ལ་བྱུ་རུ་མུ་མེན་རྣམས་འདྲས་པ་
[321A]༄༅། །བརྒྱ་དང་ཉེར་ལྔ། ཕྱག་གཡོན་ལ་བྱུ་རུ་ཉིས་བརྒྱ་དང་གསུམ། མགུལ་པ་ལ་བྱུ་རུ་དགུ་བཅུ། ཤངས་ཀྱི་རྩེ་ལ་སྦོས་ཤེལ་བཟང་པོ་ཞིག་དང་མུ་ཏིག་རྣམས་ཡོད་གསུང་ངོ། །དེ་ནས་རྗེ་འདི་པས་
བཀྲ་ཤིས་ལྷུན་གྱིས་གྲུབ་པའི་ཆོས་གྲྭ་ཆེན་པོར་གཞི་ཕབ་ནས་བཞུགས་ནས་ཆོས་ཀྱི་འཁོར་ལོ་རྒྱུན་མི་འཆད་དུ་བསྐོར་ཏེ། དེ་ཡང་སྔ་ཆོས་ལ་ཚད་མ་རྣམ་འགྲེལ་དང། མངོན་བ་མཛོད་གཉིས་གསུངས། དེ་རྗེས་ཞུ་མི་དང་
བསྟུན། ཕྱི་དྲོ་དང་པོར་ཕར་ཕྱིན། དེ་ནས་འདུལ་བ། དེ་ནས་རྩ་འཇུག་གམ། བྱང་ཆུབ་ལམ་རིམ། རྒྱུད་འགྲེལ་སོགས་འདོད་པ་དང་བསྟུན་ཏེ་གསུངས། རྣམ་འགྲེལ་ལྷ་ཤཱ་ཀ་དང་དར་ཊཱིཀ་མཁས་གྲུབ་ཊཱིཀྐ་སོགས་ལ་བརྟེན་
ནས་གསུང། མངོན་པ་མཆི་མས་དང་ནེལ་པའི་ཊཱིཀྐ་གཉིས་ལ་བརྟེན་གཞི་མཛད་ནས་དགོངས་པས་དཔྱོད་པར་སྣང། ཕར་ཕྱིན་གསེར་ཕྲེང་དང་དར་ཊཱིཀ། འདུལ་པ་དམར་ཊཱིཀ་དང་རྒྱ་ཆེར་འགྲེལ། རྩ་འཇུག་གསུང་དུས་ཊཱིཀ་
ཆེན་ཚར་པ་རེ་བཀླགས་ནས་དོན་གྱི་སྙིང་པོ་དྲིལ་བ་རེ་ལ་བསྐྱར་ཆོས་མཛད། ལམ་རིམ་བསླབ་བྱ་བློ་སྦྱོང་སོགས་ལའང་བཤད་པ་རེ་དང་བསྐྱར་ཆོས་གཉིས་རེ་འོང་ངོ། །བློ་སྦྱོང་ལ་འདར་སྟོན་བྱང་ཆུབ་དཔལ་གྱིས་ཟིན་བྲིས་རྒྱས་
པ་ཅིག་མཛད་སྣང། ཆོས་གསུང་བའི་དུས་སུ་ཞལ་འཛུམ་མདངས་དང་ལྡན་པ་ཅིག་འོང། དྲུང་ན་འདུག་བ་དང་ཐག་རིང་པོ་ན་འདུག་པ་ལ་ཁྱད་པར་མེད་པ་ཅིག་འོང། གསུང་གི་གདངས་དལ་ཞིང་འགྲོ་གཞན་ལས་ཆེ་བ་

[321B] གཞུང་གི་གཅོད་མཚམས་མཛད་པ་རང་གིས་གོ་ཐུབ་པ་འདྲ་བ་ཅིག་འོང། ཆོས་གསུང་བའི་བུས་གཞན་ལ་སྨོད་པ་སོགས་ཀྱི་ཆོས་དམག་དང་ཟེར་ཆུ་ཡེ་མི་འོང་གྲུབ་མཐའི་འདོད་ཆུལ་མི་འདྲ་བ་དང། དོགས་པ་མང་དུ་
བཀོད་ནས་འདི་ཚེ་རིགས་ལུང་གི་སར་དཔྱད་དགོས་གསུང། ཉམས་སུ་ལེན་ན་འདི་འདྲ་ཞིག་འོང་ཚོད་དུ་གདའ་ཞེས་ཕྱོགས་རྒྱག་རེ་མཛད་ད་བློ་གཞན་ལས་འཁུལ་བ་ཅིག་འོང། བགྲོ་གླེང་གནང་བའི་དུས་ཞལ་ཕོ་དང་བཅས་ཏེ་ཧུར་
ཕྱུང་ནས་མཛད། ཐལ་སྐད་ཀྱང་ཤིན་ཏུ་བདེ་བ་སྙིང་རླུང་སངས་པ་འདྲ་བ་ཅིག་ཡོད། བགྲོ་གླེང་མཛད་པར་གྲུབ་མཐའ་མང་དུ་བཞག་ནས། སྐྱོན་གཏོང་རྒྱུ་ཅི་ཡོད་ཅེས་གསུང། འཆད་ཉན་པ་རྣམས་དང་གྲྭ་པས་ཀྱང་བློ་ནུས་
ཇི་ཡོད་ཀྱིས་བགྲོ་གླེང་ཕུལ་ཏེ་སོང་བ་མི་འོང་བར་གདའ། སྤྱིར་མི་གཅིག་ལ་དགྱེས་པའི་བཞད་གནང་ཙ་ན་ཚོགས་པ་ཐམས་ཅད་སྤྲོ་སིང་གིས་འོང། གཅིག་ལ་བཀའ་བཀྱོན་དུས་གཞན་མའང་སྐྲག་འོང་བ་ཅིག་ཡོད་
དགྱེས་པའི་སྟབས་མཛད་དུས་ཞལ་གྱི་དཀྱིལ་འཁོར་ཐམས་ཅད་འཛུམ་གྱི་རང་བཞིན་དུ་སོང་བ་འདྲ་བ་ཅིག་འོང། དབུ་ནི་གདུགས་ལྟ་བུ་སྒོར་ཁྱིལ་བ་ཅིག་ཡོད། ཤངས་མཐོ་ཞིང་སྙན་ཤལ་རིང་བ། དཔྲལ་བ་ཡངས་པ་ཞལ་ཆེ་བ་
སྤྱན་ཟུར་གསུམ་ལྟ་བུར་གཟིགས་པ་འདབ། སྐུ་ཤ་ཅུང་སྔོ་བ་རྒྱང་ནས་བལྟས་ན་ཅུང་ཟད་སྒུར་བ་ལྟ་བུར་མངོན་པ། ཕྱག་ངར་སྦོམ་པ་ཅིག་ཡང། ཕལ་ཆེར་དབུ་ཞྭ་མི་བསྣམས་ཤིང། ན་བཟའ་གང་བྱུང་བཞེས་པས་མི་ཀུན་གྱིས་ངོ་

[322A]༄༅། །མི་ཤེས་པ་འོང། ན་བཟའ་རྩི་མ་དང་གོས་དར་དྲག་ལྷན་ཅན་གྱི་རིང་འགག་འབུལ་མི་བྱུང་ཡང། གོས་དར་རྣམས་དཀོན་མཆོག་ཉིད་ཀྱི་ཕྱོགས་སུ་བསྔོ། ན་བཟའ་དང་སྤྱོད་ལམ་ལ་ཕྱི་ནང་དང་མི་དྲག་
ཞན་གྱི་སར་ཁྱད་མི་མཛད། གཞན་གྱི་འབུལ་བ་དང་བསྙེན་བཀུར་བྱུང་བའི་ཚེ་དེ་འཕྲལ་ལ་དཀོན་མཆོག་གསུམ་གང་རུང་གི་ཆེད་དུ་བསྔོ་བ་མཛད། འབུལ་བ་ཆེ་ཆུང་གང་ཕུལ་ཀྱང་འདི་ཡང་ངེད་ལ་འདི་ལྟར་མཁོ་བ་ཡོད་ཅེས་
མཉེས་མཉེས་མཛད། གསོལ་ཇ་རྐྱང་པ་རེ་ལའང་གདན་དྲངས་པར་ཆོས་རྗེ་ཉིད་ཕེབས་པར་མཛད། བཞུགས་གདན་ཀྱང་བེམ་པོ་སོགས་གང་བྱུང་གིས་ཆོག་ཟང་ཟིང་གིས་ཡོན་བདག་དང་དཔོན་གྱི་པོ་འཛིན། སློབ་མ་ལ་འདི་
ལ་བྱམས་དང་འདི་ལ་མི་བྱམས་མེད་སུ་ལ་འབོད་ཀྱང་དྲུང་པ་ཞེས་ཞེ་ས་རེ་མཛད། ཀུན་ལ་ཉེ་རིང་མེད་པའི་ཐུགས་རྗེ་ཆེན་པོ་མངའ་ཡང་སྙིང་རྗེ་རྗེ་ལྟར་མི་སྟོན། འཆལ་ཚུལ་ཀྱི་རྙོག་པ་ད་འབྲལ་བའི་ཚུལ་ཁྲིམས་མངའ་ཡང་ཞི་
ཞིང་དུལ་དུལ་ལྟར་མི་མཛད། མཐའ་མེད་པའི་མཁྱེན་པ་མངའ་ཡང་མཁས་པ་ཉིད་དུ་ཞལ་བཞེས་མི་མཛད། རིགས་ལུང་ལ་བྱུང་མ་བྱུང་ལ་གཙིགས་སྟིང་ཆེ་བར་མཛད་དེ། ཆོས་གྲྭར་བྱུང་མ་བྱུང་ལ་དགོངས་པར་མི་མཛད། གྲྭ་
པ་བྱུང་བའམ་སོང་བ་ལ་དགྱེས་མི་དགྱེས་མི་མངའ་ཞིང། ཡོན་བདག་དང་སློབ་མ་མི་ཉོ། མདོར་ན་འཇིག་རྟེན་གྱི་ཆོས་བརྒྱད་མཉམ་པར་དགོངས་ཤིང། བྱིས་པའི་སྤྱོད་པ་ལས་རིང་དུ་སོང་བ་དང་རྒྱལ་སྲས་ཀྱི་སྤྱོད་པ་རླབས་པོ་

[322B]པའི་རྣམ་པར་ཐར་པ་ཇི་ལྟ་བ་བཞིན་དུ་མཛད་སྣང་ངོ། །རྗེ་འདིས་དགོན་གནས་འདེབས་པ་དང། སྐུ་གསུང་ཐུགས་རྟེན་བཞེང་བ་སོགས་མཛད་པ་རྒྱ་ཆེན་པོ་དེ་ཙམ་ཞིག་
མཛད་ཀྱང། ནང་དུ་ཐུགས་དམ་ཐུན་བཞིའི་རྣལ་འབྱོར་ལས་ནམ་ཡང་མི་གཡེལ་ཞིང་སྔར་བཤད་པ་ལྟར་གྱི་གཞུང་ཆེན་མོའི་ཆོས་འཆད་དེ་དག་ཀྱང་ནམ་ཡང་འཆག་མེད་མཛད་དེ་འདི་ནི་སྤྲུལ་པའི་མཛད་པ་ཤ་སྟག་ཡིན་ལ་
སངས་རྒྱས་སྟོང་གི་རྡོ་སྐུ་བཞེང་བར་བཞེད་ནས་སྐུ་རྒྱུའི་རྡོ་གང་ནས་བཙལ་བར་བྱ་ཞེས་བགྲོས་པ་ན། འགའ་ཞིག་གིས་རྒྱལ་ཆེན་རྩེའི་ཕྱོགས་ནས་བཙལ་ན་ལེགས་ཞུས་པ་ལ། དེ་ཐག་རིང་བས་འདྲེན་བ་དཀའ་གསུང། འོ་ན་
ཉེ་སྐོར་ནས་མི་རྙེད་ཞུས་པའི་སྐབས་ཤིག་ན། ཉིན་གཅིག་ཕྱགས་ཕྱི་ལ་སྐུ་འཁོར་ཁ་ཡར་ཁྲིད་དེ་རྡོ་འཚོལ་དུ་འགྲོ་བ་ཡིན་གསུངས་ནས། དགོན་པའི་ཉེ་ལོགས་མཁར་ལུང་ཞེས་པའི་ལུང་བ་ཅིག་ཡོད་པ་དེར་ཐེགས་ཙ་ན་ཡ་གི་
ན་བྱ་རོག་གཅིག་ལྡིང་གི་གདའ་ཞུས་པས། འོ་ན་དེར་འདེད་གསུངས་ནས། རི་འབོག་གཅིག་གི་རྩེར་ཐེགས་ཏེ་འདི་ནས་བྲག་རྐོས་ཤིག་ཅེས་གསུངས་ནས་བྲག་གཤེགས་པས་གཡམ་བ་ཆེ་ལ་མང་བ་ཅི་འདོད་བྱུང་ངོ། །དགེ་
འདུན་ཐམས་ཅད་ཀྱིས་དེ་ཉིན་གཅིག་ལ་དྲངས་ནས། བསྐལ་བ་བཟང་པོའི་སངས་རྒྱས་སྟོང་མཚན་དང་བཅས་པ། སངས་རྒྱས་སུམ་ཅུ་སོ་ལྔ་མཚན་དང་བཅས་པ་འབུར་དུ་བརྐོས་ཏེ་བཞེངས། དེ་བཞིན་གཤེགས་པའི་སྐུ་

[323A]༄༅། །ཤ་རྣམས་ལ་གསེར་བཟང་པོ་འབའ་ཞིག་གསོལ་ཏེ་ཕྱིའི་བར་ཁྱམས་ལ་ཐོག་བཀལ་བའི་འོག་ཏུ་བཞུགས་ཏེ། དེ་ལ་བསྐལ་བཟང་ལྷ་ཁང་དུ་གྲགས་ཏེ། འདི་ཡང་སྤྲུལ་པའི་མཛད་པ་ཡིན་ཏེ་དུས་ཕྱིས་
སྐྱེ་བོ་གཞན་མང་པོས་མཁར་ལུང་སྦུག་ནས་རྡོ་ཇི་ཙམ་བཙལ་ཡང་རྗེ་འདིས་གཏེར་བཞེས་པའི་རྡོའི་ཆག་གྲུམ་ཕྲན་བུ་འདྲ་རྙེད་པ་ལས་སྟོང་སྐུའི་རྡོ་འདི་དག་དང་འདྲ་པ་སུས་ཀྱང་མ་རྙེད་དོ། །མདོར་ན་རྗེ་བླ་མ་འདི་ཉིད་ཀྱིས་སྐུ་ཚེ་འདི་ལ་
འདུལ་བའི་བསླབ་ཁྲིམས་རྣམ་པར་དག་པ་གཞིར་བཟུང། གཞི་གསུམ་གྱི་ཕྱག་ལེན་མ་ཉམས་པའི་ངང་ནས་བཤད་ཉན། རྟེན་བཞེངས། གཙུག་ལག་ཁང་བཞེངས་པ། དཀོན་མཆོག་གི་མཆོད་པ་གསུང་རབ་ཀྱི་རྩོམ་པ་
མཛད་པ་སོགས་ཐམས་ཅད་ཕྱོགས་གཅིག་ཏུ་རྒྱུན་མི་འཆད་པར་མཛད་པ་ནི། སྔོན་ཆད་གངས་རིའི་ཁྲོད་ཀྱི་ཆེན་པོ་གང་གིའང་རྣམ་པར་ཐར་པས་བསྒྲུན་པར་བཟོད་པ་མ་ཡིན་ནོ། །རྗེ་ཐམས་ཅད་མཁྱེན་པ་དགེ་འདུན་གྲུབ་
འདིས་དམ་པའི་ཆོས་སྤེལ་བའི་ཆེད་དུ་དམ་པའི་ཆོས་འདུལ་བའི་གླེང་འབུམ་ཆེན་མོ། མདོ་རྩའི་ཊཱིཀ་ཆེན། སོ་སོ་ཐར་པའི་ཊཱིཀྐ། རྣམ་འགྲེལ་གྱི་ཊཱིཀྐ། སྤྱི་དོན་རིགས་པའི་རྒྱན། རྩ་འཇུག་གཉིས་ལ་ཊཱིཀྐ་རེ་རེ། ཐུབ་པའི་
བསྟོད་པ་ལུང་ཀུན་ལས་བཏུས་པ། བདུད་དཔུང་ཕྱེ་འཐག་མ། སངས་རྒྱས་ཀྱི་གསུང་ལ་བསྟོད་པ། རྒྱལ་ཚབ་རྗེའི་བསྟོད་པ་ཀུན་ཏུ་བཟང་པོ། རྣམ་དཔྱོད་ལང་ཚོ་མ། མཁས་གྲུབ་ཐམས་ཅད་མཁྱེན་པའི་བསྟོད་པ། བྱང་རྩེ་བ་

[323B] སྤྱན་སྔ་བསོད་ནམས་ལྷུན་གྲུབ་པ་ལ་བསྟོད་པ། སྤྱན་སྔ་རིན་ཆེན་འཕེལ་ལ་བསྟོད་པ་འཇམ་དབྱངས་རིན་ཆེན་རྒྱལ་མཚན་ལ་བསྟོད་པ། སེམས་དཔའ་ཆེན་པོ་ཚུལ་ཁྲིམས་དཔལ་
བཟང་ལ་བསྟོད་པ། རྗེ་བཙུན་འཇམ་དབྱངས་ལ་བསྟོད་པ། སེང་ལྡེང་ནགས་ཀྱི་སྒྲོལ་མའི་བསྟོད་པ། དེའི་ཕོ་བྲང་ནགས་ཀྱི་བསྟོད་པ། རྗེ་བཙུན་མ་དཀར་མོའི་སྒྲུབ་ཐབས། དེའི་བསྟོད་པ་མི་གཡོ་བ་སྔོན་པོའི་སྒྲུབ་ཐབས་
འདུས་པ་ལ་བརྟེན་པའི་རབ་གནས་ཀྱི་ཆོ་ག། ལྷ་མོ་དབྱངས་ཅན་མའི་བསྟོད་པ། རྡོ་རྗེ་ཁྱུང་ཁྲིའི་བསྟོད་པ། སའི་སྙིང་པོའི་བསྟོད་པ། མགོན་པོ་གྲི་གུག་གི་བསྟོད་པ། མགོན་པོ་ཞལ་བཞི་པའི་བསྟོད་པ། དམ་ཅན་ཆོས་རྒྱལ་
གྱི་བསྟོད་པ། དེའི་ཟློག་པ་རྒྱས་པ། དམ་ཅན་གསང་སྒྲུབ་དམར་པོའི་བསྟོད་པ། ཙཱ་མུནྚིའྀ་བསྟོད་པ། དམག་ཟོར་ལྷ་མོའི་བསྟོད་པ། དེའི་གཏོར་ཆོག་མདོར་བསྡུས། ཉམས་མགུར་ཤར་གངས་རིམ། ཀ་མད་ལ་གྲས་པའི་ཉམས་
མགུར། ལྷ་རྒྱལ་རྩེར་མཛད་པའི་ཉམས་མགུར། དཀོན་རྩེགས་ནས་འབྱུང་བའི་སྨོན་ལམ། དཀོན་མཆོག་གསུམ་ལ་ཡན་ལག་བདུན་པའི་བསྟོད་པ། མགོན་པོ་ལ་མངའ་གསོལ་གྱི་ཚིགས་བཅད། འོད་དཔག་མེད་གཙོ་
འཁོར་ལ་བསྟོད་པ་སྨོན་ལམ་དང་བཅས་པ། སྨོན་ལམ་ཆེན་མོའི་དུས་སུ་མཛད་པའི་སྨོན་ལམ་མདོར་བསྡུས། བྱམས་ཆེན་བཞེངས་ཏེ་མཛད་པའི་སྨོན་ལམ་མདོར་བསྡུས། སེངྒེ་གདོང་ཅན་གྱི་ཟློག་པ་བྱ་ཐབས། ཛམྦྷ་ལ་

[324A]༄༅། །སེར་པོ་ལ་ཆུ་འབུལ་བའི་ཆོག་ཏའི་སི་ཏུ་རྣམ་རྒྱལ་གྲགས་པའི་དྲིས་ལན་རྣམས་ཡོད་ལ། རྗེ་ཉིད་ཀྱིས་གསུངས་པ་ལ་གཞན་གྱིས་ཟིན་བྲིས་བྱས་པ་འགའ་ཡར་དང། ཁྱད་པར་རྗེ་ཉིད་ལ་པོ་
ཏི་ཉི་ཤུ་ཙམ་ཉན་པའི་སྐྱོར་འགོ་ལོ་མང་པོར་མཛད་ཅིང་ཕྱིས་བསྟན་འཛིན་ཆེན་པོར་གྱུར་པ་འདར་སྟོན་བྱང་ཆུབ་དཔལ་ཞེས་པ་དམ་ཕར་ཚད། འདུལ་མཛོད། རྩ་འཇུག་སོགས་ལ་ཟིན་བྲིས་མཛད་པ་ཡོད་ཅིང། གཞན་
ཡང་རྗེས་འཇུག་མཁས་གྲུབ་བགྲང་བ་ལས་འདས་བ་ཡོད་པས་སོ་སོས་ཟིན་བྲིས་མཛད་པ་མང་དུ་མཆིས་སོ། །རྗེ་འདི་ནི་བཀའ་གདམས་གླེགས་བམ་ལས། སྤྱན་རས་གཟིགས་དབང་བཟང་པོར་སྤྲུལ། །ཞེས་ལུང་བསྟན་པ་
ལྟར་ཁ་བ་ཅན་གྱི་མགོན་པ་སྤྱན་རས་གཟིགས་ཉིད་འཇམ་མགོན་བླ་མའི་བསྟན་པ་སྤེལ་བའི་ཆེད་དུ་བསམས་བཞིན་དུ་སྤྲུལ་བའི་སྐུ་བཟུང་སྟེ་ཐམས་ཅད་མཁྱེན་པ་དགེ་འདུན་གྲུབ་པ་དཔལ་བཟང་པོ་ཞེས་མཚན་ཉི་ཟླ་ལྟར་གྲགས་
ཤིང་རྗེ་བཙུན་མ་སྒྲོལ་མས་འཕྲིན་ལས་ཀྱི་གྲོགས་མཛད་དེ་ཆོས་གྲྭ་ཆེན་པོ་བཀྲ་ཤིས་ལྷུན་པོ་བཏབ་ནས་འཇམ་མགོན་བླ་མའི་བསྟན་པ་དྲི་མ་མེད་པ་བསྲེ་བསླད་ཐམས་ཅད་དང་བྲལ་བ་མདོ་སྔགས་ཡོངས་སུ་རྫོགས་པའི་བཤད་
པ་དང་སྒྲུབ་པ་གཉིས་ཀ་ཚང་བ་རྐང་ཚུགས་པར་མཛད་དེ་འཛམ་བུའི་གླིང་གི་ཕྱོགས་མཐའ་དག་ནས་འདུས་པའི་མཁས་གྲུབ་བགྲང་བ་ལས་འདས་པ་རྗེ་བདག་ཉིད་ཆེན་པོའི་ལེགས་བཤད་ཀྱིས་ཚིམ་པར་མཛད་དེ་ས་ཆེན་པོའི་

[324B]སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དགུང་ལ་བརྒྱད་ཅུ་གྱ་བཞིར་ཕེབས་པ་ཤིང་ཕོ་རྟའི་ལོ་རྒྱལ་ཟླ་བའི་ཡར་ཚེས་བརྒྱད་ཀྱི་ཐོ་རེངས་ཞབས་རྡོ་རྗེ་སྐྱིལ་ཀྲུང། ཕྱག་
གཉིས་མཉམ་གཞག་མཛད་དེ། སྟོང་པ་གསུམ་རིམ་གྱིས་ཐིམ་ནས་ཐམས་ཅད་སྟོང་བ་འོད་གསལ་དོན་དམ་བའི་བདེན་བ་མངོན་དུ་མཛད་དེ། དེ་ཡང་སྔར་སྙུན་པ་སོགས་ཀྱིས་སྐུ་མདངས་ཅུང་ཞིག་ཆུང་བར་ཡོད་ནའང། དེའི་ཚེ་
གློ་བུར་དུ་སྐུ་ལུས་ཟླ་བ་རྒྱས་པ་ལྟར་གྱུར་ཏེ། སྔར་གྱི་སྐུའི་གཉར་མ་རྣམས་ཀྱང་མེད་པར་བལྟ་བར་མི་བཟོད་པའི་འོད་ཀྱི་ཕུང་པོ་དང་ལྡན་ཞིང། དེ་ཡང་ཁ་ཅིག་ནྀ་སྐུའི་འོད་དམར་སེར། ཁ་ཅིག་ནི་དཀར་སེར། ཁ་ཅིག་ནི་གསེར་བཙོ་
མ་ལྟ་བུར་སྣང་ངོ། །ཞེས་ཟེར་རོ། །དེ་བས་ན་རྗེ་འདི་ནི་དེའི་ཚེ་འོད་གསལ་དོན་དམ་པའི་བདེན་པ་མངོན་སུམ་དུ་མཛད་དེ་འཆི་བ་ཆོས་སྐུར་བསྒྱུར་བའི་སྒོ་ནས་བར་དོ་སྒྱུ་མའི་སྐུར་བཞེངས་ཏེ། དེ་ལ་བརྟན་ནས་མཆོག་གི་དངོས་
གྲུབ་མངོན་དུ་མཛད་པ་ཡིན་པར་གདོན་མི་ཟ་བ་ཡིན་ནོ། །འོ་ན་ཕྱི་མ་རྒྱ་ནག་ཏུ་སྐུ་སྐྱེ་བ་བཞེས་པར་གསུངས་པ་སོགས་ཇི་ལྟར་ཡིན་ཞེ་ན། རྗེ་རང་གི་གསུང་ནས། སྤྲུལ་པས་སྐྱེ་བ་འཛིན་པ་ཡིན་པས་མི་འགལ། གསུང་བ་ལྟར་
ཡིན་ནོ། །དུས་དེ་དག་གི་ཚེ་ནམ་མཁའ་ནི། ཐམས་ཅད་སྟོང་པ་འོད་གསལ་མངོན་དུ་མཛད་པའི་ཚུལ་ནི། འདི་འདྲའོ་ཞེས་འཇིག་རྟེན་ཐམས་ཅད་ལ་གོ་བར་བྱེད་པ་བཞིན་དུ་ཤིན་ཏུ་གཡའ་དག་པར་གྱུར་ཏེ། ཐ་མལ་གྱི་སྤྲིན་

[325A]༄༅། །དང་རྡུལ་ལ་སོགས་པ་ཐམས་ཅད་དང་བྲལ་ཞིང་ས་གཞི་རླུང་གི་རྒྱུ་བ་ཐམས་ཅད་དང་བྲལ་ནས་བསེར་བུ་ཕྲ་མོའི་འགྲོ་འོང་ཡང་རྒྱུན་ཆད་པ་ཞག་བཞི་བཅུ་ཞེ་ལྔ་ཙམ་གྱི་བར་དུ་བྱུང་ལ། གཞན་ཡང་
ལྷ་རྣམས་ཀྱིས་མཆོད་པ་མེ་ཏོག་སྣ་ཚོགས་པ་རྣམས་ཕལ་ཆེ་བ་ཀུནྡ་ལྟར་དཀར་ཞིང་མུ་ཏིག་ལྟར་འོད་གསལ་བ། ཟླ་བ་ལྟར་འཚེར་བ་ལག་མཐིལ་ཙམ་དང་ཤིང་རྟའི་འཕང་ལོ་ཙམ་དཔག་ཏུ་མེད་པ་དང། ཁ་དོག་ཀྱང་འགའ་
ཞིག་ནི་སྔོན་པོ། འགའ་ཞིག་ནི་སེར་པོ། འགའ་ཞིག་ནི་དམར་པོ་སོགས་ཆར་ལྟར་བབས་བར་གྱུར་ཏོ། །གཞན་ཡང་སྐུའི་ཐད་དྲང་དུ་འཇའ་ཚོན་ཁ་དོག་སྣ་ལྔ་པ་ཤིན་ཏུ་དངས་ཤིང་འོད་འཚེར་བ་རྣམ་པར་བཀྲ་བ་ཞིག་ཡུན་
རིང་བོའི་བར་དུ་གནས་པར་གྱུར་ལ། ཕལ་ཆེ་བ་ནམ་མཁའི་ལམ་ཐམས་ཅད་འཇའ་ཚོན་དཀར་པོ་བླ་བྲེ་ལྟར་བྲེས་པ་དང། བ་དན་ལྟར་འཕྱང་བ་དང། དགོན་པའི་གཡས་གཡོན་ཐམས་ཅད་འཇའ་ཚོན་སྣ་ཚོགས་པས་
ལྡ་ལྡི་ལྟར་ཁྲིག་གིས་གང་བ་ལ་སོགས་པ་ཞག་མང་པོའི་བར་དུ་བྱུང་ཞིང། དཔའ་པོ་དང་མཁའ་འགྲོ་མ་རྣམས་ཀྱིས་མངོན་པར་བསྒྲགས་པའི་འཁར་རྔ་སོགས་རོལ་མོའི་བྱེ་བྲག་བསམ་གྱིས་མི་ཁྱབ་པ་མཚན་དགུང་ལ་གྲག་
པ་དང། ཉིན་མོ་ཡང་གཎྜི་བརྡུངས་པའི་སྒྲ་ཆེན་པོ་གྲག་སྟེ་ཐམས་ཅད་ཐེ་ཚོམ་དུ་གྱུར་ནས་བརྟགས་ཀྱང་མི་ཞིག་གིས་བརྡུངས་པ་མ་ཡིན་བར་ངེས་པ་ཙམ་དུ་ཟད་ཀྱི་གཞན་དུ་གཞན་ཇི་ལྟ་བུ་ཞིག་གིས་གནས་གང་དུ་བརྡུངས་

[325B]སྒྲ་ཤིན་ཏུ་གྲག་པ་ཞིག་བྱུང་ངོ། །མདོར་ན་བཅོམ་ལྡན་འདས་རྩྭ་མཆོག་ཏུ་མྱ་ངན་ལས་འདའ་བའི་ཚུལ་བསྟན་པའི་ཚེ། ལྷ་རྣམས་ཀྱིས་མངོན་པར་མཆོད་པ་ཇི་ལྟ་བ་
བཞིན་དུ་འདིར་ཡང་བྱུང་བར་གྱུར་ཏོ། །དེ་ནས་སྲས་ཀྱི་ཐུ་བོ་འདུལ་འཛིན་རིན་པོ་ཆེས་གཙོ་མཛད། དགེ་འདུན་ཕྱེད་དང་ཉིས་སྟོང་ཙམ་གྱིས་ཟླ་བ་ཕྱེད་ཙམ་གྱི་བར་དུ་གསོལ་འདེབས་གདུང་མཆོད་སྨོན་ལམ་རྒྱས་བར་མཛད་ཅིང་
སྦྱིན་བདག་གྲྭ་བུ་སློབ་རྣམས་དང། བླ་བྲང་གི་ཕྱག་རྫས་རྣམས་ཀྱིས་སྐུ་གདུང་གི་སྐུ་མདུན་དང། ཕྱི་ནང་གི་མཆོད་ཁང་ཐམས་ཅད་དུ་མཆོད་པའི་ཚོགས་བསམ་གྱིས་མི་ཁྱབ་པ་དང། བྲང་ཁང་སོ་སོའི་ཐོག་ཁར་ཡང་མར་མེའི་ཕྲེང་
བ་ལ་སོགས་པའི་མཆོད་པས་མཆོད་པར་མཛད་ཅིང་རྩེ་གཅིག་ཏུ་གསོལ་བ་འདེབས་པར་མཛད་དོ། །དེ་ལྟར་བསོད་ནམས་དང་ཡེ་ཤེས་ཀྱི་ཚོགས་རླབས་པོ་ཆེས་དགོངས་པ་ཡོངས་སུ་རྫོགས་པར་མཛད་ནས། ལུག་གི་ལོ་གསར་
མ་ཐག་མཁྱེན་པའི་མངའ་བདག་རྡོ་རྗེ་སློབ་དཔོན་བཟང་པོ་བཀྲ་ཤིས་གངས་ཅན་ནས་སྤྱན་དྲངས། གདུགས་དང་རྒྱལ་མཚན་དང་བ་དན་ལ་སོགས་པས་བསུ་བ་མཛད་དེ། བདག་ཉིད་ཆེན་པོའི་སེངྒེའི་ཁྲིལ་བཞུགས་སུ་གསོལ་
ཏེ་རྒྱལ་ཚབ་ཏུ་དབང་བསྐུར། འདུལ་འཛིན་སེམས་དཔའ་ཆེན་པོས་མེ་ཏོག་གཏོར་ཏེ་ཤིས་པ་བརྗོད་པར་མཛད་དོ། །རྗེ་འདིས་བསྟན་པ་ལ་བྱ་བ་རྒྱ་ཆེར་མཛད་པས་རྒྱུད་འཛིན་མཐའ་ཡས་པ་བྱུང་ཞིང་འཕྲིན་ལས་རྒྱ་ཆེར་སྤེལ་

[326A]༄༅། །བའི་བསྟན་འཛིན་དམ་པ་འདུལ་འཛིན་བློ་གྲོས་སྦས་པ་བྱང་སེམས་འདུལ་ནག་པ་དཔལ་ལྡན་བཟང་པོ། པཎ་ཆེན་བཟང་པོ་བཀྲ་ཤིས། པཎ་ཆེན་ལུང་རིགས་རྒྱ་མཚོ། པཎ་ཆེན་ཡེ་ཤེས་
རྩེ་མོ། ཀུན་མཁྱེན་ཆོས་འབྱོར་དཔལ་བཟང། མཁས་གྲུབ་ནོར་བཟང་རྒྱ་མཚོ། གནས་རྙིང་ཞབས་དྲུང་ཀུན་དགའ་བདེ་ལེགས་ལས་ཆེན་ཀུན་དགའ་རྒྱལ་མཚན། འཇམ་དབྱངས་དགའ་བའི་བློ་གྲོས། ཀུན་མཁྱེན་
ཕྱོགས་ལྷ་འོད་ཟར་སོགས་མང་དུ་བྱོན་པ་ལས་སྲས་ཀྱི་ཐུ་བོ་ནི་འདུལ་འཛིན་བློ་གྲོས་སྤས་པའོ། །འདུལ་འཛིན་བློ་གྲོས་སྦས་པ་ཞེས་བྱ་བའི་བདག་ཉིད་ཆེན་པོ་འདི་ནི། གཙང་སྟོད་ཆུ་སྒོའི་གཡོ་གྲོང་ཞེས་པར་ལྕགས་ཕོ་
འབྲུག་གི་ལོ་ལ་སྐུ་བལྟམས། བྱིས་པའི་དུས་ཀྱི་ཚེ་སེམས་ཅན་ལ་སྙིང་རྗེ་བསྒོམས་ཙ་ན་མཆི་མ་རང་དབང་མེད་པར་འོང་བ་ཅིག་ཡོད་དེ། སྙིང་རྗེའི་དམིགས་རྣམ་རང་ནི་མ་ཤར་བར་འདུག་གསུང། དེ་ནས་དཔལ་སྣར་ཐང་
དུ་མཁན་ཆེན་གྲུབ་པ་ཤེས་རབ་ཀྱི་སྤྱན་སྔར་རབ་ཏུ་བྱུང་མཆན་བསམ་འགྲུབ་གྲགས་པ་དཔལ་ལྡན་ཞེས་བཏགས། ཆེན་པོ་ལོ་ཙཱ་བ་སངྒྷ་ཤྲཱི་ལ་སློབ་དཔོན་བཅོལ་ཏེ་སྒྲ་དང་བསྟན་བཅོས་མང་དུ་གསན་ནོ། །དེ་ནས་
རྒྱལ་གྱི་རྩིབས་རི་ལ་སོགས་པའི་སྒྲུབ་གནས་མང་དུ་མཐོང་བས། ད་ནི་སྒོམ་ཆེན་ཞིག་རང་བྱ་སྙམ་དུ་དགོངས་པ་འཁྲུངས་པས། གྲོགས་ཁམས་བ་དགེ་རྒན་ཞིག་ཡོད་པ་དེ་ན་རེ། རེ་ཤིག་སློབ་གཉེར་བྱས། དེ་

[326B] ད་ལྟ་ནས་བསྒོམས་ན་གླེན་བསྒོམ་དུ་འགྲོ་ཞེས་ཟེར་བས་སློབ་གཉེར་གྱི་འགྲོ་བསྐྱངས། ངས་དེ་དུས་རྩིབས་རིར་སྡད་ནས་བསྒོམས་ན་སྒོམ་ཆེན་བཟང་ཟེར་བ་ཅིག་འོད་པ་ཡོད་དེ། དབུ་མའི་
ལྟ་པ་ཟབ་མོ་འདི་དང་ཨེ་འཕྲད་ནི་མི་ཤེས་གསུངས། དེ་ནས་གྲོགས་འགའ་ཞིག་དང་བཅས་ཏེ་དབུས་ལ་ཕེབས་པའི་ཚེ། བསམ་ཡས་ཀྱི་རི་མཐོང་བའི་ལམ་ཁ་ཅིག་ཏུ་ཐུགས་དྲན་མེད་དུ་བརྒྱལ་བ་ཅིག་བྱུང་འདུག་གྲོགས་
མཆེད་རྣམས་ཀྱིས་ལེགས་པར་བོས། ཁོང་རང་གི་སྣང་བ་ལ་བཙུན་པ་ཅིག་དང་འགྲོགས་ཏེ་ཕྱིན། བསམ་ཡས་ཡིན་རྒྱུའི་གཙུག་ལག་ཁང་ཞིག་གི་རྩར་སླེབ། བཙུན་པ་དེ་དང་ལྷན་དུ་སྒོ་ལ་ཕྱིན་དུས་མི་དཀར་པོ་ཞིག་གིས་
འདི་གར་འགྲོ་བ་ཡིན་ཞེས་ང་མ་གཏང། དེ་དུས་མནལ་ལམ་དུ་གཞན་གྱིས་བོས་པའི་སྐད་གྲག་པས་རྐྱེན་བྱས་ཏེ་དྲན་པ་རྙེད་པར་གྱུར་ཅེས་གསུངས། མི་དཀར་པོ་དེ་ནི་བླ་མ་འདིའི་ལྷག་པའི་ལྷ་གཏུམ་པོ་དཀར་པོ་ཡིན་པས་དེས་
བར་ཆད་བསལ་བ་ཡིན་ཞེས་གསུང། དེ་ནས་ཕར་ཕྱིན་ལ་ནན་ཏན་མཛད་པས་ལོ་གསུམ་ཙམ་ལོན་ཙན་ལུང་ཆོས་ལ་ཐོགས་པ་མེད་པའི་མཁྱེན་པ་ཅན་དུ་གྱུར། དེ་ནས་ད་དབུ་ཚད་སློབ་སྙམ་དུ་སེམས་ཅན། གྲོགས་པོ་
ཁམས་བ་དགེ་རྒན་དེ་ན་རེ། ཁྱེད་དབུ་ཚད་སློབ་ན་དགའ་ལྡན་པ་དྲག་ཟེར། དེས་རྐྱེན་བྱས་ནས་རི་བོ་དགའ་ལྡན་དུ་རྒྱལ་ཆབ་རིན་པོ་ཆེ་བསྟན་པའི་བདག་པོ་མཛད་པའི་སར་བྱོན། ཆོས་རྗེ་ཤེས་རབ་སེངྒེ་དང་རྗེ་དགེ་འདུན་གྲུབ་

[327A]༄༅། །གཉིས་དང་ཡང་དེ་དུས་མཇལ། དེ་ནས་ཐུགས་དགོངས་ལ་ཕར་ཕྱིན་ང་རང་གི་འདི་ཀས་འོང། དབུ་ཚད་གཉིས་མཁས་པར་བསླབ་སྙམ་ནས། རྒྱལ་ཚབ་རིན་པོ་ཆེའི་དྲུང་དུ་ལེགས་པར་མཉན་
ཆོས་རྗེ་ཤེས་རབ་སེང་གེ་དང་རྗེ་དགེ་འདུན་གྲུབ་པ་གཉིས་ལ་ཡང་གསན་པས། ཕར་ཕྱིན་གྱི་དེ་སྔའི་གྲུབ་མཐའ་རྣམས་ཀྱང་འགྱུར་ཏེ། རྗེ་ཡབ་སྲས་ཀྱི་ཐུན་མོང་མ་ཡིན་པའི་གྲུབ་མཐའ་ལ་ཡིད་ཆེས་རྙེད་པ་ཅིག་བྱུང། ལྷག་
པར་རྗེ་དང་མ་མཇལ་ཡང་རྗེ་ཉིད་ལ་སངས་རྒྱས་དངོས་ཀྱི་འདུ་ཤེས་སྐྱེ་བ་ཅིག་བྱུང་སྟེ་ལས་འབྲེལ་ཞིག་ཡོད་པ་འདྲ་གསུང། གྲོགས་པོ་དགེ་རྒན་དེ་ང་ལ་དྲིན་ཆེ་བ་ཅིག་བྱུང་གསུང། དེ་ནས་རྒྱལ་སྲས་འདུལ་བ་འཛིན་པ་འདིས་
རང་ལོ་ཉི་ཤུ་རྩ་དྲུག་པ་ཤིང་མོ་སྦྲུལ་གྱི་ལོ་རྒྱལ་ཚབ་རིན་པོ་ཆེས་མཁན་པོ་དང། འདུལ་འཛིན་ཆེན་པོ་གྲགས་པ་རྒྱལ་མཚན་གྱིས་ལས་ཀྱི་སློབ་དཔོན། ཤར་བ་བྱང་སེམས་རིན་རྒྱལ་བས་གསང་སྟེ་སྟོན་པ་མཛད་དེ་དགེ་འདུན་
ཆོས་གསུམ་དང་ལྡན་པའི་དབུས་སུ་བསྙེན་པར་རྫོགས་པ་དགེ་སློང་གི་དངོས་པོ་མནོས། དེ་ནས་བརྩམས་ཏེ་ལྟུང་བ་ཕྲ་མོས་ཀྱང་མ་གོས་པར་ཚུལ་ཁྲིམས་མིག་གི་འབྲས་བུ་བཞིན་དུ་བསྲུང་བར་མཛད་པས་འདུལ་བ་པ་ཞེས་
གྲགས། དེ་ནས་དགོངས་པ་ལ་འདུལ་བའི་བསླབ་བྱ་ཞིག་མ་ཉན་ན་གཞན་གྱིས་དཀའ་བཅུ་པ་ཡང་འདུལ་བའི་ལག་ལེན་མི་ཤེས་བར་སྣང་སྙམ་ནས་འོང་བས་འདུལ་བ་ལུང་སྡེ་བཞི་ནས་གསུངས་པའི་དགག་སྒྲུབ་གནང་གསུམ་

[327B]ཤེས་པ་ཞིག་བྱ་སྙམ་དུ་དགོངས་ནས་འདུལ་འཛིན་ཆེན་པོ་གྲགས་པ་རྒྱལ་མཚན་ལ་བསླབ་བྱ་ཆ་ལག་དང་བཅས་པ་གསན། བྱང་ཆུབ་ལམ་གྱི་རིམ་པ་ཡང་ཐོག་མར་
རིན་པོ་ཆེ་འདུལ་བ་པ་ལ་གསན་གསུང་སྟེ། གཞན་ཡང་ཆོས་མང་དུ་གསན་ནོ། །དེ་ནས་རྒྱལ་སྲས་འདུལ་བ་འཛིན་པ་འདིས་ཆོས་རྗེ་ཤེས་རབ་སེངྒེའི་དྲུང་དུ་གསད་བ་འདུས་པའི་རྒྱུད་འགྲེལ་པ་དང་བཅས་པ། གདན་
རྫོགས། གསལ་སྒྲོན་ལ་སོགས་པའི་རྗེའི་གསུང་རབ་དང། འཕགས་སྐོར་མཐའ་དག་ཚང་བར་གསན། བདེ་མཆོག་གི་རྒྱུད་ཀྱི་བཤད་པ་དང་འདོད་འཇོ། ལཱུ་དྲིལ་གྱི་རྫོགས་རིམ་ལ་སོགས་པའི་བདེ་མཆོག་གི་སྐོར་
རྣམས་དང། གསང་སྔགས་དང་ཕར་ཕྱིན་གཉིས་ཀྱི་ལམ་རིམ་ཟབ་མོ་དབུ་མའི་ལྟ་ཁྲིད། ཚུལ་ཁྲིམས་ལེའུ། རྩ་ལྟུང་བཅུ་བཞི་པ། བླ་མ་ལྔ་བཅུ་པ་རྣམས་ཀྱི་རྗེའི་རྣམ་བྶཧྡ་དང་མཚན་ཉིད་ཀྱི་ཆོས་སྐོར་ཡང་
མང་དུ་གསན་ཏེ། གཙོ་བོར་རྡོ་རྗེ་ཏེཧྒ་པའི་བཀའ་དྲིན་རྣམས་བླ་མ་འདི་ལ་རྫོགས་པར་མནོས་པས་རྩ་བའ་ཨྦལ་མ་བཀའ་དྲིན་ཆེ་ཤོས་སུ་མཛད་པ་ཡིན་ནོ། །དཀའ་ཆེན་བཞིས་གཙོ་བྱས་པའི་མཚན་ཉིད་ཀྱི་པོ་ཏི་ཤིན་ཏུ་
མང་བ་ནི་སློབ་དཔོན་ཐམས་ཅད་མཁྱེན་པ་དགེ་འདུན་གྲུབ་ལ་གསན་པས་སྔེ་སྣོད་ཀྱི་ཕྱོགས་ལ་བཀའ་དྲིན་ཆེ་བའི་བླ་མ་གཅིག་ཏུ་མཛད་དོ། །རྒྱལ་སྲས་འདིས་མང་དུ་ཐོས་པ་རྒྱ་ཆེར་བཙལ་བའི་ཚུལ་རང་ཉིད་ཀྱི་ཞལ་ནས་

[328A]༄༅། །ངས་སློབ་དཔོན་རིན་པོ་ཆེ་ཐམས་ཅད་མཁྱེན་པ་ལ་འདུལ་བ་མདོ་རྩ་བའི་བཤད་པ་བསྐྱར་ཆོས་སུ་བྱས་པ་རང་ཚར་དྲུག་ཉན། ཆོས་རྗེ་གཞོན་ནུ་རྒྱལ་མཆོག་པའི་དྲུང་དུ་ཚར་གཅིག་སྟེ་
བདུན་ཉན་པ་ཡིན་ཞེས་གསུངས། ཡང་བ་སོ་དགོན་པར་ལྟ་ཁྲིད་ཅིག་གསུངས་པའི་སྐབས་སུ། གཅིག་དུ་བྲལ་གྱི་བཤད་པ་རྒྱས་པ་ཅིག་མཛད་དེ། ངས་འདི་ཚོ་སློབ་དཔོན་ཐམས་ཅད་མཁན་པོ་ལ་ཉན་ནས་བརྗེད་
མ་བཅུག་པ་ཡིན་ཞེས་གསུངས། ཡང་ངས་སློབ་དཔོན་རིན་པོ་ཆེ་ལ་ཐེག་པ་ཆེན་པོའི་བློ་སྦྱོང་འདི་ཉམས་ཁྲིད་དུ་ཚར་གཅིག་ཐོབ་པ་ཡིན་གསུང་ངོ། །དེ་ནས་རྒྱལ་སྲས་འདུལ་བ་འཛིན་པ་ཆེན་པ་བློ་གྲོས་སྦས་པ་འདི་
ནི་ཐམས་ཅད་མཁྱེན་པའི་ཕྱགས་ཕྱིར་དགེ་འདུན་འདུས་པའི་གྲལ་དཔོན་མཛད་ཅིང་སློབ་མའང་མང་དུ་སྐྱོང་བར་མཛད། བར་སྐབས་སུ་ལྷུན་པོ་རྩེར་བྱོན་ཏེ་འཕགས་འོད་ཡོན་ཏན་རྒྱ་མཚོ་ལས་གསང་སྔགས་ཀྱི་གདམས་
པ་མང་པོ་བླངས་ཤིང་ཕྱག་ལེན་ཀྱང་དེ་ཉིད་ལས་ཁྲིད་པར་མཛད་དོ། །རྗེ་དགེ་འདུན་གྲུབ་དང་རྒྱལ་སྲས་འདུལ་བ་འཛིན་པ་འདི་གཉིས་ཀྱིས་བསྟན་པ་ལ་བྱ་བ་རྒྱ་ཆེར་མཛད་ཅིང། ལྷག་པར་གཙང་དུ་རྗེ་རིན་པོ་ཆེའི་བསྟན་
པ་རྒྱ་ཆེར་སྤེལ་ཕྱིར་ཆོས་གྲྭ་ཆེན་པོ་བཀྲ་ཤིས་ལྷུན་པོ་འདེབས་པ་སོགས་དཀའ་བ་ཆེན་པོ་མཛད་ནས་ཆོས་གྲྭ་ཆེན་པོ་ལེགས་པར་གྲུབ་སྟེ་འཛམ་གླིང་ཡངས་པའི་ཕྱོགས་མཐའ་དག་ནས་ཐམས་ཅད་མཁྱེན་པ་དགེ་འདུན་

[328B]འདུས་ནས་འཕྲིན་ལས་ཁྱབ་བདལ་ཆེན་པོར་གྱུར་པ་ན་རྒྱལ་སྲས་འདུལ་བ་འཛིན་པ་བློ་གྲོས་སྦས་པས་མཐོ་མཐོ་རླུང་ལ་བསྐུར་དམའ་དམའ་ཆུ་ལ་བསྐྱུར་ཟེར་བ་ལྟར་
ཚེ་འདིའི་བྱ་བ་ཐམས་ཅད་བློས་བཏང་སྟེ་བྱ་རྙི་ལས་ཐར་བ་བཞིན་དུ་ཁབ་གུང་ཐང་ནས་ཉེ་བར་བཟུང་སྟེ། གངས་རིའི་རྒྱལ་པོ་ཏེ་སེ་དང། ཁ་ཆེའི་འགྲམ་མར་ཡུལ་གྱི་མཐར་ཐུག་བར་བྱོན་ཏེ། དབེན་པའི་གནས་རྣམས་སུ་
བསམ་གཏན་ལ་རྩེ་གཅིག་ཏུ་གནས་པར་མཛད་པས། སྔོན་གྱི་སྐྱེ་གནས་རྗེས་སུ་དྲན་པ་ལ་སོགས་པའི་མངོན་པར་ཤེས་པ་དང། ལྷག་མཐོང་གི་ལྟ་བ་ཁྱད་པར་ཅན་འཁྲུངས་ཤིང། རྒྱ་གར་དང་བོད་ཀྱི་པཎ་གྲུབ་དུ་མ་
ཞིག་གི་གཟིགས་སྣང་ཡང་བྱུང་སྣང་ཞིང། ཁྱད་པར་དུ་རྗེ་བཙུན་ཙོང་ཁ་པ་དང་སྐུ་ཚེ་སྔ་མ་ལ་ཁ་ཆའི་ཡུལ་དུ་དཔོན་སློབ་ཏུ་གྱུར་པ་ཉིད་ཀྱི་འབྲེལ་བས་རྗེ་རིན་པོ་ཆེའི་སྐུ་དང་གསུང་གི་སྣང་བ་ནི་ནམ་འདོད་དུ་འོང་བ་ཅིག་
ཡིན་པར་སྣང་ངོ། །རྗེའི་སྐུ་སྐྱེ་སྔ་མ་ལ་ཆོས་ཇི་ལྟར་གསན་པའི་ཚུལ་དུས་ཕྱིས་མགུར་དུ་གསུངས་པ་ནི་འདི་ལྟར། སངས་རྒྱས་བསྟན་པ་ཉི་ལྟར་གསལ་བྱེད་པ། །མཁས་གྲུབ་བགྲང་ལས་འདས་པ་འབྱུང་བའི་
གནས། །རྒྱལ་བས་བསྔགས་པ་དཔལ་ལྡན་ཁ་ཆེའི་ཡུལ། །ཡུལ་དེ་མཛེས་པའི་རྒྱན་མཆོག་མཁས་གྲུབ་ཆེ། །མདོ་སྔགས་བསྟན་པའི་བདག་པོར་མངའ་གསོལ་བ། །མ་ཏི་བྷ་ཏྲ་ཞེས་བྱའི་པཎ་ཆེན་དེའི། །ཞབྶ་༄༅། །པད་དི་མ་མེད་པའི་ཟེའུ་འབྲུལ། །སྤྱི་པོས་རེག་པའི་བློ་གྲོས་སྤས་པ་ངས། །རྒྱལ་བ་དེ་ཡི་ཞལ་གྱི་པདྨོ་ལས། །འདུལ་བ་སྡེ་བཞིའི་སྙིང་པོ་འདུལ་བའི་མདོ། །ལེགས་པར་ཐོས་ཤིང་
ཉམས་སུ་བླངས་པ་ལས། །ད་ལྟ་དམ་ཆོས་འདུལ་བའི་སྣོད་དུ་གྱུར་།མདོ་སྡེའི་སྙིང་པོ་རྒྱལ་སྲས་སེམས་བསྐྱེད་དང། །རླབས་ཆེན་སྤྱོད་པ་ཞལ་གྱི་པདྨོ་ལས། །ཡང་ཡང་ཐོས་ཤིང་ཉམས་སུ་བླངས་པ་ལས། །ད་ལྟ་
བྱང་སེམས་སྡོམ་པའི་སྐལ་བ་ཐོབ། །སངས་རྒྱས་ཀུན་གྱི་གསང་བ་ཀུན་འདུས་པ། །དཔལ་ལྡན་འདུས་པའི་སྨིན་བྱེད་དབང་བཞི་ཡི། །ས་བོན་མཁས་གྲུབ་ཞལ་ལས་ལེགས་ཐོབ་པས། །ད་ལྟ་གསང་སྔགས་སྡོམ་
པའི་སྐལ་བ་ཐོབ། །རིགས་མཐོ་གཟུགས་མཛེས་རྒྱལ་པོའི་སྲས་པོ་ངས། །འཛམ་གླིང་མཛེས་བྱེད་མ་ཏི་པཎ་ཆེན་དྲུང། །མཐའ་བྲལ་ལྟ་བའི་ས་བོན་བཞག་པ་ལས། །ཨེ་མ་ཧོ་ད་ལྟ་ཐར་པའི་ལམ་བཟང་རྙེད། །ཚུལ་
འདི་བསམས་ཚེ་མ་ཏི་པཎ་ཆེན་དེའི། །བཀའ་དྲིན་མཉམ་མེད་ད་ལྟ་ཡིད་ལ་དྲན། །དྲན་པའི་མོད་ལ་འཁོར་བས་ཉམ་ཐག་བདག་ཐེག་པ་དམན་དང་འཁོར་པའི་གཡང་ལས་དྲོངས། །འདི་དོན་དྲན་ཡང་མ་རུང་
སྐྱ་བོའི་ཚོགས། །ཕལ་ཆེར་ལོག་པའི་ཕྱོགས་སུ་ལྟུང་བས་ན། །ད་ལྟའི་བར་ལ་གཏེར་བཞིན་སྦས་ནས་བཞག་ཚེ་འདི་ནུབ་རིའི་ཉི་བཞིན་གྱུར་ཚེ་བཀོད། །ཅེས་ཇི་སྐད་གསུངས་པ་ཉིད་དོ། །དེའི་ཚེ་བླ་མ་འདི་

[329B]གསལ་བར་གསུངས་སོ། །མར་ཡུལ་དུ་བཞུགས་དུས་ཆོས་རྗེ་ཤེས་རབ་བཟང་པོ་ལ་གསུང་ཆོས་མང་དུ་གསན་ཞིང། དེའི་དགེ་འདུན་རྣམས་ལའང་ཉིད་ཀྱི་
གདམས་པས་ཚིམ་བར་མཛད་དོ། །དེར་ཁོང་དཔོན་སློབ་ཀྱིས་དེ་ཚོར་བཞུགས་པའི་ཞུ་བ་ཕུལ་བ་ལ། ད་གྲྭ་ཚང་མ་གི་འདྲ་བ་བཞག་ནས་ད་འདིའི་དགོན་པ་ག་ལ་འཛིན་དགོངས་པ་བྱུང་གསུང། ཡང་དེའི་དུས་ཀྱི་ཚེ། ཆོས་
ཀྱི་རྒྱལ་པོ་རྒྱལ་བ་ཟས་གཙང་སྲས། །རྒྱལ་བ་གཉིས་པ་བློ་བཟང་གྲགས་པའི་དཔལ། །བཀའ་དྲིན་དྲན་ནོ་སླར་ཡང་འཁོར་བ་ལས། །ལན་ཅིག་མིན་པར་ཡང་ཡང་བསྐྱབ་ཏུ་གསོལ། །རྒྱལ་བའི་སྲས་པོ་དཔལ་ལྡན་རྡོ་རྗེ་
འཛིན། །ཤེས་རབ་སེང་གེ་པཎ་ཆེན་དགོ་འདུན་གྲུབ། །ཐག་རིང་ས་མཐའི་ཡུལ་དུ་མདུན་ན་དྲན། །དྲན་པའི་མོད་ལ་ཐུགས་རྗེའི་ལྕགས་ཀྱུས་དོངས། །ཞེས་པ་ལ་སོགས་པ་དང། ཤེས་རབ་སེངྒེ་དེ་སྲས་དགེ་འདུན་གྲུབ། །
བཀའ་དྲིན་ཡོན་ཏན་དྲན་པའི་སྟོབས་ཉིད་ལས། །ཞེས་བྱ་བ་ལ་སོགས་པའི་མགུར་མའང་མང་དུ་མཛད། རྗེ་བཙུན་ཤེས་རབ་སེང་གེ་གཤེགས་པའི་དུས་མངའ་རིས་སུ་རྨི་ལམ་ཤིན་ཏུ་གསལ་བར་བྱུང་གསུང་སྟེ་རང་དང་
གཞན་ཀྱི་འདས་མ་འོངས་རྣམས་གསལ་བར་གཟིགས་པའི་མངོན་མཁྱེན་མངའ་བར་སྣང་ངོ། །མངའ་རིས་སྐོར་དུ་ལོ་དྲུག་བདུན་ཙམ་བཞུགས་ཏེ། བླ་མ་མཇལ་བའི་དགོངས་པས་དབུས་གཙང་དུ་ཕྱིར་ཕེབས་བྱང་གི་

[330A]༄༅། །བདེ་གླིང་ཞེས་བྱེ་བར་དབུ་མའི་སྟོང་ཐུན་དེ་བརྩམས་ཕྱིས་ཀཱ་རི་ཀའི་ཊཱིཀ་ཆེན་ཞིག་ཀྱང་མཛད། བྱང་ཆུབ་ལམ་རིམ་གྱི་ཡིག་སྣ་དུ་མ་དང། མ་ཅིག་གི་གཅོད་སྐོར་དང། སྒྲུབ་ཐབས་ཆེ་
ཆུང་དུ་མ་དང། ཐུགས་སྐྱོ་ཤས་ཆེ་ཞིང་གསང་བདེ་བས་ཉམས་མགུར་དང་བསྟོད་པའང་དུ་མ་ཞིག་མཛད་སྣང་སྟེ་བརྩམས་ཆོས་ལ་བོ་ཏི་གཉིས་ཙམ་ཡོད་དོ། །གཙང་དུ་པེབས་ནས་ཐམས་ཅད་མཁྱེན་པ་དང་ཡབ་སྲས་
མཇལ་ཞིང་ཆོས་ཀྱི་བགོ་བ་མང་དུ་མཛད། སླར་ཡང་བསམ་གཏན་དགའ་ལྡན་ཆོས་རྫོང་ལ་སོགས་པའི་རི་ཁྲོད་རྣམས་སུ་ལོ་བཅུ་སྐོར་གྱི་བར་དུ་ཐུགས་དམ་ལ་བཞུགས་པར་མཛད་དེ། ངས་དལ་འབྱོར་རྙེད་དཀའ་རང་ཡང་
ཟླ་བ་བཅོ་བརྒྱད་ཀྱི་པར་དུ་བསྒོམས་ཤིང། དེ་བཞིན་དུ་ལམ་རིམ་གྱི་དམིགས་སྐོར་མཐའ་དག་ཡུན་རིང་དུ་བསྒོམས་ནས་མྱོང་བ་ཐོན་ངེས་བྱས་གསུང། དགུང་ལོ་དྲུག་ཅུ་རེ་གྲངས་ནས་འཇད་ཀྱི་བྱང་ཆུབ་ཆོས་ལུང། རོག་པ་ཚང་
བོ་དོང་གི་ལུང་ནག་ཤེལ་དཀར། བོར་ཐོག། ལྷུན་པོ་རྩེ། བྱང་ཆེན། རྟ་ནག་རི་མཁར། སྐོལ་མ་སྡིངས། ཉ་རི་དགའ་བ་ཚལ་ཕུར་མོ་ཆོས་རྫོང། རྒྱལ་ཆེན་རྩེ། ལྷན་བ་སོ། གནས་རྙིང་མན་ལུང། ཁྲོམ་མདའ་
བགོན་གསར། འབྲོང་རྩེ། བཀྲ་ཤིས་ལྷན་པོ་ལ་སོགས་བ་རྣམས་སུ་ལམ་རིམ་ཆེ་ཆུང། བསླབ་བྱ་ཆེ་ཆུང། ཚུལ་ཁྲིམས་ལེའུ་དང་རྩ་ལྟུང་རྣམ་བཤད། བླ་མ་ལྔ་བཅུ་པའི་རྣམ་བཤད། འདྲུས་པའི་བསྐྱེད་

[330B] འཁོར་ལོ་སྡོམ་པའི་བསྐྱེད་རྫོགས། གཅོད་ཁྲིད་དང་ལྟ་ཁྲིད་ལ་སོགས་པའི་ཆོས་མང་དུ་གསུངས་ཏེ། ཁྱིམ་པ་དང་རབ་ཏུ་བྱུང་པ་མང་པོ་ལ་ཕན་གདགས་པ། ལམ་རིམ་དང་ལྟ་ཁྲིད་གསུངས་པ་དགེ་བའི་བཤེས་
གཉེན་འདི་བས་མང་བ་མ་བྱུང་བ་འདུག་ཟེར། ཐམས་ཅད་མཁྱེན་པའི་ཞལ་ནས། འུ་ཅག་གིས་མི་ཚེ་རིལ་པོར་འདུལ་བ་བཤད་པ་བས་དྲུང་འདུལ་པ་པས་བསླབ་བྱ་ཚར་རེ་བཤད་པ་དྲག་པར་འདག་སྣང་གསུང་
འདུལ་འཛིན་རིན་པོ་ཆེའི་ཞལ་ནས། ནུབ་གཅིག་རྨི་ལམ་དུ་ཉི་ཤུ་ལྔ་མཆོད་ཅིག་བྱེད་ཀྱི་འདུག་པས། དེར་ཆོས་རྗེ་རིན་པོ་ཆེ་ཆིབས་མཛོ་ཞིག་ལ་ཆིབས་ནས་ཕེབས་བྱོན་བ་ལ་གསོལ་བ་བཏབ་པས། ང་ཡང་ཇོ་བོ་ཡབ་སྲས་
ལ་དད་ཀྱི། ཁྱོད་རང་ཡང་ཇོ་བོ་ཡབ་སྲས་ལ་དང་པ་སྒོམས་ཤིག་ཅེས་གསུང་བ་ཅིག་རྨིས། སང་དེ་ནས་ངའི་རོ་སྟོད་གཟེར་བ་ཅིག་ཡོང་གི་ཡོད་པ་དེ་གཏན་མ་བྱུང། ཡང་ནུབ་གཅིག་མནལ་ལམ་དུ་དགེ་བའི་བཤེས་གཉེན་
འབྲོམ་སྟོན་བས་བཀའ་གདམས་གླེགས་བམ་གྱི་འགོ་ནས་མཇུག་གི་བར་ཚད་མར་གནང་བ་ཅིག་རྨིས་ཏེ། ངའི་ལུང་དེ་ཁས་གོ་ཆོད་པ་ཡིན་གསུང། ཡང་ཞལ་ནས། ད་རྩ་རླུང་འགྲིབས་ནས་ཆོས་བཤད་རེ་བྱས་པ་ཡིན་
མངའ་རིས་སུ་སྡོང་དུས་ཞག་ལྔ་དྲུག་རིའི་བར་དུ་ཟ་བ་བཟའ་དགོས་པ་མ་བྱུང་ཞེས་གསུང་སྟེ། ཏིང་འཛིན་ཕུན་སུམ་ཚོགས་པ་མངའ་བ་ལགས་པར་གདའ། ཡང་ཉིན་གཅིག་ཆོས་གླར། ངས་བལ་པོ་ཁ་ཆེ་རྫ་ལན་

[331A]༄༅། །དྷ་ར་རྣམས་སུ་འགྲོ་མྱོང་གསུང་སྟེ། དེ་ལ་སོགས་པའི་འདས་པའི་དུས་ཀྱི་གཏམ་ཤོར་འོད་གི་སྣང། བྱང་ཆུབ་ཆོས་ལུང་དུ་བཞུགས་པའི་དུས། ང་སང་ཕོད་འགྲོ་བར་ཡོད་བས། ཆོས་ཉན་
འདོད་ཡོད་བ་རྣམས་ད་ལོ་ཉན་པ་ལེགས་ཞེས་གསུངས། དེའི་གཏམ་དེ་ཁ་ཅིག་གིས་ཆོས་རྗེ་ཐམས་ཅད་མཁྱེན་པའི་སྙན་དུ་གསོན་པས་ཞལ་ནས་ཁོང་གི་དེ་ལ་ཏིག་པོ་མི་བདོག་ཁོང་སྔར་བཞག་བཏུན་ནས་འཆི་བར་ཡོད་
པ་ཡིན་ཟེར་ཏེ་བཞུད་པས། ཡང་ལོག་བྱུང་གསུང། དེའི་རྗེས་ལ་ཁོང་པ་གྲོངས་དུང་བདེ་བ་ནས་བདེ་བར་འགྲོ་བ་ཡིན་ཏེ་གསུང་ངོ། །ཡོས་ལོའི་དགུན་ཐམས་ཅད་མཁྱེན་པའི་བཀའ་ལུང་ཕེབས་པས་བཀྲ་ཤིས་ལྷུན་པོར་
བཞུགས་ནས་གསུང་ཆོས་མང་དུ་གསུངས། ཡབ་སྲས་གཉིས་ཀྱིས་བསྙེན་པར་རྫོགས་པའང་བཞི་བཅུ་ལྷག་ཙམ་བསྒྲུབས། དེ་དུས་ཆོས་རྗེ་རིན་པོ་ཆེས་ཀྱང་བཀའ་ལུང་གནང་ཞིང། སློབ་དཔོན་རྣམས་པས་ཀྱང་གསལ་བ་བཏབ་
སྟེ༑ དབྱར་དགུན་བཀྲ་ཤིས་ལྷུན་པོར་ཕེབས་པ་གནད་དགས། གཟིམ་ཁང་ཞིག་ཀྱད་རྩིག་པ་ཡིན་ཞུས་པས་ལེགས་པར་ཞལ་གྱིས་བཞེས་ཏེ། ཐམས་ཅད་མཁྱེན་པ་མྱ་ངན་ལས་འདའ་ཁའི་བར་དུ་བཞུགས་པར་མཛད་
དེ༑ ༑ཐམས་ཅད་མཁྱེན་པ་སྐུ་ཁམས་ཆེར་བསྙེལ་དུ་སོང་བ་ན་སློབ་དཔོན་རྣམ་བ་ལ་གདན་འདྲེན་ཐོང་ཞེས་བཀའ་སྩལ་པས་འདུལ་འཛིན་རིན་པོ་ཆེས་གཅོ་མཛད། འཆད་ཉན་པ་རྣམས་ཞབས་དྲུང་དུ་འཁོད་པ་ལ། ངེད་

[331B] འོན་ནའང་འགྱོད་པ་མེད་པར་ཚེའི་དུས་བྱེད་པ་ཡིན། ཁྱེད་སློབ་དཔོན་རྣམ་པས་ཀྱང་བཀྲ་ཤིས་ལྷུན་པོ་ལ་བརྟེན་ནས་སངས་རྒྱས་ཀྱི་བསྟན་པ་ལ་ཅི་ཕན་མཛད་འཚལ། སྨོན་
ལམ་དེ་དང་ངའི་དགོངས་རྫོགས་གཉིས་སྒྲགས་པས་འོང། རྟེན་གསུམ་བཞེད་དགོས་པ་ནི་མེད། ངའི་རུས་བུ་འདི་སྲེགས་ལ་མི་འཁྲུགས་པའི་སྟོང་སྐུ་ཞིག་ཐོབ། སྒྲོལ་མ་རང་ཡང་འདིར་ཤོག་གསུངས་ནས་བཙུན་ཆུང་འདིས་
ལོ་སུམ་ཅུ་ལྷག་ཅིག་གི་བར་དུ་ངའི་གཡོག་བྱས་པ་ཡིན། འདི་ལ་ཁྱེད་རྣམ་པས་བགོས་སྐལ་མི་ཕམ་པ་ཅིག་ཀྱང་བྱིན་གསུངས་ནས་ལྡེ་མིག་རྣམས་སློབ་དཔོན་རྣམ་པའི་དྲུང་དུ་འཕངས་པར་གདའ་དེ་ནས་སློབ་དཔོན་རྣམ་པས་
གདན་ས་འདི་ཇི་ལྟར་བགྱི་བ་བཀའ་ལུང་གནང་དགོས་ཞུས་པས་རྗེའི་ཞལ་ནས་དྲུང་འདུལ་བ་པ་དང། ཁྱེད་རང་དཔོན་སློབ་ཀྱིས་བརྟག་པ་བྱས་ནས་གང་ལེགས་པ་ཅིག་ལ་གྱིས་ཤིག་གསུངས་མྱ་ངན་ལས་འདའ་ཁར་འདུལ་
བ་འཛིན་པས་ཐུགས་དམ་གསལ་འདེབས་འདྲ་དགོས་ལགས་སམ་ཞུས་པས་མི་དགོས་བར་གདའ་ཞེས་གསུང། དེ་ནས་རྗེ་དགེ་འདུན་གྲུབ་ཞིང་གཤེགས་ནས་འདུལ་འཛིན་བློ་གྲོས་སྦས་པས་རྗེ་དགེ་འདུན་གྲུབ་ཀྱི་དགོངས་རྫོགས་
དང༑ དགོན་གནས་མི་ཉམས་པར་བྱ་བའི་ཕྱིར་གདན་ས་བསྐོ་བ་སོགས་ཐུགས་ཁུར་ཆེ་བ་ཞེས་མཛད་དོ། །དེ་ལྟར་ན་རྒྱལ་སྲས་འདུལ་འཛིན་ཆེན་པོ་འདི་ནི་ཐམས་ཅད་མཁྱེན་པ་དགེ་འདུན་གྲུབ་ཀྱི་གྲྭ་ཚང་གི་དང་པོའི་རྩ་བ་འཛིན་

[332A]༄༅། །བ༑ བར་དུ་མི་ཉམས་པར་སྐྱོང་བ། མཐར་འཕྲིན་ལས་སྤེལ་ཞིང་དགོངས་རྫོགས་དང་གདན་སའི་བསྐོ་བཞག་གི་བར་དུ་མཛད་དེ། ཆོས་རྗེ་ཉིད་དང་བཀའ་དྲིན་ཁྱད་པར་མེད་ཅིང། བུ་སློབ་སྦྱིན་བདག་
རྣམས་ཀྱིས་ཀྱང་ཡབ་སས་དབྱེར་མེད་དུ་འཁུར་བར་མཛད་པ་ཡིན་ནོ། །དགུན་ཆོས་གཉིས་པ་ལ་འདུལ་འཛིན་རིན་པོ་ཆེས་རིམ་ལྔའི་དམར་ཁྲིད་ཞལ་ཤེས་ཀྱིས་བརྒྱན་པ་ཅིག་དགེ་བའི་བཤེས་གཉེན་བློ་མཆོག་ཏུ་གྱུར་པ་དྲུག་
ཅུ་ལྷག་ཙམ་ལ་གསུང་པ་མཛད། གསུང་ཆོས་དེ་ཐོན་ནས་རྟ་ནག་ཨོ་རྒྱན་རྫོང་དུ་ཐེགས་ཏེ་ཟླ་གཅིག་ཙམ་གྱི་བར་དུ་བཞུགས་ཤིང། ཆོས་ཀྱང་མང་དུ་གསུངས། དཔྱིད་གཞུག་ལྷུན་པོ་རྩེར་སྤྱན་དྲངས། དེར་དགེ་འདུན་བརྒྱ་
ཕྲག་མང་པོ་ལ་མདོ་སྔགས་ཀྱི་གདམས་བ་ཟབ་དགུ་ཅོག་གིས་ཚིམ་པར་མཛད། དེར་སྐུ་ཁམས་ཅུང་མི་བདེ་བའི་རྣམ་པ་ཅིག་ཀྱང་བྱུང། ཅུང་ཟད་སྙུན་པའི་འཕྲོ་ཉིད་ལ་བཀྲ་ཤིས་ལྷུན་པོའི་དབྱར་ཆོས་ལ་ཕེབས་བ་གནང། ཕེབས་
མ་ཐག་ན་གཟིམ་ཁང་སར་པར་སྐུ་མཚམས་ལ་བཞུགས། དེར་ལྷ་རྗེ་ཞིག་ཀྱང་ཞབས་དྲུང་དུ་བོས། ཁྱོད་ཀྱིས་ངའི་ནད་གཞི་འདི་ལ་ཕན་པའི་ཐབས་འདུག་ན་གྱིས། སྡོད་རྩིས་ན་མི་བྱེད་ལུས་གོག་པོ་འདིས་རང་གཞན་
གྱི་དོན་གང་ཡང་མི་འོང་བར་འདུག་པས། ང་འདི་ནས་དགའ་ལྡན་དུ་འགྲོ་རྒྱལ་བ་ཙོང་ཁ་པ་ཆེན་པོའི་ཞབས་དྲུང་ན་མཁས་གྲུབ་ཐམས་ཅད་མཁྱེན་པ་དང་རྗེ་བཙུན་ཤེས་རབ་སེངྒེ་གཉིས་ཀྱང་བཞུགས་འདུག་ལྷ་བུ་གཞོན་

[332B] འགྲོ་བ་མང་པོའི་དོན་བྱེད་པ་ཡིན། དེ་ནས་རྒྱ་གར་ཤར་ཕྱོགས་སུ་སྐྱེ་བ་ལེན་དེར་ཡང་རྗེའི་སྤྲུལ་པ་ཅིག་གིས་རྗེས་སུ་འཛིན། ཕོ་བའི་ལམ་གྱིས་ས་ལམ་བགྲོད་བ་ཅིག་འོང་བར་
སྣང་ཞེས་གསུང་བར་གདའ། ལྷ་རྗེ་དེས་གྲྭ་པ་རྣམས་ལ་སྙུན་གཞི་འདི་འཆོས་ཐུབ་པར་འདུག་སྟེ། ཞལ་སྔ་ནས་བཞུགས་པའི་ཐུགས་འདུན་ཡེ་མི་འདུག་པས་གསོལ་བ་ཐེབས་བ་རང་ནི་དཀའ་བར་གདའ། སྐུ་རིམ་ཞིག་
བྱས་ན་ཁྱད་ཨེན་རེ་ཨེ་ཡོད་ཟེར་བས། ཉི་ཤུ་གསུམ་གྱ་རང་གསོལ་དཔོན་སྒྲོལ་མས་མང་ཇའི་སྦྱིན་བདག་མཛད་དེ། ཚོགས་པས་སྨན་བླའི་ཆོ་ག་མཛད། དེ་སྐུ་མདུན་དུ་གསན་པས་ལྷ་རྗེ་ལའང་བཀྱོན་ཏེ་ཁྱོད་ཀྱིས་ང་
ལ་གནོད་པོ་ཞིག་བྱས། ང་སང་དང་དེ་རིང་གཉིས་ཀྱང་དེ་རིང་འཆི་བ་ལ་འདམ་པ་ལ་གསུང། ཉི་ཤུ་ལྔའི་ཉིན་མཁོ་བའི་ཡོ་བྱད་དུ་བྱིན་གྱིས་བརླབས་པའི་སྣམ་རས་བུབས་གཉིས་ཙམ་དང། ཕྱག་དཔེ་པོ་ཏི་བཞི་ཙམ་
འདུག་པ་ཚོགས་སུ་འབུལ་བ་མཛད། ཉི་ཤུ་དྲུག་ལ་ཐོས་བསམ་གླིང་དུ་སྲོད་ཇ་གཅིག་གི་སྟེང་དུ་སྐུ་རིམ་བགྱི་བའི་ཞལ་ཏ་ཞུས་པས། ང་ལ་རིམ་གྲོ་གཏན་ནས་བྱེད་མི་དགོས་པ་ཡིན་ཏེ། ད་འོན་དཔལ་ལྡན་ས་གསུམ་མ་
ཐོན་ལ་རྗེ་ཉིད་ལ་གསོལ་བ་ཐོབ་ཅིག་གསུང། དེ་ནས་དགུང་ལོ་དོན་དྲུག་བཤིང་ལུག་ཟླ་བ་ལྔ་པའི་ཉེར་བརྒྱད་ཀྱི་ནམ་ལང་སུ་ཉེ་བ་ན་འཕོ་བ་མཛད་དེ། བྱམས་པའི་མདུན་སར་འཇམ་དཔལ་སྙིང་པོའི་

[333A]༄༅། །ཞབས་དྲུང་དུ་གཤེགས་པར་མཛད། དེའི་ཚེ་འཇའ་དང་འོད་ལ་སོགས་པའི་ངོ་མཚར་བའི་ལྟས་དུ་མ་བྱུང་ངོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་
ཀྱིས་ཐམས་ཅད་མཁྱེན་པ་དགེ་འདུན་གྲུབ་ཡབ་སྲས་འདི་གཉིས་ལ་གསོལ་བ་འདེབས་ཤིང་བདག་ཉིད་ཆེན་པོ་འདི་གཉིས་ཀྱི་རྣམ་ཐར་ལྟར་ཚུལ་ཁྲིམས་དག་ཅིང་ལྟ་གྲུབ་གཙང་བའི་སྒོ་ནས་གཞུང་ལུགས་གདམས་བར་ཤར་
བའི་ཉམས་ལེན་ལ་བརྩོན་པ་ལྷུར་བླང་བར་བྱའོ།།    ༈    །།སྐུ་གསུམ་གོ་འཕང་མངོན་གྱུར་ནོར་བུ་བཟང། །ཞེས་བསྔགས་པ་མཁས་གྲུབ་ནོར་བཟང་རྒྱ་མཚོ་ནི། གཙང་རྟ་ནག་རང་བྱུང་དུ། ཡབ་ནམ་
མཁའ་དཔལ་བཟང་དང། ཡུམ་ཆོས་སྐྱབས་འབུམ་གཉིས་ཀྱི་སྲས་སུ་མཛེས་བྱེད་ཀྱི་ལོ་ལ་ངོ་མཚར་བའི་ལྟས་དང་བཅས་ཏེ་སྐུ་འཁྲུངས། གཞོན་ནུ་ཉིད་ནས་ཆོས་ཀྱི་བག་ཆགས་བརྟས་པས་ཀློག་ཡིག་སོགས་ཚེགས་མེད་
པར་མཁྱེན་ཅིང། ཁྱིམ་གྱི་གནས་ནི་ཉེས་བ་དུ་མའི་འབྱུང་གནས་སུ་རིག་ནས། སྤྱིར་འཁོར་བའི་ཕུན་ཚོགས་མཐའ་དག་དང། ཁྱད་པར་ཁྱིམ་གྱི་འདུ་འཛིན་དང་ལོངས་སྤྱོད་ལ་མ་ཆགས་པར་དགུད་ལོ་བཅུ་གསུམ་པ་ན་བྲག་
དམར་ཆོས་སྡིངས་སུ། ཆོས་རྗེ་བློ་གྲོས་མགོན་པོ་བས་མཁན་པོ་དང། བྱང་སེམས་ཆོས་འཕེལ་རྒྱལ་མཚན་པས་སློབ་དཔོན་མཛད་ནས་རབ་ཏུ་བྱུང་སྟེ་མཁན་སློབ་ཀྱི་སྤྱན་སྔར་ཇི་ལྟར་ཁས་བླངས་པའི་བཅས་མཚམས་ལས་

[333B] རྒྱལ་བའི་བསྟན་པ་ལ་རབ་ཏུ་བྱུང་བ་རྣམས་ཀྱི་བྱ་བ་ཀློག་པ་ཐོས་བསམ་དང། སྤོང་བ་བསམ་གཏན་གཉིས་ལས་ཐོག་མར་སྡེ་སྣོད་གསུམ་ལ་ཐོས་པ་བྱ་དགོས་པར་གཟིགས་ནས་རི་ཁུད་ཆོས་སྡེར་མཁྱེན་རབ་དབང་ཕྱུག་
གྲགས་པ་བཟང་པོའི་ཞབས་ལ་གཏུགས་ཏེ་སྡེ་སྣོད་གསུམ་ལ་མང་དུ་ཐོས་པ་འཚོལ་བ་ལ་ཞུགས་སོ། །དམ་པ་འདི་རི་ཁུད་ཆོས་སྡེར་བཞུགས་པའི་དུས་སུ་མཁས་གྲུབ་ཤེས་རབ་སེངྒེ་དང། ཐམས་ཅད་མཁྱེན་པ་དགེ་འདུན་གྲུབ་དང། འདུལ་
འཛིན་བློ་གྲོས་སྦས་པ་རྣམས་ཀྱང་མཁྱེན་རབ་དབང་ཕྱུག་གྲགས་པ་བཟང་པོ་དང་ཡོན་བདག་ཆེན་པོ་དགེ་སྦྱོང་དཀར་པོ་སོགས་ཀྱིས་གདན་དྲངས་ཏེ་ཞལ་འཛོམ་ནས་སྡེ་སྣོད་གསུམ་དང་དེ་དག་གི་དགོངས་འགྲེལ་ཤིང་རྟ་ཆེན་པོའི་གཞུང་ལུགས་
རྣམས་ཀྱི་ཆོས་སྒྲ་རྒྱ་ཆེར་སྒྲོག་པར་མཛད། དེ་དུས་རི་ཁུད་ཆོས་སྡེ་ན་མཁས་གྲུབ་ཆེན་པོ་གོང་དུ་སྨོས་པ་དེ་དག་དང་དེ་དག་གི་ཐུགས་སྲས་སེམས་དཔའ་ཆེན་པོ་མང་པོ་འཚོགས་ཏེ་ཐམས་ཅད་ཀྱང་ཚུལ་ཁྲིམས་རྣམ་པར་དག་ཅིང་ཚེ་
འདིའི་བྱ་བ་ལ་རྒྱབ་ཀྱིས་ཕྱོགས་པ་སྡེ་སྣོད་གསུམ་གྱི་ཆོས་སྒྲ་བརྒྱུད་མར་སྒྲོག་པ་སངས་རྒྱས་འཇིག་རྟེན་དུ་བྱོན་པའི་དུས་འདྲ་བ་ཞིག་ཡོད་ཅེས་མཁས་གྲུབ་ནོར་བཟང་རྒྱ་མཚོ་ཉིད་གསུང་ངོ། །དེ་ནས་དམ་པ་འདིས་གྲྭ་ཚང་ཆེན་མོ་སོགས་
སུའང་ཐུགས་གཉེར་ལ་བྱོན་ཏེ་གཞུང་ལུགས་རྣམས་ལ་སྦྱངས་པས་རིང་པོར་མ་ཐོགས་པར་རིགས་ལམ་ལ་མཁས་པར་གྱུར་ཅིང། དེ་ནས་འཆུམས་བདེ་ཆེན་དང། ཆོས་འཁོར་སྒང་སོགས་སུ་བྱོན་ནས་གཞུང་ལུགས་རྣམས་ལ་

[334A]༄༅། །ཐོས་པ་རྒྱ་ཆེར་བཙལ་ཞིང། ཀུན་མཁྱེན་ཤེས་རབ་རིན་པོ་ཆེན་སོགས་བཤེས་གཉེན་དམ་པ་དུ་མ་ལ་དབང་ལུང་མན་ངག་དུ་མ་གསན། ད་ནས་ཆོས་གྲྭ་ཆེན་པོ་བཀྲ་ཤིས་ལྷུན་པོར་ཕེབས་ནས་ཐམས་ཅད་མཁྱེན་པ་
དགེ་འདུན་གྲུབ་ཀྱི་ཞབས་ལ་གཏུགས་ཏེ་དུས་གསུམ་གྱི་རྒྱལ་བ་ཐམས་ཅད་ཀྱི་བགྲོད་པ་གཅིག་པའི་ལམ་པོ་ཆེ་ཤིང་རྟ་ཆེན་པོ་གཉིས་ཀྱིས་ལམ་སྲོལ་དཔལ་ཨ་ཏི་ཤ་དང། ཆོས་ཀྱི་རྒྱལ་པོ་ཙོང་ཁ་པ་ཆེན་པོ་གཉིས་ཀྱི་ཐུགས་ཀྱི་བཅུད་ཕྱུང་བའི་
མན་ངག་བྱང་ཆུབ་ལམ་གྱི་རིམ་པའི་ཁྲིད་ལེགས་པར་གསན་ནས་ཐུགས་རྒྱུད་ལ་སྦྱར་ཏེ་མྱོང་བ་ཐོན་པར་མཛད། གཞན་ཡང་ཕར་ཕྱིན། དབུ་མ། འདུལ་བ། མངོན་པ་རྣམས་དང། ལྷག་པར་ཚད་མ་རྣམ་འགྲེལ་ལ་ཞིབ་ཏུ་སྦྱངས་ཏེ། གཞུང་
ལུགས་ཆེན་པོ་དེ་དག་གདམས་ངག་ཏུ་འཆར་ཚུལ་ཐམས་ཅད་མཁྱེན་པ་དགེ་འདུན་གྲུབ་ཀྱི་ཞལ་ནས་གསུངས་པ་མཐའ་དག་ལེགས་པར་གསན་ཏེ་རང་དང་གཞན་གྱི་གྲུབ་མཐའ་རྒྱ་མཚོའི་ཕ་རོལ་ཏུ་སོན་པར་གྱུར། དེ་ནས་དབུས་སུ་ཕེབས་
ནས་གསང་ཕུ་སོགས་སུ་ཕེབས་ཏེ་གྲྭ་སྐོར་མཛད་པས་མཁས་པའི་གྲགས་པས་ས་སྟེང་ཁྱབ་པར་གྱུར། དེ་ནས་དམ་པ་འདི་དགུང་ལོ་སོ་ལྔ་ལ་བབ་པ་ན་དགའ་ལྡན་རྣམ་པར་རྒྱལ་བའི་གླིང་དུ་ཕེབས་ཏེ། ཆོས་ཀྱི་རྗེ་བློ་གྲོས་ཆོས་སྐྱོང་
བས་མཁན་པོ། ཆོས་རྗེ་གྲགས་འོད་ཕས་ལས་སློབ། རོང་པོ་བློ་བཟང་པས་གསང་སྟོན་མཛད་དེ། བསྙེན་པར་རྫོགས་ཏེ་རྒྱལ་བའི་བསྟན་པ་ལ་ཞུགས་ལ་ཡོངས་སུ་རྫོགས་པའི་དཔལ་ཐོབ་སྟེ་ཐུབ་པའི་རྒྱལ་ཚབ་ཆེན་པོར་གྱུར་ཏོ། །དེ་

[334B]ལ་རྗེ་ཐམས་ཅད་མཁྱེན་པའི་གསུང་རྣམས་ཀྱི་ལུང་སོགས་མདོ་སྔགས་ཀྱི་ཆོས་མང་དུ་གསན། དེ་ནས་དགུང་ལོ་སོ་བདུན་ལ་འོལ་ཁར་ཕེབས་ཏེ། དབེན་གནས་རིན་ཆེན་སྒང་དུ་ཆོས་
རྗེ་ཆོས་གྲགས་པ་ལ་ཆོས་མང་དུ་གསན་ནོ། །དེ་ལྟར་མདོ་སྔགས་ཀྱི་གཞུང་ལ་ཐོས་པ་རྒྱ་ཆེར་མཛད་དེ་གདམས་པའི་གཏེར་དུ་གྱུར་པ་ན་ཚེ་འདིའི་འཁྲི་བ་ཕྲ་མོའང་མེད་བར་རྣལ་འབྱོར་གྱི་དབང་ཕྱུག་མི་ལ་རས་པ་དང་མཆུངས་པར་སྲོག་འཚོའི་
འཚེ་བ་དཀའ་ཐུབ་ལ་བརྟེན་ནས་གཙོ་བོར་དབན་གནས་རིན་ཆན་སྤང་དང་གཞན་ཡང་ཨེའི་ཏེའུ་ར་དང། འོལ་ཁ་ཆོས་ལུང་དང། རྒྱ་སོག་ཕུ་དང། ལྷ་སྡིངས་སོགས་རྗེ་རིན་པོ་ཆེའི་སྒྲུབ་གནས་རྣམས་སུ་ལོ་བཞི་བཅུ་ཙམ་གྱི་བར་དུ་སྒྲུབ་
པ་ལ་རྩེ་གཅིག་ཏུ་བཞུགས་ཏེ་རྒྱུ་ཚོགས་ཚང་བའི་ཉམས་ལེན་ལ་འབད་པས་སྐྱེས་བུ་གསུམ་གྱི་ལམ་གྱི་རིམ་པའི་ཉམས་ལེན་མཐར་ཕྱིན་ཞིང། རིམ་ལྔ་དང་སྦྱོར་དྲུག་སོགས་བླ་མེད་ཀྱི་ལམ་རིམ་གཉིས་ལ་མྱོང་བ་ཕུལ་ཕྱིན་ཐོན་ཏེ་རང་
དང་གཞན་གྱི་ཚེ་རབས་བརྒྱ་སྟོང་དྲན་པ་དང། ལྷག་བའི་ལྷ་མང་པོའི་ཞལ་གཟིགས་ཤིང། གཟུངས་དང། སྤོབས་པ་དང་མངོན་པར་ཤེས་པ་སོགས་ཡོན་ཏན་མཐའ་ཡས་པ་ཐོབ་སྟེ་འཆད་རྩོད་རྩོམ་གསུམ་ལ་ཐོགས་པ་མེད་པར་
གྱུར་ནས་ཐུན་བཞིའི་རྣལ་འབྱོར་འཆག་མེད་ཀྱི་ངང་ནས་སྐལ་བ་དང་ལྡན་བ་བགྲང་བ་ལས་འདས་པ་ལ་ལམ་རིམ་གྱི་ཁྲིད་དང། སྔགས་ཀྱི་དབང་ལུང་མན་ངག་མཐའ་ཡས་པ་སྩལ་ཞིང་བསྟན་པ་ཡུན་རིང་དུ་གནས་པའི་ཆེད་དུ་དུས་འཁོར་

[335A]༄༅། །སྤྱི་དོན་དྲི་མེད་འོད་རྒྱན། པད་དཀར་ཞལ་ལུང། དཔལ་གསང་བ་འདུས་པའི་རིམ་གཉིས་ཀྱི་གནང་དོན་གསལ་བར་སྟོན་པ་རིམ་ལྔ་ཡང་གསལ་སོགས་ལེགས་བཤད་མང་དུ་མཛད་ཅིང། གཙོ་བོར་འཇམ་མགོན་
བླ་མའི་སྒྲུབ་རྒྱུད་ཀྱི་བསྟན་པ་བཟུང་སྟེ་ཕྱིར་རབས་ཀྱི་གདུལ་བྱ་རྣམས་ལ་འདི་ལྟར་བྱ་དགོས་སོ་ཞེས་འདོམས་ཕྱིར་ཐུན་བཞིའི་རྣལ་འབྱོར་ལ་བརྩོན་པ་ཆུ་བོའི་རྒྱུན་བཞིན་མཛད་ནས་འཇམ་མགོན་བླ་མའི་མན་ངག་ལ་བརྟེན་ནས་ཟུང་འཇུག་
གྲུབ་སྟེ་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དགུང་ལོ་གོ་གཅིག་ཏུ་ཕེབས་པ་ཆུ་བྱ་ཟླ་བ་དྲུག་པའི་ཉེར་ལྔ་ལ་སྐུའི་བཀོད་པ་བསྡུས་ཏེ་དགའ་ལྡན་ཆོས་ཀྱི་ཕོ་བྲང་ལ་སོགས་པ་དག་པའི་ཞིང་ཁམས་རབ་འབྱམས་སུ་སྤྲུལ་པ་བྱེ་བ་
ཕྲག་བརྒྱར་སྟོན་ཅིང་བཞུགས་སོ། །བདག་ཉིད་ཆེན་པོ་འདི་ལ་རྒྱུད་འཛིན་གྱི་སློབ་མ་མང་དུ་བྱུང་བ་ལས་འགྲན་པའི་ཟླ་ཐམས་ཅད་དང་བྲལ་བ་བསྟན་པ་ཡོངས་རྫོགས་ཀྱི་བདག་པོ་ནི་ཐམས་ཅད་མཁྱན་པ་དག་འདུན་རྒྱ་མཚོའོ། །
དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་མཁས་གྲུབ་ནོར་བཟང་རྒྱ་མཚོ་ལ་གསོལ་བ་འདེབས་ཤིང། མཁས་གྲུབ་ཆེན་པོ་འདིའི་རྣམ་ཐར་ལྟར་སྡོམ་པ་གསུམ་གྱི་བཅས་མཚམས་ཕྲ་ཞིང་ཕྲ་བ་ཉམས་
བ་མེད་པར་བསྲུང་བ་གཞིར་བཞག་ནས་ཚེ་འདིའི་འཁྲི་བ་བཅད་དེ་དབེན་པའི་གནས་སུ་མདོ་སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་ཉམས་ལེན་སྙིང་པོར་བྱའོ།།    ༈    །།དགོས་འདོད་ཀུན་

[335B] །ཡོན་ཏན་ཐམས་ཅད་མ་བསླབས་ཐུགས་སུ་ཆུད། །ཐོས་བསམ་སྒོམ་པ་མཐར་ཕྱིན་གྲུབ་པ་བརྙེས། །འཕྲིན་ལས་རྒྱུན་མི་འཆད་ལ་གསོལ་བ་འདེབས། །ཞེས་བསྔགས་པ། ཐམས་ཅད་མཁྱེན་པ་
དགེ་འདུན་རྒྱ་མཚོ་གང་དུ་བལྟམས་པའི་ཡུལ་ནི་གཅང་རྟ་ནག་གི་སའི་ཆ་ཡོལ་དཀར་རྡོ་རྗེ་གདན་ཞེས་བྱ་བ་སྟེ། དེ་ཡང་ཐམས་ཅད་མཁྱེན་པ་དགེ་འདུན་གྲུབ་དེ་ཉིད་དགའ་ལྡན་ཆོས་ཀྱི་ཕོ་བྲང་ན་རྗེ་བཙུན་བྱམས་པ་མགོན་པོ་དང། རྒྱལ་སྲས་
ནམ་མཁའ་དྲི་མ་མེད་པ་དང། བྱང་ཆུབ་སེམས་དཔའ་འཇམ་དཔལ་སྙིང་པོ་རྣམས་གུས་པས་མཆོད་ཅིང་བསྙེན་བཀུར་ནས་རྒྱལ་བ་སྲས་བཅས་དེ་རྣམས་ཀྱི་གདམས་ངག་དང་རྗེས་སུ་བསྟན་པ་གསན་ཏེ། བདག་གང་དུ་འགྲོ་དོན་ལ་འགྲོ་
ཞུས་བས། རྒྱལ་སྲས་འཇམ་དཔལ་སྙིང་པོས་པདྨ་དཀར་པོ་ཞིག་ནམ་མཁའ་ལ་འཕངས་ཏེ་འདི་གར་སོང་བར་འགྲོ་དོན་གྱིས་ཤིག་ཅེས་ལུང་བསྟན་བ་ན་མེ་ཏོག་དེ་རྡོ་རྗེ་གདན་གྱི་དབེན་གནས་ཡོལ་དཀར་དཔལ་གྱི་སྡེ་ཚེན་དུ་བབས་སོ། །
རྗེ་ཐམས་ཅད་མཁྱེན་པས་ཇི་ལྟར་ལུང་བསྟན་པ་ལྟར་ཡབ་ཀུན་དགའ་རྒྱལ་མཚན་དང་ཡུམ་ཀུན་དགའ་དཔལ་མོ་གཉིས་ཀྱི་སྲས་སུ་ཤིང་མོ་ལུག་གི་ལོ་རྒྱལ་ཟླ་བའི་ཚེས་གསུམ་གྱི་ཉིན་ཉི་མ་དྲོས་བརྡལ་བ་ན་བར་གྱི་ནམ་མཁའ་ལ་རྡུལ་
དང་བསེར་བུ་མེད་པས་ནམ་མཁའ་ནི་རྒྱ་མཐིང་བཟང་པོས་བྱུགས་པ་བཞིན་གྱུར། ཉི་མའི་དཀྱིལ་འཁོར་ནི་འཇའ་ཚོན་སྣ་ལྔའི་གུར་གྱི་དབུས་ན་འོད་ཟེར་གྱི་དྲ་བས་དཀྲིགས་ཏེ་གཞོན་ནུའི་ཞལ་གྱི་དཀྱིལ་འཁོར་ལྟ་བ་ལ་རིངས་པ་

[336A]༄༅། །བཞིན་དུ་འཁོད། ལྷ་རྣམས་ཀྱིས་འཇའ་ཚོན་གྱི་ཡོལ་བ་བྲེས་པའི་གསབ་ནས་མེ་ཏོག་གི་ཆར་བབ་པ་ནི་གཞོན་ནུ་རྡུལ་གྱིས་གོས་ན་མི་རུང་ངོ་ཞེས་འཛིན་མའི་སྟེང་ཀུན་ཏུ་ཆེད་དུ་བཀྲམ་པ་བཞིན་བྱས་ཏེ་
གཟིམ་ཁང་ལ་སྐུ་དཀར་གསོལ་ཟིན་པ་དང་མཉམ་དུ་ཡུམ་ཐུགས་དམལ་གནས་བཞིན་པའི་ངང་ནས་ཁྱེའུ་ཤེལ་ལྟར་དཀར་ཞིང་འོད་ཟེར་འཕྲོ་བ། འཕགས་པ་སྤྱན་རས་གཟིགས་དེ་ཉིད་པཉྩ་ལི་ཀའི་སྟོད་གཡོགས་དང་སྨད་གཡོགས་
སྤངས་ཏེ་སྐྲལ་བ་དང་ལྡན་པའི་གདུལ་བྱ་རྣམས་ཀྱི་མིག་གི་བདུད་རྩིར་འགོས་ཁུག་པ་ལྷས་བཙས་ལ་སོགས་པའི་དཔའ་བོ་དང་ཡེ་ཤེས་ཀྱི་མཁའ་འགྲོ་མ་ཡེ་ཤེས་མཚོ་རྒྱལ་སོགས་དཔའ་མོ་དུ་མ་འཁྲུངས་པའི་བྱ་འདབ། གཡས་
རུ་གཙང་གི་རྟ་ནག་ཅེས་གྲགས་པ་དམ་པ་དུ་མའི་ཞབས་ཀྱི་པདྨོ་ཡང་ཡང་བཀོད་པའི་མཐུ་ལས་བཀྲ་ཤིས་དང་དགེ་མཚན་དུ་མའི་དཔལ་དང་ལྡན་པའི་ས་ལུང་པ་ཞེས་བྱ་བའི་སའི་ཐིག་ལེ། བཅོམ་ལྡན་འདས་མངོན་
པར་རྫོགས་པར་སངས་རྒྱས་པའི་གནས་དང་མཚུངས་པ་རྡོ་རྗེ་གདན་ཞེས་བྱ་བར་སྐུ་བལྟམས་པར་གྱུར་ཏོ། །བལྟམས་མ་ཐག་ཏུ་རྗེ་བཙུན་སྒྲོལ་མའི་གཟུངས་སྔགས་ཏཱ་རེ་རྒྱུན་དུ་བཟླ་བ་ཞིག་བྱུང་ཞིང། དགུང་ལོ་གཉིས་གསུམ་གྱི་
དུས་ནས་རྗེ་བཙུན་ཙོང་ཁ་པ་ཆེན་པོའི་ཞལ་གཟིགས། དེའི་ཚེ་ཕྱག་ཐལ་མོ་སྦྱར་སྤྱན་བར་སྣང་ལ་གཟིགས་ནས་དབུ་དུད་དུད་ཡང་ཡང་མཛད་པ་ཞིག་བྱུང་བར་ཡབ་ཡུམ་གྱིས་རྒྱུ་མཚན་ཞུས་པར་ཕ་བླ་མ་བློ་བཟང་གྲགས་པ་བྱོན་འདུག་

[336B] དེ་ནས་བཟུང་སྟེ་དུས་རྒྱུན་དུ་རྗེ་བླ་མའི་སྐུ་ཞིག་འབྲལ་མེད་དུ་བཅང་བར་མཛད་ཅིང། དེ་མ་བྱུང་བའི་སྐབས་རྣམས་སུའང་རྡོ་སྨུག་པོ་རེ་སྐུ་མདུན་དུ་བཞག་ནས་ཕ་བླ་མ་བློ་བཟང་གྲགས་པ་གསུང་ཞིང་དེ་ལ་མཆོད་པ་དང་
གུས་པའི་རྣམ་པ་མཛད། སྔོན་གནས་རྗེས་སུ་དྲན་པས་རྗེ་དགེ་འདུན་གྲུབ་ཀྱི་སྐབས་ཀྱི་གསུང་འཕྲོས་ཡང་དང་ཡང་དུ་གནང་བ་ཞིག་བྱུང། ལྷག་པར་དགུང་ལོ་གསུམ་པའི་དུས་སུ་ལྷ་མོ་དམག་ཟོར་མས་ཞལ་གཟིགས་ཤིང་དམག་ཟོར་
མའི་བསྟོད་བསྐུལ་ཡང་བརྩམས། གཞན་ཡང་སངས་རྒྱས་བྱང་སེམས་ཀྱི་བསྟོད་པ་སོགས་རྩོམ་པ་མང་པོ་ཐོགས་མེད་དུ་གནང་བ་ཞིག་བྱུང། དེ་ནས་བཀྲ་ཤིས་ལྷུན་པོ་ནས་རྗེ་དགེ་འདུན་གྲུབ་ཀྱི་གསོལ་དཔོན་སྒྲོལ་མ་དང། ཐོས་
བསམ་གླིང་པ་ཆེན་པོ་ཀུན་མཁྱེན་ཆོས་འབྱོར་དཔལ་བཟང་གི་བང་མི་དང་བླ་བྲང་གི་བང་མི་ཞུ་ཡིག་གསོལ་འདེབས་སོགས་བྱུང་བར་ཨྲྗེ་འདི་པས་གསོལ་དཔོན་སྒྲོལ་མ་གཟིགས་འཕྲལ་ངོ་མཁྱེན་ནས་ཁྱོད་སྡུག་པོ་མ་བྱུང་པ་མ་གསུང་
ཞིང༑ རྗེ་དགེ་འདུན་གྲུབ་ཀྱི་སྐབས་སུ་ཇི་ལྟར་མཛད་པ་ལྟར་གྱི་གསུང་གླེང་བག་ཕེབས་བ་གནང་བས་ཀུན་ངོ་མཚར་དུ་གྱུར་ཅིང། རྗེ་དགེ་འདུན་གྲུབ་ཀྱི་སྤྲུལ་སྐུ་འཁྲུལ་མེད་དུ་ཡིད་ཆེས་རྙེད། དེ་ནས་དགུང་ལོ་བཅུ་གཅིག་བཞེས་
པའི་ཚེ་ཐམས་ཅད་མཁྱེན་པའི་རྒྱལ་ཚབ་གཉིས་པ་པཎ་ཆེན་ལུང་རིགས་རྒྱ་མཚོའི་ཞལ་སྔ་ནས་ཀྱིས་གཙོ་མཛད་བསྟན་པ་གསལ་མཛད་ཆེས་ཀྱི་རྗེ་སློབ་དཔོན་རྣམ་པ་བཀའ་བགྲོས་ཏེ་གཞོན་ནུ་དེ་ཉིད་ཐམས་ཅད་མཁྱོན་པ་རང་གི་
[337A]༄༅། །ཞལ་ཆམས་ལས་མ་གཡོས་པར་སྤྱན་འདྲེན་པའི་ཕོ་ཉར་སྤྱིས་ནས་གསོལ་དཔོན་སྒྲོལ་མ་དང་དཀའ་བཅུ་པ་རྡོར་རྒྱལ་གཉིས། དཀྱིལ་ཁང་ནས་ཆོས་མཛད་རྒྱལ་བ། ཐོས་བསམ་གླིང་ནས་དགེ་བཤེས་
རྒྱལ་མཚན་གྲགས། ཤར་རྩེ་ནས་ཆོས་མཛད་ཁ་རག་པ་རྣམས་མངགས་ཏེ་བསྟན་པ་རིན་པོ་ཆེའི་རྒྱལ་མཚན་གྱི་ཏོག་ཏུ་དམིགས་ནས་བཀྲ་ཤིས་ལྷུན་པོ་དཔལ་གྱི་བདེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་དུ་སྤྱན་
དྲངས་པར་གྱུར་ཏོ། །དེ་ནས་རྟ་ལོ་ཧོར་ཟླ་དྲུག་པའི་ཚེས་བཞི་ཡོངས་སུ་གྲགས་པའི་སངས་རྒྱས་ཀྱིས་ཆོས་ཀྱི་འཁོར་ལོ་བསྐོར་བའི་དུས་ཁྱད་པར་ཅན་ལ་དབུ་སྐྲ་བཅད། དུར་སྨྲིག་གི་རྒྱལ་མཚན་བཞེས། པཎ་ཆེན་ལུང་རིགས་རྒྱ་མཚོའི་
དྲུང་དུ་ཡོངས་སུ་རྫོགས་པ་དགེ་བསྙེན་གྱི་སྡོམ་པ་བཞེས་ཏེ་མཚན་དགེ་འདུན་རྒྱ་མཚོ་དཔལ་བཟང་པོ་ཞེས་བྱ་བར་གསོལ་ནས་ལྷ་དང་བཅས་པའི་འཇིག་རྟེན་གྱི་དཔལ་མགོན་དམ་པར་མངའ་གསོལ་ཏོ། །དེ་ནས་རྫེ་དགེ་འདུན་གྲུབ་
ཀྱི་ཐུགས་སྲས་གནས་རྙིང་ཞབས་དྲུང་ཀུན་དགའ་བདེ་ལེགས་རྗེ་འདིའི་དྲུང་དུ་ཕེབས། རྗེ་འདིས་ཀྱང་གུས་པ་ཆེན་པོ་མཛད་དེ་གནས་རྙིང་ཆོས་རྗེ་དེ་ཉིད་ཀྱིས་མཁན་པོ་གནང། པཎ་ཆེན་ལུང་རིགས་རྒྱ་མཚོའི་ཞལ་སྔ་ནས་ཀྱིས་སློབ་
དཔོན། དབུ་མཛད་སངས་རྒྱས་ཚུལ་ཁྲིམས་པས་དུས་གོ་བ་མཛད་གནས་བརྟན་སྡེ་སྣོད་འཛིན་པ་གསེར་རིའི་ཕྲེང་བ་ལྟ་བུ་བཅུ་ཕྲག་གསུམ་གྱི་དབུས་སུ་དགེ་ཚུལ་གྱི་བརྟུལ་ཞུགས་ཡང་དག་པར་བཞེས་ཏེ་བཅོམ་ལྡན་

[337B]བྱུང་བར་གྱུར་ཏོ། །དེ་ནས་པཎ་ཆེན་ལུང་རིགས་རྒྱ་མཚོ་དང་པཎ་ཆེན་ཡེ་ཤེས་རྩེ་མོ་ལེགས་སོགས་ཡོངས་འཛིན་དུ་བསྟེན་ནས་ཚད་མ་རྣམ་འགྲེལ་ལ་སྦྱངས་ཤིང། གཞུང་ཆེན་མོ་
གཞན་རྣམས་ལའང་སྦྱངས་ཏེ་ལུང་རིགས་སེངྒེའི་སྒྲ་དབྱངས་བསྒྲགས་པས་ལོག་པར་སྨྲ་བའི་ཕས་བགྲོལ་མཐའ་དག་ཟིལ་གྱིས་མནན་ཅིང་ཆོས་གྲྭ་ཆེན་པོའི་དགེ་འདུན་མཐའ་དག་དད་པའི་ས་ལ་བཀོད། པཎ་ཆེན་ཡེ་ཤེས་རྩོ་མོ་ལ་དབང་
ལུང་མན་ངག་མཐའ་ཡས་པ་གསན་ནོ། །དེ་ནས་འབྲས་སྤུངས་བློ་གསལ་གླིང་གི་གདན་ས་བ་འཇམ་དབྱངས་ལགས་པ་ཆོས་འབྱོར་གྱིས་དབུས་ཕྱོགས་སུ་འབྱོན་དགོས་པར་བསྐུལ་ཞིང། དགའ་ལྡན་ཁྲི་རིན་པོ་ཆེ་འཇམ་དབྱངས་སྨོན་
ལམ་དཔལ་བས་ཀྱང་དབུས་ཕྱོགས་སུ་བྱོན་ན་བསྟན་པར་ཕན་ཆེ་བར་ལུང་བསྟན་པ་སོགས་རྐྱེན་སྣ་ཚོགས་པས་བསྐུལ་ཏེ་ཞབས་འབྲིང་པ་འཇམ་དཔལ་གྲགས་དང་བཅས་དབུས་ཕྱོགས་སུ་ཕེབས་པ་ན་འཇམ་དབྱངས་ལེགས་པ་ཆོས་
འབྱོར་གྱི་མནལ་ལམ་དུ་ནུབ་ཕྱོགས་ནས་ཉི་མའི་དཀྱིལ་འཁོར་ཞིག་ཤར་བྱུང་བའི་འོད་ཀྱིས་གངས་ཅན་གྱི་ལྗོངས་ཀུན་གསལ་བར་བྱས་པ་ཅིག་བྱུང་སྣང། སང་དེ་སྐུ་འཁོར་རྣམས་ལ། སྐྱེས་བུ་དམ་པ་ཅིག་འབྱོན་པའི་ལྟས་སུ་
འདུག་ཅེས་ལུང་བསྟན་ཡང་མཛད། དེ་ནས་རིམ་གྱིས་ཕེབས་ཏེ་དཔལ་ལྡན་འབྲས་སྤུངས་ཀྱི་གཅུག་ལག་ཁང། བློ་གསལ་གྱི་སྐྱེ་བ་བརྒྱ་ཕྲག་དུ་མས་བྱུར་བུར་གཏམས་པའི་དབུས་ན་ཡུན་རིང་མོ་ནས་ཡིད་ལ་བསམས་པའི་དགེ་

[338A]༄༅། །བའི་བཤེས་གཉེན་བྱམས་པའི་སྲས་པོ་ལེགས་བ་ཆོས་འབྱོར་དེ་ཉིད་སྐལ་བ་དང་ལྡན་པའི་མཁས་པའི་ཚོགས་ལ་ཤེས་རབ་ཀྱི་ཕ་རོལ་ཏུ་ཕྱིན་པའི་ཆོས་ཟབ་མོ་རྒྱུན་མི་འཆད་དུ་འདོམས་པར་མཛད་པ་དེ་
གཟིགས་པར་གྱུར་ཏོ། །དེ་ནས་ལོ་གསུམ་དུ་འཇམ་དབྱངས་ལེགས་པ་ཆོས་འབྱོར་གྱི་ཞབས་དྲུང་དུ་བསྙེན་ནས་གསན་པ་མཛད་པ་རགས་པ་ཙམ་བརྗོད་ན། རྩ་འཇུག་གི་བཤད་པ་མཛུབ་ཁྲིད་དང་བཅས་པ་ཞིག་ཐོག་མར་གསན། དེ་
ནས་ཕར་ཚད། འདུལ་མཛོད། མངོན་པ་གོང་མ། མདོ་སྡེ་རྒྱན་རྒྱུད་བླ་མ། འབྱེད་རྣམ་གཉིས། ཚད་མ་མདོ། དྲང་ངེས་རྣམ་འབྱེད། སྙན་ངག་མེ་ལོང་སོགས་མཚན་ཉིད་ཀྱི་གཞུང་དུ་མའི་བཤད་པ་མཛུབ་ཁྲིད་དང་
བཅས་པ་གསན་ཞིང། དེ་ཐམས་ཅད་ཀྱི་སྐྱོར་འགོ་རྗེ་འདི་པ་རང་གིས་མཛད། གཞན་ཡང་དཔལ་གསང་པ་འདུས་པའི་དབང་བཞི་རྫོགས་པར་གསན་ནས་འགྲེལ་པ་སྒྲོན་གསལ་ཆ་ལག་དང་བཅས་པ་རྒྱུད་ཀྱི་མཛུབ་ཁྲིད་
རིམ་པ་ལྔ་གསལ་བའི་སྒྲོན་མེ། གདན་རྫོགས། རྗེ་བཙུན་ཤེས་རབ་སེང་གེ་ནས་བརྒྱུད་པ་གསུང་ངག་ལག་རྗེས་སུ་གྲགས་པ་བསྐྱེད་རིམ་ཊཱིཀྐ། གཞན་ཡང་ཡིག་ཆ་མང་པོའི་བཤད་པ་སྔགས་རིམ་ཆེན་མོ། བདེ་
མཆོག་ཊཱིཀྐ་ཆེན་གྱི་བཤད་ལུང། བདེ་མཆོག་འདོད་འཇོ། རྫོགས་རིམ་རྣལ་འབྱོར་ཆེན་པོའི་རྣམ་བཤད། དེའི་ཁྲིད་སོགས་དང། ནཱ་རོ་ཆོས་དྲུག་གི་ཁྲིད། དྲིལ་བུ་རིམ་ལྔའི་རྣམ་བཤད། དེའི་ཁྲིད། རྒྱལ་ཚབ་རྗེའི་

[338B] བ་སོ་རྗེའི་དུས་འཁོར་བསྐྱེད་རྫོགས། ཀྱཻ་རྡོར་གྱི་རྒྱུད་ལ་མཁས་གྲུབ་རྗེའི་ཊཱི་ཀ་ཆེན་སྟེང་ནས་བཤད་པ་མཛུབ་ཁྲིད་དང་བཅས་པ། གཞན་ཡང་འཇིགས་བྱེད་ཀྱི་དབང། ཀྱཻ་རྡོར། འཁོར་ཆེན་རྣམས་
ཀྱི་བསྐྱེད་རྫོགས་ཀྱི་ཟིན་ཐུན། གསང་འདུས་ཀྱི་བསྐྱེད་རྫོགས་ཀྱི་ཟིན་ཐུན། ལམ་རིམ་ཆེན་མོ། སྙིང་པོ་དོན་གསུམ། ལྟ་ཁྲིད་རྗེ་ཡབ་སྲས་ཀྱི་བཀའ་འབུམ། འཇམ་དབྱངས་ཆོས་རྗེའི་རྣམ་ཐར་རྗེ་བརྩུན་མི་ལའི་རྣམ་ཐར་
སོགས་ཀྱི་ལུང་ཡང་མང་དུ་གསན་ནོ། །དེ་ནས་ལྷ་སར་ཕེབས་ཏེ་ཇོ་བོ་རིན་པོ་ཆེའི་སྐུ་མདུན་དུ་མཆོད་པ་དང་སྨོན་ལམ་མཛད་པའི་ཚེ་དག་པའི་གཟིགས་སྣང་ངོ་མཚར་བ་མང་དུ་བྱུང་དེ་ནས་ལྔ་མཆོད་ཆེན་མོ་དང་བསྟུན་དངུལ་
གདུང་རིན་པོ་ཆེ་མཇལ་བ་ལ་དགའ་ལྡན་དུ་ཕེབས། དེར་མཆོད་པ་ཕུལ་གསོལ་བ་བཏབ་པས་རྗེ་དང་མཇལ་ཞིང་བྱིན་གྱིས་བརླབས་པའི་མཚན་མ་བཟང་པོ་བྱུང། དེ་ནས་རྗེ་ཉིད་དགུང་ལོ་ཉེར་གཅིག་བཞེས་པའི་ཡོས་ལོའི་དཔྱིད་
སློས་ཚིགས་སྔ་མའི་མཁན་པོ་གནས་རྙིང་རིན་པོ་ཆེད་བུས་ཕྱོགས་ལ་བྱ་བྲལ་གྱི་ཚུལ་གྱིས་ཕེབས་པ་འབྲས་སྤུངས་སུ་སྤྱན་དྲངས། ཆོས་རྗེ་དེ་ཉིད་ཀྱིས་མཁན་པོ་དང། འབྲས་སྤུངས་རྗེ་ལེགས་པ་ཆོས་འབྱོར་བས་ལས་ཀྱི་སློབ་དཔོན་
ར་ཅག་ནས་ཆོས་རྗེ་སངས་རྒྱས་བཟང་པོ་བས་གསང་སྟེ་སྟོན་པ་རིགས་པ་སྨྲ་བ་སངས་རྒྱས་བཟང་པོ་བས་དུས་གོ་བ་མཛད་དེ་དད་པའི་དགེ་འདུན་གྲངས་ཚང་ཞིང་ཁ་སྐོང་བར་འོས་པའི་དབུས་སུ་ཧོར་ཟླ་གཉིས་པའི་ཚེས་བརྒྱད་ཀྱི་

[339A]༄༅། །ཆོ་འཕྲུལ་གྱི་དུས་ཆེན་ལ་དཔལ་ལྡན་འབྲས་སྤུངས་སུ་ཡོངས་སུ་རྫོགས་པ་དགེ་སློང་གི་དངོས་བོ་བརྙེས་ཏེ་འཕགས་པ་དགྱེས་པའི་ཚངས་པར་སྤྱོད་པ་མཆོག་དང་ལྡན་པར་གྱུར་ཏོ་།དེ་ནས་འཇམ་དབྱངས་
ལེགས་པ་ཆོས་འབྱོར་པའི་དྲུང་དུ་དགེ་སློང་གི་བསླབ་བྱ་ཆེན་མོ། ཚུལ་ཁྲིམས་ལེའུ་རྣམ་བཤད། བསླབ་བཏུས། སྤྱོད་འཇུག་བླ་མ་ལྔ་བཅུ་པའི་ཊཱིཀྐ། རྩ་ལྟུང་རྣམ་བཤད། ཆོས་རྗེ་བྱམས་པ་གླིང་པའི་བཤེས་སྤྲིང་ཊཱིཀྐ་
པཎ་ཆེན་ནགས་རིན་ནས་བརྒྱུད་པའི་དུས་འཁོར་སྦྱོར་དྲུག་སོགས་ཀྱང་གསན། དེ་དུས་དབྱངས་ཅན་མའི་རྗེས་གནང་ཞུས་དུས་ལྷ་མོ་རྨི་ལམ་དུ་བྱོན་བྱུང་གསུང། འཇམ་དབྱངས་སྨྲ་སེང་མཁས་གྲུབ་རྗེ་ནས་བརྒྱུད་པ་ཐུན་མོང་
མ་ཡིན་པ། གཡག་རོང་ནས་བརྒྱུད་པའི་མི་གཡོ་དཀར་བོའི་ཆོས་སྐོར། འཇམ་དབྱངས་ཆོས་རྗེས་རྗེ་བཙུན་འཇམ་དབྱངས་ཉིད་ལ་གསན་པའི་འཇམ་དབྱངས་དཀར་པོའི་ཆོས་སྐོར་སོགས་དང། རྗེའི་རྣམ་ཐར་ཆེ་ཆུང། འཕོ་
ཁྲིད་ཆེན་མོ། མདོར་བྱས། མདོ་བསྲེ། སྤྱོད་བསྡུས། རྡོ་རྗེ་སེམས་དཔའི་སྒྲུབ་ཐབས། རྣམ་གཞག་རིམ་པ་སོགས་འཕགས་སྐོར་གྱི་གཞུང་དུ་མ་སོགས་མདོར་ན་དེའི་དུས་ཆོས་རྗེ་དེ་ཉིད་གསན་རྒྱ་ཆེ་བར་གྲགས་ཤིང། ཆོས་
རྗེ་ཉིད་ལ་བཞུགས་པ་ཐམས་ཅད་བུམ་པ་གང་བྱོར་གནང་ངོ་།དེ་ལྟར་གཞུང་ལུགས་རྣམས་ལ་རྒྱ་ཆེན་ཐོས་པ་མཐར་ཕྱིན་པར་མཛད་ནས་སྒྲེང་རྒྱལ་བའི་དབེན་གནས་དང་པོ་དེ་གུང་རྒྱལ་གྱི་དབེན་གནས་སོགས་རྗེ་རྒྱལ་བ་

[339B]བརླབས་པའི་གནས་ད་དག་བལྟ་ཞིང། ཐོས་པའི་དོན་རྣམས་ཉམས་སུ་བླང་བར་བྱའོ་སྙམ་དུ་དགོངས་ཏེ་བསྟན་པ་དང་སེམས་ཅན་ཐུགས་ཀྱིས་མ་བཟོད་པའི་སྒོ་ནས་ཐུགས་ལ་སྐྱོ་
ཤས་དྲག་པོ་ཡང་འཁྲུངས། དེའི་ཚེ་དབེན་པ་ལ་དགའ་བའི་ཉམས་མགུར་མཛད་པ་ནི། ཕ་བླ་མ་རྣམས་ལ་ཕྱག་འཚལ་ལོ་།མ་ལུས་རྒྱལ་བའི་ཐུགས་ཀྱི་དབྱིངས་ཆེན་པོར། །མཁྱེན་བརྩེའི་དཀྱིལ་འཁོར་རྫོགས་པའི་ཉིན་མོར་
བྱེད༑ ༑གདུལ་བྱ་པདྨོའི་དཔལ་གྱུར་རྡོ་རྗེ་འཆང། །ཡབ་རྗེ་དམ་པའི་ཞབས་ལ་སྙིང་ནས་འདུད། །སྨྲས་པ། སྒྲིབ་མེད་མཁྱེན་བརྩེའི་འོད་སྟོང་དྲ་བ་ཅན། །ཐུབ་དབང་ཉི་མ་ནུབ་རིའི་རྩེ་ལ་འཛེགས། །ཐུབ་བསྟན་འདབ་སྟོང་རྫོགས་
པའི་པད་ཚལ་ཡང། །དུས་ཀྱི་བ་མོའི་རེག་པས་ཉིན་བཞིན་འཇོམས་།བསྟན་འཛིན་རྐང་དྲུག་ལྡན་པའི་ཚོགས་རྣམས་ཀྱང། །རྙེད་བཀུར་སྦྲང་རྩིའི་རོ་ལ་ལྷག་པར་ཆགས། །བདུད་ཀྱི་དབང་གྱུར་ལོག་སྨྲ་འབྱུང་པོའི་བྱ། །
འཛེམ་མེད་མཁས་པའི་ཁྲོད་ན་རྣམ་པར་རྒྱུ། །སྐྱེ་བོ་ཕལ་ཆེར་ལེགས་ཉེས་འབྱེད་པའི་མིག་ལྗོངས་པས་གཡང་སའི་མཐའ་ལ་གོམ་པ་འདོར། །ཁ་ཅིག་ཕྲག་དོག་དུག་ཆུས་གཞན་དག་ལས། །རང་ཉིད་རྒྱལ་བའི་སྒྱུ་ཐབས་
ལྷུར་ལེན་གྱུར། །གཞན་དག་ངན་སེམས་གཡོ་སྒྱུའི་དུག་གི་ཆུས་།ཡིད་རབ་མྱོས་ཀྱང་བསྟན་འཛིན་གཟུགས་སུ་རློམ། །ཀྱི་ཧུད་གངས་ཅན་ཁྲིད་འདིར་སེང་ཆེན་ལས། །ཤྭ་ནའི་བུ་ཉིད་སྐད་གསང་མངོན་བར་མཐོ། །འདོད་

[340A]༄༅། །དགུའི་འབྱུང་གནས་ཡིད་བཞིན་རིན་ཆེན་ལས། །མཆིང་བུའི་རྡོ་བ་ལྷག་པར་གཅིས་སུ་བྱེད། །གཅོང་རོང་ནགས་ཀྱི་ཁྲོད་ན་ཉི་མ་པས། །མེ་ཁྱེར་མཆོག་ཏུ་རློམ་པའི་མཐོང་བས་སྐྱོ་།དེ་ལྟར་མི་བཟད་སྙིགས་
མའི་དུས་ཀྱི་མཐའ། །དམུ་རྒོད་སྐྱེ་བོ་བྱུང་རྒྱལ་སྤྱོད་པའི་དུས། །རྒྱལ་དང་རྒྱལ་སྲས་མཁས་པའི་ཚོགས་རྣམས་ཀྱང། །ཞི་བའི་དབྱིངས་སུ་གཟིམ་ནས་བཏང་སྙོམས་མཛད། །འཐོར་རླུང་དྲག་པོའི་མདུན་སར་མར་མེ་ཡིས། །མུན་
པའི་སྨག་རུམ་སེལ་བར་བྱེད་དམ་ཅི། །དེ་ཕྱིར་ཉམ་ཆུང་སྐྱེ་བོས་ཐུབ་བསྟན་གྱི། །ཁུར་ཆེན་མི་བཟད་འཁྱེར་བ་ངལ་བའི་གནས། །རྩོད་པའི་དུས་འདིར་ཐམས་ཅད་མཁྱེན་པ་ལྟར། །མ་ལུས་འགྲོ་བའི་མིག་གཅིག་ཙོང་ཁ་པ། །དེ་
ཡི་ལེགས་བཤད་བདུད་རྩི་མྱང་བའི་ཕྱིར། །གཅིག་པུར་དབེན་པ་བསྟེན་པ་མི་ལེགས་སམ། །རྣམ་དཀར་བསོད་ནམས་སྟོང་གིས་ལེགས་བསྐྲུན་པའི། །ཤིན་ཏུ་རྙེད་པར་དཀའ་བའི་དལ་འབྱོར་འདི། །དོན་མེད་འཇིག་རྟེན་བྱ་བས་
ཆུད་གཟོན་པ། །བདག་ལ་སྙིང་མེད་གྱུར་པར་གདོན་མི་ཟ། །རིན་ཆེན་བདུན་ལྡན་གླིང་བཞིར་དབང་སྒྱུར་བའི། །འཁོར་ལོས་སྒྱུར་བའི་དཔལ་ཡང་ཆུ་ཤིང་འདྲ། །སྐབས་གསུམ་བདག་པོའང་རང་གི་ཕུན་ཚོགས་ཀུན། །མི་
བཟད་ལས་ཀྱི་དབང་གིས་འདོར་དགོས་ཀྱང། །ཅུང་ཟད་བདེ་བའི་དབང་གིས་སྲེད་པ་འཕེལ། །ཕལ་ཆེར་མི་བཟད་ཟུག་རྡུ་སྐྱེ་བའི་རྒྱུ། །ཉེས་བརྒྱའི་འབྱུང་གནས་འཁོར་བའི་ཕུན་ཚོགས་ལ་།མཁས་པ་སུ་ཞིག་ལྷག་པར་

[340B] །དེ་ཕྱིར་ཀུན་དགའ་རྒྱས་པའི་ནགས་ཀྱི་ལྗོངས། །མེ་ཏོག་མངོན་པར་རྒྱས་པའི་འཇོ་སྒེག་ཅན། །བུང་བའི་ན་ཆུང་མགྲིན་པའི་གླུ་ལེན་ཅིང། །རྨ་བྱ་གཞོན་ནུ་དགའ་བའི་ཟློས་གར་སྒྱུར། །ཁུ་བྱུག་མགྲིན་པའི་ལམ་
ནས་དྲིལ་ཆེན་འཁྲོལ། །ཀ་ལ་པིང་ཀ་ཀྱུར་ཀྱུར་གླུ་དབྱངས་སྒྲོག། །དབུ་བའི་ཕྲེང་མཛེས་འབབ་ཆུའི་ན་ཆུང་མ། །ལྷུང་ལྷུང་སྒྲ་སྙན་སྒྲོག་ཅིང་ཕྱོགས་སུ་འབབ། །རབ་སྨིན་འབྲས་བུའི་ཁུར་འཆང་ལྗོན་པའི་ཤིང། །ལོ་མ་མེ་ཏོག་རྒྱས་
པས་ཕྱོགས་ཀུན་གང། །སྟེང་ནས་སྟོད་གཡོགས་ཆུ་འཛིན་དཀར་པོ་གཡོ། །ངོས་ནས་མུ་ཏིག་ཆུ་བོའི་དོ་ཤལ་འབབ། །སྐད་སྐབས་ནགས་ཚལ་སྔོན་པོའི་ཤམ་ཐབས་ཅན། །ས་འཛིན་བུ་མོས་ཕྱོགས་ཀུན་མཛེས་པར་བསྐོར།།
འོག་གཞི་བཻ་ཌཱུརྱ་ཡི་ནེའུ་གསིང། །ནེ་ཙོའི་གཤོག་པ་ལྟ་བུར་མཆོག་ཏུ་མཛེས། །སྣ་ཚོགས་མེ་ཏོག་དྲ་བས་ཁེབས་པ་ལ། །རི་དྭགས་སྣ་ཚོགས་བག་ཕེབས་རྣམ་པར་རྒྱུ། །འདུ་འཛིའི་ཆོམ་རྐུན་སྒྲིབ་ལ་འོངས་པ་བཞིན། །
འཁྲི་ཤིང་ཕྲེང་བས་བར་མཚམས་མེད་པར་དཀྲིགས། །དེ་ལྟར་ཕུན་ཚོགས་ནགས་ཚལ་དབེན་པའི་གནས། །ལྷ་ཡི་སྐྱེད་ཚལ་ལྟ་བུར་ཉམས་དགའ་བར། །ཚེ་འདིའི་ཆོས་བརྒྱད་སྣང་བ་ཀུན་དོར་ནས། །འཁྲུལ་མེད་ཏིང་འཛིན་རོ་
ལ་རྩེ་གཅིག་ཏུ། །རོལ་པའི་སྤྱོད་ཚུལ་འདི་ལ་སྙིང་ནས་སྤྲོ་།མང་དུ་ཐོས་པའི་བཟླས་བརྗོད་ལྷུར་ལེན་ཅིང། །བདེ་སྟོང་ལྷན་ཅིག་སྐྱེས་པའི་ཡེ་ཤེས་མེས། །གཉིས་སྣང་འཁྲུལ་བའི་བག་ཆགས་ཀུན་བསྲེགས་ནས། །རྣམ་ཀུན་

[341A]༄༅། །མཆོག་ལྡན་ཟུང་འཇུག་སྒྱུ་མའི་སྐུར། །ལངས་ནས་སྣ་ཚོགས་སྤྲུལ་པའི་ཐབས་མཁས་ཀྱི། །ལྕགས་ཀྱུས་མ་དག་སྲིད་པའི་འཁོར་ལོ་འདི། །མཆོག་ཏུ་མི་འགྱུར་བདེ་བའི་དབྱིངས་ཆེན་པོར་།གང་
དྲངས་རྣལ་འབྱོར་མཆོག་དེ་སྐལ་བཟང། །དེ་སྐད་སྨྲ་དེ་བཞད་པའི་རྡོ་རྗེ་ཉིད། །སྔོན་བྱོན་དམ་པའི་རྣམ་ཐར་སྙིང་ལ་འགྲོགས། །སྙིགས་དུས་སྐྱེ་བོའི་སྤྱོད་པས་གཏིང་ནས་སུན། །བློ་གྲོས་ལུས་སྟོབས་རྒྱས་པས་ཅུང་ཟད་དེགས་
ཆུ་ཡི་ལྕིད་ཀྱིས་ལྷག་པར་ནོན་པའི་སྤྲིན། །འབྲུག་སྒྲ་བསྒྲགས་པ་མེད་པར་ལྡོག་མ་ཡིན། །དེ་ཕྱིར་སྙན་ངག་མགྲིན་པའི་གླུ་དབྱངས་མཆོག་མ་སྨྲས་པར་ཡང་བདག་བློ་ཅི་ཞིག་ཚིམ། །ཚུལ་འདི་སྐྱེ་བས་ཐོབ་པའི་བློ་གྲོས་ཀྱིས་
སྙན་ངག་དྲིལ་ཆེན་སྒྲོག་ལ་ཐོགས་མེད་པ། །ལྷག་བསམ་ཁོ་ན་སྙིང་ལ་རབ་འགྲོགས་པ། །དབྱངས་ཅན་བཞད་པའི་རྡོ་རྗེས་གཏམ་དུ་བྱས། །ཞེས་སོ། །དེ་ནས་ཡོས་ལོ་ཟླ་བ་དགུ་པའི་དུས་ཆེན་ལ་ཐུགས་དམིགས་གཏད་
དེ་ཕུན་ཆུང་གི་གནས་མཇལ། དེའི་ལ་ལ་བརྒྱུད་དེ་ཕེབས་པ་ན་དེ་དུས་འཕགས་པའི་གྲུབ་ཐོབ་ཀུན་དགའ་རྒྱལ་མཚན་བཞེས་པ་ཅིག་བྱང་ར་སྤྲེང་ན་བཞུགས་པའི་མནལ་ལམ་དུ། སང་འབྲོམ་སྟོན་པ་ཕེབས་པ་ཡོད་ཟེར་བ་
ཅིག་བྱུང་འདུག་པས། ཁོང་གིས་ཀྱང་རྒྱང་རིང་པོ་ནས་བསྡུས་ནས་གུས་མཆོད་ཆེན་པོ་མཛད། གཞན་ཡང་ཐུགས་དམ་པ་སོ་སོའི་མནལ་ལམ་དུ་འབྲོམ་སྟོན་པ་དང་མཇལ་བ་དང་ཉི་ཟླ་ཤར་བ་སོགས་བྱུང་དུག་པས་གནས་

[341B] ཕ་སྟོན་པ་རིན་པོ་ཆེ་ཞེས་ཞབས་ལ་བཏུད། ལྷག་པར་དྲུང་བྱང་སེམས་པ་ཞེས་སྐུ་སྐྱ་བ་ཉི་ཤུ་ཙམ་དྲན་པ་ཞིག་ཡོད་པ་དེས་ཁོང་རང་གི་སྤྱིལ་བུར་སྤྱན་དྲངས། ལྡུམ་ངན་མེ་ཏོག་རྩ་བ་
སུམ་ཅུ་ཙམ་ཡོད་པའི་མེ་ཏོག་ཐམས་ཅད་བཏུས་ནས་ད་རྗེས་ཁོང་གིས་བདེན་ཚིག་བརྗོད་བ་ནི། སྐུ་སྐྱེ་རིན་པོ་ཆེ་འདི་འབྲོམ་གྱི་སྤྲུལ་པ་ཡིན་དེས་ན་བདེན་པ་དེས་གནང་ཚ་བ་ཞེས་ཀྱི་རིང་ལ་འདིར་མེ་ཏོག་བརྒྱ་རྩ་གཅིག་འཆར་བར་ཤོག་ཅིག་
མིན་ན་གཅིག་ཀྱང་མི་འབྱུང་བར་ཤོག་ཅིག་དེའི་དཔང་པོ་དཀོན་མཆོག་གསུམ་དང། ཇོ་བོ་ཡབ་སྲས་དང། ཁྱད་པར་ཆོས་སྐྱོང་ཞལ་དམར་བས་མཛོད་ཅིག་བྱས་ནང་དུ་བྱོན། དཔོན་སློབ་རྣམས་ཀྱིས་གསོལ་ཇ་འདེབས་གཅིག་
གི་རིང་ལ་མེ་ཏོག་ཕྱེད་དང་ཉིས་བརྒྱ་དུས་གཅིག་ཏུ་ཤར་འདུག་པས་ཁོང་དད་པ་ཤུགས་དྲག་ཏུ་འབར་རོ། །དེ་ནས་རྗེ་དགེ་འདུན་གྲུབ་ཀྱི་ཐུགས་སྲས་པཎ་ཆེན་ཕྱོགས་ལྷ་འོད་ཟེར་འཕྱོད་རྒྱས་རི་བོ་བདེ་ཆེན་ན་བཞུགས་པ་དེས་རྗེ་འདིའི་
སྙན་པ་གསན་ནས་རྗེ་དགེ་འདུན་གྲུབ་ཀྱི་བཀའ་དྲིན་བསབ་པའི་ཕྱིར་སྤྲུལ་པའི་སྐུ་འདིའི་འཕྲིན་ལས་རྒྱ་ཆེར་སྤེལ་བར་བྱའོ་སྙམ་དུ་དགོངས་ནས་རྗེ་འདི་ལྷོ་ཁ་ཕྱོགས་སུ་སྤྱན་དྲངས་ལྷ་ཁ་ཕྱོགས་ཀྱི་ཆོས་སྡེ་མཐའ་དག་དང། རྗེ་
དགེ་འདུན་གྲུབ་ཀྱི་སྦྱིན་བདག་འབྱོར་པ་ཅན་མཐའ་དག་བསྐུལ་ཏེ་རྗེ་འདིའི་ཞལ་བལྟ་བ་དང་གསུང་གི་བདུད་རྩི་མྱངས་སུ་གཞུག་ཕྱིར་པཎ་ཆེན་རང་གིས་གཙོ་མཛད་དེ་དགེ་འདུན་རྣམས་ཀྱིས་རྒྱང་རིང་པོ་ནས་བསུ་བ་མཛད། མཇལ་

[342A]༄༅། །མ་ཐག་ཏུ་པཎ་ཆེན་རིན་པོ་ཆེ་ལས་དང་པ་ཐོབ་པ་ལྟ་དུའི་དགྱེས་པ་ཆེན་པོ་བྱུང་བ་ཡིན་པ་འདུག། དེ་ནས་རི་བོ་བདེ་ཆེན་གྱི་གཞལ་ཡས་ཁང་གི་སྟེང་དུ་སྤྱན་དྲངས་བཀུར་སྟི་ཕུལ་དུ་བྱུང་བ་མཛད་
ཐོག་མར་དཔལ་ལྡན་ལྷ་མོའི་བཀའ་ཞིག་གནང་དགོས་ཞུས་པས་དང་པོ་བོ་དོང་དུ་བྱས་ཟིན་པས་ད་བསྐྱར་ལྡབ་མི་དགོས་བྱ་བ་དང། གཞན་ཡང་སྔོན་རྗེ་ཉིད་པ་ལ་པོར་པཎྜི་ཏ་ཅིག་ཏུ་འཁྲུངས་དུས་ཁྱེད་དེ་དུས་འཁོར་འདི་
ལྟ་བུ་ཞིག་ཡིན་གསུངས་པས་པཎ་ཆེན་ཉིད་ཀྱང་ཐུགས་ཚིམ་ཞིང་མོས་གུས་ཕུལ་དུ་ཕྱིན་པ་འཁྲུངས། དེ་ནས་ཉིན་ཅིག་ན་བཟའ་ཆ་ཚང་ལ་སོགས་པའི་འབུལ་བ་བསམ་གྱིས་མི་ཁྱབ་པ་མཛད་དེ་པཎ་ཆེན་རིན་པོ་ཆེས་ཞབས་སྤྱི་
པོར་བླངས་ཏེ། དགེ་བའི་བཤེས་གཉེན་པ་ལགས། ཁྱེད་ནི་འབྲོམ་སྟོན་པ་རྒྱལ་བའི་འབྱུང་གནས་དངོས་ཡིན། བདག་རྡོག་ལེགས་པའི་ཤེས་རབ་མིན་ཡང་དེའི་གདན་ས་པ་ཡིན་པས་སྔོན་ཡེར་པ་ལྷ་རི་སྙིང་པོའི་མགུལ་
དུ་རྡོག་ལེགས་པའི་ཤེས་རབ་ཀྱིས་ཇོ་བོ་ཡབ་སྲས་ལ་ཆོས་ཀྱི་འཁོར་ལོ་བསྐོར་བར་གསོལ་བ་བཏབ་པ་ལྟར་བདག་ཀྱང་གསོལ་བ་འདེབས་ན། བཀའ་གདམས་ཀྱི་བསྟན་པ་རྒྱས་པ་དང། འགྲོ་བ་མ་ལུས་པའི་ཕན་བདེ་
སྤེལ་བའི་ཕྱིར་གླེགས་བམ་རིན་པོ་ཆེའི་ཟབ་པ་དང་རྒྱ་ཆེ་བའི་ཆོས་ཀྱི་ཆར་བ་གངས་ཅན་ཀྱི་འཛིན་མའི་ཁྱོན་ཐམས་ཅད་དུ་འབེབས་པར་མཛད་དུ་གསོལ་ཞེས་གསོལ་བ་བཏབ། དའི་ཆེ་གངས་ཅན་གྱི་མགོན་པོ་སྤྲུལ་སྐུ་

[342B]བབ་པ། སྐུ་ཤེལ་གྱི་རི་བོ་ཐུན་མཚམས་ཀྱི་སྤྲིན་གྱིས་གཡོགས་པ་ལྟ་བུ། ཞབས་རྒྱས་པ་ཅུང་ཟད་བརྒྱངས་ཏེ་གངས་ཅན་པ་དག་ལ་བལ་འཇུས་ཤིག་ཅེས་དོན་གྱིས་གོ་
བར་བྱེད་པ་དེ་སྐལ་བ་དང་ལྡན་པའི་གདུལ་བྱའི་དབུས་ན་རྒྱུ་སྐར་རབ་ཏུ་རྒྱས་པས་བསྐོར་བའི་ཟླ་བའི་དཀྱིལ་འཁོར་ལྟར་མཐོང་བ་ཙམ་གྱིས་གདུང་བ་སེལ་བ། རི་དྭགས་ཀྱི་རྒྱལ་པོ་སེངྒེ་ལྟ་བུར་འཁོར་གྱི་དབུས་ན་འཇིགས་པ་ཀུན་དབང་
གལ་བ། གླིང་བཞིའི་དབུས་ན་ལྷུན་པོ་ལྟ་བུར་དགེ་མཚན་དུ་མས་མངོན་པར་མཐོ་བ་དེ་བཀའ་གདམས་ཀྱི་བསྟན་པ་རིན་པོ་ཆེ་གསལ་བར་བཞད་པའི་ཐུགས་བསྐྱེད་དང། གངས་ཅན་གྱི་འགྲོ་བ་ཀུན་གྱི་སྡུག་བསྔལ་མ་ལུས་པ་
བསལ་བར་བཞེད་པའི་ལྷག་བསམ་རབ་ཏུ་དཀར་བ་དེ་ལུད་པ་ལྟ་བུའི་འཛུམ་དཀར་གྱིས་གངས་རིའི་དཔལ་དང་ལྡན་པའི་སའི་དཀྱིལ་འཁོར་གཡོགས། བཞིན་དུ་མཛད་དེ། གསུང་གི་གདངས་སྙན་པོ་འགྲོ་བ་གང་གི་རྣ་ལམ་དུ་
སོང་བ་ན་དང་པོར་ལུས་ཀྱི་བ་སྤུ་གཡོ་ཞིང་མཐར་ཐར་པའི་ས་བོན་འདེབས་པར་མཛད་པས་ལྷའི་རྔ་བོ་ཆེའི་སྒྲ་བཞིན་དུ་པཎ་ཆེན་ཕྱོགས་ལྷ་འོད་ཟེར་གས་ཐོག་དྲངས་རི་བོ་བདེ་ཆེན་གྱི་སྐལ་བ་དང་ལྡན་པའི་དགེ་འདུན་རྣམས་དང། གཞན་
ཡང་ཆོས་ཟབ་མོ་ལ་ལྷག་པར་མས་བའི་ལྷ་དང་ཀླུ་དང་གནོད་སྦྱིན་དཔག་ཏུ་མེད་པ་ལ། གླེགས་བམ་རིན་པོ་ཆེ་ཆ་ལག་དང་བཅས་བ་དང། རྗེའི་གསང་བའི་རྣམ་ཐར་ཐོག་མར་སྩལ། དེའི་ཚེ་ནམ་མཁའ་ལ་འཇའ་འོད་དང་མེ་ཏོག་གི་

[343A]༄༅། །ཆར་ཡང་དཔག་ཏུ་མེད་པ་བྱུང། དེར་འཁོད་པ་ཐམས་ཅད་ཀྱང་དད་པའི་ས་ལ་བཀོད་དོ། །དེ་ནས་སྔོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་ཀྱང་ཕྱོགས་དེའི་སའི་ཐིག་ལེར་མཁས་པའི་དབང་པོ་སྟོང་
ཕྲག་དུ་མ་དང། རྒྱལ་ཕྲན་བྱེ་བའི་གཙུག་རྒྱན་གྱིས་ཞབས་ཀྱི་པདྨོ་མཆོད་པ་ཆོས་སྐྱོང་བའི་མིའི་དབང་པོ་རྣམས་ལ་ཆོས་ཀྱི་འཁོར་ལོ་བསྐོར་བའི་སྲོལ་བཟང་པོ་དེ་ཉིད་གོས་བར་བཞེད་པས་ཆོག་གྲྭ་ཆེན་པོའི་སློབ་དཔོན་རྣམས་
དང༑ སྡེ་སྣོད་འཛིན་པ་དང་དགེ་བའི་བཤེས་གཉེན་དཔག་ཏུ་མེད་པ་ལ་བཀའ་གདམས་གླེགས་བམ། རིམ་ལྔ་གསལ་སྒྲོན་སོགས་བཀའ་གདམས་གསར་སྙིང་གི་གདམས་པའི་བཅུད་ཕྱུང་པའི་ཆོས་ཀྱི་ཆར་ཕབ། དེར་
གནས་པའི་མཁས་པ་རྣམས་སྐུ་ན་ཕྲ་མོ་འདི་ལྟ་བུ་འདི་ལ་བུའི་བློ་གྲོས་ཕུལ་དུ་བྱུང་བ་ནི་རྒྱལ་བ་ཉིད་ཀྱི་འཕྲིན་ལས་གཟུགས་སུ་བགྱིས་པར་གོར་མ་ཆག་གོ་ཞེས་དད་གུས་ཕུལ་དུ་བྱུང་བ་མཛད་དོ། །དེ་ནས་གངས་རིའི་དབང་
པོ་འོ་དེ་གུང་རྒྱལ་གྱི་མགུལ་ན། ཐམས་ཅད་མཁྱེན་པ་དགེ་འདུན་གྲུབ་ཀྱི་གསུང་ལས་སྐྱེས་པ། ལོ་བཅུ་ཕྲག་བཞིའི་བར་དུ་སྒྲུབ་པའི་རྒྱལ་མཚན་བཙུགས་པས་རྩ་བ་དང་ཡན་ལག་གི་རླུང་ལ་རྡོ་རྗེའི་བཟླས་པ་མཐར་སོན་
པས་ཆོས་འཁོར་ལྟ་སར་ལྷ་ས་རོལ་མོ་ཕུལ་བ་འོལ་ཁའི་གངས་སུལ་དུ་གསལ་བར་གསན་པ། མདོར་ན་སེམས་དབེན་གྱི་དཔེའི་འོད་གསལ་མངོན་དུ་གྱུར་པས་ཟུང་འཇུག་གི་གོ་འཕང་ཡང་ལག་མཐིལ་ན་གནས་པ་ལྟ་བུ་

[343B]དྲུང་དུ་ཕེབས་ཏེ། བསམ་སྤྱོར་གཉིས་གྱིས་ཚུལ་བཞིན་དུ་བསྟེན་ནས་གསུང་རབ་དགོངས་འགྲེལ་དང་བཅས་པ་ཐམས་ཅད་ཀྱིས་ཉིང་པོའི་དོན་མདོ་སྔགས་གཉིས་ཀའི་ལམ་གྱི་
གནད་ཡོངས་སུ་རྫོགས་པ་བྱང་ཆུབ་ལམ་གྱི་རིམ་པའི་ཁྲིད་དང། ཟབ་ལ་མོ་རིམ་པ་གཉིས་ཀྱི་ཁྲིད་སོགས་མདོ་སྔགས་ཀྱི་མན་ངག་མཐའ་ཡས་པ་གསན་པས་གདམས་པའི་གཏེར་དུ་གྱུར་ཏེ། མཁས་གྲུབ་ནོར་བཟང་རྒྱ་མཚོ་
འདི་ཉིད་བཀའ་དྲིན་ཟླ་མེད་དུ་འཛིན་པར་མཛད་དོ། །དེ་ནས་ལུག་གི་ལོ་སྐྱིད་ཤོད་ལ་ཕེབས། ཐོག་མར་གསང་ཕུ་ནེའུ་ཐོག་ཏུ་གླིང་སྨད་ཆོས་རྗེས་སྤྱན་དྲངས། ཆོས་དུང་གཏོང་བའི་སྐབས་དང་འགྲིག་རྟེན་འབྲེལ་ལེགས་པར་བྱུང་
གསུང། ངས་མཇལ་གནང། ཇོ་བོ་རིན་པོ་ཆེའི་དྲུང་དུ་ཕེབས་མཆོད་པ་དང་སྨོན་ལམ་རྒྱ་ཆེར་གནང། དེ་ནས་འབྲས་སྤུངས་རྗེའི་དྲུང་དུ་རིན་པོ་ཆེ་དང་ན་བཟའ་སོགས་ཀྱི་འབུལ་བ། དགེ་འདུན་ལ་མང་ཇ་སོགས་ཀྱང་གནང་
འབྲས་སྤངས་རྗེའི་དྲུང་དུ་བཅོམ་ལྡན་འདས་དུས་ཀྱི་འཁྲོ་ལོའི་བདག་པོ་ཆེན་པོའི་བཀའ་དང། དམ་ཅན་ཆོས་ཀྱི་རྒྱལ་པོའི་རྗེས་གནང་ཞིག་གསན་དུས་ཡབ་སྲས་གཉིས་ཀར་ཆོས་རྒྱལ་གྱི་གཟིགས་སྣང་བྱུང་ངོ། །དེ་ནས་རྗེ་
འདི་དགུང་ལོ་ཉི་ཤུ་རྩ་ལྔ་བཞེས་པ་ལྕགས་ཕོ་སྤྲེའུ་ལོ་ཡེར་པ་ལྷ་རི་སྙིང་པོའི་མགུལ་དུ་ཕེབས་ནས་སྐལ་ལྡན་གྱི་གདུལ་བྱ་མང་པོ་ལ་གླེགས་བམ་རིན་པོ་ཆེ་ཆ་ལག་དང་བཅས་པ་གསུངས། དེའི་ཚེ་ཉིན་རེ་བཞིན་ནམ་མཁའ་

[344A]༄༅། །གཡའ་དག་པ་ལ་འཇའ་གུར་དང་མེ་ཏོག་གི་ཆར་སོགས་ངོ་མཚར་བའི་ལྟས་དཔག་ཏུ་མེད་པ་ཅིག་བྱུང་ངོ། །དེ་ནས་ར་སྒྲེང་དུ་ཕེབས། ཇོ་བོ་ཡབ་སྲས་ལ་མཆོད་པ་རྒྱ་ཆེན་པོ་ཕུལ་གསོལ་
བ་བཏབ་ནས་དེའི་དུས་སྔ་སོར་གྲོད་པ་མྱུ་ལུ་ཞེས་པའི་ཤུག་པ་མིང་ཅན་ཞག་བསྐམས་འདུག་པ་ལ། ང་དགེ་བཤེས་སྟོན་པའི་རྣམ་འཕྲུལ་ཡིན་ན་ཤུག་པ་ཁྱོད་ལ་ཡལ་གདང་མེ་ཏོག་སྐྱེ་བར་གྱུར་ཅིག་ཅེས་དབེན་པ་བདར་
བས་ལོ་ཨམ་གསར་དུ་སྐྱེས། ཆུ་མིག་གསེར་པ་ཅིག་ཀྱང་རྡལ། གཞན་ཡང་ཤུགས་པ་གསེར་ལྡན་སྔར་ངོས་མ་ཟིན་པར་སྣང་བ་ལ་ངོས་འཛིན་གྱི་དར་འཛུགས་པ་ཡང་མཛད། དེའི་ཚེ་འཇའ་ཚོན་གྱི་དྲ་བ་དྲ་ཕྱེད་ཀྱི་དབུས་ནས་
མེ་ཏོག་གི་ཆར་ཆེན་པོ་ཡང་བབས། གནམ་ས་བར་སྣང་ཐམས་ཅད་ཀྱི་ཆོ་འཕྲུལ་འདི་འདྲ་ན། ཕ་སྟོན་པ་རིན་པོ་ཆེ། བདག་ཅག་གདུལ་བྱ་རྣམས་ལ་བརྩེ་བས་གཟིགས་ཤིག་ཅེས་ང་རོ་ཆེན་པོས་གསོལ་བ་འདེབས་པ་
སོགས་ས་ར་སྒྲེང་བ་ཀུན་གྱིས་གུས་པ་བསམ་གྱིས་མི་ཁྱབ་པ་མཛད་དོ། །དེ་ནས་རྩྭ་རི་ཡུལ་སྨད་དུ་ཕེབས། སྤང་ཆུང་ཞེས་བྱ་བར་གཡོན་གྲལ་བའི་སྤང་མར་ཕྱོགས་ཕེབས་མ་ཐག་ནམ་མཁའ་གཡའ་དག་སྟེ་སྤང་མོ་དེ་ཉིད་
རང་ནས་དག་པ་ཤྲཱི་གསལ་བར་གཟིགས། མཚོ་རྣམས་ཆུར་མཇལ་དུ་བྱུང་པའི་གཟིགས་སྣང་ཤར། གནས་སོ་སོའི་ཐད་དུ་འཇབ་ཟུག་།སྤང་མོ་དེ་ཉིད་རང་ནས་གནས་སོ་སོའི་གནས་བཤད་ཕུལ་ཆོག་པ་བྱུང་བར་སྣང་

[344B]ལ་ཡང་བྱུང་བའི་གཏམ་སྐད་མི་འདུག་ཅེས་ཐམས་ཅད་མགྲིན་གཅིག་ཏུ་སྨྲ་ཞིང། ཀུན་གྱིས་གུས་པ་བསམ་གྱིས་མི་ཁྱབ་བ་མཛད་དཔའ་བོ་དང་མཁའ་འགྲོ་རྣམས་ལ་ཚོགས་
ཀྱི་འཁོར་ལོ་བསྐོར་ཏེ་གསོལ་བ་བཏབ་པས་བཅོམ་ལྡན་འདས་མ་རྡོ་རྗེ་ཕག་མོ་ལྷ་བཅུ་གསུམ་གྱི་རྟེན་དང་བརྟེན་པར་བཅས་པའི་དཀྱིལ་འཁོར་ཞལ་གཟིགས་སོ། །དེ་ནས་དགུང་ལོ་ཉེར་བརྒྱད་པའི་འཇམ་དབྱངས་ལེགས་པ་
ཆོས་འབྱོར་སོགས་དམ་པ་མང་པོས་བསྐུལ་ནས་མཚན་ཡང་དག་པར་བརྗོད་པའི་ཊཱི་ཀ་ཆེན་རྡོ་རྗེའི་རྣལ་འབྱོར་གྱི་དེ་ཁོ་ན་ཉིད་སྣང་བར་བྱེད་པའི་ཉི་མཚན་ཆེན་པོ་ཞེས་བྱ་བའི་ཐུགས་རྩོམ་ཡང་ཡོངས་སུ་རྫོགས་པར་མཛད་དོ། །ཕག་
ལོའི་སྟོན་གཙང་ཕྱོགས་སུ་ཕེབས། ཡོལ་དུ་ཕེབས་པའི་ནུབ་མགོན་པོའི་ཞལ་གཟིགས། གམ་པ་ལའི་རྩེར་རྗེ་བཙུན་མི་ལའི་ཞལ་གཟིགས། དེ་ནས་རིམ་གྱིས་རྟ་ནག་ཏུ་ཕེབས་ཏེ་ཡབ་རྗེ་ཀུན་དགའ་རྒྱལ་མཚན་ལ་
དབང་ལུང་མན་ངག་མང་དུ་གསན། དེ་ནས་དབུས་སུ་ཕེབས་ཏེ་རྩེ་ཐང་དུ་ཆོས་ཀྱི་འཁོར་ལོ་རྒྱ་ཆེར་བསྐོར། དེ་ནས་བྱང་སྒྲེང་དུ་ཐོག་གཅིག་བཞུགས་རྩིས་ཀྱིས་རྩིས་ཐང་ནས་ཕེབས་ཏེ་ཐོག་མར་རི་བོ་དགའ་ལྡན་གྱི་
དགེ་འདུན་རྣམས་དང། རྒྱུད་སྟོད་སྨད་གཉིས་ཀའི་དགེ་འདུན་ལ་ཆོས་འཁོར་རྒྱ་ཆེར་བསྐོར། དེ་ན་སར་སྒྲེང་དུ་ཕྱགས་ཕེབས། དེ་ན་བཞུགས་པའི་རྟེན་རྣམས་དང་དགེ་འདུན་ལ་མཆོད་པ་བཟང་པོ་ཡང་མཛད། དེ་
[345A]༄༅། །དུས་རྒྱ་མ་ནས་སྤྱན་སྔ་རིན་པོ་ཆེ་བློ་གྲོས་འཇིགས་མེད་པ་ཕེབས། མཆོད་པ་རྒྱ་ཆེན་པོ་འཛུགས་བ་གནང། དེའི་གྲལ་དབུ་ལ། ད་ནི་འབྲོམ་སྟོན་པ་དངོས་ཕེབས་རྟིང་ལ་ཁོང་སྤྱན་འདྲེན་
གསུངས་ནས་རྗེ་ཉིད་ཚོགས་ལ་སྤྱན་དྲངས། སྨོན་ལམ་ཡང་ལྷན་ཅིག་ཏུ་མཛད་གསུང། དེ་ནས་ཐོག་མར་སྐུ་མཚམས་བཅད། སྐུ་འདྲ་རིན་པོ་ཆེ་དབུ་ཡོན་མ་གཟིམས་སྔས་འགོར་སྤྱན་དྲངས། གསོལ་བ་དྲག་ཏུ་
འདེབས་པ་དང། ཡི་དམ་གྱི་ལྷ་མང་པོའི་བསྙེན་སྒྲུབ་ཀྱང་མཛད་པས་དེའི་དུས་བཀའ་གདམས་ལྷ་བཞི། རྟ་མགྲིན་ནག་པོ། རྗེ་བཙུན་སྒྲོལ་དཀར་སོགས་ཡི་དམ་དུ་མའི་ཞལ་གཟིགས་དང། ཁྱད་པར་དུ་འབྲོམ་
སྟོན་པ་རྒྱལ་བའི་འབྱུང་གནས་ན་བཟའ་བེར་ཕྱམ་དཀར་པོ་བཞེས་པ་ཅིག་ཞལ་གཟིགས་ཏེ་དེའི་ཞལ་ནས་གཙང་ཕྱོགས་དང། འོལ་དྭགས་གཉིས་སུ་འཕྲིན་ལས་ཀྱི་འཇུག་སྒོ་ཡོད་གསུང་བའི་ལུང་བསྟན་ཀྱང་བྱུང་
གཞན་ཡང་ར་སྒྲེང་གི་ཆོས་སྐྱོང་གཞི་བདག་དང་བཅས་པས་ངོ་མཚར་བའི་ལྟས་མང་དུ་སྟོན་པ་ཡང་བྱུང། དེ་ནས་བསག་སྦྱང་བྱས་ན་ལེགས་པར་གཟིགས་ནས་གུང་ཚིགས་གྲོལ་རྗེས་སུ་དགོན་གོང་འོག་གི་དགེ་འདུན་
རྣམས་དང་ཆོས་ཉན་གཞན་ཡང་སྟོབས་ཆེ་བ་ལ་གླེགས་བམ་གྱི་ཆོས་ཐུན་རེ་གནང། སྔ་དགོང་གཉིས་གླིང་སྐོར་མཛད། ཁྱད་པར་ཀ་གཉིས་མ་དང་སྤྱན་སྔ་སྐུ་འབུམ་ལ་སྐོར་བ་སྟོང་ལས་མི་ཉུང་ང་རེ་མཛད་དོ། །

[345B] ཕྱགས་ཕྱིར་ཡོད་བ་རྣམས་ལ། ནང་གི་རྟེན་གསུམ་དང་ཕྱིའི་ཤུག་པ་རྣམས་ལ་ཁྱད་པར་སྤུ་ཙམ་མེད་དོ་གསུངས་ཤིང། ཤུག་བའི་ཁྱོན་ཀུན་རྒྱལ་བ་སྲས་བཅས་ཀྱིས་གང་
བར་ཞལ་གཟིགས། ཆོས་གནང་བའི་སྐབས་ཀུན་ཏུ་ཡང་མེ་ཏོག་གི་ཆར་དང། འཇའ་ཚོན་གྱི་གུར། བར་བར་དུ་འཇིའ་བླ་བྲེ་དང། སྒྲ་སྙན་པ་མང་པོ་ནམ་མཁའ་ས་འབྱུང་བ་དང། གནས་དེའི་བྱ་ལ་སོགས་
པ་འགྲོ་བ་གཞན་གྱིས་ཀྱང་གཟིམ་ཁང་དང་ཆོས་ཁྲི་ལ་སྐོར་བ་བྱེད་པ་དང། བྱ་ཡིད་དུ་འོང་བ་མང་པོ་སྔ་དྲོ་རེ་རེ་བཞིན་ཕྱག་འབུལ་བའི་ཚུལ་དུ་འོངས་ནས་གུས་བའི་རྣམ་འགྱུར་བྱེད་པ་སོགས་ངོ་མཚར་ཆེན་པོ་མཐའ་ཡས་
པ་བྱུང། དེ་ནས་སྟབས་ཀར་ཕེབས། སྤྲུལ་པའི་གླེགས་བམ་རིན་པོ་ཆེ་བཞུགས་པའི་མཆོད་རྟེན་མཇལ་དུས་ལྷའི་སིལ་སྙན་གྱི་སྒྲ་དང། མེ་ཏོག་གི་ཆར་བབས་སོ། །དེ་ནས་ཡབ་རྗེ་ཀུན་དགའ་རྒྱལ་མཚན་སྙུན་
ནས་གཙང་ལ་ཕེབས་ཏེ་རྟ་ནག་རྡོ་རྗེ་གདན་དུ་ཕེབས། ཡབ་ཞིང་གཤེགས་ཏེ་དངོས་སུ་ཞལ་མཇལ་ཐུབ་པ་མ་བྱུང་ཡང་དགོངས་རྫོགས་རྒྱ་ཆེན་པོ་མཛད། དེ་ནས་དབུས་སུ་ཕེབས་ཏེ་ལམ་བར་གྱི་དད་ལྡན་རྣམས་ལ་ཆོས་
ཀྱི་བདུད་རྩི་རྒྱ་ཆེར་སྩལ་ཅིང་མཐོང་ཐོས་དྲན་རེག་གི་འབྲེལ་པ་འཇོག་པར་མཛད། དེ་ནས་སེར་ནས་ཆོས་ཀྱི་རྗེ་དཔལ་འབྱོར་ལྷུན་གྲུབ་པའི་བཀས་བསྐུལ་ཏེ་སེར་ཚོགས་པས་སེར་སྤྲེང་གིས་སྤྱན་དྲངས། རྟེན་འབྲེལ་

[346A]༄༅། །གྱི་སྒོ་ཡོད་པས་ཆོས་ཁྲི་ཆེན་མོའི་ཐོག་ནས་གསུང་ཆོས་གནང་དགོས་ཞེས་གསུངས་ནས་མཁས་བའི་དབང་པོ་དོན་ཡོད་དཔལ་ལྡན་པའི་ཞལ་སྔ་ནས་དང། མདོ་སྔགས་རབ་འབྱམས་ཀྱི་
གཞུང་ལ་མི་འཇིགས་པའི་སྤོབས་པ་བརྙེས་ཀྱང་ཁེངས་པའི་དྲི་མས་དབེན་པ་རྗེ་བཙུན་ཆོས་ཀྱི་རྒྱལ་མཚན་པའི་ཞལ་སྔ་ནས་དང། ཆེན་པོ་དོན་གྲུབ་པ། དཀའ་རབ་འབྱམས་སྨྲ་བ་ཚུལ་ཁྲིམས་འོད་ཟེར་བ་རྣམས་ཀྱིས་
གཙོ་མཛད་ཚོགས་པ་ལ་གསུང་ཆོས་གནང། ཀུན་གྱིས་གུས་པ་ཆེན་པོ་མཛད་དོ། །དེ་ནས་འབྲས་སྤུངས་ནས་དབུ་མཛད་ཆེན་མོ་དཔལ་འབྱོར་རྒྱལ་མཚན། དབུ་མ་པ་ཆེན་མོ་རིན་ཆེན་དར་མ། མདོ་སྨད་པ་ཤེས་
རབ་བློ་གྲོས། དཀའ་རབ་འབྱམས་སྨྲ་བ་སངས་རྒྱས་ལེགས་པ། སློབ་དཔོན་རྒྱལ་མཚན་བློ་གྲོས། རབ་འབྱམས་པ་རིན་ཆེན་རྣམ་རྒྱལ་བདེ་མཆོག་རབ་འབྱམས་པ་ཀུན་དགའ་རྒྱལ་མཚན། འདུལ་བ་
འཛིན་པ་རིན་ཆེན་གྲགས་པ། མངའ་རིས་པ་དཀོན་མཆོག་བཟང་པོ་ཆོས་རྗེ་དཔོན་པོ་དཀོན་མཆོག་དར་བ། དཔོན་སློབ་དཔལ་ལྡན་འོད་ཟེར་ལ་སོགས་ཏེ་བསྟན་པའི་གསལ་བྱེད་རྣམས་ཀྱིས་གཙོ་མཛད་དགེ་
འདུན་ཚོགས་པ་རྒྱ་མཚོ་ལྟ་བུས་དཔལ་ལྡན་འབྲས་སྤུངས་སུ་སྤྱན་དྲངས། ཚོགས་སུ་ཆོས་ཀྱི་འཁོར་ལོ་བསྐོར། ཀུན་གྱིས་རྒྱལ་བ་ཙོང་ཁ་པ་དང་གུས་པ་མཉམ་བར་མཛད། རྒྱལ་བ་གཉིས་པ་དེ་ཞིང་ཁམས་

[346B]ཤིང་སྐྱེ་བོའི་བཀུར་མཐོང་སོགས་རྗེ་འདི་པ་དང་མཉམ་པ་སུ་ཡང་མ་བྱུང་ཞེས་ཀུན་མཐུན་པར་གླེང་ངོ། །དེ་ནས་བཀའ་གདམས་གླེགས་བམ་ལས་ལུང་བསྟན་
པ་ལྟར། དཔའ་བོ་མཁའ་འགྲོ་སྤྲིན་བཞིན་འདུ་བའི་གནས་སྦས་པའི་ཡུལ་དང་དཔལ་ལྡན་དམག་ཟོར་མའི་བླ་མཚོ་མཇལ་བར་ཕེབས། དེ་ལྟ་བུའི་གནས་ངོ་མཚར་ཅན་དེ་ཞབས་ཀྱིས་བཅགས། ཡར་ངོའི་གསོ་
སྦྱོང་ཞིག་དང་འགྲིག་ནས་གསོ་སྦྱོང་ཡང་དེར་མཛད། ཡུལ་ལྷ་དང་གཞི་བདག་རྣམས་ལ་ཆོས་ཀྱང་གསུངས་ཤིང་དམ་ལ་བཞག་གོ་།དེ་ནས་ས་མོ་སྤྲུལ་གྱི་ལོ་སྣྲོན་གྱི་ཟླ་བའི་དཀར་ཕྱོགས་ཀྱི་གཟའ་སྐར་དང་འཕྲོད་སྦྱོར་
ཕུན་སུམ་ཚོགས་པ་ལ་ལག་གི་བླ་བསྐོ་བ་དང། ལྟོ་འཕྱེའི་ཐིག་འདེབས་པ་དང། རྡོ་བ་བཏེག་པའི་མཐའ་ལས་བྱུང་བའི་རུང་ཁང་གཅོད་པ་སོགས་སྔགས་མཚན་ཉིད་ཀྱི་ཕྱག་ལེན་རྒྱུད་སྡེ་དང་འདུལ་བ་ནས་བཤད་པ་
བཞིན་གྱི་རྣམ་པར་དག་པ་ལ་བརྟེན་པའི་ལྟེ་བ་དེ་ཉིད་དུ་གཙུག་ལག་ཁང་དངོས་གཞི་ལ་ཀ་ཆེན་འདུན་ཅུ། གཙང་ཁང་ལ་ཀ་ཆེན་བརྒྱད། སྒོ་ཁང་ལ་ཀ་ཆེན་བཞི། ཡོངས་སུ་དྲིལ་བས་ཀ་ཆེན་བརྒྱད་ཅུ་གྱ་གཉིས་
ཀྱི་འགྲམ་བཏིང་སྟེ། ཐོག་མར་དགེ་འདུན་དར་ཞེས་པ་གཅིག་གིས་འགྲམ་བྲུས་པའི་འོག་ནས་རྡོའི་དུང་གཡས་འཁྱིལ་རང་བྱུང་ཞིག་དང། རྡོ་པང་འདབ་ཅན་བཞི་ཐོན་བྱུང་བས་དེའི་ཚེ་མེ་ཏོག་གི་ཆར་ཆེན་པོ་ཡང་

[347A]༄༅། །བབས་སོ། །དེ་ནས་རྒྱལ་ལེགས་བཤད་སྒྲོག་པའི་དགའ་ཆལ་བཀྲ་ཤིས་ལྷུན་གྱིས་གྲུབ་པའི་གནས་ཆེན་འདི་ཉིད་བསྟན་པའི་སྣང་བྱེད་དུ་ནི་བཞེངས། མཐའ་འཁོབ་ཀྱི་འགྲོ་བ་མ་ལུས་པ་ནི་སྨིན་གྲོལ་གྱི་
ལམ་ལ་བཀོད་དོ། །དེ་ནས་བཀྲ་ཤིས་ལྷུན་པོ་ནས་པཎ་ཆེན་ཡེ་ཤེས་རྩེ་མོས་གཙོ་མཇད་མཁན་སློབ་དགེ་འདུན་ཚང་མས་བཀྲ་ཤིས་ལྷུན་པོའི་གདན་སར་འབྱོན་དགོས་ཞེས་མགྲིན་གཅིག་གིས་གསོལ་བ་བཏབ་པ་ལྟར་གཙང་ཕྱོགས་
སུ་ཕེབས། བཀྲ་ཤིས་ལྷུན་པོ་དང་ཉེ་བར་ཕེབས་པ་ན། བློ་གསལ་ལུང་རིགས་སྨྲ་བ་འདུས་པ་རྒྱ་མཚོས་མཆོད་པའི་བྱེ་བྲག་དུ་མ་ཐོགས་ཏེ་ཟམ་པ་ཤར་ནས་བཀྲ་ཤིས་ལྷུན་པོའི་བར་དུ་སེར་སྦྲེང་གིས་ཚར་དུ་དངར་བར་གྱུར་པ་ནི་
སྔོན་དུས་ངང་པའི་རྒྱལ་པོ་ཡུལ་འཁོར་སྐྱོང། །རྙི་ལས་རང་གྲོལ་པད་མཆོར་འཁོར་བ་ལས། །རབ་དགའ་ལྡན་པའི་དུར་བའི་ཕྲེང་བ་ཡིས། །ཚར་དུ་དངར་ནས་གུས་པས་གར་བྱས་བཞིན། །དེའི་དུས་པོ་བྲང་བསམ་གྲུབ་རྩེའི་
སྐྱེ་བོའི་ཚོགས་ཐམས་ཅད་ཀྱང་ཡིད་རབ་ཏུ་དགའ་བས་ཞལ་གྱི་དཀྱིལ་འཁོར་ལྟ་བ་ལ་འཁོད་པ་ནི་དབྱར་གྱི་ཆར་སྤྲིན་བཞིན་ཐམས་ཅད་ཀྱིས་སྐྱབས་སུ་མཆིའོ་ཞེས་པའི་སྒྲ་སྒྲོག་པ་ནི་འབྲུག་གི་གད་མོ་བཞིན་དུ་གྱུར། ལྷ་
རྣམས་དགའ་བའི་ལྟས་ཁྱད་པར་ཅན་མང་པོ་དང་བཅས་ཏེ་བཀྲ་ཤིས་ལྷུན་པོ་དཔལ་གྱི་བདེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་དུ་ཕྱགས་ཕེབས་པར་གྱུར་ཏོ། །དེ་ནས་གཟའ་སྐར་དང་འགྲུབ་སྦྱོར་བཟང་པོ་ལ་

[347B]གཙོ་མཛད་དགེ་འདུན་ཆོགས་པས་བཀྲ་ཤིས་ཀྱི་མེ་ཏོག་གཏོར། པཎ་ཆེན་རིན་པོ་ཆེས་བླ་བྲང་སེར་པོར་ཀུན་སྤངས་མཛད། རྗེ་ཉིད་བླ་བྲང་རྒྱལ་མཚན་མཐོན་པོར་གཞི་ཕབ་སྟེ་
བསྟན་པ་རིན་པོ་ཆེ་ཉིན་མོ་ལྟར་གསལ་བར་མཛད་ཚུལ་ནི། དེ་ནས་དགུན་ཆོས་དང་པོ་བཙུགས་ནས་ཉི་ཤར་ལ་བཞུགས་ཁྲིའི་ཐོག་ཏུ་ཕེབས་པར་མཛད་དེ་ཚད་མ་རྣམ་འགྲེལ་གྱི་ཞུང་ཆོས་གསན་པ་སུམ་བརྒྱ་ལྷག་པ་ལ་ཐམས་ཅད་མཁྱེན་
པ་དགེ་འདུན་གྲུབ་ཀྱི་ཊཱིཀྐའི་ས་བཅད་གཞིར་བཞག་པ་ལ་ཐར་ལམ་གསལ་བྱེད་དང་མཁས་གྲུབ་ཊཱིཀ་ཆེན་སྐབས་སུ་གང་བབ་པའི་སྟེང་དུ་ལྷ་ཤག་སོགས་འགྲེལ་ཆེན་རྣམས་ཀྱི་བཤད་བས་བརྒྱན་ཏེ་གནང། ལྷག་པར་ལེའུ་གཉིས་པའི་
སྐབས་སུ་ཐར་བ་དང་ཐམས་ཅད་མཁྱེན་པ་དངོས་པོ་སྟོབས་ཞུགས་ཀྱིས་སྒྲུབ་པའི་རིགས་ལམ་རྣམས་ལམ་གྱི་རིམ་པར་བསྒྲིགས་ཏེ་ཐར་འདོད་ཀྱི་ཉམས་ལེན་དུ་སྦྱར་ནས་གསུངས་བས། གདམས་པའི་མཆོག་ནི་འདི་ཁོ་ནའོ་ཞེས་བསྟན་པ་དང་
སྟོན་བ་ལ་ཆད་མས་དྲངས་པའི་ངེས་པ་འདྲོངས་པ་བྱུང་སྟེ་ཉིན་མཚན་བཤད་སྒྲུབ་ཀྱ་བྱ་བས་དུས་འདའ་བ་ལས་ཚེ་འདིའི་རྟོག་པ་རྒྱུན་ཆད་པའི་རིགས་གྲྭ་འགྲིམ་མཁན་ལྔ་བརྒྱ་ལ་ཉེ་བ་འདུག་གོ་ཞེས་མཐུན་པར་སྨྲ། མཁས་པ་བློ་གྲོས་རྒྱ་མཚོ་བ་ནི། སྔོན་
ཆད་གངས་རིའི་ཁྲོད་འདིར་ཚད་མ་རྣམ་འགྲེལ་གྱི་གཞུང་ཆོས་ཉན་མཁན་ཕྱོགས་གཅིག་ངར་འདི་བས་མང་བ་མ་བྱུང་བ་འདྲ་ཞེས་གསུང། དེའི་རྗེས་སུ་འཇུག་པའི་ཊཱིཀ་ཆེན། དེའི་རྗེས་སུ་དྲང་ངེས་རྣམ་འབྱེད། མངོན་པ་མཛོད་རྣམས་གསུངས་

[348A]༄༅། །ཏེ་ཆོས་གསན་མི་ཡང་ཉིས་བརྒྱར་ཉེ་བ་དང། གུང་ཚིགས་གྲོལ་ནས་ཕར་ཕྱིན་རྣམ་བཤད་སྙིང་པོ་རྒྱན་གྱི་ཐོག་ནས་གཟབས་བཤད་མཛད། ལུང་གྲྭ་འགྲིམ་མཁན་ཡང་ཉིས་བརྒྱ་ལྷག་པ་བྱུང་
དེ་རྗེས་འདུལ་ཊཱིཀ་ཆེན་མོ། དཔལ་གསང་བ་འདུས་པའི་རྒྱུད་ཀྱི་འགྲེལ་པ་སྒྲོན་གསལ་མཆན་མའི་སྟེང་ནས་གཟབས་བཤད་མཛད། ཕྱི་དྲོ་འཁར་རྔ་བཏང་སྟེ་ཚོགས་པ་ཐམས་ཅད་ལ་གླེགས་བམ་རིན་པོ་ཆེའི་ཆོས་ཐུན་ལམ་པ་རེ་
གནང། དེའི་མུས་ལ་དགེ་བའི་བཤེས་གཉེན་སྡེ་སྣོད་འཛིན་པ་ཉིས་བརྒྱར་ཉེ་བ་ལ་རིམ་ལྔ་གསལ་བའི་སྒྲོན་མེ་གཟབས་བཤད་ཀྱང་མཛད། དེ་ལྟར་དགུན་ཆོས་གཉིས། དཔྱིད་ཆོས་གཉིས་དབྱར་ཆོས་དང་བཅས་ཏེ་ཆོས་
ཐོག་ལྔའི་རིང་ཉིན་རེ་བཞིན་དེ་ཁོ་ནས་དུས་འདའ་བར་མཛད་དོ་།དེ་ལྟ་བུ་ནི་སྔོན་ཐམས་ཅད་མཁྱེན་པས་བཀྲ་ཤིས་ལྷུན་པོ་བཏབ་པ་ནས་བཟུང་དེང་སང་གི་བར་གྱི་ཕྱག་སྲོལ་མ་ཉམས་པ་དེ་ཉིད་སླར་ཡང་རྗེ་ཉིད་ཀྱིས་རྒྱས་པར་མཛད་
པས་ན་རྒྱལ་བའི་བསྟན་པ་ལ་རྒྱལ་བ་ལས་ཀྱང་བཀའ་དྲེན་ཆེ་བར་མཛད་དོ། །དེ་ལྟ་བུའི་ཆོས་འཁོར་རྒྱ་ཆེན་པོ་བསྐོར་ནས་སླར་ཡང་དབུས་ཕྱོགས་སུ་ཕེབས་ཏེ་རྒྱལ་དུ་དགེ་འདུན་བརྒྱ་ཕྲག་མང་བོ་འཚོགས་པ་ལ་ཆོས་འཁོར་བཙུགས་
དེ་ནས་བཟུང་སྟེ་ལོ་རེ་བཞིན་དགུན་དཔྱིད་གཉིས་འབྲས་སྤུངས་སུ་བཞུགས། དབྱར་སྟོན་གཉིས་རྒྱལ་དུ་བཞུགས་ནས་རྒྱལ་བའི་བསྟན་པ་རྒྱ་ཆེར་སྤེལ་བར་མཛད་དོ། །དེ་ལྟ་བུའི་ཚུལ་གྱིས་རྣམ་དཀར་གྱི་མཛད་པས་གངས་ཅན་གྱི་སའི་

[348B]ཐུགས་རྗེའི་འཕྲིན་ལས་ཀྱི་མཐུས་ཕན་བདེས་ཁྱབ་པར་མཛད་པའི་སྐལ་བཟང་གི་སྐྱེ་བོ་མཐའ་ཡས་པ་དག་དང། ཐན་མཚན་ཙམ་འཛིན་བའི་ཕྱོགས་མཐའ་འགྲོ་བ་གྲངས་
ལས་འདས་པ་དག་ཀྱང་དགའ་ལྡན་ཆོས་ཀྱི་ཕོ་བྲང་དུ་འདྲེན་བར་བཞེད་པའི་ཐུགས་རྗེ་ཆེན་པོས་ཀུན་ནས་བསྐྱོད་དེ་རྒྱལ་ལེགས་བཤད་སྒྲོག་པའི་དགའ་ཚལ་བཀྲ་ཤིས་ལྷུན་གྱིས་གྲུབ་པའི་གཙུག་ལག་ཁང་དུ་རྒྱལ་བམ་ཕམ་པའི་
སྐུ་ཞིག་བཞེང་བར་བྱའོ་སྙམ་དུ་དགོངས་ནས། ལུག་གི་ལོ་དཔོན་སློབ་རྒྱལ་དུ་ཕེབས་ནས་བལ་པོའི་དཔོན་མོ་ཆེ་མཁས་པ་ཉི་མ་དཔལ་གྱིས་ཐོག་དྲངས་སྤྲུལ་པའི་བཟོ་བོ་དཔོན་སློབ་བདུན་འཁོར་གཡོག་དང་བཅས་པས་དེའི་ལོ་ཆུ་
སྟོད་ཟླ་བ་ཉིས་བརྩེགས་བྱུང་བའི་དྲུག་པ་སྔ་མའི་ཚེས་བཅུ་གསུམ་གྱི་གཟའ་སྐར་དང་འཕྲོད་སྦྱོར་ཕུན་སུམ་ཚོགས་པ་ལ་རྗེ་བཙུན་མ་ཕམ་པའི་སྐུ་རྒྱབ་མཐོ་དྲུག་ཅུའི་ཚད་དང་ལྡན་པ་ཞིག་བཞེང་བའི་བཟོ་ཐབ་ལེགས་པར་བཙུགས་
དེའི་ཆེ་བཟོར་ལ་འཇའ་ཚོན་སྣ་ལྔ་པ་ཐལ་བྱུང་དུ་ཡང་ཡང་ཟུག་པ་དང། འཇའི་གུར་མེ་ཏོག་གི་ཆར་སོགས་ངོ་མཚར་བའི་ལྟས་བསམ་གྱིས་མི་ཁྱབ་པ་བྱུང་ངོ། །སྤྲེའུ་ལོ་གཟུངས་གཞུག་དང་བཅས་པ་གྲུབ་སྟེ་རབ་གནས་
མཛད་པའི་ཚེ་རྗེ་བཙུན་བྱམས་པ་བྱོན་བྱུང་སྟེ་རྟེན་ཆེན་ལ་ཐིམ་སོང་བ་དངོས་སུ་མཐོང་གསུང་སྟེ། དེའི་དོན་གྱིས་རྟེན་ཆེན་འདི་རྗེ་བཙུན་བྱམས་པ་དངོས་སུ་བཞུགས་པ་ཡིན་ལ། གཞན་ཡང་རྗེའི་མནལ་ལམ་དུ། རྗེ་ཙོང་ཁ་

[349A]༄༅། །པའི་ཐུགས་འདི་རྗེ་བཙུན་གྱི་ཐུགས་ཀར་ཆུག་ཟེར་བ་ཞིག་ཀྱང་བྱུང་གསུང་ངོ། །དེ་ནས་མེ་ཕོ་ཁྱིའི་ལོ་ལ་གཙོ་བོར་གོང་མ་ཆེན་པོ་དཔོན་བློན་གྱི་བཀའ་ནན་དང། དགའ་ལྡན་ཁང་གསར་ནས་དཔོན་ས་
ཡུམ་སྲས། སེ་ར་ནས་ཆོས་ཀྱི་རྗེ་དཔོན་སློབ་རྣམ་པས་ཐོག་དྲངས་དགེ་འདུན་རྣམས་ཀྱིས་གསོལ་བ་བཏབ་པ་ལ་བརྟེན་སེར་ཐེག་ཆེན་གླིང་གི་གདན་སར་ཕེབས་ཏེ་ཐོག་མར་དེར་བཞུགས་ཀྱི་དགེ་འདུན་རྣམས་ལ་གླེགས་བམ་རིན་པོ་
ཆེ་ཆ་ལག་དང་བཅས་པ་གསུངས། ཀུན་མི་ཕྱེད་པའི་དད་པ་གཡོས་ཏེ་ཚོགས་ཀྱི་ཀུན་སྤྱོད་རྣམ་པར་དག་ཅིང་ཆོས་འཆད་ཉན་སོགས་ཆེས་ཕུལ་དུ་བྱུང་བར་གྱུར་ཏོ། །དེ་ནས་རྗེ་ཉིད་ཀྱི་དགོངས་པ་ལ། སྔ་སོར་ནི་ཤར་ཕྱོགས་
ཀོང་ཡུལ་ནས་གཙང་སྟོད་ཀྱི་བར་བོད་དབུས་གཙང་གི་སྐྱེ་འགྲོ་ཀུན་མཐོང་ཐོས་དྲན་རེག་དང། བཤད་པའི་སྒོ་ནས་སངས་རྒྱས་ཀྱི་འཕྲིན་ལས་སྤེལ་ཞིང་སྐལ་ལྡན་རྣམས་མངོན་མཐོ་དང་ངེས་ལེགས་ཀྱི་ལམ་ལ་བཀོད་ད་ནི་རང་གི་བསྟི་
གནས་དམ་པར་རྗེས་འཇུག་རྣམས་སྒྲུབ་པ་ཉམས་ལེན་ལ་སྦྱར་ཏེ་སྒྲུབ་པའི་སྒོ་ནས་སངས་རྒྱས་ཀྱི་འཕྲིན་ལས་སྤེལ་བ་འདི་མཆོག་དང་གཙོ་བོར་གསུངས་པས་གདུལ་བྱ་རྣམས་རྒྱལ་བའི་དགོངས་པ་བཞིན་དུ་སྒྲུབ་པ་ཉམས་ལེན་ལ་
འགོད་པར་བྱའོ་དགོངས་ཏེ་སྐལ་བཟང་རྣམས་ཐར་པ་དང་ཐམས་ཅད་མཁྱེན་པའི་སར་དགོད་ཕྱིར་དུ་ལྕགས་མོ་ཡོས་ནས་ཉེ་བར་བཟུང་ཕལ་ཆེར་རྒྱལ་རང་དུ་བཞུགས་ནས་འཁོར་རྣམས་ལ་བཀའ་སྩལ་པ་ཐོས་བའི་རྗེས་འཇུག་སྒྲུབ་

[349B] །སྐྱེ་བའི་རྫོང་ལས་ཚེགས་ཆུང་ཐར་བར་འགྱུར། །ཞེས་དང། མང་དུ་ཐོས་པ་ནགས་ཀྱི་ནང་དག་ཏུ་།ལང་ཚོ་ཡོལ་བ་རྣམས་ཀྱིས་གནས་པ་བདེ། །ཞེས་དང། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་
ནི་རབ་ཏུ་སྦྱར། །ཞེས་གསུངས་བ་ལྟར་དཔོན་སློབ་ཀུན་སྒྲུབ་པ་ལ་བརྩོན་བར་མཛད་དོ། །དེ་ལྟར་དགུང་ལོ་བཅུ་གཅིག་ནས་བཟུང་དགུང་ལོ་རེ་དྲུག་གི་བར་ལ་བསྟན་འགྲོའི་དོན་རྒྱ་ཆེར་མཛད་ནས༑ བསྟན་པ་ཡུན་རིང་དུ་གནས་པའི་ཕྱིར་ཕྱི་
རབས་ཀྱི་གདུལ་བྱ་རྣམས་ལ་ཐུགས་བརྩེ་བས་ཉེ་བར་དགོངས་ཏེ་མདོ་སྔགས་ཀྱི་གསུང་རབ་རྣམས་ཀྱི་དགོངས་བ་འགྲེལ་བའི་ལེགས་བཤད་མཚན་བརྗོད་འགྲེལ་ཆེན། སྟོང་ཉིད་བདུན་ཅུ་པའི་རྣམ་བཤད། དབུ་མ་འཇུག་པའི་རྣམ་བཤད་
སྨོན་ལམ་བདུན་ཅུ་པའི་རྣམ་བཤད། རྟེན་འབྲེལ་བསྟོད་པའི་རྣམ་བཤད། སྒྲོལ་མ་ཕྱག་འཚལ་ཉེར་གཅིག་གི་རྣམ་བཤད། གྲུབ་མཐའ་རྒྱ་མཚོར་འཇུག་པའི་གྲུ་རྫིངས། དྲང་ངེས་རྣམ་འབྱེད་ཀྱི་དཀའ་འགྲེལ། འདུལ་འཛིན་བློ་གྲོས་སྦས་
བའི་མགུར་གྱི་འགྲེལ་པ། ཇ་མཆོད་རྩ་འགྲེལ། པཎ་ཆེན་ཡེ་ཤེས་རྩེ་མོའི་རྣམ་ཐར། རྡོ་རྗེ་འཆང་ཀུན་དགའ་རྒྱལ་མཚན་གྱི་རྣམ་ཐར། རྗེ་རང་ཉིད་ཀྱི་རྣམ་ཐར། བླ་མ་དང་སངས་རྒྱས་བྱང་སེམས་ཀྱི་བསྟོད་ཚོགས། གདམས་མགུར་
གྱི་རིམ་པ། དཔལ་གསང་བ་འདུས་པའི་རིམ་པ་དང་ཕོ་ཉམས་སུ་ལེན་ཚུལ། དཔལ་རྡོ་རྗེ་འཇིགས་བྱེད་ཀྱི་རིམ་པ་དང་པོ་ཉམས་སུ་ལེན་ཚུལ། ནཱ་རོ་ཆོས་དྲུག་གི་དམིགས་རིམ། དྲིལ་བུ་ལྷ་ལྔའི་སྒྲུབ་ཐབས། དྲིལ་བུ་ལུགས་ཀྱི་སྦྱིན་

[350A]༄༅། །སྲེག་དྲིལ་བུ་ལུས་དཀྱིལ་གྱི་བསྐྱེད་རིམ། འཁོར་ལོ་སྡོམ་པའི་རིམ་པ་དང་པོ་ལ་སློབ་ཚུལ། དྲིལ་བུ་ལུགས་ཀྱི་རྫོགས་རིམ་ཡི་དམ་སྒྲུབ་སྐོར་དང་རྗེས་གནང་གི་སྐོར། སྨྱུང་གནས་ཀྱི་ཆོ་ག་རབ་གནས་
ཀྱི་ཆོ་ག། གནས་བརྟན་ཕྱག་མཆོད། བཅུད་ལེན་གྱི་གདམས་པ་རིམ་པ་ལྔ་པ། དཀར་གཏོར་དང་གཏོར་མ་བརྒྱ་རྩའི་རིམ་པ། བརྒྱ་བཞིའི་ཆོ་ག། དཀར་ཆག་སྙན་ངག། དགེ་སློང་གི་བསླབ་བྱ་ཆོས་སྐྱོང་གི་སྐོར། ཆབ་ཤོག་
གི་སྐོར། འཇིགས་བྱེད་ཀྱི་ཤིས་བརྗོད་སྨོན་ལམ། དོན་རྒྱན་སོ་ལྔའི་དཔེར་བརྗོད། བཀའ་གདམས་གླེགས་བམ་གྱི་བསྡུས་དོན། བརྟན་བཞུགས་ཀྱི་སྐོར། སྨན་བླའི་ཤིས་བརྗོད་སོགས་རྨད་དུ་བྱུང་བའི་ལེགས་བཤད་འདི་
རྣམས་མཛད་དོ། །དེ་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དགུང་ལོ་རེ་བདུན་དུ་ཕེབས་པ་དགེ་བྱེད་ཅེས་པ་ཆུ་ཕོ་སྟག་གི་ལོ་ནག་པ་ཟླ་བའི་ཚེས་བརྒྱད་ཀྱི་སྐྱ་རེངས་དང་པོ་འཆར་བའི་དུས་སུ་སྐུའི་བཀོད་པ་བསྡུས་ཏེ་དགའ་
ལྡན་ཆོས་ཀྱི་ཕོ་བྲང་སོགས་སངས་རྒྱས་ཀྱི་ཞིང་རབ་འབྱམས་རྣམས་སུ་སྤྲུལ་པའི་བཀོད་པ་བྱེ་བ་ཕྲག་བརྒྱ་སྤྲུལ་ཏེ་རྒྱལ་བ་རྣམས་མཆོད་པ་དང་སེམས་ཅན་རྣམས་ཀྱི་དོན་མཛད་ཅིང་བཞུགས་སོ་།རྗེ་འདིས་ཆོས་ཀྱི་འཁོར་ལོ་བསྐོར་བའི་
རྒྱུད་འཛིན་བགྲང་བ་ལས་འདས་པ་བྱོན་པས་མཐའ་དག་བགྲང་བར་མི་ནུས་ཤིང་བྱང་ཆུབ་ལམ་གྱི་རིམ་པའི་འཕྲིན་ལས་སྤེལ་བའི་བཀའ་བབ་རྒྱུད་འཛིན་གྱི་གཙོ་བོ་ནི་ཁྲི་རིན་པོ་ཆེ་བདེ་བ་ཅན་པ་ཆོས་རྗེ་དགེ་ལེགས་དཔལ་བཟང་པོའོ། །

[350B]རྣམས་ཀྱིས་རྒྱལ་བ་དགེ་འདུན་རྒྱ་མཚོ་ལ་གསོལ་བ་འདེབས་ཤིང་རྗེ་འདིའི་མཛད་པ་རྣམ་ཐར་ལྟར་རྒྱལ་བའི་དམ་ཆོས་མ་ལུས་འཛིན་པའི་སྨོན་ལམ་འདེབས་ཤིང་གཙོ་བོར་བྱང་
ཆུབ་ལམ་གྱི་རིམ་པ་ལ་བློ་སྦྱང་བར་བྱའོ།།    ༈    །།སྨྲ་བའི་ཉི་མ་དགེ་ལེགས་དཔལ་བཟང་པོ། །ཞེས་བསྔགས་པ། ཁྲི་རིན་པོ་ཆེ་བདེ་བ་ཅན་པ་དགེ་ལེགས་དཔལ་བཟང་ནི། འོལ་ཁ་གྱང་སར་དུ་ཤིང་མོ་གླང་གི་ལོ་སྐུ་འཁྲུངས་
གཞོན་ནུ་ནས་རྒྱལ་བའི་བསྟན་པ་ལ་རབ་ཏུ་བྱུང་སྟེ་གཞུང་ལུགས་ཆེན་མོ་རྣམས་ལ་སྦྱངས་པས་མཁས་པའི་ཕུལ་དུ་ཕྱིན་པར་གྱུར་དེ་ནས་རྒྱུད་སྟོད་དུ་ཕེབས་ཏེ་སྤྱིར་གསང་སྔགས་རྒྱུད་སྡེ་བཞིག་ལ་སྦྱངས་ཤིང་ཁྱད་པ་རྒྱུད་ཀྱི་རྒྱལ་པོ་དཔལ་
གསང་བ་འདུས་པ་ལ་ལེགས་པར་སྦྱངས། དེ་ནས་ཐམས་ཅད་མཁྱེན་པ་དགེ་འདུན་རྒྱ་མཚོ་ལ་མཁན་པོ་ཞུས་ཏེ་བསྙེན་པར་རྫོགས་ཤིང་བྱང་ཆུབ་ལམ་གྱི་རིམ་པའི་ཁྲིད་གསན་ནས་ཉམས་སུ་བཞེས་ཏེ་མྱོང་བ་ཐོན་པར་མཛད། གཞན་ཡང་
དགེ་བའི་བཤེས་གཉེན་དུ་མ་ལས་མདོ་སྔགས་ཀྱི་ཟབ་ཆོས་མང་དུ་གསན་ཏེ་མདོ་སྔགས་གཉིས་ཀ་ལ་མཁས་པའི་ཕུལ་དུ་ཕྱིན་པར་གྱུར་པ་ན་རྒྱུད་སྟོད་ཀྱི་ཁྲི་ལ་ཕེབས་ཏེ་རྒྱུད་ཆེན་ཀུན་དགའ་དོན་གྲུབ་ཀྱི་མཛད་བ་རྣམ་ཐར་བཟང་པོ་རྣམས་རྗེས་
སུ་བསྐྱངས་ཏེ་སྡོམ་པ་གསུམ་གྱི་བཅས་མཆམས་རྣམ་པར་དག་པ་ལ་གནས་ནས་དཔལ་གསང་བ་འདུས་པའི་རྒྱུད་ཀྱི་འཆད་ཉན་ལེགས་པར་བསྐྱངས་ཤིང་ཤར་རྩེ་ཆོས་རྗེ་མཛད། དེ་ནས་དགུང་ལོ་ང་བཞི་པ་ས་ཕོ་རྟའི་ལོ་དགའ་ལྡན་

[351A]༄༅། །གསེར་ཁྲིར་ཕེབས་ཏེ་རྗེ་བདག་ཉིད་ཆེན་པོའི་མཛད་བ་རྣམ་ཐར་རྣམས་རྗེས་སུ་བསྐྱངས་ཏེ་དགུན་དུས་ལམ་རིམ་ཆེན་མོ་འཆད་པ་དང། ལྷ་ལྡན་སྨོན་ལམ་ཆེན་མོའི་དུས་སྐྱེས་རབས་སོ་བཞི་པ་གཟབས་བཤད་དུ་
མཛད་ཅིང། རྒྱུན་དུ་གསེར་ཁྲིའི་སྟེང་ནས་རྒྱ་བོད་ཧོར་གསུམ་གྱི་དད་ལྡན་རྣམས་ཀྱིས་རྗེ་རིན་པོ་ཆེའི་བསྟན་པ་བསྟན་འཛིན་དང་བཅས་པ་ལ་མཆོད་ཅིང་བསྙེན་བཀུར་བའི་དག་བ་རྣམ་ཆུད་མི་ཟ་ཞིང་རྒྱ་ཆེར་སྤེལ་ཕྱིར་བསྔོ་བ་ཡོན་བཤད་
ནར་མར་མཛད་པ་དང། ཕྱོགས་ཕྱོགས་ནས་འདུས་པའི་ཆོས་དོན་གཉེར་ཅན་མང་པོར་རྗེའི་མདོ་སྔགས་ཀྱི་མན་ངག་རྣམས་རྒྱ་ཆེར་སྤེལ་ཞིང་ལྷག་པར་དུས་གསུམ་གྱི་རྒྱལ་བ་ཀུན་གྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་
པའི་ཁྲིད་ལན་མང་གུ་གནང་སྟེ་བསྟན་པ་ལ་བྱ་བ་རྒྱ་ཆེར་མཛད། དགའ་ལྡན་རྣམ་པར་རྒྱལ་བའི་གླིང་དུ་རྗེ་བཙུན་བྱམས་པ་མགོན་པོའི་སྐུ་བརྙན་གསེར་ཟངས་ལས་བསྒྲུབས་པ་ཆེ་ལེགས་བཞེངས་པ་སོགས་ཕྱི་རབས་ཀྱི་མིག་ལྟོས་
སུ་ཆེ་བའི་ཕྱག་རྗེས་བཟང་པོ་འཇོག་པར་མཛད། དེ་ནས་དགུང་ལོ་དྲུག་ཅུར་ཕེབས་པ་ཤིང་ཕོ་བྱི་བའི་ལོ་ཁྲི་ཐོག་བཞག་ནས་བདེ་བ་ཅན་དུ་ཟུར་བཞུགས་མཛད་པས་ཆོས་རྗེ་བདེ་བ་ཅན་བ་ཞེས་གྲགས། རྗེ་འདི་པ་འཕྲིན་ལས་ཆེ་བར་
བྱུང་བས་ཐམས་ཅད་མཁྱེན་བ་བསོད་ནམས་རྒྱ་མཚོས་ཀྱང་བསྙེན་པར་རྫོགས་པའི་མཁན་པོ་ཞུས་ཤིང་ཆོས་མང་དུ་གསན། མལ་གྲོ་རིན་ཆེན་གླིང་དང། ཕག་མོ་ཆོས་སྡེ་སོགས་དགེ་འདུན་གྱི་སྡེ་མང་པོ་བསྐྱངས་ཏེ་བསྟན་པའི་བྱ་བ་

[351B] །དེ་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་བ་ན་དགུང་ལོ་རེ་གསུམ་པ་མེ་མོ་ཡོས་ཀྱི་ལོ་དགའ་ལྡན་རྣམ་པར་རྒྱལ་བའི་གླིང་དུ་ཞིང་གཤེགས་ཏེ་དགའ་ལྡན་ཆོས་ཀྱི་ཕོ་བྲང་དུ་ཕེབས་སོ། །དེས་ན་བྱང་ཆུབ་ལམ་གྱི་རིམ་པ་
ལ་བློ་སྦྱོང་བར་འདོད་པ་རྣམས་ཀྱིས་ཁྲི་རིན་པོ་ཆེ་དགེ་ལེགས་དཔལ་བཟང་ལ་གསོལ་བ་འདེབས་ཤིང་ཁྲི་རིན་པོ་ཆེ་འདིའི་རྣམ་ཐར་ལྟར་རྗེ་རིན་པོ་ཆེའི་ལྟ་གྲུབ་བསྲེ་ལྷད་མེད་པར་བཟང་ནས་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་བྱའོ།།    ༈    །
མཁས་གྲུབ་ལྷ་བཙུན་བསོད་ནམས་དཔལ་བཟང་པོ། །ཞེས་བསྔགས་པ་མཁས་གྲུབ་དམ་པ་ལྷ་བཙུན་བསོད་ནམས་དཔལ་བཟང་པོ་ནི། མངའ་རིས་མང་ཡུལ་སྟོད་ཀྱི་རྒྱལ་པོའི་རིགས་སུ་སྐུ་འཁྲུངས། གཞོན་ནུ་ནས་སྤེ་ཐུབ་ཆོས་སྔེར་
དུ་ཕེབས་ཏེ་བཀྲ་ཤིས་ལྷུན་པོར་ཚད་མ་རྣམས་འགྲེལ་དང། ཕར་ཕྱིན། དབུ་མ། འདུལ་བ། མཛོད་རྣམས་ལ་སྦྱངས་ཏེ་མཁས་པའི་ཕུལ་དུ་ཕྱིན་པར་གྱུར་པ་ན། དབུས་སུ་ཕེབས་ཏེ་རྩེས་ཐང་སོགས་སུ་གྲྭ་སྐོར་
མཛད། གྲུབ་པའི་དབང་ཕྱུག་སྔགས་རམ་པ་དགེ་འདུན་བཀྲ་ཤིས་ལ་ཕྱག་རྡོར་འཁོར་ཆེན་གྱི་དབང་སོགས་དབང་ལུང་མན་ངག་མང་དུ་གསན། ཐམས་ཅད་མཁྱེན་པ་བསོད་ནམས་རྒྱ་མཚོར་སྙིང་བོ་དོན་གསུམ་གྱི་ཁྲིད་སོགས་ཆོས་མང་
དུ་གསན། དེ་ནས་ཁྲི་རིན་པོ་ཆེ་བདེ་པ་ཅན་པ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ་གསུང་རབ་དགོངས་འགྲེལ་དང་བཅས་པ་ཐམས་ཅད་ཀྱི་སྙིང་བོའི་དོན་ཐམས་ཅད་གང་ཟག་གཅིག་གི་ཉམས་ལེན་གྱི་རིམ་པར་དྲིལ་བརྗེ་བདག་

[352A]༄༅། །ཉིད་ཆེན་པོའི་ཐུགས་ཀྱི་བཅུད་ཕྱུང་བའི་མན་ངག་བྱང་ཆུབ་ལམ་གྱི་རིམ་པའི་ཁྲིད་རྒྱས་པར་གསན་ཏེ་ཚེ་འདིའི་གཡེང་བ་མཐའ་དག་དོར་ནས་དབེན་བའི་གནས་སུ་བྱང་ཆུབ་ལམ་གྱི་རིམ་པའི་ཉམས་
ལེན་ལ་ཚིག་སྒྲིལ་དུ་གཞོལ་བར་མཛད། དེ་ནས་སྙན་པའི་གྲགས་པ་ཕྱོགས་བཅུར་རྒྱས་ཏེ་ཆོས་དོན་གཉེར་བ་མང་དུ་འདུས་པ་རྣམས་ལ་རང་རང་གི་དབང་པོ་དང་འཚམ་པའི་གདམས་ངག་འདོམས་པར་མཛད། ལྷག་པར་ཤར་
བ་ཆོས་རྗེ་སྒོམ་བདེ་ནམ་མཁའ་རྒྱལ་མཚན་དང། ཁྲི་རིན་པོ་ཆེ་དགེ་འདུན་རྒྱལ་མཚན་དང། གངས་ཅན་མགོན་པོ་ཐམས་ཅད་མཁྱེན་པ་བསོད་ནམས་རྒྱ་མཚོ་སོགས་བསྟན་འཛིན་དམ་པ་མང་པོ་སློབ་མར་འདུས། བྱང་ཆུབ་ལམ་
གྱི་རིམ་པའི་ཁྲིད་རྒྱ་ཆེར་སྤེལ་ཞིང་གཙོ་བོར་ཚེ་འདིའི་གཡེང་བ་གང་ཡང་མེད་པར་སྒྲུབ་པ་མཐར་ཕྱིན་པར་མཛད་དོ་།དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་མཁས་གྲུབ་ཆེན་པོ་ལྷ་བཙུན་བསོད་ནམས་དཔལ་བཟང་ལ་
གསོལ་བ་འདེབས་ཤིང། མཁས་གྲུབ་ཆེན་པོ་འདིའི་རྣམ་ཐར་ལྟར་བྱང་ཆུབ་ལམ་གྱི་རིམ་པའི་མན་ངག་ལེགས་པར་ཐོབ་བར་བྱས་ལ་ཚེ་འདིའི་བྱ་བ་ལ་རྒྱབ་ཀྱིས་ཕྱོགས་ཏེ་དབེན་པའི་གནས་སུ་ལམ་རིམ་སྒོམ་པ་མཐར་ཕྱིན་པར་
བྱའོ།། །།ཕྱག་ན་པདྨོ་བསོད་ནམས་རྒྱ་མཚོའི་སྡེ། །ཞེས་བསྔགས་བ། ཐམས་ཅད་མཁྱེན་པ་བསོད་ནམས་རྒྱ་མཚོ་ནི། སྟོད་ལུང་ཁང་གསར་གོང་དུ་ཡབ་སྡེ་པ་རྣམ་རྒྱལ་གྲགས་པ་དང། ཡུམ་དཔལ་འཛོམ་བུ་ཁྲིད་གཉིས་

[352B]ངོ་མཚར་བའི་ལྟས་བསམ་གྱིས་མི་ཁྱབ་པ་དང་བཅས་སྐུ་འཁྲུངས། དེ་ཡང་གྲོད་འཧུམས་སུ་འཁྲུངས་ཏེ་ཤེལ་ལྟར་དཀར་ཞིང་དངས་བའི་གྲོད་པའི་ནང་དུ་བཞུགས་པ་ཉི་འོད་ཀྱིས་
པདྨ་བྱེ་པ་ལྟར་འཁྲུངས་མ་ཐག་ངང་གིས་གྲོད་པ་བྱེ་ནས་ཤེལ་ལྟར་དངས་བའི་སྐུ་བལྟ་བས་ཆོག་མི་ཤེས་པ་མཚན་དཔེ་དང་ལྡན་པ་ཞིག་བྱོན་ནོ། །དེའི་ཚེ་ནམ་མཁའི་ཁྱོན་ཐམས་ཅད་འཇའ་གུར་གྱིས་གང་ཞིང་ལྷ་རྣམས་ཀྱིས་མེ་ཏོག་
གི་ཆར་ཕབ། འཁྲུངས་མ་ཐག་ར་མ་དཀར་མོའི་འོ་མ་ཞལ་དུ་གསོལ་བ་དང་མཉམ་དུ་ཡབ་ཡུམ་གཉིས་ཀྱིས་ཤིས་པ་བརྗོད་ཅིང་ར་ནུ་སྲི་ཆོད་དཔལ་བཟང་པོ་ཞེས་མཚན་གསོལ། འཁྲུངས་ཙམ་ཉིད་ནས་མ་ཎི་ཞལ་འདོན་དུ་
མཛད་པ་ཞིག་བྱུང་ཞིང་ཐ་མལ་གྱི་སྤྱོད་བ་ཐམས་ཅད་ལས་འདས་ཏེ་ཆོས་འཆད་པའི་ཕྱག་རྒྱ་དང། ཏིང་ངེ་འཛིན་ལ་བཞུགས་པའི་ཚུལ་མཛད་ཅིང། དགུང་ལོ་གསུམ་ཙམ་ནས་རྒྱལ་བ་དགེ་འདུན་རྒྱ་མཚོའི་དུས་ཀྱི་མཛད་པ་རྣམ་
ཐར་ཐམས་ཅད་རྗེས་སུ་དྲན་ཏེ་དེ་དང་དེའི་ངང་ཚུལ་ཁོ་ན་མཛད་ཅིང། ཞལ་ནས་ཀྱང་དེ་བཞིན་དུ་གསུང་བ་ཞིག་བྱུང་བས་ཕྱོགས་ཐམས་ཅད་དུ་རྒྱལ་བ་དགེ་འདུན་རྒྱ་མཚོའི་སྤྲུལ་སྐུར་གྲགས། དེ་ནས་དྲུང་ཆེན་གསུང་རབ་པ་དང་
འབྲས་སྡུངས་ཀྱི་བླ་སྤྱི་རྣམས་གྲོས་མཐུན་པར་མེ་ཕོ་རྟའི་ལོ་ནག་པ་ཟླ་བའི་དཀར་ཕྱོགས་ཀྱི་རྒྱལ་བ་གཉིས་པ་རྒྱལ་ཕུར་འཛོམ་བའི་འགྲུབ་སྦྱོར་གྱི་ཉིན་འབྲས་སྤུངས་ཀྱི་དགེ་འདུན་ཚང་མས་མཆོད་པའི་བྱེ་བྲག་སྣ་ཚོགས་པ་ཐོགས་
[353A]༄༅། །དཔལ་ལྡན་འབྲས་སྤུངས་ཆོས་ཀྱི་སྡེ་ཆེན་པོ་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་དུ་ཕེབས་ཏེ་དགའ་ལྡན་ཕོ་བྲང་གི་འཇིགས་པ་མེད་པའི་སེང་གེའི་ཁྲི་ཆེན་པོ་ལ་ཞབས་ཀྱི་པདྨོ་བཀོད་དོ། །དེ་
ནས་སློབ་དཔོན་རིན་པོ་ཆེ་བསོད་ནམས་གྲགས་པའི་དྲུང་དུ། ཡོངས་རྫོགས་དགེ་བསྙེན་གྱི་སྡོམ་པ་བཞེས་ཏེ། མཚན་བསོད་ནམས་རྒྱ་མཚོ་དཔལ་བཟང་པོ་བསྟན་བའི་ཉི་མ་ཕྱོགས་ཐམས་ཅད་ལས་རྣམ་པར་རྒྱལ་བར་གསོལ། དེ་
ནས་ཧོར་ཟླ་ལྔ་པའི་ཚེས་གསུམ་ལ་འབྲས་སྤུངས་ནས་བཏེག་སྟེ་རིམ་གྱིས་ལམ་བར་གྱི་སྐྱེ་འགྲོ་རྣམས་ལ་མཐོང་ཐོས་དྲན་རེག་གི་འབྲེལ་པ་བཞག་སྟེ་ཧོར་ཟླ་དྲུག་པའི་ཚེས་ལྔ་ལ་རྒྱལ་མེ་ཏོག་ཐང་དུ་ཕེབས། དེའི་ཚེ་དཔལ་ལྡན་དམག་
ཟོར་མས་དགྱེས་པའི་ཆོ་འཕྲུལ་སྣ་ཚོགས་བསྟན་ཅིང། རྒྱལ་གྱི་རྟེན་རྣམས་ལ་མཆོད་འབུལ་སྨོན་ལམ་དང་དགེ་འདུན་རྣམས་ལ་ཆོས་ཀྱི་བདུད་རྩི་སྩལ། དེ་ནས་ཚུར་འབྲས་སྤུངས་སུ་ཕེབས། ཞི་བཞེས་པ་ས་མོ་བྱའི་ལོས་ག་ཟླ་
བའི་དུས་ཆེན་ཚེས་བཅོ་ལྔའི་ཉིན་པཎ་ཆེན་བསོད་ནམས་གྲགས་པས་མཁན་པོ་དང། གསང་ཕུ་ཆོས་རྗེ་ལེགས་པ་དོན་གྲུབ་ཀྱིས་ལས་སློབ་མཛད་དེ་དགེ་ཚུལ་དུ་སྒྲུབ་པར་མཛད། དེ་ནས་པཎ་ཆེན་བསོད་ནམས་གྲགས་པའི་
དྲུང་དུ་ཚེ་དབང་གྲུབ་རྒྱལ་མ། རྣམ་སྲས་སེར་ཆེན། འདོད་ཁམས་དབང་ཕྱུག་དམག་ཟོར་མ། མཁས་གྲུབ་དཔལ་ལྡན་སེང་གེའི་ལུགས་ཀྱི་དཔལ་མགོན་ཞལ། མགོན་པོ་ཕྱག་དྲུག་པ། ཆོས་རྒྱལ་ཕྱི་སྒྲུབ་རྣམས་ཀྱི་རྗེས་

[353B] གླིང་སྟོད་ཆོས་རྗེ་ལེགས་དོན་པའི་དྲུང་དུ་འཇིགས་བྱེད་ཀྱི་སྔགས་བཏུ། བླ་མ་ལྔ་བཅུ་པའི་ཊཱིཀྐ། ལམ་རིམ་ཆེ་ཆུང། ལམ་སྒྲོན། བྱང་ཆུབ་གཞུང་ལམ། འདུལ་བའི་བསླབ་བྱ་ཆེ་ཆུང། གཞི་གསུམ་ཆོ་ག། ལས་
ཆོག་རྩ་འཇུག་གཉིས་དང། དེའི་ཊཱིཀ་ཆེན། འགྲེལ་པ་དོན་གསལ་རྣམ་བཤད་སྙིང་པོ་རྒྱན། ཚད་མ་རྣམ་འགྲེལ། རྣམ་བཤད་ཐར་ལམ་གསལ་བྱེད། མཛོད། མདོ་རྩ། དྲང་ངེས་རྣམ་འབྱེད། དཔེ་ཆོས་རིམ་ལྔ་གསལ་
སྒྲོན། རིམ་ལྔ་གདན་རྫོགས། མཁས་གྲུབ་བཀའ་འབུམ་ཐོར་བུ་བསྐྱེད་རིམ་དངོས་གྲུབ་རྒྱ་མཚོ་རྣམས་ཀྱི་ལུང་གསན། ཤར་རྩེ་ལེགས་དོན་པའི་དྲུང་དུ། འཇམ་དཀར། སྤྱན་རས་གཟིགས་ཕྱག་བཞི་པ། མགོན་པོ་
སྙིང་ཞུགས། འཁྲོར་བརྒྱད་མ། རྟ་མགྲིན་གསང་སྒྲུབ། ལྕགས་རལ་ཅན། ཨུ་ཙརྱ། ཕྱག་བཞི་པ་ཚལ་ལུགས། སྒྲོལ་དཀར། ཚེ་རིང་མཆེད་ལྔ། ཡེ་ཤེས་ཁྱུང་ཁྲ། བེཀྩེ། དམར་པོ་སྐོར་གསུམ། ཀུ་རུ་ཀུལླེ་གསང་
སྒྲུབ། སྒྲོལ་མ་ཉི་ཤུ་རྩ་གཅིག། རྣམ་སྲས་རྟ་སྔོན་ཅན། བེ་ཅོན་ཅན། མདུང་དམར་ཅན། ཕྱག་མཚན་བཞི་པ། གར་མཁན་མཆོག་དྲག་བྱེད་དཀར་པོ་ཚེ་སྒྲུབ། ཤྲཱ་མཎ། སེང་ལྡེང་ནགས་སྒྲོལ་སེང་གདོང་མ་
སྨེ་བརྩེགས་རྣམས་ཀྱི་རྗེས་གནང། འཇིགས་བྱེད་གྱི་སྔགས་བཏུ་འཇམ་དབྱངས་ཞི་ཁྲོ་སྦྲགས་སྒྲུབ་ཀྱི་ལུང། གསང་འདུས་འཇམ་རྡོར་དང། འཇིག་རྟེན་དབང་ཕྱུག་གཉིས་ཀྱི་དབང། བཀའ་གདམས་ཐིག་ལེ་བཅུ་དྲུག་

[354A]༄༅། །དང་གླེགས་བམ་གྱི་ལུང་རྣམས་གསན། དེ་རྣམས་ཀྱི་དོན་ཐམས་ཅད་ཐོས་བསམ་གྱིས་གཏན་ལ་འབེབས་པ་དང་ཉམས་བཞེས་མཛད་དོ། །དེ་ནས་རྒྱལ་དང་འབྲས་སྤུངས་གཉིས་རེ་མོས་སུ་བཞུགས་ཤིང་
ལམ་བར་གྱི་ཆོས་སྡེ་རྣམས་སུ་ཆོས་ཀྱི་བདུད་རྩི་རྒྱ་ཆེར་སྩལ། དེ་ནས་ཡོངས་འཛིན་ཅེས་པ་ཆུ་ཕོ་བྱི་བའི་ལོ་པཎ་ཆེན་བསོད་ནམས་གྲགས་པས་ཟུར་བཞུགས་མཛད་དེ་དཔལ་ལྡན་འབྲས་སྤུངས་ཆོས་ཀྱི་སྡེ་ཆེན་པོའི་འཇིགས་མེད་སེང་
གེའི་ཁྲི་ལ་ཞབས་སེན་བཀོད་དེ་ལུགས་གཉིས་ཀྱིས་སྐྱོང་བར་མཛད་དོ། །དེ་ནས་བག་ཡོད་ཅེས་པ་ཆུ་མོ་གླང་གི་ལོ་ལྷ་ལྡན་སྨོན་ལམ་ཆེན་མོའི་ཚོགས་དབུར་ཕེབས་ཏེ་སྔ་དྲོ་འཁྲུངས་རབས་སོ་བཞི་བའི་གཟབས་བཤད། ཕྱི་དྲོ་
སྨོན་ལམ་དང་བསྔོ་བ་མཛད་པ་སོགས་རྗེ་རིན་པོ་ཆེའི་མཛད་ཆེན་མ་ཉམས་པར་སྐྱོང་བར་མཛད། དེའི་ཚེ་དཀར་ཕྱོགས་ཀྱི་ལྷ་རྣམས་དགའ་བས་མེ་ཏོག་གི་ཆར་ཆེན་པོ་ཕབ་པ་སོགས་ངོ་མཚར་བསམ་གྱིས་མི་ཁྱབ་པ་བྱུང་ངོ། །དེ་
ནས་ཆོས་རྗེ་བསོད་ནམས་གྲགས་པའི་དྲུང་དུ། གསང་བ་འདུས་པ་མི་བསྐྱོད་པའི་དབང། རིག་བྱེད་མའི་རྗེས་གནང། ལས་ཆེན་ཀུན་རྒྱལ་བའི་བཀའ་གདམས་ཆོས་འབྱུང་བེའུ་བུམ་སྔོན་པོ་རྩ་འགྲེལ། ཀརྨ་ཤ་ཏཾ། མེ་
ཏོག་ཕྲེང་རྒྱུད། དགའ་ལྡན་ཆོས་འབྱུང། གནས་བཙུའ་སྒྲུབ་ཡིག་རྣམས་ཀྱི་ལུང་གསན་ནོ། །དེ་ནས་གྲུབ་པའི་དབང་ཕྱུག་སྔགས་རམ་པ་དགེ་འདུན་བཀྲ་ཤིས་ལ་སྤྱན་རས་གཟིགས་དོན་ཡོད་ཞགས་པ་དང་བཅུ་

[354B] ཚེ་དཔག་མེད་ལྷ་དགུ་གསུམ་གྱི་དབང་གསན། དེ་ནས་རིམ་གྱིས། རྡོ་རྗེ་ཕྲེང་བའི་དབང་ལ་བརྒྱུད་ཚུལ་སྔོན་ཆད་མང་དུ་བྱུང་ཡང། ཀྲྀ་ཡ་ས་མུཙྪ་དང་གཅིག་ཏུ་བསྲེས་པའི་དཀྱིལ་འཁོར་ཞེ་ལྡམ་ས་བཟང་འཕགས་པ་
ནས་དབང་གི་ཆུ་པོ་གཅིག་ཏུ་འདྲེས་པ་འདི་ཉིད། ཆོས་རྗེ་རྡོ་རྗེ་འཆང་ཨེ་ཝཾ་པ་ཡབ་སྲས་མ་གཏོགས། ཕྲེང་བ་མཁན་པོར་གྲགས་པ་ཕལ་ཆེར་གྱི་སྤྱོད་ཡུལ་དུ་མ་གྱུར་ཀྱང་དམ་པ་འདི་ཉིད་ལ་མངའ་བས་རྫོགས་པར་ཕུལ། གཞན་
ཡང་ཟུར་བཀའི་དབང། འདུས་པ་འཕགས་ལུགས་དང་ཡེ་ཤེས་ཞབས་ལུགས་གཉིས། བདེ་མཆོག་ལཱུ་ཨི་པ། དྲིལ་བུ་ཕྱི་དཀྱིལ་དང་ལུས་དཀྱིལ། སམྦུ་ཊ། ཀྱཻ་རྡོར་མན་ངག་ལུགས་དང་རྔོག་ལུགས། བདག་མེད་ལྷ་མོ་བཅོ་ལྔ་
གུར་རིགས་བསྡུས། དྲག་པོ་གདན་ཅན། རྭ་ལུགས་ཀྱི་འཇིགས་བྱེད། དགྲ་ནག། གཉོས་ལུགས་རོ་ལངས་བརྒྱད་བསྐོར་དང་དགྲ་ནག། ཞང་ལུགས་ཀྱི་ཞེ་དགུ་མ། དཔལ་འཛིན་ལུགས་ཀྱི་གཤེད་དམར་བཅུ་གསུམ་མ། རྣལ་འབྱོར་
དབང་ཕྱུག་ལུགས་ཀྱི་གཤེད་དམར་ལྷ་ལྔ། འཁོར་ཆེན། གཏུམ་པོ་ཁྱུང་ཉི་ཤུ་རྩ་གཅིག་ཁྲོ་བོ་བཞི་དང་བཅས་པའི་ཉེར་ལྔ་མ། ཀུན་རིག། མི་འཁྲུགས་པ། གདུགས་དཀར། གྲྭ་ལྔ། མི་ཏྲ་ལུགས་ཀྱི་སྤྱན་
རས་གཟིགས། དུས་འཁོར་རྣམས་ཀྱི་དབང། ཕྱག་རྡོར་ཁྱུང་ལྔ། ཨུ་ཙརྱ་འགྲོ་བཟང་ལུགས། རྣམ་འཇོམས། ཚེ་དཔག་མེད་གྲུབ་རྒྱལ་ལུགས། ནོར་རྒྱུན་མ། འོད་ཟེར་ཅན་མ། ཛི་བྷ་ལ། ལོ་མ་

[355A]༄༅། །གྱོན་མ་རྣམས་ཀྱི་རྗེས་གནང། ས་ར་ཧའི་ལུགས་ཀྱི་མགོན་པོ་ཞལ་གསུམ་ཕྱག་དྲུག་པའི་དབང་བཞི། མགོན་པོ་བཅུ་གསུམ་གྱི་རྗེས་གནང། ལྷ་མོ་ཕྱག་བཞི་མ་གནོད་སྦྱིན་དང་བཅས་པའི་རྗེས་གནང་
སྙིང་ཞུགས་ཐུན་མོང་མ་ཡིན་པའི་རྗེས་གནང། ཕྱག་བཞི་པ་རས་བྲིས་དང་ལུས་དཀྱིལ་ལ་བརྟེན་པའི་དབང། གུར་ཞལ་ལེགས་ལྡན་མཆེད་གསུམ། བདེ་མཆོག་དང་འཇིགས་བྱེད་ཀྱི་སྔགས་བཏུ། དབྱངས་གསལ། ཡེ་དྷརྨ། ཡི་གེ་
བརྒྱ་པ་རྣམས་ཀྱི་རྗེས་གནང། མགོན་པོ་བཞི་སྦྲགས་དང་དུས་མཚན་མའི་དབང། སེང་གདོང་རིགས་ལྔའི་དབང་དང་དེའི་སྒྲུབ་ཐབས་ལས་ཚོགས་དང་བཅས་པ། འཇམ་དབྱངས་ཆོས་སྐོར་གྱི་དབང་རྗེས་གནང་ལུང་དང་བཅས་པ་གདུགས་
དཀར་གྱི་དབང། རྣམ་སྲས་གསང་སྒྲུབ་ལྗང་སེར་དང་དྲག་བྱེད་ཀླུ་ཆེན་བརྒྱད་ཀྱིས་བསྐོར་བ། སེར་ཆེན་དཀར་པོ། བདུད་མོ་བཞི་སྐོར། གཤིན་རྗེ་ལྟར་སྒྲུབ་པ། དྲག་བྱེད་རྐང་ཐང་མ་རྣམས་ཀྱི་རྗེས་གནང། མི་ཏྲ་ཁྲིད་དྲུག་གི་རྗེས་གནང། ཡེ་
ཤེས་མགོན་པོ་ཕྱག་དྲུག་པའི་བེའུ་བུམ་དཀར་ནག། གཏོར་ཆེན་འཁོར་ལོ་སོགས་ཀྱི་ཕྱག་ལེན་ཞལ་ཤེས་དང་བཅས་པ། རྭ་བོད། གཤིན་རྗེའི་འཁྲུལ་འཁོར། དྲུག་ཅུ་པ་སོགས་ཀྱི་ཕྱག་ལེན་མན་ངག་སོགས་མདོར་ན་དབང་ཁྲིད་
ལུང་གི་རིམ་པ་མཐའ་ཡས་པ་བུམ་པ་གང་བྱོའི་ཚུལ་དུ་གསན་པར་མཛད་དོ། །དེ་ནས་བྱང་གི་ཧོར་རྣམས་ཀྱིས་གསོལ་བ་བཏབ་ནས་ཧོར་གྱི་ཡུལ་དུ་ཕེབས་ཏེ་སྐྱེ་བོ་སྡིག་ཅན་རྣམས་དགེ་བ་བཅུའི་ཁྲིམས་ལ་བཀོད་ཅིང་འཇམ་མགོན་བ་མའི་

[355B] །དེ་ནས་ར་སྒྲེང་དུ་ཕེབས་པ་ན་ཇོ་བོ་ཕྱིང་དཀར་བས་དངོས་སུ་གཟུགས་བསྟན་ཏེ་ཕསུ་བ་བྱས་ཤིང། ར་སྒྲེང་འདུས་ཚོགས་ལ་བཀའ་གདམས་གླེགས་བམ་དང་སྙིང་པོ་དོན་གསུམ་སོགས་ཆོས་མང་དུ་
གནང༑ དེ་ནས་འབྲས་སྤུངས་སུ་ཕེབས་པ་ན་པཎ་ཆེན་ཆོས་ཀྱི་རྒྱལ་མཚན་གྱི་སློབ་མ་འཇའ་ལུས་གྲུབ་པ་རྡོ་རྗེ་མཆེད་གསུམ་གྱི་ནང་ཚན་སྟོད་ལུང་པ་དཔལ་ལྡན་རྡོ་རྗེ་དང་མཇལ་ཏེ་འཇམ་མགོན་སྙན་རྒྱུད་ཀྱི་གདམས་ངག་མང་དུ་གསན་ནོ། །
དེ་ནས་མིག་དམར་ཞེས་པ་ཤིང་ཕོ་བྱི་བའི་ལོ། ཡང་དག་པར་རྫོགས་པའི་སངས་རྒྱས་ཀྱི་དུས་ཆེན་གསུམ་འཛོམ་ཧོར་ཟླ་བཞི་པ་ས་གས་ཉ་བའི་ཚེས་བཅོ་ལྔའི་ཉིན། དགེ་ལྡན་ཁྲི་རིན་པོ་ཆེ་ཟུར་པ་མཁས་གྲུབ་དགེ་ལེགས་དཔལ་བཟང་པོས་
མཁན་པོ། ཁྲི་ལས་ཐོག་པ་དགེ་བཤེས་པོ་ཏོ་ལའི་རྣམ་པར་སྤྲུལ་པ་དགེ་འདུན་བསྟན་པ་དར་རྒྱས་ཀྱིས་ལས་སློབ། ཤངས་དགེ་འཕེལ་ཆོས་རྗེ་ཕྱོགས་ལས་རྣམ་རྒྱལ་བས་གསང་སྟོན། ལྷའི་བཙུན་པ་བསོད་ནམས་དཔལ་བཟང་གིས་དུས་གོ་
བ་མཛད་དེ། དད་པའི་དགེ་འདུན་གྲངས་ཚང་བའི་དབུས་སུ། དགེ་སློང་གི་སྡོམ་པ་བཞེས། མཁན་སློབ་སོགས་ལ་ཟང་ཟིང་གི་བསྙེན་བཀུར་དཔག་ཏུ་མེད་པ་མཛད། དེའི་ཚེ་མཁན་སློབ་ཀྱི་སྤྱན་སྔར་ཇི་ལྟར་ཞལ་གྱིས་བཞེས་པ་ལྟར་འདུལ་ཁྲིམས་མཐའ་
དག་ཉམས་པ་མེད་པར་བསྲུང་བར་མཛད་དེ་ཐུབ་པའི་རྒྱལ་ཚབ་ཆེན་པོར་གྱུར་ཏོ། །དེ་ནས་བཀྲ་ཤིས་ལྷུན་པོའི་གྲ་ཚང་བླ་མ་རྣམས་དང། སྤྱི་ནས་གཙང་ཕྱོགས་སུ་འབྱོན་དགོས་པའི་གདན་འདྲེན་བྱུང་སྟེ་གཙང་ཕྱོགས་སུ་ཕེབས། ལམ་བར་གྱི་

[356A]༄༅། །སེར་སྐྱ་བགྲང་བ་ལས་འདས་པ་ལ་མཐོ་རིས་དང་ཐར་པའི་ས་བོན་འདེབས་པར་མཛད་ཅིང་དབེན་དགོན་དུ་ཕེབས་ནས་རྒྱལ་བ་དབེན་ས་པ་ཆེན་པོའི་སྐུ་གདུང་ལ་མཆོད་འབུལ་སྨོན་ལམ་མཛད་ཅིང། མཁས་
གྲུབ་སངས་རྒྱས་ཡེ་ཤེས་ཀྱིས་གསོལ་བ་བཏབ་ནས་དབེན་དགོན་འདུས་ཚོགས་ལ་ཆོས་མང་དུ་གནང། དེ་ནས་བཀྲ་ཤིས་ལྷུན་པོའི་དགེ་འདུན་རྣམས་ཀྱིས་མཆོད་པའི་བྱེ་བྲག་སྣ་ཚོགས་བས་བསུས་ཏེ་འཇིགས་མེད་སེངྒེའི་ཁྲི་ལ་ཞབས་
སེན་བཀོད་ནས་མདོ་སྔགས་ཀྱི་ཆོས་མང་དུ་སྩལ། དེ་ནས་བཀའ་གདམས་བསྟན་པའི་འབྱུང་གནས་སྣར་ཐང་དུ་ཕེབས་ཏེ་རྟེན་རྣམས་ལ་མཆོད་འབུལ་སྨོན་ལམ་རྒྱ་ཆེར་མཛད་ཅིང་སེར་སྐྱ་མང་པོ་ལ་ཆོས་ཀྱི་བདུད་རྩི་སྩལ། དེ་ནས་
གངས་ཅན་ཆོས་འཕེལ་དུ་ཕེབས་ཏེ་དཔལ་ལྡན་དམག་ཟོར་མ་ལ་བསྐང་བ་དང་འཕྲིན་འཆོལ་རྒྱ་ཆེར་མཛད་ཅིང་འདུས་ཚོགས་ལ་ཆོས་ཀྱང་སྩལ། དེ་ནས་ཁྲོ་ཕུར་ཕེབས་ཏེ་བྱམས་ཆེན་ལ་མཆོད་འབུལ་སྨོན་ལམ་རྒྱ་ཆེར་མཛད། དེ་ནས་ས་
སྐྱར་ཕེབས་ཏེ་རྟེན་རྣམས་ལ་མཆོད་འབུལ་མཛད་ཅིང། ལྷག་པར་བསེ་འབག་དེ་ལ་སུས་ཀྱང་རེག་མི་ནུས་པར་བྱེད་པ་ལ་རྗེ་འདིས་ཕྱག་གིས་རྡུལ་རྣམས་ཕྱིས་ཤིང་ཕྱག་གིས་བཟུང་སྟེ་སྤྱན་དམིགས་མཛད་པ་ན་ཆོས་སྐྱོང་དགྱེས་པའི་མཚན་
མ་ངོ་མཚར་བ་བྱུང། དེ་ནས་ཁའུ་ཕེབས་ཏེ་དཔལ་མགོན་ཞལ་ལ་འཕྲིན་འཆོལ་མཛད་པས་ཆོས་སྐྱོང་དགྱེས་པའི་མཚན་མ་སྟོན་པ་དངོས་སུ་བྱུང། དེ་ནས་རིམ་གྱིས་འབྲས་སྤུངས་སུ་ཕེབས་ཏེ་བསྟན་པ་རིན་པོ་ཆེའི་སྲོག་ཤིང་གཡོ་བ་

[356B] དེ་ནས་སེ་རའི་དགེ་འདུན་ཚང་མས་དད་འདུན་རྩེ་གཅིག་པས་གདན་དྲངས་ནས་སེ་རར་ཕེབས་ཏེ་མདོ་སྔགས་ཀྱི་ཆོས་མང་དུ་གསུངས། དེ་ལྟར་རྗེ་འདི་ནི་བསྟན་པའི་དོན་དུ་ངལ་བ་མེད་པར་དབུས་གཅང་གི་སའི་ཆ་
ཕལ་མོ་ཆེར་ཞབས་ཀྱིས་བཅགས་ནས་རྒྱལ་བའི་བསྟན་བ་ལ་མ་དད་པ་རྣམས་དད་པར་བྱས་དང་པ་རྣམས་ཕྱིར་ཞིང་དད་པ་འཕེལ་བར་བྱས་ཏེ་འཇམ་མགོན་བསྟན་པ་ཕྱོགས་ཀུན་ཏུ་འཕེལ་བར་མཛད། གཙོ་བོར་འབྲས་སྤུངས་དང་རྒྱལ་
གཉིས་གདན་ས་འདྲ་བར་མཛད་དེ་གཉིས་ཀར་རེ་མོས་ཀྱིས་བཞུགས་ཤིང་ཆོས་ཟང་ཟིང་གཉིས་ཀའི་སྒོ་ནས་ལེགས་བར་བསྐྱངས། བསྟན་པའི་བྱ་བ་དེ་ལྟར་མཛད་པའི་སྐབས་ཀུན་ཏུའང་ཐུགས་དམ་གྱི་རིམ་པ་རྣམས་འཆག་མེད་དུ་མཛད་
དེ་ཡང་ཉིན་ཞག་ཕྲུགས་གཅིག་ལ་ཐུགས་དམ་གྱི་རིམ་པ་ཇི་ལྟར་མཛད་པ་ནི། ཐོག་མར་ཁྲུས་དང་ཉེ་རེག་གནས་བསྲུང་བ། སྐྱབས་འགྲོ། ཕྱག་མཆོད། ལམ་རིམ་གྱི་ཁྲིད། སྒྲ་མི་སྙན་དང། མགོན་པོ་ཆེ་ཆུང་གི་ཚེ་སྒྲུབ། ལྷ་བཞི་བྲིལ་སྒྲུབ་ཀྱི་
དཔག་སྙིང་ཞུགས་འཕོ་བ་དང་བཅས་པ། འཇམ་ནག། འཇམ་དབྱངས་བླ་མའི་རྣལ་འབྱོར། སེམས་བསྐྱེད། བསམ་གཏན་ཉལ་ཆོག། བདེ་མཆོག་ལུས་དཀྱིལ། རྩ་སྔགས་བརྒྱ་རྩ། སྙིང་པོ་དང་ཉེ་སྙིང་སུམ་བརྒྱ། མི་འཁྲུགས་པ་
དེའི་གཟུངས་སྔགས་བརྒྱ་རྩ། བཀའ་གདམས་ལྷ་བཞིའི་སྒོམ་བཟླས་དང་སྔགས་བརྒྱ་རྩ། བསྟོད་ཆོགས་དང་སྨོན་ལམ་སྐོར་འགའ་ཞིག། ཚེ་དཔག་མེད་ཀྱི་བསྐྱེད་ཀྱི་བསྐྱེད་རྫོགས། ཚེ་ཁྲིད་སྒྲོལ་དཀར། འཇམ་དབྱངས། དབྱངས་ཅན་དཀར་

[357A]༄༅། །དམར། མཁའ་སྤྱོད་མ་རྣམས་ཀྱི་བཟླས་བསྙེན། བདེ་མཆོག་གདན་བཞིའི་བསྙེན་པ་སུམ་བརྒྱ། སྔགས་རིང་ཉེར་གཅིག་རེ་བཟླ་ཞིང། གཙོ་བོར་ལམ་རིམ། བློ་སྦྱོང། གཅོད་དམིགས། རིམ་གཉིས་ཀྱི་ཁྲིད་རྣམས་སྐྱོང་བར་
མཛད་ཅིང། ཆོས་སྐྱོང་མང་པོའི་བསྐང་གསོ་བསྟོད་བསྐུལ་རྣམས་འཆག་མེད་དུ་མཛད། དེ་ནས་ལྕགས་ལུག་གི་ལོ་ཨལ་ཐན་རྒྱལ་པོས་རྗེ་འདིའི་སྙན་པ་གསན་པས་དད་པ་ཐོབ་སྟེ་ཤར་ཕྱོགས་སོག་ཡུལ་དུ་འབྱོན་དགོས་པར་གསོལ་བ་
བཏབ། རྗེ་འདིས་ཀྱང་རང་གི་གདུལ་སྐལ་དུ་གཟིགས་ནས་འབྱོན་པར་ཞལ་གྱིས་བཞེས། སླར་མཚོ་ཁར་མཆོད་ཡོན་ཞལ་འཛོམ་རྩིས་ཀྱི་ཞལ་བཀོད་གནང་སྟེ་རེ་ཤིག་བླ་མཆོད་དུ་འདུལ་བ་བླ་མ་བརྩོན་འགྲུས་བཟང་པོ་རྫོང་ཏ་མཛད། དེ་ནས་
མཚོ་སྔོན་དུ་ཕེབས་པའི་དུས་ལ་བབ་པ་ན་ཕེབས་བསྐྱེལ་དུ་བྱོན་པའི་དགའ་ལྡན་ཁྲི་རིན་པོ་ཆེ་གདན་ཟུར། སེ་འབྲས་ཀྱི་སློབ་དཔོན་རིན་པོ་ཆེ་བོད་མཁར་བ། གཅང་པ་པཎ་ཆེན་རིག་པ་སེངྒེ། དབེན་ས་པ་སངས་རྒྱས་ཡེ་ཤེས། དཔོན་སློབ་བཀྲས་
རིན་པ། རྒྱལ་ནས་སྒར་པ་དཔོན་སློབ་ནམ་མཁའ་བྱམས་པ་སོགས་མདོར་ན་ཨེ་དྭགས་ཡར་ཀླུངས་ཕྱོགས་ཀྱི་མཁན་སློབ་མང་པོ། རྩེ་གོང་དཀར་གྱི་སྐུ་ཚབ། སྡེ་ཕྲན་མང་པོའི་ངོ་ཚབ་དང། ས་སྐྱོང་བཀྲ་ཤིས་རབ་བརྟན་དཔོན་གཡོག་
སོགས་ཕལ་ཆེར་དེ་ཁ་ནས་ལོག་རྩིས་ཀྱིས་གསུང་གླེང་གནང་སྦྱིན་མཛད། ར་སྒྲེང་ནས་ཆིབས་ཐོག་ཏུ་འཁྱོལ་ཐོག། ས་སྐྱོང་བཀྲ་ཤིས་རབ་བརྟན་པས་ཆིབས་ཡོབ་ལ་འདུས་ནས། བསྟན་པའི་དཔལ་གྱུར་བླ་མའི་ཞབས་པད་བརྟན། །བསྟན་

[357B] །ཅེས་ཚིག་རྐང་གཉིས་འཕྲལ་རྩོམ་མཛད་ཐོག། མཆི་མས་བརྣབས་ཏེ་གསུང་རྒྱུ་མ་བྱུང་བས། བསྟན་པའི་སྦྱིན་བདག་མངའ་ཐང་འབྱོར་བརྒྱས་།བསྟན་པ་ཡུན་རིང་གནས་པའི་བཀྲ་ཤིས་ཤོག་
ཅེས་ཆིབས་ཐོག་ནས་གནང་ངོ། །དེ་ནས་ཆིབས་བསྐྱོང་དེ་འབྲི་ཆུ་ཁར་ཕེབས་པ་ན་ལྷ་འདྲེའི་ཚོ་འཕྲུལ་གྱིས་འབྲི་ཆུ་གློ་བུར་དུ་འཁྲུགས་ཤིང་གཡོ་བས་ཕན་ཚུན་དུ་བགྲོད་དཀའ་བ་ལ། ཁྲོ་བོའི་ལྟ་སྟངས་དང་སྡིགས་མཛུབ་མཛད་པ་ཙམ་གྱིས་མི་
ཕྱུགས་མཐའ་དག་བདེ་བར་བགྲོད་ཚོག་པ་བྱུང། དེ་ནས་རིམ་གྱིས་ཉ་མཚོ་སྟོད་དུ་ཕེབས། དགོན་པས་གཙོས་པའི་སྐྱ་སེར་གྱི་ཁྲོམ་ཆེན་པོ་འཚོགས་ཏེ། གསེར་སྲང་སྟོང་ཕྲག་གསུམ་ཙམ་གྱི་གཙོས་བའི་ཟང་ཟིང་གི་འབུལ་བ་རྒྱ་ཆེར་ཕུལ། བླ་མའི་
རྣལ་འབྱོར། ཡི་གེ་དྲུག་པའི་བཟླས་ལུང། རབ་བྱུང་བསྙེན་རྫོགས་སྟོང་ཕྲག་ཏུ་ཉེ་བ་སོགས་གནང་སྟེ་ཀུན་ཀྱང་ཐར་པའི་ལམ་ལ་བཀོད། དེ་ནས་སྨ་ཆུའི་འགྲམ་དུ་བཞུགས་སྒར་ཕེབས་པ་ན། ཚུར་མཐོང་གི་སྐྱེ་བོ་རྣམས། ཆུ་འདི་ཧ་ཅང་ཆེ་བས་རེ་ཤིག་
སྒྲོལ་བར་མི་ནུས་སོ་ཞེས་སྨྲས་པ་ལ། སང་ནམ་ལངས་ཏེ་ལྷས་ཙ་ན་དོང་བུས་ནུབ་ཙམ་ལས་མི་འདུག་པས་ཐམས་ཅད་སྨྲ་མི་ཤེས་པའི་ཡ་མཚན་དུ་གྱུར། དེ་ནས་རིམ་གྱིས་ཨ་རིག་དཀར་པ་ཐང་དུ་བཞུགས་སྒར་བཏེག་སྐབས་ཨ་རིག་
རྣམས་ཀྱིས་རྟ་སྟོང་ཕྲག་དང་ཕྱུགས་ཁྲི་ཚོར་ཉེ་བའི་འབུལ་པ་ཕུལ། འཇའ་འོད་ཀྱི་གུར་དང་ལྷའི་མེ་ཏོག་གི་ཆར་བབས། སྐྱེ་བོ་མཐའ་དག་ལ་ཐར་པའི་ས་བོན་བསྐྲུན་པར་མཛད། དེ་ནས་སྔར་ཨལ་ཐན་ཏ་རྒྱལ་པོའི་བླ་མཆོད་དུ་རྫོང་ཏ་གནད་

[358A]༄༅། །བའི་ཆོས་རྗེ་བརྩོན་འགྲུས་བཟང་པོ་དང། ལོ་ཙཱ་བ་གའོ་ཤྲཱི་གཉིས་ཀྱིས་གཙོས་པའི་རྟ་བ་ལྔ་བརྒྱ་སྐོར་རྒྱལ་པོའི་གམ་ནས་བསུ་བ་ལ་འབྱོར། རིམ་གྱིས་ཕེབས་ཏེ་ཧོར་ཟླ་ལྔ་པའི་ཚེས་བཅོ་ལྔའི་ཉིན། སྐྱ་དར་
རྒྱ་གླིང། ལས་ཚན་གོ་རིམ་པ་སོགས་གོང་མ་རྒྱལ་པོའི་བླ་མ་ལ་འོས་པའི་ཆེ་བ་དང་བཅས་ཏེ། ཡོན་ཏན་རིགས་སྟོབས་སོགས་ཀྱིས་མངོན་པར་མཐོ་བའི་དྲུང་འཁོར་རྣམས་ལས་ཚན་འདིའི་རྗེས་སུ་འདི་འགྲོ་སོགས་ཡིད་ལ་གང་དྲན་བྱས་པ་མ་
ཡིན་པའི་ཡ་རབས་ཁུངས་བཙུན་གྱི་སྒྲིགས་བཅའ་བསྟར་དང་ལྡན་པའི་ཆིབས་རགས་གླང་པོ་ཆེ་ས་ལ་རབ་བརྟན་འཆི་མེད་དབང་པོའི་ཁྲུས་ཀྱི་རྫིང་བུར་དལ་གྱིས་རྒྱུ་བ་ལྟར་གཤེགས་པའི་གཡས་གཡོན་དང་རྒྱབ་རྣམས་སུ། རྒྱ་དང་སོག་
པོ་སྐྱ་སེར་གྱི་རྟ་པ་སྟོང་ཕྲག་མང་པོས་གཞི་མཐའ་དག་གཡོགས་པ་ལྟར་བསྐོར་ཏེ་ཚ་ཁང་གཅིག་ཙམ་ཕེབས་པ་ན། ཚེ་རིང་གནམ་གྱི་ཤེ་མོང་ལ་བརྟེན་ནས་རྩོད་དུས་ཀྱི་འཁོར་ལོས་སྒྱུར་བ། ཨལ་ཐན་རྒྱལ་པོ་ཉིད། མཐའ་འཁོབ་མུན་
པའི་གླིང་དཀར་པོར་བྱས་པའི་བརྡ་ཆད་དུ་གོས་དཀར་པོ་གསོལ་འཁོར་ཁྲི་ཁྲག་ཙམ་དང་དེ་ཉིད་ཀྱི་བཙུན་མོའང་འཁོར་མང་པོ་དང་བཅས་ཏེ་འོངས་ནས། མཆོད་ཡོན་མཇལ་བའི་དགའ་སྟོན་གྱི་ཐོག་མར། དངུལ་སྲང་ལྔ་བརྒྱ་ལས་གྲུབ་
པའི་མཎྜལ་གསེར་གྱི་ཕོར་པ་ཡུལ་དབུས་ཀྱི་བྲེ་ཚད་ཤོང་བ་ཞིག་རིན་པོ་ཆེས་བཀང་བ། གོས་ཡུག་དཀར་སེར་དམར་ལྗང་སྔོན་པོ་རྣམས་ཉི་ཤུ་རེ། རྟ་དཀར་པོ་རིན་པོ་ཆེའི་སྒ་སྲབ་ཀྱིས་བརྒྱན་པ་བཅུས་ཐོག་དྲངས་པའི་རྟ་བརྒྱ། ཁྲོམ་

[358B] དངུལ་སྲང་སྟོང་ཕྲག་གཅིག། རས་དར་སོགས་དངོས་པོ་བསམ་གྱིས་མི་ཁྱབ་པ་ཕུལ། དེ་ནས་ཁྲོམ་འབུམ་ཕྲག་ཙམ་ཚགས་པའི་དབུས་སུ་མཆོད་ཡོན་ཉི་ཟླ་ཟུང་གཅིག་ཕེབས་ཏེ། ཧོང་ཐའི་
ཇིས་གཏམ་བཏིང། གཽ་ཤྲཱི་བགྵིས་ལོ་ཙཱ་བསྒྱུར་ཏེ། སྔོན་ནས་ཆད་དཀར་གནས་གྱི་རིགས་ལས་ཆད་པས་སྟོབས་ཆེ། རྒྱ་བོད་ཧོར་གསུམ་དྲག་པོས་དབང་དུ་བསྡུས་ས་སྐྱ་པ་དང་མཆོད་ཡོན་དུ་འབྲེལ་ཏེ་ཆོས་དར། སླར་ཐེ་མུར་རྒྱལ་པོ་ནས་
ཆོས་ཆད། ལས་སུ་སྡིག་དང་ཟས་སུ་ཤ་ཁྲག་ཁོ་ན་ལ་ལོངས་སྤྱོད་པའི་མུན་ནག་ཁྲག་མཚོའི་གླིང་ལྟ་བུར། མཆོད་ཡོན་ཉི་ཟླ་ཟུང་གཅིག་གི་བཀའ་དྲིན་ལས་དམ་པ་ཆོས་ཀྱི་ལམ་བཏོད། ཁྲག་མཆེ་འོ་མར་བསྒྱུར་པ་འདི་བཀའ་དྲིན་ཆེ་བས། ཕྱོགས་
འདི་ན་ཡོད་པའི་རྒྱ་བོད་ཧོར་སོགས་ཀུན་ཀྱིས་ཀྱང་དགེ་བ་བཅུའི་ཁྲིམས་ལ་གནས་པ་དགོས། ཉི་མ་དེ་རིང་ནས་ཁྱད་པར་སོག་པོ་ཆད་དཀར་ལ་ཁྲིམས་སུ་བཅའ་བ་ནི། སྔར་སོག་པོ་ཤི་བའི་རྗེས་སུ་དྲག་ཞན་གྱི་རྣམ་དབྱེས་རང་གི་ཆུང་མ་བྲན་
གཡོག་རྟ་ནོར་སོགས་སྲོག་གཅོད་པ་ཡིན་ནའང། ང་ཕྱིན་ཆད་སྲོག་གཅོད་ཀྱི་ཡུལ་དུ་གྱུར་པའི་རྟ་ནོར་སོགས་ཀྱི་སྟེང་དུ་ཇི་ཙམ་བློས་འཆམ་པར་བཅད་ནས། དགེ་འདུན་དང་བླ་མ་ལ་ཕུལ། བསྔོ་བ་སྨོན་ལམ་ཞུས། །ཤིན་པོའི་རྗེས་སུ་ཨ་
ག་པའི་སྲོག་གཅོད་གཏན་མ་བྱེད། གལ་ཏེ་སྔར་བཞིན་མི་བསད་པ་བྱུང་ན་ཁྲིམས་ཀྱིས་ལུས་སྲོག་འབྲལ་བ་ཡིན། རྟ་ཕྱུགས་བསད་པ་བྱུང་ན་ཁྲིམས་ཀྱིས་ནོར་ཐམས་ཅད་འཕྲོག། བླ་མ་དང་དགེ་འདུན་གྱི་ཆ་ལུགས་ཅན་ལ་བརྡུལ་འཚོགས་

[359A]༄༅། །སོགས་ལག་བཞག་པ་བྱུང་ན་ལག་འཇོག་མཁན་གྱི་གཞི་མ་ཐམས་ཅད་གཏོར། སྔར་ཨོང་བཀོད་དུ་གྲགས་པའི་གཤིན་པོ་ཐམས་ཅད་ཀྱི་གཟུགས་བྱས་པ་ལ་མིང་བཏགས་པའི་ཟླ་བ་བྱུང་རེས་ཀྱི་ཉ་སྟོང་བརྒྱད་
གསུམ་ལ་རྟ་ཕྱུགས་བསད་པའི་ཁྲག་གིས་མཆོད་པ་དང། ལོ་དུས་ཀྱི་མཆོད་པ་ལ་དྲག་ཞན་གྱི་དབྱེ་བས་མང་ཉུང་མཐའ་ཡས་བ་ཞིག་གསོད་པ་རྣམས། དེང་ཕྱིན་ཆད་ནས་བཟུང་རྟེན་དེ་རྣམས་མེ་ལ་བསྲེགས་ནས་ལོ་ཟླའི་དུས་ཀྱི་མཆོད་པར་
སྲོག་གཅོད་པ་གཏན་ནས་མ་བྱེད། གལ་ཏེ་བྱས་པ་བྱུང་ན་ཁྲིམས་ཀྱི་ཆད་པ་རྟ་ནོར་གང་བསད་ཀྱང། དེའི་བཅུ་འགྱུར་འཕྲོག། ཨོང་བཀོད་མེ་ལ་མ་བསྲེགས་ན་ཁྱིམ་གཏོར། ཨོང་བཀོད་ཀྱི་ཚབ་ཏུ་ཡེ་ཤེས་ཀྱི་མགོན་པོ་ཕྱག་དྲུག་པའི་
སྐུ་རེ་འཛིན་པ་དང། དེ་ལ་ཡང་དཀར་གསུམ་གྱི་མཆོད་པ་མ་གཏོགས། ཤ་ཁྲག་གི་མཆོད་པ་གཏན་ནས་མ་བྱེད། གཞན་ཡང་ཐམས་ཅད་ཀྱིས་དགེ་བ་ལ་འབད་པ་དང། ཉ་སྟོང་བརྒྱད་གསུམ་ལ་བསྙེན་གནས་སྲུངས། རྒྱ་བོད་ཧོར་ཀུན་
ལ་དགོས་མེད་ཀྱི་འཕྲོག་འཇོམས་མ་བྱེད། མདོར་ན་བོད་ཡུལ་དབུས་གཙང་དུ་ཇི་ལྟར་བྱ་བ་ལྟར་ཡུལ་ཕྱོགས་འདིར་ཡང་བྱ་དགོས་ཞེས་ཁྲིམས་མང་དུ་བསྒྲགས་སོ། །ཐུགས་རྗེ་ཆེན་པོའི་བཟླས་ལུང་གནང་བ། ལོ་ཙཱ་བས་སོག་པོའི་
སྐད་དུ་བསྒྱུར་ཏེ་ཀུན་གྱིས་གོ་བས། མཆོག་དམན་མཐའ་དག་ཡི་གེ་དྲུག་པ་བཟླ་བ་ལ་བརྩོན་བར་གྱུར། འཇའ་འོད་ཀྱི་གུར་དང་མེ་ཏོག་གི་ཆར་མང་དུ་བབས་པ་སོགས་ཕྱོགས་དེར་འཇམ་མགོན་བླ་མའི་བསྟན་པ་ཆེས་ཆེར་འཕེལ་ཞིང་

[359B]མཚན་མ་ངོ་མཚར་ཅན་མང་དུ་བྱུང་ངོ། །དེ་ནས་མཆོད་ཡོན་མཇལ་བའི་ས་དེར་གཙུག་ལག་ཁང་བཞེངས། གནས་དེར་རྟེན་གསུམ་དང་དགེ་འདུན་གྱིས་དེ་མང་དུ་བཙུགས་རབ་
ཏུ་གནས་པ་རྒྱ་ཆེར་མཛད། དགའ་སྟོན་ལ་ཁྲོམ་ཟིལ་གནོན་གྱི་སྐུ་བེར་གསུམ་གྱིས་གཙོས་པའི་གོས་བཟོམ་བརྒྱ། ཁ་དོག་སྣ་ལྔ་པའི་གོས་ཡུག་བརྒྱ། རིན་པོ་ཆེའི་ཕྲེང་བས་གཙོས་པའི་ཕྲེང་བ་བརྒྱ། ལུག། ར་སོགས་པགས་རིགས་བརྒྱ་
གསེར་གྱི་ཕོར་པ་ཆེན་པོ་མུ་ཏིག་གིས་བཀད་ག་དངུལ་དམ་འབྲུག་འཁོར་ཡོད་པ་བདུན་ཚར། དངུལ་སྲང་སྟོང་ལས་གྲུབ་པའི་ཁོག་མ་གསེར་གྱི་ཞྭ་དང་ན་བཟའ་ཆ་ཆང་སོགས་རྒྱལ་པོ་རང་ཉིད་ཀྱི་ཆས། དངུལ་སྲང་གསུམ་རེ་ལས་གྲུབ་པའི་
ཅ་ནེ་དང་སྔར་མ་བདུན་ཚར། རྟ་རྨིག་ལུག་རྨིག་གི་དབྱིབས་ཅན་དངུལ་སྲང་ལྔ་བརྒྱ། རས་ཟམ་སྟོང་ཕྲག་གཅིག་རྟ་དཀར་པོ་རིན་པོ་ཆེའི་སྒྲ་སྲབ་ཀྱིས་སྤྲས་པ་གསུམ་གྱིས་གཅོས་པའི་རྟ་བརྒྱ་སོགས་འབུལ་བ་གྲངས་ཀྱིས་མི་ལང་བ་ཕུལ་
ཕྱོགས་དེའི་དད་ལྡན་སེར་སྐྱ་ཐམས་ཅད་ལ་རང་རང་གི་དབང་པོ་དང་འཚམ་པའི་ཆོས་ཀྱི་བདུད་རྩི་སྩལ་ཞིང་ཐམས་ཅད་ཀྱང་མགོན་པོ་སྤྱན་རས་གཟིགས་དང་རྗེ་བཙུན་ཙོང་ཁ་པ་ཆེན་པོ་ལ་དད་པ་རྩེ་གཅིག་པའི་གནས་ལ་བཀོད་དེ་ཧོར་
གྱི་ཡུལ་གྲུ་ཆེན་པོར་གནས་པའི་མི་དེ་ངག་སྔོན་ཆད་ཟས་སུ་ཤ་དང་ཁྲག་ལ་དགའ་ཞིང། ལུས་སུ་སྲོག་ཆགས་གསོད་པ་སོགས་སྡིག་པའི་ལས་འབའ་ཞིག་སྤྱོད་པ། བོན་སྣང་ཞེན་གྱིས་བསླུས་ཏེ་མི་ཤི་བའི་རྗེས་སུའང་སྲོག་ཆགས་

[360A]༄༅། །མངས་བསད་དེ་ལྷ་མཆོད་པ་སོགས་སྡིག་པའི་ལས་ཁོ་ན་སྤྱོད་པ་ལ་རྗེ་འདིས་སྡིག་པའི་ལྟ་བ་ཅན་དེ་དག་ཐམས་ཅད་བཏུལ་ཏེ་ཕྱོགས་དེ་དག་ཏུ་དཀོན་མཆོག་གསུམ་གྱི་རྟན་བཞེང་བ་དང། ཡི་གེ་དྲུག་པ་དང་
དམིགས་བརྩེ་མ་ཁོན་འདོན་པ་དང། གཤིན་པོའི་དགེ་རྩར་ཡང་དཀོན་མཆོག་གསུམ་ཁོ་ན་མཆོད་པའི་སྲོལ་བཙུགས། འཇམ་མགོན་བླ་མའི་བསྟན་པ་ཡུན་རིང་དུ་གནས་པའི་ཕྱིར་ལི་ཐང་ཐུབ་ཆེན་བྱམས་པ་གླིང་དང། འཇམ་མགོན་བླ་
མ་གང་དུ་འཁྲུངས་པའི་ས་སྐུ་འབུམ་སོགས་སུ་དགེ་འདུན་གྱི་སྡེ་མང་དུ་བཙུགས། ཁྱད་པར་སྐུ་འབུམ་དུ་རྗེ་རིན་པོ་ཆེ་འཁྲུངས་པའི་ལྟེ་བའི་མཚལ་ཁྲག་ལས་བྱུང་བའི་ཙན་དམ་གྱི་སྡོང་པོ་འཇིག་རྟེན་ཀུན་གྱི་བསོད་ནམས་ཀྱི་ཞིང་མཆོག་
དམ་པ་དེ་ཉིད་དངུལ་གྱིས་གཏུམས་ཏེ་མཆོད་རྟེན་དུ་བྱས། མདོ་སྔགས་གཉིས་ཀྱི་བཤད་གྲྭ་རྣམ་པར་དག་པ་བཙུགས་པ་སོགས་ཕྱོགས་དེ་དག་ཐམས་ཅད་འཇམ་མགོན་བླ་མའི་བསྟན་པའི་གདུགས་གཅིག་གིས་ཁྱབ་པར་མཛད་དོ། །དོན་
གྱི་དབང་འདི་གཟིགས་ནས་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱིས་རྗེ་འདི་ལ་བསྟོད་པ་མཛད་པ་ན། བདག་ཉིད་ཆེན་པོ་གཞན་གྱིས་གདུལ་དཀའ་བ། །མ་རུངས་མཐའ་འཁོབ་སྐྱེ་བོ་མཐའ་དག་ལ་།བསོད་ནམས་ཡེ་ཤེས་རྒྱ་མཚོའི་
མཐའ་ཕྱིན་པའི། །རྒྱལ་བའི་མཛད་པ་སྒྲུབ་ལ་གསོལ་བ་འདེབས་།ཞེས་དང། རྗེ་བློ་བཟང་ཡེ་ཤེས་ཀྱིས། གདུལ་དཀའ་མཐའ་འཁོབ་སྐྱེ་འགྲོར་ཐར་པའི་ལམ། །སྟོན་མཁས་བསོད་ནམས་རྒྱ་མཚོར་གསོལ་བ་འདེབས། །ཞེས་

[360B] །རྗེ་འདིས་ཕྱི་རབས་ཀྱི་གདུལ་བྱ་རྣམས་ཀྱི་དོན་དུ་ཕྱང་ཆུབ་ལམ་གྱི་རིམ་པའི་ཁྲིད་ཡིག་གསེར་གྱི་ཡང་ཞུན་མཛད་ཅིང། གཞན་ཡང་གསོལ་འདེབས་བསྟོད་ཚོགས་དང་ཉམས་མགུར་སོགས་མང་དུ་ཡོད་དོ། །དེ་ནས་སེ་
འབྲས་དགེ་གསུམ་སོགས་དབུས་གཙང་གི་ལྗོངས་ཀྱི་སེར་སྐྱ་དད་ཅན་ཚང་མས་དབུས་གཙང་དུ་འབྱོན་དགོས་པར་གསོལ་བ་ཤུགས་དྲག་བཏབ་རྗེ་འདི་ཉིད་ཀྱང་ཡང་འབྱོན་པར་ཕྱོགས་ཀྱང་ཁར་ཆིན་གྱི་རྒྱལ་པོས་ཕོ་ཉ་མངགས་ཏེ། མཐའ་
འཁོབ་ཀྱིས་ཕལ་ཆེར་ན་འཁོད་པའི་གདུལ་བྱའི་རེ་བ་སྐོང་བར་མཛད་ཟིན་པས། ངེད་ཀྱི་ཡུལ་དུ་ཕེབས་དགོས་པའི་རྒྱུ་མཚན་ནན་དུ་ཕུལ་བས། ཀུན་མཁྱེན་ཟས་གཙང་སྲས་པོ་གྱད་ཀྱི་ཡུལ་རྩྭ་ཅན་དུ་གཤེགས་པ་ལྟར། ཁར་ཚོན་གྱི་
གསེར་ཡིག་པར་ཕེབས་པའི་བཀའ་ལན་གནང་སྟེ། བཞུགས་སྒར་རིམ་གྱིས་བཏེག་ནས། ཧོར་རྒྱལ་པོའི་དུས་ཀྱི་ཕོ་བྲང་ཤང་ཏོ་ཞེས་པའི་ཤུལ་གྱི་སར་ཕྱགས་ཕེབས། རྒྱལ་བློན་འགའ་ཞིག་ལ་བཅོམ་ལྡན་འདས་ཀྱཻ་རྡོ་རྗེའི་དབང་དང་
སྐྱེ་བོ་ཕལ་ཆེར་ཡན་ལག་བརྒྱད་པའི་ཁྲིམས་སོགས་དགེ་བ་ལ་བཀོད། རྒྱལ་པོའི་འབུལ་ཆེན་གྱི་དུས། དངུལ་ལས་གྲུབ་པའི་ཁང་པ་ཀ་གཉིས་མ་ཙམ་ཞིག་ཏུ་བཞུགས་གདན་བཀོད་པས། རེ་ཞིག་སྔས་པ་ནྩམ་ཡིན་ཡང་འདོད་བ་
དང་བསྟུན་པས་ཆོག་གསུངས་ཏེ། དངུལ་གདུང་གི་རྟེན་འབྲེལ་དུ་དགོངས། གསེར་དངུལ་གོས་དར་རྟ་ཁྲབ་སོགས་འབུལ་བ་ཁྲི་ཕྲག་བརྒལ་བ་ཕུལ། དེར་དགེ་འདུན་གྱི་སྡེ་བཙུགས་འདུག་པ་ལ་རབ་ཏུ་གནས་པ་རྒྱས་པར་མཛད། ཀུན་༄༅། །འཛིན་ཞེས་པ་ས་བྱིའི་ལོ་གསར་དང། སྨོན་ལམ་རླབས་པོ་ཆེ་གནང། ཟླ་བ་དང་པོའི་མཇུག་ནས་ཅུང་ཟད་བྲོ་འཚལ་བའི་རྣམ་པ་བསྟན། རྒྱ་ནག་གོང་མ་རྒྱལ་པོས་ཕོ་བྲང་དུ་ཕེབས་དགོས་པའི་གདན་འདྲེན་
པར་མི་བརྒྱད་ཀྱིས་གཉའ་བས་བཏེག་པའི་གསེར་ཡིག་པ་མདགས་ཀྭ་དིང་ཏའི་གཽ་ཤྲཱིའི་མཚན་དང། ལས་ཀ་ཆེ་བ་འདི་རིས་བྱུང་རྟེན་འབྲེལ་དུ་དགོངས་ནས་ཕོ་བྲང་དུ་ཕེབས་པའི་ཞལ་བཞེས་མཛད། ནག་པ་ཟླ་བ་ནས་སྙུན་བབ་
ལྕི་བའི་ཚུལ་བསྟན་ཏེ། གསུང་གི་ཐ་མ་དང་ལྡན་ཡོངས་ལ་ཞལ་གདམས་ཕྱག་བྲིས་སུ་མཛད་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དགུང་ལོ་ཞེ་དྲུག་ཏུ་ཕེབས་པ་ཀུན་འཛིན་ཞེས་པ་ས་ཕོ་བྱི་བའི་ལོ་ནག་པ་ཟླ་བའི་ཉེར་དྲུག་གི་
ཐོ་རངས་ཞི་བར་གཤེགས་ཏེ་དགའ་ལྡན་ཆོས་ཀྱི་ཕོ་བྲང་དུ་མི་ཕམ་འཇམ་དཔལ་སྙིང་པོའི་ཞབས་དྲུང་དུ་གཤེགས་སོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་རྒྱལ་བ་བསོད་ནམས་རྒྱ་མཚོ་ལ་གསོལ་
བ་འདེབས་ཤིང། རྗེ་འདིས་ལམ་ཁྲིད་གསེར་ཞུན་དུ་ཇི་ལྟར་གདམས་པ་ལྟར་གསུང་རབ་ཐམས་ཅད་ཀྱི་སྙིང་པོའི་གནད་བསྡུས་པ་བྱང་ཆུབ་ལམ་གྱི་རིམ་པའི་ཉམས་ལེན་ལ་བརྩོན་པར་བྱའོ། །    ༈    །།ཟབ་དོན་གདམས་
པའི་བཀའ་བབ་ཆོས་དཔལ་བཟང། །ཞེས་བསྔགས་པ། སྤྱན་སྔ་ཆོས་དཔལ་བཟང་པོ་ནི། ལྷས་ལུང་པ་གྲ་ནམ་ཁང་དུ་སྤྱན་སྔ་བློ་གྲོས་རྒྱལ་མཚན་སོགས་མཁས་ཤིང་གྲུབ་པའི་སྐྱེས་བུ་དམ་པ་བརྒྱུད་མར་བྱོན་པའི་

[361B] གཞོན་ནུ་ནས་ཁྱིམ་གྱི་འདུ་འཛིན་ལ་མ་ཆགས་པར་རྒྱལ་བའི་བསྟན་པ་ལ་རབ་ཏུ་བྱུང་སྟེ་ལྷང་ཙུན་བསོད་ནམས་དཔལ་བ་དང་རྗེ་བཙུན་ཆོས་ཀྱི་རྒྱལ་མཚན་སོགས་བཤེས་གཉེན་དམ་པ་མང་པོ་བསྟེན་ནས་
ཤིང་རྟ་ཆེན་པོའི་གཞུང་ལུགས་རྣམས་ལ་སྦྱངས་ཤིང། ཁྱད་པར་རྒྱལ་བ་བསོད་ནམས་རྒྱ་མཚོ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ་གསུང་རབ་དགོངས་འགྲེལ་དང་བཅས་པའི་སྙིང་པོའི་དོན། དུས་གསུམ་གྱི་རྒྱལ་བ་ཐམས་ཅད་
གང་ནས་གཤེགས་པ་དང་གཤེགས་པར་འགྱུར་བའི་ལམ་པོ་ཆེ། བྱང་ཆུབ་ལམ་གྱི་རིམ་པའི་ཁྲིད་ལེགས་པར་གསན་ཏེ་མདོ་རྒྱུད་དགོངས་འགྲེལ་དང་བཅས་པ་ཐམས་ཅད་གང་ཟག་རང་ཉིད་འཚང་རྒྱ་བའི་མན་ངག་ཏུ་ངེས་པ་རྙེད་
ནས་ཚེ་འདིའི་བྱ་བ་ཐམས་ཅད་བཙན་ཆོད་དུ་བཏང་སྟ་སངས་རྒྱས་དབོན་གྱིས་བཏབ་པའི་དབེན་གནས་ལྷས་ལྟག་དགོན་དུ་བྱང་ཆུབ་ལམ་གྱི་རིམ་པ་སྒོམ་པ་ལ་རྩེ་གཅིག་ཏུ་བཞུགས་ཏེ་ལོ་མང་པོའི་བར་དུ་སྒྲུབ་པ་རྩེ་གཅིག་ཏུ་མཛད་པས་
བཤེས་གཉེན་བསྟེན་ཚུལ་ནས་འབྲས་བུ་ཟུང་འཇུག་གི་བར་མདོ་སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་རྩོལ་བྱས་དང་རྩོལ་མེད་ཀྱི་མྱོང་བ་རིམ་གྱིས་ཐོན་ཏེ་རང་ཉིད་མི་ཉམས་པའི་གདང་ཐོབ་པ་ན་སྐལ་བ་དང་ལྡན་
པ་གཞན་དག་ལའང་ཆོས་ཀྱི་བདུད་རྩི་སྩལ་བས་སྙན་པའི་གྲགས་པས་ཕྱོགས་ཐམས་ཅད་དུ་ཁྱབ་སྟེ། དེའི་ཚེ་བྱང་ཆུབ་ལམ་གྱི་རིམ་པ་དོན་དུ་གཉེར་བའི་སྐལ་ལྡན་རྣམས་ལྷས་ལྟག་དགོན་དུ་འདུ་བ་ཞིག་བྱུང་སྟེ་རྗེ་འདིས་བསྟན་པ་རྒྱ་ཆེར་

[362A]༄༅། །སྤེལ་བས་རྒྱུད་འཛིན་གྱི་སློབ་མ་བགྲང་བ་ལས་འདས་པ་བྱུང་ཞིང། བྱང་ཆུབ་ལམ་གྱི་རིམ་པའི་འཕྲིན་ལས་ཀྱི་བཀའ་བབ་ནི་འཁོན་སྟོན་དཔལ་འབྱོར་ལྷུན་གྲུབ་བོ། །དེ་ལྟར་སྤྱན་སྔ་ཆོས་དཔལ་བཟང་པོ་
ཞེས་ཡོངས་སུ་གྲགས་པའི་མཁས་གྲུབ་ཆེན་པོ་དེས་རྒྱལ་བའི་བསྟན་པ་ལ་བྱ་བ་རྒྱ་ཆེར་མཛད་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་སྐུའི་བཀོད་པ་བསྡུས་ཏེ་དགའ་ལྡན་ཆོས་ཀྱི་ཕོ་བྲང་དུ་ཕེབས་སོ། །དེས་ན་བྱང་
ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པའི་གདུལ་བྱ་རྣམས་ཀྱིས་སྤྱན་སྔ་ཆོས་དཔལ་བཟང་པོ་ལ་གསོལ་བ་འདེབས་ཤིང་མཁས་གྲུབ་ཆེན་པོ་འདིའི་རྣམ་ཐར་ལྟར་མདོ་རྒྱུད་དགོངས་འགྲེལ་དང་བཅས་པ་ཐམས་ཅད་ཀྱི་དོན་ལམ་
གྱི་ལུས་གཅིག་ཏུ་དྲིལ་བ་བྱང་ཆུབ་ལམ་གྱི་རིམ་པའི་ཉམས་ལེན་ལ་བརྩོན་པ་ཚིག་བསྒྲིལ་དུ་བྱའོ།།    ༈    །།རིགས་ཀུན་བདག་པོ་སྣང་མཛད་རྡོ་རྗེའི་ཞབས། ཞེས་བསྔགས་པ། འཁོན་སྟོན་དཔལ་འབྱོར་ལྷུན་གྲུབ་ནི་ཨེའི་སྐྱོང་
ཁར་དུ་ཡབ་དབོན་ཚེ་དབང་ནོར་རྒྱས་དང་ཡུམ་རྒྱལ་མོ་འཛོམ་གཉིས་ཀྱི་སྲས་སུ་ལྕགས་མོ་བྱའི་ལོ་སྐུ་འཁྲུངས། འཁྲུངས་ཙམ་ཉིད་ནས་དྷཱི་ཡིག་དང་ཧྲཱི་ཡིག་ངག་ནས་བཟླ་བ་དང། འཇམ་དབྱངས་ཀྱི་གཟུངས་བརྒྱུད་མར་བཟླ་བ་
ཞིག་བྱུང། ཚེ་རབས་མང་པོར་གོམས་པའི་བག་ཆགས་སད་པས་ཁྱིམ་གྱི་འདུ་འཛིན་ལ་མི་དགའ་ཞིང་ཆོས་ལ་དགའ་བ་དང། གཞན་ལ་ཆོས་སྟོན་པ་དང། གཞན་ལ་དབང་བསྐུར་བའི་སྟངས་ཀ་བྱེད་པ་ཞིག་བྱུང། ཡི་གེ་འདྲི་

[362B]དགུང་ལོ་བདུན་བརྒྱད་ནས་སྤྱིར་འཁོར་བའི་གནས་མཐའ་དག་ལ་སྐྱོ་ཞིང་ཡིད་འབྱུང་བ་དང། ལྷག་པར་ཁྱིམ་གྱི་གནས་ལ་བཙོན་རའི་འདུ་ཤེས་ངང་གིས་སྐྱེ་བ་ཞིག་བྱུང། སྲང་བར་གྱི་ཁྱིམ་ཉམ་ཐག་ཞིབ་
གཟིགས་པས་རྐྱེན་བྱས་སེམས་ཅན་ཐམས་ཅད་ལ་སྙིང་རྗེ་ཆེན་པོ་རྒྱུན་དུ་སྐྱེ་བ་ཞིག་བྱུང། དགུང་ལོ་བཅུ་པའི་ཚེ་ཐམས་ཅད་མཁྱེན་པ་བསོད་ནམས་རྒྱ་མཚོ་དང་མཇལ། ཐོག་མར་སྐྱབས་འགྲོ་སེམས་བསྐྱེད་གྱི་ཁྲིད་གསན། དེ་ནས་དབང་
ལུང་མན་ངག་རྒྱ་ཆེར་གསན་ཞིང་དགེ་བའི་བཤེས་གཉེན་གཞན་མང་པོ་ལའང་མདོ་སྔགས་ཀྱི་ཆོས་མཐའ་ཡས་པ་གསན། དེ་ནས་ཐམས་ཅད་མཁྱེན་པ་བསོད་ནམས་རྒྱ་མཚོ་ལ་གཙུག་ཕུད་ཕུལ་ཏེ་དགེ་བསྙེན་གྱི་སྡོམ་པ་བཞེས་
མཚན་བསོད་ནམས་རྣམ་རྒྱལ་ཞེས་གནང། དེ་ནས་བཤེས་གཉེན་དམ་པ་མང་པོ་ལ་ཆོས་མང་དུ་གསན་ཞིང། དགུང་ལོ་ཉི་ཤུ་ལ་བབ་པ་ན། མཁས་པའི་དབང་པོ་འོལ་ཁ་བ་བློ་བཟང་རྒྱ་མཚོའི་དྲུང་དུ་དགེ་ཚུལ་གྱི་སྡོམ་པ་བཞེས་ཏེ། དྭགས་པོ་གྲྭ་
ཚང་དུ་ཕེབས། མཁས་པའི་དབང་པོ་དེ་ཉིད་ཡོངས་འཛིན་དུ་བསྟེན་ཏེ། ཕར་ཕྱིན་དང། དབུ་མ་དང། འདུལ་བ་དང། མཛོད་དང། རྣམ་འགྲེལ་རྣམས་ལ་སྤྱངས་པས་མཁས་པའི་ཕུལ་དུ་ཕྱིན་པར་གྱུར། དེ་ནས་སེར་བྱེས་སུ་ཕེབས་ནས་
མཁས་པའི་དབང་པོ་དཔལ་འབྱོར་བསོད་ནམས་ལྷུན་གྲུབ་དང། མཁས་པའི་དབང་པོ་འཕྲིན་ལས་ལྷུན་གྲུབ་གཉིས་རིམ་བཞིན་ཡོངས་འཛིན་དུ་བསྟེན་ཏེ་སེ་ར་རྗེ་བཙུན་པའི་ཡིག་ཆའི་སྟེང་ནས་ཤིང་རྟ་ཆེན་པོའི་གཞུང་ལུགས་རྣམས་ལ་

[363A]༄༅། །སྦྱངས་པས་རང་དང་གཞན་གྱི་གྲུབ་པའི་མཐའ་རྒྱ་མཚོ་ལྟ་བུའི་ཕ་རོལ་ཏུ་སོན་ཏེ་གྲྭ་སྐོར་མཛད། དེ་ནས་ལྷས་ལྟག་དགོན་དུ་ཕེབས་ཏེ་སྤྱན་སྔ་ཆོས་དཔལ་བཟང་པོ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་
ཏེ་དཔལ་ཨ་ཏི་ཤ་དང། ཆོས་ཀྱི་རྒྱལ་པོ་ཙོང་ཁ་པ་གཉིས་ཀྱི་ཐུགས་ཀྱི་བཅུད་ཕྱུང་པའི་མན་ངག་གསུང་རབ་དགོངས་འགྲེལ་དང་བཅས་པའི་སྙིང་པོའི་དོན་བྱང་ཆུབ་ལམ་གྱི་རིམ་པའི་ཁྲིད་གསན་ཏེ་མྱོང་བ་ཐོན་པར་མཛད། དེ་ནས་ཤར་པ་
ཆོས་རྗེ་ནམ་མཁའ་རྒྱལ་མཚན་ལ་དཔལ་རྡོ་རྗེ་འཇིགས་བྱེད་ཆེན་པོའི་དབང་དང། རིམ་གཉིས་ཀྱི་ཁྲིད་གསན་ཏེ་བསྒོམས་ནས་མྱོང་བ་ཐོན་པར་མཛད། དེ་ནས་དགུང་ལོ་སོ་བཞི་པ་ཤིང་ཕོ་རྟའི་ལོ་དགའ་ལྡན་རྣམ་པར་རྒྱལ་བའི་གླིང་དུ་
ཕེབས་ནས་ཆོས་རྗེ་དཔལ་འབྱོར་རྒྱ་མཚོས་མཁན་པོ་དང། ཆོས་རྗེ་དགེ་འདུན་རྒྱལ་མཚན་གྱིས་སློབ་དཔོན་མཛད་དེ་བསྙེན་པར་རྫོགས་དཔལ་འབྱོར་ལྷུན་གྲུབ་ཏུ་མཚན་གསོལ། དེ་ནས་རྒྱུད་སྨད་དུ་ཕེབས་ཏེ་མཁས་གྲུབ་རྣམ་རྒྱལ་དཔལ་
བཟང་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ་དཔལ་གསང་བ་འདུས་པའི་རྒྱུད་འགྲེལ་ལ་སྦྱངས་ཤིང་རྗེ་ཐམས་ཅད་མཁྱེན་པ་ནས་བརྒྱུད་པའི་བདེ་གསང་འཇིགས་གསུམ་གྱི་མན་ངག་སོགས་ཆོས་མང་དུ་གསན་ཞིང་ལོ་
བཞི་བཞུགས། དེ་ནས་དགེ་བའི་བཤེས་གཉེན་དུ་མ་ལ་རྗེ་བདག་ཉིད་ཆེན་པོའི་མདོ་སྔགས་ཀྱི་ཆོས་རྣམས་ལེགས་པར་གསན། དེ་ནས་མཁས་ཤིང་གྲུབ་པའི་སྙན་པ་ཕྱོགས་ཐམས་ཅད་དུ་རྒྱས་པ་ན་གསང་ཕུ་ཉི་མ་ཐང་གི་ཁྲི་

[363B] དེ་ནས་སེར་བྱེས་མཁས་མང་གྲྭ་ཚང་གི་ཁྲི་ལ་གདན་དྲངས་ཏེ་འཆད་ཉན་རྒྱུན་རིང་མཛད་ཐམས་ཅད་མཁྱེན་པ་ཡོན་ཏན་རྒྱ་མཚོས་པཎ་ཆེན་ཐམས་ཅད་མཁྱེན་པ་བློ་བཟང་
ཆོས་ཀྱི་རྒྱལ་མཚན་སྤྱན་དྲངས་ཏེ་འབྲས་སྤུངས་དགའ་ལྡན་ཕོ་བྲང་གི་གཟིམ་ཆུང་ཉི་འོད་འཁྱིལ་པར་མདོ་སྔགས་ཀྱི་ཆོས་མཐའ་ཡས་པ་གསན་པའི་ཆེ་དམ་པ་འདིས་ཀྱང་ཕེབས་ཏེ། པཎ་ཆེན་ཐམས་ཅད་མཁྱེན་པ་ཆེན་པོ་ལ་གསོལ་
བ་བཏབ་ནས་རྡོ་རྗེ་ཕྲེང་བའི་དབང་ཡོངས་སུ་རྫོགས་པ་གསན་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་ཀྱང་དམ་པ་འདི་ལ་བསྔགས་པ་ཆེ་བར་མཛད་དོ། །དེ་ནས་སེ་ར་བྱེས་ཀྱི་ཁྲི་བཞག་སྟེ་ཕ་བོང་ཁར་ཕེབས་
ནས་བསྒྲུབ་པ་ཡུན་རིང་དུ་མཛད་པས་ཕ་བོད་ཁ་བ་འཁོན་སྟོན་དཔལ་འབྱོར་ལྷུན་གྲུབ་ཅེས་ཡོངས་སུ་གྲགས། འཁོན་སྟོན་ཞེས་པ་ནི་རིགས་རྒྱུད་ལས་མཚན་དུ་བཏགས་པ་སྟེ་འཇམ་དབྱངས་འཁོན་གྱི་རིགས་ཡིན་པར་བཤད་དོ། །དེ་
ནས་སྐལ་བ་དང་ལྡན་པ་མང་པོ་ལ་རྒྱལ་བ་ཙོང་ཁ་པ་ཆེན་པོའི་ཐུགས་ཀྱི་བཅུད་ཕུང་བའི་མན་ངག་བྱང་ཆུབ་ལམ་གྱི་རིམ་པའི་ཁྲིད་དང་གསང་བདེ་འཇིགས་གསུམ་གྱི་དབང་དང་བསྐྱེད་རྫོགས་ཀྱི་ཁྲིད་སོགས་ཆོས་རྒྱ་ཆེར་སྩལ་ཅིང། ཀུན་མཁྱེན་
ལྔ་པ་ཆེན་པོས་ཀྱང་ཡོངས་འཛིན་དུ་བསྟེན་ཏེ་རིགས་ཀྱི་ཅོད་པན་དུ་འཛིན་པར་མཛད་དོ། །དམ་པ་འདིས་ཕྱི་རབས་ཀྱི་གདུལ་བྱ་རྣམས་ཀྱི་དོན་དུ་གཤིན་རྗེ་གཤེད་ཀྱི་ཆོས་འབྱུང་དང་སྐྱབས་འགྲོའི་ཁྲིད་ཡིག་སོགས་ལེགས་བཤད་ཀྱི་རྩོམ་

[364A]༄༅། །པའང་མང་དུ་མཛད། དམ་པ་འདིས་བསྟན་པའི་བྱ་བ་རྒྱ་ཆེར་མཛད་པས་རྒྱུད་འཛིན་གྱི་སློབ་མ་མཐའ་ཡས་པ་བྱུང་ཞིང། གཙོ་བོ་ནི་གངས་ཅན་འགྲོ་བའི་མགོན་པོ་ཀུན་མཁྱེན་ལྔ་པ་ཆེན་པོ་དང། བྱང་ཆུབ་ལམ་
གྱི་རིམ་པའི་འཕྲིན་ལས་ཀྱི་བཀའ་བབ་པ་ནི་དཔལ་འབྱོར་འཕྲིན་ལས་རབ་རྒྱས་སོ། །དེ་ལྟར་བསྟན་འགྲོའི་དོན་རྒྱ་ཆེར་མཛད་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དགུང་ལོ་དོན་བདུན་དུ་ཕེབས་པ་མེ་མོ་གླང་གི་ལོ་ཞི་བར་
གཤེགས་སོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་འཁོན་སྟོན་དཔལ་འབྱོར་ལྷུན་གྲུབ་ལ་གསོལ་བ་འདེབས་ཤིང་མཁས་གྲུབ་ཆེན་པོ་འདིའི་རྣམ་ཐར་ལྟར་མདོ་སྔགས་ཀྱི་གཞུང་ལ་ཐོས་པ་ཕུ་
ཐག་ཆོད་པར་བྱས་ནས་དབེན་པའི་གནས་སུ་སྐྱེས་བུ་གསུམ་གྱི་ལམ་གྱི་རིམ་པ་བསྒོམ་པ་ལ་བརྩོན་བར་བྱའོ།    ༈    །།བཀའ་དྲིན་མཉམ་མེད་ཤྲཱི་བཧུ་ཏིའི་མཚན། །ཞེས་བསྔགས་པ། ཟུར་དཔལ་འབྱོར་འཕྲིན་ལས་རབ་
རྒྱས་ནི། འབྲོམ་ཆུ་རིགས་ཀྱི་རྒྱུད་དུ་ཡབ་ཟུར་གཞོན་ནུ་དོན་གྲུབ་དང། ཡུམ་ཡིད་འཛིན་གཉིས་ཀྱི་སྲས་སུ་ཁྲོ་མོ་ཞེས་པ་ཤིང་ཕོ་འབྲུག་གི་ལོ་སྐུ་འཁྲུངས། མཚན་ཆོས་རྗེ་ནོར་བུར་བཏགས། དེ་ནས་ཡི་གེ་འདྲི་ཀློག་རྣམས་ཚེགས་མེད་
པར་མཁྱེན་ཅིང། དགུང་ལོ་བདུན་པའི་དུས་ཆོས་རྗེ་ངག་དབང་ཡེ་ཤེས་གྲུབ་པར་གཙུག་ཕུད་ཕུལ་མཚན་ངག་དབང་བཀྲ་ཤིས་ཀུན་དགར་བཏགས། དེ་ནས་ཡབ་ཀྱི་རིགས་དང་མཐུན་པར་གསང་སྔགས་གསར་རྙིང་གི་ཆོས་མང་དུ་

[364B] ཁྱད་པར་འཁོན་སྟོན་དཔལ་འབྱོར་ལྷུན་གྲུབ་ཀྱིས་རྗེས་སུ་བཟུང་སྟེ་དགེ་བསྙེན་དང་བར་མ་རབ་བྱུང་གནང་ནས་མཚན་དཔལ་འབྱོར་འཕྲིན་ལས་རབ་རྒྱས་སུ་གསོལ། བཅར་བཞུགས་ངོས་ཕྱག་གཡོག་འཕྲལ་སེལ་མཛད་
ཉི་ཤུའི་ཚེ་དེ་ཉིད་ལ་དགེ་ཚུལ་དང་བསྙེན་པར་རྫོགས་པའི་སྡོམ་པ་བཞེས། སྡིར་མདོ་སྔགས་ཀྱི་ཆོས་མང་དུ་གསན་ཅིང་ཁྱད་པར་མདོ་སྔགས་གསུང་རབ་ཐམས་ཅད་ཀྱི་སྙིང་པོའི་དོན་སྐྱེས་བུ་གསུམ་གྱི་ལམ་གྱི་རིམ་པའི་ཁྲིད་རྒྱས་པར་གསན་ཏེ་
ཐུགས་ཉམས་སུ་བཞེས་ནས་མྱོང་བ་ཐོན་པར་མཛད། དེ་ནས་འགྲེལ་པ་བཞི་སྦྲགས། རིམ་ལྔ་གསལ་སྒྲོན། བདེ་མཆོག་སྦས་དོན་ཀུན་གསལ། མཁས་གྲུབ་ནོར་བཟང་པའི་དུས་འཁོར་གྱི་སྤྱི་དོན། གསང་འདུས་ཀྱི་བསྐྱེད་རྫོགས་རྣམས་
གསན་ནས་རྩེས་ཐང་དུ་གྲྭ་སྐོར་མཛད། དེ་ནས་ཕ་བོད་ཁ་ཉིད་དུ་བཞུགས་ཏེ་བཀའ་གདམས་གླེགས་བམ། བསྟན་རིམ་ཆེན་མོ། བེའུ་བུམ་སྔོན་པོ། དཔེ་ཆོས་སྐོར་གསུམ། བློ་སྦྱོང་སྐོར། བཀའ་གདམས་གཞུང་དྲུག། བྱམས་ཆོས་སྡེ་ལྔ་
རིགས་ཚོགས་དྲུག། སྔགས་རིམ་ཆེན་མོ། གསང་འདུས་གཤེད་སྐོར་བདེ་དགྱས་དུས་འཁོར་སོགས་ཀྱི་མངོན་དཀྱིལ་བསྐྱེད་རྫོགས། ལམ་རིམ་ཆེ་ཆུང། རྩ་འཇུག་གི་རྣམ་བཤད་སོགས་དང། འདུལ་འཛིན་པའི་གླེང་འབུམ། བསླབ་བྱ་ཆེ་
ཆུང། ཀུན་རིག་ཊཱིཀ་ཆེན་སོགས་རྗེའི་རྗེས་འབྲང་གི་ཡིག་ཆ་དུ་མ། ཡང་གསང་འདུས་ཀྱི་རིམ་ལྔ། འཕོ་ཁྲིད་གསེར་གྱི་སྒོ་འབྱེད་བློ་སྦྱོང་དོན་བདུན་མའི་ཁྲིད། བྱང་ཆུབ་ལམ་གྱི་རིམ་པ། རྗེ་ཕ་བོང་ཁ་པ་ཉིད་ཀྱིས་མཛད་པའི་ལྟ་པ་སྤྱི་ཁྱབ་

[365A]༄༅། །ཏུ་ངོ་སྤྲོད་པ་རྣམས་དམར་ཁྲིད་དུ་གསན། མཁས་གྲུབ་རིན་པོ་ཆེས་མཛད་པའི་ཁམས་གསུམ་རྣམ་རྒྱལ་གྱི་སྟེང་ནས་རྡོ་རྗེ་འཇིགས་བྱེད་ཀྱི་འཕྲིན་ལས་བཞིའི་འཁྲུལ་འཁོར། ཕྱག་དྲུག་པའི་བེའུ་བུམ། ཕྲེང་བ་ཞེ་ལྔ་མའི་
དབང་དངོས་གཙང་བ། ཟུར་བཀའ་གསང་འདུས་མི་བསྐྱོད་པ། བདེ་མཆོག་ལཱུ་དྲིལ། འཇིགས་བྱེད། འཁོར་ཆེན་གཤེད་དམར། ཀུན་རིག། མི་འཁྲུགས་པ། ཚེ་དཔག་མེད་སོགས་དང། གཞན་ཡང་སྒྲུབ་ཐབས་བརྒྱ་རྩ། སྒྲོལ་མ་ཉེར་
གཅིག། མགོན་པོ་བཅུ་གསུམ་སོགས་དབང་ལུང་མན་ངག་ཤིན་ཏུ་མང་བ་གསན། པཎ་ཆེན་བློ་བཟང་ཆོས་ཀྱི་རྒྱལ་མཚན་ལ་བདེ་མཆོག་ལཱུ་ཨི་པའི་དབང་དང། མགོན་པོ་ཞལ་བཞི་བའི་དབང། ཕྱག་ཆེན་ཡང་གསལ་སྒྲོན་མེའི་ལུང་རྣམས་
གསན། དེ་ལྟར་གདམས་བའི་གཏེར་དུ་གྱུར་པ་ན་སྐལ་བ་དང་ལྡན་པ་མང་པོ་ལ་མདོ་སྔགས་ཀྱི་ཆོས་རྒྱ་ཆེར་སྩལ་ཞིང་མལ་ཡོར་པ་བས་བཏབ་པའི་ཡེར་བ་སྦོས་དགའ་དང་གུང་ཐང་ཆོས་ཁྲི་ལྷོ་ལྕོག་གི་གདན་སར་ཕེབས། ཀུན་མཁྱེན་
ལྔ་པ་ཆེན་པོས་ཀྱང་ཡོངས་འཛིན་དུ་བཞེས་ཏེ་སྤྱིར་མདོ་སྔགས་ཀྱི་ཆོས་མཐའ་ཡས་པ་གསན་ཞིང། ཁྱད་པར་བྱང་ཆུབ་ལམ་གྱི་རིམ་པའི་མྱོང་ཁྲིད་རྒྱས་པར་གསན་པས་རྩ་བའི་བླ་མ་བཀའ་དྲིན་ཟླ་མེད་དུ་འཛིན་པར་མཛད་དོ། །དེ་ལྟར་བསྟན་
འྒྲོའ་དོན་རྒྱ་ཆེར་མཛད་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དགུང་ལོ་ང་བཞི་པ་མེ་མོ་བྱའི་ལོ་ཞི་བར་གཤེགས་སོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་མཁས་གྲུབ་དམ་པ་དཔལ་འབྱོར་འཕྲིན་ལས་

[365B] དམ་པ་འདིའི་རྣམ་ཐར་ལྟར་ལེགས་ཚོགས་ཐམས་ཅད་ཀྱི་རྩ་བ་བཤེས་གཉེན་དམ་པ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ནས་མདོ་སྔགས་ཀྱི་མན་ངག་ལེགས་པར་ཐོབ་པར་བྱས་ལ་མདོ་
སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་ཉམས་ལེན་སྙིང་པོར་བྱའོ།། །།ཀུན་མཁྱེན་བློ་བཟང་བསྟན་པའི་རྒྱ་མཚོ་ཆེར། །མཚམས་སྤྲིན་ལ་འགྲན་དུར་སྨྲིག་གསར་པ་ཡི། །སྒྲང་རྩིའི་རྒྱལ་མཚན་འཛིན་
པའི་པད་དཀར་ཅན། །སྤྲུལ་བས་འགྲོ་བ་འདྲེན་ལ་གསོལ་བ་འདེབས་།ཞེས་བསྔགས་པ་རྒྱལ་བ་ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོ་ནི། འཕྱོང་རྒྱས་འཕྱིང་བར་སྟག་རྩེར་ཡབ་ཧོར་བདུད་འདུལ་རབ་བརྟན་དང་ཡུམ་ཁྲི་
ལྕམ་ཀུན་དགའ་ལྷ་མཛེས་ཀྱི་སྲས་སུ་རབ་བྱུང་བཅུ་པའི་མེ་སྦྲུལ་ལ་སྐུ་འཁྲུངས། འཁྲུངས་ཙམ་ཉིད་ནས་བྱིས་པའི་རྒུད་པ་མཐའ་དག་ལས་འདས་ཏེ། འགྲོ་བ་རྣམས་ལ་ཆོས་སྟོན་བའི་ཕྱག་རྒྱ་མཛད་པ་སོགས་བསམས་བཞིན་དུ་
སྤྲུལ་པའི་སྐུ་གཟུང་བའི་དང་ཚུལ་གསལ་བར་བསྟན། ཇོ་བོ་རྗེ་དང་རྗེ་བཙུན་ཙོང་ཁ་པ་ཆེན་པོ་སོགས་ལྷ་དང་བླ་མ་དམ་པ་མང་པོའི་ཞལ་གཟིགས། བཀའ་གདམས་གླེགས་བམ་ལས་གསལ་བར་ལུང་བསྟན་པ་ལྟར་པཎ་ཆེན་
བློ་བཟང་ཆོས་ཀྱི་རྒྱལ་མཚན་དང། ཆོས་སྐྱོང་ཁག་རྣམས་མཐུན་པར་རྒྱལ་བ་ཡོན་ཏན་རྒྱ་མཚོའི་སྤྲུལ་སྐུར་ངོས་ཟིན། དེ་སྐབས་དུས་གཟེར་པས་གེགས་དབང་དུ་སོང་དོགས་ནས་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་སྡེ་སྲིད་

[366A]༄༅། །གཙང་པ་ལ་ཞུ་མཁས་ཀྱིས་རྩོལ་བ་ཆེན་པོ་མཛད་དེ་འབྲས་སྤུངས་སུ་གདན་འདྲེན་པའི་བཀོད་པ་མཛད་ནས་དགུང་ལོ་དྲུག་པ་ཆུ་ཁྱི་ཧོར་ཟླ་གཉིས་པའི་ཉེར་ལྔ་ལ་གངས་ཅན་འཛིན་མའི་རྒྱན་གཅིག་
ཆོས་སྡེ་ཆེན་པོ་དཔལ་ལྡན་འབྲས་སྤུངས་སུ་སྡེ་སྲིད་བསོད་ནམས་ཆོས་འཕེལ། སེ་འབྲས་ཀྱི་བླ་མ་དཔོན་སློབ་རྣམས་དང། དགེ་འདུན་འདུས་པ་རྒྱ་མཚོ་སྤྲུལ་པའི་ཆོས་རྒྱལ་ཆེན་པོ་ཁོག་ཏུ་བརླམས་བ་སོགས་ཀྱིས་ཕེབས་བསུ་
སེར་སྦྲེང་བསམ་གྱིས་མི་ཁྱབ་པ། སྐྱེ་བོ་ཁྲི་ཕྲག་བརྒལ་བའི་ཁྲོམ་བཅས་དགའ་ལྡན་ཕོ་བྲང་དུ་ཕེབས། དགུང་ལོ་དགུ་བར་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་མཁན་པོ་དང། ཁྲི་རིན་པོ་ཆེ་དཀོན་
མཆོག་ཆོས་འཕེལ་གྱིས་སློབ་དཔོན་མཛད་དེ་དགེ་ཚུལ་བཞེས་ནས་མཚན་བློ་བཟང་རྒྱ་མཚོར་གསོལ། དེ་ནས་པཎ་ཆེན་བློ་བཟང་ཆོས་ཀྱི་རྒྱལ་མཚན་ལ་ཐོག་མར་དགེ་ཚུལ་གྱི་བསླབ་བྱ་དང། ཆོས་སྤྱོད་རྣམས་ཀྱི་ལུང། ཡི་དམ་གྱི་
དབང་ཆེན་འཇམ་དབྱངས་ཆོས་སྐོར་གྱི་རྗེས་གནང་སོགས་དབང་དང་རྗེས་གནང་མང་པོ་དང། ལམ་རིམ་ཆེ་ཆུང་གི་ལུང་སོགས་ལུང་མཐའ་ཡས་པ་གསན། ཁྲི་ཆེན་དཀོན་མཆོག་ཆོས་འཕེལ་ལ་ལམ་རིམ་ཆེན་མོའི་བཤད་ལུང་
སོགས་ཆོས་མང་དུ་གསན་ཏེ་རྒྱན་གྱི་ཡོངས་འཛིན་ཏུ་བསྟེན། འཁོན་སྟོན་དཔལ་འབྱོར་ལྷུན་གྲུབ་ཀྱང་ཡོངས་འཛིན་དུ་བསྟེན་ནས་ཆོས་མང་དུ་གསན། གཞན་ཡང་ཡོངས་འཛིན་མང་དུ་བསྟེན་ནས་མདོ་སྔགས་ཀྱི་ཆོས་མཐའ་

[366B] རིགས་པའི་གནས་ལྔ་ལའང་སྦྱངས་པ་མཐར་ཕྱིན་པར་མཛད། དེ་ནས་དགུང་ལོ་ཉེར་གཉིས་སུ་ཕེབས་བས་ཕོ་སྟག་གི་ལོ་ཟླ་བ་གསུམ་པའི་ཚེས་ལྔའི་ཉིན་ཇོ་བོ་རིན་པོ་ཆེའི་སྐུ་མདུན་དུ་པཎ་ཆེན་
ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་ལ་བསྙེན་རྫོགས་ཀྱི་སྡོམ་པ་བཞེས་ཏེ་ཐུབ་དབང་སླར་ཡང་གངས་རིའི་ཁྲོད་དུ་བྱོན་པ་ལྟ་བུར་གྱུར་ཏེ། །དེ་ནས་དགུང་ལོ་ཉེར་ལྔ་པ་ལྕགས་མོ་སྦྲུལ་གྱི་ལོ་གོ་ཤྲཱི་བསྟན་འཛིན་
ཆོས་ཀྱི་རྒྱལ་པོས་གཅེས་སྡེ་སྲིད་བཅོམ་ནས་བདེ་ཁྲི་སྐོར་བཅུ་གསུམ་དབང་དུ་བསྡུས་ཏེ་ཀུན་མཁྱེན་ལྔ་པ་ཆེན་པོ་འདིའི་ཕྱག་ཏུ་ཕུལ། ཕོ་བྲང་ཆེན་བོ་པོ་ཏ་ལ་བརྩིགས་ཏེ་བཞུགས་ཡུལ་མཛད་བོད་ཀྱི་ལྷ་ཅིག་འཕགས་པ་
ཐུགས་རྗེ་ཆེན་པོ་ལོ་ཀེ་ཤྭ་རའི་སྐུ་རང་བྱུང་ཡང་ཕེབས་ནས་ཕོ་བྲང་དུ་བཞུགས། ཟུར་དཔལ་འབྱོར་འཕྲིན་ལས་རབ་རྒྱས་ཡོངས་འཛིན་དུ་བསྟེན་ནས་བྱང་ཆུབ་ལམ་གྱི་རིམ་པའི་ཁྲིད་རྒྱས་པར་གསན། པཎ་ཆེན་བློ་བཟང་ཆོས་
ཀྱི་རྒྱལ་མཚན་གདན་དྲངས་ནས་སྤྱི་བཀའ་རྡོ་རྗེ་འཕྲེང་བ་དང། ཟུར་བཀའ་བདེ་གསང་འཇིགས་གསུམ་སོགས་རྒྱུད་སྡེ་བཞི་དང་འབྲེལ་བའི་དབང་དང་རྗེས་གནང་མཐའ་ཡས་པ་དང། དབེན་ས་བཀའ་འབུམ་གྱི་
ལུང་སོགས་དབེན་ས་སྙན་རྒྱུད་ཀྱི་མང་ངག་རྣམས་ཀྱང་ལེགས་པར་གསན། གཽ་ཤྲཱི་བསྟན་འཛིན་ཆོས་རྒྱལ་གྱིས་གདན་དྲངས་ནས་གཙང་ཕྱོགས་སུ་ཕེབས་ཏེ་ཆོས་གྲྭ་ཆེན་པོ་བཀྲ་ཤིས་ལྷུན་བོའི་དགེ་འདུན་རྣམས་ལ་

[367A]༄༅། །ཆོས་ཀྱི་བདུད་རྩི་སྩལ་ཞིང། མཆོད་ཡོན་གཉིས་ཀས་པཎ་ཆེན་བློ་བཟང་ཆོས་ཀྱི་རྒྱལ་མཚན་ལ་གུས་འདུད་དང་བསྙེན་བཀུར་རྒྱ་ཆེན་པོ་མཛད། སེར་སྐྱ་བགྲང་པ་ལས་འདས་བ་ལ་ཞལ་
གྱི་དཀྱིལ་འཁོར་བསྟན་ཅིང་ཆོས་ཀྱི་བདུད་རྩི་སྩལ་ནས་མཐོང་ཐོས་དྲན་རེག་ཐམས་ཅད་རྗེས་སུ་འཛིན་པར་མཛད། དགུང་ལོ་སོ་དྲུག་ཏུ་ཕེབས་པ་ཆུ་ཕོ་འབྲུག་གི་ལོ་ཤར་ཕྱོགས་རྒྱ་ནག་ཕོ་བྲང་དུ་ཕེབས་ཏེ་རྒྱ་དང་ཧོར་
སོག་གི་སྐྱེ་བོ་བགྲང་པ་ལས་འདས་པའི་དོན་མཛད། སླར་ཕོ་བྲང་དུ་ཕེབས་ནས་མཐའ་དབུས་སྐྱེ་འགྲོ་བགྲང་བ་ལས་འདས་པ་ལ་རང་རང་གི་དབང་པོ་དང་འཚམ་པའི་ཆོས་ཀྱི་འཁོར་ལོ་རྒྱ་ཆེར་བསྐོར་ཞིང་ལྷག་པར་
རབ་བྱུང་དང་བསྙེན་རྫོགས་ཀྱི་སྡོམ་པ་བགྲང་བ་ལས་འདས་པ་སྩལ། ཆོས་འཁོར་ཡང་རྩི་སོགས་ཆོས་གྲྭ་ཆེན་པོ་མང་པོར་འཇམ་མགོན་བླ་མའི་བསྟན་པའི་རྒྱུན་གསར་འཛུགས་མཛད། སྔགས་གྲྭའི་དགེ་འདུན་གྱི་སྡེ་
ཡང་མང་དུ་བཙུགས་ཏེ་ཀུན་མཁྱེན་ལྔ་པ་ཆེན་པོས་གསར་འཛུགས་མཛད་པའི་གླིང་ཆེན་བཅུ་གསུམ་ཞེས་ཡོངས་སུ་གྲགས་པ་ལྟར་དང་གཞན་ཡང་སྔར་ཡོད་པའི་དགེ་འདུན་གྱི་སྡེ་རྣམས་ལ་ཆོས་གཞི་གནང་སྟེ་
གོང་འཕེལ་དུ་མཛད། དགེ་འདུན་གྱི་སྡེ་གང་ན་ཡོད་པ་ཐམས་ཅད་ལ་བཅའ་ཁྲིམས་དམ་པོར་མཛད། གདུལ་བྱའི་ཁམས་དང་བསམ་པ་ལ་གཟིགས་ནས་གསང་སྔགས་སྔ་འགྱུར་གྱི་ཆོས་ཀྱང་མང་དུ་གསན་ཞིང་

[367B]ཐུགས་རྟེན་མང་དུ་སྤེལ། རྒྱལ་བསྟན་ཡུན་རིང་དུ་གནས་པའི་ཕྱིར་དགེ་འདུན་གྱི་སྡེ་རྣམས་སུ་རེ་མོས་ཀྱིས་བཀའ་འགྱུར་གསུང་སྒྲོག་རྒྱུན་མི་འཆད་དུ་མཛད། ཇོ་བོ་ཤཱཀྱ་མུ་ནེ་ལ་
རིན་པོ་ཆེ་ལས་གྲུབ་པའི་དབུ་རྒྱན་གསར་དུ་བསྒྲོན། བོད་ཁམས་བདེ་ཐབས་སུ་མཆོག་དམན་བར་མ་ཐམས་ཅད་ཀྱིས་ཡི་གེ་དྲུག་པ་བཟླ་བ་དང། དགེ་འདུན་གྱི་སྡེ་རྣམས་སུ་སྨན་བལ་བདེ་གཤེགས་བརྒྱད་ཀྱི་ཐུགས་དམ་བསྐུལ་
བའི་ཆོ་ག་དང། གནས་བརྟན་ཆེན་པོ་བཅུ་དྲུག་མཆོད་པའི་ཆོ་ག་རྒྱུན་མེ་འཆད་པའི་གཞི་བཙུགས་ཤིང་བཀའ་འདོམས་ཆེ་བར་མཛད་རྒྱལ་བསྟན་ཡུན་རིང་དུ་གནས་པའི་ཕྱིར་གསུང་རབ་དགོངས་འགྲེལ་དང་བཅས་པ་ཐམས་
ཅད་ཀྱི་སྙིང་པོའི་དོན་ཕྱོགས་གཅིག་ཏུ་དྲིལ་བའི་མན་གནག་བྱང་ཆུབ་ལམ་གྱི་རིམ་པའི་ཁྲིད་ཡིག་འཇམ་པའི་དབྱངས་ཀྱི་ཞལ་ལུང་ལམ་གྱི་གཙོ་བོ་རྣམ་གསུམ་གྱི་མཆན་འགྲེལ། བཀའ་གདམས་ཐིག་ལེ་བཅུ་དྲུག་གི་དབང་
ཁྲིད་ཡུལ་བྱུང་དགོངས་རྒྱན། དམིགས་བརྩེ་མའི་ཊཱིཀྐ། ཕར་ཕྱིན་བློ་བཟང་དགོངས་རྒྱན། དབུ་མའི་རྣམ་བཤད། ཆོས་མངོན་རིན་ཆེན་འདྲེན་པའི་ཤིང་རྟ། འདུལ་བའི་ལས་ཆོག་གསེར་མདོག་རྣམ་རྒྱལ། སོ་ཐར་གྱི་བསླབ་བྱ་
མདོ་ཆོག་ཡིད་བཞིན་དབང་རྒྱལ། གནས་བཅུའི་ཆོ་ག་གཟུངས་འབུལ་ལག་ལེན། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་རྣམ་ཐར་སོགས་བླ་མ་གོང་མའི་རྣམ་ཐར་ཁག་མང་པོ་དང། གསན་ཡིག་གངྒཱའི་ཆུ་རྒྱུན་དང་རྒྱལ་

[368A]༄༅། །བ་མཆོག་ཉིད་ཀྱི་རྣམ་ཐར་དུ་ཀུ་ལའི་གོས་བཟང་དང་བོད་ཁམས་ལུགས་གཉིས་ཀྱིས་སྐྱོང་ཕྱིར་རྒྱལ་རབས་དང་ཁྲིམས་ཡིག། ལྷག་པའི་ལྷ་མང་པོའི་སྒྲུབ་ཐབས་སོགས་བཀའ་རྩོམ་བོད་སུམ་ཅུ་སྐོར་བཞུགས་
སོ༑ ༑དེ་ལྟར་གངས་རིའི་མགོན་པོ་རྗེ་བཙུན་སྤྱན་རས་གཟིགས་ངུར་སྨྲིག་གར་གྱི་རྣམ་པར་རོལ་པ་གུན་མྑྐྱེན་ལྔ་པ་ཆེན་པོ་ངང་དབང་བློ་བཟང་རྒྱ་མཚོས་བྱང་ཕྱོགས་གངས་རིའི་ཁྲོད་འདི་ལུགས་གཉིས་ཀྱིས་བསྐྱངས་ཏེ་བསྟན་འགྲོའི་
དོན་རླབས་ཆེན་མཛད་ནས་སྐུ་ཚེ་འདིའི་དངོས་ཀྱི་གདུལ་བྱ་རྫོགས་པ་ན་དུང་ལོ་རེ་དྲུག་ཏུ་ཕེབས་བ་ཆུ་ཕོ་ཁྱིའི་ལོ་ཞི་བར་གཤེགས་སོ། །མཛད་པ་རྣམ་ཐར་ཆེས་ཞིབ་པར་ནི་་རྒྱལ་བ་མཆོག་ཉིད་ཀྱིས་མཛད་པའི་རྣམ་ཐར་དུ་ཀུ་
ལའི་གོས་བཟང་དུ་གསལ་བ་ལྟར་རོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་་རྒྱལ་བ་ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོ་ལ་གསོལ་བ་འདེབས་ཤིང་་རྒྱལ་བ་མཆོག་འདིས་
གངས་ཅན་གྱི་གདུལ་བྱ་རྣམས་ལ་ཞལ་གདམས་སུ་སྩལ་བ་འཇམ་དཔལ་ཞལ་ལུང་ལས། མ་དག་སྣེད་ཀྱི་སྐྱོན་སྤངས་གཟུར་གནས་ཀྱི། །རྣ་བར་དམ་པའི་ཆོས་ཀྱི་དབྱངས་སྙན་པོ། །ཡོངས་འཛིན་ཞལ་གྱི་སྒོ་ལས་ཉེར་ཐོས་པ། །
བསྐལ་པར་བསྒྲུབས་པའི་བསོད་ནམས་ཟོང་གིས་རྙེད། །ཁྱད་པར་རྒྱ་བོད་མཁས་གྲུབ་མ་ལུས་པའི། །ཐུགས་ཀྱི་ཉིང་ཁུ་ཆེ་བ་བཞི་ལྡན་ཆོས། །མཆོག་དམན་འགྲོ་ལ་རིས་མེད་ཕན་པའི་སྨན། །བདུད་རྩིའི་སྤུན་ཟླ་གཉིས་པ་རྙེད་

[368B] །ལམ་མཆོག་འདི་འདྲ་པོས་བསམ་སྒོམ་གསུམ་གྱིས་།ཉམས་སུ་བླང་བྱར་ཡོད་པའི་སྐལ་བཟང་རྣམས། །མནོག་ཆུང་ཚེ་འདིའི་མདུན་མ་རྒྱང་བསྲིངས་ཏེ། །ཞེན་ལོག་སྐྱོ་ཤས་དྲག་པོས་རྒྱུད་བསྐུལ་ནས། །
འདུ་འཛིས་དབེན་པའི་ས་འཛིན་མཐོན་པོའི་ངོས། །སྤང་ལྗོངས་ནགས་མལ་མེ་ཏོག་ཁོར་ཡུག་ཅན། །རྡོ་བའི་སྤྱིལ་ཆུང་རང་ཤོང་ཁང་བུ་རུ། །གྲིབ་མ་གཉིས་པའི་གྲོགས་དང་ལྷན་ཅིག་པར། །ལྷུང་ལྷུང་དལ་གྱིས་འབབ་པའི་ཉལ་
འགྲོ་དང། །བག་ཕེབས་རི་དྭགས་རྒྱུ་བའི་སྐད་གཉིས་ལས། །གཞན་དུ་དུག་གསུམ་བསྐྱེད་པའི་ལོང་གཏམ་གྱིས། །བསམ་གཏན་ཚེར་མའི་བྱེད་པོ་དམིགས་སུ་མེད། །ཕྱག་དང་ཁྲོད་པའི་གོས་དང་བསོད་སྙོམས་ཀྱིས། ཉེར་འཚོ་
དཀོར་ནག་དུག་ཆུས་མ་སྦགས་པས། །རྣམ་དཀར་དགེ་ལ་བསྐུལ་ནུས་ལུས་ངག་ཡིད། །གཏན་གྱི་བདེ་སྒྲུབ་མདུན་མའི་ཡང་རྩེར་སོན། །ཞེས་གསུངས་པ་ལྟར་དལ་རྟེན་ལན་ཅིག་ཐོབ་པའི་སྐབས་འདིར་ཚང་ལ་མ་ནོར་པའི་ལམ་ལ་
བག་ཆགས་ཅི་ཐེབས་བྱའོ།།    ༈    །།འཇམ་དཔལ་དབྱངས་དངོས་ངག་དབང་དཔལ་བཟང་པོ། །ཞེས་བསྔགས་པ་ཁྲི་རིན་པོ་ཆེ་སྦྱིན་པ་རྒྱ་མཚོ་མཚན་གཞན་ངག་དབང་དཔལ་བཟང་ཞེས་གྲགས་པ་དེ་ནི་མདོ་ཁམས་ཀྱི་སའི་ཆ་
སམ་ཆུའི་བྱང་ངོས་སུ་སྐུ་འཁྲུངས་སྐུ་གཞོན་ནུ་ནས་ཆོས་ཀྱི་བག་ཆགས་སད་དེ་ཁྱིམ་གྱི་འདུ་འཛིལ་མ་ཆགས་བར་རྒྱལ་བའི་བསྟན་པ་ལ་རབ་ཏུ་བྱུང། ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ལ་རྩེ་གཅིག་ཏུ་དད་པས་རྗེའི་རྣམ་ཐར་
[369A]༄༅། །ལྟར་དང་པོར་གཞུང་ལུགས་ཆེན་མོ་རྣམས་ལ་སྦྱངས་ཏེ་ཐོས་པ་ཕུ་ཐག་ཆོད་པ་ཞིག་བྱ་བ་དང། ཐོས་དོན་རང་གི་རྒྱུད་ལ་སྦྱར་ཏེ་ཉམས་ལེན་མཐར་ཕྱིན་པ་ཞིག་བྱ་བ་དང་རྒྱུད་འབྱོངས་པ་ན་སྒྲུབ་འབྲས་ཀྱིས་བསྟན་
པ་དང་སེམས་ཅན་ལ་ཕན་ཐོགས་པ་ཞིག་བྱ་བར་འདོད་ནས་དབུས་གཙང་གི་ལྗོངས་སུ་བྱོན་ནས་འབྲས་སྤུངས་སུ་ཕེབས་སྒོ་མང་གྲྭ་ཚང་དུ་ཞུགས་ནས་ཕར་ཕྱིན་དང་བདུམ་དང། འདུལ་བ་དང། མཛོད་དང་རྣམ་འགྲེལ་རྣམས་
ལ་སྦྱངས་ཏེ་མཁས་པའི་ཕུལ་དུ་ཕྱིན་པར་གྱུར་པ་ན་ལྷ་ལྡན་སྨོན་ལམ་ཆེན་མོའི་ཐོག་མཁས་མང་རྒྱ་མཚོ་ལྟ་བུའི་དབུས་སུ་དམ་བཅའ་བཞག་སྟེ་དཀའ་བཞིའི་གྲྭ་སྐོར་མཛད། དེ་ནས་སྔགས་ལ་སྤྱོད་བར་བཞེད་ནས་དཔལ་
ལྡན་སྨད་རྒྱུད་གྲྭ་ཚང་དུ་ཞུགས་ཏེ་རྒྱུད་སྡེ་བཞི་ག་དང་ཁྱད་པར་བླ་མེད། དེའི་ནང་ནས་ཀྱང་ཕ་རྒྱུད་གསང་བ་འདུས་པ་དང་ མ་རྒྱུད་འཁོར་ལོ་སྡོམ་པ་གཉིས་ཀྱི་རྒྱུད་འགྲེལ་པ་དང་བཅས་པ་ལ་སྦྱངས་ཏེ་མཁས་པའི་ཕུལ་དུ་ཕྱིན་
པར་གྱུར་པ་ན་རང་གི་ཡོན་ཏན་གྱི་བྱེད་པོས་རྒྱུད་སྨད་ཀྱི་ཁྲི་ལ་ཕེབས་ནས་རྒྱུད་ཀྱི་རྒྱལ་པོ་དཔལ་གསང་བ་འདུས་པའི་རྩ་རྒྱུད་འགྲེལ་པ་བཞི་སྦྲགས་ཀྱི་སྒོ་ནས་གཟབས་བཤད་དང་།རྒྱུད་ཀྱི་ཊཱིཀྐ་ངག་ཐོག་ནས་འཛིན་ཆོས་དང་
རིན་པོ་ཆེ་ལྟ་བུའི་གདུལ་བྱ་རྣམས་ལ་འདུས་པའི་བསྐྱེད་རྫོགས་ཀྱི་མྱོང་ཁྲིད་གནང་སྟེ་རྡོ་རྗེ་ཐེག་པའི་བསྟན་བ་རྒྱ་ཆེར་སྤལ། གཞན་ཡང་གངས་རིའི་ཁྲོད་འདིར་རྒྱལ་བའི་བཀའ་འགྱུར་རོ་ཅོག་གི་ལུང་དང། བཀའ་གདམས་གཞུང་

[369B]ཆེ་དང། རྗེ་ཡབ་སྲས་ཀྱི་གསུང་པ་ལ་མོ་ཆེའི་ལུང་གསན་པས་དེ་དུས་གངས་རིའི་ཁྲོད་ན་བླ་མ་འདི་ལུང་གསན་རྒྱ་ཆེ་བར་གྲགས། དེ་ནས་ཐོས་དོན་སྒྲུབ་
བ་སྙིང་པོར་བྱ་བར་བཞེད་ནས་འཕགས་མཆོག་ཕྱག་ན་པདྨོ་དུར་སྨྲིག་གར་གྱི་རྣམ་པར་རོལ་པ་ཀུན་མཁྱེན་ལྔ་པ་ཆེན་པོ་ལ་བྱང་ཆུབ་ལམ་གྱི་རིམ་པའི་ཁྲིད་ཟླ་ཆོས་སུ་རྒྱས་པར་གསན་ཅིང་ཉམས་སུ་བླངས་ཏེ་མྱོང་བ་ཐོན་
བར་མཛད། དེ་ནས་རང་གི་རྒྱུད་སྨིན་པ་ན་སྐལ་བ་དང་ལྡན་པ་གཞན་དག་ལའང་སྐྱེས་བུ་གསུམ་གྱི་ལམ་གྱི་རིམ་པའི་ཁྲིད་རྒྱས་པར་སྩལ་ གཞན་ཡང་རང་རང་གི་དབང་པོ་དང་འཚམ་པར་མདོ་སྔགས་ཀྱི་ཆོས་ཀྱི་ཆར་ཕག་
དེ་ནས་རྒྱལ་བཙོང་ཁ་པ་ཆེན་པོའི་གདན་ས་དགའ་ལྡན་གསེར་ཁྲིར་ཕེབས་ཏེ་མདོ་སྔགས་ཀྱི་ལམ་རིམ་འཆད་པ་དང། ལྷ་ལྡན་སྨོན་ལམ་ཆེན་མོའི་ཐོག་ཏུ་སྐྱེས་རབས་སོ་བཞི་པའི་གཟབས་བཤད་མཛད་པ་སོགས་རྗེ་བདག་ཉིད་
ཆེན་པོའི་མཛད་བཟང་རྣམས་ཉམས་པ་མེད་པར་བསྐྱངས་ཏེ་དགའ་ལྡན་ཁྲི་ཐོག་ཉིད་དུ་ཞིང་གཤེགས་ཏེ་མི་ཕམ་འཇམ་དཔལ་སྙིང་པོའི་ཞབས་དྲུང་དུ་ཕེབས་སོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་
རྣམས་ཀྱིས་ཁྲི་རིན་པོ་ཆེ་སྦྱིན་པ་རྒྱ་མཚོ་ལ་གསོལ་བ་འདེབས་ཤིང་བླ་མ་དམ་པ་འདིའི་རྣམ་ཐར་ལྟར་མདོ་རྒྱུད་དགོངས་འགྲེལ་དང་བཅས་པའི་སྙིང་པོའི་དོན་བྱང་ཆུབ་ལམ་གྱི་རིམ་བའི་ཉམས་ལེན་ལ་འབད་བར་བྱའོ།། །།

[370A]༄༅། །བཤེས་གཉེན་དམ་པ་བྱམས་པ་ཆོས་ལྡན། ཞེས་བསྔགས་པ། དགེ་བའི་བཤེས་གཉེན་སེམས་དཔའ་ཆེན་པོ་བྱམས་པ་ཆོས་ལྡན་ནི་སྐུ་གཞོན་ནུ་ནས་རྒྱལ་བའི་བསྟན་པ་ལ་རབ་ཏུ་བྱུང། ཤིང་
རྟ་ཆེན་པོའི་གཞུང་རྣམས་ལ་སྦྱངས་པ་མཐར་ཕྱིན་པར་མཇད་དེ། མཁས་པའི་ཕུལ་དུ་ཕྱིན་པར་གྱུར་པ་ན། རིག་སྔགས་འཆང་བའི་སྡེ་ཆེན་པོ་དཔལ་ལྡན་སྨད་རྒྱུད་གྲྭ་ཚང་དུ་ཕེབས་ཏེ་བདེ་གསང་འཇིགས་གསུམ་གྱི་རིམ་པ་གཉིས་
ཀྱི་གནད་རྣམས་དང། དཀྱིལ་འཁོར་བྲི་སྒྲུབ་སོགས་ཆོ་ག་ཕྱག་ལེན་མཐའ་དག་ལ་སྦྱངས་ཏེ་རྒྱུད་དོན་ལ་མི་འཇིགས་པའི་གདེང་ཐོབ་པ་ན་ཀུན་གྱིས་བསྔགས་འོས་སུ་གྱུར་ཏེ། རྒྱུད་པའི་རྡོ་རྗེ་སློབ་དཔོན་མཛད། དེ་ནས་ངེས་འབྱུང་
ཤུགས་དྲག་པོས་བསྐུལ་ནས་སྒྲུབ་པ་སྙིང་པོར་བྱ་བར་བཞེད་དེ་དུས་གསུམ་གྱི་སངས་རྒྱས་ཐམས་ཅད་གང་ནས་བྱོན་པ་དང་འབྱོན་པར་འགྱུར་བའི་ལམ་པོ་ཆེ་གསུང་རབ་དགོངས་འགྲེལ་དང་བཅས་པའི་སྙིང་པོའི་དོན་སྐྱེས་བུ་གསུམ་
གྱི་ལམ་གྱི་རིམ་བ་ཉམས་སུ་ལེན་པ་ལ་རྒྱུད་ལྡན་བླ་མ་དམ་པའི་མན་ངག་དགོས་པར་གཟིགས་ནས་ཁྲི་རིན་པོ་ཆེ་སྦྱིན་པ་རྒྱ་མཚོ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ནས་བྱང་ཆུབ་ལམ་གྱི་རིམ་པའི་མྱོང་ཁྲིད་ལེགས་པར་
གསན། དེ་ནས་དགའ་ལྡན་གྱི་ཁྲི་སོགས་མཐོན་པོའི་གོ་ས་ལ་རེ་བ་མ་མཛད་བར་ཚེ་འདི་བློས་བཏང་སྟེ་དབུས་སྟོད་ལོ་དགོན་པར་བྱང་ཆུབ་ལམ་གྱི་རིམ་པའི་ཉམས་ལན་ལ་བརྩོན་པ་ཆུ་བོའི་རྒྱུན་བཞིན་དུ་མཛད་པས་མྱོང་བ་ཕུལ་

[370B]བྱང་ཆུབ་ལམ་གྱི་རིམ་པའི་མན་ངག་སྩལ་ཏེ། དེ་དུས་བྱང་ཆུབ་ལམ་གྱི་རིམ་པ་ལ་སྙིང་ནས་བློ་སྦྱོང་བར་འདོད་པ་རྣམས་བཤེས་གཉེན་དམ་པ་འདི་ལ་བརྟེན་པ་ཞིག་བྱུང་ངོ་
དམ་པ་འདིས་ནི་བཀའ་གདམས་གླེགས་བམ་ལས། ཐེ་ཚོམ་ཐམས་ཅད་སྤང་བྱ་ཞིང། །སྒྲུབ་ལ་ནན་ཏན་གཅེས་སུ་བྱ། །ཞེས་གསུངས་པ་དང། རྗེ་རིན་པོ་ཆེས། དེ་ལྟར་ལམ་གྱི་གཙོ་བོ་རྣམ་གསུམ་གྱི། །གནད་རྣམས་རང་གིས་
ཇི་བཞིན་རྟོགས་པའི་ཚེ། །དབེན་པ་བསྟེན་ཏེ་བརྩོན་འགྲུས་སྟོབས་བསྐྱེད་ནས། །གཏན་གྱི་མདུན་མ་མྱུར་དུ་སྒྲུབས་ཤིག་བུ། །ཞེས་གང་གསུངས་བདེ་ལྟར་དུ་བསྒྲུབས་ཏེ། ཚེ་འདིའི་གཡེང་བ་དང་ཟབ་ཟབ་སྙན་སྙན་གྱི་ཆོས་སྣ་མང་
པོ་ལ་འཇུག་པ་དོར་ཏེ་དཔལ་ཨ་ཏི་ཤ་དང། ཆོས་ཀྱི་རྒྱལ་པོ་ཙོང་ཁ་པ་ཆེན་པོ་གཉིས་ཀྱི་ཐུགས་ཀྱི་བཅུད་ཕྱུང་བའི་མན་ངག་བྱང་ཆུབ་ལམ་གྱི་རིམ་པ་ཉིད་ལ་ཚིག་སྒྲིལ་དུ་བྱས་ཏེ་ཕྱི་རབས་ཀྱི་གདུལ་བྱ་ཡོངས་ཀྱི་མིག་ལྟོས་སུ་ཆེ་
བ་ཞིག་མཛད་དོ། །དེ་ལྟར་སྒྲུབ་པ་མཐར་ཕྱིན་པར་མཛད་ནས་སྐུ་ཚེ་འདིའི་འདུ་བྱེད་དོར་བ་ན་བུ་ཕ་ཁྱིམ་དུ་འགྲོ་བ་ལྟར་དགའ་བཞིན་སྤྲོ་བཞིན་དུ་རྗེ་འཇམ་དཔལ་སྙིང་པོའི་ཞབས་དྲུང་དུ་ཕེབས་སོ། །ཁྲི་རིན་པོ་ཆེ་སྦྱིན་པ་རྒྱ་མཚོ་དང་
བཤེས་གཉེན་དམ་པ་འདི་གཉིས་ཀྱི་རྣམ་ཐར་ཞིབ་མོ་མ་མཐོང་བས་སླར་རྙེད་ན་འདིར་བསྣན་པར་བྱའོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་བཤེས་གཉེན་དམ་པ་བྱམས་པ་ཆོས་ལྡན་ལ་གསོལ་བ་

[371A]༄༅། །འདེབས་ཤིང། བཤེས་གཉེན་དམ་པ་འདིའི་རྣམ་ཐར་ལྟར་བློ་སྣ་མང་པོ་མི་བྱ་བར་བྱང་ཆུབ་ལམ་གྱི་རིམ་པ་ཉིད་ལ་ཉམས་ལེན་ཆིག་བསྒྲིལ་དུ་བྱའོ།།    ༈    །།ཁྲི་ཆེན་ངག་དབང་མཆོག་ལྡན་པ་
ནི༑ མདོ་སྨད་ཀྱི་ཡུལ་གྱི་ཆ་བཙན་ཚོ་ཞེས་བྱ་བའི་ལུང་པའི་ལེ་ལག་དཀར་མོ་ཕུགས་སུ་ཡེབ་ནང་སོ་ཕྱག་རྡོར་བཀྲ་ཤིས་དང་ཡུམ་སྦོ་ཆོག་གཉིས་ཀྱི་སྲས་སུ་ཤེང་མོ་སྦྲུལ་གྱི་ལོ་སྐུ་འཁྲུངས། འཁྲུངས་ཙམ་ནས་བཟུང་ཐ་མལ་བྱིས་
པའི་སྤྱོད་པ་མཐའ་ངག་རྒྱང་རིང་དུ་སྤངས་ཤིང་སྐུ་དྲང་བོར་བསྲངས་ཏེ་སྒོམ་བྱེད་པའི་ཚུལ་དང་གཟུངས་སྔགས་བཟླ་བ་སོགས་དམ་པའི་སྤྱོད་པས་དུས་འདའ་བ་ཞིག་བྱུང་ཞིང། ཉེ་སྐོར་དུ་མི་གཞན་གྱིས་ཏིང་ངེ་འཛིན་རྒྱལ་པོའི་མདོ་དང་
ཐར་ཆེན་གྱི་མདོ་གཉིས་ཀློག་པ་གསན་པའི་ཚེ་མདོའི་དོན་རྣམས་ཕལ་ཆེར་ཐུགས་ལ་ཆུད་པ་ཞིག་བྱུང། དེ་ནས་ཁྱིམ་ན་གནས་པ་ནི་ཉོན་མོངས་བ་དང་ཉེས་པ་དུ་མའི་འབྱུང་གནས་དང། རབ་ཏུ་བྱུང་བ་ནི་ཡོན་ཏན་ཐམས་ཅད་
ཀྱི་རྟེན་དུ་གཟིགས་ནས་ཡབ་ཡུམ་གཉིས་ལ་ཁོ་བོ་རབ་ཏུ་འབྱུང་ངོ་ཞེས་ཡང་དང་ཡང་དུ་གསོལ་བ་ན་ཡབ་ཡུམ་གཉིས་ཀྱིས་ཀྱང་མཐུན་པའི་གྲོགས་བྱས་ཏེ་ཁྱིམ་ནས་ཁྱིམ་མེད་པར་བྱ་ཁྱུང་ཆོས་སྡེར་མཁན་པོ་ངག་དབང་ཚུལ་
ཁྲིམས་ལ་གཙུག་ཕུད་ཕུལ་ནས་རབ་ཏུ་བྱུང་སྟེ་མཚན་ངག་དབང་མཆོག་ལྡན་ཞེས་བཏགས། ཚིགས་སྡམ་དགེ་ཚུལ་གྱི་སྡོམ་པ་བཞེས་ནས་དགོ་ཚུལ་གྱིས་སླབ་ཁྲིམས་ལས་ནམ་ཡང་མི་འདའ་བར་བཅའ་ཁྲིམས་ཚུལ་

[371B] མཁན་པོ་དེ་ཉིད་ཆུལ་བཞིན་དུ་བསྟན་ཏ་ཆོས་སྤྱོད་ཀྱི་རིམ་པ་རྣམས་དང། རྒྱན་འཇུག་སོགས་གཞུང་ཆེན་བཞིའི་རྩ་བ་རྣམས་ཀྱང་ཕལ་ཆེར་བཟུངས། སྦྱོར་བ་རྩི་བ་སོགས་རིགས་པའི་སྒོ་འབྱེད་ལ་
བརྩོན་པར་མཛད་པས་ཚེགས་མེད་པར་མཁྱེན། སྔོན་ཡུན་རིང་པ་ནས་སྦྱངས་པའི་བག་ཆགས་སད་པས་འཁོར་བའི་ཕུན་ཚོགས་གང་ལའང་མི་ཆགས་ཤིང། སྲིད་ལ་ངེས་འབྱུང་དང་གིས་སྐྱེ་བ་དང། ཆོས་ཀུན་སྣང་ཞིང་སྟོང་པ་སྒྱུ་
མ་ལྟ་བུའི་སྣང་བ་རང་ཤུགས་ཀྱིས་འཆར་བ་ཞིག་བྱུང། དེ་ནས་དགུང་ལོ་བཅོ་ལྔ་ལ་བབ་པ་ན་འཇམ་མགོན་བླ་མ་ཙོང་ཁ་པ་ཆེན་པོའི་རྣམ་ཐར་སྐྱོང་ཕྱིར་དབུས་གཙང་དུ་སློབ་གཉེར་ལ་འབྱོན་པར་བཞེད་ནས་བྱ་ཁྱུད་མཁན་པོ་དང་
ཡབ་ཡུམ་གཉིས་ལ་དེ་ལྟར་གསོལ་པ་ན་ཁོང་རྣམས་ཀྱིས་ཀྱང་མཐུན་པའི་གྲོགས་ལེགས་པར་སྦྱར་ཏེ་དབུས་སུ་ཕེབས་ནས་སེར་ཐེག་ཆེན་གླིང་དུ་བྱོན། བྱེས་མཁས་མང་གྲྭ་ཚང་དུ་ཞུགས་མི་ཆེན་གྱི་རིགས་ཡིན་པས་ཐམས་ཅད་
ཀྱིས་ཆོས་མཛད་མཛད་དགོས་པར་བསྐུལ་ཡང་མི་ཆེན་གྱི་ཆེ་སྒྲོབ་ཀྱིས་སློབ་གཉེར་ལ་གནོད་དོགས་ནས་ཞལ་གྱིས་མ་བཞེས་པར་ཆོས་གྲྭ་བ་སྤྱི་འགྲེ་མཛད། བྱེས་བླ་མ་རྒྱལ་མཚན་དོན་གྲུབ་ཡོངས་འཛིན་དུ་བསྟེན་ཏེ་ཐོག་མར་ཆད་མ་
རྣམ་འགྲེལ་ལ་སྦྱངས། དེ་ནས་རྗེ་བཙུན་ཆོས་ཀྱི་རྒྱལ་མཚན་གྱི་ཡིག་ཆའི་སྟེང་ནས་པར་ཕྱིན་ལ་སྦྱངས། ཕར་ཕྱིན་གྱི་རྒྱ་བོད་ཀྱི་གཞུང་ཐམས་ཅད་ལ་འདྲིས་པར་མཛད། ཕར་ཕྱིན་གྱི་ཟུར་བཀོལ་བཞི་པོ་ཐུགས་ལ་བྱང་བར་གཟུངས་

[372A]༄༅། །ནས་ཚོགས་རྒྱུགས་འབུལ་བར་མཛད། ལོ་བཅུ་དགུ་ཚུན་ལ་ཕར་ཕྱིན་གྱི་གསན་སྦྱོང་རྫོགས་པར་གྲུབ་བར་མཛད་ནས་ལོ་ཉི་ཤུ་པར་གསང་ཕུར་ཕར་ཕྱིན་གྱི་གྲྭ་སྐོར་མཛད། དེ་ནས་དབུ་མའི་འཛིན་གྲྭར་
ཞུགས་ཏེ་སེ་ར་རྗེ་བཙུན་པའི་དབུ་མའི་ཡིག་ཆ་ཡོངས་རྫོགས་ཐུགས་ལ་གཟུང། འཕགས་པ་ཡབ་སྲས་ཀྱི་དབུ་མའི་གཞུང་རྣམས་དང། རྗེ་ཡབ་སྲས་ཀྱི་དབུ་མའི་བསྟན་བཅོས་རྣམས་ལ་ལེགས་པར་སྦྱངས་ཏེ་མཁས་པའི་
ཕུལ་དུ་ཕྱིན་པར་མཛད། དེ་ནས་དགུང་ལོ་ཉེར་གཉིས་ནས་ཉེར་བཞི་པའི་བར་ལོ་གསུམ་གྱི་རིང་ལ་འདུལ་མཛོད་གཉིས་ལ་སྦྱངས་ཏེ་མཁས་པའི་ཕུལ་དུ་ཕྱིན་པར་མཛད་དེ། དགུང་ལོ་ཉེར་ལྔ་པའི་ལོ་ལྷ་ལྡན་སྨོན་ལམ་ཆེན་མོའི་
ཐོག་ཏུ་དཀའ་བཞིའི་གྲྭ་སྐོར་མཛད། དེ་ནས་རྗེ་རིན་པོ་ཆེའི་རྣམ་ཐར་ལྟར་གཞུང་ལུགས་གདམས་པར་ཤར་བའི་ཉམས་ལེན་མཛད་བཞེད་ནས་སེར་རྩེར་རྗེ་སྒྲུབ་ཁང་པ་དགེ་ལེགས་རྒྱ་མཚོའི་ཞབས་དྲུང་དུ་ཕེབས་ནས་དུས་གསུམ་
གྱི་རྒྱལ་བ་ཐམས་ཅད་ཀྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པའི་ཁྲིད་རྒྱས་པར་གསན་ཏེ་མཐའ་དག་ཐུགས་སུ་ཆུད་པར་མཛད་པ་ན་རྗེ་དགེ་ལེགས་རྒྱ་མཚོ་ཐུགས་ཤིན་ཏུ་མཉེས་ནས་ན་ཚོད་གཞོན་ནུ་འདི་
ཙམ་ནས་ལམ་རིམ་ལ་སྒྲུབ་བ་མཐར་ཕྱིན་པ་བྱས་ན་རྟོགས་པ་ཐོབ་ནས་བསྟན་པ་ལ་ཕན་ཐོགས་པ་ཞིག་འོང་ཞེས་ལུང་བསྟན་ཡང་མཛད། སྔར་གཞུང་ལུགས་ལ་སྦྱངས་པ་གང་བྱས་པ་ཐམས་ཅད་ཚིག་གཅིག་ཀྱང་དོན་མེད་དུ་

[372B]ནས་དཔལ་ཨ་ཏི་ཤས་གསེར་གླིང་པ་ཆེན་པོ་རྩ་བའི་བླ་མ་འགྲན་གྱི་དོ་མེད་དུ་འཛིན་པ་ཇི་ལྟ་བར་རྗེ་སྒྲུབ་ཁང་པ་འདི་ནི་རྩ་བའི་བླ་མ་འགྲན་གྱི་དོ་མེད་དུ་འཛིན་པར་མཛད་དེ་
རྗེ་སྒྲུབ་ཁང་པའི་མཚན་བརྗོད་པ་ན་ཕྱག་ཐལ་མོ་སྦྱོར་སྤྱན་མཆི་མ་འཁྲུག་པ་ཞིག་ཡོད་པར་གསུང་ངོ། །རྗེ་སྒྲུབ་ཁང་པ་ལ་ལམ་རིམ་གྱི་ཁྲིད་གསན་ནས་ཁྲིད་སྐྱོང་སྐབས་བླ་མའི་གསུང་ཚིག་གཅིག་ཀྱང་རས་སུམ་བོར་བར་
ཕྱག་དང་མཎྜལ་གྲངས་གསོག་དང། མཆོད་པའང་སྣོད་གཞན་མད་པར་རྫའི་ཁོག་མ་བཀྲུས་ཏེ་དེ་ཉིད་དུ་ཡོན་ཆབ་ཡང་དང་ཡང་དུ་འབུལ་བ་སོགས་རྗེ་སྒྲུབ་ཁང་པའི་རྣམ་ཐར་ཉམས་པ་མེད་པར་སྐྱོད་བར་མཛད་དོ། །དེ་ནས་སྣང་
བ་མཐའ་ཡས་དུར་སྨྲིག་གར་གྱི་རྣམ་པར་རོལ་པ་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་ལས་བསྙེན་རྫོགས་ཐོབ་པ་ཞིག་བྱུང་ན་ཅི་མ་རུང་སྙམ་དུ་སྨོན་པས་དཀའ་བ་ཁྱད་དུ་བསད་ནས་མི་ཆེན་གྱི་སྒྲོབ་གང་ཡང་མ་
མཛད་པར་འཚོ་ཆས་རྣམས་ཀྱང་རང་གི་ཁྲེས་པོར་བསྣམས་ཏེ་བཀྲ་ཤིས་ལྷུན་པོར་ཕེབས། པཎ་ཆེན་ཐམས་ཅད་མཁྱེན་པའི་ཞལ་མཇལ། ཞལ་གྱི་དཀྱིལ་འཁོར་མཐོང་མ་ཐག་ས་དང་པོ་ཐོབ་པ་ལྟ་བུའི་དགའ་བ་དང། སངས་
རྒྱས་དངོས་སུ་མཐོང་བའི་དད་པ་བཅོས་མིན་འཁྲུངས། བསྙེན་རྫོགས་ཀྱི་སྡོམ་པ་ཐོབ་པས་ཐུགས་ལེགས་པར་ཚིམ་ཞིང་མཁན་ཆེན་ཐམས་ཅད་མཁྱེན་པའི་བཀའ་བཞིན་འདུལ་བའི་བཅས་མཚམས་མཐའ་དག་ཉམས་པ་མེད་

[373A]༄༅། །པར་བསྲུངས་ཏེ་ཐུབ་པའི་རྒྱལ་ཚབ་ཆེན་པོར་གྱུར་ཏོ། །དེ་ནས་གསང་སྔགས་ལ་སྦྱོང་བར་བཞེད་ནས་དཔལ་ལྡན་སྨད་རྒྱུད་གྲྭ་ཚང་ལ་ཞུགས། རྒྱུད་སྨད་ཆོས་རྗེ་དགེ་འདུན་ཕུན་ཚོགས་བསམ་སྦྱོར་གཉིས་
ཀྱིས་ཚུལ་བཞིན་བུ་བསྟེན་ཏེ་རྒྱུད་ཀྱི་རྒྱལ་པོ་དཔལ་གསང་བ་འདུས་པ་འགེལ་བ་འགྲེལ་བཤད་མན་ངག་ལག་ཁྲིད་དང་བཅས་པ་དང། མ་རྒྱུད་ཐམས་ཅད་ཀྱི་གཙོ་བོ་དཔལ་འཁོར་ལོ་སྔོམ་པ་རྒྱུད་འགྲེལ་མན་ངག་ལག་ཁྲིད་
དང་བཅས་པ་དང། དཔལ་རྡོ་རྗེ་འཇིགས་བྱེད་ཆེན་པོའི་རྒྱུད་མན་ངག་ལག་ཁྲིད་དང་བཅས་པ་ལ་སྤྱངས་ཏེ་མཁས་པའི་ཕུལ་དུ་ཕྱིན་པར་མཛད་ནས་དགུང་ལོ་ཉེར་བདུན་པའི་ལོ་དབྱར་གནས་ཐོག་རྒྱུད་ཆེན་དགེ་འདུན་ཕུན་
ཚོགས་ལ་གསོལ་བ་བཏབ་སྟེ། ཕྱི་མིག་ལུང་གི་ཁྲིད་ཁང་དུ་ཞུགས་ནས་མཁས་གྲུབ་རིན་པོ་ཆེའི་དཀར་ཆག་ཐོའི་ཡིག་ཆུང་ལས་ཇི་ལྟར་འབྱུང་བ་ལྟར་འདུས་པའི་རིམ་གཉིས་ཀྱི་ཁྲིད་ལག་ལེན་ཆེ་ཕྲ་མཐའ་དག་ཉམས་པ་མེད་
པར་ཁྲིད་པར་མཛད། རྒྱུད་ཆེན་དགེ་འདུན་ཕུན་ཚོགས་འདི་ལ་དཔལ་དབེན་ས་སྙན་རྒྱུད་ཀྱི་མན་ངག་དང། སྲད་རྒྱུད་ཀྱི་མན་ངག་དང། རྒྱུད་སྨད་རང་གི་རྡོ་ལག་བརྒྱུད་ཀྱི་མན་ངག་གསུམ་ག་མངའ་ཞིང། དེ་ཡང་བཀླགས་
ལུང་ཙམ་མིན་པར་དམར་ཁྲིད་ལག་རྗེས་དང་བཅས་པ་ཞིབ་ཏུ་ཁྲིད་པར་མཛད་པས་ལམ་རིམ་གཉིས་ལ་མི་འཇིགས་པའི་གདེང་ཐོབ་དེ་ནས་འཇམ་དབྱངས་བཞད་པ་རྡོ་རྗེ་ལ་ཡང་ལམ་རིམ་གྱི་ཁྲིད་དང་བསྐྱེད་རྫོགས་ཀྱི་ཁྲིད་

[373B] གཞན་ཡང་དགེ་བའི་བཤེས་གཉེན་དུ་མ་ལ་དབང་ལུང་མན་ངག་མཐའ་ཡས་པ་གསན། དེ་ནས་ཡབ་ཡུམ་གྱིས་ནན་གྱིས་བསྐུལ་ཏེ་མདོ་སྨད་དུ་བྱོན་ནས་ལོ་ངོ་བཞི་ཙམ་བཞུགས་སླར་
དགུང་ལོ་སོ་གསུམ་གྱི་ཐོག་དབུས་སུ་ཕེབས་ནས་ཁྲི་ཆེན་དགེ་འདུན་ཕུན་ཚོགས་ལ་གསང་བདེ་འཇིགས་གསུམ་གའི་བསྐྱེད་རྫོགས་རྣམས་ཀྱི་ཁྲིད་དང་རྗེ་རིན་པོ་ཆེའི་གསུང་འབུམ་གྱི་ལུང་སོགས་ཆོས་བཀའ་མཐའ་ཡས་པ་གསན་
དགུང་ལོ་སོ་བཞི་པའི་ལོ་གཞུངས་ནས་མཐོ་ལྡིང་མཁན་པོར་བསྐོ་བཞག་གནང་སྟེ་མཐོ་ལྡིང་གསེར་ཁྲིར་ཕེབས་ནས་ལོ་ཆེན་རིན་ཆེན་བཟང་པོའི་གདན་ས་བསྐྱངས་ཏེ་ལོ་ཆེན་གྱི་བསྟན་པའི་དོན་དུ་སྐུ་གསུང་ཐུགས་རྟེན་རྒྱ་ཆེན་པོ་བཞངས་
བ་རྣམས་དང་མདོ་སྔགས་ཀྱི་འཆད་ཉན་བཙུགས་པ་རྣམས་བར་སྐབས་སུ་ཉམས་པ་རྣམས་དམ་པ་འདིས་ལེགས་པར་གསོས་ཏེ་ལོ་ཆེན་རང་ཉིད་སླར་བྱོན་པ་ལྟར་མངའ་རིས་སྐོར་གསུམ་དུ་མདོ་སྔགས་ཀྱི་ཆོས་རྒྱ་ཆེར་བཤད་དེ་བསྟན་
པ་ལ་བྱ་བ་རྒྱ་ཆེན་པོ་མཛད། མངའ་རིས་སུ་ལོ་བདུན་གྱི་རིང་བསྟན་པའི་བྱ་བ་མཛད་ནས་མཐོ་ལྡིང་གི་ཁྲི་བཞག་སྟེ་དབུས་གཙང་དུ་འབྱོན་པའི་ལམ་ཞོར་གངས་ཏེ་སེ་མཇལ་བར་ཕེབས། གནས་དེར་བཀའ་རྒྱུད་པའི་བླ་མ་གོང་མ་
མང་པོས་ཕྱག་རྗེས་དང་ཞབས་རྗེས་བཞག་པ་མང་དུ་སྣང་བ་རྣམས་གཟིགས་པ་ན་འཇམ་མགོན་བླ་མའི་བསྟན་པའི་ཆེ་བ་འདོན་ཕྱིར་དམ་པ་འདིས་ཀྱང་རྡོ་ལ་ཞབས་རྗེས་འཇོག་པར་མཛད། དེ་ནས་མང་ཡུལ་སྐྱིད་གྲོང་དུ་ཕེབས་ཏེ་རང་

[374A]༄༅། །བྱུང་ཝ་ཏི་བཟང་པོ་ལ་མཆོད་འབུལ་སྨོན་ལམ་རྒྱ་ཆེར་མཛད། དེ་ནས་སྐྱིད་གྲོང་གི་ལུ་བྲག་ཁ་རི་ཁྲོད་དུ་ལི་ཐང་རབ་འབྱམས་པ་བླ་མ་བློ་བཟང་ཆོས་འཁོར་ལ་ཆོས་མང་དུ་གསན། དེ་ནས་
དཔལ་ཁུད་དུ་ཕེབས་ནས་པད་མ་ཆོས་སྡིངས་མཇལ། བོ་དོང་འཇིགས་བྲལ་གྱི་གསུང་རྣམས་ལ་ཤིན་ཏུ་དགྱེས་པར་མཛད། དེ་ནས་རིམ་གྱིས་བསྐྲ་ཤིས་ལྷུན་པོར་ཕེབས་ཏེ་པཎ་ཆེན་ཐམས་ཅད་མཁྱེན་པ་ཆེན་
པོར་རྟ་བཟང་པོ་སུམ་ཅུ་སྐོར་གྱིས་གཙོས་པའི་འབུལ་བ་སྤམ་ཆེ་བ་མཛད། བྱང་ཆུབ་ལམ་གྱི་སྒྲོན་མ་སོགས་ཆོས་མང་དུ་ཞུ་བར་མཛད། དེ་ནས་དབུས་སུ་ཕེབས་ཏེ་གྲུབ་པའི་དབང་ཕྱུག་འཇམ་དཔལ་རྒྱ་མཚོ་བ་ལ་
མི་ཏྲ་བརྒྱ་རྩ་སོགས་དབང་རྗེས་གནང་མང་དུ་གསན། ཁྲི་ཆེན་དགེ་འདུན་ཕུན་ཚོགས་ལ་བདེ་མཆོག་རྩ་རྒྱུད་དང་སྦས་དོན་ཀུན་གསལ་གཉིས་རྩ་འགྲེལ་སྦྲགས་བའི་ལུང་སོགས་ཟབ་ཆོས་མང་དུ་གསན། དེ་ནས་
རྒྱུད་སྨད་ཀྱི་ཁྲིལ་ཕེབས་ཏེ་རྗེ་ཐམས་ཅད་མཁྱེན་པས་རྗེ་བཙུན་ཤེས་རབ་སེང་གེ་ལ་ཕ་རྒྱུད་གསང་བ་འདུས་པ་དང། མ་རྒྱུད་འཁོར་ལོ་སྡོམ་པ་གཉིས་ཀྱི་རྒྱུད་འགྲལ་དང། བསྐྱེད་རྫོགས་ཀྱི་ཁྲིད་རྣམས་རྒྱུན་མི་ཉམས་པར་
བྱ་བའི་ཕྱིར་རྒྱུད་གྲྭ་འཛུགས་དགོས་པར་བཀའ་ཕེབས་པ་ལྟར་རྗེ་ཤེས་རབ་སེང་གེས་རྗེའི་བཀའ་ལྟར་རྒྱུད་ཀྱི་རྒྱལ་པོ་གཉིས་ཀྱི་འཆད་ཉན་གཙོ་བོར་བཏོན། བདེ་གསང་འཇིགས་གསུམ་གྱི་ཆོ་ག་ཕྱག་ལེན་མཐའ་དག་རྒྱུད་དང་

[374B]པར་མཛད་ཅིང་རིང་ཞིག་འཕེལ་རྒྱས་སུ་གྱུར་ནའང་བདེ་མཆོག་གི་སྐོར་འདི་ལྷག་པར་བཀའ་གཉན་པ་དང། དུས་དབང་གིས་བར་སྐབས་ཤིག་ནས་བཟུང་རྒྱུན་ཆད་
པ་དམ་པ་འདིས་གསོ་བར་བཞེད་ནས་རྗེ་རིན་པོ་ཆེ་ཉིད་ལ་གསོལ་བཤུགས་དྲག་ལ་རྒྱུན་རིང་བ་བཏབ། རྗེ་རིན་པོ་ཆེའི་བསྟན་པ་གཉེར་དུ་གཏད་པའི་སྲུང་མ་མགོན་ཆོས་གཉིས་ལ་འཕྲིན་ལས་བཅོལ་ཏེ་སྡེ་སྣོད་འཛིན་པ་
བློ་གསལ་དོན་གཉེར་ཅན་ཁ་ཤས་དབེན་དགོན་དུ་བཏང་སྟེ་གྲུབ་ཆེན་དབེན་ས་པ་ཡབ་སྲས་ཀྱིས་ཇི་ལྟར་བཙུགས་པའི་བདེ་མཆོག་གི་ཆོ་གའི་ཕྱག་ལེན་རྣམས་ཉམས་པ་མེད་པར་བླངས་ཏེ་ཆོ་ག་རྣམས་ལེགས་པར་བཙུགས་
སྔར་ནས་གསང་བ་འདུས་པའི་འགྲེལ་པ་བཞི་སྦྲགས་ཀྱི་འཆད་ཉན་རྒྱུན་ཉམས་པ་མེད་པར་གནས་པ་གོང་འཕེལ་གྱི་ཐོག་བདེ་མཆོག་རྩ་རྒྱུད་དང། སྦས་དོན་ཀུན་གསལ་རྩ་འགྲེལ་སྦྲགས་པའི་འཆད་ཉན་ལེགས་པར་
བཙུགས། ཊཱིཀྐའི་འཛིན་ཆོས་དང། བདེ་གསང་གཉིས་ཀྱི་བསྐྱེད་རིམ་དང་རིམ་ལྔ་གསལ་སྒྲོན་གྱི་གཟབས་བཤད་འཇིགས་བྱེད་ཀྱི་བསྐྱེད་རྫོགས་ཆེན་མོའྀ་གཟབས་བཤད་དབྱར་གནས་ཐོག་འདུས་པའི་བསྐྱེད་
རྫོགས་ཀྱི་མྱོང་ཁྲིད་ལོ་ལོ་བཞིན་ཉམས་པ་མེད་པ་བསྐྱངས་དོན་གཉེར་ཅན་འགའ་ཡར་ལ་ཁྲིད་ཆེན་བརྒྱད་ཀྱང་གནང་སྟེ་རྡོ་རྗེ་ཐེག་པའི་བསྟན་པ་ཆེས་ཆེར་སྤེལ་བས་རྒྱལ་བའི་བསྟན་པ་སྤྱི་དང་ཁྱད་པར་རྡོ་རྗེ་ཐེག་བའི་

[375A]༄༅། །བསྟན་པ་ལ་བཀའ་དྲིན་ཟླ་མེད་དུ་མཛད་དོ། །གཞན་ཡང་བློ་གསལ་གླིང་ཞལ་སྔ་ནས་བློ་བཟང་སྦྱིན་པ་དང་གྲུབ་བའི་དབང་ཕྱུག་དོན་ཡོད་མཁས་གྲུབ་སོགས་ལའང་མདོ་སྔགས་ཀྱི་ཟབ་
ཁྲིད་མང་དུ་གསན། དེ་ལྟར་མེ་ཕག་ནས་མེ་སྤྲེའི་བར་ལོ་བཅུའི་རིང་ལ་དཔལ་ལྡན་སྨད་རྒྱུད་གྲྭ་ཚང་གི་གདན་ས་མཛད་དེ་ཆོས་ཟང་ཟིང་གཉིས་ཀའི་སྒོ་ནས་དགེ་འདུན་གྱི་སྡེ་ལེགས་པར་བསྐྱངས། ཁྱད་པར་བདེ་མཆོག་
གི་ཆོས་སྐོར་ཉམས་བ་གསར་དུ་གསོ་བར་མཛད། ཡུན་རིང་གནས་པའ་ཕྱིར་གཞུང་ས་ཆེན་པོར་རྩོལ་བ་ཆེན་པོས་ཞུས་ཏེ་བདེ་མཆོག་སྒྲུབ་མཆོད་ཀྱི་མཆོད་གཞི་ཡང་གསར་སྦྱོར་མཛད། དེ་ནས་རྒྱལ་བ་ཐམས་ཅད་
མཁྱེན་པ་རྗེ་བཙུན་བློ་བཟང་བསྐལ་བཟང་རྒྱ་མཚོ་སྔགས་ཀྱི་གསན་སྦྱོང་མཛད་རྒྱུའི་ཡོངས་འཛིན་དུ་རྗེ་འདི་པ་སྤྱན་དྲངས་པ་ན་རྒྱུད་སྨད་ཀྱི་གདན་ས་བཞག་སྟེ་རྒྱལ་བ་མཆོག་གི་ཡོངས་འཛིན་དུ་བཞུགས་ཏེ་འགར་ཐར་དུ་ཕེབས། །
འགར་ཐར་དུ་བཞུགས་པའི་རིང་རྒྱལ་བ་བསྐལ་བཟང་རྒྱ་མཚོར་རྒྱུད་སྨད་ཀྱི་ཕྱག་བཞེས་བཞིན་རྡོ་རྗེ་སློབ་དཔོན་མཆོད་པའི་ཆོ་ག་སྔོན་དུ་བཏང་སྟེ་ཉིན་རེ་བཞིན་འགྲེལ་བ་བཞི་སྦྲགས་ནས་གཟབས་བཤད་རེ་དང་རྒྱུད་ཊཱིཀ་གི་
འཛིན་ཆོས་འཆག་མེད་ངོས་བར་བར་དུ་དབང་རྗེས་གནང་གི་རིགས་དང་ལུང་གི་རིགས་འབུལ་བར་མཛད། དགུན་དུས་ཕལ་ཆེར་བཅད་རྒྱར་བཞུགས་ཤིང་རྒྱུད་པའི་ཕྱག་བཞེས་ལྟར་དབྱིད་སོས་ནས་བཟུང་རྒྱུད་འགྲེལ་གྱི་

[375B]ཆོག་བར་མ་མཛད་བར་རྩ་རྒྱུད་དང་བ་ཤད་རྒྱུད་རྣམས་ཤན་སྦྱར། དེ་དག་གི་དོན་འཕགས་པ་ཡབ་སྲས་ཀྱི་གཞུང་རྣམས་དང་རྗེ་ཡབ་སྲས་ཀྱི་གཞུང་རྣམས་དང་སྦྱར་ཏེ་མཐའ་དྲུག་
དང་ཚུལ་བཞི་དོན་མཐའ་དག་བར་བཤད། རྒྱལ་བ་མཆོག་འྡིའང་སྤྱིར་རྒྱལ་བའི་དམ་ཆོས་མ་ལུས་འཛིན་པ་དང། ཁྱད་པར་བླ་མེད་རྡོ་རྗེ་ཐེག་པའི་བསྟན་པ་ཉམས་པ་རྣམས་གསོ་བ་དང་རྒྱུན་ཅུང་ཟད་གནས་པ་རྣམས་ཆེས་ཆེར་སྤེལ་བར་བཞེད་
པའི་ལྷག་བསམ་སྙིང་སྟོབས་ལྷག་པར་ཆེ་བས་རྒྱ་མཚོ་ཆེན་པོ་ཆུས་མི་ངོམས་པ་ལྟར་བླ་མ་རྡོ་རྗེ་འཆང་གིས་ཇི་ཙམ་བཤད་ཀྱང་ཚིམ་བ་མེད་པར་གོང་འཕེལ་དུ་མཛད། འགར་ཐར་དུ་བཞུགས་རིང་ཐོས་བསམ་སྒོམ་པའི་བྱ་བ་མཐའ་
དག་དབྱར་གྱི་མཚོ་དང་ཡར་ངོའི་ཟླ་བ་ལྟར་གོང་འཕེལ་དུ་གྱུར་པ་ཞིག་བྱུང། དེ་ལྟར་ལོ་གཉིས་ལྷག་ཙམ་གྱི་རིང་ལ་འགྲེལ་པ་བཞི་སྦྲགས་ནན་ཏན་དུ་བྱས་ནས་ཐུགས་སུ་ཆུད་པར་མཛད། དེ་ནས་དབུས་སུ་འབྱོན་པར་ཆས་པ་ན་
གོང་མི་རྒྱལ་ཁབ་ནས་ལྕང་སྐྱ་རིན་པོ་ཆེ་ཡང་ཕེབས་ཏེ་རྒྱལ་བ་མཆོག་དང་རྗེ་འདི་གཉིས་ཀ་ལ་མདོ་སྔགས་ཀྱི་ཆོས་མཐའ་ཡས་པར་གསན་ཞིང་ལྷག་པར་རྗེ་འདི་ལ་འགྲེལ་བ་བཞི་སྦྲགས་དང། རིམ་ལྔ་གསལ་སྒྲོན་གྱི་གཟབས་
བཤད་དང། ཁྲིད་ཆེན་བརྒྱད་སོགས་མདོ་སྔགས་ཀྱི་ཟབ་ཆོས་མཐའ་ཡས་པ་གསན་ཞིང་རྗེ་འདིས་ཀྱང་བུམ་པ་གང་བྱོ་ལྟ་བུར་གནང་བར་མཛད། དེ་ནས་ཕོ་བྲང་ཆེན་པོར་ཕེངས་ནས་ཀྱང་རྒྱལ་བ་མཆོག་ལ་མདོ་སྔགས་ཀྱི་ཟབ་

[376A]༄༅། །ཆོས་མཐའ་དག་རིམ་གྱིས་འབུལ་བར་མཛད་ཅིང། རྒྱལ་བ་མཆོག་གི་བཀས་དགའ་ལྡན་གྱི་གསེར་ཁྲིར་ཕེབས་ཏེ་རྗེ་རིན་པོ་ཆེའི་མཛད་སྲོལ་རྣམས་མ་ཉམས་པར་བསྐྱངས། ལོ་བདུན་གྱི་རིང་ལ་གསེར་
ཁྲི་སྐྱོང་བར་མཛད། དེ་ནས་ཁྲི་བཞག་སྟེ་ཕོ་བྲང་ཆེན་པོར་བཅར་བཞུགས་ཀྱིས་རྒྱལ་བ་མཆོག་ལ་ཆོས་འབུལ་དགོས་རྣམས་དང་དོན་གཉེར་ཅན་གཞན་མང་པོ་ལའང་ཆོས་རྒྱ་ཆེར་གནང། དེ་ནས་དགུང་ལོ་བདུན་ཅུ་ལོན་ནས་
སྐུ་སྨིན་ཚུལ་ཆེ་བར་ཕེབས་པ་ན་གསེར་སྲང་བརྒྱ་ཕྲག་བརྒལ་བ་བཏུལ་ཏེ་གངས་རིའི་ལྗོངས་ཀྱི་རྟེན་བྱིན་རླབས་ཅན་རྣམས་ལ་གསེར་གསོལ་མཛད། མདོར་ན་བདག་ཉིད་ཆེན་པོ་འདིས་དགེ་བའི་བཤེས་གཉེན་ཚུལ་བཞིན་
དུ་བསྟེན་ནས་བཀའ་མདོ་རྒྱུད་མཐའ་དག་ལ་མཁས་པར་སྦྱངས་པས་ཡང་དག་པའི་ལམ་ལ་རིགས་པའི་ལམ་ནས་དྲངས་པའི་ངེས་པ་གཏེང་ཚུགས་པ་རྙེད་ཅིང་གྲུབ་མཐའ་རྒྱ་མཚོ་ལྟ་བུའི་ཕ་རོལ་དུ་ཕྱིན། ངེས་འབྱུང་གི་བསམ་པ་བཅེས་
མིན་དུ་འཁྲུངས་པས་ཟག་བཅས་ཀྱི་བདེ་བ་མཐའ་དག་ལ་ཞེན་པ་གཏིང་ནས་ལོག། བདག་པས་གཞན་གཅེས་པའི་བྱང་ཆུབ་ཀྱི་ཐུགས་འབྱོངས་པས་སྒོ་གསུམ་གྱི་མཛད་པ་མཐའ་དག་གཞན་དོན་འབའ་ཞིག་ཏུ་གྱུར། ཕྱི་ནང་གི་
རྟེན་འབྲེལ་ཐམས་ཅད་ཆུ་ཟླ་ལྟར་གཟིགས་པས་ཡེ་ཤེས་དང་ཐབས་མཁས་པའི་ཕ་རོལ་ཏུ་ཕྱིན། ལམ་རིམ་པ་གཉིས་ཀྱི་རྣལ་འབྱོར་དང་བདེ་སྟོང་གི་ཏིང་ངེ་འཛིན་ལ་མངའ་བརྙེས་པས་མཁའ་འགྲོ་དབང་དུ་འདུ་ཞིང་ཆོས་སྐྱོང་སྲུང་

[376B] རྒྱལ་བའི་དམ་ཆོས་འཛིན་པའི་སྨོན་ལམ་གྱི་མཐུ་གྲུབ་པས་དུས་ཀྱི་མཐའ་འདིར་ཡང་ཐུབ་བསྟན་སྤྱི་དང། ཁྱད་པར་རྒྱལ་བ་བློ་བཟང་གྲགས་བའི་བསྟན་པའི་གནད་མཐའ་དག་ཉིན་མོ་ལྟར་གསལ་བར་མཛད་པ་
ཞིག་ཡིན་ལ། སྒྲུབ་པ་ཉམས་ལེན་གྱི་དབང་དུ་བགྱིས་ན་གངས་ཏེ་སེ། ཀམ་པོ་གནས་ནང། རྟ་སོ་བྲག་དཀར། བཞག་པྲག་གངས་རི་རི་བོ་དགེ་ལྡན། ཕ་བོང་ཁ་ལ་སོགས་པའི་སྒྲུབ་གནས་དུ་མར་སྐུ་མཚམས་ཡུན་རིང་དུ་མཛད་ཅིང་
གཞན་ཡང་བྲེལ་བ་ཆེ་སྐབས་མ་གཏོགས་མངའ་རིས་སུ་ཕེབས་པ་ནས་བཟུང་གཞན་དོན་དུ་དགོངས་པ་གཏད་པ་ཚུན་ཆད་ལོ་རེ་བཞིན་མ་ཐ་ཟླ་བ་གསུམ་བཞི་རེ་ཙམ་མ་ཆག་པར་སྐུ་མཚམས་མཛད་ཅིང་རྒྱུན་པའི་ཐུགས་དམ་གྱི་རིམ་པ་
ཡང༑ སྙན་རྒྱུད་བལ་མའི་རྣལ་འབྱོར་ལ་བརྟེན་པའི་དབང་བཞི་ལེན་པ་དང། བྱང་ཆུབ་དེ་ལམ་གྱི་སྟེང་ནས་ལམ་རིམ་གྱི་དམིགས་ཁྲིད་སྐྱོང་བ། གསང་འདུས་མི་སྐྱོད་རྡོ་རྗེ། བདེ་མཆོག་དྲིལ་བུ་ལུས་དཀྱིལ། འཇིགས་བྱེད་ལྷ་བཅུ་
གསུམ་མ་གསུམ་གྱི་རྣལ་འབྱོར་རྒྱས་པ་རང་རང་གི་རྫོགས་རིམ་གྱི་ཉམས་བཞེས་དང་བཅས་པ། མྱུར་མཛད་མགོན་པོ་ཕྱག་དྲུག་བས་གཙོས་སྲུང་མ་རྣམས་ལ་གཏོར་བསྔོ་རྒྱས་པ་ཆབ་གཏོར་བརྒྱ་རྩལ་སོགས་པའི་ཆོས་སྤྱོད་གཏོར་
མའི་རིམ་བ། ཐབས་ཤེས་འོད་ཀྱི་ཉམས་ལེན་རྣམས་ཆག་མེད་དུ་མཛད་ཅིང་ཐུན་མཚམས་སུ་ཕྱག་དང་མཎྜལ་སྔོན་དུ་འགྲོ་བའི་བྱང་ཆུབ་ཀྱི་སེམས་སྤྱོད་བ་ཉིད་ལ་ཐུགས་དམ་གྱི་གཙོ་བོར་མཛད་པ་ཡིན་ཞིང་རྒྱུན་བསྙེན་ཡང་དཀྱིལ་
[377A]༄༅། །འཁོར་གཙོ་བོའི་རྩ་སྔགས་རྣམས་དང། ཁྱད་པར་འཇིགས་བྱེད་གྱི་རྩ་སྔགས་ལྔ་བརྒྱ་ཙམ་རེ་ཆག་མེད་དུ་བཟླ་བ་དང། རྡོ་རྗེ་བཟླས་པ་དང། བུམ་པ་ཅན་གྱི་རླུང་སྦྱོར་ཡང་མང་དུ་མཛད་པར་སྣང་ངོ། །
ལེགས་པར་བཤད་པས་གདུལ་བྱ་བསྐྱངས་པའི་རིམ་པ་ཡང། མངའ་རིས་སུ་ཕེབས་བ་ནས་བཟུང་གཞན་དོན་དུ་དགོངས་པ་གཏད་པ་ཚུན་ཆད་ལོ་རེ་གཉིས་ཙམ་མ་གཏོགས་ཕལ་ཆེར་ལམ་རིམ་གྱི་ཁྲིད་རྒྱས་བསྡུས་གང་ཡང་
རུང་བ་རེམ་ཆག་པར་མཛད་ཅིང་ལམ་རིམ་ཆེན་མོའི་བཤད་ལུང་ཡང་བཅུ་ཕྲག་བརྒལ་བ་དང། འགྲེལ་པ་བཞི་སྦྲགས་ཀྱི་སྟེང་ནས་འདུས་པའི་རྒྱུད་ཀྱི་བཤད་པ་ཚར་ཉི་ཤུ་ལྷག་དང། རིམ་ལྔ་གསལ་སྒྲོན་བདེ་མཆོག་སྦས་དོན་
ཀུན་གསལ་ལ་སོགས་པ་གཞུང་ཆེན་མོ་དུ་མའི་བཤད་པ་དང། དབང་ཁྲིད་ལུང་རྗེས་གནང་མཐའ་ཡས་པའི་སྒོ་ནས་བསྟན་པ་ལ་བྱ་བ་རྒྱ་ཆེར་མཛད་ཅིང། ལྷག་པར་རྒྱལ་བ་མཆོག་ལ་ལོ་ཉི་ཤུ་རྩ་བཞིའི་བར་དུ་ཡོངས་འཛིན་
མཛད་དེ་ཆོས་བཀའ་ཐམས་ཅད་བུམ་པ་གང་བྱོའི་ཚུལ་དུ་ཕུལ་རྒྱལ་བ་མཆོག་ནས་ཀྱང་ཡོངས་འཛིན་རྣམས་ཀྱི་ནང་ནས་རྗེ་འདི་པ་བཀའ་དྲིན་ཟླ་མེད་དུ་འཛིན་པར་མཛད་དོ། །དེ་ནས་དགུང་ལོ་བདུན་ཅུ་དོན་ལྔར་ཕེབས་པན་རྒྱལ་
བ་མཆོག་ལྡན་ནི་ན་སོ་རྒས་པས་འགོལ་ས་ཞིག་ཏུ་བསྡད་ཆོག་པ་དགོས་པས་དཔལ་འཁོར་ཆོས་སྡེ་ཕུལ་ནས་ར་སྒྲེང་དེད་རང་ལ་གནང་བ་དང། དེར་སྡད་ཆོག་པ་དགོས་ཞེས་ཞུས་པན། རྒྱལ་བ་མཆོག་ཀྱང་ཐུགས་ངལ་ཆས་ཆེ་

[377B] ཁྲི་ཆེན་གྱི་གཟིམ་ཆུང་དུ་ཕེབས་ནས་བླ་མ་དམ་པའི་སྐུ་དང་གསུང་གི་བབས་ལ་གཟིགས་ནས་ཞིང་ཁམས་གཞན་དུ་དགོངས་པ་གཏད་པ་ཡ་མི་གནང་བ་ཞུ་ཞེས་བཀའ་གནང་ཡང་ཡང་སྩལ་བ་དང་གནས་ཆེན་རྣམས་
གྱི་རྟེན་མཐའ་དག་ལ་མཆོད་འབུལ་དང་གྲྭ་ས་ཆེན་པོ་གསུམ་གྱིས་གཙོས་པའི་དགོན་ཁག་རྣམས་ལ་མང་འགྱེད་རྒྱ་ཆེར་གནང་སྟེ་སྐུའི་རིམ་གྲོ་སྒྲུབ་པ་དང་སྒྲུབ་སྡེ་ཁག་རྣམས་སུ་སྐུ་ཚེའི་སྒྲུབ་པ་འཛུགས་པ་སོགས་ཐུགས་ཁུར་
ཆེན་པོ་བ་ཞེས། སྨན་པ་རྣམས་ལའང་གསལ་སྨན་འབུལ་ལུགས་སོགས་གང་ཅི་ནས་བཀའ་ནན་ཡང་ཡང་ཕེབས་ཀྱང། ཁྲི་ཆེན་འདིས་ད་ནི་ངེས་པར་དགོངས་པ་གནང་དགོས་རྒན་པོར་སྒྲེང་དུ་འཆིས་བྱེད་ཅེས་ཞུས་
བ་ན་གོང་ས་ཐམས་ཅད་མཁྱེན་པ་གཟིམ་ཤག་ཏུ་ཕེབས་ནས་དེ་འདྲ་བཀའ་མི་གནང་བ་དགོས་ཞེས་དཔལ་འཁོར་ཆོས་སྡེ་ཡང་ཐུགས་ཚགས་གནང་བ་དང། ར་སྒྲེང་ཡང་ཕུལ་ཆོག་བཞུགས་ཡུལ་ཕོ་བྲང་འདི་ཁ་རང་
དུ་གནང་དགོས་ཞེས་མཎྜལ་གྱིས་མཆོན་དངོས་པོ་སྤམ་ཆེ་བ་འབུལ་བ་གནང་སྟེ་སྤྱན་ཆབ་དང་བཅས་གསོལ་བ་ཤུགས་དྲག་འདེབས་པར་མཛད་ཀྱང། ཁྲི་ཆེན་འདི་པས་རྒྱལ་བ་ཐུགས་རྗེ་ཆེ་བདག་རང་ངོས་ནས་ཆུང་ངུ་
ནས་ཆོས་བྱས་འཇམ་མགོན་བླ་མའི་བསྟན་པ་ལ་ཞུགས། སློབ་གཉེར་མཐར་ཕྱིན་པར་བྱས། བསམ་སྒོམ་ཡང་གང་འགྲུབ་བྱས་ཉམས་མྱོང་དང་དག་པའི་མཚན་མ་ཡང་མང་དུ་ཤར། ལྷག་པར་རྒྱལ་བ་མཆོག་ལ་མདོ་

[378A]༄༅། །སྔགས་ཀྱི་ཆོས་རྣམས་ལེགས་པར་ཕུལ་གྲུབ་པས་བློ་བདེ་རྒྱལ་བ་མཆོག་གིས་ཚེ་རབས་ཐམས་ཅད་དུ་རྗེས་སུ་འཛིན་དགོས་དེ་ལས་ཞུ་རྒྱུ་མེད་ཅེས་གསན་དུ་མ་བཞེད། དེ་ནས་ར་
སྒྲེང་དུ་ཕེབས་པའི་སྔ་ཞོགས་ནམ་སེང་ཙམ་ལ་གོང་ས་སྐྱབས་མགོན་ཆེན་པོ་ཚུར་གཟིམ་ཤག་ཏུ་ཕེབས་ཡབ་སྲས་གཉིས་གསུང་གླེང་ཤིན་ཏུ་མང་བ་དང་ཕན་ཚུན་འབྲལ་མི་ཕོད་པའི་ཚུལ་གྱིས་སྤྱན་ཆབ་མང་དུ་བསིལ་
ནས་བྱིན་རླབས་ཞུ་རེས་མཛད། རྗེ་རང་གི་འབྲལ་སྤང་ལྟ་བུའི་ཐུགས་དམ་རྟེན་རྗེ་བཙུན་མཁའ་སྤྱོད་མའི་སྐུ་བྱིན་རླབས་ཅན་ཞིག་གོངས་རིན་པོ་ཆེར་ཕུལ་ཏེ། མགོན་པོ་ཁྱེད་ཞབས་པད་བརྟན་པ་དང། འཕྲིན་ལས་ད་
ལྟའི་མུ་བཞིན་རྒྱས་པ། བདག་སྐྱེ་བ་ཐམས་ཅད་དུ་འབྲལ་མེད་རྗེས་སུ་གཟུང་དུ་གསོལ། འོ༑ བན་རྒན་གྱི་སྨོན་ལམ་འདེབས་རྒྱུ་དེ་ཡིན་ཐུགས་རྗེས་ཟུངས་ཞེས་ཞུས་ཤིང་རྒྱལ་བ་མཆོག་ནས་ཀྱང་ཞལ་བཞེས་བཟང་པོ་
གནང། སྐུ་ཧར་གྱི་བཞེངས་ཏེ་གཟིམ་ཆུང་མདོ་བར་དུ་ཕེབས་སྐྱེལ་མཛད་སྐབས་གོང་ས་མཆོག་གི་དབུ་རྗེ་འདི་པའི་ཐུགས་ཀའི་ཐད་དུ་གཏད་ནས་ཐུགས་སྨོན་ཡུན་རིང་གནང་ཞིང་སྤྱན་ཆབ་བསིལ། ཕོ་བྲང་ཆེན་པོའི་
རྒྱལ་སྒོའི་ཉེ་འགྲམ་ནས་ཕེབས་བྱམས་ལ་གདན་དྲངས། གསོལ་དཔོན་ཆེན་མོ་གྲགས་པ་མཐའ་ཡས་སོགས་རྩེ་དྲུང་ནང་མ་རྣམས་ལ་བསླབ་བྱ་ཞལ་གདམས་མང་དུ་གནང། དེ་ནས་རིམ་གྱིས་ར་སྒྲེང་དུ་ཕེབས་འཐོག་

[378B]པའི་ཚེས་བདུན་གྱི་ཉིན་ཁྲི་མཐོན་པོ་ཞིག་བཤམ་བཅུག་ནས་དེར་བཞུགས་པ་མཛད། གོང་ས་མཆོག་ནས་ཆེད་དུ་སྒྲུབ་གནང་གི་བུམ་ཆུ་དང་འཕེལ་གདུང་
སོགས་གནང་བ་ཚེས་བརྒྱད་ཀྱི་སྔ་དྲོ་འབྱོར་པས་པོ་ཏ་ལ་ངོས་སུ་ཕྱག་ཐལ་མོ་སྦྱར་ནས་བཞེས་པ་གནང། དྲོ་གོང་སྐབས་ཆར་ཟིམ་བུ་ཞིག་འབབ་བཞིན་པ་ལ་ཞབས་རྡོ་རྗེ་སྐྱིལ་ཀྲུང། ཕྱག་གཉིས་མཉམ་གཞག་དང་
སྐུ་དྲད་པོར་བསྲངས་ཏེ་སྟོང་པ་གསུམ་རིམ་གྱིས་ཐིམ་པའི་ཐམས་ཅད་སྟོང་པ་འོད་གསལ་ཆོས་ཀྱི་སྐུ་མངོན་དུ་མཛད། གཟུགས་སྐུ་རགས་པའི་ཟ་མ་ཏོག་ནས་ཡེ་ཤེས་ཀྱི་སྐུ་ཁ་སྦྱོར་བདུན་ལྡན་གྱི་རྣམ་པ་ཅན་དུ་བཞེངས་
བ༑ ཞིང་དག་པ་རབ་འབྱམས་ཀྱི་དཔའ་བོ་དང་མཁའ་འགྲོའི་ཚོགས་བྱེ་བ་འབུམ་གྱིས་རྨད་དུ་བྱུང་བའི་ལྷ་རྫས་ཀྱི་མཆོད་པའི་སྤྲིན་ཕུང་བསམ་གྱིས་མི་ཁྱབ་པ་དང་བཅས་པས་བསུས་ཏེ་དགའ་ལྡན་མི་ཕམ་ཆོས་ཀྱི་བླ་མའི་
མདུན་ས་ཆེན་པོར་གཤེགས་པར་གྱུར་ཏོ། །དེས་ན་བྱང་ཆུབ་ལམ་རིམ་ལ་བློ་སྦྱོང་བར་འདོད་པ་རྣམས་ཀྱིས་ཁྲི་ཆེན་ངག་དབང་མཆོག་ལྡན་ལ་གསོལ་བ་འདེབས་ཤིང་བདག་ཉིད་ཆེན་པོ་འདིའི་རྣམ་ཐར་ལྟར་
མདོ་སྔགས་གཉིས་ཀའི་ལམ་གྱི་གནད་རྣམས་ལ་འཁྲུལ་མེད་ཀྱི་ངེས་པ་བརྟན་པོ་བཙལ་ལ་ཉིན་རེ་བཞིན་དུ་བག་ཆགས་ཅི་ཐེབས་བྱའོ།།   ༈    །།

[379A]༄༅། །གང་བློ་སྙིང་རྗེ་བཟང་པོའི་གཞན་དབང་གིས། །བསྐལ་བཟང་སྒྲོན་མེའི་སྣང་བ་ཅན་གྱི་དུས། །རྒྱ་མཚོའི་གོས་ཅན་གཞིར་གནས་འགྲོ་བ་རྣམས། །འཁྲིད་བཟང་བླ་མ་མཆོག་ལ་གསོལ་བ་འདེབས་
ཞེས་བསྔགས་པ། རྒྱལ་བ་ཐམས་ཅད་མཁྱེན་པ་བློ་བཟང་བསྐལ་བཟང་རྒྱ་མཚོ་ནི། སྔོན་ཡུན་རིང་པོ་ནས་བྱང་ཕྱོགས་གངས་རིའི་ཁྲོད་འདི་ཉིད་ཀྱི་ཕྱག་མཚན་དུ་བཞེས་ཏེ་སྙིགས་དུས་ཐུབ་དབང་བསྟན་པའི་སྒྲོན་མ་འཛིན་
པར་ཐུགས་བསྐྱེད་པ་ལྟར་མདོ་ཁམས་ལི་ཐང་ཐུབ་ཆེན་བྱམས་པ་གླིང་གི་ལྷ་ཞོལ་དུ་རབ་བྱུང་བཅུ་གཉིས་པའི་ཀུན་འཛིན་ཞེས་པ་ས་ཕོ་བྱི་བའི་ལོ་ཟླ་བ་བདུན་བའི་ཚེས་བཅུ་དགུའི་ཉིན་ཡབ་བསོད་ནམས་དར་རྒྱས་དང། ཡུམ་
བསོད་ནམས་ཆོས་མཚོ་གཉིས་ཀྱི་སྲས་སུ་ངོ་མཚར་བའི་ལྟས་བསམ་གྱིས་མི་ཁྱབ་པ་དང་བཅས་སྐུ་འཁྲུངས། དེའི་ཚེ་ལྷ་དང་བླ་མས་བྱིན་གྱིས་བརླབས་པའི་མཚན་ལྟས་མཁན་ཞིག་གིས་ལུང་བསྟན་པ་ལྟར་བསྐལ་བཟང་རྒྱ་
མཚོ་ཞེས་མཚན་གསོལ། དེ་འདྲ་བའི་རྒྱལ་སྲས་གཞོན་ནུ་དེ་ནི་དབུ་གདུགས་ལྟར་རྒྱས་ཤིང། དཔྲལ་བའི་དབྱེས་ཆེ་བ། སྤྱན་དཀྱུས་རིང་ཞིང་ཤངས་ཀྱི་གཟེངས་མཐོ་བ། སྐུའི་ཆ་ཐམས་ཅད་ལ་བཀྲ་ཤིས་པའི་རི་མོ་དུ་མ་
ཡོད་པ། བྱིས་པ་ཐ་མལ་བའི་སྤྱོད་ཚུལ་ལས་འདས་ཏེ་སྐྱིལ་ཀྲུང་བཅས་ཏེ་ཆོས་ཀྱི་དོན་སེམས་པ་དང། ཆོས་འཆད་པའི་ཚུལ་སོགས་བླ་ཆེན་གྱི་སྤྱོད་ཚུལ་སྣ་ཚོགས་མཛད་བས་སྐུ་མཐོང་བ་དང་མཛད་སྤྱོད་ཀྱི་ཚུལ་ཐོས་པ་དང་

[379B]བསྒྲགས་པས་གཽ་ཤྲཱི་བསྟན་འཛིན་ཆོས་རྒྱལ་གྱི་གདུང་བརྒྱུད་རྣམས་ཀྱིས་གཙོས་མཆོ་སྔོན་དཔོན་ཁག་རྣམས་དང། འཛམ་གླིང་ཡངས་པའི་ཁྱོན་ལ་སྟོབས་ཀྱིས་འཁོར་ལོས་
བསྒྱུར་བ་འཇམ་དབྱངས་གོང་མ་བདག་པོ་ཆེན་པོས་གངས་ཅན་འགྲོ་བའི་མགོན་པོ་ནི་འདིའོ་ཞེས་གཟེངས་བསྟོད་མཛད་ཅིང། དེ་ལ་བརྟེན་ནས་མདོ་ཁམས་ཕྱོགས་ཀྱི་ཆོས་ཀྱི་གདན་ཁྲི་འཛིན་པའི་བླ་ཆེན་རྣམས་དང། སྐྱེས་
རབས་དུ་མར་བྱོན་པའི་སྤྲུལ་སྐུ་རྣམས་ཀྱིས་གཙོས་མཆོག་དམན་མཐའ་དག་འུར་ལངས་ཏེ་ཞབས་ཀྱི་པདྨོ་ལ་མངོན་བར་བཏུད་ཅིང་ཆོས་སྡེ་ཆེ་ཕྲ་རྣམས་དང་སྡེ་དཔོན་འབངས་བཅས་ནས་ཡོ་ལངས་ཆེན་པོས་བསྙེན་བཀུར་གྱི་མཆོད་
པར་བྱས་སོ། །དེ་ནས་རྒྱལ་སྲས་གཞོན་ནུ་དེ་རྫིང་གི་པདྨ་བཞིན་དུ་བསྐྱེད་དྲག་པར་གྱུར་ཏེ་དགུང་ལོ་བཞི་ལ་བབ་པའི་ཚེ་ཐུབ་དབང་གནས་བརྟན་བཅུ་དྲུག་དང་བཅས་བས་དངོས་སུ་བྱིན་གྱིས་བརླབས་ཤིང། དགུང་ལོ་ལྔ་པའི་
དུས་སུ་འཇམ་མགོན་བླ་མ་ཙོང་ཁ་པ་ཆེན་པོས་བྱིན་གྱིས་བརླབས་བས་གློ་བུར་ཉིད་དུ་དབུས་གཙང་ཆོས་ཀྱི་ཞིང་དུ་འགྲོ་ཞེས་གསུང་བྱོན་ཞིང་དེའི་རྟེན་འབྲེལ་ཀྱང་མང་དུ་བསྒྲིག་བར་མཛད་པ་ཞིག་བྱུང། སྐུན་ཕྲ་མོ་དེ་ཙམ་གྱི་
དུས་ནའང་དད་པས་ལྷགས་པའི་གདུལ་བྱ་དག་ལ་རང་རང་གི་སྐལ་བ་དང་འཚམ་བའི་ཆོས་ཀྱི་བདུད་རྩི་སྩོལ་བར་མཛད་ཅིང། ལྷག་པར་ཆུ་བཟང་ནོ་མོན་ཧན་ཕེབས་ནས་མཎྜལ་ཕུལ་ཏེ་ཆོས་ཀྱི་བདུད་རྩི་གནང་དགོས་པར་གསོལ་

[380A]༄༅། །བ་བཏབ་པན། ཆོས་གོས་དུར་སྨྲིག་རྒྱལ་མཚན་འཆང་བའི་སྐུ། །ཆོས་ཕུང་བརྒྱད་ཁྲི་བཞི་སྟོང་སྒྲོག་པའི་གསུང་།ཆོས་དབྱིངས་ངང་ལས་གཡེལ་བ་མེད་པའི་ཐུགས། །ཆོས་ཀྱི་རྒྱལ་པོ་རྒྱལ་
བཙོང་ཁ་པ། །གསོལ་བ་འདེབས་སོ་བྱིན་གྱིས་བརླབ་ཏུ་གསོལ། །ཞེས་པ་འདི་ཐོགས་མེད་དུ་སྩལ་བས་གདུལ་བྱ་མཐའ་དག་མི་ཕྱེད་བའི་དད་པའི་ས་ལ་བཀོད། དེ་ནས་ཚ་གན་ནོ་མོན་ཧན་ངག་དབང་བློ་བཟང་བསྟན་པའི་
རྒྱལ་མཚན་ཡོངས་འཛིན་དུ་བསྟེན་ནས་དབང་ལུང་མན་ངག་བརྒྱུད་མར་གསན་ཏེ་སྐུ་ན་ཕྲ་མོའི་དུས་དེ་ཉིད་ནས་གདམས་པའི་གཏེར་དུ་གྱུར། དེའི་ཚེ་གསོལ་བ་འདེབས་པ་མང་པོ་ལ་ཐུགས་རྗེ་ཆེན་པོའི་རྗེས་གནང་སོགས་
རྗེས་གནང་དང་ལུང་གི་རིགས་དུ་མ་བརྒྱུད་མར་སྩལ། དེ་ནས་དགུང་ལོ་བརྒྱད་པ་ཤིང་མོ་ལུག་གི་ལོ་ལི་ཐང་ནས་ཆིབས་བསྐྱོད་མདོ་ཁམས་ཕྱོགས་ཀྱི་ཆོས་སྡེ་ཆེན་པོ་དུ་མ་དང་སྡེ་དགེ་སོགས་ཡུལ་གྲུ་དུ་མར་སྤྱན་དྲངས་
ཚ་གན་ནོ་མོན་ཧན་སོགས་ཀྱིས་གསོལ་བ་བཏབ་སྟེ་སེར་སྐྱ་སྟོང་ཙམ་ལ་ཐུགས་རྗེ་ཆེན་པོ་ཕྱག་བཞེ་པའི་རྗེས་གནང་སྔོན་འགྲོའི་ཆོས་བཤད་སོགས་ཆེས་རྒྱས་པར་སྩལ་བས་ཀུན་མི་ཕྱེད་པའི་དད་པ་ལ་བཀོད་ཅིང། མདོ་
ཁམས་ཕྱོགས་ཀྱི་སེར་སྐྱ་ཕལ་མོ་ཆེས། དགོས་འདོད་ཀུན་འབྱུང་ནོར་བུ་བསམ་འཕེལ་ཁྱོད། །ཡོན་ཏན་ཐམས་ཅད་མ་བསླབས་ཐུགས་སུ་ཆུད་།ཐོས་བསམ་སྒོམ་པ་མཐར་ཕྱིན་གྲུབ་བ་བརྙེས། །འཕྲིན་ལས་རྒྱུན་མི་

[380B] །ཞེས་འདོན་པ་བྱུང། དེ་སྐབས་ནས་ལམ་རིམ་ཆེན་མོ་ལྗགས་འཛིན་མཛད་ཅིང། དཔལ་ལྡན་ས་གསུམ་མ་དང་འཇམ་དཔལ་མཚན་བརྗོད་རྒྱུན་དུ་ཞལ་འདོན་དུ་མཛད་དོ། །དེ་ནས་མེ་ཕོ་སྤྲེའུ་
ལོ་འཇམ་དབྱངས་གོང་མ་ཆེན་པོའི་བཀས་བསྐུལ་ཞིང་མདོ་ཁམས་ཕྱོགས་ཀྱི་ཆེན་པོ་མཐའ་དག་བློ་མཐུན་བར་སྐུ་འབུམ་དུ་ཕེབས་བར་གསོལ་བ་བཏབ་སྟེ་རྒྱལ་བ་ཙོང་ཁ་པ་ཆེན་པོ་གང་དུ་འཁྲུངས་པའི་སའི་ཆ་སྐུ་འབུམ་དུ་ཕེབས་
རྒྱལ་བ་བསོད་ནམས་རྒྱ་མཚོའི་ཆོས་ཀྱི་ཁྲི་ལ་ཞབས་སེན་བཀོད་ནས་དགེ་འདུན་སྟོང་ཕྲག་མང་པོ་ཚོགས་པ་ལ་སྐྱེས་རབས་སོ་བཞི་བའི་དབུ་ནས་ཆོས་ཐུན་གཅིག་གཟབས་བཤད་གནང་བ་སོགས་བསྟན་འགྲོའི་དོན་རྒྱ་ཆེར་མཛད་
ཅིང༑ ཆུ་བཟང་ནོ་མོན་ཧན་ལས་རྡོ་རྗེ་འཇིགས་བྱེད་ཀྱི་དབང་གསན། དེ་ནས་སྔོན་ཡུན་རིང་པོ་ནས་གོམས་པའི་བག་ཆགས་བརྟས་པའི་མཐུས་ཁྱིམ་པའི་ཆ་ལུགས་ལ་མི་དགྱེས་ཤིང་སྐྲ་བྲེགས་རབ་ཏུ་བྱུང་བའི་ཆ་ལུགས་མཛད་
བཞེད་པ་ན་ལོ་དེའི་ཧོར་ཟླ་བཅུ་པའི་ཚེས་ཉི་ཤུའི་ཉིན་ཆ་གན་ནོ་མོན་ཧན་དང་ཆུ་བཟང་ནོ་མོན་ཧན་གཉིས་ཀྱིས་མཁན་སློབ་མཛད་དེ་སྐྲ་བཅད་ངུར་སྨྲིག་གི་ན་བཟའ་བསྐོན་ཏེ་བསླབ་སྡོམ་ཕུལ་མཚན་ངག་གི་དབང་ཕྱུག་ཆོས་ཀྱི་
གྲགས་པ་ཐུབ་བསྟན་རྒྱལ་མཚན་དཔལ་བཟང་པོ་ཞེས་གསོལ། དེ་ནས་གཞུང་ལུགས་ལ་སྦྱོང་བར་བཞེད་དེ་ཆུ་བཟང་ནོ་མོན་ཧན་གྱིས་ཡོངས་འཛིན་མཛད་ནས་མཚན་ཉིད་ཀྱི་གཞུང་ཆེན་མོ་ལྔའི་དབུ་ནས་རྩི་ཤག་གནང་སྟེ་

[381A]༄༅། །གསན་སྦྱོང་གི་དབུ་ཚུགས། རིམ་གྱིས་བསྡུས་གྲྭའི་གསན་སྦྱོང་མཛད་པས་རིང་པོར་མ་ཐོགས་པར་མཁས་པའི་ཕུལ་དུ་གྱུར་ཏེ་སྐུ་འབུམ་འདུས་ཚོགས་ཀྱི་དབུས་སུ་དམ་བཅའ་ཡང་འཇོག་པ་
མཛད། དེ་ནས་གངས་ཅན་སྐྱེ་འགྲོ་ཡོངས་ཀྱི་བསོད་ནམས་ཀྱི་མཐུས་དགུང་ལོ་བཅུ་གསུམ་པ་ལྕགས་ཕོ་བྱི་བའི་ལོ་གོང་མ་ཆེན་པོའི་སྐུ་ཆབ་སོགས་དཔའ་བོ་སྟོང་ཕྲག་མང་པོས་བར་ཆད་བསྲུངས་ཤིང་བླ་ཆེན་མང་པོས་མཐའ་
བསྐོར་ཏེ་སྐུ་འབུམ་ནས་ཆིབས་བསྐྱོད་དེ་ལོ་དེའི་ཟླ་བ་དགུ་པའི་ཚེས་བཅོ་ལྔའི་ཉིན་ལྷ་ལྡན་སྤྲུལ་པའི་གཙུག་ལག་ཁང་དུ་ཕེབས་ཏེ་སེར་སྐྱ་བགྲང་བ་ལས་འདས་པ་ལ་ཞལ་གྱི་དཀྱིལ་འཁོར་བསྟན་ཏེ་གངས་ཅན་སྐྱེ་འགྲོ་མཐའ་དག་
དབུགས་ཕྱིན་པ་ཐོབ་པར་མཛད་དོ། །དེ་ནས་ཕོ་བྲང་ཆེན་པོ་པོ་ཏེ་ལར་ཕེབས། མགོན་པོ་སྤྱན་རས་གཟིགས་ཀྱི་རིགས་ཀྱི་ཅོད་བན་སྣང་བ་མཐའ་ཡས་དུར་སྨྲིག་གར་གྱི་རྣམ་པར་རོལ་བ་པཎ་ཆེན་ཐམས་ཅད་མཁྱེན་པ་རྗེ་བཙུན་
བློ་བཟང་ཡེ་ཤེས་དཔལ་བཟང་པོ་སྤྱན་དྲངས་ཏེ། ཕོ་བྲང་ཆེན་པོའི་གཟིམ་ཆུང་ཉི་འོད་འཁྱིལ་དུ་ལྕགས་བྱི་ལོ་དེ་ཁའི་མགོ་ཟླ་བའི་ཡར་ངོའི་ཚེས་ལྔའི་ཉིན་པཎ་ཆེན་ཐམས་ཅད་མཁྱེན་པ་ཆེན་པོས་མཁན་སློབ་སྦྲགས་མ་
མཛད། ཁྲི་ཆེན་དགེ་འདུན་ཕུན་ཚོགས་ཀྱིས་དུས་གོ་བ་མཛད་དེ་ཚིགས་སྔ་མ་དགེ་ཆུལ་དུ་བསྒྲུབས། མཚན་སྔར་གྱི་ཐོག་ཏུ་བློ་བཟང་ཞེས་བསྣན་ཏེ། བློ་བཟང་བསྐལ་བཟང་རྒྱ་མཚོ་ཞེས་གསོལ་དེ་ནས་པཎ་ཆེན་ཐམས་

[381B]རིམ་ཆེན་མོ་ལས་དབུ་བཙུགས་ཏེ་ཆོས་རྒྱུན་དུ་གསན་པར་མཛད། ལྷག་པར་པཎ་ཆེན་ཐམས་ཅད་མཁྱེན་བ་ཆེན་པོ་ལ་དཔལ་རྡོ་རྗེ་འཇིགས་བྱེད་ཆེན་པོའི་དབང་བཞི་ཡོངས་
སུ་རྫོགས་པ་གསན། པཎ་ཆེན་ཐམས་ཅད་མཁྱེན་པ་ཆེན་པོས་ཀྱང་རྗེ་འདི་ལ་རྒྱལ་བ་ཙོང་ཁ་པ་ཆེན་བོའི་རྣམ་ཐར་ལྟར་དང་པོར་ཤིང་རྟ་ཆེན་པོའི་གཞུང་ལུགས་རྣམས་ལ་མཐའ་ཆོད་པར་སྦྱོང་བ་དང། དེ་ནས་གཞུང་ལུགས་
གདམས་བར་འཆར་བའི་ཉམས་བཞེས་རྣམས་ལ་འབད་པ་དང། དེ་ནས་འཇམ་མགོན་བླ་མའི་བསྟན་པ་རིན་པོ་ཆེ་འདི་ཉིད་ཕྱོགས་ཀུན་ཏུ་སྤེལ་བར་མཛད་ནས་བསྟན་པའི་སྲོག་ཤིང་གཡོ་བ་མེད་པ་ཞིག་མཛད་དགོས་ཞེས་ཞལ་
ཏ་ཞིབ་པར་ཞུ་བར་མཛད། དེ་ནས་རྗེ་འདི་པས་འབྲོམ་རིན་པོ་ཆེས་ཇོ་བོ་རྗེ་ཇི་ལྟར་བསྟེན་པ་ལྟར་གྱི་རྣམ་ཐར་རྗེས་སུ་བསྐྱངས་ཏེ་པཎ་ཆེན་ཐམས་ཅད་མཁྱེན་པ་ཆེན་པོ་རིགས་ཀྱི་ཅོད་པན་དུ་བཟུང་ནས་གུས་པ་བླ་ལྷག་ཏུ་མཛད་དེ་པཎ་
ཆེན་ཐམས་ཅད་མཁྱེན་པ་ཆེན་པོ་གཙང་དུ་ཆིབས་བསྐྱོད་ལ་ཉེ་བན་རྗེ་འདི་ཉིད་པཎ་ཆེན་ཐམས་ཅད་མཁྱེན་པ་ཆེན་པོ་གཟིམ་ཆུང་ཁམས་གསུམ་རྣམ་རྒྱལ་དུ་བཞུགས་པའི་སྐུ་མདུན་དུ་ཕེབས་ཏེ་གསེར་དངུལ་སོགས་ཡོ་བྱད་དཔག་
ཏུ་མེད་པ་ཕུལ་ནས་བསྟན་འགྲོའི་དོན་དུ་ཞབས་པད་ཡུན་རིང་དུ་བརྟན་དགོས་ཚུལ་སོགས་གསོལ་བ་ཤུགས་དྲག་ཏུ་འདེབས་པར་མཛད། པཎ་ཆེན་ཐམས་ཅད་མཁྱེན་པ་ཆེན་པོས་ཀྱང་སྔར་ཞུས་པ་ལྟར་གསན་སྦྱོད་དབྱིས་བྱིན་

[382A]༄༅། །པ་གནང་དགོས་ཚུལ་སོགས་ཐུགས་ཡིད་གཅིག་ཏུ་འདྲེས་པའི་བཀའ་མཆིད་ཞིབ་ཏུ་མཛད། དེ་ནས་པཎ་ཆེན་ཐམས་ཅད་མཁྱེན་པའི་བཀའ་རྣམས་ཐུགས་ལ་བཅངས་ཏེ་ཁྲི་རིན་པོ་ཆེ་བློ་བཟང་དར་
རྒྱས་ཡོངས་འཛིན་དུ་བསྟེན་ནས་འབྲས་སྤུངས་སུ་ཆིབས་བསྐྱོད་དེ་ཐོག་མར་ཞག་ཤས་བསྡུས་གྲྭའི་རྩི་ཤག་གསན་པན་སྔར་ནས་སྐུ་འབུམ་དུ་སྦྱངས་ཟིན་པས་ཐོགས་པ་མེད་པར་མཁྱེན་ཏེ་ཚད་མ་སྡེ་བདུན་མདོ་དང་བཅས་པ་ལ་
སྦྱོང་བར་མཛད། དེའི་ཚེ་གྲྭ་སར་སློབ་གཉེར་བྱེད་པ་བྱིངས་དང་མཚུངས་བར་ཉིན་རེ་བཞིན་དུ་སྔ་དགོང་གཉིས་ཀར་རྩི་ཤག་ཚར་རེ་འཆག་མེད་དུ་གསན་ཞིང། མཚན་ཉིད་ཞབས་ཕྱི་རྣམས་དང་ཆོས་ཀྱི་འབེལ་གཏམ་ལ་
བརྩོན་པར་མཛད་པས་རིང་པོར་མ་ཐོགས་པར་ཚད་མའི་གཞུང་ལུགས་ལ་མཁས་པའི་ཕུལ་དུ་ཕྱིན་པར་གྱུར་ཏོ། །དེ་ནས་ཕར་ཕྱིན་ལ་གསན་སྦྱོང་མཛད་བཞེད་དེ་པཎ་ཆེན་བསོད་ནམས་གྲགས་པའི་ཕར་ཕྱིན་ཐུགས་འཛིན་
མཛད། ལེགས་བཤད་གསེར་ཕྲེང་དང་རྣམ་བཤད་སྙིང་པོའི་རྒྱན་སོགས་རྗེ་ཡབ་སྲས་ཀྱི་གསུང་རྣམས་གཞིར་བཞག་རྒྱ་བོད་ཀྱི་ཡིག་ཆ་མཐའ་དག་ལ་གཟིགས་རྟོག་མཛད་པས་རིང་པོར་མ་ཐོགས་པར་ཕ་རོལ་ཏུ་ཕྱིན་པའི་
གཞུང་ལ་མཁས་པའི་ཕུལ་དུ་ཕྱིན་པར་གྱུར། དེ་ནས་དབུ་མའི་གཞུང་ལ་སྦྱོང་བར་བཞེད་དེ་ཁྲི་རིན་པོ་ཆེ་དཔལ་ལྡན་གྲགས་པ་ཡོངས་འཛིན་དུ་བསྟེན་ནས་ཉིན་རེ་བཞིན་རྩི་ཤག་ཐུན་གཉིས་རེ་འཆག་མེད་གསན་ནས་འཕགས་

[382B]བདག་ཉིད་ཆེན་པོས་མཛད་པའི་དབུ་མའི་ཊཱིཀ་ཆེན་རྣམ་གཉིས་ལེགས་བཤད་སྙིང་པོ། ལྷག་མཐོང་ཆེ་ཆུང་སོགས་རྗེ་ཡབ་སྲས་ཀྱི་གསུང་རྣམས་ལ་ཞིབ་ཏུ་དཔྱད་དེ་
རྟག་འགྲུས་ཆེན་པོས་སྦྱོང་བར་མཛད་པས་རིང་པོར་མ་ཐོགས་པར་དབུ་མའི་གཞུང་ལ་སྦྱངས་པ་མཐར་ཕྱིན་པར་གྱུར་ཏོ། །དེ་ནས་རྗེ་འདི་པ་ཡོངས་གྲགས་ཀྱི་དགུང་ལོ་བཅུ་དགུ་མངལ་བཤོལ་རྩིས་པའི་ཉི་ཤུར་ཕེབས་པ་མེ་ཕོ་
རྟའི་ལོ་རིགས་ཀྱི་ཅོད་པན་པཎ་ཆེན་ཐམས་ཅད་མཁྱེན་པ་ཆེན་པོ་རྗེ་བཙུན་བློ་བཟང་ཡེ་ཤེས་སྤྱན་དྲངས་ནས་ལྷ་ལྡན་སྤྲུལ་ཕའི་གཙུག་ལག་ཁང་དུ་ས་ག་ཟླ་བའི་ཚེས་བཅོ་ལྔའི་ཉིན་ཇོ་བོ་ཤཱཀྱ་མུ་ནེའི་སྐུ་མདུན་དུ་པཎ་ཆེན་ཐམས་
ཅད་མཁྱེན་པ་ཆེན་པོ་རྗེ་བཙུན་བློ་བཟང་ཡེ་ཤེས་དཔལ་བཟང་པོས་མཁན་པོ་མཛད། ཁྲི་རིན་པོ་ཆེ་དཔལ་ལྡན་གྲགས་པས་ལས་སློབ་མཛད། རྒྱུད་སྨད་མཁན་པོ་མཁས་གྲུབ་ཆེན་པོ་ངག་དབང་མཆོག་ལྡན་པས་གསང་སྟེ་
སྟོན་པའི་སློབ་དཔོན་མཛད། སྡེ་སྣོད་འཛིན་པ་ཆེན་པོ་དཀའ་ཆེན་བློ་བཟང་སྨོན་ལམ་གྱིས་དུས་གོ་བ་མཛད། རྒྱལ་སྲས་སྤྲུལ་སྐུ་འཇིགས་མེད་ཡེ་ཤེས་གྲགས་པ་སོགས་གངས་རིའི་ལྗོངས་ཀྱི་གནས་བརྟན་ཆེན་པོ་སུམ་ཅུ་
རྩ་གཅིག་གི་དབུས་སུ་བསྙེན་པར་རྫོགས་པར་མཛད་དེ་ཐུབ་པའི་རྒྱལ་ཚབ་ཆེན་པོར་མངའ་གསོལ་ཏོ། །དེ་ནས་པཎ་ཆེན་ཐམས་ཅད་མཁྱེན་པ་ཆེན་པོ་ལ་མདོ་སྔགས་ཀྱི་ཆོས་བཀའ་རྒྱ་ཆེར་གནང་དགོས་པའི་གསོལ་འདེབས་

[383A]༄༅། །མཛད་ནས་པཎ་ཆེན་ཐམས་ཅད་མཁྱེན་པ་ཆེན་པོ་གཟིམ་ཆུང་བདེ་བ་ཅན་དུ་བཞུགས་སུ་གསོལ། དུས་ཚེས་ཁྱད་པར་ཅན་དང་བསྟུན་ནས་པཎ་ཆེན་ཐམས་ཅད་མཁྱེན་པ་ཆེན་པོས་གཟིམ་ཆུང་བདེ་བ་ཅན་ཉིད་དུ་
དཔལ་གསང་བ་འདུས་པའི་རས་བྲིས་ཀྱི་དཀྱིལ་འཁོར་དུ་དབང་བཞི་ཡོངས་སུ་རྫོགས་པ་སྟ་གོན་དང་བཅས་པ་རྒྱས་པར་སྩལ། དེ་ནས་བ་རི་བརྒྱ་རྩའི་རྗེས་གནང་ཡོངས་རྫོགས། སྒྲུབ་ཐབས་སོ་སོའི་ལུང་དང་བཅས་པ། རྒྱུད་ཀྱི་རྒྱལ་པོ་
དཔལ་གསང་བ་འདུས་པའི་འགྲེལ་པ་སྒྲོན་གསལ། དེ་ལ་རྗེ་བདག་ཉིད་ཆེན་པོས་མཆན་འགྲེལ། བསྡུས་དོན། མཐའ་གཅོད་བཞིའི་སྒོ་ནས་འདུས་པའི་རྩ་རྒྱུད་འཆད་པའི་བཤད་སྲོལ་བཟང་པོ་དེ་རིམ་གྱིས་གནང། ཡང་པཎ་ཆེན་ཐམས་
ཅད་མཁྱེན་པ་ཆེན་པོར་མ་རྒྱུད་ཐམས་ཅད་ཀྱི་གཙོ་པོ་དཔལ་འཁོར་ལོ་སྡོམ་པ་ལཱུ་ཨི་པའི་ལུགས་ཀྱི་ལྷ་དྲུག་ཅུ་རེ་གཉིས་པའི་དབང་གནད་དགོས་ཞེས་གསོལ་བ་འདེབས་པར་མཛད་པ་ན་པཎ་ཆེན་ཐམས་ཅད་མཁྱེན་པ་ཆེན་པོས་ཀྱང་
དགྱེས་བཞིན་ཞལ་གྱིས་བཞེས་ཏེ་རྗེ་འདི་པ་གཟིམ་ཆུང་བདེ་བ་ཅན་དུ་ཕེབས་ཏེ་བདེ་མཆོག་གི་དབང་སྟ་གོན་དང་བཅས་པ་རྒྱས་པར་གནང་བ་གསན་པར་མཛད། དེ་ནས་མངོན་པ་མཛོད་ལ་སྦྱོང་བར་བཞེད་དེ། མངོན་པ་མཛོད་
རྩ་བ་དང། མངོན་པ་ཀུན་ལས་བཏུས་གཉིས་ཐུགས་ལ་བཟུང། གཞུང་དེ་གཉིས་ཀྱི་འགྲེལ་བ་འགྲེལ་བཤད་དང་བཤད་པ་མཐའ་དག་ལ་གཟིགས་རྟོག་མཛད་དེ་རིང་པོར་མ་ཐོགས་པར་མངོན་པ་ལ་མཁས་པའི་ཕུལ་དུ་

[383B] །དེ་ནས་བོད་དུ་སྡེ་གཟིར་དུས་འཁྱོམས་ཆི་བར་བྱུང་བ་ན་འཇམ་དབྱངས་གོང་མ་བདག་པོ་ཆེན་པོས་རྗེ་འདི་པ་རེ་ཤིག་མདོ་ཁམས་ཕྱོགས་སུ་ཕེབས་ན་ལེགས་ཚུལ་ཕེབས་པ་ལྟར། སེ་འབྲས་དགེ་གསུམ་གྱི་བླ་མ་
མང་པོ་དང། མཚན་ཉིད་ཞབས་ཕྱི་རྣམས་དང། གཞན་ཡང་བླ་ཆེན་མང་པོ་དང། དྲུང་སྐོར་སེར་སྐྱ་ཕོན་ཆེ་བ་དང་བཅས་ཆིབས་ཁ་བསྐྱོད་དེ་འགར་ཐར་དུ་ཕེབས། ལམ་བར་གྱི་སེར་སྐྱ་བགྲང་བ་ལས་འདས་པ་མཐོང་ཐོས་དྲན་རེག་
གི་འབྲེལ་པ་ཐོགས་པ་ཐམས་ཅད་སྨིན་གྲོལ་ལ་འགོད་པར་མཛད། དེ་ནས་ཁྲི་ཆེན་དཔལ་ལྡན་གྲགས་པ་ཞིང་གཤེགས་པ་ན་རྒྱུད་སྨད་མཁན་པོ་ངག་དབང་མཆོག་ལྡན་ཡོངས་འཛིན་དུ་སྤྱན་དྲངས་ཏེ་དགའ་ལྡན་ཁྲི་པ་དང་འདྲ་
བའི་ཟོས་སྒོ་གནང་ཞིང་བསམ་སྦྱོར་གཉིས་ཀྱིས་ཚུལ་བཞིན་དུ་བསྟན་པར་མཛད་དེ་རྗེ་རྒྱལ་བ་གཉིས་པའི་མན་ངག་རྒྱལ་བའི་གསུང་རབ་ཐམས་ཅད་ཀྱི་ཉིད་ཁུ་བྱང་ཆུབ་ལམ་གྱི་རིམ་པའི་དམར་ཁྲིད་འཇམ་དཔལ་ཞལ་ལུང་གི་
སྟེང་ནས་མྱོང་ཁྲིད་སླ་ཆོས་སུ་མ་སོང་བར་ཟླ་སྦྲེལ་གྱི་བར་དུ་གསན་ཞིང་ཡང་དང་ཡང་དུ་དྲི་གཏུགས་ཀྱི་སྒོ་ནས་གདེང་ཐོབ་པར་མཛད། དེ་ནས་དཔལ་གསང་བ་འདུས་པའི་རྩ་རྒྱུད། འགྲེལ་པ་སྒྲོན་གསལ་རྗེ་རིན་པོ་ཆེས་མཛད་
པའི་བསྡུས་དོན་མཆན་བུ་མཐའ་གཅོད་རྣམས་སྦྲགས་ཏེ་འཆད་པ་འགྲེལ་པ་བཞི་སྦྲགས་སུ་གྲགས་པའི་གཟབས་བཤད་རྒྱུན་བསྲིངས་ཏེ་ལོ་སྦྲེལ་གྱི་བར་དུ་གསན་ཞིང། དེ་ཡང་ལུང་ཐོབ་ཙམ་གྱིས་ཆོག་པར་མ་མཛད་བར་སྔ་ཕྱི་

[384A]༄༅། །བར་གསུམ་དུ་བླ་མ་རྒྱུད་མཆོད་དང། ཉིན་རེ་བཞིན་རྒྱུད་ཀྱི་ཊཱིཀྐའི་རྩི་ཤག་འཛིན་ཚེས་བཅས་རྗེ་ཡབ་སྲས་ནས་བརྒྱུད་པའི་ཕྱག་ལེན་ཉམས་པ་མེད་པར་གསན་པར་མཛད། གཞན་ཡང་མཁས་གྲུབ་ཆེན་པོ་
ངག་དབང་མཆོག་ལྡན་པ་འདི་ལ་དཔལ་གསང་བ་འདུས་པའི་དབང་བསྐྱེད་རིམ་དངོས་གྲུབ་རྒྱ་མཚོ་དང་རྫོགས་རིམ་རིམ་ལྔ་གསལ་སྒྲོན་གཉིས་ཀའི་གཟབས་བཤད། གསང་བ་འདུས་པའི་བསྐྱེད་རྫོགས་གཉིས་ཀའི་ཉམས་ཁྲིད་
དཔལ་འཁོར་ལོ་སྡོམ་བའི་དབང་དང་བདེ་མཆོག་རྩ་རྒྱུད་དང་རྒྱུད་འགྲེལ་སྦས་དོན་ཀུན་གསལ་གཉིས་རྩ་འགྲེལ་སྒྲགས་པའི་བཤད་ལུང། བདེ་མཆོག་ལཱུ་ཨི་པའི་ལུགས་ཀྱི་བསྐྱེད་རྫོགས་གཉིས་ཀའི་ཁྲིད་སོགས་ཆོས་བཀའ་མཐའ་
ཡས་པ་གསན། དེ་ནས་དབུས་གཅང་བདེ་འཇགས་སུ་སོང་ནས་དབུས་གཙང་དུ་ཕེབས་པར་ཉེ་བ་ན་གོང་མ་བདག་པོ་ཆེན་པོའི་བཀས་མངགས་པའི་མི་དྲག་དཔུང་ཆེ་བ་དང། ལྕང་སྐྱ་རིན་པོ་ཆེ་བཅས་ཕེབས་ཏེ་ལྕང་སྐྱ་རིན་པོ་ཆེས་རྗེ་འདི་ལ་
མདོ་སྔགས་ཀྱི་ཆོས་བཀའ་རྒྱ་ཆེན་པོའི་དོན་དུ་གསོལ་བ་བཏབ་པ་ལྟར་བདེ་མཆོག་ལཱུ་ཨི་པའི་དབང་སྟ་གོན་དང་བཅས་པ་རྒྱས་པར་སྩལ། ཡང་ལྕང་སྐྱ་རིན་པོ་ཆེ་ནས་གསོལ་བ་བཏབ་སྟེ་གསང་འདུས་མི་སྐྱོད་པའི་དབང་སྟ་གོན་དང་བཅས་
པ་རྒྱས་པར་སྩལ། ཡང་ལྕང་སྐྱ་རིན་པོ་ཆེ་ནས་གསོལ་བ་བཏབ་སྟེ་དགེ་འདུན་ལྔ་བཅུ་སྐོར་ལ་འཇམ་དཔལ་ཞལ་ལུང་གི་མྱོང་ཁྲིད་རྒྱས་པར་སྩལ། དེ་ནས་འགར་ཐར་ནས་ཆིབས་ཁ་བསྐྱོད་དེ་ལམ་བར་གྱི་སྐྱ་སེར་བགྲང་བ་ལས་འདས་པ་ལ་

[384B]གྱིས་གྲུ་འཛིན་གཉིས་པའི་གཞལ་མེད་ཁང་དུ་ཕེབས། དེ་ནས་རྗེ་ཉིད་བསྙེན་པར་རྫོགས་ནས་ལོ་བཅུ་ལོན་པ་ཡོས་ལོ་ས་ག་ཟླ་བའི་ཚེས་བཅོ་ལྔའི་ཉིན་དེ་མོ་སྤྲུལ་པའི་སྐུ་ངག་དབང་འཇམ་
དཔལ་བདེ་ལེགས་རྒྱ་མཚོ་སོགས་ལ་བསྙེན་པར་རྫོགས་པའི་སྡོམ་པ་གནང། དེ་ནས་བཟུང་སྟེ་རབ་བྱུང་བསྙེན་རྫོགས་ཀྱི་སྡོམ་པ་ཟམ་མ་ཆད་པ་ལྟ་བུར་སྩལ་ཞིང། འབྲོམ་རིན་པོ་ཆེའི་རྣམ་ཐར་རྗེས་སུ་བསྐྱངས་ཏེ་རིགས་ཀྱི་ཅོད་བན་པཎ་ཆེན་ཐམས་
ཅད་མཁྱེན་པ་ཆེན་པོ་མཇལ་བར་རིངས་ནས་ཕོ་བྲང་དུ་ཕེབས་འཕྲལ་སྙན་གསན་མཛད་ཀྱང་དེ་ལོ་སྐུ་ན་མཐོ་བའི་ཁར་སྐུ་ཁམས་བསྙེལ་ཚུལ་ཆེ་བས་ཕེབས་ཐབས་མ་བྱུང་བར་འབྲུག་ལོའི་ནང་དུ་གཙང་དུ་ཆིབས་ཁ་བསྐྱོད་དེ་པཎ་ཆེན་ཐམས་ཅད་
མཁྱེན་པ་ཆེན་པོ་མཇལ་བར་ཕེབས། བླ་བྲང་རྒྱལ་མཚན་མཐོན་པོར་ཡབ་སྲས་མཇལ་མ་ཐག་ཐུགས་ཡིད་གཅུགས་པའི་གསུང་གླེང་བག་ཕེབས་པར་མཛད་ཅིང། ལམ་རིམ་མྱུར་ལམ་གྱི་ཁྲིད་སོགས་ཆོས་བཀའ་མང་དུ་ཞུ་བའི་སྙན་གསན་མཛད་
རྗེ་འདི་པས་ཐོས་བསམ་གླིང་དུ་བཞུགས་ཏེ་བླ་བྲང་རྒྱལ་མཆན་མཐོན་པོར་ཡང་ཡང་པ་བས་ནས་པཎ་ཆེན་ཐམས་ཅད་མཁྱེན་པ་ལ་ལམ་རིམ་མྱུར་ལམ། སྒྲོལ་དཀར་ཡིད་བཞིན་འཁོར་ལོའི་རྗེས་གནང་ཚེ་རྟ་ཟུང་འབྲེལ་གྱི་དབང་སོགས་
ཆོས་བཀའ་མང་ཙམ་གསན་ཞིང། རྗེ་འདིས་བཀྲ་ཤིས་ལྷུན་པོའི་ཚོགས་ཆེན་ལ་ལམ་རིམ་བསྡུས་དོན་གྱི་ལུང་གི་ཐོག་ལམ་གྱི་ལུས་ཡོངས་སུ་རྫོགས་པའི་གསུང་བཤད་རྒྱས་པར་གནང། དེ་ནས་ཡབ་སྲས་གཉིས་འབྲལ་མི་བོད་པར་ཐུགས་ཡིད་
[385A]༄༅། །གཅུགས་པའི་བཀའ་མཆིད་ཟབ་མོ་རྒྱ་ཆེར་མཛད་ཅིང་འཇམ་མགོན་བསྟན་པ་འཛིན་སྐྱོངས་སྤེལ་གསུམ་གྱི་གནད་ལས་བཙམས་པའི་གསང་བའི་བཀའ་མཆིད་མང་པོ་ཞིག་ཀྱང་མཛད་ནས་རྗེ་འདིས་ཕོ་བྲང་དུ་
ཆིབས་བསྐྱོད་མཛད། དེ་ནས་རྗེ་འདིས་ཆོས་ཀྱི་འཁོར་ལོ་རྒྱ་ཆེར་བསྐོར་བའི་དུས་ལ་བབ་པ་ན་རྒྱ་གར་ཆུ་བོ་གངྒཱ་ཚུན་ལ་འགྲན་ཟླ་དང་བྲལ་བའི་རིག་སྔགས་འཆད་བའི་སྡེ་དཔལ་ལྡན་སྨད་རྒྱུད་གྲྭ་ཚང་གི་དགེ་འདུན་ཚང་མས་གསོལ་བ་རྩེ་གཅིག་
ཏུ་བཏབ་སྟེ་ཚོམ་ཆེན་རྙིང་པར་རྒྱུད་སྨད་ཚོགས་ཡོངས་ཀྱི་ཐོག་སྤྲུལ་སྐུ་མང་པོ་དང་བླ་ཆེན་མང་པོས་གཙོས་དགེ་འདུན་ཁྱོན་སྟོང་དང་ལྔ་བརྒྱ་སྐོར་ལ་དཔལ་གསང་བ་འདུས་པ་འཕགས་ལུགས་མི་སྐྱོད་པའི་དབང་སྟ་གོན་དང་བཅས་པ་རྒྱས་པར་
སྩལ་བས་གསང་ཆེན་རྡོ་རྗེ་ཐེག་པའི་བསྟན་པ་ཉི་མ་ཤར་བ་ལྟར་མཛད་དོ། །དེ་ནས་ཡོངས་འཛིན་གནག་དབང་མཆོག་ལྡན་ལ་རྡོ་རྗེ་ཕྲེང་བའི་དབང་རྫོགས་པར་གསན་ཞིང། རིམ་བཞིན་བདེ་མཆོག་ལཱུ་ཨི་པའི་བསྐྱེད་རྫོགས། དྲིལ་བུ་པའི་
བསྐྱེད་རྫོགས། སྲད་རྒྱུད་ལུགས་ཀྱི་ཁྲིད་ཆེན་དྲུག་སྨད་རྒྱུད་ལུགས་ཀྱི་ཁྲིད་ཆེན་བརྒྱད་རྣམས་ལེགས་པར་གསན། དེ་ནས་ཐུགས་གཉེར་ཞབས་ཕྱི་རྣམས་ཀྱིས་བསྐུལ་ནས་གསང་འདུས་དབང་བཤད་ཆེན་མོ་དབང་དོན་དེ་ཉིད་ཡང་
གསལ་ཞེས་བྱ་བ་སྔོན་མེད་པའི་ལེགས་བཤད་ཆེན་པོ་འདི་མཛད་དོ་།དེ་ནས་དཔལ་ལྡན་སྟོང་རྒྱུད་གྲྭ་ཚང་གི་དགེ་འདུན་རྣམས་ཀྱིས་གཙོས་སྡེ་སྣོད་འཛིན་པ་སྟོང་དང་བརྒྱ་སྐོར་ལ་དཔལ་འཁོར་ལོ་སྡོམ་པ་ལཱུ་ཨི་པའི་ལུགས་ལྷ་རེ་གཉིས་

[385B]ཆེན་རྡོ་རྗེ་ཐེག་པའི་བསྟན་པ་ཆེས་ཆེར་འཕེལ་བར་མཛད་དོ་།དེའི་ཚེ་རྒྱུད་སྡེ་དང་མཐུན་པའི་ཉམས་རྟོགས་ཁྱད་པར་ཅན་འཁྲུངས་ནས། དགྱེས་པའི་མགུར་དབྱངས་བཞེས་བ་ནི། ལྷུན་སྟུག་རིན་
ཆེན་ལས་གྲུབ་པ་ངོ་མཚར་གྱི་ཕོ་བྲང། །ཡེ་ཤེས་འཇའ་ཚོན་དུ་འཁྲུགས་པ་དངས་གསལ་གྱི་འོད་ཕུང། །ལྔ་ལྡན་དཀྱིལ་འཁོར་གྱི་བདག་པོ་སྐུ་བཞི་ཡི་དབང་ཕྱུག་དྲིན་ཅན་རྗེ་བཙུན་གྱི་བླ་མ་སྙིང་དབུས་སུ་བཞུགས་ཤིག་སྔོན་བསགས་ལེགས་བྱས་
ཀྱིས་འཕངས་པའི་དལ་འབྱོར་གྱི་རྟེན་བཟང། །རབ་འབར་མེ་འོབས་དང་འདྲ་བའི་ཁྱིམ་གནས་ལས་ཕྱུང་ནས། །མཉམ་མེད་ཟས་གཙང་གི་སྲས་པོའི་བུ་རྒྱུད་དུ་སྙེག་པ། །བསམས་ཀྱིན་བློ་བདེའི་ཉམས་དབྱངས་ཤིག་ལེན་པ་རང་སྤྲོའོ། །མཚན་ལྡན་
བླ་མ་ཡི་ཞལ་ནས་གདམས་གནག་གི་ཉིང་ཁུ། །སྡེ་སྣོད་རིན་པོ་ཆེ་རྣམ་གསུམ་མཛུབ་འཁྲིད་དུ་བསྟན་ནས། །དུས་གསུམ་སངས་རྒྱས་ཀྱི་གཤེགས་བཤུལ་བྱང་ཆུབ་ཀྱི་སེམས་ལ། །ཡིད་ཆེས་གོལ་ས་ལས་ལྡོག་པས་ཞེ་བློ་རང་བདེའོ། །གང་སྣང་ཚུགས་
ཐུབ་ཀྱི་བློ་འདི་འཁྲུལ་པ་རུ་གོ་ནས། །སྤྲོས་མེད་ནམ་མཁའ་དང་འདྲ་བའི་ལྟ་བ་ཡི་རྒྱལ་པོ། །སྣང་སྟོང་སྒྱུ་མ་ཡི་གཟིགས་མོ་ལམ་ལམ་དུ་ཤར་ནས། །རྟག་ཚད་གཡང་ས་ལས་གྲོལ་བས་ཞེ་བློ་རང་བདེའོ། །འཁྲུལ་བྲལ་རྒྱུད་ལུང་གི་ངེས་པས་ཚད་མ་
རུ་གྲུབ་ཅིང། །ཆད་མེད་བརྒྱུད་ལྡན་གྱི་བླ་མར་བྱིན་རླབས་ཀྱི་བཀའ་བབས། །མ་དག་དྲི་མ་ཀུན་སྦྱོང་ནུས་དབང་བཞི་ཡི་ཆུ་བོ་།སྙིང་གི་ཟིལ་དབར་དུ་ཐོབ་པས་ཞེ་བློ་རང་བདེའོ། །སྣོད་བཅུད་ཡེ་ཤེས་ཀྱི་རོལ་བ་དཀྱིལ་འཁོར་དུ་ཤར་ཞིང། །མཚར་སྡུག་ཕྱག་

[386A]༄༅། །རྒྱ་ཡི་གར་སྟབས་ཤིག་ཤིག་ཏུ་བསྒྱུར་བས། །རང་སེམས་བདེ་སྟོང་གི་གཞོན་ནུ་ཏིང་འཛིན་གྱི་འཆར་སྒོ། །གུ་ཡངས་རྩེད་འཇོལ་བྲེལ་བའི་དགའ་སྟོན་ཞིག་མྱོང་ངོ། །མ་རིག་སྙིང་དབུས་ཀྱི་སྦུབས་ལས་རང་
བྱུང་དུ་འཁྲུངས་པ། །ཁྱབ་བདག་ཧེ་རུ་ཀའི་ཞལ་བཟང་མངོན་སུམ་དུ་མཐོང་བའི། །འཁྲུལ་མེད་ལམ་བཟང་འདི་རྙེད་པ་བླ་མ་ཡི་བཀའ་དྲིན། །འཇམ་དཔལ་སྙིང་པོ་ཡི་བཀའ་དྲིན་འཁོར་ཐབས་རང་མེད་དོ། །སྒོ་གསུམ་བག་མེད་ལས་དབེན་
པའི་བསམ་གཏན་གྱི་ཁང་བུར། །ཆེས་བརྒྱད་འདེ་སྣང་གི་འཁྲི་བ་ཕར་རྒྱབ་ཏུ་བསྐྱུར་ནས། །ཚེ་མཇུག་དོན་ལྡན་དུ་བྱེད་ནུས་སྒྲུབ་པ་ཡི་མཆོད་པས། །ལྷ་དང་བླ་མ་ཀུན་མཉེས་པའི་ཡིད་སྨོན་ཞིག་འཆའོ། །ཞེས་སོ། །དེ་ནས་རྗེ་བདག་ཉིད་ཆེན་པོའི་གསུང་
འབུམ་ཡོངས་རྫོགས་ཀྱི་ལུང་གསན། འདི་དག་གི་སྐབས་ལམ་གྱི་ལུས་ཡོངས་སུ་རྫོགས་པ་ལ་ཉམས་བཞེས་ལྷུར་མཇད་པས་སྐྱེས་བུ་ཆུང་དུའི་མི་རྟག་པའི་དམིགས་སྐོར་ལ་མྱོང་བ་ཕུལ་ཕྱིན་འཁྲུངས་ཏེ་སྐྱོ་ཤས་ཀྱི་མགུར་དབྱངས་གསུངས་
པ་ནི༑ ཕ་དྲན་པས་གདུང་བ་སེལ་མཛད་པའི། །སྐྱབས་བླ་མ་ལྷ་ལ་གསོལ་བ་འདེབས། །བློ་འཆི་བ་སྙིང་ནས་དྲན་པ་དང། །ཆོས་རྣམ་དག་འགྲུབ་པར་བྱིན་གྱིས་རློབས། །སྤང་སེར་པོ་གསེར་གྱི་རི་བ་ལ། །རླངས་ན་བུན་དངུལ་མདོག་སྐེད་
ལ་འཁྲིགས། །དེ་ད་ལྟ་ཡོད་ལ་ད་ལྟ་མེད། །རྐྱེན་འདིས་ཀྱང་མི་རྟག་དྲན་ནས་བྱུང། །དབྱར་དྲོད་གཤེར་དུས་སུ་འཛོམ་པ་ན། །ལོ་ཡགས་ཀྱི་སྙེ་མ་གཡུ་ཡི་མདོག་སྟོན་མཐའ་མར་ཞིང་སྟོང་སྐྱ་བོར་སོང། །རྐྱེན་འདིས་ཀྱང་མི་རྟག་

[386B] །ཤིང་ལྗོན་པ་འང་བ་རྒྱས་ལོ་མ་རེར་།སྨིན་ལེགས་ཀྱི་འབྲས་བུ་ཕང་ཕུང་ཆགས། །མཐར་གཅིག་ཀྱང་མི་སྡོད་ས་ལ་བྲུལ། །རྐྱེན་འདིས་ཀྱང་མི་རྟག་དྲན་ནས་བྱུང། །ཤར་རི་བོ་སྤོ་མཐོའི་རྩེ་མོ་ནས། །ཁྲི་གདུགས་ཀྱི་ཉི་མ་དགུང་
ལ་ཤར། །དེ་མི་སྡོང་ནུབ་ཀྱི་རི་རྩེར་སོང། །རྐྱེན་འདིས་ཀྱང་མི་རྟག་དྲན་ནས་བྱུང། །སྐྱེས་ཕོ་མོ་གཞོན་ནུ་ལང་ཚོ་ཅན་།ནང་ཤི་དང་ནུབ་ཤི་རྒྱུན་མི་འཆད། །ཡར་འདྲེན་དང་སྐྱེ་བརྟག་ཞུའོ་ཟེར། །རྐྱེན་འདིས་ཀྱང་མི་རྟག་དྲན་ནས་བྱུང་།སྦྲིན་དཀར་
པོ་མཁའ་ལ་ལང་ལོང་འཁྲིགས། །སྦྲང་ཆར་གྱི་ཐེགས་པ་འབབ་ལ་ཁད། །རླུང་དམར་ནག་འཚུབ་མས་ཕྱོགས་བཅུར་གཏོར། །རྐྱེན་འདིས་ཀྱང་མི་རྟག་དྲན་ནས་བྱུང། །ས་ཡངས་པོ་དཔལ་མོའི་ཐང་གི་དབུས། །ཕྱོགས་འགྲོན་བོའི་གུར་གྲལ་
སྐར་མ་འདྲ། །སད་གར་བབས་རྩྭ་ཤིང་ལུད་སྙིགས་ཙམ། །རྐྱེན་འདིས་ཀྱང་མི་རྟག་དྲན་ནས་བྱུང། །དབྱར་ས་ལ་དྲོད་བབས་རྩི་ཐོག་རྒྱས། །བློ་བག་ཕེབས་དུས་ཀྱི་དེ་མ་ཐག་དགུན་ཁ་རླུང་འཆུབས་པའི་གྲང་བས་སྐྱོ། །རྐྱེན་འདིས་
ཀྱང་མི་རྟག་དྲན་ནས་བྱུང། །སྟེང་སྒྲ་དབྱངས་སྒྲོག་པའི་ག་ཡུ་འབྲུག་དང། །བར་གསུང་སྙན་འཇེབས་པའི་ཁུ་བྱུག་སོགས། །དུས་ཡལ་ཡོལ་གར་སོང་ཆ་མེད་ཐལ། །རྐྱེན་འདིས་ཀྱང་མི་རྟག་དྲན་ནས་བྱུང། །དངོས་ཞལ་ནས་
ཆོས་ཀྱི་སྨན་མཆོག་གིས། །སེམས་ཉོན་མོངས་ནད་སེལ་དམ་པ་མང་།དུས་དེང་སང་དག་པའི་ཞིང་ནས་གཟིགས། །རྐྱེན་འདིས་ཀྱང་མི་རྟག་དྲན་ནས་བྱུང། །ལུས་སྐྱེད་པའི་དྲིན་ཅན་མ་ལ་སོགས། །གཉེན་མཛའ་བཤེས་འབྲལ་གླགས་

[387A]༄༅། །མི་ཕོད་ཀྱང། །དུས་དེང་སང་འདུ་པའི་འབྲེལ་པ་ཆད་།རྐྱེན་འདིས་ཀྱང་མི་རྟག་དྲན་ནས་བྱུང། །ཕོ་རྒོད་པོ་འཕྱིས་ཀྱི་སོ་ཆིས་ཅན། །ལོ་ཟླ་བ་རྟིང་མའི་གྲབས་གཤོམ་བྱེད། །ལས་འཕྲོར་ལུས་རང་ཉིད་
གར་སོང་མེད། །རྐྱེན་འདིས་ཀྱང་མི་རྟག་དྲན་ནས་བྱུང། །དཔལ་འཆི་མེད་རྡོ་རྗེའི་སྐུ་བརྙེས་པ། །སྐྱབས་སངས་རྒྱས་དེ་ཡང་འདའ་ཚུལ་སྟོན། །ལུས་ཤ་ཁྲག་པགས་པས་གཡོགས་པ་འདི། །འཇིག་ངེས་པ་ཆུ་ཡི་ལྦུ་པ་འདྲ། །ནར་
སོན་པའི་ཕ་མས་རང་གི་བུ། །སྐྱེས་ཙམ་ནས་དུར་དུ་སྦ་བ་སྣང། །དེ་མཐོང་ནས་བདག་ཀྱང་གཞོན་ནོ་ཞེས། །འཆི་བདག་ལ་གཤོལ་འདེབས་རེ་བ་ཆད། །དུས་ད་ནང་དགྲ་འདུལ་གཉེན་སྐྱོང་གི་གྲོས་བྱེད་དུས་ལུས་བདེ་སེམས་
ཀྱང་རྒོད། །དགུང་དྲོ་ལ་བབ་དུས་དུར་ཁྲོད་དུ། །ལུས་བྱ་ཁྱིས་ཟ་བཅང་བདེན་ནམ། །ལར་མཐོང་ཐོས་ཡུལ་དུ་གྱུར་བ་ཡི། །ཁོང་འགྲོ་བ་མི་ཡི་སྐྱེས་བུ་རྣམས། །དུས་རིང་མཐའ་ལོ་བརྒྱ་ཚུན་ཆད་དུ། །གཅིག་ཙམ་ཡང་མི་
སྡོད་འཆི་བར་ངེས། །ཕྱི་སྣོད་བཅུད་སྣང་བ་གང་ལ་ཡང། །ཡིད་ལེགས་པར་གཏད་ནས་བསམས་པའི་ཆེ། །དུས་སྔ་ཕྱིར་འགྱུར་བ་འབའ་ཞིག་གིས། །ཀུན་མི་རྟག་སློབ་དཔོན་ཉིད་དུ་གདའ། །སྔར་ཕྱིས་པའི་སྐབས་ནས་
རིམ་འཕེལ་བའི། །སྟོབས་ལང་ཆོ་གཞོན་ནུའི་ལུས་ཀྱི་ཆ། །ད་གང་ལ་བལྟས་ཀྱང་མི་སྡུག་པ། །འདི་རང་ལུས་ཡིན་ཡང་ཡིད་མི་འོང་།བདེ་སྡུག་དང་བཏང་སྙོམས་སྣ་ཆོགས་སམ། །ཡང་རེས་འགའ་དགེ་ལ་རས་འགའ་

[387B] རེས་ལུང་མ་བསྟན་གྱི་སེམས་ལ་སོགས། །བློ་འདི་ཡང་མི་རྟག་སྐད་ཅིག་གཡོ། །རང་གཞན་གྱི་སྣང་ཚུལ་གར་བལྟས་ཀྱང་།གླག་བཞིན་དུ་འབྱུང་བས་བློ་ས་བདེ། །ཁེང་འཆི་བདག་གཤེད་ལས་མཐའ་ནས་བསྒོས། །ད་གསོད་
པར་ངས་ན་ཅི་རང་དྲག། གཉེན་བཤེས་དང་ནོར་རྫས་ཁང་ཁྱིམ་སོགས། །མི་ཡུལ་གྱི་སྣང་བ་དང་སྤྲོ་ཡང། །སེམས་ཆགས་པས་བཅིངས་བཞིན་དབང་མེད་དུ། །སྣང་བ་འདི་ནམ་ཞིག་ནུབ་པར་འགྱུར་།ལུས་མལ་གྱི་ཐ་མར་འདྲེ་ལྡོག་
ཅིང། །ངག་ཐ་མའི་ཚིག་གི་ལྔ་བ་ལྡིབ་སྨྲ། །སེམས་ཐ་མའི་དྲན་རྟོག་ཇེ་ཕྲར་ནུབ། །དུས་དེ་འདྲ་བདག་ལ་ནམ་འོད་ན། །སྔར་སྡིག་པའི་ལས་ལ་དེ་ཙམ་སྤྱད། །ཚེ་ཕྱི་མར་ཕན་པའི་དགེ་བས་དབུལ། །ཕྱོགས་གར་འགྲོ་འདི་འགྲོའི་གཏོལ་
མེད་པས། །ད་བསམ་ཚེ་འཆི་ལ་ཤིན་ཏུ་ཆེར། །དོན་དེ་ཕྱིར་བདག་དང་བདག་འདྲའི་འགྲོ། །དགོས་མེད་ཀྱི་བྱ་བྱེད་མ་མང་བར་།སྐྱབས་བླ་མ་ཡི་དམ་མཁའ་འགྲོ་ལ། །སྐྱབས་འདེགས་དུས་སྐྱེལ་མའི་ཞུ་བ་ཕུལ། །དགེ་སེམས་ཀྱི་སྣང་
པ་དཀར་པོའི་དང། །གདེང་དགའ་སྤྲོ་དང་བཅས་འཆི་བ་ལ། །དུས་ད་ལྟ་གོམས་པ་གལ་ཆེ་བས། །མདོ་སྔགས་ཀྱི་ཟབ་དོན་འདྲིས་པར་བྱ། །གཏམ་འདི་ལ་བརྟེན་ནས་བདག་འདྲ་བ། །བློ་དྲེད་པོར་སོང་པའི་ཆོས་མེད་རྣམས། །ངེས་འཕྱུང་
གི་བསྐུལ་མ་ཐེབས་པ་དང། །རྒྱུད་སྨིན་ཅིང་གྲོ་ལྦ་ཐོབ་པར་ཤོག། ཅེས་སོ། །དེ་ནས་ཡོངས་འཛིན་རིན་པོ་ཆེ་ངག་དབང་མཆོག་ལྡན་ལ་དཔེ་ཆོས་རིན་ཆེན་སྤུངས་པ་སོགས་བཀའ་གདམས་ཀྱི་ཆོས་སྐོར་དུ་མ་ཞིག་གསན། འབྲས་

[388A]༄༅། །སྤུངས་སྔགས་པ་བླ་ཟུར་ཞལ་སྔ་ནས་བློ་བཟང་ཆོས་འཕེལ་གྱིས་གསོལ་བ་བཏབ་ནས་དགེ་བའི་བཤེས་གཉེན་སུམ་བརྒྱ་སུམ་ཅུ་སྐོར་ལ་བདེ་མཆོག་ལཱུ་ཨི་པའི་བསྐྱེད་རིམ་གྱི་ཁྲིད་སྲད་རྒྱུད་དང་དབེན་
ས་སྙན་རྒྱུད་ཀྱི་གདམས་པའི་ཆུ་པོ་གཉིས་འདྲེས་མྱོང་ཁྲིད་དུ་སྩལ་བས་དེར་འདུས་པའི་དགེ་བའི་བཤེས་གཉེན་དེ་རྣམས་བླ་མེད་ཐེག་བའི་བདུད་རྩིས་ཚིམ་པར་མཛད་དོ། །དེའི་ཚེ་དགེ་བའི་བཤེས་གཉེན་རིན་ཆེན་རྒྱལ་མཚན་གྱིས་
དཔལ་ཧེ་རུ་ཀཿ་དང་རྗེ་བདག་ཉིད་ཆེན་པོ། རྗེ་འདི་ཉིད་གསུམ་དབྱེར་མེད་དུ་གསོལ་བ་བཏབ་ཆོག་པ་ཞིག་དགོས་ཞེས་ཞུས་པ་ན་སྟེང་དགའ་ལྡན་ལྷ་བརྒྱའི་མདུན་ས་ནས། །སྤྲིན་དཀར་པོ་སྙེག་པའི་རྩེ་མོ་རུ། །རྗེ་རྒྱལ་བ་ཀུན་འདུས་
བློ་བཟང་གྲགས། །དེང་མདུན་གྱི་ནམ་མཁར་གཤེགས་སུ་གསོལ། །གནས་སྤྱི་གཙུག་སེང་ཁྲི་བད་ཟླའི་སྟེང། །ཡིད་དྲན་པས་སྲིད་ཞིའི་གདུང་བ་སེལ། །དཔལ་ཧེ་རུ་ཀཿ་དང་དབྱེར་མེད་པའི། །རྗེ་དྲིན་ཅན་བླ་མ་རིན་པོ་ཆེ། །མགོན་གསང་གསུམ་
བཀོད་པ་མཐའ་ཡས་ཀྱང། །དོན་ངོ་བོ་གཅིག་ཏུ་གསོལ་འདེབས་ན་།རྒྱུད་ཉོན་མོངས་རྩུབ་རེག་ཞི་བ་དང། །སེམས་ཆོས་དང་འདྲེས་པར་བྱིན་གྱིས་རློབས། །སྔོན་ལེགས་བྱས་བརྒྱ་ཡིས་འཕངས་པའི་ལུས། །རྟེན་ཆོས་དང་མཇལ་བའི་དལ་
འབྱོར་འདི། །ལྷ་ཚངས་དབང་གཙུག་གི་ནོར་བུ་བཞིན། །དུས་ལན་ཅིག་ཙམ་ལས་རྙེད་དཀའ་ཡང། །དེང་སྔོན་ཆད་འདི་སྣང་རེ་དོགས་དང། །སེམས་ཉོན་མོངས་དབང་དུ་སོང་བ་ཡིས། །བློ་ཆོས་དང་འདྲེས་པའི་སྐབས་མེད་བར། །ཚེ་ཕལ་

[388B] །དུས་གཏན་གྱི་མདུན་མ་རླུང་ལ་བསྐུར། །རྒྱུད་འཕུན་འདྲེ་ཞུགས་པའི་སྨྱོན་པ་བདག། ཚེ་འདི་སྣང་ཕུན་ཆོགས་ཐམས་ཅད་དང། །གཏན་བྲལ་གྱི་ཕ་རོལ་ཆ་བའི་ཚེ་།ཆོས་གཤའ་མ་བསྒྲུབས་པའི་ཉམས་
མྱོང་གིས། །འཇིགས་མི་དགོས་སྙམ་པའི་གདེང་ཚད་མེད། །ལོ་ཟླ་བཞག་དང་ཟ་མས་ཀྱང། །ལུས་སེམས་ཀྱི་མཐུ་སྟོབས་རིམ་གྱིས་བྲི་།སྔར་ལང་ཚོ་དར་པའི་གཞོན་ནུའི་ལུས། །ད་རྒས་པའི་གནས་སྐེབས་འདི་ལྟར་སོང། །ལུས་འབྱུང་བ་
འཁྲུགས་པའི་ནད་ཅིག་གམ། །རྐྱེན་གློ་བུར་གདོན་གྱིས་འཚེ་བ་ཡིས་།ཕྱོགས་གང་དུ་མལ་གྱི་ཐ་མ་ལ། །བདག་འཆི་བའི་དུས་ཚོད་ནམ་འོད་ན། །དགྲ་གཤིན་རྗེའི་བསུ་མའི་ཕོ་ཉ་སླེབས། །ཕྱོགས་དེད་ཤ་ཐོན་པའི་གདངས་མིག་ལྟ། །
མཐའ་མཛའ་བ་ཤེས་དུ་བས་ཡོངས་སུ་བསྐོར། །གཤིན་དགེ་དང་དུར་གྱི་གཤོམ་རས་བྲེལ། །གཉེན་ལོངས་སྤྱོད་དཔལ་ལ་འཁྲེན་བ་ཡིས་།ཡིད་གདུངས་ཀྱང་རང་དབང་གཏོལ་མེད་འགྱུར། །ལར་དེ་ལྟའི་འཆི་བ་འོད་ངེས་ཤིང། །དུས་དེ་
རིང་ཉི་མ་མ་ནུབ་གོང། །སེམས་ཟག་ཕུང་བྲལ་ནས་བར་དོ་ཡི་།འཕྲང་རིང་ཕོར་མི་འགྲོའི་ཆ་ཡང་མེད། །འབྲོག་དགོན་པ་འཇིགས་བའི་ས་ཕྱོགས་སུ། །རང་གཅིག་བུ་གཏོལ་མེད་འབྱམས་པ་བཞིན་།སྔར་འདྲིས་ཀྱི་གྲོགས་དང་མགོན་
མེད་པར། །བཤུལ་འཇིག་རྟེན་ཕྱི་མར་འགྲོ་བ་ན། །སྐྱབས་བསླུ་མེད་དཀོན་མཆོག་མ་ལུས་པ། །རྗེ་བླ་མ་གཅིག་ཏུ་འདུས་པའི་སྐུ། །ཁྱེད་མ་གཏོགས་རེ་ས་གཞན་མེད་པས། །ཐུགས་བརྩེབས་སྐྱོངས་ཤིག་ཐུགས་རྗེ་ཅན། །སྒོ་གསུམ་

[389A]༄༅། །གྱིས་བསྒྲུབས་པའི་དམ་ཆོས་རྣམས། །རྒྱུད་ཉོན་མོངས་གཉེན་པོར་སོང་བ་ཡི། །ཆོས་གནད་དུ་འཁེལ་བའི་ཉམས་ལེན་གྱིས་།དུས་ཉིན་མཚན་འདའ་བར་བྱིན་གྱིས་རློབས། །མ་སེམས་ཅན་འཁོར་བའི་རྒྱ་མཚོ་ཆེར་
སྡུག་བསྔལ་བའི་ངང་ཚུལ་མ་བཟོད་བར། །ཚིག་བཅོས་མ་མིན་པར་ཅི་བྱེད་རྣམས། །གཞན་ཕན་བདེར་འགྱུར་བར་བྱིན་གྱིས་རློབས། །བདག་འདི་སྣང་འགག་པར་ཕྱོགས་པའི་ཚེ། །རྗེ་བླ་མ་ཁྱབ་བདག་ཧེ་རུ་ཀཿ་འཁོར་དཔའ་བོ་
དཔའ་མོའི་བསུ་བ་ཡིས། །གནས་མཁའ་སྤྱོད་ཞིང་དུ་ཁྲིད་དུ་གསོལ་།ལས་ཉོན་མོངས་དབང་གིས་སྐྱེ་བའི་མཐའ། །ཡོངས་ཟད་པར་མ་གྱུར་དེ་སྲིད་དུ། །ལྷ་བླ་མས་ཐེག་མཆོག་མགོན་མཛད་ནས། །སྨིན་གྲོལ་གྱི་ལམ་བཟང་མཐར་ཕྱིན་
ཤོག། ཅེས་པ་གནང་ངོ། །དེ་ནས་དགེ་བའི་བཤེས་གཉེན་མང་པོ་ཞིག་ལ་སྨད་རྒྱུད་ལུགས་ཀྱི་ཁྲིད་ཆེན་བརྒྱད་དང། སྲད་རྒྱུད་ལུགས་ཀྱི་ཁྲིད་ཆེན་དྲུག་བཅས་ཟབ་ཆོས་མཐའ་ཡས་པ་གནང། ཡོངས་འཛིན་དམ་པ་ཁྲི་ཆེན་
ངག་དབང་མཆོག་ལྡན་ལས་ས་སྐྱའི་གསེར་ཆོས་བཅུ་གསུམ་དང་བཀའ་གདམས་ལྷ་བཞི་སོགས་ལྷག་པའི་ལྷ་མང་པོའི་རྗེས་གནང་དང། མགོན་པོ་ཕྱག་དྲུག་པ་དང་གུར་མགོན་སོགས་ཆོས་སྐྱོང་མང་བོའི་རྗེས་གནང་གསན་
རྟ་ཚག་སྤྲུལ་པའི་སྐུས་གསོལ་བ་བཏབ་ནས་དྲིལ་བུ་ལྟ་ལྔའི་དབང་སྟ་གོན་དང་བཅས་རྒྱས་པར་གནང། དེའི་ཆེ་འབྲས་སྤུངས་སྔགས་པ་གྲྭ་ཚང་དང་སེར་སྔགས་པ་གྲྭ་ཚང་གཉིས་ཀས་རྡོ་རྗེ་འཇིགས་བྱེད་ཀྱི་དབང་གི་དོན་དུ་གསོལ་

[389B] དོན་གཉེར་ཅན་མཐའ་ཡས་པ་བྱུང་སྟེ་འབྲས་སྤུངས་སྔགས་པ་ཚོགས་ཡོངས་དང། དེ་མོ་སྤྲུལ་སྐུ་རིན་པོ་ཆེ་སོགས་སྤྲུལ་སྐུ་དང། བླ་མ་དགེ་བའི་བཤེས་གཉེན་ཆེས་མང་བ་བཅས་དགེ་འདུན་སྟོང་དང་ཉིས་བརྒྱ་
བརྒྱད་ཅུ་སྐོར་ལ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་སྟ་གོན་དང་བཅས་པ་རྒྱས་པར་སྩལ་ཞིང། དེ་ནས་མུ་འཐུད་ད་སེར་སྔགས་པ་ཚོགས་ཡོངས་དང་དགེ་བའི་བཤེས་གཉེན་ཆེས་མང་བ་བཅས་ལའང་དཔལ་རྡོ་རྗེ་
འཇིགས་བྱེད་ཀྱི་དབང་སྟ་གོན་དང་བཅས་པ་རྒྱས་པར་སྩལ། བྲག་གཡབ་སྤྲུལ་པའི་སྐུས་གསོལ་བ་བཏབ་སྟེ་དགེ་འདུན་སྟོང་ཕྲག་ལྷག་ཙམ་ལ་བྱང་ཆུབ་ལམ་རིམ་ཆེན་མོའི་བཤད་ལུང་རྒྱས་པར་སྩལ་ཞིང། ཉུང་ཤས་ཤིག་ལ་
ཐུགས་རྗེ་ཆེན་པོ་བཅུ་གཅིག་ཞལ་དཔལ་མོ་ལུགས་ཀྱི་དབང་ཆེན་ཡང་སྩལ། །དེ་ནས་ཁྲི་ཆེན་ངག་དབང་མཆོག་ལྡན་ལ་རྡོ་རྗེ་འཇིགས་བྱེད་ཀྱི་འཁྲུལ་འཁོར་ཁམས་གསུམ་ལས་རྣམ་པར་རྒྱལ་བའི་ཉི་འོད་མ་བུ་རྣམས་ཀྱི་གཟབས་
བཤད་གསན་ཞིང་ཕྱག་ལེན་ཡང་སྦྱོང་བར་མཛད། གཞན་ཡང་ཁྲིད་ཆེན་ལ་ནཱ་རོ་ཆོས་དྲུག་གི་ཟབ་ཁྲིད་དང། དགའ་ལྡན་ཕྱག་རྒྱ་ཆེན་པོའི་ཟབ་ཁྲིད་དང། དུས་འཁོར་སྦྱོར་དྲུག་གི་ཟབ་ཁྲིད་རྣམས་རྒྱས་པར་གསན་དེ་
ནས་ཨང་དཀར་ཞབས་དྲུང་གིས་གསོལ་བ་བཏབ་ནས་བདེ་ལམ་གྱི་ཟབ་ཁྲིད་སེམས་བསྐྱེད་མཆོད་བ་དང་བཅས་རྒྱས་པར་གསན། དེ་ནས་སྐུ་མཚམས་ཤིག་གི་ནང་དུ་མི་རྟག་པའི་སྣང་ཚུལ་ལ་མབུར་དབྱངས་མཛད་བ་ནི་

[390A]༄༅། །ནེའུ་གསིང་སྤང་ལ་སྐྱེས་པའི། །སྤང་རྒྱན་མེ་ཏོག་བཀྲ་ཡང། །དགུན་གྱི་ཁ་རླུང་འཚུབ་དུས། །རྡུལ་ཕྲན་ཙམ་དུ་འཐོར་བས། །ད་ལྟ་མདངས་བ་ཀྲག་མཚར་དུས། །དཀོན་མཆོག་དྲུང་དུ་ཕུལ་དང། །སྔོན་བསགས་
སྦྱིན་པའི་འབྲས་བུ། །འདོད་དགུའི་ལོངས་སྤྱོད་འབྱོར་ཡང། །ནམ་ཞིག་གང་ཐག་གཞན་གྱིས། །བདག་བཟུང་རྫས་སུ་འགྱུར་བས། །ད་ལྟ་རང་དབང་ཡོད་དུས། །སྦྱིན་པའི་ཞིང་ལ་ཕུལ་ཞིག། རྩལ་གསུམ་དར་ལ་རྫོགས་པའི། །གཡུ་འབྲུག་
སྐད་གསང་མཐོ་ཡང། །དབྱར་གསུམ་ནམ་ཟླའི་ཐ་མར། །སྒྲ་སྐད་ཉམས་པར་འགྱུར་བས། །ད་ལྟ་མཁའ་ལ་འཕྱོ་དུས། །དབྱར་རྡོ་དལ་བུས་སྒྲོགས་དང། །མཐུན་འཇུག་འཇིག་རྟེན་ལས་ལ། །གསུང་སྙན་འགྱུར་ཁུགས་འཁྲོལ་ཡང། །
ནམ་ཞིག་མགྲིན་པའི་ལམ་ལ། །དབུགས་ཀྱང་ཆད་པར་འགྱུར་བས། །ད་ལྟ་སྨྲ་ལྕེ་བདེ་དུས། །གྲག་སྟོང་བཟླས་པར་འབུངས་ཤིག། མཁའ་ལ་རྒྱན་དུ་ཆགས་པའི། །སྤྲིན་དཀར་ལང་ཆོ་གསར་ཡང། །དྲག་པོའི་རླུང་དང་འཕྲད་ནས། །ཕྱོགས་
བཅུར་འཐོར་བར་ངེས་སོ། །ད་ལྟ་ལང་ལོང་འཁྲིགས་དུས། །སྦྲང་ཆར་བཅུད་དུ་ཕོབ་དང། །ཁུ་ཁྲག་གཞན་གྱི་རྫས་ལ། །བདག་བཟུང་ལུས་འདི་འཕྱོར་ཡང། །ནམ་ཞིག་མི་གཙང་རྫས་བཞིན་།འབྲེལ་མེད་འདོར་བར་འགྱུར་བས། །
ད་ལྟ་རྩལ་སྟོབས་ལྡན་དུས། །དགེ་བའི་བྲན་དུ་བཀོལ་ཞིག། དང་བསིལ་ཡིད་ལ་འཐད་པའི། །ཉལ་འགྲོ་ལྷུང་ལྷུང་འབབ་ཀྱང། །མི་རིང་ཐིགས་པ་ཙམ་ཡང། །ལུས་མེད་སྐམས་པར་འགྱུར་གྱི། །ད་ལྟ་རྒྱུན་བཟང་འབབ་དུས། །

[390B] །རང་བདེ་གཞན་ལ་གནོད་པའི། །ཐབས་ཚུལ་སྣ་དགུ་འགྱུ་ཡང། །ནམ་ཞིག་མིང་དོན་ཙམ་ཡང། །འཆར་མེད་རྨོངས་པར་འགྱུར་གྱི། །ད་ལྟ་བློ་རིག་གསལ་དུས་།ཟབ་རྒྱས་གདམས་ངག་སྒོམས་
ཤིག། ཚོང་དུས་ས་ཡི་ལྟེ་བར། །ལྷོ་བྱང་ཚོང་ཕྲུག་འཛོམ་ཡང། །ཞག་གསུམ་ནང་པར་དུས་སུ། །སོ་སོར་གྱེས་པར་འགྱུར་བས་།ད་ལྟ་ཡུད་ཙམ་འཚོགས་དུས། །འཁོན་དང་མཐུན་འགྲོགས་སྤོངས་དང། །ཆོ་སྔོན་ལས་ཀྱིས་བཀུག་
པའི། །དགྲ་གཉེན་བྱམས་སྡང་ཆེ་ཡང། །མི་རིང་རིགས་དྲུག་གནས་སུ། །སོ་སོར་འགྲོ་བར་འགྱུར་བས། །ད་ལྟ་རིས་སུ་བཅད་ནས། །དགོས་མེད་ཆགས་སྔང་སྤོངས་ཤིག། སྟོན་དུས་མཁའ་ལ་ཤར་བའི། །ཉ་རྒྱས་ནམ་འཕང་མཐོ་ཡང། །
འཛམ་གླིང་ས་འདིར་གནས་པའི། །སྐྱེ་བོ་ཚ་གདུང་ཅན་ལ། །ལུས་སེམས་དགའ་བདེ་སྐྱེད་པའི། །ཤུགས་འབྱུང་འོད་དཀར་འགྱེད་དོ་།གཞན་ལ་ཕན་བདེ་འདོད་པ། །རང་སེམས་ཁོང་ན་གནས་ཀྱང་།ཕྱོགས་དུས་སྒྱེ་བོ་ཀུན་གྱིས། །དོན་གཉིས་
དཔལ་དུ་འགྱུར་བས། །ལུས་ངག་ཚུལ་འཆོས་སྤངས་ཏེ། །ལྷག་བསམ་བཟང་པོ་སྐྱེད་ཅིག། ཀླུ་དབང་གཙུག་གི་ནོར་བུ། །ཕྱོགས་ལྷུང་རྟོག་པ་མེད་ཀྱང། །མཆོད་དང་བཀུར་སྟི་ཆེན་པོས། །རྩེ་གཅིག་གསོལ་བ་བཏབ་ལ། །གང་བསམ་རེ་
བའི་འབྲས་བུ། །ལག་རྩེར་སྩོལ་བར་ངེས་སོ། །བླ་མ་སྐུ་གསུམ་དབང་ཕྱུག། འགྲོ་ལ་ཉེ་རིང་སྤངས་ཀྱང། །མོས་གུས་ལྟེམ་རྐྱང་མེད་པས། །རྩེ་གཅིག་དྲན་པ་དེ་ལ། །འདི་དང་ཕྱི་མ་ཀུན་གྱི་།ལེགས་ཆོས་འགྲུབ་པར་ངེས་སོ། །དབང་པོ་

[391A]༄༅། །བསླད་པའི་མཐུ་ཡིས། །མཁའ་ལ་སྣང་བཀྲག་མཆར་ཡང་།གསོ་དཔྱད་མིག་སྨད་རྣོན་པོས། །སྦྱངས་པའི་དེ་མ་ཐག་ཏུ། །རབ་རིབ་སྣང་བ་ལོག་པའི། །སྟོང་གསལ་རྗེན་བར་འཆར་རོ། །དངོས་འཛིན་གདོན་གྱིས་
དཀྲུགས་པས། །ཀུན་རྫོབ་ཅི་ཡང་འཆར་མོང། །འཁྲུལ་པའི་རང་མཆང་འཅོད་བའི། །རིགས་ཤེས་ལྟ་བའི་ངོ་ན། །བློ་བྲིད་སྣང་པ་ལེགས་པའི། །གནས་ལུགས་ལྟད་མོ་ལྟོས་ཤིག། སྟོང་གསལ་མཁའ་ཡི་ངོས་ན། །ཚུགས་ཐུབ་
བདེན་པར་མེད་ཀྱང། །རྒྱུ་རྐྱེན་རྟེན་འབྲེལ་མང་པོ། །ཆོགས་པའི་འཇའ་ཚོན་རི་མོ། །གཏད་མེད་ཅི་ཡང་འཆར་བའི། །ངོ་མཚར་འདི་ལ་ལྟོས་དང། །དཔྱད་ན་འདི་ཞེས་བྱ་བའི། །ངོས་བཟུང་ཅི་ཡང་མིད་ཀྱང། །རྒྱུ་རྐྱེན་ཆ་ཤས་མང་པོར་
བཏགས་ཡོད་མིང་ཙམ་འདི་ལ། །བྱ་བྱེད་ཐམས་ཅད་འཐད་པའི་།སྒྱུ་མ་འདི་ལ་གཟིགས་དང། །བདེན་དངོས་བསླུ་བ་མེད་པའི་དམིགས་གཏད་གང་ཡང་མེད་ཀྱང། །ཁོག་ཡངས་བྲག་གི་ཕུག་པར། །སྒྲ་སྙན་བྲག་ཅའི་དབྱངས་
ཀྱིས། །རང་འཛིན་ཤེས་པ་བསྐྱེད་པའི། །ནུས་པ་ཐོགས་མེད་བཞིན་དུ། །བསླུ་མེད་དོན་ལ་གྲུབ་པའི། །སྙིང་པོ་ཆ་ཙམ་མེད་ཀྱང་།དོན་ལྡན་ཚིག་གི་ཕྲེང་བ། །འདི་ལྟར་སྤེལ་བའི་གཏམ་གྱིས། །ཀུན་རྫོབ་འགྲོ་བ་མང་བོར། །ཕན་པ་
རྒྱ་ཆེན་གྱུར་ཅིག། །ཅེས་སོ། །དེ་ནས་ཁྲི་ཆེན་ངག་དབང་མཆོག་ལྡན་ལ་རྒྱལ་ཚབ་དར་མ་རིན་ཆེན་གྱི་གསུང་ཕལ་ཆ་བའི་ལུང་གས་ནོ། །དེ་ནས་ཁྲི་ཆེན་ངག་དབང་མཆོག་ལྡན་ལ་གསོལ་བ་ཡུན་རིང་དུ་བཏབ་སྟེ་དཔལ་དུས་ཀྱི་འཁོར་ལོའི་

[391B]ཆད་དུ་ཉེ་བ་ལ་ཐུག་པས་ཁྲིད་ཆེན་རྡོ་རྗེ་འཆང་གིས་རྒྱུན་ཞིག་བཞེས་ནས་གནང་ཐུབ་པ་ཞིག་དགོས་ཞེས་ཡང་དང་ཡང་དུ་གསོལ་བ་བཏབ་པ་ན་ཁྲི་ཆེན་སྐུ་ན་མཐོ་ཡང་རྒྱལ་བ་མཆོག་གི་བཀའ་
དང་འཇམ་མགོན་བསྟན་རྒྱུན་ལ་དགོངས་ཏེ་དཀའ་བ་ཆེན་བོས་གསན་ནས་ལྗགས་བསྙེན་སོགས་ལེགས་པར་གྲུབ་སྟེ་རྗེ་འདི་པ་ལ་འབུལ་བར་མཛད། རྗེ་འདིས་ཀྱང་གོང་བསྙེན་སོགས་རྒྱུད་དང་མཐུན་པར་ལེགས་པར་གྲུབ་པར་མཛད་ནས་
དཔལ་དུས་ཀྱི་འཁོར་ལོའི་དབང་དང་མན་ངག་འཆད་པ་ལ་འཇིགས་པ་མེད་པའི་གནས་ཐོབ་པར་མཛད་དོ། །དེ་ནས་དྭགས་པོ་དགེ་བཤེས་ཀྱིས་གསོལ་བ་བཏབ་པ་ལ་བརྟེན་ནས་འབྲས་སྤུངས་འདུ་ཁང་ཆེན་མོར་སྡེ་སྣོད་འཛིན་པ་
བཞི་སྟོང་ཙམ་ལ་དྲང་ངེས་རྣམ་འབྱེད་ཞག་ཉི་ཤུ་རྩ་གསུམ་གྱི་བར་དུ་དཀའ་བའི་གནས་རྣམས་དྲི་མ་མེད་པའི་རིགས་པས་མཐའ་ཆོད་པར་མཛད་དེ་རྒྱས་པར་གནང་བས་རྒྱལ་བ་ཙོང་ཁ་པ་རང་ཉིད་སླར་འཇིག་རྟེན་འདིར་དངོས་སུ་
བྱོན་པ་ཇི་ལྟ་བ་བཞིན་དུ་གྱུར་ཏོ་ཞེས་དེ་དུས་ཀྱི་སྡེ་སྣོད་འཛིན་པ་མཐའ་དག་གསུང་ངོ། །དེ་ནས་ཁྲི་ཆེན་རྡོ་རྗེ་འཆང་ངག་དབང་མཆོག་ལྡན་ལ་ཕྱག་རྡོར་འཁོར་ཆེན་གྱི་དབང་གསན་ནས་ཡི་དམ་འདིའི་བསྙེན་བསྒྲུབ་སོགས་མཐར་
ཕྱིན་པར་མཛད་དོ། །དེ་ནས་འབྲས་སྤུངས་སྔགས་པ་བླ་ཟུར་ཞལ་སྔ་ནས་ཀྱིས་གསོལ་བ་བཏབ་ནས་སྡེ་སྣོད་འཛིན་པ་བདུན་བརྒྱ་བསྐོར་ལ་དཔལ་གསང་བ་འདུས་པའི་རྩ་རྒྱུད་འགྲེལ་པ་སྒྲོན་གསལ་རྗེ་བདག་ཉིད་ཆེན་པོས་མཛད་པའི་

[392A]༄༅། །བསྡུས་དོན་མཆན་བུ་མཐའ་གཅོད་དེ་འགྲེལ་པ་བཞི་སྦྲགས་ཀྱི་བཤད་རྒྱུན་རྒྱས་པར་སྩལ་བས་གསང་ཆེན་རྡོ་རྗེ་ཐེག་པའི་བསྟན་པ་ཉི་མ་ལྟར་གསལ་བར་མཛད་དོ། །དེ་ནས་ཤིང་མོ་གླང་གི་ལོ་སྡེ་སྣོད་འཛིན་པ་
མང་པོས་གསོལ་བ་བཏབ་ནས། དད་ལྡན་ཚིག་སྟོང་སྐོར་ལ་དཔལ་རྡོ་རྗེ་འཇིགས་བྱེད་ཆེན་པོའི་དབང་བཞི་སྟ་གོན་དང་བཅས་པར་རྒྱས་པར་གནང། དེའི་ཚེ་དབང་དངོས་གཞིའི་ཉིན་ནམ་མཁའ་ཤིན་ཏུ་དངས་པ་ལས་མེ་ཏོག་གི་ཆར་བབས་
པ་བྱུང་ཞིང། རིག་པ་འཛིན་པ་འགའ་ཞིག་ལ་ཡེ་ཤེས་པ་ཕབས་པའང་བྱུང་བས་ཀུན་མི་ཕྱེད་པའི་དད་པ་ཐོབ་བོ། །མཉྫུ་ཤྲཱིས་གསོལ་བ་ཏབ་ནས་མ་རྒྱུད་ཐམས་ཅད་ཀྱི་གཙོ་བོ་དཔལ་འཁོར་ལོ་སྡོམ་པའི་རྩ་རྒྱུད་དང། རྗེ་བདག་
ཉིད་ཆེན་པོས་མཛད་པའི་སྤས་དོན་ཀུན་གསལ་གཉིས་རྩ་འགྲེལ་སྦྲགས་ནས་གནང་བས་རྗེ་བདག་ཉིད་ཆེན་པོའི་བསྟན་པའི་སྙིང་པོ་ཉམས་པ་གསོ་བར་མཛད་དེ་རྗེའི་བསྟན་པ་ལ་བཀའ་དྲིན་ཆེ་བར་མཛད་དོ། །དེ་ནས་ཆུ་ཁྱི་ལོ་དགའ་ལྡན་
རྣམ་པར་རྒྱལ་བའི་གླིང་དུ་ཕེབས་སྐབས་རྗེ་ཐམས་ཅད་མཁྱེན་བའི་རྣམ་ཐར་དང་བཀའ་དྲིན་དྲན་བའི་དད་གུས་ཤུགས་དྲག་པོ་ཐུགས་ལ་འཁྲུངས་པས་ཐུགས་རྗེ་བསྐུལ་བའི་གསོལ་འདེབས་མགུར་དབྱངས་འདི་ལྟར་མཛད་དོ། །
གནས་ས་འཛིན་མཐོན་པོ་ལྷུན་ཆགས་སྤོ། །རྗེ་བད་གཤེགས་ཀུན་གྱིས་བྱིན་གྱིས་བརླབས། །དོན་ཡེ་ཤེས་རང་སྣང་སྒྱུ་འཕྲུལ་གྱི། །དཔལ་རྒྱལ་བའི་དཀྱིལ་འཁོར་ཆེན་པོར་གྲུབ། །རི་སྨན་ལྗོངས་དྲི་བཟང་ངད་པ་འཐུལ། །དུས་གསུམ་

[392B] ཤིང་གཡུ་ལོ་རྒྱས་པའི་ཚང་ཚིང་གིས། །རྗེ་བླ་མའི་མཛེས་སྐུ་ཡིད་ལ་ཤར། །ཆབ་ལྷུང་ལྷུང་འབབ་བའི་ཉལ་འགྲོའི་སྒྲ། །ཡིད་འཁོས་སུ་ཕེབས་པའི་འདབ་ཆགས་སྐད། །ཆོས་ལེགས་བཤད་དར་དིར་སྒྲོགས་
བ་ཡིས། །རྗེ་བླ་མའི་གསུང་དབྱངས་ཡིད་ལ་དྲན། །སྟོན་གཡའ་དང་བྲལ་བའི་དགུང་སྔོན་སྤོར། །སྤྲིན་དཀར་གསལ་ལང་ལོང་རྩིབས་ཤར་བསྒྲེངས། །ཉི་གཞོན་གྱི་འོད་སྣང་ལམ་ལམ་འདིས་།རྗེ་བླ་མའི་མཁྱེན་བརྩེ་ཡིད་ལ་ཤར། །སྐུ་གསལ་
རྫོགས་མཚན་དཔེའི་རྒྱན་གྱིས་སྤྲས། །གསུང་ཟབ་རྒྱས་གདམས་པས་འདོད་པ་འཇོ། །ཐུགས་འོད་གསལ་ཆོས་ཀུན་གཟིགས་མོ་ཅན། །རྗེ་བློ་བཟང་གྲགས་པ་སྲས་དང་བཅས། །སྔོན་ཐུགས་དམ་ཇི་ལྟར་བཅས་པ་བཞིན། །མགོན་དཔུང་
གཉེན་སང་དུ་འདིར་གཤེགས་ལ། །ཀུན་བཟང་གི་མཆོད་པ་རྒྱ་མཚོའི་ཚོགས། །དབྱིངས་བདེ་ཆེན་ངང་དུ་བཞེས་སུ་གསོལ། །ཞིང་རྣམ་དག་བྱིན་རླབས་གཡང་དུ་ཆགས། །ཉམས་དགའ་བདེའི་འབྲོག་གི་རི་བོ་ཆེར། །རྗེ་རྒྱལ་བས་ལུང་བསྟན་
དགའ་ལྡན་ཞེས། །ཕྱོགས་ཀུན་ལས་རྣམ་པར་རྒྱལ་བ་འདིར། །ཐུགས་བདེ་སྟོང་དབྱེར་མེད་དང་ཉིད་ལ། །ཡུལ་ཀུན་རྫོབ་འཇའ་ཚོན་ཅི་ཡང་བཀྲ། སྐུ་གཅིག་ལས་རབ་འབྱམས་སྤྲུལ་བའི་སྤྲིན། །ཆད་མུ་མཐའ་བྲལ་བར་འགྱེད་བཞིན་དུ། །
ཆོས་མདོ་སྔགས་ཟབ་དང་རྒྱ་ཆེའི་ལམ། །ཐར་འདོད་ཀྱི་འཇུག་ངོགས་གང་ཡིན་པ། །ཚིག་སྒྲ་སྤྱིར་མ་ལུས་འཁྲུལ་མེད་དུ། །སྐལ་ལྡན་གྱི་འབྲལ་རྗེན་པར་བསྟན། །རྗེ་བླ་མ་ཁྱེད་ཀྱི་བཀའ་དྲིན་ལས། །བཀའ་མདོ་རྒྱུད་མ་ལུས་གདམས་
[393A]༄༅། །བར་གོ། མཐར་བྱང་ཆུབ་ཉེ་བའི་ལམ་ངོ་མཐོང་།ཕྱོགས་གོལ་སར་ཤར་བའི་འཁྲུལ་བ་ཟད། །མགོན་ཁྱོད་ཀྱི་རྣམ་པར་ཐར་པ་ལ། །འབངས་རྗེས་སུ་ཞུགས་པའི་གདུལ་བྱ་བདག། དྲིན་ལེགས་པར་བསམ་
པའི་མོས་གུས་ཀྱིས། །ཡིད་ཁོང་ནས་བསྐྱོད་པའི་རེ་ལྟོས་ཞུ། །ཕ་མི་མངོན་བདེ་ཆེན་དབྱིངས་སུ་གཤེགས། །བུ་སྐལ་མེད་འཁོར་བའི་འདམ་འདིར་ལུས། །ད་མགོན་སྐྱབས་བར་བའི་སྨྲེ་སྔགས་ཀྱི། །ངག་གདུང་དབྱངས་འདི་ལ་
གསན་དུ་གསོལ། །ཕར་འགྲོ་བའི་སྤྱོད་ཚུལ་ལ་བལྟས་ན། །ཕྱི་རབ་བྱུང་ཆོས་པར་རློམ་ན་ཡང། །ནང་ཚེ་འདི་ཁོ་ནའི་སྣང་ཤས་ལ། །ཁོང་ཁྱིམ་པ་ལས་ཀྱང་ཞེན་པ་ཆེ། །ཕལ་སྐྱེ་བོ་ནག་པོའི་ལས་ལ་དགའ། །ངན་གཡོ་
ཅན་མགོ་འཕང་མཐོ་ལ་བྲིན། །དུས་སྙིགས་མར་སྤྱོད་པའི་ངང་ཚུལ་འདིས།། སྙིང་རུས་པའི་གཏིང་ལ་ནད་དུ་ཐིངས། །ཚུར་རང་གི་ངང་ཚུལ་ལ་བལྟས་ན། །ཕྱི་དགེ་སྦྱོང་ཚུལ་འཆོས་ཀྱིས་མཛེས་ཤིང། །ཆོས་སྡེ་སྣོད་ཟབ་མོ་
ཐོས་ན་ཡང། །ནང་ཤེས་རྒྱུད་མ་དུལ་ཤིང་ལྟར་རེངས། །དབང་ཡུལ་གྱི་སྣང་བ་གང་ཤར་ལ། །དྲན་ཤེས་དང་གཉེན་པོ་མཐུ་ཆུང་བས། །ཡིད་དུག་གསུམ་དབང་དུ་ཤར་ཤོར་ཏེ། །རྫས་མི་གཙང་གང་བའི་གསེར་བུམ་བཞིན། །
ལར་དལ་འབྱོར་ལྡན་པའི་མི་ལུས་འདིས། །སྔར་ངན་སོང་རྒྱུ་ཚོགས་བསྒྲུབས་བསྒྲུབས་ནས། །དོན་རང་གཞན་ཕན་ངེས་རྣམ་དཀར་གྱི་།གདེངས་ཆ་ཤས་ཙམ་ཡང་མ་མཆིས་སོ། །བདག་ཡུལ་ངན་དུས་ཀྱི་ཐ་མར་སྐྱེས། །ལས་

[393B] །ཕ་བླ་མ་ཁྱེད་ཀྱིས་ཉེར་དགོངས་ལ། །ཐུགས་བརྩེ་བའི་ལྕགས་ཀྱུས་གཟུང་དུ་གསོལ། །ཚེ་འདི་ཕྱི་བར་དོ་གང་དུ་ཡང། །རྗེ་གཅིག་ཆོག་ཁྱེད་རང་མཁྱེན་ལགས་བས། །སྐྱབས་རེ་སས་བསླུ་བ་
མ་མཛད་བར། །མགོན་དཔུང་གཉེན་མཛོད་ཅིག་བླ་མ་མཁྱེན། །སྤྱིར་འགྲོ་བ་ཀུན་ལ་བུ་ལྟར་བརྩེ། །སྒོས་ཉམ་ཐག་བདག་གི་ཕ་ལགས་ན། །སྐུ་མཚན་དཔེས་བརྒྱན་པའི་དཀྱིལ་འཁོར་དེ། །འདིར་མངོན་སུམ་སྣང་བར་བསྟན་
དུ་གསོལ། །དུས་གནས་སྐབས་ཀུན་ཏུ་ཕན་ངེས་པའི། །གསུང་གདམས་ངག་རྣམ་བར་སྩལ་དུ་གསོལ། །ཐུགས་དམིགས་མེད་བདེ་བ་ཆེན་པོ་དང། །ཡིད་རོ་གཅིག་འདྲེས་པར་བྱིན་གྱིས་རློབས། །ཚེ་མི་རྟག་ནུབ་ཀའི་ཉི་མ་འདྲ། །ནོར་
ལོངས་སྤྱོད་རྩྭ་རྩེའི་ཟིལ་པར་མཚུངས། །གཏམ་སྙན་གགས་ལུང་སྟོང་རླུང་གི་སྒྲ། །ལུས་ལང་ཚོ་སྟོན་མཐའི་མེ་ཏོག་བཞིན་།ལར་འཁོར་བ་སྤྱི་དང་བྱེ་བྲག་གི། མཚང་ངན་པའི་ངང་ཚུལ་ཀུན་མཐོང་ནས། །བློ་གཏིང་ནས་
ཆོས་ལ་ཕྱོགས་པ་དང། །ཆོས་ལམ་དུ་འགྲོ་བར་བྱིན་གྱིས་རློབས་།ཐོག་མེད་ནས་དྲིན་གྱིས་བསྐྱངས་བསྐྱངས་པའི། །མ་རིགས་དྲུག་སེམས་ཅན་ཉམ་ཐག་ལ། །བྱམས་སྙིང་རྗེ་བྱང་ཆུབ་སེམས་ཀྱི་བློས། །རྒྱུད་ལྷག་
བར་ཕྱུག་པར་བྱིན་གྱིས་རློབས། །ཆོས་གང་ཤར་ངོ་ལ་ཕར་བལྟས་ཚེ། །རང་རྟོག་བཏགས་རི་མོ་ཙམ་ཞིག་ལས། །གཤིས་སྤྲོས་བབྲེལ་གནས་ལུགས་ཆེན་པོ་དེ། །དུས་མྱུར་ཏུ་རྟོགས་པར་བྱིན་གྱིས་རློབས་ཕྱི་སྣང་བ་ལྷ་དང་

[394A]༄༅། །ལྷ་མོང་ཤར། །ནད་སེམས་རྒྱུད་བདེ་སྟོང་རོལ་པས་ཚིམས། །མཆོག་བསྐྱེད་རྫོགས་རྡོ་རྗེའི་རྣལ་འབྱོར་གྱིས། །ཚེ་འདི་ལ་གྲོལ་བར་བྱིན་གྱིས་རློབས། །རྒྱུད་ཉོན་མོངས་འཕེལ་བའི་བསམ་གཏན་དགྲས། །རྒྱང་
རིང་དུ་དབེན་པའི་གནས་བཟང་པོ། །ཉམས་བག་ཕེབས་བདེ་དགའ་བསྐྱེད་པའི་སར། །ཟབ་དོན་ལ་གཞོལ་བར་བྱིན་གྱིས་རློབས། །ཆོས་སྡོམ་པ་གསུམ་གྱི་བླང་དོར་ལས། །ཕྱིར་ཕྱོགས་པའི་སྡིག་ལྟུང་དྲི་མ་དང། །རྐྱེན་བར་གཅོད་
ཕྱི་ནང་འཚེ་བ་ཀུན། །དུས་མྱུར་དུ་ཞི་བར་བྱིན་གྱིས་རློབས་།ལྷ་འཇམ་དཔལ་ཞི་ཁྲོ་བཀའ་སྡོད་སོགས། །སྐུ་ཅིར་ཡང་སྟོན་པའི་རྫུ་འཕྲུལ་གྱིས། །རྐྱེན་མཐུན་པའི་ལས་ཀུན་བསྒྲུབ་པ་དང་།སྐྱབས་གཡེལ་བ་མེད་པར་མཛད་
དུ་གསོལ། །བདག་ལུས་ངག་ཡིད་ལ་གསང་གསུམ་གྱི། །དཔལ་བྱིན་རླབས་ནུས་མཐུ་ཀུན་སྩོལ་ལ། །སྒོ་གསུམ་གྱིས་ཅི་བྱེད་སེམས་ཅན་དང་།རྗེ་ཁྱེད་ཀྱི་བསྟན་ལ་ཕན་པར་ཤོག་ཆོས་མདོ་སྔགས་སྒྲ་ཡིས་ས་སྟེང་
ཁྱབ༑ ༑དོན་སྒྲུབ་བརྒྱུད་བསྟན་པའི་ཉི་མ་ཤར། །འབྲེལ་ཚད་ལ་ཕན་བདེའི་དངོས་གྲུབ་འཕེལ། །ཡིད་ཅི་བསམ་འགྲུབ་པའི་བཀྲ་ཤིས་སྩོལ། །ཞེས་པའོ། །དེ་ནས་བྲག་གཡབ་གདུང་ཁང་སྐུ་སྐྱེས་གསོལ་བ་བཏབ་ནས་དགེ་འདུན་
ཚིག་སྟོང་སྐོར་ལ་རྗེ་ཉིད་ཀྱི་གསུང་འབུམ་ཡོངས་རྫོགས་ཀྱི་ལྗངས་ལུང་གནང། བར་སྐབས་ཤིག་བུང་བ་མང་པོ་མེ་ཏོག་ལ་འཁོར་ཏེ་འཕུར་ལྡིང་གིས་མེ་ཏོག་གི་ཟེའུ་འབྲུའི་བཅུད་གཞིབ་ཙང་རྒྱུད་མང་སྙན་པའི་སྒྲ་སྒྲོག་པ་

[394B]མགུར་འདི་ལྟར་མཛད་དེ། ཡིད་ཅི་འདོད་དངོས་གྲུབ་མ་ལུས་པའི། །དོན་བདེ་བླག་སྩོལ་མཛད་བླ་མ་དང། །ལྟ་ངག་གི་དབང་ཕྱུག་ཡབ་ཡུམ་ལ། །བདག་གསོལ་བ་འདེབས་
སོ་བྱིན་གྱིས་རློབས། །ཤ་མི་གཙང་རྫས་ཀྱི་གོང་བུ་ལ། །བློ་གཏད་མེད་སྦྲང་བུ་མང་པོ་ཞིག་ཟས་ཞིམ་པོར་རློམ་ནས་ཟ་ཟིར་འདུ། །དཔེ་འདི་དང་མཆུངས་པའི་དོན་གྱི་གླུ། །མནོག་ཆུང་བ་ཚེ་འདིའི་ཕུན་ཚོགས་ལ། །བློ་ཅོལ་ཆུང་འགྲོ་བ་མང་
པོ་ཞིག། ཐབས་དུ་མའི་སྒོ་ནས་འཚོལ་ན་ཡང། །ཡུད་ཙམ་ལས་ཕན་པར་ངས་མ་མཐོང། །སྟག་ཆུང་གི་བུང་བ་བཞོན་ནུ་དེས། །མདངས་ལྡན་གྱི་མེ་ཏོག་གཅིག་ནས་གཅིག། ཡུད་ཙམ་ལ་འདོར་ལེན་བྱེད་པ་མཐོང། །དཔེ་འདི་དང་
མཚུངས་པའི་དོན་གྱི་གླུ། །སྙིགས་དུས་ཀྱི་སྐྱེ་བོ་མང་པོ་ཞིག་སེམས་མ་དག་རང་གི་སྣང་ཚུལ་གྱིས། །སྐད་ཅིག་ལ་དགྲ་གཉེན་འགྱུར་བ་མཐོང། །བློ་བརྟན་པའི་གྲོགས་པོ་ངས་མ་རྙེད། །ཕྱི་ཁ་དོག་མཚར་བའི་གཡུ་སྦྲང་ཚོ། །ནང་ངན་
སྐྱུགས་ཟོས་པའི་ཆ་ཤས་ཀྱི། །ཁུར་ལྕི་བ་ཐོགས་ནས་ཟློས་གར་རྩེ། །དཔེ་འདི་དང་མཚུངས་པའི་དོན་གྱི་གླུ། ཤ་རུས་དང་རྣག་ཁྲག་གཤང་གཅི་སོགས། །རྫས་མི་གཙང་ཁོ་ནའི་རྒྱལ་པ་ལ་།སྒོ་དབང་པོའི་བུ་གདོང་ཙམ་འདིར། །བྱི་
དར་གྱིས་འགྱིང་བ་ངོ་རེ་ཚ། །སྐད་ཟིར་ཟིར་སྒྲོག་པ་བུང་བའི་གླུ། འཕྲལ་རྣ་བའི་ཡུལ་དུ་སྙན་མོད་ཀྱི། །དུས་ནམ་ཡང་ཕན་པའི་དོན་གྱིས་སྟོང། །དཔེ་འདི་དང་མཚུངས་པའི་དོན་གྱི་གླུ། ངོ་བསྟོད་དང་བཟང་པོའི་གྲགས་པ་དེ། །འཕྲལ་

[395A]༄༅། །ཡིད་ཀྱི་ཡུལ་དུ་དགའ་ན་ཡང། །གྲག་ཙམ་ནས་གར་སོང་མེད་པར་ཡལ། །ཕུགས་ཕན་པའི་ཆ་ཙམ་ངས་མ་མཐོང། །དབྱར་ལང་ཆེས་དྲེགས་པའི་རྐང་དྲུག་ཚོ། །ཡུད་ཙམ་ཞིག་དགའ་མགུར་ལྡིང་ན་
ཡང༑ ༑ད་བསེར་བུས་འཇོམས་ལ་མངོན་དུ་ཕྱོགས། །དཔེ་འདི་དང་མཚུངས་པའི་དོན་གྱི་གླུ། ལུས་ལང་ཚོ་རྒྱས་པའི་འཇོ་སྒེག་གིས་།དུས་ད་ལྟ་རང་སེམས་དྲེགས་ན་ཡང། །མཐར་འཆི་བདག་ཕོ་ཉས་དབང་མེད་དུ། །གཤིན་
ཕ་རོལ་ཡུལ་དུ་ནམ་འཁྲིད་ན། །ཁོང་འདུ་ཤེས་འཁྲུལ་པའི་བྷ་མ་རཿ་སྨན་ག་པུར་ངད་ལ་མི་བསྙེན་པར། །རྫས་ཕྱི་སའི་དྲི་ལ་ངང་གིས་འདུ། །དཔེ་འདི་དང་མཚུངས་པའི་དོན་གྱི་གླུ། སྙིགས་དུས་ཀྱི་སྐྱེ་བོ་ཕལ་མོ་ཆེ། །ཚུལ་
གཟུར་གནས་དམ་པའི་ཕྱོགས་ལ་བྱོལ། །ངན་གཡོ་ཅན་ནོར་དང་ལྡན་པ་ལ། །ཡིད་རེ་ལྟོས་འཆའ་བ་ཨ་རེ་འཁྲུལ། །ཁོང་ཁྲེལ་མེད་སྦྲང་རྩི་འདོད་པ་ཚོ། །རང་རྟེན་གྱི་མེ་ཏོག་གཞོན་ནུ་མའི་།བཅུད་ཅི་འདོད་དྲངས་ནས་མོད་
ལ་འདོར། །དཔེ་འདི་དང་མཚུངས་པའི་དོན་གྱི་གླུ། །དེང་ཕྱི་ཐག་མེད་པའི་སྐྱེ་བོ་ཕལ། །རང་ཕན་བདེར་སྦྱོར་བའི་དཔྱད་ལྡན་དང། །གྲོགས་བཟང་པོས་དྲིན་གྱིས་བསྐྱངས་ན་ཡང། །ཕྱིར་དགྲ་ཡི་ཕྱོགས་བཞིན་འདོར་བ་མང། །
བློ་གུ་ཡངས་རྐང་དྲུག་གཞོན་ནུ་ཚོ། །གནས་གྲོགས་ལ་ཞེན་པས་མ་བཅིངས་པར། །རང་གང་སྐྱིད་ཕྱོགས་ལ་རྩེ་ཞིང་འགྲོ། དཔེ་འདི་དང་མཚུངས་པའི་དོན་གྱི་གླུ། ཡུལ་འདོད་ཡོན་འཆིང་བས་མ་བཅིངས་པར། །གནས་ཉམས་སུ་

[395B] །དོན་བསམ་སྒོམ་རྣལ་འབྱོར་ལྷུར་ལེན་པར། །མི་ཁོ་བོ་སྙིང་ནས་ཡིད་སྨོན་འཆའ། །དུས་དབྱར་གྱི་ཟླ་བ་ཐ་མའི་ཚེ། །དཔང་སེར་ཀྱི་མེ་ཏོག་འཛུམ་གྲོལ་ཞིང། །སྟེང་དྲོ་འཇམ་ཉི་མ་གུང་ཞིག་ལ། །ཡིད་སྐྱོ་གྲོགས་
བུང་བ་མང་པོ་ཞིག་ལང་ལོང་གི་ཟློས་གར་རྩེ་བ་ན། །དཔེ་སྦྲང་རྩིར་སྤྱོད་པའི་སྣང་ཚུལ་རེར། །དོན་རྐང་པར་བཅད་པའི་མགྲིན་གླུ་འདི། །བདག་དབྱངས་ཅན་དགྱེས་པའི་རྡོ་རྗེས་སྦྱར་།ཞེས་པའོ། །དེ་ནས་ལྷ་བཙུན་ཐོ་ཡོན་དར་རྒྱས་ཀྱིས་
གསོལ་བ་བཏབ་ནས་དགེ་འདུན་སྟོང་དང་ལྔ་བརྒྱ་སྐོར་ལ་ཐུགས་རྗེ་ཆེན་པོ་རྒྱལ་བ་རྒྱ་མཚོའི་དབང་སྟ་གོན་དང་བཅས་པ་རྒྱས་པར་སྩལ། དེ་ནས་རྟ་ཚག་རྗེ་དྲུང་གིས་གསོལ་བ་བཏབ་ནས་རྗེ་རིན་པོ་ཆེའི་གསུང་འབུམ་ཡོངས་རྫོགས་
ཀྱི་ལྗགས་ལུང་དང། ས་སྐྱའི་གསེར་ཆོས་བཅུ་གསུམ་སོགས་ཆོས་བཀའ་མང་དུ་སྩལ། དེ་ནས་ཆུ་བཟང་སྤྲུལ་པའི་སྐུས་གསོལ་བ་བཏབ་ནས་དད་ལྡན་སུམ་བརྒྱ་སྐོར་ལ་ཚེ་དཔག་མད་ལྟ་དགུའི་དབང་སྟ་གོན་དང་བཅས་པ་སྩལ་
ཞིང་ཉུང་བསྡུས་ཤིག་ལ་རྡོ་རྗེ་འཇིགས་བྱེད་ཀྱི་དབང་ཡང་སྩལ། དེ་ནས་ཇུན་སྒར་པའི་དགེ་སྒྲུབ་པ་མི་སྣ་ཕོན་ཆེ་འབྱོར་པའི་ཚེ་ཇུན་སྒར་གྱི་མཁན་པོ་ཁྲི་ཐོག་པ་དགེ་འདུན་གྲགས་པས་ཞལ་གདམས་ཤིག་དགོས་ཞེས་ནན་ཆེན་པོས་
བསྐུལ་པ་ལ་བརྟེན་ནས་རྗེ་རིན་པོ་ཆེའི་བསྟན་པའི་སྙིང་པོ་ལ་ཉམས་ལེན་བྱེད་ཚུལ་གྱི་གནད་ཀྱི་ཞལ་གདམས་དང། དད་ལྡན་ཁྱིམ་པ་དག་ལ་ཕན་གདགས་ཚུལ་སོགས་གནད་དོན་ཚང་བའི་ཞལ་གདམས་འདི་ལྟར་གནང་སྟེ་

[396A]༄༅། །བསྟན་པ་དང་མཇལ་བའི་མི་ལུས་རྣམ་པར་དག་པ་ནི་ཐོབ། གཞུབ་ལུགས་ཆེན་མོ་རྣམས་ཐོས་བསམ་གྱིས་གཏན་ལ་ཕབ་ནས་བླང་དོར་བྱ་བའི་གནད་ཀྱང་ལེགས་བར་མཁྱེན་པ་ཡིན་པས་ན་ཐོས་
པའི་རྗེས་འཇུག་སྒྲུབ་པ་སྙིང་པོར་བྱེད། །སྐྱེ་བའི་རྫོང་ལས་ཚེགས་ཆུང་ཐར་བར་འགྱུར། །ཞེས་གསུངས་པ་ལྟར། སྔར་ཐོས་པའི་དོན་རྣམས་རང་གི་རྒྱུད་སྟེང་དུ་བསྐོར་ནས་ཉམས་སུ་བླངས་ཏེ་སེམས་ཁོ་ན་འདུལ་བའི་ཐབས་སུ་
འགྲོ་བ་ཞིག་མཛད་དགོས་ལ། དེ་ཡང། མང་དུ་ཐོས་པ་ནགས་ཀྱི་ནང་དག་ཏུ། །ལང་ཚོ་ཡོལ་བ་རྣམས་ཀྱིས་གནས་པ་བདེ། །ཞེས་གསུངས་པ་ལྟར། རབ་ཚེ་འདིའི་གཉེན་བཤེས་འཁོར་སློབ་སྦྱིན་བདག་སོགས་ཀྱི་འགྲོགས་འདྲིས་
ཐམས་ཅད་སྤངས་ནས་དབེན་པའི་རི་སུལ་དུ་ལུས་ལ་དྲང་སྲོང་གི་རྒྱལ་མཚན་འཆང། ངག་བླ་མ་ལྷའི་གསོལ་འདེབས་དང་གསང་སྔགས་ཟབ་མོའི་བཟླས་བརྗོད་ལྷང་ལྷང་བ། དཀོར་ཟས་དང་གྲིབ་ཀྱིས་མ་སྦགས་པས་རིག་པ་
དང་སིང་ངེ། སེམས་ཚེ་འདིའི་རེ་དོགས་གང་གིས་ཀྱང་མ་བཅིངས་པས་གུ་ཡངས། སྒོ་གསུམ་སྡིག་ལྟུང་དང་མ་འདྲེས་པས་བློ་བདེ་སེམས་ཆོས་དང་འདྲེས་པའི་ཉམས་ལེན་རྡོ་རུས་ཐུག་པས་ཉམས་དགའ་ཡལ་ལེ་བ་བྱུང་ན་
མདུན་མ་ལ་དེ་ལས་ལེགས་པ་གཞན་ཅི་ཞིག་ཡོད། མི་ལུས་ཐོབ་པའི་གོ་བཅད་པ་ཡིན་མོད། དེ་ལྟ་ནའང་རང་རེ་འཆད་སྤེལ་ཕྱི་བྱ་བ་རྒྱ་ཆེན་པོ་ལ་ཞུགས་པའི་གཞན་དབང་ཅན་ལ་དེ་ལྟ་བུའི་འཁྲི་པ་རྦད་ཆོད་ཅིག་འབྱུང་བར་དཀའ་ནའང་

[396B]ཡང་མི་འཆི་བའི་ཆ་མེད་པ་ལ་འདི་དག་བྱུང་བས་ཅི་རང་བྱེད་སྙམ་དུ་ཞེ་ནས་ཆགས་ཞེན་གྱི་འཆིང་བ་ལྟོད་གང་ཐུབ་དང་སྔར་རང་དོན་ལ་དེ་ཙམ་འབད་དུང་བྱས་ཀྱང་
ཕན་གང་ཡང་མ་ཐོགས། གཞན་དོན་སྙིང་དུ་བཅངས་ནད་གཟོད་སངས་རྒྱས་ཀྱི་གོ་འཕང་ཐོབ་ངེས་ཡིན་པ་ལ་སྔོན་ཆད་དཀའ་ལ་དོན་མེད་པའི་བྱ་བས་འདས། ད་བྱ་བ་ཅི་བྱེད་ཐམས་ཅད་སེམས་ཅན་ཁོ་ན་ལ་ཕན་ཐོགས་པ་ཞིག་
བྱེད་སྙམ་པའི་བསམ་པ་བཟང་པོ་དང་དེ་ལྟར་ཤོག་ཅིག་སྙམ་པའི་སྨོན་ལམ་དུས་རྟག་པར་ཡང་ནས་ཡང་དུ་གསལ་བཏབ། དགེ་སློང་ཐམས་ཅད་བྱང་ཆུབ་ཀྱི་སེམས་བཅོས་མ་ཚུན་ཆད་ཀྱིས་ཀྱང་ཟིན་པར་བྱས་ནས་གཙོ་བོར་
གསང་སྔགས་བླ་མེད་ཀྱི་བསྐྱེད་རྫོགས་ཟབ་མོ་དང་འབྲེལ་བར་རྟག་པར་ལྷའི་ང་རྒྱལ་དུ་རེ་བ་དང། བཟླས་བསྙེན་སོགས་ལ་འབད་པར་མཛེད་ན་དེ་བས་ལྷག་པ་གཞན་དུ་ཅི་ཞིག་ཡོད་པས་ཡུལ་ཕྱོགས་གང་དུ་གནས་དང་
དབེན་མི་དབྱེན་ལ་མ་བལྟོས་པར་སེམས་ཀྱི་དགེ་སྦྱོར་འདི་ཁོ་ན་གཙོ་བོ་ཡིན་མོད། ལྷག་པར་བསྟན་པ་རྫོགས་ལྡན་གྱི་དུས་ལ་བསླབ་གཞི་ཡོངས་སུ་རྫོགས་པ་བསྲུངས་པ་ལས་དེང་སང་བསླབ་པའི་སྣ་གཅིག་བསྲུངས་
པ་ཕན་ཡོན་ཆེ་བར་གསུངས་པ་བཞིན་དུ་བླ་མ་དགེ་བའི་བཤེས་གཉེན་དང། གྲྭ་ས་ཆེན་པོ་མང་དུ་བཞུགས་པའི་གནས་ལས་ཕྱོགས་མཐར་བསྟན་པའི་ཁུར་བསྣམས་ན་བན་ཡོན་ལྷག་པར་ཆེ་བས་ཕྱོགས་དེར་གཏན་

[397A]༄༅། །ཆགས་པར་བཞུགས་པའི་འདུན་པས་འཆད་སྤེལ་སོགས་བསྟན་པའི་བྱ་བ་རྒྱ་ཆེན་པོ་ལ་མ་ཞུམ་པའི་སྙིང་སྟོབས་བསྐྱེན་པར་མཛོད། ཕྱོགས་དེའི་སྐྱེ་བོ་ཕལ་མོ་ཆེ་སྣོད་རུང་གི་གཙོ་བོ་ཆོས་ལ་དད་པ་ཤིན་ཏུ་ཆེ་ཞིང་
བརྟན་པ་དང་ལྡན་པ་ཡིན་འདུག་གཤིས། རབ་ཏུ་བྱུང་བ་རྣམས་བདེ་ལེགས་ཐམས་ཅད་ཀྱི་རྩ་བ་སོ་སོ་ཐར་པའི་ཚུལ་ཁྲིམས་ཀྱི་བཅས་པ་ཕྲ་མོ་ཚུན་ཆོད་ཀྱང་ལག་ལེན་ལ་འདེབས་གང་ཐུབ་དང་བྱང་སེམས་དང་གསང་སྔགས་
ཀྱི་སྡོམ་པ་ལ་དེང་སང་གཏམ་ཙམ་ཞིག་ལས་ལག་ལེན་བྱེད་མི་སྲིད་མཐའ་རུ་འདུག་པས་ན། སྡོམ་པ་དེ་གཉིས་ལའང་བསླབ་ཚུལ་སོགས་རང་རང་གི་སྣོད་རུང་རྣམས་ལ་ལེགས་པར་འཁྲིད་ནས་བླང་དོར་བྱེད་ཐུབ་པ་ཞིག་དང། སྡོམ་པ་ལས་
འགལ་བའི་ཉེས་ལྟུང་བྱུང་བའང་ཉིན་མོ་བྱུང་བ་རྣམས་ནུབ་མོ་དང། ནུབ་མོ་བྱུང་བ་རྣམས་ནངས་པར་དཀོན་མཆོག་གི་རྟེན་ལ་སོགས་པའི་དྲུང་དུ་སྤྱི་བཤགས་དང་ཕྱིར་བཅོས་ལྟུང་བཤགས་ལ་སོགས་པའི་སྒོ་ནས་བཤགས་པ་
བྱེད་དགོས་པའི་བསླབ་བྱ་ནན་ཏན་མཛད་ནས་ལག་ལེན་ལ་ཐེབས་པ་ཞིག་བྱུང་ན་རྒྱུད་དག་པ་དང་ངོ་ཚ་ཁྲེལ་ཡོད་སྐྱེ་བ་སོགས་ཀྱི་དགོས་པ་ལྷག་པར་ཆེ་བ་ཡིན། གཞན་ཡང་མདོ་སྔགས་ཀྱི་གཞུང་ལུགས་ཆེན་མོ་རྣམས་ལ་བསླབ་
སྦྱངས་བྱེད་དུ་བཅུག་ནས་དེའི་དོན་རྣམས་ལག་ལེན་ལ་ཐེབས་པའི་ཕྱིར་བྱང་ཆུབ་ལམ་གྱི་རིམ་པ་ལ་སོགས་པའི་འཁྲིད་ཚུལ་བསྟན་ནས་ཐོས་པ་ཁ་ཕྱིར་བལྟས་ཀྱི་སྒྲ་སྤྱི་ཙམ་ལ་མ་སོང་བར་རྒྱུད་ལ་ཕན་ཐོགས་པའི་ཐབས་སུ་

[397B] ཁྱིམ་པའི་རིགས་ཀྱང་དུས་བཟང་ལ་བསྙེན་གནས་སྨྱུང་གནས་སོགས་ཀྱི་བསླབ་པ་ལ་འགོད་པ་དང་རྒྱུན་དུ་དཀོན་མཆོག་གི་རྟེན་ལ་མཆོད་པ། ཕྱག་སྐོར། དམིགས་བརྩེམ་དང་རིགས་གསུམ་མགོན་པོ། སྒྲོལ་མའི་
གསུངས་ལ་སོགས་པའི་ངག་བཟླས་ལ་བརྩོན་པ། འདུལ་ལུང་གི་གླེང་གཞི་དང། མཛངས་བླུན་སོགས་ལས་འབྲས་ཀྱི་བྱུང་བ་རྣམས་བཤད་ནས། གཙོ་བོར་དཀར་ཆོས་ཐམས་ཅད་ཀྱི་རྩ་བ་དཀོན་མཆོག་དང་ལས་འབྲས་ལས་དད་པའི་དད་
པ་བརྟན་པོ་མི་ཉམས་གོང་འཕེལ་དུ་འགྲོ་བའི་ཟབས་ཀྱིས་སྡིག་སྤོང་དགེ་སྒྲུབ་ཀྱི་བླང་དོར་ལ་འགོད་པ་སོགས་བསྟན་པ་དང་འགྲོ་བ་ལ་ཕན་པའི་བྱ་བ་བཟང་པོ་དོན་དང་ལྡན་པ་ལ་ནན་ཏན་གྱིས་འབད་འཚལ། ཞེས་དང། ཚིགས་སུ་
བཅད་པའི་ཞལ་གདམས་ནི། སྐྱབས་དུས་གསུམ་རྒྱལ་བ་མ་ལུས་པ་།དང་ཐ་མལ་རྡོ་རྗེ་འཛིན་པའི་གཟུགས། །དོན་སྐུ་བཞིའི་མངའ་བདག་བླ་མ་རྗེ། །ཡིད་གསོལ་བ་འདེབས་སོ་བྱིན་གྱིས་རློབས། །ཁྱོད་སྔོན་བསགས་ལེགས་བྱས་རྒྱ་
མཚོ་ལས། །རྟེན་དལ་འབྱོར་ནོར་བུ་ལག་རྩེར་སོན། །བཀའ་མོད་རྒྱུད་གདམས་པའི་བྱི་དོར་གྱིས། །སེམས་རང་འོད་གསལ་བ་ཁོང་ནས་འབྱིན་།རང་རྟོགས་ཟིན་གནས་ལ་ཐ་སྙད་ཀྱི། །ཚིག་སྐམ་པོས་གསལ་འདེབས་མ་དགོས་ཀྱང།།
ཡིད་དང་བས་བསྐུལ་བའི་འཕྲིན་ལན་དུ། །གཏམ་འདི་སྐད་སྨྲ་ལ་སྙན་གསོན་ཅིག་སྔོན་འཁོར་བར་དེ་ཙམ་འཁྱམས་འཁྱམས་ནས་།གཞན་ཕན་བདེ་ལྟ་ཞོག་རང་ལ་ཡང། །རྡུལ་ཕྲ་མོའི་ཆ་ཡི་ཕན་པ་ཙམ། །དེང་སྔོན་ཆད་གྲུབ་པ་ཅང་

[398A]༄༅། །གདའ་འམ། །ད་ཆོས་ལྡན་མི་ཡི་ལུས་སུ་གྲུབ། །ཟབ་རྒྱ་ཆེའི་གདམས་པ་སྡེ་སྣོད་གསུམ། །ཐོས་བསམ་པས་རྟོགས་པའི་གནས་སྐབས་འདིར། །དོན་རྩེ་གཅིག་སྒྲུབ་ལ་ནན་ཏན་མཛོད། །མཆོག་ཐུན་མོང་དངོས་གྲུབ་
མ་ལུས་ལ། །ཡིད་གང་བསམ་སྩོལ་བའི་ནོར་བུ་དེ། །སྐྱབས་བླ་མ་མཆོག་གསུམ་ཡིན་པས་ན། །མོས་གུས་ཀྱི་གསོལ་འདེབས་ནན་ཏན་མཛོད་།དུས་དེ་རིང་ཉི་མ་མ་ནུབ་གོང། །ཁོང་འཆི་བདག་རྒྱལ་པོའི་ཆད་ལས་ཀྱིས། །སྲོག་དབུགས་འདི་
མི་གཅོང་གདེང་མེད་པས། །ཁྱེད་འཆི་བ་འདི་ལ་བག་གཟོན་མཛོད་།གཉེན་འཁོར་གཡོག་ལོངས་སྤྱོད་ཐམས་ཅད་ཀྱིས། །འཕྲལ་རང་སེམས་བདེ་བའི་གོ་སྐབས་བཅོམ། །སྲེད་ཞེན་གྱིས་འཆི་ཁར་འཆིང་བས་ན་།ཁྱེད་འདོད་ཡོན་འདི་ལ་
དགྲ་རུ་ལྟོས། །ཟས་གོས་ཀྱི་ཕན་པས་བསྐྱངས་བསྐྱངས་ཀྱང་།སྐད་ཅིག་བཞིན་མི་སྡུག་འགྱུར་བ་སྟོན། །རྫས་ངན་གྱིས་གང་བའི་རྒྱལ་པ་བཞིན། །ཁྱེད་རང་ལུས་འདི་ལ་ཁུར་དུ་ལྟོས། །སྔོན་དེ་ཙམ་མྱོང་བའི་སྡུག་བསྔལ་ཀུན། །ཟག་བཅས་
ཀྱི་ཕུང་པོ་འདི་ལས་བྱུང། །ད་སྡུག་ལ་རྒྱན་དུ་མ་ལྟ་བར་།ཁྱེད་འཕུང་སྲི་འདི་དང་རྒྱབ་གྱེས་མཛོད། །ལྷ་ཚངས་དབང་སྲིད་རྩེར་ཕྱིན་ནས་ཀྱང། །ལས་ཉོན་གྱིས་རང་རྒྱུད་བཅིངས་བཞིན་དུ། །མནར་མེད་ཀྱི་མེ་ནང་ལྟུང་བས་ན། །གནས་ཁམས་
གསུམ་འདི་ལ་སྐྱོ་བར་མཛོད། །རང་ལུས་སེམས་གདུང་བས་མནར་བའི་ཚེ། །ཁོང་དེ་འདྲའི་འགྲོ་ལ་སྙིང་རྗེ་བསྐྱེད། །འགྲོ་ཀུན་གྱི་སྡུག་བསྔལ་ཚུར་བླངས་ནས། །གཞན་དགའ་བདེས་ཚིམས་པའི་གཏོང་ལེན་སྦྱོངས། །སྔོན་སེམས་ཅན་རྣམས་ཀྱིས་

[398B] །སྲོག་ཡལ་བར་བོར་བའི་གྲངས་ཙམ་ཡང་།དཔག་མི་ནུས་དྲིན་གྱིས་བསྐྱངས་པས་ན། །ཡོངས་ཕ་མའི་དྲིན་ལན་སེམས་ལ་ཆོངས། །དོན་བླང་དོར་མཐོང་བའི་མིག་དང་བྲལ། །གནས་ངན་སོང་གཡང་ཁར་གོམ་འགྲོས་འཁྱོར།།
ལས་ཉོན་མོངས་སྒྲོག་གིས་དམ་དུ་བཅིངས། །མ་ཉམ་ཐག་འགྲོ་ལ་སྙིང་རྗེ་སྒོམས། །གནས་འཁོར་བ་སྟོང་མིན་དེ་སྲིད་དུ། །ལྷུན་གྲུབ་ཀྱི་གཞན་དོན་རྒྱུན་འཆད་མེད།། རང་བདེ་བ་མཐར་ཕྱིན་སངས་རྒྱས་ལ། །དུས་མྱུར་དུ་རེ་བའི་དོན་གཉེར་མཛོད་
འཁོར་འདས་ཀྱི་ཆོས་ཅན་མ་ལུས་པ། །རང་རྟོག་པས་བཅོས་པའི་སྒྱུ་མ་ལ། །དོན་བདེན་པར་བཟུང་ན་བསླུ་བའི་ཕྱིར། །འཁྲུལ་སྣང་ལ་མ་ཞེན་སྟོང་པར་ལྟོས། །ཉིང་འཁྲུལ་གྱི་རྨི་ལམ་མི་བདེན་ཡང་།སེམས་དགའ་སྡུག་བསྐྱེད་པའི་ནུས་པ་
བཞིན། །ལྟོས་གྲུབ་ཀྱི་རྟེན་འབྲེལ་མི་བསླུ་བས། །ལས་རྒྱུ་འབྲས་བླང་དོར་གཟབ་པར་མཛོད། །ལུས་སྣང་སྟོང་ལྷ་སྐུ་སྒྱུ་མ་བཞིན། །གནས་གར་སྡེད་རང་སྣང་གཞལ་ཡས་ཁང། །སྒྲ་གང་གྲག་གསང་སྔགས་དར་དིར་ལ། །ཡེངས་མེད་ཀྱི་དྲན་པ་
རྒྱུན་དུ་སྟེན། །སྙིང་དབུས་ཀྱི་མི་ཤིགས་རླུང་སེམས་དེ། །སྐྱབས་ཀུན་འདུས་ངོ་བོར་གསལ་བཏབ་སྟེ།། ཅི་ཟ་དང་ཅི་འཐུང་བདུད་རྩིར་སྟོབས། །ཚོགས་འཁོར་ལོའི་ལོངས་སྤྱོད་ཞེན་མེད་རོལ། །མཐར་བེམ་རིག་འབྲལ་བར་ཕྱོགས་པའི་ཚེ།།
ཐིམ་རིམ་གྱི་རྟགས་རྣམས་ངོས་བཟུང་སྟེ། །སྔར་འདྲིས་ཀྱི་གྲོགས་དང་འཕྲད་པ་བཞིན། །གཞིའི་འཆི་བ་འོད་གསལ་ཟིན་པར་མཛོད་།འཕྲང་ཉམ་ང་བར་དོར་འགྲིམ་པ་ན། །རང་གཅིག་པུ་ལས་གཞན་གྲོགས་མེད་ཕྱིར། །དུས་ད་ལྟ་ལྷ་དང་བླ་

[399A]༄༅། །མ་ལ༑ ༑ལམ་བདེ་བར་སྒྲོལ་བའི་སྐྱེལ་མ་ཞུས། །ལར་སྐྱེ་འཆི་བར་དོ་གང་ལ་ཡང། །དུས་ད་ལྟའི་བག་ཆགས་གཙོ་ཆེ་བས། །དེ་སྤྱོད་བྱེད་བསྐྱེད་རྫོགས་རྣལ་འབྱོར་གྱིས། །སྐྱབས་སྐུ་གསུམ་རང་ངོ་
ཤེས་པར་མཛོད། །དུས་རྟག་ཏུ་རང་གི་སྒོམ་གསུམ་ལ། །ཚུལ་ཇི་ལྟར་འདུག་སྙམ་རྟོག་དཔྱོད་ངོས། །སེམས་ཁོ་ན་འདུལ་བའི་དགེ་སྦྱོར་གྱིས། །ཁྱེད་ཚེ་མཇུག་དོན་ལྡན་མཛད་པར་ཞུ། །རང་དེ་ལྟར་དགེ་ལ་འབུངས་བཞིན་དུ། །གཞན་
དང་ལྡན་སྐྱེ་བོ་བགྲང་ཡས་ལ། །རྣམ་དཀར་གྱི་ས་བོན་འདེབས་པའི་ཕྱིར། །དུས་གཞན་དོན་སྤྱོད་པས་འདའ་བར་མཛོད། །བདག་སྒོ་གསུམ་བྱ་བ་ཅི་བགྱིས་པ། །བསྟན་འགྲོ་བ་ཡོངས་ལ་གནས་སྐབས་ཀུན་།ཕན་རླབས་ཆེན་ཁོ་
ནར་གྱུར་ཅིག་སྙམ། །སྨོན་འདུན་གྱི་འཚམས་སྦྱོར་རྒྱུན་དུ་མཛོད་།དགེ་འདི་ཡིས་བློ་བཟང་གྲགས་བསྟན་མཆོག་ཕྱོགས་ཀུན་ཏུ་དར་ཞིང་རྒྱས་པ་དང། །མ་མཁའ་མཉམ་སེམས་ཅན་མ་ལུས་པ། །དཔལ་སྐུ་གསུམ་གོ་འཕང་
ཐོབ་གྱུར་ཅིག། ཅེས་པ་རྣམས་གནང་ངོ། །དེ་ནས་འབྲས་སྤུངས་སྔགས་པ་བླ་ཟུར་བློ་བཟང་ཆོས་འཕེལ་གྱིས་གསོལ་བ་བཏབ་ནས་འབྲས་སྤུངས་འདུ་ཁང་ཆེན་མོར་སྡེ་སྣོད་འཛིན་པ་སྟོང་ཕྲག་མང་པོ་ལ་ཟླ་བ་ཕྱེད་གཉིས་ཀྱི་བར་
དུ་ལམ་རིམ་ཆེན་མོའི་བཤེད་ལུང་རྒྱས་པར་སྩལ། དེ་ནས་རྒྱུད་སྟོད་ཚོགས་ཡོངས་ཀྱིས་གསོལ་བ་བཏབ་ནས་དཔལ་ལྡན་སྟོད་རྒྱུད་གྲྭ་ཚང་ཡོངས་རྫོགས་ཀྱི་སྟེབ་དུ་གཞན་མང་པོ་དང་བཅས་དགེ་འདུན་སྟོང་དང་ལྔ་བརྒྱ་སྐོར་ལ་

[399B]རྒྱས་པར་སྩལ། །དེ་ནས་དད་ལྡན་སུམ་ཅུ་སྐོར་ཞིག་ལ་འཇམ་དབྱངས་ཆོས་སྐོར་གྱི་རྗེས་གནང་དང། འཇིགས་བྱེད་སྔགས་བཏུ་དང། སྒྲོལ་མ་ཉེར་གཅིག་གི་རྗེས་
གནང་སོགས་རྗེས་གནང་མང་དུ་སྩལ། །དེ་ནས་སངས་རྒྱས་ལས་ཀྱང་དཀོན་པའི་རྡོ་རྗེ་ཐེག་པའི་བསྟན་པ་ནམ་ཡང་མི་ནུབ་པར་ཡུན་རིང་དུ་གནས་པའི་ཕྱིར་དང། རྗེ་བདག་ཉིད་ཆེན་པོས་སྐུ་དང་སྲོག་ལའང་མ་གཟིགས་པར་དཀའ་བ་བརྒྱ་ཕྲག་
དུ་མའི་སྒོ་ནས་བསྒྲུབས་པའི་བསྟན་པའི་སྙིང་པོ་མཐར་ཐུག་པ་འདི་ཆེས་ཆེར་འཕེལ་པར་བྱ་བའི་ཕྱིར་ཕོ་བྲང་ཆེན་པོ་པོ་ཏ་ལར་རིན་པོ་ཆེ་སྣ་ཚོགས་ལས་གྲུབ་པའི་གསང་བདེ་འཇིགས་གསུམ་གྱི་བློས་བསླངས་རྒྱུད་དང་གྲུབ་ཆེན་གྱི་
དགོངས་པ་རྒྱལ་བ་ཙོང་ཁ་པ་ཆེན་པོས་གསལ་བར་མཛད་པ་ཇི་བཞིན་དུ་གསར་བཞེངས་མཛད་དེ་ཇི་སྲིད་རྒྱལ་བསྟན་ནམ་གནས་ཀྱི་བར་དུ་ནམ་ཡང་མི་ཉམས་པའི་མཆོད་པའི་རྒྱུན་དང་བདེ་གསང་འཇིགས་གསུམ་གྱི་མཆོད་བརྒྱུན་འཛུགས་པ་མཛད་
ཚ་གན་ནོ་མོན་ཧན་གྱིས་གསོལ་བ་བཏབ་ནས་དགེ་འདུན་སྟོང་དང་བདུན་བརྒྱ་སྐོར་ལ་རྡོ་རྗེ་ཕྲེང་བའི་དབང་དང་ཕྱག་རྡོར་འཁོར་ཆེན་གྱི་དབང་བཅས་སྩལ། དེ་ནས་པཎ་ཆེན་མཆོག་གི་སྤྲུལ་པའི་སྐུ་དབུས་སུ་ཕེབས་ནས་རྒྱལ་བ་མཆོག་ལ་དགེ་
ཚུལ་གྱི་སྡོམ་པ་ཞུ་བར་མཛད་པ་ན་རྒྱལ་བ་མཆོག་འདིས་ལྷ་ལྡན་དུ་ཆིབས་བསྐྱོད་ནས་ས་ག་ཟླ་བའི་ཚེས་བཅོ་ལྔའི་ཉིན་ཇོ་བོ་རིན་པོ་ཆེའི་སྐུ་མདུན་དུ་རྗེ་འདིས་མཁན་སློབ་སྦྲགས་མ་མཛད་དེ་དགེ་འདུན་གྲངས་ཚང་བའི་དབུས་སུ་

[400A]༄༅། །དགེ་ཚུལ་གྱི་སྡོམ་པ་ཕུལ་ཏེ་ཐུབ་པའི་རྒྱལ་ཚབ་མཆོག་ཏུ་མངའ་གསོལ། དེ་ནས་པཎ་ཆེན་མཆོག་གི་སྤྲུལ་པའི་སྐུ་བློ་བཟང་དཔལ་ལྡན་ཡེ་ཤེས་ཀྱིས་རྗེ་འདི་ལ་མདོ་སྔགས་ཀྱི་ཆོས་མང་དུ་གསན་ཞིང་སླར་རིམ་གྱིས་
མདོ་སྔགས་ཀྱི་མན་ངག་ཡོངས་སུ་རྫོགས་པ་གནང་དགོས་པར་གསོལ་བ་བཏབ་པ་ན་རྒྱལ་བ་མཆོག་འདིས་ཀྱང་ཐུགས་དགྱེས་པ་ཆེན་པོས་ཞལ་གྱིས་བཞེས་ཤིང་རྗེ་རིན་པོ་ཆེའི་རྣམ་ཐར་ལྟར་གཞུང་ལུགས་རྣམས་ལ་གསན་སྦྱོང་
གཏིང་ཕྱིན་པ་ཞིག་མཛད་པ་དང། དེ་ནས་མདོ་སྔགས་ཀྱི་མན་ངག་མཐའ་དག་ལེགས་པར་གསན་ནས་ཐུགས་ཉམས་སུ་བཞེས། དེ་ནས་མཐའ་དབུས་སྐྱེ་འགྲོ་ཡོངས་ལ་ཆོས་ཀྱི་འཁོར་ལོ་རྒྱ་ཆེར་བསྐོར་བའི་ཐུགས་བསྐྱེད་
མཛད་དགོས་ཞེས་ཞལ་ཏ་ནན་ཏན་ཞུ་བར་མཛད། པཎ་ཆེན་མཆོག་གི་སྤྲུལ་པའི་སྐུ་རིན་པོ་ཆེས་ཀྱང་རྒྱལ་བ་མཆོག་གི་བཀའ་ཇི་ལྟར་གནང་བ་ལྟར་ཞུ་ཞིང་སླར་མི་རིང་བར་མདོ་སྔགས་ཀྱི་ཆོས་མཐའ་དག་གནང་དགོས་པར་
གསོལ་བ་ཤུགས་དྲག་ཏུ་འདེབས་པར་མཛད་དོ། །དེ་ནས་ཁྲི་ཆེན་ངག་དབང་མཆོག་ལྡན་པ་དགུང་ལོ་བདུན་ཅུ་དོན་ལྔར་ཕེབས་ཏེ་སྐུ་གཟུགས་ལྕི་ཞིང་བཞེངས་བཞུགས་དཀའ་བར་བྱུང་བ་ན་རྒྱལ་བ་མཆོག་ཉིད་ཁྲི་ཆེན་གྱི་གཟིམ་
ཆུང་ཉིད་དུ་ཕེབས་ཏེ་མཎྜལ་སྐུ་གསུང་ཐུགས་རྟེན་དངོས་པོ་སྤམ་མཐོ་བ་དང་བཅས་ཕུལ་ཏེ་ཞབས་པད་ཡུན་རིང་བརྟན་དགོས་ཞེས་གསོལ་བ་ཤུགས་དྲག་འདེབས་པར་མཛད་པ་ན་ཁྲི་ཆེན་གྱིས་ང་རང་ཆུང་དུ་ནས་ཆོས་སྒོར་

[400B] རྒྱལ་བ་ཙོང་ཁ་པའི་བསྟན་པ་འདི་འདྲ་དང་མཇལ། ཐོས་བསམ་སྒོམ་གསུམ་ཁོ་ཐག་ཆོད་པར་བྱས། ལྷག་པར་གངས་ཅན་འགྲོ་བའི་མགོན་པོ་ཁྱེད་ལ་སྤྱིར་མདོ་སྔགས་ཀྱི་ཆོས་མཐའ་ཡས་པ་དང། ལྷག་པར་རྗེ་བླ་
མའི་མན་ངག་རྣམས་འབུལ་ཐུབ་པས་ད་ནི་ཤི་ཡང་བློ་བདེ། བདག་རྒན་པོ་འཆི་ཁར་རྭ་སྒྲེང་དུ་ཕྱིན་ཆོག་པ་དགོས་ཞེས་ཞུ་བར་མཛད། དེ་ནས་རྒྱལ་བ་མཆོག་གི་ཁྲི་ཆེན་གྱི་གཟིམ་ཆུང་དུ་ཡང་ཡང་ཕེབས་ཏེ་ཆོས་ཀྱི་གསུང་གླེང་
ཆེས་མང་བ་གནང་ཞིང། ར་སྒྲེང་དུ་ཕེབས་པའི་ཐུགས་འདུན་མི་མཛད་པར་སྐུ་ཁམས་ཇི་ལྟར་བྱུང་ཡང་ཕོ་བྲང་འདི་རང་དུ་ངེད་ཅག་ཚོགས་རྫོགས་ཕྱིར་བཞུགས་དགོས་ཞེས་ཡང་དང་ཡང་དུ་གསོལ་འདེབས་མཛད་ཀྱང་ཁྲི་ཆེན་གྱིས་
ད་ལམ་ཅིས་ཀྱང་དགོངས་པ་ཁྲོལ་དགོས་ཞེས་བཞུགས་སུ་མ་བཞེད་ཕེབས་རྒྱུའི་སྔ་ཞོགས་རྒྱལ་བ་མཆོག་ཉིད་ཁྲི་ཆེན་གྱི་སྐུ་མདུན་དུ་ཕེབས་ཏེ་འདི་ཕྱིར་དགེ་བའི་གསུང་གླེང་མང་དུ་མཛད་ཅིང། ཕེབས་ཁར་ཁྲི་ཆེན་གྱི་ཐུགས་
ཀར་དབུ་བཅུགས་ཏེ་སྤྱན་ཆབ་གསིལ་ཞིང་ཡུན་རིང་ཐུགས་སྨོན་མཛད། ཁྲི་ཆེན་གྱིས་ཀྱང་རྒྱལ་བ་མཆོག་ལ་བྱིན་རླབས་ཞུས་བདག་སྐྱེ་བ་ཐམས་ཅད་དུ་རྗེས་སུ་གཟུང་དུ་གསོལ་ཞེས་གསོལ་བ་འདེབས་པར་མཛད། དེ་ནས་རྒྱལ་
བ་མཆོག་གིས་ཁྲི་ཆེན་གྱི་ཞབས་བརྟན་དང་ལམ་བར་གྱི་རྐྱེན་སེལ་དུ་སེ་འབྲས་དགེ་གསུམ་སོགས་ལ་མང་ཇ་གནང་སྟེ་རིམ་གྲོ་རྒྱ་ཟྖེན་སྒྲུབ་པར་མཛད། མི་རིང་བར་ཁྲི་ཆེན་ཞིང་གཤེགས་པའི་བསྔོ་རྟེན་བྱུང་བ་ན། དེ་འཕྲལ་རྒྱལ་
[401A]༄༅། །པ་མཆོག་ཉིད་འཕགས་པ་རིན་པོ་ཆེ་དང་གསིར་གདུང་སོགས་རྩེའི་ལྷ་ཁང་རྣམས་སུ་ཕེབས་ཏེ་མཆོད་འབུལ་སྨོན་ལམ་རྒྱ་ཆེར་མཛད་ཅིང། ལྷ་སའི་ཇོ་ཤཱཀ་ཀྱིས་གཙོས་རྟེན་རྣམས་ལ་མཆོད་
འབུལ་རྒྱ་ཆེན་པོ་དང། སེ་འབྲས་དགེ་གསུམ་བཀྲ་ཤིས་ལྷུན་པོ་རྣམས་ཀྱིས་གཙོས་གངས་ཅན་གྱི་དགོན་སྡེ་མཐའ་དག་ལ་མང་བསྐོལ་དང། པཎ་ཆེན་རིན་པོ་ཆེས་གཙོས་གངས་ཅན་གྱི་བསྟན་འཛིན་མཐའ་དག་ལ་བསྔོ་རྟེན་
འབུལ་བར་མཛད། སྐུ་གདུང་ཞུགས་ལ་ཕུལ་ཏེ་གདུང་རུས་རྣམས་རྒྱལ་བ་མཆོག་གི་གཟེམ་ཆུང་དུ་བཞེས་ཏེ་དངུལ་གདུང་མ་གྲུབ་བར་དུ་མཆོད་འབུལ་སྨོན་ལམ་མཛད། དངུལ་གདུང་སྲུབ་འཕྲལ་གདུང་རུས་རྣམས་དངུལ་གདུང་
གི་བུམ་ནང་དུ་བཞུགས་སུ་གསོལ་ཏེ་དགོངས་རྫོགས་མཆོད་འབུལ་སྨོན་ལམ་རྒྱ་ཆེར་མཛད་དོ། །རྒྱལ་བ་མཆོག་འདི་ནི་གངས་ཅན་ལྷ་ཅིག་ཐུགས་རྗེ་ཆེན་པོར་ཡོངས་སུ་གྲགས་པ་ལྟར་འགྲོ་བ་ལྷ་དང་བཅས་པའི་ཕྱག་གི་གནས་
ཡིན་པ་དང། ཐུན་མོང་བའི་སྣང་ངོར་ཡང་གངས་རིའི་ཁྲོད་ན་འགྲན་ཟླ་མེད་པའི་མཁས་གྲུབ་ཏུ་གྱུར་ཅིང་འཇམ་དབྱངས་གོང་མ་བདག་པོ་ཆེན་པོས་བཏེག་སྟེ་ཡངས་པའི་ས་ཆེན་པོ་ལ་དབང་ཕྱུག་གི་སྟོབས་ཀྱིས་མངའ་མཛད་པ་ཞིག་
ཡིན་ཡང་ཆེ་འགྱིང་དང་རློམ་པའི་དྲི་ཙམ་ཡང་མེད་པར་ལམ་སྟོན་པའི་བཤེས་གཉེན་ལ་འདི་ལྟ་བུའི་གུས་པ་དང་སྲི་ཞུ་མཛད་པ་ནི། འབྲོམ་རིན་པོ་ཆེས་ཇོ་བོ་རྗེ་ཇི་ལྟར་བསྟེན་པའི་རྣམ་ཐར་བསྐྱངས་ཏེ་ཕྱི་རབས་ཀྱི་གདུལ་བྱ་རྣམས་

[401B]གཉེན་བསྟེན་ཚུལ་འདི་ལྟར་བྱ་དགོས་སོ་ཞེས་འདོམས་པར་མཛད་པ་ངོ་མཚར་རྨད་དུ་བྱུང་པའི་རྣམ་པར་ཐར་བ་ཞིག་གོ་དེ་ནས་ཨང་དཀར་ཞབས་དྲུང་གིས་ཡུན་རིང་པོ་ནས་
གསོལ་བ་བཏབ་པ་ལྟར་དགེ་འདུན་སྟོང་དང་སུམ་བརྒྱ་སྐོར་ལ་དཔལ་དུས་ཀྱི་འཁོར་ལོའི་རྡུལ་ཚོན་གྱི་དཀྱིལ་འཁོར་དུ་དབང་བསྐུར་བ་སློབ་མ་རྗེས་བཟུང་གི་ཆོ་ག་ནས་རྡོ་རྗེ་སློབ་དཔོན་བདག་པོ་ཆེན་བོའི་དབང་མཐའ་རྟེན་དང་བཅས་པའི་
བར་ཡོངས་སུ་རྫོགས་པ་རྒྱས་པར་སྩལ། དེ་ནས་རྒྱུད་སྨད་ཚོགས་ཡོངས་ཀྱིས་གསོལ་བ་བཏབ་ནས་དགེ་འདུན་སྟོང་དང་བརྒྱད་བརྒྱ་སྐོར་ལ་བདེ་མཆོག་ལཱུ་ཨི་བའི་དབང་སྟ་གོན་དང་བཅས་པ་རྒྱས་པར་སྩལ། དེ་ནས་པཎ་ཆེན་མཆོག་
གི་སྤྲུལ་པའི་སྐུ་ཕེབས་ནས་མདོ་སྔགས་ཀྱི་ཆོས་བཀའ་ཡོངས་སུ་རྫོགས་པ་གནང་དགོས་ཚུལ་གསོལ་བ་འདེབས་པར་མཛད་པས་ཐུགས་དགྱེས་བཞིན་དུ་རྡོ་རྗེ་ཕྲེང་བའི་དཀྱིལ་འཁོར་ཞེ་གཉིས་ཀྱི་ཐོག་དགེ་ལེགས་སུ་བྱེད་པའི་དཀྱིལ་འཁོར་
གསུམ་དང་བཅས་པ། གྲུབ་ཆེན་མི་ཏྲ་ཛོ་ཀིའི་ལུགས་ཀྱི་དཀྱིལ་འཁོར་བརྒྱ་རྩའི་དཔང་ཡོངས་སུ་རྫོགས་པ། ཟུར་བཀའ་རྡོ་རྗེ་འཇིགས་བྱེད་ལྷ་བཅུ་གསུམ་མ། རྡུལ་ཚོན་ལ་བརྟེན་པའི་དཔལ་དུས་ཀྱི་འཁོར་ལོའི་སྐུ་གསུང་ཐུགས་
ཡོངས་སུ་རྫོགས་པའི་དཀྱིལ་འཁོར་གྱི་དབང་རྒྱས་པ་དང། ཚེ་དཔག་མེད་ལྷ་དགུ། སྤྱན་རས་གཟིགས་བཅུ་གཅིག་ཞལ་རྣམས་ཀྱི་བཀའ་དབང། གྲུབ་རྒྱལ་ལུགས་ཚེ་དབང་ཐུན་མོང་མ་ཡིན་པ། རྗེས་གནང་གི་གྲས་སློབ་དཔོན་

[402A]༄༅། །ཨ་བྷ་ཡཱ་ཀ་རས་ཕྱོགས་གཅིག་ཏུ་བསྡེབས་པའི་སྒྲུབ་ཐབས་རྒྱ་མཚོ། བ་རི་བའི་སྒྲུབ་ཐབས་བརྒྱ་རྩ། སྣར་ཐང་པའི་སྒྲུབ་ཐབས་བརྒྱ་རྩ་རྣམས་ཡོངས་སུ་རྫོགས་པ་དང། རྡོ་རྗེ་སེམས་དཔའ། རྡོ་རྗེ་འཇིགས་
བྱེད་དཔའ་བོ་གཅིག་པ། སྨན་བླ་བདེ་གཤེགས་བདུན། འཇམ་དབྱངས་ནག་པོ། ཁྱུང་ཁྲ། མཁའ་འགྲོ་མ་སེང་གེའི་གདོང་ཅན། མགོན་པོའི་རྗེས་གནང་བཅུ་གསུམ། སྐུ་རྐྱང་ལ་སྙིང་ཞུགས་དང་བཅས་པ་མགོན་པོ་ཕྱག་
བཞི་པ། དཔལ་ལྷ། ཛམ་ལ་འབྲུག་ཞོན་རྣམས་ཀྱི་རྗེས་གནང། དགའ་ལྡན་ལྷ་བརྒྱ་མའི་ཁྲིད། གྲུབ་རྒྱལ་ལུགས་ཚེ་དཔག་མེད་ཀྱི་བསྐྱེད་རྫོགས་ཀྱི་ཁྲིད་ལྕང་སྐྱ་རྡོ་རྗེ་འཆང་དེ་ཉིད་ཀྱི་གསུང་ལ་གནས་རྙིང་པ་ཀུན་དགའ་བདེ་ལེགས་ཀྱི་གསུང་ནས་
ཁ་སྐེང་གནང་བ། སྐྱབས་མགོན་ཐམས་ཅད་མཁྱེན་པ་ཉིད་ཀྱི་བཀའ་འབུམ་དང། ཕྲེང་བ་སྐོར་གསུམ། སྒྲུབ་ཐབས་རྒྱ་མཚོ་དང་བརྒྱ་རྩའི་རྒྱ་གཞུང་རྣམས་ཀྱི་ལུང་རྣམས་དང་བཅས་ཟླ་བ་དྲུག་གི་རིང་ལ་རྒྱུན་མི་འཆད་དུ་སྩལ། དེ་
སྐབས་པཎ་ཆེན་མཆོག་གི་སྤྲུལ་པའི་སྐུ་ཉིད་འཁོར་ལོ་སྒྱུར་དྲུག་གི་བཀའ་དབང་དང། དཔལ་དུས་ཀྱི་འཁོར་ལོའི་བཀའ་དབང་གི་སྐབས་སུ་ཆུ་ཆོན་གྱིས་བྲིས་པའི་དཀྱིལ་འཁོར་དབུས་སུ་སེང་གེའི་ཁྲི་ལ་རྡོ་རྗེ་འཛིན་པའི་ཆས་འཇུག་
ཡོངས་སུ་རྫོགས་པ་དང་བཅས་ཏེ་བཞུགས་སུ་གསོལ། གདུགས་དང་རྒྱལ་མཚན་ལ་སོགས་པ་མཆོད་པའི་ཡོ་བྱད་དཔག་ཏུ་མེད་པས་མཆོད། རྗེ་བླ་མ་ཉེད་ནས་དཀྱིལ་འཁོར་གྱི་བདག་པོའི་རྣལ་འབྱོར་ཤིན་ཏུ་

[402B]ཚོགས་སྤྱན་དྲངས་ཏེ། རྣམ་རྒྱལ་ཆེན་པོའི་བུམ་པ་ལ་སོགས་པའི་ཆུའི་དབང་བསྐུར་ཞིང་ཤིས་པ་བརྗོད་པའི་ཚིག་གི་སྒོ་ནས་མེ་ཏོག་གི་ཆར་ཕབ། རིགས་
ཐམས་ཅད་ཀྱི་བདག་པོ་དང་དཀྱིལ་འཁོར་ཐམས་ཅད་ཀྱི་སློབ་དཔོན་དུ་མངའ་གསོལ་ཏེ་ཆོས་ཀྱི་རྒྱལ་སྲིད་དུ་དབང་བསྐུར་བར་མཛད་དོ། །དེ་ནས་བདེ་འབྱོར་བླ་མས་གསོལ་བ་བཏབ་ནས་ཉུང་བསྡུས་ཤིག་ལ་བཅུ་གཅིག་ཞལ་གྱི་
དབང། ཕྱག་རྡོར་འཁོར་ཆེན་གྱི་དབང། རྣམ་སྲས་བཀའ་མི་འདྲ་བ་བཅོ་ལྔའི་རྗེས་གནང་བཅས་སྩལ། དེ་ནས་འཇམ་དབྱངས་བཞད་པའི་སྤྲུལ་པའི་སྐུས་གསོལ་བ་བཏབ་ནས་འབྲས་སྤུངས་འདུ་ཁང་ཆེན་མོར་དགེ་འདུན་
ལྔ་སྟོང་སྐོར་ལ་བདེ་ལམ་གྱི་ཁྲིད་དབེན་ས་སྙན་རྒྱུད་ཀྱི་མན་ངག་ལྟར་ཞག་ཉི་ཤུའི་བར་རྒྱས་པར་སྩལ། དེ་ནས་ཆོས་གསན་པ་སྔ་མ་རྣམས་ཀྱི་ཐོག་ནས་བླ་མེད་ཀྱི་དབང་ཆེན་ཐོབ་པ་སྟོང་དང་ལྔ་བརྒྱ་སྐོར་ལ་འགྲེལ་པ་བཞི་སྦྲགས་
ཀྱི་གཟབས་བཤད་རྒྱས་བར་སྩལ། དེ་ནས་མ་བྱི་ལོ་ཆོས་འཁོར་རྒྱལ་དུ་ཕེབས་བཞེད་ནས་ལམ་ཞོར་སེ་རར་ཕེབས་ཏེ་མཁན་པོ་དཔལ་འབྱོར་གྲགས་པས་གསོལ་བ་བཏབ་ནས་དགེ་འདུན་སྟོང་དང་སུམ་བརྒྱ་སྐོར་ལ་འཇམ་
དབྱངས་ཆོས་སྐོར་ནས་འཇམ་དབྱངས་ཨ་ར་པ་ཙ་ནའི་རྗེས་གནང་སོགས་གནང། རྗེ་ངག་དབང་བྱམས་པས་གསོལ་བ་བཏབ་ནས་གནས་བཅུའི་རྗེས་གནང་སྩལ། དེ་ནས་རིམ་གྱིས་དགའ་ལྡན་རྣམ་བར་རྒྱལ་བའི་གླིང་དུ་

[403A]༄༅། །ཕེབས་ཏེ་གསར་ཁྲིའི་སྟེང་ནས་སེར་སྐྱ་བགྲང་བ་ལས་འདས་པ་ལ་ཕྱག་དབང་དང་ཆོས་ཀྱི་བདུད་རྩི་སྩལ། བླ་མ་སངས་རྒྱས་ཆོས་འཕེལ་གྱིས་གསོལ་བ་བཏབ་ནས་དགེ་འདུན་སྟོང་བརྒལ་བར་སྙིང་
པོ་དོན་གསུམ་གྱི་ཁྲིད་རྒྱས་པར་སྩལ། དེ་ནས་རྒྱལ་དུ་ཆིབས་ཁ་བསྐྱོད་དེ་མངའ་དྭགས་རྒྱལ་གསུམ་གྱི་དགེ་འདུན་འདུས་པ་ལ་དགའ་ལྡན་ལྷ་བརྒྱ་མའི་ཟབ་ཁྲིད་རྒྱས་པར་སྩལ་ཞིང། དཔལ་ལྡན་ལྷ་མོ་ལ་རྒྱལ་བསྟན་གཉེར་
དུ་གཏད་པའི་འཕྲིན་འཆོལ་རྒྱས་པར་མཛད། རྗེ་འདིས་རྒྱལ་དུ་ལན་གསུམ་ཆིབས་བསྐྱོད་གནང་པར་ཕེབས་རེས་ཀྱིས་དྭགས་པོ་དང་འོལ་ཁའི་རྗེའི་སྒྲུབ་གནས་རྣམས་ལ་མཆོད་འབུལ་སྨོན་ལམ་རྒྱ་ཆེར་མཛད་ཅིང། ལྷག་པར་
རྗེ་བཙུན་ཙོང་ཁ་པ་ཆེན་པོའི་སྒྲུབ་གནས་ཁྱད་པར་ཅན་དགས་པོ་ལྷ་སྡིངས་སུ་ཕེབས་ཏེ་མཆོད་འབུལ་སྨོན་ལམ་རྒྱ་ཆེར་མཛད་ཅིང་རྗེ་བདག་ཉིད་ཆེན་པོའི་མཛད་པ་རྣམ་ཐར་དྲན་པའི་ཐུགས་དད་དང་ངེས་འབྱུང་སྐྱོ་ཤས་ཤུགས་
དྲག་འཁྲུངས་ཏེ་གདུང་ཤུགས་ཀྱི་གསོལ་བ་འདེབས་པའི་མགུར་དབྱངས་མང་དུ་མཛད་ཅིང། ལྷག་པར་རྒྱལ་བ་ཙོང་ཁ་པ་ཆེན་པོའི་བཀའ་དྲིན་ལས་གསུང་རབ་དགོངས་འགྲལ་དང་བཅས་པའི་སྙིང་པོའི་བཅུང་བསྡུས་པ་མདོ་
སྔགས་གཉིས་ཀའི་ལམ་གྱི་ལུས་ཡོངས་སུ་རྫོགས་པ་ལ་འདོད་དགུར་ལོངས་སྤྱད་དུ་ཡོད་པ་འདི་འདྲ་བའི་བཀའ་དྲིན་འཁོར་ཐབས་མེད་དོ་སྙམ་དུ་རྗེ་བླ་མའི་བཀའ་དྲིན་དྲན་པའི་དད་གུས་ཤུགས་དྲག་པོ་འཁྲུངས་ཏེ་རྗེ་རིན་པོ་

[403B]འདེབས་པའི་གདུང་དབྱངས་འདི་ལྟར་མཛད་དེ། ན་མོ་གུ་རུ། བདེ་ཆེན་སྐུ་གསུམ་དབང་ཕྱུག་ཁྱབ་བདག་སྟོན་པ་རྡོ་རྗེ་འཆང། །དེ་ཡིས་བྱིན་བརླབས་གྲུབ་མཆོག་
མདའ་བསྣུན་ལཱུ་ཨི་པ། །རྗེ་བཙུན་དྲིལ་བུ་པ་དང་ཌོཾ་བཧི་ནཱ་རོ་སོགས། །ཉམས་ལེན་བྱིན་རླབས་བླ་མས་བདག་ཅག་སྐྱོབ་ཏུ་གསོལ། །མི་མཇེད་ཞིང་གི་མགོན་པོ་རྣམ་འདྲེན་ཟས་གཙང་སྲས། །དགའ་ལྡན་ལྷ་བརྒྱའི་གཙུག་རྒྱན་མི་
ཕམ་ཆོས་ཀྱི་རྗེ། །རྒྱལ་སྲས་ཐོགས་མེད་སྐུ་མཆེད་གྲོལ་སྡེ་ཞི་འཚོ་སོགས། །རྒྱ་ཆེན་སྤྱོད་པའི་བླ་མས་བདག་ཅག་སྐྱོབ་ཏུ་གསོལ་།རྒྱལ་ཀུན་མཁྱེན་པའི་རང་གཟུགས་མགོན་པོ་འཇམ་དཔལ་དབྱངས་།འཕགས་མཆོག་ཀླུ་
སྒྲུབ་ཞབས་དང་དེ་སྲས་འཕགས་པ་ལྷ། །གྲུབ་བརྙེས་སངས་རྒྱས་བསྐྱངས་དང་དཔལ་ལྡན་ཟླ་བ་སོགས། །ཟབ་མོ་ལྟ་བའི་བླ་མས་བདག་ཅག་སྐྱོབ་ཏུ་གསོལ། །ལྔ་བརྒྱའི་གཙུག་གི་ནོར་བུ་མགོན་པོ་ཨ་ཏི་ཤ་རྒྱལ་བ་རྒྱ་མཚོས་
བྱིན་བརླབས་འབྲེམ་སྟོན་སྤྱན་རས་གཟིགས། །དེ་ཡི་རྒྱུད་འཛིན་རིགས་གསུམ་སྤྲུལ་ཕ་མཆེད་ལ་སོགས། །བཀའ་གདམས་བརྒྱུད་པའི་བླ་མས་བདག་ཅག་སྐྱོབ་ཏུ་གསོལ། །འཇམ་དབྱངས་མི་ཡི་གར་མཛད་ཀུན་མཁྱེན་བློ་བཟང་
གྲགས། །རབས་རྫོགས་ཡོན་ཏན་རྫོགས་པའི་དག་པའི་འཁོར་སློབ་དང། །འཕྲིན་ལས་མཁའ་དང་མཉམ་པའི་འགྲོ་མགོན་བཀའ་དྲིན་ཅན་།བྱིན་རླབས་བརྒྱུད་འཛིན་བླ་མས་བདག་ཅག་སྐྱབ་ཏུ་གསོལ། །སྤྲོས་བྲལ་བདེ་ཆེན་

[404A]༄༅། །རང་བཞིན་བླ་མ་ཆོས་ཀྱི་སྐུ། །ལྷུན་གྲུབ་ཡན་ལག་བདུན་ལྡན་བླ་མ་ལོངས་སྤྱོད་རྫོགས། །གང་འདུལ་ཅིར་ཡང་འཆར་པའི་བླ་མ་སྤྲུལ་པའི་སྐུ། །དྲིན་ཅན་རྩ་བའི་བླ་མས་བདག་ཅག་སྐྱོབ་ཏུ་
གསོལ། །ཚེ་འདིའི་ལོ་འདོད་ཁོ་ནས་ཉིན་མཚན་བྲེལ་ན་ཡང། །འཇིག་རྟེན་ཕྱི་མར་འགྲོ་ཚེ་སྒྲེན་མོ་ལག་སྟོང་འཁྱམས། །དེ་རིང་ཙམ་ཡང་སྡོད་པའི་གདེང་ཚད་མ་མཆིས་པས། །མགོན་མེད་ཉམ་ཐག་བདག་ཅག་ཐུགས་
རྗེས་སྐྱོབ་ཏུ་གསོལ། །ཕན་པས་ཕར་ལ་བསྐྱངས་བཞིན་ཚུར་ལ་འཁང་བའི་གྲོགས། །རང་འདད་ཐབས་དགུས་བསགས་ཀྱང་གཞན་གྱིས་ཟ་བའི་ནོར། །རང་བདེའི་ཆེད་དུ་བསྒྲུབས་ཀྱང་ཕྱི་ཕྱིར་སྡུག་བསྔལ་བསྐྱེད། །འདོད་
པ་མེ་འོབས་འདི་ལས་བདག་ཅག་སྐྱོབ་ཏུ་གསོལ། །ལས་ཉོན་འཆིང་བས་བཅིངས་པའི་བཙོན་རའི་གནས་ན་མནར། །སྐྱེ་རྒན་འཆིའི་གཅོང་གིས་སོས་དུས་མེད་པར་ཟིན། །ཟག་བཅས་རྡོས་སུ་ཆེ་བའི་ཕུང་པོའི་ཁུར་
གྱིས་མནན། །འཁོར་བ་སྡུག་བསྔལ་གནས་ནས་བདག་ཅག་དྲང་དུ་གསོལ། །ཕན་བྱེད་ཐབས་ཀྱིས་མཆོད་ན་སྐྱབས་གནས་དཀོན་མཆོག་བཞིན། །འདོད་དགུ་ཐམས་ཅད་སྩོལ་བའི་དྲིན་ཅན་ཕ་དང་མར་།དགྲར་བཟུང་
ཡལ་བར་འདོར་བའི་བསམ་བརླག་བདག་ཅག་ལ། །སྙིང་རྗེ་ལྷག་བསམ་བཟང་པོའི་དྲིན་པ་སྩལ་དུ་གསོལ། །བརྟགས་ན་གཞི་རྩ་བྲལ་བའི་ཆོས་ཀྱི་གནས་ལུགས་འདི། །མ་རྟོགས་རང་སེམས་འཁྲུལ་པས་རང་ཉིད་

[404B] །གཏི་མུག་མུན་པར་འཁྱམས་པའི་དམུས་ལོང་བདག་ཅག་ལ། །ཆོས་ཉིད་རྗེན་པར་མཐོང་བའི་སྣང་བ་སྩལ་དུ་གསོལ། །རྣམ་དག་ཚུལ་ཁྲིམས་མཆོག་གིས་ཕྱི་དང་ནང་དུ་གཙང་།བདེ་གསལ་ཏིང་འཛིན་རོལ་
པས་ཉིན་དང་མཚན་དུ་བདེ། །ཤེས་རབ་སྣང་བ་འབར་བས་འཕྲལ་དང་ཡུན་དུ་གསལ། །བསླབ་གསུམ་བསྟན་པ་དར་བའི་དགེ་མཚན་སྩལ་དུ་གསོལ། །མཐུ་ལྡན་མཁའ་འགྲོ་སྲུང་མས་བགེགས་དང་བར་གཅོད་བསྲུང། །
ཆོས་དང་ཕུན་ཚོགས་རྒྱས་པས་མཐའ་དང་དབུས་སུ་བདེ། །བཀྲ་ཤིས་དཔལ་གྱི་འབྱོར་པས་སྣོད་དང་བཅུད་དུ་ཁྱབ། །རང་གཞན་དོན་ཀུན་འགྲུབ་པའི་དངོས་གྲུབ་སྩལ་དུ་གསོལ། །ཞེས་སོ།། །དེ་ནས་ཕོ་བྲང་དུ་ཕེབས་ཏེ་མཐའ་
དབུས་རིས་སུ་མ་ཆད་པའི་སྐྱེ་འགྲོ་རྣམས་ལ་ཐུགས་བསྐྱེད་རྒྱ་ཆེན་པོས་སྒོ་གསུམ་གྱི་སྤྱོད་པ་ཅི་མཛད་ཐམས་ཅད་རྒྱལ་བསྟན་སྤེལ་བའི་ཐབས་ཁོ་ནར་མཛད་ཅིང། བར་སྐབས་ཤིག་ཤེས་བྱའི་གནས་མཐའ་དག་ལ་ཐུགས་ཀྱི་
མཁྱེན་པ་ཆེས་ཆེར་འཕྲོ་བས་ཐོལ་བྱུང་གི་མགུར་དབྱངས་འདི་བཞིན་མཛད་དེ། ཨོཾ་སསྡི། རྒྱུན་བཟང་ཆུ་བོ་རྣམ་བཞི་གཡས་སྐོར་དུ་འབབ་ཅིང། །དཀོས་འདོད་ཡིད་བཞིན་འཁྱིལ་བའི་མ་དྲོས་ཀྱི་རྒྱ་མཚོ། །དེ་ན་བཞུགས་
པ་གདེངས་ཀ་བདུན་ལྡན་གྱི་ཀླུ་དབང། །ས་འདིར་བཀྲ་ཤིས་སྤེལ་བའི་བྱེད་པོ་རང་ལོས་ཡིན། །མི་རིགས་རྣམ་བཞི་རྒྱུ་བའི་གྲོང་ཁྱེར་གྱི་ལྟེ་བ། །ཁྱོན་ཡངས་ས་གཞིར་འཕགས་པའི་བྱ་རྒོད་ཀྱི་ཕུང་པོ། །དེ་ན་བཞུགས་

[405A]༄༅། །པ་མཉམ་མེད་ཟས་གཙང་གི་སྲས་མཆོག་མཁའ་མཉམ་ཡིད་ཅན་ཀུན་གྱི་མགོན་སྐྱབས་རང་ལོས་ཡིན། །འཕྲིན་ལས་རྣམ་བཞི་སྒྲུབ་བྱེད་འོད་ཟེར་གྱི་དྲ་བ། །རླུང་སེམས་རིགས་ལྔར་འཕྲོ་བའི་
མི་སྐྱོད་ཀྱི་ཞིང་ཁམས། །དེ་ན་བཞུགས་པ་སྐྱབས་མཆོག་ངེས་དོན་གྱི་བླ་མ། །བདག་ཅག་སྐལ་ལྡན་གདུལ་བྱའི་གདུང་སེལ་རང་ལོས་ཡིན། །འཁོར་ལོ་བཞི་དང་ལྡན་པའི་དལ་འབྱོར་གྱི་རྟེན་བཟང་།ལེགས་བཤད་
བདུད་རྩིས་བསྐྱངས་པའི་སློབ་བུ་ངའི་མདུན་མ། །བཟང་ངན་ཇི་ལྟར་གྱུར་ཀྱང་བླ་མ་རང་མཁྱེན་བས། །རེ་སས་བསླུ་བར་མ་མཛད་མཐུ་ལྡན་གྱི་མགོན་པོ། །དྲིན་ཅན་བླ་མ་མཆོག་གི་གསང་གསུམ་གྱི་རོལ་མོ། །ཡི་དམ་
དཔའ་བོ་མཁའ་འགྲོའི་ངོ་བོ་རུ་བསྒོམས་ཏེ། །སྙིང་དབུས་འབྲལ་གླགས་མེད་པའི་གསོལ་འདེབས་འདི་གསན་ནས། །མཆོག་ཐུན་དངོས་གྲུབ་ཡོངས་ཀྱི་དགའ་སྟོན་འདིར་སྩོལ་མཛོད། །ཅེས་སོ། །དེ་ནས་ཕྱོགས་མཐའ་
དག་ནས་འདུས་པའི་དད་ལྡན་རྣམས་ལ་རང་རང་གི་དབང་པོ་དང་འཚམས་པའི་ཆོས་ཀྱི་བདུད་རྩི་རིམ་པར་སྩལ་ཞིང། ལྷག་པར་དགུང་ལོ་ཉེར་བརྒྱད་པའི་དུས་ནས་དགུང་ལོ་ཞེ་དགུའི་བར་ལ་ནུབ་ཕྱོགས་ཁ་ཆེའི་ཡུལ་ནས་ཤར་
ཕྱོགས་རྒྱ་མཚོ་ཆེན་པོ་ལ་ཐུག་གི་བར་གྱི་དད་ལྡན་རྒྱལ་བའི་བསྟན་པ་ལ་ཞུགས་ནས་འདུལ་ཁྲིམས་བསྲུང་བར་འདོད་པ་བགྲང་བ་ལས་འདས་པ་ལ་དགེ་ཚུལ་དང་དགེ་སློང་གི་སྡོམ་པ་བརྒྱུད་མར་སྩལ། མདོར་ན་རྒྱལ་བ་ཐམས་

[405B]དཔལ་བཟང་པོ་འདི་ནི་རང་ཅག་བོད་ཀྱི་ལྷ་ཅིག་འཕགས་མཆོག་ཐུགས་རྗེ་ཆེན་པོ་ཉིད་ཡིན་པ་ཀུན་ལ་གྲགས་པ་ལྟར་ཡིན་ཞིང། ཐ་མལ་བའི་སྣང་ཚུལ་དང་བསྟུན་པའི་
མཛད་པ་རྣམ་ཐར་ཡང་ཁྱད་པར་དུ་འཕགས་པ་ཞིག་སྟེ། སྐུ་འཁྲུངས་ཙམ་ཉིད་ནས་ཐུགས་སྙིང་རྗེ་ཆེན་བོའི་གཞེན་དབང་དུ་གྱུར་པས་ཅི་མཛད་ཐམས་ཅད་བསྟན་འགྲོར་སྨན་པའི་ཐབས་འབའ་ཞིག་ཏུ་སྦྱོར་བར་མཛད་པ་
འཛམ་གླིང་ཡངས་པའི་ཁྱོན་ལ་དབང་བསྒྱུར་ཞིང་ཆེ་དགུ་ཀུན་གྱིས་མཆོད་ཀྱང་ཁེངས་པའི་དྲི་ཙམ་ཡང་མེད་པར་གདུལ་བྱ་དམན་པ་ལ་ཐུགས་བརྩེ་བ། ཐུགས་རྒྱུད་ལ་སྤངས་རྟོགས་མ་ལུས་མཐར་ཕྱིན་ཀྱང་ཕྱི་མའི་སྐྱེ་བོ་རྣམས་
ལ་ཚུལ་འདི་ལྟར་གྱིས་ཤིག་ཅེས་བསླབ་པའི་ཕྱིར་ཡོངས་འཛིན་མཁས་པ་མང་པོ་བསྟེན་ཏེ་མདོ་རྒྱུད་དགོངས་འགྲེལ་དང་བཅས་པ་ལ་གསན་སྦྱོངས་མཐར་ཕྱིན་པར་མཛད་པས་མདོ་སྔགས་གཞུང་ལུགས་ཀུན་ལ་མཁས་པ། སའི་
སྟེང་གི་མཁོ་དགུའི་ཡོ་བྱད་ཐམས་ཅད་དྲུང་དུ་འདུས་ཤིང་ནམ་མཁའ་མཛོད་ལ་མངའ་བརྙེས་ཀྱང་ཡོད་པ་རྒྱུ་མཚན་དུ་བྱས་ནས་གཟབས་འཕྱོར་དང་ཕྱར་གཡེང་གི་རྣམ་པ་སྐད་ཅིག་ཀྱང་མི་མཛད་པས་ལོ་རར་ན་བཟའ་གསར་པ་ཚར་
རེ་ལས་བརྗེ་བར་མི་མཛད་ཅིང་ཆོས་གོས་རྣམ་པ་གསུམ་པོ་ཚད་དང་དབྱིབས་དང་བཞེས་ཚུལ་སོགས་འདུལ་བ་ནས་ཇི་ལྟར་གསུངས་བ་ལས་དམན་ལྷག་ཏུ་མ་སོང་བར་མཛད་པ་སོགས་དྲན་ཤེས་བག་ཡོད་བརྟན་པོས་ཅི་མཛད་འདུལ་

[406A]༄༅། །བ་དང་བསྟུན་ནས་མཛད་པས་སོ་ཐར་གྱི་ཚུལ་ཁྲིམས་གཙང་བ། བདག་པས་གཞན་གཅེས་ཀྱི་ཐུགས་བསྐྱེད་བཟང་པོས་ཅི་མཛད་སེམས་ཅན་གྱི་དོན་འབའ་ཞིག་ཏུ་མཛད་པས་བྱང་སེམས་ཀྱི་ཚུལ་ཁྲིམས་
རྣམ་པར་དག་པ། གསང་སྔགས་རྒྱུད་སྡེ་བཞིའི་དབང་ལུང་མན་ངག་མཐའ་དག་རྒྱུད་ལྡན་བླ་མ་དམ་པ་ལས་གསན་ཞིང་ཐུགས་ཉམས་སུ་བཞེས་པས་ཉམས་རྟོགས་ཕུལ་ཕྱིན་བརྙེས་ཤིང་རྡོ་རྗེ་ཐེག་པའི་དམ་ཚིག་ལས་ནམ་ཡང་
མི་འདའ་ཞིང་བཅས་པ་ཆེ་ཕྲ་མཐའ་དག་ཕྱག་ལེན་ལ་ཐེབས་བར་མཛད་པས་རྒྱལ་བས་བསྔགས་པའི་རྡོ་རྗེ་འཛིན་པ་ཆེན་པོ་སྟེ་མདོར་ན་སྡོམ་གསུམ་གྱི་བཅས་མཚམས་ལག་ལེན་ལ་ཁེལ་བ། ཆོས་ཀྱི་རྒྱལ་པོ་ཙོང་ཁ་པ་ཆེན་
པོའི་རིང་ལུགས་ལ་བསྲེ་བསླད་ཕྲ་མོ་ཙམ་ཡང་མེད་པར་སྐྱོང་བས་རྣམ་ཐར་གཙང་བ་འཆད་རྩོད་རྩོམ་གསུམ་གང་གི་ཐད་ལའང་ཟླ་དང་བྲལ་བ་སྟེ། མདོར་ན། མཛད་པ་ཀུན་ལས་གསུང་གི་ནི། །མཛད་པ་མཆོག་ཡིན་དེ་ཡང་ནི། །འདི་
ཉིད་ཡིན་ཕྱིར་མཁས་པ་ཡིས། །འདི་ལས་སངས་རྒྱས་རྗེས་དྲན་བྱོས། །ཞེས་གསུངས་པ་ལྟར། རྗེ་འདིས་རྒྱལ་བའི་བསྟན་པ་གསལ་བར་བྱ་བའི་ཕྱིར་མདོ་སྔགས་ཀྱི་བསྟན་བཅོས་ཚིག་དོན་ཕུན་སུམ་ཚོགས་པ་མང་དུ་མཛད་པ་ནི་འདི་
ལྟར༑ དེ་བཞིན་གཤེགས་པ་ཐམས་ཅད་ཀྱི་སྐུ་དང་གསུང་དང་ཐུགས་ཀྱི་གསང་བ་གསང་བ་འདུས་པ་འཕགས་ལུགས་ཞེས་ཡོངས་སུ་གྲགས་པའི་དཀྱིལ་འཁོར་དུ་བཅུག་ནས་དབང་བསྐུར་བའི་ཆོ་ག་དེ་ཉིད་རབ་གསལ་གྱི་རྣམ་

[406B]སེམས་དཔའི་ཞལ་ལུང་ཞེས་བྱ་བ་ལེགས་བཤད་ཀྱི་རྒྱ་མཚོ་ཆེན་པོ། དགའ་ལྡན་ལྷ་བརྒྱ་མའི་ཁྲིད་ཡིག་འཇིགས་བྱེད་དབང་གི་རྒྱུད་འདེབས། དེའི་བསྐྱེད་རྫོགས་དམར་ཁྲིད་
རྒྱུད་འདེབས། དེའི་དབང་བཤད་ཆེན་མོ། དེའི་བསྐྱེད་རིམ་གྱི་ཁྲིད། དེའི་ཚོགས་མཆོད། དེ་ལ་བརྟེན་པའི་བླ་མའི་རྣལ་འབྱོར་འཇིགས་བྱེད་དཔའ་བོ་གཅིག་པའི་དཀྱིལ་ཆོག་བདེ་མཆོག་ལཱུ་ཨི་པ་དང། མི་ཏྲ་ནས་བརྒྱུད་
པའི་དབང་གི་རྒྱུད་འདེབས། དྲིལ་བུ་ལྷ་ལྔའི་དབང་གི་རྒྱུད་འདེབས། དེའི་སྒྲུབ་ཐབས། ལཱུ་ཨི་པའི་ཚོགས་མཆོད། བླ་མའི་རྣལ་འབྱོར་གྱི་རིམ་པ་མང་བོ། འཕགས་པ་ཐུགས་རྗེ་ཆེན་པོ་ལ་བསྟོད་ཅིང་གསོལ་བ་འདེབས་པ་ཕན་བདེའི་
ཆར་འབེབས་སོགས་སངས་རྒྱས་བྱང་སེམས་རྣམས་ལ་བསྟོད་ཅིང་སྒོལ་བ་འདེབས་པ་དང། རྗེ་རང་ཉིད་ཀྱི་བརྟན་བཞུགས་སོགས་བླ་མ་དམ་པ་མང་པོའི་གསོལ་འདེབས་བརྟན་བཞུགས་དུ་མ། བཅོམ་ལྡན་འདས་དུས་ཀྱི་འཁོར་ལོའི་
རྒྱུད་འདེབས། དེའི་མཆོག་དབང་གོང་མ་རྣམས་བསྐུར་ཚུལ། དེའི་སྐུ་གསུང་ཐུགས་ཡོངས་སུ་རྫོགས་པའི་སྒྲུབ་ཐབས། དེའི་ཐུགས་དཀྱིལ་གྱི་སྒྲུབ་ཐབས། དེའི་ཚོགས་མཆོད། བློ་སྦྱོང་དང་འབྲེལ་བའི་ཞལ་གདམས་གྱི་རིམ་པ་མང་པོ། ཁྲི་ཆེན་སྤྲུལ་
སྐུའི་རྣམ་ཐར། རྡོར་སེམས་ལྷ་བཅུ་བདུན་མའི་དབང་གི་རྒྱུད་འདེབས། དེའི་སྒྲུབ་ཐབས། དེའི་དཀྱིལ་ཆོག་སྤྱན་རས་གཟིགས་རྒྱལ་བ་རྒྱ་མཚོའི་སྒྲུབ་ཐབས། རྒྱུད་སྡེ་ནས་གསུངས་པའི་ལྷ་ཚོགས་དུ་མའི་སྒྲུབ་ཐབས། སྤྱན་རས་གཟིགས་ཁ་

[407A]༄༅། །སརྤ་ཎིའི་སྒྲུབ་ཐབས་དང་རྗེས་གནང་བྱ་ཚུལ། གསང་བདག་དྲག་པོ་གསུམ་སྒྲིལ་གྱི་སྒྲུབ་ཐབས། འཇམ་དབྱངས་ཨ་ར་པ་ཙ་ན་ལྷ་ལྔའི་དབང་རྒྱུད། དེའི་སྒྲུབ་ཐབས། དེའི་དཀྱིལ་ཆོག་།དམ་ཅན་ཆོས་
སྲུང་དུ་མ་ལ་མཆོད་གཏོར་འབུལ་བ་དང། བསྐང་བཤགས་བསྟོད་བསྐུལ་མང་པོ། འཁོར་ཆེན་གྱི་སྦྱིན་སྲེག་བཅུ་གཅིག་ཞལ་གྱི་དབང་གི་རྒྱུད་འདེབས། དེའི་དབང་ཆོག་སྨྱུང་གནས་ཀྱི་ཆོ་ག་།སྒོ་དྲུག་གི་གཟུངས་ཀྱི་རྣམ་བཤད། བསྟོད་
སྤྲིན་རྒྱ་མཚོའི་འགྲེལ་པ། འདའ་ཀ་ཡེ་ཤེས་ཀྱི་མདོ་འགྲེལ། ཚོགས་དབུས་སུ་དགེ་ཚོགས་བྱང་ཆེན་དུ་བསྔོ་བའི་གཏམ། འཁོར་ཆེན་སྨོན་ལམ་ཤིས་བརྗོད། ཆབ་ཤོག་དི་རིམ་པ། དྭགས་པོ་དགེ་བཤེས་ཀྱི་འཇིགས་བྱེད་དབང་ཆོག་
ལ་དག་མཆན་གནང་བ། བསངས་མཆོད་ཀྱི་རིམ་པ། དྲུག་ཅུ་པའི་རྣམ་གཞག་མགོན་པོ་སྙིང་ཞུགས་ཀྱི་རྒྱུན་ཁྱེར། སྐུ་གསུང་ཐུགས་རྟེན་གསར་བཞེངས་ཀྱི་རྒྱབ་ཡིག་སྨོན་ལམ། འདོད་གསོལ། དཀར་ཆག་སོགས། ཆོས་སྡེ་ཆེ་
ཆུང་གི་བཅའ་ཡིག་སྤྲིངས་ཡིག། འཕྲིན་བཅོལ་གྱི་རིམ་པ་ཕྱོགས་གཅིག་ཏུ་བསྒྲིགས་པ་འཇིགས་མེད་གདོང་ལྔའི་སྒྲ་དབྱངས་སོགས་ལེགས་པར་བཤད་པའི་རྩོམ་པ་མཐའ་ཡས་པ་མཛད་དོ། །དེ་ལྟར་རྗེ་འདིས་སྤྱིར་བསྟན་པའི་བྱ་བ་
རྒྱ་ཆེར་མཛད་པ་དང། ཁྱད་པར་འཇམ་མགོན་བླ་མའི་ལུགས་བཟང་མདོ་སྔགས་གང་གི་ཐད་ལའང་བསྲེ་བསླད་ཕྲ་མོའང་མེད་པར་རྣམ་ཐར་གཙང་མ་མཐར་ཕྱིན་པར་མཛད་པ་ནི་ལེགས་བཤད་དྲི་མ་མེད་པ་འདི་རྣམས་ལ་བལྟས་

[407B] འདིར་ནི་རྣམ་ཐར་གྱི་གཙོ་བོ་ཆོས་ཀྱི་འཁོར་ལོ་བསྐོར་བའི་མཛད་པ་རགས་རིམ་ཞིག་བརྗོད་པ་ཡིན་གྱི་ལུགས་གཉིས་དང་འབྲེལ་བའི་མཛད་པ་རྣམ་ཐར་ཞིབ་པར་ནི་རྣམ་ཐར་ཆེན་མོ་ལས་ཤེས་པར་བྱའོ། །དེས་ན་
བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་གངས་རིའི་མགོན་པོ་རྒྱལ་བ་ཐུགས་རྗེ་ཅན་འདི་ལ་གསོལ་བ་འདེབས་ཤིང་འདིའི་མཛད་པ་རྣམ་ཐར་ལྟར་ཐོས་བསམ་སྒོམ་གསུམ་མཁས་བཙུན་བཟང་གསུམ་གཅིག་གོགས་སུ་
གཅིག་འགྲོ་བར་བྱེད་ཅིང། སྡོམ་པ་གསུམ་གྱི་བཅས་མཚམས་དག་པ་ཉམས་ལེན་གྱི་མཐལ་དུ་བྱས་ནས་གསུང་རབ་དགོངས་འགྲེལ་དང་བཅས་བ་ཐམས་ཅད་ཀྱི་སྙིང་པོའི་དོན་བྱང་ཆུབ་ལམ་གྱི་རིམ་པའི་ཉམས་ལེན་ལ་འབད་པར་བྱའོ།།
དེ་ལྟར་རྒྱལ་དབང་ཐམས་ཅད་མཁྱེན་པ་རྗེ་བཙུན་བློ་བཟང་བསྐལ་བཟང་རྒྱ་མཚོས་དགུང་ལོ་ཞེ་དགུའི་བར་བསྟན་འགྲོའི་དོན་རྒྱ་ཆེར་མཛད་ནས་དགུང་ལོ་ལྔ་བཅུ་ལ་ཕེབས་པ་དབང་ཕྱུག་ཅེས་པ་མེ་མོ་གླང་གི་ལོ་དབོ་ཟླ་བའི་ཚེས་གསུམ་གྱི་ཉིན་
སྐུ་ཚེ་འདིའི་དངོས་ཀྱི་གདུལ་བྱ་རྣམས་རྫོགས་པ་དང། གདུལ་བྱ་རྟག་འཛིན་ཅན་རྣམས་ལ་མི་རྟག་པའི་ངང་ཚུལ་མངོན་སུམ་དུ་བསྟན་ཏེ་ཆོས་ལ་བསྐུལ་བ་སོགས་དགོས་པ་ཁྱད་པར་ཅན་མང་པོ་ཞིག་གཟིགས་ནས་ཐ་མལ་སྣང་ངོར་བསྟན་
པའི་གཟུགས་སྐུའི་བཀོད་པ་བསྡུས་ཏེ་རེ་ཤིག་འོད་གསལ་ཆོས་སྐུའི་ངང་དུ་བཞུགས། དེ་ནས་འོད་གསལ་དེ་ལས་བཞེངས་ཏེ་དགའ་ལྡན་ཆོས་ཀྱི་ཕོ་བྲང་དུ་མི་ཕམ་འཇམ་དཔལ་སྙིང་པོའི་ཞབས་དྲུང་དུ་ཕེབས་ཏེ་མཆོད་སྤྲིན་རྒྱ་མཚོས་

[408A]༄༅། །མཆོད་ཅིང་གསང་བ་ཟབ་མོའི་གནས་ལས་བརྩམས་ཏེ་བཀའ་བགྲོ་བར་མཛད་པ་དང། གཞན་ཡང་སྤྲུལ་པ་བྱ་བ་ཕྲག་བརྒྱས་ཕྱོགས་བཅུའི་ཞིང་རབ་འབྱམས་སུ་ཕེབས་ཏེ་རྒྱལ་བ་སྲས་བཅས་རྣམས་མཆོད་
ཅིང་བཀའ་བགྲོ་བར་མཛད། དེ་ནས་ཡུན་རིང་བོ་ནས་ཐུགས་བསྐྱེད་པའི་དམ་བཅའ་འགྱུར་བ་མེད་པ་དང། ཕྱོགས་བཅུའི་རྒྱལ་བ་སྲས་བཅས་ཀྱིས་ཀྱང་ཐུགས་རྗེ་བསྐུལ་བའི་མཐུས་མྱུར་བར་ཞིང་འདིར་སྤྲུལ་བའི་སྐུ་བཟུང་སྟེ་གངས་
རིའི་ཁྲོད་ཀྱི་འགྲོ་བ་མཐའ་དག་མགོན་དང་བཅས་བར་མཛད་དེ། དེ་ཡང་མདོ་སྡེ་ཟ་མ་ཏོག་བཀོད་བའི་རྒྱལ་པོ་སོགས་མདོ་རྒྱུད་དུ་མ་ནས་བྱང་ཕྱོགས་ཁ་བ་ཅན་འདི་མགོན་པོ་སྤྱན་རས་གཟིགས་ཀྱི་འདུལ་ཞིང་དུ་ལན་ཅིག་མིན་
པར་བསྔགས་ཤིང། ཇི་ལྟར་བསྔགས་པ་ལྟར་མགོན་པོ་སྤྱན་རས་གཟིགས་ཀྱི་ཐབས་མཁས་ཀྱི་སྤྲུལ་པ་བགྲང་བ་ལས་འདས་པས་བྱང་ཕྱོགས་གངས་རིའི་ཁྲོད་འདིར་སངས་རྒྱས་ཀྱི་བསྟན་བ་བཙུགས་སྐྱེ་འགྲོའི་བདེ་སྐྱིད་ཐམས་
ཅད་འཕེལ་བར་མཛད། ལྷག་པར་ཆོས་རྒྱལ་སྲོང་བཙན་སྒམ་པོས་གངས་རིའི་ཁྲོད་ཀྱི་འགྲོ་བ་རྣམས་སྤྱིར་དཀོན་མཆོག་གསུམ་ལ་སྐྱབས་སུ་འགྲོ་བ་དང། ལྷག་པར་མགོན་པོ་སྤྱན་རས་གཟིགས་ཉིད་ལ་རྩེ་གཅིག་ཏུ་གསོལ་བ་
འདེབས་པ་ཤ་སྟག་ལ་བཀོད་བས་དབུས་གཙང་དག་པའི་ཞིང་ཞེས་གྲགས་ཤིང། རྒྱལ་བས་ཤེར་ཕྱིན་གྱི་མདོ་སྡེ་ནས་ལུང་བསྟན་པ་ལྟར་ཕྱོགས་བཅུའི་ཞིང་ནས་བྱང་ཆུབ་སེམས་དཔའ་སེམས་དཔའ་ཆེན་པོ་མཐུ་སྟོབས་དང་

[408B]པོའི་འཕིན་ལས་ཀྱི་གྲོགས་སུ་བྱོན་ཏེ་རྒྱལ་བསྟན་ཡོངས་སུ་རྫོགས་པས་ཆས་ཆར་དར་བར་མཛད། སླར་ཡང་ཇི་སྲིད་རྒྱལ་བསྟན་ནམ་གནས་ཀྱི་བར་དུ་ཐུགས་རྗེ་ཆེན་པོའི་སྤྲུལ་བ་རྒྱུན་མི་
འཆད་བས་བྱང་ཕྱོགས་གངས་རིའི་ཁྲོད་འདི་སྐྱོད་བར་མདོ་རྒྱུད་དུ་མ་ནས་ལུང་བསྟན་བ་ལྟར་ཆོས་རྒྱལ་སྲོང་བཙན་སྒམ་པོ་ནས་བཟུང་ཐུགས་རྗེ་ཆེན་པོའི་སྤྲུལ་བ་རྒྱུན་མི་འཆད་པར་རིམ་བར་བྱོན་བ་རྣམས་ཀྱིས་བོད་ཁམས་མགོན་དང་བཅས་པར་
མཛད། ལྷག་པར་རྒྱལ་དབང་ཐམས་ཅད་མཁྱེན་པ་ཆེན་བོ་རྗེ་བཙུན་བློ་བཟང་བསྐལ་བཟང་རྒྱ་མཚོ་ཞིང་བརྗེ་བ་ལ་ཉེ་བ་ན་མྱུར་དུ་སྤྲུལ་སྐུ་འཛིན་པར་ཐུགས་བསྐྱེད་ནས་ཐོབ་རྒྱལ་ལྷ་རི་སྒང་དུ་སྤྲུལ་སྐུ་འཛིན་པར་མཛད་དེ། འདི་ལྟར་གང་དུ་
འཁྲུངས་པའི་ཡུལ་དང། མཚན་ཇི་ལྟར་འབྱུང་བ་བཀའ་གདམས་གླེགས་བམ་ལས་ཡང་དང་ཡང་དུ་ལུང་བསྟན་ཅིང། རྒྱལ་བ་མཆོག་དེ་ཉིད་ཀྱིས་ཀྱང་འདི་ལྟར་འབྱུང་ངོ་ཞས་གསལ་བར་ལུང་བསྟན་ཏེ་རྒྱལ་བ་མཆོག་དེ་ཉིད་ཀྱིས་
པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་དཔལ་ལྡན་ཡེ་ཤེས་ལ་དུས་འཁོར་གྱི་དབང་ཆེན་གནང་བའི་ཆེ་འཕྲིན་ལས་པ་ཆེན་པོ་ཕྱག་མཛོད་བློ་བཟང་ཚེ་དབང་གི་མནལ་ལམ་དུ། རྒྱལ་བ་ཐམས་ཅད་མཁྱེན་པ་ཆེན་པོ་རྗེ་བཙུན་བློ་
བཟང་བསྐལ་བཟང་རྒྱ་མཚོ་ཐོབ་རྒྱལ་ལྷ་རི་སྒང་གི་གཟིམ་ཁང་དུ་ཕེབས་ནས་བཞུགས་པ་གསལ་བར་རྨིས། དེའི་ཆེ་དད་པ་ཚད་མེད་བ་སྐྱེས་ཤིང། འོན་ཀྱང་འདིར་འབྱོན་པ་ཅི་ཡིན་སྙམ་པ་བྱུང་བ་ན་རྒྱལ་བ་མཆོག་དེའི་ཞལ་ནས། གསུམ་
[409A]༄༅། །ནས་ཡིན་གསུང་བ་ཞིག་གསལ་བར་རྨིས། མནལ་སད་ནས་རྨི་ལྟས་ཇི་ལྟར་བྱུང་བ་ཡི་གེར་བྲིས་ཏེ་རྒྱལ་བ་མཆོག་ཉིད་ལ་བདག་ལ་རྨི་ལྟས་འདི་ལྟར་བྱུང་པ་ཅི་ལགས་ཞེས་ཞུས་པ་ན་རྒྱལ་བ་མཆོག་གི་
བཀའ་ལས་ཁྱེད་རང་དུས་འཁོར་གྱི་གདུལ་བྱ་སྐལ་ལྡན་ཡིན་འདུག་པས་རྨི་ལྟས་བཟང་འདུག་གསུང་བ་ལས་རྒྱུ་མཚན་གསལ་བར་མ་གསུངས། དེ་ནི་རྒྱལ་བ་མཆོག་གི་སྤྲུལ་སྐུ་ལྷ་རི་སྒང་དུ་ཕེབས་པ་འཁྲུལ་མེད་ཀྱི་ལུང་བསྟན་ཏེ་
དུས་དེ་ནས་ལོ་གསུམ་སོང་བ་ན་རྒྱལ་བ་མཆོག་ཞིང་གཤེགས་ནས་ལྷ་རི་སྒང་དུ་ངོ་མཚར་བའི་ལྟས་བསམ་གྱིས་མི་ཁྱབ་པ་དང་བཅས་སྤྲུལ་པའི་སྐུ་ཕེབས། ལོ་གསུམ་ནས་པཎ་ཆེན་ཐམས་ཅད་མཁྱེན་པ་ཆེན་པོ་དང། འཇམ་
དབྱང་གོང་མ་བདག་པོ་ཆེན་པོ་གཉིས་ཀྱིས་འཁྲུལ་མེད་དུ་ངོས་བཟུང་ནས་འཛམ་གླིང་ཆེ་དགུ་ཡོངས་ཀྱིས་མཆོད་པས་མདུ་ན་བསུས་ཏེ་ཕོ་བྲང་ཆེན་པོའི་གསེར་ཁྲིར་མངའ་གསོལ། གངས་ཅན་མགོན་པོ་རྗེ་བཙུན་བློ་བཟང་བསྟན་
པའི་དབང་ཕྱུག་འཇམ་དཔལ་རྒྱ་མཚོ་དཔལ་བཟང་པོ་ཞེས་མཚན་གསོལ། ནོར་འཛིན་གྱི་ཁྱོན་ཐམས་ཅད་དུ་དར་ཕྱར་བ་དང། བཀྲ་ཤིས་པའི་གླུ་དབྱངས་ལེན་པ་དང། མཆོད་པའི་བྱེ་བྲག་བསམ་གྱིས་མི་ཁྱབ་པ་དང་བཅས་
དགའ་སྟོན་རྒྱ་ཆེན་པོ་བསྒྲུབས། སྔོན་ཡུན་རིང་པོ་ནས་མགོན་པོ་སྤྱན་རས་གཟིགས་ཀྱི་རིགས་ཀྱི་ཅོད་པན་ནི་རྒྱལ་པ་འོད་དཔག་མེད་ཡིན་བ་ལྟར་དུས་འདིར་ཡང་སྣང་བ་མཐའ་ཡས་དུར་སྨྲིག་གར་ཀྱི་རྣམ་པར་རོལ་པ་པཎ་ཆེན་

[409B]རིགས་ཀྱི་ཅོད་བན་དུ་བཞེས་ནས་སྡོམ་གསུམ་རིམ་གྱིས་བཞེས་ཤིང་དབང་ལུང་མན་ངག་མཐའ་ཡས་པ་གསན། ཁོ་བོ་ཅག་ལས་ཀྱང་རྗེ་བདག་ཉིད་ཆེན་པོའི་སྙན་རྒྱུད་ཀྱི་མན་
ངག་རྣམས་ལེགས་པར་གསན་ཏེ་ཐུབ་བསྟན་ཡོངས་རྫོགས་ཀྱི་བདག་པོར་བཞེངས་ཤིང་འཇམ་མགོན་བསྟན་པའི་སྙིང་པོ་ལ་གཞན་དྲིང་མི་འཇོག་པའི་ཐུགས་ངེས་བརྟན་པོ་འཁྲུངས་པའི་ཚུལ་བསྟན་ཏེ་འཇམ་མགོན་བསྟན་པའི་སྲོག་ཤིང་
དུ་གཡོ་བ་མེད་པར་བཞུགས་ཤིང། གནམ་བསྐོས་འཇམ་དབྱངས་གོང་མ་བདག་པོ་ཆེན་པོས་ཆོས་སྲིད་གཉིས་ཀའི་བདག་པོར་མངའ་གསོལ་ཏེ་ནོར་འཛིན་ཡངས་པའི་ཁྱོན་མཐའ་དག་རྣམ་པར་དཀར་བའི་འཕྲིན་ལས་ཀྱིས་ཁྱབ་ཅིང་ཕོ་
བྲང་ཆེན་པོ་པོ་ཏ་ལའི་གསེར་ཁྲིར་ཞབས་ཟུང་འགྱུར་བ་མེད་པར་བཀོད་ནས་མཐའ་དབུས་སྐྱེ་འགྲོ་ཡོངས་ལ་ཆོས་ཀྱི་བདུད་རྩི་སྩོལ་བཞིན་པར་བཞུགས་སོ།།    ༈    །།ཇོ་བོ་རྗེ་དཔལ་ལྡན་ཨ་ཏི་ཤས་བྱང་ཆུབ་ལམ་གྱི་རིམ་
པའི་མན་ངག་གསན་པའི་རྒྱུད་པ་ལ་ཡང་དག་པར་རྫོགས་པའི་སངས་རྒྱས་ནས་རྗེ་བཙུན་བྱམས་པ་མགོན་པོ། དེ་ནས་འཕགས་པ་ཐོགས་མེད་སྐུ་མཆེད་སོགས་ལ་རིམ་གྱིས་བརྒྱུད་པའི་རྒྱ་ཆེན་སྤྱོད་རྒྱུད་དང། ཡང་དག་པར་རྫོགས་
པའི་སངས་རྒྱས་ནས་རྗེ་བཙུན་འཇམ་དབྱངས། དེ་ནས་འཕགས་བ་ཀླུ་སྒྲུབ་ཡབ་སྲས་ལ་རིམ་གྱིས་བརྒྱུད་པའི་ཟབ་མོ་ལྟ་རྒྱུད་དང། རྗེ་བཙུན་འཇམ་པའི་དབྱངས་ནས་རྒྱལ་སྲས་ཞི་བ་ལྷ་སོགས་ལ་རིམ་གྱིས་བརྒྱུད་པའི་རླབས་ཆེན་སྤྱོད་

[410A]༄༅། །རྒྱུད་དེ་རྒྱུད་པ་གསུམ་ཡོད་ཅིང། རྒྱུད་པ་དེ་གསུམ་གའི་མན་ངག་ཇོ་བོ་རྗེ་དཔལ་ལྡན་ཨ་ཏི་ཤ་ལ་མངའ་བས་ཇོ་བོ་རྗེ་དཔལ་ལྡན་ཨ་ཏི་ཤའི་ལམ་རིམ་གྱི་མན་ངག་འདི་ལ་རྒྱུད་པའི་ཆུ་བོ་གསུམ་
འདྲེས་ཞེས་བརྗོད་དོ། །དེ་ལ་རྒྱ་ཆེན་སྤྱོད་རྒྱུད་དང་ཟབ་མོ་ལྟེ་རྒྱུད་ཀྱི་བླ་མ་གོང་མ་རྣམས་ཀྱི་རྣམ་ཐར་བཤད་ཟིན་ཅིང་རླབས་ཆེན་སྤྱོད་རྒྱུད་ནི་སྟོན་པ་ཐུབ་པའི་དབང་པོས་མདོ་སྡེ་ཕལ་བོ་ཆེ་སོགས་ཐེག་པ་ཆེན་པོའི་མདོ་སྡི་མང་པོར་
རྒྱལ་སྲས་དབང་རྣོན་རྣམས་ཀྱིས་སེམས་བསྐྱེད་སྦྱོང་ཚུལ་ཤིན་ཏུ་རླབས་ཆེ་བ་བདག་གཞན་མཉམ་བརྗེའི་བློ་སྦྱོང་ཚུལ་རྒྱ་ཆེར་གསུངས་པ་རྣམས་མགོན་པོ་འཇམ་པའི་དབྱངས་ཀྱིས་རྒྱལ་སྲས་ཞི་བ་ལྷ་ལ་ལེགས་པར་གདམས་
རྒྱལ་སྲས་ཞི་བ་ལྷས་བདག་གཞན་མཉམ་བརྗེའི་སྒོ་ནས་བྱང་ཆུབ་ཀྱི་སེམས་སྦྱོང་ཚུལ་རྩལ་དུ་བཏོན་པའི་མན་ངག་བསླབ་བཏུས་དང་སྤྱོད་འཇུག་གཉིས་མཛད་ཅིང། དེའི་མན་ངག་རྣམས་སློབ་དཔོན་ཨེ་ལ་དྷ་རི་ལ་རྫོགས་པར་
གནང། སློབ་དཔོན་ཨེ་ལ་དྷ་རིས་སློབ་དཔོན་དཔའ་བོ་རྡོ་རྗེ་ལ་གནང། དེས་སེམས་དཔའ་ཆེན་པོ་རིན་ཆེན་དཔལ་ལ་གནང། དེས་བླ་མ་གསེར་གླིང་པ་ལ་གནང། བླ་མ་གསེར་གླིང་པ་ཆེན་པོའི་ཞབས་དྲུང་དུ་ཇོ་བོ་རྗེ་དཔལ་
ལྡན་ཨ་ཏི་ཤས་ལོ་བཅུ་གཉིས་ཀྱི་བར་དུ་དབུ་སྔས་སྦྲེལ་ཏེ་བློ་སྦྱོང་གི་མན་ངག་འདི་མཐའ་དག་པར་གསན་ཞིང། སྐྱེས་མཆོག་བྱམས་པའི་རྣལ་འབྱོར་པ་དང། སེམས་དཔའ་ཆེན་པོ་དྷརྨཱ་རཀྵི་ཏ་གཉིས་ལའང་བདག་

[410B] འཕགས་མཆོག་ཐུགས་རྗེ་ཆེན་པོ་དང་རྗེ་བཙུན་སྒྲོལ་མ་སོགས་ལྷག་པའི་ལྷ་མང་པོས་ཀྱང་ཇོ་བོ་རྗེ་ལ་དངོས་སུ་ཞལ་བསྟན་ཏེ་བདག་གཞན་མཉམ་བརྗེའི་གདམས་པ་ཡང་དང་ཡང་དུ་སྩལ། ཇོ་བོ་
རྗེས་ཀྱང་གདམས་པ་འདི་ཉིད་ཐུགས་དམ་གྱི་མཐིལ་དུ་བཟུང་ནས་རྒྱུན་དུ་བློ་སྦྱོང་བར་མཛད་པས་བདག་པས་གཞན་གཅེས་པའི་བྱང་ཆུབ་ཀྱི་སེམས་རླབས་ཆེན་པོ་ཐུགས་ལ་འཁྲུངས་ཏེ་སྐུ་མཐོང་བ་དང། གསུང་ཐོས་པ་དང། མཚན་ཐོས་
པ་ཙམ་གྱིས་ཀྱང་མི་དང་མི་མིན་ཀུན་གྱི་སེམས་ཀྱི་གདུག་རྩུབ་ཞི་ནུས་པ་བྱུང་བས་ཇོ་བོ་རྗེ་ནི་བྱང་ཆུབ་ཀྱི་སེམས་རིན་པོ་ཆེའི་མངའ་བདག་ཏུ་གྲགས་ཤིང། ལྷག་བར་བསྟོད་བ་སུམ་ཅུ་པ་ལས། གསེར་གླིང་རྒྱལ་པོའི་ས་སྐྱོང་བླ་མ་ལས། །བྱང་
ཆུབ་སེམས་ཀྱི་བདུད་རྩིའི་སྨན་བླངས་ནས། །འགྲོ་བ་ཀུན་ལ་ཕན་བར་མཛད་པ་ཡི། །དཔལ་ལྡན་ཨ་ཏི་ཤ་ལ་གསོལ་བ་འདེབས། །ཞེས་བསྔགས་པ་ལྟར་བྱང་ཕྱོགས་གངས་རིའི་ཁྲོད་ཀྱི་སྐྱེ་བོ་གདུག་རྩུབ་ཅན་ཁྲོ་ཞིང་གཏུམ་པ། ཕ་ལ་
ཕར་མི་འཛིན་པ། མ་ལ་མར་མི་འཛིན་པ། སློབ་དཔོན་ལ་སློབ་དཔོན་དུ་མི་འཛིན་པ། དྲིན་ལན་ལོག་པར་འཇལ་བ་དག་ཀྱང་ཇོ་བོ་རྗེ་དཔལ་ལྡན་ཨ་ཏི་ཤ་འདིའི་སྐུ་མཐོང་བ་དང་གསུང་ཐོས་པ་ཙམ་གྱིས་ཞེ་སྡང་གདུག་རྩུབ་ཞི་ནས་སེམས་
རྒྱུད་བྱམས་པའི་བརླན་གྱིས་དུལ་བར་འགྱུར་ཞིང་རང་རང་གི་གྲུབ་མཐའི་ཕྱོགས་བཟུང་སྟེ་ཁོ་བོ་ཅག་གི་འདི་ཁོ་ན་བདེན་གྱི་གཞན་ནི་གཏི་མུག་གོ་ཞེས་ཕྱོགས་ལྷུང་གི་གདོན་གྱིས་རྒྱུད་ཆེས་ཆེར་དཀྲུགས་པ་དག་ཀྱང་ཇོ་བོ་རྗེ་འདི་ལ་སུས་

[411A]༄༅། །ཀྱང་ཕྱོགས་ལྷུང་མེད་པར་སྐུ་མཐོང་བ་ཙམ་གྱིས་ཐལ་མོ་སྦྱོར་ཞིང་གསུང་ཐོས་པ་ཙམ་གྱིས་ཇི་བཞིན་སྒྲུབ་པར་མ་ནུས་ཀྱང་རྗེས་སུ་ཡི་རང་བ་དང་སྨོན་པའི་གནས་སུ་བྱེད་པ་འདི་བྱུང། ཇོ་བོ་
རྗེས་བོད་དུ་རིས་སུ་མ་ཆད་པའི་དད་ལྡན་མཐའ་དག་ལ་དམ་པའི་ཆོས་ཀྱི་བཀའ་དྲིན་སྩལ་ཅིང། ལྷག་པར་སྡེ་སྣོད་གསུམ་འཛིན་བའི་བཤེས་གཉེན་ཆེན་པོ་རྣམས་ལ་མདོ་སྔགས་ཀྱི་ཆོས་མཐའ་ཡས་བསྟོན་པར་མཛད་ཀྱང་
རྒྱལ་སྲས་ཞི་བ་ལྷའི་མན་ངག་བདག་གཞན་མཉམ་བརྗེའི་བློ་སྤྱོང་ཚུལ་གྱི་གནད་ཡོངས་སུ་རྫོགས་པ་འབྲོམ་རིན་པོ་ཆེ་ལ་ལྐོག་ཆོས་སུ་གནང། འབྲོམ་རིན་པོ་ཆེས་བཀའ་གདམས་སྐུ་མཆེད་གསུམ་དང་ཁམས་པ་ལུང་པ་བཞི་
ལ་ལྐོག་ཆོས་སུ་མཛད། དགེ་བའི་བཤེས་གཉེན་ཁམས་པ་ལུང་པས་བློ་སྦྱོང་གི་གདམས་པ་འདི་ལ་ཐུགས་དམ་གྱི་མཐིལ་དུ་མཛད་པས་རང་ཉིད་ས་ལམ་མཐོན་པོར་བྱོན་ཞིང་སྐལ་བ་དང་ལྡན་པ་གཞན་དག་ལའང་ཅི་རིགས་
བ་གནང་ཞིང་བློ་སྦྱོང་གི་མན་ངག་ལ་ཉེ་བར་མཁོ་བའི་ཆོས་བརྒྱད་མཛད་དེ། བརྒྱད་ནི། ཟས་ལ་བརྟེན་པའི་བློ་སྦྱོང་ཚུལ་དབུགས་ལ་བརྟེན་པའི་བློ་སྦྱོང་ཚུལ། ལུས་གྲངས་མེད་དུ་སྤྲུལ་ནས་བློ་སྦྱོང་ཚུལ། ཤ་ཁྲག་ལ་
བརྟེན་ནས་བློ་སྦྱོང་ཚུལ། གཏོར་མ་ལ་བརྟེན་ནས་བློ་སྦྱོང་ཚུལ་འབྱུང་བ་བཞི་ལ་བརྟེན་ནས་བློ་སྦྱོང་ཚུལ། ལུས་ཡིད་བཞིན་གྱི་ནོར་བུར་སྤྲུལ་ཏེ་བློ་སྦྱོང་ཚུལ། འཆི་ཁར་ཕན་པའི་བློ་སྦྱོང་གི་མན་ངག་སྟེ་བརྒྱད་ཡོད་ལ་

[411B]མ་ཞེས་གྲགས་ཤིང་སྐལ་བ་དང་ལྡན་པ་མང་པོ་ལ་སྤེལ་བར་མཛད་དོ། །བཀའ་གདམས་སྐུ་མཆེད་གསུམ་གྱིས་ནི་ཇོ་བོ་ཡབ་སྲས་ཀྱི་མན་ངག་བྱང་ཆུབ་ལམ་གྱི་རིམ་པ་རྒྱ་ཆེར་སྤེལ་
བ་མཛད་ཀྱང་བྱང་ཆུབ་ལམ་གྱི་རིམ་པའི་སྙིང་པོ་བདག་གཞན་མཉམ་བརྗེའི་བློ་སྦྱོང་ཚུལ་གྱི་མན་ངག་མཐར་ཐུག་པ་རྣམས་ནི་སྐལ་བ་དང་ལྡན་པ་རེ་གཉིས་ལ་ལྐོག་ཆོས་སུ་མཛད་དོ། །བཀའ་གདམས་སྐུ་མཆེད་གསུམ་གྱི་ནང་ནས་ཀྱང་དགེ་
བའི་བཤེས་གཉེན་བོ་ཏོ་བ་ཆེན་པོ་བྱང་ཆུབ་ལམ་གྱི་རིམ་པ་སྟོན་པ་ལ་འཕྲིན་ལས་ཀྱི་ཁྱབ་བདལ་ཆེ་བ་བྱུང་བས་དགེ་བཤེས་པོ་ཏོ་བ་ཆེན་པོས་སྐྱེས་བུ་གསུམ་གྱི་ལམ་གྱི་རིམ་བ་རྒྱལ་བའི་བཀའ་དང་ཤིང་རྟ་ཆེན་པོའི་གཞུང་རྣམས་དང་
སྦྱར་ཏེ་རྒྱ་ཆེར་སྟོན་པར་མཛད་ཅིང། བདག་གཞན་མཉམ་བརྗེའི་བློ་སྦྱོང་གི་མན་ངག་མཐར་ཐུག་རྣམས་ནི་དགེ་བཤེས་གླང་རི་ཐང་བ་དང། དགེ་བཤེས་ཤྭ་བོ་སྒང་བ་དང། དགེ་བཤེས་ཤ་ར་བ་གསུམ་ལ་ལྐོག་ཆོས་སུ་གནང། དགེ་
བཤེས་ཤ་བོ་སྒང་བས་སྐལ་བ་དང་ལྡན་པ་རེ་གཉིས་ལ་གདམས་ངག་བསྟན་ཅིང། གཙོ་ཆེར་ཤ་གཟུག་རང་ཟའི་ཚུལ་དུ་སྒྲུབ་པ་སྙིང་པོར་བྱེད་པས་དུས་འདའ་བར་མཛད། དགེ་བའི་བཤེས་གཉེན་གླང་རི་ཐང་པས་ནི་བློ་སྦྱོང་གི་
གདམས་ངག་འདི་ལ་ཉམས་ལེན་སྙིང་པོར་མཛད་ནས་བདག་པས་གཞན་གཅེས་པའི་བྱང་ཆུབ་ཀྱི་སེམས་རླབས་ཆེན་པོ་ཐུགས་རྒྱུད་ལ་འཁྲུངས་ཤིང་སྐལ་བ་དང་ལྡན་པ་གཞན་དག་ལའང་གདམས་ངག་འདི་མང་དུ་འདོམས་པར་

[412A]༄༅། །མཛད། བློ་སྦྱོང་གི་གདེམས་ངག་འདེ་ལག་ལ་ཆེ་བ་བརྒྱད་དུ་མཛད་དེ་གླང་རི་ཐང་པ་ཉིད་ཀྱི་ཞལ་ནས། སྤྱིར་སེམས་ཅན་ཐམས་ཅད་ཡིད་བཞིན་གྱི་ནོར་བུ་རིན་པོ་ཆེ་དང་འདྲ་བར་བསླབ་པ། ཁྱད་
པར་དུ་གནས་གང་དུ་གྲོགས་སུ་དང་འགྲོགས་ཀྱང་ཕྱོགས་མཐའ་དག་ནས་རང་དམན་པར་བལྟས་ལ་ཚིག་ཙམ་མ་ཡིན་པར་སྙིང་ཐག་པ་ནས་གཞན་ལ་གུས་པར་བསླབ་པ། སྤྱོད་ལམ་རྣམ་བཞིར་རང་གི་རྒྱུད་ལ་བརྟགས་ནས་ཉོན་
མོངས་བྱུང་མ་ཐག་ཏུ་བཙན་ཐབས་སུ་གདོང་ནས་བཟློག་པ་ལ་བསླབ་པ། སེམས་ཅན་ཤིན་ཏུ་རང་བཞིན་ངན་པ་སྡིག་པ་དང་སྡུག་བསྔལ་དྲག་པོས་ནོན་བ་ལ་རྙེད་པར་དཀའ་ཞིང་གཅེས་པའི་བློས་བསླབ་པ། རང་གིས་སྔར་
ཕན་བཏགས་པའམ་རེ་ཆེ་བའི་གང་ཟག་གིས་ཁྲེལ་མེད་དང་མགོ་བསྐོར་ལ་སོགས་པ་ཅི་བྱས་ཀྱང་བཀའ་དྲིན་ཆེ་བའི་བསམ་པས་དགེ་བའི་བཤེས་གཉེན་དུ་བསྒོམ་པ། རང་གཞན་ལ་ཕུང་གྱོད་ལ་སོགས་པ་ཉེས་པ་ཅི་བྱུང་
ཡང་དག་གཙང་མི་བྱ་བར་གྱོད་ཁ་རང་གིས་བླང་བར་བསླབ་པ་དངོས་སམ་བརྒྱུད་པས་ཕན་པ་དང་བདེ་བ་ཐམས་ཅད་སེམས་ཅན་ལ་གཏོང་ཞིང་དེ་དག་གི་སྡིག་པ་དང་སྡུག་བསྔལ་ཐམས་ཅད་རང་གི་སྙིང་ཁོང་དུ་བླང་བར་བསླབ་པ་
ཚེ་འདིའི་རྣམ་པར་རྟོག་པ་དང་མ་འདྲེས་པར་ཆོས་ཐམས་ཅད་སྒྱུ་མ་ལྟ་བུར་ཤེས་པའི་བློས་དངོས་པོ་གང་ལའང་མ་ཞེན་པར་བསླབ་པ་སྟེ་བརྒྱད་དོ། །བརྒྱད་པོ་དེ་ལ་གླང་རི་ཐང་པའི་བློ་སྦྱོང་ཚིག་བརྒྱད་མ་ཞེས་གྲགས་ཤིང། དོན་ཚན་

[412B]དུ་བསྡེབས་པ་ནི། བདག་ནི་སེམས་ཅན་ཐམས་ཅད་ལ། །ཡིད་བཞིན་ནོར་བུ་ལས་ལྷག་པའི། །དོན་མཆོག་སྒྲུབ་པའི་བསམ་པ་ཡིས། །རྟག་ཏུ་གཅེས་པར་འཛིན་པར་ཤོག་
གང་དུ་སུ་དང་འགྲོགས་པའི་ཚེ། །བདག་ཉིད་ཀུན་ནས་དམན་ལྟ་ཞིང། །གཞན་ལ་བསམ་པ་ཐག་པ་ཡིས། །མཆོག་ཏུ་གཅེས་པར་འཛིན་པར་ཤོག་སྤྱོད་ལམ་ཀུན་ཏུ་རང་རྒྱུད་ལ། །རྟོག་ཅིང་ཉོན་མོངས་སྐྱེས་མ་ཐག་བདག་གཞན་
མ་རུངས་བྱེད་པས་ན། །བཙན་ཐབས་གདོང་ནས་བཟློག་པར་ཤོག་།རང་བཞིན་ངན་པའི་སེམས་ཅན་ནི། །སྡིག་སྡུག་དྲག་པོས་ནོན་མཐོང་ཚེ། །རིན་ཆེན་གཏེར་དང་འཕྲད་པ་བཞིན། །རྙེད་པར་དཀའ་བའི་གཅེས་འཛིན་ཤོག་
བདག་ལ་གཞན་གྱི་ཕྲག་དོག་གིས། །གཤེ་བསྐུར་ལ་སོགས་མི་རིགས་པའི། །གྱོད་ཁ་རང་གིས་ལེན་པ་དང། །རྒྱལ་ཁ་གཞན་ལ་འབུལ་བར་ཤོག་གང་ལ་བདག་གིས་ཕན་བཏགས་པའི། །རེ་བ་ཆེ་བ་གང་ཞིག་གིས། །
ཤིན་ཏུ་མི་རིགས་གནོད་བྱེད་ནའང། །བཤེས་གཉེན་དམ་པར་ལྟ་བར་ཤོག་མདོར་ན་དངོས་དང་བརྒྱུད་པ་ཡིས། །ཕན་བདེ་མ་རྣམས་ཀུན་ལ་འབུལ། །མ་ཡི་གནོད་དང་སྡུག་བསྔལ་ཀུན། །གསང་བས་བདག་ལ་ལེན་པར་
ཤོག་ དེ་དག་ཀུན་ཀྱང་ཆོས་བརྒྱད་ཀྱི། །རྟོག་བའི་དྲི་མས་མ་སྦགས་ཤིང། །ཆོས་ཀུན་སྒྱུ་མར་ཤེས་པའི་བློས། །ཞེན་མེད་འཆིང་བ་ལས་གྲོལ་ཤོག་ཅེས་པ་སྟེ་གླང་རི་ཐང་པའི་བློ་སྦྱོང་ཚིག་བརྒྱད་མ་ཞེས་གྲགས་ཆེ་ཞིང་དེའི་ཁྲིད་

[413A]༄༅། །རྒྱུན་ཡང་དགེ་བའི་བཤེས་གཉེན་གླང་རི་ཐང་པས་དགེ་བཤེས་མྱང་ལྕགས་ཞིང་པ་ལ་གནང། དེས་དགེ་བའི་བཤེས་གཉེན་འཆད་ཁ་བ་ཆེན་པོ་ལ་གནང་སྟེ། དགེ་བའི་བཤེས་གཉེ་ནང་ཆད་ཁ་
བས་བློ་སྦྱོང་ཚིག་བརྒྱད་མ་དེ་ཉིད་བློ་སྦྱོང་དོན་བདུན་མའི་ནང་དུ་བསྡུས་ནས་ཁྲིད་པར་མཛད་པས་དེ་ཕྱིན་བློ་སྦྱོང་དོན་བདུན་མ་དང་བློ་སྦྱོང་ཚིག་བརྒྱད་མ་གཉིས་ཁྲིད་རྒྱུད་གཅིག་གོ་།དགེ་བའི་བཤེས་གཉེན་ཤ་རབ་ཆེན་པོ་ལ་བྱང་ཆུབ་
ལམ་གྱི་རིམ་པའི་འཕྲིན་ལས་ཀྱི་བཀའ་བབ་པས་སྡེ་སྣོད་འཛིན་པ་སྟོང་ཕྲག་མང་པོ་ལ་བྱང་ཆུབ་ལམ་གྱི་རིམ་པའི་མན་ངག་རྒྱ་ཆེར་འདོམས་པར་མཛད་ཅིང། གསུང་རབ་དགོངས་འགྲེལ་དང་བཅས་པ་ཐམས་ཅད་སྐྱེས་བུ་གསུམ་
གྱི་ལམ་གྱི་རིམ་པའི་སྟེང་དུ་བསྡུས་ནས་འདོམས་པར་མཛད་ལ། བློ་སྦྱོང་སྙན་རྒྱུད་ཀྱི་མན་ངག་རྣམས་ནི་ལྐོག་ཆོས་ཉིད་དུ་མཛད་དེ་དགེ་བའི་བཤེས་གཉེན་འཆད་ཁ་པ་ཆེན་པོ་ལ་ལོ་བཅུ་གཉིས་ཀྱི་བར་དུ་ལྐོག་ཁྲིད་བུ་བྱས་ཏེ་
མཐའ་དག་པར་འདོམས་པར་མཛད། དགེ་བའི་བཤེས་གཉེན་འཆད་ཁ་བ་ཆེན་པོས་བདག་གཞན་མཉམ་བརྗེའི་བློ་སྦྱོང་འདི་ལ་ཐུགས་དམ་གྱི་མཐིལ་དུ་མཛད་ནས་སྐུ་ཚེ་རིལ་པོར་ཉམས་ལེན་ལ་བརྩོན་པར་མཛད་པས་བདག་
པས་གཞན་གཅེས་པའི་བྱང་ཆུབ་ཀྱི་སེམས་རིན་པོ་ཆེ་རླབས་ཆེན་པོ་འཁྲུངས་ཤིང། བློ་སྦྱོང་འདི་འདོམས་པ་ལ་དབང་འབྱོར་པར་གྱུར་ཏེ། བྱང་ཆུབ་ཀྱི་སེམས་རིན་པོ་ཆེ་ལ་སློབ་བར་འདོད་པ་མཐའ་དག་བདག་ཉིད་ཆེན་པོ་

[413B]ཐུབ་བར་ཚོགས་ཆོས་སུ་མཛད་དེ་དོན་གཉེར་ཅན་མཐའ་དག་ལ་རྒྱ་ཆེར་སྤེལ་ཞིང་བློ་སྦྱོང་འདིའི་མན་ངག་རྣམས་དོན་ཚན་བདུན་དུས་བཅད་མཛད་དེ་བློ་སྦྱོང་དོན་བདུན་མ་ཞེས་མཚན་
བཏགས། སའི་ཆ་ཐམས་ཅད་བློ་སྦྱོང་འདིའི་འཕྲིན་ལས་ཀྱིས་ཁྱབ་པར་མཛད། མན་ངག་ཡོངས་སུ་རྫོགས་པ་དགེ་བའི་བཤེས་གཉེན་སེ་སྤྱིལ་བུ་བ་ལ་གནང། དགེ་བཤེས་སེ་སྤྱིལ་བུ་བས་ཀྱང་བྱང་སེམས་འཆད་ཁ་བ་ཆེན་པོས་ཇི་ལྟར་
མཛད་པ་ལྟར་བློ་སྦྱོང་དོན་བདུན་མའི་ཁྲིད་རྒྱ་ཆེར་སྤེལ་ཞིང། དགེ་བའི་བཤེས་གཉེན་སེ་སྤྱིལ་བུ་བ་ལ་ལྷ་སྤྱིལ་བུ་བ་འོད་ཟེར་བླ་མས་གསན། དེ་ལ་དགེ་བཤེས་ལྷ་སྡིངས་པས་གསན། དེ་ལ་དགེ་བཤེས་ལྷ་སྡིངས་དབོན་གྱིས་གསན་
དེ་ལ་དགེ་བ་ཤེས་ཡོན་ཏན་དཔལ་གྱིས་གསན། དེ་ལ་མཁན་ཆེན་བདེ་བ་དཔལ་གྱིས་གསན། དེ་ལ་མཁན་ཆེན་དཀའ་བཞི་པ་གྲགས་པ་གཞོན་ནུས་གསན། དེ་ལ་སེམས་དཔའ་ཆེན་པོ་བསོད་ནམས་གྲགས་པས་གསན། དེ་ལ་
རྒྱལ་བའི་སྲས་པོ་ཐོགས་མེད་བཟང་པོ་དཔལ་གྱིས་གསན། དེ་ལ་རྗེ་བཙུན་རེད་མདའ་པ་ཆེན་པོས་གསན། དེ་ལ་རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་གསན་ནོ། །རྒྱལ་སྲས་ཞི་བ་ལྷ་ནས་དགེ་བའི་བཤེས་གཉེན་ས་སྤྱིལ་
བུ་བའི་པར་གྱི་བླ་མ་རྣམས་ཀྱི་རྣམ་པར་ཐར་པ་སྔར་བརྗོད་ཟིན་ལ། ལྷ་སྤྱིལ་བུ་བ་འོད་ཟེར་བླ་མ་དང། ལྷ་སྡིངས་བ་དང་ལྷ་སྡིངས་དབོན་དང། བཤེས་གཉེན་ཡོན་ཏན་དཔལ་བཞི་པོ་འདིའི་མཛད་པ་རྣམ་ཐར་ཞིབ་མོར་འཁོད་

[414A]༄༅། །པ་མ་མཐོང་བས་སླར་རྙེད་ན་འདིར་བསྣན་པར་བྱའོ། །།།མཁན་ཆེན་བདེ་བ་དཔལ་ནི། གཙང་རང་གཡག་སྡེར་ལྕགས་མོ་ཡོས་ལ་སྐུ་འཁྲུངས། སྐུ་གཞོན་ནུ་ནས་རྒྱལ་བའི་
བསྟན་པ་རིན་པོ་ཆེའི་སྒོར་རབ་ཏུ་བྱུང་སྟེ་ཀློག་བ་ཐོས་བསམ་དང་སྤོང་བ་བསམ་གཏན་ལ་བརྩོན་པར་མཛད། དགུང་ལོ་ཉི་ཤུ་ལོན་པ་ལྕགས་ཕོ་ཁྱིའི་ལོ་ལ་མཁན་ཆེན་ལྷོ་བྲག་པ་བྱང་ཆུབ་དཔལ་གྱིས་མཁན་པོ། སློབ་དཔོན་བསོད་
ནམས་བཟང་པོས་ལས་སློབ། སློབ་དཔོན་དབང་ཕྱུག་གྲགས་པས་གསང་སྟོན་མཛད་དེ། དགེ་འདུན་གྱི་དབུས་སུ་ཚིག་རྫོགས་མཛད་ནས་འདུལ་བ་ལུང་སྡེ་བཞི་ནས་གསུངས་པའི་དགེ་སློང་གི་བསླབ་བྱ་ཕྲ་རགས་རྣམས་མིག་འབྲས་
ལྟར་བསྲུང་བར་མཛད་ཅིང། སྦྱངས་བའི་ཡོན་ཏན་སྟན་གཅིག་པའི་བརྟུལ་ཞུགས་ལ་གནས་པའི་ངང་ནས་མཁན་པོའི་དྲུང་དུ་མེ་ཏོག་འཕྲེང་བརྒྱུད་མཁན་ཆེན་པ་ཉིད་ཀྱིས་མཛད་པའི་ཊཱིཀྐ་དང་སྦྱར་བ་དང། སྤྱོད་འཇུག་སོགས་
མདོ་ཕྱོགས་ཀྱི་གཞུང་དང་མན་ངག་མང་དུ་གསན། ཁྱད་པར་མཁན་ཆེན་བྱང་ཆུབ་དཔལ་བ་ལ་སྣེའུ་ཟུར་པ་ནས་བརྒྱུད་པའི་ལམ་རིམ་དང། དམིགས་པ་སྐོར་གསུམ་ལ་སོགས་པ་མི་གཡོ་བའི་སྐབ་ཡིག་རྣམས་དང། ཆོས་
རྗེ་པཎ་ཆེན་ནས་བརྒྱུད་པའི་འཇམ་དཀར་སྒྲོལ་དཀར་བདེ་མཆོག་དཀར་པོ་གཉན་གྱི་སྒྲོལ་མ་ལ་སོགས་པ་བཀའ་ལུང་མང་དུ་གསན། སློབ་དཔོན་ཡོན་ཏན་དཔལ་ལ་ཐེག་པ་ཆེན་པོ་བློ་སྦྱོང་གི་གདམས་པ་ཟབ་མོ་དང། སློབ་

[414B]ཐུགས་རྗེ་ཆེན་པོའི་སྒྲུབ་སྐོར་དང། བླ་མ་རྫོང་པུ་བ་ལ་དོན་ཡོད་ཞགས་པའི་སྒྲུབ་སྐོར་རྣམས་གསན། གཞན་ཡང་གཡག་སྡེ་ལོ་ཙཱ་བ། མདོ་ཕུག་གི་སློབ་དཔོན་དཀོན་མཆོག་
གྲགས། འགྲོ་མགོན་འཕགས་པ། མཁན་པོ་སེང་གེ་ཟིལ་གནོན། རིན་པོ་ཆེ་ཁྲོ་ཕུ་བ་སོགས་བསྟེན་ཏེ། གཞུང་དང་གདམས་པ་མང་པོ་གསན་ཞིང་མཁན་ཆེན་བྱང་ཆུབ་དཔལ་གཤེགས་ནས་ལོ་གསུམ་གྱི་བར་སློབ་དཔོན་བསོད་
ནམས་སྟོབས་ཀྱིས་ཚོགས་པའི་དབུ་མཛད་བྱས། དེའི་བར་དགའ་བ་གདོང་དུ་དབྱར་ཉི་མ་བརྩོན་འགྲུས་ལ་ཕར་ཕྱིན་གསན། དེ་ནས་དགུང་ལོ་སུམ་ཅུ་རྩ་བརྒྱད་པ་ལྕགས་པོ་འབྲུག་ལ་གདན་སར་བྱོན་ཉི་ཤུ་རྩ་བདུན་གྱི་རིང་གདན་ས་
མཛད་ནས་མ་ཕོ་སྟག་ལ་དཀའ་བཞི་པ་ལ་གདན་ས་གཏད་ནས་ཟུར་བཞུགས་མཛད་དེ་རྒྱལ་བའི་གསུང་རབ་དགོངས་འགྲེལ་དམ་བཅས་པ་མ་ལུས་པ་ཉམས་ལེན་གྱི་ལུས་གཅིག་ཏུ་དྲིལ་བ་བྱང་ཆུབ་ལམ་གྱི་རིམ་པ་དང། དེའི་སྙིང་པོ་
བདག་གཞན་མཉམས་རྗེའི་བློ་སྦྱོང་ལ་ཐུགས་དམ་རྩེ་གཅིག་ཏུ་མཛད་པས་ལམ་གྱི་ལུས་ཡོངས་སུ་རྫོགས་པ་ལ་མྱོང་བ་ཕུལ་ཕྱིན་ཐོན་ཞིང་ཐུགས་རྗེ་ཆེན་པོ་དང་རྣམ་བར་རྒྱལ་མའི་ཞལ་གཟིགས། ཚུལ་ཁྲིམས་ཀྱི་དྲི་ངད་བཟང་པོ་ལྡང། ཆོས་སྐྱོང་
རྣམ་ཐོས་སྲས་ཀྱིས་འཕྲིན་ལས་བསྒྲུབ་པར་མཛད་དོ། །དེ་ནས་དྲུག་ཅུ་རྩ་བདུན་བཞེས་པ་མེ་མོ་བྱ་ལ་སྐུ་གཤེགས། སྐུ་གདུང་བཞུ་བའི་ཚེ་ཐུགས་ལ་མེས་མ་རེག་པར་སྒྲ་དང་བཅས་ཏེ་བྱོན་པ་ད་ལྟའང་བྱེས་ཀྱི་རྟེན་གྲལ་ན་བཞུགས་སོ།    ༈    །།

[415A]༄༅། །མཁན་ཆེན་དཀའ་བཞི་པ་གྲགས་པ་གཞོན་ནུ་ནི། དབུ་རུ་སྟོད་ཀྱི་ལྷ་ལྕང་རི་མོ་ཅན་ཞེས་བྱ་བའི་གྲོང་གྱད་གསར་དུ་ཡབ་གྱད་གསར་དགོས་པ་ཞེས་བྱ་བའི་སྲས་སུ་མེ་མོ་སྐྲུལ་གྱི་ལོ་ལ་སྐུ་འཁྲུངས། སྐུ་གཞོན་
ནུ་ན་ས་ཁྱིམ་གྱི་འདུ་འཇི་ལ་མ་ཆགས་པར་སྲིད་པ་མཐའ་དག་ལ་ཞེན་པ་ལོག་པའི་ངེས་འབྱུང་གིས་རྒྱུད་བསྐུལ་ཏེ། མཁན་པོ་གྲགས་པ་འབུམ་ལ་རབ་ཏུ་བྱུང་སྟེ། མཚན་གྲགས་པ་གཞོན་ནུ་དཔལ་བཟང་པོར་བཏགས། དེ་ནས་མཁན་ཆེན་
བདེ་བ་དཔལ་བསམ་སྦྱོར་གཉིས་ཀྱིས་ཚུལ་བཞིན་དུ་བསྟེན་ཏེ་ལུང་དང་མན་ངག་མང་དུ་གསན་ཞིང་དགུང་ལོ་ཉི་ཤུ་བཞེས་པ་གཡག་སྡེ་བའི་དབང་བོ་ཞེས་བྱ་བར། མཁན་ཆེན་བདེ་བ་དཔལ་གྱིས་མཁན་པོ། དང། སློབ་དཔོན་
ཐུགས་རྗེ་དཔལ་བཟང་པོས་ལས་སློབ། སློབ་དཔོན་ཆོས་ལྡན་དཔལ་བཟང་པོས་གསང་སྟོན་མཛད་དེ། མེ་ཕོ་བྱི་ལོའི་དབྱར་ཟླ་འབྲིང་པོའི་དུས་དད་པའི་དགེ་སློང་བཅུ་དྲུག་གི་དབུས་སུ་བསྙེན་པར་རྫོགས་པར་མཛད་དེ། །ཚུལ་ཁྲིམས་
མིག་འབྲས་བཞིན་དུ་བསྲུང་བར་མཛད་དོ། །དེ་ནས་མཁན་ཆེན་བདེ་བ་དཔལ་ལ་དུས་གསུམ་གྱི་སངས་རྒྱས་ཐམས་ཅད་ཀྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པའི་ཁྲིད་དང། དེའི་རྩ་པའི་མན་ངག་མངོན་
རྟོགས་རྒྱན་དང་སྤོད་འཇུག་སོགས་གསན་ཞིང། ཁྱད་པར་རྒྱལ་སྲས་དམ་པ་རྣམས་ཀྱི་ཐུགས་དམ་གྱི་མཐིལ་ཐེག་པ་ཆེན་པོའི་བློ་སྦྱོང་གི་ཁྲིད་གསན་ཏེ་ཉམས་ཁྲིད་དུ་བསྐྱངས། གཞན་ཡང་མཁན་ཆེན་བདེ་བ་དཔལ་ལ་

[415B] དོན་ཡོད་ཞགས་པའི་སྐོར། འཇམ་དཔལ་རྣོན་པོ། དཔའ་བོ་གཅིག་སྒྲུབ་དཀར་བོ། རྣམ་རྒྱལ་མ། རྣམ་འཛམས། སྨན་བླ་རྣམས་ཀྱི་རྗེས་གནང་དང། ཆོས་སྤྱོད་མང་པོའི་ལུང། མི་གཡོ་དཀར་སྔོ། དམིགས་
པ་སྐོར་གསུམ་ལ་སོགས་པ་གསན། ཁྲོ་ཕུའི་སློབ་དཔོན་དཀའ་བཞི་བ་གཞོན་མཛེས་ལ་མངོན་པ་ཀུན་ལས་བཏུས་དང་ཚད་མ་རྣམ་ངེས་ལེགས་པར་བསླབས། མཁས་པ་ཡོན་ཏན་འབུམ་ལ་འདུལ་བ་མདོ་རྩ་དང་མངོན་པ་མཛོད་
གསན། གཡག་སྡེ་ལོ་ཙཱ་པ་བསོད་ནམས་སེང་གེ་ལ་བདེ་མཆོག་དང་གཤེད་དམར་སོགས་བཀའ་ལུང་མང་པོ་དང། རོང་པ་ཤེས་རབ་སེང་གེ་ལ་དུས་འཁོར་དང་གཤིན་རྗེ་གཤེད་སོགས་རྭ་ལུགས་ཀྱི་ཆོས་སྐོར་མང་པོ་དང། སྟོན་པ་
ཀུན་དགའ་རྒྱལ་པོ་ལ་སྒྱོར་དྲུག་གི་སྐོར་དང། བླ་མ་གྲུབ་མཆོག་ལའང་གསང་སྔགས་ཀྱི་སྐོར་མང་པོ་གསན་ཏེ། ཐོས་པའི་ཕ་རོལ་ཏུ་སོན་ནོ། །ལན་ཅིག་ཟླ་བ་གཟའ་འཛིན་གྱི་དུས་སུ། མ་ཤའི་སྦྱོར་བ་མཛད་པས་མེ་ཏོག་འཁྲུངས། མནལ་ཅུང་
ཟད་བྱུང་བའི་གཟིགས་སྣང་ལ། རྗེ་བཙུན་འཇམ་དབྱངས་ཀྱི་ཞལ་ནས། ང་སྤྱན་དྲངས་ནས་ཅི་འདོད་པ་ཡིན་གསུང། རལ་གྲི་དེ་གནང་འཚལ་ཞུས་ལས། རིགས་པའི་རལ་གྲི་ལ་བྱིན་ཡོད། ཁྱོད་རྡོ་རྗེ་འདི་ཁྱེར་གསུངས་ནས། གསེར་གྱི་རྡོ་
རྗེ་སོར་བཞི་པ་ཞིག་གནང་བ་མངོན་སུམ་ལྟ་བུར་བྱུང་སྟེ། གསུང་རབ་ཀྱི་ཚིག་དོན་འབྱེད་པ་ལ་གཏུགས་པ་མེད་པའི་རྣམ་དཔྱོད་ཕུལ་དུ་བྱུང་བ་ཐུགས་ལ་འཁྲུངས་སོ། །དེ་ནས་དགུང་ལོ་སོ་བརྒྱད་བ་ཞིག་པ་ཤིང་ཕོ་རྟའི་ལོ་ལ་ཚོགས་ཀྱི་

[416A]༄༅། །མཁན་པོ་མཛད། འདུལ་བ་མདོ་རྩ། མངོན་པ་ཀུན་ལས་བཏུས། ཚད་མ་བསྡུས་པ། ཕར་ཕྱིན་སོགས་གཞུང་བཤད་དུ་མ་དང་ཐེག་པ་ཆེན་པོའི་བློ་སྤྱོང་ལ་སོགས་པའི་མན་ངག་གིས་སྐལ་བ་དང་ལྡན་པ་རྣམས་
རྗེས་སུ་འཛིན་བར་མཛད་དེ། བླ་མ་བདག་ཉིད་ཆེན་པོ་ལ་སོགས་པ་ས་སྐྱ་པའི་གདུང་བརྒྱུད་དང། བུ་སྟོན་རིན་པོ་ཆེ། བྱང་སེམས་བསོད་ནམས་གྲགས་པ་སོགས་མཁས་བཙུན་མང་བོའི་ཡོངས་འཛིན་མཛད་ཅིང། འགྲོ་དོན་འཕྲིན་ལས་
བསམ་གྱིས་མི་ཁྱབ་པའི་ངང་ནས་མྱང་སྨད་པ་སྣམ་འབི་ལུང་རི་ཁྲོད་དུ་སྒྲུབ་པ་རྩེ་གཅིག་ཏུ་མཛད་ཅིང། སྐལ་བ་དང་ལྡན་བ་གཞན་དག་ལའང་ལམ་རིམ་དང་བློ་སྦྱོང་ལ་སོགས་པའི་ཆོས་མང་དུ་སྩལ་སྐུ་ཚེ་འདིའི་མཇེད་པ་རྫོགས་པ་ན་
དགུང་ལོ་ང་དགུ་བཞེས་པ་ཤིང་མོ་ཡོས་ཀྱི་ལོ་ཐ་སྐར་ཟླ་བའི་ཚེས་བཅོ་ལྔ་ལ་ཟླ་བ་གཟའ་ལས་གྲོལ་བ་དང་དུས་མཉམ་དུ་བདེ་བར་གཤེགས་པའི་ཚུལ་བསྟན་ཏོ། །དེའི་ཚེ་སྤུགས་ལ་འཇའ་ཚོན་ཀ་བ་ལྟར་ཟུག་པ་དང། མེ་ཏོག་གི་ཆར་ཆེན་པོ་
བབས་དེ་ནས་ཚོང་དུས་མགུར་མོའི་ཡོན་བདག་རྣམས་ཀྱིས་སྐུ་གདུང་ཚོང་དུས་སུ་གདན་དྲངས་པ་ན། མཁྱེན་རབ་དབང་ཕྱུག་བུ་སྟོན་རིན་པོ་ཆེས་ཐོག་དྲངས་སྣམ་སྦྱར་གྱོན་པའི་དགེ་སློང་ཉིས་བརྒྱ་ལྷག་ཙམ་གྱིས་སྤོས་དང། གདུགས་དང་
རྒྱལ་མཚན་དང་རོལ་མོ་ལ་སོགས་པའི་མཆོད་པ་མང་པོ་དང། སྐྱེ་བོའི་ཚོགས་ཀྱི་ཁྲོམ་ཆེན་པོས་བསུ་བ་བྱས་ནས། ཚོང་དུས་ཀྱི་གྲོང་ཁྱེར་དང་ཉེ་བར་སྐུ་གདུང་བཞུ་བའི་ཚེ་མེ་ཏོག་གི་ཆར་ཆེན་པོ་འབྲས་ཤིང་རིང་བསྲེལ་མང་པོ་བྱོན་

[416B]པའི་ཁང་བུ་ལའང་རིང་བསྲེལ་འཛག་པ་བྱུང་སྟེ། ངོ་མཚར་བསམ་གྱིས་མི་ཁྱབ་པ་བྱུང་ངོ།།    ༈    །།མཁན་ཆེན་པ་བྱང་ཆུབ་སེམས་དཔའ་བསོད་ནམས་གྲགས་པ་ནི་ཆུ་མོ་
བྱའི་ལོ་ལ་སྙེ་མོ་ཕུན་སུམ་དུ་སྐུ་འཁྲུངས། དེའི་ཚེ་རྒྱལ་སྲས་འདིའི་མེས་པོའི་རྨི་ལམ་དུ་མེ་ཏོག་དང་འབྲས་བུ་ཕུན་སུམ་ཚོགས་པས་བརྒྱན་པའི་ཤིང་ལྗོན་པ་ཆེན་པོ་ཞིག་ལ་ཤིང་ལྗོན་པ་མང་པོས་བསྐོར་བ་ཅིག་བྱུང་བས། འོ་སྐོལ་གྱི་ཕུ་
འདི་ལ་ཁྱིམ་བཟུང་ན་མི་ནེར་རྫས་གསུམ་འཛོམ་པ་ཅིག་དང། དམ་པའི་ཆོས་བྱས་ན་གྲྭ་བུ་སློབ་མཐའ་རྒྱས་པ་ཅིག་འོང་བ་འདྲ་ཟེར། བྱིས་པའི་དུས་ནས་ཕྱག་ན་ཅི་ཡོད་གཞན་ལ་སྟེར་པ་དང་ཕན་སེམས་དང་སྙིང་རྗེ་ཆེ་བ་དང་
རྩེད་མོ་ཚུན་ཆད་ལའང་ཆོས་ཀྱི་སྤྱོད་པ་བྱེ་དྤ་ཅིག་བྱུང་ངོ། །དེ་ནས་དགུང་ལོ་བཅོ་བརྒྱད་བཞེས་པའི་ཚེ། མཁན་པོ་དཀོན་མཆོག་སྐྱབས་དང། སློབ་དཔོན་གཞོན་ནུ་དར་ཞེས་བགྱི་བ་ལས་རབ་ཏུ་བྱུང། དགེ་ཚུལ་དུ་བསྒྲུབས་ཏེ་མཁན་
སློབ་ཀྱི་སྤྱན་སྔར་ཇི་ལྟར་ཁས་བླངས་པའི་བསླབ་བྱ་རྣམས་ཚུལ་བཞིན་དུ་བསྲུང་བའི་སྒོ་ནས་ཐོས་བསམ་ལ་བརྩོན་པར་མཛད་དགུང་ལོ་བཅུ་དགུ་རུ་ཕེབས་པ་ལྕགས་ཡོས་ལོ་མདལ་བཤོལ་བརྩིས་པས་ཉི་ཤུར་བྱས་ཏེ་མཁན་
ཆེན་བདེ་བ་དཔལ་དང། ལས་སློབ་མཁན་ཆེན་དཀའ་བཞི་པ་གྲགས་པ་གཞོན་ནུ་དང། གསང་སྟེ་བ་སློབ་དཔོན་གཞོན་ནུ་དར་གྱིས་མཛད་དེ་བསྙེན་པར་རྫོགས། ཇི་ལྟར་ཁས་བླངས་པའི་བསླབ་པ་རྣམས་ལས་མི་འདའ་བར་
[417A]༄༅། །མཛད། དེ་ནས་མཁན་སློབ་གཉིས་ལ་མངོན་པར་རྟོགས་བའི་རྒྱན་འགྲེལ་པ་དང་བཅས་པ་དང། འདུལ་བའི་མདོ་བྱ་ཊཱིཀ་གི་བཤད་སྲོལ་དང་བཅས་པ་ལ་ལེགས་པར་སྦྱངས། གཞན་ཡང་མངོན་པ་ཀུན་ལས་བཏུས་
སྤྱོད་འཇུག། གསང་སྔགས་ཕྱི་ནང་གི་སྒྲུབ་སྐོར་དང་མན་ངག་མང་དུ་གསན། མཁན་ཆེན་དཀའ་བཞི་པ་ལ་དགྱེར་སྒོམ་ཆེན་པོ་ནས་བརྒྱུད་པའི་ལམ་རིམ། བློ་སྦྱོང་དོན་བདུན་མ། ཇོ་བོའི་དབུ་མ་བདེན་ཆུང་དང། དབུ་མའི་མན་ངག་
སྒྲོལ་མ་མཎྜལ་བཞི་པ། སྒྲོལ་དཀར་གྱི་སྒྲུབ་ཐབས། མི་གཡོ་བའི་དམིགས་པ་སྐོར་གསུམ། མི་གཡོ་བའི་སྒྲུབ་ཡིག་ཆེན་མོ། དབུ་མ་ལུགས་ཀྱི་སེམས་བསྐྱེད་རྣམས་གསན། མཁན་ཆེན་དཀའ་བཞི་པ་ལ་རྒྱལ་སྲས་ལམ་འཇུག། བ་རི་
བའི་སྒྲུབ་ཐབས་བརྒྱ་རྩ། སྨན་བླའི་ཆོ་ག་ལག་ལེན་དང་བཅས་པ། ཇོ་བོའི་ལོ་རྒྱུས་ཆེན་མོ། ལམ་རིམ། བློ་སྦྱོང། མི་གཡོ་བའི་སྒྲུབ་ཡིག་རྣམ་གསུམ། དམིགས་པ་སྐོར་གསུམ། རྟ་མགྲིན་ཤྭ་ན་བཞི་སྐོར། སྤྱན་སྔ་བའི་རབ་
གནས། ལག་སོར་བ་ནས་བརྒྱུད་པའི་ཐུགས་རྗེ་ཆེན་པོའི་སྒྲུབ་སྐོར་མན་ངག་དང་བཅས་པ། རིན་ཆེན་འབྲུ་དགུ་སོགས་ཁྲོ་ཕུ་བའི་མན་ངག་སྐོར། སྦྱོར་དྲུག་གི་ཁྲིད། དབུ་མའི་སྒོམ་རིམ་རྣམ་གསུམ་སློབ་དཔོན་ཀླུ་སྒྲུབ་ཀྱིས་མཛད་
བའི་མདོ་ཀུན་ལས་བཏུས། གནས་བརྟན་གྱི་གསོལ་འདེབས། ཇོ་བོའི་ལམ་སྒྲེན་རང་འགྲེལ་དང་བཅས་པ། གཞན་ཡང་ཆོས་སྐོར་མང་དུ་གསན་ཏེ་རྩ་བའི་བླ་མ་བཀའ་དྲིན་ཆེ་ཤོས་སུ་མཛད་དོ། །སློབ་དཔོན་གཞོན་ནུ་མཇེས་ལ་

[417B] ས་སྡེ་ལྔ། ཁྲོ་ཕུ་བའི་མན་ངག་བརྒྱ་རྩ་སོགས་གསན། སློབ་དཔོན་བསོད་ནམས་ཡེ་ཤེས་ལ་ལུང་སྡེ་བཞི། མདོ་རྩ་འགྲེལ། དབུ་མ་ཚིག་གསལ། དབུ་མ་ལ་འཇུག་པ། དབུ་མ་རྒྱན། དབུ་མ་
སྣང་བ། དབུ་མ་བདེན་གཉིས། བསླབ་སྤྱོད་གཉིས། ཇོ་བོའི་ཆོས་ཆུང་བརྒྱ་རྩ། ཤ་ར་བ་པ་ནས་བརྒྱུད་པའི་ལམ་སྒྲོན་གྱི་བཤད་པ། བེའུ་བུམ་སྔོན་པོ་དང། དེའི་འགྲེལ་བ་ཇོ་སྟན་གུར་པས་མཛད་བ། འཆད་ཁ་བའི་གྲུབ་མཐའ་ཆེན་མོ་
སྣར་ཐང་པའི་ལམ་མཆོག། ཇོ་བོའི་རྣམ་ཐར་དང་བླ་མ་གོང་མ་རྣམས་ཀྱི་ལོ་རྒྱུས། སེམས་ཙམ་ལུགས་ཀྱི་སྨོན་འཇུག་སེམས་བསྐྱེད་སྐྱེས་བུ་གསུམ་གྱི་ཁྲིད། དབུ་མ་ཆེན་པོའི་ཁྲིད། བློ་སྦྱོང་དོན་བདུན་མ། ཚིག་བརྒྱད་མ། ཁམས་
ལུང་པའི་ཐུན་བརྒྱད་མ། སྣར་ཐང་པའི་ལུགས་ཀྱི་རབ་གནས་དང། གནས་བརྟན་བཅུ་དྲུག་གི་སྒྲུབ་ཡིག་རྒྱས་པ། མངོན་རྟོགས་བརྒྱ་རྩ། བླ་མའི་དུས་མཆོད་སྒྲུབ་པའི་ཐབས། །དོན་ཞགས་དེ་ཉིད་བཅུ་དྲུག་རྒྱུད་ཆུང་གི་ཊཱིཀྐ་
མཆིམས་པས་མཛད་པ་སོགས་མང་དུ་གསན་ནོ། །བྱ་ཡུལ་བ་སངས་རྒྱས་ཇོ་བོ་ལ། བྱ་ཡུལ་བའི་ལུགས་ཀྱི་རབ་གནས་རྒྱས་བསྡུས་ཕྱག་བརྒྱད་སྒྲོལ་མ། དམ་ཚིག་གསུམ་བཀོད་ལྷ་ལྔ་མ་དང་ལྷ་གསུམ་མ། མཁན་ཆེན་
ཤཱཀྱ་གཞོན་ནུ་ལ། ཇོ་བོའི་རྟ་མགྲིན་ཕྱག་དྲུག་པ་ལས་ཚོགས་དང་བཅས་པ། བླ་མ་གྲགས་བ་ཤེས་རབ་ལ། བདེ་མཆོག་ནག་པོ་པའི་ཆོ་ག་ཇོ་བོའི་ལུགས་དང། ལཱུ་ཨི་བའི་འགྲེལ་པ་ཇོ་བོས་མཛད་པ་ཀྱཻ་རྡོ་རྗེའི་དབང། མཧཱ་མཱ་

[418A]༄༅། །ཡའི་དཀྱིལ་ཆོག། སྒྲུབ་ཐབས་ཕྱག་ལེན་དང་བཅས་བ་ཇོ་བོའི་ལུགས། མཁན་བོ་ཆོས་ཀྱི་དཔལ་བ་ལ། ནག་ཆོའི་བསྟན་རིམ། ཇོ་བོའི་བྱང་ཆུབ་ལྟུང་བཤགས་འདོན་ཐབས་བླ་མ་ཀུན་དགའ་ཚུལ་ཁྲིམས་ལ་
ཐུགས་རྗེ་ཆེན་པོའི་དམར་ཁྲིད། ཇོ་བོ་ནས་བརྒྱུད་བའི་དོན་ཞགས་དང། བ་རི་བའི་དོན་ཞགས་ལྟ་ལྔའི་སྐོར་གསན་ཞིང། གཞན་ཡང་བླ་མ་དམ་པ་མངའ་རིས་པ་སངས་རྒྱས་ཡེ་ཤེས། བླ་མ་དྷརྨཱ་ཤྲཱི་བྷ་དྲ། དཔང་ལོ་བློ་གྲོས་བརྟན་པ་
སློབ་དཔོན་བསོད་ཤེ། མཁན་ཆེན་རྒྱལ་མཚན་དཔལ། མཁན་པོ་ཐུབ་པ་མགོན། མཁན་པོ་གྲགས་པ་དཔལ། རོང་པ་ཤེས་རབ་སེང་གེ། འཇམ་དབྱངས་རིན་རྒྱལ། བླ་མ་བདག་ཉིད་ཆེན་པོ། བླ་མཁྱེན་ཀུན་བློ་བླ་མ་མཁས་བཙུན་པ། བླ་མ་
ཀུན་དགའ་རྒྱལ་མཚན། བླ་མ་དོན་ཡོད་རྒྱལ་མཚན། དཔལ་ལྡན་བླ་མ་དམ་པ། བླ་མ་ཀུན་དགའ་སེང་གེ། བླ་མ་ཀུན་བསོད་པ། དྲེའུ་ལྷས་པའི་མཁན་བོ་ཀྱོག་མོ་ཆེ། སློབ་དཔོན་རིན་ཆེན་བསམ་གྲུབ་ལ་སོགས་པ་ཡོངས་སུ་འཛིན་པ་
སུམ་ཅུ་ཙམ་བསྟེན་ནས་མདོ་དང་སྔགས་ཀྱི་བཤད་ལུང་མན་ངག་མང་དུ་གསན་ནོ། །དེ་ལྟར་ཐོས་བ་རྒྱ་མཚོའི་ཕ་རོལ་ཏུ་ཕྱིན་པ་ན་སྔོན་བྱོན་དམ་པའི་རྣམ་ཐར་ལྟར་མང་དུ་ཐོས་པའི་དོན་རང་གི་རྒྱུད་ལ་སྦྱར་ཏེ་ཉམས་ལེན་སྙིང་
པོར་མཛད་བཞེད་ནས་མཁན་ཆེན་བདེ་བ་དཔལ་དང་མཁན་ཆེན་དཀའ་བཞི་པ་གཉིས་ལ་བྱང་ཆུབ་མཆོག་ཏུ་སེམས་བསྐྱེད་ནས། དཔལ་ལྡན་ཨ་ཏི་ཤའི་ཐུགས་དམ་གྱི་མཐིལ་སྐྱེས་བུ་གསུམ་གྱི་ལམ་རིམ་དང་བྱང་ཆུབ་སེམས་

[418B]ཉམས་མྱོང་དང་དྲོད་རྟགས་ཕུལ་དུ་བྱུང་བ་ཐུགས་ལ་འཁྲུངས་ཏེ། བདེ་སྡུག་མཐོ་དམའ་ཅི་བྱུང་ཡང་ཐེག་པ་ཆེན་བོའི་བློ་སྦྱོང་གི་སྟེང་འབའ་ཞིག་ཏུ་འཇོག་པས་བྱང་
ཆུབ་ཀྱི་སེམས་ལས་ནམ་ཡང་གཡེལ་བར་མི་མཛད་དོ། །གཞན་ཡང་ཕ་རོལ་ཏུ་ཕྱིན་བའི་ལུགས་ཀྱི་རྣམ་པའི་ཁྲིད། སྲིད་ཞི་མཉམ་ཉིད་ཀྱི་ཁྲིད། དབུ་མ་ཆེན་བོའི་ཁྲིད། རྟེན་འབྲེལ་གྱི་ཁྲིད་རྣམས་གསན་ཞིང་ཐུགས་ཉམས་སུ་
བཞེས་པས་ཆོས་ཐམས་ཅད་སྤྲོས་པའི་མཐའ་བརྒྱད་དང་བྲལ་བ་རྨི་ལམ་དང། སྒྱུ་མ་དང། ཆུ་ཟླ་ལྟ་བུར་ཐུགས་སུ་ཆུད་དེ་འོད་གསལ་ཆེན་པོའི་ཏིང་ངེ་འཛིན་ལས་ནམ་ཡང་མི་གཡོ་བར་བཞུགས་ཤིང་ཟབ་མོ་རྫོགས་
པའི་རིམ་བའི་ཏིང་ངེ་འཛིན་ཀྱང་ཕུལ་དུ་བྱུང་བ་ལ་མངའ་བརྙེས་སོ། །མདོར་ན་བདག་ཉིད་ཆེན་པོ་འདི་ནི་ཕྱིའི་ཀུན་ཏུ་སྤྱོད་པ་དམ་པའི་ཆོས་འདུལ་བ་གཞིར་མཛད་དེ། ཁྲུས་དང་གཙང་སྤྲ་ལ་གནས་ནས། ཆོས་གོས་གསུམ་དང་
གདིང་བ་ཆུ་ཚགས་འཁར་གསིལ་ལྷུང་བཟེད་ལ་སོགས་པའི་དགེ་སྦྱོང་གི་ཡོ་བྱད་རྣམས་དང་མི་འབྲལ་བར་གཞི་གསུམ་གྱི་ལག་ལེན་དང་ཐ་ན་རུང་ཆུ་ལ་སོགས་པ་རྣམས་ཀྱང་ཕྱག་ལེན་ཞིབ་བར་མཛད་དེ་འཕགས་པ་ཉེ་
བར་འཁོར་དང་མཚུངས་པ་ཡིན་ནོ། །ནང་དུ་བྱང་ཆུབ་ཀྱི་སེམས་རིན་པོ་ཆེ་རྣམ་པ་གཉིས་ཀྱི་ཏིང་ངེ་འཛིན་དང་བཅས་པ་ལ་ཐུགས་དམ་གྱི་མཐིལ་དུ་མཛད་པས། དགེ་སློང་རྡོ་རྗེ་འཛིན་པ་ཆེན་པོར་བཞུགས་པ་ཡིན་

[419A]༄༅། །ནོ༑ ༑དེ་ནས་དགུང་ལོ་ང་བཞི་པ་མེ་ཕོ་སྟག་གི་ལོ་ལ་ཚོགས་པ་ཆོས་ལུང་པའི་མཁན་སར་ཕེབས་ནས་ལོ་ཉི་ཤུ་རྩ་བརྒྱད་ཀྱི་བར་དུ་ཚོགས་པ་ལ་སྦྱངས་ཏེ། བསྡུ་བ་རྣམ་བཞིའི་སྒོ་ནས་འགྲོ་བའི་དོན་མཐའ་ཡས་
པ་མཛད་དོ། །བུ་སློབ་ཀྱང་དཔལ་ལྡན་ས་སྐྱའི་བདག་པོ་བླ་ཆེན་ཀུན་བློ། བླ་མ་དོན་ཡོད་རྒྱལ་མཚན། དཔལ་ལྡན་བླ་མ། བླ་མ་ཀུན་དགའ་ལེགས་པའི་རྒྱལ་མཚན། རྒྱལ་བའི་སྲས་པོ་ཐོགས་མེད་བཟང་པོ་དཔལ། མཁྱེན་རབ་དབང་ཕྱུག་
བུ་སྟོན་རིན་པོ་ཆེ། ཀུན་མཁྱེན་ཆེན་པོ་ལ་སོགས་པ་མཁས་གྲུབ་བསམ་གྱིས་མི་ཁྱབ་བ་བྱུང་ཞིང་རྒྱ་ཧོར་དང་མདོ་སྟོད་སྨད་ཀྱི་མི་སྡིག་པ་ལ་སྤྱོད་པ་རྣམས་ཐབས་སྣ་ཚོགས་མཛད་དེ་དགེ་བ་ལ་སྦྱོར་བར་མཛད་བ་དང། ཁྱིམ་པ་
རྣམས་ལ་བསྙེན་གནས་དང། དགེ་བསྙེན་ལ་སོགས་པའི་བསླབ་གཞི་ལེན་དུ་འཇུག་པ་སོགས་མདོར་ན་ཞལ་མཐོང་བ་དང་ཆོས་འབྲེལ་ཞུ་བ་དང། བྱིན་གྱིས་བརླབས་པ་སོགས་ཀྱི་སྒོ་ནས་སེམས་ཅན་ལ་ཕན་པ་ཤ་སྟག་མཛད་དོ། །
དེའི་སྟོབས་ཀྱིས་མི་དང་མི་མ་ཡིན་པ་ཐམས་ཅད་ཀྱང་དབང་དུ་འདུ་ཞིང་འཕྲིན་ལས་སྒྲུབ་པར་མཛད་བ་ཡིན་ནོ། །རྣམ་ཐོས་ཀྱི་བུས་བསྲུང་སྐྱོབ་དང་འཕྲིན་ལས་མཛད་པའི་རྟགས་མང་དུ་བྱུང་ཞིང། མཧཱ་ཀཱ་ལ་ལྕམ་དྲལ་གྱིས་ཀྱང་
ཁང་བའི་ཐོག་རྡིབ་ནས་ཉེན་ཆེན་པོ་བྱུང་བའི་དུས་སུ་གདུང་མ་དང་ལྕམ་གྱི་སྣེ་ནས་བཏེག་པའི་ལོ་རྒྱུས་ཀྱང་ཡོད་ཅིང། བསམ་ཡས་སུ་ཕེབས་དུས་དགེ་བསྙེན་ཆེན་པོས་སྐོར་བ་བྱས་པ་མི་ཕལ་བས་ཀྱང་མཐོང་བ་དང་

[419B]རྣམས་ལ་སྡུག་བསྔལ་དུ་མ་འདུག་པ་ལ། རིན་པོ་ཆེ་པས་འཕགས་པ་ཝ་ཏི་ལ་མཆོད་པ་ཕུལ་ཏེ་གསོལ་བ་བཏབ་པས། ནད་རིམས་ཐམས་ཅད་རྒྱུན་ཆད་ཅིང། འབྲས་ཀྱི་ལས་
སྒོ་རྡོལ་ནས་འབྲུ་ཤིན་ཏུ་མོད་པ་བྱུང་བ་སོགས་ཀྱི་ལོ་རྒྱུས་མང་པོ་དང། ཡང་ལན་ཅིག་སྟོད་ལུང་ལམ་བ་དགོན་པར་ཐུབ་པ་ཆུ་ཁོལ་མ་ལ་ཕྱག་མཆོད་ཕུལ་ཏེ། དྲི་བཟང་སྦྱར་བའི་ཆུ་སྟ་གོན་བྱས་ནས་སྐུ་ཁྱམས་སྟོད་དུ་སྤྱན་
དྲངས་ཏེ་ཆུའི་ནང་དུ་བཞུགས་སུ་གསོལ་མ་ཐག་ཏུ་ཆུ་ཐམས་ཅད་མགར་གྱི་སོལ་མལ་དུ་བསྲེགས་པའི་ལྕགས་ཆུ་ནང་དུ་སྐྱུར་བ་བཞིན་དུ་ཆེར་ཁོལ་ཏེ་དབྱིབས་ཀྱང་ནོར་བུ་བརྩེགས་པའི་རྣམ་པ་ལྟ་བུ་བྱུང་བས། དེར་འཆོགས་པའི་
མི་ཐམས་ཅད་དད་པ་རང་དབང་མེད་པར་སྐྱེས་ནས་སྟོན་པའི་སྐུ་དེ་དང་རིན་བོ་ཆེ་ང་གཉིས་ལ་བྱིན་རླབས་ཞུ་བ་མི་ཤོང་བ་ཙམ་བྱུང། ཐུབ་པའི་སྐུ་འདི་ལ་སྐུ་ཁྲུས་གསོལ་མི་ཇི་ཙམ་ཞིག་བྱུང་བ་ལ་ད་རེས་ལས་ཆུ་ཁོལ་ཆེ་བའི་གཏམ་མ་
ཐོས། དེ་ཡང་མི་སྐམ་ཐག་ཅིག་ཡིན་ཏེ། ཁྱེད་ཀྱི་ཞལ་མཇལ་མ་ཐག་དད་པ་རང་དབང་མེད་པར་སྐྱེ་བ་ཞིག་བྱུང་ཞེས་ལམ་དགོན་གྱི་སྤྱན་སྔས་ཞུས་བས། ཁྱེད་བཀའ་གདམས་ཀྱི་དགེ་བཤེས་བཟང་པོར་གདའ་བས། དཔལ་ལྡན་ཨ་ཏི་
ཤ་ནས་བརྒྱུད་པའི་ཆོས་ཤིག་འབུལ་ཞེས་ཐེག་པ་ཆེན་པོ་བློ་སྦྱོང་གི་གདམས་པ་ཟབ་མོ་ཞིག་གནང་ངོ། །དེ་ནས་དགུང་ལོ་བདུན་ཅུ་བཞེས་པའི་ཚེ། སྐུ་ཁམས་ཅུང་ཟད་ལྟེམས་པ་ཅིག་ལ་ཕྱག་གི་དངོས་པོ་ཐམས་ཅད་དགེ་འདུན་དང་

[420A]༄༅། །དཀོན་མཆོག་གི་མཆོད་པར་བཏང་པས། སྐུ་ཁམས་ཀྱང་ལེགས་པར་དྭངས་ཏེ་བདེ་བར་བཞུགས་པའི་དུས་སུ་ཡོངས་ཀྱི་དགེ་བའི་བཤེས་གཉེན་བསོད་ནམས་བཟང་པོ་ལ་གདན་ས་གཏད་དེ་ཐུགས་ལས་ཆུང་ངུར་
བཞུགས་ཤིང། ད་ཕན་ཆད་ཤི་ཡང་བླ་བ་ཡིན། ང་རང་གིས་བསམས་པ་ཐམས་ཅད་འགྲུབ་གསུང་ངོ། །དེ་ནས་རང་ལོ་དོན་གསུམ་པ་ཤིང་མོ་བྱ་ལ་ཞི་བར་གཤེགས་སོ།།    ༈    །།རྒྱལ་བའི་སྲས་པོ་ཐོགས་མེད་བཟང་
པོ་དཔལ་ནི། དཔལ་ལྡན་ས་སྐྱ་ནས་ལྷོ་ནུབ་ཏུ་དཔག་ཚད་ཕྱེད་དང་གསུམ་ཅམ་བགྲོད་པ་ན་ཕུལ་བྱུང་གྲག་སྐྱ་ཞེས་བྱ་བ་མཐའ་ཐམས་ཅད་པྲག་རི་དཀར་པོས་བསྐོར་ཞིང། ཕུན་འབྲོག་དང་མདའ་ན་ཞིང་བ་མང་དུ་གནས་བ། ས་གཞི་ཐམས་
ཅད་ནེའུ་གསིང་སྔོན་པེས་བརྒྱན་པ་གཙང་ཞིང་ཡིད་དུ་འོང་བའི་ཡུལ་དུ་ཡབ་དཀོན་མཆོག་དཔལ་དང་ཡུམ་འབུམ་སྒྲོན་གཉིས་ཀྱི་སྲས་སུ་ཤིང་མོ་ལུག་གི་ལོ་ངོ་མཚར་བའི་ལྟས་མང་པོ་དང་བཅས་སྐུ་འཁྲུངས་སོ། །རྒྱལ་སྲས་འདི་ཡུམ་གྱི་
ལྷུམས་སུ་འཇུག་པའི་དུས་ན་ཡུམ་ལ་མགོན་པོ་སྤྱན་རས་གཟིགས་ལུས་ལ་ཐིམ་པའི་རྨི་ལམ་བྱུང་ཞིང་བལྟམས་པའི་དུས་ནའང་མགོན་པོ་སྤྱན་རས་གཟིགས་རྟེན་དང་བརྟེན་པར་བཅས་པའི་དཀྱིལ་འཁོར་ཕྱིར་སྤྲོས་པའི་སྣང་བ་དང་
སྔོན་མེད་པའི་དྲི་ཞིམ་པོ་མནམ་པ་དང། རོལ་མོའི་སྒྲི་སྙན་པ་ཕྱོགས་ཀུན་ཏུ་གྲགས་པ་དང། ས་གཡོ་བ་དང། མེ་ཏོག་གི་ཆར་བབས་པ་དང། ཡུལ་དེར་སྔོན་མེད་པའི་རྩྭ་དང། ཤིང་དང། མེ་ཏོག་སྣ་ཚོགས་སྐྱེས་པ་སོགས་ངོ་མཚར་

[420B] རྒྱལ་སྲས་འདི་ལ་དཀོན་མཆོག་བཟང་པོ་ཞེས་མཚན་གསོལ་ཏོ། །དེའི་ཚེ་རྒྱལ་སྲས་གཞོན་ནུ་དེའི་སྐུ་ནི་མཚན་དཔེ་རྗེས་མཐུན་པ་དང་ལྡན་པས་འཇིག་རྟེན་ཀུན་གྱི་མིག་གི་བདུད་རྩི་ལྟ་བུ་ཞིག་
བྱུང་ཞིང། རྒྱལ་སྲས་སེམས་དཔའ་ཆེན་པོ་འདི་ནི་འཁྲུངས་མ་ཐག་ནས། ཞི་བ་དང། དུལ་བ་དང། དེས་པ་དང། ཡིད་གཞུངས་པ་དང། སྙིང་རྗེ་ཆེན་པོའི་ངང་ཚུལ་དང་ལྡན་ཞིང། བྱིས་པའི་སྤྱོད་པ་ལས་འདས་བ་ཞིག་བྱུང་སྟེ། དེ་ཡང་སྐྱེ་བ་
དཔག་ཏུ་མེད་པའི་གོང་རོལ་ནས་ཚོགས་གཉིས་ཆུ་བོའི་རྒྱུན་བཞིན་དུ་གོམས་པའི་སྟོབས་ཀྱིས་བྱིས་པ་ཆུང་དུ་སྨྲ་ཤེས་པ་ཙམ་གྱི་དུས་ན་ཉིན་གཅིག་ཡུམ་གྱི་པང་ན་བཞུགས་དུས་རླུང་པོ་ཁོར་ཁོར་བྱེད་པ་ཅིག་གིས་ཤིང་ལོ་ཞིག་ནམ་
མཁའ་ལ་ཁྱེར་སོང་བ་གཟིགས་ནས་དྲག་ཏུ་བཤུམ་པ་ལ་ཡུམ་གྱིས་ཅི་བྱུང་དྲིས་པས། ནམ་མཁར་རླུང་གིས་ཁྱེར་བ་དེ་ལ་ཕྱག་མཛུབ་བཅུགས་ནས། སེམས་ཅན་ཞིག་ནམ་མཁའ་ལ་ཁྱེར་སོང་གསུང་བ་དང་སེམས་ཅན་མ་ཡིན་ཤིང་
ལོ་ཡིན་བྱས་པས་བཤུམ་པའི་འཕྲོ་ཆད་པ་ཞིག་བྱུང། ཡང་སྟོན་ཀ་ཞིག་ས་འཁྱགས་ཏེ་བ་མོ་བྱུང་དུས་སྔ་དྲོ་ཞིག་སྒོར་བཞུད་ནས་གོས་མེད་པར་སྒྲན་མོར་བྱུང་བས། ཡབ་ཀྱིས་གོས་གར་སོང་བྱས་བས་སྙིང་རྗེ་བའི་སེམས་ཅན་འཁྱགས་
པ་དེ་འདྲ་ལ་གཡོགས་ནས་ཡོད་ཟེར། ཁྲིད་ནས་བལྟར་ཕྱིན་པས་སྡོམ་པས་གང་བའི་ཤོ་ཕུང་བ་མོ་སྐྱ་ཁད་པ་ཅིག་ལ་གོས་གཡོགས་མཐའ་མ་རྡོས་མནན་བྱས་ནས་འདུག་ཟེར། གཞོན་ནུའི་དུས་ནས་བདག་པས་གཞན་གཅེས་པའི་བྱང་

[421A]༄༅། །ཆུབ་ཀྱི་སེམས་དེ་ལྟ་བུ་དང། ཡང་ང་སྒོམ་བྱེད་པ་ཡིན་ཟེར་ནས་སྐུ་རྣམ་སྣང་གི་ཆོས་བདུན་ལྡན་བཅས་ཏེ་ཆོས་དོན་སེམས་པ་སོགས་དམ་པའི་སྤྱོད་པས་དུས་འདའ་བ་ཅིག་བྱུང་ཞེས་གྲག་གོ། བཤུམ་
བའི་དུས་ན་དཔེ་ཆ་ཤོག་ཁྱར་ཕྱག་ཏུ་གཏད་པ་དང་ཤིན་ཏུ་མཉེས་ཤིང་བཤུམ་འཕྲོ་ཆད་པ་དང། བྱིས་པ་གཞན་མིས་བརྡུང་ཙ་ན་བཤུམ་པ་ཅིག་ཡོད་པར་འདུག། ཚུལ་དེ་ལ་ནི་དུས་ཕྱིས་འཇམ་པའི་དབྱངས་དོན་ཡོད་རྒྱལ་མཚན་
པས་ས་སྐྱར་གདན་དྲངས་དུས་འཕྲོས་པའི་གསུང་གླེང་བྱུང་བའི་དུས་སུ། གོང་གི་དེ་ལྟ་བུ་རྣམས་ཐོས་ཏེ་བདེན་ལགས་སམ་ཞུས་པས་དེ་ལྟར་གྲགས་ལགས་ཏེ་བདག་རང་གིས་ནི་མི་དྲན་ལགས། དྲན་ཙམ་ན་ཆོས་ལ་གཞན་གྱིས་ཐུ་
གཡོགས་ལ་སོགས་མི་གུས་པ་བྱས་ཙན་མི་བཟོད་པ་སྐྱེ་ཞིང། དང་པོ་བྱིས་པའི་དུས་རང་ནས་ཁོང་ཁྲོ་ཤས་ཆུང་ཞིང་བྱམས་སྙིང་རྗེ་ཆེ་བ་གཞན་གྱི་དགེ་བ་ལ་རྗེས་སུ་ཡི་རང་ཁ་ཚིག་ཙམ་མིན་པར་སྐྱེ་བ་ཅིག་ཡོད། དེའི་སྟོབས་
ཀྱིས་སུ་ལའང་ཚིག་ངན་སྨྲ་མི་ནུས། ང་ཆུང་ཆུང་གི་དུས་ས་སྐྱ་དཀར་ཕུབས་ཀྱི་སྒོ་རྩར་མི་གཅིག་གིས་དོན་མེད་པར་མགོ་ལ་བརྒྱབ་པས་སྐྲངས་འབུར་ཆེན་པོ་བྱུང་ཡང་ཁོང་ཁྲོ་མ་སྐྱེས་གསུང་བ་དང། བྱིས་པ་གཞན་དང་རྩེ་
བ་ན་གཞན་ཕམ་ནས་དུས་ན་བདག་གིས་མི་བཟོད་ཅིང། རང་ཕམ་ཡང་མྱ་ངན་ཙམ་མེད་པ་ཅིག་ཡོད་གསུང་བ་དང། རྩྭ་ཤིང་ཐུ་རུ་བྱོན་དུས་གྲོགས་ཀྱིས་རྙེད་ནས་རང་གིས་མ་རྙེད་ཀྱང་མི་སྡུག། རང་གིས་རྙེད་ཀྱང་གྲོགས་ཀྱིས་

[421B]སམས་ནས་རེས་འགའ་རང་གིས་རྙེད་བ་ནས་བྱིན། རེས་འགའ་ཐུ་རོགས་བྱས་གསུང་བ་དང། བྱིས་པའི་དུས་རྩེད་མོ་ཕལ་ཆེར་མཆོད་རྟེན་བཞང་བ་དང། ཆོས་འཆད་པ་དང། སྒོམ་
བྱེད་པ་སོགས་དགེ་བའི་ཕྱོགས་ཀྱིས་དུས་འདའ་བ་ཅིག་ཡེད་གསུང་རྒྱལ་སྲས་འདིའི་ཡབ་ཡུམ་གཉིས་སྔ་མོ་ནས་འདས་ཏེ་ཡུམ་གྱི་མ་ཨ་ཕྱི་རྒན་མོ་ཞིག་གིས་དགུང་ལོ་ལྔ་ནས་བཟུང་བསྐྱངས་ཏེ། རྒྱལ་སྲས་འདི་ཨ་ཕྱི་རྒན་མེའི་ས་ན་
བཞུགས་དུས་ཕྱུགས་ལུག་འཚོ་བ་ལ་བྱོན་ཞིང། ཨ་ཕྱི་ལ་ཁྲལ་འབབ་པ་ལ་ར་ལུག་བསད་ཀྱིན་ཧོར་འདྲ་ལ་ཤ་སྤྲོད་དགོས་པ་བྱུང་བས་ར་ལུག་གསོད་སར་ཁྲིད་པའི་དུས་སུ་བཤུམ་ཞིང་འཆང་ནས་སྙིང་རྗེ་བ་ཡིན་མོད་གསུང་སྟེ། ཡུན་རིང་
པོར་ཁྲིད་དུ་མི་སྟེར་བར་བ་རྒྱལ་བརྒྱལ་དུ་བཤུམས་ཀྱང་དབང་མེད་དུ་ཁྲིད་ཀྱིན་བསད་བ་ལན་མ་པ་རབ་བྱས་པས། ཨ་ཕྱིས་བྱམས་པོ་བྱས་ཀྱང་དེ་ལྟ་བུ་ལ་ཡིད་འབྱུང་ཞིང་སྐྱོ་བ་སྐྱེས་ཏེ་དགུང་ལོ་དགུ་བ་ཞེས་བའི་དུས་སུ་ཕྱུགས་ལུག་འཚོ་
ས་ནས་བྲོས་ཏེ་ཡབ་ཀྱི་ཕ་སྤུན་མོའི་བུ་སྟོན་པ་རིན་ཆེན་བཀྲ་ཤིས་ཀྱི་སར་བསམ་གླིང་དུ་བྱོན་ཏེ། ཡི་གེ་འདྲི་འདོན་ལ་སོགས་པ་བསླབས་པས། རིགས་པའི་གནས་རྣམས་མཐོང་བ་ཙམ་གྱིས་ཤེས་བ་བྱུང་སྟེ། ཀུན་གྱིས་འདི་ནི་ཕལ་པ་ཅིག་
མ་ཡིན་ངེས་ཞེས་གླེང་བ་བྱུང་ཞེས་གྲགས་སོ། །དེ་ནས་སངས་རྒྱས་ཀྱི་བསྟན་པ་ལ་རབ་ཏུ་བྱུང་སྟེ་ཐོས་བསམ་སྒོམ་གསུམ་རྣམ་པར་དག་པ་སྔོན་བྱོན་དམ་པ་རྣམས་ཀྱི་རྣམ་ཐར་དང་མཐུན་པ་ཞིག་མཛད་བཞེད་ནས། དོན་དེ་ལྟར་དུ་བསམ་

[422A]༄༅། །གླིང་པའི་བླ་མ་སོགས་ལ་གསོལ་བ་ན་ཐུགས་བཞེད་གྲུབ་སྟེ་དགུང་ལོ་བཅུ་བཞི་པ་སྤྲེའུ་ལོ་ཟླ་བ་དྲུག་པའི་ཚེས་བརྒྱད་ཀྱི་སྔ་དྲོའི་ཆི་ལ། བསམ་གླིང་པའི་གདུང་བརྒྱད་བླ་མ་དཔལ་འབར་བས་
མཁན་པོ་མཛད། དེའི་གཅུང་པོ་མཁན་པོ་རིན་ཆེན་དཔལ་བཟང་བས་སློབ་དཔོན་མཛད། གྲིབ་ཚོད་པ་སློབ་དཔོན་རིན་ཆེན་རྡོ་རྗེས་མཛད་དེ། བསྟན་པ་རིན་པོ་ཆེའི་སྒོར་ཞུགས་ནས་རབ་ཏུ་བྱུང་དགེ་ཚུལ་དུ་བསྒྲུབས་ཏེ་བཟང་
པོ་དཔལ་ཞེས་མཚན་གསོལ་ཏོ། །དེའི་ཉིན་པར་སྔར་མེད་པའི་དྲི་ཞིམ་པོས་ཁྱབ་པ་དང། རོལ་མོའི་སྒྲ་སྙན་པ་གྲག་པ་དང། མེ་ཏོག་གི་ཆར་འབབ་བ་ལ་སོགས་པ་ཀུན་གྱིས་མཐུན་སྣང་དུ་གྲུབ་པ་བྱུང་ངོ། །
དེ་ནས་རྒྱལ་སྲས་འདིས་མཁན་སློབ་ཀྱི་སྤྱན་སྔར་ཇི་ལྟར་ཁས་བླངས་པའི་བཅས་པ་རྣམས་སྲོག་ལས་ཀྱང་གཅེས་པར་བསྲུང་བར་མཛད་ཅིང་སྔོན་བྱོན་དམ་པའི་རྣམ་ཐར་བཟང་པོའི་རྗེས་སུ་ཞུགས་ཏེ་ཚེ་འདིའི་བྱ་བ་མཐའ་
དག་དོར་ནས་རྒྱལ་བའི་བཀའ་དང་དགོངས་འགྲེལ་རྣམས་ཀྱི་ཚིག་འཛིན་པ་དང་དོན་སེམས་པ་ལ་བརྩོན་འགྲུས་ལྷོད་པ་མེད་པར་མཛད་རང་ཡུལ་གྱི་ནོར་ལོངས་སྤྱོད་སོགས་འཁོར་བའི་ཕུན་ཚོགས་གང་ལའང་མ་
ཆགས་པར་རང་གི་ཁུ་པོ་རིན་ཆེན་བཀྲ་ཤིས་ཀྱིས་ཡི་གེ་བྲི་འདོན་བཅུན་པ་བྱེད་པ། བཤད་གསར་ལ་སོགས་པའི་གྲོགས་བྱས་པས་དྲིན་ཆེ་བར་དགོངས་ནས། ཞིང་ཁང་རྣམས་ཀྱང་ཨ་ཁུ་ལ་གནང་སྟེ་

[422B]འཇིག་རྟེན་གྱི་བྱ་བ་ལ་སྙིང་པོ་མེད། ངའི་ཞིང་དང་ཉིད་རང་ལ་གང་ཡོད་རྣམས་ཀྱིས་མི་ཕོངས་ཙམ་ཡོངས་མཆི། གལ་ཏེ་མ་ཕེངས་ནངས་བསོད་སྙོམས་བྱས་
ནས་སྐྱོང་བ་ཡིན་སེམས་ལས་མི་འཚལ་ཞེས་ཞལ་ཏ་མཛད་སངས་རྒྱས་ཀྱི་བསྟན་པ་བཤད་སྒྲུབ་གཉིས་ཀྱིས་འཛིན་པ་ལ། བཤད་ཉན་གྱིས་ལུང་གི་ཆོས་འཛིན། སྒོམ་སྒྲུབ་ཀྱིས་རྟོགས་པའི་ཆོས་
འཛིན་པར་དགོངས་ནས་རྒྱལ་བའི་གསུང་རབ་ཀྱ་དགོངས་པ་ཤིང་རྟ་ཆེན་པོ་རྣམས་ཀྱིས་བཀྲལ་བའི་རིགས་པའི་དཀའ་གནས་རྣམས་ལ་སྦྱོང་བར་བཞེད་དེ་དགུང་ལོ་བཅོ་ལྔ་པའི་དུས་བོ་དོང་ཨེ་བསམ་གླིང་བའི་དགོན་ལག་
ཡིན་པའི་སྟོབས་ཀྱིས་ཨེའི་ཆོས་གྲྭ་ཆེན་པོར་བྱོན་ཏེ། བླ་མ་ཀུན་རྒྱལ་བའི་དྲུང་དུ་དང་པོར་མངོན་པ་ཀུན་ལས་བཏུས་ལ་ནན་ཏན་མཛད། དེ་ཡང་དང་པོ་ནས་དུལ་བ་དང། ཞི་བ་དང། བཟོད་པ་དང་
བྱམས་པའི་ངང་ཚུལ་དང་ལྡན་པས། གྲོགས་ཀྱི་སློབ་གཉེར་ལ་འགྲན་ཟླ་དང་ཕྲག་དོག་གི་དམིགས་རྐྱེན་དུ་མི་འགྱུར་བར་བྱ་བའི་ཕྱིར་གཞན་ལས་བློ་གྲོས་ཀྱི་ནུས་པ་ཆུང་ཞིང་དམན་པའི་ཚུལ་བཟུང་ཡང་སྐྱེ་བ་
དཔག་ཏུ་མེད་པའི་གོང་རོལ་ནས་གོམས་པའི་ཕྱིར་གཞན་གྱིས་ལོ་མང་པོའི་བར་དུ་འབད་པ་བས་ཀྱང་མཁས་པར་གྱུར་ཏོ། །དེ་དུས་འཇམ་དབྱངས་རོང་པ་ཉི་མ་རྒྱལ་མཚན་གྱིས། མང་ཇའི་ཚོགས་གྲལ་དུ་

[423A]༄༅། །ཉིད་བཙུན་ཆུང་བཟང་པོ་དཔལ་དང་བཅས་པའི་བློ་གསར་བ་རྣམས་ལ་ང་དྲི་བ་བྱ་རྒྱུ་ཡོད་དོ། །མངོན་པ་ནས། ཟང་ཟིང་མེད་པའི་ཚོར་བ་སྡུག་བསྔལ་བྱ་བ་ཅིག་བཤད་འདུག་སྟེ་
ཟང་ཟིང་མེད་པའི་ཚོར་བ་ཡིན་ན། སྡུག་བསྔལ་ཡིན་པའི་དམ་བཅའ་བུད་ཟེར་ནས། འདི་ལ་ལན་ཐོབ་ཟེར་བ་ལ། གཞན་གྱིས་ནི་ལན་གང་ཡང་མ་བྱུང། དེ་ལྟ་བུ་འབྱུང་བར་གཞུང་རང་ནས་ཉན་ཐོས་དགྲ་བཅོམ་
པ་འགའ་ཞིག་ལ་ཟང་ཟིང་ཉོན་མོངས་མེད་ཀྱང་ལས་ཀྱི་ནུས་བ་མཐོང་བ་ཡིན། ཞེས་སྡུག་བསྔལ་འབྱུང་བར་བཤད་ཡོད་དགོངས་ནས་དེ་ལུགས་ཀྱི་འགལ་སྤོང་གསུངས་པས། མཁས་པ་ཐམས་ཅད་ངོ་
མཚར་བར་གྱུར་ཏེ། བླ་མ་ནམ་བཀྲ་བ་བྱ་བ་ན་རེ་ཉིད་ཐོགས་མད་དངོས་སུ་འདུག། ཐོགས་མེད་གཉིས་པ་ཡིན་གསུངས་ལ་མཆོད་ཡར་མཛོད་ཟེར་བས། མཆོད་ཡར་མཛད་ནས་ཐོགས་མེད་གཉིས་པ་ཡིན་གསུངས་པས་
དུས་དེ་ནས་བོ་དོང་ཐོགས་མེད་ཅེས་མཚན་ཡོངས་སུ་གྲགས་སོ། །གཞན་ཡང་བྱམས་པའི་ཆོས་ལྔ། ས་སྡེ་ལྔ། སྡོམ་རྣམ་པ་གཉིས། པྲ་ཀ་ར་ཎ་སྡེ་བརྒྱད་རྣམས་ཀྱི་ཚིག་དོན་ལ་མཁས་པ་འཕགས་པ་ཐོགས་
མེད་ལྟ་བུར་གྱུར། བྱང་ཆུབ་སེམས་དཔའི་སྤྱོད་འཇུག་བསླབ་བཏུས་མདོ་བཏུས་རྣམས་དང། དབུ་མ་རིགས་པའི་ཚོགས་ལ་སོགས་བ་དབུ་མའི་བསྟན་བཅོས་རྣམས་ལ་ལེགས་པར་སྦྱངས་ནས་མཁས་

[423B]ལ་སྦྱོང་བར་བཞེད་དེ་དཔལ་ལྡན་ས་སྐྱར་བྱོན་ནས་མཁས་པ་ཆེན་པོ་བླ་མ་གཞིན་རྒྱལ་བའི་དྲུང་དུ་སྡེ་བདུན་མདོ་དང་བཅས་པ་ལ་མཁས་པར་སྦྱངས་ཤིང་
གཙོ་བོར་ཚད་མ་རྣམ་ངེས་ལ་ཐུགས་སྦྱོང་མཛད་དེ། ཆོས་མཆོག་།རྒྱན་ ལྷ་དབང་བློ། ཤཱཀྱ་བློ་ཛྙཱ་ན་ཤྲཱི་ལ་སོགས་པའི་འགྲེལ་པ་ཆེན་བོ་རྣམས་ཀྱི་ཚིག་དོན་ལ་མཁས་པ་དཔལ་ལྡན་ཆོས་ཀྱི་
གྲགས་པ་ལྟ་བུར་གྱུར་ཏེ། དེ་དུས་སེམས་དཔའ་ཆེན་བོའི་ཞལ་ནས་ལེ་ལོའི་དབང་གིས་ཤེས་ཆེར་མ་འབང་ཀྱང། །འོན་ཀྱང་ཁོ་བོའི་བློ་དང་ཕྲད་པ་ན། །ཤེས་བྱའི་ཚིག་དོན་ལྷན་ཅིག་དམིགས་
ངེས་ཡིན། །ཞེས་ཉམ་མཚུར་གྱི་ཚུལ་དུ་ཞལ་ཕོ་ཡང་མཛད་དོ་།དེ་ལྟར་གཞུང་ལུགས་རྣམས་ལ་སྦྱངས་པས་འཛམ་གླིང་མཛེས་པར་བྱེད་པའི་རྒྱན་དྲུག་དང་མཆོག་གཉིས་ཀྱི་གཞུང་ལུགས་རྣམས་ལ་མཁས་པའི་
ཕུལ་དུ་ཕྱིན་བར་གྱུར་པ་ན་དགུང་ལོ་ཉེར་གསུམ་བཞེས་པའི་དུས་སུ་གཙང་ཕྱོགས་ཀྱི་ཆོས་གྲྭ་ཀུན་ཏུ་གྲྭ་སྐོར་མཛད་ནས་ལྟ་བ་ལོག་པར་འཛིན་པའི་རྒོལ་བ་ངན་པ་རྣམས་ལུང་རིགས་ཀྱིས་སུན་ཕྱུང་སྟེ་སྤོབས་པ་
མེད་པར་བྱས། ལྟ་བ་ཕྱིན་ཅི་མ་ལོག་པར་འཛིན་པ་རྣམས་མཐུན་ཕྱོགས་སུ་བསྡུས་པས། ཀུན་ཁ་མཐུན་པར་གྲྭ་སྐོར་བྱུང་བ་ལ་བོ་དོང་གི་མཁས་པ་ཆེན་པོ་བཟང་པོ་དཔལ་འདི་ལས་སྟོན་

[424A]༄༅། །པ་བཟང་བ་དང་ཤེས་རབ་ཆེ་བ་མ་བྱུང་ཞེས་གླེང་བ་བྱུང་ངོ། །དེ་ནས་དགུང་ལོ་སུམ་ཅུ་པ་ཤིང་ཕོ་བྱི་བའི་ལོ་ཟླ་པ་བཅུ་པའི་ཚེས་དྲུག་གི་སྔ་དྲོའི་ཆ་ལ། མཁན་པོ་བྱང་སེམས་རིན་ཆེན་
མགོན་དང། ལས་ཀྱི་སློབ་དཔོན་བླ་མ་ནམ་མཁའ་སངས་རྒྱས། གསང་སྟེ་སྟོན་བ་བླ་མ་ཀུན་དགའ་རྒྱལ་མཚན། གྲིབ་ཚོད་པ་སློབ་དཔོན་ཤཱཀྱ་བྱང་ཆུབ། དད་བའི་དགེ་འདུན་དགེ་སློང་རྒྱལ་མཚན་འབུམ་གྱིས་
ཐོག་དྲངས་པ་རྣམས་ཀྱི་དབུས་སུ། ཨེའི་ཆོས་གྲྭ་ཆེན་པོར་བསྙེན་པར་རྫོགས་པར་མཛད་ནས་འདུལ་བ་ལུང་སྡེ་བཞི་ནས་གསུངས་པའི་དགག་སྒྲུབ་གནད་གསུམ་གྱི་བཅས་པ་ཕྲ་རགས་མཐའ་དག་ཚུལ་བཞིན་
དུ་བསྲུངས་ཏེ་འཕགས་མཆོག་ཉེ་བར་འཁོར་སླར་ཡང་གངས་རིའི་ཁྲོད་དུ་བྱོན་པ་ལྟར་ངུར་སྨྲིག་འཛིན་པ་ཐམས་ཅད་ཀྱི་ནང་ན་གཙུག་གི་ནོར་བུ་ལྟ་བུར་གྱུར་ཏོ། །དེ་ནས་དགུང་ལོ་སོ་གཉིས་པ་མེ་ཕོ་སྟག་ལ། འཇམ་དཔལ་
དབྱངས་དོན་ཡོད་རྒྱལ་མཚན་པ་སྐུ་མཆེད་ཡུམ་དང་བཅས་པ་དང་བླ་མ་ཀུན་དགའ་རྒྱལ་མཚན། ཀུན་སྤངས་ནམ་མཁའ་གྲགས་བྱང་སེམས་རིན་ཆེན་མགོན་རྣམས་ཀྱིས་རྟ་རའི་གདན་ས་མཛད་པར་ཞུ་བ་
གསོལ་བ་ལ། ཞལ་བཞེས་མ་མཛད་པས། བླ་མ་གནུར་པ་ཆོས་འཕགས་རྒྱལ་མཚན་དང། རིན་ཆེན་ཤེས་རབ་འབུམ་པས་ཀྱང་གདན་ས་མཛོད་གསུང་བའི་ཞལ་ཏ་ནན་ཆེན་པོ་མཛད་པས། བླ་མའི་བཀའ་བཅག་པར་

[424B] བྱང་སེམས་རིན་ཆེན་མགོན་གྱིས་དབུ་མཛད་པའི་བླ་མ་དགེ་བའི་བཤེས་གཉེན་རྣམས་དང། ཤབ་ཆོང་བ་ལ་གཏོགས་པའི་དགེ་བཤེས་གྲྭ་ཕ་བུ་སློབ་རྣམས་ཀྱིས་ཞུ་འབུལ་བྱས་
ནས་ཆོས་གྲྭ་ཆེན་པོ་ཨེའི་ཟུར་ཆེན་མཛད། དེའི་ཚེ་སེམས་ཅན་ཐམས་ཅད་ལ་མ་བུ་གཅིག་པུ་ལ་བརྩེ་བ་ལྟར་བདག་པས་གཞན་གཅེས་པའི་བྱང་ཆུབ་ཀྱི་སེམས་དང་ནམ་ཡང་འབྲལ་བ་མེད་པའི་ངང་ནས། ཕྱི་རུ་བསྟན་པ་གཟུང་
བའི་ཕྱིར་བཤད་ཉན་ལ་གཡེལ་བ་མི་མངའ་བར་མཛད་དེ། དུས་ཆོས་ལ་ཕར་ཚད་གཉིས། མངོན་པ་ཀུན་ལས་བཏུས། མདོ་སྡེ་རྒྱན་རྒྱུད་བླ་མ། སྤྱོད་འཇུག་སྟེ་པོ་ཏི་དྲུག་དྲུག་གསུངས། ཞོར་ཆོས་ལ་བཀའ་མདོ་རྒྱུད། འགྲེལ་པ་འགྲེལ་
བཤད། མན་ངག་གི་སྐོར་མཐའ་ཡས་བ་རྣམས་འཇམ་པའི་དབྱངས་ཆེན་པོ་དོན་ཡོད་རྒྱལ་མཚན་བ་སྐུ་མཆེད་ཀྱིས་ཐོག་དྲངས་པའི་དགེ་བའི་བཤེས་གཉེན་རྒྱ་མཚོ་ལྟ་བུ་ལ་གསུངས་ཤིང། བཤད་ཉན་ལ་གནོད་དགོངས་
ནས་གཤིན་ཆོག་ལ་སོགས་པ་རྣམས་ལ་ཡང་མ་བྱོན་བར་བཤད་ཉན་ལ་བརྩོན་པའི་སྟོབས་དང། བྱང་ཆུབ་ཀྱི་སེམས་ཀྱི་ནུས་པ་དང་གཞུང་ལུགས་འཆད་བ་ན་ཚིག་དོན་གསལ་ཞིང་
འབྲེལ་ཆགས་པ། ལྷག་ཆད་མེད་ཅིང་རྣ་བར་སྙན་པའི་ཚིག་གིས་བརྡ་འཕྲོད་པས་ངེས་ཤེས་བསྐྱེད་པ་ལ་གཞན་ལས་ཕུལ་དུ་ཕྱིན་པའི་ལེགས་བར་བཤད་པའི་གསུང་གི་འོད་ཟེར་གྱིས་ཉ་ནང་པོའི་མི་ཤེས་
[425A]༄༅། །པའི་དྲི་མ་བསལ་ཏེ། བློ་གྲོས་ཀྱི་པདྨེའི་ཟེའུ་འབྲུ་གསལ་བར་མཛད་པ་ལ་བརྟེན་ནས་ཉིད་ཀྱི་སློབ་མ་དཀའ་ཆེན་བཅུ་ལ་མཁས་པ་མཐའ་ཡས་པ་བྱུང་སྟེ་སྙན་པའི་གྲགས་པས་སའི་སྟེང་ཁྱབ་
པར་གྱུར་ཏོ། །དེ་ལྟར་བསྟན་པ་དང་སེམས་ཅན་གྱི་དོན་ལ་སྐད་ཅིག་ཀྱང་གཡེལ་བ་མེད་པའི་ངང་ནས་རྟ་རའི་གདན་ས་ལོ་བདུན་མཛད་ཅིང། དེའི་ཚེ་དགུང་ལོ་སོ་བརྒྱད་བ་ལ་འཇམ་པའི་དབྱངས་དོན་ཡོད་པས་བསྐུལ་ནས་
མདོ་སྡེ་རྒྱན་ལ་ཊཱིཀྐ་མཛད། ཁོང་གིས་བསྐུལ་ནས་སྦྱར་བྱས་ན་སྟོང་སོབ་ཏུ་སོང་དོགས་ནས་མ་བྱས་གསུང། འདི་ལ་དཀའ་ལས་ཀྱང་ཆེ་རབ་བྱས་ནས་བརྩམས་ཏེ་ལེགས་རབ་གཅིག་བྱུང་ནས་འདུག་གསུང་དེའི་རྗེས་ལ་
རྒྱུད་བླའི་ཊཱིཀྐ་མཛད། དེའི་རྗེས་ལ་སློབ་དཔོན་གྲུབ་རྒྱལ་བའི་དོན་དུ་སྤྱོད་འཇུག་གི་ཊཱིཀྐ་མཛད། དེའི་ཚེ་མཁས་པ་མང་པོ་དཔང་ལོའི་དྲུང་དུ་འཛོམ་ནས་སྤྱོད་འཇུག་ལ་སུ་མཁས་ཀྱི་གླེང་མོ་བྱུང་བས། ལ་ལན་རེ་ཀྱི་སྟོན་པ་
མཁས་ཟེར་བ་ལ། དཔང་ལོའི་ཞལ་ནས། སྤྱོད་འཇུག་ལ་བོད་གངས་ཅན་གྱི་ཁྲོད་ན་རྒོད་ཚང་པ་དང། གུ་རུ་ཐོགས་མེད་གཉིས་ལས་མཁས་པ་མེད། སྤྱོད་འཇུག་གི་དོན་ཐམས་ཅད་ཁོང་གཉིས་ཀྱི་རྒྱུད་ལ་ལྡན་པ་ཡིན་
གསུང་ངོ། །དེ་ལྟར་བོ་དོང་གི་བཤད་ཉན་མཛད་དུས་སློབ་དཔོན་དང་མཆེད་གྲོགས་འགའ་རེས་ཕྱག་རྫས་སྲབ་པ་ལ་གྲྭ་པ་མང་པོ་སྐྱོང་དགོས་པས་ལག་ལེན་གྱི་སྐོར་རྣམས་སྐྱོང་བར་ཞུ་ཞེས་ཡང་ཡང་ཞུས་པས། རྒྱལ་

[425B]སློང་གིས་ནོར་བསྒྲུབས་ཏེ་སློབ་མ་སྐྱོང་བ་ནི། རྒྱལ་བའི་བཀའ་དང་མི་མཐུན་པའི་སྔོན་བྱོན་དམ་པའི་མཛད་ཚུལ་མིན་ལ། སྔོན་བྱོན་དམ་པ་རྣམས་གྱི་མཛད་ཚུལ་
ནི་ཚེ་འདིའི་བསམ་སྦྱོར་དོར་ཏ་རྒྱལ་བའི་བཀའ་དང་མཐུན་པར་སྡོམ་པ་གསུམ་གྱི་བཅས་མཚམས་དག་པར་བསྲུང་བ་གཞིར་བཞག་ནས་བྱང་ཆུབ་ལམ་གྱི་རིམ་པའི་ཉམས་ལེན་བྱེད་པ་འདི་ཡིན་སྙམ་དུ་ལག་ལེན་སྐྱོང་ན་ངའི་ལག་
ལེན་དེ་འདི་ལྟ་བུ་ཞིག་ཡིན་ཏེ་དགོངས་ནས། རྒྱལ་སྲས་རྣམས་ཀྱི་ལག་ལེན་བཤད་པར་བྱ་ཞེས་ལག་ལེན་གྱི་སྒྲ་ལ་བརྟེན་ནས་རང་གཞན་ཐམས་ཅད་རྒྱལ་སྲས་ལག་ལེན་ལ་འཇུག་པའི་ཕྱིར་རྒྱལ་སྲས་ལག་ལེན་མཛད་
བརྩམས་ཟིན་ནས་ཞུས་དག་ལ་ཁང་ཐོག་བྱོན་ཏེ་མདུན་ན་བཞག་ཡོད་པའི་དུས། རླུང་པོ་ཆེན་པོ་ཞིག་བྱུང་ནས་ཁྱེར་སོང་བས་ཤོག་བུ་གཅིག་ཀྱང་བསྡུ་རྒྱུ་མ་རྙེད། དེ་ནས་ཡང་བློ་ལ་གསལ་ལེ་འདུག་པས་ལྡབས་ནས་བྲི་དགོས་
བྱུང་སྟེ། ད་ཕྱོགས་ཐམས་ཅད་དུ་དར་བ་འདིའི་རྟེན་འབྲེལ་ཡིན་པ་འདྲ་གསུངས་ཏེ། དེ་ནི་རྒྱལ་སྲས་བདག་ཉིད་ཆེན་པོ་འདི་ཐུགས་བསྐྱེད་ཤིན་ཏུ་བཟང་བས་རིས་སུ་མ་ཆད་པའི་ཆོས་བྱེད་ཐམས་ཅད་རྒྱལ་སྲས་རིན་པོ་ཆེ་འདིའི་
གསུང་ལ་དད་ཅིང་མོས་པར་བྱེད་ཅིང། ལྷག་པར་རྒྱལ་སྲས་ལག་ལེན་འདི་ཕྱོགས་ཐམས་ཅད་དུ་དར་ཆ་ཆེ་ཞིང། སུས་མཐོང་ཡང་གུས་པར་ཐལ་མོ་སྦྱོར་ཞིང་ཇི་བཞིན་ཉམས་སུ་ལེན་པར་མ་ནུས་ཀྱང་དད་ཅིང་གུས་པ་དང་སྨོན་པའི་

[426A]༄༅། །ཡུལ་དུ་བྱེད་པ་ཀུན་ལ་མཐུན་སྣང་དུ་གྲུབ་པ་འདིའོ་།དའི་དུས་སུ་བསྙུང་པོ་ཞིག་བྱུང་བ་ལ་གྲྭ་པ་རྣམས་ཀྱིས་ཞལ་ཏ་འཇོག་པར་ཞུ་ཞུས་པས། ངའི་ཁ་ཆེམས་རྒྱལ་སྲས་ལག་ལེན་ཡིན་གསུང་ངོ། །རྒྱལ་
སྲས་བདག་ཉིད་ཆེན་པོ་འདི་རྒྱལ་བའི་དམ་ཆོས་མ་ལུས་འཛིན་པའི་སྨོན་ལམ་རླབས་པོ་ཆེའི་མཐུ་གྲུབ་སྟེ། བྱང་ཆུབ་སེམས་དཔའ་གཞོན་ནུ་ནོར་བཟང་གིས་དགེ་བའི་བཤེས་གཉེན་བརྒྱ་རྩ་གཅིག་བསྟེན་པའི་ཚུལ་ལྟར། བྱང་
ཆུབ་སེམས་དཔའ་ཆེན་པོ་འདིས་ཀྱང་དགེ་བའི་བཤེས་གཉེན་བཅུ་ཕྲག་བཞི་དང། འགྲན་གྱི་དོ་ཟླ་བྲལ་བའི་ཡོངས་འཛིན་རིན་ཆེན་གཉིས་རྣམས་བསྟེན་ཏེ། དེ་ཡང་ཐོག་མར་ཤེས་བྱ་རྒྱ་ཆེན་གསན་པའི་བཤེས་གཉེན་བཅུ་
ཕྲག་གཅིག་ནི་འདི་ལྟར། དགུང་ལོ་བཅུ་བཞེས་པའི་དུས་སུ། འཇམ་དབྱངས་འཁོན་སྟོན་ལ་སེམས་བསྐྱེད། ཕར་ཚད་གཉིས། མངོན་པ་གཤིན་རྗེ་གཤེད་དགྲ་ནག་གི་མངོན་རྟོགས། ཡུམ་སྒྲུབ། མི་འཁྲུགས་པའི་སྒོམ་
བཟླས་རྣམས་གསན། བླ་མ་ཀུན་རྒྱལ་བ་ལ་མངོན་པ་ཀུན་ལས་བཏུས་ལ་སོགས་པ་བྱམས་པ་དང་འབྲེལ་བའི་ཆོས་སྐོར་རྣམས་གསན། འཇད་རོང་པ་འཇམ་དབྱངས་ཉི་མ་རྒྱལ་མཚན་ལ་ཚད་མ་རྣམ་ངེས་གསན། ས་སྐྱའི་མཁས་
པ་ཆེན་པོ་བླ་མ་གཞོན་རྒྱལ་བ་ལ་སྡེ་བདུན་འགྲེལ་པ་འགྲེལ་བཤད་དང་བཅས་པ་གསན། བླ་མ་བཀྲ་ཤིས་མགོན་ལ་མངོན་པ་ཀུན་ལས་བཏུས་གསན། སློབ་དཔོན་ཤཱཀྱ་བྱང་ཆུབ་ལ་ཕར་ཕྱིན་གསན་ཁྲོ་ཕུར་ཚད་མའི་

[426B] ཡུམ་རྒྱས་པ། བརྒྱད་སྟོང་པ་བརྒྱད་སྟོང་འགྲེལ་ཆེན་སོགས་གསན། འཇམ་དབྱངས་ཉག་གཅིག་ལ་ཉི་ཁྲི། ཁྲི་བརྒྱད་སྟོང་པ། ཤེས་རབ་སྣ་ཚོགས། ཤེས་རབ་ཁྲི་པ། ཉི་ཁྲི་ལེ་མང་
ཉི་ཁྲི་སྣང་བ། ལེ་བརྒྱད་མ། ས་སྡེ་ལྔ་རྣམས་གསན། དཔང་ལོ་ཙཱ་བ་བློ་གྲོས་བརྟན་པ་ལ། ས་སྡེ་ལྔ། ཐེག་བསྡུས་སྐོར་གསུམ། མངོན་པ་ཀུན་ལས་བཏུས། ཐུབ་པ་དགོངས་རྒྱན། རྣམ་བཤད་རིགས་པ། ལས་སྒྲུབ་
བའི་རབ་ཏུ་བྱེད་པ། རྟེན་འབྲེལ་མདོ་འགྲེལ། དབུ་མ་སྒོམ་རིམ་སོགས་དབུ་མའི་སྐོར། དུས་འཁོར་རྒྱུད་འགྲེལ། གསང་འདུས་ཀྱི་སྒྲུབ་ཐབས། བརྒྱད་སྟོང་དོན་བསྡུ། དེའི་འགྲེལ་བ། བྱང་ཆུབ་གཞུང་ལམ། ཕུང་པོ་ལྔའི་
རབ་བྱེད། བཅུ་གཅིག་ཞལ་གྱི་གཟུངས། སྡུད་པའི་འགྲེལ་པ་སངས་རྒྱས་ཡེ་ཤེས་ཞབས་ཀྱིས་མཛད་པ་རྣམས་གསན། གཽ་ཤྲཱི་རིན་ཆེན་སེང་གེ་ལ་མངོན་པ་ཀུན་ལས་བཏུས་གསན་ནོ། །ཤིན་ཏུ་བཀའ་དྲིན་ཆེ་བའི་བཤེས་
གཉེན་བཅུ་ཕྲག་གཅིག་བསྟན་ཚུལ་ནི། དགུང་ལོ་ལྔ་པའི་དུས་སུ་བསམ་གླིང་བའི་གདུང་བརྒྱུད་སངས་རྒྱས་དབོན་ལ་བདེ་མཆོག་དྲིལ་བུ་པའི་དབང་ཞུས་པས་དབང་བཞིའི་དོན་ངོ་འཕྲོད་པ་བྱུང་ཞེས་གྲག་གོ་བསམ་གླིང་པའི་རིན་ཆེན་
དཔལ་འབར་བ་དང་མཁན་པོ་རིན་ཆེན་དཔལ་བཟང་གཉིས་ལ། སོ་སོ་ཐར་པའི་སྡོམ་པ་དེའི་བསླབ་བྱ་དང་བཅས་བ་གསན། བླ་མ་མདོ་སྡེ་དཔལ་བ་ལ་རྣམ་རྒྱལ་སྒྲུབ་ཐབས། དེའི་གཟུངས། སྒྲོལ་མ་མཎྜལ་བཞི་པ། སྒྲོལ་ན་ཉེར་

[427A]༄༅། །གཅིག་གི་ལས་ཚོགས་སྒྲུབ་ཐབས་དང་བཅས་པ། གཤིན་རྗེ་གཤེད་དྲག་པོའི་རྗེས་གནང། བྱང་ཆུབ་སེམས་དཔའ་ཟླ་བ་རྒྱལ་མཚན་གྱིས་མཛད་པའི་གཏོར་མ་བརྒྱ་རྩ། གཟེར་ལྔའི་གདམས་པ་
བློ་སྦྱོང་རྣམ་དག་གཙུག་ནོར་སོགས་གསན། བླ་མ་གནུར་པ་ཆོས་འཕགས་རྒྱལ་མཚན་ལ། ཡོ་གའི་སྐོར་གྱི་དཔང་བཀའ་བཤད་བཀའ་མན་ངག་གི་བཀའ་ཐམས་ཅད་རྫོགས་པ་དང། ཟབ་ཆོས་སྣ་ཚོགས་གསན། བྱང་
སེམས་རིན་ཆེན་མགོན་ལ། བདེ་མཆོག། སྒྲོལ་མ། འཁོར་ཆེན། དགྱེས་རྡོར། དགྲ་ནག། ཚེ་དཔག་མེད། ཀུན་རིག་རྣམས་ཀྱི་དབང། ཐུབ་པ་དགོངས་རྒྱན། ཐེག་བསྡུས་སྐོར་གསུམ། བྱམས་ཆོས་ལྔ་རྩ་འགྲེལ་ཉི་ཤུ་པ་
སུམ་ཅུ་པ། སེམས་བསྐྱེད་ལན་དྲུག་རྣམ་རྒྱལ་གྱི་རྗེས་གནང། མགོན་པོ་ལྕམ་དྲལ་གྱི་རྗེས་གནང་ལས་ཚོགས་དང་བཅས་པ། ཨ་ཕྱི་མའི་གཏོར་དབང། གཏོར་ཆོག་སོགས་གསན། བླ་མར་ས་པ་རིན་ཆེན་གླིང་པ་ལ་འཇམ་
དབྱངས་ཨ་ར་པ་ཅ་ནའི་སྒྲུབ་ཐབས་ཞུས་ནས་ཉམས་ལེན་བྱས་པས་དོན་དཔྱོད་ཀྱི་ཤེས་རབ་ཆེན་པོར་སོང། ཁོང་རང་གི་ཐུགས་ལ་ཉི་ཁྲི་ཟིན་པ་བྱུང་ཡོད་པར་འདུག་གསུངས། མཁན་ཆེན་ཆོས་རྒྱལ་བ་དཔལ་བཟང་བོ་ལ་སྙིང་པོ་
དོན་གསུམ། སེམས་ཉིད་ངལ་བསོ་སོགས་ཁྲོ་ཕུ་བའི་མན་ངག་བརྒྱ་རྩའི་ཁྲིད་རྣམས་གསན། བླ་མ་རི་པ་དཔལ་ཤེས་ལ། ཞ་མ་ནས་བརྒྱུད་པའི་ཕྱག་རྒྱ་ཆེན་པོ་བསྟོད་སྐོར། ནཱ་རོ་ཆོས་དྲུག་ལྷན་ཅིག་སྐྱེས་སྦྱོར་སོགས་

[427B] ཀུན་སྤངས་ནས་མཁའ་གྲགས་ལ། འདེ་མཆོག་གི་དབང་ལན་གཉིས། དཔའ་བོས་མཛད་པའི་སྐྱེས་རབས། བསླབ་བཏུས། མདོ་བཏུས་ཕྱག་རྒྱ་ཆེན་པོ་གངྒཱ་མ་སོགས་གསན། བླ་མ་འདི་ལ་མ་འོངས་པའི་མངོན་
པར་མཁྱེན་བ་མངའ་སྟ། གཟིམ་ཁང་ཆོས་རྫོང་རྩིག་པའི་དཀོད་པའི་ཞལ་ཏ་ཨར་པ་རྣམས་ལ་མཛད་པའི་རྩ་ན་སེམས་དཔའ་ཆེན་པོ་ཡང་བཞུགས་པས། ཉིད་ཀྱི་ཐུགས་དགོངས་ལ། བཙུན་རྒན་བློ་མ་ཁུགས་དགོངས་ཡོང་མཆི་སྟེ་
ཁང་པ་འདི་བདེ་སུས་སྤྱོད་མི་ཤེས་སོ་ཨང་གསུང་ཞིང། མཁར་ལས་གྲུབ་ནས་དགུན་གཅིག་བཞུགས་པ་དང་བསྙུང་སྟེ། སེམས་དཔའ་ཆེན་པོ་གདན་དྲངས་ནས། ངའི་ཚིག་བཞི་པོ་འདི་ཉིད་ཀྱིས་སྒྲུབས་ཤིག་གསུང་སྟེ། དམ་ཤི་
བར་རྩར་བཞུགས་གསུང་བ་དང། ང་ཤི་ནས་ཞེ་དགུའི་བར་ལ་ཆོ་ག་རེ་གྱིས་གསུང་བ་དང། གཟིམ་ཁང་འདི་དང་གཞིས་ནས་བརྒྱ་ཐོན་གཅིག་འབུལ་བས་བཞེས་གསུངས་པ་ལ། གཞིས་ལམ་གཅིག་བཞེས་ནས་ཁོང་རང་གི་དུས་
མཆོད་ལ་ཕུལ། གཞན་རྣམས་གསུང་བཞིན་དུ་བསྒྲུབས་ཏེ་སེམས་དཔའ་ཆེན་པོའི་ཞལ་ནས། ཁང་པ་འདི་གྲུབ་ནས་ཁོང་པས་དགུན་གཅིག་ལས་མ་བཞུགས། འོ་སྐོལ་གྱིས་ལོ་སུམ་ཅུ་རྩ་གྲངས་ཤིག་བདེ་སྤྱད་འདུག་ད་དུས་
མ་འོངས་པའི་མངོན་པར་མཁྱེན་པ་གསུངས་པར་གདའ་གསུང་ངོ་།ཟབ་ཆོས་སྣ་ཚོགས་ཞུས་པའི་བཤེས་གཉེན་བཅུ་ཕྲག་གཅིག་ནི་འདི་ལྟར། བླ་ཆེན་ཀུན་བློ་ལ་སེམས་བསྐྱེད། རྒྱལ་སྲས་ལམ་བཟང་བྱང་ཆུབ་སེམས་

[428A]༄༅། །དཔའི་སྤྱོད་འཇུག་སོགས་གསན། འཛིམས་བའི་བླ་མ་ཡོན་ཏན་རྒྱ་མཚོ་ལ་འཁོར་ཆེན་དང་སྒྲོལ་མའི་རྒྱ་གཞུང། དོན་ཞགས་ཀྱི་སྐོར་རྣམས་གསན། དེའི་སྐུ་མཆེད་བླ་མ་རྡོ་རྗེ་དཔལ་ལ། གཟར་
ལྔའི་བྱིན་རླབས། བཤེས་སྤྲིང་སོགས་གསན། བླ་མ་རིན་ཡེ་བ་ལ་འཇུག་པ་སེམས་བསྐྱེད། བྱམས་ཆོས་ལྔ་རྩ་འགྲེལ། ཡང་དགོན་པའི་རི་ཆོས་སྐོར་གསུམ། དཔེ་ཆོས་རིན་སྤུངས། མན་ངག་རིན་སྤུངས་སོགས་
གསན། འཇམ་དཔལ་དབྱངས་དོན་ཡོད་པ་ལ་སྒྲོལ་མ་དང། བདེ་ཆེན་རལ་གཅིག་གི་དབང། སེམས་བསྐྱེད། ས་སྐྱ་པའི་བླ་མའི་རྣལ་འབྱོར་ཐུན་མོང་མ་ཡིན་པ། དབུ་མ་ཆེན་པོའི་ཁྲིད་རྣམས་གསན། མཁན་ཆེན་བུ་
སྟོན་པ་ལ། བད་མཆོག། གསང་འདུས། དཔལ་མཆོག། རྡོར་སེམས་རྣམས་ཀྱི་དབང། ནག་པོ་པའི་སྒྲུབ་ཐབས་ཀྱི་ཊཱིཀྐ། ལས་ཆོག་གི་ཊཱིཀྐ་རྣམས་གསན། ཆོས་རྗེ་བསོད་ནམས་རྒྱལ་མཚན་པ་ལ། སེམས་བསྐྱེད། སྒྲོལ་
མའི་དབང། དྲིལ་བུ་པ་སྐོར་གསུམ་གྱི་དབང། བདེ་མཆོག་མཆོད་འཕྲེང། བདེ་མཆོག་སྡོམ་འབྱུང་གི་འགྲེལ་པ། གསུམ་པ་ལོ་ཙཱའི་སྙན་རྒྱུད། རྣམ་རྒྱལ་གྱི་བསྟོད་པ་ཙནྜ་གོ་མིས་མཛད་པ་རྣམས་གསན། ར་ས་བླ་མ་
བསོད་ནམས་ལྷུན་གྲུབ་ལ། གཤིན་རྗེ་གཤེད་དགྲ་ནག་གི་དབང་རྒྱུད་མན་ངག་དང་བཅས་པ་གསན། བླ་མ་བློ་བཟང་བ་ལ་གླང་རི་ཐང་པའི་བློ་སྤྱོད་ཚིག་རྐང་བརྒྱད་མ་གསན། སྤྱི་བོ་ལྷས་པའི་མཁན་པོ་ཤེས་རྒྱལ་གྲུབ་བཟང་

[428B] ཐུགས་རྗེ་ཆེན་པོ་སྐྱེར་སྒང་པའི་སྒྲུབ་ཐབས་ལས་ཚོགས་དང་བཅས་པ་གསན་ནོ། །དག་སྣང་རྒྱ་ཆེན་སྦྱངས་པའི་བཤེས་གཉེན་བཅུ་ཕྲག་གཅིག་ནི་ཏི་ཤྲཱི་ཀུན་དགའ་རྒྱལ་མཚན། བླ་མ་མཁས་བཙུན་ཆེན་པོ། བླ་ཆེན་
བསོད་བློ། བླ་མ་ཤར་པ་ཀུན་བསོད། བླ་མ་ཤེས་རབ་རྒྱལ་མཚན་དྲང་པོ་ལུང་གི་མཁན་པོ་ཐུགས་རྗེ་ཤེས་རབ། སློབ་དཔོན་དཔལ་གྱི། མཁན་པོ་བསོད་ནམས་སེང་གེ། བླ་མ་རྒྱལ་པོ་དཔལ། བླ་མ་ནམ་མཁའ་སངས་
རྒྱས་རྣམས་ལ་ཡང་ཆོས་འབྲེལ་རེ་ཡོད་གསུང། འགྲན་གྱི་དོ་ཟླ་མེད་པའི་ཡོངས་འཛིན་རིན་ཆེན་གཉིས་ནི་འདི་ལྟར། བསྟན་འཛིན་ཐམས་ཅད་ཀྱི་གཙུག་རྒྱན། ཕན་བདེ་ཐམས་ཅད་ཀྱི་འབྱུང་གནས་གནས་བརྟན་ཆེན་པོའི་
སྤྲུལ་པ། དག་པའི་ས་ལ་གནས་པའི་སེམས་དཔའ་ཆེན་པོ། མཁན་ཆེན་བསོད་ནམས་གྲགས་ལ། མདོ་རྒྱུད་ཐམས་ཅད་ཀྱི་སྙིང་པོ། མན་ངག་ཐམས་ཅད་ཀྱི་ཉིང་ཁུ། རྒྱལ་བ་ཐམས་ཅད་ཀྱི་སྤྱི་ལམ་ཐེག་པ་ཆེན་པོའི་བློ་སྦྱོང་
ཞུས་པའི་དུས་སུ། སྐྱེ་བ་དཔག་ཏུ་མེད་པའི་གོང་རོལ་ནས་དཔོན་སློབ་ཀྱི་འབྲེལ་པ་ཡོད་པའི་རྟེན་འབྲེལ་གྱིས། བྱང་ཆུབ་ཀྱི་སེམས་གཉིས་ནི་དབྱར་གྱི་ཆུ་ཀླུང་ཆེན་པོའི་རྒྱུན་བཞིན་དུ་འཕེལ་ཞིང་རྒྱས། སྟོང་པ་ཉིད་དང་སྙིང་རྗེ་ཆེན་
བོའི་རྦ་ཀློང་ཆེན་པོ་འཁྲུགས་ནས་དོན་གཉིས་ལྷུན་གྲུབ་ཀྱི་རྒྱ་མཚོ་ཆེན་པོར་ཕྱིན་ཏོ། །རྒྱལ་སྲས་བདག་ཉིད་ཆེན་པོ་འདིས་ལམ་མ་ནོར་བར་སྟོན་པའི་བླ་མ་ལ་ཡིད་བཞིན་གྱི་ནོར་བུ་དང་སངས་རྒྱས་དངོས་ཀྱི་མོས་གུས་བཅོས་མ་མིན་

[429A]༄༅། །པ་ཐོབ་སྟེ། མཁན་ཆེན་རིན་པོ་ཆེ་དང་མཇལ་ཙ་ན་གནས་བརྟན་ཆེན་པོ་ཞིག་དང་མཇལ་བའི་སྣང་བ་ཡོང་གིན་འདུག་གསུང། ཇོ་བོ་རྗེ་བླ་མ་གསེར་གླིང་པའི་མཚན་བརྗོད་པའི་ཚེ་ཕྱག་ཐལ་
མོ་སྦྱོར་སྤྱན་ཆབ་འདོན་པ་བཞིན་དུ། མཁན་ཆེན་རིན་པོ་ཆེའི་མཚན་བརྗོད་པ་ན་ཕྱག་ཐལ་མོ་སྦྱར་སྤྱན་ཆབ་ཉིལ་མཛད་ནས་ངའི་བླ་མ་དེའི་ཐུགས་རྗེ་དེ་ལྟ་བུ་གཞན་ལ་རང་མེད་གསུང་ནས་གཙུག་གི་ནོར་བུ་ལྟར་འཛིན་ཏོ། །གཞན་
ཡང་བྱང་སེམས་བསོད་ནམས་གྲགས་པ་ལ། སྐྱིད་སྡུག་ལམ་ཁྱེར། དོན་ཞགས་ཀྱི་སྐོར། སྨན་བླའི་རྗེས་གནང་དང་མདོ་ཆོག་འདུལ་བ་མདོ་རྩ། རི་ཁྲོད་ལོ་མ་གྱོན་མ་དང་འོད་ཟེར་ཅན་གྱི་གཟུངས། ཇོ་བོ་རྗེས་མཛད་པའི་སེམས་
བསྐྱེད་ཆོ་ག། ཛེ་ཏ་རིས་མཛད་པ་ལ་སོགས་པའི་ཆོས་ཆུང་བརྒྱ་རྩ། རིགས་གཏད་སོགས་སྐྱེར་སྒང་པའི་ཆོས་སྐོར་རྣམས་ཞོར་ཉན་མཛད་དོ། །དང་པོར་རིགས་པའི་གནས་ལྔ་ལ་མཁས་པར་སྦྱངས་ཤིང། བར་དུ་རྣམ་པ་ཐམས་
ཅད་པའི་མཆོག་དང་ལྡན་པའི་སྟོང་བ་ཉིད་དང། དམིགས་པ་མེད་པའི་སྙིང་རྗེ་ཆེན་པོ་གཉིས་ལ་གོམས་པར་བྱས་པས་མཆོག་གི་དངོས་གྲུབ་བརྙེས་ནས་འགྲོ་བའི་དོན་རྒྱུན་ཆད་མེད་པར་མཛད་པ་རྡོ་རྗེ་འཆང་ཆེན་པོའི་ངོ་བོར་གྱུར་
པ་རིན་པོ་ཆེ་ཤེས་རབ་འབུམ་པ་ལ་དུས་འཁོར་གྱི་དབང་དང་སྦྱོར་བ་ཡན་ལག་དྲུག་གི་ཁྲིད་སོགས་སྔགས་ཀྱི་ཟབ་ཆོས་མང་དུ་གསན་ཞིང་ལྷག་པར་དུས་གསུམ་སངས་རྒྱས་ཐམས་ཅད་ཀྱི་བཀྲོད་པ་གཅིག་པའི་ལམ་བྱང་ཆུབ་

[429B]སེམས་རིན་པོ་ཆེ་རྣམ་པ་གཉིས་ཞུ་བར་མཛད་པས་དད་གུས་བླ་ལྷག་ཏུ་མཛད་ཅིང། ཐུགས་རྗེ་ཆེན་པོ་ཐུགས་རྒྱུད་ལ་འཁྲུངས་ངེས་ཤེས་པ་ནི་རིན་པོ་ཆེ་ཤེས་རབ་འབུམ་
བ་དེ་ཡིན་གསུངས་ནས་ཕྱག་ཐུགས་ཀར་ཐལ་མོ་སྦྱར་ནས་སྤྱན་ཆབ་ཉིལ་ཉིལ་མཛད་དོ། །ཡང་རིན་པོ་ཆེ་ཤེས་རབ་འབུམ་པས་རྒྱལ་སྲས་བདག་ཉིད་ཆེན་པོ་འདི་ལ་དུས་ལན་ཅིག་ཆེད་ཀྱིས་ཤོག་གསུང་སྟེ། སྙན་ནས་སྙན་དུ་བརྒྱུད་
ཐུགས་ནས་ཐུགས་སུ་བརྒྱུད། གྲུབ་ཐོབ་ཀྱི་ཟམ་མ་ཆད། བྱིན་རླབས་ཀྱི་ན་བུན་མ་ཡལ་བ། སྡིག་པོ་ཆེ་བཙན་ཐབས་སུ་འཚང་རྒྱ་བར་ནུས་ཤིང། རབ་ཚེ་འདི། འབྲིང་བར་དོ། ཐ་མ་ཡང་སྐྱེ་བ་བདུན་ནམ་བཅུ་དྲུག་ན་འཚང་
རྒྱ་བའི་གདམས་ངག་མཁའ་འགྲོའི་ཁ་རླངས་ཐུལ་ལེ་བའི་ཆོས་ཐུགས་རྗེ་ཆེན་པོའི་དམར་ཁྲིད་དང། ཕྱག་རྒྱ་ཆེན་པོ་ལྷན་ཅིག་སྐྱེས་སྒྱོར། རྟེན་འབྲེལ་སྙིང་པོ་རྣམས་ཀྱི་ཁྲིད། དབང་མདོར་བསྟན། སྨྱུང་གནས་ཀྱི་སྐོར་རྣམས་
གནང་སྟེ། འགྲོ་དོན་རྒྱ་ཆེན་པོ་འབྱུང་བའི་རྟེན་འབྲེལ་བསྒྲིག་པར་མཛད་དོ། །དེ་ནས་རྒྱལ་སྲས་བདག་ཉིད་ཆེན་པོ་འདིས། མཛོད་ལས། ཚུལ་གནས་ཐོས་དང་བསམ་ལྡན་པས། །སྒོམ་པ་ལ་ནི་རབ་ཏུ་སྦྱོར། །ཞེས་གསུངས་པ་
ལྟར༑ མདོ་སྔགས་ཡོངས་སུ་རྫོགས་པའི་ལམ་གྱི་གནད་ཀུན་ལ་ཐོས་བསམ་གྱིས་སྒོ་འདོགས་ཆོད་པར་མཛད་ནས་སྔོན་བྱོན་དམ་པའི་རྣམ་ཐར་ལྟར་དབེན་པའི་གནས་སུ་སྒྲུབ་པ་རྩེ་གཅིག་ཏུ་མཛད་བཞེད་ནས་གྲོ་ཆོན་ཨེའི་རྟ་རའི་

[430A]༄༅། །གདན་ས་སེམས་དཔའ་ཆེན་པོ་རང་གི་བུ་ཆེན་སློབ་དཔོན་རྒྱལ་མཚན་སེང་གེ་ལ་གཏད་ནས་བཤད་ཉན་མཛད་ཀྱིན་ཡོད་པའི་སྐབས་སུ། འཇམ་དཔལ་དབྱངས་དོན་ཡོད་རྒྱལ་མཚན་སྐུ་མཆེད་ཡུམ་
དང་བཅས་པ་རྣམས་ཀྱིས། ཨེའི་ཆོས་དཔོན་མཛད་པར་ཞུ་བ་གསོལ་བས། ངས་ཆོས་དཔོན་བཙལ་ཡོང་གི་གསུང་ནས་ས་སྐྱར་བྱོན་ཏེ་དཔང་ལོ་ཙཱ་བ་བློ་གྲོས་བརྟན་པ་ལ་ཨེའི་ཆོས་དཔོན་ལ་འབྱོན་པར་ཞུ་བ་ཕུལ་བས་
དབང་ལོའི་ཞལ་ནས། གུ་རུ་ཐོགས་མེད། ཐོས་པའི་གཏམ་ལ་སྙན་ངའི་བླ་མ་གཡག་སྡེ་བ་སེང་གེ་རྒྱལ་མཚན་གྱིས་ཀྱང་མ་ཐོབ་པའི་གདན་ས་ཡིན་སང་རང་འགྲོ་གསུང་ནས་མཉེས། དེ་ནས་དཔང་ལོ་ཨེར་གདན་
དྲངས་ནས་རྒྱལ་སྲས་འདིས་ས་སྡེ་ལ་སོགས་པའི་ཕྱག་དཔེ་རྣམས་དཔང་ལོ་ལ་ཕུལ་ནས། དབེན་པ་བསྟེན་པ་ལ་ཐུགས་ཕྱོགས་ཏེ། ཉིད་ཀྱི་ཞལ་ནས། འདུ་འཛི་མི་གཙང་བ་ལྟར་བརྒྱང་བསྲིངས་ནས་།རང་གཞན་དོན་དུ་རྟག་
ཏུ་བསམ་གཏན་ལ། །རབ་ཏུ་བརྩོན་པར་འདོད་པའི་སྐྱེ་བོ་ཡིས། །ཕྱི་དང་ནང་གི་དབེན་པ་ཐོབ་པར་ཤོག་ཅེས་དང། ཀྱེ་ཀྱེ་ཉོན་ཅིག་གྲོགས་པོ་དམ་པ་ཀུན། །ཀུན་ཀྱང་གཏན་གྱི་བདེ་པ་ཐོབ་འདོད་ན་།ན་རྒ་འཆི་དང་སྐྱེ་
བའི་སྡུག་བསྔལ་བསམ། །བསམ་པ་ཐག་པས་སྒོ་གསུམ་དགེ་ལ་འབད་།འབད་ཀྱང་དོན་ཆུང་འཇིག་རྟེན་བྱ་བ་སྤངས། །སྐྱེས་བུའི་ཚེ་ནི་རི་གཟར་འབབ་ཆུ་འདྲ། །སྐད་ཅིག་མི་སྡོང་འཆི་བའི་གནས་སུ་སྙོག་ལང་ཆོའི་དཔལ་

[430B] །ཡུད་ཙམ་ཞིག་གིས་རྙིངས་པར་འགྱུར་བ་ཡིན། །ཚེ་འདི་སྐད་ཅིག་ཅིག་གིས་འཛད་འགྱུར་ཞིང་།བསགས་པའི་ལོངས་སྤྱོད་སྤྱོད་པའི་དབང་མེད་པར། །གློ་བུར་ཉིད་དུ་དུ་མའི་ནང་ནས་བདག་
གཅིག་པུར་འགྲོ་ཚེ་ཚེ་འདིའི་མདུན་མས་བསླུ། །བ་སྤུ་གྱེན་ལང་བཤང་གཅི་འཐུར་དུ་རྒྱུག་བྱད་ཤ་ཕྱིར་སྦོས་མིག་འབྲས་ནང་དུ་བྲོས། །ཟས་ཀྱི་ཞེན་ལོག་སྐོམ་གྱི་སྲེད་པ་འཕེལ། །ལུས་སྐྱོད་མི་ནུས་སེམས་ཀྱི་གྱ་གྱུ་ལངས། །དེ་
འདྲའི་སྡུག་བསྔལ་དྲག་པོས་ཐེབས་པའི་ཚེ། །སྨན་བ་མཁས་ཀྱང་བཅོས་པའི་ཐབས་མེད་ཅིང། །ཟང་ཟིང་རིམ་གྲོས་བཟློག་པར་མི་ནུས་ན། །གཉེན་བཤེས་བརྩེ་གདུང་ཆེ་ཡང་ཅི་བྱར་ཡོད། །རིག་རིག་མིག་གིས་ཉེ་དུའི་གདོང་ལ་
བལྟ། །ནོམ་ནོམ་ལག་པས་རང་གི་གོས་ལ་འཇུ། །ངར་ངར་དབུགས་ཀྱི་ཕྲེང་བ་ཆད་ལ་ཉེ། །འཇིགས་འཇིགས་འདྲ་བའི་གཤིན་རྗེས་ཟིན་པ་ན། །ཁང་བཟང་རིན་ཆེན་ནང་དུ་གནས་བཅས་ཤིང། །དཔའ་བའི་སྐྱེས་བུ་རྣོ་བའི་
མཚོན་ཐོགས་པ། །འབུམ་ཕྲག་དག་གིས་བསྲུངས་ཀྱང་གཤིན་རྗེ་ཡི་།སྐྱེས་བུ་གཅིག་ཀྱང་ཐུབ་པར་མི་འགྱུར་ཞིང། །འཁོར་ལོས་བསྒྱུར་རྒྱལ་གྱིས་ཀྱང་སྐྱོབ་མི་ནུས། །སྟོང་གསུམ་ནོར་གྱིས་བཀང་ཡང་བླུར་མི་རུང། །དེ་བས་ད་
ལྟ་ཉིད་ནས་དཀོན་མཆོག་ལ། །སྐྱབས་སུ་སོང་ལ་འཕགས་པའི་ནོར་བདུན་བཟུང། །ཉོན་མོངས་སྟོབས་ཀྱིས་བསྒྲུབས་པའི་ནོར་རྫས་འདི་།འདི་དང་ཕྱི་མའི་སྡུག་བསྔལ་ཀུན་གྱི་གནས། །གནས་ངན་ལེན་དང་ཟག་པ་འཕེལ་

[431A]༄༅། །བའི་གྲོགས། །གྲོགས་དང་ཉེ་དུ་འབྱེད་པའི་ཕུང་འདྲེ་ཡིན། །ནོར་ནི་སྦྲང་མའི་སྦྲང་རྩི་ཇི་བཞིན་དུ། །རང་གིས་ཏིལ་ཙམ་སྤྱད་པར་མི་ནུས་ཤིང། །གཞན་དག་བསྲུང་བའི་དོན་དུ་ནོར་ཉིད་དང། །བདག་
གི་སྲོག་ཀྱང་འཆོར་བར་འགྱུར་བ་ཡིན། །སྟོང་གསུམ་ནོར་ལ་དབང་བསྒྱུར་རྒྱལ་པོ་ཡང། །འཇིག་རྟེན་འདི་ནས་ཕྱི་མར་འགྲོ་བའི་ཚེ་།སྒྲེན་མོ་ལག་པ་སྟོང་པར་འགྲོ་འགྱུར་ན། །ཟང་ཟིང་ནོར་རྫས་སྒྲུབ་བ་མ་འཁྲུལ་ལམ། །
ནམ་ཡང་མི་འཛད་གཏན་གྱི་བདེ་བའི་རྒྱུ། །དད་དང་ཚུལ་ཁྲིམས་ཐོས་དང་གཏོང་བ་དང། །ངོ་ཚ་ཤེས་དང་ཁྲེལ་ཡོད་ཤེས་རབ་སྟེ། །བདེ་བར་འདོད་ན་ནོར་བདུན་འདི་དག་ཟུངས། །ཤེས་ལྡན་རྣམས་ཀྱིས་སྐྱེས་བུ་དམ་པ་
སྟེན། །བསྟེན་ཅིང་འགྲོགས་ན་ཉོན་མོངས་ནད་སྐྱེ་བ། །སྐྱེ་བོ་དམན་པ་འདི་དག་སྤྲུལ་གདུག་དང། །དུག་དང་འདྲེས་པའི་ཁ་ཟས་བཞིན་དུ་སྤོངས། །གཡོ་སྒྱུ་དྲུག་ཅུ་རྩ་བཞིའི་ཞགས་པ་ཡིས་།ཆགས་ལྡན་སྐྱེས་བུ་ཤིན་
ཏུ་དམ་བཅིངས་ནས། །ཐར་པའི་སྲོག་རྩ་གཅོད་པར་བྱེད་པ་ཡི་།བུད་མེད་དག་ལ་སུ་ཞིག་ཆགས་པར་བྱེད། །འབྱོར་པའི་ཚེན་བྲོས་ཀྱང་རྗེས་སུ་སྙོག་རྒུད་པའི་ཚེན་དྲུང་དུ་བསྙེགས་ཀྱང་འབྲོས། །བུ་ཡིས་རང་གི་ཕ་ཡང་གསོད་
བྱེད་ན། །ཉེ་དུ་རྣམས་ལ་སུ་ཞིག་ཡིད་རྟོན་བྱེད། །མངོན་དུ་གྱུར་ན་དགའ་བའི་ཚུལ་སྟོན་ཅིང། །ལྐོག་ཏུ་གྱུར་ན་མི་སྙན་སྣ་ཚོགས་སྒྲོག་ཕན་བཏགས་ལན་དུ་གནོད་པ་སྐྱེལ་བ་ཡི། །བྱིས་བའི་གྲོགས་པོ་མཇའ་ཡང་ངེས་པར་

[431B] ༑དེས་ན་འཇིག་རྟེན་ཆགས་པ་རྣམ་པར་སྤང། །སྤང་བྱ་བག་ཆགས་བཅས་བ་མ་ལུས་བ། །ལུས་པ་མེད་པར་སྤངས་པ་འགྲོ་བའི་སྐྱབས། །སྐྱབས་མཆོག་གསུམ་པོ་གུས་པའི་ཡིད་ཀྱིས་སྟེན། །འདུས་བྱས་མི་རྟག་རྟག་པའི་
སྐབས་མེད་ཅིང། །ཟག་བཅས་མི་བདེ་བདེ་བར་འཛིན་པ་འཁྲུལ། །མྱང་འདས་རབ་ཞི་ཞི་བའི་ལམ་འདོད་ན། །ཆོས་རྣམས་བདག་མེད་མེད་ཡོད་མཐའ་བྲལ་སྒོམས། །ལས་ངན་རྒྱ་མཚོ་རྐྱེན་ངན་རྦ་རླབས་ཅན་།སྡུག་བསྔལ་སྣ་
ཚོགས་ཆུ་བོའི་རྒྱུན་འབབ་ཅིང། །སྐྱེ་བོ་ངན་པའི་ཆུ་སྲིན་རྟག་རྒྱུ་བའི། །གྲོང་གི་མཆོ་ལ་ཆག་སྤར་མ་བྱེད་པར། །རང་བཞིན་ཉམས་དགའ་གཞན་གྱིས་འཆེ་བ་མེད། །ཆུ་དང་ལོ་མ་འབྲས་བུའི་འབྱོར་པ་མོད། །ཆགས་དང་སྡང་
བའི་གཏམ་ཡང་མི་ཐོས་པའི། །དབེན་པའི་ནགས་ཚལ་དག་ཏུ་གནས་པར་གྱིས། །བུང་བ་དག་ནི་ཡིད་འོང་གླུ་ལེན་ཅིང། །རྨ་བྱའི་ཚོགས་རྣམས་མཛེས་པའི་གར་སྟབས་བསྒྱུར། །ལྗོན་ཤིང་འགའ་ཞིག་ཡལ་གའི་བསིལ་ཡབ་
གཡོབ། །འགའ་ཞིག་འབྲས་བུ་སྨིན་པའི་མེ་ཏོག་འཐོར། །ཡན་ལག་བརྒྱད་དང་ལྡན་པའི་ཆུ་བོའི་རྒྱུན། །ལྷུང་ལྷུང་སྙན་པའི་སྒྲ་སྐད་སྒྲོགས་བྱེད་ཅིང། །ལྤུ་བའི་ཕྲེང་བས་ཀུན་ནས་མཛེས་པར་སྤྲས། །ཆུ་ཐིགས་ཟེགས་མའི་མེ་ཏོག་
ཕྱོགས་བཅུར་འཐོར། །དེ་ལྟར་དབེན་ཞིང་ཉམས་དགའི་གནས་མཆོག་ཏུ། །མཆོག་ཏུ་ཟབ་མོའི་མན་ངག་རབ་སྟོན་པ། །སྟོན་པ་གཉིས་པ་ལྟ་བུའི་བླ་མ་ལ། །མ་ལ་བུ་བཞིན་གུས་པས་རིམ་གྲོ་བྱ། །དེ་ཡིས་གསུངས་པའི་དམ་ཆོས་

[432A]༄༅། །འོ་མའི་རྒྱུན། །རྟོགས་པའི་ལུས་སྟོབས་འཕེལ་བར་བྱེད་པ་དེ། །ཉིན་དང་མཚན་དུ་སྐད་ཅིག་མ་ཡེངས་པར། །ཉམས་སུ་བླང་ཞིང་འདི་ལྟར་སྤྱད་བར་བྱ། །ཐབས་ཀྱི་གྲུ་ཆེན་ཤེས་རབ་ཟག་ལྷན་ཅན། །བདག་
གིས་བཟུང་སྟེ་འཁོར་བའི་རྒྱ་མཚོ་ལས། །སེམས་ཅན་ཐམས་ཅད་བསྒྲལ་བར་བྱ་སྙམ་པའི། །བྱང་ཆུབ་སེམས་མཆོག་ཆོས་ཀྱི་རྩ་བ་ཡིན། །ཚེ་འདིར་ལན་དང་ཕྱི་མར་རྣམ་སྨིན་ལ། །རེ་བ་མེད་པའི་སྦྱིན་པ་ཐུབ་པས་བསྔགས། །ཁྲིམས་
ནི་ཡོན་ཏན་ཀུན་གྱི་གཞི་ཡིན་པས། །གཞན་ལ་གནོད་པ་དུག་བཞིན་སྤང་བར་གྱིས། །ཁོང་ཁྲོའི་དགྲ་ཡིས་འདི་ཕྱིའི་དཔལ་འཕྲོག་པས། །བཟོད་པའི་དམག་དཔུང་ཆེན་པོ་ཤིན་ཏུ་གཅེས། །ལེ་ལོས་རང་གཞན་དོན་གཉིས་མི་འགྲུབ་
བས༑ ༑ལས་གཞན་སྤངས་ཏེ་དགེ་ལ་འབད་པར་བྱ། །བསམ་གཏན་མེད་པར་ཆོས་ཉིད་མི་མཐོང་བས། །རྣམ་རྟོག་མཚན་མ་མེད་པའི་ཏིང་འཛིན་སྒོམས། །ཤེས་རབ་མེད་པར་ཐར་ལམ་མི་བགྲོད་པས། །བདེན་གཉིས་ཟབ་མོའི་དོན་
ལ་མཁས་པར་གྱིས། །བདག་དང་གཞན་གྱི་དུས་གསུམ་དགེ་བ་རྣམས་།སྲིད་གསུམ་འགྲོ་བས་བྱང་ཆུབ་ཐོབ་བྱའི་ཕྱིར། །འཁོར་གསུམ་ཡོངས་སུ་དག་པའི་ཤེས་རབ་ཀྱིས། །སྐུ་གསུམ་མངོན་གྱུར་བྱང་ཆུབ་ཆེན་པོར་བསྔོ། །ཞེས་
གསུངས་ནས་དབེན་པའི་གནས་མདོ་སྡེ་རྒྱན་ལས་ཇི་ལྟར་གསུངས་པ་དང་མཐུན་པ་རང་བཞིན་གྱིས་དབེན་ལ་འདུག་ན་ཉམས་དགའ་ཞིང་ཏིང་ངེ་འཛིན་ངང་གིས་འཕེལ་བ། མེ་ཏོག་རྣམ་པ་སྣ་ཚོགས་སྐྱེ་བ་བྱ་རྣམ་བ་སྣ་ཚོགས་སྒྲ་སྙན་

[432B] རྩྭ་དང་ལོ་མ་དང་འབྲས་བུས་བརྒྱན་པའི་ཤིང་ལྗོན་པས་མཛེས་པ། མདུན་ན་ཆུ་བོ་ཆེན་པོ་བཞིའི་ཡ་གྱལ་གཙང་ཆབ་སྒྲ་སྙན་པོ་ལྷུང་ལྷུང་ལྟར་འབབ་པ། དེའི་ཉེ་འཁོར་ན་བཻཌཱུརྱ་ལྟ་བུའི་ནེའུ་གསིང་སྔོན་པོ་ལ་
མེ་ཏོག་ཁ་དོག་སྣ་ཚོགས་བ་དག་གིས་ཚོམ་བུ་བཀོད་པ་བཞིན་དུ་བརྒྱན་པ། མདུན་ན་ཐང་ཆེན་པོ་རྒྱལ་ཐང་ཞེས་བྱ་བ་གསེར་གྱི་མཎྜལ་ལ་གཡུའི་ཚོམ་བུ་བཀོད་པ་ལྟ་བུས་མཛེས་པ། འཚོ་བ་རྙེད་སླ་ཞིང་ཚོམ་རྐུན་དང་གཅན་གཟན་
གྱི་འཇིགས་པ་མེད་པ། གངས་རི་དཔལ་དང་ལྡན་པས་བསྐོར་བའི་དབུས། གྲུབ་ཆེན་བརྒྱུད་མར་བྱོན་བའི་གནས་མཆོག་རི་བོ་པོ་ཏ་ལ་དང་ཚུལ་མཚུངས་པར་གྱུར་བ། དངུལ་ཆུའི་ཆོས་རྫོང་དུ་དགུང་ལོ་ཞེ་གསུམ་པ་ལ་བྱོན་ནས་སྐུ་
མཚམས་བཅད་དེ། མཐུན་རྐྱེན་གྱི་ཞབས་ཏོག་སློབ་དཔོན་བསོད་ནམས་བརྟན་གྱི་ཕ་མ་གཉིས་དང། ཕྱུག་མོ་རྣལ་འབྱོར་གྱིས་བསྒྲུབས་ཏེ། ཉེ་གནས་མ་གཏོགས་བ་སུ་ལ་ཡང་མཇལ་ཁ་མེད་ཅིང། དྲག་ཞན་སུ་བྱུང་ཡང་ཕྲད་པར་མི་
མཛད་ཅེས་སྒོ་ཡིག་འདི་ལྟར་སྦྱོར་བར་མཛད་དེ། བླ་མ་དང་དཀོན་མཆོག་གསུམ་ལ་ཕྱག་འཚལ་ལོ། །བདག་ལ་ཕྲད་བར་འདོད་བའི་སྐྱེ་བོ་གང། །མི་ཚེ་སྟོན་ཀའི་ཉི་ཐུང་བཞིན་དུ་ཡོང། །འཆི་བདག་ནུབ་རིའི་གྲིབ་སོ་བཞིན་དུ་གཏུགས། །
ཡོང་ངེས་གཅིག་བུ་ངེས་པར་འཆི་བ་ཡིན། །ཕན་ངེས་གཅིག་པུ་དམ་པའི་ཆོས་ལས་མེད། །དོན་མེད་གླེང་མོས་དགེ་སྦྱོར་གཡེང་མ་བྱེད་།སྐྱོ་ཤས་སྐྱེས་ན་ལོང་མེད་བློ་སྣ་བསྟུངས། །ལེ་ལོམ་བྱེད་མྱུར་དུ་བརྩོན་འགྲུས་རྩོམས། །དམ་
[433A]༄༅། །པའི་ཆོས་དང་ཚེ་འདིའི་མདུན་མ་གཉིས་མཉམ་དུ་འགྲུབ་བསུ་ཡང་ཡོད་མ་ཡིན། །བསྒྲུབ་པར་འདོད་བ་དེ་དག་རང་ཉིད་ཀྱིས། །རང་ཉིད་བསླུ་བ་ཉིད་དུ་ཐེ་ཚོམ་མེད། །ཕྲད་ཀྱང་སྨྲ་རྒྱུ་དེ་ལས་མ་མཆིས་
པས༑ ༑སོ་སོའི་གནས་སུ་ལུས་ངག་དགེ་ལ་སྦྱོར། །ཞེས་དང། བདག་ནི་སྔོན་གྱི་ལས་འཕྲོ་མི་བཟང་བས། །སྙིགས་མའི་དུས་སུ་མཐའ་འཁོབ་ཡུལ་དུ་སྐྱེས། །སྔོན་ཆད་ལུས་ངག་སེམས་ཀྱི་བྱ་བྱེད་རྣམས། །སྡུག་བསྔལ་འབའ་
ཞིག་སྒྲུབ་པའི་ཐབས་སུ་སོང། །ད་ནི་དབེན་པའི་ཁང་བུར་རབ་ཞུགས་ཏེ། །ཐག་པ་ཆད་པའི་སོག་ཕོན་ཇི་བཞིན་དུ། །ལུས་ཀྱི་བྱ་བྱེད་ཐམས་ཅད་ཞོག་ལས་ཐོང། །རྒྱུད་གསུམ་ཆད་པའི་པི་ཝཾ་ཇི་བཞིན་དུ། །ངག་གི་བྱ་བྱེད་ཐམས་
ཅད་ཞོག་ལས་ཐོང། །ལྟག་ཆུ་ཆད་པའི་རང་ཐག་ཇི་བཞིན་དུ་།སེམས་ཀྱི་བྱ་བྱེད་ཐམས་ཅད་ཞོག་ལས་ཐོང། །གལ་ཏེ་འདི་ལས་འདས་པ་བྱེད་གྱུར་ན། །མཧཱ་ཀཱ་ལས་ཆད་པ་གཅོད་པར་གྱུར་།ཅེས་མཁའ་འགྲོ་ཆོས་སྐྱོང་དཔང་དུ་
བཙུགས་ཏེ་མི་དང་མི་ཕྲད་ཅིང་ཆེ་འདིའི་སྣང་ཤས་ཕྲ་མོའང་མེད་པར་སྒྲུབ་པ་སྙིང་པོར་མཛད་པའི་དམ་བཅའ་བརྟན་པོས་སྐུ་མཚམས་བཅད་དེ་ཉིན་མཚན་ཐམས་ཅད་དུ་སྟོང་ཉིད་རྟོགས་པའི་ལྟ་བ་དང་སྙིང་རྗེ་ཟུང་དུ་འབྲེལ་བའི་ཏིང་ངེ་
འཛིན་གྱིས་དུས་འདའ་བར་མཛད་དོ། །དེ་དུས་ཨེ་ནས་དགེ་བཤེས་རྣམས་ཀྱིས་གདན་འདྲེན་པར་ཕྱིན་ཏེ་ད་དུང་ཆོས་གསུང་བར་ཞུ་འཕྲིན་ཕུལ་བས་མཇལ་ཁ་ཡང་མ་གནང་བར། ཉིད་ཀྱི་ཞལ་ནས་ན་མོ་ལོ་ཀེ་ཤྭ་རཱ་ཡ། དབང་

[433B] །གནས་སྐབས་བད་དང་གཏན་དུ་ཕན་པའི་ལམ། །འགྲོ་བ་ཀུན་ལ་གསལ་བར་སྟོན་མཛད་པའི། །རྒྱལ་བ་སྲས་དང་བཅས་ལ་ཕྱག་འཚལ་ནས་།བརྩེ་ཡང་གཞན་ཕན་ནུས་མེད་མ་ཎི་བ། །མཆི་མའི་
རྒྱུན་དང་སྙིང་རྗེས་གདོང་དང་ཡིད། །རྣམ་བར་བརླན་པར་གྱུར་ནས་རང་ཉིད་ཀྱི། །སློབ་མ་རྣམས་ལ་སྙིང་གཏམ་འདི་སྐད་སྨྲ། །དལ་འབྱོར་རིན་ཆེན་གླིང་དུ་ཆུད་དུས་འདིར། །དམ་ཆོས་ཡིད་བཞིན་ནོར་བུ་མི་ལེན་པར། །དོན་མེད་ཚེ་འདིའི་བྱ་
བ་ལྷུར་བླངས་ན། །འགྱོད་ཀྱང་འཕྱིས་པའི་དུས་ཤིག་བྱུང་དོགས་བདོག་དེ་བས་རང་གིས་རང་ཉིད་མ་བསླུ་བར། །ཚུལ་གནས་ཐོས་བསམ་སྒོམ་པའི་སྦྱོར་བ་ཡིས། །དམ་ཆོས་ཚུལ་བཞིན་སྒྲུབས་ལ་དལ་འབྱོར་འདི། །ཐོབ་པ་དོན་ཡོད་
མཛོད་ཅིག་ཤེས་ལྡན་རྣམས། །རྒན་གཞོན་བར་མ་གོ་རིམ་མ་ངེས་བར། །འཆི་སྙམ་མེད་པར་གློ་བུར་འཆི་བའི་ཚུལ། །མཐོང་ཡང་རང་ཉིད་འཆི་སྙམ་མི་སེམས་པ། །ནང་ན་བློ་གདེང་ཅི་ཡོད་ལེགས་པར་སོམས། །དེས་ན་རྙེད་བཀུར་གྲགས་པ་ལ་
སོགས་པ། །ཚེ་འདིའི་ཚེ་ཐབས་མ་སྒྲུབ་ཕ་རོལ་ཏུ། །ཕན་པའི་དམ་ཆོས་བསྒྲུབས་ཏེ་ཕྱི་མ་རུ། །འགྲོ་བའི་ཚེ་ན་གདེང་དང་ལྡན་པར་མཛོད། །སྡུག་བསྔལ་མི་འདོད་བདེ་ལ་རབ་སྲེད་ཅིང་།ལས་འབྲས་བསླུ་བ་མེད་བར་ཤེས་བཞིན་དུ། །སྡིག་
སྤྱོད་དགེ་བ་མ་སྒྲུབ་སྒྱེས་བུ་དེ། །མཁས་པ་ཡིན་ན་ད་བས་བླུན་བ་སུ། །དེས་ན་ཚེ་འདིར་ཀུན་གྱིས་བརྙས་གྱུར་ཅིང། །ཟས་སྐོམ་ལ་སོགས་མེད་བར་ཤི་ཡང་བླ། །མི་དག་སྤངས་ཏེ་རྒྱུན་དུ་དགེ་བའི་ལས། །སྤྱོད་ན་མཁས་བ་ཡིན་ནོ་ཤེས་

[434A]༄༅། །ལྡན་རྣམས། །བླུན་པོ་ཡི་དྭགས་ལ་ཡང་སྐྱབས་འགྲོ་ཞིང། །བརྩེ་མེད་སྡིག་ཅན་མི་ལ་སྐྱབས་འགྲོ་མོད། །དེ་དག་མཁས་བ་སྙིང་རྗེ་ཅན་རྣམས་ཀྱི། །སྐྱབས་གནས་མ་ཡིན་སྙིང་རྗེའི་ཡུལ་ཉིད་ཡིན། །དེ་བས་མཁྱེན་
བརྩེ་ནུས་ལྡན་དཀོན་མཆོག་ལ། །བློ་ལྟོས་གཏོད་ལ་འཕྲལ་གྱི་བདེ་སྡུག་རྐྱེན། །གང་བྱུང་བྱིན་རླབས་ཡིན་པར་ཤེས་བར་གྱིས། །ཡུན་དུ་ཕན་པར་འགྱུར་བ་གདོན་མི་ཟ། །ཉོན་མོངས་ཀྱིས་བསྐྱེད་ལས་ཀྱི་བུང་ཤིང་ལ། །སྡུག་བསྔལ་གསུམ་གྱི་
མེ་ལྕེ་རབ་འབར་བའི། །འཁོར་བ་བདེ་བར་སེམས་པ་ཕྱེ་མ་ལེབས་།མར་མེའི་གཟུགས་ལ་དགའ་བས་རྒྱུག་དང་མཚུངས། །དས་ན་འཁོར་བ་སྡུག་བསྔལ་རང་བཞིན་དུ། །ཤེས་ནས་དེ་རྒྱུ་ལས་དང་ཉོན་མོངས་རྣམས། །སྤངས་ཏེ་མྱང་འདས་
ཐོབ་པར་བྱ་བའི་ཕྱིར། །ཐར་པའི་ལམ་ལ་རབ་ཏུ་འབད་པར་མཛོད། །བད་བ་འདོད་དང་སྡུག་བསྔལ་མི་འདོད་པར། །བདག་དང་སེམས་ཅན་མཚུངས་པར་རྟོགས་བཞིན་དུ། །བདག་གི་དོན་དུ་གཞན་ལ་གནོད་བྱེད་པའི། །མི་དེ་མི་ཡི་གཟུགས་ཅན་
དུད་འགྲོ་ཡིན། །གང་གིས་སྔོན་ཆད་འཁོར་བར་ལན་མང་དུ་།བྱམས་པའི་ཤུགས་ཀྱིས་སྡུག་བསྔལ་ཁུར་བླངས་ཏེ། །ཕན་བདེ་སྒྲུབ་པའི་མར་གྱུར་འགྲོ་རྣམས་ལ། །གནོད་བྱེད་ཆོས་པ་ཡིན་ན་ཆོས་མེད་སུ། །གང་གིས་རང་གི་བདེ་བ་ཡལ་
བོར་ནས། །ཡུ་བུའི་དོན་དུ་སྡུག་བསྔལ་ཁུར་བླངས་བའི། །སེམས་ཅན་ཚོགས་འདི་བློ་ཡིས་ཡལ་བོར་ན། །ཐག་ཆེན་དམ་ཆོས་ཐོས་པའི་དགོས་པ་ཅི། །དེས་ན་མཐའ་ཡས་སེམས་ཅན་བསྒྲལ་བྱའི་ཕྱིར། །བླ་མེད་བྱང་ཆུབ་མཆོག་

[434B] །རང་དོན་སྤངས་ཏེ་དངོས་སམ་བརྒྱུད་ནས་ཀྱང། །གཞན་དོན་སྒྲུབ་དེ་སྐྱེས་བུ་མཆོག་ཡིན་ནོ། །གཞན་ལ་མི་ཕན་སྲེད་ཟད་བདེ་བ་ཡང། །དམྱལ་བའི་མེ་ལྟར་མཐོང་ནས་རབ་སྤོང་ཞང། །
གཞན་ལ་ཕན་ན་མནར་མེད་མེ་ནང་དུའང། །རབ་དགས་འཇུག་པ་རྣམས་ཀྱི་རྗེས་སུ་སློབས། །སྣང་བ་ཐམས་ཅད་རྨི་ལམ་སྒྱུ་མ་བཞིན། །སྣང་ཙམ་འདི་ནས་རང་རང་ངོ་བོས་སྟོང། །སྟོང་དང་སྣང་བ་གཅིག་མིན་
ཐ་དད་མིན། །རྣམ་པར་བརྟགས་ན་བརྟག་དཔྱད་ཡུལ་ལས་འདས་།ཤེས་བྱའི་གནས་ལུགས་ཅིར་ཡང་མ་གྲུབ་པས། །གང་དུ་བཟུང་ཡང་འཛིན་བྱེད་འཁྲུལ་པ་ཡིན། །དེས་ན་མཐའ་བཞིར་འཛིན་པ་རྣམ་སྤངས་ཏེ། །
དབུ་མའི་ལམ་ལ་མཉམ་པར་འདོག་པར་མཛོད། །རང་གི་སྟོབས་ཀྱིས་སྡུག་བསྔལ་ཀུན་བསྐྱེད་པའི། །དངོས་འཛིན་ནད་ཆེན་ཞི་བར་མ་ནུས་ན། །བཤེས་གཉེན་སྨན་པ་མཁས་པ་ཉར་བསྟེན་ཅིང། །དམ་ཆོས་སྨན་བཟང་རྙེད་པའི་དགོས་པ་
ཅི༑ ༑དེ་བས་ཡོངས་འཛིན་མཁས་པའི་གསུང་བཞིན་དུ། །རིགས་པས་ལེགས་པར་བརྟགས་ནས་དམ་ཆོས་སྨན། །ཚུལ་བཞིན་འཐུངས་ནས་དངོས་འཛིན་ནད་སྤངས་ཏེ། །རང་གཞན་དོན་གཉིས་སྒྲུབ་ལ་བརྩོན་པར་མཛོད། །བསླབ་གསུམ་
བླངས་པས་ཉེས་ལྟུང་དྲི་མས་གོས། །ཐོས་བསམ་བྱས་པས་ཚིག་བཞིའི་གཏིང་མ་རྙེད། །གཞན་དོན་བྱས་པས་རང་དོན་མེ་ལྟར་འབར། །དབེན་པར་བསྡད་པས་སྙོམས་ལས་དབང་སོང་བ། །བདག་འདྲས་གཞན་ལ་བསྐུལ་བ་མི་རིགས་མོང། །

[435A]༄༅། །འོན་ཀྱང་སྙིང་གཏམ་ཡི་གེར་བཀོད་པ་འདི། །ཁྱེད་ལ་ཕན་པར་འདོད་པ་མ་གཏོགས་པ། །བདག་ལ་ཞེ་འདོད་འགའ་ཡང་ཡོད་མིན་པས། །ལེགས་པར་བརྟགས་ཏེ་ཉམས་སུ་བླང་བར་མཛོད། །
ཕྲད་ཀྱང་འདི་ལས་གཞན་པ་སྨྲ་རྒྱུ་མེད། །ཤི་ཡང་ཁ་ཆེམས་གཞན་འགའ་མ་མཆིས་སོ། །ཞེས་སོགས་གདམས་ངག་གནང་ནས་བཏང་ངོ། །དེ་ནས་ལོ་འགའི་བར་དུ་གསོལ་འདྲེན་པའི་བུག་མ་གཏོགས་སྒོ་བཀག་སྟེ་སུ་ཡང་
ནང་དུ་གཏོང་བར་མ་མཛད། ཕྱི་ནས་འབུལ་བའི་དད་རྫས་རྣམས་ཀྱང་མ་བླངས། ཐེང་ཅིག་སློབ་དཔོན་ཡོན་ཏན་དར་ཉེ་གནས་ལ་ཡོད་དུས། ཤ་གསར་ཟུག་གཅིག་དང། ཞོ་རྫ་གང། ཕུད་དམ་གང་འབུལ་བ་བྱུང་བ་ཉེ་
གནས་ཀྱིས་བླངས་པས། ཉིད་རང་གསོལ་གསུང་ནས་གསོལ་དུ་མ་གནང། ཉི་གནས་ཀྱིས་ཀྱང་མ་ནུས་པར་ཆད་དང་ཞོ་གཉིས་ཕོ་ཤ་དེ་ཆུ་སྐྱེལ་མི་ལ་བྱིན་ཅེས་གྲག་གོ་ཉིད་ཀྱི་ཞལ་ནས། རི་ཁྲོད་དབེན་པའི་གནས་སུ་
རྙེད་བཀུར་ལ། །རེ་བ་མེད་ཅིང་ཁ་ཟས་ཞིམ་པ་ཡི། །རོ་ལ་ཆགས་པ་སྤངས་ཏེ་འཁོར་བ་ཡི། །ར་བ་ལས་ནི་ཐར་བར་བྱ་ཕྱིར་འབད། །ཅེས་སོགས་གསུངས་ཏེ། ལོ་ཉི་ཤུ་རྩ་གྲངས་ཀྱི་བར་དུ་སྐུ་མཚམས་ཁོར་ཡུག་ལ་
བཞུགས་ཏེ། ད་དུས་ཆོས་རྗེ་ཀུན་མཁྱེན་པས་དངུལ་ཆུར་བྱོན་ནས་རང་རེ་ཞལ་ཞིག་མཇལ་བར་ཞུ། ཆོས་ཀྱི་གསུང་གླེང་མཛད་པ་ཡིན་གསུང་བ་ལ། ད་ལྟ་མཚམས་དམ་པོའི་དམ་བཅའ་ཞིག་བདོག་པས། མི་མཇལ་བར་

[435B] ད་གཟོད་ངེད་མཇལ་དུ་འོང་ཞེས་པ་ཞལ་དང་ཁོང་གི་དྲི་པའི་ལན་ཞུ་ཡིག་བུལ་ཏེ་སྐུ་མཚམས་མ་ཕྱེའོ། །དེ་དུས་ཆོས་རྗེ་བསོད་ནམས་རྒྱལ་མཚན་པ་བོ་དོང་དུ་བྱོན་ནས་མཇལ་དུ་འབྱོན་གསུངས་ལ་ཡང་ད་རེས་མི་འབྱོན་པར་ཞུ་ཞེས་
ཞུ་བ་བསྐུར་ཏེ། དེའི་དུས་སུ། མི་ཚེ་ལ་ཁ་དྲག་པ་སུས་ཞུས་ཀྱང་སྐུ་མཚམས་མ་ཕྱེ་བར། སྐུ་ནི་འདུ་འཛིའི་གཡེང་བས་དབེན། གསུང་ནི་བྲི་མོའི་གཏམ་གྱིས་དབེན། ཐུགས་ནི་གཟུང་འཛིན་རྟོག་པས་དབེན་པར་གྱུར་ཏོ། །དེ་ལྟར་
དབེན་པར་སྒྲུབ་པ་རྩེ་གཅིག་ཏུ་མཛད་པས་རྟོགས་པ་རྣམས་རིམ་གྱིས་འཁྲུངས་ཏེ། ཉིད་ཀྱི་ཞལ་ནས། གནས་དབེན་པར་རིག་པ་དྭངས་པའི་དུས་སུ། མི་འདི་དང་འདི་ཞེས་བྱ་བ་ཤི་ཟེར་བ་ཐོས་ཙ་ན། འོ་སྐོལ་གྱི་ལུས་འདི་ལ་ཡང་ཆུའི་
ལཱུ་བའམ། རླུང་ནང་གི་མར་མེ་བཞིན་དུ་སྐད་ཅིག་ཀྱང་སྡོད་པའི་མཐུ་མེད་པར་རིག་ནས་བཟོད་གླགས་མེད་པ་ཅིག་ཡོང་གིན་འདུག་གསུང། ཉེ་གནས་ཀྱིས་གཟིམ་ཁང་ལ་མཁར་ལྷན་ཞིག་བྱེད་པ་ཡིན་ཞུས་པས། འོ་སྐོལ་གྱིས་ཡུན་རིང་
སྡོད་པའི་ངེས་པ་མེད། །དེའི་རྐྱེན་གྱིས་སེམས་ཅན་མང་པོ་འཆི་གསུང་ནས་མ་གནང། རྒྱལ་སྲས་རིན་པོ་ཆེ་བླ་མ་རིན་ཡེ་བའི་སར་བྱོན་པའི་བཤུལ་དུ་ཉེ་གནས་ཀྱིས་གསངས་ནས་གཟིམ་ཁང་བྱས་པས། རྒྱལ་སྲས་རིན་པོ་ཆེས་སེམས་
ཅན་མང་པོ་ཤི་ཡོད། གཟུངས་སྔགས་འདྲེན་དགོས་སྡུག་གེ་ཀུན་དེ་ལ་ཅི་བ་དེར་འདུག། སྙིང་རེ་རྗེ་གསུང་ཞིང། དེའི་དུས་སུ་གསུངས་པ། ན་མོ་ལོ་ཀེ་ཤྭ་རཱ་ཡ། མཁྱེན་བརྩེ་ནུས་པ་ཕུལ་ཕྱིན་འགྲོ་བའི་མགོན། །སྤྱན་རས་གཟིགས་

[436A]༄༅། །ལ་གུས་པར་ཕྱག་འཚལ་ནས། །སྙོམ་ལས་ཅན་གྱི་སྤྲང་པོ་མ་ཎི་བ། །རང་ལ་རང་གིས་བསྐུལ་ཕྱིར་འདི་སྐད་སྨྲ། །མི་བཟད་སྐྱེ་བའི་བཙོན་རར་ཚུད་གྱུར་ཅིང། །ན་དང་རྒས་པའི་ལྕགས་སྒྲོག་གིས་བཅིངས་
ཏེ༑ ༑འཆི་བདག་མཚོན་ཆ་ཕྱར་བའི་དྲུང་གནས་ན། །ཚེ་འདིར་གཏན་དུ་སྡོད་སྙམ་ཁྱོད་སེམས་སམ། །འཁོར་བའི་རྒྱ་མཚོ་གཏིང་མཐའ་ཡངས་པ་འདིར། །ལས་དང་ཉོན་མོངས་རླུང་ཤུགས་དྲག་པོས་བསྐྱོད། །འཇིགས་རུང་ངན་
འགྲོའི་ཀློང་འཁྱིལ་ཁར་གནས་ན། །རྙེད་བཀུར་གྲགས་པ་བསྒྲུབ་པ་ཁྱོད་དྲན་ནམ། །ལང་ཚོའི་ཉིན་ཕྱེད་ལོ་ཟླའི་ནུབ་རིས་བསྒྲིབས། །ལུས་ཀྱི་རི་ཀླུངས་རྒས་པའི་གྲིབ་མས་ནོན། །འཆི་ཁའི་མུན་ནག་མྱུར་དུ་འབྱུང་ངེས་ན། །སོས་
དལ་སྐྱིད་ཆོས་བྱེད་པར་ཁྱོད་ཁོམ་མམ། །མགོ་ལ་སྐྲ་དཀར་ལྕགས་ཀྱུ་རྣོན་པོས་བཏབ། །ལུས་ནི་གཉེར་མའི་ཞགས་པ་དམ་པོས་བཅིངས། །བརྩེ་མེད་འཆི་བདག་སྦར་མོར་ཆུད་གྱུར་ན། །བག་མེད་གཉིད་ཀྱིས་ལོག་པར་ཁྱོད་
ཁོམ་མམ། །རྒྱབ་ནས་ལོ་ཟླ་མང་པོའི་དམག་གིས་བདས། །མདུན་དུ་ཐར་མེད་འཆི་བའི་གཡངས་སར་ཐུག་གང་དུ་བལྟས་ཀྱང་འགྲོ་ས་མི་འདུག་ན། །དོན་མེད་ལོང་གཏམ་སྨྲ་བར་ཁྱོད་ཁོམ་མམ་།ཤིན་ཏུ་ཉམ་ཆུང་ཆུ་བུར་
ལྟ་བུའི་ལུས། །སྣ་ཚོགས་རྐྱེན་ངན་རླུང་གིས་རབ་བསྐྱོད་ནས་།སྐད་ཅིག་གནས་པའི་གདེང་ཡང་མི་འདུག་ན། །ཆོས་མིན་ཡིད་ལ་སེམས་པའི་ལོང་འདུག་གམ། །དེ་རིང་ཙམ་ཡང་མི་འཆིའི་གདེང་མེད་ཅིང། །ཤི་ནས་གར་

[436B] །དོན་མེད་ཚེ་འདིའི་བྱ་བ་ལྷུར་བླངས་ན། །རང་གིས་རང་ཉིད་བསླུས་བར་མི་འགྱུར་རམ་།ནོར་ལྡན་ལག་སྟོང་སྒྲེན་མོར་འགྲོ་འགྱུར་ཞིང། །ཁ་དྲག་ཅན་ལ་ཡུད་ཙམ་སྡད་དབང་མེད། །འཁོར་ན་ངན་པ་ནས་
གྲོགས་མེད་གཅིག་པུར་འགྲོ། །དེ་དུས་ཆོས་མིན་ཕན་བ་ཅི་འདུག་སོམས། །ཁྱོད་ཀྱིས་སྔོན་ཆད་ཚེ་འདིའི་མདུན་མ་བསྒྲུབས། །ཡེངས་པའི་ལམ་ལ་མི་ཚེ་སྟོང་ཟད་བྱས། །ད་དུང་རྣམ་གཡེང་ལེ་ལོ་མ་སྤངས་ན། །འཆི་ཁར་འགྱོད་ཀྱང་
འཕྱིས་པར་མི་འགྱུར་རམ། །གཞན་གྱིས་འཚེ་མེད་རང་སེམས་སོན་གནས། །གསུང་རབ་བསྟན་བཅོས་མན་ངག་དྲན་དུས་འདིར། །ཆགས་སྡང་འཁྲུལ་རྟོག་གཞོམ་ཕྱིར་མ་འབད་ན། །བར་དོར་འཁྲུལ་སྣང་ཤར་ཚེ་ཅི་འགྱུར་སོམས་
འདུལ་རྒྱུའི་དགྲ་མེད་སྐྱོང་རྒྱུའི་གཉེན་མེད་ཅིང། །ཕར་ལྟོས་དཔོན་མེད་ཚུར་ལྟོས་གཡོག་མེད་པས། །དབེན་པའི་གནས་འདིར་རང་སེམས་མི་འདུལ་ན། །ཁྱོད་ལ་བྱ་རྒྱུ་ཅི་འདུག་མ་ཎི་བ། །དེ་བས་རྙེད་སོགས་སྲེད་དང་རྣམ་གཡེང་དང། །
ལེ་ལོ་སྤོངས་ལེ་རྒྱུན་དུ་དྲན་ཤེས་སྟེན། །ཐབས་ཤེས་ཟུང་དུ་འབྲེལ་བའི་ལམ་མཆོག་གིས། །གཉིས་འཛིན་འཁྲུལ་པའི་བག་ཆགས་སྦྱང་བར་གྱིས། །ཞེས་དང། རྒན་གཞོན་དར་མ་གོ་རིམ་མ་ངེས་པར། །འཆི་སྙམ་མེད་བར་གློ་
བུར་འཆི་འགྱུར་ཞིང། །སྨན་དཔྱད་རིམ་གྲོ་སོགས་ཀྱིས་བཟློག་མི་ནུས། །འདི་འདྲ་བསམས་ལ་ཚེ་འདིའི་ཞེན་པ་སྤངས། །ནོར་ལྡན་ལག་སྟོང་སྒྲེན་མོར་འགྲོ་འགྱུར་ཞིང། །ཁ་དྲག་ཅན་ལ་ཡུད་ཙམ་སྡད་དབང་མེད། །འཁོར་མང་ནལ་

[437A]༄༅། །ནས་གྲོགས་མེད་གཅིག་པུར་འགྲོ་འདི་འདྲ་བསམས་ལ་ཚེ་འདིའི་ཞེན་པ་སྤངས། །ཞེས་སོགས་གསུངས་ཤིང། མི་རྟག་པ་སྒོམ་བ་འདི་ཟབ། འདི་རྒྱུད་ལ་སྐྱེས་ན་དང་པོར་ཆོས་ལ་འཇུག་པའི་རྒྱུ་བྱེད་
བར་དུ་སྒྲུབ་པ་ཉམས་སུ་ལེན་པའི་ལྕག་བྱེད། མཐར་འོད་གསལ་ཆོས་སྐུ་ཐོབ་པའི་རྒྱུ་བྱེད་པས་འདི་སྒོམ་པ་གལ་ཆེ་གསུང་སེམས་དཔའ་ཆེན་པོ་འདི་ཉིད་ནི་མི་རྟག་པ་ཐུགས་ལ་འཁྲུངས་པས་འདོད་ཡོན་གྱི་འཁྲི་བ་ཆོད། ཕྱི་
ཆིས་ཀྱི་གྲགས་གཤོམ་བོར། ཚེ་འདིའི་མདུན་མ་མི་ཆོས་ཀྱི་བྱ་བྱེད་བློས་བཏང་སྟེ། །བག་སྟེ་ལངས་པས་གཞིས་རྫོགས་པ། །བྱར་མེད་དེ་ནི་བསྟན་ཡུལ་ཡིན། །ཞེས་བཀའ་གདམས་གླེགས་བམ་ལས་གསུངས་པ་དེ་ཕྱག་
ལེན་ལ་ཐེབས་པར་མཛད་དོ། །སེམས་དཔའ་ཆེན་པོ་འདིས་ཚེ་འདིའི་འཁྲི་བ་ཕྲ་མོ་ཙམ་ཡང་མེད་པར་ལམ་ཆ་ཚང་ལ་སྒྲུབ་པ་སྙིང་པོར་མཛད་ཅིང་སྐལ་བ་དང་ལྡན་པ་གཞན་དག་ལ་ཡང་ཆོས་རྣམ་དག་སྒྲུབ་པ་ལ་ཚེ་འདིའི་སྣང་
ཤས་འདི་ལས་བར་ཆད་ཆེ་བ་མེད་པས་རྒྱལ་བ་དགྱེས་པའི་ལམ་ལ་སློབ་པར་འདོད་པ་རྣམས་ཀྱིས་ཐོག་མར་དལ་འབྱོར་རྙེད་དཀའ་དང་ནམ་འཆི་ཆ་མེད་བསམས་ནས་ཚེ་འདི་ལ་མ་ཆགས་པ་ཞིག་སྐྱེས་བུའི་རྩལ་ཅི་ཡོད་ཀྱིས་སྒྲུབ་
དགོས་སོ་ཞེས་འདོམས་པར་མཛད་བ་ནི། བླ་མ་དང་དཀོན་མཆོག་གསུམ་ལ་ཕྱག་འཚལ་ལོ། །ཡོན་ཏན་འོད་ཟེར་རབ་ཏུ་རྒྱས་པ་ཡིས་།སྐྱོན་གྱི་རབ་རིབ་མ་ལུས་སེལ་མཛད་པའི། །རྒྱལ་བ་སྲས་དང་བཅས་ལ་ཕྱག་འཚལ་

[437B] ༑དམ་ཆོས་ཚུལ་བཞིན་སྒྲུབ་ཐབས་བཤད་པར་བྱ་།དམ་ཆོས་ཐར་པའི་ལམ་དུ་འགྲོ་བ་ལ། །ཚེ་འདིའི་ཕུན་ཚོགས་སྒྲུབ་ལ་རྩེ་གཅིག་པའི། །བློ་ངན་འདི་ལས་བར་ཆད་ཆེ་བ་མེད། །དེ་ཕྱིར་རྣམ་པ་ཀུན་ཏུ་འདི་སྤང་བྱ། །ཐོས་
བསམ་སྒོམ་སོགས་དགེ་བ་གང་བྱེད་ཀྱང། །བློ་ངན་འདི་དང་འདྲེས་ན་རོ་བརྒྱའི་ཟས། །ངན་སྐྱུགས་དག་དང་བསྲེས་པ་ཇི་བཞིན་དུ། །བཟང་པོ་ངན་པར་བྱེད་པ་གདོན་མི་ཟ། །དཔོན་སློབ་མཆེད་གྲོགས་གཉེན་ལ་རྩོད་བྱེད་ཅིང། །བདེ་
སྡུག་གཏམ་ངན་ཀུན་ལ་མི་འཛེམ་པར། །ངལ་བ་ཆེན་པོས་ལོངས་སྤྱོད་སྒྲུབ་བྱེད་པ། །བློ་ངན་འདི་ཡིས་དབང་མེད་བསྐུལ་བར་ཟད། །གཞན་གྱི་དཔལ་འབྱོར་གཞོམ་ཕྱིར་ལུས་སེམས་ཀྱི། །འབད་པ་དྲག་པོས་འཐབ་དང་རྩོད་བྱས་
ནས༑ ༑རང་གཞན་འདི་ཕྱི་གཉིས་ཀར་ཕུང་བྱེད་པ། །དེ་ཡི་སྙིང་དུ་བློ་ངན་གདོན་འདི་ཞུགས། །གསུང་རབ་སྒྲོན་མེ་ལག་ཏུ་ཐོགས་ནས་ཀྱང། །རྙེད་བཀུར་འཁོར་སྡེའི་དོན་དུ་འཐབ་རྩོད་བྱེད། །སྡིག་པའི་གཡང་སར་གོམ་པ་འདོར་
བའི་མིག་བློ་ངན་རབ་རིབ་འདི་ཡིས་བསྒྲིབས་པར་ངེས། །ནོར་མང་སྦྱིན་ཡང་གྲགས་དང་འཁོར་ལ་སོགས། །དོན་དུ་གཉེར་ཕྱིར་སྦྱིན་པ་ཆེན་པོ་ལས། །འབྲས་བུ་ཆུང་ཞིང་ངན་པར་བསྒྱུར་བ་ནི་།བློ་ངན་བ་མོ་འདི་ཡིས་བཅོམ་
པར་ངེས། །འབད་བས་ཚུལ་ཁྲིམས་བསྲུངས་ཀྱང་རྙེད་སོགས་ཀྱི་།འཆིང་བས་བཅིངས་ནས་ཐར་ལམ་མི་བགྲོད་ཅིང། །འཁོར་བའི་བཙོན་རར་འཛིན་བྱེད་ལྕགས་སྒྲོག་དེ། །བློ་ངན་འདི་ཡི་ལག་ན་ངེས་པར་གནས། །ཡུན་

[438A]༄༅། །རིང་བསམ་གཏན་བསྒོམས་ཀྱང་ཆགས་སྡང་གིས། །བདག་བསྟོད་གཞན་སྨོད་རྙེད་ཕྱིར་འཐབ་རྩོད་བྱེད། །ཞི་གནས་བསྒོམས་པས་མ་ཞིའི་བློ་སྐྱེས་པ། །བློ་ངན་ཡུར་མའི་རྩ་བ་ཡོད་པས་ལན་
ནད་གདོན་ཆོམ་རྐུན་དགྲ་སོགས་དམ་ཆོས་ཀྱི། །བར་གཅོད་ཡིན་ཞེས་གྲགས་ཀྱང་རང་གི་བློ། །ལས་སུ་རུང་ན་དེ་ཀུན་གྲོགས་སུ་འགྱུར། །བློ་ངན་འདི་ནི་དམ་ཆོས་གེགས་སུ་ངེས། །ད་ལྟའི་དམ་ཆོས་ཚུལ་བཞིན་སྒྲུབ་འདོད་
པས༑ ༑ཚེ་འདིའི་ཕུན་ཚོགས་སྒྲུབ་འདོད་རྣམ་རྟོག་འདི། །དམ་པའི་ཆོས་ཀྱི་གེགས་སུ་ཤེས་བྱས་ནས། །རྣམ་པ་ཀུན་ཏུ་སྤོང་བ་ཤིན་ཏུ་གཅེས། །ཚེ་འདིའི་ཕུན་ཚོགས་བསྒྲུབས་པས་འགྲུབ་པ་དཀའ་།གྲུབ་ཀྱང་རང་དབང་སྤྱོད་
པའི་ངེས་པ་མེད། །བདག་ལ་ངེས་བར་འོང་བ་འཆི་བ་ཡིན། །དེ་ཚེ་ནོར་དང་འཁོར་སོགས་ཀྱིས་མི་ཕན། །དེ་དང་བྲལ་བས་ལྷག་པར་སྡུག་བསྔལ་འགྱུར། །དེ་ལྟར་བསམས་ལ་ཚེ་འདིའི་ཆེ་ཐབས་སྤངས། །འཆི་བར་ངེས་
སོ་ནམ་འཆི་ངེས་པ་མེད། །འཆི་ཚེ་ངེས་པར་ཕན་པ་དམ་ཆོས་ཡིན། །སྐྱེ་བར་ངེས་སོ་གར་སྐྱེ་ངེས་པ་མེད། །གང་དུ་སྐྱེས་ཀྱང་ཕན་ངེས་དམ་ཆོས་ཡིན། །སྟོན་བསགས་དཔྱིད་ཀ་སྤྱོད་པའི་ངེས་མེད་ཀྱང། །དཔྱིད་རྒྱགས་
སྟོན་ནས་མི་སྒྲུབ་བླུན་ཟེར་ན། །འཆི་བར་ངེས་ཤིང་འཆི་ཚེ་ཕན་ངེས་ཆོས། །ད་ལྟ་ཉིད་ནས་མི་སྒྲུབ་ཤིན་ཏུ་བླུན། །དེས་ན་རྙེད་བཀུར་གྲགས་སོགས་ཚེ་འདི་ཡི། །ཕུན་ཚོགས་སྒྲུབ་པའི་བསམ་སྦྱོར་ཡོངས་སྤངས་ནས། །འཆི་ཚེ་

[438B] །གཡེལ་པ་མེད་པར་རྟག་ཏུ་འབད་པར་བྱ། །ཞེས་གསུངས་སོ། །བདག་ཉིད་ཆེན་པོ་འདིས་སྐྱེས་བུ་གསུམ་གྱི་ལམ་ལ་སྦྱངས་པས་མྱོང་བ་ཕུལ་ཕྱིན་ཐོན་ཏེ་བཤེས་གཉེན་བསྟེན་ཚུལ་དང། དལ་
འབྱོར་དང་མི་རྟག་པའི་སྐོར་ལ་མྱོང་བ་ཕུལ་ཕྱིན་ཐོན་པ་བཤད་ཟིན་པ་ལྟར་དང། སྐྱབས་འགྲོ་ལས་འབྲས་ལ་མྱོང་བ་ཕུལ་ཕྱིན་ཐོན་པ་ནི་རྒྱལ་སྲས་འདི་དབུས་སུ་བྱོན་པའི་དུས་གུང་ཐང་ནས་ལྷ་སར་འབྱོན་པའི་ཆུ་ཁར་ཕེབས་
དུས༑ རྟ་བདུན་བརྒྱད་ཅིག་ལ་མི་རེ་རེ་ཞོན་ནས་ཆུ་ལ་རྐྱལ་བཏང་ནས་བྱུང་བས། ཆུ་དཀྱིལ་དུ་ཐམས་ཅད་ནུབ་ནས་སོང་བ་གཟིགས་པ་དང། ཨ་ཀ་ཁ་སྐྱོན་ཆེ་གསུང་ནས་ཕྱག་ཐལ་མོ་སྦྱར་ཏེ། སྒྲོལ་མ་སྒྲོལ་མ། འཕགས་མ་
འཕགས་མ། གསུང་ནས་སྤྱན་ཆབ་ཉིལ་ཉིལ་འདུག་པ་དང། མི་རྟ་ཟུང་གཅིག་མ་གཏོགས་པ་རྟ་དང་མ་བྲལ་བས་ཡུད་ཅིག་ན་ཆུ་འགྲམ་དུ་ཐོན་བྱུང། མི་རྟ་ཟུང་གཅིག་ཆུས་ཁྱེར་སོང་བ་དང་སེམས་དཔའ་ཆེན་པོའི་སྐུ་རྒྱབ་ནས་ད་ཅི་
མེད་པའི་མི་དཀར་པོ་གཟུགས་རིང། ཕྲུག་གོས་དཀར་པོ་རྙིང་ངེ་སོང་བ་ཞིག་ལ། སྐ་རགས་དྲེས་མ་ཚིག་རྐྱང་བཅིངས་པ་ཅིག་བྱུང་ནས་ང་འགྲོ་ང་འགྲོ་ཟེར་ཞིང་ཆུ་ལ་ཚམ་ཚམ་མེད་པར་རྒལ་སོང་བ་ནས། མི་དེས་ལག་པ་ནས་དྲུང་བྱུང་
སྟེ་ཅི་ཡང་མ་ཉེས་པར་གསོས་རྟིང་མི་དཀར་པོ་དེ་གར་སོང་ཆ་མེད་ལ་སོང་བས་ཀུན་ཡ་མཚན་པར་གྱུར་ཏེ། སེམས་དཔའ་ཆེན་པོའི་ཞལ་ནས། ཅི་ཐོ་དོད་གསུང་བ་ལ། དྲུང་ནས་འཕགས་མ་ལ་གསོལ་བ་བཏབ་པས། འཕགས་

[439A]༄༅། །མའི་སྤྲུལ་པ་ཡིན་ལས་ཆེ་ཞུས་པ་ལ། ཡིན་པ་དག་ཀྱང་སྲིད། རེ་མཚར་ཅིག་བྱུང། ལར་རང་གིས་བློ་གཏོད་ནུས་ན་དཀོན་མཆོག་འདིས་རང་མི་བསླུ་བ་ཅིག་ཡིན་གསུངས། །ཡང་ཉོ་གནས་
ཀྱིས་ལོ་གཅིག་ལོ་ཞིང་དུམ་པ་གཅིག་བཏབ་པ་གཟིགས་པས། སེམས་ཅན་མང་པོ་འཆི། འོ་སྐོལ་ལོ་མས་ཅི་བྱེད་གསུང་ནས་བྱེད་དུ་མ་གནང། དབྱར་ཡོག་མོའི་མེ་ཤིང་མ་འདོན། དེ་ལ་སེམས་ཅན་མང་པོ་ཡོད། མ་
ཤིན་འཁོས་གཅིག་འཆར་ནས་འོད་གསུང། དབྱར་འོད་ཁང་མེད་དུས་ནུབ་མོ་དཀར་མེ་ཕུལ་ན་ཕྱེ་མ་ལེབ་འཆི་གསུངས་ནས། དཀར་མེ་ཉིན་བར་འབུལ། དབྱར་ཁ་མཆོད་བ་སྔ་སེ་གྱིས། འཕྱིས་ན་སེམས་ཅན་རྐང་འོག་ཏུ་
སོང་བ་མི་མཐོང་གསུང་ཤིང། མདོར་ན་ལས་རྒྱུ་འབྲས་ལ་ཐུགས་ཡིད་གཏིང་ནས་ཆེས་པའི་རྟགས་སྲོག་གི་ཕྱིར་ཡང་སྲོག་ཆགས་ཕྲ་མོ་རེ་ལའང་གནོད་པ་མི་མཛད་ཅིང་དུས་རྒྱུན་དུ་ལས་རྒྱུ་འབྲས་སེམས་པ་ལ་བསྔགས་པ་
ཆེན་པོ་མཛད་དོ། །སྐྱེས་བུ་ཆེན་པོའི་ལམ་ལ་མྱོང་བ་ཕུལ་ཕྱིན་ཐོན་ཏེ་བདག་གཞན་དངོས་སུ་བརྗེ་ནུས་པ་བྱུང་བ་དང་སེམས་ཅན་ཀུན་ལ་ཉེ་རིང་མེད་པར་ཕན་སེམས་ཁོ་ན་མཛད་བ་ནི་འདི་ལྟར་ཡོན་བདག་གི་རིགས་འགའ་
ཞིག་གིས། དམག་ལ་འགྲོ་བའི་དུས་རིམ་གྲོ་ལ་གཏོར་མའི་ཆས་མང་པོ་བསྐྱལ་ཅན། གཏོར་མ་ཕུལ་ནས་འཕྲིན་ལས་འཆོལ་བའི་སྐབས་སུ། འོ་སྐོལ་རང་དཀོན་མཆོག་དང་ཆོས་སྐྱོང་ལ་ཞུ་བ་བྱེད་ཙ་ན། ཕྱོགས་གཉིས་

[439B] བསམ་ངན་སྦྱོར་རྩུབ་ཐམས་ཅད་ཞི་བར་མཛོད་ཅིག་ཟེར་བ་མ་གཏོགས། གཅིག་རྒྱལ་གཅིག་ཕམ་པར་མཛོད་མི་ཟེར། ཉིད་ཅག་རྣམ་པའང་དེ་བཞིན་མཛོད། ཁོ་བསྟེ་རྒྱལ་བ་ཞིག་འདོད་དེ་
རྒྱལ་བ་མ་བྱུང་ཡང་འཁྲུག་བཞིན་ཕར་ཆུར་གཉིས་ཀར་ལ་དེས་ཆོག་དེ་བཞིན་བྱས་པས་ཡོན་བདག་བསླུས་པར་མི་འགྲོ་གསུང། སེམས་ཅན་འདི་དང་འདི་ཞེས་བྱ་བ་བདེ་ཞིང་སྐྱིད་པ་འདུག་ཟེར་བ་གསན་ཅན། དེ་ལེགས་སོ་
གསུང་ནས་ཤིན་ཏུ་མཉེས་ཤིང་འདི་ལྟར་ཡང་གསུང་ངོ། །བདག་གིས་སྡུག་བསྔལ་རླུང་ཤུགས་ཀྱིས་བསྐྱོད་ནས། །གང་གིས་བཞིན་རས་ནག་པོའི་སྤྲིན་བསྡུས་ཏེ། །མཆི་མའི་ཆར་ཕབ་དུད་མོའི་འབྲུག་སྒྲ་བསྒྲགས། །དེ་འདྲ་ཡལ་
བར་འདིར་བ་རིགས་སམ་ཅི། །བདག་ཉིད་བདེ་བའི་ཉི་ཟེར་ཕོག་པ་ཡིས། །གང་གི་བཞིན་རས་པདྨོའི་ཆལ་རྒྱས་ཏེ། །སོ་ཡི་ཟེའུ་འབྲུ་དཀར་པོ་སྟོན་གྱུར་པ། དེ་འདྲ་ཡལ་བར་འདོར་བ་ག་ལ་རིགས་།ཞེས་སོགས་གསུང་ངོ། །
ཡང་དྲུང་ན་འཁོད་པའི་རི་དྭགས་དང་གཅན་གཟན་ཀུན་ཀྱང་གཅིག་ལ་གཅིག་ཕན་ཚུན་གནོད་པ་མེད་པར་བྱམས་ཏེ་གཞན་གྱིས་ཕུལ་བའི་ཤ་ཁྱི་ཆེན་པོ་གཅིག་ཡོད་པ་ཡང། རྣ་མོས་རྩེད་མོའི་ཕྱིར་རྡུང་བ་ལྟར་བྱས་ཅན། མི་རྣུག་
པར་བྲོས་འགྲོ་ཞིང། སྤྲང་པོ་ལ་རྨུག་པའི་ཚེ་མ་ཎི་བགྲངས་པ་དང་རྨུག་འཕྲོ་གཅོད་པ་ཞིག་ཡོད་དོ། །བྱི་ལ་ཞིག་ཡོད་པ་དེ་ཡང་བྱེའུ་མཐོང་ཁར་བབ་པའི་དུས་གནོད་པའི་སེམས་སྤངས་ནས་དེ་བྱུང་བ་ལ་དགའ་ཞིང་འགྲོགས་

[440A]༄༅། །དོགས་པའི་ཕྱིར་དེས་མི་མཐོང་བའི་སར་ཕྱིན་ནས་ཉལ་ཞིང། བྱི་ཆུང་ལ་ཡང་གནོད་པ་མི་བྱེད་དོ། །སྤྱང་ཀི་གཅིག་ཡོད་པ་ཡང་སེམས་ཅན་ལ་འཚེ་བའི་སེམས་སྤངས་ཏེ། རྟིང་ལ་ཤ་བྱིན་ཀྱང་མི་
ཟ་བ་ཅིག་བྱུང་ཞིང། ངང་པ་གཅིག་ཡོད་པ་ཡང་སེམས་དཔའ་ཆེན་པོ་བསྐོར་བ་མཛད་པའི་དུས་སུ་ཁོ་ཡང་བསྐོར་བ་བྱེད་དེ་བཞུགས་པའི་དུས་སུ་ཁོ་ཡང་སྡོད། སེམས་དཔའ་ཆེན་པོའི་སྤྱོད་ལམ་གྱི་ལད་མོ་བྱེད་པ་ཅིག་
བྱུང་འདུག་དེ་ལ་མཉེས་ཤིང། དམག་བྱུང་ནས་བོ་དོང་དུ་འབྱོན་དགོས་པ་བྱུང་དུས། ཉེ་གནས་ལ་གཞན་དངོས་པོ་མི་ཐུབ་ངང་པ་དེ་མ་ལུས་པ་གྱིས་གསུང་ཟེར། མཁན་ཆེན་བྱང་ཆུབ་རྩེ་མའི་གསུང་གིས། དུད་འགྲོ་དེ་
ཀུན་གྱི་བྱེད་ལུགས་དེ་རང་ངོ་མཚར་ཆེ། བྱང་ཆུབ་ཀྱི་སེམས་འདི་འབྱོངས་ཙ་ན་གང་ཡང་དབང་དུ་འདུ་བ་ཅིག་ཡིན་པར་འདུག་གསུང། དབུས་པའི་དམག་འཇང་དུ་བྱུང་དུས་དངུལ་ཆུ་བ་རྣམས་ལ། དངོས་པོ་ལ་མ་ཆགས་
པར་ཐམས་ཅད་བྲོས། འགྲོ་བ་མི་འོང་བའི་རྒས་པ་རྣམས་ཀྱི་གཡོག་ངས་བྱེད་པ་ཡིན་གསུང་སྟེ། བ་ཤུལ་ན་ཡོད་པ་རྣམས་ཀྱིས་བྲེད་ནས་དྲུང་དུ་འཚོགས་ནས་བསྡད་པའི་དུས་དམག་མི་རྣམས་ཁྲོ་ཞིང་རྔམ་པའི་ཚུལ་གྱིས་
དྲུང་དུ་བྱུང་སྟེ། ཞལ་མཐོང་བ་དང། འཕྲལ་དུ་གཏུམ་པ་དང་ཁྲོ་ཞིང་རྔམ་པ་རྣམས་ཀྱང་ཞི་ནས་དྲུང་ན་འཁོད་པ་རྣམས་ལ་གནོད་པ་མི་བྱེད་པར་བྱིན་རླབས་ཞུས་ཀྱིན་འགྲོ། འགའ་ཞིག་དད་པ་སྐྱེས་ཏེ་མཆི་མ་འབྱིན་ཅིང། མི་

[440B]དྲུང་ན་འཁོད་པའི་སློབ་མ་རྣམས་ཀྱང་ང་ཁོ་ན་ལ་མཉེས་ཤིང་བྱམས་སྙམ་དུ་ཐམས་ཅད་དེ་ལྟར་དུ་སེམས་ཤིང། དེ་རྣམས་ཀྱང་གཅིག་ལ་གཅིག་མཐོང་ཆེ་ཞིང་བྱམས་པས། ཕན་
ཚུན་ཚ་མི་རྩད་པར་གྲལ་འོག་ཏུ་སྡོད་པ་ལ་ཧབ་ཐོབ་བྱེད་ཅིང་གཅིག་ལ་གཅིག་སྙན་པར་སྨྲའོ། །སེམས་དཔའ་ཆེན་པོ་འདི་ནི་དཔེར་ན་མ་བུ་གཅིག་པུ་ཡིད་དུ་འོང་བ་ལ་བརྩེ་བ་ལྟར་སེམས་ཅན་རྣམས་ལ་སྙིང་རྗེ་ཆེན་པོ་མངའ་ཞིང་
ཁྱད་པར་དུ་དངོས་སུ་སྡུག་བསྔལ་བ་དང། སྡུག་བསྔལ་གྱི་རྒྱུ་ལ་སྤྱོད་པ་ལ་བརྩེ་སྟེ། དགུང་ལོ་བཅུ་དྲུག་ཙམ་ལོན་པའི་དུས་ཟང་ཟིང་གིས་ཕན་འདོགས་བག་ཙམ་བྱས་པའི་དགེ་བཤེས་གཅིག་གིས་སང་ཉིན་ལན་སླེབ་པ་དགོས་པའི་
དོན་གལ་ཅན་ཞིག་གི་བང་ཆེན་བཅོལ་ཏེ། བོ་དོང་ནས་ས་སྐྱར་འབྱོན་པའི་ཕྱེད་ལམ་ཙམ་ན་སླེབ་པའི་ཐང་དཀྱིལ་ཞིག་ན་ཁྱི་གུ་བཞི་ལྔ་ཞིག་སྐྱེས་པ་མས་བོར་ནས་སོང་འདུག་པ་གཟིགས་པ་དང། སྙིང་རྗེ་ནས་བཤུམས་ཤིང། དེ་
རིང་འདི་པ་སྐྱེལ་དུ་ཕྱིན་ན་ནི་ཁོང་གི་དོན་མི་འགྲུབ། དེ་རིང་བཞག་ནས་ཕྱིན་ན་ནི་དགུན་ཡིན་པས་འཁྱགས་ནས་ཀྱང་འཆི། བྱ་རོག་དང་གཅན་གཟན་དག་གིས་ཀྱང་གསོད་སྙམ་དུ་བསམ་ནས་དེ་རིང་འདི་པ་བསྐྱལ་ལ། དོ་རེད་མཚན་
ལ་འགྲོ་དགོས་པ་ཡིན་དགོངས་ཏེ། ཁྱི་གུ་སྐྱེལ་བ་ལ་ལོག་ནས་བྱོན་པས། དགེ་བཤེས་དེ་དང་ད་རས་མ་འཕྲད་བ་བྱ་དགོས་དགོངས་པ། སྲང་བར་གཅིག་ཏུ་འཕྲད་པས། ཉིད་ཀྱིས་དོན་གལ་ཅན་གྱི་སྟབས་བཅོག་པར་འདུག་
[441A]༄༅། །ཟེར་ནས་འཐབ་ཏུ་བྱུང་བས་སྐྱེངས་པོ་བྱུང་གསུང། དེ་ནས་དེ་མ་ཁད་ལོག་ནས་བྱོན་པས་ཐོ་རངས་ཁ་ས་སྐྱར་ཕེབས་ལན་བསྒྱུར། ཆབ་གཅིག་གསོལ་ནས་བྱོན་པས་དགོང་མོ་བོ་དོང་དུ་ཕེབས་དགེ་
བཤེས་དེ་ན་རེ་ངོ་མཚར་ཆེ་ངས་འཐབས་པ་དེ་ཡང་བཟོད་པར་གསོལ་ཟེར་བྱུང་གསུང། ཡང་དགུང་ལོ་ཉི་ཤུ་ཙམ་ལོན་པའི་དུས་སུ་ཨེའི་དགེ་འདུན་རྣམས་ཆོས་གཞི་བཏེག་པས། རྒྱ་སྒོའི་འགག་ན་སྤྲང་མོ་ཞ་མ་གཅིག་
ཡོད་པ་དེ་དུ་ཡིན་འདུག་པས་ཐུགས་ཀྱིས་མ་བཟོད་དེ་ཅི་ཉེས་དྲིས་པས། བཙུན་པ་ཐམས་ཅད་འབྱོན་པར་འདུག་དེས་ན་ང་ལ་ལྟོ་སྟེར་མི་མི་ཡོང་ཟེར། ངས་ཁྱོད་ལེན་དུ་འོང་གི་སྡུག་བསྔལ་མ་བྱེད་གསུང་སྟེ། ཐག་པ་ཁྱེར་
ནས་ལོག་བྱོན་ཏེ། ང་ལ་ཁུར་གསུངས་པ་ལ་མོས་ཁུར་མི་ནུས་པ་འདུག་ཟེར། སྔ་ལ་མོའི་གོས་སྟན་རྣམས་བསྐྱལ་དེ་ནས་མོ་རང་ཁུར་ནས་ཆོས་བར་སར་བསྐྱལ་གསུང། དེས་ན་སེམས་ཅན་དངོས་སུ་སྡུག་བསྔལ་བ་
གཟིགས་ན་ལྟ་སྨོས་ཀྱང་ཅི་འཆལ། གཞན་གྱིས་སེམས་ཅན་སྡུག་བསྔལ་བ་འདི་འདྲ་འདུག་ཟེར་བ་གསན་ན། ངའི་མ་རྒན་རེ་སྙིང་རྗེ་གསུང་སྟེ་བཤུམས་ནས་གསུང་གླེང་ཀྱང་འཕྲོ་ཆད་ནས་འགྲོ་ཞིང། གླང་རི་ཐང་པ་ལ་
གཞན་གྱིས་དོ་ནག་པོ་བྱས་པ་གསན་པས། ངའི་མ་རྒན་སེམས་ཅན་གྱི་སྡུག་བསྔལ་འདི་ལ་བསམས་ན་ངོ་གདོང་དཀར་པོ་ཡོང་ས་མི་འདུག་གསུང་ཟེར། དེ་ཁོང་པ་མེད་པར་གདའ་གསུང་ནས་སྤྱན་ཆབ་ཉིལ་ཉིལ་མཛད་

[441B] །སྡུག་བསྔལ་མང་གཟིར་འགྲོ་འདི་ཡལ་བོར་ནས། །རང་ཉིད་ཞི་བདེ་འབའ་ཞིག་དོན་གཉེར་བ། །ཕ་མ་མེ་ཡིས་འཚིག་པ་ཡལ་བོར་ནས། །རང་ཉིད་བསིལ་བའི་རྫིང་བར་ཁྲུས་བྱེད་འདྲ། །འགྲོ་འདིས་
རང་གི་བདེ་བ་ཡལ་བོར་ནས། །བདག་གི་དོན་དུ་སྡུག་བསྔལ་ཁུར་བླངས་པ། །ས་དང་རྒྱ་མཚོའི་རྡུལ་བས་ཆེས་མང་ན། །དེ་དག་བདག་གིས་ཇི་ལྟར་ཡལ་བར་འདོར། །ཐོག་མེད་དུས་ནས་ལན་མང་ཕན་བཏགས་པའི། །འགྲོ་མང་
བཟོད་དཀའི་སྡུག་བསྔལ་གྱིས་གཟིར་བ། །མཐོང་ཐོས་དྲན་ཀྱང་གས་པར་མ་གྱུར་པ། །བདག་གི་སྙིང་འདི་ལྕགས་ལས་བྱས་སམ་ཅི་།སྔོན་ཆད་ཡང་ཡང་སྡུག་བསྔལ་སེལ་བྱེད་མ། །མནར་མེད་མེ་ཡི་ནང་དུ་ཚིག་གྱུར་ན། །དེ་
ལ་སྙིང་རྗེའི་བསམ་པ་མི་སྐྱེས། །བདག་འདྲ་མི་ཡི་ལུས་ཅན་དུད་འགྲོར་ཟད། །ཅེས་གསུངས། དབུས་པའི་དམག་རྟིང་མ་འཛད་དུ་བྱུང་དུས་དངུལ་ཆུའི་མདུན་གྱི་ཐང་ཆེན་པོ་དེ་དམག་གིས་གང་བ་གཟིགས་པས་སྡུག་གེ་ཚོ་སྡུག་
གེ་ཚོ་ངའི་མ་རྒན་འདི་ཙམ་ཞིག་འཁྲུལ་ནས་སྡུག་བསྔལ་གྱི་རྒྱུ་ལ་སྤྱོད་པ་དེ་སྙིང་རེ་རྗེ་སྙིང་རེ་རྗེ་གསུང་ཞིང་བཞུགས་གདན་གྱི་སྟེང་དུ་འདྲེ་ལྡོག་མཛད་ཅིང་བཤུམས་པའི་མཐར་བརྒྱལ་བརྒྱལ་གྱི་བར་དུ་བཤུམས་པ་ཞིག་བྱུང། གཞན་
ཡང་འདི་ལྟར་གསུངས་ཏེ། ངན་སོང་གསུམ་སྟ་ཨ་ཅང་ཆེ། མིའི་ནང་ནས་ཀྱང་སྡུག་བསྔལ་དངོས་སུ་སྤྱོད་པ་འདི་རྣམས་སྙིང་ཤིན་ཏུ་ཡང་རྗེ་མོད། བསམ་བློ་ལེགས་པར་བཏང་ན་སྡུག་བསྔལ་གྱི་རྒྱུ་ལ་སྤྱོད་པ་འདི་རྣམས་སྙིང་རྗེ་

[442A]༄༅། །གསུང་ཞིང། ད་ལྟ་འཇིག་རྟེན་གྱི་མི་ཆེ་རུ་རེ། གྲུང་དུ་རེ། འཁོར་མང། ཁ་དྲག་ནོར་ཆེ། ལས་སུ་སྡིག་པ་འབའ་ཞིག་བྱེད་པ་དེ་འདྲ་རྣམས་གཟིགས་པའམ། དྲན་པའམ། དེ་དག་གི་གླེང་
སོ་བྱུང་ཙ་ན་ཡང་སྤྱན་ཆབ་འབྱིན་ཅིང། ཕ་རོལ་པོ་རྣམ་རྟོག་སྐྱེར་ཡོང་བསམ་པ་བྱུང་ནས་ཉམས་སྣ་དཀྱིལ་གྱིན་ཚོད་བཟུང་བ་མིན་ན། དེ་འདྲ་རྣམས་དང་ཕྲད་པ་ན་མཆི་མ་རང་དབང་མེད་པར་ཡོང་གི་འདུག་གསུང། འོ་སྐོལ་
ཆོས་པ་འདི་རྣམས་སྡུག་བསྔལ་གྱི་རྒྱུ་ལ་སྤྱོད་པ་འདི་རྣམས་ལ་སྙིང་རྗེ་སྐྱེ་ཐང་བ་ཅིག་འདུག་པ་ལ། སྐྱེ་བ་ཉུང་བ་དེ་རང་རེ་རྣམས་ཀྱང་ཚེ་འདིའི་དཔལ་འབྱོར་ཁ་དྲག་དེ་རྣམས་ལ་སྐྱོན་དུ་མི་ལྟ་བའི་བློ་ངན་དེ་ཕུགས་སུ་ཞུགས་པས་
ལན་འདུག་ད་ལྟ་སྡུག་བསྔལ་ལ་རྣམས་ལ་སྙིང་རྗེ་སྐྱེ་བ་དེ་སྡུག་བསྔལ་དེ་ལ་རང་རེ་སྐྱོན་དུ་ལྟ་བས་ཡིན་པར་འདུག་སྟེ། དེ་གཉིས་རང་སྐྱོན་གང་ཆེ་མི་ཤེས་གསུང། ཚོགས་ཆོས་གསུང་བའི་དུས་སེམས་ཅན་གྱི་
སྡུག་བསྔལ་ལ་གཟིགས་ནས་སེམས་དཔའ་ཆེན་པོ་ཉིད་ཀྱིས་བཤུམས་ཙ་ན་ཚོགས་པ་བྱིངས་པོ་དུ་ཅོ་ཐེག་ཐེག་ཡོང་བ་དེ་ལ་མཚན་ཉིད་པ་ཅིག་ན་རེ། མཁན་ཆེན་བུ་སྟོན་པ་དང། བླ་མ་པཎ་ཆེན་པ་ཆོས་གསུང་ཙ་ན་
བཞད་གད་ཟེག་ཟེག་ཉམས་དགའ་ཞད་ཆེ་བར་འདུག་འདི་པས་ཆོས་གསུང་བ་དེ་སྡུག་ཞད་ཆེ། མི་གཅེས་ཤི་བ་བཞིན་དུ་དུ་ཅོ་ཐེག་ཐེག་ཡོང་ཟེར། རྒྱལ་སྲས་འདི་སྐུ་མཚམས་དམ་པོ་ལ་བཞུགས་པའི་དུས། མཁན་

[442B]པ་མངོན་པར་ཤེས་པས་མཁྱེན་ཏེ། མཚམས་ཧུ་ར་ཐོན་མཛད་ནས་བྱོན་པའི་ལམ་ཁར་མི་གཉིས་ཀྱིས་ར་གཅིག་མི་འགྲོ་བཞིན་ཁྲིད་འགྲོ་བ་དང་ཕྲད་པ་ན་ཅི་བྱེད་དྲིས་བས། ཧོར་
འདྲ་ལ་སྤྲོད་བ་ཡིན་ཟེར། སྙིང་རྗེ་ནས་བཤུམས་ཏེ་གསེར་ཞོ་ཕྱེད་བྱིན་ནས་འདི་ཧོར་འདྲ་ལ་སྤྲོད་ལ་ར་འདི་མ་གསོད་ང་ལ་བླངས་བྱས་གསུང། དེ་ནས་ཤངས་ཀྱི་མདའི་གད་སྐྱིབས་ཤིག་ཏུ་ཕེབས་པ་དང། འདིར་ཇ་སྐོལ་ངལ་སོ་བ་ཡིན་
གསུང་བ་ལ། འདི་ན་ཆུ་མི་གདའ་ཞུས་པས། ཆུའི་ཁག་ངས་ཁུར་མེ་ཤིང་ཐུས་ལ་ཤོག་གསུང། ཤིང་བཏུས་ནས་སླེབ་པ་དང། ཆུ་འདི་ན་གདའ་ཡིས་གསུང་ནས་ཕྱག་གིས་བྱེ་མ་ལ་རུད་རུད་མཛད་པ་ལ་སྔར་མེད་པའི་ཆུ་བྱུང་བས་ཞབས་
ཏོག་པ་རྣམས་ཀྱི་བསམ་པ་ལ་མིག་འཕྲུལ་ཡིན་ནམ་བསམ་པ་བྱུང་ཟེར། ཇ་གསོལ་ཟིན་པའི་རྗེས་ལའང་ཆུ་འདུག་ཡར་ལམ་ཆེད་ཀྱིས་བལྟས་པས་ཆུའི་རྗེས་ཡང་མི་འདུག་ཟེར་རོ། །དེ་ནས་མཁན་ཆེན་རིན་པོ་ཆེ་དང་མཇལ་
པས་ཉིད་བྱོན་པ་དེ་དགའ་གསུང་ནས་མཉེས་ཚོར་ཆེན་པོ་མཛད་འཇུག་པ་སེམས་བསྐྱེད་འདི་སྔར་བླ་མ་རིན་ཡེ་བ་ལ་ཐོབ་ལགས་ཏེ་ཡིན་ཀྱང་དྲུང་དུ་གཅིག་ཐོབ་ན་བསམ་པས་སྐུ་ཁེམས་ཀྱིས་ལྕོགས་ཙམ་གདའ་ན་ཐུགས་ལ་འདོགས་
བར་ཞུ་ཞུས་པས། དེ་དུས་བསྙུང་རབ་འདུག་སྟེ་ཤིན་ཏུ་ཡང་སྤྲོ་ཡོ། ད་ལྟ་རང་མཆོད་པ་ཤོམས་ཤིག་གསུང། སེམས་བསྐྱེད་ཀྱི་ཆོ་ག་དངོས་གཞི་གྲུབ་ནས་མཁྱེན་པར་གསོལ་བ་གདབ་པའི་སྐབས་སུ། ས་ཆེན་པོ་ནི་རབ་ཏུ་གཡོས་

[443A]༄༅། །ལྷའི་མེ་ཏོག་ནི་ཆར་བཞིན་དུ་བབས། སྤོས་ཀྱི་དྲི་ཞིམ་པོའི་ངད་པ་ནི་རྣམ་པར་ལྡང། རོལ་མོའི་སྒྲ་སྙན་པ་ནི་དབྱར་གྱི་འབྲུག་བཞིན་དུ་གྲག་སྤྲིན་རྣམས་ཀྱིས་ཀྱང་འཇའ་ཚོན་སྣ་ལྔའི་བླ་རེ་བྲེས་པར་གྱུར་
ཅེས་གྲག་གོ་ཆོ་ག་ཚར་བའི་རྗེས་ལ་མཁན་རིན་པོ་ཆེའི་ཞལ་ནས། ཆོས་བདག་པོའི་ལག་ཏུ་འཕྲོད། ད་སྟེ་བཙུན་རྒན་དེ་རིང་ཤི་ཡང་འགྱོད་པ་མེད་དོ་གསུང་ནས་རྒྱལ་ཚབ་ཏུ་དབང་བསྐུར་ཏེ། དེ་ནས་རིང་པོ་མ་ཐོགས་
པར་སྐུ་གཤེགས་ཤིང། གཤེགས་ཁར་སྒྱུ་མའི་དཔེ་བརྒྱད་པོ་དེ་ནར་བ་གཅིག་གསུང་ནས་གཤེགས་ཞེས་གྲག་གོ་མཁན་ཆེན་རིན་པོ་ཆེའི་སློབ་མ་རྣམས་ཀྱིས། བླ་མ་རྒྱལ་སྲས་པ་དེ་ལ་མངོན་པར་མཁྱེན་པ་ཡོད་མེད་ཐེ་
ཚོམ་མི་འདུག་མཁན་ཆེན་རིན་པོ་ཆེ་གཤེགས་ལ་ཁད་དེར་ཁོང་གིས་ཕེབས་ཟེར། དེ་ནས་སེམས་དཔའ་ཆེན་པོ་ཉིད་ཀྱང་ཉིན་ཞག་རེ་ལ་དུས་གསུམ་དུ་སྨོན་འཇུག་གི་སེམས་བསྐྱེད་བསྡུས་པ་རེ་ལེན་ཅིང། འདི་ལྟར་གསུངས་
ཏེ༑ གང་གིས་རང་གི་བདེ་བ་ཡལ་པོར་ནས། །ཡུ་བུའི་དོན་དུ་སྡུག་བསྔལ་ཁུར་བླངས་པའི། །སེམས་ཅན་ཚོགས་འདི་བློ་ཡིས་ཡལ་བོར་ན་།ཐེག་ཆེན་དམ་ཆོས་ཐོས་པའི་དགོས་པ་ཅི། །དེས་ན་མཐའ་ཡས་སེམས་ཅན་
བསྒྲལ་བྱའི་ཕྱིར། །བླ་མེད་བྱང་ཆུབ་མཆོག་ཏུ་སེམས་བསྐྱེད་དེ་།རང་དོན་སྤངས་ཏེ་དངོས་ས་མ་བརྒྱུད་ནས་ཀྱང། །གཞན་དོན་སྒྲུབ་དེ་སྐྱེས་བུ་མཆོག་ཡིན་ནོ། །ཞེས་སོགས་གསུངས་ཤིང། དབུས་གཙང་ཁམས་

[443B] སྐྱེ་པོའི་ཚོགས་ཁྲི་ཕྲག་དུ་མ་ལ་བྱང་ཆུབ་སེམས་ཀྱི་སྡོམ་པ་གནང་ནས། བྱང་ཆུབ་སེམས་དཔར་གྱུར་པར་མཛད་ཅིང། དུས་ཕྱིས་མཁན་ཆེན་བྱང་ཆུབ་རྩེ་མོས་དབུ་མཛད་པའི་དགེ་
བའི་བཤེས་གཉེན་འབའ་ཞིག་ཚོགས་པ་ལ། འཇུག་པ་སེམས་བསྐྱེད་གསུངས་པའི་སྐབས་སུ་འོ་སྐོལ་གྱིས་མཁན་ཆེན་རིན་ཆེན་པ་ལ་འདི་ཞུས་པའི་དུས་སུ། ཆོས་བདག་པོའི་ལག་ཏུ་འཕྲེད་པ་ཡིན་གསུང་ནས་མཉེས་ཚོར་ཆེན་
པོ་མཛད་ཅིང་གདའ། འོ་སྐོལ་ལ་བདག་པའི་བདག་རྒྱུ་ཙམ་མེད་དེ་ཁོང་པ་དེ་སྐད་གསུང་གིན་གདའ། འོན་ཀྱང་བྱས་པས། ཇོ་བོ་རྗེ་ཡབ་སྲས་སྐུ་མཆེད་གསུམ་ལ་སོགས་པའི་དུས་སུ་དར། ཆོས་འདི་ལ་བཀའ་དོག་པ་ཡིན་པར་
འདུག་དུས་ཕྱིས་ཀྱང་འདི་འབོགས་པ་ཉུང་བར་གདའ། གང་ལྟར་ལགས་ཀྱང། འོ་སྐོལ་ལས་དབུས་གཙང་གཉིས་ན་ཆོས་འདི་འབོགས་པ་མང་བ་མེད། སྔར་ཡང་རྒྱུད་ལ་སྐྱེས་པ་མང་པོ་བྱུང་ཞིང་ད་འོ་སྐོལ་ནས་ཆོས་
འདིའི་བཀའ་ཡངས་སུ་གཏོང་བ་ཡིན་པས། ཉིད་ཅག་དགེ་བའི་བཤེས་གཉེན་འབོགས་པར་ནུས་པ་ཐམས་ཅད་ཀྱིས་ཕོག་ཅིག་གསུང་ངོ། །རྒྱལ་སྲས་འདིས་བདག་གཞན་བརྗེ་བའི་མཛད་པ་ཇི་ལྟར་བསྟན་པ་ནི་སློབ་དཔོན་དཔལ་
ཡེ་བས་བློ་སྦྱོང་ལ་ཉམས་ཁྲིད་བསྒོམ་དུས། ལྷོངས་ལ་ཤིག་ནད་བྱུང་བས། སེམས་དཔའ་ཆེན་པོའི་གསུང་གིས། ཉིད་རང་གིས་སྙིང་རུས་བསྐྱེད་ལ་གསོས་གལ་ཏེ་མི་གསོས་པ་འདྲ་ན་འདིར་བྱོན། ངེད་ཀྱིས་ཀྱང་གསོ་རོགས་བྱ་ཡིས་གསུང་ཟེར་

[444A]༄༅། །ཁོང་གིས་ཡུན་རིང་པོའི་བར་དུ་གསོས་ཀྱང་ཉུང་དུ་མ་སོང། ཆོས་རྫོང་དུ་བྱོན་ནས་བླ་ཡེལ་དུ་མལ་བཅས་ནས་ཞག་ཤས་སོང་བ་དང། ཤིག་རྣམས་ཉུང་དུ་སོང་འདུག་པ། རྣམ་རྟོག་སྐྱེས་ཏེ་དྲུང་དུ་བལྟར་ཕྱིན་
པ་དང། དྲུང་པ་ལ་ཤིག་ཉིལ་བ་འདུག་པ་མཐོང་བས། དྲུང་ནས་འོ་བརྒྱལ་ང་རང་གིས་སྙིང་རུས་བསྐྱེད་ལ་གང་གསོས་བྱེད་ང་རང་ལ་ཐུགས་ལ་འདོགས་པར་ཞུ་ཞུས་པས། ཉིད་ཀྱི་ཤིག་བླངས་པ་མ་ཡིན་ང་རང་ལ་ཡོད་པ་ཡིན་གསུངས་
ནས་མ་གནང། དེ་ནས་ཞག་འགའ་ནས་ཐམས་ཅད་ཡལ་ནས་སོང་གསུང་གཞན་གྱི་སྡུག་བསྔལ་དངོས་སུ་ལེན་པ་འདི་སྙིང་རྗེའི་བསམ་པ་དྲག་པོས་བླངས་ན་ལོངས་ངེས་ཤེས་པ་ཉམས་སུ་མྱོང་བས་གྲུབ་པ་ལགས་གསུང། རྒྱལ་
སྲས་བདག་ཉིད་ཆེན་པོ་འདི་ཧོར་དཔོན་ཞིག་གིས་ས་སྐྱར་གདན་དྲངས་པའི་ཚེ་ས་སྐྱའི་རྒྱབ་དེར་དྲོ་འདེབས་པའི་སར་ཁྱི་རྒན་པོ་གཅིག་བྱུང་བ་ལ། ཧོར་གྱི་འབའ་ཧོར་ཆེས་རྡོ་གཅིག་བརྒྱབ་པས་འགྱེལ་ནས་སྐད་ངན་ཆེན་པོ་ཤོར་བས། སེམས་
དཔའ་ཆེན་པོ་རང་ལ་བརྒྱབ་པ་བཞིན་དུ་ཨ་གསུང་ནས་ཕྱག་ནས་དཀར་ཡོལ་འཆོར་ལ་ཁད་བྱུང་ཞིང་སྤྱན་ཆབ་མང་པོ་བཏོན། དེ་ནས་ས་སྐྱར་བྱོན་ཏེ། དགེ་བའི་བཤེས་གཉེན་དང་སྐྱེ་བོའི་ཚོགས་ཆེན་པོ་ལ། ཟབ་བ་དང་རྒྱ་ཆེ་བའི་
ཆོས་གསུངས་ནས་འགྲོ་བ་དཔག་ཏུ་མེད་པའི་དོན་མཛད་དེ། གསེར་ཡིག་པས་ཚོང་དུས་ནས་མར་གདན་དྲངས་དུས། ཧོར་གྱི་གཡོག་པོ་གསུམ་ལ་ནག་ཆེན་པོ་ཐུག་ནས་གསོད་དུ་བྱུང་བ་ལ། རྒྱལ་སྲས་འདིས་ཐུགས་ཀྱིས་

[444B]པས་སྲོག་ལས་ཐར་བར་མཛེད་སྐུ་ཞང་གི་རྩིས་ཀྱི་རྟེན་འབྲེལ་ལ་དབེན་ཤྲཱིའི་གདན་གྱི་འོག་ཏུ་ཁོ་རང་གི་གཟུགས་དང། རལ་གྲི་དང། རང་ཐག་སོགས་བཅུག་པ་དབེན་ཤྲཱིས་
མཐོང་ནས་རྩ་ར་ཆེན་པོ་བྱེད་དུ་བྱུང་བ་ལ་ཡང་གསུང་བྱོན་པ་ཙམ་གྱིས་གྲོལ་བར་མཛད་དེ། རིན་སྤུངས་པར་བྱོན་ནས་དབུས་སུ་འབྱོན་མ་དགོས་པར་ཡར་བྱོན་ཏེ། ཞ་ལུར་གདན་དྲངས་ནས་དགེ་བའི་བཤེས་གཉེན་དང་སྐྱེ་བོའི་ཚོགས་
དཔག་ཏུ་མེད་པ་ལ་ཆོས་ཀྱི་སྦྱིན་པ་མཛད། དེ་དུས་བུ་སྟོན་རིན་པོ་ཆེ་བསྙུང་ནས་གྲོངས་ལ་ཁད་པ་མ་མཇལ་ཏེ་སྐུ་གསུང་ཐུགས་རྡོ་རྗེའི་རང་བཞིན་དུ་བྱིན་གྱིས་བརླབས་ནས་བསྟན་པ་དང་སེམས་ཅན་གྱི་དོན་ལ་བཞུགས་པའི་རྟེན་
འབྲེལ་དང་བདག་གཞན་བརྗེ་བའི་དམིགས་པ་མཛད་ནས་དེའི་ནུབ་མོ་ནས་སྐུ་བསྐྱེད་བྱུང་ནས་བསྙུང་བ་དང། དེ་དུས་བླ་མ་རྒྱལ་སྲས་པས་མཁན་ཆེན་བུ་སྟོན་པའི་བསྙུང་ནད་སྡངས་ཟེར་བའི་གྲགས་པ་ཆེན་པོ་ཡང་བྱུང་ཞིང། མཁན་
ཆེན་པའི་ཞབས་ཏོག་པ་གཅིག་གི་རྨི་ལམ་དུ་མདངས་དྲུང་པ་ལ་བླ་མ་རྒྱལ་སྲས་པ་སྐུ་ལུས་ཤེལ་དཀར་ལྟར་དྭངས་པར་གྱུར་བས་གསེར་གྱི་དབུ་རྒྱན་གསོལ་ནས་དབང་བསྐུར་མཛད་པ་རྨིས་ལགས་ཞུས་པས་རྨི་ལམ་བཟང་པོ་ཡིན་
ང་ཡང་མདངས་ཁམས་བདེ་ཞིང་རིག་པ་དྲངས་པ་ཅིག་བྱུང་གསུང་ནས་མཉེས་འདུག་གསུང། ཡང་བླ་མ་དམ་པ་བསོད་ནམས་རྒྱལ་མཚན་པས་ཆོས་ཞུ་བ་ལ་ས་སྐྱར་གདན་དྲངས་ནས། ཆོས་ཀྱི་འཁོར་ལོ་རྒྱ་ཆེན་པོ་བསྐོར་ཏེ་

[445A]༄༅། །ཚུར་འབྱོན་དུས་ལ་རྫས་ནག་པོར་ཇག་པ་བྱུང་སྟེ། སེམས་དཔའ་ཆེན་པོ་རང་གི་སྐུ་ལ་མ་ངག་ཞབས་ཏོག་བ་རྣམས་འོ་ལ་བ་རེ་བཀྱིགས་ཏེ་ཇག་པ་ཟ་མ་ཟ་དུས། ཞབས་ཏོག་པ་གཅིག་བཀྱིགས་པ་གྲོལ་
བྱུང་བའི་རྩ་ན། ཇག་པའི་རལ་གྲི་བཞག་འདུག་པ་ཁྱེར་ནས་བྲོས་ན་བསམ་ཡོད་ཙ་ན། སེམས་དཔའ་ཆེན་པོས་མཁྱེན་ནས་ཉིད་དེ་བློ་ཅབ་ཙུབ་མ་བྱེད་ཨང་གསུངས་པས་བྲོས་མ་ནུས་ཟེར། དངོས་པོ་འདི་རྣམས་རིན་ཆེན་སྒང་པའི་
ས་ཆར་ཁྱེར། ངས་བློས་བཏང་ཡོད་པས་ཕྲོགས་པ་ཡིན་སྙམ་པའི་བློ་ཡང་མ་བྱེད་དའི་གོས་འདི་ཁྱེར་ན་ཡང་ཁྱེར་གསུངས་པས་ཇག་པས་ཕྱག་བཙལ་ནས། ངེད་ཚོ་ཡང་ཕོངས་ནས་ཐབས་སྡུགས་པས་ཉིད་ལྟ་བུ་དང་ཐུག་
ཟེར༑ ཇག་པ་རྣམས་རྗེས་ཟློས་བྱེད་དུ་བཅུག་ནས་བསྔོ་བ་ཡང་མཛད་གསུང། དབུས་བའི་དམག་མང་པོ་མཐོང་བ་དེ་དང་དཔོན་ཆེན་བྱང་བ་འདིས་འོ་སྐོལ་ལ་ཆོས་འབྲེལ་མ་བྱས་པའི་གོང་དུ་བཙོན་སྡུག་གི་གཅིག་མི་གསོད་
པའི་ཞུ་བ་བྱས་ཀྱང་མ་གྲུབ་པ་དེ་གཉིས་ཀྱིས་ལོ་མང་པོའི་བར་དུ་དགེ་སྦྱོར་གྱི་བསྐུལ་མ་བྱས་དེ་བར་ལ་དགེ་སྦྱོར་གང་བྱེད་ཀྱང་དེ་རྣམས་དང་དབུས་པའི་དམག་སྔོན་མ་རང་རེ་དངུལ་ཆུབ་འཇོམས་མི་དེ་རྣམས་ཀྱི་དོན་དུ་བསྔོས་
སྨོན་ལམ་མང་པོ་བཏབ་སྟེ་ཨེ་ཕན་ནི་མི་ཤེས་གསུང། ཡང་ལན་ཅིག་རྒྱལ་སྒའི་འགག་ན་ཤིག་ནད་ཚབས་ཅན་བྱུང་བའི་སྤྲང་རྒན་ལུས་ཀྱི་ཟུངས་ཤོར་བ་གོས་དང་སྟན་ལ་སོགས་པ་ཤིག་གི་ཕུང་པོར་གྱུར་པ་ཅིག་གི་དི་

[445B] དྲུང་སྐུ་མཆེད་པའི་སྐྱེ་བོ་ཚོས་དྲུང་ནས་སྐྱུག་བྲོ་འགག་དེར་མ་བསྡད་ཟེར་ཞིང་འབུད་པ་གཟིགས་པས། སྙིང་རྗེ་དྲག་པོ་སྐྱེས་ནས་སྤྱན་ཆབ་ཤོར་ཏེ། དེའི་ནུབ་མོ་ཁོའི་གོས་དང་སྟན་ཤིག་གི་
ཕུང་པོར་གྱུར་པ་རྣམས་ནང་དུ་ཁྱེར། སྤྲང་པོ་ལ་ན་བཟའ་གཅིག་གཉིས་དང་ཟ་རྒྱུ་གནང་ནས་ཤིག་རྣམས་ལ་སྐུ་ལུས་སྦྱིན་བར་བཏང་སྟེ་ཤིག་གི་ཕུང་པོའི་གསེབ་ཏུ་གཟིམ་ནས་གག་བ་ཎིག་གཉིས་སོང་བ་དང། སློབ་དཔོན་དང་
མཆེད་གྲོགས་འགའ་རེས་ཚོར་ནས་བལྟར་བྱོན་པས་སྤྲང་པོའི་གོས་དང་སྟན་ཤིག་གི་ཕུང་པོར་སོང་བ་རྣམས་གསོལ་སྐུ་ལུས་ཐམས་ཅད་འབྲུམ་ནད་ཐུག་བོ་བྱུང་བ་བཞིན་དུ་གྱུར་འདུག་པ་མཐོང་ནས་ཁོང་རྣམ་པ་ཧ་ལས་
ཏེ་ཉིད་ད་ལྟ་ལུས་གཏོང་བའི་དུས་ཙམ་ལ་མ་སླེབས་ལས་ཆེ། དེ་འྡ་རང་ཧ་ཅང་ཐལ་དྲགས་མི་མཛད་པར་ཞུ་ཞུས་པས། སྤྱོད་འཇུག་ལས། བདག་གིས་ལུས་ཅན་ཐམས་ཅད་ལ། །ལུས་འདི་ཅི་བདེར་བྱིན་ཟིན་གྱིས། །རྟག་ཏུ་གསོད་དང་སྨོད་
བ་འམ། བརྡེག་སོགས་ཅི་དགར་བྱེད་ལ་རག་ཞེས་དང། འགོ་མང་རྡོག་བས་བདག་གི་སྤྱིར་འཚོག་གམ། །འགུམ་ཡང་མི་བསྔོ་འཇིག་རྟེན་མགོན་དགྱེས་མཛོད། །གསུང་ནས་མ་གསན་པས། ཁོང་རྣམ་པས་འཇམ་པའི་དབྱངས་
དོན་ཡོད་པའི་དྲུང་དུ་ཕྱིན་ཏེ་འདི་བཞིན་མཛད་ཀྱིན་གདའ། ངེད་རྣམས་ཀྱིས་ཞུ་བ་བྱས་ཀྱང་འདི་སྐད་གསུང་ནས་མི་གནང་བར་འདུག་དྲུང་ནས་གསུང་བྱོན་དགོས་པར་གདའ་ཞུས་པས། འཇམ་དབྱངས་དོན་ཡོད་པས་ཀྱང་

[446A]༄༅། །དེ་ཁར་བྱོན་ཏེ། དེ་ལྟ་བུ་རང་མི་མཛད་པ་ཞུ་ཧ་ཅང་འོ་བརྒྱལ་དྲགས་ཅིར་འགྱུར་ཡང་མི་ཤེས་ཞུས་པ་ལ་ཡང་སྐྱས་རབས་ལས། ལུས་ཙམ་གྱིས་ཀྱང་གཞན་ལ་ཕན་ཐོགས་པར་།ནམ་ཞིག་འགྱུར་
ཞེས་བདག་གིས་གང་བསམས་པ། །སྨོན་ལམ་དེ་ནི་འབྲས་བུ་ཡོད་པར་བྱ། །ཞེས་དང། ཉིད་ཀྱི་ཞལ་ནས། གཞན་ལ་མི་ཕན་སྲེད་ཟད་བདེ་བ་ཡང། །དམྱལ་བའི་མེ་ལྟར་མཐོང་ནས་རབ་སྤོང་ཞིང་།གཞན་ལ་ཕན་ན་མནར་མེད་མེ་
ནང་དུའང། །རབ་དགས་འཇུག་པ་རྣམས་ཀྱི་རྗེས་སུ་སློབ། །ཅེས་གསུངས་ཏེ་མ་གསན་པར་གསོལ་བས། རིང་པོར་མ་ལོན་པར་ཤིག་རྣམས་ཡལ་ནས་སོང་ཞེས་གྲག་གོ། །དེ་དུས་ཧ་ཅང་སོ་ཚ་རང་དྲགས་ནས་མ་བཟུག་པའི་དུས་སུ་སྟོད་
ཀྱི་ཆ་ལ་དར་གྱི་དུམ་རེ་དཀྲིས་ནས་བཞག་གསུང། ཉིད་ཀྱི་ཞལ་ནས། གང་ཞིག་ཁྲོ་དང་ང་རྒྱལ་དབང་གྱུར་ནས། །བདག་གི་ལུས་ལ་རྨ་སྲོལ་ཆེར་གཏོད་དེ། །འཆི་བར་ངེས་པའི་གནས་སྐབས་བྱུང་གྱུར་ནའང། །དེ་ཚེ་དམ་བཅའ་འདི་ནི་དྲན་པར་བགྱི།།
ཞེས་དམ་བཅས་པ་བཞིན་མཛད་དོ། །ཡང་བོ་དོང་དུ་སྤྲང་ཕྲུག་ཤིག་ནད་བྱུང་བ་ཞིག་གི་ཤིག་ཐམས་ཅད་བླངས་པས། སེམས་དཔའ་ཆེན་པོའི་སྐུ་ལུས་ལ་འཕུངས་ནས་ཞག་གཅིག་ལ་ཤི་འདུག་ཟེར། སེམས་དཔའ་ཆེན་པོ་ལ་
བརྟེན་ནས་དེ་པ་རྣམས་གནས་གོང་མ་ཞིག་ཏུ་འཕོས་ངེས་བསམ་པ་བྱུང་ངོ། །ཞེས་རྒྱལ་སྲས་བདག་ཉིད་ཆེན་པོ་འདིའི་ཐུགས་སྲས་ཉན་པོ་དཔལ་རིན་གསུང་ངོ། །གཞན་ཡང་བོ་དོང་དང་དངུལ་ཆུ་གཉིས་སུ་སྤྲང་པོ་ཤིག་ནད་བྱུང་བ་

[446B]གྲག་གོ། དུས་ཕྱིས་པ་ན་ཡུལ་གླང་ཐང་པ་ཡིན་པའི་སྟོན་སྒོམ་བྱང་ཆུབ་སེམས་དཔའ་གཅིག་ལ་ཁོང་རང་ལ་ཤིག་བྱུང་བའི་སྟེང་དུ་གཞན་གྱི་ཤིག་ནད་ཀྱང་བླངས་ཏེ་སེམས་ཅན་
ལ་ལུས་དངོས་སྦྱིན་པར་བཏང་ནས་གཤེགས་པའི་དེ་མ་ཐག་ལ། བདག་གིས་ཐུགས་དམ་ལ་འདོགས་པར་ཞུ་བའི་ཕན་ཆེས་ཁྱེར་ནས། ཉེ་གནས་ལ་འདི་ལྟར་དུས་བྱས་པས་ཉེ་གནས་དྲུང་དུ་སོང་ནས་ལོག་བྱུང་པ་ཨ་ཅི་གསུང་དྲིས་པས་
གོ། རྗེས་སུ་ཡི་རང། ཤཱཀྱ་ཐུབ་པ་རུས་སྦལ་དུ་སྐུ་འཁྲུངས་པའི་དུས་སུ། སྲིན་བུ་ཀེ་ཏ་ཀ་བརྒྱད་ཁྲི་ལ་སྐུ་ལུས་སྦྱིན་པར་བཏང་བ་དང། དོན་གྱི་ཆ་མཐུན་པ་དེ་ཡིན། ཁོང་གི་སེམས་ལ་འགྱོད་པ་ཡོང་བའི་རིགས་སུ་མི་འདུག་ངོ་མཚར་
ཆེ། འོ་སྐོལ་པོ་སྦྱོང་བ་ཡིན་པས་ཤིག་དེ་ཙམ་ཞིག་འཆིར་འཇུག་པ་སྙིང་རྗེ་ཡར་ལའང་ལ་ཤོག་གསུང་གིན་འདུག། དྲུང་ནས་སྐུ་བགྲེས་པ་དང། ཤིག་ཚན་ཆེས་དྲགས་པས་ཅི་འགྱུར་མི་ཤེས་ཞུས་ཀྱང་མི་གསན་པར་ལོང་ཤོག་གསུང། རྒྱལ་
སྲས་བདག་ཉིད་ཆེན་པོ་འདི་སྦྱིར་སེམས་ཅན་སུ་ལའང་སྐྱོན་བརྗོད་མི་གསུང་ཞིང། ལྷག་པར་ཆོས་སྒོར་ཞུགས་པ་རྣམས་ལ་དག་སྣང་ཁོ་ན་མཛད་པ་ལས་སྐྱོན་བརྗོད་ཡེ་མི་མཛད་གཞན་ལ་སྐྱོན་བརྗོད་བྱེད་པ་གསན་ན་འོ་སྐོལ་རང་བློ་མ་
དག་པ་ཡིན། ཁོང་ཀུན་ཅི་འདྲ་ཡིན་མི་ཤེས། སླར་ཡང་འོ་སྐོལ་གྱིས་པར་མི་ལ་སྐྱོན་བརྗོད་མང་པོ་བྱས་ཙ་ན་འོ་སྐོལ་ལ་ཡང་ཐམས་ཅད་ཀྱིས་ཚུར་འཐབ་པ་ཅིག་རྟེན་འབྲེལ་ལ་ཅིས་ཀྱང་ཡོང་གསུང། རྒྱལ་སྲས་བདག་ཉིད་ཆེན་པོ་

[447A]༄༅། །འདིའི་མཛད་པ་རྣམ་ཐར་འདི་དག་ལ་དཔང་ལོ་ཙཱ་བ་བློ་གྲོས་བརྟན་པས། ཐོག་མར་ཤེས་བྱ་ཀུན་ལ་མཁས་པར་བྱ། །བར་དུ་མཁས་པའི་ཚོགས་སུ་ལེགས་པར་བཤད། །ཐ་མར་འདིས་པའི་དོན་ལ་
བརྩོན་པས་བསྒོམ། །དུས་གསུམ་རྒྱལ་བ་ཀུན་གྱི་བཞེད་གཞུང་ཡིན་།ཞེས་ས་སྐྱ་པཎྜི་ཏས་གསུངས་པ་དེ། གུ་རུ་ཐོགས་མེད་ཁོང་གིས་བྱས་པ་ཡིན་ནོ། །འོ་སྐོལ་ཆོས་པ་རྣམས་ཀྱི་ནང་ན་ཆོས་བྱེད་པ་མང་རབ་འདུག་
སྟེ་བརྟན་པ་ཐོབ་པ་རང་དུ་ཙམ་བདོག་གམ། གཞན་གྱི་རྒྱུས་ནི་ང་ལ་མེད། བརྟན་པ་ཐོབ་ངོ་ཤེས་པ་གུ་རུ་ཐོགས་མེད་ཁོང་ཡིན་ཕོ་སྐྱེས་པ་ཟེར་ན་དེ་ཀུན་ལ་ཟེར་བ་ལགས། མི་གཞན་གྱིས་ངའི་རྒྱུད་ཚོད་ལ་སླེབ་པ་
ལ་ད་རུང་དཀའ་ལས་ཆེན་པོ་ཡོད། ངས་གུ་རུ་ཐོགས་མེད་ཀྱི་རྒྱུད་ཚོད་སླེབ་པ་ལ་བསྐལ་པ་མང་པོ་ཚོགས་གསོག་དགོས། ང་ཁོང་གི་བླ་མ་ཡིན། ཁོང་ངའི་སློབ་མ་ཡིན་ཏེ་ང་ནི་བླ་མ་ཞིག་ལས་ཀྱང་དེ་ལ་མོས། མི་རྒན་ནམ་
འཆི་པའི་སྔས་ཁ་དེར་གུ་རུ་ཐོགས་མེད་ཡོད་པ་ཅིག་བྱུང་ན་དགའ་སྟེ་ང་ཕྱོགས་ཐམས་ཅད་དུ་རྒྱུག། ཁོང་པ་གཅིག་ཏུ་བཞུགས་པ་འདིས་ཡིད་སྨོན་ཐོག་ཏུ་ཨ་འབབ་ཡིན་གསུང་ཟེར་ཞིང། གསུང་ཡིག་སྙན་དང་དངགས་དང་བཅས་
པ་བསྐུར་བའི་ནང་ན་ཡང། ཁྱོད་ལ་ང་འདྲའི་སློབ་དཔོན་བརྒྱ་ཡོང་ཀྱང་གང་ལ་ཁྱོད་འདྲའི་སློབ་མ་ཁྱོད་ལས་མེད། །ཅེས་སོགས་ཀྱི་བསྟོད་པ་མང་པོ་ཡང་མཛད་དོ། །ཀུན་མཁྱེན་རོང་པོའི་ཞལ་ནས་ཀྱང། ང་ལ་ཕ་བས་ལྷག་པའི་བུ་

[447B] ངའི་སློབ་མ་འདི་འདྲ་གཞན་ལ་ཡོད་ན་སྨོན་ནེ་འཚོར། སྐྱེས་བུ་དམ་པ་འདི་འདྲ་འཇིག་རྟེན་ན་དཀོན་གསུང་ཆོས་རྗེ་བུ་སྟོན་རིན་པོ་ཆེས་ཀྱང། སྡེ་སྣོད་གསུམ་གྱི་དོན་ལ་མཁས་གྱུར་ཅིང། །རྒྱུད་སྡེ་ཟབ་
མོའི་རྟོགས་པས་ཀུན་ཆུབ་པ། །བྱང་ཆུབ་སེམས་གཉིས་འབྱོངས་པ་རྒྱལ་བའི་སྲས། །ཞེས་སོགས་ཀྱི་བསྟོད་པ་ཡང་མཛད་ཅིང། སེམས་དཔའ་ཆེན་པོས་ཞ་ལུར་བྱོན་པའི་ཚེ་བུ་སྟོན་རིན་པོ་ཆེས་ཞ་ལུའི་གྲྭ་པ་རྣམས་ལ། ད་ལྟ་བོད་
གངས་ཅན་གྱི་ཁྲོད་ན་ཆོས་ཤེས་ནས་ཉམས་སུ་བླང་ཤེས་པ་རྒྱལ་སྲས་ཐོགས་མེད་བ་ཙམ་གཅིག་ཡིན། ངས་ཀྱང་ཆོས་ཤེས་པ་ཤེས་ཏེ། ཀུན་མཁྱེན་འཕགས་པ་འོད་ཀྱིས་བསྟན་པའི་དོན་དུ་བཤད་ཉན་དང་མདོ་རྒྱུད་
ཀྱི་འགྲེལ་པ་མང་དུ་རྩོམས་ཞེས་གསུང་བ་ལ་བརྟེན་ནས་བཤད་ཉན་བྱེད་དགོས་པ་བྱུང་བ། ཁོང་འདྲ་བའི་ཉམས་ལེན་བྱུང་བ་མེད། འདི་ལྟ་བུའི་བྱང་ཆུབ་སེམས་དཔའ་ལ་ཆོས་འབྲེལ་ཐོགས་པ་ཙམ་གྱིས་ཀྱང་འཁོར་བ་
མཐའ་ཅན་དུ་འགྱུར་ནོག་ཤེས་པ་ཡིན་པས། མཚམས་ལ་ཡོད་པ་རྣམས་ཀྱང་གསེང་ལ་ཆོས་ཞུས། དེ་བར་གྱི་གཞབས་ཏོག་ཐམས་ཅད་བླ་བྲང་ནས་བྱེད་པ་ཡིན་གསུང། དེའི་རེས་སེམས་དཔའ་ཆེན་པོས་ཀྱང་ཟླ་བ་གཅིག་
ཞ་ལུར་བཞུགས་ནས་གང་ལ་གང་འདོད་ཀྱི་ཆོས་གསུངས་ཏེ་འགྲོ་བ་དཔག་ཏུ་མེད་པའི་དོན་མཛད་དོ། །རྒལ་སྲས་འདིའི་རྩར་གཞན་དག་གིས་རང་རེའི་ཆོས་བརྒྱུད་དང་བླ་མ་དང། རང་ལ་སྨོད་པ་བྱུང་བའི་དུས་སུ་མད་ལགས་

[448A]༄༅། །བྱས་པས། ད་ཀས་ཚིག་སྐེ་ཡང་ཆད་ནས་ཕན་ཚུན་རྒྱུད་སྲེག་རེས་ཀྱང་མི་ཡོང། རང་རེ་བཟོད་ལྡན་དུ་ཡང་འགྲོ་བ་ཡེན་གསུངས་ནས་དམ་བཅའ་ཡང་འདི་ལྟར་མཛད་དེ། འགྲོ་མང་དབུས་སུ་སྡང་མིག་ལྡན་
པའི་མས། །ཚིག་ངན་བཟོད་པར་དཀའ་བས་སྨ་ཕབ་ནས། །གདོང་པ་ལེགས་པའི་སྐབས་ཀྱང་མེད་བྱས་ན། །དེ་ཚེ་དམ་བཅའ་འདི་དག་དྲན་པར་གྱིས། །ཞེས་གསུང། ཡང་བསྟན་པ་དང་སེམས་ཅན་སྤྱི་མཐུན་ལ་གནོད་པ་ཆེན་པོ་བྱེད་
པ་དེ་འདྲ་རྣམས་ལ། འགའ་ཞིག་གིས་འདི་ལྟ་བུ་ཀུན་ཧ་ཅང་མི་རིགས་དྲགས་འདུག་ཟེར་ནས་ཞེ་སྡང་བསྒོམ་པ་གཟིགས་ཙ་ན། ཧ་ཅང་མི་རིགས་དྲགས་པ་དེ་ཀ་སྙིང་རྗེ་བ་ཡིན་གསུངས་ནས། དེ་ལྟ་བུ་རྣམས་ལ་ལྷག་བར་ཡང་བརྩེ་
བར་མཛད་ཅིང། འདི་ལྟར་གསུང་སྟ། བདག་གམ་བདག་གི་ཕྱོགས་ལ་གནོད་བྱེད་དམ། །བསྟན་དང་འགྲོ་བ་ཡོངས་ལ་གནོད་བྱེད་པའི། །མ་རུངས་སྐྱེ་བོ་མཐོང་ཐོས་དྲན་གྱུར་ན། །ལྷག་པར་སྙིང་རྗེའི་གནས་སུ་ཤེས་བྱས་ནས། །རྙེད་
བཀུར་སྙན་སྨྲས་སོགས་ཀྱིས་དངོས་སུ་ཕན། །གདགས་པར་ནུས་ན་གདགས་ཤིང་མ་ནུས་ནའང། །བྱམས་དང་སྙིང་རྗེ་དྲག་པོས་དག་ཉིད་ཀྱི། །བདེ་དགེ་ཅི་ཡོད་དེ་དོན་བསྔོ་བ་གཅེ།་ཞེས་གསུངས་སོ་།རང་ལ་གཞན་གྱིས་
དངོས་སུ་ཚིག་ངན་སྨྲ་བ་དང་བརྙས་པ་བྱེད་པའི་ཚེ་དེའི་ལན་མ་བྱས་ན་ཕ་རོལ་པོ་ཡང་ཞེ་སྡང་མི་བསྐྱེད་ཅིང། རང་རེ་ཡང་སྐྱོན་མེད་ཀྱི་སྐྱེས་བུ་བཟོད་ལྡན་དུ་འགྲོ་བ་ཡིན། གཞན་གྱིས་མི་རིགས་པ་བྱས། རང་རེས་ཀྱང་དེའི་ལན་

[448B] གཉིས་ཀ་སྐྱོན་ཅན་དུ་འགྲོ་བ་ཡིན་གསུང། དེ་ལྟར་མཛད་པ་རྣམ་ཐར་གང་གི་ཐད་ནས་ཀྱང་སའི་སྟེང་ན་འགྲན་གྱི་དོ་ཟླ་ཐམས་ཅད་དང་བྲལ་བའི་སེམས་དཔའ་ཆེན་པོ་འདིའི་སྙན་པའི་དྲི་བསུང་གྲགས་པའི་དིར་བཞོན་གྱིས་
སའི་སྟེང་ཐམས་ཅད་ཁྱབ་པར་བྱས་པས། རྒྱ་ནག་པོའི་ཡུལ་ནས་ཀྱང་སྟོབས་ཀྱིས་འཁོར་ལོས་བསྒྱུར་བའི་རྒྱལ་པོ་ཆེན་པོ་དང་རྒྱལ་པོ་ཆེན་པོ་ཧོང་ཐའི་ཙྪེ་དང། རྒྱ་གར་དང། བླ་ཡུལ་དང། ཡ་རྟ་དང། མངའ་རིས་
ལ་སོགས་པའི་རྒྱལ་ཕྲན་ཐམས་ཅད་ཀྱིས་ཀྱང་མོས་གུས་ཆེན་པོས་ཤཱཀྱ་ཐུབ་པའི་རྒྱལ་ཚབ་བསྟན་པའི་བདག་པོ་བོ་དོང་ཐོགས་མེད་ཅས་སོགས་ཀྱིས་བསྟོད་པ་དང། གདམས་པ་བསྐུར་བར་ཞུ་ཞེས་པའི་འཕྲིན་ཡིག་འབུལ་བ་
དང་བཅས་པ་རིམ་པར་བསྐུར་ཞིང་དད་པ་ཆེན་པོས་སྤྱི་བོར་འི་གཙུག་ཏུ་སྒོམ་པར་བྱེད་པ་དང། དངོས་སུ་མི་ཆེན་གྱི་སློབ་བུའི་རིགས་འདུས་པ་ལ་ཡང། འཇམ་དབྱངས་ཆེན་པོ་དོན་ཡོད་རྒྱལ་མཚན་དཔལ་བཟང་པོ། ཆོས་རྗེ་བསོད་
ནམས་རྒྱལ་མཚན་དཔལ་བཟང་པོ། །ཏི་ཤྲཱི་ཆེན་པོ་བསོད་ནམས་བློ་གྲོས་སྐུ་མཆེད། ཏ་དབེན་གུ་ཤྲཱི་ཀུན་དགའ་རིན་ཆེན་རྒྱལ་མ་ཚན་དཔལ་བཟང་པོ་དང། ཏད་བེན་གུ་ཤྲཱི་ཀུན་དགའ་ལེགས་པའི་རྒྱལ་མཚན་དཔལ་བཟང་པོ་ལ་
སོགས་པ་དཔལ་ལྡན་ས་སྐྱ་པའི་གདུང་རྒྱུད་རྣམས་དང། མཁན་ཆེན་ཐམས་ཅད་མཁྱེན་པ་བྱང་ཆུབ་རྩེ་མོ། མཁས་བཙུན་དཀོན་མཆོག་རྒྱལ་མཚན་དང། མཁས་གྲུབ་ཆེན་པོ་ཁྱུང་པོ་བ་དང་དབུས་ཕྱོགས་ཀྱི་ཡང་ཕག་
[449A]༄༅། །མོ་གྲུ། སྟག་ལུང་ཚལ་པ། རྒྱ་མ་ལ་སོགས་པའི་རིན་པོ་ཆེ་རྣམས་དང། མདོར་ན་དབུས་གཙང་གཉིས་ཀྱི་དགེ་བའི་བཤེས་གཉེན་མཁས་བཙུན་བཟང་གསུམ་འཛོམ་པ་ཕལ་ཆེར་སློབ་མར་
འདུས་ཤིང། གཞན་ཡང་དབུས་གཙང་གི་ཏ་དབེན། གུ་ཤྲཱི། སི་ཏུ། དཔོན་ཆེན་དུ་དབེན་ཤ་ལ་སོགས་ཀྱི་ལས་ཀ་འཛིན་པའི་མི་ཆེན་ཐམས་ཅད་ཀྱིས་ཀྱང། སྤྱི་པོའི་གཙུག་ཏུ་བཀུར་ཞིང་མཆོད་དོ། །རྒྱལ་སྲས་བདག་ཉིད་
ཆེན་པོ་འདི་ནི་ཡིད་བཞིན་གྱི་ནོར་བུ་རིན་པོ་ཆེ་ལྟར་དགོས་འདོད་ཐམས་ཅད་རྩོལ་མེད་དུ་འབྱུང། འདས་མ་འོངས་ཐམས་ཅད་མཁྱེན་པའི་མངོན་པར་ཤེས་པ་ཐོགས་མེད་དུ་མངའ། ཡི་དམ་གྱི་ལྷ་སྟོན་གནམ་དངས་པའི་
སྐར་ཚོགས་ཙམ་གཟིགས་ཇི་ལྟ་བ་དང་ཇི་སྙེད་པའི་དོན་ལ་དབང་འབྱོར་ཀྱང་ཐུགས་ལ་རློམ་པ་དང། ཁེངས་པ་རྡུལ་ཙམ་ཡང་མི་མངའ་ཞིང། འདི་ལྟར་གསུང་ཏེ། རང་གི་ཉེ་དུའི་བཀུར་སྟི་རབ་སྤངས་ནས། །གཞན་གྱི་བཀུར་
སྟི་འདོད་ན་བློས་བཏང་ཉམས། །དེ་ཕྱིར་གང་དུ་སུ་དང་འགྲོགས་ཀྱང་རུང། །མཐོ་དམན་འབྲིང་གསུམ་སྤྱི་བོར་འཁུར་བ་གཅེས་ཞེས་པ་དང། འོ་སྐོལ་ཆོས་པ་རྣམས་ལ་ཡང་མཁས་བཙུན་བཟང་གསུམ་གྱི་ཡོན་ཏན་གང་ཡོད་
ཀྱང། དེས་རང་མཆོག་ཏུ་འཛིན་ཅིང་ང་རྒྱལ་གྱིས་རང་ལས་དམའ་བ་ལ་བརྙས་པ། མཉམ་པ་ལ་འགྲན་སེམས། མཐོ་བ་ལ་ཕྲག་དོག་བྱེད་ན་ཆོས་གནད་དུ་མ་སོང་བ་ཡིན་དཔེར་ན་སྨན་གྱིས་ནད་བསྐྱེད་པའམ་

[449B]འདྲ་གསུང། རྒྱལ་སྲས་བདག་ཉིད་ཆེན་པོ་འདི་ནི་སྐྱེ་བོ་ཀུན་གྱིས་མཆོད་པའི་གནས་སུ་བཟུང་ཡང་འདོད་ཡོན་ལ་སྲེད་པ་ཆུང་བས་གསོལ་གང་དྲངས་ཀྱང་ཞིམ་པ་དང་
མི་ཞིམ་པའི་ཞལ་སྙད་མི་མཛད་པར་གང་དྲངས་པ་གསོལ་བས་གཞན་གྱིས་བཀུར་བ་དང། བསྒྲུབས་པ་དང། ཞབས་ཏེ་གསལ་ཞིང་འདི་ལྟར་ཡང་གསུང་ངོ། །ཆུ་རྒྱ་མཚོ་ཆེ་ལ་འཕྱོ་བའི་ཉ་།རྐན་ལྕགས་ཀྱུ་
རྣོན་པོས་ཕུག་པ་དེ། །རང་ཟས་ལ་སྲིད་པ་ཆེས་པས་ལན། །སྲེད་ཞེན་གྱིས་ཟས་ལ་མ་རྒྱུགས་ན། ལྕགས་ཀྱུ་ཡིས་ཡ་རྐན་འབུག་དོན་མེད། །ཡུལ་མཐུན་རྐྱེན་གྱིས་འཁོར་བར་འཛིན་བ་འདི། །རང་འདོད་
ཡོན་ལ་སྲེད་པ་ཆེས་བས་ལན། །འདོད་ཡོན་གྱི་སྲེད་པ་སྤངས་ཙ་ན། །ཡུལ་མཐུན་རྐྱེན་ལམ་གྱི་གྲོགས་སུ་འཆར། །འདོད་སོན་སྤྱད་ཀྱང་ཞེན་མེད་ཤིན་ཏུ་གཅེས། གསུང་བ་དང། འོ་སྐོལ་དང་པོ་གྲྭ་སའི་
དུས་ནས་དངོས་པོ་གསོག་པའི་བློ་མ་སྐྱེས་པས་འཕྲལ་ལྟོ་སྐྱིད་པ་ཅིག་བྱུང་གསུངས། རྒྱལ་སྲས་འདི་སྤྱིན་པའི་ཕར་ཕྱིན་ལ་སློབ་པར་མཛད་བའི་ཚེ་ལུས་དང་ལོངས་སྤྱོད་ཐམས་ཅད་སེམས་ཅན་ལ་དངོས་སུ་
གཏོང་བར་མཛད་དེ། ལྷོ་སྒོ་རུ་ནད་པ་སྙོམས་ཆུང་ཡུན་རིང་ན་བ་བརྒྱུ་མེད་པ་གཅིག་ལ་བསོད་སྙོམས་མཛད་པའི་རྩམ་པ་པོང་རྒྱབ་གཅིག་ཡོད་པ་དེ་བྱིན་པས་ད་དེ་འཆི་བའི་འདྲེ་མེད་བར་བས་

[450A]༄༅། །ཟེར་ནས་དུ་ཡིན་འདུག་དེ་ལ་སྙིང་རྗེ་དྲག་པོ་སྐྱེས་གསུངས། ལན་ཅིག་ས་སྐྱ་ན་སྤྲང་པོ་འཆི་ལ་ཁད་ཅིག་འདུག་པ་ལ་མ་ཤི་བར་ནམ་ལ་ཁྱིས་ཟ་བར་འདུག་ཟེར་ནས་སེམས་ལས་ཆེན་
པོ་འདུག་པས་བྱ་བྲལ་བ་གཅིག་ལ་རྔན་པ་བྱིན་ནས་བསྲུང་དུ་བཅུག་པས་དེའི་ནུབ་མོ་ཤི་འདུག། སྤྱིན་པ་ད་གཉིས་ཆུང་ཡང་ཡིད་ཚིམ་བར་བྱུང་གསུང། བཤད་ཉན་མཛད་དུས་བཤད་གསར་བས་བཤད་
སློངས་ཞུས་བ་ན་ནང་དུ་འདོང་གསུང་ནས་ནང་དུ་ཕེབས་པ་དང། ཁྱེད་རང་འདི་ནས་གང་དགའ་པ་ཞིག་ཁྱེར་སོང་གསུང་ནས་གྲུམ་ཙེ་བཟང་པོ་ཞིག་ཡོད་པ་ཁྱེར་སོང་གསུང་བ་དང་ཡང་བྲོ་པས་གནང་སྦྱིན་ཞུས་
པས། ཁྱོད་རང་འདི་ནས་གང་དགའ་བ་ཞིག་ཁྱེར་གསུང་པས་གསོལ་སྡེར་ཁྱེར་སོང་གསུང་བ་དང། གཞན་ཡང་ན་བཟའ་སོགས་གང་ཡོད་གནང་ཞིང། གྲྭ་སྐོར་བ་སོགས་ལ་གཞན་གནང་རྒྱུ་མེད་ན་ཡོལ་
བ་བླ་བྲེ་ནས་ཀྱང་བྲེགས་ཀྱིན་གནང་ངོ། །ཐེང་ཅིག་ཉན་པའི་སེར་སློངས་པ་བྱུང་ནས་སློང་དུ་བྱུང་བ་ལ་གཞན་སྟེར་རྒྱུ་མེད་པར་ཆོས་སྟན་གྱི་གྲུམ་ཙེ་གཅིག་ཡོད་པ་བྱིན་པས། སློབ་དཔོན་གྱིས་ཚོར་ནས་
ཁོང་ཚོ་ལ་ནས་ཁལ་གཅིག་བྱིན་གྲུམ་ཙེ་བླངས་ཏེ་ཁྱེར་བྱུང་ནས་སྟན་གཅིག་པོ་ལས་མེད་པ་གསུང་ནས་འཐབ་ཏུ་བྱུང་གསུང་ཡང་རྩེ་གདོང་དུ་ཆོས་བར་ལ་བྱོན་དུས་ཉི་མ་དཔལ་ཟེར་བའི་གྲྭ་པ་ཞིག་གི་ཕྱམ་རྩེ་

[450B]འདུག་པ་ལ། སེམས་དཔའ་ཆེན་པོ་རང་ལ་ཕྱམ་རྩེ་གཉིས་ཡོད་པའི་གཅིག་ཁོ་ལ་གནང་སྟེ། དེ་དུས་མཁན་ཆེན་བསོད་ནམས་གྲགས་པ་བོ་
དོང་དུ་བྱོན་ནས་དགུན་གཅིག་སྲོད་ཐོ་རངས་གཉིས་ཀ་ཆོས་གསུང་བ་གསན་དུ་བྱོན་པས། ཕྱམ་རྩེ་གཅིག་ལས་མེད་པ་དེས་གྲང་མོ་བྱུང་ཡང་སློབ་དཔོན་ལ་གཡར་ན་ཡོང་སྟེ་འཐབ་ཏུ་ཡོང་བསམས་ནས་
གཡོར་མ་ནུས་གསུང། གྲྭ་སའི་དུས་སུ་རྩམ་པ་ཆེན་པོ་མེད་ཀྱང་སྤྲང་པོ་ལ་སྡེར་མས་བཅུས་ཀྱིན་གནང་ཙ་ན། དེ་བཞིན་མཛད་ན་ཉིད་རང་ལ་གསོལ་རྒྱུ་མི་ཡོང་ཞུས་ཙ་ན་ནམ་ཟད་ཙ་ན་བལྟ་རྒྱུ་ཞིག་ཡོང་
གསུང་ནས། རང་ཉིད་དབུལ་པོར་གནས་ཀྱང་སློང་བ་པོའི་སེམས་སྤོང་བ་མི་སྲིད་དེ། །དངུལ་ཆུར་ཉེ་གནས་མེད་པའི་བཤུལ་དུ་སེར་སློང་ལ་བྱང་དང་ར་ནས་ཡོངས་པའི་མི་སུམ་ཅུ་ཙམ་ཞིག་སློང་དུ་བྱུང་བ་ལ་ན་བཟའ་པེར་
ཐུལ་གཅིག་དང་རྩམ་པ་གང་ཡོད་གནང། ཡང་སྤྲང་པོ་གཅིག་སློང་དུ་བྱུང་བ་ལ་ཕྲུག་ཕྱམ་གཅིག་སྔོན་ལ་གནང་བ་ལ་བཟང་པོ་སྟེར་རྒྱུ་ཡོད་བཞིན་དུ་མི་སྙེར་བ་དགོངས་ཏེ། ཕྱམ་རྩེ་བླངས་ནས་བེར་ཐུལ་གཅིག་གནང་
བས་ཕྱི་ལོ་ཡང་བརྙོགས་ནས་སློང་དུ་བྱུང་བ་ལ་ཕྲུག་གི་རིང་འགག་གཅིག་གནང་གསུང། ཡང་ཐེང་ཅིག་ཉ་ག་ནས་མེད་པའི་འཤུལ་དུ་སྤྲང་སློང་གཅིག་སློང་དུ་ཕྱུང་བ་ལ་གཞན་གནང་རྒྱུ་མེད་པར་ར་ལྤགས་ཀྱི་སྦུད་པ་

[451A]༄༅། །གཅིག་ཡོད་པ་ཡང་གནང་ངོ། །དེ་ལྟར་རྒྱལ་སྲས་བདག་ཉིད་ཆེན་པོ་འདིས་ལོ་ཉི་ཤུ་རྩ་གྲངས་སུ་ཁོར་ཡུག་ཏུ་སྐུ་མཚམས་དམ་པོ་མཛད་པ་དེ་གྲོལ་བའི་རྗེས་ཤིག་ལ། དངུལ་ཆུར་དགེ་འདུན་དང་སྐྱེ་
བོའི་ཚོགས་ཆེན་པོ་ལ་སེམས་བསྐྱེད་དང། བློ་སྦྱོང་དང། སྐྱེས་རབས་དང། བྱང་ཆུབ་སེམས་དཔའི་ས་ལ་སོགས་པ་གསུངས་པའི་དུས་སུ་ལྷའི་མེ་ཏོག་གི་ཆར་ཁ་བ་བུ་ཡུག་འཚུབས་པ་ཙམ་པ་བས་སོ་།ཡང་ཐེང་ཅིག་བྱང་ཆུབ་
སེམས་དཔའི་སྤྱོད་འཇུག་གསུངས་པའི་དུས་སུ་ལྷའི་མེ་ཏོག་གི་ཆར་སྔར་བཞིན་དུ་བབས་སོ། །དེ་ནས་ཏའི་སི་ཏུ་སོགས་དབུས་ཕྱོགས་ཀྱི་ཆེན་པོ་མང་པོས་སྤྱན་དྲངས་ཏེ་དགུང་ལོ་དྲུག་ཅུ་རེ་བདུན་བཞེས་པའི་དུས་སུ་གླང་ལོ་ཟླ་བ་དང་པོའི་
ཚེས་བཅུ་དྲུག་ལ་བོ་དོང་ནས་བཏེག་སྟེ། དཔལ་སྡིང་དང་ཆུ་མིག་དང་ཞ་ལུ་ལ་སོགས་པ་རྣམས་སུ་ཡང་དགེ་འདུན་དང་སྐྱེ་བོའི་ཚོགས་ཆེན་པོ་ལ་ཆོས་ཀྱི་སྦྱིན་པ་མཛད་ནས། མཁན་ཆེན་བུ་སྟོན་རིན་པོ་ཆེ་དང་རིན་སྤུངས་པར་བསྡེབས་
ནས་བྱོན་པའི་ལམ་ཁར་མཛོ་མོ་ཞིག་ཡོད་པ་ལ་ཕྱགས་ཕྱི་བ་རྣམས་ཀྱིས་ཟན་མང་པོ་བྱིན་པས་འགྲངས་དྲགས་ནས་ན་བ་ལ་མཁན་ཆེན་པས་ཁྲོ་བོའི་དྲག་སྔགས་ལ་སོགས་པ་བགྲངས་ཀྱིན་བྱིན་བརླབས་བྱས་ཀྱང་མ་ཕན་པར་མཛོ་མོ་
ཤི་བས། སེམས་དཔའ་ཆེན་པོས་མཛོ་མོའི་སྤྱི་བོ་ཐེན་ཐེན་མཛད་ཅིང། ངའི་མ་རྒན་རེ་སྙིང་རྗེ་གསུང་ཞིང་ཡུན་རིང་བཤུམ་པ་ལ་མཁན་ཆེན་པས། བླ་མ་པ་ད་གཤེགས་པར་ཞུ་གསུངས་པས་དྲུང་པ་སྔོན་ལ་གཤེགས་པར་

[451B] འོ་སྐོལ་དུམ་པས་མི་འགྲ་གསུང་ནས་ཡུན་རིང་པོའི་བར་བཤུམ་ཞིང་བཞུགས། རྗེས་ལ་མཁན་ཆེན་པའི་གསུང་གིས། མཛོ་མེའི་དོན་གྲུབ། དུད་འགྲོ་གཅིག་ལ་དེ་ལས་ཚོགས་བསགས་པ་མི་ཡོང་གསུང། དེ་ནས་
ཏའི་སི་ཏུ་བྱང་ཆུབ་རྒྱལ་མཚན་གྱིས་ཞུ་འབྲོག་ལྷ་ཁང་ནས་བསུ་བ་བྱས་ཏེ་རིན་སྤུངས་སུ་ཕེབས་པའི་དུས། དེ་ནས་མི་མཐོང་བའི་སར་སུས་ཀྱང་ཞུས་པ་མེད་པར། དུར་སྨྲིག་གི་སྒྲོལ་མ་རང་བྱོན་བཞུགས་ས་དེ་རི་ཕ་གིའི་མདུན་ན་
བདོག་གམ་གསུང། དེ་ནས་སི་ཏུ་བྱང་རྒྱལ་བས་རྫོང་རྣམས་སུ་རིམ་པ་བཞིན་དུ་ཞབས་ཏོག་བྱས་ནས། དབུས་ཀྱིས་ཆ་བསམ་ཡས་ལ་ཉེན་ལམ་གཉིས་ཙམ་ཡོད་པའི་ལམ་ཁ་གཅིག་ཏུ་ཕེབས་པ་དང་སྤྲིན་དཀར་པོ་གཅིག་ལ་
ཚད་བཙུགས་ནས་ཕ་གིའི་ཐད་ན་གང་ཡོད་གསུང་པ་ལ། ས་སྣ་བ་ཅིག་ན་རེ། ཕ་གིའི་ཐད་ན་བསམ་ཡས་ཡོད་ཟེར་བས། དེ་ཚོད་ཅིག་འདུག་ངོ་མཚར་ཆེ་གསུང་པ་ལ། སློབ་དཔོན་ཡོན་ཏན་འོད་ཀྱིས་ཅི་གདའ་ཞུས་པས། རྒྱུ་
མཚན་འདྲ་གདའ་ཡ་གསུང། དེ་ནས་སི་ཏུ་བྱང་རྒྱལ་གྱིས་ཡར་ཀླུངས་སྣེ་གདོང་དུ་སྦྱན་དྲངས་ཏེ། གུས་པ་ཆེན་པོས་བསྙེན་བཀུར་ཞིང་མཆོད་པའི་ཁྱད་པར་མང་པོས་ཞབས་ཏོག་བྱས་ཏེ་གཙུག་གི་ནོར་དུ་ལྟར་བཟུང་ནས་ཆོས་
སྟོན་པར་གསོལ་བ་བཏབ་པན་བདག་ཉིད་ཆེན་པོ་འདིས་སྣེ་གདོང་དང། ཁ་འབྲུག་དང། རྩེས་ཐང་ལ་སོགས་པ་རྣམས་སུ་དགེ་འདུན་དང་སྐྱེ་བོའི་ཚོགས་ཆེན་པོ་རྣམས་ལ་ཆོས་གསུངས་པའི་དུས་སུ་ལྷའི་མེ་ཏོག་ཆར་བཞིན་

[452A]༄༅། །དུ་བབས་པས་ཐམས་ཅད་རང་དབང་མེད་བར་དད་བར་བྱས་ནས་འགྲོ་བ་དཔག་ཏུ་མེད་པའི་དོན་མཛད་ཅིང། འཆི་ངེས་བའི་མི་མང་པོའི་སྲོག་ཡང་ཐར་བར་བྱས་ནས་ཟླ་བ་ལྔ་པ་ལ་ལྷ་སར་བྱོན་ཏེ་
ཇོ་བོ་རིན་པོ་ཆེའི་དྲུང་དུ་གསེར་ཆབ་གསོལ། དཀར་མེ་ཕུལ་བསྟན་པ་དང་སེམས་ཅན་གྱི་དོན་དུ་གསོལ་བ་རྒྱ་ཆེན་པོ་བཏབ་སྟེ། ལྷ་སར་ཕྱོགས་ཐམས་ཅད་ནས་དགེ་བའི་བཤེས་གཉེན་དུར་སྨྲིག་གི་རྒྱལ་མཚན་འཛིན་པ་
གནམ་གྱི་སྐར་མ་ཙམ་འདུས་པ་དང། སྐྱེ་པོའི་ཚོགས་ཆེན་པོ་འདུས་པ་རྣམས་ལ་ཐུགས་བསྐྱེད་ལ་སོགས་པ་གསུངས་པའི་ཚེ་ལྷའི་མེ་ཏོག་ཆར་བཞིན་དུ་བབས་པས་ཐམས་ཅད་དད་པར་བྱས་ཤིང་འགྲོ་པ་དཔག་ཏུ་མེད་པ་
སྨིན་གྲོལ་ལ་བཀོད་ནས་གུང་ཐང་དང། གསང་བདེ་དང། ཟུལ་སྐོར་དང། སྙེ་ཐང་ལ་སོགས་ལ་ཆོས་གར་གསུངས་ཐམས་ཅད་དུ་མེ་ཏོག་གི་ཆར་བབས་པས། ཐམས་ཅད་དད་པར་བྱས་ནས་ཕན་བདེ་ལ་བཀོད་པ་ཀུན་ལ་ཐུན་
མོང་དུ་གྲུབ་བོ། །སེམས་དཔའ་ཆེན་པོའི་དྲུང་དུ། མཚུར་ཡོན་རིན་ཡེས་གསང་ཕུ་དང་གཞན་དུ་ཆོས་གསུང་དུས་མེ་ཏོག་གི་ཆར་བབས་པ་ལས་ཀྱང། ལྷ་ས་རུ་ཆོས་གསུངས་དུས་མེ་ཏོག་གི་ཆར་འབབ་ཕུལ་ཆེ་བ་འདུག་ཞུས་
པས༑ གནས་ཀྱི་ཁྱད་པར་ཡིན་མཆི་གསུང། དེ་ནས་ཡང་སི་ཏུ་བྱང་རྒྱལ་བས་ཡར་ཀླུངས་ས་གདན་དྲངས་ཏེ། དང་ཤི་དབང་ཕྱུག་གི་བང་ཁང་ནོར་དང་བཅས་པ་ཕུལ་ནས། བསམ་གཏན་གླིང་དུ་སི་ཏུ་བ་འཁོར་དང་བཅས་པས་

[452B] རྩེས་ཐང་བ་ལ་སོགས་པའི་དགེ་བའི་བཤེས་གཉེན་དུ་མ་དང་སྐྱེ་བོའི་ཚོགས་དཔག་ཏུ་མེད་པ་ལ་ཆོས་ཀྱི་འཁོར་ལོ་བསྐོར་ཞིང། དེའི་དུས་སི་ཏུ་བ་ལ་སེམས་དཔའ་ཆེན་པོས། ངེད་ལ་དངོས་
པོའི་འབུལ་བ་ཅི་ཡང་མི་དགོས་བཅུན་བ་རྣམས་ལ་ཁྲལ་དམག་འུ་ལག་འགེལ་བ་འདི་བསྟན་པ་ལ་གནོད་པས་མི་མཛད་པར་ཞུ་གསུང་ཞེས་གྲག་གོ་དེ་ནས་གདན་ས་མཐིལ་དང་བསམ་ཡས་ལ་སོགས་པ་རྣམས་སུ་ཡང་ཆོས་ཀྱི་
འཁོར་ལོ་རྒྱ་ཆེན་པོ་བསྐོར་བ་ལ་མེ་ཏོག་གི་ཆར་སྔར་བཞིན་བབས་པས་ཐམས་ཅད་དད་པར་བྱས་ནས་ཕན་བདེ་ལ་བཀོད་ཅིང། སི་ཏུ་བས་འབུལ་བ་རྒྱ་ཆེན་པོ་བསྒྲུབས་པ་རྣམས་དང། གཞན་ཡང་དབུས་ཕྱོགས་ནས་བྱུང་བའི་
ཕྱག་རྫས་རྣམས་ས་སྐྱས་ཐོག་དྲངས་པའི་དགོན་སྡེ་རྣམས་སུ་ཇ་སྐོལ་བཏང་ཞིང། བཤད་ཉན་དང་སྒོམ་སྒྲུབ་ལ་བརྩོན་པ་རྣམས་དང། ཁྱད་པར་དུ་འཚོ་བས་ཕོངས་པ་རྣམས་ལ་གནང་ཞིང་ཐམས་ཅད་ཆོས་དང་ཟང་ཟིང་གི་སྦྱིན་
ཕས་ཚིམ་པར་མཛད་དོ། །དེ་ནས་ཡང་ཚལ་པས་གདན་དྲངས་ཏེ་སི་ཏུ་དགེ་ལེགས་བཟང་པོ་ཡབ་སྲས་ཀྱིས་སྦྱིན་བདག་མཛད་ནས་དགེ་བའི་བཤེས་གཉེན་དང་སྐྱེ་བོའི་ཚོགས་ཆེན་པོ་ལ་ཆོས་ཀྱི་འཁོར་ལོ་བསྐོར་ནས། དེ་དུས་
རིམས་ནད་ཆེན་པོ་བྱུང་བ་ཡང་རྒྱུན་ཆད་ཅིང། བཙོན་མང་པོ་ཡང་ཐར་བར་མཛད་ཅེས་གྲག་གོ། མདོར་ན་དབུས་ཀྱི་ཆོས་དོན་དུ་གཉེར་པའི་དགེ་པའི་བཤེས་གཉེན་དང། སྐྱེ་བོའི་ཚོགས་ཐམས་ཅད་སྦྱིན་པས་ཚིམ་པར་

[453A]༄༅། །མཛད་ནས་ལྷ་སར་ཇོ་བོ་རིན་པོ་ཆེའི་དྲུང་དུ་དཀར་མེ་ཕུལ། གསེར་ཆབ་གསོལ། བསྟན་པ་དང་སེམས་ཅན་གྱི་དོན་དུ་གསོལ་བ་རྒྱ་ཆེན་པོ་བཏབ་ནས། སི་ཏུ་བྱང་རྒྱལ་བ་ལ་སོགས་པ་ཐམས་
ཅད་ཀྱིས་དབུས་ཕྱོགས་སུ་བཞུགས་པར་ཞུ་བ་ནན་ཆེན་པོ་བྱས་ཀྱང་མ་བཞུགས་པར་གཙང་ཕྱོགས་ལ་བྱོན་ཏེ། ཡར་ལམ་སྟག་ཚང་དུ་སྤྱན་དྲངས་ཏེ་བླ་མ་ཁྱུང་པོ་བ་དང། བླ་མ་དབང་གིས་ཐོག་དྲངས་པའི་དགེ་འདུན་དང་སྐྱེ་
བོའི་ཚོགས་ཆེན་པོ་ལ་ཆོས་ཀྱི་འཁོར་ལོ་རྒྱ་ཆེན་པོ་བསྐོར་ཞིང། ལར་ནི་ལམ་ན་ཡོད་པའི་སྒོམ་གྲྭ་བཤད་གྲྭ་གྲོང་ཁྱེར་ལ་སོགས་པ་ཐམས་ཅད་དུ་ཆོས་ཀྱི་སྦྱིན་པ་རྒྱ་ཆེན་པོ་བཏང་སྟེ། མདོར་ན་དེ་རེས་དབུས་གཙང་གཉིས་ཀར་ཆོས་
དང་ཟང་ཟིང་དང། མི་འཇིགས་པའི་སྦྱིན་པས་ཚིམ་བར་མཛད་ནས། ཡོས་ལོ་ཟླ་བ་བཅུ་བའི་ཚེས་གཅིག་ལ་གྲུ་འཛིན་དངུལ་ཆུ་ཆོས་རྫོང་དུ་ཕེབས་སོ། །བདག་ཉིད་ཆེན་པོ་འདིས་སོ་སོ་ཐར་པའི་སྒོར་ཞུགས་ནས་བསླབ་པ་
ཉིས་བརྒྱ་ལྔ་བཅུ་རྩ་གསུམ་ལ་ཉེས་ལྟུང་དྲི་མའི་སྐྱོན་གྱིས་མ་གོས། སྨོན་འཇུག་བྱང་ཆུབ་མཆོག་ཏུ་སེམས་བསྐྱེད་ནས་རང་བདེ་འདོད་པའི་རྣམ་པར་རྟོག་པ་ཐམས་ཅད་སྤངས་ནས་སྒེ་གསུམ་གཞན་དོན་འབའ་ཞིག་བསྒྲུབས། རྡོ་རྗེ་
ཐེག་པའི་སྒོར་ཞུགས་ནས་མ་ངག་པའི་རྣམ་རྟོག་སྤངས་ཏེ་སྣོད་བཅུད་དག་པའི་འཁོར་ལོར་གཟིགས་པས་སྐུ་ལ་ཚུལ་ཁྲིམས་ཀྱི་དྲི་ཞིམ་པོ་ལྡང་སྟེ། གཟིམ་ཁང་གི་ནང་ཐམས་ཅད་ཀྱང་དྲི་ཞིམ་པོས་ཁྱབ་པ་ཡོད་ཅིང། གསོལ་

[453B]རྣམས་ཀྱི་དྲི་ཞིམ་པོ་ཡང་ཟླ་རེ་ཙམ་ཀྱི་ཕར་དུ་མི་ཡལ་བར་ཡོང། དགུང་ལོ་ལྔ་བཅུ་རྩ་བདུན་པའི་བར་དུ་ཤ་ཡང་གཏན་ནས་མི་གསོལ་བ་ལ། དེ་ལོ་བླ་མ་དབང་གྲགས་པ་
རྒྱལ་མཚན་དང། བླ་མ་དཀོན་རྒྱལ་བ་གཉིས་ལ་ལུང་མང་པོ་མཛད་པའི་དུས་སུ་སྐུ་ཁམས་ཟིབ་བྱུང་བས། ཁོང་རྣམ་གཉིས་ཀྱིས་ཤ་གསོལ་བར་ནན་ཆེན་པོ་ཞུས་པས། དེ་ཕྱིན་ཆད་སེམས་ཅན་ལ་ཕན་པར་དགོངས་ཏེ་བག་རེ་
གསོལ། བདག་ཉིད་ཆེན་པོ་འདི་ཉིན་ཞག་ཕྲུགས་གཅིག་ལ་ཆོས་སྤྱོད་ཀྱི་རིམ་པ་འདི་ལྟར་མཛད་དོ། ནང་ཕྱོགས་བཞེངས་ནས་སྐུ་ཁྲུས་མཛད་དེ། ཕྱག་བརྒྱ་རྩ་རེ་དང་སྦྲགས་ཡན་ལག་བདུན་པ་རྒྱས་པ་མཛད་ནས་སྨོན་འཇུག་གི་
སེམས་བསྐྱེད་བསྡུས་པ་རེ་ལེན་ཞིང། གཏོར་མའི་རིམ་པ་ཚ་གོང་དུ་དཀར་གཏོར་ཆ་བཞི། ཆ་བ་གསོལ་ནས་བརྒྱ་རྩ། མི་གཡོ་བ་དབྱུ་གུ། བྲུལ་གཏོར། བར་དོའི་གཏོར་མ་ལ་སོགས་པ་རྣམས་མཛད་ནས། ཡང་སྨོན་འཇུག་
གི་སེམས་བསྐྱེད་བསྡུས་པར་བླངས་ནས་བསྐོར་བ་བརྒྱ་རྩ་རེ་མཛད། མ་ཎི་ཁྲི་ཚོ་གཉིས་གཉིས། ཡུམ་སྒྲུབ། སྒྲོལ་མ་ཆར་སུམ་ཅུ་རེ། བཧཻ་ཥ་ཛྷེ་ཉེར་གཅིག་རྣམ་རྒྱལ་གྱི་གཟུངས་ཆར་གཅིག། དགོང་མོ་བདེ་མཆོག་གི་མངོན་རྟོགས་
གཞུང་ནས་བཤད་པ་བཞིན་བསྒོམས་ནས། སྙིང་པོ་སྟོང་ཕྲག་རེའི་བཟླས་པ་དང། གཟིམ་ཁར་ཡན་ལག་བདུན་པ་ཕུལ་ནས་སྨོན་འཇུག་གི་སེམས་བསྐྱེད་བསྡུས་པ་རེ་ལེན་པ་རྣམས་མཚམས་ཀྱི་དུས་སུ་འཆག་མེད་དུ་མཛད། གཞན་

[454A]༄༅། །ངེས་པ་མེད་གསུང། བདག་ཉིད་ཆེན་པོ་འདི་མདོ་སྔགས་ཀྱི་ལམ་ཡོངས་རྫོགས་ལ་ཉམས་ལེན་མཐར་ཕྱིན་པས་བཤད་ཉན་མཛད་པའི་དུས་ནའང། རྨི་ལམ་དུ་དག་པའི་ཞིས་ཁམས་གང་འདོད་པ་
བལྟ་བ་དང། དེ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་གྲངས་མེད་པ་ལ་ཆོས་ཉན་པར་ནུས་པ་ཞིག་ཡོད། ཆོས་རྗེ་བསོད་ནམས་རྒྱལ་མཚན་གྱིས་བོ་དོང་ཨེའི་ཀུན་དགའ་ར་བ་བཞེངས་ནས་རབ་གནས་མཛད་
པའི་དུས་སུ། སེམས་དཔའ་ཆེན་པོ་དང་བུ་སྟོན་རིན་པོ་ཆེ་གཉིས་རྨི་ལམ་གྱི་གསུང་གླེང་བྱུང་བའི་ཚེ། སེམས་དཔའ་ཆེན་པོས་རྨི་ལམ་བཟུང་སྟེ་དགའ་ལྡན་དུ་ཕྱིན་ནས་བྱམས་བ་མགོན་པོ་ལ་བྱམས་པའི་ཆོས་ལྔ་རྫོགས་པར་
ཉན་གསུང། ཆོས་རྗེ་བུ་སྟོན་རིན་པོ་ཆེས་ཆོས་འཆད་པའི་ཚེ་ཉིན་པར་ལྟ་རྟོག་མ་གྲུབ་ན་མཚན་མོ་རྨི་ལམ་བཟུང་ནས་ལྟ་རྟོག་བྱས་གསུང། རྒྱལ་སྲས་བདག་ཉིད་ཆེན་པོ་འདི་ཆོས་གསུང་བའི་ཚེ་ན་ཡང་ལུང་འདྲེན་ལ་སོགས་པའི་ཚིག་
ནམ་འཐོགས་དུས་སྤྱན་ནམ་མཁའ་ལ་ཆེར་མཛད་བས་ཤར་དེ་གསུང་བ་ཞིག་ཡོད་པར་འདུག་སྟེ་དེ་ན་ཡི་དམ་གྱི་ལྷས་སྟོན་པ་ཡིན་ཞེས་སེམས་དཔའ་ཆེན་པོ་ཉིད་ཀྱི་ཐུགས་སྲས་རྣམས་གསུང་ངོ་།རྒྱལ་སྲས་བདག་ཉིད་ཆེན་པོ་
འདི་ཇི་ཙམ་གྱི་རྟོགས་པ་མཐོན་པོར་བྱོན་ཡང་དུས་ཀུན་ཏུ་རང་གི་འཁྲུལ་པ་ལ་རྟོག་བ་ལྷུར་མཛད་དེ་ཞལ་ནས། རང་ལ་རང་གིས་གྲོས་འདི་འདེབས་སོ་ཀྭ། མཁས་པ་དང། བཙུན་པ་དང། བཟང་བའི་ཡོན་ཏན་གང་ཡང་མེད་

[454B]སྐྱོན་རི་ཙམ་ཡང་མི་མཐོང་ཞིང། གཞན་སྐྱོན་རྡུལ་ཕྲན་ཙམ་ལ་ཡང་རྟོག། རང་དོན་ཞེ་ལ་བཞག་ནས་གཞན་དོན་བྱེད་པར་སྨྲ། ཆོས་པར་བརྫུས་ནས་ཚེ་འདིའི་ཆེ་ཐབས་
འབའ་ཞིག་སྒྲུབ་པ་ཁྱོད་ཀྱིས། སྔར་ཡང་རང་གི་སྤྱོད་པ་ལ་མ་བརྟགས་པར་རང་གིས་རང་བསླུས་པས་སྔར་ཡང་སྡུག་བསྔལ་མང་པོ་མྱོང་ཞིང། ད་དུང་འཁོར་བ་དང་ངན་སོང་གི་སྡུག་བསྔལ་ལས་གྲོལ་བའི་གདེང་མེད་པ་འདི་ཁྱོད་རང་
གིས་ཉེས་པ་ཡིན་ཞིང། ད་ཡང་གཏན་གྱི་བདེ་བ་ཐོབ་བར་འདོད་ན་དབེན་པའི་གནས་སུ་སྡོད་ལ། བློ་བླ་མ་དཀོན་མཆོག་ཁོ་ན་ལ་གཏོད། འཇིག་རྟེན་གྱི་ཆོས་བརྒྱད་སྤོངས་ལ་ཆོས་བརྒྱད་ཅན་གྱི་མི་དང་མ་འགྲོགས། རང་འདོད་
ཀྱི་འཁྲི་ང་ཆོད་ལ་གཞན་དོན་གྱི་གོ་ཆ་བསྐྱེད། ང་རྒྱལ་དང་ཁོང་ཡུས་སྤོངས་ལ་དམན་ཆ་ཟུངས། སྐྱེས་བུ་དམ་པ་རྣམས་ཀྱི་མཛད་སྤྱོད་ལ་སོམས་ལ། དཀའ་ཐུབ་ཀྱི་སྲན་བསྐྱེད་ཅེས་སོགས་གསུངས། ཡང། ཉོན་མོངས་
དབང་གིས་རྒྱལ་སྲས་གཞན་དག་གི་ཉེས་པ་གླེང་ན་བདག་ཉིད་ཉམས་འགྱུར་བས། །ཐེག་པ་ཆེ་ལ་ཞུགས་པའི་གང་ཟག་གི་ཉེས་པ་མི་སྨྲ་རྒྱལ་སྲས་ལག་ལེན་ཡིན། །ཞེས་བ་ལྟར་ཕྱག་ལེན་ལ་བཏབ་སྟེ། དེ་ཡང་སེམས་
དཔའ་ཆེན་པོ་འདི་ནི་ཆོས་ཀྱི་གསུང་གླེང་དང་གཞན་ལ་ཕན་པའི་གསུང་ཙམ་མ་གཏོགས་པ། དོན་མེད་ཀྱི་སྨྲ་བརྗོད་མི་གསུང་ཞིང། ཁྱད་པར་དུ་གཞན་གྱི་ཉེས་པ་གླེང་བ་གཏན་ནས་མི་སྲིད་ཅིང། འགའ་ཞིག་གིས་ངེད་ཀྱི་བླ་མ་

[455A]༄༅། །བཟང་ཁྱེད་ཀྱི་བླ་མ་མི་བཟང་ཟེར་བ་དང། ཆོས་ཟབ་མི་ཟབ་དང། ལྟ་བ་ལོག་མ་ལོག་སོགས་གཞན་གྱི་ཉེས་པ་གླེང་བ་གསན་ན། དམིགས་སུ་བཀར་ནས་མི་གསུང་ཡང། ཆོས་གསུང་པའི་དུས་སུ་
སྤྱིར་ལོང་གཏམ་ལ་སྙིང་པོ་མེད། མི་དགེ་བ་འཕེལ། དགོས་སུ་གཞན་ལ་སྨད་པས་རང་མི་མཐོའི་སྟེང་དུ་ཉེས་པ་འཕོག། ཆགས་སྡང་འབེལ། ཁྱད་པར་དུ་ཆོས་དང་གང་ཟག་ལ་སྡེ་རིས་སུ་ཕྱེ་ནས་སྨོད་པ་འདི་རང་འཇིགས་གསུང་
སྨྲ་བ་མང་པོས་མི་དགེ་བསྐྱེད་སྲིད་ཅིང། །དེ་མ་བསྐྱེད་ཀྱང་དོན་མེད་དུས་འདའ་བས། །རང་དང་གཞན་ལ་ཕན་ངེས་མ་གཏོགས་པ། །སྨྲ་བརྗོད་སྤོང་བ་བརྩོན་འགྲུས་གྲོགས་སུ་གཅེས། །གསུང་ངོ། །རྒྱལ་སྲས་འདིས་སྐུ་ཚེའི་མཇུག་
ལ་ཟླ་བ་དགུ་དགུ་མཆམས་དམ་པོ་ལ་བཞུགས་ནས། ཟླ་བ་གསུམ་གསུམ་སྐུ་མཚམས་གསེངས་ཏེ། ཕྱོགས་ཐམས་ཅད་ནས་འདུས་པའི་དགེ་བའི་བཤེས་གཉེན་དུ་མ་དང། ཚེ་བློས་བཏང་བའི་བྱ་བྲལ་པ་གནམ་གྱི་སྐར་མ་ཙམ་
དང༑ གཞན་ཡང་མི་ཆེན་གྱི་རིགས་ལ་སོགས་པ་སྐྱེ་བོའི་ཚོགས་ཆེན་པོ་དང། མདོར་ན་ཚོགས་བ་རྒྱ་མཚོ་ལྟ་བུ་ལ་ཆོས་ཀྱི་སྦྱིན་པ་མཛད་ཅིང། དེའི་དུས་སུ་གཞན་གྱིས་ཕུལ་བའི་རྣ་མོ་དང་ཤ་ཁྱི་དང། ཚེ་ཐར་གྱི་ལུག་ཡོད་
པ་ཀུན་ཀྱང་དུས་དེར་རུག་གེ་འདུས་ནས་ཆོས་ཉན་གྱིན་ཡོད་བ་ལ་ལན་ཅིག་སྣར་ཐང་ནས་ཁྲིད་ཞུ་པ་ལ་བྱུང་བའི་བཙུན་པ་གཅིག་གིས། ཁོས་བླ་མས་གསུང་པ་བཞིན་མ་བྱས་ཨར། ཤེས་པ་ཕར་འཕྲ་པ་དང། ཚུར་བསྡུ་

[455B] དེ་མ་ཁད་རླུང་བསྒོམས་འདུག་པས། ཁོ་སྨྱོ་ནས་ཚོགས་ཆོས་གསུང་པའི་དུས་སུ་སྒྲན་མོར་ཤོར་བྱུང་བ་ལ། ཁོ་འཛིན་དུ་ཕྱིན་པ་རྣམས་ལ་རྡོ་བརྒྱབ་ནས་འགྲོ་ས་མ་བྱུང་བའི་སྐབས་སུ། རྣ་མོ་དེ་དྲུང་ན་ཆོས་ཉན་ཀྱིན་ཡོད་བ་
ལ་ཧར་ཏེ་ལངས་ནས་ཁོའི་ཕྱིར་རྒྱུགས་སོང་སྟེ། ཧར་ཧར་ལངས་ཀྱིན་བརྡུངས་ཙ་ན་ཁོས་རྭ་ཅོ་ནས་བཟུང་གིན་ཕྱིར་ཕུལ་བྱེད་ཀྱིན་ཚོགས་ཆོས་མ་གྲོལ་གྱི་བར་དུ་ཁོང་གཉིས་འཛིང་གིན་བསྡད་པས་གཞུག་ཁོས་དྲན་པ་རྙེད་ནས་འདུག་པ་
ལ༑ སེམས་དཔའ་ཆེན་པོས། ད་ཁོས་རྡོ་མི་བརྡེག་མཆི། གོས་ཤིག་གཡོགས་ནས་ཁྲིད་ཤོག་གསུང། དྲུང་ན་འཁོད་པ་ཅིག་གིས་ཕྱིན་པས་དྲན་པ་རྙེད་ནས་ངོ་ཚ་ཞིང་འདུག། དྲུང་དུ་ཁྲིད་ཕྱིན་པ་དང། རྗེ་བཙུན་མཚར་གཅིག་
གསུངས་ནས་བྱིན་རླབས་མཛད་དེ། དེ་རིང་ཉིད་ཀྱི་གེགས་སེལ་དེ་རྣ་མོས་བྱས། མོས་ཀྱང་གོ་བཅད་གསུང་བ་ལ། ཁོས་དུས་པས་སྒྲོལ་མ་གྱིས་ལ་སྐད་ཆེན་བོ་ཐོང་ལ་དུས་གསུངས་པས། རྣ་མོ་དེས་རྗེ་བཙུན་མའི་འཕྲིན་ལས་
བྱས་བ་ཡིན་བར་འདུག། དེ་ལྟ་བུའི་ཡ་མཚན་ཆེ་བ་ཅིག་བྱུང་བ་དེ་དུས་ཀྱི་ཚོགས་པ་ཐམས་ཅད་ལ་མངོན་སུམ་དུ་གྲུབ་ཅིང། བླ་མ་ལ་བྱིན་རླབས་དང་ཐུགས་རྗེ་ཡོད་ཙ་ན་དུད་འགྲོས་ཀྱང་མིའི་གེགས་སེལ་ནུས་པ་འབྱུང་ངོ། །བླ་
མཁྱུང་པོ་བའི་སློབ་མ་གསུམ་གྱིས་བོགས་འདོན་གྱི་གདམས་པ་ཅིག་ཞུས་པས། ཚེ་འདི་བློས་ཐོངས། སེམས་ཅན་ལ་བྱམས་སྙིང་རྗེ་སྒོམས། བླ་མ་ལ་གསོལ་བ་དུང་པ་ཐོབ་ལ་སྤྲོས་པ་མེད་པའི་ངང་ལམ་ཡེངས་པར་ཞོག་གསུང། དེ་ཡང་

[456A]༄༅། །སེམས་དཔའ་ཆེན་པོ་འདི་ནི་འབྱོར་པ་དང་ལྡན་པའི་མི་ཆེན་རྣམས་ལས་ཀྱང་སྙོམས་ཆང་ཆོས་དོན་དུ་གཉེར་བ་རྣམས་ལ་མཉེས་ཤིང་ཁྱད་པར་དུ་ཁྲི་ཞུ་བ་རྣམས་ལ་མཉེས་ཏེ་ཁྲིད་ཞུ་བ་འདི་རྣམས་དུས་རྒྱུན་དུ་
སྒོམ་པ་མ་བྱུང་ཡང་ཁྲིད་ཞུ་བའི་རིན་དེ་ལ་འཇུར་པོ་རེ་སྒོམ་པར་འདུག། དེའི་སྟབས་ཀྱིས་ཕལ་ཆེར་ལ་ཉམས་མྱོང་དགའ་རབ་རེ་སྐྱེ་ཡིན་འདུག་པས། གདུལ་བྱ་སྐྱོང་བའི་དུས་ཁྲིད་འབོགས་པ་འདི་རང་འགྲོ་དོན་ཆེ་གསུང། ཕྱོགས་ནས་
མཇལ་འཕྲད་པ་དང། བསྙེན་བཀུར་བ་ནང་ན་ཡོད་པའི་དུས་སུ་ཁྲིད་པ་རྣམས་འཚོགས་ནས་གདའ་ཞུས་ན། དོ་ཞག་མཚམས་གྲོལ་བའི་སྐབས་དེར་གལ་ཆ་ཤོས་ཆོས་འཆད་པ་འདི་ཡིན་པས། གཞན་རྣམས་དུམ་པ་སྒོར་བྱོན། ཁྲིད་པ་ཚོ་ལ་ཤོག་
གྱིས་གསུང་ནས་ཆོས་གསུང། འགྲོན་པོ་མང་རབ་རང་ནང་ན་ཡོད་ན། སྟན་ཕྱིར་ཐོན་འོ་སྐོལ་རང་སྒོར་ཆོས་འཆད་འགྲོའོ་གསུང་ནས་ཕྱིར་བྱོན་ཏེ་ཆོས་གསུང་ངོ། །ད་ལྟའི་སློབ་དཔོན་ཚོ་ལ་བལྟས་ཙ་ན་དེ་ལྟ་བུའི་མཛད་སྤྱོད་རང་དཀའ་
བར་གདའོ། །ཁྲིད་ཚར་བའི་རྗེས་ཐམས་ཅད་དུ་མི་ལ་རས་པས་དྭགས་པོ་ལྷ་རྗེ་ལ་གདམས་ངག་ཟབ་ཤོས་རང་གཅིག་ཡོད་པ་འགྲོ་ཁར་སྤྱིན་ཟེར་བའི་གཏམ་བརྒྱུད་གསུངས་ནས་ཐམས་ཅད་ལ་སྒོམ་སྐྱེ་བར་འདུག་པས་སྙིང་དུས་བསྐྱེད་ལ་
སྒོམ་དགོས་པ་ཡིན་ཏེ། སྒོམ་ཆེན་པ་བྱ་བསྟན་ཐོག་ཏུ་སྡོང་ཚུགས་པ་ཅིག་རང་དགོས་གསུངས། ཡང་དགོན་པ་གཤེགས་ཁར་ཁོང་གི་ཞལ་ནས། ཁྱེད་སྒོམ་ཆེན་ཕོ་མོ་རྣམས་ཀྱིས་རབ་ཀྱིས་ལོ་དགུ་དགུ། འབྲིང་གིས་ལོ་གསུམ། ཐ་

[456B]ན། ང་དང་དམ་ཚིག་མེད་གསུངས་ནས་ཞལ་ཆེམས་བཞག་པར་འདུག། དེ་བཞིན་དུ་ཐམས་ཅད་ཀྱིས་རྒྱུན་དུ་སྒོམ་པ་བྱུང་ན་ཤིན་ཏུ་ལེགས། ཐ་མ་ཡང་སྲོད་ཐོ་རངས་དྲན་ཙམ་
རི་མ་བྱས་ན་དམ་ཚིག་མེད་པ་ཡིན་ནོ་གསུང། རྒྱལ་སྲས་བདག་ཉིད་ཆེན་པོ་འདིས་བསྟན་འགྲོའི་དོན་རྒྱ་ཆེར་མཛད་པས་སློབ་བུའི་རིགས་ཀྱང་རྒྱ་གར། རྒྱ་ནག། བལ་པོ། ཧོར། ཡུ་གུར། སོག་པོ། འགའ། མདོ་སྟོད་སྨད། དབུས་
གཙང། ཡང་རྩེ། མངའ་རིས་ལ་སོགས་པའི་མི་རིགས་མི་གཅིག་པ་གྲངས་མེད་པ་ཅིག་སྨིན་ཅིང་གྲོལ་བར་མཛད་ཅིང། སེམས་དཔའ་ཆེན་པོ་འདིའི་འཕྲིན་ལས་རྣམ་པར་ཐར་པ་བསམ་གྱིས་མི་ཁྱབ་ཅིང་བརྗོད་ཀྱིས་མི་ལང་སྟེ་
བྱམས་སྙིང་རྗེ་བྱང་ཆུབ་ཀྱི་སེམས་ལ་བལྟས་ན། སྐྱེ་བ་དབག་ཏུ་མེད་པའི་གོང་རོལ་ནས་བྱམས་སྙིང་རྗེ་བྱང་ཆུབ་ཀྱི་སེམས་ཁོན་ལ་སྦྱངས་པ་འདྲ་བ་ཡོད། ཏིང་ངེ་འཛིན་དང་མངོན་པར་ཤེས་པ་མངའ་ཚུལ་ལ་བལྟས་ན། སྐྱེ་བ་དཔག་
ཏུ་མེད་པའི་གོང་རོལ་ནས་ཏིང་ངེ་འཛིན་ཁོ་ན་ལ་སྦྱངས་པ་འདྲ་བ་ཡོད། རྨི་ལམ་ལ་དབང་ཐོབ་པ་ལ་བལྟས་ན། སྐྱེ་བ་དཔག་ཏུ་མེད་པའི་གོང་རོལ་ནས་སྒྱུ་ལུས་དང་རྨི་ལམ་ཁོ་ན་ལ་སྦྱངས་པ་འདྲ་བ་ཡོད། ཡི་དམ་ལྷའི་ཞལ་
གཟིགས་པ་ལ་བལྟས་ན། སྐྱེ་བ་དཔག་ཏུ་མེད་པའི་གོང་རོལ་ནས་བསྐྱེད་རིམ་ཁོན་ལ་གོམས་པར་བྱས་པ་འདྲ་བ་ཡོད། སྐུ་ཚེ་འདིར་ཡང་དང་པོ་ཉན་བཤད་མཛད་པའི་དུས་ཀྱི་སློབ་མ་སྟོན་ཆེན་སྟོན་པ་ལ་བལྟས་ན། སྐུ་ཚེ་
[457A]༄༅། །རིལ་པོ་ཉན་བཤད་མཛད་པ་འདྲ་བ་ཡོད། སྐུ་མཚམས་དམ་པོ་བཅད་པའི་ལོ་གྲངས་ལ་བལྟས་ན། སྐུ་ཚེ་རིལ་པོ་དབེན་པ་བསྟེན་པ་འདྲ་བ་ཡོད། ཕྱག་དང་བསྐོར་བ་མཛད་པའི་གྲངས་ལ་བལྟས་ན། སྐུ་
ཚེ་རིལ་པོ་ཕྱག་དང་བསྐོར་བ་མཛད་པ་འདྲ་བ་ཡོད། མ་ཎི་དང་རྗེ་བཙུན་མའི་གཟུངས་ལ་སོགས་པ་གཟུངས་སྔགས་བཟླས་པའི་གྲངས་བཅད་ལ་བལྟས་ན། སྐུ་ཚེ་རིལ་པོ་བཟླས་བརྗོད་ཁོ་ན་མཛད་པ་འདྲ་བ་ཡོད། སོ་སོ་ཐར་པའི་སྡོམ་
པ་ཕོག་པའི་སློབ་མ་དགེ་ཚུལ་དང་དགེ་སློང་ལ་བལྟས་ན། སྐུ་ཚེ་རིལ་པོ་མཁན་སློབ་མཛད་པ་འདྲ་བ་ཡོད། བྱང་ཆུབ་མཆོག་ཏུ་སེམས་བསྐྱེད་པའི་སློབ་མ་ལ་བལྟས་ན། སྐུ་ཚེ་རིལ་པོ་བྱང་ཆུབ་སེམས་དཔའི་སྡོམ་པ་ཕོག་པ་འདྲ་བ་
ཡོད༑ བདག་པས་གཞན་གཅེས་པའི་བྱང་ཆུབ་ཀྱི་སེམས་འཁྲུངས་ནས་གནོད་ལན་དུ་ཕན་འདོགས་པའི་དམ་བཅའ་བྱེད་པའི་སློབ་མ་ལ་བལྟས་ན། སྐུ་ཚེ་རིལ་པོ་ཀུན་རྫོབ་བྱང་ཆུབ་ཀྱི་སེམས་ཁྲིད་བསྐྱངས་པ་འདྲ་བ་ཡོད། ཞི་
ལྷག་ཟུང་འཇུག་གི་རྟོགས་པ་དང་ལྡན་པའི་སློབ་མ་ལ་བལྟས་ན་སྐུ་ཚེ་རིལ་པོ་དོན་དམ་བྱང་ཆུབ་ཀྱི་སེམས་ཀྱི་ཁྲིད་བསྐྱངས་པ་འདྲ་བ་ཡོད། ཡང་ཞལ་ནས། དགེ་བ་བསགས་པ་བྱང་ཆུབ་ཏུ་མ་བསྔོས་ན། ཡུལ་ཁྱད་པར་ཅན་ལ་
ཁོང་ཁྲོ་སྐྱེས་པ་ལ་སོགས་པ་དགེ་བ་འཛད་པའི་རྒྱུ་འགའ་ཞིག་བྱུང་ན་འཛད་ཅིང། བྱང་ཆུབ་ཏུ་བསྔོས་པའི་དགེ་བ་ནམ་ཡང་མི་འཛད་ཅིང། རང་ཉིད་གཅིག་བུའི་དོན་དུ་ཁམས་གསུམ་གྱི་བདེ་འབྲས་དང་ཐེག་པ་དམན་པར་མི་བསྔོ་སྟེ་

[457B]ཏུ་བསྔོ་བ་གལ་ཆེ། བསྔོ་བའི་དབང་པོར་རྒྱལ་བ་སྲས་དང་བཅས་པ་བཞུགས་པར་བསམས་ལ། བསྔོ་བྱ་བསྔོ་བྱེད་ལ་སོགས་བའི་ཆོས་ཐམས་ཅད་མི་དམིགས་བཞིན་དུ་
བསྔོ༑ ༑བསྔོ་བཞིན་དུ་མི་དམིགས་པར་ཤེས་དགོས། དེ་ལྟར་མི་ཤེས་ན་ཡང་འོ་སྐོལ་སོ་སོ་སྐྱེ་བོ་མོས་པས་སྤྱོད་པ་ཡིན་པས། འཇམ་དབྱངས་དང་ཀུན་ཏུ་བཟང་པོ་ལ་སོགས་པས་ཇི་ལྟར་བསྔོས་པ་བཞིན་དུ་བདག་གིས་ཀྱང་བསྔོ་
སྙམ་པ་བྱས་པས་ཆོག་གསུང། ལན་ཅིག་ཆོས་སྡེའི་ཉེ་གནས་དགེ་བཤེས་རྒྱལ་བཟང་བྱ་བས། ཉེ་གནས་སྟོན་པ་ལ་ཞུ་བ་བརྒྱུད་ནས། སང་རེད་སྐུ་མཚམས་གསེངས་ནས་ཟླ་བ་གསུམ་ཆོས་གསུང་བ་དེ། བདག་གིས་ཆར་
བྱོན་ནས་གསུང་བར་ཞུ། དཔོན་སློབ་དུ་བྱོན་པའི་ཞབས་ཏོག་དང་འགྲོན་པོ་ཇི་ཙམ་བྱུང་བ་ལ་འདི་ལ་འདི་བྱིན་ཟེར་བ་གང་དགོས་པ་ངེད་རང་གིས་སྒྲུབ། དྲུང་དུ་ཞུས་ཟེར་ནས་ཞུས་པས། ཁོང་གི་དེ་སེམས་ནན་ཏར་བཟང་བློ་
སྟོབས་ཆེ་སྟེ། རང་རེ་སང་ཕོད་ད་ཙམ་ན་ཁོང་གི་གདན་འདྲེན་པ་དེ་ལས་ཐག་རིང་བ་ཅིག་ཏུ་འགྲོ་ཉེན་འདུག། ལར་གྱིས་ཀྱང་ད་ན་སོ་རྒས་བས་ཟླ་བ་གསུམ་གསུམ་བའི་མཚམས་གསེང་བ་འདི་ཡང་གཡེང་བ་ཆེས་འདུག་སྙམ་པ་
ལ༑ དེ་ན་ཡར་འགྲོ་བ་ག་ལ་ཡོང། ཁྱེད་ལ་ནོར་ཡོད་པར་འདུག་པས་ང་གདན་མ་འདྲོངས་ཀྱང་ཆོས་ཕྱོགས་གཞན་དང་གཞན་དུ་གཏོང་བ་ཞུ། རང་རེ་གཞན་དུ་འགྲོ་བའི་གླེང་མོ་དེ་ཁོང་དང་གཞན་ལ་མ་ལབ། གྲགས་པ་བརྡེག་

[458A]༄༅། །པ་ལས་ཡི་ཡོང་གསུང་ཟེར། ཡོང་དེ་ལོ་གོང་དུ་གདན་འདྲེན་པའི་གསེར་ཡིག་པ་ཡོང་གི་ཡོད་པ་འདུག་ཟེར་བ་ཅིག་ཐོས་ནས་སློབ་དཔོན་ཡོན་ཏན་འོད་ཀྱིས་དྲུང་དུ་ཞུས་པས། ཡོང་དན་མེད་མཆི་
ཕོ་ཚོད་མེད་པར་བྱུང་སྲིད་ནའང། དེ་གོང་དུ་གདན་འདྲེན་གཞན་ཅིག་ཡོང་བར་གདའ་ཡི་གསུང། དེའི་ལོ་སྐུ་མཚམས་ལ་འཇུག་ཁར་ཕྱག་རྫས་གང་ཡོད་ཐམས་ཅད་དེར་འདུས་པའི་དགེ་འདུན་དང། སྐྱེ་བོའི་ཚོགས་ཆེན་པོ་
རྣམས་ལ་འགྱེད་ཆེན་པོ་མཛད། ཐུབ་པའི་བསྟན་པ་རིན་པོ་ཆེ་ལ་བྱ་བ་རྒྱ་ཆེན་པོ་བསྒྲུབས། བསྟན་པ་དང་སེམས་ཅན་གྱི་དོན་ལ་དམིགས་པའི་གཞན་དོན་ཁོ་ན་མཛད་པའི་ཞར་ལ་རང་དོན་ཐོབ་བྱ་ཐམས་ཅད་ཐོབ། སྤང་བྱ་
ཐམས་ཅད་སྤངས་ནས། བཅོམ་ལྡན་འདས་ཐུབ་བའི་དབང་པོ་ཉིད་ཀྱང། སྐུ་རྒྱབ་བསྙུན་པ་དང། སྨན་པ་འཚོ་བྱེད་ལས་སྨན་བཞེས་པའི་ཚུལ་བསྟན་པ་ལྟར། ས་མོ་བྱའི་ལོ་ཟླ་པ་གཉིས་པ་ནས་སྙུན་པའི་ཚུལ་བསྟན་ཏེ། ལྷ་
རྗེ་ལ་སྟོན་པ་དང། གསོལ་སྨན་བསྟེན་པར་ཞུ་ཞུས་པས། ངའི་བསམ་པ་ལ་སུས་ཀྱང་མ་ཚོར་བར་ཤིབ་ཅིག་བྱ་བསམ་པ་ཡིན་གསུང་པས། ཉེ་གནས་ཀྱིས་ཕྱིས་མི་ཐམས་ཅད་ཀྱིས་གསོལ་སྨན་བསྟེན་པ་ལ་སོགས་པའི་ཞུ་བ་
གང་ཡང་མ་བྱས་ཟེར་བའི་ཁག་ཡོང་ལགས་ཞུས་པས་དེ་རང་མེད་གསུང་ནས། ལྷ་རྗེས་ཕྱག་རྩ་བལྟས་པས། གདན་འདྲེན་པའི་གསེར་ཡིག་པ་ཕེབས་པ་ལ་བལྟ་རྒྱུ་མི་འདོག་གམ་མཆི་གསུང། དེའི་དུས་སུ་ཉིན་གཅིག་སློབ་དཔོན་

[458B]དཔའ་ཆོས་འཕགས་དང་རྟག་ཏུ་དུ་གཉིས་ཀྱི་ལེའུ་སྒྲོགས་གསུང་པ་ལ། བྱང་ཆུབ་སེམས་དཔའ་རྟག་ཏུ་དུའི་ཏིང་ངེ་འཛིན་གྱི་སྒོ་དུ་མ་ཐོབ་དུས་གྱི་སྐབས་སུ། ངེད་ཀྱི་ཏིང་ངེ་འཛིན་འདི་དག་གི་ངོ་བོ་ཉིད་
དང་རང་བཞིན་ལ་བལྟས་ན། གང་མཉམ་པར་བཞག་བར་བྱ་བའམ། ལྡང་བར་བྱ་པའམ། བྱང་ཆུབ་ཏུ་སྤྱད་པ་འམ། གང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་འཚང་རྒྱ་བའི་ཆོས་དེ་གང་ཡང་ཡང་དག་པར་རྗེས་སུ་མི་
མཐོང། རིགས་ཀྱི་བུ་འདི་ནི་ཤེས་རབ་ཀྱི་ཕ་རོལ་ཏུ་ཕྱིན་པ་ཡིན་ཏེ། ཞེས་པའི་སྐབས་སུ་དེ་འདྲ་ཞིག་རང་ཡིན་གསུང་ནས་ཡུན་རིང་པོའི་བར་དུ་ཏིང་ངེ་འཛིན་ལ་འབྱམས་སོ། །དེའི་དུས་དྲུང་རང་དུ་ཉིན་གཅིག་མི་ལྔ་སྨན་བླའི་ཆོ་ག་རྒྱས་པ་ཅིག་སྐད་གསང་མཐོན་
པོའི་སྒྲོ་ནས་བྱས་པ་ཆར་རྟིང་ཡུན་རིང་པོ་ཞིག་ནས་ཁྱེད་རྣམས་ཀྱིས་སྨན་བླ་བྱས་སམ་མ་བྱ་ས་གསུང་བལ་ཆར་ཞུས་པས། ཁྱེད་རྣམས་གྲབས་བྱེད་ཀྱི་འདུག་པ་དེ་དྲན་པ་ཡིན་ཏེ་རྗེས་ལ་མཉམ་གཞག་གཅིག་ལ་ཡེངས་ནས་ཁྱེད་རྣམས་ཀྱིས་ཆོ་ག་བྱས་པ་མཚོར་
འདུག་གསུང། དེའི་དུས་སུ་ས་གཡོ་བ་དང། ནམ་ཐོ་རངས་ཁ་གཟིམ་ཁང་གི་ཉེ་སྐོར་འཇའ་འོད་ཀྱིས་ཁངས་པ་ལ་སོགས་པའི་ལྟས་ཆེན་པོ་རྣམས་པང་བས། ཐམས་ཅད་སེམས་མ་བད་བར་སྐུ་རིམ་ལ་འཇང་སྟོང་སྐོར་བསགས་ནས་འགྱེད་
བྱེད་པ་དང། སྐུ་རིམ་དང་གསོལ་འདེབས་ནར་མར་སྒྲུབས་པ་དང་གཞན་ཡང་ཕྱོགས་ཐམས་ཅད་དུ་གསོལ་བ་འདེབས་པ་དང། ཁྱད་པར་དུ་བདག་ཉིད་ཆེན་པོ་ཉིད་ཀྱི་སྲས་ཀྱི་ཟུ་ཕོ་མཁན་ཆེན་བྱང་ཆུབ་རྩེ་མོ་དང་

[459A]༄༅། །ཆོས་རྗེ་ཉི་མ་སེང་གེ་གཉིས་ཀྱིས་བཞུགས་སྟན་ཕུལ་མེ་ཏོག་གཏོར་ནས་བསྟན་པ་དང་སེམས་ཅན་གྱི་དོན་དུ་བཞུགས་པར་གསོལ་པ་བཏབ་པའི་མཐུ་ཆེན་པོ་ལ་བརྟེན་ནས་ཟླ་བ་གསུམ་བཞིའི་བར་
དུ་སྙུན་པ་དྭངས་པར་གྱུར་ཏོ། །ཡང་དེའི་དུས་སུ་སེམས་དཔའ་ཆེན་པོས་ཁོང་རྣམ་གཉིས་ལ་ནད་པ་གཞན་དང་མི་འདྲ། དར་ཁ་མེད་ཀྱང་དགེ་སྦྱོར་འཕེལ་དུ་སོང། རིག་པ་དངས་པོ་ཡོད་གསུངས། རྒྱལ་སྲས་འདིས་ཕྱི་རབས་
ཀྱི་གདུལ་བྱ་རྣམས་ཀྱི་དོན་དུ་གསུང་རབ་ཐམས་ཅད་ཀྱི་སྙིང་པོའི་དོན་གཅིག་ཏུ་བསྡུས་བ་བློ་སྦྱོང་དོན་བདུན་མའི་ཁྲིད་ཡིག་དང། རྒྱལ་སྲས་ལག་ལེན། འཟུག་པ་སེམས་བསྐྱེད། སྤྱོད་འཇུག་གི་ཊཱིཀྐ། མདོ་སྡེ་རྒྱན་གྱི་ཊཱིཀྐ་
ཐེག་པ་ཆེན་པོ་རྒྱུད་བླ་མའི་ཊཱིཀྐ། སྨྱུང་གནས་ཀྱི་ཆོ་ག་།རྟེན་འབྲེལ་གྱི་ཁྲིད་ཡིག་བློ་སྦྱོང་བླ་མ་རྒྱུད་པའི་གསོལ་འདེབས་སྨོན་ཚིག་དང་བཅས་པ། བློ་སྦྱོང་གི་བླ་མའི་རྣལ་འབྱོར་ལམ་གྱི་ལུས་ཡོངས་སུ་རྫོགས་པ། བླ་མ་
རྣམས་དང་སངས་རྒྱས་བྱང་སེམས་ཀྱི་བསྟོད་ཚོགས། རང་གཞན་ལ་གདམས་པ་སོགས་ཆོས་ཚན་བརྒྱ་དང་བཅོ་ལྔ་མཛད་དོ། །དེ་ནས་ཟླ་བ་བདུན་པ་ནས་སྙུན་ལོག་པའི་ཚུལ་བསྟན་ནས། སྤྱིར་མི་འགྱུར་རྡོ་རྗེའ་སྐུ་ཐོབ་པས་
བསྙུན་མི་མངའ་ཡང། རྒྱུད་བླ་མ་ལས། ཡང་དག་ཇི་བཞིན་མཐོང་བའི་ཕྱིར། །སྐྱེ་སོགས་རྣམས་ལས་འདས་གྱུར་ཀྱང་།སྙིང་རྗེའི་བདག་ཉིད་སྐྱེ་བ་དང། །འཆི་བ་དང་ནི་རྒ་བར་སྟོན། །ཞེས་གསུང་པ་ལྟར། སྙུན་

[459B] ད་རུང་སྨན་དང་ལྷ་རྗེ་བསྟེན་པར་ཞུ་ཞུས་པས། ན་སོ་མཐར་ཕྱིན་པ་དང། ནད་ཀྱང་བྱིང་ཆེས་པའི་ཕྱིར་ཕན་པར་དཀའ་བས་དགག་སྒྲུབ་མེད་བར་རང་སོར་གློད་ནས་འཇོག་པ་ཡིན། ལར་ཡང་རང་ཉིད་མི་
བསྒྲུབ་པ་དེ་གཞན་ལ་བསྟན་པར་མི་རིགས། འོ་སྐོལ་གྱིས་དང་པོ་ས་སྐྱར་ཕྱིན་དུས་རྩི་བས་རི་བ་ཡིན་པའི་རྟོགས་ལྡན་གཅིག་ས་སྐྱའི་ཡང་དགོན་ན་ནད་དྲག་པོས་བཏབ་འདུག་པ་གཅིག་གིས། ན་ཚ་ལ་སོགས་པ་ལམ་དུ་འཁྱེར་ན་ཇི་
ལྟར་བྱེད་ཟེར་བ་ལ། བདག་གཞན་སྒྱུ་ལུས་ཀྱི་ཕུང་པོ་འདི། །ན་ན་ན་སྟེན་བས་དགའ། །སྔར་བསགས་ཀྱི་ལས་ངན་འཛད་པ་ཡིན་།ཆོས་སྤྱོད་ཀྱི་བྱ་བ་སྣ་ཚོགས་ཀྱང། །སྒྲིབ་གཉིས་སྤྱོང་བའི་ཆེད་དུ་ཡིན། །ན་བ་མེད་ན་མེད་དེ་
དགའ། །ལུས་སེམས་བདེ་ན་དགེ་སྦྱོར་འཕེལ། །མི་ལུས་དོན་ཅན་བྱེད་པ་ཡང། །སྒོ་གསུམ་དག་ལ་སྦྱོར་བ་ཡིན། །འབྱོར་པ་མེད་ན་མེད་དེ་དགའ། །བསྐུང་གསོག་གི་བྱ་བྲེལ་དེ་ལ་མེད། །འཐབ་རྩོད་ཀྱི་ཁྲོ་འཁྲུག་ཇི་སྙེད་
པ། །འཛིན་ཆགས་ཀྱི་ནོར་ལས་བྱུང་བར་ངེས། །འབྱོར་པ་ཡོང་ན་ཡོད་དེ་དགའ། །བསོད་ནམས་ཀྱི་དགེ་ཚོགས་སྤེལ་བས་ཆོག་འཕྲལ་ཕུགས་ཀྱི་ཕན་བདེ་ཇེ་སྙེད་པ། །བསོད་ནམས་ཀྱི་འབྲས་བུ་མིན་པར་ངས། །མྱུར་དུ་
ཤིན་ཤི་བས་དགའ། །རྐྱེན་ངན་གྱིས་བར་དུ་མཆོད་ཅིང། །འཚམས་སྦྱོར་གྱི་བག་ཆགས་བཟང་འགྲོགས་པས། །མ་ནོར་གྱི་ལམ་དུ་ཚུད་པར་ངེས། །ཡུན་དུ་གསོན་ན་གསོན་པས་དགའ། །ཉམས་མྱོང་གི་ལོ་ཏོག་སྐྱེས་པ་

[460A]༄༅། །ལ༑ ༑གདམས་ངག་གི་རླན་དྲོད་མ་ཡལ་བར། །ཡུན་དུ་བསྟེན་བས་སྨིན་པར་འགྱུར། །ཞེས་བསྟན་པ་བཞིན་དུ། འོ་སྐོལ་རང་ཡང་གང་བྱུང་ལ་དགའ་བ་སྒོམ་པའི་མན་ངག་འདི་ཉམས་སུ་ལེན་
པའི་ཕྱིར་ཕན་པའི་ཐབས་མི་ཚོལ། ན་བར་སྣང་བ་འདི་རྒྱུ་འབྲས་བསླུ་བ་མེད་པར་སྟོན་པའམ། སྒྲིབ་གཉིས་སྦྱོང་བའི་ཐབས་མཆོག་ཀྱང་ཡིན། དགེ་སྦྱོར་གྱི་བསྐུལ་མ་ལྟ་བུར་ཡང་འདུག་པས། འདི་མི་ཡོང་བའི་ཐབས་མི་
འཚོལ། ཕྱོགས་ཀྱི་རིམ་གྲོ་བ་འདི་རྣམས་ཀྱིས་ཀྱང་ད་བར་ལ་འཆིར་མ་བཅུག་གསུང་བ་ལ། དྲུང་གི་ཞལ་མཐོང་བ་དང། གསུང་ཐོས་སུ་རེ་བའི་གདུལ་བྱ་དཔག་མེད་མཆིས་པས། ད་དུང་སྐུ་ཚེ་བྱིན་གྱིས་རློབས་པར་ཞུ་ཞུས་
པས༑ ཕྲུ་བའི་ནང་ན་མེད་པར་གཟར་བུར་འབྱུང་བ་ནི་རིགས་པ་མིན་ནའང་ཕན་ཐོགས་པ་ཡང་མང་རབ་བྱུང། གཞན་དོན་གྱི་ལས་ལ་ཆེས་བྱ་བ་མ་མཆིས་ཀྱང། འོ་སྐོལ་གྱི་ཚོད་རྩིས་པའི་ཟང་ཟིང་ཡང་ཅུང་མངས་པ་ཙམ་
ཡང་ཡིན། ཤི་ན་ཡང་གཞན་དོན་ཆུང་དུ་ཡང་མི་འགྲོ་མཆི་གསུང་པ་ལ། དྲུང་ནས་གཞན་དོན་གཞན་དུ་རྒྱ་ཆེ་ཡང། བདག་ཅག་གདུལ་བྱ་རྣམས་མགོན་མེད་པར་འགྱུར་བས། ཅི་ནས་ཀྱང་བཞུགས་པར་ཞུ་ཞུས་པས་
ནུས་བ་མེད་ན་ལྷན་ཅིག་འགྲོགས་ཀྱང་དགོས་པ་ཆུང། ནུས་པ་བྱུང་ན་མྱུར་དུ་འགྲོ་བ་ཐམས་ཅད་སྒྲོལ་བར་འདོད་ན། བློ་གཏད་བའི་ལྟོས་ས་དང་བཅས་པ་ཁྱེད་རྣམས་ཡལ་བར་ག་ལ་འདོར། ང་དང་བྲལ་བ་ལ་མྱ་ངན་བྱ་མི་

[460B] རྒྱུན་དུ་གསོལ་བཏོབ་དང་ཁོ་བོ་ཡོད་པ་དང་མཚུངས་གྱིས་གསུང། དེའི་དུས་མཁན་ཆེན་བྱང་ཆུབ་རྩེ་མོ་བྱོན་ནས་གདན་བཞུགས་ཞུས་པས་མ་བཞེས་པར་ཚུར་ལ་གདན་བཞུགས་མཛད་དེ། སེམས་དཔའ་ཆེན་པོ་རང་གི་
སྔར་གྱི་བཞུགས་གདན་གྱི་སྟེང་དུ་ཡང་གདན་བ་དགས་གསུང་ནས་མཁན་ཆེན་པ་བཞུགས་སུ་བཅུག། རྟེན་འབྲེལ་མཛད་པས། དངོས་སུ་གསུང་མ་བྱོན་ཡང་བཞུགས་གདན་གྱི་སྟེང་དུ་བཞུགས་སུ་འཇུག་པ་དེ། ཆོས་བརྒྱུད་
ཟུངས་ཟེར་བའི་ཞལ་ཏ་རུ་གོ་ཞེས་ཉེ་གནས་སྟོན་པ་གསུང་ངོ་།དེ་དུས་ཐམས་ཅད་ལ་མཇལ་ཁ་ཅིག་གཏོང་བར་ཞུས་པས། ད་ལྟའི་སྐབས་འདི་འདྲར་འཕྲད་ཀྱང་རང་གཞན་གཉིས་ཀ་ལ་གནོད་པ་ལས་མི་ཡོང་གསུང། དེའི་དུས་
ཀྱང་མཚན་བཅས་ཀྱི་ཐུགས་དམ་རྣམས་ཡེ་མ་ཆག་པར་མཛད་པ་དང། མནལ་བསྲུང་བའི་ཕྱིར་དཀོན་བརྩེགས་སྒྲགས་པའི་དུས་དང། མགུར་མ་བླངས་བའི་དུས་ཤུགས་ཆེན་པོ་བཤུམས་པས། དོ་ཞག་མཚན་བཅས་ཀྱི་
ཐུགས་དམ་རྣམས་ཀྱང་གློད་བ་དང། ཁྱད་བར་དུ་སྙིང་རྗེའི་དམིགས་པ་མི་མཛད་པར་ཞུ། གློ་བུར་དུ་སེར་མ་བྱུང་དོགས་གདའ་ཞུས་པས། འོ་སྐོལ་གྱི་མཚན་མེད་ལ་མཚན་བཅས་ཀྱི་དགེ་སྤྱོར་གྱིས་མི་གནོད་པར་གདའ་ཞིང་
ཐབས་ཤེས་རབ་ཟུང་དུ་འབྲེལ་བའི་ཕྱིར་རྩོལ་བ་ཅུང་ཟད་ཡོད་ཀྱང་བྱེད་བར་སྤྲོ་བར་འདུག་སྙིང་རྗེའི་དམིགས་པ་ཆེད་ཀྱིས་མ་བྱས་ཀྱང་འགྲོ་བའི་སྡུག་བསྔལ་དྲན་ཙ་ན་དམ་ངམ་ཤུགས་ཀྱིས་སྐྱེ་བར་འདུག་བྱུང་རྒྱལ་དུ་

[461A]༄༅། །བཏང་ན་ཉིད་ཅག་རྣམས་ཡང་བར་དོགས་ནས་དྲན་འཛིན་ཆེན་པོ་བྱས་པ་ཡིན། འཆི་ཁར་འཕོ་བ་ཡང་སྒོམ་པ་ལས་འདི་འདྲའི་འཕྲོ་ལ་ཤི་ན་ལེགས་བ་ཡིན་མོད་གསུང། དེའི་དུས་སྤྱིར་བསྐྱེད་
རྫོགས་གཉིས་ལ་བརྟན་པ་ཐོབ་པ། ཁྱད་པར་དུ་སྒྱུ་ལུས་རྨི་ལམ་ལ་དབང་འབྱོར་བའི་མཁས་གྲུབ་ཆེན་པོ་སེམས་དཔའ་ཆེན་པོའི་ཐུགས་སྲས་བླ་མ་རྡོར་ཞོན་བ་བྱ་བ་དངུལ་ཆུ་ན་སྐུ་མཚམས་དམ་པོ་ལ་བཞུགས་པའི་ཆུ་སྐྱེལ་
བ་ཞུ་པ་བསྐུར་ནས། དྲུང་ནས་བསྙུང་བ་འདི་ལ་གསོལ་བ་ཐེབས་མི་ཐེབས་ཀྱི་རྨི་ལམ་ཞིག་བཟུང་ནས་ལན་ཅིག་ཡི་གེར་བཏབ་ནས་བསྐུར་བ་ཞུ་ཞུས་པས། ད་རེས་རང་གསོལ་བ་ཐེབས་སྙམ་པ་མི་འདུག་ལྷག་པའི་ཡི་དམ་གྱི་
ལྷ་དཔག་ཏུ་མེད་པ་འདུ་པ་དང། དཔའ་བོ་དང་མཁའ་འགྲོ་མའི་ཚོགས་བསམ་གྱིས་མི་ཁྱབ་པ་དང། ལྷ་དང་ལྷ་མོ་དུ་མས་མཆོད་པའི་ཚོགས་མཐའ་ཡས་བ་རྣམས་ཀྱིས་བསུ་བ་དང། ཆོས་རྗེ་ཉིད་ཀྱང་ཞིང་གཞན་དུ་གཤེགས་
པ་ལ་ཐུགས་སྤྲོ་བའི་རྣམ་འགྱུར་ལ་སོགས་པའི་གཏན་ཚིག་དུ་མ་ཞིག་འདུག་སྟེ། ཞིབ་ཏུ་བཤད་ན་ཅི་རིགས་ཀྱི་བློར་མི་ཤོང་བའི་རྒྱུ་མཚན་ཞིག་འདུག་པས་མི་འཆད་དེ་ཙམ་གྱིས་གོ་མོད་གསུང་དེ་ནས་ཉེ་གནས་ཀྱིས་འོན་འདི་
ལྟར་གྱིས་གསུང་བའི་ཞལ་ཏ་གསུང་བར་ཞུ་ཞུས་པས། རྒྱལ་སྲས་འདིའི་ཞལ་ནས་ཁ་ཆེམས་འཇོག་པ་སྐབས་སུ་བབ་འདུག་ནའང། ནད་ཀྱིས་གདུངས། ལུས་ཀྱི་ཤེད་ཟད་པའི་སྐབས་འདིར་ཚིག་བཞི་པ་རེ་རྩོམ་པ་

[461B] སྨྲས་པ་ལ་ཡང་ཅུ་གལ་ཡོང་གིན་འདུག་ལར་གྱིས་འོ་སྐོལ་ལ་ཁམས་བཟང་དུས། ཆོས་དང་འཇིག་རྟེན་གྱི་བྱ་བ་གང་ལའང། ཁྲིགས་ཁ་འདི་ལྟར་ཡིན་གྱི་ཏིག་ཏིག་མེད་པར་གང་བྱུང་ལ་གཏོང་གིན་ཡོང་པ་དེ་ཡིན་མོད། ད་
འཆི་ཁ་དང། ཤི་བའི་རྗེས་ལ་འདི་ལྟར་བྱེད་ཀྱི་ཁྲིགས་ཁ་དེ་བས་ཀྱང་ག་ན་ཡོང། གལ་ཏེ་ཁ་ཆམས་ལ་ཉན་མཁན་ཡོད་ན། སྔར་ཁམས་བཟང་དུས་རང་གི་ཤེས་ཚོད་དཔེ་འཁྱུད་མེད་པར་བསྟན། རྩོམ་བ་ཡང་ཆ་ཆུང་ཅི་རིགས་
བ་བྱས་ཤིང། ཁྱད་བར་དུ་ཚིགས་བཅད་ཚེ་ཆུང་མང་དག་ཅིག་ཡི་གེར་བཀོད་པ་ད་རྣམས་ཁ་ཆེམས་ཡིན། དེ་མ་གཏོགས་དོ་ཞག་འབྲེལ་མེད་ཚིག་གསུམ་སྨྲས་པ་ལ་དགོས་པ་མེད། དེ་ཀ་ལ་བསམས་ནས། འཕྲད་ཀྱང་འདི་ལས་
གཞན་བ་སྨྲ་རྒྱུ་མེད། །ཤི་ཡང་ཁ་ཆམས་གཞན་འགའ་མ་མཆིས་སོ། །བྱས་པ་དེ་ཀ་ཡིན། ཉིད་ཅིག་རང་རྣམས་ཀྱང་བློ་དཀོན་མཆོག་ལ་གཏོད་ལ། ཚེ་འདི་དང་མ་འདྲེས་པའི་ཚོས་རོ་གྱིས། སེམས་ཅན་གྱི་དོན་དུ་ཆོས་ཚུལ་
བཞིན་དུ་བྱད་པ་ཐམས་ཅད་རྒྱལ་བ་སྲས་དང་བཅས་པའི་རྒྱུད་འཛིན་ཡིན་པ་ལ། འོ་སྐོལ་གྱིས་ལྟ་སྨོས་ཀྱང་ཅི་འཚལ། དེས་ན་ཀུན་གྱིས་ཆོས་བརྒྱུད་ཀྱང་ལགས་པར་ཟུངས། ཁྱད་བར་དུ་སྟོན་བ་ཟླ་བཟང་རང་ཡང་དག་སྦྱོར་ལ་
འབད་པ་ཐོན། བྱ་བྲལ་གྱི་མིང་བཏགས་ཡིན་པའི་བྱའི། ལོངས་སྤྱོད་མེད་ན་ལེགས་པས། ངའི་རྗེས་ལ་བྲ་གང་བཏང་རྒྱུ་མ་བྱུང་ཡང་བཟོད། ནུས་པ་བྱུང་ཆད་ཀྱིས་སྙོམ་ཆུང་ལ་བྱམས་སུ་བྱེད་པ་དང། ཁྱད་པར་དུ་ད་ལྟ་

[462A]༄༅། །རང་རེས་སྐྱོང་དགོས་ཀྱིན་ཡོད་པའི་མ་ནུས་པ་འདི་རྣམས་ལ་སྐྱོང་རན་ལེགས་པོ་གྱིས། སྡུག་གེ་རྣམས་སྙིང་རྗེ་བ་ཡིན་ནོ། །ལབ་རྒྱུའི་དངོས་གཞི་དེ་ཡིན་གསུངས། ཡང་ཞལ་ནས་རྨི་ལམ་
འཛིན་པ་འདི་ལ་སྔར་ནས་བྱང་ཆ་ཆེན་བོ་ཞིག་ཡོད། ཞིང་ཁམས་གྲངས་མེད་བལྟ་བ་དང། དེ་ན་བཞུགས་པའི་སངས་རྒྱས་དཔག་ཏུ་མེད་བ་ལ་ཆོས་ཉན་པ་ལ་སོགས་པ་འབད་རྩོལ་མི་དགོས་པར་ཡོང་བ་ཅིག་བྱུང། བར་
སྐབས་ཤིག་ཏུ་འགྲིབས་འདུག་པ་ཡིན་ཏེ། དེང་སང་ན་བ་འདིས་རྨི་ལམ་སོར་ཚུད་འདུག་མ་འགགས་པའི་སྣང་བ་འདི་མཚར་ཆེ། བར་སྐབས་སུ་འགྲིབ་པ་དེ་ཡང་བསོད་ནམས་སུ་མིང་བཏགས་པའི་འདུ་ལོངས་འདིས་
ལན་ནམ་བསམ། ལར་བློ་ཆོས་སུ་སོང་བ་རེ་བྱུང་ན་འཇིག་རྟེན་གྱི་བསོད་ནམས་ཆེན་པོ་སྐད་ཟེར་བ་འདི་ཀུན་མ་བྱུང་ན་རང་ལེགས་པ་འདུག་སྟེ། འབད་རྩོལ་གྱིས་མ་བསྒྲུབས་པར་བྱུང་ན་ལོངས་སྤྱོད་དུ་རུང། ཞེས་སོགས་
ཀྱི་དགག་སྒྲུབ་མང་པོ་བཤད་འདུག་ནའང། འབྱོར་ནའང་འབྱོར་པ་ལམ་དུ་སློང། རྒུད་ནའང་རྒུད་བ་ལམ་དུ་སློང་བ་འདི་ལ་ཅི་འདྲའི་ཅུ་གལ་ཞིག་འདུག་གསུང། དེ་ནས་ཟླ་བ་བཅུ་པའི་ཚེས་བརྒྱད་ཀྱི་ཐོ་རངས། སློབ་དཔོན་
དཔལ་ཡེ་ལ་ང་ཡར་ཙོང་སློངས་ལ་མདུན་རྒྱབ་ཅིག་སྒྱུ་རེ་གསུང་སྟེ། དེ་བཞིན་བྱས་པས། ཕྱག་ཐལ་མོ་སྦྱར་ནས། ཡུན་རིང་པོ་བཤུམས་པའི་བར་སྐབས་ཤིག་ཏུ་གསུང་མང་པོ་འབྱོན་པའི་ཚིག་འབྲུ་གང་ཡིན་མ་

[462B] ང་སྙེས་ཉལ་བྱས་པས་དེའི་མདུན་ན་རྗེ་བཙུན་མ་བྱོན་འདུག་པས། རྗེ་བཙུན་མའི་མདུན་དུ་ང་ཉལ་བསྡད་པས་མི་ཡོང། ཙོང་ལངས་ལ་གསོལ་བ་བཏབ་དགོས་བསམས་ནས་དེ་ལྟར་བྱས་པ་
ཡིན་གསུང་བ་ལ། རྗེ་བཙུན་མ་རྣལ་འབྱོར་མ་ལགས་སམ་སྒྲོལ་མ་ལགས་ཞུས་པས། སྤྱན་ནམ་མཁའ་ལ་ཆེར་མཛད་ནས་སྒྲོལ་མ་སྒྲོལ་མ་ཞེས་ལན་གཉིས་གསུང་བས། རྗེ་བཙུན་མ་གསུང་འབྱོན་གྱི་གདའ་ལགས་སམ་ཞུས་
པས༑ ཧེ་དེ་འདྲ་མི་འདུག་སྟེ། འོ་སྐོལ་ངོས་ཀྱིས་སེམས་ཅན་གྱི་སྡུག་བསྔལ་མ་བཟོད་ནས་རྗེ་བཙུན་མ་ལ་བྱས་པ་མེད་པའི་ཡུས་མང་བོ་བཙོངས་གསུངས། དེ་དང་དུས་མཉམ་པར་མྱང་སྟོད་དུ་སི་ཏུ་འཕགས་པའི་སར་བུ་མོ་བྲོང་བའི་ཆོས་
ཀྱིས་མ་གོས་བ་ཅིག་ལ། ལྷ་ཁ་བབ་ནས་དང་པོ་དམག་གི་གཡུལ་རྒྱལ་ཕམ་འཆད་པའི་འཕྲོ་ལ། དེ་འདྲ་རྣམས་ལྟ་ཆ་མེད་དེ་ཉི་མ་ནུབ་ཕྱོགས་ཡ་གི་ན། བླ་མ་རྒྱལ་སྲས་ཐོགས་མེད་བྱ་བ་ཟླ་བ་བཅུ་པའི་ཚེས་བརྒྱད་ལ་རྗེ་བཙུན་མ་སྒྲོལ་
མས་གཡུ་ལོ་བཀོད་པའི་ཞིང་ཁམས་སུ་གདན་དྲངས་ནས་འགྲོ་བར་འདུག་ཟེར་བ་ཞིག་བྱུང་ཞེས་གྲག་གོ་དེ་དུས་ཉིན་གཅིག་ད་རུང་འཆི་ནི་མི་འཆི་བར་འདུག་ཀྱང་རྩ་ཁོ་ནི་བཏུལ་འདུག་རྩ་ལའང་འཇུ་ས་མི་འདུག་གསུངས་ནས་ཕྱག་
བརྒྱང་བྱུང་བ་ལ་བལྟས་བས། རྩ་བཏུལ་འདུག་སྟེ། དེ་ལ་བརྟེན་ནས་སྙུན་གཡོག་ཅིག་གིས། བླ་མ་ལ་མོས་གུས་ཆེ་རབ་ཡོད་ཀྱང་སངས་རྒྱས་དངོས་ཀྱི་འདུ་ཤེས་མེད་པའི་རྟགས་སམ། འོན་ཀྱང་གསུང་འདི་རྣམས་འབྱོན་པའི་

[463A]༄༅། །རྐྱེན་དུ། རྩ་བཏུལ་ནས་ཆེན་པོ་མི་སྡོད་པ་ཡིན་ཟེར་གལ་ཏེ་མི་འདོད་པ་ཐོག་ཏུ་བབ་ནས་སྐུ་གཤེགས་ན། འཕོ་བ་ལ་སོགས་པ་ཐུགས་དམ་གྱི་གསལ་འདེབས་འདི་ལྟར་གྱིས་གསུང་པའི་ཞལ་ཏ་
ཐུགས་ལ་འདོགས་མི་འཚལ་ལམ་ཞུས་པས། ཧེ་ཉིད་ན་རེ། མི་འདོད་པ་ཐོག་ཏུ་བབ་ནས་ཤིན་ཟེར་གྱིན་འདུག་སྟེ། ཤི་ཡང་མི་འདོད་པ་ཐོག་ཏུ་བབ་པ་མིན། འདི་ཀོ་ཡོང་བའི་གྲབས་ཤིག་སྔར་ནས་ཚར། མི་རྒན་གྱི་ལས་
ཐབས་ཟིན། ཕོ་ལོ་ཡང་བདུན་ཅུ་དོན་ལྔ་ལོན་འདུག་ཚེ་ཡང་ཐུང་ཐུང་མིན། མཚམས་གྲོལ་ནས་མི་མང་པོ་འཚོགས་པ་དང་ཆོས་སྟོན་པའི་འཕྲོ་ཡང་མེད་པས་ན་བའི་དུས་ཀྱང་སྔ་ཕྱི་རན། འདི་འདྲ་ཞིག་མ་གྲུབ་སྙམ་པའི་
བློའི་ལྷག་མ་ཡང་ལས་པ་མེད། དོ་ཅིག་ནས་སྟོན་དུས་འགྲོ་དོན་དགའ་རབ་ཡོང་གི་འདུག་སྟེ། འགྲོ་དོན་ཆུང་དུ་ཡང་མི་འགྲོ་མཆི། བྱང་ཆུབ་ཀྱི་སེམས་གཉིས་པོ་འདི་དང་ནམ་ཡང་འབྲལ་མ་མྱོང། ན་བའི་རྐྱེན་གྱིས་
རྨི་ལམ་སོར་ཚུད་བྱས་པ་དང་འདྲ་བར། ཅི་ཡིན་ཆ་མེད་ཅིག་ལ་ཁ་སང་སྤྱི་བོ་ན་བ་ནས་བཟུང་སྟེ་དེང་སང་གི་བར་དུ་ལུས་ལ་ཤེད་མེད་ཀྱང། ལྷག་པར་དུ་བྱང་ཆུབ་ཀྱི་སེམས་གཉིས་འཕེལ་བའི་སྐབས་འདི་འདྲ་འཇོམ་པའི་
འཆི་བ་རྙེད་དཀའ་ཡང། བདག་གིས་འབད་མེད་དུ་རྙེད་པས་དཀོན་མཆོག་གི་དྲིན་ཡིན། དེ་ལྟ་བུའི་དང་ནས་འཆི་བ་དེ་ཀ་ལ་འཕོ་བ་ཟེར་བ་ཡིན། གཞན་གསལ་འདེབས་བྱ་རྒྱུ་ཅི་ཡང་མེད། བྱས་ཀྱང་དགའ་རུ་ཨེ་གཏོང་

[463B] དེ་ཡི་སངས་རྒྱས་རྗེས་དྲན་སོགས། །སུས་ཀྱང་གཡེངས་པར་འགྱུར་བ་མེད། །ཅེས་པ་དེ་དང་ཁྱེད་རང་རྣམ་པ་ཡང་མ་འགལ་བ་མཛོད་གསུང། དེ་ནས་ཉེ་གནས་ཀྱིས་ད་ཞལ་མི་བཞུགས་ན་ཞིང་ཁམས་གང་དུ་སྐྱ་བ་བཞེས་
ཞེས་ཞུས་པས། འགྲོ་ལ་ཕན་པར་གྱུར་ན་དམྱལ་བར་འགྲོ་བ་ཡང་ཤིན་ཏུ་སྤྲོ། མི་ཕན་ན་དག་པའི་ཞིང་ཡང་མི་འདོད་ལགས་གསུངས། དེ་དུས་དགོང་གཅིག་མཎྜལ་དང་མཆོད་པ་རྣམ་ལྔ་ཁྱེར་ཤོག་གསུང་ནས། བདུད་རྩི་ཕྱག་
མཛུབ་ཀྱིས་གཏོར་ཞིང་ཕུད་མཆོད་རྒྱས་པ་རེ་མཛད། ཡང་ཕྱག་ཐལ་མོ་སྦྱར་ཞིང་དབུ་དུད་པ་རེ་མཛད། མཆོད་པ་རྣམ་ལྔ་ཕྱག་རྒྱ་དང་བཅས་པ་ལན་ལྔ་ཙམ་སྐྱར་ཀྱིན་དབུལ། དྲུང་ན་འཁོད་པ་རྣམས་ལ་ཡང་མཆོད་པ་ཕུལ་
གསུངས་ནས་སྤྱན་ཆབ་མང་པོ་འབྱིན་གྱིན་འདུག་པའི་ནང་པར་རྒྱུ་མཚན་ཞུས་པས། ཡི་དམ་གྱི་ལྷ་འདྲ་བྱོན་པས་ཁྱེད་རྣམས་ལ་ཡང་མཆོད་པ་ཕུལ་བྱས་པ་ཡིན། གཞན་བཤད་རྒྱུ་ཙམ་མི་གདའི་གསུངས་ནས་ཞིབ་ཆ་གསུང་དུམ་གནང་
དེ་ནས་སློབ་དཔོན་ཡོན་ཏན་འོད་སྙུན་གཡོག་རེ་མོས་ལ་ཡོད་པའི་སྐབས་སུ། ནུབ་ཅིག་སྲོད་ཀྱི་ཆ་ལ་མ་དག་པའི་ལས་སྣང་ཐམས་ཅད་འགགས་ནས། ཞིང་ཁམས་རྣམ་པར་དག་པ། མཛེས་ཤིང་ཡིད་དུ་འོང་བ། དངས་ཤིང་
ཐོགས་པ་མེད་པ། ནམ་མཁའི་དབྱིངས་ལྟར་རྒྱ་ཁྱོན་དང་ཚད་རྩ་བ་ནས་གཞལ་བར་མི་ནུས་པ་འདུག་གསུང་གིན་ཕྱག་ནམ་མཁའ་ལ་ཡུག་ཡུག་མཛད་དེ། མནན་ན་ནེམ་གྱིས་བྱེད་ཅིང་བཏེག་ན་སྤར་གྱིས་བྱེད། རེག་ན་བདེ་བ་

[464A]༄༅། །བསྐྱེད་པ་ལ་སོགས་པ་མཚར་དུ་ཆེ་བ་ཅིག་གི་དབུས་ན་རང་རེ་འདུག་དེའི་ཁོར་ཡུག་ཀུན་འཁོར་གྱི་ཚོགས་གྲངས་མེད་པས་བསྐོར་འདུག་དེ་དུས་ཙན་ཡོད་བའི་གནད་ཡིན་ནམ། བླ་མ་རྒྱལ་བ་
རྣམ་པ་གསལ་བར་འདུག་གཞན་ཡང་འོད་གསལ་གྱི་སྣང་བ་ཟ་ཟི་ལང་ལོང་བརྗོད་ཀྱིས་མི་ལང་པ་ཅིག་འདུག་སྟེ། ད་སྟེ་མགྱོགས་པོར་འགྲོ་བར་འདུག་གསུང། དེའི་ནད་པར་སློབ་དཔོན་དཔལ་ཡེས་གླང་རི་ཐད་པ་བདེ་བར་
གཤེགས་པ་བཞིན་དུ། དག་པའི་སྣང་བ་འབའ་ཞིག་ཏུ་གདའ་ལགས་སམ་ཞུས་པས། ད་ལྟ་ཟ་ཟིའི་སྣང་བ་སྣ་ཚོགས་ཤིག་ལ་ཡེངས་ནས་འགྲོ་ཡི་འདུག་སྟེ། དེ་ཐམས་ཅད་ལ་མངོན་ཞེན་བྱ་རྒྱུ་མེད་རྨི་ལམ་སྒྱུ་མ་དང་འདྲ་
གསུང། བདེ་བར་གཤེགས་ལ་ཁད་པའི་དུས་དེར་ཡང་སྔར་ནས་ཉལ་བ་དང་སྙེས་པ་ལམ་གོམས་པས། ཙོག་ཙོག་པུར་སྡོད་པ་འདི་ཀ་བདེ་བ་འདུག་གསུང་ནས་དང་པོ་བསྙན་པའི་འགོ་བརྩམས་ནས་ཕྱིས་བདེ་བར་གཤེགས་ཀྱི་བར་དུ་
སྐུ་རྣམ་སྣང་གི་ཆོས་བདུན་དང་ནམ་ཡང་མི་འབྲལ་བའི་དར་ལས། བཅུ་དགུའི་ནུབ་མོ་ནས་གསུང་བཅད་མཛད་དོ། སྤྱན་ལ་ཡང་འགྱར་འགྱུར་མེད་པར་འོད་གསལ་ཆོས་ཀྱི་སྐུ་ལས་མ་གཡོས་བཞིན་དུ། གདུལ་བྱ་རྟག་འཛིན་
ཅན་རྣམས་འདུལ་བ་དང། ལས་ཚུལ་བསམ་གྱིས་མི་ཁྱབ་པ་བསྟན་པ་དང། ཞིང་ཁམས་གཞན་དུ་གདུལ་བྱ་རྒྱ་ཆེན་པོར་དགོངས་ཏེ་སེམས་དཔའ་ཆེན་པོ་ཉིད་ཀྱིས་དགུང་ལོ་བདུན་ཅུ་དོན་ལྔ་བཞེས་པ། ས་མོ་བྱའི་ལོ་ཟླ་བ་བཅུ་པ་

[464B] རེས་གཟའ་སྤེན་པ། སྐར་མ་ལག་པ་ཡོད་པའི་དགོང་མོའི་ཆ། གཟིམ་ཁང་ཆོས་རྫོང་གི་སྤུ་ཤུ་ལ་ཉི་མ་ནུབ་པ་དང་མཉམ་དུ་སྐུའི་བཀོད་པ་བསྡུས་སོ་།དེའི་ནུབ་མཚན་མོ་ཡང་དངུལ་ཆུའི་སྟེང་གི་བར་སྣང་
ཐམས་ཅད་འཇའ་ཚོན་རྣམ་ལྔ་དང། འོད་ཟེར་གྱི་རང་བཞིན་གྱིས་ཁེངས་ཤིང། སྒྲ་ཆེན་པོ་གྲག་པ་དང། དྲི་ཞིམ་པོའི་ངད་པས་ཁྱབ་པ་དང། ས་ཆེན་པོ་གཡོས་པས། སྨན་བླའི་ཅོག་ཁྲིའི་སྟེང་ནས་གསེར་སྐུ་ས་ལ་ལྷུང་བ་ཙམ་བྱུང་
ལྷའི་མེ་ཏོག་གི་ཆར་ཁ་བ་བུ་ཡུག་འཚུབས་པ་ལྟ་བུ་བབས་སོ་།རྒྱལ་སྲས་བདག་ཉིད་ཆེན་པོ་འདིས་བསྟན་འགྲོའི་དོན་རྒྱ་ཆེར་མཛད་པས་བརྒྱུད་འཛིན་གྱི་སློབ་མ་མཐའ་ཡས་པ་བྱོན་ཡང་ཐེག་པ་ཆེན་པོའི་བློ་སྦྱོང་འདི་རྒྱ་ཆེར་སྤེལ་བའི་
འཕྲིན་ལས་ཀྱི་བཀའ་བབ་པ་ནི་རྗེ་བཙུན་རེད་མདའ་པ་གཞོན་ནུ་བློ་གྲོས་སོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པ་རྣམས་ཀྱིས་རྒྱལ་སྲས་བདག་ཉིད་ཆེན་པོ་འདི་ལ་གུས་པས་གསོལ་བ་འདེབས་ཤིང། སེམས་
དཔའ་ཆེན་པོ་འདིའི་རྣམ་ཐར་ལྟར་དང་པོར་མདོ་སྔགས་ཀྱི་ལམ་གྱི་གནད་རྣམས་ལ་འཁྲུལ་མེད་ཀྱི་ངེས་པ་བརྟན་པོ་རྙེད་པར་བྱས། དེ་ནས་ཚེ་འདིའི་ཕུན་ཚོགས་གང་ལའང་མ་ཆགས་པར་དབེན་པའི་རི་སུལ་དུ་ལམ་ཆ་
ཚང་ལ་སྒྲུབ་པ་སྙིང་པོར་བྱ་ཞིང་ལྷག་པར་བྱང་ཆུབ་ཀྱི་ཧྶེམྶ་རིན་པོ་ཆེ་ཉམས་ལེན་གྱི་མཐིལ་དུ་བཟུང་ནས་རྒྱལ་བ་དགྱེས་པའི་ལམ་ལ་སློབ་པ་ལ་བརྩོན་པ་ལྷུར་བྱའོ།། །།
[465A]༄༅། །རྗེ་བཙུན་རེད་མདའ་བ་གཞོན་ནུ་བློ་གྲོས་ནི། ས་སྐྱ་དང་ཉེ་བའི་སའི་ཆ་རེད་མདའ་ཁང་སོར་བློན་པོ་འགར་སྟོང་བཙན་ཡུལ་བསྲུང་གི་བརྒྱུད་དུ་ཡབ་བཀྲ་ཤིས་རྒྱལ་མཚན་དང་ཡུམ་དབང་ཕྱུག་
སྐྱིད་གཉིས་ཀྱི་སྲས་སུས་མོ་གླང་ལ་སྐུ་འཁྲུངས། རྒྱལ་སྲས་འདི་ཡུམ་གྱི་ལྷུམས་སུ་ཞུགས་པའི་ཚེ་ཡུམ་ལ་ཉི་ཟླ་ཤར་བ་དང་སྒྲོན་མེ་སྦར་བ་དང། གཙུག་ལག་ཁང་བཞེངས་པ་སོགས་རྨི་ལྟས་བཟང་པོ་བྱུང། རྒྱལ་སྲས་
འདི་བཙས་པའི་ཚེ་ཡང་ངོ་མཚར་བའི་ལྟས་མང་དུ་བྱུང། དེ་ནས་རྒྱལ་སྲས་གཞོན་ནུ་དེ་ཡབ་ཡུམ་གཉིས་ཀྱིས་འོ་མ་དང། ཞོ་དང། མར་གྱི་ཉིང་ཁུ་སོགས་ཀྱིས་བསྐྱེད་བསྲིངས་ཏེ་མཚན་ཡང་བཙུན་ནེ་ཞེས་བྱ་བར་གསོལ་
ཏེ་སྨྲ་ཤེས་དོན་གོ་ཚུན་ཆད་དཀོན་མཆོག་གསུམ་གྱི་སྒྲ་ཐོས་པའམ། རྟེན་མཐོང་བ་ན་དད་ཅིང་གུས་པ་ཆེར་སྐྱེ་བ་བྱུང་རྒྱལ་སྲས་འདི་ཆུང་ངུའི་དུས་ན་ཡབ་ཡུམ་གཉིས་ཀ་འདས་པས་ཨ་ནེ་མོ་བཀྲ་ཤིས་འབུམ་བྱ་བས་བསྐྱངས་
རྒྱལ་སྲས་བདག་ཉིད་ཆེན་པོ་འདིས་བྱིས་པའི་དུས་སུ། ཨ་ནེ་ལ་ང་ཡང་ནས་སྐྱ་དཔོན་ཆེན་གྱི་ལག་རྟགས་བླངས་ནས་བོད་ཁམས་བདེ་ལ་འགོད། ཡང་ན་བསྟན་པའི་སྒོར་ཞུགས་ཏེ་སངས་རྒྱས་ཀྱི་བསྟན་པ་ཉིན་མོ་ལྟར་
བསལ་བར་བྱེད་གསུངས་པས། ཨ་ནེ་ན་རེ། བཙུན་ནེ་བློ་པོ་ཆེ་ཁྱོད་ཀྱིས་དེ་ལྟར་ཨེ་ཡོང་ཞེས་ཟེར་ཞིང། དེ་ནས་བཟུང་སྟེ་རྒྱལ་སྲས་གཞོན་ནུ་འདི་ལ་བཙུན་ནེ་བློ་བོ་ཆེ་ཞེས་འབོད་པ་བྱུང། དེ་ནས་རྒྱལ་སྲས་གཞོན་ནུ་དེ་སྐྱེས་རབས་

[465B]གཞན་དག་ནུ་ཞོ་ལེན་པ་དང་འཁྲུལ་པའི་རྩེད་མོ་ལ་བསླབ་མི་དགོས་པར་ངང་གིས་འཇུག་པ་ལྟར། རྒྱལ་སྲས་འདི་དམ་པའི་ཆོས་འཚོལ་བ་ལ་ངང་གིས་འཇུག་པ་
ཞིག་བྱུང་སྟེ། འཕགས་ཆེན་ཆོས་བཟང་དཔལ་ལ་སྐྱབས་འགྲོ་སེམས་བསྐྱེད་དང། བསྙེན་གནས་ཀྱི་སྡོམ་པ་དང། ཐུགས་རྗེ་ཆེན་པོའི་ཆོས་སྐོར་མང་དུ་ཞུ་བར་མཛད། དེ་ནས་རྒྱལ་སྲས་འདིའི་ཐུགས་ལ་དལ་བའི་རྟེན་བཟང་པོ་
ལན་ཅིག་ཐོབ་པའི་དུས་འདིར་སྔོན་བྱོན་དམ་པའི་རྗེས་སུ་ཞུགས་ཏེ་ཐོས་བསམ་སྒོམ་གསུམ་མཐར་ཕྱིན་པ་ཞིག་མ་བྱས་ན་ཡིད་བཞིན་གྱི་ནོར་བུའི་གླིང་ནས་ལག་སྟོང་དུ་ལྡོག་པ་ལྟར་དལ་འབྱོར་ཐོབ་པ་དོན་མེད་དུ་འགྱུར་ཞིང། དེ་
ཡང་ཁྱིམ་དུ་གནས་པ་ནི་ཉེས་པ་དང་ཉོན་མོངས་པ་དུ་མའི་འབྱུང་གནས། སྡུག་བསྔལ་དུ་མས་གཟིར་པའི་བཙོན་ར་དང་འདྲ་བ་འདི་ལས་མྱུར་དུ་ཐར་བར་བྱས་ནས་ཆོས་རྣམ་དག་ཅིག་བྱའོ་སྙམ་དུ་དགོངས་ནས་ངེས་འབྱུང་གི་བསམ་
པ་ཤུགས་དྲག་པོས་དགུང་ལོ་བཅོ་བརྒྱད་བ་ལ་ས་བཟང་པཎ་ཆེན་གྱི་དྲུང་དུ་དགེ་ཚུལ་གྱི་སྡོམ་པ་མནོས་ཏེ་མཚན་གཞོན་ནུ་བློ་གྲོས་སུ་བཏགས། དེ་ནས་མཁས་པའི་དབང་པོ་ཉ་དབོན་ཀུན་དགའ་དཔལ་བ་དང། ལུང་རིགས་སྨྲ་
པ་མཁན་ཆེན་སངས་རྒྱས་དཔལ་པ་གཉིས་ལ་གཏུགས་ཏེ་ཚད་མ་རྣམ་འགྲེལ་ལ་སྦྱངས་པས་དྲི་མ་མེད་པའི་རིགས་པས་རྟོག་གེའི་ཚིག་དོན་བརྒྱད་ལེགས་པར་རྟོགས་ནས་མཁས་པའི་གྲགས་པས་ཁྱབ་པར་མཛད་དེ་རྗེས་

[466A]༄༅། །སྡེ་བདུན་མདོ་འགྲེལ་དང་བཅས་པ་ལ་སྦྱངས་ཤིང་མཁྱེན་རབ་དབང་ཕྱུགས་སྐྱ་པཎྜི་ཏ་དང། འོད་ཡུག་བ་རིགས་པའི་སེང་གེའི་ལེགས་བཤད་རྣམས་ལའང་གཟིགས་པས། དཔལ་ལྡན་ཚེས་
ཀྱི་གྲགས་པའི་གཞུང་ལུགས་ཕྱིན་ཅི་མ་ལོག་པར་ཐུགས་སུ་ཆུད་དེ་རྣམ་འགྲེལ་གྱི་ཊཱིཀྐ་ཆེ་ཆུང་གཉིས་སྤྱི་དོན་དང་བཅས་པའང་མཛད། དེ་ནས་བསྟན་བཅོས་མངོན་བར་རྟོགས་པའི་རྒྱན་འགྲེལ་པ་དང་བཅས་པ་ལ་ལེགས་པར་
སྦྱངས་པས། རིང་པོར་མ་ལོན་པར་མཁས་པའི་ཕུལ་དུ་ཕྱིན་པར་གྱུར། གཞན་ཡང་དཔལ་ལྡན་བླ་མ་དམ་པ་བསོད་ནམས་རྒྱལ་མཚན་པ་སོགས་ལའང་ཕར་ཕྱིན་གསན། ཁྱད་པར་དུ་ཉི་ཁྲི་སྣང་བ་དང། བརྒྱད་སྟོང་འགྲེལ་
ཆེན་འབྲེ་མར་གྱི་ཊཱིཀྐ་རྣམས་ལའང་ཞིབ་ཏུ་གཟིགས་པས། འཕགས་སེང་གཉིས་ཀྱི་དགོངས་པ་ཇི་ལྟ་བ་བཞིན་དུ་ཐུགས་སུ་ཆུད་དེ་ཕར་ཕྱིན་གྱི་ཊཱིཀྐ་དང། དོན་བདུན་ཅུ་ལ་རྣམ་བཤད་ཀྱང་མཛད། དེ་ནས་ཆོས་ཐམས་ཅད་
ཀྱི་མ་མོ་མངོན་པའི་སྡེ་སྣོད་གསན་པར་དགོངས་ནས། ལོ་ཆེན་བྱང་ཆུབ་རྩེ་མོའི་ཞབས་ལ་བསྙེན་ཏེ། མངོན་པ་གོང་འོག་ཚར་མང་དུ་གསན་ཅིང། ས་སྡེ་ལྔ་དང་སྡོམ་རྣམ་པ་གཉིས། པྲཱ་ཀཱ་ར་ཎ་སྡེ་བརྒྱད་འགྲེལ་བཤད་དང་
བཅས་པ་ལ་གཟིགས་ཤིང། མཁས་པའི་དབང་པོ་དབང་ལོའི་ལེགས་བཤད་རྣམས་ལའང་གཟིགས་པས། ཐོགས་མེད་སྐུ་མཆེད་ཀྱི་བཞེད་པ་ཇི་བཞིན་ཐུགས་སུ་ཆུད་ནས། མངོན་པ་གོང་འོག་གི་ཊཱིཀྐ་བསྡུས་དོ་ཆ་དང་བཅས་

[466B] དེ་ནས་མཁན་ཆེན་ལྡོག་ལོང་པ་ཀུན་དགའ་བཟང་པོའི་དྲུང་དུ་བྱོན་ཏེ། མཁན་སློབ་དགེ་འདུན་དང་བཅས་པའི་དབུས་སུ་བསྙེན་པར་རྫོགས་ཏེ། མཁན་ཆེན་པའི་དྲུང་དུ་མདོ་རྩ་པ་ཚར་གཅིག་གསན་པས། མཁན་
ཆེན་བའི་ཞལ་ནས། འདུལ་བ་ངེད་ལས་ཁྱེད་མཁས་པར་བྱུང་བར་གདའ་བས་ཆོས་བདག་པོ་ལ་འཕྲོད་དོ་གསུང། མཁན་ཆེན་འདིས་བསྐུལ་ནས་མདོ་རྩའི་ཊཱིཀྐ་དང། ལས་ཆོག་ཀྱང་མཛད་དེ་ཕྱིན་ཆད་ནས་དབྱར་གནས་དང་གསོ་
སྦྱོང་དགག་དབྱེ་གསུམ་འཆག་མེད་དུ་མཛད་དོ། །དེ་ནས་དབུ་མའི་གཞུང་ལ་སྦྱོང་བར་བཞེད་དེ་ཆོས་རྗེ་བྱང་སང་བའི་དྲུང་དུ་དབུམ་རིགས་ཚོགས་དང། བཞི་བརྒྱ་པ། འཇུག་པ་སོགས་དབུ་མའི་སྐོར་རྣམས་གསན་ཏེ། དཀོན་མཆོག་ལ་
གསོལ་བ་བཏབ་ཅིང་ཡང་ཡང་དཔྱད་པས། སྔོན་གྱི་སྨོན་ལམ་དང་དཀོན་མཆོག་གི་བྱིན་རླབས་ལ་བརྟེན་ནས་ཀླུ་སྒྲུབ་ཡབ་སྲས་ཀྱི་དགོངས་པ་ཕྱིན་ཅི་མ་ལོག་པར་ཐུགས་སུ་ཆུད་དེ་དབུ་མ་རྩ་བ་ཤེས་རབ་དང། དབུ་མ་ལ་འཇུག་པ་
དང། བཞི་བརྒྱ་པ་གསུམ་ལ་ཊཱིཀྐ་མཛད་ཅིང། རྩ་ཤེའི་འགྲེལ་བ་ཚིག་གསལ་ལ་སྤྱི་དོན་ཡང་མཛད་དོ། །དེ་ནས་བདག་ཉིད་ཆེན་པོ་འདི་དང་འདིའི་རྗེས་སུ་སློབ་པ་ཐམས་ཅད་ཀྱིས་དབུ་མ་ལ་འཆད་ཉན་མཛད་བས་དབུ་མའི་སྲོལ་
ལེགས་པར་གཏོད་དེ་ཁོ་བོས་བསྟན་པ་ལ་བྱ་བ་བྱས་པ་ཡིན་ཞེས་གསུང་ངོ། །དེ་རྗེས་ཐེག་པའི་ཡང་རྩེ་རྡོ་རྗེ་ཐེག་པ་ལ་འཇུག་པར་དགོངས་ནས། ལོ་ཆེན་བྱང་ཆུབ་རྩེ་མོའི་དྲུང་དུ་གསང་བ་འདུས་པ་མི་སྐྱོད་པའི་དབང་ཞུས་ཏེ་

[467A]༄༅། །གསང་མཚན་མི་སྐྱོད་རྡོ་རྗེར་བཏགས། ལོ་ཆེན་སྐྱབས་མཆོག་དཔལ་བཟང་པོའི་དྲུང་དུ་རྒྱུང་ཀྱི་བཤད་པ། དཔལ་ལྡན་བླ་མ་དམ་པ་བསོད་ནམས་རྒྱལ་མཚན་པའི་དྲུང་དུ་དཔལ་གསང་བ་འདུས་པའི་
འགྲེལ་པ་སྒྲོན་གསལ་ཆ་ལག་དང་བཅས་པ་ཞིབ་པར་གསན་ཅིང་ཀྱཻ་རྡོ་རྗེའི་མན་ངག་ལམ་འབྲས་བུ་དང་བཅས་པ་སོགས་སྔགས་ཀྱི་ཟབ་ཆོས་མང་དུ་གསན། ས་བཟང་པཎ་ཆེན་གྱི་དྲུང་དུ་བདེ་མཆོག་གི་དབང། ལོ་ཆེན་
སྐྱབས་མཆོག་པ་ལ་རྡོ་རྗེ་ཕྲེང་བ། འཇམ་རྡོར། འཇིག་རྟེན་དབང་ཕྱུག། ས་སྐྱ་པའི་རྡོ་རྗེ་གཞོན་ནུ། རིམ་ལྔ་མདོར་བྱས། སྤྱོད་བསྡུས་སྒྲོན་མ་སོགས་གསན་ཅིང། ས་སྐྱ་པ་དང། བུ་སྟོན་རིན་པོ་ཆེ་ལ་སོགས་པའི་ཡིག་
ཆ་རྣམས་ལའང་ཡང་དག་པར་གཟིགས་ཏེ། དཔལ་གསང་བ་འདུས་པའི་རྒྱུད་འགྲེལ་ཆ་ལག་དང་བཅས་པ་ཐུགས་སུ་ཆུད་ནས། རྩ་རྒྱུད་ལ་ཊཱིཀྐ། མངོན་རྟོགས། བདག་འཇུག་མཆོད་ཕྲེང། རིམ་ལྔའི་བསྡུས་དོན་སོགས་མཛད་
ཅིང། གཞན་ཡང་རྒྱུད་བླ་མ། བཤེས་སྤྲིང། ལུང་ཀུན་ལས་བཏུས་པ་རྣམས་ལ་ཊཱིཀྐའང་མཛད་དོ། །རྒྱལ་བའི་སྲས་པོ་ཐོགས་མེད་བཟང་པོ་དཔལ་གྱི་དྲུང་དུ་སྨོན་འཇུག་གཉིས་ཀྱི་སེམས་བསྐྱེད། བློ་སྦྱོང་ལ་སོགས་པའི་ཆོས་
སྐོར་མང་དུ་ཞུ་བར་མཛད་དོ། །རྒྱལ་སྲས་བདག་ཉིད་ཆེན་པོ་འདི་ནི་དམ་པའི་ཆོས་འཚོལ་བ་ལ་ངོམས་པ་མེད་པས་མདོ་སྔགས་ཀྱི་ཆོས་འཚོལ་ཕྱིར་བཤེས་གཉེན་ཇི་ཙམ་བསྟེན་པ་ནི། ཉིད་ཀྱི་ཞལ་ནས། སྐྱ་དགུའི་གཙུག་

[467B] །རྒྱལ་བའི་སྲས་པོ་ཐོགས་མེད་བཟང་པོ་དཔལ། །མ་ཏི་པཎ་ཆེན་པཎ་ཆེན་བྱང་རྩེ་དང་།མཁས་བའི་དབང་པོ་ཉ་དཔོན་ཀུན་དགའ་སོགས། །བཀའ་དྲིན་མནོས་པའི་བླ་མ་བཅུ་ཕྲག་གཉིས། །
ཡུན་རིང་འབད་དེ་གུས་པས་གཙུག་གིས་བསྟེན། །ཞེས་གསུངས་ཏེ། མདོར་ན་བདག་ཉིད་ཆེན་པོ་འདིས་བཤེས་གཉེན་དུ་མ་ལ་བརྟེན་ཏེ་མདོ་སྔགས་མ་ལུས་པའི་ཚིག་དོན་ལ་མཁས་པར་མཛད་དེ་སྐལ་བ་དང་ལྡན་པ་རྣམས་
ལ་ཆོས་ཀྱི་འཁོར་ལོའང་རྒྱ་ཆེན་པོ་བསྐོར་ནས་སངས་རྒྱས་ཀྱི་བསྟན་པ་རིན་པོ་ཆེ་འཛིན་སྐྱོང་སྤེལ་བར་མཛད་དོ། །མཁས་པ་ཆེན་པོ་འདིས་དབུས་ཕྱོགས་སུ་བྱོན་ནས་རྗེ་བཙུན་ཙོང་ཁ་པ་ཆེན་པོ་དང་ཞལ་འཛོམ་སྟེ་གནམ་རྩེང་ལྡེང་
དང༑ བྱང་ར་སྒྲེང་དང། སྐྱིད་ཤོད་ཀྱི་སའི་ཆ་མང་པོ་དང། གཙང་སྟག་ཚང་རྫོང་ཁ་སོགས་སུ་ཡབ་སྲས་གཉིས་ཞལ་འཛོམ་སྟེ་ཆོས་ཀྱི་འཁོར་ལོ་རྒྱ་ཆེར་བསྐོར་ནས་རྒྱལ་བའི་བསྟན་པ་གཞི་ནས་གསོ་བར་མཛད་པའི་ཚུལ་
ཞིབ་པར་ནི་རྗེ་རིན་པོ་ཆེའི་རྣམ་ཐར་དུ་གསལ་བ་ལྟར་རོ། །དེ་ནས་རྗེ་བཙུན་རེད་མདའ་པ་ཆེན་པོ་འདིས་སྔོན་བྱོན་དམ་པའི་རྣམ་ཐར་ལྟར་མང་དུ་ཐོས་པའི་དོན་སྒྲུབ་པ་སྙིང་བོར་མཛད་བཞེད་ནས་རྙེད་བཀུར་སྙན་གྲགས་འཁོར་ལོངས་
སྤྱོད་ཐམས་ཅད་མཆིལ་མའི་ཐལ་བ་བཞིན་དུ་དོར་ཏེ་ཉིད་ཀྱི་རྗེས་སུ་སློབ་པ་ཚེ་བློས་བཏང་ཞིང་ངེས་འབྱུང་གི་བསམ་པ་ཤུགས་དྲག་པོས་རྒྱུད་བསྐུལ་ཏེ་ཐེག་པ་མཆོག་གི་ལམ་ལ་སྒྲུབ་པ་སྙིང་པོར་བྱ་འདོད་པ་འགའ་ཞིག་དང་

[468A]༄༅། །བཅས་གངས་བུ་ལེ་དཀར་པོའི་གཡས་མགུལ་གཡུ་ལུང་རྡོ་རྗེ་ལྗོངས་སུ་ལོ་ལྔའི་བར་དུ་སྐུ་མཚམས་ལ་བཞུགས་ཏེ་མདོ་སྔགས་ཀྱི་ལམ་ཡོངས་སུ་རྫོགས་པ་ལ་སྒྲུབ་པ་རྩེ་གཅིག་ཏུ་མཛད་པས་ལམ་
ཐུན་མོང་བ་དང་ཐུན་མོང་མིན་པ་སྔགས་ཀྱི་ལམ་རིམ་གཉིས་ལ་མྱོང་བ་ཕུལ་ཕྱིན་ཐོན་ཏེ་ལྷག་པའི་ལྷ་མང་པོའི་ཞལ་གཟིགས་པ་དང། ཏིང་ངེ་འཛིན་གྱི་སྒོ་མང་པོ་འཁྲུངས་པ་དང། རང་དང་གཞན་གྱི་ཚེ་རབས་བརྒྱ་སྟོང་དྲན་པ་
དང༑ སངས་རྒྱས་ཀྱི་ཞིང་མང་པོར་བགྲོད་ནུས་པ་སོགས་རྒྱལ་བས་བསྔགས་པའི་རྟོགས་པ་མཆོག་ཐོབ་པར་གྱུར་ཏོ། །དེ་ལྟ་ནའང་ཕྱི་རབས་ཀྱི་གདུལ་བྱ་རྣམས་ལ་བསླབ་པའི་ཕྱིར་དབེན་པ་འབའ་ཞིག་ལ་ཐུགས་དགྱེས་པའི་
ཚུལ་མཛད་དེ་སྒྲུབ་པ་རྩེ་གཅིག་ཏུ་མཛད་བཞེད་པའི་གསུང་འདི་ལྟར་བྱོན་ཏེ། གང་ཞིག་ལེགས་གསུངས་དམ་ཆོས་འདུལ་བ་ལ། །རབ་ཏུ་བྱུང་ནས་ལེགས་པར་མི་སྡོམ་ཞིང། །ཐུབ་པའི་བཀའ་ལུང་ཚུལ་མིན་འདའ་བྱེད་
པའི༑ ༑དགེ་སྦྱོང་དེ་དག་འཇིག་རྟེན་ཆོ་མ་རྐུན་ཡིན། །འཁྱོག་པོར་སྨྲ་ལ་གཞན་དག་བརླིངས་པོར་སེམས། །ངག་མི་བཙུན་པ་དགེ་སྦྱོང་ཚུལ་མིན་པས། །གྱ་གྱུའི་སེམས་དང་དེ་ཡི་ཚུལ་སྤངས་ཏེ། །གསོང་པོར་སྨྲ་ལ་ཁོ་
བོ་རྟག་ཏུ་བརྟེན། །འཛེམ་མད་སྨྲ་ལ་གཞན་དག་སྨོབས་པར་སེམས་།ངག་མི་སྡོམ་པ་དགེ་སྦྱོང་ཚུལ་མིན་པས། །མུ་ཅོར་སྨྲ་བ་སྨྱོན་པའི་ཚུལ་སྤངས་ཏེ། །ཞི་བའི་ཚུལ་ལ་ཁོ་བོ་རྟག་ཏུ་བརྟེན་།ཕྱི་ཚུལ་འཆོས་པ་

[468B] །གཡོ་རྒྱུའི་སྤྱོད་བ་དགེ་སྦྱོང་ཚུལ་མིན་པས། །ཕ་རོལ་འདྲིད་བྱེད་ཡོན་པོའི་ཚུལ་སྤངས་ཏེ། །དེས་པའི་ཚུལ་ལ་ཁོ་བོ་རྟག་ཏུ་བརྟེན། །རང་དགའི་སྤྱོད་པ་གཞན་དག་དྲང་པོར་སེམས། །དབང་པོ་
མི་སྡོམ་དགེ་སྦྱོང་ཚུལ་མིན་པས། །བག་དང་མི་ལྡན་ཧྲལ་པོའི་ཚུལ་སྤངས་ཏེ། །བག་ཡོད་ཚུལ་ལ་ཁོ་བོ་རྟག་ཏུ་བརྟེན། །བྱ་བྱེད་མང་བ་གཞན་དག་གྲུང་པོར་སེམས། །རྣམ་གཡེང་འདོང་པ་དགེ་སྦྱོང་ཚུལ་མིན་པས། །འདུ་
འཛི་བསྲེལ་བ་ཁྱིམ་པའི་ཚུལ་སྤངས་ཏེ། །དོན་ཉུང་ཚུལ་ལ་ཁོ་བོ་རྟག་ཏུ་བརྟེན། །ལོངས་སྤྱོད་འབྱོར་པ་གཞན་དག་དཔལ་དུ་སེམས་།འདོད་ཞེན་ཆེ་བ་དགེ་སྦྱོང་ཚུལ་མིན་པས། །ཟང་ཟིང་དང་བཅས་གྲོང་པའི་ཚུལ་སྤངས་
ཏེ༑ ༑ཆོག་ཤེས་ཚུལ་ལ་ཁོ་བོ་རྟག་ཏུ་བརྟེན། །གྲོང་འདབ་འགྲིམ་པ་གཞན་དག་གདུལ་བྱར་སེམས། །རྙེད་བཀུར་སྒྲུབ་པ་དགེ་སྦྱོང་ཚུལ་མིན་པས། །ཁ་སྤོགས་འདོད་པ་ཚོང་པའི་ཚུལ་སྤངས་ཏེ། །བས་མཐའི་གནས་
ལ་ཁོ་བོ་རྟག་ཏུ་བརྟེན། །ཞེས་དང། དབེན་པར་བྱོན་ཏེ་སྒྲུབ་པ་རྩེ་གཅིག་ཏུ་མཛད་པའི་དམ་བཅའ་མཛད་པ་ནི། གང་གི་ཞབས་ཟུང་པདྨོའི་གེ་སར་རྡུལ། །ཚངས་དང་ལྷ་དབང་ཁྱབ་འཇུག་ལ་སོགས་པ། །འཇིག་རྟེན་དྲེགས་
ལྡན་གཙུག་གིས་གུས་བསྟེན་པའི། །སྤྱན་རས་གཟིགས་མགོན་དེ་ལ་ཕྱག་འཚལ་ལོ། །མང་དུ་ཐོས་ཀྱང་ཚུལ་བཞིན་བསྒྲུབ་ལ་གཡེལ་།ཁྲིམས་བརྒྱ་ནོད་ཀྱང་ཉེས་ལྟུང་དྲི་མ་ཅན། །དགེ་སྦྱོང་བདག་གི་གཡར་དམ་འདི་

[469A]༄༅། །རྣམས་ལ། །མཁྱེན་ལྡན་ཐུགས་རྗེའི་ལྷ་ཁྱོད་ཡུད་ཙམ་དགོངས། །གང་དུ་གནས་ན་སྣང་ཤས་འཕེལ་འགྱུར་ཞིང། །རང་རྒྱུད་རྙེད་བཀུར་ཞགས་པས་འཆིང་བྱེད་ལ། །གཞན་རྒྱུད་ཕྲག་དོག་
འགྲན་སེམས་ཀྱིས་གདུངས་པའི། །གནས་དེར་སྐད་ཅིག་ཙམ་ཡང་མི་གནས་སོ། །དེང་ནས་བཟུང་སྟེ་ཇི་སྲིད་འཚོ་བར་དུ། །གངས་དང་རི་སུལ་ནགས་ཀྱི་ཁྲོད་རྣམས་སུ། །བསེ་རུ་ལྟ་བུར་རྟག་ཏུ་གནས་བྱེད་ཅིང། །
གྲོང་དང་འཁོར་མང་དབུས་སུ་གནས་མི་བགྱི། །ཆོས་བརྒྱད་རྐྱེན་གྱིས་ནམ་ཡང་མི་གཡོ་བའི། །སེམས་ལ་ཇི་སྲིད་བརྟན་པ་མ་ཐོབ་བར། །གཅིག་པུ་རང་རྒྱུད་འདུལ་བ་མ་གཏོགས་པ། །གཞན་དོན་ཐབས་ཀྱིས་རང་
དོན་ཉམས་མི་བགྱི། །ཆོས་གོས་གསུམ་དང་ལྷུང་བཟེད་ལ་སོགས་པ་།རང་ཉིད་འཆོ་བའི་ཡོ་བྱད་མ་གཏོགས་པ། །གསེར་དང་དབྱིག་སོགས་ལྷག་པའི་ཡོ་བྱད་ནི། །རང་གི་དོན་དུ་ཏིལ་ཙམ་མི་བཅང་ངོ་།གཞན་
གྱི་ཉེས་པ་ནམ་ཡང་མི་གླེང་ཞིང། །དོན་དང་ལྡན་ཞིང་ཆོས་མཐུན་མ་གཏོགས་པ། །དམག་དང་ཆོམ་རྐུན་རྒྱལ་པོའི་གཏམ་ལ་སོགས་།འཁྲུལ་པའི་བཀའ་མཆིད་ནམ་ཡང་མི་བགྱིད་དོ། །ཆོས་ཀྱི་དོན་དུ་དཀའ་
སྤྱད་སྲན་བཟོད་ཅིང། །འཇིག་རྟེན་བློས་བཏང་རྣམ་གྲོལ་དོན་དུ་གཉེར། །འདོད་ཆུང་ཆོག་ཤེས་རང་དང་རྗེས་མཐུན་པའི། །རྗེས་འབྲང་འཁོར་ནི་བཞི་བས་ལྷག་མི་བསྟེན། །གལ་ཏེ་བདག་གི་གཡར་དམ་འདི་རྣམས་

[469B] །འགལ་བར་བགྱིས་ན་རྒྱལ་བ་སྲས་བཅས་དང། །ཐུགས་རྗེའི་མངའ་བདག་སྤྱན་རས་གཟིགས་མགོན་གྱིས། །ཁྱི་ཕག་ལུག་བོད་རྣམས་དང་བདག་སྙོམས་ཤིག་ཅེས་རྒྱལ་བ་སྲས་བཅས་དབང་དུ་བཞག་སྟེ་དམ་བཅའ་
མཛད། དབེན་པའི་ཡོན་ཏན་བསམ་ནས་རང་གིས་རང་ལ་བསྐུལ་བ་ནི་ཁོ་བོ་དབེན་པ་བསྟེན་པའི་རྒྱུ་མཚན་ཡང་འཁོར་དང་གྲོགས་ཀྱིས་ཡིད་སུན་བྱུང་བའམ། རྙེད་བཀུར་དང་གྲགས་པ་འདོད་པས་མ་ཡིན་གྱི་གཞན་དུ་ན། འཁོར་
བའི་སྡུག་བསྔལ་མེ་འོབས་ལྟར་ཤིན་ཏུ་བྲང་དཀའ་བར་མཐོང་བའི་ཕྱིར་དང། བཅོམ་ལྡན་འདས་ཀྱིས་རྣམ་གྲངས་དུ་མར་བསྔགས་པའི་དབེན་པའི་གནས་པད་མའི་ཚལ་བས་ཀྱང་ཤིན་ཏུ་ཡིད་དུ་འོང་བར་མཐོང་བའི་ཕྱིར་རོ། །
དེ་ཡང་འདི་ལྟར། གང་ལ་ཉེས་པ་རྡུལ་ཙམ་མི་མངའ་ཞིང་།རྨད་བྱུང་ཡོན་ཏན་དཔལ་གྱིས་རབ་བརྗིད་པས། །སྙན་པའི་བ་དན་འཇིག་རྟེན་གསུམ་ན་གཡོ། །ཐུབ་དབང་ལྷ་ཡི་ལྷ་ལ་ཕྱག་འཚལ་ལོ། །ཀ་ཡེ་ཉོན་ཅིག་ཤེས་
ལྡན་གྲོགས་པོ་དག་བསྟན་པའི་ཉིན་བྱེད་ནུབ་རིའི་རྩེ་ལ་སོན་།ལུས་སྲོག་གཡོ་བ་འབབ་ཆུའི་རྒྱུན་དད་མཚུངས། །ཐར་འདོད་རྣམས་ཀྱིས་བག་ཡོད་བསྟེན་བར་རིགས། །རིན་ཆེན་བདུན་ལྡན་གླིང་ཆེན་བཞི་ལ་དབང། །དཔག་
མེད་ཆེར་གནས་དགེ་བཅུའི་དཔལ་ལ་སྤྱོད། །ཕུན་ཚོགས་མངོན་མཐོའི་བདེ་ལ་རོལ་བྱེད་པའི། །འཁོར་ལོས་བསྒྱུར་རྒྱལ་དཔལ་དེའང་ཆུ་ཤིང་འདྲ། །ལྷུན་པོའི་སྤོ་ལ་ཡུན་རིང་གནས་བཅས་ཏེ། །ཡོངས་འདུའི་ཚལ་དུ་དགའ་བདེའི་

[470A]༄༅། །དང་ལ་གྱིས་རོལ། །འཆི་མེད་ཉེ་དབང་ཚོགས་ཀྱིས་གུས་བཏུད་པའི། །འཕྲོག་བྱེད་མིག་སྟོང་ལྡན་དེའང་སྲིད་པའི་བྲན་།ལུས་སེམས་ཟུག་རྡུའི་གདུང་བ་རང་དུ་སྤངས། །ཏིང་འཛིན་བདེ་བས་བསྐལ་
མང་འདའ་བྱེད་པའི། །འཇིག་རྟེན་མེས་པོ་གསེར་གྱི་མངལ་ལྡན་ཡང་།འཆི་མེད་གོ་འཕང་ལས་རིང་གྱི་ནར་འཁོར། །གང་གིས་རེག་ན་རབ་བརྟན་ལྷུན་པོ་ཡང། །སྐད་ཅིག་ཙམ་གྱིས་བྲལ་བར་རློག་བྱེད་པའི་།མེ་ལྕེའི་
ཕྲེང་བ་ལུས་ལ་རབ་འབར་བ། །དམྱལ་བའི་ཟུག་རྡུ་སུ་ཡིས་བྲང་པར་ནུས། །བལྟས་པ་ཙམ་གྱིས་ཀླུང་ཆེན་རྒྱུན་སྐེམས་ཤིང། །ལྗོན་ཤིང་འབྲས་བུ་མེད་པར་བྱེད་པ་ཡི། །ཏ་ལ་ཡ་ཏོག་སྐམ་ལྟའི་ཡི་དྭགས་གཟུགས། །
གང་ཞིག་མཐོང་ན་འཇིགས་རུང་སྐྱི་ཡང་གཡའ། །བླང་དོར་རྨོངས་པའི་གཏི་མུག་སྨག་རུམ་འཐིབ། །གཅིག་ལ་གཅིག་ཟ་རྡོ་རྗེའི་མེ་སྟག་དང། །བགོལ་བཙེག་ཆར་རྒྱུན་ལུས་ལ་རྟག་འབབ་པའི་།རྣམ་མང་དུད་འགྲོའི་
གདུང་བ་སུ་ཡིས་བཟོད། །སྲིད་པའི་ཕུན་ཚོགས་དེ་ལྟར་མནོག་ཆུང་ཞིང། །རབ་མང་ཉེས་པའི་ཚོགས་དང་ལྡན་རིག་ནས། །རང་གཞན་སྲིད་པའི་མཚོ་ལས་བསྒྲལ་བྱའི་ཕྱིར། །མང་ཐོས་བདག་ནི་དབེན་པའི་ནགས་སུ་
འགྲོ་ཆར་སྡོད་བྱེའུ་འབྲུག་སྒྲ་ཐོས་པ་ལྟར། །དབེན་པའི་གཏམ་འདི་ཁོ་བོའི་སྙིང་ལ་འབབ། །ཐོས་པའི་དོན་རྣམས་དོན་ཡོད་བྱ་བའི་ཕྱིར། །གཞོན་ནུ་བློ་གྲོས་དབེན་པའི་ནགས་སུ་འགྲོ་ངང་པའི་ཚོགས་ཀྱིས་པདྨའི་མཚོ་

[470B] །བས་མཐའི་གནས་ལ་ཁོ་བོ་སེམས་རབ་གཡོ་།དལ་འབྱོར་ལུས་ལ་སྙིང་བོ་བླང་བའི་ཕྱིར། །གཞོན་ནུ་བློ་གྲོས་དབེན་པའི་ནགས་སུ་འགྲོ་བུང་བ་གཞོན་ནུས་འདབ་བརྒྱའི་ཚལ་མཐོང་ལྟར། །ཁོ་བོའི་ཡིད་ནི་དབེན་
བའི་རོ་ལ་ཆགས། །ཏེང་འཛིན་བདུད་རྩིའི་རོ་དེ་མྱང་བྱའི་ཕྱིར། །གཞོན་ནུ་བློ་གྲོས་དབེན་པའི་ནགས་སུ་འགྲོ་དབྱིད་དུས་བསལ་བའི་མ་ལ་ཡ་རླུང་ལྟར། །ནགས་ཀྱི་སྨན་ལྗོངས་ཁོ་བོའི་ཡིད་ལ་འབབ། །ཉོན་མོངས་བདུད་
ཀྱི་སྡེ་དེ་གཞོམ་བྱའི་ཕྱིར། །གཞོན་ནུ་བློ་གྲོས་དབེན་པའི་ནགས་སུ་འགྲོ་ཞེས་དང། འཇིག་རྟེན་འདྲེན་པ་ལྷ་མིའི་སྟོན་པ་ཡིས་།འདོད་ལ་ཞེན་པ་ཕུང་ཀྲོལ་རྩ་བར་བསྟན། །འདོད་པའི་ཡོན་ཏན་སྡུག་བསྔལ་བསྐྱེང་པ་སྟེ་
ནད་དང་འབྲས་དང་ཟུག་རྡུའི་རྩ་བ་ཡིན། །ཇི་ལྟར་མཛེ་ཅན་གཡན་པ་ཕྲུགས་པ་དང། །ཚ་བའི་ནད་ཅན་བསིལ་བའི་ཆུ་དང་ནི། །སྐོམ་པས་ཉེན་པ་ལན་ཚྭའི་ཆུ་འཐུངས་བཞིན། །འདོད་པ་བསྟེན་པས་ནམ་ཡང་ངོམས་མི་འགྱུར་
དུག་དང་བཅས་པའི་ཁ་ཟས་གཡོས་ལེགས་དང། །སྦུ་གྲིའི་སོ་ལ་ཆགས་པའི་སྤྲང་རྩི་དང། །ཤིང་རྟ་འདྲེན་པའི་ཕྱུགས་ཀྱིས་རྩྭ་ཟོས་བཞིན། །འདོད་པའི་ཡོན་ཏན་གནོག་ཆུང་ཉེས་པ་མང་།གླང་ཆེན་དྲི་ལ་ཆགས་པའི་སྦྲང་
བུ་དང། །རྔོན་པའི་གླུ་དབྱངས་ཉན་པའི་རི་དྭགས་དང། །ལྕགས་ཀྱུའི་ཤ་ལ་ཆགས་པའི་ཉ་བཞིན་དུ། །འདོད་ལ་རྐམ་པའི་བྱིས་བ་མྱུར་དུ་བརླག་ཅེས་སོགས་གསུངས་ནས། དབེན་པའི་གནས་སུ་སྒྲུབ་པ་སྙིང་པོར་མཛད་

[471A]༄༅། །ཕྱིར་བླ་བོད་ཀྱི་སའི་མཚམས་མང་ཡུལ་སྐྱིད་གྲོང་གི་ནགས་ཁྲོད་དུ་ཕེབས་ཏེ། དྲང་སྲོང་མངོན་བར་དགའ་བའི་བསྟི་གནས་མེ་ཏོག་མདངས་ཅན་དུ་རྒྱལ་བའི་སྲས་པོ་ཐོས་པ་དགའི་རྣམ་ཐར་
བསྐྱངས་ཏེ་སྒྲུབ་པ་ལ་རྩེ་གཅིག་ཏུ་བཞུགས་སོ། །དེའི་ཚེ་བདག་ཉིད་ཆེན་པོ་འདིའི་རྗེས་སུ་འབྲངས་ནས་དབེན་པའི་གནས་སུ་སྒྲུབ་པ་རྩེ་གཅིག་ཏུ་བྱ་འདོད་པའི་སྡེ་སྣོད་འཛིན་པ་མང་པོའང་ཕྱོགས་དེར་ལྷགས་ཏེ་དུས་དུས་སུ་རྗེ་བཙུན་
རེད་མདའ་པ་ཆེན་པོ་འདི་ལ་ཆོས་སྟོན་པར་གསོལ་བ་བཏབ་ནས་ཆོས་ཀྱི་བདུད་རྩི་ཞུ་ཞིང། རྒྱུན་དུ་ནགས་ཁྲོད་དབེན་པ་སོ་སོར་སྒྲུབ་པ་ལ་བཞུགས་ཏེ་འགའ་ཞིག་ནི་གཅིག་པུ་དང། ལ་ལ་ནི་བཞི་སྡེ་དང། ལ་ལ་ནི་བརྒྱད་
དང༑ ལ་ལ་ནི་ཉི་ཤུ་སོགས་སྤོང་བ་པ་སྡེ་སྡེར་གནས་ནས་སྒྲུབ་པ་མཛད་དེ་མེ་ཏོག་མདངས་ཅན་གྱི་གཡས་གཡོན་གྱི་རི་ངོས་རྣམས་དང། མ་ཎི་ལ་ཁ། བྲག་ཁ། ཕུག་པོ་ཆེ། ཆོས་སྡིངས། ལྷ་ལྔ་ཕུག་ལ་
ལྡེབས་ཆོས་རྫོང། རྐྱང་ཕན་ནམ་མཁའ་རྫོང། ཀློང་རྩེ་བསམ་གཏན་གླིང། དགུན་ཕུ་དགོན་གསར། རྩྭའི་རྐང་ཚུགས་ཕུག་སོགས་སུ་བསླབ་གསུམ་ལྡན་པའི་དགེ་སློང་སྤོང་བ་བ་མང་པོ་གནས་ཏེ་སྔོན་སངས་རྒྱས་
ཞལ་བཞུགས་པའི་དུས་དང། སྒྲུབ་པའི་དུས་ཀྱི་བསྟན་པ་ལྟར་ལམ་ཆ་ཚད་ལ་སྒྲུབ་པ་མཛད་པས་ཕྱོགས་དེ་གང་སྟེ་དཀར་ཕྱོགས་ཀྱི་ལྷ་རྣམས་དགའ་ཞིང་མགུ་ནས་ཤིས་པ་བརྗོད་པ་ཞིག་བྱུང་ངོ། །དེ་དུས་རྗེ་བཙུན་ཙོང་

[471B]སྒྲུབ་པ་མཛད་པ་རྣམས་ལ་བསྔགས་པ་ཆེ་བར་མཛད་དོ། །གྲུབ་ཐོབ་ཐང་སྟེང་རྒྱལ་པོས་ཀྱང་རྗེ་བཙུན་རེད་མདའ་པ་ཆེན་པོའི་སྙན་པ་གསན་ནས་མེ་ཏོག་མདངས་ཅན་དུ་མཇལ་བར་
ཕེབས་ཏེ་ཆོས་གསན་པས་ཐོག་མར་ཐུགས་ཆོས་ལ་འགྱུར་བའི་རྐྱེན་བྱས་པར་གྲགས་སོ། །བདག་ཉིད་ཆེན་པོ་འདིས་རྒྱལ་བའི་དགོངས་པ་ཤིང་རྟ་ཆེན་པོ་རྣམ་གཉིས་ཀྱིས་ཇི་ལྟར་བཀྲལ་བའི་དོན་ལྟར་དང་པོར་དྲི་མ་མེད་པའི་རིགས་
པས་གསུང་རབ་ཀྱི་དགོངས་དོན་རྙེད་པར་མཛད་པ་ནི། ཉིད་ཀྱི་ཞལ་ནས། སྟོན་པ་འདས་ནས་བཞི་བརྒྱའི་ལོ་འདས་ཚེ། །བེ་ཏའི་ཡུལ་དུ་ལི་ཙ་བྱི་གཞོན་ནུ། །ཀླུ་སྒྲུབ་ཅེས་བྱའི་དགེ་སློང་དུ་གྱུར་ནས། །ཐུབ་བསྟན་རྒྱས་པར་
མདོ་སྡེའི་ཆོགས་ལས་གསུངས། །ཀླུ་ཡི་ཡུལ་སོགས་འཇིག་རྟེན་གཞན་དག་ནས། །ཟབ་ཅིང་རྒྱ་ཆེའི་མདོ་སྡེ་རྣམ་མང་བླངས། །རྟག་ཆད་མཐར་ལྟའི་མུན་པ་སྟུག་པོ་བཅོམ། །མཐའ་བྲལ་དབུ་མའི་སྒྲོན་མེ་དེ་ཡིས་སྦར། །དེ་
འོག་ཐུབ་པས་ལུང་བསྟན་ཐོགས་མེད་ཀྱིས། །མི་ཕམ་མགོན་ལ་བཀའ་དྲིན་རྗེས་ཐོབ་ནས། །རྣམ་རིག་སྨྲ་བའི་གྲུབ་མཐའ་གསལ་བྱས་ཞེས། །རྒྱ་བོད་ཤིང་རྟ་ཆེན་པོ་རྣམས་ལ་གྲགས། །འདི་དག་ཐེག་ཆེན་ཤིང་རྟའི་སྲོལ་འབྱེད་དེ།།
ཐེག་ཆེན་མདོ་དང་རྒྱུད་སྡེའི་དགོངས་པ་རྣམས། །གཉིས་པོ་འདི་ཡི་ལུགས་དང་མི་མཐུན་པ། །གང་གིས་བཀྲལ་དེ་ལོག་པའི་ལམ་དུ་ཤེས་།ཐུབ་པའི་བསྟན་པ་ཉིད་ཀྱི་དགོངས་པ་བཞིན། །འཁྲུལ་མེད་སྨྲ་བ་འཕགས་པ་ཀླུ་

[472A]༄༅། །སྒྲུབ་ཡིན། །ཀླུ་སྒྲུབ་དང་ནི་ཐོགས་མེད་གཉིས། །ཁྱོད་བསྟན་འཛིན་པར་ཁྱོད་ཀྱིས་གསུངས། །དེ་དག་གཞུང་གི་རྗེས་འབྲངས་ནས། །བདག་གིས་ཁྱོད་ཀྱི་དགོངས་པ་བཙལ། །ཞེས་
གསུངས་སོ། །ཁྱད་པར་བདག་ཉིད་ཆེན་པོ་འདིས་རྒྱལ་པའི་གསུང་རབ་ཀྱི་དགོངས་པ་དཔལ་མགོན་འཕགས་པ་ཀླུ་སྒྲུབ་ཀྱིས་ལེགས་པར་བཀྲལ་བའི་དཀའ་གནས་མཐར་ཐུག་པ་ཟབ་མོ་རྟེན་ཅིང་འབྲེལ་པར་འབྱུང་བ་
རྟག་ཆད་ཀྱི་མཐའ་དང་བྲལ་བའི་དབུ་མའི་ལམ་བཟང་འཕགས་པ་ཀླུ་སྒྲུབ་ཀྱི་དགོངས་པ་དཔལ་ལྡན་ཟླ་བ་གྲགས་པས་བཀྲལ་བ་ཇི་བཞིན་ཐུགས་སུ་ཆུད་དེ་ཟབ་མོ་དབུ་མའི་ལམ་ལ་གཞན་དྲིང་མི་འཇོག་པའི་ངེས་པ་བརྟན་
པོ་རྙེད་ཅིང་ཕྱིར་མི་ལྡོག་པའི་གདེང་ཐོབ་ནས་གངས་རིའི་ཁྲོད་འདིར་དབུ་མའི་ལམ་སྲོལ་གསལ་བར་སྟོན་པར་མཛད་པ་ནི། ཉིད་ཀྱི་ཞལ་ནས། རྒྱ་གར་བལ་པོ་བོད་ཀྱི་ཡུལ་རྣམས་སུ། །མདོ་དོན་སྨྲ་བའི་མཁས་
པ་མང་བྱོན་ཡང། །ཕལ་ཆེར་རྟོག་པས་སྦྱར་བའི་དོན་ཙམ་ལ་།མཁས་པར་ཟད་ཀྱི་དེ་ཉིད་དོན་ལ་མིན། །ཐུབ་པའི་བསྟན་ལ་ཉིད་ཀྱི་དགོངས་པ་བཞིན། །འཁྲུལ་མེད་སྨྲ་བ་འཕགས་བ་ཀླུ་སྒྲུབ་ཡིན། །དེ་ཡི་
བཞེད་གཞུང་རབ་དཀར་ཀུན་དའི་ཚལ། །ཇི་བཞིན་འབྱེད་པ་དཔལ་ལྡན་ཟླ་བ་ཡིན། །སློབ་དཔོན་དེ་དག་དགོངས་པ་འདི་ཡིན་ཞེས་།མཁས་རློམས་མང་ཡང་སུ་ལ་ཅི་ཆ་ཡོད། །རྣམ་བཀྲ་ཆེན་གྱི་རི་མོ་གསལ་

[472B] །རྣམ་དབྱེད་མུས་ལོང་དག་ལ་ཡོད་དམ་ཅི། །ལོང་བས་རིན་ཆེན་གཏེར་ཁ་ཕྱེད་པ་ལྟར། །རྣམ་དག་འཕགས་པའི་མིག་དང་མི་ལྡན་ཡང། །རྒྱལ་དང་རྒྱལ་བའི་སྲས་ཀྱི་བྱིན་རླབས་ལས་།རྟེན་འགྱུང་ཟབ་མོའི་
ལམ་དེ་ཁོ་བོས་རྙེད། །འདས་དང་མ་བྱོན་ད་ལྟར་བཞུགས་པ་ཡི་།རྒྱལ་བ་སྲས་བཅས་དགྱེས་པའི་ལམ་འདི་ཡིན། །འདི་ལས་གཞན་དུ་ཐར་པའི་ལམ་ཡོད་ཅེས། །སྨྲ་བ་དེ་དག་བདག་གིས་གྱི་ནར་རྟོགས་།ཕྱོགས་
བཅུར་བཞུགས་པའི་རྒྱལ་དང་དེ་སྲས་རྣམས། །མངོན་སུམ་བྱོན་ནས་དབྱངས་དང་མགྲིན་གཅིག་གིས། །འདི་ལས་གཞན་དུ་ཐར་པའི་ལམ་སྟོན་ཀྱང། །བདག་བློ་གཡོ་བ་མེད་དོ་གྲོགས་པོ་དག་དེ་ཕྱིར་གང་ཞིག་ཉམ་ངའི་
ལམ་སྤངས་ནས། །བདེ་གཤེགས་དགྱེས་པའི་ལམ་ལ་འཇུག་འདོད་ན་།དཀའ་དང་འབད་པ་བརྒྱ་ཕྲག་དག་གིས་ཀྱང། །ཀླུ་སྒྲུབ་ལུགས་བཟང་འདི་ལ་འཇུག་པར་རིགས། །འདི་མ་རྟོགས་ན་གཞུང་ལུགས་མང་བསླབས་
ཀྱང༑ ༑བདེ་གཤེགས་དགོངས་པ་རྟོགས་པའི་ཐབས་གཞན་མེད། །ཕལ་ཆེར་རྟོག་པའི་དྲ་བ་སྤེལ་བའི་ཕྱིར། །བློ་གྲོས་ངལ་བ་ཙམ་ཞིག་ཐོབ་པར་ཟད། །དེ་ཕྱིར་རང་ཉིད་དྲན་པ་གསོ་ཕྱིར་དང་།སྐལ་བཟང་གཞན་ལ་ཕན་
བར་བྱ་ཕྱིར་དང། །ཐུབ་པའི་བསྟན་པ་ཡུན་རིང་གནས་བྱའི་ཕྱིར། །དུས་གསུམ་རྒྱལ་བའི་ལམ་འདི་བདག་གིས་བཤད། །ཅེས་དང་འདི་ན་བློ་ངན་རྣམས་ཀྱི་ཉེས་བཤད་ཀྱིས། །ཐུབ་བསྟན་དྲི་མར་བྱས་པ་མ་བཟོད་ནས། །
[473A]༄༅། །རིགས་དང་མི་རིགས་ཅུང་ཟད་ཕྱི་ན་ཡང། །དེང་སང་འདི་ན་བདག་ལ་གཤེ་བ་མང། །འཇིག་རྟེན་སྐྱེ་བོ་མ་མཉེས་གྱུར་ཀྱང་བླའི། །དམ་པས་ཁྲེལ་ན་གསོན་པོ་སྲོག་སོང་ཡིན། །དེ་
ཕྱིར་བདག་ལ་བསྟན་པ་དང་འགལ་བའི། །ལྟ་སྤྱོད་ཡོད་ན་དམ་པ་རྣམས་ཀྱིས་སྨོད། །ཁོ་བོས་སངས་རྒྱས་བསྟན་ལ་རབ་བྱུང་ནས་།རིགས་དང་མི་རིགས་འབྱེད་ཤེས་ཚུན་ཆད་དུ། །ལུས་ངག་ཡིད་ཀྱི་སྤྱེད་པ་ཅི་
བྱད་ཀྱང། །རབ་ཏུ་བསྒྲིམས་ནས་ཐུབ་པའི་གསུང་བཞིན་བསྒྲུབས་།ཐོག་མེད་གོམས་བའི་ཉོན་མོངས་ཤུགས་དྲག་པས། །གལ་ཏེ་མི་རིགས་ཅུང་ཟད་བྱས་ན་ཡང། །དེ་ཡི་མོད་ལ་དུག་ཟས་དྲན་པ་བཞིན། །
འགྱོད་སེམས་ལྡན་པས་སླར་ཡང་ཆོས་བཞིན་བྱས། །གནས་ལུགས་འབྱེད་པའི་འོད་སྟོང་ལྡན་པ་ཡི། །ཐུབ་བསྟན་ཉི་མའི་དཀྱིལ་འཁོར་མཐོང་བས་ན། །བློ་ངན་མུན་པའི་ཁྲོད་ན་འོད་འབྱིན་པའི་།གཞན་གཞུང་
མེ་ཁྱེར་ཚོགས་ལ་བདག་མི་གུས། །གསུང་རབ་རིན་ཆེན་གླིང་ལ་དབང་བསྒྱུར་པའི། །ཀླུ་སྒྲུབ་ཀླུ་དབང་ལེགས་བཤད་གདེངས་ཀའི་ནོར། །དགོས་འདོད་ཀུན་འབྱུང་འདོད་དགུར་སྤྱོད་པས་ན། །ཉེས་བཤད་
མཆིང་བུའི་ཚོགས་ཀྱིས་བདག་མི་མགུ་མཐའ་གཉིས་སྤངས་པའི་ཆུ་གཏེར་ལ་གནས་ཏེ། །གདེངས་ཅན་དབང་པོ་ཀླུ་སྒྲུབ་རིང་ལུགས་འཛིན་།ཁོ་བོའི་ལྟ་ཟེར་འབར་བའི་གཟི་བརྗིད་ལ། །ཕས་རྒོལ་འདབ་

[473B] །ཞེས་གསུངས་བ་ལྟར་རོ་།བདག་ཉིད་ཆེན་པོ་འདིས་ཕྱི་རབས་ཀྱི་གདུལ་བྱ་རྣམས་ལ་ཐུགས་བརྩེ་བས་འཕགས་པ་ཀླུ་སྒྲུབ་ཀྱི་དགོངས་པ་ཟབ་མོ་དབུ་མའི་ལྟ་བ་རྟོགས་པའི་ཚད་བསྟན་པ་ནི་
རྒྱུ་འབྲས་བསླུ་བ་མེད་པའི་ཡིད་ཆེས་དང། །རྟེན་འབྲེལ་སྟོང་པར་རྟོགས་པའི་ཤེས་རབ་གཉིས། །འབྲལ་མེད་ཟུང་དུ་ཆུད་པར་ནམ་གྱུར་པ། །ད་ཚེ་མཐའ་བྲེལ་དབུ་མའི་ལམ་ལ་ཞུགས། །ཇི་ལྟར་སྣང་ཞིང་གྲགས་པའི་
དངོས་འདི་ལ། །རང་གཞན་གྲུབ་མཐས་བཏགས་པའི་ཀུན་བརྟགས་དང་།ལྷན་སྐྱེས་ཡིད་ཀྱི་དངོས་འཛིན་མུན་པ་རྣམས། །རྣམ་དག་ལུང་རིགས་ཟེར་གྱིས་རབ་བསལ་ཏེ། །སྣང་དུས་ཉིད་ན་སྟོང་པར་རྟོགས་པ་དང། །སྟོང་
བར་རྟོགས་ཚེ་སྣང་བ་མི་འགོག་བའི། །ཟུག་འཇུག་ཚུལ་ལ་ངེས་པ་ནམ་སྐྱེས་ན། །དེ་ཚེ་རྒྱལ་བའི་དགོངས་པ་རྟོགས་པ་ཡིན། །ཞེས་གསུངས། བདག་ཉིད་ཆེན་པོ་འདིས་དེ་ལྟར་རྒྱལ་བའི་དགོངས་པ་བཙལ་བས་ངེས་པ་
རྙེད་ནས་སྒྲུབ་པ་མཐར་ཕྱིན་པར་མཛད་པ་རྒྱལ་བ་སྲས་དང་བཅས་པས་བསྔགས་པའི་འོས་སུ་གྱུར་པ་ནི། རྗེ་རིན་པོ་ཆེས་རྗེ་བཙུན་ངེད་མདའ་པ་ལ་བསྟོད་པ་མཛད་པ་ལས། འཇིག་རྟེན་འདྲེན་པའི་དགོངས་པ་བཞིན། །དགོངས་
ཤིང་དེ་བཞིན་འདོམས་པ་དང། །འདོམས་པ་བཞིན་དུ་ལེགས་སྒྲུབ་པ་།འདི་ནི་ཁྱོད་ཀྱི་ཡོན་ཏན་ལགས། །གཞན་དུ་ཚུལ་འདི་མ་མཐོང་བས། །གཤོང་པུ་དམའ་བར་ཆུ་རྒྱུན་བཞིན། །དུས་ཀུན་ཏུ་ནི་བདག་

[474A]༄༅། །གི་ཡིད། །ཁྱོད་ཉིད་ལ་ནི་རྗེས་སུ་སོང། །ཞེས་གསུངས་བ་ལྟར་རོ། །བདག་ཉིད་ཆེན་པོ་འདིས་ཤིང་རྟ་ཆན་པོའི་དགོངས་དོན་ཇི་བཞིན་རྙེད་ནས་དྲི་མ་མེད་པའི་ལམ་སྲོལ་གངས་རིའི་ཁྲོད་དུ་
གསལ་བར་མཛད་པ་ནི། ཐུབ་པའི་དགོངས་པ་འཚོལ་བའི་སྒོ་གཅིག་པུ། །ལུང་དོན་ཚུལ་བཞིན་དཔྱོད་པའི་རིགས་པ་ཡི། །དོ་ཤལ་མཆོག་འདིས་ཁྱོད་ཀྱི་མགྲིན་པ་ཉིད། །ཡོངས་སུ་བཟུང་ནས་གཞན་དུ་འགྲོ་མི་བྱེད། །ལུང་
ཙམ་སྐྱབས་སུ་གྱུར་པའི་སྐྱེ་བོ་འདིས། །རང་གི་ཁས་འཆེ་ཙམ་ལ་རིགས་ལ་ཞེས། །རྣམ་པར་ཞེན་ནས་ཐུབ་པའི་ལུགས་འཛིན་པ་།མཐོང་བར་གྱུར་ཚེ་ལྷག་པར་ཁྱོད་ཉིད་དྲན། །ཞེས་གསུངས་པ་ལྟར་རོ། །བདག་ཉིད་ཆེན་པོ་འདིས་བསྟན་
པའི་ནང་མཛོད་འདུལ་བ་ལུང་སྔ་བཞིའི་དོན་སློབ་དཔོན་ཡོན་ཏན་འོད་ཀྱིས་བཀྲལ་བ་ལྟར་ཐུབ་པའི་བཅས་མཚམས་མཐའ་དག་ཐུགས་སུ་ཆུད་ནས་ཕྱག་ལེན་ལ་བཏབ་སྟེ་བསྟན་པའི་བྱ་པ་མཛད་པ་ནི་ལེགས་ཚོགས་ཇི་སྙེད་མཆིས་
པ་སྐྱེ་བ་དང། །གནས་དང་འཕེལ་བ་གང་ལ་རག་ལུས་པར། །རྒྱལ་བས་ལན་ཅིག་མིན་པར་བསྔགས་པ་ཡི། །ཚུལ་ཁྲིམས་འཕགས་པའི་ནོར་དུ་གཟིགས་ནས་ནི། །ཉེར་སྤས་ཟླ་བའི་ནོར་བུ་ཡོན་ཏན་འོད། །ཐམས་ཅད་ཡོད་སྨྲའི་མཁས་
པའི་དགོངས་པ་བཞིན། །འདུལ་བ་འབུམ་སྡེའི་དགག་སྒྲུབ་གནང་གསུམ་གྱི། །བསླབ་པའི་གནས་ལ་མཁས་ཤིང་འདའ་མི་བྱེད། །ཅེས་གསུངས་པ་ལྟར་རོ། །བདག་ཉིད་ཆེན་པོ་འདིས་གསུང་རབ་ཀྱི་དོན་ལ་ལྟ་བའི་མིག་གཅིག་བུ་

[474B]བྱིན་པར་རྙེད་ནས་གངས་རིའི་ཁྲོད་འདིར་རིགས་བའི་ལམ་སྲོལ་གསལ་བར་མཛད་པ་ནི། ཐུབ་པའི་གསུང་ལས་རྣམ་པ་གཞན་ཉིད་དུ་།དངོས་པོའི་དེ་ཉིད་བསྟན་པར་འདོད་
པ་ཡི། །སེར་སྐྱ་རྐང་མིག་སོགས་ཀྱིས་བསྟན་པའི་ལམ། །ཆུ་ཤིང་བཞིན་ཏེ་ཚིག་ཙམ་སྙིང་པོ་རུ། །ལེགས་པར་མཐོང་ཞིང་བདེ་བར་གཤེགས་པའི་ལུགས། །དོན་བཟང་ཚིག་འབྲུ་བཟང་ཞིང་མ་འདྲེས་རྫོགས། །ཐོག་མཐའ་བར་དུ་
དགེ་བ་རོ་གཅིག་བར། །ཡིད་ཆེས་གཏིང་ནས་རྙེད་པའི་ཐབས་ཀྱི་མཆོག། རིགས་ཚུལ་བརྒྱ་ཕྲག་དུ་མའི་རོ་ལྡན་པས། །བློ་ཆེན་ལྡན་རྣམས་དགའ་བ་རྒྱས་བྱེད་བ། །རྣམ་འགྲེལ་མཛད་པའི་ཐུན་མོང་མིན་པའི་ལུགས། །ཡོངས་སུ་རྫོགས་
བར་སྨྲ་བའང་ཁྱོད་དུ་བས། །ཞེས་གསུངས་པ་ལྟར་རོ། །བདག་ཉིད་ཆེན་པོ་འདིས་ཤིང་རྟ་ཆེན་པོ་གཉིས་ཀའི་བཞེད་གཞུང་མཐའ་དག་ཐུགས་སུ་ཆུད་ནས་རྒྱལ་བསྟན་ཡོངས་རྫོགས་ལ་ངེས་པ་བསྐྱེད་པར་མཛད་པ་ནི། །སྟོབས་བཅུ་
མངའ་བ་ཐུབ་པའི་རིང་ལུགས་པ། །ཚུལ་གཉིས་ཤིང་རྟའི་སྲོལ་འབྱེད་འཛམ་གླིང་རྒྱན། །གང་གིས་བདེ་བར་གཤེགས་པའི་གདུང་འཚོབ་པ། །ཀླུ་སྒྲུབ་ཐོགས་མེད་གཉིས་ཀྱི་བཞེད་པའི་གཞུང། །ཇི་བཞིན་གསལ་བར་གཟིགས་ནས་
བརྩེ་བ་ཡིས། །སྐྱོན་བྲལ་གསུང་གིས་གཞན་ལ་ལེགས་འདོགས་དེས་།བསྟན་པའི་གནད་ལ་ངེས་པ་སྟེར་བ་འདི། །ཁྱོད་ཀྱི་རྗེས་སུ་བསྟན་པས་གཞན་སུ་ཞིག། ཅེས་གསུངས་པ་ལྟར་རོ། །བདག་ཉིད་ཆེན་པོ་འདིས་མདོ་

[475A]༄༅། །ཕྱོགས་ལ་བསྟན་པའི་བྱ་བ་རྒྱ་ཆེན་པོ་མཛད་པར་མ་ཟད་གསང་ཆེན་རྡོ་རྗེ་ཐེག་པའི་སྙིང་པོའི་ཡང་སྙིང་པོ་གསུང་རབ་ཀུན་གྱི་རབ་དང་ཕུལ་དུ་གྱུར་པ་དཔལ་གསང་བ་འདུས་པའི་རྩ་རྒྱུད་འགྲེལ་པ་སྒྲོན་གསལ་
གྱི་སྟེང་ནས་མཐའ་དྲུག་དང་ཚུལ་བཞིའི་རྒྱ་བཀྲོལ་ཏེ་ཟབ་ལམ་རིམ་པ་གཉིས་ཀྱི་མན་ངག་རྣམས་གསལ་བར་མཛད་པ་ནི། ཐུབ་པ་ཆེན་པོས་ཆོས་ཀྱི་རྣམ་གྲངས་ནི། །ཇི་སྙེད་གསུངས་པ་ཀུན་གྱི་རྩེར་གྱུར་པ། །རྒྱུད་སྡེའི་མཐར་ཐུག་
དཔལ་ལྡན་འདུས་པ་ཡི། །མཐའ་དྲུག་ཚུལ་བཞིའི་རྒྱས་བཏབ་རྡོ་རྗེའི་ཆིག། ཇི་བཞིན་ལེགས་པར་ཕྱེད་ནས་རིམ་གཉིས་ཀྱི། །ཏིང་འཛིན་མཆོག་གི་བདེ་ལ་རོལ་བས་ན། །རྡོ་རྗེ་འཛིན་པ་ཞེས་པའི་སྒྲ་དེ་ཡང། །མགོན་པོ་ཁྱོད་ལ་དོན་དང་བཅས་པར་གྱུར།།
ཅེས་གསུངས་པ་ལྟར་རོ། །མདོར་ན་བདག་ཉིད་ཆེན་པོ་འདི་ནི་གངས་རིའི་ཁྲོད་འདིར་མདོ་སྔགས་གཉིས་ཀའི་བསྟན་པ་ཡོངས་སུ་རྫོགས་བ་འཛིན་ཅིང་སྡེལ་བ་ལ་ཟླ་དང་བྲལ་བར་གྱུར་པ་ནི། དེ་ལྟར་ཐོས་པ་རྒྱ་མཚོའི་ཕ་རོལ་སོན། །གཞན་
ལ་འདོམས་པའི་ངག་ཚིག་དྲི་མ་མེད། །ཚིག་གིས་མི་ངོམས་སྒྲུབ་པ་སྙིང་པོར་བྱེད། །དེ་ཕྱིར་ཁྱོད་ནི་མཁས་པས་བསྔགས་པར་འོས་།ཁྱོད་ཀྱིས་རང་གི་སྟོན་པ་ཡི། །ཡོན་ཏན་དང་ནི་ལུགས་གཞན་གྱི་།སྐྱོན་རྣམས་མཐོང་པའི་རིགས་
པའི་མིག། དྲི་མ་མེད་པ་ལེགས་པར་སྩལ། །སྐྱོན་དང་བྲལ་བ་ཐུབ་པའི་ལུགས། །གཞུང་འཇུགས་བགྱིད་པའི་སྒྲུབ་པ་དང། །སྨྲ་བ་ངན་རྣམས་ཚར་གཅོད་པའི། །སུན་འབྱིན་བགྱིད་པའི་གནས་རྣམས་ལ་།སྐྱོན་ཡང་ཡོན་ཏན་ལྟ་བུ་དང།།

[475B] །ཡང་དག་པ་དང་ལྟར་སྣང་གི། རྣམ་པར་དབྱེ་བའང་ལེགས་པར་བསྟན། །དེ་ལྟར་ལོག་པར་འགྲོ་བ་བཀག། མཁས་པ་དགྱེས་པའི་ལམ་དུ་ཁྲིད། །མང་ཐོས་ཆུད་མི་ཟ་བའི་རྒྱུ། །དེ་དོན་སྒྲུབ་ལའང་རབ་ཏུ་སྦྱར། །
དེ་ཕྱིར་ཁྱེད་ཀྱིས་གདུལ་བྱ་ལ། །བགྱི་བར་འོས་པ་མ་ལུས་མཛད་།ཅེས་གསུངས་པ་ལྟར་རོ། །མཁས་པའི་དབང་པོ་འདིས་བསྟན་པའི་དོན་དུ་ལེགས་བཤད་ཀྱི་རྩོམ་པའང་མང་དུ་མཛད་པ་ནི། ཉིད་ཀྱི་ཞལ་ནས། འཛམ་གླིང་མཁས་པའི་རྒྱན་
མཆོག་དཀའ་ཆེན་བཞི། །རྩ་འཇུག་གཞི་གསུམ་ཐེག་ཆེན་རྒྱུད་བླ་དང། །ཆོས་མངོན་མཛོད་དང་དཔལ་ལྡན་འདུས་པ་སོགས། །རྣམ་བཤད་བྱས་པའི་གཞུང་ལུགས་བཅུ་ཕྲག་གཅིག། གཞན་ཡང་བོད་ཡུལ་འགྱུར་པའི་བསྟན་བཅོས་
དང༑ ༑མདོ་དང་རྒྱུད་སྡེ་ཕལ་ཆེར་ལེགས་པར་བལྟས། །རང་གཞན་གྲུབ་མཐའི་དེ་ཉིད་འབྱེད་པ་ལ། །མཁས་པའི་མདུན་སར་མི་འཇིགས་སྤོབས་པ་ཐོབ། །ཅེས་གསུངས་པ་ལྟར་ཡིན་ཞིང། དེ་དག་ཀྱང་གཙོ་ཆ་བ་འགའ་ཞིག་
གསུངས་པ་ཡིན་གྱི། དེ་དག་ལས་གཞན་ཡང་མང་སྟེ། བདག་ཉིད་ཆེན་པོ་འདིས་ལུང་ཀུན་ལས་བཏུས་པའི་ཊཱིཀྐ་ཡང་མཛད་ཅིང་།གཞན་ཡང་བཤེས་སྦྲིང་གི་ཊཱིཀྐ་དང། གསང་འདུས་ཀྱི་ཆོག་ཆ་ཚང་ཡང་མཛད། གཞན་ཡང་
སངས་རྒྱས་བྱང་སེམས་ཀྱི་བསྟོད་པ། བསྟན་འཛིན་དམ་པ་མང་པོའི་དྲིས་ལན། དད་ལྡན་མང་པོར་ཞལ་གདམས་གནང་བ། །ཉམས་མགུར་མཛད་པ་སོགས་མང་དུ་སྣང་ངོ། །དེ་ལྟར་རྒྱལ་སྲས་བདག་ཉིད་ཆེན་པོ་རེད་མདའ་པ་

[476A]༄༅། །གཞོན་ནུ་བློ་གྲོས་ཞེས་མཚན་ཡོངས་སུ་གྲགས་པའི་མཁས་པའི་དབང་པོ་འདིས་བསྟན་པ་ལ་བྱ་བ་རྒྱ་ཆེར་མཛད་པས་ཆོས་བརྒྱུད་འཛིན་པའི་སློབ་མ་བསྟན་འཛིན་དམ་པའང་མང་དུ་བྱོན་ཏེ། ཉིད་ཀྱི་ཞལ་ནས་
ཀུན་མཁྱེན་ཤེར་འོད་བློ་བཟང་གྲགས་པ་སོགས། །གཞུང་ལུགས་རབ་འབྱམས་ཤེས་པའི་བཤེས་གཉེན་བདུན། །དཀའ་བཞི་ལེགས་པར་སྨྲ་བ་བཅུ་ཕྲག་གཅིག། ཕར་ཚད་ཤེས་བའི་སློབ་མ་བརྒྱ་ཕྲག་བརྒལ་།ཞེས་གསུངས་
པ་ལྟར་ཏེ་དེ་ཐམས་ཅད་ཀྱི་ནང་ནས་ཟླ་དང་བྲལ་བ་ཐུབ་བསྟན་ཡོངས་རྫོགས་ཀྱི་བདག་པོ་ནི་རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་བློ་བཟང་གྲགས་པའི་དཔལ་ལོ། །རྗེ་བཙུན་རེད་མདའ་པ་ཆེན་པོ་དང་རྗེ་བཙུན་ཙོང་ཁ་པ་ཆེན་པོ་
གཉིས་ནི་སྐུ་ཆེ་འདི་ཙམ་དུ་མ་ཟད་སྐྱེས་རབས་མང་པོར་མཛད་པ་འཕྲིན་ལས་མཐུན་པ་རེས་འགའ་རྗེ་བཙུན་རེད་མདའ་པས་བླ་མ་དང་རྗེ་རིན་པོ་ཆེས་སློབ་མ་མཛད། རེས་འགའ་རྗེ་རིན་པོ་ཆེས་བླ་མ་དང་རྗེ་བཙུན་རེད་མདའ་པས་སློབ་མ་
མཛད་དེ་རྒྱལ་སྲས་ཀྱི་སྤྱོད་པ་སྟབས་གཅིག་ཏུ་སྤྱད་ཅིང་གཉིས་ཀ་རྗེ་བཙུན་འཇམ་པའི་དབྱངས་ཀྱི་སྲས་ཀྱི་ཐུ་བོར་གྱུར་ཏེ་སྨོན་ལམ་ལྷན་ཅིག་ཏུ་མཛད་ནས་ཞིང་འདིར་བསམ་བཞིན་དུ་བྱོན་པ་ཡིན་པར་རྗེ་བཙུན་འཇམ་པའི་དབྱངས་དང་
གསང་བའི་བདག་པོ་ཕྱག་ན་རྡོ་རྗེས་ལུང་བསྟན་པའི་ཚུལ་མང་དུ་ཡོད་དེ། རྗེ་བཙུན་འཇམ་པའི་དབྱངས་ཀྱིས་དབུ་མ་པ་དཔའ་བོ་རྡོ་རྗེ་ལ་གསུངས་པ་དང། གསང་བའི་བདག་པོས་ལྷོ་བྲག་མཁན་ཆེན་ལ་གསུངས་པ་སོགས་སོ་སོའི་

[476B] །དེ་ལྟར་བདག་ཉིད་ཆེན་པོ་འདིས་རྒྱལ་བའི་བསྟན་པ་ལ་བྱ་བ་རྒྱ་ཆེར་མཛད་ནས་སྐུ་ཚེ་འདིའི་མཛད་པ་ཕལ་ཆེར་རྫོགས་ནས་ཞིང་གཞན་དུ་འབྱོན་པར་བཞེད་པ་ན་ཕྱི་རབས་ཀྱི་གདུལ་བྱ་རྣམས་ལ་ཉིད་ཀྱིས་
ཇི་ལྟར་མཛད་པ་འདི་ལྟར་དུ་འབྱུང་བར་བྱ་དགོས་སོ་ཞེས་འདོམས་ཕྱིར་གདེང་ཐོབ་པའི་གསུང་བྱོན་པ་ནི། གང་ལ་སྐྱབས་ན་བསླུ་མེད་དཀོན་མཆོག་གསུམ། །འབྲལ་མེད་སྤྱི་གཅུག་རྒྱན་དུ་རྟག་བཞུགས་གསོལ། །སྣང་སྟོང་སྒྱུ་མའི་རྣལ་
འབྱོར་རི་ཁྲོད་པ། །སེམས་གནོང་མེད་ཀྱི་གླུ་སྐད་འདི་བཞིན་ལེན་།ཤུལ་ན་འཕྲེང་བའི་ཟས་ནོར་ལུས་པ་མེད། །གདོངས་ན་ཚེར་བའི་ལས་ངན་བསགས་བ་མེད། །ཐེག་ཆེན་བསླབ་པའི་བསམ་སྦྱོར་ཉམས་པ་མེད། །ད་སྒྱུ་མའི་ལུས་སེམས་
འབྲལ་ཡང་འགྱོད་པ་མེད། །ཚེ་འདིའི་རྙེད་བཀུར་ཆེ་ཐབས་སྒྲུབ་མ་མྱོང། །འདོད་ཡོན་སྲེད་པའི་རྗེས་ཕྱིར་འབྲང་མ་མྱོང། །ད་སྒྱུ་མའི་ལུས་སེམས་འབྲལ་ཡང་འགྱོད་པ་མེད། །ཅིར་སྣང་སྒྱུ་མར་རྟོགས་པའི་ཤེས་རབ་ཡོད། །འགྲོ་དྲུག་ཕ་མར་
ཤེས་པའི་ལྷག་བསམ་ཡོད། །ཐབས་ཤེས་ཟུང་དུ་འབྲེལ་བའི་ཉམས་ལེན་ཡོད། །ད་སྒྱུ་མའི་ལུས་སེམས་འབྲལ་ཡང་འགྱོད་པ་མེད། །ཐོག་མར་གསུང་རབ་དགོངས་དོན་ཚུལ་བཞིན་སྤྱངས། །བར་དུ་བློ་གསལ་གདུལ་བྱའི་ཚོགས་ལ་
བཤད། །ཐ་མར་འདིས་པའི་དོན་ལ་རྩེ་གཅིག་བསྒོམས། །ད་སྒྱུ་མའི་ལུས་སེམས་འབྲལ་ཡང་འགྱོད་པ་མེད། །རྒྱལ་བའི་བསྟན་པ་སྲོག་པས་གཅེས་པར་བཟུང། །རིགས་དང་མི་རིགས་ཚུལ་བཞིན་རྣམ་པར་ཕྱེ་།འཆད་རྩོད་རྩོམ་

[477A]༄༅། །པས་དལ་འབྱོར་དོན་ཡོད་བྱས། །ད་སྒྱུ་མའི་ལུས་སེམས་འབྲལ་ཡང་འགྱོད་པ་མེད། །འགྱོད་མེད་གདེང་བྲོད་ཀྱི་མགུར་མ་འདི་།གངས་བུ་ལེའི་མབུལ་དུ་བླངས་པ་ཡིན། །མི་ཁོ་བོའི་རྗེས་འཇུག་དད་ལྡན་རྣམས་
མིང་བཞན་བྱེད་ན་འདི་བཞིན་མཛོད། །ཚོགས་གཉིས་ཟུང་དུ་འཇུག་པས་རྒྱུད་སྦྱངས་ཏེ། །བདེན་གཉིས་ཟུང་དུ་འཇུག་པའི་དོན་རྟོགས་ཤིང། །རིམ་གཉིས་ཟུང་འཇུག་རྡོ་རྗེའི་ལམ་བསྒོམས་ནས། །འཇའ་ལུས་རྡོ་རྗེའི་སྐུ་རུ་བདག་གྱུར་ཅིག་
ཅེས་གསུངས་པ་ལྟར་རོ། །དེ་ནས་ཀློངས་རྩེ་བསམ་གཏན་གླིང་དུ་ཕེབས་ནས་དགེ་འདུན་བརྒྱ་དང་ལྔ་བཅུ་སྐོར་ལ་ཆོས་ཀྱི་འཁོར་ལོ་རྒྱ་ཆེར་བསྐོར་ཞིང་དབུ་མ་འཇུག་པ་གསུངས་སྐབས། གང་ཚེ་སྐྱེ་མེད་དེ་ཉིད་ཡིན་ཅིང་བློ་ཡང་སྐྱེ་བ་
དང་བྲལ་བ། །ཞེས་པའི་སྐབས་སུ་སླེབས་པ་ན་མྱ་ངན་ལས་འདའ་བར་བཞེད་ནས་ཅུང་ཟད་བསྙུན་པའི་ཚུལ་བསྟན་པ་ན། གདུལ་བྱ་རྣམས་ཀྱིས་གསོལ་བ་ཤུགས་དྲག་ཏུ་བཏབ་པས་ཞག་བདུན་དུ་སྐུ་ཚེ་བྱིན་གྱིས་བརླབས་ནས་གདུལ་
བྱ་རྣམས་ལ་ཆོས་བསྟན། དེ་ནས་དགུང་ལོ་རེ་བཞི་པ་ཆུ་ཕོ་འབྲུག་གི་ལོ་ཟླ་བ་བཅུ་གཉིས་པའི་ཉེར་དགུའི་ཉིན་མྱ་ངན་ལས་འདའ་བའི་ཚུལ་བསྟན་ནས་དེད་དཔོན་ཡིད་བཞིན་གྱི་ནོར་བུ་རྙེད་ནས་རང་ཡུལ་དུ་འགྲོ་བ་ལྟར་དགའ་བཞིན་སྤྲོ་བཞིན་དུ་
དགའ་ལྡན་ཆོས་ཀྱི་ཕོ་བྲང་དུ་ཕེབས་སོ། །རྒྱལ་སྲས་དམ་པ་འདི་ཞིང་གཤེགས་པའི་ཚེ་ས་ཆེན་པོ་འདིས་ཀྱང་མྱ་ངན་བྱས་པ་ལྟར་ཆེས་ཆེར་གཡོས་ཤིང་དཀར་ཕྱོགས་ཀྱི་ལྷ་རྣམས་ཀྱིས་བདག་ཉིད་ཆེན་པོ་འདི་དགའ་ལྡན་དུ་ཕེབས་པ་

[477B]ཤིང་ལྷ་རྣམས་ཀྱིས་བརྡུངས་པའི་རྔ་བོ་ཆེའི་སྒྲ་ཆེར་གྲག་པ་མི་རྣམས་ཀྱིས་ཐོས་པའང་བྱུང་ངོ། །རྗེ་བཙུན་རེད་མདའ་པ་ལ་རྗེ་བཙུན་ཆོས་ཀྱི་རྒྱལ་པོ་ཙོང་ཁ་བ་ཆེན་པོས་བློ་སྦྱོང་
དོན་བདུན་མའི་ཁྲིད་ལེགས་པར་གསན་ཞིང་རྗེ་རིན་པོ་ཆེས་སྐལ་བ་དང་ལྡན་པ་མཐའ་ཡས་པ་ལ་སྤེལ་པར་མཛད་དེ་རྗེ་རིན་པོ་ཆེས་བྱང་ཆུབ་ལམ་གྱི་རིམ་པའི་ཁྲིད་གནང་སྐབས་བྱང་ཆུབ་ཀྱི་སེམས་སྦྱོང་ཚུལ་ལ་རྒྱུ་འབྲས་མན་ངག་བདུན་
གྱི་སྒོ་ནས་སྦྱོང་ཚུལ་དང། རྒྱལ་སྲས་ཞི་བ་ལྷའི་གཞུང་ལ་བརྟེན་ནས་བདག་གཞན་མཉམ་རྗེའི་སྒོ་ནས་སྦྱོང་ཚུལ་གཉིས་སུ་མཛད་ནས་བདག་གཞན་མཉམ་རྗེའི་སྒོ་ནས་སྦྱོང་ཚུལ་ལ་བློ་སྦྱོང་འདིའི་མན་ངག་རྣམས་སྟེན་པར་མཛད་ལ་
ཡང་བྱང་སེམས་འཆད་ཁ་བས་བློ་སྦྱོང་འདི་ལ་དོན་བདུན་དུ་ས་བཅད་མཛད་ཅིང་མིང་ཡང་བློ་སྦྱོང་དོན་བདུན་མ་ཞེས་འདོགས་པར་མཛད་པ་ལྟར་དེ་དང་མཐུན་པའི་ཁྲིད་ཚུལ་རྒྱལ་སྲས་ཐོགས་མེད་བཟང་པོ་དཔལ་གྱིས་དོན་བདུན་མའི་
ཁྲིད་ཡིག་ཟུར་དུ་མཛད་ལ་ལྟར་བློ་སྦྱོང་དོན་བདུན་མའི་ཁྲིད་ཟུར་དུའང་གནང་སྟེ་རྗེ་རིན་པོ་ཆེ་འོན་བཀྲ་ཤིས་རྡོ་ཁར་ཕེབས་སྐབས་སེམས་དཔའ་ཆེན་པོ་ཧོར་སྟོན་པ་སོགས་རྒྱལ་སྲས་ཆང་པོ་ལ་བློ་སྦྱོང་དོན་བདུན་མའི་ཁྲིད་རྒྱས་
པར་སྩལ། སེམས་དཔའ་ཆེན་པོ་ཧོར་སྟོན་པས་རྗེ་དགེ་འདུན་གྲུབ་ལ་གནང། །དེས་འདུལ་འཛིན་བློ་གྲོས་སྤས་པ་ལ་གནང། དེས་པཎ་ཆེན་ཡེ་ཤེས་རྩེ་མོ་ལ་གནང། དེས་རྗེ་སྐྱབས་མཆོག་དཔལ་ལ་གནང་དེས་རྒྱལ་བ་

[478A]༄༅། །དབེན་ས་པ་ལ་གནང། དེས་མཁས་གྲུབ་སངས་རྒྱས་ཡེ་ཤེས་ལ་གནང། དེས་རྗེ་བཙུན་བློ་བཟང་ཆོས་ཀྱི་རྒྱལ་མཚན་ལ་གནང། དེས་ཞབས་དྲུང་ལྷ་པ་བསྟན་པ་དར་རྒྱས་ལ་གནང། དེས་གྲུབ་ཆེན་བློ་བཟང་
བྱམས་བ་ལ་གནང། དེས་གྲུབ་དབང་ཆོས་རྒྱ་མཚོ་ལ་གནང། དེས་རྗེ་བཙུན་བླ་མ་གྲུབ་པའི་དབང་ཕྱུག་བློ་བཟང་རྣམ་རྒྱལ་ལ་གནང། རྗེ་བླ་མ་བཀའ་དྲིན་མཚུངས་མེད་དིའི་ཞབས་དྲུང་དུ་བདག་གིས་ཆོས་འདིའི་བཀའ་དྲིན་ཐོབ་པོ། །
ཡང་རྒྱལ་བའི་སྲས་པོ་ཐོགས་མེད་བཟང་པོ་དཔལ་གྱིས་སེམས་དཔའ་ཆེན་པོ་རྒྱ་མ་བ་ཡོན་ཏན་འོད་ལ་གནང། དེ་ནས་རིམ་གྱིས་བརྒྱུད་དེ་བདག་གི་དྲིན་ཅན་རྩ་བའི་བླ་མ་རྗེ་བཙུན་ངག་དབང་བྱམས་པའི་ཞབས་དྲུང་དུ་ཆོས་འདིའི་
བཀའ་དྲིན་བདག་གིས་རྒྱས་པར་ཐོབ་བོ། །བློ་སྦྱོང་སྙན་རྒྱུད་ཆེན་མོ་འདིའི་རྒྱུད་རིམ་མདོར་བསྡུས་གསོལ་འདེབས་ཀྱི་ཚུལ་དུ་བཀོད་ན་འདི་ལྟར། ཐུབ་དབང་འཇམ་དབྱངས་རྒྱལ་སྲས་ཞི་བ་ལྷ། །ཨེ་ལ་དྷ་རི་དཔའ་བོ་རྡོ་རྗེ་དང། །རིན་ཆེན་དཔལ་
དང་བླ་མ་གསེར་གླིང་པ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཡིད་བཞིན་ནོར་འདྲའི་ཐུགས་མངའ་མར་མེ་མཛད་།རྒྱལ་པའི་འབྱུང་གནས་སྟོན་པ་རིན་པོ་ཆེ། །བསྟན་པ་རིན་ཆེན་གསལ་མཛད་པོ་ཏོ་བ། །གསོལ་
བ་འདེབས་སོ་བདག་རྒྱུད་བྱིན་གྱིས་རློབས། །ཡོན་ཏན་མཆོག་གི་གྲགས་པའི་ཤ་ར་བ། །བྱང་ཆུབ་ཐུགས་གཉིས་འབྱོངས་བའི་འཆད་ཀ་བ། །ལྟ་སྤྱོད་རྣམ་པར་དག་པའི་རྒྱལ་བ་སེ། །གསོལ་བ་འདེབས་སོ་བདག་རྒྱུད་བྱིན་གྱིས་

[478B] །གཅིག་ཏུ་གཞན་དོན་མཛད་པའི་སྐྱེས་མཆོག་ལྷ་།བསླབ་གསུམ་རྣམ་པར་དག་པའི་ལྷ་སྡིངས་པ། །སྒོ་གསུམ་གཞན་དོན་མཛད་པའི་ལྷ་སྡིངས་དཔོན། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །དུས་གསུམ་
རྒྱལ་བའི་ལམ་གནས་ཡོན་ཏན་དཔལ། །སངས་རྒྱས་བསྟན་པ་རྒྱས་མཛད་བདེ་བ་དཔལ། །མཁས་བཙུན་འགྲན་ཟླ་བྲལ་བའི་དཀའ་བཞི་པ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཕན་བདེ་ཀུན་གྱི་འབྱུང་གནས་
རིན་པོ་ཆེ། །བསོད་ནམས་ཡེ་ཤེས་སྟོབས་ཀྱིས་སྟོང་གསུམ་གྲགས་།བྱམས་དང་སྙིང་རྗེའི་མངའ་བདག་ཆོས་ཀྱི་རྗེ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཐོགས་མེད་གཉིས་པ་རྒྱལ་སྲས་རིན་པོ་ཆེ། །འཛམ་གླིང་
མཁས་པའི་གཙུག་རྒྱན་རེད་མདའ་པ། །རྒྱལ་བ་ཀུན་དངོས་བློ་བཟང་གྲགས་པའི་དཔལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཐེག་མཆོག་གདམས་པའི་གཏེར་གྱུར་ནམ་མཁའ་དཔལ། །ཁམས་གསུམ་བསྟན་པའི་
བདག་པོ་དགེ་འདུན་གྲུབ། །སེམས་དཔའ་ཆེན་པོ་བློ་གྲོས་སྤས་པའི་ཞབས། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཡེ་ཤེས་མཚན་ཅན་འཇམ་དབྱངས་སྐྱབས་མཆོག་དཔལ། །སྐུ་གསུམ་མངོན་གྱུར་རྗེ་བཙུན་དབེན་ས་པ། །དེ་
སྲས་ཐུ་བོ་སངས་རྒྱས་ཡེ་ཤེས་ཞབས། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །རྗེ་བཙུན་བློ་བཟང་ཆོས་ཀྱི་རྒྱལ་མཚན་ཞབས། །དེ་སྲས་ཐུ་བོ་ཞབས་དྲུང་ལྷ་པ་དང། །གྲུབ་ཆེན་བློ་བཟང་བྱམས་པ་རིན་པོ་ཆེར། །གསོལ་པ་

[479A]༄༅། །འདེབས་སོ་བདག་རྒྱུད་བྱིན་གྱིས་རློབས། །སེམས་དཔའ་ཆེན་པོ་གྲུབ་དབང་ཆོས་རྒྱ་མཚོ། །རྩ་བའི་བླ་མ་བློ་བཟང་རྣམ་རྒྱལ་ཏེ། །དངོས་དང་བརྒྱུད་པའི་བླ་མ་མཆོག་རྣམས་ལ། །གསོལ་བ་འདེབ་སོ་བདག་རྒྱུད་བྱིན་གྱིས་རློབས་
ཡང་རྩ་བའི་བླ་མ་བྱམས་པའི་མཚན་ཅན་གྱི་གསན་རྒྱུན་ལྟར་གསོལ་བ་འདེབས་པ་ནི། རྒྱལ་སྲས་ཐོགས་མེད་ཡན་གོང་ལྟར་ལ། དེ་ནས་འདི་ལྟར། རྒྱལ་བའི་སྲས་པོ་ཐོགས་མེད་བཟང་པོ་དཔལ། །ཡོན་ཏན་འོད་དང་བློ་འབལ་
ཚུལ་ཁྲིམས་དར། །བསོད་ནམས་ལྷ་དབང་བསོད་ནམས་ལེགས་མཆོག་ལ་།བསོལ་བ་འདེབས་སོ་བདག་རྒྱུད་བྱིན་གྱིས་རློབས། །སྙུག་ལ་པཎ་ཆེན་ངག་དབང་གྲགས་པ་དང། །སྤྱན་སྔ་ངག་དབང་ཆོས་གྲགས་བྲག་དགོན་པ། །དཔལ་
འབྱོར་ལྷུན་གྲུབ་འཕྲིན་ལས་རབ་རྒྱས་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །གངས་ཅན་མགོན་པོ་བློ་བཟང་རྒྱ་མཚོའི་སྡེ། །བློ་བཟང་དར་རྒྱས་འཇམ་དབྱངས་གྲགས་པའི་དཔལ། །ལམ་བཟང་གསལ་མཛད་
དགེ་ལེགས་རྒྱ་མཚོ་ལ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །རྒྱལ་བ་ཀུན་གྱི་མཁྱེན་བརྩེ་ནུས་པ་ཀུན། །གཅིག་བསྡུས་འཇམ་མགོན་བསྟན་པའི་སྲོག་ཤིང་ཆེ། །རྩ་བའི་བླ་མ་ངག་དབང་བྱམས་པ་ལ། །གསོལ་བ་
འདེབས་སོ་བདག་རྒྱུད་བྱིན་གྱིས་རློབས། །རབ་འབྱམས་གསུང་རབ་ཀུན་གྱི་སྙིང་པོའི་དོན། །གཅིག་ཏུ་བསྡུས་ནས་གསལ་བར་སྟོན་མཛད་པ་།བཀའ་དྲིན་མཚུངས་མེད་རྗེ་བཙུན་བླ་མ་ལ། །གསོལ་བ་འདེབས་སོ་བདག་རྒྱུད་

[479B] །ཞེས་བའོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྦྱོང་བར་འདོད་པའི་གདུལ་བྱ་རྣམས་ཀྱིས་བདག་པས་གཞན་གཅེས་པའི་བྱང་ཆུབ་ཀྱི་སེམས་རིན་པོ་ཆེ་མྱུར་དུ་རྒྱུད་ལ་སྐྱེ་པར་བྱ་བའི་ཕྱིར་བློ་སྦྱང་སྙན་རྒྱུད་ཀྱི་བླ་མ་
རྣམས་ལ་གསོལ་བ་འདེབས་ཤིང་བློ་སྦྱོང་རྒྱུད་པའི་བླ་མ་རྣམས་ཀྱི་མཛད་པ་རྣམ་ཐར་རྣམས་བསམས་ལ་བྱང་ཆུབ་ཀྱི་སེམས་རིན་པོ་ཆེ་མ་སྐྱེས་པ་བསྐྱེད་པ་དང་སྐྱས་ཟིན་གོང་ནས་གོང་དུ་སྤེལ་བ་ལ་བློ་གྲོས་དང་ནུས་པ་དང་རྩོལ་བ་ཅི་
ཡོད་ཐམས་ཅད་གཅིག་ཏུ་དྲིལ་ཏེ་རྣམ་པ་ཀུན་ཏུ་འབད་བར་བྱའོ།།།།   ༈   ཁ་བ་ཆེན་པོ་གཉིས་ཀྱི་ཐུགས་ཀྱི་བཅུད་ཕྱུང་པའི་མན་ངག་བྱང་ཆུབ་ལམ་གྱི་རིམ་པ་འདི་ལ་
མདོ་སྔགས་གཉིས་ཀའི་ཐུན་མོང་བའི་ལམ་གྱི་རིམ་པ་དང། ཐུན་མོང་མིན་པ་རྡོ་རྗེ་ཐེག་པའི་ལམ་གྱི་རིམ་པ་གཉིས་ལས། ཐུན་མོང་བའི་ལམ་གྱི་རིམ་པ་ལ་ཇོ་བོ་རྗེ་ལ་རྒྱུད་པའི་ཆུ་བོ་གསུམ་འདྲེས་པས་རྒྱ་ཆེན་སྤྱོད་རྒྱུད་དང། ཟབ་མོ་
ལྟ་རྒྱུད་དང། རྒྱ་ཆན་སྤྱོད་རྒྱུད་ལས་ཕྱེ་བ་རླབས་ཆེན་སྤྱོད་པའི་རྒྱུད་གསུམ་གྱི་བླ་མ་གོང་མ་རྣམས་ཀྱི་རྣམ་པར་ཐར་པ་མདོར་བསྡུས་བརྗོད་ཟིན་ནས་རྡོ་རྗེ་ཐེག་པའི་ལམ་གྱི་རིམ་པའི་བླ་མ་རྣམས་ཀྱི་རྒྱུད་རིམ་ལ་ཇོ་བོ་རྗེས་ཉམས་ལེན་
བྱིན་རླབས་རྒྱུད་བ་ཞེས་ཐ་སྙད་མཛད་ལ། འདི་ལ་ཡང་རྡོ་རྗེ་ཐེག་པ་སྤྱིའི་བརྒྱུད་རིམ་དང། ཇོ་བོ་ཡབ་སྲས་ཀྱི་གསང་ཆོས་ཐུན་མོང་མིན་པ་བཀའ་གདམས་ཐིག་ལེ་བཅུ་དྲུག་གི་བརྒྱུད་རིམ་གཉིས་ལས། དང་པོ་མདོ་སྔགས་སྤྱིའི་

[480A]༄༅། །བརྒྱུད་རིམ་ལ་ཡང་རྒྱུད་སྡེ་བཞིའི་དབང་ལུང་མན་ངག་མཐའ་ཡས་པ་ཡོད་མོད་ཀྱང་འདིར་མཐའ་དག་བྲི་མི་ནུས་པས་གཞན་དུ་ཤེས་པར་བྱ་ཞིང། འདིར་ཆོས་ཀྱི་རྒྱལ་པོ་རྒྱལ་བ་ཙོང་ཁ་པ་ཆེན་པོ་ལ་མགོན་པོ་
འཇམ་པའི་དབྱངས་ཀྱིས་སྙིགས་དུས་ཀྱི་ཚེ་ཐུང་འདི་ལ་མྱུར་བ་ལས་ཀྱང་ཆེས་མྱུར་བར་འཚད་རྒྱ་བར་འདོད་པ་རྣམས་ཀྱིས་བཤེས་གཉེན་བསྟེན་ཚུལ་ནས་སྤྱོད་པ་སྤྱི་བསླབ་ཀྱི་བར་ཐུན་མོང་བའི་ལམ་གྱི་རིམ་པ་ལ་མྱོང་བ་ཐོན་
ངེས་བྱས་ནས་བདེ་གསང་འཇིགས་གསུམ་གྱི་དབང་དང་མན་ངག་རྣམས་ཐོབ་པར་བྱས་ལ་དེ་གསུམ་ཡ་མ་བྲལ་བའི་ཉམས་ལེན་ལ་འབད་དགོས་ཚུལ་རྒྱུ་མཚན་དུ་མས་འདོམས་པར་མཛད་པ་ལྟར་བསྟན་པའི་སྙིང་པོ་མཐར་
ཐུག་པའི་ཉམས་ལེན་གྱི་གནད་འདི་དག་མ་ནུབ་ན་ཅི་མ་རུང་སྙམ་དུ་སྨོན་པས་གསང་བདེ་འཇིགས་གསུམ་གྱི་དབང་ལུང་མན་ངག་གི་བརྒྱུད་རིམ་བླ་མ་རྣམས་ཀྱི་མཚན་ཙམ་ཞིག་བརྗོད་པ་ནི། སྟོན་པ་བཅོམ་ལྡན་འདས་
ཐུབ་པའི་དབང་པོ་ཐུགས་རྗེ་ཅན་འདིས་རྡོ་རྗེ་ཐེག་པའི་ཆོས་ཀྱི་འཁོར་ལོ་བསྐོར་ཚུལ་ནི་ཐུབ་པའི་རྣམ་ཐར་གྱི་སྐབས་སུ་བཤད་ཟིན་པ་ལྟར་ཡིན་ལ། ཐུབ་པའི་དབང་པོ་ནས་ད་ལྟའི་བར་དུ་རྡོ་རྗེ་ཐེག་པའི་བླ་མ་བརྒྱུད་རིམ་ཇི་ལྟར་བྱུང་
བ་ནི། སྟོན་པ་ཞལ་བཞུགས་དུས་ནུབ་ཕྱོགས་ཨཽ་ཌི་ཡའི་ཡུལ་ན་རྒྱལ་པོ་ཨིནྡྲ་བཧོ་ཏི་ནས་བྱ་བ་བྱུང་སྟེ། རྒྱལ་པོ་དེ་ཁང་བཟང་གི་ཐོག་ན་གནས་པའི་ཚེ་དགེ་སློང་དགྲ་བཅོམ་པ་ནམ་མཁའ་ལ་འཕུར་ཏེ་ཤར་ནུབ་ཏུ་འགྲོ་བ་དག་མཐོང་

[480B] བློན་པོ་སངས་རྒྱས་འཇིག་རྟེན་དུ་བྱོན་པའི་རྒྱུས་ཡོད་པ་དག་གིས་འདི་དག་ནི་ཤཱཀྱའི་རྒྱལ་པོ་ཟས་གཙང་གི་སྲས་པོ་སངས་རྒྱས་ནས་འཕགས་ཡུལ་ན་ཆོས་ཀྱི་འཁོར་ལོ་བསྐོར་བར་མཛད་པ་དེའི་ཉན་
ཐོས་དག་ཡུལ་གཞན་དང་གཞན་དུ་རྒྱུ་བ་ན་ནམ་མཁའ་ལ་འཕུར་ཏེ་འགྲོ་བས་རྒྱལ་པོས་གཟིགས་པ་དེ་དག་ཀྱང་སངས་རྒྱས་ཀྱི་ཉན་ཐོས་དག་གོ། ཞེས་བརྗོད་པ་ན་རྒྱལ་པོ་ཕྱིར་མི་ལྡོག་པའི་དད་པ་སྐྱེས་ཏེ་སངས་རྒྱ་ལ་གསོལ་བ་
བཏབ་པས་སྟོན་པས་མཁྱེན་བཞིན་དུ་འཁོར་དང་བཅས་པ་རྫུ་འཕྲུལ་གྱིས་བྱོན་ནས་རྒྱལ་པོའི་ཁང་བཟང་དུ་ཕེབས་ཏེ་རྒྱལ་པོ་ལ་ཆོས་བསྟན་པས་རྒྱལ་པོ་དད་པ་ལྷག་པར་སྐྱེས་ཤིང། འདི་སྐྲད་དུ་བདག་གིས་ཁྱིམ་པའི་རྟགས་ཆ་
ལུགས་མ་བོར་བར་འདི་ཉིད་དུ་གནས་ནས་འཚང་རྒྱ་བར་ནུས་པ་ཞིག་འདོད་ཅེས་ཞུས་པས་རྒྱལ་པོ་དེ་རིན་པོ་ཆེ་ལྟ་བུའི་གདུལ་བྱ་ཡིན་པས་བཅོམ་ལྡན་འདས་ཀྱིས་དཔལ་གསང་བ་འདུས་པའི་དཀྱིལ་འཁོར་དུ་རྡོ་རྗེ་འཆང་གི་སྐུར་བཞེངས་
ནས་དབང་བསྐུར། གདམས་ངག་བསྟན། རྒྱུད་གསུངས། ཕྱག་ན་རྡོ་རྗེས་ལེགས་པར་ཁྲིད་བས་རྒྱལ་པོ་ཨིནྡྲ་བཧོ་ཏིས་ལམ་ཐུན་མོང་བ་དང་ཐུན་མོང་མིན་པའི་རིམ་གཉིས་ཀྱི་རྣལ་འབྱོར་མཐར་ཕྱིན་ཏེ་སྤྲོས་བཅས་ཀྱི་སྤྱོད་པ་སྤྱད་ནས་ཚེ་དེ་ཉིད་ལ་ཟུང་
འཇུག་གི་སྐུ་གྲུབ། དེ་ནས་རྒྱལ་པོ་ཨིནྡྲ་བཧོ་ཏིས་ཡུལ་དེའི་སྐྱེ་པོ་རྣམས་ལ་རྡོ་རྗེའི་ཐེག་པ་བསྟན་པས་གྲུབ་པ་ཐོབ་པ་བགྲང་བ་ལས་འདས་པ་བྱུང་ཞིང་དཔལ་གསང་བ་འདུས་པའི་དབང་དང་གདམས་ངག་རྣམས་སྤེལ་བ་ལ་བྐའ་༄༅། །བབས་པ་ཀླུ་མོ་རྣལ་འབྱོར་མ་ལ་རྫོགས་པར་གནང་དེས་རྒྱལ་པོ་བི་སུ་ཀ་པ་ལ་གནང། དེས་ཀྱང་བསྒོམས་པས་གྲུབ་པ་ཐོབ་སྟེ་དཔལ་ལྡན་ས་ར་ཧ་པ་ལ་གནང། དེས་ཀྱང་བསྒོམས་པས་གྲུབ་པ་
ཐོབ་སྟེ་དཔལ་མགོན་འཕགས་པ་ཀླུ་སྒྲུབ་ལ་དཔལ་གསང་བ་འདུས་པའི་དབང་ལུང་མན་ངག་ཐམས་ཅད་རྫོགས་པར་གནང། འཕགས་པ་ཀླུ་སྒྲུབ་ཀྱིས་ལྷོ་ཕྱོགས་དཔལ་གྱི་རི་བོར་བསྒོམས་ནས་སྐུ་ཚེ་དེ་ལ་ཟུང་འཇུག་གི་སྐུ་བརྙེས་
ནས་སྲས་ཀྱི་ཐུ་བོ་ཨཱརྱ་དེ་བ་དང། ཀླུའི་བྱང་ཆུབ་དང་ཤཱཀྱ་བཤེས་གཉེན་དང། ཟླ་བ་གྲགས་པ་སོགས་ཐུགས་སྲས་མང་པོ་ལ་དཔལ་གསང་བ་འདུས་པའི་དབང་ལུང་མན་ངག་རྣམས་རྫོགས་པར་གནང། སློབ་དཔོན་ཨཱརྱ་དེ་བ་
དང། སློབ་དཔོན་ཀླུའི་བྱང་ཆུབ་དང། སློབ་དཔོན་ཤཱཀྱ་བཤེས་གཉེན་དང། སློབ་དཔོན་ཟླ་བ་གྲགས་པ་བཞི་གས་དཔལ་གསང་བ་འདུས་པའི་ལམ་རིམ་གཉིས་མཐར་ཕྱིན་ཏེ་སྐུ་ཚེ་དེ་ལ་ཟུང་འཇུག་རྡོ་རྗེ་འཛིན་པའི་གོ་འཕང་བརྙེས་
གཞན་ཡང་སློབ་དཔོན་སངས་རྒྱས་བསྐྱངས་སོགས་སློབ་དཔོན་ཀླུ་སྒྲུབ་ཀྱི་ཐུགས་སྲས་ཟུང་འཇུག་གྲུབ་པ་ཆེས་མང་ངོ། །སློབ་དཔོན་ཀླུ་སྒྲུབ་ཡབ་སྲས་དེ་དག་ལས་གསང་བ་འདུས་པའི་དབང་ལུང་མན་ངག་གི་བརྒྱུད་རིམ་མཐའ་ཡས་
པ་བྱུང་མོད་ཀྱང་མཐའ་དག་བགྲང་བར་ག་ལ་ནུས། ཡོངས་སུ་གྲགས་པའི་དབང་གི་བརྒྱུད་རིམ་ནི། སློབ་དཔོན་མ་ཏངྐི་པ། དེས་གྲུབ་ཆེན་ཏེ་ལོ་པ། དེས་པཎ་ཆེན་ནཱ་རོ་པ། དེས་སྒྲ་བསྒྱུར་མར་པ་ལོ་ཙཱ། དེས་མཚུར་སྟོན་དབང་གི་རྡོ་རྗེ་

[481B] དེས་བྱ་སྒང་པ་བསོད་ནམས་རིན་ཆེན། དེས་ཐུར་ལྟ་བ་ཚུལ་ཁྲི་ལས་སྐྱབས། དེས་ཐང་སྤེ་པ་འཕགས་པ་སྐྱབས། དེས་གསེར་སྡིངས་བ་གཞོན་ནུ་འོད། དེས་ཀུན་མཁྱེན་ཆོས་སྐུ་འོད་ཟེར། དེས་ཀུན་མཁྱེན་
འཕགས་བ་འོད། དེས་ཆོས་རྗེ་བུ་སྟོན་རིན་ཆེན་གྲུབ། དེས་ཁྱུང་པོ་ལྷས་པ་གཞོན་ནུ་བསོད་ནམས། དེས་ཆོས་ཀྱི་རྒྱལ་པོ་ཙོང་ཁ་པ་ཆེན་པོ། དེས་མཁས་གྲུབ་དགེ་ལེགས་དཔལ་བཟང། དེས་པཎ་ཆེན་ཆོས་ཀྱི་རྒྱལ་མཚན། དེས་
གྲུབ་ཆེན་ཆོས་རྡོ་རྗེ། དེས་རྒྱལ་བ་བློ་བཟང་དོན་གྲུབ། ངེས་མཁས་གྲུབ་སངས་རྒྱས་ཡེ་ཤེས། དེས་རྗེ་བཙུན་བློ་བཟང་ཆོས་ཀྱི་རྒྱལ་མཚན། དེས་རྡོ་རྗེ་འཛིན་བ་དཀོན་མཆོག་རྒྱལ་མཚན་དེས་རྗེ་བཙུན་བློ་བཟང་ཡེ་ཤེས། དེས་རྡོ་རྗེ་འཛིན་
པ་བློ་བཟང་རིག་གྲོལ། དེས་མཁས་ཤིང་གྲུབ་པ་རྡོ་རྗེ་འཛིན་པ་ཡེ་ཤེས་དཔལ་འབྱོར། བཀའ་དྲིན་མཚུངས་མེད་རྡོ་རྗེ་འཛིན་པ་ཆེན་པོ་དེའི་ཞབས་དྲུང་དུ་བདག་གིས་དཔལ་གསང་བ་འདུས་པའི་དབང་བཞི་ཡོངས་སུ་རྫོགས་པ་ཐོབ། ཡང་
རྗེ་ཐམས་ཅད་མཁྱེན་པ་ནས་རྗེ་བཙུན་ཤེས་རབ་སེང་གེ་འདུལ་ནག་པ་དཔལ་ལྡན་བཟང་པོ། རྒྱུད་ཆེན་དགེ་འདུན་འཕེལ། རྒྱུད་ཆེན་བཀྲ་ཤིས་འཕགས། རྒྱུད་ཆེན་བསམ་གྲུབ་རྒྱ་མཚོ། རྒྱུད་ཆེན་བརྩོན་འགྲུས་འཕགས། རྒྱུད་ཆེན་
རྡོ་རྗེ་བཟང་པོ། རྒྱུད་ཆེན་སངས་རྒྱས་རྒྱ་མཚོ། རྒྱུད་ཆེན་དཀོན་མཆོག་རྒྱ་མཚོ། རྒྱུད་ཆེན་དཀོན་མཆོག་ཡར་འཕེལ། ཐང་སག་པ་དངོས་གྲུབ་རྒྱ་མཚོ། གྲུབ་པའི་དབང་ཕྱུག་དོན་ཡོད་མཁས་གྲུབ། རྗེ་བཙུན་ངག་དབང་བྱམས་པ། རྗེ་

[482A]༄༅། །བཙུན་བླ་མ་བཀའ་དྲིན་མཚུངས་མེད་དེ་ཉིད་ཀྱི་ཞབས་དྲུང་དུ་བདག་གིས་དཔལ་གསང་བ་འདུས་པའི་དབང་དང་རྒྱུད་ཀྱི་ལུང་རིམ་གཉིས་ཀྱི་མན་ངག་ཡོངས་སུ་རྫོགས་པ་ཐོབ། ཡང་དཔལ་མགོན་འཕགས་པ་ཀླུ་སྒྲུབ་
ནས་སློབ་དཔོན་ཟླ་བ་གྲགས་པ། སློབ་པའི་རྡོ་རྗེ། གྲུབ་ཆེན་ནག་པོ་སྤྱོད་པ། བླ་མ་སྤྲིན་གྱི་ཤུགས་ཅན། རྗེ་རིན་པོ་ཆེ་འགོས་མང་ར་བ་སེང་གེ་རྒྱལ་མཚན། རྡོག་ཡེ་ཤེས་སེང་གེ། རྡོག་ཨཱརྱ་དེ་བ། གླན་ཚ་ཉི་མ་ལྕམ། ལྟག་པ་
རིན་ཆེན་གྲགས། ཐུར་ལྷ་བ་ཚུལ་ཁྲིམས་སྐྱབས། ཐང་སྤེ་བ་འཕགས་པ་སྐྱབས། གསེར་སྡིང་པ་གཞོན་ནུ་འོད། ཀུན་མཁྱེན་ཆོས་སྐུ་འོད་ཟེར། ཀུན་མཁྱེན་འཕགས་པ་འོད། ཆོས་རྗེ་བུ་སྟོན་རིན་ཆེན་གྲུབ། བླ་མ་དམ་པ་བསོད་
ནམས་རྒྱལ་མཚན། སྒྲ་བསྒྱུར་ནམ་མཁའ་བཟང་པོ། མཉམ་མེད་རྗེ་བཙུན་རེད་མདའ་པ་ཆེན་པོ། ཆོས་ཀྱི་རྒྱལ་པོ་ཙོང་ཁ་པ་ཆེན་པོ། རྗེ་བཙུན་ཤེས་རབ་སེང་གེ་རྒྱུད་ཆེན་སྦྱིན་པ་དཔལ་བ་ནས་འདུས་པའི་བཤད་སྲོལ་སྤེལ་
པའི་རྒྱུད་འཛིན་རིམ་པར་བརྒྱུད་པ་ཡོངས་སུ་གྲགས་པ་ལྟར་ལ་འདུས་པའི་བསྟན་པའི་བདག་པོ་རྗེ་བཙུན་ངག་དབང་བྱམས་པ་ནས་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་དཔལ་ལྡན་ཡེ་ཤེས། སྐྱབས་མགོན་བཀའ་དྲིན་
མཚུངས་མེད་དེ་ཉིད་ཀྱི་ཞབས་དྲུང་དུ་བདག་གིས་དཔལ་གསང་བ་འདུས་པའི་རྒྱུད་ཀྱི་བཤད་པ་འགྲེལ་པ་བཞི་སྤྲགས་སུ་གྲགས་པ་ཆ་ཚང་ཕ་ཐོབ་བོ།།    ༈    །།དཔལ་འཁོར་ལོ་སྒོམ་པའི་ཆོས་སྐོར་ནི། སྟོན་པ་ཐུབ་དབང་རྡོ་རྗེ་

[482B]སྡོམ་པའི་དབང་དང་རྒྱུད་ཡོངས་སུ་རྫོགས་པ་གནང། གསང་བའི་བདག་པོས་གྲུབ་ཆེན་ས་ར་ཧ་ལ་གནང། དེས་དཔལ་མགོན་འཕགས་པ་ཀླུ་སྒྲུབ་ལ། དེས་དཔལ་ཤ་བ་རི་
པ་ལ༑ དེས་གྲུབ་ཆེན་ལཱུ་ཨི་པ་ལ། དེས་རྒྱལ་པོ་དྷ་རི་ཀ་པ་ལ་དེས་སློབ་དཔོན་རྡོ་རྗེ་དྲིལ་བུ་པ་ལ། དེས་གྲུབ་ཆེན་རུས་སྦལ་ཞབས་ལ། དེས་གྲུབ་ཆེན་ཛཱ་ལན་དྷ་ར་པ་ལ། དེས་གྲུབ་ཆེན་ནག་པོ་སྤྱོད་པ་ལ། དེས་གྲུབ་ཆེན་
གསང་བ་པ་ལ། དེས་གྲུབ་ཆེན་རྣམ་རྒྱལ་ཞབས་ལ། དེས་གྲུབ་ཆེན་ཏཻ་ལོ་པ་ལ། དེས་པཎ་ཆེན་ནཱ་རོ་པ་ལ། དེས་ཕམ་མཐིང་པ་སྐུ་མཆེད་ལ། དེས་གློག་སྐྱ་ཤེས་རབ་བརྩེགས་ལ། དེས་མལ་ལོ་ཙཱ་བ་བློ་གྲོས་གྲགས་ལ། དེས་
ས་ཆེན་ཀུན་དགའ་སྙིང་པོ་ལ། དེས་རྗེ་བཙུན་བསོད་ནམས་རྩེ་མོ་ལ། དེས་རྗེ་བཙུན་གྲགས་པ་རྒྱལ་མཚན་ལ། དེས་ཆོས་རྗེ་ས་པཎྜི་ཏ་ལ། དེས་རྒྱལ་སྲས་བསོད་ནམས་སེང་གེ་ལ། དེས་སློབ་དཔོན་སངས་རྒྱས་འབུམ་ལ། དེས་
མཆོག་ལྡན་ལེགས་པའི་བློ་གྲོས་ལ། དེས་བླ་མ་དཔལ་ལྡན་སེང་གེ་ལ། དེས་བུ་སྟོན་རིན་ཆེན་གྲུབ་ལ། དེས་ཁྱུང་པོ་ལྷས་པ་གཞོན་ནུ་བསོད་ནམས་ལ། དེ་ལ་ཆོས་ཀྱི་རྒྱལ་པོ་ཙོང་ཁ་པ་ཆེན་པོས་གསན། རྗེ་རིན་པོ་ཆེ་ནས་བརྒྱུད་
རིམ་ཕལ་ཆེར་གསང་བ་འདུས་པ་དང་འདྲ་བ་ལ་བདེ་མཆོག་ལཱུ་ཨི་བའི་རིམ་གཉིས་ཀྱི་མན་ངག་རྣམས་ཐང་སག་པ་དངོས་གྲུབ་རྒྱ་མཚོས་གྲུབ་པའི་དབང་ཕྱུག་འཇམ་དབྱངས་བདེ་བའི་རྡོ་རྗེ་ལ་གནང། དེས་རྗེ་བཙུན་ངག་དབང་བྱམས་

[483A]༄༅། །པ་ལ་གནང། གྲུབ་ཆེན་དྲིལ་བུ་ལུགས་ཀྱི་བདེ་མཆོག་གི་དབང་དང་རིམ་གཉིས་ཀྱི་མན་ངག་རྣམས་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་རྡོ་རྗེ་འཛིན་པ་དཀོན་མཆོག་རྒྱལ་མཚན་ལ་གནང། དེས་
སྐྱིད་ཤོད་ཞབས་དྲུང་ངག་དབང་བསྟན་འཛིན་འཕྲིན་ལས་ལ་གནང། དེས་མཁས་གྲུབ་བློ་བཟང་མཁས་བཙུན་ལ་གནང། དེས་རྗེ་བཙུན་ངག་དབང་བྱམས་པ་ལ་གནང་སྟེ། རྗེ་བཙུན་བླ་མ་བཀའ་དྲིན་མཚུངས་མེད་དེ་ཉིད་ཀྱི་
ཞབས་དྲུང་དུ་བདག་གིས་ལེགས་པར་ཐོབ་བོ། །བདེ་མཆོག་རྒྱུད་འགྲེལ་སྦས་དོན་ཀུན་གསལ་རྩ་འགྲེལ་སྤྲགས་པའི་ལུང་དང་རྩ་བཤད་སྦྱར་བའི་མན་ངག་ནི་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་དཔལ་ལྡན་ཡེ་
ཤེས་དཔལ་བཟང་པོའི་ཞབས་དྲུང་དུ་བདག་གིས་ལེགས་པར་ཐོབ་བོ།།   ༈    །།དཔལ་རྡོ་རྗེ་འཇིགས་བྱེད་ཆེན་པོའི་ཆོས་བསྐོར་ནི། འཕགས་ཡུལ་གྱི་གྲུབ་ཆེན་ལཱ་ལི་ཏ་ས་འཇམ་དཔལ་མཚན་བརྗོད་
ཞལ་འདོན་དུ་མཛད་པ་ན། རྡོ་རྗེ་འཇིགས་བྱེད་འཇིགས་པར་བྱེད་།ཅེས་པ་དང། ཁྲོ་བོའི་རྒྱལ་པོ་གདོང་དྲུག་འཇིགས། །ཞེས་པ་དང། གཤིན་རྗེ་གཤེད་པོ་བགེགས་ཀྱི་རྒྱལ། །ཞེས་པ་རྣམས་ཀྱི་དོན་ལ་བསམས་པ་ན་
དཔལ་རྡོ་རྗེ་འཇིགས་བྱེད་ཆེན་པོའི་རྒྱུད་དང་གཤིན་རྗེའི་གཤེད་དམར་ནག་གི་རྒྱུད་རྣམས་ཡོད་བར་བསམས་ནས་འཕགས་ཡུལ་གྱི་པཎ་གྲུབ་རྣམས་ལ་རྩད་བཅད་ཀྱང་དེ་དུས་རྒྱུད་འདི་དག་འཕགས་ཡུལ་ན་མ་བཞུགས་པས་

[483B] ཨྱོན་གྱི་ཡུལ་ན་བཞུགས་པར་རིག་ནས་བླ་མ་དང་རྗེ་བཙུན་འཇམ་པའི་དབྱངས་དབྱེར་མ་མཆིས་པ་ལ་གསོལ་བ་ཤུགས་དྲག་ལ་རྒྱུན་རིང་པོ་བཏབ། རྒྱལ་བའི་བསྟན་པ་འབའ་ཞིག་ལ་དགོངས་ཏེ་ཉིད་ཀྱི་སྐུ་དང་སྲོག་ལའང་
མི་ལྟ་བར་དཀའ་བ་ཆེན་པོས་ཨྱོན་གྱི་ཡུལ་དུ་བྱོན་ནས་གསོལ་བ་ཤུགས་དྲག་ཏུ་བཏབ་བན་ཡེ་ཤེས་ཀྱི་མཁའ་འགྲོ་མས་རྗེས་སུ་བཟུང་སྟེ་དཔལ་རྡོ་རྗེ་འཇིགས་བྱེད་ཆེན་པོའི་དབང་དང་གཤིན་རྗེའི་གཤེད་དམར་ནག་གཉིས་ཀྱི་དབང་
རྣམས་གནང། གདམས་པ་དང་རྗེས་སུ་བསྟན་པ་ལེགས་པར་སྩལ། སེམས་ཅན་རྣམས་ཀྱི་དོན་དུ་རྒྱུད་ཀྱི་གླེགས་བམ་གནང་དགོས་པར་གསོལ་བ་བཏབ་པ་ན་ཡེ་ཤེས་ཀྱི་མཁའ་འགྲོ་མས་ཆོས་མཛོད་ཞལ་ཕྱེ་ནས་དཔལ་རྡོ་རྗེ་
འཇིགས་བྱེད་ཆེན་པོའི་རྩ་བའི་རྒྱུད་རྒྱས་པ་ཤོ་ལོ་ཀ་འབུམ་རྟོག་བ་སུམ་བརྒྱ་ཡོད་པ་རྣམས་བསྟན་ཏེ་ཞག་བདུན་གྱི་རིང་ལ་འདིའི་ནང་ནས་གང་བློ་ལ་གཟུང་ཐུབ་པ་རྣམས་ཟུངས། དེ་ལས་མི་ཡོང་ཞེས་རྒྱུད་ཐམས་ཅད་མ་གནང་བ་ན་
གྲུབ་ཆེན་གྱིས་ཞག་བདུན་གྱི་རིང་ལ་གླེགས་བམ་ཆེན་པོ་འདི་ནས་མང་པོ་ཞིག་འཛིན་མི་ཐུབ་པས་སྨོན་ལམ་གདབ་པ་གལ་ཆེ་དགོངས་ནས་ཞག་བདུན་གྱི་རིང་རྒྱུད་ཀྱི་གླེགས་བམ་རྣམས་ལ་མཆོད་པ་ཕུལ་ཏེ་ཕྱག་དང་བསྐོར་བ་བྱེད་ཅིང་
གསོལ་བ་ཤུགས་དྲག་ཏུ་བཏབ་པ་ན་ཞག་བདུན་སོང་བའི་ཉིན་རྟོག་བ་སུམ་བརྒྱའི་ནང་ནས་དངོས་གྲུབ་ཀྱི་རྟོག་པ་ཞེས་བྱ་བ་དཔལ་རྡོ་རྗེ་འཇིགས་བྱེད་ཆེན་པོའི་རྒྱུད་རྟོག་པ་བདུན་པ་འདི་ཐུགས་ལ་ཝ་ལ་གྱིས་ཤར། འདི་ལ་ནོར་

[484A]༄༅། །འཁྲུལ་དང་ལྷག་ཆད་ཡོད་དམ་མེད་བལྟ་དགོས་དགོངས་བ་ན། དེའི་ཐད་ཀྱི་གླེགས་བམ་རང་ཞལ་ཕྱེ་ནས་ཐུགས་ལ་གང་ཤར་བ་དེ་ཁ་ཇི་བཞིན་དུ་བྱུང། དེ་མ་ཐག་གླེགས་བམ་རྣམས་མཁའ་
འགྲོ་མ་རྣམས་ཀྱི་གསང་བའི་ཆོས་མཛོད་དུ་བཞུགས་སུ་གསོལ། དེ་ནས་གྲུབ་ཆེན་ལཱ་ལི་ཏས་འཕགས་ཡུལ་དུ་ཕེབས་ནས་གཤིན་རྗེའི་གཤེད་དམར་ནག་འཇིགས་གསུམ་ག་དང། ཁྱད་པར་དཔལ་རྡོ་རྗེ་འཇིགས་བྱེད་ཆེན་
པོའི་དབང་དང་རིམ་གཉིས་ཀྱི་མན་ངག་རྒྱུད་ཀྱི་ལུང་རྣམས་སྐལ་བ་དང་ལྡན་པ་མང་པོ་ལ་རྒྱ་ཆེར་སྤེལ་བས་ལམ་འདི་ལ་བརྟེན་ནས་གྲུབ་པ་ཐོབ་པ་ཆེས་མང་བ་བྱུང། རྒྱུད་འཛིན་འཕྲིན་ལས་ཀྱི་བཀའ་བབ་པ་ནི་གྲུབ་ཆེན་དོན་
ཡོད་རྡོ་རྗེ་ཆེ་ཆུང་གཉིས་སོ། །དོན་ཡོད་རྡོ་རྗེ་ཆུང་པས་གྲུབ་ཆེན་པདྨ་བཛྲ་ལ་གནང། དེས་གྲུབ་ཆེན་མར་མེ་མཇད་སྲུང་ཆེན་པོ་ལ་གནང། དེས་རྒྱུད་འདི་སྤེལ་བའི་སྨོན་ལམ་རླབས་པོ་ཆེའི་མཐུ་གྲུབ་པ་རྭ་ལོ་རྡོ་རྗེ་གྲགས་ལ་
གནང། རྭ་ལོ་ཆེན་པོས་དབུས་གཙང་ཁམས་གསུམ་གྱི་སའི་ཆ་ཐམས་ཅད་དུ་སྐལ་བ་དང་ལྡན་པ་མཐའ་ཡས་པ་ལ་རྒྱ་ཆེར་སྤེལ་ཞིང། རྒྱུད་འདི་དབུ་འཕང་མཐོན་པོར་བྱས་ཏེ་རྟོག་བདུན་གྱི་ལུང་རེ་ཙམ་ཞུ་བ་ལའང་གསེར་
སྲད་མང་པོ་འབུལ་དགོས་པ་གསེར་ཆོས་ཁོ་ནར་མཛད། དེའི་ཚེ་དཔལ་རྡོ་རྗེ་འཇིགས་བྱེད་ཆེན་པོའི་རྣལ་འབྱོར་གྱི་སྒོ་ནས་ལས་བཞིའི་འཕྲིན་ལས་གྲུབ་པ་དང། རིམ་གཉིས་ལ་མྱོང་བ་ཐོན་པ་དང། རིམ་པ་དང་པོ་མཐར་

[484B] རྫོགས་རིམ་གྱི་རྟོགས་པ་ཐོབ་པ་སོགས་ལམ་འདིའི་ནུས་པ་ཐོན་བ་བགྲང་བ་ལས་འདས་པ་བྱུང་ངོ། །རྭ་ལོ་ཆེན་བོས་རྒྱ་ཆེར་སྤེལ་བར་མཛད་པ་ལས་འཕྲིན་ལས་རྒྱུད་འཛིན་གྱི་བཀའ་བབ་ནི་རྭ་ཆོས་རབ་བོ། །རྭ་ཆོས་རབ་
ཀྱིས་རྭ་ཡེ་ཤེས་སེང་ག་ལ་གནང། དེས་རྭ་འབུམ་སེང་ལ་གནང་དེས་རྗེ་བཙུན་རྒྭ་ལོ་ལ་གནང། དེས་རོང་པ་ཤེས་རབ་སེང་གེ་ལ་གནང། དེས་བླ་མ་ཡེ་ཤེས་དཔལ་བ་ལ་གནང་སྟེ་བླ་མ་གོང་མ་དེ་དག་ཐམས་ཅད་ཀྱང་དཔལ་རྡོ་
རྗེ་འཇིགས་བྱེད་ཆེན་པོའི་རིམ་གཉིས་ལ་ནུས་པ་ཐོན་པ་ཤ་སྟག་གོ་།བླ་མ་ཡེ་ཤེས་དཔལ་བས་ཆོས་རྗེ་དོན་གྲུབ་རིན་ཆེན་ལ་གནང་སྟེ། ཆོས་རྗེ་དོན་གྲུབ་རིན་ཆེན་ནི་དཔལ་རྡོ་རྗེ་འཇིགས་བྱེད་ཆེན་པོའི་གྲུབ་ཐོབ་ཏུ་ཡོངས་སུ་གྲགས་
པ་ལྟར་ཡིན་ཞིང། ཆོས་རྗེ་དེས་དཔལ་རྡོ་རྗེ་འཇིགས་བྱེད་ཆེན་པོ་ལ་ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་ཕུལ་ཏེ་གསོལ་བཤུགས་དྲག་ཏུ་བཏབ་པ་ན་དཔལ་རྡོ་རྗེ་འཇིགས་བྱེད་ཆེན་པོའི་ཞལ་ནས་ང་སང་ཕོད་ད་ཙམ་ལུང་པ་
འདིའི་མདའ་རུ་སླེབ་ཡོང་བས་དེའི་བར་བདེ་བར་གྱིས་ཞེས་གསུངས་དེ་ནས་ཆོས་རྗེ་དོན་གྲུབ་རིན་ཆེན་གྱིས་ཁོང་རང་བཞུགས་སའི་ལུང་བའི་མདའ་ན་རྗེ་རིན་པོ་ཆེ་འཁྲུངས་སའི་ཡུལ་ཙོང་ཁ་ཡོད་པས་དེར་རྡོ་རྗེ་འཇིགས་བྱེད་ཀྱི་སྤྲུལ་
པ་ཅི་འདྲ་ཞིག་ཡོང་སྙམ་དུ་བརྟགས་པ་ན་ཙོང་ཁར་ཀླུ་འབུམ་དགེ་དང་ཤིང་བཟའ་ཨ་ཆོས་གཉིས་ཀྱི་སྲས་སུ་རྡོ་རྗེ་འཇིགས་བྱེད་ཀྱི་སྤྲུལ་པ་བྱོན་པར་རིག་ནས་ཡབ་ཡུམ་དེ་གཉིས་ལ་སྤྲུལ་པའི་སྲས་དེ་ལ་གཙང་སྤྲ་དང་གཅེས་སྤྲས་བྱེད་

[485A]༄༅། །དགོས་པའི་བཀའ་ནན་ཏན་དུ་གནང་ཞིང་དམ་རྫས་བདུད་རྩི་རིལ་བུ་བཞེས་རྒྱུ་དང། སྐུལ་བཅང་རྒྱུའི་སྲུང་མདུད་སོགས་གནང་སྟེ་སྤྲུལ་པའི་སྐུ་དེ་མཇལ་བར་ཕེབས། དེ་ནས་ཡབ་ཡུམ་གཉིས་
ལ་ཟང་ཟིང་གི་དངོས་པོ་ཚད་མེད་པ་གནང་སྟེ་སྤྲུལ་པའི་སྐུ་འདི་ང་ལ་དགོས་ཞེས་རྗེ་རིན་པོ་ཆེ་འཁྲུངས་མ་ཐག་ནས་བདག་གིར་མཛད་དོ། །དེ་ལྟར་ན་རྗེ་རིན་པོ་ཆེ་འདི་ནི་རྗེ་བཙུན་འཇམ་པའི་དབྱངས་བསྟན་པ་དང་འགྲོ་བའི་དོན་
དུ་བསམ་བཞིན་དུ་བྱོན་པ་ཞིག་ཡིན་ལ། དེ་ལྟ་ནའང་ཕྱི་རབས་ཀྱི་གདུལ་བྱ་རྣམས་ལ་འདོམས་པའི་ཕྱིར་རང་ཉིད་རྗེ་བཙུན་འཇམ་བའི་དབྱངས་ཡིན་ཞེས་ཞལ་གྱིས་མ་བཞེས་པར་ཐ་མལ་པའི་ཚུལ་བཟུང་སྟེ། ཆོས་རྗེ་
དོན་གྲུབ་རིན་ཆེན་ཡོངས་འཛིན་དུ་བསྟེན་ནས་དཔལ་རྡོ་རྗེ་འཇིགས་བྱེད་ཆེན་པོའི་དབང་དང་གདམས་ངག་རྣམས་ལེགས་པར་གསན་ཏེ་དགུང་ལོ་བདུན་བརྒྱད་ཀྱི་དུས་ཙམ་ནས་དཔལ་རྡོ་རྗེ་འཇིགས་བྱེད་ཆེན་པོའི་བསྙེན་སྒྲུབ་
མཐར་ཕྱིན་པར་མཛད། དུས་ཕྱིས་དབུས་སུ་ཕེབས་ནས་བླ་མ་དབུ་མ་པས་འཚམས་སྤྱར་ཏེ་རྗེ་བཙུན་འཇམ་པའི་དབྱངས་ལ་འཇམ་དབྱངས་ཆོས་སྐོར་དང། རྡོ་རྗེ་འཇིགས་བྱེད་ཀྱི་གདམས་ངག་མང་དུ་གསན་ཞིང། དེ་
ནས་རྗེ་བཙུན་འཇམ་པའི་དབྱངས་ཉིད་ཀྱིས་དངོས་སུ་ཞལ་བསྟན་ནས་མདོ་སྔགས་ཀྱི་ཆོས་མཐའ་ཡས་པ་གསུངས་ཤིང། ལྷག་པར་དཔལ་རྡོ་རྗེ་འཇིགས་བྱེད་ཆེན་པོའི་དབང་གནང་བའི་ཆེ་རྗེ་བཙུན་འཇམ་པའི་དབྱངས་

[485B]བཞི་ཡོངས་སུ་རྫོགས་བ་བསྐུར་བ་དང། གཤིན་རྗེ་ཆོས་ཀྱི་རྒྱལ་པོ་སྲུང་མར་བཀའ་བསྒོ་བ་སོགས་མཛད་པའི་རྣམ་འཕྲུལ་བསམ་གྱིས་མི་ཁྱབ་བ་དེ་འདྲ་ཡོད་པར་གསུངས་
དེས་ན་ཐུན་མོང་མིན་བའི་དབང་དུ་བྱས་ན་རྗེ་རིན་པོ་ཆེ་རང་ཉིད་རྗེ་བཙུན་འཇམ་དབྱངས་དངོས་ཡིན་བར་མ་ཟད་ཡི་དམ་ཞི་ཁྲོ་གཉིས་ཀས་རྗེ་རིན་པོ་ཆེ་ལ་དངོས་སུ་ཞལ་བསྟན་ནས་ཡི་དམ་འདིའི་དབང་དང་གདམས་ངག་རྣམས་
རྫོགས་པར་གནང་བ་ཡིན་པས་ཉེ་རྒྱུད་ཐུན་མོང་མིན་པའི་རྒྱུད་རིམ་གསོལ་འདེབས་སུ་བྱས་ན་འདི་ལྟར། འཇམ་དཔལ་རྡོ་རྗེ་རྒྱལ་བ་ཙོང་ཁ་བ། །མཁས་གྲུབ་སྐུ་མཆེད་དྷརྨཱ་བཛྲ་ཞབས། །དབེན་ས་ཡབ་སྲས་བློ་བཟང་ཆོས་ཀྱི་
རྒྱལ༑ ༑གསོལ་པ་འདེབས་སོ་དངོས་གྲུབ་རྣམ་གཉིས་སྩོལ། །གྲུབ་བ་མཆོག་བརྙེས་དཀོན་མཆོག་རྒྱལ་མཚན་དང། །དཀྱིལ་འཁོར་མངའ་བདག་བློ་བཟང་ཡེ་ཤེས་ཞབས། །རྗེ་བཙུན་བློ་བཟང་བསྐལ་བཟང་རྒྱ་མཚོ་ལ། །གསོལ་
བ་འདེབས་སོ་དངོས་གྲུབ་རྣམ་གཉིས་སྩོལ། །རྒྱལ་ཀུན་ཐུགས་རྗེའི་ངོ་བོ་བྱམས་པའི་མཚན། །རྗེ་བཙུན་བློ་བཟང་དཔལ་ལྡན་ཡེ་ཤེས་ཞབས། །བཀའ་དྲིན་མཉམ་མེད་རྩ་བའི་བླ་མ་ལ། །གསོལ་བ་འདེབས་སོ་དངོས་གྲུབ་རྣམ་
གཉིས་སྩོལ། །རྒྱལ་བ་ཀུན་གྱི་ཡབ་གཅིག་འཇམ་བའི་དབྱངས། །མ་རུངས་གདུལ་དཀའ་མཐའ་དག་འདུལ་བའི་ཕྱིར། །འཇིགས་བྱེད་ཁྲོ་བོ་ཆེན་པོའི་སྐུར་བསྟན་པ། །གསོལ་བ་འདེབས་སོ་དངོས་གྲུབ་རྣམ་གཉིས་སྩོལ། །དེ་

[486A]༄༅། །ལྟར་བསྟོད་པས་བྱང་ཆུབ་སྙིང་པོའི་བར། །འགལ་རྐྱེན་བདུད་བཞིའི་གཡུལ་ལས་རྣམ་རྒྱལ་ཏེ། །ཞི་རྒྱས་དབང་དྲག་གྲུབ་ཆེན་བརྒྱད་ལ་སོགས། །དངོས་གྲུབ་ཀུན་གྱིས་རྟག་ཏུ་འབྱོར་གྱུར་ཅིག་
མདོར་ན་དེང་ནས་ཚེ་རབས་ཐམས་ཅད་དུ། །འཇམ་དཔལ་དཔའ་བོས་དགྱེས་བཞིན་རྗེས་བཟུང་སྟེ། །རིམ་གཉིས་ལམ་གྱི་རྟོགས་པ་མཐར་ཕྱིན་ནས། །སྐུ་གསུམ་གོ་འཕང་བདེ་བླག་ཐོབ་གྱུར་ཅིག་ཅེས་པའོ་།རྗེ་བཙུན་
ཐམས་ཅད་མཁྱེན་པ་བློ་བཟང་ཡེ་ཤེས་ཀྱིས་རྗེ་བཙུན་བློ་བཟང་བསྐལ་བཟང་རྒྱ་མཚོ་ལ་གནང། དེས་རྗེ་བཅུན་བློ་བཟང་དཔལ་ལྡན་ཡེ་ཤེས་ལ་གནང། རྗེ་དེ་ཉིད་ཀྱི་ཞབས་དྲུང་དུ་བདག་གིས་རྡོ་རྗེ་འཇིགས་བྱེད་ཀྱི་དབང་ལེགས་
པར་ཐོབ་ཅིང། ཡང་རྗེ་བློ་བཟང་ཡེ་ཤེས་ཀྱིས་རྡོ་རྗེ་འཛིན་པ་བློ་བཟང་རིག་གྲོལ་ལ་གནང། དེས་རྡོ་རྗེ་འཛིན་པ་ཡེ་ཤེས་དཔལ་འབྱོར་ལ་གནང། རྡོ་རྗེ་འཛིན་པ་དེའི་ཞབས་དྲུང་དུ་བདག་གིས་ཡི་དམ་འདིའི་དབང་ཐོབ། ཡང་
རྗེ་བློ་བཟང་ཡེ་ཤེས་ཀྱིས་མཁན་ཆེན་ངག་དབང་བློ་བཟང་ལ་གནང། དེས་ཁྲི་ཆེན་ནམ་མཁའ་བཟང་པོ་ལ་གནང། དེའི་ཞབས་དྲུང་དུ་བདག་གིས་ཡི་དམ་འདིའི་དབང་ཐོབ། ཡང་རྗེ་བཙུན་ཤེས་རབ་སེང་གེ་ནས་སྲད་
རྒྱུད་གོང་མ་རྣམས་ལ་རིམ་གྱིས་བརྒྱུད་པ་རྗེ་བཙུན་བླ་མ་ངག་དབང་བྱམས་པའི་ཞབས་དྲུང་དུ་བདག་གིས་ཡི་དམ་འདིའི་དབང་དང་རིམ་གཉིས་ཀྱི་མན་ངག་རྣམས་ལེགས་པར་ཐོབ་བོ།། །།

[486B]   ༈   དག་ཀྱང་དེང་སང་ཡོངས་གྲགས་ལྟར་བཀོད་པ་ཡིན་གྱི། འདི་དག་ལ་ནང་གསེས་ཀྱིས་ཕྱེན་རྒྱ་གར་གྲུབ་ཆེན་མང་པོ་ནས་བརྒྱུད་པའི་བརྒྱུད་རིམ་དང། ལོ་ཙཱ་བ་མང་
པོ་བརྒྱུད་པ་དང། དེ་ལའང་དབང་གི་བརྒྱུད་པ་དང། རྒྱུད་ཀྱི་ལུང་གི་བརྒྱུད་པ་དང། རིམ་གཉིས་ཀྱི་མན་ངག་མྱོང་ཁྲིད་གྱི་བརྒྱུད་པ་དང། རྩ་བཤད་སྦྱར་བའི་བཤད་སྲོལ་གྱི་བརྒྱུད་རིམ་སོགས་མང་དུ་ཡོད་དེ། རྗེ་རིན་
པོ་ཆེའི་གསན་ཡིག་དང། མཁས་གྲུབ་རིན་པོ་ཆེའི་གསན་ཡིག་དང་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་གསན་ཡིག་དང། ཀུན་མཁྱེན་ལྔ་པ་ཆེན་པོའི་གསན་ཡིག་གངྒཱའི་ཆུ་རྒྱུན་དང། རྗེ་བཙུན་བློ་བཟང་ཡེ་ཤེས་
ཀྱི་གསན་ཡིག་སོགས་ལས་གསུངས་པ་ལྟར་རོ།།    ༈    །།ཇོ་བོ་ཡབ་སྲས་ཀྱི་གསང་ཆོས་ཐུན་མོང་མིན་པ་བཀའ་གདམས་ཐིག་ལེ་བཅུ་དྲུག་གི་བརྒྱུད་རིམ་ནི། ཇོ་བོ་ཡབ་སྲས་ཞལ་བཞུགས་དུས་ཤིན་ཏུ་
གསང་བར་མཛད་ནས་གསང་ཆོས་འདི་འཛིན་པའི་སྨོན་ལམ་གྱི་མཐུ་གྲུབ་པ་རྗེ་བཙུན་འཇམ་པའི་དབྱངས་ཀྱིས་བྱེན་གྱིས་བརླབས་པའི་བཤེས་གཉེན་ཆེན་པོ་རྡོག་ལེགས་པའི་ཤེས་རབ་གཅིག་པུ་ལ་གནང་སྟེ་བཀའ་རྒྱ་
དམ་པོར་བཏབ། ཇོ་བོ་རྗེ་ཞིང་གཤེགས་ནས་འབྲོམ་རིན་པོ་ཆེས་དགེ་བཤེས་ཀ་བ་ལ་འདིའི་དབང་དང་གདམས་ངག་མདོར་བསྡུས་ཤིག་གནང་ནས་བཀའ་རྒྱས་བཏབ། སྲས་ཀྱི་ཐུ་བོ་སྐུ་མཆེད་གསུམ་ལས་ཕུ་ཆུང་བ་

[487A]༄༅། །ལ་བཀའ་གདམས་སྙིང་གི་ཐིག་ལེའི་མན་ངག་གི་མཛོད་འཛིན་པར་ལུང་བསྟན་མཛད་དོ། །དེས་ན་འབྲོམ་རིན་པོ་ཆེའི་ཐུགས་སྲས་དགེ་བའི་བཤེས་གཉེན་ཕུ་ཆུང་བ་ཞེས་གྲགས་པ་དེ་ནི་
འཕན་ཡུལ་རྒྱལ་གྱི་སྐྱི་ར་རྫིང་ཁར་ལྕགས་མོ་ལུག་གི་ལོ་ལ་སྐུ་འཁྲུངས། ཚེ་རབས་མང་པོར་ལམ་ལ་སྦྱངས་པའི་བག་ཆགས་བརྟས་པས་བྱིས་པའི་དུས་ནས་མི་རྟག་བ་རྟོགས་པའི་བློ་རང་འཁྲུངས་བྱུང་སྟེ་སྲིད་པའི་ཕུན་ཚོགས་
གང་ལའང་མ་ཆགས་པར་རྒྱལ་བའི་བསྟན་བ་ལ་ཞུགས་ཏེ་ཆོས་རྣམ་དག་ཅིག་མཛད་བཞེད་ནས་རྒྱལ་ལྷ་ཁང་དུ་བྲོས་ཏེ་ཞང་ཆེན་པོ་དང། གླན་ཚུལ་བྱང་ལ་རབ་ཏུ་བྱུང། མཚན་གཞོན་ནུ་རྒྱལ་མཚན་དུ་བཏགས། དེ་
ནས་འདུལ་བའི་བཅས་མཚམས་རྣམས་མིག་གི་འབྲས་བུ་ལྟར་བསྲུང་ཞིང་སྔོན་བྱོན་དམ་པའི་རྣམ་ཐར་བསམས་ཏེ་ཐོས་པས་མ་སྒོམ་གསུམ་ཆ་ཚང་པ་ཞིག་མཛད་བཞེད་ནས་མཁས་པ་ཆེན་པོ་ཁུ་སྟོན་ལ་ཕར་ཕྱིན་གྱི་
འགྲེལ་ཆུང་ཚར་བཅོ་ལྔ་གསན་པ་སོགས་ཐོས་པ་མང་དུ་མཛད་འདུལ་བ་ལའང་གསན་སྦྱོང་མཐར་ཕྱིན་པར་མཛད་ནས། སྙེ་ཐང་དུ་ཇོ་བོའི་ཞལ་མཇལ་ཞིང་ཆོས་ཀྱང་ཅུང་ཟད་གསན། ཇོ་བོ་གཤེགས་ནས་དགེ་
བཤེས་སྟོན་པའི་ཕྱགས་ཕྱི་མཛད་ནས་ར་སྒྲེང་དུ་ཕེབས། གདམས་པ་རྫོགས་པར་གསན་ཞིང་ཐུགས་ཉམས་སུ་བཞེས། དགེ་བཤེས་སྟོན་པའི་བཀའ་ལུང་གིས་སློབ་མ་སྐྱོང་བའང་མཛད་དེ། འབྲོམ་རིན་པོ་ཆེའི་

[487B]བའི་བསླབ་བྱ་ལེགས་པར་སློབས་ཤིག་ཅེས་བཀའ་གནང་ནས། འདུལ་བའི་ཕྱག་ལེན་ཁྲིད་བར་མཛད། དགེ་བཤེས་སྟོན་པ་ལོ་བཅུ་གཅིག་ཏུ་བསྟེན་ནས་ཡོན་ཏན་མ་ལུས་
ཐུགས་ལ་མངའ་བར་མཛད། དགེ་བཤེས་སྟོན་པ་འདས་ནས་ཚེ་འདིའི་འཁྲི་བ་ཕྲ་མོ་འང་མེད་པར་དབེན་པའི་གནས་སུ་མདོ་སྔགས་ཀྱི་ལམ་ཆ་ཚང་ལ་ཉམས་ལེན་མཐར་ཕྱིན་བ་ཞིག་མཛད་བཞེད་བར་བྱུང་སྟེ། དགེ་བཤེས་
ཕུ་ཆུང་བ་འདེ་ཉིད་ནི། སྐྱེས་ཀྱང་ནགས་སུ་སྐྱེས། དེངས་ཀྱང་ནགས་སུ་དེངས་པ་ལྟ་བུ་ཞིག་ཡིན་ཏེ། ཤ་གཟུག་རང་ཟ་གསུངས་ནས་སྒྲུབ་པ་འབའ་ཞིག་མཛད་དེ། འཕན་ཡུལ་ཡུང་བའི་ཕུ་ཕུ་ཆུང་དུ་སྒྲུབ་ཁང་བརྩིགས་ཏེ་
སྒྲུབ་པ་གཙོ་བོར་མཛད། དེའི་ཚེ་སྒྲུབ་ཁང་གི་ནུབ་ན་བྲག་ལ་ཕྱག་མཛུབ་བཙུགས་པར་སྒྲུབ་ཆུ་བྱུང་བའང་ཡོད་དོ། །འདིས་སློབ་མ་དྲུང་དུ་འདུས་པ་དག་ལའང་རྟེན་ཅིང་འབྲེལ་པར་འབྱུང་བ་ཡན་ལག་བཅུ་གཉིས་ཀྱི་གདམས་པ་
གཙོ་བོར་འདེབས་བར་མཛད་ཅིང། ལམ་གྱི་རིམ་པའང་དེའི་ཁོངས་སུ་འཐུས་པར་མཛད་དོ། །བདག་ཉིད་ཆེན་པོ་འདི་རི་དྭགས་རྨས་མ་ལྟར་འདུ་འཇི་ལ་ཆེས་འཇིགས་པས་སྐུ་མཆེད་གསུམ་ཚོགས་པའི་སྐབས་མ་གཏོགས་
ཚོགས་མི་སྡུད་ཅིང། གཅིག་བུ་གཉིས་སུ་མེད་སར་དབེན་པ་ནས་དབེན་པར་འཕོ་བར་མཛད་ཀྱང་ཡོན་ཏན་གྱི་དྲི་བསུང་ལ་ཐམས་ཅད་འཁོར་ཏེ་སྐུ་མཆེད་གཉིས་ཀྱི་སློབ་མ་ཕལ་ཆེ་བས་ཆོས་མ་གསན་པ་མེད་དེ། སྤྱན་སྔ་གཤེགས་

[488A]༄༅། །ནས་བྱ་ཡུལ་བས་ཕུ་ཆུང་དུ་བྱོན་ཏེ་རྟེན་འབྲེལ་གྱི་ཁྲིད་གསན་ཅིང་བཞུགས་དུས་མང་རའི་ཞལ་ནས། ད་ལྟ་ཕུ་ཆུང་ན་ཉན་ཐོས་ཀྱི་རྫུ་འཕྲུལ་གྱིས་འགྲོ་བའི་བྱང་ཆུབ་སེམས་དཔའ་ཞིག་སྨིན་བདོག་
གསུང་སྐད། ཕུ་ཆུང་བའི་ལུགས་ཀྱི་རྟེན་འབྲེལ་གྱི་ཁྲིད་ཉམས་སུ་ལེན་ཆུལ་བྱ་ཡུལ་བའི་བཀའ་རྒྱུད་ལ་དར་ཆེ་ཆེ་བར་བྱུང་ངོ། །དགེ་བཤེས་ཕུ་ཆུང་བ་དེ་ཉིད་དཀོན་མཆོག་མཆོད་བ་ལ་གཙོ་བོར་མཛད་པས་གཟིམ་ཁང་གི་
ཕྱི་རོལ་ཏུ་སྦོས་ཀྱི་དྲི་ངད་ལྡང་བ་ལགས་པར་གདའ། ཞལ་ནས་ངས་དང་པོར་སྤང་སྤོས་སྣ་ཆ་ཏིང་ངེ་བ་ཕུལ། དེ་ནས་རེང་བུ་བཞི་སྦྱོར་མངར་སིད་དེ་བ་འབུལ་རྒྱུ་བྱུང། ད་ལྟ་ཨ་ཀ་རུ་དང་དུ་རུ་ཀ་ལ་སོགས་པ་དྲི་བསུང་ཆིང་ངེ་བ་
འབུལ་གསུང། ལན་ཅིག་ལ་གསེར་སྲང་ཉི་ཤུ་རྩ་གཉིས་ཀྱི་སྤོས་སྦྱར་སྐད། ཡང་ཞལ་ནས། ད་ལྟ་ནས་སྐྱབས་འགྲོ་གོམས་ཅན་ན་བའི་ཚེ་ཨ་ར་ཟེར་བའི་དོད་ལ་སངས་རྒྱས་སོགས་འོང་སྟེ་གསུང་ཡང་ལན་ཅིག་
གཡང་ཤུན་མགོ་ལ་བཀབ་ནས་རྒྱལ་ལྷ་ཁང་གི་ཤི་བ་རྣམས་བགྲང་གིན་སྣང་སྐད། ཡང་ལན་ཅིག་ཕུ་ཆུང་བ་དང་ཁམ་ལུང་བ་འཛོམ་དུས་དགེ་བཤེས་པ་ནི་ལས་འབྲས་ཁོ་ན་གལ་ཆེ་བར་གསུང་བ་ལ། ད་ལྟ་བཤད་
རིན་དང་ཉན་རིན་དང་སྒོམ་རིན་མེད་པར་བྱེད་དེ། འདི་ཁོ་ན་ཉམས་སུ་བླངས་དཀའ་སེམས་གསུང་བས། ཕུ་ཆུང་བ་ཡང་དེ་ཙུག་ལགས་གསུང་བ་དང། ཡང་ཕུ་ཆུང་བའི་ཞལ་ནས། ང་ནི་རྒས་ཁར་མཛངས་བླུན་ལ་ཁ་

[488B] ཡང་ཞལ་ནས། འུ་ཅག་དགེ་བའི་ཚིག་འབྲུ་བཏོན་དང། མི་དགེ་བ་དོན་བཏོན་དུ་འགྲོ་གསུང། ཡང་ཕུ་ཆུང་བ་ཆེན་པོས་ལན་ཅིག་ནམ་ཕྱེད་ཅན་ཨ་ཙ་མ་གསུང། ཅི་ནོངས་ཞུས་པས། དེ་རིང་མདོ་
སྡེ་བལྟས་པ་ན་དུས་ཀྱི་མཐའི་ཉན་ཐོས་བྱེ་མའི་སྒྲོ་བ་ཁ་སྤུབ་བ་བཞིན་མར་ལ་འགྲོ་བར་བཤད་སྣང། དེའི་གསེབ་ན་ནི་ང་ཡང་ཡོད་བླ་ལྷག་བའི་ཆོས་ནི་མ་བྱས། སྲུབ་ཀར་ཆགས་པ་འདྲ་ཡིན་ན་རུང་སྟེ་ཞེས་གསུངས། ཡང་ཞལ་
ནས༑ ཆོས་བྱེད་པ་ལ་ཤེས་དགོས། དེ་ལ་གོ་དགོས། དེ་ལ་ཉན་དགོས་ཡང་ཧུར་ཆེན་པོ་ཕྱུང་ནས་བྱེད་དགོས། ལུང་པའི་སྲོལ་བསྒྱུར་ནས་ཆོས་བྱེད་དགོས་ཏེ། བདག་གཞན་བརྗེ་བའམ། འཇིག་རྟེན་དང་མི་མཐུན་བར་
བྱེད་དགོས། གཏམ་ངན་བླངས་ནས་བྱེད་དགོས། སྙིང་ཁམ་རང་དཔེ་ཐེའུ་ཙམ་དགོས་གསུང། ཡང་ལན་ཅིག་དགེ་བཤེས་ཤ་བོ་སྒོང་པའི་མཚན་ཕྱུང་ནས། ཇོ་བོ་པ་འཆི་བ་འདི་མངོན་སུམ་དུ་མི་རོ་ལུད་བཞིན་སྐྱེལ་བ་
འདི་མི་གོ་བར་ཆོས་རྣམས་ཀྱི་གནས་ལུགས་འཇིག་རྟེན་མཐའ་དག་གིས་ཨྱིད་ཆེས་པར་དཀའ་བ་ལ་བློ་འགྲོ་བ་སྐད་ཟེར་བ་འདིལ་གློ་བ་མི་ཆེས་བར་གདའོ་གསུང་སྐད། ཡང་ཤ་བོ་སྒང་པ་ལ་ང་དེ་རིང་ཁྱེད་ལ་ཆོས་ཤིག་ཉན་
གསུངས་ནས། སླེ་མོ་ཐང་དུ་རོ་བསྲེགས་པ་རྣམས་སྟོན་ཅིག་གསུང་ཤ་བོ་སྒང་པས་འདིར་འདི་སྐད་བྱ་བ་བསྲེགས་པ་ལགས། འདིར་འདི་སྐད་བྱ་བ་བསྲེགས་བ་ལགས་བྱ་བ་ལ་སོགས་པ་གསུངས་པས། ཉོན་མོངས་པ་
[489A]༄༅། །ར་ཡོམ་མི་བ། སྒྲོ་ལྡེམ་མེ་བ། རྨིག་པ་ཤ་ར་བར་བཞག་བའི་ཆོས་བྱེད་ཤེས་པ་གསུངས་པ་ལ། ཤ་བོ་པའི་ཞལ་ནས། ཤེས་ཕ་བས་ཀྱང་མཁས་ཀྱང་མཁས། མཁས་པ་བས་མང་ཡང་
མང་གསུང་ངོ། །ཡང་ལན་ཅིག་ཞལ་ནས་འཆི་བ་མི་རྟག་པ་དང་ལས་དང་འབྲས་བུ་མང་དུ་སྒོམས་ཤིག་ཕས་ཕམ་པ་བཞི་བྱུང་ཡང་སྦྱོད་ནུས་པ་ཅིག་འོང་གི་དེ་ངའི་ཁ་ཆེམས་ཡིན་གསུང་ངོ། །ཡང་ཞལ་ནས། བདག་
ཉིད་གང་ལ་མི་དགའ་བ། །གཞན་ལ་ཀུན་དུ་ཆི་སྤྱད་དོ། །ཞེས་པ་བྱང་ཆུབ་སེམས་དཔའི་བསླབ་པའི་ཁོག་པ་ཡིན་གསུང། འབྲོམ་རིན་པོ་ཆེའི་ཞབས་དྲུང་དུ་སྐུ་མཆེད་གསུམ་འཚོགས་ནས་འབྲོམ་རིན་པོ་ཆེ་ཞིང་གཤེགས་
ཀྱི་པར་དུ་འབྲལ་མེད་དུ་བཞུགས་ཀྱང་ཇོ་བོ་ཡབ་སྲས་ཀྱི་གསང་བའི་ཆོས་རྫོགས་བར་མངའ་བ་ནི་ཕུ་ཆུང་བ་ཉིད་མིན་ཏེ་འབྲོམ་རིན་པོ་ཆེའི་ཞལ་ནས་ཀྱང། ཚུལ་ཁྲིམས་འབར་བ་རིན་ཆེན་འོད་གསལ་བ། །རིན་ཆེན་
གསལ་བས་ཚུལ་ཁྲིམས་རྒྱན་མཇེས་པ། །ང་ཡི་རྣམ་ཐར་མི་ནུབ་སྐྱོང་བར་མཛོད། །གཞོན་ནུ་རྒྱལ་མཚན་ང་དང་གཉིས་སུ་མེད་།ཐུགས་རྗེ་ཆེན་པོ་ཀུན་ཏུ་སྦས་པའི་བུ། །འཇིག་རྟེན་ཁམས་རྣམས་རྒྱལ་མཚན་འདི་
ཡིས་གང། །པདྨའི་སུལ་རྣམས་གཞོན་ནུ་འདི་ཡིས་བརྒྱན། །ཅེས་དང། འདི་ལ་གྲ་བར་གྱུར་པ་སུ་ཡང་མེད། །སློབ་མར་མ་གྱུར་ཆོས་པ་སུ་ཡང་མེད། །འདི་ལ་གནས་མེད་ཞིང་ཁམས་ཐམས་ཅད་འཛིན། །མི་གྲལ་

[489B] །གཞོན་ནུ་རྒྱལ་མཚན་རྟག་ཏུ་རྒྱལ་གྱུར་ཅིག་ཅེས་གསུངས་ཏེ་ལེགས་པར་བསྔགས་པའི་སེམས་དཔའ་ཆེན་པོ་འདིས་ཇོ་བོ་ཡབ་སྲས་ཀྱི་གསང་ཆོས་བཀའ་གདམས་ཐིག་ལེ་བཅུ་
དྲུག་གི་དབང་དང་གདམས་ངག་ཇི་ལྟར་གསན་བ་དང། ཉམས་ལེན་ཇི་ལྟར་མཛད་བ་དང། བདག་ཉིད་ཆེན་པོ་འདིའི་ཕྱག་ཏུ་སྤྲུལ་པའི་གླེགས་བམ་ཇི་ལྟར་བྱུང་ཆུལ་སོགས་ལོ་རྒྱུས་རྣམ་ཐར་ཅུང་ཟད་བརྗོད་ན། ཇོ་བོ་ཡབ་
སྲས་གཉིས་ཡེར་པ་ལྷ་རི་སྙིང་པོའི་མགུལ་ན་བཞུག་ས་དུས་མདོ་སྔགས་གསུང་རབ་དགོངས་འགྲེལ་དང་བཅས་པ་ཐམས་ཅད་ཀྱི་སྙིང་པོའི་དོན་བྱང་ཆུབ་ལམ་གྱི་རིམ་པའི་གནད་རྣམས་ལ་བཀའ་བགྲོ་བར་མཇད་པའི་ཚེ་རྒྱུད་པ་
གསུམ་གྱི་བླ་མ་གོང་མ་ཐམས་ཅད་ཀྱང་དངོས་སུ་བྱོན་ཏེ་ཞལ་འཛོམ། མགོན་པོ་སྤྱན་རས་གཟིགས་དང་རྗེ་བཙུན་མ་སྒྲོལ་མ་སོགས་ལྷག་པའི་ལྷ་རྣམས་ཀྱིས་ཀྱང་དངོས་སུ་ཞལ་བསྟན། དེའི་ཚེ་མགོན་པོ་གསེར་གླིང་པས་
བྱང་ཆུབ་ལམ་གྱི་རིམ་པའི་སྙིང་པོ་དང་སྲོག་ཤིང་དང་ལམ་གྱི་རྩ་བ་བྱང་ཆུབ་ཀྱི་སེམས་རིན་པོ་ཆེ་མ་སྐྱེས་པ་བསྐྱེད་པ་དང། སྐྱེས་ཟིན་གོང་ནས་གོང་དུ་སྤེལ་བ་དང། ཉམས་ལེན་མཐར་ཕྱིན་པར་བྱེད་པ་ལ་སྙིང་རྗེའི་ལྷ་མགན་
པོ་སྤྱན་རས་གཟིགས་ལྷག་པའི་ལྟར་བསྟེན་ནས་གསོལ་བ་གདབ་དགོས་པ་དང། མགོན་པོ་སྤྱན་རས་གཟིགས་ཀྱི་སྐུའི་བཀོད་པ་བསམ་གྱིས་མི་ཁྱབ་པ་ཐིག་ལེ་བཅུ་དྲུག་གི་མན་ངག་ལས་འབྱུང་བ་ལྟར་ཡོད་ཚུལ་རྣམས་

[490A]༄༅། །གསུངས། རྗེ་བཅུན་མ་སྒྲོལ་མས་ཀྱང་གསུང་རབ་དགོངས་འགྲེལ་དང་བཅས་པ་ཐམས་ཅད་སྐྱབས་གནས་བླ་མ་རྗེས་དྲན་རང་ལུས་ལྷ་སྐུར་རྗེས་དྲན། ངག་བཟླས་བརྗོད་དུ་རྗེས་དྲན་འགྲོ་ཀུན་ཕ་
མར་རྗེས་དྲན། གནས་ལུགས་སྟོང་པ་རྗེས་དྲན་ཏེ་རྗེས་དྲན་ལྔར་བསྡུས་ནས་ཉམས་སུ་ལེན་ཚུལ་རྒྱས་པར་གསུངས་ཏེ། དེ་ནི་ཐིག་ལེ་བཅུ་དྲུག་གི་གདམས་ངག་འདིའི་ཉམས་ལེན་བྱ་ཚུལ་ཉིད་དོ། །དེ་ནས་ཇོ་བོ་རྗེས་འབྲོམ་
རིན་པོ་ཆེའི་སྐྱེས་རབས་རྣམ་ཐར་རྣམས་དང་སྤྲུལ་པའི་བཀོད་བ་བསམ་གྱིས་མི་ཁྱབ་པ་རྣམས་མདོར་བསྡུས་གསུངས་ཤིང། འབྲོམ་རིན་པོ་ཆེ་ཉིད་ལའང་ཁྱེད་བོད་ཀྱི་མགོན་པོ་ཐུགས་རྗེ་ཅན་ཡིན་པས་ཧ་ཅང་སྤ་བར་མ་མཛད་
པར་ཕྱི་རབས་ཀྱི་གདུལ་བྱའི་དོན་དུ་ཅུང་ཟད་གསུངས་ཤིག་ཅེས་བསྐུལ་བ་ན་འབྲོམ་རིན་པོ་ཆེས་ཐ་མལ་པའི་སྣང་ངོར་བསྟན་པའི་སྐུ་དེ་ཡལ་ནས་ཐུགས་རྗེ་ཆེན་པོ་རྒྱལ་བ་རྒྱ་མཚོ་རྟེན་དང་བརྟེན་བར་བཅས་པའི་དཀྱིལ་འཁོར་
དུ་དངོས་སུ་བཞེངས་ནས་ཐིག་ལེ་བཅུ་དྲུག་གི་གདམས་བ་ཟབ་མོ་རྣམས་གསུངས། དེ་ཡང་ཇོ་བོ་ཡབ་སྲས་ཀྱིས་གསུངས་བ་ཙམ་མིན་གྱི། མདོ་རྒྱུད་ནས་གསུངས་པའི་མན་ངག་སྟེ་མདོ་སྡེ་ཟ་མ་ཏོག་བཀོད་པར་ཐིག་ལེ་
བཅུ་དྲུག་གི་དཀྱིལ་འཁོར་འདི་དང་ཆ་འདྲ་བར་ཐུགས་རྗེ་ཆེན་པོའི་སྐུའི་བ་སྦུའི་བུ་ག་རེ་རེ་ཡང་སངས་རྒྱས་ཀྱི་ཞིང་མང་པོ་ཡོད་པ་སོགས་གསུངས། དེ་བཞིན་དུ་འདུས་པ་ཆེན་པོའི་གཟུངས་ལ་སོགས་པ་དང། དཔལ་

[490B]ངག་འཇམ་པའི་དབྱངས་ཀྱི་ཞལ་ལུང་དང། དེའི་མན་ངག་སྒྲུབ་ཐབས་ཀུན་བཟང་དང། གྲོལ་བའི་ཐིག་ལེ་རྩ་འགྲེལ་སོགས་ལས་ཐིག་ལེ་བཅུ་དྲུག་གི་ཉམས་ལེན་འདིའི་གནད་
རྣམས་གསུངས་ཏེ་ད་དག་གི་ཚུལ་ཞིབ་པར་བདག་གིས་ཡི་གེ་ལོགས་སུ་བྲིས་ནས་ཡོད་དོ། །དེ་ལྟ་བུའི་སྙིང་གི་ཐེག་ལེའི་དཀྱིལ་འཁོར་སྒོམ་ཚུལ་གྱི་གདམས་པ་ཟབ་མོ་ཡིད་ཆེས་ཁུངས་བཙུན་བྱིན་རླབས་ཀྱི་ཚན་ཀ་ཤིན་ཏུ་ཆེ་བ་འདི་
ཇོ་བོ་ཡབ་སྲས་གཉིས་ཀྱིས་དགེ་བཤེས་གསང་ཕུ་བ་ལ་གནང་སྟེ་དེ་ཡང་དགེ་བཤེས་གསང་ཕུ་བ་རྡོག་ལགས་པའི་ཤེས་རབ་ཅེས་བྱ་བ་འདི་ནི་བསྐལ་པ་དཔག་ཏུ་མེད་པ་ནས་ཚོགས་རྒྱ་ཆེན་པོ་བསགས་ཤིང། ལྷག་པར་ཇོ་བོ་ཡབ་
སྲས་ཀྱི་གསང་བའི་མཛོད་འཛིན་པའི་སྨོན་ལམ་རླབས་པོ་ཆེ་བཏབ་པ། རྗེ་བཙུན་འཇམ་པའི་དབྱངས་ཀྱིས་དངོས་སུ་བྱིན་གྱིས་བརླབས་བས་ཤེས་བྱའི་གནས་ཐམས་ཅད་ལ་མཁྱེན་པ་ཐོགས་པ་མེད་པར་འཇུག་པ་ཞིག་སྟེ། དེ་ལྟ་
བུའི་བདག་ཉིད་ཆེན་པོ་དེ་གསང་ཕུ་ན་དགེ་འདུན་ལྔ་བརྒྱ་ཙམ་ལ་གཞུང་ལུགས་རབ་འབྱམས་འཆད་ཅིང་བཞུགས་པ་ན། རྗེ་བཙུན་འཇམ་པའི་དབྱངས་ཀྱི་བཀས་བསྐུལ་ནས་ཚེ་འདིའི་བུན་ལོང་ཐམས་ཅད་དོར་ཏེ་ཕྱི་བཞིན་འབྲང་
བ་ཞིག་དང་བཅས་ཡེར་པ་ལྷ་རི་སྙིང་པོར་ཕེབས་ནས་ཇོ་བོ་ཡབ་སྲས་ལ་དངུལ་གྱི་མཎྜལ་མདའ་གང་བ་ཞིག་ལ་དུང་གི་ཚོམ་བུ་བཀོད་པ་སོགས་མཆོད་པའི་དངོས་པོ་ཚད་མེད་བས་མཆོད་དེ་ཡང་དང་ཡང་དུ་གསོལ་བ་བཏབ་ནས་

[491A]༄༅། །འབྲོམ་རིན་པོ་ཆེའི་སྐྱེས་རབས་རྣམས་དང། སྙིང་གི་ཐིག་ལེའི་གདམས་པ་ཡོངས་སུ་རྫོགས་བར་ཞུས། གང་གསུངས་ཐམས་ཅད་ཐུགས་ལ་བཟུང། རྗེ་བཙུན་འཇམ་པའི་དབྱངས་ཀྱི་མཐུས་
གདམས་པ་ཡོངས་སུ་རྫོགས་པ་ཡི་གེའི་གཟུགས་སུ་ཤར་པའི་བཀའ་གདམས་སྤྲུལ་པའི་གླེགས་བམ་ཆེན་མོ་ཡང་ཕྱག་ཏུ་བཞུགས། དེ་ནས་རྡོག་ལེགས་པའི་ཤེས་རབ་ཀྱིས་གསང་ཕུར་ཕེབས་ནས་བཀའ་གདམས་སྤྲུལ་པའི་
གླེགས་བམ་ལ་མཆོད་པ་ཚད་མེད་པས་མཆོད་ཅིང་ཁོར་ཡུག་ཏུ་གསོལ་བ་བཏབ། ནམ་ཞིག་ན་རྗེ་བཙུན་འཇམ་པའི་དབྱངས་ཀྱིས་བསྐུལ་ནས་མངའ་རིས་བ་ཤེས་རབ་རྒྱལ་མཚན་ཞེས་བྱ་བའི་བྱང་ཆུབ་སེམས་དཔའ་ཆེན་པོ་
ཞིག་གསང་ཕུའི་ནགས་ཁྲོད་ན་སྒོམ་ཞིང་ཡོད་པའི་སར་གསང་པུ་བ་ཅན་པོ་བྱོན་ནས་སྙིང་གི་ཐིག་ལེའི་གདམས་བ་འདིའི་ལོ་རྒྱུས་ཅུང་ཟད་གསུངས་པ་ན་བྱང་ཆུབ་སེམས་དཔའ་ཤེས་རབ་རྒྱལ་མཆན་གྱིས་ཀྱང་དེ་ལྟ་བུའི་
གདམས་བ་ཟབ་མོ་དེ་ཅི་ནས་ཀྱང་གསུང་འཆལ་ཞེས་གསོལ་བ་བཏབ་བ་ན། གསང་ཕུ་བ་ཆེན་པོས་ཀྱང་ཞལ་གྱིས་བཞེས་ནས་འདི་ལ་སྤྱན་རས་གཟིགས་ཀྱི་དཀྱིལ་འཁོར་ལ་མཆོད་པའི་རྒྱུ་ཞིག་དགོས་གསུངས་པ་ན། བྱང་ཆུབ་
སེམས་དཔའ་ཤེས་རབ་རྒྱལ་མཚན་གྱིས་ཡོ་བྱད་ཅི་ཡོད་མཆོད་པའི་རྒྱུར་ཕུལ། དའི་སྟེང་དུ་གསང་ཕུ་བ་ཆེན་པོས་ཀྱང་ཡོ་བྱད་མང་དུ་གནང་སྟེ། ཐིག་ལེའི་དཀྱིལ་འཁོར་བཞེངས་ནས་སྒྲུབ་གྲོགས་དགེ་སློང་བཞི་དང་

[491B]དང་གདམས་པ་ཡོངས་སུ་རྫོགས་བར་གནང། མཐར་སྤྲུལ་བའི་གླེགས་བམ་ཡང་གནང་སྟེ་བཀའ་རྒྱད་དམ་དུ་མཛད། དེ་ནས་བྱང་ཆུབ་སེམས་དཔའ་ཤེས་རབ་རྒྱལ་མཚན་གྱིས་མི་
མེད་དབེན་པའི་གནས་དུ་མར་ཉམས་སུ་བཞེས་ཏེ་རྟོགས་པ་མཆོག་བརྙེས་ནས་དགེ་བཤེས་ཕུ་ཆུང་བའི་སར་བྱོན་པ་ན། ཕུ་ཆུང་བས་ཀྱང་ཁོང་ལ་སྙིང་གི་ཐིག་ལེའི་གདམས་པ་ཟབ་མོ་འདི་ཡོད་པར་མངོན་ཤེས་ཀྱིས་མཁྱེན་ནས་དེ་
གནང་དགོས་བར་གསོལ་བ་བཏབ། བྱང་ཆུབ་སེམས་དཔའ་ཆེན་པོས་ཀྱང་ཞལ་གྱིས་བཞེས་ནས་འདི་ལ་སྤྱན་རས་གཟིགས་ཀྱི་དཀྱིལ་འཁོར་ལ་མཆོད་རྫས་ཤིག་དགོས་གསུངས་པ་ན། ཕུ་ཆུང་བས་རྣམ་སྲས་ལ་འཕྲིན་ལས་ཀྱི་
གྲོགས་བཅོལ་བ་ན་དེ་མ་ཐག་ཏུ་མཆོད་རྫས་ཐམས་ཅད་ཐོགས་པ་མེད་པར་གྲུབ་སྟེ་དཀྱིལ་འཁོར་བཤམས། གཉིས་ཀ་ཀུན་སྤང་བྱ་བྲལ་དུ་སོང་བས་སྒྲུབ་གྲོགས་གཞན་མ་རྙེད་པ་ན་ཕུ་ཆུང་བས་འཕགས་པ་གནས་བརྟན་བཅུ་དྲུག་
ལ་གསོལ་བ་བཏབ་ནས་གནས་བརྟན་བཅུ་དྲུག་གིས་སྒྲུབ་གྲོགས་མཛད་དེར་བྱང་ཆུབ་སེམས་དཔའ་ཤེས་རབ་རྒྱལ་མཚན་གྱིས་སྙིང་གི་ཐིག་ལེའི་དཀྱིལ་འཁོར་དུ་དབང་བསྐུར་བ་དང་གདམས་ངག་རྣམས་སྤེལ་མར་བྱས་ཏེ་ཟླ་བ་
གཅིག་དང་ཞག་བཅོ་བརྒྱད་ཀྱི་རིང་ལ་ཡོངས་སུ་རྫོགས་པ་གནང་ཞིང། མཐར་བཀའ་གདམས་སྤྲུལ་པའི་གླེགས་བམ་ཡང་དགེ་བཤེས་ཕུ་ཆུང་བ་ལ་གཏད་ནས་བྱང་ཆུབ་སེམས་དཔའ་ཤེས་རབ་རྒྱལ་མཚན་སྐུའི་སྣང་བ་བསྡུས་

[492A]༄༅། །ཏེ་འཇའ་ལུས་སུ་གཤེགས་སོ། །དེ་ནས་དགེ་བཤེས་ཕུ་ཆུང་བ་ཆེན་པོས་དབེན་པའི་གནས་དུ་མར་ཐུགས་ཉམ་སུ་བཞེས་ཏེ་ཟུང་འཇུག་གི་གོ་འཕང་བརྙེས་པ་ན་བྱང་ཆུབ་སེམས་དཔའ་རིན་ཆེན་
རྒྱལ་མཚན་ཞེས་བྱ་བའི་སར་ཕེབས། དེས་ཀྱང་ཕུ་ཆུང་བ་ཆེན་པོ་ལ་བཀའ་གདམས་བསྟན་པའི་སྙིང་པོ་འདི་གནང་དགོས་པར་གསལ་བ་བཏབ་པ་ན། གདམས་ངག་འདི་ལ་ཐུགས་རྗེ་ཆེན་པོའི་དཀྱིལ་འཁོར་ལ་མཆོད་རྫས་
ཤིག་དགོས་བས་ཁྱོད་རང་ཡང་བསོད་སྙོམས་ཅུང་ཟད་མཛོད། ངས་ཀྱང་གྲོགས་བྱ་གསུངས་ནས་ཕུ་ཆུང་བ་ཆེན་པོས་ར་སྒྲེང་སོགས་ནས་ཟས་སྣ་དང་སྨན་སྣ་བཙལ། བྱང་ཆུབ་སེམས་དཔའ་རིན་ཆེན་རྒྱལ་མཚན་གྱིས་
བསོད་སྙོམས་བྱས་ཏེ་ཡོ་བྱད་རྣམས་ཚོགས་བ་ན་ཞག་རེ་ལ་ཐིག་ལེ་རེ་མཛད་ནས་ཞག་བཅུ་དྲུག་ལ་ཐིག་ལེ་བཅུ་དྲུག་གི་དབང་རྫོགས་བར་མཛད། མན་ངག་རྣམས་ཟླ་བ་དྲུག་གི་རིང་རྫོགས་པར་བསྟན་ནས་རྒྱུད་སྨིན་ཅིང་གྲོལ་
བར་མཛད་དོ། །དེའི་ཚེ་ཕུ་ཆུང་པ་ཆེན་བོས་བཀའ་གདམས་བསྟན་པའི་སྙིང་པོ་འདི་ཉིད་གངས་རིའི་ཁྲོད་འདིར་མི་ནུབ་ཅིང་འཕེལ་བར་བྱ་པའི་ཕྱིར་བཀའ་གདམས་ལྷ་ཆོས་བདུན་ལྡན་སྙིང་གི་ཐིག་ལེའི་མན་ངག་འདི་ཇི་ལྟར་
བྱོན་ཚུལ་གཏེར་གྱི་ཁ་བྱང་ལྟ་བུ་ཞིག་ཀྱང་ཡི་གེར་འགོད་བར་མཛད་དོ། །དེ་ལྟར་ཕུ་ཆུང་བ་ཆེན་པོས་སེམས་དཔའ་ཆེན་པོ་རིན་ཆེན་རྒྱལ་མཚན་ལ་བཀའ་གདམས་སྙིང་གི་ཐིག་ལེའི་མན་ངག་ཡོངས་སུ་རྫོགས་བར་

[492B]ཆུང་བ་ཆེན་པོ་འཇའ་ལུས་སུ་གཤེགས་སོ། །དེ་ནས་བྱང་ཆུབ་སེམས་དཔའ་རིན་ཆེན་རྒྱལ་མཚན་གྱིས་དབུས་གཙང་མངའ་རིས་བལ་ཡུལ་སོགས་དབེན་གནས་དུ་མར་བྱོན་ནས་
ཉམས་སུ་བ་ཞེས་ཤིང་རྟོགས་པ་མཆོག་བརྙེས་པ་ན་ར་སྒྲེང་དུ་བྱོན་ཏེ་ཞང་སྟོན་དར་མ་རྒྱལ་མཚན་བཙུན་ཆུང་གཞོན་ནུ་ཞིག་ཡོད་པ་དེ་གདམས་ངག་འདིའི་བདག་པོར་འགྱུར་བར་མཁྱེན་ནས་དེ་རྗེས་སུ་བཟུང། དགེ་བཤེས་སྟབས་
ཀབ་ཆེན་པོས་ཞུ་སྣ་དང་མཆོད་རྫས་ཐམས་ཅད་སྦྱོར་བར་མཛད་ནས་ར་སྒྲེང་གི་ཀ་གཉིས་མར་ཐིག་ལེ་བཅུ་དྲུག་གི་དཀྱིལ་འཁོར་རྒྱས་པར་བྲིས་ཏེ། ཇོ་བོ་ཡབ་སྲས་གཉིས་ཀྱང་དངོས་སུ་བྱོན་ནས་བསྙེན་པའི་གྲོགས་མཛད། ཟླ་བ་
གཅིག་དང་ཞག་གཉིས་ཀྱི་རིང་ལ་ཐིག་ལེ་བཅུ་དྲུག་གི་དབང་རྒྱས་པ་ཞིག་མཛད། དེ་ནས་ལོ་བཅུ་གཉིས་ཀྱི་རིང་ཞབས་འབྲིང་དུ་བསྟེན་ཏེ་དཔེན་པའི་གནས་དུ་མར་གདམས་ངག་ཡོངས་སུ་རྫོགས་པར་བསྟན། མཐར་གླེགས་བམ་
ཡང་གནང་སྟེ་ཞང་སྟོན་དར་མ་རྒྱལ་མཚན་ཆོས་འདིའི་བདག་པོར་བྱིན་གྱིས་བརླབས་པོ་དེ་ནས་ཞང་སྟོན་དར་མ་རྒྱལ་མཚན་གྱིས་དབེན་གནས་དུ་མར་ཐུགས་ཉམས་སུ་བཞེས་ཤིང་རྟོགས་པ་མཆོག་བརྙེས་པ་ན་སྟབས་ཀ་བ་བྱང་
ཆུབ་བཟང་པོ་རྗེས་སུ་བཟུང། བྱང་ཆུབ་བཟང་པོས་ཀྱང་ཞང་སྟོན་དར་མ་རྒྱལ་མཚན་ལ་སྙིང་གི་ཐིག་ལེའི་གདམས་པ་འདི་གསུང་བར་གསོལ་བ་བཏབ་པ་ན་ཞལ་གྱིས་བཞེས་ཏེ་མཆོད་རྗེས་རྣམས་བསགས། མཆོད་པའི་ཡོ་བྱད་

[493A]༄༅། །རྣམས་འཇོམ་པ་ན་འབྲོམ་རིན་པོ་ཆེའི་འཁྲུངས་ཡུལ་ཕུག་རིང་དུ་བྱོན་ནས་ཞག་བཅུ་དྲུག་གི་རིང་ལ་ཐིག་ལེ་བཅུ་དྲུག་གི་དབང་ཚར་བར་མཛད། དེ་ནས་ར་སྒྲེང་དུ་བྱོན་ནས་ཟླ་བ་གཅིག་གི་རིང་ལ་
ཐིག་ལེའི་སྒྲུབ་པ་མཛད། དེ་ནས་ལོ་དགུའི་བར་དུ་བསྟེན་ནས་གདམས་ངག་རྣམས་རྫོགས་པར་གསན་ནོ། །དེ་ནས་སློབ་དཔོན་བྱང་ཆུབ་བཟང་པོས་སྙིང་གི་ཐིག་ལེའི་གདམས་པ་ཐུགས་ཉམས་སུ་བཞེས་ཤིང་རྟོགས་པ་
མཆོག་བརྙེས་བ་ན་སྟབས་ཀ་བ་ནམ་མཁའ་རིན་ཆེན་རྗེས་སུ་བཟུང་སྟེ། སྟབས་ཀ་བ་ནམ་མཁའ་རིན་ཆེན་གྱིས་སློབ་དཔོན་བྱང་ཆུབ་བཟང་བོ་ལ་བཀའ་གདམས་བསྟན་པའི་སྙིང་པོ་སྙིང་གི་ཐིག་ལེའི་གདམས་པ་གནང་
དགོས་པར་ཞུས་པ་ན་འདི་ལ་མཆོད་རྫས་ཅུང་ཟད་ཅིག་དགོས་གསུངས། དེ་འཚོལ་བར་ཞུས་ནས་ཡོ་བྱད་རྣམས་བཙལ་ཏེ་མཆོད་རྫས་རྣམས་ཚང་བར་བཙལ་གྲུབ་པ་ན་ཞག་བཅུ་དྲུག་གི་རིང་ཐིག་ལེ་བཅུ་དྲུག་གི་དབང་མཛད་
དེ་ནས་དབེན་པའི་གནས་དུ་མར་ཕེབས་ནས་གདམས་ངག་རྣམས་ཡོངས་སུ་རྫོགས་པར་གནང་སྟེ། ལོ་ཉི་ཤུ་རྩ་བཞིའི་རིང་འབྲལ་མེད་དུ་བསྟེན་ནས་བཀའ་གདམས་ཀྱི་གདམས་ངག་ཡོངས་སུ་རྫོགས་པར་གསན་གསུང་
ངོ༑ ༑འདི་ཡན་ཆད་ནི་ཆིག་རྒྱུད་ཁོ་ན་ཡིན་པ་ལ་སློབ་དཔོན་བྱང་ཆུབ་བཟང་པོས་སྟབས་ཀ་བ་ནམ་མཁའ་རིན་ཆེན་ལ་ད་ཕྱིན་ཆད་མན་ངག་ཅུང་ཟད་ཡངས་སུ་ཐོངས་ཞེས་བཀའ་གནང་དེ་ནས་སློབ་དཔོན་ནམ་མཁའ་

[493B]རྒྱ་ཆེར་སྤེལ་ཞིང། བཀའ་གདམས་གླེགས་བམ་ཡང་དོན་གཉེར་ཅན་མང་པོ་ལ་བཤད། སྙིང་གི་ཐིག་ལེའི་གདམས་པ་ནི་འབྲོམ་ཀུ་མ་ར་མ་ཏི་ལ་གནང་སྟེ། མཆོད་པའི་ཡོ་
བྱད་རྣམས་ཚོགས་པར་བྱས་ཏེ་ཐིག་ལེ་བཅུ་དྲུག་གི་དབང་ཞག་བཅུ་གཉིས་ལ་རྫོགས་པ་ཞིག་མཛད། གླེགས་བམ་ཡང་ཡོངས་སུ་རྫོགས་པར་བསྟན་ཏེ་ཐུགས་ལ་གཟུང་དུ་བཅུག་འབྲོམ་ཀུ་མ་ར་མ་ཏིས་ཀྱང་བཀའ་གདམས་གླེགས་
བམ་ཡོངས་སུ་རྫོགས་པ་ཚིག་གཅིག་ཀྱང་མ་ལུས་པར་ཐུགས་ལ་བཟུང་ནས་རྒྱུན་དུ་ཞལ་ཏོན་མཛད། བཀའ་གདམས་སྤྲུལ་པའི་གླེགས་བམ་ཆེན་མོ་ནི་སློབ་དཔོན་ནམ་མཁའ་རིན་ཆེན་གྱིས་སྟབས་ཀའི་མཆོད་རྟེན་གྱི་ནང་དུ་བཞུགས་
སུ་གསོལ་ཞེས་འབྱུང་ངོ། །དེ་ནས་འབྲོམ་ཀུ་མར་མ་ཏིས་སྣར་ཐང་དུ་ངེས་ནས་བཀའ་གདམས་གླེགས་བམ་རྒྱ་ཆེར་སྤེལ་ཞིང་སྣར་ཐང་མཁན་ཆེན་གྱི་མ་རྒྱལ་མཚན་གྱིས་འབྲོམ་ཀུ་མ་ར་མ་ཏིའི་ཞལ་ནས་ཇི་ལྟར་གསུངས་པ་ལྟར་
བཀའ་གདམས་གླེགས་བམ་ཡི་གོར་བཀོད། དེལ་མ་ཕྱི་བྱས་ནས་ཕྱོགས་ཕྱོགས་སུ་འཕེལ་བ་ཡིན་པས་དེང་སང་བཀའ་གདམས་གླེགས་བམ་ཡི་གེར་འཁོད་པ་ལ་བལྟར་ཡོད་པ་ནི་འབྲོམ་ཀུན་མ་ར་མ་ཏིས་བཀའ་གདམས་གླེགས་
བམ་ཐུགས་ལ་བཟུང་བ་དེའི་བཀའ་དྲིན་ལས་བྱུང་བ་ཡིན་ནོ། །དེ་ནས་རིམ་གྱིས་ཐམས་ཅད་མཁྱེན་པ་དགེ་འདུན་གྲུབ་དང། རྒྱལ་བ་དགེ་འདུན་རྒྱ་མཚོ་གཉིས་ཀྱིས་རྒྱ་ཆེར་སྤེལ་བར་མཛད། དེ་ནས་རིམ་གྱིས་བརྒྱུད་དེ་པཎ་ཆེན་

[494A]༄༅། །ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དང། རྒྱལ་དབང་ཐམས་ཅད་མཁྱེན་པ་ངག་དབང་བློ་རྒྱ་མཚོ་གཉིས་ཀྱིས་སྤེལ་བར་མཛད། རྒྱལ་དབང་ཐམས་ཅད་མཁྱེན་པ་ངག་དབང་བློ་བཟང་
རྒྱ་མཚོལ་ནི་འབྲོམ་རིན་པོ་ཆེས་དངོས་ས་ཞལ་གཟིགས་ནས་སྙིང་གི་ཐིག་ལེའི་དབང་དང་གདམས་ངག་གནང་བ་ཡིན་ཞེས་བདག་གི་བླ་མ་དམ་པ་གསུང་ངོ། །དུས་ཕྱིས་མི་བདག་གི་དྲིན་ཅན་རྩ་བའི་བླ་མ་རྗེ་བཙུན་ངག་དབང་བྱམས་
པས་སྙིང་གི་ཐིག་ལེའི་དབང་དང་གདམས་ངག་མི་ནུབ་པར་བཟུང་ནས་དོན་གཉེར་ཅན་ཁ་ཤས་ལ་གནང་བ་ལས་ཧ་ཅང་དར་ཆ་ཆེ་བ་མི་སྣང་ལ། བླ་མ་རིན་པོ་ཆེ་དེ་ཉིད་ཀྱི་ཞབས་དྲུང་དུ་བདག་གིས་ཐིག་ལེ་བཅུ་དྲུག་གི་དབང་དང་
བཀའ་གདམས་སྙིང་གི་ཐིག་ལེའི་གདམས་ངག་འདིའི་བཀའ་དྲིན་ལེགས་པར་ཐོབ་ལ་ཇོ་བོ་ཡབ་སྲས་ཀྱི་གསང་ཆོས་བཀའ་གདམས་ལྷ་ཆོས་བདུན་ལྡན་གྱི་སྙིང་པོའི་ཡང་སྙིང་པོ་ཐིག་ལེ་བཅུ་དྲུག་གི་གདམས་ངག་འདི་མ་ནུབ་
ངར་ཡུན་རིང་དུ་གནས་ན་ཅིམ་རུང་སྙམ་དུ་སྨོན་པས་ཐིག་ལེ་བཅུ་དྲུག་གི་གདམས་ངག་འདིའི་བླ་གོང་མའི་བརྒྱུད་རིམ་རྣམ་ཐར་དང། འདིའི་དཀྱིལ་ཆོག་སློབ་མ་རྗེས་སུ་འཛིན་ཚུལ་དང་བཅས་པ་ཆེས་ཞིབ་པར་བཀོད་པ་
བཀའ་གདམས་གསལ་བྱེད་ཅེས་བྱ་བ་དང། བློ་དམན་རྣམས་ཀྱིས་འདིའི་ཆོ་ག་རྣམས་ངག་འདོན་དུ་བྱ་ཚུལ་དང། འདིའི་མན་ངག་ཇི་ལྟར་ཉམས་སུ་ཡེན་ཚུལ་གྱི་ཁྲིད་ཡིག་དང། བཀའ་གདམས་ལྷ་ཆོས་བདུན་ལྡན་

[494B]བསྡེབས་པ་བཅས་གདམས་ངག་འདི་ཆ་ལག་དང་བཅས་པའི་ཡི་གེ་བདག་གིས་ལོགས་སུ་བྲིས་ནས་ཡོད་དོ། །དེས་ན་བྱང་ཆུབ་ལམ་གྱི་རིམ་པ་ལ་བློ་སྤྱོད་བར་འདོད་པ་རྣམས་ཀྱིས་
རྒྱ་ཆེན་སྤྱོད་པའི་རྒྱུད་ཀྱི་བླ་མ་རྣམས་དང། ཟབ་མོ་ལྟ་བའི་རྒྱུད་ཀྱི་བླ་མ་རྣམས་དང། ཉམས་ལེན་བྱིན་རླབས་རྒྱུད་ཀྱི་བླ་མ་རྣམས་ལ་གསོལ་བ་འདེབས་ཤིང་ལམ་ཕྱོགས་དེར་མ་སོང་བར་མདོ་སྔགས་གཉིས་ཀའི་ལམ་གྱི་ལུས་ཡོངས་སུ་
རྫོགས་པ་ལ་སྒྲུབ་པ་སྙིང་པོར་བྱ་ཞིང་ཐ་ན་སྨོན་ལམ་གྱི་ཡུལ་ཚུན་ཆད་དུ་བྱས་ཏེ་བག་ཆགས་ཅི་ཐེབས་བྱའོ།། །།སྨྲས་པ། ནམ་མཁའི་མཐས་གཏུགས་ཕྱོགས་བཅུའི་འཇིག་རྟེན་ན། །ལུས་ཅན་རྣམས་ལ་ཕན་
བདེ་གང་འབྱུང་བ། །རྒྱལ་བའི་བསྟན་པ་ཉིད་ལ་རག་ལས་ཞེས་།རྒྱལ་དང་རྒྱལ་སྲས་ཀུན་གྱིས་མཐུན་པར་གསུངས། །ཕན་བདེའི་འབྱུང་གནས་རྒྱལ་བའི་བསྟན་པ་ནི། །ཚང་ལམ་ནོར་བྱང་ཆུབ་ལམ་རིམ་སྟེ། །རྒྱལ་བསྟན་ཐམས་
ཅད་ལམ་རིམ་འདིར་འདུ་བར། །ཤིང་རྟ་ཆེན་པོ་གཉིས་ཀྱིས་གསུངས་ཕྱིར་རོ། །དེ་ཕྱིར་བྱང་ཆུབ་ལམ་གྱི་རིམ་པ་ཡི། །བཤད་སྒྲུབ་ཇི་སྲིད་གནས་པ་དེ་སྲིད་དུ། །རྒྱལ་བའི་བསྟན་པ་གནས་པ་ཞེས་བྱ་སྟེ། །འདི་ཉམས་ན་ནི་རྒྱལ་
བསྟན་མེད་ཕྱིར་རོ། །སྐྱ་བ་འཛིན་པ་མེད་པར་ནི། །གྲུ་ཡིས་ཕ་རོལ་མི་བགྲོད་ལྟར། །ལམ་སྟོན་བཤེས་གཉེན་མེད་ན་ནི། །ལམ་བཟང་དར་བའི་སྐབས་མེད་དོ། །ཉི་མ་མེད་པར་ཉིན་མོ་མེད། །ས་གཞི་མེད་པར་ལོ་ཏོག་མེད། །རྒྱ་མཚོ་མེད་

[495A]༄༅། །པར་ནོར་བུ་མེད། །ལམ་སྟོན་མེད་པར་ལམ་མེད་དོ། །རྩྭ་ཤིང་ནགས་ཚལ་ལོ་ཏོག་ཐམས་ཅད་ནི། །ས་ལ་གནས་ཤིང་ས་ལས་འབྱུང་བ་ལྟར། །མཐོ་རིས་ཐར་པའི་ཡོན་ཏན་མ་ལུས་པ། །ལམ་སྟོན་
བཤེས་གཉེན་ཉིད་ལ་རག་ལས་སོ། །མ་ནོར་ལམ་སྟོན་བཤེས་གཉེན་དམ་པ་ནི། །མཐོ་རིས་ཐར་པའི་ལམ་བཟང་ལྟ་བའི་མིག་མཆོག་དང་ཐུན་མོང་དངོས་གྲུབ་ཀུན་གྱི་གཞིར། །རྒྱལ་དང་རྒྱལ་སྲས་ཀུན་གྱིས་རྒྱ་ཆེར་བསྔགས། །ཚུལ་དེ་
མཐོང་ནས་བདག་གིས་ནི། །མ་ནོར་ལམ་བཟང་སྟོན་མཛད་པའི་།རྩ་བརྒྱུད་བླ་མའི་ཚོགས་རྣམས་ཀྱི། །རྟོགས་པ་བརྗོད་པ་འདི་བྱས་སོ། །འཁོར་བ་ཐོག་མ་མེད་པ་ནས། །ལས་ཉོན་དབང་གིས་ལུས་བླངས་ཏེ། །བྱ་བ་གང་དང་གང་བྱས་པ། །ཐམས་
ཅད་དོན་མེད་ལས་རོར་སོང། །ད་རེས་རྒྱལ་བསྟན་འཕེལ་བའི་ཕྱིར། །བསྟན་འཛིན་དམ་པའི་ཚོགས་རྣམས་ཀྱི། །རྟོགས་བརྗོད་ངལ་བ་འདི་བྱས་པས། །ལུས་འདིས་སྙིང་པོ་ཅུང་ཟད་ལོན། །འཁོར་བ་ཐོག་མ་མེད་པ་ནས། སེམས་དང་སེམས་བྱུང་
འདི་དག་ནི། །ལོག་པའི་ལམ་དུ་བརྒྱུགས་བརྒྱུགས་ནས། །རྒྱུན་དུ་རང་ཉིད་ཕུང་བར་བྱས། །ད་རེས་ཡུལ་འཛིན་རྣམ་རིག་འདིས་།རྒྱལ་དང་རྒྱལ་བའི་སྲས་རྣམས་ཀྱི། །མཛད་བཟང་ཡོན་ཏན་ལྟས་པས་ན། །རྣམ་རིག་བཀྲ་བ་དོན་ལྡན་བྱས། །ཐོག་
མེད་དུས་ནས་ལས་ཉོན་སྒྱུ་མ་མཁན་པོ་ཡིས། །མི་གཙང་ཁུ་བ་ཁྲག་གི་ཐིགས་པ་ཚོགས་པ་ལ། །རོ་ལངས་ཤ་རུས་འཁྲུལ་འཁོར་ཇི་སྙེད་བཅོས་བཅོས་ཀྱང། །ཅི་བྱས་ཐམས་ཅད་རང་གཞན་ཕུང་བའི་ལས་སུ་སོང། །ད་རེས་ཁུ་ཁྲག་ཐིག་

[495B]གཟུགས་འཛིན་དབང་པོས་དམ་པའི་རྣམ་ཐར་ལ། །ཡང་དང་ཡང་དུ་བལྟས་ཏར་བྱད་དཔྱད་ནས། །ལེགས་བཤད་གྲུབ་བས་ལྟ་བྱེད་དོན་དང་ལྡན། ཐོག་མ་མེད་ནས་ངོ་འཛིན་སྟོང་གྲུབ་ཀྱང། །ཉོན་མོངས་དུག་གསུམ་དབང་དུ་སོང་
སོང་ནས། །མི་དགེའི་གཏམ་གྱིས་ཉིན་མཚན་དུས་འདས་ཏེ། །རང་གཞན་ཐམས་ཅད་ཕུང་བ་བརྒྱུད་མར་བྱས། །ད་རེས་འགྲོ་བའི་སྒྲོན་མེ་སངས་རྒྱས་དང། །རྒྱལ་བའི་སྲས་པོ་རིམ་པར་བྱོན་རྣམས་ཀྱི། །མཛད་ཚུལ་རྣམ་ཐར་བཟང་པོ་ཆེར་བསྒྲགས་པས། །
ལྕེ་ཡི་དབང་པོ་དོན་དང་ལྡན་པར་བྱས། །རྒྱུད་པ་གསུམ་ལྡན་བླ་མའི་ཚོགས་རྣམས་ཀྱི། །མཛད་པ་རྣམ་ཐར་བཟང་པོའི་ཚུལ་དག་ལ། །བདག་གིས་བསྒྲིམས་ཏེ་རབ་ཏུ་བསྟོད་བྱས་ཀྱང། །ཡོན་ཏན་ཆ་ཙམ་བརྗོད་བར་གལ་ནུས། །བྱིས་པའི་འདོམ་གྱིས་ལྷ་
ལམ་འཇལ་བ་དང། །ཆིག་གུའི་ཁོག་པས་ཆུ་གཏེར་འཇལ་བ་བཞིན་།བདག་གིས་རྒྱལ་བ་སྲས་བཅས་བསྔགས་བ་ཡང། །དེ་དང་འདྲ་བས་བསམ་པ་བཟང་བཅམ། །རྒྱུད་པ་གསུམ་ལྡན་རྣམས་ཀྱི་ཡོན་ཏན་ནི། །མཁའ་ལྟར་རྒྱ་ཆེ་མཚོ་ལྟར་གཏིང་ཟབ་པ།།
བདག་བློ་ཉམ་ཆུང་ཤིན་ཏུ་མི་གསལ་བས། །ནོངས་པར་གང་གྱུར་བརྩེ་ལྡན་རྣམས་ལ་བཤགས། །བྱིས་པ་ཆུང་དུས་ཕ་མའི་མིང་ཙམ་ཞིག། འཁྲུལ་པར་བརྗོད་ནའང་མཚར་དུ་བྱེད་པ་ལྟར། །བློ་དམན་བདག་འདྲས་རྒྱལ་བ་སྲས་བཅས་ཀྱི། །ཡོན་ཏན་བསྔགས་
པའང་མཚར་དུ་དགོངས་པར་རིགས། །དྲི་མེད་རིགས་ལམ་མཁྱེན་པའི་མཁས་པ་དང། །ཉམས་མྱོང་གནད་དུ་ཁེལ་བའི་དམ་པ་རྣམས་།ཐུགས་ཁྲེལ་བྱུང་ན་གསོན་ཡང་ཤི་དང་མཚུངས། །དེ་ཕྱིར་དམ་པས་སྨད་པའི་ལས་མི་བྱ། །བློ་ངན་ཕྲག་དོག་གདོན་

[496A]༄༅། །གྱིས་དཀྲུགས་རྣམས་ཀྱིས། །འདི་ལྟར་བགྱིས་ལ་སྨད་པ་བྱས་གྱུར་ཀྱང། །དེ་ཡི་རང་བཞིན་དེ་ཉིད་ཡིན་པས་ན། །དེ་འདྲ་དེ་ལ་སུ་ཡིས་ཅི་ཞིག་བྱ། །ཇི་ལྟར་བདེ་གཤེགས་སྐུ་གཟུགས་རྩིག་ངོས་
ལ༑ ༑བྱིས་པས་རྩེད་མོར་རི་མོར་བྲིས་པ་ཡང། །དོན་དང་ལྡན་ཞིང་དེ་ཉིད་མཐོང་བ་ཡང། བསོད་ནམས་འཕེལ་ཞེས་རྒྱལ་བས་བསྔགས་གྱུར་ན། །རྒྱལ་དང་རྒྱལ་སྲས་རྣམས་ཀྱ་མཛད་པའི་ཚུལ། །དང་པའི་སེམས་ཀྱིས་
ཕྱོགས་ཙམ་བསྔགས་པ་འདི། །དོན་དང་ལྡན་ཞིང་བསོད་ནམས་ཆེར་འཕེལ་བར། །འགྱུར་སྙམ་ཚུལ་འདིར་བདག་གིས་ངལ་བ་བྱས་།འདིར་འབད་པ་ལས་ཐོབ་པའི་དགེ་པ་དེས། །འགྲོལ་ལམ་བཟང་མཚོན་པའི་མིག་
གཅིག་པུ། །བྱང་ཆུབ་ལམ་གྱི་རིམ་པའི་མན་ངག་འདི། །ནམ་ཡང་མི་ནུབ་འཕེལ་བའི་རྒྱུ་རུ་བསྔོ། །ས་འཛིན་ལྷུན་པོ་ཆུ་གཏེར་སྨད་གཡོགས་མ་གྲོལ་ཞིང། །སྲིད་པའི་སྒྲོན་མེ་ཟུང་གི་སྣང་བམ་ཆད་བར། །དམ་པའི་སྤྱོད་ཚུལ་
བསྔགས་པའི་ལེགས་བཤད་འདི་ཡིས་ཀྱང། །འགྲོ་ལ་ལམ་བཟང་ལྟ་པའི་སྣང་བ་སྟེར་གྱུར་ཅིག་བདག་ཀྱང་དེང་ནས་ཆེ་རབས་ཐམས་ཅད་དུ། །ཐེག་མཆོག་དམ་པའི་མགོན་གྱིས་རྗེས་བཟུང་ནས་།ཚང་ལ་མ་ནོར་བྱང་
ཆུབ་ལམ་རིམ་ལ། །སྒྲུབ་པ་སྙིང་པོར་བྱེད་པ་ཉིད་གྱུར་ཅིག་།རྒྱུད་པ་གསུམ་ལྡན་བླ་མའི་བྱིན་རླབས་མཐུས། །སྡེ་སྣོད་གསུམ་གྱི་དོན་ལ་ངེས་རྙེད་ནས། །བསླབ་པ་གསུམ་གྱི་ཉམས་ལེན་མཐར་ཕྱིན་ཏེ། །སྐུ་གསུམ་

[496B]བློ་བཟང་ཐུབ་དབང་རྡོ་རྗེ་འཆང་ཆེན་པོས། །ཆོས་འདི་གང་ལ་གཉེར་དུ་གཏད་མཛད་པ། །སྐྱེས་བུ་གསུམ་གྱི་ལམ་གྱི་སྲུང་མ་ཡིས། །ཆོས་འདི་སྒྲུབ་ལ་རྟག་ཏུ་གྲོགས་མཛོད་ཅིག་
ཚངས་དབང་འཇིག་རྟེན་སྐྱོང་བ་བཞི་ལ་སོགས། །དཀར་ཕྱོགས་སྐྱོང་བའི་སྲུང་མ་ཐམས་ཅད་ཀྱིས། །ཆོས་ཚུལ་འདི་ལ་རྟག་ཏུ་གྲོགས་བྱེད་ཅིང། །འཇིག་རྟེན་བདེ་ལེགས་ཆེན་པོས་ཁྱའ་གྱུར་ཅིག་།ཅེས་བྱང་ཆུབ་
ལམ་གྱི་རིམ་པའི་བླ་མ་བརྒྱུད་པའི་རྣམ་པར་ཐར་པ་རྒྱལ་བསྟན་མཛེས་པའི་རྒྱན་མཆོག་ཕུལ་བྱུང་ནོར་བུའི་ཕྲེང་བ་ཞེས་བྱ་བ་འདི་ནི། སྔ་མོ་ནས་དགེ་པའི་བཤེས་གཉེན་མང་པོ་ཞིག་གིས་བསྐུལ་མ་བྱུང་བ་
དང༑ སྒྲུབ་པ་སྙིང་པོར་བྱེད་པ་དགེ་སློང་ངག་དབང་བསྙན་འཛིན་གྱིས་བདེ་ལམ་དང་ཞལ་ལུང་གཉིས་ཀའི་བླ་མ་བརྒྱུད་པའི་རྣམ་པར་ཐར་པ་རྒྱས་པ་ཞིག་དགོས་ཞེས་ཡང་དང་ཡང་དུ་ནན་ཆེན་པོས་བསྐུལ་ཞིང་
རང་གི་ཉེ་འཁོར་བ་དགེ་སློང་ཡེ་ཤེས་བསམ་གཏན་གྱིས་ཀྱང་རྗེ་བདག་ཉིད་ཆེན་པོའི་རྣམ་པར་ཐར་པ་རྒྱས་པ་ཞིག་དགོས་ཞེས་བསྐུལ་བ་དང། བསྟན་པའི་གསལ་བྱེད་དམ་པ་དགེ་བཤེས་ཐོགས་མེད་ཀྱིས་ཀྱང་
བྱམས་མགོན་བླ་མ་རིན་པོ་ཆེའི་རྣམ་ཐར་རྒྱས་པ་ཞིག་དགོས་ཞེས་ཡང་ཡང་བསྐུལ་བ་དང། ཉེ་ཆར་་གངས་ཅན་འགྲོ་བའི་མགོན་པོ་རྒྱལ་དབང་ཐམས་ཅད་མཁྱེན་གཟིགས་ཆེན་པོ་རྗེ་བཙུན་བློ་བཟང་བསྟན་པའི་

[497A]༄༅། །དབང་ཕྱུག་འཇམ་དཔལ་རྒྱ་མཚོ་དཔལ་བཟང་པོས་སྟོན་པ་ཐུབ་པའི་དབང་པོ་ནས་བཟུང་ང་ལྟར་ཞལ་བཞུགས་པའི་རྩ་བའི་བླ་མ་ལ་ཐུག་གི་བར་བྱང་ཆུབ་ལམ་གྱི་རིམ་པའི་བླ་མ་བརྒྱུད་པ་
ཚང་བའི་རྣམ་པར་ཐར་པ་རྒྱས་པ་ཞིག་བྱུང་ན་བསྟན་པའི་སྙིང་པོ་འདི་འཕེལ་བའི་རྐྱེན་དུ་ཆེ་བས་ཅིས་ཀྱང་བགྱི་དགོས་སོ་ཞེས་བཀའ་ལུང་སྤྱི་བོར་ཕེབས་པ་གུས་པས་མནོས་ཏེ། དོན་གྱི་སླད་དུ་མཚན་ནས་སྨོས་
ཏེ་མཁན་པོ་རིན་པོ་ཆེ་པཎ་ཆེན་ཐམས་ཅད་མཁྱེན་པ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་བཀའ་དྲིན་ལས་རྒྱལ་བའི་བསྟན་པ་རིན་པོ་ཆེའི་སྒོར་རབ་ཏུ་བྱུང་ནས་ཤིང་རྟ་ཆེན་པོའི་གཞུང་རྣམས་ལ་
སྦྱོང་པའི་སྐལ་བ་ཐོབ་ཅིང། དཔལ་དཔེན་ས་སྙན་རྒྱུད་ཀྱི་མན་ངག་ལ་བརྟེན་ནས་གྲུབ་པའི་གོ་འཕང་མཐོན་པོར་གཤེགས་པ་བྱ་བྲལ་གྲུབ་པའི་དབང་ཕྱུག་རྗེ་བཙུན་བླ་མ་བློ་བཟང་རྣམ་རྒྱལ་དང། ཐུབ་བསྟན་
ཡོངས་རྫོགས་ཀྱི་བདག་པོ་རྗེ་བཙུན་ངག་དབང་བྱམས་པ་གཉིས་ཀྱི་བཀའ་དྲིན་ལས་བྱང་ཆུབ་ལམ་གྱི་རིམ་པའི་མན་ངག་ལེགས་པར་ཐོབ་པ་དགེ་སློང་ཡེ་ཤེས་རྒྱལ་མཚན་གྱིས་རབ་བྱུང་བཅུ་གསུམ་པའི་
སྤྲེའུ་ཞེས་པ་མེ་མོ་ལུག་གི་ལོ་ཕེ་བྲང་ཆེན་པོ་པོ་ཏ་ལར་སྦྱར་བའི། །འདིས་ཀྱང་རྒྱལ་བའི་བསྟན་པ་རིན་པོ་ཆེ་སྒོ་ཐམས་ཅད་ནས་ཕྱོགས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པར་གྱུར་ཅིག། །།

[497B] བསྐལ་བཟང་འདི་ལ་རྣམ་འདྲེན་མང་བྱོན་ཡང། །མགོན་མེད་སྙིགས་དུས་ཉམ་ཐག་འགྲོ་རྣམས་ལ། །རྒྱལ་བ་གཞན་ལས་ཐུགས་རྗེ་ཆེས་ལྷག་པ། །ཟླ་མེད་
སྟོན་པ་ཤཱཀྱའི་རྒྱལ་པོར་འདུད། །སྟོན་པ་མཉམ་མེད་ཐུབ་པའི་དབང་པོ་ཡིས། །མཐའ་ཡས་གདུལ་བྱའི་ཁམས་དང་བསམ་པ་དང་།བག་ལ་ཉལ་དང་དབང་པོ་ལ་གཟིགས་ནས། །
ཆོས་ཕུང་བརྒྱད་ཁྲི་བཞི་སྟོང་བཀའ་སྩལ་ཏོ། །རྒྱལ་བའི་གསུང་རབ་ཀུན་གྱི་སྙིང་བོའི་དོན། །སྐལ་བཟང་གཅིག་གི་ཉམས་ལེན་རིམ་པ་རུ། །ལེགས་པར་དྲིལ་བམ་ཚང་མེད་པའི་ཆོས། །བྱང་
ཆུབ་ལམ་གྱི་རིམ་བ་འདི་ཉིད་དོ། །རབ་འབྱམས་ཞིང་གི་རྒྱལ་བ་མ་ལུས་པའི། །གདུང་འཆོབ་ཐེག་པ་མཆོག་གི་དགེ་བའི་བཤེས་།བྱང་ཆུབ་ལམ་གྱི་རིམ་པ་སྟོན་མཛད་པའི། །རྒྱ་
བོད་རིམ་བྱོན་བླ་མ་རྣམས་ལ་འདུད། །ས་གསུམ་འགྲོ་བའི་རེ་སྐོང་ཡིད་བཞིན་ནོར། །སྐྱེས་པུ་གསུམ་གྱི་ལམ་བཟང་གསལ་མཛད་པའི་།བླ་མ་རྣམས་ཀྱི་ངོ་མཚར་མཛད་པའི་ཚུལ། །གསལ་
བར་སྟོན་པའི་སྔོན་མེད་ལེགས་བཤད་འདི། །གངས་ཅན་འགྲོ་བ་ཡོངས་ཀྱི་མགོན་གཅིག་པུ། །རྗེ་བཙུན་བློ་བཟང་འཇམ་དཔལ་རྒྱ་མཚོ་ཡིས། །མཐའ་དབུས་སྐྱེ་འགྲོ་ཡོངས་ལ་བརྩེར་

[498A][DD1] །དགེ་སྡིག་ཤན་འབྱེད་དམ་ཅན་ཆོས་ཀྱི་རྒྱལ། །
[DD2] །དཔལ་ལྡན་ཡེ་ཤེས་མགོན་པོ་ལག་དྲག་པ། །
༄༅། །དགོངས་ནས། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ། ཚུལ་འདིར་འབད་ལས་དུང་དང་ཀུན་ད་
ལྟར༑ ༑རབ་དཀར་དགེ་བ་གང་ཞིག་ཐོབ་པ་དེས། །ཚང་ལ་མ་ནོར་རྦྱང་ཆུབ་ལམ་རིམ་འདི། །ཕྱོགས་རྣམས་ཀུན་ཏུ་འཕེལ་ཞིང་
རྒྱས་གྱུར་ཅིག། སརྦ་མངྒ་ལཾ་
[DD3] །ལྡན་སྐོང་འཛད་རྒྱལ་ཆེན་རྣམ་གྲོང་