ཐེ་ཅོལླེཅྟེད་ཝོརྐྶ་ གསུན་འབུམ་
ཨོ་
ཐེ་སེེནྠ་དལཨ་ལམ་བླྦྯབྶྐབྯརྒྱྨྪྷོ་
རྜྜ་་
ཨྀ་་་ཎྭ་དཌ་རྀཾ་
ོལུམེ་ཨི་
པྲེཨྕེ་
ཏྀ་ཨྀ་་ཨྀཊ་་
 ་འ་  ་་་དྀ་ལ་བ་ཾྚྵ་ ་
་ ་ཨྞྚ་་
་་་་ཨྀཎ་་ ཋ་ཎ་་
ཏྀཊ། ཎ་་་་དྜྞ་ཨྀཎ་འྶྞ་ཏྀ་་་
ཊ་་ཎྭ་དཌ་རྀཾ་་ཀྀཾཎ་་
་ཌྚྀཎ་
་་ཌྚྀཎ་ཨྀ་ཎ་ཨྞྚ་་
་ཎ་ཌྀཊྀཎ། ལ་ད་ས་
་
་ཎ་་ཎྚྀཎ་ཨྞྚྚྀཎ་་་ཊྀ། ་
ཾྞྚྀ་་ ཎ་
ཨྚྀཎ་་ཨྀ་་་བྜྜྷྀཊ་ཊྀ་
ཅོནྟེནྪ་
ཨི་རྒྱལ་བ་ཀུན་གྱི་མཁྱེན་བྲྪེ་ནུས་གསུམ་གྱི་་
བདག་ཉིད་རྗེ་བཚུན་ཚོང་ཁ་པ་ཆེན་པོ་ལ་
དམིགས་བྲྪེ་མའི་གསོལ་འདེབས་དང་འབྲེལ་བའི་
བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་
ཁྲིད་ཡིག་དངོས་གྲུབ་ཀུན་འབྱུང་
 དགའ་ལྷའི་ཁྲིད་ 
ཨྞྚྀཎ་་་་ཊྀ་ྀཎ་་་རྀ་
 
་ཊ་
ཅྀ་་ཊ་ཨྀཎ་་
ཌྚྀཎ༑ ཏོཧ་་
ཨི་བླ་མ་དང་བཅོམ་ལྡན་འདས་དཔལ་རྡོ་རྗེ་་
འཇིགས་བྱེད་ཆེན་པོ་ངོ་བོ་དབྱེར་མེད་དུ་མོས་
ནས་གསོལ་བ་འདེབས་པའི་རྣལ་འབྱོར་བྱ་བའི་རིམ་
པ་དངོས་གྲུབ་ཀུན་སྪོལ་
 འཇིགས་བྱེད་བླ་རྣལ་ 
ཨྞྚྚྀཎ་་
ཊྀ་ཨྜྞྚྀཊ་་་་ཎ་ྀ་
ཅྀ་་་ཨྀཎ་་
ཌྚྀཎ༑ ཏོཧ་་
ཨིཨ་ཡོན་ཏན་ཀུན་གྱི་གཞི་རྟེན་བླ་མའི་རྣལ་་
འབྱོར་གྱི་རིམ་པ་ཕྱོགས་གཅིག་ཏུ་བཀོད་པ་
དངོས་གྲུབ་བདུད་རྪིའི་ཆར་འབེབས་
 བླ་མའི་རྣལ་འབྱོར་ 
ཏྞྀཊ་ཨྞྚྚྀཎ་་ཨྀ་་ཊྀ་ཎྚྜ་
་ཨྀ་ྀཎ་
ཅྀ་་་ཨྀཎ་་་་་་བའ་
ཌྚྀཎ༑ ཏོཧ་་
ཨྭི་རྒྱལ་བ་ཀུན་གྱི་ཡབ་གཅིག་རྗེ་བཚུན་འཇམ་དཔལ་་
དབྱངས་ལ་བསྟོད་པ་འཇམ་དབྱངས་མཉེས་པར་
བྱེད་པའི་བསྟོད་སྤྲིན་རྒྱ་མྪྷོ་ཞེས་བྱ་བའི་
རྣམ་པར་འགྲེལ་པ་ཀུན་གསལ་ཤེས་རབ་འདོད་འཇོ་
 བསྟོད་སྤྲིན་འགྲེལ་པ་ 
ཅྞྚ་་
ཅྀ་་་ཨྀཎ་་
ཌྚྀཎ༑ ཏོཧ་་
་འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་་
ཆེན་པོའི་མདོའི་འགྲེལ་ཀུན་མཁྱེན་ཤེས་སྣང་
བའི་ཉི་མ་
 འདའ་འགྲེལ་ 
ཅྞྚ་་་ཨྚྞྞྚ་
ཅྀ་་ཊ་ཨྀཎ་་
ཌྚྀཎ༑ ཏོཧ་་
ཨྭི་བློ་སྦྱོང་དང་འབྲེལ་བའི་གདམས་པ་དང་་
སྙན་མགུར་གྱི་རིམ་པ་ཕྱོགས་གཅིག་ཏུ་བཀོད་
པ་དོན་ལྡན་ཚྷངྶ་པའི་སྒྲ་དབྱངས་
 གདམས་མགུར་ 
ཨ་ཊྀཎ་་ཨྚྀཎ་ཎ་ཨྞྚྚྀཎ་་་་བྜྜྷྀཊ་
ཊྀ་
ཅྀ་་ཎྚྞ་ཨྀཎ་་
ཌྚྀཎ༑ ཏོཧ་་
ཀ་
།ཀུན་མཁྱེན་ཕྱག་ན་པདྨོ་རྒྱལ་བའི་དབང་པོ་བདུན་པ་ཆེན་པོ་བློ་བཟང་བསྐལ་
བཟང་རྒྱ་མཚོ་དཔལ་བཟང་པོའི་གསུང་འབུམ་བཞུགས་
ཨང་དཀར་ཆག་
   ༈   
་རྡོ་རྗེ་འཇིགས་བྱེད་ལ་བརྟེན་པའི་བླ་མའི་རྣལ་འབྱོར་ལ་གྲངས་་
   ༈   
་ཐུགས་རྗེ་ཆེན་པོ་ལ་བརྟེན་པ་ལ་གྲངས་་ན་་ནས་
་སྤྱན་རས་གཟིགས་དང་སྒྲོལ་ལྗང་ལ་བརྟེན་པ་ལ་གྲངས་་བ་་ནས་
་སྤྱན་རས་གཟིགས་ཕྱག་བཞི་པ་ལ་བརྟེན་པ་ལ་གྲངས་་བ་་ནས་
་རིགས་གསུམ་མགོན་པོ་དང་རྗེ་རིན་པོ་ཆེ་དབྱེར་མེད་ཀྱི་རྣལ་འབྱོར་ལ་གྲངས་་ན་་ནས་
་རྗེ་རིན་པོ་ཆེ་ལ་བརྟེན་པ་ལ་གྲངས་་བ་་ནས་
་རྒྱལ་བ་ཉིད་ལ་བརྟེན་པ་ལ་གྲངས་་ནས་
་བླ་མ་མཆོད་པའི་ཆོ་ག་ལ་གྲངས་་ནས་
་རྒྱལ་བ་ཉིད་ལ་བརྟེན་པ་ལ་གྲངས་་ནས་
་སྒྲོལ་ལྗང་ལ་བརྟེན་པ་ལ་གྲངས་་ནས་
་སྤྱན་རས་གཟིགས་ལ་བརྟེན་པ་ལ་གྲངས་་ནས་
་རྡོར་སེམས་ལ་བརྟེན་པ་ལ་གྲངས་་ནས་
་སྤྱན་རས་གཟིགས་ཕྱག་བཞི་པར་བརྟེན་པ་ལ་གྲངས་་ནས་
་ཛ་ཡ་པཎྜི་ཏར་བརྟེན་པའི་སེམས་དཔའ་སུམ་བརྩེགས་ལ་གྲངས་་ནས་
་རྗེ་མི་ལར་བརྟེན་པའི་ཐུན་དྲུག་གི་ཉམས་ལེན་དང་འབྲེལ་བ་ལ་གྲངས་་ནས་
་རྒྱལ་བ་ཉིད་ལ་བརྟན་པ་ལ་གྲངས་་ནས་
་སྤྱན་རས་གཟིགས་ཕྱག་བཞི་པར་བརྟེན་པ་ལ་གྲངས་་ནས་
་མཁར་རྡོ་བླ་མ་ལ་བརྟེན་པ་ལ་གྲངས་་ནས་
་རྗེ་རིན་པོ་ཆེ་དང་རྒྱལ་བ་ཉིད་དབྱེར་མེད་ཀྱི་རྣལ་འབྱོར་ལ་གྲངས་་ནས་
་རྒྱལ་བ་ཉིད་ལ་བརྟེན་པ་ལ་གྲངས་་ནས་
་དམིགས་བརྩེ་མ་ལ་བརྟེན་པ་ལ་གྲངས་་ནས་
་རྒྱལ་བ་ཉིད་ལ་བརྟེན་པ་ལ་གྲངས་་ནས་
་རྗེ་རིན་པོ་ཆེ་དང་རྒྱལ་བ་ཉིད་དབྱེར་མེད་ཀྱི་རྣལ་འབྱོར་ལ་གྲངས་་ནས་
་རྒྱལ་བ་ཉིད་ལ་བརྟེན་པའི་སེམས་དཔའ་སུམ་བརྩེགས་ཀྱི་རྣལ་
འབྱོར་ལ་གྲངས་་ནས་
་དེ་བཞིན་གཤེགས་པ་དཔལ་བརྩེགས་རྒྱལ་པོ་ལ་བརྟེན་པ་ལ་གྲངས་་ནས་
་རྒྱལ་བ་ཉིད་ལ་བརྟེན་པ་ལ་གྲངས་་ནས་
་འཇམ་དབྱངས་ལ་བརྟེན་པ་ལ་གྲངས་་ནས་
་ཚེ་དཔག་མེད་ལ་བརྟེན་པ་ལ་གྲངས་་ནས་
་རྡོ་རྗེ་འཇིགས་བྱེད་ལ་བརྟེན་པ་བཅས་ལ་གྲངས་་
   ༈   
་འདའ་ཀ་ཡེ་ཤེས་ཀྱི་མདོ་འགྲེལ་ལ་གྲངས་་
   ༈   


[001A]༄༅།  །རྒྱལ་བ་ཀུན་གྱི་མཁྱེན་བརྩེ་ནུས་གསུམ་གྱི་བདག་ཉིད་རྗེ་བཙུན་ཙོང་ཁ་པ་ཆེན་པོ་ལ་དམིགས་བརྩེ་མའི་གསོལ་འདེབས་དང་འབྲེལ་བའི་བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་ཁྲིད་ཡིག་དངོས་གྲུབ་ཀུན་འབྱུང་ཞེས་བྱ་བ་བཞུགས་སོ། །

[001B] །ན་མོ་གུ་རུ་མཉྫུ་གྷོ་ཥཱ་ཡ། སྤྲོས་བྲལ་ངང་དུ་ཞུགས་པའི་མཁྱེན་རབ་ཀྱི། །རལ་གྲིས་འཁོར་བའི་འཆིང་རྒྱ་ཀུན་བཅད་ཀྱང། །སྲིད་འཁྱམས་འགྲོ་ལ་བུ་གཅིག་ལྟར་འཁྱུད་
པའི༑ ༑༑འཇམ་མགོན་ལྷག་པའི་ལྷ་ལ་ཕྱག་འཚལ་ལོ། །གངས་ཅན་ལེགས་བྱས་སྐྱ་རེངས་ཁ་ལོ་པས། །ཉེར་དྲངས་ཐུབ་བསྟན་ཡོངས་རྫོགས་སྣང་ཟེར་གྱིས། །སྲིད་ཞིའི་རྒུད་མུན་མཐར་མཛད་རྟ་
ལྗང་ཅན། །བློ་བཟང་གྲགས་པས་བྱང་ཆུབ་བར་དུ་སྐྱོངས། །བློ་གྲོས་འཇམ་དབྱངས་གཞོན་ནུ་ལ་འཁྱུད་པའི། །རྗེས་ཆགས་སྙིང་རྗེའི་རང་གཟུགས་གྲུ་འཛིན་བདག་མཐུ་སྟོབས་གསང་བ་ཀུན་
འཛིན་ཁྲོ་རྒྱལ་གྱི། །རིགས་གསུམ་གཅིག་ཏུ་འདུས་འདི་ཁྱད་པར་ཆོས། །རྙོག་བྲལ་ཡིད་ཀྱི་མེ་ལོང་གཙང་མའི་ངོས། །མགོན་ཁྱོད་བཀའ་དྲིན་གཟུགས་ཀྱི་སྣང་རིས་གསར། །ཡང་ཡང་ཤར་བའི་

[002A] །ངོ་མཚར་འདི་མཐོབ་ཚེ། །ཐ་མལ་འཁྲུལ་བའི་འཁོར་ལོ་ཞིག་པ་སྙམ། །དེ་ཕྱིར་སྐྱབས་ཀུན་ངོ་བོ་བླ་མ་རྗེར། །དུང་དུང་ཡིད་ཀྱིས་གསོལ་འདེབས་རྣལ་འབྱོར་རིམ། །འཁྲུལ་བྲལ་
དམ་པའི་ཞལ་ལུང་བླ་ན་མེད། །མཆོག་ཐུན་དངོས་གྲུབ་ཡོངས་ཀྱི་བྱེད་པོར་སྤེལ། །དེ་ཡང་འཇམ་དཔལ་རྩ་རྒྱུད་ལས། །ང་ནི་མྱ་ངན་འདས་འོག་ཏུ། །ས་ཡི་སྟེང་འདི་སྟོངས་པ་ན། །ཁྱོད་ཉིད་བྱིས་པའི་གཟུགས་
ཅན་གྱིས། །སངས་རྒྱས་མཛད་པ་བྱེད་པར་འགྱུར། །དེ་ཚེ་དགོན་ཆེན་རབ་དགའ་བ། །ཁ་བ་ཅན་ནང་ཡོད་པ་ཡིན། །ཞེས་དུས་ཀྱི་མཐར་རྗེ་བཙུན་འཇམ་དབྱངས་ཉིད་བྱིས་པ་ཐ་མལ་བའི་གཟུགས་སུ་བསྟན་ནས་སངས་
རྒྱས་ཀྱི་མཛད་པ་བྱེད་པ་དང། དེའི་ཚེ་དགོན་བའི་མིང་དགའ་ལྡན་དུ་ཐོགས་པར་གསལ་བར་ལུང་བསྟན་ལ་སོགས་མཁྱེན་བརྩེ་ནུས་གསུམ་འཕགས་པ་རིགས་གསུམ་མགོན་པོ་དང་དབྱེར་མེད་བར་ལུང་དང་རྣམ་པར་

[002B] མདོ་སྔགས་ཀྱི་ཐུབ་བསྟན་ཡོངས་སུ་རྫོགས་པ་ལ་མ་རྟོགས་པ་དང། ལོག་པར་རྟོག་པ་དང་ཐེ་ཚོམ་གྱི་དྲི་མ་མཐའ་དག་རྒྱང་རིང་དུ་བསྲིངས་ནས་སྐལ་ལྡན་ཀུན་ལ་ཚུལ་ཇི་ལྟ་
བ་བཞིན་དུ་འདོམས་པར་མཛད་པས་བསྟན་པ་འདི་ལ་སྟོན་པ་གཉིས་པ་ལྟར་གྱུར་པའི་བཀའ་དྲིན་བླ་ན་མེད་པ་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་ལ་སྐྱབས་གནས་ཀུན་འདུས་ཀྱི་བདག་ཉིད་དུ་མོས་ནས་གསོལ་བ་འདེབས་པ་
དངོས་གྲུབ་ཐམས་ཅད་ཀྱི་འབྱུང་གནས་ཡིན་པར་མ་ཟད། གསོལ་འདེབས་དམིགས་བརྩེ་མར་གྲགས་པ་འདི་རྒྱུད་ཀྱི་གསང་སྔགས་ཟབ་དགུ་ལས་ཀྱང་ལྷག་པ་ལྟ་བུའི་བྱིན་རླབས་ཀྱི་ཚན་ཀ་ཆེ་ཞིང། འདི་ལ་བརྟེན་ནས་འཕྲིན་ལས་
ཀྱི་རིམ་པའང་ཇི་སྙེད་ཅིག་སྒྲུབ་ཏུ་ཡོད་པ་བཅས་གསོལ་འདེབས་འདི་དང་འབྲེལ་བའི་བླ་མའི་རྣལ་འབྱོར་ཐུན་མོང་དང་ཐུན་མོང་མ་ཡིན་པའི་རིམ་བ་སྣ་ཚོགས་པ་ལས་འདིར་སྲད་རྒྱུད་པའི་དམ་པ་གོང་མ་མཁས་གྲུབ་ཤ་སྟག་ཏུ་བྱོན་པ་
རྣམས་ཀྱི་ཞལ་ཤེས་སྙན་ང་རྒྱུད་དུ་བཞུགས་པ་ལས་རིམ་བྱིས་བདག་གི་དྲིན་ཅན་རྩ་བའི་བླ་མ་ཁྱབ་བདག་རྡོ་རྗེ་སེམས་དཔའི་ངོ་བོ་ཁྲི་ཆེན་ངག་དབང་མཆོག་ལྡན་པའི་ཞལ་སྔ་ནས་ལས་ལེགས་པར་ནོས་པའི་གདམས་པ་ཁྱད་པར་ཅན་དགའ་ལྡན་
ལྷ་བརྒྱ་མར་གྲགས་པ་འདི་ཉིད་དམིགས་རིམ་སྙིང་པོར་འདྲིལ་ཞིང་ཉམས་སུ་ལེན་བདེ་བ་དང། འདིའི་བརྒྱུད་པའི་བླ་མ་གོང་མ་འདུལ་ནག་པ་དཔལ་ལྡན་བཟང་པོས་སྲད་ཀྱི་ནང་དུ་ཁྱིམ་བདག་ཞིག་ལ་རྒྱལ་པོ་བེ་ཧར་གྱི་གནོད་པས་མི་མང་པོ་གུམ་ཞིང་

[003A]༄༅། །ལྷག་བར་ཤིན་ཏུ་གཅེས་པའི་བུ་ཞིག་གི་ཁོག་ཏུ་བརླམས་ནས་གནོད་པ་བྱེད་པ་བཏུལ། དེའི་ཚེ་འདུལ་ནག་བས་བཀའ་བསྒོས་པ་བཞིན་བེ་ཧར་གྱིས་བླ་མའི་རྣལ་འབྱོར་འདི་དང་འབྲེལ་
བའི་དམིགས་བརྩེ་མ་འདོན་མི་ལ་བར་གཅོད་མི་བྱེད་པར་བྲོ་བོར་བ་ལྟར། རྣལ་འབྱོར་འདི་དང་འབྲེལ་བར་དམིགས་བརྩེ་མ་འདོན་པ་སུ་ལའང་སྡེ་བརྒྱད་སྤྱི་དང་ཁྱད་པར་བེ་ཧར་སོགས་རྒྱལ་གདོན་གྱིས་གནོད་མི་ནུས་
པར་འདུག་ཅེས་གོང་མ་རྣམས་ཀྱི་གསུང་ལས་བྱུང་བ་བཞིན་པར་གཅོད་བཟློག་པ་སོགས་གེགས་སེལ་བོགས་འདོན་ཐམས་ཅད་ཀྱི་མཆོག་ཡིན་པས་འདི་ཉམས་སུ་ལེན་པ་ལ་སྔོན་འགྲོ། དངོས་གཞི། རྗེས་ཀྱི་
རིམ་པ་གསུམ། དང་པོ་ནི། གཙང་ཞིང་ཡིད་དུ་འོང་བའི་གནས་སུ་དཀོན་མཆོག་གི་རྟེན་སྤྱི་དང། ཁྱད་པར་རྗེ་བླ་མའི་བྲིས་འབུར་གྱི་སྐུ་གང་ཡང་རུང་བ་བཞུགས་པའི་སྤྱན་སྔར་མཆོད་པ་དང་མཎྜལ་སོགས་
བཀོད་པས་མཛེས་པར་བཤམ། རང་ཉིད་སྟན་བདེ་བ་ལ་འཁོད་ནས་དགེ་སྦྱོར་གང་ལའང་ཀུན་སློང་གི་བསམ་པ་ལ་བརྟགས་ནས་འཆོས་བ་གལ་ཆེ་བས་ན། ཁ་ཕྱིར་བལྟས་སུམ་སོང་བར་ག་རེ་བདག་གིས་དལ་
འབྱོར་གྱི་མི་ལུས་རང་གཞན་ཐམས་ཅད་ཀྱི་འདི་ཕྱིའི་དོན་བདེ་བླག་ཏུ་བསྒྲུབ་པར་ནུས་པ་ཡིད་བཞིན་ནོར་བུ་ལས་ཀྱང་ལྷག་པ་འདི་རྙེད། དུད་འགྲོ་ལ་སོགས་པ་ངན་སོང་རྣམས་ལྟ་ཅི། མི་ཡི་ལུས་རྙེད་པ་ཕལ་ཆེ་

[003B]
ཁོ་ན་བསམ་ན་དུད་འགྲོར་སྐྱེས་བ་དང་ཁྱད་བར་མི་འདུག་པས། རྟེན་འདི་ཆུད་མ་ཟོས་པར་འདི་ཕྱི་ཐམས་ཅད་དུ་ཕན་ངེས་པའི་དམ་པའི་ཆོས་ཀྱི་སྙིང་པོ་ལོན་པ་ཞིག་བྱ་དགོས་པར་འདུག་དམ་པའི་ཆོས་བསྒྲུབ་པ་དེ་ཡང་སང་བྱ་གནངས་བྱའི་ངང་
དུ་ལུས་ན། ལུས་སྲོག་ལ་ཡིད་བརྟན་གང་ཡང་མེད་པས་དེ་རིང་རང་ཡང་མི་འཆི་བའི་ངེས་པ་ཅི་ཡོད། གལ་ཏེ་དེ་རིང་ལྟ་བུར་ཤིན་སྔོན་སེམས་ལ་བརྟན་པ་མ་ཐོབ་པས་སྡིག་པ་དེ་ཙམ་ཞིག་བསགས། དགེ་བ་བློ་བདེ་ངེས་པ་གང་ཡང་
བསགས་པ་མི་དྲན་འདུག་པས་ཅི་རང་དྲག། ཤི་བའི་འོག་ཏུ་ངན་སོང་ལོག་པའི་གནས་ཁོ་ནར་འགྲོ་བ་ལས་མ་འདས་འདུག་ད་རང་གིས་རང་སྡུག་ཏུ་མ་བཅུག་པར་ད་ལྟ་ཤི་ཡང་མི་འགྱོད་པའི་ཆོས་ཤིག་དེ་རིང་རང་ནས་བྱ་དགོས་པ་ལ། རྗེ་བཙུན་
ཙོང་ཁ་པ་ཆེན་པོ་རིགས་གསུམ་གྱི་བདག་ཉིད་དུ་གསོལ་བ་འདེབས་པའི་རྣལ་འབྱོར་འདི་ཉིད་ལམ་གྱི་རྩ་བར་འདུག་པས་ཉམས་སུ་ལེན་པ་ལ་འབད་པར་བྱ་སྙམ་དུ་བསམ། དེ་ཡང་བདག་གི་འཁོས་ཀ་འདི་ལ་སྤྱིར་འཁོར་བ་ཁྱད་པར་ངན་སོང་གི་
སྡུག་བསྔལ་ལས་ཐར་བ་ཞིག་གི་ནུས་པ་མ་མཆིས་པས། བདག་དང་ཉམ་ཐག་པའི་སེམས་ཅན་ཐམས་ཅད་གནས་སྐབས་ཐམས་ཅད་དུ་སྐྱོབ་ནུས་པའི་ཡུལ་ཁྱད་པར་ཅན་ཞིག་ལ་བརྟེན་དགོས་པར་འདུག་དེ་ཡང་སངས་རྒྱས་སྐྱོན་ཀུན་ཟད་

[004A]༄༅། །ཡོན་ཏན་ཀུན་ལྡན་གྱི་མགོན་པོ་ཐུགས་རྗེ་ཉེ་རིང་མེད་པ། ཤེས་བྱ་ཐམས་ཅད་གཟིགས་པ་ཡིན་པས་བདག་ནམ་ཡང་མི་བསླུ་བར་སྐྱོབ་པར་ནུས་པས་དེ་ལ་སྐྱབས་གནས་དང་སྟོན་པ་ཞུ། བདག་གཞན་ཐམས་ཅད་སྡུག་
བསྔལ་རྒྱུ་དང་བཅས་པ་ལས་གྲོལ་བར་བྱེད་པའི་ཐབས་དངོས་ནི་དམ་པའི་ཆོས་ཁོ་ནར་འདུག་པས། དེ་སྐྱབས་དངོས་སུ་བསྟེན་པ་དང། ཆོས་དེ་བསྒྲུབ་པའི་གྲོགས་མི་བསླུ་བ་དགེ་འདུན་ཡིན་པས་དེ་ལ་ལམ་བསྒྲུབ་པའི་ཟླ་གྲོགས་ཞུས་ནས། བདག་
གིས་རང་གཞན་སེམས་ཅན་ཐམས་ཅད་ཀྱི་དོན་དུ་སྐྱབས་དཀོན་མཆོག་གསུམ་ལ་བརྟེན་པར་བྱའོ་སྙམ་དུ་བསམས་ནས། མདུན་དུ་བད་མའི་སྡོང་པོ་ཡངས་ཤིང་རྒྱ་ཆེ་བའི་ལྟེ་བར་དྲིན་ཅན་རྩ་བའི་བླ་མ་དང་ངོ་བོ་དབྱེར་མེད་པའི་ཆོས་ཀྱི་རྒྱལ་པོ་
ཙོང་ཁ་པ་ཆེན་བོ། གཡས་གཡོན་དུ་སྲས་ཀྱི་ཐུ་བོ་གཉིས། དེའི་མཐའ་སྐོར་དུ་དངོས་བརྒྱུད་ཀྱི་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཐམས་ཅད་ཀྱིས་བསྐོར་བ་མངོན་སུམ་ལྟ་བུར་གསལ་ལེགས་
པར་བཏབ། སྐྱབས་ཡུལ་དེ་རྣམས་ཀྱི་སྐུ་གསུང་ཐུགས་འཕྲིན་ལས་དང་བཅས་པའི་ཡོན་ཏན་དྲན་ནས་དང་གུས་ཤུགས་དྲག་པོ་དང། རང་ཉིད་འཁོར་བ་སྤྱི་དང་བྱེ་བྲག་ངན་སོང་གི་སྡུག་བསྔལ་ལ་ཤིན་ཏུ་སྐྲག་པའི་བློ་དང། སྐྱབས་ཡུལ་
རྣམས་ལ་དེ་ལས་སྐྱོབ་པའི་ནུས་པ་ཡོད་པར་ཡིད་ཆེས་པའི་སྒོ་ནས་འདི་ཕྱི་བར་དོའི་གནས་སྐབས་གང་དུ་མཐོ་དམན་ཅིར་གྱུར་ཡང་བླ་མ་དཀོན་མཆོག་ཁྱེད་རྣམས་མཁྱེན་སྙམ་པ་དང། མཐའ་སྐོར་དུ་ཕ་མ་རིགས་དྲུག་གི་སེམས་ཅན་ཐམས་ཅད་

[004B] རང་གིས་སྐྱབས་འགྲོའི་ཚིག་འདོན་པ་དང་མཉམ་དུ་དེ་རྣམས་ཀྱིས་ཀྱང་བརྗོད་
པར་མོས་ལ། བདག་དང་འགྲོ་བ་ནམ་མཁའ་དང་མཉམ་པའི་སེམས་ཅན་ཐམས་ཅད་དུས་འདི་ནས་བཟུང་སྟེ་བྱང་ཆུབ་སྙིང་པོ་ལ་མཆིས་ཀྱི་བར་དུ་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །རྫོགས་པའི་སངས་རྒྱས་བཅོམ་ལྡན་འདས་
རྣམས་ལ་སྐྱབས་སུ་མཆིའོ། །དམ་པའི་ཆོས་རྣམས་ལ་སྐྱབས་སུ་མཆིའོ། །འཕགས་པའི་དགེ་འདུན་རྣམས་ལ་སྐྱབས་སུ་མཆིའོ། །ཞེས་པའི་སྐྱབས་འགྲོ་བཞི་སྐོར་ལན་གསུམ་ལ་སོགས་པར་བརྗོད། དེ་ནས། སེམས་ཅན་ཐམས་ཅད་རང་གི་
ཚེ་རབས་སྔོན་མ་མང་པོར་ཕན་པ་ཚད་མེད་པས་བསྐྱངས་ཏེ་རང་གི་ཕྱིར་སྲོག་དོར་བའང་གྲངས་མེད་པ་ཞིག་བྱས་པའི་མ་ཡིན་ལུགས་དང། དེའི་དྲིན་དྲན་པ་དང་དྲིན་གཟོ་བའི་བློ་སྔོན་དུ་བཏང་ནས། མ་འདི་རྣམས་བདག་ལ་དེ་ཙམ་གྱི་དྲིན་ཆེ་བ་
ཡིན་པ་ལ། འཁོར་བའི་སྡུག་བསྔལ་མཐའ་དང་མུ་མེད་པས་བར་མཚམས་མེད་པར་མནར་བའི་གནས་སྐབས་འདི་འདྲ་ཤིན་ཏུ་སྙིང་རེ་རྗེ། ད་དེ་རྣམས་ཀྱི་སྡུག་བསྔལ་སེལ་བ་དང་བདེ་བ་བསྒྲུབ་པའི་ཁུར་བུ་བདག་ལ་བབས་མོད་ཀྱང། དེ་རྣམས་
སྐྱོབ་པའི་ནུས་མཐུ་གང་ཡང་མེད་པས་སྐྱོན་ཀུན་ཟད་ཡོན་ཏན་ཀུན་ལྡན་གྱི་སངས་རྒྱས་ཀྱི་གོ་འཕང་ཞིག་ཐོབ་ན། རང་ངོས་ནས་སྤངས་རྟོགས་ཐམས་ཅད་མཐར་ཕྱིན་པའི་བདེ་བ་བླ་ན་མེད་པ་རྙེད་པ་དང། སེམས་ཅན་རྣམས་ཀྱང་སྒྲོལ་ནུས་པར་

[005A]༄༅། །འདུག་པས། ཅི་ནས་ཀྱང་སངས་རྒྱས་ཀྱི་གོ་འཕང་མྱུར་བ་མྱུར་བར་ཐོབ་པ་བྱའོ་སྙམ་པའི་བློ་ཤུགས་དྲག་པོ་བསྐྱེད་ནས། སངས་རྒྱས་ཆོས་ཚོགས་མ་ལྟ་བུའི་བྱང་ཆུབ་སེམས་གཟུང་གི་ཚིག་ལན་གསུམ་བརྗོད། དེ་ནས་
སེམས་ཅན་རྣམས་བདེ་བས་ཕོངས་ལུགས་དང་སྡུག་བསྔལ་གྱིས་མནར་ཚུལ་བསམ་ནས་འདི་རྣམས་བདེ་བ་དང་བདེ་བའི་རྒྱུ་ཐམས་ཅད་དང་ལྡན་ན་ཅི་མ་རུང། ལྡན་པར་གྱུར་ཅིག་ལྡན་པར་བདག་གིས་བྱའོ་སྙམ་པ་སོགས་ཀྱི་སྒོ་ནས་
སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག་སྡུག་བསྔལ་མེད་པའི་བདེ་བ་དང་མི་འབྲལ་བར་གྱུར་ཅིག་ཉེ་རིང་ཆགས་སྡང་གཉིས་དང་བྲལ་
བའི་བཏང་སྙོམས་ལ་གནས་པར་གྱུར་ཅིག་ཅེས་པ་ལན་གསུམ་གྱིས་ཚད་མེད་བཞི་སྒོམ་མོ། །གཉིས་པ་དངོས་གཞི་ལ། ཚོགས་ཀྱི་ཞིང་སྤྱན་འདྲེན་པ་དང། དེ་ལ་ཚོགས་བསག་པ་དང། གསོལ་བ་བཏབ་ནས་དངོས་གྲུབ་
ཞུ་བ་གསུམ་ལས། དང་པོ་ནི། རི་རབ་ཀྱི་སྟེང་དུ་སུམ་ཅུ་རྩ་གསུམ་དང། དེའི་སྟེང་གི་ནམ་མཁར་འཐབ་བྲལ། དེའི་སྟེང་གི་ནམ་མཁར་དགའ་ལྡན་གྱི་ལྷ་གནས་ཡོད་ཅིང། དགའ་ལྡན་གྱི་ལྷ་བྱིངས་ཀྱི་གནས་ནས་གྲོང་ལས་དགོན་པ་
ལྟར་འཕགས་པའི་ཆར། རྗེ་བཙུན་བྱམས་མགོན་གྱི་ཕོ་བྲང་རྒྱལ་མཚན་མཐོན་པོ་དང། དེའི་མདུན་དུ་རྗེ་བཙུན་གྱིས་ཆོས་གསུང་སའི་ཀུན་དགའ་ར་བ་ཡིད་དགའ་ཆོས་འཛིན་ཞེས་བྱ་བ་ཡོད་པར་གསུངས་པས། རང་ཁ་རི་རབ་

[005B] མཚོ་དང་རྫིང་བུ་དང། འབབ་ཆུ་དང། བསམས་པ་ཙམ་གྱིས་དགོས་
འདོད་ཐམས་ཅད་རང་གི་མདུན་དུ་འབྱུང་བའི་དཔག་བསམ་གྱི་ཤིང་དང། གཞན་ཡང་ཤིང་དང་མེ་ཏོག་གི་ཚལ་ལ་སོགས་པ་ཡིད་ལ་དྲན་པ་ཙམ་གྱིས་ཀྱང་དགའ་བ་བསྐྱེད་ནུས་པའི་དབུས་སུ་ཁང་བཟང་རྒྱལ་མཚན་མཐོན་པོ་རིན་པོ་ཆེ་སྣ་
ཚོགས་ལས་གྲུབ་ཅིང་ཉི་ཟླ་ཟིལ་གྱིས་གནོན་ནུས་པ་ལྟ་བུའི་འོད་ཟེར་འཕྲོ་བ། རིན་པོ་ཆེའི་དྲ་བ་དང། དྲ་ཕྱེད་དང། དྲིལ་བུ་དང། རྔ་ཡབ་ལ་སོགས་པའི་རྒྱན་དུ་མ་འཕྱང་འཕྲུལ་དུ་གཡོ་བ། དེའི་མདུན་དུ་ཡིད་དགའ་ཆོས་འཛིན་གྱི་ཀུན་
དགའ་ར་བ་གསེར་གྱིས་གཞི་ལ་བཻཌཱུར་ཡའི་མིག་མང་རིས་སུ་བྲིས་པ། དྲི་ཞིམ་ཞིང་རོ་མདར་གྱི་འབྲས་བུ་དང་ལྡན་པའི་ཤིང་དང། ཁ་དོག་ཁྱད་པར་འཕགས་པའི་མེ་ཏོག་ལ་སོགས་པ་བལྟ་བས་མི་ངོམས་པའི་དབུས་སུ་སེང་གེ་བརྒྱད་ཀྱིས་
བཏེག་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་དུ་རྗེ་བཙུན་བྱམས་པ་མགོན་པོ་སྐུ་མདོག་གསེར་བཙོ་མ་ལྟ་བུ། ཉི་མ་འབུམ་དང་འདྲ་བའི་འོད་ཟེར་ཅན། རིན་པོ་ཆེའི་རྒྱན་དང་ལྷ་རྫས་ཀྱི་དར་གྱི་ན་བཟའ་གསོལ་བ་ཞབས་གཉིས་བཟང་
པོའི་འདུག་སྟངས་ཀྱིས་ཞལ་རང་ལ་ཕྱོགས་པར་བཞུགས་པའི་མཐའ་སྐོར་དུ། ཇོ་བོ་ཨ་ཏི་ཤ་དང། རྗེ་ཡབ་སྲས་ལ་སོགས་པ་ཕྱོགས་བཅུ་ནས་འདུས་པའི་དག་པའི་འཁོར་ཚོགས་གྲངས་མེད་པས་བསྐོར་བ་གསལ་བཏབ་ནས་རང་ཡང་གནས་དེར་

[006A]༄༅། །སླེབ་ནས་ཞིང་གི་ཡོན་ཏན་ཐམས་ཅད་མིག་གིས་མཐོང་བ་སྙམ་བྱེད་པ་དང། རྗེ་བཙུན་གྱི་གསུང་ཆོས་ཀྱི་སྒྲ་རྣ་བས་ལྷང་ལྷང་བར་ཐོས་པའི་མོས་པ་ཤུགས་དྲག་པོ་ཡུན་མི་ཐུང་ཙམ་བྱ་སྟེ་དག་པའི་ཞིང་སྦྱོང་དུ་འགྲོ་བ་དང་
ཕྱི་མར་གནས་དེར་སྐྱེ་བའི་བག་ཆགས་འཇོག་བ་སོགས་ཀྱི་དགོས་པ་ཤིན་ཏུ་ཆེ། དེ་ནས་རྗེ་བཙུན་གྱི་ཐུགས་ཀ་གསེར་གྱི་གཏན་པ་ཕྱིས་པ་ལྟ་བུ་ལ་དཔལ་བེའུ་དྲ་མིག་ཁྲ་སེང་བའི་དབུས་སུ་སྤྲིན་དཀར་པོ་ལྡིང་བའི་སྟེང་ན་རྗེ་བླ་མ་སྐུ་མདོག་
དཀར་ལ་དམར་བའི་མདངས་ཆགས་པ་ཕྱག་གཉིས་ཐུགས་ཀར་ཆོས་འཁོར་གྱི་ཕྱག་རྒྱ་མཛད་པ་ལས་གཡས་གཡོན་དུ་གྱེས་པའི་ཨུཏྤ་ལའི་འདབ་མ་སྙན་གྱི་ཐད་སོར་གནས་པའི་གཡས་སྟེང་ཤེས་རབ་ཀྱི་རལ་གྲི་དང། གཡོན་སྟེང་ཤེར་ཕྱིན་
གྱི་གླེགས་བམ་བསྣམས་པ། དབུ་ལ་གསེར་མ་དོག་གི་པཎ་ཞྭ་དང་སྐུ་ལ་ཆོས་གོས་རྣམ་གསུམ་གསོལ་བ་ཞབས་རྡོ་རྗེའི་སྐྱིལ་ཀྲུང་གིས་བཞུགས་པའི་གཡས་ཕྱོགས་རྒྱལ་ཚབ་ཐམས་ཅད་མཁྱེན་པ་དབུ་ཅུང་ཟད་འདུད་པའི་རྣམ་པ་དང། གཡོན་ཕྱོགས་
མཁས་གྲུབ་ཐམས་ཅད་མཁྱེན་པ་སྐུ་ཅུང་ཟད་འགྱིང་བ་ལྟ་བུ། གཉིས་ཀའང་སྐུ་མདོག་དང་ན་བཟའ་སོགས་གཙོ་བོ་དང་འདྲ་བ་ལ་ཕྱག་གཡས་ཆོས་འཆང་དང། གཡོན་མཉམ་གཞག་གི་སྟེང་ན་གླེགས་བམ་བསྣམས་པ་ཞབས་རྡོ་རྗེའི་སྐྱིལ་
ཀྲུང་གིས་བཞུགས་པ་གསུམ་གསལ་ལེགས་པར་བཏབ་ཅིང། གཞན་ཡང་བྱམས་མགོན་གྱི་ཐུགས་ཀ་ནས་འོད་ཟེར་གྱི་སྣེ་ལ་གང་འདུལ་གྱི་སྤྲུལ་པ་མུ་མེད་དུ་འཕྲོ་བ་དང། སྡུད་པར་མཛད་པར་བསམ། དེ་ནས་རྗེ་བླ་མ་ལ་སྐུ་གསུང་ཐུགས་

[006B] དགའ་ལྡན་ལྷ་བརྒྱའི་མགོན་གྱི་ཐུགས་ཀ་ནས། །རབ་དཀར་ཞོ་
གསར་སྤུངས་འདྲའི་ཆུ་འཛིན་རྩེར། །ཆོས་ཀྱི་རྒྱལ་པོ་ཀུན་མཁྱེན་བློ་བཟང་གྲགས། །སྲས་དང་བཅས་པ་གནས་འདིར་གཤེགས་སུ་གསོལ། །ཞེས་སྤྱན་དྲངས་པས་བྱམས་མགོན་གྱི་ཐུགས་ཀ་ནས་སྤྲིན་དཀར་པོ་དར་དཀར་བརྐྱང་བ་འདྲ་
བའི་སྣེར་རྗེ་ཡབ་སྲས་གསུམ་བཞུགས་པ་རང་གི་མདུན་ཐད་ཡེར་གྱིས་བྱོན་པའི་མཐའ་སྐོར་དུ་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཐམས་ཅད་ཀྱིས་བསྐོར་བ་ཁྲོམ་ཚོགས་ལྟ་བུའམ། ཡང་ན་རྗེ་
ཡབ་སྲས་གསུམ་པོ་སྐྱབས་གནས་ཀུན་འདུས་ཀྱི་བདག་ཉིད་དུ་མོས་པས་ཀྱང་ཆོག་སྟེ་ཕྱི་མ་ཀུན་འདུས་ནོར་བུ་ལུགས་སོ། །དེ་ཡང་གསང་བདག་ལས་ཀྱི་རྡོ་རྗེར། ཡི་དམ་ལྷས། བྱམས་པ་ཉིད་ལ་བསླབ་པ་བཏུས་ཞུས་ཞེས་ལུང་བསྟན་པ་ལྟར་རྗེ་
ཙོང་ཁ་བར་བསླབ་བཏུས་གསན་པའི་ཚེ། གྲུབ་ཆེན་རིན་པོ་ཆེས་རྗེའི་དབུ་སྟེང་དུ་བྱམས་པ། སྐུ་དཔུང་གཡས་པར་འཇམ་དབྱངས། གཡོན་པར་ལྷ་མོ་དབྱངས་ཅན་མ་བཞུགས་པར་གཟིགས་པ་དང། རྗེ་སྐུ་དྲུང་དུ་ཕེབས་པར་ཉེ་སྐབས། མགོན་
པོ་བྱམས་པ་འབྱོན་གྱིན་ཡོད་ཟེར་བའི་ལུང་བསྟན་བྱུང་བ་སོགས་རྗེ་བླ་མ་བྱམས་པ་དང་ངོ་བོ་གཅིག་ཡིན་པ་དང། ཐ་མལ་བའི་ངོར་སྐུ་ཚེ་དེའི་རྗེས་མ་དགའ་ལྡན་དུ་རྒྱལ་སྲས་འཇམ་དཔལ་སྙིང་པོ་ཞེས་པར་འཁྲུངས་པའི་ལུང་བསྟན་བཞིན་སྤྲུལ་བ་ཞིག་

[007A]༄༅། །ཞིང་དེར་བྱམས་མགོན་གྱི་སྲས་ཀྱི་ཐུ་བོར་བཞུགས་པའི་ཚུལ་བསྟན་པ་སོགས་ལ་དགོངས་ནས་འདིར་རྗེ་བཙུན་གྱི་ཐུགས་ཀ་ནས་སྤྱན་འདྲེན་པར་མཛད་པ་ཡིན་ཞེས་གསུངས། གཉིས་པ་ནི། དེ་ལྟར་བསོད་ནམས་ཀྱི་
ཞིང་སྤྱན་དྲངས་པ་ལ་ཡན་ལག་བདུན་གྱིས་ཚོགས་གསོག་པའི་ཐོག་མར་མྱ་ངན་ལས་མི་འདའ་བར་གསོལ་བ་གདབ་པ་ནི། །མདུན་གྱི་ཐད་དྲང་དུ་སེང་གེའི་ཁྲི་ཡངས་ཤིང་རྒྱ་ཆེ་བ་དང། གཡས་གཡོན་དུ་དེ་ལས་དམའ་བའི་སེང་གེའི་ཁྲིར་པདྨ་
དང་ཟླ་བའི་གདན་ལ་རྗེ་ཡབ་སྲས་གསུམ་བཞུགས་པར་མོས་ནས། བདག་དང་བདག་འདྲའི་སེམས་ཅན་བླང་དོར་གྱི་གནས་ལ་མིག་ལོང་བ་ལྟ་བུ་རྣམས་ཀྱི་ལོང་ཁྲིད་དང། ཉོན་མོངས་པའི་ནད་ཤུགས་དྲག་པོས་གཙེས་པ་རྣམས་གསོ་བྱེད་ཀྱི་
སྨན་པ་དང་སྡུག་བསྔལ་གྱི་རྒྱ་མཚོ་ཆེན་པོའི་ཀློང་དུ་བྱིང་བ་རྣམས་འབྱིན་བྱེད་ཀྱི་མཉན་པ་ལྟ་བུར་མགོན་མེད་སྐྱབས་མེད་དུ་ལུས་པ་བདག་ཅག་གི་སྐྱབས་གནས་ཁྱེད་ལས་གཞན་སུ་ལ་རེ་བས་བདག་ཅག་གི་མགོན་དང། མདོ་སྔགས་ཀྱི་བསྟན་
པའི་གནད་དྲི་མ་མེད་པ་རྣམས་བཤད་སྒྲུབ་ཀྱིས་དར་ཞིང་རྒྱས་པའི་སླད་དུ་བསྐལ་བརྒྱར་མི་གཡོ་བར་བཞུགས་སུ་གསོལ་ལོ་སྙམ་ནས། མདུན་གྱི་ནམ་མཁར་སེང་ཁྲི་པད་ཟླའི་སྟེང། །རྗེ་བཙུན་བླ་མ་དགྱེས་པའི་འཛུམ་དཀར་ཅན། །བདག་
བློ་དད་པའི་བསོད་ནམས་ཞིང་མཆོག་ཏུ། །བསྟན་པ་རྒྱས་ཕྱིར་བསྐལ་བརྒྱར་བཞུགས་སུ་གསོལ། །ཞེས་གསོལ་བ་གདབ། འདིར་ཐོག་མར་མྱ་ངན་ལས་མི་འདའ་བར་གསོལ་བའི་ཡན་ལག་འབྱུང་བ་ནི། ཚོགས་གསོག་པའི་ཞིང་

[007B] དེ་ལ་ཚོགས་གསོག་པ་ལ་ཚོགས་ཀྱི་ཞིང་དུ་བརྟན་པར་བཞུགས་པ་ཞིག་དགོས་པས་ཐོག་མར་བརྟན་བཞུགས་ཀྱི་གསོལ་བ་གདབ་པ་ཡིན་གསུངས། ཕྱག་འཚལ་བའི་ཡན་ལག་ནི། རང་གི་ལུས་ཞིང་གི་
རྡུལ་གྲངས་དང་མཉམ་པར་སྤྲུལ་པ་རྣམས་དང་སེམས་ཅན་ཐམས་ཅད་ཀྱིས་ཀྱང་ལུས་ཀྱིས་ཕྱག་འཚལ་བ་དང་ངག་གིས་བསྟོད་དབྱངས་བརྗོད་པ་དང་ཡིད་ཀྱིས་དད་གུས་ཆེན་པོས་གསོལ་བ་གདབ་པར་མོས་ནས། ཤེས་བྱ་ཐམས་ཅད་རེས་འཇོག་མ་
ཡིན་པར་སྐད་ཅིག་གཅིག་གིས་དུས་ཅིག་ཅར་དུ་མངོན་སུམ་དུ་གཟིགས་པའི་ཐུགས་རྣམ་པ་ཐམས་ཅད་མཁྱེན་པ་དང་བརྗོད་པ་གཅིག་ལ་ཡང་སྐལ་ལྡན་གྱི་འགྲོ་བ་རང་རང་གི་སྐད་དང་དབང་བོར་འཚམས་པའི་ཆོས་སུ་གོ་ནས་གནས་སྐབས་དང་མཐར་
ཐུག་གི་དགེ་ལེགས་སྟེར་བར་མཛད་པའི་གསུང་དང། འཁོར་ལོས་སྒྱུར་བ་དང། ཉན་རང་དང་སོ་སྐྱེ་ཕལ་བ་ཐམས་ཅད་ཀྱི་བསོད་ནམས་བརྒྱ་འགྱུར་གྱིས་བ་སྤུ་གཅིག་འགྲུབ་པ་སོགས། བསོད་ནམས་མཐའ་ཡས་དཔག་ཏུ་མེད་པས་བསྐྲུན་པའི་
མཚན་དཔེ་གསལ་རྫོགས་ཀྱི་སྐུའི་ཡོན་ཏན་རྣམས་དྲན་པར་བྱས་ལ། ཤེས་བྱའི་ཁྱོན་ཀུན་འཇལ་བའི་བློ་གྲོས་ཐུགས། །སྐལ་བཟང་རྣ་བའི་རྒྱན་གྱུར་ལེགས་བཤད་གསུངས། །གྲགས་པའི་དཔལ་གྱིས་ལྷམ་མེར་མཛེས་པའི་སྐུ། །མཐོང་ཐོས་དྲན་
བས་དོན་ལྡན་ལ་ཕྱག་འཚལ། །ཞེས་བརྗོད། མཆོད་པའི་ཡན་ལག་ནི། མཛེས་ཤིང་ཡིད་དུ་འོང་བས་མིག་དང་མིད་ལ་དགའ་བ་བསྐྱེད་ནུས་པའི་མཆོད་པའི་ལྷ་མོ་ལག་ན་མཆོད་ཡོན། ཞབས་བསིལ། ཞལ་བསིལ། བསང་གཏོར། སིལ་མ་

[008A]༄༅། །དང་སྡོང་པོའི་མེ་ཏོག་དྲི་ཞི་མ་ཞིང་ཁ་དོག་རྣམ་པར་བཀྲ་བ། བདུག་སྤོས་ཀྱི་དུད་སྦྲིན། མུན་སེལ་གྱི་སྣང་བ། བྱུག་པའི་དྲི་ཆབ། རོ་བརྒྱ་ལྡན་པའི་བཟའ་བཏུང་གི་བྱེ་བྲག་འབུད་དཀྲོལ་བརྡུང་རྒྱུད་ཀྱི་རོལ་མོའི་བྱེ་
བྲག་ཐོགས་པ་བསམ་གྱིས་མི་ཁྱབ་པ་དང། གཞན་ཡང་ཟུགས་མཛེས་པ། སྒྲ་སྙན་པ། དྲི་ཞིམ་པ། རོ་འདའ་བ། རེག་བྱ་འཇམ་པའི་འདོད་ཡོན་སྣ་ལྔ་དང། རྒྱལ་སྲིད་རིན་ཆེན་བདུན། བཀྲ་ཤིས་པའི་རྟགས་རྫས་ལ་སོགས་པ་
དང༑ བདག་པོས་མ་བཟུང་བའི་ཆུ་མཚོ། ནགས་ཚལ་མེ་ཏོག་སྨན་གྱི་རི་བོ་སོགས་མདོར་ན་མཉེས་བྱེད་ཀྱི་མཆོད་པའི་བྱེ་བྲག་གང་ཡང་མ་ཚང་བ་མེད་པ་དང། རྒྱལ་བ་སྲས་བཅས་ཀྱི་ཏིང་ངེ་འཛིན་གྱི་རོལ་པ་ལས་བྱུང་བའི་ཀུན་བཟང་མཆོད་
སྤྲིན་གྱི་ཚོགས་ཀྱང་བློས་བླངས་ཏེ་ཕུལ་བར་བསམས་ལ། ཡིད་འོང་མཆོད་ཡོན་སྣ་ཚོགས་མེ་ཏོག་དང། །དྲི་ཞིམ་བདུག་སྤོས་སྣང་གསལ་དྲི་ཆབ་དང། །དངོས་བཤམས་ཡིད་སྤྲུལ་མཆོད་སྤྲིན་རྒྱ་མཚོ་འདི། །བསོད་ནམས་ཞིང་མཆོག་ཁྱེད་
ལ་མཆོད་པར་འབུལ། །ཞེས་བརྗོད་པས་མཆོད་པ་རྣམས་བདག་གིར་བཞེས་ཏེ་ཐུགས་རྒྱུད་ལ་བདེ་བ་ཁྱད་པར་ཅན་འཁྲུངས་ཏེ་མཉེས་ཤིང་ཚིམ་པར་བསམ། བཤགས་པའི་ཡན་ལག་ནི། རང་གིས་ཐོག་མེད་ནས་འཁོར་བ་འདིར་འཁྱམས་
པའི་ཚེ་རབས་སུ་བསགས་པའི་སྡིག་ལྟུང་མཐའ་ཡས་བཞིག་འབྲས་བུ་ཕྱུང་མ་ཟིན་པར་ཡོད་པ་རྣམས་དང། ཁྱད་པར་ཚེ་འདིར་སྡོམ་གསུམ་དང་འགལ་བའི་བཅས་རང་གི་ཉེས་ལྟང་ཇི་སྙེད་བསགས་པ་དྲན་པའི་ཡུལ་དུ་གྱུར་པ་རྣམས་ལ་བསྔོ་

[008B] འདི་དག་དང་གཞན་ཡང་དྲན་བས་མ་ཟིན་པའང་མཐའ་ཡས་པ་ཞིག་ཡོད་པས་འདི་རྣམས་ཀྱི་འབྲས་བུ་ལ་བདག་ཕྱི་མར་དམྱལ་བར་སྐྱེ་བ་སོགས་སྡུག་བསྔལ་ཚད་མེད་པ་མྱོང་དགོད་པར་མ་ཟད། ཚེ་འདི་ལ་ཡང་ཡོན་ཏན་སྐྱ་
བ་ལ་གེགས་བྱེད་བ་སོགས་ཀྱི་ཉེས་དམིགས་ཤིན་ཏུ་ཆེ་བར་བདུག་པས་ཅི་རང་དྲག་འདི་ལྟ་བུའི་སྡིག་པ་བསགས་པ་ལ་ཨ་ང་སྙམ་པའི་འགྱོད་སེམས་དུག་ཁོང་དུ་སོང་བ་ལ་འགྱོད་པ་ལྟར་ཤུགས་དྲག་པོ་དང། ད་ཕྱིན་ཆད་འདི་འདྲའི་སྡིག་པ་
མི་བགྱིད་སྙམ་པའི་སྡོམ་སེམས་ཀྱི་སྒོ་ནས། སྐྱབས་ཡུལ་རྣམས་ཀྱི་སྤྱན་སྔར་སྡིག་པ་རྣམས་མི་འཆབ་པར། གདུང་བའི་འོ་དོད་ཀྱིས་བཤགས་པར་མོས་ཏེ། བདག་གིས་ཐོག་མེད་དུ་ནས་བསགས་པ་ཡི། །ལུས་ངག་ཡིད་ཀྱི་སྡིག་པ་ཅི་
བགྱིས་དང། །ཁྱད་པར་སྡོམ་པ་གསུམ་གྱི་མི་མཐུན་ཕྱོགས། །སྙིང་ནས་འགྱོད་པ་དྲག་པོས་སོ་སོར་བཤགས། །ཞེས་བརྗོད་པས། བཤགས་ཡུལ་རྣམས་ཀྱི་སྐུ་ལས་འོད་ཟེར་འཕྲོས་པ་རང་གི་ལུས་ངག་ཡིད་གསུམ་ལ་ཕོག་པས་སྡིག་སྒྲིབ་
ཐམས་ཅད་མུན་ཁུང་དུ་ཉི་ཟེར་ཞུགས་པ་བཞིན་སངས་ཀྱིས་སྦྱངས་པའི་མོས་པ་བྱ་ལ། གཞན་སེམས་ཅན་ཐམས་ཅད་ཀྱི་སྡིག་སྒྲིབ་སྦྱོང་བའི་དམིགས་པ་བྱས་ནའང་ལེགས་པས་ཞིབ་པར་མན་ངག་ལས་ཤེས་པར་བྱ། བཤགས་ཡུལ་
གསལ་བཏབ་པ་ལ་མོས་གུས་ཀྱིས་སྐྱབས་སུ་འགྲོ་བ་དང། རང་འདྲའི་འགྲོ་བ་སྡིག་པའི་རྒྱུ་འབྲས་ལ་སྤྱོད་པ་རྣམས་ཀྱི་ངང་ཚུལ་བསམས་ནས་སྙིང་རྗེ་ཤུགས་ཅན་བསྐྱེད་དེ་ཉམ་ཐག་འདི་རྣམས་ཀྱི་ཕྱིར་དུ་བདག་གིས་སངས་རྒྱས་ཀྱི་གོ་འཕང་ཞིག་

[009A]༄༅། །ཐོབ་ན་སྙམ་པའི་བྱང་ཆུབ་ཀྱི་སེམས་དུ་རེ་བ་བསྐྱེད་པ་གཉིས་ནི་རྟེན་གྱི་སྟོབས། སྔོན་ཆད་སྡིག་པ་བྱས་པ་ལ་འགྱོད་པ་རྣམ་པར་སུན་འབྱིན་པའི་སྟོབས། སླན་ཆད་མི་བྱེད་པར་སྡོམ་པ་ཉེས་པ་ལས་སླར་ལྡོག་པའི་
སྟོབས༑ བླ་མ་ཚོགས་ཞིང་དུ་གསལ་བ་ལ་ཕྱག་འཚལ་མཆོད་འབུལ་སོགས་བགྱིས་པ་དང། བཤགས་པའི་འཁོར་གསུམ་ལ་མི་དམིགས་པས་རྒྱས་འདེབས་པ་གཉེན་པོ་ཀུན་སྤྱོད་ཀྱི་སྟོབས་ཡིན་པས་དེ་བཞི་ཚང་བའི་སྒོ་ནས་སྡིག་པ་
བཤགས་པས་ཤིན་ཏུ་སྟོབས་ཆེ་བའང་སྦྱང་བར་ནུས་པའི་ཐབས་བླ་ན་མེད་པའོ། །རྗེས་སུ་ཡི་རང་བའི་ཡན་ལག་ནི། རྗེ་བླ་མའི་སྐུ་ཚེ་གཞན་དང་འདིར་ཕལ་བའི་བློས་དཔག་པར་མི་ནུས་པའི་གསང་བ་གསུམ་གྱི་མཛད་པ་རྣམས་ལྟ་ཅི་
ཚུར་མཐོང་གི་བློ་རང་གི་བས་གཞལ་བར་ནུས་པའི་སྐུ་ཚེ་འདིའི་མཛད་པ་སྐུ་ན་ཕྲ་མོ་ནས་མདོ་སྔགས་ཀྱི་གཞུང་ཕྱོགས་རེ་བ་ཙམ་མ་ཡིན་པར་རྒྱུད་སྡེ་བཞི་དང་ཕར་ཕྱིན་ཐེག་པའི་སྡེ་སྣོད་གསུམ་ལ་འགྲེལ་བྱེད་ཚད་མར་གྱུར་པའི་མཁས་གྲུབ་རྣམས་
དང་གྲུབ་མཐའ་བཞིའི་བཞེད་སྲོལ་ཕྲ་ཞིང་ཕར་བ་ལའང་ཕུ་ཐག་ཆོད་པར་སྦྱངས་པས་མཁས་པ་གངས་ཅན་གྱི་སྟོན་ཆེན་སུས་ཀྱང་འགྲན་ཟླ་མེད་པར་གྱུར་པ་དང། གང་ཐོས་པ་དེ་རྣམས་ཀྱང་ཐོས་ལོ་ཙམ་མ་ཡིན་པར་གཞུང་ལུགས་ཐམས་
ཅད་གདམས་ངག་ཏུ་ཤར་ནས། ཐོས་དོན་མཐའ་དག་ལ་འདོར་རྒྱུ་སྤུ་ཙམ་ཡང་མེད་པར་སྨིན་གྲོལ་གྱི་ཐབས་ཟབ་མོར་གཟིགས་ནས་བསམ་པ་དང་བསྒོམ་པས་ཚུལ་བཞིན་སྒྲུབ་པ་ལ་བརྩོན་པ་དང། དེ་ཡང་ཆོས་བརྒྱད་ཀྱི་བསླད་པ་ཕྲ་མོ་

[009B] བསྟན་པ་དང་གཞན་གྱི་དོན་ཁོ་ནར་ཐུགས་ཉམས་སུ་བཞེས་པས་མཆོག་དང་ཐུན་མོང་གི་དངོས་གྲུབ་ཐམས་ཅད་བརྙེས་ནས་རང་ཉིད་གྲུབ་པ་མཆོག་གི་སར་གཤེགས། སྐལ་ལྡན་གྱི་གདུལ་བྱ་ལ་བླ་མེད་ཀྱི་རིམ་
པ་གཉིས་ལ་སོགས་པ་རྒྱུད་སྡེ་བཞིའི་ཐུན་མོང་མ་ཡིན་པ་དང་ཟབ་མོ་དབུ་མའི་ལྟ་བ་ལ་སོགས་པ་ཕར་ཕྱིན་ཐེག་པའི་ཐུན་མོང་བའི་ལམ་གྱི་གནད་ཐམས་ཅད་གསལ་ལ་རྫོགས་པ་གངས་ཅན་འདིར་སྔོན་བྱོན་གྱི་མཁས་གྲུབ་སུས་ཀྱང་སྟོན་པར་
མ་ནུས་པའི་ལེགས་བཤད་ཀྱིས་ལྷུག་པར་བསྟན་ནས་ད་ལྟའི་བར་དུའང་མཐའ་དབུས་ཀུན་ཏུ་བསྟན་པ་ཡོངས་རྫོགས་ལ་ཕྱོགས་མཐོང་ཙམ་གྱིས་ཐོས་བསམ་བསྒོམ་པ་བྱེད་པ་འདི་ཐམས་ཅད་རྗེ་འདི་ཉིད་ཀྱི་བཀའ་དྲིན་ཡིན་པ་གཟུར་གནས་ཀྱིས་
བལྟས་ན་ཤེས་པས་དེ་འདྲའི་རྣམ་པར་ཐར་པ་དྲན་པར་བྱས་ལ་སེམས་དགའ་བས་ཡི་རང་བ་དང། བདག་གིས་ཀྱང་འདི་ལྟ་བུའི་རྣམ་ཐར་སྐྱོང་ནུས་པར་ཤོག་ཅིག་སྙམ་ནས། སྙིགས་མའི་དུས་འདིར་མང་ཐོས་སྒྲུབ་ལ་བརྩོན། །ཆོས་བརྒྱད་
སྤངས་པའི་དལ་འབྱོར་དོན་ཡོད་བྱེད། །མགོན་པོ་ཁྱོད་ཀྱི་རླབས་ཆེན་མཛད་པ་ལ། །བདག་ཅག་བསམ་པ་ཐག་པས་ཡི་རང་ངོ། །ཞེས་བརྗོད། ཆོས་འཁོར་བསྐོར་བར་བསྐུལ་བའི་ཡན་ལག་ནི། རྗེ་ཡབ་སྲས་རྣམས་ཀྱི་ཐུགས་སྒྲིབ་པ་བག་
ཆགས་དང་བཅས་པ་དག་པའི་བདེ་སྟོང་གི་འོད་གསལ་ལས་ནམ་ཡང་གཡོ་བ་མེད་བཞིན་དུ་སྔོན་གྱི་སྨོན་ལམ་དང་ཐུགས་རྗེའི་ཤུགས་ཀྱིས་གང་འདུལ་གྱི་གདུལ་བྱ་ལ་སྐུ་གསུང་ཐུགས་ཀྱི་སྣང་བ་འབད་མེད་ལྷུན་གྲུབ་ཏུ་འཆར་བས་ན། དཔེར་ན་

[010A]༄༅། །ནམ་མཁའ་གཡའ་དག་པ་ལ་སྤྲིན་འཁྲིགས་པ་ལས་ཆར་གྱི་རྒྱུན་ས་གཞིར་འབད་མེད་དུ་འབབ་པ་བཞིན་ཆོས་སྐུའི་མཁའ་དབྱིངས་སུ་མཁྱེན་དང་བརྩེ་བའི་སྤྲིན་འཁྲིགས་པ་ལས་ཟབ་པ་དེང་རྒྱ་ཆེ་བའི་དམ་ཆོས་ཀྱི་
ཆར་བདག་ཅག་གདུལ་བྱ་རྣམས་ཀྱི་བློ་གྲོས་ཀྱིས་གཞིར་ཆད་མེད་དུ་དབབ་ཏུ་གསོལ་སྙམ་པས། རྗེ་བཙུན་བླ་མ་དམ་པ་ཁྱེད་རྣམས་ཀྱིས། །ཆོས་སྐུའི་མཁའ་ལ་མཁྱེན་བརྩེའི་སྤྲིན་འཁྲིགས་ནས། །ཇི་ལྟར་འཚམས་པའི་གདུལ་བྱའི་འཛིན་
མ་ལ། །ཟབ་རྒྱས་ཆོས་ཀྱི་ཆར་པ་དབབ་ཏུ་གསོལ། །ཞེས་བརྗོད་ལ། འདི་དང་མྱ་ངན་ལས་མི་འདའ་བར་གསོལ་བ་གཉིས་ལ་གང་གསོལ་བ་ལྟར་ཞལ་གྱིས་བཞེས་པའི་མོས་འདུན་བྱ། བསྔོ་བའི་ཡན་ལག་ནི། བདག་གིས་ལམ་ཟབ་མོ་བླ་
མའི་རྣལ་འབྱོར་བསྒོམས་པ་འདིས་མཚོན་དུས་གསུམ་བསགས་དང་བསག་བཞིན་གསོག་འགྱུར་གྱི་དགེ་ཚོགས་ཇི་སྙེད་པ་ཐམས་ཅད་སྤྱིར་བསྟན་པ་རྒྱས་པ་དང། མཁའ་ཁྱབ་ཀྱི་འགྲོ་བ་མཐའ་དག་ལ་གང་ཕན་པའི་ཐབས་དང། ཁྱད་པར་
རྗེ་བླ་མའི་མདོ་སྔགས་ལུང་རྟོགས་ཀྱི་བསྟན་པ་དྲི་མེད་འདི་ཉིད་ཕྱོགས་དུས་གནས་སྐབས་ཐམས་ཅད་དུ་མི་མཐུན་ཕྱོགས་ཀྱི་དྲི་མས་མ་གོས་པར་ཉི་མ་བཞིན་དུ་གསལ་བར་བྱེད་ནུས་པའི་རྒྱུར་གྱུར་ཅིག་སྙམ་དུ་བསམས་ནས། བདག་གིས་ཇི་སྙེད་
བསགས་པའི་དགེ་བ་འདིས། །བསྟན་དང་འགྲོ་བ་ཀུན་ལ་གང་ཕན་དང། །ཁྱད་པར་ཆོས་ཀྱི་རྒྱལ་པོ་ཙོང་ཁ་བའི། །བསྟན་པའི་སྙིང་པོ་རིང་དུ་གསལ་བྱེད་ཤོག་ཅེས་བརྗོད་ལ་འདི་ནི་དགེ་བ་ཆུང་ངུ་ཡང་རྒྱ་ཆེར་འཕེལ་ཞིང། བྱང་ཆུབ་

[010B]
ཐམས་ཅད་འདུས་པའི་སྡོམས་ལྟ་བུ་མཆོག་གོང་ན་མེད་པའོ། །གསུམ་པ་གསོལ་བ་བཏབ་ནས་དངོས་གྲུབ་ཞུ་བ་ནི། དམིགས་བརྩེ་མ་ཅི་འགྲུབ་ཀྱི་སྒོ་ནས་གསོལ་བ་གདབ་པར་བྱ་ལ། དེ་ཡང་བྱང་ཆུབ་སེམས་དཔའ་ཐམས་ཅད་ཀྱི་ནང་ནས་
དམིགས་པ་མེད་པའི་བརྩེ་བ་ཆེན་པོའི་གཏེར་ཆེན་པོ་མངའ་བ་ལ་འཕགས་པ་སྤྱན་རས་གཟིགས་འགྲན་ཟླ་དང་བྲལ་བ་དང། ཇི་ལྟ་ཇི་སྙེད་ཀྱི་ཤེས་བྱའི་གནས་ཐམས་ཅད་ལ་དྲི་མ་མེད་པའི་མཁྱེན་རབ། བྱང་སེམས་ཐམས་ཅད་ཀྱི་ནང་ནས་
འགྲན་ཟླ་དང་བྲལ་བ་འཇམ་དཔལ་དབྱངས་ཡིན་པ་དང་མཚུངས་པར། བོད་འདིར་སྔོན་བྱོན་གྱི་མཁས་པ་ཐམས་ཅད་ཀྱི་ནང་ན་མདོ་སྔགས་གང་གི་སྐབས་སུའང་གཟུ་བོའི་བློས་ཞིབ་པར་བརྟགས་ན་རྗེ་འདི་ཉིད་ཀྱི་མཁྱེན་པ་དང་མཉམ་པ་སུ་
ཡང་མེད་པར་ལེགས་བཤད་རྣམས་ལས་དཔགས་ཏེ་ཤེས་ནུས་པ་བཞིན་གངས་ཅན་གྱི་མཁས་པ་ཐམས་ཅད་ཀྱི་ནང་ན་འགྲན་ཟླ་མེད་པས་གཙུག་གི་རྒྱན་དུ་གྱུར་བ་ཤར་ཕྱོགས་ཙོང་ཁའི་ཡུལ་དུ་སྐུ་འཁྲུངས་བ་བློ་བཟང་གྲགས་པའི་དཔལ་གྱི་
སྐུའི་ཆ་དམའ་ཤོས་ཞབས་ཀྱི་པད་མོ་ལ་བདག་གི་སྤྱི་བོས་བཏུད་ནས་གསོལ་བ་འདེབས་སོ་བདག་ཀྱང་ཁྱེད་རང་ལྟ་བུར་མཁས་པའི་ཡོན་ཏན་ཕུལ་དུ་ཕྱིན་པ་ཐོབ་པར་བྱིན་གྱིས་བརླབ་ཏུ་གསོལ་སྙམ་དུ་སེམས་པ་ནི་ཕྱི་མཚུངས་པ་གསལ་བྱེད་

[011A]༄༅། །ཀྱི་སྒོ་ནས་གསོལ་བ་གདབ་པ་རྗེ་བླ་མའི་ཕྱི་སྒྲུབ་ཡིན་ལ། གསོལ་བ་ནི་ཞུ་བ་དང་འདེབས་པ་ནི་འབུལ་བའི་དོན་ཏེ་ཞུ་བ་འབུལ་ཞེས་པའོ། །ཡང་དམིགས་པ་མེད་པའི་སྙིང་རྗེ་ཆེན་པོས་འགྲོ་ལ་རྟག་ཏུ་གཟིགས་
བའི་ཡོན་ཏན་མངའ་བ་ལ་སྤྱན་རས་གཟིགས་དང། བདེན་གཉིས་ཀྱི་ཤེས་བྱའི་ཀ་ནས་ཐམས་ཅད་ལ་མཁྱེན་པ་དྲི་མ་མེད་པ་མངའ་བའི་དབང་པོར་གྱུར་པ་ལ་རྗེ་བཙུན་འཇམ་དཔལ་དབྱངས་དང་འདྲ་བ་སྟེ། མདོར་ན་སྙིང་རྗེ་དང་མཁྱེན་རབ། སྤྱན་
རས་གཟིགས་དང་འཇམ་དབྱངས་ཀྱི་ཐུགས་རྒྱུད་ལ་ཇི་ལྟར་མངའ་བ་དེ་ལྟ་བུ་དང་ལྡན་པའི་རྗེ་ཙོང་ཁ་པ་ལ་གསོལ་བ་འདེབས་སོ། །བདག་ཀྱང་སྒྲུབ་པ་ལྷུར་བླངས་ནས་རྟོགས་པའི་ཡོན་ཏན་ཁྱད་པར་ཅན་དེ་ལྟ་བུ་ཐོབ་པར་བྱིན་གྱིས་བརླབ་
ཏུ་གསོལ་སྙམ་པ་ནི་ནང་ཡོན་ཏན་དེ་ལྡན་གྱི་སྒོ་ནས་གསོལ་བ་འདེབས་པ་རྗེ་བླ་མའི་ནང་སྒྲུབ་བོ། །ཡང་རྒྱལ་བ་ཐམས་ཅད་ཀྱི་བརྩེ་བ་གཅིག་ཏུ་བསྡུས་པའི་ངོ་བོ་ལྷར་ཤར་བ་ནི་འཕགས་པ་སྤྱན་རས་གཟིགས་ཡིན་ལ། རྗེ་འདི་ཡང་དེ་
དང་ངོ་བོ་གཅིག་ཡིན་པས་རྒྱལ་བ་ཐམས་ཅད་ཀྱི་སྙིང་རྗེའི་བདག་ཉིད་ཡིན་ཅིང། རྒྱལ་བ་ཐམས་ཅད་ཀྱི་མཁྱེན་རབ་གཅིག་ཏུ་བསྡུས་པའི་ངོ་བོ་ནི་རྗེ་བཙུན་འཇམ་དབྱངས་ཡིན་ལ། རྗེ་འདི་རྗེ་བཙུན་འཇམ་དབྱངས་ཉིད་མིའི་རྣམ་པར་
བསྟན་པ་ཡིན་པས་རྒྱལ་བ་ཐམས་ཅད་ཀྱི་མཁྱེན་པའི་ངོ་བོ་ཡིན་པ་དང། སངས་རྒྱས་ཐམས་ཅད་ཀྱི་མཐུ་ནུས་གཅིག་ཏུ་བསྡུས་པའི་ངོ་བོ་ལྷར་ཤར་བ་ནི་དཔལ་གསང་བའི་བདག་པོ་ཡིན་ལ། རྗེ་འདི་ཡང་དེ་དང་ངོ་བོ་གཅིག་ཡིན་པས་

[011B] དེ་ལྟར་རིགས་གསུམ་གྱི་ངོ་བོ་རྗེ་ཙོང་ཁ་བ་བློ་བཟང་གྲགས་པའི་སྐུའི་ཆ་དམའ་ཤོས་ཞབས་ཀྱི་པདྨོར་བདག་གི་མགོ་བོས་བཏུད་དེ་གསོལ་བ་འདེབས་སོ། །བདག་ཀྱང་ཁྱེད་རང་ལྟ་བུར་
ལྷག་པའི་ལྷ་རིགས་གསུམ་མགོན་པོའི་མཁྱེན་བརྩེ་ནུས་གསུམ་གྱི་ཡོན་ཏན་ཐམས་ཅད་ཐོབ་པར་བྱིན་གྱིས་བརླབ་ཏུ་གསོལ་སྙམ་པས། དམིགས་མེད་བརྩེ་བའི་གཏེར་ཆེན་སྤྱན་རས་གཟིགས། །དྲི་མེད་མཁྱེན་པའི་དབང་པོ་འཇམ་དཔལ་
དབྱངས༑ ༑བདུད་དཔུང་མ་ལུས་འཇོམས་མཛད་གསང་བའི་བདག་གངས་ཅན་མཁས་པའི་གཙུག་རྒྱན་ཙོང་ཁ་པ། །བློ་བཟང་གྲགས་པའི་ཞབས་ལ་གསོལ་བ་འདེབས། །ཞེས་བརྗོད་པ་ནི་གསང་བ་ལྷག་པའི་ལྷ་དང་ངོ་བོ་དབྱེར་མེད་
དུ་གསོལ་བ་འདེབས་པ་སྟེ་རྗེ་བླ་མའི་གསང་སྒྲུབ་ཡིན་ལ། དེ་ཡང། བདག་ཉིད་ཆེན་པོ་འདི་མགོན་པོ་འཇམ་དབྱངས་ཡིན་པར་སྔར་དྲངས་པའི་འཇམ་དཔལ་རྩ་རྒྱུད་ཀྱི་ལུང་བསྟན་སོགས་ལས་གསལ་བར་འགྲུབ་ཅིང། དེ་ལྟར་ན། བཀའ་
གདམས་གླེགས་བམ་ལས། འཕགས་པ་རིགས་གསུམ་མགོན་པོ་ངོ་བོ་གཅིག་པར་གསུངས་པས། རྗེ་འདི་རིགས་གཞན་གཉིས་ཀྱི་རྣམ་རོལ་ཡིན་པའང་འགྲུབ་པར་མ་ཟད་གསང་བའི་རྣམ་པར་ཐར་བར་ཟུར་ཙམ་གསལ་བས་མཚོན་ཚད་
མའི་ལུང་རིགས་གཞན་གྱིས་ཀྱང་སྤྱན་རས་གཟིགས་དང་གསང་བདག་དང་ངོ་བོ་གཅིག་པར་སྒྲུབ་ཏུ་ཡོད། དེ་ནི་རྗེ་བླ་མ་རིགས་གསུམ་གྱི་བདག་ཉིད་དུ་མོས་ནས་གསོལ་བ་འདེབས་པ་ཡིན་ལ། ཡང་རྗེ་འཇམ་དབྱངས་དང། རྒྱལ་ཚབ་སྤྱན་

[012A]༄༅། །རས་གཟིགས། མཁས་གྲུབ་གསང་བདག་གི་ངོ་བོར་མེས་ནས་དམིགས་བརྩེ་མས་གསོལ་བ་འདེབས་པའི་འཁྲིད་ཚུལ་ཀྱང་ཡོད་པར་གསུངས། དེ་ལྟར་གསོལ་བ་འདེབས་ཚུལ་གསུམ་གྱི་སྔ་མ་ནི། གཙོ་བོར་
མཁས་པའམ་ལུང་གི་ཡོན་ཏན་གྱི་སྒོ་ནས་བསྟོད་པ་དང། ཕྱི་མ་གཉིས་ནི་གྲུབ་བའམ་རྟོགས་པའི་ཡོན་ཏན་གྱི་སྒོ་ནས་བསྟོད་པ་ཡིན་ལ། དེ་རྣམས་དྲན་བཞིན་པའི་སྒོ་ནས་ལེགས་པར་གསོལ་བ་བཏབ་ན་རིགས་གསུམ་མགོན་པོ་ལ་
ཡང་གསོལ་བ་བཏབ་པར་འགྱུར་བ་དང། དེ་རྣམས་ཀྱི་གཟུངས་སྔགས་ཟབ་མོ་བཟླས་པ་དང་འདྲ་བའི་ཕན་ཡོན་སོགས་ཐོབ་པར་འགྱུར་བ་གདོན་མི་ཟའོ། །ཚུལ་དེ་ལྟ་བུས་གསོལ་བ་འདེབས་བཞིན་པར་དངོས་གྲུབ་ཞུ་བའི་དམིགས་པ་བྱ་
ཚུལ་ནི། མ་དག་འཁྲུད་དང་མི་ཤེས་གསལ། །སྐུ་ཡིས་ཆེ་ཞིང་གསུང་གིས་གསལ། །ས་བོན་མྱུར་བ་ཕྱག་མཚན་ཟབ། །གླེགས་བམ་རལ་གྲི་གླེགས་རལ་གྱིས། །འཆད་དང་རྩོད་དང་རྩོམ་པའོ། །ཞེས་པའི་སྡོམས་ཚིག་ལྟར་
མ་དག་པ་འཁྲུད་པའི་དམིགས་སྐོར་སྔོན་དུ་བཏང་ནས་དངོས་གཞི་ལ། སྐུའི་སྒོ་ནས་ཤེས་རབ་ཆེ་བ། གསུང་གི་སྒོ་ནས་གསལ་བ། ཐུགས་ས་བོན་གྱི་སྒོ་ནས་མྱུར་བ། ཕྱག་མཚན་གྱི་སྒོ་ནས་ཟབ་པ། གླེགས་བམ་གྱི་སྒོ་ནས་འཆད་
པ༑ རལ་གྲིའི་སྒོ་ནས་རྩོད་པ། གླེགས་རལ་གཉིས་ཀའི་སྒོ་ནས་རྩོམ་པའི་ཤེས་རབ་སྒྲུབ་ཚུལ་བདུན་ལས། དང་བོ་ནི། དེ་ལྟར་གསོལ་བ་བཏབ་པས་རྗེ་ཡབ་སྲས་གསུམ་མཉེས་ནས་ཐུགས་ཀ་ནས་འོད་དཀར་པོའི་སྤུ་གུ་ཕུ་དུང་ལྟ་བུ་བརྐྱང་

[012B]དེའི་ནང་བརྒྱུད་ངོ་བོ་ཡེ་ཤེས་ལ་རྣམ་པ་བདུད་རྩི་དཀར་པོའོ་མའི་རྒྱུན་ལྟ་བུ་དཔག་ཏུ་མེད་པ་བབས། སྤྱི་བོ་ནས་ཞུགས་ལུས་ཀྱི་ནང་ཐམས་ཅད་གང་བས་ཚེ་རབས་ཐོག་མེད་
ནས་བསགས་པའི་སྡིག་སྒྲིབ་དང་མི་ཤེས་པ་ཐམས་ཅད་དུང་ཁུ་དང་སོལ་ཁུའི་རྣམ་པ། ནད་གདོན་ཐམས་ཅད་སྡོམ་དང་སྡིག་པ་སྤལ་ལྕོང་ལ་སོགས་པའི་རྣམ་པར། ཕུ་ཆུ་ཆེན་པོས་རྩྭ་སྦུར་ལ་སོགས་པ་དེད་པ་བཞིན་དུ་བ་སྦུའི་སྒོ་
ཐམས་ཅད་ནས་ཕྱིར་དེད། ལུས་ཡེ་ཤེས་ཀྱི་བདུད་རྩིས་ཁྲིག་མེར་གྱིས་གང་ཞིང་གསལ་སིང་ངེ་བར་སོང་བར་བསམ། སླར་ཡང་གསོལ་བ་བཏབ་པས། སྦུ་གུ་ནས་འོད་ཟེར་དམར་སེར་གྱི་རྒྱུན་བབས་སྤྱི་བོ་ནས་ཞུགས་པས་ལུས་ཀྱི་ནང་
ཐམས་ཅད་གང། ཁྱད་པར་བདུད་རྩིའི་རྡུལ་ཕྲ་རབ་ཐམས་ཅད་རྗེ་བཙུན་འཇམ་དབྱངས་ཀྱི་སྐུའི་རྣམ་བས་བར་མཚམས་མེད་པར་གཏམས་པ། དེ་ཐམས་ཅད་ལས་འོད་ཟེར་འཕྲོས་པས་ཕྱོགས་བཅུའི་རྒྱལ་བ་སྲས་དང་བཅས་པའི་
མཁྱེན་རབ་ཐམས་ཅད་རྗེ་བཙུན་འཇམ་དབྱངས་ཀྱི་སྐུའི་རྣམ་པ་དཔག་ཏུ་མེད་པར་སྤྱན་དྲངས། བ་སྤུའི་བུ་ག་ནས་ཞུགས། ལུས་ཀྱི་ནང་གི་འཇམ་དབྱངས་རྣམས་ལ་ཐིམས་པས་ལུས་ཀྱི་ནང་ཐམས་ཅད་ལྷ་སྐུ་འོད་ཟེར་དང་བཅས་པས་གསལ་
སིང་སིང་བར་བྱས་ནས། མ་རིག་པའི་མུན་པ་དང་ཁྱད་པར་བླང་དོར་གྱི་གནས་རྣམས་རང་སྟོབས་ཀྱིས་འབྱེད་པ་ལ་རྨོངས་པ་ཐམས་ཅད་བསལ། ཤེས་བྱ་ཐམས་ཅད་ལ་བློ་གྲོས་ཀྱི་སྣང་བ་རྒྱས། བྱེ་བྲག་གསུང་རབ་ཀྱི་དགོངས་དོན་སོགས་བླང་

[013A]༄༅། །དོར་གྱི་གནས་ཐམས་ཅད་རང་སྟོབས་ཀྱིས་འབྱེད་ནུས་པའི་ཤེས་རབ་རླབས་ཆེ་བ་ཐོབ་བྱུང་སྙམ་པའི་དམིགས་པ་མ་ཡེངས་པར་བྱ། གཉིས་པ་གསུང་གི་སྒོ་ནས་ཤེས་རབ་གསལ་བསྒྲུབ་པ་ལ། མ་དག་པ་འཁྲུད་ཚུལ་
སྔར་བཞིན་བྱས་ནས་གསོལ་བ་བཏབ། བདུད་རྩི་དམར་སེར་གྱི་རྒྱུན་བྱུང། ལུས་ཀྱི་ནང་ཐམས་ཅད་གང། ཁྱད་པར་བདུད་རྩིའི་རྡུལ་ཕྲ་རབ་ཐམས་ཅད་ཨ་ར་པ་ཙ་ན་དང། དམིགས་བརྩེ་མའི་ཡིག་འབྲུའི་རྣམ་བས་ལུས་ཀྱི་ནང་
ཁྱབ༑ དེ་དག་ལས་འོད་ཟེར་འཕྲོས་རྒྱལ་བ་སྲས་བཅས་ཐམས་ཅད་ཀྱི་ཐུགས་རྒྱུད་ཀྱི་གསལ་བའི་ཤེས་རབ་ལ་སོགས་པའི་མཁྱེན་རབ་རྣམས། ཨ་ར་པ་ཙ་ན་དང་དམིགས་བརྩེ་མའི་ཡིག་འབྲུའི་རྣམ་པར་སྤྱན་དྲངས། ལུས་ཀྱི་
ནང་གི་ཡིག་འབྲུ་རྣམས་ལ་ཐིམས་པས། ལུས་ཡིག་འབྲུ་འོད་ཟེར་དང་བཅས་པས་གང་བས་མི་ཤེས་པའི་མུན་པ་སྤྱི་བྱེ་བྲག་རྣམས་བསལ། ཀུན་བྱང་གི་ཆ་ཤས་ཕྲ་ཞིང་ཕྲ་བ་རྣམས་ཀྱང་ཀུ་ཤའི་རྩེ་ལྟར་མ་འདྲེས་པར་ཇི་ལྟ་བ་བཞིན་
འབྱེད་ནུས་པའི་ཤེས་རབ་གསལ་བ་ཐོབ་བྱུང་སྙམ་དུ་བསམ། གསུམ་པ་ཐུགས་ས་བོན་གྱི་སྒོ་ནས་ཤེས་རབ་མྱུར་བ་སྒྲུབ་པ་ནི། མ་དག་པ་འཁྲུད་པ་དང་གཞན་ཐམས་ཅད་སྔར་བཞིན་ལ། བདུད་རྩིའི་རྡུལ་ཕྲ་རབ་རྣམས་དཧིཿ་ཡིག་གི་རྣམ་
པ་དང། སྤྱན་དྲངས་པའི་མཁྱེན་རབ་རྣམས་ཀྱང་དྷཱི་ཡིག་གི་རྣམ་པར་བསྟིམ་པའི་འོད་ཟེར་གྱིས་མི་ཤེས་པ་སྤྱི་བྱེ་བྲག་སྦྱངས། མ་རྟོགས་པ་དང་ཕྱིན་ཅི་ལོག་ཏུ་རྟོག་པ་དང་ཐེ་ཚོམ་གྱི་བློ་སྐྱེས་མ་ཐག་འགོག་ནུས་པའི་ཤེས་རབ་མྱུར་བ་ཐོབ་

[013B] བཞི་པ་ཕྱག་མཚན་གྱི་སྒོ་ནས་ཟབ་པའི་ཤེས་རབ་སྒྲུབ་པ་ནི། མ་དག་པ་འཁྲུད་པ་སོགས་སྔར་བཞིན་ལ། བདུད་རྩིའི་རྡུལ་ཕྲ་རབ་རྣམས་རལ་གྲི་དང་གླེགས་བམ་གྱི་རྣམ་པ་དང། སྤྱན་དྲངས་པའི་མཁྱེན་རབ་རྣམས་
ཀྱང་གླེགས་རལ་གྱི་རྣམ་པར་ཐིམས་པ་ལས་མི་ཤེས་པ་སྦྱངས། གསུང་རབ་ཀྱི་ཚིག་དོན་གང་ལ་ཡང་ཐོགས་རྡུག་མེད་ཅིང་རིགས་པ་མཐའ་ཡས་པའི་རྣམ་པར་འབྱེད་པ་འཇུག་ནུས་པའི་ཤེས་རབ་ཟབ་མོ་ཚད་བཟུང་མེད་པ་ཐོབ་བྱུང་སྙམ་དུ་
བསམ༑ ལྔ་བ་གླེགས་འམ་གྱི་སྒོ་ནས་འཆད་པའི་ཤེས་རབ་སྒྲུབ་ཚུལ་ནི། མ་དག་པ་འཁྲུད་པ་སོགས་སྔར་བཞིན་ལ། བདུད་རྩིའི་རྡུལ་ཕྲ་རབ་ཐམས་ཅད་གང་འཆད་རྒྱུའི་གླེགས་བམ་གྱི་རྣམ་པ་དང། རྒྱལ་བ་སྲས་བཅས་སྤྱི་དང་བྱེ་
བྲག་འཆད་པ་ལ་ཐོགས་པ་མེད་པའི་མཁས་པ་པཎྜི་ཏ་ལ་སོགས་པ་རྣམས་ཀྱི་འཆད་པའི་ཤེས་རབ་ཐམས་ཅད་སྔར་ལྟ་བུའི་གླེགས་བམ་གྱི་རྣམ་པར་སྤྱན་དྲངས་ནས་ཐིམས་པ་ལས་ལུས་ཀྱི་ནང་གླེགས་བམ་འོད་ཟེར་དང་བཅས་པས་གང། །གསུང་
རབ་ཀྱི་ཚིག་དོན་ལ་རྨོངས་པའི་མི་ཤེས་པ་ཐམས་ཅད་སྦྱངས་ནས། ཚིག་དོན་ཇི་ལྟ་བ་བཞིན་ཁོང་དུ་ཆུད་ནས། གཞན་ལ་སྟོན་ནུས་པའི་ཤེས་རབ་ཐོབ་བྱུང་སྙམ་པ་བྱེད། དྲུག་པ་རལ་གྲིའི་འཁོར་ལོའི་སྒོ་ནས་རྩོད་པའི་ཤེས་རབ་སྒྲུབ་པ་ནི། གཞན་
ཐམས་ཅད་སྔར་བཞིན་ལ། བདུད་རྩིའི་རྡུལ་ཕྲ་རབ་རྣམས་རལ་གྲིའི་འཁོར་ལོ་ལྟེ་བར་རལ་གྲི་སོ་གཉིས་མ་གྱེན་འགྲེང་གི་ཡུབ་གཡེར་ཁའི་ཁ་ལྟ་བུ་ནས་འཐོན་པའི་རལ་གྲིའི་རྩིབས་དྲུག་དབུས་ཀྱི་རལ་གྲིའི་ཡུ་བའི་མཚམས་སུ་ཟླ་གདན་ལ་

[014A]༄༅། །དྷཱི་ཕྱི་ནང་གཉིས་ཀར་གསལ་བ་དང། རྩིབས་དྲུག་གི་སྟེང་དུ་མ་རེག་ཙམ་གྱི་ཟླ་གདན་ལ་ཨོཾ་ཨ་ར་པ་ཙ་ན་ཞེས་པའི་ཡི་གེ་རེ་རེའམ་དམིགས་བརྩེ་མ། མཚམས་རྣམས་སུ་ཟླ་གདན་ལ་དྷཱི་རེ་དང་བཅས་པའི་འཁོར་
ལོའི་རྣམ་པར་གྱུར་བ་དང། སྤྱི་བྱེ་བྲག་གི་མཁྱེན་རབ་ཀྱང་དེ་ལྟ་བུའི་འཁོར་ལོའི་རྣམ་པར་སྤྱན་དྲངས་ནས་ཐིམ། འཁོར་ལོ་གཡས་སྐོར་དུ་མྱུར་བར་འཁོར་བས་ཕས་རྒོལ་གྱི་ལོག་རྟོག་ཐམས་ཅད་འཇོམས་པ་ལ་རྨོངས་པའི་དྲ་བ་ཐམས་
ཅད་བཅད། རྩོད་པ་ལ་ཐོགས་པ་མེད་པའི་ཤེས་རབ་ཁྱད་པར་ཅན་ཐོབ་བྱུང་སྙམ་པ་བྱེད། བདུན་གླེགས་རལ་གཉིས་ཀའི་སྒོ་ནས་རྩོམ་པའི་ཤེས་རབ་སྒྲུབ་ཚུལ་ནི། གཞན་སྔར་བཞིན་ལ། བདུད་རྩིའི་རྡུལ་ཕྲ་རབ་རྣམས་གླེགས་བམ་
དང་རལ་གྲིའི་འཁོར་ལོ་སྔར་ལྟ་བུའི་རྣམ་པ་དང། སྤྱི་དང་བྱེ་བྲག་གི་མཁྱེན་རབ་ཀྱི་ཡོན་ཏན་རྣམས་ཀྱང་དེ་འདྲའི་གླེགས་རལ་གྱི་རྣམ་པར་སྤྱན་དྲངས་ནས་ཐིམས་པས་གང་རྩོམ་པ་ལ་རྨོངས་པའི་མི་ཤེས་པ་ཐམས་ཅད་སྦྱངས་ཤིང་རལ་གྲིས་
བཅད། རྩོམ་པ་ལ་ཐོགས་མེད་ཀྱི་ཤེས་རབ་ཁྱད་པར་ཅན་ཐོབ་བྱུང་སྙམ་པ་བྱེད། དམིགས་སྐོར་བདུན་ལས་རང་གང་སྒྲུབ་འདོད་པ་དེ་ཉིད་བྱ་བ་ལས། ཐམས་ཅད་རིམ་བཞིན་བྱ་དགོས་པ་མིན་ཞིང། གཞན་ཡང་ནད་ཞི་བའི་ཆེད་དུ་
བྱེད་ན། བད་ཀན་ལ་བདུད་རྩི་སྔོན་པོ་བསིལ་བའི་རང་བཞིན་ཅན་དང། མཁྲིས་པ་ལ་དཀར་པོ་བསིལ་བའི་རང་བཞིན་ཅན་དུ་བསྒོམ་པ་ལྟ་བུ་ནད་སོ་སོར་བདུད་རྩིའི་ཁ་དོག་དང་རེག་བྱའི་ཁྱད་པར་བསྒྱུར་བ་དང། མགོན་པོ་འཇམ་དབྱངས་

[014B] ཞི་བ་དཀར་པོ་པད་དཀར་འཛིན། །མཆོག་སྦྱིན་སྐྱབས་སྦྱིན་ཕྱག་རྒྱ་ཅན། །བུམ་ཆུ་མེ་ལོང་ལ་སོགས་ཏེ། །ཞེས་སོགས་གསུངས་པའི་ཁ་དོག་དང་ཕྱག་མཚན་གྱི་ཁྱད་པར་སོགས་ལས་ཞི་རྒྱས་དབང་དྲག་གི་འཕྲིན་ལས་རབ་འབྱམས་
ཀྱང་སྒྲུབ་ཚུལ་ཡོད་པ་བཞིན་སྐབས་སུ་གང་བབས་ཀྱི་བསྒྱུར་ཁ་ཤེས་པར་བྱས་ནས་ཉམས་སུ་ལེན་པར་བྱས་ཆོག་སྟེ། སྔར་བཀོད་པ་དེ་དག་དང་བཅས་པ་ལ་ད་དུང་རྒྱུད་དོན་མན་ངག་ཏུ་ཤར་བའི་བླ་མ་དམ་པའི་ཞལ་ལས་ཤེས་དགོས་པའི་
གནང་ཀྱི་དོན་གྱང་མང་དུ་ཡོད་པར་སྣང་ངོ། །གསུམ་པ་མཇུག་གི་བྱ་བ་ནི། དེ་ལྟར་དམིགས་བརྩེ་མའི་སྒོ་ནས་གསོལ་འདེབས་ཇི་ཙམ་རིགས་པ་བྱས་རྗེས་སླར་ཡང་ལམ་གྱི་རིམ་བརྒྱུད་ལ་སྐྱེ་བའི་གསོལ་འདེབས་དམིགས་ཀྱིས་བསལ་བ་བྱེད་
པར་འདོད་ན་འདི་ལྟར་བྱ་སྟེ། རྒྱལ་ཀུན་མཁྱེན་པའི་རང་གཟུགས་འཇམ་དཔལ་དབྱངས། །རིགས་དྲུག་འགྲོ་ལ་སྙིང་རྗེས་པད་དཀར་ཅན། །མཐུ་སྟོབས་མངའ་བདག་རྡོ་རྗེ་འཛིན་པའི་ལྷ། །རིགས་གསུམ་སྒྱུ་འཕྲུལ་རྡོ་རྗེ་ཙོང་ཁ་བ། །མགོན་
ཁྱོད་སྐུ་གསུང་ཐུགས་གསང་ལས་འོངས་པའི། །བྱིན་མཐུས་རྡོ་རྗེ་གསུམ་དུ་བདག་བསྒྲུབ་ཅིང། །དེང་ནས་བརྩམས་ཏེ་སྐྱེ་བ་ཐམས་ཅད་དུ། །མཉེས་བཞིན་རྗེས་སུ་འཛིན་པར་མཛད་དུ་གསོལ། །དལ་འབྱོར་ཡོན་ཏན་ཚང་བའི་རིན་ཆེན་
ལུས༑ ༑རྣམ་དག་བསྟན་བའི་སྲོལ་དང་མཇལ་དུས་འདིར། །འགྲུབ་ཀྱང་དེ་ཡི་མོད་ལ་འདོར་དགོས་པའི། །ཆོས་བརྒྱད་སྣང་ཤས་ལྡོག་པར་བྱིན་གྱིས་རློབས། །འཆི་བདག་སྲོག་ལ་རྒོལ་བའི་ཆད་པ་དེ། །ནམ་ཡོང་ངེས་པ་མེད་པས་ཞེ་སྐྲག་

[015A]༄༅། །ནས༑ ༑གནས་སྐབས་ཀུན་ཏུ་ཕན་ངེས་དམ་ཆོས་ལ། །བརྩོན་འགྲུས་དྲག་པོས་འབད་པར་བྱིན་གྱིས་རློབས། །མཁན་སློབ་ཡི་དམ་སྤྱན་སྔར་ཁས་བླངས་པའི། །སྡོམ་པ་གསུམ་གྱི་བཅས་མཚམས་ལ་སོགས་པ། །
དཀར་ནག་ལས་རྣམས་ཕྲ་ཞིང་ཕྲ་བ་ལའང། །བླང་དོར་ཚུལ་བཞིན་བྱེད་པར་བྱིན་གྱིས་རློབས། །ཐོག་མེད་ཞིག་ནས་རིགས་དྲུག་གནས་ངན་འདིར། །སྡུག་བསྔལ་འབའ་ཞིག་མྱོང་བའི་སྣང་ཚུལ་ལ། །གཏིང་ནས་ངེས་འབྱུང་སྐྱོ་ཤས་
དྲག་པོ་ཡིས། །ཐར་བ་དོན་གཉེར་སྐྱེ་བར་བྱིན་གྱིས་རློབས། །གྲངས་མེད་སྐྱེ་བར་བདག་གི་དོན་གྱི་སླད། །སྡིག་དང་སྡུག་བསྔལ་ཟུག་རྔུས་ཆེས་མནར་བའི། །འགྲོ་རྣམས་ཕ་མར་མཐོང་ནས་སྙིང་རྗེ་དང། །བྱང་ཆུབ་སེམས་མཆོག་
འབྱོངས་པར་བྱིན་གྱིས་རློབས། །གདོད་ནས་སྤྲོས་པ་བྲལ་བའི་ཆོས་ཀྱི་དབྱིངས། །ལེགས་པར་རྟོགས་པའི་ཡང་དག་ལྟ་བ་དང། །སྦྱིན་སོགས་བསོད་ནམས་རྒྱ་ཆེན་སྡུད་པའི་ཚོགས། །ཟུང་འབྲེལ་ཉམས་སུ་ལེན་པར་བྱིན་གྱིས་རློབས།།
ལས་རླུང་ཀུན་རྟོག་སྲིད་པའི་དྲ་བ་རྣམས། །མྱུར་ལམ་འཁོར་ལོའི་མཚོན་གྱིས་རབ་བཅད་ནས། །ཚེ་འདི་ཉིད་ལ་ཁྱབ་བདག་རྡོ་རྗེ་འཆང། །སྐུ་བཞིའི་དབང་ཕྱུག་ཐོབ་པར་བྱིན་གྱིས་རློབས། །ཞེས་པ་རྣམས་དོན་དྲན་བཞིན་པར་
བརྗོད་ཅིང་བསྡུས་སྐབས་མ་བྱས་ཀྱང་ཆོག་གོ་དེ་ནས། དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྙིང་གར་པདྨོའི་སྟེང་བཞུགས་ལ། །བཀའ་དྲིན་ཆེན་པོའི་སྒོ་ནས་རྗེས་བཟུང་སྟེ། །སྐུ་གསུང་ཐུགས་ཀྱི་དངོས་གྲུབ་སྩལ་དུ་

[015B] ༑ཞེས་གསོལ་བ་བཏབ་པས། འཁོར་གསལ་བཏབ་ཡོད་ན་དེ་རྣམས་ཡབ་སྲས་གསུམ་ལ་ཐིམ་ཞིང། སྲས་གཉིས་གཙོ་བོ་ལ་ཐིམ། དེ་གཉིས་ཀྱི་སེང་ཁྲི་ཡང་གཙོ་བོའི་ཁྲི་ལ་ཐིམ། ཡང། དཔལ་ལྡན་རྩ་བའི་བླ་མ་རིན་པོ་ཆེ། །
ཞེས་སོགས་ཀྱིས་གསོལ་བ་བཏབ་པས། རྗེ་བླ་མའི་སེང་ཁྲི་པད་ཟླ་དང་བཅས་པ་རང་གི་ལུས་ཀྱི་དབུས་དྲང་ཐད་དུ་རྩ་དབུ་མ་གསལ་བཏབ་པའི་ཡར་སྣེ་ཚངས་བུག་ཏུ་ཁ་གདངས་ངེར་ཡོད་པ་ནས་ཞུགས། དབུ་མའི་ནང་གི་སྙིང་གའི་ཐད་དུ་རང་གི་
སྙིང་བློས་གྱེན་དུ་བསླང་ནས་ཚལ་པ་བརྒྱད་དུ་གྱེས་པ་ལ་ཐིམས་པས་སྙིང་པདྨ་འདབ་བརྒྱད་ཀྱི་རྣམ་པར་གྱུར་པར་བསམ། ཡང་སྔར་བཞིན་གསོལ་བ་བཏབས་པས་རྗེ་བླ་མ་རང་དང་ཁ་བལྟ་ཕྱོགས་མཐུན་པར་སྤྱི་གཙུག་ནས་དབུ་མའི་ནང་བརྒྱུད་
བྱོན༑ སྙིང་གའི་པད་མོའི་དབུས་སུ་རང་གི་རླུང་སེམས་ལ་ཐིམས་ནས་དབྱེར་མེད་དུ་འདྲེས་པ་ལས། དེ་ཉིད་རྗེ་བླ་མའི་སྐུར་གྱུར་བར་བསམས་ནས་བདེ་འདབ་རྣམས་སྤུངས་སྐུ་ཁ་བསྡུས་པ་ལྟར་འདུས་པའི་ནང་འོད་ཟེར་སྣ་ལྔས་ཞལ་ཞལ་
བྱས་པ་ལྟ་བུའི་ཕྱིར་དམིགས་བརྩེ་མ་དང་ཨ་ར་པ་ཙ་ནའི་སྔགས་ཕྲེང་གིས་བཅིངས་པར་བསམ་པའི་རྩེར་རྡོ་རྗེ་ནག་པོ་རྩེ་ལྔ་པ་ཕྱེད་པའི་ཏོག་ལྕིབས་མནན་པར་བསམ་ཞིང། རྡོ་རྗེ་བསྒོམ་པ་འདི་མ་བྱས་ཀྱང་རུང་ལ་མཁས་གྲུབ་རྗེར་ཆིག་བརྒྱུད་
ཀྱི་ཚུལ་དུ་གནང་བའི་བླ་མའི་རྣལ་འབྱོར་ལས། རྩ་དབུ་མའི་ཡར་སྣེ་འགག་ནས། ནང་འོད་ཟེར་སྣ་ལྔས་ཞལ་ཞལ་བྱས་བའི་མོས་པ་བྱ་བར་ཡང་གསུངས། དཔལ་ལྡན་རྩ་བའི་བླ་མ་རིན་པོ་ཆེ། །ཞེས་སོགས་ཀྱི་གསོལ་འདེབས་ལན་ཅིག་ལས་མི་

[016A]༄༅། །བྱེད་པ་ཡང་ཡོད་པས་གང་བདེ་བྱ། དེ་ནས་རྗེས་བསྔོ་བ་དང་སྨོན་ལམ་བྱ་བ་ནི། དེ་ལྟར་དངོས་གྲུབ་མ་ལུས་འབྱུང་བའི་གནས། །རྗེ་བཙུན་བླ་མ་མཆོད་ཅིང་གསོལ་བཏབ་མཐུས། །སྐྱེ་བ་ཀུན་ཏུ་འཇམ་དབྱངས་བླ་
མ་ཡིས། །མཉེས་བཞིན་རྗེས་སུ་འཛིན་བ་ཉིད་གྱུར་ཅིག་རིན་ཆེན་དུ་མ་ལས་གྲུབ་དགའ་ལྡན་ཞིང། །ངོ་མཚར་བྱེ་བའི་དབུས་ན་མི་ཕམ་མགོན། །ལེགས་པར་བསྒོམས་པས་རྣམ་དག་ཞིང་འགྲུབ་ཅིང། །ཚེ་འཕོས་མོད་ལ་གནས་དེར་སྐྱེ་
བར་ཤོག་རྗེ་བཙུན་ཐུགས་ཀ་ནས་འཕྲོས་སྤྲིན་དཀར་ཡུག་བརྐྱང་བའི་སྣེ་མོར་བླ་མ་སྲས་དང་བཅས། །སྤྱན་དྲངས་ཡན་ལག་བདུན་གྱིས་ཆོགས་བསགས་པས། །བདག་རྒྱུད་བདེ་བླག་ཉིད་དུ་སྨིན་པར་ཤོག་དུས་གསུམ་རྒྱལ་བའི་
མཁྱེན་བརྩེ་ནུས་པ་རྣམས། །ཟུང་འཇུག་སྤྲུལ་སྐུར་ཤར་བའི་རྣམ་འདྲེན་གང། །རིགས་གསུམ་ངོ་བོར་ཐག་བཅད་གསོལ་བཏབ་མཐུས། །མཆོག་ཐུན་དངོས་གྲུབ་མ་ལུས་མྱུར་ཐོབ་ཤོག་ཁྱད་པར་དག་པ་ཡེ་ཤེས་བདུད་རྩིའི་ཆུས། །སྒོ་
གསུམ་སྡིག་སྒྲིབ་མི་ཤེས་ཀུན་འཁྲུད་ཅིང། །འཆད་རྩོད་རྩོམ་སོགས་མཐའ་ཡས་ཤེས་བྱ་ལ། །བློ་གྲོས་མགོན་པོ་འཇམ་དབྱངས་མཚུངས་པར་ཤོག་བྱང་ཤར་ངོ་མཚར་རྨད་བྱུང་བཀོད་པའི་ཞིང། །རྣམ་འདྲེན་སེང་གེའི་ང་རོའི་ཞབས་དྲུང་དུ། །འཁོར་
གྱི་ཐོག་མར་སྐྱེས་ནས་མདོ་སྔགས་ལ། །ཐོས་བསམ་བསྒོམ་པས་རྟག་ཏུ་འདའ་བར་ཤོག་མདོར་ན་སྐྱེ་ཞིང་སྐྱེ་བ་ཐམས་ཅད་དུ། །རྗེ་བཙུན་གྲོ་བཟང་གྲགས་པ་ཡབ་སྲས་དང། །མི་འབྲལ་རྒྱལ་བའི་ཆོས་ཚུལ་ཀུན་བཟུང་ནས། །བསྟན་དང་འགྲོ་བའི་

[016B]ཅེས་སོགས་བསྔོ་བ་དང་སྨོན་ལམ་རྣམ་པར་དག་པས་མཐའ་བརྒྱན་པར་བྱ། སྙིང་གའི་བླ་མའི་སྐུའི་བཀོད་པ་འཆི་ཁ་བར་དུ་མི་བསྡུ་བར་འཇོག་པས་ཐུན་རྗེས་མ་སོགས་ཀྱི་ཚེ་མདུན་གྱི་གསོལ་བ་འདེབས་ཡུལ་རིམ་གྱིས་བྱོན་
པ་སྙིང་གའི་སྔགས་འཕྲེང་གི་ཐག་པ་དཀྲོལ་ནས་པད་འདབ་རྣམས་སྤར་ལྟར་གྱེས་པའི་དབུས་ཀྱི་བླ་མ་ལ་ཐིམ་པར་བསམ་ཞིང། རྒྱུན་དུ་སྙིང་གའི་རང་སེམས་བླ་མའི་ངོ་བོར་གསལ་བ་ཡང་ཡང་དྲན་ནས་དེ་ལ་གསོལ་བ་གདབ་པ་དང། ཁ་ཟས་ཀྱི་ཚེ་
བཟའ་བཏུང་བདུད་རྩིར་མོས་ནས་སྙིང་གའི་བླ་མ་ལ་ཕུལ་ནས་མཆོད་པའི་མོས་པ་བྱ་ལ། གཞན་ཡང་ཅིར་སྣང་ཐམས་ཅད་བླ་མའི་གསང་བ་གསུམ་གྱི་ངོ་བོར་བསྒོམས་ནས་གསོལ་བ་འདེབས་པ་དང། དེ་ཐམས་ཅད་ཀྱང་རང་གི་བློས་ཕར་བཏགས་བ་
ཙམ་མ་གཏོགས་ཡུལ་གྱི་ངོས་ནས་གྲུབ་བརྡུལ་ཙམ་ཡང་མེད་བའི་ལྟབས་རྒྱས་བཏབ་སྟེ་རྨི་ལམ་དང་སྒྱུ་མ་ལྟ་བུར་ཤར་བའི་ངང་ནས་དགེ་སྦྱོང་ཐམས་ཅད་ཀྱི་མཆོག་བླ་མའི་རྣལ་འབྱོར་སྦྱོང་བ་ལ་འབད་པར་བྱའོ། །སྲས་བཅས་རྒྱལ་བའི་མཁྱེན་རབ་འཆི་
མེད་བཅུད། །རིངས་པར་འཐུང་བའི་མཚན་བཟང་འདབ་བརྒྱའི་ཁ། །ལུས་ཅན་ཡོངས་ལམ་འདྲིས་མཛའ་བཤེས་སུ། །ཉི་བར་འཛུམ་བའི་མགོན་གཅིག་ཙོང་ཁ་བ། །མཐའ་དང་ཐོགས་བ་ཡོངས་དྲལ་ནམ་མཁའི་དབྱིངས། །ཕྱོགས་བཅུག་ར་ཡང་མི་འཇུག་
གོ་སྐབས་ཅི། །དེ་བཞིན་འཇམ་དབྱངས་བླ་མའི་འཕྲིན་ལས་ཀྱིས། །ཉེ་བར་མ་བཟུང་ལུས་ཅན་དམིགས་སུ་མེད། །འོན་ཀྱང་དངོས་གྲུབ་བླ་མེད་འདུས་པའི་ཆབ། །དག་བྱེད་གངྒཱ་གསར་བ་དེ་ཡི་སླད། །མི་ཕྱེད་དད་གུས་སྐལ་ལྡན་ཤིང་རྟ་ཡི། །བརྩོན་བའི་

[017A]༄༅། །ཆོ་གལ་བལྟོས་རྟེན་འབྲེལ་མཐུ། །དེ་ཕྱིར་གསོལ་འདེབས་རྣལ་འབྱོར་བྱ་བའི་རིམ། །འདི་བཀོད་དགེ་བས་ཚེ་རབས་ཐམས་ཅད་དུ། །བློ་བཟང་གྲགས་པའི་བཤད་དང་སྒྲུབ་པའི་བསྟན། །བཟུང་ལ་སྙིང་སྟོབས་བརྩོན་པ་མི་ལྷོད་
ཤོག་ཁྱད་པར་དུས་ཀྱི་མཐའ་འདིར་མདོ་སྔགས་བསྟན། །ཉན་བཤད་སྒྲུབ་པས་ཚུལ་བཞིན་གསལ་ནུས་ཤིང། །དེ་ཡི་འགལ་རྐྱེན་མི་མཐུན་ཀུན་ཞེ་ནས། །མཐུན་རྐྱེན་ལེགས་ཚོགས་ཡིད་བཞིན་ལྷུན་གྲུབ་ཤོག་ །ཅེས་རྒྱལ་བ་ཀུན་གྱི་མཁྱེན་བརྩེ་
ནུས་གསུམ་གྱི་བདག་ཉིད་རྗེ་བཙུན་བླ་མ་ཙོང་ཁ་པ་ཆེན་པོ་ལ་དམིགས་བརྩེ་མའི་གསོལ་འདེབས་དང་འབྲེལ་བའི་བླ་མའི་རྣལ་འབྱོར་བྱ་ཚུལ་དགའ་ལྡན་ལྷ་བརྒྱ་མར་གྲགས་པའི་དམིགས་སྐོར་ཉམས་སུ་ལེན་ཚུལ་དངོས་གྲུབ་ཀུན་འབྱུང་ཞེས་བྱ་བ་འདི་ནི་མཚན་བརྗོད་པར་དཀའ་བའི་དྲིན་ཅན་རྩ་བའི་བླ་མ་ཁྱབ་བདག་རྡོ་རྗེ་སེམས་
མཆོག་ཁྲི་ཆེན་ངག་དབང་མཆོག་ལྡན་པའི་ཞལ་སྔ་ནས་ཀྱིས་འདིའི་ཁྲིད་ཡིག་ཅིག་རྩོམས་ཤིག་བ་བཀས་གནང་བ་དང། བསྟན་པའི་གསལ་བྱེད་ཛ་ཡ་པཎྜི་ཏ་ཧུ་ཐོག་ཐུས་ཀྱང་བསྐུལ་མ་མཛད་པ་བཅས་རྩོམ་འདུན་གྱི་ཐོག་ཁལ་ཁ་གཡོན་རུ་ཐུ་ཤེ་ཡེ་གུང་རྒྱལ་མཚན་གྱི་ཤོག་ཏཱ་བླ་མ་ཨེ་རྟེ་ནི་དར་ཧན་ཤི་རཱེ་གེ་ཐུ་བློ་
བཟང་བསོད་ནམས་དང། ནང་སོ་བློ་བཟང་བརྩོན་འགྲུས། དཀའ་བཅུ་བློ་བཟང་ཆོས་དབང་གསུམ་གྱིས་བླ་མའི་རྣལ་འབྱོར་འདི་གའི་དམིགས་རིམ་སྦྱོར་དངོས་རྗེས་གསུམ་ཚང་བའི་ཁ་གསལ་ཁྱེད་བདེ་བ་ཞིག་དགོས་ཚུལ་དོན་གཉེར་ཆེན་པོས་བསྐུལ་བ་ལ་བརྟེན་ནས་འདི་གའི་ཁྲིད་ཡིག་གྲུབ་མཆོག་འཇམ་དཔལ་རྒྱ་མཚོས་
མཛད་པ་ལག་ཞི་བྱས་ཏེ་རྗེ་བླ་མའི་བསྟན་པ་ལ་ཤེས་ནས་དད་པ་ཐོབ་པའི་ཤཱཀྱ་དགེ་སློང་བློ་བཟང་བསྐལ་བཟང་རྒྱ་མཚོས་སུག་བྲིས་སུ་བགྱིས་པ་འདིས་འགྲོ་བ་མཐའ་དགས་ཕན་པ་རྒྱ་ཆེན་པོ་འགྲུབ་པར་གྱུར་ཅིག་

[017B][BP]


[001A]༄༅། །བླ་མ་དང་བཅོམ་ལྡན་འདས་དཔལ་རྡོ་རྗེ་འཇིགས་བྱེད་ཆེན་པོ་ངོ་བོ་དབྱེར་མེད་དུ་མོས་ནས་གསོལ་བ་འདེབས་པའི་རྣལ་འབྱོར་བྱ་བའི་རིམ་པ་དངོས་གྲུབ་ཀུན་སྩོལ་ཞེས་བྱ་བ་བཞུགས་སོ། །

[001B] །དགེ་ལེགས་འཕྲིན་ལས་སྣང་བ་འཛད་མི་ཤེས། །སྲིད་ཞི་ཡོངས་ལ་བརྡལ་བའི་དཀྱིལ་འཁོར་ཅན། །རིགས་བརྒྱའི་བདག་པོ་རྗེ་བཙུན་བློ་བཟང་གྲགས། །རྟག་ཏུ་དགྱེས་པས་
མཆོག་ཐུན་དངོས་གྲུབ་སྩོལ། །རྒྱལ་ཀུན་མཁྱེན་པ་ཐོགས་རྡུག་བྲལ་བའི་མཁའ། །རང་བཞིན་གཅིག་ཏུ་སོང་བའི་འཇམ་དཔལ་དབྱངས། །ཕྱི་ནང་བདུད་སྡེ་འཇོམས་ཕྱིར་གཟུགས་ཀྱི་སྐུར། །སྟོན་བའི་འཇིགས་
མཛད་རྡོ་རྗེའི་ཤིས་པས་སྐྱོངས། །དངོས་གྲུབ་མཚང་མེད་འདུ་ནོར་གྱི་སྙིང། །སྐལ་བཟང་རེ་བའི་བང་མཛོད་འགེང་བའི་སླད། །འདྲེན་བྱེད་བླ་མ་ལྷ་ཡི་རྣལ་འབྱོར་མཆོག་སྲ་བརྟན་རིན་ཆེན་ཤིང་རྟ་འདི་ན་བསྐྲུན།།
 འདིར་མཆོག་དང་ཐུན་མོང་གི་དངོས་གྲུབ་མ་ལུས་བ་འབྱུང་བའི་གཞི། འདི་ཕྱིའི་བདེ་ལེགས་ཐམས་ཅད་ཀྱི་རྩ་བ་བཤེས་གཉེན་དམ་པ་དང་ལྷག་པའི་ལྷ་དབྱེར་མེད་དུ་བསྒོམས་ནས་མཆོད་ཅིང་གསོལ་བ་འདེབས་པའི་རྣལ་འབྱོར་ཉམས་སུ་ལེན་པ་ལ། དཔལ་རྡོ་རྗེ་འཇིགས་

[002A] །བྱེད་ཆེན་པོའི་དབང་བསྐུར་བ་ལེགས་པར་ཐོབ་ཅིང་དམ་ཚིག་ཚུལ་བཞིན་དུ་སྲུང་བ་ལ་བརྩོན་པའི་གང་ཟག་གིས། བླ་མ་མཆོད་པའི་ཆོ་ག་སོགས་ནས་འབྱུང་བ་བཞིན་གྱི་མཆོད་པའི་བྱེ་བྲག་ཅི་འབྱོར་པ་བཤམ་
རང་ཡི་དམ་གྱི་རྣལ་འབྱོར་དང་ལྡན་པས་སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པའི་སྒོ་ནས་སྤྱིར་དཀོན་མཆོག་དང་ཁྱད་པར་གསང་སྔགས་བླ་མེད་ཀྱི་མཆོག་གསུམ་ལ་ཡིད་ཆེས་པའི་དད་པ་ཤུགས་དྲག་པོ་དང་བཅས་པ་ཁ་ནང་དུ་ཕྱོགས་ནས་རང་རྒྱུད་ལ་
བརྟགས་པ་ན་ཀུན་སློང་མི་དགེ་བ་དང་ལུང་མ་བསྟན་གྱི་སེམས་སུ་འདུག་ན་དེ་ལས་ཡིད་ལྡོག་ནས། བདག་གིས་རང་དོན་ཙམ་མ་ཡིན་པར་མ་ནམ་མཁའ་དང་མཉམ་པའི་སེམས་ཅན་ཐམས་ཅད་གནས་སྐབས་དང་མཐར་ཐུག་གི་བདེ་བ་ལ་འགོད་པའི་ཕྱིན་དུ་དུས་
མྱུར་བ་མྱུར་བར་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཕྱིར་བླ་མ་དང་ཡི་དམ་དབྱེར་མེད་ལ་མཆོད་ཅིང་གསོལ་བ་འདེབས་བ་ལ་སོགས་པའི་རྣལ་འབྱོར་ཉམས་སུ་ལེན་པར་བྱ་སྙམ་པའི་འདུན་པ་ཤུགས་ཅན་གསལ་བཏབ་ནས་མ་ཡེངས་བར་འདི་ལྟར་བསྒོམ་པར་བྱའོ། །

[002B] །རིན་ཆེན་དུམ་ལས་གྲུབ་སེང་གེའི་ཁྲི། །པདྨ་ཟླ་ཉི་བརྩེགས་པའི་གདན་གྱི་སྟེང། །སྐྱབས་ཀུན་ངོ་བོ་རྗེ་བཙུན་བླ་མ་དང། །དབྱེར་མེད་བགེགས་དཔུང་ཕྱིར་འཐག་གཤིན་
རྗེའི་གཤེད། །འཇིགས་མཛད་རྡོ་རྗེ་གར་དགུའི་སྟང་སྟབས་ཀྱིས། །སྲིད་གསུམ་མ་ལུས་གནོན་པའི་བརྗིད་བག་ཅན། །རྡོ་རྗེའི་བརྡ་སྐད་ཧ་ཧར་བཞད་པའི་སྒྲས། །བདུད་སྡེ་འཇོམས་ཤིང་ཕེཾ་གྱི་ང་རོ་ཡིས། །མཁའ་འགྲོ་
དབང་དུ་བསྡུ་བའི་ཞལ་དགུ་འབར། །སོ་བཞིའི་ཕྱག་གི་མཚན་མ་གདེངས་ཙམ་གྱིས། །བར་གཅོད་གཡུལ་ངོ་མིང་གི་མཐར་བྱེད་ཅིང། །བཅུ་དྲུག་ཞབས་ཀྱི་བརྐྱང་བསྐུམ་ཚམ་རྔམས་གྱིས། །ཚངས་བའི་ཡུལ་སའི་རྩེ་ནས་
ཆེམ་གྱིས་གནོན། །སྲིད་གསུམ་ཁྱབ་པའི་ཡེ་ཤེས་མེ་དཔུང་དབུས། །སྣང་སྟོང་ཆེས་ཆེར་ཁྲོས་པའི་གར་སྟབས་ཅན། །གང་དང་མི་གཉིས་རྣམ་ཀུན་མཆོག་ལྡན་གཟུགས། །སྟོང་ཆ་ཤེས་རབ་དགའ་མ་དབྱིངས་ཕྱུག་ཡུམ་
སྲིན་མོ་ཁྲོས་པའི་སྐུར་སྟོན་རོ་ལངས་མས། །ཟག་མེད་བདེ་བ་སྟེར་ཕྱིར་དགྱེས་པར་འཁྲིལ། །དེ་ཡི་ཐུགས་ཀར་རྒྱལ་བ་ཐམས་ཅད་ཀྱི། །མཁྱེན་རབ་འཇམ་དཔལ་གཞོན་ནུར་བསྟན་པའི་སྐུ། །སྐྱོན་བྲལ་མཁའ་དབྱིངས་
མཛེས་པའི་ཉི་མ་ལས། །དྭངས་གསལ་འོད་ཟེར་སྣ་ལྔ་བཀྱེ་བ་བཞིན། །ཕྱག་གཡས་ཤེས་རབ་རལ་གྲི་མཁའ་དབྱིངས་འཕྱར། །གཡོན་པ་ཨུཏྤལ་འདབ་སྟེང་གླེགས་བམ་འཛིན། །རིན་ཆེན་རྒྱན་དང་མཚན་དཔེའི་

[003A]༄༅། །དཔལ་འཕར་བས། །སྲིད་ཞིའི་མཛེས་པ་གཞན་གྱི་བརྟན་པ་འཕྲོག་བླ་མ་གཤིན་རྗེའི་གཤེད་པོའི་གནས་ལྔ་རུ། །རིམ་བཞིན་དཀར་དམར་མཐིང་སེར་ལྗང་བ་ཡི། །ཨོཾ་དང་ཨཱ་ཧཱུཾ་སཱ་
ཧཱའི་ཡི་གེའི་ལྔ། །མུ་མེད་འོད་ཕུང་འཕར་བས་ཉེ་བར་མཚན། །མཁའ་ཁྱབ་ཞིང་གི་བཀོད་པ་མ་འདྲེས་བ། །བ་སྤུའི་བུག་རེ་རེར་གསལ་རྫོགས་ཤིང། །གྲངས་མེད་སྤྲུལ་པ་སྤྲོ་དང་བསྡུ་བ་ཡིས། །འགྲོ་བ་སྒོལ་བའི་
རྨད་བྱུང་འཕྲིན་ལས་ཅན། །དེ་ཡི་ཐུགས་ཀ་ནས་འཕྲོས་འོད་ཟེར་བརྒྱ། །མཐའ་ཡས་ཞིང་ཁམས་འགེང་བའི་ཆོ་འཕྲུལ་གྱིས། །ཕྱོགས་བཅུར་བཞུགས་པའི་སྐྱབས་གནས་མ་ལུས་པ། །སྐད་ཅིག་མདུན་གྱི་ནམ་
མཁར་སྤྱན་དྲངས་གྱུར། །དུས་གསུམ་བདེ་གཤེགས་ཀུན་གྱི་སྐུ་གསུང་ཐུགས། །གང་གི་ཡེ་ཤེས་ངང་དུ་རོ་གཅིག་པའི། །ཁྱབ་བདག་བླ་མ་འཇིགས་བྱེད་འཁོར་དང་བཅས། །ཐོགས་མེད་འདིར་གཤེགས་བཛྲ་ས་མཱ་ཛཿ་
དེ་ལྟར་སྤྱན་དྲངས་རྒྱལ་བ་སྲས་བཅས་རྣམས། །བླ་མ་གཤིན་རྗེའི་གཤེད་པོར་གསལ་བ་ལ། །ཐིམ་པས་ཡིད་ལ་དྲན་པ་ཙམ་གྱིས་ཀྱང། །དགོས་འདོད་སྩོལ་བའི་དབང་གི་རྒྱལ་པོར་གྱུར།  །དེ་ལྟར་མཆོད་པའི་ཡུལ་དུ་གསལ་
བཏབ་པའི་བླ་མ་དེ་ཉིད་སངས་རྒྱས་ཐམས་ཅད་དང་སྤངས་རྟོགས་མཉམ་པ་ལ་རང་ངོས་ནས་དངོས་སུ་ལམ་ཕྱིད་ཅི་མ་ལོག་པར་སྟོན་པ་སོགས་ཀྱིས་སངས་རྒྱས་ལས་ཀྱང་བཀའ་དྲིན་ཆེ་བ་སྐྱབས་གནས་ཀུན་འདུས་ཀྱི་བདག་ཉིད་ཆེན་པོར་བསམས་ནས་སྐྱོན་རྟོག་གི་བློ་དགག་གང་

[003B] ཐུབ་དང། ཡོན་ཏན་དང་བཀའ་དྲིན་གྱི་ངོས་ནས་བསམ་པའི་དད་གུས་ཤུགས་དྲག་བསྐྱེད་བ་ནི་བླ་མའི་རྣལ་འབྱོར་གྱི་ཉམས་ལེན་གཙོ་བོ་ཡིན་པས་ཡིད་ཁྱེད་ཤེས་ཀྱི་བློ་གཏད་དང་མོས་དུང་གི་ཤུགས་མ་འགགས་པའི་སྒོ་ནས་ཕྱག་འཚལ་བ་སོགས་བྱ་བ་ནི།  གང་གི་དྲིན་གྱིས་བདེ་ཆེན་ཉིད། །སྐད་ཅིག་ཉིད་
ལ་འཆར་བ་གང། །བླ་མ་རིན་ཆེན་ལྟ་བུའི་སྐུ། །རྡོ་རྗེ་ཅན་ཞབས་པད་ལ་འདུད། །བླ་མའི་སྐུ་ནི་རྡོ་རྗེའི་སྐུ། །མཛེས་ཤིང་ལྟ་བས་ཆོག་མི་ཤེས། །བསམ་གྱིས་མི་ཁྱབ་ཡོན་ཏན་ལྡན། །བླ་མའི་སྐུ་ལ་ཕྱག་འཚལ་ལོ། །བླ་མའི་གསུང་ནི་ཚངས་པའི་དབྱངས། །
འགག་མེད་སེང་གེའི་སྒྲ་དང་ལྡན། །མུ་སྟེགས་ལོག་ལྟ་འཇོམས་མཛད་པ། །བླ་མའི་གསུང་ལ་ཕྱག་འཚལ་ལོ། །བླ་མའི་ཐུགས་ནི་ནམ་མཁའ་ལྟར། །བདེ་གསལ་མི་རྟོག་སྟོང་པའི་ངང། །རྣམ་ཐར་གསུམ་ལ་རབ་འགོད་པའི། །བླ་མའི་ཐུགས་ལ་ཕྱག་འཚལ་
ལོ༑ ༑གཟུགས་མཆོག་མཆོག་ཏུ་དྲག་པོ་ཆེ། །དཔའ་བོ་མཆོག་གི་སྤྱོད་ཡུལ་ཅན། །གདུལ་དཀའ་འདུལ་བའི་དོན་མཛད་པ། །རྡོ་རྗེ་འཇིགས་བྱེད་ལ་ཕྱག་འཚལ།  །ཞེས་པས་ཕྱག་བྱ། རང་གི་སྙིང་ག་ནས་ལྷ་མོ་མཆོད་རྫས་ཐོགས་པ་དཔག་ཏུ་མེད་པ་སྤྲོས་པས་མཆོད་ཅིང་
གཞན་ཡང་ཕྱོགས་བཅུའི་མཆོད་ཡོན་སོགས་མཆོད་པ་ཐམས་ཅད་རང་གི་བློས་བླངས་ནས་ཕུལ་བར་མོས་ལ།  འཛམ་བུ་གླིང་དང་གླིང་གཞན་ན། །མཆོད་ཡོན་ཇི་སྙེད་ཡོད་པ་དང། །བདག་གི་གུས་པས་བཤམས་པ་འདི། །བླ་མ་ལྷ་ཡི་ཚོགས་ལ་འབུལ། །ཨོཾ་གུ་རུ་བུདྡྷ་
བོ་དཧི་ས་ཏ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སཱ་ཧཱ།  དེ་བཞིན་དུ་མཆོད་ཡོན་གྱི་གནས་སུ།  ཞབས་བསིལ། དྲི་ཆབ། མེ་ཏོག་བདུག་སྤོས། མར་མེ། ཞལ་ཟས། སིལ་སྙན་རྣམས་དང།  སྔགས་ཀྱི་ཨརྒྷཾ་གྱི་གནས་སུ།  པཱ་དྱཾ། གནྡྷེ། པུཥྤེ། དྷཱུ་པེ། ཨཱ་ལོ་ཀེ། ནཻ་ཝི་དཡེ་

[004A]༄༅། །ཤཔྟ་རྣམས་བཅུག་སྟེ་ཆུ་གཉིས་ཉེར་སྤྱོད་རོལ་མོ་རྣམས་ཀྱིས་མཆོད། སྔར་གྱི་མཆོད་ཡོན་གྱི་གནས་སུ།  གཟུགས་མཆོག་སྒྲ་སྙན། དྲི་མཆོག་རེག་མཆོག་ རྣམས་བཅུག་ཕ་དང། སྔགས་ལ།  རཱུ་བ། ཤཔྟ། གནྡྷེ། ར་ས། སྤརཤ་
 རྣམས་བཅུག་སྟེ་འདོད་ཡོན་ལྔ་དང།  ཞིང་འདི་འཁོར་ལོ་རིན་ཆེན་གྱིས། ། ཞེས་སོགས་ཀྱིས་རྒྱལ་སྲིད་སྣ་བདུན་འབུལ་ལ། བསྡུན་ཚིགས་བཅད་དོར་བའི་སྔགས་ཙམ་གྱིས་ཀྱང་རུང་ངོ། །སྟོང་གསུམ་ལྟར་ཡངས་ཀ་པཱ་ལར། །བདེ་གཤེགས་ཡབ་ཡུམ་ཞུབ་བའི་བཅུད། །ཤ་ལྔ་བདུད་
རྩི་ལྔ་སྦྱར་བའི། །ཟག་མེད་ནང་གི་མཆོད་པ་བཞེས། །ཨོཾ་གུ་རུ་བུདྡྷ་བོ་དཧི་སཏ་ས་པ་རི་ཝཱ་ར་ཨོཾ་ཨཱ་ཧཱུཾ།  ཞེས་བས་ནང་མཆོད་འབུལ། མཛོས་ཤིང་ཡིད་དུ་འོང་བའི་མཆོད་པའི་ལྷ་མོ་དཔག་ཏུ་མེད་པ་སྤྲོས་པ་དང་སྙོམས་པར་ཞུགས་པའམ། དེ་དག་ཡུམ་ལ་བསྟིམས་ནས་དེ་དང་གཙོ་
བོ་སྙོམས་པར་ཞུགས་པའི་གསང་བ་དང་དེ་ཁོ་ན་ཉིད་ཀྱི་མཆོད་བསམ་ཉེས་པར་བསམ་ལ།  མཛེས་ལྡན་གཟུངས་མ་དང་སྦྱར་བའི། །དགའ་ཆེན་ལྷན་ཅིག་སྐྱེས་པའི་བདེ། །འཁོར་འདས་ཀུན་གྱི་གནས་ལུགས་དང། །རོ་མཉམ་མཆོད་པས་མཉེས་གྱུར་ཅིག་ཅེས་
པས་གསང་བ་དང་དེ་ཁོ་ན་ཉིད་ཀྱི་མཆོད་པ་འབུལ་ལ་དེ་གཉིས་འབུལ་བའི་ཚིག་སྒྲུབ་ཐབས་བཞིན་ལྷུག་པ་བརྗོད་ཀྱང་རུང་ངོ། །བཤགས་པ་སོགས་ཡན་ལག་ལྷག་མ་རྣམས་ཀྱང་བྱས་ན་ལེགས་པར་གསུངས་བས། དེའི་ཚུལ་ནི།  བདག་གིས་སྔོན་ཚེ་འཁོར་བ་ཐོག་མེད་ནས། །ཉོན་མོངས་
དབང་གྱུར་སྒོ་གསུམ་སྡིག་ལྟུང་དང། །ཁྱད་པར་སྡོམ་པ་གསུམ་གྱི་སྲུང་མཚམས་ལས། །འགལ་རྣམས་འགྱོད་སྡོམ་དྲག་པོས་མཐོལ་ཞིང་བཤགས། གསང་བ་གསུམ་གྱི་ཆོ་འཕྲུལ་རྨད་བྱུང་གིས། །འགྲོ་ཀུན་བདེ་ཆེན་ལམ་དུ་བཀྲི་བ་སོགས། །

[004B] །མཆོག་ཏུ་དགའ་བ་དམ་པས་ཡི་རང་ངོ། །ལུས་ཅན་དབང་པོའི་མཁའ་ལ་དལ་སྒྲོག་པའི། །ཐེག་གསུམ་ཆོས་ཚུལ་དབྱར་རྔ་མི་འཆད་ཅིང། །ཁྱད་པར་བླ་མེད་རྡོ་རྗེ་ཐེག་པ་ཡི། །ཟབ་རྒྱས་ཆོས་ཀྱི་འཁོར་ལོ་
བསྐོར་དུ་གསོལ། །ཐ་མལ་མིག་གི་བདུད་རྩིར་གཟུགས་སྐུའི་གར། །ཟུང་འཇུག་ཟ་མ་ཏོག་ཏུ་ཤར་བ་འདི། །བསྐལ་པ་ཞིང་ཁམས་རྒྱ་མཚོའི་རྡུལ་སྙེད་དུ། །མྱ་ངན་མི་འདའ་བརྟན་པར་བཞུགས་སུ་གསོལ། །འདིས་མཚོན་དུས་གསུམ་རྣམ་དཀར་ཉ་རྒྱས་ཟླའི། །
མཐུ་ནུས་བསིལ་ཟེར་ཆ་ཤས་འགྲོ་ཀུན་རྒྱུད། །ཀུན་མུད་སྙིང་པོར་ཞུགས་ལ་གནས་སྐབས་དང། །མཐར་ཐུག་རེ་འབྲས་འདབ་བརྒྱ་མྱུར་གྲོལ་ཤོག་ ཅེས་པ་རྣམས་དོན་དྲན་བཞིན་པས་བརྗོད་དོ། །དེ་ནས་རིན་པོ་ཆེ་ལ་སོགས་པ་ལས་བྱས་པའི་མཎྜལ་ལ། ཡོངས་གྲགས་
ཀྱི་ཚེམ་བུ་སོ་བདུན་མའམ། གདན་རྫོགས་དམར་ཁྲིད་སོགས་ལས་འབྱུང་བའི་ཚོམ་བུ་ཉེར་གསུམ་མ་གང་རིགས་བཀོད་དེ། རི་གླིང་ལ་སོགས་པ་ལྷ་མིའི་ཕུན་ཚོགས་ཐམས་ཅད་བློས་བླངས་ནས་ཕུལ་བར་མོས་པ་ནི་ཕྱིའི་མཎྜལ།  བདག་ལུས་ངག་ཡིད་ཕུང་ཁམས་སྐྱེ་མཆེད་རྣམས། །ཡོངས་
སུ་གྱུར་ལས་གྲངས་མེད་འཇིག་རྟེན་སྣོད། །འདོད་དགུའི་ཕུན་ཚོགས་གཏེར་གྱིས་གང་བ་འདི། །བླ་མ་ལྷ་ཡི་ཚོགས་ལ་གུས་པས་འབུལ། ། ཞེས་རང་གི་ལུས་ངག་ཡིད་གསུམ་དང་ཕུང་ཁམས་སྐྱེ་མཆེད་རྣམས་རི་གླིང་སོགས་སྣོད་བཅུད་ཀྱི་འདོད་དགུ་མ་ཚང་བ་མེད་པར་མོས་ནས་འབུལ་
བ་ནང་གི་མཎྜལ།  ཐབས་མཆོག་བདེ་ཆེན་རྡོ་རྗེའི་རོལ་རྩེད་ཀྱིས། །སྟོང་ཕྱོགས་ཤེས་རབ་པད་མར་རོལ་པ་ལས། །ཟག་མེད་ལྷན་སྐྱེས་དགའ་བའི་རང་བཞིན་གྱི། །སྣོད་བཅུད་དཀྱིལ་འཁོར་བཀོད་པས་མཉེས་གྱུར་ཅིག་ ཅེས་བདེ་བ་ཆེན་པོའི་ཡེ་ཤེས་མོས་པ་ཚུན་ཆད་ཀྱིས་

[005A]༄༅། ། བསྐྱེད་ནས་དེ་ཉིད་ཧཱུཾ་ཡིག་ཏུ་གསལ་བ་ལས་བྱུང་བའི་སྣོད་བཅུད་ཀྱི་ཕུན་ཚོགས་བདེ་བའི་རོལ་བ་ལས་ཤར་བ་རྣམས་ཕུལ་བར་མོས་པ་གསང་བའི་མཎྜལ།  བདེ་ཆེན་ཀུན་ཏུ་བཟང་པོའི་རྣམ་རོལ་གྱི། །མཆོད་སྤྲིན་ཅིར་ཡང་སྣང་བའི་སྒྱུ་མ་
རྣམས༑ ༑གདོད་ནས་རང་བཞིན་སྟོང་པར་ངེས་རྙེད་པའི། །ཟུང་འཇུག་བླ་མེད་མཆོད་པས་མཉེས་གྱུར་ཅིག་ ཅེས་བདེ་རྐྱང་ཙམ་མ་ཡིན་པར་དེས་སྟོང་ཉིད་རྟོགས་པའི་བློའི་གཟུང་རྣམ་འདོད་ཡོན་མཆོད་སྤྲིན་གྱི་རྣམ་པར་མོས་བས་མཉེས་པར་བསམ་བདེ་ཁོ་ན་ཉིད་ཀྱི་མཎྜལ་འབུལ་
དེ་ནས་གསོལ་བ་འདེབས་པ་ནི།  ཁྱོད་མཚན་ཐོས་པ་ཙམ་གྱིས་སྲིད་དང་ཞིའི། །རྒུད་པ་དྲུང་ནས་འབྱིན་པའི་ལམ་སྟོན་རྗེ། །དུས་གསུམ་བཤེས་གཉེན་མ་ལུས་འདུས་པའི་སྐུ། །བླ་མ་རིན་པོ་ཆེ་ལ་གསོལ་བ་འདེབས། །མཁའ་ཁྱབ་མི་ཤིགས་རྡོ་རྗེའི་ཕོ་བྲང་
དབུས༑ ༑རང་སྣང་ཟག་མེད་འདོད་ཡོན་དགྱེས་དགུ་ལ། །རྟག་པར་རོལ་པའི་ཡི་དམ་དཀྱིལ་འཁོར་བདག་བླ་མ་རིན་པོ་ཆེ་ལ་གསོལ་བ་འདེབས། །དོན་གཉིས་ལྷུན་གྲུབ་ཡང་དག་རྫོགས་སངས་རྒྱས། །འགོག་ལམ་བདེན་པ་ཟུང་འཇུག་དམ་པའི་
ཆོས༑ ༑རིག་གྲོལ་བརྒྱད་ལྡན་འཕགས་ཚོགས་དགེ་འདུན་དངོས། །བླ་མ་རིན་པོ་ཆེ་ལ་གསོལ་བ་འདེབས། །གཉིས་སྤངས་མཆོག་གི་ལམ་དུ་ཞུགས་པའི་སེམས། །བཅུ་དྲུག་དགའ་བའི་འགྲོས་ཀྱིས་ཚིམ་མཛད་པའི། །གནས་གསུམ་ཡེ་ཤེས་མཁའ་
འགྲོ་ཀུན་གྱི་དངོས། །བླ་མ་རིན་པོ་ཆེ་ལ་གསོལ་བ་འདེབས། །ནག་པོའི་རིགས་གྱུར་བདུད་སྡེ་མ་ལུས་པ། །ཐལ་བར་རློག་ཅིང་དམ་ལྡན་བུ་བཞིན་དུ། །སྐྱོང་མཛད་དཀར་ཕྱོགས་སྲུང་མ་ཀུན་གྱི་དངོས། །བླ་མ་རིན་པོ་ཆེ་ལ་གསོལ་བ་འདེབས། །སྔོན་བྱོན་

[005B] །སྐལ་ངན་སྙིགས་མར་སྤྱོད་པ་བདག་ཅག་ལ། །བདེ་ལེགས་ལམ་བཟང་གསལ་བར་སྟོན་མཛད་པའི། །བླ་མ་རིན་པོ་ཆེ་ལ་གསོལ་བ་འདེབས། །རྣམ་འདྲེན་ཐུབ་པའི་ཉི་མ་ནུབ་གྱུར་ཏེ། །མཚན་ཙམ་སྐྱབས་སུ་རེ་བའི་
དུས་ངན་འདིར། །རྒྱལ་བ་མཆོག་གི་གདུང་འཚོབ་ཆོས་ཀྱི་རྗེ། །བླ་མ་རིན་པོ་ཆེ་ལ་གསོལ་བ་འདེབས། །བག་ཡོད་ར་བ་བརྟན་པོས་ཡོངས་བསྐོར་བའི། །ངེས་འབྱུང་ཚུལ་ཁྲིམས་རྣམ་དག་ཙན་དན་ལྗོན། །ལུས་ཅན་ཚ་གདུང་སེལ་བའི་ཆོ་ག་མཁན། །བླ་
མ་རིན་པོ་ཆེ་ལ་གསོལ་བ་འདེབས། །འགྲོ་ལ་ལྷག་པར་བརྩེ་བའི་རྟ་བདུན་གྱིས། །དལ་མེད་དྲངས་པའི་བྱང་ཆུབ་སེམས་མཆོག་ཉི། །གང་ཐུགས་ཀུན་གསལ་རྒྱན་དུ་རྟག་འཆར་བ། །བླ་མ་རིན་པོ་ཆེ་ལ་གསོལ་བ་འདེབས། །གཡོ་མེད་ནང་དུ་ཡང་དག་
འཇོག་གི་སེམས། །རྙོག་བྲལ་དྭངས་པའི་ཤེལ་ངོས་བདེན་གཉིས་གཟུགས། །འཆར་བའི་ཕ་མཐའ་ཀུན་མཁྱེན་དང་མཉམ་པ། །བླ་མ་རིན་པོ་ཆེ་ལ་གསོལ་བ་འདེབས། །སྙིང་དབུས་མ་རིག་སྤུབས་ཀྱི་སྒོ་ང་ལས། །གྲོལ་བའི་སྒྱུ་འཕྲུལ་དྲ་བ་གདོང་
བཞིའི་འཛུམ། །འཁོར་བ་སྲེད་དུ་ཉེར་བཞད་རྡོ་རྗེ་སེམས། །བླ་མ་རིན་པོ་ཆེ་ལ་གསོལ་བ་འདེབས། །འདི་དང་བར་དོ་ཕྱི་མ་ཐམས་ཅད་དུ། །སྐྱིད་སྡུག་མཐོ་དམན་གནས་སྐབས་ཅིར་གྱུར་ཀྱང། །ཀུན་འདུས་བླ་མ་གཤིན་རྗེའི་གཤེད་པོ་ལས། །གཞན་དུ་
སྐྱབས་གཞན་མི་འཚོལ་ཐུགས་རྗེས་གཟིགས། །ཡིད་བཞིན་ནོར་བུ་ལས་ལྷག་དལ་འབྱོར་རྟེན། །རྣམ་གཡེང་སྡིག་པའི་ལས་ཀྱིས་ཆུད་ཟོས་ཏེ། །རིན་ཆེན་གླིང་ནས་སྟོང་ལོག་མི་འབྱུང་བར། །ཚེ་མཇུག་དོན་ལྡན་བྱེད་པར་བྱིན་གྱིས་རློབས། །སྐུ་གསུམ་རིན་

[006A]༄༅། །ཆེན་གླིང་དུ་ཚེ་ཐུང་འདིར། །བདེ་བླག་འཁྲིད་པའི་དྲིན་ཅན་བླ་མ་ལ། །སྐྱོན་རྟོག་སྐད་ཅིག་ཙམ་ཡང་མི་སྐྱེ་བར། །སངས་རྒྱས་དངོས་སུ་མཐོང་བར་བྱིན་གྱིས་རློབས། །ཟབ་དང་རྒྱ་ཆེའི་གདམས་ངག་ཐོས་ན་ཡང། །ཉམས་
ལེན་སེམས་ཀྱི་ཐོག་ཏུ་མ་ཁེལ་བས། །དགེ་སྦྱོང་གཟུགས་བརྙན་ཙམ་དུ་ལུས་པ་བདག་བློ་སྣ་ཆོས་ལ་ཕྱོགས་བར་བྱིན་གྱིས་རློབས། །འཐོར་རླུང་དྲག་པོས་ཉེ་བའི་མར་མེ་བཞིན། །རྐྱེན་ངན་དུ་མས་གཙེས་པའི་ཚེ་སྲོག་འདི། །ད་ལྟ་ཉིད་ཀྱང་མི་འཆིའི་
གདེངས་མེད་པས། །ལོང་མེད་རྒྱུད་ལ་སྐྱེ་བར་བྱིན་གྱིས་རློབས། །སྐྱེས་བ་ཙམ་ནས་འཆི་བའི་ལམ་དུ་ཞུགས། །འདུས་པ་ཐམས་ཅད་མི་རིང་སོ་སོར་འགྱེས། །བསགས་པ་ཀུན་གྱི་ཐམ་འཛད་པས་ན། །ཚེ་འདིའི་སྣང་ཤས་ལྡོག་པར་བྱིན་གྱིས་རློབས། །
ཤུགས་དྲག་ངན་སོང་གསུམ་པོའི་སྡུག་བསྔལ་གྱིས། །ལུས་དང་སེམས་ལ་གདུང་བའི་ཆ་ཤས་ཙམ། །ཉམ་ཆུང་བདག་འདྲས་བཟོད་གླགས་མ་མཆིས་པས། །ངན་འགྲོའི་འཇིགས་པ་ཆེ་ལས་སྐྱོབ་ཏུ་གསོལ། །བཟློག་དཀའ་ཉོན་མོངས་དགྲ་བོའི་དབང་
གྱུར་ཏེ། །སྒོ་གསུམ་སྡིག་ལྟུང་ཁོ་ནས་སྦགས་པ་འདི། །སྟོབས་ལྡན་གཉེན་བོ་བཞི་ཡི་དག་བྱེད་ཀྱིས། །བཤགས་སྡོམ་ཚུལ་བཞིན་བྱེད་པར་བྱིན་གྱིས་རློབས། །སྐྱེ་དགུ་རྣམས་ཀྱི་བདེ་སྡུག་ཕྲ་མོ་ཡང། །སྔོན་བསགས་འདུ་བྱེད་རྐྱེན་ལ་རག་ལུས་ཕྱིར། །
སྡིག་སྤོང་དགེ་བསྒྲུབ་པའི་བླང་དོ་རལ། །རྟག་ཏུ་བག་ཡོད་བསྟེན་པར་བྱིན་གྱིས་རློབས། །ཆགས་བྲལ་ཚངས་པའི་བདེ་བ་ཐོབ་ན་ཡང། །སྡུག་བསྔལ་གསུམ་གྱི་འཆིང་ལས་མ་གྲོལ་བས། །ལས་ཉོན་གཞན་དབང་འཁོར་བ་མཐའ་དག་ལ། །བཅོས་མིན་

[006B] །བླང་དོར་གནས་ལ་བལྟ་བའི་མིག་ཉམས་ཤིང། །བདག་འཛིན་ཉོན་མོངས་དམ་པོའི་སྒྲོག་གིས་བཅིངས། །མུ་མེད་སྡུག་བསྔལ་རྒྱ་མཚོར་ལྷུང་བ་ཡི། །འགྲོ་ལ་སྙིང་རྗེ་སྐྱེ་བར་བྱིན་གྱིས་རློབས། །ཐོག་མེད་དུས་ནས་རང་དོན་
འབའ་ཞིག་ལ། །བརྩོན་ཀྱང་ཕན་པ་ཆ་ཙམ་མ་གྲུབ་ཅིང། །ཕྱི་ཕྱིར་སྡུག་བསྔལ་བསྐྱེད་པའི་རྒྱུར་མཐོང་ནས། །རང་ཉིད་གཅེས་འཛིན་ཐོངས་པར་བྱིན་གྱིས་རློབས། །འགྲོ་ལ་རྟག་ཏུ་ཕན་བདེ་སྒྲུབ་པ་ནི། །འདི་ཕྱིའི་བདེ་ལེགས་རྩ་བར་ངེས་རྙེད་ནས། །ལུས་
ངག་ཡིད་ཀྱི་བགྱི་བ་གང་བརྩམ་པ། །གཞན་དོན་ཁོ་ནར་གཞོལ་བར་བྱིན་གྱིས་རློབས། །ཉེས་ཀུན་བག་ཆགས་བཅས་པ་གཏན་སྤངས་ཤིང། །མཁྱེན་བརྩེ་ནུས་པ་མཐར་ཕྱིན་རྫོགས་སངས་རྒྱས། །གཞན་ཕྱི་འདོད་པའི་ཐེག་ཆེན་སེམས་བསྐྱེད་ལ། །
བཅོས་མིན་མྱོང་བ་ཐོན་པར་བྱིན་གྱིས་རློབས། །གོ་འཕང་མཆོག་དེ་རྒྱལ་སྲས་སྤྱོད་པ་ལ། །བལྟོས་ཕྱིར་འཇུག་པའི་སྡོམ་པ་ལེགས་བཟུང་ནས། །རྣམ་དག་ཚུལ་ཁྲིམས་གསུམ་གྱི་ཉམས་ལེན་ལ། །བརྩོན་པ་དྲག་པོས་འབད་པར་བྱིན་གྱིས་རློབས། །བྱང་ཆུབ་
ཆེན་པོའི་ལམ་བཟང་མ་ལུས་པ། །ཉེ་བར་འདུས་པའི་ཕ་རོལ་ཕྱིན་པ་དྲུག་རང་རང་མི་མཐུན་ཕྱོགས་ཀྱིས་མི་བརྫི་བར། །ཚུལ་བཞིན་ཉམས་སུ་ལེན་པར་བྱིན་གྱིས་རློབས། །དྲན་ཤེས་ལྕགས་ཀྱུ་རྣོན་པོས་བཏབ་པ་ལས། །རྩེ་གཅིག་ཏིང་འཛིན་རབ་བརྟན་གླང་
པོ་ཆེ། །བྱིན་རྒོད་རྣམ་པར་གཡེང་བ་གཏན་ལྡོག་པའི། །ཞི་གནས་མྱུར་དུ་འགྲུབ་པར་བྱིན་གྱིས་རློབས། །གཡོ་མེད་ཏིང་འཛིན་དང་འགྲོགས་བློ་གྲོས་ཀྱིས། །ཇི་ལྟ་ཇི་སྙེད་ཆོས་ཚུལ་མཐའ་ཡས་ལ། །མ་འདྲེས་སོ་སོར་དཔྱོད་པ་གོམས་པའི་མཐུས། །ལྷག་མཐོང་རྣམ་

[007A]༄༅། །དག་འགྲུབ་པར་བྱིན་གྱིས་རློབས། །འཁོར་འདས་མ་ལུས་བློ་ཡིས་བཏགས་ཙམ་ལས། །གདོད་ནས་རང་བཞིན་ཅི་ཡང་མ་གྲུབ་པར། །ལེགས་པར་མཐོང་བའི་མཐའ་བྲལ་ལྟ་བ་ལ། །རྟག་ཏུ་མཉམ་པར་འཇོག་པར་བྱིན་གྱིས་
རློབས༑ ༑རྡོ་རྗེ་འཆང་དངོས་བླ་མའི་སྤྱན་སྔ་རུ། །རྣམ་དག་དབང་གིས་བདག་རྒྱུད་ལེགས་སྨིན་ཅིང། །ཇི་ལྟར་ཁས་བླངས་དམ་ཚིག་སྡོམ་པ་རྣམས། །སྲོག་ལྟར་གཅེས་པར་བསྲུང་བར་བྱིན་གྱིས་རློབས། །གང་ཤར་སྣོད་བཅུད་སྤྲོས་བ་མ་ལུས་པ། །རབ་
འབྱམས་ལྷ་ཡི་འཁོར་ལོར་ཡོངས་ཤར་བའི། །སྨིན་བྱེད་རིམ་པ་དང་པོའི་རྣལ་འབྱོར་གྱིས། །ཐ་མལ་སྣང་ཞེན་ལྡོག་པར་བྱིན་གྱིས་རློབས། །རྡོ་རྗེའི་ལུས་ལ་གནད་དུ་བསྣུན་པའི་མཐུས། །སྲིད་པར་སྐྱེ་འཆི་བང་དོའི་འཁྲུལ་འཁོར་ཀུན། །ལེགས་པར་
བཤིག་ནས་ཚེ་ཐུང་འདི་ཉིད་ལ། །སྐུ་གསུམ་མངོན་དུ་འགྱུར་བར་བྱིན་གྱིས་རློབས། །ཚེ་རབས་ཀུན་ཏུ་འཇམ་དབྱངས་བླ་མ་ཡིས། །རྗེས་གཟུང་དུས་གསུམ་རྒྱལ་བའི་ཐུགས་ཀྱི་བཅུད། །གསང་ཆེན་བླ་ན་མེད་པའི་བཤད་སྒྲུབ་དང། །ནམ་ཡང་འབྲལ་བ་
མེད་པར་བྱིན་གྱིས་རློབས། །མདོ་སྔགས་དམ་ཆོས་འཛིན་ལ་མི་ཞུམ་པའི། །སྙིང་སྟོབས་སྤྱོད་བས་རྟག་ཏུ་འདའ་བ་དང། །ཕྱི་ནང་བར་གཅོད་རྐྱེན་ངན་མ་ལུས་པ། །ད་ལྟ་ཉིད་དུ་ཞི་བར་བྱིན་གྱིས་རློབས། ། དེ་ལྟར་ཐུན་མོང་དང་ཐུན་མོང་མ་ཡིན་པའི་ལམ་གྱི་རིམ་
པ་རྒྱུད་ལ་སྐྱེ་བ་དང་འགལ་རྐྱེན་ཞི་བའི་གསོལ་བ་ནན་ཏན་དུ་འདེབས་ཤིང། ཁྱད་པར་དུ་ཡང།  བློ་བཟང་རྒྱལ་ཀུན་ཡེ་ཤེས་འཇམ་དཔལ་དབྱངས། །བསྐལ་བཟང་རྣམ་འདྲེན་གདུང་འཚོ་བ་ཆོས་ཀྱི་རྗེ། །མཐུ་སྟོབས་རྒྱ་མཚོའི་བདག་ཉིད་འཇིགས་བྱེད་ལྷར། །རྩེ་

[007B] ། ཞེས་བས་ལན་ཅི་མང་གསོལ་བ་བཏབ། གཞན་ཡང་གདུང་ཤུག་དྲག་པོས།  བདག་དང་མ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་བླ་མ་སངས་རྒྱས་རིན་པོ་ཆེ་ལ་གསོལ་བ་འདེབས་སོ། །ཆོས་རྗེ་སངས་རྒྱས་
རིན་པོ་ཆེ་ལ་གསོལ་བ་འདེབས་སོ། །བླ་མ་ཆོས་ཀྱི་སྐུ་ལ་གསོལ་བ་འདེབས་སོ། །བླ་མ་ལོངས་སྤྱོད་རྫོགས་པའི་སྐུ་ལ་གསོལ་བ་འདེབས་སོ། །བླ་མ་མཆོག་གི་སྤྲུལ་བའི་སྐུ་ལ་གསོལ་བ་འདེབས་སོ། །སངས་རྒྱས་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་
གསོལ་བ་འདེབས་སོ། །དམ་ཆོས་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་གསོལ་བ་འདེབས་སོ། །དགེ་འདུན་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་གསོལ་བ་འདེབས་སོ། །ཡི་དམ་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་གསོལ་བ་འདེབས་སོ། །མཁའ་
འགྲོ་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་གསོལ་བ་འདེབས་སོ། །ཆོས་སྐྱོང་ཀུན་འདུས་ཀྱི་ངོ་བོ་བླ་མ་རིན་པོ་ཆེ་ལ་གསོལ་བ་འདེབས་སོ། །སྐྱབས་གནས་ཀུན་འདུས་ཀྱི་ངོ་བོ་བླ་མ་རིན་པོ་ཆེ་བདག་གི་བློ་ཆོས་སུ་འགྲོ་བར་བྱིན་གྱིས་བརླབ་ཏུ་གསོལ། ཆོས་ལམ་དུ་
འགྲོ་བར་བྱིན་གྱིས་བརླབ་ཏུ་གསོལ། ལམ་འཁྲུལ་བསེལ་བར་བྱིན་གྱིས་བརླབ་ཏུ་གསོལ། །འཁྲུལ་པ་འོད་གསལ་དུ་འཆར་བར་བྱིན་གྱིས་བརླབ་ཏུ་གསོལ། ཆོས་མིན་གྱི་རྟོག་བཞི་བར་བྱིན་གྱིས་བརླབ་ཏུ་གསོལ། དགེ་བའི་བཤེས་གཉེན་ལམ་དད་པ་
ནས་བཟུང་སྟེ་བདག་གཉིས་སུ་མཚན་མར་འཛིན་པའི་བར་གྱི་ཕྱིན་ཅི་ལོག་གི་རྟོག་པ་ཐམས་ཅད་འགག་པར་བྱིན་གྱིས་བརླབ་ཏུ་གསོལ། དགེ་བའི་བཤེས་གཉེན་ལ་དད་པ་ནས་བཟུང་སྟེ་བདེན་གཉིས་དབྱེར་མེད་ཟུང་འཇུག་གི་བར་གྱི་ཕྱིན་ཅི་མ་ལོག་པའི་རྟོག་པ་

[008A]༄༅། །མཐའ་དག་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ།  ཞེས་པ་ཡང་ལན་ཅིག་གམ་གསུམ་ལ་སོགས་པས་གསོལ་བ་བཏབ།  དེ་ལྟར་གསོལ་བ་བཏབ་པས་བླ་མ་གཤིན་རྗེའི་གཤེད་ཀྱི་སྤྱི་བོའི་ཨོཾ་དཀར་པོ་ལས་སྐུའི་ཡོན་ཏན་
ཐམས་ཅད་ཀྱི་ངོ་བོ་འོད་དང་བདུད་རྩི་དཀར་པོའི་རྒྱུན་བབས། རང་གི་སྤྱི་བོ་ནས་ཞུགས། ལུས་ཀྱི་ནང་ཐམས་ཅད་གང། ལུས་ཀྱི་ནད་གདོན་སྡིག་སྒྲིབ་ཐམས་ཅད་དག་བུམ་པའི་དབང་ཐོབ། བླ་མ་ལྷག་པའི་ལྷའི་སྐུའི་བྱིན་རླབས་ཐམས་ཅད་དང། སྐུ་
རྡོ་རྗེ་འགྲུབ་པའི་ནུས་པ་ཁྱད་པར་ཅན་ཐོབ་པར་གྱུར།  པར་བསམ། ཡང།  བླ་མ་གཤིན་རྗེའི་གཤེད་ཀྱི་མགྲིན་པའི་ཨཱ་དམར་པོ་ལས་གསུང་གི་ཡོན་ཏན་ཐམས་ཅད་ཀྱི་ངོ་བོ་འོད་དང་བདུད་རྩི་དམར་པོའི་རྒྱུན་བབས། རང་གི་མགྲིན་པ་ནས་ཞུགས། ལུས་ཀྱི་
ནང་ཐམས་ཅད་གང། ངག་གི་སྡིག་སྒྲིབ་ཐམས་ཅད་དག་གསང་བའི་དབང་ཐོབ། བླ་མ་ལྷག་པའི་ལྷའི་གསུང་གི་བྱིན་རླབས་ཐམས་ཅད་དང་གསུང་རྡོ་རྗེ་འགྲུབ་པའི་ནུས་པ་ཁྱད་པར་ཅན་ཐོབ་བར་གྱུར་ པར་བསམ། ཡང་བླ་མ་  གཤིན་རྗེའི་གཤེད་ཀྱི་
ཐུགས་ཀའི་ཧཱུཾ་སྔོན་པོ་ལས་ཐུགས་ཀྱི་ཡོན་ཏན་ཐམས་ཅད་ཀྱི་ངོ་བོ་འོད་དང་བདུད་རྩི་སྔོན་པོའི་རྒྱུན་བབས། རང་གི་སྙིང་ག་ནས་ཞུགས། ལུས་ཀྱི་ནང་ཐམས་ཅད་གང། ཡིད་ཀྱི་སྡིག་སྒྲིབ་ཐམས་ཅད་དག་ཤེས་རབ་ཡེ་ཤེས་ཀྱི་དབང་ཐོབ། བླ་
མ་ལྷག་པའི་ལྷའི་ཐུགས་ཀྱི་བྱིན་རླབས་ཐམས་ཅད་དང་ཐུགས་རྡོ་རྗེ་འགྲུབ་པའི་ནུས་པ་ཁྱད་པར་ཅན་ཐོབ་པར་གྱུར་ པར་བསམ། ཡང་  བླ་མ་གཤིན་རྗེའི་གཤེད་ཀྱི་གནས་ལྔའི་ཡི་གེ་རྣམས་ལས་འོད་ཟེར་དང་བདུད་རྩི་དཀར་དམར་མཐིང་སེར་ལྗང་

[008B] རང་གི་གནས་ལྔ་ནས་ཞུགས། ལུས་ཀྱི་ནང་ཐམས་ཅད་གང། སྒོ་གསུམ་གྱི་སྡིག་སྒྲིབ་བག་ཆགས་དང་བཅས་པ་ཐམས་ཅད་དག་དབང་བཞི་པ་ཐོབ། བླ་མ་ལྷག་པའི་ལྷའི་སྐུ་གསུང་ཐུགས་ཀྱི་བྱིན་རླབས་ཐམས་ཅད་དང་རྡོ་རྗེ་གསུམ་
དབྱེར་མེད་པའི་རྡོ་རྗེ་འཆད་ཆེན་པོ་འགྲུབ་པའི་ནུས་པ་ཁྱད་པར་ཅན་ཐོབ་པར་གྱུར་ པར་བསམ། དེ་ནས་  དཔལ་ལྡན་རྩ་བའི་བླ་མ་རིན་པོ་ཆེ། །བདག་གི་སྙིང་གར་པདྨའི་སྟེང་བཞུགས་ལ། །བཀའ་དྲིན་ཆེན་པོའི་སྒོ་ནས་རྗེས་གཟུང་སྟེ། །སྐུ་གསུང་ཐུགས་ཀྱི་
དངོས་གྲུབ་སྩལ་དུ་གསོལ། །དེ་ལྟར་གསོལ་བ་བཏབ་པས་བླ་མ་ཡི། །སེང་ཁྲི་པད་ཟླ་ཉི་མའི་གདན་དང་བཅས། །སྙིང་དབུས་རྩ་འདབ་ཐིག་ལེ་དཀར་དམར་ལ། །ཐིམ་པས་པདྨ་ཟླ་ཉིའི་གདན་དུ་གྱུར། །སླར་ཡང་བླ་མ་འཇམ་དཔལ་གཤིན་རྗེའི་
གཤེད༑ །དབུ་མའི་ནང་བརྒྱུད་སྙིང་གའི་གདན་སྟེང་བབས། །དྭངས་མའི་རླུང་སེམས་ཁམས་དང་དབྱེར་མེད་དུ། །བཞུགས་ནས་རྟག་ཏུ་བྱིན་གྱིས་བརླབས་པར་གྱུར། ། དེ་ལྟར་བླ་མ་ལྷག་པའི་ལྷ་དང་རང་གི་སྙིང་གའི་རླུང་སེམས་ངོ་བོ་དབྱེར་མེད་དུ་མོས་པ་ལ། ཡང་ནས་ཡང་
དུ་དྲན་པས་གསལ་བཏབ་ནས་གསོལ་བ་འདེབས་ལ་དང། བཟའ་བཏུང་གི་ཚེ་ཡང་སྙིང་གའི་བླ་མ་དེ་ཉིད་སྐྱབས་གནས་ཀུན་འདུས་ཀྱི་བདག་ཉིད་དུ་མོས་པ་ལ་བཟའ་བཏུང་བདུད་རྩིར་གསལ་བ་ཕུལ་བས་ཟག་མོད་ཀྱི་བདེ་བས་དགྱེས་པར་བསམ། གཞན་ཡང་ཕྱིའི་སྣང་བ་ཐམས་ཅད་བླ་མ་རྡོ་རྗེ་འཇིགས་བྱེད་ཀྱི་རྣམ་པར་གསལ་བ་
ལ་གསོལ་བ་འདེབས་པ་སོགས་སྒོ་གསུམ་གྱི་བྱ་བ་ཐབས་ཅད་བླ་མའི་རྣལ་འབྱོར་དང་བསྲེ་ཤེས་པ་ཞིག་གིས་དལ་བ་དོན་ཡོད་པ་དང། བསྟན་པ་དང་འགྲོ་ལ་ཕན་པ་རྒྱ་ཆེན་པོ་རྒྱུན་མི་འཆད་དུ་འབྱུང་བར་བྱའོ། །དེ་ལྟར་ངེད་རང་དང་དཔལ་རྡོ་རྗེ་འཇིགས་བྱད་ངོ་བོར་དབྱེར་མེད་དུ་མོས་ནས་གསོལ་བ་འདེབས་པའི་རྣལ་འབྱོར་

[009A]༄༅། ། བྱ་བའི་རིམ་པ་དངོས་གྲུབ་ཀུན་སྩོལ་ཞེས་བྱ་བ་འདི་ནི་ཨོ་རོད་ཇུན་གར་གྱི་ནོར་འཛིན་བདེ་བར་སྐྱོང་བའི་ས་སྤྱོད་ནས་མངགས་པའི་མི་སྣ་ཨུ་གེར་གྱི་རྒྱུད་སྨད་བླ་མ་དབུ་མཛད་དགེ་སློང་ནམ་མཁའ་ཡེ་ཤེས་ཀྱིས་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་
བཟའ་བསྐལ་བཟང་རྒྱ་མཚོས་སྦྱར་བའོ།།  །།

[009B][BP]

[001A]
༄༅། ། ཡོན་ཏན་ཀུན་གྱི་གཞི་རྟེན་བླ་མའི་རྣལ་འབྱོར་གྱི་རིམ་པ་ཕྱོགས་གཅིག་ཏུ་བཀོད་པ་དངོས་གྲུབ་བདུད་རྩིའི་ཆར་འབེབས་ཞེས་བྱ་བ་བཞུགས་སོ། །

[001B] ། བླ་མའི་རྣལ་འབྱོར་རྣམ་སྨིན་ཆེས་དཀར་ཟླ་བ་ཞེས་བྱ་བ་བཞུགས།     ༈    སྒྲིབ་གཉིས་བག་ལ་ཉལ་གྱི་འཆིང་བའི་རྒྱ། །ཐབས་ཤེས་ཟུང་འཇུག་མཚོན་ཆ་རྣོན་པོ་
ཡིས། །ཡོངས་སུ་བཅད་པའི་སངས་རྒྱས་ཀུན་ངོ་བོ། །བླ་མ་རྡོ་རྗེ་འཛིན་པ་སྙིང་དབུས་བཞུགས། །དག་པ་ཞི་ཁྲོ་ལྷ་དང་ལྷ་མོའི་ཚུལ། །གང་སྐུར་འདུས་པ་ཡོངས་འདྲེན་སློབ་དཔོན་ཆེ། །རྣལ་
འབྱོར་མཆོད་པའི་ཕན་ཡོན་གཞལ་མེད་ཅེས། །རྒྱལ་བས་ཡང་ཡང་གསུངས་པའི་དོན་དེ་སྤེལ། ། དེ་ལ་འདིར་མཆོག་དང་ཐུན་མོང་གི་དངོས་གྲུབ་མ་ལུས་བ་འབྱུང་བའི་སྒོ་དམ་པ་ནི་དགེ་བའི་བཤེས་གཉེན་ཚུལ་བཞིན་དུ་བསྟེན་པ་
ཉིད་ཡིན་པར། འཇམ་མགོན་བླ་མའི་བཀའ་ལས། དེ་ནས་འདི་ཕྱིའི་ལེགས་ཚོགས་ཇི་སྙེད་པའི། །རྟེན་འབྲེལ་ལེགས་པར་འགྲིག་པའི་རྩ་བ་ནི། །ལམ་སྟོན་བཤེས་གཉེན་དམ་པ་འབད་པ་ཡིས། །བསམ་དང་སྦྱོར་བས་ཚུལ་བཞིན་བསྟེན་པ་རུ། །།

[002A] །མཐོང་ནས་སྲོག་གི་ཕྱིར་ཡང་མི་གཏོང་བར། །བཀའ་བཞིན་སྒྲུབ་པའི་མཆོད་པས་མཉེས་པར་བྱ། །ཞེས་སོགས་རྒྱལ་བ་ཀུན་གྱིས་ལན་ཅིག་མ་ཡིན་པར་གསུངས་པས་ཐབས་ཟབ་མོ་བླ་མའི་རྣལ་
འབྱོར་ལ་བརྟེན་ཏེ་འདི་ཕྱིའི་མདུན་མ་ལྷུན་གྲུབ་ཏུ་བྱ་བ་ལ། ཐོག་མར་སྐྱབས་སུ་འགྲོ་བ་དང་ཚད་མེད་བཞི་བསྒོམ་པ་སྔོན་དུ་འགྲོ་བས།  ཨོཾ་ཤཱུནྱ་ཏཱཛྙཱ་ན་བཛྲ་སྭ་བྷཱ་ཝ་ཨཱདྨ་ཀོཉཧཾ། འཁོར་བ་མྱ་ངན་འདས་པའི་ཆོས་ཐམས་ཅད། །
སྣང་བ་རྫུན་པ་སྒྱུ་མའི་འཕྲུལ་པོ་ཆེ། །རང་བཞིན་གྱིས་སྟོང་སྔོ་སངས་ནམ་མཁའི་དང། །བརྒྱ་བྱིན་གཞུ་ཡི་སྣང་བ་འགོག་མེད་ལྟར། །རང་གི་སྤྱི་གཙུག་གདོང་ལྔ་པ་ཡི་ཁྲིར། །སྣ་ཚོགས་པད་མ་
འདབ་མ་ཆེས་ཡངས་པར། །བསིལ་ཟེར་ཟླ་བ་ཉ་གང་གདན་གྱི་སྟེང། །ངོ་བོ་སངས་རྒྱས་ཀུན་འདུས་བཀའ་དྲིན་ཅན། །བླ་མ་ཐུགས་རྗེ་ཆེན་པོའི་རྣམ་པ་ནི། །སྐུ་མདོག་ཟླ་གཞོན་བྱུགས་པའི་གངས་

[002B] །དཀར་གསལ་ཞལ་གཅིག་ཚད་མེད་ཕྱག་ལྡན་པའི། །གཡས་གཡོན་དང་པོ་ཐུགས་ཀར་ཐལ་མོ་སྦྱར། །གཡས་ཀྱི་གཉིས་པས་ཆུ་ཤེལ་ཕྲེང་བའི་གྲངས། །བརྒྱ་རྩ་བརྒྱད་པ་སེམས་ཅན་འདྲེན་པའི་
རྟགས། །གཡོན་ལྷག་དུས་གསུམ་སངས་རྒྱས་གསུམ་མཚོན་པའི། །པད་མ་དཀར་པོ་རྒྱས་པའི་ཡུ་བ་འཛིན། །རིན་ཆེན་དབུ་རྒྱན་སྙན་ཆ་འཕྱང་བའི་འཕྲུལ། །མཐོ་རིས་སྒེག་མོ་གར་ལ་བྲེལ་བའི་ཟླ། །
མགུལ་རྒྱན་གདུ་བུ་འོག་པག་གཡེར་ཀའི་སྒྲས། །ཆོས་ཀྱི་སྒོ་མོ་བརྒྱ་ཕྲག་དུས་གཅིག་འདོམས། །པཉྩ་ལི་ཀ་རེག་འཇམ་ལྷ་རྫས་ཀྱི། །སྟོད་གཡོགས་སྨད་གཡོགས་འཛིན་པའི་རྣམ་འགྱུར་སྒེག་སྒྲིབ་མེད་
སྤྱན་གྱིས་འགྲོ་ལ་རྟག་བཙའ་ཞིང། །ཐུགས་རྗེ་རིགས་དྲུག་ཀུན་ལ་ཁྱབ་པར་གནས། །དྭངས་གསལ་འོད་ཀྱི་དྲ་བས་གཡོགས་པའི་ཀློང། །རྡོ་རྗེ་སྐྱིལ་ཀྲུང་མི་ཤིགས་ཚུལ་གྱིས་བཞུགས། །དེ་ཡི་སྤྱི་བོར་ཨོཾ་ཡིག་ཟླ་
ལྟར་དཀར། །མགྲིན་པར་ཨཱ་ཡིག་པདྨ་རཱ་གའི་མདངས། །ཐུགས་ཀར་ཧཱུཾ་ཡིག་ཨིན་ནཱི་ལ་ལྟར། །དེ་ལས་འོད་ཟེར་ལྕགས་ཀྱུ་རྣོན་པོའི་གཟུགས། །ཕྱིར་འཕྲོས་ཕྱོགས་བཅུར་བཞུགས་པའི་བླ་མ་
དང། །ཡི་དམ་སངས་རྒྱས་ཞི་དང་ཁྲོ་བོའི་གར། །བྱང་ཆུབ་སེམས་དཔའ་ཉན་རང་སློབ་མི་སློབ། །སྲུང་མ་ཡེ་ཤེས་ལྷ་ཡི་འཁོར་ལོ་དང། །དཔའ་བོ་དཔའ་མོའི་ཚོགས་ཀྱིས་ཡོངས་བསྐོར་བའི། །རྩ་བའི་བླ་མ་

[003A]༄༅། །འཕགས་པ་གྲུ་འཛིན་བདག་སྤྱན་དྲངས་དམ་ཚིག་པ་དང་དབྱེར་མེད་འདྲེས། །དེ་ཉིད་རྒྱལ་དང་རྒྱལ་སྲས་བསླུ་མེད་སྐྱབས། །ཀུན་ཚང་འདུས་པའི་བདག་ཉིད་ཅན་དུ་གྱུར། །
སླར་ཡང་ཐུགས་ཀའི་ས་བོན་འོད་ཕུང་བོ། །འཕྲོས་པས་རིགས་ལྔའི་བདེ་གཤེགས་འཁོར་དང་བཅས། །སྤྱན་དྲངས་ཟླ་བ་ལྟར་དཀར་བུམ་པ་ནས། །བདུད་རྩི་དྲི་མ་འཁྲུད་པའི་ཆུ་བབས་པས། །སྐུ་གང་
བདེ་བ་ཆེན་པོས་ཡོངས་སུ་ཁྱབ། །ལྷག་མ་སྤྱི་བོ་ཚངས་པའི་བུ་ག་ནས། །ལུད་པ་འོད་མཚན་སྟོང་དུ་འབར་བའི་སྐུ། །མཐོང་ན་མི་མཐུན་མེད་པར་མངོན་བཞེངས་པའི། །ཅོད་པན་རིགས་ཀྱི་བདག་པོ་ཉིད་དུ་
གྱུར། ། མཆོད་པ་བྱིན་བརླབ་སྤྱི་ལྟར་བྱས་རྗེས།  དཔག་མེད་ཏིང་འཛིན་རྣམ་པར་རོལ་པ་ལས། །མཆོད་ཡོན་ཞབས་བསིལ་གཾ་གླའི་ཆུ་བོ་ལྟར། །མེ་ཏོག་རྣམ་བཀྲ་ཆུ་འཛིན་ལྡིང་ཁང་འཁྲུག་བདུག་སྤོས་ཕྱོགས་ཀྱི་
ཁོང་པ་ཀུན་ཏུ་རྫོགས། །སྣང་གསལ་འོད་ཀྱིས་མུན་པ་སྐབས་མེད་བཅོམས། །དྲི་ཆབ་ལི་ཤི་གསར་པའི་ངད་ལྡང་ཞིང། །རོ་བརྒྱ་ལྡན་པའི་ཞལ་ཟས་རི་ལྟར་མཐོ། །ལྷ་ཡི་རོལ་མོ་དབྱངས་བདུན་ངེས་པ་
རྫོགས། །ལྟ་ན་མི་ངོམས་གཟུགས་དང་སྒྲ་ཡི་ཚོགས། །དྲི་རོ་རེག་འཇམ་ལྷ་ཡི་གོས་བཟང་པོ། །ཞེན་མེད་བློ་ཡིས་གུས་པས་འབུལ་བྱེད་ན། །བརྩེ་བས་བཞེས་ལ་དངོས་གྲུབ་རྣམ་གཉིས་སྩོལ། །ཨོཾ་གུ་རུ་

[003B] ནས་  ཤཔྡའི་ བར་གྱིས་མཆོད།  གང་ཞིག་བསོད་ནམས་ཕུང་པོ་མི་ཟད་མཐུས། །གླིང་བཞིར་གསེར་གྱི་འཁོར་ལོས་སྒྱུར་མཁས་ལྷའི། །འདོད་དགུ་ཡིད་བཞིན་སྩོལ་བའི་རིན་པོ་ཆེ། །སྣ་བདུན་འབུལ་གྱིས་བརྩེ་
བས་བཞེས་སུ་གསོལ། །ཨོཾ་གུ་རུ་རཏྣརྱ་ལོ་ཀེ་ཤྭ་ར་ས་པ་རི་ཝཱ་ར་སཔྟ་རཏྣ་པཱུ་ཛེ་ཏི་སཱཧཱ། གདུགས་དཀར་གསེར་ཉ་གཏེར་གྱི་བུམ་པ་ཆེ། །སྐྱོན་མེད་པ་དམ་སྙན་གྲགས་སྒྲོག་པའི་དུང། །དཔལ་གྱི་བེའུ་རྒྱལ་བའི་མཚན་མ་མཆོག་
འཁོར་ལོ་བཀྲ་ཤིས་རྟགས་ཀྱིས་མཉེས་གྱུར་ཅིག་ཨོཾ་གུ་རུ་རཏྣརྱ་ལོ་ཀེ་ཤྭ་ར་ས་པ་རི་ཝཱ་ར་ཨཥྚ་མངྒ་ལ་པཱུ་ཛེ་ཏི་སཱཧཱ།  རྒྱས་པར་སྤྲོན་སྤྱི་ཁྱབ་ལྟར་མཆོད་པ་རེར་ཚིགས་བཅད་སྔགས་བཅས་འབུལ། དེ་ནས།  གང་གི་དྲིན་གྱིས་བདེ་
ཆེན་གནས། ། ཞེས་སོགས་བླ་མ་དང་སྤྱན་རས་གཟིགས་ཀྱི་བསྟོད་པ་གང་ཤེས་ཀྱིས་བསྟོད་ཅིང་ཡན་ལག་བདུན་པའང་བྱ། གསོལ་བ་གདབ་པ་ནི་འདི་ལྟར།  གཟོད་མ་ཉིད་ནས་ཐབས་དང་ཤེས་རབ་ཀྱི། །མེ་འོད་སྣང་བ་སྤྲོས་པའི་རེག་བྱ་
ཡིས། །སྒྲིབ་གཉིས་བུད་ཤིང་སྐམ་བོམ་ལུས་པ། །བསྲེགས་པས་བླ་མེད་སངས་རྒྱས་ཉིད་དུ་གྲུབ། །པད་དཀར་གཞོན་ནུ་འགྱིང་པའི་འདབ་མ་བརྒྱ། །སྣང་བྱེད་ཉི་མའི་འོད་ལས་གྲོལ་བ་ལྟར། །ཐུགས་རྗེ་སྤྲུལ་པའི་ཟློས་གར་ཟེར་བརྒྱ་ཡིས། །གདུལ་བྱའི་
གྲོལ་བ་མི་རིང་བཞད་སླད་དུ། །དྲང་སྲོང་ཆེན་པོའི་བཀའ་བཞིན་མ་ནོར་བའི། །རྒྱུ་འབྲས་ཐེག་པ་མཆོག་གི་ལམ་བཟང་གི་བསམ་འཕེལ་འཕྲེང་བ་མགུལ་བའི་རྒྱན་ཉིད་དུ། །སྟེར་བའི་དེད་དཔོན་བཟང་པོ་བཀའ་དྲིན་ཅན། །ཐུགས་རྗེ་གཞན་ཕན་

[004A]༄༅། །མཚོན་ཆ་རྣོན་པོ་ཡིས། །རང་གཞན་ཐར་པའི་སྲོག་འཕྲོག་སྲིན་པོའི་དཔུང། །འཇོམས་མཛད་དགའ་བྱེད་བདག་པོ་སྙིང་རྗེའི་ལྷ། །གུས་གདུང་དྲག་པོས་གསོལ་འདེབས་ཡུང་ཙམ་དགོངས་
མ་རིག་མུན་པ་བཏིབ་པའི་བཙོན་རར་ཚུད། །ཆོས་བརྒྱད་འདུ་འཛིའི་དགྲ་བོས་རྒྱུན་དུ་གཙེས། །འཁྲུལ་སྣང་གཉིས་འཛིན་འཆིང་བའི་སྒྲོག་གིས་བཅིངས། །མགོན་སྐྱབས་དམ་པའི་མཛའ་བཤེས་ཀུན་དང་བྲལ། །ཉོན་མོངས་མཚོན་ཆ་རྣོན་
པོས་ཉིན་རེ་བཞིན། །མནར་བའི་སྐྱེ་བོ་འདི་ནས་འཕོས་མ་ཐག་ངན་སོང་ཚ་གྲང་སྡུག་བསྔལ་སྣ་ཚོགས་ཀྱི། །ཉམ་ངའི་གཡང་ས་ཆེན་པོར་ལྟུང་ངེས་པས། །ཁྱོད་ཐུགས་བྱམས་བརྩེ་ལེགས་སྦྱངས་གསེར་འགྱུར་རྩིས། །མ་
དག་འཁོར་བའི་ཉེས་པ་ལྕགས་ཀྱི་ཁམས། །གཞལ་མེད་རིན་ཆེན་གསེར་གྱི་རང་བཞིན་དུ། །བསྒྱུར་ལ་མགོན་པོ་ཁྱོད་ནི་མི་ངལ་ན། །འཕྲིན་ལས་བསིལ་བའི་ཆུ་བོ་ཟད་མི་ཤེས། །བདག་ཅག་སྡུག་བསྔལ་གསུམ་འབར་
ཞུགས་ཀྱི་ཁར། །བསྲེག་པའི་ཚ་རེག་ཞི་ཕྱིར་རྟག་འབབ་ཅིང། །ངན་སོང་མི་ཁོམས་གནས་ནས་དྲང་དུ་གསོལ། །ཁྱོད་ནི་ཉམ་ཐག་སེམས་ཅན་མ་ལུས་པའི། །མགོན་པོ་ཉིད་དུ་སྔོན་ནས་དམ་བཅས་ན། །ད་ལྟ་བདག་ནི་
སྡུག་བསྔལ་རབས་མེད་པའི། །ཆུ་བོ་འདི་ལས་མྱུར་དུ་སྒྲོལ་དུ་གསོལ། །སེམས་ཅན་ཀུན་དོན་ཁུར་ཁྱེར་ལྷག་པའི་སེམས། །བྱམས་དང་སྙིང་རྗེའི་རླུང་ཤུགས་མི་དམན་པས། །སེམས་བསྐྱེད་ཐེག་ཆེན་འཇུག་སྒོ་གྲུ་བོ་ཆེ། །དམན་

[004B] །སྦྱིན་པ་ཚུལ་ཁྲིམས་བཟོད་པ་བརྩོན་འགྲུས་ཆེ། །བསམ་གཏན་ཤེས་རབ་ཕ་རོལ་ཕྱིན་དྲུག་གི་ཉམས་ལེན་སར་གནས་དཔའ་བོ་རྣམས་ཀྱི་དབུས། །ཁྱུ་མཆོག་ཁྱུ་ཡི་མགོན་བཞིན་
བདག་འགྱུར་མཛོད། །དག་དང་བདག་གི་ལོངས་སྤྱོད་རྫས་རྣམས་ལ། །ང་དང་ང་ཡིར་འཛིན་པའི་ཆོས་རྣམས་ཀུན། །རང་གི་རང་མཚན་མངོན་ཞེན་རི་ཡི་འགྲོས། །ཤེས་རབ་ཤེས་བྱར་ཐོགས་མེད་རྡོ་རྗེས་ཆོམས། །བསྐྱེད་
དང་རྫོགས་པའི་རྣལ་འབྱོར་བླ་ན་མེད། །འབྲས་བུ་རྡོ་རྗེ་ཐེག་པའི་བགྲོད་པ་མཆོག་རིང་མིན་རྫོགས་ནས་ངེས་པ་ལྔ་ལྡན་མགོན། །གཏན་གྱི་བདེ་བ་མཆོག་ལ་རེག་པར་ཤོག་ དེ་ལྟར་གསོལ་བ་སྙིང་ནས་བཏབ་ཅིང། ཡི་
གེ་དྲུག་པའང་ཅི་འགྲུབ་བཟླས་ཏེ་དམིགས་པ་དང་བཅས་འདི་བཞིན་བྱ།  ཐུགས་རྗེ་ཆེན་པོའི་སྤྱི་བོའི་ཨོཾ་ཡིག་ལས། །འོད་དཀར་ཟླ་བ་གཞོན་ནུའི་ཟེར་ལྟ་བུ། །དྭངས་གསལ་ཡིད་ཀྱི་གདུང་བ་འཕྲོག་པའི་དབྱིད། །སྨིན་
མཚམས་ནས་ཐིམ་ཚེ་རབས་ཐོག་མེད་ནས། །བསགས་པའི་ལུས་ཀྱི་སྒྲིབ་མུན་མ་ལུས་པ། །སྦྱངས་ཏེ་དག་པ་མཆོག་གི་ངོ་བོར་སྒྲུབས། །སྐུ་ཡི་བྱིན་རླབས་བདུད་རྩི་ལུས་ལ་ཞུགས། །འབྲས་བུ་སྤྲུལ་སྐུ་འགྲུབ་པར་
དབང་བར་བྱས། །སླར་ཡང་མགྲིན་པའི་ཨཱ་ལས་རབ་དམར་འོད། །ཉི་ལྟར་འཚེར་བ་སྣང་བ་དམ་པའི་གཏེར། །འཕྲོས་ནས་མགྲིན་པ་ལ་ཐིམ་ངག་གི་ལས། །དོན་མེད་དོན་ལོག་ཚིག་རྩུབ་ཕྲ་མ་སོགས། །མི་དགེ་

[005A]༄༅། །ཀུན་སྦྱངས་དྲུག་ཅུའི་དབྱངས་སྙན་སོགས། །གསུང་གི་ཡོན་ཏན་ཐོབ་ཅིང་འབྲས་དུས་སུ། །ཐེག་ཆེན་ལོངས་སྤྱོད་ཡོངས་སུ་རྫོགས་པའི་སྐུ། །མྱུར་དུ་འགྲུབ་པའི་ནུས་པ་བླ་མེད་བཞག་ཐུགས་ཀའི་
ཧཱུཾ་ཡིག་བཻ་ཌཱུརྱ་འོད་ཟེར། །སྙིང་ག་དཔལ་གྱི་བེའུ་ཐིམ་པ་ཡིས། །ཐོག་མེད་ནས་བསགས་ལོག་པར་ལྟ་བ་སོགས། །ཡིད་ཀྱི་ཀུན་ཏུ་སྤྱོད་པ་ངན་པ་དང། །འཁྲུལ་པའི་འཁོར་ལོར་འཕྱན་པ་མ་ལུས་པ། །སྦྱངས་ཤིང་ཐུགས་ཀྱི་བྱིན་རླབས་
མ་ལུས་ཐོབ། །འབྲས་བུ་སངས་རྒྱས་ཆོས་ཀྱི་སྐུ་མཆོག་ཉིད། །ཐོབ་པའི་སྐལ་བ་ཅན་དུ་བྱས་པར་མོས། །སླར་ཡང་ཁྲིམས་ལས་འདས་པའི་ཉེས་པ་ཅན། །ཁ་དྲག་དག་ལ་སྐྱབས་གནས་འཆའ་བ་ལྟར། །གསོལ་བ་བཏབ་པས་སྤྱི་
གཙུག་བུ་ག་ནས། །རིམ་བྱོན་སྙིང་གའི་པད་མོར་བཞུགས་པ་ལ། །གདུང་ཤུགས་དྲག་པོས་གསོལ་བ་བཏབ་པ་ཡིས། །བླ་མ་སྤྱན་རས་གཟིགས་གང་འོད་དུ་གྱུར། །རང་གི་སེམས་དང་དབྱེར་མེད་འདྲེས་པ་ཡིས། །བྱང་ཆུབ་པར་དུ་མི་
འབྲལ་རྗེས་འཛིན་བསམ། །དེ་ལྟར་སངས་རྒྱས་ཀུན་གྱི་རྡོ་རྗེ་གསུམ། །ཡོངས་གྲུབ་བླ་མའི་རྣལ་འབྱོར་བསྒོམས་པའི་མཐུས། །མར་གྱུར་སེམས་ཅན་ཐམས་ཅད་བསོད་ནམས་དང། །ཡེ་ཤེས་ཚོགས་ལས་སུ་གཉིས་འགྲུབ་པར་ཤོག་
བདག་ཀྱང་གང་སྣང་སྐུ་དང་སྒྲར་གྲག་ཀུན། །སྔགས་ཀྱི་གདངས་ཤར་སྟོང་པར་ཞུགས་པའི་བློ། །སྙིང་རྗེ་ཟུང་དུ་འཇུག་པས་སངས་རྒྱས་ཉིད། །མྱུར་ཐོབ་སྤྱན་རས་གཟིགས་ཀྱིས་རྗེས་འཛིན་ཤོག་ གཞན་ཡང་དགེ་བ་རྫོགས་བྱང་དུ་བསྔོ་བའི་སྨོན་

[005B] ཤིས་བརྗོད་ནི།  མཚན་ཙམ་ཐོས་པས་སྡིག་མུན་མ་ལུས་པ། །རྣམ་པར་སྐྲོད་ནུས་དཔག་པར་དཀའ་བའི་དབྱིངས། །གསང་གསུམ་མངོན་པར་འཕགས་པ་ནམ་མཁའི་ནོར། །རྩ་བརྒྱུད་བླ་མ་རྣམས་ཀྱི་བཀྲ་ཤིས་ཤོག་བྱང་ཆུབ་མེ་ཏོག་
གཟུགས་སྐུའི་ཡན་ལག་འཛིན། །ཕན་བདེའི་དྲི་བསུང་འཇིག་རྟེན་བདུན་རྫོགས་པ། །ཅི་འདོད་དངོས་གྲུབ་སྟེར་པའི་དཔག་བསམ་དབང། །ཡི་དམ་ལྷ་ཚོགས་རྣམས་ཀྱི་བཀྲ་ཤིས་ཤོག་གྲོལ་བ་མཐར་ཕྱིན་རྫོགས་པའི་སངས་རྒྱས་དང། །
ཟབ་དང་ཉེར་ཞི་འགོག་ལམ་དམ་པའི་ཆོས། །ཐེག་གསུམ་སློབ་དང་མི་སློབ་དགེ་འདུན་ཏེ། །བསླུ་མེད་དཀོན་ཅོག་གསུམ་གྱི་བཀྲ་ཤིས་ཤོག་བྱམས་དང་སྙིང་རྗེའི་གཞན་ཕན་ཕྱོགས་མེད་དུ། །གནས་ཀྱང་སྣང་ཚུལ་དགྲ་བགེགས་
སྙིང་ག་རུ། །རྡོ་རྗེའི་མཚོན་ཆ་འབེབས་པའི་ཡེ་ཤེས་ལྷ། །སྲུང་མ་ཞི་ཁྲོ་རྣམས་ཀྱི་བཀྲ་ཤིས་ཤོག་གང་ཞིག་སངས་རྒྱས་ཆོས་དང་དགེ་འདུན་ཏེ། །སྐྱབས་མཆོག་རིན་ཆེན་གསུམ་གྱི་བྱིན་རླབས་དང། །ལྷག་བསམ་ཟླ་བ་ལྟར་
དཀར་བདེན་པའི་མཐུས། །ཡིད་ལ་བསམ་པ་ཐམས་ཅད་འགྲུབ་པར་ཤོག་ གཞན་ཡང་བཀྲ་ཤིས་ཀྱིས་ཚིགས་བཅད་ཅི་རིགས་བྱ།  སངས་རྒྱས་བྱང་ཆུབ་ཆེན་པོ་མཆོག་དབང་གི་ནོར་བུ་རེ་སྐོང་བ། །ལག་ཏུ་སྩོལ་བའི་ལམ་ཟབ་མོ། །བླ་མའི་རྣལ་
འབྱོར་འདི་བྱས་དགེ་ཀུ་མུད་པད་རྩ་ལྟར་དཀར་བས། །འགྲོ་ཀུན་མཚན་ཉིད་ཀུན་ཚང་བའི། །རྡོ་རྗེ་སློབ་དཔོན་མཉེས་བྱས་ཏེ། །ཁ་སྦྱོར་བདུན་ལྡན་འགྲུབ་པར་ཤོག་ ཅེས་སངས་རྒྱས་ཀུན་གྱི་ཐུགས་རྗེ་གཅིག་ཏུ་བསྡུས་པ་འཕགས་པ་གྲུ་འཛིན་བདག་

[006A]༄༅། །པོ་དང་རྩ་བའི་བླ་མ་དབྱེར་མེད་དུ་བསྒོམ་པའི་བླ་མའི་རྣལ་འབྱོར་རྣམ་སྨིན་ཆེས་དཀར་ཟླ་བ་ཞེས་བྱ་བ་འདི་ནི་གནམ་སའི་བདག་པོ་ཆེན་པོ་འཇམ་དབྱངས་གོང་མ་ཆེན་པོའི་གསེར་ཡིག་པ་ཛ་སག་ཏཱ་བླ་མ་ཡེ་ཤེས་བསྟན་པའི་བཤེས་གཉེན་གྱིས་བསྐུལ་བ་ལ་བརྟེན་ནས་
འདུ་ཤེས་སུམ་ལྡན་ཤཱཀྱའི་བཙུན་པ་བློ་བཟང་བསྐལ་བཟང་རྒྱ་མཚོས་སྦྱར་བའི་ཡི་གེ་པ་ནི་ངག་དབང་ཡོན་ཏན་འབྱུང་གནས་སོ།།     ༈    །།རྒྱལ་བ་ཀུན་གྱི་ཐབས་དང་ཤེས་རབ་ཀྱི། །སྒྱུ་འཕྲུལ་གང་གི་ཡེ་ཤེས་མེ་ལོང་
ལས། །འཆར་བཟོད་ཡི་དམ་ལྷ་ཡི་བྱིན་རླབས་ཀུན། །འདྲེན་བྱེད་ཤིང་རྟ་ཆེན་པོ་འདི་ན་སྤེལ། ། དེ་ལ་རང་དང་གཞན་གྱི་དོན་ཕུན་སུམ་ཚོགས་པའི་དཔལ་ཡོངས་སུ་གྲུབ་པར་འདོད་པའི་སྐྱེས་བུ་དག་གི་རེ་བ་དོན་ལྡན་དུ་འགྲུབ་པར་བྱེད་པའི་ནོར་བུ་དབང་གི་རྒྱལ་པོ་ལྟ་བུ་
འཕགས་པ་སྤྱན་རས་གཟིགས་དབང་ཕྱུག་དང་ལྷ་མོ་སྒྲོལ་མཛད་མ་གཉིས་ལྷན་ཅིག་ཏུ་གསོལ་བ་འདེབས་ཤིང་ཉམས་སུ་ལེན་པ་ལ། ཐོག་མར་སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ་སོགས་སྤྱི་ལྟར་དང། མཆོད་རྫས་རྣམས་རྒྱུད་སྡེ་འོག་མའི་ལུགས་ལྟར་བྱིན་གྱིས་བརླབ། དངོས་གཞི་ནི།  སྭ་
བྷཱ་ཝ་ ས་སྟོང་བར་སྦྱངས།  སྟོང་བའི་ངང་ལས་རང་གི་མདུན་གྱི་ནམ་མཁར་པད་མ་འདབ་མ་རབ་ཏུ་རྒྱས་པའི་ལྟེ་བར་ཟླ་བའི་དཀྱིལ་འཁོར་གྱི་སྟེང་དུ་རྗེ་བཙུན་མ་འཕགས་མ་སྒྲོལ་མ་སྐུ་མདོག་མརྒད་ཀྱི་རི་བོ་ལྟར་ལྗང་ཞིང་ཡིད་དུ་འོང་བ་
ཞལ་གཅིག་ཕྱག་གཉིས་མ་གཡས་མཆོག་སྦྱིན་གྱི་ཕྱག་རྒྱ་དང། གཡོན་ཨུཏྤ་ལའི་ཡུ་བ་མཐེབ་སྲིན་གྱིས་ཐུགས་ཀར་འཛིན་པའི་འདབ་མ་སྙན་ཐད་ཁ་ཕྱེ་བ། ཞབས་གཡས་བརྐྱང་གཡོན་བསྐུམ་གྱིས་བཞུགས་པའི་སྟེང་དུ་པད་མ་དང་

[006B] གཡས་འོག་མས་ཆུ་ཤེལ་གྱི་ཕྲེང་བ། གཡོན་འོག་མས་པད་མ་
དཀར་པོ་འཛིན་པ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། གཉིས་ཀའང་རིན་པོ་ཆེའི་རྒྱན་དང་དར་གྱི་སྟོད་གཡོགས་སྨད་གཡོགས་སོགས་ཡོངས་སུ་རྫོགས་པ་དྭངས་གསལ་འོད་ཀྱི་དབུས་ན་བཞུགས་པའི་སྟོད་དུ་རྩ་བརྒྱུད་བླ་མའི་
ཚོགས། བར་དུ་ཡི་དམ། འོག་ཏུ་ཆོས་སྲུང་གི་ཚོགས་དང་བཅས་པས་བསྐོར་བའི་སྤྱི་བོར་ཨོཾ། མགྲིན་པར་ཨཱ་ཐུགས་ཀར་ཧཱུཾ་དང། རང་རང་གི་ས་བོན་གྱིས་མཚན་པ་ལས་འོད་ཟེར་འཕྲོས་པས་ལྷོ་ཕྱོགས་པོ་ཏ་ལ་སོགས་དག་
བའི་ཞིང་ཁམས་རྣམས་ནས་ཡེ་ཤེས་པ་སྤྱན་དྲངས་པར་སོས་ལ། ཛཿ་ཧཱུཾ་བཾ་ཧོཿ་ས་དམ་ཚིག་པ་དང་དབྱེར་མེད་པར་གྱུར། སླར་ཡང་ཐུགས་ཀའི་ས་བོན་ལས་འོད་འཕྲོས་དབང་གི་ལྷ་ཚོགས་རྣམས་སྤྱན་དྲངས། དེ་རྣམས་ཀྱིས་སྤྱི་
བོ་ནས་དབང་བསྐུར་བས་སྐུ་ལུས་ཀྱི་ནང་གང། ཆུའི་ལྷག་མ་སྤྱི་གཙུག་ཏུ་འཁྱིལ་བ་ལས་སྣང་བ་མཐའ་ཡས་ཀྱིས་དབུ་བརྒྱན་པར་ བསམས་ལ།  ཡན་ལག་བརྒྱད་ལྡན་སྨན་གྱི་མཆོད་ཡོན་ཆབ། །ཞབས་བསིལ་ལྷ་ཡི་ཆུ་བོའི་རྒྱུན་ལྟར་
གཡོ། །མེ་ཏོག་འཛུམ་གྲེང་རྒོད་པའི་དོ་ཤལ་འཕྱང། །དྲི་ཞིམ་བདུག་པའི་སྤྲིན་གྱིས་ལྷ་ལམ་ཁྱབ། །སྣང་གསལ་ཉི་ཟླའི་འོད་ལྟར་ལྷམ་མེར་འཚེར། །ལྷ་ཡི་ཙན་དན་བཏུལ་བའི་དྲི་ཆབ་དང། །རོ་བརྒྱ་རྫོགས་པའི་ཞལ་ཟས་རི་

[007A]༄༅། །ལྟར་སྤུངས། །སྙན་འཇེབས་དབྱངས་དང་རོལ་མོའི་སྒྲ་ལ་སོགས། །དངོས་བཤམས་ཡིད་ཀྱིས་སྤྲུལ་པའི་མཆོད་ཚོགས་འདིས། །སྐྱབས་ཀུན་འདུས་པའི་བདག་ཉིད་མཉེས་གྱུར་ཅིག་ཨོཾ་
ཨཱརྱ་ལོ་ཀེ་ཤྭ་ར་ཨཱརྱ་ཏཱ་རེ་ས་པ་རི་ཝ་ར་ཨརྒྷཾ་ སོགས་ཀྱིས་མཆོད། གཞན་ཡང་རྒྱས་པར་སྤྲོ་ན་འདོད་ཡོན་ལྔ། རྒྱལ་སྲིད་བདུན། བཀྲ་ཤིས་རྫས་རྟགས་ལ་སོགས་པ་ཡང་སྔགས་དང་ཕྱག་རྒྱས་འབུལ་ཞིང་ཡན་ལག་བདུན་པ་སྐབས་འདིར་བྱ། དེ་རྗེས།  བྱེ་བ་ཕྲག་
བརྒྱའི་དཀྱིལ་འཁོར་ཀུན་གྱི་གཙོ། །ཁྱབ་བདག་རྡོ་རྗེ་སེམས་དཔའ་ཚུར་མཐོང་གི་སྣང་ངོར་སྡོམ་བརྩོན་མི་ཡི་གཟུགས་འཆང་བ། །དྲིན་ཅན་རྩ་བའི་བླ་མར་གསོལ་བ་འདེབས། །དམན་འབྲིང་མཆོག་གི་རིགས་སད་སྐྱེས་བུ་གསུམ། །
རང་རང་སྐལ་བར་འཚམ་པའི་ལམ་གྱི་གནད། །མ་འདྲེས་སྟོན་ཅིང་མཐར་ཐུག་སངས་རྒྱས་སར། །འཁྲིད་མཛད་དེད་དཔོན་ཆེན་པོར་གསོལ་བ་འདེབས། །ཐ་མལ་ཕྱི་ནང་སྦྱང་གཞི་ལྕགས་ཀྱི་ཁམས། །སྦྱོང་བྱེད་ལྷ་ཡི་འཁོར་ལོ་
གསེར་འགྱུར་རྩིས། །དག་པ་རིན་ཆེན་མཆོག་གི་ངོ་བོ་རུ། །བསྒྱུར་མཛད་སློབ་དཔོན་ཆེན་པོར་གསོལ་བ་འདེབས། །གང་གི་ཐུགས་རྗེའི་འོད་ཟེར་ཕྲ་མོས་ཀྱང། །འཇིག་རྟེན་རྒུད་པའི་མུན་པ་སྟོབས་ཆེན་པོ། །སེལ་ནུས་
སྔོན་མེད་རྒྱུ་སྐར་བདག་པོ་མཆོག་ལག་ན་པད་དཀར་འཆང་ལ་ཕྱག་འཚལ་ལོ། །འགྲོ་ལ་རྗེས་སུ་ཆགས་པའི་ཟུར་མིག་གིས། །རྟག་ཏུ་སྐྱོང་ཞིང་བརྩེ་དང་བྱམས་པ་ཡི། །ལང་ཚོའི་མཚན་མ་མཁྲང་མཐོ་ཡིད་འོང་མ། །

[007B] ། ཞེས་པ་དང། གཞན་ཡང་ཕྱག་འཚལ་ཉེར་གཅིག་སོགས་འདོན་ཞིང། སྙིང་པོ་བཟླ་བར་འདོད་ན། རང་རང་གི་མངོན་རྟོགས་གཞན་ནས་འབྱུང་བ་ལྟར་བྱ། དེ་རྗེས།  རྒྱལ་བ་ཞི་ཁྲོ་ཀུན་གྱི་འཕྲིན་ལས་བཞིའི། །བདག་ཉིད་
རིན་ཆེན་བཞི་ཡི་ཁམས་བརྟན་པོར། །ལེགས་གྲུབ་སྐུ་བཞིའི་དབང་ཕྱུག་ལྷུན་པོ་ཆེ། །སུམ་ལྡན་རྡོ་རྗེ་སློབ་དཔོན་བརྩེ་བས་དགོངས། །གང་ལ་གང་འདུལ་ཐབས་ཀྱིས་རིགས་དྲུག་ཏུ། །འཁྱམས་པའི་འགྲོ་དང་ཁྱད་པར་སཱ་ལའི་
ལྗོངས། །ཕན་བདེའི་ཀུན་སྣང་འབར་བས་དུས་ཀུན་ཏུ། །སྐྱབས་མཛད་ཉིན་མོར་བྱེད་པ་སྤྱན་རས་གཟིགས། །སྒྲིབ་མེད་ཤེལ་ངོས་སྣ་ཚོགས་མཚོན་གྱི་མདངས། །ཉེ་བར་གྱུར་བཞིན་ཞི་རྒྱས་དབང་དྲག་གི་ལས་ལ་གཅིག་ཏུ་མ་
ངེས་དུ་མ་རུ། །སྤྲུལ་མཛད་ལྷ་མོ་ཆེན་མོ་སྒྲོལ་མཛད་མ། །དངོས་བརྒྱུད་བླ་མ་ཡི་དམ་ཞི་ཁྲོའི་ཚོགས། །སངས་རྒྱས་བྱང་སེམས་མཐུ་ལྡན་སྲུང་མ་སོགས། །སྐྱབས་ཀུན་འདུས་པའི་ཕུང་བོ་བླ་མ་ལྷ། །རྣམ་གསུམ་ཐུགས་རྗེ་ཆེན་པོས་
ཉེར་དགོངས་ཤིག་བློ་བཟང་རྒྱལ་བ་རྒྱ་མཚོའི་འཕྲིན་ལས་ཆབ། །གཅིག་ཏུ་འཁྱིལ་ལས་ལེགས་བྱས་བརྩོན་པ་ཡིས། །ཉེར་ཐོན་སྐལ་བཟང་རེ་སྐོང་བདུད་རྩི་ཆེ། །རྒྱ་མཚོའི་མགོན་པོ་བསྐལ་བརྒྱར་ཞབས་བརྟན་ཤོག་བསྐལ་
པ་བཟང་པོའི་སྒྲོན་མེ་སྟོང་ཕྲག་གི་དབུས་ན་པད་མ་དཀར་པོ་ལྟར་བསྔགས་པ། །ཉི་མའི་གཉེན་གྱི་ལུགས་བཟང་རྒྱ་མཚོའི་མཐར། །ཁྱབ་བྱེད་འགྲོ་བའི་འདྲེན་པ་ཞབས་བརྟན་ཤོག་རྒྱལ་བའི་བསྟན་པ་བཤད་

[008A]༄༅། །སྒྲུབ་སྐྱེད་མོས་ཚལ། །ཞྭ་སེར་ལུགས་བཟང་ལྗོན་པས་ཉེར་མཛེས་ཤིང། །རྒྱ་ཧོར་བོད་སོགས་སྐྱེ་དགུ་མ་ལུས་པ། །དགའ་སྐྱིད་བདེ་དང་ལྡན་པས་ངལ་བསོ་ཤོག་འདི་ནས་སྐྱེ་བ་ཀུན་ཏུ་ཚད་
མའི་ལམ། །སྟོན་བྱེད་པད་དཀར་འཆང་བས་རྗེས་བཟུང་སྟེ། །རྒྱུ་འབྲས་ཐེག་པའི་ཟབ་ལམ་བསྒོམ་པ་ལ། །བགེགས་མེད་རྒྱལ་སྲས་སྤྱོད་པ་མཐར་ཕྱིན་ཤོག་སྒྱུ་མས་སྤྲུལ་པའི་རྟ་དང་གླང་པོ་ལྟར། །སྣང་ཡང་རང་ངོས་
སྟོང་པའི་དེ་བཞིན་ཉིད། །བརྗོད་བྲལ་བདེ་བ་ཆེ་དང་ཟུང་འཇུག་པའི། །ཁ་སྦྱོར་བདུན་ལྡན་མགོན་པོ་མྱུར་ཐོབ་ཤོག་ཁྱད་པར་གསང་གསུམ་དག་བྱེད་ཆུ་བོ་ཡིས། །ལུས་ངག་ཡིད་གསུམ་དྲི་མ་རབ་བཀྲུས་ཏེ། །ཡོན་ཏན་
མ་ལུས་རྫོགས་པ་ཇི་ལྟ་བར། །ད་ལྟ་ཉིད་དུ་འགྱུར་བར་བྱིན་གྱིས་རློབས། །དེ་ལྟར་གདུང་ཤུགས་དྲག་པོས་གསོལ་བཏབ་པས། །སྐྱབས་གནས་རྣམས་ཀྱི་སྤྱི་བོའི་ཨོཾ་ཡིག་ལས། །འོད་ཟེར་དཀར་པོ་ཟླ་བ་ཞུན་མའི་ཁམས། །
སྨིན་མཚམས་ནས་ཞུགས་ལུས་ཀྱི་སྒྲིབ་པ་དག་སྐུ་ཡི་བྱིན་རླབས་ཐོབ་ཅིང་མགུར་གྱི་ཨཱ་ས། །འོད་ཟེར་དམར་པོ་ཉི་མ་འབུམ་ལྡན་གཟི། །མགྲིན་པར་སྤྲོས་པས་ངག་གི་ཉེས་པ་སྦྱངས། །གསུང་གི་ཡོན་ཏན་མ་ལུས་ཐོབ་
པར་གྱུར། །ཐུགས་ཀའི་ཧཱུཾ་ལས་འོད་ཟེར་མཐིང་གའི་མདངས། །སྙིང་གར་ཕོག་པས་ཡིད་ཀྱི་མི་འདོད་པ། །ཀུན་སྦྱངས་མཁྱེན་དང་བརྩེ་སོགས་སངས་རྒྱས་ཀྱི། །ཐུགས་ཀྱི་ཡོན་ཏན་མ་ལུས་ཐོབ་པར་གྱུར། ། དེ་ལྟར་སྐུ་

[008B]  མ་འབྱོར་བ་དང་ཉམས་པ་དང། ། ཞེས་སོགས་བཟོད་གསོལ་བྱས་པའི་མཐར།  རང་སྣང་མདུན་གྱི་ནམ་མཁར་འཇའ་ཚོན་ལྟར། །དག་གསལ་ལྷ་ཡི་ཡེ་ཤེས་མགྲོན་གྱི་ཚོགས། །རང་
བཞིན་གནས་གཤེགས་དམ་ཚིག་བ་རྣམས་ནི། །འོད་ཞུ་དམིགས་མེད་དང་དུ་རོ་གཅིག་གྱུར། ། དེ་ལྟར་བསམས་པའི་རྗེས་སུ་བཀྲ་ཤིས་དང་བསྔོ་བ་སྨོན་ལམ་གྱིས་རྒྱས་འདེབས་ཡང་དག་པར་བྱའོ།  །མཚན་ཙམ་གྱིས་ཀྱང་སྡུག་བསྔལ་གསུམ་གྱི་མེ། །
འབར་བའི་ཚ་གདུང་སེལ་བྱེད་བདེ་ལེགས་ཀྱི། །དགའ་སྟོན་ངད་པ་འབུམ་འཐུལ་ཡི་དམ་ལྷ། །མ་ལ་ཡ་ཡི་རླུང་བཞོན་དེ་ལས་སུ། །སྔོན་ཆད་འཕགས་བོད་མཁས་པའི་གསང་སྔགས་གཞུང། །གོ་མཐོང་སྦྱངས་དང་མཚན་ལྡན་བླ་
མའི་ལུང། །རིམ་པར་བརྒྱུད་པ་མེད་མོད་འོན་ཀྱང་ནི། །བྱ་སྤྱོད་སྤྱི་ཡི་ལུགས་དང་རྒྱབ་འགལ་དུ། །སོང་བའི་ཡིག་ཉོག་མ་ཡིན་སྒྲུབ་པའི་ཐབས། །བགྱིས་པ་འདི་ལ་གང་ཤར་ལྷ་ཡི་སྐུ། །སྒྲར་གྲག་སྔགས་ཀྱི་རང་བཞིན་
བྲག་ཅའི་ཚུལ། །བརྩེ་སྟོང་ཟུང་འབྲེལ་འཁྱེར་སོ་སུམ་ལྡན་གཅེས། །ཚུལ་འདི་ལས་བྱུང་དགེ་བཀུ་མུད། །བཞད་པའི་འཛུམ་འཕྲེང་ལྟར་དཀར་གང་བསགས་དེས། །འགྲོ་ཀུན་ངན་སོང་ལས་གྲོལ་པོ་ཏ་ལར། །ལྷ་དང་བླ་མས་བརྩེ་བས་
འཛིན་པར་ཤོག་ ཅེས་པ་འདི་ནི་དུང་དཀར་འབྲུག་གྲགས་སྐུ་སྐྱེ་ངག་དབང་ཆོས་གྲགས་རྒྱ་མཚོའི་རྒྱུན་འཁྱེར་ཉམས་ལེན་དུ་འདི་ལྟ་བུ་དགོས་ཚུལ་བྱུང་བ་ལྟར་འདུ་ཤེས་གསུམ་པ་བློ་བཟང་བསྐལ་བཟང་རྒྱ་མཚོས་སྦྱར་བའོ།།     ༈    །།འཛིན་མེད་དང་ནས་སྤྱི་

[009A]༄༅། །བོར་པད་ཟླའི་སྟེང། །ཧྲཱི་ལས་སངས་རྒྱས་ཐམས་ཅད་འདུས་པའི་ཞལ། །བསྐལ་བཟང་འདོད་པའི་རེ་སྐོང་བསམ་འཕེལ་ནོར། །རྒྱ་མཚོའི་བླ་མ་རྡོ་རྗེ་སེམས་བདག་ཉིད། །རྣམ་པ་དཀར་གསལ་ཟླ་བ་ཞུན་
མའི་ཁམས། །དང་མཚུངས་གྲུ་འཛིན་བདག་པོ་ལོ་བརྒྱད་ཀྱི། །བྱིས་པ་གཞོན་ནུ་ལྟར་སྒེག་ཁྱག་བཞི་པ། །རྒྱན་དང་ན་བཟའི་ཚོགས་ཀྱིས་སྤ་བར་བཞུགས། །ཁྲོ་དང་ཞི་བའི་རྫོགས་སངས་རྒྱས་ཀུན་གྱི། །ཆ་ཤས་རིན་
ཆེན་ཁམས་ལས་ཡོངས་གྲུབ་པའི། །རང་བཞིན་སུམ་ལྡན་བླ་མས་འཛིན་དབང། །ཡིད་ངོར་དྲན་བཞིན་གུས་པས་ཕྱག་འཚལ་ལོ། །རི་རབ་གླིང་བཞི་གླིང་ཕྲན་རྒྱལ་སྲིད་བདུན། །ལ་སོགས་སྟོང་ཁམས་འདི་ན་མཁོ་
བའི་རྫས། །ཇི་སྙེད་ལུས་ངག་ཡིད་གསུམ་དང་བཅས་པ། །མ་ཆགས་དམིགས་མེད་ངང་ནས་འབུལ་བར་བགྱི། །དུག་གསུམ་མྱོས་བྱེད་བཅུད་ཀྱིས་རབ་སྦགས་ཤིང། །བག་མེད་ཁ་ལོ་བྲལ་བའི་སྨྱོ་སྤྱོད་ཀྱིས། །རང་བདེ་
པད་མའི་སྲོག་འཕྲོག་གཉིས་འཐུང་ཅན། །སྡིག་ལྟུང་འགྱོད་བཤགས་དྲག་པོའི་ལྕགས་ཀྱུས་འདེབས། །ཐེག་པ་གསུམ་གྱི་སློབ་དང་མི་སློབ་དང། །ཚུར་མཐོང་ཕལ་གྱིས་ལེགས་སྤྱད་ཆ་བསགས་ལུས། །འཇོ་སྒེག་ངོམ་པའི་
བཀྲ་ཤིས་མ་དེ་ལ། །བདག་བློ་བདེ་འབྱུང་ཡི་རང་དགའ་བས་འཁྱུད། །འཆི་མེད་ཚེར་དབང་རིགས་ཀུན་ཁྱབ་བདག་བཞིན། །སྣ་ཚོགས་གདུལ་བྱའི་ཁམས་དང་ཉེར་འཚམ་པའི། །དགེ་ལེགས་ཟབ་གསང་རྒྱུ་འབྲས་ཐེག་པ་

[009B] ༑ཆོས་ཀྱི་འཁོར་ལོ་རྟག་པར་སྐོར་དུ་གསོལ། །བསྐལ་པ་བཟང་པོའི་རྣམ་འདྲེན་སྟོང་གི་དབུས། །པད་དཀར་ལྟར་བསྔགས་ཤཱཀྱ་སང་གེའི་བསྟན། །རྒྱ་མཚོའི་གོས་ཅན་གཞི་འདིར་རབ་སྤེལ་བའི། །བྱེད་པོ་ཟླ་མེད་བླ་མ་
ཞབས་བརྟན་གསོལ། །དེ་ལྟར་བསགས་དང་གསོག་འགྱུར་དགེ་ཚོགས་རྣམས། །རང་བཞིན་དམིགས་སུ་མེད་པས་རྒྱས་བཏབ་སྟེ། །འགྲོ་ཀུན་ཐམས་ཅད་གཟིགས་པ་གཏན་གྱི་སྐྱབས། །ཐོབ་ཕྱིར་བསམ་པ་དག་པས་རབ་བསྔོའོ། །
དེ་མ་ཐོབ་ཀྱི་ཚེ་རབས་ཐམས་ཅད་དུ། །སྤྱན་རས་གཟིགས་དབང་ཐུགས་རྗེ་བཟང་པོའི་རྩིས། །བློ་རྨོངས་ལྕགས་ཁམས་བྱང་ཆུབ་སེམས་གཉིས་ཀྱི། །གསེར་དུ་རབ་སྒྱུར་འདོད་དོན་ཀུན་སྩོལ་ཤོག་ དེ་ལྟ་བུར་ཉམས་སུ་བླངས་པའི་
རྗེས་སུ་སྤྱི་བོའི་བླ་མ་འོད་དུ་ཞུ་ནས་རང་ལ་ཐིམ་པས་སྐུ་གསུང་ཐུགས་ཀྱི་བྱིན་ནུས་ལུས་ངག་ཡིད་ལ་ཞུགས་པའི་མོས་བློ་བྱའོ། །ཞེས་པ་འདི་ནི་གནས་རྙིང་ཞབས་དྲུང་གིས་འདི་ལྟ་བུ་དགོས་ཞེས་བསྐལ་བ་ལྟར་་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའི་ཡི་གེ་པ་ནི་ངག་
དབང་ཡོན་ཏན་འབྱུང་གནས་སོ།།     ༈    །།གང་གི་བ་སྤུའི་ཆ་ཤས་ཕྲ་མོར་ཡང། །དུས་གསུམ་སངས་རྒྱས་ཀུན་གྱི་ཡོན་ཏན་དག་རབ་རྫོགས་འཇམ་དཔལ་རྡོ་རྗེ་མི་ཡི་ཚུལ། །བློ་བཟང་གྲགས་པ་སྙིང་གི་ཟེའུ་འབྲུར་
བཞུགས། ། དེ་ལ་འདིར་མཁྱེན་བརྩེ་ནུས་གསུམ་མཐའ་དག་འཕགས་པ་རིགས་གསུམ་མགོན་པོ་དང་དབྱེར་མ་མཆིས་པ་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་གསོལ་འདེབས་ཚིག་ཉུང་ཞིང་བྱིན་རླབས་ཀྱི་མཚན་མ་ཤིན་ཏུ་ཆེ་བ་དམིགས་བརྩེ་མར་གྲགས་པས། གསོལ་བ་

[010A]༄༅། །འདེབས་བའི་སྔོན་དུ་གསོལ་བ་འདེབས་ཡུལ་གསལ་འདེབས་པ་ནི། གནས་ཡིད་དུ་འོང་བར་ཕྱག་བདར་དང་མཆོད་རྫས་རྟེན་དགྲམ་པ་སོགས་སྔོན་དུ་འགྲོ་བས།  སྭ་བྷཱ་ཝ་ འི་སྔགས་བརྗོད་པས་ཆོས་དང་གང་ཟག་འཁོར་འདས་ཐམས་ཅད་རང་གི་
མཚན་ཉིད་ཀྱིས་གྲུབ་པ་རྡུལ་ཙམ་ཡང་མེད་བའི་སྟོང་བར་བསམ།  སྟོང་བའི་ངང་ལས་རང་གི་སྤྱི་བོར་སེང་གེའི་ཁྲི་ཡངས་ཤིང་རྒྱ་ཆེ་བར་པད་མ་དང་ཉི་ཟླའི་གདན་བརྩེགས་པའི་སྟེང་དུ་ཆུ་ལས་ཆུ་ལྦུར་རྡོལ་བ་བཞིན་དྷཱི་དམར་སེར་ལས་རལ་གྲི་ཡུ་བ་དྷཱི་ས་
མཚན་བ། དེ་ལས་འོད་འཕྲོས་པས་འཕགས་པ་མཆོད། རིགས་དྲུག་གི་སྡུག་བསྔལ་སྦྱངས། ཚུར་འདུས་དེ་ཡོངས་སུ་གྱུར་པ་ལས་རྒྱལ་བ་ཙོང་ཁ་པ་ཆེན་པོ་སྐུ་མདོག་དཀར་ལ་དམར་བའི་མདངས་ཆགས་པ་མཛེས་ཤིང་ཡིད་དུ་འོང་བ་ཞི་
ཞིང་འཛུམ་པ། ཕྱག་གཉིས་ཐུགས་ཀར་ཆོས་འཁོར་གྱི་ཕྱག་རྒྱའི་མཐེབ་སྲིན་གྱིས་ཨུཏྤ་ལའི་ཡུ་བ་ནས་བཟུང་བའི་འདབ་མ་སྙན་ཐང་ཁ་བྱེ་བའི་གཡས་སྟེང་མི་ཤེས་པའི་འཆིང་བ་མཐའ་དག་བཅད་པའི་བརྡར་ཤེས་རབ་ཀྱི་རལ་
གྲི་དང། གཡོན་སྟེང་ཤེས་རབ་ཀྱི་ཕ་རོལ་ཏུ་ཕྱིན་པའི་གླེགས་བམ་བསྣམས་པ། དབུ་ལ་པཎ་ཞྭ་གསེར་གྱི་མདོག་ཅན་གསོལ་ཞིང་སྐུ་ལ་ཆོས་གོས་རྣམ་གསུམ་གསོལ་བ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། དེའི་སྤྱི་བོར་
དྷཱི་ལས་རྗེ་བཙུན་འཇམ་དཔལ་དབྱངས་དམར་སེར་གཡས་ཤེས་རབ་རལ་གྲི་དང། གཡོན་ཤེར་ཕྱིན་གྱི་གླེགས་བམ་ཐུགས་ཀར་བསྣམས་བ་གཞོན་ནུའི་སྐུ་ཅན་དབུ་ལ་ཟུར་ཕུད་ལྔས་བརྒྱན་པ། མགྲིན་པར་ཧྲཱི་ལས་སྤྱན་རས་

[010B] དབུ་སྐྲ་རལ་པ་ཐོར་ཚུགས་སུ་བཅིངས་ཤིང་ཁྲི་གཉན་ས་ལའི་པགས་པས་ནུ་མ་གཡོན་པ་བཀབ་པ། གཉིས་ཀའང་
དབུ་རྒྱན། སྙན་རྒྱན། མགུལ་རྒྱན། ཕྱག་ཞབས་ཀྱི་གདུ་བུ་སོགས་རིན་པོ་ཆེའི་རྒྱན་དང་དར་གྱི་ན་བཟའ་གསོལ་བ། ཞབས་རྡོ་རྗེའི་སྐྱིལ་ཀྲུང་གིས་པད་ཟླའི་སྟེང་དུ་བཞུགས་པ། ཐུགས་ཀར་པད་ཉིའི་སྟེང་དུ་ཧཱུཾ་ལས་ཕྱག་རྡོར་
མཐིང་ནག་གཡས་རྡོ་རྗེ་འཕྱར་ཞིང་གཡོན་སྡིགས་མཛུབ་ཐུགས་ཀར་མཛད་པ། སྨར་དབ་སྨིན་མ་དང་དབུ་སྐྲ་དམར་སེར་འབར་བ། རིན་པོ་ཆེ་དང་སྦྲུལ་གྱི་རྒྱན་ཅན། དར་སྔོན་གྱི་སྟོད་གཡོགས་དང་སྟག་ལྤགས་ཀྱི་ཤམ་ཐབས་གསོལ་
བཞབས་གཡས་བསྐུམ་གཡོན་བརྐྱང་གིས་མེ་དཔུང་འབར་བའི་དབུས་ན་བཞུགས་པ། དེའི་སྤྱི་བོར་ཨོཾ་དཀར་བོ། མགྲིན་པར་ཨཱ་དམར་པོ། ཐུགས་ཀར་ཧཱུཾ་སྔོན་པོས་མཚན་པ། ཐུགས་ཀའི་ཧཱུཾ་ལས་འོད་འཕྲོས་བས་རང་བཞིན་
གྱི་གནས་ནས་འཇམ་མགོན་བླ་མ་ལ་བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྲུང་གི་ཚོགས་དང་བཅས་པས་བསྐོར་བ་བཛྲས་མཱ་ཛཿ་ ས་སྤྱན་དྲངས།  ཛཿ་ཧཱུཾ་བཾ་ཧོཿ་ ས་  གཉིས་སུ་མེད་པར་བསྟིམ་པས་དེ་ཉིད་སྐྱབས་
གནས་ཀུན་འདུས་པའི་བདག་ཉིད་དུ་གྱུར་ པར་མོས་ཤིང། ཆུ་གཉིས་ཉེར་སྤྱོད། རོལ་མོ། འདོད་ཡོན་སྣ་ལྔ། བཀྲ་ཤིས་རྫས་རྟགས། ཡན་ལག་བདུན་པ་སོགས་ཕུལ་རྗེས།  གང་གི་བློ་གྲོས་བཟང་པོའི་མཁའ་དབྱིངས་ལ། །ཐམས་ཅད་མཁྱེན་པའི་ཉི་མ་རྟག་

[011A]༄༅། །འཆར་ཞིང། །སྙན་གྲགས་པ་དན་དཀར་པོ་སྲིད་གསུམ་ན། །རབ་མཛེས་སྟོན་པ་ཁྱོད་ལས་གཞན་མ་དམིགས། །མཁྱེན་དང་སྤོབས་པ་འཇམ་དབྱངས་གཞོན་ནུ་བཞིན། །བྱམས་དང་སྙིང་རྗེ་གྲུ་འཛིན་བདག་པོ་
དངོས། །ནུས་མཐུ་གསང་བའི་མཛོད་འཛིན་ཁྲོ་རྒྱལ་ཏེ། །རིགས་གསུམ་ཀུན་འདུས་ཁྱོད་ལ་གསོལ་བ་འདེབས། །ཆུང་འབྲིང་ཆེན་པོའི་སྐྱེས་བུ་གསུམ་གྱི་ལམ། །ཟབ་དང་རྒྱ་ཆེ་ཤིང་རྟ་ཆེན་པོ་ལས། །ཉེར་བརྒྱུད་ཆེ་བ་བཞི་དང་ལྡན་
པའི་སྲོལ། །མ་རྟོགས་པ་དང་ལོག་པར་རྟོག་པའི་དྲི། །ཀུན་བྲལ་སྔོན་མེད་ལེགས་བཤད་པད་དཀར་ཁ། །ཁྱོད་དྲིན་ཉི་མའི་འོད་ཀྱིས་ཕྱེ་བ་ན། །ཉན་བཤད་སྦྲང་རྩི་མྱང་བའི་སྐལ་ལྡན་གྱི། །བུང་བ་དེ་དག་སྨིན་གྲོལ་ལང་ཚོ་རྒྱས། །
འདི་ཕྱིའི་ལེགས་ཚོགས་ཕལ་པའི་རིན་པོ་ཆེ། །ལྟ་ཞོག་རྣམ་གྲོལ་ནོར་བུ་དབང་གི་རྒྱལ། །འདྲེན་མཆོག་རྒྱ་མཚོ་ཉིད་ལ་རག་ལས་ཕྱིར། །བློ་ལྡན་སུ་དག་ཁྱོད་ལ་བརྟེན་མི་བགྱིད། །རྙེད་བར་དཀའ་བ་དལ་དང་འབྱོར་པ་བཅུ། །རབ་
ཚང་དོན་ཆེན་རྟེན་བཟང་རྙེད་དུས་འདིར། །ཁྱོད་གསུང་ཆ་ཤས་ཕྲ་མོ་འཛིན་པའམ། །ཐོས་པ་ཡིས་ཀྱང་དོན་ལྡན་བགྱིད་སྙམ་སེམས། །ཆུ་ལྦུར་བཞིན་དུ་མི་རྟག་འཇིག་སླ་བའི། །རྟེན་འདི་སྟོབས་ལྡན་འཆི་བདག་དགྲ་བོ་ཡིས། །
གཟུང་ཚེ་སྐྱོབ་འོས་མགོན་པོ་གང་ཉིད་དང། །དམ་པའི་ཆོས་གཉིས་ལྷན་ཅིག་འཇིག་རྟེན་དར། །ཁོར་ཡུག་མེ་ལྕེ་འབར་བས་དཀྲིགས་གྱུར་ཅིང། །གཏུམ་དྲག་གཤིན་རྗེས་མནར་བའི་ཚ་དམྱལ་དང། །བུ་ཡུག་དང་འདྲེས་རླུང་གིས་

[011B] །ཤ་རུས་ཚལ་བ་བརྒྱར་གས་གྲང་བའི་དམྱལ། །རྟག་ཏུ་བཀྲེས་སྐོམ་ངལ་བའི་ཡི་དྭགས་དང། །བླུན་རྨོངས་གཞན་དབང་གྱུར་པའི་དུད་འགྲོ་སོགས། །གནས་ངན་གཡང་སར་མངོན་ཕྱོགས་ལུས་ཅན་རྣམས། །སྐྱོབ་ཅིང་
མངོན་མཐོའི་བདེ་ལ་སྦྱོར་བའི་མགོན། །ཚོགས་གཉིས་སྤངས་རྟོགས་མཐར་ཕྱིན་སངས་རྒྱས་དང། །འགོག་ལམ་འཕགས་པའི་མངོན་རྟོགས་དམ་པའི་ཆོས། །རིག་གྲོལ་དགེ་འདུན་དཀོན་ཅོག་མ་ལུས་པ། །འདུས་པའི་བདག་ཉིད་ཁྱོད་
ལས་སུ་ཞིག་རྙེད། །དགེ་དང་མི་དགེའི་འབྲས་བུ་བདེ་སྡུག་ཏུ། །ཡོངས་སྨིན་དཀར་དང་གནག་པའི་ལས་འབྲས་དག་བསམས་ཚེ་སྔོན་ཆད་སྡུག་བསྔལ་རྒྱུ་ཁོ་ན། །བསྒྲུབས་བས་ངན་འགྲོའི་གཡང་དུ་ངེས་པར་ལྟུང། །དེ་ཕྱིར་སྔོན་
བསགས་སྡིག་ལྟུང་འགྱོད་སྡོམ་སོགས། །ཤུགས་དྲག་བཤགས་པའི་སྟོབས་ཀྱིས་ལེགས་སྦྱངས་ཕྱིར། །སྐྱོན་ཟད་ཡོན་ཏན་མ་ལུས་རབ་རྫོགས་པའི། །མགོན་ཁྱོད་ཁོ་ན་རྟེན་དུ་ངེས་པ་ཐོབ། །ངན་སོང་ལྟ་ཅི་མི་ཡི་གནས་ན་
ཡང། །ཕུན་ཚོགས་འབྱོར་པས་དབུལ་བའི་སྡུག་བསྔལ་དང། །དཔལ་ལས་ཉམས་བར་དོགས་དང་བྲལ་བ་དང། །བསྲུང་བའི་སྡུག་བསྔལ་ཡིད་ལ་ལྷག་པར་ལྕི། །ལྷ་ཡི་རྟེན་ཀྱང་འཆི་འཕོ་འོག་ལྟུང་དང། །འདུ་བྱེད་ཕུང་པོའི་
ཁུར་གྱིས་ནོན་པས་ན། །འཇིག་རྟེན་མཆོད་འོས་ཚངས་དབང་སོགས་ལ་ཡང། །བདེ་བའི་གོ་སྐབས་ཆ་ཙམ་ག་ལ་ཞིག་དེ་ལྟར་སྲིད་པའི་དོང་དུ་ཐོག་མེད་ནས། །ཡན་ལག་བཅུ་གཉིས་འཁྲུལ་འཁོར་གཞན་དབང་གིས། །ཟོ་ཁྱུན་

[012A]༄༅། །འཕྱན་བཞིན་གནོད་པ་བརྒྱས་གཙེས་པར། །གཟིགས་ཏེ་འཁོར་བའི་འཆིང་བ་རིང་ནས་བཅད། །རྩ་བ་རབ་བརྟན་ཚུལ་ཁྲིམས་གསེར་གྱི་གཞིར། །ཏིང་འཛིན་རིན་ཆེན་གཞལ་མེད་
ལྷུན་ཆགས་ཡངས། །ཟག་མེད་ཤེས་རབ་སྣང་བ་རྟག་གསལ་དབུས། །ཁྱོད་ཐུགས་ཐར་པའི་བདེ་ལས་མི་གཡོ་བརྙེས། །སྙིང་རྗེ་ལ་སོགས་རྒྱུ་ཚོགས་མ་ཚང་མེད། །འདུས་པའི་རྫིང་བུ་ལས་སྐྱེས་སེམས་བསྐྱེད་ཀྱི། །པད་
དཀར་གཞོན་ནུས་ཁྱོད་ཐུགས་གཏམས་པའི་མཐུར། །རྒྱལ་དང་རྒྱལ་སྲས་སུས་ཀྱང་འགྲན་དུ་མེད། །ངག་གིས་བགྲང་བ་ལས་འདས་བསྐལ་པའི་བར། །སར་གནས་རྒྱལ་སྲས་དཔའ་བོ་ཐམས་ཅད་ཀྱི། །ཕྱིན་དྲུག་སྤྱོད་པ་
གང་ཡིན་ཅི་འདྲ་བ། །བདག་གིར་བཟུང་བའི་སྙིང་སྟོབས་གོ་ཆ་སྲ། །འདུ་བྱེད་བརྒྱད་དང་སེམས་གནས་རྣམ་པ་དགུར། །གོམས་སྟོབས་རླུང་གིས་བྱིང་སོགས་ཉེས་པ་ལྔའི། །སྒྲིབ་གཡོགས་ཆུ་འཛིན་མཐར་བསྐྲད་ཤིན་སྦྱངས་ཀྱི། །
ཁྱོད་ཐུགས་ཞི་གནས་གཡོ་མེད་སྔོ་སངས་མར། །མཐའ་བྲལ་དབུ་མའི་གནས་ལུགས་ཉེར་འཇལ་བའི། །ལྷག་མཐོང་ཉི་མའི་གཟི་བྱིན་ཆེར་འབར་བས། །སྒྲིབ་གཉིས་མུན་པ་མཐའ་དག་དྲུང་ཕྱུང་སྟེ། །རྫོགས་པའི་སངས་རྒྱས་ས་
ལ་མངོན་དབང་བསྒྱུར། །མཁོ་པའི་དངོས་པོ་ཐམས་ཅད་ཡོངས་གཏོང་ཞིང། །འཇིག་རྟེན་ཆོས་ཀྱི་ཚུལ་ལུགས་སྙན་པར་སྨྲ། །དོན་སྤྱོད་དོན་དང་མཐུན་པའི་བསྡུ་དངོས་བཞིས། །འགྲོ་ཀུན་བདེ་བ་མཆོག་གི་འགྲོན་དུ་བསུས། །

[012B] །སྦྱོང་བྱད་བསྐྱེད་དང་རྫོགས་པའི་རྣལ་འབྱོར་རིམ། །མཐར་ཕྱིན་ཟུང་འཇུག་ཁ་སྦྱོར་བདུན་ལྡན་གྱི། །རྡོ་རྗེ་འཛིན་པ་ཁྱོད་ལས་གཞན་དུ་མེད། །དེ་ཕྱིར་འཁོར་བའི་གཅོད་རོང་གཏིང་ཟབ་
པར། །ལྷུང་ཞིང་ཉོན་མོངས་སྲིན་བུ་བརྒྱ་ཕྲག་གིས། །ལུས་ཟོས་ངན་སོང་སྡུག་བསྔལ་གནག་དཀའ་བ། །མྱོང་བར་མངོན་དུ་ཕྱོགས་པའི་ཉམ་ཐག་བདག་མགོན་པོ་ཁྱོད་ལ་གཏན་གྱི་སྐྱབས་གསོལ་ན། །སྤྱི་དང་བྱེ་བྲག་
འཁོར་བའི་སྡུག་བསྔལ་མེ། །རབ་བསིལ་ཐུགས་རྗེའི་ཆུ་ཀླུང་ཤུགས་དྲག་གིས། །གཞིལ་ཏེ་བླ་མེད་བདེ་བའི་དགའ་སྟོན་སྩོལ། །མི་རྟག་ལ་སོགས་འདུ་ཤེས་ཡང་དག་དང། །སེམས་བསྐྱེད་ཕྱིན་དྲུག་རིམ་པ་གཉིས་ལ་སོགས། །
མདོ་སྔགས་ས་ལམ་བགེགས་མེད་མཐར་ཕྱིན་ཏེ། །རྫོགས་པའི་སངས་རྒྱས་མྱུར་དུ་འཐོབ་བྱིན་རློབས། ། ཞེས་བྱང་ཆུབ་ལམ་གྱི་རིམ་པའི་གནད་མདོར་བསྡུས་དང་སྦྱར་བའི་བསྟོད་པ་འདི་དང། གཞན་ཡང་བསྟོད་པ་དང་གསོལ་འདེབས་ཐུགས་རྗེ་བསྐུལ་
བ་སོགས་བློས་གང་ལྕོགས་བྱ་ཞིང། གཙོ་བོར་མདུན་གྱི་བླ་མ་རིགས་གསུམ་ཀུན་འདུས་ཀྱི་ངོ་བོར་མོས་ཏེ་དམིགས་བརྩེ་མར་ཆིག་སྒྲིལ་དང། དེ་དག་གི་སྐབས་སྐུ་གསུང་ཐུགས་ཀྱི་བྱིན་རླབས་ཞུ་བ་དང་ཏིང་ངེ་འཛིན་གྱི་དབང་བཞི་ལེན་པ་མཇུག་བླ་མ་སྤྱི་གཙུག་ནས་སྤྱན་དྲངས་
སྙིང་གར་པད་མའི་སྟེང་དུ་འབྲལ་བ་མེད་པར་བཞུགས་པར་བསམ་པ་སོགས་ནི་བླ་མའི་ཞལ་དང། རྗེ་ཉིད་ཀྱིས་མཁས་གྲུབ་ཆོས་རྗེར་སྩལ་བའི་བླ་མའི་རྣལ་འབྱོར་གྱི་ཟིན་བྲིས་དང། དམིགས་བརྩེ་མའི་ཊཱིཀྐ་ཚིག་དོན་རབ་གསལ་སོགས་ལས་ཤེས་པར་བྱའོ།  །འདིར་འབད་དགེ་

[013A]༄༅། །མཐུས་བདག་གཞན་འགྲོ་བ་ཀུན། །རྒྱལ་བ་གཉིས་པས་རྟག་ཏུ་མི་འབྲལ་བར། །རྗེས་གཟུང་བླང་དོར་གནས་ལ་ཇི་བཞིན་དུ། །ཞུགས་ཏེ་གསང་གསུམ་ཡོན་ཏན་ཀུན་འགྲུབ་ཤོག་ ཅེས་འཇམ་
མགོན་བླ་མ་ཙོང་ཁ་པ་ཆེན་པོར་དམིགས་བརྩེ་མའི་སྒོ་ནས་གསོལ་བ་འདེབས་པའི་ཚེ་རྟེན་གསལ་འདེབས་ཀྱི་མངོན་རྟོགས་དང། བྱང་ཆུབ་ལམ་རིམ་གྱི་དོན་དང་འབྲེལ་བའི་བསྟོད་པ་འདི་ལྟ་བུ་དགོས་ཞེས་མཚན་སྒྲོག་མཁན་ཟུར་ཡོན་ཏན་གྲགས་པ་གྲ་སློབ་འགས་བསྐུལ་བ་ལྟར་རྒྱལ་བ་གཉིས་པའི་བསྟན་
པ་ལ་དེང་དུས་ཚིག་ཙམ་གྱིས་གུས་པར་སྨྲ་བ་དག་དང་མི་འདྲ་བར་གཏིང་ནས་ཡིད་ཆེས་ཀྱི་དད་བ་ཅུང་ཟད་ཐོབ་པའི་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་དགའ་ལྡན་ཕོ་བྲང་གི་གཟིམས་ཆུང་དགའ་ལྡན་སྣང་གསལ་དུ་སྦྱར་བའི་ཡི་གེ་པ་ནི་དྲུང་ཡིག་ངག་དབང་འཇམ་དབྱངས་སོ།།    ༈    །།
བླ་མའི་རྣལ་འབྱོར་དངོས་གྲུབ་གཏེར་གྱི་སྒྲོམ་བུ་ཞེས་བྱ་བ་བཞུགས།     ༈    །ན་མོ་གུ་རུ་བྷྱ་ཡོན་ཏན་དངོས་གྲུབ་ཀུན་གཞི་བླ་མ་མཆོག་སྟོབས་བཅུའི་སྟོབས་ཀྱིས་བདུད་བཅོམ་བདེ་བར་གཤེགས། །དམ་པའི་ཆོས་དང་ཚོགས་མཆོག་
རིན་ཆེན་གསུམ། །ཡི་དམ་ཆོས་སྐྱོང་རྣམས་ལ་སྐྱབས་སུ་མཆི། །མར་གྱུར་འགྲོ་ལ་བརྩེ་བའི་སྙིང་རྗེ་དང། །དད་སོགས་སེམས་རྟེན་ཉ་ལྕིབས་ཁོག་པ་ལ། །སྨོན་འཇུག་བྱང་ཆུབ་སེམས་ཀྱི་མུ་ཏིག་འཕྲེང། །སེམས་ཅན་
མགུ་བྱེད་སྙིང་གའི་རྒྱན་འཛིན་ཤོག་འགྲོ་རྣམས་བདེ་བ་རྒྱུ་འབྲས་ཀུན་འབྱོར་ཞིང། །དུཿ་ཁ་འཁོར་བའི་ཉེས་རྒྱ་གྲོལ་བ་དང། །ཐོབ་ཟིན་བདེ་བའི་མཛོད་ལ་གནས་བཅས་ཏེ། །བཏང་སྙོམས་ཚད་མེད་ནོར་གྱིས་ཕྱུག་གྱུར་

[013B]ངོ་མཚར་སྲིད་ཞིའི་ཆོས་ཀུན་གདོད་མ་ནས། །སྣང་ཙམ་དོན་དམ་སྤྲོས་བྲལ་བདེ་ཆེན་དང། །མདུན་དབྱིངས་གདོང་ལྔས་བཏེག་པའི་གསེར་ཁྲིའི་སྟེང། །དར་ཟབ་གདན་དང་པད་དཀར་ཟླ་བ་ལ། །ངོ་བོ་དྲིན་ཆེན་བློ་བཟང་མཚན་ཅན་
ཉིད། །རྣམ་བ་འཇམ་མགོན་བླ་མ་ཙོང་ཁ་པ། །དགྱེས་ཞལ་དཀར་ལ་དམར་མདངས་ཆུ་སྐྱེས་མཆོག་འཛུམ་དབུས་ཚེམས་ཕྲེང་ཟེའུ་འབྲུ་ངོམ་པ་བཞིན། །ཆོས་འཆད་ཕྱག་གི་ཨུཏྤལ་སྔོན་པོ་ནི། །སྙན་ཐད་ཁ་ཕྱེ་བཻ་ཌཱུའི་རྫིང་ངོགས་
སུ༑ ༑གླེགས་བམ་དང་དུར་གཞོན་ནུ་རྩེན་འདྲ་ཞིང། །ཞབས་གཉིས་མི་བསྐྱོད་རྡོ་རྗེའི་སྐྱིལ་ཀྲུང་བཞུགས། །ཡིད་འཕྲོག་ལྟ་ན་སྡུག་ཅིང་སྒེག་འཇོ་ཉམས། །མཚན་གྱི་ཟླ་ག་དྲི་མེད་གསལ་གྱུར་ཅིང། །དཔེ་བྱད་བདུད་རྩིའི་འོད་
ཕུང་ཁོར་ཡུག་ཅན། །མཐོང་ཐོས་དྲན་རེག་ཀུནྡའི་སྙིང་ལ་དཔྱིད། །གང་གི་བདེ་ཆེན་ལོངས་སྤྱོད་ཆོས་འཁོར་ཆེར། །ཡིག་གསུམ་གྱིས་མཚན་ཧཱུཾ་གི་འོད་ཟེར་གྱིས། །རིག་པ་བསླབས་དང་མདོ་སྔགས་ཆོས་ཀྱི་ཚུལ། །སྟོན་མཛད་དངོས་
བརྒྱུད་བླ་མ་དམ་བ་དང། །རྒྱལ་བ་སྲས་བཅས་ཉན་རང་དགེ་འདུན་ཚོགས། །ཡི་དམ་ཆོས་སྲུང་སྐད་ཅིག་སྤྱན་དྲངས་ཏེ། །ཆུ་ལ་ཆུ་བཞག་ལྟ་བུར་གཉིས་སུ་ནི། །མི་དམིགས་དམ་ཚིག་པ་ལ་ཐིམ་པར་གྱུར། །སྙིགས་དུས་འདུལ་དཀའི་
སེམས་ཅན་ཡིད་ཀྱི་རྟ། །རྒྱལ་ཀུན་ཐུགས་རྗེའི་ཞགས་ཀྱིས་མ་ཐུལ་བ། །ཐབས་མཁས་འཕྲིན་ལས་སྲབ་ཀྱིས་ཐར་ལམ་དུ། །ཁ་སྒྱུར་དྲིན་ཆེན་བླ་མར་ཕྱག་འཚལ་ལོ། །ཕྱི་ནང་སྣོད་བཅུད་དཀྱིལ་འཁོར་ཉེར་སྤྱོད་དང། །ལེགས་སྦྱར་

[014A]༄༅། །བདུད་རྩི་གསང་བ་དེ་ཁོ་ནའི། །མཆོད་སྤྲིན་དངོས་བཤམས་ཡིད་ཀྱིས་རབ་སྤྲུལ་ནས། །སྐྱབས་གནས་ཀུན་འདུས་དཔལ་ལྡན་བླ་མར་འབུལ། །ཉོན་མོངས་འདམ་སྐྱེས་སྒོ་གསུམ་པད་མོའི་ནགས་
སྡིག་ལྟུང་བཧྲ་མ་ར་ཡི་མཆུ་སྒྲོས་ཀྱིས། །དམ་ཚིག་སྡོམ་པའི་བཅུད་འཐུང་སྤོན་བསགས་ཀྱི། །ཉེས་རྣམས་མགོན་པོའི་སྤྱན་སྔར་སྟོབས་བཞིས་བཤགས། །སྐྱེ་འཕགས་ཀུན་གྱི་དགེ་ལ་ཡི་རང་ཞིང། །ཟབ་རྒྱས་ཆོས་འཁོར་བསྐོར་
ཕྱིར་བསྐལ་བརྒྱར་བཞུགས། །སྐྱེ་བ་ཀུན་ཏུ་བསགས་པའི་རང་གཞན་དགེ་འགྲོ་རྣམས་བྱང་ཆུབ་འཐོབ་པའི་རྒྱུ་རུ་བསྔོ། །མཐོང་ན་མི་མཐུན་བྲལ་བ་མཚན་དཔེའི་དཔྱིད། །ཡོངས་རྫོགས་བ་སྤུའི་ཁུང་བུ་རེ་རེར་ཡང། །རབ་
འབྱམས་རྒྱལ་བ་སྲས་བཅས་ཀུན་ཚང་བའི། །དཔལ་ལྡན་བླ་མའི་སྐུ་ལ་གསོལ་བ་འདེབས། །ཐོག་མཐའ་བར་དུ་དགེ་བའི་མཁའ་དབྱིངས་ལས། །དམ་ཆོས་ལེགས་བཤད་འགག་མེད་དབྱར་རྔའི་སྒྲ། །སྐལ་བཟང་རྨ་བྱའི་སྙིང་ལ་
སྡུག་པའི་སྨན། །དཔལ་ལྡན་བླ་མའི་གསུང་ལ་གསོལ་བ་འདེབས། །སྣང་ལ་གཤིས་ལུགས་བདེན་པར་མེད་པ་ཡི། །ཇི་ལྟ་ཇི་སྙེད་ཀུན་མཁྱེན་སྔོན་མེད་ཤེལ། །ཆགས་སོགས་ཉེས་པའི་ཚོན་གྱིས་མི་སྒྱུར་བ། །དཔལ་ལྡན་བླ་མའི་ཐུགས་
ལ་གསོལ་བ་འདེབས། །དལ་འབྱོར་གྲུ་ཆེན་འཇིགས་རུང་འཁོར་བའི་མཚོར། །བྱིངས་ཏེ་སྡུག་བསྔལ་གསུམ་གྱིས་རྟག་མནར་བ། །མཐོང་ནས་ཉིན་མཚན་ཀུན་ཏུ་ཐར་འདོད་བློ། །བཅོས་མིན་སྙིང་ལ་སྐྱེ་བའི་བཀའ་དྲིན་སྩོལ། །ཐུབ་

[014B] །སྦྱིན་ཚུལ་བཟོད་བརྩོན་བསམ་གཏན་ཤེས་རབ་ཀྱི། །ཕ་རོལ་ཕྱིན་པས་ས་ལམ་བགྲོད་པ་བཞིན། །ཞུམ་པ་མེད་པར་འཇུག་པའི་བཀའ་དྲིན་སྩོལ། །ལྷ་སྔགས་ཏིང་འཛིན་མཐར་ཕྱིན་ནུས་པ་ཡིས། །མ་
དག་བརྟན་གཡོའི་ཕུང་ཁམས་ལེགས་སྦྱངས་ཏེ། །བདེ་སྟོང་རྫོགས་པའི་རང་རིག་འོག་མིན་མགོན། །ཁ་སྦྱོར་བདུན་ལྡན་འཐོབ་པའི་བཀའ་དྲིན་སྩོལ། །དེ་ལྟར་གསོལ་བཏབ་རྐྱེན་གྱིས་བླ་མ་རྗེའི། །སྐུ་ལས་འོད་ཟེར་དཀར་
དམར་མཐིང་གསུམ་བྱུང། །རང་གི་གནས་གསུམ་ཐིམ་པས་སྒྲིབ་ཚོགས་དག་དབང་བཞིས་བྱིན་རླབས་སྐུ་བཞིའི་ས་བོན་ཐེབས། །དགེ་འདིས་དངོས་གྲུབ་འབྱུང་གནས་བླ་མ་ཡིས། །སྐྱེ་བ་ཀུན་ཏུ་འབྲལ་མེད་རྗེས་འཛིན་
ཅིང། །བསྟན་པ་ཕྱོགས་དུས་ཡོངས་དར་མཁའ་མཉམ་གྱི། །འགྲོ་བས་བྱང་ཆེན་མྱུར་དུ་ཐོབ་གྱུར་ཅིག་ ཞེས་པ་འདི་ནི་མཁར་རྡོ་བླ་མ་བློ་བཟང་སྒོམ་ཆུང་རི་ཁྲོད་དབང་པོ་དང་འབྲེལ་བའི་བླ་མའི་རྣལ་འབྱོར་ཞིག་དགོས་ཞེས་བསམ་གཏན་གླིང་གི་རི་ཁྲོད་
བ་རྣམས་ཀྱིས་རྡོར་དྲིལ་དང། རིན་ཆེན་གཉིས་བ་སོགས་བདོག་པ་བསྟབས་ཏེ་བསྐུལ་བའི་ངོར་ཤཱཀྱའི་བཙུན་པ་བློ་བཟང་བསྐལ་བཟང་རྒྱ་མཚོས་གྲུ་འཛིན་གཉིས་པའི་ཕོ་བྲང་དམར་པོ་རིའི་གཟིམས་ཆུང་ཉི་འོད་འཁྱིལ་པར་སྦྱར་བའི་ཡི་གེ་པ་ནི་ངག་དབང་ཡོན་ཏན་འབྱུང་གནས་སོ།།    ༈    །།
བླ་མའི་རྣལ་འབྱོར་ཐར་པའི་གྲུ་གཟིངས་ཞེས་བྱ་བ་བཞུགས།     ༈    །རབ་འབྱམས་ཞིང་གི་རྒྱལ་བ་སྲས་དང་བཅས། །ཁྱོད་ཐུགས་བདེ་བ་ཆེན་པོར་དང་གཅིག་པ། །སྐྱབས་གནས་ཀུན་འདུས་དྲིན་ཅན་བླ་མ་རྗེ། །སྙིང་གའི་བད་

[015A]༄༅། །མོར་རྟག་ཏུ་དགྱེས་བཞུགས་གསོལ། །འདི་ཕྱིའི་དངོས་གྲུབ་ཡིད་བཞིན་དབང་གི་རྒྱལ། །ལེན་ལ་མཆོག་གསུམ་བྱིན་རླབས་གྲུ་གཟིངས་ཆེ། །མོས་ལྡན་གདུལ་བྱའི་རླུང་ཕྱོགས་དང་
མཐུན་པར། །སྐུལ་བྱེད་བླ་མའི་རྣལ་འབྱོར་དར་ཆེན་གཡོ།  །དེ་ལ་འདིར་དངོས་གྲུབ་མ་ལུས་པའི་འབྱུང་གནས་ཟབ་ལམ་བླ་མའི་རྣལ་འབྱོར་ཉམས་སུ་ལེན་པ་ལ། སྔོན་དུ་རང་གཞན་ཐམས་ཅད་ཀྱི་འཁོར་བའི་ངང་ཚུལ་ལས་འཇིགས་ཤིང་སྐྲག་པའི་ངེས་
འབྱུང་དང། སེམས་ཅན་ཐམས་ཅད་མར་ཤེས་པས་དྲངས་པའི་སྙིང་རྗེ་ཆེན་པོ་དང། གཞན་དོན་དུ་བྱང་ཆུབ་ཐོབ་པར་དམིགས་པའི་སེམས་བསྐྱེད་སོགས་ཐེག་ཆེན་དུ་འགྲོ་བའི་བྱེད་ཆོས་མེད་དུ་མི་རུང་བ་དག་གིས་རྒྱུད་ལེགས་པར་སྦྱངས་ཏེ་སྐྱབས་འགྲོ་དང་སེམས་བསྐྱད་རྒྱས་བསྡུས་ཅི་རིགས་
དང། ཚད་མེད་བཞི་བསྒོམ་པ་སྔོན་དུ་འགྲོ་བས་འདི་ལྟར་བྱའོ།  །ཨོཾ་སྭ་བྷཱ་ཝ་ཤུདྡྷཱ་སརྦ་དྷརྨཱ་སྭ་བྷཱ་ཝ་ཤུདྡྷོཉཧཾ། ཆོས་ཀུན་མི་དམིགས་སྟོང་པ་ཉིད་ཀྱི་ངང། །མདུན་གྱི་ནམ་མཁར་སེང་གེའི་ཁྲི་ཆེན་པོར། །པད་མ་ཉི་ཟླ་
བརྩེགས་པའི་གདན་གྱི་སྟེང། །སྐྱབས་གནས་ཀུན་འདུས་བསྐལ་བཟང་རྒྱ་མཚོའི་མགོན། །རྣམ་པ་ཆོས་ཀྱི་རྒྱལ་པོ་ཙོང་ཁ་པ། །སྐུ་མདོག་དཀར་དམར་མདངས་ཆགས་ཞི་འཛུམ་ཅན། །རུང་མཐུན་ཆོས་གོས་གསུམ་གྱིས་
མཛེས་པར་ཀླུབས། །གསེར་མདོག་པཎ་ཞྭ་གསོལ་ཞིང་ཕྱག་གཉིས་ཀྱིས། །ཐུགས་ཀར་ཆོས་འཆད་ལས་གྱེས་ཨུཏྤལ་སྟེང། །ཤེས་རབ་རལ་གྲི་ཤེར་ཕྱིན་གླེགས་བམ་བསྣམས། །ཞབས་གཉིས་རྡོ་རྗེའི་སྐྱིལ་ཀྲུང་

[015B] །གནས་གསུམ་དཀར་དམར་མཐིང་གའི་འབྲུ་གསུམ་མཚན། །ཧཱུཾ་ལས་འོད་འཕྲོས་དག་དང་མ་དག་པའི། །སྣ་ཚོགས་ཕྱོགས་བཅུའི་ཞིང་ནས་བླ་མ་དང། །ཡི་དམ་རྒྱལ་བ་སྲས་བཅས་སྲུང་མའི་ཚོགས། །
མ་ལུས་སྤྱན་དྲངས་དེ་ལ་ཐིམ་པར་གྱུར།  །ཡན་ལག་བདུན་པ་ནི།  མཁའ་ཁྱབ་སྤྲོས་དང་བྲལ་བ་ཆོས་ཀྱི་སྐུ། །དབྱེར་མེད་འཇའ་ལུས་རྡོ་རྗེ་ལོངས་སྤྱོད་རྫོགས། །གང་འདུལ་སྤྲུལ་པའི་གར་མཛད་དྲིན་ཅན་རྗེ། །སྐྱབས་ཀུན་
འདུས་པའི་ངོ་བོར་ཕྱག་འཚལ་ལོ། །གཟུགས་མཛེས་འཇོ་སྒེག་དར་བའི་ལང་ཚོམ། །སྣ་ཚོགས་མཆོད་པའི་བྱེ་བྲག་ཐོགས་པ་ནི། །མཆོད་ཡོན་ཞབས་བསིལ་མེ་ཏོག་བདུག་སྤོས་དང། །སྣང་གསལ་དྲི་ཆབ་ཞལ་
ཟས་རོལ་མོར་བཅས། །མཛེས་ཤིང་ཡིད་འོང་ཇི་སྙེད་གཟུགས་མཆོག་དང། །སྙན་འཇེབས་སྒྲ་དབྱངས་དྲི་ཞིམ་ངད་པ་འཐུལ། །རོ་བདའི་ཟས་མཆོག་རེག་བྱ་མཆོག་ལ་སོགས། །རྣམ་ལྔ་འདོད་པའི་ཡོན་ཏན་མ་ལུས་འབུལ། །
རི་རབ་གླིང་དང་གླིང་ཕྲན་ལྷ་ཡི་གནས། །རིན་ཆེན་རི་བོ་ཀོ་བི་ད་རའི་ཤིང། །འདོད་འཇོའི་བ་མོ་མ་རྨོས་མ་བཏབ་འབྲས། །ཁུར་དུ་ལྕི་བའི་སྙེ་མ་གཡུར་དུ་ཟ། །མི་དབང་ལ་འོས་སྣ་བདུན་རིན་ཆེན་དང། །ཉེ་བའི་སྣ་བདུན་གཏེར་
གྱི་བུམ་པ་བཟང། །ཉི་མ་ཟླ་བ་བཀྲ་ཤིས་རྟགས་རྫས་བརྒྱད། །ཚད་སྐྱོབ་གདུགས་དང་རྒྱལ་བའི་མཚན་མ་བསྒྲེང། །སྲིད་གསུམ་འགྲོ་བའི་ལེགས་བྱས་བྱེད་པ་ཡིས། །ཉེར་བསྐྲུན་བཀོད་པ་མཐའ་ཡས་སེམས་དཔའ་ཆེའི། །

[016A]༄༅། །ཏིང་འཛིན་ཀུན་ཏུ་བཟང་པོའི་མཆོད་པའི་སྤྲིན། །ཇི་སྙེད་བློ་ཡིས་བླངས་ཏེ་འབུལ་བར་བགྱི། །བདག་སོགས་རྣམས་ཀྱིས་ཚེ་རབས་ཐོག་མེད་ནས། །བསགས་པའི་སྡིག་དང་ལྟུང་བ་མ་ལུས་པ། །
འགྱོད་སེམས་དྲག་པོས་མི་འཆབ་འཐོལ་བཤགས་ཤིང། །བག་ཡོད་དྲན་ཤེས་བརྟན་པོས་སྡོམ་པར་བགྱི། །བདག་གཞན་སྐྱེ་འཕགས་རྣམས་ཀྱིས་དུས་གསུམ་དུ། །བསགས་པའི་ལེགས་པར་སྤྱད་པ་ཇི་སྙེད་ལ། །མངོན་
རློམ་ཉོན་མོངས་ཅན་གྱི་སེམས་སྤངས་ནས། །བསམ་པ་ཐག་པས་རྗེས་སུ་ཡི་རང་ངོ། །ཕྱོགས་བཅུར་བཞུགས་པའི་རྒྱལ་བ་སྲས་བཅས་རྣམས། །གང་འཚམ་ཆོས་ཆར་འཇོ་བས་འགྲོ་བའི་རྒྱུད། །གནས་སྐབས་མཐར་
ཐུག་དོན་གཉིས་ས་མོས་ཁ། །བཞད་ཕྱིར་ཆོས་འཁོར་རྒྱུན་ཆད་མེད་སྐོར་གསོལ། །འགྲོ་བའི་མགོན་པོ་གང་དག་མྱ་ངན་ལས། །འདའ་བར་སྟོན་བཞེད་ཇི་སྙེད་མཆིས་པ་ཀུན། །ཕན་དང་བདེ་བའི་དཔལ་ཡོན་རྒྱས་པའི་
ཕྱིར། །བསྐལ་པ་རྒྱ་མཚོའི་བར་དུ་བཞུགས་སུ་གསོལ། །བདག་དང་གཞན་གྱིས་དུས་གསུམ་བསགས་པ་ཡི། །དགེ་ཚོགས་ཇི་སྙེད་མཆིས་པས་བྱང་ཆུབ་ཆེ། །འགྲོ་བ་ཀུན་གྱི་དོན་སླད་མྱུར་འགྲུབ་སྟེ། །མར་གྱུར་
སེམས་ཅན་མཐའ་དག་སྒྲོལ་བྱིན་རློབས། །མངོན་མཐོ་ངེས་ལེགས་བསམ་འཕེལ་ཡིད་བཞིན་ནོར། །མ་ལུས་འབྱུང་གནས་ཟབ་རྒྱས་ཡོན་ཏན་གཏེར། །རྒྱལ་བ་རྒྱ་མཚོ་དྲིན་ཅན་ཆོས་ཀྱི་རྗེ། །བླ་མ་རིན་པོ་ཆེ་ལ་གསོལ་བ་

[016B] །བྱང་ཆུབ་སེམས་ཀྱི་རྩ་བརྟན་བསླབ་གསུམ་གྱི། །སྡོང་པོ་རབ་རྒྱས་ཕྱིན་དྲུག་ཡལ་ག་གཡོ། །བསྡུ་བཞིའི་འབྲས་དུད་སྔོན་མེད་དཔག་བསམ་དབང། །བླ་མ་རིན་པོ་ཆེ་ལ་གསོལ་བ་འདེབས། །མི་ཤིགས་རྣམ་པར་དག་པ་
གཟུགས་ཀྱི་སྐུ། །འོད་གསལ་ལྷན་སྐྱེས་བདེ་བ་ཆེན་པོའི་དཔྱིད། །ཟུང་འཇུག་ཁ་སྦྱོར་བདུན་ལྡན་རྡོ་རྗེ་སེམས། །བླ་མ་རིན་པོ་ཆེ་ལ་གསོལ་བ་འདེབས། །ཡིད་བཞིན་ནོར་ལས་རྙེད་དཀའ་དལ་འབྱོར་འདི། །མི་རྟག་ཆུ་ལྦུར་བཞིན་
དུ་འཇིག་སླ་བས། །རྟག་འཛིན་འཆི་བདག་དགྲ་བོའི་གཡུལ་ངོ་ལས། །ཐར་པའི་སྙིང་པོ་ལོན་པར་བྱིན་གྱིས་རློབས། །དབང་མེད་ལས་ངན་གཤེད་མས་མདུན་ནས་འཁྲིད། །ཉོན་མོངས་སྲུང་མ་གཏུམ་པོས་རྒྱབ་ནས་དེང། །
འཇིགས་རུང་ངན་འགྲོའི་བཙོན་རར་འཁྲིད་པའི་ཚེ། །ཐུགས་རྗེའི་ཕྱག་གིས་ཉེ་བར་བཟུང་དུ་གསོལ། །བརྒལ་དཀའ་སྲིད་པའི་རྒྱ་མཚོ་ཆེན་པོ་འདིར། །སྡུག་བསྔལ་གསུམ་གྱི་འཛིན་ཁྲིའི་སོ་རྣོན་པོས། །རྟག་བཏབ་བདེ་བའི་
སྐབས་མེད་རྨོངས་པ་བདག་འཇིགས་རུང་འཁྲུལ་འཁོར་ཀློང་ལས་དྲང་དུ་གསོལ། །བདག་ཉིད་གཅེས་པར་བསྐྱངས་པའི་དྲིན་ཅན་མ། །ནམ་མཁའི་མཐའ་དང་མཉམ་པ་ཇི་སྙེད་ལ། །བྱམས་དང་སྙིང་རྗེས་ཕན་པ་སྒྲུབ་པའི་
སླད། །བྱང་ཆུབ་དོན་གཉེར་སྐྱེ་བར་བྱིན་གྱིས་རློབས། །གོ་འཕང་དེ་ཉིད་འཐོབ་སླད་རྒྱལ་སྲས་སྤྱོད། །ཕྱིན་དྲུག་ཐབས་ཤེས་ཟུང་དུ་འབྲེལ་བའི་ལམ། །སྤྱི་དང་ཁྱད་པར་བླ་མེད་རྡོ་རྗེའི་ཐེག་བརྩོན་པ་དྲག་པོས་ཉམས་

[017A]༄༅། །སུ་ལེན་བྱིན་རློབས། །དེ་ཡི་མཐུ་ལས་ཁ་སྦྱོར་བདུན་ལྡན་མགོན། །ཟུང་འཇུག་རྡོ་རྗེ་འཆང་དབང་མྱུར་འགྲུབ་སྟེ། །མཐའ་ཀླས་ཡིད་ཅན་ཀུན་ཀྱང་རྣམ་འདྲེན་སར། །འཁྲིད་པའི་དེད་དཔོན་
ཉིད་དུ་བདག་གྱུར་ཅིག་ །ཅེས་པ་དང། གཞན་ཡང།  བློ་བཟང་བསྟན་པའི་གདུགས་དཀར་ས་གསུམ་བླར། །བསྒྲེང་འདོད་ལྷག་བསམ་ཆེས་དཀར་བསྐལ་བཟང་འགྲོ། །འདྲེན་མཛད་རྒྱ་མཚོའི་བླ་མ་སྐྱབས་གནས་ཀུན། །འདུས་ཞལ་
དྲིན་ཅན་རྗེ་ལ་གསོལ་བ་འདེབས།  །ཞེས་པ་སོགས་ཅི་ཙམ་འདོད་པའི་གསོལ་འདེབས་མཐར།  སྐྱབས་གནས་ཀུན་འདུས་དྲིན་ཅན་རྩ་བའི་བླ་མ་རིན་པོ་ཆེ་ལ་གསོལ་བ་འདེབས་སོ། །བདག་གི་ལུས་ངག་ཡིད་གསུམ་བྱིན་གྱིས་རློབ་ཏུ་
གསོལ། ངེས་པར་འབྱུང་བའི་བསམ་པ་བཅོས་མ་མ་ཡིན་པས་དྲངས་ཏེ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་མཐའ་བྲལ་དབུ་མའི་ལྟ་བ་ཕྱིན་དྲུག་གི་སྤྱོད་པ་སྤྱི་དང། རྡོ་རྗེ་ཐེག་པའི་རིམ་གཉིས་ཀྱི་རྣལ་འབྱོར་ཟབ་མ་
ཉམས་སུ་ལེན་ནུས་པར་བྱིན་གྱིས་རློབ་ཏུ་གསོལ། ཚེ་རབས་ཐམས་ཅད་དུ་འཕགས་བ་གྲུ་འཛིན་གྱི་བདག་པོས་ཐེག་པ་ཆེན་པོའི་དགེ་བའི་བཤེས་གཉེན་མཛད་དེ་འགྲོ་བ་ཐམས་ཅད་སྒྲོལ་བའི་དེད་དཔོན་ཆེན་པོར་འགྱུར་བར་
བྱིན་གྱིས་རློབ་ཏུ་གསོལ། ཞེས་གསོལ་བ་བཏབ་བས་བླ་མའི་སྤྱི་བོའི་ཨོཾ་ལས་སྐུ་ཡི་ཡོན་ཏན་ཐམས་ཅད་ཀྱི་ངོ་བོ་འོད་ཟེར་དཀར་པོ་འཕྲོས། རང་གི་སྤྱི་བོར་ཐིམ་པས་ལུས་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད་

[017B]བུམ་པའི་དབང་ཐོབ་འབྲས་བུ་སྤྲུལ་སྐུ་འགྲུབ་པའི་ནུས་པ་ཁྱད་པ་ཅན་ཐོབ་པར་གྱུར།  ཡང་སྔར་བཞིན་གསོལ་བ་བཏབ་པས།  བླ་མའི་མགྲིན་པའི་ཨཱ་ལས་གསུང་གི་ཡོན་ཏན་ཐམས་ཅད་ཀྱི་ངོ་བོ་འོད་ཟེར་དམར་པོ་འཕྲོས། རང་གི་
མགྲིན་པར་ཐིམ་པས་ངག་གི་སྒོ་ནས་བསགས་པའི་སྡིག་སྒྲིབ་ཐམས་ཅད་དག་གསང་བའི་དབང་ཐོང། འབྲས་བུ་ལོངས་སྐུ་འགྲུབ་པའི་ནུས་པ་ཁྱད་པར་ཅན་ཐོབ་པར་གྱུར།  ཡང་སྔར་བཞིན་གསོལ་བ་བཏབ་པས།  བླ་མའི་ཐུགས་ཀའི་ཧཱུཾ་ལས་
ཐུགས་ཀྱི་ཡོན་ཏན་ཐམས་ཅད་ཀྱི་ངོ་བོ་འོད་ཟེར་སྔོན་བོ་འཕྲོས། རང་གི་སྙིང་གར་ཐིམ་པས་ཡིད་ཀྱི་སྒོ་ནས་བསགས་པའི་སྡིག་སྒྲིབ་ཐམས་ཅད་དག་ཤེས་རབ་ཡེ་ཤེས་ཀྱི་དབང་ཐོབ། འབྲས་བུ་ཆོས་སྐུ་འགྲུབ་པའི་ནུས་པ་ཁྱད་པར་ཅན་
ཐོབ་པར་གྱུར།  ཡང་སྔར་བཞིན་གསོལ་བ་བཏབ་བས།  བླ་མའི་གནས་གསུམ་གྱི་ཡི་གེ་གསུམ་ལས། འོད་ཟེར་དཀར་དམར་མ་ཐིང་གསུམ་འཕྲོས། རང་གི་གནས་གསུམ་དུ་ཐིམ་པས་སྒོ་གསུམ་གྱིས་བསགས་པའི་སྡིག་སྒྲིབ་ཐམས་ཅད་
དག་ཚིག་དབང་རིན་པོ་ཆེ་ཐོབ། འབྲས་བུ་ཟུང་འཇུག་རྡོ་རྗེ་འཆང་གི་གོ་འཕང་འགྲུབ་པའི་ནུས་པ་ཁྱད་པར་ཅན་ཐོབ་པར་ མོས་རྗེས།  དཔལ་ལྡན་རྩ་བའི་བླ་མ་རིན་པོ་ཆེ།  །ཞེས་སོགས་ཀྱིས་རྩེ་གཅིག་གསོལ་བ་བཏབ་པས་བླ་མ་དགྱེས་བཞིན་དུ་སྤྱི་
གཙུག་ནས་བྱོན། འོང་དུ་ཞུ་ནས་སྙིང་གར་ཐིམ་པས་རང་གི་སེམས་བས་རོ་གཅིག་ཏུ་གྱུར་པར་མོས་ལ། རྗེས་བསྔོ་བ། སྨོན་ལམ། དེ་ཁོ་ན་ཉིད་ཀྱི་རྒྱས་འདེབས་བ་སོགས་དགེ་བ་རྒྱ་ཆེར་སྤེལ་བའི་ཐབས་བླ་ན་མེད་པ་དག་གིས་བརྒྱན་པར་བྱའོ། །དེ་ལྟར་ངེད་རང་ལ་བརྟེན་པའི་བླ་མའི་རྣལ་འབྱོར་

[018A]༄༅། །ཐར་པའི་གྲུ་གཟིངས་ཞེས་བྱ་བ་འདི། བདག་ཉིད་ལ་གཞན་བྱིན་གྱིས་རློབས་པ་སོགས་ནམ་མཁའི་པད་མོ་དང་མཚུངས་མོད་ཀྱང། མོས་ལྡན་རྣམས་ཀྱིས་བླ་མ་དམན་པའང་སྐྱབས་གནས་ཀུན་འདུས་སུ་བལྟ་བར་གསུངས་པ་ལྟར། ཉེ་ཆར་མི་ཉག་
སྐུ་སྐྱེ་སངས་རྒྱས་རིན་ཆེན་གྱིས་འདི་ལྟ་བུ་དགོས་ཞེས་ནན་བསྐྱེད་དེ་བསྐུལ་བ་ལྟར་ཤཱཀྱའི་དགེ་སློང་ལྷུ་སུ་ཀུ་བ་བློ་བཟང་བསྐལ་བཟང་རྒྱ་མཚོས་གཡར་ཁྲལ་དུ་སྦྱར་བའི་ཡི་གེ་པ་ནི་དྲུང་ཡིག་ཚངས་སྐྱེས་བློ་ལྡན་ནོ།། །བླ་མ་མཆོད་པའི་ཆོ་ག་ལེགས་
ཚོགས་བདུད་རྩིའི་ཆར་འབེབས་ཞེས་བྱ་བ་བཞུགས་སོ།  །ཨོཾ་སསྟི། ནམ་ཡང་མི་གཡོ་མཁའ་ལྟར་དག་པའི་ངང། །ཆོས་དབྱིངས་བདེ་བ་ཆེན་པོ་དབྱེར་མེད་སྐུ། །ཁྱབ་བདག་དཔལ་ལྡན་རྡོ་རྗེ་སློབ་དཔོན་ཆེར། །དེས་རྙེད་གུས་
བ་ཆེན་པོས་ཕྱག་འཚལ་ལོ། །བློ་ཆེན་འཇམ་དཔལ་རྡོ་རྗེ་དུས་ཀྱི་མཐར། །བཟང་པོའི་གར་མཛད་སྙན་པར་རབ་གྲགས་པའི། །དངོས་བརྒྱུད་ཡོངས་འཛིན་རྣམ་ཐར་ཡིད་ཀྱི་ངོས། །ཤར་བས་དད་པའི་སྤུ་ལོང་ཆེས་ཆེར་ལྡང། །
དངོས་གྲུབ་རྩ་བ་ཐེག་མཆོག་བཤེས་གཉེན་ཆེའི། །ཐུགས་རྗེ་ཆུ་འཛིན་སྟུག་པོར་འཁྲིགས་པ་ལས། །ལེགས་ཚོགས་བདུད་རྩིའི་སྦྲང་ཆར་ཆད་མེད་དུ། །འབེབས་པའི་བྱེད་པོ་རབ་གསལ་འདིར་བཤད་བྱ།  །དེ་ཡང་རྒྱལ་བས་ཕ་
རོལ་ཏུ་ཕྱིན་པའི་ཐེག་པར་ལམ་སྟོན་བཤེས་གཉེན་དམ་པ་འབད་པས་བཙལ་ཞིང་བསྟེན་དགོས་པ་དང། དེ་ཉིད་ཡོན་ཏན་གྱི་གཞི་རྟེན་མཆོག་ཏུ་རྒྱ་ཆེར་བསྔགས་ཤིང། དེ་བས་ཀྱང་ཁྱད་པར་དུ་གསང་སྔགས་རྡོ་རྗེ་ཐེག་པར་སློབ་དཔོན་སངས་རྒྱས་ཀུན་ལས་ལྷག་པར་བལྟ་ཞིང། ཚུལ་བཞིན་བསྟེན་

[018B] བླ་མ་མཆོད་པའི་ཚུལ་ཉམས་སུ་བླང་བ་ལ། སྐྱབས་སེམས་ཆེད་མེད་བསྒོམ་པ་སྔོན་དུ་བཏང། རང་བླ་མེད་ཀྱི་ཡི་དམ་གང་ཡང་རུང་བའི་རྣལ་འབྱོར་རྒྱས་བསྡུས་ཅི་རིགས་ཞིག་གི་རང་ནས་སྐུ་ལས་འོད་ཟེར་འཕྲོས་སྣོད་བཅུད་
ཀྱི་མ་དག་པ་ཐམས་ཅད་སྦྱངས། སྣོད་ཐམས་ཅད་གཞལ་ཡས་ཁང་དང་བཅུད་ཐམས་ཅད་ལྷ་དང་ལྷ་མོའི་རྣམ་རོལ་གྱི་དག་པ་རབ་འབྱམས་འབའ་ཞིག་ཏུ་གྱུར་པར་བསམས་ལ། ནང་མཆོད་མཆོད་གཏོར་བླ་མེད་ཀྱི་གཞུང་བཞིན་བརླབ། དངོས་གཞི་ནི།  ཨོཾ་སྭ་བྷཱ་ཝ་ འི་སྔགས་བརྗོད།།
ཆོས་ཀུན་གདོད་ནས་སྤྲོས་པས་དབེན་པ་བདེ་སྟོང་ཟུང་འཇུག་མཁའ་དབྱིངས་སུ། །དཔག་བསམ་འཁྲི་ཤིང་ཡལ་ག་ཕྱོགས་ཡངས་མེ་ཏོག་འབྲས་བུ་ལྡེ་མ་པའི་དཀྱིལ། །རིན་ཆེན་འོད་འབར་གདོང་ལྔའི་ཁྲི་སྟེང་པད་དཀར་ཉི་
ཟླ་བརྩེགས་པའི་དབུས། །ཁྱབ་བདག་དཔལ་ལྡན་སངས་རྒྱས་འདུས་ཞལ་དྲིན་ཅན་རྩ་བའི་བླ་མ་གང། །རྣམ་པ་དགེ་སློང་ཚུལ་བཟུང་དཀར་དམར་མདངས་ཆགས་གསེར་མདོག་པཎ་ཞྭ་གསོལ། །ཆོས་གོས་གསུམ་དང་ཟ་འོག་
བེར་ཀླུབས་ཕྱག་གཡས་པད་དཀར་ཡུ་བ་བཟུང། །གཡོན་པ་ལམ་སྟོན་གླེགས་བམ་བསྣམས་ཤིང་སྐྱིལ་ཀྲུང་ཚུལ་བཞུགས་མཚན་དཔེ་འབར། །ཐུགས་ཀར་པད་ཟླའི་གདན་སྟེང་རྡོ་རྗེ་འཆང་དབང་ཡུམ་དང་དགྱེས་པས་རོལ། །
ཡེ་ཤེས་ལྔ་རྫོགས་འོད་ལྔའི་ཟེར་འཕྲེང་མུ་མེད་ཀུན་གསལ་ཕ་མཐར་འཕྲོ། །དེ་ཡི་ཕུང་པོ་བདེ་གཤེགས་རིགས་ལྔ་ཁམས་བཞི་སྤྱན་སོགས་ལྷ་མོ་བཞི། །ཡུལ་ལྔ་རྡོ་རྗེ་མ་དངོས་ཚིགས་དང་རྩ་རྒྱུས་སྐྱེ་མཆེད་སེམས་དཔའ་

[019A]༄༅། ་བརྒྱད། །ཡན་ལག་ཁྲོ་བོ་སྐུ་ཡི་འཁོར་ལོ་གཅིག་ལས་དུ་མའི་རྣམ་རོལ་ཅན། །སྟེང་འོག་མཐའ་བསྐོར་དངོས་བརྒྱུད་བླ་མ་བགྲང་ཡས་དཀྱིལ་འཁོར་རབ་འབྱམས་ལྷ། །ཕྱོགས་བཅུའི་བདེ་
གཤེགས་བྱང་ཆུབ་སེམས་དཔའ་གསུང་སྐྱེས་རང་རྒྱལ་སློབ་མི་སློབ། །དཔའ་བོ་མཁའ་འགྲོ་བསྟན་སྲུང་རྒྱ་མཚོས་བསྐོར་བའི་གནས་གསུམ་ཡི་གེས་མཚན། །ཧཱུཾ་ལས་འཕྲོས་པའི་འོད་ཟེར་ལྕགས་ཀྱུས་ཡེ་ཤེས་པ་རྣམས་སྤྱན་
དྲངས་གྱུར། །འོད་གསལ་ཆོས་སྐུ་ལྷུན་གྲུབ་ཕོ་བྲང་ནས། །མེ་ལོང་གཟུགས་བཞིན་གར་དམིགས་སྣང་བ་ཅན། །དྲིན་ཅན་བླ་མ་སྐྱབས་གནས་མ་ལུས་པ། །འཁོར་དང་བཅས་ཏེ་གནས་འདིར་གཤེགས་སུ་གསོལ། །ཛཿ་
ཧཱུཾ་བཾ་ཧོཿ་གཉིས་སུ་མེད་པར་བཞུགས་པར་གྱུར། བླ་མ་དེ་ཉིད་སྐྱབས་གནས་ཀུན་འདུས་ཀྱི་བདག་ཉིད་ཆེན་པོར་བསམ། ཡན་ལག་བདུན་པའི་ཐོག་མར་ཕྱག་འཚལ་བའི་ཡན་ལག་ནི། གང་ཐུགས་སྒྲིབ་གཉིས་སྤངས་
བའི་ལྷ་ལམ་ཁྱོན། །སྣ་ཚོགས་སྒྱུ་འཕྲུལ་དྲ་བས་དབང་གཞུ་ལྟར། །ཡིད་འོང་ཕན་བདེ་མ་ལུས་འབྱུང་བའི་གནས། །སྐྱབས་གཅིག་རྗེ་བཙུན་བླ་མར་ཕྱག་འཚལ་ལོ།  །ཡན་ལག་གཉིས་པ་མཆོད་པ་ལ། མཎྜལ་རྒྱས་བསྡུས་ཅི་རིགས་
ཤིག་གི་རྗེས་ཆུ་བཞི་འདུལ་བ་ནི།  འདབ་སྟོང་ཚར་དུ་དངར་བའི་གསེར་གྱི་སྣོད། །ཡོལ་མེད་རླབས་ཕྲེང་གཡོ་བའི་ལྷ་ཆུའི་རྒྱུན། །དྲི་བཟང་ངད་ལྡང་མཆོད་ཡོན་བཤམས་པ་འདི། །སྐྱབས་གཅིག་བླ་མ་མཆོག་ལ་འབུལ་

[019B] །ཨོཾ་རཏྣ་གུ་རུ་སརྦ་བུདྡྷ་བོ་དཧི་ས་ཏྭ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཡེ་སཧཱ།  དེ་བཞིན་མཆོད་ཡོན་གྱི་གནས་སུ་ཞབས་བསིལ། ཞལ་བསིལ། བསང་གཏོར་ཞེས་དང།  ཨརྒྷཾ་གྱི་གནས་སུ་པཱདྱཾ། ཨཉྩ་མཱ་ནཱཾ། པྲོཀྵཱ་ཎཾ། ཞེས་བསྒྱུར། ཉེར་སྤྱོད་
རོལ་མོ་འབུལ་བ་ནི།  འདབ་མ་བརྒྱར་གྲོལ་པད་མ་ཨུཏྤ་ལ། །མནྡ་ར་སོགས་ལྷ་དང་མི་ཡི་རྫས། ཁ་དོག་རྣམ་བཀྲ་མཆོད་འོས་མེ་ཏོག་ཚོགས། །གུས་པས་འབུལ་ལོ་མཆོག་ཐུན་དངོས་གྲུབ་སྩོལ། །ཨོཾ་རཏྣ་གུ་རུ་སརྦ་བུདྡྷ་བོ་དཧི་སཏཱ་
ས་པ་རི་ཝཱ་ར་པུཥྤེ་པྲ་ཏཱིཙྪ་ཡེ་སཱཧཱ། ཙནྡན་ཨ་ཀ་རུ་སོགས་དྲི་བཟང་སྤོས། །རབ་འབར་མེ་ཡིས་བསྲེགས་ལས་འཕྱུར་བའི་དུད། །དབྱར་དུས་ཆུ་འཛིན་རྗེས་འགྲོ་བདུག་པ་འདི། །གུས་པས་འབུལ་ལོ་མཆོག་ཐུན་དངོས་གྲུབ་
སྩོལ། །ཨོཾ་རཏྣ་གུ་རུ་སརྦ་བུདྡྷ་བོ་དཧི་སཏ་ས་པ་རི་ཝཱ་ར་དྷཱུ་པེ་པྲ་ཏཱིཙྪ་ཡེ་སཱ་ཧཱ། རིན་ཆེན་སྣོད་དུ་རྩི་བཅུད་འབྲུ་མར་རྒྱུན། །སྙིང་པོར་སྦར་བའི་སྣང་གསལ་སྒྲོན་མེ་དང། །ཉི་ཟླ་ནོར་བུ་འོད་ཟེར་བཞད་པའི་ཚོགས། །གུས་པས་འབུལ་
ལོ་མཆོག་ཐུན་དངོས་གྲུབ་སྩོལ། །ཨོཾ་རཏྣ་གུ་རུ་སརྦ་བུདྡྷ་བོ་དཧི་སཏ་ས་པ་རི་ཝཱ་ར་ཨཱ་ལོ་ཀེ་པྲ་ཏཱིཙྪ་ཡེ་སཱ་ཧཱ། སྟོང་གསུམ་ལྟར་ཡངས་རིན་ཆེན་སྣོད་རྣམས་སུ། །ཚ་བའི་གདུང་སེལ་བཟང་པོའི་དད་ལྡན་སྨན། །བཀོས་པའི་
དྲི་ཆབ་ཆལ་ཆིལ་རླབས་གཡོ་བ། །གུས་པས་འབུལ་ལོ་མཆོག་ཐུན་དངོས་གྲུབ་སྩོལ། །ཨོཾ་རཏྣ་གུ་རུ་སརྦ་བུདྡྷ་བོ་དཧི་སཏ་ས་པ་རི་ཝཱ་ར་གནྡྷེ་པྲ་ཏཱིཙྪ་ཡེ་སཱཧཱ། རོ་བརྒྱའི་དཔལ་འཛིན་ལྷ་དང་མི་ཡི་ཟས། །ལྷུན་པོ་ལྟང་

[020A]༄༅། །སྤུངས་ཞིམ་དགུའི་བཏུང་བ་རྣམས། །གཙང་སྦྱར་རིན་ཆེན་སྣོད་དུ་བསྐྱིལ་བའི་ཚོགས། །གུས་པས་འབུལ་ལོ་མཆོག་ཐུན་དངོས་གྲུབ་སྩོལ། །ཨོཾ་རཏྣ་གུ་རུ་སརྦ་བུདྡྷ་བོ་དཧི་སཏ་ས་པ་རི་
ཝཱ་ར་ནཻ་ཝི་དྱ་པྲ་ཏཱིཙྪ་ཡེ་སཱཧཱ། དེས་པ་བདུན་ལྡན་གླུ་དབྱངས་ང་རོ་དང། །སིལ་སྙན་ཕེབ་རྔོབ་པི་ཝཾ་གླིང་བུ་སོགས། །སྣ་ཚོགས་རྣ་བའི་དཔྱིད་གྱུར་རོལ་མོ་རྣམས། །གུས་པས་འབུལ་ལོ་མཆོག་ཐུན་དངོས་གྲུབ་སྩོལ་
ཨོཾ་རཏྣ་གུ་རུ་སརྦ་བུདྡྷ་བོ་དཧི་སཏས་པ་རི་ཝཱ་ར་ཤཔྡ་པྲ་ཏཱིཙྪ་ཡེ་སཱཧཱ།  འདོད་ཡོན་ལྔ་འབུལ་བ་ནི།  དབང་པོའི་ཡུལ་དུ་གང་ཤར་སྣང་བ་ཀུན། །རྨད་བྱུང་གཟུགས་དང་ལང་ཚོའི་དཔལ་ཡོན་ཅན། །འཁྲི་ཤིང་ལྟ་བུར་ལུས་
ཕྲ་འཇོ་སྒེག་མ། །དྲུག་ལྡན་གླུ་ལེན་སྣ་ཚོགས་རོལ་མོ་བརྡུང། །ལུས་དང་ཁ་ནས་ག་བུར་དྲི་བཟང་འཐུལ། །མ་མཆུའི་རོ་མངར་འཇམ་མཉེན་རེག་བྱ་ཡིས། །ལུས་སེམས་བདེ་སྟོང་འདོད་ཡོན་ལྷ་མོའི་ཚོགས། །ནམ་མཁའ་གང་
བར་བསྒོམས་ཏེ་འབུལ་བར་བགྱི། །ཨོཾ་རཏྣ་གུ་རུ་སརྦ་བུདྡྷ་བོདྷི་སཏ་ས་པ་རི་ཝཱ་ར་ཀ་མ་གུ་ཎ་པྲ་ཏཱིཙྪ་ཡེ་སཱཧཱ།  གཞན་ཡང་མཆོད་པའི་བྱི་བྲག་འབུལ་བ་ནི།  ཕྱོགས་བཅུའི་ཞིང་ན་བདག་པོས་མ་བཟུང་བའི། །ཆུ་གཙང་
སྨན་གྱི་རི་བོ་ཡིད་དུ་འོང། །ནགས་ཚལ་ཕྲེང་བ་རིན་ཆེན་མེ་ཏོག་རྒྱན། །བཀོད་པས་ཁྱད་པར་མཛེས་པ་རྣམས་ཀྱང་འབུལ། །ལྷ་སོགས་འགྲོ་བའི་ལེགས་བྱས་མཐུ་སྨིན་པས། །བདག་ཏུ་བཟུང་བའི་སྣོད་བཅུད་འབྱོར་པ་

[020B] ༑བློ་ཡིས་བླངས་ནས་ཐུགས་རྗེའི་གཏེར་ཆེན་ལ། །འབུལ་ལོ་སེམས་ཅན་དོན་སླད་བཞེས་སུ་གསོལ། །རིན་ཆེན་ཁང་བཟང་གདུགས་དང་བ་དན་གཡོ། །ནམ་མཁའི་ཕྱོགས་ཀུན་ཁྱབ་པའི་བླ་བྲེ་བྲེས། །བཀོད་ལེགས་ནོར་བུའི་
ཁྲི་དང་གཟིམས་ཆ་སོགས། །ཉེར་སྤྱད་འདོད་དགུའི་ཚོགས་ཀྱང་མ་ལུས་འབུལ། །དགེ་མཚན་འབྱུང་གནས་བཀྲ་ཤིས་རྫས་རྟགས་བརྒྱད། །མི་དབང་སྔོན་འགྲོ་རིན་ཆེན་སྣ་བདུན་སྤྲོ། །འཕངས་ཤིང་གཅེས་པའི་བདག་གི་ལུས་
ངག་ཡིད། །ཞུམ་པ་མེད་འབུལ་བྲན་དུ་སྤྱད་བར་གསོལ། །རྒྱལ་སྲས་ཏིང་འཛིན་ཆོ་འཕྲུལ་རྨད་པོ་ཆེ། །ཀུན་བཟང་བླ་མེད་མཆོད་པ་རྒྱ་མཚོའི་སྤྲིན། །ནམ་མཁའ་ཁྱབ་པར་ཀུན་ཏུ་བཀྲམ་པ་ཡང། །མགོན་པོ་སྐྱབས་ཀྱི་དམ་པ་
རྣམས་ལ་འབུལ། ། སྒྲུབ་པའི་མཆོད་པ་ནི།  བདག་གཞན་འགྲོ་བློ་ས་ཕྱོགས་གཙང་མའི་གཞིར། །དད་པའི་ས་བོན་བསྐྱེད་བསྲིངས་རྣམ་དཀར་གྱི། །ལས་ལམ་མྱུ་གུའི་རྩེར་དུད་འདོད་པ་དང། །བསམ་གཏན་གཟུགས་མེད་
འཇིག་རྟེན་དགེ་འབྲས་སྨིན། །འཕགས་པའི་བདེན་བཞིར་དམིགས་པའི་རྣམ་བྱང་ཆོས། །མཆོག་དམན་ཐེག་གསུམ་ལམ་དང་རྒྱུད་སྡེ་བཞིར། །ཐོས་བསམ་བསྒོམས་པའི་དགེ་ཚོགས་གཅིག་བསྡུས་ནས། །ཕུལ་བའི་སྒྲུབ་པའི་
མཆོད་པས་མཉེས་གྱུར་ཅིག་ ནང་གི་མཆོད་པ་ནི།  སྲིད་གསུམ་ཁྱོན་འགེངས་བདེ་སྐྱོང་ཐོད་པའི་ནང། །ཤ་ལྔ་བདུད་རྩི་ལྔ་ཡི་བཅུད་ལེན་རྫས། །རིགས་ལྔ་ཡབ་ཡུམ་ཡེ་ཤེས་རང་བཞིན་འཁྱིལ། །སྦྱངས་རྟོགས་སྦར་བྱས་བདུད་

[021A]༄༅། །རྩིའི་མཆོད་པ་འབུལ། ། གསང་བའི་མཆོད་པ་ནི།  མཚན་ལྡན་ཡིད་འོང་གཟུགས་དང་ལང་ཚོ་དར། །འདོད་པའི་སྒྱུ་རྩལ་མངོན་གོམས་སྨིན་ལེགས་མ། །སྔགས་སྐྱེས་ཞིང་སྐྱེས་ལྷན་སྐྱེས་ཕོ་ཉ་མོ། །འབུལ་
བས་བདེ་ཆེན་དགའ་སྟོན་མཆོག་ལ་རོལ། ། དེ་ཁོ་ན་ཉིད་ཀྱི་མཆོད་པ་ནི།  ཐ་སྙད་སྒྲ་རྟོག་དབང་གིས་མིང་ཙམ་ལས། །རང་བཞིན་ཅིར་ཡང་མ་གྲུབ་གདོད་མའི་གཤིས། །ཆོས་ཀུན་རོ་མཉམ་ལྷན་སྐྱེས་བདེ་སྟོང་གི་ཟུང་འཇུག་ཕྱག་རྒྱ་
ཆེན་བོའི་མཆོད་པ་འབུལ། ། བཤགས་པ་སོགས་ཡན་ལག་ལྷག་མ་རྣམས་ནི།  སྒོ་གསུམ་ཉོན་མོངས་དབང་གྱུར་མི་དགེའི་ལས། །སྡིག་ལྟུང་བགྱིས་དང་བགྱིད་དུ་སྩལ་བ་ཀུན། །གནོད་འགྱོད་དྲག་པོས་བཤགས་ཤིང་སླན་ཆད་དུ། །
བག་ཡོད་དྲན་ཤེས་བརྟན་པོས་ཉེ་བར་སྡོམ། །བདག་གཞན་སྐྱེ་འཕགས་རྣམ་པར་དཀར་བའི་རྒྱུས། །མངོན་མཐོ་ངེས་ལེགས་འབྲས་སྟེར་སླུ་མེད་ཀྱི། །རྟེན་འབྲེལ་ངེས་པ་རྙེད་ནས་དགེ་ཚོགས་ལ། །བསམ་པ་ཐག་པས་
དགའ་ཞིང་ཡི་རང་ངོ། །དག་དང་མ་དག་བསམ་ཡས་འཇིག་རྟེན་དུ། །ཆུ་ཟླའི་རོལ་གར་ཇི་བཞིན་སེམས་ཅན་དོན། །སྣ་ཚོགས་ཁམས་དང་འཚམ་པར་ཟབ་རྒྱས་ཀྱི། །ཆོས་འཁོར་རྒྱུན་ཆད་མེད་པར་སྐོར་དུ་གསོལ། །སྐྱེ་
འཆི་ན་རྒའི་འཇིགས་ལས་རྣམ་གྲོལ་གྱི། །རྟག་བརྟན་ཞི་བ་གཡུང་དྲུང་ལྷུན་ཆགས་ཀྱང། །ཚུར་མཐོང་བློ་ངོར་མྱ་ངན་མི་འདའ་བར། །འཁོར་བ་དེ་སྲིད་བརྟན་པར་བཞུགས་སུ་གསོལ། །དེ་ལྟར་བསགས་པའི་རྣམ་དཀར་

[021B] །ཐེག་མཆོག་བཤེས་གཉེན་མགོན་དང་མི་འབྲལ་ཞིང། །བསམ་དང་སྦྱོར་བས་ཚུལ་བཞིན་བསྟེན་པ་ལས། །དོན་གཉིས་མྱུར་དུ་འགྲུབ་པའི་རྒྱུ་རུ་བསྔོ། ། ཞེས་ཡན་ལག་བདུན་པ་བྱ་ཞིང། སྤྲོ་ན་བཤགས་པའི་མཚམས་དེར་སྡོམ་པ་གསུམ་
གྱི་བཤགས་པ་སོགས་རྒྱས་པར་བྱ། དེ་ནས་བསྟོད་ཅིང་གསོལ་བ་འདེབས་པ་ནི།  གྲངས་མེད་རྒྱལ་བ་ཀུན་གྱི་གསང་བ་གསུམ། །མ་དག་འགྲོ་ངོར་བཤེས་གཉེན་ཚུལ་བཟུང་སྟེ། །བདེ་བའི་ལམ་སྟོན་མཁྱེན་བརྩེ་ནུས་པར་ལྡན། །ཁྱབ་བདག་རྣམ་
འདྲེན་ཆེན་པོར་བསྟོད་པར་བགྱི། །རང་བཞིན་འདུས་མ་བྱས་ཁམས་ལྷུན་གྱིས་གྲུབ། །དྲི་བྲལ་སྤངས་རྟོགས་མཐར་ཕྱིན་རྫོགས་སངས་རྒྱས། །འགོག་ལམ་དམ་ཆོས་རིག་གྲོལ་ཡོན་ཏན་བརྒྱད། །རབ་རྫོགས་དགེ་འདུན་ཀུན་
འདུས་ཁྱོད་ལ་འདུད། །དཀར་པོའི་ཆོས་རྒྱས་ཟླ་བ་ཉ་འདྲ་ཞིང། །ཞི་བའི་ལམ་སྟོན་ཉི་མ་གསལ་བ་བཞིན། །བརྟན་པས་རི་དང་མི་འཁྲུགས་རྒྱ་མཚོ་ལྟར། །ཡོན་ཏན་འབྱུང་གནས་ཁྱོད་ལ་གུས་པས་འདུད། །མང་ཐོས་ཆུ་
གཏེར་དབུས་སུ་སོ་ཐར་ཁྲིམས། །དྲན་ཤེས་བག་ཡོད་ལྷུན་བོ་རབ་བརྟན་ངོས། །ཐེག་མཆོག་བཤེས་གཉེན་ཡོན་ཏན་ཉི་ཟླའི་འགྲོས། །ཆད་མེད་སྣང་བ་སྩོལ་ལ་གུས་པས་འདུད། །ཕུང་ཁམས་སྐྱེ་མཆེད་རིགས་ལྔ་ཡབ་ཡུམ་
སོགས། །རྣམ་དག་སྐུ་ཡི་འཁོར་ལོ་མིག་འཕྲུལ་བཞིན། །ལྷན་སྐྱེས་བདེ་བ་ཆེན་པོ་གཅིག་པུའི་གར། །སྒྱུར་མཛད་རྡོ་རྗེ་སེམས་དཔའ་དེ་ལ་འདུད། །མི་ཤིགས་འོད་ཟེར་ལྔ་པའི་རླུང་གི་འཕྲུལ། །བེམ་ཆོས་རགས་པ་ལས་

[022A]༄༅། །འདས་ཡེ་ཤེས་ཀྱི། །རང་སྣང་འཇའ་ལུས་རྡོ་རྗེར་གྲུབ་པའི་སྐུ། །འགྱུར་མེད་དང་པོའི་མགོན་པོ་ཁྱོད་ལ་འདུད། །སྨྲ་བསམ་བརྗོད་དུ་མེད་པ་ཆོས་ཀྱི་དབྱིངས། །གཉིས་སྣང་མཚན་མ་ནུབ་པའི་ཡེ་ཤེས་
ཆ༑ ༑གཉུག་མ་ལྷན་ཅིག་སྐྱེས་དངོས་དབྱེར་མེད་པའི། །དོན་དམ་བྱང་ཆུབ་སེམས་མཆོག་ཁྱོད་ལ་འདུད། ། ཅེས་ཕྱི་ནང་གསང་བ་དེ་ཁོ་ན་ཉིད་ཀྱི་བསྟོད་པས་སྤྱིར་བསྟོད་ཅིང། ཁྱད་པར་དུ།  བློ་བཟང་བདེ་གཤེགས་རིང་ལུགས་རིས་མེད་
འགྲོར། །སྤེལ་བས་བསྐལ་བཟང་རྣམ་འདྲེན་རྒྱལ་ཚབ་ཏུ། །དབང་བསྐུར་སྐྱབས་གནས་ཀུན་འདུས་བླ་མ་མཆོག་རྒྱ་མཚོའི་དེད་དཔོན་ཆེན་པོར་གསོལ་བ་འདེབས། ། ཞེས་པ་སོགས་སྐབས་སུ་བབ་པའི་བླ་མའི་གསོལ་འདེབས་གང་མང་གི་
མཇུག་ཏུ།  ཁྱོད་ནི་བླ་མ་ཁྱོད་ནི་ཡི་དམ་ཁྱོད་ནི་མཁའ་འགྲོ་ཆོས་སྐྱོང་སྟེ། །དེང་ནས་བཟུང་སྟེ་བྱང་ཆུབ་བར་དུ་ཁྱོད་མིན་སྐྱབས་གཞན་མི་འཚོལ་བས། །འདི་དང་བར་དོ་ཕྱི་མའི་མཐར་ཡང་ཐུགས་རྗེའི་ལྕགས་ཀྱུས་བཟུང་
མཛོད་ལ། །སྲིད་ཞིའི་འཇིགས་སྒྲོལ་དངོས་གྲུབ་ཀུན་སྩོལ་གཏན་གྱི་གྲོགས་མཛོད་བར་ཆད་སྲུངས། ། ཞེས་ལན་གསུམ་ལ་སོགས་པས་གསོལ་བ་ནན་ཏན་དུ་བཏབ། དེ་ནས་ཐུན་མོང་བའི་ལམ་གྱི་རིམ་པར་གསོལ་བ་འདེབས་ཤིང་སྨོན་ལམ་དུ་བྱ་བའི་
ཚུལ་ནི།  རྒྱལ་བ་ཀུན་ལས་ལྷག་པའི་ཐུགས་རྗེའི་གཏེར། །ལེགས་པར་མཆོད་ཅིང་གསོལ་བ་བཏབ་པའི་མཐུས། །ཚེ་རབས་ཀུན་ཏུ་འབྲལ་མེད་རྗེས་གཟུང་ཞིང། །བཀའ་བཞིན་སྒྲུབ་པས་མཉེས་པར་བྱིན་གྱིས་རློབས། །དལ་

[022B] །ཡིད་བཞིན་ནོར་བུ་བས་ཀྱང་རྙེད་དཀའ་ངས། །ཆོས་བརྒྱད་ཚེ་འདིའི་བྱ་བས་མི་གཡེང་བར། །སྙིང་ནས་དམ་ཆོས་སྒྲུབ་པར་བྱིན་གྱིས་རློབས། །ཉི་མ་ནུབ་རིར་ཕྱོགས་པའི་གྲིབ་མ་བཞིན། །སྐད་
ཅིག་རེར་ཡང་འཆི་བདག་དྲུང་དུ་སྙེག་དེ་རིང་ཉིད་ཀྱང་མི་འཆིའི་གདེངས་མེད་པས། །མི་རྟག་བསྐུལ་མ་དྲན་པར་བྱིན་གྱིས་རློབས། །ཕྱུགས་དང་མཚུངས་པའི་ཚེ་འདིའི་སྣང་ཤས་ཙམ། །མནོག་ཆུང་གློག་དང་འདྲ་བའི་སྐད་
ཅིག་མར། །རྟོགས་ནས་འཇིག་རྟེན་ཕ་རོལ་དོན་གཉེར་གྱི། །ཆུང་ངུའི་བསམ་པ་སྐྱེ་བར་བྱིན་གྱིས་རློབས། །བཟོད་དཀའ་ངན་སོང་གསུམ་གྱི་སྡུག་བསྔལ་ལ། །འཇིགས་ཏེ་སྙིང་ནས་དཀོན་མཆོག་བསྟེན་པ་དང། །དཀར་ནག་
ལས་འབྲས་ཕྲ་ཞིང་ཕྲ་བ་ལའང། །བླང་དོར་ཚུལ་བཞིན་བྱེད་པར་བྱིན་གྱིས་རློབས། །སྲིད་པའི་ཕུན་ཚོགས་ཀུན་ཀྱང་སྡུག་བསྔལ་མེས། །སྲེག་པའི་བུད་ཤིང་ཉིད་དུ་ངེས་རྙེད་ནས། །རྣམ་དག་དེས་འབྱུང་བཅོས་མ་ཡིན་པ་ཡིས། །
ཐར་པ་དོན་གཉེར་སྐྱེ་བར་བྱིན་གྱིས་རློབས། །སེམས་ཅན་ཀུན་ཀྱང་ཚེ་འདིའི་མ་ལྟ་བུར། །དྲིན་ཅན་འབའ་ཞིག་ཡིན་པར་ངེས་རྙེད་ནས། །བྱས་ཤེས་དྲིན་དུ་གཟོ་བའི་ཁྲེལ་གཞུང་གིས། །ཐེག་མཆོག་ལམ་སྣ་ཟིན་པར་བྱིན་
གྱིས་རློབས། །ཡིད་འོང་གཉེན་གྱི་དྭངས་མའི་འགྲོ་བ་ཀུན། །སྲིད་པ་རྒྱ་མཚོའི་ཀློང་དུ་བྱིང་མཐོང་ནས། །ཤུགས་དྲག་སྙིང་རྗེ་ཆེན་པོས་གཞན་ཕན་ཁུར། །ལྷག་བསམ་ཁྱོགས་ཀྱིས་ལོངས་པར་བྱིན་གྱིས་རློབས། །རང་ཉིད་གཅེས་

[023A]༄༅། །པར་གཟུང་བས་སྡུག་བསྔལ་དང། །མི་འདོད་གནོད་པ་དུ་མ་ཐོག་ཏུ་བབས། །དེ་ཕྱིར་བདག་བདེ་འདོད་པའི་འཕུང་སྣ་འདི། །རྟག་ཏུ་གཉེན་པོས་འཇོམས་པར་བྱིན་གྱིས་རློབས། །གཞན་
ལ་གཅེས་ཤིང་ཕན་པར་སེམས་པའི་བློ། །འདི་ཕྱིའི་བདེ་ལེགས་རྩ་བར་ཡོངས་ཤེས་ནས། །དགྲ་གཉེན་མེད་པར་སེམས་ཅན་ཐམས་ཅད་ལ། །ཕན་པ་འབའ་ཞིག་སྒྲུབ་པར་བྱིན་གྱིས་རློབས། །འགྲོ་འོང་རླུང་གི་སྦྱོར་བ་ལ་བརྟེན་
ནས། །བདག་གི་བདེ་དགེ་གཞན་ལ་གཏོང་བ་དང། །མ་རྣམས་སྡིག་སྡུག་རང་ལ་བླངས་བ་ཡིས། །སེམས་ཅན་བདེ་བ་རྒྱས་བར་བྱིན་གྱིས་རློབས། །ནད་གདོན་སྡུག་བསྔལ་ཐོག་ཏུ་བབས་པ་ན། །སྔོན་ཆད་རང་གིས་ལན་པའི་
འབྲས་བུར་ཤེས། །རང་མཉམ་སྡུག་བསྔལ་བླངས་བས་རྐྱེན་ངན་ཀུན། །བྱང་ཆུབ་ལམ་དུ་འགྲོ་བར་བྱིན་གྱིས་རློབས། །སྦྱོར་བ་བཞི་དང་སྟོབས་ལྔའི་ཉམས་ལེན་གྱིས། །བྱང་ཆུབ་སེམས་གཉིས་སྦེལ་བའི་བློ་སྦྱོང་ཆོས། །
ཉམས་སུ་བླངས་པས་རེ་དགོས་འཆིང་གྲོལ་ནས། །གཏན་བདེའི་དགའ་བ་རྒྱས་པར་བྱིན་གྱིས་རློབས། །གང་དང་ལྡན་ན་རྒྱལ་བའི་སྲས་པོ་ཞེས། །འཇིག་རྟེན་མཆོད་འོས་གཅིག་གྱུར་བྱང་ཆུབ་སེམས། །སྨོན་དང་འཇུག་པའི་བྱེ་
བྲག་ལེགས་བཟུང་ནས། །དཔག་མེད་གཞན་དོན་བྱེད་པར་བྱིན་གྱིས་རློབས། །རྒྱལ་སྲས་སྡོམ་པས་རྒྱུད་གཏམས་ཕྲ་རགས་ཀྱི། །བཅས་མཚམས་བསླབ་པའི་རྒྱ་ལས་མི་འདའ་ཞིང། །དཀར་ནག་ཆོས་བཞི་བླང་དང་དོར་བ་

[023B] །ཉམས་ལེན་སྙིང་པོར་བྱེད་པར་བྱིན་གྱིས་རློབས། །བདག་གི་ལུས་དང་ལོངས་སྤྱོད་དགེ་བའི་ཚོགས། །མ་ཆགས་སེམས་ཅན་ཀུན་ལ་གཏོང་བའི་སེམས། །རྒྱ་ཆེར་སྤེལ་ཞིང་ཆོས་དང་མི་འཇིགས་པའི། །སྦྱིན་པའི་ཉམས་
ལེན་རྫོགས་པར་བྱིན་གྱིས་རློབས། །སོ་སོ་ཐར་སོགས་བག་མེད་ཉེས་སྤྱོད་ལས། །སྡོམ་པའི་བརྟུལ་ཞུགས་ཡང་དག་བླངས་བྱས་ཏེ། །མིག་འབྲས་བཞིན་དུ་གཅེས་པར་བསྲུང་བ་ཡི། །ཚུལ་ཁྲིམས་ཉམས་ལེན་རྫོགས་པར་བྱིན་གྱིས་རློབས་
གནོད་བྱེད་ཞེ་སྡང་སྟོབས་ཀྱིས་མི་བརྫི་ཞིང། །སྡུག་བསྔལ་ཚོགས་ལམ་ཞུམ་སྙིང་སྟོབས་ཀྱིས། །དགེ་ཚོགས་དཀའ་བ་མེད་པར་རབ་བསྒྲུབ་པའི། །བཟོད་པའི་ཉམས་ལེན་རྫོགས་པར་བྱིན་གྱིས་རློབས། །ཞུམ་དང་ལེ་ལོ་སྤངས་
པའི་བརྩོན་པ་ཡིས། །མི་ལྡོག་གོ་ཆ་ཆེན་པོ་རབ་བགོས་ཏེ། །དགེ་ཆོས་སྡུད་དང་སེམས་ཅན་དོན་བྱེད་བའི། །བརྩོན་འགྲུས་ཉམས་ལེན་རྫོགས་པར་བྱིན་གྱིས་རློབས། །དྲན་ཤེས་བརྟན་བོས་བྱིང་རྒོད་སྐྱོན་སྤངས་ནས། །དགེ་བའི་
དམིགས་པ་གཅིག་ལས་མི་རྟོག་བར། །དྭངས་གསལ་ཤིན་སྦྱངས་བདེ་སྟེར་ཞི་གནས་ཀྱི། །བསམ་གཏན་ཉམས་ལེན་རྫོགས་པར་བྱིན་གྱིས་རློབས། །ཇི་ལྟ་ཇི་སྙེད་ཆོས་ལ་རྣམ་འབྱེད་རློབས། །ལྷག་མཐོང་སོ་སོར་དབྱོད་པའི་རྩལ་ལྡན་
ཞིང། །སྤྱན་དང་མངོན་ཤེས་ཡོན་ཏན་རབ་གྲུབ་པའི། །ཤེས་རབ་ཉམས་ལེན་རྫོགས་པར་བྱིན་གྱིས་རློབས། །རིགས་པའི་སྟོབས་ཀྱིས་ཆོས་ཀུན་གནས་ལུགས་ལ། །དཔྱད་མཐར་ཅི་ཡང་མ་རྙེད་སྟིང་པའི་ཉམས། །ནམ་མཁའ་ལྟ་བུའི་

[024A]༄༅། །མཉམ་གཞག་རྣལ་འབྱོར་གྱིས། །བདེན་འཛིན་དྲུང་ནས་འབྱིན་པར་བྱིན་གྱིས་རློབས། །དེ་ཡི་མཐུ་ལས་གང་ཤར་སྣང་བ་ཀུན། །མིང་ཙམ་གསོབ་ཏུ་ལུས་པའི་རྫུན་པོ་ཆེ། །འཁྲུལ་སྣད་སྒྱུ་མ་ལྟ་བུས་
རིག་པ་ཡིས། །རྗེས་ཐོབ་དོན་ལྡན་བྱེད་པར་བྱིན་གྱིས་རློབས། །དམིགས་གཏད་ཁས་ལེན་བྲལ་བའི་སྟོང་པ་དང། །རྒྱུ་འབྲས་བྱ་བྱེད་འཐད་པའི་སྤང་བླང་གཉིས། །རེས་འཇོག་མེད་པར་ཚུལ་བཞིན་གོ་བ་ཡི། །མཐའ་བྲལ་གནས་
ལུགས་རྟོགས་བར་བྱིན་གྱིས་རློབས། །དེ་ལྟར་ཐབས་ཤེས་ཟུང་འབྲེལ་གཤོག་རླབས་ཀྱིས། །ས་ལམ་མཐོན་པོའི་དབྱིངས་སུ་རབ་འཕགས་པའི། །རྒྱལ་སྲས་མཁའ་ལྡིང་དབང་པོར་བདག་གྱུར་ནས། །ཀུན་མཁྱེན་མྱུར་དུ་ཐོབ་པར་
བྱིན་གྱིས་རློབས། ། ཞེས་གདུང་ཤུགས་དྲག་པོས་གསོལ་བ་བཏབ་པའི་མཐར་ཏིང་ངེ་འཛིན་གྱི་དབང་བཞི་ལེན་པ་ནི།  དེ་ལྟར་གསོལ་བ་བཏབ་པས་བླ་མ་ཡི། །གསང་གསུམ་མི་ཟད་རྒྱན་གྱི་འཁོར་ལོའི་དཔྱིད། །གནས་གསུམ་འབྲུ་གསུམ་ལས་འོངས་
བདུད་རྩི་དང། །འོད་ཟེར་དཀར་དམར་མཐིང་ག་དཔག་མེད་བྱུང། །རང་གཞན་འགྲོ་ཀུན་སྒོ་གསུམ་རིམ་བཞིན་དང། །ཅིག་ཅར་ཐིམ་པས་ལུས་ངག་ཡིད་ཀྱི་སྡིག་ཉེས་ཚོགས་ཀུན་དག་བྱིན་རླབས་མ་ལུས་ཐོབ། །དབང་བཞིས་སྐུ་
བཞིའི་ས་བོན་བཞག་པས་གྱུར། ། སླར་ཡང་གསང་སྔགས་ཀྱི་གསོལ་འདེབས་བྱ་བ་ནི།  སྐྱབས་མེད་བདག་གི་མགོན་པོ་ཐུགས་རྗེ་ཅན། །དེང་འདིར་བྱིན་རླབས་སྙིང་ལ་ཞུགས་པ་དེས། །སྐྱེ་བ་ཀུན་ཏུ་རྣམ་དག་དབང་བསྐུར་གྱི། །སྨིན་གྲོལ་ས་

[024B] །རྣམ་དག་གཞལ་མེད་དབུས་སུ་རང་ཉིད་ལྷར། །བསྐྱེད་པའི་སྐུ་གསུམ་རྣལ་འབྱོར་གོམས་པ་ཡིས། །སྲིད་བར་སྐྱེ་འཆི་བར་དོ་སྦྱོང་བ་དང། །རབ་འབྱམས་ལས་ཀུན་འགྲུབ་པར་བྱིན་ཀྱིས་སློབས། །རྡོ་རྗེའི་
ལུས་ལ་གནད་དུ་བསྣུན་པ་ལས། །སྙིང་དབུས་ཨ་ཝ་དྷཱུ་ཏཱི་བཅིངས་པའི་རྒྱ། །མ་རིག་སྦུབས་ལས་རྣམ་གྲོལ་རང་གི་སེམས། །འོད་གསལ་སྙིང་པོ་མཐོང་བར་བྱིན་གྱིས་རློབས། །ཀུན་བྱེད་སྙིང་དབུས་བཞུགས་པའི་བླ་མ་ལྷ། །སྒྱུ་
འཕྲུལ་དྲ་བར་བཞེངས་པའི་རིས་པ་དང། །ཟུང་འཇུག་གསང་མཐའི་མྱུར་ལམ་ལ་བརྟེན་ཏེ། །ཚེ་གཅིག་གྲོལ་བ་ཐོབ་པར་བྱིན་གྱིས་རློབས། །ཁྱབ་བདག་ཁ་སྦྱོར་བདུན་ལྡན་ལོངས་སྤྱོད་རྫོགས། །སྒྲིབ་བྲལ་གཉུག་མའི་འོད་གསལ་
མ་གཡོས་བཞིན། །བྱེ་བ་ཐེར་འབུམ་སྤྲུལ་སྐུའི་རྣམ་རོལ་གྱིས། །མཁའ་མཉམ་འགྲོ་བ་སྒྲོལ་བར་བྱིན་གྱིས་རློབས། །གནས་སྐབས་སུ་ཡང་དམ་ཆོས་སྒྲུབ་པའི་བགེགས། །ཕྱི་ནང་རྐྱེན་ངན་འཚེ་བ་རབ་ཞི་ཞིང། །འདི་དང་ཕྱི་
མའི་ལེགས་ཚོགས་དགོས་འདོད་ཀུན། །འབད་མེད་ལྷུན་གྱིས་གྲུབ་པར་བྱིན་གྱིས་རློབས། །དེ་ལྟར་གསོལ་བཏབ་འཁོར་རྣམས་གཙོ་བོར་ཐིམ། །བླ་མ་དགྱེས་བཞིན་རང་གི་སྤྱི་པོར་བྱོན། །སྙིང་དབུས་འདབ་བརྒྱད་པད་མའི་གེ་
སར་ལ། །སེམས་དང་དབྱེར་མེད་རོ་གཅིག་བརྟན་པར་གྱུར། ། དེ་ལྟ་བུའི་རྣལ་འབྱོར་ཉམས་སུ་བླངས་པའི་དགེ་བ་རྫོགས་བྱང་དུ་བསྔོ་བ་དང། བཀྲ་ཤིས་ཀྱིས་མཐའ་བརྒྱན་ཅིང། རྗེས་ཐོབ་ཀྱི་བྱ་བ་ཀུན་གསང་སྔགས་བླ་མེད་ཀྱི་ལུགས་བཞིན་བསྐྱོངས་ཏེ་གནས་སྐབས་

[025A]༄༅། ། མཐར་ཐུག་གི་དོན་བསྒྲུབ་པ་ལ་འབད་པར་བྱའོ།  །འདི་ལྟར་བསྐྲུན་པའི་རྣམ་དཀར་ལེགས་ཚོགས་མཐུས། །འགྲོ་ཀུན་ཐེག་མཆོག་བཤེས་ཀྱིས་ཟིན་པ་དང། །མྱུར་ལམ་རྡོ་རྗེ་ཐེག་པའི་གདམས་ངག་
གིས། །བླ་མེད་གོ་འཕང་བ་དེ་བླག་ཐོབ་གྱུར་ཅིག་ ཅེས་བླ་མ་མཆོད་པའི་ཆོ་ག་ལེགས་ཚོགས་བདུད་རྩིའི་ཆར་འབེབས་ཞེས་པ་འདི་ནི། གནམ་བསྐོས་འཇམ་དབྱངས་གོང་མའི་ལྷ་རིགས་ལས་དད་སྟོབས་ཀྱིས་མངོན་པར་འཕགས་ཤིང། བཟང་པོའི་བག་ཆགས་
སད་པས་རྣམ་པར་དགེ་བའི་མཁྱེན་དཔྱོད་མཆོག་ཏུ་ཡངས་པ། ཧོ་ཤོས་ཁེང་སེ་ཆིན་ཝང་ཆེན་པོ་གོང་མ་འཇམ་དབྱངས་མིའི་བདག་པོ་མཆོག་གི་སྐུའི་ཚབ་ཏུ་འདི་གར་ཕེབས་བསྐྱོད་དུས། ངེད་རང་ལ་བརྟེན་པའི་བླ་མ་མཆོད་པ། ཐམས་ཅད་མཁྱེན་གཟིགས་ཆེན་པོ་པཎ་ཆེན་བློ་བཟང་
ཆོས་ཀྱི་རྒྱལ་མཚན་གྱིས་མཛད་པའི་བླ་མ་མཆོད་པ་ལ་གཞི་བྱས་པ་མིང་སྒྲ་ཚང་བའི་གསོལ་འདེབས་འདི་ལྟ་བུ་དགོས་ཞེས་བསྐུལ་མ་མཛད་པར། ངོས་ལ་མཆོད་པར་འོས་པའི་ཡོན་ཏན་གང་ཡང་མེད་པས་ཝ་སྐྱེས་སེང་གེར་བརྫུ་པའི་ངང་ཚུལ་ལས་མ་འདས་རུང། དགྱེས་པ་ཆེན་པོའི་
གསུང་ལྡོག་མ་ནུས་པས་གཡར་ཁྲལ་ཙམ་དུ་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་མགར་ཐར་ཡོངས་ལ་སྦྱིན་པ་གཏོང་བའི་གཙུག་ལག་ཁང་དུ་སྦྱར་བའི་ཡི་གེ་པ་ནི་དྲུང་ཡིག་ཚངས་སྐྱེས་བློ་ལྡན་ནོ།།    ༈    །།བླ་མའི་རྣལ་འབྱོར་དངོས་
གྲུང་ནོར་བུའི་བང་མཛོད་ཅེས་བྱ་བ་བཞུགས།  ཨོཾ་སསྟི། རྣམ་འདྲེན་སྟོང་གི་དབུས་ན་པད་དཀར་བཞིན། །ཆེས་བསྔགས་ལྔ་བདེའི་འགྲོ་འདྲེན་སྙིང་སྟོབས་ཕུལ། །ཤཱཀྱ་སེང་གེ་མི་མཇེད་ཞིང་གི་གཙོ། །ཁམས་གསུམ་

[025B]སྒྲིབ་པ་གཅོད་པའི་རལ་གྲི་སོ་གཉིས་པས། །མི་འཇིགས་སྤོབས་པ་གཟེངས་མཐོ་ཆོས་ཀུན་ལ། རྫན་པར་བལྟ་བའི་དབང་ཕྱུག་བརྒྱད་ལྡན་མགོན། །འཇམ་དཔལ་སྙིང་པོས་བྱང་ཆུབ་པར་
དུ་སྐྱོངས། །བཤེས་གཉེན་མེས་པོ་དགྱེས་པའི་རལ་ཁུར་ལས། །མཆོག་ཐུན་དངོས་གྲུབ་ལྷ་ཡི་ཆུ་བོའི་རྒྱུན། །འཛམ་གླིང་འགྲོ་བའི་མོས་པ་དང་མཉམ་པར། །འབེབས་བྱེད་སྐལ་ལྡན་ཤིང་རྟ་འདི་ན་རིངས། ། འདིར་བླ་
མའི་རྣལ་འབྱོར་ལ་བརྟེན་ནས་མཆོག་དང་ཐུན་མོང་གི་དངོས་གྲུབ་སྒྲུབ་པར་བྱེད་པའི་རྣལ་འབྱོར་བས་ཉམས་སུ་ལེན་པ་ལ་གནས་དང་ཡོ་བྱད་མཆོད་རྫས་རྣམས་བླ་མེད་ལྟར་བྱིན་གྱིས་བརླབས་ནས་འདི་ལྟར་བརྗོད་པར་བྱའོ།  །གཟུང་འཛིན་སྤྲོས་དང་བྲལ་བའི་རང་གི་སེམས། །ཀུན་གསལ་
ཆོས་དབྱིངས་མཐའ་དང་མཉམ་ཉིད་དང། །རིན་ཆེན་འོད་འབར་སེང་གེས་བཏེག་པའི་ཁྲི། །པད་མ་ཉི་ཟླ་བརྩེགས་པའི་གདན་སྟེང་དུ། །རྒྱལ་བ་ཀུན་དངོས་རྩ་བའི་བླ་མ་མཆོག་དཀའ་གསལ་མཛེས་འཛུམ་ཞི་དུལ་དགེ་
སློང་ཆས། །ཕྱག་གཡས་པད་དཀར་ཡུ་བ་ལྡེམ་པོར་བཟུང། །གཡོན་པ་ཐར་པའི་ལམ་སྟོན་པུ་ཏི་བསྣམས། །གསེར་མདོག་པཎ་ཞྭ་ཉི་མ་ལྟར་ལྷམ་ཞིང། །རུང་མཐུན་གོས་དང་ཟ་འོག་བེར་བཟང་ཀླུབས། །སྐྱིལ་ཀྲུང་གིས་
བཞུགས་སྐུ་ལས་དྭངས་གསལ་འོད། །རབ་འབྱམས་ཞིང་གི་ཁྱོན་དང་མཚུངས་པར་འབར། །དེ་ཡི་ཕུང་པོ་བདེ་གཤེགས་རིགས་ལྔ་དང། །ཁམས་བཞི་ཡུམ་དང་སྐྱེ་མཆེད་སེམས་དཔའ་བརྒྱད། །ཡུལ་ལྔ་འདོད་ཡོན་ལྷ་མོ་

[026A]༄༅། །ཡན་ལག་བཅུར། །གཏུམ་ཆེན་ཁོར་བོ་བཅུ་ཡི་འཁོར་ལོ་རྫོགས། །དེ་ལྟར་གསོལ་བཏབ་བླ་མའི་གནས་གསུམ་དུ། །འབྲུ་གསུམ་དཀར་དམར་མཐིང་མཚན་ཐུགས་ཀ་ནས། །འོད་ཟེར་
ཕོ་ཉ་ཕྱོགས་བཅུའི་ཞིང་དུ་འཕྲོས། །རྒྱལ་བ་མ་ལུས་བསྐུལ་ཏེ་སྤྱན་དྲངས་གྱུར། །མི་ཕྱེད་དད་པ་རྙོག་མེད་རྫིང་བུ་རུ། །གསང་གསུམ་འབུམ་ཕྲག་ཟླ་གཟུགས་རོལ་པ་བཞིན། །གང་འདུལ་སྐུ་ཡི་བཀོད་པས་ཞིང་ཀུན་
ནས། །དུས་གསུམ་སྐྱབས་གནས་མ་ལུས་གཤེགས་སུ་གསོལ། །ཨོཾ་རཏྣ་གུ་རུ་ས་པ་རི་ཝཱ་ར་བཛྲ་ས་མཱ་ཛཿ་ ས་སྤྱན་དྲངས།  ཛཿ་ཧཱུཾ་བཾ་ཧོཿ་ ས་གཉིས་སུ་མེད་པར་གྱུར། ཡན་ལག་བདུན་གྱི་ཐོག་མར་ཕྱག་འཚལ་བ་ལ།  འགྲོ་ལ་ཆགས་པས་
བཞད་པའི་འཛུམ་ཕྲེང་གིས། །ཆོས་ཀུན་མགྲོན་དུ་བསུས་པའི་ཆོ་ག་མཁན། །རྒྱལ་ཀུན་དམིགས་མེད་སྙིང་རྗེའི་རང་གཟུགས་ཅན། །དཔལ་ལྡན་བླ་མ་མཆོག་ལ་ཕྱག་འཚལ་ལོ། །ལྷན་སྐྱེས་བདེ་བ་གཅིག་པུའི་གར་མཁན་
མ༑ ༑དཔག་མེད་དཀྱིལ་འཁོར་འཁོར་ལོར་བརྫུས་པའི་གར། །སྟོན་མཛད་རྡོ་རྗེ་འཆང་དང་མི་གཉིས་པའི། །ཁྱབ་བདག་དཔལ་ལྡན་བླ་མར་ཕྱག་འཚལ་ལོ། །ཇི་ལྟ་ཇི་སྙེད་ཆོས་ཚུལ་མཐའ་ཡས་ལ། །ལྐོག་གྱུར་དྲིམ་ཕྱིས་
པའི་ཤེལ་དཀར་ངོས། །ཆོས་ཕུང་འབོད་གྲོགས་སྣང་བས་གདུལ་བྱའི་བློ། །ཚིམ་མཛད་ཀུན་མཁྱེན་དབང་པོར་ཕྱག་འཚལ་ལོ། ། མཆོད་པའི་ཡན་ལག་ནི།  དཔག་ཚད་དུ་མའི་ཁྱོན་ལྡན་འབྱུང་བ་ཡི། །དཀྱིལ་འཁོར་དབུས་

[026B] །ཁོར་ཡུག་རི་དང་ཆུ་མཚོ་ལྕགས་རི་སོགས། །སྣོད་ཀྱི་འཇིག་རྟེན་བཀོད་པ་རབ་འབྱམས་མཚར། །གླིང་དང་གླིང་ཕྲན་ལྷ་ཡི་ཁང་བཟང་སོགས། །མི་དབང་ནོར་མཆོག་རྒྱལ་སྲིད་རིན་ཆེན་བདུན། །
གཏེར་ཆེན་བུམ་བཟང་ཉི་ཟླ་རང་གཞན་གྱི། །ཕུན་ཚོགས་གཅིག་ཏུ་སྤུངས་ནས་འབུལ་བར་བགྱི། ། ཞེས་པ་དང། གཞན་ཡང་མཎྜལ་རྒྱས་བསྡུས་ཅི་རིགས་གང་མང་འབུལ།  རིན་ཆེན་གསེར་རི་ཚར་དུ་དངར་བའི་སྣོད། །གྲངས་མེད་རོལ་
མཚོའི་ཆུ་གཏེར་རྦ་རླབས་ཅན། །དྲི་བཟང་བགོས་པའི་ཆུ་བཞི་དལ་འབབ་རྒྱུན། །རྗེ་བཙུན་བླ་མ་མཆོག་ལ་འབུལ་བར་བགྱི། །ཐང་དང་ཆུ་སྐྱེས་རྣམ་བཀྲའི་མེ་ཏོག་ཚོགས། །དབང་པོའི་གཞུ་བཞིན་བར་སྣང་
ལྡིང་ཁང་ཅན། །སྨན་སྣའི་སྤོས་བསྲེགས་དུད་སྤྲིན་ལང་ལིང་དུ། །གཡོ་བས་ནམ་མཁའ་ཁྱབ་པར་གོས་བཞིན་དཀྲིས། །ཉི་མའི་དཀྱིལ་འཁོར་འབུམ་ཕྲག་ཤར་བ་ལྟར། །སྣང་གསལ་སྒྲོན་མེས་འཇིག་རྟེན་མུན་པ་
འཕྲོག་ག་བུར་ཙན་དན་ཆུས་བགོས་བྱུག་པ་ཡིས། །ཐུགས་ཀར་བདེ་བ་སྐྱེད་བྱེད་དྲི་ཆབ་དང། །བརྒྱ་ཕྲག་རོ་ལྡན་བདུད་རྩི་སྦྱར་བའི་ཟས། །ལུས་མཆོག་བརྟས་བྱེད་ལྷུན་པོ་ལྟ་བུར་སྤུངས། །རྒྱུད་དཀྲོལ་བརྡུང་དང་
འབུད་པའི་བྱེ་བྲག་ལས། །སྣ་ཚོགས་སྒྲ་དབྱངས་རྣ་བའི་དགའ་སྟོན་འཇེབས། །ཡིད་འཕྲོག་འཁྲི་ཤིང་ལྟ་བུར་ལྡེམ་པའི་ལུས། །ཟླ་བའི་བཞིན་ངོམ་གཟུགས་ཀྱི་མཛེས་བ་སྟོན། །སྙན་པའི་གླུ་ལེན་ལུས་ལས་

[027A]༄༅། །དྲི་བཟང་འཐུལ། །མ་མཆུའི་རོ་བདའ་རེག་བྱས་དགའ་བ་སྟེར། །དབང་པོའི་ཡུལ་དུ་གང་ཤར་སྣང་བ་རྣམས། །འདོད་ཡོན་ལྷ་མོའི་རོལ་པར་མངོན་སྤྲུལ་ནས། །ཁྲག་མེད་བདེ་བའི་སྙིང་པོ་
སྤེལ་བགྱི་ན། །དགྱེས་བཞིན་རོལ་ལ་དངོས་གྲུབ་སྩལ་དུ་གསོལ། །འཇིག་རྟེན་ལེགས་བྱས་རླབས་ཆེན་ཆུ་མཚོ་ལས། །འོངས་པའི་ཕུན་ཚོགས་དཔག་བསམ་ཤིང་གི་རྩེར། །ཅི་འདོད་འབྲས་བུ་རང་གིར་བཟུང་བའི་
དཔྱིད། །མ་ལུས་བདག་བློས་བླངས་ནས་འབུལ་བར་བགྱི། །སྣོད་ཀྱིས་གཞི་ཁོ་ལག་ཡངས་པའི་ཁྱོན། །སྣ་ཚོགས་རྩི་ཤིང་མེ་ཏོག་ནགས་སྨན་སོགས། །བདག་ཏུ་མ་བཟུང་ཅི་འདོད་འབྱོར་པ་ཡིས། །ཞུམ་པ་མེད་པར་
རྒྱལ་བ་སྲས་བཅས་མཆོད། །རྒྱ་དང་ཕྱོགས་སུམ་ཆད་མཆོད་པའི་སྤྲིན། །ཞིང་ཀུན་ཁྱབ་པར་ཏིང་འཛིན་གྱིས་བཀང་སྟེ། །ཀུན་བཟང་རྣམ་སྤྲུལ་འཇིག་རྟེན་ལས་འདས་པའི། །བླ་མེད་མཆོད་པ་མཆོག་གསུམ་
རྣམས་ལ་འབུལ། །རང་གི་ལུས་ངག་ཡིད་གསུམ་ཕང་མེད་དུ། །མ་ཞུམ་བསམ་པ་ཐག་པས་བྲན་དུ་འབུལ། །ཐོས་བསམ་སྒོམ་སོགས་དགེ་ཚོགས་མཐའ་ཡས་ལ། །བཀའ་བཞིན་སྒྲུབ་པའི་མཆོད་པས་མཉེས་
གྱུར་ཅིག་ ནང་གི་མཆོད་པ་ནི།  སྟོང་གསུམ་ལྟར་ཡངས་མཚན་ལྡན་ཐོད་པའི་ནང། །རིགས་ལྔ་ཡབ་ཡུམ་ཡེ་ཤེས་རང་བཞིན་རྫས། །ཤ་དང་བདུད་རྩི་སྦྱངས་རྟོགས་སྦར་བའི་བཅུད། །ཟག་མེད་ནང་གི་མཆོད་

[027B] ། གསང་བའི་མཆོད་པ་ནི།  བཞིན་མཛེས་ཤིན་ཏུ་གཞོན་པའི་ལང་ཚོ་ཅན། །ཕྲ་ཞིང་ལྡེམ་པའི་ཡིད་འཕྲོག་ཕོ་ཉ་མོ། །གསང་བའི་པད་མ་བཞད་པའི་འདོད་ཆགས་ཆེས། །ལྷན་སྐྱེས་བདེ་བའི་དགའ་སྟོན་མཆོག་
ལ་རོལ། ། དེ་ཁོ་ན་ཉིད་ཀྱི་མཆོད་པ་ནི།  བདེ་བ་ཆེན་པོ་འབར་བའི་ཞུགས་ཀྱི་ཁར། །མཚན་འཛིན་ཡས་ཤིང་བསྲེགས་པའི་གཟིགས་ངོ་རུ། །གནས་ལུགས་སྟོང་པ་ཉིད་དང་རོ་མཉམ་པའི། །བླ་མེད་མཆོད་པས་རྟག་ཏུ་མཉེས་
གྱུར་ཅིག་ བཤགས་པ་ནི།  ཉོན་མོངས་ཤུགས་དང་ལྡན་པའི་གླང་སྨྱོན་ཁྱུ། །སྒོ་གསུམ་མི་དགེར་འཁྱོར་བའི་གོམ་སྟབས་ལས། །སྟོབས་བཞིའི་ཟབ་གནད་ལྕགས་ཀྱུ་རྣོན་པོ་ཡིས། །ཉེར་དྲངས་བསམ་པ་ཐག་པས་
བཤགས་པར་བགྱི། ། རྗེས་སུ་ཡི་རང་བ་ནི།  རང་དང་གཞན་རྒྱུད་ཆོས་དཀར་རླབས་ཀྱི་འཛུམ། །གཡོ་བའི་རྫིང་བུར་འཁྲུངས་པའི་དགེ་ཚོགས་ཕུལ། །བཅུད་ལྡན་འདབ་མ་བཞད་པའི་ཟིལ་མངར་ལ། །བདག་ཅག་
སྙིང་ནས་དགའ་ཞིང་ཡི་རང་ངོ། ། ཆོས་འཁོར་བསྐོར་བར་བསྐུལ་བ་ནི།  སྣ་ཚོགས་ལུས་ཅན་ཁམས་དང་བསམ་པ་བཞིན། །ཆོས་ཕུང་བརྒྱད་ཁྲི་བཞི་སྟོང་སྒོ་ཕྱེ་སྟེ། །མངོན་མཐོ་ངེས་ལེགས་བདེ་འབྲས་གཏོང་ཕོད་ཀྱིས། །
ཟབ་རྒྱས་ཆོས་ཀྱི་འཁོར་ལོ་སྐོར་དུ་གསོལ། ། མྱ་ངན་ལས་མི་འདའ་བར་གསོལ་བ་ནི།  །འདྲེན་པ་གང་དག་ཟུང་འཇུག་ཟ་མ་ཏོག་ཐུན་མོང་གདུལ་བྱར་བསྟན་པའི་གཟུགས་ཀྱི་སྐུ། །མྱ་ངན་འདའ་བཞེད་དེ་

[028A]༄༅། །དག་ཐམས་ཅད་ལ། །འཁོར་བམ་སྟོང་བར་དུ་བཞུགས་གསོལ་འདེབས། ། བསྔོ་བ་ནི།  བདག་གཞན་དགེ་ཚོགས་ཕུང་པོ་གཅིག་བསྡུས་ནས། །མར་གྱུར་འགྲོ་རྣམས་བདེ་དང་ལྡན་པ་དང། །མཐར་
ཐུག་བྱང་ཆུབ་འབྲས་བུའི་དགའ་སྟོན་ལ། །ལྟན་ཅིག་ཅི་དགར་སྤྱོད་པའི་རྒྱུར་བསྔོའོ། ། དེ་ལྟར་ཡན་ལག་བདུན་པ་བྱས་རྗེས། བླ་མའི་སྐྱོན་རྟོག་གི་བློ་གཏན་ནས་མ་ཤོར་ཞིང། སྙིང་ནས་ཡོན་ཏན་དྲན་པའི་སྒོ་ནས་གསོལ་བ་འདེབས་པ་ནི།  ཐོག་མེད་བརླང་སྤྱོད་
དམུ་རྒོད་སེམས་རྟའི་ཁ། །སོ་ཐར་ཚུལ་ཁྲིམས་སྲབ་ཀྱིས་བཅིངས་པ་ཡིས། །རྟག་ཏུ་དྲེན་ཤེས་ཕྱོགས་སུ་སྲུང་བྱེད་པའི། །དགེ་སྦྱོང་འདུལ་པ་འཛིན་པར་གསོལ་བ་འདེབས། །བདག་བས་གཞན་ལ་གཅེས་པའི་བྱང་སེམས་
སྨན། །ཉེས་བརྒྱའི་གཅོང་ནད་སེལ་བའི་ཐབས་མཁས་ཆེས། །ཕྱིན་དྲུག་ལམ་བཟང་ཡོངས་སུ་རྫོགས་མཛད་པའི། །བླ་མེད་རྒྱལ་བའི་སྲས་པོར་གསོལ་བ་འདེབས། །གང་གི་བ་སྤུའི་སྒོ་ཡི་ཞིང་རེ་ལ། །རབ་འབྱམས་རྒྱལ་བའི་
བཀོད་པ་ལེགས་རྫོགས་ཕྱིར། །སྲི་ཞུ་ཆུང་ངུས་རླབས་ཆེན་དགེ་ཚོགས་གཏེར། །སྡུད་མཛད་མཆོད་ཡུལ་དམ་པར་གསོལ་བ་འདེབས། །མཚན་ཙམ་རྣ་བར་ལྷུངས་པའི་དགེ་བས་ཀྱང། །གནས་སྐབས་མཐར་ཐུག་ལེགས་ཚོགས་
མ་ལུས་པ། །སྩོལ་མཛད་བཀའ་དྲིན་ཅན་གྱི་བླ་མ་ལ། །སྒོ་གསུམ་གུས་པས་བཏུད་ཅིང་གསོལ་བ་འདེབས། །ཕུང་ཁམས་སྐྱེ་མཆེད་ལྷ་དང་ལྷ་མོ་ཡི། །རྣམ་རོལ་དཀྱིལ་འཁོར་འཁོར་ལོ་བྱེ་བ་བརྒྱར། །སྤྲོ་དང་བསྡུ་མཛད་རྡོ་རྗེ་

[028B] །དཔལ་ལྡན་རིགས་ཀུན་གཙོ་བོར་གསོལ་བ་འདེབས། །མི་ཤིགས་རླུང་གི་འཕྲུལ་ལས་འཇའ་ཚོན་ལྟར། །ཅིར་ཡང་འཆར་བཟོད་ངོ་མཚར་རྡོ་རྗེའི་ཁམས། །གསང་གསུམ་ངོ་བོ་གཅིག་ཏུ་གྲུབ་པའི་སྐུ། །སྟོན་
མཛད་ཐོག་མའི་མགོན་པོར་གསོལ་བ་འདེབས། །ཀུན་ཏུ་བཟང་པོ་ཆོས་རྣམས་ཀུན་གྱི་གཤིས། །ཐོག་མཐའ་མེད་པའི་རང་བཞིན་འོད་གསལ་བ། །དོན་དམ་བྱང་ཆུབ་སེམས་མཆོག་ལྷན་སྐྱེས་ཀྱི། །བདེ་བའི་ངོ་བོ་གཅིག་
པུར་གསོལ་བ་འདེབས། ། ཞེས་པ་དང། གཞན་ཡང་བླ་མའི་སྐུ་བསྟོད་གསོལ་འདེབས་སོགས་སྐབས་སུ་ག་འབབས་ཀྱིས་སྙིང་ཐག་པ་ནས་གསོལ་བ་བཏབ་པའི་མཐར་འདོད་བྱའི་དོན་ལ་སྨོན་ལམ་དང་གསོལ་བ་འདི་ལྟར་གདབ་པར་བྱའོ།  །སྐྱབས་གནས་ཀུན་འདུས་
ཐེག་མཆོག་བླ་མ་རྗེ། །ཡོན་ཏན་ཀུན་གྱི་རྩ་བར་ངེས་རྙེད་ནས། །བསམ་དང་སྦྱོར་བས་ཚུལ་བཞིན་བསྟེན་པ་ཡིས། །སྐྱོ་མེད་ནོར་བཟང་ལྟ་བུར་བྱིན་གྱིས་རློབས། །སྔོན་ཆད་མི་ཁོམ་བརྒྱད་ཀྱི་ཀློང་འཁོར་དུ། །ལས་ངན་རྒྱུན་
ཕྱོགས་ཁྱེར་ཡང་ལན་ཅིག་ཙམ། །རྙེད་དཀའི་དལ་འབྱོར་རྟེན་བཟང་འདི་ཉིད་ལ། །སྙིང་ནས་དམ་ཆོས་སྒྲུབ་པར་བྱིན་གྱིས་རློབས། །རླུང་དམར་ནང་གནས་སྣུམ་ཟད་མར་མེ་བཞིན། །འཆི་བདག་དགྲ་པོའི་ལག་ན་ཆུད་པའི་
སྲོག་དེ་རིང་ཉིད་ཀྱང་མི་གཅོད་གདེངས་མེད་པས། །རྟག་འཛིན་ཕྱི་བཤོལ་བཟློག་པར་བྱིན་གྱིས་རློབས། །རི་མོར་བྲིས་པའི་དམྱལ་བའི་གཟུགས་བརྙན་ཙམ། །མཐོང་ཡང་འཇིགས་བསྙེར་བའི་བརྣག་དཀའི་ཁུར། །ངན་སོང་སྡུག་

[029A]༄༅། །བསྔལ་མི་བཟོད་ཤེས་པ་ཡིས། །ཞེས་ལོག་སྐྱོ་བ་བསྒོམ་པར་བྱིན་གྱིས་རློབས། །འཁོར་འདས་ལེགས་ཚོགས་མ་ལུས་སྩོལ་མཛད་པའི། །དཀོན་མཆོག་རིན་ཆེན་གསུམ་ལ་སྐྱབས་གསོལ་ཞིང། །
སྙིང་ནས་ཡིད་ཆེས་བློ་གཏད་དག་སྣང་གིས། །སླུ་མེད་རེ་བ་སྐོང་བར་བྱིན་གྱིས་རློབས། །རང་རྒྱུད་དགེ་དང་མི་དགེའི་ལས་ཀྱི་འབྲས། །གྲངས་མེད་བསྐལ་པའི་མཐར་ཡང་མི་སླུ་བར། །བདེ་སྡུག་ཐོག་ཏུ་འབབ་པང་གནད་
རིག་པས། །བླང་དོར་ཚུལ་བཞིན་སྤྱོད་པར་བྱིན་གྱིས་རློབས། །བདེ་འགྲོ་ན་ཡང་ལས་ཉོན་གཞན་དབང་གིས། །མཐའ་མེད་སྡུག་བསྔལ་གསུམ་འབར་མེ་འོབས་བཞིན། །སྲིད་པའི་ཕུན་ཚོགས་བསླུ་འབྲིད་མཚང་རིག་ནས། །ངེས་
འབྱུང་བཅོས་མིན་སྐྱེ་བར་བྱིན་གྱིས་རློབས། །བསླབ་གསུམ་གླང་པོའི་བཞོན་པ་ལ་བརྟེན་ནས། །ཐར་པ་རིན་ཆེན་གླིང་དུ་ཕྱིན་པ་དང། །ཁྱད་པར་སོ་སོ་ཐར་པའི་སྡོམ་པ་ལ། །སྲོག་བཞིན་གཅེས་པས་སྲུང་བར་བྱིན་གྱིས་སློབས། །
ཉམ་ཐག་འཁོར་བར་འཁྱམས་པའི་སེམས་ཅན་ཀུན། །ཡང་ཡང་དྲིན་གྱིས་བསྐྱངས་པའི་མར་ཤེས་ནས། །ཕན་བཏགས་དྲིན་དྲན་བྱས་པ་དྲིན་གཟོ་བའི། །ཕན་སེམས་སྙིང་དུ་འགྲོགས་པར་བྱིན་གྱིས་རློབས། །ཡིད་འོང་
གཉེན་དུ་མཐོང་བས་འགྲོ་བ་ཀུན། །དལ་མེད་སྡུག་བསྔལ་མནར་བ་མ་བཟོད་དེ། །གཞན་ཕན་ཁུར་ཆེན་རང་གི་སློས་བླངས་པའི། །ལྷག་བསམ་བཅོས་མིན་སྐྱེ་བར་བྱིན་གྱིས་རློབས། །རང་ལ་གཅེས་གཟུང་གནས་སྐབས་

[029B] །སྡུག་བསྔལ་འཚེ་བ་འབོད་པའི་གཡབ་མོ་བཞིན། །གཞན་དག་གཅེས་འཛིན་འདི་ཕྱིའི་དོན་འགྲུབ་པར། །རིག་ནས་བདག་གཞན་བརྗེ་ནུས་བྱིན་གྱིས་རློབས། །སེམས་ཅན་ཕན་ཕྱིར་སངས་རྒྱས་དོན་གཉེར་བའི། །བྱང་
ཆུབ་སེམས་ཆུས་བདག་རྒྱུད་བརླན་པ་དང། །སྨོན་དང་འཇུག་པའི་སེམས་ཀྱི་བསླབ་བྱ་ལ། །བླང་དོར་སྙིང་པོར་བྱེད་པར་བྱིན་གྱིས་རློབས། །རང་གི་ལུས་དང་ལོངས་སྤྱོད་དགེ་བའི་ཚོགས། །སེམས་ཅན་ཀུན་ལ་སེར་སྣ་མེད་པའི་
བློས། །མ་ཆགས་གཏོང་སེམས་སྤེལ་བའི་ཉམས་ལེན་གྱིས། །སྤྱིན་པའི་ཕར་ཕྱིན་རྫོགས་པར་བྱིན་གྱིས་རློབས། །ཉེས་པར་སྤྱོད་པའི་ཆུ་ཀླུང་ཤུགས་ལྡོག་པའི། །སྤོང་སེམས་སྡོམ་པའི་ཆུ་ལོན་བརྟན་པོ་དང། །དགེ་བ་ཆོས་
སྡུད་སེམས་ཅན་དོན་བྱེད་པའི། །ཚུལ་ཁྲིམས་ཕར་ཕྱིན་རྫོགས་པར་བྱིན་གྱིས་རློབས། །སྐྱེ་དགུ་མ་ལུས་ཁྲོས་ཤིང་དགྲར་ལངས་ཀྱང། །ལན་དུ་མི་འཁྲུགས་སྡུག་བསྔལ་དང་ལེན་པའི། །དཀའ་སྤྱད་ཁུར་དུ་ཐེག་པའི་
ཐབས་ཀྱི་ཕུལ། །བཟོད་པའི་ཕར་ཕྱིན་རྫོགས་པར་བྱིན་གྱིས་རློབས། །གང་བརྩམས་ལས་ཀྱི་མཐའ་ལ་མ་སྐྱེ་བར། །འབད་པས་ཡོན་ཏན་མ་ལུས་བསྐྱེད་པའི་གཞི། །རྟག་ཏུ་ཞུམ་དང་ལེ་ལོ་མེད་པ་ཡི། །བརྩོན་འགྲུས་ཕར་
ཕྱིན་རྫོགས་པར་བྱིན་གྱིས་རློབས། །ཕྱི་རོལ་གཡེང་བཞི་ནས་རྩེ་གཅིག་ཏུ། །གཞན་དུ་མི་རྟོག་ཏིང་འཛིན་བརྟན་པོ་ཡིས། །ཤིན་སྦྱངས་དགའ་པ་རྒྱས་པའི་རྣལ་འབྱོར་ཆེ། །བསམ་གཏན་ཕར་ཕྱིན་རྫོགས་པར་བྱིན་གྱིས་

[030A]༄༅། །རློབས། །ཆོས་རྣམས་ཀུན་གྱི་རང་དང་སྤྱི་ཡི་མཚན། །མ་འདྲེས་ལྷག་བར་མཐོང་བའི་རྣམ་འབྱེད་ཀྱིས། །ཇི་ལྟ་ཇི་སྙེད་ཆོས་ཀུན་རིག་པ་ཡི། །ཤེས་རབ་ཕར་ཕྱིན་རྫོགས་པར་བྱིན་གྱིས་རློབས། །དེ་
ཉིད་དཔྱོད་པའི་རིགས་པ་ཡང་དག་གིས། །མཚན་འཛིན་དམིགས་གཏང་པ་ཤིག་པའི་མཉམ་གཞག་ངོར། །ནམ་མཁའ་ལྟ་བུ་མཐའ་བྲལ་དབུ་མའི་ལྟས། །བདེན་འཛིན་རྩད་ནས་གཅོད་པར་བྱིན་གྱིས་རློབས། །ཀུན་རྫོབ་སྣང་
བ་དབང་པོའི་གཞུ་རིས་ལྟར། །མ་བརྟགས་ཉམས་སུ་མཚར་བའི་ལྟ་དམོ་ལ། །རང་བཞིན་སྟོང་པར་གོ་བའི་ཟུང་འཇུག་གིས། །རྗེས་ཐོབ་སྒྱུ་མར་ཤེས་པར་བྱིན་གྱིས་རློབས། །ཐར་འདོད་ཀུན་གྱི་བགྲོད་པ་གཅིག་པུའི་ལམ། །ཐུན་
མོང་སྔོན་འགྲོས་བདག་རྒྱུད་ལེགས་སྦྱངས་ནས། །རྡོ་རྗེ་སློབ་དཔོན་དཀྱིལ་འཁོར་གཙོ་བོའི་དྲུང། །རྣམ་དག་དབང་བཞིས་སྨིན་པར་བྱིན་གྱིས་རློབས། །མ་དག་སྣོད་བཅུད་དཀྱིལ་འཁོར་འཁོར་ལོ་རུ། །གསལ་སྣང་ང་རྒྱལ་བརྟན་
པོའི་རིམ་པ་ཡིས། །སྐྱེ་འཆི་བར་དོ་གསུམ་སྦྱོང་སྐུ་གསུམ་གྱི། །སྨིན་བྱེད་མཐར་ཕྱིན་འགྲུབ་པར་བྱིན་གྱིས་རློབས། །རང་ལུས་གནད་དུ་བསྣུན་པའི་ལྡེ་མིག་གིས། །རྫོགས་རིམ་གསང་མཐའི་མཛོད་ལས་ཟུང་འཇུག་ནོར། །
བསམ་འཕེལ་རྡོ་རྗེ་འཆང་བ་ཚེ་འདི་ལ། །རྙེད་ནས་འགྲོ་ཀུན་སྒྲོལ་བར་བྱིན་གྱིས་རློབས། །ཚེ་རབས་ཀུན་ཏུ་དགེ་བའི་བཤེས་གཉེན་ཆེས། །རྗེས་བཟུང་ཟབ་རྒྱས་བདུད་རྩིས་འཚོ་བ་དང། །བཀའ་བཞིན་དམ་ཆོས་སྒྲུབ་པ་

[030B] །དོན་གཉིས་མཐར་ཕྱིན་འགྲུབ་པར་བྱིན་གྱིས་རློབས། །མདོ་སྔགས་ལེགས་བཤད་ཀུན་ལ་འཁྲུལ་པ་ཡི། ཆ་ཤས་ཙམ་སྤངས་བླ་མེད་གདམས་པའི་ཕུལ། །བློ་བཟང་གྲགས་བསྟན་སྐྱེ་བ་ཐམས་ཅད་དུ། །འཛིན་ཅིང་ཕྱོགས་
བརྒྱར་སྤེལ་ནུས་བྱིན་གྱིས་རློབས། །མདོར་ན་གནས་སྐབས་དམ་ཆོས་སྒྲུབ་པའི་རྐྱེན། །རབ་འབྱམས་ལས་ཀུན་ཐོགས་མེད་ཡིད་བཞིན་འགྲུབ། །མཐར་ཐུག་སྐུ་གསུམ་དབྱེར་མེད་རྡོ་རྗེ་འཆང། །ད་ལྟ་ཉིད་དུ་ཐོབ་པར་བྱིན་གྱིས་
རློབས། །དེ་ལྟར་ཤུགས་དྲག་གསོལ་བ་བཏབ་པའི་མཐུས། །བླ་མའི་སྤྱི་མགྲིན་སྙིང་གའི་འབྲུ་གསུམ་ལས། །འོད་དང་བདུད་རྩི་དཀར་དམར་མཐིང་ག་གསུམ། །རིམ་དང་རིག་ཅར་རྒྱུ་ན་མི་ཆད་པར་འཕྲོས། །རང་གི་གནས་
གསུམ་ཐིམ་པས་སྒྲིབ་བཞི་དག་སྐུ་གསུང་ཐུགས་དང་འཕྲིན་ལས་བྱིན་རླབས་ཞུགས། །དབང་བཞི་ཐོབ་ཅིང་མཐར་ཐུག་རྒྱལ་བ་ཡི། །སྐུ་བཞི་མངོན་དུ་གྱུར་པའི་ནུས་པ་བཞག་སླར་ཡང་བླ་མ་དགྱེས་བཞིན་གཙུག་ནས་
བྱོན། །སྙིང་དབུས་པདྨ་འདབ་བརྒྱད་གེ་སར་ལ། །སེམས་དང་དབྱེར་མེད་སྐྱིལ་ཀྲུང་མི་བཤིག་པས། །བྱང་ཆུབ་སྙིང་པོའི་བར་དུ་འབྲལ་མེད་གྱུར། ། དེ་ལྟར་ཉམས་སུ་བླངས་པའི་རྗེས་བསྔོ་བ་སྨོན་ལམ་བཀྲ་ཤིས་སོགས་སྤྱི་ལྟར་བྱའོ། །།
དཔལ་ལྡན་རིགས་བརྒྱའི་བདག་པོ་རྡོ་རྗེ་ཅན། །སྙིགས་དུས་བཤེས་གཉེན་རྣམ་རོལ་བླ་མ་མཆོག་བྱིན་རླབས་ཁོག་པ་ཡངས་པོའི་དུན་དཧུ་བཧའི་བསྐུལ་ནས་གཏན་མདུན་གྲུབ་པའི་སྒྲ་དབྱངས་ལྡིར། །འདིར་འབད་དགེ་ཚོགས་གཅིག་

[031A]༄༅། །ཏུ་དཀར་བ་ཡི། །འབྲས་བུ་མཐའ་ཡས་སེམས་ཅན་མ་ལུས་པ། །ཐེག་མཆོག་ལམ་སྟོན་རྗེ་དང་མི་འབྲལ་བས། །མཆོག་ཐུན་དངོས་གྲུབ་ཅི་དགར་ཐོབ་གྱུར་ཅིང། ། དེ་ལྟར་ལམ་ཟབ་མོ་བླ་མའི་རྣལ་
འབྱོར་ཇི་ལྟར་ཉམས་སུ་ལེན་པའི་ཚུལ་དངོས་གྲུབ་ནོར་བུའི་བང་མཛོད་ཅེས་པ་འདི་ནི་བསྟན་པའི་གསལ་བྱེད་དུ་བྱུར་པའི་དམར་ཆེན་པོ་ལྕང་སྐྱ་མཆོག་སྤྲུལ་རིན་པོ་ཆེ་ནས། ངེད་རང་དང་འབྲེལ་བའི་བླ་མའི་རྣལ་འབྱོར་ཞིག་དགོས་ཞེས་བསྐུལ་མ་གནང་བའི་གསུང་ནན་ལྡོག་མ་ནུས་པས་གཡར་ཁྲལ་ཙམ་དུ་ཤཱཀྱའི་དགེ་
སློང་ཆོས་མེད་ཆོས་ལྟར་བཅོས་པའི་སྙོམས་ལས་མཁན་བློ་བཟང་བསྐལ་བཟང་རྒྱ་མཚོས་སྒར་བོད་དུ་འདེགས་པའི་བཤུལ་ལམ་ལི་ཐང་ཆོས་ཀྱི་སྡེའི་ཉེ་ཞོལ་སྒར་ཐོག་ཏུ་སྦྱར་བའི་ཡི་གེ་བ་ནི་དྲུང་ཡིག་ཚངས་སྐྱེས་བློ་ལྡན་ནོ།།    ༈    །།རྗེ་བཙུན་མ་སྒྲོལ་མ་དང་བླ་མ་དབྱེར་
མེད་དུ་མཆོད་ཅིང་གསོལ་བ་འདེབས་པའི་རྣལ་འབྱོར་སྐུ་གསུམ་ནོར་བུའི་གཏེར་མཛོད་ཅེས་བྱ་བ་བཞུགས་སོ།  །གང་གི་གསང་གསུམ་ཟ་མ་ཏོག་གི་མཛོད། །འཕྲིན་ལས་བསམ་འཕེལ་ནོར་བུས་ཡོངས་གཏམས་ལས། །ཆོས་ནོར་འདོད་ཐར་སྟེར་བའི་རྗེ་
བཙུན་མ། །མྱུར་སྐྱོབ་ལྷ་མོས་རྟག་ཏུ་སྐྱོང་བར་མཛོད། །བསམ་གྱིས་མི་ཁྱབ་མཁྱེན་བརྩེ་ནུས་པའི་མཐུ། །དོན་ཡོད་འཕྲུལ་གྱི་ཞགས་པ་བརྐྱངས་པ་ལས། །དངོས་གྲུབ་རྗེས་སུ་མྱུར་མགྱོགས་འདྲེན་པའི་སླད། །ཉམས་ལེན་སྙིང་པོ་
གསལ་བ་འདི་ན་འགོད། ། འདིར་རྗེ་བཙུན་མ་སེང་ལྡེང་ནགས་ཀྱི་སྒྲོལ་མ་དང་བླ་མ་དབྱེར་མེད་དུ་བསྐོམས་ནས་མཆོད་ཅིང་གསོལ་བ་འདེབས་པའི་རྣལ་འབྱོར་ཇི་ལྟར་བྱ་བ་ལ། སྔོན་དུ་སྐྱབས་སུ་འགྲོ་བ་དང། ཐེག་ཆེན་ཆོས་སུ་འགྲོ་བའི་ཐབས་གཅིག་པུ་སེམས་བསྐྱེད། ཚད་མེད་བསྒོམ་པ་སྔོན་དུ་

[031B]  །ཨོཾ་སྭ་བྷཱ་ཝ་ཤུདྡྷཱ་སརྦ་དྷརྨཱ་སྭ་བྷཱ་ཝ་ཤུདྡྷོཉཧཾ། མཚན་འཛིན་དམིགས་གཏད་བྲལ་བ་ཆོས་ཀྱི་དབྱིངས། །དབྱེར་མེད་རང་སེམས་དག་པའི་མདུན་གྱི་མཁར། །ཡིད་འཕྲོག་པད་སྔོང་རབ་
རྒྱས་གེ་སར་རྩེར། །བསིལ་སྦྱིན་ཟླ་བ་ཉ་གང་གདན་གྱི་སྟེང། །ཏཱཾ་ལས་རྩ་བའི་བླ་མ་སྒྲོལ་མཛད་ཡུམ། །མརྒད་མདངས་འཛིན་ཞལ་གཅིག་ཕྱག་གཉིས་མ། །ཕྱག་གཡས་མྖྒོ་སྦྱིན་གཡོན་པས་ཉམ་ཐག་འགྲོར། །དབུགས་
དབྱུང་སྐྱབས་སྦྱིན་ཕྱག་རྒྱའི་མཐབ་སྲིན་ལས། །ཨུཏྤལ་སྡོང་བུ་རབ་ལྡེམ་སྙན་ཐད་དུ། །འདབ་རྒྱས་ཞལ་གྱི་མཛེས་པར་ཆགས་པས་བཞད། །ཡིད་འཕྲོག་མཚན་དཔེ་ཕུན་ཚོགས་གཅིག་བསྡུས་པའི། །སྐུ་མཆོག་རྒྱན་ངང་ན་བཟས་
མངོན་པར་ཀླུབས། །གཡས་བརྐྱང་གཡོན་བསྐུམ་ཉི་མ་འབུམ་གྱི་ཟེར། །རབ་འབྱམས་ཞིང་གི་ཁྱོན་འགེངས་གནས་གསུམ་དུ། །དཀར་དམར་མཐིང་གའི་འབྲུ་གསུམ་ཐུགས་ཀ་ནས། །ཏཱཾ་ཡིག་ལས་འཕྲོས་འོད་ཟེར་ཞགས་པ་ཡིས། །
ཕྱོགས་བཅུའི་རྒྱལ་བ་རྒྱ་མཚོ་མ་ལུས་པའི། །ཐུགས་ཀར་བཏབ་པས་ཡེ་ཤེས་ལྷ་ཚོགས་རྣམས། །སྤྱན་དྲངས་ཛཿ་ཧཱུཾ་བཾ་ཧོཿ་ས་གཉིས་མེད་གྱུར། །མཆོག་དང་ཐུན་མོང་དངོས་གྲུབ་པད་མོའི་ཚལ། །ཁྱོད་མཚན་ཉི་མའི་ཟེར་གྱི་སྣང་བས་
ཀྱང། །ལེགས་བར་གྲོལ་མཛད་སྐྱབས་མཆོག་བླ་མ་རྗེ། །མ་ལུས་རྒྱལ་བའི་འདུས་ཞལ་ལ་ཕྱག་འཚལ། །འཁོར་གསུམ་མཚན་མ་བྲལ་བའི་ཡིད་ཀྱི་མཁར། །ཀུན་བཟང་མཆོད་སྤྲིན་གཏིབས་པའི་སྤྲིན་སྣའི་རྩེར། །ཡིད་འོང་འཆི་

[032A]༄༅། །མེད་བུ་མོ་བྱེ་བ་བརྒྱས། །རིན་ཆེན་བུམ་པ་ལས་འོངས་ཆུ་བཞི་བསྒྲེངས། །ལྷ་རྫས་མེ་ཏོག་རྣམ་བཀྲའི་ལྡིང་ཁང་དུ། །དྲི་ཞིམ་བདུག་པ་འཁྱིལ་ཞིང་སྣང་གསལ་འབར། །སྨན་མཆོག་དྲི་དང་རོ་
བརྒྱ་ལྡན་པ་ཡི། །ཞལ་ཟས་སྣ་ཚོགས་གླུ་དབྱངས་རོལ་མོ་འཁྲོལ། །གཞན་ཡང་འདོད་ཡོན་རྣམ་ལྔ་རིན་ཆེན་བདུན། །བཀྲ་ཤིས་རྫས་རྟགས་ལྷ་མིའི་དཔལ་འབྱོར་སོགས། །འཇིག་རྟེན་འཇིག་རྟེན་ལས་འདས་མཆོད་པ་རྣམས་
བླ་མ་ལྷ་ཡི་ཚོགས་རྣམས་མཉེས་ཕྱིར་འབུལ། །ཨོཾ་རཏྣ་གུ་རུ་ཨཱརྱ་ཏཱ་རེ་ས་པ་རི་ཝཱ་ར་ཨརྒྷཾ་ སོགས་ཀྱིས་མཆོད། མཎྜལ་རྒྱས་བསྡུས་ཇི་ལྟར་རིགས་པ་གང་མང་ཕུལ་རྗེས།  སྐྱབས་གནས་ཀུན་འདུས་དྲིན་ཅན་རྩ་བའི་བླ་མ་དང་གཉིས་སུ་མེད་
བའི་རྗེ་བཙུན་འཕགས་མ་སྒྲོལ་མ་ལ་གསོལ་བ་འདེབས་སོ་བདག་གི་ལུས་ངག་ཡིད་གསུམ་བྱིན་གྱིས་རློབ་ཏུ་གསོལ། ངེས་པར་འབྱུང་བའི་བསམ་པ་བཅོས་མ་མ་ཡིན་པས་དྲངས་ཏེ་བྱམས་པ་དང་སྙིང་རྗེ་བྱང་ཆུབ་ཀྱི་སེམས་མཐའ་བྲལ་
དབུ་མའི་ལྟ་བ་ཕྱིན་དྲུག་གི་སྤྱོད་པ་སྤྱི་དང། རྡོ་རྗེ་ཐེག་པའི་མཚན་བཅས་དང་མཚན་མེད་རིམ་གཉིས་ཀྱི་རྣལ་འབྱོར་ཟབ་མོ་ཉམས་སུ་ལེན་ནུས་པར་བྱིན་གྱིས་རློབ་ཏུ་གསོལ། ཚེ་རབས་ཐམས་ཅད་དུ་འཕགས་མ་སྒྲོལ་མཛད་ཡུམ་
གྱིས་ཐེག་པ་ཆེན་པོའི་དགེ་བའི་བཤེས་གཉེན་མཛད་དེ་འགྲོ་བ་ཐམས་ཅད་སྒྲོལ་བའི་དེད་དཔོན་ཆེན་པོར་འགྱུར་བར་བྱིན་གྱིས་རློབ་ཏུ་གསོལ།  ཞེས་ནན་ཏན་དུ་གསོལ་བ་བཏབ། ཡན་ལག་ལྟག་མ་ནི།  ཐོག་མེད་དུས་ནས་སྒོ་གསུམ་གླང་

[032B] །ཉོན་མོངས་མཚོན་ཆ་རྣོམ་པོས་གཏན་བདེའི་སྲོག་འབྲལ་ལ་རིངས་པར་ཆས་པའི་ཉེས་ཆོགས་རྣམས། །བསམ་པ་ཐག་པས་བཤགས་ཤིང་སྡོམ་པར་བགྱི། །མཐའ་ཀླས་རྒྱལ་བ་རྒྱལ་སྲས་ཉན་རང་སོགས། །གཞན་རྒྱུད་རྣམ་
པར་དཀར་བའི་དགེ་ཚོགས་དང། །སྔོན་བསགས་ལེགས་བྱས་རང་གི་འབྱོར་པ་ལ། །རློ་མ་སེམས་མེད་པའི་དགའ་བས་ཡི་རང་ངོ། །གདུལ་བྱའི་ཁམས་དང་རིགས་ཀྱི་ས་བོན་ལས། །མཐོ་རིས་བྱང་གྲོལ་བདེ་འབྲས་གཡུར་ཟབ། །
སྤེལ་ཕྱིར་གང་འཚམ་ཆོས་ཀྱི་ཕུང་པོ་ཡི། །སྒྲང་ཆར་ནམ་ཡང་ཆད་པ་མེད་དབབ་གསོལ། །སྐྱེ་འཆིན་རྒ་སྤངས་པའི་རྡོ་རྗེའི་སྐུ། །རྟག་བརྟན་ཞི་བ་གཡུང་དྲུང་ཁམས་ཆེན་པོ། །ཐ་མ་ལ་སྣང་ངོར་ནམ་ཡང་མི་གཡོ་བར། །གྲངས་
རིང་བསྐལ་པའི་བར་དུ་བཞུགས་སུ་གསོལ། །འདིས་མཚོན་བདག་དང་གཞན་གྱིས་དུས་གསུམ་དུ། །བསགས་པའི་ལེགས་ཚོགས་ཕུང་པོ་གཅིག་བསྡུས་དགེ་མཐའ་ཀླས་དྲིན་གྱིས་ལེགས་བསྐྱངས་མར་གྱུར་འགྲོ། །བསྒྲལ་
ཕྱིར་བྱང་ཆུབ་འཐོབ་པའི་རྒྱུར་བསྔོའོ། ། དེ་ནས་སླར་ཡང་གསོལ་བ་འདི་ལྟར་གདབ་པར་བྱ་སྟེ།  མངོན་མཐོ་ངེས་ལེགས་ཕུན་ཚོགས་དལ་འགྲོའི་རྒྱུན། །འཛད་མེད་འབྱུང་བའི་གཏེར་གཅིག་གི་གླའི་ཡབ། །དྲིན་ཅན་ཐེག་མཆོག་བཤེས་
ཀྱིས་མཉེས་བཞིན་དུ། །རྗེས་གཟུང་བཀའ་བཞིན་སྒྲུབ་པར་བྱིན་གྱིས་རློབས། །བློ་སྣ་ཆོས་ལ་ཕྱོགས་པར་བྱིན་གྱིས་རློབས། །ཆོས་བཞིན་ལམ་དུ་འགྲོ་བར་བྱིན་གྱིས་རློབས། །ཆོས་མིན་པར་ཆད་ཞི་བར་བྱིན་གྱིས་རློབས་

[033A]༄༅། །འཁྲུལ་མེད་ཉམས་རྟོགས་སྐྱེ་བར་བྱིན་གྱིས་རློབས། །རྙེད་དཀའ་ཡིད་བཞིན་ནོར་ལས་དོན་ཆེ་བའི། །དལ་འབྱོར་རྟེན་འདི་རླུང་ན་དམར་མེ་བཞིན། །དེ་རིང་ཉིད་ཀྱང་མི་འཆི་ངེས་མེད་པས་
འདི་སྣང་འཁྲི་བ་ཆོད་པར་བྱིན་གྱིས་རློབས། །བློ་སྣ་ཆོས་ལ་  ྾ ། ཆོས་བཞིན་  ྾ ། ཆོས་མིན་བར་ཆད་  ྾ ། འཁྲུལ་མེད་  ྾ ། ལས་ངན་དབང་གིས་ངན་སོང་མེ་འོབས་སུ། །ལྷུང་བར་མངོན་དུ་ཕྱོགས་པའི་སྡིག་
ཅན་བདག། །སླུ་མེད་སྐྱངས་གནས་གསུམ་གྱིས་གཏན་སྐྱབས་ཤིང། །དཀར་ནག་བླང་དོར་བྱེད་པར་བྱིན་གྱིས་རློབས། །བློ་སྣ་  ྾ ། ཆོས་  ྾ ། ཆོས་  ྾ ། འཁྲུལ་  ྾ ། མཐོ་བའི་མཐའ་ལྷུང་འདུས་པའི་ཐ་
མར་འབྲལ། །བསགས་པ་སླར་འཛད་འཁོར་བའི་ཕུན་ཚོགས་ཀུན། །བསླུ་འབྲིང་གློག་དང་སྒྱུ་མ་ལར་མཐོང་ནས། །ངེས་འབྱུང་བཅོས་མིན་སྐྱེ་བར་བྱིན་གྱིས་རློབས། །བློ་སྣ་  ྾ ། ཆོས་  ྾ ། ཆོས་  ྾ །
འཁྲུལ་  ྾ ། དྲན་ཤེས་ལྕགས་ཀྱུ་རྣོན་པོས་ཉེར་དྲངས་པའི། །དམུ་རྒོད་སེམས་ཀྱི་གླང་པོ་ཐར་པའི་གླིང། །འཁྲིད་ཕྱིར་བསླབ་པ་གསུམ་གྱི་ཉམས་ལེན་འགྲོས། །རྟག་ཏུ་བརྩོན་པས་སྐྱོད་པར་བྱིན་གྱིས་རློབས། །བློ་
ཆོས་  ྾ ། ཆོས་  ྾ ། འཁྲུལ་  ྾ ། ཡང་ཡང་དྲིན་གྱིས་རབ་བསྐྱངས་མ་རྒན་འགྲོ། །སྡུག་བསྔལ་མྱ་དམ་ཐང་དུ་འཁྱམས་མཐོང་ནས། །གཞན་ཆེད་བྱང་ཆུབ་དོན་གཉེར་སེམས་མྖྒོ་གིས། །ཐེག་ཆེན་ལམ་

[033B] །བློ་  ྾ ། ཆོས་  ྾ ། ཆོས་  ྾ ། འཁྲུལ་  ྾ ། སྨོན་འཇུག་སེམས་ཀྱི་རྩལ་རྫོགས་ནམ་མཁའ་ལྡིང། །ཕྱིན་དྲུག་ཐབས་ཤེས་ཟུང་འཇུག་གཤོག་རླབས་ཀྱིས། །ས་ལམ་ནམ་མཁའ་ཕ་མཐའ་
རབ་བརྒལ་ཏེ། །སངས་རྒྱས་མྱུར་དུ་འཐོབ་པར་བྱིན་གྱིས་རློབས། །བློ་  ྾ ། ཆོས་  ྾ ། ཆོས་  ྾ ། འཁྲུལ་  ྾ ། ཡང་དག་རིགས་པའི་རལ་གྲིས་བདེན་འཛིན་གྱི། །རྣམ་རྟོག་དྲ་བ་བཅད་པའི་མཉམ་གཞག་ངོར། །སྤྲོས་པ་
ཅི་ཡང་མི་དམིགས་མཐའ་བྲལ་གྱི། །གནས་ལུགས་ཇི་བཞིན་རྟོགས་པར་བྱིན་གྱིས་རློབས། །བློ་  ྾ ། ཆོས་  ྾ ། ཆོས་  ྾ ། འཁྲུལ་  ྾ ། རྗེས་ཐོབ་ཡུལ་དུ་གང་ཤར་སྣང་བ་རྣམས། །རང་བཞིན་སྟོང་པའི་རྣམ་འགྱུར་རྫུན་པོ་
ཆེ༑ ༑སྒྱུ་མ་འཇའ་ཚོན་ལྟ་བུའི་ལྟད་མོ་ཡིས། །ཉམས་རྟོགས་གོང་དུ་འཕེལ་བར་བྱིན་གྱིས་རློབས། །བློ་  ྾ ། ཆོས་  ྾ ། ཆོས་  ྾ ། འཁྲུལ་  ྾ ། ཐུན་མོང་ལམ་གྱིས་རྒྱུད་སྦྱངས་དུལ་བའི་ཞིང། །རྣམ་དག་རྡོ་རྗེ་སློབ་དཔོན་
དབང་གི་ཆུས། །གཤེར་ཏེ་དམ་ཚིག་སྡོམ་པའི་ས་བོན་གྱིས། །དངོས་གྲུབ་མྱུ་གུ་བསྐྱེད་པར་བྱིན་གྱིས་རློབས། །བློ་  ྾ ། ཆོས་  ྾ ། ཆོས་  ྾ ། འཁྲུལ་  ྾ ། དོན་དམ་ཡི་གེ་སྒྲ་གཟུགས་ཕྱག་རྒྱ་དང། །མཚན་མའི་ལྷར་གསལ་
ཟབ་མོ་ཆོས་ཀྱི་དབྱིངས། །གཉིས་མེད་བཟླས་བརྗོད་བཞི་སོགས་རྣལ་འབྱོར་གྱིས། །མཆོག་ཐུན་དངོས་གྲུབ་འགྲུབ་པར་བྱིན་གྱིས་རློབས། །བློ་  ྾ ། ཆོས་  ྾ ། ཆོས་  ྾ ། འཁྲུལ་  ྾ ། རྒྱུད་རྒྱལ་མཐར་ཐུག་དཔལ་ལྡན་གསང་

[034A]༄༅། །མཐའི་ལམ། །རིམ་གཉིས་ཚུལ་བཞིན་ཉམས་སུ་བསྟར་བ་ལས། །ཁ་སྦྱོར་བདུན་ལྡན་ཁྱབ་བདག་རྡོ་རྗེ་སེམས། །ཚེ་འདིར་མྱུར་དུ་འཐོབ་པར་བྱིན་གྱིས་རློབས། །བློ་  ྾ ། ཆོས་  ྾ ། ཆོས་  ྾ །
འཁྲུལ་  ྾ ། མ་རིག་བལྟ་བའི་མིག་ཉམས་ལས་ཉོན་གྱི། །གཡང་སར་གོམ་སྟབས་བརྡེག་འཆོས་སྲིད་པ་ཡི། །སྐྱེ་དང་སྐྱེ་བར་སྐྱབས་མཆོག་བླ་མ་ལྷས། །རྗེས་གཟུང་བསམ་དོན་ཐམས་ཅད་འགྲུབ་བྱིན་རློབས། །བློ་  ྾ ། ཆོས་
ཆོས་  ྾ ། འཁྲུལ་  ྾ ། དེ་ལྟར་གསོལ་བཏབ་བླ་མའི་གནས་གསུམ་ལས། །འོད་ཟེར་དཀར་དམར་མཐིང་འཕྲོས་གནས་གསུམ་ཕོག་སྒོ་གསུམ་དྲི་མ་དག་ཅིང་སྐུ་གསུམ་གྱི། །འབྲས་བུ་མྱུར་དུ་ཐོབ་པའི་ནུས་པ་བཞག་
སླར་ཡང་དྲིན་ཅན་བླ་མ་ཐུགས་རྗེའི་གཏེར། །རང་གི་སྤྱི་བོ་ནས་བྱོན་སྙིང་ག་རུ། །འདབ་རྒྱས་པད་མོའི་གདན་ལ་དུས་ནམ་ཡང། །མི་འབྲལ་སེམས་དང་དབྱེར་མེད་ཏིཥྛནྟུ། ། དེ་ལྟར་ཉམས་སུ་བླངས་པའི་རྗེས་དགེ་བ་བསྔོ་ཞིང། བཀྲ་ཤིས་
ཕྱོགས་ཀུན་ཏུ་སྤེལ་བས་མཐའ་བརྒྱན་ནོ། །དེ་ལྟར་རྗེ་བཙུན་སྒྲོལ་མ་དང་བླ་མ་དབྱེར་མེད་དུ་མཆོད་ཅིང་གསོལ་བ་འདེབས་པའི་རྣལ་འབྱོར་ཇི་ལྟར་བྱ་བའི་ཚུལ་སྐུ་གསུམ་ནོར་བུའི་གཏེར་མཛོད་ཅེས་བྱ་བ་འདི་ནི། ངེད་རང་མདོ་སྨད་དུ་བསྐྱོད་སྐབས་རོགས་པའི་དགེ་བཤེས་གྲས་དྭགས་གྲྭ་
ཚང་རང་འབྱམས་བ་ལྷུན་གྲུབ་རྒྱ་མཚོས་འདི་ལྟ་བུ་དགོས་ཞེས་བསྐུལ་བའི་ངོར་ཤཱཀྱའི་དགེ་སློང་འདུ་གསུམ་པ་བློ་བཟང་བསྐལ་བཟང་རྒྱ་མཚོས་པོ་བྲང་པོ་ཏ་ལ་སྦྱར་བའོ།    ༈    །།བླ་མའི་རྣལ་འབྱོར་གྲུ་འཛིན་ཞིང་གི་སྒོ་འབྱེད་ཅེས་བྱ་བ་བཞུགས།།

[034B] །རང་སྣང་དུས་སུ་འཆར་བའི་བཤེས་གཉེན་གར། །སྟོན་མཛད་དྲིན་ཅན་བླ་མ་བྱང་ཆུབ་བར། །སྙིང་གའི་པད་མོར་བཞུགས་ཏེ་བྱིན་རློབས་ཤིག་མཆོག་དང་ཐུན་མོང་དངོས་གྲུབ་འདོད་དགུའི་
ཚོགས། །སྟེར་བྱེད་ལྷ་ཡཾ་འཁྲི་ཤིང་རྗེས་འགྲོ་བ། །ཀུན་འདུས་བླ་མའི་རྣལ་འབྱོར་ཉམས་ལེན་གྱི། །སྙིང་པོ་གྲུ་འཛིན་ཞིང་གི་སྒོ་འབྱེད་སྤེལ། ། འདིར་མྖྒོ་དང་ཐུན་མོང་གི་དངོས་གྲུབ་བླ་ན་མེད་པའི་བྱེད་པོ་རྒྱལ་བ་ཐམས་ཅད་མཆོད་པ་
ལས་ཀྱང་གང་གི་བསྤུའི་བུ་ག་གཅིག་མཆོད་པ་དོན་ཆེ་བར་གསུངས་པའི་རྗེ་བཙུན་བླ་མའི་རྣལ་འབྱོར་ཉམས་སུ་ལེན་པ་ནི། སྐྱབས་སུ་འགྲོ་བ་དང་སེམས་བསྐྱེད་པ་རྒྱུད་དང་འདྲེས་ངེས་པའི་རྩིས་ཟིན་པར་བྱ་བ་ནི་ཐེག་པ་ཆེན་པོའི་ཉམས་ལེན་དུ་འགྲོ་བའི་བྱེད་ཆོས་གཅིག་པུ་
ཡིན་པས་སྔོན་དུ་བཏང་ནས། དངོས་གཞི་འདི་ལྟར་རོ།  །དག་གསལ་མདུན་གྱི་ནམ་མཁའ་ལ། །ཡིད་འཕྲོག་པད་དཀར་ཟླ་བའི་སྟེང། །རྗེ་བཙུན་བསྐལ་བཟང་རྒྱ་མཚོའི་སྡེ། །རྣམ་པ་འཕགས་མཆོག་སྙིང་རྗེའི་ལྷ། །སྐུ་མདོག་དཀར་པོ་
གངས་རི་མཚུངས། །ཞལ་གཅིག་དབུ་སྐྲ་ཐོར་ཚུགས་ཅན། །སྤྱན་གཉིས་རིགས་དྲུག་འགྲོ་ལ་གཟིགས། །ཕྱག་བཞིའི་དང་པོ་ཐལ་མོ་སྦྱར། །འོག་གཉིས་ཤེལ་ཕྲེང་པད་དཀར་འཛིན། །ལྷ་རྫས་དར་གྱི་སྟོད་གཡོགས་
དང། །སྨད་གཡོགས་རིན་ཆེན་རྒྱན་གྱིས་མཛེས། །ཞབས་གཉིས་རྡོ་རྗེའི་སྐྱིལ་ཀྲུང་གིས། །ལེགས་པར་བཞུགས་པའི་སྐུ་ཡི་ཁྱོན། །རྒྱལ་བའི་ཞིང་ཁམས་ཐམས་ཅད་རྫོགས། །སྐུ་ལས་སྤྲུལ་པའི་སྤྲིན་འབྲོ་བས། །ཞིང་

[035A]༄༅། །ཁམས་ཐམས་ཅད་འགེང་བར་སྣང། །དེ་ཡི་གནས་གསུམ་ཡི་གེ་གསུམ། །དཀར་དམར་མཐིང་དང་ཐུགས་ཀ་ཡི། །ཏྲཱི་ལས་འོད་ཟེར་ཕྱོགས་བཅུར་འཕྲོས། །སྐྱབས་གནས་ཐམས་
ཅད་སྤྱན་དྲངས་གྱུར། །ཆོས་དབྱིངས་རང་བཞིན་གདོད་ནས་དག་པའི་ཁམས། །གློ་བུར་ཆུ་འཛིན་བྲལ་བའི་ནམ་མཁའ་ལས། །གཟུགས་སྐུའི་དབང་གཞུ་རྣམ་བཀྲ་བླ་མ་ལྷ། །མ་ལུས་འཁོར་དང་བཅས་པ་གཤེགས་སུ་
གསོལ། །རཏྣ་གུ་རུས་པ་རི་ཝཱ་ར་བཛྲ་ས་མཱ་ཛཿ་ཛཿ་ཧཱུཾ་བཾ་ཧོཿ་ ས་དབྱེར་མེད་དུ་བསྟིམ་ནས། སྐྱབས་གནས་ཀུན་འདུས་ཀྱི་བདག་ཉིད་དུ་གྱུར་པར་བསམ། ཡན་ལག་བདུན་གྱི་ཐོག་མར་ཕྱག་འཚལ་བ་ནི།  གང་གི་མཚན་སྙན་ག་བུར་ཐིགས་པ་ཙམ། །རྣ་བར་ལྷུངས་
མོད་སྲིད་དང་ཞི་བ་ཡི། །ཆུད་པའི་ཚ་གདུང་སེལ་མཛད་རི་བོང་ཅན། །དྲིན་ཅན་རྩ་བའི་བླ་མར་ཕྱག་འཚལ་ལོ། །དབྱིངས་རིག་རྣམ་དག་བཻ་ཌཱུར་མེ་ལོང་ངོས། །ཤེས་བྱ་ཐམས་ཅད་འཆར་བའི་སྙིང་རྗེའི་མདངས། །དེང་
འདིར་བཤེས་གཉེན་རྣམ་རོལ་བླ་མ་རྗེར། །སྒོ་གསུམ་གུས་པས་བཏུད་ཅིང་ཕྱག་འཚལ་ལོ། ། མཆོད་པ་ནི།  མཆོད་ཡོན་ཕལ་ཆེར་མཆོད་ཡོན་བླ་བྲེ་དང། །མཆོད་ཡོན་བཀོད་པའི་འོད་ཟེར་རབ་བཀྱེ་སྟེ། །མཆོད་ཡོན་
སྣ་ཚོགས་ཀུན་ཏུ་བཀྲམ་བྱས་ནས། །བདག་ཉིད་ཆེན་པོ་རྒྱལ་བ་སྲས་བཅས་མཆོད། །ཨོཾ་རཏྣ་གུ་རུ་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སཱཧཱ།  ནས།  ཤཔྡ་ འི་བར་དང། འདོད་ཡོན་ལྔ་ཡང་ཚིགས་བཅད་སྔགས་ཅི་རིགས་དང། མཎྜལ་རྒྱས་བསྡུས་

[035B]  སྟོང་གསུམ་འདི་འམ་གཞན་ཡང་ཕྱོགས་བཅུ་ན། །རབ་འབྱམས་མི་དང་ལྷ་མི་འདོད་དགུའི་དཔྱིད། །སྣོད་བཅུད་ལེགས་ཚོགས་བདག་བློས་ཡོངས་བླངས་ཏེ། །འབུལ་གྱི་སེམས་ཅན་དོན་སླད་བཞེས་སུ་
གསོལ། །ཀུན་བཟང་ཏིང་ངེ་འཛིན་གྱི་རྫིང་བུའི་འཇིང། །སྣང་སྟོང་རིན་ཆེན་པད་མོ་བྱེ་བ་བརྒྱ། །མུ་མེད་ནམ་མཁའ་མཉམ་པར་སྤྲོ་བ་ཡི། །བླ་མེད་མཆོད་སྤྲིན་རྒྱ་མཚོས་མཉེས་གྱུར་ཅིག་ བཤགས་པ་ནི།  ཐོག་མེད་དུས་
ནས་མ་རིག་མུན་པའི་སྦུག་ཉོན་མོངས་ལྟོ་འགྲོ་འཁྱིལ་བའི་ཁ་རླངས་དུག་སྒོ་གསུམ་ནག་པོའི་དྲི་ཚོགས་ཅི་བགྱིས་པ། །གཉེན་པོ་སྟོབས་བཞིའི་སྒོ་ནས་དེང་འཆགས་སེ། ། ཡི་རང་ནི།  བདེ་གཤེགས་རྣམ་པར་དཀར་བའི་
འཕྲིན་ལས་ཆུས། །རང་དང་གཞན་རྒྱུད་དག་པའི་རྩི་སྨན་ལྗོན། །ཇི་སྙེད་བསྐྱེད་བསྲིངས་ལེགས་ཚོགས་མཐའ་དག་ལ། །དགའ་བ་ཆེན་པོའི་སྒོ་ནས་ཡི་རང་ངོ། ། བསྐུལ་བ་ནི།  མི་འཇིགས་ཁོ་ལག་རྫོགས་པའི་ཤིང་དབང་དྲུང། །བླ་མེད་
བདུད་རྩིས་མྱོས་པའི་རྒྱལ་བ་དག་འགྲོ་ལ་ཕན་ཕྱིར་ཐེག་པ་གསུམ་གྱི་ཆོས། །རང་རང་དབང་པོ་ཇི་བཞིན་སྐོར་དུ་གསོལ། ། གསོལ་བ་འདེབས་པ་ནི།  ངེས་པའི་དོན་དུ་སྤངས་རྟོགས་ལྷུན་རྫོགས་པས། །འཆི་མེད་རྡོ་རྗེའི་ཁམས་སུ་
ལེགས་གྲུབ་ཀྱང། །ཚུལ་མཐོང་སྣང་ངོར་བགྲེས་རྒུད་སྐྱེ་འཆི་སོགས། །སྤངས་ནས་བསྐལ་བ་རྒྱ་མཚོར་ཞབས་བརྟན་གསོལ། ། བྱང་ཆུབ་ཏུ་བསྔོ་བ་ནི།  དེ་ལྟར་རང་གཞན་རྣམས་ཀྱིས་དུས་གསུམ་དུ། །བསགས་པའི་རྣམ་དཀར་

[036A]༄༅། །ཕུང་པོ་ཇི་སྙེད་པ། །མཁའ་མཉམ་འགྲོ་བ་སྒྲོལ་བའི་དེད་དཔོན་མཆོག་ཀུན་མཁྱེན་ཡེ་ཤེས་མྱུར་དུ་འཐོབ་ཕྱིར་བསྔོ། ། དེ་ལྟར་ཡན་ལག་བདུན་པ་ཕུལ་རྗེས།  བླ་མ་རིན་པོ་ཆེ། བདག་གི་བློ་
ཆོས་སུ་འགྲོ་བར་བྱིན་གྱིས་རློབ་ཏུ་གསོལ།  ཞེས་སོགས་ཚིག་ལྷུག་པའི་གསོལ་འདེབས་སྤྲོ་ན་བྱ་ཞིང། ཚིགས་སུ་བཅད་པས་འདི་ལྟར་གསོལ་བ་གདབ་བོ།  །རྒྱལ་བ་ཀུན་གྱི་གསང་གསུམ་འཁོར་ལོའི་གར། །བདག་ཅག་འགྲོ་བློར་ཚད་མེད་བཀའ་
དྲིན་ཅན། །རྗེ་བཙུན་བླ་མ་མཆོད་ཅིང་གསོལ་བཏབ་མཐུས། །སྐྱེ་ཞིང་སྐྱེ་བར་བརྩེ་བས་རྗེས་གཟུང་གསོལ། །རྙེད་དཀའ་དོན་ཆེའི་མི་ལུས་རིན་པོ་ཆེ། །སྐད་ཅིག་རླུང་དམར་ནང་གི་མར་མེ་ལྟར། །འཇིག་པར་མཐོང་སྟེ་
མནོག་ཆུང་འདི་སྣང་གི་ཆོས་བརྒྱད་འཁྲི་བ་ཆོད་པར་བྱིན་གྱིས་རློབས། །རྨི་ལམ་ཡུལ་གྱི་ཕུན་ཚོགས་ཇི་ལྟ་བར། །སྲིད་འབྱོར་བློ་བྲིད་ཉེས་བརྒྱའི་མཚང་རིག་ནས། །མྱ་ངན་འདས་མཆོག་འགྱུར་མེད་ཞི་བའི་སར། །བགྲོད་
བའི་ལམ་བཟང་རྙེད་པད་ཕྱིན་གྱིས་རློབས། །ཚེ་རབས་གྲངས་མེད་དྲིན་གྱིས་ལེགས་བསྐྱངས་པའི། །མ་རྣམས་སྡུག་བསྔལ་སྒྲོལ་ཕྱིར་བྱང་ཆུབ་སེམས། །བསྐྱེད་ནས་རྒྱལ་སྲས་སྙིང་རྗེའི་ལྷ་གཅིག་ལྟར། །རླབས་ཆེན་སྤྱོད་
བའི་དཔའ་བོར་བདག་བྱིན་རློབས། །གཟུགས་ཀུན་སྣང་སྟོང་དབྱེར་མེད་ལྷ་སྐུར་ཤར། །འབྲུ་དྲུག་གྲག་སྟོར་གསུང་དབྱངས་འགགས་པ་མེད། །དྲན་རྟོག་སྟོང་ཉིད་སྙིང་རྗེ་དབྱེར་མེད་པས། །ཐ་མལ་སྣང་ཞེན་ཆོད་པར་བྱིན་

[036B] །འདི་དང་ཕྱི་མ་བར་དོའི་གནས་ཀུན་ཏུ། །སྡུག་ཀུན་ཉེས་ཚོགས་མ་ལུས་ཞི་བ་དང། །མྱུར་ལམ་ཐེག་པ་མཆོག་གི་རྣལ་འབྱོར་ཆེས། །སྐུ་གསུམ་གོ་འཕང་བདེ་བླག་འགྲུབ་བྱིན་རློབས། །དེ་ལྟར་ཤུགས་དྲག་
གསོལ་བ་བཏབ་པ་ཡིས། །བླ་མའི་གནས་གསུམ་འོད་ཟེར་དཀར་དམར་མཐིང། །རིམ་དང་ཅིག་ཅར་འཕྲོས་པ་གནས་གསུམ་ཕོག་དྲི་མ་དག་ཅིང་དངོས་གྲུབ་མ་ལུས་ཐོབ། །སླར་ཡང་རྩེ་གཅིག་གསོལ་བ་བཏབ་པ་ཡིས། །
བླ་མ་དགྱེས་བཞིན་འོད་ཟེར་དཀར་པོ་ཞུ། །རང་ལ་ཐིམ་པས་སྐད་ཅིག་བླ་མ་ལྷར། །མདོན་གྲུབ་ནམ་ཡང་མི་འབྲལ་རོ་གཅིག་གྱུར། ། དེ་ལྟར་བླ་མ་དང་སྤྱན་རས་གཟིགས་ངོ་བོ་དབྱེར་མེད་དུ་བྱ་བའི་བླ་མའི་རྣལ་འབྱོར་ཉམས་སུ་ལེན་པའི་རིམ་བགྲུ་
འཛིན་ཞིང་གི་སྒོ་འབྱེད་ཅེས་པ་འདི་ནི་རྨེ་རུ་བླ་ཟུར་དམ་ཆོས་ལེགས་ལྡན་གྱི་མོས་ངོར་གཡར་ཁྲལ་དུ་ཤཱཀྱའི་དགེ་སློང་འདུ་གསུམ་པ་བློ་བཟང་བསྐལ་བཟང་རྒྱ་མཚོས་ཕོ་བྲང་པོ་ཏ་ལར་སྦྱར་བའི་ཡི་གེ་པ་ནི་དྲུང་ཡིག་ཚངས་སྐྱེས་བློ་ལྡན་ནོ།།  །།རྣམ་གྲོལ་འཇིགས་པ་མེད་པའི་ཞིང་
ཁམས་སུ། །ལུས་ཅན་བདེར་འཁྲིད་ཐུགས་རྗེའི་ཅང་ཤེས་རྟ། །རྣམ་དཀར་ཁ་ལོ་གྱེན་དུ་སྒྱུར་བྱེད་པའི། །མཚན་ལྡན་བླ་མའི་ཞབས་ཀྱི་པད་མོར་འདུད། ། འདིར་སྐལ་ལྡན་གྱི་སྐྱེས་བུ་དག་གིས་འཇུག་པར་བྱ་བའི་སྒོ་གཅིག་པུ་ཁྱབ་བདག་རྡོ་རྗེ་
སེམས་དཔའི་བླ་མའི་རྣལ་འབྱོར་ཉམས་སུ་ལེན་པ་ལ། སྔོན་འགྲོ་སྐྱབས་སེམས་ཚད་མེད་བསྒོམ་པ་སྔོན་དུ་བཏང།  ཨོཾ་སྭ་བྷཱ་ཝ་ཤུདྡྷཱོ་སརྦ་དྷརྨཱ་སྭ་བྷཱ་ཝ་ཤུདྡྷོཉཧཾ། གདོད་ནས་སྐྱེ་འགག་བྲལ་བའི་ཆོས་དབྱིངས་དང། །རང་ལུས་སྤྱི་གཙུག་སེང་

[037A]༄༅། །གེས་བཏེག་པའི་ཁྲིར། །པཾ་ལས་པད་དཀར་ཨ་ལས་ཟླ་སྟེང་དུ། །བདེ་སྟོང་རང་བཞིན་ཧཱུཾ་ཡིག་དཀར་པོ་ལས། །སྐྱབས་གནས་ཀུན་འདུས་རྩ་བའི་བླ་མ་དང། །དབྱེར་མེད་ཁྱབ་བདག་དཔལ་
ལྡན་རྡོ་རྗེ་སེམས། །སྐུ་མདོག་དྲི་མེད་ཤེལ་དཀར་དུང་ལྟ་བུ། །འགྲོ་ལ་དྲི་མེད་སྤྱན་དཀྱུས་གཟིགས་པས་སྒེག་ཞལ་གཅིག་ཕྱག་གཉིས་རྡོ་རྗེ་དྲིལ་བུ་འཛིན། །ཞབས་གཉིས་མི་བཤིག་རྡོ་རྗེའི་སྐྱིལ་མོ་ཀྲུང། །པང་དུ་རྡོ་རྗེ་
སྙེམས་མ་སྐུ་མདོག་དཀར། །གྲི་གུག་ཐོད་འཛིན་པདྨའི་འདུག་སྟངས་ཅན། །ཡབ་ཡུམ་རྔེས་ཆགས་བདེ་ཆེན་དགའ་བས་འཁྲིལ། །རིན་ཆེན་རྒྱན་བརྒྱད་ལྷ་རྫས་ན་བཟས་སྤ། །མུ་མེད་ཞིང་ཁམས་འགེང་བའི་དྭངས་
གསལ་འོད། །ཀུན་ཏུ་འཕྲོ་བ་སྣང་སྟོང་འཇའ་ཚོན་བཞིན། །དེ་ཡི་གནས་གསུམ་རྡོ་རྗེ་གསུམ་གྱི་ལྷ། །དཀར་དམར་མཐིང་གའི་འབྲུ་གསུམ་རྣམ་པ་ཅན། །ཐུགས་ཀ་ལས་འཕྲོས་འོད་ཀྱིས་རྒྱལ་བ་ཀུན། །སྤྱན་
དྲངས་ཛཿ་ཧཱུཾ་པཾ་ཧོཿ་ས་དབྱེར་མེད་གྱུར། །མཁའ་ལ་མཁའ་བཞིན་ལྷན་སྐྱེས་བདེ་སྟོང་གི་རང་བཞིན་དཀྱིལ་འཁོར་དབང་ཕྱུག་ཟུང་འཇུག་མགོན། །དུས་གསུམ་བདེ་གཤེགས་ཀུན་གྱི་བྱེད་པ་པོ། །རྗེ་བཙུན་བླ་མ་མཆོག་ལ་ཕྱག་
འཚལ་ལོ། །བདེ་སྟོང་ཏིང་འཛིན་ཀུན་གསལ་ཡངས་པའི་ངོས། །སྨིན་ལེགས་དབང་གཞུ་བཀྲ་བའི་ལང་ཚོམ། །འདོད་པའི་བདེ་སྟེར་སྣ་ཚོགས་མཆོད་རྫས་ཀྱིས། །རབ་འབྱམས་རྒྱལ་བའི་སྤྱི་གཟུགས་མཉེས་གྱུར་ཅིག་ཨོ་བཛྲ་

[037B]  ནས།  ཤཔྡ་ འི་བར་གྱིས་མཆོད།  གཞན་ཡང་ཕྱི་ནང་གསང་བ་དེ་བཞིན་ཉིད། །དངོས་བཤམས་ཡིད་སྤྲུལ་མཆོད་རྫས་མཐའ་ཡས་དང། །འཇིག་རྟེན་འཇིག་རྟེན་ལས་འདས་ཕུན་སུམ་ཚོགས། །
བདག་བློས་ཞུམ་པ་མེད་པར་འབུལ་བར་བགྱི། །ཐོག་མེད་ནས་བསགས་སྡིག་དང་ལྟུང་བའི་མཐུས། །མནར་མེད་དམྱལ་མེས་སྲེག་པའི་བུད་ཤིང་དུ། །འགྱུར་བའི་འབྲས་བུ་མཐོང་ནས་དུག་བཞིན་དུ། །འགྱོད་སྡོམ་དྲག་
པོས་ཉེས་ཚོགས་མ་ལུས་བཤགས། །སྐྱེ་འཕགས་རྒྱལ་བ་རྣམས་ཀྱི་རྣམ་དཀར་ལ། །མཚུངས་པར་སྤྱོད་པའི་བསོད་ནམས་རབ་ཀྱི་ཕུལ། །བསམ་པ་ཐག་པས་དགའ་ཞིང་རང་ཉིད་ཀྱིས། །སྡོན་སྤྱད་ལེགས་ཚོགས་
ཀུན་ལ་ཡི་རང་ངོ། །རྩིབས་སྟོང་གསེར་སྦྱངས་ཞུན་མའི་འཁོར་ལོ་ཆེ། །ཕུལ་ཏེ་ཚངས་པ་ཆེན་པོའི་རྣམ་ཐར་བཞིན། །འགྲོ་བ་ཀུན་ལ་གཏན་བདེའི་ལམ་བཟང་སྒོ། །དབྱེ་ཕྱིར་ཆོས་འཁོར་རྒྱུན་ཆད་མེད་བསྐོར་གསོལ། །
ཟུང་འཇུག་དང་པོའི་མགོན་པོ་ཐ་མལ་ངོར། །སྤྲུལ་སྐུའི་སྒྱུ་མར་འཆར་བའི་གཟུགས་ཀྱི་སྐུ། །གྲངས་མེད་ཞིང་གི་རྡུལ་སྙེད་གསང་གསུམ་གྱི། །ངོ་མཚར་བཀོད་པ་མི་བཤིག་བརྟན་པར་གསོལ། །བདག་གིས་སྲོག་མེད་ནས་བསགས་
དགེ་བའི་ཆབ། །གཞན་རྒྱུད་རྣམ་དཀར་རྒྱ་མཚོར་བབས་པའི་ཀློང། །མཐའ་ཡས་འགྲོ་བས་བརྒལ་བའི་ཕ་རོལ་ཏུ། །བླ་མེད་བྱང་ཆེན་ནོར་བུ་འཐོབ་ཕྱིར་བསྔོ། །ཚེ་འདི་མི་རྟག་སྟོན་ཀའི་ཆུ་འཛིན་བཞིན། །འཇིག་པར་འགྱུར་

[038A]༄༅། །ཡང་ཆོས་བརྒྱད་སྒྲོག་ཏུ་ཆུད། །སྲིད་འབྱོར་དུག་ཆུས་རབ་སྦགས་སྦྲང་རྩིའི་བཅུད། །མྱང་བའི་རྨོངས་ཆེན་བདག་ལ་ཐུགས་རྗེས་སྐྱོབས། །མཐའ་མེད་སྡུག་བསྔལ་གསུམ་རྒྱུད་འཕྲུལ་
འཁོར་གྱིས། །མནར་བའི་ཉམ་ཐག་མ་ལུས་སྒྲོལ་སྤད་དུ། །རྫོགས་པའི་བྱང་ཆུབ་མྱུར་ཐོབ་རྒྱུ་འབྲས་ཀྱི། །ཐེག་མཆོག་ལམ་བཟང་བགྲོད་པར་བྱིན་གྱིས་རློབས། །ཁྱད་པར་སྔོན་ཆད་སྒོ་གསུམ་ཉས་བརྒྱ་ཡིས། །གཙེས་
བས་ལས་ངན་འཁྲུལ་པའི་སྣང་ངོ་རུ། །མ་རུང་གཤིན་རྗེའི་ཕོ་ཉ་འཇིགས་འཇིགས་གཟུགས། །མཐོང་བའི་མོད་ལ་སུ་ཞིག་སྐྱབས་སུ་འཆའ། །དེངས་ད་ལྟ་ཉིད་ནས་ཐུགས་རྗེའི་གཏེར། །སྐྱབས་སུ་བཟུང་ཞིང་ཉམ་ཐག་
ང་རོ་ཡིས། །ཉེས་པ་བསྒྲག་ཅིང་སླན་ཆད་སྲོག་ཕྱིར་ཡང། །སྡོམ་པས་སྡིག་པ་མ་ལུས་སྦྱང་དུ་གསོལ། །དེ་ལྟར་གསོལ་བཏབ་རྗེ་བཙུན་ཡབ་ཡུམ་གྱི། །ཐུགས་ཀའི་ཟླ་སྟེང་ཧཱུཾ་ལ་ཡིག་བརྒྱའི་སྔགས། །མུ་ཏིག་ལྟར་
བསྐོར་འོད་ཟེར་ཕྱོགས་བཅུར་འཕྲོས། །མ་ལུས་རྒྱལ་བ་མཆོད་ཅིང་གཟི་བྱིན་ཀུན། །འོད་ཀྱི་རྣམ་པར་སྔགས་འཕྲེང་ལ་ཐིམ་པས། །མཐུ་སྟོབས་ཐོགས་མེད་བདུད་རྩི་གངྒཱ་ཙམ། །རང་གཞན་སྤྱི་གཙུག་ནས་ཞུགས་སྡིག་
པའི་དྲི། །བཀྲུས་པས་དབང་དང་ཡོན་ཏན་ཐོབ་པར་གྱུར། ། ཅེས་དམིགས་པ་མ་ཡོངས་ཤིང་སྟོབས་བཞིའི་གནད་ཚང་བའི་སྒོ་ནས་ཡིག་བརྒྱ་བཟླ། ཐུན་མཐར།  བདག་ནི་མི་ཤེས་རྨོངས་པ་ཡིས། །དམ་ཚིག་ལས་ནི་འགལ་ཞིང་ཉམས། །བླ་མ་

[038B]གཙོ་བོ་རྡོ་རྗེ་འཛིན་པ་སྟེ། །ཐུགས་རྗེ་ཆེན་པོའི་བདག་ཉིད་ཅན། །འགྲོ་བའི་གཙོ་ལ་བདག་སྐྱབས་མཆི། །དེ་ལྟར་གསོལ་བཏབ་བླ་མ་ལྷག་པའི་ལྷས། །ལེགས་པར་དབུགས་དབྱུང་སྤྱི་བོ་ནས་
བརྒྱུད་དེ། །འདབ་བརྒྱད་སྙིང་གི་རྩ་འཁོར་པད་ཟླའི་སྟེང། །མི་བཤིག་རང་སེམས་ངོ་བོར་བརྟན་པར་གྱུར། ། དེ་ལྟར་བླ་མ་དང་རྡོ་རྗེ་སེམས་དཔའ་དབྱེར་མེད་དུ་བྱས་ཏེ་སྡིག་པ་སྒྱོང་བའི་རྣལ་འབྱོར་ཉམས་སུ་ལེན་ཚུལ་འདི་ནི་མགྲོན་གཉེར་ཀུན་
དགའ་ཆོས་ལྡན་གྱིས་རྒྱུན་ཁྱེར་དུ་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་པོ་ཏ་ལར་སྦྱར་བའོ།།     ༈    །།དྲི་མེད་འབྲས་ལྡན་དུས་ཀྱི་ལྷ་ལམ་ངོས། །རབ་དཀར་ཟླ་གཞོན་དཀྱིལ་འཁོར་
རྒྱས་པ་བཞིན། །དབྱིངས་རིག་དག་པའི་ངང་ལས་གཟུགས་སྐུའི་གར། །གྲུ་འཛིན་དགྱེས་པའི་བདག་པོར་རྩེ་གཅིག་འདུད། །མགོན་དེའི་བྱིན་རླབས་ཀཏྤཱུ་ར་ཡི་ཆབ། །སྙིང་གི་བུམ་པར་ཞུགས་པའི་མོད་ཉིད་ལ། །སྲིད་
ཞིའི་ཚ་གདུང་ཡོངས་སུ་བཅིལ་བྱེད་པའི། །གསོ་རིག་མཁས་པའི་ལག་ལེན་རིངས་པར་བྲེལ། ། འདིར་འཕགས་པ་ཐུགས་རྗེ་ཆེན་པོ་དང་བླ་མ་ངོ་བོ་དབྱེར་མེད་དུ་བྱས་ནས་གསོལ་བ་འདབས་པའི་རྣལ་འབྱོར་ཉམས་སུ་ལེན་པ་ལ། སྔོན་འགྲོ་སྐྱབས་སུ་འགྲོ་
བ་དང། བྱང་ཆུབ་ཏུ་སེམས་བསྐྱེད་པ། ཚད་མེད་བསྒོམ་པ་རྣམས་སྤྱི་ལྟར་བྱས་ནས་དངོས་གཞི་འདི་ལྟར་བྱའོ།  །ཨོཾ་སྭ་དྷཱ་ཝ་ཤུདྡྷཱ་སརྦ་དྷརྨཱ་སྭ་བྷཱ་ཝ་ཤུདྡྷོཉཧཾ། སྣོད་བཅུད་འཁོར་འདས་ཀྱིས་བསྡུས་པའི་ཆོས་ཐམས་ཅད་མི་དམིགས་པའི་

[039A]༄༅། །སྟོང་པ་ཉིད་དུ་གྱུར། སྟོང་པའི་ངང་ལས་རང་གི་མདུན་གྱི་ནམ་མཁར་སེང་གེས་བཏེག་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་དུ་པཾ་ལས་པདྨ་དང། ཨ་ལས་ཟླ་བའི་དཀྱིལ་འཁོར་གྱི་
སྟེང་དུ་ཧྲཱི་དཀར་པོ་དེ་ལས་འོད་འཕྲོས། འཕགས་པ་མཆོད། སེམས་ཅན་ཀྱི་དོན་བྱས། འོད་ཟེར་ཚུར་འདུས་པ་ཡོངས་སུ་གྱུར་པ་ལས་བླ་མ་དང་དབྱེར་མེད་པའི་མགོན་པོ་སྤྱན་རས་གཟིགས་སྐུ་མདོག་གངས་རིལ་ཉི་
འོད་ཀྱིས་ཕོག་པ་ལྟར་དཀར་ཞིང་འཚེར་བཞལ་གཅིག་ཕྱག་བཞིའི་དང་པོ་གཉིས་ཐུགས་ཀར་ཐལ་མོ་སྦྱར་བ། གཡས་གཉིས་པས་ནོར་བུ་ཆུ་ཤེལ་གྱི་འཕྲེང་བ། གཡོན་གཉིས་པས་དུས་གསུམ་སངས་རྒྱས་མཚོན་པའི་
འབྲས་བུ་དང་མེ་ཏོག་ཁ་བྱེ་བ་དང། གང་བུ་གསུམ་གྱིས་མཚན་པའི་པད་དཀར་སྡོང་པོའི་ཡུབ་ནས་འཛིན་པ། དབུ་སྐྲ་རལ་པའི་ཐོར་ཚུགས་ཅན་རིན་པོ་ཆེའི་རྒྱན་དང་དར་སྣ་ཚོགས་ཀྱི་ན་བཟའ་ཀླུབས་པ། ཞབས་གཉིས་རྡོ་རྗེའི་
སྐྱིལ་ཀྲུང། ཞལ་འཛུམ་པ་ཞི་བསྒེག་པའི་ཉམས་ཀྱིས་འོད་ཟེར་གྱི་དྲ་བ་མུ་མེད་དུ་འཕྲོ་བའི་དབུས་ན་བཞུགས་པར་གྱུར། དེའི་སྤྱི་བོར་ཨོཾ། མགྲིན་པར་ཨཱ་ཐུགས་ཀར་ཧཱུཾ་དང་ཧྲཱི་ཡིག་གིས་མཚན་པར་གྱུར། ཐུགས་
ཀའི་ས་བོན་ལས་འོད་ཟེར་འཕྲོས་པས་པོ་ཏ་ལ་སོགས་ཕྱོགས་བཅུའི་ཞིང་ཁམས་ཐམས་ཅད་ནས་བླ་མ་ཡི་དམ་རྒྱལ་བ་སྲས་བཅས་ཉན་རང་སྲུང་མའི་ཚོགས་དང་བཅས་པའི་སྐྱབས་གནས་མ་ལུས་པ་སྤྱན་དྲངས། མཚན་

[039B] །འགྲོ་བློའི་བུག་ཇི་སྙེད་འཇུག་པའི་ཉི། །རྒུད་པའི་སྨག་རུ་མ་སེལ་མཛད་གྲུ་འཛིན་བདག་མ་ལུས་སྐྱབས་གནས་འཁོར་བཅས་གནས་འདིར་གཤེགས། །ཛཿ་ཧཱུཾ་བཾ་ཧོཿ་དམ་ཚིག་པ་ལ་
གཉིས་སུ་མེད་པར་ཐིམ་པས་དེ་ཉིད་སྐྱབས་གནས་ཀུན་འདུས་ཀྱི་བདག་ཉིད་ཆེན་པོར་གྱུར། མཁའ་ཁྱབ་ཞིང་རྡུལ་མཉམ་པའི་ལུས་སྤྲུལ་ནས། །སྒོ་གསུམ་རྩེ་གཅིག་གུས་པས་འདུད་ཕྱག་འཚལ། །དངོས་བཤམས་ཡིད་
སྤྲུལ་མཆོད་ཚོགས་རབ་འབྱམས་ཀྱིས། །སྟོང་གསུམ་ཁྱོན་ཀུན་བཀང་ནས་འབུལ་བར་བགྱི། །ཨོཾ་གུ་རུ་ཨཱརྱ་ལོ་ཀེ་ཤཱ་ར་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སཱཧཱ།  ནས།  ཤཔྡ་ འི་བར་གྱིས་མཆོད།  བྱེ་བ་ཕྲག་བརྒྱའི་ཞིང་ཁམས་འབྱོར་
པ་དང། །མི་དབང་ལ་འོས་རྒྱལ་སྲིད་རིན་ཆེན་བདུན། །དབང་པོ་ཚིམ་བྱེད་འདོད་ཡོན་ལྔ་ལ་སོགས། །མཉེས་བྱེད་མཆོད་པའི་སྤྲིན་ཕུང་རྒྱ་མཚོས་མཆོད། །ཀུན་བཟང་འཇོ་སྒེག་སྒྱུ་མའི་རྣམ་འཕྲུལ་གྱི། །བ་སྤུའི་ཁུང་བུ་
རེར་ཡང་དུས་གསུམ་ཞིང། །མཐའ་ཀླས་ངོ་མཚར་མཆོད་པའི་བཀོད་པ་ཡིས། །བཀང་བའི་བླ་མེད་མཆོད་པ་འདི་བཞེས་ཤིག་ཐོག་མེད་དུས་ནས་མ་རིག་སྨག་ཆེན་གྱིས། །བསྒྲིབས་ནས་བླང་དོར་ལོག་པའི་ས་ཕྱོགས་
སུ༑ ༑སྒོ་གསུམ་གོམ་སྟབས་འཁྱོར་བའི་སྡིག་ལྟུང་རྣམས། །སྙིང་ནས་འཆགས་ཤིང་སླན་ཆད་སྡོམ་པར་བགྱི། །རང་གཞན་སྐྱེ་འཕགས་ཚོགས་ཀྱིས་ཉེར་བསགས་པའི། །རྣམ་དཀར་ལེགས་སྤྱད་ཀུན་ལ་རྗེས་ཡི་རང། །སྲིད་

[040A]༄༅། །པར་དངོས་འཛིན་དྲབས་བཅིངས་པ་ཡི། །འགྲོ་བ་སྒྲོལ་ཕྱིར་ཆོས་འཁོར་བསྐོར་བར་བསྐུལ། །མདག་སྣང་ངོར་འཚམ་པའི་གཟུགས་ཀྱི་སྐུ། །མཐའ་མེད་བསྐལ་པའི་བར་དུ་བཞུགས་སུ་གསོལ། །
འདིས་མཚོན་དུས་གསུམ་བསགས་པའི་དགེ་ཚོགས་རྣམས། །ཀུན་མཁྱེན་ཡེ་ཤེས་འཐོབ་པའི་རྒྱུ་རུ་བསྔོ། །རྒྱལ་བ་ཀུན་གྱིས་མ་ཐུལ་སྙིགས་མའི་འགྲོར། །བརྩེ་ཆེན་ཐུགས་རྗེའི་བདག་ཉིད་དྲིན་ཅན་རྗེ། །འཕགས་མཆོག་
ལག་ན་པདྨོའི་རང་གཟུགས་ལ། །གསོལ་བ་འདེབས་སོ་རྟག་ཏུ་བྱིན་གྱིས་རློབས། །ཚེ་འདི་མི་རྟག་གློག་གི་རོལ་རྩེད་དང། །སྲིད་འབྱོར་སྲིན་མོའི་གླིང་གི་བསླུ་འབྲིད་ལྟར། །མཐོང་ནས་ཆགས་མེད་ཐེག་བ་བདེ་བ་ལ། །ཞོན་ནས་
ཐར་གླིང་བགྲོད་པར་བྱིན་གྱིས་བློབས། །འགྲོ་དྲུག་སྡུག་བསྔལ་དྲན་བའི་སྙིང་རྗེའི་མཐུས། །གཞན་དོན་རྩེ་གཅིག་གཞོལ་བའི་བྱང་སེམས་དང། །མཐའ་བྲལ་གནས་ལུགས་འཇལ་བའི་ཡེ་ཤེས་ཀྱིས། །སྒྲིབ་གཉིས་དྲུང་ནས་འབྱིན་
པར་གྱིན་གྱིས་རློབས། །གནས་སྐབས་ངར་གཅོད་བདུད་སྡེའི་གཡུལ་ངོ་ལས། །རྒྱལ་ནས་བསམ་དོན་ལྷུན་གྱིས་གྲུབ་པ་དང། །འདི་སྣང་འགགས་ཚེ་གྲུ་འཛིན་ཞིང་མཆོག་ཏུ། །སྐྱེས་ཏེ་འགྲོ་བ་སྒྲོལ་བར་བྱིན་གྱིས་རློབས།  །མདུན་གྱི་
འཕགས་པའི་ཐུགས་ཀར་ཟླ་བའི་དཀྱིལ་འཁོར་གྱི་སྟེང་དུ་ཧྲཱི་ཡིག་གི་མཐར་ཡི་གེ་དྲུག་པའི་སྔགས་འཕྲེང་གིས་བསྐོང་བ་ལས་འོད་ཟེར་འཕྲོས། རང་གི་ལུས་ངག་ཡིད་གསུམ་ལ་ཕོག་པས་ཚོར་བས་ཐོག་མེད་ནས་བསགས་པའི་སྡིག་སྒྲིབ་དང་ནད་གདོན་བར་གཅོད་ཐམས་ཅད་མུན་ཁུང་དུ་

[040B]འཕགས་བའི་སྐུ་གསུང་ཐུགས་ཀྱི་བྱིན་རླབས་ཐམས་ཅད་ཐོབ། སྔགས་ཀྱི་འོད་ཟེར་ཕྱིའི་སྣོད་བཅུད་ཐམས་ཅད་ལ་ཕོག་པས་སྣོད་ཐམས་ཅད་གཞལ་ཡས་ཁང་དུ་བསྒྱུར། བཅུད་ཀྱི་སེམས་ཅན་ཐམས་ཅད་ཀྱི་སྡིག་སྒྲིབ་དང་སྡུག་བསྔལ་བ་སྦྱངས་
ནས་འཕགས་པའི་གོ་འཕང་ལ་བཀོད། གནམས་བར་སྣང་སྟེང་འོག་གི་བྱོན་ཐམས་ཅད་སྤྱན་རས་གཟིགས་ཀྱི་ལྷ་སྐུས་ཏིལ་གྱི་གང་བུ་ཁ་བྱེ་བ་ལྟར་གང་བ་དེ་རྣམས་ཀྱི་ཞལ་ནས་ཀྱང་ཡི་གེ་དྲུག་བའི་སྒྲས་གཡོ་བ་ཙམ་དུ་བསྒྲགས་པར་གྱུར་པའི་མོས་པ་དང་བཅས་ཏེ་ཡིག་དྲུག་འདྲེན་ཞིང། གཞན་ཡང་གང་སྣང་སྤྱན་རས་གཟིགས་
ཀྱི་ལྷ་སྐུར་མོས་པ་སྣང་བ་སྐུའི་འཁྱེར་སོ། །སྒྲར་གྲག་པ་ཐམས་ནང་གྲག་སྟོང་ཡི་གེ་དྲུག་པའི་སྔགས་ཀྱི་གདངས་སུ་མོས་པ་གྲག་སྟོང་གསུང་གི་འཁྱེར་སོ། །ཆོས་ཐམས་ཅད་རང་བློས་ཕར་བཏགས་བ་ཙམ་ལས་ངོ་བོས་གྲུབ་པ་རྡུལ་ཙམ་ཡང་མེད་པའི་སྟོང་པ་ཉིད་ངེས་པ་དང་རིགས་དྲུག་གི་སེམས་ཅན་ཐམས་ཅད་
སྡུག་བསྔལ་དང་བྲལ་འདོད་ཀྱི་སྙིང་རྗེ་ཟུང་དུ་འཇུག་པ་སྟོང་ཉིད་སྙིང་རྗེའི་སྙིང་པོ་ཅན་དང་མ་བྲལ་བ་དྲན་རྟོག་ཐུགས་ཀྱི་འཁྱེར་སོ་སྟེ་འཁྱེར་སོ་གསུམ་དང་མ་བྲལ་བ་གནད་ཡིན་ནོ། །བཟླས་པའི་མཐར།  སྐྱབས་གནས་ཀུན་འདུས་ཀྱི་བདག་ཉིད་གཅིག་བུ་བླ་མ་མགོན་པོ་སྤྱན་རས་གཟིགས་
ལ་གསོལ་བ་འདེབས་སོ། །བདག་སོགས་སེམས་ཅན་ཐམས་ཅད་ལ་དུས་རྟག་ཏུ་བརྩེ་བས་བཟུང་སྟེ་བྱིན་གྱིས་རློབ་ཏུ་གསོལ། རྐྱེན་ངན་བར་གཅོད་ཐམས་ཅད་ཉེ་བར་ཞི་བར་བྱིན་གྱིས་རློབ་ཏུ་གསོལ། མཆོག་དང་ཐུན་མོང་གི་དངོས་
གྲུབ་ཐམས་ཅད་ད་ལྟ་ཉིད་དུ་འགྲུབ་པར་བྱིན་གྱིས་རློབ་ཏུ་གསོལ།  ཞེས་ལན་གསུམ་ལ་སོགས་པས་གསོལ་བ་བཏབ།  དེ་ལྟར་གསོལ་བཏབ་བླ་མ་ལྷག་བའི་ལྷའི། །གནས་གསུམ་འོད་ཟེར་དཀར་དམར་མཐིང་གསུམ་བྱུང། །རང་གི་གནས་

[041A]༄༅། །གསུམ་ཐིམ་པས་ལུས་ངག་ཡིད། །སྐྱོན་བྲལ་ཡོན་ཏན་མ་ལུས་ཐོབ་བར་གྱུར། །སླར་ཡང་ཤུགས་དྲག་དད་པའི་ལྕགས་ཀྱུ་ཡིས། །སྦྱི་བོའི་བླ་མ་མགོན་པོ་སྤྱན་རས་གཟིགས། །སྤྱན་དྲངས་རང་
གི་སྤྱི་བོ་ནས་བྱོན་ཏེ། །སྙིང་གར་སེམས་དང་དབྱེར་མེད་འདྲེས་པར་གྱུར།  །ཅེས་བརྗོད་ནས་ཚིག་དང་བསྟུན་བའི་དམིགས་པ་མ་ཡེངས་པར་བྱས་རྗེས་བསྔོ་བ་སྨོན་ལམ་གྱི་རིམ་པའང་སྤྱི་ལྟར་བྱའོ།  །འདི་བསྲུན་པད་རྩ་ལྟར་དཀར་དགེ་བའི་མཐུས། །འགྲོ་དྲུག་
སྡུག་བསྔལ་གཉིད་མུན་སལ་བ་ལ། །ཕྱག་ན་པད་མོའི་སྐྱ་རེབས་དང་མཚུངས་པར། །གྱུར་ནས་རང་གཞན་དོན་ཀུན་ལྷུན་གྲུབ་ཤོག་ །ཅེས་པ་འདི་ནི་དད་གཏོང་ལྷག་བསམ་ཟོལ་མེད་ཀྱི་འབྱོར་བས་ཉེ་བར་ཕྱུག་པའི་སྐྱེད་བྱེད་ཨ་ཆི་ཐུ་དར་ཧན་གུན་ནས་རྒྱུན་
དུ་ཡིག་དྲུག་འདྲན་པའི་སྐབས་བླ་མ་དང་སྤྱན་རས་གཟིགས་ངོ་བོ་དབྱེར་མེད་ཀྱི་རྣལ་འབྱོར་དང་འབྲེལ་བའི་བསྒོམ་བཟླས་བྱ་ཚུལ་ཚིག་ཉུང་དུ་ཞིག་དགོས་ཞེས་བསྐུལ་མ་མཛད་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།། །།།
   ༈    །བསྡུ་བཞིའི་རླབས་འཕྲེང་འཛུམ་དཀར་ག་མཆོག་གསུམ་འདུས་པའི་རྒྱ་མཚོལ། །འདུད་དོ་བརྩེ་བས་རྟག་སྐྱོངས་ཤིག་ །འདིར་ཟབ་ལམ་བླ་མའི་རྣལ་འབྱོར་སྒོམ་པར་འདོད་པས་སྐྱབས་སེམས་
ཚད་མེད་བཞི་བསྒོམ་བ་སྔོན་དུ་བཏང་ནས། དངོས་གཞི་ནི།  འཁོར་འདས་ཆོས་ཀུན་སྤྲོས་དང་བྲལ་བའི་ངང། །རབ་འབར་ནོར་བུའི་ཁྲི་དང་པད་ཟླའི་སྟེང། །འགྲོ་འདྲེན་རྗེ་བཙུན་བླ་མ་པཎྜི་ཏ། །དཀར་གསལ་ལང་ཚོ་གསར་བའི་འཛུམ་འཕྲེང་

[041B] །ཕྱག་གཡས་བརྡ་དོན་འགྲོལ་བའི་ཆོས་འཆད་རྒྱ༑ །གཡོན་པ་མཉམ་གཞག་སྟེང་ན་གླེགས་བམ་འཛིན། །དེ་ཡི་ཐུགས་ཀར་ཡེ་ཤེས་སེམས་དཔའི་ཚུལ། །བསྐལ་བཟང་རྒྱལ་བ་རྒྱ་མཆོ་འདུས་པའི་སྐུ། །ཕྱག་གཡས་མཉེན་ལྕུག་
ལྡེམ་པའི་པད་དཀར་དང། །གཡོན་པ་ཐར་ལམ་སྟོན་པའི་གླེགས་བམ་ཅན། །དེ་ཡི་ཐུགས་ཀར་ཏིང་འཛིན་སེམས་དཔའི་ཚུལ། །ཆོས་ཀྱི་རྒྱལ་པོ་ཀུན་མཁྱེན་ཙོང་ཁ་པ། །ཕྱག་གཉིས་ཐུགས་ཀར་ཆོས་འཆད་ལས་གྱེས་པའི། །
གཡས་གཡོན་ཨུཏྤལ་འདབ་སྟེང་གླེགས་རལ་མཚན། །གསུམ་གའང་རུང་མཐུན་ན་བཟའ་ཆོས་གོས་ཀླུབས། །གསེར་མདོག་པཎ་ཞྭ་གསོལ་ཞིང་སྐྱིལ་ཀྲུང་དུ། །བཞུགས་པའི་གནས་གསུམ་ཡི་གེ་གསུམ་གྱིས་མཚན། །
དྭངས་གསལ་འོད་ཀྱི་དྲ་བས་ཡོངས་བསྐོར་དབུས། །གྲངས་མེད་རྒྱལ་བ་སྲས་བཅས་སྲུང་མའི་ཚོགས། །མ་ལུས་འདུས་བའི་ངོ་བོར་གསལ་བར་གྱུར། །མཐའ་ཡས་གདུལ་བྱའི་བློ་མཚོར་དེ་སྙེད་ཀྱི། །སྤྲུལ་གཟུགས་བྱེ་བ་ཕྲག་
བརྒྱའི་ཟླ་སྣང་ཅན། །རབ་འབྱམས་ཕྱོགས་བཅུའི་ཞིང་བཞུགས་སྐྱོབ་བ་རྣམས། །སྤྱན་དྲངས་བླ་མ་མཆོག་དང་དབྱེར་མེད་གྱུར། །རྨད་བྱུང་རྣམ་ཐར་དྲན་ནས་དད་པའི་གཞིར། །སྒོ་གསུམ་གུས་པ་ཆེན་པོས་ཕྱག་འཚལ་ཞིང། །
ཀུན་བཟང་མཆོད་པའི་སྤྲིན་ཕུང་དང་མཉམ་པའི། །དངོས་བཤམས་ཡིད་སྤྲུལ་མཆོད་ཚོགས་དཔག་མེད་འབུལ། །ཐོག་མེད་ནས་བཟུང་སྒོ་གསུམ་སྡིག་ལྟུང་ཚོགས། །བགྱིས་དང་བརྐྱིད་སྩལ་མ་ལུས་མཐོལ་ཞིང་བཤགས། །

[042A]༄༅། །སྐྱེ་འཕགས་རྣམས་གྱི་ཚོགས་གཉིས་དང་འབྲེལ་བའི། །རབ་དཀར་དགེ་ཚོགས་ཀུན་ལ་ཡི་རང་ངོ། །མཆོག་དམན་འགྲོ་བའི་བློ་དང་ཉེར་འཚམ་པའི། །ཟབ་རྒྱས་ཆོས་འཁོར་རྒྱ་ཆེན་བསྐོར་བར་བསྐུལ་
གཟུགས་སྐུ་ཟུང་འཇུག་ནོར་བུའི་ཟམ་ཏོག་ནམ་ཡང་མི་གཡོ་བརྟན་པར་བཞུགས་སུ་གསོལ། །དུས་གསུམ་བསགས་པའི་དགེ་ཚོགས་ཅི་མཆིས་པ། །རྣམ་འདྲེན་ཡེ་ཤེས་འཐོབ་པའི་རྒྱུར་བསྔོའོ། །རྒྱལ་སྐུ་མཚན་དཔེའི་དཀྱིལ་
འཁོར་མངོན་སུམ་དུ། །མཐོང་པའི་སྐལ་པ་ཆེས་ཕྲ་བློ་དམན་དོར། །ཐེག་ཆེན་ལམ་གྱིས་མཁན་བཤེས་གཉེན་གར། །སྐྱབས་གནས་ཀུན་འདུས་ཁྱོད་ལ་གསོལ་བ་འདེབས། །རྙེད་དཀའ་མྱུར་དུ་འཇིག་པའི་རྟེན་བཟང་འདི། །
ཆོས་བརྒྱད་གཡེང་པའི་བྲན་དུ་མ་སོང་པར། །སྙིང་ནས་དམ་པའི་ཆོས་ལ་བློ་ཕྱོགས་ཏེ། །བླང་དོར་ཚུལ་བཞིན་སྒྲུབ་པར་བྱིན་གྱིས་རློབས། །འདི་དང་ཕྱི་མ་པར་དོའི་གནས་སྐབས་ཀུན། །ཁྱོད་མིན་སྐྱབས་གནས་གཞན་དུ་མི་ཚོལ་
བས། །རྟག་ཏུ་བརྩེ་བས་དགོངས་ནས་མཆོག་ཐུན་གྱི། །དངོས་གྲུབ་མ་ལུས་དེང་འདིར་སྩལ་ཏུ་གསོལ། །དེ་ལྟར་གསོལ་བ་བཏབ་པས་བླ་མ་ཡི། །གནས་གསུམ་ཡི་གེའི་འོད་ཟེར་དཀར་དམར་མཐིང། །རང་གི་གནས་གསུམ་ཐིམ་པས་སྒོ་
གསུམ་གྱི། །སྒྲིབ་པ་ཀུན་དག་དབང་རྣམས་ཐོབ་པར་གྱུར། །སླར་ཡང་བླ་མ་རང་གི་སྤྱི་བོ་ནས། །བྱོན་པ་སྙིང་གའི་ཐིག་ལེར་རོ་གཅིག་པས། །འབྲལ་མེད་བྱང་ཆུབ་བར་དུ་རྗེས་བཟུང་སྟེ། །དོན་གཉིས་ལྷུན་གྱིས་གྲུབ་པའི་དཔལ་ཐོབ་ཤོག་

[042B] དེ་ལྟར་དངོས་གཞིའི་རིམ་པ་རྣམས་ཚིག་དང་མཉུན་བའི་དམིགས་པ་མ་ཡེངས་པར་བྱས་ནས། རྗེས་བསྔོ་བ་སྨོན་ལམ་སོགས་སྤྱི་ལྟར་བྱའོ། །ཞེས་པ་འདི་ནི་དབུ་མཛད་དགེ་སློང་བློ་བཟང་རྣམ་གྲོལ་གྱིས། བསྟན་པའི་གསལ་བྱེད་ཛ་ཡ་པཎྜི་ཏ་ལ་བརྟེན་བའི་བླ་མའི་རྣལ་འབྱོར་ཐུགས་ཀར་ངེད་རང་དང། དེའི་ཐུགས་ཀར་
རྗེ་བླ་མ་བཅས་ཡོད་པའི་དོན་ཚད་ཞིག་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།། །།    ༈   
ཞེས་བྱ་བ་བཞུགས་སོ།  །བརྟུལ་ཞུགས་མཐོ་བརྟན་གངས་ཅན་རི་བོའི་སྤོར། །དུག་གསུམ་གཞོབ་ཏུ་བསྲེག་པའི་ཙཎྜ་ལི། །ཁོང་ནས་འབར་བའི་རྩ་ལ་སྟོབས་གནས་ལུགས་དབྱིངས། །འཕྱོ་བའི་འཕྲོག་བྱེད་བཞད་པའི་རྡོ་རྗེ་ཞེས་
གངས་ལྗོངས་གྲུབ་དབང་ཚོགས་ཀྱི་དོ་ཀེར་རྩེར། །ཞབས་སེན་ཟླ་ཚེས་གསར་པ་རྒོད་པ་དེར། །འདུད་དོ་མཆོག་ཐུན་དངོས་གྲུབ་ཀུན་དགའི་དཔྱིད། །སྙིང་གིས་མོས་ཐིག་ལེར་བསྟིམ་པར་མཛོད། །གང་ཁྱོད་མཆོག་གསུམ་འདུས་པའི་
བདག་ཉིད་དུ། །མོས་ནས་གསོལ་འདེབས་མཆོད་པའི་རིམ་པ་དང། །འབྲེལ་བར་རིག་པ་འཛིན་པའི་ཚོགས་རྣམས་ཀྱི། །ཐུན་དྲུག་རྣལ་འབྱོར་སྙིང་པོ་འདྲི་བར་བྱ།  །འདིར་རྣལ་འབྱོར་དབང་ཕྱུག་ཆེན་པོ་མི་ལ་བཞད་པའི་རྡོ་རྗེ་ལ་བརྟེན་པའི་བླ་མའི་རྣལ་འགྱོར་
ཐུན་དྲུག་གི་ཉམས་ལེན་དང་འབྲེལ་བ་ཇི་ལྟར་བྱ་བའི་ཚུལ་ནི། སྟན་བདེ་བ་ལ་སྤྱོད་ལན་ཚུལ་དང་ལྡན་པས་འཁོད་དེ། རང་གི་མདུན་དུ་དངོས་བརྒྱུད་ཀྱི་བླ་མ་ཕྱོགས་བཅུའི་སངས་རྒྱས་བྱང་སེམས་ཡི་དམ་ཆོས་སྐྱོང་སྲུང་མའི་ཚོགས་ཐམས་ཅད་བཞུགས་བར་མོས་ནས་དེ་དག་གི་སྤྱན་སྔར་སྐྱབས་འགྲོའི་བསམ་པ་

[043A]༄༅། །དང། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ་ཞིང། དེ་ལྟ་བུ་བསམ་པའང་བྱང་ཆུབ་མ་ཐོབ་ཀྱི་བར་དུ་མི་གཏང་ངོ་སྙམ་དུ་བསམ་ནས།  སངས་རྒྱས་ཆོས་དང་ཚོགས་ཀྱི་མཆོག་རྣམས་ལ།།   ྾   ཞེས་སོགས་ལན་
གསུམ་གྱིས་སྐྱབས་སུ་འགྲོ་བ་དང། བྱང་ཆུབ་ཏུ་སེམས་བསྐྱེད་ནས་སྨོན་སེམས་བཟུང། དེ་ནས་འཇུག་སེམས་བཟུང་བར་འདོད་ན་སྐྱབས་ཡུལ་རྣམས་ལྔར་ལྟར་གསལ་བཏབ་པའི་སྤྱན་སྔར་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱ། དེའི་ཆེད་དུ་བྱང་སྡོམ་བཟུང་
ནས་རྒྱལ་སྲས་ཀྱི་སྤྱོད་པ་ལ་བསླབ་པར་བྱ་སྙམ་བའི་བསམ་པས། དཀོན་མཆོག་གསུམ་ལ་བདག་སྐྱབས་མཆི།  །ཞེས་སོགས་ཤློ་ཀ་གཅིག་གམ།  འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག་ །ཅེས་བའི་བར་གང་རུང་ལན་གསུམ་བརྗོད། དེ་ནས།  ཉོན་
མོངས་མི་མཐུན་ནད་སེལ་སྨན་གཅིག་བུ། །བསམ་པ་ཐམས་ཅད་རྫོགས་བྱེད་ཡིད་བཞིན་ནོར། །ཐེག་ཆེན་ལམ་གྱི་སྡོམ་དང་བདེ་གཤེགས་ཀྱི། །ས་བོན་དྲུང་པོའི་རྙེད་པ་བླ་མེད་ཐོབ།  །ཅེས་བྱང་ཆུབ་ཀྱི་སེམས་ཀྱི་ཕན་ཡོན་བསམས་ནས་
དགའ་བ་བསྒོམ། དེ་བས་རྒྱས་པར་བསྒོམ་འདོད་ན།  དེང་དུས་བདག་ཚེ་འབྲས་བུ་ཡོད། །མི་ཡི་སྤེད་པ་ལེགས་པར་ཐོབ། དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ད་ནི་བདག་གིས་ཅི་ནས་ཀྱང། །རིགས་དང་
མཐུན་པའི་ལས་བརྩམས་ཏེ། །སྐྱོན་མེད་བཙུན་པའི་རིགས་འདི་ལ། །རྙོག་པར་མི་འགྱུར་དེ་ལྟར་བྱ། །ལོང་བས་ཕྱག་བདར་ཕུང་པོ་ལས། །ཇི་ལྟར་རིན་ཆེན་རྙེད་བ་ལྟར། །དེ་བཞིན་ཅི་ཞིག་ལྟར་སྟེས་ནས། །བྱང་ཆུབ་སེམས་འདི་

[043B] །འགྲོ་བའི་འཆི་བདག་འཇོམས་བྱེད་པའི། །བདུད་རྩི་མཆོག་ཀྱང་འདི་ཡིན་ནོ། །འགྲོ་བའི་དབུལ་བ་སེལ་བ་ཡི། །མི་ཟད་གཏེར་ཡང་འདི་ཡིན་ནོ། །འགྲོ་བའི་ནད་རབ་ཞི་བྱེད་བའི། །སྨན་གྱི་མཆོག་ཀྱང་འདི་ཡིན་ནོ། །
སྲིད་ལམ་འཁྱམ་ཞིང་དུབ་པ་ཡི། །འགྲོ་བའི་ངལ་བསོའི་ལྗོན་ཤིང་ཡིན། །འགྲོ་བ་ཐམས་ཅད་ངན་འགྲོ་ལབ། །སྒྲོལ་བར་བྱེད་པའི་སྤྱི་སྟེགས་ཡིན། །འགྲོ་བའི་ཉོན་མོངས་གདུང་སེལ་བའི། །སེམས་ཀྱི་ཟླ་བ་ཤར་བ་ཡིན། །འགྲོ་བའི་
མི་ཤེས་རབ་རིབ་དག་དཔྱིས་འབྱིན་ཉི་མ་ཆེན་པོ་ཡིན། །དམ་ཆོས་འོ་མ་བསྲུབས་པ་ལས། །མར་གྱི་ཉིད་ཁུ་ཕྱུང་བ་ཡིན། །འགྲོ་བའི་མགྲོན་པོ་སྲིད་པའི་ལམ་རྒྱུ་ཞིང། །བདེ་བའི་ལོངས་སྤྱོད་སྤྱད་པར་འདོད་པ་ལ། །འདི་ནི་བདེ་བའི་
མཆོག་ཏུ་ཉར་གནས་ཏེ། །སེམས་ཅན་མགྲོན་ཆེན་ཚིམ་པར་བྱེད་པ་ཡིན། །བདག་གིས་དེ་རིང་སྐྱོབ་པ་ཐམས་ཅད་ཀྱི། །སྤྱན་སྔར་འགྲོ་བ་བདེ་གཤེགས་ཉིད་དང་ནི། །བར་དུ་བདེ་ལ་འགྲོན་དུ་བོས་ཟིན་གྱི། །ལྷ་དང་ལྷ་མིན་ལ་སོགས་
དགའ་བར་གྱིས།  །ཞེས་བརྗོད་ཅིང་སྨོན་སེམས་རྐྱང་པ་ལས་མ་བཟུང་ནའང།  སངས་རྒྱས་ཆོས་ཚོགས་མའི་མཇུག་ཏུ། ཉོན་མོངས་མི་མཐུན་ནད་སེལ་སྨན་གཅིག་པུ།  །ཞེས་སོགས་ཤློ་ཀ་གཅིག་གིས་ཕན་ཡོན་དྲན་བར་བྱ།  མདུན་གྱི་ནམ་མཁར་བདེ་
སྟོང་ཡེ་ཤེས་ཀྱི། །རང་སྣང་རིན་ཆེན་ས་གཞི་ཡིད་འོང་དབུས། །དྲི་བཟང་སྨན་སྣ་རྒྱས་པའི་ངད་པ་དང། །སྣ་ཚོགས་ཆུ་སྐྱེས་བཀྲ་བའི་ལྡིང་ཁང་ཅན། །མཉེ་ན་ལྕུག་འཁྲི་ཤིང་ལྡེམ་པའི་མགོ་ལྕོགས་ཀྱིས། །ཡིད་དགའ་འགུགས་

[044A]༄༅། །བྱེད་སྤུ་སྡུག་རི་དའགས་བྱ། །བག་ཕེབས་འོད་ལྔ་འཁྲིགས་བའི་བྲག་རིའི་རྩེར། །སལ་བི་པགས་སྟེང་རྗེ་བཙུན་བཞད་པ་རྗེ། །སྐྱབས་ཀུན་ངོ་བོ་སྐྱིལ་ཀྲུང་ཕྱེད་པའི་ཚུལ། །སྐུ་མདོག་སྔོ་སངས་ཞལ་ནས་
རྡོ་རྗེའི་གླུ། །སྙན་འཇེབས་ཀུན་གསལ་ཕ་མཐའ་མཉམ་པར་འཕྲོ། །ཕྱག་གཡས་སོར་མོའི་ཨུཏྤལ་མ་སྙིགས་འདབ། སྙན་ཕྱོགས་རྒྱན་དུ་བཀོད་པ་ལྟར་མཛེས་ཤིང། །ཕྱག་གཡོན་པང་དུ་ཏིང་འཛིན་ཕྱག་རྒྱ་ཅན། །འགྲོ་
ཀུན་ལ་ཆགས་དགྱེས་པའི་འཇུམ་མདངས་དང། །རས་དཀར་ན་བཟའི་འོད་རླབས་འདྲེས་པ་བཞིན། །བདེ་ཆེན་ནང་མདབས་གཟི་བརྗིད་ཕུང་པའི་མཐར། །དཔའ་བོ་དཔའ་མོའི་འཁོར་ཚོགས་འགྲང་ཡས་ཅན། །གནས་གསུམ་རྡེ་
རྗེ་གསུམ་མཚན་ཧཱུཾ་ཡིག་ལས། །འཕྲོས་པའི་འོད་ཀྱིས་མགྲོན་རྣམས་སྤྱན་དྲངས་གྱུར། །ཞིང་རབ་འབྱམས་གངྒའི་རྡུལ་སྙེད་དུ། །ཐུགས་གསལ་སྟོང་བདེ་ཆེན་པོའི་ངང། །སྐུ་ཅིར་ཡང་འཆར་བའི་སྒྱུ་འཕྲུལ་ཅན། །རྗེ་
བཞད་པའི་རྡོ་རྗེ་བདག་གི་སྐྱབས། །འཁོར་རྒྱལ་བརྒྱ་མཚོ་ཞིང་དང་ཁྲོའི། །རྣམ་འགྱུར་གྱི་ཟློས་གར་དང་བཅས་པ་དབྱིངས་ལྷུན་གྲུབ་ཕོ་བྲང་ཆེན་པོ་ནས། །འདིར་ཉམ་ཐག་མགོན་དུ་གཤེགས་སུ་གསོལ། །ཐུགས་མཁྱེན་
བརྩེའི་སྤྲིན་ཕུང་འཐིབས་སེ་འཐིབ། །བྱིན་རླབས་ཀྱི་སྦྲང་ཆར་སིལ་ལི་ལི། །རྫུ་འཕྲུལ་གྱི་བཀོད་པ་མཐའ་ཡས་པས། །འདིར་གཤེགས་ལ་བདག་རྒྱུད་བྱིན་གྱིས་རློབས། །དེ་ལྟར་སྤྱན་དྲངས་པས་ཕྱོགས་བཅུའི་རྒྱལ་བ་སྲས་དང་

[044B] བཅས་པའི་འཁོར་གྱིས་བསྐོར་བའི་རྗེ་བཙུན་ཡེ་ཤེས་པ་གཤེགས་པ་མདུན་གྱི་དམ་ཚིག་པ་ལ་བསྟིམ་ཞིང། དེ་ཉིད་སྐྱབས་གནས་ཀུན་འདུས་ཀྱི་བདག་ཉིད་དུ་མོས་པ་ལ་ཚོགས་གསོག་གི་གནད་བསྡུས་པ་ཡན་ལག་བདུན་པ་བྱ་པ་ནི།  །ངོ་མཚར་མཚན་དཔེའི་དཔལ་འབར་རྡོ་རྗེའི་སྐུ། །འགག་མེད་དྲུག་
ཅུའི་དབྱངས་རྫོགས་ནཱ་དའི་གསུང། །སྒྲིབ་བྲལ་ཆོས་ཀུན་གཟིགས་པའི་བདེ་ཆེན་ཐུགས། །བླ་མའི་སྐུ་གསུང་ཐུགས་ལ་ཕྱག་འཚལ་ལོ། །ཆུ་བཞི་དབུ་འཕྲེང་འཛུམ་བའི་གསེར་ལྡན་མ། །ལྷ་རྫས་མནྣ་ར་བའི་མེ་ཏོག་ཆར། །
བདུག་སྤོས་མཁའ་ཡི་གླང་པོའི་ཁོ་ལག་རྫོགས། །ཉི་ཟླ་དང་མཚུངས་སྣང་གསལ་འོད་འབར་ཞིང། །ཀུན་དགའ་བསྐྱེད་པའི་དྲི་ཆབ་རྒྱ་མཚེར་འཁྱིལ། །ཕྱོགས་ཀུན་ཁྱབ་བའི་རོ་བརྒྱའི་ཞལ་ཟས་དང། །སྙན་འཇེབས་གླུ་
དང་ཡིད་འོང་རོལ་མོའི་སྒྲས། །ས་གསུམ་དོག་པོར་བཀང་སྟེ་འབུལ་བར་བགྱི། །གང་ཤར་འདོད་ཡོན་སྣང་བ་ཡོངས་གྱུར་ལས། །མིག་གི་བདུད་རྩི་རྫོགས་པའི་རྐེད་མེད་མ། །དྲན་པ་ཡིས་ཀྱང་དགའ་བཞིའི་དཔལ་སྩོལ་
བའི། །རྣམ་ལྔ་འདོད་ཡོན་ལྷ་མོས་མཆོད་པར་བྱ། །རབ་མང་དཔག་ཚད་ཁྱོན་ལྡན་འབྱུང་བ་ཡི། །དཀྱིལ་འཁོར་དབུས་འཕགས་རིན་ཆེན་རིང་ངམ་ཚོ། །གླིང་དར་གླིང་ཕྲན་ལྷ་མིའི་ཕུན་ཚོགས་ཀྱི། །བཀོད་པ་ཁྱད་པར་
འཕགས་བའི་མཎྜ་ལ། །གཞན་ཡང་བདག་ལུས་ལོངས་སྤྱོད་དགེ་ཚོགས་དང། །ཕྱི་ནང་གསང་བ་ཀུན་བཟང་མཆོད་པའི་སྤྲིན། །ཏིང་འཛིན་སྒོ་མོ་བརྒྱ་ནས་ཉེར་འོངས་པ། །སྐྱབས་གཅིག་རྒྱལ་བའི་སྤྱན་སྔར་འབྱུང་གྱུར་ཅིག་

[045A]༄༅། །ལས་ངན་གཅོང་ནད་དྲག་པོས་རྟག་བཏབ་ཅིང། དུག་གསུམ་གདོན་ཆེན་ཁྲོས་པས་ཡིད་བརླམས་ཏེ། །སྒོ་གསུམ་བཅས་དང་རང་བཞིན་ཉེས་པའི་ཚོགས། །གང་བགྱིས་བསམ་པ་དྲག་པོས་
འཐོལ་ཞིང་བཤགས། །ཉིན་མཚན་ཆོས་ཀྱིས་འདའ་བའི་དཀའ་སྤྱད་མཐུས། །ཚེ་གཅིག་རྡོ་རྗེའི་ས་བརྙེས་མགོན་ཁྱོད་ཀྱི། །རྣམ་ཐར་ལ་སོགས་རང་གཞན་མ་ལུས་པའི། །སྔར་བསགས་དགེ་ཚོགས་ཀུན་ལ་རྗེས་ཡི་རང། །མི་
ཤིགས་རང་སྒྲ་ལས་བྱུང་ཚངས་པའི་དབྱངས། །གང་འཚམ་རྣ་བའི་བུ་གར་ལྷུང་བའི་མོད། །སྲིད་ཞིའི་འཇིགས་པ་ཀུན་སྐྱོབ་ཟབ་རྒྱས་ཆོས། །ཚད་མེད་འཁོར་ལོ་རབ་ཏུ་བསྒྱུར་བར་གསོལ། །ཡིད་ཅན་བློ་གྲོས་མེ་ལོང་གཙང་མའི་
ངོས། །འབད་མེད་འཆར་བའི་གསང་གསུམ་རྒྱན་གྱི་གཟུགས། །ཇི་སྲིད་མཁའ་ལ་ཉི་ཟླའི་བགྲོད་པ་ཟུང། །མཆད་དེ་སྲིད་བརྟན་པར་བཞུགས་སུ་གསོལ། །འདིས་མཚོན་རྣམ་དཀར་ཡོངས་འདུ་རྒྱས་པོ་ལས། །བླ་མེད་བྱང་ཆུབ་
འདོད་དགུ་མཆོག་གི་དཔལ། །མྱུར་དུ་ཕབ་ནས་མཁའ་མཉམ་ཡིད་ཅན་ལ། །གཏན་གྱི་བདེ་དགའ་རྫོགས་པའི་རྒྱུར་གྱུར་ཅིང།  །དེ་ལྟར་ཡན་ལག་བདུན་པ་བྱ་ཞིང། སྤྲོ་ན་མཎྜལ་རྒྱས་བརྡུས་གང་ཡང་རུང་བ་དང། བཤགས་པའི་སྐབས་སྤྱི་བཤགས་ལ་སོགས་
བའི་སྒོ་ནས་སྡིག་ལྟུང་གི་བཤགས་བ་གཞན་ཡང་ཅི་ཤེས་པ་བྱས་ནས། འདོད་པའི་དོན་ལ་གསོལ་བ་འདི་ལྟར་གདབ་པར་བྱའོ།  །སྐྱབས་སྤངས་དང་རྟོགས་པ་མཐར་ཕྱིན་པའི། །མགོན་དུས་གསུམ་སངས་རྒྱས་སྒྲ་ཆེ་ཡང། །རྗེ་དྲིན་ཅན་བླ་མ་ཉག་གཅིག་པུར། །

[045B] །གང་འདུལ་གྱི་མཛད་པ་ཅི་སྟོན་ཀྱང། །རང་སྣང་བར་ཤེས་པའི་དག་སྣང་གིས། །ཕ་བླ་མ་མཉེས་པ་ཁོ་ན་ཡིས། །དུས་རྟག་ཏུ་བསྟེན་བར་བྱིན་གྱིས་རློབས། །རྟེན་དལ་འབྱོར་མ་ལུས་ཚང་པ་མི། །ཆོས་
ལྡན་གྱི་སྐལ་བཟང་ད་རེས་ཙམ། །འདི་ཆོས་བརྒྱད་དབང་དུ་མི་འགྲོ་བར། །དོན་སྙིང་པོ་ལེན་པར་བྱིན་གྱིས་རློབས། །སྲོག་མི་རྟག་ནུབ་ཀའི་གྲིབ་སོ་བཞིན། །དབུགས་ན་བུན་ལྟ་བུར་ཡལ་ལ་ཁད། །ད་ཚེ་ཞབས་བག་དང་ལྡན་པའི་
བློས། །ཆོས་ཁོ་ནར་གཞོལ་བར་བྱིན་གྱིས་རློབས། །ལས་ངན་པའི་ཆུ་ཀླུང་ཤུགས་དྲག་པོས། །འོག་ངན་སོང་གསུམ་གྱི་གཅོང་རོང་དུ། །སྡུག་བཟོད་གླགས་མེད་པར་མནར་བའི་ཚེ། །སྐྱབས་དཔུང་གཉེན་མཛོད་ཅིག་ཐུགས་རྗེ་
ཅན། །མཐོ་ལྷ་མིའི་དབང་ཕྱུག་ལ་སོགས་པའི། །གནས་འཁོར་བའི་ཕུན་ཚོགས་གང་ལ་ཡང། །རྫས་མི་གཙང་ཕུང་པོ་ལྟར་མཐོང་ནས། །ཡིད་ངེས་པར་འབྱུང་བར་བྱིན་གྱིས་རློབས། །ངར་བདེན་པར་བཟུང་བའི་སྒྲོག་གིས་
བཅིངས། །ནང་ཉོན་མོངས་དྲག་པོའི་འདུ་བ་འཁྲུགས། །ཕྱི་སྡུག་བསྔལ་མཚོན་ཆར་གྱིས་རྨས་པའི། །ཡོངས་སེམས་ཅན་འདི་ཀུན་བདག་གི་མ། །དོན་དེ་ཕྱིར་ཉམ་ཐག་འགྲོ་བ་རྣམས། །དགྲ་སྲིད་ཞིའི་འཇིགས་ལས་སྒྲོལ་བའི་
ཕྱིར། །དཔལ་བླ་མེད་སྐུ་གསུམ་ལྷུན་གྲུབ་པའི། །སྐྱབས་མྱུར་དུ་ཐོབ་བར་བྱིན་གྱིས་རློབས། །གནས་འདུ་འཛིས་དབེན་པའི་ཉམས་དགའ་བར། །ཆོས་བརྒྱད་ཀྱི་འཁྲི་བ་ཀུན་བཅད་ནས། །ལམ་མདོ་སྔགས་གཉིས་ཀྱི་རྣལ་

[046A]༄༅། །འབྱོར་ལ། །ཡིད་རྩེ་གཅིག་སྒྲུབ་བར་བྱིན་གྱིས་རློབས། །ཚེ་འདི་ཕྱི་བར་དོ་གང་དུ་ཡང། །མགོན་ཁྱོད་ཀྱིས་བརྩེ་བས་རྗེས་བཟུང་སྟེ། །ཆོས་ཐེག་པ་ཆེ་དང་མི་འབྲལ་བས། །གཞན་སྨིན་ཅིང་
གྲོལ་བར་བྱིན་གྱིས་རློབས། །དེ་ལྟར་གསོལ་བ་བཏབ་པས་བླ་མ་ཡི། །གནས་གསུམ་འབྲུ་གསུམ་ལས་འདས་སྣང་བའི་ཟེར། །ཟླ་འོད་པདྨ་རཱ་ག་མཐིང་ཞུན་ལྟར། །རང་གི་སྤྱི་གཙུག་མགྲིན་པ་སྙིང་གའི་གནས། །ཐིམ་པས་
སྒོ་གསུམ་དྲི་མ་ཀུན་སྦྱངས་ཏེ། །སྐུ་གསུང་ཐུགས་ཀྱི་བྱིན་རླབས་མ་ལུས་ཐོབ། །སླར་ཡང་གནས་གསུམ་འོད་བརྒྱས་སྒྲིབ་གཉིས་ཀྱི། །བག་ཆགས་ཀུན་སྦྱངས་སྐུ་བཞིའི་ས་བོན་བཏབ། །དེ་ནས་འཁོར་རྣམས་རྗེ་བཙུན་གཙོ་བོར་
ཐིམ། །དེ་ཉིད་ཚངས་པའི་བུ་ག་ནས་བྱོན་ཏེ། །སྙིང་ག་རྩ་འདབ་བརྒྱད་དབུས་ཟེའུ་འགྲུ་ལ། །རང་གི་སེམས་དང་དབྱེར་མེད་ཏིཥྛནྟུ། །དེ་ལྟར་བདག་དང་བླ་མ་དབྱེར་མེད་པའི། །ངང་ལས་རང་ཉིད་རྡོ་རྗེ་སེམས་དཔའི་སྐུ། །དབྱིངས་
ཕྱུག་མ་ལ་དགྱེས་པའི་ཕྱག་གིས་འཁྲིལ། །ཐབས་མཆོག་བདེ་ཆེན་མཚོན་བྱེད་རྡོ་རྗེ་དང། །སྟོང་ཉིད་སྒྲ་སྒྲོག་དྲིལ་བུ་འཛིན་པ་བཅས། །རང་སེམས་བདེ་བ་ཆེན་པོ་ཆོས་ཀུན་གྱི། །གནས་ལུགས་མཐའ་བྲལ་ངང་དུ་རོ་གཅིག་པའི། །
འོད་གསལ་ཕྱག་རྒྱ་ཆེ་དབྱིངས་ཞུགས་བར་གྱུར། །རྒྱལ་བས་ལུས་ཅན་དབང་པོ་དང་འཚམ་པར། །ཐེག་གསུམ་ཕྱི་ནང་གསང་སྔགས་གང་བསྟན་པའི། །ལུང་རྟོགས་དམ་ཆོས་མ་ལུས་ལེགས་བཟུང་ནས། །རང་གཞན་སྨིན་

[046B] །སོ་ཐར་བཅས་པའི་མཚམས་དང་བྱང་སེམས་ཀྱི། །ཕམ་བྱེད་ཟག་པ་ཉེས་པར་སྦྱང་བའི་སྡེ། །གསང་སྔགས་རྩ་ལྟུང་སྦོམ་པོའི་དམ་ཚིག་ལས། །མི་འདའ་སྲོག་བཞིན་བདག་གིས་བསྲུང་བར་བྱ། །འཁོར་
གསུམ་བརྟགས་ན་ཅིར་ཡང་མ་གྲུབ་ཀྱང། །རྟེན་འབྱུང་སྒྱུ་མའི་འཕྲུལ་གྱིས་རྫུན་བཞིན་དུ། །འདིས་མཚོན་དགེ་ཚོགས་ཇི་སྙེད་བསགས་པ་ཀུན། །འགྲོལ་དོན་གཉིས་འགྲུབ་པའི་རྒྱུར་བསྔོའོ། །གཞན་ཡང་ཕ་མར་གྱུར་བའི་འགྲོ་རྣམས་ལ། །
བདེ་ལེགས་རང་རང་འདོད་དགུའི་དཔལ་གྱི་ཆེད། །ཆགས་མེད་ལུས་དང་ལོངས་སྤྱོད་ཡོངས་བཏང་སྟེ། །བདག་ནི་ཀུན་གྱི་ཉེར་འཚོའི་གཞིར་གྱར་ཅིག་ །ཅེས་སྨོན་ལམ་གདབ་ཅིང། དེ་ལས་རྒྱས་པར་སྤྲོ་ན་སྤྱོད་འཇུག་ནས་གསུངས་པའི།  དེ་ལྟར་འདི་
དག་ཀུན་བྱས་ཏེ། །དགེ་བ་བདག་གིས་ཅི་བསགས་པ། །དེས་ནི་སེམས་ཅན་ཐམས་ཅད་ཀྱི། །སྡུག་བསྔལ་ཐམས་ཅད་བསལ་བར་ཤོག་འགྲོ་བ་ནད་པ་ཇི་སྲིད་བར། །ནད་སོས་གྱུར་གྱི་བར་དུ་ནི། །སྨན་དང་སྨན་པ་ཉིད་དག་དང། །དེ་ཡི་ནད་
གཡོག་བྱེད་པར་ཤོག་ཟས་དང་སྐོམ་གྱི་ཆར་ཕབ་སྟེ། །བཀྲེས་དང་སྐོམ་པའི་སྡུག་བསྔལ་བསལ། །མུ་གེའི་བསྐལ་བ་བར་མའི་ཚེ། །བདག་ནི་ཟས་དང་སྐོམ་དུ་གྱུར། །སེམས་ཅན་འཕོངས་ཤིང་དབུལ་བ་ལ། །བདག་ནི་མི་ཟད་གཏེར་
གྱུར་ཏེ། །ཡོ་བྱད་མཁོམ་གུ་སྣ་ཚོགས་སུ། །མདུན་དུ་ཉེ་བར་གནས་གྱུར་ཅིག་བདག་གི་ལུས་དང་ལོངས་སྤྱོད་དང། །དུས་གསུམ་དགེ་བ་ཐམས་ཅད་ཀྱང། །སེམས་ཅན་ཀུན་གྱི་དོན་སྒྲུབ་ཕྱིར། །ཕངས་པ་མེད་པར་བཏང་བར་

[047A]༄༅། །བྱ༑ ༑ཐམས་ཅད་བཏང་བས་མྱ་ངན་འདའ། །བདག་བློ་མྱ་ངན་འདས་པ་བསྒྲུབ། །ཐམས་ཅད་གཏོང་བར་ཆབས་ཅིག་ལ། །སེམས་ཅན་རྣམས་ལ་བཏང་བ་མཆོག་བདག་གིས་ལུས་
ཅན་ཐམས་ཅད་ལ། །ལུས་འདི་ཅི་བདེར་བྱིན་ཟིན་གྱིས། །རྟག་ཏུ་གསོད་དང་སྨོད་པའམ། །བརྡེག་སོགས་ཅི་དགར་བྱེད་ལ་རག་བདག་གི་ལུས་ལ་རྩེ་བྱེད་དམ། །ཅོ་འདྲི་གཞའི་རྒྱུ་ཕྱེད་ཀྱང། །བདག་གི་ལུས་འདི་
བྱིན་ཟིན་གྱིས། །འདི་ཡི་ཁ་དས་ཅི་ཞིག་བྱ། །དེ་ལ་གནོད་པར་མི་འགྱུར་བའི། །ལས་གང་ཡིན་པའང་བྱེད་དུ་ཆུག་བདག་ལ་དམིགས་ནས་ནམ་དུ་ཡང། །འགའ་ཡང་དོན་མེད་མ་གྱུར་ཅིག་བདག་ལ་
དམིགས་ནས་གང་དག་གི། །ཁྲོའམ་དད་པའི་སེམས་བྱུང་བ། །དེ་ཉིད་རྟག་ཏུ་དེ་དག་གི། །དོན་ཀུན་འགྲུབ་པའི་རྒྱུར་གྱུར་ཅིག་གང་དག་བདག་ལ་ཁ་ཟེར་རམ། །གཞན་དག་གནོད་བགྱེད་པའམ། །དེ་བཞིན་འཕྱར་
ཁ་གཏོང་ཡང་རུང། །ཐམས་ཅད་བྱང་ཆུབ་སྐལ་ལྡན་གྱུར། །བདག་ནི་མགོན་མེད་རྣམས་ཀྱི་མགོན། །ལམ་ཞུགས་རྣམས་ཀྱི་དེད་དཔོན་དང། །བརྒལ་འདོད་རྣམས་ཀྱི་གྲུ་དང་ནི། །གཟིངས་དང་ཟམ་པ་ཉིད་དུ་གྱུར།།
གླིང་དོན་གཉེར་ལ་གླིང་དང་ནི། །གནས་མལ་འདོད་ལ་གནས་མལ་དང། །མར་མེ་འདོད་ལ་མར་མེ་དང། །བདག་ནི་ལུས་ཅན་ཕྲན་འདོད་པ། །ཀུན་གྱི་བྲན་དུ་འགྱུར་བར་ཤོག་ཡིད་བཞིན་ནོར་བུ་བུམ་པ་

[047B] །རིག་སྔགས་གྲུབ་དང་སྨན་ཆེན་དང། །དཔག་བསམ་གྱི་ནི་ཤིང་དག་དང། །ལུས་ཅན་ཀུན་གྱི་འདོད་འཇོར་གྱུར། །ས་སོགས་འབྱུང་བ་ཆེན་པོ་དང། །ནམ་མཁའ་བཞིན་དུ་རྟག་པར་ཡང། །སེམས་ཅན་དཔག་ཏུ་མེད་པ་
ཡི༑ ༑རྣམ་མང་ཉེར་འཚོའི་གཞིར་ཡང་ཤོག་དེ་བཞིན་ནམ་མཁའི་མཐས་གཏུགས་པའི། །སེམས་ཅན་ཁམས་ལ་རྣམ་ཀུན་ཏུ། །ཐམས་ཅད་མྱ་ངན་འདས་བར་དུ། །བདག་ནི་ཉེར་འཚོའི་རྒྱུར་ཡང་ཤོག་ །ཅེས་པ་འདི་
རྣམས་དོན་དྲན་བཞིན་པར་བརྗོད་ཅིང། གཞན་ཡང་བཟང་པོ་སྤྱོད་པ་སོགས་བསྔོ་བ་དང་སྨོན་ལམ་གྱིས་རྒྱས་གདབ་པར་བྱ་ལ། དེ་ལྟ་བུའི་རྣལ་འབྱོར་ཉིན་མཚན་གྱི་ཐུན་དྲུག་ཏུ་བསྐྱངས་པ་ལས་དང་བོར་སྐྱབས་འགྲོ་དང་སེམས་བསྐྱེད་ལན་གསུམ་དུ་བྱས་པས་རྣམ་སྣང་གི་དམ་
ཚིག་ལས། དཀོན་མཆོག་གསུམ་སྐྱབས་སུ་བཟུང་དགོས་པ་དང། སྐྱབས་འགྲོའི་བསླབ་བྱའི་ནང་ཚན་ཉིན་ལན་གསུམ་མཚན་ལན་གསུམ་དུ་སྐྱབས་སུ་འགྲོ་བ་དང། སྨོན་སེམས་བཟུང་བའི་བསླབ་བྱ་ལས་སེམས་བསྐྱེད་དུས་དྲུག་ཏུ་བཟུང་དགོས་པར་གསུངས་པ་ལ་བསླབ་པར་
འགྱུར་ཞིང་སེམས་བསྐྱེད་ཀྱི་ཕན་ཡོན་བསམ་པས། སྨོན་སེམས་བཟུང་བའི་བསླབ་བྱར་སེམས་བསྐྱེད་ལ་སྤྲོ་ཤུགས་འཕེལ་བའི་ཕྱིར་ཕན་ཡོན་དྲན་དགོས་པར་གསུངས་པ་ལ་བསླབ་པར་འགྱུར། ཚད་མེད་བཞི་བསྒོམ་པོའི་ནང་ཚན་བྱམས་པ་དང་བཏང་སྙོམས་ཀྱིས་རིན་འབྱུང་གི་དམ་ཚིག་
སྦྱིན་པ་བཞིའི་ནང་ཚན་བྱམས་པ་དང་མི་འཇིགས་པའི་སྦྱིན་པ་ལ་དུས་དྲུག་ཏུ་བསླབ་པ་ཚང། བླ་མ་སྐྱབས་གནས་ཀུན་འདུས་ཀྱི་བདག་ཉིད་དུ་མོས་ནས་གསོལ་བ་བཏབ་པས་མི་བསྐྱོད་པའི་དམ་ཚིག་སློབ་དཔོན་བཟུང་བ་དང། དེ་ལ་ཕྱག་བཙལ་བས་བླ་མ་ལྔ་བཅུ་བར་བླ་མར་དུས་གསུམ་དུ་ཕྱག་

[048A]༄༅།  །འཚལ་དགོས་པའི་དམ་ཚིག་དང། མཆོད་པ་ཕུལ་བས་དོན་གྲུབ་ཀྱི་དམ་ཚིག་མཆོད་པ་ལ་བརྩོན་དགོས་པ་དང། བྱང་སེམས་ཀྱི་ཉེས་བྱས་དང་པོ་ལས་སེམས་སྲུང་བར་འགྱུར། །བྱེ་བྲག་ཏུ་མཎྜལ་ཕུལ་བས་བླ་མ་ལྔ་བཅུ་བར་བླ་མ་ལ་དུས་གསུམ་དུ་
མཎྜལ་འབུལ་བར་གསུངས་པའི་བསླབ་བྱ་ལ་བསླབ་པར་འགྱུར། རང་རྡོ་རྗེ་སེམས་དཔའ་ཡབ་ཡུམ་གྱི་ང་རྒྱལ་ལ་གནས་ནས། བདེ་བ་ཆེན་པོ་མཚོན་བྱེད་ཀྱི་རྡོ་རྗེ་དང། སྟོང་པ་ཉིད་མཚོན་བྱེད་ཀྱི་དྲིལ་བུ་སོ་སོའི་མཚོན་དོན་དྲན་པའི་སྒོ་ནས་བཟུང་བས་ནི་མི་བསྐྱོད་པའི་དམ་
ཚིག་རྡོ་རྗེ་དྲིལ་བུ་ཕྱག་རྒྱ་གསུམ་བཟུང་བར་འགྱུར་ཞིང། དེའི་ཚེ་བདེ་བ་ཆེན་པོས་ཆོས་རྣམས་ཀྱི་གནས་ལུགས་སྟོང་པ་ཉིད་ལ་མཉམ་པར་བཞག་པའམ། དེ་ལྟར་བཞག་པ་མོས་པ་ཚུན་ཆད་ཀྱིས་བསྐྱེད་པ་དང། མཇུག་ཏུ་དགེ་རྩའི་འཁོར་གསུམ་ལ་མི་དམིགས་པའི་རྒྱས་
བཏབ་པས། མིང་སོགས་བྲལ་བའི་ཆོས་རྣམས་ལ། །དེར་རྟོག་པ་ནི་བཅུ་གཅིག་པ། །ཞེས་པའི་རྩ་ལྟུང་ལས་སེམས་སྲུང་བར་འགྱུར་བ་དང། དགེ་བརླབས་ཆེན་གསོག་ཅིང་སྡིག་པའི་གཉེན་པོ་ཀུན་ཏུ་སྤྱོད་པའི་མཆོག་ཏུ་འགྱུར་བ་སོགས་ཀྱི་དགོས་པ་ཤིན་ཏུ་ཆེ་ལ་
ཐེག་པ་གསུམ་དང་གསང་སྔགས་གོང་འོག་གི་ལུང་རྟོགས་ཀྱི་ཆོས་ཐམས་ཅད་རང་གཞན་སྨིན་གྲོལ་གྱི་རྒྱུར་བཟུང་བར་དམ་བཅས་པས་འོད་དཔག་མེད་ཀྱི་དམ་ཚིག་བསྲུང་བར་མ་ཟད་ཆོས་སྤོང་གི་ལས་སྒྲིབ་དུ་མ་སྲབ་པར་འགྱུར་བ་དང་བསོད་ནམས་ཀྱི་ཚོགས་མཐའ་ཡས་པ་སྡུད་
པའི་དགོས་པ་ཡོད། སྡོམ་པ་གསུམ་གྱི་བཅས་མཚམས་རྣམས་ལ་དམའ་མྠའང་སོ་སོའི་སྡོམ་ཚིག་ཙམ་གྱི་སྒོ་ནས་རང་རྒྱུད་པ་གོས་མ་གོས་བསྔོ་བགྲང་བྱེད་ཅིང། དེ་ཡང་མ་ལྕོགས་ན་སྔར་གྱི་ཚིགས་བཅད་ཙམ་གྱི་སྒོ་ནས་བསྔོ་བགྲང་བྱས་ཤིང་བསྲུང་སེམས་བསྐྱེད་ན་སྤྱིར་

[048B] བྱེ་བྲག་སྔགས་ཀྱི་རྩ་ལྟུང་དང་སྒོམ་པོ་ལ་དུས་དྲུག་ཏུ་བསྔོ་བགྲང་བྱེད་དགོས་པའི་དམ་ཚིག་བསྲུང་བར་འགྱུར། བླ་མ་ལ་མཆོད་པ་ཕུལ་བ་དང་རང་གི་ལུས་ལོངས་སྤྱོད་དགེ་རྩ་རྣམས་སེམས་ཅན་ཐམས་ཅད་ལ་བསྔོས་བའི་གཏོང་
སེམས་སྤེལ་བས་རིན་འབྱུང་གི་དམ་ཚིག་ཟང་ཟིང་དང་ཆོས་ཀྱི་སྦྱིན་པ་བྱས་པར་འགྱུར་ཞིང། དགེ་བ་སོགས་གཏོང་བ་ལ་བརྟེན་ནས་སེམས་ཅན་གྱི་གནས་སྐབས་དང་མཐར་ཐུག་གི་དོན་འགྲུབ་པར་སྨོན་པས་རྣམ་སྣང་གི་དམ་ཚིག་སེམས་ཅན་དོན་བྱེད་ཀྱི་ཚུལ་ཁྲིམས་བསྐྱངས་པར་འགྱུར་ལ། སྔར་གྱི་དེ་རྣམས་
ལ་ཚུལ་བཞིན་དུ་བསླབས་པས་ཉེས་སྤྱོད་སྡོམ་པ་དང། དགེ་བ་ཆོས་སྡུད་ཀྱི་ཚུལ་ཁྲིམས་བསྲུང་བ་ཡང་ལེགས་པར་ཚང་བར་འགྱུར་རོ། །དེ་ལྟ་བུའི་ཚུལ་གྱིས་ཉིན་མཚན་གྱི་ཐུན་དྲུག་ཏུ་རྣལ་འབྱོར་བྱེད་པ་ནི་མདོ་རྒྱུད་ཀྱི་གསུང་རབ་གདམས་ངག་ཏུ་ཤར་བའི་ཉམས་ལེན་གྱི་སྡོམ་ཆེན་པོ་གངས་ཅན་འདིར་གདམས་ངག་བྱད་
པ་ཅན་དུ་གྲགས་པ་མང་པོས་བསྐྲུན་དུ་མེད་པའི་ཟབ་བ་ལས་ཀྱང་ཆེས་ཆེང་ཟབ་པའི་མན་ངག་གི་ཉིང་ཁུ། མྱུར་དུ་འཚང་རྒྱ་བའི་ཐབས་དམ་པ་རྗེ་བླ་མ་ཡབ་སྲས་ཀྱིས་ཕྱག་ལེན་དུ་བཏབ་པའི་བཀའ་སྲོལ་རྨད་དུ་བྱུང་བ་མིན་པས་གསང་སྔགས་བླ་མེད་ཀྱི་སྒོར་ཞུགས་པའི་རིག་པ་འཛིན་པ་དག་གིས་ཚིག་སྔར་བཀོད་པ་དང་འདྲ་
མིན་ལ་མ་བལྟོས་པས་དོན་གྱི་གནད་དེ་རྣམས་ཚང་བའི་ཉམས་ལེན་ཐུན་དྲུག་ཏུ་མི་བྱ་བའི་ཐབས་མེད་པས་དབང་རྣོན་ཆོས་ཀྱི་རྗེས་སུ་འབྲང་བའི་བློས་གདམས་པ་འདི་སྙིང་གི་དཀྱིལ་དུ་བཅངས་ནས་བརྩོན་པ་ཆེན་པོས་བསྒྲུབ་པར་བྱའོ།  །བདེ་གཤེགས་སྐུ་བཞིའི་གླིང་ལ་ཡུད་ཙམ་དུ། །
བགྲོད་ནུས་ཐེག་པ་མཆོག་གི་བཞོན་པའི་ལམ། །མ་ནོར་ཐུན་དྲུག་རྣལ་འབྱོར་དཔྱོད་ལྡན་གྱི། །ས་བདག་འཁོར་ལོའི་དབང་ཕྱུག་ལ་འོས་པ། །འདི་བསྐྲུན་དགེ་བས་བདག་སོགས་འགྲོ་བ་རྣམས། །ལུང་རྟོགས་དམ་ཆོས་རྒྱ་མཚོའི་

[049A]༄༅། །ཕ་རོལ་ཏུ། །སོན་ནས་ཁ་སྦྱོར་བདུན་ལྡན་ཡིད་བཞིན་ནོར། །མྱུར་དུ་ལག་རྩེར་སོན་པ་ཉིད་གྱུར་ཅིག་ །ཅེས་རྣལ་འབྱོར་དབང་ཕྱུག་རྗེ་བཙུན་མི་ལ་བཞད་པའི་རྡོ་རྗེར་བརྟོན་པའི་བླ་མའི་རྣལ་འབྱོར་ཐུན་དྲུག་གི་ཉམས་ལེན་
ཟབ་མོ་དང་འབྲེལ་བ་བདེ་ལེགས་ཆར་འབེབས་ཞེས་བྱ་བ་འདི་ནི་དཔྱོད་ལྡན་ཨ་དཀར་ཞབས་དྲུང་ཧུ་ཐོག་ཐུ་མེར་གན་མཁན་པོ་ངག་དབང་བློ་བཟང་མཁས་བཙུན་གྱིས་བསྐུལ་མ་བྱུང་བར་བརྟེན་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའི་ཡི་གེ་པ་ནི་མཆོད་དཔོན་ཞྭ་ལུ་མཁན་པོས་བགྱིས་
པའོ།།  །།   ༈     །ཨོཾ་སྭ་སྟི། མཆོག་ཏུ་མི་འགྱུར་བདེ་ཆེན་རྡོ་རྗེ་ཅན། །སྟོང་ཉིད་དགའ་མར་རོལ་བའི་ཡེ་ཤེས་འཕྲུལ། །
མ་འགགས་ཅིར་ཡང་འཆའ་བས་བརྟན་དང་གཡོ། །ཀུན་ཁྱབ་དག་པའི་གཟིགས་མོ་རབ་འབྱམས་མཚར། །དུས་གསུམ་རྒྱལ་བ་ཡོངས་ཀྱི་སྤྱི་མེས་གཅིག་རྣམ་འདྲེན་དམ་པར་ཤར་བའི་གསང་གསུམ་ཚད། །དཔག་པའི་
ཡུལ་ལས་རབ་འདས་དེ་ཡི་ཕྱིར། །ཀུན་འདུས་སྐབས་སུ་ཡིད་ཆེས་དང་བས་འདུད།  །འདིར་སྐྱབས་གནས་ཀུན་འདུམ་རྗེ་བཙུན་བླ་མའི་རྣལ་འབྱོར་ཉམས་སུ་ལེན་པ་ལ། སྔོན་འགྲོ་སྐྱབས་སུ་འགྲོ་བ་དང་བྱང་ཆུབ་ཏུ་སེམས་བསྐྱེད་པའི་རིམ་པས་རྒྱུད་དག་པར་བྱས་པའི་དགེ་
སེམས་ཁྱད་པར་ཅན་གྱི་ངང་ནས་འདི་ལྟར་བསྒོམ་པར་བྱའོ།  །མདུན་གྱི་ནམ་མཁར་དབྱིངས་རིག་དབྱེར་མེད་པའི། །དག་གསལ་བདེ་ཆེན་ཆོས་སྐུའི་ངང་ཉིད་ལས། །སེང་ཁྲི་དར་ཟབ་བརྩེགས་པའི་གདན་གྱི་སྟེང། །རྗེ་བཙུན་བློ་བཟང་

[049B] །སྐྱབས་གནས་ཀུན་འདུས་དགྱེས་པའི་འཇུམ་མདངས་ཅན། །ཕྱག་གཡས་པད་དཀར་ཡུབ་ནས་འཛིན་ཅིང། །གཡོན་པ་མཉམ་གཞག་སྟེང་དུ་གླེགས་བམ་བསྣམས། །ཞབས་གཉིས་མི་བཤིག་སྐྱིལ་ཀྲུང་མདུད་པ་
ཅན། །རུང་མཐུན་ཆོས་གོས་རྣམ་གསུམ་ལྷབ་ལྷུབ་དང། །གསེར་སྦྱངས་འོད་འབར་ཟ་འོག་པེར་གྱིས་ཀླུབས། །གུར་ཀུམ་མདངས་ལྡན་པཎ་ཞྭས་རབ་མཛེས་པའི། །སྐུ་ལས་སྤྲུལ་པའི་འོད་བརྒྱ་ཕྱོགས་བཅུར་འགྱེད། །གང་གི་
གནས་གསུམ་རྡོ་རྗེ་གསུམ་གྱི་ལྷ། །ཡིག་འགྲུས་ཤར་བའི་ཐུགས་མཚན་ཧཱུཾ་ཡིག་ལས། །འོད་འཕྲོས་ཕྱོགས་བཅུའི་སྐྱོབ་པ་མ་ལུས་རྣམས། །སྤྱན་དྲངས་རྗེ་བཙུན་མཆོག་ལ་ཐིམ་པར་གྱུར། །ངོ་མཚར་མཚན་དཔེ་ལྷུན་ཆགས་རྡོ་རྗེའི་
སྐུ༑ ༑འགག་མེད་དྲུག་ཅུའི་ཆ་རྫོགས་ཆོས་སྐུའི་གསུང། །སྒྲིབ་དང་ལྷན་ཅིག་མི་གནས་རྣམ་དག་ཐུགས། །བླ་མའི་སྐུ་གསུང་ཐུགས་ལ་ཕྱག་འཚལ་ལོ། །དངོས་བཤམས་མཆོད་པ་བཀོད་ལེགས་འདོད་དགུར་འཁྱིལ། །ཡིད་
སྤྲུལ་གནམ་དངས་ཡི་དཀྱིལ་འཁོར་ཁྱབ། །འདས་དང་མ་འདས་ཕུན་ཚོགས་ཡོངས་བསྡུས་པ། །བློ་ཡིས་བླངས་ནས་མགོན་པོ་ཁྱོད་ལ་འབུལ། །གདོད་ནས་རྣམ་དག་འོད་གསལ་སེམས་ཀྱི་དབྱིངས། །ཉོན་མོངས་གློ་བུར་དྲི་ཡིས་
ཉེར་སྦགས་ལས། །འབྲས་བུ་ནག་པོར་འཛག་པའི་སྡིག་ལྟུང་ཆ། །ཅི་བགྱིས་བསམ་པ་དག་པས་འཐོལ་ཞིང་བཤགས། །རྒྱལ་བའི་འཕྲིན་ལས་འདྲ་མཆང་མངར་བོའི་ཐིག་ཕོག་ལས་རང་གཞན་བློ་གྲོས་བ་ཀུ་ལ། །དགེ་

[050A]༄༅། །ཚོགས་འདབ་མ་གྲོལ་བའི་སྣང་བ་གསར། །གང་ཡིན་དེ་ལ་རྗེས་སུ་ཡི་རང་ངོ། །ཕ་མཐའ་གཏུགས་མིན་ནམ་མཁའ་ཇི་སྲིད་བར། །ཚངས་དབྱངས་ཐག་གསུམ་ཆོས་ཀྱི་སྙིང་པོ་ཅན། །རིས་མེད་ལུས་
ཅན་རྒྱུད་ལ་ཆད་མེད་དུ། །འབབ་པའི་བཀའ་དྲིན་བླ་མེད་སྩལ་དུ་གསོལ། །ཟུང་འཇུག་བསམ་འཕེལ་འཁྱིལ་བའི་ཟམ་ཏོག་གཞན་ངོར་བགྲེས་རྒུད་མྱ་ངན་འདའ་བའི་ཚུལ། །ནམ་ཡང་མི་སྟོན་བསྐལ་བའི་མཐའ་མཉམ་
བར། །གཡུང་དྲུང་རྡོ་རྗེའི་ཁམས་སུ་བརྟན་པར་གསོལ། །རྗེ་ལ་མི་ཕྱེད་ཡིད་ཀྱིས་གསོལ་བཏབ་ཅིང། །མཆོད་སོགས་རྣམ་དཀར་ཕུང་པོ་གང་བསགས་པ། །དུས་གསུམ་དགེ་བ་དང་བཅས་མི་རིང་བར། །བླ་མེད་བྱང་ཆེན་
འཐོབ་པའི་རྒྱུར་གྱུར་ཅིག་ །མཎྜལ་འདུལ་བར་འདོད་ན་མཚམས་འདིར་རྒྱས་བསྡུས་ཇི་ལྟར་རིགས་འཕུལ་རྗེས་གསོལ་འདེབས་ཀྱི་རིམ་པ་གཞན་ཡང་སྤྲོན་བྱ།  ཆོས་དབྱིངས་ཐིག་ལེ་གཅིག་ཏུ་འཁྱིལ་བ་ལས། །སྐུ་དང་ཡེ་ཤེས་རྣམ་པ་ཐམས་ཅད་པར། །ཤར་བ་དུས་
གསུམ་རྒྱལ་བའི་སྤྱི་དཔལ་མཆོག་སྐྱབས་གཅིག་བླ་མ་དམ་པར་གསོལ་བ་འདེབས། །འདི་དང་ཕྱི་མའི་ལེགས་ཚོགས་ཅི་མཆིས་པ། །རྗེ་བཙུན་ཐུགས་རྗེའི་མཐུ་ལ་རག་ལས་པར། །ཤེས་ནས་ཐང་ལྷོད་མེད་པའི་མོས་གུས་ཀྱིས། །
བླ་མའི་རྣལ་འབྱོར་འབྱོངས་པར་བྱིན་གྱིས་རློབས། །མི་རྟག་འཆི་བ་དྲན་བས་རྒྱུད་བསྐུལ་ཏེ། །ངན་སོང་སྡུག་བསྔལ་སྙིང་ནས་དྲན་པ་དང། །རིན་ཆེན་གསུམ་ལ་སྐྱབས་འཚོལ་དགེ་སྡིག་གི་བླང་དོར་ཚུལ་བཞིན་བྱེད་པར་བྱིན་

[050B] །འཁོར་བའི་ཕུན་ཚོགས་སྒྱུ་མའི་གྲོང་ཁྱེར་གྱི། །དཔལ་འབྱོར་བཞིན་དུ་བསླུ་བའི་མཚང་རིག་ནས། །དེ་ལས་ཐར་བྱེད་བསླབ་པ་གསུམ་གྱི་ལམ། །བརྩོན་པས་ཚུལ་བཞིན་སྒྲུབ་པར་བྱིན་གྱིས་རློབས། །ཉམ་ཐག་སྲིད་པར་
དུབ་པའི་མ་རྒན་རྣམས། །བདེ་བསྒྲུབ་སླད་ཐམས་ཅད་གཟིགས་པའི་ལམ། །ཐབས་ཤེས་ཟུང་དུ་འཇུག་པའི་རྣལ་འབྱོར་གྱིས། །སྒྲིབ་གཉིས་དྲུང་ནས་འབྱིན་པར་བྱིན་གྱིས་རློབས། །སྐྱེ་འཆི་བར་དོ་སྲིད་པའི་འཁོར་ལོའི་འགྲོས། །
རྒྱུ་བ་བཅད་དེ་རིང་མིན་རྡོ་རྗེ་འཆང། །རྣམ་དག་རྟེན་དང་བརྟེན་པར་བྱང་ཆུབ་པའི། །ཉེ་ལམ་མཐར་ཐུག་བགྲོད་བར་བྱིན་གྱིས་རློབས། །དེ་ལྟར་གསོལ་བ་བཏབ་པས་བླ་མ་ཡི། །གནས་གསུམ་ལས་འོངས་དཀར་དམར་མཐིང་
གའི་འོད། །རང་གི་གནས་གསུམ་ལ་ཐིམ་སྒྲིབ་ཀུན་དག་སྐུ་གསུང་ཐུགས་ཀྱི་བྱིན་རླབས་ཐོབ་པར་གྱུར། །སླར་ཡང་བླ་མ་ཚངས་པའི་བུ་ག་ནས། །རིམ་བཞིན་སྙིང་ག་ཆོས་ཀྱི་འཁོར་ལོའི་དབུས། །དགྱེས་པར་བྱོན་ནས་
སེམས་དང་དབྱེར་མེད་དུ། །མི་འབྲལ་དངོས་གྲུབ་མཆོག་སྦྱིན་སྩོལ་གྱུར་ཅིག་ །དེ་ལྟར་ངད་རང་ལ་བརྟེན་པའི་བླ་མའི་རྣལ་འབྱོར་དངོས་གྲུབ་དཔལ་སྟེར་ཞེས་བྱ་བ་འདི་ནི། ཛ་སག་ཡིལ་དིང་ཚེ་དབང་རང་བརྟན་གྱི་ཨེམ་ཆི་ཆོས་རྗེ་བློ་བཟང་དོན་གྲུབ་ཀྱིས་དགོས་ཞེས་
བསྐུལ་མ་བྱུང་བའི་ངོར་ཤཱཀྱའི་དགེ་སློང་ཆོས་སྨྲ་བ་བློ་བཟང་བསྐལ་བཟང་རྒྱ་མཚོས་བཤད་སྒྲུབ་བསྟན་པའི་འབྱུང་གནས་དཔལ་ལྡན་འབྲས་སྤུངས་ཆོས་ཀྱི་སྡེ་ཆེན་པོའི་གཟིམས་ཁང་ཀུན་དགའ་ར་བར་སྦྱར་བའོ།། །།    ༈   

[051A]༄༅།  །ཚོགས་ལྷུན་གྲུབ་ཅེས་བྱ་བ་བཞུགས།  ངོ་མཚར་རྨད་བྱུང་ཐུགས་རྗེའི་འོད་དཀར་གྱིས། །རིས་མེད་འགྲོ་ཁམས་བྱང་གྲོལ་འཛུམ་རླབས་བརྒྱར། །བཞད་བྱེད་རྒྱལ་ཀུན་ཐུགས་རྗེ་གཅིག་གྱུར་ཟླ།།
སྐྱབས་མཆོག་པད་དཀར་འཆང་བ་ལ་ཕྱག་འཚལ།  །འདིར་བླ་མ་དང་མགོན་པོ་སྤྱན་རས་གཟིགས་ངོ་བོ་དབྱེར་མེད་དུ་བྱས་ནས་གསོལ་བ་འདེབས་པའི་རྣལ་འབྱོར་ཉམས་སུ་ལེན་པ་ལ། སྔོན་འགྲོ་སྐྱབས་སུ་འགྲོ་བ་དང་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ། དེའི་ཕྱིར་དུ་
ལམ་ཟབ་མོ་བླ་མ་ལྷའི་རྣལ་འབྱོར་ཉམས་སུ་ལེན་པར་བྱའོ་སྙམ་པའི་བྱང་ཆུབ་སེམས་ཀྱི་དགེ་སེམས་ཁྱད་པར་ཅན་གྱི་ངང་ནས་འདི་ལྟར་བརྗོད་པར་བྱའོ།  །དབྱིངས་རིག་ཟུང་འཇུག་འོད་གསལ་དག་པའི་ངང། །མདུན་གྱི་ནམ་མཁར་སེང་ཁྲི་པད་དཀར་དང། །བསིལ་སྦྱིན་
ཉ་རྒྱས་ཟླ་བའི་དཀྱིལ་འཁོར་སྟེང། །སྐྱབས་ཀུན་འདུས་ཞལ་དྲིན་ཅན་བླ་མ་ནི། །རྣམ་པ་འཕགས་མཆོག་སྤྱན་རས་གཟིགས་དབང་སྐུ། །གངས་རིར་ཉི་གཞོན་འཁྱུད་པ་དང་མཚུངས་པའི། །སྐུ་མདོག་གསལ་བའི་འོད་འཕྲོ་ཐོར་ཚུགས་
ཅན། །ཞལ་གཅིག་ཕྱག་བཞིའི་དང་པོ་ཐལ་སྦྱར་ཞིང། །གཡས་གཡོན་འོག་མས་ཤེལ་འཕྲེང་པད་དཀར་འཛིན། །རྣམ་མང་རིན་ཆེན་རྒྱན་གྱིས་མཛེས་པ་དང། །ལྷབ་ལྷུབ་ལྷ་རྫས་གོས་ཀྱིས་མངོན་པར་སྤ། །ཞབས་གཉིས་
རྡོ་རྗེ་སྐྱིལ་མོ་ཀྲུང་དུ་མདུད། །གང་གི་སྐུ་ལ་ཞིང་ཁམས་རྒྱ་མཚོ་ཡི། །སྐྱབས་གནས་མ་ལུས་འཆར་བའི་དཀྱིལ་འཁོར་ཅན། །སྣ་ཚོགས་སྤྲུལ་པའི་རོལ་པས་ཕྱོགས་ཀུན་ཁྱོན། །འགེངས་པའི་བདག་ཉིད་དེ་ཡི་གནས་གསུམ་དུ། །

[051B] །དཀར་དམར་མཐིང་གའི་མདོག་ཅན་གནས་པ་ལས། །བརྒྱ་ཕྲག་འོད་ཀྱི་དྲ་བ་ཡོངས་སྤྲོས་ནས། །སྐྱབས་གནས་མ་ལུས་སྐད་ཅིག་སྤྱན་དྲངས་གྱུར། །ཆོས་དབྱིངས་ལྷུན་གྲུབ་མཚན་མ་ལས་
འདས་ཀྱང། །དམིགས་མེད་ཐུགས་རྗེའི་དབང་གིས་གཟུགས་གྱི་སྐུ། །ཅིར་ཡང་སྟོན་མཛད་བླ་མ་ལྷག་པའི་ལྷ། །རྣམ་འདྲེན་འཁོར་དང་བཅས་པ་གཤེགས་སུ་གསོལ། །མཁའ་ལ་མཁའ་ཡི་སྦྱོར་བ་ཇི་བཞིན་དུ། །སྒྲིབ་བྲལ་
ཆོས་སྐུའི་ངང་དུ་མཉམ་སོང་སྟེ། །ཀུན་འདུས་བླ་མ་ཡིད་བཞིན་དབང་གི་རྒྱལ། །དངོས་གྲུབ་འདོད་དགུའི་བྱེད་པོར་བརྟན་པར་བཞུགས།  །དེ་ལྟར་བླ་མ་གསལ་བཏབ་པ་ལ་ཕྱོགས་བཅུའི་སྐྱབས་གནས་མ་ལུས་པ་སྤྱན་དྲངས་ནས་བསྟིམ་སྟེ་དེ་ཉིད་སྐྱབས་གནས་
ཀུན་འདུས་ཀྱི་བདག་ཉིད་ཆེན་པོར་མོས་པ་དུང་དུང་བ་བྱས་ལ། ཡན་ལག་བདུན་གྱི་སྒོ་ནས་ཚོགས་བསགས་པར་བྱ་བ་ལས། ཐོག་མར་ཕྱག་འཚལ་བའི་ཡན་ལག་ནི།  རྒྱལ་བ་ཀུན་གྱི་སྙིང་རྗེ་ཆེན་པོའི་གཟུགས། །ཐབས་མཁས་བཤེས་གཉེན་གར་གྱིས་རྣམ་རོལ་བ། །དྲན་པ་
ཡིས་ཀྱང་སྲིད་དང་ཞི་བའི་མཐའ། །སེལ་བྱེད་རྗེ་བཙུན་བླ་མར་ཕྱག་འཚལ་ལོ།  །མཆོད་པའི་ཡན་ལག་ནི།  རིན་ཆེན་ཡོལ་གོར་རབ་འཁྱིལ་ཆུ་བཞི་དེང། །སྟོང་གསུམ་འགེངས་ནུས་ལྷ་དང་མི་ཡི་རྫས། །ཉེར་སྤྱོད་རོལ་མོའི་བྱེ་བྲག་མཐའ་ཡས་
པོ༑ ༑འབུལ་གྱི་ཐུགས་རྗེའི་དབང་གིས་བཞེས་སུ་གསོལ། །ཨོཾ་གུ་རུ་རཏྣ་ཨཱརྱ་ལོ་ཀེ་ཤྭ་ར་ས་པ་རི་ཝཱ་ར་ཨརྒྷཾ་པྲ་ཏཱིཙྪ་སཱཧཱ།  དེ་བཞིན་དུ།  བཱདྱཾ། ཨཉྩ་མཱ་ནཾ། པྲོཀྵ་ཎཾ། པུཥྤེ་ནས། ཤཔྡའི་ བར་གྱིས་མཆོད།  གཞན་ཡང་རྟེན་བཅས་དབང་པོའི་སྦྱོད་

[052A]༄༅། །ཡུལ་དུ། །ཀུན་དགའི་ཚོར་བ་སྟེར་བའི་འདོད་ཡོན་ལྔ། །བཀྲ་ཤིས་རྟགས་རྗེས་རྒྱལ་སྲིད་བདུན་ལ་སོགས། །སྲིད་པའི་ཕུན་ཚོགས་འདོད་དགུ་མཚང་མེད། །རྒྱ་ཆེན་འབྱུང་བའི་དཀྱིལ་འཁོར་
བརྩེགས་བའི་སྟེང། །མཆོག་འབྲིང་ཐ་མའི་ཁམས་ལས་རབ་བསྒྲུབས་པའི། །ལྷུན་པོ་གསེར་རི་གླིང་དང་ཉི་ཟླ་སོགས། །ཁམས་གསུམ་ཞིང་གི་བཀོད་པ་ཁྱོད་ལ་འབུལ། །རྒྱལ་བ་རྒྱལ་སྲས་ཏིང་འཛིན་སྤོས་ཆུའི་འཇིག། །སྨིན་
ལས་མཆོད་སྤྲིན་ཕུང་པོ་མཐའ་ཀླས་པ། །ཕྱོགས་དུས་རིས་སུ་མ་ཆད་འཕྲུལ་པོ་ཆེ། །བླ་མེད་མཆོད་པའི་ཚོགས་ཀྱང་ཉེ་བར་འབུལ། །མ་དུལ་ཡིད་ཀྱི་གླང་པོ་སྨྱོས་པའི་སྣར། །དྲན་ཤེས་བག་ཡོད་ལྕགས་ཀྱུས་དམ་གཟུང་
ནས། །ཐར་ལམ་རིན་ཆེན་གླིང་གི་བཤུལ་ཡངས་སུ། །རབ་བགྲོད་སྒྲུབ་པའི་མཆོད་པས་མཉེས་གྱུར་ཅིག་ །མཚམས་འདིར་སྦྲ་ན་མཎྜལ་རྒྱས་བསྡུས་ཇི་ཙམ་ནུས་པའང་འབུལ་ཞིང་དེ་དག་ནི་མཆོད་པའི་ཡན་ལག་ཡིན་ལ། བཤགས་པ་ལ་སོགས་པའི་ཡན་ལག་ལྷག་
མ་ནི་འདི་ལྟར།  ཐོག་མེད་དུས་ནས་སྲིད་པ་ཉམ་ངའི་ཐང། །ཉོན་མོངས་རླུང་ཤུགས་དྲག་པོས་བདག་གི་སེམས། །དབང་མེད་ལོག་པའི་ཕྱོགས་སུ་ཉེར་དྲངས་ནས། །སྒོ་གསུམ་སྡིག་ལྟུང་ཅི་བགྱིས་མཐོལ་ལོ་བཤགས། །དག་
པའི་ཁམས་ཀྱིས་གཞི་བརྟན་པོའི་དབུས། །རྣམ་དཀར་ཨ་མྲའི་འཁྲི་ཤིང་དུས་སྨིན་ལས། །བདེ་དགའི་འབྲས་བཟང་མཆོག་སྩོལ་སྐྱེ་འཕགས་ཀྱི། །དགེ་ཚོགས་རྣམས་ལ་སྙིང་ནས་རྗེས་ཡི་རང། །སྤངས་རྟོགས་ཡོངས་རྫོགས་

[052B] །གང་འཚམ་ཆོས་ཀྱི་ཉིན་མོར་བྱེད་པའི་འོད། །ནམ་ཡང་ཆད་པ་མེད་སྤྲོས་འགྲོ་ཀུན་རྒྱུད། །དོན་གཉིས་པད་མོ་བཞད་པའི་བཀའ་དྲིན་སྩོལ། །རྟག་བརྟན་ཞི་དང་འཕོ་མེད་རང་བཞིན་ཆེར། །རིང་ནས་མངོན་
པར་སངས་རྒྱས་རྡོ་རྗེའི་སྐུ། །ཐ་མལ་དོར་ཡང་མྱ་ངན་འདའ་བའི་ཚུལ། །ཡོངས་སྤངས་སྲིད་མཐའི་བར་དུ་ཞབས་བརྟན་གསོལ། །བསོད་ནམས་ཞིང་མཆོག་རྗེ་བཙུན་བླ་མ་ལ། །མཆོད་ཅིང་རྩེ་གཅིག་གསེལ་བ་བཏབ་པ་སོགས། །
དུས་གསུམ་དགེ་བ་མཐའ་དག་མི་རིང་པར། །རྣམ་འདྲེན་ཡེ་ཤེས་ཐོབ་པའི་རྒྱུ་རུ་བསྔོ།  །དེ་ལྟར་ཡན་ལག་བདུན་པ་རྣམས་ཚིག་དང་དམིགས་པ་བསྟུན་ནས་བྱས་པའི་རྗེས་སུ་གསོལ་བ་འདི་ལྟར་གདབ་པར་བྱའོ།  །འཁྲུལ་སྣང་དྲི་མ་གཏན་སྤངས་སྐུ་གསུམ་ནོར། །
ཕྱུག་པའི་དུས་གསུམ་རྣམ་འདྲེན་མ་ལུས་ལས། །བདག་ཅག་བསོད་ནམས་ཞིང་དུ་ཆེར་འཕགས་པའི། །བླ་མ་རིན་པོ་ཆེ་ལ་གསོལ་བ་འདེབས། །དམིགས་མེད་མཁའ་ལ་ཐུགས་རྗེའི་རི་བོང་ཅན། །གཞན་ཕན་བསིལ་སྦྱིན་འཕྲིན་
ལས་ཉེར་འཛགས་པས། །དུས་གསུམ་ཚ་གདུང་མིང་གི་ལྷག་མ་རུ། །སེལ་མཛད་བླ་མ་མཆོག་ལ་གསོལ་བ་འདེབས། །ཕུལ་བྱུང་མཛེས་པ་གཅིག་བསྡུས་མཚན་དཔེའི་སྐུ། །སྐལ་བཟང་རྣ་བའི་དཔལ་གྱུར་དོན་ལྡན་གསུང། །
སྟོང་ཉིད་སྙིང་རྗེ་དབྱེར་མེད་རྒྱལ་བའི་ཐུགས། །ཀུན་འདུས་སྐྱབས་ཀྱི་དམ་པར་གསོལ་བ་འདེབས། །ལམ་སྟོན་ཐེག་པ་མཆོག་གི་བཤེས་གཉེན་ཆེ། །ལེགས་ཚོགས་འབྱུང་གནས་གཅིག་པུར་ངེས་རྙེད་ནས། །བསམ་དང་སྦྱོར་བས་ཚུལ་

[053A]༄༅། །བཞིན་བསྟེན་པ་དང། །ཐུགས་རྗེས་རྟག་ཏུ་སྐྱོང་བར་བྱིན་གྱིས་རློབས། །ཡིད་བཞིན་ནོར་བུ་ལས་ལྷག་རྟེན་བཟང་འདི། །རྙེད་དཀའ་འཆི་བ་དྲན་པས་རྒྱུད་བསྐུལ་ནས། །དོན་མེད་ཚེ་འདིའི་བྱ་བས་མི་
གཡེང་བར། །ཉིན་མཚན་ཆོས་ཀྱིས་འདའ་བར་བྱིན་གྱིས་རློབས། །བཟོད་དཀའ་ངན་སོང་སྡུག་བསྔལ་གྱིས་འཇིགས་ནས། །བསླུ་མེད་དཀོན་མཆོག་གསུམ་ལ་སྐྱབས་འཆོལ་ཞིང། །སྡིག་ལྟུང་ཕྲ་མོ་ཙམ་ཡང་སྤོང་བ་དང། །
དགེ་ཚོགས་ལྷུར་ལེན་བགྱིད་པར་བྱིན་གྱིས་རློབས། །མ་དག་ལས་ཉོན་གྱིས་བསྐྱེད་སྲིད་པ་འདིའི། །ལུས་དང་ལོངས་སྤྱོད་མཛའ་བཤེས་ཕུན་ཚོགས་ཀུན། །བསླུ་འབྲིད་སྡུག་བསྔལ་གནོད་བའི་གཞར་རྟོགས་ནས། །ངེས་འབྱུང་
ཤུགས་དྲག་སྐྱེ་པར་བྱིན་གྱིས་རློབས། །ཐར་ལམ་ཕྱོགས་པའི་སེམས་ཀྱི་ཅང་ཤེས་རྟ། །སོ་ཐར་ཚུལ་ཁྲིམས་སྲབ་ཀྱིས་ལེགས་བཏུལ་ཞིང། །ཞི་ལྷག་རྒྱན་གྱིས་སྤུད་ནས་ངེས་ལེགས་སར། །ཐོགས་མེད་བཙན་ས་ཟིན་པར་བྱིན་གྱིས་
རློབས། །ཡང་ཡང་དྲིན་གྱིས་ལགས་བསྐྱངས་མར་གྱུར་འགྲོ། །རྟག་ཏུ་སྡུག་བསྔལ་གསུམ་གྱི་མེས་གདུངས་པའི། །ངང་ཚུལ་རིག་ནས་དེ་དག་བསྒྲལ་བའི་ཕྱིར། །བྱང་ཆུབ་སེམས་མཆོག་བསྐྱེད་པར་བྱིན་གྱིས་རློབས། །མཞུམ་
སྙིང་སྟོབས་ཆེན་པོས་རྒྱལ་སྲས་ཀྱི། །སྡོམ་པའི་ཡི་དམ་གོ་ཆ་བརྟན་བགོས་ཏེ། །སྲིད་ཞིའི་ཕས་རྒོལ་འཇིགས་པ་ཀུན་གཞོམ་པའི། །ཕྱིན་དྲུག་སྤྱོད་པ་རྫོགས་པར་བྱིན་གྱིས་རློབས། །རིགས་ཀུན་བྱེད་པོ་རྡོ་རྗེ་སློབ་དཔོན་དྲུང། །

[053B] །འཇུག་སྒོར་ཞུགས་ནས་གསང་སྔགས་དམ་ཚིག་རྣམས། །སྲོག་ལྟར་གཅེས་པར་སྲུང་བར་བྱིན་གྱིས་རློབས། །སྣོད་བཅུད་གར་སྣང་ལྷ་ཡི་འཁོར་ལོར་ཤར། །སྒྲ་རྣམས་འགག་མེད་རྒྱལ་
བའི་གསུང་དུ་འཛེར། །དྲན་རྟོག་སྟོང་ཉིད་སྙིང་རྗེ་དབྱེར་མེད་པའི། །སྣང་ཞེན་རྟག་ཏུ་སྐྱོང་བར་བྱིན་གྱིས་རློབས། །སྒོ་གསུམ་འབྲས་དུས་ལྷ་ཡི་ངོ་བོ་རུ། །སྣང་ཡང་རང་བཞིན་སྟོང་པར་ངེས་རྙེད་ནས། །ཟབ་གསལ་གཉིས་སུ་མེད་
པའི་རྣལ་འབྱོར་སོགས། །གསང་སྔགས་ལམ་བཟང་འགྲུབ་པར་བྱིན་གྱིས་རློབས། །སྐྱེ་བ་ཀུན་ཏུ་ལྷ་གཅིག་སྤྱན་རས་གཟིགས། །གང་འདུལ་རོལ་པར་ཤར་བའི་བཤེས་གཉེན་གྱིས། །རྗེས་གཟུང་རྣམ་གྲོལ་རྡོ་རྗེ་འཛིན་པའི་སར།།
མ་ཐོགས་མྱུར་དུ་བགྲོད་པར་བྱིན་གྱིས་རློབས།  །ཞེས་ཐེག་ཆེན་ཐུན་མོང་དང་ཐུན་མོང་མ་ཡིན་པའི་ལམ་གྱི་གནད་ཚང་བའི་གསོལ་འདེབས་བྱས་རྗེས་ཁྱད་པར་དུ་ཡང།  བློ་བཟང་མཁྱེན་པའི་ཕ་མཐའ་མི་མངོན་ཞིང། །བསྐལ་བཟང་འགྲོ་བ་ཡོངས་ལ་བུ་ལྟར་བརྩེ། །
ནུས་སྟོབས་རྒྱ་མཚོར་དབང་ཕྱུག་རྡོ་རྗེ་འཛིན། །རྣམ་འདྲེན་བླ་མ་མཆོག་ལ་གསོལ་བ་འདེབས།  །ཞེས་པའི་ཚིགས་བཅད་གྲངས་ཇི་ཙམ་འདོད་པས་གསོལ་བ་སྙིང་ཁུང་རུས་པའི་གཏིང་ནས་བཏབ་སྟེ་འདི་ལྟར་བསམ་པར་བྱའོ།  །རྗེ་བཙུན་མཆོག་གི་གནས་གསུམ་
ཡི་གེ་ལས། །དཀར་དམར་མཐིང་གའི་འོད་དང་བདུད་རྩི་བྱུང། །རང་གི་གནས་གསུམ་ཐིམ་པས་སྡིག་སྒྲིབ་དག་གསང་གསུམ་བྱིན་རླབས་མ་ལུས་ཐོབ་པར་གྱུར། །སླར་ཡང་བླ་མ་དགྱེས་པའི་འཛུམ་མདངས་ཅན། །སྤྱི་གཙུག་ནས་

[054A]༄༅། །ཕྱོན་འདབ་བརྒྱད་སྙིང་གི་དབུས། །རང་གི་སེམས་དང་དབྱེར་མེད་བརྟན་བཞུགས་ནས། །ལེགས་ཚོགས་ལྷུན་གྱིས་གྲུབ་པའི་དཔལ་ཐོབ་གྱུར། །དེ་ལྟར་བླ་མ་མཆོད་ཅིང་གསོལ་བཏབ་མཐུས། །
བློ་བཟང་གྲགས་པའི་བཤད་སྒྲུབ་བསྟན་པ་མཆོག་ཕྱོགས་དུས་ཀུན་ཏུ་རྒྱས་ཤིང་ཡིད་ཅན་རྣམས། །བདེ་ལེགས་དཔལ་ལ་རོལ་པའི་བཀྲ་ཤིས་ཤོག་ །དེ་ལྟར་བླ་མའི་རྣལ་འབྱོར་ལ་རྩེ་གཅིག་ཏུ་འབད་ནས་སྤྱོད་ལམ་ཐམས་ཅད་དུ་དྲན་ཤེས་བརྟན་པོས་
དགེ་བའི་ཕྱོགས་ལ་བརྩོན་པ་ལྷུར་བླངས་ཏེ་དལ་འབྱོར་དོན་ཡོད་པར་བྱའོ། །ཞེས་བླ་མའི་རྣལ་འབྱོར་ལེགས་ཚོགས་ལྷུན་གྲུབ་ཅིས་པ་འདི་ནི་ཨོའི་རོད་གཡོན་རུ་ནས་ལམ་རིམ་བླ་མའི་དགེ་སློང་དགེ་ལེགས་ཆོས་འཕེལ་གྱིས་ངེད་རང་དང་སྤྱན་རས་གཟིགས་ངོ་བོ་དབྱེར་མེད་དུ་བསྒོམ་བའི་བླ་མའི་རྣལ་
འབྱོར་མཁྱེན་བརྩེ་ནུས་གསུམ་གྱི་སྒོ་ནས་གསོལ་འདེབས་དོན་ཚང་བ་ཞིག་དགོས་ཞེས་བསྐུལ་བར་རང་ངོས་ལ་དེ་ལྟ་བུའི་ཡོན་ཏན་མ་མཆིས་པས་དམ་པ་རྣམས་ཁྲེལ་བ་ལས་མི་འདུག་རུང། མོས་ལྡན་སློབ་མས་བླ་མ་སྐྱོན་ཀུན་ཟད་ཡོན་ཏན་ཀུན་ལྡན་གྱི་བདག་ཉིད་དུ་མོས་ནས་གསོལ་བ་འདེབས་པ་
ལེགས་ཚོགས་ཐམས་ཅད་ཀྱི་གཞིར་གསུངས་པས་བསྐུལ་བ་པོའི་འདོད་པ་ལྟར་ཤཱཀྱའི་དགེ་སློང་བློ་བཟང་སྐལ་བཟང་རྒྱ་མཚོས་སྦྱར་བའོ།།  །།    ༈    །འདབ་སྟོང་བད་དཀར་
ཉི་ཟླ་བརྩེགས་པའི་སྟེང། །སྐྱབས་ཀུན་འདུས་པའི་སྤྱི་གཟུགས་དྲིན་ཅན་རྗེ། །སུམ་ལྡན་དགེ་སློང་རྡོ་རྗེ་འཛིན་པའི་ཚུལ། །སྐུ་མདོག་དཀར་གསལ་དགྱེས་པའི་འཛུམ་མདངས་ཅན། །ཆོས་གོས་གསུམ་དང་གསེར་མདོག་སྒོམ་ཞྭས་

[054B] །ཕྱག་གཡས་ཆོས་འཆད་གཡོན་པ་ཏིང་འཛིན་རྒྱ། །ཞབས་གཉིས་སྐྱིལ་ཀྲུང་གིས་བཞུགས་དེ་ཡེ་མཐར། །དའི་པཾ་ཀར་རྒྱལ་བ་གཉིས་པའི་དཔལ། །བཀའ་གདམས་དངོས་གྲུབ་སྩོལ་མཛད་ཡི་དམ་བཞི། །གཞན་ཡང་ཕྱོགས་
བཅུའི་སྐྱབས་གནས་ཀུན་ཚོགས་པའི། །སྐུ་ཡི་གནས་གསུམ་རྡོ་རྗེ་གསུམ་གྱི་ལྷ། །དཀར་དམར་མཐིང་གའི་ཡི་གེས་མཚན་པ་ལས། །འོད་འཕྲོས་མ་ལུས་ཕྱོགས་ན་བཞུགས་པ་ཡི། །མཆོད་འོས་ཞིང་ཀུན་སྤྱན་དྲངས་དབྱེར་
མེད་དུ། །ཐིམ་པས་སྲིད་ཞིའི་གདུང་སེལ་གཅིག་པུར་གྱུར། །དག་པའི་ཡིད་དབང་ངོས་ལ་མཚན་དཔེའི་དཔྱིད། །གཅིག་བསྡུས་རྡོ་རྗེ་སེམས་དཔའ་མིག་འཕྲུལ་ཅན། །ཐ་དད་འགྲོ་འོང་མཚན་མ་ཀུན་སྤངས་པའི། །སྟོན་པ་བླ་
མེད་ཁྱོད་ལ་ཕྱག་འཚལ་ལོ། །མ་རིག་མུན་པ་དྲུང་འབྱིན་ཤེས་རབ་ཀྱི། །སྣང་བ་སྦྱིན་མཁས་དཔལ་ལྡན་མར་མེ་མཛད། །རྒྱལ་བ་གཉིས་པ་བློ་བཟང་གྲགས་པ་སོགས། །འདྲེན་མཆོག་རིན་ཆེན་རྣམས་ལ་ཕྱག་འཚལ་ལོ། །
མི་མཇེད་ཞིང་དབལ་རྣམ་འདྲེན་ཤཱཀྱའི་གཙོ། །རྒྱལ་ཀུན་སྙིང་རྗེའི་རང་གཟུགས་སྤྱན་རས་གཟིགས། །སྒྲོལ་མཛད་ལྷ་མོ་གཏུམ་ཆེན་མི་གཡོ་མགོན། །ཡི་དམ་སྲུང་མར་བཅས་ལ་ཕྱག་འཚལ་ལོ། །ངོ་མཚར་བྱེ་བ་ཕྲག་བརྒྱའི་ཞིང་
ཁྱམས་དང། །ཕྱོགས་ཀྱི་འཁོར་ལོ་ཡོངས་ཁྱབ་མཆོད་པའི་རྫས། །དངོས་བཤམས་ཡིད་ཀྱི་རོལ་པ་མཐའ་ཀླས་འདི། །དམིགས་མེད་དབྱིངས་ཀྱི་ངན་ལས་སྤྲོས་ཏེ་འབུལ། །ཐོག་མེད་ནས་བསགས་སྡོམ་པའི་མི་མཐུན་ཕྱོགས། །ཉེས་

[055A]༄༅། །ལྟུང་ནོངས་པ་གང་བགྱིས་མཐོལ་ལོ་བཤགས། །བདག་རང་གཞན་གྱིས་ལེགས་བསྒྲུབས་རྣམ་དགར་ལ། །སྙིང་ནས་དགའ་བ་ཆེན་པོས་ཡི་རང་རོ། །རིས་མེད་འགྲོ་བའི་ཐོས་འཛིན་བུག་བརྒྱར་
ཟབ་རྒྱས་ཆོས་ཀྱི་སྒྲ་དབྱངས་སྒྲོག་བར་བསྐུལ། །གསང་གསུམ་མི་གཡོ་རིན་ཆེན་ལྷུན་བོ་བཞིན། །བསྐལ་བ་མ་སྟོང་བར་དུ་བཞུགས་སུ་གསོལ། །འདིས་མཚོན་རྣམ་དཀར་ཇི་སྙེད་བསགས་པ་རྣམས། །རྣམ་འདྲེན་ཡེ་ཤེས་
མྱུར་དུ་འཐོབ་ཕྱིར་བསྔོ། །བྱིན་རླབས་རལ་གྲི་རྣོན་པོས་འཁོར་འདས་ཀྱི། །འཆིང་པའི་མདུད་རྒྱ་གཅོད་མཛད་འདྲེན་མཆོག་རྗེ། །སྐྱབས་ཀུན་འདུས་པའི་ངོ་ངོར་ངེས་རྙེད་ནས། །གསོལ་བ་འདེབས་སོ་བརྩེ་པའི་སྤྱན་གྱིས་
གཟིགས། །སེམས་ལ་རྗེས་སུ་ཆེ་བའི་ཉོན་མོངས་འདིས། །དབང་མེད་སྡུག་བསྔལ་རྒྱ་མཚོར་བྱིང་ལགས་བས། །བདེ་ཆེན་ཐར་པའི་གནས་མལ་ག་ལ་བར། །མྱུར་མགྱོགས་ཐུགས་རྗེའི་ཕྱག་གིས་བཞག་ཏུ་གསོལ། །འདི་ཕྱི་
བར་དོའི་གནས་སྐབས་ཐམས་ཅད་དུ། །ལྷ་དང་བླ་མང་བྱེར་མེད་དགྱེས་པའི་འཛུམ། །ལྷུག་བར་བཞད་པའི་ངོ་མཚར་སྣང་བ་དང། །མི་འབྲལ་དངོས་གྲུབ་བདེ་གླག་སྩལ་ཏུ་གསོལ། །དེ་ལྟར་གསོལ་བཏབ་རྗེ་བཙུན་གནས་གསུམ་
གྱི༑ ༑ཡི་གེ་ལས་འཕྲོས་འོད་ཟེར་དཀར་དམར་མཐིང། །རང་གི་གནས་གསུམ་ཐིམ་པས་སྡིག་སྒྲིབ་དག་བྱིན་རླབས་ཡོན་ཏན་མ་ལུས་ཐོབ་པར་གྱུར། །སླར་ཡང་ཤུགས་དྲག་མོས་པས་གསོལ་བཏབ་མཐུས། །འཁོར་རྣམས་འོད་ཞུ་གཙོ་

[055B] །བླ་མ་སྤྱི་གཙུག་ནས་བྱོན་སྙིང་གི་དབུས། །བསོད་ནམས་རྒྱ་མཚོའི་ཞིང་དུ་བརྟན་བཞུགས་གྱུར།  །ཅེས་པ་འདི་ནི་དགེ་སློང་བློ་བཟང་བསྟན་དར་གྱིས་རང་གི་བླ་མ་རྣལ་འབྱོར་དབང་པོ་མཁར་རྡོ་སྒོམ་ཆུང་ལ་མཉམ་མེད་ཇོ་བོ་རྗེ་དང། རྗེ་བདག་ཉིད་ཆེན་པོ་
བཀའ་གདམས་ལྷ་བཞི་བཅས་ཀྱིས་བསྐོར་བའི་བླ་མའི་རྣལ་འབྱོར་ཞིག་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།། །།བླ་མའི་རྣལ་འབྱོར་དགེ་ལེགས་མཆོག་སྟེང་ཞེས་བྱ་བ་བཞུགས་སོ།  །   ༈   
གནས་གསུམ་དང་བྲལ་ཆོས་དབྱིངས་དང། །མཁའ་ལ་འཇའ་ཚོན་ཇི་བཞིན་མདུན་གྱི་ངོས། །འཇིགས་མེད་སེང་གེས་ཉེར་བཏེག་རིན་ཆེན་ཁྲིར། །པདྨ་ཉི་ཟླ་བརྩེགས་པའི་གདན་སྟེང་ན། །དྲན་བས་གདུང་སེལ་དྲིན་ཅན་ཆོས་ཀྱི་རྗེ། །
རྣམ་པ་ཀུན་མཁྱེན་བླ་མ་ཙོང་ཁ་པ། །སྤྱན་དཀྱུས་རིང་བས་འགྲོ་ལ་བུ་ལྟར་གཟིགས། །ཕྱག་གཉིས་ཆོས་འཁོར་ལས་གྱེས་ཨུཏྤལ་སྟེང། །ཤེས་རབ་རལ་གྲི་གླེགས་བམ་ཟུང་གིས་མཚན། །མཚམས་སྤྲིན་དང་འགྲོགས་རྟ་ལྗང་དབང་པོ་
བཞིན། །ངུར་སྨྲིག་གོས་དང་པཎ་ཞྭ་མཛེས་པར་གསོལ། །ཞབས་གཉིས་སྐྱིལ་ཀྲུང་གིས་བཞུགས་ཡེ་ཤེས་ཀྱི། །རང་གཟུགས་ཐུགས་མཚན་ཧཱུཾ་ལས་འོད་འཕྲོས་པས། །ཕྱོགས་བཅུའི་བསོད་ནམས་ཞིང་གི་དམ་པ་ཀུན། །སྐད་ཅིག་སྤྱན་
དྲངས་སྐུ་ཡི་ཆ་ཤེས་ནས། །ཐིམ་པས་གསང་གསུམ་དབྱེར་མེད་རོ་གཅིག་གྱུར། །འོག་མིན་ཞིང་ན་རིགས་བརྒྱའི་ཁྱབ་བདག་ཏུ། །བཞེངས་པའི་རང་འདྲ་གངས་ཅན་མཚོར་ཤར་ཡང། །ཡེ་ཤེས་རྡོ་རྗེའི་ངོ་བོས་མི་གཏོང་བའི། །གཏན་

[055]་༄༅། །སྐྱབས་ཐུགས་རྗེ་ཅན་ལ་ཕྱག་འཚལ་ལོ། །ལེགས་བྱས་རྒྱ་མཚོ་ཀུན་ནས་འཁྱིལ་བའི་དབུས། །སྣ་ཚོགས་རེ་བསྐོང་བྱེད་མཆོད་པའི་ནོར། །སྣང་སྟོང་འོད་ཀྱི་དྲ་བ་འབུམ་འགྱེད་པས། །ཞིང་ཁམས་
མ་ལུས་བཀང་སྟེ་འབུལ་བར་བགྱི། །ཉོན་མོངས་གདོན་གྱིས་དཀྲུགས་པའི་ཤེས་ངོ་རུ། །བཟང་པོར་རློམ་ཡང་སྨྱོན་པའི་གར་སྟབས་བཞིན། །དམ་པས་སྨད་པའི་ཉེས་ཚོགས་ཅི་བགྱིས་པ། །སྙིང་ནས་འགྱོད་པ་དྲག་པོས་སོ་སོར་
བཤགས། །བདག་གཞན་སྐྱེ་འཕགས་རྣམས་ཀྱིས་ལེགས་བསགས་པའི། །ཆོགས་གཉིས་དགེ་བ་ཀུན་ལ་རྗེས་ཡི་རང། །སྐལ་བ་དང་འཚམ་ཐེག་པ་སྣ་ཚོགས་ཀྱི། །འཁོར་ལོ་ནམ་ཡང་ཆད་མེད་བསྐོར་བར་བསྐུལ། །འཁོར་བའི་
གནས་ངན་སྟོང་མིན་དེ་སྲིད་དུ། །གང་སྐུ་རྡོ་རྗེའི་ཁམས་ལྟར་བཞུགས་སུ་གསོལ། །དགེ་འདིའི་མཐུ་ལས་རྣམ་འདྲེན་རྡོ་རྗེ་འཆང། །རིང་མིན་སེམས་ཅན་དོན་དུ་ཐོབ་གྱུར་ཅིག་ །གཞན་ཡང་ཡན་ལག་བདུན་པ་རྒྱས་པ་དང་མཎྜལ་སོགས་
བྱ་བར་སྤྲོ་ན་སྐབས་འདིར་ཇི་ལྟར་འོས་པ་བྱས་རྗེས་གདུང་ཤུགས་དྲག་པོས་གསོལ་བ་འདི་ལྟར་གདབ་བོ།  །དོན་གཉིས་ལང་ཚོ་རབ་རྒྱས་དཔྱིད་ཀྱི་མགྲོན། །འགུགས་བྱེད་རྣ་བར་སྙན་པའི་གཞན་གསོས་གླུ། །ཐུབ་བསྟན་ཡོངས་ཀྱི་གདམས་པར་
ལེགས་འཆར་བའི། །སྲོལ་འབྱེད་འཇམ་དཔལ་སྙིང་པོར་གསོལ་བ་འདེབས། །ཟག་མེད་བདེ་བ་ཆེན་པོའི་སྨན་མཆོག་གི་བཅུད་ལས་འཇམ་དབྱངས་གཞོན་ནུ་སྒེག་པའི་ལུས། །ངོ་མཚར་མཚན་དཔེ་གསར་པའི་ལང་ཚོ་འབར་

[055]་དབྱངས་ཅན་དགྱེས་པའི་རྡོ་རྗེར་གསོལ་བ་འདེབས། །འདྲེན་པ་ཁྱོད་ཉིད་ཁ་བཅན་ལྗོངས་འདིར། །གཟུགས་སྐུ་ནམ་ཡང་མི་གཡོ་བརྟན་བཞུགས་ནས། །གང་འདུལ་འཕྲིན་ལས་འཆི་མེད་ལྷ་ཡི་ཟས། །བསྟན་འགྲོ་ཀུན་གྱི་ཉེར་འཚོར་
སྩོལ་གྱུར་ཅིག་རྙེད་དཀའ་དོན་ཆེའི་དལ་འབྱོར་ཡིད་བཞིན་དབང། །ཆོས་བརྒྱད་རྣམ་པར་གཡེང་བའི་རྐུན་པོས་འཕྲོགས། །ཕྱིན་ཆད་རང་གི་སེམས་ལ་དབང་ཐོབ་ནས། །སྒོ་གསུམ་ཆོས་བཞིན་སྤྱོད་པར་བྱིན་གྱིས་རློབས། །སྔོན་
ཆད་བསགས་པའི་དགེ་ཚོགས་ཕལ་མོ་ཆེ། །འཁོར་བའི་ཕུན་ཚོགས་འདོད་པའི་དྲི་ཡིས་སྦགས། །འཆི་ཁར་གདེངས་ཚད་རྙེད་པ་མ་མཆིས་པས། །ཉམས་ལེན་གནད་དུ་འཁོལ་བར་བྱིན་གྱིས་རློབས། །ཡང་ཡང་དྲིན་གྱིས་བསྐྱངས་
པའི་མ་རྒན་རྣམས། །སྡུག་བསྔལ་མེ་མདག་འབར་བའི་འོབས་སུ་ལྷུངས། །ད་ལྟ་སྐྱོབས་པའི་ནུས་པ་མ་མཆིས་པས། །སངས་རྒྱས་མྱུར་དུ་འཐོབ་པར་བྱིན་གྱིས་རློབས། །དེ་ལྟར་གསོལ་བཏབ་མདུན་གྱི་བླ་མ་ཡི། །གསང་གསུམ་
ཡི་གེར་ཤར་ལས་བདུད་རྩིའི་རྒྱུན། །ཁ་དོག་གསུམ་ལྡན་རང་གི་གནས་གསུམ་དུ། །ཐིམ་པས་སྒྲིབ་པ་མ་ལུས་དག་པར་གྱུར། །སླར་ཡང་སྤྱི་གཙུག་གསེར་གྱི་སྒོ་མོ་ནས། །བླ་མ་དགྱེས་བཞིན་རང་གི་སྙིང་གར་བྱོན། །བྱང་ཆུབ་བར་དུ་
སེམས་ཀྱི་ཕོ་བྲང་འདིར། །བརྟན་པར་བཞུགས་ནས་དངོས་གྲུབ་ཀུན་སྩོལ་གྱུར།  །དེ་ལྟར་ཚིག་དང་བསྟུན་པའི་དམིགས་པ་མ་ཡེངས་པར་བྱས་རྗེས་བསྔོ་བ་དང། སྨོན་ལམ་ཤིས་པ་བརྗོད་པ་སོགས་ཀྱིས་མཐའ་བརྒྱན་པར་བྱའོ། །།

[056A]༄༅།  །རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོ་དང་ངེད་རང་ངོ་བོ་དབྱེར་མེད་དུ་བྱས་ནས་གསོལ་བ་འདེབས་པའི་བླ་མའི་རྣལ་འབྱོར་དགེ་ལེགས་མཆོག་སྟེར་ཞེས་བྱ་བ་འདི་མཁར་རྡ་རི་ཁྲོད་པ་དགེ་སློང་བློ་བཟང་དགེ་ལེགས་ཀྱིས་བསྐུལ་མ་བྱུང་བའི་
ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།། །།བླ་མའི་རྣལ་འབྱོར་ཡན་ལག་འདུན་པ་དང་འབྲེལ་བ་བཞུགས་སོ།  །   ༈    །རིན་ཆེན་འོད་
འབར་ཀུན་ནས་ལྷ་མ་པའི་ཁྲིར། །དར་ཟབ་གདན་སྟེང་རྗེ་བཙུན་བླ་མ་ནི། །མཚན་དཔེའི་མཛོས་སྐུ་དགྱེས་འཛུམ་མདངས་དང་ལྡན། །ཕྱག་གཡས་མཉེན་ལྕུག་ཆུ་སྐྱེས་དཀར་པོ་དང། །གཡོན་པ་སྡེ་སྣོད་མཆོག་གི་གླེགས་
བམ་འཛིན། །ཞབས་གཉིས་སྐྱིལ་ཀྲུང་ཚུལ་བཞུགས་པཎ་ཞ་དང། །རླུང་མཐུན་གོས་ཀྱིས་ཀླུབས་པ་དེ་ཡི་མཐར། །མཁའ་ལ་སྒྲིན་ཕུང་ཁྱབ་པར་འཁྲིགས་པ་བཞིན། །ཕྱོགས་བཅུའི་སྐྱབས་གནས་ཀུན་གྱིས་བསྐོར་བ་
ཡི༑ ༑སྐུ་གསུང་ཐུགས་གསུམ་རྣམ་པ་ཡི་གེའི་གཟུགས། །ཤར་བའི་ཧཱུཾ་ཡིག་ལས་འཕྲོས་འོད་ཟེར་གྱིས། །མ་ལུས་ཕྱོགས་ཀྱི་བླ་མ་དཀོན་མཆོག་གསུམ། །ཚད་མེད་སྙིང་རྗེ་བསྐུལ་ནས་སྤྱན་དྲངས་རྣམས། །དབྱེར་མེད་
རོ་གཅིག་བསོད་ནམས་ཞིང་གི་མཆོག་བདག་བློ་དད་པ་སྤེལ་ཕྱིར་བརྟན་བཞུགས་གྱུར། །ཐུགས་རྗེའི་སྒྲོན་མ་སྣང་བ་དམ་པའི་གཟིམ། །ས་གསུམ་མི་ཤེས་སྨག་རུམ་མཐར་བསྐྲད་ནས། །བདེ་ཆེན་ཐར་པའི་ཞིང་མཆོག་

[056B] །སྟོན་མཛད་དྲིན་ཅན་བླ་མར་ཕྱག་འཚལ་ལོ། །དངོས་བཤམས་ཡིད་སྤྲུལ་མཆོད་ཚོགས་ཇི་སྙེད་འབུལ། །སྡིག་ལྟུང་ནོངས་པ་ཅི་བགྱིས་སོ་སོར་བཤགས། །རང་གཞན་རྣམ་དཀར་ཀུན་ལ་རྗེས་ཡི་རང། །ཆོས་འཁོར་རྒྱུན་
མི་ཆད་དུ་བསྐོར་བར་བསྐུལ། །བསྐལ་བརྒྱར་མྱ་ངན་མི་འདར་གསོལ་བ་འདེབས། །འདིས་མཚོན་དུས་གསུམ་བསགས་པའི་དགེ་རྩ་རྣམས། །འགྲོ་ཀུན་དམ་པའི་བཤེས་ཀྱིས་འཛིན་པ་དང། །བླ་མེད་ཡེ་ཤེས་མྱུར་དུ་འཐོབ་
ཕྱིར་བསྔོ།  །མཚམས་འདིར་མཎྜལ་རྒྱས་བསྡུས་ཇི་ཙམ་འོས་པ་འབུལ་ཞིང། རྒྱས་པ་ལ་དགའ་ན། ཇི་སྙེད་སུ་དག་སོགས་ཀྱི་ཡན་ལག་བདུན་པ་དང་མཆོད་འབུལ་ཀྱི་ཚོགས་བཅད་གཞན་བླངས་ནས་བྱས་ཀྱང་ཆོག་ལ། བསྡུན་དཀྱུས་ལྟར་བྱས་ནས་ཚིག་གཡམ་ལ་རྒྱུག་ཅོམ་
མ་ཡིན་པར་དོན་དྲན་པའི་དམིགས་པ་གལ་ཆེའོ།  །བློ་བཟང་མ་དྲོས་ཆུ་གཏེར་རྙོག་མེད་དབུས། །སྤངས་རྟོགས་གདེངས་ཀ་བདུན་པའི་ཀླུ་དབང་ཆེས། །བསྐལ་བཟང་འགྲོ་ལ་ཕན་བདེ་རྒྱ་མཚོའི་ཆར། །སྩོལ་མཛད་ཡོངས་འཛིན་མཆོག་
ལ་གསོལ་བ་འདེབས། །རྙེད་དཀའ་མྱུར་དུ་འཇིགས་པའི་མི་ལུས་འདིར། །ཤ་རུས་དུམ་བུར་འཐོར་ནུས་ཞེ་བཅད་ཀྱིས། །དོན་ལྡན་དམ་པའི་ཆོས་ལ་ཉེར་གཞལ་ནས། །གཏན་གྱི་མདུན་མ་འགྲུབ་པར་བྱིན་གྱིས་རློབས། །
སྐྱེས་པའི་ཐ་མར་འཆི་བདག་དགྲ་བོས་འཇོམས། །འདུས་པ་གང་ཡིན་མི་རིང་སོ་སོར་འགྱེས། །མཐོན་པོ་ངེས་པར་ལྟུང་བའི་ངང་ཚུལ་གྱི། །སྲིད་ལ་ཞེན་པ་ལོག་པར་བྱིན་གྱིས་རློབས། །ཐོག་མེད་དུས་ནས་སྙིང་ལ་གནས་བཅས་

[057A]༄༅། །ཏེ། །སྡུག་བསྔལ་འབའ་ཞིག་བསྐྱེད་པའི་དགྲ་བོའི་མཐིལ། །ཉོན་མོངས་རྒྱུ་དང་བཅས་པ་འགོག་ནུས་པའི། །གཉེན་པོ་སྟོབས་ལྡན་སྐྱེ་བར་བྱིན་གྱིས་རློབས། །འགྲོ་རྣམས་བསྒྲལ་འདོད་
བྱང་ཆུབ་སེམས་ཀྱི་རྟ། །ཕྱིན་དྲུག་བང་རྩལ་རྫོགས་པའི་རང་མཐུ་ཡིས། །ཐེག་མཆོག་ས་ལམ་བགྲོད་ལ་མི་ངལ་བས། །དཀྱུས་ཐོག་དང་པོར་ཆོད་པར་བྱིན་གྱིས་རློབས། །སྣོད་བཅུད་གང་ཤར་བདེན་པར་སྣང་བའི་གསོལ། །ཞིག་ནས་
ཐབས་མཁས་གསང་ཆེན་མན་ངག་གིས། །དག་པའི་རྟེན་དང་བརྟེན་པར་བྱང་ཆུབ་པའི། །མྱུར་ལམ་ཚེ་འདིར་འགྲུབ་པར་བྱིན་གྱིས་རློབས། །ནམ་ཞིག་བདུད་སྡེའི་དབུང་ལས་རྒྱལ་བ་ཡི། །གོ་འཕང་རང་གི་བཙན་ས་མ་ཟིན་པར། །
རྣམ་འདྲེན་ཆེན་པོ་ཕྱག་ན་པ་དམ་ཡིས། །འབྲལ་མེད་ར་མདའ་མཛོད་ཅིག་ཐུགས་རྗེ་ཅན། །དེ་ལྟར་ཤུགས་དྲག་གསོལ་བཏབ་བླ་མ་ཡི། །གསང་གསུམ་དྭངས་གསལ་འོད་ཀྱི་ཟེར་འཕྲོས་པ། །བདག་གི་སྒོ་གསུམ་ཐིམ་པས་
སྒྲིབ་པའི་ཚོགས། །བྱང་ནས་བྱིན་རླབས་དངོས་གྲུབ་ཐོབ་པར་གྱུར། །མཐའ་སྐོར་བཞུགས་པའི་རྒྱལ་བ་སྲས་བཅས་རྣམས། །བླ་མའི་སྐུར་ཐིམ་དེ་ཉིད་དགྱེས་བཞིན་དུ། །སྤྱི་བོ་ཚངས་བུ་གནས་ཞུགས་སྙིང་གའི་དབུས། །
སེམས་དང་གཉིས་སུ་དབྱེར་མེད་བརྟན་པར་གྱུར།  །དེ་ལྟ་བུའི་ཚུལ་གྱིས་ཉམས་སུ་བསྟར་ནས་རྗེས་དགེ་བ་རྣམས་གཞན་དོན་དུ་རྫོགས་བྱང་གི་རྒྱུར་བསྔོ་བ་སོགས་ཀྱིས་ལེགས་པར་བརྒྱན་པར་བྱའོ། །བླ་མའི་རྣལ་འབྱོར་ཡན་ལག་བདུན་པ་དང་འབྲེལ་བ་འདི་ནི་ལྡན་མ་རབ་འབྱམས་

[057B]།    ༈    །།རྒྱལ་བ་གཉིས་པ་ཁམས་གསུམ་ཆོས་ཀྱི་རྒྱལ་པོ་ཤ་བཙོང་ཁ་པ་བློ་བཟང་བྲགས་པའི་དཔལ་གྱི་སྐུ་གསུང་ཐུགས་ཡོན་བརྗོད་པ་དམིགས་བརྩེ་མའི་ཚིག་དོན་མདོར་བསྡུས་ལག་
བཅངས་སུ་འགོད་བ་སེམས་ཀྱི་ཆང་ཤས་ཁ་ལོ་སྦྱར་བའི་སྲབ་བསྐྱོག་ཅེས་བྱ་བ་བཞུགས་སོ།  །   ༈   དམ་པའི་དོན་ཆེན་སྐྱེ་འགག་བྲལ་བ་སྟོང་ཉིད་རྩིས། །ལེགས་ཟིན་ཀུན་གཤིས་དེ་ལྟ་ན་ཡང་གདུལ་བྱའི་ངོར། །རྒྱལ་ཀུན་ལས་
ལྷག་བརྟན་པའི་འཁོར་ལོ་མི་ཡི་ཟོལ། །བློ་བཟང་གྲགས་པའི་ཞབས་རྡུལ་སྤྱི་བོའི་རྒྱན་དུ་འཆང། །སྙིང་རྗེའི་ལྷར་གྲགས་རྫུན་བྲལ་འཇིག་རྟེན་མགོན། །སྲིད་པ་གསུམ་ལ་སྤྱན་རས་གཟིགས་དབང་མཆོག་བྱང་ཆུབ་སེམས་མཐུས་
གྲངས་མེད་བདུད་ཀྱི་དཔུང། །རླག་མཛད་རྒྱལ་བའི་གསང་འཛིན་ཕྱག་བྱའི་གནས། །ཉེས་ཚོགས་དྲི་བྲལ་བདེ་གཤེགས་གསུང་རབ་དང། །དགོངས་འགྲེལ་ཆོས་ཀྱི་འོད་ཟེར་སྙིང་པོའི་རོ། །སྐལ་ལྡན་སྙིང་གི་པདྨར་འབྱོ་
མཛད་པའི། །ཡོངས་འཛིན་སྨྲ་བའི་ཉི་རྣམས་རྒྱལ་གྱུར་ཅིག་དེའང། སྐྱེས་རབས་ལས། ཡ་རབས་རྣམས་དང་ལ་བྲད་ན་སྐྱེས་ཀྱི་མཆོག་ཚོགས་ཀྱི་ནང་ན་མཁས་པ་མགུ་བར་འགྱུར། །ཞེས་དང། ཁམས་གསུམ་ཆོས་ཀྱི་
རྒྱལ་པོ་ཙོང་ཁ་པ་ཆེན་པོས། རྨད་བྱུང་ལེགས་བཤད་སྐྱེས་ཀྱིས་ནི། །དམ་པའི་ཡིད་རབ་འཕྲོག་པ་ལྟར། །ཙན་དན་ལྗོན་པ་དྲི་བཞོན་གྱིས། །བསྐྱོད་པའི་བསུང་གིས་དེ་ལྟ་མིན། །ཞེས་གསུངས་པ་ལྟར་ཡ་རབས་དང་མཁས་པ་

[058A]༄༅། །རྣམས་ལ་དགྱེས་པ་སྐྱེད་བྱེད་ཀྱི་མཆོག་ནི་ཐར་ལམ་ཕྱིན་ཅི་མ་ལོག་པར་སྟོན་བྱོད་ཀྱི་ལེགས་པར་བཤད་པའི་ཆོས་ཁོ་ན་ཡིན་ཏེ། མགོན་པོ་ཞི་བ་ལྷས། དལ་འབྱོར་འདི་ནི་རྙེད་པར་ཤིན་ཏུ་དཀའ། །
སྐྱེས་བུའི་དོན་སྒྲུབ་ཐོབ་པར་གྱུར་པ་ལ། །གལ་ཏེ་འདི་ལ་ཕན་པ་མ་སྒྲུབས་ན། །ཕྱི་ནས་ཡང་དག་རྙེད་པར་གལ་འགྱུར། །ཞེས་དལ་བ་བརྒྱད་དང་འབྱོར་བ་བཅུ་ཚང་བའི་རྟེན་ནི་ཡིད་བཞིན་གྱི་ནོར་བུ་རིན་པོ་ཆེ་ལས་ཀྱང་ཆེས་
དཀོན་ཞིང། ངེས་པར་རྙེད་དཀའ་བའི་དོན་ཆེན་ཕུལ་དུ་བྱུང་བ་ཡིན་ཡང་སྔོན་གྱི་དགེ་བའི་རྒྱུ་ཚོགས་གྲངས་ཚང་བའི་ཉི་ཟེར་གྱིས་མིའི་ལུས་ཀྱི་པདྨོ་ལྷག་པར་བཞད་པ་དབུལ་པོས་གཏེར་ཐོབ་པ་ལྟ་བུའི་དུས་འདིར་
རང་གཞན་ལ་ཕན་པའི་དམ་པའི་ཆོས་ཞེ་ཐག་པ་ནས་སྒྲུབ་དགོས། དེའང་ཁ་ཙམ་མ་ཚིག་ཙམ་གྱིས་དེང་བྱ་སང་བྱའི་ངང་དུ་ལུས་ན་མི་ཚེ་འདི་མི་རྟག་པའི་རང་བཞིན་གློག་གི་ཕྲེང་བ་དང། རྨི་ལམ། སྤྲིན། དབང་གཞུ་ལྟར་
འཇིག་སླ་བ་ནི། ཚོམས་ལས། གང་ཡང་སངས་རྒྱས་རང་སངས་རྒྱས། །སངས་རྒྱས་རྣམས་ཀྱི་ཉན་ཐོས་ཀྱང། །སྐུ་ལུས་འདི་ནི་སྤོང་མཛད་ན། །སྐྱེ་བོ་ཕལ་པ་སྨོས་ཅི་དགོས། །ཞེས་དང། འཇམ་མགོན་བླ་མ་ཙོང་ཁ་པ་
ཆེན་པོས། དལ་བའི་རྟེན་འདི་ཡིད་བཞིན་ནོར་ལས་ལྷག་འདི་འདྲ་རྙེད་པ་ད་རེས་ཙམ་ཞིག་ཡིན། །རྙེད་དཀའ་འཇིག་སླ་ནམ་མཁའི་གློག་དང་འདྲ། །ཞེས་སྩལ་བ་ལྟར་ཡིན་ལ། དེས་ན་སྐྱེ་བ་འདི་ཉིད་ནས་འཕོ་ཚེ་

[058B] དགེ་སྡིག་གི་སྟོབས་ལས་སྲང་མདའི་མྠ་དམའ་ལྟར་བདེ་འགྲོ་དང་ངན་འགྲོ་ལས་མ་འདས། རྒྱུ་མཚན་ངེས་ན་སྐྱེས་བུ་རང་རང་གི་
ལས་དབང་ངན་པའི་རྐྱེན་གྱིས་ངན་འགྲོ་གྲུབ་པའང། སྤྱོད་འཇུག་ལས། ལྕགས་བསྲེགས་ས་གཞིས་སུ་ཡིས་བྱས། །མེ་ཚོགས་དེ་དག་གང་ལས་བྱུང། །ངེས་ན་དེ་དག་ཐམས་ཅད་ནི། །སྡིག་སེམས་ཡིན་པར་ཐུབ་པས་གསུངས། །
ཞེས་གསུངས་པ་ལྟར་ཡིན་ལ། དེའང་ཚ་དམྱལ་ནི་འོག་ལྕགས་བསྲེགས་ཀྱིས་གཞི། ཕྱོགས་ཀུན་ལྕགས་བསྲེགས་ཀྱི་རབ། སྟེང་འོག་མེ་ལྕེ་འབར་བའི་ནང་དུ་ཡང་སོས་ཀྱི་སེམས་ཅན་གཞི་དེར་སྐྱེས་མང་པོ་ཞེ་སྡང་གིས་
ལག་ཏུ་གང་བླངས་མཚོན་ཆར་གྱུར་པ་ཕན་ཚུན་གཅིག་ལ་གཅིག་གིས་བརྡེག་སྟབས་ཀྱིས་ལུས་ཚལ་པ་དུ་མར་བཅད་གཏུབས་ཀྱི་ཚོ་རབ་ཉམ་ཐག་པས་གཟིར་བ་ན། ནམ་མཁའ་ནས་ཡང་ཁྱོད་རྣམས་སོས་པར་གྱུར་ཅིག་ཅེས་པའི་
སྒྲ་བྱུང་བ་དང་སོས་ནས་ཀྱང་སྔར་ལྟར་སྡུག་བསྔལ་བ་དང། སེམས་ཅན་ཐིག་ནག་ནི་དམྱལ་སྲུང་རྣམས་ཀྱིས་ལུས་ལ་ཐིག་མང་དུ་བཏབ་སྟེ། མཚོན་ཆ་མི་བཟད་པས་གཤོག་པར་བྱེད་ལ། སེམས་ཅན་བསྡུས་འཇོམས་ནི་རི་སེམས་
ཅན་གྱི་གདོང་ལུས་ཀྱི་དབྱིབས་ཅན་གྱི་བར་དུ་ཅི་བྱ་གཏོལ་མེད་དུ་བཙིར་བ་སོགས་ཀྱིས་དབང་པའི་སྒོ་ནས་ཁྲག་རྒྱུན་ཆལ་ཆིལ་དུ་འབང། དུ་འབོད་དང་ངུ་འབོད་ཆེན་པོའི་སེམས་ཅན་ཡང་ལྕགས་ཁང་གི་སྒོ་ནང་དུ་སླེབས་མ་ཐག་

[059A]༄༅། །སྒོ་འགྲིག་པའི་མེ་ལྕེའི་ཕྲེང་བས་བར་མེད་པར་བསྐོར་བ་སོགས་འགྲོལ་བའི་རང་དབང་མེད་པས་དུ་འབོད་ལྷང་ལྷང་བྱེད་ཅིང་སྡུག་བསྔལ་གྱིས་གཅོས་པའོ། །ཚ་བའི་སེམས་ཅན་ནི་ལྕགས་
བསྲེགས་ཀྱི་གསལ་ཤིང་གིས་ལུས་ཏལ་མར་ཕུག་ཅིང་ཁྲོ་ཆུ་ཁོལ་མའི་ནང་དུ་འཆོད་པ་སོགས་ཚོར་བ་སྡུག་བསྔལ་གྱིས་གཟིར་པའོ། །རབ་ཏུ་ཚའང་སྔར་ལྟར་ལས་གསལ་ཤིང་རྩེ་གསུམ་གྱིས་འབུགས་ཤིང་ལྕགས་བསྲེགས་
ཀྱིས་ལུས་ལ་དཀྲིས་པས་ཉམ་ཐག། ཡང་ཁྲོ་ཆུའི་ནང་དུ་བཏབ་པས་ཀེང་རུས་ལྟར་འགྱུར་བས་སྡུག་བསྔལ་བའོ། །མནར་མེད་ཀྱི་སེམས་ཅན་ནི་ཕྱོགས་མཚམས་ཀུན་ཏུ་མེ་འབར་ཏེ་ལུས་མེ་དབྱེར་མེད་དུ་སོང་བའི་རྣམ་པ་ཅན་
འོ་དོད་ཀྱི་སྐུ་ཐོས་བ་ཙམ་གྱི་ཆེས་ཤིན་ཏུ་མི་བཟོད་པའི་སྡུག་བསྔལ་མྱོང་བ་སྟེ། ཀུན་མཁྱེན་ལྔ་པ་ཆེན་པོས། ཚ་སྲེག་རབ་འབར་ལྕགས་ཀྱི་ཁང་བའི་ནང། །བཅད་གཏུབས་བཙིར་བའི་ཁྲག་གི་ཆུ་ཀླུང་འབབ། །དབང་པོའི་སྒོ་ནས་
ལྷབ་ལྷབ་མ་འབར་བའི། །ཚུལ་འདིར་མི་འཇིགས་སྙིང་ལ་གདོན་གྱིས་བརླམས། །ཞེས་གསུངས་ཤིང། འཕགས་པ་ཀླུ་སྒྲུབ་ཀྱིས། སེམས་ཅན་ཉེས་བར་སྤྱད་པ་སྤྱོད་རྣམས་ལ། །ཡང་སོས་ཐིག་ནག་རབ་ཏུ་ཆ་བ་དང། །བསྡུས་
འཇོམས་དུ་འབོད་མནར་མེད་ལ་སོགས་པའི། །དམྱལ་བ་རྣམས་སུ་རྟག་ཏུ་སྡུག་བསྔལ་འགྱུར། །ཞེས་སོགས་གསུངས། སེམས་ཅན་གྲང་བའི་དམྱལ་བ་ནི་མཐའ་རྣམས་གངས་རིས་བསྐོར་བ། འོག་ཐམས་ཅད་ཁ་བ་དང་འཁྱགས་

[059B] ཆུ་བུར་གྱིས་གང་བས་ཆུ་བུར་ཅན་དང། ཆུ་བུར་དེ་དག་བརྡོལ་བ་ལས་རྣག་ཁྲག་གི་རྒྱུན་བབས་
པས་ཆུ་བུར་བརྡོལ་བའོ། །སོ་ཐམ་པ་དང། ཀྱི་ཧུད་ཟེར་བ་དང། ཨ་ཆུ་ཟེར་བ་རྣམས་ནི་གྲང་བས་ཉེན་པའི་ཚིག་ཐོལ་བྱུང་དུ་སྨྲ་བའོ། །ལྷགས་པས་གཡེངས་པས་པགས་པ་རྣམས་སྔོ་ཞིང་ཁ་ལྔའམ་དྲུག་ཏུ་གས་བའི་རྒྱུ་
མཚན་གྱིས་ཨུཏྤལ་ལྟར་གས་པ་དང། པགས་པ་སྔོན་པོ་ལས་འདས་ཏེ་དམར་པོར་གྱུར་ཅིང་ཁ་བྕུའམ་དེ་ལས་ལྷག་པར་གས་པའི་སྟབས་ཀྱིས་པདྨ་ལྟར་གས་པ་དང་པདྨ་ལྟར་ཆེར་གས་པའི་སྡུག་བསྔལ་བསམ་གྱིས་མི་ཁྱབ་པ་ཡོད་
དེ༑ ལྔ་པ་ཆེན་པོས། མུན་ནག་གངས་རེའི་ཁྲོད་ཀྱི་འཐོར་རླུང་ཁྲོད། །གྲང་རེག་རྣོག་པོའི་མཚོན་གྱིས་ཉམ་ཆུང་ལུས། །བརྒྱ་སྟོང་མང་པོར་གས་ཀྱང་མི་འཆི་བའི། །བྱེད་པོ་མི་དགེའི་དགྲ་འདིས་རྟག་ཏུ་མནར། །ཞེས་དང་
མགོན་པོ་ཀླུས། དམྱལ་བ་དྲིས་པ་མཐོང་ངམ་ཐོས་པ་དང། །དྲན་དང་བཀླགས་དང་གཟུགས་སུ་བགྱིས་རྣམས་ཀྱང། །འཇིགས་པ་བསྐྱེད་པར་འགྱུར་ན་མི་བཟད་པའི། །རྣམ་སྨིན་ཉམས་སུ་མྱོང་ན་སྨོས་ཅི་འཚལ། །ཞེས་གསུངས་
དུད་འགྲོའི་འགྲོ་བ་ལ་འང་བྱིངས་དང་ཁ་འཐོར་བས་བསྡུས་པའི་གླེང་ཞིང་གཏི་མུག་པ་རྣམས་ལ་ནི་བསད་པ་དང་བཅིང་བརྡིག་བཀོལ་སྤྱོད་སོགས་སྡུག་བསྔལ་རྣམ་པ་སྣ་ཚོགས་ཤིང་ཉམ་ང་བ་ཡིན་ཏེ། ཐམས་ཅད་མཁྱེན་པ་ལྔ་པ་ཆེན་

[060A]༄༅། །པོས། རྨ་འབྲས་ནད་ཀྱི་ཟུག་གཟེར་ཆུང་དུ་ཡང། །མི་བཟོད་བཞིན་དུ་ཤ་རུས་པགས་པའི་ཆེད། །གསོད་ཅིང་ཟ་བའི་སྡུག་བསྔལ་མཐའ་མེད་ལ། །སྙིང་རྩ་མི་འདར་སེམས་མེད་བམ་པོའམ་ཅི། །
ཞེས་དང། བཤེས་སྤྲིབས་ལས། དུད་འགྲོའི་སྐྱེ་གནས་ན་ཡང་གསོད་པ་དང། །བཅིང་དང་བརྡེག་སོགས་སྡུག་བསྔལ་སྣ་ཚོགས་པ། །ཞི་གྱུར་དགེ་བ་སྤངས་པ་རྣམས་ལ་ནི། །གཅིག་ལ་གཅིག་ཟ་ཤིན་ཏུ་མི་བཟད་པ། །ཞེས་
གསུངས། ཡི་དྭགས་ཀྱི་འགྲོ་བ་ལ་ནི་འདོད་པས་ཕོངས་པ་ལས་བྱུང་བའི་དུཿ་ཁ་རྒྱུན་ཆགས་པ་སྟེ། འབྱོར་པ་ཡིད་དང་མཐུན་པའི་སྐབས་མེད་པ་དང། རྟག་ཏུ་བཀྲེས་སྐོམ་གྱིས་གཟིར་བ་དང། དལ་དུབ་ཀྱི་མཐར་སྐྱེས་བུ་
མཚོན་ཆ་ཐོགས་པ་མཐོར་བས་སྡུག་བསྔལ་ཤིན་ཏུ་མི་བཟད་པ་དང། དེ་ལ་ནང་གི་སྒྲིབ་པ་དང། ཕྱིའི་སྒྲིབ་པ་སོགས་རྣམ་པར་སྨིན་པ་བློས་དཔག་ཏུ་མེད་དེ། ལྔ་པ་ཆེན་པོས། ད་ལྟའི་ཚེ་ཐུང་འདི་ཡི་ཟས་སྐོམ་
དོན། །ངལ་བར་ནུས་ན་མི་ལོ་ཁྲི་ལྔ་སྟོང། །མི་བཟད་བཀྲེས་སྐོམ་ངལ་བ་སེལ་སླད་དུ། །ལུས་སྲོག་འདོར་ནུས་སྙིང་རུས་བསྐྱེད་ཀྱང་ཆུང། །ཞེས་དང། བཤེས་སྤྲིངས་ལས། ཡི་དྭགས་ལ་ཡང་འདོད་པས་ཕོངས་
པ་ཡིས། །བསྐྱེད་པའི་སྡུག་བསྔལ་རྒྱུན་ཆགས་མི་འཆོས་པ། །བཀྲེས་སྐོམ་གྲང་དྲོ་ངལ་དང་འཇིགས་པ་ཡིས། །བསྐྱེད་པ་ཤིན་ཏུ་མི་བཟང་སྟེན་འཚལ་ལོ། །ཞེས་དང། ཡི་དྭགས་རྣམས་ལ་སོས་ཀའི་དུས་སུ་ནི། །ཟླ་

[060B] །ལྗོན་ཤིང་འབྲས་བུ་མེད་འགྱུར་འདི་དག་གིས། །བལྟས་པ་ཙམ་གྱིས་ཀླུང་ཡང་སྐམ་པར་འགྱུར། །ཞེས་སོགས་གསུངས་སོ། །ལས་ཉོན་གྱི་དབང་གིས་མིར་འཕངས་པ་ལ་ནི་སྐྱེ་གནས་བཞི་ལས་གཙོ་ཆེ་
བ་མ་ལས་སྐྱེས་པ་ལ་མཚོན་ན། སློབ་སྤྲིངས་ལས། ཤིན་ཏུ་མི་བཟད་དྲི་ང་མི་གཙང་བཅེར་བས་འགགས། །རབ་ཏུ་དོག་པ་མུན་ནག་འཐེབས་པོར་འདུག་པ་ཡི། །མངལ་གནས་དམྱལ་བ་ལྟ་བུའི་ནང་དུ་དེ་ཞུགས་ནས། །
ལུས་ཡོངས་བསྐུམས་ལ་སྡུག་བསྔལ་ཆེན་པོ་བརྣག་དགོས་སོ། །ཞེས་མའི་མངལ་དྲི་ང་མི་ཞིམ་མི་གཙང་བ་ལྡན་ལྗིན་གྱི་ཁྲོད་དུ་མེར་མེད་པོ་ལ་སོགས་པའི་གནས་སྐབས་རྫོགས་ཏེ་ལས་རླུང་གིས་དེད་དེ་བ་ལང་གི་པགས་པ་
དམར་བཤུས་ལ་སྦྲང་མ་མཆུ་ཅན་གྱིས་ཟོས་པ་ལྟ་བུའི་སྡུག་བསྔལ་དྲག་པོ་མྱོང་བཞིན་པར་སྐྱེ་ལ། ཚེར་དོང་གི་རག་པའི་སོ་རྣོན་བས་ཀྱང་ཆེས་བརྣག་པར་དཀའོ། །དེའི་མུར་ནར་སོན་ནས་རྒ་བའི་སྡུག་བསྔལ་ནི། འཕགས་
པ་རྒྱ་རོལ་ལས། རྒ་བས་གཟུགས་སྡུག་གཟུགས་མི་སྡུག་པར་བྱེད། །རྒ་བས་གཟི་བརྗིད་འཕྲོག་ཅིང་མཐུ་སྟོབས་འཕྲོག་རྒ་བས་བདེ་བ་འཕྲོག་ཅིང་རྙས་པར་བྱེད། །རྒ་བས་འཆི་བྱེད་རྒ་བས་མདངས་ཀྱང་འཕྲོག་ཅེས་གསུངས་
པ་བཞིན་རྒ་བའི་སྡུག་བསྔལ་ལང་ཚོའི་སྟོབས་བྲ། ལུས་གཞུ་ལྟར་འཁྱོག་ཅིང་པ་ནང་གི་སོ་འཕྲེང་འཐོར། སྐྲ་དཀར་དང་གཉེར་མའི་སྦུབས་སུ་དྲན་པའི་དབང་པོ་མཐུ་ཉམས་ཤིང་སྐྱིད་སྐྱུར་བས་ཡང་བསོགས་དང། ན་བའི་སྡུག་

[061A]༄༅། །བསྔལ་མི་བཟད་པས་བྲོ་འཚལ་བ་ནི་རླུང་མཁྲིས་བད་ཀན་སོགས་འདུ་བ་འཁྲུགས་པ་དང་གློ་བུར་དུ་གདོན་དང་མཚོན་ཆ་ལ་སོགས་ཟུག་གཟེར་གདུང་བ་སྣ་ཚོགས་ཀྱིས་ལུས་ཀྱི་ཤ་ལྤགས་
ཉམས་ཤིང་རྨས། ཡིད་དུ་མིའོ་བའི་ཟས་སྤྱོད་གཏར་མེ་སོགས་ཀྱིས་དུབ་པས་ཉམ་ཐག་བ་ནི། རྒྱ་ཆེ་རོལ་པ་ལས། དཔེར་ན་དགུན་སྨད་རླུང་དང་ཁ་བ་ཆེ། རྟྭ་ཤིང་གེལ་པ་ནགས་སྨན་མདངས་ཀྱང་འཕྲོག་དེ་ལྟར་
ནང་འདིས་འགྲོ་བའི་མདངས་འཕྲོག་ཅིང། །དབང་པོ་དུངས་དང་སྟོབས་ནི་ཉམས་པར་བྱེད། །ཅེས་གསུངས་སོ། །དེས་ན་ནད་མ་ཞི་བས་ཐབས་བཅོས་རིམ་གྲོས་བོར། །གཉེན་བཤེས་ཀྱིས་མཐའ་བསྐོར་ཀྱང་རང་དབང་མེད་
པར་གཅིག་པུར་མར་དཀྱིལ་ནས་སྤུ་ཕྱུངས་བ་བཞིན་དུ་གཅེས་དགུ་བཞག་སྟེ་ཁ་བསྐམས། མཆུ་བརྫེས། སྣ་ཞོམ། མིག་ཀོང་གི་ངང་ནས་འཇིག་རྟེན་ཕྱི་མར་སྐྱས་ཆེན་འདེགས་ཚུལ་ནི། རྒྱ་རོལ་ལས། འཆི་དང་འཕོ་དང་
འཆི་བས་དུས་བྱེད་པ། །འཕངས་ཤིང་སྡུག་པའི་སྐྱེ་བོ་རྟག་ཏུ་འབྲལ། །ཕྱིར་མི་འོང་ཞིང་འཕྲད་པར་འགྱུར་བ་མིན། །ཤིང་ལས་ལོ་འབྲུལ་འདྲ་ཞིང་ཀླུང་རྒྱུན་མཚུངས། །ཞེས་དང། ཐམས་ཅད་མཁྱེན་པ་བློ་བཟང་རྒྱ་
མཚོས། དུས་ད་ལྟ་སེམས་དང་དབྱེར་མེད་འདྲའི། །གཟུགས་ཟག་ཕུང་མལ་སྟན་སྟེང་བཞག་ནས། །ཡིད་རྣམ་ཤེས་གཅིག་པུ་བར་དོ་ཡི། །འཕྲང་རིང་བོ་བརྒལ་ནས་འཁོར་བར་འཁྱམ། །ཞེས་གསུངས། ལྷའི་སྐྱེ་གནས་

[061B] བཤེས་སྤྲིངས་ལས། ལུས་ཀྱི་ཁ་དོག་མི་
སྡུག་འགྱུར་བ་དང། །སྟན་ལ་མི་དགའ་མེ་ཏོག་ཕྲེང་རྙིངས་དང། །གོས་ལ་དྲི་མ་ཆགས་དང་ལུས་ལ་ནི། །སྤོན་ཆད་མེད་པའི་རྡུལ་འབྱུང་ཞེས་བགྱི་བ། །མཐོ་རིས་འཆི་འཕོ་སྦྲོན་བྱེད་སྔ་ལྟས་ལྔ། །ཞེས་གསུངས། ལྷ་མིན་གྱི་
རྟེན་ལའང་སྡུག་བསྔལ་ལས་མ་འདས་པ་ནི་ལྷ་མིན་རྣམས་རང་བཞིན་གྱིས་ང་རྒྱལ་ཆེ་བས་ལྷའི་དཔལ་ལ་ཕྲག་དོག་པས་ཡིད་ཀྱི་སྡུག་བསྔལ་ཆེ་ཞིང། གཡུལ་དུ་ལུས་དུམ་བུར་བཅད་པ་སོགས་མཐའ་ཡས་ཏེ། བཤེས་སྤྲིངས་
ལས། ལྷ་མིན་ངག་ནའང་རང་བཞིན་གྱིས་ལྷ་ཡི། །དཔལ་ལ་སྡང་ཕྱིར་ཡིད་ཀྱི་སྡུག་བསྔལ་ཆེ། །དེ་དག་བློ་དང་ལྡན་ཡང་འགྲོ་བ་ཡི། །སྒྲིབ་པས་བདེན་པ་མཐོང་བ་མ་མཆིས་སོ། །ཞེས་གསུངས་ཤིང། མདོར་ན་མདོ་
དྲན་པ་ཉེར་གཞག་ལས། །སེམས་ཅན་དམྱལ་བ་དམྱལ་མེས་ཉམས། །ཡི་དྭགས་བཀྲེས་ཤིང་སྐོམ་བས་ཉམས། །དུད་འགྲོ་གཅིག་ལ་གཅིག་ཟས་ཉམས། །མི་དག་འཚོ་བ་ཐུང་བས་ཉམས། །ལྷ་དག་བག་མེད་པ་ཡིས་ཉམས། །འཁོར་བ་ཁབ་ཀྱི་རྩེ་ཙམ་
ན༑ ༑བདེ་བ་ནམ་ཡང་ཡོད་མ་ཡིན། །བདེ་བ་འདོད་ན་སྡུག་བསྔལ་སྤོངས། །ཞེས་དང། རྒྱུད་བླ་མར་ཡང། །མི་གཙང་བ་ལ་དྲི་ཞིམ་མེད་ལྟར་རྒྱུད་ལྔ་དག་ན་བདེ་བ་མེད། །ཅེས་གསུངས་པ་ལྟར་འཁོར་བའི་གཅོང་རོང་

[062A]༄༅། །ཟབ་མོ་འདི་གང་དུ་གནས་ཀྱང་སྡུག་བསྔལ་གྱི་གནས། སུ་དང་འགྲོགས་ཀྱང་སྡུག་བསྔལ་གྱི་གྲོགས། གང་ལ་ལོངས་སྤྱོད་ཀྱང་སྡུག་བསྔལ་གྱི་ལོངས་སྤྱོད་ལས་མ་འདས་པས་དེ་ལས་ངེས་པར་
ཐར་བ་ཞིག་བྱ་དགོས་ཤིང། དེའི་ཕྱིར་སྐྱབས་གནས་ལྟར་སྣང་ཚངས་དང་ཁྱབ་འཇུག་སོགས་ལ་སྐྱོབ་པའི་ནུས་པས་དབེན་ཏེ། རྒྱལ་སྲས་ཐོགས་མེད་བཟང་པོས། རང་ཡང་འཁོར་བའི་བཙོན་རར་བཅིངས་པ་ཡི། །འཇིག་རྟེན་
ལྷ་ཡིས་སུ་ཞིག་སྐྱོབ་པར་ནུས། །ཞེས་གསུངས་པ་ལྟར་དེ་དག་སོགས་ལ་སྐྱབས་དང་སྟོན་པར་འཛིན་པའང། འདྲེ་ཤར་སྒོ་དང་གླུད་ནུབ་སྒོའི་དཔེར་གསལ་ལ། དེས་ན་བསྟོད་པ་བརྒྱ་ལྔ་བཅུ་པར། གང་ཞིག་ལ་ནི་ཉེས་
པ་ཀུན། །གཏན་ནས་ཡོངས་ཡེ་མི་མདའ་ཞིང། །གང་ལ་རྣམ་པ་ཐམས་ཅད་དུ། །ཡོན་ཏན་ཐམས་ཅད་གནས་གྱུར་པ། །གལ་ཏེ་སེམས་ཤིག་ཡོད་ན་ནི། །དེ་ཉིད་ལ་ནི་སྐྱབས་འགྲོ་ཞིང། །དེ་བསྟོད་དེ་ནི་བཀུར་བ་དང། །
དེ་ཡི་བསྙན་ལ་གནས་བར་རིགས། །ཞེས་དང། སྐྱབས་འགྲོ་བདུན་ཅུ་བར། སངས་རྒྱས་ཆོས་དང་དགེ་འདུན་ཏེ། །ཐར་པ་འདོད་པ་རྣམས་ཀྱི་སྐྱབས། །ཞེས་གསུངས་པ་ལྟར་ཡིན་ཅིང། དེ་ལྟ་བུའི་སྐྱབས་གནས་ཀུན་
འདུས་ཀྱི་ངོ་བོ་ནི། རྡོ་རྗེ་གུར་ལས། གང་ཕྱིར་རྡོ་རྗེ་སེམས་དཔའ་ཞེས། །དེ་ཉིད་སློབ་དཔོན་གཟུགས་སུ་འཛིན། །སེམས་ཅན་ཕན་གདགས་དམིགས་ནས་ནི། །ཐ་མལ་པ་ཡི་གཟུགས་སུ་གནས། །ཞེས་དང། ཡེ་ཤེས་གྲུབ་

[062B] ཡོན་ཏན་ཐམས་ཅད་རབ་རྫོགས་ཀྱང། །བླ་མ་མེད་ན་སྲིད་ཐར་མིན། །ཞེས་དང། དུས་འཁོར་རྩ་རྒྱུད་ལས། ཡོན་ཏན་རྒྱ་མཚོ་བླ་མ་ལ། །དང་བའི་ཡིད་ཀྱིས་མཉེས་བྱས་ན། །མཆོག་དང་ཐུན་མོང་དངོས་གྲུབ་ཀུན། །
ཚེ་འདི་ཉིང་ལ་ངེས་པར་ཐོབ། །ཅེས་དང། དཔལ་མར་མེ་མཛད་ཀྱིས་ཀྱང། ཁོ་བོས་བླ་མ་བསྟེན་ཚུལ་མ་ལོག་པས་རྒྱ་བོད་ཐམས་ཅད་དུ་སློབ་མར་གྱུར་ཚད་ལ་ཕན་ཐོགས་ཤིང་འབྲེལ་ཚད་དོན་ལྡན་བྱུང་བ་ཡིན། ཞེས་
གསུངས། མཉམ་མེད་ཙོང་ཁ་པ་ཆེན་པོས་ཀྱང། ཡོན་ཏན་ཀུན་གྱི་གཞི་གྱུར་དྲིན་ཆེན་རྗེ། །ཚུལ་བཞིན་བསྟེན་པ་ལམ་གྱི་རྩ་བ་རུ། །ཞེས་དང། ལྷ་ལས་ཕུལ་བྱུང་གི་བསྟོད་པར། འདི་ལྟར་སུ་ཡང་རུང་སྟེ་ངེས་པར་ཀུན་
མཁྱེན་དང། །འགྲོ་ལ་གཅིག་ཏུ་ཕན་འདོགས་མཛད་བའི་ལུགས་ཆེ་བ། །དེ་དག་བློ་གྲོས་ཞིབ་མོའི་མིག་གིས་བཙལ་ནས་སུ། །བསྟེན་པར་བྱ་ཡི་གཞན་དག་མཁས་ལ་སུ་ཞིག་མཁོ། །ཞེས་གསུངས་པ་ལྟར་འཇམ་དཔལ་རྩ་
རྒྱུད་སོགས་བཀའ་དང་བསྟན་བཅོས་དུ་མ་ནས་ལུང་གིས་བསྟན་པ་དུས་གསུམ་བདེ་གཤེགས་ཀུན་གྱི་སྤྱི་གཟུགས་ཁམས་གསུམ་ཆོས་ཀྱི་རྒྱལ་པོ་འཇམ་མགོན་བླ་མ་ཙོང་ཁ་པ་ཆེན་པོ་འདི་ཉིད་སྐྱབས་གནས་ཡང་དག་ཏུ་བསྟེན་པར་
འོས་པ་ཡིན་ལ། མགོན་པོ་གང་གིས་སྐུ་གསུང་ཐུགས་ཀྱི་གསང་བ་བསམ་གྱིས་མི་ཁྱབ་པ་མི་ཟད་རྒྱན་གྱི་འཁོར་ལོ་ནམ་མཁའ་ལྟར་རྒྱ་ཆེ་ཞིང། རྒྱ་མཚོ་ལྟར་གཏིང་མཐའ་དཔག་བར་དཀའ་བ་ནི་ཞུ་ལན་བདུད་རྩིའི་ཕྲེང་བར། ཁོ་བོ་

[063A]༄༅། །ལག་ན་རྡོ་རྗེས་ཀྱང་འདིའི་ཡོན་ཏན་དཔག་པར་མི་ནུས་སོ། །ཞེས་གསུངས་པ་ལྟར་རྗེ་བདག་ཉིད་ཆེན་པོའི་ཡོན་ཏན་སངས་རྒྱས་བྱང་སེམས་རྣམས་ཀྱིས་ཀྱང་བརྗེད་པའི་ཡུལ་ལས་འདས་ན། བདག་
ལྟ་བུ་གོས་དར་དཀོར་གྱི་རྡུལ་ཁྲོད་དུ་འདྲེ་ལྡོག་ཅིང། ཆོས་བརྒྱད་དྲི་དན་གྱི་རང་མཚང་ལ་བག་ཕབ་པའི་བཟོད་པའི་མུ་ཁྱུད་ཀྱི་མཆེད་ཟླས་བརྗོད་པ་རྣམ་དག་ནམ་མཁའི་ཨུཏྤལ་ལྟར་གྱུར་མོད། འོན་ཀྱང་དམིགས་བརྩེ་མའི་
ཚིག་ཟིན་ལྟར་མདོར་བསྡུས་ལག་བཅངས་སུ་བརྗོད་ན། ཇི་ལྟ་ཇི་སྙེད་ཀྱི་ཆོས་ཚུལ་ཐམས་ཅད་འཁྲུལ་ངོར་རང་བཞིན་གྱིས་གྲུབ་པ་ལྟར་སྣང་ཡང། དམིགས་བའི་རང་བཞིན་བདེན་པར་མེད་བ་རྟོགས་པས་ཁྱད་པར་དུ་བྱས་པའི་བརྩེ་
བའི་མིང་ཅན་ཐུགས་རྗེ་ཆེན་པོའི་གཏེར་གྱིས་ཐུགས་རྒྱུད་ཀྱི་ས་ཆེན་པོ་ལེགས་པར་ཡོངས་སུ་གང་བའམ། ཡང་ན། ཐུགས་རྗེ་འཇུག་བྱའི་སེམས་ཅན་ནམ་མཁའི་མཐའ་དང་མཉམ་ལ། གང་ལ་ཐུགས་རྗེའི་འཇུག་པ་རྒྱ་ཆེ་
ཞིང་ཕུལ་དུ་བྱུང་བའི་ཚད་དམ་གཏིང་སངས་རྒྱས་ཀུན་གྱི་མཁྱེན་པས་ཀྱང་དམིགས་པའི་ཡུལ་དུ་མེད་ཅིང། རང་དོན་དུ་འཁོར་བའི་ཡོན་ཏན་མེ་འོབས་ཀྱི་རྩུབ་འགྱུར་ལྟར་གཟེགས་ནས་རྒྱུ་འབྲས་ཀྱི་རབ་དབྱེ་ཕྲ་ཞིང་ཕྲ་བ་རྣམས་
ཐུགས་གསལ་བ་རབ་ཀྱི་ཁོང་དུ་ཆུད་ཀྱང། འགྲོ་བ་རྣམས་སྡུག་བསྔལ་མི་འདོད་བཞིན་དུ་དུག་གསུམ་གྱི་སྒྱུ་མས་སེམས་ཀྱི་ནོར་བུ་སྡུག་བསྔལ་གྱི་རྒྱ་མཚོར་བྱེད་བའི་ཚུལ་ཅན་རྣམས་ཐར་བའི་སྐམ་སར་འདོན་པ་ལ་བྱམས་བ་དང་

[063B] འཁོར་བའི་ཆུ་མཚོམ་སྟོངས་ཀྱི་བར་དུ་སེམས་ཅན་རེ་རེའི་ཕྱིར་ཡང་ལུས་སྲོག་ལ་བལྟོས་པ་མེད་པར་གཞན་དོན་དུ་འགྱུར་ན་མེའི་འོབས་སུ་འཇུག་དགོས་ཀྱང་ཞུམ་པ་མི་མངའ་བ་འཇིག་རྟེན་གསུམ་
གྱི་མགོན་པོ་འཕགས་པ་སྤྱན་རས་གཟིགས་ཀྱི་བདག་ཉིད་རྗེ་རིན་པོ་ཆེ་ཡིན་པར་མ་ཟད། འདོད་སོགས་ཉེས་བརྒྱའི་འཆིང་བ་དྲི་མ་ཡིན་ལ། དེ་གཏན་ནས་མེད་པའམ་དག་པས་རྣམ་པ་ཀུན་མཁྱེན་པའི་ཡེ་ཤེས་ཀྱིས་ཇི་ལྟ་བ་དོན་དམ་བདེན་པ་
དང། ཇི་སྙིད་པ་ཀུན་རྫོབ་བདེན་པའི་གནས་ལུགས་ལག་མཐིལ་གྱི་སྐྱུ་རུ་ར་བཞིན་མཁྱེན་པའི་དབང་པོ་རྒྱལ་ཀུན་ཡབ་གཅིག་ཡེ་ཤེས་ལུས་ཅན་འཇམ་དཔལ་དབྱངས་ཀྱང་རྗེ་བདག་ཉིད་ཆེན་པོ་ཡིན་ཞེས་དངོས་སུ་བསྟན་ནས་
ཤུགས་བསྟན་ལ་བདུད་དང་ཕས་གྱི་རྒོལ་བ་དན་པ་ཐམས་ཅད་ཚར་གཅོད་ཅིང་འཇོམས་པར་མཛད་པ་གསང་བའི་བདག་པོ་ཕྱག་ན་རྡོ་རྗེའི་ངོ་བོར་གྲུབ་པོ་ཞེས་སྨྲལ། དེའི་ཤེས་བྱེད་ནི་རིམ་པ་ལྟར་རྗེ་འཇམ་དཔལ་རྒྱ་མཚོས་ཟུར་
འདེབས་སུ། དེ་ནས་བྱ་ལོ་ཟླ་བ་དང་པོའི་ཚེས་བཅུའི་ནུབ་མོ་ཡུམ་གྱི་མནལ་ལམ་དུ་དགེ་འདུན་ལ་སོགས་པའི་ཕོ་མོ་བསམ་གྱིས་མི་ཁྱབ་པས་རྒྱལ་མཚན་དང་རྔ་བོ་ཆེ་ལ་སོགས་པ་རོལ་མོའི་བྱེ་བྲག་མཐའ་ཡས་པ་བཟུང་སྟེ་སྤྱན་
རས་གཟིགས་བྱོན་པ་ལ་བསུ་བ་བྱེད་ཟེར་གྱིན་འདུག་བས། ཕྱོགས་ཀུན་ཏུ་ངས་བལྟས་ཀྱང་མ་མཐོང། རྗེས་ལ་བལྟས་པས་སྤྲིན་གྱི་ཐད་དུ་གསེར་སྐུ་རི་བོ་ཙམ་པ་འོད་ཟེར་ཉི་མ་ལྟར་ཕྱོགས་ཐམས་ཅད་དུ་འཕྲོ་བ། ཆོས་ཀྱི་

[064A]༄༅། །སྒྲ་དབྱངས་དང་བཅས་པ་ཞིག་ལྷ་ཡི་བུ་དང་བུ་མེ་ཡིན་ཟེར་བའི་ཆ་ལུགས་ཕུན་སུམ་ཚོགས་པ་དུ་མའི་བསྐོར་བ་ཞིག་མར་མར་བབས་བྱུང་བས། གསེར་སྐུ་ཇེ་ཆུང་ལ་སོང། སྤྱི་གཙུག་གཐད་
དུ་སླེབས་པའི་ཚེ་མཐོ་གང་ཙམ་ཤིན་ཏུ་མཛེས་པར་གྱུར་ནས་ལུས་ལ་ཐིམས་ཞེས་གསུངས་བས་སྤྱན་རས་གཟིགས་དང། རྣམ་ཐར་ལེགས་བཤད་ཀུན་འདུས་ལས། སྐུ་ལྷུམས་སུ་ཞུགས་པའི་དུས་ཡང་ཀྱི་མནལ་ལམ་དུ། རྒྱ་
ནག་རི་བོ་རྩེ་ལྔ་ནས་འོངས་ཟེར་བའི་བཙུན་པ་མེ་ཏོག་གི་ཕྲེང་བ་དུམ་སྦྲེལ་བའི་ཆོས་གོས་དང། སུམ་ཅུ་རྩ་གསུམ་གྱི་ཤིང་ཕོ་ཡིན་ཟེར་བ་དར་སེར་བོ་འདྲ་བའི་ཤམ་ཐབས་ཅན་པོ་ཏི་ཁྱེར་བ་ཞིག་ང་ཁྱེད་ལ་གནས་ཤིག་གཡར་བ་
ཡིན་ཟེར་ནས། ཁང་ཐོག་ན་མཆོད་ཁང་ཞིག་ཡོད་པའི་ནང་དུ་སོང་བའི་སྣང་བ་བྱུང་བས། ཡབ་དེ་མཚན་བརྗོད་ཁོ་ན་ལ་ཞལ་འདོན་མཛད་ཅིང་ཡོད་བས། འཇམ་དབྱངས་ཀྱི་རྣམ་སྤྲུལ་ཡིན་སྙམ་པ་བྱུང། ཞེས་དང། ཆོས་ཀྱི་རྗེ་
དོན་གྲུབ་རིན་ཆེན་པས། རྡོ་རྗེ་འཇིགས་བྱེད་ཀྱི་བྲིས་སྐུ་བྱིན་རླབས་ཅན་ཆེད་དུ་སྐྱེལ་མིག་ནང་པ་གང་ཡིན་གྱི་རྒྱ་མཚན་ཞུས་པར། ངས་རྨི་ལམ་དུ་རྡོ་རྗེ་འཇིགས་བྱེད་དང་མཇལ་བས་གསོལ་བ་བཏབ། ཁྱད་པར་དུ་ཞལ་ཡང་ཡང་
བསྟན་དུ་གསོལ་ཞེས་ཞུས་པས། སང་ཕོད་ད་ཙམ་ལུང་པ་འདིའི་མདའ་རུ་ཡོང་དེ་བར་དུ་བདེ་བར་གྱིས་གསུངས་བདེ་གང་ཡིན་དཔྱད་པའི་ཕྱིར་ཏིང་ངེ་འཛིན་ལ་མཉམ་པར་བཞག་པས། ཁྱེད་ཀྱི་བུར་འདུག་པ་ཐིགས་པ་ཡིན། ཞེས་

[064B] རྟོགས་ལྡན་འཇམ་དཔལ་རྒྱ་མཚོས་རྣམ་ཐར་ཟུར་འདི་བིས་སུ། ཡང་ཡབ་ཀྱི་མནལ་ལམ་དུ་རྩང་ལོ་ཅན་ནས་ཕྱག་ན་རྡོ་རྗེས་འཕངས་སམ་སྙམ་པའི་
གསེར་གྱི་རྡོ་རྗེ་འབར་བ་ཞིག་ཡུམ་ལ་ཐིམ་པ་རྨིས་པས་བུ་སྟོབས་ལྡན་ཞིག་སྐྱེ་བ་ཡིན་ནམ་ཞེས་གླེབས། ཞེས་གསུངས། དེའང་དོན་དྲིལ་གྱིས་དྲིལ་ན། གླེགས་བམ་རིན་པོ་ཆེ་ལྷའི་རྒྱལ་པོའི་སྐྱེས་རབས་སུ། དེ་ཡང་རིགས་
གསུམ་མགོན་པོ་ལས། །ཐ་དད་ཉིད་དུག་ལ་འགྱུར། །སེམས་ཅན་ཀུན་ལ་སྤྱན་རས་གཟིགས། །འདི་ནི་སྙིང་རྗེ་བྱམས་པའི་རིགས། །ང་ནི་སྙིང་རྗེ་ཆེན་པོ་ཉིད། །ང་ལ་སྤྱན་རས་གཟིགས་ཞེས་གྲགས། །ལུས་ངག་ཡིད་གསུམ་ཞི་འཇམ་
པས། །འགྲོ་བ་ཀུན་གྱི་དཔལ་དུ་གྱུར། །འཇམ་པའི་དཔལ་དུའང་འགལ་བ་མེད། །ཀུན་མཁྱེན་ཤེས་རབ་ཆེ་བའི་རིགས། །ཕྱག་སྟོང་རེ་ན་མི་རྟོག་པའི། །རྡོ་རྗེ་དཔའ་བོ་རེ་བཟུང་སྟེ། །གདུལ་དཀའ་འདུལ་བ་ང་ཡིན་ན། །ཕྱག་ན་རྡོ་རྗེར་
འགལ་བ་མེད། །དེ་ནི་དཔའ་བོ་དྲག་པོའི་རིགས། །དེ་གསུམ་རིགས་གསུམ་མགོན་པོ་ཉིད། །ཕྱོགས་སུ་མ་ཟད་དངོས་ཡིན་ནོ། །ཞེས་གསུངས་བ་བཞིན་རིགས་གསུམ་མགོན་པོ་གཅིག་ཏུ་འདུས་པའི་ངོ་བོ་རྗེ་བཙུན་ཆོས་ཀྱི་རྒྱལ་པོ་
རྒྱལ་བའི་བསྟན་ལ་རྒྱལ་བ་གཉིས་པའི་ཟློས་གར་བསྒྱུར་བ་འདི་ཉིད་ནི། བླུན་པོ་མཁས་པའི་ངང་ཚུལ་འཛིན་པའི་ཕྱིས་པ་རྣམས་ཀྱིས་སྒྲ་བཏགས་ཤོག་བུའི་ཅོད་པན་མགོན་པོའི་དོ་ཀེར་དུ་བཅིངས་པ་ཙམ་མ་ཡིན་པར་གངས་ཅན་

[065A]༄༅། །གྱི་ལྗོངས་འདིའི་མཁས་དང་གྲུབ་པའི་དབང་ཕྱུག་ཀུན་གྱི་སྐུ་ལུས་ཀྱི་ཆ་མཐོ་ཤོས་དབུའི་གཙུག་ཏོར་གྱི་རྒྱན་གཅིག་པུ་ཉིད་ཡིན་ལ། དེའང་སྙན་ངག་གི་འུད་དང་ཕུལ་བྱུང་རབ་བཏགས་སོགས་
གཅམ་བུ་མ་ཡིན་པར་དོན་དངོས་པོའི་གནས་ཚོད་དུ་གྲུབ་པ་ནི། ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོས་དམིགས་ཊཱིཀ་ཚིག་དོན་རབ་གསལ་དུ། དེ་ཙམ་གྱིས་མཁས་པ་ཐམས་ཅད་ཀྱི་གཙུག་ན་མངོན་པར་མཐོ་
བར་མི་འགྱུར་ཏེ་བཀའ་གདམས་ཀྱི་སྐུ་མཆེད་གསུམ་དང་གླང་ཤར་སོགས་བདག་པས་གཞན་གཅེས་འཛིན་པའི་སེམས་དཔའ། ལྕེ་འཕྲོག་མར་མི་སོགས་སྐུ་ཚེ་དེའམ་བར་དོར་ཟུང་འཇུག་བརྙེས་པའི་གྲུབ་ཐོབ། རྔོག་བུ་
སོགས་གནས་ལྔ་རིག་པ་མཁྱེན་པའི་བླ་མ་མཐའ་ཀླས་པ་བྱུང་བས་སོ་ཞེན། རིགས་པ་དེ་ནི་འཇུག་པ་མ་ཡིན་ཏེ་བཤད་མ་ཐག་པའི་མཁས་གྲུབ་དེ་དག་ཕྱོགས་གཅིག་ཏུ་བསྡོམས་ན་དམ་པ་འདིའི་ཡོན་ཏན་དང་མཚུངས་ནའང་
རེ་རེ་བཞིན་ནས་དོད་མི་སྙོམས་པའི་རྒྱུ་མཚན་བསྟན་པ་སྔ་དར་ལ་ལོ་པཎ་རྒྱལ་བློན་བྱང་ཆུབ་སེམས་དཔའ་རྣམས་དང། ཕྱི་དར་ལ་བཀའ་གདམས་གོང་མ་སོགས་རྒྱལ་པའི་སྲས་པོ་དེ་རྣམས་ཀྱི་བྱང་ཆུབ་ཀྱི་སེམས་ལས་ལྷག་པ་བླ་
མ་འདི་ལ་མི་མངའ་འང། འདི་ཉིད་ཀྱི་ཐ་སྙད་དང་གསང་སྔགས་ཡོངས་སུ་རྫོགས་པ་དེ་དག་ལ་མེད་པས་སོ། །དེ་བཞིན་དུ་སྔ་དར་གྱི་རྗེ་འབངས་ཉེར་ལྔ་དང་ཕྱི་དར་གྱི་ཡོ་ཆེན་འབྲོག་མི། དཀར་པོ་རྣམ་གསུམ། མར་མི་སོགས་

[065B]
ནས་མཆོག་དམན་ཡོད་དོ། །དེ་བཞིན་དུ་རྔོག་ཤོང་དབང་བུ་སྟོན་སོགས་གནས་ལྔ་རིག་པ་མཁྱེན་པ་རྣམས་ཀྱིས་ཐོས་བསམ་ལ་སྒྲོ་འདོགས་བཅད་པའི་ཆ་ནས་ཁྱད་པར་མེད་ཀྱང་བླ་མ་མགོན་པོ་འཇམ་དཔལ་དབྱངས་ཀྱི་བཀའ་དྲིན་
ལ་བརྟེན་ནས་དཔལ་མགོན་འཕགས་པ་ཀླུ་སྒྲུབ་ཀྱི་ཐུན་མོང་མ་ཡིན་པའི་བཞེང་པ་དངོས་བསྟན་སྟོང་ཉིད་ཀྱི་ལྟ་བ་དང་དཔལ་གསང་བ་འདུས་པའི་སྒྱུ་ལུས་སོགས་གནད་གསང་ཟབ་མོ་སྔོན་ཆད་མཁས་པ་དང་གྲུབ་པ་རྣམས་ཀྱི་
མཁྱེན་པའི་ཡུལ་དུ་འཚལ་བ་མཐའ་དག་དམ་པ་འདི་ཉིད་ཀྱིས་གཏན་ལ་ཕབ་པ་མངོན་སུམ་གྱིས་གྲུབ་པ་འདིའོ། །ཞེས་རྡོ་རྗེའི་གསུང་གཞོམ་དུ་མེད་པས་ཡང་དག་པར་བསྔགས་ཡུལ་དམ་པ་ལྷ་དང་བཅས་པའི་འགྲོ་བ་ཀུན་གྱི་
མ་འདྲིས་པའོ་མཛའ་བཤེས་ཆེན་པོ་ཤར་ཙོང་ཁ་བ་བློ་བཟང་གྲགས་པའི་དཔལ་ཞེས་སྲིད་པ་གསུམ་ན་སྙན་པའི་གྲགས་པ་ལྷའི་རོལ་མོས་ཕྱོགས་དུས་ཐམས་ཅད་དུ་ཁྱབ་ཅིང། འགྲོ་བ་རྣམས་ཀྱི་ཡིད་ཀྱི་མུན་པ་སེལ་བའི་ཞབས་སེན་
གྱི་ཟླ་བ་མཚན་དཔེའི་བདུད་རྩེ་སྤྲོ་བ་ལ་གསོལ་བ་རྩེ་གཅིག་ཏུ་འདེབས་པར་བྱེད་ན་ཐུན་མོང་དང་ཐུན་མོང་མ་ཡིན་པའི་དངོས་གྲུབ་རྣམ་པ་གཉིས་འབད་མེད་ལྷུན་གྲུབ་ཏུ་འབྱུང་བ་ལས། དང་པོ་ཐུན་མོང་ནི་རང་གཞན་གྱི་ལུས་སོགས་

[066A]༄༅། །ལ་སྔོན་ལས་འཕྲལ་རྐྱེན་གྱི་ནད་གདོན་མ་རུངས་བ་ཀུན་ཞི་ཞིང། བྱང་ཆུབ་སྒྲུབ་པའི་ས་ལམ་ལ་བར་དུ་གཅོད་པའི་ཚོགས་དང་བྲལ་ནས་སྤངས་རྟོགས་ཁྱད་པར་ཅན་མྱུར་དུ་རྒྱུད་ལ་སྐྱོ་བའི་རྒྱུ་
དང༑ ས་ཕྱོགས་གདན་ཆར་གྱིས་ཕོངས་པ་ལ་ཆར་འབེབས་པ་དང། སད་བཟློག་པ། བཙའ་བསྲུང་བ། ནོར་སྒྲུབ་སོགས་ལས་ཚོགས་གཞན་ལས་ཟབ་ཅིང་མྱུར་བ་ཁྱད་པར་དུ་འཕགས་པ་ཏིལ་གྱི་གང་བུ་ལྟར་མང་ལ། ཐུན་
མོང་མ་ཡིན་པ་མཆོག་གི་དངོས་གྲུབ་ནི་སྙིགས་དུས་ཀྱི་མིའི་ཚེ་ཐུང་གཅིག་གི་ཡུན་ལ་ཁ་སྦྱོར་ཡན་ལག་བདུན་ལྡན་ཟུང་འཇུག་རྡོ་རྗེ་འཆང་ཆེན་པོའི་གོ་འཕང་བརྙེས་པར་གདོན་མི་ཟ་བས་བཅོས་མིན་གྱི་དད་པ་བརྟན་པོ་དང་བརྩོན་པ་དྲག་
བོས་གསོལ་བ་འདེབས་པར་འཚལ་ཞིང། དེ་ལྟར་ཡང། མཁས་གྲུབ་ཆོས་རྗེས། མགོན་པ་ཁྱོད་ཀྱི་ཞལ་གྱི་དབུགས་ཙམ་ཡང། །མཐའ་དག་འགྲོལ་སྨན་པའི་རྒྱུར་འགྱུར་ན། །ཚོགས་གཉིས་སྤྱོད་པ་གཞན་ལྟ་སྨོས་ཅི་འཚལ། །ཞེས་
དང། ཐམས་ཅད་མཁྱེན་པ་ངག་དབང་བློ་བཟང་རྒྱ་མཚོས། གང་གི་སྐུལ་ཕྱོགས་བཅུའི་རྒྱལ་བ་རྣམས། །ཞུགས་ནས་བླ་ན་མེད་པའི་བསོད་ནམས་ཀྱི། །ཞིང་མཆོག་དམ་པ་བསྐྲུན་ཞེས་རྒྱུད་སྡེ་ལས། །ལན་ཅིག་མིན་པར་གསུངས་
པ་དོན་དང་ལྡན། །ཆོས་ལོངས་མངོན་སུམ་སྣང་བའི་སྐལ་བ་དག་མ་རིག་མུན་པས་བསྒྲིབས་པའི་འགྲོ་བ་ལ། །རྒྱལ་བ་རྣམས་ཀྱང་ཐ་མལ་བཤེས་གཉེན་ཚུལ། །བསྟན་ནས་ཟབ་རྒྱས་ཆོས་ཀྱི་འཁོར་ལོ་བསྐོར། །དུས་གསུམ་

[066B] །ཁྱོད་ཀྱི་བ་སྤུའི་ཁུང་བུ་གཅིག་ཙམ་ཡང། །ཚུལ་བཞིན་མཆོད་པའི་བསོད་ནམས་ལས་དཀར་གྱི། །སྲང་ལ་གཞལ་ཚེ་མངོན་པར་ལྕི་མིན་ནམ། །ཞེས་གསུངས་པའི་དོན་ལྟར་རོ། །འདི་བྲིས་དགེ་
ཚོགས་ཉི་མའི་རང་གཟི་ཡིས། །མགོན་པོ་མཆོག་དེ་དགྱེས་པའི་འདབ་སྟོང་ལས། །འཆད་རྩོད་རྩོམ་པའི་སྦྲང་རྩི་མངར་པོའི་བཅུད། །མྱོང་བས་འགྲོ་བ་རྐང་དྲུག་རྗེས་འཛིན་ཤོག་ །ཅེས་གངས་ཅན་མཁས་པའི་གཙུག་རྒྱན་ཁམས་གསུམ་ཆོས་ཀྱི་རྒྱལ་པོ་ཤར་ཙོང་
ཁ་བ་བློ་བང་གྲགས་པའི་དཔལ་གྱི་སྐུ་གསུང་ཐུགས་ཀྱི་ཡོན་ཏན་རྒྱ་མཚོ་ལྟ་བུ་ནས་སྐྲ་རྩེས་བླངས་པའི་ཆུ་ཐིགས་ལྟ་བུ་འདི་ནི། ཁམས་ཚབ་ཐེམ་དགོན་སྤྱིས་རྗེ་བདག་ཉིད་ཆེན་པོའི་སྐུ་གསུང་ཐུགས་ཀྱི་ཡོན་ཏན་བརྗོད་པ་དམིགས་བརྩེ་མའི་ཕན་ཡོན་དང་བཅས་པ་ཚོགས་དབུས་སུ་སྒྲོག་རྒྱུ་ཞིག་དགོས་ཞེས་བསྐུལ་བལྟར་ཤཱཀྱའི་བསྟན་པར་
ཞུགས་པར་ཁས་བ་ཆེས་པ་བློ་བཟང་བསྐལ་བཟང་རྒྱ་མཚོས་སྦྱར་བའི་ཤོག་བུའི་དོ་རར་སྨྱུག་གུའི་འདུ་བྱེད་སྒྱུར་བྱེད་ངག་དབང་ཡོན་ཏན་འབྱུང་གནས་སོ།།  །།   ༈    །པདྨ་ཉི་ཟླ་བརྩེགས་པའི་གདན་གྱི་སྟེང། །རྗེ་
བཙུན་མཐོང་བས་དོན་དང་ལྡན་པའི་སྐུ། །དྲན་པ་ཙམ་གྱིས་སྲིད་ཞིའི་གདུང་སེལ་བཞུགས། །དེ་ཡི་ཐུགས་ཀ་ནས་འཕྲོས་འོད་ཟེར་གྱིས། །རབ་འབྱམས་ཞིང་ནས་བླ་མ་ཡི་དམ་ལྷ། །བདེ་གཤེགས་སྲུང་མར་བཅས་པ་སྤྱན་དྲངས་ཏེ། །
ཐིམས་པས་སྐྱབས་ཀུན་འདུས་པའི་ངོ་བོར་གྱུར། །རྣམ་འདྲེན་ཀུན་གྱི་གསང་གསུམ་རྒྱ་མཚོ་ལས། །ལེགས་པར་འོངས་པའི་བཤེས་གཉེན་ཡིད་བཞིན་དབང། །སྐལ་ལྡན་བསོད་ནམས་ཞིང་གི་དམ་པ་ལ། །ལུས་ངག་ཡིད་གསུམ་གུས་པས་ཕྱག་

[067A]༄༅། །འཚལ་ལོ། །ཡིད་འོང་ལྷ་ཡི་བུ་མོས་མངོན་བཏེག་པའི། །རབ་འབྱམས་མཆོད་རྫས་ནམ་མཁའ་གང་བ་དང། །འཇིག་རྟེན་འཇིག་རྟེན་ལས་འདས་ཕུན་ཚོགས་ཀྱི། །ངོ་མཚར་བཀོད་པ་བློ་ཡིས་བླངས་ནས་
འབུལ། །ཐོག་མེད་ནས་བསགས་སྡིག་ལྟུང་རབ་བཤགས་ཤིང། །རང་གཞན་རྣམ་དཀར་ཀུན་ལ་རྗེས་ཡི་རང། །ཆོས་འཁོར་བསྐོར་ཕྱིར་བསྐལ་བརྒྱར་བཞུགས་གསོལ་འདེབས། །དགེ་ཚོགས་མ་ལུས་བྱང་ཆུབ་ཐོབ་ཕྱིར་བསྔོ། །
བློ་གྲོས་ཀུན་བཟང་ཤེས་བྱ་ཐམས་ཅད་ལ། །ཐོགས་མེད་འཇུག་པའི་བསྐལ་བཟང་རྣམ་འདྲེན་བསྟན། །སྤེལ་མཛད་རྒྱལ་བ་རྒྱ་མཚོ་ཆོས་ཀྱི་རྗེ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ཁམས་གསུམ་གནས་
འདི་མེ་འོབས་ལྟར་མཐོང་ཞིང། །ཡིད་ཅན་མ་ལུས་རང་ལས་གཅེས་པར་བལྟ། །སྤྲོས་བྲལ་གནས་ལུགས་ངོ་བོ་ཤེས་པ་སོགས། །ལེགས་ཚོགས་མ་ལུས་འགྲུབ་པར་བྱིན་གྱིས་རློབས།  །དེ་ནས་མཎྜལ་རྒྱས་པའམ། ས་གཞི་སྤོས་བྱུག་
མ་ལྟ་བུའི་བསྡུས་པ་ཕུལ་བའི་རྗེས་སུ།  བླ་མ་རིན་པོ་ཆེ། བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། ཆོས་ལམ་དུ་འགྲོ་བར་བྱིན་གྱིས་རློབ་ཏུ་གསོལ། ལམ་ལ་བར་ཆད་ཞི་བར་བྱིན་གྱིས་རློབ་ཏུ་གསོལ། ཕྱིན་ཅི་ལོག་
གི་བློ་སྣ་མཐའ་དག་འགག་པར་བྱིན་གྱིས་རློབ་ཏུ་གསོལ། ཕྱིན་ཅི་མ་ལོག་པའི་བློ་སྣ་མཐའ་དག་མྱུར་དུ་རྒྱུད་ལ་སྐྱེ་བར་བྱིན་གྱིས་རློབ་ཏུ་གསོལ། འགལ་རྐྱེན་བར་གཅོད་མཐའ་དག་ཞི་ཞིང་མཐུན་རྐྱེན་ཐམས་ཅད་འགྲུབ་པར་

[067B]  ཞེས་པ་ལན་གསུམ་ལ་སོགས་པས་གསོལ་བ་བཏབ།  དེ་ལྟར་གསོལ་བཏབ་རྐྱེན་གྱིས་བླ་མ་ཡི། །གནས་གསུམ་བདུད་རྩི་དཀར་དམར་མཐིང་གསུམ་བྱུང། །རང་གི་སྒོ་གསུམ་ཐིམས་པས་སྡིག་སྒྲུབ་ཀུན། །བྱང་ཞིང་དག་ནས་རྡོ་རྗེ་གསུམ་
དངོས་ཐོབ། །སླར་ཡང་བླ་མ་དགྱེས་བཞིན་གཙུག་ནས་བྱོན། །རང་གི་སེམས་དང་དབྱེར་མེད་བརྟན་བཞུགས་གྱུར། །དེ་ལྟར་བསྒོམས་པའི་རྣམ་དཀར་དགེ་བ་ཡིས། །གནས་སྐབས་མཐར་ཐུག་དོན་ཀུན་ལྷུན་གྲུབ་ཤོག་ །དེ་ལྟར་དེད་དང་
འབྲེལ་བའི་བླ་མའི་རྣལ་འབྱོར་འདི་ནི་ཨོ་རོད་ཇུན་གར་ནས་པཎྜི་ཏ་ཆོས་རྗེའི་སྐུ་སྐྱ་ཆོས་རྗེ་དགེ་སློང་ཟློ་བཟང་རྣམ་རྒྱལ་གྱིས་དགོས་ཞེས་འཕྲིན་ཡིག་གིས་བསྐུལ་མ་བྱུང་བའི་ངོར་ཤཱཀྱའི་དགེ་སློང་བློ་བཟང་རྒྱ་མཚོས་སྦྱར་བའོ།།  །།   ༈   
མཆོག་གི་གཞི་འབར་བའི། །ཡོངས་འཛིན་རིགས་ཀྱི་ཅོད་པན་ཡིད་བཞིན་ནོར། །མོས་གུས་རྒྱལ་མཚན་རྩེ་མོར་དེང་འགོད་ཀྱི། །དངོས་གྲུབ་རེ་བ་ཡིད་བཞིན་གང་བར་མཛོད།  །ལམ་ཟབ་མོ་བླ་མའི་རྣལ་འབྱོར་བསྒོམ་པར་འདོད་པས་དཀོན་
མཆོག་ལ་སྐྱབས་སུ་འགྲོ་བ་སྔོན་དུ་བཏང་ནས། བདག་གིས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཅི་ནས་ཀྱང་ཐོབ་པར་བྱ། དེའི་ཕྱིར་དུ་དུས་གསུམ་གྱི་སྐྱབས་གནས་ཐམས་ཅད་འདུས་པའི་རྩ་བ་བླ་མ་ལ་མཆོད་ཅིང་གསོལ་བ་འདེབས་པར་བྱའོ་སྙམ་པའི་དགེ་སེམས་ཁྱད་པར་ཅན་
དུ་རེ་བའི་ངང་ནས་ཡིད་མ་ཡེངས་པར་འདི་ལྟར་བསམ་པར་བྱའོ།  །དག་གསལ་དྲི་མ་མེད་པའི་མདུན་གྱི་མཁར། །རིན་ཆེན་སེང་ཁྲི་པདྨ་ཟླ་བའི་སྟེང། །སྐྱབས་གཅིག་རྗེ་བཙུན་བསྐལ་བཟང་རྒྱ་མཚོའི་མགོན། །རྣམ་པ་ཀུན་མཁྱེན་གཉིས་པ་བློ་

[068A]༄༅། །བཟང་གྲགས། །དཀར་གསལ་ཟླ་བ་གསར་བའི་ལང་ཚོ་བཞིན། །མིག་གི་བདུད་རྩི་ལྟ་བས་མི་ངོམས་སྐུ། །ཕྱག་གཉིས་ཐུགས་ཀར་ཆོས་འཆད་ལས་བྱེས་པའི། །ཨུཏྤལ་འདབ་སྟེང་རལ་གྲི་གླེགས་བམ་
ཅན། །གསེར་མདོག་པཎ་ཞྭ་རུང་མཐུན་ཆོས་གོས་སོགས། །ཐུན་མཚམས་འོད་ཟེར་ཆགས་པའི་ན་བཟས་སྤྲས། །མི་ཤིགས་སྐྱིལ་མོ་ཀྲུང་དུ་བཅས་པའི་ཞབས། །བསོད་ནམས་མགྲོན་དུ་གཡོ་བ་མེད་པར་བཞུགས། །གང་སྐུའི་
རྡུལ་གྱི་ཆ་ཤས་ཕྲ་མོ་རེར། །དག་པའི་ཞིང་ཁམས་ཡོངས་ཀྱི་སྣང་བ་གསར། །ཐོགས་དང་དོག་པ་མེད་པར་མངོན་སུམ་བཞིན། །སྐལ་ལྡན་དགའ་བ་སྤེལ་བའི་བྱེད་པོར་ངོམ། །དེ་ཡི་གནས་གསུམ་རྡོ་རྗེ་གསུམ་གྱི་ལྷ། །
དཀར་དམར་མཐིང་གའི་ཡི་གེའི་རང་གཟུགས་གསལ། །ཧཱུཾ་ལས་འོད་འཕྲོས་རྒྱལ་བ་སྲས་བཅས་སོགས། །སྐྱབས་ཀུན་སྐད་ཅིང། ཉིད་ལ་སྤྱན་དྲངས་གྱུར། །དུས་གསུམ་རྒྱལ་བའི་མཁྱེན་བརྩེ་ནུས་པའི་ཆབ། །གང་གི་ཡེ་ཤེས་
རྒྱ་མཚོར་རོ་གཅིག་པ། །རྗེ་བཙུན་བླ་མ་གྲངས་མེད་འཁོར་དང་བཅས། །ཡིད་བཞིན་མྱུར་བའི་ཤུགས་ཀྱིས་གཤེགས་སུ་གསོལ། །དེ་ལྟར་བྱོན་པའི་བསོད་ནམས་ཞིང་མཆོག་རྣམས། །བླ་མའི་སྐུ་གསུང་ཐུགས་ལ་དབྱེར་མེད་དུ་
ཐིམ་སྟེ་ཡིད་ལ་དྲན་ཀྱང་དེ་ཡི་མོད། །སྲིད་ཞིའི་གདུང་སེལ་འདི་མཐོང་ཨེ་མ་ཧོ།  །མདུན་དུ་བླ་མ་དང་ངོ་བོ་དབྱེར་མེད་པའི་རྗེ་བཙུན་ཙོང་ཁ་པ་ཆེན་པོ་ལེགས་པར་གསལ་བཏབ་པའི་ཐུགས་ཀའི་འོད་ཟེར་གྱིས་ཕྱོགས་བཅུ་ན་བཞུགས་པའི་བླ་མ་རྒྱལ་བ་སྲས་བཅས་དཔའ་བོ་མཁའ་

[068B] འདི་ལྟ་བུའི་ཞིང་ཁྱད་པར་ཅན་མཐོང་བསྐལ་བ་རེ་བཟང་སྙམ་དུ་དགའ་བ་དང་གུས་པའི་སྒོ་ནས་ཚོགས་གསོག་ཡན་ལག་བདུན་པ་བྱ་བ་ནི།  མཐོང་བ་ཙམ་གྱིས་
དགའ་བདེའི་དཔལ་སྩོལ་ཞིང། །གསུང་དབྱངས་ཐོས་པས་སྲིད་ཞིའི་འཇིགས་པ་འཕྲོག་གང་ཐུགས་དྲན་པས་ཆོས་དབྱིངས་དང་དུ་གཞོལ། །བླ་མའི་སྐུ་གསུང་ཐུགས་ལ་ཕྱག་འཚལ་ལོ། །རབ་འབྱམས་ཞིང་གི་རྡུལ་གྲངས་
ལས་འདས་པའི། །ཡིད་འོང་ལྷ་མོ་སྣ་ཚོགས་མཆོད་རྫས་ཅན། །བདག་བློའི་ཏིང་འཛིན་རོལ་པ་ལས་སྤྲུལ་ཏེ། །མཆོད་པས་བདེ་བ་མཆོག་གིས་མཉེས་གྱུར་ཅིག་རབ་ཡངས་འབྱུང་བའི་དཀྱིལ་འཁོར་བརྩེགས་པའི་སྟེང། །
བྱེ་བ་ཕྲག་བརྒྱར་ཚང་བའི་གླིང་བཞི་དང། །ལྷུན་པོ་ཉི་ཟླ་ལྷ་མིའི་ཕུན་སུམ་ཚོགས། །ཡོངས་སུ་རྫོགས་འདི་གུས་པས་འབུལ་བར་བགྱི། །མཚན་མའི་འཆིང་བ་ལས་གྲོལ་ཡེ་ཤེས་དབྱིངས། །མཐའ་དང་བྲལ་བའི་གོ་
སྐབས་མཛེས་པའི་རྒྱན། །ཀུན་བཟང་སྤྱོད་པའི་མཆོད་སྤྲིན་ཡིད་འོང་བ། །དེ་བཞིན་བདག་ཀྱང་འབུལ་གྱིས་བཞེས་སུ་གསོལ། །ཐོག་མེད་ནས་བསགས་སྡིག་ལྟུང་ཐམས་ཅད་དང། །ཁྱད་པར་སྡོམ་པ་གསུམ་གྱི་བླང་དོར་ལ།།
འགལ་བར་ཞུགས་པའི་ཉེས་ཚོགས་ཅི་མཆིས་པ། །སྙིང་ནས་འགྱོད་སྡོམ་དྲག་པོས་བཤགས་པར་བགྱི། །རང་གཞན་ཀུན་གྱིས་ལེགས་བསགས་བསོད་ནམས་ལ། །རྟག་ཏུ་མངོན་པར་དགའ་བས་ཡི་རང་ཞིང། །ཕྱོགས་

[069A]༄༅། །བཅུར་བཞུགས་པའི་བདེ་གཤེགས་ཐམས་ཅད་ལ། །ཟབ་རྒྱས་ཆོས་ཀྱི་འཁོར་ལོ་སྐོར་བར་བསྐུལ། །འགྲོ་ལ་ཕན་བདེའི་རྩ་ལག་མགོན་པོ་ཁྱོད། །འཁོར་བམ་སྟོངས་དེ་སྲིད་ཞབས་བརྟན་
གསོལ། །འདིས་མཚོན་དུས་གསུམ་དག་བ་ཇི་སྙེད་པ། །ཀུན་མཁྱེན་མྱུར་དུ་འཐོབ་བའི་རྒྱུར་གྱུར་ཅིག་ །དེ་ལྟར་ཡན་ལག་བདུན་པ་བྱས་རྗེས་མཎྜལ་རྒྱས་བསྡུས་གང་མང་ཕུལ་ནས།  བླ་མ་རིན་པོ་ཆེ་བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། ཆོས་
ལམ་དུ་འགྲོ་བར་བྱིན་གྱིས་རློབ་ཏུ་གསོལ། ལམ་ལ་བར་ཆད་མེད་པར་བྱིན་གྱིས་རློབ་ཏུ་གསོལ། ཕྱིན་ཅི་ལོག་གི་བློ་སྣ་མཐའ་དག་འགག་པར་བྱིན་གྱིས་རློབ་ཏུ་གསོལ། ཕྱིན་ཅི་མ་ལོག་པའི་བློ་སྣ་མཐའ་དག་མྱུར་དུ་རྒྱུད་
ལ་སྐྱེ་བར་བྱིན་གྱིས་རློབ་ཏུ་གསོལ། ཕྱི་ནང་གི་བར་གཅོད་ཐམས་ཅད་ཞི་བར་བྱིན་གྱིས་རློབ་ཏུ་གསོལ།  ཞེས་གསོལ་བ་གདབ་ཅིང་སླར་ཡང་ཚིགས་སུ་བཅད་པས་གསོལ་བ་གདབ་པ་ནི།  སྤངས་རྟོགས་ཡོན་ཏན་ཀུན་གྱི་མཐར་སོན་ཡང། །
གཞན་དོན་སྲིད་པར་ཆགས་པས་བསྐྲུན་པའི་སྐུ། །སུམ་ལྡན་བཤེས་གཉེན་གར་གྱིས་མངོན་འགྱིང་བ། །དྲིན་ཅན་རྩ་བའི་བླ་མར་གསོལ་བ་འདེབས། །ལས་རླུང་ཀུན་ཏུ་རྟོག་པའི་སྒོ་ང་ལས། །ཉེར་གྲོལ་ཟུང་འཇུག་མཆོག་གི་
ནམ་མཁའ་ལྡིང། །སྤྲོས་བྲལ་ལྷ་ལམ་ཡངས་པོར་འཕང་མཐོ་བའི། །ཁྱབ་བདག་རྡོ་རྗེ་སེམས་དབར་གསོལ་བ་འདེབས། །ཡིད་ཀྱི་མེ་ལོང་བཤེས་གཉེན་གསང་གསུམ་འདྲ། །ཤར་ཡང་རང་སྣང་ལོག་པའི་དྲིས་སྦགས་ཏེ་

[069B]དད་གུས་རྩོལ་མེད་འབྱོངས་པར་བྱིན་གྱིས་རློབས། །ལན་ཅིག་ཙམ་ཞིག་རྙེད་པའི་རྟེན་བཟང་འདིར། །དོན་མེད་ཚེ་འདི་ཁོ་ན་ལྷུར་བླངས་ནས། །ཕྱུགས་ཀྱི་འདུ་ཤེས་ཅན་དུ་གྱུར་པ་བདག་བློ་
སྣ་ཆོས་ལ་ཕྱོགས་པར་བྱིན་གྱིས་རློབས། །ཉི་མ་ནུབ་རིང་འཛེགས་པའི་གྲིབ་མ་བཞིན། །ངན་སོང་མུན་ནག་སྟུག་པོ་དྲུང་དུ་ཉེ། །ཚེ་འདིའི་སྣང་བ་ནུབ་ལ་ཕྱོགས་པ་བདག་སྐྱབས་གསུམ་འབྲལ་མེད་བསྟེན་པར་བྱིན་གྱིས་རློབས། །
ལས་འབྲས་ཚུལ་ལ་བལྟ་བར་རློམ་མོད་ཀྱང། །ཉིན་མཚན་ཕལ་ཆེར་ཆོས་མིན་ལས་ཀྱིས་བྲེལ། །བྱུར་ལ་རྒྱན་དུ་འཁྲུལ་པའི་ལོང་བ་བདག་བླང་དོར་ཚུལ་བཞིན་བྱེད་པར་བྱིན་གྱིས་རློབས། །སྔོན་ཆད་སྲིད་པའི་གནས་སུ་གཏན་
འཁྱམས་ཏེ། །སྡུག་བསྔལ་གསུམ་གྱིས་རྟག་པར་མནར་མོད་ཀྱང། །ད་དུང་འཁོར་བར་ཞེན་པའི་སྙིང་རུལ་བདག་ཐར་པའི་ལམ་དུ་བགྲོད་པར་བྱིན་གྱིས་རློབས། །སྟོན་མཆོག་ཤཱཀྱའི་སྲས་སུ་ཁས་འཆེས་ཀྱང། །སྒོ་གསུམ་བླང་དོར་
གནས་ལ་ཁྱིམ་པ་བཞིན། །རྟག་པར་བག་མེད་དབང་སོང་སྨྱོན་པ་བདག་ཚུལ་ཁྲིམས་སྲོག་བཞིན་སྲུང་བར་བྱིན་གྱིས་རློབས། །སྔོན་གྱི་ཚེ་རབས་མང་པོར་ལུས་བསྐྱེད་ཅིང། །ཕན་པ་ཁོ་ནས་བསྐྱངས་པའི་ཕམ་རྣམས། །དགྲ་ལྟར་ཡལ་
བར་འདོར་བའི་ཁྲེལ་མེད་བདག་སྙིང་རྗེ་ཕན་སེམས་འབྱོངས་པར་བྱིན་གྱིས་རློབས། །སྐྱེས་མཆོག་རྒྱལ་བའི་སྲས་ཀྱི་རྣམ་ཐར་བཞིན། །གཞན་དོན་ཚོགས་གཉིས་སྒྲུབ་པར་དམ་བཅས་ཀྱང། །རང་བདེ་ཁོ་ན་ལྷུར་ལེན་བྱིས་པ་

[070A]༄༅། །བདག་ཐེག་ཆེན་ལམ་བཟང་བགྲོད་པར་བྱིན་གྱིས་རློབས། །བླ་མེད་བདེ་བའི་དཔལ་ལ་སྤྱོད་འདོད་ཀྱང། །ལས་ཉོན་དགྲ་བོས་མནར་བའི་མགོན་མེད་བདག་དེང་ནས་བརྩམས་ཏེ་ཚེ་རབས་ཐམས་
ཅད་དུ། །བརྩེ་བས་རྗེས་སུ་འཛིན་པར་མཛད་དུ་གསོལ། །སྣོད་བཅུད་དཔལ་གྱི་འབྱོར་པ་འདུ་བའི་ཞིང། །རང་སྣང་འོག་མིན་གཞལ་ཡས་ཉམས་དགའ་བར། །ལོངས་སྤྱོད་རྫོགས་པའི་གོ་འཕང་མྱུར་ཐོབ་ནས། །སྤྲུལ་པས་འགྲོ་རྣམས་
སྒྲོལ་བར་བྱིན་གྱིས་རློབས།  །ཞེས་པས་ལམ་གྱི་རིམ་པ་རྒྱུད་ལ་སྐྱེ་བའི་ཕྱིར་གདུང་ཤུགས་དྲག་བོས་གསོལ་བ་འདེབས་ཤིང། དེ་ནས་དམིགས་བརྩེ་མ་གང་མང་དང། གཞན་ཡང་བླ་མའི་གསོལ་འདེབས་ཞབས་བརྟན་སོགས་འདོན་པར་སྤྲོན་ཅི་ཤེས་པས་གསོལ་བ་བཏབ།  དེ་ལྟར་གསོལ་བ་
བཏབ་པས་བླ་མ་ཡི། །གནས་གསུམ་ལས་འཕྲོས་འོད་ཟེར་དཀར་དམར་མཐིང། །རང་གི་སྒོ་གསུམ་རིམ་དང་ཅིག་ཅར་ཞུགས། །སྒྲིབ་པ་དག་ཅིང་རྣམ་དག་དབང་བཞི་ཐོབ། །སླར་ཡང་གསོལ་བ་བཏབ་པས་རྗེ་བཙུན་མཆོག་བདག་
ལུས་སྤྱི་བོའི་སྒོ་ནས་ཐོགས་མེད་ཞུགས། །སྙིང་གའི་མཚོ་སྐྱེས་འདབ་བརྒྱད་གེ་སར་དབུས། །རང་གི་སེམས་དང་དབྱེར་མེད་བརྟན་པར་གྱུར།  །དེ་ལྟར་ཚིག་དང་བསྟུན་པའི་དམིགས་པ་ལེགས་པར་བྱས་པའི་རྗེས་སུ་དགེ་བ་བསྔོ་བ་དང། སྨོན་ལམ་རྣམ་པར་དག་བས་
མཐའ་བརྒྱན་པར་བྱའོ། །ཞེས་པ་འདི་ནི་སེར་སྨད་ཚ་དགེ་སློང་བསྐལ་བཟང་མཆོག་གྲུབ་ཀྱིས་རྗེ་བཙུན་ཙོང་ཁ་བ་ཆེན་པོ་དང་ངེད་ངོ་བོ་དབྱེར་མེད་དུ་བྱས་ནས་གསོལ་བ་འདེབས་པའི་བླ་མའི་རྣལ་འབྱོར་ངག་འདོན་བྱེད་རྒྱུ་ཞིག་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་

[070B]།    ༈    །།བླ་མའི་རྣལ་འབྱོར་དགེ་ལེགས་ཀུན་སྩོལ་ཞེས་བྱ་བ་བཞུགས་སོ།  །    ༈    །འཁོར་འདས་ཡོངས་ཀྱི་བཀྲ་ཤིས་པདྨ་དཀར། །བཞད་བྱེད་ནམ་མཁའི་ནོར་བུ་བླ་
མ་རྗེ། །མི་ཤེས་མུན་པ་ཀུན་འཇོམས་དངོས་གྲུབ་སྩོལ། །འདི་དང་ཕྱི་མའི་ལེགས་ཚོགས་ཇི་སྙེད་པ། །འབྱུང་བ་བཤེས་གཉེན་དགྱེས་པའི་རྟེན་འབྲེལ་མཐུར། །རག་ལས་དེ་ཕྱིར་བླ་མ་ཡི་དམ་ལྷ། །དབྱེར་མེད་རྣལ་འབྱོར་ཆོག་སྒྲིགས་
འགོད་ལ་སྤྲོ།  །འདིར་རྒྱལ་བས་མདོ་རྒྱུད་ཐམས་ཅད་ནས་འདི་ཕྱིའི་ལེགས་ཚོགས་མ་ལུས་པ་བཤེས་གཉེན་དམ་བ་ཚུལ་བཞིན་དུ་བསྟེན་པའི་མཐུ་ལ་རག་ལས་པར་གསུངས་པས་སྐལ་ལྡན་གྱི་སྐྱེས་བུས་བླ་མ་མཆོད་ཅིང་གསོལ་བ་འདེབས་པ་ཁོ་ན་ལ་འབད་དགོས་པས་དེ་ཉམས་སུ་ལེན་པའི་ཚུལ་ནི་མདུན་དུ་བླ་མའི་སྐུ་
གཟུགས་སོགས་དཀོན་མཆོག་གི་རྟེན་བཞུགས་སུ་གསོལ་བའི་སྤྱན་སྔར་བླ་མ་ལ་འབུལ་རྒྱུ་སོགས་ཀྱི་མཆོད་པ་སྣ་ཚོགས་བཟང་ཞིང་རྒྱ་ཆེ་བར་བཤམ། སྟན་བདེ་བ་ལ་འཁོད་ནས་རང་དང་མཐའ་སྐོར་དུ་རིགས་དྲུག་གི་སེམས་ཅན་ཐམས་ཅད་གསལ་བས་ངན་སོང་སོགས་ཀྱི་འཇིགས་པ་དྲན་པ་དང་དཀོན་མཆོག་ལ་དེ་
ལས་སྐྱོབ་པའི་ནུས་པ་ཡོད་པར་ཡིད་ཆེས་པའི་དད་པས་བླ་མ་དཀོན་མཆོག་ལ་སྐྱབས་སུ་འགྲོའོ་སྙམ་པ་དང། བདག་གིས་ཕ་མ་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་དུས་མྱུར་བ་ཉིད་དུ་ཅི་ནས་ཀྱང་ཐོབ་པར་བྱ། དེའི་ཕྱིར་དུ་བླ་མ་བསྒོམས་ནས་དེ་ལ་མཆོད་བསྟོད་སོགས་ཀྱིས་ཚོགས་བསག་
པ་དང་བཟླས་པས་ཐུགས་དམ་བསྐུལ་བ་ལ་འཇུག་པར་བྱའོ་སྙམ་པའི་དགེ་སེམས་ཁྱད་པར་ཅན་བསྐྱེད་ནས། སངས་རྒྱས་ཆོས་ཚོགས་མ་ལན་གསུམ་ལ་སོགས་པ་བརྗོད་པ་སྔོན་དུ་འགྲོ་བས། དངོས་གཞི་ཡིད་མ་ཡེངས་པར་འདི་ལྟར་བསམ་མོ།  །ཨོཾ་སྭ་བྷཱ་ཝ་ཤུདྡྷཱ་སརྦ་དྷརྨཱ་སྭ་བྷཱ་ཝ་ཤུདྡྷོཉཧཾ་

[071A]༄༅། །སྟོང་པ་ཉིད་དུ་གྱུར། སྟོང་པའི་ངང་ལས་རང་གི་མདུན་གྱི་ནམ་མཁར་སེང་གེས་བཏེག་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་དུ་པད་དཀར་ཟླ་བའི་གདན་ལ་རྩ་བའི་བླ་མ་དགེ་སློང་རྡོ་རྗེ་འཛིན་པའི་རྣམ་
པ་ཅན་སྐུ་མདོག་དཀར་ལ་དམར་བའི་མདངས་ཆགས་པ། མཛེས་ཤིང་ཡིད་དུ་འོང་བའི་ཞལ་འཛུམ་བག་དང་ལྡན་པ་ཕྱག་གཡས་པདྨ་དཀར་པོའི་ཡུ་བ་ནས་བཟུང་བའི་འདབ་མ་སྙན་ཐད་ཁ་བྱེ་བའི་སྟེང་དུ་རྗེ་བཙུན་འཇམ་དཔལ་
དབྱངས་ཀྱི་ངོ་བོའི་རལ་གྲི་དང་གླེགས་བམ་གྱིས་མཚན་ཅིང་གཡོན་མཉམ་གཞག་གི་སྟེང་ན་གླིགས་བམ་འཛིན་པ། སྐུ་ལ་ཆོས་གོས་རྣམ་པ་གསུམ་དང་ཟ་འོག་གི་བེར་གསོལ་ཞིང། གསེར་མདོག་པཎ་ཞྭས་དབུལ་མཛེས་པ་
ཞབས་རྡོ་རྗེ་སྐྱིལ་ཀྲུང་གིས་བཞུགས་པ། དག་གསལ་འོད་ཀྱི་རང་བཞིན་ཅན་ཞིང་ཁམས་ཐམས་ཅད་སྐུ་ལ་སྣང་ཞིང། སྐུས་ཞིང་ཁམས་ཐམས་ཅད་དུ་ཁྱབ་པ། མཐོང་བ་ཙམ་གྱིས་སྲིད་ཞིའི་འཇིགས་པ་མཐའ་དག་སེལ་
བའི་བདག་ཉིད་ཅན་གྱི་མཐའ་སྐོར་དུ་བླ་མ་ཡི་དམ། སངས་རྒྱས་བྱང་སེམས། དཔའ་བོ་མཁའ་འགྲོ། ཆོས་སྐྱོང་སྲུང་མ་ཐམས་ཅད་ཀྱིས་བསྐོར་ནས་བཞུགས་པའི་གཙོ་བོའི་ཐུགས་ཀར་པད་མ་དང། ཟླ་བའི་སྟེང་དུ་ཡེ་ཤེས་
སེམས་དཔའ་འཕགས་པ་སྤྱན་རས་གཟིགས་སྐུ་མདོག་དཀར་བོ་དག་ཅིང་གསལ་བ། ཞལ་གཅིག་ཕྱག་བཞིའི་དང་པོ་གཉིས་ཐུགས་ཀར་ཐལ་མོ་སྦྱར་བ། གཡས་འོག་མས་ཤེལ་ཕྲེང་དང། གཡོན་འོག་མས་པད་དཀར་འཛིན་པ། རིན་པོ་

[071B] དར་གྱི་ན་བཟའ་གསོལ་བ། ཞབས་རྡོ་རྗེའི་སྐྱིལ་ཀྲུང་གིས་བཞུགས་པ། དེའི་ཐུགས་ཀར་ཏིང་ངེ་འཛིན་སེམས་དཔའ་ཟླ་བའི་སྟེང་དུ་ཧྲཱི་དཀར་པ། དམ་ཚིག་སེམས་དཔའ་བླ་མའི་སྤྱི་བོར་ཨོཾ་དཀར་པོ་
མགྲིན་པར་ཨཱ་དམར་པོ། ཐུགས་ཀར་ཧཱུཾ་སྔོན་པོས་མཚན་པར་གྱུར། དེ་ལས་འོད་ཟེར་འཕྲོས་པས་ཕྱོགས་བཅུའི་སྐྱབས་གནས་ཐམས་ཅད་ཐོགས་པ་མེད་ཕར་སྤྱན་དྲངས་པར་གྱུར་ པར་བསམས་ལ།  རྣམ་དག་ཆོས་ཀྱི་སྐུ་ལེས་མ་གཡོས་
བཞིན། །མཐའ་ཡས་སེམས་ཅན་རེ་སྐོང་དབང་གི་རྒྱལ། །སྐྱབས་གནས་གླ་མ་རྒྱལ་བ་སྲས་དང་བཅས། །ཚད་མེད་ཐུགས་རྗེའི་དབང་གིས་གནས་འདིར་གཤེགས།  །དེ་ལྟར་སྤྱན་དྲངས་པས་ཕྱོགས་བཅུའི་བླ་མ་སངས་རྒྱས་བྱང་
སེམས། མཁའ་འགྲོ། ཆོས་སྐྱོང་སོགས་སྐྱབས་གནས་ཐམས་ཅད་སྐད་ཅིག་ལ་བྱོན་ནས་མདུན་གྱི་བླ་མ་ལ་ཐིམས་པས་དེ་ཉིད་སྐྱབས་གནས་ཀུན་འདུས་ཀྱི་བདག་ཉིད་གཅིག་པུར་གྱུར་བར་བསམས་ནས།  ཚོགས་ཀྱི་ཞིང་དུ་སྤྱན་དྲངས་མགོན་པོ་རྣམས། །བླ་མའི་སྐུ་གསུང་ཐུགས་ཀྱི་
གསང་བ་ཆེར། །ཆུ་ལ་ཆུ་བཞག་ཇི་བཞིན་ཉེར་ཞུགས་པས། །རོ་མཉམ་དཀྱིལ་འཁོར་གཅིག་གི་བདག་ཉིད་གྱུར།  །ཅེས་བརྗོད། དེ་ལྟར་བླ་མ་སྐྱབས་གནས་ཀུན་འདུས་ཀྱི་ངོ་བོར་བསམ་པ་ལ། ཡན་ལག་བདུན་གྱིས་ཚོགས་གསོག་པའི་ཐོག་མར་ཕྱག་འཚལ་བ་ནི།  མགོན་ཁྱོད་
ཡེ་ཤེས་གཅིག་ལས་ཞིང་ཁམས་བརྒྱར། །གྲངས་མིད་གཟུགས་ཀྱི་རོལ་པས་མཆོག་སྩོལ་ཡང། །འཛད་མེད་ནམ་མཁའ་མཛོད་ཀྱི་དབང་ཕྱུག་ཅན། །དྲིན་ཅན་རྩ་བའི་བླ་མར་ཕྱག་འཚལ་ལོ། །ཕྱི་ནང་རྙོག་པའི་ཆ་སྤངས་རི་བོང་

[072A]༄༅། །འཛིན། །ཕན་བྱེད་བདུད་རྩིའི་འོད་ཀྱིས་མཁའ་མཉམ་འགྲོ། །ནམ་ཡང་མི་གཏོང་འགྲོ་མགོན་ཐུགས་རྗེ་ཅན། །སྤྱན་རས་གཟིགས་དབང་ཁྱོད་ལ་ཕྱག་འཚལ་ལོ།  །མཆོད་པ་ནི།  རབ་ཡངས་ལྷ་ལམ་
ཁྱོན་ཀུན་འགེངས་པ་ཡི། །འཆི་མེད་བུ་མོས་ཐོགས་པའི་མཆོད་རྫས་དང། དབང་པོ་ཚིམ་བྱེད་འདོད་ཡོན་རྒྱ་མཚོའི་ཚོགས། །བླ་མ་ལྷ་ལ་འབུལ་གྱིས་བཞེས་སུ་གསོལ། །ཨོ་གུ་རུ་ཨཱརྱ་ལོ་ཀེ་ཤྭ་ར་ས་པ་རི་ཝཱ་ར་ཨརྒྷཾ་པྲ་ཏཱིཙྪ་ཧཱུཾ་སཱ་ཧཱ་
 སྔགས་ཀྱི་ཐོག་མཐའ་གཞན་འདྲ་བ་ལ་ཨརྒྷཾ་གྱི་གནས་སུ།  པཱདྱཾ། པུཥྤེ། དྷཱུ་པེ། ཨཱ་ལོ་ཀེ། གནྡྷེ། ནཻ་ཝི་དྱ། ཤཔྟེ། རཱུ་པ། ཤཔྟ། གནྡྷེ། ར་ས། སྤརྣ་ རྣམས་བཅུག་པས་མཆོད།  གཞན་ཡང་རབ་འབྱམས་ཕྱོགས་བཅུའི་ཞིང་ཁམས་ན། །
བསོད་ནམས་བྱེད་པོས་འདུ་བྱས་ལུས་ཅན་ལ། །དགའ་བ་སྟེར་བྱེད་སྣོད་བཅུད་ཡོན་ཏན་ཀུན། །བླ་མ་ལྷ་ལ་འབུལ་གྱིས་བཞེས་སུ་གསོལ། །ཆགས་བྲལ་རྒྱལ་བ་སྲས་དང་བཅས་པ་ཡང། །གཟིགས་མོར་ཡེངས་བྱེད་ངོ་མཚར་ཡོངས་
ཀྱི་གཏེར། །ཏིང་འཛིན་རྣམ་རོལ་ལས་བྱུང་མཆོད་སྤྲིན་ཚོགས། །བླ་མ་ལྷ་ལ་འབུལ་གྱིས་བཞེས་སུ་གསོལ།  །བཤགས་པ་ནི།  ཐོག་མེད་དུས་ནས་དུག་གསུམ་དབང་གྱུར་ཏེ། །ལུས་ངག་ཡིད་ཀྱིས་སྡིག་པ་ཅི་བགྱིས་ཚོགས། །གནོད་
ཞིང་འགྱོད་བ་དྲག་པོས་དེང་བཤགས་ཤིང། །སླན་ཆད་སྲོག་གི་ཕྱིར་ཡང་སྡོམ་པར་བགྱི། །འགྲོ་བ་ཀུན་གྱིས་ལེགས་བསགས་ཕུང་པོ་ལ། །སྲེད་དང་བྲལ་བའི་སེམས་ཀྱིས་ཡི་རང་ཞིང། །ལུས་ཅན་ཁམས་དང་བསམ་པའི་གྲངས་

[072B] །ཟབ་རྒྱས་ཆོས་འཁོར་ཆད་མེད་སྐོར་བར་བསྐུལ། །ཕན་བདེའི་དཔལ་གྱུར་གསང་གསུམ་འཁོར་ལོའི་བདག་བསྐལ་པ་མ་སྟོངས་དེ་སྲིད་བརྟན་བཞུགས་གསོལ། །བདག་གཞན་བསགས་པའི་དགེ་ཚོག། མ་ལུས་པ། །ཀུན་
མཁྱེན་ཡེ་ཤེས་ཐོབ་པའི་རྒྱུར་གྱུར་ཅིག་ །ཅེས་པས་ཡན་ལག་བདུན་པ་བྱས་རྗེས། མཎྜལ་རྒྱས་བསྡུས་གང་མང་ཕུལ་ནས།  བླ་མ་ཐུགས་རྗེ་ཆེན་པོས་བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། ཆོས་ལམ་དུ་འགྲོ་བར་བྱིན་གྱིས་རློབ་ཏུ་གསོལ། ལམ་ལ་
བར་ཆད་མེད་པར་བྱིན་གྱིས་རློབ་ཏུ་གསོལ། ཕྱིན་ཅི་ལོག་གི་རྟོག་པ་མཐའ་དག་འགག་པར་བྱིན་གྱིས་རློབ་ཏུ་གསོལ། ཕྱིན་ཅི་མ་ལོག་བའི་རྟོགས་པ་མཐའ་དག་རྒྱུད་ལ་སྐྱེ་བར་བྱིན་གྱིས་རློབ་ཏུ་གསོལ། ཕྱི་ནང་གི་འགལ་རྐྱེན་ཐམས་ཅད་ཞི་
བར་ཕྱིན་གྱིས་རློབ་ཏུ་གསོལ།  ཞེས་གསོལ་བ་གདབ་ཅིང། བླ་མ་དང་ཐུགས་རྗེ་ཆེན་པོའི་གསོལ་འདེབས་གཞན་ཤེས་ཤིང་འདོན་པར་སྤྲོན་དེ་དག་ཀྱང་བྱ། ཡིག་དྲུག་བོ་ཟླ་བར་འདོད་ན། བླ་མ་དང་ཐུགས་རྗེ་ཆེན་པོ་དབྱེར་མེད་པ་ལ་ཡིག་དྲུག་གསོལ་འདེབས་ཀྱི་ཚུལ་དུ་བཟླས་པས། བླ་མའི་ཐུགས་ཀའི་ཡེ་ཤེས་སེམས་དཔའི་ཐུགས་
ཀའི་ཧྲཱི་ལས་འོད་ཟེར་འཕྲོས་ངན་སོང་གསུམ་ལ་སོགས་པ་མདག་པའི་སྣོད་བཅུད་ཐམས་ཅད་ལ་ཕོག་པས་སྣོད་ཐམས་ཅད་གཞལ་ཡས་ཁང་དང་སེམས་ཅན་ཐམས་ཅད་སྤྱན་རས་གཟིགས་ཀྱི་གོ་འཕང་ལ་བཀོད། འོད་ཟེར་བདག་ལ་ཕོག་པས་ཚེ་རབས་ཐོག་མེད་ནས་བསགས་པའི་སྡིག་སྒྲིབ་སོགས་སྒོ་གསུམ་གྱི་ཉེས་
སྐྱོན་ཐམས་ཅད་བྱང་བར་གྱུར་བར་བསམས་ནས་ཡིད་མ་ཡེངས་པར་  ཨོཾ་མ་ཎི་པདྨེ་ཧཱུཾ།  ཞེས་ཅི་ནུས་བཟླ། དེ་རྗེས་ཚིགས་སུ་བཅད་པས་སླར་ཡང་གསོལ་བ་གདེབ་པ་ནི།  སྲིད་དང་ཞི་བའི་ཕུན་ཚོགས་མཐའ་དག་གི་གཙུག་ཏོར་རྩེ་མོར་ཞབས་སེན་ནོར་བུའི་འོད། །རབ་

[073A]༄༅། །འབར་བློ་བཟང་རྒྱལ་བ་ཀུན་གྱི་དངོས། །བསྐལ་བཟང་རྒྱ་མཚོའི་འདྲེན་པར་གསོལ་བ་འདེབས། །ཇི་སྲིད་ནམ་མཁའི་ངོས་སུ་རྟ་ལྗང་ཅན། །མུན་སེལ་སྣང་བའི་གཟི་འཕྲོ་དེ་སྲིད་དུ། །རྗེ་བཙུན་བླ་མའི་
གསང་གསུམ་རབ་བརྟན་ཅིང། །གཞན་ཕན་འཕྲིན་ལས་བཞེད་དགུ་ལྷུན་གྲུབ་ཤོག་དུས་འདི་ནས་བཟུང་བྱང་ཆུབ་སྙིང་བོའི་སྤོར། །བདུད་བཞིའི་དགྲ་ལས་མ་རྒྱལ་དེ་སྲིད་དུ། །སྤྱན་རས་གཟིགས་ཀྱིས་མཉེས་བཞིན་རྗེས་བཟུང་ནས། །
ཐེག་མཆོག་ཆོས་ལ་སྤྱོད་བར་བྱིན་གྱིས་རློབས། །སྔོན་བསགས་ལེགས་བྱས་བརྒྱ་ཡིས་བསྐྲུན་པའི་རྟེན། །དལ་འབྱོར་རིན་ཆེན་རྙེད་དཀའི་འདུ་ཤེས་དང། །མི་རྟག་འཆི་བ་དྲན་པས་རྒྱུད་བསྐུལ་ཏེ། །རྣམ་དག་དམ་ཆོས་སྒྲུབ་པར་བྱིན་
གྱིས་རློབས། །ཐོས་པ་ཙམ་གྱིས་སྙིང་ལ་འཇིགས་བསྐྱེད་པའི། །ངན་སོང་སྡུག་བསྔལ་ནམ་ཡང་མི་མྱོང་ཞིང། །བདེ་སྡུག་རྩ་བ་དཀར་ནག་ལས་ལམ་ལ། །བླང་དོར་ཚུལ་བཞིན་བྱེད་པར་བྱིན་གྱིས་རློབས། །གང་ཞིག་གུས་པས་བསྟེན་
ན་འགྲོ་བ་ཀུན། །ནམ་ཡང་མི་བསླུ་དཀོན་མཆོག་རིན་ཆེན་ལ། །རྟག་བར་སྐྱབས་འགྲོ་དེ་ཡི་བསླབ་བྱ་རྣམས། །བསླབས་པས་བདག་རྒྱུད་སྨིན་པར་བྱིན་གྱིས་རློབས། །ཁམས་གསུམ་རབ་འབར་ལྕགས་ཀྱི་ཁང་པ་བཞིན། །ནམ་ཡབ་
བདེ་བ་སྤངས་པའི་གནས་ངན་འདིར། །དེས་འབྱུང་རྩོལ་མེད་སྐྱེས་ནས་ཐར་ལམ་ལ། །བརྩོན་འགྲུས་དྲག་པོས་སློབ་བར་བྱིན་གྱིས་རློབས། །སྐྱེ་བགྲངས་མེད་བདག་གི་དོན་གྱི་ཕྱིར། །ལུས་སྲོག་ཡལ་བར་འོར་བའི་སེམས་ཅན་རྣམས། །

[073B] །རྟག་ཏུ་གཞན་དོན་སྒྲུབ་བར་བྱིན་གྱིས་རློབས། །མཐའ་བྲལ་གནས་ལུགས་ལྟ་བའི་རལ་གྲི་ཡིས། །སྲིད་པའི་འཆིང་བ་མ་ལུས་གཅོད་པ་དང། །ཐབས་མཆོག་རྒྱལ་བའི་སྲས་ཀྱི་སྤྱོད་པ་ཡིས། །
ཞི་བའི་མཐའ་ལས་གྲོལ་བར་བྱིན་གྱིས་རློབས། །མདོར་ན་རྒྱལ་བ་དགྱེས་པའི་ལམ་བཟང་རྣམས། །ཚུལ་བཞིན་སྒྲུབ་ལ་བར་གཅོད་ཞི་བ་དང། །ཕྱི་ནང་མཐུན་པའི་རྐྱེན་ཀུན་རབ་ཚོགས་ནས། །སངས་རྒྱས་མྱུར་དུ་ཐོབ་པར་
བྱིན་གྱིས་རློབས།  །དེ་ལྟར་གསོལ་བ་གདུང་ཤུགས་དྲག་པོ་བཏབ་རྗེས།  བླ་མའི་སྐུ་ཡི་རྡོ་རྗེ་ཨོཾ་ཡིག་ལས། །འོད་ཟེར་དཀར་པོ་རང་གི་སྤྱི་བོར་ཐིམ། །ལུས་ཀྱི་སྡིག་སྒྲིབ་བག་ཆགས་བཅས་པ་ཀུན། །བྱང་ནས་སྐུ་ཡི་བྱིན་རླབས་མ་ལུས་
ཐོབ། །བླ་མའི་གསུང་གི་རྡོ་རྗེ་ཨཱ་ཡིག་ལས། །འོད་ཟེར་དམར་པོ་རང་གི་མགྲིན་པར་ཐིམ། །ངག་གི་སྡིག་སྒྲིབ་བག་ཆགས་བཅས་པ་ཀུན། །བྱང་ནས་གསུང་གི་བྱིན་རླབས་མ་ལུས་ཐོབ། །བླ་མའི་ཐུགས་ཀྱི་རྡོ་རྗེ་ཧཱུཾ་ཡིག་ལས། །
འོད་ཟེར་སྔོན་པོ་རང་གི་སྙིང་གར་ཐིམ། །ཡིད་ཀྱི་སྡིག་སྒྲིབ་བག་ཆགས་བཅས་པ་ཀུན། །བྱང་ནས་ཐུགས་ཀྱི་བྱིན་རླབས་མ་ལུས་ཐོབ། །སླར་ཡང་གསོལ་བ་བཏབ་པས་བླ་མ་མཆོག་སྤྱི་གཙུག་ཚངས་པའི་སྒོ་ནས་
སྙིང་གར་བྱོན། །རང་གི་སེམས་དང་དབྱེར་མེད་བརྟན་བཞུགས་ནས། །དགེ་ལེགས་ཟད་མི་ཤེས་པའི་དཔལ་ཐོབ་གྱུར།  །དེ་ལྟར་བླ་མ་སྦྱི་གཙུག་ནས་རིམ་གྱིས་བརྒྱུད་བྱོན་རང་གི་སྙིང་དབུས་སུ་སེམས་དང་དབྱེར་མེད་དུ་བཞུགས་ནས་བྱང་ཆུབ་མཐོབ་ཀྱི་བར་དུ་མི་

[074A]༄༅།  །འབྲལ་བར་བསམ་ཞིང། བཟའ་བཏུང་གི་ཚེ་ཁ་ཟས་བདུང་རྩིར་བསམས་ནས་རང་སེམས་བླ་མར་མོས་པ་ལ་ཕུལ་བས་མཉས་པར་བསམ། གཞན་ལ་འདུས་ཐམས་ཅད་དུ་རང་སེམས་བླ་མའི་ངོ་བོར་གསལ་བ་ཡང་ཡང་དྲན་པར་བྱས་ཏེ་གསོལ་འདེབས་མོས་ཀུས་སྦྱོང་བ་སོགས་བྱས་ནས་ལམ་གྱི་
རྩ་བ་བཤེས་གཉེན་དམ་པ་ཚུལ་བཞིན་དུ་བསྟེན་པའི་རྣམ་འབྱོར་གྱིས་དལ་འབྱོར་གྱི་དོན་ཡོད་པར་བྱའོ། །དེ་ལྟར་ངེད་རང་ལ་བརྟེན་པའི་བླ་མའི་རྣལ་འབྱོར་སེམས་དཔའ་གསུམ་བརྩེགས་སུ་སྒོམ་ཚུལ་འདི་ལྟ་བུ་ལ་གསོལ་འདེབས་ཞབས་བརྟན་གྱི་བདེན་ཚིག་དང་བཅས་པ་ཉམས་ལེན་བྱེད་རྒྱུར་དགོས་ཞེས། ཨུར་དུ་སུ་པའི་སེ་
བཀྲ་ཤིས་ཚེ་རིང་ནས་བོད་ཡུལ་དུ་རྣམ་དཀར་བསྒྲུབ་པར་བཏང་བའི་མི་སྣ་ཤོ་ལོན་དར་ཧན་གུ་ཤྲི་ཚེ་བརྟན་རྒྱ་མཚོས་འབད་པ་ཆེན་པོས་བསྐུལ་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་གྲུ་འཛིན་གཉིས་པའི་ཕོ་བྲང་དུ་སྦྱར་བའོ།།    ༈    །།བླ་མའི་རྣལ་འབྱོར་ཕན་བདེའི་འདོང་
འཇོ་ཞེས་བྱ་བ་བཞུགས་སོ།  །ཨོཾ་སྭ་སྟི། གང་གི་གསང་བ་རྨད་བྱུང་པད་དཀར་གྱི། །དགེ་མཚན་རིགས་བརྒྱའི་ཅོད་པན་ལ་འཆང་བའི། །རྡོ་རྗེ་སེམས་དངོས་རྗེ་བཙུན་བླ་མ་ལ། །འདུད་དོ་གནས་སྐབས་ཀུན་དུ་ཤིས་པས་སྐྱོངས། །ཉོན་
མོངས་ནད་ཀྱི་གདུང་སེལ་གསེར་མདོག་འབྲས། །རིས་བྲལ་འགྲོ་བའི་གསོས་སུ་འགྱེད་མཛད་པའི། །སྔོན་མེད་སྨན་པ་ཆེ་མཆོག་བླ་མ་ཡི། །རྣལ་འབྱོར་ཉམས་ལེན་སྙིང་པོ་འདི་ན་བཀོད།  །འདིར་ལམ་ཟབ་མོ་བླ་མའི་རྣལ་འབྱོར་བསྒོ་པར་འདོད་པས་བླ་
མ་དང་དགོན་པ་ཆོག་རིན་པོ་ཆེ་གསུམ་ལ་སྐྱབས་གནས་སུ་ཡིད་ཤེས་པའི་སྐྱབས་འགྲོ་ཤུགས་དྲག་པོ་དང། རང་ཉིད་འཁོར་བ་ཕྲ་རགས་ཀྱི་སྡུག་བསྔལ་དང་དེ་རྒྱུ་སྒྲིབ་གཉིས་བག་ཆགས་བཅས་པ་ལས་སྒྲོལ་ཞིང་མཁའ་མཉམ་སེམས་ཅན་ཐམས་ཅད་བདེ་བ་ལ་འགོད་པར་བྱ་བའི་ཕྱིར་སངས་རྒྱས་ཀྱི་གོ་འཕང་ཅི་ནས་ཀྱང་ཐོབ་པར་བྱ་

[074B] དགེ་སེམས་ཁྱད་པར་ཅན་གྱི་ཀུན་སློང་གི་སྒོ་ནས་འདི་ལྟར་བསམ་པར་བྱའོ། །དག་གསལ་མདུན་གྱི་ནམ་མཁའ་ཡངས་པའི་ངོས། །ལག་མཐིལ་
ལྟར་མཉམ་རིན་ཆེན་ས་གཞི་ལ། །ཉི་ཟླའི་འོད་འཕྲོ་ནོར་བུ་འབར་བ་ཡི། །རི་བོ་ལྗོན་ཤིང་ཆུ་མཚོ་མེ་ཏོག་སོགས། །མཐོང་བས་ཡིད་ལ་དགའ་བསྐྱེད་དག་པའི་ཞིང། །མཐའ་བྲལ་ཀུན་གསལ་ཁྱོན་དང་རབ་ཏུ་མཉམ། །སང་གནས་རྒྱལ་
སྲས་དཔའ་བོ་ལ་སོགས་པ། །སྐལ་ལྡན་ཁོ་ནས་བསྟེན་འོས་དེ་ཡི་དབུས། །འཇའ་ཚོན་འོད་ལྔའི་དྲ་བ་ཕྱོགས་བརྒྱ་རུ། །འབྱེད་པའི་གཞལ་མེད་ལྟ་ན་སྡུག་པའི་ནང། །འཇིགས་བྲལ་གདོང་ལྔའི་དབང་པོས་བཏེག་པའི་ཁྲི། །སྐྱོན་བྲལ་པད་
དཀར་ཟླ་བ་གསར་པའི་སྟེང། །རྗེ་བཙུན་བླ་མ་བསྐལ་བཟང་རྒྱ་མཚོའི་སྡེར། །དབྱེར་མེད་འོད་ཟེར་ཀུན་འཕགས་དཔལ་བརྩེགས་རྒྱལ། །རབ་དཀར་འོད་ཀྱིས་ས་གསུམ་སྣང་བྱེད་ཅིང། །གཙུག་ཏོར་ལ་སོགས་ཚན་དཔེས་ཡིད་འོང་
སྐུ། །ཕྱག་གཡས་སྡོང་བུར་བཅས་པའི་པདྨ་དང། །གཡོན་པ་ཏིང་ངེ་འཛིན་གྱི་ཕྱག་རྒྱ་ཅན། །མཚམས་སྤྲིན་མ་དངས་ཆགས་ངུར་སྨྲིག་ཆོས་གོས་གསུམ། །མཛེས་པར་གསོལ་ཞིང་ཞབས་གཉིས་སྐྱིལ་ཀྲུང་བཞུགས། །བགྲང་ཡས་
འཁོར་ཚོགས་དབུས་ན་ཐེག་ཆེན་གྱི། །ཆོས་སྒྲ་འགགས་མེད་ཚངས་དབྱངས་རྗེས་འགྲོ་སྟོན། །སྟོབས་དང་མི་འཇིགས་མ་འདྲེས་ཆོས་ལ་སོགས། །གསང་གསུམ་ཡོན་ཏན་རབ་རྫོགས་མགོན་པོ་མཆོག་དེ་ཡི་གནས་གསུམ་རྡོ་རྗེ་གསུམ་

[075A]༄༅། །ཡིག་གིས། །མཚན་བའི་ཧཱུཾ་ལས་འོད་ཟེར་ཕྱོགས་བཅུར་འཕྲོས། །བླ་མ་རྒྱལ་བ་སྲས་དང་བཀའ་སྡོད་བཅས། །མ་ལུས་ཐོགས་པ་མེད་པ་སྤྱན་དྲངས་གྱུར། །སྤྲོས་བྲལ་ཆོས་ཀྱི་སྐུ་ལས་མ་གཡོས་བཞིན་
བརྟན་གཡོའི་སྣང་བཅིར་ཡང་འཆར་བའི་མགོན། །འདྲེན་མཆོག་བླ་མ་དུས་གསུམ་སངས་རྒྱས་ཀྱི། །འཁོར་དང་བཅས་པ་གནས་འདིར་གཤེགས་སུ་གསོལ། །དེ་ལྟར་སྤྱན་དྲངས་མཁའ་ཁྱབ་སྐྱབས་གནས་ཀུན། །བླ་མར་ཐིམས་
པས་ཆུ་ལ་ཆུ་བཞག་བཞིན། །དབྱེར་མེད་དྲན་པ་ཙམ་གྱིས་སྲིད་དང་ཞིའི། །གདུང་སེལ་བདུད་རྩིའི་རང་བཞིན་བརྟན་བཞུགས་གསོལ།  །དེ་ལྟར་སྐྱབས་ཡུལ་གསལ་བཏབ་པས་ཚོགས་གསོག་ཡན་ལག་བདུན་པ་བྱ་བ་ལས་ཐོག་མར་ཕྱག་འཚལ་བ་ནི།  མགོན་ཁྱོད་
གསང་གསུམ་ནམ་མཁའི་དཀྱིལ་འཁོར་ངོས། །མ་ལུས་ཡིད་ཅན་སྐལ་འཚམས་སྤྲུལ་པའི་དེ། །རྒྱུས་ཀར་དཀྱིལ་འཁོར་ལྟར་བཀྲ་གཏན་གྱི་སྐྱབས། །བླ་མའི་སྐུ་གསུང་ཐུགས་ལ་ཕྱག་འཚལ་ལོ།  །མཆེད་པ་འབུལ་བ་ནི།  རབ་
འབྱམས་རྒྱ་མཚོའི་ཞིང་ཀུན་གང་བ་ཡི། །ལྷ་རྫས་ལས་བྱུང་མཆོད་ཡོན་ཞབས་བསིལ་འཁྱིལ། །ཁ་དོག་རྣམ་པར་བཀྲ་བའི་ཆུ་སྐྱེས་དང། །དྲི་ཞིམ་བདུག་སྤོས་སྣང་གསོལ་འོད་བརྒྱ་བར། །བྱུག་པའི་སྨན་མཆོག་རོ་བརྒྱ་ལྡན་
པའི་ཟས། །རོལ་མོའི་སྒྲ་དབྱངས་ཡན་ལག་བདུན་ལྡན་གླུ། །ཡིད་ལ་དགའ་སྟེར་འདོད་ཡོན་ལྷ་མོའི་ཚོགས། །འཕགས་མཆོག་ཐུགས་རྗེའི་གཏེར་ལ་འབུལ་བར་བགྱི། །བྱེ་བ་ཕྲག་བརྒྱར་ཚང་བའི་ཞིང་ཁམས་དང། །རིན་ཆེན་རི་

[075B] །དགའ་བའི་ཚལ་སོགས་སྣོད་བཅུད་དགེ་མཆན་ཀུན། །སྐྱབས་མགོན་ཆོས་ཀྱི་རྒྱལ་པོ་མཉེས་ཕྱིར་འབུལ། །སོ་སོ་རང་རིག་ཡེ་ཤེས་དམ་པའི་དང། །སྣང་སྟོང་སྒྱུ་མའི་སྤྲིན་ཕུང་ལྟར་ཤར་བའི། །ཀུན་བཟང་ལ་སོགས་
རྒྱལ་སྲས་རྣམ་རོལ་གྱི། །མཆོད་པ་འདི་དག་བརྩེ་བས་བཞེས་སུ་གསོལ།  བཤགས་པ་ལ་སོགས་པའི་ཡན་ལག་ལྷག་མ་ནི།  སྲིད་པར་དུབ་པའི་ཚེ་རབས་ཐོག་མེད་ནས། །ད་ལྟའི་བར་དུ་ཉོན་མོངས་དབང་སོང་བའི། །བཅས་དང་རང་བཞིན་ཁན་མཐོའི་ལས་
ཅི་བགྱིས་འགོད་སྡོམ་དྲག་པོས་འཐོལ་ཞིང་བཤགས། །རང་གཞན་བསགས་པའི་རྣམ་དཀར་ཕུང་པོ་ལ། །མཆོག་ཏུ་དགའ་བ་དྲག་པོས་ཡི་རང་ཞིང། །སྣ་ཚོགས་སེམས་ཅན་ཁམས་དང་ཉེར་འཚམས་པའི། །དམ་ཆོས་བདུད་རྩིའི་ཆར་པ་དབབ་
ཏུ་གསོལ། །སྲིད་པའི་རྒྱ་མཚོ་སྐེམ་མིན་དེ་སྲིད་དུ། །མྱ་ངན་མི་འདའ་བརྟན་པར་བཞུགས་སུ་གསོལ། །དུས་གསུམ་འདུ་བགྱིས་བསོད་ནམས་མ་ལུས་པ། །རྣམ་འདྲེན་གོ་འཕང་ཐོབ་པའི་རྒྱུར་བསྔོའོ། ། །ཞེས་པ་རྣམས་བྱས་ནས་སླར་ཡང་སྤོར་ན་མཎྜལ་ཚོམ་བུ་
སོ་བདུན་མ་དང་བདུན་མ་སོགས་ཇི་ཙམ་འདོད་པ་ཕུལ་ལ།  དུས་གསུམ་གྱི་སྐྱབས་གནས་ཐམས་ཅད་འདུས་པའི་ངོ་བོ་བླ་མ་ཆོས་ཀྱི་སྐུ་ལ་གསོལ་བ་འདེབས་སོ། །བླ་མ་ལོངས་སྤྱོད་རྫོགས་པའི་སྐུ་ལ་གསོལ་བ་འདེབས་སོ། །བླ་མ་ཅིར་སྣང་སྤྲུལ་པའི་སྐུ་
ལ་གསོལ་བ་འདེབས་སོ། །བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། ཆོས་ལམ་དུ་འགྲོ་བར་བྱིན་གྱིས་རློབ་ཏུ་གསོལ། ལམ་འཁྲུལ་བཞི་བར་བྱིན་གྱིས་རློབ་ཏུ་གསོལ། འཁྲུལ་པ་འོད་གསལ་དུ་འཆར་བར་བྱིན་གྱིས་རློབ་

[076A]༄༅། །ཏུ་གསོལ། ཆོས་སྒྲུབ་པའི་ཕྱི་ནང་གི་འགལ་རྐྱེན་ཐམས་ཅད་ཞི་བར་བྱིན་གྱིས་རློབ་ཏུ་གསོལ། ཕྱིན་ཅི་མ་ལོག་པའི་རྟོགས་པ་ཐམས་ཅད་རྒྱུད་ལ་སྐྱེ་བར་བྱིན་གྱིས་རློབ་ཏུ་གསོལ།  ཞེས་གསོལ་བ་ཤུགས་
དྲག་ཏུ་འདེབས་ཤིང། དེ་ནས་  ཨོཾ་ཨཿ་ན་མོ་གུ་རུ་སུ་དྡྷཱ་ཀལྤ་བྷ་དྲ་ས་མུ་དཱ་ཡ་ཧཱུཾ་ ཞེས་པའི་མཚན་སྔགས་ཕྱག་འཚལ་དང་བཅས་པ། འདི་ལན་གང་མེད་བཟླས་ནས་གསོལ་བ་བཏབ་པའི་མཐར་ལམ་གྱི་རིམ་པ་དང་སྦྱར་བའི་གསེག་པ་འདི་ལྟར་གདབ་པར་བྱའོ།  །ཤེས་བྱའི་དཀྱིལ་འཁོར་ཡོངས་ཁྱབ་ཡེ་
ཤེས་ལས། །དུས་འདིར་སྐལ་དམན་འགྲོ་བའི་དེད་དཔོན་དུ། །ཐ་མལ་བཤེས་གཉེན་གར་གྱིས་རྣམ་རོལ་བའི། །བླ་མ་ཐུགས་རྗེ་ཆེན་པོར་གསོལ་བ་འདེབས། །ཡིད་ལ་སྡུག་བསྔལ་ཟུག་རྔུས་མནར་བཞིན་དུ། །མ་རིག་འཐིབས་
པོར་འཁྱམས་པའི་རིགས་དྲུག་འགྲོར། །ཐར་ལམ་འོད་ཟེར་སྣང་བ་རབ་བཀྱེ་བའི། །ཀུན་འཕགས་དཔལ་བརྩེགས་རྒྱལ་པོར་གསོལ་བ་འདེབས། །བདེ་གཤེགས་སྐུ་གསུང་ཐུགས་ཀྱི་ངོ་བོ་ཉིད། །ཡོངས་འཛིན་དམ་པར་ཤར་
བའི་མཛད་པ་ལ། །ནམ་ཡང་སྐྱོན་དུ་མི་རྟོག་མོས་གུས་ཀྱིས། །སྨིན་པར་མཛོད་ཅིག་བླ་མ་ཐུགས་རྗེ་ཅན། །ཀླུ་དབང་གཙུག་གི་ཡིད་བཞིན་ནོར་བུ་ལྟར། །ཡང་ཡང་རྙེད་པར་དཀའ་བའི་དལ་འབྱོར་འདི། །ཉིན་མཚན་དམ་པའི་
ཆོས་ཀྱི་བྱ་བ་ཡིས། །དོན་ལྡན་མཛོད་ཅིག་བླ་མ་ཐུགས་རྗེ་ཅན། །མི་གཙང་ཤ་རུས་བསག་བའི་ཕུང་པོ་འདི། །དེ་རང་ཉིད་ཀྱང་མི་འདོར་ངེས་མེད་པས། །རྟག་འཛིན་ཚེ་འདིའི་རེ་དོགས་སྣང་ཤས་རྣམས། །མྱུར་དུ་སོལ་ཞིག་བླ་མ་

[076B] །ཡིད་ལ་དྲན་ཀྱང་འཇིགས་པ་བསྐྱེད་ནུས་པའི། །དམྱལ་བ་ཡི་དྭགས་དུད་འགྲོའི་གནས་ངན་དུ། །སྐྱེ་ལ་མངོན་པར་ཕྱོགས་པའི་ལས་ངན་བདག་ཐུགས་རྗེས་སྐྱོབས་ཤིག་བླ་མ་ཐུགས་རྗེ་ཅན། །ནམ་ཡང་མི་སླུ་དཀོན་མཆོག་
རིན་ཆེན་གསུམ། བརྗིད་མིན་དྲན་པས་རྟག་ཏུ་སྐྱབས་འགྲོ་ཞིང། །སྡིག་སྤོང་དགེ་བསྒྲུབ་པའི་བླང་དོར་ལ། །སྐུལ་བར་མཛོད་ཅིག་བླ་མ་ཐུགས་རྗེ་ཅན། །ཚངས་གནས་དཔལ་ཡང་ལན་ཚྭའི་ཆུ་བཞིན་དུ། །སྤྱད་པས་མི་ངོམ། སྡུག་
བསྔལ་བརྒྱ་ཕྲག་གི་འབྱུང་གནས་འཁོར་བ་འདི་ལ་ཡི་དོག་པའི། །ངེས་འབྱུང་སྩོལ་ཞིག་བླ་མ་ཐུགས་རྗེ་ཅན། །བདག་གི་དོན་སླད་སྐྱེ་བ་གྲངས་མེད་ཅིག་ལུས་སྲོག་ཡལ་བར་བཏང་བའི་མ་རྒན་རྣམས། །བསྒྲལ་འདོད་སྙིང་རྗེ་བྱང་
ཆུབ་སེམས་མཆོག་གིས། །ཕྱུག་པར་མཛོད་ཅིག་བླ་མ་ཐུགས་རྗེ་ཅན། །རྒྱལ་སྲས་ཕྱག་ན་པདྨོའི་རྣམ་ཐར་བཞིན། །ཕྱིན་དྲུག་སྤྱོད་པའི་ཕ་རོལ་མྱུར་སོན་ནས། །སྐུ་གསུམ་མངོན་གྱུར་བདེ་གཤེགས་གོ་འཕང་ལ། །རེག་པར་མཛོད་ཅིག་
བླ་མ་ཐུགས་རྗེ་ཅན། །ཚེ་རབས་ཀུན་ཏུ་གྲུ་འཛིན་ཞིང་མགོན་ལྷ། །དགྱེས་བཞིན་ཐེག་ཆེན་དགའ་སྟོན་སྩོལ་བ་དང། །འདི་ཕྱི་བར་དོའི་སྡུག་བསྔལ་མ་ལུས་པ། །ཞི་བར་མཛོད་ཅིག་བླ་མ་ཐུགས་རྗེ་ཅན། །དེ་ལྟར་གསོལ་བ་བཏབ་པས་བླ་མ་ཡི་
གནས་གསུམ་ཡི་གེ་ལས་འཕྲོས་བདུད་རྩི་དང། །འོད་ཟེར་དཀར་དམར་མཐིང་གསུམ་བདག་ཉིད་ཀྱི། །སྤྱི་མགྲིན་སྙིང་ཁ་ནས་ཞུགས་ལུས་ཀུན་གད། །སྒོ་གསུམ་སྒྲིབ་བྱང་དབང་དང་ཡོན་ཏན་ཐོབ། །སླར་ཡང་ཞིང་ཁམས་འཁོར་

[077A]༄༅། །བཅས་འོད་དུ་ཞུ། །གཙོ་བོར་ཐིམས་ཤིང་དེ་ཉིད་སྤྱི་བོ་ནས། །རིམ་བྱོན་སྙིང་གར་སེམས་དང་དབྱེར་མེད་བྱུང།  །དེ་ལྟར་བླ་མ་སངས་རྒྱས་དང་རང་གི་སེམས་ངོ་བོ་དབྱེར་མེད་དུ་མོས་པ་དྲན་པས་ཡང་ཡང་གསལ་
བཏབ་ནས་གསོལ་བ་འདེབས་པ་དང་ཁ་ཟས་བདུད་རྩར་མོས་པས་མཆོད་པ་སོགས་རྒྱུན་གྱི་རྣལ་འབྱོར་ཟབ་མོ་དམ་པའི་མན་ངག་བཞིན་ཤེས་པར་བྱས་ལ་ཉམས་ལེན་ལ་གཞོལ་བར་བྱའོ། །དེ་ལྟར་བླ་མ་དང་དེ་བཞིན་གཤེགས་པ་འོད་ཟེར་ཀུན་འཕགས་དཔལ་བརྩེགས་རྒྱལ་པོ་ངོ་བོ་དབྱེར་མེད་དུ་བྱས་ནས་
ཡན་ལག་བདུན་པ་དང་གསོལ་བ་འདེབས་བའི་རྣལ་འབྱོར་བྱ་ཚུལ་ཕན་འདིའི་འདོད་འཇོ་ཞེས་བྱ་བ་འདི་ནི་ཤངས་དགའ་ལྡན་ཆོས་འཁོར་གླིང་གི་དགེ་སློང་རི་ཁྲོད་པ་བློ་བཟང་བརྩོན་འགྲུས་ཀྱིས་དགོས་ཞེས་ཡང་ཡང་བསྐུལ་མ་བྱུང་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་ཕོ་བྲང་
པོ་ཏ་ལའི་གཟིམ་ཆུང་ཉི་འོད་འཁྱིལ་བར་སྦྱར་བའོ།།  །ན་མོ་གུ་རུ།  འདིར་སྐལ་ལྡན་གྱི་སྐྱེས་བུ་རྣམས་ཀྱིས་འདི་དང་ཕྱི་མའི་ལེགས་ཚོགས་ཐམས་ཅད་ཀྱི་འབྱུང་གནས་དམ་པ་བླ་མའི་རྣལ་འབྱོར་ཉམས་སུ་ལེན་པ་ལ། སྐྱབས་འགྲོ་སེམས་
བསྐྱེད་ཚད་མེད་བའི་བསྒོམ་པ་སྔོན་དུ་བཏང་ནས་དོན་དྲན་བཞིན་པས་འདི་ལྟར་བརྗོད་པར་བྱའོ། །དྲི་མེད་མདུན་གྱི་ནམ་མཁའ་ཡངས་པ་ལ། །སེང་གེས་བཏེག་པའི་རིན་ཆེན་འོད་འབར་ཁྲི། །པདྨ་ཉི་ཟླའི་གདན་ལ་ཆོས་ཀྱི་རྒྱལ། །བསྐལ་བཟང་
རྒྱལ་བ་རྒྱ་མཚོ་འདུས་པའི་སྐུ། །ཕྱག་གཡས་རལ་གྲིས་མཚན་པའི་པད་དཀར་དང། །གཡོན་པ་མཉམ་གཞག་ཕྱག་རྒྱས་གླེགས་བམ་བསྣམས། །གསེར་མདོག་པཎ་ཞྭ་རུང་མཐུན་ཆོས་གོས་སོགས། །ན་བཟའ་མཛེས་

[077B] །དེ་ཡི་ཕུང་པོ་ཁམས་དང་སྐྱེ་མཆེད་ཀུན། །རིགས་ལྔའི་ལྷ་དང་ལྷ་མོའི་རང་བཞིན་གྱི། །རྡོ་རྗེའི་དཀྱིལ་འཁོར་བསམ་ཡས་སྤྲུལ་པའི་སྤྲིན། །ཚད་མེད་སྤྲོ་དང་བསྡུ་བའི་བཀོད་པ་ཅན།།
གནས་གསུམ་རྡོ་རྗེ་གསུམ་དངོས་ཡི་གེ་ཡི། །ཧཱུཾ་ལས་འོད་འཕྲོས་ཕྱོགས་བཅུར་རབ་བཞུགས་པའི། །བླ་མ་སངས་རྒྱས་སྲས་དང་བཀའ་སྡོད་རྣམས། །སྤྱན་དྲངས་ཛཿ་ཧཱུཾ་བཾ་ཧོཿ་དབྱེར་མི་གྱུར། །རང་སྣང་དག་པའི་ཞིང་དུ་བདེ་
ཆེན་གྱི། །ལོངས་སྤྱོད་དགྱེས་དགུར་རོལ་ཡང་སྲིད་པ་འདིར། །འགྲོ་རྣམས་ཁ་ལོ་བསྒྱུར་བའི་ཐབས་མཁས་ཅན། །རྗེ་བཙུན་བླ་མ་མཆོག་ལ་ཕྱག་འཚལ་ལོ། །སྣ་ཚོགས་འཇིག་རྟེན་ལེགས་བྱས་རྫིང་བུ་ལས། །ཉེ་བར་ཐོན་པའི་མཆོད་
རྫས་ཇི་སྙེད་པ། །དངོས་བཤམས་ཡིད་སྤྲུལ་པད་དཀར་གསར་པའི་འདབ། །གྲོལ་བས་གཞི་བར་སྣང་ཡོངས་སུ་ཁྱབ། །རི་གླིང་ཉི་ཟླར་བཅས་པའི་ཞིང་ཁམས་དང། །འདོད་ཡོན་ལྷ་མོ་རྒྱལ་སྲིད་རིན་ཆེན་བདུན། །ཀུན་བཟང་རྣམ་རོལ་བླ་མེད་
མཆོད་སྤྲིན་བཅས། །རྣམ་འདྲེན་ཤུགས་རྗེའི་གཏེར་ཆེན་མཉེས་ཕྱིར་འབུལ། །ཐོག་མེད་དུས་ནས་དུག་གསུམ་དབང་གྱུར་ཏེ། །བཅས་དང་རང་བཞིན་ཁ་ན་མཐོའི་ལས། །ལུས་ངག་ཡིད་ཀྱིས་གང་བགྱིས་དེ་དག་ཀུན། །ཤིན་ཏུ་འགྱོད་པ་དྲག་
པོས་མཐོལ་ཞིང་བཤགས། །བདེ་གཤེགས་སྲས་དང་སློབ་མར་བཅས་པ་ཡི། །རྣམ་ཐར་གཅིག་ཏུ་བསྔགས་འོས་གང་མཆིས་དང། །བདག་གིས་སྔོན་བསགས་བསོད་ནམས་མི་སྙེད་ལ། །རློམ་བྲལ་དགའ་བའི་སེམས་ཀྱིས་ཡི་རང་ངོ། །ཆོས་

[078A]༄༅། །དབྱིངས་ཡེ་ཤེས་སྣང་བྱེད་ལས་བྱུང་བའི། །ལྷུན་གྲུབ་འཕྲིན་ལས་འོད་ཟེར་དྲ་བ་ཡིས། །གདུལ་བྱའི་ཉེས་མུན་སེལ་ཕྱིར་སྐལ་འཚམ་གྱི། །ཐེག་གསུམ་ཆོས་ཀྱི་འཁོར་ལོ་སྐོར་དུ་གསོལ། གླིང་བཞིའི་ནོར་འཛིན་པདྨོ་རྒྱས་
པའི་དབུས། །མཆོག་རབ་རི་བོའི་ཟེའུ་འབྲུར་བ་ངོམ་པ། །དེ་སྲིད་མགོན་ཁྱོད་གསང་གསུམ་བཀོད་པ་འདི། །གཡོ་མེད་བསོད་ནམས་ཞིང་དུ་བཞུགས་པར་གསོལ། །འདིས་མཚོན་དུས་གསུམ་བསགས་པའི་ལེགས་བྱས་རྣམས། །ནམ་མཁའི་
མཐའ་ཁྱབ་འགོར་བ་སྒྲོལ་བའི་སླད། །རྣམ་འདྲེན་སྟོབས་བཅུ་མངའ་བ་ཐོབ་པ་དང། །བདེ་དགའ་མཆོག་ལ་སྤྱོད་པའི་རྒྱུར་བསྔོའོ།  །ཞེས་ཡན་ལག་བདུན་པ་ཕུལ་རྗེས། མཎྜལ་ཚོམ་བུས་བདུན་མ་དང། བདུན་མ་སོགས་ཇི་ཙམ་འདོང་པ་ཕུལ་ལ།  བླ་མ་རིན་པོ་ཆེ་
བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། ཆོས་ལམ་དུ་འགྲོ་བར་བྱིན་གྱིས་རློབ་ཏུ་གསོལ། ལམ་ལ་བར་གཅོད་ཐམས་ཅད་ཞི་བར་བྱིན་གྱིས་རློབ་ཏུ་གསོལ། ཕྱིན་ཅི་ལོག་གི་བློ་སྣ་མཐའ་དག་འགག་པར་བྱིན་གྱིས་རློབ་ཏུ་
གསོལ། ཕྱིན་ཅི་མ་ལོག་པའི་བློ་སྣ་མཐའ་དག་རང་རྒྱུད་ལ་སྐྱེ་བར་བྱིན་གྱིས་རློབ་ཏུ་གསོལ།  ཞེས་གསོལ་བ་གདུང་ཤུགས་དྲག་པོས་བཏབ་པའི་མཐར། སླར་ཡང་གསོལ་བ་འདི་ལྟར་གདབ་པར་བྱའོ།  །རྣམ་དག་ཚུལ་ཁྲིམས་དྭངས་བྱེད་ནོར་བུ་ཡིས། །ཡིད་ཀྱི་
རྙོག་པ་བསལ་བའི་ཆུ་ནང་དུ། །ཏིང་འཛིན་ཤེས་རབ་ཉི་ཟླ་འབར་བའི་གཟུགས། །ལེགས་ཤར་བསྟན་པའི་གཉེན་ལ་གསོལ་བ་འདེབས། །རིང་མོ་ཞིག་ནས་ཡིད་ཅན་མ་ལུས་པ། །རྣམ་འདྲེན་ཞིང་དུ་འཁྲིད་པའི་དམ་བཅའ་བཞིན། །ཐབས་

[078B] །སྤྱོད་པའི་དབང་ཕྱུག་ཁྱོད་ལ་གསོལ་བ་འདེབས། །རླུང་སེམས་དག་པའི་ཆོ་འཕྲུལ་ལས་བྱུང་བའི། །ཞི་དང་ཁྲོ་བོའི་རོལ་པ་སྣ་ཚོགས་ཀྱིས། །དངོས་གྲུབ་སྩོལ་མཛད་དཀྱིལ་འཁོར་ཡོངས་ཀྱི་བདག་དཔལ་ལྡན་
རྡོ་རྗེ་སེམས་ལ་གསོལ་བ་འདེབས། །བླ་མ་སངས་རྒྱས་དངོས་སུ་མཐོང་བ་དང། །དལ་འབྱོར་དོན་ཆེ་རྙེད་དཀའ་ལེགས་ཤེས་ནས། །མངོ་ཆང་ཆོས་བརྒྱད་བྱ་བརྒྱད་བསྲིངས་བའི། །དམ་ཆོས་སྙིང་པོ་ལོན་པར་བྱིན་གྱིས་རློབས། །རི་གཟེར་
ལོགས་ཀྱི་འབབ་ཆུ་ཇི་བཞིན་དུ། །སྐད་ཅིག་ཙམ་ཡང་མི་སྡོད་འཆིལ་སྙེག་ངན་འགྲོའི་གཅོད་རོང་ཟབ་མོར་མངོན་ཕྱོགས་བའི། །སྣང་ཚུལ་སྙིང་ནས་དྲན་པར་བྱིན་གྱིས་རློབས། །བདེ་ལེགས་རྩ་བ་ལས་དང་འདྲས་བུའི་ཚུལ། །སླུ་མེད་
ཡིད་ཆེས་དད་པས་རྒྱུད་བསྐུལ་ཞིང། །སྲིད་པའི་ཕུན་སུམ་ཚོགས་རབ་འབར་མོ་འབས་ལྟར། །མཐོང་བའི་ངེས་འབྱུང་སྐྱེ་བར་བྱིན་གྱིས་རློབས། །མར་གྱུར་འགྲོ་བའི་དོན་ལ་ཡིད་གཞོལ་བའི། །རྣམ་དག་བྱང་ཆུབ་སེམས་མཆོག་འབྱོངས་པ་དང་
སྦྱིན་སོགས་ཐབས་ཤིས་ཟུང་འཇུག་སྤྱོད་པ་ལ། །བརྩོན་པས་རྟག་ཏུ་སློབ་པར་བྱིན་གྱིས་རློབས། །རྒྱལ་ཀུན་ཐུགས་རྗེའི་བདག་ཉིད་སྤྱན་རས་གཟིགས། །དགྱེས་པའི་གདམས་པས་རྟག་པར་དབུགས་འབྱུང་ཞིང། །མི་རིང་སྐུ་གསུམ་དབྱེར་མེད་རྡོ་རྗེ་
འཆང། །ཐོབ་ནས་འགྲོ་བ་སྒྲོལ་བར་བྱིན་གྱིས་རློབས། །དེ་ལྟར་གསོལ་བ་བཏབ་ངེས་བླ་མ་ཡི། །བྱིན་རླབས་འོད་དང་བདུད་རྩི་དཀར་དམར་མཐིང། །རང་གི་གནས་གསུམ་རིམ་དང་ཅིག་ཅར་དུ། །ལེགས་པར་ཞུགས་པས་སྡིག་སྒྲིབ་མ་ལུས་

[079A]༄༅། །དག་དབང་བཞི་ཐོབ་ཅིང་སྐུ་བཞིའི་ས་བོན་གྱིས། །སྨིན་པར་བྱས་ནས་སླར་ཡང་བླ་མ་མཆོག་རང་གི་སྤྱི་གཙུག་ནས་ཞུགས་སྙིང་གའི་དབུས། །སེམས་དང་དབྱེར་མེད་འབྲལ་མེད་བཞུགས་པར་གྱུར། །
 དེ་ལྟར་བླ་མའི་རྣལ་འབྱོར་ཉམས་སུ་ལེན་ཚུལ་འདོད་པའི་རེ་སྐོང་ཞེས་བྱ་བ་འདི་ནི་ཤངས་དགའ་ལྡན་ཆོས་འཁོར་གྱི་གྲྭ་རིགས་དགེ་སློང་གྲགས་པ་ཆོས་ལྡན་གྱིས་དགོས་ཞེས་དོན་གཉེར་ཆེན་པོས་བསྐུལ་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།། །།
   ༈     །ཨོཾ་སྭ་སྟི། སྐུ་གསུམ་དབྱེར་མེད་ཆུ་འཛིན་སྙིང་པོ་ལས། །ཅི་འདོད་ཡིད་བཞིན་འཇོ་བའི་
གྲུ་ཆར་གྱིས། །ཚིམ་མཛད་བླ་མ་རྗེ་བཙུན་མཁྱེན་པའི་གཏེར། །རྟག་ཏུ་ཐུགས་རྗེས་སྐྱོངས་ལ་དངོས་གྲུབ་སྩོལ།  །འདིར་བླ་མ་དང་རྗེ་བཙུན་འཇམ་དཔལ་དབྱངས་ངོ་བོ་དབྱེར་མེད་དུ་གསོལ་བ་འདེབས་པའི་རྣལ་འབྱོར་ཉམས་སུ་ལེན་པ་ལ་སྔོན་དུ་སྐྱབས་སུ་འགྲོ་བ་དང་
བྱང་ཆུབ་ཀྱི་སེམས། ཚད་མེད་བཞི་བསྒོམ་པ་རྣམས་རྒྱུད་དང་འདྲེས་ངེས་བྱས་ནས་ཡིད་མ་ཡེངས་པར་འདི་ལྟར་བསམ་པར་བྱའོ།  །དག་གསལ་སྒྲིབ་མེད་མདུན་གྱི་ནམ་མཁའི་དབུས། །འཇིགས་བྲལ་སེང་གེས་བཏེག་པའི་རིན་ཆེན་ཁྲི། །འདབ་རྒྱས་པད་དཀར་
ཟེའུ་འབྲུ་དམར་སེར་ཅན། །བསིལ་སྦྱིན་ཉ་རྒྱས་ཟླ་རྣམས་བརྩེགས་པའི་སྟེང། །རྒྱལ་ཀུན་ངོ་བོ་རྩ་བའི་བླ་མ་དང། །དབྱེར་མེད་ངག་གི་དབང་ཕྱུག་འཇམ་དཔལ་དབྱངས། །སྟོན་ཟླ་རྒྱས་པའི་དཔལ་བཞིན་རབ་དཀར་ཞིང། །བརྒྱད་

[079B] །མཐོང་ན་མི་མཐུན་མེད་པའི་མཚན་དཔེའི་སྐུ། །རྣམ་མང་རིན་ཆེན་རྒྱན་དང་དར་གྱིས་ཀླུབས། །ཕྱག་གཡས་མཆོག་སྦྱིན་ཕྱག་རྒྱས་ཨུཏྤལ་སྟེང། །ཤེས་རབ་རལ་གྲི་གཡོན་པ་ཆོས་འཆད་ཀྱིས། །གླེགས་
བམ་གྱིས་མཚན་བད་དཀར་ཡུ་བ་འཛིན། །རྡོ་རྗེའི་སྐྱིལ་ཀྲུང་ཚུལ་གྱིས་ལེགས་བཞུགས་པ། །གང་གི་བ་སྤུའི་བུ་ག་རེ་རེའི་དབུས། །གྲངས་མེད་རྒྱལ་བ་ཡོངས་ཀྱི་སྐུ་དང་ཞིང། །རྗེན་པར་སྟོན་པའི་ཆོ་འཕྲུལ་བསམ་ཡས་ཀྱི། །མངའ་
བདག་རྗེ་བཙུན་མཆོག་གི་གནས་གསུམ་དུ། །དཀར་དམར་མཐིང་གའི་མདོག་ཅན་འབྲུ་གསུམ་གྱི། །ཧཱུཾ་ཡིག་ལས་འཕྲོས་འོད་ཟེར་ཕོ་ཉ་ཡིས། །ཕྱོགས་བཅུའི་སྐྱབས་གནས་མ་ལུས་སྐད་ཅིག་ཉིད། །སྤྱན་དྲངས་ཐིམས་པས་གཉིས་
སུ་མེད་བར་གྱུར།  །དེ་ལྟར་སྐྱབས་ཡུལ་གསལ་བཏབ་པ་ལ་ཚོགས་གསོག་གི་གནད་བསྡུས་པའི་ཡན་ལག་བདུན་པ་བྱ་བ་ནི།  རྒྱལ་ཀུན་གསང་བ་གསུམ་གྱི་རྡོ་རྗེ་ཅན། །སྲིད་དང་ཞི་བའི་མིག་འཕྲུལ་སྣ་ཚོགས་སུ། །བསྒྱུར་བའི་གར་མཁན་སྟོན་མཆོག་བླ་མ་
དང། །དབྱེར་མེད་འཇམ་དཔལ་དབྱངས་ལ་ཕྱག་འཚལ་ལོ། །ལེགས་བྱས་རྒྱ་མཚོ་ཆེ་ལས་རབ་འཁྲུངས་པའི། །རིན་ཆེན་པད་མོ་རྒྱས་པའི་ལྟེ་བ་ན། །ཉེར་སྤྱོད་ཡིད་འོང་འདོད་ཡོན་ཀུན་ཚང་བས། །ནམ་མཁའ་རབ་འབྱམས་བ་གང་སྟེ་
འབུལ་བར་བགྱི། །སྲ་མཁྲེགས་མི་ཤིགས་རླུང་གི་དཀྱིལ་འཁོར་སྟེང། །གླིང་བཞི་གླིང་ཕྲན་ལྷུན་པོ་ཉི་ཟླར་བཅས། །བྱེ་བ་ཕྲག་བརྒྱར་ཚང་བའི་སྣོད་བཅུད་རྣམས། །མ་ཆགས་དད་པའི་ཡིད་ཀྱིས་འབུལ་བར་བགྱི། །རྒྱལ་དང་དེ་སྲས་

[080A]༄༅། །རྣམས་ཀྱི་སྨོན་ལམ་དང། །ཏིང་འཛིན་རོལ་པ་ལས་བྱུང་མཆོད་སྤྲིན་སོགས། །འཇིག་རྟེན་འཇིག་རྟེན་ལས་འདས་དགེ་མཚན་ཀུན། །བླ་མ་མགོན་པོ་འཇམ་དབྱངས་མཉེས་ཕྱིར་འབུལ། །
སྔོན་དུས་འཁོར་བར་འཁྱམས་པའི་ཚེ་རབས་དང། །རྟེན་འདིར་ཉོན་མོངས་དབང་དུ་ཡིད་སོང་སྟེ། །སྒོ་གསུམ་སྡིག་ལྟུང་ཇི་སྙེད་བསགས་པ་རྣམས། །འགྱོད་སྡོམ་དྲག་པོའི་སྒོ་ནས་བཤགས་བར་བགྱི། །བདག་དང་གཞན་
གྱིས་ལེགས་བསགས་ཇི་སྙེད་ལ། །འདོད་བའི་རེ་བ་གྲུབ་བཞིན་ཡིད་དགའ་ཞིང། །ཕྱོགས་བཅུར་བཞུགས་བའི་སྐྱབས་གནས་ཐམས་ཅད་ལ། །ཟབ་རྒྱས་ཆོས་ཀྱི་འཁོར་ལོ་སྐོར་བར་བསྐུལ། །ཉམ་ཐག་འགྲོ་ཀུན་བདེ་ལ་འགོད་པའི་
ཕྱིར། །གསང་གསུམ་མི་གཡོ་བརྟན་པར་བཞུགས་སུ་གསོལ། །འདིས་མཚོན་དུས་གསུམ་དང་འབྲེལ་དགེ་བའི་མཐུས། །ཀུན་མཁྱེན་ཡེ་ཤེས་མྱུར་དུ་ཐོབ་གྱུར་ཅིག་ །དེ་ལྟར་ཡན་ལག་བདུན་གྱིས་ཚོགས་བསགས་པའི་རྗེས་སུ་མཎྜལ་རྒྱས་བསྡུས་ཇི་
ལྟར་འདོད་པ་ཕུལ་ནས་  བླ་མ་རིན་པོ་ཆེ། བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། ཆོས་ལམ་དུ་འགྲོ་བར་བྱིན་གྱིས་རློབ་ཏུ་གསོལ། ལམ་འཁྲུལ་པ་སེལ་བར་བྱིན་གྱིས་རློབ་ཏུ་གསོལ། འཁྲུལ་པ་འོད་གསལ་དུ་འཆར་བར་
བྱིན་གྱིས་རློབ་ཏུ་གསོལ། དུས་འདི་ནས་བཟུང་སྟེ་ཚེ་རབས་ཐམས་ཅད་དུ་བླ་མ་མགོན་པོ་འཇམ་དཔལ་དབྱངས་ཀྱིས་བརྩེ་བ་ཆེན་པོས་རྗེས་སུ་བཟུང་ནས་མཆོག་དང་ཐུན་མོང་གི་དངོས་གྲུབ་མ་ལུས་པ་བདེ་བླག་ཉིད་དུ་སྩོལ་བར་མཛད་དུ་

[080B]  ཞེས་གསོལ་བ་བཏབ་རྗེས་སླར་ཡང་ཚིག་སུ་བཅད་པའི་སྒོ་ནས་འདི་ལྟར་གསོལ་བ་གདབ་པར་བྱའོ།  །ཆོས་དབྱིངས་བདེ་ཆེན་མཁའ་ཀློང་ཡངས་པའི་དབུས། །སྙིང་རྗེའི་དཀྱིལ་འཁོར་རབ་ཏུ་རྒྱས་པ་ལས། །བྱིན་རླབས་འོད་སྣང་འབུམ་འགྱེད་ཉིན་མོར་བྱེད་
འདྲེན་མཆོག་བླ་མ་དམ་པར་གསོལ་བ་འདེབས། །རི་བོང་མཚན་མས་སྤ་བའི་ཟླ་གཞོན་བཞིན། །མཐོན་མཐིང་རལ་པས་ཉེར་མཛེས་གཞོན་ནུའི་སྐུ། །དྲན་པ་ཙམ་གྱིས་དངོས་གྲུབ་སྩོལ་མཛད་པའི། །ལྷ་གཅིག་འཇམ་དཔལ་དབྱངས་ལ་
གསོལ་བ་འདེབས། །མཐོ་རིས་ཐར་པའི་ལམ་གྱིས་མཁན་དང། །ཉོན་མོངས་གཡུལ་ངོ་འཇོམས་པའི་དཔའ་བོ་མཆོག་བདེ་ལེགས་རྩ་བ་དྲིན་ཅན་བླ་མ་ལ། །སྙིང་ནས་མོས་གུས་སྩོལ་ཞིག་འཇམ་དཔལ་དབྱངས། །ཐུན་གསུམ་མཚན་མོའི་
མཁའ་ལ་གློག་འོད་བཞིན། །ཕལ་ཆེར་མི་ཁོམ་བརྒྱད་ཀྱི་གནས་འཁྱམས་ཏེ། །ད་རེས་ཙམ་ཞིག་རྙེད་པའི་རྟེན་བཟང་འདིར། །བློ་སྣ་ཆོས་ལ་སྒྱུར་ཞིག་འཇམ་དཔལ་དབྱངས། །མཐོར་རླུང་དྲག་པོས་བཏབ་པའི་མར་མེ་བཞིན། །འཆི་
བདག་གཤེད་མའི་ནང་གནས་ལུས་སྲོག་འདི། །དེ་རིང་གནས་པའི་གདེངས་ཀྱང་མ་མཆིས་པས། །བདག་གི་མགོན་སྐྱབས་མཛོད་ཅིག་འཇམ་དཔལ་དབྱངས། །སྟོབས་ལྡན་ལས་དང་ཉོན་མོངས་དགྲ་བོ་ཡིས། །འཇིགས་རུང་ངན་སོང་
གསུམ་གྱི་བཙོན་ཁང་དུ། །སྐལ་དམན་བདག་ལྟ་མི་རིང་འཁྲིད་ངེས་པས། །འབྲལ་མེད་ར་མདའ་མཇོད་ཅིག་འཇམ་དཔལ་དབྱངས། །སྐྱེས་པའི་ཐ་མས་འཆི་བས་སྲོག་འཕྲོག་ཅིང། །བསགས་པའི་ནོར་རྫས་གཞན་གྱིས་ཅི་དགར་སྤྱོད། །སྲིད་

[081A]༄༅། །བའི་བདེ་འབྱོར་ཆུ་བུར་ལྟར་མཐོང་བའི། །ངེས་འབྱུང་རྣམ་དག་སྩོལ་ཞིག་འཇམ་དཔལ་དབྱངས། །སྐྱེ་བ་དུ་མར་གཅེས་བའི་ལུས་དང་སྲོག་བོས་ནས་བདག་ལ་ཕན་པར་བརྩོན་པའི་མ། །ཉམ་ཐག་འགྲོ་
བསྒྲོལ་ལ་མི་ལྡོག་བའི། །རླབས་ཆེན་སྙིང་སྟོབས་སྩོལ་ཞིག་འཇམ་དཔལ་དབྱངས། །ཕྱི་ནང་ཤེས་བྱའི་གནས་ཀུན་ཐོགས་མེད་དུ། །འབྱེད་པའི་བློ་གྲོས་ཉི་ལྟར་གསལ་བ་དང། །མཐའ་བྲལ་གནས་ལུགས་རིག་པའི་ལྟ་བ་ཡིས། །
སྲིད་པའི་རྩ་བ་ཆོད་ཅིག་འཇམ་དཔལ་དབྱངས། །མ་རིག་སྔགས་ཀྱི་འཁྲུལ་འཁོར་ལས་བྱུང་བའི། །སྲིད་གསུམ་སྒྱུ་མའི་གྲོང་ཁྱེར་རྒྱུ་དང་བཅས། །རྣམ་དག་ཡེ་ཤེས་རྡོ་རྗེས་རབ་བཅོམས་ནས། །སྐུ་བཞི་བདེ་བླག་སྩོལ་ཞིག་འཇམ་དཔལ་
དབྱངས། །མདོར་ན་དུས་འདི་ནས་བཟུང་བྱང་ཆུབ་བར། །ཐེག་མཆོག་བླ་མ་རྗེ་བཙུན་མཁྱེན་པའི་གཏེར། །མཉེས་པ་ཁོ་ནས་འབྲལ་མེད་བསྟེན་པ་དང། །གང་བསམ་ཡིད་བཞིན་སྩོལ་ཞིག་འཇམ་དཔལ་དབྱངས། །དེ་ལྟར་གསོལ་བ་
བཏབ་པས་རྗེ་བཙུན་གྱི། །གནས་གསུམ་ལས་འཕྲོས་འོད་དང་བདུད་རྩི་ཡིས། །སྒོ་གསུམ་དྲི་མ་བག་ཆགས་བཅས་པ་ཀུན། །སྦྱོངས་ནས་སྐུ་གསུང་ཐུགས་ཀྱི་དངོས་གྲུབ་ཐོབ། །སླར་ཡང་གདུང་ཤུགས་དྲག་པོས་གསོལ་བཏབ་པས།།
བླ་མ་དབྱེས་བཞིན་ཚངས་འུག་སྒོ་ནས་བྱོན། །སྙིང་དབུས་པད་མ་འདབ་བརྒྱད་གེ་སར་ལ། །རང་གི་སེམས་དང་དབྱེར་མེད་བརྟན་བཞུགས་གྱུར།  །དེ་ལྟ་བུའི་ཚུལ་གྱིས་ཐུན་བྮིའམ་གཅིག་ལ་སོགས་པ་ཇི་ཙམ་ནུས་པ་ཉམས་སུ་ལེན་ཅིང་བླ་མའི་རྣལ་འབྱོར་གྱི་

[081B] ཡོན་ཏན་དང་བཀའ་དྲིན་མཐོང་བའི་དད་གུས་ཆེས་ཆེར་སྤེལ་བའི་སྒོ་ནས་འདི་ཕྱིའི་བདེ་ལེགས་སྒྲུབ་པ་ལ་བརྩོན་པར་བྱའོ། །དེ་ལྟར་བླ་མ་དང་མགོན་པོ་འཇམ་དཔལ་དབྱངས་ངོ་བོ་དབྱེར་མེད་དུ་གསོལ་བ་འདེབས་ཤིང་མཆོད་པའི་རྣལ་འབྱོར་བྱ་ཚུལ་དངོས་གྲུབ་རིན་
ཆེན་ཤིང་རྟ་ཞེས་བྱ་བ་འདི་ནི་བསྟན་པའི་གསལ་བྱེད་ཆེན་པོ་ཧུ་ཨུའི་ཆན་ཞི་དགའ་ལྡན་ཤེ་རེ་གེ་ཐུ་ཧུ་ཐུག་ཐུའི་དབོན་པོ་པཎྜི་ཏ་མཁན་པོའི་ཚ་བོ་རབ་འབྱམས་པ་བསྐལ་བཟང་ཉི་མས་རྒྱུན་འདོན་དུ་འདི་ལྟ་བུ་ཞིག་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་པའོ།། །།
   ༈   །  །།ཨོཾ་སྭ་སྟི། རྣམ་པ་ཐམས་ཅད་མཁྱེན་པའི་ཡེ་ཤེས་ཚད། །ནམ་མཁའི་ལམ་དང་མཉམ་པར་རྒྱ་ཆེ་ཡང། །
བདེ་བ་མཆོག་གི་བདག་ཉིད་གཅིག་གྱུར་པའི། །བླ་མ་ཚེ་དཔག་མེད་ཀྱི་ཤིས་པས་སྐྱོངས།  །འདིར་བླ་མ་དང་མཞོན་པོ་ཚེ་དཔག་མེད་ངོ་བོ་གཅིག་ཏུ་གསོལ་བ་འདེབས་ཤིང་མཆོད་པའི་བླ་མའི་རྣལ་འབྱོར་ཇི་ལྟར་ཉམས་སུ་ལེན་པའི་ཚུལ་ནི་སྐྱབས་སུ་འགྲོ་བ་དང་བྱང་ཆུབ་ཏུ་སེམས་བསྐྱེད་པ་
ཚད་མེད་བཞི་བ་སྦོམ་པ་རྣམས་སྔོན་དུ་བཏང་ནས་དངོས་གཞི་འདི་ལྟར་བསྒོམ་མོ།  །དག་ཅིང་འོད་གསལ་མདུན་གྱི་ནམ་མཁའི་དབྱིངས། །སྣ་ཚོགས་མཆོད་པའི་སྤྲིན་ཕུང་ཆགས་པའི་དབུས། །མི་འཇིགས་སེང་གེའི་དཔུང་པས་ཉེར་བཏེག་ཅིང། །ཀུན་
ནས་འོད་འཕྲོ་རིན་ཆེན་འབར་བའི་ཁྲིར། །པདྨ་ཉི་ཟླ་བརྩེགས་པའི་གདན་གྱི་སྟེང། །སྐྱབས་གནས་ཀུན་འདུས་རྩ་བའི་བླ་མ་དང། །དབྱེར་མེད་བཅོམ་ལྡན་མགོན་པོ་ཚེ་དཔག་མེད། །པདྨ་རཱ་གའི་རི་དབང་ལྟ་བུའི་སྐུ། །དབང་

[082A]༄༅། །པོའི་གཞུ་ལྟར་བཀྲ་བའི་ན་བཟའ་དང། །རྒྱུ་སྐར་ལྟ་བུར་འཚེར་བའི་རྒྱན་གྱིས་སྤུད། །མཐོང་བའི་མོད་ལ་ཡིད་ཀྱི་གདུང་བ་ཀུན། །སེལ་བྱེད་མཚན་དང་དཔེ་བྱད་གསར་པས་མཛེས། །མཉམ་
གཞག་ཕྱག་རྒྱའི་དབུས་ན་འཁོར་འདས་ཀྱི། །ཡོན་ཏན་ཚེ་ཡི་བདུད་རྩིར་ཞུ་བའི་བཅུད། །ཡོངས་འཁྱིལ་རིན་ཆེན་བུམ་པས་སྐལ་ལྡན་ལ། །སྣ་ཚོགས་དངོས་གྲུབ་སྩོལ་བཞིན་བརྟན་པར་བཞུགས། །དེ་ཡི་གནས་གསུམ་རྡོ་རྗེ་
གསུམ་གྱི་འབྲུས། །མཚན་པའི་ཐུགས་ཀའི་ཧཱུཾ་གི་འོད་ཟེར་གྱིས། །ཕྱོགས་བཅུའི་སྐྱབས་གནས་མ་ལུས་སྤྱན་དྲངས་ཏེ། །ཛཿ་ཧཱུཾ་པཾ་ཧོཿ་ས་དབྱེར་མེད་རོ་གཅིག་གྱུར།  །དེ་ལྟར་བླ་མ་སྐྱབས་གནས་ཀུན་འདུས་ཀྱི་ངོ་བོར་མོས་པ་རྩེ་གཅིག་པའི་སྒོ་
ནས་ཡན་ལག་བདུན་གྱི་ཚོགས་བསག་རིམ་པ་བཞིན་བྱ་བའི་ཚུལ་ནི།  ངོ་མཚར་དཔལ་གྱི་མཛེས་པ་བསྡུས་པའི་སྐུ། །དུས་ཀུན་དགེ་བར་བྱེད་པའི་ལེགས་བཤད་གསུང། །ཆོས་ཀུན་མ་འདྲེས་གཟིག་མོར་མཛད་པའི་ཐུགས། །བླ་མ་ལྷག་པའི་
ལྷ་ལ་ཕྱག་འཚལ་ལོ། །ཡིད་འོང་ལྟ་ན་སྡུག་པའི་ལུས་ཕྲ་མ། །འཇམ་མཉེན་ཕྱག་གིས་ཐོགས་པའི་མཆོད་རྫས་ཀྱིས། །ནམ་མཁའི་ཁྱོན་ཀུན་འགེངས་མཛད་བློས་སྤྲུལ་ཏེ། །བླ་མ་རྒྱལ་བ་སྲས་དང་བཅས་རྣམས་མཆོད། །ཨོཾ་
གུ་རུ་ཨ་པ་རི་མི་ཏ་ཨཱ་ཡུརྫྙཱ་ན་ཨརྒྷཾ་པྲ་ཏཱི་ཙྪེ་སཱ་ཧཱ་ ནས།  ཤཔྟའི་ བར་དང། སྔགས་དེའི་མཐར་རཱུ་པ་ནས།  སྤརཤ་ བཅུག་སྟེ་འདོང་ཡོན་ལྔས་མཆོད།  རྒྱ་ཆེན་བསོད་ནམས་མཐུས་བྱུང་རིན་ཆེན་བདུན། །གླིང་བཞི་གླིང་ཕྲན་ནོར་བུ་དཔག་བསམ་སོགས།།

[082B] །བློ་ཡིས་བླངས་ནས་མགོན་ཁྱོད་མཉེས་ཕྱིར་འབུལ། །བདག་ལུས་དལ་འབྱོར་ས་གཞི་ཡངས་པོའི་དབུས། །བླང་དོར་ཚུལ་བཞིན་ཞུགས་པའི་རླན་གཤེར་གྱིས། །སྐྱེད་བསྲིངས་དགེ་ཚོགས་རྒྱས་
པའི་པད་དཀར་ཚལ། །རྗེ་བཙུན་ཐུགས་རྗེའི་གཏེར་ཁྱོད་མཉེས་ཕྱིར་འབུལ། །ཏིང་འཛིན་བྱེ་བ་བརྒྱ་ཡི་མཐུས་བྱུང་བའི། །རྒྱལ་དང་དེ་སྲས་ཡིད་ཀྱི་རོལ་བ་ནི། །བསམ་འདས་མཆོད་པའི་ཕུང་པོར་ཤར་བ་རྣམས། །ཡིད་ཆེས་དང་
པའི་སྟོབས་ཀྱིས་འཕུལ་བར་བགྱི། །མ་རིག་སྨག་གིས་འཐུམས་པའི་སྲིད་གནས་འདིར། །སྒོ་གསུམ་གོམ་ཚུགས་འཁྱོར་བའི་ཉེས་སྤྱོད་རྣམས། །དུག་ཟོས་ཉེན་པའི་ནང་ཅན་ཇི་བཞིན་དུ། །འགྱོང་སྔོ་མ་དྲག་པོས་བཤགས་ཤིང་སྡོམ་
པར་བགྱི། །བདག་གཞན་བསགས་པའི་རྣམ་དཀར་ཇི་སྙེད་ལ། །རློམ་སེམས་བྲལ་བའི་དགའ་བས་ཡི་རང་ཞིང། །ཕྱོགས་བཅུའི་ཞིང་བཞུགས་རྒྱལ་བ་ཐམས་ཅད་ལ། །ཐེག་གསུམ་ཆོས་ཀྱི་འཁོར་ལོ་སྐོར་བར་བསྐུལ། །རྒྱལ་ཀུན་
འདུས་ཞལ་མགོན་ཁྱོད་གསང་བ་གསུམ། །འཁོར་བ་མ་སྟོངས་དེ་སྲིད་བརྟན་བཞུགས་གསོལ། །འདིས་མཚོན་དུས་གསུམ་དགེ་བ་ཅི་བསགས་པ། །རྣམ་མཁྱེན་ཡེ་ཤེས་མྱུར་དུ་ཐོབ་ཕྱིར་བསྔོ།  །དེ་ལྟར་ཡན་ལག་བདུན་པ་བྱས་རྗེས་སླར་ཡང་མཎྜལ་ཚོམ་བུ་སོ་
བདུན་མ་དང་འདུན་མ་སོགས་ཇི་ཙམ་ནུས་པ་ཕུལ་ལ།  བླ་མ་དང་བཅོམ་ལྡན་འདས་མགོན་པོ་ཚེ་དཔག་མེད་ལ་གསོལ་བ་འདེབས་སོ། །བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། །ཆོས་ལམ་དུ་འགྲོ་བར་བྱིན་གྱིས་རློབ་ཏུ་གསོལ། ལམ་

[083A]༄༅། །འཁྲུལ་པ་ཞི་བར་བྱིན་གྱིས་རློབ་ཏུ་གསོལ། འཁྲུལ་པ་འོད་གསལ་དུ་འཆར་བར་བྱིན་གྱིས་རློབ་ཏུ་གསོལ། ཕྱིན་ཅི་ལོག་གི་བློ་སྣ་མཐའ་དག་འགག་པར་བྱིན་གྱིས་རློབ་ཏུ་གསོལ། ཕྱིན་ཅི་མ་
ལོག་པའི་བློ་སྣ་མཐའ་དག་རྒྱུད་ལ་སྐྱེ་བར་བྱིན་གྱིས་རློབ་ཏུ་གསོལ། ཆོས་སྒྲུབ་པའི་ཕྱི་ནང་གི་བར་གཅོད་ཐམས་ཅད་ཞི་བར་བྱིན་གྱིས་རློབ་ཏུ་གསོལ། ཁྱད་པར་ཚེའི་བར་དུ་གཅོད་པ་ཐམས་ཅད་ཉེ་བར་ཞི་ནས་ཚེ་དང་བསོད་ནམས་ལ་
སོགས་པ་མཐུན་རྐྱེན་ལེགས་ཚོགས་ཐམས་ཅད་རྒྱས་པར་མཛད་དུ་གསོལ། ཞེས་གསོལ་བ་བཏབ་པས་མདུན་གྱི་བླ་མ་ཚེ་དཔག་མེད་པའི་ཕྱག་མཚན་བུམ་པའི་ནང་དུ་ཟླ་བའི་དཀྱིལ་འཁོར་གྱི་སྟེང་དུ་ཧྲཱི་ཡིག་གི་མཐར་གཟུངས་
རིང་ཐུང་གི་སྔགས་འཕྲེང་ཁ་དོག་དམར་པོས་གཡས་སྐོར་དུ་བསྐོར་བ་ལས་འོད་ཟེར་འཕྲོས་རང་གི་ཚེ་མི་མ་ཡིན་གྱིས་ཕྲོགས་པ་དང་བརྐུས་པ་དང་ཡར་བ་ལ་སོགས་པ་ཐམས་ཅད་དང། གཞན་ཡང་རྒྱལ་བ་སྲས་བཅས་ཀྱི་བྱིན་རླབས་ཡོན་
ཏན་འབྱུང་བ་རྣམས་ཀྱི་ནུས་བཅུད་སོགས་འཁོར་འདས་ཀྱི་དཔལ་འབྱོར་ཕུན་སུམ་ཚོགས་པ་ཐམས་ཅད་འོད་དང་བདུད་རྩིའི་རྣམ་པང་བསྡུས་སྔགས་འཕྲེང་ལ་ཐིམ། དེ་ལས་ངོ་བོ་འཆི་མེད་ཀྱི་ཚེའི་རང་བཞིན་ལ་རྣམ་པ་བདུད་རྩི་
དཀར་པོའི་རང་བཞིན་བྱུང་བ་བུམ་པ་ནས་ལུད། རང་གི་ཚངས་བུག་ནས་ཞུགས་ལུས་ཐམས་ཅད་གང། ཚེ་དང་བསོད་ནམས་ལུང་རྟོགས་ཀྱི་ཡོན་ཏན་ལ་སོགས་པ་ཐམས་ཅད་རྒྱས་ པའི་དམིགས་པ་མ་ཡེངས་པ་དང་བཅས་པའི་སྒོ་ནས་ཚེ་གཟུངས་

[083B] དམིགས་སྐོར་དེ་ལས་རྒྱས་པར་བྱེད་འདོད་ན་རྗེ་འབའ་རབ་ནས་བརྒྱུད་པའི་མན་ངག་བསྐྱེད་རིམ་ལ་བརྟེན་ནས་ཆོ་བསྲིང་བའི་སྐབས་ཀྱི་དམིགས་སྐོར་ལྟར་བྱས་ཀྱང་ཕུན་སུམ་ཚོགས་པས། དེའི་འཁྲིད་ཡིག་ནས་ཤེས་པར་བྱ་ལ་ཐུན་གྱི་མཐར་ཆད་ལྟག་གི་ཉེས་པ་ཞི་བ་དང། བྱིན་རླབས་བརྟན་
པའི་ཕྱིར་ཡིག་བརྒྱ་བཟླ། དེ་ནས་སླར་ཡང་གསོལ་བ་འདི་ལྟར་གདབ་པར་བྱའོ།  །སྤངས་རྟོགས་མཐར་ཕྱིན་རྒྱལ་བ་མ་ལུས་པའི། །རང་བཞིན་རིགས་བརྒྱའི་ཁྱབ་བདག་རྡོ་རྗེ་འཆང། །དུས་འདིར་བཤེས་གཉེན་དམ་པའི་སྐུར་བསྟན་པ། །དྲིན་
ཅན་རྩ་བའི་བླ་མར་གསོལ་བ་འདེབས། །བློ་བཟང་མཁྱེན་པའི་ཕ་མཐའ་མི་མངོན་ཞིང། །བསྐལ་བཟང་དུས་འདིའི་འགྲོ་ལ་བུ་ལྟར་བརྩེ། །མཐུ་སྟོབས་རྒྱ་མཚོའི་དཔལ་ལ་དབང་འབྱོར་པའི། །དྲིན་ཅན་རྩ་བའི་བླ་མར་གསོལ་
བ་འདེབས། །བློ་གྲོས་བཟང་པོས་ཤེས་བྱ་ཀུན་ཁྱབ་ཅིང། །སྐུ་མཆོག་མཚན་དཔེ་གསར་བའི་དཔལ་དང་ལྡན། །ཚེ་དང་ཡེ་ཤེས་དཔག་མེད་གྲུབ་པའི་མགོན། །དྲིན་ཅན་རྩ་བའི་བླ་མར་གསོལ་བ་འདེབས། །མངོན་པར་དགེ་
བའི་སྣང་བ་མ་ལུས་པ། །གཅིག་ཏུ་སྤུངས་པའི་བདེ་ཅན་ཞིང་གི་གཙོ། །མཚན་ཙམ་གྱིས་ཀྱང་འཆི་བདག་བདུད་ཀྱི་དཔུང། །མཐར་མཛད་ཚེ་དཔག་མེད་ལ་གསོལ་བ་འདེབས། །སྐལ་དམན་བདག་འདྲར་རྒྱལ་བ་ཐམས་ཅད་ལས་
ཐུགས་རྗེ་མཆོག་གྱུར་དྲིན་ཅན་བླ་མ་ལ། །སྐྱོན་རྟོག་སྐད་ཅིག་ཙམ་ཡང་མི་སྐྱེ་ཞིང། །མོས་གུས་དྲག་པོས་བསྟེན་པར་བྱིན་གྱིས་རློབས། །རྙེད་དཀའ་དལ་འབྱོར་ཚང་བའི་ཡིད་བཞིན་དབང། །བག་མེད་རྣམ་གཡེང་ཆོམ་

[084A]༄༅། །རྐུན་འཇིགས་པ་ལས། །བསྲུང་སྙེ་ཆོས་བཞིན་སྤྱོད་པའི་བྱི་དོར་གྱིས། །དོན་ལྡན་སྙིང་བོ་ལོན་བར་བྱིན་གྱིས་རློབས། །ཚེ་འདི་ནམ་མཁའི་གློག་ལྟར་ཡུད་ཙམ་ཞིག་ཉོན་མོངས་ཆུ་ཀླུང་ཤུགས་འདི་བཟློག་པར་
དཀའ། །ལས་ངན་ལྕགས་སྒྲོག་འཆིང་བ་དམ་ལགས་ན། །བདག་ལ་བརྩེ་ཆེན་ཁྱོད་ཀྱིས་སྐྱོབ་ཏུ་གསོལ། །སྲིད་པའི་གནས་འདི་མེ་འོབས་ལྟར་མཐོང་ཞིང། །འགྲོ་ལ་ཕམ་བཞིན་དུ་བྱམས་བརྩེར་ལྡན། །ཐབས་ཤེས་ཟུང་འབྲེལ་མདོ་སྔགས་
ལམ་བཟང་གིས། །ས་ལམ་མྱུར་དུ་བགྲེད་པར་བྱིན་གྱིས་རློབས། །འདི་སྣང་འགག་པར་མངོན་དུ་ཕྱོགས་པའི་ཚེ། །བླ་མ་ཚེ་དཔག་མེད་མགོན་མངོན་སུམ་བཞིན། །མཐོང་ཞིང་དད་དང་དགའ་བ་བརྟན་པོའི་དང། །བདེ་བ་ཅན་དུ་བགྲོད་བར་
བྱིན་གྱིས་རློབས། །དུས་འདི་ནས་བཟུང་ཚེ་རབས་ཀུན་ཏུ་བདག། །ཚེ་དཔག་མེད་མགོན་ཁྱེད་ཀྱིས་རྗེས་བཟུང་ནས། །གནས་སྐབས་མཐར་ཐུག་མངོན་པར་འདོད་པའི་དོན། །ཡིད་བཞིན་ལྷུན་གྱིས་གྲུབ་པར་བྱིན་གྱིས་རློབས། །དེ་ལྟར་གསོལ་བ་
བཏབ་པས་བླ་མ་ཡི། །གནས་གསུམ་འོད་ཟེར་དཀར་དམར་མཐིང་གསུམ་བྱུང། །རང་གི་སྤྱི་གཙུག་ནས་ཐིམ་སྡིག་སྒྲིབ་དག་དབང་དང་བྱིན་རླབས་མ་ལུས་ཐོབ་པར་གྱུར། །སླར་ཡང་བླ་མ་མགོན་པོ་ཚེ་དཔག་མེད། །དགྱེས་
བཞིན་ཚངས་བུག་དྷཱུ་ཏཱིའི་ལམ་ནས་བྱོན། །སྙིང་དབུས་དྭངས་མའི་སེམས་དང་དབྱེར་མེད་དུ། །དངོས་གྲུབ་ཡོངས་ཀྱི་བྱེད་པོར་བརྟན་བཞུགས་གྱུར།  །ད་ལྟར་ཚིག་དང་དམིགས་པ་བསྟུན་ནས་བསྒོམས་པའི་རྗེས་སུ་བསྔོ་བ་དང་སྣོན་ལམ་ཤིས་བ་བརྗོད་པས་ལེགས་པར་བརྒྱན་པར་

[084B] ༑ཞེས་བླ་མ་དང་མགོན་པོ་ཚེ་དཔག་མེད་ངོ་བོ་དབྱེར་མེད་དུ་བྱས་ནས་གསོལ་བ་འདེབས་པའི་རྣལ་འབྱོར་བྱ་ཚུལ་དངོས་གྲུབ་མཆོག་སྦྱིན་ཞེས་བྱ་བ་འདི་ནི། བཀྲ་ཤིས་ལྷུན་པོ་ནས་ཕྱག་མཛོད་གྱི་གསོལ་དཔོན་རྗེ་དྲུང་བློ་བཟང་ཕུན་ཚོགས་ཀྱིས་དགོས་ཞེས་བསྐུལ་ངོར་ཤཱཀྱའི་དགེ་སློབ་བློ་བཟང་བསྐལ་བཟང་རྒྱ་མཚོས་སྦྱར་བའོ།། །།
   ༈    རྣམ་དག་བདེ་སྟོང་ཟུང་དུ་འཇུག་པ་ཡི། །སྟོབས་དང་མི་འཇིགས་ལ་སོགས་མ་འདྲེས་ཆོས། །མངོན་པར་བྱང་ཆུབ་སྐྱབས་གནས་མ་ལུས་པའི། །རང་གཟུགས་བླ་མ་ཡི་དམ་ཚོགས་ལ་འདུད། །བདེ་ཆེན་རབ་རྒྱས་གནས་གསུམ་
མཁའ་འགྲོ་མ། །མཐུ་ལྡན་སྲུང་མར་བཅས་པས་བདག་ཅག་རྣམས། །རྗེས་བརྩེའི་གྲོགས་དང་འཕྲིན་ལས་རྣམ་པ་བཞི། །ཡིད་ལྟར་བསྒྲུབས་ནས་དུས་ཀུན་སྐྱོང་གྱུར་ཅིག་ །འདིར་ལམ་ཟབ་མོ་བླ་མའི་རྣལ་འབྱོར་ཉམས་སུ་ལེན་བར་འདོད་པས་སྐྱབས་
སུ་འགྲོ་བ་དང་སེམས་བསྐྱེད་པ་དང་ཚད་མེད་བཞི་བསྒོམ་པ་རྣམས་སྔོན་དུ་བཏབ་ནས་རང་དོན་ཡིད་བྱེད་ཀྱི་བློ་དང་བྲལ་བར་གཞན་ཕན་བྱང་ཆུབ་ཀྱི་སེམས་ཀྱི་ཀུན་སློང་ཁྱད་པར་ཅན་གྱི་ངང་ནས་འདི་ལྟར་བསྒོམ་པར་བྱའོ།  །ཀུན་གསལ་མདུན་གྱི་སྣང་བར་དཔག་བསམ་ཤིང། །
ལོ་མ་མེ་ཏོག་སྨིན་ལེགས་འབྲས་བུ་ཅན། །གང་བསམ་ཡིད་ལྟར་འབེབས་པའི་རིན་ཆེན་བཞིན། །སྐྱེ་དགུའི་འདོད་པ་སྐོང་བྱེད་དེ་ཡི་དབུས། །མི་འཇིགས་སེང་གེས་བཏེག་པའི་རིན་ཆེན་ཁྲི། །པདྨ་ཉི་ཟླ་བརྩེགས་པའི་གདན་གྱི་སྟེང། །
རིགས་ཀུན་ཁྱབ་བདག་མི་བསྐྱོད་རྡོ་རྗེ་དང། །རྗེ་བཙུན་བློ་བཟང་བསྐལ་བཟང་རྒྱ་མཚོའི་སྡེ། །མཁས་ཤིང་གྲུབ་མཆོག་རོལ་བའི་རྡོ་རྗེ་གསུམ། །དབྱེར་མེད་ཡི་དམ་འཇམ་དཔལ་གཤིན་རྗེའི་གཤེད། །འཇིགས་གཟུགས་སྐུ་ཡིས་བདུད་

[085A]༄༅། །དཔུང་ཟིལ་གྱིས་གནོན། ༑འགག་མེད་གསུང་གི་ཆོས་སྒྲས་སྒྲིབ་གཉིས་འཇོམས། །བདེ་སྟོང་ཐུགས་ཀྱིས་ཆོས་ཀུན་རྣམ་པ་འབྱོད། །ཚད་མེད་འཕྲིན་ལས་སེམས་ཅན་ཀུན་གྱི་གཉེན། །དེ་
ཡི་གནས་གསུམ་རྡོ་རྗེ་གསུམ་ཡིག་གིས། །མཚན་པའི་ཧཱུཾ་ལས་འོད་འཕྲོས་ཕྱོགས་ཀུན་གྱི། །བླ་མ་ཡི་དམ་མཁའ་འགྲོ་ཆོས་སྲུང་རྣམས། །སྤྱན་དྲངས་ཐིམས་པས་སྐྱབས་གནས་འདུས་སྐུར་གྱུར།  །དེ་ལྟར་སྐྱབས་གནས་ཀུན་འདུས་ཀྱི་བདག་
ཉིད་ཆེན་པོར་མོས་ནས་དད་གུས་ཤུགས་དྲག་པོས་ཡན་ལག་བདུན་པ་རིམ་བཞིན་བྱ་བ་ནི།  ཀུན་ཁྱབ་ཡེ་ཤེས་དག་པའི་མེ་ལོང་ངོས། །རིགས་བརྒྱའི་དབྱེ་བ་ཅིར་ཡང་འཆར་བའི་གཟུགས། །སྤྲོ་མཛད་དཔལ་ལྡན་རྡོ་རྗེ་སློབ་དཔོན་ཞེས། །བསོད་ནམས་ཞིང་
གི་དམ་པར་ཕྱག་འཚལ་ལོ། །རབ་དཀར་དབུ་འཕྲེང་གཡོ་བའི་ཆུ་བཞི་དང། །མེ་ཏོག་རྣམ་བཀྲ་བདུག་སྤོས་དུད་སྤྲིན་གཏིབས། །མུན་སེལ་སྣང་བ་དྲི་ཆབ་རོ་བརྒྱའི་ཟས། །སྙན་བརྗིད་རོལ་མོའི་སྒྲ་དང་དབྱངས་ཀྱིས་མཆོད། །དབང་
པོ་རྣམ་དྲུག་བདེ་བའི་ལོངས་སྤྱོད་ཀྱིས། །ཚིམ་བྱེད་ཡིད་འོང་གཟུགས་སོགས་འདོད་ཡོན་ལྔ། །མཐོང་བ་ཙམ་གྱིས་བཀྲ་ཤིས་མཆོག་གི་སྦྱིན། །སྟེར་བྱེད་རྟགས་དང་རྫས་རྣམས་ལེགས་པར་འབུལ། །བྱེ་བ་ཕྲག་བརྒྱའི་གྲངས་སྙེད་
ལྷུན་པོ་དང། །གླིང་དང་གླིང་ཕྲན་ཉི་མ་ཟླ་བ་ཟུང། །ས་བདག་འབྱོར་བའི་རིན་ཆེན་སྣ་བདུན་སོགས། །ལྷ་དང་མི་ཡི་ཕུན་ཚོགས་ཐམས་ཅད་འབུལ། །སྤྲོས་མཚན་དམིགས་གཏད་ཞིག་པའི་ཡེ་ཤེས་དབྱིངས། །སྣང་བརྒྱ་དང་

[085B] །རབ་ཏུ་གང་བའི་ཀུན་བཟང་མཆོད་ཚོགས་རྣམས། །སྐྱབས་གནས་ཀུན་འདུས་ཁྱེད་ལ་ལེགས་པར་འབུལ། །བདག་ཅག་རྣམས་ཀྱིས་ཚེ་རབས་ཐོག་མེད་ནས། །ལུས་ངག་ཡིད་གསུམ་ཉོན་མོངས་དབང་གྱུར་པས་
བཅས་དང་རང་བཞིན་ཁ་ན་མཐོའི་ཚོགས། །ཅི་བགྱིས་འགྱོད་སྡོམ་དྲག་པོས་བཤགས་པར་བགྱི། །རྒྱལ་དང་རྒྱལ་སྲས་སློབ་མར་བཅས་པ་ཡི། །ལེགས་མཛད་རྣམ་དཀར་ཀུན་ལ་ཡི་རང་ཞིང། །འགྲོ་བའི་དུག་གསུམ་ནད་བརྒྱ་སེལ་བྱེད་
པའི། །མདོ་སྔགས་ཆོས་ཀྱི་སྨན་མཆོག་སྩལ་དུ་གསོལ། །ཚོགས་གཉིས་རིན་ཆེན་ཁམས་ལས་ལེགས་གྲུབ་པའི། །གསང་གསུམ་ལྷུན་པོ་རྟག་ཏུ་བརྟན་པར་གསོལ། །དུས་གསུམ་དགེ་བའི་ཕུང་པོ་མ་ལུས་པ། །ཐམས་ཅད་
གཟིགས་པ་མྱུར་དུ་ཐོབ་ཕྱིར་བསྔོ།  །དེ་ལྟར་ཡན་ལག་བདུན་པ་བྱས་རྗེས་མཎྜལ་ཚོམ་བུ་སོ་བདུན་མ་སོགས་གང་མང་ཕུལ་ལ།  བླ་མ་རིན་པོ་ཆེ་བདག་གི་བློ་ཆོས་སུ་འགྲོ་བར་བྱིན་གྱིས་རློབ་ཏུ་གསོལ། ཆོས་ལམ་དུ་འགྲོ་བར་བྱིན་གྱིས་རློབ་ཏུ་གསོལ། ཕྱིན་
ཅི་ལོག་གི་བློ་སྣ་ཐམས་ཅད་འགག་པར་བྱིན་གྱིས་རློབ་ཏུ་གསོལ། ཕྱིན་ཅི་མ་ལོག་པའི་བློ་སྣ་མཐའ་དག་རང་རྒྱུད་ལ་སྐྱེ་བར་བྱིན་གྱིས་རློབ་ཏུ་གསོལ། ཕྱི་དང་ནང་གི་འགལ་རྐྱེན་བར་གཅོད་ཐམས་ཅད་ཞི་ཞིང། མཐུན་རྐྱེན་ཐམས་ཅད་
ཡིད་བཞིན་དུ་འགྲུབ་པར་བྱིན་གྱིས་རློབ་ཏུ་གསོལ། ཟུང་འཇུག་རྡོ་རྗེ་འཆང་ཆེན་པོའི་གོ་འཕང་མྱུར་དུ་ཐོབ་པར་བྱིན་གྱིས་རློབ་ཏུ་གསོལ།  ཞེས་སོགས་ཀྱིས་གསོལ་བ་ལན་མང་དུ་བཏབ་རྗེས་སླར་ཡང་ཚིགས་སུ་བཅད་པར་འདི་ལྟར་གསོལ་བ་གདབ་བོ། །།

[086A]༄༅། །སྐུ་གསུམ་མངོན་རྫོགས་ནམ་མཁའི་ནོར་བུ་མཆོག་ལུས་ཅན་སྐལ་འཚམ་འཕྲིན་ལས་སྣང་ཟེར་གྱིས། །མཆོག་ཐུན་རང་འདོད་ལས་ལ་ཅིག་ཅར་དུ། །འཇུག་མཛད་རྗེ་བཙུན་བླ་མར་གསོལ་བ་
འདེབས། །འདོད་ཆགས་གཅོང་ནད་སེལ་བའི་སྨན་གྱི་མཆོག་ཞེ་སྡང་ཚ་བའི་གདུང་འཕྲོག་གངྒཱའི་ཀླུང། །གཏི་མུག་མུན་སེལ་སྒྲོན་མེའི་སྣང་བ་འཕྲོ། །བདེ་ལེགས་འབྱུང་གནས་ཁྱེད་ལ་གསོལ་བ་འདེབས། །སྤངས་རྟོགས་
མཐར་སོན་རིན་ཆེན་དབང་གི་རྒྱལ། །འདོད་དགུ་སྩོལ་བའི་འཕྲིན་ལས་ལྷུན་གྲུབ་ཅན། །དུས་གསུམ་རྒྱལ་བ་ཀུན་འདུས་ངག་གི་དབང། །རིགས་བརྒྱའི་མཆོག་ལྡན་ཁྱེད་ལ་གསོལ་བ་འདེབས། །བློ་བཟང་རྒྱལ་བ་གཉིས་
པའི་ཆོས་ཀྱི་ཆར། །དད་མོས་འཛིན་མར་ཕོབ་པས་བསྐལ་བཟང་འདིའི། །རྣམ་འདྲེན་རྒྱ་མཚོའི་ངོ་བོར་བསྔགས་འོས་པའི། །རྡོ་རྗེ་སློབ་དཔོན་མཆོག་ལ་གསོལ་བ་འདེབས། །སྙིགས་མའི་དུས་འདིར་རྒྱལ་བ་ཇི་བཞིན་དུ།།
བཤད་སྒྲུབ་བསྟན་པ་སྤེལ་བའི་སྨོན་ལམ་མཐུས། །རིས་མེད་འགྲོ་ལ་རྣམ་ཀུན་དགེ་ལེགས་ཀྱི། །དཔལ་སྩོལ་རོལ་པའི་རྡོ་རྗེར་གསོལ་བ་འདེབས། །རྒྱལ་ཀུན་ཡབ་ཏུ་གྱུར་ཀྱང་བཅུ་དྲུག་ལོའི། །ལང་ཚོ་རབ་མཛེས་འཇམ་
དཔལ་གཞོན་ནུ་གང། །གཏུམ་ཆེན་ཁྲོ་པོའི་དབང་པོའི་སྐུར་བསྟན་པ། །བླ་མ་གཤིན་རྗེ་གཤེད་ལ་གསོལ་བ་འདེབས། །དངོས་གྲུབ་འབྱུང་གནས་དྲིན་ཅན་བླ་མ་ལ། །སྐྱོན་རྟོག་ཕྲ་མོ་ཅམ་ཡང་མི་སྐྱེ་ཞིང། །རྩེ་

[086B] །བཀའ་བཞིན་ཉམས་སུ་ལེན་པར་བྱིན་གྱིས་རློབས། །ལུས་སྲོག་ཡུད་ཙམ་གློག་གི་ཟློས་གར་བཞིན། །གནས་དང་ལོངས་སྤྱོད་གཞན་གྱི་བརྙན་པོར་མཚུངས། །ཡིད་བརྟན་མི་རུང་སྡུག་
བསྔལ་འབྱུང་གནས་ཀྱི། །སྲིད་ལ་ཞེན་པ་ལྡོག་པར་བྱིན་གྱིས་རློབས། །རིགས་དྲུག་གནས་ངན་འཁྱམས་པའི་འགྲོ་བ་རྣམས། །བདག་ལ་རང་གི་སྲོག་བཞིན་གཅེས་འཛིན་པའི། །དྲིན་ཅན་ཕ་མར་མཐོང་ནས་སྙིང་རྗེ་དང། །
བྱང་ཆུབ་སེམས་མཆོག་སྐྱེ་བར་བྱིན་གྱིས་རློབས། །གཞི་མེད་རྩ་བ་བྲལ་བའི་ཆེས་ཀྱི་གཤིས། །ནམ་མཁའ་ལྟ་བུའི་གནས་ལུགས་མཐོང་བ་དང། །སྒྱུ་མ་ཇི་བཞིན་རྒྱལ་སྲས་སྤྱོད་པ་ལ། །བསླབས་པས་ལམ་བཟང་བགྲོད་
པར་བྱིན་གྱིས་རློབས། །ཚེ་རབས་ཀུན་ཏུ་རྗེ་བཙུན་ཡབ་སྲས་གསུམ། །སྙིང་གི་ཟེའུ་འབྲུར་ཕོ་བྲང་བརྟན་བཅས་ནས། །གནས་སྐབས་མཐར་ཐུག་ལེགས་ཚོགས་མ་ལུས་པ། །བསམ་པའི་མོད་ལ་སྩོལ་བར་བྱིན་གྱིས་རློབས་
དེ་ལྟར་གསོལ་བཏབ་བླ་མ་ལྷག་པའི་ལྷའི། །གནས་གསུམ་ལས་བྱུང་འོད་དང་བདུད་རྩིའི་རྒྱུན། །བདག་གི་སྒོ་གསུམ་ལ་ཞུགས་སྡིག་སྒྲིབ་སྦྱངས། །དབང་དང་ཡོན་ཏན་མ་ལུས་ཐོབ་པར་གྱུར། །སླར་ཡང་རྩེ་གཅིག་གསོལ་བ་བཏབ་
པའི་མཐུས། །བླ་མ་ཡི་དམ་དགྱེས་པའི་འཛུམ་དང་བཅས། །བདག་གི་སྤྱི་བོ་ནས་ཞུགས་སྙིང་གི་དབུས། །མི་ཤིགས་ཐིག་ལེ་མཆོད་དང་དབྱེར་མེད་གྱུར།  །དེ་ལྟར་ཚིག་དང་དམིགས་པ་རྣམས་བསྟུན་ནས་ཡི་དམ་ཡེངས་པར་ཉམས་སུ་བླངས་པའི་རྗེས་སུ་དགེ་

[087A]༄༅།  །བ་བྱང་ཆུབ་ཀྱི་རྒྱུར་བསྔོ་བ་དང་བཀྲ་ཤིས་ཀྱིས་བརྒྱན་པ་སོགས་སྤྱི་ལྟར་བྱའོ། །ཞེས་དྲིན་ཅན་རྩ་བའི་བླ་མ་ཁྲི་ཆེན་རྡོ་རྗེ་འཆང་ཆེན་ངག་དབང་མཆོག་ལྡན་པའི་ཞལ་སྔ་ནས་དང། ལྕང་སྐྱ་མཆོག་སྤྲུལ་རིན་པོ་ཆེ། ངེད་བཅས་ངོ་བོ་དབྱེར་མེད་དུ་མོས་
ནས་མཆོད་ཅིང་གསོལ་བ་འདེབས་པའི་བླ་མའི་རྣལ་འབྱོར་དགེ་ལེགས་གཏེར་མཛོད་ཅེས་བྱ་བ་འདི་ནི་སྙིགས་དུས་རྒྱལ་བའི་བསྟན་བ་སྤེལ་བའི་སྨོན་ལམ་གྱི་མཐུ་གྲུབ་པའི་སྐྱེས་མཆོག་དམ་པ་ལྕང་སྐྱ་མཆོག་སྤྲུལ་རིན་པོ་ཆེའི་ཡོངས་འཛིན་དགེ་བའི་བཤེས་གཉེན་བདེ་འབྱོར་བླ་མ་ཨ་ཆི་ཐུ་དར་ཧན་མཁན་པོ་ངག་དབང་
དོན་གྲུབ་ཀྱིས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།།  དགེ་ལེགས་འཕེལ།། །།

[087B][BP]


[001A]༄༅།  །རྒྱལ་བ་ཀུན་གྱི་ཡབ་གཅིག་རྗེ་བཙུན་འཇམ་དཔལ་དབྱངས་ལ་བསྟོད་པ་འཇམ་དབྱངས་མཉེས་པར་བྱེད་པའི་བསྟོད་སྦྲིན་རྒྱ་མཚོ་ཞེས་བྱ་བའི་རྣམ་པར་འགྲེལ་བ་ཀུན་གསལ་ཤེས་རབ་འདོད་འཇོ་ཞེས་བྱ་བ་བཞུགས་སོ། །།

[001B] །ན་མོ་གུ་རུ་མཉྫུ་གྷོ་ཥ་སྭར་སྭ་སྟྱ། བརྩེ་ཆེན་ཐུགས་བསྐྱེད་ཡོངས་སྨིན་ས་བོན་ལ། །ཤེས་རབ་བདུད་རྩིས་བྲན་ལས་བསྐྱེད་རྫོགས་པའི། །སྐུ་གསུམ་མཁའ་ལྟར་ཁྱོན་ཡངས་
དཔག་བསམ་ལྗོན། །རྣམ་འདྲེན་ཟས་གཙང་སྲས་ཀྱིས་དགེ་ལེགས་སྩོལ། །མཐའ་ཡས་དུས་ནས་མངོན་རྫོགས་བྱང་ཆུབ་ས་ལ་གནས་ཀྱང་རྒྱལ་བའི་མྱུ་གུ་གསར་བའི་གར་དུ་ཟློས། །བདེ་གཤེགས་ཀུན་གྱི་ཡབ་
ཏུ་གྱུར་པའི་ཆེ་མཆོག་དམ་པ་ཉིད་ཀྱང་བཅུ་དྲུག་ལང་ཚོའི་མཛེས་པ་ཅན། །གདོད་ནས་རྣམ་དག་ཀུན་རྟོག་སྤྲོས་པའི་མཚན་མ་ཞི་ཡང་འོད་བརྒྱ་འབར་བའི་དཀྱིལ་འཁོར་ལྷམ་མེ་བ། །ཡེ་ཤེས་ལུས་ཅན་ལྷག་པའི་
ལྷ་ཁྱོད་སྙིང་དབུས་བཞུགས་ནས་འཆད་རྩོད་རྩོམ་ལ་ཐོགས་མེད་བློ་གྲོས་སྩོལ། །མི་ཤེས་དྲབ་གཅོད་ལ་ཆེས་རྣོ་བའི། །བརྟན་པའི་འཁོར་ལོ་བདུད་སྡེའི་སྲོག་འཕྲོག་ཅན། །འཇིགས་མེད་སྟོབས་ཀྱི་འཇུག་པ་

[002A] །བཅུ་རྫོགས་པའི། །བློ་བཟང་གྲགས་པའི་དཔལ་ལ་མགོས་ཕྱག་འཚལ། །འཕོ་འགྱུར་བྲལ་པ་དོན་དམ་ཆོས་ཀྱི་ངང། །འཁོར་འདས་མ་ལུས་ཞུ་བའི་མིང་གི་རྗེས། །ཀུན་
རྟོག་རི་མོ་གསར་པས་དུས་གསུམ་དུ། །ཤེས་བྱར་སྲིད་ཀྱི་ངོ་མཚར་སྙེད་བྲིས་ཀྱང། །མཁྱེན་བཟང་གང་གི་བློ་གྲོས་སྐད་ཅིག་མའི། །གཞལ་བྱར་མ་འདྲེས་ཆུབ་བའི་རྨད་བྱུང་གཏམ། །ཕྱོགས་བཅུའི་རྒྱལ་
བ་ཀུན་གྱིས་དུས་རྟག་ཏུ། །བརྗོད་ཀྱང་ཟད་མཐར་གཏུགས་པ་ག་ལ་ཞིག་འོན་ཀྱང་འགྲོ་བའི་བགོ་སྐལ་ལ་འཇུག་པའི། །གསང་གསུམ་ཡོན་ཏན་ཆ་ཤས་ལྕི་བ་ཅན། །བསམ་པ་ཐམས་ཅད་རྫོགས་
བྱེད་དབང་གི་རྒྱལ། །སྙན་ཚིག་སྲད་བུར་བརྒྱུས་པའི་མཱ་ལི་ཀ་གང་གི་མགུལ་བར་འཕྱང་མོད་བློ་གྲོས་ལ། །བྱིན་རླབས་སྣང་བ་བྱིན་པས་བདེན་གཉིས་ཆོས། །མ་ལུས་མངོན་སུམ་ཡུལ་དུ་གཏན་འབེབས་

[002B] ༑བསྟོད་སྤྲིན་རྒྱ་མཚོའི་གསལ་བྱེད་འདི་ན་སྤྲོ། །འདིར་དུས་གསུམ་རྒྱལ་བ་ཐམས་ཅད་ཀྱི་མཁྱེན་པའི་རང་གཟུགས་རྗེ་བཙུན་འཇམ་དཔལ་དབྱངས་དུར་སྨྲིག་གི་རྒྱལ་མཚན་བཟུང་སྟེ་ཆོས་ཀྱི་སྲིད་ཆེན་པོར་དབང་
བསྒྱུར་བ་མདོ་སྔགས་ཀྱི་ཐུབ་བསྟན་ཡོངས་སུ་རྫོགས་པ་ལ་མ་རྟོགས་པ་དང་ལོག་པར་རྟོག་པ་དང་ཐེ་ཚོམ་གྱི་དྲི་མ་ཕྲ་མོ་ཙམ་ཡང་མ་ལུས་པར་བསལ་ཏེ་སྐལ་བཟང་ཐར་འདོད་ཀྱི་ཡིད་ཅན་རྣམས་རྒྱལ་བ་ཉིད་བཞིན་དུ་འཇུག་
ངོགས་བདེ་ཞིང་མ་ནོར་བར་དབུགས་དབྱུང་བར་བྱེད་པ་རྗེ་བདག་ཉིད་ཆེན་པོ་བློ་བཟང་གྲགས་པའི་དཔལ་ཀྱི་གསུང་གི་གསང་བ་རྨད་དུ་བྱུང་བའི་ཆ་ཤས་ལས། བསྟོད་ཆེན་བཞིར་གྲགས་པའི་ནང་ཚན་རྒྱལ་བ་ཀུན་གྱི་
ཡབ་གཅིག་རྗེ་བཙུན་འཇམ་དཔལ་དབྱངས་ལ་བསྟོད་པ་འཇམ་དབྱངས་མཉེས་པར་བྱེད་པའི་བསྟོད་སྤྲིན་རྒྱ་མཚོ་ཞེས་དོན་ཟབ་ཅིང་རྒྱ་ཆེ་ལ་དཎྜཱིའི་གཞུང་ལུགས་ལས་བྱུང་བའི་སྙན་ངག་ཚིག་རྒྱན་གྱི་ཉམས་ཕུལ་དུ་བྱུང་བས་
གངས་ཅན་གྱི་སྙན་ཚིག་གཞན་ལ་སེང་གེའི་ང་རོ་བཞིན་དུ་ཉེ་བར་འགོད་པའི་བསྟོད་ཚིག་བྱིན་རླབས་ཅན་འདི་ཉིད་འཆད་པ་ལ་གསུམ། མཆོད་པར་བརྗོད་ཅིང་རྩོམ་པར་དམ་བཅའ་བ། བསྟན་བཅོས་ཀྱི་ལུས་དངོས་
བཤད་པ། བརྩམས་པས་གཞན་ལ་ཕན་པར་སྨོན་པ་སོགས་མཇུག་གི་དོན་བཤད་པའོ། །དང་པོ་ལ་གཉིས། རྒྱ་གར་འཕགས་པའི་ཡུལ་གྱི་བསྟན་བཅོས་ཀྱི་འགྱུར་ཕྱག་དང་མཐུན་པའི་ཕྱག་འཚལ་བ་དང། །

[003A]༄༅། །བསྟན་བཅོས་ལུས་ཀྱི་མཆོད་བརྗོད་དང་རྩོམ་པར་དམ་བཅའ་བཤད་པའོ། །དང་པོ་ནི། ན་མོ་གུ་རུ་མཉྫ་གྷོ་ཥཱ་ཡ། ཞེས་པ་སྟེ། ན་མོ་ནི་ཕྱག་འཚལ་བའམ་འདུད་པ། གུ་རུ་བླ་མ་
མཉྫུ་འཇམ་གྷོ་ཥ་དབྱངས། དེ་ལ་རྣམ་དབྱེ་བཞི་པ་ཆེད་དུ་བྱ་བའི་གཅིག་ཚིག་དེ་བྱིན། དབྱངས་ཅན་སྒྲ་མདོ་ལས། དེ་ལ་ཨཀྲ་དོ་ཞེས་པས་ཨཀྲ་ཨཱག་མ་བྱིན། ཨཀྲ་གི་ཀྲ་དང་དེའི་ང་ཁྱད་དོན་གྱིས་ཕྱིས། ངའི་
དབྱངས་ཨ་ཨ་ཡའོ་ཞེས་པས་ཨ་ཡུར་བསྒྱུར། འདྲ་བའི་ཡི་གེ་འདུས་པ་ལ་རིང་པོའོ་ཞེས་པས་ཥའི་དབྱངས་ཨ་དང། ཨ་ཡུའི་ཨ་འདྲ་འདུས་ཀྱི་རིང་པོར་བསྒྱུར། ཡ་དབྱངས་མེད་ཨ་ལ་དྲངས་པས་གྷོ་ཥཱ་ཡ་སྟེ་འཇམ་
དབྱངས་ཀྱི་ཆེད་དུ་ཞེས་པ་དོན་དུ་བླ་མ་མགོན་པོ་འཇམ་དབྱངས་ལ་ཕྱག་འཚལ་ལོ་ཞེས་པ་ཡིན་ལ། དེ་ཡང་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་པས། ཨིནྡྲ་ནཱི་ལའི་མདོག་ལྟར་རབ་སྔོ་བའི། །རབ་མཛེས་
འོད་ཟེར་ལྔ་ཡི་དྲ་བ་ཅན། །ཤིན་ཏུ་ཟླུམ་པའི་དབུས་སུ་འཇམ་དཔལ་དབྱངས། །མངོན་སུམ་གཟིགས་པ་རྒྱལ་སྲས་ཆོས་ཀྱི་རྗེ། །ཞེས་དང། དེ་ནས་བརྩམས་ཏེ་རྗེ་བཙུན་མཁྱེན་པའི་གཏེར། །ནམ་འདོད་གཟིགས་
ཤིང་དཔལ་ལྡན་འདུས་པ་དང། །ཤེས་རབ་ཕ་རོལ་ཕྱིན་གཞུང་ཟབ་མོའི་དོན། །རྒྱུན་དུ་གསན་བ་ཞེས་གསུངས་པ་ལྟར། སྐྱིད་ཤོད་དགའ་བ་གདོང་དུ་རྗེ་བཙུན་འཇམ་དཔལ་དབྱངས་ཀྱི་ཞལ་མངོན་སུམ་དུ་གཟིགས་

[003B] ཐ་ན་འཁོར་བསྟེན་པ་དང། འབྱོན་བཞུགས་ལ་སོགས་བའི་འཕྲལ་གྱི་སྤྱོད་ལམ་ཡང་ཕལ་ཆེར་མགོན་པོ་འཇམ་དབྱངས་ཉིད་ལ་ཞུས་ནས་ཇི་ལྟར་
ལུང་བསྟན་པ་བཞིན་མཛད་པ་གསང་བའི་རྣམ་ཐར་དུ་གསལ་བ་བཞིན་རྗེ་ཉིད་ཀྱིས་ཀྱང། ལེགས་བཤད་སྙིང་པོ་ལས། འཇམ་དབྱངས་ཞེས་གྲགས་གྲགས་བའི་འཕྲེང་བས་ཀུན་ཁྱབ་ཁྱབ་བདག་དེ་ཡི་ཞབས། །ཤུགས་དྲག་རྒྱུན་མི་ཆད་པའི་དད་པ་ཡིས། །སྙིང་གི་
པདྨའི་ལྟེ་བར་གུས་བསྟེན་པས། །གསུང་རབ་དེ་ཉིད་མཐོང་བའི་རིགས་སྨྲ་དེས། །རྨད་བྱུང་གཏམ་གྱི་སྦྱོར་བ་འདི་བྱས་སོ། །ཞེས་དང། རིམ་ལྔ་གསལ་སྒྲོན་ལས། གང་གི་འཕྲིན་ལས་ཟེགས་མའི་ཆ་ཤས་ཙམ། །སྙིང་ལ་ཞུགས་པ་ཡིས་ཀྱང་རྙེད་དཀའ་པ། །
ཤིན་ཏུ་སྦས་དོན་ལྷང་དེར་གསལ་མཛད་པ། །རྗེ་བཙུན་མཁྱེན་པའི་གཏེར་དེས་བདག་སྐྱོངས་ཤིག་ཅེས་བཀའ་སྩལ་པས་གཙོ་བོར་རྗེ་བཙུན་གྱི་བཀའ་དྲིན་གྱིས་སྤས་དོན་ཟབ་མོ་སོགས་གཟིགས་བར་བསྟན་པ་ལྟར་བླ་མ་གཞན་དང་མགོན་པོ་འཇམ་དབྱངས་
དབྱེར་མེད་དུ་མོས་པ་ཙམ་མ་ཡིན་པར་དངོས་སུ་ཆོས་སྟོན་པའི་བླ་མར་གྱུར་པའི་མགོན་པོ་འཇམ་དབྱངས་ལ་ཕྱག་མཛད་པ་ཡིན་ཞིང། དགོས་པ་ནི་རྩོམ་པ་མཐར་ཕྱིན་པ་སོགས་གནས་སྐབས་མཐར་ཐུག་གི་བཞེད་དོན་བདེ་བླག་ཏུ་འགྲུབ་པའི་ཆེད་དུའོ། །གཉིས་
པ་ནི། ཚད་མ་ཀུན་ལས་བཏུས་པའི་མཆོད་བརྗོད་དུ། ཚད་མར་གྱུར་པ་འགྲོ་ལ་ཕན་བཞེད་པ། །སྟོན་པ་བདེ་གཤེགས་སྐྱོབ་ལ་ཕྱག་བཙལ་ཏེ། །ཞེས་བདག་ཅག་གི་སྟོན་པ་ཚད་མར་གྱུར་པའི་སྒྲུབ་བྱེད་ལ་རྒྱུ་ཕུན་སུམ་ཚོགས་པ་དང་འབྲས་བུ་ཕུན་སུམ་ཚོགས་པ་

[004A]༄༅། །གཉིས་ཀྱི་རྒྱུ་ཕུན་སུམ་ཚོགས་པ་ལ་བསམ་པ་ཕུན་སུམ་ཚོགས་པ་འགྲོ་ལ་ཕན་བཞེད་པའི་ཐུགས་རྗེ་ཆེན་པོ་དང། སྦྱོར་བ་ཕུན་སུམ་ཚོགས་པ་དངོས་བསྟན་བདག་མེད་རྟོགས་པའི་ཤེས་རབ་ལ་སྟོན་པའི་མིང་གིས་བསྟན་པས་མཚོན་
པར་ཕྱིན་དྲུག་གི་ཉམས་ལེན་ལ་སྤྱོད་པ་གཉིས་དང། འབྲས་བུ་ཕུན་སུམ་ཚོགས་པ་ལ་སྤངས་རྟོགས་ཁྱད་པར་གསུམ་ལྡན་གྱི་བདེ་བར་གཤེགས་པ་བརྙེས་པ་དང་ཐར་འདོད་ཀྱི་སྐྱེས་བུ་འཁོར་བའི་སྡུག་བསྔལ་ལས་སྐྱོབ་བར་བྱེད་པའི་འཕྲིན་ལས་ཕུན་སུམ་ཚོགས་
པ་གཉིས་རྣམས་བསྟན་པ་དང་འདྲ་བར་སྐབས་འདིར་ཡང་རྗེ་བཙུན་འཇམ་དཔལ་དབྱངས་དེ་ཉིད་ཐར་འདོད་སླུ་བ་མེད་པའི་ཚད་མའི་སྐྱེས་བུར་སྟོན་བཞེད་ནས་ཐུགས་རྗེ་ཆེན་པོ་ལ་སོགས་པ་བཞིའི་སྒོ་ནས་བསྟོད་པ་སྟེ། དེ་ཡང་སློབ་དཔོན་ཆེན་པོ་ཟླ་བའི་ཞབས་ཀྱི་འཇུག་པ་རང་
འགྲེལ་ལས། ཡང་དག་པར་འཛིན་དུ་འཇུག་པ་ལས་ནི། ཇི་ལྟར་འཕགས་པ་འཇམ་དཔལ་བྱང་ཆུབ་སེམས་དཔར་གྱུར་པ་ཉིད་ཀྱིས་བཅོམ་ལྡན་འདས་ཤཱཀྱ་ཐུབ་པ་དང་དེ་ལས་གཞན་པའི་དེ་བཞིན་གཤེགས་པ་རྣམས་ཆེས་ཐོག་མ་ཁོ་ནར་བྱང་ཆུབ་ཀྱི་སེམས་
ཡང་དག་པར་འཛིན་དུ་བཅུག་པར་འདོན་པ་ཡིན་ནོ། །ཞེས་རྗེ་བཙུན་འཇམ་དཔལ་དབྱངས་བྱང་ཆུབ་སེམས་དཔར་གྱུར་ཟིན་པས་ཐེག་པ་ཆེན་པོའི་དགེ་བའི་བཤེས་གཉེན་མཛད་དེ་བདག་ཅག་གི་སྟོན་པ་ལ་སོགས་པ་ཡང་དང་པོར་ཐུགས་བསྐྱེད་དུ་བཅུག་པར་གསུངས་པ་དང་
འཇམ་དབྱངས་ཀྱི་ཞིང་གི་བཀོད་པ་བསྟན་པའི་མདོ་ལས། འཇམ་དཔལ་གཞོན་ནུར་གྱུར་པ་འདི་ཉིད་དེའི་ཚེ་དེའི་དུས་ན། འཁོར་ལོས་སྒྱུར་བའི་རྒྱལ་པོ་ནམ་མཁའ་ཞེས་བྱ་བར་གྱུར་བ་སྟེ། འཇམ་དཔལ་གཞོན་ནུར་གྱུར་པ་འདིས་བྱང་ཆུབ་ཏུ་སེམས་བསྐྱེད་

[004B] མི་སྐྱེ་བའི་ཆོས་ལ་བཟོད་པ་ཐོབ་ནས་ཀྱང་བསྐལ་པ་གངྒཱའི་ཀླུང་དྲུག་ཅུ་རྩ་བཞིའི་བྱེ་མ་སྙེད་འདས་པར་གྱུར་ཏེ། དེ་ནས་ཉེ་བར་བཟུང་ནས། འདི་དེ་བཞིན་
གཤེགས་པའི་སྟོབས་བཅུ་ཡོངས་སུ་རྫོགས་སོ། །འདི་བྱང་ཆུབ་སེམས་དཔའི་ས་བཅུ་ཐམས་ཅད་ཡོངས་སུ་རྫོགས་སོ། །འདི་སངས་རྒྱས་ཀྱི་ས་ཡོངས་སུ་རྫོགས་སོ། །འདི་སངས་རྒྱས་ཀྱི་ཆོས་ཐམས་ཅད་ཀྱང་ཡོངས་སུ་རྫོགས་ཏེ་བར་འགའ་ཡང་དེས་བདག་བྱང་ཆུབ་
མངོན་པར་རྫོགས་པར་འཚང་རྒྱ་བར་འགྱུར་རམ་མི་འགྱུར་སྙམ་པའི་སེམས་གཅིག་ཀྱང་བསྐྱེད་པར་མ་གྱུར་ཏོ། །རིགས་ཀྱི་བུ། བཅོམ་ལྡན་འདས་དེ་བཞིན་གཤེགས་པ་འབྲུག་སྒྲའི་དབྱངས་ཀྱི་རྒྱལ་པོའི་སྤྱན་སྔར། རྒྱལ་པོ་དེ་དང་ལྷན་ཅིག་ཏུ་བྱང་ཆུབ་ཏུ་
སེམས་བསྐྱེད་པའི་སྲོག་ཆགས་བྱེ་བ་ཕྲག་ཉི་ཤུ་པོ་དེ་དག་ཐམས་ཅད་ཀྱང་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་ནས། ཆོས་ཀྱི་འཁོར་ལོ་བསྐོར་ཏེ་སེམས་ཅན་ཚོད་མེད་གྲངས་མེད་པའི་དོན་དུ་སངས་རྒྱས་ཀྱི་བྱ་བ་
བྱས་ནས། སངས་རྒྱས་ཀྱི་མྱ་ངན་ལས་འདའ་པར་ཡོངས་སུ་མྱ་ངན་ལས་འདས་སོ། །དེ་དག་ཐམས་ཅད་ཀྱང་འཇམ་དཔལ་གཞོན་ནུར་གྱུར་པ་འདིས་སྦྱིན་པ་ལ་ཡང་དག་པར་བཙུད་དོ། །དེ་བཞིན་དུ་ཚུལ་ཁྲིམས་དང། བཟོད་པ་དང། བརྩོན་འགྲུས་དང། བསམ་
གཏན་དང། ཤེས་རབ་ལ་ཡང་དག་པར་བཙུད་དེ། ཐམས་ཅད་ལ་ཡང་བསྙེན་བཀུར་དང་ཡོངས་སུ་སྤྱད་པ་བྱས་སོ། །ཐམས་ཅད་ཀྱིས་དམ་པའི་ཆོས་བཟུང་ངོ། །དེ་བཞིན་གཤེགས་པ་གཅིག་མ་གཏོགས་པ་ནི་སངས་རྒྱས་ཀྱི་ཞིང་འདི་ནས། འོག་གི་

[005A]༄༅། །ཕྱོགས་ལོགས་སུ་སྣགས་རྒྱས་ཀྱི་ཞིང་གངྒའི་ཀླུང་བཞི་ཁྲི་བཞི་སྟོང་གི་བྱེ་མ་སྙེད་འདས་པ་ན། འཇིག་རྟེན་གྱི་ཁམས་སའི་དབྱངས་ཤེས་བྱ་བ་ཡོད་དོ། །དེ་ན་དེ་བཞིན་གཤེགས་པ་སའི་ལྷ་ཞེས་བྱ་བ་བྱང་ཆུབ་སེམས་དཔའི་
དགེ་འདུན་ཚད་མེད་པ་དང། སྐུ་ཚེའི་ཚད་དཔག་ཏུ་མེད་པར་བཞུགས་པ་སྟེ། དེ་ད་ལྟར་ཡང་བཞུགས་ཤིང་འཆོག་ཞེས་སོ། །ཞེས་གངྒའི་ཀླུང་གྲངས་མེད་བ་བརྒྱ་སྟོང་ཕྲག་བདུན་གྱི་བྱེ་མའི་གྲངས་དང་མཉམ་པའི་བསྐལ་པའི་སྔ་རོལ་ན་རྗེ་བཙུན་འཇམ་དཔལ་
དབྱངས་འཁོར་ལོས་སྐྱུར་བའི་རྒྱལ་པོ་ནམ་མཁའ་ཞེས་པར་གྱུར་པའི་ཚེ་དེ་བཞིན་གཤེགས་པ་འབྲུག་སྒྲའི་དབྱངས་ཀྱི་རྒྱལ་པོའི་སྤྱན་ནི་སྔར། འཁོར་བ་མཐའ་མ་མེད་པ་ཡི། །སྔོན་གྱི་མཐའ་མ་ཇི་སྲིད་པ། །དེ་སྲིད་སེམས་ཅན་ཕན་དོན་དུ། །སྤྱོད་པ་དཔག་
ཡས་སྤྱད་པར་བྱ། །འཇིག་རྟེན་མགོན་པོའི་སྤྱན་སྔ་འདིར། །བྱང་ཆུབ་མཆོག་ཏུ་སེམས་བསྐྱེད་དོ། །འགྲོ་བ་ཐམས་ཅད་མགྲོན་གཉེར་ཏེ། །དབུལ་ཞིང་འཕོངས་ལས་འགྲོལ་བར་བྱ། །དེ་རིང་ཕན་ཆད་གལ་ཏེ་ཡང། །བདག་གིས་འདོད་ཆགས་སེམས་བསྐྱེད་ན། །ཕྱོགས་
བཅུ་དག་ན་གང་བཞུགས་བའི། །སངས་རྒྱས་ཐམས་ཅད་བསླུས་པར་གྱུར། །བྱང་ཆུབ་ནམ་ཞིག་ཐོབ་བར་དུ། །ཐ་བའི་སེམས་དང་གནོད་སེམས་དང། །ཕྲག་དོག་དང་ནི་སེར་སྣ་ཡང། །དེ་རིང་ཕྱིན་ཆད་མི་བྱའོ། །ཚངས་པའི་སྤྱོད་པ་བདག་གིས་སྤྱད། །སྡིག་པའི་
འདོད་པ་ཡོངས་སུ་གཏང། །ཚུལ་ཁྲིམས་སྡོམ་དང་ངེས་པ་ལ། །སངས་རྒྱས་རྗེས་སུ་བསླབ་པར་བྱ། །བདག་ནི་བྱང་ཆུབ་རངས་ཚུལ་དུ། །འཚང་རྒྱར་མོས་ཤིང་སྤྲོ་བ་མེད། །ཕྱི་མཐར་ཐུག་གི་བར་དུ་ཡང། །སེམས་ཅན་གཅིག་ཕྱིར་སྤྱད་པར་བྱ། །ཚད་མེད་བསམ་

[005B] །སངས་རྒྱས་ཞིང་ནི་སྤྱད་བར་བྱ། །ཕྱོགས་རྣམས་བཅུ་པོ་ཐམས་ཅད་དུ། །བདག་གི་མིང་ནི་ཐོས་པར་བྱ། །བདག་གིས་བདག་ལ་ལུང་བསྟན་ཏེ། །སངས་རྒྱས་འགྱུར་བར་དོགས་པ་མེད། །བདག་གི་ལྷག་བསམ་རྣམ་པར་དག་བདག་དབང་འདི་ན་
འདྲེན་པ་རྣམས། །ལུས་དང་ངག་གི་ལས་རྣམས་ཀྱང། །རྣམ་པ་ཀུན་ཏུ་བདག་གིས་སྦྱང། །ཡིད་ཀྱི་ལས་ཀྱང་སྦྱང་བར་བྱ། །མི་དགེའི་ལས་ནི་སྤྱད་མི་བྱ། །མ་འོངས་དུས་ན་སངས་རྒྱས་ཏེ། །འཇིག་རྟེན་མགོན་དུ་འགྱུར་ཞེ་ན། །བདེན་པ་དེས་ནི་ས་འདི་ཡང། །རྣམ་པ་
དྲུག་ཏུ་གཡོས་གྱུར་ཅིག་བདག་གིས་བདེན་ཚིག་གང་བརྗོད་པ། །མནོར་ཡང་དག་སྨྲས་ཤེས་ན། །བདེན་བ་དེས་ནི་མཁའ་དབྱིངས་ལས། །སིལ་སྙན་དག་གི་སྒྲ་གྲག་ཤོག་བདག་ལ་གལ་ཏེ་གཡོ་མེད་ཅིང། །དེ་བཞིན་ཐབ་མེད་ཅེན། །མནྡར་བའི་མེ་ཏོག་བཟང། །བདེན་
པ་དེས་ནི་ཆར་དུ་ཕོབ། །ཅེས་འཇུག་སྡོམ་བཟུང་ཞིང་བདེན་ཚིག་དང་བཅས་པ་བརྗོད་པའི་མོད་ལ་བདེན་ཚིག་ཇི་ལྟ་བ་བཞིན་དུ་ཡ་མཚན་རྨད་དུ་བྱུང་བའི་ལྟས་རྣམས་བྱུང་པར་གསུངས་པ་དང། ལྷའི་བུ་བློ་གྲོས་རབ་གནས་ཀྱིས་ཞུས་བའི་མདོ་ལས། འཇམ་དཔལ་ཁྱོད་བདུད་
ཀྱི་དཀྱིལ་འཁོར་ཐམས་ཅད་རྣམ་པར་འཇིག་པ་ཞེས་བྱ་བའི་ཏིང་ངེ་འཛིན་ལ་སྙོམས་པར་འཇུག་གམ། འཇམ་དཔལ་གྱིས་གསོལ་བ། བཅོམ་ལྡན་འདས་སྙོམས་པར་འཇུག་ལགས་སོ། །བཅོམ་ལྡན་འདས་ཀྱིས་བཀའ་སྩལ་པ། འཇམ་དཔལ་ཁྱོད་ཀྱིས་ཏིང་ངེ་
འཛིན་བསྒྲུབས་བདེ་དེ་བཞིན་གཤེགས་པ་གང་ལས་ཐོབ། ཁྱོད་ཀྱིས་ཏིང་ངེ་འཛིན་དེ་བསྒྲུབས་ནས་ཇི་སྲིད་ཅིག་ལོན། འཇམ་དཔལ་གྱིས་གསོལ་བ། བཅོམ་ལྡན་འདས་གང་གི་ཚེ་བདག་གིས་ཏིང་ངེ་འཛིན་དེ་བསྒྲུབས་པ་དེ་ཐོས་ཤིང། བདག་གིས་ཏིང་ངེ་འཛིན་དེ་བསྒྲུབས་

[006A]༄༅། །བ་དེའི་ཚེ་ན་བཅོམ་ལྡན་འདས་ཀྱིས་བྱང་ཆུབ་ཏུ་ཐུགས་བསྐྱེད་པར་ཡང་མ་གྱུར་ལགས་སོ། །ཞེས་གསུངས་པ་ལྟར་བདག་ཅག་གི་སྟོན་པ་ལ་སོགས་པ་ཐུགས་བསྐྱེད་བའི་ཡང་ཆེས་སྔ་རོལ་ཡུན་རིང་པོ་ཞིག་ནས་སྡུག་བསྔལ་
གསུམ་གྱིས་མནར་བའི་སེམས་ཅན་འཁོར་བབ་ཕལ་པ་རྣམས་ལྟ་ཞོག་རང་ཉིད་གཅིག་པུའི་ཕྱིར་ཐར་ལམ་དུ་ཞུགས་བ་རྣམས་ལའང་བརྩེ་བ་སོགས་མདོར་ན་སེམས་ཅན་ཐམས་ཅད་ལ་བུ་གཅིག་པ་སྡུག་བསྔལ་དྲག་པོས་མནར་བའི་མ་ལ་བུ་སྡུག་བསྔལ་དང་
བྲལ་བར་འདོད་པའི་སྙིང་རྗེ་ཇི་ཙམ་ཡོད་པ་དེ་པས་ཀྱང་ཆེས་ཆེར་ལྷག་པའི་སྙིང་རྗེ་ཆེན་པོ་རྒྱུད་ལ་བསྐྱེད་ནས་ལེགས་པར་གོམས་བར་མཛད་པའི་ཐུགས་རྗེའི་ཆབ་རྒྱུན་ཆད་མེད་ཀྱིས། མདོ་སྡེ་རྒྱན་ལས། སྙིང་རྗེས་ཟིན་པའི་བརྩེར་ལྡན་རྣམས། །ཞི་ལའང་ཡིད་
ནི་མི་གནས་ན། །འཇིག་རྟེན་བདེ་དང་རང་སྲོག་ལ། །ཆགས་པར་འགྱུར་བ་སྨོས་ཅི་དགོས། །ཞེས་གསུངས་པ་ལྟར་རང་གཅིག་པུ་འཁོར་བའི་བདེ་བལྟ་ཞོག་སྡུག་བསྔལ་མཐའ་དག་ཉེ་བར་ཞི་བའི་ཉེར་ཞིའི་དབྱིངས་ཀྱི་བདེ་བ་ཡང་འདོད་པའི་ཡིད་ཀྱི་མེ་དཔུང་
ཀུན་བཅིལ་བསྟེ་གཞོམས་པར་མཛད་དོ། །ཚིག་རྐང་འདིས་རིག་པའི་དབང་ཕྱུག་གིས། སྒྲུབ་བྱེད་ཐུགས་རྗེ་གོམས་ལས་དེ། །ཞེས་སྙིང་རྗེ་ཆེན་པོ་སྟོན་བསླུ་མེད་སངས་རྒྱས་ཀྱི་སྐྱེད་བྱེད་ཀྱི་རྒྱུའི་གཙོ་བོ་དང་ཐུབ་པ་ཐར་འདོད་ཀྱི་སྐྱོབ་པ་ཡིན་པ་བསྒྲུབ་བྱར་
བྱས་ནས་དེ་ཉིད་གཞན་གྱི་ངོར་རིམ་བཞིན་སྒྲུབ་བར་བྱེད་པའི་གཏན་ཚིགས་ཡང་དག་གམ་ཤེས་བྱེད་ཀྱི་མཐར་ཐུག་པ་ཡིན་པར་གསུངས་པ་དེ་ཉིད་བསྟན་པ་ཡིན་ནོ། །དེ་ལྟར་བསམ་པ་ཁྱད་པར་ཅན་སྙིང་རྗེ་ཆེན་པོ་བསྐྱེད་ནས་ལག་ལེན་གྱི་སྦྱོར་བའམ་སྤྱོད་པ་

[006B] དང་པོར་རྟགས་ལམ་བརྟེན་པར་ཁོང་དུ་ཆུད་མི་ནུས་བས་ན་ཟབ་མོའི་རང་བཞིན་ཆོས་ཐམས་ཅད་ཀྱི་གནས་ལུགས་སྟོང་པ་ཉིད་ཇི་ལྟ་བ་བཞིན་དུ་གཟིགས་པའི་ཤེས་རབ་ལ་སློབ་པར་མཛད་ལ། འདིས་ནི་ཚད་མ་མདོར་
སྦྱོར་བ་ཕུན་ཚོགས་བདག་མེད་རྟོགས་པའི་ཤེས་རབ་ལ་སྟོན་པར་གསུངས་པ་དེ་ཉིད་བསྟན་པ་ཡིན་ཞིང། འདི་དག་གིས་བསྟན་པའི་སྦྱོར་བ་ཕུན་ཚོགས་ལ་སྦྱིན་སོགས་ཐབས་ཀྱི་ཆའི་ཉམས་ལེན་ཡོད་མོད་ཀྱང་དངོས་བསྟན་གཙོ་བོ་ཤེས་རབ་ལ་མཛད་པ་ནི། སྤྱོད་
འཇུག་ལས། ཡན་ལག་འདི་དག་ཐམས་ཅད་ནི། །ཐུབ་པས་ཤེས་རབ་དོན་དུ་གསུངས། །ཞེས་གསུངས་པ་ལྟར་སྦྱིན་སོགས་རྒྱ་ཆེ་བའི་ཐབས་ཀྱི་རིམ་པ་རྣམས་གནས་ལུགས་རྟོགས་པའི་ཤེས་རབ་འདི་ཉིད་སྒྲིབ་པའི་གཉེན་པོར་ནུས་པ་མཐུ་ཆེན་དུ་འགྱུར་བའི་
ཆེད་ཁོ་ནར་ཉམས་སུ་བླངས་ནས་སྒྲིབ་གཉིས་འཇོམས་པའི་དངོས་ཀྱི་གཉེན་པོ་ནི་སྟོང་ཉིད་རྟོགས་པའི་ཤེས་རབ་ཀྱིས་བྱེད་པས་སྤྱོད་པའི་གཙོ་བོ་ཡིན་པ་ལ་དགོངས་སོ། །དེ་ལྟར་སྟོང་ཉིད་རྟོགས་པའི་ཤེས་རབ་ཐབས་རྒྱ་ཆེན་པོའི་གྲོགས་དང་བཅས་བསྐལ་པ་གྲངས་མེད་པ་
དུ་མའི་ཡུན་དུ་གོམས་པར་བྱས་པས་ཆོས་ཐམས་ཅད་བདེན་པར་ཀུན་ཏུ་རྟོག་པའི་སྤྲོས་པའི་བདེན་འཛིན་བག་ཆགས་དང་བཅས་བ་ནི་ལུས་ཅན་རྣམས་ཐར་པ་དང་ཐམས་ཅད་མཁྱེན་པའི་གོ་འཕང་དུ་བགྲོད་མི་ནུས་པར་འཆིང་བར་བྱེད་པའི་ཕྱིར་དྲ་བ་དང་འདྲ་བ་དེ་
ཡོངས་སུ་བཅད་པའི་སྤངས་པ་ཁྱད་པར་གསུམ་ལྡན་གྱི་བདེ་བར་གཤེགས་པའི་འབྲས་བུ་ཕུན་སུམ་ཚོགས་པ་བརྙེས་སོ། །འདིར་དངོས་བསྟན་སྤངས་པའི་ཁྱད་པར་ལ་སྦྱར་ཡང། རྟོགས་པ་ཁྱད་བར་གསུམ་ལྡན་བརྙེས་པ་ཡང་དོན་གྱིས་འཕངས་པས་ལུགས་

[007A]༄༅། །འབྱུང་དང་ལུགས་ལྡོག་གཉིས་ཀའི་སྐབས་ནས་དངོས་བསྟན་གྱི་བདེ་བར་གཤེགས་པ་དེ་ཉིད་ཡིན་པར་བསྟན་པ་ཡིན་ནོ། །རྣམ་འགྲེལ་ལས། སྐྱོབ་པ་ཉིད་གཟིགས་ལམ་གསུང་བ། །ཞེས་གསུངས་པ་ལྟར་བདེན་
པ་བཞིའི་གནས་ལུགས་ཕྲ་རགས་རྟོགས་པའི་ལམ་རང་ཉིད་ཀྱིས་མངོན་སུམ་དུ་བྱས་ནས་གཟིགས་པ་གང་ཡིན་པ་དེ་འགྲོ་བ་རྣམས་ཀྱི་རྒྱུད་ལ་བསྐྲུན་པར་བྱ་བའི་ཕྱིར་དུ་ཆོས་སྟོན་པ་ལ་སོགས་པ་གཞན་ལ་ཕན་པའི་འཕྲིན་ལས་ཀྱི་ཁུར་ཆེན་པོ་འཁོར་
བ་མ་སྟོངས་ཀྱི་བར་དུ་སྐྱོང་ལ་མེད་པར་ཐུགས་ཀྱིས་ཁྱེར་བར་མཛད་ལ་འདིས་ནི་སྐྱོབ་པ་བསྟན་ཏོ། །དེ་ལྟར་རྒྱུ་འབྲས་ཀྱི་ཡོན་ཏན་ཕུན་སུམ་ཚོགས་པའམ་མཁྱེན་བརྩེ་ནུས་གསུམ་གྱི་ཡོན་ཏན་དང་ལྡན་པས་ན་འགྲོ་བ་ཀུན་སྐྱོབ་ནུས་པ་དང། ངེས་པར་
སྐྱབས་མཛད་པ་དང་སྐྱབས་སུ་འོས་པས་བསླུ་བ་མེད་པའི་ཚད་མར་གྱུར་པ་ལྷག་པའི་ལྷ་རྗེ་བཙུན་འཇམ་དཔལ་དབྱངས་དེར་ཡིད་གཞན་དུ་མ་ཡེངས་པར་གཏད་དེ་ཡོན་ཏན་མཐོང་ནས་དང་བསྐྱེད་པ་སོགས་ཀྱི་དད་པའི་རླུང་གིས་བསྐྱོད་པའི་མཐུས་རང་དབང་
མེད་པར་འོག་ནས་འབྱུང་བའི་བསྟོད་ཚིག་གི་མེ་ཏོག་འཐོར་བ་ལ་ཞེས་བསྟེ་ཡོན་ཏན་བཤད་པའི་སྒོ་ནས་མཆོད་བརྗོད་དང་བསྟོད་ཚིག་རྩོམ་པར་དམ་བཅའ་བ་གཉིས་ཀ་བསྟན་ཏོ། །གཉིས་པ་ལ་བཞི། མཁྱེན་པར་གསོལ་པ། བསྟོད་དགོས་པའི་རྒྱུ་
མཚན། དེ་ལ་བརྟེན་ནས་བསྟོད་པ་ལ་སྤྲོ་བསྐྱེས་པའི་ཚུལ། བསྟོད་པ་དངོས་སོ། །དང་པོ་ནི། ཇི་ལྟར་ནམ་མཁའ་གཡའ་དག་པ་ལ་ཉིན་མོར་བྱེད་པ་ཉི་མའི་དཀྱིལ་འཁོར་འཆར་ཀ་མའི་དམར་སེར་མདངས་ཀྱིས་རབ་ཏུ་འཁྱུད་པའི་ལྷུན་ཏེ་བརྗིད་ཆགས་

[007B]
ཙམ་བདག་གིས་བསྟོད་བར་བྱེད་པ་འདི་ལ་དགོངས་ཤིག་གཉིས་པ་ནི། རྗེ་བཙུན་ཁྱོད་ལ་བསྟོད་དགོས་པའི་རྒྱུ་མཚན་གང་ཞེ་ན། ཕྱོགས་བཅུ་མ་ལུས་པའི་ཞིང་དུ་འབད་པས་བཙལ་ན་ཡང་མགོན་པོ་འཇམ་དབྱངས་ཁྱོད་མཁྱེན་བརྩེ་ནུས་གསུམ་དང། སྐུ་གསུང་
ཐུགས་གསུམ་ལ་སོགས་པའི་ཡོན་ཏན་ཐམས་ཅད་ཡོངས་སུ་རྫོགས་པས་སྐྱབས་ཀྱི་འོས་སུ་གྱུར་ཅིང། ཁྱད་པར་ཇི་ལྟ་བ་དང་ཇི་སྙེད་པའི་ཤེས་བྱའི་ཡུལ་ལ་རྣམ་འབྱེད་ཀྱི་སྣང་བསྟེར་བར་བྱེད་པའི་ཤེས་རབ་ཀྱི་ལྷ་བླ་ན་མེད་པ་ཡིན་པའི་ཕྱིར་ཁྱོད་ལས་གཞན་
པའི་སྐྱབས་བཟང་པོ་རྙེད་རྒྱུ་མ་མཆིས་པས་རྒྱུ་མཚན་དེ་ཡི་ཕྱིར་ན་ཐར་འདོད་ཀྱི་སྐྱེས་བུ་བདག་གི་ཡིད་མགོན་པོ་ཁྱོད་ཀྱི་རྗེས་སུ་དགའ་བ་དང་གུས་པས་ཕྱོགས་པ་ནི་དཔེར་ན་ཉི་མའི་རེག་པས་གདུངས་པའི་གླང་ཆེན་ཤིན་ཏུ་བསིལ་ཞིང་ཡིད་དུ་འོང་བའི་པདྨའི་
མཚོར་དགའ་བས་འཇུག་པ་བཞིན་ནོ། །གསུམ་པ་ནི། མགོན་པོ་ཁྱོད་ཀྱི་ཡོན་ཏན་དང་ཁྱད་པར་ཤེས་ནས་གཞན་དུ་མི་སྨྲ་བའི་སྒོ་ནས་སྐྱབས་སུ་གསོལ་ཞིང་དད་གུས་ཀྱིས་ཉེ་བར་ཕྱོགས་པ་དེའི་ཕྱིར་ཁྱོད་ཀྱི་ཡོན་ཏན་བརྗོད་པ་ལ་བདག་བློ་བཟང་གྲགས་པ་ནི་
དཔེར་ན་ཡིད་ལ་རེ་བའི་དགོས་འདོད་ཅི་དང་ཅི་ཡོད་པ་ཐམས་ཅད་སྐོང་བར་བྱེད་པ་ཡི་གཏོང་བ་སྦྱིན་པས་མཛེས་པའི་སྦྱིན་བདག་མཐོང་བ་ན་འདོད་བྱའི་དོན་གྱི་འབྱོར་བས་དམན་བསྟེ་བྲལ་བའི་སློང་མོ་བདག་དགའ་བ་བཞིན་དུ་ཡིད་སྤྲོ་བ་ཆེན་པོ་སྐྱེས་པར་གྱུར་ཏོ་

[008A]༄༅། །བཞི་པ་ལ་གསུམ། སྐུ་ལ་བསྟོད་པ། གསུང་ལ་བསྟོད་པ། ཐུགས་ལ་བསྟོད་བའོ། །དང་པོ་ལ་གསུམ། མཚན་དཔེ་སོགས་ཀྱི་ཡོན་ཏན་བརྗོད་པའི་སྒོ་ནས་རྒྱས་པར་བསྟོད་པ་དང། སངས་རྒྱས་ཐུན་མོང་མ་ཡིན་པའི་གཟུགས་
སྐུའི་ཡོན་ཏན་མདོར་བསྡུས་ཏེ་བརྗོད་པའི་སྒོ་ནས་བསྟོད་པ་དང། དེ་ལྟར་བསྟོད་པའི་དགེ་བ་བསྔོ་བའོ། །དང་པོ་བཤད་པ་ལ་གཉིས་སྤྱིའི་དོན་དང། ཚིག་གི་དོན་ཏོ། །དང་པོ་ནི། སྐབས་འདིར་མཚན་སུམ་ཅུ་རྩ་གཉིས་ལས་གསུང་གི་ཡོན་ཏན་ཚངས་དབྱངས་
ལྟ་བུ་མ་གཏོགས་པའི་གཞན་མ་སུམ་ཅུ་རྩ་གཅིག་ཡོངས་སུ་རྫོགས་པ་དང། དཔེ་བྱད་ཀྱི་ཡོན་ཏན་ཡང་གཙོ་ཆེ་བདུ་མའི་སྒོ་ནས་བསྟོད་པར་མཛད་པའི་མཚན་སུམ་ཅུ་རྩ་གཉིས་ནི། མངོན་པར་རྟོགས་པའི་རྒྱན་ལས། ཕྱག་ཞབས་འཁོར་ལོས་མཚན་
དང་རུས་སྦལ་ཞབས། །ཞེས་པ་ནས། འདྲ་བ་འདི་དག་སུམ་ཅུ་རྩ་གཉིས་མཚན། །ཞེས་པའི་བར་གྱིས་བསྟན་པ་ལྟར་ཕྱག་ཞབས་འཁོར་ལོས་མཚན་པ་དང། ཞབས་མཐིལ་མཉམ་པ་དང། སེར་མོ་དྲ་བས་འབྲེལ་བ་དང། ཕྱག་ཞབས་
གཞོན་ཤ་ཆགས་ཤིང་འཇམ་པ་དང། སྐུའི་བདུན་མཐོ་བ་དང། སོར་མོ་རིང་བ་དང། རྟིང་པ་ཡངས་པ་དང། སྐུ་ཆེ་ཞིང་དྲང་བ་དང། ལོང་བུ་མི་མངོན་པ་དང། བ་སྤུ་གྱེན་དུ་ཕྱོགས་པ་དང། བྱིན་པ་ཨེ་ན་ཡ་ལྟ་བུ་དང། ཕྱག་རིང་བ་དང། འདོམས་
ཀྱི་སྦབ་སྦུབས་སུ་ནུབ་པ་དང། ལྤགས་པའི་མདོག་གསལ་བ་དང། སྤགས་པ་འཇམ་པ་དང། སྤུ་རེ་རེ་ནས་སྐྱེས་ཤིང་གཡས་ཕྱོགས་སུ་འཁྱིལ་བ་དང། མཛོད་སྦུ་དང། རོ་སྟོད་སེང་གེ་འདྲ་བ་དང། དཔུང་འགོ་ཟླུམ་པ་དང། ཐལ་གོང་

[008B] རོ་བྲོ་བ་མཆོག་དང། སྐུ་ཆུ་ཞེང་གབ་ས་དང། གཙུག་ཏོར་དང། ལྗགས་རིང་བ་དང། ཚངས་པའི་དབྱངས་དང། འགྲམ་པ་སེང་གེའི་འདྲ་བ་དང། ཚེམས་དཀར་བ་དང། ཚེམས་མཉམ་པ་དང། ཚེམས་ཐགས་པ་ཟད་པ་དང། གྲངས་
བཞི་བཅུ་ཐམ་བ་ཚང་བ་དང། སྤྱན་མཐོན་མཐིང་དང། ཁྱུ་མཆོག་གི་རྫིམ་ལྟ་བུ་སྟོ་སུམ་ཅུ་རྩ་གཉིས་ནི་ཤེར་ཕྱིན་གྱི་མདོ་ནས་བཤད་པ་ལྟར་ཡིན་ལ། ཡང་ཐེག་པ་ཆེན་པོའི་བསྟན་བཅོས་རྒྱུད་བླ་མ་ལས། བུ་མོ་རིན་ཆེན་གྱིས་ཞུས་པའི་མདོའི་རྗེས་
སུ་འབྲངས་ནས། ལེགས་གནས་འཁོར་ལོས་མཚན་པ་དང། །ཡངས་ཤིང་ཞབས་ལོང་མི་མངོན་དང། །སོར་མོ་རིང་དང་ཕྱག་ཞབས་ནི། །དྲ་བ་ཡིས་ནི་འབྲེལ་བ་དང། །ལྤགས་འཇམ་གཞོན་ཤ་ཅན་ལེགས་ཉིད། །སྐུ་ནི་བདུན་དག་མཐོ་བ་དང། །
བྱིན་པ་ཨེཎ་ཡ་འདྲ་གསང། །གླང་པོ་བཞིན་དུ་སྦུབས་སུ་ནུབ། །རོ་སྟོད་སེང་གེ་འདྲ་བ་དང། །ཐལ་གོང་བར་མེད་རྒྱས་པ་དང། །དཔུང་འགོ་ལེགས་ཟླུམ་ཕྱག་འཇམ་དང། །ཟླུམ་ཞིང་མཐོ་དམན་མེད་པ་དང། །ཕྱག་རིང་ཡོངས་སུ་དག་པའི་སྐུ། །འོད་
ཀྱི་དཀྱིལ་འཁོར་དང་ལྡན་དང། །མགྲིན་བ་དྲི་མེད་དུང་འདྲ་དང། །འགྲམ་པ་རི་དྭགས་རྒྱལ་པོ་འདྲ། །ཚེམས་ནི་བཞི་བཅུ་མཉམ་པ་དང། །རབ་ཏུ་དྭངས་དང་ཚེམས་ཚེགས་བཟང། །རྣམ་དག་ཚེམས་མཉམ་ཉིད་དང་ནི། །མཆེ་བ་རབ་མཆོག་དཀར་
བ་ཉིད། །ལྗགས་རིང་མཐའ་མེད་བསམ་མེད་དང། །རོ་བྲོ་བ་ཡི་མཆོག་ཉིད་དང། །རང་བྱུང་ཀ་ལ་པིངྐ་ཡི། །སྒྲ་དང་ཚངས་པའི་དབྱངས་ཉིད་དང། །སྤྱན་བཟང་ཨུཏྤལ་ཁྱུ་མཆོག་རྫི་འདྲ་དང། །ཞལ་མཛེས་དྲི་མེད་མཛོད་སྤུ་དཀར་ལྡན་དང། །

[009A]༄༅། །གཙུག་ཏོར་དབུར་ལྡན་དག་ཅིང་སྲབ་པ་དང། །ལྤགས་པ་གསེར་གྱི་མདོག་ལྡན་སེམས་ཅན་མཆོག་བ་སྤུ་ལེགས་ཕྲ་འཇམ་ཞིང་རེ་རེ་ནས། །སྐུ་ཡི་གྱེན་དུ་གཡས་ཕྱོགས་འཁྱིལ་བ་དང། །དབུ་སྐྲ་དྲི་མེད་རིན་
ཆེན་མཐོན་མཐིང་བཞིན། །ནྱ་གྲོ་རྫོགས་པའི་ལྗོན་ཤིང་དཀྱིལ་འཁོར་འདྲ། །སྲེད་མེད་བུ་ཡི་སྟོབས་མངའ་མཁྲེགས་པའི་སྐུ། །ཀུན་ཏུ་བཟང་པོ་དཔེ་མེད་དྲང་སྲོང་ཆེ། །བསམ་མི་ཁྱབ་འབར་སུམ་ཅུ་རྩ་གཉིས་པོ། །འདི་དག་སྟོན་བས་མི་དབང་
མཚན་དུ་གསུངས། །ཞེས་གསུངས་པ་ལ་རྩ་བའི་དངོས་ཟིན་གྱི་གྲངས་སུམ་ཅུ་རྩ་གཉིས་ལས་ལྷག་པ་བྱུང་ཡང། ཕན་ཚུན་དུ་བསྡུས་ནས་འཇོག་ཅིང། དེའི་ཕལ་ཆེར་སྔ་མ་དང་འདྲ་བ་ལ། སྐུ་འོད་ཀྱི་དཀྱིལ་འཁོར་དང་ལྡན་པ་དང། མགྲིན་
པ་དྲི་མེད་དབྱིབས་དུང་དང་འདྲ་བ་གཉིས་སྔ་མར་མ་འབྱུང་བའི་མཚན་སོ་སོར་བགྲང་བར་བྱ་བ་ཡིན་ལ། གཞན་ཡང་རྒྱལ་ཚབ་ཐམས་ཅད་མཁྱེན་པའི་རྒྱུད་བླ་དར་ཊཱིཀ་ཏུ། མདོ་སྡེ་ཁ་ཅིག་ནས་སྐུ་བདུན་མཐོ་བ་མེད་པར་ལྤགས་པ་དག་ཅིང་སྲབ་པ་
དང༑ གསེར་གྱི་མདོག་འདྲ་བ་གཉིས་སུ་ཕྱེ་ནས་སུམ་ཅུ་རྩ་གཉིས་སུ་བཤད་དོ། །ཞེས་དང། བྱང་སར་ཚངས་པའི་དབྱངས་དང་ལྡན་པ་དང། བྱ་ཀ་ལ་པིང་ཀ་བཞིན་གསུང་ཡིད་དུ་འོང་ཞིང། གསུང་གི་གདངས་རྔ་སྒྲ་ལྟ་བུ་ཞེས་བ་ཙམ་མ་གཏོགས་
ལྷག་མ་སོ་གཅིག་མངོན་རྟོགས་རྒྱན་དང་འདྲ་བར་གསུངས་པ་སོགས། མདོ་སྡེ་དང་དེའི་རྗེས་འབྲང་གི་བསྟན་བཅོས་ཚད་ཐུབ་དག་ལས་འདྲེན་ཚུལ་མི་འདྲ་བ་དུ་མ་ཞིག་འབྱུང་བ་ལས་འདི་མངོན་རྟོགས་རྒྱན་ནས་གསུངས་པ་དང་མཐུན་པས་དེ་སོ་སོའི་

[009B] མཚན་དེ་དག་འགྲུབ་བྱེད་ཀྱི་སོ་སོའི་ཐུན་མོང་མ་ཡིན་པའི་རྒྱུ་ལ་ཡང་བཤད་ཚུལ་མེ་འདྲ་སྟེ། ཕར་ཕྱིན་འགྲེལ་བ་དོན་གསལ་ལས། སྔོན་སློབ་ལམ་གྱི་དུས་སུ་བླ་མ་ལ་བསུ་སྐྱེལ་དང་གཡོག་འཁོར་བྱིན་
པ་སོགས་ལས་ཕྱག་ཞབས་འཁོར་ལོས་མཚན་པ་དང། སྡོམ་པ་གསུམ་ལ་སོགས་པ་ཁས་བླངས་པའི་ཡི་དམ་བརྟན་པར་བྱས་པས་ཞབས་མཐིལ་མཉམ་པ་དང། བསྡུ་བ་བཞི་བསྟེན་པར་མཛད་པས་སོར་མོ་དྲ་བས་འབྲེལ་བ་དང། བཟའ་བཅའ་ལ་སོགས་
པ་གྱ་ནོམ་པ་བྱིན་པས་ཕྱག་ཞབས་འཇམ་ཞིང་གཞོན་ཤ་ཆགས་པ་དང། བལྡག་པ་ལ་སོགས་པ་གྱ་ནོམ་པ་བྱིན་པས་སྐུའི་བདུན་མཐོབ་དང། བསད་པར་བྱ་བའི་གང་ཟག་བཅིངས་པ་སོགས་ལས་ཐར་བར་བྱས་པས་སོར་མོ་རིང་བ་དང། གཞན་གྱི་སྲོག་
བསྲུངས་ཏེ་འཚོ་བའི་ཐབས་ཀྱིས་ཕན་བཏགས་པས་རྟིང་པ་ཡངས་པ་དང། སྲོག་གཅོད་པ་སྤངས་པས་སྐུ་ཆེ་ཞིང་དྲང་བ་དང། སྦྱིན་སོགས་དགེ་བའི་ཆོས་རང་གིས་ཡང་དག་པར་བླངས་པས་ལོང་བུ་མི་མངོན་པ་དང། དགེ་བ་ཡང་དག་བ་བླངས་བ་གཞན་
ལ་སྤེལ་བས་བ་སྤུ་གྱེན་དུ་ཕྱོགས་པ་དང། བཟོ་དང་གསོ་བ་རིག་པ་སོགས་གུས་པས་གཞན་ལ་བྱིན་བས་བྱིན་པ་ཨེ་ནེ་ཡ་ལྟ་བུ་དང། སློང་བ་པོའི་སྐྱེ་བོ་ཕྱིར་སྤངས་ཕ་མ་བྱས་པས་ཕྱག་རིང་ཞིང་མཛེས་པ་དང། གྲགས་དང་མཛའ་བ་ཤེས་སོགས་བྱེ་བ་
འདུམས་བར་བྱས་པ་དང་མཛའ་བ་དབྱེ་བར་མ་བྱས་པ་དང་གཞན་གྱི་གསང་ཚིག་བསྲུངས་པས་འདོམས་ཀྱི་སྦ་བ་སྦུབས་སུ་ནུབ་པ་དང། གདིང་བ་གྱ་ནོམ་པ་བྱིན་པས་ལྤགས་པའི་མདོག་གསལ་བ་དང། ཁང་བཟང་སོགས་བྱིན་པས་ལྤགས་པ་འཇམ་

[010A]༄༅། །པ་དང། འདུ་འཛི་དང་རྣམ་གཡེང་སོགས་སྤངས་པས་སྤུ་རེ་རེ་ནས་སྐྱེས་ཤིང་གཡས་ཕྱོགས་སུ་འཁྱིལ་བ་དང། བླ་མ་དང་ཕ་མ་སྐྱེ་བོ་གོང་མ་ཐམས་ཅད་གནས་ཇི་ལྟ་བ་བཞིན་དུ་བཀུར་བས་མཛོད་སྤུ་དང། གང་ཟག་
གཞན་ཁ་དྲག་གི་ཚིག་གིས་ཁྱད་དུ་མ་བསད་པས་རོ་སྟོད་སེང་གེ་འདྲ་བ་དང། གཞན་གྱིས་ལེགས་པར་སྨྲས་པའི་ཚིག་ལ་ཉན་ཏེ་དེ་བཞིན་དུ་བྱས་པས་དཔུང་འགོ་ཟླུམ་པ་དང། སྨན་དང་སྨན་པ་སོགས་བྱིན་བས་ཐལ་གོང་རྒྱས་པ་དང། ནད་པའི་
གཡོག་དང་རིམ་གྲོ་སོགས་བྱས་པས་རོ་བྲོ་བ་མཆོག་དང། ནགས་ཚལ་དང་ཀུན་དགའ་ར་བ་དང་སྐྱེད་ཚལ་སོགས་བྱས་ནས་གཞན་ཡང་དག་པར་ལེན་དུ་བཅུག་པས་ཆུ་ཞེང་གབ་པ་དང། གཙུག་ལག་ཁང་དང་ཁང་བཟང་སོགས་བྱིན་པས་དབུའི་
གཙུག་ཏོར་དང། ཚིག་འཇམ་པོ་དང་སྙན་ལ་མཉེན་པ་སོགས་གསུངས་པས་ལྗགས་རིང་བ་དང། སེམས་ཅན་རང་རང་གི་སྐད་དང་མཐུན་པར་དམ་པའི་ཆོས་གོ་བར་བྱས་པས་ཚངས་པའི་དབྱངས་དང། ཚིག་ཀྱལ་པ་སྤངས་པས་འགྲམ་པ་སེང་གེའི་
འདྲ་བ་དང། སྐྱེ་བོ་ཐམས་ཅད་ལ་བཀུར་བ་དང་བསྔགས་པ་སོགས་བྱས་པས་ཚེམས་དཀར་བ་དང། ལོག་འཚོ་ལྔ་སྤངས་པས་ཚེམས་མཉམ་པ་དང། བདེན་པའི་ཚིག་ཀུན་ཏུ་སྤྱད་པས་ཚེམས་ཐགས་བཟང་བ་དང། ཕྲ་མ་སྤངས་པས་ཚེམས་བཞི་
བཅུ་ཚང་བ་དང། སེམས་ཅན་ཐམས་ཅད་ལ་བུ་གཅིག་པ་ལྟར་བལྟས་པས་སྤྱན་མཐོན་མཐོང་དང། སེམས་ཅན་ལ་ཁོང་ཁྲོ་དང་ཆགས་པ་སོགས་མེད་པར་བལྟས་པས་ཁྱུ་མཆོག་གི་རྫིམ་ལྟ་བུ་རྣམས་འགྲུབ་པར་གསུངས་པ་ནི་ཡུམ་ཕར་མའི་རྗེས་

[010B] ཡུམ་གྱི་མདོར་འགྲེལ་པར་དངོས་སུམ་བསྡུས་པའི་རྒྱུ་མི་འདྲ་བ་གཞན་ཁ་ཤས་ཀྱང་འབྱུང་ལ། རྒྱུའི་དགེ་རྩ་དེ་རྣམས་གྲངས་མེད་གསུམ་གྱི་ཡུན་དུ་གོམས་དགོས་པ་ནི་ཐམས་ཅད་འདྲའོ། །རིན་ཆེན་འཕྲེང་བར་གསུངས་པའི་
མཚན་འགྲུབ་བྱེད་ཀྱི་རྒྱུ་རྣམས་ཀྱང་ཕལ་ཆེར་སྔ་མ་དག་དང་འདྲ་ཞིང། འཚོ་མེད་གསད་པ་ཐར་བྱས་པས། །སྐུ་མཛེས་དྲང་ཞིང་ཆེ་བ་དང། །ཚེ་རིང་སོར་མོ་རིང་པ་དང། །རྟིང་པ་ཡངས་པ་དག་ཏུ་འགྱུར། །ཞེས་གསད་བྱ་ཐར་བར་བྱས་པས་སྐུ་ཆེ་ཞིང་དྲང་
བ་སོགས་ཀྱི་མཚན་དང། ཚེ་རིང་པོར་འགྱུར་བ་དང། རིག་པ་དང་བཟོ་ལ་སོགས་པའི་ལས་གུས་པར་བྱིན་པ་དང་ལེན་པར་བྱས་པས་བྱིན་པ་ཨེ་ནེ་ཡ་ལྟ་བུ་དང། ཡིད་རྣོ་ཞིང་ཤེས་རབ་ཆེན་པོར་འགྱུར་བ་གསུངས་པ་སོགས་རྒྱུ་དེ་དག་ལས་མཚན་བཟང་
ལས་གཞན་པའི་འབྲས་བུ་འབྱུང་བ་འགའ་ཡང་ཞར་བྱུང་དུ་གསུངས་ལ། བྱང་སར་མཚན་གྱི་རྒྱུ་རྒྱས་པར་མཚན་གྱི་མདོ་ལས་གསུངས་པ་དྲངས་པ་ནི། ཚུལ་ཁྲིམས་དང། བརྟུལ་ཞུགས་དང། བཟོད་པ་དང། གཏོང་བ་རྣམས་ལ་ཤིན་ཏུ་གནས་
པས་ནི་ཞབས་ཤིན་ཏུ་གནས་པ་བརྙེས་སོ། །འགྲོ་བ་དང་འོང་བ་ལ་སོགས་པ་ཡོངས་སུ་གཡོ་བ་ལས་བརྟེན་ཏེ། ཕ་མ་ལ་བསྙེན་བཀུར་སྣ་ཚོགས་བྱས་པ་དང། རྣམ་པ་སྣ་ཚོགས་ཀྱིས་སེམས་ཅན་གནོད་པ་ལས་བསྲུངས་པས་ནི། ཕྱག་དང་ཞབས་
འཁོར་ལོའི་མཚན་དང་ལྡན་པ་བརྙེས་སོ། །གཞན་ལ་རྣམ་པར་འཚེ་བ་དང། མ་བྱིན་པར་ལེན་པ་སྤངས་པ་དང། བླ་མ་རྣམས་ལ་གུས་པར་སྨྲ་བ་དང། ཕྱག་འཚལ་བ་དང། མངོན་དུ་ལྡང་བ་དང། ཐལ་མོ་སྦྱོར་ཞིང་འདུད་པའི་ལས་བྱས་ཏེ་གཞན་

[011A]༄༅། །དག་གི་ཡིད་མགུ་བར་བྱས་པ་དང། དགའ་བའི་ལོངས་སྤྱོད་ཉམས་པར་མ་བྱས་པ་དང། ང་རྒྱལ་ངེས་པར་བཅོམ་པས་ནི། སྐྱེས་བུ་ཆེན་པོའི་མཚན་སོར་མོ་རིང་བ་བརྙེས་སོ། །ལས་གསུམ་པོ་གང་དག་གིས་སྐྱེས་བུ་
ཆེན་པོའི་མཚན་གསུམ་པོ་དེ་དག་བསྟན་པ་དེ་དག་ཐམས་ཅད་དག་གིས་ནི་ཞབས་ཀྱི་རྟིང་པ་ཡངས་པ་བརྙེས་ཏེ། དེ་ལ་མཚན་གསུམ་པོ་དེ་དག་བརྟེན་པའི་ཕྱིར་རོ། །བསྡུ་བའི་དངོས་པོ་བཞིས་བླ་མ་རྣམས་བསྡུས་པས་ནི། ཕྱག་དང་ཞབས་དྲ་
བས་འབྲེལ་བ་བརྙེས་སོ། །བླ་མ་རྣམས་ལ་སྣུམ་བཀུ་མཉེ་བ་དང། དྲིལ་བ་དང། ཁྲུས་དང། གོས་བྱིན་པས་ནི། ཕྱག་དང་ཞབས་འཇམ་ཞིང་གཞོན་ཤ་ཆགས་པ་བརྙེས་སོ། །དགེ་བའི་ཆོས་རྣམས་ལ་ཆོག་མི་ཤེས་ཤིང། དགེ་བའི་ཆོས་རྣམས་
གོང་ནས་གོང་དུ་སྤེལ་བས་ནི། ཞབས་འབར་འབུར་མེད་པ་བརྙེས་སོ། །ཇི་ལྟ་བ་བཞིན་དུ་ཆོས་བླངས་ཤིང་ཀུན་ཆུབ་པར་བྱས་ནས། གཞན་དག་ལ་བསྟན་པ་དང། གཞན་དག་གི་འཕྲིན་པ་ལེགས་པར་བྱས་པས་ནི། བྱིན་པ་རི་དྭགས་ཨེ་ནེ་ཡའི་
ལྟ་བུ་བརྙེས་སོ། །གོ་རིམ་བཞིན་དུ་ཆོས་ཡང་དག་པར་བསྟན་པས་ཚུལ་གནས་པར་བྱས་བ་དང། ལུས་དང་ངག་དང་ཡིད་ཀྱི་སྡིག་པའི་ལས་ལེགས་པར་བསྡམས་ཤིང་དེར་མི་གཞོལ་བ་དང། ནད་པ་རྣམས་ལ་ནད་གཡོག་བྱས་ཤིང་སྨན་བྱིན་
པ་དང། ནད་ཀྱིས་ཐེབས་པ་གསོ་བ་དང། ཟས་ཀྱི་ཚོད་ཤེས་པ་དང། འདོད་པ་རྣམས་ལ་མི་གཞོལ་བས་ནི། སྐུ་མ་བཏུད་པ་བརྙེས་སོ། །གཞན་དག་གིས་སྤངས་པའི་སེམས་ཅན་རྣམས་ཆོས་བཞིན་དུ་མཐུན་པར་བསྡུས་པ་དང། ངོ་ཚ་དང་

[011B] གོས་བྱིན་པས་ནི་འདོམས་ཀྱི་སྦ་བ་སྦུབས་སུ་ནུབ་པ་བརྙེས་སོ། །བདག་ཉིད་ཀྱི་ལུས་དང་ངག་དང་ཡིད་བསྡམས་པ་དང། བླང་བ་དང་ཁ་ཟས་ཀྱི་ཚོད་ཤེས་པ་དང། ནད་པ་རྣམས་ལ་སྨན་བྱིན་ཏེ་
ལས་ཡང་བ་དང། བླང་བ་དང། འོངས་སྤྱོད་མ་འོས་པ་ལ་མ་འཇུག་པ་དང། ཁམས་མ་སྙོམས་པ་མཐུན་པར་བྱས་པས་ནི་ཤིང་ནྱ་གྲོ་དྷ་ལྟར་ཆུ་ཞེང་གབ་པ་བརྙེས་སོ། །ལས་གང་གིས་ཞབས་ལོང་བུའི་ཚིགས་འབར་འབུར་མེད་པ་
བརྙེས་པ་དེ་ཉིད་ཀྱིས་ནི། སྐུའི་སྤུ་གྱེན་དུ་ཕོགས་པ་བརྙེས་སོ། །བདག་ཉིད་ཀྱིས་དགེ་བ་སྤྱད་པ་དང། མཁས་པ་དང་ཤེས་པ་ལ་བསྟན་པ་དང། ཆ་ཕྲ་བའི་དོན་ལ་སེམས་པ་དང། བླ་མ་རྣམས་ཀྱི་གནས་ཀྱི་དོར་བྱས་པ་དང། མཉེ་ཞིང་དྲིལ་
བ་དང། ཁྲུས་བྱས་ཏེ་གཅིག་པུ་གནས་པ་དང། བཤེས་གཉེན་གཅིག་ལ་བསྟེན་པ་དང། ཆ་ཕྲ་བའི་དོན་ལ་འཇོག་པ་དང། རྩྭ་དང་ལོ་མ་ལ་སོགས་པའི་ཉལ་ཉིལ་བསལ་བ་དང། གློ་བུར་གྱི་དྲི་མ་བསལ་བས་ནི་སྤུ་རེ་རེ་ནས་སྐྱེ་ཞིང་
གཡས་སུ་འཁྱིལ་བ་བརྙེས་སོ། །ཡིད་དུ་འོང་ཞིང་དགའ་བར་བྱེད་པའི་ཟས་དང་སྐོམ་དང་གོས་དང་རྒྱན་ལ་སོགས་པ་ལུས་ཀྱི་ཡོ་བྱད་བྱིན་པ་དང། ཁྲོ་བ་མེད་པས་ན་སྐུ་མདོག་གསེར་འདྲ་ཞིང་འོད་འདོམ་གང་དང་ལྡན་པ་བརྙེས་སོ། །ལས་
གང་གིས་སྤུ་རེ་རེ་ནས་སྐྱེ་ཞིང་གཡས་སུ་འཁྱིལ་བ་བསྟན་པ་དེ་ཉིད་ཀྱིས་ནི་ལྤགས་པ་སྲབ་ཅིང་འཇམ་པ་བརྙེས་པ་རིག་པར་བྱའོ། །ཟས་དང་སྐོམ་མང་པོ་གྱ་ནོམ་པ་ཕལ་པོ་ཆེས་སྐྱེ་བོའི་ཚོགས་མང་བོ་ཚིམ་པར་བྱས་པས་ནི། སྐུའི་བདུན་

[012A]༄༅། །མཐོ་བ་བརྙེས་སོ། །སེམས་ཅན་རྣམས་ཀྱི་ཆོས་ཀྱི་བྱ་བ་བྱང་ངོ་ཅོག་ལ་གཙོ་བོར་གནས་པ་དང། །ང་རྒྱལ་མི་བྱེད་པ་དང། བརླང་བར་མི་བྱེད་པ་དང། སེམས་ཅན་རྣམས་གནོད་པ་ལས་ནི་བཟློག་ཡན་པ་ལ་
ནི་བཙུན་དེ་སེམས་ཅན་གྱི་དོན་དག་ལ་སེང་གེ་བཞིན་ཏུ་བརྟུལ་བའི་ངང་ཚུལ་ཅན་ཡིན་པས་ནི། རོ་སྟོང་སེང་གེའི་འདྲ་བ་བརྙེས་སོ། །ལས་དེ་ཁོ་ནས་ནི་དཔུང་འགོ་ལེགས་པར་གྲུབ་པ་དང། ཐལ་གོང་རྒྱས་པ་བརྙེས་པར་རིག་པར་བྱའོ། །ལས་གང་གིས་
སོར་མོ་རིང་བ་བརྙེས་པ་དེ་ཉིད་ཀྱིས་ནི། སྐུ་ཆེ་ཞིང་དྲང་བ་བརྙེས་སོ། །མཛའ་བཤེས་འབྱེད་པའི་ཕྲ་མའི་ཚིག་ནི་སྤངས། སེམས་ཅན་མི་མཐུན་པ་རྣམས་བར་བྱས་པས་ནི། ཚེམས་བཞི་བཅུ་དང། མཉམ་པ་དང། ཐགས་བཟང་བ་
བརྙེས་སོ། །འདོད་པ་ན་སྤྱོད་པའི་བྱམས་པ་བསྒོམས་པ་དང། ཆོས་ཀྱི་དོན་སེམས་པས་ནི་ཚེམས་ཤིན་ཏུ་དཀར་བ་བརྙེས་སོ། །སེམས་ཅན་འདོད་པ་རྣམས་ལ་ཅི་འདོད་པའི་ནོར་ལེགས་པར་བཏང་བས་ནི། འགྲམ་པ་སེང་གེའི་ལྟ་བུ་བརྙེས་སོ། །སེམས་
ཅན་རྣམས་བདག་གི་བུ་བཞིན་དུ་ལེགས་པར་བསྲུངས་པ་དང། དད་པ་དང་ལྡན་པ་དང། སྙིང་བརྩེ་བ་དང་ལྡན་པ་དང། སྨན་བྱིན་པ་དང། དང་བས་ནི་རོ་བྲོ་བའི་མཆོག་མཁྱེན་པ་བརྙེས་སོ། །ཆོས་ཀྱི་བཅུད་བྱིན་པ་དང། ཆོས་ཀྱི་བཅུད་ཀྱི་རོ་མྱངས་
པ་དང། རོ་ཉམས་པ་བཅོས་པ་དང། སྲོག་གཅོད་པ་སྤོང་བ་ལ་སོགས་པ་བསླབ་པའི་གཞི་ལྔ་པོ་རྣམས་བདག་ཉིད་ཀྱིས་ཀྱང་ཡང་དག་པར་བླངས་ཏེ་ལེགས་པར་བསྲུངས་ཤིང། གཞན་དག་ཀྱང་དེ་དག་ལ་ཡང་དག་པར་བཙུད་པ་དང་

[012B] ཆོས་ཡང་དག་པར་བླང་པ་ཆེན་པོ་ལ་ཞུགས་པས་ནི། དབུ་གཙུག་ཏོར་དང་ལྡན་པ་དང། ལྗགས་རིང་ཞིང་སྲབ་པ་བརྙེས་སོ། །བདེན་པར་སྨྲས་པ་དང། སྙན་པར་སྨྲས་པ་དང། དུས་སུ་སྨྲས་པ་དང། ཆོས་སྨྲས་པས་ནི་
ཚངས་པའི་དབྱངས་བརྙེས་སོ། །སེམས་ཅན་མཐའ་དག་ལ་ཕ་མ་བཞིན་དུ་བྱམས་པའི་སེམས་ཀྱིས་སྙིང་བརྩེ་བས་ནི་སྤྱན་མཐོན་མཐིང་དང། རྫིམ་པའི་ལྟ་བུ་བརྙེས་སོ། །ཡོན་ཏན་ཅན་རྣམས་ཀྱི་བདེན་པའི་བསྔགས་པ་བསྡོད་ཅིང་བསྐྲགས་པས་ནི་
སྨིན་མཚམས་ཀྱི་མཛོད་སྲུ་དུང་གི་མདོག་ལྟར་དཀར་བ་གཡས་སུ་འཁྱིལ་པ་བརྙེས་སོ། །ཞེས་འབྱུང་ཞིང། མཚན་སུམ་ཅུ་རྩ་གཉིས་པོ་ཐམས་ཅད་ཀྱང་གཙོ་བོར་ཚུལ་ཁྲིམས་ཀྱི་རྒྱུས་ཐོབ་པར་གསུངས་སོ། །མདོ་སྡེ་བསྐལ་བཟང་ལས། འཁོར་ལོའི་མཚན་
གྱི་ཆ་ཤས་ཕྱག་ཞབས་ལ་འཁོར་ལོས་སྤྲས་པ་དང། རྩིབས་ཕན་ཚུན་མ་འདྲེས་པ་དང། འདོད་ཆགས་ཀྱི་དབང་གིས་མི་གོས་པ་དང། བུམ་པ་དང་གཡུང་དྲུང་སོགས་བཀྲ་ཤིས་པའི་མཚན་མས་བརྒྱན་པ་དང། འཁོར་ལོ་འོད་འགྱེད་པ་དང། འོད་
སྣ་ཚོགས་གཏོང་བ་དྲུག་དང། ཞབས་མཐིལ་མཉམ་པའི་ཆར་གཏོགས་ཞབས་འདེགས་འཇོག་མཉམ་པ་དང། བདེ་པར་གནས་པ་དང། གཞན་གྱིས་ཉམས་པར་བྱར་མི་ནུས་པ་དང། འཁྲུལ་བ་མེད་པར་གནས་པ་དང། ཞབས་རེག་པས་
སེམས་ཅན་བདེ་བར་བྱེད་པ་དང། གོ་ཆས་ཇི་ལྟར་འདོད་པ་བཞིན་སྐྱེ་བར་འགྱུར་བ་དྲུག་དང། མཛོད་སྤུའི་ཁ་དོག་དཀར་བ་དང། གཡས་སུ་འཁྱིལ་བ་དང། སྤ་ཞིང་ཟིལ་གྱིས་མི་གནོན་པ་དང། རིང་བར་གནས་པ་དང། ཤིན་ཏུ་འཁྱིལ་ཞིང་ལེགས་

[013A]༄༅། །པར་གནས་པ་དང། འོད་མཐའ་ཡས་པས་ཁྱབ་པ་རྣམས་རིམ་བཞིན་སྦྱིན་སོགས་ཕར་ཕྱིན་དྲུག་གི་འབྲས་བུར་གསུངས་པ་སོགས་མཚན་རེ་རེ་ལའང་ཕར་ཕྱིན་དྲུག་ལས་བྱུང་བའི་ཁྱད་པར་དྲུག་ལྡན་དུ་
གསུངས་ཏེ་རྒྱས་པ་མདོ་ཉིད་ལས་ཤེས་པར་བྱའོ། །མཚན་བཟང་རྣམས་འགྲུབ་པའི་རྒྱུ་ཚོགས་ཀྱི་ཚད་ནི། རིན་ཆེན་ཕྲེང་བ་ལས། རང་སངས་རྒྱས་ཀུན་ལས་བྱུང་དང། །སློབ་དང་མི་སློབ་པས་བྱུང་དང། །འཇིག་རྟེན་མ་ལུས་ཀུན་བསོད་
ནམས༑ ༑འཇིག་རྟེན་བཞིན་དུ་དཔག་མེད་གང། །དེ་ཙམ་བཅུར་ནི་བསྒྲེས་པ་ཡིས། །བ་སྤུའི་བུ་ག་གཅིག་འགྲུབ་སྟེ། །སངས་རྒྱས་བ་སྤུའི་བུ་ག་ནི། །ཐམས་ཅད་དེ་དང་འདྲ་བར་འགྱུར། །བ་སྤུའི་བུ་ག་ཐམས་ཅད་ནི། །སྐྱེད་པར་བྱེད་
པའི་བསོད་ནམས་གང། །དེ་དག་བརྒྱར་ནི་བསྒྱུར་བ་ཡིས། །དཔེ་བྱད་བཟང་པོ་གཅིག་ཏུ་བཞེད། །བསོད་ནམས་དེ་སྙེད་དེ་སྙེད་ཀྱིས། །རྒྱལ་པོ་དཔེ་བྱད་བཟང་པོ་ནི། །གཅིག་མཐར་ཕྱིན་ཏེ་དེ་ལྟ་བུར། །བརྒྱད་ཅུའི་བར་དུ་འབྱུང་བར་
འགྱུར༑ ༑དཔེ་བྱད་བཟང་པོ་བརྒྱད་ཅུ་དག་འགྲུབ་པའི་བསོད་ནམས་ཚོགས་གང་ཡིན། །དེ་དག་བརྒྱར་ནི་བསྒྱུར་བ་ཡིས། །སྐྱེས་བུ་ཆེན་པོའི་མཚན་གཅིག་གོ་མཚན་ནི་སུམ་ཅུ་འགྲུབ་པའི་རྒྱུ། །བསོད་ནམས་རྒྱ་ཆེན་གང་ཡིན་པ། །དེ་
དག་སྟོང་དུ་བསྒྱུར་བ་ཡིས། །ཟླ་བ་ཉ་འདྲའི་མཛོད་སྤུའོ། །མཛོད་སྤུ་ཡི་ནི་བསོད་ནམས་དག་སྟོང་ཕྲག་བརྒྱ་ནི་བསྡོམས་པ་ཡིས། །སྤྱི་གཙུག་ལྟར་ནི་མི་སྣང་བ། །སྐྱོབ་པའི་གཙུག་ཏོར་སྐྱེད་པར་བྱེད། །གཙུག་ཏོར་བསོད་ནམས་བྱེ་བ་དག་

[013B] །གྲངས་མེད་རྒྱ་ཆེན་བཅུ་པོ་དག་སངས་རྒྱས་གསུང་གི་སྒྲ་དབྱངས་ནི། །ཡན་ལག་དྲུག་ཅུ་བསྐྱེད་པའི་མཆོག་ཅེས་རང་སངས་རྒྱས་དང་ཉན་ཐོས་སློབ་མི་སློབ་རྒྱུ་གང་ལས་བྱུང་བའི་བསོད་ནམས་དང། འཇིག་
རྟེན་པ་ཐམས་ཅད་ཀྱི་བདེ་འགྲོ་སྐྱེད་པའི་བསོད་ནམས་གང་ཡོད་པ་དེ་བཅུ་འགྱུར་གྱིས་སངས་རྒྱས་ཀྱི་བ་སྤུའི་བུ་ག་གཅིག་དང། བ་སྤུའི་བུ་ག་ཐམས་ཅད་འགྲུབ་བྱེད་ཀྱི་བསོད་ནམས་བརྒྱ་འགྱུར་གྱིས་དཔེ་བྱད་བཟང་པོ་གཅིག་དང། དཔེ་
བྱད་ཐམས་ཅད་འགྲུབ་བྱེད་ཀྱི་བསོད་ནམས་བརྒྱ་འགྱུར་གྱིས་མཚན་གཅིག་འགྲུབ་ཅིང། མཚན་སུམ་ཅུ་པོ་གཞན་རྣམས་འགྲུབ་བྱེད་ཀྱི་བསོད་ནམས་སྟོང་འགྱུར་གྱིས་མཛོད་སྤུ་དང། མཛོད་སྤུ་འགྲུབ་བྱེད་ཀྱི་བསོད་ནམས་འབུམ་
འགྱུར་གྱིས་གཙུག་ཏོར་ལྟར་མི་མངོན་པ་འགྲུབ་པར་བྱེད་ལ། གཙུག་ཏོར་འགྲུབ་པའི་བསོད་ནམས་བྱེ་བ་འབུམ་ཕྲག་བརྒྱ་འགྱུར་དུ་བསྒྲེས་པའི་བསོད་ནམས་གྲངས་མེད་པ་བཅུས་ཡན་ལག་དྲུག་ཅུ་དང་ལྡན་པའི་གསུང་དབྱངས་འགྲུབ་
པར་གསུངས་པ་གདུལ་བྱའི་བློ་དོར་ཚད་བཟུང་བའམ་མཚོན་པ་ཙམ་སྟེ་མདོར་ན་བསྐལ་བ་གྲངས་མེད་པ་གསུམ་གྱི་བར་ཤེས་རབ་དང་ཟུང་དུ་འབྲེལ་བའི་བསོད་ནམས་ཀྱི་ཚོགས་གོམས་པར་བྱས་པའི་གཙོ་བོའི་ལག་རྗེས་ལ་གཟུགས་སྐུ་
འགྲུབ་ཅིང། གཟུགས་སྐུ་འགྲུབ་བྱེད་ཀྱི་རྒྱུ་གང་ཡིན་པ་དེ་རྣམས་མཚན་དཔེའི་རྒྱུ་ཡིན་པས་དེ་ལ་འདི་ཙམ་མོ་ཞེས་ཚད་བཟུང་དུ་མེད་པ་ཡིན་ནོ། །དེ་ལྟར་ཡང་བྱངས་ལས། བྱང་ཆུབ་ཀྱི་ཚོགས་ཐམས་ཅད་ནི་བྱེ་བྲག་མེད་པར་མཚོན་

[014A]༄༅། །དང་དཔེ་བྱད་བཟང་པོ་ཐམས་ཅད་འགྲུབ་པར་བྱེད་པ་ཡིན་ནོ་ཞེས་གསུངས་ལ། ཚོགས་ཐམས་ཅད་མཚན་དཔེ་ཐམས་ཅད་ཀྱི་རྒྱུ་ཡིན་ན་མཚན་སོ་སོ་ལ་རྒྱུ་སོ་སོར་བཤད་པ་དེ་དག་དང་མི་འགལ་ལམ་
སྙམ་ན་དེ་ལྟར་གསུངས་པ་ནི་མཚན་དཔེ་རང་རང་གི་རྒྱུའི་གཙོ་བོ་ཡིན་པ་དང་རྒྱུ་དགེ་བ་མི་འདྲ་བ་དུ་མ་ལ་འབྲས་བུའི་ཕན་ཡོན་སོ་སོར་གསུངས་པས་ཕན་ཡོན་དེ་རྣམས་འདོད་ནས་རྒྱུ་སྣ་ཚོགས་ལ་འཇུག་པའི་ཕྱིར་དུ་ཡིན་པས་འགལ་བ་མེད་དོ། །
རིན་ཆེན་ཕྲེང་བ་ལས། འཁོར་ལོས་སྒྱུར་བ་ཐམས་ཅད་ལ། །འདི་དག་ཡོད་པར་འདོད་མོད་ཀྱི། །དག་དང་མཛེས་དང་གསལ་བ་ནི། །སངས་རྒྱས་རྣམས་ཀྱི་ཆར་མི་ཕོད། །ཅེས་གསུངས་པ་ལྟར་འཁོར་ལོས་སྒྱུར་བ་དང། བྱང་ཆུབ་སེམས་
དཔའ་སོགས་ལ་མཚན་དཔེ་ཡོད་མོད་ཀྱང། དེ་དག་འོལ་སྤྱི་ཙམ་ཡིན་ལ། སངས་རྒྱས་ཀྱི་མཚན་དཔེ་ནི་མི་མཐུན་ཕྱོགས་ཀྱི་དྲི་མ་མེད་པས་དག་པ་དང། ཡིད་དུ་འོང་བས་མཛེས་པ་དང། སྒྲིབ་བྱེད་མེད་ཅིང་ཆ་ཐམས་ཅད་ཀྱི་ཐམས་ཅད་
ཡོངས་སུ་རྫོགས་པ་ལ་མཚན་དཔེ་གཞན་གྱིས་འགྲན་པར་མི་ནུས་པས་དེ་དག་དང་རྒྱལ་བའི་མཚན་དཔེ་གཉིས་ལ་ཉི་མ་དང་མེ་ཁྱེར་གྱི་ཚོད་ཙམ་དུ་ཁྱད་ཞུགས་པར་གསུངས་ལ། རྒྱུ་ལའང་འཁོར་བསྒྱུར་གྱི་མཚན་དཔེ་ནི། སངས་རྒྱས་ལ་
སེམས་དང་པ་གཅིག་ཙམ་ལས་ཀྱང་འབྱུང་ཞིང། སངས་རྒྱས་ཀྱི་མཚན་དཔེ་ལྟ་ཞོག་བ་སྤུའི་ཁུང་བུ་གཅིག་ཀྱང་འཁོར་བསྒྱུར་གྱི་མཚན་དཔེ་འགྲུབ་བྱེད་ཀྱི་བསོད་ནམས་བསྐལ་བ་བྱེ་བ་བརྒྱ་ཕྲག་ཏུ་གོམས་པས་ཀྱང་བསྐྱེད་ནུས་པ་

[014B] །ས་བརྒྱད་པ་ནས་ཡིད་ཀྱི་རང་བཞིན་ཀྱི་ལུས་མཚན་དཔེས་བརྒྱན་པ་དང་དམ་ཤུགས་ཀྱིས་འགྲུབ་ཅིང། དེ་ཉིད་ཀྱི་རྒྱུན་དང་ལྡན་པའི་བྱང་སེམས་རྒྱུན་མཐའ་པས་རྡོ་རྗེ་ལྟ་བུའི་ཏིང་ངེ་འཛིན་ལ་མཉམ་པར་གཞག་པའི་
མཉམ་གཞག་དེའི་སྐད་ཅིག་གཉིས་པར་ཆོས་ཐམས་ཅད་མངོན་སུམ་དུ་གཟིགས་པའི་རྣམ་མཁྱེན་སྐད་ཅིག་དང་པོ་མངོན་དུ་བྱས་པ་དང་དུས་མཉམ་དུ་རྒྱུན་མཐའ་པའི་ཡིད་ལུས་མཚན་དཔེས་བརྒྱན་པས་ཉེར་ལེན་བྱས་ནས་ལོངས་སྤྲུལ་གྱི་སྐུ་མཚན་
དཔེས་བརྒྱན་པ་དེ་ཉིད་འགྲུབ་ལ། བྱང་སེམས་ཀྱི་མཚན་དཔེ་ནི་ས་དང་པོ་ནས་རྣམ་སྨིན་ལྟར་འབད་མེད་དུ་ཐོབ་པར་བྱངས་ལས་གསུངས་སོ། །མཚན་དཔེ་འདི་དག་ལ་ཅིའི་ཕྱིར་མཚན་དང་དཔེ་བྱད་ཅེས་བྱ་ཞེ་ན། རང་གང་ལ་ལྡན་པའི་གང་ཟག་སྐྱེས་བུ་
ཆེན་པོར་མཚོན་པར་བྱེད་པའི་མཚན་ཉིད་ལྟ་བུ་ཡིན་པས་ན་མཚན་དང་སེན་མོ་ཟངས་ཀྱི་མདོག་ཅན་དེ་ནང་དུ་འདུ་བྱེད་ཐམས་ཅད་ལ་ཆགས་པ་དང་བྲལ་བའི་ཡོན་ཏན་དེ་ཉིད་གཞན་ལ་གོ་བར་བྱེད་པའི་ཕྱིའི་དཔེ་ལྟ་བུ་ཡིན་པས་སམ། ཕ་རོལ་ལ་སྐུའི་མཛེས་
པ་བསྐྱེད་པའམ་སྟོན་བྱེད་ཡིན་པས་ན་དཔེ་བྱད་ཅེས་བྱ་སྟེ་དེས་གཞན་རྣམས་ཀྱང་ཤེས་པར་བྱ་ལ། འདིར་དངོས་སུ་ཐོན་པའི་དཔེ་བྱད་རྣམས་ཀྱིས་དོན་གང་གོ་བར་བྱེད་པ་ནི་རང་རང་གི་ཐད་ཀར་བསྟན་པར་བྱའོ། །གཉིས་པ་ལ་གཉིས། སྐུ་སྤྱིའི་ཡོན་
ཏན་བཤད་པ་དང། ཡན་ལག་དང་ཉིད་ལག་སོགས་ཆ་ཤས་ཀྱི་ཡོན་ཏན་བཤད་པའོ། །དང་པོ་ནི། རྗེ་བཙུན་མཁྱེན་པའི་གཏེར་ཁྱོད་ཀྱི་སྐུ་ནི་གཞན་ལས་ཁྲུ་བདུན་ཙམ་གྱིས་འཕགས་པས་རི་དབང་ཇི་བཞིན་མཐོ་ཞིང་ཡ་ཡོ་མེད་པའི་

[015A]༄༅། །ཀྱིར་དྲང་ལ་ཕྱག་འདོམ་གྱི་རྩེ་མོ་ཕན་ཚུན་གྱི་བར་ལ་ཇི་ཙམ་ཡོད་པའི་ཚད་དེ་དང་ཞབས་ནས་སྤྱི་གཙུག་གི་བར་གྱི་ཚད་གཉིས་མཉམ་པས་ཤིང་ནྱ་གྲོ་དཧའི་ལྗོན་པ་དར་བ་ལྟར་རྒྱས་པའི་ཆུ་ཞེང་གབ་པ་དང། འདི་ལ་སློབ་
དཔོན་ཨ་བྷྱཱ་ཀ་རའི་ཐུབ་པ་དགོངས་རྒྱན་དུ། ནྱག་ནི་དམའ་བ་སྟེ་སྐུ་སྨད། རོ་དྷ་ནི་མཉམ་པ་སྟེ་ལྟེ་བ་ནས་བཟུང་ནས་སྐུ་སྨད་དང་སྐུ་སྟོད་ཚད་མཉམ་པའོ་ཞེས་དང། ཡང་ན་འདོམ་ནི་ནྱ་གྲོ་དྷ་སྟེ་ཞེས་སྡར་ལྟར་ཡང་བཤད་དོ་ཞེས་བཤད་ཚུལ་གཉིས་ལེགས་
བཤད་གསེར་གྱི་འཕྲེང་བར་གསུངས་པའི་ཕྱི་མ་འདིར་བཀོད་པ་ལྟར་རོ། །ལེགས་པར་སྦྱངས་པའི་བཅོ་མའི་གསེར་ལྟར་རྡུལ་དང་དྲི་མས་དག་ཅིང་ཁ་དོག་གསལ་བ་ཡི་པགས་པའི་མདོག་ནི་ལེགས་ཤིང། ལྤགས་པ་སྲབ་ལ་རེག་བྱ་ཤིན་ཏུ་འཇམ་པ་དང་ལྡན་
པ་ཉིད་དོ། །གཉིས་པ་ལ་བཞི། མགྲིན་པ་ཡན་ཆད་ཀྱི་ཡོན་ཏན་བཤད་པ་དང། སྐུའི་སྟོད་ཀྱི་ཆའི་ཡོན་ཏན་བཤད་པ་དང། དེ་དང་འབྲེལ་བའི་ཕྱག་མཚན་རྒྱན་ལ་སོགས་པ་བཤད་པ་དང། བ་སྤུ་དང་སྐུའི་སྨད་ཀྱི་ཡོན་ཏན་གདན་དང་བཅས་པ་
བཤད་པའོ། །དང་པོ་ནི། རྒྱལ་མཚན་གྱི་རྩེ་མོར་ཏོག་གིས་མཛེས་པ་ལྟར། གཙུག་ཏོར་རམ་སྟེང་ཕྱོགས་སུ་མཐའ་དང་མུ་མེད་པར་འཕགས་པས་བལྟར་མི་མངོན་པའི་སྤྱི་གཙུག་གི་གནས་སུ་ནི་བསྟན་པ་མཐར་འཛིན་གྱི་རྩུབ་བག་མེད་པའི་བློ་
འཇམ་པོས་ཤེས་པར་བྱ་བ་ཡིན་པ་དེ་ཉིད་གཞན་ལ་གོ་བར་བྱེད་པའི་དཔེ་བྱད་དྲི་ཞིམ་དང་ལྡན་པའི་དབུ་སྐྲ་རིང་པོ་འཇམ་པ་དང། ཡུལ་ལ་དགའ་བའི་སྲེད་པ་ཐམས་ཅད་ལྡོག་པ་གོ་བྱེད་ཀྱི་དཔེ་བྱད་རིན་ཆེན་མཐོན་མཐིང་ངམ་བུང་བ་ལྟར་གནག་ལ་

[015B]
འབྱང་བ་སྟེ་ཡོ་བས་མཛེས་པ་དང། ལྷ་དང་མིའི་རིན་པོ་ཆེ་ལས་ཁྱད་པར་དུ་འཕགས་པ་འཇིག་རྟེན་ལས་འདས་པའི་དགེ་རྩ་ལས་བྱུང་བའི་རིན་ཆེན་དབུ་རྒྱན་གྱི་རྩེ་ཕྲན་རྣམས་ཀྱིས་གང་ལ་མཛེས་པར་བྱས་པའི་གནས་སྨོན་ལམ་ཡོངས་སུ་རྫོགས་པར་
བྱས་པས་དབྱིབས་ལེགས་པའི་གདུགས་བཞིན་དུ་ཀུན་ནས་རྒྱས་པའི་དབུ་ལ་ལྟ་བ་ངན་པས་གཞན་དུ་མི་འགྱུར་བ་གོ་བྱེད་ཀྱི་དཔེ་བྱད་སྐྲ་མཚམས་མཐོ་པ་ལེགས་པར་དོད་པའམ་བྱེད་པ་ཡི་དཔྲལ་བའི་དབྱེས་ནི། སྨྲ་བ་ངན་པ་ཐམས་ཅད་འཇོམས་
པར་མཛད་པས་ཟླ་བ་རྒྱས་པ་བཞིན་དུ་ཁྱོན་ཆེ་བ་དང་ཀུན་ད་དང་དུང་དང་པདྨའི་རྩ་བ་ལྟར་དཀར་ཞིང་འོད་འཕྲོ་བས་གསལ་ལ་འཇམ་པ་དང་མཉེན་པ་དང་དྲངས་ན་ཁྲུ་གསུམ་ལ་སོགས་པའི་ཚད་དུ་འབྱུང་ཞིང། བཏང་ན་གཡས་ཕྱོགས་སུ་འཁྱིལ་
ལེགས་པའི་རི་མོ་ཅན་སྤུ་རྩེ་གྱེན་དུ་ཕྱོགས་ནས་གནས་པ་ཤིན་ཏུ་དག་པའི་དངུལ་གྱི་འབུར་དོད་པ་དང་འདྲ་བ་ཡི་དྲི་མ་མེད་པའི་མཛོད་སྤུ་སྐྱུ་རུ་རའི་འབྲུ་ཚད་ཙམ་སྨིན་མའི་དབུས་དྲང་ཐད་ན་མཛེས་པ་དང། བདོག་ཤིན་ཏུ་གནག་ཅིང་ཅུང་ཟད་གུག་
པ་ཡི་དབྱིབས་དང་ལྡན་པའི་སྨིན་མ་ནི་དཀའ་ཐུབ་ཀྱི་གདུང་བ་མེད་པར་འཇམ་པོའི་ཆོས་ཀྱིས་འདུལ་བ་ལ་མཁས་པ་དང། ཐུགས་རྒྱུད་དགེ་བས་བརླན་པ་དང། ཉོན་མོངས་ཕྱོགས་ཀྱི་སྐྱོན་གཟིགས་པ་དང། འགྲོ་བ་རྣམས་ལ་མ་འོངས་པ་ན་ཅིར་

[016A]༄༅། །འགྱུར་གྱི་ཕྱི་རྗེས་ལ་གཟིགས་པ་བཞི་དང་ལྡན་པས་འཇམ་པ་དང་སྣུམ་པ་དང་སྤུ་རིང་ཐུང་མེད་པར་མཉམ་པ་དང། སྨིན་མའི་ཚུགས་རིང་པོ་ཅན་དང། སེམས་ཅན་མཐའ་ཡས་པ་འཁོར་བའི་གནས་
ལས་དྲང་བར་མཛད་པས་རྫིམ་སྟུག་པའམ་འཐུག་ཅིང་འཇམ་ལ། རྫི་མའི་སྤུ་རྣམས་ལེགས་པར་གཞོལ་ཞིང་མ་འདྲེས་པར་ཐད་ཀ་ཐད་ཀར་རིམ་བཞིན་གནས་པས་བསྒྲིགས་ལེགས་པ་དཔེར་ན་ཁྱུ་མཆོག་གི་བཞིན་དུ་རྫིམ་ཡིད་དུ་འོང་བ་དང་
ཨུཏྤལ་མཐིང་གའི་འདབ་མའི་ཁ་དོག་དང་དབྱིབས་ཇི་བཞིན་དུ་སྤྱན་གྱི་དབུས་ཁ་དོག་མཐོན་མཐིང་གིས་མཛེས་ཤིང་སྤྱན་དཀྱུས་རིང་པོའི་དབྱིབས་ཅན་ཅུང་ཟད་ཟུམ་པ་ཡི་ཤིན་ཏུ་ཞི་བའི་གཟིགས་སྟངས་ཅན་དང། འདི་ལ་དཔེ་འགར་ཟུམ་པ་
དང་འགའ་ཞིག་ཏུ་ཟླུམ་པ་ཞེས་བྱུང་བའི་སྔ་མ་དག་པ་འདྲའོ། །འགྲོ་བ་ཐམས་ཅད་ཀྱིས་བསྟོད་བསམ་གུ་པར་བྱེད་པའི་འོས་ཉིད་ཡིན་པས་ན་སྤྱན་དཀར་ནག་གི་ཆ་རྣམས་མ་འདྲེས་པས་འབྱེས་ཤིང་མཛེས་པ་ནི་འདམ་ལས་སྐྱེས་པའི་པདྨ་འདབ་
མ་ཀུན་ནས་རངས་པ་སྟེ་ཡོངས་སུ་རྫོགས་པར་བྱེ་བ་བཞིན་ནོ། །རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་ཉིད་རྟོགས་པས་རིམ་པར་ཇེ་མཐོར་སོང་བས་འཚམས་ཤིང། གཟེངས་ཀུན་ཏུ་མཐོ་བའི་ཤངས་དང། འཇིག་རྟེན་ཐམས་ཅད་
གཟུགས་བརྙན་དང་འདྲ་བར་རྟོགས་པས་བིམྤ་སྟེ་གཟུགས་བརྙན་ཅན་ཞེས་བྱ་བ་ཕལ་སྐད་དུ་ཀནྡུར་ཟེར་བའི་ཤིང་འབྲས་ལྟར་དམར་ལ་གཟུགས་ཀྱི་གཟུགས་བརྙན་འཆར་བའི་དྭངས་གསལ་ཡིད་དུ་འོང་བའི་མཆུ་སྒྲོས་ཅན། མདོག་དཀར་ཞིང་ཚད་

[016B] ཡས་མས་སུ་ཉི་ཤུ་ཉི་ཤུ་ཡོད་པས་གྲངས་བཞི་བཅུ་ཐམ་པ་ཚང་བའི་ཚེམས་མངའ་ལ། འགྲམ་པ་མེ་ལོང་གི་དཀྱིལ་ལྟར་ཟླུམ་ཞིང་རྒྱས་པ་རི་དྭགས་ཀྱི་རྒྱལ་པོ་སེང་གེའི་
བཞིན་དང། འཐད་པ་དང་ལྡན་པའི་ཡོན་ཏན་མང་པོ་སྟོན་པ་དང། གདུལ་བྱ་ཐམས་ཅད་ཚིག་འཇམ་པོས་འདུལ་བར་མཛད་པས་སྲབ་པ་དང་མཉེན་པའི་ཁྱད་པར་གཉིས་དང་ལྡན་ལ། རོ་མི་ཞིམ་པའི་ཁ་ཟས་ཅི་ཡིན་ན་ཡང་ཞལ་ཟས་རོ་བརྒྱ་པ་ལྟ་བུའི་
རོ་བྲོ་བ་མཆོག་མྱང་པའི་ལྗགས་ཤིན་ཏུ་རིང་བ་ཉིད་ཀྱིས་ནི་སྙན་གྱི་བུ་ག་དང་སྐྲ་མཚམས་ཀྱི་བར་ཞལ་གྱི་དཀྱིལ་འཁོར་ཀུན་ཏུ་ཁེབས་པར་མཛད་ནུས་པ་ཁ་དོག་ཨུཏྤལ་དམར་པོ་ལྟར་ཡིད་དུ་འོང་བ་དང་ལྡན་ནོ། །འདོད་ཆགས་ལ་སོགས་པའི་ཉོན་མོངས་པ་ལས་
རྒྱལ་བས་སྙན་ཤལ་བཟང་པོ་ཕན་ཚུན་མཉམ་པར་རིང་དུ་འཕྱང་བའི་རྩེ་མོར་རིན་ཆེན་དུ་མའི་ཕྲས་སྤྲས་པའི་རྣ་ཆ་གཡོ་བས་སྒེག་ལ། ཉི་ཟླའི་འོད་ཀྱང་ཟིལ་གྱིས་གནོན་པར་ནུས་པའི་གཟི་འོད་རབ་ཏུ་འཁྱུག་པའི་རིན་ཆེན་ཕྲེང་བའི་མགུལ་རྒྱན་གང་དུང་ཕྱང་
བའི་དྲི་མ་མེད་པའི་མགྲིན་པ་ནི་དབྱིབས་མཛེས་པའི་གསེར་གྱི་བུམ་པའི་མགྲིན་པ་བཞིན་དུ་རྩ་ཡི་དྲ་བ་མི་མངོན་ལ་དབྱིབས་ལེགས་པར་ཟླུམ་ཞིང་རྒྱས་པའོ། །གསེར་གྱི་བུམ་པའི་མགྲིན་པ་དང་འདྲ་བ་དང་རྩ་མི་མངོན་པ་སོགས་ཀྱི་ཡོན་ཏན་འདི་དག་
ལེགས་བཤད་གསེར་གྱི་ཕྲེང་བར། དཔུང་འགོ་ཟླུམ་པ་ནི་གསེར་གྱི་བུམ་པའི་མགྲིན་པ་བཞིན་དུ་ཡོངས་སུ་ཟླུམ་པའི་མགྲིན་པ་ལེགས་པར་འབྲེལ་བ་རྩའི་དྲ་བ་མི་མངོན་པ་ལ་ཐུབ་དགོངས་ལས་སོ། །ཞེས་མགྲིན་པའི་ཡོན་ཏན་ལ་སྦྱར་ནུས་

[017A]༄༅། །དེ་ཉིད་དཔུང་འགོ་ཟླུམ་པའི་མཚན་བཟང་དུ་མཛད་པ་བཞིན་རྣམ་བཤད་སྙིང་པོ་རྒྱན་དུ་ཡང་གསུངས་ལ། འདིར་མགུལ་རྒྱན་གང་དུ་འཕྱང་བའི་མགྲིན་པའི་ཡོན་ཏན་ལ་སྦྱར་ཡང། དཔུང་པའི་འགོ་ནི་
ལེགས་པར་ཟླུམ་པའི་ཕྱག་ཅེས་དཔུང་འགོ་ཟླུམ་པའི་མཚན་བཟང་འདི་ལས་ལོགས་སུ་བཤད་པ་ཇི་ལྟར་ཡིན་ཞེ་ན། དཔུང་འགོ་ཟླུམ་པའི་མཚན་འདི་ལ་མགྲིན་པ་དང་ཕྱག་གི་དཔུང་འགོའི་ལྷུ་དངོས་ལ་ངོས་འཛིན་པའི་སྐབས་གཉིས་
ཡོད་དེ། དེའི་སྔ་མ་ནི་གྲུབ་མཆོག་དྲིལ་བུ་པའི་རིམ་ལྔར། དཔུང་པའི་རྩ་བར་སོན་པའི་རླུང། །ཞེས་པའི་ཐད་ཀྱི་སྦས་དོན་བལྟ་བའི་མིག་འབྱེད་ལས། ཕྲག་པ་ལ་ཡང་དཔུང་པའི་ཐ་སྙད་ཀྱིས་གསུངས་པ་ཡོད་པས་དཔུང་པ་སྟེ་ཕྲག་པའི་
རྩ་བ་སྟེ། མགྲིན་པར་སོན་པའི་ཞེས་ཕྲག་པ་ལ་དཔུང་པའི་ཐ་སྙད་མཛད་ནས། དེའི་རྩ་བ་མགྲིན་པར་བཤད་པ་བཞིན་དུ་འཇིག་རྟེན་གྱི་ཐ་སྙད་ལའང་ཕྲག་ལ་འགེལ་བར་དཔུང་པར་འགེལ་ཞེས་ཟེར་བས་ན། ཕྲག་པའི་དཔུང་པ་དེའི་འགོ་
མགྲིན་པར་བྱས་པ་ཡིན་ལ། དེས་ན་མངོན་རྟོགས་རྒྱན་རྩ་འགྲེལ་སོགས་མགྲིན་པའི་མཚན་བཟང་ལོགས་སུ་མ་བཤད་པ་དེ་དག་གི་དཔུང་འགོ་ཟླུམ་པ་མགྲིན་པ་ལ་སྦྱར་བ་ཡིན་ཞིང། རྒྱུད་བླ་རྩ་འགྲེལ་ལས། སྔོན་ནད་པ་ལ་སྨན་དུ་མ་བྱིན་
པའི་མཐུ་ལས་བྱུང་བའི་མགྲིན་པ་དྲི་མེད་དུང་གི་དབྱིབས་འདྲ་བའི་མཚན་བཟང་ལས་ལོགས་སུ་གཞན་ལ་མི་འཇིགས་པ་བྱིན་ཞིང། དབུགས་ཕྱུང་བ་ལས་བྱུང་བའི་དཔུང་འགོ་ཟླུམ་པའི་མཚན་བཟང་གསུངས་པ་དང། བསྟོད་སྤྲིན་འདི་ལྟ་བུའི་

[017B] དཔུང་འགོ་ཟླུམ་པ་ལག་པའི་འགོ་དངོས་ཀྱི་དཔུང་པ་ལ་བྱེད་དགོས་པར་རྟོགས་སོ། །གཉིས་པ་ནི། ཕྱག་ཞབས་ཀྱི་རྒྱབ་ཕྱོགས་བོལ་བཞི་དང། ཕྲག་གོང་གཉིས་དང། ལྟག་པའི་ཕྱོགས་ཏེ་གནས་བདུན་པོ་ཤས་ཡོངས་སུ་གང་བས་
མི་མཉམ་པ་མེད་པའི་སྐུ་ཅན། རྐང་ལག་གི་སྦར་མོ་བཞིས་ཀྱང་ཁ་དང་འདྲ་བར་གླང་པོའི་བུམ་པ་འགེམས་པའི་བྱ་བ་བྱེད་པས་ན་ཁའམ་གདོང་ལྔ་པ་སེང་གེ་བཞིན་དུ་འཕེལ་ཁ་ཆེ་བས་ཀུན་ནས་རྒྱས་པའི་རོ་སྟོད་དང། ཐུབ་པ་དགོངས་རྒྱན་ལས་
ཐལ་གོང་རྒྱས་པ་དཔུང་འགོ་ཕན་ཚུན་གྱི་བར་དང། ཉི་ཁྲི་དག་ལྡན་ལས། དྲང་ལ་བཤད་པ་ལྟར་ལྷུན་པོའི་ངོས་ལྟར་རམ། གསེར་གྱི་གཏན་པ་ཕྱིས་པ་དང་འདྲ་བར་རབ་ཏུ་ཡངས་ཤིང་མི་མཉམ་པ་མེད་པའི་བྲང་ཐལ་གོང་རྒྱས་པ་དང་དཔུང་བའི་འགོ་
ནི་དབྱིབས་ལེགས་པར་ཤིན་ཏུ་ཟླུམ་པའི་ཕྱག་གླང་པོའི་རྒྱལ་པོའི་སྣ་ཞགས་ལྟར་སྐུ་མ་བཏུད་ཀྱང་པུས་མོའི་ལྷ་ངར་སླེབས་པའི་རིང་ཞིང་མཛེས་པ་དང། ཕྱག་ཞབས་ཀྱི་ཉི་ཤུའི་སོར་མོ་རྣམས་སོར་ཚིགས་དང་པོ་ནས་བརྩམས་ཏེ་སོར་མོའི་བར་ལ་
སེང་སེང་པོ་ཡང་མེད་ཅིང། སོར་གདུབ་ལ་སོགས་པའི་རྒྱན་ཀྱང་འཇུག་ཏུ་རུང་བས་མཛེས་པའི་པགས་པའི་དྲ་བ་ཡིས་ལེགས་པར་འབྲེལ་བ་དཔེར་ན་ངང་བའི་རྒྱལ་པོ་བཞིན་དང། སེམས་ཅན་ཐམས་ཅད་ལ་ཕན་པར་འདོད་པའི་ལྷག་པའི་བསམ་
པ་དང་ལྡན་པ་དང། འདུ་བྱེད་ཐམས་ཅད་ལ་འདོད་ཆགས་དང་བྲལ་བ་མཐར་ཕྱིན་པས་མདོག་སྣུམ་པ་དང་དམར་བའི་མདངས་ཆགས་པའི་སེན་མོ་རིམ་པ་ལྟར་གནས་པ་ཡི་ཕྲེང་བས་རབ་ཏུ་འམ་ཚར་དུ་དངར་བའི་སོར་མོ་རྣམས་ནི་ལྷའི་ཤིང་དཔག་

[018A]༄༅། །བསམ་ལྗོན་པའི་ཡལ་འདབ་སྐྱེས་མ་ཐག་གི་གཞོན་ནུའི་ལྕུག་ཕྲན་ལྟར་རིང་ཞིང་མཉེན་པ་དང། སྔོན་དགེ་རྩ་བསགས་པ་མཐར་ཕྱིན་པས་སོར་མོ་རྣམས་རྒྱས་པ་དང་ལྡན་ལ། ཕྱག་ཞབས་ཐམས་ཅད་རེག་
པ་ཤིན་ཏུ་འཇམ་ཞིང་གཞོན་ཤ་ཆགས་པ་དང། རུས་པའམ་བསོལ་བརྐོས་པ་ལྟ་བུར་འབུར་དང་གཤོང་ཤིན་ཏུ་དོད་པར་གསལ་ཞིང་རྩིབས་དང་ལྟེ་བ་མུ་ཁྱུད་རྣམས་རྫོགས་ལ། དེ་ལྟ་བུའི་རི་མོ་རྣམས་ཀྱང་སོ་སོར་བཅད་གཙང་བས་མ་འདྲེས་
པའི་རྩིབས་སྟོང་དང་ལྡན་པའི་གསེར་གྱི་འཁོར་ལོ་མཆོག་ཕྱག་དང་ཞབས་ཀྱི་མཐིལ་བཞིན་བཀྲ་བ་ནི་དཔེར་ན་འཇིག་རྟེན་ན་ཐེའུ་ཙེར་གྲགས་པའི་རྒྱ་ལས་རྒྱ་དེ་ཡི་འབུར་གྱི་རི་མོ་ནི་གསལ་བ་བཞིན་ནོ། །གསུམ་པ་ནི། དཔུང་པ་མཛེས་པར་བྱེད་
པའི་དཔུང་རྒྱན་དང། མཁྲིག་མ་དང་སོར་མོའི་རྒྱན་རིན་པོ་ཆེ་ལས་གྲུབ་པའི་གདུ་བུས་མཛེས་པར་བྱས་པ་ཡི་གཡས་པའི་ཕྱག་ན་དངོས་པོ་འམ་མཚན་མར་འཛིན་པ་བདེན་འཛིན་མ་རིག་པའི་འཁྲི་ཤིང་གི་ལྗོན་པ་བག་ཆགས་དང་བཅས་པ་དྲུང་ནས་
གཅོད་བའི་མཁྱེན་རབ་རལ་གྲིའི་རྣམ་པར་ཤར་བ་ནི་འབར་བའི་འོད་ཀྱི་དྲ་བ་འགྱེད་པ་འཕྱར་བའི་ཚུལ་གྱིས་བསྣམས་ཤིང། དཔལ་མགོན་འཕགས་པ་ཀླུས་ཤེར་ཕྱིན་ལ་བསྟོད་པ་ལས། སངས་རྒྱས་རང་སངས་རྒྱས་རྣམས་དང། །ཉོན་ཐོས་
རྣམས་ཀྱིས་ངེས་བསྟེན་པའི། །ཐར་བའི་ལམ་ནི་གཅིག་ཉིད་ཁྱོད། །གཞན་དག་མེད་ཅེས་བྱ་བར་ངེས། །ཞེས་པ་དང། འཇིག་རྟེན་ལས་འདས་པར་བསྟོད་པ་ལས། མཚན་མ་མེད་པ་མ་གཏོགས་པར། །ཁྱོད་ཀྱིས་ཐར་པ་མེད་པར་

[018B] །ཞེས་གསུངས་པ་ལྟར་ཞི་བ་ཐར་པར་བགྲོད་པ་ལ་འདི་ཉིད་རྟོགས་པ་ཁོ་ནའི་སྒོ་ནས་འཇུག་པ་མ་གཏོགས་གཉིས་པ་གཞན་མེད་པས་ན་སྒོ་གཉིས་སུ་མེད་པའི་ཐབས་གཅིག་པུ་བལྟོས་ནས་གྲུབ་པའི་རྟེན་ཅིང་འབྲེལ་འབྱུང་ངམ་རང་བཞིན་གྱིས་གྲུབ་པས་
སྟོང་པའི་གནས་ལུགས་མཐའ་གཉིས་དང་བྲལ་བ་དབུམ་པས་བགྲོད་པའི་བཤུལ་ལམ་མ་ལུས་པ་གསལ་བར་སྟོན་པའི་གཞུང་ཤེས་རབ་ཀྱི་ཕ་རོལ་ཏུ་ཕྱིན་པའི་གླེགས་བམ་གསུང་རབ་གཞན་གྱི་གླེགས་བམ་ལས་མཆོག་ཏུ་གྱུར་པ་ཨུཏྤལ་སྔོན་པོའི་ལྟེ་བར་
གནས་པ་སྙན་གྱི་ཐད་སོར་ཡོད་པ་ཡི་སྡོང་བུ་གཡོན་པའི་ཕྱག་གི་མཐེབ་མཛུབ་ཀྱིས་ཐུགས་ཀར་འཛིན་པའོ། །འདིར་གནས་ལུགས་ཀྱི་ལམ་ལ་རྟེན་འབྲེལ་གྱི་ལམ་ཞེས་བསྟན་པ་ནི། རྩོད་ཟློག་ལས། གང་གིས་སྟོང་དང་རྟེན་འབྱུང་དང། །དབུ་མའི་ལམ་
དུ་དོན་གཅིག་པར། །གསུང་མཆོག་མཚུངས་པ་མེད་པ་ཡི། །སངས་རྒྱས་དེ་ལ་ཕྱག་འཚལ་ལོ། །ཞེས་དང་དབུ་མའི་ཚིག་གསལ་ལས། དེའི་ཕྱིར་དེ་ལྟར་ན་སྟོང་པ་ཉིད་དང། རྟེན་ནས་གདགས་པ་དང། དབུ་མའི་ལམ་ཞེས་བྱེ་བ་འདི་དག་ནི་རྟེན་ཅིང་
འབྲེལ་པར་འབྱུང་བ་ཉིད་ཀྱི་མིང་གི་བྱེ་བྲག་ཡིན་ནོ། །ཞེས་གསུངས་པ་ལྟར་ཆོས་ཐམས་ཅད་བལྟོས་ནས་གྲུབ་པ་ཉིད་ཀྱིས་རང་གི་མཚན་ཉིད་ཀྱིས་སྟོངས་པ་དང། རང་གི་མཚན་ཉིད་ཀྱིས་སྟོངས་པ་ཉིད་ཀྱིས་སྐྱེ་འགག་བཅིང་གྲོལ་སོགས་རྟེན་འབྲེལ་ཐ་སྙད་
པ་ཐམས་ཅད་འཐད་པས་ན་རྟེན་འབྲེལ་གྱི་དོན་དང་རང་བཞིན་གྱིས་སྟོངས་པའི་དོན་གཉིས་གཅིག་ཡིན་པ་དང། ཁྱད་པར་རྟེན་ཅིང་འབྲེལ་འབྱུང་དུ་རྟོགས་པའི་བློས་རྒྱུ་མཚན་གཞན་བསམ་པ་ལ་མི་བལྟོས་པར་རང་གི་ངོ་བོས་གྲུབ་པར་འཛིན་པའི་སྒྲོ་

[019A]༄༅། །འདོགས་དང་གཏན་མེད་དུ་འཛིན་པའི་སྐུར་འདེབས་ཀྱི་ལྟ་བ་གཉིས་ཀ་སེལ་ནུས་པ་བཞིན། སྟོན་ཚུལ་ལ་ཡང་སྟོང་པའི་ལམ་ཞེས་པ་ལྟ་བུ་གཞན་ལས་མཐའ་གཉིས་སེལ་བའི་གོ་བ་བསྐྱེད་པའི་ཁྱད་ཆེ་བ་ལ་དགོངས་
ནས་རྟེན་འབྲེལ་ལམ་ཞེས་བསྟན་ཏོ། །ཁ་དོག་གཅིག་ཏུ་མ་ངེས་པའི་འཇའ་ཚོན་ལྟར་རབ་འབྱམས་ཚོན་གྱིས་ཁ་བསྒྱུར་ཞིང་རེག་བྱའི་ཁྱད་བར་སྲབ་ལ་འཇམ་པའི་སྣ་ཚོགས་ལྷ་རྫས་ཀྱི་དར་གྱི་སྨད་གཡོགས་ལྷབ་ལྷབ་ཏུ་གཡོ་བའི་སྟེང་ན་གསེར་གྱི་
དྲིལ་བུས་སྣེ་མོ་མཚན་པའི་རིན་པོ་ཆེའི་དྲ་བ་དྲ་ཕྱེད་དུམ་འཕྱང་འཕྲུལ་དུ་གཡོ་བས་སིལ་སིལ་གྱི་སྒྲ་སྒྲོག་པ་ཅན་གྱི། གསེར་གྱི་སྐ་རགས་སམ་འོག་པག་གིས་འཁོར་བའི་སྐྱོན་གྱིས་མ་གོས་པས་ན་ཡིད་དུ་འོང་བའི་རྐེད་སྐབས་འཚམ་པ་ལ་ཀུན་
ནས་མཛེས་པར་བསྡམས་པ་སོགས་རྒྱན་དང་ན་བཟའ་ངོ་མཚར་ཕུལ་དུ་བྱུང་བས་ཡིད་དུ་འོང་བར་སྦྲས་པའོ། །བཞི་པ་ནི། རྟ་མཆོག་ཅང་ཤེས་བཞིན་དུ་འདོམས་ཀྱི་སྦ་བ་གསང་གནས་སྦུབས་སུ་ནུབ་པ་དང། འཇམ་ཞིང་ཕྲ་བའི་སྐུའི་བ་
སྤུའི་ཚོགས་ཇི་སྙེད་པ་རྣམས་ནི། གཉིས་དང་གསུམ་ལ་སོགས་པ་མཉམ་དུ་སྐྱེས་པའི་ཟླ་མེད་པར་སྤུ་རེ་རེར་བྱུང་ནས་གཡས་ཕྱོགས་སུ་རིམ་གྱིས་འཁྱིལ་ནས་སྤུའི་རྩེ་མོ་རྣམས་སྐུ་ལ་གྱེན་དུ་ཕྱོགས་པ་དང། རེ་དྭགས་ཨེ་ནེ་ཡ་ལྟ་བུར་བགས་ཀྱིས་
ཏེ་རིམ་གྱིས་ཇེ་ཕྲ་ཇེ་ཕྲར་སོང་ཞིང་ཟླུམ་བའི་བྱིན་བ་དབྱིབས་ལེགས་བ་དང། ཞབས་ཀྱི་མཁྲིག་མ་ལ་ལོང་བུའི་འབུར་དང་པུས་མོའི་ལྷ་ང་ལ་ཕྱིར་མངོན་པའི་རུས་བའི་འབུར་གྱིས་དབེན་པ་དང། རུས་སྦལ་གྱི་ལྟོ་བ་བཞིན་དུ་ཞབས་

[019B] ཞབས་ཀྱི་བཞི་ཆ་སྟེ་ཞབས་མཐིལ་ལ་ཆ་བཞིར་ཕྱེ་བའི་ཆ་གཅིག་ཕྱིར་འཕགས་པའི་རྟིང་བ་ཡངས་བ་མངའ་བ། གདན་གྱི་ཁྱད་པར་འདབ་མ་དྲུག་དང་ལྡན་པའི་པདྨ་
དཀར་པོ་གསེར་དམར་སེར་གྱི་ལྟེ་བའི་སྟེང་དུ་བཅོ་ལྔའི་ཆ་ཤས་ཀྱི་དཀྱིལ་འཁོར་ཡོངས་སུ་རྫོགས་པའི་རྒྱུ་སྐར་བདག་པོ་ཟླ་བའི་གདན་ཤིན་ཏུ་གསལ་བ་གང་དེར་དྲིལ་བུ་གཡེར་ཁའི་སྒྲ་དང་ལྡན་པའི་ཞབས་ཀྱི་གདུབ་བུས་མཁྲིག་མའི་ཕྱོགས་མཛེས་
པར་བྱས་པའི་ཞབས་གཉིས་རྡོ་རྗེའི་སྐྱིལ་ཀྲུང་མཛད་ནས་བརྟན་པར་བཞུགས་པའོ། །གཉིས་པ་ནི། རྒྱུད་བླ་མ་ལས། འཇིག་རྟེན་ཞི་བའི་ལམ་ལ་འཇུག་པ་དང། །རབ་ཏུ་སྨིན་དང་ལུང་སྟོན་རྒྱུ་ཡི་གཟུགས། །གང་ཡིན་དེ་ཡང་འདིར་ནི་རྟག་
གནས་ཏེ། །ནམ་མཁའི་ཁམས་སུ་གཟུགས་ཀྱི་ཁམས་བཞིན་ནོ། །ཞེས་ནམ་མཁའི་དབྱིངས་སུ་གཟུགས་སྐྱེ་འཇིགས་བྱེད་པའི་མཐའ་ལ་ཟད་པ་མེད་པ་བཞིན་དུ་འཇིག་རྟེན་གྱི་སེམས་ཅན་རྣམས་ཞི་བའི་ལམ་ལ་འཇུག་པ་དང། སྨིན་གྲོལ་
ལ་འགོད་པ་སོགས་ཀྱི་ཆེད་དུ་གང་ལ་གང་འདུལ་གྱི་རྒྱལ་བའི་སྤྲུལ་སྐུ་གསར་དུ་འབྱུང་བ་དང། མྱ་ངན་ལས་འདས་པ་སོགས་ཀྱི་རྣམ་པར་རོལ་པའི་མཐའ་འཛད་པ་མེད་པར་གསུངས་པ་བཞིན་བསྐལ་པ་གྲངས་མེད་གསུམ་ལ་སོགས་པའི་
ཡུན་དུ་གཙོ་བོར་ཡེ་ཤེས་ཀྱི་ཚོགས་དང་ཟུང་དུ་འབྲེལ་བའི་བསོད་ནམས་ཀྱི་ཚོགས་རབ་བམ་མཆོག་སྔར་སྨོས་པ་ལྟར་ཚད་བཟུང་དུ་མེད་པའི་རབ་འབྱམས་བསགས་པའི་རྒྱུ་ལས་འཁྲུངས་པའི་མཚན་དཔེ་གསལ་རྫོགས་ཀྱིས་སྤྲས་པའི་སྐུ་མཆོག་

[020A]༄༅། །མིག་གི་ལམ་དུ་བལྟ་བས་མི་ངོམས་པས་མཆོག་ཏུ་མཛེས་པ་མཁྱེན་པའི་གཏེར་ཁྱོད་ཀྱི་གཟུགས་སྐུ་ནི་སྟེང་འོག་ཕྱོགས་མཚམས་དང་གཟུགས་ཅན་ཡོད་མེད་ཀྱི་གོས་ཐམས་ཅད་དུ་ཁྱབ་པའི་ཐོགས་རེག་བཀག་ཙམ་གྱི་འདུས་
མ་བྱས་ཀྱི་ནམ་མཁའི་མཐས་གཏུགས་བ་སྟེ་མཐའ་ཟད་ཟད་དེ་སྙེད་དུ་ཁྱབ་པའི་གཏུགས་པའམ་ཟད་མཐའ་མེད་པའི་དག་མདག་གི་ཞིང་མཆོག་ཀུན་ཏུ་རིགས་དང་མོས་པ་སོགས་མི་འདྲ་བ་དུ་མའི་འགྲོ་བ་རྣམས་ལ་ཡེ་ཤེས་གཅིག་ཉིད་གཟུགས་ཀྱི་སྐུ་བྱེ་
བ་ཕྲག་བརྒྱ་སོགས་ལ་བརྟེན་ནས་སྣ་ཚོགས་པའི་མཛད་པ་དུས་ཅིག་ཅར་དུ་སྟོན་པར་བྱེད་བ་ནི་དཔེར་ན་གཅིག་ཉིད་ཡིན་ཡང་དུ་མར་སྣང་བའི་མིག་འཕྲུལ་བཞིན་དུ་ཞིང་ལ་ལར་བལྟམས་ཞིང་དེ་དང་དུས་མཉམ་དུ་ཞིང་གཞན་དང་གཞན་དུ་ཡང་བྱང་ཆུབ་བརྙེས་པའི་
ཚུལ་སོགས་མཛད་པ་བཅུ་གཉིས་ཀྱི་རྣམ་པར་རོལ་པ་ཇི་སྙེད་པ་ཞིག་སྟོན་པའི་སྟོན་པ་ཁྱོད་ཀྱི་སྐུ་ཡི་ནི་གསང་བ་བསམ་གྱིས་མི་ཁྱབ་བའི་བཀོད་པ་མཆོག་གི་ཡོན་ཏན་འདི་འཇིག་རྟེན་འདི་དང་འཇིག་རྟེན་གྱི་ཁམས་གཞན་ཐམས་ཅད་དུ་གནས་པའི་མ་
ལུས་པའི་འགྲོ་བ་ཀུན་ཤེས་བྱ་ཀུན་མཁྱེན་པའི་སངས་རྒྱས་སུ་གྱུར་ནས་མཛད་པ་གཞན་གང་ཡང་མེད་པར་སྐྱེན་པ་སྐྱེན་པར་གསུངས་ཀྱང་ཡོངས་སུ་རྫོགས་པར་བརྗོད་མ་ནུས་ན། བྱང་ཆུབ་སེམས་དཔའ་མན་ཆད་ཀྱིས་བརྗོད་པར་ནུས་པ་ལྟ་སྨོས་
ཀྱང་ཅི་དགོས། འདི་དང་གཞན་དུ་མ་ལུས་ཞེས་པ་ལ་བརྗོད་པའི་ཚུལ་འདི་ལྟ་བུ་དང་འདི་ལས་གཞན་དང་གཞན་དུ་ཇི་ལྟར་བརྗོད་ཀྱང་ཡོན་ཏན་མ་ལུས་པ་ཞེས་བཤད་ཀྱང་རུང་བར་སེམས། དེ་ལྟ་བུའི་མཛད་པ་ཡང་རྒྱུད་བླ་མ་ལས། སྣང་བ་དེ་ནི་ཤིན་ཏུ་ཡང་

[020B] །དེ་ལྟ་ན་འདས་སྟེང་ན། །དོན་ཆེན་གྱིས་ནི་ཉེ་བར་གནས། །དེ་བཞིན་དང་སོགས་དྲི་མེད་ཅན། །རང་བཞིན་དང་སོགས་བསྒོམས་པ་ལ། །སྣང་བའི་རྫོགས་པའི་སངས་རྒྱས་ནི། །མཚན་དང་དཔེ་བྱད་དང་ལྡན་པ། །འཆག་པ་
དང་ནི་བཞེངས་པ་དང། །བཞུགས་པ་དང་ནི་གཟིམས་པ་དང། །སྤྱོད་ལམ་སྣ་ཚོགས་མཛད་པ་ཅན། །ཞི་བའི་ཆོས་ནི་གསུངས་པ་དང། །མི་གསུང་མཉམ་པར་གཞག་གྱུར་པ། །ཆོ་འཕྲུལ་རྣམ་པ་སྣ་ཚོགས་དང། །མཛད་པ་གཟི་མདངས་ཆེན་པོ་
ཅན༑ ༑སེམས་ཅན་རྣམས་ཀྱིས་མཐོང་བར་འགྱུར། །ཞེས་གསུངས་པ་ལྟར་བཻ་ཌཱུརྱའི་ས་གཞི་གཙང་མ་ལ་ལྷ་དབང་གི་གཟུགས་བརྙན་དུ་མ་ཞིག་འགྲོ་བ་དུ་མའི་ཡུལ་དུ་སྣང་བ་ན་དེས་སེམས་ཅན་དེ་རྣམས་ལ་ཕན་པའི་དོན་ཆེན་པོར་འགྱུར་ཡང་
གཟུགས་བརྙན་ལ་རྣམ་པར་རྟོག་པ་མེད་པ་བཞིན་དུ། ཀུན་སློང་སྐྱོན་ཅན་གྱི་དྲི་མ་མེད་པར་སངས་རྒྱས་ལ་དད་པ་བསྒོམ་པ་སོགས་ཀྱི་འགྲོ་སེམས་གཙང་མ་ལ་རྒྱལ་བའི་སྤྲུལ་སྐུ་སྤྱོད་ལམ་དང་རྣམ་འགྱུར་སོགས་མཐའ་ཡས་པ་དུ་མ་ཞིག་གི་
གཟུགས་བརྙན་སྣང་ཞིང། དེས་གནས་སྐབས་མཐར་ཐུག་གི་དོན་བྱེད་ཀྱང་དེ་ལ་རྣམ་པར་རྟོག་པ་གཏན་ནས་མེད་པའི་སྐུའི་གསང་བ་རྨད་དུ་བྱུང་བ་སྟེ་སངས་རྒྱས་འཕགས་པ་འབའ་ཞིག་གི་ཁྱད་ཆོས་སོ། །གསུམ་པ་ལ་འཇམ་དབྱངས་
ཀྱི་སྐུ་མཐོང་བ་དང་མི་འབྲལ་བ་དང། དེས་དོན་ཆེན་པོར་འགྱུར་བ་དང། ཡོན་ཏན་གྱི་ཚོགས་གཞན་དང། ངག་གི་དབང་པོའི་སྐུ་ཐོབ་པར་སྨོན་པ་བཞི་ལས། དང་པོ་ནི། ལི་ཁྲིའི་ཁུ་བ་འཁྱིལ་བའི་རྒྱ་མཚོར་རང་བཞིན་གྱི་ཁ་དོག་དམར་

[021A]༄༅། །སེར་མཛེས་པ་དང་ལྡན་པའི་ཐོག་མངོན་བརྗོད་ཀྱི་བསྟན་བཅོས་ལས། རླུང་དང་ཡང་མགྱོགས་མདོག་ལྔ་པ། །དེ་བཞིན་ཐིག་ལེ་ཅན་དང་ནི། །ངེས་བརྗོད་ཤིན་ཏུ་རྒྱལ་མཚན་དང། །རི་བོ་འཇོམས་རྣམས་ཉི་
མའི་རྟ། །ཞེས་འབྱུང་བ་ལྟར་གྱི་རྟ་བདུན་ཅན་ཉི་མའི་འོད་ཟེར་སྟོང་ཕྲག་ལྷུང་བ་སྟེ་ཕོག་པས་ཆེས་ཆེར་དྭངས་ཤིང་མཛེས་པར་བྱས་པ་བཞིན་དུ་སྐུ་བྱད་བལྟ་བས་མི་ངོམས་ལ། ཉི་མ་ལ་སོགས་པའི་ལྷ་རྣམས་ཀྱི་འོད་ཀྱང་ཉི་མའི་དྲུང་དུ་མེ་ཁྱེར་
བཞིན་དུ་མོག་མོག་པོར་བྱེད་པའི་འོད་ཟེར་གྱི་ཕུང་པོ་ཕྱོགས་བཅུར་འཕྲོ་བའི་སྐུ་གང་དེ་མཚན་དཔེའི་ཆ་ཤས་ཀྱི་སྒོ་ནས་ཅུང་ཟད་བསྟོད་པ་ལས། དཔག་ཏུ་མེད་པའི་བསོད་ནམས་ཀྱི་ཕུང་པོ་ཐོབ་པ་དེ་ཡིས་བདག་འདི་ནས་བརྩམས་ཏེ་སྐྱེ་བ་ཐམས་
ཅད་དུ་རྗེ་བཙུན་འཇམ་དཔལ་དབྱངས་ཀྱི་སྐུ་མཆོག་གི་མཛེས་པ་མིག་གི་ལམ་དུ་མཐོང་བ་དང་འབྲལ་བ་མེད་པར་ཤོག་ཅིག་གཉིས་པ་ནི། ནམ་ཞིག་སྟེ་དུས་གང་གི་ཚེ་མགོན་པོ་ཁྱོད་ཀྱི་སྐུ་མཐོང་བར་གྱུར་པའི་དེ་མ་ཐག་ཏུ་ཁམས་གསུམ་གྱི་སྲིད་པར་
འདི་ཙམ་ནས་འཁྱམས་ལ། དེ་ཡན་མ་འཁྱམས་ཞེས་པའི་ཐོག་མའི་ཚད་བཟུང་མེད་པར་ཡུན་རིང་དུ་བདེ་བའི་སྐབས་ཅུང་ཟད་ཀྱང་མེད་པར་སྡུག་བསྔལ་གསུམ་གྱིས་མནར་བཞིན་དུ་འཁྱམས་པས་དུབ་པ་བདག་རང་ཉིད་ཀྱི་བདེ་བ་བསྒྲུབ་པའི་ཕྱིར་
སྲིད་པའི་ཕུན་ཚོགས་དོན་དུ་གཉེར་བ་སོགས་ལོག་པའི་ལམ་དུ་སོང་བའི་མ་རུངས་པའི་ཡིད་གང་ཡིན་པ་དེ་གཞན་དོན་དུ་རྫོགས་བྱང་དོན་དུ་གཉེར་བའི་བྱང་ཆུབ་ཀྱི་སེམས་ཀྱི་དབང་དུ་འགྱུར་བར་ཤོག་ཅིག་གསུམ་པ་ནི། གཞན་ཡང་བཟོད་པ་

[021B] ལྷའི་རྣ་བ་དང། གཞན་སེམས་ཤེས་པ་དང། སྔོན་གནས་རྗེས་དྲན་དང། ལྷའི་མིག་དང། ཟག་པ་ཟད་པའི་མངོན་ཤེས་དྲུག་དང། སྟོང་པ་ཉིད་དང། མཚན་མ་མེད་པ་དང་
སྨོན་པ་མེད་པའི་རྣམ་པར་ཐར་པའི་སྒོ་གསུམ་དང། དཔའ་བར་འགྲོ་བ་ལ་སོགས་པ་མུ་དང་མཐའ་མེད་པའི་ཏིང་ངེ་འཛིན་གྱི་ཚོགས་ཐོབ་ནས་ཞིང་ཁམས་གྲངས་མང་བས་ན་བྱེ་བར་རྒྱལ་བ་རྣམས་བལྟ་བའི་ཕྱིར་དང། དེ་དག་ལ་མཆོད་པ་དང་ཆོས་
ཉན་པའི་ཕྱིར་གྲངས་དེ་སྙེད་ཀྱི་དཔག་ཏུ་མེད་པའི་ལུས་ཀྱི་བཀོད་པ་སྟོན་ནུས་པར་ཤོག་ཅིག་བཞི་པ་ནི། ལུས་ཀྱི་རྟེན་དེར་ནི་རྒྱལ་བ་རྣམས་ཀྱིས་ཐེག་པ་ཆེན་པོའི་དགེ་བའི་བཤེས་གཉེན་མཛད་ནས་གདམས་ངག་གསུངས་པ་རྣམས་ཉན་པས་མང་དུ་
ཐོས་པའི་མཐར་སོན་ཏེ་ཐོས་པའི་དོན་རང་བྲིས་ཚུལ་བཞིན་དུ་ཉམས་སུ་བླངས་ནས་མཐའ་ཡས་པའི་འགྲོ་བ་མངོན་མཐོ་ངེས་ལེགས་ཀྱི་བདེ་བ་འདོད་པ་རྣམས་ཆོས་ཀྱི་ཚིམ་པར་བྱས་ནས་ཡུན་རིང་པོར་མི་ཐོགས་པར་མྱུར་བ་ཉིད་དུ་རྒྱལ་བ་ཀུན་གྱི་
གཙོ་བོ་རྗེ་བཙུན་འཇམ་དཔལ་དབྱངས་ངག་གི་དབང་པོའི་སྐུ་མཆོག་ཐོབ་པར་ཤོག་ཅིག་རྗེ་བཙུན་འཇམ་དཔལ་དབྱངས་ལ་བསྟོད་པ་འཇམ་དབྱངས་མཉེས་པར་བྱེད་པའི་བསྟོད་སྤྲིན་རྒྱ་མཚོ་ལས་སྐུ་ལ་བསྟོད་པའི་སྐབས་ཏེ་དང་པོའི་བཤད་པའོ། །
   ༈    ཤིས་པ་བརྗོད་པ་དང། བསྟོད་པ་དངོས། དེ་ལྟར་བསྟོད་པའི་དགེ་བ་བསྔོ་བའོ། །དང་པོ་ནི། ཉི་མ་རབ་ཏུ་གསལ་བའི་འོད་སྟོང་ཟེར་གྱིས་འདབ་མ་ཡོངས་སུ་རྫོགས་པར་ཁ་ཕྱེ་བའི་གུར་གུམ་གཞོན་ནུའི་

[022A]༄༅། །གཟུགས་ཤིན་ཏུ་དང་བའི་མེ་ལོང་གི་དཀྱིལ་ན་གསལ་བ་ནི་ཁ་དོག་ངོ་མཚར་ཞིང་ཆ་ཐམས་ཅད་རྫོགས་པར་ཤར་བ་དང་གང་དུ་སྣང་བ་དེས་སྟོད་པ་གཉིས་ཚོགས་ཡིན་པ་བཞིན། ཁ་དོག་དམར་སེར་ཅན་མཚན་དཔེའི་ཆ་
ཐམས་ཅད་རྫོགས་པར་སྣང་བ་དང་རང་བཞིན་གྱིས་སྟོང་པ་གཉིས་ཚོགས་ཀྱི་སྐུ་མཆོག་ཏུ་མཛེས་ཤིང་བཅུ་དྲུག་ལོན་པའི་ན་ཚོད་ཀྱིས་སྒེག་པའི་འགྱིང་བག་ལེགས་པ་ལས་ཤིན་ཏུ་གསལ་བའི་འོད་ཟེར་སྣ་ལྔ་མུ་མེད་དུ་འཕྲོ་བས་དབང་བོའི་གཞུ་
འཇའ་ཚོན་བཞིན་རབ་ཏུ་བཀྲ་བ། མགོན་པོ་འཇམ་པའི་དབྱངས་ཀྱི་འཆད་རྩོད་རྩོམ་གསུམ་ལ་ཐོགས་པ་མེད་པ་སོགས་ཀྱི་ངག་གི་དབང་ཕྱུག་སྩོལ་ཞིག་གཉིས་པ་ལ་གསུམ། ཡོན་ཏན་མདོར་བསྡུས་བརྗོད་ནས་བསྟོད་པ་དང། ཡན་ལག་དྲུག་
ཅུའི་སྒོ་ནས་རྒྱས་པར་བསྟོད་པ་དང། འབྱུང་ཁུངས་དང་ལྷུན་གྱིས་གྲུབ་པའི་ཁྱད་ཆོས་སོགས་ཡོན་ཏན་གཞན་གྱི་སྒོ་ནས་བསྟོད་པའོ། །དང་པོ་ནི། ཕྱོགས་བཅུའི་ཞིང་མཐའ་ཡས་མུ་མེད་པ་ཀུན་ལ་ཀུན་ནས་ཏེ་མ་ལུས་པར་རབ་ཏུ་འགེངས་པའི་གསུང་
གི་སྒྲ་སྐད་སེམས་ཅན་རང་རང་གི་སྐད་དང་དབང་པོ་དང་འཚམ་བར་ཚུལ་སྣ་ཚོགས་སྟོན་པའི་སྐད་ཀྱི་དབྱེ་བ་མཐའ་ཡས་པ། སེམས་ཅན་ཀུན་གྱི་ཡིད་ལ་ཡིད་དེ་དང་མཐུན་པར་བསྟན་པས་དགའ་མ་གུས་ཚམ་བྱེད་འཇིག་རྟེན་གྱི་བྱེད་པོ་ཚངས་པའི་གདངས་
ཀྱང་ཟིལ་གྱིས་གནོན་པ། མགོན་པོ་འཇམ་དཔལ་དབྱངས་ཁྱོད་ཀྱི་གསུང་དབྱངས་ནི་དཀྱིལ་འཁོར་གྱི་སྐད་དོད་མཎྜལ་ཞེས་པ་སྙིང་པོ་ལེན་པའམ་འཛིན་པ་ལ་འཇུག་བས་དམ་པའི་ཆོས་ཀྱི་སྒྲ་དབྱངས་ཀྱི་བཅུད་དམ་སྙིང་པོ་འཛིན་པས་དབྱངས་ཀྱི་ང་རོའི་

[022B] དེ་ཡང་རེ་ཞིག་ཙམ་གྱི་པར་གྲག་ནས་མེད་པར་འགྱུར་བ་མ་ཡིན་པར་འཁོར་བསྟོང་པར་མི་གྱུར་གྱི་བར་དུ་སྲིད་དུ་རྫས་རྒྱུན་བར་མཆད་ཆགས་པའི་སྙན་པའི་གསུང་གང་ཡིན་པ་སེམས་ཅན་གང་ཞིག་གི་རྣ་བའི་ལམ་དུ་ལྷུང་ན་སེམས་ཅན་
དེའི་ན་བ་དང་གནས་སྐབས་གཞན་དུ་འགྱུར་བའི་རྒ་བ་དང་སྲོག་གི་རིགས་མཐུན་ཆད་པའི་འཆི་བའི་སྡུག་བསྔལ་རྣམས་འཕྲོག་པ་སྟེ་འཇོམས་པར་བྱེད་པའི་ཡོན་ཏན་དང་ལྡན་པའོ། །གཉིས་པ་ལ་གཉིས། རྒྱས་པར་བསྟོད་པ་དངོས་དང། དེའི་མཇུག་བསྡུ་བའོ། །
དང་པོ་ནི། གསང་བ་བསམ་གྱིས་མ་ཁྱབ་པ་བསྟན་པའི་མདོ་ལས། ཞི་བའི་བློ་གྲོས་དེ་བཞིན་གཤེགས་པའི་གསུང་ནི་རྣམ་པ་དྲུག་ཅུ་རྩ་བཞི་དང་ལྡན་པར་འབྱུང་སྟེ། རྣམ་པ་དྲུག་ཅུ་རྩ་བཞི་གང་ཞེ་ན། འདི་ལྟ་སྟེ། མཉེན་པའི་གསུང་འབྱུང་བ་
དང༑ འཇམ་པ་དང། ཡིད་དུ་འོང་བ་དང། ཡིད་དུ་འཐད་པ་དང། དག་པ་དང། དྲི་མ་མེད་པ་དང། འོད་གསལ་བ་དང། སྙན་ཅིང་འཇེབས་པ་དང། མཉན་པར་འོས་པ་དང། མི་ཚུགས་པ་དང། སྙན་པ་དང། དུལ་བ་དང། མི་རྩུབ་པ་
དང། མི་བརླང་བ་དང། རབ་ཏུ་དུལ་བ་དང། རྣར་སྙན་པ་དང། ལུས་སིམ་པར་བྱེད་པ་དང། སེམས་ཚིམ་པར་བྱེད་པ་དང། སྙིང་དགའ་བར་བྱེད་པ་དང། དགའ་བདེ་སྐྱེད་པ་དང། ཡོངས་སུ་གདུང་བ་མེད་པ་དང། ཀུན་ཏུ་ཤེས་པར་བྱ་
བ་དང། རྣམ་པར་རིག་པར་བྱ་བ་དང། རྣམ་པར་གསལ་བ་དང། དགའ་བར་བྱེད་པ་དང། མངོན་པར་དགའ་བར་བྱེད་པ་དང། ཀུན་ཤེས་པར་བྱེད་པ་དང། རྣམ་པར་རིག་པར་བྱེད་པ་དང། རིགས་པ་དང། འབྲེལ་བ་དང། ཟློས་པའི་སྐྱོན་མེད་

[023A]༄༅། །པ་དང། སེང་གེའི་སྒྲའི་ཤུགས་ཅན་དང། གླང་བོ་ཆེའི་སྒྲ་སྐད་དང། འབྲུག་གི་སྒྲ་དབྱངས་དང། ཀླུའི་དབང་པོའི་སྒྲ་དང། དྲི་ཟའི་གླུ་དབྱངས་དང། བྱ་ཀ་ལ་བིང་ཀའི་སྒྲ་དབྱངས་དང། ཚངས་པའི་སྒྲ་དབྱངས་
བསྒྲགས་པ་དང། ཤང་ཤང་ཏེའུ་ཡི་སྒྲ་དབྱངས་སུ་གྲགས་པ་དང། ལྷའི་དབང་པོའི་དབྱངས་ལྟར་སྙན་པ་དང། རྔའི་སྒྲ་དང། མ་ཁེངས་པ་དང། མི་དམའ་བ་དང། སྒྲ་ཐམས་ཅད་ཀྱི་རྗེས་སུ་ཞུགས་པ་དང། ཚིག་ཟུར་ཆག་པ་མེད་པ་དང། མ་ཚང་
པ་མེད་པ་དང། མ་ཞུམ་པ་དང། མི་ཞན་པ་དང། རབ་ཏུ་དགའ་བ་དང། ཁྱབ་པ་དང། ཆུབ་པ་དང། རྒྱུན་ཆགས་པ་དང། འབྲེལ་བ་དང། སྒྲ་ཐམས་ཅད་རྫོགས་པར་བྱེད་པ་དང། དབང་པོ་ཐམས་ཅད་ཚིམ་པར་བྱེད་པ་དང། མ་སྨད་པ་དང་
མི་འགྱུར་བ་དང། མ་བརྟབས་པ་དང། འཁོར་ཀུན་ཏུ་གྲགས་པ་དང། འདོད་ཆགས་ཞི་བར་བྱེད་པ་དང། ཞེ་སྡང་འདུལ་བ་དང། གཏི་མུག་སེལ་བ་དང། བདུད་ཚར་གཅོད་པ་དང། རྣམ་པ་ཐམས་ཅད་ཀྱི་མཆོག་དང་ལྡན་པར་འབྱུང་བ་
སྟེ༑ ཞི་བའི་བློ་གྲོས་དེ་བཞིན་གཤེགས་པའི་གསུང་ནི་ཡན་ལག་དྲུག་ཅུ་རྩ་བཞི་པོ་དེ་དག་དང་ལྡན་པར་འབྱུང་ངོ། །ཞེས་གསུངས་པ་ལྟར་ཡན་ལག་དྲུག་ཅུ་རྩ་བཞི་དང་ལྡན་པ་སྟེ་དེ་ཡང་ཆུ་རབ་ཏུ་སྣུམ་པའམ་མཉེན་པ་ནི་ཆུ་གཙང་མ་འགྲོ་བའི་
ལམ་གང་ཡིན་དུ་རྒྱུག་ནུས་པའི་ལས་རུང་ཡིན་པས་དེས་རྩི་ཤིང་ནགས་ཚལ་སོགས་ལ་ཞུགས་པའི་མཐུས་མ་སྐྱེས་པ་རྣམས་བསྐྱེད་པ་དང། སྐྱེས་པ་རྣམས་འཕེལ་ཞིང་རྒྱས་པར་བྱེད་པ་བཞིན་དུ་མགོན་པོ་འཇམ་དཔལ་དབྱངས་ཀྱི་

[023B] སྐྱེས་པ་རྣམས་འཕེལ་ཞིང་རྒྱས་པར་བྱེད་པས་ན་
གསུང་ལས་སུ་རུང་བའི་མཉེན་པ་དང། འདི་ལ་ཉི་ཁྲི་སྣང་བར། སེམས་ཅན་གྱི་ཁམས་ཀྱི་དགེ་བའི་རྩ་བ་ཉེ་བར་སྟོན་པར་མཛད་པའི་ཕྱིར་མཉེན་པའོ། །ཞེས་པ་དང་མཐུན་པར་སློབ་དཔོན་དབྱིག་གཉེན་གྱི་མདོ་རྒྱན་འགྲེལ་པར་ཡང་འབྱུང་ལ། སློབ་
དཔོན་བློ་བརྟན་གྱི་འགྲེལ་བཤད་དུ། སྣུམ་པ་ཞེས་འབྱུང་བ་ནི་འགྱུར་གྱི་ཁྱད་ཡིན་ཞིང། མངོན་རྟོགས་རྒྱན་ལས་གསུང་མཉེན་ཞེས་དཔེ་བྱད་ཀྱི་གྲས་སུ་བྱུང་བ་དང་འདྲ་བས། བསྟོད་སྤྲིན་པར་མ་འགར་འདི་བཞིན་དང་འགའ་ཞིག་ཏུ་ས་སྙན་བྱུང་
བའི་ཕྱི་མ་མ་དག་གོ་ལྷའི་གོས་ལ་སོགས་པའི་རེག་བྱ་འཇམ་པོས་ལུས་ལ་རེག་ན་བདེ་བ་བཞིན་དུ་གསུང་ཐོས་པ་ན་མཐོང་བའི་ཆོས་སྐབས་དེ་ཉིད་ལ་ཡིད་བདེ་བར་བྱེད་པས་ན་འཇམ་ཞིང། བདེན་པ་གཉིས་དང་རྟེན་འབྲེལ་དང། བྱང་ཆུབ་ཀྱི་ཕྱོགས་
ལ་སོགས་པའི་དོན་བཟང་པོ་ཡིད་ཀྱི་རྣམ་པར་ཤེས་པས་བཟུང་བར་བྱ་བསྟོན་པས་ན་ཡིད་དུ་འོང་བ་དང། ཟུར་ཆག་ལ་སོགས་བ་ལྟ་བུའི་ཚིག་ཅལ་ཅོལ་གྱིས་མི་གསུང་བར་ལྷ་དང་འཕགས་པའི་ཚིག་དང་ཡི་གེ་ར་གསུངས་པའི་ཚིག་བཟང་བས་ན་ཡིད་དུ་
འཐད་པ་དང། སྒྲིབ་གཉིས་བག་ཆགས་དང་བཅས་པ་སྤངས་པའི་ཇི་ལྟ་བ་གཟིགས་པའི་མི་རྟོག་ཡེ་ཤེས་ཀྱི་རྗེས་ཐོབ་དག་པ་ཇི་སྙེད་པ་གཟིགས་པའི་ཡེ་ཤེས་ཀྱི་བདག་རྐྱེན་ལས་བྱུང་བས་ན་རྣམ་པར་དག་ཅིང། རྩ་བ་དང་ཉེ་བའི་ཉོན་མོངས་པ་བག་ཆགས་

[024A]༄༅། །དང་བཅས་པ་སྤངས་ནས་གསུངས་པས་ན་དྲི་མ་མེད་པ་དང། འཇིག་རྟེན་ནམ་གླགས་པའི་ཚིག་དང་ཡི་གེས་མི་གསུང་བར་གྲགས་པའི་ཚིག་དང་ཡི་གེས་གསུངས་པས་ན་འོད་གསལ་བའམ་རབ་ཏུ་གསལ་བ་
དང༑ བདག་ཏུ་ལྟ་བ་ལ་སོགས་པ་མུ་སྟེགས་ཅན་གྱི་ལྟ་བ་ངན་པ་ཐམས་ཅད་འཇོམས་པར་བྱེད་པའི་སྟོབས་ཀྱི་ཡོན་ཏན་དང་ལྡན་པས་ན་སྙན་ལ་འཇེབས་པ་དང། མདོ་རྒྱན་འགྲེལ་པ་དང་རྣམ་བཤད་རིག་པ་སོགས་སུ་འདི་ལྟར་འབྱུང་ཞིང་མདོ་རྒྱན་
འགྲེལ་བཤད་དུ་སྟོབས་དང་ལྡན་པ་ཞེས་འབྱུང། ཇི་ལྟར་གསུངས་པ་བཞིན་བསྒྲུབས་པས་འཁོར་བ་ལས་ངེས་པར་འབྱུང་བར་བྱེད་པས་ན་མཉན་པར་འོས་ཤིང། མུ་སྟེགས་བྱེད་ལ་སོགས་པའི་རྒོལ་བ་གཞན་གྱིས་ཟིལ་གྱིས་མི་ནོན་ཞིང་སུན་
འབྱིན་པར་མི་ནུས་པས་ན་མི་ཚུགས་པ་དང། གསུང་ཐོས་པ་རྣམས་ཡིད་དགའ་བར་བྱེད་པས་སྙན་ཅིང་དུག་གསུམ་གྱི་གཉེན་པོ་བསྟན་པའི་སྒོ་ནས་ཉོན་མོངས་པ་འདུལ་བས་ན་འདུལ་བའམ་དུལ་བ་དང། མུ་སྟེགས་པས་མེ་ལྔ་བསྟེན་པ་དང་རི་ནས་
མཆོངས་པ་སོགས་ཀྱི་བསླབ་པ་བཅས་པ་ནི་འདི་དང་ཕྱི་མར་གནོད་པས་རྩུབ་པ་ཡིན་ལ། སངས་རྒྱས་ཀྱིས་མཐའ་གཉིས་སྤངས་པའི་བསླབ་པ་བཅས་པ་ནི་ཚེ་འདིར་ཡང་ངལ་ཞིང་དུབ་པའི་མཐའ་ལ་བརྟེན་མི་དགོས་ཤིང་ཚེ་རབས་གཞན་ལའང་
ཕན་པའི་ཐབས་སླ་བ་ཡིན་པས་མི་རྩུབ་པ་དང། གལ་ཏེ་བསླབ་པ་ལས་འདས་ན་ལྟུང་བ་དེ་ལས་ལྡང་བའི་ཐབས་དང་སྒོ་གཞན་ནས་ཐར་པའི་ཐབས་མེད་པ་མ་ཡིན་པར་བཤེགས་པ་དང་སྡོམ་སེམས་ཀྱི་སྒོ་ནས་ལྟུང་བ་ལས་འབྱུང་བའི་ཐབས་དང་

[024B] རིགས་ཅན་གསུམ་གྱི་གདུལ་བྱ་ལ་རང་རང་དང་འཚམ་པའི་འདུལ་བྱེད་ཀྱི་ཐེག་པ་གསུམ་སྟོན་པས་ན་རབ་ཏུ་དུལ་བའམ་རབ་ཏུ་འདུལ་བ་དང་
གསུང་ཤིན་ཏུ་འཇམ་ལ་སྙན་པས་ཉན་པ་པོ་རྣམས་ཡིད་དེ་ལས་གཞན་དུ་མི་གཡེང་ཞིང། རྣ་བ་གཏད་དེ་ཉན་པར་བྱེད་པས་ན་རྣ་བར་སྙན་པ་དང། སངས་རྒྱས་ཀྱི་གསུང་ཐོས་པ་ལས་སེམས་མཉམ་པར་འཇོག་པ་འགྱུར་ཞིང། དེ་ལས་ཞི་གནས་དང་
དེའི་མཐུས་ལུས་ལ་ཤིན་སྦྱངས་ཀྱི་བདེ་བ་བསྐྱེད་ནས་སིམ་པ་མྱང་བར་བྱེད་པས་ན་ལུས་ཚིམ་པར་བྱེད་པ་དང། གསུང་དེས་བསྟན་པའི་ཆོས་རྣམས་ཀྱི་རང་སྤྱིའི་མཚན་ཉིད་ལ་མཁས་པའི་ཤེས་རབ་བསྒོམ་པས་ལྷག་མཐོང་བསྐྱེད་ཅིང། དེས་མི་
ཤེས་པའི་མུན་པ་དང་བྲལ་ནས་ལྷག་པར་མཁས་པའི་དགའ་བ་བསྐྱེད་པས་ན་སེམས་ཚིམ་པར་བྱེད་པ་དང། བློ་རྩེ་གཉིས་པ་ཅན་གྱི་ཐེ་ཚོམ་གྱི་ཟུག་རྡུ་ཡོད་ན་དེ་ལ་བརྟེན་ནས་ཡིད་མི་བདེ་བར་འགྱུར་བ་ལས། སངས་རྒྱས་ཀྱི་གསུང་གིས་ཐེ་ཚོམ་ཐམས་
ཅད་བཅད་ནས་དོགས་པའི་མི་བདེ་བ་མཐའ་དག་སེལ་བར་བྱེད་པས་ན་སྙིང་ནི་ཚིམ་པར་བྱེད་པ་དང། གསུང་གིས་ཆོས་རྣམས་ཀྱི་རང་སྤྱིའི་མཚན་ཉིད་ལེགས་པར་བསྟན་པའི་མཐུས་དེ་དག་མ་རྟོགས་པའི་མ་རིག་པ་གསལ་ནས་ཤེས་པར་བྱེད་པས་ན་དགའ་
བ་བསྐྱེད་པ་དང། ཀུན་རྫོབ་དང་དོན་དམ་གྱི་གནས་ལུགས་ཚུལ་བཞིན་དུ་བསྟན་པས་རྟག་པ་དང་བདག་དང་བདེ་བ་སོགས་སུ་ལོག་པར་རྟོག་པའི་ཤེས་རབ་ཉོན་མོངས་ཅན་སྤོང་ཞིང་ཡང་དག་པ་ཇི་ལྟ་བ་བཞིན་ཤེས་པ་ལ་འགོད་པས་ན་བདེ་བ་བསྐྱེད་པ་དང། མདོ་

[025A]༄༅། །རྒྱན་འགྲེལ་བཤད་དུ་འདི་ལྟར་འབྱུང་ཞིང། འཕགས་མཆོག་རྣམ་གྲོལ་སྡེས། ལོག་པ་དང་མ་ངེས་པ་སེལ་བའི་ཕྱིར་དགའ་བ་དང་བདེ་བ་བསྐྱེད་པའོ། །ཞེས་གསུངས་པའི་དངོས་ཟིན་གྱི་གོ་རིམ་ལོག་རྟོག་སེལ་
བ་དགའ་བ་དང་མ་རྟོགས་པ་སེལ་བ་བདེ་བ་དང་སྦྱར་བལྟ་བུར་སྣང་ངོ། །སངས་རྒྱས་ཀྱི་གསུང་ཐོས་ནས་ཐོས་པའི་དོན་བསམ་པ་དང་བསྒོམ་པ་སོགས་ཀྱི་སྒོ་ནས་བསྒྲུབས་ན་མཐར་ཇི་ལྟར་གསུངས་པའི་འབྲས་བུ་ཐོབ་ཅིང་གནས་ལུགས་མངོན་སུམ་དུ་
རྟོགས་པར་འགྱུར་བས་བདག་གིས་གསུང་ཉན་པ་དེ་ལ་དོན་མ་བྱུང་ངོ་སྙམ་དུ་འགྱོད་པས་ཡིད་གདུང་བར་མི་འགྱུར་བས་ན་གདུང་བ་མེད་པ་དང། གསུང་ཉན་ཅིང་ཐོས་པ་ལ་བརྟེན་ནས་ཐོས་བྱུང་གི་ཤེས་རབ་ཕུན་སུམ་ཚོགས་པ་སྐྱེ་བ་དང་གནས་པར་
འགྱུར་བས་ན་ཀུན་ཏུ་ཤེས་པར་བྱ་བ་དང། ཇི་ལྟར་ཐོས་པའི་དོན་དེ་ལ་རིག་པ་བཞིའི་སྒོ་ནས་བསམ་ན་སྒྲོ་འདོགས་ལེགས་པར་ཆོད་ནས་དོན་ལ་ངེས་ཤེས་ལྷག་པར་རྙེད་པའི་བསམ་བྱུང་གི་ཤེས་རབ་ཕུན་སུམ་ཚོགས་པ་སྐྱེ་བའི་རྒྱུ་དང་གནས་སུ་གྱུར་
པས་ན་རྣམ་པར་རིག་པར་བྱ་བའམ་ཤེས་པར་བྱ་བ་དང། ཆོས་ཁ་ཅིག་འཆད་ལ་ཁ་ཅིག་མི་འཆད་པའམ། ཚིག་འཆད་ལ་དོན་མི་འཆད་པ་ལྟ་བུའི་འཆབ་པའམ་སྦེད་པའི་སྒོ་ནས་སློབ་དཔོན་གྱི་དཔེ་མཁྱུད་མེད་པར་ཆོས་སྟོན་པས་ན་རྣམ་པར་གསལ་
བ་དང། གསུང་ལ་བརྟེན་ནས་རྒྱུན་ཞུགས་སོགས་ཀྱིས་ཉོན་མོངས་སྤངས་པའི་མྱང་འདས་མངོན་དུ་བྱས་པ་དང། བྱང་སེམས་རྣམས་ཀྱིས་སངས་རྒྱས་ཀྱི་གོ་འཕང་མངོན་དུ་བྱས་ནས་རང་གཞན་གྱི་དོན་ཕུན་སུམ་ཚོགས་པ་གྲུབ་པ་ན་རང་གི་འདོད་དོན་

[025B] ལམ་མ་ཞུགས་ནས་མོས་སྤྱོད་ལ་གནས་པའི་བར་གྱི་སོ་སོ་སྐྱེ་བོ་རྣམས་ཀྱང་བདག་དོན་གྱི་འབྲས་བུ་ཐོབ་པར་བྱ་པའི་ཕྱིར། སངས་རྒྱས་ཀྱི་གསུང་ལ་འཇུག་
འདོད་སྐྱེ་བར་བྱེད་པས་ན་མངོན་པར་དགའ་བར་བྱེད་ཅིང། འདི་ལ་མདོ་སྡེ་རྒྱན་གྱི་འགྲེལ་བཤད་དུ། མངོན་པར་འདོད་པ་ཞེས་འབྱུང་སྟེ་འདྲའོ། །གནས་ལུགས་དང་དེ་མངོན་སུམ་དུ་རྟོགས་པའི་ཡེ་ཤེས་ལ་སོགས་པ་རང་མངོན་སུམ་དུ་རྟོགས་པའི་ཡེ་
ཤེས་ཀྱིས་ཇི་ལྟར་རྟོགས་པ་བཞིན་དུ། རྟོག་པས་རྟོགས་ཚུལ་རྫོགས་མི་ནུས་པར་སོ་སོར་རང་གིས་རིག་པར་བྱ་བ་ཡིན་པས་ན་བསམ་དུ་མེད་པའི་ཆོས་ཡིན་ལ། དེ་དག་ཡང་དག་པར་སྟོན་པར་བྱེད་པས་ནའམ་ཡང་ན་ལས་བསམ་གྱིས་མི་ཁྱབ་པ་དང་
རྣལ་འབྱོར་པའི་ཏིང་ངེ་འཛིན་གྱི་སྤྱོད་ཡུལ་བསམ་གྱིས་མི་ཁྱབ་པ་དང། སངས་རྒྱས་ཀྱི་ཡེ་ཤེས་ཀྱི་སྤྱོད་ཡུལ་བསམ་གྱིས་མི་ཁྱབ་པ་དང། སྨན་དང་སྔགས་ཀྱི་མཐུ་བསམ་གྱིས་མི་ཁྱབ་བསྟེ་བསམ་དུ་མེད་པ་བཞི་བསྟན་པས་ན་ཀུན་ཤེས་པར་བྱེད་ཅིང་
ཕུང་ཁམས་སྐྱེ་མཆེད་དང་ས་དང་ཕ་རོལ་ཏུ་ཕྱིན་པ་སོགས་བསམ་པར་བྱ་བ་ཡིན་པས་སམ་བློའི་ཡུལ་གྱི་ཆོས་ཡིན་པས་བསམ་པའི་ཆོས་ཞེས་བྱ་ལ། དེ་དག་ཕྱིན་ཅི་མ་ལོག་པར་སྟོན་པར་བྱེད་པས་ན་རྣམ་པར་རིག་པར་བྱེད་པ་དང། གསུང་གི་བསྟན་
བྱའི་དོན་ལ་མངོན་སུམ་དང་རྗེས་སུ་དཔག་པའི་ཚད་མ་དང། རང་ཚིག་སྔ་ཕྱི་དང་དངོས་ཤུགས་འགལ་བ་སོགས་ཀྱི་ལུང་གི་གནོད་པ་མེད་པའི་དཔྱད་གསུམ་གྱིས་ངག་པས་ན་འཐད་པའམ་རིགས་ཤིང། ཉན་ཐོས་ཀྱི་རིགས་ཅན་རྣམས་ལ་ཐེག་པ་ཆེན་

[026A]༄༅། །པོའི་ཆོས་སྟོན་པ་ལྟ་བུའི་སྣོད་དང་ཚེས་མི་འཚམ་པར་མི་སྟོན་པར་སྣོད་གང་ལ་གང་དགོས་པའི་ཆོས་དེ་སྟོན་པར་བྱེད་པས་ན་སྣོད་ཀྱི་བབས་དང་འབྲེལ་བ་ཡིན་ལ། འདི་ལ་མདོ་རྒྱུན་འགྲེལ་བཤད་དུ་མཐུན་པ་ཞེས་
འབྱུང་བ་ཡང་དོན་འདྲའོ། །སྐབས་གཅིག་ཏུ་ཡང་དོན་གཅིག་ལ་ཚིག་རྣམ་གྲངས་མང་པོས་བསྟན་པ་ཟློས་པ་ལྟར་སྣང་ཡང་དེའི་སྐྱོན་མེད་པ་ནི། དཔེར་ན། མདོ་ལས་ཤཱ་རིའི་བུ་སོགས་ཀྱི་ཤེས་རབ་ལ་བསྔགས་པ་ན་ཤེས་རབ་མྱུར་བ། ཤེས་རབ་མགྱོགས་
པ༑ ཤེས་རབ་རྣོ་བ། ངེས་པར་འབྱུང་བའི་ཤེས་རབ་ཅན། ངེས་པར་འབྱེད་པའི་ཤེས་རབ་ཅན། ཤེས་རབ་ཆེ་བ། ཤེས་རབ་ཡངས་པ། ཤེས་རབ་ཟབ་པ། ཤེས་རབ་མཉམ་པ་མེད་པ། ཤེས་རབ་རིན་པོ་ཆེ་དང་ལྡན་པ་ཞེས་གསུངས་པ་ནི་
རིམ་པ་བཞིན་ཤེས་རབ་དོན་ལ་མྱུར་དུ་འཇུག་པ་དང་དོན་མང་པོ་ལ་འཇུག་པ་དང། དོན་ཕྲ་བ་ལ་འཇུག་པ་དང། འཁོར་བ་ལས་ངེས་པར་ཐར་པ་དང། བདེན་བཞིའི་མཚན་ཉིད་ཇི་ལྟ་བ་བཞིན་དུ་འབྱེད་པ་དང། འདྲ་བ་དང་ལན་གདབ་པ་ལ་ཕུགས་
ཐུག་པར་མི་འགྱུར་བ་དང། མངོན་ཤེས་ལྔ་རྒྱ་ཆེ་ཞིང་ཡོངས་སུ་རྫོགས་པ་དང། གཞན་གྱིས་རྟོགས་དཀའ་བ་དང། འཇིག་རྟེན་པ་ཐམས་ཅད་ལས་ཁྱད་པར་འཕགས་པ་དང། རྙེད་དཀའ་ཞིང་དོན་ཆེན་པོ་བསྒྲུབ་པ་དང་དགའ་བར་བྱེད་པ་རྣམས་ལ་རིམ་པ་
བཞིན་དགོངས་པ་ལྟ་བུས་མཚོན་རྒྱུ་མཚན་མི་འདྲ་བ་དང། རྟེན་འབྲེལ་མདོ་འགྲེལ་ལས། རྣམ་གྲངས་ཀྱི་བྱེ་བྲག་བརྗོད་པ་ཡང་ཅིའི་ཕྱིར་ཞེ་ན། འགའ་ཞིག་ཇི་ལྟར་ཡང་དེའི་ཁོང་དུ་ཆུད་པར་བྱ་བའི་ཕྱིར་དང། དེའི་ཚེ་རྣམ་པར་གཡེངས་པ་རྣམས་དེའི་དོན་

[026B] །དེ་ཉིད་བརྗོད་ན་ནི་གཞན་དག་གིས་དབྱེས་པར་འགྱུར་རོ། །ཡིད་རྟུལ་པོ་དག་ཀྱང་ཡང་ནས་ཡང་དུ་དེའི་དོན་རྟོགས་པས་མི་བརྗོད་པར་བྱ་བའི་ཕྱིར་དང། སྒྲ་གཅིག་ལ་དོན་དུ་མ་ཡོད་པས་དོན་ཐ་དད་པར་རྟོག་པ་བསལ་བའི་ཕྱིར་དང་
མིང་དེ་དག་གི་གསུང་རབ་ལས་འབྱུང་བའི་དོན་དེ་རྟོགས་པར་བྱ་བའི་ཕྱིར་ཏེ། སྨན་གྱི་རྣམ་གྲངས་ཀྱི་མིང་བཞིན་ནོ། །ཆོས་སྨྲ་པ་རྣམས་ཀྱིས་དེའི་དོན་ཐོབ་པར་བྱ་བ་དང་ཚིག་ཉེ་བར་སྦྱར་བ་གཉིས་དང་རྗེས་སུ་མཐུན་པར་བྱ་བའི་ཕྱིར་དང། བདག་ཉིད་ཆོས་
སོ་སོ་ཡང་དག་པར་རིག་པ་ཡིན་པར་བརྗོད་པར་བྱ་བའི་ཕྱིར་དང། གཞན་དག་ལ་དེའི་ས་བོན་བཞག་པར་བྱ་བའི་ཕྱིར་རོ། །ཞེས་གསུངས་པ་བཞིན་ཆོས་ཉན་པ་རྣམས་ལ་བརྡའ་དེ་དང་དེའི་སྒོ་ནས་བསྟན་ན་གོ་བར་འགྱུར་བའི་རིགས་ཅན་དུ་མ་ལ་ཕན་
པར་འགྱུར་བ་སོགས་ཀྱི་དགོས་པའི་དབང་གིས་གསུངས་པ་ཡིན་པས་ན་ཟློས་པའི་སྐྱོན་དང་བྲལ་བ་དང། སེང་གེའི་སྒྲ་དབྱངས་ཀྱིས་རི་དྭགས་རྣམས་སྐྲག་པར་བྱེད་པ་བཞིན་དུ་སངས་རྒྱས་ཀྱི་སྟོབས་དང། བདག་མེད་པར་གསུངས་པའི་སྒྲ་དབྱངས་ཀྱིས་སྨྲ་
བ་དན་པའི་མུ་སྟེགས་རྣམས་སྐྲག་པར་བྱེད་པས་ན་སེང་གེའི་སྒྲ་ལྟ་བུ་དང། ལྷའི་གླང་བོ་ཆེའི་སྒྲ་སུབ་སུབ་པོ་སྟེ་དོག་པ་དང་འཛེར་བ་མ་ཡིན་པར་ཡངས་པར་གྲགས་པ་བཞིན་དུ་སངས་རྒྱས་ཀྱི་གསུང་ཡང་སུབ་པ་དང་འཛེར་བ་མེད་པར་ཡངས་བས་ན་གླང་ཆེན་གྱི་
སྒྲ་ལྟ་བུ་དང། འབྲུག་གི་སྒྲ་སྒྲ་གཞན་ལས་ལྷག་པར་ཚོགས་ཆེ་བས་གཏིང་རིང་བའི་ཟབ་མོ་ཡིན་པ་བཞིན་སངས་རྒྱས་ཀྱི་གསུང་ཡང་ཤིན་ཏུ་ཆེ་བས་གཏིང་དཔག་པར་དཀའ་བས་ན་འབྲུག་གི་སྒྲ་ལྟ་བུ་དང། འདི་ལ་སློབ་དཔོན་དབྱིག་གཉེན་གྱི་མདོ་སྡེ་རྒྱན་གྱི་འགྲེལ་

[027A]༄༅། །པར་འབྲུག་གི་སྒྲ་ནི་བརྗིད་པའི་ཕྱིར་རོ་ཞས་དང། དེའི་འགྲེལ་བཤད་དང་རྣམ་བཤད་རིག་པ་ཉི་སྣང་རྣམས་སུ་ཟབ་པའི་ཕྱིར་འབྲུག་གི་སྒྲ་དབྱངས་ལྟ་བུར་གསུངས་ལ། དེའི་རྒྱུ་མཚན་འཆད་པ་ན་འགྲེལ་བཤད་ལས་
དཔེར་ན་འབྲུག་གི་སྒྲ་དྲུང་ནས་ཉན་ན་ཡང་ལྷག་པར་དྲག་ཏུ་ཐོས་པ་མེད། ཐག་རིང་པོ་ནས་ཉན་ན་ཡང་ལྷག་པར་སྒྲ་ཆུང་བར་གྲགས་པ་མེད་དེ་ཉེ་རིང་ཀུན་འདྲ་བར་སྙོམས་པ་ཁོ་ནར་ཐོས་པས་ཟབ་པ་ཡིན་པ་དེ་བཞིན་དུ། དེ་བཞིན་གཤེགས་པའི་གསུང་ཡང་ཉེ་རིང་
དུ་ཀུན་ལ་དྲག་དལ་མེད་པར་གྲགས་པས་ན་སྤྲིན་གྱི་སྒྲ་དབྱངས་ལྟ་བུ་ཞེས་བྱའོ་ཞེས་གསུངས་པའི་དོན་འབྲུག་སྒྲ་སྐད་གཞན་ལས་ལྷག་པར་ཆེ་བས་ཐག་ཉེ་རིང་ཅུང་ཟད་ཙམ་ལ་ཆེ་ཆུང་གི་ཁྱད་པར་མི་མངོན་པའི་དོན་ཡིན་འདྲ་བས་སྔར་སྨོས་པ་དང་གནད་གཅིག་
གམ་སྙམ་མོ། །ཀླུའི་གནས་ན་ཀླུའི་དབང་པོའི་ཚིག་འཇེབས་ཤིང་བཙུན་ལ་ཀླུ་ཀུན་གྱིས་ཉན་དུ་བཏུབ་པ་བཞིན་དུ་དེ་བཞིན་གཤེགས་པའི་གསུང་ཡང་འཇེབས་ཤིང་བཙུན་ལ། འགྲོ་བ་ཐམས་ཅད་ཀྱིས་ཉན་པར་བྱེད་པས་ན་ལག་འགྲོའི་དབང་པོ་སྟེ་
ཀླུ་དབང་གི་དབྱངས་ལྟ་བུ་དང། རྣམ་བཤད་རིག་པ་དང། མདོ་རྒྱན་འགྲེལ་པ། ཉི་སྣང་རྣམས་སུ་བཟུང་བར་འོས་པའི་རྒྱུ་མཚན་གྱིས་གསུངས། སེམས་ཅན་ཕལ་པའི་སྐད་ཀྱི་ནང་ན་དྲི་ཟའི་དབྱངས་ལས་ལྷག་པའི་སྙན་པ་དང་འཇམ་པ་མེད་པ་བཞིན་དུ་
སངས་རྒྱས་ཀྱི་གསུང་དབྱངས་སྙན་ཞིང་འཇམ་པས་ན་དྲི་ཟའི་དབྱངས་ལྟ་བུ། འདི་ལ་མདོ་རྒྱན་འགྲེལ་བཤད་དུ་མིའམ་ཅིའི་དབྱངས་ཤེས་འབྱུང་ངོ། །རྣམ་བཤད་རིག་པར་ཀ་ལ་པིངྐའི་སྒྲ་དབྱངས་ནི་རྒྱུན་མི་ཆད་པ་དང་འཇིག་པའི་ཕྱིར་རོ། །ཞེས་འབྱུང་ཞིང་

[027B] ཀ་ལ་པིངྐའི་སྒྲ་དབྱངས་ནི་རྣོ་བ་དང་འཇིག་པའི་ཕྱིར་རོ་ཞེས་པ་དང་ཉི་སྣང་གཉིས་མཐུན་ལ། མདོ་རྒྱན་འགྲེལ་བཤད་དུ་ཕྱིར་ཞིང་མི་གཅོད་པའི་ཕྱིར་ཀ་ལ་པིངྐའི་སྒྲ་ལྟ་བུའོ་ཞེས་པའི་བཤད་ཚུལ་གཅིག་དང། གཞུང་ཁ་ཅིག་ཏུ་
ཕྱིར་ཞིང་གཅོད་ཅེས་འབྱུང་བའི་བཤད་ཚུལ་གཅིག་སྟེ་གཉིས་མཛད་པའི་དང་པོ་རྣམ་བཤད་རེག་པ་དང་གཉིས་པ་གཞུང་ཕྱི་མ་དེ་གཉིས་དང་མཐུན་པར་མངོན་ལ། དེ་ཡང་མཚོན་ལྟ་བུ་རྣོ་བས་གཅོད་པ་དང་རྒྱུན་གཅོད་པའི་གཅོད་གཉིས་འདྲ་བས་གཞུང་གཉིས་
སུ་གཅོད་པའི་སྐད་དོད་རྣོ་བར་བསྒྱུར་བ་ཡིན་ནམ་སྙམ། བཤད་ཚུལ་སྔ་མ་ལྟར་ན་དཔེར་ན་འཕན་རིང་པོ་རླུང་གིས་བཏབ་པ་ན་ཆད་པ་ཡང་མེད་ཅིང་གཞན་ནས་གཞན་དུ་ལྡོག་པ་ལྟར་ཀ་ལ་པིངྐའི་སྒྲ་རྗེས་ཀྱང་མི་གཅོད་ལ་ཕྱིར་ཞིང་གཞན་དང་གཞན་དུ་འགྱུར་བ་
བཞིན་དུ་སངས་རྒྱས་ཀྱི་གསུང་དབྱངས་རྒྱུན་མི་གཅོད་ཅིང་སྔ་མ་དང་ཕྱི་མ་ཕྱི་མ་མི་འདྲ་བའི་སྙན་པ་གཞན་དང་གཞན་འབྱུང་བས་ནའམ། བཤད་ཚུལ་ཕྱི་མ་ལྟར་ན་ཀ་ལ་པིངྐའི་སྒྲ་གཞན་གྱི་ཡིད་ལ་འབབ་པར་གྲགས་ནས་རྒྱུན་བཅད་པའི་རྗེས་སུ་སྒྲ་དེ་སྙན་པས་
ཡང་ཉན་པར་འདོད་པའི་སེམས་སྐྱེ་བ་བཞིན་དུ་སངས་རྒྱས་ཀྱི་གསུང་ཡང་ཉན་པ་པོའི་སེམས་ལ་འབབ་པར་གྲགས་ནས་རྒྱུན་བཅད་པ་ལྟར་བསྟན་པ་ན་སླར་ཡང་ཉན་འདོད་སྐྱེ་བས་ན་ཀ་ལ་པིངྐའི་དབྱངས་ལྟ་བུ་དང། ཚངས་པའི་དབྱངས་ནི་དུམ་བུ་དུམ་བུར་ཆད་པ་མ་
ཡིན་པར་ཡུན་རིང་དུ་གྲགས་པ་བཞིན་དུ་དེ་བཞིན་གཤེགས་པའི་གསུང་ཡང་ཡུན་རིང་དུ་ལྷང་ལྷང་གྲགས་པས་ན་ཚངས་པའི་དབྱངས་ལྟ་བུ་དང། རྣམ་བཤད་རིག་པ་དང་ཉི་སྣང་སོགས་སུ་ཐག་རིང་དུ་གྲགས་པའི་རྒྱུ་མཚན་གྱིས་གསུངས་པའི་ཐག་རིང་བ་ནི་ཡུལ་

[028A]༄༅། །ཐག་རིང་བ་དང་སྒྲའི་རྒྱུན་ཐག་རིང་བ་གཉིས་ཀ་ལ་བཤད་རུང་ངོ། །ཤང་ཤང་ཏེའུ་སྒྲ་ནི་སེམས་ཅན་དོན་གཉེར་དུ་འགྲོ་པ་རྣམས་ཀྱིས་དེའི་སྒྲ་ཐོས་ན་དོན་ཐམས་ཅད་འགྲུབ་པ་གདོན་མི་ཟ་པས་བཀྲ་ཤིས་པ་
ཡིན་པ་བཞིན་དུ་དེ་བཞིན་གཤེགས་པའི་གསུང་ཡང་སྔར་ཐོས་པའི་ཕྱིས་འཇིག་རྟེན་དང་འཇིག་རྟེན་ལས་འདས་པའི་དོན་ཐམས་ཅད་འགྲུབ་པས་བཀྲ་ཤིས་ཀྱི་སྔ་ལྟས་ཡིན་པས་ན་ཤང་ཤང་ཏེའུ་དབྱངས་ལྟ་བུ་དང། གསང་བ་བསམ་གྱིས་མི་ཁྱབ་
པ་བསྟན་པའི་མདོ་སོགས་ལས་ཤང་ཤང་ཏེའུ་སྒྲ་དབྱངས་སུ་གྲགས་པའོ་ཞེས་འབྱུང་བའི་སྒྲ་དང་དབྱད་དང་གྲགས་པ་གསུམ་གྱི་དོན་ནི་ཉི་ཁྲི་སྣང་བར། དེ་ལ་སྒྲ་སྨོས་པ་ནི་དེ་དང་དེའི་བརྡའ་གོ་བར་བྱ་བའི་དོན་ཏོ། །དབྱངས་སྨོས་པ་ནི་དོན་རྟོགས་པའི་
མཚན་ཉིད་ཀྱི་སྒྲ་ཡིན་པར་གོ་བར་བྱ་བའི་དོན་ཏོ། །གྲགས་པ་སྨོས་པ་ནི་སྒྲ་དེ་དང་དེའི་བརྡ་རྗེས་སུ་སྒྲོག་པར་བྱེད་པའི་དོན་ཡིན་ནོ་ཞེས་གསུངས་ཤིང། དཔེ་འགར་བར་པ་ལ་དོན་སྙོན་པའི་ཞེས་འབྱུང་ངོ། །ལྷའི་དབང་པོའི་ཚིག་ལྷ་གཞན་གྱིས་ཅུང་ཟད་ཀྱང་འདའ་
བ་དང་བཀག་པར་བྱ་མི་ནུས་པ་བཞིན་དུ་དེ་བཞིན་གཤེགས་པའི་གསུང་ལྷ་དང་བཅས་པའི་འཇིག་རྟེན་སུས་ཀྱང་འདའ་ཞིང་གཅག་པར་མི་ནུས་པས་ན་ལྷའི་དབང་པོའི་དབྱངས་ལྟར་སྙན་པ་དང། གཡུལ་འགྱེད་པའི་ཚེ་གཞན་དག་ཕམ་ནས་རབ་ཕྱོགས་རྒྱལ་བར་
གྱུར་པ་ན་དེའི་མཚན་མར་དང་པོར་རྔའི་སྒྲ་འབྱིན་པ་བཞིན་དུ་སངས་རྒྱས་ཀྱིས་བདུད་དང་མུ་སྟེགས་སོགས་ལས་རྒྱལ་ནས་དང་པོ་ཉིད་དུ་ཆོས་ཀྱི་འཁོར་ལོ་བསྐོར་པའི་སྒྲ་ཕྱུང་བས་ན་རྔ་སྒྲ་ལྟ་བུ་དང། དེ་བཞིན་གཤེགས་པས་ཆོས་བསྟན་པ་ན་གཞན་དག་གིས་ལེགས་

[028B] དེ་ལ་བརྟེན་ནས་མཆོག་ཏུ་འཛིན་བའི་སེམས་ཀྱི་ཉོན་མོངས་པ་མེད་པས་ནམ་ཁེངས་པ་དང། དེ་བཞིན་གཤེགས་པས་ཆེས་བསྟན་པ་ན་གཞན་དག་གིས་ཉེས་པར་བཤད་དོ་ཞེས་བྱ་བ་སོགས་
ཀྱིས་སྨད་པར་གྱུར་ཀྱང་སྨད་དོ་སྙམ་ནས་འཕང་དམའ་བའམ་ཞུམ་པ་མེད་པས་ན་མི་དམའ་བ་དང། མ་འོངས་པ་ན་ཉན་ཐོས་དང་བྱང་ཆུབ་སེམས་དཔའ་དང་རྒྱལ་པོ་ལ་སོགས་པ་འདི་དང་འདི་ལྟ་བུ་འབྱུང་བོ་ཞས་ལུང་སྟོན་པ་སོགས་དུས་གསུམ་གྱི་དངོས་པོ་ཐམས་ཅད་
བརྡ་སྤྲད་ནས་ལུང་སྟོན་པས་སམ། ཡང་ན་ལུང་སྟོན་པ་སྒྲའི་བསྟན་བཅོས་ཐམས་ཅད་ཀྱི་ཚུལ་དང་མཐུན་པར་ཞུགས་པས་ན་སྒྲ་ཀུན་གྱི་རྗེས་སུ་ཞུགས་པ་དང། འདི་ལ་བཤད་ཚུལ་གཉིས་བྱུང་བཞི་བརྡ་སྤྲོད་པའི་སྐད་དོད་བྱཱ་ཀ་ར་ཎ་ཞེས་པ་ལུང་དུ་སྟོན་པ་ལ་འཇུག་ཅིང་
དེ་ཉིད་ལྐོག་གྱུར་གྱི་དོན་ལུང་དུ་སྟོན་པ་དང་རང་བཞིན་རྐྱེན་དང་རྣམ་འགྱུར་གསུམ་གྱི་སྒྲའི་མཚན་ཉིད་འདི་ལྟ་བུ་ཞེས་ལུང་དུ་སྟོན་པ་གཉིས་ཀ་ལ་བཤད་དུ་ཡོད་པའི་དབང་གིས་སོ། །དེ་བཞིན་གཤེགས་པ་དུས་ནམ་ཡང་མཉེལ་པ་མི་མངའ་བས་ཆོས་འདི་འདྲ་བ་ཞིག་
བརྗེད་པས་བཤད་དུ་མེད་དོ་ཞེས་པའམ། འདི་འདྲ་བ་བཤད་པར་བྱའོ་སྙམ་དུ་དགོངས་པ་ལས་མཉེལ་ནས་མ་བཤད་པ་མེད་པས་ན་ཟུར་ཆག་པ་མེད་པར་ཚིག་ཟུར་ཕྱིན་པར་བཤད་ཅིང། སེམས་ཅན་དགེ་བའི་རྩ་བ་མ་སྐྱེས་པ་བསྐྱེད་པ་དང། སྐྱེས་པ་རྣམས་
འཕེལ་ཞིང་བརྟས་པར་བྱ་བ་དང། འཕེལ་ཞིང་བརྟས་པ་རྣམས་རྣམ་པར་གྲོལ་བའི་འདུལ་བའི་བྱ་བ་ལ་སྐད་ཅིག་ཀྱང་མི་ཡོལ་བར་དེ་དག་ཐམས་ཅད་ཀྱི་དོན་དུས་ཐམས་ཅད་དུ་བྱེད་པས་ན་མ་ཚང་པ་མེད་པ་དང། ཆོས་འཆད་པ་ན་མུ་སྟེགས་ལ་སོགས་

[029A]༄༅། །པའི་རྒོལ་བ་གཞན་གྱིས་བརྒལ་ན་ཐུབ་པར་མི་འགྱུར་རོ་སྙམ་པའི་འཇིགས་པ་མེད་པས་ན་མ་ཞུམ་པ་དང། ཆོས་གོས་ལ་སོགས་པའི་རྙེད་པ་དང་བསྟོད་པ་དང་ཕྱག་བྱ་བ་ལ་སོགས་པའི་བཀུར་སྟི་ལམ་ཆགས་པས་ན་མི་
ཞེན་པ་དང། འདི་ལ་སློབ་དཔོན་བློ་བརྟན་གྱིས་འགྲེལ་བཤད་དུ་རྙེད་པ་དང་བཀུར་སྟི་ལ་མི་བརྟེན་པའི་ཕྱིར་མ་ཆགས་པའོ་ཞེས་དང། འཇིགས་པ་མེད་པའི་ཕྱིར་མ་ཞུམ་པའོ་ཞེས་དྲངས་ནས་དོན་དེ་ལྟར་བཤད་ལ། འགྲེལ་པ་རྩ་པར་དེ་ལས་ལྡོག་ནས་མ་
ཞུམ་པ་ནི་རྙེད་པ་དང་བཀུར་སྟི་ལ་མི་བརྟེན་པའི་ཕྱིར་རོ། །མི་ཞེན་པ་ནི་བསྙེངས་པ་དང་བྲལ་བའི་ཕྱིར་རོ་ཞེས་འབྱུང་བ་བཞིན་དུ་རྣམ་བཤད་རིག་པ་དང་ཉི་སྣང་རྣམས་མཐུན་ཞིང། ཕྱི་མ་གཉིས་སུ་མི་ཞན་ཞེས་འགྲེང་བུ་མེད་པ་འབྱུང་བས་དེ་དག་ལྟར་ན་ཞེ་
ཕུགས་ལ་རྙེད་བཀུར་སོགས་རང་དོན་ལ་ཆགས་པའི་གནོད་གིས་ཞུམ་པ་དང། ཕྱིར་རྒོལ་ལ་བསྙེངས་པའམ་འཇིགས་ནས་ཤུགས་ཞན་པ་མེད་པའི་དོན་ཡིན་ནམ་སྙམ་པས་དེ་བཞིན་བྱས་ན་འགྲེང་བུ་མེད་པ་དག་ལ། འགྲེལ་བཤད་ཀྱི་མ་ཆགས་པ་དང་
མི་ཞེན་པ་ནི་དོན་གཅིག་པས་དེ་ལྟར་ན་འགྲེང་བུ་ཅན་དག་ཅིང་བཤད་ཚུལ་མི་འདྲ་བ་དེ་གཉིས་དཔེ་དང་འགྱུར་གྱི་ཁྱད་ཡིན་འདུག་པ་ལ་འགྲེལ་བཤད་ལྟར་དག་གམ་སྙམ་སྟེ་དཔྱད་པར་བྱའོ། །ཆོས་ཇི་ཙམ་འཆད་ཀྱང་ཐུགས་སྐྱོ་བ་དང་སྐུ་ལ་མི་བདེ་བའི་
ངལ་བ་མེད་པས་ན་རབ་ཏུ་དགའ་བ་དང། རིག་པའི་གནས་ལྔ་ཐམས་ཅད་ལ་མཁས་པས་དེ་ལྔ་དང་ལེགས་པར་འབྲེལ་བའི་ཆོས་འཆད་པས་ན་ཁྱབ་ཅིང་འདི་ལ་མདོ་རྒྱན་འགྲེལ་བཤད་ལས་རྒྱས་པ་ཞེས་འབྱུང་ཡང་འདྲའོ། །རྣམ་བཤད་རིག་པར། ཆུབ་

[029B] མདོ་སྡེ་རྒྱན་གྱི་འགྲེལ་པར་ཐ་བ་དང་བཅས་པའི་ཚད་ནི་སེམས་ཅན་རྣམས་ཀྱི་དེ་དག་གི་དོན་ཐམས་ཅད་སྒྲུབ་པར་བྱེད་པའི་ཕྱིར་རོ་ཞེས་དང། དེ་འགྲེལ་བཤད་དུ་
དྲངས་པ་ལ་སེམས་ཅན་ལ་དོན་དེ་ཐམས་ཅད་བསྒྲུབ་པའི་ཕྱིར་ཐ་བ་དང་བཅས་པའོ་ཞེས་དང། ཉི་སྣང་ལས་སེམས་ཅན་རྣམས་ཀྱི་དོན་དེ་དག་ཐམས་ཅད་རྫོགས་པར་མཛད་པའི་ཕྱིར་ཐ་བ་མེད་པའོ་ཞེས་གསུངས་པ་རྣམས་དོན་འདྲ་པས་ཐ་བ་སྟེ་རེངས་པ་དང་བཅས་
པའི་སེམས་ཅན་དགེ་བའི་རྩ་བས་སྐྱེས་པ་རྣམས་ལ་དེ་གསར་དུ་སྐྱེད་པར་བྱེད་པ་དང། ཐ་བ་མེད་པའི་སེམས་ཅན་དགེ་བའི་རྩ་བ་སྐྱེས་པ་རྣམས་ལ་དགེ་བའི་རྩ་བ་བརྟས་པ་དང། འཕེལ་བསྒྲུབ་པར་བྱེད་པའམ་ཚགས་སུ་ཆུད་པར་བྱེད་པས་ན་ཆུབ་པ་ཡིན་ལ་
དེ་ཡང་མདོ་རྒྱན་འགྲེལ་པ་རྩ་འགྲེལ་དང་ཉི་སྣང་རྣམས་ནི་དོན་ཆུབ་པར་བྱ་ཡུལ་གྱི་སེམས་ཅན་ཐ་བ་དང་བཅས་མ་བཅས་ཀྱི་བྱེ་བྲག་པ་རེ་མཚོན་བྱེད་དུ་བྱས་ནས་བསྟན་པ་ཡིན་ཞིང། རྟོག་གེ་འབར་བར་ཕན་པ་དང་བཅས་པ་ཞེས་འབྱུང་བ་ཡང་ཆུབ་པ་དང་དོན་
འདྲའོ། །སྐབས་འགར་ཆོས་བཤད་པར་བྱའོ་སྙམ་པ་དང་སྐབས་འགར་མི་བཤད་དོ་སྙམ་པ་མེད་པར་རྒྱུན་དུ་འཆད་པར་མཛད་པས་ནའམ། ཡང་ན་ཆོས་འཆད་པའི་ཚེ་བཤད་པའི་རྒྱུན་གྱི་བར་ཐག་བཅད་ནས་ཡང་འཆད་པ་མ་ཡིན་པར་ཚིག་དང་གསུང་གི་
རྒྱུན་མི་ཆད་བར་མཛད་པས་ན་རྒྱུན་ཆགས་པ་དང། ཆོས་འཆད་བན་ཡི་གེ་དང་མིང་དང་ཚིག་གཅིག་གི་སྒོ་ནས་འཆད་པ་མ་ཡིན་པར་མིང་ཚིག་ཡི་གེ་སྣ་ཚོགས་མང་པོའི་སྒོ་ནས་འཆད་པར་མཛད་པས་ན་འབྲེལ་ཞིང། འདི་ལ་ཉི་སྣང་དུ་བརྗིད་པ་ཞེས་པ་དང། མདོ་

[030A]༄༅། །རྒྱན་འགྲེལ་བཤད་དང་རྟོག་གེ་འབར་བར་རོལ་པ་ཞེས་བྱུང་བ་དོན་འདྲ་སྟེ། གཅིག་ཙམ་དུ་མ་ཟད་པར་མང་པོ་ཞིག་གིས་སྟོན་པའི་རྒྱ་ཆེ་བས་བརྗིད་པའམ་རོལ་པ་དང་འབྲེལ་པ་ཡིན་ནོ། །དེ་བཞིན་གཤེགས་པའི་གསུང་
གཅིག་ཕྱུང་བ་ན་གསུང་གི་རང་བཞིན་གཅིག་ཁོ་ན་ཡིན་ཡང། ལྷ་ཀླུ་དང་མི་དང་བྱོལ་སོང་དང་ཡི་དྭགས་ལ་སོགས་པ་སོ་སོའི་སྒྲ་དང་སྐད་དང་མཐུན་པར་གོ་པས་ན་སྒྲ་ཀུན་རྫོགས་པར་བྱེད་པ་དང། དེ་བཞིན་དུ་མི་རྟག་པ་ལྟ་བུའི་དོན་གཅིག་སྟོན་པ་ན་སེམས་
ཅན་རྣམས་ཀྱིས་རང་རང་གང་ལ་དད་པའི་དོན་དེ་དང་དེར་ཁོང་དུ་ཆུད་ནས་སེམས་ཅན་རྣམས་ཀྱི་དད་པ་ལ་སོགས་པའི་དབང་པོ་ཀུན་མགུ་པའམ་ཚིམ་པར་བྱེད་པ་དང། ཇི་ལྟར་དམ་བཅས་པ་ལས་གཞན་དུ་འགྱུར་བ་མི་མཛད་པས་དམ་བཅས་པ་ལས་ཉམས་སོ་
ཞེས་གཞན་གྱིས་སྨད་དུ་མེད་པས་སམ། ཡང་ན་བཅོམ་ལྡན་འདས་ཀྱིས་ཆོས་འདི་འདི་ལྟར་བསྒྲུབས་པའི་འབྲས་བུ་འདི་ལྟར་འགྱུར་རོ་ཞེས་དམ་བཅས་བལ་གདུལ་བྱ་རྣམས་ཀྱིས་ཀྱང་བཀའ་བཞིན་དུ་བསྒྲུབས་ན་འབྲས་བུ་དམ་བཅས་པ་དེ་བཞིན་དུ་
འགྲུབ་པར་འགྱུར་བས་ན་མ་སྨད་པ་དང། གནས་གང་དུ་དུས་ནམ་གྱི་ཚེ་སེམས་ཅན་གང་སྨིན་པར་བྱ་བའི་དུས་ལ་བབས་ན་སྐད་ཅིག་ཀྱང་མི་ཡོལ་བར་སྨིན་པར་མཛད་པས་ན་དུས་ལས་མི་གཡོ་བའམ་མི་འགྱུར་བ་ཡིན་ལ། རྣམ་བཤད་རིག་པར་
མ་བརྟབས་པ་ནི་རྟབ་རྟབ་པོར་མི་གསུང་བའི་ཕྱིར་རོ། །ཞེས་འབྱུང་བ་དང་མདོ་རྒྱན་འགྲེལ་པ་ཉི་སྣང་རྣམས་འདྲ་ཞིང། མདོ་རྒྱན་འགྲེལ་བཤད་དུ། མི་རིགས་པར་སྟོན་པའི་ཕྱིར་བརྟན་པའོ། །ཞེས་དྲངས་ནས་བཤད་པ་ནི་འགྱུར་ཁྱད་ལས། དོན་འདྲ་

[030B] འདི་ལ་ཆོས་སྤྱོད་དང་གསུང་ཐོར་བུ་འགར་མ་བརྟགས་ཞེས་འབྱུང་བ་པར་མ་དག་གོ་གསང་བ་བསམ་གྱིས་མི་ཁྱབ་པ་བསྟན་པའི་མདོང། འཕགས་པ་མོའུ་
འགལ་གྱི་བུ་ཆེན་པོས་སྟོན་པ་ཤཱཀྱའི་རྒྱལ་པོའི་གསུང་ཇི་ཙམ་དུ་གྲག་པའི་ཚད་བལྟ་བར་འདོད་པ་ན་སངས་རྒྱས་ཀྱི་མཐུ་དང་རང་གི་རྫུ་འཕྲུལ་གྱི་སྟོབས་ཀྱིས་འདི་ནས་ནུབ་ཕྱོགས་སུ་སངས་རྒྱས་ཀྱི་ཞིང་གངྒཱའི་ཀླུང་དགུ་བཅུ་རྩ་དགུའི་བྱེ་མ་སྙེད་ཀྱི་ཕ་རོལ་དེ་བཞིན་
གཤེགས་པ་འོད་ཟེར་གྱི་རྒྱལ་པོའི་ཞིང་ཁམས་འོད་ཟེར་གྱི་རྒྱལ་མཚན་ཞེས་པར་ཕྱིན་པ་ན་ཡང་རང་གི་སྟོན་པ་དེ་བཞིན་གཤེགས་པའི་དྲུང་ཇི་ལྟ་བ་བཞིན་དུ་ཐོས་པར་གསུངས་པ་བཞིན་ཉེ་བ་དང་རིང་བ་མེད་པར་འཁོར་གྱི་དཀྱིལ་འཁོར་ཐམས་ཅད་དུ་དྲུང་ན་གནས་
པ་བཞིན་དུ་ཐོས་པས་ན་འཁོར་ཀྱི་དཀྱིལ་འཁོར་ཀུན་ཏུ་གྲག་པ་ཡིན་ལ། དེ་བཞིན་གཤེགས་པས་ཆོས་བསྟན་པའི་མཐུས། འདོད་ཆགས་དང། ཞེ་སྡང་དང། གཏི་མུག་སྟེ་ཉོན་མོངས་པའི་རྩ་བ་དུག་གསུམ་སེལ་བར་བྱེད་པ་དང། གསུང་གི་དོན་ཉམས་སུ་བླངས་
པས་བདུད་བཞི་ལས་རྒྱལ་བར་བྱེད་ཅིང་ཆོས་ཀྱི་སྒྲས་ཀྱང་བདུད་རིགས་ཕམ་པར་བྱེད་པས་ན་བདུད་ཀྱི་དཔུང་ཚོགས་ཚར་གཅོད་པར་བྱེད་ཅིང་ཆོས་འཆད་པ་ན་འཇིག་རྟེན་ན་གྲགས་པའི་ཆོས་རྣམ་པ་སྣ་ཚོགས་པ་དཔེར་བཞག་ནས་དེ་དང་སྤྱོར་ཞིང་འཆད་པར་བྱེད་
པས་ན་རྣམ་པ་ཀུན་གྱི་མཆོག་དང་ལྡན་པར་འབྱུང་ངོ། །རྣམ་བཤད་རིག་པ་དང་མདོ་སྡེ་རྒྱན་གྱི་འགྲེལ་བ་རྩ་འགྲེལ་ཉི་ཁྲི་སྣང་བ་རྣམས་སུ་དུག་གསུམ་སེལ་བར་བྱེད་པ་དང། བདུད་དཔུང་ཚར་གཅོད་པར་བྱེད་པའི་ཡན་ལག་བཞི་མེད་པར་གཞན་དྲུག་ཅུ་འགྱུད་

[031A]༄༅། །ཞིང༑ རྟོག་གེ་འབར་བར་གཞན་དེ་དག་དང་འདྲ་བའི་ཐོག་རྒྱ་མཚོ་འཁྲུགས་པའི་སྒྲ་ལྟ་བུ་ཞེས་པ་ཞིག་ལྷག་པོར་བྱུང་བས་དེའི་ལྟར་ན་དགའ་བདེ་བསྐྱེད་པའི་ཡན་ལག་གཉིས་གཅིག་ཏུ་མཛད་པ་ཡིན་ནམ་སྙམ་པས་དཔྱད་པར་བྱ་ལ་
དེ་ཐམས་ཅད་འདྲ་བར་ཡན་ལག་དྲུག་ཅུའི་དབང་དུ་བྱས་ཤིང། དེ་ཡང་མདོ་རྒྱན་འགྲེལ་བ་དང་རྣམ་བཤད་རིག་པ་སོགས་སུ་གསང་བ་བསམ་གྱིས་མི་ཁྱབ་པའི་མདོའི་རྗེས་སུ་འབྲང་བར་གསུངས་ལ། འདིར་དུག་གསུམ་སེལ་བ་སོགས་བཞི་དང་བཅས་ཏེ་དྲུག་ཅུ་རྩ་བཞི་
གསུངས་པ་ཡང། མདོ་དེའི་ལུང་དངོས་གོང་དུ་དྲངས་པ་ལྟར་ཡིན་པས་མདོའི་དཔེ་ལ་ཁྱད་པར་ཡོད་པ་ཡིན་ནམ་དཔྱད་པར་བྱའོ། །གཉིས་པ་ནི། མདོ་སྡེ་རྒྱན་ལས། བདེ་གཤེགས་གསུང་ནི་མཐའ་ཡས་ཏེ། །ཡན་ལག་དྲུག་ཅུ་བསམ་མི་ཁྱབ། །ཅེས་དེ་བཞིན་
གཤེགས་པའི་གསུང་དབྱངས་ཀྱི་ཡན་ལག་མཐའ་ཡས་པ་རྣམས་མདོར་བསྡུ་ན་དྲུག་ཅུ་འམ་དྲུག་ཅུ་རྩ་བཞི་དང། དེ་རེ་རེ་བཞིན་ལས་ཀྱང་གསུང་དབྱངས་བསམ་གྱིས་མི་བྱབ་པ་འབྱུང་བར་གསུངས་པ་བཞིན་དུ་སངས་རྒྱས་ཀྱི་གསུང་གི་ཡོན་ཏན་ཚད་མེད་པ་
རྣམས་མདོར་བསྡུས་པའི་ཡན་ལག་དེ་ལྟར་གྲངས་བཞི་ཡིས་ལྷག་པའི་དྲུག་ཅུའི་གསུང་དབྱངས་ནི། གསུང་གི་ཆ་ཤས་གཅིག་ཉིད་ལའང་མ་ཚད་པ་མེད་པར་ནི། ཇི་སྲིད་ནམ་མཁའི་མཐས་ཡུལ་དུས་ཇི་སྲིད་དུ་ཁྱབ་པ་དེ་སྲིད་དུ་སྐལ་ལྡན་གྱི་སྐྱེ་བོ་ཐམས་ཅད་
ཀྱི་རྣ་བའི་ལམ་དུ་གྲགས་ནས་སིམ་པར་མྱོང་བའི་བདེ་བ་སྟེར་བར་བྱེད་དོ། །གསུམ་པ་ནི། མགོན་པོ་འཇམ་དབྱངས་གང་གི་གསུང་དབྱངས་གྲགས་པ་དེའི་ཚེ་དྲུང་ན་ཏེ་བར་གནས་པ་རྣམས་ལ་ཧ་ཅང་ཆེ་བར་མི་སྣང་ཞིང། ཐག་རིང་ན་གནས་པ་རྣམས་ལ་

[031B] དཀར་སེར་སོགས་ཁ་དོག་སྣ་ཚོགས་པའི་ཚོན་དང་ཕྲང་པའི་ཤེལ་ནེ་ཤེལ་གཅིག་ཉིད་ཡིན་ཡང་ཆེན་གྱི་དབང་གིས་ཁ་དོག་མི་འདྲ་བ་དེ་དང་དེར་སྣང་བ་བཞིན་དུ་གསུང་གཅིག་ཉིད་དུ་གསུངས་ཀྱང་སྐད་རིགས་ཐ་
དད་པའི་སྲངས་མེད་གདུལ་བྱའི་རང་རང་གི་སྐད་དང་མཐུན་པར་གོ་བའི་གསུང་ནི། མགོན་པོ་ཁྱོད་ཀྱི་སྤྱི་གཙུག་དང་མཛོད་སྤུ་དང་མགྲིན་པ་ལ་སོགས་པ་མདོར་ན་ཁྱོད་སྐུའི་བ་སྤུ་ཚུན་ཆད་ཀྱི་ཆ་ཤས་ཀུན་ནས་འབྱུང་བར་རབ་ཏུ་སྟོན་ཀྱང། དེ་དག་ཀུན་
ལ་འདི་དང་འདི་ལྟ་བུ་སྨྲའོ་སྙམ་པའི་ངག་ཀུན་ནས་སློང་བའི་རྟོག་པ་ཐམས་ཅད་ཉེ་བར་ཞི་བ་འདི་ཡི་ནི་དཔེར་རྣམ་པར་རྟོག་པ་མེད་ཅིང་ཐམས་ཅད་ལ་ཁྱབ་པའི་ནམ་མཁའི་ཆ་ཀུན་ནས་ཚངས་པའི་དབྱངས་སྒྲོག་ན་མཚོན་པར་ནུས་ཀྱི་གཞན་དཔེར་བྱ་བ་
གང་ཡང་མ་མཆིས་སོ། །དེ་ལྟར་ཡང་གསང་པ་བསམ་གྱིས་མི་ཁྱབ་པ་བསྟན་པའི་མདོ་ལས། ཞི་བའི་བློ་གྲོས་སེམས་ཅན་རྣམས་ཀྱིས་དེ་བཞིན་གཤེགས་པའི་གསུང་ཞལ་གྱི་སྒོ་ནས་འབྱུང་བར་ཤེས་སོ་སྙམ་དུ་ཁྱོད་སེམས་ན་དེ་ལྟར་མི་བལྟའོ། །དེ་
ཅིའི་ཕྱིར་ཞེ་ན། ཞི་པའི་བློ་གྲོས་སེམས་ཅན་གང་དག་དེ་བཞིན་གཤེགས་པའི་གསུང་གཙུག་ཏོར་ནས་བྱུང་བར་ཤེས་པ་དང། སྤྱི་གཙུག་ནས་བྱུང་བར་ཤེས་པ་དང། དབུ་སྐྲ་རྣམས་ལས་བྱུང་བར་ཤེས་པ་དང། ཕྲག་པ་ནས་བྱུང་བར་ཤེས་པ་དང་
དཔྲལ་བ་དང། སྨིན་མཚམས་དང། མཛོད་སྤུ་དང། སྤྱན་དང་སྙན་དང། ཤངས་དང་འགྲམ་པ་དང། ཞལ་དང། མགུར་ནས་བྱུང་བར་ཤེས་པ་དང། དེ་བཞིན་དུ་དཔུང་དང། ཕྱག་དང། སོར་མོ་དང། རྩིབ་ལོགས་དང། བྲང་དང། རྒྱབ་དང། ལྟེ་

[032A]༄༅། །བ་དང། གསང་བའི་གནས་དང། བྲལ་དང། པུས་མོའི་ལྷང་དང། ཕྱིན་པ་དང། ལོང་བུ་དང། ཞབས་ཀྱི་མཐིལ་དང། མཚན་རྣམས་དང། དཔེ་བྱད་བཟང་པོ་རྣམས་དང། སྤུའི་ཁུང་བུ་ཐམས་ཅད་ནས་དེ་
བཞིན་གཤེགས་པའི་གསུང་འབྱུང་བར་ཤེས་པའི་སེམས་ཅན་ཁ་ཅིག་ཡོད་དེ། ཞི་བའི་བློ་གྲོས་འདི་ཡང་དེ་བཞིན་གཤེགས་པའི་གསུང་གི་གསང་བའོ། །ཞི་བའི་བློ་གྲོས་མོས་པ་ཇི་ལྟ་བ་དང། ཡོངས་སུ་སྨིན་པ་ཇི་ལྟ་བ་དང། བསམ་པ་ཇི་ལྟ་བདེ་བཞིན་དུ་དེ་
བཞིན་གཤེགས་པའི་གསུང་འབྱུང་བར་ཤེས་ཀྱང་ཞི་བའི་བློ་གྲོས་དེ་ལ་དེ་བཞིན་གཤེགས་པ་ནི་རྣམ་པར་རྟོག་པ་མི་མངའ་སྟེ་བཏང་སྙོམས་པའོ། །ཞེས་གསུངས་པ་ཡིན་ཞིང། མདོ་དེ་ལས་རྣམ་རྟོག་མེད་བཞིན་དུ་གསུང་དབྱངས་འབྱུང་བསིལ་སྙན་གྱི་འཁྲུལ་
འཁོར་དང། བྲག་ཅ་དང། ཡིད་བཞིན་གྱི་ནོར་བུ་གསུམ་དང་འདྲ་བར་བསྟན་པ་བཞིན་དུ། རྒྱུད་བླ་མ་ལས་ཀྱང། ཇི་ལྟར་སྒྲ་བརྙན་གྱི་ནི་སྒྲ། །གཞན་གྱི་རྣམ་རིག་ལས་བྱུང་བ། །རྣམ་རྟོག་མེད་ཅིང་བཟོ་མེད་པ། །ཕྱི་དང་ནང་ན་མི་གནས་ལྟར། །དེ་
བཞིན་དེ་བཞིན་གཤེགས་པའི་གསུང། །གཞན་གྱི་རྣམ་རིག་ལས་བྱུང་བ། །རྣམ་རིག་མེད་ཅིང་བཟོ་མེད་པ། །ཕྱི་དང་ནང་ན་གནས་མ་ཡིན། །ཞེས་གསུངས་པ་ལྟར་བྲག་ཅའི་སྒྲ་དེ་གཞན་གྱི་ངག་གི་རྣམ་པར་རིག་བྱེད་ལས་བྱུང་ཡང། སྒྲ་དེ་
ཀུན་སློང་གི་རྣམ་རྟོག་མེད་ཅིང། བྱེད་པ་ལྕེ་རྐན་ལས་གྲུབ་པའི་བཟོ་མེད་པ་དང། དུང་སྒྲ་ལྟར་ཕྱི་དང་རྣམ་རྟོག་ལ་སོགས་པ་ལྟར་ནང་ན་ཡང་མི་གནས་པ་བཞིན། སངས་རྒྱས་ཀྱི་གསུང་དབྱངས་ཀྱང་དད་པས་ཀུན་ནས་བསླངས་པའི་ཕྱག་འཚལ་

[032B] མཐའ་གཅིག་ཏུ་ཕྱིའམ་ནང་གང་
དུ་ཡང་གནས་པ་མེད་པར་འབད་མེད་ལྷུན་གྱིས་གྲུབ་པར་གྲག་པ་ཡིན་ན། །གསུམ་པ་ལ་གསུམ། གསུང་དང་མི་འདྲལ་བར་སྨོན་པ། དེ་ལ་བརྟེན་ནས་ཡོན་ཏན་ཐོབ་པར་སྨོན་པ། ངག་གི་དབང་ཕྱུག་གི་གསུང་འགྲུབ་པར་སྨོན་པའོ། །དང་པོ་ནི། དཔེར་ན་
གློག་དམར་འོད་གསལ་ཕྲ་ཞིང་རིང་བས་མཛེས་པ་འཁྱུག་པའི་སྐ་རགས་བཅིངས་པ་ལྟ་བུ་ཡི། ཆར་སྤྲིན་སྟུག་བོའི་ནང་གི་འབྲུག་སྒྲ་བརྗིད་ཆགས་པ་གཏིང་དཔག་དཀའ་བའི་ཟབ་མོ་ཇི་ལྟ་བ་བཞིན་དུ་མཐའ་ཡས་པའི་འོད་ཟེར་དམར་སེར་འཁྱུག་པས་མཛེས་
པའི་སྐུ་ལྷུན་སྟུག་པ་ལས་ལེགས་བར་གྲག་པའི་མགོན་པོ་འཇམ་དབྱངས་ཀྱི་གསུང། ཡན་ལག་དྲུག་ཅུ་ལ་སོགས་པ་ཡོན་ཏན་གྱི་ཆ་ཤས་ཅུང་ཟད་ཙམ་བརྗོད་ནས་བསྟོད་པའི་བསོད་ནམས་གང་ཐོབ་པ་འདི་ཡིས་བདག་དུས་ཐམས་ཅད་དུ་མགོན་པོ་ཁྱོད་ཀྱི་
གསུང་རྣ་བའི་ལམ་དུ་ཐོས་པ་དང་འབྲལ་བ་མེད་པ་ཤོག་ཅིག་གཉིས་པ་ནི། མགོན་པོ་གང་གི་གསུང་རྒྱུན་སྒྲ་འཛིན་རྣ་བའི་བུ་གར་ཞུགས་པའི་སྐད་ཅིག་དེ་མ་ཐག་གསུང་རབ་ཀྱི་ཚིག་དོན་ཕྱིན་ཅི་མ་ལོག་པར་བསྟན་པའི་སྒོ་ནས་ཐར་འདོད་ཀྱི་སྐལ་ལྡན་རྗེས་སུ་
འཛིན་པ་དང། སྒྲུབ་ངག་དང་སུན་འབྱིན་ཡང་དག་གི་སྒོ་ནས་ཕས་རྒོལ་གྱི་ལོག་བར་སྨྲ་བ་ཚར་གཅོད་ཅིང། དོན་བཟང་ལ་སྒྲ་དང་སྙན་ངག་གི་སྦྱོར་སྡེབས་ལེགས་པའི་ཚིག་གིས་བློ་གསལ་མཁས་པ་རྣམས་ཡིད་འཕྲོག་པར་བྱེད་པའི། འཆད་པ་དང་རྩོད་པ་དང་རྩོམ་

[033A]༄༅། །པའི་གནས་རྣམས་ལ་མཁས་པའི་ཕ་རོལ་ཏུ་ཕྱིན་པའམ་མཐར་སོན་པ་ཐོབ་པར་ཤོག་ཅིག་འགྲོ་བ་དྲུག་ཏུ་གཏོགས་པའི་སྐད་དང་ཡུལ་མིའི་སྐད་མི་འདྲ་བ་ཐ་དད་པ་ཇི་སྙེད་པའི་འགྲོ་བའི་སྐད་དེ་སྙེད་ལ་མཁྱེན་པ་ཆགས་ཐོགས་
མེད་པའི་ངེས་པའི་ཚིག་སོ་སོར་ཡང་དག་པ་རིག་པ་མཆོད་འབད་མེད་བདེ་བླག་ཏུ་ཐོབ་ནས་འགྲོ་བ་སྐད་ཐ་དད་པ་དེ་ཐམས་ཅད་ཀྱི་ཤེས་བྱའི་གནས་ལ་མཐའ་གཅིག་ཏུ་འཛིན་མི་ནུས་པའི་བློ་རྩེ་གཉིས་པ་ཅན་གྱི་ཐེ་ཚོམ་མཐའ་དག་གཅོད་པའི་མཆོག་ཏུ་བདག་གྱུར་ཅིག་
གསུམ་པ་ནི། མགོན་པོ་ཁྱོད་ཀྱིས་ཇི་ལྟར་ཡོན་ཏན་སྔར་མ་ཐོབ་པ་ཐོབ་པའི་ཕྱིར་རྗེས་སུ་བསྟན་པ་དང། ཐོབ་པ་མི་ཉམས་པར་བྱ་བའི་ཕྱིར་གདམས་པ་གང་བསྟན་པ་ཡི་གསུང་གི་བླང་དོར་གྱི་མཚམས་དེ་ལས་ནམ་ཡང་མི་འདའ་བར། ཚད་མའི་སྟོབས་
ཀྱིས་ངེས་ཤེས་རྙེད་པའི་ཡུལ་ལ་འདི་ཁོ་ན་ལྟར་ཡིན་གྱི་གཞན་དུ་མ་ཡིན་ནོ་སྙམ་དུ་འཛིན་པས་རབ་ཏུ་ཕྱེ་བའི་མོས་པའམ་གུས་པས་བག་མེད་དང་རྣམ་གཡེང་སོགས་ཀྱི་སྐྱོན་སྤངས་ནས་རྩེ་གཅིག་ཏུ་ཉམས་སུ་བླངས་པ་ཡིས། མགོན་པོ་ཁྱོད་ཀྱི་གསུང་གི་དབང་
ཕྱུག་དུས་མྱུར་བ་ཉིད་དུ་འགྲུབ་པར་ཤོག་ཅིག་རྗེ་བཙུན་འཇམ་དཔལ་དབྱངས་ལ་བསྟོད་པ་འཇམ་དབྱངས་མཉེས་པར་བྱེད་པའི་བསྟོད་སྤྲིན་རྒྱ་མཚོ་ལས་གསུང་ལ་བསྟོད་པའི་སྐབས་ཏེ་གཉིས་པའི་བཤད་པའོ།།    ༈    །།གསུམ་པ་ལ་
གསུམ། ཤིས་པ་བརྗོད་པ་དང། བསྟོད་པ་དངོས། དེ་ལྟར་བསྟོད་པའི་དགེ་བ་བསྔོ་པའོ། །དང་པོ་ནི། བྱུ་རུའི་མདངས་རབ་ཏུ་དམར་བ་དང་འདྲེས་པའི་གསེར་བཟང་པོའི་མདོག་དང་འདྲ་བར་དམར་སེར་གྱི་ཁ་དོག་དང་ལྡན་པའི་མདོག་ལེགས་

[033B] བདེན་གཉིས་ཀྱི་ཤེས་བྱ་མ་ལུས་པ་ཐམས་ཅད་དུས་ཅིག་ཅར་དུ་ལྷང་ངེར་ཏེ་རྗེན་པར་མཁྱེན་པ་མཁྱེན་རབ་འམ་ཤེས་རབ་ཀྱི་དབང་ཕྱུག་འཇམ་དབྱངས་འགྲོ་བའི་སྐྱབས་མཛད་པའི་སྐྱབས་མཆོག་ཁྱོད་ཀྱིས་ཇི་ལྟ་ཇི་སྙིད་ཀྱི་ཤེས་བྱའི་གནས་ཀུན་ལ་
རྣམ་པར་འབྱེད་པའི་རབ་འབྱམས་ཤེས་རབ་ཀྱི་དངོས་གྲུབ་སྩོལ་ཞིག་གཉིས་པ་ལ་གཉིས། མཁྱེན་པའི་ཡོན་ཏན་བཤད་པ་དང། བརྩེ་བའི་ཡོན་ཏན་བཤད་པའོ། །དང་པོ་ལ་གསུམ། སྔོན་དུ་སྲིད་མཐའ་འགོག་བྱེད་ཀྱི་ལམ་སྒྲུབ་པའི་ཚུལ། དེ་ལ་
བརྟེན་ནས་སྲིད་མཐར་མི་གནས་པའི་ཡེ་ཤེས་ཆོས་ཀྱི་སྐུ་བརྙས་པའི་ཚུལ། དེས་ཤེས་བྱ་ཐམས་ཅད་མཁྱེན་པའི་ཚུལ་བཤད་པའོ། །དང་པོ་ལ་གསུམ། མོས་སྤྱོད་ཀྱི་ལམ་བགྲོད་པའི་ཚུལ། མ་དགས་བདུན་གྱི་ལམ་བགྲོད་ནས་རྒྱུ་མ་ལྟ་བུའི་ཏིང་ངེ་འཛིན་
བསྐྱེད་པའི་ཚུལ། དགས་རིམ་གྱིས་བགྲོད་པའི་ཚུལ་ལོ། །དང་པོ་ལ་གཉིས། བགྲོད་བྱེད་ཀྱི་བློ་ངོས་བཟུང་བ་དང། དེས་ཇི་ལྟར་བགྲོད་པའི་ཚུལ་ལོ། །དང་པོ་ནི། དཔེར་ན་གླང་པོ་སྨྱོན་པ་སྨྱོ་སྤྱོད་ཀྱི་བྱ་བ་མ་ཡིན་པ་ཐམས་ཅད་ཀྱི་རྒྱུ་ཆང་གིས་མྱོས་པ་ཡིན་
པ་བཞིན། སློབ་དཔོན་ཟླ་བས། ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །ལྟ་ལས་བྱུང་བར་བློ་ཡིས་མཐོང་འགྱུར་ཞིང། །ཞེས་གསུངས་པ་ལྟར་རྩ་བ་དང་ཉེ་བའི་ཉོན་མོངས་པ་གཞན་དང། དེས་ཀུན་ནས་བསླངས་པའི་སྒོ་གསུམ་གྱི་ཉེས་
སྤྱོད་ཐམས་ཅད་ཀྱི་གཞི་རྩ་མཐར་ཐུག་པ་དངོས་པོ་སྟེ་མཚན་མར་འཛིན་པའི་བདེན་འཛིན་གྱི་ཆང་གིས་ཡིད་བསླད་དེ་རབ་ཏུ་སྐྱེས་བས། ཤེས་བྱའི་གནས་ལུགས་སོགས་བླང་བྱ་དང་དོར་བྱའི་གནས་ལ་ཚུལ་བཞིན་དུ་དཔྱོད་པའི་བློ་གྲོས་ཉམས་བར་བྱས་ལ། བདག་ཏུ་

[034A]༄༅། །འཛིན་པ་དེས་ངར་བདེན་པར་ཞེན་པས་བདག་གི་བདེ་བ་ལ་སྲེད་པར་འགྱུར་ཞིང་དེ་ལ་བརྟེན་ནས་བདེ་བའི་ཐབས་ཀྱི་བདག་གི་བའི་ལོངས་སྤྱོད་རྣམས་ཀྱང་བདེ་བའི་སྒྲུབ་བྱེད་དུ་ལེན་པར་བྱེད། དེ་ལྟར་བདག་དང་བདག་
གི་ལོངས་སྤྱོད་ལ་བདེན་པར་བཟུང་བས་དེ་དག་ལ་ཞེན་པས་འཇུག་པའི་འདོད་ཆགས་དང། དེའི་བར་དུ་གཅོད་པ་ལ་མི་བཟོད་པའི་ཞེ་སྡང་སོགས་རྩ་བ་དང་ཉེ་བའི་ཉོན་མོངས་པ་ཇི་སྙེད་ཅིག་སྐྱེད་པའི་ཉོན་མོངས་དེ་དག་སེམས་རྒྱུད་རབ་ཏུ་མ་ཞི་བར་བྱེད་
པས་ན་མི་བསྲུན་གདུག་པ་སྟེ་དེ་ལྟ་བུའི་ཉོན་མོངས་པའི་སྣ་ཡི་ལག་པས་རང་གི་རྒྱུད་ལ་འདོད་ཆགས་མེད་པ་སོགས་ཀྱི་དགེ་བའི་རྩ་བའི་ལྗོན་པ་མ་སྐྱེས་པ་རྣམས་སླར་སྐྱེ་བ་ལ་གེགས་བྱེད་ཅིང་སྐྱེས་ཟིན་པ་རྣམས་མི་འཕེལ་བ་དང་ཉམས་པར་བྱེད་པས་
ཀུན་ཏུ་འཇོམས་ཤིང། ཟག་བཅས་ཀྱི་དངོས་པོ་ལ་ཡིད་འོང་དུ་མཐོང་ནས་ཞེན་པས་འཇུག་པའི་སེམས་བྱུང་འདོད་ཆགས་སམ་སྲེད་པའི་ཞགས་པས་བཅིངས་ཏེ་ཡིད་ནི་རང་དབང་མེད་པར་སྲིད་བདེའི་ཕྱོགས་སུ་དྲངས་པས་རྙེད་པ་དང་བཀུར་སྟིས་མཚོན་
འཁོར་བའི་ཕུན་ཚོགས་ཇི་སྙེད་པ་ཞིག་གི་གླང་མོའི་ཕྱིར་ཐོབ་ཏུ་རེ་བས་འབྲང་བ་དང། དགེ་བ་མི་བསྒོམ་ཞིང་ཟག་པ་དང་བཅས་པའི་ཆོས་ལ་སེམས་མི་བསྲུང་བར་ཅི་དགར་གཏོང་བར་བྱེད་པའི་སེམས་བྱུང་བག་མེད་བའི་དབང་གིས་གང་ལ་བག་མེད་
པར་སྤྱོད་པའི་གཞི་ཟག་པ་ཉོན་མོངས་པའི་ཕྱོགས་ཀྱི་ནགས་ཁྲོད་ཀུན་ཏུ་བག་ཡངས་སུ་རྒྱུ་བའི་གཉེན་པོའི་སྟོབས་ཀྱིས་གདུལ་དཀའ་བའི་ཡིད་ཀྱི་གླང་པོ་ཆེ་སྨྱོན་པ་གང་ཡིན་པ་དེའོ། །དེ་ཡང་ཐོག་མ་ཉིད་ནས་དྲན་ཤེས་སོགས་ཀྱི་ཡོན་ཏན་རང་

[034B] དང་བོར་འདུལ་དཀའ་བ་ཇི་སྐད་སྨོས་པ་ལྟ་བུའི་སྐྱོན་དང་བཅས་པ་ཞིག་སླར་གཉེན་པོ་གོམས་པའི་སྟོབས་ཀྱིས་སྔར་དང་མི་འདྲ་པའི་ཡོན་ཏན་ཕུན་སུམ་ཚོགས་པའི་གནས་
སྐབས་བཟང་པོ་ཞིག་ཏུ་བསྒྱུར་བ་ནི་ཆེས་ངོ་མཚར་བ་ཡིན་པས་ན་ཚིགས་བཅད་འདི་ཡང་འོག་ནས་དྲན་ཤེས་དང་བག་ཡོད་ཀྱི་སྒོ་ནས་ཐར་ལམ་དུ་རིམ་གྱིས་བཙུད་པ་དང་འབྲེལ་བའི་ཕྱིར་དོན་གྱིས་བསྔགས་པ་བརྗོད་པའི་ཡན་ལག་ཡིན་ཏེ། ཡོན་ཏན་མཐའ་
ཡས་བར་བསྟོད་པ་ལས། འགའ་ཞིག་རང་ཉིད་མ་ཐུལ་གཞན་དུ་རིགས་པར་ལྡན་པའི་ཚིག་སྨྲ་ཡང། །རང་གི་ཚིག་དང་འགལ་བར་སྤྱོད་པས་གཞན་དག་གདུལ་བར་མི་ནུས་ཞེས། །ཁྱོད་ཀྱིས་དགོངས་ནས་དེ་སླད་འགྲོ་བ་མཐའ་དག་ཐུགས་ལ་བཞག་མཛད་
ནས༑ ༑རེ་ཞིག་བདག་ཉིད་མདུལ་བ་ཉིད་དུལ་བར་མཛད་ཕྱིར་བརྩོན་པ་ལགས། །ཞེས་བསྟོད་པ་བཞིན་ནོ། །གཉིས་པ་ནི། དེ་ལྟར་སྐྱོན་དུམ་དང་བཅས་པའི་ཡིད་ཀྱི་གླང་པོ་ཆེ་འདུལ་དཀའ་བདེ་བླང་དོར་གྱི་གནས་རྣམས་མི་བརྗེད་པའི་དྲན་པ་དང། རང་
གི་གནས་སྐབས་ལ་བརྟགས་ནས་ཚུལ་བཞིན་བསླབ་པའི་ཤེས་བཞིན་དུ་སྤྱོད་པ་དང། ཁྱད་པར་སྤྱད་པ་རྣམ་སྦྱོང་དང་མཁས་པ་དང་ཉོན་མོངས་རྣམ་སྦྱོང་དང་ཁྱད་པའི་དམིགས་པ་གང་རུང་ཞིག་གི་དམིགས་པ་གཅིག་ཁོ་ན་ལ་སེམས་བཞག་ནས་དེ་ཉིད་
དུ་དེར་དྲན་པའི་དྲན་པ་དང་དམིགས་པ་དེ་ལས་སེམས་གཞན་དུ་ཡེངས་མི་ཡེངས་ཀྱི་བྱ་རབ་ཤེས་བཞིན་དང་ཉེས་སྤྱོད་ཀྱི་འཆལ་ཚུལ་སྤོང་བའི་ཚུལ་ཁྲིམས་དང་དབང་པོའི་སྒོ་བསྡམས་པ་དང། ཟས་ཀྱི་ཚོད་རིག་པ་དང། ནམ་གྱི་ཆ་སྟོད་ཆ་སྨད་ལ་མི་ཉལ་བར་

[035A]༄༅། །རྣལ་འབྱོར་ལ་བརྩོན་པ་སོགས་ཞི་གནས་ཀྱི་ཚོགས་ཀྱི་དགེ་བའི་ཕྱོགས་རྣམས་བསྒོམ་ཞིང་ཟག་པ་དང་བཅས་པའི་ཕྱོགས་ལས་སེམས་སྲུང་བར་བྱེད་པའི་སེམས་བྱུང་བག་ཡོད་པ་རྣམས་ཀྱི་ཐག་པས་དམ་དུ་བཅིངས་ནས་
ཞི་གནས་ལེགས་པར་བསྒྲུབས་ལ། རྟེན་འབྲེལ་དང་གཅིག་དུ་བྲལ་དང། རྡོ་རྗེ་གཟེགས་མ་ལ་སོགས་པ་ཡང་དག་པའི་རིགས་པའམ་འཐད་པའི་གཏན་ཚིགས་ཡང་དག་གི་ལྕགས་ཀྱུ་རྣོན་པོ་ཡིས་བཏབ་སྟེ་རིག་ཤེས་རྗེས་དཔག་བསྐྱེད་པ་ནས་རིམ་བཞིན་
འཕགས་མཆོག་བྱེ་བ་སྟེ་གྲངས་མེད་པའི་འཕགས་པ་ཐམས་ཅད་ཀྱིས་བགྲོད་པ་གཅིག་པའི་ཐར་ལམ་དུ་གྱུར་ཅིང། དེ་འདྲ་བའི་ཐར་ལམ་དུ་བསྔགས་པ་ཡི་ཟབ་མོའི་ལྟ་བ་བདེན་པར་འཛིན་པའི་བདེན་འཛིན་གྱི་དམིགས་གཏད་ཐམས་ཅད་ཞིག་ཅིང་སྐྱེ་
འགག་བཅིང་གྲོལ་སོགས་ཐ་སྙད་ཐམས་ཅད་ཀྱང་བསྙོན་མེད་དུ་འཇོག་ཤེས་པའི་རྟེན་འབྲེལ་མཐའ་བྲལ་གྱི་དམ་པ་དབུ་མའི་ལམ་བཟང་པོའི་སྲོལ་དེ་ཉིད་དུ་བཙུན་ནས་ལྷག་མཐོང་བསྒོམ་པར་མཛད་དོ། །དེ་ལྟར་གཞུང་འདིའི་དངོས་བསྟན་གྱི་དོན་རྣམས་
མངོན་པ་ཀུན་ལས་བཏུས་ལས། ཚོགས་ཀྱི་ལམ་གང་ཞེ་ན། སོ་སོའི་སྐྱེ་བོ་ཚུལ་ཁྲིམས་དང། དབང་པོའི་སྒོ་བསྡམས་པ་དང། ཟས་ཀྱི་ཚོད་ཤེས་པ་དང། ནམ་གྱི་ཆ་སྟོད་དང་ནམ་གྱི་ཆ་སྨད་ལ་མི་ཉལ་བར་རྣལ་འབྱོར་ལ་བརྩོན་པ་དང། ཤེས་བཞིན་
དུ་གནས་པར་མངོན་པར་དགའ་བའོ། །ཡང་གང་རྒྱུར་གྱུར་པའི་དགེ་བ་གཞན་དང། ཐོས་པ་ལས་བྱུང་བ་དང། བསམ་པ་ལས་བྱུང་བ་དང། བསྒོམ་པ་ལས་བྱུང་བའི་ཤེས་རབ་ཀྱང་རུང་སྟེ། དེ་བསྒོམས་པས་མངོན་པར་རྟོགས་པ་དང། རྣམ་པར་ཐར་བར་

[035B] །ཞེས་གསུངས་པ་དང་མཐུན་པར་བཀྲལ་བ་ཡིན་ལ། འོན་ཀྱང་འདིས་བསྟན་པའི་རྟེན་འབྲེལ་གནས་ལུགས་བསྒོམ་པའི་ལམ་ལ་སྟོང་ཉིད་ལ་དམིགས་པའི་ལྷག་མཐོང་གསར་དུ་བསྒྲུབ་པའི་སྐབས་ཀྱི་ཚོགས་
ལམ་དུ་མ་ཟད་སྟོང་ཉིད་ལ་དམིགས་པའི་ལྷག་མཐོང་དམ་བསྒོམ་བྱུང་གི་ཤེས་རབ་དང་པོར་གྲུབ་པའི་སྦྱོར་ལམ་དྲོད་ལ་སོགས་པ་བཞི་ཡང་བསྡུར་རུང་བས་ན་ཤོ་ལོ་ཀ་འདི་མོས་སྤྱོད་དང་འོག་མ་མ་དགས་བདུན་དང་སྦྱར་བའི་ས་བཅད་ཀྱི་མཚམས་བྱས་པ་
ཡིན་ལ། སྦྱོར་ལམ་རྣམས་ཚིག་འོག་མས་བསྟན་པའི་གྲས་སུ་བསྡུས་ཀྱང་འགལ་བ་མེད་ཅིང། ཡང་ན་རྟེན་འབྲེལ་ལམ་གྱི་སྲོལ་དུ་བཙུད་པ་འདིའི་ཡ་མཐའ་བདེན་འཛིན་ཀུན་བརྟགས་དང་ཐེ་ཚོམ་ཉོན་མོངས་ཅན་སོགས་ཀྱིས་གཡོ་བ་སྤངས་པའི་མཐོང་
ལམ་གྱི་བར་དུ་བྱས་ཀྱང་རུང་བར་སྣང་ངོ། །གཉིས་པ་ནི། དེ་ལྟར་བསྐལ་པ་གྲངས་མེད་གཅིག་གི་བར་གོམས་པར་བྱས་པའི་གནས་ལུགས་རྟོགས་པའི་ལམ་མ་མཚུལ་དེ་སླར་ཡང་སྙིང་རྗེ་ཆེན་པོ་དང། བྱང་ཆུབ་ཀྱི་སེམས་དང། སྦྱིན་སོགས་བསོད་ནམས་ཀྱི་ཚོགས་རྒྱ་
ཆེན་པོའི་གྲོགས་དང་ཟུང་དུ་འདྲེལ་བར་དུས་རྟག་ཏུ་སྐྱོང་ལ་མེད་པར་བརྩོན་པའི་རྟག་སྦྱོར་དང། ཤུགས་དྲག་གིས་བསྒྲུབས་པའི་གུས་སྦྱོར་གྱི་བརྩོན་འགྲུས་གཉིས་ཀྱིས་མ་དགས་བདུན་གྱི་རིང་དཔག་མེད་བསྐལ་བ་སྟེ་བསྐལ་པ་གྲངས་མེད་པ་གཅིག་གི་བར་ཡང་དང་ཡང་
དུ་གོམས་པར་བྱས་པས་རྗེས་ཐོབ་ཀྱི་སྐབས་ཐམས་ཅད་དུ་ཡུལ་སྣང་ལ་བདེན་འཛིན་ཟད་ནས་བདེན་པར་སྣང་ཡང་སྟོང་པར་ངེས་པའི་སྣང་སྟོང་གཉིས་ཚོགས་སྒྱུ་མ་ལྟ་བུར་རྒྱུན་གཏན་དུ་འཇོག་པའི་རྩེ་གཅིག་པ་ཅན་གྱི་སེམས་བྱུང་སྒྱུ་མ་ལྟ་བུའི་ཏིང་ངེ་འཛིན་བརྒྱ་བྱིན་གྱི་རྡོ་

[036A]༄༅། །རྗེ་རྩེ་བརྒྱ་པ་ཡིས་གང་ཟག་དང་ཆོས་ལ་བདེན་པར་བཟུང་བས་ཡོད་པ་དང་རྟག་པའི་མཐར་འཛིན་པ་ཡི་བདེན་འཛིན་གྱི་རི་བོ་ས་བོན་དང་བཅས་པ་མིང་གི་ལྷག་མ་ཙམ་མ་གཏོགས་མ་ལུས་པ་བཅོམ་པར་མཛད་དོ། །ཞེས་
པ་སྟེ་སྙན་ངག་འདིའི་སྦྱར་གཞི་སྔོན་གྱི་དུས་སུ་རི་རྣམས་འགྲོ་འདུག་བྱེད་པས་སྐྱེ་བོ་མང་པོ་འཇོམས་པ་ལ། བརྒྱ་བྱིན་གྱིས་རྡོ་རྗེས་བསྣུན་ཏེ་རིའི་རྐང་པ་བཅག་པས་དེ་ཚུན་ཆད་ནས་འགྲོ་མ་ཤེས་ཞེས་རིག་བྱེད་ཀྱི་གཏམ་ལ་གྲགས་པ་དང་སྤྱད་པའོ། །སྒྱུ་མ་ལྟ་བུའི་
ཏིང་ངེ་འཛིན་འདི་ནི། དབུ་མ་འཇུག་པ་ལས། ས་བརྒྱད་པ་ལ་དྲི་མ་དེ་དག་རྩ་བཅས་ཉེ་བར་ཞི་འགྱུར་ཞིང། །ཉོན་མོངས་ཟད་ཅིང། ཞེས་གསུངས་པ་ལྟར་དབུ་མཐལ་འགྱུར་བའི་ལུགས་ལས་བརྒྱད་པ་ནས་བདེན་འཛིན་ས་བོན་དང་བཅས་པ་སྤངས་པས་ཡུལ་
ལ་བདེན་ཞེན་སྐྱེ་བའི་སྐབས་མེད་ཅིང། དེ་མི་སྐྱེ་བས་ཡུལ་ཅི་སྣང་ཡང་སྟོང་བར་ངེས་པའི་རྩིས་ཟིན་པའི་སྒྱུ་མ་ལྟ་བུར་འཆར་བ་ལས་མི་འདའ་ལ། དབུ་མ་རང་རྒྱུད་པ་རྣམས་ཀྱི་ལུགས་ལའང་ས་བརྒྱད་པ་ནས་བདེན་འཛིན་ཟད་པར་མ་སྤངས་ཀྱང་བདེན་ཞེན་
སྐྱེ་བའི་གོ་སྐབས་བཅོམ་པའི་སྲིད་ཞི་མཉམ་ཉིད་ཀྱི་སྦྱོར་བ་ཐོབ་པས་རྗེས་ཐོབ་ཏུ་གང་སྣང་སྒྱུ་མ་ལྟ་བུར་འཆར་བ་ཐལ་འགྱུར་བ་དང་འདྲ་བར་གསུངས་པ་དེ་ཉིད་ཡིན་ལ། སྒྱུ་མ་ལྟ་བུའི་དོན་དེ་དག་དང་མི་འདྲ་བ་མ་གཏོགས་སྒྱུ་མ་ལྟ་བུའི་ཏིང་འཛིན་ས་བརྒྱད་པ་ནས་
ཐོབ་པ་སེམས་ཙམ་པའི་གཞུང་མང་པོར་ཡང་འབྱུང་ངོ། །འོ་ན་འཇུག་པ་ལས། བཅོས་མར་གྱུར་པའི་དངོས་ནི་ཀུན་རྫོབ་ཏུའོ། །ཞེས་ཉན་རང་དགྲ་བཅོམ་པ་དང་དགས་ལ་གནས་པའི་སེམས་དཔའ་གསུམ་བདེན་འཛིན་ཟད་པར་སྤངས་པ་འདྲ་བས་དེ་

[036B] ཉན་རང་དགྲ་བཅོམ་པ་རྣམས་ཀྱིས་ཀྱང་རྗེས་ཐོབ་ཏུ་སྒྱུ་མ་ལྟ་བུར་
གཟིགས་པ་ལས་མི་གཡོ་བདག་སའི་སེམས་དཔའ་རྣམས་དང་འདྲ་མོད་ཀྱང། དེ་དག་གི་སྒྱུ་མ་ལྟ་བུར་རྟོགས་པའི་བློ་ལ་བྱང་ཆུབ་ཀྱི་སེམས་ལ་སོགས་པ་ཐེག་ཆེན་གྱི་ཐབས་ཀྱི་ཆའི་གྲོགས་མེད་པས་ཤེས་སྒྲིབ་ཀྱི་ཆ་ཤས་འཇོམས་པའི་ནུས་པ་དང་དགེ་པའི་
སེམས་དཔའ་ལྟ་བུའི་གཞན་དོན་བྱེད་པའི་ནུས་པ་དང་མི་ལྡན་པས་ན་སྒྱུ་མ་ལྟ་བུའི་ཏིང་ངེ་འཛིན་གྱི་མིང་མི་ཐོབ་པོ། །གསུམ་པ་ནི། མངོན་པར་རྟོགས་པའི་རྒྱན་ལས། ས་བརྒྱད་པའི་ཡོངས་སྦྱོངས་སྐབས། ཡོངས་སུ་བརྟག་ཕྱིར་སངས་རྒྱས་བསྟན། །ཅེས་ཆོས་ཐམས་
ཅད་ཀྱི་གནས་ལུགས་ཇི་ལྟ་བུ་ཡིན་པ་མ་ནོར་ཐར་ལོངས་སུ་བརྟག་པའི་ཕྱིར་སངས་རྒྱས་བསྙེན་བཀུར་བ་སོགས་ཀྱི་སྒོ་ནས་བསྟན་པར་གསུངས་པ་བཞིན་དུ། མདོ་སྡེས་བཅུ་པ་ལས་ཀྱང། ཀྱེ་རྒྱལ་བའི་སྲས་དག་བྱང་ཆུབ་སེམས་དཔའི་ས་མི་གཡོ་བ་ཐོབ་པའི་
བྱང་ཆུབ་སེམས་དཔའ་དེ་ནི། ཏིང་ངེ་འཛིན་གྱི་སྟོབས་ཀྱིས་མངོན་པར་བསྒྲུབས་པས་རྟག་ཏུ་རྒྱུན་མི་ཆད་པར་དེ་བཞིན་གཤེགས་པ་མཐའ་ཡས་པ་མཐོང་བ་དང་མི་འབྲལ་བ་ཡིན། སངས་རྒྱས་རྒྱ་ཆེར་ཡང་མཐོང་ཞིང་མཆོད་པ་དང་རིམ་གྲོ་བྱ་བ་མི་གཏང་སྟེ། དེ་
དག་བསྐལ་པ་རེ་རེ་དང། འཇིག་རྟེན་གྱི་ཁམས་རེ་རེ་དག་ཏུ་སངས་རྒྱས་དུ་མ་དང། སངས་རྒྱས་བརྒྱ་ཕྲག་དུ་མ་དང། སངས་རྒྱས་སྟོང་ཕྲག་དུ་མ་དང། སངས་རྒྱས་ཁྲག་ཁྲིག་བརྒྱ་སྟོང་ཕྲག་དུ་མ་དང། སངས་རྒྱས་བྱེ་བ་ཕྲག་དུ་མ་དང། སངས་རྒྱས་བྱེ་

[037A]༄༅། །བ་བརྒྱ་ཕྲག་དུ་མ་དང། སངས་རྒྱས་བྱེ་པ་སྟོང་ཕྲག་དུ་མ་དང། སངས་རྒྱས་བྱེ་བ་བརྒྱ་སྟོང་ཕྲག་དུ་མ་དང། སངས་རྒྱས་བྱེ་བ་ཁྲག་ཁྲིག་བརྒྱ་སྟོང་ཕྲག་དུ་མ་ལ་བསྟི་སྟང་བྱེད། བཙུན་པར་བྱེད། རི་མོར་བྱེད་
མཆོད་པར་བྱེད་དོ། །མཆོད་པ་མངོན་པར་བསྒྲུབ་པ་རྣམ་པ་ཐམས་ཅད་ཀྱང་ཉེ་བར་སྒྲུབ་བོ། །དེ་བཞིན་གཤེགས་པ་དེ་དག་ལ་བསྙེན་བཀུར་བྱེད་ཅིང་འཇིག་རྟེན་གྱི་ཁམས་རྣམ་པར་དབྱེ་བ་སྔོན་དུ་འགྲོ་བའི་ཆོས་སྣང་བ་ཉེ་བར་བསྒྲུབ་བ་ཡང་དག་པར་
ལེན་ཏོ། །དེ་དེ་པས་ཀྱང་ཤས་ཆེར་དེ་བཞིན་གཤེགས་པའི་ཆོས་ཀྱི་མཛོད་ཐོབ་པས་འཇིག་རྟེན་གྱི་ཁམས་རྣམ་པར་ཕྱེ་བ་ཡོངས་སུ་དྲིས་པ་བསྟན་བ་ས་མི་འཕྲེག་པ་ཡིན་ནོ། །དེའི་དགེ་བའི་རྩ་བ་དེ་དག་ཀྱང་བསྐལ་པ་དུ་མར་རབ་ཏུ་སྦྱངས་པ་དང། ཡོངས་
སུ་དག་པ་དང། ཤིན་ཏུ་འོད་གསལ་བར་འགྱུར་ཏེ། དེའི་དགེ་བའི་རྩ་བ་དེ་དག་དེ་པས་ཀྱང་ཤས་ཆེར་བསྐལ་པ་བརྒྱ་ཕྲག་དུ་མ་དང། བསྐལ་པ་སྟོང་ཕྲག་དུ་མ་དང། བསྐལ་པ་བརྒྱ་སྟོང་ཕྲག་དུ་མ་དང། བསྐལ་པ་ཁྲག་ཁྲིག་བརྒྱ་སྟོང་ཕྲག་དུ་
མ་དང། བསྐལ་པ་བྱེ་བ་ཕྲག་དུ་མ་དང། བསྐལ་པ་བྱེ་བ་བརྒྱ་ཕྲག་དུ་མ་དང། བསྐལ་པ་བྱེ་བ་སྟོང་ཕྲག་དུ་མ་དང། བསྐལ་པ་བྱེད་བ་བརྒྱ་སྟོང་ཕྲག་དུ་མ་དང། བསྐལ་པ་བྱེ་བ་ཁྲག་ཁྲིག་བརྒྱ་སྟོང་ཕྲག་དུ་མར་རབ་ཏུ་སྤྱངས་པ་དང། ཡོངས་སུ་
དག་པ་དང་ཤིན་ཏུ་འོད་གསལ་བར་འགྱུར་རོ། །ཞེས་གསུངས་པ་ལྟར་ས་བརྒྱད་པ་ཐོབ་ནས་སྐུ་གསུམ་འགྲུབ་བྱེད་ཀྱི་ལམ་གྱི་ལུས་རྣམས་ཡོངས་སུ་རྫོགས་པས་ལམ་གྱི་ཁྱད་པར་གཞན་ལ་སློབ་ཏུ་མེད་ཀྱང། གྲུབ་ཟིན་རྣམས་གོང་འཕེལ་དུ་བྱ་བའི་

[037B]
དང་མཆོག་སྒྱུ་མ་ལྟ་བུའི་ཏིང་ངེ་འཛིན་གྱི་རོལ་པ་ལས་བྱུང་བ་ཀུན་ཏུ་བཟང་པོའི་རྣམ་པར་ཐར་པ་ལྟ་བུའི་མཆོད་པའི་སྤྲིན་གྱི་ཕུང་པོ་མཐའ་ཡས་པས་ན་རྒྱ་མཚོའི་སྒྲས་བསྟན་པས་མཉེས་པར་བྱས་པས་རྒྱལ་བ་དེ་རྣམས་ཀྱི་སྒྲིབ་པའི་དྲི་མ་མེད་པའི་མགུར་
ནས་ཚངས་པའི་དབྱངས་ཀྱི་ང་རོ་ཡིས་དགོངས་པ་གཅིག་གིས་གསུངས་པའི་གདམས་པ་མཆོག་གི་དོན་སྲིང་པའི་ནང་པ་རྒྱ་སྟེ་འཁོར་བའི་སྡུག་བསྔལ་མཐའ་དག་དྲུངས་སམ་རྩ་བ་ནས་འབྱིན་པར་བྱེད་པའི་ལམ་གནས་ལུགས་རྟོགས་པའི་ཤེས་རབ་འཆི་
བ་མེད་པའམ་ཉམས་པ་མེད་པའི་གོ་འཕང་སྟེར་བར་བྱེད་པས་ན་བདུད་རྩིའི་སྨན་གྱི་ཟས་ལྟ་བུ་དེ། རྒྱུད་བླ་མ་ལས། ཞི་བའི་བསམ་གཏན་སྙོམས་འཇུག་ལ། །རྟག་ཏུ་སྙོམས་པར་ཞུགས་པ་ཡིན། །ཞེས་ས་བརྒྱད་པ་ནས་རྗེས་ཐོབ་ཀྱི་བྱ་བ་ཀུན་ལ་
སྟོང་ཉིད་མངོན་སུམ་དུ་རྟོགས་པའི་མཉམ་གཞག་གི་རྩིས་མ་ཟིན་པ་མེད་པས་ན་ཞི་བ་ལ་རྟག་ཏུ་མཉམ་པར་གཞག་པར་གསུངས་པ་བཞིན་རྒྱུན་དུ་བསོད་ནམས་ཀྱི་ཚོགས་རྒྱ་ཆེན་པོའི་གྲོགས་དང་བཅས་ཏེ་བསྟེན་པས། མདོ་སྡེ་ས་བཅུ་པ་ལས། རྒྱ་
མཚོའི་གྲུ་བོ་ཆེ་རྒྱ་མཚོ་ཆེན་པོ་ལ་མ་ཐུག་གི་བར་ཆེད་དུ་འབད་པས་བསྐྱོད་དགོས་ཤིང། རྒྱ་མཚོའི་འཇིང་ལ་ཐུག་ནས་མཐུན་པའི་རླུང་གིས་བདས་པ་ན་ཆེད་དུ་འབད་མི་དགོས་ལ། སྔར་འབད་པ་ཆེན་པོས་ལོ་བརྒྱ་ཙམ་གྱི་བར་དུ་བསྐྱོང་པའི་ཚད་ལས་འདིའི་

[038A]༄༅། །ཉིན་གཅིག་ཙམ་བསྐྱོད་པ་ཆོད་ཆེ་བ་དེ་བཞིན་དུ་ས་བདུན་པ་མན་ཆད་དུ་རྩོལ་བ་དང་བཅས་ཤིང། ས་བརྒྱད་པ་ནས་མཚན་མེད་རྩོལ་མེད་ཀྱི་ལམ་ཐོབ་པས་ས་བདུན་པ་མན་ཆད་དུ་བསྐལ་པ་འབུམ་ཕྲག་ཙམ་གྱི་བར་དུ་ལམ་
ལ་བསླབས་པ་ལས་ཀྱང་འདི་ནས་ཡུད་ཙམ་གཅིག་ལམ་ལ་བསླབས་པ་སངས་རྒྱས་ཀྱི་གོ་འཕང་ལ་ཉེ་བར་འགྱུར་བའི་ས་ཆོད་ཆེ་བར་གསུངས་ཤིང། དེ་ནས་དགས་གོང་མ་གཞན་དུའང་འོག་མདོག་མ་ལས་ཆེས་ཆེར་ས་ཆོད་ཆེ་བའི་ཡོན་ཏན་ཐོབ་པར་འགྱུར་བས་དག་
སམ་ཐོབ་པ་གཞན་གྱིས་ཇི་ཙམ་འབད་དུ་ཟིན་ཀྱང་བཤུལ་དེ་ཆོད་བར་མི་ནུས་པས་སམ་ཤིན་ཏུ་བྱ་དཀའ་བསན་བགྲོད་པར་ཆེས་དཀའ་བའི་དག་སའི་རྒྱལ་སྲས་ཀྱི་སྤྱོད་བརླབས་པོ་ཆེའི་ཕ་རོལ་ཏུ་བགྲོད་པ་སྟེ་སོན་པའི་གནས་ལུགས་རྟོགས་པའི་བློ་བྲོས་ཤེས་སྒྲིབ་ཕྲ་
མོའི་ཕྲ་མོ་ཡང་འཇོམས་པར་ནུས་པའི་ལུས་སྟོབས་རྒྱས་པར་གྱུར་པ་ན། མཐའ་དག་གམ་མ་ལུས་པའི་བདེན་པར་འཛིན་པས་ནམ་དུ་ཡང་མི་བརྫིབ་སྟེ་གནོད་ནུས་པ་མ་ཡིན་ཞིང། མ་ལུས་པའི་འཁྲུལ་སྣང་བདེན་པར་མེད་བཞིན་དུ་བདེན་པར་སྣང་བའི་གཉིས་
སྣང་འཁྲུལ་པ་དང། དེ་སྐྱེད་པའི་བདེན་འཛིན་གྱི་བག་ཆགས་ཤེས་སྒྲིབ་འཇོམས་པ་ལ་ཐོགས་པ་མེད་པའི་ཏིང་འཛིན་སེམས་ཅན་གྱི་རྒྱུད་ལ་ནུས་པ་དེ་ལས་ལྷག་པ་དང་མཉམ་པའི་ཏིང་ངེ་འཛིན་གཞན་མེད་པས་ན་ཏིང་ངེ་འཛིན་ཀུན་གྱི་གཙོ་བོར་གྱུར་པ་གང་གིས་
གཞོམ་པར་ཆེས་དཀའ་བའི་སྒྲིབ་པ་ཤིན་ཏུ་ཕྲ་མ་འཇོམས་པས་ན་རྡོ་རྗེ་ལྟ་བུར་གྲགས་པའི་ཏིང་ངེ་འཛིན་རྒྱུན་མཐའི་བར་ཆད་མེད་ལམ་ཁྱོད་ཀྱིས་མངོན་སུམ་དུ་བསྐྱེད་པར་མཛད་པ་ཡིན་ནོ། །གཉིས་པ་ནི། དེ་ལྟར་ཤེས་སྒྲིབ་ཕྲ་མོའི་ཡང་ཕྲ་མོ་འཇོམས་པར་བྱེད་པའི་

[038B] ཐེག་བསྡུས་བཤད་སྦྱར་དགེ་བསྙེན་བཙུན་པས་མཛད་པ་ལས། རྨི་
ལམ་ནི་གཉིད་ཀྱིས་སེམས་དང་སེམས་ལས་བྱུང་བའི་ཚོགས་བསྡུས་པར་གྱུར་པའོ། །ཞེས་གསུངས་པ་ལྟར་རྨི་ལམ་གྱི་ཡུལ་སྣ་ཚོགས་པ་འཆར་བའི་གཉིད་ཀྱིས་བསླད་པའི་ཤེས་པ་ཡང་རྨི་ལམ་ཡིན་པས་ན་དངོས་པོའི་གནས་ཚོད་ལ་མེད་པར་བློ་རང་ཉིད་ཀྱིས་
ཕར་བཏགས་ཙམ་གྱི་ཡུལ་སྣ་ཚོགས་གསལ་ལ་རིག་པའི་རྨི་ལམ་ལྟ་བུར་དོན་སྟེང་ནས་མེད་པར། བློས་ཕར་བཏགས་ཙམ་གྱི་ཡུལ་མངོན་སུམ་དུ་གསལ་ཞིང་རིག་པའི་བློ་ཡུལ་ཅན་ཏེ། དེ་ལྟར་མྱོང་བ་ཡུལ་ཅན་གྱི་བློ་དང་སྣང་བ་ཡུལ་གྱིས་བསྡུས་པའི་ཤེས་
བྱ་མ་ལུས་པ་དེ་ཁོ་ན་ཉིད་དམ་གཤིས་མ་ཡིན་བཞིན་དུ་གཤིས་ལུགས་སུ་སྣང་བ་ཐམས་ཅད་ཡེ་ཤེས་ཀྱི་ངོར་སྒྱུ་མའི་འཁྲུལ་འཁོར་ཞིག་པ་བཞིན་དུ་ནམ་དུ་ཡང་སྣང་བ་མེད་པར་ནུབ་སྟེ་སྤྲོས་པའི་མཐའ་ཐམས་ཅད་དང་བྲལ་བའི་གནས་ལུགས་ནམ་མཁའ་ལྟ་བུའི་
ཆོས་ཀྱི་དབྱིངས་སུ་ཞུགས་ལ། རྒྱུ་མཚན་དེའི་ཕྱིར་རྩ་བསྐམས་པ་སོགས་ཀྱི་སྐྱོན་གྱིས་ཉམས་པའི་ལྗོན་པ་ནམ་ཡང་སྐྱེ་བར་མི་འགྱུར་པ་བཞིན་དུ་མ་ལུས་བདེན་པར་འཛིན་པའི་ས་བོན་བག་ཆགས་ཀྱི་ལྷག་མ་མེད་པར་དྲུངས་ནས་ཕྱུང་བས་རྣམ་པ་ཐམས་ཅད་མཁྱེན་
པའི་ཡེ་ཤེས་ཀྱི་རྣམ་གྲོལ་ལམ་བརྙེས་པའི་སྐྱོབ་པ་ཁྱོད་ལ་ནམ་མཁའ་མ་སྟོངས་པར་ཡོད་པ་ཇི་སྲིད་དུ་དག་པ་གཉིས་ལྡན་གྱི་དེ་བཞིན་ཉིད་ཆོས་ཀྱི་སྐུར་མཉམ་པར་གཞག་པ་ལས་ལྡང་བའི་གཡོ་བ་ག་ལ་ཞིག་སྟེ་མེད་དོ། །དེའི་རྒྱུ་མཚན་ཡང་དག་པར་བདེན་

[039A]༄༅། །འཛིན་སྤངས་ཀྱང་དེས་བཞག་པའི་གཉིས་སྣང་འཁྲུལ་པ་སྐྱེད་པའི་བག་ཆགས་མ་ཟད་པས་དེས་བདེན་སྣང་སྐྱེད་ལ། དེ་ཡང་སྟོང་ཉིད་མངོན་སུམ་དུ་རྟོགས་པའི་མཉམ་གཞག་ལས་མ་གཡོས་པར་ཀུན་རྫོབ་ཀྱི་སྣང་
བ་གང་ཡང་འཆར་མི་ནུས་པས་བདེན་སྣང་སྐྱེད་པའི་བག་ཆགས་དེ་ཉིད་ཀྱིས་མཉམ་གཞག་ལས་གཡོ་བར་བྱེད་ལ། སངས་རྒྱས་ལ་མཉམ་གཞག་ལས་གཡོ་བྱེད་ཀྱི་རྒྱུ་ཤེས་སྒྲིབ་ལོག་པས་དུས་ནམ་ཡང་མཉམ་གཞག་དེ་ལས་ལྡང་མི་སྲིད་པ་ཡིན་ནོ། །སྤྱིར་དེ་
ཁོ་ན་ཉིད་གཏན་ལ་འབེབས་པའི་སྐབས་སུ་སྒྱུ་མ་སོགས་དཔེར་ལེན་ལུགས་མི་འདྲ་བ་མང་སྟེ། ཐེག་བསྡུས་སུ་ཕྱི་རོལ་གྱི་དོན་མེད་ཀྱང་དེ་ཉིད་ཡུལ་དུ་འགྱུར་བའི་དཔེར་སྒྱུ་མ་དང། དོན་མེད་ཀྱང་ཡིད་དུ་འོང་བ་དང་མི་འོང་བ་ལ་སྤྱོད་པའི་དཔེར་རྨི་ལམ་
བཀོད་ལ། འབུམ་གྱི་གནོད་འཇོམས་ལས་ཇི་ལྟར་སྣང་བ་དེར་མེད་པ་དང་དེར་སྣང་བ་གཉིས་ཚོགས་ཀྱི་དཔེར་སྒྱུ་མ་དང། ཕུང་སོགས་ཀུན་བརྟགས་པའི་ཆོས་མ་རིག་པའི་གཉིད་ཀྱིས་ལོག་པའི་ཚེ་སྣང་བ་རྣམས་མ་རིག་པ་སྤངས་ཏེ་འཕགས་པའི་ཤེས་
རབ་ཐོབ་པའི་ཚེ་མི་སྣང་བའི་དཔེར་རྨི་ལམ་བཀོད་ཅིང། ཡུམ་གསུམ་གནོད་འཇོམས་ལས་སྒྱུ་མ་དེ་དང་འདྲ་ཞིང། བདེ་སྡུག་སོགས་ཀྱི་ཐ་སྙད་འཐད་པ་དང་བདེན་པར་མེད་པའི་དཔེར་རྨི་ལམ་བཀོད། རྨི་ལམ་ཇི་བཞིན་སྒྱུ་མ་བཞིན། །ཞེས་པའི་
ཐད་ཀྱི་འགྲེལ་བ་ཤེས་རབ་སྒྲོན་མར་སྐྱེ་འཇིག་སོགས་བྱེད་པ་པོ་ཡོད་པ་དང་མངོན་སུམ་གྱི་གཟུང་བྱ་ཡིན་ཡང་བདེན་པར་མེད་པའི་དཔེར་རིམ་བཞིན་སྒྱུ་མ་དང་རྨི་ལམ་བཀོད་ཅིང། ཚིག་གསལ་ལས་དེ་འདྲ་བའི་ཁྱད་མ་ཕྱེ་བར་ཇི་ལྟར་སྣང་བ་ལྟར་དུ་མ་གྲུབ་ཀྱང་

[039B]
ཀྱང། རྨི་ལམ་ལྟ་བུར་གསལ་ལ་རིག་བ་ཞེས་གསུངས་པའི་ནུས་པ་དང་སྒྱུ་མ་དང་རྨི་ལམ་གཉིས་ཡུལ་ཡུལ་ཅན་སོ་སོར་སྦྱར་བ་ལ་བརྟགས་ན་རྨི་ལམ་གྱི་ཤེས་པ་དཔེར་བྱེད་ལུགས་སྔར་ཚིག་འགྲེལ་གྱི་སྐབས་ལྟར་ལེགས་སམ་སྙམ་སྟེ་དཔྱད་པར་འཚལ་ལོ། །
གསུམ་པ་ལ་གསུམ། ཇི་ལྟ་ཇི་སྙེད་མཁྱེན་ཚུལ་མདོར་བསྟན་པ། སྟོབས་བཅུའི་སྒོ་ནས་མཁྱེན་ཚུལ་རྒྱས་པར་བཤད་པ། དེའི་འཇུག་བསྡུ་བའོ། །དང་པོ་ནི། དེ་ལྟར་མགོན་པོ་ཁྱོད་ཀྱིས་བདེན་གཉིས་དུས་ཅིག་ཅར་དུ་མངོན་སུམ་དུ་གཅོད་པ་ལ་བར་དུ་
གཅོད་པའི་ཤེས་སྒྲིབ་ཟད་པར་སྤངས་པས་ཆོས་ཀྱི་དབྱིངས་དོན་དམ་བདེན་པ་མངོན་སུམ་དུ་གཟིགས་པའི་མཉམ་གཞག་ལས་ཅུང་ཟད་ཙམ་ཡང་གཡོ་བ་མེད་བཞིན་དུ་རྗེས་ཐོབ་ཀུན་རྫོབ་གཟིགས་པའི་ཡེ་ཤེས་ལ་དུམ་སྟེ་ཇི་སྙེད་པའི་ཤེས་བྱ་ཐམས་
ཅད་དོན་སྤྱི་དང་མ་འདྲེས་པར་གསལ་བར་སྣང་བདེ་ཡང་རྒན་ཕོ་བརྡ་བྱང་གིས་མེ་ལོང་ནང་དུ་བྱད་བཞིན་གྱི་གཟུགས་བརྙན་བྱད་བཞིན་དུ་མི་བདེན་བཞིན་དུ་སྣང་བར་ངེས་པ་བཞིན་ནམ། ནམ་མཁའི་ལམ་ན་འཇའ་ཚོན་རེག་བཟོད་པའི་སྙིང་པོ་མེད་ཀྱང་
ཡོད་པ་ལྟ་བུའི་ཁ་དོག་ངོ་མཚར་བམ་འདྲེས་པ་འཆར་བར་མཐོང་བ་བཞིན་དུ་སྤྲོས་པ་ནུབ་ཀྱང་སྟོང་པའི་རྣམ་འགྱུར་ལས་ཤར་བའི་ཆོས་རྣམས་ཀྱི་རང་དང་སྤྱིའི་མཚན་ཉིད་གང་དང་གང་ཡིན་པ་དེ་ཐམས་ཅད་སོ་སོར་མ་འདྲེས་པར་རྫོགས་པར་མཁྱེན་ལ་

[040A]༄༅། །དེ་ལྟར་བདེན་གཉིས་ཅིག་ཅར་དུ་མངོན་སུམ་དུ་གཟིགས་པའི་མཁྱེན་བཟང་ཁྱོད་ཀྱི་རྣམ་པ་ཐམས་ཅད་མཁྱེན་པ་དེ་ཡང་ཤེས་པའི་རྒྱུན་འཐུད་པ་ལ་མི་བལྟོས་པར་སྐད་ཅིག་མ་གཅིག་ཉིད་ལའང་ཆོས་ཐམས་
ཅད་དེ་ལྟར་མངོན་སུམ་དུ་གཟིགས་པ་ལགས་སོ། །གཉིས་པ་ལ་གཉིས། གནས་དང་གནས་མ་ཡིན་པ་མཁྱེན་པའི་སྟོབས་སོགས་ལྔ་བཤད་པ་དང། ཐམས་ཅད་དུ་འགྲོ་བའི་ལམ་མཁྱེན་པའི་སྟོབས་སོགས་ལྔ་བཤད་པའོ། །དང་པོ་ནི། བྱང་
ས་ལས། གནས་དང་གནས་མ་ཡིན་པ་མཁྱེན་པ་དང། ལས་ཀྱི་རྣམ་པར་སྨིན་པ་མཁྱེན་པ་དང། བསམ་གཏན་དང། རྣམ་པར་ཐར་པ་དང། ཏིང་ངེ་འཛིན་ལ་སྙོམས་པར་འཇུག་པ་མཁྱེན་པ་དང། དབང་པོ་མཆོག་དང་མཆོག་མ་ཡིན་པ་མཁྱེན་པ་
དང༑ མོས་པ་སྣ་ཚོགས་པ་མཁྱེན་པ་དང། ཁམས་སྣ་ཚོགས་པ་མཁྱེན་པ་དང། ཐམས་ཅད་དུ་འགྲོ་བའི་ལམ་མཁྱེན་པ་དང། སྔོན་གྱི་གནས་རྗེས་སུ་དྲན་པ་མཁྱེན་པ་དང། འཆི་འཕོ་དང་སྐྱེ་བ་དྲན་པ་མཁྱེན་པ་དང། ཟག་པ་ཟད་པ་མཁྱེན་
པའི་སྟོབས་ཏེ་བཅུ་པོ་རྣམས་སངས་རྒྱས་པ་དང་དུས་མཉམ་དུ་ཅིག་ཅར་དུ་བརྙེས་ནས། སངས་རྒྱས་མ་ཐག་གནས་དང་གནས་མ་ཡིན་པ་མཁྱེན་པའི་སྟོབས་ཀྱིས་ཆོས་རྣམས་ཀྱི་རྒྱུ་འབྲས་ལ་གཟིགས་ནས་འདོད་ཁམས་པ་འདོད་པའི་བདེ་བ་འདོད་པ་
རྣམས་ལ་ལས་ཀྱི་རྣམ་པར་སྨིན་པ་མཁྱེན་པའི་སྟོབས་ཀྱིས་བདེ་བའི་རྒྱུ་དགེ་བའི་ལས་སྤྱོད་པ་དང་མི་དགེ་བའི་ལས་སྤོང་བར་སྟོན་ཅིང་འཇིག་རྟེན་པའི་ལམ་གྱིས་འདོད་ཆགས་དང་ཕྲལ་པར་འདོད་པ་རྣམས་ལ་སྟོབས་གསུམ་པས་ཇི་ལྟར་འདོད་

[040B] སྟོབས་ལྷག་མ་བདུན་གྱིས་འཇིག་རྟེན་ལས་འདས་པའི་ལམ་གྱིས་འདོད་ཆགས་དང་བྲལ་བར་འདོད་པ་རྣམས་ལ་དེའི་ལམ་སྟོན་པར་བྱེད་པ་ལས། ཐོག་མར་དབང་པོ་མཆོག་དང་མཆོག་མ་
ཡིན་པ་མཁྱེན་པའི་སྟོབས་ཀྱིས་འཇིག་རྟེན་ལས་འདས་པའི་ཆགས་བྲལ་འདོད་པ་རྣམས་ཀྱི་དབང་པོ་ཇི་འདྲ་བ་གཟིགས་ནས། དེའི་འོག་ཏུ་མོས་པ་སྣ་ཚོགས་པ་མཁྱེན་པའི་སྟོབས་ཀྱིས་དབང་པོ་སྔོན་དུ་འགྲོ་བའི་བསམ་པ་ལ་གཟིགས་ལ། དེའི་འོག་
ཏུ་ཁམས་སྣ་ཚོགས་པ་མཁྱེན་པའི་སྟོབས་ཀྱིས་བསམ་པ་སྔོན་དུ་འགྲོ་བའི་བག་ལ་ཉལ་གཟིགས་ཤིང། དེ་ལྟར་དབང་པོ་དང། བསམ་པ་དང། བག་ལ་ཉལ་མཁྱེན་ནས། ཐམས་ཅད་དུ་འགྲོ་བའི་ལམ་མཁྱེན་པའི་སྟོབས་ཀྱིས་གདུལ་བྱ་རང་
རང་གི་དབང་པོ་སོགས་དང་འཚམ་པའི་དམིགས་པ་ལ་འཇུག་པའི་སྒོ་མི་སྡུག་པ་ལ་སོགས་པ་རྣམས་ལ་འཛུད་པར་མཛད་དོ། །དེའི་འོག་ཏུ་སྔོན་གྱི་གནས་དྲན་པ་དང། འཆི་འཕོ་བ་དང་སྐྱེ་བ་དྲན་པ་མཁྱེན་པའི་སྟོབས་གཉིས་ཀྱིས་ཉོན་མོངས་ཐམས་
ཅད་སྤོང་བའི་ཕྱིར་དམིགས་པའི་སྒོ་གང་ནས་བཙུད་པ་དེ་ལ་སེམས་གནས་སུའང་འཇུག་ཅིང་ཉོན་མོངས་ཀྱི་སྤྱོད་པ་རྣམས་ཀྱང་དག་པའི་ཐབས་མཛད་ནས་འཇིག་ལྟའི་རྩ་བ་ཅན་གྱི་གང་ཟག་རྟག་པར་འཛིན་པ་དང། སྐྱེ་བ་སྔ་ཕྱི་མེད་པར་ལྟ་བ་སོགས་
ཀྱི་ཆད་པའི་མཐར་འཛིན་གྱི་གཉེན་པོར་མཐའ་གཉིས་སྤངས་པའི་དབུ་མའི་ལམ་སྟོན་པར་མཛད་ལ། དེའི་འོག་ཏུ་དེ་ལྟར་དམིགས་པ་ལ་སེམས་གནས་པའི་ཞི་གནས་སོགས་ཀྱི་མཐུས་ཉོན་མོངས་པའི་ས་བོན་མ་སྤངས་ཀྱང། རེ་ཞིག་ཉོན་མོངས་མངོན་

[041A]༄༅། །གྱུར་པ་དང་བྲལ་བ་ན་ཉོན་མོངས་ཟད་པའི་སྤངས་པ་ཐོབ་པར་རློམ་པ་སོགས་ཀྱི་མངོན་པའི་ང་རྒྱལ་སྐྱེ་བ་དེ། ཟག་པ་ཟད་པ་མཁྱེན་པའི་སྟོབས་ཀྱིས་འདོར་དུ་འཇུག་པར་མཛད་པས་ན་སྟོབས་བཅུའི་བཤད་པའི་གོ་
རིམ་དེ་ལྟར་ངེས་པ་དང། གོ་རིམ་དེ་ལྟར་ངེས་པའི་རྣམ་གྲངས་གཞན་ཡང་འགའ་ཞིག་གསུངས་ལ། སྐབས་འདིར་ནི་དཔུ་མ་འཇུག་པ་ལས། གནས་དང་གནས་མིན་མཁྱེན་སྟོབས་དང། །དེ་བཞིན་ལས་རྣམས་སྨིན་བློ་དང། །མོས་པ་སྣ་ཚོགས་ཐུགས་ཆུད་
དང༑ ༑སྣ་ཚོགས་ཁམས་ནི་མཁྱེན་སྟོབས་དང། །དེ་བཞིན་དབང་མཆོག་མཆོག་མ་ཡིན། །མཁྱེན་དང་ཐམས་ཅད་དུ་འགྲོ་དང། །བསམ་གཏན་རྣམ་ཐར་ཏིང་འཛིན་དང། །སྙོམས་པར་འཇུག་སོགས་བློ་སྟོབས་དང། །སྔོན་གནས་དྲན་པ་མཁྱེན་པ་དང། །དེ་བཞིན་
འཆི་འཕོ་སྐྱེ་བློ་དང། །ཟག་རྣམས་ཟད་པ་མཁྱེན་སྟོབས་ཏེ། །སྟོབས་ནི་བཅུ་པོ་འདི་དག་གོ་ཞེས་གོ་རིམ་སྔ་མ་དང་མི་འདྲ་བར་གསུངས་པའི་རྗེས་སུ་འབྲངས་ནས་བསྟོད་པར་མཛད་པས། དེའི་ཚུལ་ཡང་སྤྱིན་པ་བཏང་བ་ལས་ལོངས་སྤྱོད་ཀྱི་འབྱོར་པ་དང་
ལྡན་པར་འགྱུར་བ་གནས་ཡིན་ལ། སྦྱིན་པས་དབུལ་པོར་འགྱུར་བ་ནི་གནས་མིན་ཞིང། སེར་སྣས་ལོངས་སྤྱོད་གཞན་ལ་མ་བཏང་བ་ལས་དབུལ་པོ་འབྱུང་བ་གནས་ཡིན་ལ། འབྱོར་པ་དང་ལྡན་པ་འབྱུང་བ་གནས་མིན་པ་དེ་ལ་སོགས་ཀྱིས་བསྡུས་པ་ཚུལ་
ཁྲིམས་ཀྱིས་བདེ་འགྲོར་སྐྱེ་བ་གནས་དང། ངན་འགྲོར་སྐྱེ་བ་གནས་མ་ཡིན་པ་དང། ཚུལ་འཆལ་གྱིས་ངན་འགྲོར་སྐྱེ་བ་གནས་དང་དེ་ལས་ལྡོག་པ་གནས་མ་ཡིན་པ་དང། བཟོད་པས་གཟུགས་སྡུག་པར་འགྱུར་བ་གནས་དང་

[041B] གནོད་སེམས་ཀྱིས་དེ་ལས་ལྡོག་པ་སོགས་མདོར་ན་རྒྱུ་གང་ཞིག་ལས་འབྲས་བུ་གང་ཞིག་འབྱུང་བའི་རྒྱུ་དེ་འབྲས་བུ་དེའི་གནས་སམ་གཞི་ཡིན་ལ། དེ་ལས་ལྡོག་པའི་གནས་མ་ཡིན་པའི་རྒྱུ་
འབྲས་ཀྱི་རྟེན་འབྲེལ་མི་བསླུ་བའི་གནས་ཀུན་མཁྱེན་པའི་སྟོབས་བརྙེས་པ་དེའི་ཕྱིར་རྒྱུ་རྐྱེན་དང་གདགས་གཞི་ལ་བལྟོས་ནས་གྲུབ་པའི་རྟེན་འབྲེལ་མི་བསླུ་བར་གསུངས་པ་ཁྱོད་ནི་ཆོས་སྟོན་པའི་སྟོན་པ་ཐམས་ཅད་ཀྱི་མཆོག་སྨྲ་བའི་གཙོ་བོར་གྱུར་པ་ལགས་སོ། །
འདི་ནི་འཕགས་པ་ཀླུས་རྟེན་འབྲེལ་གསུངས་པ་ཉིད་ཀྱིས་རང་རེའི་སྟོན་པ་སྨྲ་བ་རྣམས་ཀྱི་མཆོག་ཏུ་བསྟོད་པར་མཛད་པ་དང་འདྲའོ། །འཁོར་བ་ཐོག་མ་མེད་པ་ནས་སྲིད་པར་སྐྱེ་འཆི་བར་མ་ཆད་དུ་བ་རྒྱུད་ནས་སོང་བ་སྟེ་འགྲོ་བ་ཐམས་ཅད་ཀྱི་དགེ་དང་མི་དགེའི་ལས་
མ་འདྲེས་པ་གཉིས་དང། དཀར་ནག་འདྲེས་མ་དང། ཟད་བྱེད་ཀྱི་ལས་རྣམས་ཀྱི་ཚུལ་དང། དེ་དག་གི་བདེ་བ་དང་མི་བདེ་བ་སོགས་ཀྱི་འབྲས་བུར་བཅས་པ་ངག་ཡིན་པ་དེ་ལས་ཀྱི་རྣམ་པར་སྨིན་པ་མཁྱེན་པའི་སྟོབས་བརྙེས་པའི་མཐུས་ཁྱོད་ཀྱི་མངོན་དུ་མ་
གྱུར་པ་གང་ཡང་མེད་པ་དེའི་སླད་མགོན་པོ་ཁྱེད་ཀྱི་གསུང་ལས་དང་འབྲས་བུ་རྣམས་ཀྱི་མེད་ན་མི་འབྱུང་གི་འབྲེལ་པ་ཇི་ལྟར་བཞིན་དུ་གཟིགས་ནས་འདོམས་པར་མཛད་པས་ན་ཇི་ལྟར་གསུངས་པའི་འབྲས་བུ་མེད་པ་གང་ཡང་མ་མཆིས་པ་ལགས། སེམས་
ཅན་གང་ཞིག་འདོད་ཆགས་མངོན་གྱུར་ལ་གནས་ཤིང་ཞེ་སྡང་ལ་མངོན་དུ་གྱུར་པའི་སྒོ་ནས་མི་གནས་ཀྱང་ལྷག་པར་མོས་པའི་ཤས་ཆེན་པོ་ཡིན་པ་དང། འགའ་ཞིག་དེ་ལས་ལྡོག་པ་ཞེ་སྡང་ལ་གནས་ཤིང་འདོད་ཆགས་ལ་མོས་པ་དང། སོགས་ཀྱིས་བསྡུས་པ་

[042A]༄༅། །མངོན་མཐོ་དང། ཉན་ཐོས་དང། རང་སངས་རྒྱས་དང། ཐེག་པ་ཆེན་པོ་ལ་མོས་པས་མཚོན་འགྲོ་བ་ཐ་དད་པ་དུ་མའི་མོས་པ་དང་བསམ་པ་སྣ་ཚོགས་པ་ཇི་སྙེད་ཡོད་པ་དེ་ཐམས་ཅད་ཚུལ་བཞིན་དུ་མངོན་སུམ་དུ་གཟིགས་
པའི་མོས་པ་སྣ་ཚོགས་པ་མཁྱེན་པའི་སྟོབས་བརྙེས་པའི་ཕྱིར་ཁྱོད་ཀྱི་སྐུ་གསུང་ཐུགས་ཀྱི་མཛད་པ་ཀུན་འགྲོ་བའི་བསམ་པ་ཇི་ལྟར་གཟིགས་པ་དེ་དང་མཐུན་པར་མཛད་པས་ན་འགྲོ་ལ་ཕན་པའི་དོན་དུ་མི་འགྱུར་བ་འགའ་ཡང་ཡོད་པ་མ་ལགས། མིག་གི་
ཁམས་ནས་ཡིད་ཀྱི་ཁམས་ཀྱི་བར་གྱི་རྟེན་དབང་པོའི་ཁམས་དྲུག་མིག་གི་རྣམ་པར་ཤེས་པའི་ཁམས་ནས་ཡིད་ཀྱི་རྣམ་པར་ཤེས་པའི་ཁམས་ཀྱི་བར་གྱི་བརྟེན་པ་རྣམ་པར་ཤེས་པའི་ཁམས་དྲུག་གཟུགས་ཀྱི་ཁམས་ནས་ཆོས་ཀྱི་ཁམས་ཀྱི་བར་གྱི་
དམིགས་པ་ཡུལ་གྱི་ཁམས་དྲུག་སྟེ་གྲངས་བཅོ་བརྒྱད་དང་ལྡན་བའི་ཁམས་རྣམས་ཀྱི་རབ་དབྱེ་དང་དེ་དག་གི་རང་བཞིན་ནང་སྟོང་པ་ཉིད་ལ་སོགས་པའི་ཁམས་ཀྱི་མཚན་ཉིད་མཐའ་དག་ལ་མགོན་པོ་ཁྱོད་ཀྱི་ཡེ་ཤེས་ལ་ལྐོག་ཏུ་གྱུར་པ་གང་ཡང་མེད་པར་
ཐམས་ཅད་མངོན་སུམ་དུ་གཟིགས་པའི་ཁམས་སྣ་ཚོགས་པ་མཁྱེན་པའི་སྟོབས་བརྙེས་པ་དེའི་ཕྱིར་ཁྱོད་ནི་གདུལ་བྱའི་གནས་རྣམས་ཀྱི་ཁམས་སམ་རིགས་ཇི་ལྟ་བ་གཟིགས་པས་གདུལ་བྱ་དང་དེ་འདུལ་བའི་དུས་ལ་བབས་པ་ན། དེ་ལས་ཅུང་ཟད་ཀྱང་
འདའ་བར་འགྱུར་བ་མ་ལགས། སྲིད་པར་རྒྱུ་བའི་འགྲོ་བ་རྣམས་ཀྱི་དད་པ་དང་སོགས་ཀྱིས་བསྡུས་པ་བརྩོན་འགྲུས་དང། དྲན་བ་དང། ཏིང་ངེ་འཛིན་དང། ཤེས་རབ་ཀྱི་དབང་པོ་རྣམས་ཆེན་པོ་དག་དང་ལྡན་པའི་རྣ་བ་དང། ཆུང་དུ་དང་ལྡན་པའི་རྟུལ་བ་

[042B] དང་སོགས་ཀྱི་དབང་པོ་མེད་པ་ལ། མཁྱེན་བ་ཐོགས་པ་མེད་པར་འཇུག་པའི། དབང་པོ་མཆོག་དང་མཆོག་མ་ཡིན་པ་མཁྱེན་པའི་སྟོབས་བརྙེས་པ་དེའི་སླད་མགོན་པོ་ཁྱོད་འགྲོ་བའི་དབང་པོ་ཇི་ལྟ་བ་དང་འཚམ་པར་ཆོས་སྟོན་པར་མཛད་པས་
ན་ཆོས་སྟོན་པའི་ཚུལ་ལ་ཤིན་ཏུ་མཁས་པར་གྱུར་པ་ལགས། འཇུག་པར་ཆགས་སོགས་བསྐྱེད་པ་ལ་དབང་བྱེད་པའི་ཚུལ་མིན་ཡིད་བྱེད་ཀྱི་རྣམ་རྟོག་དང་མིག་སོགས་ཀྱི་དབང་པོ་ཉེར་གཉིས་པོ་ཡང། དབང་པོ་མཁྱེན་པའི་སྟོབས་ཀྱིས་རྟོགས་བྱའི་དབང་
པོར་གསུངས་སོ། །གཉིས་པ་ནི། ཚུལ་ཁྲིམས་ལ་སོགས་པ་མངོན་པར་མཐོ་བར་འགྲོ་ཞིང། ངེས་འབྱུང་དང་ལྟ་བ་ལ་སོགས་པ་ངེས་པར་ལེགས་པ་ཐར་པ་ཐོབ་པའི་ལམ་དང། མཚམས་མེད་ལྔ་ལ་སོགས་པ་ངན་སོང་གི་སྐྱེ་གནས་རྣམས་ཀུན་ཏུ་འགྲོ་
བར་བྱེད་པས་ན་བགྲོད་པའི་ལམ་ཀུན་ལ་མཁྱེན་པ་སྒྲིབ་པ་མེད་པ་ཐམས་ཅད་དུ་འགྲོ་བའི་ལམ་མཁྱེན་པའི་སྟོབས་བརྙེས་པའི་ཕྱིར་ཁྱོད་ནི་འགྲོ་བ་རྣམས་ལ་མངོན་མཐོ་ངེས་ལེགས་ཀྱི་ཐབས་ཇི་ལྟ་བསྟོན་པའི་དགེ་བའི་བཤེས་གཉེན་བཟང་པོ་ལགས། བསམ་
གཏན་དང་པོ་ལ་སོགས་པའི་བསམ་གཏན་བཞི་དང། ནམ་མཁའ་མཐའ་ཡས། རྣམ་ཤེས་མཐའ་ཡས། ཅི་ཡང་མེད། སྲིད་རྩེ་སྟེ་གཟུགས་མེད་སྙོམས་འཇུག་བཞི་དང། སྒྲིབ་གཉིས་ཀྱི་འཇིགས་པ་དང་བྲལ་བའི་སྟོང་ཉིད་ལ་མཉམ་པར་གཞག་
བའི་ཏིང་ངེ་འཛིན་ནམ། ཡང་ན་མཐར་གནས་སྙོམས་འཇུག་དགུ་ལ་བར་དུ་གང་ཡང་མ་སྤེལ་བར་མཐར་ཆགས་སུ་ཡར་སོང་དང། མར་འོང་གི་ཐོད་བརྒལ་གྱི་སྦྱོར་བ་སེང་གེ་རྣམ་པར་བསྒྱིངས་པ་དང། ཏིང་ངེ་འཛིན་གྱི་རྩལ་སྦྱང་བའི་ཕྱིར་སྤེལ་གཞི་བསམ་

[043A]༄༅། །གཏན་བཞི་དང། གཟུགས་མེད་བཞི་ལ་སྤེལ་ཆོས་འགོག་པ་དང། སྤེལ་གཞི་མཐར་གནས་སྙོམས་འཇུག་དགུ་ལ་སྤེལ་ཆོས་འདོད་སེམས་སྤེལ་ནས་ལུགས་མཐུན་དང་ལུགས་མི་མཐུན་དུ་སྙོམས་པར་འཇུག་པས་
རིམ་པ་འཆོལ་བའི་ཐོད་བརྒལ་གྱི་སྙོམས་འཇུག་ལ་སོགས་པས་བསྡུས་པ་དཔའ་བར་འགྲོ་བ་དང། ནམ་མཁའ་མཛོད་དང། དྲི་མ་མེད་པ་དང། རིན་ཆེན་ཕྱག་རྒྱ་སོགས་ཏིང་ངེ་འཛིན་མཐའ་དག་གི་ངང་ལ་ཇི་ལྟར་འདོད་འདོད་དུ་ཕར་སྙོམས་པར་འཇུག་
པ་དང། དེ་ལས་ཚུར་ལྡང་བ་སོགས་ལ་བར་དུ་གཅོད་པའི་སྙོམས་འཇུག་གི་སྒྲིབ་པའི་ཀུན་ནས་ཉོན་མོངས་པ་དང་དེ་ལས་གྲོལ་བའི་རྣམ་པར་བྱང་བའི་ཐབས་ཀྱི་ཚུལ་ལམ། ཡང་ན་ཏིང་ངེ་འཛིན་དེ་དག་ལ་སོགས་པའི་ཀུན་ནས་ཉོན་མོངས་དང་རྣམ་བྱང་
ཕྱོགས་ཀྱི་ཚུལ་ཐམས་ཅད་ལ་མ་རྨོངས་པ་དང་ཏིང་འཛིན་དེ་དག་ལ་སྙོམས་པར་འཇུག་ལྡང་ལ་མཁས་པའི་ཀུན་ནས་ཉོན་མོངས་པ་དང་རྣམ་པར་བྱང་བ་མཁྱེན་པའི་སྟོབས་བརྙེས་པས་སྙོམས་འཇུག་རྣམས་ཀྱི་ཕ་རོལ་ཏེ། དེའི་གོང་ན་མེད་པར་སོན་པ་
ལགས། ཐོག་མ་མེད་པ་ནས་འཁོར་བར་འཁྱམས་པས་ཡོངས་སུ་འདྲིས་པར་མ་གོམས་པར་བགྱིས་པའི་རང་དང་གཞན་གྱི་སྔོན་གྱི་ཚེ་རབས་གྮིའམ་རྒྱུ་དང་བཅས་པ་དང། ཁ་དོག་འདི་འདྲ་བར་གྱུར་ཅེས་རྣམ་པ་དང་བཅས་པ་དང། འདི་འདྲ་ཞིག་
ནས་འདི་འདྲ་ཞིག་ཏུ་སྐྱེས་སོ་ཞེས་ཡུལ་ཕྱོགས་དང་བཅས་པའི་སྔོན་གྱི་སྐྱེ་བའི་དོན་དྲན་པ་དང། དོན་དེ་གོ་བྱེད་ཀྱི་རྟགས་དམྱལ་བ་ནས་ཚེ་འཕོས་པ་ལ་སྐད་གྱོ་དུམ་གྱི་སྒྲ་ལྟ་བུ་དང། སྐང་བརྟག་དགོས་པ་དང། རྟག་ཏུ་འདར་བ་སོགས་ཉི་ཤུ་གསུངས་

[043B] ཆོས་སྤྱོད་དང་གསུང་ཐོར་བུ་པར་མ་འགར། དོན་རྟགས་ཞེས་འབྱུང་བའི་དོན། བཤད་ཚུལ་དེ་ལྟར་བགྱིས་པར་འགལ་བ་མེད་མོད། འོན་ཀྱང་དཔེ་འགར་དྲན་རྟགས་ཞེས་དང་
གསུང་ཐོར་བུ་པར་རྙིང་དུ་ངན་རྟགས་ཞེས་འབྱུང་བའི་ཕྱི་མ་ནི། ཡུམ་འབུམ་པར་སྔོན་གནས་རྗེས་དྲན་གྱི་མངོན་ཤེས་སྟོན་པའི་སྐབས་སུ། བསྐལ་པ་བྱེ་བ་ཁྲག་ཁྲིག་བརྒྱ་སྟོང་དུ་མ་ཡང་རྗེས་སུ་དྲན་ཏེ་བདག་ནི་དེ་ལྟ་བུ་ཞིག་ན་འདུག་འདུག་སྟེ། མིང་ནི་འདི་
ཞེས་བྱ། རུས་ནི་འདི་ཞེས་བྱ། རིགས་ནི་འདི་ཞེས་བྱ། ཁ་ཟས་ནི་འདི་ལྟ་བུ་ཞིག་ཟ་ཟ། ཡུན་ནི་འདི་སྲིད་ཅིག་ཏུ་འདུག་འདུག་འཚེའི་མཐའ་ནི་འདི་ཙམ་ཞིག་ཏུ་གྱུར་སྟེ། དེ་ལྟར་བདག་དེ་ནས་ཤི་འཕོས་ནས་ཆེ་གེ་མོ་ཞིག་ཏུ་སྐྱེས་སོ་ཞེས་བྱ་བ་ནས་
དེ་ནས་ཤི་འཕོས་ནས་ནི་འདིར་སྐྱེས་སོ་ཞེས་བྱ་བའི་བར་དུ་རྣམ་པ་དང་བཅས། གཏན་ཚིགས་དང་བཅས། ངན་རྟག་དང་བཅས་པར་བདག་དང་གཞན་གྱི་སྔོན་གྱི་གནས་རྣམ་པ་དུ་མར་རྗེས་སུ་དྲན་ནོ། །ཞེས་གསུངས་པ་དང། དེ་ལྟ་བུ་གཞན་ཡང་མང་
བས་དག་པ་ཡིན་ལ། དེ་ལྟར་གསུངས་པའི་རྣམ་པ་ནི། སྐྱེ་བ་དེའི་སྐབས་ཀྱི་ཁ་དོག་བྱད་དབྱིབས་སོགས་དང། གཏན་ཚིགས་ནི་དེར་སྐྱེ་བའི་རྒྱུ་མཚན་ནམ་རྒྱུ་དང། ངན་རྟགས་ནི་འཆི་འཕོ་བ་ཇི་ལྟར་འགྱུར་བ་བསྟན་པའི་མདོ་ལས། མི་མ་ཡིན་པ་དེ་དག་
གིས་ཤི་བ་དེས་དེར་སྔོན་ཇི་ལྟར་གཏམ་བྱས་པ་དང། ཆ་ལུགས་ཀྱི་ངན་རྟགས་དག་འཇིག་རྟེན་པ་དག་བསླུ་བའི་ཕྱིར་སྟོན་ཅིང་སྨྲ་བ་དག་ཡིན་ནོ། །ཞེས་གསུངས་པ་ལྟར་སྐྱེ་བའི་གནས་སྐབས་དེ་དག་གི་ཆ་ལུགས་ཡིན་ལ། འགའ་ཞིག་ཏུ་གནས་སྐབས་དེ་

[044A]༄༅། །དག་གི་བྱ་བ་གང་ཡིན་པ་ལ་བཤད་པའང་ཡོད་པས་དེ་འདྲ་བའི་དན་རྟགས་དང་བཅས་པ་མཁྱེན་ལ། དེའང་དན་པ་ནི་ངེས་པའམ་མི་འགྱུར་བའི་དོན་དུ་བཤད་རུང་ངོ། །དེ་དག་ཀྱང་ཡུན་རིང་པོ་བསམ་དགོས་པ་མ་
ཡིན་པར་བློ་སྐད་ཅིག་མ་གཅིག་ཙམ་གྱིས་ཀྱང་ཁོང་དུ་ཆུད་པའི་སྔོན་གྱི་གནས་དྲན་པ་མཁྱེན་པའི་སྟོབས་བརྙེས་པས་ན། ཁྱོད་ནི་རང་གཞན་གྱི་སྔོན་གྱི་སྐྱེ་བའི་མཐའ་སྟོན་པ་ལ་མཁས་པ་ལགས། ལྷའི་མིག་གི་མངོན་པར་ཤེས་པས་སེམས་
ཅན་ཐམས་ཅད་ཀྱི་གང་ཟག་འདི་འདི་ཙམ་གྱི་དུས་ན་རྟེན་འདི་ནས་འཆི་འཕོ་ཞིང། དེ་ལྟར་ཤི་བའི་འོག་ཏུ་ལེགས་སྤྱད་དགེ་བ་དང། ཉེས་སྤྱད་མི་དགེ་བའི་ལས་གང་བསགས་པ་རྣམས་ཇི་ལྟ་སྟེ་མ་འཆོལ་བར་འགྲོ་བ་རིགས་དྲུག་སྤྱི་དང། བྱེ་བྲག་
གི་ཡུལ་གང་དང་གང་དུ་ཉིང་མཚམས་སྦྱོར་བའི་སྐྱེ་བའི་གནས་དེ་ཀུན་འཆི་འཕོ་བ་དང་སྐྱེ་བ་མཁྱེན་པའི་སྟོབས་ཀྱིས་རབ་ཏུ་མཁྱེན་པས་ཁྱོད་ནི་འགྲོ་བ་རྣམས་ཀྱི་ཕྱི་མའི་མཐའ་སྟོན་པ་ལ་མཁས་པ་ལགས། གང་ཞིག་ཟག་པ་ཉོན་མོངས་ཐམས་
ཅད་ཟད་པས་ཁྱད་པར་དུ་བྱས་པའི་ཐེག་པ་དམན་པའི་མྱང་འདས་དང། ཤེས་སྒྲིབ་ཟད་པའི་ཐེག་པ་མཆོག་གི་མྱང་འདས་གཉིས་དང། སྒྲིབ་པ་དེ་དག་ཐབས་གང་གིས་ཟད་པར་བྱེད་པ་ཐེག་པ་ཆེ་ཆུང་གི་ཡང་དག་པའི་ལྟ་བ་དང་རྟོག་པ་དང་ངག་
དང་ལས་ཀྱི་མཐའ་དང་འཚོ་བ་དང་རྩོལ་བ་དང་དྲན་པ་དང་ཏིང་ངེ་འཛིན་ཏེ་འཕགས་པའི་ལམ་ཡན་ལག་བརྒྱད་ཀྱི་ཐར་པ་དང་ཐམས་ཅད་མཁྱེན་པའི་ལམ་གང་ཡིན་པ་དེ་དག་ཀུན་ལ་སྒྲིབ་པ་མེད་པར་མངོན་སུམ་དུ་གཟིགས་པས་སྤྱན་དང་འདྲ་བའི་

[044B] །བྱངས་ལས། དེ་ལ་དེ་དག་གི་རང་བཞིན་གང་ཞེ་ན། འདི་དག་གི་
རང་བཞིན་ནི་དབང་པོ་ལྔ་ཡིན་ཏེ། འོན་ཀྱང་ཤེས་རབ་གཙོ་བོ་ཡིན་པའི་ཕྱིར་ཤེས་རབ་ཀྱི་རང་བཞིན་ཞེས་བྱ་སྟེ། འདི་ལྟར་གནས་དང་གནས་མ་ཡིན་པ་མཁྱེན་པའི་སྟོབས་ཞེས་བྱ་ཡི། དད་པའི་སྟོབས་ཞེས་བྱ་བའམ་དེ་མ་ཡིན་པའི་སྟོབས་ཞེས་ནི་མི་བྱའོ། །ཞེས་
གནས་དང་གནས་མ་ཡིན་པ་སོགས་ཡུལ་རྣམ་པར་འབྱེད་པ་ནི་གཙོ་བོར་ཤེས་རབ་ཀྱིས་བྱེད་པས་ཡུལ་དེ་དང་དེ་མཁྱེན་པའི་སྟོབས་ཞེས་ཤེས་རབ་ཀྱིས་ཡུལ་འབྱེད་པའི་སྒོ་ནས་མིང་བཏགས་པ་མ་གཏོགས། སྟོབས་ཀྱི་ངོ་བོ་ལ་དད་པ་བརྩོན་འགྲུས་སོགས་དབང་པོ་
གཞན་བཞི་ཡང་འཇོག་པར་གསུངས་པས་ན། སངས་རྒྱས་འཕགས་པའི་ཐུགས་རྒྱུད་ཀྱི་སེམས་སེམས་བྱུང་ཐམས་ཅད་སྟོབས་བཅུ་ཀར་འཇོག་པའི་ལུགས་ལ་གནོད་བྱེད་མེད་ལ། སྟོབས་ཀྱི་སྒྲ་བཤད་ནི་མི་མཐུན་ཕྱོགས་ཐམས་ཅད་ལས་རྒྱལ་ཞིང། དེས་མི་
བརྫིབས་ན་སྟོབས་ཞེས་བྱ་བ་ཡིན་ནོ། །གསུམ་པ་ནི། དེ་ལྟར་བཤད་ཟིན་པའི་གནས་དང་གནས་མིན་དང། ལས་ཀྱི་རྣམ་པར་སྨིན་པ་དང་མོས་པ་སྣ་ཚོགས་པ་དང་འཇིག་རྟེན་གྱི་ཁམས་ལ་སོགས་པའི་ཁམས་སྣ་ཚོགས་པ་དང། དབང་པོའི་རིམ་པ་སྣ་ཚོགས་
བ་དང། མངོན་མཐོ་དང་ངེས་ལེགས་ལ་སོགས་པ་ཀུན་ཏུ་འགྲོ་བའི་ལམ་དང། ཀུན་ནས་ཉོན་མོངས་པ་དང། རྣམ་པར་བྱང་བ་དང་སྔོན་གྱི་གནས་དང་འཆི་འཕོ་བ་དང་སྐྱེ་བ་དང་ཟག་པ་ཟད་པ་ལ་མཁྱེན་པ་ཐོགས་པ་མེད་པར་འཇུག་པའི་སྟོབས་བཅུ་གང་ལ་མངའ་པའི་

[045A]༄༅། །མགོན་པོ་ཁྱོད་ཀྱི་གཟིགས་པའི་ཡུལ་དུ་མ་གྱུར་པའི་ཤེས་བྱའི་གནས་དེ་གང་ཞིག་ཡོད་དེ་ཅུང་ཟད་ཀྱང་མེད་དོ། །ཆགས་ཐོགས་མེད་པའི་དོན་ནི། བྱངས་ལས། དེ་ལས་ཆགས་པ་མེད་པའི་ཡེ་ཤེས་ནི་དགོངས་པ་ཙམ་ཁོ་
ནས་ཐམས་ཅད་དུ་ཐོགས་པ་མེད་ཅིང་མྱུར་བར་ཡེ་ཤེས་ཆགས་པ་མེད་པར་འཇུག་པ་གང་ཡིན་པ་སྟེ། ཡེ་ཤེས་དེ་ཡང་ཡང་དང་ཡང་དུ་གོམས་པར་མཛད་པ་ནི་མ་ཡིན་གྱི་ལན་ཅིག་དགོངས་པ་དང་འབྲེལ་བ་ཁོ་ན་ཡིན་ནོ། །ཞེས་གསུངས་པ་ལྟར་གཞལ་བྱའི་
ཡུལ་ལ་ཡུན་རིང་དུ་བསམ་ནས་དེ་ལ་བློ་ཆགས་པའམ་གནས་པའི་རྩོལ་བ་མི་དགོས་པར་སྐད་ཅིག་གཅིག་ཁོ་ན་ལ་ཤེས་བྱ་ཐམས་ཅད་མངོན་སུམ་དུ་གཟིགས་པ་ཆགས་པ་མེད་པའི་དོན་ཡིན་ཞིང། སློབ་དཔོན་དབྱིག་གཉེན་གྱི་མདོ་རྒྱན་འགྲེལ་བ་ལས་
ཆགས་པ་མེད་པ་ཡང་མ་ཡིན་ཏེ། སྙོམས་པར་འཇུག་པ་ལ་བལྟོས་བའི་ཕྱིར་རོ། །ཐོགས་པ་མེད་པ་ཡང་མ་ཡིན་ཏེ་ཉི་ཚེ་ཤེས་པའི་ཕྱིར་རོ། །ཞེས་གསུངས་པའི་རྣམ་བཅད་ཀྱི་དོན་དང། ཐེག་བསྡུས་བཤད་སྦྱར་ལས། ཤེས་པར་བྱ་བ་མཁྱེན་བར་གྱུར་ཟིན་
པས་མཁྱེན་པ་ཆགས་པ་མི་མངའ་སྟེ། ཉོན་མོངས་པའི་སྒྲིབ་པ་བག་ཆགས་དང་བཅས་ཏེ་སྤངས་པའི་ཕྱིར་རོ། །ཤེས་བྱའི་སྒྲིབ་པ་སྤངས་པའི་ཕྱིར་མཁྱེན་པ་ཐོགས་པ་མི་མངའོ་ཞེས་གསུངས་པ་གཉིས་ཀྱི་ཆགས་མེད་ཀྱི་དོན་བྱངས་དང་འདྲ་ཞིང། ཐོགས་
མེད་ཀྱི་དོན་ནི། སངས་རྒྱས་ཀྱིས་ཤེས་བྱ་ཐམས་ཅད་ཅིག་ཅར་མངོན་སུམ་དུ་གཟིགས་པའི་གེགས་བྱེད་ཤེས་སྒྲིབ་བསླངས་པས་ཡེ་ཤེས་ཡུལ་གྱི་བྱེ་བྲག་འགའ་ཞིག་གཞལ་ནས་དེ་ཕན་ཆད་དུ་མི་འཇུག་པའི་ཐོགས་པ་མེད་པའི་དོན་ཡིན་ལ། ཉི་ཁྲི་སྣང་བར་

[045B] ཤེས་བྱའི་སྒྲིབ་པ་སྤངས་པས་ཐོགས་པ་མེད་པའི་ཕྱིར་རོ། །ཞེས་གསུངས་པའི་ཆགས་མེད་ཀྱི་དོན་ནི་ཉོན་མོངས་སྤངས་པས་ཡེ་ཤེས་ཀྱིས་ཡུལ་རྟོགས་
པ་ལ་རོ་མྱང་བའམ། དེ་ལ་ཞེན་པའི་སྲེད་པ་མེད་པའི་དོན་ཡིན་ཞིང། དེ་འདྲ་བའི་ཆགས་མེད་ཐོགས་མེད་ཀྱང་ལྡོག་པ་མི་འདྲ་བའི་སྒོ་ནས་སོ་སོར་བཤད་པ་ཙམ་ཡིན་གྱི། རེ་རེ་ལའང་གཉིས་ཀའི་དོན་ཚང་བ་ལ་དགོངས་ནས། རྣམ་བཤད་དགོངས་པ་རབ་
གསལ་ལས། མ་ཆགས་བ་སྟེ་མ་ཐོགས་པར་འཇུག་པ་ཡི། ཞེས་དང། དེ་ལ་མཁྱེན་པ་ཆགས་པ་སྟེ་ཐོགས་པ་མེད་པ་ནི། ཞེས་སོགས་དེ་གཉིས་དོན་གཅིག་མིང་གི་རྣམ་གྲངས་པར་གསུངས་སོ། །གཉིས་པ་ལ་གསུམ། ཞི་མཐའ་འགོག་བྱེད་སྙིང་རྗེ་
ཆེན་པོ་གོམས་པར་མཛད་པའི་ཚུལ། བདག་གཞན་མཉམ་བརྗེ་མཛད་པའི་ཚུལ། སྙིང་རྗེའི་མཐུས་ཞི་མཐར་མི་གནས་པའི་ཚུལ་བཤད་པའོ། །དང་པོ་ལ་གཉིས། རང་ཉིད་ཞི་བདེ་དོན་གཉེར་སྤངས་པའི་ཚུལ་དང། འགྲོ་ལ་སྙིང་རྗེ་བསྒོམས་པའི་ཚུལ་
ལོ༑ །དང་པོ་ལ་གཉིས། ཞི་བདེ་སྤང་འོས་པའི་དཔེ་བསྟན་པ་དང། དོན་དངོས་སོ། །དང་པོ་ནི། སྲིད་པ་འཁོར་བར་འཁྱམས་པའི་འགྲོ་བ་སྐྱེས་བུ་ཆུང་ངུའི་ཡང་ཆུང་ངུ་རྣམས་ཀྱིས་ཐོག་མ་མེད་པ་ནས་བདག་ཉིད་ཀྱི་ཚེ་འདི་ཙམ་གྱི་བདེ་བའི་ཕྱིར་དུ་སེམས་ཅན་གཞན་
ལ་སྲོག་གཅོད་པ་དང། མ་བྱིན་པར་ལེན་པ་སོགས་ལུས་ངག་ཡིད་གསུམ་གྱི་གནོད་པའི་ལས་ལམ་འབད་པ་དྲག་པོའི་རྩོལ་བས་ཀུན་ཏུ་བསྟེན་གོམས་མང་དུ་བྱས་ན་ཡང། དེའི་འབྲས་བུ་ལ་ཕྱི་མར་དམྱལ་བ་སོགས་ཀྱི་སྡུག་བསྔལ་མཐའ་ཡས་པ་མྱོང་བར་

[046A]༄༅། །མ་ཟད། ཚེ་འདི་ལ་ཡང་འདོད་པ་ལ་ཆགས་པས་སྡིག་སྡུག་གཏམ་ངན་སོགས་མི་འདོད་པ་སྣ་ཚོགས་བཞིག་བསྐྱེད་པ་ལས་ཡང་དག་པའི་བདེ་བ་འཐོབ་པར་མི་འགྱུར་བའི་ཕྱིར་ལས་དེ་ལྟ་བུ་ལ་ངལ་བས་འཇུག་པའི་འབྲས་བུ་
བདེ་བ་མེད་པས་གང་འདོད་པའི་དོན་ལས་འཁྱོག་སྟེ་གོལ་བ་ཡིན་ནོ། །གཉིས་བ་ནི། ཚེ་འདིའི་བདེ་བ་དོན་དུ་གཉེར་བ་རྣམས་འབྲས་བུ་བདེ་བ་ལས་གོལ་བ་དེ་ལྟར་གང་ཟག་གཞན་ལ་ལུས་ངག་གིས་ལྟ་ཞོག་ཡིད་ཀྱིས་གནོད་སེམས་ཙམ་ཡང་སྡོམ་པ་ལ་
ཞུགས་ནས་ཅུང་ཟད་ཙམ་ཡང་མི་འཚེ་བར། རང་ཉིད་འབའ་ཞིག་འཁོར་བའི་སྡུག་བསྔལ་གྱིས་སྐྱོ་ནས་དེ་ལས་ཐར་པའི་ཕྱིར་དུ་ཉིན་མཚན་བར་མེད་པར་མགོ་ལ་མེ་འབར་བ་གསོད་པའི་བརྩོན་པ་བས་ཀྱང་ལྷག་པའི་བརྒྱ་ཕྲག་བརྩོན་པས་སྡུག་བསྔལ་
ཞི་བའི་ཐར་པ་སྒྲུབ་པར་བྱེད་པའི་སྐྱེས་བུ་འབྲིང་ཉན་རང་དེ་ཡང། ཡང་དག་པའི་ལམ་ཐེག་པ་ཆེན་པོ་ལ་རྒྱབ་ཀྱིས་ཕྱོགས་པ་སྟེ་དེའི་འགལ་བ་མི་མཐུན་ཕྱོགས་སུ་གོལ་བར་གཟིགས་ནས་རང་ཉིད་གཅིག་པུ་ཞི་བདེ་དོན་གཉེར་སྤོང་བར་མཛད་དོ། །
གཉིས་པ་ནི། རང་ཉིད་གཅིག་པུ་ཞི་བདེ་དོན་གཉེར་གྱི་དམན་ལམ་ཐམས་ཅད་མཁྱེན་པའི་ལམ་གྱི་གོལ་ས་ཡིན་པ་དེའི་ཕྱིར་དུས་གསུམ་གྱི་རྒྱལ་བ་ཀུན་གྱི་སངས་རྒྱས་ཐོབ་པའི་ལམ་འདི་ཁོ་ན་མ་གཏོགས་གཞན་ནས་འཇུག་ཏུ་མེད་པའི་བགྲོད་པ་
གཅིག་པུར་གྱུར་པ་ལུས་ཅན་མ་ལུས་པ་མཐའ་དག་རང་གི་བུ་གཅིག་པུ་བཞིན་ཆེས་ཆེར་བརྩེ་བས་རྗེས་སུ་འཛིན་པའི་མ་ལྟ་བུ། སེམས་ཅན་གྱི་ལོག་སྒྲུབ་དང་བྱ་དཀའ་བའི་སྤྱོད་པ་གང་ལ་ཡང་བག་ཚ་བ་མེད་པའི་རྒྱལ་སྲས་བྱང་ཆུབ་སེམས་དཔའ་

[046B] སེམས་ཅན་ཐམས་ཅད་སྡུག་བསྔལ་ཐམས་
ཅད་ལས་རང་གིས་སྒྲོལ་བར་འདོད་པའི་སྙིང་རྗེ་ཆེན་པོའི་ལམ་བཟང་གོང་དུ་སྨོས་པ་ལྟར་བསྐལ་བ་གྲངས་མེད་དུ་མའི་སྔ་རོལ་ཡུན་རིང་མོ་ཞིག་ནས་ཉམས་ལེན་གྱི་མཐིལ་དུ་བཟུང་སྟེ་གོང་ནས་གོང་དུ་འཕེལ་བའི་ཕྱིར་རྒྱུན་མི་ཆད་དུ་གོམས་པར་མཛད་དོ།།
གཉིས་པ་ལ་གཉིས། བདག་གཞན་མཉམ་པ་བསྒོམ་པའི་ཚུལ་དང། བདག་གཞན་བརྗེ་བ་བསྒོམ་པའི་ཚུལ་ལོ། །དང་པོ་ནི། སྤྱོད་འཇུག་ལས། གང་ཚེ་བདག་དང་གཞན་གཉིས་ཀ་བདེ་བ་འདོད་དུ་མཚུངས་པ་ལ། །བདག་དང་ཁྱད་པར་ཅི་ཡོད་ན། །གང་
ཕྱིར་བདག་གཅིག་བདེ་བར་བརྩོན། །གང་ཚེ་བདག་དང་གཞན་གཉིས་ཀ་སྡུག་བསྔལ་མི་འདོད་མཚུངས་པ་ལ། །བདག་དང་ཁྱད་པར་ཅི་ཡོད་ན། །གང་ཕྱིར་གཞན་མིན་བདག་སྲུང་བྱེད། །ཅེས་གསུངས་པ་ལྟར་སྡུག་བསྔལ་དངོས་སུ་ལྟ་ཞོག་རྨི་ལམ་དུ་
ཡང་མི་འདོད་ཅིང་བླ་ན་མེད་པའི་ཕུལ་བྱུང་གི་བདེ་བ་ལ་ནམ་ཡང་ཆོག་ཤེས་མེད་པར་སྤྱོད་པར་འདོད་པ་ལ་ནི། འགྲོ་བ་འདི་དག་ཐམས་ཅད་དང་བདག་ལ་ཁྱད་པར་ཅུང་ཟད་ཀྱང་ཡོད་པ་མིན་ན་བདག་གི་སྡུག་བསྔལ་སེལ་ཅིང་བདེ་བ་སྒྲུབ་པའི་ཐབས་ལ་
བརྩོན་ལ། སེམས་ཅན་གཞན་རྣམས་ཀྱི་སྡུག་བསྔལ་སེལ་བ་དང། བདེ་བ་སྒྲུབ་པའི་ཐབས་ལ་མི་འཇུག་པར་ཡལ་བར་འདོར་བ་རྣམས་བདག་ལ་ཆགས་པས་སྒྲིབ་པའི་བློ་ཆེས་འཁྲུལ་པར་བརྩེ་བ་སྙིང་རྗེ་ཆེན་པོ་དང་ལྡན་པ་ཁྱེད་ཀྱིས་གཟིགས་

[047A]༄༅། །ནས་བདག་དང་གཞན་གྱི་སྡུག་བསྔལ་གཉིས་ལ་མི་འདོད་པ་དང། བདེ་བ་གཉིས་ལ་འདོད་པར་བལྟ་བ་མཉམ་པས་ན་བདག་དང་གཞན་མཉམ་པ་ཉིད་དུ་བལྟ་བའམ་མཐོང་བའི་བྱང་ཆུབ་ཀྱི་སེམས་བྱང་
ཆུབ་དོན་གཉེར་གྱི་སྔ་རོལ་ཐོག་མ་ཉིད་དུ་གོམས་པར་མཛད་པ་ཡིས། སེམས་ཅན་ཐམས་ཅད་མགོན་པོ་ཁྱོད་ཀྱིས་ཡལ་བར་མ་བོར་བར་བདག་གིས་བཟུང་བའི་སྒོ་ནས་དེ་རྣམས་ཀྱི་སྡུག་བསྔལ་སེལ་བ་དང་བདེ་བསྒྲུབས་པའི་ཐབས་ལ་བརྩོན་པར་
མཛད་དོ། །གཉིས་པ་ནི། སྤྱོད་འཇུག་ལས། འཇིག་རྟེན་བདེ་བ་ཇི་སྙེད་པ། །དེ་ཀུན་གཞན་བདེ་འདོད་ལས་བྱུང། །འཇིག་རྟེན་སྡུག་བསྔལ་ཇི་སྙེད་པ། །དེ་ཀུན་རང་བདེ་འདོད་ལས་བྱུང། །ཞེས་དང། བདག་བདེ་གཞན་གྱི་སྡུག་བསྔལ་དག་ཡང་དག་བརྗེ་བ་མ་
བྱས་ན། །སངས་རྒྱས་ཉིད་དུ་མི་འགྲུབ་ཅིང། །འཁོར་བ་ན་ཡང་བདེ་བ་མེད། །ཅེས་གསུངས་པ་ལྟར། །བདག་གི་གནས་སྐབས་ཀྱི་བདེ་བར་སྲེད་པའི་དབང་གིས་གཅེས་པར་འཇིན་པའི་ཐར་པ་དང་ཐམས་ཅད་མཁྱེན་པ་ཐོབ་བྱེད་ཀྱི་ཡང་དག་པའི་ལམ་གྱི་གེགས་ཡིན་པར་
མ་ཟད། འཁོར་བའི་གནས་སྐབས་ནའང་སྡུག་བསྔལ་སྣ་ཚོགས་སྐྱེད་བྱེད་ཡིན་ལ། སེམས་ཅན་གཞན་ཉིད་ལ་གཅེས་པར་འཛིན་པ་ནི་གནས་སྐབས་མཐར་ཐུག་གི་ཡོན་ཏན་ཇི་སྙེད་པ་ཀུན་གྱི་འབྱུང་གནས་སུ་གྱུར་པའི་གཏེར་ཡིན་པ་དེའི་ཕྱིར་རང་གཅེས་
འཛིན་གྱི་ཉེས་དམིགས་དང་གཞན་གཅེས་འཛིན་གྱི་ཕན་ཡོན་བསམས་པའི་སྒོ་ནས་ཁྱོད་ཀྱིས་གཞན་ཡལ་བར་དོར་བའི་ཚབ་ཏུ་བདག་ཡལ་བར་དོར་ཞིང་བདག་གཅེས་པར་བཟུང་བའི་ཚལ་ཏུ་གཞན་གཅེས་པར་བཟུང་བའི་བདག་དང་གཞན་གཉིས་བརྗེ་བའི་

[047B] །བདག་གཞན་མཉམ་པ་དང་བརྗེ་བ་འདི་གཉིས་ཀྱི་ཁྱད་པར་ནི་གོང་དུ་བཤད་པ་ལྟར་རང་རྒྱད་ཀྱི་སྡུག་བསྔལ་མི་འདོད་པ་དང་བདེ་བ་འདོད་པ་དང་འདྲ་བར་སེམས་ཅན་གཞན་
སྡུག་བསྔལ་བ་མི་འདོད་པ་དང་བདེ་བ་འདོད་པའི་བློ་དེ་ལ་བདག་གཞན་མཉམ་པའི་སེམས་ཞེས་བྱ་ཞིང། འདི་ཉིད་སྤྱོད་འཇུག་ལས། བདག་དང་གཞན་དུ་མཉམ་པ་ནི། །དང་པོ་ཉིད་དུ་འབད་དེ་བསྒོམ། །ཞེས་བྱང་ཆུབ་ཀྱི་སེམས་སྦྱོང་བའི་དང་པོ་ཉིད་དུ་བསྒོམ་པར་གསུངས་ལ། རང་གཅེས་འཛིན་གྱི་
ཉེས་དམིགས་དང། གཞང་གཅེས་འཛིན་གྱི་ཕན་ཡོན་བསྒོམས་པའི་སྒོ་ནས་རང་གཅེས་འཛིན་ཤུགས་ཆེ་ཆུང་དང། གཞན་གཅེས་འཛིན་གྱི་བློ་རྗེ་ཆེར་འཕེལ་ནས་བདག་ལ་གཞན་ལྟ་བུར་ཡལ་བར་དོར་ཞིང་གཞན་ལ་བདག་ཇི་ལྟ་བར་གཅེས་པའི་འཛིན་པའི་བློ་ནི་བདག་གཞན་བརྗེ་བའི་བྱང་ཆུབ་ཀྱི་
སེམས་ཡིན་ལ། བདག་གཞན་མཉམ་པ་དང་བརྗེ་བའི་སེམས་འདི་གོམས་པར་བྱས་པས་ཇོ་བོ་ཆེན་པོ་ནས་བརྒྱུད་པའི་རྒྱུ་འབྲས་མན་ངག་བདུན་གྱི་ནང་ཚན་མར་ཤེས་ནས་དྲིན་གཟོའི་བར་ལ་བློ་སྦྱངས་བ་དང་འདྲ་བར་སེམས་ཅན་གཞན་བདེ་བ་དང་འཕྲད་འདོད་ཀྱི་བྱམས་པ་དང་སྡུག་བསྔལ་དང་
འབྲལ་འདོད་ཀྱི་སྙིང་རྗེ་ཆེན་པོ་སྐྱེ་བའི་རྒྱུ་བྱེད་ཅིང། དེ་ལྟ་བུའི་བྱམས་སྙིང་རྗེ་སོགས་གཞན་དོན་དོན་གཉེར་གྱི་བློ་སྦྱོང་བསྔོན་དུ་བཏང་བས་གཞན་དོན་དུ་རྫོགས་བྱང་ཐོབ་འདོད་ཀྱི་འདོད་པ་དང་མཚུངས་ལྡན་གྱི་བྱང་ཆུབ་ཀྱི་སེམས་དངོས་སྐྱེད་པར་བྱེད་དོ། །གསུམ་པ་ནི། དེ་ལྟར་སེམས་ཅན་གཞན་རྣམས་སྡུག་
བསྔལ་མཐའ་དག་དང་བྲལ་བར་རང་ཉིད་ཀྱིས་བྱེད་འདོད་པའི་སྙིང་རྗེ་ཆེན་པོའི་མ་ཡིས་དང་པོར་བྱང་ཆུབ་ཀྱི་ལམ་དུ་ཞུགས་པའི་རྒྱུ་བྱས་ཤིང། ཞུགས་ནས་ཀྱང་ལམ་འོག་མར་མི་ལྟུང་ཞིང་ཚོགས་ལ་མ་ནས་བཟུང་སྟེ་སངས་རྒྱས་ཀྱི་སའི་བར་གྱིས་ལམ་གྱི་ཡོན་ཏན་མཐའ་དག་གོང་ནས་གོང་དུ་འཕེལ་བའི་ཐབས་བྱས་

[048A]༄༅། །བས། ལན་མང་དུ་ཐེག་ཆེན་ལམ་གྱི་ལུས་སྟོབས་རྫོགས་པར་སྐྱེད་བསྲིངས་ནས་བསྐྱངས་པའི་བཅོམ་ལྡན་འདས་ཁྱོད་སྤངས་པར་བརྟོགས་པ་ཕུན་ཚོགས་ཀྱི་ཡོན་ཏན་རྣམས་ཀྱི་མཐར་ཕྱིན་པ་སྟེ། དེ་ལས་གཞན་པའི་ཡོན་ཏན་གང་ཡང་ཐོབ་ཏུ་མེད་པའི་ཕ་རོལ་ཏུ་སོན་ཀྱང་ཉན་རང་ལྟར་འདུ་
བྱེད་ཀྱི་སྡུག་བསྔལ་ཉེ་བར་ཞི་བའི་བདེ་བས་ཐུགས་འཕྲོག་པར་གྱུར་པའམ། དེའི་དབང་དུ་སོང་ནས་གཞན་དོན་ལས་གཡལ་བར་ག་ལ་འགྱུར་ཏེ། རང་ཉིད་སྡུག་བསྔལ་དང་སྒྲིབ་པ་མཐའ་དག་ཟད་པའི་ཞིང་དེའི་དབྱིངས་ལས་མ་གཡོས་བཞིན་དུ་སྙིང་རྗེ་ཆེན་
པོ་དང་སྔོན་གྱི་སྨོན་ལམ་གྱི་དབང་གིས་སེམས་ཅན་ཐམས་ཅད་ལ་གང་ལ་གང་འདུལ་གྱི་གཞན་དོན་འཕྲིན་ལས་འབད་མེད་ལྷུན་གྲུབ་ཏུ་མཛད་པའི་ཐུགས་ཀྱི་གསང་བ་མི་ཟད་པ་རྒྱན་གྱི་འཁོར་ལོ་ལ་མངའ་བསྙེས་པའི་ཕྱིར་རོ། །གསུམ་པ་ལ་གསུམ། ཐུགས་
ཀྱི་ཡོན་ཏན་ཡིད་ལ་མི་འབྲལ་བར་སྨོན་པ། ཐུགས་ཀྱི་ཡོན་ཏན་ཐོབ་བར་སྨོན་པ། འཇམ་དབྱངས་ཀྱི་ཐུགས་འགྲུབ་པར་སྨོན་པའི། །དང་པོ་ནི། དཔེར་ན་འདབ་བཟང་དབང་པོ་མཁའ་ལྡིང་ལྷ་ཡི་ལམ་ནམ་མཁར་འཕུར་ནས་ཞུགས་པ་ན་ནམ་མཁའ་དེར་
གནས་འཆའ་བའང་མ་ཡིན་ལ། འཛིན་མ་སར་མི་ལྟུང་བའང་ཡིན་པ་དེ་ལྟར་ལས་ཉོན་གྱི་དབང་གིས་འཁོར་བར་ལྷུང་བའི་སྲིད་མཐའ་དང་གཞན་དོན་རྒྱུད་ཆད་པའི་ཞི་བའི་མཐར་མི་གནས་པའི་མཁྱེན་བརྩེ་གཉིས་དང་ལྡན་པའི་མགོན་པོ་འཇམ་དབྱངས་ཁྱོད་
ཐུགས་བསྟོད་བར་བྱས་པས་དགེ་བ་དེ་ཡིས་བདག་འཇམ་དབྱངས་ཀྱི་མཁྱེན་པ་དང་བརྩེ་བ་ཡིད་ལ་ནམ་ཡང་འབྲལ་བ་མེད་པར་ཤོག་ཅིག་གཉིས་པ་ནི། ཆོས་ཐམས་ཅད་བདེན་གྲུབ་ཏུ་འཛིན་པའི་རྟག་ལྟ་དང། ལས་འབྲས་ཀྱི་རྣམ་གཞག་རང་ལུགས་ལ་འཇོག་

[048B] འགྲོ་བ་ཀུན་རང་གི་བུ་ཡིད་དུ་སྡུག་པ་ལྟར་མཐོང་ནས། དེ་ཐམས་ཅད་ཀྱི་སྡུག་
བསྔལ་སེལ་འདོད་ཀྱི་སྙིང་རྗེ་གཉིས་ཡིད་ལ་འབད་རྩོལ་མེད་པར་བདེ་བླག་ཉིད་དུ་འགྲུབ་པར་གྱུར་ནས་ལུས་ཅན་མཐའ་དག་རང་གིས་ཇི་ལྟར་ཐོབ་པའི་ཐབས་ཤེས་ཟུང་དུ་འབྲེལ་བའི་ཐེག་པ་མཆོག་གི་ལམ་དེ་ལ་འཁྲིད་པར་ཤོག་ཅིག་གཞན་ཡང་ཆོས་ཀུན་གྱི་ཚིག་
དོན་གོམས་བྱང་མ་བྱས་པར་ཐོས་པ་ཙམ་གྱིས་མི་བརྗེད་པར་དྲན་པའི་གཟུངས་ཕུན་སུམ་ཚོགས་པ་དང། སེམས་ཅན་གྱིས་དྲི་བ་མི་འདྲ་བ་ཇི་ཙམ་ཞུས་པ་དེ་ཀུན་གྱི་ལན་ཇི་ལྟ་བ་བཞིན་དུ་ལྡོན་པ་ལ་བློ་གྲོས་ཐོགས་པ་མེད་པའི་སྤོངས་པ་མཆོག་མྱུར་དུ་བསྐྱེད་ནས་
ཆོས་ཀྱིས་འཕོངས་པའི་འགྲོ་བ་རྣམས་ལ་ལེགས་བཤད་ཀྱི་དགའ་སྟོན་རྒྱ་ཆེར་འགྱེད་པར་བདག་འགྱུར་བར་གྱུར་ཅིག་གསུམ་པ་ནི། ཁམས་དང་མོས་པ་དང་དབང་པོ་མི་འདྲ་བ་སྣ་ཚོགས་པའི་གདུལ་བྱའི་བསམ་པ་དང་ཁམས་ལ་སོགས་པ་ཇི་ལྟ་བ་བཞིན་དུ་
འགྲོ་བའི་དོན་བྱའོ་སྙམ་པ་ལ་སོགས་པའི་རྣམ་རྟོག་གང་གིས་ཀྱང་རྣམ་པར་མི་རྟོག་བཞིན་དུ་གདུལ་བྱ་དེ་ཀུན་གྱི་རེ་བ་མཐའ་དག་སྒོང་བ་ཡི། འཇམ་དབྱངས་ཐུགས་ཀྱི་དཔལ་གྱིས་དུས་མྱུར་དུ་བདག་གི་ཡིད་ལ་གནས་ནས་དཔེར་ན་སྟོན་ཟླ་དཀར་བས་གཡའ་
དག་པའི་ནམ་མཁར་ཤར་བའི་མཛེས་པ་ཇི་བཞིན་དུ་མི་ཤེས་པའི་མུན་སྟུག་མ་ལུས་པར་བསལ་ནས་ཤེས་བྱ་ཐམས་ཅད་ལ་རྣམ་འབྱེད་ཀྱི་སྣང་བ་ཆེར་རྒྱས་པར་བྱས་ཏེ་མཛེས་པར་གྱུར་ཅིག་རྗེ་བཙུན་འཇམ་དཔལ་དབྱངས་ལ་བསྟོད་པ་འཇམ་དབྱངས་མཉེས་

[049A]༄༅། །པར་བྱེད་པའི་བསྟོད་སྤྲིན་རྒྱ་མཚོ་ལས་ཐུགས་ལས་བསྟོད་པའི་སྐབས་ཏེ་གསུམ་པའི་རྣམ་པར་བཤད་བའོ། །གསུམ་པ་ལ་གཉིས། བསྟོད་པ་འདིས་འགྲོ་བ་ལ་ཕན་པར་སྨོན་པ་དང། བསྟན་བཅོས་མཛད་པ་པོ་གང་གིས་
བརྩམས་པ་སོགས་བཤད་པའོ། །དང་པོ་ནི། ཕྱོགས་མཚམས་བརྒྱད་དང་སྟེང་འོག་སྟེ་ཕྱོགས་བཅུའི་ཞིང་ཀུན་ན་བཞུས་པའི་མཐའ་ཡས་རྒྱལ་བས་རྒྱུན་ཆད་མེད་པར་རབ་ཏུ་བསྔགས་པར་མཛད་པ། མགོན་པོ་གང་གི་སྙན་པས་ས་འོགས་སྟེངས་བླའི་
འཇིག་རྟེན་གསུམ་མམ་འདོད་པ་དང་གཟུགས་དང་གཟུགས་མེད་པའི་འཇིག་རྟེན་གསུམ་མཐའ་དག་ལ་ཁྱབ་སྟེ་བཀང་བ་འཇམ་དཔལ་དབྱངས་ཞེས་མཚན་རབ་ཏུ་གྲགས་པ། གང་དེའི་སྐུ་གསུང་ཐུགས་ཀྱི་ཡོན་ཏན་རྒྱ་མཚོ་ལྟ་བུ་ལས་ཆུ་ཐིགས་ཙམ་
གྱི་ཆ་ཤས་ཅུང་ཟད་སྙན་ཚིག་གི་ལམ་ནས་དྲངས་ཏེ་གུས་པས་བརྗོད་པའི་བསྟོད་སྤྲིན་རྒྱ་མཚོ་འདི། སེམས་ཅན་གང་ཞིག་འཛིན་ཅིང་ཀློག་པ་ད་ཡི་ཡིད་ལ་འཇམ་དབྱངས་ཀྱི་བྱིན་རླབས་དང་མཁྱེན་རབ་མྱུར་དུ་འཇུག་པར་ཤོག་ཅིག་སྙན་གྲགས་འདོད་
གཟུགས་ན་དངོས་སུ་གྲག་ལ། གཟུགས་མེད་ན་སྒྲ་མེད་པས་དངོས་སུ་གྲག་པ་མེད་ཀྱང་སྔར་ཐོས་པའི་ས་བོན་དང་ལྡན་པ་ལ་དགོངས་ལ། བསྟོད་པའི་འདིའི་མཚན་གྱི་དོན་ནི། སྤྲིན་ནི་ཕུང་པོའི་མཚོགས་པའི་དོན་དང་རྒྱ་མཚོ་ནི་མང་བ་དང་རྒྱ་ཆེ་བའི་དོན་ཏོ། །
གཉིས་པ་ནི། ཅེས་རྗེ་བཙུན་འཇམ་དཔལ་དབྱངས་ལ་བསྟོད་པ་འཇམ་དབྱངས་མཉེས་པར་བྱེད་པའི་བསྟོད་སྤྲིན་རྒྱ་མཚོ་ཞེས་བྱ་བ་འདི་ནི་མང་དུ་ཐོས་པའི་རྒྱལ་ཁམས་པ་བློ་བཟང་གྲགས་པའི་དཔལ་གྱིས་གངས་ཅན་ཁྲོད་ཀྱི་གངས་རིའི་དབང་པོའི་དེ་གུང་

[049B] །ཞེས་པ་སྟེ་གང་བརྩམས་པའི་བསྟན་བཅོས་དང། གང་གིས་བརྩམས་བའི་བྱེད་པ་པོ་དང། གང་དུ་བརྩམས་པའི་གནས་དང། རྩོམ་པ་མཛད་དུས་ཀྱི་ཡི་གེ་པ་རྣམས་རིམ་
གྱིས་བསྟན་པའི་གནས་ལ་འོ་དེ་གུང་རྒྱལ་གྱི་ལྷ་ཆེན་འདི་གཉན་ཆེན་པོ་ཐང་ལྷ་སོགས་སྲིད་པའི་ལྷ་ཆེན་གཞན་གྱི་ཡབ་ཡིན་པའི་ལོ་རྒྱུས་མ་ཆིས་པས་དེ་ལ་དགོངས་ནས་ལྷ་ཆེན་དེ་གནས་པའི་གངས་རི་ལ་གངས་ཅན་ཁྲོད་ཀྱི་གངས་རིའི་དབང་པོ་ཞེས་
གཙོ་བོར་བསྔགས་པ་མཛད་པ་ཡིན་ནམ་སྙམ་ལ། ལྷ་ཞོལ་ཆེས་པ་ལས་སྒྲུབ་གནས་བྱེ་བྲག་པ་གང་ཡིན་གསལ་བ་མ་བྱུང་ཡང་ལྟ་བ་ཁྱད་པར་ཅན་བརྙེས་པའི་ཚུལ་བསྟན་པའི་ལྷ་སྡིངས་ཞེས་གྲགས་པ་དེ་ཉིད་ཡིན་ནམ་དཔྱད་པར་བྱ་ཞིང། སྡེ་སྣོད་
འཛིན་པ་བྷ་དྲ་པཱ་ལ་ནི་བཟང་སྐྱོང་སྟེ་རྗེ་བཙུན་འཇམ་དཔལ་དབྱངས་ཀྱིས་བྱ་བྲལ་དུ་བྱོན་པའི་ཚེ་འཁྲིད་པར་གནང་བའི་འཁོར་དག་པ་རྣམ་བརྒྱད་ཀྱི་ནང་ཚན་དབུས་པ་བཞིའི་གྲས་གནས་བརྟན་བཟང་སྐྱོང་ཞེས་ཡོད་པ་དེ་ཉིད་དོ། །དེ་ལྟར་རྒྱལ་བས་ཞལ་ནས་
གསུངས་པ་དང། འཕགས་པའི་ཡུལ་གྱི་པཎ་གྲུབ་ཆེན་པོ་དག་གིས་མཛད་པའི་བསྟོད་ཚོགས་བྱིན་རླབས་ཀྱི་ཚན་ཁ་ཤིན་ཏུ་ཆེ་བར་གྲགས་པ་རྣམས་དང། སྒྲོ་གང་ནས་ཀྱང་ཁྱད་པར་དབྱེ་བ་གཏན་མ་མཆིས་པའི་བསྟོད་པ་བྱིན་རླབས་ཅན་འདི་ཉིད་
མགོན་པོ་འཇམ་དབྱངས་རང་གིས་གསུངས་པ་དང་འདྲ་བར་མ་ཟད། རྗེ་ཉིད་ཀྱིས་ཀྱང་བསྟོད་པ་འདི་གང་གིས་འཛིན་པ་དང་ཀློག་པ་སོགས་ལ་འཇམ་དབྱངས་ཀྱི་བྱིན་རླབས་མྱུར་དུ་འཇུག་པར་སྨོན་པ་མཛད་པ་ནི་འབྲས་བུ་དེ་ཁོ་ན་ཉིད་དུ་འབྱིན་པ་གདོན་

[050A]༄༅། །མི་ཟབས་ན་མཆོག་ཐུན་མོང་གི་དངོས་གྲུབ་སྤྱི་དང་བྱ་བྲག་ཏུ་མཐའ་བྲལ་གྱི་གནས་ལུགས་དང་གསུང་རབ་ཀྱི་ཚིག་དོན་སོགས་ཤེས་བྱའི་གནས་ལ་བློ་གྲོས་ཀྱི་སྣང་བརྒྱས་བར་འདོད་བདག་གིས་མགོན་པོ་འཇམ་
དཔལ་དབྱངས་ལྷག་པའི་ལྷར་བསྟེན་ནས་འདི་ལྟ་བུའི་བསྟོད་པའི་སྒོ་ནས་རྩེ་གཅིག་ཏུ་གསོལ་བ་འདེབས་པ་སོགས་མཉེས་པའི་ཐབས་ལ་འབད་པར་བྱའོ། །འདིར་སྨྲས་པ། འོད་གསལ་མཐའ་དང་དབུས་མེད་རྣམ་དག་མཁར། །ཀུན་ཁྱབ་
དབྱར་རྔ་ཁོང་ནས་དལ་སྒྲོག་པའི། །སྤྲིན་དཀར་ལང་ཚོ་གསར་པ་ཇི་ལྟ་བའི། །འཇམ་མགོན་ཐུགས་གསུང་སྐུ་ཡི་གསང་བ་ཆེས། །མཐའ་ཀླས་འགྲོ་བའི་བློ་ཡིས་འདྲེན་བྱེད་ཡུལ། །སྒྱུ་འཕྲུལ་ཆེན་པོའི་མིག་འཕྲུལ་སྟོང་ཕྱེ་ནས། །འབྲས་བུ་བླ་མེད་བདེ་བའི་
རྩེ་དགའི་དཔྱིད། །སྙིང་ལ་སྐལ་བཟང་ཉིད་དུ་མ་སྦྱིན་སུ། །དེ་ཕྱིར་ལྷག་པའི་ལྷ་ཁྱོད་བྱིན་རླབས་ཆེར། །དངོས་གྲུབ་ཟེགས་མ་འབུམ་དུ་སྤྲོ་བ་ལ། །གཅིག་ཏུ་རེ་བ་འཆའ་བའི་ཙ་ཏ་ཀ། །བདག་ལ་བློ་གྲོས་འདོད་དགུས་ཚིམ་པར་མཛོད། །ཁྱད་པར་
མགོན་ཁྱོད་བསྟོད་དབྱངས་སྙན་པའི་སྒྲ། །ཚིག་གི་ཕུང་པོ་སྤྲིན་དུ་རབ་ཆགས་ཤིང། །ཟབ་རྒྱས་རྒྱ་མཚོའི་སྤུན་ཟླ་གསར་འཁྲུངས་པའི། །རྣམ་བཤད་ཇི་ལྟར་ནུས་བཞིན་བཀྲལ་བ་འདིས། །འཆད་རྩོད་རྩོམ་ལ་ཐོགས་མེད་བློ་གྲོས་དང། །ནམ་
ཡང་བརྗེད་ངས་སྦངས་པའི་ཚིག་དོན་གཟུངས། །ངག་ལ་དབང་ཕྱུག་བླ་མེད་སྤོངས་པ་སོགས། །འདོད་པའི་དངོས་གྲུབ་མྱུར་དུ་ཐོབ་པར་ཤོག་མ་རྣམས་སྡུག་བསྔལ་འབྲལ་འདོད་སྙིང་རྗེ་དང། །མཐའ་བྲལ་གནས་ལུགས་ཚུལ་བཞིན་རྟོགས་པ་

[050B] །སྒོ་གསུམ་ཡོན་ཏན་ཆ་རྫོགས་དེ་ཀུན་ཀྱང། །བསྟན་དང་འགྲོ་ལ་ཕན་པའི་རྒྱུར་གྱུར་ཅིག་མཁྱེན་པའི་གཏེར་ཆེན་བློ་བཟང་གྲགས་བསྟན་གྱི། །བཤད་སྒྲུབ་རྫོགས་ལྡན་བཞིན་དུ་གསལ་ནུས་ཤིང། །ཤེས་རབ་ཆེ་དང་གསལ་མྱུར་ཟབ་པ་ཡིས། །
དོན་གཉིས་སྒྲུབ་ལ་འཇམ་དབྱངས་འདྲ་བར་ཤོག་རྟག་ཏུ་རང་གཞན་འགྲོ་རྣམས་འཇམ་མགོན་ལྷས། །མཉེས་བཞིན་རྗེས་སུ་བཟུང་བའི་བཀའ་དྲིན་ལས། །མཁྱེན་བརྩེ་ནུས་གསུམ་འཕགས་པའི་རིགས་གསུམ་ལྷར། །སྐལ་པ་མཉམ་པའི་བདེ་དགའ་མྱུར་
འཐོབ་ཤོག་ཅེས་རྒྱལ་བ་ཐམས་ཅད་ཀྱི་ཡབ་གཅིག་མགོན་པོ་འཇམ་དཔལ་དབྱངས་ལ་བསྟོད་པ་བྱིན་རླབས་ཅན་འཇམ་དབྱངས་མཉེས་པར་བྱེད་པའི་བསྟོད་སྤྲིན་རྒྱ་མཚོ་ཞེས་བྱ་བའི་རྣམ་པར་འགྲེལ་པ་ཀུན་གསལ་ཤེས་རབ་འདོད་འཇོ་ཞེས་བྱ་བ་འདི་ནི་
གདན་ས་ཆེན་པོ་རི་བོ་དགའ་ལྡན་གྱི་བྱང་རྩེ་སློབ་དཔོན་ཟུར་པ་དགེ་བའི་བཤེས་གཉེན་བློ་བཟང་ངག་དབང་ལྷུན་གྲུབ་ཀྱིས། རྗེ་ཐམས་ཅད་མཁྱེན་པའི་བསྟོད་ཆེན་བཞི་ཀའི་འགྲེལ་པ་ཞིག་དགོས་ཞེས་སྔ་ཐོག་ནས་བསྐུལ་མ་ཡོད་པའི་ཐོག་ཉེ་ཆར་རྔ་
ཆེན་ཞེས་པ་ཆུ་ཁྱི་ལོ་་འཇམ་དབྱངས་གོང་མའི་གསེར་གྱི་རྒྱལ་ཁབ་ཆེན་པོར་མངགས་པའི་མཁན་ནང་གི་གདོང་ཕོ་བྲང་ནང་སྐོར་དུ་གནས་པའི་སྐུ་སྐྱེ་བཀྲ་ཤིས་དོན་གྲུབ་ཀྱིས་བསྟོད་སྤྲིན་རྒྱ་མཚོའི་ཊིཀྐ་ཚིག་དོན་གསལ་ཞིང་རྒྱ་བཞིག་དགོས་ཞེས་
བསྐུལ་མ་བྱུང་བའི་དོར་བ་ཤཱཀྱའི་དགེ་སློང་ཞྭ་སེར་ཅོད་པ་ན་འཆང་བའི་རིང་ལུགས་འཛིན་པ་བློ་བཟང་བསྐལ་བཟང་རྒྱ་མཚོ་འམ། མིང་གཞན་འཇམ་དབྱངས་སྒེག་པའི་ལང་ཚོ་དབྱངས་ཅན་དགྱེས་པའི་རྡོ་རྗེར་འབོད་པས་རང་བྱུང་འཕགས་པའི་གཞལ་མེད་

[051A]༄༅། །ཁང་གྲ་འཛིན་གཉིས་པར་འགོ་བརྩམས་བཤད་སྒྲུབ་བསྟན་པའི་འབྱུང་གནས་དཔལ་ལྡན་འབྲས་སྤུངས་ཆོས་ཀྱི་སྡེ་ཆེན་པོའི་གཟིམས་ཁང་དགའ་ལྡན་ཕོ་བྲང་གི་ཡང་རྩེའི་གཟིམས་ཆུང་དགའ་ལྡན་སྣང་
གསལ་དུ་རྫོགས་པར་སྦྱར་བའི་ཡི་གེ་པ་ནི། རིག་གནས་དུ་མའི་འཕྲེང་བ་འཛིན་པ་སློབ་དཔོན་ཞ་ལུ་མཁན་པོ་ངག་དབང་ཡོན་ཏན་འབྱུང་གནས་ཀྱིས་བགྱིས་པ་ཛ་ཡནྟུ།། །།

[051B][BP]


[001A] ༄༅། །འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོ་འགྲེལ་ཀུན་མཁྱེན་ཡེ་ཤེས་སྣང་བའི་ཉི་མ་ཞེས་བྱ་བ་བཞུགས་སོ། །།

[001B] །ན་མོ་གུ་རུ་མཉྫུ་གྷོ་ཥ་སྭ་ར་སྭ་སྟྱཻ༑ ནམ་ཡང་གཡོ་མེད་ཆོས་ཀུན་དབྱིངས་དང་དབྱེར་མེད་པའི། །ཟབ་ཞིའི་འོད་གསལ་འདུས་མ་བྱས་པའི་ནམ་མཁའ་ལས། །ཇི་ལྟ་ཇི་སྙེད་ཅིག་
ཅར་སྣང་པའི་འོད་པོ་ཆེ། །ཀུན་མཁྱེན་ཉི་མ་ཆོས་ཀྱི་སྐུ་ལ་བདག་ཕྱག་འཚལ། །ཞི་སྐུ་གདེངས་ཀ་བདུན་པའི་གཙུག་ནོར་བཞིན། །སར་གནས་དཔའ་བོ་རྣམས་ཀྱི་མངོན་སུམ་དུ། །འབད་མེད་ལོངས་སྤྱོད་རྫོགས་
དང་མ་དག་ངོར། །ཐུབ་དབང་གཟུགས་སྐུའི་རོལ་པ་དེ་ལ་འདུད། །ཐེག་མཆོག་མངོན་པར་རྟོགས་པའི་དཔག་བསམ་དབང། །བླ་མེད་འབྲས་བུའི་ཆོས་ཀྱི་རོ་བདའ་བ། །བསྐྱེད་བསྲིངས་ས་བོན་བརླན་གཤེར་སྨིན་པ་
ཡི༑ ༑དཔལ་གྱུར་སྙིང་རྗེ་ཆེན་པོ་བསྟོད་པར་བྱ། །རྒྱལ་ཀུན་ཡེ་ཤེས་མཐོན་མཐིང་གཙུག་གི་སྐྲ། །ཟུར་ཕུད་ལྔ་པར་བཅིངས་པའི་རང་གཟུགས་ལྷ། །ངག་གི་དབང་ཕྱུག་འཇམ་དབྱངས་གཞོན་ནུ་ཡིས། །བདག་སོགས་

[002A]༄༅། །འགྲོ་རྒྱུད་རྨོངས་པ་ཀུན་སིལ་མཛོད། །ཟབ་ཡངས་མཁྱེན་རབ་འཁྱིལ་བའི་ཚངས་པའི་མཚོར། །སྙིང་རྗེའི་མེས་པོ་ཆགས་པའི་སྲོག་གི་ཁམས། །མཛེས་སྡུག་ལྷ་མོར་ཤར་བའི་དབྱངས་ཅན་
མས༑ ༑རྟག་ཏུ་ངག་དང་ཤེས་རབ་དཔལ་སྩོལ་ཞིག་རྣམ་འབྱེད་རིན་ཆེན་ལྷུན་ཆགས་རི་དབང་གིས། །རྒྱལ་གསུང་ཤིན་ཏུ་དཔག་དཀའི་རྒྱ་མཚོ་ཆེ། །བསྲུབས་སྐྱེས་ཤིང་རྟའི་ལུགས་སྲོལ་འཆི་མེད་བཅུད། །རྟག་རོལ་
འཕགས་ཡུལ་མཁས་གྲུབ་ཚོགས་ལ་བསྔགས། །ཡེ་ཤེས་རྣོན་པོ་སྔོ་སངས་རལ་གྲིའི་གཟུགས། །ཞུ་ལས་ཐུབ་བསྟན་ཡོངས་ཀྱི་དབང་ཕྱུག་ཏུ། །དུར་སྨྲིག་བླ་གོས་ཀྱིས་ཀླུབས་མི་ཡི་གར། །ཀུན་མཁྱེན་ཙོང་ཁ་པ་ལ་
ཕྱག་འཚལ་ལོ། །འཇིགས་རུང་དཔག་ཚད་སྟོང་གི་འཁོར་བའི་གཡང། །དམུས་ལོང་གོམ་པ་འཁྱོར་བའི་འགྲོ་བ་རྣམས། །ཡང་དག་ཐར་བའི་ལམ་སྟོན་དངོས་བརྒྱུད་ཀྱི། །བཤེས་གཉེན་སྐྱབས་འོས་རྣམས་ལ་གུས་

[002B] །རྣམ་ཀུན་ཡེ་ཤེས་བཻ་ཌཱུར་ཁོག་པའི་ངོས། །བདག་མེད་སེང་གེའི་རྒྱུད་ཀྱི་ང་རོ་ཡིས། །མཐར་འཛིན་གྲུ་གཟིངས་འཇིག་པའི་ངེས་དོན་ཆོས། །བཅོམ་ལྡན་ཞལ་གྱི་བུམ་བཟང་ལས་འོངས་པ། །སྟོང་ཉིད་སྙིང་རྗེ་
དབྱེར་མེད་གཾ་གའའི་ཆུ། །སྦྱངས་སྟོབས་གངས་ཀྱི་རི་ལས་ཉེར་བབས་བས། །འགྲོ་རྒྱུད་བདེ་གཤེགས་སྙིང་པོར་ཆགས་པའི་དྲི། །སྲིད་ཞིའི་རྒུད་ཚོགས་མི་སེལ་གང་ཞིག་ཡོད། །དེ་ཕྱིར་སྟོན་པ་བླ་མེད་གསུང་གི་མཛོད། །གཅེས་
ནོར་དབང་གི་རྒྱལ་པོ་འདའ་ཀ་ཡི། །ཉམས་ལེན་ཡེ་ཤེས་ལག་ཏུ་སྩོལ་བྱེད་པའི། །ཆོས་སྦྱིན་ཐམས་ཅད་སྒྲོལ་བཞིན་འདི་ན་སྤྲོ། །ཞེས་ཤེས་པ་བརྗོད་པས་སྡུན་བསུས་ཏེ། འཕགས་པ་སྡོང་པོ་བཀོད་པའི་མདོ་ལས། མིར་
གྱུར་པ་ཡང་རྙེད་པར་དཀའ། དལ་པ་ཕུན་སུམ་ཚོགས་པ་རྣམ་པར་དག་པ་ཡང་རྙེད་པར་དཀའ། སངས་རྒྱས་འབྱུང་བ་ཡང་རྙེད་པར་དཀའ། དབང་པོ་མཚང་བ་མེད་པ་ཡང་རྙེད་པར་དཀའ། སངས་རྒྱས་ཀྱི་ཆོས་མཉན་
པ་ཡང་རྙེད་པར་དཀའ། སྐྱེས་བུ་དམ་པ་དང་འགྲོགས་པ་ཡང་རྙེད་པར་དཀའ། ཡང་དག་པའི་དགེ་བའི་བཤེས་གཉེན་རྣམས་ཀྱང་རྙེད་པར་དཀའ། ཡང་དག་པའི་ཚུལ་རྗེས་སུ་བསྟན་པ་ཉེ་བར་སྒྲུབ་པ་ཡང་རྙེད་པར་
དཀའ༑ ཡང་དག་པར་འཚོ་བ་ཡང་རྙེད་པར་དཀའ། མིའི་འཇིག་རྟེན་ན་ཆོས་དང་རྗེས་སུ་མཐུན་པའི་ཆོས་ལ་ནན་ཏན་བྱེད་པ་ཡང་རྙེད་པར་དཀའ་ན་ཞེས་རྙེད་པར་དཀའ་ཞིང་རྙེད་ན་དོན་ཆེ་བའི་མི་ལུས་རིན་པོ་ཆེ་ཡིད་བཞིན་

[003A]༄༅། །གྱི་ནོར་བུ་ལས་ཀྱང་ཆེས་ཆེར་ལྷག་བའི་རྟེན་འདིར་ལ་ཤི་ཚུན་ཆད་ཀྱི་བདེ་བ་སྒྲུབ་པ་དང། སྡུག་བསྔལ་སེལ་བ་ནི་བླུན་རྨོངས་ཕྱུགས་ཀྱི་ངང་ཚུལ་ཡིན་པས་བློ་དང་ལྡན་པ་དག་གིས་འཇུག་
པར་བྱ་བ་ནི། ཕྱི་མ་ཕན་ཆད་ཀྱི་མངོན་པར་མཐོ་བ་དང་ངེས་བར་ལེགས་བའི་ལམ་སྒྲུབ་པའི་རིམ་པ་རྣམས་ཡིན་ལ། དེ་འདྲ་བ་ནི། ལྷ་ལས་ཕུལ་བྱུང་གི་བསྟོད་པ་ལས། བདག་ནི་སངས་རྒྱས་ཕྱོགས་མི་འཛིན། །སེར་
སྐྱ་སོགས་ལ་མི་སྡང་ཡང། །གང་ཞིག་རིགས་པར་ལྡན་པའི་ཚིག་དེ་ཉིད་སྟོན་པར་ཡོངས་སུ་འཛིན། །ཅེས་བདག་ནི་ནང་པ་སངས་རྒྱས་པའོ་ཞེས་ཚིག་ཙམ་གྱིས་ཁས་འཆེས་པ་མ་ཡིན་པར་རང་རེའི་སྟོན་པས་ཀུན་ནས་
ཉོན་མོངས་ཕྱོགས་ཀྱི་རྒྱུ་འབྲས་དང། རྣམ་བྱང་ཕྱོགས་ཀྱི་རྒྱུ་འབྲས་བཀའ་སྩལ་པ་དག་ལ་ཚད་མའི་ལམ་ནས་དྲངས་པའི་ཡིད་ཆེས་གཞན་དུ་བཀྲིར་མི་ཐུབ་པའི་ངེས་པ་བརྟན་པོ་རྙེད་པའི་སྒོ་ནས་ལམ་དེ་ལ་འཇུག་པ་
ཞིག་བྱུང་ན་དལ་བའི་རྟེན་ལ་སྙིང་པོ་ལེན་པའམ། མི་ལུས་ཐོབ་པའི་གོ་ཆོད་པ་ཡིན། དེ་ལས་གཞན་དུ་ན་རིན་ཆེན་གླིང་ནས་སྒྲེན་མོ་ལག་སྟོང་དུ་འགྲོ་བ་དང་ཁྱད་པར་མ་མཆིས་པས་བློ་གྲོས་དང་ལྡན་པ་དག་གིས་ཚུལ་
བཞིན་དུ་འབད་པར་བྱའོ། །དེ་ལ་རྒྱལ་བ་དེས་གདུལ་བྱའི་རིགས་སྣ་ཚོགས་པ་ལ་དྲང་བ་དང་ངེས་པའི་དོན་གྱི་མདོ་སྡེ་ཇི་སྙེད་ཅིག་བཀའ་སྩལ་པ་ལ། མདོ་ལས། དགེ་སློང་དག་གམ་མཁས་རྣམས་ཀྱིས། །བསྲེགས་

[003B] །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གུས་ཕྱིར་མིན། །ཞེས་བློ་དམན་རང་སྟོབས་ཀྱིས་ཚམ་ཚོམ་དུ་མི་འཇུག་བར་རྒྱལ་བ་རང་ཉིད་ཀྱི་མན་ངག་དང་ལྡན་པའི་ཤིང་རྟ་ཆེན་པོ་དག་གིས་དྲང་བ་
དང་ངེས་པའི་དོན་ལེགས་པར་ཕྱེ་བའི་རྗེས་སུ་འབྲངས་ཏེ་ཐོས་བསམ་བསྒོམ་པ་ལྷུར་ལེན་པ་ཞིག་དགོས་པ་ལ། བློ་གྲོས་མི་བཟད་པས་བསྟན་བའི་མདོ་ལས། ངེས་པའི་དོན་གྱི་མདོ་སྡེ་ནི་གང། དྲང་བའི་དོན་གྱི་མདོ་སྡེ་ནི་གང་ཞེ་ན། མདོ་སྡེ་
གང་དག་ཀུན་རྫོབ་སྒྲུབ་པ་བསྟན་པ་དེ་དག་ནི་དྲང་བའི་དོན་ཅེས་བྱའོ། །མདོ་སྡེ་གང་དག་དོན་དམ་པ་སྒྲུབ་བ་བསྟན་པ་དེ་དག་ནི་ངེས་པའི་དོན་ཅེས་བྱའོ། །མདོ་སྡེ་གང་དག་ཚིག་དང་ཡི་གེ་སྣ་ཚོགས་བསྟན་པ་དེ་དག་ནི་དྲང་བའི་དོན་ཅེས་བྱའོ། །མདོ་སྡེ་
གང་དག་ཟབ་མོ་བལྟ་དཀའ་བ་རྟོགས་པར་དཀའ་བ་བསྟན་པ་དེ་དག་ནི་ངེས་པའི་དོན་ཅེས་བྱའོ། །ཞེས་ཀུན་རྫོབ་བདེན་པ་བརྗོད་བྱར་སྟོན་པའི་མདོ་རྣམས་གནས་ལུགས་ངེས་བའི་དོན་དེ་ལས་གཞན་དུ་ད་དུང་དྲང་དགོས་བས་ན་དྲང་བ་དང། དོན་དམ་
བདེན་པ་བརྗོད་བྱའི་གཙོ་བོར་བྱས་ནས་སྟོན་བའི་མདོ་རྣམས་བརྗོད་བྱའི་དོན་དེ་ལས་གཞན་དུ་དྲང་མི་དགོས་པར་དེ་ཉིད་ཁོ་ནར་ངེས་པས་ན། དེས་དོན་ཅེས་འཕགས་པ་ཀླུ་སྒྲུབ་ཡབ་སྲས་ཀྱིས་བཀྲལ་བ་བཞིན་ལས། འདིར་དོན་དམ་བདེན་བ་གནས་
ཕུགས་བརྗོད་བྱའི་གཙོ་བོར་སྟོན་པའི་ངེས་དོན་གྱི་མདོ། སྲིད་མཐའ་འགོག་བྱེད་སྟོང་ཉིད་རྟོགས་པའི་ཤེས་རབ་དང། ཞི་མཐའ་འགོག་བྱེད་སྙིང་རྗེ་ཆེན་བོ་སོགས་ལམ་གྱི་ལུས་ཡོངས་སུ་རྫོགས་པའི་བརྗོད་བྱ་ཁྱད་བར་འཕགས་བ་འདའ་ཀ་ཡེ་

[004A]༄༅། །ཤེས་ཀྱི་མདོ་དོན་འཆད་པ་ལ་བཞི། མཚན་གྱི་དོན། འགྱུར་གྱི་ཕྱག་གཞུང་གི་དོན། མཇུག་གི་དོན་ཏོ། །དང་པོ་ནི། རྒྱ་གར་ན་སྐད་རིགས་ཆེན་པོ་བཞི་ལས། ལེགས་པར་སྦྱར་བ་སཾ་སྐྲྀ་ཏ་ལྷའི་སྐད་དུ་མདོ་འདིའི་
མཚན་ཨཱརྱ་ཨཱཏ་ཛྙཱ་ནཱ་མ་མ་ཧཱ་ཡ་ན་མའུ་ཏྲ་ཞེས་པ་སྟེ། བོད་ཀྱི་སྐད་དུ་ཨཱརླ་འཕགས་པ། ཨཱ་ཏ་འདའ་ཀ་ཛྙཱ་ན་ཡེ་ཤེས། ནཱ་མ་ཞེས་བྱ་བ། མ་ཧཱ་ཡ་ན་ཐེག་པ་ཆེན་པོ། སཱུ་ཏྲ་མདོ་སྟེ། འཕགས་པའི་གང་ཟག་རྣམས་ཀྱིས་ཉམས་སུ་བླང་
བར་བྱ་བའི་སྙིང་པོ་མྱ་ངན་ལས་འདའ་ཀ་སྟེ་མྱང་འདས་ལ་ཁད་ཉེ་བའི་གནས་ལུགས་རྟོགས་པའི་ཡེ་ཤེས་སམ། ཡང་ན་འདའ་ཀ་སྟེ་འཆི་ཀས་མཚོན་དུས་རྟག་ཏུ་ཉམས་སུ་ལེན་པའི་སྙིང་པོ་དེ་ཉིད་རྟོགས་པའི་ཡེ་ཤེས་སོགས་བརྗོད་བྱའི་གཙོ་བོར་བསྟན་
པས་མདོའི་མཚན་ལའང་འཕགས་པ་འདའ་ཀ་ཡེ་ཤེས་བྱ་བ་ཐོགས་ཤིང། སྙིང་རྗེ་ཆེན་པོ་དང་སེམས་བསྐྱེད་སོགས་བྱང་སེམས་ཀྱི་ལམ་གྱི་གཙོ་བོ་རྣམས་སྟོན་པས་ཐེག་པ་ཆེན་པོའི་མདོ། སྡེ་སྣོད་གསུམ་གྱི་ནང་ནས་ལྷག་པ་ཏིང་ངེ་འཛིན་གྱི་
བསླབ་པ་རྩལ་དུ་བཏོན་པས་མདོ་སྡེའི་སྡེ་སྣོད་དོ། །གཉིས་པ་ནི། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ། །ཞེས་བ་སྟེ། སྔོན་གྱི་ལོ་པཎ་རྣམས་ཀྱིས་མདོ་སྡེའི་སྡེ་སྣོད་ལ་སངས་རྒྱས་དང་བྱང་ཆུབ་སེམས་དཔའ། མངོན་པ་ལ་
འཇམ་དབྱངས། འདུལ་བ་ལ་ཐམས་ཅད་མཁྱེན་པ་ལ་ཕྱག་འཚལ་བའི་བཀས་བཅད་པའི་དོན་བཞིན་འདི་ཡང་མདོ་སྡེའི་སྡེ་སྣོད་ཡིན་པས་འགྱུར་མཐར་ཕྱིན་པ་སོགས་ཀྱི་ཆེད་དུ་ལོ་ཙཱ་བས་ཕྱག་མཛད་པའོ། །དེ་ལ་མདོ་འདིའི་བརྗོད་བྱ་ནི། རང་བཞིན་གྱིས་

[004B] སྙིང་རྗེ་ལ་སོགས་པ་དེ་བཞིན་གཤེགས་པའི་ཐུགས་ཀྱི་མཛོད་ལས་ཕྱུངས་པའི་གཅེས་པའི་ནོར་དག་ཡིན་ལ། དེ་དག་བསྟན་པ་ལ་བརྟེན་ནས་སྟོང་ཉིད་རྟོགས་པ་དང། སྙིང་རྗེ་སོགས་ཀྱིས་ཁམས་ཀྱི་དྲི་མ་རིམ་གྱིས་སྦྱོང་བ་ནི་དགོས་
པ་དེ་ལ་བརྟེན་ནས་མཐར་ཐུག་རྫོགས་པའི་སངས་རྒྱས་ཀྱི་སྐུ་ཉིད་འགྲུབ་པ་ཉིད་དགོས། ཉིང་དགོས་དགོས་པ་དང་དགོས་པ་བརྗོད་བྱ། བརྗོད་བྱ་མདོ་དངོས་ལ་རག་ལས་པ་ནི་འགྲེལ་པ་ཡིན་པར་སློབ་དཔོན་ཤེས་རབ་རྒྱ་མཚོའི་འགྲེལ་བར་བཤད་དོ། །གསུམ་པ་ལ་
གཉིས༑ གླེང་གཞིའི་དོན་བཤད་པ་དང་དངོས་ཀྱི་དོན་བཤད་པའོ། །དང་པོ་ནི། གསང་བ་བསམ་གྱིས་མི་ཁྱབ་པ་བསྟན་པའི་མདོ་ལས། ཆོས་སེམས་ཀྱིས་སྨྲས་པ། གྲོགས་པོ་དག་བདག་ནི་ཁྱེད་ཐམས་ཅད་ཀྱི་ལག་ན་རྡོ་རྗེར་གྱུར་ཏེ་ནང་ན་སྤྱོད་ཅིང། དེ་
བཞིན་གཤེགས་པའི་གསང་བ་ཐམས་ཅད་ལས་ཕྱི་རོལ་ཏུ་མ་གྱུར་ལ། ཕྱི་ནང་གི་སངས་རྒྱས་ཀྱི་ཆོས་ཐམས་ཅད་ཉན་པ་དང། མོས་པ་དང། རྟོགས་པ་དེ་ལྟར་བདག་སྨོན་ལམ་འདེབས་སོ། །ཞེས་དཔལ་གསང་པའི་བདག་པོ་སྔོན་གཞོན་ནུ་ཆོས་སེམས་སུ་གྱུར་པའི་ཚེ་
སྨོན་ལམ་དེ་ལྟར་བཏབ་པར་གསུངས་བའི་རྗེས་སུ་འབྲངས་ནས། ཐེག་ཆེན་གྱི་སྡེ་སྣོད་སྡུད་པ་པོ་ཕྱག་ན་རྡོ་རྗེ་ཡིན་པར་རྒྱ་གར་གྱི་སློབ་དཔོན་ཁ་ཅིག་བཞེད་པ་དང། འགའ་ཞིག་མདོ་གཞན་གྱི་རྗེས་སུ་འབྲངས་ནས་ཀུན་དགའ་བོས་བསྡུས་པར་བཞེད་པ་གཉིས་
དོན་དུ་སྟོན་པ་ཉིད་སྡུད་བ་པོ་གང་ལ་གང་འདུལ་གྱི་སྐུར་བསྟན་བ་ཡིན་པས་འགལ་བ་མེད་ཅེས་ལང་གཤེགས་འགྲེལ་ཆེན་ལས་གསུངས་པ་འདིར་ཡང་མཚུངས་པས་དེ་འདྲ་བའི་སྡུད་པ་པོས་འདི་སྐད་དེ་འོག་ནས་འབྱུང་བའི་ཚིག་ཇི་ལྟ་བ་བཞིན་དུ་གཞན་ལས་བརྒྱུད་

[005A]༄༅། །པ་ལམ་བལྟོས་པར་སྟོན་པ་ལ་དངོས་སུ་བདག་གིས་ཐོས་པ་དང། དེ་ཡང་དུས་ལན་ཅིག་ཁོ་ནར་ཐོས་ཀྱི་གཞན་དུ་མཐོས་ཤེས་བསྟན་བྱའི་ཆོས་དཀོན་པ་དང། དུས་གཅིག་གི་ཚེ་ན་འདི་ཐོས་ཀྱི་དུས་གཞན་གྱི་ཚེ་གཞན་ཐོས་
ཤེས་སྦྱར་ན་རང་ཉིད་ཐོས་པ་རྒྱ་ཆེ་བ་དང། དུས་སྐད་ཅིག་མ་གཅིག་གི་ཡུན་ལ་ཐོས་པ་དང་སྦྱར་ན་རང་ཉིད་ཤེས་རབ་ཕུན་སུམ་ཚོགས་པར་སྟོན་བའོ། །ཚུལ་ཇི་ལྟར་དུ་ཐོས་ན། སྟོན་པ་ཕུན་སུམ་ཚོགས་པ་སྒྲིབ་པ་གཉིས་བདུད་བཞི་ལ་སོགས་པ་སྤང་བྱ་མ་
ལུས་པ་བཅོམས་ཤིང། དབང་ཕྱུག་ལ་སོགས་པ་དྲུག་གི་སྐལ་པ་བཟང་པོ་དང་ལྡན་པ། བྷ་ག་ཝཱ་ན་ནི་བཅོམ་ལྡན་ཏེ་འཇིག་རྟེན་བའི་ལྷ་ཆེན་པོ་ལ་སོགས་པ་ལ་འབའ་འཇུག་པས། སྔོན་གྱི་ལོ་པཎ་མཁས་པ་དག་གིས་སྟོན་པ་དམན་པ་གཞན་ལས་སྦངས་
རྟོགས་མཐར་ཕྱིན་པའི་སྒོ་ནས་ཁྱད་པར་དུ་འཕགས་པས་ན་འདས་ཤེས་སྦྱར་རོ། །དེ་ལྟ་བུའི་སྟོན་པ་ཕུན་སུམ་ཚོགས་པས། གནས་འོག་མིན་ལྷའི་རྒྱལ་པོའི་ཁང་བཟང་སྟེ་ལོངས་སྤྱོད་རྫོགས་པའི་ཞིང་ཁམས་སྟུག་པོ་བཀོད་པ་གཅིང་རིགས་ཀྱི་འོག་མིན་ལས་
གྲོང་ལས་དཔོན་པའི་ཚུལ་དུ་འཕགས་པ། ལངྐར་གཤེགས་པའི་མདོ་ལས། ལྷ་ཡི་ཕོ་བྲང་འོག་མིན་པོ། །སྡིག་པ་ཐམས་ཅད་རྣམ་སྦངས་པ། །རྟག་ཏུ་རྣམ་པར་མི་རྟོག་ལྡན། །སེམས་དང་སེམས་ལས་བྱུང་པ་སྦངས། །སྟོབས་དང་མངོན་ཤེས་གང་ཐོབ་
པ༑ ༑དེ་ངག་ཏིང་འཛིན་དབང་བརྙེས་ནས། །རྫོགས་བའི་སངས་རྒྱས་དེར་འཚང་རྒྱ། །སྤྲུལ་པ་རྣམས་ནི་འདིར་འཆོང་རྒྱ། །ཞེས་གསུངས་པ་ལྟར་གྱི་གནས་ཕུན་སུམ་ཚོགས་པ་ན་བཞུགས་ཏེ། གདུལ་བྱ་གསུང་རབ་ལ་ཡིད་ཆེས་སྐྱེ་བའི་ཕྱིར་དབང་པོ་

[005B] དེ་ལྟར་ཕུན་སུམ་ཚོགས་པ་དང་ལྡན་པའི་མདུན་ས་ཆེན་པོ་དེར་གཞན་དོན་དུ་བྱང་ཆུབ་ཐོབ་པར་འདོད་ཅིང་
གཏོང་བ་ཆེ་དང་བློ་ཆེ་བ་དང་མཐུ་ཆེ་དང། །རྒྱལ་བ་རྣམས་ཀྱི་ཐེག་ཆེན་མཆོག་ལ་ཞུགས་པ་དང། །གོ་ཆ་ཆེན་པོ་བགོས་ཤིང་བདུད་ཀྱི་སྒྱུ་འདུལ་བ། །དེ་ཡི་ཕྱིར་ན་སེམས་དཔའ་ཆེ་ཞེས་རབ་ཏུ་བརྗོད། །ཅེས་པ་ལྟར་གྱི་སེམས་དཔའ་ཆེན་པོ་ནམ་མཁའ་ལྟ་བུའི་
ཆོས་ཉིད་ཐུགས་སུ་ཆུད་པའི་ཡེ་ཤེས་དང་ལྡན་བས་ནམ་མཁའི་སྙིང་པོས་བཅོམ་ལྡན་འདས་ལ་གུས་པ་ཆེན་པོས་ལུས་ངག་ཡིད་གསུམ་གྱིས་ཕྱག་བཙལ་ནས་འོག་ནས་འབྱུང་བའི་ཚིག་འདི་སྐད་ཅེས་གསོལ་ཏོ། །ཚིག་ཇི་ལྟ་བུ་ཞེ་ན། བཅོམ་ལྡན་འདས། ཞེས་
པོས་ནས། བྱང་ཆུབ་སེམས་དཔའ་དུས་ནམ་ཞིག་གི་ཚེ་འཆི་ཀ་མ་སྟེ་འཆི་བ་ལ་ཉེ་བའི་སེམས་ཀྱིས་དོན་དམ་པའི་ཆོས་གནས་ལུགས་ཇི་ལྟར་བལྟ་བར་བགྱི་ཞེས་དངོས་སུ་དྲི་བ་ཞུས་ནས། སེམས་དེའི་ངོ་བོ་ཇི་ལྟ་བུ་ཞིག་ཏུ་བསྐྱེད་པར་བྱ། སེམས་དེའི་
གནས་ལུགས་ཇི་ལྟ་བུ། ཀུན་རྫོབ་ཀྱི་ཆོས་རྣམས་ཇི་ལྟ་བུ། སེམས་ཀྱི་གནས་ལུགས་རྟོགས་ན་ཇི་ལྟར་འགྱུར་ཞེས་དོན་གྱིས་དྲི་བཞུས་བའོ། །གཉིས་པ་ལ་མདོར་བསྟན་པ་དང། རྒྱས་པར་བཤད་པ་དང། དོན་བསྡུ་བའོ། །དང་པོ་ནི། ནམ་མཁའི་སྙིང་བོས་
གསོལ་བ་བཏབ་པ། དེ་ནས་ལན་དུ་བཅོམ་ལྡན་འདས་ཀྱི་ཞལ་ནས་གསུངས་པའི་ཆོས་ཕུན་སུམ་ཚོགས་པ་བཀའ་སྩལ་པ་ན། ནམ་མཁའི་སྙིང་པོ་ཞེས་པོས་ནས་བྱང་ཆུབ་སེམས་དཔའ་དུས་ནམ་འཆི་ཀ་མ་སྟེ་འཆི་བ་ལ་ཕྱོགས་བ་དེའི་ཚེ། འདའ་ཀ་སྟེ་མྱ་ངན་

[006A]༄༅། །ལས་འདའ་བར་ཁད་ཉིད་དུ་ངེས་པར་སྤོར་བའི་ཞེ་སྒོ་གཅིག་པུ་གནས་ལུགས་རྟོགས་པའི་ཡེ་ཤེས་དང། དེས་མཚོན་སྙིང་རྗེ་ཆེན་པོ་དང། བྱང་ཆུབ་ཀྱི་སེམས་དང། མ་ཆགས་པའི་འདུ་ཤེས་དང། རང་ཉིད་བདེ་བར་
གཤེགས་པའི་སྙིང་པོ་ཅན་ཡིན་པས་སངས་རྒྱས་གཞན་དུ་མི་བཙལ་བར་རང་གི་ཁམས་སྦྱོང་བའི་འདུ་ཤེས་རྣམས་བསྒོམ་པར་བྱའོ། །འདིར་འཆི་ཀ་ནི། སློབ་དཔོན་ཞི་བ་ལྷས་མཛད་པའི་འགྲེལ་པར། འཆི་ཀ་ཁོ་ནར་བསྒོམ་ལ་དུས་གཞན་དུ་བསྒོམ་མི་
དགོས་པ་ཡིན་ནམ་ཞེས་པའི་དོགས་པ་བཀོད་ནས། དེའི་ལན་དུ་དབུ་མ་སྒྲུབ་པ་ཆེན་པོ་ལས། མི་རྟག་འགྱུར་ལ་གནས་དང་དུས། །གང་འདི་ཡོད་པར་ངས་མ་མཐོང། །དེ་བས་སྐྱེས་བ་ཁོ་ན་ནས། །འཆི་བདག་ཁ་ན་གནས་པ་ཡིན། །ཞེས་སོགས་སློབ་
དཔོན་ཀླུ་སྒྲུབ་ཀྱི་ལུང་གསུམ་དྲངས་ནས། འཆི་ཀ་མ་ཞེས་པ་མངལ་ནས་བཙས་པ་ནས་ཉེ་བར་བཟུང་འཕེན་བྱེད་ལས་ཀྱིས་འཕངས་པའི་ཚེའི་ཚད་སྐད་ཅིག་རེ་རེ་བཞིན་འཛད་དེ་འཆི་བ་ལ་ཉེ་བར་ཕྱོགས་ཤིང་ཇེ་ཉེར་འགྲོ་བས། སྐྱེས་ཙམ་ཉིད་ནས་འཆི་ཀ་
མར་གནས་པ་ཡིན་ནོ། །ཞེས་པའི་ལུགས་རང་ལུགས་སུ་ཁས་བླངས་པ་བཞིན་འཆི་ཀའི་དོན་བར་དུ་སྡོད་སའི་གནས་མེད་པར་འཆི་བ་ལ་ཇེ་ཉེར་འགྲོ་བ་ལ་བཤད་ཀྱང་རུང་མོད། འོན་ཀྱང་འགྲེལ་པ་འདི་མཛད་པ་པོ་རྒྱལ་སྲས་ཆེན་པོ་ཞི་བ་ལྷ་ནི་མིན་པར་
ངེས་ཏེ། འོག་ཏུ་བསླབ་པ་ཀུན་ལས་བཏུས་ཀྱི་ལྕང་དྲངས་པ་དང་ཚིག་དོན་གྱི་ཆ་ལའང་དཔྱད་པའི་གཞི་འགའ་ཞིག་སྣང་བས་སོ། །ཡང་ན་མངོན་པ་མཛོད་འགྲེལ་དུ་ལུང་དྲངས་པ་ལས། ལས་ཀྱི་འཁོར་བ་ལྕི་གང་དང། །ཉེ་བ་གང་དང་གོམས་པ་

[006B] །སྔོན་བྱས་གང་ཡིན་དེ་དག་ལས། །སྔ་མ་སྔ་མ་རྣམ་སྨིན་འགྱུར། །ཞེས་དགེ་སྡིག་ཀ་ལས་གང་ལྕི་བ་དེ་ཉིད་སྔོན་ལ་སྨིན་པ་དང། ལྕི་ཡང་མེད་ན་འཆི་ཀར་གང་ཉེ་བ་དང། དེ་ཡང་འདྲ་ན་གང་གོམས་བ་ཤས་ཆེ་བ་དང། དེ་ཡང་འདྲ་ན་སྔར་བྱས་
པ་དེ་ཉིད་དང་པོར་སྨིན་པར་གསུངས་པས། རང་རེ་ལྟ་བུ་ལ་ཚེ་རབས་སྔོན་མར་བསགས་པའི་སྡིག་པ་གྲངས་མེད་མ་དག་པ་ཡོད་པའི་ཁར་ཚེ་འདིར་སྡིག་པ་ཆེས་ལྕི་བ་དུ་མ་བསགས་ཤིང་དག་བ་ཤས་ཤིན་ཏུ་ཆུང་བ་དང། མི་དགེ་བ་ལ་ཤིན་ཏུ་གོམས་
ཤིང་དགེ་བ་ལ་གོམས་འདྲིས་ཆུང། དགེ་བ་གསོག་པར་བློའི་འཇུག་པ་མ་ཞུགས་པའི་སྔོན་དུ་སྡིག་པའི་ལས་མཐའ་ཡས་པ་བསགས་པ་གང་ལ་བསམས་ཀྱང། ཕྱི་མར་དམྱལ་བ་སོགས་སུ་མི་དགེ་བའི་རྣམ་པར་སྨིན་པ་མྱོང་བར་ངེས་པ་ཤས་ཆེ་
བས༑ དེ་དག་ལ་འཆི་ཀའི་ཚེ་དགེ་སེམས་ཁྱད་པར་ཅན་མངོན་དུ་གྱུར་ན་དེའི་སྟོབས་ཀྱིས་རྟེན་དེའི་འོག་རོལ་ཏུ་བདེ་འགྲོར་སྐྱེ་བ་དྲི་མ་མེད་པའི་གསུང་རབ་ལས་འབྱུང་བས་འཆི་ཀའི་དུས་གལ་ཆེ་བས་དམིགས་བསལ་དུ་གསུངས་ལ། དེས་མཚོན་
གནས་སྐབས་ཐམས་ཅད་དུ་སྒོམ་དགོས་པ་གཞུང་གི་དོན་དུ་བཤད་ཀྱང་འགལ་བ་མེད་པར་སེམས། མདོ་ལུགས་ལ་སའི་དངོས་གཞི་ལས། འདུ་ཤེས་ཆ་ཕྲ་མོ་རྒྱུ་བར་གྱུར་བའི་ཚེ་ནི་དགེ་བའི་སེམས་ལྡོག་ཅིང་ལུང་དུ་མ་བསྟན་པའི་སེམས་ཉིད་དུ་གནས་ཏེ། འདི་
ལྟར་དེས་དེའི་ཚེ་སྔོན་གོམས་པར་བྱས་པའི་དགེ་བ་ལ་རང་གིས་བཙལ་བར་ཡང་མི་ནུས་ལ་གཞན་དག་གིས་ཀྱང་དྲན་པར་བྱེད་མི་ནུས་སོ། །དེ་བཞིན་དུ་མི་དགེ་བ་ལ་ཡང་སྦྱར་རོ། །ཞེས་འཆི་སེམས་སྐད་ཅིག་ཐ་མའི་ཚེ་སེམས་ཉམ་ཆུང་ཞིང་རྣམ་པ་མི་གསལ་ལ། དགེ་མི་

[007A]༄༅། །དགེའི་སེམས་ནི་དམིགས་རྣམ་གསལ་བས་དེའི་དུས་མངོན་དུ་མི་འགྱུར་བར་ལུང་མ་བསྟན་འབའ་ཞིག་ཡིན་པར་བཤད་ཅིང། མངོན་པ་མཛོད་དུ་འཆི་སེམས་སྐད་ཅིག་ཐ་མལ་དགེ་མི་དགེ་ལུང་མ་བསྟན་གསུམ་ག་བཤད་
པར་མ་ཟད། གསང་སྔགས་ཀྱི་ལུགས་འཕོ་བ་དང་རིམ་གཉིས་ཀྱི་རྣལ་འབྱོར་ཁྱད་པར་ཅན་གྱི་ངང་ནས་འཆི་འཕོ་ཚུལ་བཤད་མོད་ཀྱང་འདིར་སྐབས་སུམ་བབས་པས་གཞན་ནས་དོན་གཉེར་གྱིས་བཙལ་བར་བྱའོ། །གཉིས་པ་ལ། རང་བཞིན་མེད་པའི་སྟོང་པ་
ཉིད་བསྒོམ་པ། སྙིང་རྗེ་ཆེན་པོ་བསྒོམ་པ། སེམས་ཀྱི་རང་བཞིན་འོད་གསལ་བ་བསྒོམ་པ། མ་ཆགས་པའི་འདུ་ཤེས་ངེས་འབྱུང་བསྒོམ་པ། སངས་རྒྱས་རྒྱུད་གཞན་ལས་མི་ཚོལ་བར་གདམས་པའོ། །དང་པོ་ནི། དེ་ལ་བསྒོམ་པར་བྱ་བའི་འདའ་ཀ་ཡེ་
ཤེས་ཇི་ལྟ་བུ་སྙམ་ན་ནི། ཕུང་པོ་དང། ཁམས་དང། སྐྱེ་མཆེད་ཀྱིས་བསྡུས་པའི་ཆོས་ཐམས་ཅད་གདོད་ནས་རང་བཞིན་གྱིས་གྲུབ་པའི་སྐྱེ་འགག་དང་བྲལ་ཞིང་རྟོག་པས་ཕར་བཞག་པ་ཙམ་དང། མིང་གི་ཐ་སྙད་ཀྱིས་བཏགས་པ་ཙམ་ལས་དོན་རང་བཞིན་
གྱིས་གྲུབ་པས་རྣམ་པར་དག་པ་སྟེ་རང་བཞིན་གྱིས་མ་གྲུབ་པས་ན། དངོས་པོར་ཏེ་མཚན་མར་འཛིན་པ་མེད་པའི་འདུ་ཤེས་བསྒོམ་པར་བྱའོ། །དངོས་པོ་མེད་བ་ཞེས་པ་ལ། སློབ་དཔོན་ཤེས་རབ་རྒྱ་མཚོའི་འགྲེལ་པ་ལྟར་ན། དོན་བྱེད་ནུས་པའི་དངོས་པོ་རྣམས་
རང་བཞིན་མེད་པའི་འདུ་ཤེས་བསྙོམ་པར་བྱ། ཞེས་འབྱུང། ཆོས་རྣམས་རང་བཞིན་གྱིས་མེད་པའི་ཚུལ་ཇི་ལྟ་བུ་ཞེ་ན། མདོ་ལས། ཇི་ལྟར་ཡན་ལག་ཚོགས་རྣམས་ལ། །བརྟེན་ནས་ཤིང་ལྟར་བརྗོད་པ་ལྟར། །དེ་བཞིན་ཕུང་པོ་རྣམས་བརྟེན་ནས། །ཀུན་རྫོབ་

[007B] །ཞེས་དཔེར་ན་ཤིང་རྟ་ཞེས་པ་ཤིང་རྟའི་ཡན་ལག་དང་དབྱིབས་དང་ཆ་ཤས་ཚོགས་པ་རྣམས་ལ་ཤིང་རྟ་ཞེས་བཏགས་པ་བཞིན་དུ་གང་ཟག་ཀྱང་ཕུང་པོ་ལྔའི་ཚོགས་པ་ལ་བརྟེན་ནས་བཏགས་པས་མཚོན་ཆོས་ཐམས་ཅད་བཏགས་ཡོད་དུ་
གསུངས་ལ། ཇི་ལྟར་བཏགས་པའི་ཚུལ་ཡང། ཐག་པ་ཁྲ་བོ་འཁྱིལ་བཞིག་ལ་མིག་རབ་རིབ་སོགས་ཀྱི་རྐྱེན་དང་ཕྲད་པའི་ཚེ་སྦྲུལ་ལོ་སྙམ་པའི་བློ་སྐྱེ་ཞིང། བློ་ངོ་དེར་སྣང་བའི་སྦྲུལ་དེ་ཐག་པ་དེའི་ངོས་ནས་ཡོད་པ་མ་ཡིན་པར་བློ་འབའ་ཞིག་གིས་བཏགས་པ་ཙམ་
ཡིན་པ་བཞིན་དུ་གང་ཟག་ག་མང་ཡང་རང་གི་ཕུང་པོ་ལ་སོགས་པའི་སྟེང་དུ་བློས་ང་ཞེས་པ་དང། མིང་གིས་ཞེས་ཐ་སྙད་བཏགས་པ་ཙམ་ཡིན་གྱི། བཏགས་པ་དེར་མ་བལྟོས་པའི་ང་རང་ངོས་ནས་གྲུབ་པ་ཞིག་མེད་པ་ནི། འཕགས་པ་ཀླུ་སྒྲུབ་ཀྱིས་ཆོས་དབྱིངས་
བསྟོད་བར། ཇི་ལྟར་རི་བོང་མགོ་ཡི་རྭ། །བཏགས་པ་ཉིད་དེ་མེད་པ་ལྟར། །དེ་བཞིན་ཆོས་རྣམས་ཐམས་ཅད་ཀྱང། །བཏགས་པ་ཉིད་དེ་ཡོད་མ་ཡིན། །ཞེས་རི་བོང་གི་མགོར་ར་ཡོད་པར་འཛིན་པའི་རྟོག་པས་རྭ་ཡོད་པར་བཏགས་པ་ཙམ་ལས་དོན་དུ་རི་བོང་གི་མགོར་རྭ་མེད་པ་
དང་གང་ཟག་ལ་སོགས་པའང་བློས་བཏགས་པ་ཙམ་ལས་ཡུལ་གྱི་ངོས་ནས་མེད་པ་འདྲ་བར་གསུངས་སོ། །དེ་ལྟར་ན་ཡང། རི་བོང་གི་མགོའི་རྭ་དང་གང་ཟག་ལ་སོགས་པའི་ཆོས་རྣམས་ཐ་སྙད་དུ་ཡོད་མེད་མི་མཚུངས་པ་ནི་རང་རང་འཛིན་བྱེད་ཀྱི་བློ་ལ་ཡང་དག་པའི་ཚད་མ་གཞན་
གྱིས་གནོད་པ་ཡོད་མེད་ཀྱི་སྒོ་ནས་འཇོག་དགོས་པ་དཔལ་ལྡན་ཟླ་བས། །བུམ་སོགས་འདི་དག་དེ་ཉིད་དུ་མེད་ཅིང། །འཇིག་རྟེན་རབ་ཏུ་གྲགས་པར་ཡོད་ཇི་བཞིན། །དེ་བཞིན་དངོས་བོ་ཐམས་ཅད་འགྱུར་བས་ན། །མོ་གཤམ་བུ་དང་མཚུངས་པར་ཐལ་མི་འགྱུར། །ཞེས་གསུངས་

[008A]༄༅། །པ་ལྟར་ཡིན་ཞིང། གནད་དེ་དག་དབུ་མའི་ལྟ་བའི་རྟོགས་དཀའ་བའི་གནད་ཡིན་པར་རྗེ་བདག་ཉིད་ཆེན་པོས་གསུངས་སོ། །དེ་ལྟར་ཆོས་ཐམས་ཅད་རྟོག་པས་བཏགས་པ་ཙམ་ཡིན་མོད་ཀྱང། རང་རེ་སོ་སོ་སྐྱེ་བོ་རྣམས་
ཀྱི་རྒྱུད་ལ་ཆོས་གང་ཡང་རྟོག་བས་བཏགས་ཙམ་དུ་མི་འཆར་བ་རང་ཞེས་པ་ཡང་རང་གི་ཕུང་པོའི་སྟེང་དུ་རང་ངོས་ནས་ཚུར་ཡོད་ཡོད་པ་འདྲ་ཞིག་གི་སྣང་བ་དང། སྣང་བ་དེ་ལྟར་དུ་ཡོད་པར་འཛིན་ལ། དེས་མཚོན་ཀ་བ་ལྟ་བུ་ལ་ཡང་ཕར་བཏགས་ཙམ་གྱི་སྣང་བ་
མི་འཆར་བར་གཞི་དེར་ཀ་བཞེས་བ་ཞིག་ངོས་ནས་ཡོད་པར་འཛིན་ཅིང། དེས་ཆོས་གཞན་ཡང་འདྲ་བས་དེ་ལྟར་འཛིན་བ་ནི། བདེན་འཛིན་ཅེས་བྱ་བ་ཡིན་ཏེ། དབུ་མ་བཞི་བརྒྱ་པའི་འགྲེལ་པར། དེ་ལ་བདག་ཅེས་བྱ་བ་ནི། གང་ཞིག་དངོས་པོ་རྣམས་ཀྱི་
གཞན་ལ་རག་མ་ལས་པའི་ངོ་བོ་རང་བཞིན་ཏེ། ཞེས་སོགས་ཀྱི་དོན་ལས་ཤེས་ཤིང། གང་ཟག་སོགས་བདེན་པར་འཛིན་པ་དེ་ནི། རིན་ཆེན་འཕྲེང་བ་ལས། ཇི་སྲིད་ཕུང་པོར་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་
ལས་ཡང་ནི་སྐྱེ་བ་ཡིན། །ཞེས་དང། དབུ་མ་འཇུག་པ་ལས། ཉོན་མོངས་སྐྱོན་རྣམས་མ་ལུས་འཇིག་ཚོགས་ལ། །ལྟ་ལས་བྱུང་བར་བློ་ཡིས་མཐོང་གྱུར་ཅིང། །ཞེས་དང། རྣམ་འགྲེལ་ལས། བདག་ཡོད་ན་ནི་གཞན་དུ་ཤེས། །བདག་གཞན་ཆ་ལས་འཛིན་
དང་སྡང། །འདི་དག་དང་ནི་ཡོངས་འབྲེལ་ལས། །ཉེས་པ་ཐམས་ཅད་འབྱུང་བར་འགྱུར། །ཞེས་བདག་ཏུ་བདེན་པར་བཟུང་པས་རང་ལས་གཞན་ཡང་བདེན་པར་བཟུང་ལ། དེ་ལ་བརྟེན་ནས་རང་ལ་ཆགས་པ་དང་གཞན་ལ་ཞེ་སྡང་བ་སོགས་ཉོན་མོངས་ཐམས་

[008B] དེས་དགེ་སྡིག་གི་ལས་བསགས། ལས་ཀྱི་དབང་གིས་འཁོར་བའི་འཁོར་ལོ་རྒྱུན་མར་འཁོར་བ་སོགས་ཉེས་སྐྱོན་ཀུན་གྱི་རྩ་བ་ཡིན་པས་ལྡོག་དགོས་ལ། ལྡོག་པ་ལ་ཡང་དང་བོར་བདག་འཛིན་དེ་ཉིད་ངོས་ཟིན་དགོས། མ་ཟིན་ན་འབེན་མ་
མཐོང་བར་མངའ་འཕེན་པ་དང་འདྲ་བས་དང་པོར་དགག་བྱ་ངོས་ཟིན་པ་གཅེས་སོ། །དེ་ལྟར་ཁ་ཕྱིར་ལྟས་མ་ཡིན་པར་རང་རྒྱུད་ཀྱི་གང་ཟག་བདེན་འཛིན་ངོས་ཟིན་པར་བྱས་ནས་བདེན་འཛིན་དེས་གཟུང་བ་ལྟར་མེད་པར་ངེས་པའི་ངེས་ཤེས་བསྐྱེད་པའི་ཚུལ་ནི་
སྤྱིར་ཆོས་གང་བློ་ངོར་སྣང་ཡང། ཡང་ན་གཅིག་གི་རྣམ་པའམ། ཡང་ན་གཉིས་ལ་སོགས་པ་ཕན་ཚུན་ཐ་དད་པའི་རྣམ་པ་གང་རུང་ལས་མ་འདས་པ་བཞིན་དུ་བདེན་འཛིན་གྱིས་གཟུང་བ་ལྟར་ད་ཁོ་རང་གི་ངོས་ནས་ཡོད་ན་གཟུགས་སོགས་ཕུང་པོ་དང་གཅིག་པ་
འམ་ཐ་དད་པ་ལ་སམ་འདས། གཅིག་ཡིན་ནང་སྐྱེ་བ་སྔོན་མ་ནས་འདིར་འོངས་པ་བཞིན་དུ་ངའི་གཟུགས་སོགས་ཀྱང་འདིར་འོང་དགོས་ལ། ངའི་གཟུགས་སོགས་འཇིག་པའི་ཚེ་ང་ཡང་འཛིན་དགོས། གཞན་ཡང་ངའི་རྣམ་ཤེས། ངའི་གཟུགས་ཤེས་སོགས་
ལོངས་སྤྱོད་པ་པོ་དང། ལོངས་སྤྱོད་བྱ་སོ་སོར་ཡོད་པ་ཚད་མས་གྲུབ་པས་གཅིག་མ་ཡིན་པར་ངེས། ཐ་དད་ཡིན་ན། ད་ལྟ་རང་རེ་ལ་ཀ་བ་དང་བུམ་བ་སོ་སོར་སྣང་བ་དང། ང་དང་ངའི་ཕུང་པོ་སོ་སོར་སྣང་བ་འབྲེལ་མེད་དོན་གཞན་ཡིན་པའི་སྣང་ཚུལ་འདྲ་
དགོས་ལ། དེ་ལྟར་ན་ཡུལ་བདེན་གྲུབ་ལ་སྣང་ཚུལ་དང་གནས་ཚུལ་མཐུན་དགོས་པས་ཀ་བ་བསལ་བའི་ཤུལ་དུ་བུམ་བ་སྟོན་རྒྱུ་ཡོད་པ་ལྟར་དེའི་ཕུང་པོ་ལྔ་རེ་རེ་ནས་བསལ་བའི་ཤུལ་དུང་འདིའོ་ཞེས་ངོས་ནས་གྲུབ་བ་ཞིག་ངོས་བཟུང་རྒྱུད་དགོས་བ་ལ་དེ་ལྟར་

[009A]༄༅། །མེད་ཅིང། ངའི་གཟུགས་སོགས་ལ་ཕན་གནོད་བྱས་པས་ང་ལ་ཕན་གནོད་མི་འོང་བར་འགྱུར་པ་དང་ཐ་སྙད་དུའང་ངའི་ལག་པ་ན་བ་ལང་ན་ཞེས་པ་དང། ངའི་གཟུགས་མཐོང་བ་ལ་ང་མཐོང་བའི་ཐ་སྙད་འཐད་བས་
ཕུང་པོ་ལས་ངོ་བོ་གཞན་དུ་ང་མེད་པར་ངེས། དེ་ལྟར་བདག་འཛིན་གྱིས་གཟུང་པའི་ང་དེ་ཉིད་ཕུང་པོ་དང་གཅིག་ཏུ་ཡང་མེད། ཐ་དད་དུ་ཡང་མེད་བའི་རྒྱུ་མཚན་གྱིས་མེད་པར་ལྷང་གིས་ངེས་པ་ན་འདག་མེད་ངེས་པ་ཡིན་པས། ངེས་པ་དེ་ཉིད་ཀྱི་རྒྱུན་བསྐྱང་བར་
དགོས་ཏེ། མདོ་སྡུད་པ་ལས། གང་ཚེ་འདུས་བྱས་འདུས་མ་བྱས་དང་དཀར་ནག་ཆོས། །ཤེས་རབ་རྣམ་ཕར་བཤིག་ནས་རྡུལ་ཙམ་མི་དམིགས་ཚེ། །འཇིག་རྟེན་དག་ན་ཤེས་རབ་ཕ་རོལ་ཕྱིན་གྲངས་འགྲོ་ཞེས་སྟོང་ཉིད་རྟོགས་པ་དང་དབུ་མའི་ལྟ་བ་རྙེད་བ་
ཞེས་བྱ་ཞིང། གང་ཟག་ལྟ་བུ་ཆོས་གཅིག་རང་བཞིན་མེད་པར་ངེས་ན། ཏིང་འཛིན་རྒྱལ་བོ་ལས། ཇི་ལྟར་ཁྱོད་ཀྱིས་བདག་གི་འདུ་ཤེས་ནི། །ཤེས་པ་དེ་བཞིན་ཀུན་ལ་བློས་སྦྱར་བྱ། །ཞེས་ཆོས་གཞན་ལ་ཡང་དེའི་རིག་པ་ཁ་སྤོས་པ་ཙམ་གྱིས་རང་
བཞིན་མེད་པར་ངེས་ནུས་པས་སྲིད་བའི་རྩ་བ་གཅོད་པ་ལ་བདག་མེད་རྟོགས་པའི་ཤེས་རབ་འདི་ཉིད་མ་གཏོགས་ཐབས་གཞན་གང་གིས་ཀྱང་སྲིད་བའི་རྩ་བ་ལ་འཛིན་སྟངས་འགལ་བའི་སྒོ་ནས་ཅི་ཡང་མི་གནོད་པས་ཐར་འདོད་རྣམས་ཀྱིས་འཇུག་པར་བྱ་བའི་
སྒོ་གཅིག་པུ་ཡིན་པས་འདིར་མདོ་ཙམ་བསྟན་གྱི། རིགས་པའི་རྣམ་གྲངས་གཞན་མཐའ་ཡས་ཤིང་རྒྱས་པར་ཀླུ་སྒྲུབ་ཡབ་སྲས་ཀྱི་དགོངས་དོན་རྗེ་བཙུན་ཙོང་ཁ་པ་ཆེན་པོས་བཀྲལ་བའི་གསུང་རབ་མན་ངག་དང་བཅས་པ་ལས་ངེས་པར་བཙལ་བར་བྱའོ་

[009B] དེ་ལྟར་ཆོས་ཐམས་ཅད་ངོས་ནས་གྲུབ་པ་མེད་མོད་ཀྱང། འཕགས་པ་ཀླུ་སྒྲུབ་ཀྱིས། ཆོས་རྣམས་སྟོང་པ་འདི་ཤེས་ནས། །ལས་དང་འབྲས་བུ་རྟེན་པ་གང། །ངོ་མཚར་བས་ཀྱང་འདི་ངོ་མཚར། །རྨད་བྱུང་བས་ཀྱང་འདི་རྨད་བྱུང། །ཞེས་པ་
དང༑ བཞི་བ་རྒྱ་བའི་འགྲེལ་པར། བུམ་པ་ལ་སོགས་པ་རྣམས་རན་གི་རྒྱུ་ལས་དེ་ཉིད་དང་གཞན་ཉིད་དུ་རྣམ་པ་ལྔར་དཔྱད་པ་ན་ཡོད་པ་མེད་དོ། །དེ་ལྟ་ན་ཡང་བརྟེན་ནས་བཏགས་པར་སྤྲང་རྩི་དང་ཆུ་དང། འོ་མ་འཛིན་པ་དང། འཆུ་བ་ལ་སོགས་པའི་བྱ་བ་
ལ་རུང་བར་འགྱུར་བ་འདི་ཅི་ངོ་མི་མཚར་བ་ཞིག་གམ་ཞེས་གསུངས་པ་ལྟར་མ་བརྟགས་མ་དབྱད་པར་གང་ཟག་འགྲོ་བ་དང་འོང་བ་ལ་སོགས་པ་བྱ་བྱེད་ཐམས་ཅད་བསྙོན་མེད་དུ་སྣང་ཞིང་འཐད་པའི་རྟེན་འབྲེལ་བསླུ་བ་མེད་པའི་ཕྱིར། ཐ་སྙད་དུ་སེམས་ཅན་གཞན་
ལ་ཇི་ལྟར་བལྟ་བར་བྱ་ཞེ་ན། ཐེག་ཆེན་གྱི་ཆོས་ཐམས་ཅད་ཀྱི་རྩ་བ་བྱང་ཆུབ་ཀྱི་སེམས་སུ་འདུས་བས་ཏེ་ཡིན་པའི་ཕྱིར་ན་སེམས་དེ་སྐྱེད་དགོས་ལ། དེ་ཡང་སྙིང་རྗེ་ཆེན་པོ་ལས་འབྱུང་བས། སེམས་ཅན་ཐམས་ཅད་ལ་སྡུག་བསྔལ་ཐམས་ཅད་དང་བྲལ་བར་
འདོད་པའི་སྙིང་རྗེ་ཆེན་པོའི་འདུ་ཤེས་སྐྱེས་བུ་མགོ་ལ་མེ་ཤོར་བ་གསོད་པ་ལྟ་བུའི་བརྩོན་འགྲུས་ཆེན་པོས་དུས་རྟག་ཏུ་རབ་ཏུ་བསྒོམ་པར་བྱའོ། །སློབ་དཔོན་ཤེས་རབ་རྒྱ་མཚོའི་འགྲེལ་པར། ཆོས་ཐམས་ཅད་བྱང་ཆུབ་ཀྱི་སེམས་སུ་འདུས་པ་ཞེས་སོགས་ཀྱི་
དོན༑ ཆོས་ཐམས་ཅད་རང་གི་བྱང་ཆུབ་ཀྱི་སེམས་ཏེ་རྟོགས་བས་བརྟགས་པ་ཙམ་ཡིན་གྱི། ཕྱི་དོན་བདེན་གྲུབ་ཏུ་འདོད་པ་རྣམས་ལྟར་མེད་ཅིང། དེ་ལྟར་མ་རྟོགས་པའི་སེམས་ཅན་ལ་སྙིང་རྗེ་བསྒོམ་པར་བྱ་ཞེས་བཤད་དོ། །འོ་ན་སྙིང་རྗེ་ཆེན་པོ་སྐྱེད་དགོས་

[010A]༄༅། །པའི་རྒྱུ་མཚན་དང་བ་སྐྱེད་ཚུལ་ཇི་ལྟར་ཡིན་ཞེ་ན། དབུ་མ་འཇུག་པ་ལས། གང་ཕྱིར་བརྩེ་ཉིད་རྒྱལ་བའི་ལོ་ཏོག་ཕུན་ཚོགས་འདིའི། །ས་བོན་དང་ནི་སྤེལ་ལ་ཆུ་འདྲ་ཡུན་རིང་དུ། །ལོངས་སྦྱོད་གནས་ལ་སྨིན་པ་ལྟ་བུར་
འདོད་གྱུར་པ། །དེ་ཕྱིར་བདག་གིས་ཐོག་མར་སྙིང་རྗེ་བསྟོད་པར་བགྱི། །ཞེས་སངས་རྒྱས་ཀྱི་གོ་འཕང་ཐོབ་པར་བྱ་བ་ལ་སྙིང་རྗེ་ཆེན་པོ་ཡོད་ན་སྡུག་བསྔལ་ཅན་འཅི་རྣམས་བདག་གིས་སྒྲོལ་བར་བྱེད་དགོས་ལ། དེ་ཡང་སངས་རྒྱས་ཀྱི་གོ་འཕང་ཐོབ་བ་ལ་
རག་ལས་པར་འདུག་པས་ཅི་ནས་སངས་རྒྱས་ཐོབ་པར་བྱའོ་སྙམ་དུ་སེམས་བསྐྱེད་འདྲེན་པར་བྱེད་པས་དང་པོར་གལ་ཆེ། སེམས་བསྐྱེད་ཟིན་ནས་ཚོགས་གཉིས་གསོག་པ་ལ་བསྐུལ་བ་དང། བྱང་ཆུབ་སེམས་དཔའི་རླབས་ཆེན་གྱི་སྤྱོད་པ་ལ་
སྐྱིད་ལུག་སྟེ་དམན་ལམ་དུ་མི་གོལ་བ་ཡང། སྙིང་རྗེ་ཆེན་པོས་བྱེད་པས་བར་དུ་གལ་ཆེ། སངས་རྒྱས་ནས་ཀྱང་ཉན་རང་ལྟར་རང་ཉིད་ཞི་བར་མི་མནལ་བར་གཞན་གྱི་དོན་ཁོ་ནར་ལྷུར་མཛད་པ་ཡང་སྙིང་རྗེ་ཆེན་པོའི་གཞན་དབང་གིས་ཡིན་བས་ཐ་མར་
གལ་ཆེ་བར་གསུངས། རྒྱུད་རྣམ་སྣང་མངོན་བྱང་ལས་ཀྱང། ཐམས་ཅད་མཁྱེན་པའི་ཡེ་ཤེས་ནི་སྙིང་རྗེའི་རྩ་བ་ལས་བྱུང་བ་ཡིན། བྱང་ཆུབ་ཀྱི་སེམས་ཀྱི་རྒྱུ་ལས་བྱུང་བ་ཡིན། ཐབས་ཀྱི་མཐར་ཕྱིན་པ་ཡིན་ནོ། །ཞེས་པ་དང། ཆོས་
ཡང་དག་པར་བསྡུད་པའི་མདོ་ལས། བཅོམ་ལྡན་འདས་བྱང་ཆུབ་སེམས་དཔས་ཆོས་རབ་ཏུ་མང་པོ་ལ་བསླབ་བར་མི་བགྱིའོ། །བཅོམ་ལྡན་འདས། བྱང་ཆུབ་སེམས་དཔས་ཆོས་གཅིག་རབ་ཏུ་བཟུང་ཞིང་རབ་ཏུ་རྟོགས་པར་བགྱིས་ན། སངས་རྒྱས་

[010B] །ཆོས་གཅིག་པུ་གང་ཞེ་ན་འདི་ལྟ་སྟེ། སྙིང་རྗེ་ཆེན་པོའོ། །བཅོམ་ལྡན་འདས་སྙིང་རྗེ་ཆེན་པོས་ནི་སངས་རྒྱས་ཀྱི་ཆོས་ཐམས་ཅད་བྱང་ཆུབ་སེམས་དཔའ་རྣམས་ཀྱི་ལག་མཐིལ་དུ་མཆིས་པ་
ལགས་སོ། །བཅོམ་ལྡན་འདས་དཔེར་བགྱི་ན། འཁོར་ལོས་སྒྱུར་བའི་རྒྱལ་པོའི་འཁོར་ལོ་རིན་པོ་ཆེ་དེ་གང་དུ་མཆིས་པ་དེར་དཔུང་གི་ཚོགས་ཐམས་ཅད་མཆིའོ། །བཅོམ་ལྡན་འདས་དེ་བཞིན་དུ་བྱང་ཆུབ་སེམས་དཔའི་སྙིང་རྗེ་ཆེན་པོ་གང་དུ་མཆིས་པ་དེར་
སངས་རྒྱས་ཀྱི་ཆོས་ཐམས་ཅད་མཆིའོ། །བཅོམ་ལྡན་འདས་འདི་ལྟ་སྟེ། དཔེར་ན་ཉི་མ་ཤར་བ་ན་སེམས་ཅན་ཐམས་ཅད་ཀྱི་བྱ་བ་མང་བར་འགྱུར་རོ། །བཅོམ་ལྡན་འདས་དེ་བཞིན་དུ་སྙིང་རྗེ་ཆེན་པོ་གང་དུ་ཤར་བར་གྱུར་པ་དེར་བྱང་ཆུབ་སེམས་དཔའི་ཆོས་
ཀྱི་བྱ་བ་ཤིན་ཏུ་མང་བར་འགྱུར་རོ། །བཅོམ་ལྡན་འདས་འདི་ལྟ་སྟེ། སྲོག་གི་དབང་པོ་མཆིས་ན། དབང་པོ་གཞན་རྣམས་འབྱུང་བར་འགྱུར་རོ། །བཅོམ་ལྡན་འདས་དེ་བཞིན་དུ་སྙིང་རྗེ་ཆེན་པོ་མཆིས་ན་བྱང་ཆུབ་ཀྱི་ཕྱོགས་ཀྱི་ཆོས་གཞན་རྣམས་
འབྱུང་བར་འགྱུར་རོ། ཞེས་སྙིང་རྗེ་ཆེན་པོ་ཡོད་ན་དེ་ལས་བྱང་ཆུབ་ཀྱི་སེམས་ལ་སོགས་པ་བྱང་ཆུབ་སེམས་དཔའི་ཡོན་ཏན་ཐམས་ཅད་འབྱུང་ཞིང་བརྟེན་བ། དཔེར་ན་སྲོག་ཡོད་ན་དབང་པོ་གཞན་ཐམས་ཅད་དེ་ལ་བརྟེན་ནས་འབྱུང་བ་དང་འདྲ་བ་སོགས་
དཔེ་དུ་མས་བསྟན་ཅིང་བ་ཚ་ཆུ་ཀླུང་ཅན་ཞེས་པའི་མདོ་ལས། གང་ཞིག་སེམས་ཅན་རྣམས་ལ་སྙིང་རྗེ་ལྡན་པས་རབ་འཇུག་ན། །དེས་ནི་ངལ་མཆོད་ཅིང་བསྟན་ལ་གཅེས་པར་རབ་ཏུ་བཟུང། །གང་ལ་ཚུལ་ཁྲིམས་ཐོས་དང་སྙིང་རྗེ་བློ་གྲོས་གྶ་

[011A]༄༅། །ཡོད་པ། །དེ་ལྟར་དེས་ནི་བདེ་པར་གཤེགས་པ་རྟག་ཏུ་མཆོད་པར་གྱུར་པ་ཡིན། །སེམས་ཅན་ཕན་པའི་དབང་དུ་བྱས་ནས་ངས་འདི་བསྒྲུབས་པ་སྟེ། །སྐུ་འདི་སེམས་ཅན་དོན་ཉིད་ཁོ་ནར་ཀུན་ནས་བསྐྱེད་པ་ལ། །གང་
ཞིག་ཡིད་ཀྱིས་ཀྱང་ནི་སེམས་ཅན་དག་ལ་གནོད་བྱེད་པ། །དེ་ནི་ཇི་ལྟར་ངལ་བརྟེན་ཏེ་ངལ་ལྟོས་བྲལ་ཡིན། །གང་གིས་ཡིད་ལ་དགའ་བ་བསྐྱེད་ན་མཆོད་པ་ཡིན་པས་ན། །སེམས་ཅན་དག་ལ་ཕན་ན་དེ་ནི་ཆུང་ཡང་མཆོད་པ་ཡིན། །འཚེ་བའི་བདག་ཉིད་
ཅན་དང་གཞན་ལ་གནོད་བ་འབྱུང་བ་ཡི། །མཆོད་པ་ལེགས་པར་སྦྱར་བ་ཡིན་ཡང་མཆོད་པར་འགྱུར་མ་ཡིན། །ཆུང་མ་རྣམས་དང་བུ་དང་དབང་ཕྱུག་རྒྱལ་སྲིད་ཆེན་པོ་དང། །ཤ་རྣམས་དང་ནི་ཁྲག་དང་ཚིལ་དང་ལུས་རྣམས་དང་ནི་མགོ་གང་རྣམས་ཁོ་
ན་དགའ་བའི་དབང་བྱས་ང་ཡིས་བཏང་བ་སྟེ། །གང་ཞིག་དེ་ལ་འཚེ་ན་དེ་ནི་ང་ལ་གནོད་པ་ཡིན། །སེམས་ཅན་རྣམས་ལ་མཆོག་ཏུ་ཕན་ན་ང་ལ་མཆོད་མཆོག་ཡིན། །སེམས་ཅན་རྣམས་ལ་གནོད་པའི་མཆོག་ནི་ང་ལ་གནོད་མཆོག་ཡིན། །ང་དང་སེམས་ཅན་
དག་ནི་བདེ་དང་སྡུག་བསྔལ་མཚུངས་འདོད་པས། །གང་ཞིག་སེམས་ཅན་གནོད་བྱེད་དེ་ནི་ངལ་ཇི་ལྟར་མོས། །སེམས་ཅན་བསྟེན་ནས་ང་ཡིས་སྐྱོབ་པ་མཉེས་དང་དགེ་བ་བྱས། །སེམས་ཅན་དག་ལ་བརྟེན་ནས་དོན་བསྒྲུབས་ཕ་རོལ་ཕྱིན་པའང་ཐོབ། །སེམས་
ཅན་དོན་ལ་ཡིད་ལ་བརྩོན་པ་བསྐྱེད་ནས་བདུད་བཏུལ་ཏེ། །དེ་བཞིན་སེམས་ཅན་ཉིད་སྤྱོད་གང་ཡིན་པ་ཡིས་སངས་རྒྱས། །ཞེས་གསུངས་པ་ལྟར་བྱང་ཆུབ་སེམས་དཔའ་རྣམས་ཀྱིས་སེམས་ཅན་ཐམས་ཅད་ལ་བུ་གཅིག་པ་ལ་བརྩེ་བའི་མ་ལྟར་སྙིང་རྗེ་

[011B] སྙིང་རྗེ་དེས་གཞན་དོན་དུ་དཀའ་བ་མཐའ་ཡས་པར་སྤྱད་དེས་སངས་རྒྱས་པ་དང། སངས་རྒྱས་ནས་ཆོས་ཀྱི་འཁོར་ལོ་བསྐོར་བ་སོགས་ཀྱི་མཛད་པ་མཐའ་དག་སེམས་ཅན་ལ་ཕན་བདེ་འབའ་ཞིག་གི་རྒྱུར་མཛད་ལ། དེས་ན་སེམས་ཅན་
ལ་གནོད་པའི་ལས་བྱས་ན་སངས་རྒྱས་ལ་གནོད་པ་དང། སེམས་ཅན་ལ་ཕན་པ་བསྒྲུབས་ན་སངས་རྒྱས་ལ་ཕན་པ་བསྒྲུབས་པ་དང་འདྲ་བར་དགོངས་ཤིང། ཐ་ན་སེམས་ཅན་གྱི་ལོངས་སྤྱོད་འཕྲོག་པ་ལྟ་བུ་གནོད་ཅིང་སྡིག་དང་འབྲེལ་བས་མཆོད་བའི་བྱེ་
བྲག་མཐའ་ཡས་པ་ཕུལ་ཡང་མི་དགྱེས་པ། དཔེར་ན་བུའི་ཤ་ནས་བཅད་དེ་མ་ལ་བྱིན་ན་མི་དགའ་བའི་ཁར་སྡུག་བསྔལ་བསྐྱེད་པ་དང་མཚུངས་པ་སོགས་སྙིང་རྗེ་ཆེན་པོའི་ཕན་ཡོན་གྱིས་ཡིད་དྲངས་ནས་རྒྱུད་ལ་བསྐྱེད་པར་བྱ་དགོས་ཤིང། ཇི་ལྟར་བསྐྱེད་
པ་ལ༑ སྔོན་དུ་སེམས་ཅན་ཐམས་ཅད་མར་ཤེས་དྲིན་དྲན་ལ་སོགས་པ་བསྒོམ་པ་དང། སྙིང་རྗེ་དངོས་བསྒོམ་པ་དང། དེ་ལ་བརྟེན་ནས་བྱང་ཆུབ་ཀྱི་སེམས་བསྐྱེད་པའི་ཚུལ་ལོ། །དང་པོ་ནི་ད་ལྟ་རང་རོའི་སེམས་སྐད་ཅིག་རྒྱུན་མི་ཆད་དུ་འབྱུང་བ་བཞིན་
དུ་སྐྱེས་མ་ཐག་པའི་སེམས་ལ་ཡང་རིགས་འདྲ་སྔ་མ་བར་མཆད་པ་ཡོད་པས་རང་གི་སེམས་ཀྱི་རྒྱུན་ལ་འདི་ཚུན་ཆད་དུ་ཡོད་ལ་ཕན་ཆད་དུ་མེད་ཅེས་ཐོག་མ་བཟུང་དུ་མེད་པའི་ཕྱིར། འཁོར་བར་སྐྱེ་བ་བླངས་པ་གྲངས་ཀྱིས་མཆོད་པ་ནི། མྱ་ངན་བསལ་
བ་ལས། ཡང་དང་ཡང་དུ་དམྱལ་བ་ན། །ཟངས་ཞུན་བསྐོལ་བ་གང་འཐུངས་པ། །རྒྱ་མཚོའི་ནང་གི་ཆུ་ལ་ཡང། །དེ་ཡི་ཚད་ཙམ་ཡོད་མ་ཡིན། །ཁྱི་དང་ཕག་ཏུ་གྱུར་པ་ན། །མི་གཙང་བ་ནི་གང་ཟོས་པ། །རི་ཡི་རྒྱལ་པོ་ལྷུན་པོ་ཡི། །ཚད་ལས་ཤིན་ཏུ་ལྷག་

[012A]༄༅། །པར་འགྱུར། །མཛའ་བཤེས་རབ་ཏུ་ཕྲལ་བ་ཡིས། །འཁོར་བའི་གནས་སུ་གང་དུས་པ། །མིག་གི་མཆི་མའི་ཐིགས་པ་ཡི། །སྣོད་དུ་རྒྱ་མཚོ་རུང་མ་ཡིན། །ཕན་ཚུན་དག་ཏུ་རྩོད་པའི་ཕྱིར། །མགོ་བོ་བཅད་པ་གང་ཡིན་པ།།
སྤུངས་ན་དེ་ལྟར་མཐོ་བ་ནི། །ཚངས་པའི་འཇིག་རྟེན་ལས་ཀྱང་ཐལ། །སྲིན་བུར་གྱུར་ཅིང་རབ་བཀྲེས་པས། །ས་ལུད་ཟོས་པ་གང་ཡིན་པ། །འོ་མའི་རྒྱ་མཚོ་ཆེ་ནང་དུ། །དེ་ཡིས་བཀང་ན་ཤིན་ཏུ་འགེང། །ཞེས་དམྱལ་བར་སྐྱེས་ཏེ་ཟངས་ཞུན་འཐུངས་པ་
ཕྱོགས་གཅིག་ཏུ་བསགས་ན་རྒྱ་མཚོ་ལས་ཀྱང་མང་ཞིང། དུད་འགྲོར་གྱུར་ཏེ་མི་གཙང་བ་ཟོས་པ་བསགས་ན་རི་རབ་ལས་མཐོ་བ་དང། དགྲས་རང་གི་མགོ་བཅད་པ་ཕྱོགས་གཅིག་ཏུ་སྤུངས་ན་ཚངས་པའི་འཇིག་རྟེན་ལས་ཐལ་བ་སོགས་སུ་གསུངས་པས་
སྔོན་ཆད་བཟང་ངན་གྱི་ལུས་མཐའ་དང་ཚད་བཟུང་མེད་པ་ཞིག་བླངས་ཤིང། སྐྱེ་བ་སྔོན་མ་མངལ་སྐྱེས་ཀྱི་སྐབས་ཐམས་ཅད་དུ་མངལ་དུ་འཛིན་པའི་མ་རེ་ཡོད་ལ། དེ་ཡང་སེམས་ཅན་གཅིག་གིས་རྟག་པར་མ་བྱས་པ་མ་ཡིན་པ་མངོན་སུམ་གྱི་རིགས་
པ་དང་དྲི་མ་མེད་པའི་མདོ་ལུང་ལས་ལེགས་པར་འགྲུབ། དེས་ན་སེམས་ཅན་རེ་རེས་ཀྱང་རང་གི་མ་གྲངས་མེད་པ་བྱས་པ་ལ་ངེས་པ་བསྐྱེད་ནས་དྲིན་བསམ་པ་ནི། མས་རང་ཉིད་ལ་དང་བོར་ཡུན་རིང་པོའི་བར་དུ་མངལ་དུ་བཟུང། ཁ་ཟས་སྤྱོད་ལམ་
ལ་སོགས་པ་ལྟོ་ན་གནས་པ་ལ་གནོད་ཀྱི་དོགས་ནས། མ་རང་ཅི་བདེར་མི་སྤྱོད་ཅིང། མངལ་དུ་བཟུང་བ་དག་ཕྱིར་བཙས་པ་སོགས་ཀྱི་ཚེ་ལུས་སེམས་ཀྱི་སྡུག་བསྔལ་བཟོད་གླགས་མེད་པར་མྱོང། མངལ་ནས་ཕྱིར་བཙས་ནས་རང་གི་སྙིང་དང་འདྲ་

[012B] ཤའི་དྲོད་ལ་སྦྱར། ཟས་ལ་སོགས་པ་ཁས་བསྙོད། མི་གཙང་བ་ལག་པས་ཕྱིས། སྙན་པའི་མིང་ནས་བོས་ཤིང་བརྩེ་བའི་མིག་གིས་ལྟས། ནད་དང་གནོད་པ་ལ་སོགས་བྱུང་གི་དོགས་ཉིན་མཚན་ཐམས་
ཅད་དུ་བདེ་བའི་སྐབས་མེད། གཅེས་ཤིང་འཕངས་པའི་ཟས་ནོར་ལོངས་སྤྱོད་ཐམས་ཅད་ཀྱང་བུ་ལ་བརྩེབས་བྱིན། །མདོར་ན་མ་རང་གིས་ཤེས་པ་དང་ནུས་པ་ཅི་ཡོད་ཀྱིས་བུ་ལ་ཕན་མ་བཏགས་པ་དང། གནོད་པ་ལས་མ་བསྐྱབས་པ་མེད། བཙས་
མ་ཐག་པའི་འབུ་དང་འདྲ་བ་གཞན་གྱིས་བལྟ་ཡང་མི་བཟོད་པ་ཞིག་ད་ལྟ་གནས་སྐབས་འདི་འདྲ་བར་བསྐྱེད་པ་སོགས་དྲིན་ཤིན་ཏུ་ཆེ་བདེ་བཞིན་དུ་སེམས་ཅན་ཐམས་ཅད་ཀྱིས་མ་བྱས་པའི་གནས་སྐབས་སུ་དྲིན་དེ་དང་འདྲ་བར་བསྐྱངས་ཤིང་བུར་ཤི་
བའི་སྡུག་བསྔལ་གྱིས་མ་གཡང་དུ་མཆོངས་པ་ཡང་གྲངས་མེད་པ་ཞིག་བྱས་པ་སོགས་དྲིན་ཅན་ཤ་སྟག་ལ། སྐྱེས་བུ་འགའ་ཞིག་ཚེ་འདིའི་མ་དང་བྲལ་ནས་ཡུན་རིང་ལོན་པ་སླར་ངོ་མི་ཤེས་པ་དང་འདྲ་བར་སྐྱེ་འཆི་འཁོས་ནས་ངོ་མ་ཤེས་པ་ཡིན་པས་
དྲིན་ཅན་གྱི་མ་རྣམས་ཡལ་བར་བོར་ན་ཤིན་ཏུ་ཁྲེལ་ཆུང་བ་ནི། སློབ་སྦྲིངས་ལས། ཉེ་དུ་འཁོར་བའི་རྒྱ་མཚོའི་ནང་དུ་ཆུད་གྱུར་པ། །ཀློང་གི་ནང་དུ་ལྷུང་བ་ལྟ་བུར་སྣང་བཞིན་དུ། །སྐྱེ་འཆི་འཕོས་པས་ངོ་མ་ཤེས་པ་དེར་བོར་ནས། །གལ་ཏེ་གཅིག་ཐར་བྱེད་ན་
དེ་ལས་ཁྲེལ་བོར་མེད། །ཅེས་པ་ལྟར་རོ། །གཉིས་པ་ནི། དེ་ལྟར་སེམས་ཅན་ཐམས་ཅད་དྲིན་ཅན་གྱི་མ་ཤ་སྟག་ཡིན་པ་ལ། རྒྱལ་སྲས་ཆེན་པོ་ཞི་བ་ལྷས། ཉོན་མོངས་ཀྱིས་སྨྱོ་གཏི་མུག་ལྡོངས། །གཡངས་མང་པོའི་ལམ་དུ་ནི། །གོམ་པ་རེ་རེས་བརྡེག་

[013A]༄༅། །འཆའ་བ། །བདག་དང་གཞན་རྟག་མྱ་ངན་གཞི། །འགྲོ་བ་རྣམས་ནི་སྡུག་བསྔལ་མཚུངས། །ཞེས་གསུངས་པ་ལྟར། ཚེ་འདིའི་མ་མིག་ལོང། ལོང་འཁྲིད་ཀྱང་མེད། གཡངས་འཇིགས་སུ་རུང་བ་ཞིག་གི་ཁར་གོམ་
པ་འཁྱོར་ཏེ་འགྲོ་བ་ལ་སྙིང་རྗེ་བ་བཞིན་དུ། མ་སེམས་ཅན་ཐམས་ཅད་བླང་དོར་ལ་བལྟ་བའི་མིག་ནི་ལོང། དགེ་བའི་བཤེས་གཉེན་ལ་སོགས་པ་དམ་བས་ནི་མ་ཟན། འདོད་པ་བདེ་བ་འདོད། སྡུག་བསྔལ་མི་འདོད་ཀྱང་རང་ཉིད་བདེ་བའི་ཕྱིར་
གཞན་ལ་གནོད་པ་སྣ་ཚོགས་པ་དང། རང་ཉིད་ཀྱི་དོན་དུང་རྒྱལ་ཕྲག་དོག་སོགས་སྡིག་པ་མི་དགེ་བ་སྣ་ཚོགས་བ་ཞིག་བསགས་པས་དམྱལ་བ་ལ་སོགས་པའི་སྡུག་བསྔལ་མི་བཟད་པ་མྱོང་བཞིན་པ་དང། ལྷ་དང་མི་ལ་སོགས་བདག་ཀྱང་རྒྱལ་པོའི་
ཁྲིམས་རའི་ཉེས་ཅན་རེ་ཞིག་བདེ་བར་བཞག་ཀྱང་སླར་ཆད་ལས་སྣ་ཚོགས་བས་གསོད་ངེས་པ་དང་འདྲ་བར། ངན་སོང་གི་གནས་སུ་སྡུག་བསྔལ་མྱོང་བར་ངེས་པ་དང། བདེ་བ་ལྟར་སྣང་ཡང་སྦྲང་བུར་ར་སྣབས་ལ་ཆགས་བལྟར་སྡུག་བསྔལ་ལ་བདེ་བར་
འཛིན་པའི་འདུ་ཤེས་ཕྱིན་ཅི་ལོག་ཤ་སྟགས་པས་འདི་ལྟ་བུའི་སྡུག་བསྔལ་ཅན་རྣམས་སྙིང་རེ་རྗེ། སྡུག་བསྔལ་འདི་དག་དང་བྲལ་ན་སྙམ་པའི་སྙིང་རྗེ་ཆེན་པོ་བསྒོམ་པར་བྱའོ། །དེ་ཡང། སློབ་དཔོན་ཀ་མལ་ཤཱི་ལ་སོགས་ཀྱི་དགོངས་བལྟར་དང་བོར་རང་གིས་
ལ་སོགས་པ་གཉེན་རྣམས་ལ་འཁོར་བ་སྦྱི་དང་བྱེ་བྲག་གི་སྡུག་བསྔལ་བསམས་ཏེ་སྙིང་རྗེ་བསྒོམ། དེ་ནས་པར་མའི་སེམས་ཅན། མཐར་དགྲ་རྣམས་ལའང་ད་ལྟ་དགྲར་སྣང་བ་ནི་ཚེ་རབས་སྔ་མ་རང་གིས་ཕར་གནོད་པ་བྱས་པའི་འབྲས་བུ་དང། གང་ཟག་

[013B] ཚེ་རབས་སྔ་མ་མང་པོར་མ་ལ་སོགས་པའི་གཉན་གྱི་དྭངས་མར་གྱུར་ཏེ་བདག་གིས་ཀྱང་དེ་དང་སྐད་ཅིག་ཙམ་ཡང་འབྲལ་མི་ཕོད། འདིས་ཀྱང་
བདག་མེད་ན་སྡོད་མི་ཕོད་པའི་མཛའ་གཅུགས་བྱས་པ་ཡིན་པ་ལ། འདི་ལྟ་བུའི་ཁོང་ཁྲོ་བ་བགྱིས་ན། སྤྱིར་ཡུལ་ཁྱད་པར་ཅན་ལ་ཁོང་ཁྲོ་སྐད་ཅིག་མ་རེ་རེས་ཀྱང། རྒྱལ་སྲས་ཆེན་པོ་ཞི་བ་ལྷས། བསྐལ་པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་
མཆོད་ལ་སོགས། །ལེགས་སྦྱད་གང་ཡིན་དེ་ཀུན་ཀྱང། །ཁོང་ཁྲོ་གཅིག་གིས་འཇོམས་པར་བྱེད། །ཅེས་བསྐལ་པ་སྟོང་དུ་བསགས་པའི་དགེ་རྩ་འཇོམས་པར་གསུངས་ན། བདག་གིས་སྔོན་ཆད་དགེ་བ་སྟོབས་ཆུང་བསགས་པ་ཐམས་ཅད་ཀྱང་འཇོམས་ཤིང་
ཚེ་འདིར་ཡང་ཁོང་ཁྲོ་བས་སེམས་བདེ་བར་མི་གནས་པ་དང། ཕྱི་མ་མནར་མེད་པའི་དམྱལ་བར་ངེས་བར་སྐྱེ་བས་མི་དགེ་བའི་སེམས་དེ་སྤངས་ནས་ཡིད་དུ་འོང་བའི་སེམས་ཅན་འདི་ཉམ་ཐག་བའི་སྡུག་བསྔལ་འདི་ལས་ཐར་ན་ཅི་མ་རུང། ཐར་བར་གྱུར་ཅིག་ཐར་
བར་བྱའོ་སྙམ་དུ་སྙིང་རྗེ་ཆེན་པོ་དང། མཐར་སེམས་ཅན་ཐམས་ཅད་ལ་དམིགས་ཏེ་བསྒོམ་པར་བྱ་བ་མན་ངག་ཡིན་ལ། ཡང་དཔའ་བོས་གཡུལ་སྤྲོད་པའི་ཚེ། དང་པོར་ཕ་རོལ་གྱི་དཔའ་བོ་དང་གཙོ་བོར་གྱུར་བ་ཉིད་གཞོམས་ན། གཞན་འདུལ་སླ་བ་བཞིན་
དུ་རང་ལ་གང་གནོད་པ་དང། གང་སྙིང་ན་བའི་སེམས་ཅན་ལ་ལྷག་པར་དུ་དྲིན་ཆེ་ལུགས་སྡུག་བསྔལ་ལུགས་སོགས་སྒོ་མཐའ་ཡས་བ་ནས་བསམས་ཏེ། སྙིང་རྗེ་སྐྱེས་ན་གཞན་ལའང་སྐྱེ་སླ་བའི་སྐབས་ཀྱང་ཡོད་པས་རང་གི་བློ་དང་བསྟུན་ཏེ་ཅི་ནུས་ཀྱིས་

[014A]༄༅། །འབད་བར་བྱའོ། །གསུམ་པ་ནི། ད་ལྟར་མར་གྱུར་བའི་སེམས་ཅན་དེ་དག་སྡུག་བསྔལ་དང་བྲལ་ན་སྙམ་པ་ཙམ་གྱིས་མི་ཆོག་པ་དཔེར་ན་ཚེ་འདིའི་མཆུས་ཁྱེར་བལྟ་བུའི་སྡུག་བསྔལ་དྲག་པོ་བྱུང་བའི་ཚེ། དེ་དང་བྲལ་ན་སྙམ་
བའི་སྙིང་རྗེ་བ་ཙམ་ལས་དངོས་སུ་སྡུག་བསྔལ་དེ་ལས་འདོན་བའི་ཐབས་ལ་མི་བརྩོན་བར་རང་ཉིད་ཅི་བདེར་བསྡད་ན། དེ་ལས་ངོ་ཚ་དང་ཁྲེལ་ཆུང་བ་མེད་པ་བཞིན་སེམས་ཅན་རྣམས་སྡུག་བསྔལ་གསུམ་གྱིས་རྒྱུན་ཆད་མེད་པར་མནར་བ་ལ་སྙིང་རྗེ་བཞིན་དུ་
བཞག་ན་ཤིན་ཏུ་ཐ་ཆད་པས་རང་གིས་ཁུར་བླངས་ཏེ་སྡུག་བསྔལ་སེལ་བའི་ཐབས་ལ་འབད་དགོས། ཐབས་དེ་ཡང་ད་ལྟ་བདག་ཅག་ལ་སེམས་ཅན་གཞན་ཕར་ཞོག་བླང་དོར་ཕྱིན་ཅི་མ་ལོག་པ་ལ་ཞུགས་པའི་སྒོ་ནས་རང་གི་མགོ་ཡང་འདོན་པར་མི་ནུས་པས་
ན་སེམས་ཅན་ཐམས་ཅད་ཀྱི་དོན་འབད་མེད་ཀྱིས་སྒྲུབ་ནུས་པ་ཞིག་གི་གོ་འཕང་རྙེད་དགོས་པས། དེ་ནི། སྤེལ་མར་བསྟོད་པ་ལས། གང་ཞིག་ལ་ནི་ཉེས་པ་ཀུན། །གཏན་ནས་ཡོངས་ཡེ་མི་མངའ་ཞིང། །གང་ལ་རྣམ་པ་ཐམས་ཅད་དུ། །ཡོན་ཏན་ཐམས་
ཅད་གནས་གྱུར་པ། །གལ་ཏེ་སེམས་ཞིག་ཡོད་ན་ནི། །དེ་ཉིད་ལ་ནི་སྐྱབས་འགྲོ་ཞིང། །དེ་བསྟོད་དེ་ནི་བསྐུར་བ་དང། །དེ་ཡི་བསྟན་ལ་གནས་པའི་རིགས། །ཞེས་གསུངས་པ་བཞིན་སངས་རྒྱས་ནི་སྒྲིབ་གཉིས་བག་ཆགས་དང་བཅས་པ་སོགས་སྐྱོན་དང་ཉེས་
བརྡུལ་ཙམ་མི་མངའ་ཞིང་སྤངས་རྟོགས་ཀྱི་ཡོན་ཏན་མཐའ་དག་དང་ལྡན། སེམས་ཅན་ཐམས་ཅད་ལ་བརྩེ་བ་སྙིང་རྗེ་ཆེན་པོས་ཉེ་རིང་མེད་ཅིང་དོན་འབད་མེད་དུ་མཛད་ནུས་པས་འཇིག་རྟེན་པའི་ལྷ་དང་ཕྱི་རོལ་བའི་སྟོན་པ་ལ་སོགས་པ་མཐའ་དག་ལས་

[014B] སངས་རྒྱས་དེའི་སྐུ་མཐོང་བ། གསུང་ཐོས་པ། ཐུགས་ཏིང་ངེ་འཛིན་གྱི་སྐད་ཅིག་མ་རེ་རེས་ཀྱང་སེམས་ཅན་ཚད་མེད་གྲངས་མེད་པ་སྨིན་གྲོལ་ལ་འགོད་ཅིང། དངོས་སུ་སངས་རྒྱས་མཇལ་བ་ལ་སོགས་པ་ལྟ་ཅི། སངས་རྒྱས་
ལ་དང་བའི་སྒོ་ནས་ལུས་ཀྱི་ཕྱག་གཅིག་ཙམ་བཙལ་ཡང་ལུས་དེས་ནོན་པའི་འོག་གསེར་གྱིས་གཞི་ལ་ཐུག་པའི་བར་གྱི་རྡུལ་གྲངས་དང་མཉམ་པའི་འཁོར་ལོས་སྒྱུར་རྒྱལ་ཐོབ་བར་བཤད་པས་སྲི་ཞུ་ཆུང་དུས་ཀྱང་ཚོགས་རླབས་པོ་ཆེ་རྫོགས་ཤིང། སྒྲིབ་
པ་ཚད་མེད་པ་འདག་པར་བཤད་པ་སོགས་རྒྱལ་བའི་སྐུ་གསུང་ཐུགས་འཕྲིན་ལས་དང་བཅས་པའི་ཡོན་ཉན་དང་ཕན་ཡོན་དྲན་པའི་སྒོ་ནས། བདག་ལ་ཡང་སངས་རྒྱས་ཀྱི་སྐུ་དེ་འདྲ་བ་ཞིག་གསུང་དེ་འདྲ་བ་ཞིག་ཐུགས་དང་འཕྲིན་ལས་དེ་འདྲ་བ་ཞིག་
ཡོད་ན་རང་དོན་སྤངས་རྟོགས་མཐར་ཕྱིན་པར་མ་ཟད། མ་འདི་དག་ཐམས་ཅད་ཀྱི་སྡུག་བསྔལ་ཐམས་ཅད་སེལ་ཅིང་དགོས་པའི་དོན་བདེ་བ་ཐམས་ཅད་སྒྲུབ་ནུས། དེ་ཡང་སེམས་ཅན་རྣམས་ཀྱི་སྔོན་ཆད་འཁོར་བའི་ཕུན་ཚོགས་ཐམས་ཅད་ཐོབ་མྱོང་བ་ཤ་
སྟག་ཡིན་ཡང། ད་ལྟ་སྣང་ཚུལ་སྣ་ཚོགས་པ་འདི་འདྲ་བས་གནས་སྐབས་ཀྱི་བདེ་བ་དེ་ཙམ་མ་ཡིན་པར་སངས་རྒྱས་ཀྱི་གོ་འཕང་ལྡོག་ཏུ་མེད་པའི་བདེ་བ་དམ་པ་ལ་སྦྱོར་བའང་ནུས་པ་འདུག་དེས་ན་བདག་གིས་སེམས་ཅན་ཐམས་ཅད་ཀྱི་དོན་དུ་སངས་རྒྱས་
ཀྱི་གོ་འཕང་ཅི་ནས་ཀྱང་ཐོབ་པར་བྱའོ་སྙམ་པའི་བསམ་པ་དེ་ལ་བྱང་ཆུབ་ཀྱི་སེམས་ཟེར་བས། བསམ་པ་དེ་ཉིད་ཤུགས་དྲག་པོ་ཡང་ནས་ཡང་དུ་བསྐྱེད་ཅིང། ཁ་འདོན་ལ་སོགས་པ་ཐ་ན་དུད་འགྲོ་ལ་ཟན་ཁམ་གཅིག་བྱིན་པ་ཙམ་གྱི་དགེ་བ་བསགས་

[015A]༄༅། །པའི་རྗེས་སུ། དགེ་རྩ་འདི་ལ་བརྟེན་ནས་བདག་གིས་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཀྱི་གོ་འཕང་ཐོབ་པར་ཤོག་ཅིག་སྙམ་པའི་སྨོན་ལམ་ཞེ་ཐག་པ་ནས་བཏབ་ན་བྱང་ཆུབ་སེམས་དཔའི་སྤྱོད་པ་ཞེས་
བྱ་ལ༑ སེམས་དེ་སྐྱེས་པ་ཙམ་གྱིས་བྱང་ཆུབ་སེམས་དཔའ་ཞེས་བྱ་བའི་གྲངས་སུ་འགྲོ་སྟེ། སྤྱོད་འཇུག་ལས། དེ་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ཞེས་གསུངས། གཞན་ཡང་བདག་གཞན་ཐམས་ཅད་བདེ་བ་
འདོད་སྡུག་བསྔལ་མི་འདོད་པར་མཚུངས་པ་ལ། སྔོན་ཆད་བདག་གཅེས་པར་བཟུང་ནས་བདག་གི་ཕྱིར་གཞན་ལ་གནོད་པ་དང། བདག་བདེ་བ་བསྒྲུབས་པས་ད་ལྟའི་བར་འཁོར་བར་སྡུག་བསྔལ་ཞིང། རང་ཡལ་བར་དོར་ཏེ་གཞན་གྱི་
དོན་སྒྲུབས་ན། སྤྱོད་འཇུག་ལས། མང་དུ་བཤད་ལྟ་སྨོས་ཅི་དགོས། །བྱིས་པ་རང་གི་དོན་བྱེད་དང། །ཐུབ་པ་གཞན་གྱི་དོན་བྱེད་པ། །འདི་གཉིས་ཀྱི་ནི་ཁྱད་པར་ལྟོས། །ཞེས་སངས་རྒྱས་ཀྱིས་སྔོན་རང་ལས་གཞན་གཅེས་པར་བཟུང་སྟེ་
གཞན་དོན་འབའ་ཞིག་བསྒྲུབས་པས་ད་ལྟ་སངས་རྒྱས་ཞེས་བྱ་བའི་གོ་འཕང་འདི་ལྟ་བུ་ཞིག་བརྙེས། བདག་ཀྱང་འདི་འདྲ་བ་ཞིག་འོང་རྒྱུ་ལ། རང་གཅེས་འཛིན་གྱིས་བསླུས་པ་ཡིན་པ་འདུག་སྙམ་ནས་རང་ལས་གཞན་གཅེས་པར་འཛིན་ཅིང་
གཞན་དོན་དུ་བྱང་ཆུབ་སེམས་དཔའི་སྤྱོད་པ་རླབས་པོ་ཆེ་ཐམས་ཅད་ལ་དངོས་སུ་འབད་པས་སློབ་ཅིང། མི་ནུས་པ་རྣམས་ལའང་བདག་གིས་འདི་འདྲ་བའི་བྱང་ཆུབ་སེམས་དཔའ་ཆེན་པོ་རྣམས་ཀྱི་མཛད་པ་རྣམས་ལ་ཇི་ལྟ་བ་བཞིན་དུ་བསླབ་ནུས་པར་

[015B] སྤྱོད་འཇུག་ལས། སེམས་ཅན་རྣམས་ཀྱི་ཀླད་ནད་ཙམ༑ ༑བསལ་ལོ་སྙམ་དུ་བསམས་ན་ཡང། །ཕན་འདོགས་བསམ་པ་དང་ལྡན་ཏེ། །བསོད་ནམས་དཔག་མེད་ལྡན་གྱུར་ན། །སེམས་ཅན་རེ་རེའི་མི་
བདེ་བ། །དཔག་ཏུ་མེད་པ་བསལ་འདོད་ཅིང། །རེ་རེའང་ཡོན་ཏན་དཔག་མེད་དུ། །བསྒྲུབ་པར་འདོད་པ་སྨོས་ཅི་དགོས། །ཞེས་གསུངས་པ་བཞིན་སེམས་ཅན་གྱི་མགོ་ནད་ཞི་ན་སྙམ་པའི་བསམ་བཙམ་སྐྱེས་ཀྱང་ཕན་ཡོན་ཚད་མེད་པ་ཐོབ་ན། སེམས་
ཅན་ཐམས་ཅད་སྡུག་བསྔལ་ཐམས་ཅད་དང་བྲལ་ཞིང་བདེ་བ་ཐམས་ཅད་དང་ལྡན་འདོད་པ་ལ་ཕན་ཡོན་ཐོབ་པ་ལྟ་སྨོས་ཀྱང་ཅི་དགོས། མདོར་ན་སངས་རྒྱས་བྱང་སེམས་ཀྱི་ཡོན་ཏན་ཐམས་ཅད་བྱང་ཆུབ་ཀྱི་སེམས་ཁོ་ན་ལས་དངོས་དང་བརྒྱུད་ནས་བྱུང་བ་
ཡིན་པས་དེ་བསྐྱེད་པའི་ཕྱིར་འབད་པར་བྱའོ། །གསུམ་པ་ནི། ཆོས་ཐམས་ཅད་རྟོག་པས་བཏགས་པ་ཙམ་ལས་རང་བཞིན་གྱིས་མེད་པར་བལྟ་ཞིང། ཀུན་རྫོབ་ཏུ་སེམས་ཅན་ཐམས་ཅད་ལ་སྙིང་རྗེ་ཆེན་པོ་བསྒོམ་པ་དེ་ལྟར་ཡིན་ན་བསྒོམ་བྱའི་རང་གི་སེམས་
ཀྱི་རང་བཞིན་ཇི་ལྟ་བུ་ཡིན་ཞེ་ན། རང་གི་སེམས་ཀྱི་རང་བཞིན་ནི་དོན་དམ་པར་ཅིར་ཡང་མ་གྲུབ་པའི་ངོ་བོ་ལ་སྒྲིབ་གཉིས་བག་ཆགས་དང་བཅས་པས་བསླད་པ་མེད་ཅིང་ནམ་ཡང་མི་འགྱུར་བས་རང་བཞིན་གྱིས་འོད་གསལ་བ་ཡིན་ནོ། །ཡེ་ཤེས་སྣང་བའི་རྒྱན་
ལས༑ སེམས་ནི་རང་བཞིན་གྱིས་འོད་གསལ་བའི་ཕྱིར་ཏེ། དེ་ནི་གློ་བུར་གྱི་ཉེ་བའི་ཉོན་མོངས་པ་ཐམས་ཅད་ཀྱིས་ཉེ་བར་ཉོན་མོངས་པར་ཟད་ཀྱིས་རང་གཞན་གྱི་ཀུན་ནས་ཉོན་མོངས་པ་ཉིད་མ་ཡིན་ནོ། །ཞེས་པ་དང། འཇམ་དཔལ་བྱང་ཆུབ་ནི་སེམས་ཀྱི་

[016A]༄༅། །རང་བཞིན་འོད་གསལ་བའི་ཕྱིར། རང་བཞིན་འོད་གསལ་བའོ། །ཅིའི་ཕྱིར་ན། རང་བཞིན་གྱིས་འོད་གསལ་བ་ཞེས་བྱ་སྟེ། གང་རང་བཞིན་དེ་ནི་ཀུན་ནས་ཉོན་མོངས་པ་མེད་པས་ནམ་མཁའ་དང་མཚུངས་ཏེ། ནམ་
མཁའ་རང་བཞིན་ཅན་ནམ་མཁའ་ཀུན་ཏུ་འགྲོ་བ་ནམ་མཁའ་ལྟ་བུ་སྟེ། རབ་ཏུ་འོད་གསལ་བའི་ཕྱིར་རོ། །ཞེས་གསུངས་པ་ལྟར་སེམས་ཀྱི་རང་བཞིན་སྤྲོས་པ་ཐམས་ཅད་དང་བྲལ་བ་དང། ཆོས་ཐམས་ཅད་ཀྱི་གནས་ལུགས་དང་ངོ་བོ་དབྱེར་མེད་པས་ཀུན་ལ་
ཁྱབ་པ་དང། རང་བཞིན་ལ་གློ་བུར་གྱི་རྟོག་པ་གང་གིས་ཀྱང་མ་བསླད་པས་འོད་གསལ་བ་གསུམ་ནི། ནམ་མཁའ་རང་བཞིན་དགག་བྱ་ཐོགས་རེག་བཅད་ཙམ་ཡིན་པ་དང། ཐོགས་བཅས་ཐོགས་མེད་ཀྱི་ཆོས་ཀུན་ལ་ཁྱབ་ཅིང་འགྲོ་བ་དང། སྤྲིན་ལ་
སོགས་པ་གློ་བུར་གྱི་སྒྲིབ་བྱེད་ཡོད་ཀྱང། རང་བཞིན་སྟོང་སང་ལ་ནམ་ཡང་འགྱུར་བ་མེད་པ་གསུམ་དང་རིམ་པ་བཞིན་འདྲ་བ་ཡིན་ནོ། །རྒྱུ་མཚན་དེ་བས་ན་སེམས་དེ་བདེན་པར་སྣང་བ་ལྟ་བུར་མ་གྲུབ་པས་མི་དམིགས་པའི་འདུ་ཤེས་བརྩོན་འགྲུས་ཀྱི་སྒོ་ནས་
འབད་པས་རབ་ཏུ་བསྒོམ་པར་བྱའོ། །ཞི་བ་ལྷས་མཛད་ཟེར་བའི་འགྲེལ་བར། གང་སྣང་གི་ཆོས་ཐམས་ཅད་ངོ་བོ་བདེན་སྟོང་འོད་གསལ་བ་ཡིན་པ་ཉི་མའི་འོད་ཟེར་དང་ཆོས་མཚུངས་པར་བཤད་པ་ལ། ཉི་མའི་འོད་ཟེར་སྤྲིན་ལ་སོགས་པས་བསྒྲིབས་ན་མི་
གསལ་ཞིང་འགྱུར་བས། དཔེ་མི་འཐད་དོ་ཞེས་པའི་རྩོད་པ་བཀོད་ནས། ལན་དུ་སྤྲིན་ལ་སོགས་པས་བསྒྲིབས་པ་ན་སེམས་ཅན་གྱི་སྣང་ངོར་ཉི་མའི་འོད་ཟེར་མ་མཐོང་བ་ཡིན་གྱི། ཉི་མའི་འོད་ཟེར་གྱི་ངོ་བོ་ལ་སྒྲིབ་གཡོགས་ཡོད་མེད་ཁྱད་མེད་པའི་ལན་

[016B] དེ་དང་འདྲ་བར་ཉོན་མོངས་པ་ལ་སོགས་པའི་སྒྲིབ་པས་བསྒྲིབས་མ་བསྒྲིབས་ཀྱིས་རྟོགས་བྱེད་ཀྱི་བློ་ལ་གནས་ལུགས་གསལ་མི་གསལ་བྱུང་གི་གནས་ལུགས་ཀྱི་ངོ་བོ་ནམ་ཡང་འོད་གསལ་བ་ལས་མི་འདའ་བ་དབུ་མའི་ལུང་གིས་བསྒྲུབས་སོ།།
འོ་ན་སེམས་ཀྱི་རང་བཞིན་འོད་གསལ་བ་ཇི་ལྟ་བུ་ཡིན་ཞེན། སེམས་གསལ་ཙམ་རིག་ཙམ་གྱི་ཀུན་རྫོབ་པའི་ངོ་བོ་ཞིག་དང་སེམས་ཀྱི་ཆོས་ཉིད་དོན་དམ་པའི་གནས་ལུགས་གཉིས་ཡོད་པའི་གཉིས་ཀ་ལ་འོད་གསལ་བར་གསུངས་པ་ཡོད་དེ། ཆོས་དབྱིངས་
བསྟོད་པ་ལས། ཇི་ལྟར་མེ་ཡིས་དག་པའི་གོས། །སྣ་ཚོགས་དྲི་མས་དྲི་མ་ཅན། །ཇི་ལྟར་མེ་ཡི་ནང་བཅུག་ན། །དྲི་མ་འཚིག་འགྱུར་གོས་མིན་ལྟར། །དེ་བཞིན་འོད་གསལ་བ་ཡི་སེམས། །འདོད་ཆགས་ལས་སྐྱེས་དྲི་མ་ཅན། །ཡེ་ཤེས་མེ་ཡིས་དྲི་མ་
སྲེག་དེ་ཉིད་འོད་གསལ་མ་ཡིན་ནོ། །ཞེས་རྡོ་རྒྱུས་ཀྱི་གོས་དྲི་མ་ཅན་མེས་བསྲེགས་ཚེ་དྲི་མ་འཚིག་ཀྱང་གོས་མི་འཚིག་པ་བཞིན་དུ། སྟོང་ཉིད་རྟོགས་པའི་ཡེ་ཤེས་ལ་སོགས་པ་གོམས་པའི་སྟོབས་ཀྱིས་འདོད་ཆགས་ལ་སོགས་པ་སྒྲིབ་པའི་དྲི་མ་
སྦྱངས་ཀྱང་འོད་གསལ་གྱི་སེམས་མེད་པར་མི་འགྱུར་བ་ལུང་དེའི་དོན་དུ་རྣམ་བཤད་དགོངས་པ་རབ་གསལ་དུ་གསུངས་པའི་འོད་གསལ་དེ་སེམས་གསལ་རིག་གི་ཆ་ཡིན་ལ། དེ་ལ་འོད་གསལ་ཞེས་བརྗོད་པའི་རྒྱུ་མཚན། རྣམ་འགྲེལ་ལས། སེམས་
ཀྱི་རང་བཞིན་འོད་གསལ་ཏེ། །དྲི་མ་རྣམས་ནི་གློ་བུར་བ། །ཞེས་སེམས་ངོ་བོ་གསལ་རིག་གི་ཆ་གཉེན་པོ་ལ་སོགས་པ་གང་གིས་ཀྱང་འདྲལ་དུ་མི་རུང་བས་འོད་གསལ་བ་དང་དེ་ལས་མི་འདའ་ལ། དྲི་མ་རྣམས་གཉེན་པོའི་སྟོབས་ཀྱིས་འབྲལ་དུ་རུང་ཞིང་

[017A]༄༅། །སེམས་ཀྱི་གཤིས་ལ་མ་ཞུགས་པས་གློ་བུར་བ་ཞེས་བྱའོ། །སེམས་ཀྱི་དོན་དམ་པའི་གནས་ལུགས་བདེན་སྟོང་གི་ཆ་རང་བཞིན་རྣམ་དག་གི་ངོ་བོ་ཉིད་སྐུར་འགྱུར་རུང་གི་བདེ་གཤེགས་སྙིང་པོ་དེ་ལ་ཡང་སེམས་ཀྱི་རང་
བཞིན་འོད་གསལ་བཞེས་བྱ་སྟེ། རྒྱུད་བླ་མའི་འགྲེལ་བ་ཐོགས་མེད་ཀྱིས་མཛད་པ་ལས། དེ་ལ་དྲི་མ་མེད་པའི་དེ་བཞིན་ཉིད་ནི་སྔར་དྲི་མས་ཀུན་ནས་ཉོན་མོངས་པར་མ་གྱུར་པ་ཕྱིས་རྣམ་པར་དག་པར་འགྱུར་བའི་ཕྱིར་གནས་སྐབས་འདི་བསམ་གྱིས་མི་
ཁྱབ་པའོ། །གང་གི་ཕྱིར་སེམས་ནི་རང་བཞིན་གྱིས་འོད་གསལ་བ་སྟེ། དེ་ནི་དེ་ཁོ་ན་བཞིན་ཤེས་སོ། །ཞེས་པ་དང། གསང་བ་འདུས་པའི་རྩ་རྒྱུད་ཀྱི་འགྲེལ་པ་སྒྲོན་གསལ་ལས། ནམ་མཁའ་རྡོ་རྗེ་གནས་སེམས་འདི་ཞེས་བྱ་བ་སྟེ། ནམ་མཁའ་རྡོ་
རྗེ་ནི་འོད་གསལ་བའོ། །ཞེས་པའི་ཐད་ཀྱི་རྗེ་བདག་ཉིད་ཆེན་པོའི་མཆན་བུར། འདིར་འོད་གསལ་ནི་རང་བཞིན་གྱིས་གྲུབ་པས་སྟོངས་པ་སྟེ། ཞེས་གསུངས། སེམས་ཀྱི་ཆོས་ཉིད་འོད་གསལ་བ་ཡིན་པའི་ཚུལ་ཇི་ལྟ་བུ་ཞེ་ན། སེམས་ཀྱི་ཆོས་ཉིད་དེ་ལ་
དམིགས་ནས་འདོད་ཆགས་སོགས་སྐྱེ་བར་མི་འགྱུར་བ་དང། བདེན་འཛིན་སོགས་འཛིན་སྟངས་གནས་ལུགས་དེ་ལ་མ་ཞུགས་པར་ཕྱིན་ཅི་ལོག་ཏུ་ཞུགས་པས་ཆོས་ཉིད་ཉོན་མོངས་གང་གིས་ཀྱང་ཀུན་ནས་ཉོན་མོངས་པར་བྱ་མི་ནུས་པས་ན། འོད་གསལ་
བཞེས་བྱ་སྟེ། རྒྱལ་ཚབ་རྗེའི་རྒྱུད་བླ་མའི་འགྲེལ་བར། འདོད་ཆགས་ལ་སོགས་པའི་ཉོན་མོངས་པའི་ཉོན་མོངས་པས་དེ་བཞིན་ཉིད་ལ་དམིགས་པར་མི་ནུས་པའི་ཕྱིར་ཏེ་ཞེས་སོགས་དང། སེམས་ཀྱི་རང་བཞིན་འོད་གསལ་དོན་དམ་པའི་བདེན་པ་གང་

[017B] ཡང་དག་བ་མིན་པའི་རྟོག་པ་བདེན་འཛིན་ལས་བྱུང་བའི་འདོད་ཆགས་སོགས་བློ་བུར་གྱི་དྲི་མས་དེ་ཉོན་མོངས་པར་མི་
འགྱུར་བའི་ཕྱིར་རོ་ཞེས་སོགས་མཐའ་གཅོད་དང་བཅས་པ་གསུངས་པ་དང། གཞན་ཡང་སྔར་ཡེ་ཤེས་སྣང་བའི་རྒྱན་གྱི་ལུང་དྲངས་པ་བཞིན་ཤེས་པར་བྱ་ལ། དེ་ལྟར་འོད་གསལ་བའི་ཚུལ་གཉིས་ཀྱི་དང་པོ་རྒྱུ་རྐྱེན་གྱིས་བཅོས་པས་སེམས་ཀྱི་རང་བཞིན་
དུ་མི་རུང་བས་འདིར་བཤད་པ་ནི་ཕྱི་མ་ཡིན་ནོ། །སེམས་བདེན་སྟོང་རང་བཞིན་གྱིས་འོད་གསལ་ཞིང། སེམས་ཀྱི་གཤིས་ལུགས་མཐར་ཐུག་པ་ཡིན་མོད་ཀྱང། བདེན་འཛིན་ལ་སོགས་པ་གློ་བུར་བའི་སྒྲིབ་བྱེད་དག་གིས་བསྒྲིབས་ཏེ་མངོན་སུམ་
དུ་མཐོང་མི་ནུས་པས། དོན་གྱི་གནས་ལུགས་དེ་མཐོང་བའི་ཕྱིར་དུ། བློ་འཁྲུལ་པ་ལ་སྣང་བ་ལྟར་གྱི་སེམས་མི་དམིགས་པ་བསྒོམ་ཚུལ་སྔར་གང་ཟག་གི་བདག་མེད་བསྒོམ་ཚུལ་གྱི་རིག་པ་ཁ་སྤོས་ཏེ་བསྒོམ་མོ། །བཞི་པ་ནི། དོན་དམ་པར་གཟུང་
འཛིན་གྱི་ཆོས་ཐམས་ཅད་རང་བཞིན་ཅིར་ཡང་མ་གྲུབ་ཀྱང། དེ་ལྟར་མ་རྟོགས་པའི་སེམས་ཅན་དངོས་པོ་བདེན་པར་འཛིན་པས་བསླུས་ཏེ་སྡུག་བསྔལ་བར་གྱུར་པ་དག་གིས་ཀུན་རྫོབ་པའི་ཆོས་རྣམས་ཇི་ལྟར་བལྟ་བར་བྱ་ཞེ་ན། དོན་བྱེད་ནུས་པའི་
དངོས་པོ་ཐམས་ཅད་རྒྱུ་རྐྱེན་འདུས་ཤིང་བསགས་པ་ལས་བྱུང་བ་ཡིན་པས་མི་རྟག་པ་དང། ཟག་བཅས་ཐམས་ཅད་སྡུག་བསྔལ་བ་དང་སྟོང་པ་དང་བདག་མེད་པའི་ཆོས་ཅན་ཡིན་པས་ན་ལྷ་དང་མིའི་བདེ་བ་དམ་པ་ཐམས་ཅད་ཀྱིས་མཚོན་འཁོར་བས་བསྡུས་

[018A]༄༅། །པའི་ཕུན་སུམ་ཚོགས་པ་ཅི་ལ་ཡང་མི་ཆགས་ཤིང་སྙིང་པོ་མེད་པའི་འདུ་ཤེས་ཀྱིས་ངེས་འབྱུང་བརྩོན་འགྲུས་དྲག་པོས་རྟག་ཏུ་རབ་ཏུ་བསྒོམ་པར་བྱའོ། །བསྒོམ་ཞེས་པ་བསྒོམ་བྱའི་དོན་བློ་ངོར་ཡང་དང་ཡང་དུ་
གོམས་པས་འདྲིས་པར་བྱེད་པ་ལ་ཟེར་བས་བློ་ལ་བསྐྱེད་འོང་རྒྱུ་མེད་པར་རེས་འགའ་རེས་འགའ་ཙམ་བསྒོམ་པས་ཆོག་པ་མ་ཡིན་ནོ། །འདི་དག་ལ་དཔེ་འདྲ་མིན་ཁ་ཤས་འདུག་པ་བཀའ་འགྱུར་འགར། རང་བཞིན་གྱིས་འོད་གསལ་བས་ན་མི་དམིགས་
པའི་འདུ་ཤེས་རབ་ཏུ་བསྒོམ་པར་བྱའོ། །དངོས་པོ་ཐམས་ཅད་མི་རྟག་པས་ན། ཅི་ལ་ཡང་མི་ཆགས་པའི་འདུ་ཤེས་རབ་ཏུ་བསྒོམ་པར་བྱའོ། །ཞེས་འབྱུང་བ་བཞིན་འགྲེལ་པ་གཉིས་ཀར་ཡང་འབྱུང་བས། འདིར་ཡང་དེ་བཞིན་དུ་བཤད་དོ། །
འདི་བསྒོམ་པ་ལ་ལྔ། ཚེ་མི་རྟག་པ་བསྒོམ་པ། ལུས་ལ་སྙིང་པོ་མེད་པ། ལོངས་སྤྱོད་ལ་སྙིང་པོ་མེད་པ། མཛའ་བཤེས་ལ་སྙིང་པོ་མེད་ལ། འཁོར་བ་མཐའ་དག་ལ་སྙིང་པོ་མེད་པ་བསམ་པའོ། །དང་པོ་ནི། ཚེ་འདིའི་ཕུན་སུམ་ཚོགས་པ་
ལ་ཆགས་པས་སྔར་ཕན་ཆད་རང་ཉིད་བདེ་བ་སྐྱིད་པ་སྙན་གྲགས་མཐོ་བར་འདོད་པ་སོགས་ཀྱི་ཕྱིར་སྡིག་ལས་སྣ་ཚོགས་པ་བསགས་ཤིང། དགེ་བ་བསགས་པ་ཐམས་ཅད་ཀྱང་ཚེ་འདིའི་འདོད་པས་ཀུན་ནས་བསླངས་པའི་ཕྱིར་ཕྱི་མ་ཕན་ཆད་ཀྱི་རྒྱུར་
འགྲོ་བ་སྲིད་མཐའ་ཡིན་པས་ཆོས་བྱས་པར་རློམ་པ་ཐམས་ཅད་ལྟར་སྣང་འབའ་ཞིག་ཏུ་སོང། དེའི་མཐུས་ཅི་བྱས་ཉོན་མོངས་པའི་གཉེན་པོར་མ་སོང་བའི་ཁར་སླར་ཡང་ཉོན་མོངས་དང་སྡིག་པ་འཕེལ་བའི་གྲོགས་སུ་སོང། རྒྱུ་དེས་སྐྱེ་བ་ཕྱི་མ་

[018B] སྤྱོད་འཇུག་ལས། བདག་གི་སྤྱོད་པ་འདི་འདྲས་ནི། །མི་ཡི་ལུས་ཀྱང་འཐོབ་མི་འགྱུར། །མི་ལུས་ཐོབ་པར་མ་གྱུར་ན། །སྡིག་པ་འབའ་
ཞིག་དགེ་བ་མེད། །ཅེས་དང། མགོན་པོ་འཇམ་དཔལ་དབྱངས་ཀྱིས་དངོས་སུ་སྩལ་བའི་རྗེ་བཙུན་ཙོང་ཁ་པ་ཆེན་པོའི་ཞལ་གདམས་ལས། དེ་ཡང་འཁོར་བའི་ཉེས་དམིགས་དང་ཐར་པའི་ཕན་ཡོན་མཐོང་བའི་དྲན་ཤེས་ནར་རེ་བསྟེན་ནས་སྣང་ཤས་ལ་བློ་འགྲོར་
མི་སྟེར་བར་སྲིད་པའི་འཚང་གཅར་ཞིང་ཐར་བའི་ཕན་ཡོན་ལ་སེམས་འཛིན་པའི་དམིགས་རྣམ་གོམས་ནས་ངེས་འབྱུང་ལ་མྱོང་བ་མ་བཏོན་པར་སྦྱིན་པ། ཚུལ་ཁྲིམས། བཟོད་པ། བརྩོན་འགྲུས། བསམ་གཏན་གྱི་དགེ་རྩ་གང་གོམས་ཀྱང་ཐར་པའི་རྒྱུར་
གཏན་ནས་མི་འགྲོ་བས་ཐར་འདོད་ཀྱིས་ཐོག་མར་གདམས་ངག་གང་ཟབ་ཟེར་བ་གཞན་ཐམས་ཅད་བཞག་ནས་ངེས་འབྱུང་ལ་རྟོག་བསྒོམ་བྱ་དགོས། ཐེག་ཆེན་སྒྲུབ་པ་པོའི་རང་དོན་ཡིད་བྱེད་ཀྱི་སྐྱོན་དང། གཞན་དོན་གྱི་ཕན་ཡོན་ལ་དྲན་ཤེས་ཐུན་རེ་བསྟེན་
ནས་སེམས་བསྐྱེད་ལ་མྱོང་བ་འདོན་པའི་དམིགས་རྣམ་ནས་གོམས་པར་མ་བྱས་ན་གཞན་གང་བྱས་ཀྱང་ལམ་དུ་མི་འགྱུར་ཏེ། གཞན་དུན་དགེ་རྩ་རྣམས་རང་དོན་ཡིད་བྱེད་ཀྱིས་དབང་བྱས་ནས་དམན་པའི་བྱང་ཆུབ་ཀྱི་རྒྱུ་འབའ་ཞིག་ཏུ་འགྱུར་བའི་ཕྱིར་ཏེ། དཔེར་
ན་ངེས་འབྱུང་ལ་དྲན་ཤེས་བསྟེན་པའི་དམིགས་རྣམ་གོམས་པར་མ་བྱས་ན་དགེ་བ་ཐམས་ཅད་སྣང་ཤེས་ཀྱིས་དབང་བྱས་ནས་འཁོར་བ་འབའ་ཞིག་གི་རྒྱུ་བྱེད་པ་བཞིན་ནོ། །ཞེས་གསུངས་པ་ལྟར་རོ། །དེས་ན་ཆོས་རྣམ་དག་ཅིག་སྒྲུབ་པ་ལ་ཚེ་འདིའི་སྣང་ཤས་དང་

[019A]༄༅། ་མ་འདྲེས་པ་ཞིག་དགོས་ལ། ཚེ་འདིའི་འདུན་པ་ལྡོག་པ་ལ་མི་རྟག་པའི་འདུ་ཤེས་ནི་འདུ་ཤེས་ཐམས་ཅད་ཀྱི་མཆོག་ཡིན་པས་དེ་ཇི་ལྟར་བསྒོམ་པའི་ཚུལ་ནི། དེ་ཡང་རང་རེ་རྣམས་ངེས་པར་འཆི་སྟེ། མྱ་ངན་བསལ་བ་ལས། ས་འམ་
འོན་ཏེ་མཐོ་རིས་ན། །སྐྱེས་ནས་གང་ཞིག་མི་འཆི་བ། །འགའ་ཞིག་ཁྱོད་ཀྱིས་མཐོང་བའམ། །ཐོས་སམ་འོན་ཏེ་ཐེ་ཚོམ་ཟ། །ཞེས་སྐྱེས་པའི་མཐར་འཆི་མི་དགོས་པ་སྔོན་ཆད་གཅིག་ཀྱང་མ་བྱུང་མི་འབྱུང་ཞིང། ཡང་དག་པ་རྫོགས་པའི་སངས་རྒྱས་འཆི་མེད་
ཀྱི་སྐུ་བརྙེས་པའང་མྱ་ངན་ལས་འདས་པའི་ཚུལ་བསྟན་ན་རང་རེ་ལྟ་བུའི་ལུས་ཤིན་ཏུ་ཉམ་ཆུང་བ། ཚེར་མ་ཟུག་པ་ཙམ་ལ་ཡང་བསྙད་བཏགས་ཏེ་འཆི་བའི་རྐྱེན་བྱེད་པ་ཆུའི་ལྦུ་བ་ལྟ་བུ་འདི་འཇིག་པ་ལྟ་སྨོས་ཀྱང་ཅི་དགོས། མི་རྟག་པའི་ཚོམས་ལས། དཔེར་
ན་ཐགས་ནི་བརྐྱངས་པ་ལ། །སྤུན་ནི་གང་དང་གང་བཅུག་པའི། །སྤུན་གྱིས་གཏིང་ལ་གཏུགས་པ་ལྟར། །མི་རྣམས་སྲོག་ཀྱང་དེ་བཞིན་ནོ། །དཔེར་ན་ངེས་པར་གསད་པ་དག་གོམ་པ་གང་དང་གང་བོར་བས། །གསོད་པའི་དྲུང་དུ་བསྙེན་པ་ལྟར། །མི་རྣམས་སྲོག་
ཀྱང་དེ་བཞིན་ནོ། །ཆུ་ཀླུང་དྲག་ཏུ་འབར་བའི་རྒྱུན། །ལྡོག་པ་མེད་པ་ཇི་ལྟ་བར། །དེ་བཞིན་མི་ཡི་ཚེ་འགྲོ་བ། །སླར་ནི་ལྡོག་པར་འགྱུར་བ་མེད། །དཀའ་བ་ཉིད་དང་ཆུང་བ་དང། །དེ་ཡང་སྡུག་བསྔལ་ལྡན་པ་དག་མྱུར་བ་ཁོ་ནར་འཇིག་འགྱུར་ཏེ། །ཆུ་ལ་དབྱུག་གུས་
བྲིས་པ་བཞིན། །དཔེར་ན་ཕྱུགས་རྫི་དབྱུག་ཐོགས་ཀྱིས། །ཕྱུགས་རྣམས་གནས་སུ་ཕྱིན་བྱེད་ལྟར། །དེ་བཞིན་དང་རྒ་བ་ཡིས། །མི་རྣམས་འཆི་བདག་དྲུང་དུ་སྐྱེལ། །ཞེས་ཐགས་ཀྱི་སྤུན་ཉག་མ་རེ་རེ་ནས་རིམ་གྱིས་མཐའ་ལ་ཐུག་པ་དང་གསོད་སར་འཁྲིད་པའི་ལུག་

[019B] ལྟག་ཆུ་བཅད་པའི་རྫིང་དེ་ཉིད་ཆུའི་བསྣོན་པ་ནི་མེད། འོག་ནས་བར་མ་ཆད་དུ་རྒྱུགས་པས་སྐད་ཅིག་རེ་རེ་ནས་བྲི་སྟེ་མཐར་སྐམ་པར་འགྲོ་བ་བཞིན་དུ་རང་རེའི་ཚེ་ལ་བསྣོན་པ་ནི་མེད། དབུགས་ཐེངས་རེ་རེས་ཀྱང་འཆི་
བ་ལ་ཇེ་ཉེར་སོང་སྟེ། ལ་ལ་ནི་རྫིང་གི་ཁ་བྲི་བ་ཙམ། ལ་ལ་ནི་ཕྱེད་ཙམ། ལ་ལ་ནི་ཐིགས་བ་ལུས་པ་ཙམ་གྱི་ཚོད་དུ་སྣང་ཞིང། དེ་འདྲ་བའི་ཚེ་སྲོག་གློག་ལྟ་བུ་ལ་སྔོན་ཆད་འཆི་བ་མ་དྲན་པས་བློ་བདེ་ངེས་པའི་ཆོས་བྱས་པ་མི་དྲན། སྡིག་པ་ནི་སྣ་ཚོགས་པ་ཞིག་
བསགས་པས་ན། སྐྱེས་རབས་ལས། འཇིག་རྟེན་ཕ་རོལ་ཉམ་ངར་ངེས་འགྲོ་ན། །སེམས་ཤེས་སུ་ཞིག་འདི་ལ་དགའ་བར་སེམས། །ཞེས་གསུངས་པ་ལྟར་རོ། །འཆི་བ་ངེས་པར་འོད་བར་མ་ཟད། དེ་རིང་རང་ཡང་མི་འཆི་བའི་ངེས་པ་མེད་པ་ནི། མི་རྟག་པའི་
ཚོམས་ལས། སྐྱེས་པ་བུད་མེད་མང་པོ་དང། །དར་ལ་བབས་པའང་འཆི་འགྱུར་ན། །དེ་ལ་མི་འདི་གཞོན་ཞེས་ཏེ། །གསོན་པའི་གདེངས་དྲོད་ཅི་ཞིག་ཡོད། །ཁ་ཅིག་མངལ་དུ་འཆི་བར་འགྱུར། །དེ་བཞིན་ཁ་ཅིག་བཙས་པའི་སར། །དེ་བཞིན་ཁ་ཅིག་གོག་ཙམ་ན། །
དེ་བཞིན་ཁ་ཅིག་ཡོངས་རྒྱུག་ན། །ལ་ལ་རྒན་དང་ལ་ལ་གཞོན། །ལ་ལ་དར་ལ་བབས་པའི་མི། །རིམ་གྱིས་རབ་ཏུ་འགྲོ་འགྱུར་ཏེ། །འབྲས་བུ་སྨིན་པ་ལྟུང་བ་བཞིན། །ཞེས་པ་ལྟར་བཙས་མ་ཐག་དང་ལང་ཚོ་དར་ལ་བབ་བ་ལ་སོགས་པ་གློ་བུར་དུ་འཆིབས་བདག་ནི་
གཞོན་པས་རེ་ཞིག་མི་འཆིའོ་སྙམ་པའི་གདེངས་ཚད་མེད་ལ། དེའི་ཕྱིར་ཇི་སྐད་དུ། དུར་ཁྲོད་སོང་ནས་གཞན་དག་གི་རུས་གོང་དག་དང་བདག་གི་ལུས། །འཇིག་པའི་ཆོས་ཅན་དག་ཏུ་ནི། །ནམ་ཞིག་མགོ་སྙོམས་བྱེད་པར་འགྱུར། །ཞེས་གསུངས་པ་བཞིན་དུར་

[020A]༄༅། །ཁྲོད་དུ་རུས་པ་ལ་སོགས་པ་མཐོང་བ་ན་འདི་ཡང་བདག་ལྟ་བུ་ཞིག་ཤི་ནས་གནས་སྐབས་འདི་ལྟ་བུ་ཞིག་ཏུ་གྱུར་འདུག་ན། བདག་ལ་ཡང་འདི་ལྟ་བུ་ཞིག་ནམ་འོང། གནས་གང་དུ་རྐྱེན་ཇི་ལྟ་བུ་ཞིག་གི་འཆི་བ་འོང། བདག་དེ་
རིང་ཤི་བའི་སང་གི་ཉི་མ་ཤར་བའི་དུས་དེ་ནམ་འོང་སྙམ་དུ་སེམས་ཤིང། ཚོམས་ལས། སང་དང་འཇིག་རྟེན་ཕྱི་མ་གཉིས། །སྔོན་ལ་གང་འོང་གཏོལ་མེད་པས། །སང་གི་ཚིས་ལ་མི་འབད་པར། །ཕྱི་མའི་ཚིས་ལ་འབད་པར་རིགས། །ཞེས་པ་བཞིན་བདག་
དེ་རིང་རང་ཡང་རྐྱེན་གློ་བུར་བཞིག་གིས་ཤི་ནས། སང་ད་ཙམ་ན་དམྱལ་བ་མནར་མེད་ཀྱི་གནས་སུ་བཙོ་བསྲེག་གི་སྡུག་བསྔལ་བཟོད་གླགས་མེད་པ་དེ་མི་མྱོང་བའི་ངེས་པ་ཅི་ཡོད་སྙམ་དུ་བསམ་ཞིང། དེ་ལྟར་འཆི་བའི་ཚེ། ཚེ་འདིའི་གཉེན་བཤེས་འཁོར་
གཡོག་ལོངས་སྤྱོད་སོགས་ཐམས་ཅད་ལ་འཁྲེན་བཞིན་དུ་དེ་དག་གིས་རང་དོར། རང་གིས་ཀྱང་དེ་དག་དོར་ནས་རྡུལ་ཙམ་ཡང་རྗེས་སུ་འབྲང་བ་དང་ཁྱེར་བའི་དབང་མེད་ལ། དེ་ཚེ་ཕན་ངེས་པ་དམ་པའི་ཆོས་འབའ་ཞིག་ཡིན་ཏེ། རྒྱལ་པོ་ལ་གདམས་པའི་མདོ་
ལས༑ རྒྱལ་པོ་ཆེན་པོ་འདི་ལྟ་སྟེ། དཔེར་ན་རི་དྭགས་ཀྱི་རྒྱལ་པོ་སེང་གེ་རི་དྭགས་ཀྱི་ཚོགས་ཀྱི་ནང་དུ་ཞུགས་ནས་རི་དྭགས་བཟུང་སྟེ་ཇི་ལྟར་འདོད་པ་བཞིན་དུ་བྱ་བ་བྱེད་དོ། །རི་དྭགས་དེ་ནི་སྟོབས་པོ་ཆེའི་ཁ་མི་བཟད་པས་བཟུང་བས་དབང་མེད་པར་འགྱུར་རོ།།
རྒྱལ་པོ་ཆེན་པོ་དེ་བཞིན་དུ་འཆི་བདག་གི་གསལ་ཤིང་གིས་ཟུག་སྟེ་བརྒྱགས་པ་དང་ནི་བྲལ། མགོན་ནི་མེད། སྐྱབས་ནི་མེད། དཔུང་གཉེན་ནི་མེད། གཤིས་ནི་འཇིག་ཚིགས་ནི་འབྱེ་འབྲལ། ཤ་དང་ཁྲག་ནི་བསྐམས། ལུས་ནི་ནད་ཀྱིས་གདུངས་

[020B] བཞིན་ནི་འགྱུར། རྐང་ལག་ནི་གཡོ་བ། ལས་ནི་མི་ནུས། མཐུ་ནི་མེད། ཁ་ཆུ་དང། སྣབས་དང། གཅིན་དང། ངན་སྐྱུགས་ཀྱིས་ནི་ལུས་ལ་གོས། མིག་དང། རྣ་བ་དང། སྣ་དང། ལྕེ་དང། ལུས་དང། ཡིད་ཀྱི་དབང་པོ་དག་ནི་འགག་
སྐྱིགས་བུ་ནི་འབྱུང། སྒྲ་ངར་ངར་པོ་ནི་ཐོན། སྨན་པས་ནི་བོར། སྨན་དང་ཁ་ཟས་དང། བཟའ་བ་དང། ཐུག་པ་ཐམས་ཅད་ཀྱིས་ནི་སླས་ལ་བོར། འགྲོ་བ་གཞན་དག་ཏུ་འགྲོ་བར་མལ་གྱི་ཐ་མ་ལ་ནི་ཉལ། ཐོག་མ་མེད་པའི་སྐྱེ་བ་དང། རྒ་བ་དང་
འཆི་བའི་འཁོར་བའི་རྒྱུད་དུ་ནི་ནུབ། སྲོག་ནི་ཅུང་ཟད་ཅིག་ལུས། གཤིན་རྗེའི་མིས་ནི་འཇིགས་སྐྲག་བྱུར་གྱི་དབང་དུ་ནི་སོང། དབུགས་རྒྱུ་བ་ནི་ཆད། ཁ་དང་སྣ་ནི་གདངས། སོ་ནི་གཙིགས། སྦྱིན་པ་སྦྱིན་ནོ་ཞེས་དེ་སྐད་གསོལ་བ་ནི་འདེབས། ལས་
ཀྱི་སྲིད་པ་ནས། ཡང་སྲིད་པར་ནི་འཇུག་གཅིག་བུ་གཉིས་སུ་མེད་ཅིང། གྲོགས་ནི་མེད་དེ། འཇིག་རྟེན་འདི་ནི་འདོར། འཇིག་རྟེན་ཕ་རོལ་ཏུ་ནི་འགྲོ་སྐྱས་ཆེན་པོ་ནི་འདེབས། མུན་པ་ཆེན་པོར་ནི་ཞུགས། གཡངས་ཆེན་པོར་ནི་ལྷུངས། ཁྲོད་སྟུག་
པོར་ནི་འཇུག་དགོན་པ་ཆེན་པོར་ནི་འགྲོ་རྒྱ་མཚོ་ཆེན་པོས་ནི་ཁྱེར། ལས་ཀྱི་རླུང་གིས་ནི་བདས། ས་ཚུགས་མེད་པའི་ཕྱོགས་སུ་ནི་འགྲོ་གཡུལ་ངོ་ཆེན་པོར་ནི་འཇུག་གདོན་ཆེན་པོས་ནི་ཟིན། ནམ་མཁའ་ལ་ནི་འཚལ། ཕ་མ་དང་ཕུ་ནུ་དང་སྲིང་མོ་དང་
བུ་དང་བུ་མོས་ནི་བསྐོར། དབུགས་ནི་འཆད། ནོར་བགོ་བཤའ་བྱ་ཞེས་ནི་ཟེར། ཀྱི་ཧུད་མ། ཀྱི་ཧུད་ཕ། ཀྱི་ཧུད་བུ་ཞེས་ནི་ཟེར། སྐྲ་ནི་ཞིག་སྟེ། སྦྱིན་པ་དང་དཀའ་ཐུབ་དང། ཆོས་འབའ་ཞིག་གྲོགས་སུ་གྱུར་པ་ན། ཆོས་མ་གཏོགས་པ་སྐྱབས་

[021A]༄༅། །གཞན་མེད། མགོན་གཞན་མེད། གནས་གཞན་མེད། དཔུང་གཉེན་གཞན་མེད་དོ། །རྒྱལ་པོ་ཆེན་པོ་དེའི་ཚེ་དེའི་དུས་ན་ཆོས་ནི་གླིང་དང། གནས་དང། མགོན་དང། སྐྱབས་དང། དཔུང་གཉེན་དང་སྟོན་
པར་འགྱུར་རོ། །ཞེས་པ་དང། ལྷག་བསམ་བསྐུལ་བ་ལས། བདག་ནི་སྒྲུབ་ཉམས་ད་ནི་ཅི་བྱ་ཞེས། །འཆི་བའི་དུས་ཚེ་བྱིས་པ་མྱ་ངན་བྱེད། །གཏིང་རྙེད་མ་གྱུར་ཤིན་ཏུ་སྡུག་བསྔལ་གྱུར། །སྨྲ་ལ་དགའ་བའི་ཉེས་པ་འདི་དག་གོ་ཞེས་པ་དང། དེ་
ལྟ་བས་ན་སྨྲ་ལ་དགའ་སྤོངས་ཏེ། །རྟག་ཏུ་བག་ཡོད་བྱོས་ལ་དོན་སོམས་ཤིག་ཅེས་གསུངས་བ་བཞིན་ད་ལྟ་ནས་དམ་པའི་ཆོས་མ་བསྒྲུབས་ན། མཐར་འཆི་བའི་ཚེ་འགྱོད་པ་དང། མྱ་ངན་དང། ཡང་བ་དང་བཅས་བཞིན་དུ་འཆི་བར་འགྱུར་བ་གདོན་
མི་ཟ་བས་འབད་པས་ན་ཏན་བྱའོ། །གཉིས་པ་ལུས་ལ་སྙིང་པོ་མེད་པར་བསྒོམ་པ་ནི། འདོད་པ་ལ་གདམས་པའི་མདོ་ལས། ལུས་ཉེས་དམིགས་མང་བ་འདི་ནི་རུས་པ་འདུས་པ་ཆུ་རྒྱུས་ཀྱི་སྦྲེལ་པ། ཤས་བསྲན་པ། ལྤགས་པས་དཀྲིས་ཤིང་
ཕྱི་རོལ་གཡོགས་པ། བུག་ཆེ་ཆུང་ཅན། སྲིན་བུའི་ཆོགས་གནས་པ། སེམས་ཅན་རྣམས་ལ་གནོད་པ། ཉོན་མོངས་པའི་ཆོས་རྣམས་ཀྱི་གནས་ཡིན་ནོ། །ལུས་འདི་ལ་ནད་ཀྱི་རྣམ་པ་འབྱུང་བ་འདི་ལྟ་སྟེ། མིག་ནད་དང། རྣ་ནད་ནས། གཞད་
འབྲུམ་དང། ཕོལ་མིག་དང། མཚམས་རྡོལ་གྱི་བར་དག་གོ་དེ་བཞིན་དུ་སྦྱར་ཏེ། ལུས་ཀྱི་ཀུན་ཏུ་གདུང་བ་རྣམས་དང། ལུས་ཀྱི་སྡུག་བསྔལ་དང། ལུས་ཀྱི་འཁོགས་པ་དང། དགུ་པ་དང། སྒུ་རབ་དང། སྤྱི་གཅེར་དང། སྐྲ་སྐྱ་དང་

[021B] དབང་པོ་རྣམས་ཡོངས་སུ་སྨིན་པ་དང། ཡོངས་སུ་འཇིག་བ་དང། འདུ་བྱེད་རྣམས་རྙིངས་པར་གྱུར་བ་དང། ཤག་ཤིག་ཏུ་གྱུར་ནས་འཛག་པ་དང། རབ་ཏུ་འཛག་པ་དང། སྨད་པའི་བར་གྱི་ལུས་འདི་ལྟ་བུ་འདི་ནི་བསྟན་པའི་འོས་
མ་ཡིན་ནོ། །ཞེས་ལུས་འདི་ཕྱི་རོལ་གྱི་དབྱིབས་དང། ཁ་དོག་མཛེས་པ་ལྟར་སྣང་ཡང་རུས་པའི་ཆ་དུ་མཆུ་རྒྱུས་ཀྱིས་སྦྲེལ་པ་དང། ཤ་དང་ལྤགས་པ་དང། ཁྲག་དང་དོན་སྣོད་དང་རྒྱུ་མ་དང། སྣབས་དང་མི་གཙང་བ་ལ་སོགས་པའི་རྫས་དུ་མ་འདུས་བའི་གོང་
བུ་ལ་ཕྱི་རོལ་ལྤགས་པས་དཀྲིས་པ་དཔེར་ན་མི་གཙང་བས་བཀང་བའི་རྫ་སྣོད་དང་འདྲ་ཞིང། གཞན་ཡང་ལུས་འདི་མི་གཙང་བ་ཕ་མའི་ཁུ་ཁྲག་གི་ཐིགས་པ་རིམ་གྱིས་འཕེལ་བས་རྒྱུ་མི་གཙང་ཞིང། མཐར་རུས་པ་རྣམས་ཤག་ཤིན་ཏུ་འཐོར་བ་དང། ཤ་ཁྲག་
རྣམས་རུལ་ཞིང་མྱགས་པའི་དྲིང་བས་ཏེ་སྐོར་དུ་འགྲོ་བ་ཡང་མི་བཟོད་བ་ཙམ་དང། ལུས་འདི་ཉིད་བདེ་བ་དང་འབྱོར་བ་སོགས་ཀྱི་འདོད་པ་ལ་ཆགས་ཤིང། དེའི་མཐུས་ཕན་འདོགས་པ་ལ་ཆགས་པ་དང། གནོད་པ་དང་བར་དུ་གཅོད་པ་དག་ལ་ཁོང་ཁྲོ་སོགས་ཉོན་
མོངས་འཕེལ་ཞིང། དེ་ལ་བརྟེན་ནས་སྡིག་པ་སྣ་ཚོགས་ཤིག་བསགས་པས་འདི་ཕྱི་ཐམས་ཅད་དུ་བདེ་བའི་གོ་སྐབས་མེད་ཅིང་དམྱལ་བ་ལ་སོགས་པའི་ངན་སོང་གི་རྒྱུ་བསྒྲུབས་ཏེ། སྤྱོད་འཇུག་ལས། འཇིག་རྟེན་འདི་དང་ཕ་རོལ་ཏུའང། །འདོད་པ་རྣམས་ནི་
འཕུང་ཁྲོལ་བསྐྱེད། །འདིར་ནི་བསད་དང་བཅིང་དང་གཅོད། །ཕ་རོལ་ཏུ་ནི་དམྱལ་སོགས་སྒྲུབ། །ཅེས་གསུངས། དེས་ན་རང་གི་ལུས་འདི་ལ་ལེགས་པར་བརྟགས་ན་རང་ལ་མཁོ་བ་དང་ཕན་ཐོགས་བ་དང་ཡིད་དུ་འོང་བ་ཕྱི་ནང་གང་དུ་བཙལ་ཡང་མི་རྙེད་པས་རང་

[022A]༄༅། །དོན་དུ་ཆགས་པའི་རྒྱུ་མཚན་མེད་ཅིང། ཝ་དང་བྱ་རྒོད་ལ་སོགས་པའི་ཟས་སུ་འགྱུར་བས་གལ་ཏེ་ཆགས་ན་དེའི་ཕྱིར་དུ་ཆགས་པ་དང་བསྲུང་བར་འོས་ཏེ། སྤྱོད་འཇུག་ལས། ཁྱོད་ཀྱིས་མི་གཙང་བཟར་མི་རུང། །ཁྲག་
ཀྱང་བཏུང་དུ་མི་རུང་ལ། །རྒྱུ་ལྟོའང་གཞིབ་ཏུ་མི་རུང་ན། །ལུས་ཀྱིས་ཁྱོད་ལ་ཅི་ཞིག་བྱ། །ཉིས་ན་ཝ་དང་བྱ་རྒོད་ཀྱི། །ཟས་ཀྱི་དོན་དུ་འདི་བསྲུང་རིགས། །ཞེས་གསུངས། དེས་ན་ལུས་ལ་གྲུ་ཡི་བློ་བཞག་སྟེ། །སེམས་ཅན་རྣམས་དོན་སྒྲུབ་པའི་ཕྱིར། །ཡིད་
བཞིན་གྱི་ནི་ལུས་སུ་བསྒྱུར། །ཞེས་གསུངས་པ་ལྟར་ཆུ་བོའི་ཕ་རོལ་ཏུ་འགྲོ་བ་ལ་གྲུ་ལ་བརྟེན་བ་ཙམ་ལས། གྲུབ་གནས་ཁང་བཞིན་དུ་དགའ་བའི་འདུ་ཤེས་མི་སྐྱེ་བ་ལྟར། ལུས་རྟེན་འདི་ཉིད་མངོན་མཐོ་དང་ངེས་ལེགས་ཀྱི་རྒྱུ་སྒྲུབ་པ་ལ་མེད་མི་རུང་ཡིན་པས་
དེའི་ཆེད་དུ་བརྟེན་བ་ཙམ་ལས་ཆགས་པའི་འདུ་ཤེས་མི་བསྐྱེད་ཅིང་མྱུར་དུ་འཇིག་པ་དང་མི་གཙང་བའི་རང་བཞིན་ཅན། དུར་ཁྲོད་དུ་ཕུང་པོ་གཤགས་བའི་ནང་དུ་བལྟས་ན་འཇིགས་ཤིང་ཡང་བ་དང་འདྲ་བར་བལྟས་ཏེ་ངེས་འབྱུང་བསྒོམ་པར་བྱའོ། །གསུམ་པ་
ནི། འདོད་པའི་ཡུལ་གང་ལ་ཡང་ཞེན་པར་མི་བྱ་སྟེ། མཁས་མཆོག་དབྱིག་གཉེན་གྱིས། རི་དྭགས་གླང་པོ་བྱེ་མ་ལེབ་དང་ཉ། །བྲང་མ་ལྔ་བོ་ལྔ་ཡིས་བཅོམ་འགྱུར་ཏེ། །གཅིག་གིས་འཇོམས་ན་གང་ཞིག་ལྔ་རྣམས་ནི། །རྟག་ཏུ་བསྟེན་བ་ཅིའི་ཕྱིར་འཇོམས་
མི་འགྱུར། །ཞེས་རི་དྭགས་སྒྲ་ལ་ཆགས་བས་རྔོན་པ་སོགས་ཀྱིས་སྲོག་འཕྲོག་པ་དང། གླང་པོ་རེག་བྱའི་ཕྱིར་རྒྱུགས་བ་གླང་རྫིའི་ལྕགས་ཀྱུས་རང་དབང་མེད་པར་འཕུག་པ་དང། ཕྱི་མ་ལེབ་གཟུགས་ལ་ཆགས་ནས་རང་ཉིད་ལྕེབས་པ་དང། ཉ་རོ་ལ་ཆགས་

[022B] སྒྲང་མ་དྲི་ལ་ཆགས་ནས་གཞན་གྱིས་ཟ་བ་བཞིན་དུ་འདོད་ཡོན་ལ་ཆགས་ནས། དང་པོར་འདོད་པའི་ལོངས་སྤྱོད་དེ་ཉིད་མ་ཐོབ་ནས་སེམས་སྡུག་བསྔལ་ཞིང། དེ་ཉིད་ཀྱི་ཕྱིར་རང་གཞན་དུ་མའི་ལུས་སེམས་ལ་སྡུག་བསྔལ་
དང་སྡིག་པ་དུ་མ་ཆེད་དུ་སྒྲུབ་དགོས་པ། དཔེར་ན་ཞིང་པ་དང་ཚོང་བ་ལྟ་བུ་ཡིན་ལ། ལོངས་སྤྱོད་ཐོབ་ནས་དེ་ཉིད་གཞན་གྱིས་འཕྲོག་པ་དང། ཉམས་པ་སོགས་བྱུང་གི་དོགས་ནས་སྡུག་བསྔལ་ཞིང། སླར་དེ་དག་དང་བྲལ་ན་སྔར་ཐོབ་བའི་བདེ་བ་ལས་ཆེས་
ལྷག་པར་ལྕི་བའི་སྡུག་བསྔལ་གྱིས་ནོན་པར་འགྱུར་ཏེ། རྗེ་བདག་ཉིད་ཆེན་པོས། མི་ཡི་གནས་ནའང་ལོངས་སྤྱོད་དབང་ཕྱུག་གིས། །མངོན་པར་མཐོན་ཉམས་ཀྱི་དོགས་པ་དང། །མཐོ་རིས་ཡོན་ཏན་འབྱོར་པས་ཕོངས་པ་ན། །འདོད་བདེ་འཚོལ་བར་
འགྱུར་བས་ཤ་ཐང་ངོ། །བདེ་བར་འདོད་ནས་དེ་ཡི་ཐབས་བསྒྲུབས་བས། །བདེ་བ་ཐོབ་པ་དེ་ལས་ཆེས་ལྷག་བའི། །ལུས་ཀྱི་སྡུག་བསྔལ་སེམས་ཀྱི་ཡིད་མི་བདེ། །རྣམ་པ་དུ་མས་ཀུན་ནས་མནར་བར་འགྱུར། །ཞེས་གསུངས། འདོད་ཡོན་ལ་ཇི་ཙམ་
སྤྱད་ཀྱང་གོམས་བ་མེད་དེ། ཚོམས་ལས། ཀརཤ་བ་ནིའི་ཆར་བབས་ཀྱང། །འདོད་བ་རྣམས་ཀྱིས་ངོམས་མི་འགྱུར། །ཞེས་ཉིན་གཅིག་རིན་པོ་ཆེའི་ཆར་ས་སྟེང་ཁྱབ་བ་བབས་ཀྱང། དེས་མི་ངོམས་པར་ད་དུང་ཉི་མ་བརྒྱ་དང་སྟོང་ལ་སོགས་པར་འབབ་པར་
འདོད་པའི་སྲེད་པ་རྗི་ཆེར་འཕེལ། འདོད་ཡོན་དང་མངའ་ཐང་ལ་སོགས་པ་ཇི་ཙམ་ཆེ་བ་ཙམ་གྱིས་དེ་ལ་བརྟེན་ནས་གནོད་པ་དང་མི་སྙན་པ་དང་སྡུག་བསྔལ་འཕེལ་བར་འགྱུར་ལ། འདོད་པ་སྤངས་པན་སུས་ཀྱང་དེ་ལ་གནོད་པ་དང་འཚེ་བ་མེད་ཅིང། རང་གི་

[023A]༄༅། །སེམས་ཀྱང་རེ་དོགས་དང་བྲལ་བས་བདེ་བར་གནས་པ་ཡིན་ནོ། །དེ་བཞིན་དུ་གཏམ་སྙན་གྲགས་ལ་སོགས་ཕའང་བྲག་ཅ་དང་འདྲ་སྟེ། གྲགས་བ་ཙམ་ལས་རང་ཉིད་ཀྱི་ལུས་དང་ཚེ་དང། ནད་མེད་པ་སོགས་ཚེ་འདིའི་
དོན་དང་ཕྱི་མའི་དོན་གྱི་བསོད་ནམས་གང་ལ་ཡང་མི་ཕན་ཏེ། སྤྱོད་འཇུག་ལས། བསྟོད་དང་གྲགས་པའི་རིམ་གྲོ་ནི། །བསོད་ནམས་མི་འགྱུར་ཆེར་མི་འགྱུར། །བདག་སྟོབས་མི་འགྱུར་ནད་མེད་མིན། །ལུས་བདེ་བར་ཡང་མི་འགྱུར་རོ། །བདག་ནི་རང་དོན་ཞེས་གྱུར་ན་
དེ་ལ་རང་དོན་ཅི་ཞིག་ཡོད། །ཅེས་སོ། །གཞན་ཡང་ལོངས་སྤྱོད་དབང་ཕྱུག་སོགས་ཕུན་ཚོགས་ཐམས་ཅད་ད་ལྟ་སྤྱད་པ་ན་བདེ་བ་ལྟར་སྣང་ཡང། མཐར་འཆི་བའི་ཚེ་མ་དང་གི་རྨི་ལམ་དྲན་བ་བཞིན་དུ་སྔོན་ཆད་ཀྱི་ཕུན་ཚོགས་ཐམས་ཅད་དྲན་པའི་ཡུལ་ཙམ་དུ་ལུས་ཤིང་
སྦྲང་མའི་སྦྲང་རྩི་དང་འདྲ་བར་གཞན་གྱི་དབང་དང་ལོངས་སྤྱོད་དུ་འགྱུར་བས་ཆུའི་ཝུ་བ་ལྟར་སྙིང་པོ་མེད་པ་ཡིན་ཏེ། མདོ་ལས། བུད་མེད་བསྟེན་དུ་ག་ལ་རུང། །རྒྱལ་པོའི་ཕོ་བྲང་ག་ལ་དགའ། །ཝུ་བ་སྙིང་པོ་ག་ལ་ཡོད། །ལོངས་སྤྱོད་རྟག་པ་ག་ལ་ཡོད།།
བུད་མེད་དག་ལ་རུང་བ་མེད། །རྒྱལ་སྲིད་དག་ལ་དགའ་བ་མེད། །ཝུ་བ་དག་ལ་སྙིང་པོ་མེད། །ལོངས་སྤྱོད་དག་ལ་རྟག་པ་མེད། །ལོངས་སྤྱོད་དག་ནི་འབབ་ཆུ་བཞིན། །གྲུ་ཅི་འདྲ་བ་ཁྱིམ་དེ་འདྲ། །མེ་ཏོག་ཅི་འདྲར་གཟུགས་དེ་བཞིན། །སྲོག་ནི་ཆུ་ཝུར་འདྲ་བ་
ཡིན༑ །ཞེས་དང། མདོ་ལས། དགེ་སློང་འདོད་པ་རྣམས་ལས་སེམས་ལྡོག་ཅིག་ལམ་འདི་ནི་འཇིགས་པ་དང་བཅས་པའོ། །རབ་ཏུ་འཇིགས་པ་དང་བཅས་པའོ། །ཚེར་མ་དང་བཅས་པའོ། །འཐིབས་པོ་དང་བཅས་པའོ། །ལམ་གོལ་བའོ། །ལམ་ངན་

[023B] ༑ལམ་ཁ་བྲག་གོ་སྐྱེས་བུ་དམ་པ་མ་ཡིན་པས་བསྟེན་པའོ། །ཁྱེད་འདི་ལྟར་འདོད་པ་རྣམས་ནི་རོ་མྱང་བ་ཆུང་བ་སྟེ་བཅོམ་ལྡན་འདས་ཀྱིས་ཀྱང་སྡུག་བསྔལ་མང་བ་གནོད་པ་མང་བ་འཁྲུག་པ་མང་བ་སྟེ། འདི་ལ་ཉེས་དམིགས་མང་ངོ། །དགེ་སློང་
དག་འདོད་པ་རྣམས་ནི། ནད་དང་འབྲས་དང་ཟུག་རྡུ་དང་སྡིག་པ་དང་སྲིད་པའི་རྩ་བ་དང། ཤ་དང་བཅས་པའི་མཆིལ་པ་ལྟ་བུ་ཡིན་ལ། འདོད་པ་དག་ནི་ཆི་བ། མི་རྟག་པ་གསོབ་རྫུན་བ་སླུ་བའི་ཆོས་ཅན་ཏེ། འདོད་པ་རྣམས་ནི་རྨི་ལམ་ལྟ་བུ་
ཡིན་ཞིང་འདི་དག་ནི་བྱིས་པ་འདྲིད་པའོ་ཞེས་གསུངས་སོ་སྙམ་དུ་མི་སེམས་སམ། དེ་བཞིན་དུ་སྦྱར་ཏེ། དཔེར་ན་རི་དྭགས་བཤོར་བའི་ཁོག་ཚེ་དང། བྱ་བ་ཤོར་བའི་རྒྱ་དང། ཉ་བ་ཤོར་བའི་དོལ་དང། སྤྲེའུ་བཤོར་བའི་རྙོང་དང། ཕྱེ་མ་ལེབ་བཤོར་བའི་
མེའི་ཕུང་པོ་ཇི་ལྟ་བར་འདོད་པ་རྣམས་ཀྱང་དེ་བཞིན་ནོ། དེ་བཞིན་དུ་སྦྱར་ཏེ་འདོད་པ་ཚོལ་ཞིང་སྤྱོད་པ་ན་ཡུན་རིང་པོར་སེང་གེ་རྣམས་ཀྱི་ཁར་ཆུད་པའི་མཐའ་ཡས་མི་མངོན་པ་ནས། བ་ལང་གསོད་ཅིང་བ་ལང་གི་ཤ་ཟ་བ་རྣམས་ཀྱི་ཁར་ཆུད་བའི་བར་གྱི་མཐའ་ཡང་མི་
མངོན་ནོ། །སྤལ་བ་དག་ཏུ་གྱུར་ནས་སྦྲུལ་རྣམས་ཀྱི་ཁར་ཆུད་བའི་བར་གྱི་མཐའ་ཡང་མི་མངོན་པ་ནས། ཡུན་རིང་པོར་འདོད་པ་བསྟེན་པ་ན། ཆོམ་རྐུན་ཡིན་ཞེས་བཟུང་ནས་མགོ་བཅད་པའི་མཐའ་ཡང་མི་མངོན་ནོ། །ཞེས་སྔོན་ཆད་ནོར་ལ་ཆགས་ནས་བརྐུ་བའི་ཆེད་དུ་ཞུགས་
པ་ན་མགོ་བོ་བཅད་པའི་གྲངས་ཀྱང་མི་མངོན་པར་གསུངས་པ་སོགས་འཁོར་བ་ཐོགས་མེད་པ་ནས་ད་ལྟའི་བར་འདོད་པའི་ཡོན་ཏ་ཁོ་ན་ལ་ཆགས་ཤིང་ཞེན་ཀྱང་ད་ལྟ་རང་རེ་ལ་ཕན་བའི་རྗེས་རྡུལ་ཙམ་ཡང་མ་བྱུང་ཞིང། ད་དུང་ཡང་དེ་དང་འདྲ་བས་ན་ཅི་ནས་ཀྱང་

[024A]༄༅། །འདོད་ཡོན་ལས་བློ་ལྡོག་པར་བྱའོ། །བཞི་པ་ནི། བུ་མོ་ཟླ་བ་མཆོག་གིས་ཞུས་པའི་མདོ་ལས། བདག་གིས་སྔོན་ཆད་ཁྱེད་རྣམས་ཐམས་ཅད་བསད། །བདག་ཀྱང་ཁྱེད་ཀྱིས་སྔོན་ཆད་གཤགས་ཤིང་གཏུབས། །ཀུན་ཀྱང་
ཕན་ཚུན་དགྲ་དང་གསོད་པ་ཡིན། །ཁྱེད་ཅག་ཅི་ལྟར་འདོད་ཆག་སེམས་ཀྱང་སྐྱེ། །ཞེས་ཚེ་འདིའི་ཕ་མ་ཆུང་མ་སོགས་མཛའ་བ་དང་གཉེན་དུ་སྣང་བ་རྣམས་ཀྱང་ཚེ་སྔོན་མར་དེ་དག་གིས་རང་བསད་པ། རང་གིས་ཀྱང་དེ་དག་བསད་པ་མཐའ་ཡས་ཤིང། དེ་
བཞིན་དུ། ཕ་ནི་བུ་ཉིད་མ་ནི་ཆུང་མ་ཉིད། །སྐྱེ་བོ་དགྲར་གྱུར་པ་ཡང་བཤེས་ཉིད་དང། །ལྡོག་པ་ཉིད་དུ་མཆི་བས་དེ་སླད་དུ། །འཁོར་བདག་ན་ངེས་བ་འགའ་མ་མཆིས། ཞེས་འཕགས་པ་ཀླུ་སྒྲུབ་ཀྱིས་གསུངས་པ་ལྟར། ཚེ་སྔོན་མའི་ཕ་ཚེ་འདིའི་བུར་འགྱུར་
བ་མཆུང་མར་འགྱུར་བ། དགྲ་གཉེན་དག་གཉེན་དགྲར་འགྱུར་བ་ཡོད། ཚེ་འདི་ལ་ཡང། དཔུང་བཟང་གིས་ཞུས་པའི་རྒྱུ་ལས། རེ་ཞིག་གཅིག་ན་དགྲ་ཡང་མཛའ་བོར་འགྱུར། །མཛའ་བོ་ཡང་ནི་དེ་བཞིན་དགྲར་ཡང་འགྱུར། །དེ་བཞིན་ཁ་ཅིག་ཀྱང་
ནི་བར་མར་འགྱུར། །བར་མ་དེ་ཉིད་ཀྱང་ནི་དགྲ་བོར་འགྱུར། །དེ་བཞིན་མཛའ་བཤེས་འགྱུར་བར་རིག་ནས་ནི། །བློ་གྲོས་ལྡན་བས་ནམ་ཡང་ཆགས་མི་བྱ། །གཉེན་ལ་དགའ་བའི་སེམས་ཀྱི་རྣམ་རྟོག་དག་བཟློག་ནས་དགེ་ལ་ཅི་བདེར་བཞག་བར་བྱ། །
ཞེས་དང་པོར་གཉེན་གྱི་དྭངས་མ་ཕ་བུ་ལྟ་བུ་ཡང་མཐར་དགྲའི་དྭངས་མར་འགྱུར་བ། སྔོན་ཆད་དགྲ་བོར་གྱུར་བ་སླར་འབྲལ་མི་ཕོད་པའི་གཉེན་གྱི་དྭངས་མར་འགྱུར་བ་སོགས་མཐའ་ཡས་ཤིང། ཟླ་བ་སྒྲོན་མེའི་མདོ་ལས། སོ་སོ་སྐྱེ་བོ་ལ་ནི་མཛའ་བ་

[024B] ༑ཆོས་དང་ལྡན་པའི་ཚིག་དག་སྨྲ་ན་ཡང། །ཡིད་མི་ཆེས་ཤིང་ཞེ་སྡང་ཁྲོ་བ་དག་མངོན་པར་སྟོན་པ་འདི་ནི་བྱིས་བའི་ལས། །ཞེས་དང། བྱིས་པ་དག་ནི་ཡུན་རིང་ལེགས་བསྟན་ཀྱང། །དེ་དག་ཕྱི་བཞིན་མི་མཛར་འགྲས་འགྱུར་ཞེས། །བྱིས་པའི་ངོ་བོ་ཉིད་
ཀྱི་རྒྱུས་ཤེས་ནས། །མཁས་པ་བྱིས་པ་དག་དང་བསྟེན་མི་བྱེད། །ཅེས་སོ་སོ་སྐྱེ་བོའི་གྲོགས་ཕལ་ཆེབ་ཆོས་དང་ལྡན་པ་དང་ཕན་པའི་ཚིག་རྣ་བར་མི་བཟོད་ཅིང། རྐྱེན་ཆུང་ངུ་རེས་མི་མཛའ་བར་འགྱུར་བས་ཡིད་བརྟན་དུ་མི་རུང་ལ། ཁྱད་པར་དུ་འབའ་ར་བའི་
ཞལ་ནས། གཉེན་ཉེ་འབྲེལ་ཉེ་རིང་མཉམ་ལགས་ཀྱང། །འབྱོར་ལྡན་ཁ་སོང་ལག་བལྟ། །དབུལ་ཞིང་འཕོངས་པ་བྱུར་དུ་ཆེ། །འཁོས་མེད་མི་མཐོང་མཐོ་ཁ་འགྲི། །དུས་ངན་གཉེན་ཟླ་སྲོང་བར་དཀའ། །ཞེས་པའི་མཚན་ཉིད་ཚང་བའི་སྙིགས་དུས་ཀྱི་སྐྱེ་བོའི་
གྲོགས་ལ་དེ་བས་ཀྱང་ཡིད་བརྟན་དུ་ག་ལ་རུང། མདོར་ན་ཁ་རག་སྒོམ་ཆུང་བས། ཚེ་འདིའི་ཕ་མ་བུ་ཚ་དང། །གཉེན་གཞི་རྩ་ལག་ཐམས་ཅད་ཀུན། །མགྲོན་པོ་གནས་མཐུ་ན་ཚོགས་པ་འདྲ། །འབྲེལ་མེད་ཡིད་ལ་གྱིས་ཤིག་ཨང། །ཞེས་ཚེ་འདིའི་གཉེན་འབྲེལ་
འཁོར་གཡོག་ལ་སོགས་བ་རྣམས། གནས་ཁང་གཅིག་ཏུ་ཕྱོགས་བཞིའི་མགྲོན་པོ་དོན་བ་ལྷན་ཅིག་ཏུ་གནས་ཀྱང། །སང་ནང་པར་ཕྱོགས་ཐ་དད་དུ་གྱེས་འགྲོ་བ་བཞིན་དུ་ལས་དབང་གིས་ད་ལྟ་ལྷན་ཅིག་ཏུ་ཚོགས་ཀྱང་མཐར་གཏན་འབྲལ་ཆེན་པོ་ལ་འགྲོ་
ཞིང༑ དེ་ཡང་ནམ་འོང་ཆ་མེད་པས་ཅི་ལ་ཡང་མ་ཆགས་པར་བྱའོ། །ལྔ་པ་ནི། དེ་ལྟར་ཚེ་འདིའི་ཕུན་སུམ་ཚོགས་པ་ཙམ་དུ་མ་ཟད། འཁོར་བ་མཐའ་དག་སྡུག་བསྔལ་བ་ཡིན་ཏེ། སློབ་དཔོན་ཨཱརྱ་དེ་ཝས། མཁས་པ་རྣམས་ལ་མཐོ་རིས་ཀྱང། །

[025A]༄༅། །དམྱལ་བ་དང་མཚུངས་འཇིགས་སྐྱེད་འགྱུར། །རྣམ་པ་ཀུན་ཏུ་མཁས་རྣམས་ལ། །སྲིད་གང་འཇིགས་པ་མི་སྐྱེད་དཀོན། །ཞེས་གསུངས་པ་ལྟར་འཕགས་པ་འཁོར་བའི་ངག་ཚུལ་ཇི་ལྟ་བ་ཞིན་དུ་གཟིགས་པ་རྣམས་
ཀྱིས་ངན་སོང་དང་འཁོར་བའི་བདེ་འགྲོ་ལ་ཁྱད་མེད་པར་སྡུག་བསྔལ་བའི་རང་བཞིན་མེ་འོབས་ལྟར་གཟིགས་པ་ཡིན་ལ། དེ་ཡང་དམྱལ་བ་ལ་ཚ་གྲང་གཙོ་རེག་ཡི་དྭགས་ལ་བཀྲེས་སྐོན། དུད་འགྲོ་ལ་བླུན་རྨོངས། མི་ལ་སྐྱེ་རྒ་ན་འཆི་དགྲ་སྡང་བ་དང་ཕྲད་
བ་གཉེན་སྡུག་བ་དང་བྲལ་བ་ལ་སོགས་པའི་སྡུག་བསྔལ། ལྷ་མ་ཡིན་ལ་འཐབ་རྩོད་དང་ལྷའི་དཔལ་ལ་ཕྲག་དོག་ནས་ཡིད་མི་བདེ་བའི་སྡུག་བསྔལ། འདོད་ལྷ་འོག་མ་གཉིས་ལ་ལྷ་མ་ཡིན་ལ་འཐབ་རྩོད་ནང་ཕྲག་དོག་གཞན་ཡང་འདོད་པའི་ལྷ་ལ་འཆི་
ལྟས་ཀྱིས་ཟིན་པ་ན་དམྱལ་བའི་སྡུག་བསྔལ་ལས་ཀྱང་ཆེས་ཆེར་ལྷག་པའི་ཡིད་མི་བདེ་མི་ལོ་ཕྱེད་དང་བཞི་བརྒྱ་དང་བདུན་བརྒྱ་སོགས་ཀྱི་བར་མྱོང་དགོས་པ་དང། དཔའ་སྐོང་བའི་སྡུག་བསྔལ་དང་འཆི་ཕོ་འོག་ལྟུང་གི་སྡུག་བསྔལ། འཆི་བ་ལ་ཉེ་བ་ན་
སྦར་བདེ་བ་ཇི་ཙམ་ཆེ་བ་བཞིན་དེ་ལས་འབྲལ་བ་མཐོང་ནས་སྡུག་བསྔལ་དེ་བས་ཀྱང་ལྷག་པ་འདྲེན་ཞིང་གཟུགས་གཟུགས་མེད་དག་ན་ལུས་ཀྱི་སྡུག་བསྔལ་དང། སེམས་ལ་ཡིད་མི་བདེ་མེད་མོད་ཀྱང། སྔོན་བསགས་ཀྱི་འཕེན་པ་ཟད་པ་ན། སླར་
ཡང་དམྱལ་བའི་མེའི་བུད་ཤིང་དུ་འགྱུར་བ་དང། ཉི་ཟླ་མུན་པ་སེལ་བའི་རང་བཞིན་ཅན་འོད་པོ་ཆེ་འདི་ཡང། སླར་རང་གི་ལག་པ་བརྐྱང་བསྐུམ་མི་མཐོང་བའི་མུན་བར་སྐྱེ་དགོས་པ་སོགས་མཐར་ཉམས་པ་ལས་མ་འདས་ཏེ། སློབ་དཔོན་འཕགས་

[025B] ལྷ་ཡུལ་འདོད་བ་དེ་ཤིན་ཏུ་ཆེན་པོ་དང། །ཚངས་ཉིད་ཆགས་བྲལ་བདེ་བ་ཐོབ་ནས་སླར། །མནར་མེད་མེ་ཡི་བུད་ཤིང་གྱུར་པ་ཡིས། སྡུག་བསྔལ་རྒྱུན་མི་ཆད་པ་བསྟེན་འཚལ་ལོ། །ཉི་མ་ཟླ་བ་ཉིད་ཐོབ་རང་ལུས་ཀྱི། །འོད་ཀྱིས་འཇིག་རྟེན་
མཐའ་དག་སྣང་བྱས་ཏེ། །སླར་ཡང་མུན་ནག་སྨག་ཏུ་ཕྱིན་གྱུར་ནས། །རང་གིས་ལག་པ་བརྐྱངས་པའང་མི་མཐོང་འགྱུར། །ཞེས་གསུངས། མདོར་ན་མངོན་པ་མཛོད་ལས། ཡིད་འོང་ཡིད་དུ་མི་འོང་དག། །དེ་ལས་གཞན་ཟག་བཅས་རྣམས་ཉིད། །སྡུག་
བསྔལ་ཉིད་གསུམ་ལྡན་པའི་ཕྱིར། །ཅི་རིགས་མ་ལུས་སྡུག་བསྔལ་ལོ། །ཞེས་གསུངས་པ་བཞིན་ཚོར་བསྡུག་བསྔལ་གྱིས་ཉེན་པ་རྣམས་སྡུག་བསྔལ་གྱིས་སྡུག་བསྔལ་བ་དང། ཟག་བཅས་ཀྱི་ཚོར་བ་བདེ་བ་དང་ལྡན་པ་རྣམས་བདེ་བདེ་དག་སླར་ངེས་པར་
འགྱུར་བས་འགྱུར་བའི་སྡུག་བསྔལ་དང། ཚོར་བ་བཏང་སྙོམས་དང་ལྡན་པ་རྣམས་ཀྱང་ཟག་བཅས་ཀྱི་ཕུང་པོ་བླངས་ཕྱིན་ཆད་རྒྱུ་ཉོན་མོང་ལས་བྱུང། འབྲས་བུ་སྡུག་བསྔལ་བསྐྱེད། རང་བཞིན་ཁུར་འཁུར་བ་ལྟར་སྡུག་བསྔལ་བས་ཁྱབ་པ་འདུ་
བྱེད་ཀྱི་སྡུག་བསྔལ་ལས་མ་འདས་ལ། མྱ་ངན་ལས་འདས་པའི་མདོར། འདུས་བྱས་རྟག་པར་འགྱུར་བ་ཡི། །གནས་འདི་རྙེད་པར་མི་འགྱུར་བས། །འདུས་བྱས་ཐམས་ཅད་མི་རྟག་པས། །མྱ་ངན་མ་བྱེད་ཀུན་དགའ་བོ། །ཞེས་གསུངས་པ་བཞིན་ད་
ལྟའི་ས་ཆེན་པོ་གླིང་བཞི་རི་རབ་དད་བཅས་པའང་མཐར་བསྐལ་བའི་མེས་འཇིག་སྟེ་རྡུལ་ཙམ་ཡང་མི་ལུས་བའི་སྐབས་ཀྱང་འབྱུང་བས་འདུས་བྱས་མཐའ་དག་མི་རྟག་པ་དང། འདུལ་བ་ལུང་ལས། བསགས་བ་ཀུན་གྱི་མཐའ་འཛད་ཅིང། །མཐོན་པོ་

[026A]༄༅། །རྣམས་ཀྱི་མཐའ་ལྟུང་འགྱུར། །ཕྲད་པའི་མཐའ་ན་འབྲལ་བ་སྟེ། །གསོན་པའི་མཐའ་ནི་འཆི་བ་ཡིན། །ཞེས་མཐའ་ངན་ཞིང་བློ་བྲིད་ཀྱི་འཁོར་བའི་གནས་འདིར་ཕ་དམ་པས། འཁོར་བའི་སྡུག་བསྔལ་བསམ་ན་
སྙིང་རླུང་ལྡང། །འདི་ལ་བགད་མོ་མི་བྲོ་དིང་རི་བ། །ཞེས་ལེགས་པར་བརྟགས་ན་དགའ་བ་དང་སྤྲོ་བའི་གནས་མེད་པས་འཁོར་བ་མཐའ་དག་ལས་ཐར་བའི་ཞི་བ་མྱང་འདས་ཀྱི་མཆོག་དམ་པའི་ཆོས་སྒྲུབ་པ་ལ་འབད་དགོས་སོ། །ལྔ་པ་ནི། དེ་ལྟར་ངེས་འབྱུང་
དང། བྱང་ཆུབ་ཀྱི་སེམས་ལ་སོགས་པ་བསོད་ནམས་ཀྱི་ཚོགས་རྒྱ་ཆེན་པོའི་གྲོགས་དང་ལྡན་པའི་སེམས་ཀྱི་གནས་ལུགས་བདེན་པས་སྟོང་པ་མངོན་སུམ་དུ་རྟོགས་ཤིང། རྟོགས་ཟིན་གོམས་པར་བྱས་པའི་ཤེས་རབ་ཀྱིས་སེམས་ཅན་གྱི་སེམས་
ཀྱི་རྒྱུན་དེ་སྒྲིབ་གཉིས་མ་ལུས་པ་ལས་གྲོལ་བར་བྱས་པ་ན་ཡེ་ཤེས་ཆོས་ཀྱི་སྐུ་སངས་རྒྱས་ཀྱི་རྟོགས་པ་ཕུན་སུམ་ཚོགས་པ་དང། བྲལ་བས་ཁྱད་པར་དུ་བྱས་པའི་གནས་ལུགས་དེ་ཉིད་སྤངས་པ་ཕུན་ཚོགས་ངོ་བོ་ཉིད་སྐུར་འགྱུར་བ་ཡིན་པའི་རྒྱུ་མཚན་
དེས་ན། སངས་རྒྱས་ཀྱི་ངོ་བོའི་ཆོས་ཀྱི་དབྱིངས་དང། སེམས་ཅན་གྱི་ཆོས་ཀྱི་དབྱིངས་དྲི་མ་དང་བཅས་མ་བཅས་ཀྱི་ཁྱད་པར་ལས་ངོ་བོ་གཅིག་པ་ཡིན་ཞིང། རྣམ་པ་ཐམས་ཅད་མཁྱེན་པའི་ཡེ་ཤེས་ཀྱང། རང་གི་སེམས་ཀྱི་རྒྱུན་གནས་གྱུར་པ་ཡིན་
པས་སངས་རྒྱས་རང་ལས་རྒྱུད་གཞན་དུ་མི་བཙལ་བ་སྟེ་ཚོལ་མི་དགོས་པས་རང་རྒྱུད་ཀྱི་སྒྲིབ་པ་རྣམས་སྦྱོང་བའི་ཕྱིར་དུ་ལམ་ལ་བསླབ་པའི་འདུ་ཤེས་ཡང་དག་པ་རབ་ཏུ་བརྩོན་འགྲུས་ཀྱིས་བསྒོམ་པར་བྱའོ། །དེ་ཡང་སེམས་ཅན་ཐམས་ཅད་ཀྱི་རྒྱུད་ལ་བདེ་

[026B] འབྲས་བུ་ངེས་ལེགས་སངས་རྒྱས་ཀྱི་གོ་འཕང་ཐོབ་པར་ངེས་པས་ངེས་ལེགས་ཀྱི་ཕྲིན་ལས་འཇུག་ཏུ་ཡོང་བའི་ཆ་དང། སེམས་རང་བཞིན་གྱིས་སྟོང་པའི་ཆོས་ཉིད་ཀྱི་ཆ་དང། སྐུ་གསུམ་འགྲུབ་བྱེད་ཀྱི་ཉེར་ལེན་
ས་བོན་གྱི་ཆ་སྟེ་གསུམ་ཡོད་པའི་དེ་གསུམ་ག་ལ་བདེ་བར་གཤེགས་པའི་སྙིང་པོ་ཞེས་བྱ་ལ། དེ་ཡང་དང་པོ་ནི་དེ་བཞིན་གཤེགས་པའི་འབྲས་བུ་རྣམ་དཀར་གྱི་ཕྲིན་ལས་ཡིན་པའི་ཆ་ནས་བདེ་གཤེགས་སྙིང་པོ་ཞེས་བྱ། གཉིས་པ་ནི་སངས་རྒྱས་ཀྱི་ངོ་བོ་
ཉིད་ཆོས་ཀྱི་སྐུ་དང་གློ་བུར་གྱི་དྲི་མ་དང་བཅས་མ་བཅས་ལས་རང་བཞིན་གཅིག་པ་ཉིད་ཀྱིས་བདེ་གཤེགས་སྙིང་པོ་ཞེས་བྱ། གསུམ་པ་ནི་རྒྱུད་ལས་འབྲས་བུ་དེ་བཞིན་གཤེགས་པའི་སྐུ་གསུམ་འབྱུང་བའི་ཆ་ནས་བདེ་གཤེགས་སྙིང་པོ་ཞེས་བྱ་སྟེ་
རྒྱལ་ཚབ་རྗེས། དེས་ན་སེམས་ཅན་གྱི་རྒྱུད་ཀྱི་ཆོས་སྐུའི་ཕྲིན་ལས་འཇུག་རུང་གི་ནུས་པ་དང། སེམས་ཅན་གྱི་རྒྱུད་ཀྱི་དྲི་མ་དང་བཅས་པའི་དེ་བཞིན་ཉིད་དང། སྐུ་གསུམ་དུ་གནས་འགྱུར་རུང་སེམས་ཅན་གྱི་རྒྱུད་ལ་ཡོད་པའི་སངས་རྒྱས་ཀྱི་རིགས་
གསུམ་ག་བདེ་བར་གཤེགས་པའི་སྙིང་པོ་ཞེས་དེ་བཞིན་གཤེགས་པའི་སྙིང་པོའི་མདོ་ལ་སོགས་པ་དང། བསྟན་བཅོས་འདི་རྩ་འགྲེལ་གྱིས་ལེགས་པར་གཏན་ལ་ཕབ་པ་དེ་ཡིན་པར་ཤེས་པར་བྱའོ། །ཞེས་གསུངས་པ་བཞིན་ནོ། །སེམས་ཅན་གྱི་སེམས་
ཀྱི་ཆོས་ཉིད་དང་སངས་རྒྱས་ཀྱི་ངོ་བོ་ཉིད་སྐུ་གཉིས་སྔོ་སེར་ལ་སོགས་པ་ལྟར་གྱི་ལྡོག་པ་མི་འདྲ་བའི་སྤུ་རིས་སོ་སོར་འབྱེད་རྒྱུ་མེད་པར་རང་བཞིན་གྱིས་སྟོང་པའི་ངོ་བོ་གཅིག་ཡིན་ཡང། སྟོང་གཞི་མི་འདྲ་བ་སེམས་རྒྱུད་དྲི་མས་གོས་མ་གོས་ཀྱིས་སེམས་ཅན་

[027A]༄༅། །དང་སངས་རྒྱས་ཞེས་བྱ་བ་དཔེར་ན་སྤྲིན་གྱིས་བསྒྲིབས་པའི་ནམ་མཁའ་དང་མ་བསྒྲིབས་པའི་ནམ་མཁའ་གཉིས་དགག་བྱ་བཅད་ཙམ་གྱི་སྟོང་སང་གི་ངོ་བོར་གཅིག་པ་ཡིན་ཡང། སྒྲིབ་བྱེད་ཡོད་མེད་ཀྱིས་སྤྲིན་གྱིས་
བསྒྲིབས་པ་དང། ནམ་མཁའ་དྭངས་པ་ཞེས་ཐ་སྙད་འཇོག་པ་བཞིན་ནོ། །དེ་འདྲ་བ་ལ་དགོངས་ནས། འདིར་སེམས་རྟོགས་ན་ཡེ་ཤེས་ཡིན་པས་ཞེས་སོགས་གསུངས་ཤིང། བརྟག་གཉིས་ལས་ཀྱང། སེམས་ཅན་རྣམས་ནི་སངས་རྒྱས་ཉིད། །འོན་ཀྱང་
གློ་བུར་དྲི་མས་བསྒྲིབས། །དེ་ཉིད་བསལ་ནས་སངས་རྒྱས་ཉིད། །ལྷ་མོས་གསོལ་བ། བཅོམ་ལྡན་འདས་དེ་དེ་བཞིན་ཏེ། བདེན་པ་མ་མཆིས་ཤིང། བརྫུན་པ་མ་མཆིས་སོ། །བཅོམ་ལྡན་འདས་ཀྱིས་བཀའ་སྩལ་བ། གང་གིས་མི་ཤེས་འཇིག་རྟེན་པ། །
བཙན་དུག་ཟོས་པས་བརྒྱལ་བར་འགྱུར། །རྨོངས་སྤངས་དེ་ཉིད་ཡིད་ཀྱིས་ནི། །དེ་ཡི་དེ་ཉིད་ཡོངས་སུ་གཅོད། །དེ་བཞིན་ཞི་བའི་ཐབས་ཤེས་ཤིང། །ཀྱེ་ཡི་རྡོ་རྗེ་རང་ལ་བསོས་ན། །མ་རིག་སོགས་པས་མི་འཛིན་ཅིང། །གཏི་མུག་ལ་སོགས་འཆིང་བས་མིན། །རང་
དང་རང་གི་རྟོགས་པ་ལས། །སངས་རྒྱས་ལ་ཡིན་སེམས་ཅན་ནི། །གཅིག་ཀྱང་ཡོད་པ་མ་ཡིན་ནོ། །དམྱལ་བ་ཡི་དྭགས་བྱོལ་སོང་དང། །ལྷ་དང་ལྷ་མིན་མི་རྣམས་དང། །བཤང་བའི་སྲིན་བུ་ལ་སོགས་པ། །ལྷ་དང་ལྷ་མ་ཡིན་གྱི་ཡང། །བདེ་བ་གང་ཕྱིར་མི་ཤེས་
པ༑ ༑རྟག་ཏུ་རང་བཞིན་བདེ་བ་ཅན། །འཇིག་རྟེན་ཁམས་ནི་གང་དུ་ཡང། །སངས་རྒྱས་གཞན་དུ་རྙེད་མི་འགྱུར། །སེམས་ནི་རྫོགས་པའི་སངས་རྒྱས་ཉིད། །སངས་རྒྱས་གཞན་དུ་བསྟན་པ་མེད། །གདོལ་པ་སྨྱིག་མཁན་ལ་སོགས་པ། །བསོད་དོན་དོན་དུ་

[027B] །དེ་རྣམས་ཀྱི་རྡོ་རྗེ་ཤེས་ན། །འགྲུབ་འགྱུར་འདི་ལ་ཐེ་ཚོམ་མེད། །བྱིས་པ་མི་ཤེས་པས་བསྒྲིབས་པ། །འདི་ཡི་འགྲོ་བ་མི་ཤེས་པ། །འགྲོ་བ་དྲུག་གི་སྲིད་པའི་མཐར། །གང་ཞིག་རྨོངས་པ་འཁོར་བར་འགྱུར། །ཞེས་བའི་དོན་ཀྱང་སེམས་ཀྱི་དེ་ཁོ་ན་ཉིད་
དང་སངས་རྒྱས་ཀྱི་དེ་ཁོ་ན་ཉིད་ངོ་བོ་དབྱེར་མེད་ཡིན་ལ། འོན་ཀྱང་གློ་བུར་གྱི་དྲི་མས་བསྒྲིབས་པའི་གནས་སྐབས་ན་སེམས་ཅན་དང། དྲི་མ་སྤངས་པ་ན་སངས་རྒྱས་ཞེས་ཐ་སྙད་འདོགས་ཤིང། དེ་འདྲའི་ངོ་བོ་ཉིད་བདེ་བ་ཆེན་པོ་ལ་སོགས་པའི་ལམ་གྱི་མཐུས་དྲི་
མ་རྣམས་རིམ་གྱིས་སྦྱངས་པས་མཐར་སངས་རྒྱས་སུ་འགྱུར་བ་ལས་ཐབས་གཞན་བསྟན་དུ་མེད་པར་གསུངས་པ་དང་འདྲའོ། །དེ་ལྟ་བུའི་སེམས་ཀྱི་ཆོས་ཉིད་བདེན་སྟོང་ཡིན་མོད་ཀྱང། སེམས་ཅན་རྣམས་ཀྱིས་སེམས་ལ་སོགས་པ་བདེན་པར་མེད་བཞིན་དུ་
བདེན་པར་གཟུང་བས་ཉེས་པ་རྣམས་སྐྱེད་པ་ཡིན་ལ། སེམས་ཀྱི་གནས་ལུགས་རྟོགས་པའི་བློའི་གོམས་པ་གོང་ནས་གོང་དུ་འཕེལ་བ་ལས། བདེན་འཛིན་སོགས་སྒྲིབ་གཉིས་བག་ཆགས་དང་བཅས་པ་དང་མ་རིག་པའི་དབང་གིས་བྱུང་བའི་མ་དག་པའི་
ཕུང་པོ་ལ་སོགས་པ་མཐའ་དག་ལྡོག་ལ། གཉིས་སྣང་གི་སྤྲོས་པ་མ་ལུས་པ་ནུབ་ཅིང་གནས་ལུགས་དང་སེམས་ངོ་བོ་དབྱེར་མེད་པའི་ཡེ་ཤེས་ལས་དུས་ནམ་ཡང་མི་ལྡང་བའི་འབྲས་བུ་ཐོབ་པ་ལ་སངས་རྒྱས་པ་ཞེས་བྱ་སྟེ། རྒྱུད་བླ་མ་ལས། རང་བཞིན་
འོད་གསལ་ལ་ཞེས་བརྗོད་གང་ཡིན་ཉི་དང་མཁའ་བཞིན་གློ་བུར་གྱི། །ཉོན་མོངས་ཤེས་བྱའི་སྤྲིན་ཚོགས་སྟུག་པོའི་སྤྲིན་པ་ཡིས་ནི་བསྒྲིབས་གྱུར་པ། །དྲི་མེད་སངས་རྒྱས་ཡོན་ཏན་ཀུན་ལྡན་རྟག་བརྟན་གཡུང་དྲུང་སངས་རྒྱས་ཉིད། །དེ་ནི་ཆོས་ལ་མི་རྟོག་རྣམ་

[028A]༄༅། །འབྱེད་ཡེ་ཤེས་དག་ལ་བརྟེན་ནས་ཐོབ། །ཅེས་གསུངས་པ་བཞིན་ཡིན་ལ། དེ་ལྟ་བུའི་རང་དོན་དུ་བརྙེས་པའི་ཡེ་ཤེས་ཆོས་སྐུ་དེ་ཉིད་གདུལ་བྱ་དག་པ་དང་མ་དག་པའི་སྣང་ངོར་མེ་ལོང་ལ་གཟུགས་བརྙེན་བཞིན་
ལོངས་སྐུ་དང་སྤྲུལ་སྐུ་སོགས་གཟུགས་སྐུའི་རྣམ་པར་ཤར་བ་ཡིན་པས། རྩ་བའམ་གཞི་མ་ཡེ་ཤེས་ཆོས་སྐུ་ཡིན་པ་རྡོ་རྗེ་གཅོད་པ་ལས། གང་དག་ང་ལ་གཟུགས་སུ་མཐོང། །གང་དག་ང་ལ་སྒྲར་ཤེས་པ། །ལོག་པར་སྤོང་བར་ཞུགས་པ་སྟེ། །
སྐྱེ་བོ་དེ་དག་ང་མི་མཐོང། །སངས་རྒྱས་རྣམས་ནི་ཆོས་ཉིད་བལྟ། །འདྲེན་པ་རྣམས་ནི་ཆོས་ཀྱི་སྐུ། །ཆོས་ཉིད་ཤེས་བྱ་མ་ཡིན་ཏེ། །དེ་ནི་རྣམ་པར་ཤེས་མི་ནུས། །ཞེས་གསུངས་པ་བཞིན་ནོ། །གསུམ་པ་ལ་གཉིས། ཚིག་གི་དོན་དང། ཉམས་སུ་
ལེན་ཚུལ་གྱི་མན་ངག་སྙིང་པོར་བསྡུས་ཏེ་བསྟན་པའོ། །དང་པོ་ནི། དེ་ལྟར་ཐབས་བྱང་ཆུབ་ཀྱི་སེམས་དང་སྙིང་རྗེ་ཆེན་པོ་ངེས་འབྱུང་ཕྱི་ནང་གི་ཆོས་རྣམས་ཀྱི་གནས་ལུགས་རྟོགས་པའི་ཤེས་རབ་རྣམས་བཤད་ནས། སླར་ཡང་མདོར་བསྟན་པ་
ལ་དགའ་བའི་གདུལ་བྱ་རྣམས་ཀྱི་སླད་དུ་དོན་དེ་དག་བསྡུས་ཏེ་བཅོམ་ལྡན་འདས་ཀྱི་ཞལ་ནས་ཚིགས་སུ་བཅད་དེ་བཀའ་སྩལ་པ་ནི། ཆོས་རྣམས་ཏེ་ཐམས་ཅད་ངོ་བོ་སམ་གྲུབ་བཞིན་དུ་བདེན་པར་སྣང་བ་ནི། ལངྐར་གཤེགས་པ་ལས། སེམས་སླུ་
བ་ཡི་སྨིག་རྒྱུ་བ། །ཇི་ལྟར་དབྱིད་ཀ་གཡོ་བ་ན། །རི་དྭགས་རྣམས་ནི་ཆུར་འཛིན་ཏེ། །དེ་ལ་དངོས་པོ་ཡོད་པ་མིན། །ཞེས་པ་དང། ཏིང་འཛིན་རྒྱལ་པོ་ལས། ཇི་ལྟར་སྨིག་རྒྱུ་དྲི་ཟའི་གྲོང་ཁྱེར་དང། །སྒྱུ་མ་ཇི་བཞིན་རྨི་ལམ་ཇི་ལྟ་བུ། །མཚན་མ་བསྒོམ་པ་ངོ་བོ་ཉིད་

[028B] །ཆོས་རྣམས་ཐམས་ཅད་དེ་བཞིན་ཤེས་པར་གྱིས། །ཞེས་སྨིག་རྒྱུ་ཆུར་སྣང་བས་རི་དྭགས་བསླུ་བ་དང། སྒྱུ་མའི་སྐྱེས་བུ་སྣང་བ་ལྟར་མེད་བཞིན་དུ་ལྟད་མོ་བསླུ་བར་བྱེད་པ་བཞིན་དུ། སེམས་ཅན་ལ་སྣང་བ་འདི་ཐམས་ཅད་ངོ་བོས་མེད་བཞིན་
དུ་ཡོད་པར་སྣང་བའི་འཁྲུལ་སྣང་འབའ་ཞིག་ཡིན་པས་སྣང་བ་ལྟར་རང་བཞིན་གྱིས་རྣམ་པར་དག་པས་ཏེ་མ་གྲུབ་པས་དངོས་པོ་བདེན་པར་མེད་པའི་འདུ་ཤེས་བསྒོམ་པར་བྱའོ། །གཞན་དོན་དུ་རྫོགས་པའི་བྱང་ཆུབ་ཐོབ་པར་འདོད་པའི་སེམས་དང་རབ་ཏུ་
ལྡན་པས་ཏེ་དོན་གཉེར་ཅན་གྱིས་ཐོག་ཐ་བར་གསུམ་དུ་གལ་ཆེ་བ་སེམས་ཅན་ཐམས་ཅད་ལ་སྙིང་རྗེ་ཆེན་པོའི་འདུ་ཤེས་རབ་ཏུ་བསྒོམ་པར་བྱ། ཆོས་ཐམས་ཅད་རྟོག་པས་བཏགས་ཙམ་ལས་རང་བཞིན་མི་དམིགས་པ་སྟེ་མེད་པའི་ཕྱིར་འོད་གསལ་བ་ཡིན་
ཏེ༑ སྟོང་ཕྲག་བརྒྱ་པ་ལས། གཟུགས་རང་བཞིན་གྱིས་འོད་གསལ་བའི་ཕྱིར། རྣམ་པར་དག་པ་ཀུན་ནས་ཉོན་མོངས་པ་མེད་པའོ། །ཞེས་པ་ནས་རྣམ་མཁྱེན་གྱི་བར་ཐམས་ཅད་ལ་སྦྱར་ནས་གསུངས་པ་བཞིན་ནོ། །སེམས་ཅན་རྣམས་གནས་
ལུགས་མ་རྟོགས་པའི་དབང་གིས་རྨི་ལམ་གྱི་གནས་སྐབས་སུ་ཡུལ་ལ་ཆགས་པ་བཞིན་དུ་འདོད་ཡོན་ལ་ཆགས་པ་ཡིན་ལ། དེ་བས་ན་ཡུལ་གྱི་གནས་ལུགས་རྟོགས་པའི་སྒོ་ནས་དངོས་པོ་ཅི་ལའང་མི་ཆགས་ཤིང་ངེས་པར་འབྱུང་བའི་འདུ་ཤེས་བསྒོམ་
སེམས་ཅན་གྱི་སེམས་ནི་སངས་རྒྱས་ཀྱི་ཆོས་ཉིད་དང་རང་བཞིན་དབྱེར་མེད་ཅིང། སེམས་ཅན་གྱི་རྒྱུད་ཀྱི་དྲི་མ་སྦྱངས་པ་ལས་རྣམ་པ་ཐམས་ཅད་མཁྱེན་པའི་ཡེ་ཤེས་སོགས་འབྱུང་བའི་རྒྱུ་རང་གི་རྒྱུད་ལ་ཡོད་པས་སངས་རྒྱས་ཞེས་བྱ་བ་ནི་རྒྱུད་གཞན་

[029A]༄༅། །དུ་གྲུབ་པ་ཞིག་རང་གི་རྒྱུད་ལ་ཚུར་འོང་བ་མེད་པས་གཞན་དུ་མཚོལ་ཞིག་སྟེ་ཚོལ་མི་དགོས་པ་ཡིན་ནོ། །སློབ་དཔོན་ཤེས་རབ་རྒྱ་མཚོའི་འགྲེལ་བར། རང་བཞིན་མི་དམིགས་འོད་གསལ་བས། །མི་དམིགས་པ་ཡི་
འདུ་ཤེས་བསྒོམ། །དངོས་པོ་ཐམས་ཅད་མི་རྟག་པས། །དངོས་པོ་ཅི་ལའང་མ་ཆགས་བསྒོམ། །ཞེས་རྐང་པ་བཞིར་བཅད་དེ་དྲངས་འདུག་པའི་དོན་ནི་སྔར་ལྷུག་པའི་སྐབས་བཤད་པས་གོ་ནུས་སོ། །གཉིས་པ་ནི། སྔར་བསྟན་པའི་དོན་དེ་དག་ལས་མ་ཆགས་
པའི་འདུ་ཤེས་བསྒོམ་པར་ནི་སྐྱེས་བུ་ཆུང་ངུ་དང་འབྲིང་གི་ལམ་རྣམས་འདུས་ཤིང། སྙིང་རྗེ་ཆེན་པོ་བསྒོམ་པར་ནི་སྐྱེས་བུ་ཆེན་པོའི་ལམ་གྱི་རིམ་པ་གཟུགས་སྐུ་འགྲུབ་བྱེད་ཀྱི་བསོད་ནམས་ཀྱི་ཚོགས་མཐའ་དག་འདུས་པ་དང། གནས་ལུགས་བསྒོམ་
པར་ཆོས་སྐུ་འགྲུབ་བྱེད་ཟབ་མོའི་ལམ་རིམ་མཐའ་དག་འདུས་པ་ཡིན་པས། སངས་རྒྱས་ཐོབ་བྱེད་ཀྱི་ཐབས་ཡོངས་རྫོགས་ཚང་ལ་མ་ནོར་བར་བསྟན་པའི་གདམས་ངག་མཆོག་ཏུ་ཤེས་པར་བྱས་ཏེ་ཉམས་སུ་ལེན་པའི་རིམ་པ་ནི། ལམ་གྱི་རིམ་པ་ལ་བློ་
སྦྱོང་བ་ལྟ་བུ་ཡིན་ན། དེ་ལས་ལོགས་སུ་མེད་མོད་ཀྱང། སྐབས་དོན་ཇི་ལྟར་ཉམས་སུ་ལེན་པའི་ཚུལ་ནི། སྐྱབས་སུ་འགྲོ་བ་དང་སེམས་བསྐྱེད་བླ་མའི་རྣལ་འབྱོར་སོགས་ཅི་ཤེས་སྔོན་དུ་བཏང། དབང་པོ་རྣོན་པོས་དབུ་མ་རྒྱན་ལས། ཡང་དག་
ཤེས་ཚོལ་སྔོན་བཏང་སྟེ། །དོན་དམ་རྣམ་པར་ངེས་གྱུར་ནས། །ལྟ་ངན་འཐིབས་གནས་འཇིག་རྟེན་ལ། །སྙིང་རྗེ་ཀུན་ཏུ་བསྐྱེད་ནས་སུ། །ཞེས་དང་པོར་གནས་ལུགས་རྟོགས་ཤིང། དེ་ལྟར་མ་རྟོགས་པའི་སེམས་ཅན་ལ་དེས་དྲངས་ནས་སྙིང་རྗེ་སྐྱེ་བ་གསུངས་

[029B] རང་རེ་ལྟ་བུ་དབང་པོ་རྟུལ་པོ་དག་གིས་སྒོམ་ཚུལ་ནི་གོང་དུ་རྒྱས་པར་སྨོས་ཟིན་བ་ལྟར། བདག་གིས་རྙེད་དཀའ་ཞིང། རྙེད་ན་དོན་ཆེ་བའི་མི་ལུས་ཐོབ་པའང་སྔོན་ཆད་ཚེ་འདིའི་བདེ་བ་བསྒྲུབ་བསྒྲུབ་ཀྱི་ཁོལ་པོར་
ཟད་པས་ད་ལྟ་ཕན་ཆོད་ཀྱིས་མི་ཚེ་དེ་ཙམ་སྟོང་ཟད་དུ་སོང་འདུག་ད་ནི་བདག་ངེས་པར་འཆི། དེ་ཡང་དེ་རིང་གི་ཉི་མ་འདི་ནུབ་པ་དང་བདག་གི་སྐྱེ་བ་ཕྱི་མ་སྔོན་ལ་གང་འོང་མཛུབ་མོ་ནང་དུ་བཀུག་སྟེ་བལྟས་ན་ངེས་པ་ཅི་ཡང་མ་རྙེད། འཆི་བའི་ཆོ་ཕན་པ་ཆོས་
ཁོ་ན་ཡིན་པ་ལ་སྔོན་ཆད་བདག་གིས་ཕྱི་མ་ཕན་ཆད་ཀྱི་དོན་དུ་འགྱུར་ངེས་པའི་དགེ་བ་སྣ་གཅིག་ཀྱང་བསགས་པ་མེད། སྡིག་པ་དེ་ཙམ་ཞིག་བསགས་པས་བདག་གི་སྣང་ཚུལ་འདིས་ཕྱི་མའི་འགྲོས་ངན་སོང་ལས་མ་འདས་པ་འདུག་དེས་ན་བདག་གིས་
ད་ལྟ་ཉིད་ནས་སྐྱེ་བ་ཕྱི་མ་ཕན་ཆད་ལ་ཕན་པའི་དམ་པའི་ཆོས་ཞིག་ཅི་ནས་ཀྱང་བྱའོ་སྙམ་དུ་བསམ། དེ་ཡང་ཚེ་འདིའི་གཉེན་བཤེས་འཁོར་གཡོག་ནོར་ལོངས་སྤྱོད་སོགས་ལ་སྙིང་པོ་མེད། དེར་མ་ཟད་འཁོར་བ་འདི་ཐམས་ཅད་མེ་འབར་བ་དང་འདྲ་
བར་འདུག་པའི་ཚུལ་སྔར་བཤད་པ་ལྟར་བསམ་སྟེ་ཅི་ནས་ཀྱང་བདག་འཁོར་བ་འདི་ལས་ཐར་བར་བྱའོ་སྙམ་དུ་བསམ། དེ་ཡང་རང་ཉིད་གཅིག་པུ་ཅི་བདེར་བྱས་ན་ངོ་ཚ་དང་ཁྲེལ་བོར་བ་ཡིན་པས་རང་གི་མཐའ་བསྐོར་དུ་ཕ་མ་སོགས་གཉེན་དང་དགྲ་དང་
བར་མའི་སེམས་ཅན་ཐམས་ཅད་ས་ཆེན་པོའི་དྲེག་པ་ལྟར་འཁོད་ཅིང། དེ་དག་གིས་རང་ལ་རེ་བ་ལྟོས་ཆེན་པོ་དང་བཅས་འཁོར་པར་བསམས་ནས། ཐམས་ཅད་རང་གི་མ་ཡིན་ལུགས། སྡུག་བསྔལ་གྱིས་མནར་ཚུལ་སོགས་སྙིང་ཐག་པ་ནས་དྲན་པའི་

[030A]༄༅། །སྒོ་ནས་མིག་ནས་མཆིམ་འཁྲུག་པ་ཙམ་དུ་ཀྱེ་མ་སྡུག་བསྔལ་ཅན་གྱི་མ་རྒན་འདི་ཐམས་ཅད་སྡུག་བསྔལ་དང་བྲལ་ན་ཅི་མ་རུང། སྡུག་བསྔལ་དང་བྲལ་བར་གྱུར་ཅིག་སྡུག་བསྔལ་དང་བྲལ་བ་བདག་གིས་ཅི་
ནས་ཀྱང་བྱའོ་སྙམ་ཞིང་ངག་ཏུ་ཡང་བརྗོད། དེ་ལྟར་སྡུག་བསྔལ་ཅན་གྱི་སེམས་ཅན་འདི་རྣམས་སྒྲོལ་བའི་ཁུར་བདག་ལ་བབས་ཀྱང། སེམས་ཅན་གཅིག་ཙམ་གྱི་དོན་བྱ་བའི་ནུས་པ་ཡང་བདག་ལ་མེད་པས། དེས་ན་བདག་གིས་སངས་རྒྱས་ཀྱི་
གོ་འཕང་མྱུར་དུ་སྒྲུབ་པའི་སྒོ་ནས་སེམས་ཅན་རྣམས་ཀྱི་སྡུག་བསྔལ་སེལ་ཅིང། གནས་སྐབས་དང་མཐར་ཐུག་གི་བདེ་བ་ལ་འགོད་པར་བྱ། དེའི་ཕྱིར་དུ་བདག་གིས་སྔོན་ཆད་ལུས་ངག་ཡིད་གསུམ་གྱི་དགེ་བ་དྲན་པའི་ཡུལ་དུ་གྱུར་པ་རྣམས་ཀྱིས་
མཚོན་དུས་གསུམ་གྱི་དགེ་བ་ཐམས་ཅད་ཀྱི་མཐུ་ལས་སངས་རྒྱས་མྱུར་དུ་འགྲུབ་པར་ཤོག་ཅིག་སྙམ་དུ་ངག་ཏུ་སངས་རྒྱས་ཆོས་ཚོགས་མ་ལྟ་བུ་སྨོན་སེམས་འཛིན་པའི་ཚིག་བརྗོད་པར་བྱའོ། །དེ་ནས་ལྟ་བ་ལ་མྱོང་བ་ཡོད་པའི་རིགས་ཡིན་ན། བདག་དང་
སེམས་ཅན་དང་སྒོམ་བྱེད་ཀྱི་སེམས་ལ་སོགས་པ་རང་བཞིན་རྡུལ་ཙམ་ཡང་མེད་པའི་སྟོང་པ་ལ་མཉམ་པར་འཇོག་ཅིང། མཉམ་གཞག་དེ་ལས་ལངས་པ་ན། སྒྱུ་མ་ལྟ་བུར་ངོ་བོས་སྟོང་ཡང་བདེན་པར་སྣང་ཞིང་ཞེན་བའི་སེམས་ཅན་འདི་རྣམས་སྙིང་
རེ་རྗེ་སྙམ་པ་ལ་སོགས་བལྟ་བ་དང་སྙིང་རྗེ་ངེས་འབྱུང་རྣམས་ཁོར་མོ་ཡུག་ཏུ་བསྒོམ་པར་བྱའོ། །ཁྱད་པར་དུ་འཆི་ནད་ཀྱིས་ཐེབས་པ་དང་བཟློག་ཏུ་མེད་པའི་འཆི་ལྟས་ཀྱིས་ཟིན་པ་སོགས་འཆི་བ་ལ་ཐུག་པའི་ཚེ། འདུ་ཤེས་བཅུ་གཅིག་བསྟེན་པའི་

[030B] དགེ་སློང་རྣམས་ལ་བཀའ་སྩལ་པ། དགེ་སློང་དག་ནི་འཆི་བའི་དུས་ཀྱི་ཚེ། དགེ་སློང་གིས་འདུ་ཤེས་བཅུ་གཅིག་མངོན་དུ་བྱའོ། །བཅུ་གཅིག་གང་ཞེ་ན། འདི་ལ་མ་ཆགས་པའི་འདུ་ཤེས་དང། སེམས་ཅན་ཐམས་ཅད་ལ་བྱམས་པའི་འདུ་
ཤེས་དང། འཁོན་དུ་འཛིན་པ་ཐམས་ཅད་ཡོངས་སུ་དེར་བའི་འདུ་ཤེས་དང། འཆལ་བའི་ཚུལ་ཁྲིམས་ཐམས་ཅད་བཤགས་པའི་འདུ་ཤེས་དང། ཚུལ་ཁྲིམས་ཐམས་ཅད་ཡང་དག་པར་བླངས་པའི་འདུ་ཤེས་དང། ཉེས་པ་ཆེན་པོ་བྱས་པ་དག་ལ་ཡང་
ཡང་བའི་འདུ་ཤེས་དང། དགེ་བའི་རྩ་བ་ཆུང་དུ་དག་ལ་ཡང་ཆེ་བའི་འདུ་ཤེས་དང། འཇིག་རྟེན་ཕ་རོལ་དག་ལ་འཇིགས་པ་མེད་པའི་འདུ་ཤེས་དང། འདུས་བྱས་ཐམས་ཅད་ལ་མི་རྟག་པའི་འདུ་ཤེས་དང། ཆོས་ཐམས་ཅད་ལ་བདག་མེད་པའི་འདུ་
ཤེས་དང། མྱ་ངན་ལས་འདས་པ་ནི་ཞི་བའོ་སྙམ་པའི་འདུ་ཤེས་མངོན་དུ་བྱའོ། །ཞེས་དང། བློ་སྦྱོང་རྩ་ཚིག་ལས། ཐེག་ཆེན་འཕོ་བའི་གདམས་ངག་ནི། །སྟོབས་ལྔ་ཉིད་ཡིན་སྤྱོད་ལམ་གཅེས། །ཞེས་འཕེན་པའི་སྟོབས། དཀར་པོ་ས་བོན་གྱི་སྟོབས་
སུན་འབྱིན་པའི་སྟོབས། བསྒོམ་པའི་སྟོབས། སྨོན་ལམ་གྱི་སྟོབས་ཏེ་ལྔའི་སྒོ་ནས་འཕོ་བར་གསུངས་པའི་དོན་བསྡུས་ནས་ཉམས་སུ་ལེན་ཚུལ་ནི་སྔོན་ཆད་སྡོམ་པ་གསུམ་དང་འགལ་བའི་ཉེས་པ་བྱུང་བ་ལ་སོགས་པ་སྙིང་ཐག་པ་ནས་བཤགས་ཤིང་
སྐྱབས་འགྲོ་དང། བྱང་སྡོམ། སྔགས་སྡོམ་སོགས་བླངས་ཏེ་ཚུལ་ཁྲིམས་ཀྱིས་རྒྱུད་གཙང་སིང་སིང་པ་བྱ། རང་གིས་དགེ་བ་བསགས་པ་རྣམས་ལ་རློམ་སེམས་མ་ཡིན་པར་དགེ་བ་འདི་དང་འདི་བསགས་ཡོད་དོ་སྙམ་པའི་དགའ་བ་ལྷང་ལྷང་བསྒོམ་

[031A]༄༅། །ཤུལ་དུ་ལུས་པའི་གཉེན་བཤེས་འཁོར་གཡོག་ལ་སོགས་པ་ཐམས་ཅད་ལ་སྔར་སྙིང་པོ་མེད་པའི་རྒྱུ་མཚན་བཤད་ཟིན་པ་ལྟར། འདི་རྣམས་ལ་སྙིང་པོ་མེད་པ་ཆགས་རིན་ཞེན་རིན་མེད་པ་ཞིག་ཡིན་པ་ལ་བདག་
ཆགས་པས་བསླུས། ད་བདག་འདི་དག་ལ་སེམས་འཁྲེན་ཞིང་ཆགས་ན་སྲེད་པ་དེས་འབྱར་རྩི་ལྟ་བུ་བྱས་ནས་བདག་ཕྱི་མ་ངན་སོང་ལ་སོགས་པར་ལྷུང་ཞིང། དག་པའི་ཞིང་ལ་སོགས་པར་སྐྱེ་བ་ལ་གེགས་བྱེད། བླ་མ་དཀོན་མཆོག་གི་ཐུགས་
རྗེས་གཟིགས་ཀྱང་འདོད་ཆགས་འདིའི་མཐུས་རང་གིས་རང་སླུ་བར་འདུག་གོ་སྙམ་དུ་བསམ་ནས་ནོར་ལོངས་སྤྱོད་སོགས་བསོད་ནམས་གང་ཆེ་བའི་ཕྱོགས་སུ་བལྟོས་པ་མེད་བར་གཏོང་ཞིང་ཅི་ལ་ཡང་ཞེན་པ་དང་ཆགས་པ་མེད་པར་བློས་ལི་ངས་ཀྱིས་
བསྐྱུར། རང་འཆི་ཀ་མའི་སྡུག་བསྔལ་ལ་སོགས་པ་དཔེར་བྱས་ཏེ་མ་སེམས་ཅན་ཐམས་ཅད་ལ་འདི་ལྟ་བུ་དང་འདི་བས་ལྷག་པའི་སྡུག་བསྔལ་བསམ་གྱིས་མི་ཁྱབ་པ་མྱོང་ཞིང། མྱོང་དགོས་ཤ་སྟག་ཡིན་པ་ལ་དེ་དག་གིས་སྡུག་བསྔལ་དེ་
རྣམས་ཇི་ལྟར་བཟོད། མི་འདོད་བཞིན་དུ་མྱོང་དགོས་བ་སྙིང་རེ་རྗེ། ད་ནི་བདག་གི་ན་བ་འདིས་མ་ཐམས་ཅད་ཀྱི་ན་གོ་ཆོད་པར་ཤོག་འཆི་བ་འདིས་ཐམས་ཅད་ཀྱི་འཆི་གོ་ཆོད་པར་ཤོག་སྡུག་བསྔལ་འདིས་ཐམས་ཅད་ཀྱི་སྡུག་གོ་ཆོད་ཅིང་
བདག་ལ་སྨིན་པར་ཤོག་ཐམས་ཅད་བདེ་བ་བླ་ན་མེད་པ་དང་ལྡན་པར་ཤོག་བདག་གིས་དེ་དག་གི་སྡུག་བསྔལ་སེལ་ཅིང་བདེ་བ་སྒྲུབ་ནུས་པར་ཤོག་ཅིག་སྙམ་པར་ཞེ་ཐག་པ་ནས་བསམ། མདུན་གྱི་ནམ་མཁར་རང་ཉིད་དད་པའི་བླ་

[031B]
ཆེན་གྱི་ལམ་བགྲོད་པའི་སྒོ་ནས་སེམས་ཅན་ཐམས་ཅད་ཀྱི་དེ་ན་བྱེད་ནུས་པར་བྱིན་གྱིས་རློབས་ཤིག་སྙམ་པ་དང། ཤི་བའི་འོག་རོལ་ཏུ་ངེས་འབྱུང་དང་བྱང་ཆུབ་ཀྱི་སེམས་ཡང་དག་པའི་ལྟ་བ་ལ་སོགས་པ་རྒྱུད་ལ་བསྐྱེད་ནས་སེམས་ཅན་གྱི་དོན་བྱའོ་
སྙམ་པའི་འཕེན་པ་ཤུགས་དྲག་པོ་བཏང། ད་ནི་བདག་འཆི་བ་ལ་བབས། རང་ལ་གར་འགྲོའི་གཏོལ་ནི་མེད། སྐྱིད་སྡུག་ལེགས་ཉེས་ཅི་བྱུང་ཡང་སྐྱབས་གནས་ཁྱེད་རང་ཤེས་སོ་སྙམ་པའི་བློ་ལིངས་བསྐྱུར་གྱི་ངང་ནས་སྔར་ལྟ་བ་རྟགས་ཟིན་
པ་ཡིན་ན་འཆི་བ་དང་འཆིབ་པོ་ཐམས་ཅད་རང་གི་བློས་བཏགས་པ་ཙམ་མ་གཏོགས་བདེན་པར་གྲུབ་བརྡུལ་ཙམ་ཡང་མེད་པར་ངེས་པའི་དམིགས་མེད་ཀྱི་ངང་ནས་འཕོ་བའམ། འཕོ་བའི་རྣལ་འབྱོར་སྔོན་དུ་སྦྱངས་བ་ཞིག་གིས་གང་ལ་གོམས་
པའི་རྣལ་འབྱོར་དེ་ཉིད་ཀྱི་ངང་ནས་འཕོ་བའམ། ཡང་ན་རང་གི་སྙིང་གར་ཇོ་བོ་ཐུགས་རྗེ་ཆེན་པོ་མཐེ་བོང་ཙམ་གཅིག་ལ་རང་སེམས་རིག་རིག་ཐུར་ཐུར་པོ་འདི་བསྟིམ་གྱིས་ཐིམ་པར་བསམ། དེ་སྤྱི་བོ་ནས་ཡར་མདའ་འཕངས་པ་ལྟར་སོང་སྟེ་དགའ་
ལྡན་ལྷའི་ཡུལ་ན་རྗེ་བཙུན་བྱམས་པའི་མདུན་དུ་བད་མ་ལས་བརྫུས་ཏེ་སྐྱེས་པར་བསམ་མོ་ཞེས་ཁྲོ་ཕུབ་རྒྱ་རྩའི་མན་ངག་ལས་འབྱུང་བ་བཞིན་ནམ། འོད་དཔག་མེད་ཀྱི་ཉལ་སྒོམ་ལས་འབྱུང་པ་ལྟར་རྒྱས་བར་བསྒོམ་ཐུབ་ན་རབ། དེ་མིན་ཡང་རང་

[032A]༄༅། །ཉིད་གནས་པའི་ས་དེ་ཉིད་བདེ་བ་ཅན་གྱི་ཞིང་ཁམས་དངོས་དང། མགོན་པོ་འོད་དཔག་མེད་ཀྱི་དྲུང་དུ་རང་ཉིད་གནས་པས་བཅོམ་ལྡན་འདས་ཀྱི་ཞལ་ལ་གུས་པས་བལྟ་བ་དང༑ གསུང་ཆོས་ཀྱི་སྒྲ་རྣ་ལམ་དུ་ལྷང་ལྷང་བ་
བསྒྲགས་པའི་འདུ་ཤེས་དང་སྣང་བའི་ངང་ནས་འཆི་འཕོ་བ་བྱུང་ནའང་དགོས་གནད་ཆེ་བ་ཡིན། དེ་ཡང་ད་ལྟ་ནས་ནུབ་མོ་ཉལ་ཀའི་ཚེ་འདུན་བ་སྦྱོང་དགོས་པ་ཡིན་པས་ཇི་ལྟར་བྱ་ཚུལ་རྒྱས་པ་ཉལ་སྒོམ་གྱི་འཁྲིད་ཡིག་ལས་ཤེས་པར་བྱ་ཞིང་
སྔར་གྱི་སྙིང་རྗེ་ལ་སོགས་པ་རྣམས་ཀྱང་ད་ལྟ་ནས་བློ་མ་གོམས་ན་འཆི་ཀའི་ཚེ་དྲན་པར་འདོད་ཀྱང། བློ་ཐོག་ཏུ་འཁལ་བ་དཀའ་བས་ད་ལྟ་ནས་སྔར་བཤད་པ་བཞིན་དམིགས་པ་རྒྱས་བསྡུས་ཅི་རིགས་བའི་སྒོ་ནས་ཡང་དང་ཡང་དུ་བློ་སྦྱོང་ཞིང་གོམས་
འདྲིས་བརྟན་པར་བྱའོ། །བཞི་པ་ནི། བཅོམ་ལྡན་འདས་ཀྱིས་སྔར་བཤད་པའི་དོན་ད་སྐད་ཅེས་ཚིག་ལྷུག་པ་དང་བཅད་བའི་སྒོ་ནས་བཀའ་སྩལ་བ་དང། བྱང་ཆུབ་སེམས་དཔའ་ནམ་མཁའི་སྙིང་པོ་ལ་སོགས་པའི་འཁོར་ཐམས་ཅད། དྲི་བ་
ཞུས་པའི་ལན་སྩལ་བས་ཐེ་ཚོམ་ཆོད་ཅིག་གསུང་རབ་ཀྱི་དོན་སྙིང་པོར་བསྒྲིལ་ནས་བསྟན་པས་རབ་ཏུ་དགའ་ནས་བཅོམ་ལྡན་འདས་ཀྱིས་ཇི་ལྟར་གསུངས་པ་དེ་དག་ལ་མངོན་པར་བསྟོད་དོ་སྟེ། ཐོས་བསམ་བསྒོམ་གསུམ་གྱི་སྒོ་ནས་
ཉམས་སུ་ལེན་པ་ལ་ཞུགས་པ་ཡིན་ནོ། །འཕགས་པ་འདའ་ཀ་ཡེ་ཤེས་ཞེས་བྱ་བའི་ཐེག་པ་ཆེན་པོའི་མདོ་དང་དེའི་རྣམ་པར་བཤད་པ་རྫོགས་སོ།། །།མདོ་འདི་དཀར་ཆག་རྙིང་པ་འགར་རྒྱ་ནག་ནས་འགྱུར་བར་བཤད་དོ། །དེ་ལྟར་ཐེག་

[032B] བཀའ་གདམས་གསར་རྙིང་གི་ལམ་གྱི་རིམ་
པ་སོགས་ལ་རང་གིས་བལྟ་བ་དང་གཞན་ལས་མཉན་ཞིང་རྣ་བར་ཐོས་ཙམ་གྱིས་ཚིམ་པ་མ་ཡིན་པར། ཐོས་པའི་དོན་བཞིན་ཡང་དང་ཡང་དུ་བསམ་པ་དང་བསྒོམ་བས་ཉམས་སུ་བླངས་ན་རྫོགས་པའི་སངས་རྒྱས་ཐོབ་པར་བྱེད་པའི་གདམས་ངག་
གི་མཆོག་ཀྱང་འདི་ལས་གཞན་མེད་པའི་ཕྱིར་གནས་སྐབས་དང་མཐར་ཐུག་གི་དགོས་འདོད་ཐམས་ཅད་སྩོལ་བའི་ནོར་བུ་དབང་གི་རྒྱལ་པོ་དང་འདྲ་བ་ཡིན་ནོ། །འདིར་སྨྲས་པ། ཆེར་སྙིགས་ལྔ་བདོའི་མཚོན་ཆར་རྣོན་པོ་ཡིས། །འཕུག་པར་ནུས་མིན་
སྙིང་སྟོབས་གོ་ཆ་ཆེར། །རྒྱལ་ཀུན་བསྟོད་སྔགས་མནྡར་ཡི་ཆར། །ས་གསུམ་ཁྱབ་པར་ཡོངས་བརྡལ་ཟས་གཙང་སྲས། །གང་གི་གསུང་གསང་བདུད་རྩིའི་ཟེགས་མ་ཙམ། །སྙིང་ལ་འཕོས་བས་འཆི་མེད་གཏན་བདེའི་སྲོག་སྟེར་བྱེད་གདམས་
ངག་ཟབ་མོ་འདའ་ཀ་ཡི། །ཡེ་ཤེས་མདོ་དོན་རྣམ་པར་བཀྲལ་བ་སོགས། །དགེ་ཚོགས་གཅིག་ཏུ་བསྡུས་པའི་ཉ་ལྕིབས་ཁོག་འབྲས་བུ་སྲིད་པའི་རྩེར་འཕྱུར་མུཀྟི་ཀ་མཐའ་ཡས་མར་གྱུར་འགྲོ་བའི་མགྲིན་པ་རུ། །དོ་ཤལ་འཕྱང་འཕྲུལ་
གཡོ་བས་སྒེག་གྱུར་ཅིག་ཚེ་འདི་ནམ་མཁའི་གློག་གི་གར་མཁན་མ། །བླུན་རྨོངས་ཕྱུགས་ཀྱི་ངང་ཚུལ་བཟུང་བ་ཡིས། །ངན་སོང་ཁྲོན་པ་ཟབ་མོར་རྡོ་བ་བཞིན། །ལྷུང་བྱེད་བྱིས་པའི་སྣང་ཤས་ལྡོག་པར་ཤོག་ཁམས་གསུམ་རབ་འབར་

[033A]༄༅། །ལྕགས་ཀྱི་ཁང་པའི་ནང། །འགྲོ་ཀུན་སྡུག་བསྔལ་གསུམ་གྱི་སྣང་ཚུལ་འདི། །སྙིང་ལ་ཟུག་རྡུར་གྱུར་བའི་ངེས་འབྱུང་གིས། །ཡང་དག་ཐར་པའི་ལམ་དུ་བགྲོད་པར་ཤོག་འཇིགས་རུང་འཁོར་པའི་གནས་ངན་མྱ་
ངམ་ཐང། །ཆོམ་པོས་དུམ་བུར་གཏུབས་པའི་མ་རྒན་ལྟར། །ཉམ་ཐག་འགྲོ་ལ་བྱམས་དང་སྙིང་རྗེ་ཡིས། །ལེགས་དྲངས་བྱང་ཆུབ་ལམ་ལ་བརྩོན་པར་ཤོག་སྒྱུ་མའི་གྲོང་དུ་བློ་བྲིད་རོལ་རྩེད་མཁན། །གང་སྣང་འཁྲུལ་པར་ཤར་བའི་ཚུར་མཐོང་བློའི། །འཚང་
རིག་ཆོས་ཀུན་གདོད་ནས་སྟོང་པ་ཡི། །གཤིས་ལུགས་དབུ་མའི་ལམ་བཟང་རྙེད་པར་ཤོག་གློ་བུར་ཆུ་འཛིན་དྲི་ཚོགས་ཞི་བའི་དབྱིངས། །དེངས་པས་འགྲོ་རྒྱུད་བདེ་གཤེགས་སྙིང་བོའི་ཉི། །རབ་གསལ་ལྷུན་གྲུབ་སྐུ་དང་ཡེ་ཤེས་ཀྱི། །འོད་ཟེར་ནམ་ཡང་མི་
འགོག་དཔལ་འཐོབ་ཤོག་གནས་སྐབས་རྟེན་བཟང་དལ་འབྱོར་གྲུ་བོ་ཆེ། །དེད་དཔོན་ཐེག་མཆོག་བླ་མའི་བཀའ་དྲིན་ལས། །བླང་དོར་མཐུན་པའི་ཕྱོགས་ཞུགས་མི་རིང་བར། །བླ་མེད་བྱང་ཆེན་ནོར་བུའི་གླིང་བགྲོད་ཤོག་མ་ནོར་ཐོས་བསམ་བསྒོམ་པའི་
གན་མཛོད་ལ། །དབང་འབྱོར་མཐའ་ཡས་སེམས་ཅན་ལག་མཐིལ་དུ། །དོན་གཉིས་འདོད་དགུ་སྩོལ་ཞིང་ཐུབ་བསྟན་མཆོག་བཤད་སྒྲུབ་བྱ་བས་རྟག་ཏུ་འཛིན་གྱུར་ཅིག་ཐུབ་བསྟན་སྙིང་པོ་དྲི་མེད་ཞྭ་སེར་བསྟན། །རྒྱ་མཚོའི་གོས་ཅན་སྟེང་ཁྱབ་འཇིག་རྟེན་
ཁམས། །དཀར་མིན་འབྲས་བུའི་སྡུག་བསྔལ་རབ་བྱང་ནས། །ཆོས་འབྱོར་རྫོགས་ལྡན་དཔལ་ཀུན་མྱོང་བར་ཤོག་ཅེས་འཕགས་པ་འདའ་ཀ་ཡེ་ཤེས་ཞེས་བྱ་བ་ཐེག་པ་ཆེན་པོའི་མདོ་འགྲེལ་ཀུན་མཁྱེན་ཡེ་ཤེས་སྣང་བའི་ཉི་མ་ཞེས་བྱ་བ་འདི་ནི་བསྟན་

[033B]
ཆེ་བས་སེམས་ཅན་མང་པོར་ཕན་དུ་རེ་བའི་ལྷག་བསམ་རྣམ་པར་དཀར་བས་ཀུན་ནས་བསླངས་ཏེ་བསྐུལ་བའི་ངོར་སློབ་དཔོན་ཤེས་རབ་རྒྱ་མཚོ་དང་ཞི་བ་ལྷས་མཛད་ཟེར་བའི་རྒྱ་འགྲེལ་གཉིས་འདུག་པ་ཚིག་ཉུང་ཞིང་དོན་གོ་དཀའ་ཡང་ལེགས་པར་དཔྱད་ནས་གཞིར་
བཟུང༑ རང་བློས་ཇི་ལྟར་ནུས་པ་བཞིན་རྣམ་པར་ཕྱེ་སྟེ་ཤཱཀྱའི་དགེ་སློང་ཆོས་སྨྲ་བའི་སྙོམས་ལས་མཁན་བློ་བཟང་བསྐལ་བཟང་རྒྱ་མཚོས་ཕོ་བྲང་ཆེན་པོ་པོ་ཏ་ལའི་གཟིམས་ཆུང་ཉི་འོད་འཁྱིལ་པར་སྦྱར་བའི་ཡི་གེ་པ་ནི་ཞ་ལུ་མཁན་པོ་ངག་དབང་ཡོན་ཏན་
འབྱུང་གནས་ཀྱིས་བགྱིས་པ་ཛ་ཡནྟུ།། །།


[001A]༄༅།  །ཨ་ནྲི་ཀ་བྲ་ཧྨ་སྱ་ནི་རྒྷོ་ཥ་ནཱ་མ་དྷཱི་ཤོ་དྷ་ནི་ཤྩ་ས་མྦ་ནྡྷ་སྱཱ་བ་བཱ་ད་མ་དཉུ་ར་ཀཎྛ་སྱ་ཀྲ་མཻ་ཀ་དེ་ཤ་ནྱཱ་ས་བི་ཧ་ར་ཏི་སྨ། །
༄༅། །བློ་སྦྱོང་དང་འགྲེལ་བའི་གདམས་པ་དང་སྙན་མགུར་གྱི་རིམ་པ་ཕྱོགས་གཅིག་ཏུ་བཀོད་པ་དོན་ལྡན་ཚངས་པའི་སྒྲ་དབྱངས་ཞེས་བྱ་བ་བཞུགས་སོ། །།

[001B]  །ཐུབ་པའི་དབང་པོ་སློབ་པ་ལམ་གྱི་གནས་སྐབས་སུ་ཕྱིན་དྲུག་ལ་སྤྱོད་པའི་རྣམ་ཐར་རྒྱ་མཚོ་ལྟ་བུ་ལས། འཁྲུངས་རབས་ཀྱི་ཐིགས་པར་སྨོན་ལམ་དང་འབྲེལ་བའི་བློ་སྦྱོང་ཚངས་པའི་དུན་པུ་བཧི་ཞེས་བྱ་བ་བཞུགས།  ན་མ་ཤཤྲཱི་མཱངྒུ་ར་ཝེ། ལྷུན་
གྲུབ་འཇིགས་མེད་ཆོས་དབྱིངས་བདེ་བའི་ངང། །མཐའ་ཡས་འགྲོ་བ་སྲིད་ཞིའི་གདུང་བ་ལས། །སྒྲོལ་བའི་དེད་དཔོན་བླ་མེད་སྐྱབས་གཅིག་པུ། །མར་མེ་མཛད་པའི་ཞབས་ལ་ཕྱག་འཚལ་ལོ། །རྣམ་དག་ཆོས་ཀྱི་བང་མཛོད་
ཡངས་པ་ནས། །བདེ་བའི་ལམ་བཟང་ནོར་བུ་ལེགས་བླངས་ཏེ། །འགྲོ་རྒྱུད་ཟ་མ་ཏོག་འགྲེང་འབྲོམ་གྱི་རིགས། །རྒྱལ་བའི་འབྱུང་གནས་བྱིན་རླབས་དེང་འདིར་ཕོབ། །འཁོར་བའི་གནས་ངན་ཚ་སྲེག་འབར་བའི་འོབས། །
གཞན་དོན་སེམས་ཀྱིས་མ་བོར་བརྩེ་བ་ཅན། །སྲིད་ཞིའི་མགོན་པོ་དྲིན་ཆེན་ཆོས་ཀྱི་རྗེ། །ཀུན་མཁྱེན་ཙོང་ཁ་པ་ཡིས་ཉེ་བར་སྐྱོངས། །ཚེ་རབས་མང་བོར་སྦྱིན་དང་ཚུལ་ཁྲིམས་དང། །རྣམ་དག་སྨོན་བའི་དགེ་བ་བསགས་

[002A] །པ་ལས། །དཀར་པོའི་རྟེན་བཟང་དལ་དང་འབྱོར་པའི་ཆོས། །ལྡན་བའི་མི་ལུས་རིན་ཆེན་འགྲུབ་པས་ན། །རྒྱ་མཚོ་ཆེར་གཡེང་གཉའ་ཤིང་བུ་ག་རུ། །རུས་སྦལ་ལོང་བའི་
མགྲིན་པ་ཆུད་བཞིན་ནམ། །འཇམ་པའི་གྱང་ལོགས་སྲན་མ་གཏོར་བ་ན། །ཆགས་པ་སྲིད་མཐའ་དེ་བཞིན་དཀོན་པར་གསུངས། །དེ་ལྟ་ན་ཡང་དལ་བརྒྱད་འབྱོར་བཅུའི་རྟེན། །ལན་ཅིག་ཙམ་ཞིག་ཐོབ་པའི་གནས་སྐབས་འདི།།
ངོ་མཚར་ཆེ་མོད་ནམ་མཁའི་འཇའ་ཚོན་བཞིན། །ད་ལྟ་ལྟར་སྣང་བཀྲ་ཡང་མི་རྟག་སྟེ། །ལུས་ཀྱི་རྟེན་དང་རྣམ་ཤེས་ཡ་བྲལ་ནས། །དེ་རིང་ཉིད་ཀྱང་མི་འཆིའི་ངེས་པ་ཅི། །སྔོན་ཆད་རྒན་གཞོན་ངེས་མེད་སྲོག་དོར་ཞིང། །
ཕྱིན་ཆད་འཆི་བ་མེད་པ་སུ་ཞིག་མཆིས། །འདོད་པའི་ལྷ་རྣམས་གནས་སྐབས་བདེ་བ་ལ། །བག་མེད་སྲེད་ཞེན་དམ་པོས་ཡིད་བཅིངས་ནས། །འཆི་བར་ཕྱོགས་པའི་ལྟས་ཀྱིས་ཟིན་པ་ན། །སྡུག་བསྔལ་ཤིན་ཏུ་མི་བཟད་

[002B] །གཟུགས་དང་གཟུགས་མེད་གནས་ཀྱི་ལྷ་རྣམས་ཀྱང། །ཕལ་ཆེར་ཐར་པའི་ལམ་ལས་རབ་གོལ་ཞིང། །ཏིང་འཛིན་དགེ་བའི་འབྲས་བུ་ཟད་པའི་མཐར། །སླར་ཡང་ངན་སོང་གནས་སུ་འཁྱམ་པར་འགྱུར། །ལྷ་མིན་
ན་ཡང་ལུས་དང་ཡན་ལག་ཀུན། །གཅོད་བའི་སྡུག་བསྔལ་རབ་རྩུབ་དམྱལ་བར་ན། །བཙོ་སྲེག་མཚོན་ཆས་གཏུབ་དང་གངས་རིའི་ཁྲོད། །གཅེར་བུར་ཤ་རུས་གས་པའི་སྡུག་བསྔལ་མྱོང། །ཡི་དྭགས་བཀྲེས་སྐོམ་ངལ་འཇིགས་ལ་
སོགས་པས། །མནར་ཞིང་དུད་འགྲོ་གཅིག་ལ་གཅིག་ཟ་དང། །བཀོལ་སྤྱོད་བརྡེག་འཚོག་བླང་དང་དོར་བྱ་ལ། །རྨོངས་པས་ཁྱབ་པའི་སྡུག་བསྔལ་འབའ་ཞིག་ཡིན། །ལས་ངན་ཉོན་མོངས་ཤ་ཟ་ཁྲོས་པ་མིས། །སེམས་བཞོན་རླུང་
གི་སྲོག་རྩ་གཡོ་བཞིན་དུ། །དབང་མེད་འཁྲིད་བས་ཚེ་ཐུང་དབུལ་བ་སོགས། །དུས་ངན་སྙིགས་མའི་མདངས་ནི་མུན་ལྟར་གཏིབས། །སླུ་མེད་བླ་མ་མཆོག་གསུམ་རྒྱབ་པོར་ཞིང། །དགེ་སྡིག་བླང་དོར་ཕྱིན་ཅི་ལོག་ཏུ་ཞུགས། །ལྟ་བ་ངན་
པ་སྙིགས་མའི་སྙིགས་མ་ཡི། །ཀླ་ཀློའི་སྤྱོད་པས་རྒྱལ་ཁམས་ཁེངས་པར་གྱུར། །དགེ་བཅུའི་ཆོས་ཚུལ་རིན་ཆེན་ཙན་དན་བས། །བརླང་སྤྱོད་ནག་པོའི་སོལ་བ་དར་མཐོང་ནས། །གཏན་དུ་འཚེངས་པའི་ལོངས་སྤྱོད་རྒྱབ་བོར་ཏེ། །
མནོག་ཆུང་སྐད་ཅིག་བདེ་བས་བསླུས་པ་མང། །དུག་གསུམ་གྲང་བའི་རེག་བྱ་ཆེས་བདོ་བས། །ལེགས་སྤྱད་པདྨའི་ཚལ་ཀུན་ཉིན་རེ་བཞིན། །བཅོམ་པའི་རང་རྟགས་ཕྱི་ཕྱིར་རབ་སྣང་བ། །མཐོང་ཚེ་ཤེས་ལྡན་སུ་ཞིག་ཡིད་

[003A]༄༅། །མི་སྐྱོ། །དེ་ལྟར་སྡུག་བསྔལ་རླབས་འཁྲུག་སྲིད་མཚོ་འདིར། །ཕུན་ཚོགས་བདེ་བའི་རོལ་ཅིར་སྤྱད་ཀྱང། །དུག་དང་འདྲེས་པའི་ཁ་ཟས་ཇི་བཞིན་དུ། །བདེ་ལེགས་སྲོག་ལ་གནོད་པ་ཤ་
སྟག་ཡིན། །སྡུག་བསྔལ་དེ་ལས་ཐར་བའི་ཐབས་ཉིད་ཅེས། །ཆོས་གོས་མཛེས་འཆང་ངག་ནས་ཆོས་ཀྱི་གཏམ། །སྨྲ་ཡང་རང་རྒྱུད་དུག་ལྔའི་གཞན་དབང་གི་གཡོ་སྒྱུས་སྡུག་བསྔལ་ཕྱི་ཕྱིར་འཕེལ་བར་གདའ། །མི་རྟག་སྡུག་བསྔལ་རྟོགས་
ཞེས་ཁར་སྨྲ་ཡང། །འདི་སང་དེང་ནི་འདི་ལྟར་བྱའོ་ཞེས། །གྲབས་གཤོམ་བྱེད་པའི་ངང་རིང་རྟག་འཛིན་ཅན། །འདི་ཡིས་སྡུག་བསྔལ་སྤང་དུས་ག་ལ་ཞིག་ད་ལྟ་ཕྲ་མོའི་རྐྱེན་ངན་མི་བཟོད་པར། །ངན་སོང་སྡུག་བསྔལ་འདྲེན་པའི་ལས་
འབྲས་ལ། །རྩིས་སུ་བོར་བའི་བག་མེད་སྤྱོད་པ་འདི། །སྲིད་པའི་སྤུབས་སུ་འཆིང་བའི་དྲ་བར་གདའ། །གཞན་གཅེས་བློ་མིག་གསལ་བར་མངོན་རློམ་ཡང། །གཞན་འབྱོར་མཐོང་ཚེ་ཕྲག་དོག་སྤྲུལ་གྱི་ལྕེ། །གཞན་རྐྱོང་རང་གཞན་
གཉིས་ཀ་འཕུང་བྱེད་པ། །བཤན་པ་ཞི་བའི་ཆ་ལུགས་ཅན་དུ་གདའ། །གང་སྣང་སྟོང་དང་འདྲེས་པའི་འུད་སྨྲ་ཡང། །རྐྱེན་ངན་ཕྲ་མོ་ཙམ་ཞིག་མི་བཟོད་པར། །ཞེ་སྡང་ཁོང་ནས་འབར་བའི་ཕུང་ཀྲོལ་ཅན། །འབྱུང་པོ་བཞིན་དུ་སྒྲིབ་ལས་
གྲོལ་མི་འགྱུར། །རིག་སྔགས་འཆང་བ་ཡིན་ཞེས་ཁས་འཆེས་ཀྱང། །དམ་ཚིག་སྡོམ་བརྩ་ལྟར་ཁྱད་བསད་ནས། །གསང་སྔགས་རྣལ་འབྱོར་ཆོས་ཀྱིས་ལུས་བརྒྱན་པ། །སྙིང་པོས་དབེན་པའི་ཆུ་ཤིང་ལྟ་བུར་གདའ། །དེ་ཕྱིར་

[003B] །བཤེས་གཉེན་ཚུལ་བཞིན་བསྟེན་ལ་རག་ལུས་པས། །དུལ་ཞི་ཉེ་བར་ཞི་སོགས་ཡོན་ཏན་རྣམས། །རྫོགས་པའི་བཤེས་གཉེན་དམ་པ་ལེགས་བསྟེན་ནས། །ལུས་དང་སོགས་ཀྱང་འདོད་ནུས་སྲི་ཞུ་དང། །བཀའ་བཞིན་སྒྲུབ་པའི་མཆོད་
པས་རྟག་མཆོད་ཅིང། །སྐྱོན་ལྟར་སྣང་ཡང་རང་བློ་འཁྲུལ་པ་རུ། །ངེས་ནས་འགྱུར་བ་མེད་པའི་དད་གུས་བྱ། །ཙན་དན་ཚལ་ལམ་མི་གཙང་གོང་བུ་དང། །འགྲོགས་པའི་རླུང་གི་དྲི་ཡི་བཟང་ངན་ལྟར། །མཆོག་དམན་གྲོགས་ཀྱིས་རང་གི་སྤྱོད་པ་ཡང། །འགྱུར་བས་
གྲོགས་ལ་བརྟག་པ་ཤིན་ཏུ་གཅེས། །རང་ཉིད་སྒྲིབ་པའི་དྲ་བས་བཅིངས་པ་ཡི། །ཚངས་དབང་དེ་ཡང་སྐྱབས་ཀྱི་འོས་སུ་མིན། །ཡོན་ཏན་ཀུན་རྫོགས་ཉེས་པ་ཀུན་ཟད་པའི། །བདེ་གཤེགས་དེས་བསྟན་ཆོས་དང་དགེ་འདུན་བཅས། །མགོན་དུ་འོས་ཕྱིར་ཉེས་ཅན་ཉེས་པ་
ལས༑ ༑སྐྱབས་འཚོལ་བཞིན་དུ་ཁ་ཚིག་ཙམ་མིན་པར། །བློ་ཕུགས་ལིངས་ཀྱིས་གཏོད་པའི་སྐྱབས་འགྲོ་དང། །དེ་ཡི་བསླབ་བྱ་ཚུལ་བཞིན་བསྒྲུབ་པར་བྱ། །དཀོན་མཆོག་སྤྱན་སྔར་བྱང་ཆུབ་སེམས་བསྐྱེད་ནས། །སྔོན་ཆད་བསགས་པའི་སྡིག་ལྟུང་འགྱོད་པས་
བཤགས། །སླན་ཆད་སྡོམ་སེམས་དང་བཅས་གཉེན་པོ་ཡིས། །དྲུང་ནས་འབྱིན་པའི་སྟོབས་བཞི་བསྟེན་པར་བྱ། །སྲིད་པར་སྡུག་བསྔལ་སྣ་ཚོགས་བསྐྱེད་པ་ཡི། །ཀུན་འབྱུང་ལས་ཉོན་འཁོར་བའི་རྒྱུ་འབྲས་ཀྱི། །ཉེས་དམིགས་མཐོང་ནས་སྐྱོ་ཤེས་ངེས་འབྱུང་
དང། །དེ་ལས་གྲོལ་བའི་ཐབས་ལ་འབད་པར་བྱ། །འགྲོ་བ་འདི་ཀུན་ཚེ་རབས་མང་བོ་ཞིག་ཕ་མར་གྱུར་པའི་དྲིན་ཅན་ཉིད་ཡིན་པས། །ཕན་བཏགས་བྱས་པ་གཟོ་བའི་ཁུར་བླངས་ནས། །རྟག་ཏུ་གཞན་ལ་གང་ཕན་བསམ་པར་བྱ། །ཆགས་སྡང་བཅོམས་ནས་

[004A]༄༅། །ཀུན་ལ་ཡིད་འོང་གི་རྣམ་པར་བལྟ་བའི་བྱམས་པས་རྒྱུད་བརླན་ཞིང། །འགྲོ་རྣམས་སྡུག་བསྔལ་བྲལ་འདོད་སྙིང་རྗེ་དང། །གཞན་དོན་ཁུར་དུ་འཁྱེར་བའི་ལྷག་བསམ་བསྐྱེད། །རང་ཉིད་གཅེས་པར་འཛིན་པའི་
བློ་སྤངས་ཏེ། །གཞན་དོན་རྫོགས་བྱང་དོན་གཉེར་བྱང་ཆུབ་སེམས། །བསྐྱེད་ནས་རྒྱལ་སྲས་སྤྱོད་པ་མཐའ་དག་ལ། །སློབ་པའི་ཡི་དམ་བརྟན་པོ་བསྐྱེད་པར་བྱ། །མ་ཞུམ་གཏོང་སེམས་དག་པའི་ལྡེ་མིག་གིས། །སེར་སྣའི་སྒོ་ལྕགས་དབྱེ་དཀའ་ཕྱེ་
པ་ལས། །སློང་རྣམས་འདོད་པའི་དངོས་པོ་གང་མཆིས་པ། །ཆགས་མེད་སྟེར་བའི་སྦྱིན་ལ་བསླབ་པར་བྱ། །དེ་འབྲས་རྣམ་ཐོས་བུ་ཡི་འབྱོར་པ་ལ། །འགྲན་པའི་རྣམ་སྨིན་ཟད་མི་ཤེས་པར་ཡང། །མི་རེ་རང་གི་ཤ་རུས་རྐང་མར་སོགས། །གཏོང་
ལའང་ཞུམ་པ་མེད་པའི་སྙིང་སྟོབས་བསྐྱེད། །བདེ་གཤེགས་སྐུ་ཚེ་སྔོན་རབས་དཔལ་གྱི་སྡེ། །བྱམས་པའི་སྟོབས་དང་གཙུག་ནོར་ཟླ་བའི་འོད། །རི་བོང་སོགས་ཀྱིས་གཅེས་ནོར་ལུས་དང་སྲོག་བཏང་བ་བཞིན་དུ་སྦྱིན་ལ་བསླབ་པར་ཤོག་སྤོང་བའི་
སེམས་དཔའ་དང་བཅས་དྲན་ཤེས་ཀྱི། །ལྕགས་ཀྱུ་རྣོན་པོས་ཉིན་མཚན་དུས་ཀུན་ཏུ། །བག་མེད་སེམས་ཀྱི་གླང་པོ་འདུལ་བྱེད་པའི། །ཚུལ་ཁྲིམས་མིག་འབྲས་བཞིན་དུ་བསྲུང་བར་བྱ། །ཚུལ་ཁྲིམས་འདི་ཉིད་མངོན་མཐོ་ལྷ་མི་དང། །ངེས་ལེགས་འབྲས་
བུ་བསྐྱེད་པའི་རྒྱུ་ཡི་གཙོ། །དེ་ཕྱིར་སྡོམ་བརྩོན་རྒྱལ་བའི་སྲས་རྣམས་ཀྱི། །རྣམ་ཐར་ཇི་བཞིན་བག་ཡོད་ཁྲིམས་ལ་བསླབ། །ཁྱད་པར་ལོ་མ་དཀའ་ཐུབ་ཅན་ལ་སོགས། །ཐུབ་དབང་སྔོན་གྱིས་སྐྱེས་རབས་དེ་དག་དང། །དགེ་སློང་མི་འཁྲུགས་པ་བཞིན་ཚངས་

[004B] །ཉེས་པས་ནམ་ཡང་མ་གོས་བསྲུང་བར་ཤོག་ཕ་རོལ་གནོད་པའི་སྦྱོར་བས་གཙེས་པའམ། །ལུས་སེམས་སྡུག་བསྔལ་ཐོག་ཏུ་བབས་པ་ན། །སྔོན་བྱས་རང་གི་ལས་ངན་འབྲས་བུ་རུ། །ཤེས་ནས་མི་འཁྲུགས་བཟོད་པ་བསྟེན་པར་བྱ། །སྲ་བརྟན་
བཟོད་པའི་གོ་ཆ་ལེགས་བགོས་ན། །སྡུག་བསྔལ་གནོད་པའི་མཚོན་གྱིས་མི་བརྫི་ཞིང། །ཡིད་དུ་འོང་ལ་མཛེས་པའི་གཟུགས་མཆོག་སོགས། །ཐོབ་པར་འགྱུར་བས་བཟོད་ལ་བསླབ་པར་བྱ། །བཟོད་པ་སྨྲ་དང་རྒྱལ་བུ་དགེ་དོན་དང། །མཛའ་བོའི་བུ་མོ་ལ་
སོགས་རྣམ་ཐར་བཞིན། །ལུས་དང་སྲོག་ལ་གནོད་པའི་སྡུག་བསྔལ་ཡང། །བཟོད་ནུས་དཀའ་ཐུབ་བརྟན་པོ་ཐོབ་པར་ཤོག་སྒོ་གསུམ་དགེ་བའི་ཕྱོགས་ལ་སྤྱོད་པའམ། །སེམས་ཅན་གཞན་ཕན་ལས་ལ་ཞུགས་པའི་ཚེ། །རང་ལུས་རྡུལ་ཕྲན་ཙམ་དུ་
འཐོར་གྱུར་ཀྱང། །མི་སྐྱོ་སྤྲོ་བའི་བརྩོན་འགྲུས་བརྩམས་པར་བྱ། །ཡོན་ཏན་མ་ལུས་ལགས་མཐིལ་རྫས་བཞིན་དུ། །གང་ཞིག་བརྩོན་འགྲུས་ལྡན་པས་མྱུར་འཐོབ་ལ། །གཟི་བརྗིད་ཆེ་ཞིང་གང་བརྩམས་ལས་ཀྱི་མཐའ། །འགྲུབ་པས་རྟག་ཏུ་བརྩོན་འགྲུས་
ལྡན་པར་བྱ། །དོན་ཀུན་གྲུབ་ཀྱིས་རྒྱ་མཚོ་ཆེན་པོའི་ཆུ། །རུས་སྦལ་ཁོག་པས་དབོ་བའི་དཀའ་སྤྱད་སོགས། །ཐུབ་དབང་བྱང་ཆུབ་སྤྱོད་ཚེ་བརྩོན་འགྲུས་ལ། །ཇི་ལྟར་བསླབ་པ་དེ་བཞིན་བརྩོན་པར་ཤོག་ལེ་ལོ་བྱིང་རྒོད་ལ་སོགས་ཉེས་པ་ལྔ། །སྤོང་
བའི་འདུ་བྱེད་བརྒྱད་ཀྱིས་ཉེར་བཀག་ནས། །དགེ་བའི་དམིགས་པ་གཅིག་ལ་མ་ཡེངས་པར། །མཉམ་པར་འཇོག་པའི་ཞི་གནས་བསྒྲུབ་པར་བྱ། །ཏིང་འཛིན་དེ་ཡིས་གྲུབ་པའི་བཅུད་ལེན་ལྟར། །ལུས་སེམས་ལས་སུ་རུང་བའི་བདེ་འདྲེན་ཞིང། །སྤྱན་དང་མངོན་

[005A]༄༅། །ཤེས་ལ་སོགས་ཡོན་ཏན་ཀུན། །སྟེར་བས་ཏིང་འཛིན་སྒྲུབ་ལ་བརྩོན་པར་བྱ། །ཁྱིམ་གྱི་ཕུན་ཚོགས་མཆིལ་མའི་ཐལ་བལྟར། །བོར་ནས་ནོར་བུའི་གླིང་དང་ཉེ་བའི་རིར། །དཀའ་ཐུབ་སྤྱོད་དང་བུ་རམ་ཤིང་
པ་ཡིས། །ཀླུང་འགྲམ་བསམ་གཏན་བརྩོན་བཞིན་བསྒྲུབ་པར་ཤོག་ཀུན་རྫོབ་དོན་དམ་ཤེས་བྱའི་གནས་རྣམས་ལ། །རབ་ཏུ་རྨོངས་བའི་ནག་ཕྱོགས་སྒྲ་གཅན་ལུས། །གཏུབ་བྱེད་རྒྱལ་སྲས་འཇུག་པ་བཅུ་པ་ཡི། །ཤེས་རབ་འཁོར་ལོའི་དམ་
བཅའ་བཞི་ལྡན་བྱ། །བདག་ཏུ་མངོན་ཞེན་ལྕགས་སྒྲོག་དམ་པོ་ཡི། །འཆིང་བ་ངེས་པར་གྲོལ་བྱེད་འདི་ཁོ་ན། །དུས་གསུམ་སངས་རྒྱས་ཀུན་ཀྱང་རྣམ་འབྱེད་ཀྱིས། །བྱང་ཆུབ་བརྙེས་ཕྱིར་ཤེས་རབ་བསྒྲུབ་པར་བྱ། །གསལ་མྱུར་ཆེ་དང་ཟབ་
པའི་ཤེས་རབ་མཆོག། ལྷུར་ལེན་དོན་ཀུན་གྲུབ་པ་ཆོས་འཚོལ་དང། །ས་བདག་མེ་ལོང་གདོང་སོགས་བསླབ་པའི་དུས། །རྨད་བྱུང་སྤྱད་པ་སྤྱོད་བཞིན་བརྩོན་པར་ཤོག་རིང་ནས་སེམས་ཀྱི་མཁར་དུ་གནས་བཅས་ཏེ། །བདེ་ལེགས་འཇོམས་བྱེད་
བདག་འཛིན་དགྲ་བོའི་དཔུང། །གནས་ལུགས་ལྷག་པར་མཐོང་བའི་སྒྱོགས་ཆེན་གྱིས། །མིང་གི་ལྷག་མ་ཙམ་དུ་བརླག་པར་བྱ། །མེ་ལོང་གཟུགས་བརྙན་ནམ་མཁའི་འཇའ་ཚོན་རིས། །སེམས་ངོར་བཀྲ་ཡང་ངོ་བོས་སུ་ཞིག་གྲུབ། །དེ་བཞིན་སྣོད་བཅུད་
སྣང་ཙམ་བདེན་པ་རུ། །གྲུབ་པར་སུས་མཐོང་སྒྱུ་མ་ལྟ་བུར་ལྟོས། །དེ་ལྟར་ཐུན་མོང་ལམ་གྱིས་རྒྱུད་སྦྱངས་ཏེ། །དབང་བླངས་ལྷ་སྐུར་བསྐྱེད་པའི་རིམ་པ་ཉིད། །ལེགས་པར་གོམས་བས་རིམ་པ་གཉིས་པའི་དོན། །བླ་མའི་ཞལ་བླངས་འབྲས་བུ་འབྱིན་པར་

[005B] །དལ་འབྱོར་རྟེན་ཐོབ་ཆོས་ཀྱི་བླ་ན་མེད་པའི་རོ། །མྱོང་འདི་འདྲེན་པ་མཆོག་གི་དྲིན་ཕྱིར་ལམ་སྟོན་ཆེའི། །ཐུགས་རྗེའི་འཇུག་པ་མཛའ་གཙུགས་མོ་ཡིས་དམ་འཁྱུད་དེ། །ཆོས་ཚུལ་དྲི་མེད་བདེ་བརྒྱུད་དུ་འཇོ་བར་ཤོག་མ་འཁྲུལ་དེ་ཉིད་མངོན་སུམ་སྣང་བ་
ཆོས་ཀྱི་རྒྱལ་པོ་ཙོང་ཁ་པའི། །མདོ་དང་སྔགས་ཀྱི་ལུགས་བཟང་དུས་གསུམ་རྒྱལ་བའི་དགོངས་པ་གཅིག་བསྡུས་གང། །ཁ་བཤད་ཆུ་ཡི་ལྦུ་བ་ཙམ་མིན་ཉམས་ལེན་གསེར་གྱི་གར་བུ་བཞིན། །ཕྱི་ནང་ཉེས་ཚོགས་བདུད་ལས་རིང་དུ་བརྒལ་ནས་རྒྱུད་ལ་སྨིན་པར་ཤོག་
གང་དང་གང་དག་སྔོན་ཆད་དགེ་བ་བྱས་དང་བྱེད་འགྱུར་རྒས་མེད་པ་ཡིག་ཟི་བྱིན་ཆ། །བསགས་ལས་ཤེས་བྱའི་རང་བཞིན་ཅི་ཡང་ལྐོག་ཏུ་མ་གྱུར་ཞིང་ཀུན་རྣམ་པར་འགེངས་བྱེད་པའི། །སྤྲུལ་པའི་རོལ་རྩེད་སྒྱུ་མ་བཞིན་དུ་སྟོན་མཛད་འཇམ་དཔལ་སྙིང་པོའི་བསྟན་པ་
ཟླ་མེད་པ། །ལང་ཚོ་དར་བབས་སྙིང་གི་ཐིག་ལེ་མཆོག་མ་འཛམ་གླིང་ལེགས་བྲིས་ཁམས་སུ་ངོམ་པར་ཤོག་ན་རྒ་སྐྱེ་འཆིའི་འཇིག་དང་གཉིས་འཛིན་ཆུ་སྲིན་ཁྲོས་པའི་མཆེ་བ་ཡིས། །ཕུག་པའི་སྡུག་བསྔལ་མྱོང་བཞིན་སྲིད་པའི་རྒྱ་མཚོར་འཁྱམས་པའི་གྲངས་
མེད་འགྲོན། །དམ་པའི་ཆོས་ཚུལ་སྐྱེ་བ་ལྔ་པའི་དུང་གིས་མི་འདོད་ཀུན་བཅོམ་སྟེ། །བདེ་བའི་བསྟི་གནས་བྱང་གྲོལ་ནོར་བུའི་གླིང་དུ་དལ་བུས་འཇུག་པར་ཤོག་སྐྱེ་རྒུ་མཐའ་དག་ཐེག་པ་མཆོག་གི་ལམ། །ཚེགས་མེད་བསྒྲུབས་ལས་འབྲས་བསྐྱབས་ཆེན་པོ་གང། །
ཉེ་བར་གྲུབ་པའི་དོན་གཉིས་དགའ་སྟོན་ཆེ། །རིང་མིན་ཐོབ་པའི་རྒྱུ་རུ་དགེ་ཚོགས་བསྔོ།  །ཞེས་པ་འདི་ནི་རང་ཉིད་ལ་ཇི་སྐད་བཤད་པའི་དོན་སྐད་ཅིག་ཀྱང་ཉམས་སུ་བླང་ནུས་པ་མེད་པར་གཞན་ལ་སྟོན་པའི་ཚིག་རྩོམ་སྐམ་པོ་འདི་མཁས་པ་རྣམས་ཁྲེལ་བའི་རྒྱུར་མཆིས་ཀྱང། ཕ་བསོད་ནམས་དར་རྒྱས་

[006A]༄༅།  །ཀྱེས་བློ་སྦྱོང་ཞིང་རྩོམས་ཞེས་བསྐུལ་མ་མཛད་པ་ལྟར། ཐུབ་པའི་དབང་པོའི་ལེགས་བཤད་དྲི་མ་མེད་པ་བཞིན་བོད་ཡུལ་གྱི་ཤིང་རྟའི་སྲོལ་འབྱེད་འཇམ་མགོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་ཉམས་མགུར་བསྡུས་དོན་ལ་གཞི་བྱས། སྙིགས་མ་ལྔའི་སྦྱོང་ཚུལ་རང་
བཞིན་བརྗོད་དང། སྟོན་པ་ཡང་དག་པ་རྫོགས་པའི་སངས་རྒྱས་ཀྱིས་སློབ་པ་ལམ་གྱི་གནས་སྐབས་སུ་ཕ་རོལ་ཏུ་ཕྱིན་པ་དྲུག་ལ་བསླབས་པའི་སྤྱོད་པ་རྒྱ་མཚོ་ལྟ་བུ་ལས་འཁྲུངས་རབ་ཀྱི་ཐིགས་པར་སྨོན་ལམ་གྱི་ཚིག་དང་བཅས་ཤཱཀྱའི་བཙུན་པ་བློ་བཟང་བསྐལ་བཟང་རྒྱ་མཚོས་སྦྱར་བའི་ཡི་གེ་པ་ནི་ངག་དབང་ཡོན་
ཏན་འབྱུང་གནས་ཀྱིས་བགྱིས་པའོ།།    ༈    །།དམ་པའི་ཆོས་ལ་མྱུར་དུ་བསྐུལ་བའི་གཏམ་སོས་བསྔལ་གཉིད་ལས་སློང་བའི་ཉི་མ་ཞེས་བྱ་བ་བཞུགས།  ན་མོ་གུ་ར་ཝེ། བློ་ཆེན་རྒྱལ་གསུང་ཤེས་བྱའི་དབྱིངས་ཡངས་པོར། །རྣམ་དཔྱོད་གོམ་བཟང་གཅིག་
གིས་རབ་གཞལ་བའི། །ཡེ་ཤེས་ལུས་ཅན་མཛེས་སྡུག་བརྒྱན་དོར་ཏེ། །སྡོམ་བརྩོན་གྲགས་པའི་བ་དན་གཡོ་དེ་རྒྱལ། །བདག་འདྲའི་བློ་གྲོས་བ་ཚྭ་ཅན་གྱི་མཚོར། །བོགས་འདོན་མན་ངག་མངར་བའི་ཕུན་ཚོགས་རོ། །འབྱུང་མིན་འོན་ཏང་གཞན་ངོར་མཁས་
རྣམས་ཀྱི། །ཟེར་ཟློས་ཙམ་ཞིག་བརྗོད་ལ་མཉན་པར་གྱིས། །རྙེད་དཀའ་ཆུ་ལྤུར་ལྟ་བུའི་མི་ལུས་འདིར། །བདེ་སྡུག་འཁོར་འདས་རང་ལ་རག་ལས་ཕྱིར། །སྡིག་སྤོང་དགེ་སྒྲུབ་སྙིང་པོ་མི་ལེན་ན། །རི་སུལ་སྟོང་བར་བྱ་རྒྱུ་ཅི་འདུག་སོམས། །རྒྱལ་བའི་སྲས་ཀྱི་
སྤྱོད་ལ་སློབ་བོ་ཞེས། །ཁས་བླངས་བཞིན་དུ་རང་ཉིད་མངོན་མཐོ་དང། །ངེས་ལེགས་བདེ་བའི་རྒྱ་ལའང་མི་འབད་པ། །ཚུལ་འདི་དམ་པ་རྣམས་ཀྱིས་མ་སྨད་ངམ། །སྐྲ་བྲེགས་མདོག་མཛེས་བླ་གོས་བརྒྱ་བགོས་ཀྱང། །ཆགས་སྡང་ཉེས་ལྟུང་དབང་དུ་སོང་

[006B] །བག་མེད་འདི་འདྲས་ངན་སོང་གནས་ངན་དུ། །བསྐྱུར་ཞེས་གཏམ་འདི་ཚོར་རམ་སྙོམ་ལས་པ། །ད་ལྟའི་ཚེ་ནི་རི་གཟར་འབབ་ཆུ་འདྲ། །ཡུད་ཙམ་རེར་ཡང་མི་སྡོད་ཟད་པའི་མཐར། །ལོ་བརྒྱ་ཚུལ་ལ་ལུས་སེམས་ཁ་བྲལ་ནས། །འཆི་བའི་བདུད་དེ་
ཁྱོད་ལ་མི་ཡོང་ངམ། །དེ་ཚེ་དགེ་སྡིག་རྗེས་འབྲང་གཤིན་རྗེས་འཁྲིད། །བཤུལ་རིང་འགྲོད་དཀའ་བར་དོའི་འཕྲང་ཆེན་པོར། །གྲོགས་མེད་རང་ཉིད་གཅིག་པུར་འཁྱམ་པ་ན། །ཀྱི་ཧུད་དེ་སྐབས་ཅི་ཞིག་བྱ་བ་སོམས། །ལོངས་སྤྱོད་ཆོས་བརྒྱད་སྒྱུ་མའི་གྲོང་ཁྱེར་
འདི། །བསླུ་བའི་ཕྱིར་དུ་ཆོས་ལ་འདོད་སྲེད་ཀྱིས། །བདག་གིར་བཟུང་བའི་གནས་སྐབས་བདེ་བ་ལ། །ལག་སྟོང་འགྲོ་བའི་དུས་ཀྱི་སྡུག་བསྔལ་ལྕི། །རང་གཞན་གཟུགས་མཛེས་མ་བརྟགས་ཕྱི་མཚར་ཡང། །སྲིན་བུ་རྣག་ཁྲག་སྐྱུག་བྲོའི་རྫས་ཀྱིས་ཁྱབ། །མི་གཙང་
གང་བའི་ཤེལ་གྱི་བུམ་པར་མཚུངས། །གང་ལ་དགའ་བའི་བློ་དེ་བྱིས་པ་འདྲ། །བདག་ལ་ཁོ་ན་འཛིན་དགྲ་བོ་མཐོང་བའི་ཚེ། །ཞེ་སྡང་ཁོང་ཁྲོ་འབར་བའི་མེ་ཆེན་གྱིས། །སྔར་བསགས་དགེ་བའི་བུད་ཤིང་སྲེག་གོ་ཞེས། །མཁས་པའི་གསུང་ལ་ཁྱོད་ཉིད་མི་
བྲྩིའམ། །སྲིད་པའི་ཕུན་ཚོགས་གང་ཡང་ཆུ་ཤིང་བཞིན། །སྙིང་པོ་མེད་ཅིང་སྨྱོ་བྱེད་སྦྲང་རྩི་ལྟར། །བསླུ་ཆོས་འཁྲུལ་བའི་སྣང་བར་རྒྱབ་ཕྱོགས་ཏེ། །དམ་ཆོས་འབའ་ཞིག་སྒྲུབ་ལ་བརྩོན་པ་གཅེས། །དེ་ཡང་སང་དང་གནངས་བྱའི་ལེ་ལོ་ཡིས། །རང་
ལ་རང་གིས་བློ་བྲིད་བྱས་གྱུར་ན། །འཆི་དུས་བྲང་ལག་འཐབ་མོ་འཆོར་ངེས་པས། །མྱུར་དུ་དམ་པའི་ཆོས་ཀྱི་སྙིང་པོ་ལོང། །སྔོན་ཚེ་ཕ་མར་མ་གྱུར་འགྲོ་བ་ནི། །ཀུན་མཁྱེན་གཞལ་བྱ་མ་ཡིན་སྐབས་དེར་ཡང། །ད་ལྟའི་མ་ལྟར་བརྩེ་བས་བསྐྱངས་པའི་ཕྱིར། །

[007A]༄༅། །སེམས་ཅན་མར་ཤེས་དྲིན་དྲན་ཡིད་ལ་སྒོམས། །འགྲོ་ཀུན་དྲིན་ཆེན་ཡིན་པར་ཤེས་བཞིན་དུ། །ཕན་པའི་སེམས་མེད་འདི་ལས་བླུན་བསུ། །དེ་ཕྱིར་དྲིན་དུ་གཟོ་བའི་སེམས་བསྐྱེད་ཅིང། །བྱམས་པའི་སེམས་དེ་དགྲ་
གཉེན་ཀུན་ལ་སྒོམས། །བརྩེ་བའི་མ་ཉིད་མེ་དོང་ཚུད་གྱུར་ན། །མི་བཟོད་བཞིན་དུ་འགྲོ་རྣམས་སྲིད་གསུམ་གྱི། །མེ་འོབས་ལྷུངས་འདི་མི་བཟོད་སྙིང་རྗེ་དང། །སྡུག་བསྔལ་སྒྲོལ་བའི་ཁུར་འཁྱེར་ལྷག་བསམ་སྒོམས། །སྡུག་བསྔལ་མཐར་མཛད་སངས་རྒྱས་
འབའ་ཞིག་ཉིད། །གཞན་ཕྱིར་ཐོབ་འདོད་སྨོན་པའི་སེམས་བསྐྱེད་ནས། །རྒྱལ་བའི་སྲས་ཀྱི་སྤྱོད་པ་མཐའ་དག་ལ། །སློབ་པའི་འཇུག་སེམས་རྒྱུད་ལ་བསྐྱེད་པར་བྱ། །སེམས་བསྐྱེད་བརྟན་པོའི་ནམ་མཁའ་ཁྱོན་ཡངས་བོར། །ཕྱིན་དྲུག་རྒྱ་ཆེན་རྒྱལ་སྲས་
སྤྱོད་པའི་སྤྲིན། །འཕྱུར་ལས་ཕན་དང་བདེ་བའི་ཆར་རྒྱུན་གྱིས། །གཏན་བདེའི་མྱུ་གུ་སྨིན་བྱེད་ཐབས་ལ་འབུངས། །སེམས་གནས་ཏིང་འཛིན་དགུ་ལས་དམིགས་རྟེན་ལ། །རྩེ་གཅིག་ཤིན་སྦྱངས་དང་འབྲེལ་ཞི་གནས་དང། །ཤེས་རབ་ཡང་དག་སོ་
སོར་སྤྱོད་པ་ཡི། །ལྷག་མཐོང་ཚུལ་བཞིན་སྐྱེ་བའི་ཐབས་ལ་འབུངས། །ནམ་མཁའ་འདི་ལ་སྐྱེ་འགག་མ་མཆིས་བཞིན། །ཆོས་ཀུན་དོན་དམ་སྐྱེ་འགག་མ་ལུས་བྲལ། །ཕུང་སོགས་དངོས་འདི་རང་དངོས་གྲུབ་གྱུར་ན། །རྒྱུ་རྐྱེན་ཚོགས་ནས་མིང་གིས་བསྙད་པ་
འགལ། །འདི་སོགས་དབུ་མ་རྩ་བའི་རིགས་པ་དང། །ཐལ་འགྱུར་རྗེས་འབྲངས་བཅས་པས་བདག་བཀག་ཕྱིར། །ནམ་མཁའི་འཇའ་ཚོན་རྨི་ལམ་སྒྱུ་མ་ལྟར། །སྣང་ལ་རང་བཞིན་སྟོང་པའི་གནད་ལ་འབུངས། །བདག་བློའི་རྒྱལ་རྔ་བྱམས་པའི་དབྱུག་གུ་

[007B] ༑བསྐུལ་ཚེ་དབྱངས་བདུན་རྫོགས་པའི་སྒྲ་འདི་བསྒྲགས། །དེ་ཡི་དགེ་བས་མ་གྱུར་འགྲོ་བ་ཀུན། །དེ་བཞིན་གཤེགས་མཆོག་མྱུར་དུ་ཐོབ་པར་ཤོག་ །ཅེས་ངེས་འབྱུང་གི་བསམ་པ་ཆེས་ལྷག་པར་སྦྱངས་ཏེ། དམ་པའི་ཆོས་ལ་མྱུར་དུ་བསྐུལ་པའི་གཏམས་སོས་སྡམ་གཉིད་ལས་སློང་བའི་
ཉི་མ་ཞེས་བྱ་བ་འདི་ནི། སྤྱིར་རང་ཉིད་ཀྱི་ཉམས་ལེན་དངུལ་བཞིན་གཞན་ལ་སྐད་གསང་མཐོན་པོས་སྒྲོག་པ་ཤ་བཙོས་དང་བཤེད་ཚོད་ཀྱི་དབེར་འོང་བས་དམ་པ་རྣམས་ཁྲེལ་བའི་རྒྱུ་ལས་མ་མཆིས་རུང། ཕུར་བུ་ལྕོག་ནས་དགེ་བའི་བཤེས་གཉེན་དམ་པ་ངག་དབང་བྱམས་པས་འདི་ལྟ་བུ་ཞིག་དགོས་ཞེས་བསྐུལ་བའི་ངོད་ཤཱཀྱའི་བཙུན་
པ་བློ་བཟང་བསྐལ་བཟང་རྒྱ་མཚོས་སྦྱང་བའི་ཡི་གེ་པ་ནི་ངག་དབང་ཡོན་ཏན་འབྱུང་གནས་སོ།།    ༈    །།ཐེག་ཆེན་ལ་མེ་གྱི་འཇུག་སྒོ་བྱང་ཆུབ་ཀྱི་སེམས་བསྒོམས་པའི་ཕན་ཡོན་བཞུགས།  འགྲོ་བ་གང་ཞིག་མ་རིག་གཉིད་མྱོས་པ། །སད་འགྱུར་ཆོས་ཀྱི་སྒོ་མོའི་འོད་ཟེར་བརྒྱ།།
སྤྲོ་བྱེད་འཇིག་རྟེན་དགན་ལྷར་གྱུར་བའི། །སྟོན་མཆོག་ཐུབ་པ་ཆེན་པོ་རྒྱལ་གྱུར་ཅིག་རྡོ་རྗེ་རིན་ཆེན་འབར་བའི་ཆ་ཕྲ་མོས། །མཆིང་བུ་ས་ཡི་ལྟོ་བ་ཁེངས་ཙམ་ཡང། །རྣམ་པར་གནོན་ལྟར་ཐེག་དམན་སྐྱེ་འཕགས་ཀུན། །ཟིལ་གནོན་རྒྱལ་བའི་སྲས་ཚོགས་རྣམ་
པར་འཕགས། །དགེ་བའི་ཡོན་ཏན་ཀུན་གྱི་གཏེར་གྱུར་ཅིང། །དོན་ཆེན་ལྡན་པ་འཕགས་པ་མཆོག་གི་བློ། །བྱང་ཆུབ་སེམས་ཞེས་བྱ་བ་རྒྱལ་བ་ཀུན། །བསྐྱེད་པ་གང་ཞིག་དང་པ་རང་དག་གིས་བསྔགས། །དཔག་བསམ་ཤིང་ལྟར་གཞན་ཕན་རྒྱས་པའི་བློ། །བྱང་
ཆུབ་སེམས་མཆོག་ལྷ་ཡི་ཆུ་བོ་ཡིས། །ཚ་གྲང་དམྱལ་བའི་སྡུག་བསྔལ་མེ་འོབས་ནི། །རེག་པ་ཙམ་གྱིས་མིང་གི་མཐར་ཟད་བྱེད། །བཀྲེས་ཤིང་ཕོངས་པའི་རྣམ་འགྱུར་མཐོང་བས་ཀྱང། །འཇིགས་བསྐྱེད་ཡི་དྭགས་སྡུག་བསྔལ་བཟོད་དཀའ་ལ། །ཀླུ་རྒྱལ་

[008A]༄༅། །གདེངས་ཀ་བདུན་པའི་གཙུག་ནོར་བཞིན། །ཕོངས་པ་སེལ་བའི་སྨན་ནི་འདི་གཅིག་པུ། །བློ་རྨོངས་འཐིབས་པོའི་མལ་དུ་ཞི་འགྱུར་གྱི། །དགེ་བའི་འདུ་ཤེས་མིག་ཟུམ་དུད་འགྲོ་ཡང། །སད་བྱེད་སྒྲོན་མེ་འོད་ཟེར་མཐའ་
ཡས་པ། །བྱང་ཆུབ་སེམས་ཀྱི་ཉི་མ་གཅིག་པུ་ལྷ་མ། །མངོན་མཐོ་ལྷ་མིའི་བདེ་ལེགས་མཛོད་ཀྱི་སྒོ། །གཏན་པ་མེད་པའི་འདོད་དགུ་སློང་བ་པོར། །བྱང་ཆུབ་སེམས་ཉིད་མཆོད་སྦྱིན་བདག་པོ་སྟེ། །དེ་ལས་གནས་སྐབས་དགོས་པ་ཀུན་འགྲུབ་འགྱུར། །ཤིན་
ཏུ་མི་བཟད་སྡིག་པ་སྟོབས་ཆེན་གྱི། །ཚ་གདུང་རེག་བྱའི་ཆ་ཤས་ཉམས་དམན་པར། །བརྡར་བའི་དྲག་ཤུལ་འཆང་བ་སྣ་ཚོགས་ལས། །རྫོགས་སངས་རྒྱས་འདོད་སེམས་བསྐྱེད་ཁོ་ནར་དྲང། །འདི་དང་ཕྱི་མ་ཀུན་ཏུ་ལུས་སེམས་ལ། །བརྣག་དཀའི་རང་
རྒྱུད་སྡུག་བསྔལ་སྦྱིན་སྐྱེས་མོ། །སྦྲུམ་པའི་ལྟོ་བ་འབྲལ་བྱེད་སེམས་མཆོག་འདི། །ཞོ་འཐུང་རྡོ་རྗེ་རྩེ་བརྒྱ་འབར་བསྙམ། །མཁའ་མཉམ་སེམས་ཅན་གཞན་གྱི་སྡུག་བསྔལ་ཀུན། །སེལ་ལ་བྱང་ཆུབ་དོན་གཉེར་རིན་ཆེན་སེམས། །གཅིག་ཉིད་འགྲོ་ལ་
རྗེས་ཆགས་སངས་རྒྱས་ཀྱིས། །ཐབས་གཞན་ཀུན་ལས་མཆོག་ཏུ་ངེས་པར་གཟིགས། །བདག་དང་གཞན་ཕྱིར་འཆིང་བ་ཐམས་ཅད་ལས། །གྲོལ་བའི་སངས་རྒྱས་གོ་འཕང་མི་རིང་བར། །སྟེར་བྱེད་ས་བོན་གྲུང་པོ་སེམས་བསྐྱེད་འདིར། །ངེས་བས་རི་
དབང་གྱི་བཞིན་བརྟན་པོར་བཟུང། །བྱང་ཆུབ་སེམས་ཀྱི་ས་བོན་སྨིན་པ་ལས། །ཡོན་ཏན་ཀུན་གྱི་མྱུ་གུ་སྐྱེ་བར་གསུངས། །སེམས་གང་སྐྱེས་པའི་འགྲོ་བ་དེ་དག་ཀུན། །དཔའ་བོ་སྨན་པའི་རྒྱལ་པོར་ཐུབ་པས་བསྔགས། །ཐེག་ཆེན་ལམ་གྱི་འཇུག་སྒོ་སེམས་

[008B] །མདོ་དང་བསྟན་བཅོས་ལས་ནི་ངེས་པ་རྙེད། །དེ་ཕྱིར་དེ་ལྡན་སྐྱེ་བོ་དམ་པ་ཉིད། །རྒྱལ་སྲས་བྱང་ཆུབ་སེམས་དཔར་ངེས་འགྱུར་རོ། །བློ་ལྡན་བྱང་ཆུབ་སེམས་དཔར་འགྱུར་བ་ནི། །སེམས་འདི་ཁོ་ནའི་རྗེས་སུ་འགྲོ་ལྡོག་བྱེད། །ཙན་དན་ལྗོན་པ་ལྟ་བུའི་
བྱང་ཆུབ་སེམས། །གང་ལ་ལྡན་པ་སྙིང་པོའི་ལྗིད་ཀྱིས་མཛེས། །འདབ་གཤོག་ཡ་བྲལ་མཁའ་ལྡིང་དབང་པོས་ཀྱང། །བྱ་ལམ་བགྲོད་པར་མི་ནུས་ཇི་བཞིན་དུ། །སེམས་འདི་མེད་ན་གནས་ལུགས་མངོན་སུམ་དུ། །མཐོང་བའི་རྟོགས་པ་ལྡན་ཡང་འཚང་མི་
རྒྱ༑ ༑རིན་ཆེན་སེམས་དེའི་ཕན་ཡོན་གལ་ཏེ་འདིར། །གཟུགས་གྲུབ་སྟོང་གསུམ་འདི་ཡང་སྣོད་དུ་ཆུང། །འཇིག་རྟེན་ཀུན་གང་རིན་ཆེན་སྣ་བདུན་གྱིས། །གང་ཞོག་སངས་རྒྱས་རྣམས་ལ་མཆོད་བྱེད་པ། །དེ་བས་བྱང་ཆུབ་སེམས་མཆོག་སྐད་ཅིག་ཙམ་
བསྐྱེད་པའི་བསོད་ནམས་རྒྱ་ཆེར་རང་ཏུ་མཐོ། །སེམས་བསྐྱེད་ཕན་ཡོན་རྒྱ་མཚོའི་ཆུ་ཐིགས་ཙམ། །སྨྲས་ཀྱི་རྫོགས་པར་རྒྱལ་བས་ཀྱང་ནུས་མིན། །དེ་ཕྱིར་དུས་གསུམ་སངས་རྒྱས་ཐམས་ཅད་ཀྱི། །གཤེགས་བཤུལ་བྱང་ཆུབ་སེམས་ཀྱི་གོ་སྲ་བ། །བརྩོན་
འགྲུས་དཔུང་བ་བརྟན་གོས་ལེགས་བགོས་ནས། །སྒྲིབ་གཉིས་གཡུལ་ལས་རྣམ་རྒྱལ་གྲགས་ཐོབ་བྱོས། །སེམས་ཅན་མི་གཙང་ཕུང་པོའི་ལྕགས་ཀྱི་ཁམས། །དོར་ནས་བདེ་གཤེགས་གསེར་དུ་བསྒྱུར་བའི་རྩི། །སེམས་བསྐྱེད་ཕན་ཡོན་འདི་བཀོད་དགེ་བ་
ཡིས༑ ༑འགྲོ་ཀུན་ཐེག་ཆེན་སེམས་མཆོག་ཐོབ་པར་ཤོག་ །ཅེས་ཐེག་ཆེན་ལམ་གྱི་འཇུག་སྒོ་བྱང་ཆུབ་ཀྱི་སེམས་བསྒོམས་པའི་ཕན་ཡོན་མདོ་ཙམ་བརྗོད་པ་འདི་ནི་ཚ་བ་ཞའུ་རི་ཁྲོད་པ་དགེ་སློང་བློ་བཟང་དར་རྒྱས་དང་བློ་བཟང་བཀྲ་ཤིས་གཉིས་ཀྱིས་རྒྱང་རིང་པོ་ནས་བསྐུལ་བ་ལྟར་ཤཱཀྱའི་དགེ་སློང་བློ་བཟང་

[009A]༄༅།  །བསྐལ་བཟང་རྒྱ་མཚོས་རི་བོ་གྲུ་འཛིན་གྱི་གཞལ་མེད་ཁང་དུ་སྦྱར་བའི་ཡི་གེ་པ་ནི་ངག་དབང་ཡོན་ཏན་འབྱུང་གནས་ཀྱིས་བགྱིས་པའོ།།     ༈    །།ཀ་འཕྲེང་དབྱངས་སུ་སྤེལ་བ་དྲི་ཟའི་གླུ། །ཁ་ཙམ་མ་ཡིན་སྙིང་
ནས་བརྡོལ་བའི་གཏམ། །གནས་སྨྲས་ཀྱང་རྩོད་དུས་ཁོ་ནའི་སྐྱོན། །ང་རྒྱལ་དྲེགས་པ་རྣམས་ཀྱི་རྟོགས་བརྗོད་རང། །ཅ་ཅོ་དོན་མེད་ལོག་པར་སྨྲ་བའི་ཚིག་ཆ་ཤས་ཙམ་ཡང་སྤངས་པ་རྒྱལ་བའི་བཀའ། །ཇ་སོགས་བཟའ་བཏུང་ཆོག་ཤེས་ཁོ་ནའི་
ངང། །ཉ་ཡིས་ཆུར་བཞིན་ཐོས་བ་ངོམས་མེད་སྤྱད། །ཏ་ཐཱ་ག་ཏའི་གསུང་བཞེན་ཐོས་པའི་རྗེས། །ཐ་སྙད་རང་གར་མི་ཚེ་སྐྱེལ་བ་བས། །ད་ལྟ་ནས་བརྩམས་སྒྲུབ་པ་སྙིང་པོ་ཞིག་ན་སོགས་ཁྱད་དུ་བསད་དེ་བྱེད་པར་སྤྲོ། །བསངས་ལྟར་དཀར་ཆོས་ཚིགས་
ཡུལ་དབུས་འདིར། །ཕ་རོལ་གནོད་པས་གཙེས་པའི་སྡུག་བསྔལ་རྒྱུན། །བ་མོས་ཕོག་པའི་མེ་ཏོག་གཞོན་ནུ་བཞིན། །མ་ལུས་ཉམས་ཐག་འཕྲང་ལས་ཐར་དུ་དཀའ། །ཙ་རི་ལ་སོགས་དབེན་པའི་རི་སུལ་དུ། །ཚ་གྲང་དཀའ་སྤྱད་དང་བླངས་རྩེ་གཅིག་ཏུ། །
ཛ་ལང་ལྟ་བུའི་བདག་འཛིན་འདུལ་བ་ལ། །ཝ་ལེར་དབུ་མའི་ལྟ་བ་བསྒོམ་པར་བསྐུལ། །ཞྭ་སེར་དྲི་མེད་ཐུབ་པའི་བསྟན་བ་དང། །ཟ་མ་ལ་སོགས་སྣ་ཚོགས་འགྲོ་བ་ལ། །བ་འུར་ཕན་བདེ་འཕེལ་འགྲིབ་དུ་མ་ཡིས། །ཡ་མཚན་ཐར་ལམ་བསྒྲུབ་ལ་
བར་གཅོད་ཆེ། །ར་སོགས་ཕ་མར་གྱུར་པའི་སེམས་ཅན་ནི། །ལ་ལ་ཙམ་མིན་འགྲོ་བ་ཀུན་ཡིན་པས། །ཤ་ཟ་བཞིན་དུ་གནོད་ཅིང་འཆོ་སྤོངས་ལ། །ས་གསུམ་འགྲོ་ལ་བྱམས་དང་སྙིང་རྗེ་སྒོམས། །ཧ་ཅང་སྙིགས་མ་ལྔས་སྦགས་དེང་གི་དུས། །ཧ་མགོ་

[009B] །ཨཱ་ཡུའི་འཕེན་པ་ཟད་མིན་དེ་སྲིད་དུ། །ཨ་དོན་ཆོས་དབྱིངས་སྒོམ་པ་གནད་དུ་སྨིན། །དེ་ལྟར་རྩོད་དུས་སྡུག་བསྔལ་ཁོ་ན་ཡིས། །དོན་དམ་ཆོས་དབྱིངས་རྨོངས་རྣམས་ཉམ་ཐག་པར། །དེ་བཞིན་གཤེགས་དང་རྒྱལ་
སྲས་དམ་པ་རྣམས། །དོན་མཛད་གྱུར་ཀྱང་འགྲོ་ཕན་ཆེས་ཆེར་དཀའ། །དེང་དུས་ངན་འགྲོའི་རྒྱུ་མཚོགས་མི་གཙང་བར། །ཆེས་དགའ་རང་འདོད་སྐད་ངན་གཙེར་བའི་བྱ། །ཐོས་སྒྲོག་ཁྱུ་དབུས་ལྷག་བསམ་དཀར་པོའི་སྤུས། །འདྲེས་མིན་བསྐལ་བཟང་མིང་
ཅན་གང་དེས་སྨྲས།།    ༈    །།སླུ་མེད་སྐྱབས་གནས་མ་ལུས་པའི། །རང་གཟུགས་བརྒྱལ་བ་རྒྱ་མཚོའི་དཔྱིད། །འཇམ་མགོན་བློ་བཟང་གྲགས་པའི་དཔལ། །འབྲལ་མེད་སྙིང་གི་ཐིག་ལེར་བཞུགས། །ཕ་རོལ་སྐྱས་ཆེན་
འདེགས་པའི་ཚེ། །འདི་སྣང་གཉེན་བཤེས་འཁོར་གཡོག་རྫས། །འགྲོགས་དང་འཁུར་བའི་དབང་མེད་པས། །ཆགས་ཞེན་ཕྱུགས་ཀྱི་བློ་ཡིན་སྤོངས། །ཚངས་དང་དབང་སོགས་སྲིད་འབྱོར་གྱིས། །ཇི་ཙམ་མཐོ་ཡང་མནར་མེད་དུ། །སླར་ཡང་བསག་
པས་འཁོར་བ་ལ། །ངེས་པ་མེད་ཕྱིར་སྲིད་པ་སྤོངས། །མཁའ་མཉམ་འགྲོ་བ་འདི་དག་ཀུན། །དྲིན་གྱིས་བསྐྱངས་པའི་ཕ་དང་མ། །བདེ་ལ་གཅིག་ཏུ་དུང་སེམས་ཅན། །ཤ་སྟག་ཡིན་ཕྱིར་ཕན་སེམས་སྦྱོངས། །གང་ཤར་ཚོགས་དྲུག་སྣང་བ་ཀུན། །
ངོ་བོས་སྟོང་ཡང་དེར་སྣང་བའི། །བརྫུན་བ་སྒྱུ་མ་ལྟ་བུ་ལ། །བདེན་ཞེན་འཛིན་པས་མ་འཆིང་ལྷོད། །འཆི་བའི་དུས་ལ་བབ་པའི་ཚེ། །ཆགས་སྡང་ཉོན་མོངས་རྣམ་རྟོག་ལས། །བློ་བསྡུས་ལྷ་དང་བླ་མ་ལ། །རེ་དོགས་སྤངས་ནས་གསོལ་བ་ཐོབ། །

[010A]༄༅། །ཁམས་དང་ལས་རླུང་ཕྲ་རགས་རྣམས། །རིམ་གྱིས་ཐིམ་ལས་གཉུག་མའི་སེམས། །འོད་གསལ་ལམ་གྱི་ངོ་བོ་རུ། །བསྐྱེད་པའི་མཉམ་གཞག་གཡོ་མེད་སྐྱོངས། །འདི་ཕྱིར་ལེགས་ཚོགས་འབྱུང་བའི་
སྒོ༑ ༑ཐུན་མོང་ལམ་གྱིས་རྒྱུད་སྦྱངས་ཏེ། །གསང་ཆེན་ཐེག་བའི་མྱུར་ལམ་ལ། །ད་ལྟ་ཉིད་ནས་འབད་པར་རིགས།  ཞེས་པ་འདི་ནི་མདོ་སྨད་སྟག་ཚང་བླ་མ་རབ་བརྟན་གྱིས་འཆི་ཁར་ཕན་བའི་གདམས་པ་ཉུང་དུ་ཞིག་དགོས་ཞེས་བསྐུལ་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་
རྒྱ་མཚོས་སྦྱར།།     ༈    །།མཚན་ལྡན་བླ་མའི་ཞིང་མཆོག་ལ། །མོས་གུས་ས་བོན་མ་བཏབ་ན། །བྱིན་རླབས་མྱུ་གུ་མི་འཁྲུངས་པས། །ཡིད་གཉིས་མེད་པའི་རེ་ལྟོས་འཆོལ། །དལ་འབྱོར་ལུས་འདི་རྙེད་དཀའ་ཡང། །མི་
རྟག་བསྐུལ་མ་མ་ཐེབས་ན། །ཚེ་འདིའི་ཁོལ་པོར་ཆུད་ཟ་བས། །དེ་རིང་འཆི་བའི་གྲབས་གཤོམས་གྱིས། །དྲིན་ཅན་འགྲོ་བ་འདི་ཀུན་མ། །སྡུག་བསྔལ་གསུམ་གྱིས་མནར་བ་ལ། །ཡལ་བར་བོར་ན་ཁྲེལ་མེད་པས། །བྱང་ཆུབ་སྦྱོར་བའི་ཐབས་
ལ་འབད།  །ཅེས་པ་འདི་ནི་ཨ་མདོ་བདེ་ཆེན་དགོན་ནས་དགེ་སློང་རི་ཁྲོད་པ་བསམ་འགྲུབ་ཀྱིས་ཞལ་གདམས་ཉུང་དུ་ཞིག་བསྐུལ་ངོར་བློ་བཟང་བསྐལ་བཟང་རྒྱ་མཚོས་སྦྱར།།     ༈    །།སྙིང་འདབ་བརྒྱད་ཨ་བ་དྷཱུ་ཏཱིའི་དབུས། །གཞི་འགྱུར་མེད་
སེམས་ཀྱི་རྡོ་རྗེའི་གར། །ལྷ་སངས་རྒྱས་ཀུན་འདུས་བློ་བཟང་གྲགས། །ཕ་བླ་མའི་ངོ་བོར་ཕྱག་འཚལ་ལོ། །གཞི་འཁོར་འདས་ཆོས་རྣམས་མ་ལུས་པ། །ནང་རང་གི་སེམས་ཀྱིས་བཏགས་པ་ཙམ། །སེམས་དེ་ཡང་བརྟགས་ན་སྐྱེ་འགག་

[010B] ༑གནས་ལུགས་ཀྱི་ངོ་བོ་ཨེ་མ་ཧོཿ། །སྟོན་མཁའ་ལ་ཆུ་འཛིན་དེངས་པ་བཞིན། །དབྱིངས་རང་སེམས་དབྱེར་མེད་སྣང་པོ་རུ། །མྱོང་སྣང་གི་སྤྲོས་པ་མ་ལུས་ནུབ། །ད་སྐྱེ་མེད་ནམ་མཁའི་རྣལ་འབྱོར་པ། །གཤིས་ཅེར་ཡང་མ་གྲུབ་བརྫུན་པོ་
ཆེ༑ ༑སྣང་གྲག་ཀུན་སྒྱུ་མའི་ལྟད་མོར་མཐོང། །ཉམས་དགའ་བ་སྣང་སྟོང་ཟུང་འཇུག་འདིས། །སླུ་མེད་ཀྱི་རྟེན་འབྲེལ་ངེས་པ་རྙེད། །རྗེ་མཁྱེན་བའི་གཏེར་དང་དབྱེར་མེད་པའི། །བ་བློ་བཟང་གྲགས་བའི་ལེགས་བཤད་དང། །རྗེ་མཚན་ལྡན་བླ་མའི་
བཀའ་དྲིན་ལས། །ངས་དེས་དོན་གླུ་རུ་བླངས་པ་ཡིན།  །ཞེས་པ་འདི་ནི་བླ་མའི་སྒྲུབ་གནས་ཁྱད་པར་ཅན་འོལ་ཁ་ཆོས་ལུང་དུ་འབྲི་ལུང་ནས་རྒྱུ་སྦྱར་ཏེ། དཔལ་འཁོར་ལོ་སྡོམ་པའི་ཚོགས་ཀྱི་མཆོད་པ་བགྱིས་སྐབས་སྲིད་སྐྱོང་སྡེ་བ་ནས་མགུར་སྟན་པ་ཞིག་འཐེན་ཞེས་བསྐུལ་མ་བྱུང་བའི་ཚེ། ངེས་དོན་གྱི་
ལྟ་བ་ལ་བག་ཆགས་འཇོག་པའི་ཕྱིར་གང་ཤར་ཐོལ་བྱུང་དུ་ལྟ་བའི་གླུ་བྱེད་བ་པོ་ནི་བློ་བཟང་བསྐལ་བཟང་རྒྱ་མཚོའོ།།     ༈    །།སྐུ་གསུམ་ཡེ་ཤེས་ལྔ་ཡི་བདག་སངས་རྒྱས་ཐམས་ཅད་འདུས་པའི་དཔལ། དྲིན་ཅན་བླ་མ་ཡི་དམ་ལྷ། །དབྱེར་མེད་
སྤྱི་བོའི་རྒྱན་དུ་བཞུགས། །སྔོན་ཆད་འཁོར་བ་མཐའ་མེད་དུ། །འཁྱམས་ཀྱང་དལ་འབྱོར་ད་རེས་ཙམ། །དགོས་འདོད་ཡིད་བཞིན་ནོར་བུ་འདི། །དོན་མེད་རྐུན་པོའི་དགྲ་ལས་སྲུངས། །ཚེ་འདི་ཐད་ལ་མ་བོར་བས། །ཅི་བྱས་འདི་ཡི་དབང་དུ་སོང། །འཆི་དུས་
སྒྲོན་མོ་ལག་སྟོང་གིས། །ཕ་རོལ་བཤུལ་ལམ་ཇི་ལྟར་འཚེངས། །སྐྱེས་ནས་དེ་རིང་ཕན་ཆོད་དུ། །གྲབས་གཤོམ་ངང་ལ་མི་ཚེ་ཟད། །ཚར་དུས་མེད་པའི་བྱེད་ལུགས་འདིས། །འཆི་ཁར་ཏབ་ཏབ་འོང་སྟེ་འཕྱིས། །འཆི་བདག་གྲ་བོའི་གཤེད་མ་ཡིས། །

[011A]༄༅། །ཕྱོགས་དང་ལམ་རྣམས་ཐམས་ཅད་བཀག་འབོད་པའི་ཕོ་ཉ་དེས་ཀྱང་སླེབས། །འགྲོ་བའི་དུས་ལ་མྱུར་དུ་བབ། །དབེན་པའི་ཡང་དགོན་ཉམས་དགའ་བར། །ཆོས་ལ་ནན་ཏན་མི་བསྐྱེད་ན། །གནས་དང་སྤྱོད་ལམ་
མཚམས་བཅད་ཀྱི། །དགོས་པ་མེད་དོ་ཚུལ་འཆོས་ཙམ། །ཉམས་རྟོགས་ཡོན་ཏན་འཕེལ་པ་ལ། །བླ་མའི་བྱིན་རླབས་བོགས་སུ་ཆེ། །དེ་ཡང་དད་དང་མོས་གུས་ལ། །རག་ལས་རྩེ་གཅིག་གསོལ་བ་ཐོབ། །ཁམས་གསུམ་སྡུག་བསྔལ་མཚོ་ཆེན་དུ། །
མ་རྒན་ཆོ་ངེས་འདེབས་ན་ཡང། །བ་སྤུ་གཡོ་འགུལ་མེད་པ་འདི། །རང་སྙིང་གཏིང་ནས་རུལ་བར་ངེས། །དེ་ཕྱིར་སྒོ་གསུམ་དལ་མེད་དུ། །ཉིན་མཚན་དགེ་ལ་འབད་བྱས་ཀྱང། །གཞན་གྱི་དོན་ལ་མ་ཕྱོགས་ན། །ཐེག་ཆེན་པ་མིན་སེམས་བསྐྱེད་གཅེས། །
རྨི་ལམ་ཡུལ་གྱི་བདེ་སྡུག་བཞིན། །མ་རིག་འཁྲུལ་པའི་འཁོར་ལོ་ལ། །བདེན་པར་མ་འཛིན་གང་སྣང་ཀུན། །དམིགས་མེད་ལྟ་བའི་ངང་དུ་གློད། །གང་ཤར་ལྷ་ཡི་འཁོར་ལོ་དང། །སྒྲ་གྲགས་སྔགས་ཀྱི་གདངས་སུ་སྙན། །དྲན་རྟོག་བདེ་སྟོང་རྣམ་རོལ་
ལས༑ ༑མ་ཡེངས་གསང་སྔགས་གནད་དུ་བསྣན། །དེ་ལྟར་གལ་ཆེའི་གདམས་ངག་གི་སྙིང་པོར་དྲིལ་ནས་བསྟན་བ་ཡིས། །འགྲོ་ཀུན་གནས་སྐབས་མཐར་ཐུག་གི་བདེ་འབྲས་དགའ་སྟོན་མྱོང་བར་ཤོག་ །ཅེས་པ་འདི་ནི་ཏྲེ་བོ་མ་ཟུར་བླ་མ་ཡེ་ཤེས་རྒྱ་མཚན་
གྱིས་ཞལ་གདམས་ཤིག་དགོས་ཞེས་བསྐུལ་ངོར་ཤཱཀྱའི་དགེ་སློང་འཇུག་གསུམ་བ་བློ་བཟང་བསྐལ་བཟང་རྒྱ་མཚོས་སྦྱར་བའོ།།     ༈    །།ཨོཾ་སྭ་སྟི། གདོད་ནས་དག་པའི་སེམས་ཀྱི་ངོ་བོ་ཉིད། །རྗེན་བར་སྟོན་མཛད་དྲིན་ཆེན་བླ་མ་དང། །དབྱེར་མེད་

[011B] །བླ་མ་ལྷག་པའི་ལྷ་ཡི་ཞབས་ལ་འདུད། །གཉིད་ཀྱིས་མྱོས་པའི་ཤེས་ངོར་མི་ལམ་ཡུལ། །སྒྱུ་མས་བསླུས་པའི་རྟ་དང་གླང་པོ་སོགས། །སྣང་བ་ཙམ་ལས་གཞི་དེར་དོན་གྱི་ཆོས། །གང་ཡང་མེད་པར་བློ་ཡིས་བཏགས་
པ་ཙམ། །དེ་བཞིན་བདག་གཞན་འཁོར་བ་མྱང་འདས་སོགས། །ཆོས་ཀུན་བློ་དང་མིང་གི་ཐ་སྙད་ཀྱིས། །བཏགས་པ་ཙམ་ལས་གདགས་གཞི་རྣམས་ཀྱི་སྟེང། །རང་གིས་ཡོད་བརྡུལ་ཙམ་མ་མཆིས་སོ། །དེ་ལྟར་ཡང་མ་རིག་གཉིད་འཐུག་གིས། །
སྤགས་པའི་སོ་སོ་སྐྱེ་བོའི་ཚོགས་དྲུག་ངོར། །གང་སྣང་གཞི་དེར་དོན་གྱིས་གྲུབ་པ་ཞིག་འཆར་ཚུལ་རང་རེའི་བློ་ངན་འདི་ལ་ལྟོས། །དེ་ལྟར་འཁྲུལ་པའི་བློ་ལ་སྣང་བ་ཡི། །བ་སོགས་ངོས་ནས་གྲུབ་པའི་སྡོད་ལུགས་འདི། །དགག་བྱ་ཕྲ་མོ་ཡིན་པས་
བློ་ཡི་པོར། །ལྷག་མ་མེད་པར་ཁེགས་པ་ཤིན་ཏུ་གཅེས། །གལ་ཏེ་ང་ཞེས་ཕུང་པོའི་སྟེང་ཉིད་དུ། །མིང་ཙམ་མིན་པར་རང་ཉིད་ཡོད་གྱུར་ན། །གཞན་ལ་རག་ལས་ལྟོས་གྲུབ་མི་རུང་བས། །བདག་ཕུང་ཤར་ནུབ་རི་བཞིན་འབྲེལ་མེད་འགྱུར། །གཞན་
ཡང་གཅིག་དང་དུ་མ་རྒྱུ་འབྲས་སོགས། །རྣམ་པར་བརྟགས་པས་ངེས་ངོར་དཔྱད་བྱའི་ཆོས། །རྡུལ་ཙམ་མི་དམིགས་དམིགས་གཏད་ཞིག་པ་ཡི། །སྟོང་སང་མཁའ་ལྟར་ཤར་བའི་ཤེས་རབ་དེ། །ལྟ་བ་དངོས་ཡིན་དེ་དང་དུས་མཚུངས་སུ། །མི་
བརྗེད་དྲན་པས་འཚིར་བཟུང་ཤེས་བཞིན་གྱི། །རྒྱང་སོ་བཙུགས་ནས་ཏིང་འཛིན་བརྟན་པོ་ཡི། །བདེ་གསལ་མི་རྟོག་སྒོམ་གྱི་ཡང་རྩེར་སོན། །དེ་ལྟར་རྩེ་གཅིག་འཇོག་དང་ཡང་ནས་ཡང། །དཔྱད་པས་ངེས་ཤེས་ཤུགས་དྲག་རྡོ་རྗེ་ལྟར། །མི་

[012A]༄༅། །ཤིགས་རྩེ་མོ་བརྒྱ་པའི་མཚོན་ཆ་ཡིས། །བདག་འཛིན་རི་བོ་འཇོམས་པར་གདོན་མི་ཟ། །མཉམ་གཞག་མཁའ་ལྟར་དག་བའི་རྗེས་ཐོབ་ཏུ། །རྟེན་འབྲེལ་ཚོགས་པ་དབང་པོའི་གཞུ་རིས་ལྟར། །མ་བརྟགས་
ཉམས་སུ་མཚར་བའི་སྣང་བ་ཀུན། །རང་བཞིན་ཅིར་ཡང་མ་གྲུབ་བསླུ་བྲིད་ཙམ། །བདེ་སྡུག་རྨི་ལམ་ཡུལ་གྱི་རོལ་པ་དང། །གཟུགས་སྣང་སྒྱུ་མས་སྤྲུལ་བའི་གྲོང་ཁྱེར་འདྲ། །སྒྲ་གྲག་རི་ཕུག་སྟོང་པའི་བྲག་ཅ་དང། །མཚུངས་མོད་ཞེན་པས་འཇུག་རྣམས་གྱིས་
པ་བཞིན། །འོན་ཀྱང་སྐྱེས་བུའི་བཞིན་དང་མེ་ལོང་གསལ། །འཕྲད་ཚེ་སྟོང་པའི་གཟུགས་བརྙན་བསྙོན་མེད་དུ། །ཤར་བཞིན་ཆོས་ཀུན་སྣང་དང་སྟོང་བ་ཟུང། །གཅིག་ཏུ་འདུ་བའི་རྟེན་འབྲེལ་བསླུ་མེད་ཕྱིར། །རང་རྒྱུད་སྡོམ་པ་གསུམ་གྱི་བཅས་མཚམས་སོགས། །
དཀར་ནག་ཕྲ་ཞིང་ཕྲ་བའི་བླང་དོར་ལའང། །ཞིབ་མོར་འཇུག་པའི་རྣམ་ཐར་གཙང་མ་ཡིས། །བློ་བདེ་གཏན་གྱི་མདུན་མ་བསྒྲུབ་པར་བྱ། །ལུས་འདི་མི་གཙང་གང་བའི་རྫ་སྣོད་དང། །ལོངས་སྤྱོད་སྦྲང་མའི་རྩི་ལྟར་གཞན་དབང་ཅན། །གཉེན་བཤེས་ཚོང་
འདུས་འགྲོན་བཞིན་ཡུད་ཙམ་ཚོགས། །བདེ་འབྱོར་གཤེད་མའི་དགྲ་ཡི་བསླུ་བྲིད་ཙམ། །ཚེ་འདི་རི་གཟར་ཐུར་དུ་འབབ་པའི་ཆུ། །ཇི་བཞིན་མྱུར་མགྱོགས་འཆི་བདག་དྲུང་དུ་སྙེག་ཉིན་བྱེད་ནུབ་རིར་འཛེགས་བའི་སྔ་གོང་དུ། །མི་འཆིའི་གདེང་ཚད་རང་ལ་ཡོད་
མིན་ཀྱང། །ཆོས་བརྒྱད་བྱིས་པ་དགའ་བའི་རོལ་རྩེད་ལ། །ཆགས་པས་ཕུགས་ཀྱི་མདུན་མ་རླུང་ལ་བསྐུར། །དེ་ལྟར་བླུན་རྨོངས་བདག་དང་བདག་འདྲ་ཡི། །སེམས་ཅན་ངང་ཚུལ་སྙིང་ནས་མ་བཟོད་དེ། །བླ་མེད་བྱང་ཆུབ་ཐོབ་འདོད་སེམས་བསྐྱེད་

[012B] ༑ཟིན་པ་མེད་པར་ཉིན་མཚན་ཁོར་མོ་ཡུག་སྒོ་གསུམ་དགེ་བའི་ལས་ལ་བསྐུལ་བྱས་ཀྱང། །ཐེག་ཆེན་ཕྱོགས་ལ་ཉེ་བ་ཙམ་ཡང་མིན། །དེ་བས་རྣམ་དག་བྱང་ཆུབ་སེམས་བསྐྱེད་དེ། །རླབས་ཆེན་རྒྱུ་དང་འབྲས་བུའི་ཐེག་པ་ལས། །གསུངས་པའི་རྒྱལ་
སྲས་སྤྱོད་པ་རྒྱ་མཚོ་ཡི། །ཕ་རོལ་བརྩོན་བའི་སྟོབས་ཀྱིས་ཞུགས་ཤིག་གུ། །དེ་ལྟར་འཁྲུལ་པ་མེད་པའི་ལྟ་སྒོམ་སྤྱོད། །ལེགས་བཤད་དབྱར་གྱི་རྔ་ཆེན་བརྡུངས་པའི་སྒྲས༑ །འགྲོ་ཀུན་མ་རིག་གཉིད་སད་དོན་གཉིས་ཀྱི། །འདོད་འགུས་མཐའ་ཡས་གཞན་ཕན་
འགྲུབ་གྱུར་ཅིག་ །ཅེས་པ་འདི་ནི་སྤོམ་རྩེ་རག་དགའ་ལྡན་དོན་གྲུབ་གླིང་གི་རི་ཁྲོད་བསམ་གང་ན་ཆོས་འཁོར་ནས་བླ་མ་བཀྲ་ཤིས་བདེ་ལེགས་ཀྱིས། ངར་འཛིན་རྩད་ནས་གཅོད་པའི་ལྟ་སྒོམ་སྤྱོད་པའི་གདམས་པ་ཞིག་དགོས་ཞེས་རྒྱང་རིང་པོ་ནས་བསྐུལ་ངོར། འཁྲུལ་མེད་ཞྭ་སེར་འཆང་བའི་བསྟན་ལ་ཞུགས་པའི་དགེ་སློང་སྙོམ་
ལས་མཁན་བློ་བཟང་བསྐལ་བཟང་རྒྱ་མཚོས་སུག་བྲིས་སུ་བགྱིས་པའོ།།     ༈    །།ལྷུན་སྡུག་རིན་ཆེན་ལས་གྲུབ་པ་ངོ་མཚར་གྱི་ཕོ་བྲང། །ཡེ་ཤེས་འཇའ་ཚོན་དུ་འཁྲུགས་པ་དྭངས་གསལ་གྱི་འོད་ཕུང། །ལྔ་ལྡན་དཀྱིལ་འཁོར་གྱི་བདག་པོ་སྐུ་བཞི་ཡི་
དབང་ཕྱུག་དྲིན་ཅན་རྗེ་བཙུན་གྱི་བླ་མ་སྙིང་དབུས་སུ་བཞུགས་ཤིག་སྔོན་བསགས་ལགས་བྱས་ཀྱིས་འཕངས་པའི་དལ་འབྱོར་གྱི་རྟེན་བཟང། །རབ་འབར་མེ་འོབས་དང་འདྲ་བའི་ཁྱིམ་གནས་ལས་ཕྱུང་ནས། །མཉམ་མེད་ཟས་གཙང་གི་སྲས་པོའི་བུ་
རྒྱུད་དུ་སྙོགས་པ། །བསམས་ཀྱིན་བློ་བདེའི་ཉམས་དབྱངས་ཤིག་ལེན་པ་རང་སྤྲོའོ། །མཚན་ལྡན་བླ་མ་ཡི་ཞལ་ནས་གདམས་ངག་གི་ཉིད་ཁུ། །སྡེ་སྣོད་རིན་པོ་ཆེ་རྣམ་གསུམ་མཛུབ་འཁྲིད་དུ་བསྟན་ནས། །དུས་གསུམ་སངས་རྒྱས་ཀྱི་གཤེགས་བཤུལ་བྱང་

[013A]༄༅། །ཆུབ་ཀྱི་སེམས་ལ། །ཡིད་ཆེས་གོལ་ས་ལས་ལྡོག་པས་ཞེ་བློ་རང་བདེའོ། །གང་སྣང་ཚུགས་ཐུབ་ཀྱི་བློ་འདི་འཁྲུལ་བ་རུ་གོ་ནས། །སྤྲོས་མེད་ནམ་མཁའ་དང་འདྲ་བའི་ལྟ་བ་ཡི་རྒྱལ་པོ། །སྣང་སྟོང་སྒྱུ་མ་ཡི་གཟིགས་
མོ་ལམ་ལམ་དུ་ཤར་ནས། །རྟག་ཆད་གཡངས་ལས་གྲོལ་བས་ཞེ་བློ་རང་བདེའོ། །འཁྲུལ་བྲལ་རྒྱུད་ལུང་གི་ངེས་པས་ཚད་མ་རུ་གྲུབ་ཅིང། །ཆད་མེད་བརྒྱུད་ལྡན་གྱི་བླ་མར་བྱིན་རླབས་ཀྱི་བཀའ་བབས། །མ་དག་དྲི་མ་ཀུན་སྦྱོང་ནུས་དབང་བཞི་ཡི་ཆུ་བོ། །
སྙིང་གི་ཟིལ་དངར་དུ་ཐོབ་པས་ཞེ་བློ་རང་བདེའོ། །སྣོད་བཅུད་ཡེ་ཤེས་ཀྱི་རོལ་པ་དཀྱིལ་འཁོར་དུ་ཤར་ཞིང། །མཚར་སྡུག་ཕྱག་རྒྱ་ཡི་གར་སྟབས་ཤིག་ཤིག་ཏུ་བསྒྱུར་བས། །རང་སེམས་བདེ་སྟོང་གི་གཞོན་ནུ་ཏིང་འཛིན་གྱི་འཆར་སྒོ། །གུ་ཡངས་
རྩེ་དང་ཇོ་ལ་བྲེལ་བའི་དགའ་སྟོན་ཞིག་མྱོང་ངོ། །མ་རིག་སྙིང་དབུས་ཀྱི་སྦུབས་ལས་རང་བྱུང་དུ་འཁྲུངས་པ། །ཁྱབ་བདག་ཧེ་རུ་ཀའི་ཞལ་བཟང་མངོན་སུམ་དུ་མཐོང་བའི། །འཁྲུལ་མེད་ལམ་བཟང་འདི་རྙེད་པ་བླ་མ་ཡི་བཀའ་དྲིན། །འཇམ་དཔལ་སྙིང་
པོ་ཡི་བཀའ་དྲིན་འཁོར་ཐབས་རང་མེད་དོ། །སྒོ་གསུམ་བག་མེད་ལས་དབེན་པའི་བསམ་གཏན་གྱི་ཁང་བུར། །ཆོས་བརྒྱད་འདི་སྣང་གི་འཁྲི་བ་ཕར་རྒྱབ་ཏུ་བསྐྱུར་ནས། །ཚེ་མཇུག་དོན་ལྡན་དུ་བྱེད་ནུས་སྒྲུབ་པའི་མཆོད་པས། །ལྷ་དང་བླ་མ་ཀུན་མཉེས་པའི་ཡིད་
སྨོན་ཞིག་འཆའོ།  །ཞེས་པ་ནི་ཤཱཀྱའི་དགེ་སྦྱོང་གསང་བ་མཆོག་གི་རྣལ་འབྱོར་བའི་ཐ་ཤལ་བློ་བཟང་བསྐལ་བཟང་རྒྱ་མཚོས་བསྡེབས་པའོ།  །ཕ་དྲན་པས་གདུང་བ་སེལ་མཛད་པའི། །སྐྱབས་བླ་མ་ལྷ་ལ་གསོལ་བ་འདེབས། །བློ་འཆི་བ་སྙིང་ནས་དྲན་

[013B] །ཆོས་རྣམ་དགའ་གྲུབ་པར་བྱིན་གྱིས་རློབས། །སྤང་སེར་པོ་གསེར་གྱི་རི་བོ་ལ། །རླངས་ན་བུན་དངུལ་མདོག་སྐེད་ལ་འཕྲིགས། །དེ་ད་ལྟ་ཡོད་ལ་ད་ལྟ་མེད། །རྐྱེན་འདིས་ཀྱང་མི་རྟག་དྲན་ནས་བྱུང། །དབྱར་དྲོད་གཤེར་དུས་སུ་འཛོམ་པ་ན། །ལོ་ཡགས་
ཀྱི་སྙེ་མ་གཡུ་ཡི་མདོག་སྟོན་ཐ་མར་ཞིང་སྟོང་སྐྱ་བོར་སོང། །རྐྱེན་འདིས་ཀྱང་མི་རྟག་དྲན་ནས་བྱུང། །ཤིང་ལྗོན་པ་འདབ་རྒྱས་ལོ་མ་རེར། །སྨིན་ལེགས་ཀྱི་འབྲས་བུ་པད་ཕུང་ཆགས། །མཐར་གཅིག་ཀྱང་མི་སྡོད་ས་ལ་བྲུལ། །རྐྱེན་འདིས་ཀྱང་མི་རྟག་
དྲན་ནས་བྱུང། །ཤར་རི་བོ་སྤོ་མཐོའི་རྩེ་མོ་ནས། །ཁྲི་གདུགས་ཀྱི་ཉི་མ་དགུང་ལ་ཤར། །ད་མི་སྡོད་ནུབ་ཀྱི་རི་རྩེར་སོང། །རྐྱེན་འདིས་ཀྱང་མི་རྟག་དྲན་ནས་བྱུང། །སྐྱེས་ཕོ་མོ་གཞོན་ནུ་ལང་ཚོ་ཅན། །ནང་ཤི་དང་ནུབ་ཤི་རྒྱུན་མི་ཆད། །ཡར་འདྲེན་དང་
སྐྱེ་བརྟག་ཞུའོ་ཟེར། །རྐྱེན་འདིས་ཀྱང་མི་རྟག་དྲན་ནས་བྱུང། །སྤྲིན་དཀར་པོ་མཁའ་ལ་ལང་ལོང་འཁྲིགས། །སྦྲང་ཆར་གྱི་ཐིགས་པ་འབབ་ལ་ཁད། །རླུང་དམར་ནག་འཚུབ་མས་ཕྱོགས་བཅུར་གཏོར། །རྐྱེན་འདིས་ཀྱང་མི་རྟག་དྲན་ནས་བྱུང། །ས་ཡངས་
པོ་དཔལ་མོའི་ཐང་གི་དབུས། །ཕྱོགས་འགྲོན་པོའི་གུར་གྲལ་སྐར་མ་འདྲ། །སང་གར་བབས་རྩྭ་ཤིང་ལུད་སྙིགས་ཙམ། །རྐྱེན་འདིས་ཀྱང་མི་རྟག་དྲན་ནས་བྱུང། །དབྱར་ས་ལ་དྲོད་བབས་རྩི་ཐོག་རྒྱས། །བློ་བག་ཕེབས་དུས་ཀྱི་དེ་མ་ཐག་དགུན་ཁ་རླུང་
འཚུབ་པའི་གྲང་བས་སྐྱོ། །རྐྱེན་འདིས་ཀྱང་མི་རྟག་དྲན་ནས་བྱུང། །སྟེང་སྒྲ་དབྱངས་སྒྲོག་པའི་གཡུ་འབྲུག་དང། །བར་གསུང་སྙན་འཇེངས་པའི་ཁུ་བྱུག་སོགས། །དུས་ཡལ་ཡོལ་གར་སོང་ཆ་མེད་ཐལ། །རྐྱེན་འདིས་ཀྱང་མི་རྟག་དྲན་ནས་བྱུང། །དངོས་

[014A]༄༅། །ཞལ་ནས་ཆོས་ཀྱི་སྨན་མཆོག་གི་སེམས་ཉོན་མོངས་ནད་སེལ་དམ་པ་མང། །དུས་དང་སང་དག་པའི་ཞིང་ནས་གཟིགས། །རྐྱེན་འདིས་ཀྱང་མི་རྟག་དྲན་ནས་བྱུང། །ལུས་བསྐྱེད་པའི་དྲིན་ཅན་མ་ལ་སོགས།།
གཉེན་མཛའ་བཤེས་འབྲལ་གླགས་མི་ཕོད་ཀྱང། །དུས་དེང་སང་འདུ་བའི་འབྲེལ་པ་ཆད། །རྐྱེན་འདིས་ཀྱང་མི་རྟག་དྲན་ནས་བྱུང། །ཕོ་རྒོད་པོ་ཕྱིས་ཀྱི་སོ་ཚིགས་ཅན། །ལོ་ཟླ་བ་རྟིང་མའི་གྲགས་གཤོམས་བྱེད། །ལས་འཕྲོར་ལུས་རང་ཉིད་གར་
སོང་མེད། །རྐྱེན་འདིས་ཀྱང་མི་རྟག་དྲན་ནས་བྱུང། །དཔལ་འཆི་མེད་རྡོ་རྗེའི་སྐུ་བརྙེས་ཀྱང། །སྐྱབས་སངས་རྒྱས་དེ་ཡང་འདའ་ཚུལ་སྟོན། །ལུས་ཤ་ཁྲག་པགས་པས་གཡོགས་པ་འདི། །འཇིག་ངེས་པ་ཆུ་ཡི་ལྦུ་བ་འདྲ། །ནར་སོན་པའི་ཕ་མས་
རང་གི་བུ། །སྐྱེས་ཙམ་ནས་དུར་དུ་སྦ་བ་སྣང། །དེ་མཐོང་ནས་བདག་ཀྱང་གཞོན་ནོ་ཞེས། །འཆི་བདག་ལ་གཤོལ་འདེབས་རེ་བ་ཆད། །དུས་ད་ནང་དགྲ་འདུལ་གཉེན་སྐྱོང་གི་གྲོས་བྱེད་དུས་ལུས་པ་དེ་སེམས་ཀྱང་རྒོད། །དགུང་དྲོ་ལ་བབས་དུས་
དུར་ཁྲོད་དུ། །ལུས་བྱ་ཁྱིས་ཟ་བཅང་བདེན་ནམ། །ལར་མཐོང་ཐོས་ཡུལ་དུ་གྱུར་པ་ཡི། །ཁོང་འགྲོ་བ་མི་ཡི་སྐྱེས་བུ་རྣམས། །དུས་རིང་མཐའ་ལོ་བརྒྱ་ཚུན་ཆད་དུ། །གཅིག་ཙམ་ཡང་མི་སྡོད་འཆི་བར་ངེས། །ཕྱི་སྣོད་པ་ཅུད་སྣང་བ་གང་ལ་
ཡང། །ཡིད་ལེགས་པར་གཏད་ནས་བསམས་པའི་ཚེ། །དུས་སྔ་ཕྱིར་འགྱུར་བ་འབའ་ཞིག་གིས། །ཀུན་མི་རྟག་སློབ་དཔོན་ཉིད་དུ་གདའ། །སྔར་བྱིས་པའི་སྐབས་ནས་རིམ་འཕེལ་བའི། །སྟོབས་ལང་ཚོ་གཞོན་ནུའི་ལུས་ཀྱི་ཆ། །ད་གང་ལ་

[014B] །འདི་རང་ལུས་ཡིན་ཡང་ཡིད་མི་འོང། །བདེ་སྡུག་དང་བཏང་སྙོམས་སྣ་ཚོགས་སམ། །ཡང་རེས་འགའ་དགེ་ལ་རེས་འགའ་སྡིག་ངེས་ལུང་མ་བསྟན་གྱི་སེམས་ལ་སོགས། །བློ་འདི་ཡང་མི་རྟག་སྐད་ཅིག་གཡོ། །རང་
གཞན་གྱི་སྣང་ཚུལ་གར་བལྟས་ཀྱང། །གློག་བཞིན་དུ་འགྱུར་བས་བློ་མ་བདེ། །ཁོང་འཆི་བདག་གཤེད་མས་མཐའ་ནས་བསྐོར། །ད་གསོད་པར་ངེས་ན་ཅི་རང་དྲག་གཉེན་བཤེས་དང་ནོར་རྫས་ཁང་ཁྱིམ་སོགས། །མི་ཡུལ་གྱི་སྣང་པ་དྭངས་སྤྲོ་ཡང། །
སེམས་ཆགས་བས་བཅིངས་བཞིན་དབང་མེད་དུ། །སྣང་བ་འདི་ནམ་ཞིག་ནུབ་པར་འགྱུར། །ལུས་མལ་གྱི་ཐ་མར་འདྲེ་ལྡོག་ཅིང། །ངག་ཐ་མའི་ཚིག་གི་ལྡབ་ལྡིབ་སྨྲ། །སེམས་ཐ་མའི་དྲན་རྟོག་ཇེ་ཕྲར་ནུབ། །དུས་དེ་འདྲ་བདག་ལ་ནམ་འོང་ན། །སྔར་སྡིག་
པའི་ལས་ལ་དེ་ཙམ་སྦྱང། །ཚེ་ཕྱི་མར་ཕན་པའི་དགེ་བས་དབུལ། །ཕྱོགས་གར་འགྲོ་འདིར་འགྲོའི་གཏོལ་མེད་པས། །ད་བསམས་ཚེ་འཆི་ལ་ཤིན་ཏུ་མཚེར། །དོན་དེ་ཕྱིར་བདག་དང་བདག་འདྲའི་འགྲོ། །དགོས་མེད་ཀྱི་བྱ་བྱེད་མ་མང་བར། །སྐྱབས་
བླ་མ་ཡི་དམ་མཁའ་འགྲོ་ལ། །སྐྱས་འདེགས་དུས་སྐྱེལ་མའི་ཞུ་བ་ཕུལ། །དགེ་སེམས་ཀྱི་སྣང་བ་དཀར་བོའི་ངང། །གདེངས་དགའ་སྤྲོ་དང་བཅས་འཆི་བ་ལ། །དུས་ད་ལྟ་གོམས་པ་གལ་ཆེ་བས། །མདོ་སྔགས་ཀྱི་ཟབ་དོན་འདྲིས་བར་བྱ། །གཏམ་འདི་ལ་
བརྟེན་ནས་བདག་འདྲ་བ། །བློ་དྲེད་པོར་སོང་བའི་ཆོས་མེད་རྣམས། །ངེས་འབྱུང་གི་བསྐུལ་མ་ཐེབས་པ་དང། །རྒྱུད་སྨིན་ཅིང་གྲོལ་བ་ཐོབ་པར་ཤོག་ །ཅེས་མི་རྟག་པའི་སྣང་ཚུལ་ལ་བརྟེན་ནས་རང་གཞན་གྱི་རྒྱུད་ལ་བསྐུལ་མ་འདེབས་པའི་ཚིགས་སུ་བཅད་པ་འདི་ཆོས་སྨྲ་བ་བློ་བཟང་

[015A]༄༅། །བསྐལ་བཟང་རྒྱ་མཚོས་བསྡེབས་པའོ།།  །སྟེང་དགའ་ལྡན་ལྷ་བརྒྱའི་འདུན་ས་ནས། །སྤྲིན་དཀར་པོ་སྙེག་པའི་རྩེ་མོ་རུ། །རྗེ་རྒྱལ་བ་ཀུན་འདུས་བློ་བཟང་གྲགས། །དེང་མདུན་གྱི་ནམ་
མཁར་གཤེགས་སུ་གསོལ། །གནས་སྤྱི་གཙུག་སེང་ཁྲི་པད་ཟླའི་སྟེང། །ཡིད་དྲན་པས་སྲིད་ཞིའི་གདུང་བ་སེལ། །དཔལ་ཧེ་རུ་ཀཿ་དང་དབྱེར་མེད་པའི། །རྗེ་དྲིན་ཅན་བླ་མ་རིན་པོ་ཆེ། །མགོན་གསང་གསུམ་བཀོད་པ་མཐའ་ཡས་ཀྱང། །དོན་ངོ་བོ་གཅིག་
ཏུ་གསོལ་འདེབས་ན། །རྒྱུད་ཉོན་མོངས་རྩུབ་རེག་ཞི་བ་དང། །སེམས་ཆོས་དང་འདྲེས་པར་བྱིན་གྱིས་རློབས། །སྔོན་ལེགས་བྱས་བརྒྱ་ཡིས་འཕངས་པའི་ལུས། །རྟེན་ཆོས་དང་མཇལ་བའི་དལ་འབྱོར་འདི། །ལྷ་ཚངས་དབང་གཙུག་གི་ནོར་བུ་བཞིན།།
དུས་ལན་ཅིག་ཙམ་ལས་རྙེད་དཀའ་ཡང། །དེང་སྔོན་ཆད་འདི་སྣང་རེ་དོགས་དང། །སེམས་ཉོན་མོངས་དབང་དུ་སོང་བ་ཡིས། །བློ་ཆོས་དང་འདྲེས་པའི་སྐབས་མེད་པར། །ཚེ་ཕལ་ཆེར་དོན་མེད་ངང་ལ་ཟད། །དུས་གཏན་གྱི་མདུན་མ་རླུང་ལ་བསྐུར། །
རྒྱུད་འཕུང་འདྲེ་ཞུགས་པའི་སྨྱོན་པ་བདག་ཚེ་འདི་སྣང་ཕུན་ཚོགས་ཐམས་ཅད་དང། །གཏན་འབྲལ་གྱིས་ཕ་རོལ་ཆ་བའི་ཚེ། །ཆོས་གཤའ་མ་བསྒྲུབས་པའི་ཉམས་མྱོང་གིས། །འཇིགས་མི་དགོས་སྙམ་པའི་གདེངས་ཚད་མེད། །ལོ་ཟླ་བ་ཞག་
དང་ཟམས་ཀྱང། །ལུས་སེམས་ཀྱི་མཐུ་སྟོབས་རིམ་གྱིས་བྲི། །སྔར་ལང་ཚོ་དར་བའི་གཞོན་ནུའི་ལུས། །ད་རྒས་པའི་གནས་སྐབས་འདི་ལྟར་སོང། །ལུས་འབྱུང་བ་འཁྲུགས་པའི་ནད་ཞིག་གམ། །རྐྱེན་གློ་བུར་གདོན་གྱི་འཚེ་བ་ཡིས། །ཕྱོགས་

[015B] །བདག་འཆི་བའི་དུས་ཚོད་ནམ་འོད་ན། །དགྲ་གཤིན་རྗེའི་བསུ་ན་མའི་ཕོ་ཉས་སླེབས། །ཕྱོགས་བྲེད་ཤ་ཐོན་བའི་གདངས་མིག་བལྟ། །མཐའ་མཛའ་བཤེས་དུ་བས་ཡོངས་སུ་བསྐོར། །གཤིན་དགེ་དང་དུར་གྱི་གཤོམ་རས་བྲེལ།།
གཉེན་ལོངས་སྤྱོད་དཔལ་ལ་འཁྲན་པ་ཡིས། །ཡིད་གདུངས་ཀྱང་རང་དབང་གཏོལ་མེད་འགྱུར། །ལར་དེ་ལྟའི་འཆི་བ་འོད་ངེས་ཤིང། །དུས་དེ་རིང་ཉི་མ་མ་ནུབ་གོང། །སེམས་ཟག་ཕུང་བྲལ་ནས་བར་དོ་ཡི། །འཕྲང་རིང་བོར་མི་འགྲོའི་ཆ་ཡང་མེད། །འབྲོག་
དགོན་པ་འཇིགས་པའི་ས་ཕྱོགས་སུ། །རང་གཅིག་པུ་གཏོལ་མེད་འཁྱམས་པ་བཞིན། །སྔར་འདྲིས་ཀྱི་གྲོགས་དང་མགོན་མེད་པར། །བཤུལ་འཇིག་རྟེན་ཕྱི་མར་འགྲོ་བ་ན། །སྐྱབས་སླུ་མེད་དཀོན་མཆོག་མ་ལུས་པ། །རྗེ་བླ་མ་གཅིག་ཏུ་འདུས་པའི་སྐུ། །
ཁྱེད་མ་གཏོགས་རེ་ས་གཞན་མེད་པས། །ཐུགས་བརྩེ་བས་སྐྱོངས་ཤིག་ཐུགས་རྗེ་ཅན། །སྒོ་གསུམ་གྱིས་བསྒྲུབས་པའི་དམ་ཆོས་རྣམས། །རྒྱུད་ཉོན་མོངས་གཉེན་པོར་སོང་བ་ཡི། །ཆོས་གནད་དུ་ཁེལ་བའི་ཉམས་ལེན་གྱིས། །དུས་ཉིན་མཚན་འདའ་
བར་བྱིན་གྱིས་རློབས། །མ་སེམས་ཅན་འཁོར་བའི་རྒྱ་མཚོ་ཆེར། །སྡུག་བསྔལ་བའི་ངང་ཚུལ་མ་བཟོད་པར། །ཚིག་བཅོས་མ་མིན་པར་ཅི་བྱེད་རྣམས། །གཞན་ཕན་བདེར་འགྱུར་བར་བྱིན་གྱིས་རློབས། །བདག་འདི་སྣང་འགགས་པར་ཕྱོགས་པའི་
ཚེ༑ ༑རྗེ་བླ་མ་ཁྱབ་བདག་ཧེ་རུ་ཀཿ། །འཁོར་དཔའ་བོ་དཔའ་མོའི་བསུ་བ་ཡིས། །གནས་མཁའ་སྤྱོད་ཞིང་དུ་འཁྲིད་དུ་གསོལ། །ལས་ཉོན་མོངས་དབང་གིས་སྐྱེ་བའི་མཐའ། །ཡོངས་ཟད་པར་མ་གྱུར་དེ་སྲིད་དུ། །ལྟ་བླ་མས་ཐེག་མཆོག་མགོན་

[016A]༄༅། །མཛད་ནས། །སྨིན་གྲོལ་གྱི་ལམ་བཟང་མཐར་ཕྱིན་ཤོག་ །ཅེས་པ་འདི་ནི་སེར་སྨད་སློབ་དཔོན་ཟུར་བ་དགེ་བའི་བཤེས་གཉེན་རིན་ཆེན་རྒྱལ་མཚན་གྱིས་རྗེ་བདག་ཉིད་ཆེན་པོ་དང་ངེད་རང་ངོ་བོ་དབྱེར་མེད་པའི་གསོལ་འདེབས་མི་རྟག་པའི་བསྐུལ་མ་དང་རྗེས་འཛིན་
སྨོན་ཚིག་སོགས་ཡོད་པའི་མགུར་མ་ཞིག་དགོས་ཞེས་བསྐུལ་མ་བྱུང་བའི་ངོར་ཤཱཀྱའི་དགེ་སློང་འདུ་གསུམ་བ་བློ་བཟང་བསྐལ་བཟང་རྒྱ་མཚོས་སྦྱར་བའོ།།  །ནེའུ་གསིང་སྤང་ལ་སྐྱེས་པའི། །སྤང་རྒྱན་མེ་ཏོག་བཀྲ་ཡང། །དགུན་གྱི་ཁ་རླུང་འཚུབ་དུས། །རྡུལ་ཕྲན་
ཙམ་དུ་འཐོར་བས། །ད་ལྟ་མ་དངས་བཀྲག་མཚར་དུས། །དཀོན་མཆོག་དྲུང་དུ་ཕུལ་དང། །སྔོན་བསགས་སྦྱིན་པའི་འབྲས་བུ། །འདོད་དགུའི་ལོངས་སྤྱོད་འབྱོར་ཡང། །ནམ་ཞིག་གང་ཟག་གཞན་གྱིས། །བདག་བཟུང་རྫས་སུ་འགྱུར་བས། །ད་ལྟ་རང་དབང་
ཡོད་དུས། །སྦྱིན་པའི་ཞིང་ལ་ཕུལ་ཞིག་རྩལ་གསུམ་དར་ལ་རྫོགས་པའི། །གཡུ་འབྲུག་སྐད་གསང་མཐོ་ཡང། །དབྱར་གསུམ་ནམ་ཟླའི་ཐ་མར། །སྒྲ་སྐད་ཉམས་པར་འགྱུར་བས། །ད་ལྟ་མཁའ་ལ་འཕྱོ་དུས། །དབྱར་རྔ་དལ་བུར་སྒྲོགས་དང།།
མཐུན་འཇུག་འཇིག་རྟེན་ལས་ལ། །གསུང་སྙན་འགྱུར་ཁུགས་འཁྲོལ་ཡང། །ནམ་ཞིག་མགྲིན་པའི་ལམ་ལ། །དབུགས་ཀྱང་ཆད་པར་འགྱུར་བས། །ད་ལྟ་སྨྲ་ལྕེ་བདེ་དུས། །གྲག་སྟོང་བཟླས་པར་འབུངས་ཤིག་མཁའ་ལ་རྒྱན་དུ་ཆགས་པའི། །
སྤྲིན་དཀར་ལང་ཚོགས་ར་ཡང། །དྲག་པོའི་རླུང་དང་འཕྲད་ནས། །ཕྱོགས་བཅུར་འཐོར་བར་ངེས་སོ། །ད་ལྟ་ལང་ལོང་འཁྲིགས་དུས། །སྦྲང་ཆར་བཅུད་དུ་ཕོབ་དང། །ཁུ་ཁྲག་གཞན་གྱི་རྫས་ལ། །བདག་བཟུང་ལུས་འདི་མཆོར་ཡང། །ནམ་

[016B] །འབྲེལ་མེད་འདོར་བར་འགྱུར་བས། །ད་ལྟ་རྩལ་སྟོབས་ལྡན་དུས། །དགེ་བའི་བྲན་དུ་བསྐུལ་ཞིག་དྭངས་བསིལ་ཡིད་ལ་འཐད་པའི། །ཉལ་འགྲོ་ལྷུང་ལྷུང་འབབ་ཀྱང། །མི་རིང་ཐིགས་བ་ཙམ་ཡང། །ལུས་མེད་སྐམས་པར་
འགྱུར་གྱི། །ད་ལྟ་རྒྱུན་བཟང་འབབ་དུས། །རྩི་ཐོག་གསོས་སུ་དྲོངས་དང། །རང་བདེ་གཞན་ལ་གནོད་པའི། །ཐབས་ཚུལ་སྣ་དགུ་འགྱུ་ཡང། །ནམ་ཞིག་མིང་དོན་ཙམ་ཡང། །འཆར་མེད་རྨོངས་པར་འགྱུར་གྱི། །ད་ལྟ་བློ་རིག་གསལ་དུས། །ཟབ་
རྒྱས་གདམས་ངག་སྒོམས་ཤིག་ཚོང་འདུས་ས་ཡི་ལྟེ་བར། །ལྷོ་བྱང་ཚོང་ཕྲུག་འཛོམ་ཡང། །ཞག་གསུམ་ནང་བར་དུས་སུ། །སོ་སོར་འགྱེས་པར་འགྱུར་བས། །ད་ལྟ་ཡུད་ཙམ་ཚོགས་དུས། །འཁོན་དང་མཐུན་འགྲོགས་སྤངས་དང། །ཚེ་སྔོན་ལས་
ཀྱིས་བཀུག་པའི། །དགྲ་གཉེན་བྱམས་སྡང་ཆེ་ཡང། །མི་རིང་རིགས་དྲུག་གནས་སུ། །སོ་སོར་འགྲོ་བར་འགྱུར་བས། །ད་ལྟ་རིས་སུ་བཅད་ནས། །དགོས་མེད་ཆགས་སྡང་སྤོངས་ཤིག་སྟོན་དུས་མཁའ་ལ་ཤར་བའི། །ཉ་རྒྱས་ནམ་འཕང་མཐོ་ཡང།།
འཛམ་གླིངས་འདིར་གནས་པའི། །སྐྱེ་བོ་ཚ་གདུང་ཅན་ལ། །ལུས་སེམས་དགའ་བདེ་བསྐྱེད་པའི། །ཤུགས་འབྱུང་འོད་དཀར་འགྱེད་དོ། །གཞན་ལ་ཕན་བདེ་འདོད་པའི། །རང་སེམས་ཁོང་ན་གནས་ཀྱང། །ཕྱོགས་དུས་སྐྱེ་བོ་ཀུན་གྱི། །དོན་
གཉིས་དཔལ་དུ་འགྱུར་བས། །ལུས་ངག་ཚུལ་འཆོས་སྤངས་ཏེ། །ལྷག་བསམ་བཟང་པོ་སྐྱེད་ཅིག་ཀླུ་དབང་གཙུག་གི་ནོར་བུ། །ཕྱོགས་ལྷུང་རྟོག་པ་མེད་ཀྱང། །མཆོད་དང་བཀུར་སྟི་ཆེན་པོས། །རྩེ་གཅིག་གསོལ་བ་བཏབ་ལ། །གང་བསམ་

[017A]༄༅། །རེ་བའི་འབྲས་བུ། །ལག་རྩེར་སྩོལ་བར་ངེས་སོ། །བླ་མ་སྐུ་གསུམ་དབང་ཕྱུག་འགྲོ་ལ་ཉེ་རིང་སྤངས་ཀྱང། །མོས་གུས་ལྟེ་མ་རྐྱང་མེད་པས། །རྩེ་གཅིག་དྲན་པ་དེ་ལ། །འདི་དང་ཕྱི་མ་ཀུན་གྱི། །ལེགས་
ཚོགས་འགྲུབ་བར་ངེས་སོ། །དབང་བོ་བསླད་པའི་མཐུ་ཡིས། །མཁའ་ལ་སྣང་བཀྲག་མཚར་ཡང། །གསོ་དབྱད་མིག་སྨན་རྣོན་པོས། །སྦྱངས་པའི་དེ་མ་ཐག་ཏུ། །རབ་རིབ་སྣང་བ་ལོག་པའི། །སྟོང་གསལ་རྗེན་པར་འཆར་རོ། །དངོས་འཛིན་
གདོན་གྱིས་དཀྲུགས་པའི། །ཀུན་རྫོབ་ཅི་ཡང་འཆར་མོད། །འཁྲུལ་པའི་རང་མཚང་གཅོད་པའི། །རིགས་ཤེས་ལྟ་བའི་ངོ་ན། །བློ་བྲིད་སྣང་བ་ལོག་པའི། །གནས་ལུགས་ལྟད་མོ་ལྟོས་ཤིག་སྟོང་གསལ་མཁའ་ཡི་ངོས་ན། །ཚུགས་ཐུབ་
བདེན་པར་མེད་ཀྱང། །རྒྱུ་རྐྱེན་རྟེན་འབྲེལ་མང་བོ། །ཚོགས་པའི་འཇའ་ཚོན་རི་མོ། །གཏད་མེད་ཅི་ཡང་འཆར་བའི། །ངོ་མཚར་འདི་ལ་ལྟོས་དང། །དཔྱད་ན་འདི་ཞེས་བྱ་བའི། །ངོས་བཟུང་ཅི་ཡང་མེད་ཀྱང། །རྒྱུ་རྐྱེན་ཆ་ཤས་མང་པོར། །བཏགས་
ཡོད་མིང་ཙམ་འདི་ལ། །བྱ་བྱེད་ཐམས་ཅད་འཐད་པའི། །སྒྱུ་མ་འདི་ལ་གཟིགས་དང། །བདེན་དངོས་བསླུ་བ་མེད་པའི། །དམིགས་གཏད་གང་ཡང་མེད་ཀྱང། །ཁོག་ཡངས་བྲག་གི་ཕུག་པར། །སྒྲ་བརྙན་པྲག་ཅའི་དབྱངས་ཀྱིས། །རང་
འཛིན་ཤེས་བ་བསྐྱེད་པའི། །ནུས་པ་ཐོགས་མེད་བཞིན་དུ། །སླུ་མེད་དོན་ལ་གྲུབ་པའི། །སྙིང་པོ་ཆ་ཙམ་མེད་ཀྱང། །དོན་ལྡན་ཚིག་གི་ཕྲེང་བ། །འདི་ལྟར་སྤེལ་བའི་གཏམ་གྱིས། །ཀུན་རྫོབ་འགྲོ་བ་མང་པོར། །ཕན་པ་རྒྱ་ཆེན་གྱུར་ཅིག་

[017B] ཅེས་པ་འདི་ནི་ཤཱཀྱའི་དགེ་སློང་སྙོམ་ལས་པ་བློ་བཟང་བསྐལ་བཟང་རྒྱ་མཚོས་ཆུ་ཁྱི་ཧོར་ཟླ་བཅུ་གཉིས་པའི་མཚམས་ཀྱི་ཐུན་པར་ཞིག་ཏུ་བགྱིས་པའོ།།  །ཁྲི་གདུགས་འོད་སྟོང་དུ་འགྱེད་པ་ཡི། །རྟ་བདུན་བདག་པོ་འདི་དཔེར་བཞག་ནས། །ཟོལ་
མེད་སྙིང་རྗེ་ཡི་རང་མདངས་དེ། །ཀུན་ལ་མཉམ་ཉིད་དུ་ཤར་ན་ཨང། །དགུང་སྔོན་མཐོན་པོ་ལ་འགྲིམ་བ་ཡི། །བྱ་རྒྱལ་རྒོད་པོ་འདི་དཔེར་བཞག་ནས། །ཆོས་ཉིད་གསལ་སྟོང་གི་ནམ་མཁའ་ལ། །རང་སེམས་འཛིན་མེད་དུ་འཕྱོ་ན་ཨང། །
གསལ་དྭངས་ལང་ལོང་དུ་སྐྱེས་ས་ཡི། །སྤྲིན་དཀར་གཞོན་ནུ་འདི་དཔེར་བཞག་ནས། །སྒོམ་པ་བདེ་གསལ་གྱི་རང་བཞིན་དོ། །དག་པའི་དཀྱིལ་འཁོར་དུ་བཞེངས་ན་ཨང། །ཤུགས་འབྱུང་བར་སྣང་ལ་རྒྱུ་བ་ཡི། །སྐྱེ་སེར་རླུང་པོ་འདི་དཔེར་
བཞག་ནས། །བཟོ་མེད་ཆོས་མཐུན་གྱི་སྤྱོད་པ་མཆོག་གཞན་ཕན་འཕྲིན་ལས་སུ་བསྐྱངས་ན་ཨང། །གར་བལྟས་ཐོགས་རྡུགས་དང་བྲལ་བ་ཡི། །སྣང་བ་ཡངས་པ་འདི་དཔེར་བཞག་ནས། །དོན་བཟང་ལྟ་སྤྱོད་ཀྱི་གླུ་དབྱངས་འདི། །
ཕྱོགས་མེད་འགྲོ་དོན་ལ་བསྔོའོ་ཨང།  །ཞེས་པ་འདི་ནི་ནག་ཟླའི་ཚེས་བཅུ་དགུའི་སྔ་དྲོ་ཐུན་མཚམས་ཀྱི་སྐབས་ནམ་མཁའ་ཤིན་ཏུ་དྭངས་པར་རྒོད་པོ་མང་པོ་བྱང་ནས་ལྷོར་འགྲིམ་པ་དང་སྤྲིན་དཀར་ལང་ལོང་སྐྱེས་པ་མཐོང་བས་རྐྱེན་བྱས་སྐྱོ་སྣང་དང་བཅས་སེམས་ལ་འདི་ལྟ་བུ་ཞིག་ཤར་ནས་དེ་
འཕྲལ་སུག་བྲིས་སུ་བགྱིས་པའོ།། །རྒྱལ་བ་གཉིས་བ་རྗེ་བཙུན་ཙོང་ཁ་པ་ཆེན་པོ་ལ་ཐུགས་རྗེ་བསྐུལ་བའི་གསོལ་འདེབས་བྱིན་རླབས་མྱུར་འཇུག་ཅེས་བྱ་བ་བཞུགས་སོ།།  གནས་ས་འཛིན་མཐོན་པོ་ལྷུན་ཆགས་སྤོ། །རྗེ་བདེ་གཤེགས་ཀུན་གྱིས་

[018A]༄༅། །བྱིན་གྱིས་བརླབས། །དོན་ཡེ་ཤེས་རང་སྣང་སྒྱུ་འཕྲུལ་གྱི། །དཔལ་རྒྱལ་བའི་དཀྱིལ་འཁོར་ཆེན་པོར་གྲུབ། །རི་སྨན་ལྗོངས་དྲི་བཟང་ངད་པ་འཐུལ། །དུས་གསུམ་དུ་མེ་ཏོག་ལྡིང་ཁང་བཀྲ། །ཤིང་གཡུ་
ལོ་རྒྱས་པའི་ཚང་ཚིང་གིས། །རྗེ་བླ་མའི་མཛེས་སྐུ་ཡིད་ལ་ཤར། །ཆབ་ལྷུང་ལྷུང་འབབ་པའི་ཉལ་འགྲོའི་སྒྲ། །ཡིད་འཁོས་སུ་ཕེབས་པའི་འདབ་ཆགས་སྐད། །ཆོས་ལེགས་བཤད་དར་དིར་སྒྲོགས་པ་ཡིས། །རྗེ་བླ་མའི་གསུང་དབྱངས་ཡིད་ལ་
དྲན༑ ༑སྟོན་གཡའ་དང་བྲལ་བའི་དགུང་སྔོན་སྤོར། །སྤྲིན་དཀར་གསལ་ལང་ལོང་རྩིབས་ཤར་སྒྲེངས། །ཉི་གཞོན་གྱི་འོད་སྣང་ལམ་ལམ་འོངས། །རྗེ་བླ་མའི་མཁྱེན་བརྩེ་ཡིད་ལ་ཤར། །སྐུ་གསལ་རྫོགས་མཚན་དཔེའི་རྒྱན་གྱིས་སྤྲས། །
གསུང་ཟབ་རྒྱས་གདམས་པའི་འདོད་པ་འཇོ། །ཐུགས་འོད་གསལ་ཆོས་ཀུན་གཟིགས་མོ་ཅན། །རྗེ་བློ་བཟང་གྲགས་བསྲས་དང་བཅས། །སྔོན་ཐུགས་དམ་ཇི་ལྟར་བཅས་པ་བཞིན། །མགོན་དཔུང་གཉེན་སླད་དུ་འདིར་གཤེགས་ལ། །ཀུན་
བཟང་གི་མཆོད་པ་རྒྱ་མཚོའི་ཚོགས། །དབྱིངས་བདེ་ཆེན་ངང་དུ་བཞེས་སུ་གསོལ། །ཞིང་རྣམ་དག་བྱིན་རླབས་གཡང་དུ་ཆགས། །ཉམས་དགའ་བདེའི་འབྲོག་གི་རི་བོ་ཆེར། །རྗེ་རྒྱལ་བས་ལུང་བསྟན་དགའ་ལྡན་ཞེས། །ཕྱོགས་
ཀུན་ལས་རྣམ་པར་རྒྱལ་བ་འདིར། །ཐུགས་བདེ་སྟོང་དབྱེར་མེད་དང་ཉིད་ལ། །ཡུལ་ཀུན་རྫོབ་འཇའ་ཚོན་ཅི་ཡང་བཀྲ། །སྐུ་གཅིག་ལས་རབ་འབྱམས་སྤྲུལ་པའི་སྤྲིན། །ཚད་མུ་མཐའ་བྲལ་བར་འགྱེད་བཞིན་དུ། །ཆོས་མདོ་སྔགས་

[018B] །ཐར་འདོད་ཀྱི་འཇུག་ངོགས་གང་ཡིན་པ། །ཚིག་སྒྲ་སྤྱིར་མ་ལུས་འཁྲུལ་མེད་དུ། །སྐལ་ལྡན་གྱི་འགྲོ་ལ་རྗེན་པར་བསྟན། །རྗེ་བླ་མ་ཁྱོད་ཀྱི་བཀའ་དྲིན་ལས། །བཀའ་མདོ་རྒྱུད་མ་ལུས་གདམས་པར་གོ་མཐར་བྱང་ཆུབ་
ཉེ་བའི་ལམ་ངོ་མཐོང། །ཕྱོགས་གོལ་སར་ཤོར་བའི་འཁྲུལ་པ་ཟད། །མགོན་ཁྱོད་ཀྱི་རྣམ་པར་ཐར་པ་དང། །འབངས་རྗེས་སུ་ཞུགས་པའི་གདུལ་བྱ་ལ། །དྲིན་ལེགས་པར་བསམས་པའི་མོས་གུས་ཀྱིས། །ཡིད་ཁོང་ནས་བསྐྱོད་པའི་
རེ་ལྟོས་ཞུ། །ཕ་མི་མངོན་བདེ་ཆེན་དབྱིངས་སུ་གཤེགས། །བུ་སྐལ་མེད་འཁོར་བའི་འདམ་འདིར་ལུས། །ད་མགོན་སྐྱབས་བོར་བའི་སྨྲེ་སྔགས་ཀྱི། །ངག་གདུང་དབྱངས་འདི་ལ་གསན་དུ་གསོལ། །ཕར་འགྲོ་བའི་སྤྱོད་ཚུལ་ལ་
བལྟས་ན། །ཕྱི་རབ་བྱུང་ཆོས་པར་རློམ་ན་ཡང། །ནང་ཚེ་འདི་ཁོ་ནའི་སྣང་ཤས་ལ། །ཁོང་ཁྱིམ་པ་ལས་ཀྱང་ཞེན་པ་མང། །ཕལ་སྐྱེ་བོ་ནག་པོའི་ལས་ལ་དགའ། །ངན་གཡོ་ཅན་མགོ་འཕང་མཐོ་ལ་བྲིན། །དུས་སྙིགས་མར་སྤྱོད་པའི་ངང་
ཚུལ་འདིས། །སྙིང་རུས་པའི་གཏིང་ལ་ནད་དུ་ཐིངས། །ཚུར་རང་གི་ངང་ཚུལ་ལ་བལྟས་ན། །ཕྱི་དགེ་སྦྱོང་ཚུལ་འཆོས་ཀྱིས་མཛེས་ཤིང། །ཆོས་སྡེ་སྣོད་ཟབ་མོ་ཐོས་ན་ཡང། །ནང་ཤེས་རྒྱུད་མ་དུལ་ཤིང་ལྟར་རེངས། །དབང་ཡུལ་གྱི་སྣང་བ་གང་ཤར་
ལ༑ ༑དྲན་ཤེས་དང་གཉེན་པོ་མཐུ་ཆུང་བས། །ཡིད་དུག་གསུམ་དབང་དུ་ཤོར་ཤོར་ཏེ། །རྫས་མི་གཙང་གང་བའི་གསེར་བུམ་བཞིན། །ལར་དལ་འབྱོར་ལྡན་པའི་མི་ལུས་འདི། །སྔར་ངན་སོང་རྒྱུ་ཆོགས་བསྒྲུབ་བསྒྲུབས་ནས། །དོན་རང་གཞན་

[019A]༄༅། །ཕན་ངེས་རྣམ་དཀར་གྱི། །གདེངས་ཆ་ཤས་ཙམ་ཡང་མ་མཆིས་སོ། །བདག་ཡུལ་ངན་དུས་ཀྱི་ཐ་མར་སྐྱེས། །ལས་གྱི་ནས་འདའ་བའི་ངང་ཚུལ་འདི། །ཕ་བླ་མ་ཁྱེད་ཀྱིས་ཉེར་དགོངས་ལ། །ཐུགས་བརྩེ་བའི་
ལྕགས་ཀྱུས་གཟུང་དུ་གསོལ། །ཚེ་འདི་ཕྱི་བར་དོ་གང་དུ་ཡང། །རྗེ་གཅིག་ཆོ་ག་ཁྱེད་རང་མཁྱེན་ལགས་པས། །སྐྱབས་རེ་སས་བསླུ་བ་མ་མཛད་པར། །མགོན་དཔུང་གཉེན་མཛོད་ཅིག་བླ་མ་མཁྱེན། །སྤྱིར་འགྲོ་བ་ཀུན་ལ་བུ་ལྟར་བརྩེ། །སྒོས་ཉམ་ཐག་
བདག་གི་ཕ་ལགས་ན། །སྐུ་མཚན་དཔེས་བརྒྱན་བའི་དཀྱིལ་འཁོར་དེ། །འདིར་མངོན་སུམ་སྣང་བར་བསྟན་དུ་གསོལ། །དུས་གནས་སྐབས་ཀུན་ཏུ་ཕན་ངེས་པའི། །གསུང་གདམས་ངག་རྣ་བར་སྩལ་དུ་གསོལ། །ཐུགས་དམིགས་མེད་བདེ་བ་ཆེན་པོ་
དང། །ཡིད་རོ་གཅིག་འདྲེས་པར་བྱིན་གྱིས་རློབས། །ཚེ་མི་རྟག་ནུབ་ཀའི་ཉི་མ་འདྲ། །ནོར་ལོངས་སྤྱོད་རྩྭ་རྩེའི་ཟིལ་བར་མཚུངས། །གཏམ་སྙན་གྲགས་ལུང་སྟོང་རླུང་གི་སྒྲ། །ལུས་ལང་ཚོ་སྟོན་མཐའི་མེ་ཏོག་བཞིན། །ལར་འཁོར་བ་སྤྱི་དང་བྱེ་བྲག་
གི། །མཚང་ངན་པའི་ངང་ཚུལ་ཀུན་མཐོང་ནས། །བློ་གཏིང་ནས་ཆོས་ལ་ཕྱོགས་པ་དང། །ཆོས་ལམ་དུ་འགྲོ་བར་བྱིན་གྱིས་རློབས། །ཐོག་མེད་ནས་དྲིན་གྱིས་བསྐྱང་བསྐྱངས་པའི། །མ་རིགས་དྲུག་སེམས་ཅན་ཉམ་ཐག་ལ། །བྱམས་སྙིང་རྗེ་བྱང་ཆུབ་
སེམས་ཀྱི་བློས། །རྒྱུད་ལྷག་པར་ཕྱུག་པར་བྱིན་གྱིས་རློབས། །ཆོས་གང་ཤར་ངོས་ལ་ཕར་བལྟས་ཚེ། །རང་རྟོག་བཏགས་རི་མོ་ཙམ་ཞིག་ལས། །གཤིས་སྤྲོས་བྲལ་གནས་ལུགས་ཆེན་པོ་དེ། །དུས་མྱུར་དུ་རྟོགས་པར་བྱིན་གྱིས་རློབས། །ཕྱི་སྣང་

[019B] །རང་སེམས་རྒྱུད་བདེ་སྟོང་རོལ་བས་ཚིམ། །མཆོག་བསྐྱེད་རྫོགས་རྡོ་རྗེའི་རྣལ་འབྱོར་གྱིས། །ཚེ་འདི་ལ་གྲོལ་བར་བྱིན་གྱིས་རློབས། །རྒྱུད་ཉོན་མོངས་འཕེལ་བའི་བསམ་གཏན་དགྲས། །རྒྱང་རིང་དུ་དབེན་པའི་གནས་བཟང་པོ། །
ཉམས་བག་ཕེབས་བདེ་དགའ་བསྐྱེད་པའི་སར། །ཟབ་དོན་ལ་གཞོལ་བར་བྱིན་གྱིས་རློབས། །ཆོས་སྡོམ་པ་གསུམ་གྱི་བླང་དོར་ལས། །ཕྱིར་ཕྱོགས་པའི་སྡིག་ལྟུང་དྲི་མ་དང། །རྐྱེན་པར་གཅོད་ཕྱི་ནང་འཚེ་བ་ཀུན། །དུས་མྱུར་དུ་ཞི་བར་བྱིན་གྱིས་རློབས། །
ལྷ་འཇམ་དཔལ་ཞི་ཁྲོ་བཀའ་སྡོད་སོགས། །སྐུ་ཅིར་ཡང་སྟོན་པའི་རྫུ་འཕྲུལ་གྱིས། །རྐྱེན་མཐུན་པའི་ལས་ཀུན་སྒྲུབ་པ་དང། །སྐྱབས་གཡེལ་བ་མེད་པར་མཛད་དུ་གསོལ། །བདག་ལུས་ངག་ཡིད་ལ་གསང་གསུམ་གྱི། །དཔལ་བྱིན་རླབས་ནུས་མཐུ་ཀུན་
སྩོལ་ལ། །སྒོ་གསུམ་གྱིས་ཅི་བྱེད་སེམས་ཅན་དང། །རྗེ་ཁྱེད་ཀྱི་བསྟན་ལ་ཕན་པར་ཤོག་ཆོས་མདོ་སྔགས་སྒྲ་ཡིས་ས་སྟེང་ཁྱབ། །དོན་སྒྲུབ་བརྒྱུད་བསྟན་པའི་ཉི་མ་ཤར། །འབྲེལ་ཚད་ལ་ཕན་བདེའི་དངོས་གྲུབ་འཕེལ། །ཡིད་ཅི་བསམ་འགྲུབ་པའི་
བཀྲ་ཤིས་སྩོལ། ། ཞེས་པ་འདི་ནི་ཆུ་ཁྱི་ལོ་གདན་ས་ཆེན་པོ་རི་བོ་དགའ་ལྡན་རྣམ་པར་རྒྱལ་བའི་གླིང་དུ་བསྐྱོད་སྐབས་གནས་ཀྱི་ཁྱད་པར་སོགས་མཐོང་བས་རྐྱེན་བྱས་རྗེ་ཐམས་ཅད་མཁྱེན་པའི་རྣམ་ཐར་དང་བཀའ་དྲིན་ལ་དད་གུས་ཀྱིས་ཀུན་ནས་བསླངས་ཏེ་གསོལ་འདེབས་འདི་འདྲ་ཞིག་བྱེད་འདོད་བྱུང་བ་ལྟར་འགོ་
བརྩམས་ནས་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་བསྡེབས་པའོ།།     ༈    །།ཡིད་ཅི་འདོད་དངོས་གྲུབ་མ་ལུས་པའི། །དོན་བདེ་བླག་སྩོལ་མཛད་བླ་མ་དང། །ལྷ་ངག་གི་དབང་ཕྱུག་ཡབ་ཡུམ་ལ། །བདག་གསོལ་བ་འདེབས་སོ་

[020A]༄༅། །བྱིན་གྱིས་རློབས། །ཤ་མི་གཙང་རྫས་ཀྱི་གོང་བུ་ལ། །བློ་གཏད་མེད་སྦྲང་བུ་མང་པོ་ཞིག་ཟས་ཞིམ་པོར་རློམ་ནས་ཟ་ཟིར་འདུ། །དཔེ་འདི་དང་མཚུངས་པའི་དོན་གྱི་གླུ། །མནོག་ཆུང་བ་ཚེ་འདིའི་ཕུན་ཚོགས་ལ། །
བློ་ཅོལ་ཆུང་འགྲོ་བ་མང་པོ་ཞིག་ཐབས་དུ་མའི་སྒོ་ནས་འཚོལ་ན་ཡང། །ཡུད་ཙམ་ལས་ཕན་པར་ངས་མ་མཐོང། །སྟག་ཆུང་གི་བུང་བ་གཞོན་ནུ་དེས། །མདངས་ལྡན་གྱི་མེ་ཏོག་གཅིག་ནས་གཅིག་ཡུད་ཙམ་ལ་འདོར་ལེན་བྱེད་པ་མཐོང། །དཔེ་འདི་
དང་མཚུངས་པའི་དོན་གྱི་གླུ། །སྙིགས་དུས་ཀྱི་སྐྱེ་བོ་མང་པོ་ཞིག་སེམས་མ་དག་རང་གི་སྣང་ཚུལ་གྱིས། །སྐད་ཅིག་ལ་དགྲ་གཉེན་འགྱུར་བ་མཐོང། །བློ་བརྟན་པའི་གྲོགས་པོ་ངས་མ་རྙེད། །ཕྱི་ཁ་དོག་མཚར་བའི་གཡུ་སྤྲང་ཚོ། །ནང་ངན་སྐྱུགས་ཟོས་པའི་
ཆ་ཤས་ཀྱི། །ཁུར་ལྕི་བ་ཐོགས་ནས་ཟློས་གར་རྩེ། །དཔེ་འདི་དང་མཚུངས་པའི་དོན་གྱི་གླུ། །ཤ་རུས་དང་རྣག་ཁྲག་བཤང་གཅི་སོགས། །རྫས་མི་གཙང་ཁོ་ནའི་རྐྱལ་པ་ལ། །སྒོ་དབང་པོའི་བུ་གདོད་ཙམ་འདིར། །བྱི་དོར་གྱིས་འགྱིང་བ་ང་རེ་ཚ། །སྐད་
ཟིར་ཟིར་སྒྲོག་པ་བུང་བའི་གླུ། །འཕྲལ་རྣ་བའི་ཡུལ་དུ་སྙན་མོད་ཀྱི། །དུས་ནམ་ཡང་ཕན་པའི་དོན་གྱིས་སྟོང། །དཔེ་འདི་དང་མཚུངས་པའི་དོན་གྱི་གླུ། །ངོ་བསྟོད་དང་བཟང་པོའི་གྲགས་པ་དེ། །འཕྲལ་ཡིད་ཀྱི་ཡུལ་དུ་དགའ་ན་ཡང། །གྲག་ཙམ་
ནས་གར་སོང་མེད་པར་ཡལ། །ཕུགས་ཕན་པའི་ཆ་ཙམ་ངས་མ་མཐོང། །དབྱར་ལང་ཆོས་དྲེགས་པའི་རྐང་དྲུག་ཚོ། །ཡུད་ཙམ་ཞིག་དཀའ་མགུར་ལྡིང་ན་ཡང། །ད་བསིར་བུས་འཇོམས་ལ་མངོན་དུ་ཕྱོགས། །དཔེ་འདི་དང་མཚུངས་པའི་དོན་གྱི་

[020B] ༑ལུས་ལང་ཚོ་རྒྱས་པའི་འཇོ་སྒེག་གིས། །དུས་ད་ལྟ་རང་སེམས་དྲེགས་ན་ཡང། །མཐར་འཆི་བ་དག་ཕོ་ཉས་དབང་མེད་དུ། །གཤིན་ཕ་རོལ་ཡུལ་དུ་ནམ་འཁྲིད་ན། །ཁོང་འདུ་ཤེས་འཁྲུལ་བའི་བཧྲ་མ་རཿ། །སྨན་ག་པུར་ངད་ལ་མི་བསྙེན་པར། །རྫས་
ཕྱི་སའི་དྲི་ལ་ངང་གིས་འདུ། །དཔེ་འདི་དང་མཚུངས་པའི་དོན་གྱི་གླུ། །སྙིགས་དུས་ཀྱི་སྐྱེ་བོ་ཕལ་མོ་ཆེ། །ཚུལ་གཟུར་གནས་དམ་པའི་ཕྱོགས་ལ་བྱོལ། །ངན་གཡོ་ཅན་ནོར་དང་ལྡན་པ་ལ། །ཡིད་རེ་ལྟོས་འཆའ་བ་ཨ་རེ་འཁྲུལ། །ཁེང་ཁྲེལ་མེད་སྦྲང་
རྩི་འདོད་པ་ཚོ། །རང་རྟེན་གྱི་མེ་ཏོག་གཞོན་ནུ་མའི། །བཅུད་ཅི་འདོད་དྲངས་ནས་མོད་ལ་འདོར། །དཔེ་འདི་དང་མཚུངས་པའི་དོན་གྱི་གླུ། །དེང་ཕྱི་ཐག་མེད་པའི་སྐྱེ་པོ་ཕལ། །རང་ཕན་བདེར་སྦྱོར་བའི་དཔྱོད་ལྡན་དང། །གྲོགས་བཟང་པོས་དྲིན་
གྱིས་བསྐྱངས་ན་ཡང། །ཕྱིར་དགྲ་ཡི་ཕྱོགས་བཞིན་འདོར་བ་མང། །བློ་གུ་ཡངས་རྐང་དྲུག་གཞོན་ནུ་ཚོ། །གནས་གྲོགས་ལ་ཞེན་པས་མ་བཅིངས་པར། །རང་གང་སྐྱེད་ཕྱོགས་ལ་རྩེ་ཞིང་འགྲོ། །དཔེ་འདི་དང་མཚུངས་པའི་དོན་གྱི་གླུ། །ཡུལ་འདོད་ཡོན་
འཆིང་བསམ་བཅིངས་པར། །གནས་ཉམས་སུ་དགའ་བ་དབེན་པའི་ཚལ། །དོན་བསམ་སྒོམ་རྣལ་འབྱོར་ལྷུར་ལེན་པར། །མི་ཁོ་བོ་སྙིང་ནས་ཡིད་སྨོན་འཆའ། །དུས་དབྱར་གྱི་ཟླ་བ་ཐ་མའི་ཚེ། །དམར་སེར་གྱི་མེ་ཏོག་འཛུམ་གྲོལ་ཞིང། །སྟེང་
དྲོ་འཇམ་ཉི་མ་གུང་ཞིག་ལ། །ཡིད་སྐྱོ་གྲོགས་བུང་བ་མང་པོ་ཞིག་ལང་ལོང་གི་ཟློས་གར་རྩེ་བ་ན། །དཔེ་སྒྲང་རྩིར་སྤྱོད་པའི་སྣང་ཚུལ་རེར། །དོན་རྐང་པར་བཅད་པའི་མགྲིན་གླུ་འདི། །བདག་དབྱངས་ཅན་དགྱེས་པའི་རྡོ་རྗེས་སྦྱར།། །།

[021A]༄༅། །མཉམ་ཉིད་ཆེན་པོ་འོད་གསལ་གྱི་ངང་དུ། །ཡོན་ཏན་ལྷུན་རྫོགས་ཡིད་བཞིན་གྱི་ནོར་བུ། །ཡིད་ལ་རེ་བ་གང་བསམ་བཞིན་སྩོལ་བའི། །དྲིན་ཅན་བླ་མས་འབྲལ་མེད་དུ་སྐྱོངས་ཤིག་བསྟན་དང་མཇལ་
བའི་དལ་འབྱོར་གྱི་རྟེན་བཟང། །འདི་སྣང་ཆོས་བརྒྱད་ཁོལ་བོ་རུ་ཟད་ནས། །ཆོས་བཞིན་བསྐུལ་བ་ཉིན་གཅིག་ཀྱང་མི་འདུག་གཏད་མེད་སྨྱོན་པའི་ཟློས་གར་ལ་ལྟོས་དང། །སྐྱབས་ཀུན་ངོ་བོ་དྲིན་ཅན་གྱི་བླ་མ། །ཕལ་པར་མཐོང་བའི་མཉམ་
འགྲོགས་ཀྱི་ངང་ནས། །ཞེ་ནས་གུས་པའི་དད་པ་ཞིག་མི་འདུག་དངོས་གྲུབ་ཀུན་གྱི་གཞི་རྩ་དང་བྲལ་ལོ། །བླ་མས་བསྟན་པའི་ཟབ་རྒྱས་ཀྱི་དམ་ཆོས། །ཕྱི་བལྟས་ཉན་བཤད་གཟུགས་བརྙན་ལ་ཟད་ནས། །སེམས་ལ་ཕན་པའི་ཡར་
སྐྱེད་ཅིག་མི་འདུག་རང་རྒྱུད་གྱོང་པོ་འདུལ་ཐབས་དང་བྲལ་ལོ། །མདོ་སྔགས་གཞུང་ལ་ཐོས་བསམ་གྱིས་ཞུགས་ཀྱང། །མཁས་འདོད་སྒྲ་སྤྱིའི་སློབ་གཉེར་ལ་ཟད་ནས། །གོ་དོན་ལག་ཏུ་ལོན་དུས་ཤིག་མི་འདུག་ཕྱི་མར་ཕན་པའི་ལྷ་
ཆོས་དང་བྲལ་ལོ། །དགེ་སྦྱོང་ཆ་ལུགས་མིག་སྔ་རུ་མཛེས་ཀྱང། །བཅས་པའི་མཚམས་ལ་བརྩི་མེད་དུ་བོར་བས། །སྡིག་ལྟུང་བཤགས་པས་དགས་ཞིག་མི་འདུག་མཐོ་རིས་ཐར་པའི་ལམ་བཟང་དང་བྲལ་ལོ། །སྲིད་པའི་ཕུན་ཚོགས་
བསླུ་དྲིད་དུ་གསུངས་ཀྱང། །མནོག་ཆུང་ཚེ་འདིའི་བདེ་འབྱོར་ལ་ཞེན་ནས། །འཇིག་རྟེན་རྒན་པོའི་བློ་སྣ་ལས་མ་འགྱུར། །ནམ་ཡང་བདེ་བའི་གོ་སྐབས་དང་བྲལ་ལོ། །གཞན་ལ་སྙིང་རྗེའི་དམིགས་རྣམ་ཞིག་བསྐྱངས་ཀྱང། །དམུ་རྒོད་འགྲོ་

[021B] །ཞེ་ནས་སྡང་བ་ཇེ་འཕེལ་ལ་སོང་བས། །ཐེག་ཆེན་ལམ་གྱི་གཞི་རྩ་དང་བྲལ་ལོ། །འགྲོ་ལ་ཕན་བདེ་སྨོན་ལམ་དུ་ཟློས་ཀྱང། །རང་གི་བདེ་སྐྱིད་སྙིང་ཁུང་ལ་བཅུག་ནས། །བྱང་སེམས་སྤྱོད་པའི་ཕྱོགས་
སུ་ཡང་མི་འདུག་དོན་གཉིས་འགྲུབ་པའི་རེ་བ་དང་བྲལ་ལོ། །མཐའ་བྲལ་དོན་གྱི་གནས་ལུགས་ཤིག་བཙལ་ཀྱང། །དངོས་འཛིན་འཁྲུལ་པར་ཨ་འཐས་སུ་སོང་ནས། །ལྟ་བ་ཡིད་ཀྱི་དགུ་ཡུལ་ན་མི་འདུག་སྲིད་པའི་རྩ་བ་གཅོད་ཐབས་
དང་བྲལ་ལོ། །རྒྱུ་དུས་དབང་གི་དཀྱིལ་འཁོར་དུ་སྨིན་ཀྱང། །ཐོབ་གྲངས་གསོག་པའི་སྟོང་ཤོབ་ལ་ཤོར་ནས། །གནད་ཀྱི་དམ་ཚིག་དྲན་ཡུལ་ན་མི་འདུག་ལྷ་དང་མཁའ་འགྲོ་མཉེས་ཐབས་དང་བྲལ་ལོ། །དག་པའི་སྣང་ཞེན་གོམས་
འདྲིས་སུ་སྦྱངས་ཀྱང། །རང་སེམས་དབང་མེད་རྒྱ་ཡན་དུ་ཤོར་ནས། །སྐུ་གསུམ་ལམ་སྣ་ཟིན་དུས་ཤིག་མི་འདུག་ཚེ་གཅིག་སངས་རྒྱས་རེ་བ་དང་བྲལ་ལོ། །ངག་ནས་གསང་སྔགས་ཟབ་དགུ་ཞིག་བཟླས་ཀྱང། །དམིགས་པ་སེམས་
ཀྱི་གཅུན་ཐབས་དང་བྲལ་བས། །བསྙེན་པ་ཚད་དུ་འཁྱོལ་དུས་ཤིག་མི་འདུག་ཡི་དམ་ཐུགས་རྒྱུད་འཁྲུལ་ཐབས་དང་བྲལ་ལོ། །གཞན་སྐྱོན་མཚང་གི་བྱ་ར་ལ་ཡེངས་ཏེ། །རང་ཉིད་ངན་པ་དགུ་འཛོམ་གྱི་སྤྱོད་པས། །དུས་དང་
གནས་སྐབས་འདའ་བ་འདི་མ་མཐོང། །ཡར་འདྲེན་དམ་པའི་རེ་བ་དང་བྲལ་ལོ། །ཟབ་དོན་དགེ་སྦྱོར་ཅི་འདྲ་ཞིག་བྱས་ཀྱང། །ལས་ངན་ཉོན་མོངས་གཞན་དབང་འདི་བཙན་པས། །ཐུན་གཅིག་གནད་དུ་སོང་བ་ཙམ་མི་འདུག་འཁོར་

[022A]༄༅། །བའི་གནས་ངན་འདིར་ག་ལེ་རལ་བཞུགས་ཤིག་ ཅེས་པ་འདི་ནི་མཚམས་བཅད་ཀྱི་སྐབས་ཤིག་སེམས་རྣམ་གཡེང་ཁོ་ནས་ཐུན་འདའ་བ་མཐོང་བས་སྐྱོ་སྟེ་རང་གི་སྣང་ཚུལ་གཞན་ལའང་བལྟ་རྟོག་བཅུག་པས་འདི་བཞིན་འདུག་པ་རྣམས་ལ་
རང་འདྲའི་འགྲོ་བ་ལ་དྲན་བསྐུལ་དུ་འགྱུར་རེས་ཚིག་རྐང་དུ་རིམ་བཞིན་བསྡེབས་པའོ།།    ༈    །།མདོ་སྔགས་ལམ་རིམ་སྤྱི་དང་དྲིལ་བུ་རིམ་ལྔའི་གནད་དོན་ཚང་བའི་མགུར་དབྱངས་ཀུན་ཕན་བདུད་རྩིའི་སྙིང་པོ་བཞུགས་སོ།  །དཔལ་རིགས་ཀུན་བདག་
པོ་རྡོ་རྗེ་འཆང། །སྐུ་གཅིག་ལ་དུས་གསུམ་སངས་རྒྱས་ཀྱི། །ཞིང་འཁོར་དང་བཅས་པའི་བཀོད་བ་རྫོགས། །རྗེ་བློ་བཟང་རྒྱལ་བ་གཉིས་པར་འདུད། །དཔྱིད་བདེ་པ་ཆེན་པོའི་ངང་ཉིད་དུ། །ཡོངས་ཤེས་བྱའི་འཁོར་ལོ་ཀུན་སྡོམ་པ། །ལྷ་ཧེ་རུ་ཀ་དཔལ་
ཡབ་ཡུམ་དང། །དོན་གཉིས་མེད་བླ་མའི་ཞབས་ལ་འདུད། །བདག་ལེགས་ཚོགས་ཀུན་གྱི་རྩ་བ་ནི། །ཕ་བླ་མ་རྗེ་ལ་རག་ལས་པས། །དུས་འདི་ནས་བྱང་ཆུབ་སྙིང་པོའི་བར། །སྐྱིད་སྡུག་གི་ཁག་དེ་བླ་མས་མཁྱེན། །ཡུལ་ཅིར་སྣང་བླ་མའི་སྐུ་རུ་
བསྒོམ། །སྒྲར་གང་གྲག་རྗེ་བཙུན་གསུང་དུ་འཛེར། །སེམས་དྲན་རྟོག་བདེ་སྟོང་གཅིག་ཏུ་འདྲེས། །ལམ་གཅིག་ཆོག་རྒྱལ་པོ་འདི་ལ་རེ། །རྗེ་བཀའ་དྲིན་མཉམ་མེད་ཙོང་ཁ་པས། །ཡོངས་མདོ་རྒྱུད་གདམས་པར་ངོ་སྤྲོད་པའི། །བསྟན་འདི་
དང་མཇལ་བའི་སྐལ་བཟང་ནི། །དུས་ད་རེས་ཙམ་ཞིག་ཡིན་ན་ཡང། །དབུགས་ན་བུན་ལྟ་བུར་ཡལ་ལ་ཉེ། །སྲོག་པ་ཐག་ཙམ་དེ་ཆད་ལ་ཁད། །དགྲ་འཆི་བདག་གཤེད་མས་གསོད་ངེས་པས། །དེ་ལྷ་ཆོས་སྙིང་པོ་ལོན་པ་གཅེས། །སྔོན་སྒོ་གསུམ་

[022B] །བརྣག་དཀའ་བ་ངན་སོང་སྡུག་བསྔལ་དེ། །བདག་ལུས་སེམས་གཉིས་ཀྱི་ཐོག་ཏུ་འབབ། །ཉམ་ཆུང་གིས་བཟོད་གླགས་མི་གདའ་པས། །སྤྲང་འཁོས་མེད་རེ་ལྟོས་བླ་མ་ལྷ། །སྐྱབས་དཀོན་མཆོག་གསུམ་ལ་སྙིང་ནས་ཞུ། །
རྒྱུ་དཀར་ནག་ལས་ཀྱི་བླང་དོར་ལ། །ད་བག་ཡོད་འབད་པ་མདུན་མའི་རྩེ། །དུག་བདུད་རྩིར་འཁྲུལ་པའི་བཏུང་བ་བཞིན། །ཡུལ་འདོད་ཡོན་སྲེད་ཞེན་འཕུང་གི་རྒྱུ། །མདང་རྨི་ལམ་དགའ་བའི་རོལ་རྩེད་དང། །དཔལ་ལྷ་མིའི་ཕུན་ཚོགས་བསླུ་བར་
མཚུངས། །ཁམས་གསུམ་གྱི་གནས་ལུས་གང་ལ་ཡང། །བློ་ཐུབ་པའི་བདེ་བ་ཅང་མ་མཆིས། །སྡུག་སྣ་དགུ་འཛོམ་པའི་བཙོན་ར་ལ། །ཞེ་བློ་བདེར་སྡོད་པ་ཤིན་ཏུ་འཁྲུལ། །སེམས་ཅང་ཤེས་ཁ་ལོ་གྱེན་དུ་བསྒྱུར། །ཆོས་བསླབ་པ་གསུམ་གྱི་སྲབ་
ཀྱིས་བཅིངས། །འབད་བརྩོན་པ་དྲག་པོའི་ལྕག་བཞུས་ནས། །ད་ཐར་པའི་ལམ་ལ་དཀྱུས་ཐོག་གཅོད། །བདག་དྲིན་གྱིས་བསྐྱངས་པའི་མ་རྒན་རྣམས། །གནས་འཇིགས་རུང་འཁོར་བའི་རྒྱ་མཚོར་ལྷུངས། །སྡུག་ཉམ་ཐག་དང་ཚུལ་མ་བསམ་ན། །
བུ་དོན་སྙིང་གཏིང་ནས་རུལ་བས་ན། །རང་སྐྱིད་འདོད་བློ་སྣ་ལིངས་ཀྱིས་བོར། །གཞན་ཕན་བདེའི་ཐབས་དགུ་སྙིང་དབུས་བཅང། །དཔལ་དོན་གཉིས་མཐར་ཕྱིན་སངས་རྒྱས་དེ། །ཐབས་ཕྱིན་དྲུག་སྤྱོད་པས་སྒྲུབ་ལ་འབད། །སེམས་ཆ་ཆོའི་འགྱུ་བ་
རྦད་ཀྱིས་བཅད། །རྟེན་དམིགས་པ་གཅིག་ལ་དྲན་པས་བཟུང། །བགེགས་བྱིང་རྒོད་དབང་དུ་མ་ཤོར་བར། །སྒོམ་བདེ་གསལ་དང་ལ་ཤེས་པ་གཅུན། །ཆོས་ཅན་གྱི་སྣང་ཚུལ་མཐའ་ཡས་འདི། །བློ་འཁྲུལ་པས་བཞག་པའི་བསླུ་བ་ཅན། །དོན་སྡོད་ལུགས་

[023A]༄༅། །སྙིང་པོ་བཙལ་བ་ན། །དམིགས་གཏད་སོ་བྲལ་བའི་སྟོང་བར་འཆར། །ཡུལ་གང་ཤར་རང་ཚུགས་ཞིག་པས་ན། །མིང་རྐྱང་པ་ཙམ་ཞིག་ཤུལ་དུ་ལུས། །དོན་འདི་ལ་གཞན་ངོར་རྟེན་འབྲེལ་ཞེས། །ཆོས་
ཀུན་ཀྱི་འཇོགས་དེ་གཙམ། །དཔལ་འཕགས་པ་ཡབ་སྲས་བཞེད་པའི་སྲོལ། །ཕ་བློ་བཟང་རགས་པས་གཏན་ལ་ཕབ། །མཐའ་བྲལ་གྱི་ལྟ་བ་ངོ་མཚར་ཅན། །ལམ་ཐུན་མོང་དེ་དག་སྔོན་སྦྱངས་ཏེ། །ཞིང་འོག་མིན་གཙོ་བོ་རྡོ་རྗེ་འཆང། །འདིར་
མི་ཡི་གཟུགས་ཅན་སྤྲུལ་པའི་སྐུས། །གནས་རྡོ་རྗེའི་དཀྱིལ་འཁོར་ཆེན་པོར་བཅུག་རྒྱུད་སྨིན་བྱེད་དབང་བཞི་ལེགས་བསྐུར་ནས། །ལུས་མ་བཅོས་རྡོ་རྗེའི་དཀྱིལ་འཁོར་ཆེ། །ཉམས་བག་ཕེབས་དགའ་བའི་གཞལ་མེད་ན། །དཔྱིད་ཐིག་ལེ་ཁ་
སྦྱོར་དོན་གྱི་ལྷ། །དཔལ་ཁྲག་འཐུང་གཙོ་བོ་ཡབ་ཡུམ་དང། །ནང་རྩ་ཁམས་དཔའ་བོ་ཌཱ་ཀིའི་ཚོགས། །དབྱིངས་བདེ་བ་ཆེན་པོའི་རོལ་རྩེད་ཀྱིས། །རྒྱུད་ཐ་མལ་སྣང་ཞེན་ཀུན་བཅད་ནས། །ཡོངས་གང་ཤར་དག་པའི་འཁོར་ལོར་སྒྱུར། །རང་
གསལ་སྟོང་བདེ་མཆོག་ཡབ་ཡུམ་གྱི། །ལུས་སྟོང་ར་བསྒོམ་པའི་ནང་གི་གཞུང། །རྩ་ཁྱད་ཆོས་གསུམ་ལྡན་དྷཱུ་ཏཱི་ཡི། །སྙིང་ཆོས་ཀྱི་འཁོར་ལོ་དཔེ་བརྒྱད་དབུས། །ཐབས་ཤེས་རབ་ཉི་ཟླ་ཁ་སྦྱོར་ནང། །གཞོམ་མེད་ཀྱི་ཐིག་ལེ་ཧཱུཾ་གི་གཟུགས་
སེམས་བརྟན་བས་ཀུན་རྟོག་རྒྱུ་བ་བཅད། །སྟོང་མཁའ་ལྟར་དག་པའི་འོད་གསལ་འཆར། །ཡུམ་ནང་གི་ཕག་མོ་ཙཎྜ་ལིས། །རྩ་སྟོང་ཕྲག་དོན་གཉིས་ཀུནྡའི་ཁམས། །དཔྱིད་དྷཱུ་ཏཱིར་བཞུ་བ་དཔའ་ལྡོག་གིས། །སྒྲས་བརྗོད་དུ་མི་ནུས་དགའ་བཞི་

[023B] ༑ཕྱི་དབང་པོའི་རླུང་སེམས་འགྲོ་འོང་བྲལ། །ནང་ཐ་མལ་གཏི་མུག་མུན་པ་སངས། །ལམ་འོད་གསལ་ཆོས་སྐུའི་ངོ་བོ་དང། གཉིད་དབྱེར་མེད་རྣལ་འབྱོར་ཉེར་བསྐྱངས་ནས། །སྤྱིར་འཕྲུལ་སྣང་ཀུན་ལ་རང་ངོ་ཤེས། །སྒོས་བག་ཆགས་ལུས་
ཀྱི་རྨི་ལམ་དེ། །ལྷ་མཚན་དཔེའི་གར་མཁན་སྐུར་བཞེངས་ནས། །གང་འཚམས་ཀྱི་སྤྲུལ་པ་ཅི་ཡང་འཛིན། །སྙིང་དྭངས་མ་ལྔ་འདུས་ཐིག་ལེ་ལས། །རླུང་འཇུག་གནས་ལྡང་བ་རྡོ་རྗེ་གསུམ། །རང་ཆས་ཀྱི་གསང་སྔགས་བཟླས་པ་ཡིས། །དབྱེ་དཀའ་
བ་མ་རིག་མདུད་བགྲོལ། །གཞི་པདྨར་རབ་གནས་རྡོ་རྗེའི་རྩེ། །གནད་དབུ་མར་ཚུད་པའི་རང་སེམས་ཧཱུཾ། །བཅུད་བདུད་རྩིའི་དྲངས་མ་འཐུང་འཐུངས་པས། །གཡོ་མེད་ཀྱི་ལྷན་ཅིག་སྐྱེས་དགས་མྱོས། །གནས་དབང་པོའི་སྒོ་དང་འཁོར་ལོ་བཞིར། །ཆེས་ཕྲ་བའི་
རྡོ་རྗེ་ས་བོན་ལ། །སེམས་བརྟན་པས་འཇིག་རྟེན་གསུམ་སྣང་བའི། །ཕྱི་ཡུལ་ལྔ་མཐའ་དག་མངོན་སུམ་མཐོང། །ཡོངས་མངོན་ཤེས་དྲུག་གི་སྐར་ཁུང་བྱེ། །ལྷ་བགྲང་ཡས་རྣམ་འགྱུར་ལྟད་མོ་མཐོང། །གསུང་རབ་ཀྱི་ཚིག་དོན་ཀུན་ལ་དབང། །འཆི་མེད་ཀྱི་དགའ་
མར་རྩེད་འཇོ་ཐོབ། །ཡར་སྨིན་དབུས་གཉིས་སྤངས་རྡོ་རྗེའི་རྩེར། །འོད་ཉི་ཟླ་སྐར་གསུམ་ཐིག་ལེར་འཁྱིལ། །རྟེན་དེ་ལ་རླུང་སེམས་བཅུག་པའི་མཐུས། །སྨན་ག་བུར་ཐིགས་པ་འཛད་མེད་འཕེལ། །ཡིད་ཏིང་འཛིན་པིར་གྱིས་མཛེས་པ་ཀུན། །ཕྱོགས་གཅིག་ཏུ་
དྲིས་པའི་སྨིན་ལེགས་དང། །རིགས་མཚན་ལྡན་ཕོ་ཉ་མོར་འགྲོགས་པས། །རང་ཅི་འདོད་དགའ་བ་དེ་ཆེས་ཆེར་འབར། །སྔར་འདྲིས་ཀྱི་བདེ་ཆེན་ཕྱག་རྒྱར་བཅས། །དེ་དྲན་པ་ཡིས་ཀྱང་ལྷན་སྐྱེས་འཆར། །ཡིད་ཀུན་ཁྱབ་ཆོས་ཉིད་མཛེས་མ་ལ། །རོལ་རོལ་

[024A]༄༅། །བས་ལྷན་སྐྱེས་ངང་དུ་ཞུ། །འོག་སུམ་མདོ་བདེ་སྐྱོང་འཁོར་ལོའི་དབུས། །མདངས་དཀར་དམར་ཆོས་འབྱུང་འོད་དུ་འཚེར། །དབུས་ཐིག་ལེ་སྣ་ལྔའི་ཚོམ་བུ་ལ། །སེམས་བདེ་གཤེགས་རིགས་ལྔའི་ངོ་བོར་
བལྟས། །རླུང་དཀར་སེར་བུམ་པ་ལྟ་བུའི་དབྱིབས། །གནས་དེ་རུ་བཅིངས་པས་ཚངས་པའི་མེ། །ཨཧཾ་གི་འབར་འཛག་ཆེར་གཡོས་ཏེ། །ལམ་སྔོན་མེད་བདེ་སྟོང་བགྲོད་བ་རྫོགས། །འོད་གློག་གི་ལྕགས་ཀྱུ་ཕྱོགས་བརྒྱར་སྤྲོས། །མཁའ་ཁྱབ་ཀྱི་བདེ་
གཤེགས་བྱིན་རླབས་བཀུག་སེམས་རིགས་ལྔའི་ཡི་གེ་སླར་གསོས་ནས། །ཉམས་གོང་འཕེལ་བདུད་རྩིའི་གྲུ་ཆར་ཕབ། །སྣོད་བཅུད་ཀྱི་སྤྲོས་པ་འོད་དུ་ཡལ། །ཀུན་རྟོག་གི་རྦ་རླབས་ཉེ་བར་ཞི། །འོད་གསལ་གྱི་དྭངས་ཆ་མ་འགགས་པས། །དུས་
མཉམ་རྗེས་ཀུན་ལ་རྒྱ་ཡིས་འདེབས། །དཔེ་ལྷན་སྐྱེས་ཕྱག་རྒྱ་ཆེན་པོའི་དབྱིངས། །སྣང་སྟོང་གི་རི་མོ་འཇའ་ལྟར་བཀྲ་ཐབས་བླ་མེད་སྒྱུ་འཕྲུལ་དྲ་བའི་གར། །རྟེན་བརྙེན་པ་རྫོགས་པའི་འཁོར་ལོར་བཞེངས། །སྟེང་མཁའ་ལ་སྤྲིན་ཚོགས་དེངས་པ་
བཞིན། །ལུས་སྒྱུ་མ་འོད་གསལ་ངང་དུ་ཐིམ། །དོན་ལྷན་ཅིག་སྐྱེས་དངོས་ཡེ་ཤེས་མེས། །གདོན་དངོས་འཛིན་ས་བོན་བཅས་པ་བསྲེགས། །དཔལ་རྡོ་རྗེ་ལྟ་བུའི་གཟུགས་སྐུ་དང། །སེམས་འོད་གསལ་ཆེན་པོ་ཟུང་འཇུག་པ། །མིང་དཔའ་བར་
འགྲོ་བའི་ཏིང་འཛིན་ཞེས། །མཆོག་བསམ་མི་ཁྱབ་པའི་རིམ་པ་ལས། །དབྱིངས་རིག་པ་རང་གསལ་ཡིད་བཞིན་ནོར། །ཕྱི་གློ་བུར་དྲི་མ་ཀུན་གྱིས་དག་གཞན་བློ་ངོར་ལོངས་སྐུ་ཧེ་རུ་ཀཿ། །ཅི་འདོད་ཀྱི་སྤྲུལ་བས་བརྟན་གཡོ་ཁྱབ། །ཡུན་མི་

[024B] །ཐབས་དཀའ་བ་མེད་པར་འདོད་ཡོན་ཀུན། །ནང་བདེ་ཆེན་གྲོགས་སུ་སྤྱོད་བཞིན་དུ། །མཆོག་སངས་རྒྱས་ད་ལྟར་སྟེར་བའི་ལམ། །རྗེ་སྔོན་བྱོན་གྲུབ་དབང་མཐའ་དག་གི། །བཤུལ་གསང་མཐའི་རྒྱུད་དོན་མ་ནོར་བ། །ཚེ་
འདི་ལ་ཐོས་བསམ་སྒོམ་གསུམ་གྱིས། །དོན་བདེ་བླག་ཉིད་དུ་འགྲུབ་གྱུར་ཅིག་མཆོག་ཚེ་འདིར་མ་འགྲུབ་འཆི་བའི་ཚེ། །མགོན་དཔའ་བོ་དཔའ་མོའི་བསུ་བ་ཡིས། །འཇའ་འོད་ལྔའི་གུར་དབུས་མཆོད་སྤྲིན་བཅས། །གནས་མཁའ་སྤྱོད་ཞིང་བཟང་
འཁྲིད་པར་ཤོག་རྟེན་རིག་པ་འཛིན་པ་དེ་ཉིད་ལ། །ལམ་ལྷག་མའི་བགྲོད་པ་མཐར་ཕྱིན་ཅིང། །དུས་ནམ་ཡང་རྒྱལ་བའི་མདོ་སྔགས་ཀྱི། །ཆོས་ཚུལ་བཞིན་འཛིན་པ་ཉིད་གྱུར་ཅིག། །གནས་ཉི་ཤུ་རྩ་བཞིའི་ཕོ་བྲང་ན། །མཐུ་ལྡན་གྱི་དཔའ་བོ་དཔའ་མོ་
རྣམས། །མ་བུ་གཅིག་བརྩེ་བཞིན་བདག་ཅག་ལ། །དུས་རྟག་ཏུ་གཡེལ་མེད་སྐྱོང་གྱུར་ཅིག་ ཅེས་པ་འདི་ནི་བསྟན་པའི་གསལ་བྱེད་དུ་གྱུར་པའི་དམ་པ་ཆེན་པོ་མདོ་སྔགས་ཡོངས་ལ་མཁྱེན་དཔྱོད་གཞན་དྲིང་མི་འཇོག་པའི་ལྕང་སྐྱ་མཆོག་སྤྲུལ་རིན་པོ་ཆེ་ནས་ལམ་རིམ་པ་གཉིས་ཀྱི་གནད་འགག་ཡོངས་
སུ་རྫོགས་ཤིང། ཁྱད་པར་གྲུབ་མཆོག་དྲིལ་བུ་པའི་ལུགས་ཀྱི་བདེ་མཆོག་རིམ་ལྔའི་རྫོགས་རིམ་གྱི་དམིགས་སྐོར་ཆ་ཚང་བའི་མགུར་མ་གོ་སླ་ཞིང་འཁྱེར་བདེ་བ་ཞིག་ཉམས་བཞེས་གསལ་འདེབས་སུ་དགོས་ཞེས་ཆབ་ཤོག་གི་ལམ་ནས་བསྐུལ་མ་མཛད་པ་ལྟར་ཤཱཀྱའི་དགེ་སློང་བློ་བཟང་བསྐལ་བཟང་
རྒྱ་མཚོས་སྦྱར་བའོ།།     ༈    །།དཔལ་རིགས་བརྒྱར་ཤར་བའི་ལྷ་ཚོགས་རྣམས། །དོན་བྱེད་པོ་མི་བསྐྱོད་ངོ་བོ་ཉིད། །བདག་མཉམ་པ་མེད་པའི་བཀའ་དྲིན་ཅན། །ཕ་བླ་མའི་ཞབས་ལ་ཕྱག་འཚལ་ལོ། །མཚན་ལྡན་གྱི་བླ་མ་ཡིད་

[025A]༄༅། །བཞིན་ནོར། །ཡིད་མོས་གུས་དྲག་པོས་མ་བསྟེན་ན། །འདོད་དངོས་གྲུབ་ཆར་དུ་མི་འབེབས་པས། །ཡེངས་མེད་ཀྱི་གསོལ་བ་སྙིང་ནས་ཐོབ། །སྐྱབས་ཡང་དག་རྫོགས་པའི་སངས་རྒྱས་དེ། །རང་བླ་མར་སྣང་བའི་
མཛད་སྤྱོད་ལ། །སྐྱོན་མཐོང་གིས་གུས་པ་ལོག་སྲིད་ན། །འདི་སྡིག་པ་ཀུན་གྱི་ནང་ནས་ལྕི། །ཚེ་འདི་སྣང་རྐྱེན་ངན་བཟློག་པ་དང། །ལོ་འདོད་ཀྱིས་བསྐུལ་བའི་དགེ་སྦྱོར་ལ། །ཆོས་གཤའམ་སྒྲུབ་པར་ཞེན་སྲིད་ན། །འདི་འཁྲུལ་བ་ལས་ཀྱང་ཡང་འཁྲུལ་
ཡིན༑ ༑རྟེན་དལ་འབྱོར་ནོར་བུས་གང་བའི་གླིང། །འདིར་གཏན་མདུན་རྙེད་པ་མི་འཚོལ་བར། །རང་ལག་པ་སྟོང་པར་ལོག་སྲིད་ན། །གྱོང་བདག་གཞན་འཕུང་ཚབས་འདི་རང་ཆེ། །ཚེ་འདི་སྣང་དགོས་དོན་བསྒྲུབ་བསྒྲུབས་ནས། །ལུས་སེམས་ལ་དལ་བའི་
སྐབས་མ་བྱུང། །རྗེས་བསམས་ན་རང་ལ་ཕན་ངེས་པའི། །དོན་མདུན་མཚར་བ་ཨེ་འདུག་སོམས། །ངག་རྒྱ་ཡན་ཤོར་བའི་ལོང་གཏམ་གྱིས། །དུས་ཉིན་མོའི་གནས་སྐབས་ཕལ་ཆེར་འདས། །འདིས་མདོ་དོན་སྙིང་པོ་ཡུངས་འབྲུ་ཙམ། །སྔོན་ལག་
རྩེར་སོན་བཅང་གདའ་འམ། །གྲོགས་མཉམ་འགྲོགས་མཐོ་དམའ་སྣ་ཚོགས་པ། །ཀུན་ངེས་མེད་འཆི་བ་མཐོང་བཞིན་དུ། །རང་འཆི་བ་ཡོད་སྙམ་མི་སེམས་པ། །དུས་རྟག་པར་སྡོད་པའི་མཐུ་ཡོད་དམ། །རང་ཤི་བའི་རྗེས་སུ་ཡུལ་ཕྱོགས་དང། །
རྟེན་གར་འགྲོ་གར་སྐྱེ་ཅི་ཡང་མེད། །སྐྱབས་དགེ་བའི་གདེངས་ཀྱང་མེད་བཞིན་དུ། །གཞི་སྐྱས་ཆེན་འདེགས་ལ་མི་མཚེར་རམ། །བླང་དོར་གྱི་སྣང་བ་གསལ་བཞིན་དུ། །སྡིག་མུན་པའི་ཁུང་བུར་ཞུགས་གྱུར་ན། །གནས་ངན་སོང་གསུམ་གྱི་སྡུག་བསྔལ་

[025B] ༑ཕྱིས་ཁོར་མོ་ཡུག་ཏུ་མྱོང་བར་ངེས། །ལས་དཀར་ནག་གཉིས་ཀྱི་མེ་ལོང་ལ། །ཟོལ་ཟོག་གིས་སྒྲིབ་པར་མི་ནུས་པས། །དགེ་སྡིག་དང་བཏང་སྙོམས་ཇི་ལྟར་ཞེས། །ཚུར་རང་གི་སྤྱོད་པར་བྱ་ར་ཐོང། །ལུས་ལང་ཚོ་རྒྱས་པའི་ཤ་རུས་ལ། །ཐབས་སྣ་
དགུས་གཅེས་པར་བསྐྱངས་ན་ཡང། །ཁོང་བྱ་ཁྱིའི་ཟས་དང་མེ་ཆུ་སོགས། །དགྲ་འབྱུང་བའི་ཕྱིར་དུ་གསོས་པར་ཟད། །ཞེན་སེར་སྣས་བསགས་པའི་ལོངས་སྤྱོད་ཀྱང། །བཤུལ་འཇིག་རྟེན་ཕ་རོལ་ཐག་རིང་པོར། །རང་གྲོགས་མེད་འཁྱམས་པའི་དགོས་
དུས་སུ། །ཕན་མི་འགྱུར་གཞན་གྱི་ལོངས་སྤྱོད་ཡིན། །གྱོད་ཆགས་སྡང་ཉོན་མོངས་འཕེལ་བྱེད་ཅིང། །རྐྱེན་ཅུང་ཟད་ཙམ་གྱིས་འགྱུར་ལྡོག་སྟོན། །གཉེན་འཁོར་གཡོག་ཆགས་དང་དགྲ་བོ་ལ། །བསླུ་གནོད་པའི་ཚབས་ལ་ཁྱད་པར་མེད། །ལར་འཁོར་
བའི་ཕུན་ཚོགས་མི་བསླུ་མེད། །ཡོངས་འཇིག་རྟེན་ལས་ལ་ཟིན་དུས་མེད། །བློ་རང་གར་བཞག་པ་ཁུགས་དུས་མེད། །དཔག་ཡོད་ནང་ནས་བསྟེན་པ་གཅེས། །སྒོས་ལུས་ངག་ཡིད་གསུམ་བྱ་བ་ལ། །ཐབས་གཞན་ཕན་བྱང་ཆུབ་སེམས་ཀྱིས་རྩིས། །
མཆོག་ཐེག་ཆེན་ལམ་དུ་ཁ་བསྒྱུར་བ། །འདི་དོན་གཉིས་འགྲུབ་པའི་གཞི་རྩ་ཡིན། །གཞི་བདག་ཏུ་བཟུང་བའི་ནོར་རྫས་དང། །ཡུན་རིང་པོར་མི་ཐོགས་འབྲལ་ངེས་པས། །མཆོག་དམན་གྱི་སྦྱིན་པའི་ཞིང་རྣམས་ལ། །དེང་རང་དབང་ཡོད་དུས་བཏང་བ་
མཆོག་སྡོམ་གསུམ་གྱི་རྩ་བ་ཆུད་ཟོས་པའི། །རྒྱུད་འཁྲི་ཤིང་ཁོང་ནས་རུལ་བ་ལ། །ས་ལམ་གྱི་མེ་ཏོག་མི་སྐྱེ་བས། །གང་ཁས་བླངས་ཚུལ་ཁྲིམས་གཅེས་པར་སྲུངས། །དགྲ་གདོན་དང་སྡུག་བསྔལ་ཇི་སྙེད་པ། །སྔོན་སྐྱེད་གཞན་ནམ་འདི་ཉིད་ལ། །

[026A]༄༅། །རང་བྱས་ཀྱི་ལེ་ལན་འཁོར་བ་ཡིན། །ད་ཁྲོ་བ་སྤོངས་ལ་བཟོད་བསྲན་སྐྱེད། །བློ་ཙབ་ཙུབ་ལངས་པའི་བྱ་བ་ལ། །དོན་རླབས་ཆེན་འགྲུབ་པ་མི་སྲིད་པས། །རྐྱེན་སུས་ཀྱང་མི་བཟློག་ཞེ་དམ་གྱིས། །དགེར་བརྩོན་པ་ཆུ་
པོའི་གཞུང་ལྟར་བསྟེན། །སེམས་འདིར་འགྲོའི་གཏད་མེད་སྨྱོན་པ་བཞིན། །ཕྱིར་དབང་པོའི་སྒོ་ནས་མ་སྲུངས་ན། །གཏན་བདེ་སྐྱིད་སྲོག་དང་འབྲལ་ངེས་པས། །དྲན་ཤེས་བཞིན་དྲག་པོས་ནང་དུ་བཅིང། །རྟེན་འདི་ལ་མཁས་པར་མ་སྦྱངས་ན། །ལུག་
རྨོངས་པའི་ཁྱུ་དང་མཚུངས་པའི་ཕྱིར། །གནས་ཤེས་བྱའི་ཚུལ་ལ་རྣམ་འབྱེད་ཀྱིས། །གཏིང་ཕུ་ཐག་ཆོད་པར་འཚོལ་བ་གནད། །སྒོས་ཐེག་ཆེན་བླ་མའི་གདམས་ངག་དེ། །བཅུད་བདུད་རྩི་བཞིན་དུ་ངོམས་མེད་འཐུང། །དོན་བསམ་དང་བསྒོམ་པའི་
སྦྱོར་བ་ཡིས། །ནང་སེམས་ཀྱི་ཐོག་ཏུ་གཏན་ལ་ཕོབ། །ལུས་ལྷ་སྐུར་བསྒོམ་པའི་སྣང་ཞེན་དང། །དག་རྡོ་རྗེའི་སྔགས་བཟླས་རྒྱུན་མི་ཆད། །ཡིད་སྟོང་པར་སྦྱར་བའི་ཐབས་ལམ་ལ། །གོམས་ཡུན་དུ་སྲིངས་དང་འཚེངས་པར་འགྱུར། །དོན་དེ་ལྟར་
ལེགས་གདམས་བདུད་རྩིའི་ཆུས། །སྐྱོན་སྒྲིབ་བའི་དྲི་མ་ཀུན་བཀྲུས་ནས། །རྣམ་དག་གི་བདེ་གཤེགས་སྐུ་གསུམ་ཞལ། །ངོ་མཚར་གྱི་དཔལ་རབ་ངོམ་གྱུར་ཅིག་ ཅེས་པ་འདི་ནི་གོ་ཤྲི་ངག་དབང་བསྟན་འཕེལ་གྱིས་འདི་ཕྱིར་ཕན་པའི་བསླབ་བྱའི་ཞལ་གདམས་ཤིག་དགོས་
ཞེས་རྒྱང་རིང་པོ་ནས་བསྐུས་མ་བྱུང་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།།     ༈    །།སྐུ་བཞི་རྫོགས་པའི་དཔག་བསམ་ལྗོན་ཤིང། །དངོས་གྲུབ་བྱེ་བ་ཆར་དུ་འབེབས་བ། །རིགས་རྣམས་ཀུན་གྱི་མངའ་བདག་རྒྱལ་པོ། །རྗེ་

[026B] །ལས་ངན་འབྲོག་སྐམ་རྩྭ་ཡི་ཕུང་པོར། །འདོད་ཆགས་རླུང་དམར་འཁྲུགས་པས་གཡོས་ཏེ། །སྡུག་བསྔལ་མེད་པུང་ཆེས་ཆེར་འབར་བ། །ཞི་བྱེད་རྗེ་བཙུན་སྦྲང་ཆར་ཟིམ་བུ། །སྲིད་པས་དུབ་པའི་མྱ་ངམ་ཐང་དུ། །དམ་
ཆོས་ཞི་བའི་རླན་དང་བྲལ་བས། །ཞེ་སྡང་ཚ་གདུང་རབ་ཏུ་འབར་བ། །བསིལ་བྱེད་རྗེ་བཙུན་སྤྲིན་དཀར་སྟུག་པོ། །ཡུན་རིང་འཁོར་བ་ཐོག་མ་མེད་ནས། །སྙིང་ལ་ཟིན་པའི་མ་རིག་གཅོང་ནད། །བཅོ་ས་སུ་མེད་པའི་ཉམ་ཐག་བདག་ལ། །སྲོག་སྩོལ་རྗེ་བཙུན་
སྨན་པ་ཆེན་པོ། །གྲོལ་དཀའ་འཁོར་བའི་ཁྲིམས་མུན་ཆེན་པོར། །སྡུག་བསྔལ་གསུམ་གྱི་མཚོན་ཆར་དྲག་པོས། །མནར་ཏེ་མགོན་མེད་ཉམ་ཐག་བདག་གི་སྐྱོབ་བྱེད་རྗེ་བཙུན་ཆོས་ཀྱི་རྒྱལ་པོ། །གནས་སྐབས་མཐར་ཐུག་བདེ་བའི་ནོར་ལ། །ཆོག་ཤེས་
མེད་པར་སྤྱད་པར་འདོད་ཀྱང། །སྒྲེན་མོར་ལུས་པའི་དབུལ་ཕོངས་རྣམས་ལ། །གང་བསམ་སྩོལ་བའི་ཡིད་བཞིན་ནོར་བུ། །བློ་གྲོས་བཟང་པོའི་མེ་ཤེལ་ཁམས་ལས། །ཤེས་བྱའི་པདྨོ་ཡོངས་ལ་ཁྱབ་པའི། །མི་ཟད་འོད་སྣང་འབུམ་དུ་སྤྲོ་མཁས། །
བསྐལ་བཟང་རྒྱལ་བ་རྒྱ་མཚོའི་ཉི་མ། །ཡེ་ཤེས་ལྔ་ཡི་འཇའ་ཚོན་རི་མོ། །ཆོས་དབྱིངས་ངང་དུ་འདྲེས་པའི་སྣང་བར། །ཞི་དང་ཁྲོ་བོའི་བདེ་གཤེགས་ཀུན་གྱི། །བཀོད་པ་རྫོགས་པའི་དཀྱིལ་འཁོར་དབང་ཕྱུག། །ཉེ་རིང་མེད་པར་བྱིན་རླབས་
འཇུག་ཅིང། །ཕྱི་བཤོལ་མེད་པའི་ཐུགས་རྗེའི་བདག་ཉིད། །དུས་གསུམ་བདེ་གཤེགས་ཀུན་གྱི་སྤྱི་གཟུགས། །རྗེ་བཙུན་བློ་བཟང་བསྐལ་བཟང་རྒྱ་མཚོ། །སྙིགས་མ་ལྔ་བདོའི་དུས་མཐར་སྐྱེས་པའི། །སྐལ་དམན་བདག་ཅག་ངན་སོང་གཡང་ལས། །

[027A]༄༅། །ཐུགས་རྗེའི་དཔྱད་ཐག་དམ་པོས་གཟུང་ནས། །འདྲེན་མཛད་སངས་རྒྱས་ལས་ཀྱང་ལྷག་པར། །རྒྱལ་བས་མདོ་རྒྱུད་མང་པོར་གསུངས་ཕྱིར། །འཁོར་མཐའ་མེད་པའི་བཀའ་དྲིན་དྲན་ནས། །རྗེ་བཙུན་བློ་བཟང་བསྐལ་
བཟང་རྒྱ་མཚོར། །མོས་གུས་དྲག་པོས་གསོལ་བ་འདེབས་སོ། །འདི་དང་བར་དོ་ཕྱི་མ་ཀུན་ཏུ། །སྐྱིད་སྡུག་མཐོ་དམན་ཇི་ལྟར་བྱུང་ཡང། །མགོན་ཁྱོད་གསང་གསུམ་རྒྱལ་བ་ཀུན་གྱི། །ཚོམ་བུར་མོས་ནས་རེ་ལྟོས་ཞུའོ། །རྗེ་ལ་མོས་པས་གསོལ་བ་
བཏབ་ཅིང། །ཐོས་བསམ་སྒོམ་པའི་རྣམ་དཀར་ས་བོན། །བདེ་གཤེགས་ཁམས་ཀྱི་ཞིང་ས་གཤིན་པོར། །བཏབ་པའི་སླུ་མེད་རྟེན་འབྲེལ་མཐུ་ལས། །སྐྱེ་བ་ཀུན་ཏུ་ཕྱག་ན་པདྨ། །བདག་གི་གཙུག་ཏོར་ནོར་བུའི་ཁྲི་ལ། །འབྲལ་མེད་དགྱེས་བཞིན་
རྟག་པར་བཞུགས་ནས། །ཐེག་ཆེན་ཆོས་ཀྱི་བགོ་སྐལ་སྩོལ་ཅིག་འདི་སྣང་འགགས་ཚེ་སྤྱན་རས་གཟིགས་དབང། །ཡིད་འོང་འཁོར་གྱིས་བསྐོར་བས་བསུས་ནས། །བདེ་བ་ཅན་དང་གྲུ་འཛིན་ཞིང་དུ། །ཐོགས་མེད་བགྲོད་པར་བྱིན་གྱིས་རློབས་ཤིག་
སེར་སྣས་བསགས་པའི་ནོར་རྫས་ཐམས་ཅད། །སྦྲང་མའི་རྩི་ལྟར་གཞན་གྱིས་སྤྱོད་ཅིང། །མཛའ་བོའི་གྲོགས་ཀྱང་སྐད་ཅིག་རྐྱེན་གྱིས། །དགའ་དང་མི་དགའ་བློ་ཡི་འགྱུར་བ། །གློག་གི་གར་མཁན་ལྟ་བུས་བསླུ་ཞིང། །རྨི་ལམ་ཡུལ་གྱི་
ཕུན་ཚོགས་བཞིན་དུ། །འཁོར་བའི་བདེ་དགའ་གང་ལ་སྤྱད་ཀྱང། །ཕན་པའི་དངོས་པོ་ཏིལ་ཙམ་མ་མཆིས། །ལུས་སྲོག་ལོངས་སྤྱོད་ཇི་ཙམ་འབྱོར་ཡང། །རིང་པོར་མི་ཐོགས་འབྲལ་བར་འགྱུར་བས། །ཁམས་གསུམ་འཁོར་བའི་སྡུག་བསྔལ་

[027B] །ད་ལྟ་ཉིད་དུ་སྒྲོལ་བར་མཛོད་ཅིག་འགྲོ་དྲུག་སེམས་ཅན་ཕ་མར་ཤེས་ནས། །ཉམ་ཐག་དེ་རྣམས་སྡུག་བསྔལ་སེལ་ཕྱིར། །སར་གནས་དཔའ་བོའི་རྣམ་ཐར་ཐམས་ཅད། །བདག་གིར་སྤྱད་པར་བྱིན་གྱིས་རློབས་ཤིག་བདག་ནི་ཡིད་བཞིན་
ནོར་བུ་བཞིན་དུ། །འདོད་དགུ་འཇོ་བའི་དཔྱིད་དུ་གྱུར་ནས། །སེམས་ཅན་གང་བསམ་ཐོགས་མེད་སྤྲུལ་པའི། །མཐུ་དང་ལྡན་པར་བྱིན་གྱིས་རློབས་ཤིག། །ལྟོས་གྲུབ་བརྫུན་པའི་སྣང་བ་འདི་ཀུན། །གདོད་ནས་རང་བཞིན་ཅི་ཡང་མེད་པའི། །མཐའ་བྲལ་
གནས་ལུགས་མཁའ་ལྟར་མཐོང་བའི། །ལྟ་བའི་རྒྱལ་པོ་ཐོབ་པར་མཛོད་ཅིག་གཟུགས་སུ་གང་སྣང་བླ་མའི་སྐུ་དང། །སྒྲ་གྲག་རྗེ་བཙུན་གསུང་གི་རོལ་མོ། །དྲན་རྟོག་རྣམ་འདྲེན་ཐུགས་ཀྱི་རྡོ་རྗེ། །བདེ་སྟོང་མཆོག་གི་ངང་དུ་འདྲེས་ནས། །བླ་མའི་
བྱིན་རླབས་སྙིང་གི་ཐིག་ལེར། །རྒྱུན་ཆད་མེད་པའི་བཅུད་དུ་ཕོབ་ལ། །གནས་སྐབས་མཐར་ཐུག་བསམ་དོན་པདྨ། །མྱུར་དུ་བཞད་པའི་བཀྲ་ཤིས་སྩོལ་ཅིག་ ཅེས་པ་འདི་ནི་དཔྱོད་ལྡན་ཨང་ཀར་ཞབས་དྲུང་དུ་ཐུག་ཐུ་མེར་གན་མཁན་པོས་བྱང་ཆུབ་ལམ་རིམ་ཆེན་མོ་དང་སྔགས་རིམ་
ཆེན་མོ་རྩ་བ་ཤེས་རབ་སྤྱོད་འཇུག་བཅས་བློ་འཛིན་གྱིས་རྒྱུགས་འབུལ་བྱང་བར་བྱུང་བའི་སྒྲུབ་པའི་མཆོད་པ་དེས་མཚོན་དགེ་ཚོགས་རྣམས་ཀྱི་མཐུས་བླ་མ་དང་མི་འབྲལ་བར་རྗེས་འཛིན་གྱི་སྨོན་ལམ་གསོལ་འདེབས་གདུང་དབྱངས་ཀྱི་ཚིགས་སུ་བཅད་པ་ཞིག་དགོས་ཞེས་བསྐུལ་མ་བྱུང་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་
རྒྱ་མཚོས་སྦྱར་བའོ།།    ༈    །།དབུ་མའི་ལྟ་ཁྲིད་དྲན་པ་བཞི་ལྡན་གྱི་མགུར་དབྱངས་དངོས་གྲུབ་ཆར་འབེབས་བཞུགས།  ཐབས་ཤེས་ཟུང་འཇུག་འགྱུར་མེད་ཀྱི་གདན་སྟེང་ན། །སྐྱབས་ཀུན་ངོ་བོ་དྲིན་ཅན་གྱི་བླ་མ་བཞུགས། །སྤངས་རྟོགས་རྫོགས་པའི་སངས་

[028A]༄༅། །རྒྱས་ཤིག་དེ་ན་གདའ། །སྐྱོན་རྟོག་སྤངས་ནས་དག་སྣང་གིས་གསོལ་བ་ཐོབ། །རང་སེམས་རྒྱ་ཡན་དུ་མ་འཇོག་མོས་གུས་ཀྱི་ངང་དུ་ཞོག་དྲན་པ་བརྗེད་མེད་དུ་བྱས་ནས་མོས་གུས་ཀྱི་ངང་དུ་ཟུངས། །འཁོར་
བ་མཐའ་མེད་སྡུག་བསྔལ་གྱི་བཙོན་ར་ན། །བདེ་བས་ཕོངས་པའི་རིགས་དྲུག་གི་སེམས་ཅན་འཁྱམས། །དྲིན་གྱིས་བསྐྱངས་པའི་ཕམ་རྣམས་དེ་ན་གདའ། །ཆགས་སྡང་སྤངས་ནས་གཅེས་འཛིན་དང་སྙིང་རྗེ་སྒོམས། །རང་སེམས་རྒྱ་ཡན་དུ་མ་འཇོག་
སྙིང་རྗེ་ཡི་ངང་དུ་ཞོག་དྲན་པ་བརྗེད་མེད་དུ་བྱས་ནས་སྙིང་རྗེ་ཡི་ངང་དུ་ཟུངས། །སྐྱིད་དུ་ཚོར་བ་བདེ་ཆེན་གྱི་གཞལ་ཡས་ན། །ཕུང་ཁམས་དག་པ་རང་ལུས་ཀྱི་ལྷ་སྐུ་བཞུགས། །སྐུ་གསུམ་དབྱེར་མེད་ཡི་དམ་ཞིག་དེ་ན་གདའ། །ཕལ་པར་མ་འཛིན་
ང་རྒྱལ་དང་གསལ་སྣང་སྦྱོངས། །རང་སེམས་རྒྱ་ཡན་དུ་མ་འཇོག་ཟབ་གསལ་གྱི་ངང་དུ་ཞོག་དྲན་པ་བརྗེད་མེད་དུ་བྱས་ནས་ཟབ་གསལ་གྱི་ངང་དུ་ཟུངས། །སྣང་ཞིང་སྲིད་པ་ཤེས་བྱ་ཡི་དཀྱིལ་འཁོར་ན། །ཆོས་ཉིད་དོན་དམ་འོད་གསལ་གྱི་ནམ་
མཁས་ཁྱབ། །བརྗོད་བྲལ་དོན་གྱི་གནས་ལུགས་ཤིག་དེ་ན་གདའ། །བློས་བྱས་སྤངས་ནས་སྟོང་སང་གི་ངོ་བོ་ལྟོས། །རང་སེམས་རྒྱ་ཡན་དུ་མ་འཇོག་ཆོས་ཉིད་ཀྱི་ངང་དུ་ཞོག་དྲན་པ་བརྗེད་མེད་དུ་བྱས་ནས་ཆོས་ཉིད་ཀྱི་ངང་དུ་ཟུངས། །སྣང་བ་སྣ་ཚོགས་
ཚོགས་དྲུག་གི་བཞི་མདོན། །གཞི་རྩ་བྲལ་བའི་གཉིས་ཆོས་ཀྱི་ཟ་ཟི་མཐོང། །བསླུ་བྲིད་སྒྱུ་མའི་ལྟད་མོ་ཞིག་དེ་ན་གདའ། །བདེན་ནོ་མ་སྙམ་སྟོང་ཉིད་ཀྱི་ངོ་བོར་ལྟོས། །རང་སེམས་རྒྱ་ཡན་དུ་མ་འཇོག་སྣང་སྟོང་གི་ངང་དུ་ཞོག་དྲན་པ་བརྗེད་མེད་དུ་བྱས་

[028B] ། དེ་ལྟར་རྗེ་བཙུན་འཇམ་དཔལ་དབྱངས་ཀྱིས་ཆོས་ཀྱི་རྒྱལ་པོ་ཙོང་ཁ་བ་ཆེན་པོར་དངོས་སུ་གནང་བའི་གདམས་ངག་ཁྱད་པར་ཅན་དྲན་པ་བཞི་ལྡན་གྱི་ལྟ་ཁྲིད་དང་སྦྱར་བའི་མགུར་དབྱངས་འདི་ཡང་རང་གཞན་ལ་ཡང་དག་པའི་ལྟ་བའི་བག་ཆགས་འཇོག་པའི་ཆེད་དུ་ཤཱཀྱའི་
དགེ་སློང་བློ་བཟང་བསྐལ་བཟང་རྒྱ་མཚོས་བསྡེབས་པའོ།།     ༈    །།གནས་སྤྱི་གཙུག་རིན་ཆེན་སེང་གེའི་ཁྲིར། །གདན་པདྨ་ཉི་ཟླ་བརྩེགས་པའི་སྟེང། །སྐྱབས་སངས་རྒྱས་ཀུན་འདུས་རྡོ་རྗེ་འཆང། །མགོན་བློ་བཟང་བསྐལ་བཟང་རྒྱ་མཚོའི་
དཔལ། །རྗེ་བླ་མ་རྣམས་དང་ཡི་དམ་ལྷ། །སྲས་ཉན་རང་བཀའ་སྡོད་ཇི་སྙེད་ཀུན། །དོན་གཅིག་འདུས་ནོར་བུ་དབང་གི་རྒྱལ། །བདག་གཙུག་གི་རྒྱན་དུ་དགྱེས་བཞིན་བཞུགས། །ཕྱོགས་ས་གཞི་ཁྱབ་པར་ལུས་སྤྲུལ་ནས། །མ་ཉམ་ཐག་འགྲོ་དང་
ལྷན་ཅིག་པར། །བསྟོད་དབྱངས་སྙན་ཡན་ལག་རྒྱ་མཚོར་བཅས། །ལུས་ངག་ཡིད་དང་བས་ཕྱག་འཚལ་ལོ། །ཉམས་བདེ་དགས་ཚིམ་བྱེད་འཇོ་སྒེག་ཅན། །ལྷ་འཆི་མེད་བུ་མོས་མངོན་བསྟར་བའི། །ཉེར་སྤྱོད་དང་འདོད་ཡོན་མཆོད་པའི་སྤྲིན། །
ཡིད་ཏིང་འཛིན་རོལ་བས་མཁའ་ལ་སྤྲོ། །ཞིང་བྱེ་བ་ཕྲག་བརྒྱར་ཚང་བའི་སྣོད། །དཔལ་ལྷ་ཀླུ་མི་ཡི་མཁོ་དགུའི་རྫས། །ཡོངས་མ་ཚང་མེད་པར་འཕྱུར་སྤུངས་ནས། །རྗེ་བླ་མ་མཉེས་ཕྱིར་འབུལ་བར་བགྱི། །དབྱིངས་སྤྲོས་བྲལ་སྟོང་པའི་གཤིས་
ལུགས་ལ། །ཡིད་མ་རིག་སྒྲིབ་པས་ནོངས་གྱུར་ཏེ། །སྡིག་ལྟུང་བ་གང་བགྱིས་འགྱོད་སེམས་ཀྱིས། །དེང་བཤགས་ཤིང་སླན་ཆད་སྡོམ་པར་བགྱི། །རང་གཞན་གྱིས་བསགས་པའི་དགེ་ཚོགས་ལ། །ཕན་བདེ་འབྲས་མཐོང་བས་མཆོག་ཏུ་དགའ། །

[029A]༄༅། །འགྲོ་རང་རང་སྐལ་བ་དང་འཚམས་པའི། །ཆོས་མདོ་སྔགས་འཁོར་ལོ་བསྐོར་དུ་གསལ། །གཤིས་སྐྱེ་འཆི་སྤངས་པའི་རྡོ་རྗེའི་སྐུ། །མི་ཐ་མལ་ཚུལ་གྱི་ཟ་མ་ཏོག་གནས་འཁོར་བ་སྟོང་མིན་དེ་སྲིད་དུ། །སྐུ་མི་
གཡོ་བརྟན་པར་བཞུགས་སུ་གསོལ། །དུས་གསུམ་དང་འབྲེལ་བའི་རྣམ་དཀར་ཆབ། །འཕྲལ་མངོན་མཐོའི་འཛུམ་ཕྲེང་ངོམ་བཞིན་དུ། །མཐར་སྐུ་གསུམ་གོ་འཕང་འགྲུབ་པའི་བགེགས། །སྒྲིབ་བག་ཆགས་བཅས་པ་སྦྱང་ཕྱིར་བསྔོ། །རྟེན་དལ་འབྱོར་
ལྡན་པའི་མི་ཡི་ལུས། །སྔོན་ཚེ་འདིའི་འཕྱིད་ཐབས་བྲེལ་བས་འདས། །ད་དགེ་བའི་ཕྱོགས་སུ་ཉེར་བསྐུལ་ནས། །སྐུ་རྡོ་རྗེའི་སྙིང་པོར་བྱིན་གྱིས་རློབས། །རླུང་འགྲོ་འོང་ངག་གི་སྨྲ་བརྗོད་ཀྱང། །སྔོན་ཚིག་རྩུབ་ཀྱལ་ཀའི་ངང་དུ་ཟད། །ད་གྲག་སྟོང་
རྡོ་རྗེའི་བཟླས་པ་ཡིས། །གསུང་རྡོ་རྗེའི་ངོ་བོར་བྱིན་གྱིས་རློབས། །སེམས་རྣམ་པར་རྟོག་པའི་དྲན་རིག་འདི། །སྔོན་དུག་གསུམ་དྲག་པོས་རྒྱུན་དུ་བསླད། །ད་བདེ་སྟོང་དབྱེར་མེད་རྣལ་འབྱོར་གྱིས། །ཐུགས་རྡོ་རྗེའི་བདག་པོར་བྱིན་གྱིས་རློབས། །ཚེ་ཐོག་
མ་མེད་ནས་འཁོར་མཚོ་འདིར། །བཟོད་མེད་ཀྱི་སྡུག་ཐག་ཡང་ཡང་བཅད། །ད་སྐྱེ་འཆིའི་རླབས་ཀྱིས་མི་གཡེང་བར། །སྐྱབས་ཐུགས་རྗེའི་གྲུ་ཡིས་བསྒྲལ་དུ་གསོལ། །བུ་བདག་གི་ཆེད་དུ་ལུས་དང་སྲོག་ལན་ཡང་ཡང་བཏང་བའི་དྲིན་ཅན་མ། །ཁོང་
སེམས་ཅན་ཐམས་ཅད་ཕན་བདེ་ཡི། །དོན་འབའ་ཞིག་སྒྲུབ་པར་བྱིན་གྱིས་རློབས། །རི་གྲུ་འཛིན་སྤོ་ལ་དགྱེས་པའི་ལྷ། །དཔལ་དགེ་བའི་བཤེས་དང་མི་འབྲལ་ཞིང། །ཆོས་ཐེག་པ་ཆེ་ལ་བཤད་སྒྲུབ་སོགས། །ཡིད་རེ་འབྲས་ལྷུན་གྱིས་གྲུབ་གྱུར་

[029B]  ཅེས་པ་འདི་ནི་ཤངས་རྒྱ་མཚོ་བདེ་ཆེན་གྱི་རི་ཁྲོད་པ་དགེ་སློང་བློ་བཟང་ཚེ་རིང་གིས་རྒྱུན་པར་ཁ་ཏོན་བྱས་ཆོག་པ་འདི་ལྟ་བུ་ཞིག་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།།     ༈    །།རྗེ་དྲན་པ་ཙམ་གྱིས་གདུང་བ་སེལ། །མཚན་ཐོས་པས་
ངན་འགྲོའི་འཇིགས་ལས་སྒྲོལ། །སྐྱབས་བསྐལ་བཟང་རྒྱལ་བ་རྒྱ་མཚོའི་སྡེ། །འབངས་སྤྱི་གཙུག་རྒྱན་དུ་བཞུགས་སུ་གསོལ། །ཞིང་བྱེ་བ་ཕྲག་བརྒྱའི་ལུས་ཅན་གྱི། །ཕན་བདེ་འབྱོར་མ་ལུས་འབྱུང་བའི་གཞི། །སྐྱབས་ཀུན་འདུས་བླ་མ་ཁྱེད་ལ་རེ། །
བདག་སྒོ་གསུམ་བྱིན་གྱིས་བརླབ་ཏུ་གསོལ། །དོན་སྤྲོས་བྲལ་ཆོས་དབྱིངས་ངང་གཅིག་ལས། །སྐུ་ཞི་ཁྲོ་མ་ངེས་འབྱམས་ཀླས་པའི། །ཡི་དམ་གྱི་ལྷ་ཡང་ཁྱེད་ལ་རེ། །མཆོག་ཐུན་མོང་དངོས་གྲུབ་སྩལ་དུ་གསོལ། །སྤངས་རྟོགས་པ་གཉིས་ཀྱི་ཡོན་ཏན་ཀུན། །
ཚད་པ་མཐར་སོན་པའི་སངས་རྒྱས་དང། །ཆོས་དགེ་འདུན་ཚོགས་ཀྱང་ཁྱེད་ལ་རེ། །རྒྱུད་སྨིན་ཅིང་གྲོལ་བར་བྱིན་གྱིས་རློབས། །ངག་བརྗོད་པས་མཚོན་དུ་མི་ནུས་པའི། །བདེ་གསལ་སྟོང་ཡེ་ཤེས་འབྱུང་བའི་གནས། །མ་མཁའ་འགྲོའི་གྲོགས་ཀྱང་ཁྱོད་
ལ་རེ༑ ༑ལྷན་སྐྱེས་ཀྱི་དགའ་བ་བསྐྱེད་དུ་གསོལ། །སྐུ་བརྗིད་པ་གར་དགུའི་སྟངས་སྟབས་ཀྱིས། །བདུད་ལོག་འདྲེན་ཐལ་བར་རློག་བྱེད་པའི། །དཔལ་རྡོ་རྗེའི་སྲུང་མའང་ཁྱེད་ལ་རེ། །ཡིད་ཅི་འདོད་འཕྲིན་ལས་བསྒྲུབ་ཏུ་གསོལ། །བདག་འདི་ཕྱི་བར་དོའི་
དུས་ཀུན་ཏུ། །གནས་མཐོ་དམན་སྐྱིད་སྡུག་ཅིར་གྱུར་ཡང། །ཕུགས་ཞེ་བློའི་གཏོད་ས་བླ་མ་ལས། །གཞན་མེད་དོ་བརྩེ་བས་བསྐྱང་དུ་གསོལ། །ཚེ་འདི་སྣང་བྱ་བ་ཟ་ཟིའི་ངང། །མཐའ་འཆི་ཁར་ཕྱོགས་པས་བློ་མ་བདེ། །ད་བསྟེན་པས་བསླུ་བ་མེད་པ་ཡི། །

[030A]༄༅། །སྐྱབས་བླ་མ་མཁྱེན་ནོ་ཐུགས་རྗེས་གཟིགས། །ལས་དགེ་སྡིག་རྩ་བ་རང་སེམས་འདི། །དགྲ་ཉོན་མོངས་དབང་དུ་མི་འགྲོ་བར། །ཆོས་རྣམ་བྱང་ཕྱོགས་སུ་ཁ་བསྐྱུར་བའི། །དྲན་ཤེས་ཀྱིས་ཐུལ་བར་བྱིན་གྱིས་རློབས། །
མགོན་རྗེ་བཙུན་དྲན་པའི་མོས་གུས་ཀྱིས། །ཡིད་ཕྱ་ཕྱོར་གྱུར་པའི་སྣང་བ་ལ། །གང་ཤར་ཀུན་བླ་མའི་དཀྱིལ་འཁོར་དུ། །ཞལ་མཇལ་བའི་རྣལ་འབྱོར་ལྷར་ལེན་ཤོག་ཕ་གངས་རིའི་མགོན་པོ་ཐུགས་རྗེ་ཅན། །བུ་སྐལ་དམན་བདག་དང་བདག་འདྲའི་འགྲོ་
དུས་ནམ་ཡང་མི་འབྲལ་རྗེས་གཟུང་སྟེ། །མཆོག་མྱུར་དུ་ཐོབ་པའི་དངོས་གྲུབ་སྩོལ། ། ཞེས་པ་འདི་ནི་ཨོར་དུ་སུ་རྣམ་རྒྱལ་ཚེ་རིང་བའི་སེའི་མེར་གན་བླ་མ་ངག་དབང་གྲགས་པས་ངེད་ལ་གསོལ་བ་འདེབས་པའི་བླ་མ་རྒྱང་འབོད་ཅིག་དཀོས་ཞེས་བསྐུལ་མ་བྱུང་བའི་ངོར་ཤཱཀྱའི་དགེ་སློང་བློ་བཟང་བསྐལ་
བཟང་རྒྱ་མཚོས་སྦྱར་བའོ།།     ༈    །།དཀྱིལ་འཁོར་ཀུན་གྱི་བྱེད་པོ་རྡོ་རྗེ་འཆང། །དུས་འདིར་བཤེས་གཉེན་ཚུལ་བཟུང་བླ་མ་རྗེའི། །ཞབས་སེན་ཟླ་བ་གསར་བའི་འོད་རིས་ཀྱིས། །དགེ་མཚན་མངོན་དགའ་མཆོག་སྩོལ་དེ་ལ་འདུད། །
ཐུབ་དབང་ལེགས་བཤད་དག་བྱེད་འཛུམ་དཀར་ཅན། །མཚན་ལྡན་དྲང་སྲོང་བླ་མའི་ཞལ་སྒོ་ལས། །ལེགས་འོངས་གནས་སྐབས་ཀུན་ཏུ་བདེ་བའི་ཐབས། །ཚིག་གི་ཕྲེང་བར་སྤེལ་འདི་དང་དུ་ལོང། །སྔོན་བསགས་བསོད་ནམས་བརྒྱ་ཡིས་བསྐྲུན་པའི་
ལུས། །ཚེ་འདི་ཁོ་ནའི་དོན་ལ་བསྐུལ་གྱུར་ན། །ཕུགས་ཀྱི་མདུན་མ་ཆ་ཙམ་མི་སེམས་པའི། །ཕྱུགས་དང་ཁྱད་པར་མེད་དོ་སྙིང་གཏམ་ཡིན། །སེམས་འདི་ཉོན་མོངས་ཁོ་ནའི་དབང་སོང་བས། །སྒོ་གསུམ་སྤྱོད་པ་ཕལ་ཆེར་སྡིག་ཏུ་སོང། །ད་དུང་གཉེན་

[030B] །དོན་སྙིང་རུལ་པར་ངེས་སོ་སྙིང་གཏམ་ཡིན། །སྐྱེས་པ་འདི་ཡི་ཐ་མ་འཆི་བར་ངེས། །དེ་ཡང་དེ་རིང་མི་འབྱུང་གདེངས་མེད་ན། །ཆོས་བརྒྱད་འཇིག་རྟེན་བྱ་བས་ཅི་རང་བྱེད། །བློ་སྣ་བསྟུང་བར་རིགས་སོ་སྙིང་གཏམ་ཡིན། །ཟང་ཟིང་ལོངས་
སྤྱོད་ཇི་ཙམ་འབྱོར་གྱུར་ཀྱང། །གཏན་དུ་ཆ་ཤས་ཙམ་ཡང་དབང་བྱར་མེད། །གནས་སྐབས་གསོག་སྲུང་སྡུག་བསྔལ་རྒྱུ་ཡིན་ཕྱིར། །ཆོག་ཤེས་རྟག་ཏུ་བསྟེན་པ་སྙིང་གཏམ་ཡིན། །གཉེན་དང་མཛའ་བོར་སྣང་བ་འདི་དག་གིས། །རང་ལ་སྡིག་དང་སྡུག་བསྔལ་
ཁུར་བསྐྱེད་ནས། །ཆུང་ངུའི་རྐྱེན་གྱིས་སྲོག་ལ་རྒོལ་ཡང་སྲིད། །དེ་ཕྱིར་མཐུན་འགྲོགས་སྤོངས་ཤིག་སྙིང་གཏམ་ཡིན། །ཉིན་མོ་སོས་གདལ་བྲེ་མོའི་གཏམ་ལ་ཡེངས། །མཚན་མོ་ཐ་མལ་གཉིད་ཀྱིས་ཤེས་པ་རྨུགས། །རྣམ་དག་ཆོས་བཞིན་སེམས་པ་སྐད་ཅིག་
ཙམ༑ ༑རང་ལ་བལྟ་རྟོག་ཆུག་ཅིག་སྙིང་གཏམ་ཡིན། །སྲིད་པའི་ཕུན་ཚོགས་ཇི་ཙམ་འབྱོར་པ་བཞིན། །འདོད་སྲེད་ཞགས་པས་ཡིད་དབང་ལྷག་པར་འཆིང། །འདི་ཕྱི་ཀུན་གྱི་འཕུང་སྣ་འདྲེན་པས་ན། །བྱུར་ལ་རྒྱན་དུ་མ་བལྟ་སྙིང་གཏམ་ཡིན། །ཐོག་མ་མེད་
ནས་སེམས་ལ་གནས་བཅས་ཏེ། །རྒྱུན་ཆགས་དགྲ་བོར་གྱུར་བའི་ཉོན་མོངས་རྣམས། །ནམ་ཡང་གཉེན་པོས་འདུལ་བར་མི་བརྩོམ་ན། །དགེ་སྦྱོང་གཟུགས་བརྙན་ཡིན་ནོ་སྙིང་གཏམ་ཡིན། །ཐེག་ཆེན་སྟོན་པའི་བཤེས་གཉེན་ཡིད་བཞིན་ནོར། །གསོལ་བ་
བཏབ་ན་འདོད་དགུ་ཡོངས་སྩོལ་བས། །ལྟར་སྣང་མཛད་པའི་རྐྱེན་གྱིས་མི་འགྱུར་བར། །སྙིང་ནས་མོས་གུས་སྐྱེད་ཅིག་སྙིང་གཏམ་ཡིན། །དྲིན་ཅན་བླ་མ་འབྲལ་མེད་གཙུག་ཏུ་སྒོམས། །སྙིང་ལ་ཡི་དམ་ལྷ་ཡི་ཕོ་བྲང་ཐོབ། །འདི་ཕྱི་བར་དོའི་བློ་གཏད་ལིངས་

[031A]༄༅། །ཀྱིས་བསྐྱུར། །ནམ་ཡང་བསླུ་བ་མེད་དོ་སྙིང་གཏམ་ཡིན། །སྣོད་དང་བཅུད་ཀྱི་བཟང་ངན་དབྱེ་བ་ཀུན། །དཀར་ནག་ལས་ཀྱི་བྱེད་པོས་བསྒྱུར་བའི་ཕྱིར། །དགེ་དང་སྡིག་པ་ཕྲ་ཞིང་ཕྲ་བ་ལའང། །བླང་དོར་ཞིབ་མོར་
གྱིས་ཤིག་སྙིང་གཏམ་ཡིན། །ཚེ་འདིའི་མངལ་དུ་བཟུང་བའི་མ་རྒན་ལ། །དྲིན་དུ་བརྩི་ན་སྐྱེ་བ་གྲངས་མེད་ཅིག་ཕན་པ་ཁོ་ནས་བསྐྱངས་པའི་སེམས་ཅན་རྣམས། །བློ་ཡིས་འདར་བར་ནུས་སམ་སྙིང་གཏམ་ཡིན། །འཁོར་འདས་ཆོས་རྣམས་གདོད་ནས་སྟོང་
བཞིན་དུ། །རང་གི་རྟོག་པས་བྲིས་པའི་རི་མོ་ལ། །བདེན་པར་བཟུང་འདིས་འཁོར་བར་སྡུག་ཐག་བཅད། །འཁྲུལ་སྣང་གཞི་རྩ་ཆོད་ཅིག་སྙིང་གཏམ་ཡིན། །མདོར་ན་བདེ་སྡུག་དགེ་དང་མི་དགེ་སོགས། །ཆོས་ཀུན་རྩ་བ་རང་གི་སེམས་ཡིན་པས། །
རྟག་ཏུ་དྲན་དང་ཤེས་བཞིན་བརྟན་པོ་ཡིས། །སེམས་ཉིད་འདུལ་བ་ཁོ་བོའི་སྙིང་གཏམ་ཡིན། །དེ་ལྟར་གདམས་ངག་བདུད་རྩིའི་ཉིང་ཁུ་བཞིན། །མོས་ལྡན་བློ་ཡི་ལྟོ་བར་ལེགས་བསྐྱིལ་ནས། །འདི་དང་ཕྱི་མའི་བདེ་ལེགས་སྲོག་གི་རྩ། །འགྱུར་
མེད་བརྟན་པར་ཚུགས་པས་ཤིས་གྱུར་ཅིག་ ཅེས་པ་འདི་ནི་ཨུ་རང་ཕྱོགས་མེ་རྒན་ལྷ་ཁང་གི་ཁྲི་ཐོག་པ་སྐུ་སྐྱེ་དགེ་སློང་བློ་བཟང་བསྟན་པ་རྒྱལ་མཚན་གྱིས་ཞལ་གདམས་ཤིག་དགོས་ཞེས་ཚིགས་སུ་བཅད་པའི་འཕྲིན་ཡིག་གིས་བསྐུལ་མ་བྱུང་བའི་ངོར་ཤཱཀྱའ་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་
བའོ༑༑     ༈    །།སྐྱབས་དུས་གསུམ་རྒྱལ་བ་མ་ལུས་པ། །དེང་ཐ་མལ་རྡོ་རྗེ་འཛིན་པའི་གཟུགས། །དོན་སྐུ་བཞིའི་མངའ་བདག་བླ་མ་རྗེ། །ཡིད་གསོལ་བ་འདེབས་སོ་བྱིན་གྱིས་རློབས། །ཁྱེད་སྔོན་བསགས་ལེགས་བྱས་རྒྱ་

[031B] །རྟེན་དལ་འབྱོར་ནོར་བུ་ལག་རྩེར་སོན། །བཀའ་མདོ་རྒྱུད་གདམས་པའི་བྱི་དོར་གྱིས། །སེམས་རང་འོད་གསལ་བ་ཁོང་ནས་འབྱིན། །རང་རྟགས་ཟིན་གནས་ལ་ཐ་སྙད་ཀྱི། །ཚིག་སྐམ་པོས་གསལ་འདེབས་མ་དགོས་ཀྱང། །ཡིད་དང་བས་
བསྐུལ་བའི་འཕྲིན་ལན་དུ། །གཏམ་འདི་སྐད་སྨྲ་ལ་སྙན་གསོན་ཅིག་སྔོན་འཁོར་བར་དེ་ཙམ་འཁྱམ་འཁྱམས་ནས། །གཞན་ཕན་བདེ་ལྟ་ཞོག་རང་ལ་ཡང། །རྡུལ་ཕྲ་མོའི་ཆ་ཡིས་ཕན་པ་ཙམ། །ད་སྔོན་ཆད་གྲུབ་པ་ཅང་གདའ་འམ། །ད་ཆོས་ལྡན་མི་
ཡི་ལུས་སུ་གྲུབ། །ཟབ་རྒྱ་ཆེའི་གདམས་པ་སྡེ་སྣོད་གསུམ། །ཐོས་བསམ་པས་རྟོགས་པའི་གནས་སྐབས་འདིར། །དོན་རྩེ་གཅིག་སྒྲུབ་ལ་ནན་ཏན་མཛོད། །མཆོག་ཐུན་མོང་དངོས་གྲུབ་མ་ལུས་པ། །ཡིད་གང་བསམ་སྩོལ་བའི་ནོར་བུ་དེ། །སྐྱབས་བླ་
མ་མཆོག་གསུམ་ཡིན་པས་ན། །མོས་གུས་ཀྱིས་གསོལ་འདེབས་ནན་ཏན་མཛོད། །དུས་དེ་རིང་ཉི་མ་མ་ནུབ་གོང། །ཁོང་འཆི་བདག་རྒྱལ་པོའི་ཆད་ལས་ཀྱིས། །སྲོག་དབུགས་འདི་མི་གཅོད་གདེངས་མེད་པས། །ཁྱེད་འཆི་བ་འདི་ལ་བག་ཟོན་མཛོད། །
གཉེན་འཁོར་གཡོག་ལོངས་སྤྱོད་ཐམས་ཅད་ཀྱིས། །འཕྲལ་རང་སེམས་བདེ་བའི་གོ་སྐབས་བཅོམ། །སྲེད་ཞེན་གྱིས་འཆི་ཁར་འཆིང་བས་ན། །ཁྱེད་འདོད་ཡོན་འདི་ལ་དགྲ་རུ་ལྟོས། །ཟས་གོས་ཀྱི་ཕན་བས་བསྐྱང་བསྐྱངས་ཀྱང། །སྐད་ཅིག་
བཞིན་མི་སྡུག་འགྱུར་བ་སྟོན། །རྫས་ངན་གྱིས་གང་བའི་རྐྱལ་བ་བཞིན། །ཁྱེད་རང་ལུས་འདི་ལ་ཁུར་དུ་ལྟོས། །སྔོན་དེ་ཙམ་མྱོང་བའི་སྡུག་བསྔལ་ཀུན། །ཟག་བཅས་ཀྱི་ཕུང་པོ་འདི་ལས་བྱུང། །དེ་སྡུག་ལ་རྒྱན་དུ་མ་བལྟ་བར། །ཁྱེད་འཕུང་

[032A]༄༅། །སྣ་འདི་དང་རྒྱབ་གྱིས་མཛོད། །ལྷ་ཚངས་དབང་སྲིད་རྩེར་ཕྱིན་ནས་ཀྱང། །ལས་ཉོན་གྱིས་རང་རྒྱུད་བཅིངས་བཞིན་དུ། །མནར་མེད་གྱི་མེ་ནང་ལྟུང་བས་ན། །གནས་ཁམས་གསུམ་འདི་ལ་སྐྱོ་བར་མཛོད། །རང་
ལུས་སེམས་གདུང་བས་མནར་བའི་ཚེ། །ཁོང་དེ་འདྲའི་འགྲོ་ལ་སྙིང་རྗེ་བསྐྱེད། །འགྲོ་ཀུན་གྱི་སྡུག་བསྔལ་ཚུར་བླངས་ནས། །གཞན་དགའ་བདེས་ཚིམ་པའི་གཏོང་ལེན་སྦྱོང། །སྔོན་སེམས་ཅན་རྣམས་ཀྱིས་བདག་གི་ཕྱིར། །སྲོག་ཡལ་བར་བོར་
བའི་གྲངས་ཙམ་ཡང། །དཔག་མི་ནུས་དྲིན་གྱིས་བསྐྱངས་པས་ན། །ཡོངས་ཕ་མའི་དྲིན་ལན་སེམས་ལ་ཆོངས། །དོན་བླང་དོར་མཐོང་བའི་མིག་དང་བྲལ། །གནས་ངན་སོང་གཡང་ཁར་གོམ་འགྲོས་འཁྱོར། །ལས་ཉོན་མོངས་སྒྲོག་གིས་དམ་དུ་
བཅིངས། །མ་ཉམ་ཐག་འགྲོ་ལ་སྙིང་རྗེ་སྒོམས། །གནས་འཁོར་བ་སྟོངས་མིན་དེ་སྲིད་དུ། །ལྷུན་གྲུབ་ཀྱི་གཞན་དོན་རྒྱུན་ཆད་མེད། །རང་བདེ་བ་མཐར་ཕྱིན་སངས་རྒྱས་ལ། །དུས་མྱུར་དུ་རེ་བའི་དོན་གཉེར་མཛད། །འཁོར་འདས་ཀྱི་ཆོས་ཅན་མ་ལུས་
པ། །རང་རྟོག་པས་བཅོས་པའི་སྒྱུ་མ་ལ། །དོན་བདེན་པར་བཟུང་ནས་བསླུ་བའི་ཕྱིར། །འཁྲུལ་སྣང་ལ་མ་ཞེན་སྟོང་པར་ལྟོས། །ཉིད་འཁྲུལ་གྱི་རྨི་ལམ་མི་བདེན་ཀྱང། །སེམས་དགའ་སྡུག་བསྐྱེད་པའི་ནུས་པ་བཞིན། །ལྟོས་གྲུབ་ཀྱི་རྟེན་འབྲེལ་མི་བསླུ་
བས། །ལས་རྒྱུ་འབྲས་བླང་དོར་གཟབ་པར་མཛོད། །ལུས་སྣང་སྟོང་ལྷ་སྐུ་སྒྱུ་མ་བཞིན། །གནས་གར་སྡད་རང་སྣང་གཞལ་ཡས་ཁང། །སྒྲ་གང་གྲག་གསང་སྔགས་དར་དིར་ལ། །ཡེངས་མེད་ཀྱི་དྲན་པ་རྒྱུན་དུ་བསྟེན། །སྙིང་དབུས་ཀྱི་མི་

[032B] །སྐྱབས་ཀུན་འདུས་ངོ་བོར་གསལ་བཏབ་སྟེ། །ཅི་ཟ་དང་ཅི་འཐུང་བདུད་རྩིར་སྟོབ། །ཚོགས་འཁོར་ལོའི་ལོངས་སྤྱོད་ཞེན་མེད་རོལ། །མཐར་བེམ་རིག་འབྲལ་བར་ཕྱོགས་པའི་ཚེ། །ཐིམ་རིམ་གྱི་རྟགས་རྣམས་ངོས་བཟུང་སྟེ། །སྔར་
འདྲིས་ཀྱི་གྲོགས་དང་ཕྲད་པ་བཞིན། །གཞིའི་འཆི་བ་འོད་གསལ་ཟིན་པར་མཛོད། །འཕྲང་ཉམ་ང་བར་དོར་འགྲིམ་པ་ན། །རང་གཅིག་པུ་ལས་གཞན་གྲོགས་མེད་ཕྱིར། །དུས་ད་ལྟ་ལྷ་དང་བླ་མ་ལ། །ལམ་བདེ་བར་སྒྲོལ་བའི་སྐྱེལ་མ་ཞུས། །ལར་སྐྱེ་འཆི་བར་
དོ་གང་ལ་ཡང། །དུས་ད་ལྟའི་བག་ཆགས་གཙོ་ཆེ་བས། །དེ་སྦྱོང་བྱེད་བསྐྱེད་རྫོགས་རྣལ་འབྱོར་གྱིས། །སྐྱབས་སྐུ་གསུམ་རང་ངོ་ཤེས་པར་མཛོད། །དུས་རྟག་ཏུ་རང་གི་སྒོ་གསུམ་ལ། །ཚུལ་ཇི་ལྟར་འདུག་སྙམ་རྟོག་དཔྱོད་ངོས། །སེམས་ཁོ་ན་འདུལ་བའི་
དགེ་སྦྱོར་གྱིས། །ཁྱེད་ཚེ་མཇུག་དོན་ལྡན་མཛད་པར་ཞུ། །རང་དེ་ལྟར་དགེ་ལ་འབུངས་བཞིན་དུ། །གཞན་དང་ལྡན་སྐྱེ་བོ་བགྲང་ཡས་ལ། །རྣམ་དཀར་གྱི་ས་བོན་འདེབས་པའི་ཕྱིར། །དུས་གཞན་དོན་སྤྱོད་པས་འདའ་བར་མཛོད། །བདག་སྒོ་གསུམ་བྱ་བ་ཅི་
བགྱིས་པ། །བསྟན་འགྲོ་བ་ཡོངས་ལ་གནས་སྐབས་ཀུན། །ཕན་རླབས་ཆེན་ཁོ་ནར་གྱུར་ཅིག་སྙམ། །སྨོན་འདུན་གྱི་མཚམས་སྦྱོར་རྒྱུན་དུ་མཛོད། །དགེ་འདི་ཡིས་བློ་བཟང་གྲགས་བསྟན་མཆོག་ཕྱོགས་ཀུན་ཏུ་དར་ཞིང་རྒྱས་པ་དང། །མ་མཁའ་མཉམ་
སེམས་ཅན་མ་ལུས་པས། །དཔལ་སྐུ་གསུམ་གོ་འཕང་ཐོབ་གྱུར་ཅིག་ ཅེས་པ་འདི་ནི་མོ་རོད་ཇུན་གར་གྱི་ཡུལ་ནས་མཁན་པོ་ཁྲི་ཐོག་པ་དགེ་བའི་བཤེས་གཉེན་རབ་འབྱམས་པ་དགེ་འདུན་གྲགས་པས་ཞལ་གདམས་ཤིག་དགོས་ཞེས་འཕྲིན་ཡིག་གི་ལམ་ནས་བསྐུལ་མ་མཛད་པ་བཞིན་ཤཱཀྱའི་དགེ་སློང་སྙོམ་ལས་

[033A]༄༅། ། པ་བློ་བཟང་བསྐལ་བཟང་རྒྱ་མཚོས་སྦྱར་བའོ།།    ༈    །།ཨོ་རྡོ་ཐུན་གར་གྱི་ཡུལ་ནས་མཁན་པོ་ཁྲི་ཐོག་པ་དགེ་བའི་བཤེས་གཉེན་རབ་འབྱམས་པ་དགེ་འདུན་གྲགས་པས་འཆི་ཁར་ཕན་པ་བཅས་ཀྱི་ཞལ་གདམས་དགོས་ཞེས་འཕྲིན་ཡིག་བྱུང་བའི་ལན།།
དགེ་བའི་བཤེས་གཉེན་ཉིད་ནས་སྔར་ཐོས་པ་བྱས་པའི་དོན་རྣམས་སྒྲུབ་པ་ཉམས་ལེན་ལ་གཞོལ་བར་འདོད་ཀྱང། གཅིག་ཏུ་ན་སོ་རྒས་བསག་སྦྱངས་བྱེད་པའི་ནུས་པ་ཉམས། གཉིས་སུ་གནས་གྲོགས་དང་རང་དབང་བ་སོགས་ཀྱི་མཐུན་རྐྱེན་མ་ཚད་ཞིང་གཞན་གྱི་
དབང་དུ་སོང་བ་སོགས་འགལ་རྐྱེན་མང་བ་དང། འཇིག་རྟེན་ཕྱི་མ་ལ་ཡང་ཐག་ཉེ་བ་བཅས་དུས་ཀྱིས་གཏུགས་པའི་སྐབས་འདིར་བསླབ་བྱ་ཚིག་ཉུང་བ་ཞིག་དང། དེར་འཁོད་སྐྱེ་བོ་རྣམས་ནས་ཐོས་བསམ་བྱེད་ལུགས་སོགས་གནང་དུ་འགྲོ་བའི་ཐབས་ཇི་
ལྟར་བྱས་ན་ལེགས་པའི་བསླབ་བྱ་སྐུར་ཞེས་འཕྲིན་ཡིག་མཛད་པ་ལ། ཉིད་དགེ་བའི་བཤེས་གཉེན་ལ་ཁོ་བོས་གྲུབ་ཟིན་བསྒྲུབ་པར་དོན་མ་མཆིས་མོང་ཀྱང། དང་བས་བསྐུལ་བའི་ངོར་དག་གདམས་ཉུང་དུ་འདི་བཞིན་བསྐུར་ཡོད་པ་བཞིན། བསྟན་དང་
མཇལ་བའི་མི་ལུས་རྣམ་པར་དག་པ་ནི་ཐོབ། གཞུང་ལུགས་ཆེན་པོ་རྣམས་ཐོས་བསམ་གྱིས་གཏན་ལ་ཕབ་ནས་བླང་དོར་བྱ་བའི་གནང་ཀྱང་ལེགས་པར་མཁྱེན་པ་ཡིན་པས་ན། ཐོས་པའི་རྗེས་འཇུག་སྒྲུབ་པ་སྙིང་པོར་བྱེད། །སྐྱེ་བའི་རྫོང་ལས་ཚེགས་ཆུང་ཐར་
བར་འགྱུར། །ཞེས་གསུངས་པ་ལྟར། སྔར་ཐོས་པའི་དོན་རྣམས་རང་གི་རྒྱུད་སྟེང་དུ་བསྐོར་ནས་ཉམས་སུ་བླངས་ཏེ་སེམས་ཁོ་ན་འདུལ་བའི་ཐབས་སུ་འགྲོ་བ་ཞིག་མཛད་དགོས་ལ། དེ་ཡང། མང་དུ་ཐོས་པ་ནགས་ཀྱི་ནང་དག་ཏུ། །ལང་ཚོ་ཡོལ་བ་རྣམས་

[033B] །ཞེས་གསུངས་པ་ལྟར། རང་ཚེ་འདིའི་གཉེན་བཤེས་འཁོར་སློབ་སྦྱིན་བདག་སོགས་ཀྱི་འགྲོགས་འདྲིས་ཐམས་ཅད་སྤངས་ནས་དབེན་པའི་རི་སུལ་དུ་ལུས་ལ་དྲང་སྲོང་གི་རྒྱལ་མཚན་འཆང། ངག་བླ་མ་ལྷའི་གསོལ་འདེབས་དང་
གསང་སྔགས་ཟབ་མོའི་བཟླས་བརྗོད་ལྷང་ལྷང་བ། དཀོར་ཟས་དང་གྲིབ་ཀྱིས་མ་སྤགས་པས་རིག་པ་དང་སིང་ངེ། སེམས་ཚེ་འདིའི་རེ་དོགས་གང་གིས་ཀྱང་མ་བཅིངས་པས་གུ་ཡངས། སྒོ་གསུམ་སྡིག་ལྟུང་དང་མ་འདྲེས་པས་བློ་བདེ། སེམས་ཆོས་དང་
འདྲེས་པའི་ཉམས་ལེན་རྡོ་རུས་ཐུག་པས་ཉམས་དགའ་ཡལ་ལེ་འབྱུང་ན། མདུན་མ་ལ་དེ་ལས་ལེགས་པ་གཞན་ཅི་ཞིག་ཡོད། མི་ལུས་ཐོབ་པ་གོ་བཅད་པ་ཡིན་མོད། དེ་ལྟ་ན་ཡང་རང་རེ་འཆད་སྤེལ་གྱི་བྱ་བ་རྒྱ་ཆེན་པོ་ལ་ཞུགས་པའི་གཞན་དབང་ཅན་
ལ་དེ་ལྟ་བུའི་འཁྲི་བ་རྦད་ཆོད་ཅིག་འབྱུང་བར་དཀའ་ནའང། འཕྲལ་གྱི་འདོད་ཡོན་ཟ་ཟིང་ཐམས་ཅད་ལ་བདག་དེ་རིང་རང་ཡང་མི་འཆི་བའི་ཆ་མེད་པ་ལ་འདི་དག་བྱུང་བས་ཅི་རང་བྱེད་སྙམ་དུ་ཞེ་ནས་ཆགས་ཞེན་གྱི་འཆིང་བ་ལྷོད་གང་ཐུབ་དང། སྔར་རང་
དོན་ལ་དེ་ཙམ་འབང་དུ་ངས་བྱས་ཀྱང་ཕན་གང་ཡང་མ་ཐོགས། གཞན་དོན་སྙིང་དུ་བཅངས་ན་ང་གཟོང་སངས་རྒྱས་ཀྱི་གོ་འཕང་ཐོབ་ངེས་པ་ཡིན་པ་ལ། སྔོན་ཆད་དཀའ་ལ་དོན་མེད་པའི་བྱ་བས་འདས། ད་བྱ་བ་ཅི་བྱེད་ཐམས་ཅད་སེམས་ཅན་ཁོ་ན་ལ་
ཕན་ཐོགས་པ་ཞིག་བྱེད་སྙམ་པའི་བསམ་པ་བཟང་པོ་དང་དེ་ལྟར་ཤོག་ཅིག་སྙམ་པའི་སྨོན་ལམ་དུས་རྟག་པར་ཡང་ནས་ཡང་དུ་གསལ་བཏབ། དགེ་སྦྱོར་ཐམས་ཅད་བྱང་ཆུབ་ཀྱི་སེམས་བཅོས་མ་ཚུན་ཆད་ཀྱིས་ཀྱང་ཟིན་པར་བྱས་ནས་གཙོ་བོར་གསང་

[034A]༄༅། །སྔགས་བླ་མེད་ཀྱི་བསྐྱེད་རྫོགས་ཟབ་མོ་དང་འབྲེལ་པར་རྟག་པར་ལྷའི་ང་རྒྱལ་དུ་རེ་བ་དང། བཟླས་བསྙེན་སོགས་ལ་འབད་པར་མཛད་ན་དེ་བས་ལྷག་པ་གཞན་དུ་ཅི་ཞིག་ཡོད་པས་ལུས་ཕྱོགས་གང་དུ་གནས་དང་དབེན་མི་
དབེན་ལ་མ་བལྟོས་པར་སེམས་ཀྱི་དགེ་སྦྱོར་འདི་ཁོ་ན་གཙོ་བོ་ཡིན་མོད། ལྷག་པར་བསྟན་པ་རྫོགས་ལྡན་གྱི་དུས་ལ་བསླབ་གཞི་ཡོངས་སུ་རྫོགས་པ་བསྲུངས་པ་ལས། དེང་སང་བསླབ་པའི་སྣ་གཅིག་བསྲུངས་པ་ཕན་ཡོན་ཆེ་བར་གསུངས་པ་བཞིན་དུ་བླ་མ་དགེ་བའི་
བཤིས་གཉེན་དང་གྲྭ་ས་ཆེན་པོ་མང་དུ་བཞུགས་པའི་གནས་ལས། ཕྱོགས་མཐར་བསྟན་པའི་ཁུར་བསྣམས་ན་ཕན་ཡོན་ལྷག་པར་ཆེ་བས་ཕྱོགས་དེར་སྟན་ཆགས་པར་བཞུགས་པའི་འདུན་པས་འཆད་སྤེལ་སོགས་བསྟན་པའི་བྱ་བ་རྒྱ་ཆེན་པོ་ལ་མི་ཞུམ་པའི་སྙིང་སྟོབས་སྐྱེད་
པར་མཛོད། ཕྱོགས་དེའི་སྐྱེ་བོ་ཕལ་མོ་ཆེ་སྣོད་རུང་གི་གཙོ་བོ་ཆོས་ལ་དད་པ་ཤིན་ཏུ་ཆེ་ཞིང་བརྟན་པ་དང་ལྡན་པ་ཡིན་འདུག་གཤིས། རབ་ཏུ་བྱུང་བ་རྣམས་བདེ་ལེགས་ཐམས་ཅད་ཀྱི་རྩ་བ་སོ་སོ་ཐར་པའི་ཚུལ་ཁྲིམས་ཀྱི་བཅས་པ་ཕྲ་མོ་ཚུན་ཆད་ཀྱང་ལག་ལེན་
ལ་འདེབས་གང་ཐུབ་དང། བྱང་སེམས་དང་གསང་སྔགས་ཀྱི་སྡོམ་པ་ལ་དེང་སང་གཏམ་ཙམ་ཞིག་ལས་ལག་ལེན་བྱེད་མི་སྲིད་མཐའ་རུ་འདུག་པས་ན། སྡོམ་པ་དེ་གཉིས་ལ་ཡང་བསླབ་ཚུལ་སོགས་རང་རང་གི་སྣོད་རུང་རྣམས་ལ་ལེགས་པར་ཁྲིད་ནས་
བླང་དོར་བྱེད་ཐུབ་པ་ཞིག་དང། སྡོམ་པ་ལས་འགལ་བའི་ཉེས་ལྟུང་བྱུང་བ་ཡང་ཉིན་མོ་བྱུང་བ་རྣམས་ནུབ་མོ་དང། ནུབ་མོ་བྱུང་བ་རྣམས་ནང་པར་དཀོན་མཆོག་གི་རྟེན་ལ་སོགས་པའི་དྲུང་དུ་སྤྱི་བཤགས་དང། ཕྱིར་བཅོས། ལྟུང་བཤགས་ལ་སོགས་

[034B] གཞན་ཡང་མདོ་སྔགས་ཀྱི་གཞུང་ལུགས་ཆེན་པོ་རྣམས་ལ་བསླབ་སྦྱངས་བྱེད་
དུ་བཅུག་ནས་དེའི་དོན་རྣམས་ལག་ལེན་ལ་ཐེབས་པའི་ཕྱིར་བྱང་ཆུབ་ལམ་གྱི་རིམ་པ་ལ་སོགས་པའི་འཁྲིད་ཚུལ་བསྟན་ནས་ཐོས་པ་ཁ་ཕྱིར་བལྟས་ཀྱི་སྒྲ་སྤྱི་ཙམ་ལ་མ་སོང་བར་རྒྱུད་ལ་ཕན་ཐོགས་པའི་ཐབས་སུ་འགྱུར་ངེས་པ་ཞིག་མཛོད། ཁྱིམ་པའི་རིགས་ཀྱང་
དུས་བཟང་ལ་བསྙེན་གནས་སྨྱུང་གནས་སོགས་ཀྱི་བསླབ་པ་ལ་འགོད་པ་དང། རྒྱུན་དུ་དཀོན་མཆོག་གི་རྟེན་ལ་མཆོད་པ། ཕྱག་སྐོར། དམིགས་བརྩམ་དང་རིགས་གསུམ་མགོན་པོ། སྒྲོལ་མའི་གཟུངས་ལ་སོགས་པའི་ངག་བཟླས་ལ་བརྩོན་པ། འདུལ་
ལུང་གི་གླེང་གཞི་དང། མཛེངས་བླུན་སོགས་ལས་འབྲས་ཀྱི་བྱུང་བ་རྣམས་བཤད་ནས། གཙོ་བོར་དཀར་ཆོས་ཐམས་ཅད་ཀྱི་རྩ་བ་དཀོན་མཆོག་དང་ལས་འབྲས་ལ་དད་པའི་དད་པ་བརྟན་པོ་མི་ཉམས་གོང་འཕེལ་དུ་འགྲོ་བའི་ཐབས་ཀྱིས་སྡིག་སྤོང་དགེ་སྒྲུབ་ཀྱི་
བླང་དོར་ལ་འགོད་པ་སོགས་བསྟན་པ་དང་འགྲོ་ལ་ཕན་པའི་བྱ་བ་བཟང་པོ་དོན་དང་ལྡན་པ་ལ་ནན་ཏན་གྱིས་འབད་འཚལ། རྟེན་སྲུང་མདུད། དེ་བཞིན་གཤེགས་པའི་འཕེལ་གདུང་གསུམ། དཔལ་འཁོར་ལོ་བདེ་མཆོག་གི་སྣང་བརྙན། ཀུན་མཁྱེན་ལྔ་པ་
ཆེན་པོའི་དབུ་ལོ། ཆོས་གོས། བན་གཟན། མཐང་ཤམ་བཅས་ཚེས་བཟང་པོར་བྲིས།།    ༈    །།ལུས་ལ་ནད་བྱུང་བ་ན། སེམས་ཁྲལ་གྱིས་སྡུག་བསྔལ་བྱས་ཚེ། ལུས་ཀྱི་སྡུག་བསྔལ་ཡོད་པའི་ཁར། སེམས་ཀྱི་སྡུག་

[035A]༄༅། །བསྔལ་བསྔོན་པའི་ཉིས་བརྩེགས་སུ་འགྱུར་པས། མིའི་ལུས་འདི་ལྟ་བུ་བླངས་ཕྱིན་ཆད། ལུས་ལ་འབྱུང་བ་དང་རླུང་མཁྲིས་བད་ཀན་སོགས་གནོད་བྱེད་མི་མཐུན་འདུ་མས་གནས་བཅས། ཕྱིའི་བགེགས་རིགས་ཀྱི་འཚེ་
བ་དུམས་གླགས་བལྟ་བས་ན་ནད་སྣ་ཚོགས་ཤུགས་དྲག་པ་དང། ཡུན་རིང་བ་ཡོང་བ་གཞིར་བཅས་པས། དེ་ལ་མི་འདོད་པ་བྱ་རྒྱུ་ཅི་ཡང་མེད་སྙམ་དུ་བློས་བཏང། རང་གི་ན་ཚ་འདི་བས་ལྷག་པ་མི་དང། དམྱལ་བ་ཡི་དྭགས། དུད་འགྲོ་ལ་སོགས་
པའི་སྡུག་བསྔལ་བསམ་གྱིས་མི་ཁྱབ་པ་ཡོད་པས་ན། དེ་དག་གི་ཚོད་བྱས་ན་ངའི་ནད་འདི་ཆུང་དུ་རྡུལ་ཙམ་གྱི་ཚོད་ཡིན་པས། ལོས་བཟོད་སྙམ་ནས་ན་ཚ་དང་དུ་བླངས། ལྷག་པར་དེ་ལྟ་བུའི་སྡུག་བསྔལ་གྱིས་མནར་བ་ཐམས་ཅད་ང་དང་འདྲ་བ་ཉམ་ཐག་
བ་ཤ་སྟག་ཡིན་པས། དེ་དག་གི་སྡུག་བསྔལ་གྱི་གོང་ངའི་ནད་འདིས་ཆོད་པར་ཤོག་སྙམ་པ་བྱས་ནས། རང་གི་མཐའ་སྐོར་དུ་སྡུག་བསྔལ་ཅན་གྱི་སེམས་ཅན་ཐམས་ཅད་ཡོད་པར་བསམ། དབུགས་ཚུར་རྡུབ་པའི་ཚེ་དེ་ཐམས་ཅད་ཀྱི་སྡིག་སྒྲིབ་དང་ན་ཚ་
སྡུག་བསྔལ་ཐམས་ཅད་དབུགས་ཀྱིས་ཚུར་འཐེན་ནས་རང་ལ་སྨིན་པས། དེ་ཐམས་ཅད་སྡུག་བསྔལ་དང་བྲལ་སོང་སྙམ་བ་ཡང་ཡང་བྱས་ན་དགེ་བ་གཞན་གང་བྱས་ལས་ཀྱང་བསམ་བདེ་འདྲ་སྐད་ཅིག་ཙམ་བྱས་པ་ཕན་ཡོན་ཆེ་བས། ངའི་ནད་འདི་བྱུང་བ་
ལ་གཏོང་ལེན་གྱི་དགེ་རྩ་བྱེད་རྒྱུ་བྱུང་བ་གོ་བཅད། ད་དུང་ནད་འདི་མི་དྲག་ན་དགེ་རྩ་ཆེན་པོ་གཞན་སུས་ཀྱང་བྱེད་མི་ནུས་པ་དེ་ལྟ་བུ་བྱེད་རྒྱུ་ཡོང་པ་འདུག་པས་ནད་འདི་ཡོད་པ་རང་དགའ་བ་འདུག་སྙམ་དུ་ཞེ་ཐག་བ་ནས་ཐག་བཅད། བློས་བཏང་ནས་བཞག་ན་

[035B]  ས་འབྲུག་ལོ་བྲོ་འཚལ་བ་ཞིག་ལ་གདམས་པའོ།།     ༈    །།ཕྱོགས་བཅུར་བཞུགས་པའི་རྒྱལ་བ་ཀུན་གྱི། །གསང་གསུམ་མི་ཟད་རྡོ་རྗེའི་ངོ་བོ། །རྗེ་བཙུན་བློ་
བཟང་བསྐལ་བཟང་རྒྱ་མཚོ། །གསོལ་བ་འདེབ་སོ་སོ་བྱིན་གྱིས་རློབས་ཤིག་ཐུབ་བསྟན་དམ་ཆོས་བདུད་རྩིའི་ཉིང་ཁུ། །སྐལ་ལྡན་འཆི་མེད་སྨན་དུ་འགྱེད་པས། །འཚེ་མཛད་བློ་བཟང་བསྐལ་བཟང་རྒྱ་མཚོ། །གསོལ་བ་འདེབས་སོ་བྱིན་གྱིས་རློབས་ཤིག་
སྦུན་པ་འདྲ་བའི་ཚེ་འདིའི་ཕུན་ཚོགས། །སྙིང་པོར་འཁྲུལ་པའི་བླུན་པོ་བདག་ཅག་དོན་ལྡན་ཆོས་ལ་བློ་ཁ་ཕྱོགས་པའི། །བྱིན་རླབས་སྩོལ་ཞིག་རྗེ་བཙུན་བླ་མ། །དབང་མེད་དུག་གསུམ་དྲག་པོས་བསླད་ཅིང། །མི་དགེའི་ལས་ལ་དལ་མེད་སྤྱད་པས། །
དམྱལ་བར་ལྟུང་ངེས་གཏིང་རྡོ་བདག་ལ། །མགོན་སྐྱབས་མཛེད་ཅིག་རྗེ་བཙུན་བླ་མ། །སྙིང་རྗེའི་བདག་ཉིད་སྤྱན་རས་གཟིགས་ཀྱིས། །སྙིང་རྗེའི་གནས་གྱུར་ཉམ་ཐག་བདག་ལ། །ཚེ་རབས་ཀུན་ཏུ་བཤེས་གཉེན་མཛད་ནས། །མཆོག་ཐུན་དངོས་གྲུབ་
ཅི་དགར་སྩོལ་ཞིང། ། ཅེས་པ་འདི་ནི་དོ་ལའུ་ནོར་ནས་ཨེར་ཏེ་ནི་ཨ་ཆི་ཐུ་ནོ་མོན་ཏན་གྱིས་གདུང་དབྱངས་ཀྱི་གསོལ་འདེབས་འདི་ལྟ་བུ་ཞིག་དགོས་ཞེས་བསྐུལ་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་སྦྱར་བའོ།།     ༈    །།ཀ་མ་ལ་ཡི་གེ་སར་ལས་འོངས་བའི། །
ཁ་དོག་རོ་མངར་འཛོམ་པའི་སྤྲང་རྩི་དང། །ག་པུར་སྨན་གྱི་དྲི་བཞིན་བཟང་བའི་གཏམ། །ང་ཡི་སྙན་བསྐུལ་འདི་ལ་གསན་པར་འཚལ། །ཅ་ཅོའི་གཏམ་དང་མ་འདྲེས་འགྲོ་བ་ལ། །ཆ་ཤས་ཙམ་གྱིས་ཕན་པའི་གསུང་ངག་དང། །ཇ་ཁ་ནག་པོའི་ལས་

[036A]༄༅། །སྤངས་རྣམ་ཐར་ནི། །ཉ་རྒྱས་ཟླ་ལྟར་རྟག་ཏུ་གཙང་བར་འཚལ། །ཏ་ཐཱ་ག་ཏའི་ལེགས་བཤད་གང་ཡིན་ལ། །ཐ་སྙད་ཚིག་སྤྱི་ཙམ་དུ་མ་ལུས་པར། །ད་ལྟ་ནས་བཟུང་སྙིང་པོའི་ཉམས་ལེན་གྱིས། །ན་ཀྲ་འཇིགས་
རུང་འཁོར་མཚོ་བརྒལ་བར་འཚལ། །པར་མི་ཏ་ལ་སོགས་ནང་དོན་དང། །ཕ་རོལ་མུ་སྟེགས་ཐུན་མོང་རིག་གནས་ལ། །བ་གླང་སྤྱོད་གླིང་ཚུན་དུ་མཁས་གྲགས་ཀྱིས། །མ་ལུས་འགྲོ་བའི་སེམས་རྒྱུད་འདུལ་བར་འཚལ། །ཙ་ན་ཡིན་ལང་
ཡི་དམ་རྣལ་འབྱོར་ལ། །ཚ་གྲང་ལ་སོགས་ངལ་འཁྱད་བསད་ནས། །ཛ་ཞེས་མཁའ་འགྲོ་དམ་ཅན་འབོད་པའི་ཚེ། །ཝ་ལེར་མངོན་སུ་མཁུགས་པའི་བརྟུལ་ཞུགས་འཚལ། །ཞྭ་སེར་འཆང་བའི་བསྟན་འཛིན་དམ་པ་ཁྱོད། །ཟ་མ་གོས་ཀྱིས་ཕོངས་
པ་མི་སྲིད་ཕྱིར། །འ་འུར་གཡེང་བར་མ་དགྱེས་ཐོས་བསམ་སྒོམ། །ཡ་བྲལ་མ་ཡིན་ལྷན་ཅིག་འབད་པར་འཚལ། །ར་ལུག་ལྟ་བུར་རྨོངས་པའི་སྐྱེ་བོ་རྣམས། །ཝ་བ་རྩུབ་ལྟར་དྲང་གཏམ་སྤོང་མོད་ཀྱང། །ཤ་ཚའི་ཕན་ཚིག་སྨན་དང་འདྲ་བས་
ན། ༑ས་ཆེན་མཛེས་པའི་རྒྱན་ཁྱེད་གསན་པར་འཚལ། །ཧ་རི་ཙ་ན་དན་ནགས་ཀྱི་དྲི་ལྟ་བུའི། །ཨ་དོན་ཆོས་དབྱིངས་བདེན་པའི་གཏམ་ལ་སོགས། །ཧ་ཅང་རྨོངས་པའི་དེང་དུས་འགྲོ་བ་ལ། །ཨ་མྲྀཏ་བཞིན་ཆད་མེད་སྩོལ་བར་ཞུ། །རང་ལ་ཉམས་ལེན་
དབུལ་བའི་ཆོས་གཏམ་འདི། །རང་གི་དེ་ཉིད་སྟོན་པ་ཡིན་ན་ཡང། །རང་གཞན་མང་པོར་ཕན་འདོད་ལྷག་བསམ་གྱིས། །རང་གི་སྙིང་གཏམ་ཚིག་ཏུ་བསྡེབས་པ་ཡིན། །རྣམ་ཐར་གཙང་མའི་དགེ་ལྡན་རིང་ལུགས་འདི། །རྣམ་པར་རྒྱས་མཛད་སྐྱེས་མཆོག་མ་ལུས་

[036B] །རྣམ་ཀུན་སྐུ་ཚེ་བརྟན་ཅིང་འགྲོ་བ་ལ། །རྣམ་དཀར་འཕྲིན་ལས་རྒྱ་ཆེན་སྐྱོང་གྱུར་ཅིག་ ཅེས་པ་འདི་ནི་དེ་མོ་སྤྲུལ་སྐུ་རིན་པོ་ཆེ་མདུན་ལ་བཞུགས་སྐབས་ཤིག་ཚིགས་བཅད་ཐུགས་ལ་གང་ཤར་ཞིག་འཕྲལ་དུ་རྩོམ་པ་གནང་དགོས་ཚུལ་ཞུས་བའི་རྩོམ་དཔེ་ལྟ་བུར་ངག་གདམས་སུག་བྲིས་སུ་བྱས་པའོ།། །།།
   ༈    དཔལ་དང་པོའི་སངས་རྒྱས་རྡོ་རྗེ་འཆང། །དང་མི་གཟུགས་སྤྲུལ་པའི་ཟློས་གར་མཁན། །ཕ་འཇམ་དབྱངས་བླ་མར་དབྱེར་མེད་པའི། །རྗེ་བཀའ་དྲིན་ཅན་གྱི་ཞབས་ལ་འདུད། །སྐྱབས་ཀུན་འདུས་རྗེ་བཙུན་བླ་མ་དེ། །གནས་ཕྱོགས་བཅུའི་རྒྱལ་བ་ཐམས་
ཅད་དང། །དབྱིངས་ཟག་མེད་ངང་དུ་རོ་གཅིག་པས། །མཆོག་དམན་གྱི་བསམ་བརྗོད་གནས་མིན་ཡང། །དུས་སྙིགས་མའི་མཐར་སྐྱེས་བདག་འདྲ་ལ། །ཁོང་སངས་རྒྱས་གཞན་ལས་ཐུགས་བརྩེ་བར། །མཐར་གོལ་ས་སྤངས་པའི་མདོ་སྔགས་ལམ། །ནོར་ལག་པའི་
མཐིལ་དུ་བྱིན་བཞིན་བསྟན། །དྲིན་དེ་ལྟར་ཆེ་བས་བླ་མ་ལ། །ཡིད་མོས་གུས་དྲག་པོས་གསོལ་འདེབས་ཤིང། །སེམས་གནས་ལུགས་ངོ་བོར་མཉམ་པ་ཉིད། །དོན་བླ་མའི་ཞལ་བཟང་མ་ཡེངས་བལྟ། །རང་གཞན་གྱི་ལེགས་ཚོགས་ཅི་འདོད་ཀྱང། །ཐབས་
བདེ་བས་སྒྲུབ་ནུས་རྟེན་འདི་འདྲ། །ལས་དོན་མེད་ངང་དུ་མི་བྲེལ་བར། །ཆོས་མདུན་མའི་ཡང་རྩེ་སྒྲུབ་ལ་བརྩོན། །སྤྱིར་འདུས་བྱས་ཐམས་ཅད་མི་རྟག་པས། །དུས་སྐད་ཅིག་འགྱུར་ཞིང་སོ་མི་ཐུབ། །དེ་འཇིག་པའི་ངང་ཚུལ་བསམས་པ་ན། །ཡིད་སྐྱོབ་བསྐྱེད་
པས་སྡུག་བསྔལ་གཞི། །སྒོས་ཁུ་ཁྲག་སྙིགས་མ་འདུས་པའི་ལུས། །སྒོ་ཀུན་ནས་མི་གཙང་དྲི་མ་འབབ། །འདི་གཅེས་པར་འཛིན་པའི་འོས་མིན་ཡང། །ལས་ཉོན་མོངས་དབང་གིས་ཁུར་དུ་བསྐུར། །ལོ་ཟླ་བ་ལྟ་ཞོག་སང་ང་ཙམ། །འདིར་སྡོང་ཀྱི་གདེངས་ཚད་མ་

[037A]༄༅། །རྙེད་བས། །བདག་འཆི་ཁར་ཕྱོགས་པའི་ཉམ་ཆུང་ལ། །ནོར་འཁོར་འདབ་རྒྱས་ཀྱང་ཅི་ཞིག་བྱེད། །ལར་ཇི་ཙམ་མཐོ་བཞིན་གཡངས་ཆེ། །རྫས་ཇི་ཙམ་འབྱོར་བཞིན་འཆིང་བ་དམ། །གཉེན་ཇི་ཙམ་འདྲིས་བཞིན་ཚུར་ལ་
འཁང། །དགྲ་ཇི་ཙམ་བཏུལ་བཞིན་མང་དུ་འཕེལ། །གནས་འདི་ཡང་རེ་ཞིག་གཡང་བ་ཙམ། །རྫས་འདི་ཡང་གཞན་གྱིས་བཅོལ་བའི་ནོར། །བདེར་རློམ་ཡང་མྱུར་དུ་འཇིག་པ་དང། །སྡུག་བསྔལ་གྱི་སྣ་འདྲེན་ཁོ་ནར་ཟད། །ཚུལ་དེ་ཕྱིར་འཁོར་བའི་ཕུན་
ཚོགས་ལ། །ཡིད་སྨོན་བོས་ཆ་ཙམ་མི་གདའ་བས། །བུན་ལོང་གི་སྣང་ཤས་རྒྱབ་བསྐྱུར་ནས། །སེམས་ཁུར་མེད་དེ་རང་སྐྱིད་ཀྱི་མཆོག་རྒྱུད་ཚུལ་ཁྲིམས་དག་པས་ཕྱི་ནང་གཙང། །སེམས་ཏིང་འཛིན་ངང་དུ་བདེ་ཞིང་གསལ། །བློ་གྲོས་ཀྱིས་ཤེས་བྱའི་གནས་ཀུན་
མཐོང། །ལམ་དེ་ལྟར་རྙེད་བ་མདུན་མའི་རྩེ། །མ་རིགས་དྲུག་འཁྱམས་པའི་སེམས་ཅན་རྣམས། །བུ་བདག་ལ་སྙིང་གི་གོང་བུ་བཞིན། །ཐབས་དུ་མས་གནོད་པ་བསལ་བ་དང། །ཡོངས་བདེ་ལ་སྦྱར་བའི་མཐའ་མ་མཆིས། །ཚུལ་དེ་ལྟར་དྲིན་དུ་ཆེ་བ་རྣམས་
རྒྱུད་མ་རིག་འཐིབས་པོའི་སྨག་གིས་ཁྱབ། །དགྲ་ལས་ཉོན་དྲག་པོས་རྒྱུན་དུ་གཙེས། །སེམས་སྡུག་བསྔལ་ཁུར་ལ་སངས་དུས་མེད། །རྒྱུ་དེ་ཕྱིར་སེམས་ཅན་མཐོང་བའི་ཚེ། །མིག་བྱམས་པའི་འཛུམ་གྱིས་བསུ་དགོས་ན། །གནོད་སེམས་དང་བསླུ་བའི་གྱ་
གྱུ་སོགས། །ཆ་ཙམ་ཡང་མི་བྱེད་སྨོས་ཅི་དགོས། །མགོན་སར་གནས་དཔའ་བོ་ཆེ་རྣམས་ཀྱི། །ཐབས་རྒྱལ་སྲས་སྤྱོད་པའི་སྙིང་སྟོབས་བཞིན། །དུས་སྐད་ཅིག་ཙམ་ཡང་མི་ཞུམ་པར། །ལས་གཞན་དོན་ཁོ་ན་སྒྲུབ་ལ་སྨོན། །བདག་གཞན་དང་སྣོད་

[037B] །མིང་ཕར་བཏགས་མིན་པའི་འཆར་ལུགས་འདི། །བློ་འཁྲུལ་པས་བཞག་པའི་སྣང་བ་ཙམ། །གཞི་རྩ་བ་དཔྱད་ན་སྟོང་སང་ངེ། །དབྱིངས་གནས་ལུགས་ནམ་མཁའ་ཡངས་པ་དེར། །ཡིད་མཚན་མའི་གཏད་སོ་ཀུན་ཞིག་པས། །ཡུལ་གང་
ཤར་ངོ་ལ་བལྟས་པའི་ཚེ། །ཚུགས་མི་ཐུབ་སྒྱུ་མའི་འཁྲུལ་འཁོར་བཞིན། །གཞི་བསྟོས་ནས་གྲུབ་པས་སྟོང་བར་མཐོང། །སྟོང་བཞིན་དུ་སྣང་བས་རྟེན་འབྲེལ་གོ་འདི་དབུ་མར་གནས་པའི་ལྟ་བ་སྟེ། །མཐའ་རྟག་ཆད་གཡང་ལ་ཉམ་མི་ང། །དཔལ་རྡོ་རྗེ་ཅན་
ཞབས་སློབ་དཔོན་གྱིས། །རྒྱུད་སྨིན་བྱེད་དབང་བཞི་སེམས་ལ་བསྐུར། །མཆོག་སྐུ་གསུམ་བདེ་བ་ཆེན་པོའི་ལམ། །གཞི་གཉུག་མའི་སྟེང་དུ་ངོ་སྤྲད་བཞིན། །བློ་ལྷན་སྐྱེས་འོད་གསལ་མཆོག་གི་ཁམས། །ལྷ་ཡི་དམ་གཟུགས་སུ་བྱང་ཆུབ་ནས། །དུས་
ཐུན་དང་ཐུན་མཚམས་རིས་མེད་པར། །ཟབ་གསལ་གྱི་རྣལ་འབྱོར་གཡོ་མེད་དང། །ཕྱི་སྣོད་ཀྱི་སྣང་བ་གང་ཤར་ཡང། །རང་ཡེ་ཤེས་ངོ་བོའི་གཞལ་མེད་ཁང། །ནང་བཅུད་ཀྱི་གང་ཟག་འདི་ཐམས་ཅད། །ལྷ་རྒྱལ་བ་རྒྱ་མཚོའི་བཀོད་པར་གསལ། །ལུས་
རྩ་ཁམས་དཔའ་བོ་དཔའ་མོ་ལ། །ཟས་བདུད་རྩི་ཚོགས་སུ་འབུལ་བ་སོགས། །སྔགས་གསང་བ་ཟབ་མོའི་རྣལ་འབྱོར་གྱིས། །ལས་བྱ་བ་ཅི་བགྱིས་ལམ་དུ་བསྒྱུར། །ཡིད་བརྟན་པ་འཕྲོག་བྱེད་ཕྱག་རྒྱའི་གར། །གནས་ཕྱོགས་མཚམས་ཀུན་ཏུ་བུན་
ལོང་ངེས། །ནང་བདེ་སྟོང་ཟུང་འཇུག་ཡངས་པའི་ལམ། །རྒྱུན་ཆུ་བོའི་འགྲོས་བཞིན་བསྟེན་འཚལ་ལོ། །ཡིད་ཉོན་མོངས་ཐ་མལ་རྣམ་རྟོག་དང། །ཕྱོགས་ལྷན་ཅིག་མི་གནས་དབེན་པ་དེར། །རྗེ་བརྟུལ་ཞུགས་གྲུབ་པའི་དཔའ་བོ་ཁྱོད། །དུས་རྟག་ཏུ་དགའ་

[038A]༄༅། །མགུར་སྤྱོད་པས་ན། །ལས་དང་པོར་གྱུར་བའི་གང་ཟག་བཞིན། །དོན་བྱ་བ་ཉུང་དུ་ལྷུར་བཞེས་པ། །སྤྱིར་དམ་པས་བསྔགས་འོས་མཆོག་ཡིན་ཀྱང། །ཁྱེད་སེམས་དཔའ་ཆེ་ལ་མཛེས་མ་ཡིན། །སྔོན་བསྟན་
པ་འཛིན་པར་དམ་བཅས་བཞིན། །དེང་ལྷག་པར་སྙིང་སྟོབས་གོ་བཞེས་ལ། །གཞན་བསྡུ་བ་རྣམ་བཞིའི་འཕྲིན་ལས་ཀྱིས། །ཕན་བདེ་ལེགས་སྒོ་བརྒྱ་འབྱེད་འཚལ་ལོ། །གཏམ་འདི་ཡང་དགེ་ལྡན་ལུགས་བཟང་རྒྱས། །མགོན་བསྟན་འཛིན་སྐྱེས་བུའི་སྐུ་
ཚེ་བརྟན། །མ་མཁའ་མཉམ་ཡིད་ཅན་ཐམས་ཅད་ཀྱིས། །སྐྱབས་བྱང་ཆུབ་ཐོབ་པའི་རྒྱུར་གྱུར་ཅིག་ དེ་ལྟར་མདོ་སྔགས་ལམ་གྱི་རིམ་པའི་གནང་དོན་ཚང་པའི་གདམས་པ་འདི་ནི་སྙིགས་དུས་རྒྱལ་བའི་བསྟན་པ་འཛིན་པ་ལ་སྨོན་ལམ་གྱི་མཐུ་ཕུལ་དུ་བྱུང་བ་གྲུབ་པའི་སྐྱེས་མཆོག་དམ་པ་ལྕང་སྐྱ་མཆོག་
སྤྲུལ་རིན་པོ་ཆེ་ནས་བསྐུལ་མ་གནང་བ་གྲུབ་ཟིན་བསྒྲུབ་པ་ལས་མ་འདས་ཀྱང་བཞེད་པ་དོན་ཡོད་པར་བྱ་བའི་ཕྱིར་ཤཱཀྱའི་དགེ་སློང་རིག་པ་འཛིན་པ་བློ་བཟང་བསྐལ་བཟང་རྒྱ་མཚོས་སྦྱར་བའོ།།     ༈    །།མཚན་ལྡན་བླ་མའི་ཞིང་མཆོག་ལ། །མོས་གུས་ས་བོན་མ་བཏབ་ན། །བྱིན་རླབས་མྱུ་
གུ་མི་འཁྲུངས་པས། །ཡིད་གཉིས་མེད་པའི་རེ་ལྟོས་འཆོལ། །དལ་འབྱོར་ལུས་འདི་རྙེད་དཀའ་ཡང། །མི་རྟག་བསྐུལ་མ་མ་ཐེབས་ན། །ཚེ་འདིའི་ཁོལ་པོར་ཆུང་ཟ་བས། །དེ་རིང་འཆི་བའི་གྲབས་གཤོམ་གྱིས། །དྲིན་ཅན་འགྲོ་བ་འདི་ཀུན་མ། །སྡུག་བསྔལ་
གསུམ་གྱིས་མནར་བ་ལ། །ཡལ་བར་བོར་ན་ཁྲེལ་མེད་པས། །བྱང་ཆུབ་སྦྱོར་བའི་ཐབས་ལ་འབད། ། ཅེས་པ་འདི་ནི་ཨ་མདོ་བདེ་ཆེན་དགོན་ནས་དགེ་སློང་རི་ཁྲོད་པ་བསམ་གྲུབ་ཀྱིས་ཞལ་གདམས་ཉུང་ངུ་ཞིག་བསྐུལ་ངོར་བློ་བཟང་བསྐལ་བཟང་རྒྱ་མཚོས་སྦྱར།། །།།

[038B]   ༈    བདེ་ཆེན་སྐུ་གསུམ་དབང་ཕྱུག་ཁྱབ་བདག་སྟོན་པ་རྡོ་རྗེ་འཆང། །དེ་ཡིས་བྱིན་བརླབས་གྲུབ་མཆོག་མདའ་བསྣུན་ལཱུ་ཨི་པ། །རྗེ་བཙུན་དྲིལ་བུ་པ་དང་ཌོ་བཧི་ནཱ་རོ་སོགས། །ཉམས་ལེན་བྱིན་རླབས་བླ་མས་བདག་ཅག་སྐྱོབ་ཏུ་གསོལ། །མི་མཇེད་ཞིང་
གི་མགོན་པོ་རྣམ་འདྲེན་ཟས་གཙང་སྲས། །དགའ་ལྡན་ལྷ་བརྒྱའི་གཙུག་རྒྱན་མི་ཕམ་ཆོས་ཀྱི་རྗེ། །རྒྱལ་སྲས་ཐོགས་མེད་སྐུ་མཆེད་གྲོལ་སྡེ་ཞི་འཚོ་སོགས། །རྒྱ་ཆེན་སྤྱོད་པའི་བླ་མས་བདག་ཅག་སྐྱོབ་ཏུ་གསོལ། །རྒྱལ་ཀུན་མཁྱེན་པའི་རང་གཟུགས་མགོན་
པོ་འཇམ་དཔལ་དབྱངས། །འཕགས་མཆོག་ཀླུ་སྒྲུབ་ཞབས་དང་དེ་སྲས་འཕགས་པ་ལྷ། །གྲུབ་བརྙེས་སངས་རྒྱས་བསྐྱངས་དང་དཔལ་ལྡན་ཟླ་བ་སོགས། །ཟབ་མོ་ལྟ་བའི་བླ་མས་བདག་ཅག་སྐྱོབ་ཏུ་གསོལ། །ལྔ་བརྒྱའི་གཙུག་གི་ནོར་བུ་མགོན་པོ་ཨ་ཏི་
ཤ་རྒྱལ་བ་རྒྱ་མཚོས་བྱིན་བརླབས་འབྲོམ་སྟོན་སྤྱན་རས་གཟིགས། །དེ་ཡི་བརྒྱུད་འཛིན་རིགས་གསུམ་སྤྲུལ་པ་མཆེད་ལ་སོགས། །བཀའ་གདམས་བརྒྱུད་པའི་བླ་མས་བདག་ཅག་སྐྱོབ་ཏུ་གསོལ། །འཇམ་དབྱངས་མི་ཡི་གར་མཛད་ཀུན་མཁྱེན་བློ་
བཟང་གྲགས། །སྤངས་རྟོགས་ཡོན་ཏན་རྫོགས་པའི་དག་པའི་འཁོར་སློབ་དང། །འཕྲིན་ལས་མཁའ་དང་མཉམ་པའི་འགྲོ་མགོན་བཀའ་དྲིན་ཅན། །བྱིན་རླབས་བརྒྱུད་ལྡན་བླ་མས་བདག་ཅག་སྐྱོབ་ཏུ་གསོལ། །སྤྲོས་བྲལ་བདེ་ཆེན་རང་བཞིན་བླ་མ་ཆོས་
ཀྱི་སྐུ། །ལྷུན་གྲུབ་ཡན་ལག་བདུན་ལྡན་བླ་མ་ལོངས་སྤྱོད་རྫོགས། །གང་འདུལ་ཅིར་ཡང་འཆར་བའི་བླ་མ་སྤྲུལ་པའི་སྐུ། །དྲིན་ཅན་རྩ་བའི་བླ་མས་བདག་ཅག་སྐྱོབ་ཏུ་གསོལ། །ཚེ་འདིའི་ལོ་འདོད་ཁོ་ནས་ཉིན་མཚན་བྲེལ་ན་ཡང། །འཇིག་རྟེན་ཕྱི་མར་འགྲོ་

[039A]༄༅། །ཚེ་སྒྲོན་མོ་ལག་སྟོང་འཁྱམ། །དེ་རིང་ཙམ་ཡང་སྡོད་པའི་གདེངས་ཚད་མ་མཆིས་པས། །མགོན་མེད་ཉམ་ཐག་བདག་ཅག་ཐུགས་རྗེས་སྐྱོབ་ཏུ་གསོལ། །ཕན་པས་ཕར་ལ་བསྐྱངས་བཞིན་ཚུར་ལ་འཁང་པའི་གྲོགས། །
རང་འདོད་ཐབས་དགུས་བསགས་ཀྱང་གཞན་གྱིས་ཟ་བའི་ནོར། །རང་བདེའི་ཆེད་དུ་བསྒྲུབས་ཀྱང་ཕྱི་ཕྱིར་སྡུག་བསྔལ་བསྐྱེད། །འདོད་པ་མེ་འོབས་འདི་ལས་བདག་ཅག་སྐྱོབ་ཏུ་གསོལ། །ལས་ཉོན་འཆིང་བས་བཅིངས་པའི་བཙོན་རའི་གནས་ན་མནར། །སྐྱེ་
རྒ་ན་འཆིའི་གཅོང་གིས་སོས་དུས་མེད་པར་ཟིན། །ཟག་བཅས་རྡོས་སུ་ཆེ་བའི་ཕུང་པོའི་ཁུར་གྱིས་མནན། །འཁོར་བ་སྡུག་བསྔལ་གནས་ནས་བདག་ཅག་དྲང་དུ་གསོལ། །ཕན་བྱེད་ཐབས་ཀྱིས་མཆོད་ནི་སྐྱབས་གནས་དཀོན་མཆོག་བཞིན། །འདོད་དགུ་
ཐམས་ཅད་སྩོལ་བའི་དྲིན་ཅན་ཕ་དང་མར། །དགྲར་བཟུང་ཡལ་བར་འདོར་བའི་བསམ་རླག་བདག་ཅག་ལ། །སྙིང་རྗེ་ལྷག་བསམ་བཟང་པོའི་དྲན་པ་སྩལ་དུ་གསོལ། །བརྟགས་ན་གཞི་རྩ་བྲལ་བའི་ཆོས་ཀྱི་གནས་ལུགས་འདི། །མ་རྟོགས་རང་སེམས་
འཁྲུལ་པས་རང་ཉིད་དམ་དུ་བཅིངས། །གཏི་མུག་མུན་པར་འཁྱམས་པའི་དམུས་ལོང་བདག་ཅག་ལ། །ཆོས་ཉིད་རྗེན་པར་མཐོང་བའི་སྣང་བ་སྩལ་དུ་གསོལ། །རྣམ་དག་ཚུལ་ཁྲིམས་མཆོག་གིས་ཕྱི་དང་ནང་དུ་གཙང། །བདེ་གསལ་ཏིང་འཛིན་རོལ་
པས་ཉིན་དང་མཚན་དུ་བདེ། །ཤེས་རབ་སྣང་བ་འབར་བས་འཕྲལ་དང་ཡུན་དུ་གསལ། །བསླབ་གསུམ་བསྟན་པ་དར་བའི་དགེ་མཚན་སྩལ་དུ་གསོལ། །མཐུ་ལྡན་མཁའ་འགྲོ་སྲུང་མས་བགེགས་དང་བར་གཅོད་སྲུངས། །ཆོས་དང་ཕུན་ཚོགས་

[039B] །བཀྲ་ཤིས་དཔལ་གྱི་འབྱོར་པས་སྣོད་དང་བཅུད་དུ་ཁྱབ། །རང་གཞན་དོན་ཀུན་འགྲུབ་པའི་དེངས་གྲུབ་སྩལ་དུ་གསོལ། ། ཞེས་བརྒྱུད་པ་གསུམ་ལྡན་གྱི་དངོས་བརྒྱུད་བླ་མ་རྣམས་ལ་གསོལ་བ་འདེབས་ཤིང་དངོས་གྲུབ་ཞུ་བའི་གདུང་དབྱངས་དགེ་ལེགས་ཆར་
འབེབས་ཞེས་བྱ་བ་འདི་ནི་ཉེ་འཁོར་བ་རྣམས་ནས་བསྐུལ་མ་བྱུང་བའི་ངོར་ཤཱཀྱའི་དགེ་སློང་བློ་བཟང་བསྐལ་བཟང་རྒྱ་མཚོས་རྗེ་ཙུན་འཇམ་དབྱངས་བླ་མས་གནས་ལུགས་མངོན་སུམ་དུ་གཟིགས་པའི་སྒྲུབ་གནས་ཁྱད་པར་ཅན་ལྷ་སྡིངས་རྣམ་པར་རྒྱལ་བའི་གླིང་དུ་སྦྱར་བའོ།།     ༈    །།ཨོཾ་སྭ་སྟི། རྒྱུན་བཟང་ཆུ་བོ་རྣམ་
བཞི་གཡས་སྐོར་དུ་འབབ་ཅིང། །དགོས་འདོད་ཡིད་བཞིན་འཁྱིལ་བའི་མ་དྲོས་ཀྱི་རྒྱ་མཚོ། །དེ་ན་བཞུགས་པ་གདེངས་ཀ་བདུན་ལྡན་གྱི་ཀླ་དབང། །ས་འདིར་བཀྲ་ཤིས་སྤེལ་བའི་བྱེད་པོ་རང་ལོས་ཡིན། །མི་རིགས་རྣམ་བཞི་རྒྱུ་བའི་གྲོང་ཁྱེར་གྱི་ལྟེ་བ། །ཁྱོན་ཡངས་
ས་གཞིར་འཕགས་པའི་བྱ་རྒོད་ཀྱི་ཕུང་པོ། །དེ་ན་བཞུགས་པ་མཉམ་མེད་ཟས་གཙང་གི་སྲས་མཆོག་མཁའ་མཉམ་ཡིད་ཅན་ཀུན་གྱི་མགོན་སྐྱབས་རང་ལོས་ཡིན། །འཕྲིན་ལས་རྣམ་བཞི་སྒྲུབ་བྱེད་འོད་ཟེར་གྱི་དྲ་བ། །རླུང་སེམས་རིགས་ལྔར་འཕྲོ་བའི་མི་བསྐྱོད་
ཀྱི་ཞིང་ཁམས། །དེ་ན་བཞུགས་པ་སྐྱབས་མཆོག་ངེས་དོན་གྱི་བླ་མ། །བདག་ཅག་སྐལ་ལྡན་གདུལ་བྱའི་གདུང་སེལ་རང་ལོས་ཡིན། །འཁོར་ལོ་བཞི་དང་ལྡན་པའི་དལ་འབྱོར་གྱི་རྟེན་བཟང། །ལེགས་བཤད་བདུད་རྩིས་བསྐྱངས་པའི་སློབ་བུ་ངའི་མདུན་མ། །
བཟང་ངན་ཇི་ལྟར་བསྒྱུར་ཡང་བླ་མ་རང་མཁྱེན་པས། །རེ་སས་སླུ་བར་མ་མཛད་མཐུ་ལྡན་གྱི་མགོན་པོ། །དྲིན་ཅན་བླ་མ་མཆོག་གི་གསང་གསུམ་གྱི་རོལ་མོ། །ཡི་དམ་དཔའ་བོ་མཁའ་འགྲོའི་ངོ་བོ་རུ་བསྒོམས་ཏེ། །སྙིང་དབུས་འབྲལ་གླགས་མེད་པའི་གསོལ་འདེབས་

[040A]༄༅། །འདི་གསན་ནས། །མཆོག་ཐུན་དངོས་གྲུབ་ཡོངས་ཀྱི་དགའ་སྟོན་འདིར་སྩོལ་མཛོད། ། ཅེས་པ་འདི་ནི་ཤཱཀྱའི་དགེ་སློང་རིག་པ་འཛིན་པ་བློ་བཟང་བསྐལ་བཟང་རྒྱ་མཚོས་བསྡེབས་པའོ།།     ༈    །།རིགས་གསུམ་ངོ་བོ་བློ་བཟང་གྲགས་
པ༑ ༑ཚིག་སྤྱི་རྐྱང་པའི་བརྒྱུད་པ་མིན་ནོ། །རྟོགས་པ་ཐམས་ཅད་མངོན་དུ་གྱུར་པའི། །ཉམས་ལེན་བྱིན་རླབས་བརྒྱུད་པ་ལགས་སོ། །ཨ་ཧོ་ཡེ་བརྒྱུད་པ་རང་ལགས་སོ། །རིགས་ཀུན་བྱེད་པོ་མི་བསྐྱོད་རྡོ་རྗེ། །ཁ་བཤད་རྟོག་གེའི་སློབ་དཔོན་མིན་ནོ། །སྣང་
བ་ཐམས་ཅད་ཟིལ་གྱིས་གནོན་པའི། །གྲུབ་ཐོབ་དམ་པའི་བླ་མ་ལགས་སོ། །ཨ་ཧོ་ཡི་བླ་མ་རང་ལགས་སོ། །རྣམ་ཐར་གཙང་མ་དགའ་ལྡན་བཀའ་རྒྱུད། །ཕྱོགས་རེ་འཛིན་པའི་གྲུབ་མཐའ་མིན་ནོ། །མདོ་སྔགས་ཐམས་ཅད་གདམས་པར་ཤར་བའི། །བཤད་
སྒྲུབ་བསྟན་པའི་ཉིང་ཁུ་ལགས་སོ། །ཨ་ཧོ་ཡེ་ཉིང་ཁུ་རང་ལགས་སོ། །དམིགས་གཏད་བྲལ་བ་ནམ་མཁའི་རྣལ་འབྱོར། །བློས་བྱས་ཉི་ཚེའི་ངོ་སྤྲོད་མིན་ནོ། །རྟག་ཆད་འཛིན་པས་བསླད་པ་མེད་པའི། །གནས་ལུགས་ལྟ་བའི་ཡང་རྩེ་ལགས་སོ། །ཨ་ཧོ་ཡེ་
ཡང་རྩེ་རང་ལགས་སོ། །བདེ་ལ་མི་རྟོག་ཕྱག་རྒྱ་ཆེན་པོ། །ཞི་གནས་ལྟེང་པོའི་ཙོམ་འཇོག་མིན་ནོ། །རང་སེམས་སྤྲོས་བྲལ་གནས་ལུགས་མཐོང་བའི། །བདེ་གསལ་སྒོམ་གྱི་རང་བབས་ལགས་སོ། །ཨ་ཧོ་ཡེ་རང་བབས་རང་ལགས་སོ། །སྤྱོད་པ་
ཤུགས་འབྱུང་ཆོས་དང་མཐུན་པ། །གཞན་ངོ་སྲུང་བའི་ཚུལ་ཆོས་མིན་ནོ། །ཕན་དང་གནོད་པའི་ཕྱི་རྗེས་བརྟགས་ནས། །དུས་ཀུན་བདེ་བའི་མདུན་མ་ལགས་སོ། །ཨ་ཧོ་ཡེ་མདུན་མ་རང་ལགས་སོ། །བདག་རང་དབྱངས་ཅན་དགྱེས་པའི་རྡོ་རྗེ། །གཏད་སོ་

[040B] །སུ་དང་འགྲོགས་ཀྱང་དེ་ཉིད་དགའ་བའི། །རང་སྐྱིད་གཞན་སྐྱིད་བློ་བདེ་ལེགས་སོ། །ཨ་ཧོ་ཡེ་བློ་བདེ་རང་ལགས་སོ། ། ཞེས་པ་འདི་ཡང་ཤཱཀྱའི་དགེ་སློང་རིག་པ་འཛིན་པ་བློ་བཟང་བསྐལ་བཟང་རྒྱ་མཚོས་སྦྱར་བའོ།།     ༈    །།རྗེ་རྡོ་རྗེ་འཆང་
ཆེན་མི་ཡི་གཟུགས། །ཆོས་ཐེག་ཆེན་གདམས་པའི་བང་མཛོད་ཅན། །སྐྱབས་དཀོན་མཆོག་གསུམ་གྱི་ངོ་བོ་ཉིད། །བདག་སྙིང་གི་པད་མཚོར་དགྱེས་པར་བཞུགས། །དུས་དཀར་པོ་ཞེས་སུ་འབོད་པའི་ལོ། །དཔྱིད་ནག་པས་ཉ་པའི་ཚེས་བརྒྱད་ལ། །ཡིད་དོན་མེད་
སེམས་ཀྱི་འགྱུ་བ་དེ། །ཚུར་བཀུག་ཀྱང་མི་སྡོད་ལྷག་པར་སྐྱོ། །དགུང་དྲི་མ་མེད་པའི་ནམ་མཁའ་ལ། །ཡིད་གཉིས་སུ་མེད་པར་འདྲེས་ན་སྙམ། །ལང་ལིང་གི་ཆུ་འཛིན་གསར་པའི་དབུས། །ལུས་རེག་བྱ་ཡང་པོར་ལྡིང་ན་སྙམ། །བར་སྣང་གི་དྲི་བཞོན་ཇི་ལྟ་
བར། ༑གཞི་བག་ཏུ་མི་ཕེབས་འགྲོ་སྙིང་འདོད། །དུས་ཉི་མ་དམར་ཐག་མ་ཆང་གོང། །གནས་གཅོང་རོང་ལྟ་བུ་འདི་བཞག་ནས། །ཞིང་བདེ་ལ་ཡངས་པ་མེ་ཏོག་ཚལ། །ཡིད་བག་ཕེབས་དེ་འདྲར་སླེབ་ན་སྙམ། །འཕྲལ་སྤྱོད་ལམ་གཞན་ལ་ཡེངས་ན་
ཡང། །སྙིང་ཁོང་ནས་སྐྱོ་བའི་སྣང་བ་ཤར།།    ༈    །།སྟག་ཆུང་གི་བུང་བ་གཞོན་ནུ་མ། །ཁོང་མངར་དད་ཆེ་བ་མ་ལགས་ཏེ། །བཅུང་མདངས་ལྡན་པདྨའི་གེ་སར་ལ། །རོ་སྦྲང་རྩི་ལེན་པ་རང་གི་གཤིས། །ཡུལ་གནས་གསུམ་རྒྱུ་བའི་
མཁའ་འགྲོ་མ། །ཕྱོགས་ཉེ་དང་རིང་བ་སྤངས་མོད་ཀྱང། །དམ་ལྡན་གྱི་རྣལ་འབྱོར་ཚོགས་པ་ན། །བཅུད་བདེ་ཆེན་སྙིང་པོ་ལོས་ཀྱང་ལེན། །སྣང་བྱེད་ཀྱི་བདག་པོ་རྟ་བདུན་ཅན། །ཁོང་རང་མཐོང་ཆེ་བ་མ་ལགས་ཏེ། །འདི་སྐྱེ་འགྲོ་མི་ཡི་བསོད་ནམས་

[041A]༄༅། །ལས། །དགུང་མཐོན་པའི་དབྱིངས་སུ་ཤར་བ་ཡིན། །རང་བློ་གྲོས་གཙང་མར་ཐབས་ཤེས་ཀྱི། །རྒྱུད་ཡོན་ཏན་དཀྱིལ་འཁོར་རྒྱས་པ་ན། །རང་སྙེམས་པ་མེད་ཀྱང་ཁམས་གསུམ་ན། །ཁོང་འགྲོ་བ་ཀུན་གྱི་
གཙུག་ན་མཛེས། །དགུང་དཀར་གསལ་ཟླ་བ་འོད་འཛུམ་ཅན། །ཁོང་འགྱུར་ལྡོག་སྐྱེན་པ་མ་ལགས་ཏེ། །ཉིན་བྱེད་ཀྱི་འོད་དང་ཉེ་རིང་ལས། །དཀར་ནག་གི་ཆ་ཤས་གང་བྲི་སྣང། །སྐྱབས་རྒྱལ་བའི་འདུས་སྐུ་བླ་མ་ལ། །སྐྱོན་ཡོན་གྱི་འཕེལ་འགྲིབ་
མེད་ན་ཡང། །ལས་བཟང་ངན་སློབ་མའི་སྣང་བ་ལས། །གསང་གསུམ་གྱི་རོལ་པར་ཅི་ཡང་བརྫུ། །སྔོ་སངས་ཀྱི་མཛེས་རྒྱན་རྒྱུ་སྐར་ཚོ། །ཁོང་བང་རྩལ་འགྲན་པ་མ་ལགས་ཏེ། །ཁྱིམ་དུམ་བུ་བཅུ་གཉིས་རླུང་ཤུགས་ཀྱི། །འགྲོས་གཡས་
ཕྱོགས་རིམ་པར་ངལ་མེད་རྒྱུག་སྐྱབས་བླ་མ་ཡི་དམ་མཁའ་འགྲོ་རྣམས། །མོས་ལྡན་གྱི་ངོ་དགའ་མེད་ན་ཡང། །ལས་སྐལ་བཟང་ཅན་གྱི་མགོན་སྐྱབས་སུ། །ལར་གཡེལ་བ་མེད་པ་གཤེགས་པ་ཡིན། །མཐོ་སྤྲིན་དཀར་གཞོན་ནུ་ལང་མ་
ལིང། །ཁོང་ཡང་ཟོར་ཆེ་བ་མ་ལགས་ཏེ། །དྲོད་གཤེར་གྱི་རྟེན་འབྲེལ་ཚོགས་པ་ལས། །རླངས་གྱེན་དུ་འཕྱུར་བ་དུམ་བུར་ཆགས། །ལས་རྣམ་དཀར་ཕྱོགས་ལ་གང་བརྩོན་པ། །རང་ཆེ་བ་འདོད་པ་མེད་ན་ཡང། །རྒྱུ་བཟང་པོའི་རྟེན་ཅིང་འབྲེལ་
འབྱུང་གིས། །ཕལ་དོ་ཟླར་མི་ནུས་གོང་དུ་འཕགས། །སྟོན་ཕྱོགས་བྲལ་སྔོ་སངས་དྭངས་པའི་དབྱིངས། །ཁོང་བྱི་ངོར་རིམ་པ་མ་ལགས་ཏེ། །རྐྱེན་གློ་བུར་སྒྲིབ་གཡོགས་བྲལ་བ་ན། །གཡའ་དག་པའི་སྣང་བ་མིག་གི་རྒྱན། །ཆོས་ཐམས་ཅད་

[041B] །བློ་རྩོལ་བས་གསར་དུ་བཅོས་མིན་ཡང། །དོན་གཉུག་མའི་ངོ་བོ་ཤེས་པ་ན། །དམིགས་གཏད་སོ་གང་ཡང་རང་སར་ཞི། །མདངས་ཡི་གར་འོང་བའི་འཇའ་ཚོན་འདི། །ཁོང་མཆོར་སྒེག་ཆེ་བ་མ་ལགས་ཏེ། །རྐྱེན་ཚེ་
གང་སྣང་བའི་རྟེན་འབྲེལ་ལས། །ཐོལ་བྱུང་དུ་འོད་ལྔར་མ་འདྲེས་ཤར། །ཕྱི་སྣང་བ་སྣ་ཚོགས་བཀྲ་བ་འདི། །རང་ངོ་བོས་སྟོན་པ་མ་ཡིན་ཡང། །སེམས་འདུ་བྱེད་གཡོ་བའི་རྣམ་འཕྲུལ་ལས། །ཡུལ་བདེན་བདེན་འདྲ་བའི་རི་མོ་མཐོང།། །།
   ༈    །ཀུན་ཁྱབ་འདུ་མ་བྱས་པའི་ངོ་བོ་ལ། །གློ་བུར་མཚན་མར་སྣང་བའི་སྤྲོས་ལས་འདས། །བླ་མ་ཆོས་ཀྱི་སྐུ་ལ་གསོལ་བ་འདེབས། །བདེ་ཆེན་རྣམ་པ་མེད་ཀྱང་རྣམ་བཅས་ཀྱི། །གཟུགས་སྐུ་
དང་པོའི་མགོན་པོར་བཞེངས་པའི་ལྷ། །ཁ་སྦྱོར་བདུན་ལྡན་རིགས་རྣམས་ཀུན་གྱི་གཙོ། །བླ་མ་ལོངས་སྤྱོད་རྫོགས་སྐུར་གསོལ་བ་འདེབས། །འཕོ་འགྱུར་བྲལ་ཡང་སྣ་ཚོགས་གདུལ་བྱའི་ངོར། །ཡིད་བཞིན་ནོར་དང་དཔག་བསམ་ཤིང་བཞིན་དུ། །རོལ་བ་
ཅིར་ཡང་སྟོན་པའི་ཐུགས་རྗེ་ཅན། །བླ་མ་སྤྲུལ་པའི་སྐུ་ལ་གསོལ་བ་འདེབས། །སྔོན་བྱོན་རྒྱལ་བ་སུས་ཀྱང་མ་ཐུལ་བའི། །སྐལ་དམན་གདུལ་དཀའི་སྐྱེ་བོ་བདག་འདྲ་ལ། །སངས་རྒྱས་ལག་མཐིལ་སྩོལ་བའི་བཀའ་དྲིན་ཅན། །བླ་མ་ཀུན་འདུས་ཁྱོད་ལ་
གསོལ་བ་འདེབས། །ཡེ་ཤེས་རང་སྣང་རྡོ་རྗེའི་ཕོ་བྲང་དུ། །ཟག་མེད་སྒྱུ་མ་མཆོག་གི་ལོངས་སྤྱོད་ལ། །དབང་སྒྱུར་ཞི་དང་ཁྲོ་བོ་བགྲང་ཡས་ཀྱི། །ཡི་དམ་ཀུན་འདུས་ཁྱོད་ལ་གསོལ་བ་འདེབས། །མགོན་ཁྱོད་ཡིད་ལ་དྲན་པ་དེ་ཡི་མོད། །ཀུན་རྟོག་སྲིད་

[042A]༄༅། །པའི་འཁོར་ལོ་ཉེར་བཅད་ནས། །བདེ་ཆེན་དགའ་བའི་འགྲོས་ཀྱིས་ཚིམ་མཛད་པའི། །མཁའ་འགྲོ་ཀུན་འདུས་ཁྱོད་ལ་གསོལ་བ་འདེབས། །སྡིག་སེམས་འཁྲུལ་པར་འཕྱན་པའི་ཤེས་ངོན། །འཇིགས་
གཟུགས་གླགས་ལྟར་སྣང་བའི་བགེགས་རིགས་ཚོགས། །འཇོམས་མཛད་རྡོ་རྗེའི་གར་དགུའི་རོལ་བ་ཅན། །ཆོས་སྐྱོང་ཀུན་འདུས་ཁྱོད་ལ་གསོལ་བ་འདེབས། །བླ་མས་ཐུགས་རྗེ་འོད་སྟོང་སྤྲོས་པ་ན། །མ་རིག་སྨག་རུམ་སྟུག་པོ་རང་སར་ཞི། །ཤེས་བྱའི་
གནས་ལ་སྣང་བ་ཡངས་པོ་སྩོལ། །རྗེ་བཙུན་རྟ་བདུན་དབང་པོར་གསོལ་བ་འདེབས། །བླ་མས་ཕན་བདེའི་འོད་དཀར་འགྱེད་པ་ན། །མི་འདོད་ཡིད་ཀྱི་གདུང་བ་མོད་ལ་ཞི། །མངོན་དགའི་བདུད་རྩི་སྙིང་ལ་གཅིག་ཏུ་སྨན། །རྗེ་བཙུན་འོད་དཀར་བདག་པོར་
གསོལ་བ་འདེབས། །བླ་མ་སྤྱི་གཙུག་རྒྱན་དུ་བཀོད་པ་ན། །འདི་དང་ཕྱི་མའི་ལེགས་ཚོགས་མ་ལུས་པ། །འབད་མེད་ལག་ཏུ་སྩོལ་བའི་འདོད་པ་འཇོ། །རྗེ་བཙུན་ཡིད་བཞིན་ནོར་བུར་གསོལ་བ་འདེབས། །བླ་མས་དམ་ཆོས་གྲུ་ཆར་འབེབས་པ་ན། །སེམས་
ཀྱི་གཞི་ལ་ཉོན་མོངས་ཚ་གདུང་འཕྲོག་མངོན་རྟོགས་རྩི་སྨན་གསར་བ་དཔལ་དུ་བསྐྱེད། །རྗེ་བཙུན་ལྷ་ཡི་དབང་པོར་གསོལ་བ་འདེབས། །བླ་མས་ལུས་ཅན་ཟུག་རྡུ་སེལ་བ་ན། །ཐབས་མཁས་སྣ་ཚོགས་འཕྲུལ་གྱི་སྨན་སྦྱར་ནས། །དུག་གསུམ་ནད་
ཀྱི་ས་བོན་རྩད་ནས་འབྱིན། །རྗེ་བཙུན་སྨན་པའི་རྒྱལ་པོར་གསོལ་བ་འདེབས། །བླ་མས་འགྲོ་བའི་དཔུང་གཉེན་མཛད་པ་ན། །མཁྱེན་རབ་རལ་གྲི་རྣོན་པོ་གདེངས་ཙམ་གྱིས། །འཕུང་བྱེད་བདག་འཛིན་མགོ་བོ་དྲུང་ནས་གཅོད། །རྗེ་བཙུན་དཔའ་བོ་ཆེན་

[042B] །གང་གི་བློ་གྲོས་ཡེ་ཤེས་ལྔ་ཡི་མདངས། །ཀུན་བཟང་ཆོས་ཀྱི་དབྱིངས་སུ་རོ་གཅིག་ལས། །མཁའ་ཁྱབ་སྣང་བ་མཆོག་སྦྱིན་རྡོ་རྗེ་ཅན། །རྣམ་འདྲེན་བསྐལ་བཟང་རྒྱ་མཚོར་གསོལ་བ་འདེབས། །ཕྱོགས་བཅུ་དུས་གསུམ་གང་དུ་
བཙལ་ན་ཡང། །ཁྱོད་ལས་ལྷག་པའི་མགོན་སྐྱབས་མ་མཆིས་པས། །འདི་དང་ཕྱི་མའི་གནས་སྐབས་ཐམས་ཅད་ཀྱི། །རེ་ལྟོས་ཞུའོ་བླ་མས་ཐུགས་རྗེས་གཟིགས། །ཤིན་ཏུ་རྙེད་དཀའི་དལ་འབྱོར་ཐོབ་ལགས་ཀྱང། །མི་ཚེ་ཕལ་ཆེར་དོན་མེད་བྱ་བས་
འདས། །སྙིང་ནས་ཆོས་བཞིན་སྤྱད་པ་མི་གདའོ། །སྟོང་ལོག་ཅན་ལ་བླ་མས་ཐུགས་རྗེས་གཟིགས། །རྒན་གཞོན་མེད་པ་འཆི་བ་མཐོང་ལགས་ཀྱང། །རང་ལ་འཆི་བ་ཡོང་སྙམ་མ་དྲན་པས། །འཆི་ཁར་གདེངས་ཚད་ཐོབ་པ་མི་གདའོ། །རྟག་འཛིན་མཁན་
ལ་བླ་མས་ཐུགས་རྗེས་གཟིགས། །ངན་སོང་སྡུག་བསྔལ་གསུངས་བ་གོ་ལགས་ཀྱང། །སྙིང་ནས་ཡིད་ཆེས་དྲག་པོ་མ་སྐྱེས་པས། །རབ་འབར་དམྱལ་བའི་མེ་ནང་ལྷུང་ལ་ཉེ། །སྡིག་ཅན་བདག་ལ་བླ་མས་ཐུགས་རྗེས་གཟིགས། །སྡུག་བསྔལ་ཕྲ་མོ་ཙམ་
ཡང་མི་འདོད་ཀྱང། །སྒོ་གསུམ་མི་དགེའི་ལས་ལ་རྟག་སྤྱོད་པས། །སྡུག་བསྔལ་ཡོད་དགུ་ཐོག་ཏུ་བབ་ཉེན་གདའོ། །གཉིས་འཕུང་བདག་ལ་བླ་མས་ཐུགས་རྗེས་གཟིགས། །བདེ་ལ་ཆོག་ཤེས་མེད་པར་སྤྱོད་འདོད་ཀྱང། །བླང་དོར་ཕལ་ཆེར་ཕྱིན་ཅི་
ལོག་ཏུ་ཞུགས། །དགེ་བའི་གདེངས་ཚད་ཆ་ཙམ་མི་གདའོ། །སྐལ་ཆད་བདག་ལ་བླ་མས་ཐུགས་རྗེས་གཟིགས། །སླུ་མེད་སྐྱབས་ཀྱི་དམ་པ་གྲངས་མེད་ཀྱང། །ཡིད་ཆེས་བློ་ལྟོས་འཆའ་བ་མ་ནུས་པས། །འཇིགས་པའི་གནས་སུ་སྐྱེལ་མས་བོར་ཉེན་

[043A]༄༅། །གདའོ། །མགོན་མེད་བདག་ལ་བླ་མས་ཐུགས་རྗེས་གཟིགས། །གཟི་བརྗིད་ལང་ཚོ་ལྡན་པའི་ལུས་ཐོབ་ཀྱང། །གཡར་བའི་གནས་དང་འགྲོན་པོ་གྱེས་པ་བཞིན། །ཡུང་ཙམ་ཞིག་ནས་ལུས་སེམས་འབྲལ་བ་
གདའོ། །གཏད་མེད་འཁྱམས་ལ་བླ་མ་ཐུགས་རྗེས་གཟིགས། །འཛམ་གླིང་ཁྱབ་པའི་མཁོ་དགུའི་གཏེར་རྙེད་ཀྱང། །སྦྲང་མས་བསགས་པའི་སྦྲང་རྩི་ཇི་བཞིན་དུ། །གཞན་གྱི་ལོངས་སྤྱོད་ཕྱིར་དུ་བསགས་པ་གདའོ། །འོད་མེད་བདག་ལ་བླ་མས་ཐུགས་རྗེས་
གཟིགས། །གཉེན་བཤེས་རྩ་ལག་རྒྱས་པས་མཐའ་བསྐོར་ཡང། །རྐྱེན་སྣང་ཕྲ་མོས་དགྲ་ཡི་དང་མར་འགྲོ། །འདི་ཕྱི་གཉེས་ཀ་འཕུང་ལ་སྦྱོར་ཉག་གདའོ། །ཁས་ཉེན་བདག་ལ་བླ་མས་ཐུགས་རྗེས་གཟིགས། །སྣོད་བཅུད་སྲིད་པའི་ཕུན་ཚོགས་
ཅི་འབྱོར་ཡང། །སྡུག་བསྔལ་ཕུང་པོར་སྤུངས་པས་རྡོས་སུ་ཆེ། །ནམ་ཡང་བདེ་བའི་གོ་སྐབས་མི་དགའོ། །ཉམ་ཐག་བདག་ལ་བླ་མས་ཐུགས་རྗེས་གཟིགས། །སྒོ་གསུམ་དམ་པའི་ཆོས་ལ་འབང་སྙམ་ཡང། །སྟོབས་ལྡན་ཉོན་མོངས་དགྲ་བོས་རྒྱུན་དུ་
གཙེས། །ཅི་བྱས་འཁོར་བའི་རྒྱུ་ལས་མི་གདའོ། །ཆོས་མེད་བདག་ལ་བླ་མས་ཐུགས་རྗེས་གཟིགས། །ཟབ་རྒྱས་ཆོས་ལ་ཐོས་བསམ་བགྱིས་ན་ཡང། །ཕྱིར་བལྟས་སེམས་ཀྱི་ཐོག་ཏུ་མ་འཁེལ་བས། །ཉམས་ལེན་སྣ་གཅིག་བསྒྲུབས་པ་མི་གདའོ། །
དྲེང་པོ་བདག་ལ་བླ་མས་ཐུགས་རྗེས་གཟིགས། །སྡོམ་པ་གསུམ་གྱི་ཁས་ལེན་གྲངས་མང་ཡང། །ནམ་ཡང་བསྲུང་སེམས་མེད་པའི་བག་ཡངས་པ། །ཡོན་ཏན་ཀུན་གྱི་གཞི་རྩ་སྟོར་ནས་གདའོ། །ཟོག་པོ་བདག་ལ་བླ་མས་ཐུགས་རྗེས་གཟིགས། །

[043B] །གཞན་ལ་ཅི་གནོད་བྱེད་པའི་སྙིང་ཁམ་ཅན། །ཁས་བླངས་ཉམས་ལེན་འགལ་ནས་མི་གདའོ། །རང་འདོད་ཅན་ལ་བླ་མས་ཐུགས་རྗེས་གཟིགས། །རྫོགས་པའི་བྱང་ཆུབ་བསྒྲུབ་པ་དམ་བཅས་ཀྱང། །རྒྱལ་
སྲས་སྤྱོད་པ་ཆ་ཙམ་མ་བླབས་པས། །ས་ལམ་ནམ་ཡང་བགྲོད་དུས་མི་གདའོ། །སྙོམ་ལས་མཁན་ལ་བླ་མས་ཐུགས་རྗེས་གཟིགས། །གདོད་ནས་རང་བཞིན་ཅི་ཡང་མ་གྲུབ་ཀྱང། །དངོས་འཛིན་འཁྲུལ་པའི་བློ་ཡི་ཡུལ་ལ་འཐས། །སྲིད་པའི་
རྩ་བ་ཆོད་པ་མི་གདའོ། །འཁྲུལ་སྣང་ཅན་ལ་བླ་མས་ཐུགས་རྗེས་གཟིགས། །རྣམ་དག་དབང་གིས་བདག་རྒྱུད་སྨིན་བྱས་ཀྱང། །དམ་ཚིག་སྔོ་བགྲང་ཙམ་ཡང་མ་ནུས་པས། །ལྷ་དང་བླ་མ་བསླུས་ནས་མི་གདའོ། །ཉམས་ཆག་ཅན་ལ་བླ་མས་ཐུགས་རྗེས་གཟིགས། །
གང་སྣང་དག་པའི་འཁོར་ལོར་སྒྱུར་དགོས་ཀྱང། །རྣམ་གཡེང་འཁྲུལ་པའི་བག་ཆགས་སྟོབས་ཆེས་པས། །མ་དག་སྣང་ཞེན་ཆོད་དུས་མི་གདའོ། །འདྲེས་ཁྱེར་བདག་ལ་བླ་མས་ཐུགས་རྗེས་གཟིགས། །སྐུ་གསུམ་སྒྲུབ་བཞི་རང་ལ་ཡོང་གྱུར་ཀྱང། །ངོ་སྤྲོད་གདམས་
ངག་ཚུལ་བཞིན་མ་སྒོམས་པས། །སངས་རྒྱས་འབྲས་བུའི་རེ་ཐག་ཆད་ཉེན་གདའོ། །སྐལ་ཆད་བདག་ལ་བླ་མས་ཐུགས་རྗེས་གཟིགས། །བདག་གིས་སྔོན་ཆད་བགྱིས་པའི་སྤྱོད་ཚུལ་རྣམས། །ཆོས་བརྒྱད་མི་གཙང་དྲི་ཡིས་སྤགས་ལགས་པས། །ངོན་གཉིས་གང་
ཡང་འགྲུབ་པ་མི་གདའོ། །བསམ་རླག་བདག་ལ་བླ་མས་ཐུགས་རྗེས་གཟིགས། །བདག་གིས་ཇི་ལྟར་འབད་ཀྱང་ཀུན་མཁྱེན་གྱི། །གོ་འཕང་ལྟ་ཞོག་ཕྱི་མར་ངན་སོང་གི་སྐྱེ་སྒོ་ཙམ་ཡང་གཅོད་པ་མི་ནུས་ན། །མགོན་སྐྱབས་དཔུང་གཉེན་མཛོད་ཅིག་བླ་མ་མཁྱེན།།

[044A]༄༅། །ལས་དང་ཐོན་མོངས་དགྲ་འདི་དབང་བཙན་པས། །རིགས་དྲུག་མཐོ་དམན་གང་དུ་གཏོང་ན་ཡང། །མགོན་ཁྱོད་གསང་བ་གསུམ་གྱི་བཀོད་པ་ཡིས། །ནམ་ཡང་འབྲལ་མེད་སྐྱོབས་ཤིག་བླ་མ་མཁྱེན། །འཁོས་མེད་རྒྱ་
མཚོར་ལྷུང་བའི་མི་བཞིན་དུ། །བརྒལ་དཀའ་སྲིད་པའི་སྡུག་བསྔལ་ཆེན་པོ་འདི། །མ་སྤངས་དེ་སྲིད་མགོན་དང་སྐྱབས་ཞུ་ན། །རེ་ས་བསླུ་བར་མ་མཛད་བླ་མ་མཁྱེན།།    ༈    །།འོག་མིན་ཞིང་ན་བཞུགས་པའི་ལྔ་ལྡན་གྱི་མགོན་པོ། །མ་རིག་
མུན་པ་སེལ་བའི་སྣང་བྱེད་དུ་ཤར་བ། །འཇམ་དཔལ་རྡོ་རྗེའི་ངོ་བོ་དྲིན་ཅན་གྱི་བླ་མ། །སྙིང་དབུས་པདྨ་འཛུམ་པའི་གེ་སར་ལ་བཞུགས་ཤིག་ཆོས་མེད་ཆོས་པར་རློམ་པའི་བཟང་རྫུ་མཁན་བདག་གི་ལས་ངན་འཁྲུལ་ངོར་ཤར་བའི་སྣང་ཚུལ་ལ་བལྟས་ན། །
ཐམས་ཅད་སྡུག་བསྔལ་བསྐྱེད་པའི་སྔོན་པ་རུ་འདུག་པས། །སེམས་ཡིད་གཏིང་ནས་སྐྱོ་བའི་སྣང་གླུ་འདི་ཐལ་ལོ། །སྔོན་བསགས་དགེ་བས་འཕངས་པའི་མི་ལུས་ཀྱི་གཟུགས་བརྙན། །སེམས་ལ་གང་བྱུང་ཆོག་པའི་བདེ་དུས་རང་མེད་པར། །རེ་དོགས་ལུ་གུ་
རྒྱུད་ཀྱི་ལྕགས་སྒྲོག་གིས་བཅིངས་ནས། །རང་ཉིད་རང་གིས་མནར་བའི་སྣང་ཚུལ་འདི་སྐྱོ་བ། །ཤ་ཁྲག་ལང་ཚོ་རྒྱས་པའི་གཞོན་ནུ་ཡི་གཟུགས་ཕུང། །ལོ་ཟླ་ཟ་མ་རེ་ལ་མཐུ་སྟོབས་རྣམས་བྲི་ནས། །ལུས་སེམས་གང་ལ་བལྟས་ཀྱང་ཇི་རྒུད་དུ་འདུག་པས་
གསོན་བཞིན་མི་ལུས་བརྗེས་པའི་སྣང་ཚུལ་འདི་སྐྱོ་བ། །ཚ་གྲང་འབྱུང་བ་མང་བོའི་མི་རྒོད་དང་གཅན་གཟན། །བདག་མེད་ཕུང་པོ་སྣ་ལྔའི་ལུང་སྟོང་དུ་ཚོགས་ནས། །སྲོག་ལ་ཧབ་ཤ་འགྱེད་པའི་གཅོང་ཅན་དུ་འདུག་པས། །ཚེ་སྲོག་ཆུ་བུར་ལྟ་བུའི་སྣང་ཚུལ་

[044B] །སྐྱེས་ནས་སྐད་ཅིག་ཙམ་ཞིག་སྡོད་དབང་ཡང་མེད་པར། །འཆི་བདག་གཤིན་རྗེའི་དྲུང་དུ་བང་རྩལ་གྱིས་བརྒྱུག་པས། །གསོན་པོ་ཟེར་ཡང་འཆི་བའི་ལམ་ཆེན་ལ་ཆས་འདུག་ཉེས་ཅན་གསོང་སར་ཁྲིད་པའི་སྣང་ཚུལ་འདི་སྐྱོ་བ། །སྔོན་ཆད་རིགས་
དྲུག་གནས་སུ་ཐོག་མེད་ནས་འཁམས་ཀྱང། །རང་གཞན་ཕན་པའི་དོན་པོ་ཏིལ་འབྲུ་ཙམ་མ་རྙེད། །སྡུག་བསྔལ་ཡོད་དགུ་མྱོང་ཡང་སུན་དུས་ནི་མི་འདུག་གཉིས་འཕུང་དོན་གྱིས་སྨྱོ་བའི་སྣང་ཚུལ་འདི་སྐྱོ་བ། །རིགས་དྲུག་མཐོ་དམན་ཀུན་གྱི་འཇིག་རྟེན་དུ་
འཁྱམས་ནས། །སྐད་ཅིག་གནས་སུ་གཡར་བའི་ས་ཆ་དང་ཁང་ཁྱིམ། །བདག་ཏུ་བཟུང་ཡང་འབྲེལ་བ་ཡུད་ཙམ་དུ་འདུག་པས། །འགྲོན་པོ་གཡར་ཁང་ཞན་པའི་སྣང་ཚུལ་འདི་སྐྱོ་བ། །སྔོན་ཆད་སྟོང་གསུམ་གང་བའི་ཡིད་བཞིན་གྱི་ནོར་བུ། །རྙེད་ཀྱང་ཆོག་ཤེས་
མེད་པར་ཕྲན་ཚོགས་ཀྱི་ཟས་ནོར། །སེར་སྣས་བསགས་ཀྱང་གཞན་གྱི་ལོངས་སྤྱོད་དུ་འདུག་པས། །ཁྱི་རྒན་གཞན་ནོར་བསྲུང་བའི་སྣང་ཚུལ་འདི་སྐྱོ་བ།། ཁ་དྲག་ལོངས་སྤྱོད་འཛོམ་དུས་གཉེན་གྲོགས་སུ་འདུས་ནས། །སྡུག་བསྔལ་སྣོན་པ་འདེབས་ཀྱང་ཆུང་དུ་
ཡི་རྐྱེན་སྣས། །ཞེ་སྡང་འཁྲུག་པའི་འཁོར་གཡོག་དགྲ་པོ་རུ་འདུག་པ། །ཕན་བཏགས་དྲིན་གཟོ་མེད་པའི་སྣང་ཚུལ་འདི་སྐྱོ་བ། །འཁོར་དང་སློབ་མར་བརྫུ་བའི་སྤྱོད་ལམ་དེ་མཛེས་ཀྱང། །ཅི་བྱས་སྐྱོན་དུ་རྟོག་པའི་དམུ་རྒོང་དང་འགྲོགས་པས། །རང་གཞན་
གཉིས་ཀའི་དགེ་རྩའི་ཕྱགས་ཤིང་དུ་འདུག་པ། །བཙོན་སྲུང་དགྲ་ཡིས་བསྐོར་བའི་སྣང་ཚུལ་འདི་སྐྱོ་བ། །རྣམ་གྲངས་མང་བོའི་ཕན་གྱིས་ཉིན་མཚན་དུ་བསྐྱངས་ཀྱང། །སྡིག་སྡུག་གཏམ་ངན་བྱུར་སྣ་ཡོད་དགུ་ཀུན་འདྲེན་པའི། །ཟག་བཅས་ཕུང་པོའི་རྡོས་

[045A]༄༅། །འདི་དགྲ་བོ་རུ་འདུག་པ། །གནོད་བྱེད་སྐྱབས་སུ་བསྟེན་པའི་སྣང་ཚུལ་འདི་སྐྱོ་བ། །དབང་ཡིད་ཤེས་པའི་འགྱུ་བ་རླུང་དམར་ལྟར་འཁྲུགས་པའི། །ཡུལ་ངན་བུ་ག་ཀུན་ལ་དབང་མེད་དུ་ཤོར་ནས། །སྐད་ཅིག་འཁོས་སུ་
མི་ཕེབས་སྨྱོན་པ་རུ་འདུག་པ། །ཉོན་མོངས་གཞན་དབང་སོང་བའི་སྣང་ཚུལ་འདི་སྐྱོ་བ། །མནོག་ཆུང་ཚེ་འདིའི་ཕུན་ཚོགས་ཟར་ཟིར་དུ་འདུས་ཚེ། །ཇི་ཙམ་ཆེ་བ་དེ་ཙམ་གཞན་ཡིད་ལ་ཟུག་ནས། །གནོད་པ་ཆར་ལྟར་འབད་པའི་གཡབ་མོ་རུ་འདུག་པ། །
ཁེ་ལས་གྱོང་རྒུད་ཆེ་བའི་སྣང་ཚུལ་འདི་སྐྱོ་བ། །གཞན་ལ་ཤ་ཁྲག་ལྟར་ཕངས་ཟས་ནོར་གྱི་དཀོར་རྫས། །རང་ལ་གདེངས་མེད་བཞིན་དུ་མི་ངོམས་པར་སྤྱད་པས། །ལེགས་བའི་ཆ་ཀུན་འགྲིབ་པའི་བདུད་དངོས་སུ་འདུག་པ། །དུག་ལ་སྨན་དུ་ཞེན་
པའི་སྣང་ཚུལ་འདི་སྐྱོ་བ། །གནས་མ་ལ་ལྕགས་སྲེག་ས་གཞིར་རབ་འབར་གྱི་མེ་ལྕེས། །ཕྱི་ནང་ཏལ་མར་བསྲེག་ཅིང་དམྱལ་སྲུང་གིས་མཐའ་བསྐོར། །ལུས་སེམས་སྡུག་ཐག་གཅོད་པའི་སྒྲུབ་ཐབས་སུ་འདུག་པ། །དམྱལ་བའི་བུང་ཤིང་འགྱུར་བའི་
སྣང་ཚུལ་འདི་སྐྱོ་བ། །ལོ་གྲངས་བརྒྱ་སྟོང་བཙལ་ཀྱང་ཆུ་ཐིགས་ཙམ་མ་རྙེད། །ཡིད་མཐུན་གནས་དང་གྲོགས་པོས་ནམ་དུ་ཡང་མི་ཕན། །ཉིན་མཚན་ཐམས་ཅད་སྡུག་གི་འཁོར་ལོ་རུ་འདུག་པ། །གང་སྣང་དགྲ་རུ་ལངས་པའི་སྣང་ཚུལ་འདི་སྐྱོ་བ། །
དུང་འགྲོའི་ལུས་སུ་གྱུར་བའི་ཁ་དོག་དང་དབྱིབས་ལ། །མི་སྡུག་ཕུང་པོ་ཚོགས་པའི་བཀོལ་སྤྱོད་ཀྱིས་མནར་བ། །སེམས་རིག་བླང་དོར་གནས་ལ་བེམ་པོ་རུ་འདུག་པ། །ཐར་པའི་རེ་ཐག་བྲལ་བའི་སྣང་ཚུལ་འདི་སྐྱོ་བ། །ལྷ་མིན་གནས་ན་གཞན་འབྱོར་

[045B] །ཕྲག་དོག་མེ་ལྕེ་འབར་བ་དོན་སྙིང་ལ་འཁྱུད་ཅིང། །མཐོ་དམན་ཙམ་ལས་དམྱལ་བ་ཡང་སོས་སུ་འདུག་པ། །དགོས་མེད་རང་སྲོག་གཅོད་པའི་སྣང་ཚུལ་འདི་སྐྱོ་བ། །སྟེང་ཕྱོགས་ལྷ་ཡི་གནས་ན་འདོད་དགུ་རུ་འཛོམ་ཡང། །སྤྱད་
ཀྱང་ངོམས་དུས་མེད་པར་ཇེ་ཞེན་དུ་ཐལ་བས། །འཆི་དུས་སྙིང་ལ་ཟུག་རྡུ་དམྱལ་བ་རུ་འདུག་པ། །བྱིས་པ་རྩེད་མོར་ཞེན་པའི་སྣང་ཚུལ་འདི་སྐྱོ་བ། །ཏིང་འཛིན་མཐུ་ལས་བྱུང་བའི་བསམ་གཏན་དང་གཟུགས་མེད། །རེ་ཞིག་སྐྱིད་སྐྱིད་འདྲ་ཡང་ལས་ཉོན་
གྱིས་ཁྲིད་ནས། །སླར་ཡང་གང་སྡུགས་རུ་འགྲོ་དགོས་རང་འདུག་པ། །ཕྱི་བསྒོམ་ཆེན་ལྟ་བུའི་སྣང་ཚུལ་འདི་སྐྱོ་བ། །སངས་རྒྱས་བསྟན་པའི་ཉི་མ་ནུབ་རིའི་རྩེར་ཕྱོགས་པས། །ཆོས་གཟུགས་ཕལ་ཆེར་ཆོས་དང་རྒྱབ་འགལ་དུ་སོང་ནས། །ལག་ལེན་
ཅི་བྱས་ཚེ་འདིའི་ཕྱིད་ཐབས་སུ་འདུག་པ། །བསྟན་པའི་གཟུགས་བརྙན་ཙམ་གྱི་སྣང་ཚུལ་འདི་སྐྱོ་བ། །རང་ལ་གོ་མྱོང་མེད་པའི་ཚིག་སྐམ་གྱི་བཤད་པ། །སློབ་མ་དད་བརྩོན་མེད་པའི་རྣ་དྲུང་དུ་བསྐྱལ་བཞིན། །ཐུར་བརྒྱ་འབབ་པ་བྲོ་པའི་ཆོས་བཤད་
དུ་འདུག་པ། །དཔོན་སློབ་གཅིག་མགོ་གཅིག་གཡོགས་ཀྱི་སྣང་ཚུལ་འདི་སྐྱོ་བ། །སྤྱི་སྙོམ་རྒྱལ་པོའི་ཁྲིམས་ཀྱང་ཁ་དྲག་ཕྱོགས་ཡོ་ཞིང། །འབངས་རྣམས་རང་གི་ནོར་རྫས་སྤྱོང་དབང་ཀྱང་མ་རྙེད། །ཆེ་སའི་དབང་ཐང་དེ་ཡོང་འབོག་ཁྲེས་སུ་འདུག་
པ། །དཔོན་གཡོག་གཅིག་ལས་གཅིག་སྡུག་སྣང་ཚུལ་འདི་སྐྱོ་བ། །སྔོན་ཚེ་གཞན་གནོད་ཆེས་པའི་འབྲས་བུ་རྣམས་བདོ་བས། །རྐྱེན་ངན་གནོད་པ་སྣ་ཚོགས་བུ་ཡུག་ལྟར་འཚུབས་ནས། །ནག་ཕྱོགས་ལྷ་འདྲེ་མི་གསུམ་རུབ་ས་རུ་འདུག་པ། །ཁས་

[046A]༄༅། །ཞན་རྒྱ་བ་ཆད་བདག་གི་སྣང་ཚུལ་འདི་སྐྱོ་བ། །ཁམས་གསུམ་འཁོར་བ་ཞེས་གྲགས་ལྕགས་སྲེག་གི་ཁང་པ། །ཕྱོགས་བཅུ་གང་དུ་ཕྱིན་ཀྱང་སྡུག་བསྔལ་གྱིས་བསྲེག་པའི། །སྙིང་ལ་གཟན་ཀྱང་རང་གི་སྣང་ཚུལ་
དུ་འདུག་པ། །གནས་ངན་འདི་འདྲར་འཁྱམས་པའི་སྣང་ཚུལ་འདི་སྐྱོ་བ། །མཐོ་དམན་སྐྱ་བཙུན་ཕོ་མོ་སུ་འདྲ་ལ་བལྟས་ཀྱང། །ཆ་ལུགས་རྣམ་འགྱུར་ཕོ་སྒྲོབ་ཆེ་ཆུང་ཙམ་མ་གཏོགས། །སྡུག་གིས་མི་ཚེ་བསྐྱལ་བ་མཉམ་མཉམ་དུ་འདུག་པས། །སྐལ་མཉམ་
གྲོགས་མཆེད་རྣམས་ཀྱི་སྣང་ཚུལ་འདི་སྐྱོ་བ། །སེམས་ལ་བརྟན་པ་མ་ཐོབ་ཐོག་མེད་ནས་གོམས་པས། །སྡིག་སེམས་མཉམ་པ་ཉིད་ལས་ཇི་ཙམ་ཞིག་འབད་ཀྱང། །རྣམ་དཀར་ཆོས་ཀྱི་སྣང་བ་སྲིད་མཐའ་རུ་འདུག་པ། །ཆ་ལུགས་སྤྱོད་པ་འགལ་བའི་སྣང་
ཚུལ་འདི་སྐྱོ་བ། །ལུས་ངན་དགེ་བའི་ཕྱོགས་ལ་འབད་པ་འདྲ་སྟོན་ཀྱང། །ཆོས་བརྒྱད་འགོང་པོ་ཞུགས་པའི་འཆམས་སྟོབས་དང་འདྲེས་ནས། །རྣམ་དཀར་ཟེར་ཡང་འཁོར་བའི་སྒྲུབ་ཐབས་སུ་འདུག་པ། །ཅི་བྱས་སྐྱོན་དུ་འགྲོ་བའི་སྣང་ཚུལ་འདི་སྐྱོ་བ། །
གང་ལ་བལྟས་ཀྱང་སྙིང་ཁུང་ཆུ་བཞིན་དུ་གྲང་བའི། །སྡུག་བསྔལ་འདི་ཀུན་སྔོན་བསགས་ལས་ངན་གྱི་འབྲས་བུ། །ལེ་ལན་ཐམས་ཅད་རང་ཉིད་གཅིག་བུ་རུ་འདུག་པ། །དོན་མེད་གཞན་ལ་འཁང་བའི་སྣང་ཚུལ་འདི་སྐྱོ་བ། །སྡུག་བསྔལ་ཕུང་པོ་འདི་ལས་
ཐར་ཐབས་ཤིག་ཡོད་ན། །སྐད་ཅིག་སྔ་ཕྱི་ལ་ཡང་བལྟོས་ཚོད་དུ་འདུག་ཀྱང། །ད་དུང་སུན་དུས་མེད་པའི་གླེན་པ་རུ་འདུག་པ། །ཤེས་བཞིན་དྲུག་ལ་འགམ་པའི་སྣང་ཚུལ་འདི་སྐྱོ་བ། །བག་མེད་ལང་ལ་ཤོར་བའི་དུད་འགྲོ་ཡི་ཕྲུག་གུ། །གཉེན་པོའི་

[046B] །སྡུག་བསྔལ་རྒྱ་མཚོའི་ཀློང་དུ་ཇེ་ནུབ་ཏུ་འདུག་པ། །ནམ་ཡང་ཐར་དུས་མེད་པའི་སྣང་ཚུལ་འདི་སྐྱོ་བ། །ནག་ཕྱོགས་རླུང་གིས་བསྐྱོད་པའི་མ་རབས་ཀྱི་སྤྱོད་ཚུལ། །ས་ཚུགས་རི་ལྟར་མཐོ་བའི་ལས་ངན་གྱི་ཤུགས་
ལ། །འགྲོ་ཀུན་དབང་མེད་འཁོར་འདི་དུས་མཐའ་རུ་འདུག་པ། །དཀར་མིན་འབྲས་བུ་བདོ་བའི་སྣང་ཚུལ་འདི་སྐྱོ་བ། །རང་གི་བདེ་སྐྱིད་གང་ཡང་རྩ་བཞིན་དུ་དོར་ནས། །དུས་ཀུན་མཐའ་དབུས་འགྲོ་ལ་ཕན་བདེ་ཡི་ལམ་བཟང། །སྟོན་མཛད་དམ་པ་རྣམས་ལ་
འདྲེ་བཞིན་དུ་མཐོང་བ། །དྲིན་ཅན་ཁྱུང་དཀར་མཛོ་ཕོའི་སྣང་ཚུལ་འདི་སྐྱོ་བ། །སེམས་དང་དམ་ཆོས་འདྲེས་པའི་ཡོན་ཏན་གྱིས་དབུལ་ཡང། །གཞན་ལ་ཐར་ལམ་སྟོན་པའི་འགྲོ་དོན་གྱི་གཟུགས་བརྙན། །རང་གཞན་གཉིས་ཀ་ངལ་བའི་རྒྱུ་ཙམ་དུ་འདུག་པ། །
རང་མགོ་རང་གིས་གཡོགས་པའི་སྣང་ཚུལ་འདི་སྐྱོ་བ། །ཆེས་ཆེར་སྙིགས་མ་ལྔ་བདོའི་དུས་ཚོད་དུ་སོང་བས། །གང་དུ་བལྟས་ཀྱང་གཡོ་སྒྱུ་ཟོལ་ཟོག་གི་སྦྱོར་བ། །ལོ་དང་ཟླ་བ་རེར་ཡང་ཇེ་ཐུ་རུ་འདུག་པ། །ཚེ་ལོ་བཅུ་བར་ཉེ་བའི་སྣང་ཚུལ་འདི་སྐྱོ་བ། །
དྲན་པས་གདུང་བ་ཀུན་སེལ་བླ་མ་ཡི་དཀོན་མཆོག་ལས་ངན་འཐིབས་པོར་སྤྱོད་པའི་སྣང་ཚུལ་འདི་གཟིགས་ལ། །རིང་ནས་འགྲོ་བའི་དོན་དུ་ཐུགས་བསྐྱེད་ཀྱི་དགོངས་པ། །བདག་གི་མགོན་དང་སྐྱབས་ཕྱིར་མ་གཡེལ་བར་མཛོད་ཅིག་རང་ཉམས་ལུས་
སེམས་གདུང་བ་དཔེ་ཟླ་རུ་བྱས་ནས། །འཁོར་བ་སྡུག་བསྔལ་རྒྱ་མཚོ་རྦ་རླབས་སུ་འཁྲུག་པ། །ནམ་ཡང་བདེ་བ་མེད་པའི་སྐྱོན་མཚང་རྣམས་རིག་ནས། །སྐྱོ་ཤས་ངེས་འབྱུང་བློ་དང་འབྲལ་མེད་དུ་ཤོག་ཅིག་གནོད་སེམས་འཁྲུག་པ་སྤངས་པའི་

[047A]༄༅། །བཟོད་སེམས་ཀྱི་དཀའ་ཐུབ། །འདི་ཕྱིར་ཕན་བདེ་ཀུན་གྱི་འབྱུང་གནས་སུ་མཐོང་ནས། །རྟག་ཏུ་བཟོད་པ་སྟེར་བའི་གནོད་བྱེད་ཀྱི་དགྲ་ལ། །ཕ་མ་ལས་ཀྱང་དྲིན་ཆེར་མཐོང་བ་རུ་གྱུར་ཅིག། །བགེགས་རིགས་སྟོང་
ཕྲག་བརྒྱད་ཅུའི་དམག་དཔུང་གིས་བསྐོར་ཡང། །དགེ་བའི་ཕྱོགས་ལ་བསྐུལ་བའི་སློབ་དཔོན་དུ་གོ་ནས། །སླུ་མེད་བླ་མ་ལྷ་སྲུང་ལྷག་པར་དུ་དྲན་ཞིང། །རྣམ་དཀར་ལས་ལ་ཆེས་ཆེར་བརྩོན་ནུས་སུ་གྱུར་ཅིག་ནད་དང་སེམས་ཀྱི་གདུང་བས་ཆེ་ཐང་དུ་
གཙེས་ཀྱང། །སྔོན་གྱི་ལས་ངན་བསགས་པའི་རྣམ་སྨིན་གྱི་ཆ་ཤས། །སྦྱོད་བྱེད་ཟབ་མོའི་གནད་ཀྱི་ཉམས་ལེན་དུ་གོ་ནས། །གཡོ་མེད་སེམས་ལ་དགའ་བ་དེས་ཁྱབ་པར་གྱུར་ཅིག་མདོར་ན་ལུས་སེམས་གང་ལ་གནོད་བྱེད་ཅི་བྱུང་ཡང། །རང་
མཉམ་ཉམ་ཐག་འགྲོ་བའི་ངང་ཚུལ་རྣམས་ཤེས་ནས། །སྙིང་རྗེས་འགྲོ་དྲུག་སྡུག་བསྔལ་རང་ཐོག་ཏུ་བླངས་ཏེ། །རྐྱེན་ངན་བྱང་ཆུབ་སྒྲུབ་པའི་ལམ་བཟང་དུ་གྱུར་ཅིག་ཚུར་བལྟས་ལུས་སེམས་གང་ཡང་གནོད་བྱ་རུ་མ་གྲུབ། །ཕར་བལྟས་གནོད་བྱེད་
དེ་ཡང་ཐག་ཁྲ་ཡི་སྦྲུལ་བཞིན། །རྟེན་འབྲེལ་མིང་རྐྱང་ཙམ་ལ་བདེན་བ་རུ་བཟུང་བའི། །རང་སེམས་འཁྲུལ་པའི་སྣང་བར་ཐག་ཆོད་དུ་གྱུར་ཅིག་དེ་ལྟར་རྒྱལ་བས་གསུངས་པའི་ལེགས་གདམས་ཀྱི་ཉིང་ཁུ། །མཚན་ལྡན་བླ་མའི་དྲིན་ལས་བགོ་སྐལ་དུ་
ཐོབ་ཀྱང། །ངན་གོམས་བག་ཆགས་འཐུག་པོས་ལང་ཤོར་གྱི་བློ་ལ། བློ་སྦྱོང་བཟོད་པས་འདུལ་བའི་སྐལ་བ་རང་མི་འདུག་དེ་ཕྱིར་རང་གཞན་གཉིས་ཀའི་སྡུག་བསྔལ་གྱི་རྟེན་སོ། །མནོག་ཆུང་ཚེ་འདིའི་ཕུང་བོ་སྤྲུལ་ཤུན་ལྟར་དོར་ནས། །མཁའ་སྤྱོད་

[047B] །དག་པའི་ཞིང་ཁམས་བགྲོད་པའི་སྨོན་ལམ་རང་འདེབས་སོ། །ཞིང་མཆོག་རིག་པ་འཛིན་པའི་རྟེན་བཟང་དེ་ཐོབ་ནས། །མ་རིག་འཁྲུལ་པས་བསླད་པའི་སྣོད་བཅུད་ཀྱི་སྣང་བ། །བླ་མེད་ཡེ་ཤེས་མཆོག་གི་ངོ་བོ་རུ་ནུབ་
ནས། །སྐུ་གསུམ་དག་པའི་དཀྱིལ་འཁོར་ལྷུན་གྲུབ་ཏུ་ཤོག་ཅིག་རང་ཉིད་བྱང་ཆུབ་ཆེན་པོའི་བཙན་ས་དེ་ལ་རྙེས་ནས། །གཉིས་འཛིན་གདོན་གྱིས་དཀྲུགས་པའི་ཁམས་གསུམ་གྱི་འགྲོ་ལ། །གང་འདུལ་ཐབས་མཁས་མཆོག་གི་འཕྲིན་ལས་ཀྱི་འཇུག་པས། །
སྲིད་པ་མིང་གི་ལྷག་མར་བྱེད་ནུས་སུ་གྱུར་ཅིག།    ༈    །།གང་ཞིག་ཟག་པར་བཅས་པ་ཡི། །ཉེས་པ་མ་ལུས་གཏན་སྤངས་ཤིང། །ཐམས་ཅད་མཁྱེན་པའི་ཡེ་ཤེས་ཀྱི། །ཟླ་བ་བསིལ་བའི་ཆ་ཤས་རྫོགས། །སེམས་ཅན་ཀུན་ལ་བདེ་
ལེགས་ཀྱི། །བདུད་རྩིའི་སྨན་པ་ཆེ་མཆོག་ལྷ། །བླ་མ་འཇམ་དབྱངས་གཞོན་ནུ་ལ། །རྩེ་གཅིག་གུས་པས་ཕྱག་འཚལ་ལོ། །གཅིག་ཀྱང་དུ་མའི་ཚུལ་བཞིན་དུ། །དྲི་དང་དེ་ལན་བྱེད་པ་པོ། །སོ་སོ་ལྟ་བུའི་སྒྱུ་མ་མཁན། །དེས་སྦྲུལ་ནོར་བུའི་ཕྲེང་བའོ། །
ནམ་ཡང་ཐར་བར་དཀའ་བ་ཡི། །རྒྱ་མཚོ་ཆེན་པོ་གང་ཞེ་ན། །སྡུག་བསྔལ་རྦ་རླབས་ཆེར་འཁྲུག་པའི། །སྲིད་པ་གསུམ་གྱི་འཁོར་བའོ། །མི་འདོད་གནས་སུ་སྦྱོར་བྱེད་པའི། །འབྱར་རྩི་དམ་པོ་དེ་གང་ཞིག་ཡིད་དུ་འོང་བའི་ཡུལ་རྣམས་ལ། །མངོན་
པར་ཞེན་པའི་འདོད་ཆགས་སོ། །གང་དང་ཉེ་བར་བྱུར་བ་ཀུན། །བསྲེག་པའི་མེ་ཆེན་གང་ཞེ་ན། །ཅུང་ཟད་ཙམ་གྱི་རྐྱེན་ལ་ཡང། །མི་བཟོད་ཁོང་ཁྲོ་དྲག་པོའོ། །སྣང་དུ་རུང་བའི་ཆོས་གང་ཡང། །མི་མཐོང་མུན་ནག་དེ་གང་ཞིག་ཐོག་མ་མེད་ནས་

[048A]༄༅། །ཞུགས་པ་ཡི། །མ་རིག་གཏི་མུག་གང་ཡིན་པའོ། །མཐོན་པོར་བཏེག་ཀྱང་གཡབ་ས་རུ། །བསྐྱུར་བའི་དམུ་རྒོད་རྟ་དེ་གང། །རང་ཉིད་ཡོན་ཏན་གྱིས་ཁེབས་པའི། །ང་རྒྱལ་མཆོག་འཛིན་མཐོ་བའོ། །མཛའ་པའི་
གྲོགས་ཀྱང་འགྱེས་བྱེད་པའི། །ཕྲ་མ་མཁན་པོ་དེ་གང་ཡིན། །གཞན་གྱི་དཔལ་ལ་མི་བཟོད་པའི། །ཕྲག་དོག་ཟུག་རྡུར་གྱུར་བའོ། །དཔལ་དང་བདེ་བ་འཇོམས་བྱེད་པའི། །རྒྱལ་དཀའི་དགྲ་བོ་དེ་གང་ཡིན། །སེམས་རྒྱུད་རྣམ་པར་གཡེ་བྱེད་པའི། །
ཉོན་མོངས་གང་ཡིན་ཐམས་ཅད་དོ། །རང་དབང་ཡོད་བཞིན་ཐར་དཀའ་བའི། །བཙོན་ར་དམ་པོ་དེ་གང་ཡིན། །ཕམ་ཉེ་དུ་འབྲེལ་བ་ཡི། །ཁྱིམ་ཁང་མི་གཙང་དེ་ཉིད་དོ། །བཙོན་ནས་ཐར་ཀྱང་འཆིང་བྱེད་པའི། །ལྕགས་སྒྲོག་དམ་པོ་དེ་གང་ཡིན། །
བས་མཐའ་དགོན་པའི་གནས་མལ་དུ། །འཇིག་རྟེན་སྤྱོད་པར་ཞེན་པའོ། །བཏུད་ཀྱང་གནོད་པ་འབའ་ཞིག་གིས། །འཕུང་བྱེད་གདོན་དེ་གང་ཞིག་ཡིན། །ཉོན་མོངས་ཉེས་སྤྱོད་འཕེལ་བྱེད་པའི། །སྡིག་པའི་གྲོགས་པོ་ངན་པའོ། །མཛའ་དང་མི་མཛའ་
སྐད་ཅིག་ལ། །འགྱུར་བའི་གཅན་གཟན་གཏུམ་པོ་གང། །ཕན་པ་ལྟ་བུར་སྟོན་བྱེད་པའི། །དེང་དུས་འཁྲོ་དང་གྲོགས་རྣམས་སོ། །རང་གིས་རང་ཉིད་སྡུག་བསྔལ་ལ། །སྦྱོར་བའི་སྨྱོ་ཐབས་མཁན་སུ་ཞིག་བདེ་དང་འབྱོར་དང་གྲགས་པའི་ཕྱིར། །
དུང་སེམས་ཤ་ཐང་ཅན་རྣམས་སོ། །སྡུག་བསྔལ་ཆུ་བོར་ནུབ་བྱེད་པའི། །རྡོས་སུ་ཆེ་བ་དེ་གང་ཞིག་ཡིད་ཀྱིས་འདོར་བར་མི་ནུས་པའི། །ཚེ་འདིའི་ཕུན་སུམ་ཚོགས་རྣམས་སོ། །བས་མཐའ་དགོན་པར་གནས་བཅས་ཏེ། །གཞན་འབྱར་འཕྲོག་

[048B] །རྟག་ཏུ་བག་མེད་འདའ་བ་ཡི། །དཀོར་ཟན་སེར་མོའི་གོས་ཅན་ནོ། །བྱིས་པ་ལྷ་ཡི་རྒྱན་སྤྲས་པའི། །ངོ་མཚར་ཟློས་གར་མཁན་སུ་ཞིག་ནང་གི་རྣལ་འབྱོར་བྲལ་བ་ཡི། །གསང་སྔགས་ཆོ་ག་མཁན་རྣམས་སོ། །རྟག་ཏུ་གནོད་ཅིང་འབྲལ་
དཀའ་བའི། །ཁུར་དུ་ལྕི་བདེ་གང་ཞིག་ལས་དང་ཉོན་མོངས་རྐྱེན་ཅན་གྱི། །ཟག་བཅས་རང་གི་ཕུང་པོའོ། །ཐམས་ཅད་ཁྲེལ་བར་འགྱུར་བ་ཡི། །བཞད་གད་གནས་དེ་སུ་ཞིག་ཡིན། །འདུ་ཤེས་གཞན་དུ་བསྒྱུར་བ་ཡི། །རྫུན་ཚིག་འབྱིན་པའི་སྐྱེས་
པུའོ། །གང་དང་ཕྲང་ཀྱང་སྙིང་གི་དཀྱིལ། །འབུག་པའི་མཚོན་རྣོན་དེ་གང་ཞིག་ཕ་རོལ་སྐྱོན་ནས་གླེང་བ་ཡི། །ཚིག་རྩུབ་མི་སྙན་སྨྲ་བའོ། །མི་མངོན་ཆུད་ཟར་བྱེད་པ་དང། །རྟག་ཏུ་གཡེང་བའི་རླུང་དེ་གང། །གང་ཞིག་དོན་དང་མི་ལྡན་པའི། །འཆལ་
གཏམ་ཀྱལ་པ་སྨྲ་བའོ། །མི་བཀྲེས་བཞིན་དུ་སེམས་ཅན་གཞན། །ཁྱུར་མིད་ཟ་བའི་སྲིན་པོ་སུ། །གཞན་ལ་རྩ་ལྟར་དམན་སེམས་ཤིང། །འབངས་རྣམས་མནར་བའི་རྗེ་དཔོན་ནོ། །མི་ཡི་ཡུལ་དུ་གནས་པ་ཡི། །སེམས་ཅན་དམྱལ་བ་དེ་སུ་ཞིག་
རྗེ་དབོན་ངན་པའི་ཁོལ་གྱུར་བའི། །བྲན་གཡོག་དག་དང་འབངས་རྣམས་སོ། །ཟས་ནོར་ལོངས་སྤྱོད་ལྡན་བཞིན་དུ། །བཀྲེས་པས་ཉེན་པའི་ཡི་དྭགས་སུ། །གཏོང་དད་སྤྱད་པར་མི་ནུས་པའི། །འབྱོར་ལྡན་སར་སྣས་བཅིངས་པའོ། །རྐང་གཉིས་མི་དང་
ལྷན་ཅིག་པར། །འགྲེང་བའི་དུད་འགྲོ་དེ་སུ་ཞིག་ཤེས་བྱའི་གནས་ལ་རྨོངས་པ་ཡི། །ཡོན་ཏན་མི་ལྡན་སྐྱེ་བོའོ། །གཅིག་པུར་གནས་ཀྱང་སེམས་རྒྱུད་ལ། །ཟུག་རྦུར་གྱུར་བ་དེ་གང་ཞིག་དམ་པ་རྣམས་ཀྱིས་སྨད་འོས་པའི། །བྱ་མིན་དབེན་པར་

[049A]༄༅། །བྱས་པའོ། །ཕུང་ཀྲོལ་ཀུན་གྱི་གཞིར་གྱུར་པའི། །མཚན་མ་ངན་པ་དེ་གང་ཞིག་དབང་པོའི་ཡུལ་དུ་སྣང་བ་ཡི། །འདོད་པའི་ཡོན་ཏན་འདི་དག་གོ། །ཆུང་ཡང་སྡུག་བསྔལ་ཆེན་པོའི་རྒྱུ། །ཧ་ལའི་དུག་
ཆེན་དེ་གང་ཞིག་མི་འགྱོད་གཉེན་པོ་མེད་པ་ཡི། །ལུས་ངག་ཡིད་ཀྱི་སྡིག་པའོ། །གཙང་མའི་ལྷ་ཡང་དམེ་བྱེད་པའི། །མི་གཙང་གོང་བུ་དེ་གང་ཞིག་རང་གིས་ཇི་ལྟར་ཁས་བླངས་པའི། །སྡོམ་པ་དམ་ཚིག་ཉམས་པའོ། །འགོ་བ་སླ་ལ་འབྲལ་
དཀའ་བའི། །དྲི་རྡུལ་མི་བཟད་དེ་གང་ཞིག་གང་ཞིག་ཚུལ་མིན་ལ་ཞུགས་པའི། །གྲོགས་པོ་ངན་པའི་སྤྱོད་པའོ། །ཟུག་པར་སླ་ལ་འབྱིན་དཀའ་བའི། །ཚེ་མ་རྣོན་པོ་དེ་གང་ཞིག་གཞན་གྱི་ཡིད་ལ་མི་འབབ་པའི། །སྤྱོད་པ་ཐ་ཤལ་དེ་དག་གོ་
སྡུག་བསྔལ་ཡོད་དགུ་རྗེས་འབྲེང་བའི། །ཐོག་མའི་སྣ་འདྲེན་དེ་སུ་ཞིག་ལས་དང་ཉོན་མོངས་རྐྱེན་ཅན་གྱི། །སྲིད་པར་སྐྱེ་བ་འདི་ཉིད་དོ། །ཉིན་མཚན་རྟག་པར་མནར་བཞིན་དུ། །མི་ཤེས་ནད་དུ་ཆེ་བ་གང། །ལང་ཚོའི་དཔལ་ནི་སྐད་ཅིག་བཞིན། །
ཉམས་པའི་རྒབ་འདི་ཉིད་དོ། །སྐྱེ་དགུ་ཐམས་ཅད་གསོད་བྱེད་པའི། །ཆད་པ་མཁན་པོ་དེ་སུ་ཞིག་འཇིག་རྟེན་ཀུན་ལ་དབང་བསྒྱུར་བའི། །འཆི་བདག་རྒྱལ་པོ་གཏུམ་ཆེན་ནོ། །འདི་ན་སྐྱེ་དགུ་ཐམས་ཅད་ཀྱི། །ནང་ན་སྡུག་བསྔལ་ཆེ་བ་སུ། །གང་
ཞིག་རང་གི་དབང་བཏང་ནས། །གཞན་དབང་ཉིད་དུ་གྱུར་བའོ། །འདི་ན་སྐྱེ་དགུ་ཐམས་ཅད་ཀྱི། །ནང་ན་སྡིག་པ་ཆེ་བ་གང། །གང་ཞིག་གཞན་གྱིས་མི་འཐུལ་བའི། །དབང་དང་མཐུ་རྩལ་གང་ཆེ་བའོ། །འདི་ན་སྐྱེ་དགུ་ཐམས་ཅད་ཀྱི། །ནང་ན་ཕམ་

[049B] །གང་ཞིག་ཚུལ་ལུགས་ལས་འགལ་བའི། །ཉེས་སྤྱད་ངག་ལ་སུ་ཞུགས་པའོ། །འདི་ན་སྐྱེ་དགུ་ཐམས་ཅད་ཀྱི། །བྲན་དུ་གྱུར་བ་དེ་གང་ཞིག་རང་ཉིད་གདེངས་དང་མི་ལྡན་པའི། །སྐྱེས་བུ་ཧ་ཅང་ཡང་བའོ། །འདི་ན་འཇིག་རྟེན་པ་རྣམས་
ཀྱི། །བརྙས་བྱའི་གནས་དེ་སུ་ཞིག་ཡིན། །གང་ཞིག་ནོར་དང་བྲལ་བ་ཡི། །དབང་ཐང་ཆུང་ངུར་གནས་པའོ། །འདི་ན་སྐྱེ་དགུ་ཐམས་ཅད་ཀྱི། །ནང་ན་ཟོང་འཚོང་མཁས་པ་སུ། །ལན་དང་རྣམ་སྨིན་རེ་བ་ཡི། །སྦྱིན་བ་གཏོང་ཕོད་ཆེ་བའོ། །འདི་ན་སྐྱེ་
དགུ་ཐམས་ཅད་ཀྱི། །ནང་ན་དབུལ་བ་སུ་ཞིག་ཡིན། ནོར་ལ་བརྐམ་ཆགས་ཆེ་ག་ཡི། །ཆོག་ཤེས་མེད་པ་དེ་དག་གོ་འདི་ན་འཇིག་རྟེན་པ་རྣམས་ཀྱི། །མིག་སྔར་མི་མཛེས་དེ་གང་ཞིག་གང་ཞིག་ངོ་ལྐོག་མེད་པ་ཡི། །སྐྱེས་བུ་དྲང་པོར་སྤྱོད་པའོ། །
འདི་ན་འཇིག་རྟེན་པ་རྣམས་ཀྱི། །ཡིད་དུ་སྡུག་བདེ་གང་ཞིག་གང་དག་ངོ་དགར་སྨྲ་བ་དང། །བྱི་ལའི་སྤྱོད་པ་ཅན་རྣམས་སོ། །འདི་ན་འཇིག་རྟེན་པ་རྣམས་ཀྱིས། །ངོ་མཚར་འཛིན་པ་དེ་གང་ཞིག་གང་དག་ནོར་དང་
འཁོར་ལ་སོགས། །ཕྱི་ཡི་མཛེས་རྒྱན་སུ་མཚོར་བའོ། །སྡུག་བསྔལ་མཚོན་ཆ་ཐམས་ཅད་ཀྱི། །འབེན་དུ་གྱུར་པ་གང་ཞིག་ཡིན། །ཆུང་ངུའི་གནས་ལའང་མི་བཟོད་པའི། །ཡིད་ནི་སྔར་མར་གྱུར་པའོ། །སུར་ཞུགས་འཕུང་བར་ནུས་པ་ཡི། །གདོན་དུ་
ཆེ་བ་གང་ཞིག་ཡིན། །བཟང་ངམ་ངན་པ་ཅིར་འགྱུར་ཞེས། །རེ་དོགས་རྣམ་རྟོག་འགྱུར་བའོ། །རང་སྒྲས་རང་ཉིད་དམན་པ་རུ། །གོ་བྱེད་བོང་བུ་ལྟ་བུ་སུ། །བདག་ཉིད་ཡོན་ཏན་འདིའོ་ཞེས། །གཞན་ལ་གསང་མཐོར་སྒྲག་པའོ། །སྐྱེ་བོ་ཐམས་ཅད་སྡང་

[050A]༄༅། །འགྱུར་བའི། །འགྲན་ཟླའི་དགྲ་བོ་དེ་སུ་ཞིག་གཞན་གྱིས་བཀུར་བར་མ་བྱས་ཀྱང། །གང་ཞིག་རང་མཐོང་ཆེ་བའོ། རྐྱེན་ངན་ཀུན་གྱི་གནས་འཆའ་བའི། །མཚང་དུ་གྱུར་བ་དེ་གང་ཞིག་གང་ཞིག་སྐྱེ་བོ་ངན་པའི་
གཤིས། །རང་ཉིད་གཅེས་པར་འཛིན་པའོ། །ལྐོག་ཏུ་བསྒྲིབས་ཀྱང་མངོན་འགྱུར་བའི། །འོག་རླུང་དྲི་ངན་ལྟ་བུ་གང། །ཇི་ཙམ་སྤས་པ་དེ་ཙམ་དུ། །ངན་པར་མཐོང་བའི་རང་མཚང་ངོ། །རང་གི་སྨྲ་བས་རང་ཉིད་ནི། །འཆིང་བྱེད་ནེ་ཙོ་ལྟ་བུ་གང། །ཕན་
གནོད་ཚུལ་ལམ་བརྟགས་པར། །བབ་ཅོལ་སྨྲ་བ་མང་བའོ། །མཐོན་པོར་བཞག་ན་ལྷག་པར་དུ། །ཁྲོ་བའི་ཁྱི་རྒན་ལྟ་བུ་གང། །གང་ཞིག་གཞན་གྱིས་བཀུར་བ་ན། །ལྷག་པར་ཁེངས་པའི་ཕོ་ཤལ་ལོ། །དགེ་བ་མཐའ་དག་ཉམས་འགྱུར་བའི། །རྩ་
བ་གཅིག་ཏུ་གྱུར་པ་གང། །སྒོ་གསུམ་མི་དགེའི་བྱ་བ་ལ། །ཅི་དགར་ལྷོད་པའི་བག་མེད་དོ། །མདུན་མ་གཅིག་ཀྱང་མཐར་སོན་དུ། །མི་སྟེར་འཐབ་ཁྲོལ་མཁན་སུ་ཞིག་གང་ཞིག་བརྩམས་བའི་བྱ་བ་ལ། །མི་འཇུག་གཡེལ་བའི་ལེ་ལོའོ། །
སེམས་ཀྱི་བརྟན་པ་ཉམས་བྱེད་པའི། །སྲོག་རྩར་ཞུགས་པའི་རླུང་དེ་གང། །དོན་མེད་ཕྱོགས་ལ་ཡིད་གཞོལ་བའི། །རྣམ་པར་གཡེང་བ་ཞེས་བྱ་བའོ། །ཡོད་ཀྱང་ཕན་དུ་མི་སྟེར་བའི། །ནོར་གྱི་འཆིང་རྒྱ་དམ་པོ་གང། །རང་རྫས་སྤྱོད་པར་མི་ནུས་
པའི༑ ༑འབྱོར་ལྡན་རྣམས་ཀྱི་སེར་སྣའོ། །ལག་མཐིལ་སོན་པའི་གཅེས་ནོར་ཡང། །འཕྲོག་བྱེད་ཆོམ་རྐུན་དེ་གང་ཞིག་གང་ཞིག་དཀར་པོའི་ཕྱོགས་རྣམས་ལ། །རྩེ་གཉིས་པ་ཡི་ཐེ་ཚོམ་མོ། །བསྐུལ་ཡང་རང་ཕྱོགས་འཇོམས་བྱེད་པའི། །གླང་

[050B] །གང་ཞིག་གཞན་ལ་གནོད་སེམས་པའི། །བསམ་པ་ཞལ་འཆང་བའོ། །དགེ་བའི་ལྗོང་ཤིང་མ་ལུས་པ། །གཅོད་བྱེད་རལ་གྲི་ལྟ་བུ་སུ། །ཡང་དག་དོན་ལ་སྐུར་འདེབས་པའི། །མེད་པར་ལྟ་བ་ཐམས་ཅད་དོ། །གང་ཞིག་
ངམ་གྲོག་སྐམ་པོའི་གནས། །ཆུ་འདོད་ཉ་རྒྱ་མཁན་དེ་སུ། །བློ་དང་བསོད་ནམས་མི་ལྡན་བཞིན། །ཕུན་སུམ་ཚོགས་པར་རེ་བའོ། །ངལ་བས་འཛེགས་བ་དེ་ཙམ་དུ། །ཐུར་དུ་འབབ་པའི་རི་བོ་སུ། །ཚེགས་ཀྱིས་བསྒྲུབས་པའི་དེ་མ་ཐག་འདོར་ངེས་
སྲིད་པའི་དཔལ་འབྱོར་རོ། །སྲིད་བ་གསུམ་དུ་འཚོལ་བའི་ཕྱིར། །བརྒྱུགས་ཀྱང་ལག་སྟོང་ལུས་བསུ། །ཐོག་མ་མེད་ནས་འཕྱན་པ་ཡི། །ཉམ་ཐག་འཁོར་བ་རྣམས་སོ། །སྡུག་བསྔལ་མིང་ཡང་མི་གྲག་པའི། །བདེ་ལེགས་ཞིང་མཆོག་དེ་གང་ཞིག་
ལས་དང་ཉོན་མོངས་འཆིང་གྲོལ་བའི། །ཞི་བ་མཆོག་གི་ཐར་བའོ། །སྡུག་བསྔལ་ཀུན་ལས་སྐྱོབ་ནུས་པའི། །སླུ་མེད་རེ་གནས་སུ་ཞིག་བོད། །གང་ཞིག་འཇིགས་བས་མི་བརྫི་བའི། །དཀོན་མཆོག་རིན་ཆེན་གསུམ་པོའོ། །འདོད་དགུ་ཐམས་ཅད་
འབད་མེད་དུ། །སྩོལ་མཛད་གཙུག་གི་ནོར་བུ་གང། །ཡང་དག་ལམ་ལ་བཀྲི་མཛད་པའི། །ཐེག་པ་མཆོག་གི་བླ་མའོ། །གང་ཞིག་དབུལ་བཀུན་སེལ་བའི། །གཅིག་ཆོག་ནོར་གྱི་དམ་པ་གང། །ཡིད་ཀྱི་རྙོག་པ་སེལ་བྱེད་པའི། །དད་པ་རྐྱེན་གྱིས་མི་
འཕོག་པའོ། །གང་འདོད་གནས་སུ་སྐྱེ་ལ་ནུས་པའི། །རྟ་མཆོག་རྫུ་འཁྲུལ་ལྡན་པ་སུ། །གང་བརྩམས་ལས་ལ་མིང་ལ་བར། །མཐར་ཕྱིན་བརྩོན་འགྲུས་དྲག་པོའོ། །དགོས་པའི་གནས་སྐབས་ཕན་ངེས་པའི། །གྲོགས་ཀྱི་དམ་བདེ་གང་ཞིག་ཐོས་དང་

[051A]༄༅། །བསམ་བས་སྔར་འདྲིས་པའི། །བླང་དོར་མི་རྗེད་དྲན་པའོ། །རང་སེམས་བདེ་བར་ངལ་གསོ་བའི། །མཉམ་ཡངས་བསྟི་གནས་དེ་གང་ཞིག་རྣམ་པར་གཡེང་བས་མི་གཡོ་བའི། །ལས་རུང་ཏིང་འཛིན་བརྟན་པོའོ།།
འཁོར་དང་མྱ་ངན་འདས་པའི་ཆོས། །ཀུན་མཐོང་མིག་གི་དམ་བ་གང། །བདེན་པ་གཉིས་ཀྱི་ཚུལ་ལུགས་ལ། །རྣམ་འབྱེད་ཤེས་རབ་གསལ་བའོ། །བྱ་མིན་གནས་ལས་ཟློག་བྱེད་པའོ། །སློབ་དཔོན་མཁས་བདེ་སུ་ཞིག་བདག་གི་གནས་སྐབ་
ཇི་ལྟར་ཞེས། །ཤེས་བཞིན་དུ་ནི་སྤྱོད་པའོ། །སུས་ཀྱང་ཕམ་པར་མི་ནུས་པའི། །རྟུལ་ཕོད་ལྡན་པ་དེ་སུ་ཞིག་གང་ཞིག་ཚུལ་ལས་འགོང་བ་ཡིས། །ཉེས་པས་མ་གོས་སྐྱེས་བུའོ། །འདི་ན་སྐྱེས་བུ་ཐམས་ཅད་ཀྱི། །ནང་ན་སྨྲ་བའི་ཁྱུ་མཆོག་
སུ༑ ༑གང་ཞིག་གཙུག་ལག་གཞུང་རྣམས་ལ། །ཐོས་བར་ལྡན་པའི་སྐྱེས་བུའོ། །གང་ཞིག་སྐྱེ་དགུ་ཐམས་ཅད་ཀྱི། །མགོ་ལ་ཐོད་བཞིན་བཀུར་བ་སུ། །ཤེས་བྱའི་གནས་ལམ་རྨོངས་པའི། །མཁས་པ་ཡོན་ཏན་ལྡན་པའོ། །འདི་ན་སྐྱེ་དགུ་ཐམས་
ཅད་ཀྱི། །ཡིད་དུ་འོང་བདེ་གང་ཞིག་ཡ་རབས་དམ་པ་དང་མཐུན་པའི། །སྤྱོད་པ་རབ་ཏུ་གཙང་བའོ། །ཐམས་ཅད་དགའ་བར་བྱེད་པ་ཡི། །རྣ་བར་སྙན་པའི་གཏམ་གང་ཞིག་གང་དག་དོན་དང་ལྡན་པ་ཡི། །ཚིག་འཇམ་རན་པར་སྨྲ་བའོ། །
དྲི་མས་ཉེ་བར་མ་གོས་པའི། །གཙང་མའི་རབ་ཏུ་གྱུར་བ་གང། །ཉོན་མོངས་དག་དང་མ་འདྲེས་པའི། །ཡིད་ནི་དག་པར་གྱུར་པའོ། །གཞན་གྱིས་སུན་འབྱིན་དཀའ་བ་ཡི། །རབ་ཏུ་གྲིམ་པ་དེ་གང་ཞིག་སྡིག་པའི་གྲོགས་ཀྱི་སྤྱོད་པ་ལ། །བགས་

[051B] །འདི་ན་རྒྱལ་དཀའི་གཞན་སྡེ་ཡིས། །མི་ཐུབ་དཔའ་བོ་དེ་སུ་ཞིག་ཡིད་དུ་འོང་བའི་ཡུལ་རྣམས་ཀྱིས། །མི་འཕྲོག་བློ་དང་ལྡན་པའོ། །དགྲ་བོས་བཟོད་པར་དཀའ་བ་ཡི། །དཔུང་དུ་ཆེ་བ་དེ་གང་ཞིག་རང་རྒྱུད་བསྔགས་པར་
འོས་པ་ཡི། །ཡོན་ཏན་ཇི་ལྟར་རྒྱས་པའོ། །སུ་ལའང་འཇིགས་པ་མེད་པ་ཡི། །གཟི་བརྗིད་ནང་ན་ཆེ་བ་སུ། །བྱ་མིན་ཉེས་པས་མ་གོས་པའི། །སྐྱེས་བུ་བདེན་པ་ཐོབ་པའོ། །ཉེ་དང་རིང་བ་མཐའ་དག་ལ། །ཕན་བྱེད་སྤྲིན་དང་འདྲ་བསུ། །གཞན་ལ་
ཕན་བདེའི་བསམ་པ་ནི། །གང་གི་ཡིད་ལ་བཅགས་པའོ། །འཆིང་བདག་དང་བྲལ་བ་ཡི། །སྐྱེས་བུ་དགའ་མགུར་གནས་པ་སུ། །གང་ཞིག་འདོད་པའི་གནས་རྣམས་ལ། །ཞེན་པ་དག་དང་བྲལ་བའོ། །གདུང་བ་དག་དང་བྲལ་བ་ཡི། །བདེ་བ་
མཆོག་ལྡན་སུ་ཞེ་ན། །བདག་གམ་གཞན་གྱི་དོན་སྒྲུབ་པའི། །བྱ་རྩོལ་སེམས་ཁུར་མེད་པའོ། །ཟིན་དཀའ་ཟིན་ན་དོན་ཆེ་བའི། །སྤྲིན་ཤུགས་ཅང་ཤེས་ལྟ་བུ་སུ། །དབང་ཕྱུག་དག་དང་ལྡན་པ་ཡི། །སྐྱེས་བུ་རྣམས་ཀྱི་རང་ཚོད་དོ། །གང་ཞིག་
དོན་དུ་འགྱུར་བ་ཡི། །རྩོམ་པར་བྱ་བ་གང་ཞེ་ན། །ཕྱི་རྗེས་ལེགས་པར་བསམས་པ་ཡི། །བྱ་བ་བག་དང་ལྡན་པའོ། །མ་སྒྲུབས་པར་ཡང་རང་གི་དོན། །གཏིང་ཚུགས་འགྱུར་བ་དེ་གང་ཞིག་རང་དོན་ཟོལ་གྱིས་མ་སྒྲིབས་པར། །གཞན་དོན་
ལས་ལ་གཞོལ་བའོ། །གཞན་གྱིས་བག་ཟོན་བྱ་དགོས་པའི། །སྐྱེས་བུ་མཐུ་སྟོབས་ལྡན་པ་སུ། །ངག་འཇམ་ར་ན་བར་སྨྲ་བ་དང། །ཡིད་ནི་གྲིམ་ལ་བརྟན་པའོ། །ཡིག་འཆུ་ཡང་སྲོག་འཚོ་བའི། །སྨན་མཆོག་རྙེད་དཀའ་དེ་གང་ཞིག་

[052A]༄༅། །མཚང་ནས་རྒོལ་བར་བྱེད་པ་ཡི། །ཕན་ཚིག་དྲང་པོར་བརྗོད་པའོ། །མྱོང་ན་ཚིམ་པར་མི་འགྱུར་ཞིང། །དོན་ལྡན་བདུད་རྩི་ལྟ་བུ་སུ། །གང་ཞིག་ཆོས་དང་འབྲེལ་བ་ཡི། །ལེགས་པར་བཤད་པའི་གདམས་ངག་གོ་
རྟག་ཏུ་བསྒྲིམས་ཏེ་སྲུང་འོས་པའི། །ནོར་གྱི་དམ་པ་དེ་གང་ཞིག་ཡུན་དུ་བསྟེན་ན་དོན་ཆ་བའི། །ཐོས་དོན་ངེས་པ་གང་ཡིན་པའོ། །བདེ་ལེགས་འབྲས་བུ་ཇི་སྙེད་པ། །གང་གི་ལག་ན་གནས་པ་སུ། །མངོན་པར་མཐོ་བ་ཐམས་ཅད་ཀྱི། །འབྱུང་གནས་
བསོད་ནམས་ཞེས་བྱ་བའོ། །ཕན་དུ་བཏགས་པ་ཐམས་ཅད་ཀྱི། །མཆོག་ཏུ་གྱུར་པ་དེ་གང་ཞིག་མཛའ་བོ་སྡིག་པ་ལས་བསྲུང་ཞིང། །དམ་པའི་ཆོས་ལ་སྦྱར་བའོ། །གང་ཞིག་གྲོང་ངམ་ཁྱིམ་རྣམས་སུ། །བཀྲ་ཤིས་བྱེད་པའི་མཚན་མ་གང། །
ཕན་ཚུན་ཡིད་དུ་འོང་བ་དང། །བདེ་བར་འདོད་པའི་བྱམས་པའོ། །ལྐོག་མར་སྲོག་ཕྱིན་གྱུར་ཀྱང་ནི། །མི་འདོར་དམ་བཅའ་དེ་གང་ཞིག་འདི་དང་གཞན་དུ་ཕན་དགེ་བའི། །དམ་པའི་ཆོས་ཀྱི་ཚུལ་ལུགས་སོ། །གཞན་དང་ལྷན་ཅིག་འཁོད་པ་
ན༑ ༑བསྲུང་བྱའི་གནས་སུ་གྱུར་པ་གང། །རྣམ་པར་རིག་པར་ངེས་པ་ཡི། །ལུས་དང་ངག་གི་བྱ་བའོ། །རྟག་ཏུ་ཕན་གནོད་གཞིར་གྱུར་པའི། །མེལ་ཚེ་བྱ་བའི་གནས་དེ་གང། །དགེ་འམ་སྡིག་པ་ཅི་ལྟ་ཞེས། །རང་གི་སེམས་ཀྱི་གནས་སྐབས་སོ། །
འདི་ན་སྲོག་ཆགས་ཐམས་ཅད་ཀྱིས། །རྒ་ནར་རབས་ཉིད་དུ་བཀུར་བ་གང། །བྱ་བའི་གནས་ལ་རྣམ་འབྱེད་ཀྱི། །ཤེས་རབ་སྣང་བ་ཐོབ་བའོ། །འདི་ན་མི་ཡི་ལུས་རྙེད་པའི། །འཚོ་བ་དོན་དང་ལྡན་པ་སུ། །དགེ་བ་ལེགས་པར་གསོག་པ་ལ། །ཉིན་དང་

[052B] །གང་ཞིག་མཁས་པ་ཐམས་ཅད་ཀྱི། །མཆོག་ཏུ་གྱུར་པ་ད་སུ་ཞིག་གང་ཤེས་བླང་དང་དོར་བྱ་རྣམས། །རང་གི་ལག་ཏུ་ལེན་པའོ། །གང་ཞིག་པག་ཡོད་ཀྱིས་མཛེས་པའི། །བཙུན་པའི་མཆོག་ཏུ་གྱུར་པ་གང། །ཚེ་འདིའི་རྣམ་པར་
རྟོག་པ་དང། །ཡིད་ཀྱི་འབྲེལ་ཐག་ཆད་པའོ། །གང་འདོད་ཡིད་ལྟར་འབྱོར་བ་ཡི། །ལོངས་སྤྱོད་ཕྱུག་པའི་རབ་དེ་གང། །རྙེད་པ་ངན་ངོན་ཙམ་གྱིས་ཀྱང། །ཆོག་ཤེས་ལྡན་པའི་སྐྱེས་བུའོ། །འདི་ན་ཉིན་དང་མཚན་རྣམས་སུ། །བསམས་པར་བྱ་བདེ་གང་
ཞིག་རྟག་ཏུ་འབར་བའི་མེ་ལྟ་བུའི། །འཁོར་བའི་སྡུག་བསྔལ་མཚན་ཉིད་དོ། །སྐད་ཅིག་ཙམ་དུའང་ཡོངས་དཀའ་བའི། །ཟོན་དུ་བྱ་བ་དེ་གང་ཞིག་དེང་ཉིད་མི་འབྱུང་ཆ་མེད་པའི། །མི་རྟག་འཆི་བའི་འཇིགས་པ་ལའོ། །འདི་ན་དམ་པའི་ཆོས་རྣམས་ཀྱི།།
སྙིང་བར་གྱུར་བ་དེ་གང་ཞིག་ཉོན་མོངས་གཉེན་པོར་སོང་བ་ཡི། །རང་གི་རྒྱུད་ལ་གང་ཕན་པའོ། །གང་ཞིག་གཞན་ལ་གནོད་འགྱུར་བའི། །སྤང་བྱ་ཉིད་དུ་ངེས་པ་གང། །རང་ཐོག་བབ་པར་གྱུར་བའི་ཚེ། །མི་འདོད་གང་ཡིན་དེ་དག་གོ་སྲོག་ཆགས་ཀུན་
ལ་ཕེན་ངེས་པའི། །བཟང་པོའི་མཆོག་ཏུ་ཕྱིན་པ་གང། །གདུལ་དཀའི་ཡིད་ནི་ཞིབ་དང། །དུལ་བ་ཉིད་དུ་གྱུར་བའོ། །ནམ་དུའང་ཆུད་ཟར་མི་འགྱུར་བའི། །གཏེར་གྱི་མཆོག་གྱུར་དེ་གང་ཞིག་བཟང་དང་ཉམ་ཐག་ཞིང་རྣམས་ལ། །རེ་བ་མེད་པའི་སྦྱིན་
བའོ༑ ༑ཤིན་ཏུ་དགྲ་བོར་གྱུར་བ་ཡང། །དབང་དུ་འགྱུར་བའི་རིག་སྔགས་གང། །ལུས་དང་ངག་གི་ཉེས་སྤྱོད་རྣམས། །ལེགས་པར་སྡོམ་པའི་ཚུལ་ཁྲིམས་སོ། །ཕས་ཀྱི་གནོད་པས་ནམ་དུ་ཡང། །མི་ཕིགས་གོ་ཆ་སྲ་བ་གང། །མི་སྙན་ཚིག་དང་

[053A]༄༅། །མི་སྡུག་པའི། །སྡུག་བསྔལ་གནས་ལ་བཟོད་པའོ། །ལྐོག་གྱུར་ཤེས་བྱའི་གཟུགས་བརྙན་ཡང། །འཆར་བའི་མེ་ལོང་གཙང་མ་གང། །བྱིང་དང་རྒོད་པས་མི་གཡོ་བའི། །ཞི་གནས་རྣལ་འབྱོར་དྭངས་པའོ། །
མཐའ་དང་བྲལ་བའི་ནམ་མཁའི་དབྱིངས། །ཐོགས་མེད་འཕུར་ལྡིང་བྱེད་པ་སུ། །གནས་ལུགས་ནམ་མཁའ་ཡངས་པའི་ཀློང། །དམིགས་གཏད་ཞིག་པའི་ལྟ་བའོ། །རང་ཉིད་མལ་ན་གནས་བཞིན་དུ། །མཐོང་བའི་ངོ་མཚར་ལྟད་མོ་གང། །དབང་
པོའི་ཡུལ་དུ་གང་སྣང་བ། །སྒྱུ་མ་ཙམ་དུ་རིག་པའོ། །འཇིག་རྟེན་དགེ་བ་ཇི་སྙེད་དང། །མཚུངས་པའི་ལེགས་པར་སྤྱད་པ་གང། །རང་དང་གཞན་གྱི་དགེ་ཚོགས་ལ། །ཞེ་ནས་མཆོག་ཏུ་རངས་པའོ། །འཁོར་འདས་བདེ་དགའ་ཐམས་ཅད་
ལ༑ ༑སྤྱོད་པའི་རྒྱལ་ཐབས་དེ་གང་ཞིག་རང་གི་དོན་ལས་རྒྱབ་ཕྱོགས་ཏེ། །གཞན་ཕན་བྱང་ཆུབ་སེམས་མཆོག་གོ་ཀུན་མཁྱེན་ས་ལ་ཕྱིན་བྱེད་པའི། །མིག་དང་བགྲོད་བྱེད་ལྟ་བུ་སུ། །གནས་ལུགས་མཐོང་བའི་ཤེས་རབ་དང། །ཐབས་
མཁས་སྤྱོད་པ་རྒྱ་ཆེ་བའོ། །འཇིག་རྟེན་འཇིག་རྟེན་འདས་པ་ཡི། །ལེགས་ཚོགས་རྩ་བ་གཅིག་པུ་གང། །རང་བཞིན་དྲི་མ་དང་བྲལ་བའི། །འོད་གསལ་རང་གི་སེམས་ཉིད་དོ། །ཀུན་ནས་ཉོན་མོངས་པ་དང་ནི། །རྣམ་པར་བྱང་བའི་ཕྱོགས་འགའ་
ཡི༑ ༑བྱེ་བྲག་ཉེ་བར་རྟོགས་པའི་ཕྱིར། །རྣམ་པར་དབྱེ་བ་འདི་བྱས་སོ། །དོན་ཡོད་འཆར་ཞེས་མཁས་པའི་གཞུང། །རིན་ཆེན་འཕྲེང་བ་དང་མཚུངས་པར། །འདི་སྦྱར་དགེ་བས་བདག་ཉིད་ནི། །འཇམ་དབྱངས་གོ་འཕང་མྱུང་ཐོབ་ཤོག་འགྲོ་བ་

[053B] །ཆོས་མིག་གསལ་བ་རབ་ཐོབ་ནས། །བདེ་བ་ཐམས་ཅད་ལྡན་པ་དང། །ཐམས་ཅད་མཁྱེན་པ་བརྙེས་གྱུར་ཅིག། །། བཀའ་རྩོམ་ལེ་ཚན་ལྔ་པོ་འདི་རྣམས་གཞན་གྱིས་བསྐུལ་མ་ཞུས་པ་ལ་མ་ལྟོས་པར། གང་ཤར་ཐོལ་བྱུང་དུ་ཕེབས་པ་
ཡིན་འདུག་སྟབས། མཛད་བྱང་རིགས་ཕེབས་མི་འདུག་པ་དང། དུས་སྔ་ཕྱི་གང་དུ་གསུངས་མ་ངེས་པ་དང། ཐོག་མར་བཀའ་རྩོམ་གནང་གཅིག་མ་དེ་ལས་རྗེས་སུ་ལྔགས་ཞུས་དཔྱད་པ་སོགས་ཞུ་རྒྱུ་མ་བྱུང་འདུག་ཀྱང་སྐྱབས་མགོན་རྒྱལ་དབང་མཆོག་གི་བཀའ་ངོ་མ་ཡིན་པར་མ་ཟད། ཚིག་ཉུང་ཟབ་དོན་མང་བ་དང། ཉམས་
ལེན་གྱི་གནད་ལ་ཤིན་ཏུ་མཁོ་བ་བཅས་ཉམས་མགུར་གྲས་སུ་བཞུགས་སུ་གསོལ་བ་ཡིན་པས། ཚུལ་འདིས་ཀྱང་བསྟན་འགྲོ་ཀུན་ལ་ཕན་བདེ་མ་ལུས་པ་འབྱུང་བར་གྱུར་ཅིག།  །།ཛ་ཡནྟུ།།