༄༅། །གཅོད་ཀྱི་གདམས་པ་ཐར་འདོད་ཀྱི་དེད་དཔོན་ཞེས་བྱ་བ་བཞུགས།།

[001A] །ན་མོ་གུ་རུ་སརྦ་ཌཱ་ཀཱི་ཡ། གཅོད་ཀྱི་གདམས་པ་ཐར་འདོད་ཀྱི་དེད་དཔོན་ཞེས་བྱ་བ། ཐུབ་བསྟན་ཁ་བའི་རྡུལ་བརྩེགས་ལ་གནས་གཞུང་ལུགས་རལ་པའི་ཁུར་
གྱིས་བརྗིད། །དྲི་མེད་རིགས་པའི་སྡེར་ཁྱིམ་འབར་བས་ལོག་སྨྲའི་གཉིས་འཐུང་ཀླད་པ་འགེམས། །དངོས་པོར་སྨྲ་བའི་ཝ་ཚོགས་མཐར་བྱེད་སྟོང་ཉིད་གད་རྒྱངས་མཐོན་པོ་ཅན། །སྨྲ་བའི་
སེང་གེ་བློ་བཟང་གྲགས་པ་དྲན་པས་དད་པའི་སྤུ་ལོང་གཡོས། །ཆོས་བརྒྱད་སྤྲོས་པས་དབེན་པའི་དུར་ཁྲོད་དུ། །ལྷན་སྐྱེས་བདེ་སྟོང་རོལ་པའི་གར་བསྒྱུར་ཞིང། །རྟེན་འབྱུང་སྐྱེ་བ་མེད་
པའི་ཕཿཊ་ཀྱི་སྒྲས། །བདག་འཛིན་འགོང་པོའི་ཀླད་པ་འགེམས་རྣམས་རྒྱལ། །གང་ཞིག་བསྟེན་ན་ཕྱི་ནང་བདུད་ཀྱི་སྡེ། །འཐོར་བྱེད་དྲག་པོའི་མདུན་སར་ཆུ་འཛིན་བཞིན། །མ་ལུས་

[002A]༄༅། །དྲུང་ནས་འབྱིན་པ་ཟབ་མོའི་ལམ། །ཐབས་ཤེས་སྙིང་པོའི་གཅོད་ལས་གཞན་ན་གང། །དེའི་ཕྱིར་བློ་ལྡན་བུང་བའི་ཚོགས། །དགའ་བའི་དར་དིར་འབུམ་སྒྲོགས་ལ། །རྨད་
བྱུང་གདམས་པའི་སྦྲང་རྩི་ལ། །རྩེ་གཅིག་ཡིད་ཀྱིས་ལོངས་སྤྱོད་ཀྱིས། །དེ་ལ་འདིར་སྐལ་བ་དང་ལྡན་པ་སངས་རྒྱས་ཀྱི་སར་བགྲོད་པའི་ལམ་མཆོག་ཐབས་ཤེས་གཅོད་ཀྱི་སྙིང་པོ་རྣལ་
འབྱོར་དུ་བྱ་བར་འདོད་པའི་གང་ཟག་གང་གིས་ཉམས་སུ་བླང་བྱའི་རིམ་པ་འཆད་པ་ལ་བཞི། གང་དུ་ཉམས་སུ་ལེན་པའི་གནས། གང་གིས་ཉམས་སུ་ལེན་པའི་རྟེན། གང་ཞིག་ཉམས་སུ་
ལེན་པའི་གདམས་པ། གང་ཉམས་སུ་བླངས་པ་ལ་བརྟེན་ནས་ཚར་ལྷོངས་ཇི་ལྟར་འབྱུང་ཚུལ་ལོ། །དང་པོ་ནི། གཅོད་ཀྱི་གཞུང་རྒྱས་པ་རྣམས་ལས་ཤེས་པར་བྱ་སྟེ་འདིར་ཡི་གེས་
འཇིགས་པས་མ་སྤྲོས་སོ། །གཉིས་པ་ནི། སྲིད་པའི་ཕུན་ཚོགས་ཆུ་ཤིང་ལྟ་བུར་མཐོང་ནས་བྱམས་པ་དང་སྙིང་རྗེས་བྲན་དུ་བཟུང་ནས་ཐམས་ཅད་མཁྱེན་པ་ཉིད་ཡིད་ལ་གཅགས་པས་

[002B] རྙེད་བཀུར་དང་གྲགས་འདོད་ཀྱི་བསམ་པས་འཇིག་རྟེན་གྱི་ལྷ་འདྲེ་ལ་བསྔོ་བ་དང། དེའི་ཕྱིར་ས་གཉན་སློག་ཅིང་ཆུ་གཉན་དཀྲུག་པ་དང། ཤིང་
གཉན་གཅོད་པ་དག་ནི་ཆོས་འདིའི་འགལ་ཟླར་ཤེས་པར་གྱིས་ཤིག་གསུམ་པ་ནི། བསྟན་པ་ལ་འཇུག་པའི་སྒོ་དམ་པ་སྐྱབས་འགྲོའི་རིམ་པ་སྐུ་གཉིས་ཀྱི་ལག་རྗེས་འཇོག་བྱེད་ཚོགས་གཉིས་
བསག་པ། བསགས་པའི་དགེ་བ་ཆུད་མི་ཟ་བར་བྱ་བའི་ཕྱིར་བྱང་ཆུབ་ཆེན་པོར་བསྔོ་བའོ། །དང་པོ་ནི།    ༈    །མདུན་གྱི་ནམ་མཁར་སེང་གེ་ཆེན་པོ་བརྒྱད་ཀྱིས་བཏེག་པའི་ཁྲི་མཐོ་ཞིང་ཡངས་པའི་
སྟེང་དུ། སྣ་ཚོགས་པདྨ་འདབ་མ་སྟོང་ལྡན་གྱི་ལྟེ་བར་པདྨ་དང་ཟླ་བའི་གདན་ལ། རྩ་བའི་བླ་མ་དང་གཉིས་སུ་མེད་པའི་མ་གཅིག་ལབས་ཀྱི་སྒྲོན་མ། དེའི་ཐུགས་ཀར་ཡུམ་ཆེན་མོ། སྟེང་དུ་རྒྱལ་བ་རྡོ་རྗེ་
འཆང། གཡས་སུ་གཤིན་རྗེའི་གཤེད་ཀྱི་ལྷ་ཚོགས། གཡོན་དུ་བདེ་མཆོག་གི་ལྷ་ཚོགས། མདུན་དུ་གསང་བ་འདུས་པའི་ལྷ་ཚོགས། རྒྱབ་ཏུ་ཀྱཻ་རྡོ་རྗེའི་ལྷ་ཚོགས། དེ་དག་གི་མཐའ་སྐོར་དུ་དངོས་དང་
བརྒྱུད་པའི་བླ་མ་ཡི་དམ་སངས་རྒྱས་བྱང་སེམས། དཔའ་བོ་དཔའ་མོ་ཆོས་སྐྱོང་བསྲུང་མའི་ལྷ་ཚོགས། རང་རང་གི་མདུན་ན་ལེགས་པར་གསུངས་པའི་ཆོས་རྣམས་པོ་ཏིའི་རྣམ་པར་ཡོད་པ། དེ་དག་

[003A]༄༅། །གི་ཕྱི་རོལ་དུ་སྣ་ཚོགས་པའི་སྤྲུལ་པས་ཀུན་ཏུ་ཁྱབ་པར་གྱུར་པའི་འོག་ཏུ་གནོད་བྱེད་ཀྱིས་མཚོན་སེམས་ཅན་ཐམས་ཅད་ཡོད་པར་བསམས་ལ། ངག་ཏུ། ཕཿཊ་སྐལ་ལྡན་ཐར་པར་
འཁྲིད་པའི་དེད་དཔོན་མཆོག་རྩ་རྒྱུད་བླ་མའི་ཚོགས་ལ་སྐྱབས་སུ་མཆི། །དངོས་གྲུབ་དམ་པ་མ་ལུས་འབྱུང་བའི་སྒོ། །ཡི་དམ་ལྷ་ཚོགས་རྣམས་ལ་སྐྱབས་སུ་མཆི། །སྤངས་རྟོགས་མཐར་ཕྱིན་སྟོན་པ་བླ་
ན་མེད། །ཡང་དག་རྫོགས་སངས་རྒྱས་ལ་སྐྱབས་སུ་མཆི། །ཞི་བའི་དཔལ་གྱུར་འདོད་ཆགས་བྲལ་བའི་མཆོག་སླུ་མེད་དམ་པའི་ཆོས་ལ་སྐྱབས་སུ་མཆི། །རྟག་ཏུ་དགེ་བའི་འདྲེན་པ་ཕུན་སུམ་ཚོགས། །ཚོགས་
མཆོག་དགེ་འདུན་རྣམས་ལ་སྐྱབས་སུ་མཆི། །ཕུལ་བྱུང་ཞིང་གི་དམ་པ་ཁྱེད་རྣམས་ལ། །བྱང་ཆུབ་སྙིང་པོའི་བར་དུ་སྐྱབས་སུ་མཆི། །གུས་པས་བདག་ནི་ཁྱོད་ལ་ལེགས་འབུལ་ན། །མགོན་པོ་ཐུགས་རྗེ་
མངའ་བས་བཞེས་སུ་གསོལ། །སྡུག་བསྔལ་རྒྱ་མཚོར་བྱིང་བའི་འགྲོ་བ་རྣམས། །བསྒྲལ་ཕྱིར་བྱང་ཆུབ་མཆོག་ཏུ་སེམས་བསྐྱེད་ནས། །དུས་གསུམ་བདེ་གཤེགས་སྲས་ཀྱི་སྤྱོད་པ་ལ། །ཞུམ་མེད་
བསམ་པ་དག་པས་བསླབ་པར་བགྱི། །འཇིག་རྟེན་སྒྲོན་མ་སྐྱབས་ཀྱི་མཆོག་རྣམས་ལ། །ལུས་ངག་ཡིད་རབ་དང་བས་ཕྱག་བགྱིའོ། །དངོས་བཤམས་ཡིད་སྤྲུལ་མཆོད་པ་མ་ལུས་འབུལ། །ཐོག་མེད་

[003B] །སྐྱེ་འཕགས་དགེ་བ་རྣམས་ལ་རྗེས་ཡི་རང། །འཁོར་བ་མ་སྟོངས་བར་དུ་ལེགས་བཞུགས་ནས། །འགྲོ་ལ་ཆོས་འཁོར་མ་ལུས་སྐོར་དུ་གསོལ། །དགེ་ཀུན་རྫོགས་
པའི་བྱང་ཆུབ་ཆེན་པོར་བསྔོ། ཞེས་དམིགས་པ་དང་བཅས་པའི་སྒོ་ནས་བརྗོད་ཅིང། ཁྱད་པར་གྱི་སེམས་བསྐྱེད། མ་སེམས་ཅན་ཐམས་ཅད་ཀྱི་དོན་དུ་མྱུར་བ་མྱུར་བར་བླ་མ་སངས་རྒྱས་ཀྱི་གོ་འཕང་ཐོབ་པར་བྱ་
དེའི་ཕྱིར་དུ་ལམ་ཟབ་མོ་གཅོད་ཀྱི་སྙིང་པོ་ཉམས་སུ་བླང་བར་བགྱི་སྙམ་པ་གསུམ་མམ་བདུན་སོགས་བྱའོ། །གཉིས་པ་ལ། ཐུན་མོང་བ་གཟུགས་སྐུའི་ལག་རྗེས་འཇོག་བྱེད་བསོད་ནམས་ཀྱི་ཚོགས་བསག་པ། ཐུན་
མོང་མ་ཡིན་པ་ཆོས་སྐུའི་ལག་རྗེས་འཇོག་བྱེད་རང་བཞིན་མེད་པར་བསྒོམ་པའོ། །དང་པོ་ལ་སེམས་ཅན་ཕ་མར་བསྒོམས་ནས་བྱང་ཆུབ་ཀྱི་སེམས་བསྐྱེད་དེ་ཤ་ཁྲག་སྟེར་བ། ཡི་དམ་དང་བླ་མར་བསྒོམས་ནས་
བདུད་རྩིས་མཆོད་དེ་དངོས་གྲུབ་དང་བྱིན་རླབས་ཞུ་བའོ། །དང་པོ་ནི། ཕཿཊ་རང་གི་སྤྱི་བོར་པདྨ་དང་ཉི་མའི་གདན་ལ་ངོ་བོ་རང་གི་རྩ་བའི་བླ་མ་དང་དབྱེར་མེད་པའི་མ་གཅིག་ལབས་ཀྱི་སྒྲོན་མ་ཡིན་པ་ལ་རྣམ་པ་བཅོམ་
ལྡན་འདས་རྡོ་རྗེ་ཕག་མོ་ཞལ་གཅིག་ཕྱག་གཉིས་མ། ཕྱག་གཡས་སྡིགས་མཛུབ་དང་བཅས་པས་གྲི་གུག་ནམ་མཁའ་ལ་འཕྱར་ཞིང། གཡོན་པས་གདུག་པའི་ཁྲག་གིས་གང་བའི་ཐོད་པ་ཐུགས་ཀར་འཛིན་

[004A]༄༅། །པའི་མཆན་ཁུང་ན་ཁ་ཊཱཾ་ག་བསྣམས་པ། ཁྲོ་ཞིང་འཛུམ་པའི་མཆེ་བ་ཅུང་ཟད་གཙིགས་པ། སྤྱན་གསུམ་ཧུར་བག་དང་ལྡན་ཞིང། ཐོད་སྐམ་ལྔའི་དབུ་རྒྱན་དང། བསྐམ་པོ་ལྔ་བཅུའི་དོ་ཤལ་ཅན། གཅེར་མོ་
སྐྲ་ཞིག་པ། ཕྱག་རྒྱ་ལྔས་བརྒྱན་ཅིང། ཉི་མ་སྟོང་གི་མདངས་ལྟ་བུའི་འོད་དང་གཟི་བརྗིད་འབར་བའི་དབུས་ན་ཞབས་གཡས་བརྐྱངས་ཤིང། གཡོན་བསྐུམས་པའི་གར་སྟབས་ཀྱིས་བཞུགས་པའི་སྤྱི་བོར་ཨོཾ་
དཀར་པོ། མགྲིན་པར་ཨཱ་དམར་པོ། ཐུགས་ཀར་ཧཱུཾ་སྔོན་པོ། ལྟེ་བར་སཱ་སེར་པོ། གསང་བར་ཧཱ་ལྗང་ཁུ། འོད་ཟེར་ལྔ་འཕྲོ་བ། ཐུགས་ཀའི་ཧཱུཾ་ལས་འོད་ཟེར་འཕྲོས་པས། རང་བཞིན་གྱི་གནས་ནས་བཅོམ་ལྡན་འདས་མ་རྡོ་
རྗེ་ཕག་མོ་ལ་བླ་མ་དཀོན་མཆོག་གསུམ་གྱིས་བསྐོར་བ་སྤྱན་དྲངས། ཕཿཊ་ཆོས་དབྱིངས་དག་པའི་ཕོ་བྲང་ནས། །སྒྱུ་འཕྲུལ་དྲ་བའི་སྐུར་སྟོན་པ། །གནས་གསུམ་མཁའ་འགྲོའི་དབང་ཕྱུག་མ། །བརྩེ་བར་དགོངས་ལ་
གནས་འདིར་གཤེགས། །ཨོཾ་ཨཱ་གུ་རུ་བཛྲ་སརྦ་བུདྡྷ་བོ་དཧི་སཏ་སརྦ་ཌཱ་ཀི་ནཱི་ས་པ་རི་ཝཱ་ར་བཛྲ་ས་མ་ཡ་ཛཿ་ཛཿ་ཛཿ་ཧཱུཾ་བཾ་ཧོཿ། སླར་ཡང་ཐུགས་ཀའི་ཧཱུཾ་ལས་འོད་འཕྲོས། ཞི་ཁྲོ་རབ་འབྱམས་ཐམས་ཅད་སྤྱན་དྲངས་
སྤྱི་བོའི་བཅོམ་ལྡན་འདས་མ་ལ་ཐིམ་པས་དེ་ཉིད་སྐྱབས་གནས་ཀུན་འདུས་པའི་བདག་ཉིད་དུ་གྱུར། སླར་ཡང་ཐུགས་ཀའི་ཧཱུཾ་ལས་འོད་ཟེར་ལྕགས་ཀྱུ་དང། ཞགས་པ་དང། དྲིལ་བུ་དང། ལྕགས་སྒྲོག་གི་རྣམ་པ་ཅན་

[004B] གནོད་བྱེད་ཀྱིས་གཙོ་བྱས་པའི་རིགས་དྲུག་སེམས་ཅན་ཐམས་ཅད་ཀྱི་སྙིང་ག་ནས་ལྕགས་ཀྱུས་བཟུང། མགྲིན་པ་ནས་ཞགས་པས་བཅིངས། ཡན་ལག་ལྕགས་སྒྲོག་གིས་བསྡམས། དྲིལ་བུས་
དབང་དུ་བསྡུས་ནས་རང་གི་མཐའ་སྐོར་དུ་འཁོད་པར་གྱུར། བཛྲ་ཨཾ་ཀུ་ཤ་ཛཿ་བཛྲ་བཱ་ཤ་ཧཱུཾ། བཛྲ་སྦོ་ཊ་བཾ། བཛྲ་གྷཥྚཱ་ཧོཿ་ཞེས་བརྗོད་པས། ས་གཞི་ཐམས་ཅད་སྨུག་ཤིག་སྟེ་གང་བར་བསམས་ལ། མ་རྒན་འདྲེ་གདོན་
རྣམས་ཀྱིས་མཚོན་པའི་སེམས་ཅན་རྣམས་ལ་བརྩེ་བ་ཆེན་པོས་ཀུན་ནས་བསླངས་ཏེ་རང་ཉིད་ཀྱིས་གཙོ་བྱས་མགྲིན་གཅིག་ཏུ་ཡན་ལག་བདུན་པ་འབུལ་བར་བསམས་ལ། ངག་ཏུ་འདི་སྐད་དུ། ཕཿཊ་ལྷུན་གྲུབ་སྤྲོས་
དང་བྲལ་བའི་ཆོས་ཀྱི་དབྱིངས། །བདེ་ཆེན་ལོངས་སྤྱོད་རྫོགས་པའི་རོལ་པ་ལས། །སྣ་ཚོགས་དུ་མར་སྤྲུལ་པའི་ཌཱ་ཀི་མ། །བཅོམ་ལྡན་རྡོ་རྗེ་ཕག་མོ་ལ་ཕྱག་འཚལ། །བདེ་སྟོང་ལྷན་ཅིག་སྐྱེས་པ་ནམ་མཁའི་གློང། །ཟག་
མེད་བདེ་བ་བསྐྱེད་པའི་མཆོད་པའི་སྤྲིན། །ཕུན་ཚོགས་རྣམ་འགྱུར་སྟོང་གི་རྣམ་རོལ་ཅན། །མ་ལུས་དགྱེས་པ་བསྐྱེད་ཕྱིར་ཁྱེད་ལ་འབུལ། །ཆོས་ཀུན་རང་བཞིན་མཁའ་ལྟར་རྣམ་དག་ཀྱང། །ཐོག་མེད་མ་རིག་འཁྲུལ་བའི་
བག་ཆགས་ཀྱིས། །རྨི་ལམ་བཞིན་དུ་ནོངས་པའི་ཚོགས་མཆིས་པ། །བརྗོད་བྲལ་རང་བཞིན་དག་པའི་དབྱིངས་སུ་བཤགས། །སྨྲ་བསམ་བརྗོད་ལས་འདས་པ་དམ་པའི་དོན། །དགེ་དང་མི་དགེའི་མཚན་མ་མི་མངའ་ཡང། །

[005A]༄༅། །ཀུན་རྫོབ་ཟླ་ཤེལ་ལྟར་དཀར་རྟེན་འབྲེལ་ལ། །བདག་ཅག་བསམ་པ་དག་པས་ཡི་རང་ངོ། །བདེན་པས་སྟོང་ཡང་བྲག་ཆའི་སྒྲ་སྙན་བཞིན། །བདག་སོགས་འགྲོ་ལ་ཀུན་ཏུ་བཟང་པོའི་ལམ། །
འདོམས་ཕྱིར་ཇི་སྲིད་ཕ་མཐའ་མི་མངོན་པའི། །བགྲང་ཡས་བསྐལ་པའི་བར་དུ་བཞུགས་སུ་གསོལ། །དེ་ལྟར་སྣང་སྟོང་ཚོགས་པའི་རོལ་པ་ལས། །འོངས་པའི་བསོད་ནམས་ཕུང་པོ་ཇི་སྙེད་པ། །བདེན་མེད་འགྲོ་བ་
མ་ལུས་བསྒྲལ་བའི་ཕྱིར། །ཟུང་འཇུག་རྡོ་རྗེ་འཆང་གི་རྒྱུ་རུ་བསྔོ། །ཞེས་དམིགས་པ་དང་བཅས་པའི་སྒོ་ནས་ཡན་ལག་བདུན་པ་ཕུལ་བས། སྤྱི་བོའི་བཅོམ་ལྡན་འདས་མའི་སྐུའི་ཆ་ལས་བདུད་རྩིའི་རྒྱུན་བབས་
རང་གཞན་སེམས་ཅན་ཐམས་ཅད་ཀྱི་ལུས་སེམས་ལ་ཞུགས་པས། སྡིག་སྒྲིབ་ནད་གདོན་ཆགས་སྒོ་ཐམས་ཅད་དག་ལུས་ཤེལ་གོང་ལྟར་དག་པའི་དབུས་ན་ཡར་རྩ་དབུ་མ་དམར་པོ་ཡས་སྣ་སྤྱི་བོ་ལ་ཟུག་པ་
རྒྱ་མཐོངས་ལྟར་ཐལ་ལེ་ཡོད་པ། མས་སྣ་ལྟེ་འོག་ཏུ་ཟུག་པའི་ལྟེ་བའི་རྩ་འཁོར་གྱི་དབུས་ན་རང་གི་རྣམ་པར་ཤེས་པའི་ངོ་བོ་ཐིག་ལེ་ཅོག་སྒོང་ཙམ་དཀར་ལ་དམར་བའི་མདངས་ཆགས་པ་འཕར་ལ་ཁད། འཕུར་ལ་
ཁད་པ་ཞིག་ཡོད་པ། ཡར་འཕོ་སྙམ་པའི་འདུན་པ་དྲག་པོས་ཕཿཊ་སྙིང་གར་སླེབས། ཕཿཊ་མགྲིན་པར་སླེབས། ཕཿཊ་སྤྱི་བོར་སླེབས་པ་ཧྲིག་ཧྲིག་ཡོད་པར་བསམ། དེ་ཡང་བླ་མའི་ཐུགས་ཀར་འཕོ་སྙམ་པའི་

[005B] ཕཿཊ་བཅོམ་ལྡན་འདས་མའི་ཐུགས་ཀར་ཐིམ། ལུས་བེམ་པོ་དེ་ལིང་སྟེ་འགྱེལ་བར་བསམ། དེ་ནས། ཕཿཊ་བླ་མའི་ཐུགས་ཀ་ནས་རང་གི་རྣམ་པར་ཤེས་པའི་ངོ་བོ་མཁའ་འགྲོ་མ་གྲི་གུག་དང་
ཐོད་པ་འཛིན་པ་ཞིག་རྒྱང་སྟེ་ཐོན། ཕཿཊ་ལུས་བེམ་པོ་དེའི་སྤྱི་བོ་ནས་སུམ་ཕྲག་གི་བར་དུ་གཤགས། ཕཿཊ་སྙིང་ག་ནས་ལག་པ་གཡས་པའི་རྩེའི་བར་དང། དེ་བཞིན་དུ་ཕཿཊ་རེ་རེ་བརྗོད་ཅིང་སྙིང་ག་ནས་ལག་
པ་གཡོན་པའི་རྩེ་དང། སུམ་ཕྲག་ནས་རྐང་པ་གཡས་པ་དང་གཡོན་པའི་རྩེའི་བར་དུ་གཤགས། ཕཿཊ་པགས་པ་དེ་སྦུད་དེ་བཤུས་པར་བསམས་ལ་དམིགས་པ་དང་བཅས་པས། ངག་ཏུ་འདི་སྐད་དུ། ཕཿཊ་པགས་
པ་རབ་མཛེས་གསེར་གྱི་ས་གཞིའི་སྟེང། །ཁྲག་ཆེན་བདུད་རྩིའི་ཆུ་ཡིས་ཆག་ཆག་བཏབ། །ཤ་ཁྲག་མེ་ཏོག་ཕང་ཕུང་ཚོམ་བུར་གྱུར། །ཡན་ལག་རྣམས་ལས་གླིང་ཆེན་བཞི་དང་ནི། །ཉིད་ལག་གླིང་ཕྲན་བརྒྱད་
དུ་གྱུར་པའི་དབུས། །ཁོག་པ་རིན་ཆེན་རྡུལ་མང་བརྩེགས་པའི་རྩེར། །མགོ་བོ་རྣམ་པར་རྒྱལ་བའི་ཁང་བཟང་མཛེས། །མིག་གཉིས་མུན་སེལ་ཉི་མ་ཟླ་བ་དང། །སྙིང་ནི་ཡིད་བཞིན་ནོར་བུ་རིན་པོ་ཆེ། །དབང་པོ་ནང་ཁྲོལ་ཡོངས་
སུ་གྱུར་པ་ལས། །ལྷ་མིའི་འདོད་ཡོན་དཔལ་འབྱོར་ཕུན་སུམ་ཚོགས། །ཕཿཊ་འདོད་དགུའི་རྒྱ་མཚོ་མཎྜལ་བཟང་པོ་འདི། །རྩ་བརྒྱུད་བླ་མ་ཡི་དམ་ལྷ་ཚོགས་དང། །སངས་རྒྱས་བྱང་སེམས་དཔའ་བོ་རྣལ་འབྱོར་
[006A]༄༅། །མ༑ ༑བསྟན་བསྲུང་རྒྱ་མཚོར་བཅས་ལ་ལེགས་འབུལ་ན། །ཐུགས་རྗེས་བཞེས་ནས་བྱིན་རླབས་དངོས་གྲུབ་སྩོལ། །ཞེས་ཡན་ལག་བདུན་པ་མཎྜལ་དང་བཅས་པ་ཕུལ། དེ་ནས་སེམས་ཅན་ཐམས་
ཅད་ལ་ཉེ་རིང་མེད་པའི་བཏང་སྙོམས་ལ་གནས་པའི་ངང་ནས་འདི་ལྟར་བསམ་སྟེ། འཁོར་བ་ལ་ཐོག་མ་མེད་པས་བདག་གི་སྐྱེ་བ་ལ་ཐོག་མ་མེད། སྐྱེ་ཤི་གཅིག་ནས་གཅིག་ཏུ་བརྒྱུད་དེ་ཡུལ་ཕྱོགས་དང་ས་ཕྱོགས་འདིར་
མ་སྐྱེས་བྱ་བ་ནི་མེད། སེམས་ཅན་འདིའི་ལུས་མ་བླངས་བྱ་བ་དང། སེམས་ཅན་འདིས་ངའི་མ་མ་བྱས་བྱ་བ་གཅིག་ཀྱང་མེད། བྱས་པ་གྲངས་ཀྱིས་མི་ཆོད། ད་དུང་མང་པོ་བྱེད་པར་འགྱུར་སྙམ་དུ་མར་ཤེས་པ་བསྒོམ། དེ་ཡང་མ་
ནམ་བྱས་རེས་ཀྱིས་ཚེ་འདིའི་མས་ཇི་ལྟར་དྲིན་གྱིས་བསྐྱངས་པ་བཞིན་དུ་སེམས་ཅན་ཐམས་ཅད་ཀྱིས་དྲིན་གྱིས་བསྐྱངས་ཏེ། མ་ནམ་བྱས་རེས་ཀྱིས་མངལ་དུ་གནས་པ་ནས་བཟུང་སྟེ་བརྩེ་བས་བསྐྱངས། མ་རང་
སྲོག་ལ་བབས་པའི་སྡུག་བསྔལ་བྱུང་བ་ལས་བདག་ཅུང་ཟད་ན་བ་ལ་མི་བཟོད་པ་ཆེ་བར་བྱས། མདོར་ན་མ་རྣམས་རང་གི་ཁྱེར་འཁོས་དང་བསྟུན་སྡིག་སྡུག་གཏམ་ངན་སྲོག་ལ་མ་འཛེམས་པར་གནོད་པ་དང་སྡུག་བསྔལ་
ཐམས་ཅད་ལས་བསྐྱབས། ཕན་བདེ་ཐམས་ཅད་བསྒྲུབས་པས་དྲིན་ཤིན་ཏུ་ཆེ་སྙམ་དུ་དྲིན་བསམ། འདི་དག་ནི་རགས་པ་ཙམ་གྱི་དབང་དུ་བྱས་པ་ཡིན་གྱི། ཞིབ་པར་རྗེ་ཡབ་སྲས་ཀྱི་གསུང་རབ་ལས་བལྟ་བར་བྱའོ། །

[006B] བླང་དོར་འབྱེད་པའི་ཤེས་རབ་ཀྱི་མིག་ནི་གཏི་མུག་གིས་བསྒྲིབས། སྐད་ཅིག་རེ་རེ་བཞིན་ཉེས་སྤྱོད་ཀྱིས་དབྱེན་སྤྱོས་པས་
སྤྱིར་འཁོར་བ་དང། ཁྱད་པར་ངན་སོང་གི་གཡང་ས་ཆེན་པོ་འཇིགས་སུ་རུང་བར་གོམ་པ་བརྡེག་འཆའ་བ་རྣམས་བདག་གིས་མི་སྒྲོལ་ན་སུས་སྒྲོལ། མ་འདི་རྣམས་ཀྱང་བདག་ལ་མི་རེ་ན་སུ་ལ་རེ། དེས་ན་འདྲེ་གདོན་ལ་
སོགས་པའི་ཕ་མ་འདི་རྣམས་ཀྱིས་ཐོག་མེད་ནས་ད་ལྟའི་བར་དུ་ཁོང་རང་རྣམས་ཡལ་བར་དོར་ནས་བདག་གཅེས་པར་བཟུང་བ་བཞིན་དུ། བདག་གིས་ཀྱང་རང་ཡལ་བར་དོར་ནས་འདི་རྣམས་གཅེས་པར་བཟུང་བར་བྱའོ་
སྙམ་དུ་དྲིན་གཟོ་དང་ཡིད་འོང་གི་བློ་བསྐྱེད་དོ། དེ་ནས་ཕ་མ་འདྲེ་གདོན་ལ་སོགས་པའི་སེམས་ཅན་ཐམས་ཅད་ཟག་བཅས་དང་ཟག་མེད་ཀྱི་བདེ་བས་ཕོངས་ཚུལ་དང། འཁོར་བ་སྤྱི་དང་བྱེ་བྲག་གིས་སྡུག་བསྔལ་བའི་
ཚུལ་བསམས་ནས། བདག་གི་མ་སེམས་ཅན་འདི་རྣམས་བདེ་བ་དང་ཕྲད་པར་གྱུར་ཅིག་བདེ་བ་དང་ཕྲད་ན་ཅི་མ་རུང། བདེ་བ་དང་ཕྲད་པར་བྱའོ། སྡུག་བསྔལ་དང་བྲལ་ན་ཅི་མ་རུང། སྡུག་བསྔལ་དང་བྲལ་བར་གྱུར་
ཅིག་དེ་དང་བྲལ་བར་བྱའོ་སྙམ་པའི་ལྷག་བསམ་འདྲེན་ནུས་ཀྱི་སྙིང་རྗེ་བསྒོམ་མོ། །འོ་ན་སུས་སྡུག་བསྔལ་དང་བྲལ། བདེ་བ་དང་ཕྲད་པར་བྱ་ཞེ་ན། ངས་དེ་ལྟར་བྱའོ་སྙམ་པ་ནི་ལྷག་བསམ་མོ། །འོ་ན་ཁྱོད་ལ་དེ་ལྟ་བུའི་

[007A]༄༅། །ནུས་པ་ཡོད་དམ་ཞེ་ན་བདེན་ཏེ། ད་ལྟ་ནི་དེ་ལྟ་བུའི་ནུས་པ་མི་འདུག་དེ་ལྟར་དམ་ནི་བཅས། སུ་ལ་དེ་ལྟ་བུའི་ནུས་པ་ཡོད་ན་སྤྱི་བོའི་བླ་མ་ལྷ་ལ་ཡོད་པས་བདག་གིས་ཀྱང་འདྲེ་གདོན་ལ་སོགས་
པའི་སེམས་ཅན་དེ་རྣམས་ཀྱི་དོན་དུ་མྱུར་བ་མྱུར་བར་བླ་མ་སངས་རྒྱས་ཀྱི་གོ་འཕང་ཐོབ་པར་བྱའོ་སྙམ་དུ་བྱང་ཆུབ་ཀྱི་སེམས་བསྒོམ་མོ། །བློ་གྲོས་དང་ལྡན་པ་རྣམས་ཀྱིས་མགོན་པོ་ཞི་བ་ལྷ་དང་དཔལ་ལྡན་ཨ་ཏི་
ཤའི་ལུགས་བཟང་འདི་ལྟ་བུ་གཅེས་པར་ཟུངས་ཤིག་གཞན་དུ་ན་ཇོ་བོ་ཆེན་པོས་བྱམས་པ་དང་སྙིང་རྗེ་སྦྱོང་མི་ཤེས་པའི་བྱང་ཆུབ་སེམས་དཔའ་བོད་ཀྱིས་ཤེས་པ་ཞེས་གསུངས་པ་ལྟར། བྱམས་པ་དང་
སྙིང་རྗེ་དང། བྱང་ཆུབ་ཀྱི་སེམས་ཀྱི་ཁྱད་པར་མི་ཕྱེད་པར་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱའོ་སྙམ་པའི་སྒྲ་སྤྱི་ཙམ་ལ་བྱང་ཆུབ་ཀྱི་སེམས་སུ་འཁྲུལ་སྣང་ངོ། །དེ་ནས་འདི་ལྟར་བསམ་སྟེ་
བདག་གིས་ཐོག་མེད་ནས་ལུས་བླངས་པའི་ཤ་རུས་བསགས་ན་རི་རྒྱལ་བས་ཀྱང་མཐོ། ཁྲག་དང་ཆུ་སེར་བསགས་ན་རྒྱ་མཚོ་བས་ཀྱང་མང་བའི་ལུས་བླངས་ཀྱང་འདྲེ་གདོན་སོགས་ཕ་མའི་དོན་དུ་གྱུར་པ་ནི་གཅིག་
ཀྱང་མ་བྱུང་འདུག་ད་ལན་ལུས་འདི་ལ་བརྟེན་ནས་གནས་སྐབས་སུ་འདྲེ་གདོན་ལ་སོགས་པ་ཕ་མ་ཤ་ཁྲག་གིས་ཚིམ་པ་དང། མཐར་ཐུག་སེམས་ཅན་ཐམས་ཅད་ལ་ཕན་པ་འགྲུབ་པ་ཞིག་བྱའོ། །དེ་ལྟར་

[007B] འདི་སྐད་ཅེས་ཕཿཊ་དུས་གསུམ་རྒྱལ་བ་བསྐྱེད་མཛད་རྒྱལ་བའི་ཡུམ། །འགྲོ་
བའི་འདྲེན་མཆོག་ཤཱཀྱའི་རྒྱལ་པོ་དང། །རྒྱལ་བའི་མཁྱེན་རབ་གཅིག་བསྡུས་འཇམ་པའི་དབྱངས། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །འགྲོ་ཀུན་སྲིད་མཚོ་ལས་སྒྲོལ་རྗེ་བཙུན་མ། །ཟུང་འཇུག་མངོན་
གྱུར་སུ་ཀ་སིདྡྷིའི་ཞབས། །རྒྱལ་བའི་རྒྱལ་ཚབ་བྱམས་མགོན་ཆོས་ཀྱི་རྗེ། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །ས་གསུམ་བརྙེས་པ་འཕགས་པ་ཐོགས་མེད་དང། །ཀུན་མཁྱེན་གཉིས་པར་གྲགས་པའི་
དབྱིག་གི་གཉེན། །གནས་ལྔ་རིག་པའི་མཐར་སོན་འཕགས་པ་ལྷ། །གསོལ་བ་། གྲུབ་པ་མཆོག་བརྙེས་དམ་པ་སངས་རྒྱས་དང། །དེ་སྲས་བསོད་ནམས་བླ་མ་གདམས་པའི་གཏེར། །མཁའ་འགྲོའི་དབང་ཕྱུག་ལབས་
ཀྱི་སྒྲོན་མ་ལ། །གསོལ་བ་། ཆོས་བརྒྱད་རང་གྲོལ་ཁུ་སྒོམ་ཆོས་སེང་དང། །སྤྲོས་བྲལ་དོན་གཟིགས་དོལ་པ་ཟང་ཐལ་ཞབས། །བརྟུལ་ཞུགས་རྣམ་རོལ་རྒྱ་ནག་གཅེར་བུ་ལ། །གསོལ་བ་། ལམ་མཆོག་གསལ་
མཛད་སངས་རྒྱས་རབ་སྟོན་དང། །བསླབ་གསུམ་རྣམ་དག་སངས་རྒྱས་དགེ་སློང་ཞབས། །བདེ་དྲོད་མཐར་ཕྱིན་སུམ་པ་རས་པ་ལ། །གསོལ་བ་། འགྲོ་བའི་མགོན་པོ་སངས་རྒྱས་སྟོན་པ་དང། །གཅོད་ཡུལ་ལམ་ལ་

[008A]༄༅། །མངའ་བརྙེས་མཁས་གྲུབ་རྗེ། །ཟབ་མོའི་རྟོགས་པ་ཕུལ་བྱུང་འོད་རྒྱལ་ཞབས། །གསོལ་བ་། ཕུན་ཚོགས་བཀྲ་ཤིས་རྒྱལ་མཚན་ཀུན་དགའ་བའི། །ཡེ་ཤེས་མཆོག་བརྙེས་བསམ་གཏན་རྡོ་རྗེ་
དང༑ ༑མཉམ་མེད་རྒྱལ་མཚན་དཔའ་བཟང་བསྟན་པའི་དཔལ། །གསོལ་བ་། འདྲེན་པ་མཆོག་གིས་རྗེས་བཟུང་ཤེས་རབ་གྲུབ། །མཁས་པའི་དཔལ་གྱུར་ལུང་རིགས་རྒྱ་མཚོ་དང། །འགྲོ་བའི་སྐྱབས་གྱུར་ཐུབ་
བསྟན་རྣམ་རྒྱལ་ལ། །གསོལ་བ་། རྡོ་རྗེ་འཆང་དངོས་བློ་བཟང་དོན་གྲུབ་དང། །དེ་སྲས་མཁས་གྲུབ་སངས་རྒྱས་ཡེ་ཤེས་ཞབས། །བསླུ་མེད་སྐྱབས་མཆོག་རྩ་བའི་བླ་མ་ལ། །གསོལ་བ་། སྐུ་གསུམ་གོ་འཕང་
བདེ་བ་ཆེན་པོའི་གནས། །ཡིད་ལ་དྲན་པ་ཙམ་གྱིས་སྩོལ་མཛད་པ། །རྩ་བའི་བླ་མ་རྗེ་བཙུན་རྣལ་འབྱོར་མར། །གསོལ་བ་འདེབས་སོ་བདག་རྒྱུད་བྱིན་གྱིས་རློབས། །རྩ་རྒྱུད་བླ་མ་ཡི་དམ་ལྷ་ཚོགས་དང། །སྐྱབས་ཀྱི་
མཆོག་གསུམ་དཔའ་བོ་མཁའ་འགྲོ་མ། །མཐུ་ལྡན་བཀའ་བསྲུང་རྒྱ་མཚོར་བཅས་པ་ལ། །གསོལ་བ་། ཉེ་རྒྱུད་ནི།    ༈    །སྐུ་གསུམ་མངོན་གྱུར་ཁྱབ་བདག་རྡོ་རྗེ་འཆང། །ཟག་མེད་བདེ་བ་སྟེར་མཛད་རྗེ་བཙུན་མ།།
རྒྱལ་སྲས་ཐུ་བོ་རྗེ་བཙུན་མཁྱེན་པའི་གཏེར། །གསོལ་བ་། གྲངས་མེད་རྒྱལ་བ་ཀུན་གྱི་ཐུགས་རྗེ་ནི། །གཅིག་ཏུ་བསྡུས་པ་སྐལ་བཟང་སྐྱེ་དགུའི་གཉེན། །དབང་ཕྱུག་བརྒྱད་ལྡན་བློ་བཟང་གྲགས་པའི་དཔལ། །གསོལ་བ་

[008B] །ཀུན་མཁྱེན་གཉིས་པ་འཇམ་དཔལ་རྒྱ་མཚོ་དང། །གདམས་པའི་མཆོག་མངའ་ཆོས་ཀྱི་རྒྱལ་མཚན་ཞབས། །རྡོ་རྗེའི་སྐུ་བརྙེས་ཆོས་ཀྱི་རྡོ་རྗེ་ལ། །གསོལ་བ་། རྡོ་རྗེ་འཆང་
དངོས་བློ་བཟང་དོན་གྲུབ་དང། །དེ་མན་ཆད་གོང་དང་མཚུངས། དེ་ནས། བཤེས་གཉེན་དམ་པ་ཚུལ་བཞིན་བསྟེན་པ་དང། །དལ་འབྱོར་དོན་ཆེ་རྙེད་པར་དཀའ་བ་དང། །མྱུར་དུ་འཇིག་པར་སླ་བའི་ཚུལ་རྟོགས་ནས། །ཚེ་འདི་བློ་ཡིས་
ཐོངས་པར་བྱིན་གྱིས་རློབས། །འཁོར་བའི་ངང་ཚུལ་མེ་འོབས་ལྟར་མཐོང་ནས། །བདག་གཞན་བརྗེ་བའི་བྱང་ཆུབ་སེམས་མཆོག་གིས། །སྒྱུ་མའི་ཕུང་པོ་ཟན་དུ་བསྐྱུར་བ་དང། །གཉན་ས་རི་ཁྲོད་འགྲིམ་པར་བྱིན་གྱིས་རློབས། །བདག་
མེད་གནས་ལུགས་རྟོགས་པའི་ཡེ་ཤེས་ཀྱིས། །ཉེས་བརྒྱའི་རྩ་བ་དྲུང་ནས་འབྱིན་པ་དང། །ཐབས་ཤེས་གཅོད་ཀྱི་ཉམས་ལེན་མཐར་ཕྱིན་ནས། །བདུད་བཞི་རང་སར་ཞི་བར་བྱིན་གྱིས་རློབས། ཞེས་གདུང་ཤུགས་དྲག་པོས་
དམིགས་པ་དང་བཅས་པའི་སྒོ་ནས་གསོལ་བ་བཏབ་པས། སྤྱི་བོའི་བཅོམ་ལྡན་འདས་མའི་སྐུའི་ཆ་ལས་བདུད་རྩིའི་རྒྱུན་བབས། ཞེས་པ་ནས། ཕཿཊ་པགས་པ་དེ་སྦུད་དེ་བཤུས་ནས་དམར་ཆལ་ཏེ་བཀྲམས། ཕཿཊ་ཀླད་པ་དང་
ཁུ་བ་དང། དྭངས་མ་རྣམས་ལས་འདོད་པའི་ཡོན་ཏན་ལྔ་ལ་སོགས་པའི་མཆོད་སྤྲིན་བསམ་གྱིས་མི་ཁྱབ་པར་གྱུར། ཨོཾ་ཨཱ་ཧཱུཾ། ལན་གསུམ་བརྗོད་ནས་བྱིན་གྱིས་བརླབས་ཏེ་འབུལ་བ་ནི། ཕཿཊ་རང་བཞིན་སྟོང་པའི་

[009A]༄༅། །ངང་ཉིད་ལས། །བྱུང་བའི་ཡིད་འོང་མཆོད་པའི་ཚོགས། །ཟག་མེད་བདེ་སྟེར་རྒྱ་མཚོ་འདི། །རྩ་བརྒྱུད་བླ་མ་ཡི་དམ་ལྷ། །སངས་རྒྱས་བྱང་ཆུབ་སེམས་དཔའི་ཚོགས། །དཔའ་བོ་རྣལ་འབྱོར་མ་
རྣམས་དང། །བསྟན་བསྲུང་རྒྱ་མཚོར་བཅས་རྣམས་ལ། །གུས་པས་འབུལ་ལོ་བརྩེ་བས་བཞེས། །དེ་ནས། ཚིགས་མ་དང་ཤ་ཁྲག་དང་རུས་པས་སྟོང་གསུམ་གྱི་ཁྱོན་ཐམས་ཅད་གང་བར་བསམས་ལ། སླར་ཡང་
མགྲོན་འབོད་པ་ནི། རང་གི་རྣམ་པར་ཤེས་པའི་ངོ་བོ་མཁའ་འགྲོ་མ་དེས་གྲི་གུག་གིས་གཡབ་ཅིང་འདི་སྐད་དུ། ཕཿཊ་མཐོ་སྲིད་པའི་རྩེ་མོ་ནས་དམའ་དམྱལ་ཁམས་བཅོ་བརྒྱད་བར་གྱི་སྣང་ཞིང་སྲིད་པའི་ལྷ་མ་
སྲིན་སྡེ་བརྒྱད། གནས་གདོན། ལུས་གདོན་གྱིས་གཙོ་བྱས། གཙོ་བོའི་གདོན་ཆེན་བཅོ་བརྒྱད། བྱིས་པའི་གདོན་ཆེན་བཅོ་ལྔ། བགེགས་རིགས་སྟོང་ཕྲག་བརྒྱད་ཅུ། གདོན་རིགས་སུམ་བརྒྱ་དྲུག་ཅུ་སོགས་ལྷ་
འདྲེ་ཐམས་ཅད་འདིར་ཚོགས་ཤིག་འདིར་འདུས་ཤིག་གོང་གསུམ་ན་རྒྱག་པ། ལུང་གསུམ་ན་འཕྱོ་བ། གཉན་པོ་ཁ་བཞི། མགྱོགས་པ་སྡེ་བརྒྱད་ལ་སོགས་པའི་ཆེ་དགུ་དང། གཉན་དགུའི་ལྷ་སྲིན་སྡེ་བརྒྱད་ཐམས་
ཅད་འདིར་ཚོགས་ཤིག་འདིར་འདུས་ཤིག་དཀར་པོ་ལྷའི་སྡེ། དམར་པོ་བཙན་གྱི་སྡེ། ནག་པོ་བདུད་ཀྱི་སྡེ། ཁྲ་བོ་གཟའི་སྡེ། སྨུག་པོ་དམུའི་སྡེ། ཤ་ཟ་སྲིན་པོའི་སྡེ། དཀོར་བདག་རྒྱལ་པོའི་སྡེ། མ་མོ་གཤིན་རྗེའི་སྡེ་

[009B] དེ་རྣམས་ཀྱི་སྡེར་གཏོགས་པའི་ལྷ་འདྲེ་ཐམས་ཅད་འདིར་ཚོགས་ཤིག་འདིར་འདུས་ཤིག་ང་གར་འགྲོར་བྱ་ནག་བཞིན་དུ་ཀླད་ལ་ལྡིང་བ། ཁྱི་ནག་བཞིན་དུ་རྗེས་སུ་འབྲང་བ། སྦྲུལ་ནག་
བཞིན་དུ་ལུས་ལ་འཁྲིལ་བ། དང་པོ་ལུས་ལ་ནད་ཀྱི་སྣ་འདྲེན་པ། བར་དུ་ནད་ཀྱི་གནས་འཆའ་བ། ཐ་མར་ནད་མི་ཕན་པར་བྱེད་པའི་གནོད་བྱེད་གདོན་བགེགས་ཐམས་ཅད་འདིར་ཚོགས་ཤིག་འདིར་འདུས་ཤིག་མདོར་ནས་
འོག་ས་སྟེང། ས་བླ་གསུམ་ན་གནས་པའི་ལྷ་འདྲེ་ཐམས་ཅད་འདིར་ཚོགས་ཤིག་འདིར་འདུས་ཤིག་ངའི་སྒྱུ་མ་ལུས་ཀྱི་ཕུང་པོ་འདི་སྤྱིར་དྲིན་ཅན་གྱི་ཕ་མ་འདྲེ་གདོན་ལ་སོགས་པའི་རིགས་དྲུག་སེམས་ཅན་
ཐམས་ཅད་ཀྱི་གླུད་དུ་འབུལ་ལོ། །སྒོས་ཆོས་མཛད་ཡོངས་ཀྱི་གླུད་དུ་འབུལ་ལོ། །ཡང་སྒོས་དཔལ་ལྡན་བླ་མ་དམ་པ་རྣམས་ཀྱི་གླུད་དུ་འབུལ་ལོ། །མདོར་ན་ཕ་མ་འདྲེ་གདོན་རྣམས་ཀྱིས་གཙོ་བྱས་པའི་སེམས་ཅན་
རྣམས་ཀྱིས་སངས་རྒྱས་ཐོབ་པར་བྱ་བའི་ཕྱིར་དུ། དཀོན་མཆོག་སྲི་ཞུའི་མགྲོན་ལ་མཆོད་པར་འབུལ། མགོན་པོ་ཡོན་ཏན་མགྲོན་ལ་གཏང་རག་ཏུ་གཏོང། རིགས་དྲུག་སྙིང་རྗེའི་མགྲོན་ལ་སྦྱིན་པར་གཏོང། གདོན་
བགེགས་ལན་ཆགས་ཀྱི་མགྲོན་ལ་བུ་ལོན་འཇལ་བ་ཡིན་ནོ། །ཕཿཊ་ཁྱེད་རྣམས་ཤ་ལ་དགའ་བ་ཤ་ཟོ། ཁྲག་ལ་དགའ་བ་ཁྲག་འཐུངས། པགས་པ་ལ་དགའ་བ་པགས་པ། ཚེ་དང་སྲོག་ལ་དགའ་བ་ཚེ་དང་སྲོག་བཀྲག་

[010A]༄༅། །མདངས་ལ་དགའ་བ་བཀྲག་མདངས། གཟི་བརྗིད་ལ་དགའ་བ་གཟི་བརྗིད་ལ་སོགས་པ་ཅི་འདོད་པ་ཁྱེར་ཞིག་རིངས་པ་རྣམས་ཀྱིས་རྗེན་པར་ཟོ། མི་རིངས་པ་ནམས་ཀྱིས་ཚོས་ལ་ཟོ། བསྲེགས་
ལ་ཟོ། ཅི་བདེ་བར་ཟོ་ཞིག་ཕཿཊ་ཕཿཊ་པགས་པ་དུམ་བུར་གཏུབས་པ་འཇིག་རྟེན་དང་འཇིག་རྟེན་ལས་འདས་པའི་ཅི་འདོད་ཀྱི་དངོས་པོར་གྱུར། ཕཿཊ་རང་རང་ཇི་ལྟར་འདོད་པའི་འདོད་དགུའི་འབྱོར་པ་ཕུན་སུམ་ཚོགས་པ་ཁྱེར་ལ་ནམ་
མཁའི་མཐོངས་དང། ས་གཞིའི་གཏིང་དང། རི་གསུམ་གྱི་རྩེ་དང། ལུང་གསུམ་གྱི་ནང་དང། ཆུ་བོའི་གཞུང་དང། རྒྱ་མཚོའི་གཏིང་དང། བྲག་དཀར་དང་བྲག་དམར་དང། རྩི་ཤིང་ནགས་ཚལ་གྱི་གསེབ་དང་
ཚོང་འདུས་ཀྱི་དབུས་དང། ལྷ་ཁང་དང། དཀོར་ཁང་ལ་སོགས་པ་མདོར་ན་རང་རང་སོ་སོའི་གནས་སུ་ཁྱེར་ལ་སོངས་ཤིག་ཕཿཊ་ཅེས་བརྗོད་དེ་མི་དམིགས་པས་རྒྱས་བཏབ་ལ་ལྟ་ཐོག་ཏུ་བཞག་ཅིང། དེ་ལས་ལངས་
ནས་གནས་སྐབས་དང་མཐར་ཐུག་ཏུ་དགེ་བའི་བསྔོ་བ་དང་སྨོན་ལམ་རྣམ་པར་དག་པ་གདབ་བོ། །རྒྱལ་བའི་གསུང་རབ་ལྷ་ཡི་ལམ་ལས་འོངས། །དམ་པའི་མན་ངག་འོད་བརྒྱའི་དྲ་བ་ཅན། །རབ་འབྱམས་མཁས་པའི་
པད་ཚལ་བཞད་པའི་དཔལ། །ལེགས་བཤད་ནམ་མཁའི་ནོར་བུ་འདི་ན་ཀྭ། །བར་སྐབས་ཀྱི་ཚིགས་བཅད་དོ། །གཉིས་པ་ལ་གཉིས་ལས། ཡི་དམ་དུ་བསྒོམས་ནས་བདུད་རྩིས་མཆོད་དེ་དངོས་གྲུབ་ཞུ་བ་ནི་གཅོད་

[010B] །འདི་ལ་ཡང་ཐོག་མར་སྐྱབས་འགྲོ་སེམས་བསྐྱེད་སོགས་བཤད་ཟིན་ལྟར་ཉམས་སུ་བླང་བར་བྱའོ། །དེ་ནས་
རང་གི་སྤྱི་བོར་པདྨ་དང་ཟླ་བའི་གདན་ལ། ངོ་བོ་རང་གི་རྩ་བའི་བླ་མ་དང་དབྱེར་མེད་པའི་མ་གཅིག་ལ་བས་ཀྱི་སྒྲོན་མ་རྣམ་པ་སངས་རྒྱས་རིགས་ཀྱི་མཁའ་འགྲོ་མ་སྐུ་མདོག་དཀར་ལ་དམར་བའི་མདངས་ཆགས་པ་
ཞལ་གཅིག་ཕྱག་གཉིས་མ། ཕྱག་གཡས་སེང་ལྡེང་གི་ཌཱ་མ་རུ་ཁྲོལ་ལོ་ལོ་འཁྲོལ་ཞིང། གཡོན་དངུལ་དཀར་གྱི་དྲིལ་བུ་གསིལ་བ། དར་དཀར་གྱིས་དབུ་སྐྲ་ཕྱེད་བཅིངས་སུ་བྱས་ཤིང། ལྷག་མས་སྐུ་སྟོད་ཁེབས་
པ༑ འཛུམ་ཞིང་སྒེག་པའི་ཉམས་དང་ལྡན་པ། ལྷ་རྫས་ལས་གྲུབ་པའི་བར་གྱི་ན་བཟས་བརྒྱན་ཅིང། ཉི་མ་སྟོང་གི་མདངས་ལྟ་བུའི་འོད་དང་གཟི་བརྗིད་འབར་བའི་དབུས་ན། ཞེས་པ་ནས། བདུད་བཞི་རང་སར་ཞི་
བར་བྱིན་གྱིས་རློབས། ཞེས་པའི་བར་སྔར་ལྟར་བྱ། དེ་ནས་གདུང་ཤུགས་དྲག་པོས་དམིགས་པ་དང་བཅས་པའི་སྒོ་ནས་གསོལ་བ་བཏབ་པས། སྤྱི་བོའི་བཅོམ་ལྡན་འདས་མའི་སྐུའི་ཆ་ལས་བདུད་རྩིའི་རྒྱུན་བབས་
ཕཿཊ་བླ་མའི་ཐུགས་ཀ་ནས་རང་གི་རྣམ་པར་ཤེས་པའི་ངོ་བོ་མཁའ་འགྲོ་མ་གྲི་གུག་དང་ཐོད་པ་འཛིན་པ་ཞིག་རྒྱང་སྟེ་ཐོན་པར་བསམ་ཞིང། སྣོད་ཐམས་ཅད་གཞལ་ཡས་ཁང་དང། འདྲེ་གདོན་སོགས་བཅུད་ཐམས་
[011A]༄༅། །ཅད་ལྷ་དང་ལྷ་མོའི་རང་བཞིན་དུ་བསྒོམས་ནས་ཡེ་ཤེས་པ་བཅུག་དེ་ནས། རང་གི་ཕུང་པོ་དེ་དཀར་ཞིང་ཆེ་ལ་ཚོ་བ་སྣུམ་པ་ཞིག་ཏུ་བསྒོམས་པའི་མདུན་དུ་ཡཾ་ལས་རླུང། རཾ་ལས་མེ། ཨཱ་ལས་མི་
མགོའི་སྒྱེད་བུ་རི་རབ་ཙམ་པ་གསུམ་གྲུབ་པར་གྱུར། རང་གི་རྣམ་ཤེས་ཀྱི་ངོ་བོ་མཁའ་འགྲོ་མས་གྲི་གུག་ཕུང་པོ་རྙིང་པའི་སྨིན་ཕྲག་ཏུ་བཙུགས་ཏེ་ཐོད་པ་ལིང་གིས་བཀག་ནས་སྒྱེད་བུའི་སྟེང་དུ་དམར་ཙར་གྱིས་
བཀལ་བ་རྒྱ་སྟོང་གསུམ་དང་མཉམ་པ་ལྟ་བུའི་ནང་དུ་ཕུང་པོ་དེ་བཅུག་ནས་གྲི་གུག་གིས་དུམ་བུར་གཏུབས། འོག་གི་རླུང་གཡོས། མེ་སྦར་བས་རྫས་རྣམས་ཞུ་བའི་རླངས་པས་དེ་བཞིན་གཤེགས་པའི་ཡེ་ཤེས་
ཀྱི་བདུད་རྩི་བཀུག་ནས་ཐོད་པར་བབས་པས། །དྲི་མ་ཐམས་ཅད་སྦྱངས། ཁ་དོག་དྲི་རོ་ཕུན་སུམ་ཚོགས་པ། ན་བ་མེད་པ་སྨན་གྱི་བདུད་རྩི། འཆི་བ་མེད་པ་ཚེའི་བདུད་རྩི། ཟག་པ་མེད་པ་ཡེ་ཤེས་ཀྱི་བདུད་རྩིའི་རྒྱ་མཚོར་
གྱུར། ཨོཾ་ཨཱ་ཧཱུཾ་མགྲོན་རྣམས་ཀྱི་ལྗགས་རྡོ་རྗེའི་འོད་ཟེར་གྱི་སྦུ་གུས་དྲངས་ཏེ་གསོལ་བར་བསམས་ལ། རྒྱས་པར་སྤྲོ་ན་ཚོགས་མཆོད་བྱའོ། །དེ་ནས་མགྲོན་རྣམས་ཀྱི་རྒྱུད་ལ་ཟག་མེད་ཀྱི་བདེ་བ་དང། བདེ་བ་དེས་
སྟོང་ཉིད་ངེས་པའི་བདེ་སྟོང་དབྱེར་མེད་ཀྱི་ཡེ་ཤེས་བསྐྱེད་པས་དགྱེས་ཏེ། འདྲེ་གདོན་སོགས་ཡི་དམ་དུ་བྱས་པའི་གནས་ལྔ་ལས་བདུད་རྩི་སྣ་ལྔའི་རྒྱུན་བབས་པ། རང་གི་གནས་ལྔར་ཐིམ་པས། སྒོ་གསུམ་ཐ་མལ་

[011B] རྡོ་རྗེ་གསུམ་གྱི་བདག་ཉིད་མངོན་དུ་བྱས་པར་བསམ་པའོ། །འདི་དག་ནི་གཅོད་ཀྱི་གཞུང་ཕལ་མོ་ཆེར་ཡང་དག་དང་ལྟར་སྣང་གི་དེ་ཉིད་སློང་མོ་བའི་ཕྱེ་ལྟར་རྣམ་པར་
འདྲེས་པར་བྱས་པ་ལས། བློ་གྲོས་དང་ལྡན་པ་རྣམས་ལ་རྣམ་པར་དཔྱོད་པའི་སྒོ་ཙམ་ཞིག་བསྟན་པ་ཡིན་ནོ། །གཉིས་པ་ནི། རང་ཉིད་ལྷར་གསལ་བའི་སྤྱི་བོར་རིགས་བདག་གི་ཚུལ་དུ་འདྲེ་གདོན་རྣམས་རྩ་བའི་བླ་མ་དང་
དེའི་མཐའ་སྐོར་དུ་སེམས་ཅན་ཐམས་ཅད་དངོས་བརྒྱུད་ཀྱི་བླ་མ་དང་དབྱེར་མེད་དུ་བསྒོམས་ནས། ཡེ་ཤེས་པ་བཅུག་ཡན་ལག་བདུན་པ་མཎྜལ་དང་བཅས་པ་ཕུལ། གསོལ་བ་བཏབ། བདུད་རྩིའི་རྒྱ་མཚོས་
མཆོད་པ་དང། ཏིང་ངེ་འཛིན་གྱི་དབང་བཞི་ལེན་པ་དང། །མཇུག་རང་བཞིན་མེད་པས་རྒྱས་འདེབས་ཤིང་དགེ་བ་རྣམས་རྫོགས་བྱང་དུ་བསྔོ་བ་སོགས་སྔར་ལྟར་ཤེས་པར་བྱའོ། །གཉིས་པ་ནི། དེ་ལྟར་རང་གཞན་འཁོར་
འདས་ཀྱིས་བསྡུས་པའི་ཆོས་སྤྱི་དང། ཁྱད་པར་མཆོད་སྦྱིན་གྱི་འཁོར་གསུམ་པོ་རང་བཞིན་གྱིས་སྟོངས་པའི་སྣང་སྟོང་ཚོགས་པ་སྒྱུ་མ་ལྟ་བུའི་ཉམས་ལེན་སྐབས་ཐམས་ཅད་དུ་ཤེས་པར་བྱ་ཞིང། མཇུག་རྣམས་སུ་
སྣང་བ་ཐམས་ཅད་འོད་ཀྱི་རྣམ་པར་རང་གི་སྙིང་གར་བསྡུས་པའི་མི་དམིགས་པའི་སྟོང་ཉམས་ནམ་མཁའ་ལྟ་བུ་དང། དེས་ངོར་རང་བཞིན་མེད་པར་འཛིན་པའི་འཛིན་སྟངས་དམ་སྦྲིང་ངེ་བ་གཉིས་ཚོགས་ཀྱི་མཉམ་གཞག་

[012A]༄༅། །ནམ་མཁའ་ལྟ་བུའི་རྣལ་འབྱོར་ལ་བརྩོན་པར་བྱའོ། །བཞི་པ་ནི། སེམས་དཔའ་ཆེན་པོ་བློ་གྲོས་སྦས་པ་ལ་སོགས་པས་མཛད་པའི་ཚད་ལྡན་གྱི་གཅོད་ཀྱི་གདམས་པ་རྣམས་ལས་ཤེས་པར་བྱ་སྟེ་
འདིར་མངས་པས་མ་བྲིས་སོ།    ༈    །སྨྲས་པ། ལྔ་བརྒྱའི་གཙུག་རྒྱན་ཇོ་བོ་ཡབ་སྲས་དང། །རྒྱལ་བ་གཉིས་པའི་གདམས་པ་ལས་འོངས་པའི། །ཐབས་ཤེས་གཅོད་ཀྱི་སྙིང་པོའི་ཉམས་ལེན་ལ། །བརྩོན་པའི་རྣལ་
འབྱོར་མཆོག་དེ་སྐལ་བ་བཟང། །དེང་དུས་ཁ་བ་ཅན་གྱི་གཅོད་ཡུལ་པ། །ཕལ་ཆེར་འདོད་པའི་སྤྲིན་ནག་རབ་བསྡུས་ནས། །ཞེ་སྡང་མེ་ཆར་འབབ་པའི་སྦྱོར་བ་ཡིས། །དགེ་ལེགས་ལོ་ཏོག་འཇོམས་པར་བྱེད་པ་
མཐོང། །ཀྱེ་མ་བསྟན་པ་ཉམས་པའི་གངས་རིའི་ཁྲོད། །རྒྱལ་དང་རྒྱལ་སྲས་འཕགས་པའི་ཚོགས་རྣམས་ཀྱང། །དག་པའི་ཞིང་དུ་གཤེགས་ནས་བཏང་སྙོམས་མཛད། །བཤེས་གཉེན་གཟུགས་ཀྱི་རི་མོས་རྣམ་རོལ་
བའི། །ལུས་མེད་གཉེན་གྱུར་གཟུ་ལུམས་སྤྱོད་པས་ཁྱབ། །རྒྱལ་བའི་གདུང་འཚོ་བ་ཕན་བདེའི་དཔལ་སྟེར་བ། །ཉིན་མོའི་དབང་ཕྱུག་ཤར་ཚེ་རྒྱུ་སྐར་བཞིན། །འདི་ན་ལུག་ལྟར་ལྐུགས་པའི་བློ་ཅན་འགའ། །ངུར་སྨྲིག་
རྒྱལ་མཚན་ཟོལ་ལ་སྐྱབས་བཅས་ནས། །འཇིགས་རུང་དམ་པས་སྨད་པའི་ལས་རྣམས་ལ། །འཛེམ་མེད་ཅི་དགར་འཇུག་པ་མཐོང་བས་སྐྱོ། །སྐྱེ་བོ་ཕལ་ཆེར་མི་དགེའི་སྡིག་ལ་སྤྱོད། །རྒྱལ་པོ་ཕལ་ཆེར་དགོན་གནས་

[012B] །ཚུལ་འདི་བསམས་ཚེ་ཁོ་བོ་ཡིད་རབ་འཕྱོ། །ཚེ་འདི་མི་རྟག་གཡོ་བ་གློག་གི་གར། །ལང་ཚོ་མི་རྟག་གཡོ་བ་ནམ་མཁའི་འཇའ། །མཛའ་བཤེས་མི་རྟག་གཡོ་བ་སྒྱུ་མའི་གཉེན། །ལོངས་སྤྱོད་
མི་རྟག་གཡོ་བ་རྨི་ལམ་དཔལ། །དེའི་སླད་ཚེ་འདིའི་མདུན་མ་རྒྱང་བསྲིངས་ནས། །རྒྱལ་བ་གཉིས་པའི་ལེགས་བཤད་བདུད་རྩིའི་རྒྱུན། །སྙིང་གི་བུམ་པའི་དབུས་སུ་བསྐྱང་བའི་ཕྱིར། །མི་གྲལ་ནས་བུད་རི་དྭགས་རྨས་མ་བཞིན། །
གཅིག་པུར་དབེན་པ་བསྟེན་པ་ནམ་ཡོད་ན། །སྟོད་སྨད་ལ་སོགས་ཆོས་བརྒྱད་མིང་ཡང་མེད། །དགྲ་དང་གཉེན་སོགས་ཆགས་སྡང་སྐྱེ་བའི་ཡུལ། །འདི་ནང་ཕུན་ཚོགས་དང་བཅས་རིང་དོར་ནས། །རྒྱལ་བའི་སྲས་པོ་ཐོས་
པ་དགའ་ལ་སོགས། །སྔོན་གྱི་རྗེ་བཙུན་གོང་མའི་རྣམ་ཐར་བཞིན། །མཆོག་ཏུ་མི་འགྱུར་བདེ་བ་ཆེན་པོའི་དཔལ། །ཚེ་འདི་ཉིད་ལ་བསྒྲུབས་ན་མི་ལེགས་སམ། །དེ་ཕྱིར་བདག་ནི་སྔོན་གྱི་བསོད་ནམས་དམན། །ཅུང་
ཟད་ཐོས་ཀྱང་ནེའུ་ཙོའི་འདོན་པ་ལྟར། །རང་ཉིད་ཉམས་ལེན་མེད་པར་གཞན་ལ་འདོམས། །ཡེ་ཤེས་སྤྱན་ལྡན་དྲུང་དུ་ངོ་ཡང་ཚ། །འོན་ཀྱང་བདེ་བར་གཤེགས་པའི་བསྟན་པ་ནི། །ལུང་ཙམ་གྱིས་ཀྱང་དོན་དང་ལྡན་ནོ་
ཞེས། །ཟླ་མེད་སྟོན་པ་དེ་ཡིས་བསྔགས་པས་ན། །དེ་སླད་འདིར་ནི་བསོད་ནམས་ཅི་བསགས་པ། །དེ་ཡིས་མྱུར་དུ་མ་ཕམ་མགོན་པོའི་དྲུང། །སྐྱེས་ནས་རྒྱལ་ཚབ་མགོན་པོ་དྲི་མ་མེད། །འཇམ་དཔལ་སྙིང་པོར་བཅས་པའི་

[013A]༄༅། །ཞལ་མཐོང་ནས། །ཟབ་དང་རྒྱ་ཆེའི་གདམས་པ་མང་མནོས་ཏེ། །མི་སྐྱེའི་ཆོས་ལ་བཟོད་པ་ཐོབ་པ་དང། །ནམ་ཞིག་མི་མཛེད་ཞིང་འདིར་མ་ཕམ་མགོན། །རྒྱལ་བའི་མཛད་པས་རྣམ་པར་རོལ་པའི་
ཆེ། །འཁོར་གྱི་ཐོག་མ་ཉིད་དུ་སྐྱེས་ནས་ཀྱང། །མཐའ་ཡས་འགྲོ་བ་འདྲེན་པའི་དཔལ་གྱུར་ཅིག་ཅེས་གཅོད་ཀྱི་གདམས་པ་ཐར་འདོད་ཀྱི་དེད་དཔོན་ཞེས་བྱ་བ་འདི་ནི། བསླབ་གསུམ་གྱིས་ཐུགས་ཀྱི་བང་མཛོད་ཡོངས་
སུ་གཏམས་པའི་སྡེ་སྣོད་འཛིན་པ་རྒྱལ་བས་བསྔགས་པའི་བསམ་གཏན་པ་ཆེན་པོ་རྗེ་དྲུང་ལེགས་ཚོགས་ལྷུན་གྲུབ་ཀྱིས་ནན་ཆེར་བསྐུལ་བ་ལ་བརྟེན་ནས། རྒྱལ་བའི་སྲས་པོ་བློ་གྲོས་སྦས་པ་དང། པཎ་ཆེན་ལུང་རིགས་
རྒྱ་མཚོ་ལ་སོགས་པའི་དམ་པ་དུ་མའི་གཅོད་ཀྱི་གདམས་པ་རྣམས་ལས་ལེགས་པའི་ཆ་རྣམས་བླངས་ཏེ། ངག་འདོན་གྱི་རིམ་པར་བསྒྲིགས་ནས། ཤཱཀྱའི་དགེ་སློང་བློ་བཟང་ཆོས་ཀྱི་རྒྱལ་མཚན་གྱིས་བློ་བཟང་མདུན་
ས་དབེན་ས་ཆོས་ཀྱི་ཕོ་བྲང་གི་གཙུག་ལག་ཁང་དུ་སྦྱར་བའོ།།    ༈    །།བདག་འཛིན་དང་བདུད་ཀྱི་གཅོད་ཡུལ་ཞེས་པ་དང། ཐབས་ཤེས་ཀྱི་སྤྱོད་ཡུལ་ཞེས་གདམས་པ་འདི་ཉིད་ལ་མཚན་གཅིག་སྟེང་ནས་ཡི་
གེ་དང་དོན་སོ་སོ་བ་གཉིས་ཀྱི་རྣམ་གཞག་ཀྱང་བྱེད་དགོས་པ་ཡིན་ནོ།།    ༈    །།ན་མོ་གུ་རུ་དེ་ཝ་ཌཱ་ཀི་ནི། བླ་མ་ཡེ་ཤེས་མཁའ་འགྲོའི་ཞབས་བཏུད་ནས། །གཅོད་ཀྱི་ཉམས་ལེན་སྙིང་པོར་དྲིལ་ཏེ་བཤད། །

[013B] །དབྱེར་མེད་རྗེ་བཙུན་རྡོ་རྗེ་རྣལ་འབྱོར་མ། །སྐུ་མདོག་དམར་མོ་ཞལ་གཅིག་ཕྱག་གཉིས་མ། །ཕྱག་གཡས་གྲི་གུག་གཡོན་པ་ཐོད་ཁྲག་འཛིན། །མཆན་ཁུང་ཁ་ཊཱཾ་ག་ཡིས་མཛེས་པར་
བརྒྱན། །ཁྲོ་ཆགས་སྤྱན་གསུམ་མཆེ་བ་ཅུང་ཟད་གཙིགས། །སྐྲ་གྲོལ་གཅེར་མོ་རུས་པའི་རྒྱན་དྲུག་གསོལ། །བརྐྱངས་བསྐུམས་གར་གྱིས་པད་ཉི་རོ་གདན་བཞུགས། །རང་ལུས་དབུས་སུ་དབུ་མ་མདའ་སྨྱུག་ཙམ། །ལྟེ་འོག་
ནས་བཟུང་སྤྱི་བོར་ཐལ་གྱིས་ཟུག་སྙིང་དབུས་དྷཱུ་ཏཱིར་རང་སེམས་ཐིག་ལེའི་གཟུགས། །དཀར་འཚེར་འོད་ཀྱི་ཕུང་པོ་རྒྱ་སྲན་ཙམ། །ཕཿཊ་སྙིང་ག་ནས་ཐོན་སྐར་མདའ་འཕངས་པ་བཞིན། །རྗེ་བཙུན་རྣལ་འབྱོར་མ་ཡི་ཐུགས་
ཀར་ཐིམ། །རང་ལུས་བེམ་པོ་ཤིང་སྡོང་བཅད་པ་བཞིན། །ལིང་གིས་འགྱེལ་བས་སྟོང་གསུམ་ཁྱོན་གང་ཞིང། །དཀར་ཞིང་ཚོ་ལ་སྣུམ་ཞིང་མཛེས་པར་བསམ། །སླར་ཡང་རང་སེམས་བླ་མའི་ཐུགས་ཀ་ནས། །མཁའ་འགྲོ་གྲི་
གུག་འཛིན་པའི་རྣམ་པར་ཐན། །ཨོཾ་ཨཱ་ཧཱུཾ་ལས་མི་མགོའི་སྒྱེད་བུ་ནི། །རི་རྒྱལ་ལྷུན་པོ་ལྟ་བུ་གསུམ་གྱི་སྟེང། །གྲི་གུག་འབར་བས་ཐོད་པ་བཀོག་ནས་བཀལ། །ཕུང་པོ་རྙིང་པ་དེ་ཡི་ནང་བཅུག་སྟེ། །གྲི་གུག་གིས་གཏུབས་གཡས་
བསྐོར་གསུམ་དཀྲུགས་ཤིང། །འབྲུ་གསུམ་བརྗོད་ནས་ཟག་མེད་ཡེ་ཤེས་ཀྱི། །བདུད་རྩིའི་རྒྱ་མཚོ་ཆེན་པོར་ལེགས་བསམས་ཏེ། །སྲིད་ཞིའི་མགྲོན་རྣམས་མཉེས་ཤིང་ཚིམ་པར་བསམ། །མི་དམིགས་རྒྱས་བཏབ་དགེ་བ་རྫོགས་

[014A]༄༅། །བྱང་བསྔོ། །དཀར་འགྱེད་དོ།།    ༈    །།དམར་འགྱེད་སྔར་བཞིན་བེམ་རིག་བྲལ་བའི་མཐར། །རང་སེམས་གྲི་གུག་ཐོགས་པའི་མཁའ་འགྲོ་མས། །ཕུང་པོ་རྙིང་པའི་སྨིན་མཚམས་སུམ་ཕྲག་དང། །
རྐང་ལག་བཞི་རྩེར་རྒྱ་གྲམ་གཤགས་བྱས་ཏེ། །པགས་པ་བཤུས་ནས་ས་སྟེང་དམར་ཆལ་བཀྲམ། །ཤ་ཁྲག་གཏོར་མས་སྲིད་གསུམ་བཀང་མོས་ནས། །དཀོན་མཆོག་སྲི་ཞུའི་མགྲོན་ལ་མཆོད་པ་འབུལ། །མགོན་
པོ་ཡོན་ཏན་མགྲོན་ལ་གཏང་རག་གཏོང། །རིགས་དྲུག་སྙིང་རྗེའི་མགྲོན་ལ་སྦྱིན་པ་དང། །གདོན་བགེགས་ལན་ཆགས་མགྲོན་ལ་བུ་ལོན་འཇལ། །རང་རང་ཇི་ལྟར་འདོད་པའི་དམ་རྫས་ཀྱིས། །སྐྱེ་འཕགས་མ་ལུས་
མཉེས་ཤིང་ཚིམ་པར་བསམ། །མཆོད་སྦྱིན་འཁོར་གསུམ་རྨི་ལམ་སྒྱུ་མ་དང། །ཆུ་ཟླ་བཞིན་དུ་སྣང་ཡང་བདེན་པས་སྟོང། །ཕཿཊ་བདེན་མེད་སྤྲོས་བྲལ་ནམ་མཁའ་ལྟ་བུའི་ངང། །དབྱིངས་རིག་དབྱེར་མེད་རྩེ་གཅིག་
མཉམ་པར་གཞོག་མཇུག་ཏུ་དགེ་ཚོགས་བྱང་ཆུབ་ཆེན་པོར་བསྔོ། །དེ་ལྟར་གཅོད་གཞུང་འོ་མའི་རྒྱ་མཚོ། །ལེགས་བསྲུབས་མར་གྱི་སྙིང་པོ་འདྲ་འདི། །དགེ་སློང་ལྷ་བཟོས་ཡང་ཡང་བསྐུལ་ཚེ། །མདོ་རྒྱུད་དམ་པའི་
མན་ངག་འཛིན་པ། །རྣལ་འབྱོར་སྤྱོད་པའི་དགེ་སློང་བློ་བཟང། །ཆོས་ཀྱི་རྒྱལ་མཚན་ཞེས་བྱས་བཀོད་པའི། །དགེ་བས་མ་གྱུར་ཉམ་ཐག་འགྲོ་ཀུན། །བདག་འཛིན་བདུད་བཞིའི་དགྲ་ལས་རྒྱལ་གྱུར།། །།

[014B]   ༈    ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་ཀུན་ཐར་མཆོག་འབྲས་བཟང་ལ། །སྤྱོད་ཕྱིར་བཀྲ་ཤིས་ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ། །
སརྦ་ཛ་ག་ཏཾ།། །།



