༄༅། །དགེ་འཕེལ་གླིང་གི་བཅའ་ཡིག་གསེར་གྱི་མེ་ལོང་ཞེས་བྱ་བ་བཞུགས་སོ།།

[001A]༄༅།  །སྡེབ་སྦྱོར་མཉམ་པའི་པྲྀཏྟ་ལས་ཡི་གེ་བཅུ་གཉིས་པ་སྐྱེ་འགྲོ་ལ་རྣམ་གྲངས་བཞི་སྟོང་དང་གོ་དྲུག་ཡོད་པ་ལས་སྟོང་དང་བརྒྱ་དོན་གཅིག་པར་ཡིག་བཞི་བ་མེ་ཏོག་ཕྲེང་ཅན་ཞེས་གྲགས་པའི་པྲ་སྟཱ་རས་མཛེས་པར་སྤྲས་པའོ། །།
[LS]
༄༅། །ཀཱ་རུ་ཎ་སྱཱ་ཀྵ་ཤཱུ་ཎྜ་དཧུ་ཏོ་ནོ་ཀྵ་རེ་པཱ་ད་མ་ཏྲེ་བྷ་བཻ་རཤ་ཉྩ་ཏ་སྱཱ་སི་ཝཿ་
༄༅། །ཐུགས་རྗེའི་སྤྱན་ཟུར་དུས་ལས་ཡོལ་མེད་དུ། །ལྷུང་བའི་མོད་ལ་སྲིད་ཞིའི་གདུང་སེལ་བ། །
༄༅། །[LS]
༄༅། །སཱུ་རྱ་བི་དཧོ་བཧུ་ཛཻ་ཏཙ་ཀྲ་རཻ་ཁཱ་ཙ་མའུ་དཧེ་སྠི་ཏེ་ཧཱི་ག་མ་ཎྱཱ་ག་ཎ་ཤྚཱ་ས་ཏུ། །
༄༅། །ཉི་མའི་གཉེན་ཕྱག་འཁོར་ལོའི་རི་མོ་ཅན། །སྤྱི་བོར་ཞོག་ལ་འགྲོ་ཚོགས་དབུགས་དབྱུང་ཞིག་

[002B] །བྱམས་བརྩེའི་མངའ་བདག་རྒྱལ་ཚབ་མི་ཕམ་མགོན། །མཐུ་སྟོབས་དབང་ཕྱུག་ཕྱག་ན་རྡོ་རྗེ་སོགས། །རྒྱལ་དང་རྒྱལ་སྲས་ཚོགས་ལ་གུས་
པས་འདུད། །བྱང་ཆུབ་སེམས་གཉིས་ཡིད་བཞིན་འོ་མཚོ་ལས། །ལེགས་འཁྲུངས་སྨྲ་བའི་ཟླ་བ་སྲས་མཆོག་གཉིས། །གཏད་རབས་བདུན་དང་ཤིང་རྟ་རྣམ་གཉིས་སོགས། །འཕགས་ཡུལ་པཎ་
གྲུབ་ཚོགས་རྣམས་ཕྱག་གི་ཡུལ། །བོད་ཡུལ་མུན་པའི་གླིང་འདིར་རྒྱལ་བསྟན་གྱི། །ཉིན་བྱེད་འདྲེན་པའི་ཤིང་རྟའི་ཁ་ལོ་པ། །ཆོས་རྒྱལ་སྲོང་བཙན་མེས་པོ་རྣམ་གསུམ་དང། །སྒྲ་བསྒྱུར་ལོ་པཎ་
རྣམས་ལ་ཕྱག་བགྱིའོ། །བཀའ་གདམས་བསྟན་པའི་མངའ་བདག་ཨ་ཏི་ཤ་དེ་སྲས་ཐུ་བོ་འབྲོམ་སྟོན་རྒྱལ་བའི་འབྱུང། །གུས་པས་ཞབས་བསྟེན་ལེགས་པའི་ཤེས་རབ་སྟེ། །ཟླ་མེད་བཀའ་
དྲིན་རྣམ་གསུམ་གཙུག་ཏུ་མཆོད། །རྒྱལ་ཀུན་མཁྱེན་པའི་རང་བཞིན་ཀུན་དའི་དཔྱིད། །བསིལ་ལྡན་ལུས་ཕྲའི་མངལ་དུ་ལྕི་བའི་ཁུར། །དམར་སེར་ལྷ་མཆོག་མི་ཡི་ལང་ཚོའི་རྩལ། །གྲུབ་པའི་སྐྱེས་
མཆོག་འཇམ་དཔལ་སྙིང་པོ་རྒྱལ། །བློ་བཟང་རྒྱལ་བསྟན་ཤེལ་གྱི་བ་གམ་དུ། །ལུང་རྟོགས་ཆོས་ཀྱི་ཛམྦུ་ནཱ་དའི་ཁྲིར། །བཤད་སྒྲུབ་བྱང་ཆུབ་རིན་ཆེན་རྒྱལ་མཚན་མཆོག་སྟེར་མཛད་བཤེས་

[003A]༄༅། །གཉེར་ལྷ་དབང་ཞབས་ལ་འདུད། །དཔལ་ལྡན་སྒྲུབ་བརྒྱུད་ཤིང་རྟ་ཆེན་པོ་གང། །ཟས་གཙང་སྲས་པོའི་བསྟན་པའི་ནོར་འཛིན་ལ། །འདྲེན་མཛད་རྒྱལ་ཀུན་སྒྱུ་འཕྲུལ་
དྲ་བའི་གར། །འདྲེན་མཆོག་དགེ་འདུན་ཆོས་སྐྱོང་རྒྱ་མཚོར་འདུད། །ཐབས་ཤེས་ཟུང་འཇུག་འཆི་མེད་བདུད་རྩིའི་དཔྱིད། །རྒྱལ་ཀུན་གསང་བ་རབ་འབྱམས་འཁོར་ལོའི་མཛོད། །རིགས་བརྒྱའི་ཁྱབ་
བདག་དབང་པོར་ལྷུན་གྲུབ་པ། །བློ་བཟང་བསྟན་པའི་དབང་ཕྱུག་ཞབས་ཟུང་མཆོད། །དམ་པ་རྣམས་ཀྱིས་བཀའ་བསྐོས་བསྟན་སྲུང་གཙོ། །ལྷ་ཆེན་མགོན་དང་རྒྱལ་ཆེན་རྣམ་ཐོས་སྲས། །དམ་ཅན་
ཆོས་རྒྱལ་ལ་སོགས་སྲུང་མས་ཀྱང། །གཡེལ་མེད་སྡེ་འདིའི་ཁྲིམས་ཀྱི་གཉེར་ཁ་མཛོད། །དགེ་ལྡན་རིང་ལུགས་བྱང་ཆུབ་ཆོས་ཚུལ་ཀུན། །འཕེལ་ཞིང་རྒྱས་མཛད་གླིང་འདིའི་དགེ་འདུན་གྱི། །
ནང་ཁྲིམས་སྤང་བླང་ཇི་བཞིན་རབ་གསལ་བའི། །བཅའ་ཁྲིམས་གསེར་གྱི་མེ་ལོང་འདིར་ལྟོས་ཤིག་    ༈    །།ཅེས་ཤིས་བརྗོད་ཕྱག་བྱ་ངེས་བསྟན་སྒོ་གསུམ་པུཎྜ་རིཀ་མངོན་པར་འཐོར་
བས་སྡུན་བསུས་ཏེ་སྐབས་དོན་གླེང་བར་བྱ་བ་ནི། དེ་ཡང་ནི་ཇི་སྐད་དུ། དཔལ་མགོན་འཕགས་པ་ཀླུ་སྒྲུབ་ཀྱི་ཞལ་གྱི་བུམ་བཟང་ལས། དང་པོར་བྱང་ཆུབ་མཆོག་ཏུ་ཐུགས་བསྐྱེད་དེ། །བསྐལ་

[003B] །བྱང་ཆུབ་སྙིང་པོར་སངས་རྒྱས་བདུད་བཞི་བཏུལ། །བཅོམ་ལྡན་སེངྒེ་དེ་ལ་ཕྱག་འཚལ་ལོ། །ཞེས་གསུངས་པ་ལྟར། སྲིད་གསུམ་ལུས་ཅན་ཡོངས་ཀྱི་
མ་འདྲེས་པའི་མཛའ་བཤེས་ཆེན་པོ། རྣམ་འདྲེན་རྒྱལ་བ་སྟོང་གི་ནད་ན་པདྨ་དཀར་པོ་ལྟར་ལྷང་ངེར་མཐོ་བའི་སྐྱབས་མཆོག་མཉམ་མེད་ཟས་གཙང་གི་སྲས་པོ་ཞེས་གྲགས་སྙན་དུ་ཀཱུ་ལའི་བ་དན་དཀར་པོ་
འཆི་མེད་ལམ་བཟང་ཁྱོན་ལ་མཛེས་པར་བསྒྲེངས་པ་འདི་ཉིད་ཀྱིས། ནམ་མཁའི་མཐའ་དང་མཉམ་པའི་སྐྱེ་དགུ་ལས་ཉོན་གྱི་གཞན་དབང་དུ་གྱུར་པ་མཐའ་དག་ལ་དམིགས་མེད་བྱམས་བརྩེས་ཉེ་བར་དགོངས་
ཏེ་སྨིན་གྲོལ་གྱི་ལམ་ལ་བཀྲིས་ནས་ཟག་མེད་ཀྱི་བདེ་བ་ཆེན་པོའི་གྲོང་ཁྱེར་མཆོག་ཏུ་ཁྲིད་པའི་ཕྱིར་དུ། དང་པོར་རྒྱུ་བསམ་པ་ཕུན་སུམ་ཚོགས་པ་བླ་ན་མེད་པའི་བྱང་ཆུབ་མཆོག་ཏུ་ཐུགས་བསྐྱེད། བར་དུ་སྦྱོར་བ་
ཕུན་སུམ་ཚོགས་པ་བསོད་ནམས་དང་ཡེ་ཤེས་ཀྱི་ཚོགས་གཉིས་རླབས་པོ་ཆེ་ཡོངས་སུ་རྫོགས་པར་བསགས། མཐར་འབྲས་བུ་ཕུན་སུམ་ཚོགས་པ་སྐུ་བཞི་ཡེ་ཤེས་ལྔ་ལྡན་གྱི་ཞི་བ་བདུད་རྩིའི་
གོ་འཕང་མཆོག་བརྙེས་པའི་ཚུལ་བསྟན་ནས་གདུལ་བྱ་རྣམས་ཀྱི་ཁམས་དང་བསམ་པ་དང། བག་ལ་ཉལ་ཇི་ལྟ་བཞིན་དུ་གཟིགས་ནས་ཆོས་ཀྱི་ཕུང་པོ་བརྒྱད་ཁྲི་བཞི་སྟོང་གསུངས་པ་དེ་དག་ཚུར་

[004A]༄༅། །བསྡུས་ན། ཇི་སྐད་དུ་རྗེ་ཙུན་ཙོང་ཁ་པ་ཆེན་པོས། རྒྱལ་བའི་གསུང་རབ་མ་ལུས་སྡེ་སྣོད་གསུམ། །དེ་ཕྱིར་བསྟན་པའི་སྙིང་པོ་བསླབ་པ་གསུམ། ། ཞེས་གསུངས་པ་ལྟར།།
རྒྱལ་བའི་ལུང་གི་བསྟན་པ་ཐམས་ཅད་རྗོད་བྱེད་སྡེ་སྣོད་རིན་པོ་ཆེ་གསུམ་གང་རུང་གི་ཕྱོགས་དང། རྟོགས་པའི་བསྟན་པ་ཐམས་ཅད་ལྷག་པའི་བསླབ་པ་རིན་པོ་ཆེ་རྣམ་པ་གསུམ་དུ་འདུ་ཞིང། དེ་ཐམས་ཅད་
ཀྱི་རྩ་བ་ཡང་མཐར་གཏུགས་ན་ལྷག་པ་ཚུལ་ཁྲིམས་ཀྱི་བསླབ་པ་རིན་པོ་ཆེ་འདི་ཉིད་ཡིན་ཏེ། འདུལ་བར་བསྟོད་པ་ལས། ཇི་ལྟར་ས་ནི་སྐྱེ་རྒུ་རྣམས་ཀྱི་གཞི། །དེ་ལས་འབྲས་རྣམས་སྐྱེ་པར་གྱུར་བ་ལྟར།།
དེ་བཞིན་འདུལ་བའང་སྡོམ་བརྩོན་རྣམས་ཀྱི་གཞི། །དེ་བཞིན་དེ་ལས་བསོད་ནམས་རྣམས་ཀྱང་སྐྱེ། །ཚུལ་ཁྲིམས་ཡོན་ཏན་ཀུན་གྱི་གནས་སུ་དགོངས། །དེ་ཡི་གནས་ནི་འདུལ་བ་ཡིན་པར་གསུངས། །
ཞེས་དང། དགེ་སློང་ལ་རབ་ཏུ་གཅེས་པའི་མདོ་ལས། ཚུལ་ཁྲིམས་འདི་ནི་བདེ་བའི་མཆོག་ཚུལ་ཁྲིམས་འདི་ནི་ཐར་པའི་ལམ། །ཚུལ་ཁྲིམས་འདི་ནི་ཡོན་ཏན་གཞི། །ཚུལ་ཁྲིམས་འདི་ནི་སངས་
རྒྱས་རྒྱུ། །ཞེས་གསུངས་པ་ལྟར། ཡོན་ཏན་ཐམས་ཅད་ཀྱི་ཞིང་ས་བླ་ན་མ་མཆིས་པ་བསྟན་པའི་སྙིང་པོ་འདུལ་བའི་བསླབ་པའི་གནས་རྣམས་ཡུན་རིང་དར་རྒྱས་སུ་འབྱུང་པ་ནི། དེ་འཛིན་གྱི་སྐྱེས་བུ་དམ་

[004B] རིག་གྲོལ་གྱི་ཡོན་ཏན་བརྒྱད་དང་ལྡན་པའི་དགེ་འདུན་གྱི་སྡེ་ལ་རག་ལས་པས། དེ་ཡང། བུ་སྟོན་རིན་པོ་ཆེས། སངས་རྒྱས་ཀྱི་བསྟན་པ་དགེ་འདུན་གྱི་སྡེ་ལ་རག་ལས། དགེ་འདུན་གྱི་སྡེ་ཆོས་
ཚུགས་ལ་རག་ལས་པ་ཡིན་པས། ཆོས་ཚུགས་ལ་འབད་པ་འདོན་པ་གལ་ཆེ་ཞིང། དེ་ལ་འཆད་ཉན་དགོས། ཞེས་དང། མཛོད་ལས་ཀྱང། སྟོན་པའི་དམ་ཆོས་རྣམ་གཉིས་ཏེ། །ལུང་དང་རྟོགས་པའི་
བདག་ཉིད་དོ། །དེ་འཛིན་བྱེད་དང་སྨྲ་བྱེད་པ། །སྒྲུབ་པར་བྱེད་པ་ཁོ་ན་ཡིན། །ཞེས་གསུངས་པ་ལྟར་རྒྱལ་བསྟན་ནི་དགེ་འདུན་གྱི་སྡེ་རྣམས་ལ་རག་ལས་པར་གསུངས། དེ་ཡང། ཀུན་མཁྱེན་རྒྱལ་བའི་བསྟན་
པ་སྤྱི་དང། བྱེ་བྲག་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་རིང་ལུགས་དྲི་བྲལ་གསེར་སྦྱངས་བཙོ་མ་ལྟ་བུ་འདི་ཉིད་དར་རྒྱས་སུ་མཛད་པའི་དགེ་འདུན་གྱི་སྡེ་རྒྱ་བོང་ཧོར་གསུམ་གྱི་ཡུལ་གྲུ་མཐའ་དག་
ཁྱབ་པར་གྱུར་པ་ལས། ད་ལན། སུམ་རྩེན་ལྷའི་ལོངས་སྤྱོད་ལ་མཆེད་ཟླར་འགྲན་བཟོད་པའི་ཆེན་པོ་ཧོར་གྱི་ཡུལ་གྲུའི་ནང་ཚན་ཤི་ལི་གོལ་ལའི་ཆོལ་གན་ལ་མདའ་ཚན་བཅུ་ཡོད་པའི་ནང་ཚན། བསྟན་པ་
བསྟན་འཛིན་དགེ་འདུན་གྱི་སྡེ་དང་བཅས་པ་རྣམས་ལ་གུས་ཤིང་མཆོད་བཀུར་ལྷུར་ལེན་པའི་ཞྭ་སེར་བསྟན་པའི་སྦྱིན་བདག་ཆེན་པོ་སྟོབས་ཀྱི་འཁོར་ལོས་བསྒྱུར་བ་མིའི་དབང་ཕྱུག་ཨ་བྷ་ཀ་ཝང་ཚེ་དབང་རྒྱ་

[005A]༄༅། །མཚོ་ཞེས་གྲགས་པ་མཆོག་གསུམ་བླ་མར་འཛིན་ཅིང་བསྟན་པ་བསྟན་འཛིན་དང་བཅས་པ་ལ་གུས་ཞབས་ལྷུར་ལེན་པའི་དཔོ་མཆེན་འདི་ཉིད་ཀྱི་ལྷག་བསམ་རྣམ་པར་དག་པས་གཞི་
བཟུང། དད་གསུམ་འགྱུར་པ་མེད་པས་མཚམས་སྦྱར་བའི་སྒོ་ནས། བསྟན་འགྲོའི་ཕན་བདེའི་པད་ཚལ་རྒྱས་ཕྱིར་སྤྱི་དང། ཁྱད་པར་རང་གི་འདི་ཕྱིའི་ལེགས་ཚོགས་སུ་དམིགས་ནས་འཇམ་མགོན་
རྒྱལ་བ་གཉིས་པའི་ཐུགས་བཅུད་བྱང་ཆུབ་ལམ་གྱི་རིམ་པ་ལ་ཉམས་ལེན་སྙིང་པོར་མཛད་པའི་གྲྭ་ཚང་ཁྱད་པར་ཅན་ཞིག་འཛུགས་རྒྱུ་བྱུང་ན་ཅི་མ་རུང་སྙམ་པའི་སྨོན་པས་ཡིད་དྲངས་ཏེ།།    ༈   
དབྱངས་གོང་མ་ཀྭང་ཤུ་ཁྲིར་བཞུགས་གནམ་ལོ་བཅུ་གཅིག་པ་ས་སྐྱོང་ཞེས་པ་ཤིང་མོ་བྱ་ཡི་ལོར། གྲོ་བཞིན་ཟླ་བའི་ཚེས་གྲངས་རིག་བྱེད་ཀྱི་ཉིན་གསར་འཛུགས་མཛད་པའི་དགེ་འཕེལ་གླིང་གི་ཕྱི་
ནང་གི་ཀུན་སྤྱོད་སོགས་ཉམས་ཆགས་མི་ཡོང་རྒྱུའི་ཆེད་དུ་བཅའ་ཡིག་གསར་བསྒྲིགས་དགོས་ཞེས་བཀའ་ལུང་གསེར་གྱི་མེ་ཏོག་འཐོར་ཚེ་དེ་ཉིད་དོན་ལྡན་དུ་བྱ་བའི་ཕྱིར་དུ་ཁྲིམས་སུ་བཅའ་བའི་ཡི་
གེ་འགོད་བ་ལ་གསུམ། དང་པོ་བསྟན་པ་ལ་འཇུག་པའི་སྒོ་དམ་པ་འཇུག་སྒོའི་སྐོར། གཉིས་པ་ཞུགས་ནས་ཉམས་སུ་བླད་བྱའི་འགྲིགས་ལ་ཆོས་ཐོག་གི་གྲངས་དང། ཆོས་ཐོག་དངོས་གཞི་དང་

[005B] གསུམ་པ་དེའི་ཡན་ལག་ཞར་བྱུང་ཐོར་བུའི་སྐོར་དང་འགྱེད་ཕོག་སོགས་གཏོང་སྒོའི་སྐོར།།    ༈    །།དང་པོ་ལ། ཁྱིམ་པ་གོས་དཀར་ཅན་འཇུག་པ་དང། རབ་ཏུ་
བྱུང་བ་འཇུག་པ་གཉིས། དང་པོ་ནི། སྐྲ་ནག་པོ་བྲེག་མཚམས་དང། གོས་དཀར་པོ་ཕུང་མཚམས། སྣམ་བུ་དཀར་པོ་དྲི་མས་མ་གོས་པ། ཚོས་ཁ་གང་ལ་བསྒྱུར་ཀྱང་ཚོས་ལེན་ངེས་པ་ཞིག་དགོས་
པ་ཡིན། །གཉིས་པ་ལ། གྲོང་ཡར་མར་ནས་འོང་པ་དང། དགོན་སྡེ་ཡར་མར་ནས་འོང་བ་གཉིས། དང་པོ་ནི། ཕ་མས་མ་གནང་བ་མ་ཡིན་པ། རྒྱལ་པོ་དང་སྡེ་དཔོན་སོགས་ཀྱི་གཞན་དབང་དུ་
གྱུར་བ་མ་ཡིན་པ། ནག་ཅན་གནས་དབྱུང་བྱས་ནས་འོངས་པ་མ་ཡིན་པ། རྒྱལ་པོས་བཀྲབས་པ་སོགས་མ་ཡིན་པའི་གཙང་སིང་ངེ་བ་ཞིག་དགོས། །གཉིས་པ་ནི། དགོན་སྡེ་གཞན་གྱི་ལས་སྣེས་
བསྡོས་ནས་འོངས་པ་མ་ཡིན་པ། ཉེས་བྱས་ཕྱིར་མ་བཅོས་པར་ཐོན་པ་མ་ཡིན་པ། རྩ་བཞི་ཆང་དང་བཅས་པའི་མཐོང་ཐོས་དོགས་གསུམ་གྱི་གླེང་གཞིའི་ཁ་སྨྲས་ཙམ་ཡང་མ་ཕོག་པ། མདོར་ན་ལས་སྣེ་
ཚད་དང་ལྡན་པའི་ཚོགས་གཏམ་གྱི་ཟུར་ཙམ་ཡང་མ་ཕོག་པ་ཞིག་དགོས་པ་ཡིན། ཡང་དེ་ལྟ་བུའི་གསར་བ་དེ་ལ། རྟེན་གྱི་ཁྱད་པར། ཡོ་བྱད་ཀྱི་ཁྱད་པར། ཇི་ལྟར་འཇུག་པའི་ཚུལ་དང་གསུམ་

[006][* MISSING PAGE-A-AND-B]

[007A]༄༅། །བསྟེན་ཚུལ་ཡང་སངས་རྒྱས་དངོས་ཀྱི་འདུ་ཤེས་བཞག་སྟེ་དད་པ་དང་གུས་པ་ལྷུར་བླངས་ཏེ་ཕྱག་དང་སྔོན་དུ་ལྡང་བ་སོགས་ཀྱི་བསྙེན་བཀུར་སྟོབ་པ་དང། བླང་དོར་གྱི་གནས་དང་
གསུང་རབ་ཀྱི་དོགས་གཅོད་སོགས་ཞུ་བར་བྱེད། དགེ་རྒན་གྱིས་ཀྱང་སོ་སོར་འགྲོ་འཆག་ཉལ་འདུག་གི་སྤྱོད་ལམ་སོགས་ཀྱི་མཐའ་རྟེན་པའི་སྤང་བླང་རྣམས་དང། ཡི་གེ་དཀར་ནག་སོགས་སློབ་པ་
སྐྱབས་སེམས་སྒྲོལ་ཤེར་སོགས་ཚོགས་འདོན་གྱི་རིམ་པ་རྣམས་དང། སློབ་གཉེར་གྱི་རིགས་རྣམས་ལའང་རྟིང་བསྐུལ་ཡང་ཡང་བྱས་ཏེ་རྣམ་དཀར་གྱི་ལམ་དུ་བཀྲི་ཅི་ཐུབ་བྱེད་དགོས་པ་ཡིན་ནོ།།    ༈    །།
གཉིས་པ་ཉམས་སུ་བླང་བྱའི་བཅའ་ཁྲིམས་དངོས་ལ་གསུམ། ཆོས་ཐོག་གི་གྲངས་དང་ཆོས་ཐོག་དངོས་གཞི་དང། ཆོས་འཚམས་ཀྱི་སྐོར་རོ། །དང་པོ་ནི། ལོ་གཅིག་ལ་དཔེར་བརྗོད་པའི་ཆོས་ཐོག་གི་
གྲངས་ནི། དཔྱིད་ཆོས་དང་པོ་ཧོར་ཟླ་གསུམ་པའི་ཚེས་དྲུག་ནས་བཅུ་དྲུག་གི་བར་ཞག་བཅུའི་ཆོས་ཐོག་དཔྱིད་ཆོས་གཉིས་པ་ཧོར་ཟླ་བཞི་པའི་ཚེས་གསུམ་ནས་བཅུ་བདུན་གྱི་བར་ཞག་བཅོ་ལྔའི་ཆོས་
ཐོག་དབྱར་ཆོས་དང་པོ་ཧོར་ཟླ་བཞི་བའི་ཉེར་ལྔ་ནས་ལྔ་པའི་བཅུ་བྮིའམ་བཅོ་ལྔའི་བར་ཉི་མ་ཉི་ཤུའི་ཆོས་ཐོག་དབྱར་ཆོས་གཉིས་པ་ཧོར་ཟླ་བདུན་པའི་ཚེས་གཅིག་ནས་བརྒྱད་པའི་ཚེས་གཅིག་གི་

[007B] སྟོན་ཆོས་ཧོར་ཟླ་བརྒྱད་པའི་བཅོ་ལྔ་ནས་དགུ་པའི་ཚེས་གཅིག་གི་བར་ཟླ་ཕྱེད་ཀྱི་ཆོས་ཐོག་བཅས་ལྔ་ཡོད་དོ། །དེ་ཡང་བཤོལ་ཟླ་བྱུང་ཚེ་ཧོར་ཟླ་གསུམ་པ་ལྟ་བུ་ཡིན་ན་གསུམ་པ་སྔོན་མའི་ཚེས་
དྲུག་དང། བཞི་པ་ནས་དགུ་པའི་ཚེས་གཅིག་གི་བར་ཟླ་བ་གང་ལ་བྱུང་ཡང། དེའི་ནང་དུ་ཞག་བཅུའི་ཆོས་ཐོག་རེ་འཛུགས་དགོས། ཧོར་ཟླ་དགུ་པ་ཡིན་ཚེ་དགུ་པ་དང་པོའི་ཚེས་གཅིག་ལ་གྲོལ་རྒྱུ་ཡིན་ནོ། །
གཉིས་པ་ལ་གཉིས། བཙུན་ཁྲིམས་སྤྱིར་བསྟན་པ་དང། ཐུན་མོང་མ་ཡིན་པ་བྱེ་བྲག་ཏུ་བཤད་པའོ། །དང་པོ་ནི། དགོན་སྡེ་འདིར་ཞུགས་པ་རྣམས་བསྟན་པའི་སྒོར་ཞུགས་ཤིང། རྒྱལ་བའི་གསུང་རབ་ལ་
ཐོས་བསམ་གྱི་བག་ཆགས་བཟང་པོ་འཇོག་པའི་ཕྱིར་དུ་འོངས་པས་ཐར་པ་དོན་གཉེར་ཅན་ཤ་སྟག་ཡིན་གཤིས། རྒན་གཞོན་ཆེ་ཕྲ་མཐའ་དག་གིས་ཐུགས་ཁུར་བཞེས་ཏེ་ཡོན་ཏན་ཀུན་གྱི་གཞི་མཚུལ་ཁྲིམས་
རྣམ་པར་དག་པ་དང། ཕན་ཚུན་ཐུགས་མཐུན་པའི་སྒོ་ནས་འདུལ་བ་ལམ་རིམ་བློ་སྦྱོང་སྐྱེས་ཚོམས་ས་རྒྱན་བསླབ་སྤྱོད་སོགས་ལ་བསླབ་སྦྱངས་མཐར་ཕྱིན་པ་བྱེད་དགོས་ཤིང། དེ་ཡང་སྐབས་སུ་བབས་
པའི་གཞུང་ཚིག་བློ་ལ་མ་ངེས་པར་གླེགས་པ་མ་ལ་བློ་གཏད་པ་ནི། ས་བཎ་གྱིས། མ་སྒྲུབ་པ་ཡི་གསང་སྔགས་དང། །རིག་པ་གླེགས་བམ་ནང་གནས་དང། །མ་བསླབ་པ་ཡི་རིག་པ་རྣམས། །དགོས་པའི་ཚེ་ན་

[008A]༄༅། །བསླུ་བ་མང། །ཞེས་པར་འགྱུར་ཞིང། སྤྱན་སྔ་བློ་གྲོས་རྒྱལ་མཚན་པས་ཀྱང། རྣ་བས་ཐོས་ཀྱང་བློར་མ་བཟུང། །དེ་ལ་ཐོས་པའི་མིང་མི་འབྱུང། །ཞེས་གསུངས་པ་ལྟར། རང་
གིས་རང་མ་བསླུ་བར་སྐབས་སུ་གང་བབས་ཀྱི་དཔེ་འཛིན་སྐྱོར་སྦྱང་ཉིན་མཚན་དུ་བྱེད་པ་ནི། ཐོས་བསམ་གྱི་རྒྱུའི་གཙོ་བོ་ཡིན་པས། མཁས་པ་སློབ་པའི་དུས་ན་སྡུག་ཅེས་པ་ལྟར་གཉིད་དང་ཚ་གྲང་
ཁྱད་དུ་བསད་དེ་སྙིང་རུས་བསྐྱེད་དགོས་པ་དང། ཡང་ཤེས་རབ་དང་བརྩོན་འགྲུས་གཉིས་གལ་ཆེ་བས་དེ་འཕེལ་ཕྱིར་ཚོགས་བསགས་སྒྲིབ་སྦྱོང་དང། ཤེས་རབ་ཀྱི་ལྷའི་བསྒོམ་བཟླས་སོགས་
ལ་འབད་པ་དང། དམ་པའི་ཆོས་ཀྱང་དཀོན་ལ་རྟག་ཏུ་འཚེ་བ་མང། །ཞེས་གསུངས་པ་ལྟར། སྙིགས་མའི་དུས་འདིར་ཆོས་བྱེད་པ་རྣམས་ལ་བར་ཆད་ཀྱི་རིགས་སྒོ་སྣ་ཚོགས་ནས་འོངས་པར་འདུག་
པས༑ དེའི་གེགས་སེལ་དུ་སྒྲོལ་ཤེར་གདུགས་གསུམ་སོགས་ཀྱི་ཁ་བཏོན་ལ་འབད་པ་དང། རྒྱལ་པོ་ཟས་གཙང་གི་ཞལ་ནས། ང་ཡི་བུ་ནི་རིགས་དག་དང། །རུས་ལ་ངོ་མཚར་འཛིན་མ་ཡིན། །
ཡོན་ཏན་ལྡན་པ་ཆོས་རྣམས་ཀྱི། །དེ་ལ་འདི་ཡི་ཡིད་དགའོ། །ཞེས་གསུངས་པ་ལྟར། གྲྭ་ས་གྲྭ་ཚང་གི་བླ་མ་སྤྲུལ་པའི་སྐུ་དང། ཡོན་ཏན་ཅན་རྣམས་ལ་གུས་འདུད་དང། བཀུར་སྟི་དང་མཐོང་

[008B]།    ༈    །།གཉིས་པ་ཐུན་མོང་མ་ཡིན་པ་བྱེ་བྲག་ཏུ་བཤད་པ་ལ། ཆོས་ཐོག་དངོས་གཞིའི་སྐབས་ཀྱི་སྒྲིགས་ལམ། དུས་བཟང་སོགས་ཀྱི་སྐབས་མི་འདྲ་བའི་
ཁྱད་པར་བཤད་པ་གཉིས་ལས། དང་པོ་ནི། དཔྱིད་ཆོས་དང་པོ་ལྟ་བུ་ལ་མཚོན་ན། ཧོར་ཟླ་གསུམ་པའི་ཚེས་དྲུག་གི་ཉིན་གུང་ཡོལ་བའི་དུས་སུ་དགེ་བསྐོས་ཀྱིས་ཚོད་བཟུང་ནས། ཆབ་རིལ་ལ་བརྡའ་སྦྱར་
ཞིང༑ ཆབ་རིལ་གྱིས་ཀྱང་མཁར་བརྡའ་ཆུང་རིམ་ནས་བསྐུལ་ཏེ་ཆེ་རིམ་གྱི་བར་ཁྱབ་ཆེ་ལ་ཡུན་རིང་ཙམ་ལན་གསུམ་དུ་གཏོང་ཞིང། དེ་དང་བསྟུན་པའི་ཐམས་ཅད་རང་རང་གི་གཟིམས་གཤག་ནས་ཟླ་གམ་ཞྭ་སེར་
བསྣམས་ཏེ་སྤྱོད་ལམ་དལ་བུས་ཕེབས་པ་ལས། ཅ་ཅོའི་སྒྲ་དང་མཆོད་རྒྱུག་སོགས་གཞན་དག་མི་དད་པའི་སྤྱོད་ལམ་སྤངས་ཏེ་བག་ཡོད་ཀྱིས་འདུས་ཞིང་འདུ་ཁང་གི་སྒོ་འགྲམ་གཡས་གཡོན་དུ་འཁོད་
དུང་མཁན་གྱིས་དུང་ཁ་བརྡབ་པ་དང། ཞྭ་སེར་གྱོན། དུང་དང་པོ་བཏང་བ་དང་དབུ་མཛད་ཀྱིས་དམིགས་བརྩེ་མ་རྒྱད་འཐེན་ལན་གསུམ་གྱིས་ཐོག་དྲངས་ཏེ་དམིགས་བརྩེ་མ་གསུང་བཞིན་ནང་དུ་བྱོན་སྐབས་
དུང་གཉིས་པ་བཏང། དེའི་སྐབས་དགེ་བསྐོས་ཀྱིས་སྒོ་ཕྱེ་སྟེ་ཚང་ཁ་བཀག་བླ་མ་ཚོགས་དབུར་བཞུགས་ཡོད་ཚེ་གུས་པས་ཞྭ་ཕུད་ཙམ་རེ་བྱས་ཏེ་གྲལ་དུ་འཁོད། དུང་ཐེངས་གསུམ་པ་བཏང་བ་དང་

[009A]༄༅། །དབུ་མཛད་ཀྱི་ཚེ་རབས་ཀུན་ཏུ་མའི་དབུ་བསྐུལ་བ། མང་མས་རྩེ་ཞ་ཕུད་པ། དགེ་བསྐོས་ཀྱིས་སྒོ་བསྡམ་པ། དུང་གི་འཕྲོ་གཅོད་པ་རྣམས་དུས་མཚུངས་སུ་བྱེད། ཚོགས་
འཕྲལ་དུ་དགེ་བསྐོས་ཀྱིས་ཕྱག་གསུམ་འཚལ་ཏེ་སྤོས་སྐོར་བྱེད་ཅིང། འཕྱིས་པ་བྱུང་ན་ཕྱག་གྲངས་བཅད་འོས་འཚམས་འགེལ། གྲལ་དུ་བཞུགས་ལུགས་གདོང་གྲལ་དུ་བླ་མ་སྤྲུལ་པའི་སྐུ་དང་
དཔོན་ཆོས་མཛད་དམིགས་གསལ་ཅན། གཞན་པ་གསུང་བཟང་ཞིང་འདོན་ཆ་ངེས་པ་རྣམས་དང། དེ་མིན་དགེ་བསྐོས་ཀྱི་ངག་བཀོད་ལྟར་བབས་མཚུངས་ཀྱི་བཞུགས་པ་སོགས་མདོར་ན་བསླབ་གྲལ་ཁོ་ནས་
རྒྱབ་མདུན་འབུར་བ་སོགས་མ་ཡིན་པར་མུ་ཏིག་དར་ལ་བརྒྱུས་བ་བཞིན་ལུས་དྲང་བོར་བསྲངས་ཏེ་སོ་སོའི་གདིང་བའི་སྟེང་དུ་བཞུགས། དེ་དག་གི་ཚེ་ཡང། ཟླ་གམ་གྱི་མདུན་ཕྱེ་ནས་བཞུགས་པ། རྩིག་པ་
དང་ཀ་བར་སྙེ་བ། ཁ་བསྡུམས། གཞོགས་གཅུས། གཉིད་དང་ལོང་གཏམ་བཞད་གད་བྱེད་པ། གྲལ་ཕན་ཚུན་གྱི་གདོང་ལ་གཟིགས་པ། སྣ་ཐ་ཁ་འཐེན་པ། མགོ་གཡས་གཡོན་དུ་བསྒྱུར་ཏེ་བལྟ་བ། ཁ་ཡེངས་
མིག་ཡེངས། མཆིལ་སྣབས་གོས་ཀྱིས་མ་བཀབ་པར་འདོར་བ་དང། མདོར་ན་གཙུག་ལག་ཁང་གི་ཉེ་འཁོར་གང་དུའང་མི་གཙང་བ་གཏན་ནས་འདོར་བར་མི་བྱེད་དབུ་མཛད་ཀྱིས་ཞལ་འདོན་གང་དང་གང་གི་དབུ་

[009B] མང་མས་མཐའ་བསྟེན་ཏེ་གདངས་དུར་ཐམས་ཅད་ཀུན་གྱི་ཐེག་པར་ཁུར་ལེན་གྱི་མ་གཡེངས་པར་མགྲིན་གཅིག་དབྱངས་གཅིག་ཏུ་གསུངས་པ་ལས། དགེ་འདུན་
གྱི་ཞལ་འདོན་བཞག་ནས་རང་གི་ཁ་བཏོན་བྱེད་ཁུལ་སོགས་བཀའ་བློ་མི་བདེའི་རིགས་དང། གཡས་འཐེན་གཡོན་འཐེན་སྐད་ལོག་རྒྱག་པ་སོགས་གྲ་མི་འགྲིགས་པའི་རིགས་གཏན་ནས་བྱེད་མི་ཆོག་དགེ་སློང་
རྣམས་ཀྱིས་ཆོས་གོས་ངེས་པར་གྱོན་དགོས། མང་ཇ་སོགས་བྱུང་ཚེ་ལག་པ་རེས་མི་བཟེད་པར་ལག་གཉིས་ཀྱིས་བྱིན་ལེན་ཆགས་ངེས་ཧ་ཅང་ཁེངས་པ་མ་ཡིན་པར་བླངས་ཏེ། ཅག་ཅག་ཧུ་ཧུ། ཕུ་ཕུའི་སྒྲ་
དང་ལྕེས་ལྡག་པ་སོགས་མ་ཡིན་པར་དལ་བུས་བཞེས། གསོལ་བ་སོགས་ཀྱང་ཁམ་ཧ་ཅང་ཆེ་བ་དང། ཧ་ཅང་ཆུང་བ་དང། མཁུར་བ་གཡས་གཡོན་དུ་སྤོ་བ་སོགས་མིན་པར་བཟའ་བའི་དམ་ཚིག་དང་བཅས་
ཚུལ་མཐུན་པར་བཞེས། མང་ཇ་གཏོང་མཚམས་དང་གྲོ་ལ་མཚམས་སོགས་དགེ་བསྐོས་ནས་འོལ་སྤྱི་ཙམ་མ་ཡིན་པར་ངེས་ཅན་དུ་བྱེད་དགོས་སོ། །ཞལ་འདོན་ལ། དགའ་ལྡན་ལྷ་བརྒྱ་མའི་དབུ་
བསྐུལ་བ་དང་མང་ཇའི་ཕྱག་བདེ་བསླངས། དམིགས་བརྩེ་མ་གསུང་སྐབས་མང་ཇ་དང་པོ་འདྲེན། ཇ་མཆོད། གངས་ཅན་ཤིང་རྟམ། དེ་ནས་བསྟན་པ་སྤྱི་དང་དགོན་གནས་སྡེ་དང་བཅས་པ་ལ་ལོག་

[010A]༄༅། །བར་འཁུ་བའི་ཕྱི་ནང་གི་བསྟན་དགྲ་རྣམས་ལ་དམིགས་ནས་ཤེར་སྙིང་ཚར་གཅིག་བཟློག་བསྒྱུར་དང་བཅས། བགེགས་རིགས་མ། དེ་ནས། དཔལ་ལྡན་ས་གསུམ་མ། ལམ་གཙོ་
རྣམ་གསུམ། ལམ་མཆོག་སྒོ་འབྱེད། སྒྲོལ་མ་གསུང་སྐབས་མང་ཇ་གཉིས་པའི་ཕྱག་བདེ་བསླངས་ཏེ་ཇ་འདྲེན། ཇ་མཆོད། སྔོན་ཚེ་བཅོམ་ལྡན་མ། མང་ཇ་གྲུབ་པ་དང་མྱུར་མཛད་མ། བསྟན་པ་རྒྱས་
པའི་སྨོན་ལམ། དེའི་སྐབས་ཆབ་བཏང་སྟེ་སངས་རྒྱས་རྣམ་གཟིགས་མའི་སྐབས་དབུ་ཞྭ་ཕྱག་ཏུ་བསྣམས་ནས་བཞུགས། བསྟན་འབར་མའི་སེམས་ཅན་དོན་དུ་ཞེས་སོགས་ཀྱི་སྐབས་སུ་དབུ་ཞྭ་
བཞེས། བསྟན་པ་ཡུན་རིང་འབར་གྱུར་ཅིག་ཅེས་མཇུག་རྫོགས་པ་དང། དམིགས་བརྩེ་མ་གསུང་བཞིན་མས་རིམ་ནས་གྲོལ། དེའི་སང་ཉིན་ཚོགས་ཚུལ་སོགས་སྔར་དང་འདྲ། རྒྱུན་བར་ཉིན་རེའི་
ཞལ་འདོན་གྱི་རིམ་པ་ནི། ཚོགས་པའི་གོང་དུ་ལྟུང་བཤགས་ཚར་གཅིག་སྤྱི་བཤགས་གསུམ་གྱི་བར་ཕྱག་མཆོད་བྱེད། དེ་ནས་ཚོགས་འཕྲལ་དུ། སངས་རྒྱས་སྤྲུལ་བ་མ། སྐྱབས་འགྲོའི་སྐབས་
སུ་ཐམས་ཅད་བཞེངས་ཏེ་མཆོད་པ་བཤམས། མཆོད་པ་བཤམས་ཚར་བ་དང་རང་རང་གི་གྲལ་དུ་འཁོད་དེ། སངས་རྒྱས་ཆོས་ཚོགས་མའི་དབུ་བསྐུལ་ཏེ་ལན་གསུམ། གུར་ནས་བྱུང་བའི་རྒྱུན་

[010B] ཚད་མེད་བཞི། ཁྱད་པར་གྱི་སེམས་བསྐྱེད་རྣམས་ལན་གསུམ་གསུམ། སྐད་ཅིག་དཀྲོང་བསྐྱེད། ནང་མཆོད་དང། མཆོད་པ་བྱིན་རླབས། གནས་དང་ཡོ་བྱད་རྣམས་བྱིན་གྱིས་བརླབས་ལ། །
བདེ་སྟོང་དབྱེར་མེད་ཞེས་པ་ནས་མཆོད་པའི་ཐུན་དང་པོའི་འདོན་བསྒྲིགས་ལྟར་བྱེད། དེའི་མཇུག་ཏུ། བྱང་ཆུབ་ལམ་སྒྲོན། ལམ་གཙོ་རྣམ་གསུམ། ལྷ་མོའི་གཏོར་འབུལ། དམིགས་བརྩེ་མ་གསུངས་
ནས་སྔ་ཚོགས་གྲོལ། གསུང་ཆོས་ཀྱི་ཆོས་ཐུན་ལ། འཇམ་དཔལ་མཚན་བརྗོད། མདོ་ཚར་གཅིག་བཟློག་པ་བགེགས་རིགས་མ་བཅས་འདོན་ཕྲལ། གསུང་ཆོས་ཀྱི་མཎྜལ་འབུལ། གསུང་ཆོས་
ཚོགས་འཕྲལ། བཏང་རག་གི་མཎྜལ་བཅས་ཕུལ་ནས་གྲོལ་ཏེ་རྩིགས་རྭར་བཞུགས། དེའི་སྐབས་སུ་འང་ཕན་ཚུན་ཆོས་ཀྱི་གླེང་མོ་སོགས་མཛད་པ་ལས་ལོང་གཏམ་རྒོད་བག་སོགས་ཀྱིས་དུས་འདའ་
བར་མི་བྱེད། ཚ་རྟིང་མའི་ཚོགས་ལ། ཡོངས་འཛིན་རིན་པོ་ཆེས་གསུང་གི་ལམ་རིམ་དངོས་གྲུབ་ཀུན་འབྱུང་དལ་བར་འོ་
གྲོལ༑ ཕྱི་དྲོ་གསུང་ཆོས་ལ། གདུགས་དཀར་རྒྱས་པ་ཚར་གཅིག་ཤེར་སྙིང་བཟློག་པ་དང་སྔ་ཕྱིའི་མཎྜལ་རྣམས་གོང་ལྟར་རོ། །གུང་ཇ་ལ། སྨན་ཆོག་ཐུང་བ། འཁྲུངས་རབས་གསོལ་འདེབས་
[011A]༄༅། །དང། ཞབས་བརྟན་གསོལ་འདེབས་གཉིས་རེས་མོས། དེ་ནས་ཡོན་ཏན་འབྱུང་གནས་ནས་མཆོད་པའི་ཐུན་ཕྱི་མ་ལྟར་བྱས་ལ་གྲོལ། དགོངས་ཀའི་སྐུ་རིམ་ལ་
དགའ་ལྡན་ལྷ་མ། དམིགས་བརྩེ་མ་ལན་གསུམ། ཚེ་རབས་ཀུན་ཏུ་མ་དང། དེང་བརྩམས་མ་གཉིས་རེས་མོས། སྒྲོལ་མ་ཚར་བདུན་ནམ་ཉེར་གཅིག་སོགས་ལོང་སྐབས་དང་བསྟུན། ཤེར་སྙིང་
སེང་གདོད་མའི་བཟློག་པ། ཚེ་གཟུངས། བྱམས་པ་དམ་བཅའ་བའི་གཟུངས། ལོ་གྱོན་མའི་གཟུངས། རིག་ལུང་ཆོས་སྤྱོད། བསྟན་འབར་མ་བཅས་གསུངས་ནས་གྲོལ། དུས་བཟང་གང་ཡིན་
གྱི་ཉིན་སྔ་མའི་གུང་ཚིགས་ལ། ཤེར་སྙིང་ཚར་གཅིག་གསུངས་ནས་ཆོས་སྤྱོད་སོགས་སྐབས་སུ་གང་བབས་ཀྱི་དབྱངས་ཆགས་བྱེད། དེ་ནས་དབུ་མཛད་སྐད་གྲྭ་པ་ཚང་མས་ཁུར་ཏུ་བླངས་ཏེ་གང་ལེགས་
བྱེད་དགོས། ཆོས་ཐོག་གང་ཡོད་ཀྱི་མཇུག་ཏུ་སྐབས་ཐོབ་ཀྱི་འདོན་ཆ་རྣམས་དང། ལམ་རིམ་བདེ་ལམ་མྱུར་ལམ། སྤྱོད་འཇུག་སོགས་ཀྱི་རྒྱུགས་མ་ཆད་པར་འཇོག་ལེན་བྱེད། སྐབས་སྐབས་སུའང་
དོན་རྒྱུགས་ལྟ་བུ་རེ་དང། ཚིག་རྒྱུགས་རྣམས་ཀྱང་ལེན་དགོས། རྒྱུགས་མ་འཕྲོད་པ་བྱུང་ཚེ་བབ་འོས་ཀྱི་ཆད་པ་འགེལ་བ་དང་རྒྱུགས་ཆད་སོགས་འཇོག་རྒྱུགས་འཕྲོད་པ་རྣམས་ལ་བདག་རྐྱེན་དང་

[011B] ཡང། གཞི་གསུམ་གྱི་ཕྱག་ལེན་གཏན་ནས་མ་ཆག་པ་གལ་ཆེ་བས། ཟླ་རེ་བཞིན་དགེ་བསྐོས་ནས་དོ་ཁུར་གྱི་ཞག་གྲངས་མ་འཆུག་པ་བརྩིས་པའི་གསོ་སྦྱོང་ནམ་བབས་
ཀྱི་དུས་རྣམས་སུ་དགེ་ཚུལ་སློང་ཐམས་ཅད་ཕེབས་སྟེ། ཕྱིར་བཅོས་ནན་ཏན་གྱི་སྒོ་ནས་གསོ་སྦྱོང་གི་མདོ་འཆད་པ་བོས་ཀྱང་ཚིག་ཕྱེད་ཙམ་ཡང་མ་འཁྲུལ་བ་བློ་ཐོག་ནས་སྒྲ་དག་གསལ་གསུམ་གྱི་སྒོ་ནས་འདོན་
པ་སོགས་ཕྱག་ལེན་རྣམས་འདུལ་བའི་དགོངས་པ་དང་མཐུན་ངེས་སུ་མཛད་དགོས། དབྱར་གནས་སྐབས་སུ་དགེ་འདུན་ཚང་མས་དབྱར་ཞལ་གྱིས་བཞེས་ཏེ། དབྱར་ནང་ནས་རང་དོན་དུ་རྒྱང་གྲགས་གཅིག་
གི་ཕྱི་རོལ་ཏུ་གཏན་ནས་མི་འགྲོ་ཞིང། གལ་ཏེ་དགེ་འདུན་སྤྱིའི་ལས་དང། ཆོས་ལྡན་གྱི་བྱ་བའི་ཆེད་དུ་ཕྱི་རུ་ཞག་བདུན་ཚུན་ལ་འགྲོ་དགོས་བྱུང་ཚེ་བྱིན་རླབས་བྱས་སྟེ་འགྲོ་བ་དང། དེ་ལས་མང་བའི་
ཕྱི་རོལ་ཏུ་འདུག་དགོས་བྱུང་ཚེ་དགག་དབྱེ་གློ་བུར་བ་བྱས་ཏེ་འགྲོ་བ་ལས་སྣང་བར་གང་དྲན་གྱིས་མི་འགྲོ་བ་དང། དབྱར་ནང་དུ་འཁྲུགས་རྩོད་བྱེད་པ་སོགས་དབྱར་རལ་བའི་རྒྱུར་འགྲོ་བའི་རིགས་བྱུང་ཚེ་
བླ་མ་དགེ་བསྐོས་ནས་ཟོལ་འཇོག་ཏུ་མ་སོང་བའི་ཉེས་ཆད་གཏོང་ལུགས་བྱེད། ཡང་ཁྲི་རིན་པོ་ཆེས། རྒྱུན་པའི་ཚོགས་ལ་རེ་གཉིས་ཙམ་ཕེབས་པ་དང། སྔ་ཕྱིའི་གསུང་ཆོས་དང། དུས་བཟང་སོགས་

[012A]༄༅། །དང། དུས་འབྲེལ་གྱི་གསོ་སྦྱོང་སོགས་ཀྱི་མགོན་དུ་ཕེབས་གང་ཐུབ་རེ་མཛད་དེ། གསོ་སྦྱོང་གི་མདོ་དང། ལམ་རིམ་བློ་སྦྱོང་སོགས་ཀྱི་བཤད་ལུང་དམར་ཁྲིད་སོགས་
དང༑ ཤི་གསོན་གྱི་བསྔོ་སྨོན་སོགས་གསུང་དགོས་རྣམས་དང། དགེ་བསྐོས་མན་ཆད་མགོ་འོག་ཏུ་ལུས་ཆུད་པ་ལྟར་སྒྲིགས་གནོན་དང། གྲྭ་རིགས་སྦྱིན་བདག་དང་བཅས་པ་ལ་ཆོས་སྲིད་ཀྱི་བཀོད་
ཁྱབ་མཐར་ཕྱིན་མཛད་དགོས། ཆོས་ཐོག་གང་དང་གང་གི་མགོ་མཇུག་བར་གསུམ་གང་རུང་དུ་བླ་མ་དང་དགེ་བསྐོས་གཉིས་ཆར་ནས་ཚོགས་གཏམ་རེ་གཏོང་དགོས། གཞན་མ་རྣམས་ལ་དགེ་
བསྐོས་རྐྱང་བས་ཚོགས་གཏམ་གཏོང་དགོས་པ་ཡིན། དགེ་བསྐོས་ནས་ཀྱང་ཉེས་འགའ་ཕྱོགས་རེ་ལ་མ་སོང་བར་བཅའ་ཡིག་ནང་བཞིན་འགྲིགས་ཞི་དྲག་ཐབས་མཁས་ཀྱི་ས་གནོན་པར་བྱེད་
དགོས་སོ།།    ༈    །།གཉིས་པ་དུས་བཟང་སོགས་ཀྱི་སྐབས་མི་འདྲ་བའི་ཁྱད་པར་བཤད་པ་ནི། ལམ་རིམ་དུས་བཟང་དང། བླ་མཆོད་དུས་བཟང། བསྐང་གསོའི་དུས་བཟང་དང་གསུམ་
དང་པོ་གཉིས་ཀྱི་དུས་བཟང་གི་ཉིན་ཞོགས་ཀའི་ཆོས་ཐུན་ལ། སྒྲོལ་འདོན་བསྡུས་པ་བྱེད། ཕྱི་མ་ལ་སྒྲོལ་འདོན་སོགས་མེད་པ་མ་གཏོགས་ཚོགས་ཚུལ་སོགས་སྤྱི་དང་འདྲ། །དངོས་གཞིའི་དུས་

[012B] དང་པོ་ལམ་རིམ་དུས་བཟང་གི་ཞལ་འདོན་ནི། སྔ་ཚོགས་ཀྱི་བླ་མཆོད་པར་རྟ་གཏོང། ཚ་རྟིང་མའི་སྐབས་ཀྱི་ལམ་རིམ་ཡོངས་རྫོགས་
དབྱངས་རྟ་སྦྲད་དེ་དལ་བུས་དབྱངས་དང་བཅས་གསུངས་སྟེ་གུང་ཚིགས་སྐབས་སུ་ཐུག་མཆོད་ལ། དཀོན་མཆོག་རྗེས་དྲན་གྱི་མདོ་དང་མཐར་ཟས་བསྔོ་ལྟུང་བཤགས་བཅས་གསུངས་དགོས། ཕྱི་དྲོ་གུང་ཇ་དང་
པོ་སྤྱི་ལྟར་དང། འཕར་མ་ལ། སངས་རྒྱས་སྤྲུལ་པ་མ། སྒྲོལ་མ་ཚར་གསུམ། སྤྱན་འདྲེན་ཁྲུས་གསོལ། ལམ་རིམ་གསོལ་འདེབས། དགོན་སྡེ་རང་གི་མཁན་རྒྱུད་གསོལ་འདེབས། སངས་རྒྱས་
བྱང་སེམས་རྣམས་ཀྱི་སྐུ་བསྟོད་གང་འགྲོ། ཡོན་ཏན་གཞིར་གྱུར་མ། བླ་མ་ཚོགས་དབུར་བཞུགས་ཡོད་ཚེ་བསྔོ་བ་གསུངས། མེད་ཚེ་མི་དགོས། བསྟན་འབར་མ། དམིགས་བརྩེ་མ་རྒྱང་འཐེན་བྱས་
ནས་གྲོལ། །གཉིས་པ་བླ་མཆོད་དུས་བཟང་གི་ཞལ་འདོན་ནི། དགའ་ལྡན་ལྷ་བརྒྱ་མ། དཔལ་ལྡན་ས་གསུམ་མ། སྐྱབས་འགྲོ། གནས་བཅུའི་བསྟོད་པ། སྐབས་གསུམ་པ། སངས་རྒྱས་
སྤྲུལ་བ་མ། བྱང་ཆུབ་ལམ་སྒྲོན། ལམ་གཙོ་རྣམ་གསུམ། ལམ་རིམ། སྔགས་རིམ་སྨོན་ལམ། དེ་ནས་བླ་མཆོད་དཀྱུས་ལྟར་གདངས་དབྱངས་སྙན་པོའི་སྒོ་ནས་གསུངས་ཏེ་གང་གི་ཐུགས་རྗེའི་

[013A]༄༅། །འགོར། བླ་མཆོད་ལྟར་གྱི་ཁྲུས་གསོལ་བྱེད། དེ་ནས་མན་དཀྱུས་ལྟར་རོ། །ཚ་རྟིང་མའི་ཚོགས་ལ། དངོས་གྲུབ་ཀུན་འབྱུང་ཐུབ་དབང་རྡོ་རྗེ་འཆང་ཞེས་སོགས་ལན་ཉེར་གཅིག་
དམིགས་བརྩེ་མ་བརྒྱ་རྩ། དུས་གསུམ་སྐྱབས་གནས་ཞེས་པ་ནས་སྐྱབས་འོག་ཏུ་ཆུད་པར་གྱུར་ཞེས་པའི་བར་བརྗོད། ལམ་རིམ་གསོལ་འདེབས། ལམ་རིམ་བསྡུས་དོན། འདུལ་བ་རྒྱ་མཚོའི་
སྙིང་པོ། ཡོན་ཏན་གཞིར་གྱུར་མ། ཐུག་མཆོད་སོགས་གོང་ལྟར་རོ། །གུང་ཇ་ལ། སྨན་ཆོག་བསྡུས་པ། བླ་མཆོད་ཀྱི་མཇུག་རྣམས་སྤྱི་ལྟར་ལ་སྨོན་ལམ་གྱི་སྐབས་སུ། བཟང་སྤྱོད། ཐོག་མཐའ་
བར༑ འཇིགས་བྱེད་སྨོན་ལམ། དེ་ནས་དཀྱུས་ཀྱི་སྨོན་ལམ་བཀྲ་ཤིས་དང། བསྟན་པ་རྒྱས་པའི་སྨོན་ལམ། དམིགས་བརྩེ་མ་སོགས་གོང་དང་མཚུངས་སོ། །གསུམ་པ་བསྐང་གསོའི་དུས་
བཟང་གི་ཞལ་འདོན་ལ། སྐྱབས་འགྲོ། དགའ་ལྡན་ལྷ་བརྒྱ་མ། བླ་མཆོད་རྐྱང་བ་ཞུར་འདོན། འཇིགས་བྱེད་ཀྱི་བླ་བརྒྱུད་དང་སྒྲུབ་ཐབས་སོགས་སྤྱི་ལྟར་བཏང་ནས་སྔ་ཚོགས་གྲོལ། །ཚ་རྟིང་མ་ལ་
མཆོད་རྫས་བྱིན་རླབས་ནས་བཟུང་མགོན་ཆོས་རྣམ་གསུམ་གྱི་མངོན་རྟོགས་སྤྱན་འདྲེན་བཤགས་པ་བསྐངས་པ་བཟློག་པའི་བར་གསུངས་ནས་གུང་སངས། གུང་ཇ་ལ། སྤྱི་བསྐང་ཚར་གསུམ་

[013B] ཆོས་རྒྱལ་གྱི་བསྐང་བཤགས་བཟློག་གསུམ་ཚར་བདུན་འགྲོ་ངེས་སུ་བྱེད། དེ་ནས་བཟླས་པ་གཏོར་འབུལ་གཏོར་རྫོངས་མཁའ་འགྲོ་སྤྱི་གཏོར་གཞི་བདག་
གཏོར་མ་བཅས་བཏང་ནས། བསྟོད་བསྐུལ་རྣམས་སྤྱི་ལྟར་བཟློག་པའི་བར་བྱ། དེའི་མཇུག་ཏུ་ཡོངས་གྲགས་ལྟར་གྱི་དྲུག་ཅུ་པ་དང། མགོན་པོའི་གཤེགས་གཏོར། མགོན་ཆོས་ཀྱི་མངའ་གསོལ་
གཏང་རག་ཡིག་བརྒྱ། བཟོད་གསོལ། བརྟན་བཞུགས། ཉེར་བསྡུ། བཀྲ་ཤིས་བཅས་གསུངས་ནས་གྲོལ། ཡང་བླ་མཆོད་དུས་བཟང་མ་གཏོགས་གཞན་གཉིས་ལ་སྔ་ཕྱི་གསུང་ཆོས་མེད་
རྒྱུན་དུ་གསུང་ཆོས་ཡོད་མེད་གང་ཡིན་ཀྱང་གསུང་ཆོས་སྐབས་ཀྱི་ཞལ་འདོན་མ་ཆག་པ་དགོས། ཡང་རེས་འགའ་ཚོགས་ནས་བསྟན་པ་སྤྱིའི་ཞབས་བརྟན་དང། རྩ་བའི་སྦྱིན་བདག་དཔོན་པོ་
སོགས་སྦྱིན་བདག་ཆེ་ཕྲ་རྣམས་ཀྱི་རིམ་གྲོ་མང་པོ་སྒྲུབ་སྐབས་ཀྱི་དམིགས་བསལ་མ་གཏོགས། རྒྱུན་པར་ལམ་རིམ། བླ་མཆོད། སྨན་ཐུང། མཚན་བརྗོད་སོགས་གཙོ་བོར་བྱེད་དགོས། གྲོལ་
རྒྱུའི་ཉིན་ཚོགས་ཚུལ་འདྲ་ཡང་ཞལ་འདོན་གྱི་ཁྱད་པར་ནི། སངས་རྒྱས་སྤྲུལ་པ་མ། བླ་མཆོད་རྐྱང་པ་དཀྱུས་ལྟར་སོང་ནས། ཞབས་སེན་འོད་ཆགས་བརྟན་པར་བཞུགས་སུ་གསོལ། ཞེས་

[014A]༄༅། །པའི་བར་འདོན། དེ་ནས་བཟང་སྤྱོད་སྨོན་ལམ། སྤྱོད་འཇུག་སྨོན་ལམ། ལམ་རིམ། སྔགས་རིམ་སྨོན་ལམ། བསྟན་པ་རྒྱས་པའི་སྨོན་ལམ། ཆོས་སྐྱོང་རྣམས་ཀྱི་གཏོར་
འབུལ་བཅས་གསུངས་ནས་དཀྱུས་ཀྱི་སྨོན་ཤིས་དང། སངས་རྒྱས་རྣམ་གཟིགས་ཞེས་པའི་སྐབས་སུ་དབུ་ཞྭ་ཕྱག་ཏུ་བསྣམས། སེམས་ཅན་དོན་དུ་ཞེས་སོགས་ཀྱི་སྐབས་དབུ་ཞྭ་བཞེས་
བསྟན་པ་ཡུན་རིང་འབར་གྱུར་ཅིག་ཅེས་བརྗོད་དེ་དམིགས་བརྩེ་མ་གསུང་བཞིན་གྲོལ། ཆོས་ཐོག་སྐབས་ཀྱི་འདོན་ཆ་རྣམས་དང། དབྱར་གནས་སྐབས་ཀྱི་ཚེ་ཆོག་སྨན་ཆོག་གནས་བཅུ་སོགས་
ཀྱི་འདོན་བསྒྲིགས་ཇ་མཚམས་དེབ་ཟུར་གསལ་ལྟར་དགེ་བསྐོས་དང་དབུ་མཛད་གཉིས་ཀྱིས་ལེགས་པར་ངེས་དགོས་པ་ཡིན་ནོ།།    ༈    །།གཉིས་པ་ཆོས་མཚམས་ཀྱི་སྐོར་ལ། སྐབས་སུ་གང་
བབས་ཀྱི་ཡིག་ཆ་རྣམས་འཛིན་ཤར་སྦྱངས་དང། ལམ་རིམ་བློ་སྦྱོང་སོགས་ལ་དམར་ཁྲིད་དང་མཛུབ་ཁྲིད་སོགས་བྱེད་པ་རྣམས་དང། དུང་རྒྱ་གླིང་རྔ་ཆིངས་སོགས་དང། ཡི་གེ་དཀར་ནག་སོགས་པ་བསླབ་
གྲྭའི་རིམ་པ་ཀུན་ལ་ལེ་ཤོར་དུ་མ་སོང་བ་ཀུན་གྱིས་ཐེག་པ་ཁུར་ལེན་བྱེད། ཞར་ལ། རང་སྡོད་ས་ཁང་པ་ཡིན་ཚེ་ཨརྐ་ཐིག་ཚགས་དང། ཕྱིང་གུར་ཡིན་ཚེ་ཕྱི་ནང་གཡོག་དགོས་དང། ཆུ་མེ་ཤིང་སྒྲུབ་དགོས་

[014B] ཆོས་ཐོག་ཚུགས་པ་ནས་བཟུང་ཕན་ཚུན་ལ་འགྲོ་དགོས་སོགས་བྱ་བྱེད་ལས་གསུམ་མཐའ་དག་རྒྱང་བསྲིངས་ཏེ་གྲྭ་ཚང་གི་འགྲིགས་
རང་ཁུར་དུ་བྱས་ཏེ་འཆད་ཉན་ལ་བརྩོན་པ་ཆུ་བོའི་རྒྱུན་བཞིན་དུ་འབད་འཚལ་ལོ།།    ༈    །།གསུམ་པ་དེའི་ཡན་ལག་ཞར་བྱུང་ཐོར་བུའི་སྐོར་དང་འགྱེད་ཕོག་སོགས་ཇི་ལྟར་བྱ་ཚུལ་གཏོང་སྒོའི་
སྐོར་ནི། འདིར་ཞུགས་དགེ་ཚུལ་སློང་རྣམས་སངས་རྒྱས་ཀྱི་བཅས་ཁྲིམས་ལས་མ་འདའ་བའི་དང་ཚུལ་ཅན་ཡིན་གཤིས། ཚོགས་རིང་ཐུང་དང་གྲོང་ཆོག་སོགས་གནས་སྐབས་ཀུན་ཏུ་རབ་ཏུ་བྱུང་བའི་
རྟགས་ཆ་ལུགས་རྣམས་ཚང་ཞིང། ཕྱི་དྲོ་ཁ་ཟས་སྤངས་ཏེ་ལྷམ་ཕུད་ཆབ་ལེན་སོགས་ཀྱིས་མཚོན་པའི་བསླབ་ཁྲིམས་རྣམས་ཚུལ་བཞིན་དུ་བསྲུང་ཞིང་ཞི་དུལ་གྱི་སྤྱོད་པ་ལས་མ་འདས་པ་ཞིག་
དགོས། དེ་ཡང་ཡུལ་དུས་ཀྱི་དབང་གིས་གོས་སྤུ་གུ་ཅན་སོགས་གྱོན་དགོས་ནའང། ཀོ་ལྤགས་སྐྱ་བོ་སོགས་ཁ་མ་བསྒྱུར་བའི་རིགས་དང། རས་དཀར་སྔོན་སོགས་ཀྱིས་མགོ་དཀྲིས་དང། སྐྲ་རིང་
གྲི་རིང། མེ་ཆ། གློ་ཆ། འབར་ཞྭ། གང་ཟ། ཐ་ཁུག་སོགས་མི་འདོགས། ཐ་མ་ཁའི་དུ་བ་རྡུབ་པ་སོགས་ཀྱི་ཉེས་དམིགས་ནི་ཆང་དང་མཚུངས་པར་དམ་པ་རྣམས་ཀྱིས་གསུང་འདུག་པས། གྲྭ་ཚང་འདི་

[015A]༄༅། །ཀའི་གྲ་རིགས་སུས་ཀྱང་འཐེན་པར་མི་བྱེད། འཐེན་མཁན་མཐོང་ཐོས་བྱུང་ཚེ་ཐོག་དགུ་ཚན་གཅིག་གིས་ཆད་པ་གཅོད་དགོས་པ་ཡིན། རྩ་བཞི་ཆང་དང་བཅས་པ་ལ་མཐོང་ཐོས་དོགས་
གསུམ་ཚད་མར་བྱུང་ཚེ་ངོ་ཆེན་དོ་ཞུ་མེད་པར་མར་དཀྱིལ་ནས་སྤུ་བཏོན་པ་བཞིན་གྲྭ་ཚང་དེ་གནས་གནས་དབྱུང་བྱེད། ཡང་བླ་མ་དགེ་བསྐོས་ཀྱི་བར་དང། གྲྭ་བ་ནང་གསེས་ཀྱི་བར་ལ་དབྱེན་བྱེད་པ་རྣམས་དང་བླ་
མ་དགེ་བསྐོས་སོགས་ཀྱི་དག་བཀོད་དང་དུ་མི་ལེན་ཅིང་ཁ་ལེན་ལག་ལེན་བྱེད་པ་གྲྭ་པ་ནང་ཕན་ཚུན་འཐབ་མོ་ཤོར་ཏེ་རྨ་ཁྲག་འདོན་པའི་རིགས་ཚབས་ཆེན་བྱས་བྱུང་ན་གྲྭ་ཚང་དེ་ནས་ཕྱིར་ཕུད་ནས་ཕྱི་ལམ་ཁེགས་
པ་བྱེད་དགོས། ཡང་དགོན་ནང་དུ་ཞྭ་སེར་ཆབ་རིལ་ཕྲེང་བ་ཕོར་བ་ལ་སོགས་པའི་དངོས་པོ་ཆེ་ཆུང་གང་ཡང་བརླག་པོར་བྱུང་བ་གྲྭ་ཚང་གི་གྲྭ་བ་ཞིག་གིས་རྙེད་ཚེ་བདག་པོ་ངོས་ཟིན་ན་དེ་ལ་སྤྲོད་དགོས། བདག་པོ་
ངོས་མ་ཟིན་ཚེ་གྲྭ་ཚང་དགེ་བསྐོས་ལ་སྤྲོད་དགོས། ཡང་དངོས་པོ་རྙེད་ནས་བདག་པོ་ལ་མ་སྤྲད། དགེ་བསྐོས་ལ་མ་སྤྲད་པར་རང་གིས་བདག་གིར་བྱས་པ་ཀུན་གྱིས་ཤེས་ཚེ། ཡུལ་དེར་ཞོ་གང་རི་བ་ཡན་གྱི་
དངོས་པོ་ཡིན་ཚེ་དེ་གནས་གནས་དབྱུང་བྱེད། དེ་མན་གྱི་དངོས་པོ་ཡིན་ཚེ་བབ་འོས་ཀྱི་ཆད་པ་འགེལ། ཆད་པ་འགེལ་ཚུལ་ཡང། ཉེས་པ་ཤིན་ཏུ་ལྕི་བ་རྣམས་ལ་གནས་དབྱུང། ཉེས་ཚབས་ཆུང་བ་

[015B] ཐུགས་དར་ལྕོགས། ཚོགས་ཆུ་དང་མཆོད་ཆུ་ཁུར་པ། འདུ་ཁང་ཕྱི་ནང་དུ་གད་བདར་བྱེད་བཅུག་པ། འདུ་ཁང་གི་སྒོ་ཡོལ་དང། དཀར་ཡོལ་གསར་དུ་བཟོས་ཏེ་འབུལ་
བ་སོགས་ནི་བབ་འོས་ཀྱི་ཆད་པ་འགེལ་ཚུལ་ལོ། །ཡང་ཆད་པ་རྣམས་མ་བརྩི་བའི་རིགས་དཔོན་པོ་ལ་སྤྲད་པས་ཆོག་ཡང། གཤག་དང་རྭ་སྐོར་དུ་ཚོགས་ནས་དོན་མེད་ཀྱི་ལོང་གཏམ་དང། ཤོ་ཤ་དར་
མིག་མངས། རྭ་ཕེ་སོགས་ཀྱི་རྩེད་མོས་དུས་འདའ་བ་རྣམས་ལ་དགེ་བསྐོས་ནས་ཚག་འཛིན་གང་དག་བྱེད་དགོས། །གཉེར་བའི་ལས་འཛིན་རྣམས་ནས་ཀྱང་རྒྱུན་ཇ་མང་ཇ་དྲུག་རེ། དུས་བཟང་སྐབས་སུ་ཇ་ཐུག་
བརྒྱད་རི་བཅས་གཏོང་སྒོ་ཆེ་ཕྲ་མཐའ་དག་ཆུད་ཟོས་སུ་མི་གཏོང་བར་དགེ་འདུན་གྱི་ཕྱོགས་སུ་གཏོང་ཞིང་དགེ་འདུན་ཐུགས་དགྱེས་པའི་མཆོད་སྤྲིན་དུ་འགྱུར་ངེས་བྱེད། སྦྱིན་བདག་སོགས་ཀྱི་མང་ཇ་ཟུར་བ་ཡོད་ཚེ་དགེ་
བསྐོས་ཀྱི་དགྲ་བཀོད་ལྟར་བྱེད་དགོས། །དེ་མཚུངས་མཆོད་གཡོག་ཆབ་དྲིལ། ཇ་མ་ཆུ་ལེན། མེ་འབུད། ཐབ་གཡོག་སོགས་རང་རང་ལ་སྐབས་སུ་བབས་པའི་ལས་སྐལ་རྣམས་ཐུས་ཤོར་དུ་མ་སོང་བར་ཕྱེད་དགོས་
པ་ཡིན། །དགོངས་པ་ཞུ་འདུག་གི་སྐོར། དགོས་པ་ཁྱད་པར་ཅན་གྱི་ཚེ་ཚོགས་ལ་ཡོང་མ་ཐུབ་ན་ཆོས་ཐུན་གཅིག་གམ་ཉིན་གཅིག་གི་དགོངས་པ་དགེ་བསྐོས་ལ་ཞུ་དགོས། ཞག་གཉིས་ཕན་གྱི་གནང་བ་ཡིན་ཚེ་

[016A]༄༅། །གྲྭ་ཚང་བླ་མ་དང་དགེ་བསྐོས་རྣམ་གཉིས་ལ་ཞུ་དགོས། །ཡང་ཚོགས་སུ་ན་བ་སོགས་གློ་བུར་བའི་རྐྱེན་བྱུང་ཚེ་དགེ་བསྐོས་ལ་དགོངས་པ་ཞུས་ཏེ་འགྲོ་བ་མ་གཏོགས། རང་འདོད་ཀྱིས་
འགྲོ་བར་མི་བྱེད། ཚོགས་ལ་ཡང་མི་ཡོང། དགོངས་པ་ཡང་མི་ཞུ་ཞིང་ཞེ་མེད་བྱུང་བ་བྱུང་ན་རྩད་གཅོད་ཕྱི་ལམ་ཁེགས་པ་བྱེད། །ཡང་ཚོགས་ཀྱི་ཞལ་འདོན་རྣམས་ཀྱི་དབྱངས་རྟ་ཕལ་ཆེ་བ་པཎྜི་ཏ་དགོན་པའི་
དབྱངས་རྟ་སོར་བཞག་དང། འགའ་ཞིག་ནི་གསེར་ཁང་རྡོ་རྗེ་འཆང་གི་ཕྱག་ལེན་ཡིན་པས་གཞན་དུ་བསྒྱུར་བཀོད་བྱེད་མི་ཆོག་རྩ་བའི་སྦྱིན་བདག་སོགས་ཀྱི་གྲོང་ཆོག་ལ་འབོད་མི་བྱུང་ཚེ། ཆོས་ཐོག་སྐབས་ཡིན་
ནའང་བླ་མ་དང་དགེ་བསྐོས་གྲོས་ཐོག་ནས་དམིགས་བསལ་གྱི་དགོངས་པ་སྟེར་དགོས། ཡང་ཚོགས་ཆེན་ནས་དགོས་དབང་གིས་གྲྭ་ཚང་གི་གྲྭ་བ་འབོད་དགོས་བྱུང་ཚེ། གྲྭ་ཚང་དགེ་བསྐོས་ལ་དགོངས་པ་ཞུས་
དགོས། དེ་མིན་ཆོས་ཐོག་སྐབས་དང་དུས་བཟང་གི་སྐབས་སུ་གྲོང་ཆོག་དང། ཕྱོགས་འགྲོའི་དགོངས་པ་མི་སྟེར། ཆོས་འཚམས་སྐབས་སུའང་རིང་མཐའ་ཟླ་བ་གཅིག་ཕན་ཆད་ཀྱི་དགོངས་པ་མི་སྟེར་
དམིགས་བསལ་ཅན་རྣམས་མ་གཏོགས་གཞན་མ་རྣམས་ལ་དགོངས་པ་སྟེར་ཚུལ་སོགས་བབ་མཚུངས་བྱེད་དགོས་པ་ཡིན། ཡང་ལོ་སྟར་བཞིན་བཅུ་བ་གནམ་གང་ཡོད་ཚེ་དེའི་ཉིན་དང། མེད་ཚེ་ཉེར་

[016B] དེ་ཡང་ནས་རྩམ་སོགས་རྒྱུ་གང་བཟང་ལ་མར་ཁུ་བཙག་ཐག་ཆོད་པས་སྤྲུས་པའི་གཏོར་མ་བཞེངས་ལེགས་ཤིང་གཙང་སྤྲ་ཐོན་པ་ཞིག་དགོས། །ཁྲི་པ་
བརྗེ་འཚམས་དང། འཇོག་འཚམས་སོགས་ཀྱི་སྐོར་ནི། བརྗེས་འཚམས་ཀྱི་དབང་དུ་བཏང་ན་བླ་མ་ནི་ལོ་མང་པོར་གྲྭ་ཚང་གི་འཆད་ཉན་བྱེད་རྒྱུ་བྱུང་ན་རབ་ཡིན་མོད། འོན་ཀྱང་དགུང་ལོ་བཀྲེས་སྐྱོན་དང། སྐུ་དོན་མང་
བའི་སྟབས་བཅས་བཞུགས་མ་ཐུབ་ཚེ། སྐུ་བཞོག་དང། གྲྭ་ཚང། དཔོན་པོ་བཅས་པར་བ། ནང་བ་ཞུས་ཚེ། ཡང་ཡང་བཞུགས་དགོས་ཞེས་ཞུ་དགོས་མོད། འོན་ཀྱང་ཞེ་ཐག་པ་ནས་ནན་ཞུ་བྱས་ཚེ་དགོངས་པ་
འབུལ་བར་བྱེད། དགོངས་པ་འབུལ་སྐབས་སུའང་དཔོན་པོའམ། དེའི་མི་སྣ་ཞིག་དང། དགེ་བསྐོས། དབུ་མཛད། གཉེར་བ་རྣམས་ནས་གྲྭ་ཚང་དེ་ཀའི་སྤྱི་སོ་ནས་མང་ཇ། ཁུར་བ། ཤིང་ཐོག་འདི་ཀའི་ཡུལ་
སྲོལ་ལྟར་འབུལ། སྤྱི་སོ་ནས་ཁ་བཏགས་ཆེ་བ་ཞིག་ཕུལ་ཏེ། གྲྭ་ཚང་རྗེས་འཛིན་གྱི་སྐྱབས་འཇུག་ཞུས་ཏེ་དགོངས་པ་འབུལ། བླ་མ་གསར་བསྐོས་བྱེད་ཚུལ་ནི། སྐུ་བཞོག་དང། དཔོན་པོ་གཉིས་ལ་དགོངས་
བསྟུན་བྱས་ཏེ། གོང་ས་རྣམ་གཉིས་ནས་བསྐོ་བཞག་བྱས་ཚེ་ལས་སྣེ་རྣམས་ནས་ཁ་བཏགས་བཅས་སྙན་གསན་འབུལ། ཁྲི་འདོན་ནམ་བྱེད་བླ་མ་གསར་བ་ལ་རག་ལས། ཁྲི་འདོན་གྱི་ཉིན། བླ་མ་གསར་

[017A]༄༅། །པས་གྲྭ་ཇ་གཅིག་སྤྱི་སོ་ནས་གྲ་ཇ་གཅིག་བཅས་གཏོང་དགོས། ཚོགས་སུ་གནས་བཅུའི་བསྟོད་པ་གསུང་སྟེ། བཅོམ་ལྡན་འདིར་ནི་བྱོན་པ་ལེགས། །ཞེས་པའི་ཚིག་འདིར་བླ་མ་
འདུ་ཁང་ནང་དུ་བྱོན། འབྲས་དཀར་གཏོར། གདན་དམར་སྟེང་དུ་ཕྱག་གསུམ་འཚལ་ཏེ་དབུ་ཞྭ་བནབས་ནས་ཁྲི་ཁར་འཁོད་པ་དང། མང་ཇ་འདྲེན། ཇ་མཆོད། ལྷར་བཅས་སྟོན་པ། ཇ་རྒྱབ་སོགས་འདྲ་
དབུ་མཛད་སྐད་གྲྭ་བ་གསུམ་གྱིས་བཀའ་ཆོས་ཀྱི་མཎྜལ་འབུལ་ཏེ་གྲལ་དུ་འཁོད། བཀའ་ཆོས་གནང་བའི་མཇུག་ཏུ་གཏང་རག་གི་མཎྜལ་ཕུལ་རྗེས། འབུལ་ཐོ་ཀློགས། ཚོགས་ཆེན་ནས་ཁ་བཏགས་
མཎྜལ་རྟེན་གསུམ་བཅས་ལྔ་ཚན། དེ་མཚུངས་དཔོན་པོས་ལྔ་ཚན། གྲྭ་ཚང་རང་ནས་ལྔ་ཚན་གྱི་སྟེང་དུ་བཞུགས་གདན་རྒྱབ་ཡོལ་བཅས་བདུན་ཚན་གཅིག་གིས་འབུལ་ལམ་ཞུ། ཐམས་ཅད་ཀྱིས་
ཁ་བཏགས་རེ་འབུལ་ཏེ་མཇལ་ཁ་ཞུ། དེ་ནས་དགེ་བསྐོས་ཀྱིས་བླ་མ་བླ་བྲང་དུ་ཕེབས་རྒྱུའི་དགོངས་ལེན་བྱས་ནས། དབུ་མཛད་ཀྱིས་མཚུངས་མེད་མ་འཐེན་སྐབས་སུ་བླ་མ་བླ་བྲང་དུ་གདན་དྲངས་
བབས་ལྟོས་ཀྱིས་མང་ཇ་གཉིས་པ་འདྲེན། གཏོར་འབུལ་བྱས་ཆབ་གཏང་སྟེ་གྲོལ། དགེ་བསྐོས་གསར་འཇོག་སྐབས། བླ་དཔོན་ལས་བྱེད་ཐུན་མོང་ནས་བགྲོས་ཏེ་མིང་བཏགས་ཐོན་ཟིན་པའི་གྲྭ་རྒན་ཞིག་

[017B] དེ་མཚོན་སྤྱི་གཉེར་འདི་ཡང་ལས་སྣེ་དྲངས་ཤིང་སྤྱི་བསམ་ཆེ་བ་ཞིག་ལ་བསྐོ་བཞག་བྱ་དགོས། དེ་མཚུངས། མཆོག་གཡོག་ཆབ་རིལ། ཇ་མ། ཆུ་ལེན་
མེ་འབུད་ཐབ་གཡོག་སོགས་ཀྱང་གཙང་སྤྲ་ཆེ་བ་རྣམས་ལ་བསྐོ་དགོས། དབུ་མཛད་ནི་ཚོགས་འདོན་ཡོངས་རྫོགས་བྱང་ཞིང་འདོན་རྟ་དབྱངས་འདུར་གང་ལ་ཡང་ཐོགས་པ་མེད་པ་ཞིག་ལ་བསྐོ་བཞག་བྱ་དགོས་
སོ༑ ༑ཡང་ཡོན་ཆབ་འབུལ་སྐབས་སོགས་ལའང། ཧ་ཅང་ཁེངས་པ་དང། ཕྱིར་ཕོ་བ་དང། ཏིང་ཕོར་སྐེད་ཙམ་དང། ཕྱིས་བའི་ཚེ། དག་པར་མ་ཕྱིས་པ་དང། མཐེབ་མཛུབ་ཀྱི་དྲི་མས་གོས་བ། འོད་མེད་
པ་སོགས་དང། བཤམས་པའི་ཚེ། ཐང་གོས་སོགས་ཀྱི་རྡུལ་ཏིང་ཕོར་ནང་དུ་ལྷུང་བ་དང། འུར་འུར་ཆོམ་ཆོམ་སོགས་ཀྱི་སྒྲ་འབྱིན་པ་དང། ཁ་སྣམ་བཀག་པར་འབུལ་པ་སོགས་དང། གཤེགས་ཚེ་
མཆོད་ཆུ་ས་གཙང་བར་སྐྱེལ་བ་སོགས་དགེ་བསྐོས་ཀྱིས་དོ་ཁུར་བྱེད་དགོས་པ་ཡིན་ནོ།།    ༈    །།འགྱེད་ཕོག་སོགས་ཇི་ལྟར་བྱེད་ཚུལ་ནི། ཞག་གྲངས་ཕྱོགས་ཀྱི་ཆོས་ཐོག་ལ་ཕོག་བྲེ་ཆུང་གསུམ་
ཟླ་ཕྱེད་ཀྱི་ཆོས་ཐོག་ལ་ལྔ། ཉི་ཤུའི་བར་གྱི་ཆོས་ཐོག་ལ་བདུན། དབྱར་སྐབས་སུ་ཕོག་བྲེ་ཆུང་ལྔ། ཟླ་ཆོས་ལ་བྲེ་ཆེན་གང་གི་ཕོག་བཅས་ཕུལ་དགོས། །ཆོས་ཐོག་གང་ཡོད་ཀྱི་མཇུག་ཏུ་བརྒྱད་འགྱེད་རེ་

[018A]༄༅། །གཏོང་དགོས། སྐུ་སྐལ་གྱི་སྐོར་ལ། ཁོ་བོ་དང་གྲྭ་ཚང་བླ་མ་གཉིས་ལ་སྐལ་བ་བདུན། ཆོས་སྐྱོང་ལ་སྐུ་སྐལ་བཅུ། ཚོགས་ཆེན་ལས་སྣེ་ཞལ་མངོན་གྱུར་བ་རྣམས་ལ་རང་སྐལ་རེ་
དང་སྐལ་འཕར་རེ། ཞབས་དྲུང་བླ་མ་དང། དགེ་བསྐོས། དབུ་མཛད་རྣམས་ལ་སྐལ་གསུམ། གཉེར་བ་གཉིས་ལ་སྐལ་གཉིས། གྲྭ་རྒན་གཉིས་ལ་སྐལ་གཉིས། དེ་མིན་ལས་ཆུང་བ་རྣམས་ལ་སྐལ་
གཅིག་དང་ཕྱེད་བཅས་ཡིན། གྲྭ་ཚང་ལས་སྣེ་མ་གཏོགས་གྲྭ་གཤགས་སུ་ཇ་ཐུག་བླང་མི་ཆོག་སྤུངས་ཐོག་གི་འགྱེད་གཏོང་ཚེ་རང་སྐལ་མ་གཏོགས་སྐལ་ལྷག་མི་སྟེར་བ་ཡིན་ནོ། །ཡང་གྲྭ་ཚང་འདིར་
ཞུགས་ནས་འདོན་ཆོས་སྤྱོད་བཟང་རིགས་དང། གྲྭ་ཚང་འདིར་གཞུང་སེམས་ཆེ་ཞིང་སྤྱི་དོན་ཐེག་པ་ཁུར་ལེན་བྱེད་པ། རང་ལ་གང་ཡོད་གྲྭ་ཚང་གི་ཕྱོགས་སུ་བཏང་སྟེ། སྤྱི་འཇོག་ཡང་ཡང་བྱེད་མི་རྣམས་
ལ༑ བླ་མ་ལས་འཛིན་ནས་བྱེད་པའམ། ཡང་ན་དཔོན་པོ་ལ་ཞུས་ཏེ་དེ་དག་རྣམས་ལ་གཟེངས་བསྟོད་ཀྱི་ཆོ་ལོ། ཆོས་རྗེ། སྨན་རམས་པ། སྔགས་རམས་པ། ཀུ་ཤྲཱི། ནང་སོ་སོགས་ཀྱི་མིང་བཏགས་དང་
འདུ་ཁང་ནང་དུ་གདན་དང་སྐལ་འཕར་རེ་གནང་དགོས་པ་ལྟ་བུས་མཚོན། གྲྭ་ཚང་སྤྱི་ནས་དེ་ལྟར་བྱས་ཚེ་འཕྲལ་ཡུན་ཀུན་ཏུ་སྨན་བར་གྱུར་བས་ལས་བྱེད་རྣམས་ནས་དགོངས་འཇག་འཚལ། འདི་རྣམས་

[018B] །བླ་མ་ལས་འཛིན་མཆོག་དམན་སུའི་ཐད་ནས་ཀྱང་ཉེ་རིང་ཕྱོགས་ཁྱེར་ལམ་སོང་བར་སྒྲིགས་ལམ་ཞི་དྲག་ཐབས་མཁས་ཀྱི་སྒོ་ནས་བཅའ་ཁྲིམས་ནང་
ལྟར་གནོན་དགོས་སོ། །དགེ་འདུན་མང་མས་ཀྱང་བཅའ་ཡིག་ལྟར་ཐུགས་ཉམས་སུ་བཞེས་ཏེ། བླ་མ་མཇལ་ཚེ་ཕྱག་དང་སྔོན་དུ་ལྡང་བ་སོགས་གུས་པར་བྱེད། དགེ་བསྐོས་སོགས་རྒན་པ་རྣམས་ལའང་
གཟན་འབེབས་དང་ཞྭ་ཕུད་སོགས་ཀྱི་གུས་པ་བྱས་ཚེ་རང་ལའང་བསོད་ནམས་ཕུན་སུམ་ཚོགས་པ་བསྐྱེད་ཅིང། ཁྱིམ་པ་རྣམས་ཀྱིས་མཐོང་ཚེ་བསོད་ནམས་བསོག་ཅིང་དད་པ་འཕེལ་བའི་རྒྱུ་རྐྱེན་མཆོག་ཏུ་
གྱུར་བས་ན་དེ་ནི་བྱ་སླ་ལ་དོན་ཆེ་པ་ཡིན་ནོ། །དེ་ཡང། བདག་ལེགས་སུ་འདོད་པའི་དགེ་འདུན་བསྒྲེས་གཞོན་བར་གསུམ་གྱིས་དལ་འབྱོར་གྱི་རྟེན་རིན་པོ་ཆེ་འདི་ཉིད་དོན་མེད་ཆུད་ཟོས་སུ་མ་སོང་བར་གཞན་ཕུན་
ཐུགས་བསྐྱེད་བཟང་པོས་སྡོམ་པ་གསུམ་གྱི་བསླབ་བྱ་རྣམས་ལས་ཇི་ལྟར་གསུངས་པ་རྣམས་ཐུགས་ཉམས་སུ་ཅི་ལོན་དང། ཞི་ཞིང་དུལ་བ་བཟོད་པའི་རང་བཞིན་གྱི་སྒོ་ནས་ཐོས་བསམ་བསྒོམ་གསུམ་ལ་
གཅིག་དྲིལ་ཏུ་འབད་པས་བསྟན་པ་དང་འགྲོ་བ་མཐའ་དག་གི་ཕན་བདེའི་གཞིར་གྱུར་བ་ཞིག་མཛད་དུ་གསོལ་ཞེས་ཀུན་ལ་ཐལ་མོ་སྦྱར་ནས་གསོལ་བ་འདེབས་སོ། །དང་ཚུལ་དེ་ལས་ལྡོག་པའི་བསམ་ངན་

[019A]༄༅། །ངན་འགྲན། གཞན་གྱི་སྐྱོན་མཚང་སྒྲོགས་པ། ཕན་ཚུན་དཀྲུགས་པ། བཟང་པོའི་འདུན་གྲོས་བཤིག་པ། དན་པའི་འདུན་གྲོས་གཤོམ་པ། རྙེད་བཀུར་སྙན་གྲགས་ཁོ་ན་སྒྲུབ་པ་
དགྲ་འདུལ་གཉེན་སྐྱོང་གི་བསམ་སྦྱོར་གྱིས་དུས་འདའ་བར་བྱེད་པ་རྣམས་ཁྱིམ་པ་དང་ཁྱད་པར་མ་མཆིས་པས་སྡེ་འདིར་གཏན་ནས་མེད་པར་མཛད་དུ་གསོལ། རྒྱལ་བ་སྲས་དང་སློབ་མར་བཅས་པ། ཁྱད་པར་
བསྟན་སྲུང་མྱུར་མཛད་ཡེ་ཤེས་ཀྱི་མགོན་པོ་ཕྱག་དྲུག་པ་སོགས་བསྟན་སྲུང་རྒྱ་མཚོའི་ཚོགས་ཀྱིས་རང་འདོད་ཀྱི་འཁྲི་བས་ཀུན་ནས་མ་བསླངས་པར་བསྟན་པ་དང་དགེ་འདུན་གྱི་སྡེ་རྣམ་པར་དག་པ་འབའ་ཞིག་
ཡིད་ལ་བརྣགས་ཏེ་བསྒྲུབས་པའི་བཅའ་ཡིག་འདིའི་རྒྱབ་གཉེར་མཛོད་ཅིག་བསམ་སྦྱོར་ལོག་པར་བལྟ་བའི་དམ་ཉམས་རྣམས་ལོ་ཟླ་ཞག་ཏུ་མ་བཞག་པར་སྐད་ཅིག་ཉིད་ལ་རྟགས་མཚན་བཅས་སྙིང་ཁྲག་
ཞལ་དུ་གསོལ་ལ། རྣམ་ཤེས་ཆོས་དབྱིངས་སུ་དྲོངས་ཤིག་ཚུལ་བཞིན་བསྒྲུབ་པ་རྣམས་ལ་ནམ་ཡང་གཡེལ་བ་མེད་པར་བསམ་དོན་ཆོས་བཞིན་དུ་འགྲུབ་པའི་མགོན་སྐྱབས་དང་སྡོང་གྲོགས་མཛད་དུ་
གསོལ༑ ༑འདིར་སྨྲས་པ། རྒྱལ་བསྟན་ནང་མཛོད་འདུལ་བའི་བཅའ་ཁྲིམས་རྣམས། །མིག་བཞིན་བསྲུང་ཚེ་རིགས་སྨྲས་ནང་ཁྲིམས་ཀྱང། །གཙང་བའི་ཐབས་མཆོག་ས་སྲུང་ལ་བཞོན་ཚེ། །

[019B] །བསླུ་མེད་སྐྱབས་གསུམ་ཐུགས་རྗེའི་འོད་སྟོང་གིས། །དགེ་འཕེལ་གླིང་འདིའི་བཤད་སྒྲུབ་ཆོས་སྲིད་དཔལ། །དར་རྒྱས་གཞན་ཕན་དོན་གཉིས་བདུད་རྩི་ལ། །
སྐལ་བཟང་ལེགས་བྲིས་ཚོགས་རྣམས་རོལ་གྱུར་ཅིག་བླ་མ་ཡི་དམ་རྣམས་ཀྱི་བྱིན་རླབས་དང། །བསྟན་སྲུང་ཡེ་ཤེས་མགོན་པོ་ཕྱག་དྲུག་པ། །རྣམ་ཐོས་སྲས་དང་ཆོས་ཀྱི་རྒྱལ་པོ་ཡིས། །སྡེ་འདིར་
བསྲུང་སྐྱོབ་སྡོང་གྲོགས་བྱ་ར་མཛོད། །གཙུག་ལག་ཁང་རྣམས་ཀློག་པ་དང། །ཁ་བཏོན་གྱིས་རྒྱས་ལེགས་གནས་ཤོག་རྟག་ཏུ་དགེ་འདུན་མཐུན་པ་དང། །དགེ་འདུན་དོན་ཡང་འགྲུབ་པར་ཤོག་
བསླབ་པ་གསུམ་ལྡན་དུར་སྨྲིག་འཛིན་པ་ཡི། །འདུས་པའི་ཚོགས་ཀྱིས་གནས་འདིར་ཡོངས་བཀང་ཞིང། །རྟག་ཏུ་བཤད་སྒྲུབ་བྱ་བས་སྲིད་མཐའི་བར། །ཐུབ་བསྟན་ཕྱོགས་བཅུར་རྒྱས་པའི་བཀྲ་ཤིས་ཤོག་
 ཅེས་པ་འདི་ནི་སྟོབས་ཀྱི་འཁོར་ལོས་བསྒྱུར་བ་མིའི་དབང་ཕྱུག་ཨ་བྷ་ཀ་ལྭང་ཚེ་དབང་རྒྱ་མཚོ་ནས་ལྷག་བསམ་རྒྱ་ཆེན་པོས་ཀུན་ནས་བསླངས་ཏེ།    ༈   
གསར་འཛུགས་བགྱིས་སྐབས་ཀྱི་བཅའ་བསྒྲིགས་བློ་གསལ་ཡིད་ཀྱི་དགའ་སྟོན་ཞེས་བྱ་བ་འདི་ལྟ་བུ་ཞིག་དགོས་ཞེས། མིའི་དབང་དཔོན་པོ་ལྭང་ཚེ་དབང་རྒྱ་མཚོ་ཉིད་དང། ཚོགས་ཆེན་ཏཱ་བླ་མ་ཆོས་རྗེ་ཟླ་བ་ཀུ་ཤྲཱི། ཚོགས་ཆེན་དགེ་སྐོས་

[020A]༄༅། །ཆེ་བ་བློ་གསལ། ཆུང་བ་བློ་བཟང་ཚངས་དབྱངས། དེམ་ཆི་ཆོས་འཕེལ། གྲྭ་ཚང་ཁྲི་བ་རབ་འབྱམས་པ་བཤད་སྒྲུབ་རྡོ་རྗེ། གྲྭ་ཚང་དགེ་བསྐོས་རབ་འབྱམས་པ་ཆོས་མཛད་བཅས་ཐུན་མོང་ནས་
ནན་ཆེར་བསྐུལ་བ་ལ་བརྟེན་ནས།    ༈    མིང་གཞན་ཆེ་ཤོས་སྤྲུལ་མིང་འཛིན་པ་བློ་བཟང་བྱང་ཆུབ་
བསྟན་པའི་སྒྲོན་མེས་དམ་པ་རྣམས་ཀྱི་གསུང་ལ་གཞི་བྱས་ཏེ་རང་གཤག་ཚུལ་ཁྲིམས་འབར་བའི་གླིང་དུ་ནག་ཟླའི་རྫོགས་པ་གསུམ་པའི་ཉིན་དགེ་བར་མགྱོགས་པར་བྲིས་པ་ཛ་ཡནྟུ།། །།།



