༄༅། །རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་གནས་ཞེས་བྱ་བ་ལས་ལེའུ་དང་པོ་བཞུགས་སོ། །

[001] །རྒྱལ་བ་ཁྱབ་བདག་རྡོ་རྗེ་འཆང་ཆེན་པོ་ངང་ངོ་བོ་དབྱེར་མ་མཆིས་པའི་རྗེ་བཙུན་བླ་མ་དམིགས་བ་མེད་བའི་ཐུགས་རྗེ་ཆེན་བོ་
དང་ལྡན་པ་དེའི་ཞབས་ལ་གུས་པ་ཆེན་པོས་ཕྱག་འཚལ་ལོ། །དུས་དང་གནས་སྐབས་ཐམས་ཅད་དུ་རྗེས་སུ་བཟུང་དུ་གསོལ། །ཚོགས་གཉིས་
སྤྱོད་པ་རླབས་ཆེན་ཤར་རིའི་རྩོད། །རྒྱལ་སྲས་དཔའ་བོ་སྨྲ་བའི་ཟླ་བ་འཇོགས། །ཐུབ་བསྟན་ཀུ་མུང་བཞད་པའི་དཔལ་ཡོན་ཅན། །རྗེ་བཙུན་
བླ་མ་སྙིང་གི་མུན་སེལ་རྒྱལ། །བློ་བཟང་དབྱངས་ཅན་དག་གི་དཔལ་མངའ་བ། །གྲགས་བའི་རྫ་རྡ་ཕྱོགས་ཀྱི་མཛེས་མས་བརྡུང། །དཔལ་
ལྡན་མཁས་པ་ཀུན་གྱི་མགོས་གཏུགས་པ། །ཁྱོད་ཀྱི་ཞབས་ལ་བདག་ཀྱང་ཕྱག་བགྱིའོ། །མི་དམན་བརྟུལ་ཞུགས་མཆོག་གིས་ལེགས་བསྡམས་

[002A] །ཤིང། །རྣམ་དཔྱོད་ཆེས་ཕྲ་ཐུབ་བའི་གཞུང་ལུགས་ཀུན། །ཞིབ་མོད་འབྱེད་ལ་ཟླ་དང་བྲལ་གྱུར་པས། །གཅིག་
ཏུ་སྒྲུབ་ལ་དགྱེས་པ་འདི་རྨད་དོ། །མགོན་པོ་དེ་ཡི་ཡོན་ཏན་རྒྱ་མཚོ་ཆེ། །འབྱམས་ཀླས་གྱུར་བའི་གཏིང་མཐའ་ཇི་ཙམ་ཞེས། །མཐུ་
ཆེན་རྣམས་ཀྱང་ཁྱོགས་ལ་འཕྱང་གྱུར་ན། །བདག་ལྟས་ཅུང་ཟད་དབོག་པའང་ག་ལ་ནུས། །འོན་ཀྱང་འདི་ན་ཤུགས་དྲག་དང་བའི་མེས། །
སྙིང་གི་ཆུ་གཏེར་ཁོལ་བ་འཛིན་བྱེད་པ། །འདི་དག་གདུང་སེལ་སྤོབས་བའི་རྔ་ཡབ་རྩོས། །ཆུ་ཐིག་ཙམ་ཞིག་བླངས་ཏེ་གར་བགྱིའོ། །
འདི་ཉིད་ཕྱིར་ན་འཇིག་རྟེན་གཞན་དུ་ཡང། །འདི་ལྟའི་མགོན་གྱིས་ནམ་ཡང་མི་གཏོང་ཞིང། །དེ་ཡི་ལེགས་བཤད་བདུད་རྩིས་འཚོ་

[002B] །རང་དོན་ལ་གུས་དེ་བའི་ཞགས་པ་ཡིས། །བདག་གི་སྙིང་ནི་ཡང་དག་དྲངས་གྱུར་ཅིང། །ཤེས་ལྡན་དད་པ་རབ་དཀར་དང་མོའི་ཚོགས། །དཔལ་ཡས་ཡོན་ཏན་འོ་མའི་
ཆུ་གཏེར་ལ། །རབ་དགའ་རྒྱས་པའི་སླད་དུ་འདིར་འབད་དོ། །སོས་ཀ་ཆར་སྤྲིན་རྒྱས་པའི་སྒྲ་དབྱངས་ཅན། །དཔྱིད་ཀྱི་དཔལ་མོ་མེ་ཏོག་དོ་ཤལ་དགོང། །རྨ་བྱ་གཞོན་ནུ་རོལ་
བའི་ཅོད་འཇོ་སྟོན། །འདི་དག་འཇིག་རྟེན་ཡ་མཚན་ཅི་ཡང་བྱེད། །མཁས་རྣམས་ཡིད་ཀྱི་བརྟན་པ་ཉམས་བྱེད་པ། །བམ་པའི་སྤྱོད་པ་རྨད་བྱུང་བརྗོད་པའི་གཏམ། །སྐལ་བཟང་
རྣ་བའི་བཅུད་ལེན་བསྒྲགས་པས་ཀྱང། །ཐུབ་རྣམས་ཡིད་ནི་ཅི་ཡང་ཆགས་པར་འགྱུར།། །།དེ་ཡང་རྗེ་ཐམས་ཅད་མཁྱེན་པ་ཙོང་ཁ་པ་བློ་བཟང་གྲགས་པའི་དཔལ་ཞེས་པའི་
མཚན་སྙན་ལན་གཅིག་ཐོས་པ་ཙམ་གྱིས་ཀྱང་འཇིག་རྟེན་གྱི་རྒུད་བ་མཐའ་དག་སེལ་ཞིང། ཐར་པའི་ས་བོན་བཟང་པོ་ངེས་པར་འཇོག་ནུས་པའི་རྗེ་བཙུན་བླ་མ་དེའི་རྣམ་ཐར་བརྗོད་པ་ལ་
ཐོག་མར་སྐྱེས་རབས་གོང་མ་རྣམས་དང་ལུང་བསྟན་གྱི་གསུང་བཅས་ཀྱི་ལེའུ། གཉིས་བ་སྐུ་ཚེ་འདིར་འཁྲུངས་པའི་སྐོར། ཆུང་དུས་ཀྱི་མཛད་པ། རབ་ཏུ་བྱུང་བ་སོགས་དང་

[003A]༄༅། །ཆོས་རྗེ་བླ་མའི་རྣམ་ཐར་བཅས་ཀྱི་ལེའུ། གསུམ་པ་ཐུགས་གཉེད་ལ་ཕབས་ནས་མདོ་ཕྱོགས་གཙོ་བོར་བྱས་པའི་རིག་པའི་གནས་མཐའ་དག་ལ་མཁས་པར་གྱུར་
པ་དང། ལྷ་མོ་དབྱངས་ཅན་མའི་ཞལ་གཟིགས་ཤིང་རྗེས་སུ་བཟུང་བ་དང། རྗེ་བཙུན་དེང་མདའ་པའི་རྟོགས་བརྗོད་མདོ་ཙམ་བཅས་ཀྱི་ལེའུ། བཞི་པ་བསྙེན་པར་རྫོགས་པ་
དང། སྔགས་ཕྱོགས་ལ་གཙོ་བོར་སྦྱངས་ནས་མཁས་པར་གྱུར་པ་དང། རྗེ་བཙུན་འཇམ་དབྱངས་ཀྱིས་རྗེས་སུ་བཟུང་སྟེ་གདམས་ངག་མང་པོ་གནང་བ་དང། བླ་མ་དབུ་མ་པའི་
རྣམ་ཐར་སོགས་ཀྱི་ལེའུ། ལྔ་པ་དབེན་གནས་དུ་མར་བསྒོམ་སྒྲུབ་ལ་འབར་པས་རྟོགས་པའི་ཡོན་ཏན་ཕུལ་དུ་བྱུང་བ་བརྙེས་ཤིང། བླ་མ་དང་ལྷ་མང་པོས་བྱིན་གྱིས་བརླབས་པ་སོགས་
ཀྱི་ཁྱེའུ། དྲུག་པ་ལྷ་སའི་སྨོན་ལམ་ཆེན་མོ་མཛད་པ་དང། ལྷ་སའི་ཇོ་བོའི་ལོ་རྒྱུས། དགའ་ལྡན་གྱི་གླིང་བཏབ་ནས་མདོ་སྔགས་ཀྱི་འདུས་སྡེ་བཙུགས་པ་སོགས་དང། རྟོགས་པ་
ཁྱད་པར་ཅན་བརྙེས་པ། བདུད་སྡེ་བཅོམ་པ། འཇམ་དབྱངས་ཆོས་རྗེ་ལ་བཀའ་གནང་སྟེ་འབྲས་སྤུངས་བཏབ་བ་སོགས་བསྟན་པ་རྒྱ་ཆེར་སྤེལ་བར་མཛད་པ་དང་བཅས་བརྗོད་པའི་

[003B] བདུན་པ་བྱམས་ཆེན་ཆོས་རྗེ་ལ་བཀའ་གནང་སྟེ་སེ་རའི་གླིང་འདེབས་པ་སོགས་མཛད་པ་དང། ཤེས་རབ་སེང་གེ་ལ་རྒྱུད་པ་གྲྭ་ཚང་ཚུགས་པར་བཀའ་བསྩལ་ནས་གཏད་པ་དང་
མྱ་ངན་ལས་འདའ་བའི་ཚུལ་བསྟན་པའི་སྐོར། སྤྲུལ་པའི་སྐུའི་མཛད་པ། སྐུ་ཚེ་འདིར་བཀའ་རྩོམ་མཛད་པའི་གསུང་རབ་ཀྱི་གྲངས། དགའ་ལྡན་གྱི་རྟེན་གྱི་གྲངས། སློབ་མའི་གཙོ་བོ་
རྣམས་ཀྱི་གྲངས་བཅས་ཀྱི་ལེའུ། བརྒྱད་པ་རྗེའི་སྲས་མཆོག་རྒྱལ་ཚབ་མཁས་གྲུབ་གཉིས་ཀྱི་རྣམ་ཐར་སོགས་ཀྱི་ལེའུ། དགུ་པ་འབྲས་སྤུངས་ཆགས་འདེབས་པ་པོ་འཇམ་དབྱངས་ཆོས་རྗེ་
སེ་ར་འདེབས་མཁན་བྱམས་ཆེན་ཆོས་རྗེ། བཀྲ་ཤིས་ལྷུན་པོ་འདེབས་མཁན་རྒྱལ་དབང་དགེ་འདུན་གྲུབ་པ། རྒྱུད་པ་གྲྭ་ཚང་འཛུགས་པ་པོ་མཁས་གྲུབ་ཤེས་རབ་སེང་གེའི་རྣམ་ཐར་སོགས་དོན་
ལྷག་མ་རྣམས་བཤད་བའི་ལེའུ་སྟེ་དགུ་ཡོང་པ་ལས། དང་བོ་ནི། མཁས་གྲུབ་རིན་པོ་ཆེས་མཛད་པའི་རྣམ་ཐར་ཆེན་མོ་དད་བའི་འཇུག་རོགས་ཞེས་བྱ་བ་ལས། བདག་གི་དཔལ་ལྡན་བླ་མ་
དམ་པ་སངས་རྒྱས་བཅོམ་ལྡན་འདས་ཀྱི་རིང་ལུགས་པ་ཆེན་པོ། འཇིག་རྟེན་ཐམས་ཅད་ལ་རྒྱུ་མེད་པར་ཡང་གཅིག་ཏུ་མཉེས་གཤིན་པའི་ངང་ཚུལ་ཅན། རིང་མོ་ཞིག་ནས་བྱང་ཆུབ་

[004A]༄༅། །སེམས་དཔའི་སྤྱོད་པ་རླབས་པོ་ཆེ་ངག་གི་ཕ་རོལ་ཏུ་བྱོན་པ། རྗེ་ཙུན་འཇམ་པའི་དབྱངས་ཀྱི་ཐུགས་ཀྱི་འོད་ཟེར་གྱིས་བློ་གྲོས་ཀྱི་པདྨོ་ཁ་ཕྱེ་བས་ཤེས་བྱའི་དཀྱིལ་འཁོར་
མཐའ་དག་ལ་གཟིགས་པ་དག་པའི་སྤྱན་དང་ལྡན་པ། ཐུན་མོང་དང་ཐུན་མོང་མ་ཡིན་པའི་མངོན་པར་རྟོགས་པའི་ཡོན་ཏན་རིན་པོ་ཆེའི་ཚོགས་ཀྱིས་ཐུགས་ཀྱི་བང་མཛོད་ཡོངས་སུ་གཏམས་པའི་
བདག་ཉིད་ཆེན་པོ་མཚན་བརྗོད་པར་དཀའ་བ་འདི་ནི། བསྐལ་པ་དཔག་ཏུ་མེད་པའི་སྔ་རོལ་ནས་ས་བཅུ་ཡོངས་སུ་རྫོགས་པར་མཛད་དེ། མ་དག་པའི་འཇིག་རྟེན་གྱི་ཁམས་རྣམས་སུ་ཡང་
ལ་ལ་ལ་ནི་འཁོར་ལོས་བསྒྱུར་བ་དང། ལ་ལ་ལ་ནི་ཁམས་ཀྱི་རྒྱལ་པོ་དང། འགའ་ཞིག་ཏུ་ནི་བརྒྱ་བྱིན་དང་ཚངས་པའི་གཟུགས་དང། དེ་བཞིན་དུ་བྱང་ཆུབ་སེམས་དཔའ་ཁྱིམ་པ་དང་
རབ་ཏུ་བྱུང་བའི་ཚུལ་ལ་སོགས་པ་གདུལ་བྱ་དང་འཚམ་པའི་སྐུའི་རྣམ་པར་འཕྲུལ་པ་དཔག་ཏུ་མེད་པ་ཇི་ལྟར་ནམ་མཁའི་ལམ་ལས་ཟླ་བའི་དཀྱིལ་འཁོར་གཅིག་ཉིད་ཀྱིས་སའི་སྟེང་དུ་ཆུ་
སྣོད་ཐ་དད་པ་སྣ་ཚོགས་པ་ཞིག་གི་ནང་དུ་ཅིག་ཅར་རང་གི་གཟུགས་བརྙན་སྟོན་པ་དེ་བཞིན་དུ་འབད་རྩོལ་མེད་པར་ཉེ་བར་བསྟན་པ་ལས། བདག་ཅག་རྣམས་ལ་ནི། འུ་བུ་ཅག་རང་

[004B] །ཞེས་བྱ་བར་ཁོང་དུ་ཆུད་པར་བྱ་བ་ཡིན་པ་གོར་མ་ཆག་སྟེ། འདི་ལ་བདག་
ཉིད་ཡིད་ཆེས་པར་བྱ་བའི་ལོ་རྒྱུས་ཀྱི་གཏན་ཚིགས་གཏམ་དུ་གླེང་བའང་ཐོས་སོ། །དེ་ལྟ་མོད་ཀྱི་ཚུལ་དེ་ནི་སྐྱེ་བོ་ཕལ་མོ་ཆེ་དག་གིས་བསམ་པར་བྱ་དཀའ་བའི་གནས་ཡིན་པའི་ཕྱིར་དང་
བདག་ཅག་དང་པ་དང་བསམ་པའི་སྟོབས་དམན་པ་དག་གི་རང་བཞིན་དང་སྐལ་བ་ཇི་ལྟ་བུ་ཡིན་པ་ཉེ་བར་གཟིགས་པའི་དབང་གིས་བདག་ཉིད་ཀྱང་དོན་འདི་ཞལ་གྱིས་འཆེས་པར་མི་མཛད་པའི་
ཕྱིར༑ གནས་འདི་ནི་བསྙད་བར་བགྱི་བར་མི་ནུས་སོ། །དེ་ལྟ་ན་ཡང། འདི་ཉིད་བྱང་ཆུབ་སེམས་དཔའ་ལམ་ལ་སློབ་པའི་ཚུལ་ཉེ་བར་བཟུང་ནས་དོན་མཛད་ཅིང་ཕན་པ་མཛད་པའི་
ཡོངས་སུ་སྤྱོད་པ་དག་གི་ཕུལ་དུ་བྱུང་བའི་ཡོན་ཏན་གྱི་མཐའ་ཡང། བདག་ཅག་སའི་དབང་ཕྱུག་མ་ཐོབ་པ་དག་གིས་ནི། ཕྱོགས་ཙམ་ཞིག་གཞལ་བར་བྱ་བའི་རྡོ་ཡང་མི་ཐོགས་མོང་
ཀྱི༑ རེ་ཞིག་གདུལ་བྱ་དམན་པ་དག་ལ་ཡང་ཐུན་མོང་དུ་སྣང་བ་ཙམ་གྱི་མཛད་པ་ཉིད་ལ་ཉེ་བར་བརྟེན་ནས། བདག་ཉིད་ཀྱིས་ཁོང་དུ་ཆུད་པའི་རྣམ་པར་ཐར་པའི་ཆ་ཤས་འགའ་ཞིག་

[005A]༄༅། །དད་པའི་སོར་མོ་ལན་ཅིག་མིན་པར་བསྐྱོད་པའི་འདུ་བྱེད་ཀྱིས། གཏམ་དུ་བྱ་བའི་མེ་ཏོག་གི་ཕྲེང་བར་བརྒྱུས་ཏེ། སྐལ་བཟང་སྐྱེ་བོ་དག་གི་རྣ་བ་ལ་དགོད་པར་
བྱའོ། །ཞེས་གསུངས་པ་དང། ཡང་རྗེ་འདིའི་གསང་བའི་རྣམ་ཐར་རིན་པོ་ཆེའི་སྙེ་མ་ཞེས་བྱ་བ་ལས། ཐུན་མོང་མ་ཡིན་པའི་རྣམ་པར་ཐར་བ་སྐུ་དང་གསུང་དང་ཐུགས་ཀྱི་གསང་བ་
བླ་ན་མེད་པ། བློ་མཆོག་ཏུ་གྱུར་པ་དག་གིས་ཀྱང་བསམ་བར་བྱ་དཀའ་བ་བགྲང་བ་ལས་འདས་པ་ཞིག་མངའ་བ་ལས། སྐལ་པ་དང་ལྡན་པ་དག་ལ་ཅུང་ཟད་ཙམ་ཞིག་བསྒྲག་བར་རྗེས་
སུ་གནང་བ། བདག་གིས་ཕྱོགས་ཙམ་ཞིག་བློ་ལ་ངེས་པ་གང་ཡིན་པ་དེ་འདིར་བརྗོད་པར་བྱའོ། །ཞེས་གསུངས་པ་ལྟར། རྗེ་བཙུན་ཙོང་ཁ་པ་ཆེན་པོ་འདི་ནི་བསྐལ་པ་གྲངས་མེད་
མང་པོའི་སྔ་རོལ་ནས་སངས་རྒྱས་ཟིན་ཅིང། སྐད་ཅིག་རེ་རེ་ལ་ཡང་དཔག་ཏུ་མེད་པའི་སྤྲུལ་པ་མང་པོ་སྤྲུལ་ནས་ཕྱོགས་བཅུའི་འཇིག་རྟེན་གྱི་ཁམས་རྣམས་སུ་འགྲོ་བའི་དོན་མཛད་བཞིན་
པ་ཡིན་པས། སྤྲུལ་པ་དེ་དག་གི་གྲངས་དང། འགྲོ་དོན་ཇི་ལྟར་མཛད་ཚུལ་རྣམས་སུས་ཀྱང་ཚང་བར་བརྗོད་ག་ལ་ནུས། འོན་ཀྱང་དད་པ་བསྐྱེད་པའི་ཕྱིར་གཅིག་གཉིས་ཙམ་

[005B] །དེ་ཡང་བསྐལ་ཆེན་བྱེ་བ་སྟོང་ཕྲག་དཔག་མེད་ཀྱི་སྔོན་དུ་ཞིང་འདིར་དང་བའི་འོད་ཅེས་བྱ་བའི་འཇིག་རྟེན་གྱི་ཁམས་ཆགས་སོ། །དེའི་ཚེ་རྒྱལ་བ་དབང་
པོའི་ཏོག་ཅེས་བའི་སངས་རྒྱས་འཇིག་རྟེན་དུ་བྱོན་ཏོ། །སངས་རྒྱས་དེས་འཁོར་མང་བོ་ལ་ཆོས་གསུངས་པའི་ཚེ། རྗེ་བཙུན་འཇམ་དབྱངས་ཀྱིས་རྒྱ་མཚོ་ལྟ་བུའི་བྱང་ཆུབ་སེམས་དཔའི་
འཁོར་མང་པོ་དང་བཅས་བྱོན་ནས་ཆོས་གསན་ཅིང་བཞུགས་སོ། །དེ་ལ་རྒྱལ་བ་དབང་པོའི་ཏོག་གིས། བྱང་ཆུབ་སེམས་དཔའ་རྣམས་ཀྱིས་རང་གི་ལུས་སྲོག་ལ་ལྟོས་པ་མེད་པར་
མ་དག་པའི་འཇིག་རྟེན་གྱི་ཁམས་རྣམས་སུ་ཟབ་མོའི་ལྟ་བ་དང་འབྲེལ་བའི་གསང་སྔགས་ཀྱི་ལམ་རྒྱས་པར་བྱེད་ན་བྱང་ཆུབ་སེམས་དཔའ་རྣམས་ཀྱི་སྤྱོད་པའི་མཆོག་ཏུ་འགྱུར་ཞིང། མྱུར་
དུ་འཚང་རྒྱ་བར་འགྱུར་རོ་ཞེས་རྒྱ་ཆེར་གསུངས་སོ། །དེའི་ཚེ་རྒྱལ་སྲས་རྒྱ་མཚོ་ལྟ་བུ་དེ་རྣམས་ཀྱི་ནང་ནས། རིག་པའི་གནས་མཐའ་དག་ལ་ཐོགས་པ་མེད་པའི་མཁས་པ། མངོན་
ཤེས་ལྔ་དང་ལྡན་པ། བདག་པས་གཞན་གཅེས་པའི་ཐུགས་མངའ་བ། ཟབ་མོའི་ལྟ་བ་དང་གསང་སྔགས་ཀྱི་ལམ་ལ་མངའ་བརྙེས་པའི་སེམས་དཔའ་ཞིག་གིས་ཞུམ་པ་མེད་པའི་

[006A]༄༅། །སྙིང་སྟོབས་ཀྱིས་བཞེངས་ནས་ཐལ་མོ་སྦྱར་ཏེ་འདི་སྐད་ཅེས་གསོལ་ཏོ། །མ་དག་པའི་འཇིག་རྟེན་གྱི་ཁམས་གྲངས་མེད་པ་རྣམས་སུ་སྟོང་ཉིད་ཀྱི་ལྟ་བ་དང་འབྲེལ་
བའི་སྔགས་ཀྱི་ལམ་ནི་བདག་གིས་ལུས་སྲོག་ལ་མི་ལྟ་བར་རྒྱས་པར་བགྱིའོ། །དེ་ལྟར་དུ་བྱེད་ནུས་པར་གྱུར་ཅིག་ཅེས་དམ་བཅའ་དང་སྨོན་ལམ་མཛད་དོ། །དེར་རྒྱལ་བ་དབང་པོའི་ཏོག་གིས་
ལེགས་སོ་ལེགས་སོ། །རིགས་ཀྱི་བུ་སྙིང་སྟོབས་ཆེན་པོའོ་ཞེས་སོགས་ཀྱིས་ཆེས་ཆེར་བསྔགས་སོ། །ཕྱོགས་བཅུའི་སངས་རྒྱས་ཐམས་ཅད་ཀྱིས་ཀྱང་ཞལ་མངོན་སུམ་དུ་བསྟན་ནས་གསུང་
དབྱངས་གཅིག་གིས་རྒྱ་ཆེར་བསྔགས་ཤིང། སངས་རྒྱས་ཐམས་ཅད་དང་འཁོར་བྱང་ཆུབ་སེམས་དཔའ་རྣམས་ཀྱིས་ཀྱང་སྨོན་ལམ་གནང། དེ་ནས་བཟུང་སྟེ་སངས་རྒྱས་ཀྱི་ཞིང་ཀུན་དུ་བྱང་
ཆུབ་སེམས་དཔའ་སྙིང་སྟོབས་ཆེན་པོ་ཞེས་པའི་མཚན་གྱིས་གྲགས་སོ། །དེ་ནས་རྒྱལ་བ་དབང་པོའི་ཏོག་གིས་སྐུ་ལས་འོད་ཟེར་བྱེ་བ་འབུམ་ཕྲག་འགྱེད་ཅིང་འཛུམ་བའི་ཞལ་གྱིས་འདི་སྐད་
ཅེས་ལུང་བསྟན་ཏོ། །རིགས་ཀྱི་བུ་ཁྱོད་དེང་ནས་བརྩམས་ཏེ་འཇིག་རྟེན་གྱི་ཁམས་གྲངས་མེད་པ་རྣམས་སུ་ཟབ་མོའི་ལྟ་བ་དང་ཟུང་དུ་འབྲེལ་བའི་སྔགས་ཀྱི་ལམ་རྒྱས་པར་བྱེད་ཅིང་བྱར་

[006B] འདི་ནས་བྱང་ཤར་སངས་རྒྱས་ཀྱི་ཞིང་མང་པོ་འདས་པའི་ཕ་རོལ་ན་ངོ་མཚར་རྨད་དུ་བྱུང་བའི་བཀོད་པ་སྣ་ཚོགས་པས་མཛེས་པ་ཞེས་པའི་
འཇིག་རྟེན་དུ་བདེ་བར་གཤེགས་པ་སེང་གེའི་ང་རོ་ཞེས་བྱ་བར་འཚང་རྒྱའོ། །བདེ་བར་གཤེགས་པ་དེའི་ཚེའི་ཚད་ནི་བསྐལ་པ་དཔག་མེད་དུ་བཞུགས་པར་འགྱུར་ཞིང། སྐུའི་ཚད་ནི་དཔག་
ཚད་གཅིག་པ༑ རིན་པོ་ཆེ་མགད་ཀྱི་མདོག་ལྟར་སྐུ་མདོག་སྔོན་པོ། ཕྱག་གཡས་ཆོས་འཆད་གཡོན་མཉམ་བཞག་གི་སྟེང་ན་བདུད་རྩིས་གང་བའི་ལྷུང་བཟེད་བསྣམས་པའི་ནང་ནས་འོད་ཟེར་འཕྲོ་
བའི་མཆོད་རྟེན་གྱེན་དུ་འཕགས་པ། ཞིང་དེའི་གདུལ་བྱ་དབང་པོ་མཆོག་རྣམས་ཀྱིས་མཆོད་རྟེན་དེ་མཐོང་བ་ཙམ་གྱིས་ཐེག་པ་མཆོག་གི་ལམ་གྱི་ཡོན་ཏན་བཟང་པོ་འཐོབ་པར་འགྱུར་
རོ༑ །འབྲིང་དང་ཐ་མའི་གདུལ་བྱ་རྣམས་ཀྱང་རྒྱལ་བ་དེ་ཉིད་ཀྱིས་དབུ་མའི་ལྟ་བ་དང་འབྲེལ་བཞི་སྔགས་ཀྱི་ཆོས་གསུངས་པ་ཐོས་པས་ལམ་གྱི་རྟོགས་པ་སྐྱེ་བར་འགྱུར་ཞིང་
ཞིང་ངེར་སྐྱེས་པའི་འགྲོ་བ་ཐམས་ཅད་ཚེ་གཅིག་ལ་འཁོར་བ་ལས་གྲོལ་བར་འགྱུར་རོ་ཞེས་ལུང་བསྟན་ཏོ། །དེའི་དུས་ཀྱི་རྒྱལ་བ་དབང་པོའི་ཏོག་ནི་ད་ལྟ་སྟོན་པ་ཤཱཀྱ་ཐུབ་པ་ཡིན་

[007A]༄༅། །ཞིང། བྱང་ཆུབ་སེམས་དཔའ་སྙིང་སྟོབས་ཆེན་པོ་ནི་རྗེ་བཙུན་ཙོང་ཁ་པ་ཡིན་པར་གསུངས་སོ། །དེའི་ཕྱིར་རྗེ་རིན་པོ་ཆེ་ལ་ཡིད་ཆེས་པའི་དད་པས་གསོལ་འདེབས་
སྨོན་ལམ་བྱས་ན་རྨད་བྱུང་བཀོད་བའི་ཞིང་དུ་རྒྱལ་བ་སེང་གེའི་ང་རོ་དང་མཇལ་ནས་འཁོར་བ་ལས་གྲོལ་བར་དམ་པ་རྣམས་ཀྱིས་གསུངས་པས་བློ་ལྡན་ངག་གིས་ཅི་ནུས་ཀྱིས་གསོལ་བ་འདེབས་
པ་ལ་འབད་པར་བྱའོ། །བྱང་ཆུབ་སེམས་དཔའ་སྙིང་སྟོབས་ཆེན་པོ་དེས་དུས་དེ་ནས་བཟུང་སྟེ་ཕྱོགས་བཅུའི་སེམས་ཅན་ཐམས་ཅད་ཀྱི་དོན་དཔག་ཏུ་མེད་པ་མཛད་བཞིན་པ་ནས་
སྟོན་པ་བཅོམ་ལྡན་འདས་རྒྱ་གར་དུ་བྱོན་པའི་ཚེ་བྲམ་ཟེའི་ཁྱེའུ་ཞིག་ཏུ་གྱུར་ཏེ། འཇམ་དཔལ་གྱི་སྤྲུལ་པ་མོས་པའི་བློ་གྲོས་ཞེས་བྱ་བའི་བྱང་ཆུབ་སེམས་དཔའ་ལ་སློབ་དཔོན་དུ་བསྟེན་ནས་ཆོས་
མང་པོ་གསན། དེ་ནས་བྱང་ཆུབ་སེམས་དཔའ་དེས་བཅོམ་ལྡན་འདས་ཀྱི་དྲུང་དུ་ཁྲིད་པས་སངས་རྒྱས་ལ་དད་པས་ཕྱག་འཚལ་ནས་ཤེལ་དཀར་གྱི་ཕྲེང་བ་བརྒྱ་རྩ་གཅིག་ཕུལ་ཏེ་བྱང་ཆུབ་ཏུ་སེམས་
བསྐྱེད་ཅིང་སྨོན་ལམ་རྒྱ་ཆེར་བཏབ་པས་སྟོང་པ་ཉིད་ཀྱི་རྟོགས་པ་ཆེས་ཕུལ་དུ་བྱུང་བར་གྱུར་ཏོ། །ད་ལྟ་རྗེའི་བསྟན་པ་ལ་ཞུགས་པའི་སྐལ་པ་བཟང་པོ་ཅན་རྣམས་ཀྱིས་དབུ་མའི་ལྟ་བ་

[007B] བྲམ་ཟེའི་ཁྱེའུ་དེས་རབ་ཏུ་བྱུང་ནས་བསྙེན་པར་རྫོགས་པའི་མཚན་ནི་པདྨའི་དང་ལྡན་
ཞེས་པའོ། །དེའི་ཚེ་བཅོམ་ལྡན་འདས་འཁོར་མང་པོ་དང་བཅས་མཚོ་མ་དྲོས་པའི་འགྲམ་དུ་དབྱར་བཞུགས་མཛད་པར་ཀླུ་རྒྱལ་མ་དྲོས་པས་སྟོན་པ་ལ་དུང་དཀར་ཞིག་ཕུལ། དུད་དེ་དབྱར་གྱི་
ཚོགས་དེ་ཉིད་དང། བྱ་རྒོད་ཕུང་པོའི་རི་སོགས་སུ་ཚོགས་དུང་མཛད་པ་ལས། སྟོན་པ་འཁོར་བཅས་ཁ་ཆེའི་ཡུལ་དུ་བྱོན་པའི་ཚེ། བཅོམ་ལྡན་འདས་ཀྱིས་མོའུ་གལ་གྱི་བུ་ལ་བཀའ་སྩལ་
པ༑ ཁྱོད་རྫུ་འཕྲུལ་གྱིས་བོད་གདོང་དམར་ཅན་གྱི་ཡུལ་དུ་སོད་ལ་དུང་དཀར་འདི་འགོག་པ་རིང་གཏེར་དུ་སྦོས་ཤིག་མ་འོངས་པ་ན་དགེ་སློང་པདྨའི་དང་ལྡན་འདིས་ཞིད་དེར་སུ་མ་ཏི་
ཀིརྟི་ཞེས་པའི་དགེ་སློང་དུ་གྱུར་ཏེ་མདོ་སྔགས་ཟུང་འབྲེལ་གྱི་བསྟན་པ་རྒྱས་པར་བྱེད་པས། དེའི་ཚེ་དུང་འདིས་ཚོགས་དུང་དུ་བྱེད་པར་འགྱུར། གནས་དེར་ཚོགས་བདག་སྤྲེའུ་ཡི་གཟུགས་སུ་ཡོད་
པས་དེ་ལ་གཏང་དེ་བསྲུང་དུ་ཆུག་ཅེས་གསུངས་པས་མོའུ་གལ་གྱི་བུ་ཆེན་པོས་དུང་དེ་ཁྱོད་འོངས་ནས་ད་ལྟ་དགའ་ལྡན་གྱི་དགོན་པ་བཏབ་པའི་རིའི་བྲག་ལ་སྦས་ཏེ་བཞག་གོ་རྗེ་རིན་
[008A]༄༅། །པོ་ཆེས་དགའ་ལྡན་འདེབས་པའི་སྐབས་སུ་དུང་དེ་བྲག་ནས་བླངས་པ་ཡིན་ཞིང། དེང་སང་དུང་དེ་འབྲས་སྤུངས་སུ་མཆོད་ཅིང་ཡོད་དོ། །གོང་དུ་བརྗོད་པ་ལྟར་
སངས་རྒྱས་ཤཱཀྱ་ཐུབ་པ་ལ་ཤེལ་དཀར་གྱི་ཕྲེང་བ་བརྒྱ་རྩ་གཅིག་ཕུལ་བ་ནི་དགོས་པ་ཤིན་ཏུ་ཆེ་བ་ཡིན་ཏེ། དེ་ཡང་གྲངས་བརྒྱས་རྗེ་རིན་པོ་ཆེས་ཡོན་ཏན་ཐམས་ཅད་ཡོངས་སུ་རྫོགས་པའི་དགོས་པ་
ཡོད། དེའི་སྟེང་དུ་གཅིག་ལྷག་པས་འཕྲིན་ལས་མཚུངས་པ་མེད་པར་འགྱུར་བའི་དགོས་པ་ཡོད། མདོག་དཀར་པོས་རྗེའི་བསྟན་པ་ལ་ནོར་འཁྲུལ་གྱི་དྲི་མ་མེད་པར་འགྱུར། ཤེལ་གྱིས་རྗེའི་
བསྟན་པ་དང་བསྟན་འཛིན་རྣམས་གཞན་གྱི་གནོད་པས་མི་ཚུགས། ཕྲེང་བར་བྱས་པས་བསྟན་པ་ཡུན་རིང་དུ་གནས་ཤིང་ཕྱོགས་ཀུན་དུ་དར་བའི་དགོས་པ་ཡོད་དོ། །དེ་ལྟར་དུ་འགྱུར་བ་ནི་རྗེའི་
ལྷག་བསམ་སྨོན་ལམ་དང། སྟོན་པའི་ཐུགས་རྗེ་བྱིན་རླབས་ཀྱི་མཐུ་ཚོགས་པ་ལས་བྱུང་བ་ཡིན་ནོ། །འདིས་མཚོན་ནས་རྗེའི་མཛད་པའི་ཆ་ཤིན་ཏུ་ཕྲ་བ་རྣམས་ལའང་བསྟན་འགྲོད་ཕན་པའི་དགོས་
དོན་ཆེན་པོ་ཡོང་བ་ཡིན་པས། བློ་ལྡན་རྣམས་ཀྱིས་ཞིབ་ཏུ་དཔྱད་བར་བྱའོ། །པདྨའི་ངང་ལྡན་ནས་རྗེ་རིན་པོ་ཆེའི་བར་དུ། དུས་མཉམ་པའི་སྤྲུལ་པ་མ་བགྲངས་པར། རིམ་བཞིན་དུ་སྤྲུལ་པའི་

[008B] །དེ་ཡང་བླ་མ་དབུ་མ་པས་འཇམ་པའི་དབྱངས་ལ་རྗེ་འདིའི་འཁྲུངས་རབས་ཞུས་པས། འཇམ་དབྱངས་ཀྱིས། རྗེ་འདི་ལྟོན་པ་སངས་རྒྱས་ལ་
མཇལ་བ་ནས་ད་ལྟའི་བར་སྐྱེ་བ་བཅུ་བདུན་སོང། དེའི་ནང་ནས་རྒྱ་གར་དུ་སྐྱེ་བ་གསུམ་དུ་པཎྜི་ཏ་ཆེ་བའི་རྣམ་པར་བྱོན། སྐྱེ་བ་གཉིས་ལ་པཎྜི་ཏ་ཆུང་པར་གྱུར། བོད་དུ་སྐུ་འདིའི་སྔ་རོལ་སྐྱེ་བ་གསུམ་དུ་དགེ་
བའི་བཤེས་གཉེན་གྱི་རྣམ་པར་སྤྲུལ་པ་ལས་གཅིག་ནི་པཎྜི་ཏར་བགྲང་དུ་དུང་ཞིང། བསྟན་པ་ལ་ཕན་ཐོགས་ཆེན་པོ་བྱུང་གསུང། བསྟན་པ་ལ་ཕན་པའི་སྤྲུལ་པ་དེ་ཤེས་པའི་ཕྱིར་གྲུབ་ཆེན་ནམ་མཁའ་རྒྱལ་
མཚན་གྱིས་ཐུགས་དམ་ལ་བརྟགས་ནས། ལོ་ཙྪ་བ་ཆེན་པོ་བློ་ལྡན་ཤེས་རབ་ཡིན་པར་གསུངས་འདུག་ཡང་ནམ་མཁའ་རྒྱལ་མཚན་པས་ཕྱག་ན་རྡོ་རྗེ་ལ་རྗེ་འདིའི་སྐྱེ་བ་སྔ་མ་གང་ཡིན་ཞུས་པས། སྐྱེ་བ་
འདིའི་གོང་དུ་ཁ་ཆེ་ཁྲི་སྟན་གྱི་ཡུལ་དུ་པཎྜི་ཏ་མ་ཏི་བྷ་དྲ་ཤྲཱི་ཞེས་པར་གྱུར་ཞིང། ཡོན་ཏན་ཕུན་སུམ་ཚོགས་པའི་འཁོར་ལྔ་བརྒྱ་འདུས་པ་ཡིན་གསུང་ངོ། །འདིར་ལེགས་བཤད་ཉིན་བྱེད་ལས། རྒྱ་གར་གྱི་
པཎྜི་ཏ་ཆེ་བ་གསུམ་ནི་དགྲ་བཅོམ་པ་ཉེ་བར་འཁོར་དང། ཉེ་སྦས་དང། འཕགས་པ་ཀླུ་སྒྲུབ་གསུམ་ཡིན་ནམ་སྙམ་མོ། །ཞེས་གསུངས། བློ་ལྡན་ཤེས་རབ་ནི་དེ་ཉིད་ལས། ལོ་ཆེན་འདི་རྔོག་ལེགས་པའི་

[009A]༄༅། །ཤེས་རབ་ཀྱི་ནུ་བོ་ཆོས་སྐྱབས་ཀྱི་སྲས་སུ་འཁྲུངས། ཁུ་བོས་རབ་ཏུ་བྱུང་ཞིང་མཚན་བཏགས། འགྲེལ་བ་དོན་གསལ་ཉིན་ཅིག་ལ་ཟིན། རྭ་ལོ་གཉན་ལོ་བཙན་ཁ་བོ་ཆེ། རྔོག་
སྟོན༑ ཁྱུང་པོ་ཆོས་བརྩོན་རྣམས་དང་འགྲོགས་ཏེ་རྒྱ་གར་དུ་བྱོན། རྒྱ་གར་དང་ཁ་ཆེའི་ཡུལ་གྱི་མཁས་པ་རྣམས་ཀྱི་ཞབས་དྲུང་དུ་བསྙེགས། ལུས་སྲོག་ཡལ་བར་བོར་ཏེ་སློབ་སྦྱང་བྱས། ཊོམྦི་ཧེ་རུ་ཀས་
མཁའ་སྤྱོད་དུ་ཁྲིད་ཀྱང་བོད་ཀྱི་སེམས་ཅན་ལ་དགོངས་ནས་མར་བབས། ལོ་ཙྪ་བ་རྣམས་ཀྱི་ནང་ནས་ཆོས་བསྒྱུད་བ་ལ་མང་བར་གྲགས་ཤིང་བོད་དུ་ཆོས་གསུངས་པའི་ཆོ་སློབ་མ་སངས་རྒྱས་ཀྱི་འཁོར་འདུས་པ་
ཆེན་པོ་ཙམ་དུས་རྒྱུན་དུ་འབྱུང་བར་གྲགས། བཀའ་བསྟན་འགྱུར་ཡོངས་རྫོགས་ཐུགས་ལ་བཞུགས་པ་དང། རྗེ་འདི་བྱོན་སར་བྱ་དང་བྱེའུ་རྣམས་སྲོག་ཆགས་མི་གསོད་པ་སོགས་ཤིན་ཏུ་ངོ་མཚར་ཆེ་ཞིང་སྟོན་པས་
ལུང་བསྟན་བའི་སྐྱེས་བུ་ཆེན་པོ་ཡིན་ནོ། །ཞེས་གསུངས་སོ།། །།ང་ནི་རྗེ་འདི་ལུང་བསྟན་པའི་གསུང་གི་རིགས་ཅུང་ཟད་བརྗོད་པར་བྱའོ། །དེ་ཡང་སྟོན་པ་སངས་རྒྱས་མྱ་ངན་ལས་འདའ་
བའི་དུས་སུ་འོད་སྲུངས་ཆེན་པོ་དང་ཀུན་དགའ་བོ་སོགས་འཁོར་མང་པོ་ལ་གསུངས་པ་མདོ་སྡེ་གདམས་ངག་འབོགས་བའི་རྒྱལ་པོ་ཞེས་བྱ་བ་ལས། ད་ལྟ་ང་ལ་ཤེལ་དཀད་གྱི། །འཕྲེང་བ་སྟེར་བའི་ཁྱེའུ་འདི། །

[009B] །མ་འོངས་ཉིགས་མའི་དུས་སུ་ནི། །འབྲི་དང་ལྡན་གྱིས་མཚམས་སུ། །དགེ་ཞེས་བྱ་བའི་དགོན་པ་འདེབས། །བློ་བཟང་ཞེས་བྱའི་མིང་ཅན་འབྱུང། །འཁོར་ནི་རྣམ་མང་
བསྔ་བར་བྱེད། །ཆོས་སྤྱོད་བཅུ་ཡི་རྒྱུན་འཛུགས་ཤིང། །ལྷ་ཁང་ཀ་བ་ཤིང་ལོ་ཅན། །ང་ཡི་གཟུགས་སྐུ་རྣམ་གཉིས་ལ། །དབུ་རྒྱན་འབུལ་ཞིང་མཆོད་པ་བྱེད། །སྟོན་པའི་མདོ་བཞིན་གསུང་སྒྲོག་
ཅིང། །སྙན་པའི་དབྱངས་ཀྱིས་གསོལ་བ་འདེབས། །ང་ལ་གསོལ་བ་རབ་བཏབ་ནས། །བསྟན་པ་ལོ་སྟོང་བར་དུ་གནས། །དེ་ནས་འཕོས་ནས་ཤར་ཕྱོགས་སུ། །མང་བྱུང་བཀོད་མཛེས་ཞིང་ཁམས་
སུ། །སེངྒེའི་ང་ངོ་ཞེས་བྱ་བའི། །རྒྱལ་བ་དེ་བཞིན་གཤེགས་པར་འགྱུར། །དེ་ལ་དང་བྱེད་ཞིང་དེར་སྐྱེ། །ཞིང་མཆོག་དེ་ནི་ཁྱད་པར་འཕགས། །ཞེས་གསུངས་ཤིང། ཤེལ་ཕྲེང་ཕུལ་བའི་ཁྱེའུ་
ནི་སྔར་བཤད་པའི་བྲམ་ཟེའི་ཁྱེའུ་ཡིན། འབྲི་ཞེས་པ་ནི་འབྲི་ཁུང་ངོ། །ལྡན་ཞེས་པ་ནི་ལྷ་སའི་ཇོ་བོའི་བཞུགས་གནས་ལ་ལྷ་ལྡན་ཟེར་བས་དེའི་མིང་ངོ། །ཡང་ལྡན་ཞེས་པའི་དོན་སྐྱིད་ཤིང་ལྡན་ཡིན་
བར་གསུངས་པ་ཡོད་ཀྱང་གནས་གཅིག་ཡིན་པས་ཁྱད་པར་མེད་དོ། །དེ་གཉིས་ཀྱི་བར་དུ་དགེ་བ་ཞེས་པའི་དགོན་པ་ནི་དགའ་ལྡན་རྣམ་པར་རྒྱལ་བའི་གླིང་ཡིན། དེ་ལང་ཀ་བ་ཤིང་ལོ་ཅན་ནི་ལྷ་སའི་

[010A]༄༅། །ཇོ་བོའི་ལྷ་ཁང་ཡིན། སྐུ་གཟུགས་རྣམ་གཉིས་ནི་ཇོ་བོ་ཆེ་ཆུང་གཉིས་ཡིན། དབུ་རྒྱན་འབུལ་བ་སོགས་ནི་རྗེ་རིན་པོ་ཆེས་ལྷ་སའི་སྨོན་ལམ་ཆེན་མོ་གསར་དུ་འཛུགས་པའི་ཆེ་ཇོ་བོ་
ལ་རིན་པོ་ཆེའི་དབུ་རྒྱན་ཕུལ་བ་སོགས་མཆོད་པའི་ཚོགས་རྒྱ་ཆེན་པོས་མཆོད་པ་དེ་ཡིན། མདོ་བཞིན་གསུང་སྒྲོགས་པ་ནི། རྗེ་མ་བྱོན་གོང་དུ་བོད་དུ་སངས་རྒྱས་ཀྱི་བཀའ་ལ་སྔགས་པ་བོན་པོའི་ཆོས་
བསྲེས་པ་དང། ཁ་ཅིག་དང་བཟོས་ཁུངས་མེད་པའི་ལུགས་སྲོལ་བཏོང་བ་སོགས་བསྲེ་བསླད་སྣ་ཚོགས་བྱུང་བ་ལས། རྗེ་འདིས་ལོག་ཆོས་དེ་ཐམས་ཅད་ལེགས་པར་བསལ་ནས། བྲི་མ་མེད་པའི་ཆོས་
ལུགས་དར་བར་མཛད་པས་དེ་བསྟན་པའོ། །གཞན་གོ་སླ་ཞིང། ཇོ་བོའི་ལྷ་ཁང་ལ་ཤིང་ལོ་ཅན་ཞེས་པ་ནི། ལྷ་ཁང་གི་ཀ་བ་ལ་ཤིང་ལོ་ཅན་དང་སྤྲུལ་མགོ་ཅན་དང་སེང་གེའི་མགོ་ཅན་སོགས་ཀ་བ་
རྟགས་ཅན་མང་དུ་ཡོད་པ་ལས། ཀ་བ་གཅིག་གི་རྟགས་ཀྱིས་གསུངས་པ་སྟེ། དེ་ཡང་རྟགས་བྱས་པའི་རྒྱུ་མཚན་ནི། མཁོ་དགུ་འདུ་བའི་གྱིར་ཤིང་ལོ་ཅན་གྱི་དྲུང་དུ་རིན་པོ་ཆེའི་གཏེར་སྦས་པ་ཡིན་
དམག་འཁྲུག་དང་གདོན་བགེགས་ཀྱིས་མི་འཚེ་བའི་ཕྱིར་སྤྲུལ་མགོ་ཅན་གྱི་དྲུང་དུ་དྲག་སྔགས་ཀྱི་གཏེར་སྦས་པ་ཡིན། ནོར་ཕྱུགས་དང་བཟའ་བཏུང་གི་བཅུད་འཕེལ་བའི་ཕྱིར་ཀ་བ་སེང་མགོ་ཅན་གྱི་དྲུང་དུ་

[010B] རྒྱུ་མཚན་གཞན་ཡང་ཡོད་ངོ། །ཡང་འཇམ་དཔལ་རྩ་རྒྱུད་ལས། འཇིག་རྟེན་ང་ནི་མྱ་ངན་འདས། །ས་ཡི་སྟེང་འདི་སྟོངས་པ་ན། །
ཁྱོད་ཉིད་བྱིས་པའི་གཟུགས་ཅན་གྱིས། །སངས་རྒྱས་མཛད་པ་བྱེད་པར་འགྱུར། །དེ་ཚེ་དགོན་ཆེན་རབ་དགའ་བ། །ཁ་བ་ཅན་ནང་ཡོད་པ་ཡིན། །ཞེས་གསུངས་ཏེ། ང་ནི་ཞེས་པ་སྟོན་པ་ཤཱཀྱ་
ཐུབ་པའོ། །ཁྱོད་ཅེས་པ་ནི་འཇམ་པའི་དབྱངས་ཏེ། བྱིས་པའི་གཟུགས་འཛིན་པ་ནི་རྗེ་ཙོང་ཁ་པར་འགྱུར་བའི་དོན་ནོ། །སངས་རྒྱས་ཀྱི་མཛད་པ་བྱེད་ཅེས་པ་ནི། རྗེ་རིན་པོ་ཆེས་བོད་ཡུལ་དུ་སྔར་
མ་བྱུང་བའི་དམ་པའི་ཆོས་གསར་དུ་ཕྱེ་བ་དང། སྔར་ནས་ཡོད་ཀྱང་ནོར་བ་དང་ལྷག་ཆད་བྱུང་བ་རྣམས་དག་པར་མཛད་པ་དང། སྔོན་དུས་བྱུང་བ་རྣམས་ནུབ་ནས་མེད་པར་གྱུར་པ་རྣམས་ལེགས་པར་གསོས་པ་
དང། བསྟན་པ་དྲི་མ་མེད་པ་ཡུན་རིང་དུ་གནས་པའི་ཕྱིར་ཆོས་མང་པོ་བརྩམས་པ་དང་དགོན་སྡེ་བཙུགས་པ་སོགས་བསྟན་འགྲོའི་དོན་དཔག་ཏུ་མེད་པ་མཛད་པས་དོན་འདི་བསྟན་པའོ། །དགོན་ཆེན་རབ་དགའ་ནི་
དགའ་ལྡན་གྱི་གླིང་ངོ། །ཁ་བ་ཅན་ནི་བོད་ཀྱི་ཡུལ་ལོ། །སྤྱིར་བོད་དུ་སྐྱེས་ཆེན་དམ་པ་མང་དུ་བྱུང་ཡང་དེ་དག་གི་ཆོས་ཀྱི་ལུགས་སྲོལ་ཅུང་ཟད་དེ་བྱུང་བ་མ་གཏོགས། ཆོས་ཤིན་ཏུ་དར་བ་མ་བྱུང། རྗེ་ཙོང་

[011A]༄༅། །ཁ་པའི་བསྟན་པ་ནི་ནུབ་ཕྱོགས་རྒྱ་གར་གྱི་ཡུལ་ནས་ཚུན། ཤར་ཕྱོགས་རྒྱ་མཚོའི་མཐའི་བར་དུ་དར་བ་ཡིན་ལ། ས་སྟེང་འདི་ན་ཞྭ་སེར་གྱི་བསྟན་པའི་དགོན་པ་ལྷ་ཁང་དང། འདུས་སྡེ་
དགེ་འདུན་ཇི་སྙེད་ཡོད་པ་ལ་བརྟགས་ན་རྗེའི་མཛད་པ་འཕྲིན་ལས་ཚད་མེད་པ་གོ་བར་འགྱུར་རོ། །བཀའ་གདམས་གླེགས་བམ་ནོར་བུའི་བྲེང་བའི་ནང་གི་རྒྱལ་བུ་དཀོན་མཆོག་འབངས་ཀྱི་སྐྱེས་རབས་ལས། འདི་ནས་
སྐྱེ་བ་གཞན་གྱིས་མཆོད་པར། །བོད་ཁམས་མགོན་མེད་ཡུལ་དུ་ཐུགས་རྗེས་སོང། །བོད་ནི་རྒྱལ་པོ་དག་ལ་ཚང་མར་འཛིན། །མི་དབང་མཛོད་ལ་བོད་ཁམས་བདེ་བར་སྐྱོངས། །ཨུ་རྒྱན་གནས་སུ་ཇི་སྐད་
སྨྲས་པ་བཞིན། །བདག་ཀྱང་གནས་དེར་ལྷ་འདྲེ་འདུལ་དུ་འགྲོ། །སྤྲུལ་བ་གཅིག་ནི་རྒྱ་ནག་ཡུལ་དུ་འགྲོ། །སྤྲུལ་པ་གཅིག་ནི་བལ་བོའི་མཐིལ་དུ་འགྲོ། །སྤྲུལ་པ་གཅིག་ནི་མདོ་ཁམས་སྨད་དུ་འགྲོ། །
སྤྲུལ་པ་གཅིག་ནི་རྒྱ་གར་གནས་ཆེན་འགྲིམ། །དགེ་སློང་ང་ལ་བདེན་པ་ཡོད་མེད་ཀྱང། །མི་དབང་ཁྱོད་ཀྱི་གྲོགས་བྱེད་རྟག་ཏུ་དགེ་འདི་ནི་འཇིག་རྟེན་དགེ་བའི་ལུང་བསྟན་ཡིན། །ཞེས་པ་སྟེ་དཀོན་
མཆོག་འབངས་བོད་ཀྱི་རྒྱལ་བོར་གྱུར་པ་ནི་རྗེ་སྲོང་བཙན་སྒམ་པོའོ། །བླ་མ་དྲི་མེད་ཀྱི་སྤྲུལ་པ་གཅིག་ལྷ་འདྲེ་འདུལ་བ་ནི་སློབ་དཔོན་པདྨ་འབྱུང་གནས་ཏེ། རྒྱལ་པོ་ཁྲི་སྲོང་ལྡེ་བཙན་གྱི་དུས་སུ་བོད་དུ་

[011B] བོད་ཀྱི་ཡུལ་ལྷ་རྒྱལ་པོ་སྐུ་ལྔ་སོགས་དང། གཞི་བདག་རྨ་ཆེན་སྤོམ་ར་དང་ཡར་ལྷ་ཤམ་བུ་སོགས་བཏུལ་ནས་དམ་ལ་བཏགས་པ་ཡིན། སྤྲུལ་པ་གཅིག་མདོ་སྨད་དུ་འགྲོ་བ་ནི་རྗེ་རིན་པོ་ཆེ་
ཡིན། བལ་པོའི་མཐིལ་དུ་འགྲོ་བ་ནི་པཎྜི་ཏ་པདྨ་བཛྲ་ཡིན་པར། འཁོན་སྟོན་གྱིས་མཛད་པའི་རྡོ་རྗེ་འཇིགས་བྱེད་ཀྱི་ཆོས་འབྱུང་སོགས་ལས་གསུངས་ཀྱང། རྗེའི་རྣམ་ཐར་ལེགས་བཤད་ཉིན་བྱེད་ལས། འདི་
ཡི་བལ་ཡུལ་དུ་འཁྲུངས་པ་དེ་རྗེ་དགེ་འདུན་གྲུབ་ཀྱི་སྐུ་སྔ་མ་པཎ་ཆེན་པདྨ་བཛྲ་ཡིན་པར་བཞེང་བ་མང་ནའང། དེའི་ཚིག་གོང་འོག་གཉིས་ཀྱི་བསྟན་བྱ། ཇོ་བོ་ཆེན་པོ་དང་རྗེ་འདི་གཉིས་རྒྱ་གར་དང་མདོ་སྨད་དུ་
འཁྲུངས་ཀྱང་དབུས་གཙང་གི་ལྗོངས་སུ་བྱོན་ནས་བསྟན་པ་ཉིན་མོ་ལྟར་གསལ་བར་མཛད་པ་བཞིན། བལ་ཡུལ་དུ་འཁྲུངས་ནས་དབུས་གཙང་གི་ལྗོངས་འདིར་བྱོན་ཏེ་བསྟན་པ་རིན་པོ་ཆེ་ཤིན་ཏུ་རྒྱས་པར་མཛད་པ་ཞིག་
འོང་ངམ་སྙམ་ལ། འདི་བླ་མ་དྲི་མ་མེད་པ་རང་གི་སྤྲུལ་པ་འཆང་བའི་སྐབས་ཡིན་ཅིང། པཎ་ཆེན་པདྨ་བཛྲ་དེ་འབྲོམ་སྟོན་པ་ནས་བརྒྱུད་དཀོན་མཆོག་འབངས་ཀྱི་སྤྲུལ་བར་བྱ་དགོས་པས་སྤྲུལ་གཞི་འཆར་བའི་
སྐབས་ཀྱང་མི་འགྲིག་ལ། བསྟན་འགྲོའི་དོན་མཛད་པའི་གྲགས་པ་ཡང་བལ་བོད་ཀུན་དུ་ཆུང་བའི་ཕྱིར་རོ་སྙམ་དུ་སེམས་ཏེ་བློ་གྲོས་ཅན་རྣམས་ཀྱིས་ཞིབ་མོར་དཔྱོད་ཅིག་ཅེས་གསུངས་སོ། །རྒྱ་ནག་ཏུ་འགྲོ་

[012A]༄༅། །བ་ལ་བཤང་པ་མ་མཐོང་ལ། རི་བོ་རྩེ་ལྔར་རྗེ་བཙུན་གྱི་སྤྲུལ་པ་མང་དུ་བྱུང་བར་རྩེ་ལྔའི་དཀར་ཆག་སོགས་ལས་བཤད་པས་དེ་ལྟ་བུ་ཞིག་ལ་བྱའམ་དབྱད་པར་བྱའོ། །རྒྱ་གར་
གནས་ཆེན་འགྲིམ་པ་ནི་ཇོ་བོ་ཨ་ཏི་ཤ་སྟེ། བླ་མ་མང་པོ་ལས་ཆོས་གསན་བ་སོགས་ཀྱི་ཆེད་དུ་གནས་དུ་མར་འབྱོན་པ་ལུང་བསྟན་པའོ། །དེས་ན་ནོར་བུའི་ཕྲེང་བ་དང་ཁུ་བྱུག་ཟླ་བའི་ཏོགས་བརྗོད་སོགས་ལས་
གསུངས་པའི་བླ་མ་དཔལ་ལྡན་དྲི་མེད། སློབ་དཔོན་པདྨ་འབྱུང་གནས། །ཇོ་བོ་ཨ་ཏི་ཤ་རྗེ་ཙོང་ཁ་པ་རྣམས་ཐུགས་རྒྱུད་གཅིག་པར་པཎ་ཆེན་རིན་པོ་ཆེས་གསུངས་སོ། །གོང་དུ་བཤད་པའི་ཨུ་རྒྱན་
གནས་སུ་སྨྲས་པ་ནི། དཀོན་མཆོག་འབངས་ཨུ་རྒྱན་དུ་བྱོན་པའི་དུས་སུ། བླ་མའི་ཞལ་ནས། འདི་ནས་ཤར་ཕྱོགས་ན་རྡོ་རྗེ་གང་ན་ཞེས་བྱ་བ། དུས་གསུམ་གྱི་སངས་རྒྱས་ཐམས་ཅད་མངོན་པར་
རྫོགས་པར་སངས་རྒྱས་པའི་གནས་ཡོང། དེའི་བྱང་ཕྱོགས་ན་བོད་ཁ་བ་ཅན་གྱི་རྒྱལ་ཁམས་ཞེས་བྱ་བ་མཐའ་འཁོབ་ཀྱི་ཡུལ་ཆེན་པོ་བྱམས་པ་དང་སྙིང་རྗེ་དང་བྲལ་བའི་མི་མ་ཡིན་དྲག་པོ་དཔག་ཏུ་མེད་པ་
ཡོད་པས། དེ་ན་གནས་པའི་སེམས་ཅན་ཐམས་ཅད་ངན་སོང་གསུམ་དུ་སྐྱུར་བར་བྱེད་པས། དིང་སང་བོད་ཁམས་དེར་བདག་གི་སྤྲུལ་པ་མཐུ་ངང་ལྡན་པ་ཞིག་བཏང་ལ། སྔོན་ལ་མི་མ་ཡིན་དྲག་

[012B] སྐྱེ་བོ་ཐམས་ཅད་ཀྱང་བདེ་སྐྱིད་དང་བཀྲ་ཤིས་པར་བྱའོ། །ཁྱོད་ཀྱིས་དེའི་སྔོན་དུ་སྤྲུལ་པའི་རྒྱལ་པོ་ཞིག་ཐོང་འབོད་ཁམས་ཀྱིས་སེམས་ཅན་དེ་དག་ཡོངས་
སུ་དྲོངས། སྤྲུལ་པ་མང་པོ་ཡང་ཁྱེ། རྒྱ་ནག་དང་བལ་པོའི་ཡུལ་ན་དེ་བཞིན་གཤེགས་པའི་སྤྲུལ་པ་དངོས་ཡོད་པས་གནས་དེར་སྤྱན་དྲོངས། བོད་ཁམས་དེ་འཇིགས་པ་ཆེ་བས་ལྷ་མོ་ཞི་ཁྲོ་གཉིས་
སྤྱན་དྲོངས། འཇིགས་པ་བརྒྱད་ལས་སྐྱོབ་པར་བྱེད་ཅིང། དེ་ནས་ཡུལ་དབུས་སུ་གྱུར་ནས་སྐྱེ་བོ་ཕལ་ལ་དད་པ་སྐྱེས་ཏེ་གདམས་ངག་བསྟན་དུ་བཏུབ་པའི་དུས་སུ། བྱང་ཕྱོགས་དེ་ནས་བྱང་ཕྱོགས་
སུ། བོད་ན་རིགས་བཙུན་པར་གྲགས་པ་ཐམས་ཅད་ཀྱིས་བཀུར་བ་ཞིག་ཏུ་ཁྱེད་ཀྱིས་ལུས་བླངས་ཏེ། ཁྱེད་ཀྱིས་བྱིན་གྱིས་བརླབས་པའི་སྤྲུལ་པ་ཞིག་རྒྱ་གར་ནས་ང་སྤྱན་འདྲེན་དུ་ཐོང། གཟོར་
མི་རྣམས་གནས་སྐབས་དང་མཐར་ཐུག་གི་བདེ་བ་ལ་བཀོད་པར་བྱའོ། །ཞེས་གསུངས་པ་འདི་ཡིན་ལ། བཀའ་གདམས་གླེགས་བམ་གྱི་དཀོན་མཆོག་འབངས་ཀྱི་སྐྱེས་རབས་ན་གསལ་བར་ཡོང་
ངོ། ༑སྟག་ཕུ་བ་བློ་བཟང་བསྟན་པའི་རྒྱལ་མཚན་གྱིས་མངོན་ཤེས་ཀྱིས་གཟིགས་ནས་གསུངས་པ་ཁུ་བྱུག་ཟླ་བའི་རྟོགས་བརྗོད་ལས། ཁོ་བོའི་སྤྲུལ་པའི་ཟློས་གར་མཆོག། །གནས་དེར་

[013A]༄༅། །མང་འབྱུར་འདི་ལྟ་སྟེ། །ཤར་ནས་བློ་གྲོས་བཟང་པོར་གྲགས། །ལྷོ་ནས་བསོད་ནམས་རིན་ཆེན་འཛིན། །ནུབ་ཏུ་ཀུན་དགའི་རྒྱལ་མཚན་སྒྲིགས། །བྱང་དུ་ཉི་མ་འོད་
ཟེར་གྲགས། །དེ་སོགས་གྲངས་ལས་འདས་པ་ཡིས། །མཐའ་་རྗེ་རིན་པོ་ཆེ་ཙོང་ཁ་པ། ཡས་འགྲོ་་སྒམ་པོ་པ། ལ་ཕན་པ་དང། །ས་པཎ། བསྟན་པ་རིན་ཆེན་སྤེལ་བ་ཚབ་ལོ་ཙྪ་བ། བར་
བྱེད༑ །ཅེས་བླ་མ་དྲི་མེད་ཀྱིས་ལུང་བསྟན་མཛད་པར་གསུངས། པཎ་ཆེན་ཐམས་ཅད་མཁྱེན་པ་བློ་བཟང་ཡེ་ཤེས་ཀྱིས་མཛད་པའི་ལམ་གཙོ་རྣམ་གསུམ་གྱི་འགྲེལ་པ་ལས། རྗེ་རིན་པོ་ཆེ་འདི་ཉིད་ཚོད་
དཔོན་གྱི་བུ་གཞོན་ནུ་ནོར་བཟང་གི་སྐྱེ་བ་རིམ་པར་བརྒྱུད་པ་མར་པ་ཆོས་ཀྱི་དབང་ཕྱུག་ནས། ཀུན་མཁྱེན་མཚོ་སྣ་པ་དང། རྗེའི་སྐུ་ཚེ་སྔོན་མ་ལ་ཆེ་སྒྲིབ་སྟན་དུ་པཎྜི་ཏ་མ་ཏེ་བྷ་དྲར་སྐུའི་སྐྱེ་བ་བཞེས་པ་སོགས་
ཡིན་ཏེ། ཀུན་མཁྱེན་ཆོས་སྐྱབས་བཟང་པོས་ཀུན་མཁྱེན་མཚོ་སྣ་བའི་རྣམ་ཐར་གསོལ་འདེབས་མཛད་པ་ལས། ནོར་བཟང་དཔའ་བོ་ཤར་ཕྱོགས་ཙོང་ཁ་སོགས། །སྤྲུལ་སྐུས་འགྲོ་དོན་མཛད་པ་
ལྷག་པར་གསལ༑ །ཞེས་ལུང་དང་བཅས་གསུངས་པས་སྡོར་པོ་བཀོད་པའི་མདོ་སོགས་ཁས་གསུངས་པའི་བྱང་ཆུབ་སེམས་དཔའ་གཞོན་ནུ་ནོར་བཟང། རྒྱ་གར་གྱི་སློབ་དཔོན་དཔའ་བོ་

[013B] །འདི་ལ་གཞོན་ནུ་ནོར་བཟང་ནི། ལེགས་བཤད་ཉིན་བྱེད་ལས། ཚོང་དཔོན་གྱི་བུ་གཞོན་ནུ་ནོར་བཟང་ཞེས་བྱ་བ་དགེ་
བའི་བཤེས་གཉེན་བརྒྱ་རྩ་བརྒྱད་བསྟེན་པ་ལ་དཀའ་བ་དཔག་ཏུ་མེད་པ་བསྐྱེད་པ་དེ་ཉིད་ཀྱང་བདག་ཅག་གི་རྣམ་འདྲེན་དམ་པ་འདི་ཡིན་བར་མངོན་པས་བསམ་པར་དཀའ་བ་འབའ་ཞིག་གོ་གཞོན་ནུ་ནོར་བཟང་གི་
རྣམ་པར་ཐར་པ་རྒྱས་པར་ནི་མདོ་སངས་རྒྱས་ཕལ་པོ་ཆེ་ལས་ཤེས་བར་བྱ་ཡི། འདིར་ནི་མངས་སུ་དོགས་པས་མི་སྤྲོ་ལ། མདོ་དེ་ནི་བྱང་ཆུབ་སེམས་དཔའ་སེམས་དཔའ་ཆེན་པོ་འདི་ཡི་རྣམ་ཐར་བཤད་པ་ཤ་སྟག་
ཡིན་ནོ། །ཞེས་གསུངས་སོ། །མ་གཅིག་ལབ་སྒྲོན་གྱི་མ་འོངས་ཁུང་བསྟན་ལས། རྒྱལ་ཁྲིམས་དང་ཆོས་ཁྲིམས་འཕྱུགས་པའི་དུས་སངས་རྒྱས་ཀྱི་བསྟན་པ་མུན་ནག་ཏུ་གློག་འཁྱུག་པ་ལྟ་བུ་ཞིག་འབྱུང་
ཞེས་གསུངས་བ་ལ། བསོད་ནམས་རྒྱན་ལ་སོགས་པའི་བུ་མོ་བཞིས། དེ་ལྟ་བུའི་བཀའ་དྲིན་ཅན་དེ་སུ་ལགས། ཞེས་སོགས་ཞུས་པའི་ལན་དུ། བུ་མོ་ཁྱེད་ཀྱིས་དྲིས་པའི་བྱང་སེམས་དེ། །མ་འོངས་
བསྐལ་བཟང་སངས་རྒྱས་བདུན་པ་ཡིན། །ད་ལྟ་བྱང་ཆུབ་སེམས་དཔའ་སྙིང་སྟོབས་མཆོག་སྙིགས་དུས་ཁོག་སྤྱོད་བོད་ཡུལ་བྱུང་བའི་ཚེ། །དགེ་སློང་ཚུལ་འཛིན་གྲགས་པའི་མཚན་ཐོགས་ཏེ། །གང་

[014A]༄༅། །གི་ཞིང་དུ་སེང་གེའི་ང་རོར་གྲགས། །ཁྲིམས་འཆལ་ལོག་སྦྱོར་སྤོབས་པ་ཟིལ་གནོན་པས། །ཁྲིམས་འཆལ་བག་མེད་ཡང་དག་ཁྲིམས་ལ་སྦྱོར། །ཐུབ་ཉིད་སྲོལ་བཏོད་
བསྟན་པའི་ཕྱག་རྟགས་འཛིན། །བསྟན་པ་གསལ་བར་བྱེད་པའི་དགེ་སློང་ངོ། །མཐའ་ཡས་རྒྱུད་སྡེའི་ཚོགས་ལ་དབང་བསྒྱུར་ཞིང། །རྒྱུད་སྡེ་རྒྱ་མཚོའི་དགོངས་པའི་བཅུད་ཕྱུང་ནས། །གདུལ་
བྱར་གྱུར་པའི་སྐལ་ལྡན་ཚིམ་པར་མཛད། །ཅེས་གསུངས། དེ་ཡང་སངས་རྒྱས་བདུན་པ་ནི་སངས་རྒྱས་བྱམས་པ་ནས་བགྲངས་ན་བདུན་པ་སྟེ། འཁོར་བ་འཇིག་ནས་བགྲངས་ན་བཅུ་གཅིག་པ་སངས་
རྒྱས་སྤྱན་ལེགས་སུ་འགྱུར་བའི་དོན་ནོ། །གྲགས་པའི་མཚན་ཐོགས་པ་ནི། རྗེའི་མཚན་བློ་བཟང་གྲགས་པ་ཞེས་པའི་ཟུར་བསྟན་པ་ཡིན། བསྟན་པའི་ཕྱག་རྟགས་འཛིན་པ་ནི། རྗེ་རིན་པོ་ཆེ་
འབྱོན་པའི་གོང་དུ་བོད་ཀྱི་རབ་བྱུང་ཕལ་ཆེར་ཆོས་གོས་མི་གྱོན་ཞིང། ཆང་དང་བུད་མེད་མི་འཇོམ་པ་སོགས་ཤིན་ཏུ་འཆལ་བར་གྱུར་པ་ལས། རྗེ་རིན་པོ་ཆེས་དེ་ཐམས་ཅད་དག་པར་མཛད་ནས་ཞྭ་སེར་
བསྟན་པ་ཞེས་གྲགས་པའི་ཆོས་ལུགས་དྲི་མ་མེད་པ་རྒྱ་ཆེར་དར་བར་མཛད་པས་འདི་ལུང་བསྟན་པ་ཡིན། རྒྱུད་སྡེ་ལ་དབང་བསྒྱུར་བ་སོགས་ནི། རྒྱུད་སྡེ་བཞི་མཐའ་དག་ལ་མཁས་པར་གྱུར་ཏེ་

[014B] །པདྨ་ཐང་ཡིག་ལས། དགའ་ལྡན་ཞེས་བྱའི་དགོན་གནས་དམ་པ་རུ། །
མཁས་པའི་མཆོག་གྱུར་མདོ་རྒྱུད་གཞུང་ལ་མཁས། །རྡོ་རྗེ་འཆང་སྤྲུལ་གསང་སྔགས་བཀའ་སྒོ་ཁྱིད། །འགྲོ་བའི་དད་དཔོན་ལམ་སྟོན་ས་མཁན་འབྱོན། །བློ་དང་བཟང་གི་མཚན་ཅན་སྐྱེ་བོ་
འོང། །གསང་མཚན་ལས་རབ་རྡོ་རྗེ་བདེ་བ་རྩལ། །ཞེས་གསུངས་ཏེ། དེ་ཡང་རྡོ་རྗེ་འཆང་སྤྲུལ་ནི། ༑སྟོན་པ་ཤཱཀྱ་ཐུབ་པའི་སྤྲུལ་པར་བསྟན། ལས་རབ་རྡོ་རྗེ་ནི་རྗེའི་གསང་མཚན་ལས་ཀྱི་རྡོ་རྗེ་
ཡིན་པར་བསྟན་པའོ། །པདྨ་བཀའ་ཆེམས་ལས། འཇམ་དབྱངས་སྤྲུལ་བ་གདུལ་བྱ་བསྟན་པའི་དཔལ། །མདོ་སྔགས་བསྟན་འཛིན་བློ་བཟང་གྲགས་པ་འབྱུང། །མི་རབས་བརྒྱད་དུ་གསང་སྔགས་
རྒྱས་པར་སྟན༑ ༑ཞིང་འདིར་འདས་ནས་བྱམས་པའི་དྲུང་དུ་འགྲོ། །དེ་ཡི་བརྒྱུད་འཛིན་ཚེ་གཅིག་སངས་རྒྱས་ཡིན། །རང་བྱུང་བསྐལ་པ་ཆེན་པོ་ལ། །དགྲ་བཅོམ་ཐོབ་པར་ཐེ་ཚོམ་མེད། །
ཅེས་དང། ༑སློབ་དཔོན་པདྨའི་ལུང་བསྟན་ལས། སློབ་དཔོན་ང་ཡི་ཐུགས་སྤྲུལ་སྙིང་རྗེ་ཅན། །བཻ་རོ་ཁྱོད་ཀྱི་འོད་ཟེར་ཆ་གཅིག་ལས། །སྐུ་ལུས་གཅིག་ལ་བཀོད་པ་མི་འདྲས་བརྒྱན། །

[015A]༄༅། །བཻ་རོ་ཙ་ནའི་སྐྱེ་བ་གཅིག་དབུས་ཕྱོགས་དགའ་ལྡན་ཞེས་བྱར་འབྱུང། །བྱང་སེམས་བློ་བཟང་ཞེས་པར་གྲགས། །སངས་རྒྱས་ཡེ་ཤེས་སྐྱེ་བ་གཅིག་བྱང་ཆུབ་
སེམས་དཔའི་འཁོར་དུ་བཅས། །འཁོར་བློན་ཕྱག་རྡོར་ཞེས་པར་གྲགས། །ཞེས་གསུངས་ཏེ། ཨུ་རྒྱན་པདྨ་འབྱུང་གནས་ཀྱི་ཐུགས་སྤྲུལ་ལོ་ཆེན་བཻ་རོ་ཙ་ན་དང། དེའི་སྤྲུལ་པ་མི་འདྲ་བ་དུ་མ་དང་
དགའ་ལྡན་དུ་བློ་བཟང་གྲགས་པར་འགྱུར་བ་དང། སངས་རྒྱས་ཀྱི་ཡེ་ཤེས་ཀྱི་རྣམ་འཕྲུལ་ཡིན་པར་བསྟན། ཕྱག་རྡོར་ནི་མཁས་གྲུབ་རྗེ་ཡིན་ལ། སྤྱིར་རྗེ་འཇམ་དབྱངས། རྒྱལ་ཚབ་སྤྱན་རས་
གཟིགས༑ མཁས་གྲུབ་ཕྱག་རྡོར་དུ་གསུངས་པའང་ཡོད་ཅིང། བཀོད་པ་མི་འདྲ་བར་གསུངས་པ་ཡང་འདི་འདྲ་བ་ལ་དགོངས་པའོ། །ལོ་ཆེན་པོ་རོ་ནི། རྒྱལ་པོ་ཁྲི་སྲོང་ལྡེ་བཙན་གྱིས་རྒྱ་
གར་ནས་མཁན་པོ་ཞི་བ་འཚོ་དང། སློབ་དཔོན་པདྨ་གཉིས་སྤྱན་དྲངས་ནས། བོད་ཀྱི་མི་རབ་བྱུང་བྱེད་ཐུབ་མི་ཐུབ་སང་བའི་ཕྱིར་མི་བདུན་རབ་ཏུ་བྱུང་བའི་ནང་ཚན་གཅིག་ཡིན་ཞིང། བོད་དུ་ཆོས་
བསྒྱུར་པ་སོགས་བསྟན་པ་ལ་ཕན་པ་ཆེན་པོ་མཛད་པའོ། །པདྨའི་བསྐུལ་བྱང་ལས། འདི་ལྟར་ཉོན་ཅིག་རྒྱལ་པོ་དད་པ་ཅན། །སངས་རྒྱས་འཇིག་རྟེན་བྱོན་དུས་ཉེ་བར་འཁོར། །མྱ་ངན་

[015B] །གྲོང་ཁྱེར་འགའ་རུ་བྷ་ཝ་བྷ་དྲང་གྲགས། །ཤར་ཕྱོགས་རྒྱ་ནག་ཡུལ་དང་ཉེ་བའི་ཆད། །ཤཱཀྱའི་དགེ་སློང་བློ་བཟང་ཞེས་བྱ་འབྱུང། །རྒྱལ་བའི་སྲས་པོ་གྲགས་པའི་
མཐའ་ཅན་ངེས༑ ༑ཤཱཀྱའི་རྒྱལ་པོ་ལོངས་སྤྱོད་རྫོགས་སྐུར་བསྒྱུར། །ཕ་རྒྱུད་ཟབ་གནད་ཕྲ་མོའི་རྣལ་འབྱོར་དང། །མཐའ་བཞིའི་སྤྲོས་བྲལ་རིགས་པའི་ལྟ་བ་ཡིས། །སྐལ་བཟང་གདུལ་བྱ་
མང་པོ་སྨིན་གྲོལ་མཛད། །ཞིང་འདིའི་སྐུ་ཡི་བཀོད་པ་ལེགས་བསྡུས་ནས། །ངོ་མཚར་རྨད་བྱུང་བཀོད་པའི་འཇིག་རྟེན་དུ། །རྒྱལ་བ་སེང་གེའི་ང་དོར་མངོན་འཚང་རྒྱ། །དེ་ཡི་ཕྱག་གི་རིན་ཆེན་
མཆོད་སྡོད་ལས༑ ༑འོད་ཟེར་བྱེ་བའི་ཕུང་པོ་རབ་ཏུ་འགྱང། །ཅེས་གསུངས་ཏེ། རྒྱལ་པོ་དང་བ་ཅན་ནི་ཁྲི་སྲོང་ལྡེ་བཙན་ནོ། །ལོངས་སྐུར་བསྐྱར་བ་ནི་ལྷ་སའི་ངོ་བོ་ལ་དབུ་རྒྱན་ཕུལ་བའི་དོན་
ནོ། །འོད་གསལ་སྒྱུ་ལུས་ཀྱི་མན་ངག་ནི་སྔོན་བོད་དུ་སུས་ཀྱང་གསལ་བར་མ་མཛད་པ་ལས་རྗེ་རིན་པོ་ཆེས་དབྱིས་ཕྱིན་པར་བཀྲལ་ནས་གསུངས་པའོ། །ཕྱག་ན་རྡོ་རྗེས་གྲུབ་ཆེན་ནམ་མཁའ་
རྒྱ་ལ་མཚན་ལ་སློབ་མ་ཇི་ཙམ་འབྱུང་བ་ལུང་བསྟན་པ་ལས། དང་པོ་ཐོབ་པ་འབུམ་ཚོ་གཅིག་ངེས་པར་གྲོལ་བ་ལྔ་བཅུ་སྟེ། །རྩོད་མེད་གྲུབ་ཐོབ་བརྒྱད་དུ་ངེས། འགྲན་གྱི་དོ་མེད་

[016A]༄༅། །བློ་བཟང་ཡིན༑ ༑ཞེས་དང། སློབ་མའི་གཙོ་བོ་བཅུ་གསུམ་འབྱུང་བར་ལུང་བསྟན་པ་ལས། བློ་བཟང་གྲགས་པ་འགྲན་ཟླ་ཀུན་དང་བྲལ། །ཤཱཀྱའི་རྒྱལ་པོའི་
དྲུང་དུ་ཐུགས་མཆོག་བསྐྱེད། །ཞིང་འདིར་མདོ་དང་སྔགས་ཀྱི་གཞུང་ལུགས་སྤེལ། །འདི་ནས་འཕོས་ཏེ་དགའ་ལྡན་གནས་སུ་འགྲོ། །འཇམ་དཔལ་སྙིང་པོ་བྱམས་པའི་སྲས་མཆོག་དེ། །མྱུར་དུ་
འཚང་རྒྱ་དེ་བཞིན་གཤེགས་པར་འགྱུར། །ཞེས་དང། ཡང་གསང་བདག་གི་གསུང་ལས། གསང་འཛིན་ལས་ཀྱི་རྡོ་རྗེ་ལ། །སྔོན་ནས་ཉེ་བར་འགྲེལ་པ་ཡི། །བློ་བཟང་གྲགས་པ་འདི་ཉིད་ནི། །
སངས་རྒྱས་ཀུན་གྱི་སྤྲུལ་པ་སྟེ། །པཎ་ཆེན་རྒྱང་གི་ལུས་བཟུང་ནས། །མདོ་དང་སྔགས་ཀྱི་དོན་བཤད་ཅིང། །ངེས་འཁོ་ནར་འཚང་བྱའོ། །རྒྱ་གར་རྒྱ་ནག་བལ་པོ་དང། །དབུས་གཙང་མདོ་ཁམས་
ཡུལ་ཕྱོགས་སུ། །སྐྱེ་བ་བཟུང་ཞིང་འགྲོ་ཀུན་རྣམས། །ཐར་བའི་ལམ་ལ་འཁྲིད་པར་མཛད། །འཇམ་པའི་དབྱངས་ནི་ལྷག་པའི་ལྷ། །དབྱངས་ཅན་མ་ནི་ལས་རྒྱ་སྟེ། །ངེས་པ་ཁོ་ནར་བྱང་ཆུབ་བོ། །
འཕགས་པའི་སློབ་མ་འདུ་བར་བྱེད། །ལུས་འདི་བོར་ཚེ་དགའ་ལྡན་དུ། །བྱམས་པའི་དྲུད་འགྲོ་ཆོས་ཉན་འགྱུར། །འཇམ་དཔལ་སྙིང་པོ་ཞེས་བྱ་བ། །སེམས་ཅན་ཀུན་ལ་བརྩེ་བ་སྟེ། །དེ་ནི་ས་བཅུའི་

[016B] །ཞེས་དང། ཡང། བློ་བཟང་གྲགས་པ་འདི་ཚོགས་རྒྱ་ཆེན་པོ་བསགས་པ་མཐོང་ཐོས་རེག་གསུམ་གྱི་ཕན་ཡོན་འཐོབ་པའི་གང་ཟག་ཡིན། སོ་སོའི་སྐྱེ་བོའི་སྣང་ངོར་སྦྱོར་ལམ་པར་
གྲགས༑ ཁོ་བོ་ལག་ན་རྡོ་རྗེས་ཀྱང་འདིའི་ཡོན་ཏན་གྱི་མཐའ་རྟོགས་པར་མི་ནུས་སོ། །ཞེས་གསུངས་ཏེ། དེ་ལ་ཕལ་ཆེར་གོ་སླ་ཞིང། གསང་འཛིན་ལས་ཀྱི་རྡོ་རྗེ་ནི་གྲུབ་ཆེན་ནམ་མཁའ་རྒྱལ་
མཚན་ཡིན། རྗེའི་སྤྲུལ་པ་རྒྱ་གར་བལ་པོ་བོད་སོགས་ཡུལ་དུ་མར་སྤྲུལ་པ་དང། རྗེའི་སྐུ་བརྙན་མིག་གིས་མཐོང་བ་དང། མཚན་རྣ་བར་ཐོས་པ་དང། ཕྱག་དང་གསོལ་འདེབས་སོགས་རེག་པ་
མཐའ་དག་འདི་ཕྱི་ཀུན་ཏུ་སྐྱོབ་པ་དང། ངེས་པའི་དོན་དུ་སངས་རྒྱས་ཀུན་གྱི་སྤྲུལ་པ་ཡིན་ཀྱང་མཁས་པ་པཎྜི་ཏའི་ཚུལ་ཙམ་འཛིན་པ་དང། ཡོན་ཏན་ཚད་མེད་པ་དང། བྱམས་པའི་དྲུང་དུ་འཇམ་
དཔལ་སྙིང་པོར་འགྱུར་བ་སོགས་བསྟན་པའོ། །ཡང་གྲུབ་ཆེན་གྱི་གསང་རྣམ་ལས། ཆོས་རྗེ་བློ་བཟང་གྲགས་པ་ཁྱོད་སྔར་ཡངས་སྐྱེ་བ་གཞན་གྱིས་བར་མ་ཆད་དུ་པཎྜི་ཏ་རྐྱང་གི་སྐྱེ་བ་བརྒྱ་བཞེས། འཇམ་
བའི་དབྱངས་ཀྱིས་རྗེས་སུ་བཟུང། སངས་རྒྱས་དང་བྱང་ཆུབ་སེམས་དཔའ་མང་པོ་དང་མཇལ་གྱིན་ཡོད། དེ་རྣམས་ལ་བར་ཆད་ཀྱི་མཚན་མ་ཡིན་ནམ་མི་ཤེས་དགོངས་པ་མི་མཛད་པར་ཞུ། སངས་

[017A]༄༅། །རྒྱས་དང་བྱང་ཆུབ་སེམས་དཔའ་རང་བྱོན་ནས་ཞལ་ལྟ་གསུང་བསྒྲགས་པ་ལགས། ཞེས་གསུངས། ཡང་གླེགས་བམ་རིན་པོ་ཆེ་ལས། འགྲོ་བའི་སྡིག་སྒྲིབ་སྦྱང་བའི་
ཕྱིར༑ ༑སྒྲིབ་པ་སེལ་བར་འགལ་བ་མེད། །ཕྱོགས་སུའང་གྲགས་ཏེ་ངོ་བོའང་ཡིན། །དུས་དང་གནས་སྐབས་ཐམས་ཅད་དུ། །འགྲོ་བའི་དོན་དུ་བཟང་གྱུར་པས། །ཀུན་དུ་བཟད་དུའང་འགལ་བ་
མེད༑ །ཕྱོགས་སུ་གྲགས་ཏེ་ངོ་བོའང་ཡིན། །དེ་ཡང་རིགས་གསུམ་མགོན་པོ་ལས། །ཐ་དད་ཉིད་དུག་ལ་འགྱུར། །སེམས་ཅན་ཀུན་ལ་སྤྱན་རས་གཟིགས། །འདི་ནི་སྙིང་རྗེ་བྱམས་པའི་རིགས། །
ང་ནི་སྙིང་རྗེ་ཆེན་པོ་ཉིད། །ང་ལ་སྤྱན་རས་གཟིགས་ཞེས་གྲགས། །ལུས་ངག་ཡིད་གསུམ་ཞི་འཇམ་པས། །འགྲོ་བ་ཀུན་གྱི་དཔལ་དུ་གྱུར། །འཇམ་པའི་དཔལ་དུའང་འགལ་བ་མེད། །ཀུན་
མཁྱེན་ཤེས་རབ་ཆེ་བའི་རིགས། །ཕྱག་སྟོང་རེ་ན་མི་རྟོག་པའི། །རྡོ་རྗེ་དཔའ་བོ་རེ་བཟུང་སྟེ། །གདུལ་དཀའ་འདུལ་བ་ད་ཡིན་ན། །ཕྱག་ན་རྡོ་རྗེར་འགལ་བ་མེད། །དེ་ནི་དཔའ་བོ་དྲག་པོའི་
རིགས༑ ༑དེ་གསུམ་རགས་གསུམ་མགོན་པོ་ཉིད། །ཕྱོགས་སུམ་ཟད་དངོས་ཡིན་ནོ། །ཞེས་སོ། །དེ་ཡང་འབྲོམ་སྟོན་གྱིས་སྒྲིབ་སེལ་ཀུན་བཟང་སྤྱན་རས་གཟིགས་འཇམ་དབྱངས་

[017B] རྗེ་རིན་པོ་ཆེ་ཡང་དེ་དག་གི་སྤྲུལ་པ་ཡིན་པར་འགྱུར་རོ། །དེ་ལ་སྤྱིར་ཕྱོགས་བཅུའི་སངས་རྒྱས་ཐམས་ཅད་ཀྱིས་འགྲོ་བའི་དོན་དུ་མཁྱེན་པའི་
ཡེ་ཤེས་ཀྱི་ཡོན་ཏན་ཐམས་ཅད་གཅིག་ཏུ་མཛད་པའི་སྤྲུལ་པ་ནི་འཇམ་པའི་དབྱངས་ཡིན་ཞིང། རྗེ་ཉིད་འཇམ་དབྱངས་ཀྱི་སྤྲུལ་པ་ཡིན་པས་སངས་རྒྱས་ཀུན་གྱི་མཁྱེན་རབ་ཀྱི་ངོ་བོའོ། །དེ་བཞིན་དུ་
སངས་རྒྱས་ཐམས་ཅད་ཀྱི་ཐུགས་རྗེའི་རྣམ་འཕྲུལ་སྤྱན་རས་གཟིགས་དང། མཐུ་སྟོབས་ནུས་པའི་རྣམ་འཕྲུལ་ཕྱག་རྡོར་ཡིན་ལ། རྗེ་ཉིད་དེ་དག་གི་སྤྲུལ་པ་ཡིན་པས་རིགས་གསུམ་མགོན་པོའི་རྣམ་
འཕྲུལ་ཕྱོགས་བཅུའི་འཇིག་རྟེན་དུ་ཇི་སྙེད་ཡོད་པ་ཐམས་ཅད་འདིའི་སྤྲུལ་པ་ཡིན་ཞིང། དོན་འདི་ཤེས་ནས་དད་གུས་ཀྱིས་རྗེ་རིན་པོ་ཆེ་ལ་གསོལ་བ་བཏབ་ན། སངས་རྒྱས་ཐམས་ཅད་ལ་མཆོད་
ཅིང་གསོལ་བ་འདེབས་པ་དང་འདྲ་བའི་ཕན་ཡོན་འབྱུང་ཞིང། སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་འགྱུར་རོ། །དེས་ན་འཇམ་དབྱངས་ཀྱི་སློབ་མར་གསུངས་པ་དང། མ་འོངས་པ་
ན་འཚང་རྒྱ་བར་གསུངས་པ་སོགས་ནི་འགྲོ་བའི་དོན་དུ་ཚུལ་བསྟན་ཨྤ་ཡིན་གྱི། ངེས་པའི་དོན་དུ་ན་སངས་རྒྱས་ཀུན་གྱི་སྤྲུལ་པ་ཡིན་པར་ཤེས་པར་བྱའོ། །རྗེ་འདི་ལོ་གང་གི་ཚེ་འཁྲུངས་པ་དང་
[018A]༄༅། །རྐྱེན་གང་གིས་འབྱོན་པ་སོགས་ལུང་བསྟན་པ་ནི། མ་གཅིག་ལ་བསྒྲོན་གྱིས། བཅོམ་ལྡན་འདས་ཀྱི་ཐུགས་ཀྱིས་རས་ཕྱོགས་བཅུའི་སང་རྒྱས་ཐམས་ཅད་ཀྱི་འཕྲིན་
ལས་གཅིག་ཏུ་བསྡུས་པའི་སྲས། འཕགས་པ་འཇམ་པའི་དབྱངས་དེ་ཉིད་མེ་མོ་བྱ་ལ་སྐུ་འཁྲུངས། སངས་རྒྱས་ཀྱི་བསྟན་པའི་སྲོལ་བཏོང་དེ། སངས་རྒྱས་ཀྱི་བསྟན་པ་མཁའ་ལ་ཉི་མ་ཤར་པ་
ལྟ་བུར་མཛད་ནས། བཤད་སྒྲུབ་ཀྱི་བསྟན་པ་མཐའ་ནས་རྒྱས་པར་མཛད་དེ། །ཞེས་དང། བསོད་ནམས་རྒྱན་མས། མ་ཅིག་ལས། དེ་འདྲ་བ་འབྱུང་བ་ད་ལྟ་འདི་ནས་ལོ་ཅི་ཙམ་ཡོད་
སྙིགས་མ་དེའི་དུས་སུ་རྒྱལ་ཁྲིམས་དང་ཆོས་ཁྲིམས་ཉམས་ལ། སངས་རྒྱས་ཀྱི་བསྟན་པ་སྨག་ཏུ་གློག་འཁྱུག་པ་ཙམ་དེ་མ་ཅིག་རང་གི་ཐུགས་རྗེ་ཡིན་ནམ། ཅི་འདྲ་ཡིན། རྒྱུ་ཅི་ལས་འབྱུང་བ་ཡིན་
དེ་དུས་ཀྱི་སྙིགས་མ་འབྱུང་བ་ལ་རྟགས་ཅི་འདྲ་པ་ཡོང་ལགས། ཞེས་ཞུས་པ་ལ། མ་ཅིག་གི་ཞལ་ནས། བུ་མོ་བཞི་ལེགས་པར་ཉོན་ལ་ཡིད་ལ་ཟུངས་ཤིག་དང་ངས་བཤད་དོ། །སྙིགས་མ་འདི་
ནས་བཟུང་སྟེ་ལོ་བརྒྱ་ཕྲག་འདས་པ་ན་དཀྱིལ་དུ་ཕྱིན་ནོ། །སྙིགས་མ་དེའི་དུས་བསྟན་པ་དེ་གསལ་བར་བྱེད་པ་དེ་ནི་ང་མ་ཡིན་ནོ། །བསྟན་པ་དེ་གསལ་བར་བྱེད་པའི་སྐྱེས་བུ་དེ་ནི་ད་ལྟ་རྒྱ་གར་

[018B] ཁྱད་བར་ཤེས་རབ་དང་ལྡན་པ། ཁྱད་པར་སྙིང་སྟོབས་ངང་
ལྡན་པ་གཅིག་ཡིན་པ་ངེས། རེས་འགའ་སྤྱན་རས་གཟིགས་ཀྱི་དབང་བོ་ལ་ཆོས་ཞུས། རེས་མགོན་པོ་བྱམས་པ་ལ་ཆོས་ཞུས་པ། རེས་མགོན་པོ་ཚེ་དཔག་མེད་ལ་ཆོས་ཞུ། རེས་མགོན་པོ་འཇམ་དཔལ་
ལ་ཆོས་ཞུ་བ། རེས་ཀུ་ཀུ་རི་བ་རྣམས་ལ་ཆོས་ཞུ་བར་ནུས་པའི་སེམས་ཅན་གྱི་དོན་ལ་ཐུགས་བསྐྱེད་ཤིན་ཏུ་ཆེ་བ། སྤྱན་རས་གཟིགས་ཤིན་ཏུ་ཁྲོས་བའི་ནག་པོ་ཕྱག་དྲུག་བ་མགོན་པོ་ཆེན་པོ་ལ་སོགས་པའི་
མགོན་རྣམས་བྲན་བཞིན་བཀའ་ཉན་ནས་བསྟན་པ་བསྲུང་བའི་བྱང་ཆུབ་སེམས་དཔའ་དེ། སྙིགས་མ་དེའི་དུས་སུ་འདིར་བྱོན་ནས་དགེ་སློང་གི་ཆས་སུ་བཞུགས་ནས། སངས་རྒྱས་ཀྱི་བསྟན་བ་གསལ་བར་བྱད་པ་
ཡིན། དེའང་ཐུབ་པ་ཉིད་ཀྱི་ལུང་བསྟན་ཐོབ་པ་དང། མགོན་པོ་ཚེ་དཔག་མེད་དང། བྱམས་བ་ལ་སོགས་ཀྱིས་མངགས་པ་ཡིན་གྱི། རྒྱུ་རྐྱེན་ཡང་དེ་ལྟར་ཡིན་ནོ། །ཞེས་གསུངས་ཏེ། རྗེ་འདི་
སྔོན་རྒྱལ་བ་དབང་པོའི་ཏོག་གི་དྲུང་དུ་མ་དག་པའི་ཞིང་གི་འགྲོ་བ་རྣམས་འདྲེན་བར་དམ་བཅས་པ་དང། ཚེ་དཔག་མེད་དང་མགོན་པོ་བྱམས་པ་སོགས་ཀྱིས་མཐའ་འཁོབ་ཀྱི་འགྲོ་བ་རྣམས་ལ་བརྩེ་བས་འབྱོན་

[019A]༄༅། །བར་བསྐུལ་བའི་རྐྱེན་གྱིས་བོང་དུ་བྱོན་ནས་བསྟན་པ་རིན་པོ་ཆེ་དར་བར་མཛད་པའི་ཆོས་ལུགས་དྲི་མ་མེད་པ་ནི་རྒྱ་ཆེར་འཕེལ་བཞིན་བཞུགས་པ་འདི་ཡིན་ནོ། །དེ་ལ་འདི་སྐད་
ཅེས་བྱ་སྟི། རྒྱལ་བ་དབང་པོའི་ཏོག་གི་དྲུང་དུ་ཡོངས་སུ་མ་དག་ཞིང་རྣམས་སུ། །ཟབ་མོ་དབུ་མའི་ལྟ་དང་འབྲེལ་བའི་གསང་སྔགས་རྡོ་རྗེ་ཐེག་བའི་ཆོས། །ལུས་སྲོག་ལ་ཡང་ལྟོས་བ་མེད་བར་རྒྱས་བར་
བྱ་ཞེས་དམ་བཅས་པ། །གང་དེའི་སྙིང་སྟོབས་ཆེན་པོའི་ཚང་ནི་སུས་ཀྱང་དཔོག་པར་ག་ལ་ནུས། །མཐོང་ཚད་མཐའ་དག་ཕྱིར་མི་ལྡོག་བའི་གནས་ལ་འགོད་ཕྱིར་མ་རྒད་མདོག་དཔག་མེད་ཡོན་ཏན་
མཆོད་སྔོད་གཟུགས་སུ་སྤྲུལ་པའི་སེང་གེའི་ང་རོ་ཡི། །བསམ་གྱི་མི་ཁྱབ་རྨད་བྱུང་མཛད་པའི་རྒྱུ་མཚན་ཡང་ངག་ཤེས་བྱས་ཏེ། །སྙིང་ནས་དད་པས་གསོལ་འདེབས་སྨོན་ལམ་ཡང་ཡང་འདེབས་ན་
དོན་ཀུན་འགྲུབ། །ཚངས་པའི་ལྷས་ཀྱང་དབྱོར་པར་མི་ནུས་ཐུལ་བྱུང་མཁྱེན་རབ་ལྷག་བསམ་གྱིས། །བརྒྱ་རྩ་གཅིག་གི་ཤེལ་དཀར་ཕྲེང་བ་ཐུབ་དབང་མཆོག་ལ་ལེགས་ཕུལ་ནས། །མཐའ་འཁོབ་
འགྲོ་བའི་དོན་དུ་སྨོན་ལམ་རྒྱ་ཆེན་བཏབ་པའི་དོན་བསམ་ན། །རང་ཅག་ཀུན་ལ་རྗེ་འདི་ལས་ལྷག་མགོན་སྐྱབས་གཞན་དག་ག་ལ་ཡོད། །གང་དག་སངས་རྒྱས་གཅིག་གི་ཡོན་ཏན་ཚད་ཀྱང་དཔག་མེད་

[019B] །ཕྱོགས་བཅུའི་སངས་རྒྱས་ཀུན་གྱི་ཡོན་ཏན་གཅིག་གྱུར་ཚར་ནི་སྤོས་ཅི་དགོས། །གང་ལ་གང་གིས་ཕན་བར་མཛད་པའི་གྲངས་མེད་སྤྲུལ་པའི་འཕྲིན་ལས་ལ། །དྲི་མེད་རིགས་པས་ཞིབ་ཏུ་དབྱད་དེ་
སྙིང་ནས་དད་གུས་བསྐྱེད་བར་འོས། །དགེ་བ་འདི་ཡིས་ཚེ་རབས་ཀུན་དུ་བདག་གང་གི་མཚན་ཡང་བསྐལ་པར་རྙེད་དཀའ་བ། །ཐེག་མཆོག་དགེ་བའི་བཤེས་ཁྱོད་ཞབས་ཀྱི་རྡུལ། །འབྲལ་མེད་གཙུག་
ཕུང་ཀྱང་དུ་བསྟེན་པར་ཤོག་རྗེ་ཐམས་ཅད་མཁྱེན་པ་ཙོང་ཁ་བ་ཆེན་པོའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་གནས་ཞེས་བྱ་བ་ལས་སྐུ་ཚེ་སྔོན་མ་རྣམས་ཀྱི་རྣམ་ཐར་ལས་བརྩམས་ཏེ་
ཅུང་ཟད་བསྟན་བའི་ལེའུ་སྟེ་དང་བོའོ།། །།མངྒ་ལཾ།། །།

ཁ་་༄༅། །རྗེ་ཐམས་ཅད་མཁྱེན་བ་ཙོང་ཁ་པ་ཆེན་པོའི་རྣམ་ཐར་ལས་ལེའུ་གཉིས་པ་བཞུགས་སོ། །

[001B][DD]། །བློ་བཟང་མཁྱེན་པའི་དཀྱིལ་འཁོར་ཡོངས་རྫོགས་ཤིང། །གྲགས་པའི་འོད་དཀར་སྲིད་རྩེར་ཁྱབ་བ་ཅན། །སྔོན་མེད་
མཁས་པའི་དབང་ཕྱུག་མཚན་མོའི་མགོན། །དེད་འདིར་སྐལ་ལྡན་གདུལ་བྱའི་དཔལ་དུ་ཤར། །གཉིས་པ་རྗེ་ཙོང་ཁ་བའི་ཞལ་སྔ་ནས་སྐུ་ཚེ་འདིར་འཁྲུངས་
པའི་སྐབས་དང། ཆུང་ངུའི་དུས་ཀྱི་མཛད་པ། རབ་ཏུ་བྱུང་བའི་ཚུལ་སོགས་བརྗོད་པ་ལ། རྗེ་ཙོང་ཁ་པ་འཁྲུངས་པའི་ལོ་ནི་རབ་བྱུང་དྲུག་པའི་སོ་གཅིག་
པ་མེ་མོ་བྱ་ལོ་ཡིན་ལ། དེ་ཡང་སྟོན་བ་ཤཱཀྱའི་རྒྱལ་བོ་མེ་རྟལ་སྐུ་བལྟམས། དགུང་ལོ་སོ་གཅིག་པའི་མེ་བྱི་ལ་རབ་ཏུ་བྱུང་ནས་ནི་རཉྫ་ནའི་འགྲམ་དུ་
ལོ་དྲུག་ཏུ་ཏིང་ངེ་འཛིན་བསྒོམ་པར་མཛད། དགུང་ལོ་སོ་བདུན་པ་ཆུ་ཕོ་རྟ་ལོའི་ཧོར་ཟླ་བཞི་པའི་ཚེས་བཅོ་ལྔ་ལ་མངོན་པར་རྫོགས་པར་སངས་རྒྱས་

[002A] །ལོ་དེ་ཉིད་ཀྱི་ཟླ་བ་དྲུག་པའི་ཚེས་པ་དྲུག་གི་ཉིན་ཐོག་མར་མགོ་བརྩམས་ཏེ་འགྲོ་བ་མང་པོ་ལ་ཆོས་གསུངས། སྟོན་བ་ཤཱཀྱ་
ཐུབ་པའི་བསྟན་པ་རིན་པོ་ཆེ་འབྱུང་བའི་དབུ་ནི་དེ་ཡིན་ནོ། །ཆུ་རྟ་ལོ་དེ་ནས་ལོ་ཉིས་སྟོང་ཉིས་བརྒྱ་སོ་ལྔ་སོང་ཞིང། སོ་དྲུག་བ་མེ་བྱ་ལ་རྗེ་འདི་འཁྲུངས་
པ་ཡིན་ནོ། ༑བྱ་ལོ་དེ་ནས་ད་ལྟ་བསྔགས་སྨོན་གྱི་ལོ་དྲུག་པ་ལྕགས་མོ་བྱ་ལོའི་བར་དུ་ལོ་བཞི་བརྒྱ་ཞེ་བཞི་འདས་ཏེ། ཞེ་ལྔ་པ་ནི་ལྕགས་བྱ་འདིའོ། །
འཁྲུངས་པའི་གནས་ནི་ཨ་མདོའི་ས་ཡིན་ལ། དེ་ཡང་སྤྱིར་བོད་ཀྱི་ཡུལ་ལ་སྟོང་སྨད་བར་གསུམ་ལས། སྟོད་ནི་མངའ་རིས་ཞེས་པའི་རིགས་ཅན་གྱི་སྐྱེ་
བོའི་ས་སྟེ༑ མངའ་རིས་སྐོར་གསུམ་ཞེས་གྲགས་སོ། །བར་ནི་བོད་བའི་རིགས་ཅན་གྱི་ས་སྟེ། དབུས་གཙང་གི་རུ་བཞི་ཟེར་རོ། །སྨད་ནི་

[002B] །དེ་དག་གི་ནང་ནས་ཨ་མདོའི་སའི་ཆ། ཙོང་ཆུ་ཞེས་པའི་ཆུ་ཆེན་པོ་འབབ་པའི་ལུང་ལག་མང་དུ་ཡོད་པ་ལས། ལག་གཅིག་བབས་པའི་གྲོག་
མོའི་འགྲམ་ཁ་ལ་སྐུ་འཁྲུངས་པས་ཙོང་གི་ཁ་ལ་འཁྲུངས་པའི་ཙོང་ཁ་བ་ཞེས་གྲགས་པའོ། །སྔོན་དུས་ཁ་བ་ཅན་པ་རྣམས་ཀྱི་རྗེ་བོ་ལྷ་བཙན་བོ་ངག་གི་མངའ་རིས་ཀྱི་ཆབ་འོག་ཏུ་གཏོགས་པའི་ཡུལ་གྱི་ལྗོངས་ལ་
འདི་ཉིད་སའི་ཡོན་ཏན་ཕུལ་དུ་བྱུང་བར་གན་པོ་ངག་གི་བརྒྱུད་པའི་ཁ་ལས་སྒྲོགས་པར་བྱེད་པ་ཉིད་དོ། །ཡབ་ཀྱི་གདུང་རུས་ནི་མལ་ཞེས་པའི་རིགས་ཡིན་ལ། ཡབ་ཀྱི་མཚན་ནི་ངར་ཁ་ཆེ་ཀླུ་འབུམ་དགེ་ཞེས་
བ༑ རང་བཞིན་དྲང་བ། དེས་ཤིང་དཔའ་བ། སྒྲིན་ཅིང་བཏུལ་ཕོད་པ། མང་པོའི་ཡིད་ལ་འཐང་པ་ཞིག་གོ། །ཡབ་འདི་ནི་མར་པོས་བཀུར་ཞིང། ཁྲལ་མེད་པར་རང་དབང་དུ་གནས་བའི་ཆེད་དུ། ངར་
ཧན་ཞེས་སོགས་སྐད་ཀྱི་མཚན་གསོལ་བ་ལ་མི་མང་གིས་ཟུར་ཆག་ཏུ་སྨྲས་པས་དར་ཁ་ཆེ་ཞེས་མཚན་དུ་ཆགས་བར་སུམ་བྷ་རིན་པོ་ཆེས་མཛད་པའི་ཆོས་འབྱུང་དུ་གསུངས་སོ། །ཡུམ་གྱི་རུས་ནི་ཤིང། མཚན་ནི་
ཨ་ཆོས་ཞེས་པ། ནམ་ཡང་གཡོ་སྒྱུ་མི་བྱེད་པ། བསམ་པ་ཤིན་ཏུ་བཟང་བོ་ཞིག་གོ་ཡབ་ཡུམ་དེ་གཉིས་ཀ་ཡང་དཀོན་མཆོག་གསུམ་ལ་ངད་པ་བརྟན་པ། སེམས་ཅན་ལ་བྱམས་བརྩེའི་བསམ་པ་

[003A]༄༅། །ཅན༑ རྒྱུན་དུ་དགེ་བ་ལ་བརྩོན་པའོ། །དེ་ལ་སྲས་དྲུག་མངའ་བ་ལས་རྗེ་འདི་ནི་བཞི་པ་ཡིན། རྗེ་འདི་དང་གདུང་ཆོས་གཅིག་པ་ཙམ་དུ་གཏོག་པ་ལ་མི་རོ་སྟོང་ཕྲག་ལོངས་
བ་ཡོང་ཅིང། བདུན་བརྒྱུད་མ་ཆད་པའི་གཉེན་ཉེ་དུ་ཡང་ཤིན་ཏུ་མང། ནོར་ལོངས་སྤྱོད་ཀྱིས་ཕྱུག་པ། སྣག་གི་གཉེན་དར་རྩ་ལག་ཀྱང་ཤིན་ཏུ་གྱིས་པ། རེ་དག་གི་རྒྱུད་ལ་ཡོན་ཏན་བཟང་ཞིང་ཚུལ་ཁྲིམས་
དག་པའི་རབ་བྱུང་རྣམས་ཀྱང་སྔ་ཕྱིར་མང་དུ་བྱུང་བ་སྟེ། དེ་ལྟར་རིགས་རུས་ཆོ་འབྲང་ཕུན་སུམ་ཚོགས་པའི་གདུང་རྒྱུད་དོ། །རྗེ་འདི་འཁྲུངས་པའི་སྐབས་སུ་ཏགས་མཚན་ཇི་ལྟ་བུ་བྱུང་བ་ནི། འཁྲུངས་པའི་སྔ་
རོལ་གྱི་སྤྲེའུ་ལོའི་མཇུག་ཏུ་ཡབ་ཀྱི་མནལ་ལམ་དུ། རྒྱ་ནག་རི་བོ་རྩེ་ལྔ་ནས་འོངས་ཟེར་བའི་བཙུན་བ་མེ་ཏོག་གི་འཕྲེང་བ་དུ་མ་སྤྲེལ་བའི་ཆོས་གོས་དང། སུམ་ཅུ་རྩ་གསུམ་གྱི་ཤིང་ལོ་ཡིན་ཟེར་བ་དར་སེར་པོ་
འ་དྲ་བའི་ཤམ་ཐབས་ཅན། པོ་ཏི་ཁྱར་བ་ཞིག་བྱུང་ནས། ང་ཁྱོད་ལ་གནས་ཞིག་གཡར་བ་ཡིན་ཟེར་ནས། ཁང་ཐོག་ན་མཆོད་ཁང་ཞིག་ཡོད་པའི་ནང་དུ་སོང་བའི་སྣང་བ་བྱུང་བས། ཡབ་དེ་རྒྱུན་དུ་མཚན་
བརྗོད་ཞལ་འདོན་མཛད་ཅིང་ཡོང་བས། རྗེ་བཙུན་འཇམ་དབྱངས་ཀྱི་རྣམ་འཕྲུལ་གྱིས་བྱིན་གྱིས་བརླབ་པའི་རྟགས་སམ། རིག་པ་བཟང་པོ་དང་ལྡན་པའི་བུ་ཞིག་སྐྱེ་བའི་རྟགས་ཡིན་ནམ་སྙམ་པ་བྱུང་སྐད་

[003B] །ཡང་ཡུམ་གྱི་མནལ་ལམ་དུ་མེ་ཏོག་མང་པོ་ཅན་ཀྱི་ཐང་ཞིག་ཏུ་བུད་མེད་སྟོང་ཕྲག་ཙམ་གྲལ་བྱས་པའི་ནང་དུ་ཡུམ་རང་ཡང་བསྡད་པ་ལ་
ཤར་ནས་བུམ་པ་འཛིན་པའི་ཁྱེའུ་དཀར་པོ་ཅིག་དང། ནུབ་ནས་བུ་མོ་དམར་མོ་ལག་གཡས་ན་མདོངས་སྡེར་མ་ཙམ་ཡོད་པའི་རྨ་བྱའི་སྒྲོ་དང། གཡོན་ན་མེ་ལོང་ཆེན་བོ་ཅིག་བཟུང་བ་བྱུང་ནས། དེ་གཉིས་
ཀྲོས་བྱས་ཏེ༑ ཁྱེའུ་ས་བུད་མེད་ཀུན་ལ་རིམ་བཞིན་འདི་རུང་ངམ། འདི་རུང་དམ་ཞས་དྲི་བ་ལ། བུ་མོས་བུང་མེད་གཞན་ཀུན་ལ་སྐྱོན་རེ་རེ་ཡོད་པའི་རྒྱུ་མཚན་སྨྲས་ནས། ཡུམ་གྱི་སྐུ་ལ་མཛུབ་མོ་བཙུགས་
ནས་རུང་ངམ་ཞེས་པར། བུ་མོ་དེས་འཛུམ་བྱས་ནས་རུང་ཟེར། ཁྱེའུ་ན་དེ། འོ་ན་ཁྱོད་ཀྱིས་ཁྲུས་གྱིས་ཟེར་ཞིང། ཇི་ལྟར་བལྟམས་པ་ཙམ་གྱིས་ནི། །ཞེས་སོགས་ཀྱི་ཚིགས་བཅད་དབྱུངས་དང་བཅས་
བཏོན་ནས་ཁྲུས་བྱས་བས་ལུས་ཀྱི་དྲི་མ་རྣམས་དག་བདེ་སང་སང་བའི་སྣང་བ་ཅིག་བྱུང་བ་རྨིས་ནས་སད་པའི་རྗེས་ལུས་ཡང་བ་དང་སེམས་བདེ་བ་སོགས་ཀྱི་དགེ་མཚན་དུ་མ་བྱུང་བ་ལ་གང་གི་རྟགས་ཡིན་
ནམ་སྙམ་ནས་བརྟག་བ་ཞིག་བྱུང། དུས་དེ་ནས་བཟུང་སྟེ་ཁྱིམ་མཚེས་དང་ཡུལ་མི་རྣམས་ལ་ཡང། དབུས་ནས་དགེ་འདུན་མང་པོས་ལྷ་སའི་ཇོ་བོ་རིན་པོ་ཆེ་གདན་འདྲེན་བྱུང་བའི་རྨི་ལམ་དང། ཉི་

[004A]༄༅། །ཟླ་སྐར་གསུམ་དུས་གཅིག་ཏུ་ཤར་བའི་རྨི་ལམ་དང། ཉིན་པར་ཡང་ཡུལ་དེར་མེ་ཏོག་གི་ཆར་འབབ་པ། སྤོས་ཀྱི་དྲི་ངད་ལྡང་བ། ནམ་མཁའ་ནས་རོལ་མོའི་སྒྲ་གྲག་བ། ས་
གཡོ་བ་སོགས་ངོ་མཚར་བའི་ལྟས་མང་པོ་ཀུན་ལ་མཐུན་སྣང་དུ་བྱུང་བ་ནི་མདོ་དབུས་ཐམས་ཅད་དུ་གྲགས་པ་ཡིན་འདུག་བོ། །དེ་ནས་བྱ་ལོའི་ཟླ་བ་དང་བོའི་ཚེས་བཅུའི་ནུབ་མོ་ཡུམ་གྱི་མནལ་ལམ་དུ་
དགེ་འདུན་མང་པོ་ལ་སོགས་པའི་ཕོ་མོ་བསམ་གྱིས་མི་ཁྱབ་པ་རྒྱལ་མཚན་དང་ཇོ་བོ་ཆེ་ལ་སོགས་པའི་རོལ་མོའི་བྱེ་བྲག་མཐའ་ཡིས་པ་བཟུང་སྟེ། སྤྱན་རས་གཟིགས་འབྱོན་པ་ལ་བསུ་བ་བྱེད་ཟེར་གྱིན་
འདུག་པ་ལ༑ ཡུམ་གྱིས་ཕྱོགས་ཀུན་དུ་བལྟས་ཀྱང་མ་མཐོང། ཕྱིས་གྱེན་དུ་བལྟས་པས། ནམ་མཁའ་ལ་སྤྲིན་གྱི་ནང་དུ་གསེར་སྐུ་རི་བོ་ཙམ་པ། ཉི་མ་ལྟར་ཕྱོགས་ཀུན་དུ་འོད་ཟེར་འཕྲོ་བ་
དབྱངས་ཀྱི་ང་རོས་ཆོས་གསུང་བཞིན་བའི་སངས་རྒྱས་ཅིག་གི་མཐའ་བསྐོར་དུ་ལྷའི་བུ་དང་བུ་མོ་ཡིན་ཟེར་བ་ཁ་དོག་དང་གོས་གྱན་ཕུན་སུམ་ཚོགས་པའི་འཁོར་མང་པོས་བསྐོར་བཞིན་དུ་མར་མར་བབས་བྱུང་
བས༑ ལྷ་སྐུ་དེ་ཇེ་ཆུང་ལ་སོང། ཡུམ་གྱི་སྤྱི་བོའི་སྟེང་དུ་སླེབ་པའི་ཚེ་མཐོ་གང་ཙམ་བ་ཤིན་ཏུ་མཛེས་པར་གྱུར་ནས་ཡུམ་ལ་ཐིམ། ལྷའི་འཁོར་རྣམས་དང་བསུ་མི་རྣམས་ཀྱིས་དེ་ལྟར་ཐིམ་བ་

[004B] ཤིས་བ་བརྗོད་པ་སོགས་རྨིས། དེའི་སང་ཉིན་ནས་རིག་པ་དྭངས་པ། སྐྱིད་སྣང་ཆེ་བ། དེ་ཕྱིན་ཆད་མ་བརྟགས་མ་དཔྱད་པའི་དུས་ནའང་དའི་ལུས་
འདི་ལ་བརྙས་པ་དང་མི་གཙང་བ་བྱེད་མི་ཉན་སྙམ་ནས་གཅེས་སྤྲས་དང། སྡིག་ལ་འཛེམ་པ་སོགས་དང་གིས་བྱུང་འདུག་འདི་ནི་རྗེ་ཉིད་འཕག་པ་སྤྱན་རས་གཟིགས་ཀྱི་སྤྲུལ་བ་ཡིན་བས་དེའི་
རྟགས་སོ། །ཡང་ཡབ་ཀྱི་མནལ་ལམ་དུ་ཕྱག་ན་རྡོ་རྗེའི་ཕོ་ཟང་ལྕང་ལོ་ཅན་ནས་ཕྱག་རྡོར་གྱིས་འཕངས་སམ་སྙམ་པའི་གསེར་གྱི་རྡོ་རྗེ་འོད་འབར་བ་ཅིག་བྱུང་ནས་ཡུམ་ལ་ཐིམ་པ་རྨིས་པས། སྟོབས་
ལྡན་གྱི་བུ་བཟང་པོ་ཞིག་སྐྱེ་བའི་རྟགས་སམ་ཞེས་གླེངས་སོ། །འདི་ཡང་རྗེ་ཉིད་ཕྱག་ན་རྡོ་རྗེའི་སྤྲུལ་པ་ཡིན་པས་དེའི་རྟགས་སོ། །བྱ་ལོའི་དགུན་སྐུ་བལྟམས་པའི་དུས་ལ་བབས་པའི་ཚེ་ཡུམ་གྱི་མན་ལ་
ལམ་དུ་དགེ་འདུན་ལ་སོགས་པའི་ཁྲོམ་ཆེན་པོ་མཆོད་པ་རྣམ་པ་ལྔ་ཁྱེར་ནས་མཆོད་ཁང་མཇལ་ཟེར། དེ་གང་ན་ཡོད་དྲིས་པས་སྡར་གྱི་ཁྱེའུ་དཀར་པོ་དེས་ཆུ་ཤེལ་གྱི་ལྡེ་མིག་གཅིག་བཟུང་ནས་འདི་ན་ཡོད་ཟེར་
ཞིང། ཡུམ་གྱི་བྲང་ན་སྒོ་ཆུང་སེར་པོ་གཅིག་འདུག་པ་ཕྱེ་བའི་ནང་ནས་སྔར་ལུས་ལ་ཐིམ་པའི་གསེར་སྐུ་དེ་བཏོན་པས་གསེར་སྐུ་དྲི་མས་ཅུང་ཟད་ནོགས་འདུག་བར། སྔར་གྱི་བུ་མོ་དེ་བྱུང་ནས་དེ་ལ་བུམ་

[005A]༄༅། །ཆུས་ཁྲུས་བྱས། རྨ་བྱའི་སྒྲོས་བྱ་བས། རྒྱ་གར་གྱི་སྐད་ཡིན་ནམ་སྙམ་པའི་དར་དིར་མང་པོ་དབྱངས་སུ་ལེན་ཅིང། ལྷ་དེ་ལ་མཆོད་པ་འཕྲུལ་གྱིན་འདུག་པའི་སྣང་བ་བྱུང་
བ་དང། གཉིད་སང་ནས་ཟླ་བ་བཅུ་པའི་ཚེས་བཅུའི་ཐོ་རངས་ཀྱི་ཆ་ལ་སྐར་ཆེན་ཤ་རབ་དང་སྟབས་གཅིག་ཏུ་ཡུམ་ལ་མི་བདེ་བ་ཅུང་ཟད་ཀྱང་མེད་པར་སྐུ་འཁྲུངས་སོ། །ཁྱེའུ་དེའི་དབུ་ནི་གདུགས་ལྟ་བུ་
དཔྲལ་བའི་དབྱེས་ཆེ་ཞིང། སྨིན་མ་འཛིངས་པ་མེད་པར་འཐར་བ། ཤངས་ཀྱི་གཟེངས་མཐོ་བ། སྙན་ཤལ་རིང་དུ་འཕྱང་བ། ཕྱག་ཞབས་ཀྱི་ཡན་ལག་དང་སོར་མོ་ནམས་དིར་ཞིང་རྒྱས་བ། སྐུ་
སྐེད་ཕྲ་བ། སྤྱན་གྱི་དཀར་ནག་སོགས་དབང་པོ་ཐམས་ཅད་ཡོངས་སུ་དྭངས་ཤིང་མཛེས་བ། ལྤགས་པའི་མདོག་ནི་དྲི་མ་མེད་པའི་མེ་ཏོག་ཀུ་མུ་ཏ་ལྟར་དཀར་ཞིང་འཇིག་རྟེན་གྱི་སྐྱེ་པོ་གཞན་དང་ཡེ་མི་
འདྲ་བའི་མཚན་དཔེས་བརྒྱན་པ། མིག་ཏུ་སྡུག་པ། ཡིད་དུ་འོང་བ། བལྟ་བས་ཆོག་མི་ཤེས་པ་རྨང་དུ་བྱུང་བའོ། །དེ་ཡང་རྗེ་འདིའི་དབུ་གདུགས་ལྟ་བུ་ནི། བསྟོད་སྤྲིན་གྱི་མཚོའི་འགྲེལ་བ་
ཀུན་གསལ་ཤེས་རབ་འདོད་འཇོ་ལས། སྨོན་ལམ་ཡོངས་སུ་རྫོགས་པར་བྱས་བས་དབྱིབས་ལེགས་པའི་གདུགས་བཞིན་དུ་ཀུན་ནས་རྒྱས་པའི་དབུ། ཞེས་གསུངས་བ་ལྟར་རྗེ་ཉིད་སྨོན་ལམ་གྱི་ཕ་

[005B] རྗེ་རིན་པོ་ཆེ་ལ་སྙིང་ནས་དད་ཅིང་གསུང་ལ་ཐོས་བསམ་བསྒོམ་པ་བྱེད་པའི་གདུལ་བྱ་རྣམས་ཀྱི་སྨོན་ལམ་བདེ་ཀླག་ཏུ་འགྲུབ་པའི་རྟགས་ཡིན་ནོ། །
དཔྲལ་བའི་དབྱེས་ཆེ་བ་ནི། འགྲེལ་པ་དེ་ཉིད་ལས། ལྟ་བར་ན་པས་གཞན་དུ་མི་འགྱུར་བ་གོ་བྱེད་ཀྱི་དཔེ་བྱད་སྐྲ་མཚམས་མཐོ་བ་ལེགས་པར་དོད་པའམ་ཕྱེད་པ་ཡི་དཔྲལ་བའི་དབྱེས། ཞེས་པ་ལྟར་
གདུལ་བྱ་རྣམས་ཀྱིས་ཕྱིན་ཅི་ལོག་གི་བློའི་དབང་དུ་མི་འགྱུར་བའོ། །སྨིན་མ་ནི། དེ་ཉིད་ལས། ཁ་དོག་ཤིན་ཏུ་གནག་ཅིར་ཅུང་ཟད་གུག་པ་ཡི་དབྱིབས་དང་ལྡན་པའི་སྨིན་མ་ནི་དཀའ་ཐུབ་ཀྱི་གདུང་བ་
མེད་པར་འཇམ་བོའི་ཆོས་ཀྱིས་འདུབ་བ་ལ་མཁས་པ་དང། ཐུགས་རྒྱུད་དགེ་བས་བརླན་པ་དང། ཉོན་མོངས་ཕྱོགས་ཀྱི་སྐྱོན་གཟིགས་བདར། འགྲོ་བ་རྣམས་ལམ་འོངས་པ་ན་ཅིར་འགྱུར་གྱི་ཕྱི་རྗེས་ལ་
གཟིགས་པ་བཞི་དང་ལྡན་པས་འཇམ་བ་དང་སྣུམ་བ་དང་སྤུ་རིང་ཐུང་མེད་པར་མཉམ་པ་དང་སྨིན་མའི་ཚུགས་དོར་པོ་ཅན་དང། ཞེས་པ་ལྟད་གདུད་བའི་རྒྱུད་དུལ་ཞིང་བརླན་པ་དང། ཉོན་མོངས་ཀྱིས་མི་རྫི་བ་
དང༑ མ་འོངས་པ་ན་ཇེ་བཟང་དུ་འགྲོ་བའོ། །ཤངས་ནི། རྣམ་པ་ཐམས་ཅད་ཀྱི་མཆོག་དང་ལྡན་པའི་སྟོང་ཉིད་རྟོགས་པས་རིམ་པར་ཇེ་མཐོར་སོང་བས་འཚམས་ཤིང། གཟེངས་ཀུན་དུ་མཐོ་བའི་

[006A]༄༅། །ཤངས་དང། ཞེས་པ་ལྟར་གདུལ་བྱའི་ཡོན་ཏན་ཇེ་མཐོར་འགྲོ་བའོ། །སྙན་ནི། འདོད་ཆགས་ལ་སོགས་པའི་ཉོན་མོངས་པ་ལས་རྒྱལ་བས་སྙན་ཤལ་བཟང་པོ་ཕན་ཚུན་མཉམ་
པར་རིང་དུ་འཕྱང་བ། ཞེས་པ་ལྟར་གདུལ་བྱའི་ལས་ཉོན་འང་པར་འགྱུར་བའོ། །ཕྱག་ཞབས་ནི། བཟའ་བཅའ་ལ་སོགས་བགྱ་ནོམ་པ་བྱིན་པས་ཕྱག་ཞབས་འཇམ་ཞིང་གཞོན་ཤ་ཆགས་པ་དང། ཞེས་དང་
སློང་བ་པོའི་སྐྱེ་བོ་ཕྱིར་སྤངས་པ་མ་བྱས་པས་ཕྱག་རིང་ཞིང་མཛེས་བ་དང། ཞེས་པ་ལྟར་གདུལ་བྱ་ཟས་ནོར་སོགས་ཀྱིས་མི་ཕོངས་པའོ། །སོར་མོ་ནི། བསང་པར་བྱ་བའི་གང་བྲག་བཅིངས་པ་སོགས་ཁས་
ཐར་པར་བྱས་བས་སོར་མོ་རིང་བ་དང། ཞེས་བ་ལྟར་གདུལ་བྱ་ལ་དུས་མིན་འཆི་བ་སོགས་མི་འོང་བའོ། །རྐང་བ་ཕྲ་བ་ནི། གདུལ་བྱ་འདོད་པའི་སྐྱོན་གྱིས་མི་འགོ་བའོ། །སྤྱན་དྭངས་པ་ནི། གདུལ་བྱ་ལ་
གཞན་གྱིས་ཕན་འདོགས་པའོ། །ལྤགས་པ་དྲི་མེད་ནི། གདུལ་བྱའི་སྡིག་ལྟུང་འདག་པའོ། །འདི་ལྟར་དུ་འགྱུར་བ་ནི། རྗེ་རིན་པོ་ཆེས་བྱམས་སྙིང་རྗེས་ཀུན་ནས་བསླངས་ཏེ་ཆོགས་དཔག་ཏུ་མེད་
བ་བསགས་པ་དང། སྨོན་ལམ་རྒྱ་ཆེན་པོ་བཏབ་བའི་མཐུ་དང། གདུལ་བྱའི་དང་པ་འཆོགས་བ་ལས་འབྱུང་བ་ཡིན་ཞིང། འདིས་མཚན་དཔེ་གཞན་ལའང་འགྲོའོ། །དེ་ནས་ཡུལ་དེར་ཆོས་རྗེ་དོན་

[006B] ཡོན་ཏན་གྱི་ཆེན་པོ་དང་ལྡན་ཞིང་གཤིན་ཇེ་གཤེད་ཀྱི་གྲུབ་པ་ཐོབ་པའི་བླ་མ་ཅིག་བཞུགས་པ་ངེས། སྔོན་ཡང་ཡབ་ཡུམ་གཉིས་ལ། ཁྱེད་ལ་བུ་བཟང་པོ་
ཅིག་སྐྱེ་བས་གཙང་སྒྲ་ལ་འབང་དགོས་ཞེས་སོགས་བཀའ་གནང་བའི་རིགས་ལོང་ཅིང། རྗེ་འདི་སྐུ་བལྟམས་པའི་སྔ་དྲོ་སྤྱིའི་རྟེན་འབྲེལ་བསྒྲིགས་པའི་གསོལ་རས་དང། ཁྱེའུ་ཆུང་ལ་མི་གཙང་བའི་སྐྱོན་བསྲུང་བའི་
ཆེད་དུ་བདུད་རྩི་རིལ་བུ་དང་བསྲེས་པའི་རིལ་བུ། རིག་བ་གསལ་ཞིང་ཤེས་རབ་རྣོ་པའི་ཆེད་དུ་འཇམ་དབྱངས་ཀྱི་རིལ་བུ། གདོན་བགེགས་སོགས་ཀྱི་གནོད་པ་བསྲུང་བའི་ཆེད་དུ་སྔགས་མདུད། བྱིས་བསྟན་
འགྲོའི་དོན་ཐོགས་མེར་དུ་རྒྱས་པའི་ཆེད་དུ་རྡོ་རྗེ་འཇིགས་བྱེད་ཀྱི་སྐུ་བརྙན་བྱིན་རླབས་ཅན་དང། བུ་ཆུང་ལ་གཙང་སྒྲ་བྱེད་དགོས་པ་སོགས་ཀྱི་ཡི་གེ་བཅས་ཉེ་གནས་ཚུལ་ཁྲིམས་གཙང་བ་ཅིག་ལ་བསྐུར་བྱུང་སྟེ་
བླ་མ་དེ་མངོན་ཤེས་ཀྱིས་མཁྱེན་པར་འདུག་གོ། །གནང་སྐྱེས་དེ་རྣམས་སླེབ་མ་བྲག་ཏུ་རིལ་བུ་རྣམ་གཉིས་འོ་མར་སྤངས་ནས་ཁྱེའུ་ཡི་ཞལ་དུ་གསོལ། བསྲུང་མདུང་བཏགས། སྐུ་འདྲ་དེ་ཁྱེའུ་དྲུང་ནས་
འབྲལ་མེད་དུ་མཆོད་པར་བྱས། ཁྱེའུ་ཆུང་ཡང་བླ་མའི་གསུང་བཞིན་གཅེས་པར་བསྐྱངས་སོ། །ཕྱིས་ཡབ་ཀྱིས་འདི་དག་གི་རྒྱུ་མཚན་བླ་མའི་དྲུང་དུ་ཞུས་པར། ཆོས་རྗེའི་ཞལ་ནས་ངས་མི་ལམ་

[007A]༄༅། །དུ་རྡོ་རྗེ་འཇིགས་བྱེད་ལན་མང་དུ་མཐོང་ནས་གསོལ་བ་ཡང་ཡང་བཏབ། ཁྱེད་པར་དུ་ཞལ་དངོས་སུ་བསྟན་དུ་གསོལ་ཞེས་གསོལ་བ་བཏབ་པར། ཙོང་ཆུའི་རི་འདིའི་ཕྱོགས་སུ་ཕྱག་
མཛུབ་གཏད་དེ། ལོ་ཕྱི་མར་ད་ཙམ་ལུང་པ་འདིའི་མདའ་ཏུ་ཡོད། དེ་བར་བདེ་བར་གྱིས་ཞེས་གསུང་བ་རྨིས་ཤིང། དེ་ཤེས་པའི་ཕྱིར་ཏིང་ངེ་འཛིན་ལ་མཉམ་པར་བཞག་ནས་དཔྱད་བས། ཁྱོད་ཀྱི་
བུར་འགྱུར་བའི་རྟགས་བྱུང་ཞེས་པ་དང། ཡང་ས་འདིར་མ་འགྱང་བར་ཤིང་ཁྱད་བར་ཅན་ཅིག་སྐྱེ་འོད། ཤིང་དེས་མ་འོངས་པ་ན་འགྲོ་བ་མང་པོ་ལ་ཕན་པར་འགྱུར་ཞེས་སོགས་ཁུང་བསྟན་གྱི་རིགས་
མང་གོ་བསྩལ་ཏེ། དེ་འཕྲལ་རྗེའི་ཡབ་སོགས་གྲོང་གི་མི་རྣམས་བསྐྱས་ཏེ་གཞན་དུ་བསྡད། རྗེ་འཁྲུངས་དུས་ལྟེ་བ་བཅད་པའི་ཁྲག་ས་ལ་ཐིམ་པ་ལས་ཙན་དན་དཀར་པོ་ཞིག་སྐྱེས། དེའི་འདབ་མ་
ཕལ་ཆེར་ལ་རྒྱལ་བ་སེང་གེའི་ང་རོའི་སྐུ་གསེར་གྱིས་བྲིས་པ་ལྟ་བུ་དང། འདབ་མལ་ཅིག་ལ་འཇམ་པའི་དབྱངས་དང་རྡོ་རྗེ་འཇིགས་བྱེད་མགོན་པོ་ཕྱག་དྲུག་པ་རྣམས་ཀྱི་སྐུ་སོགས་ལྷ་དུ་མ་དང། ཤིང་
ཤུན་ལ་ཨ་ར་བ་ཙ་ན་སོགས་སྔགས་ཀྱི་ཡིག་འབྲུ་མང་པོ་རྣམས་རང་བྱོན་དུ་བྱུང། ཉེ་འཁོར་གྱི་དད་ལྡན་འགའ་ཞིག་གིས་དེ་མཐོང་ནས་དད་པས་ཕྱག་བསྐོར་སོགས་བྱེད་ཀྱིན་ཡོད་བའི་ཚེ། སྤྲུལ་

[007B] དུས་ཕྱིས་རྗེ་རིན་པོ་ཆེས་དབུས་སུ་ཐུགས་གཉེར་མཛད་ཅིང་བཞུགས་པའི་སྐབས། ཡུམ་གྱིས། ཁོ་མོ་ན་སོ་རྒས། ད་ལྟ་
ཅིས་ཀྱང་ལན་ཅིག་འོད་བ་གྱིས། ཞེས་སོགས་ཀྱི་ཡི་གེ་དང། རང་གི་དབུ་སྐྲ་ནས་མདོ་གཤིན་ཏུ་དཀར་བ་དུམ་གཅིག་བཅས་བསྐུར་བྱུང་བའི་ལན་དུ། རྗེས། ཡུམ་དང་ཨ་ཅི་གཉིས་ལ། རང་གི་ཤངས་
མཚལ་གྱིས་ཕྱག་བྲིས་མཛད་པའི་རྗེ་རང་གི་སྐུ་བརྙན་རེ་རེ་དང། རྒྱལ་བ་སེང་གེ་ང་རོའི་སྐུ་པར་བཅས་གནད་སྟེ། ད་སྐྱེས་པའི་ས་དེར་བྱུང་བའི་ཙན་དན་གྱི་སྡོད་པོ་ལ་སྲོག་ཤིང་ལྟར་བྱས། སེང་གེ་ང་རོའི་
སྐུ་འབུམ་ཕྲག་བཞེངས་བའི་མཆོད་རྟེན་ཅིག་བཞེངས་ན་ཁོ་བོ་དངོས་སུ་ཕྱིན་བ་དར་ཁྱད་མེད། བསྟན་པ་དང་འགྲོ་བ་ལ་ཕན་ཐོགས་ཆེན་བོར་འགྱུར་རོ་ཞེས་པའི་ཡི་གེ་བསྐུར། ཡི་གེ་བྱོན་མ་ཐག་སྐུ་བརྙན་
དེས། ཨ་མ་ཨ་མ་ཞེས་འབོང་པའི་གསུང་བྱོན་བས། ཡུམ་གྱི་ཐུགས་ལ། རྗེ་ཉིད་དྲན་ནས་སྐྱོ་བ་དང། ངོ་མཚར་པའི་ཡོན་ཏན་ལ་དད་ཅིང་དགའ་བ་རྣམས་ལྷན་ཅིག་ཏུ་བྱུང་ངོ། །དེ་ནས་རྗེའི་
བཀའ་བཞིན་དུ་མཆོད་རྟེན་བཞེངས་ནས་མཆོད་པར་བྱས་སོ། །ཡུམ་གྱིས་ཡི་གེ་ཕུལ་བའི་ལོ་ནི་རྗེའི་དགུང་ལོ་ཉེར་གཉིས་པའི་སྐབས་ཡིན་བར་འདུག་པས། ཐོག་མར་མཆོད་རྟེན་བཞེངས་བ་ནི་རྗེའི་དགུང་

[008A]༄༅། །ལོ་ཉེར་གསུམ་པའི་དུས་ཡིན་བ་འདྲའོ། །དེ་ལྟར་ན་རབ་བྱུང་དྲུག་བའི་ང་གསུམ་པ། རྒྱ་ནག་ཧཱུང་ལུ་རྒྱལ་པོའི་ལོ་བཅུ་གཉིས་བས་ལུག་ལ་མཆོད་རྟེན་བཞེངས་པ་ཡིན་
པར་འགྱུར་ལ། ཙེན་དན་འཁྲུངས་བ་ནས་མཆོད་རྟེན་བཞེངས་པའི་བར་ལོ་ཉི་ཤུ་ལྷག་ཙམ་དང། དེ་ནས་སྐུ་འབུམ་གྱི་ཐོག་མའི་ཁང་ཆུང་འབུབ་པའི་བར་ལོ་བརྒྱ་དང་བརྒྱད་ཅུ་ལྷག་ཙམ་སོང་བར་སྣང། དེ་
ཡང་དུས་ཕྱིས་རྒྱ་ནག་རྒྱལ་པོ་ཀྱཱ་ཀྱཱི་གི་ལོ་སོ་དབུ་པ། རབ་བྱུང་དགུ་པའི་ང་བཞི་པ་ལྕགས་སྤྲལ་ལོར་རིན་ཆེན་བརྩོན་འགྲུས་རྒྱ་མཚོ་ཞེས་བའི་རི་ཁྲོད་པ་ཅིག་གིས་མཆོད་རྟེན་དེའི་དྲུང་དུ་ཁང་ཆུང་ཞག་བུབ་ནས་
གྲྭ་པ་བཅུ་སྐོར་འདུག་ཏུ་བཅུག་གོ་ལྕགས་སྤྲེལ་གྱི་ལོ་འདི་ནི་རྗེ་འཁྲུངས་པའི་མེ་བྱ་ནས་ཉིས་བརྒྱ་རྩ་བཞི་པ་ཡིན། དེ་ནས། བཅོ་བརྒྱད་པ་མེ་གླང་ལོར་སྔར་གྱི་རི་ཁྲོད་པ་དེ་ཉིད་ཀྱིས་ལྷ་ཁང་ཞིག་
བཙིགས་ནས་རྗེ་བཙུན་བྱམས་པའི་སྐུ་འདྲ་བཞེངས། འདིའི་ནང་གཞུག་ལ་སྟོན་པ་བཅོམ་ལྡན་འདས་ཀྱི་འཕེལ་གདུང་བྱ་སྒོང་ཙམ་དང། ཇོ་བོ་ཨ་ཏི་ཤའི་གདུང་རུས། ཤཱ་རིའི་བུའི་དབུ་སྐྲ་སོགས་བྱིན་ཅན་
མཐའ་ཡས་ཤིང། ཡབ་ཀླུ་འབུམ་དགེའི་དབུ་ཐོར་ལ་འཇམ་དབྱངས་ཀྱི་སྐུ་འབུར་ངོད་དུ་བྱུང་བ་ཡང་འདིའི་ནང་དུ་བཞུགས་པར་བྱས། གླང་ལོ་འདི་ནི་ལན་ལཱི་རྒྱལ་པོའི་ལོ་ལྔ་པའོ། །དེ་ནས་ཐུ་མེད་

[008B] ཝན་ལཱིའི་བཅུ་གཅིག་པ་རབ་བྱུང་བཅུ་པའི་ལོ་བཅུ་བདུན་པ་ཆུ་ལུག་ལོར་རྒྱལ་དབང་བསོད་ནམས་རྒྱ་མཚོའི་སྐུ་ཞབས་གདན་དྲངས་པས་
དེར་འབྱོན་བའི་ལམ་ཞོང་ལ་མཆོད་རྟེན་འདིའི་དྲུང་དུ་ཕེབས། གནས་དེའི་བླ་མ་ཆོས་རྗེ་བརྩོན་འགྲུས་རྒྱལ་མཚན་བཟང་པོ་སོགས་བླ་དཔོན་ཆེན་ཆུང་ཀུན་ལ། གནས་འདིར་ལྷ་ཁང་བརྩིགས་ནས་འདུས་སྡེ་ཚུགས་
ན་ལེགས། ཞེས་བཀའ་བབས་ནས། ལྷ་ཁང་བཞེངས་པའི་མཐུན་རྐྱེན་དུ་གནང་སྦྱིན་གྱི་ནོམ་བ་བསྩལ། བླ་མ་བརྩོན་འགྲུས་རྒྱལ་མཚན་གྱིས་གཙོས་པའི་སྐྱེ་བོ་ཀུན་ཀྱང་དད་གུས་ཀྱ་ས་བཀའ་ངང་དུ་གླངས་ནས་
དགོན་སྡེ་བཙུགས་པ་ནི་སྐུ་འབུམ་ཞེས་གྲགས་པའི་གནས་ཆེན་ངོ་མཚར་ཅན་འདིའོ། །དེ་དུས་རྒྱལ་དབང་རིན་པོ་ཆེས་ས་འདུལ་བ་དང་བམ་ཤིས་པར་བྱེད་པ་དད་ཚེས་སྐྱོང་ལ་ཉེར་དུ་གཏོད་བ་རྣམས་
མཛད་དོ། །དགོན་བ་འདི་ལ་སྐུ་འབུམ་ཞེས་བ་ནི་ཙན་དན་གྱི་ལོ་མ་ལ་ལྷ་སྐུ་མང་བོ་རང་བྱོན་དུ་གྲུབ་བས་བཏགས་པ་ཡིན་ལ། རྒྱལ་དབང་མཆོག་གི་བཀས་དགོན་བ་བཏབ་པའི་ལོ་འདི་ནི་རྗེ་འཁྲུངས་པའི་མེ་བྱ་
ནས་ཉིས་པ་རྒྱ་ཉེར་བདུན་པ་ཆུ་ལུག་ལོའོ། །དེ་ནས་ཉེར་གཅིག་པ་ཆུ་མོ་ཡོས་ལོ་ང་རྒྱལ་དབང་བཞི་པ་ཡོན་ཏན་རྒྱ་མཚོའི་ཞལ་སྔ་ནས་ཀྱིས་ཨོར་དུ་སུ་ནས་དབུས་སུ་ཕེབས་པའི་ལམ་ཞོར་ལ་སྐུ་འབུམ་གྱི་
[009A]༄༅། །གནས་འདིར་བྱོན། ལྷ་ཁང་གི་ཉེ་འདབ་ཀྱི་གྲོང་རྣམས་བཏོན་ནས་དགོན་སྡེ་གཙང་མང་བྱས། ཆོས་རྗེ་འོད་ཟེར་རྒྱ་མཚོ་ཞེས་པ་བླ་མཁྲི་པར་བསྐོས་ཏེ། མཚན་ཉིད་ཀྱི་
གྲྭ་ཚང་འཛུགས་པ་སོགས་ཀྱི་ཞལ་ཏ་མཛད། དེ་ནས་དགོན་སྡེ་སོགས་རིམ་གྱིས་རྒྱས་པར་གྱུར་ཏོ། །ཆོས་རྗེ་འོད་ཟེར་རྒྱ་མཚོ་འདི་ནི་སྐུ་འབུམ་ཁྲི་པའི་ཐོག་མ་ཡིན་ནོ། །དུས་ཕྱིས་མཆོད་རྟེན་རྙེད་
པ་དེ་ཕབ་ནས་བལྟས་པས་ལྗོན་ཤིང་ནི་ས་འོག་ཏུ་སོང་འདུག་བས། ས་བརྐོས་ཏེ་མཐའ་བསྐོར་དུ་རྡོ་ཆེན་པོས་རྩིག་བ་ལྟར་བརྩིགས་ཤིང་སས་མི་ནོན་པའི་སྦུབས་སྟོང་བྱས། དེའི་སྟེང་ནས་དངུལ་གྱི་
མཆོད་རྟེན་ཆེན་པོ་བཞེངས་པ་བཀུར་སྟི་དཔག་ཏུ་མེད་བ་བྱེད་བཞིན་པ་ཡིན་ཟེར་རོ། །ཙན་དན་དེའི་རྩ་བ་ནས་གྱིས་ཏེ་མཆོད་རྟེན་གྱི་མདུན་ཕྱོགས་སུ་ཡང་ཙན་དན་ཅིག་སྐྱེས་པ་ཡོད་ལ། དེང་
སང་ཙན་དན་འདི་ལ་སྐྱེ་བོ་མང་པོས་དངོས་སུ་མཐོང་སྟེ་ཕྱག་བྱེད་པ་ཡིན་ཞིང། འདི་ལ་ཡང་ཡིག་འབྲུ་གྲུབ་པ་ཡོད་དོ། །སྟོན་ཀའི་དུས་ཤིང་གི་ལོ་མ་སར་ལྟུང་བ་ལ་དར་ལྡན་རྣམས་ཀྱིས་བླངས་ནས་
བདུག་པ་དང་ཆུར་བསྐོལ་ནས་འཐུངས་པ་ཙམ་གྱིས་ཀྱང་ནད་གསོ་བ་སོགས་ཀུན་ལ་མངོན་དུ་རྒྱུར་པའོ། །ཡང་སྔར་གྱི་ཙན་དན་དང་ཉེ་བའི་ས་ཞིག་ཏུ་ཙན་དན་གྱི་སྡོང་པོ་ཅིག་ཡོད་ཅིང། འདིའི་ཤུན་

[009B] །སྔར་བཤད་པའི་དངུལ་གྱི་མཆོད་རྟེན་ཆེན་མོ་ནི་བྱང་ཆུབ་མཆོད་རྟེན་ཡིན་ལ། འདིའི་མཐོ་ཚད་ནི་འདོམ་བཅོ་ལྔ་ཙམ། རྩ་བའི་ཞེང་གི་ངོས་རེ་ལ་འདོམ་
ལྔ་རེ། ངོས་བཞི་བསྡོམ་ན་འདོམ་ཉི་ཤུ་ཡོང་ཅེས་ཟེར་རོ། །མཆོད་རྟེན་འདིའི་བུམ་པའི་སྒོ་ནང་དུ་སངས་རྒྱས་མར་མེ་མཛད་ཀྱི་ཚེམས། སྟོན་བ་ཤཱཀྱ་ཐུབ་པའི་འཕེལ་གདུང་སོགས་ཡོད། དེའི་དྲུང་
དུ་ལྕང་སྐྱ་རིན་པོ་ཆེ་རྗེ་གོང་མ་དང། བ་སོ་རྗེ་དྲུང་རིན་པོ་ཆེ་སྐུ་གོང་མ། ཨ་ཀྱཱ་རིན་པོ་ཆེ་སྐུ་གོང་མ་སོགས་ཀྱི་སྐུ་གདུང་མཆོད་རྟེན་དང། རྗེ་རིན་པོ་ཆེའི་ཞབས་རྗེས་གསལ་བར་བྱུང་བའི་རྡོ་སོགས་རྟེན་
མང་པོ་ཡོད་དོ། །རྗེ་བླ་མས་ཨ་ལྕེ་ལ་གནང་བའི་ཞལ་ཐང་ནི་འཇམ་དབྱངས་ཀུན་གཟིགས་ཀྱི་ནང་དུ་བཞུགས། ཡུམ་ལ་གནང་བའི་ཞལ་ཐར་ནི་འདུ་ཁང་ཆེན་མོའི་རབ་གསལ་དུ་བཞུགས། ཡུམ་
གྱི་དབུ་ཐོད་སཱུཾ་ཡིག་དད་བྱོན་ཅན་ནི་རྒྱུད་ཁང་གི་ཡང་ཐོག་ན་བཞུགས་ཡོད་དོ། །ཙན་དན་དང་མཆོད་རྟེན་གྱི་སྐོར་འདི་ལ་ཕྲ་ཞིབ་ཀྱི་བཤད་བ་མ་མཐོང་ཡང་སྐུ་འབུམ་གྱི་གར་ཆག་སོགས་འགའ་ཞིག་ལ་གཞིར་
བྱས། གཞན་ལས་ཐོས་པ་དག་ཀྱང་བཅུག་སྟེ་བྲིས་བ་ཡིན་ལ། གདན་རབས་མུ་ཏིག་ཕྲེང་བར། ཐེག་མར་རྗེའི་ཡུམ་སོགས་ཀྱིས་པད་སྤུངས་མཆོད་རྟེན་བཞེངས། ཕྱིས་རྗེ་རིན་པོ་ཚེས་ཆོས་འཁོར་

[010A]༄༅། །བསྐོར་བའི་དུས་སུ་རྣམ་རྒྱལ་མཆོད་རྟེན་དུ་བསྒྱུར། མཛད་པ་ཐ་མ་བསྟན་པའི་དུས་སུ་མྱང་འདས་མཆོད་ཏེན་དང། རྒྱ་སོགས་གི་འཁྲུག་པ་བྱུང་བའི་དུས་སུ་དབྱེན་བསྡུམ་མཆོད་
རྟེན༑ སྤྲུལ་སྐུ་བྱོན་དུ་ཉེ་པ་ན་ལྟ་བ་བས་མཆོད་རྟེན། ཕྱིས་རྒྱལ་དབང་བསོད་ནམས་རྒྱ་མཚོ་ཕེབས་ནས་བྱང་ཆུབ་མཆོད་རྟེན། དེ་ནས་ཁྲི་ཐོག་བདུན་པ་བ་ཙན་པོ་དོན་གྲུབ་རྒྱ་མ་ཆོས་རབ་བྱུང་བཅུ་གཅིག་
པའི་ཆུ་རྟ་ལོར་ཁྲིར་བཞུགས་པར་བཤད་བའི་འཕྲོ་ལ། དེ་ཉིད་ལས། འདིས་གདན་ས་མཛད་པའི་སྐབས་སུ། ཁལ་ཁ་ནས་དད་སྟོབས་དང་ལྡན་པ་ཨེར་ཏེ་ནི་ཏུང་ཐའི་དི་དབུས་སུ་འགྲོ་བའི་ལམ་ཞོར་ལ་སྐུ་
འབུམ་དུ་བྱོན་ཏེ་རྒྱལ་བ་ཙོང་ཁ་པ་ཆེན་པོ་ལ་མི་ཕྱེར་པའི་དད་པ་ཚད་མེད་པ་འཁྲུངས་ནས་དངུལ་གཏོགས་ཆེ་བ་ཕུལ་ཏེ་སྔར་གྱི་བྱང་ཆུབ་ཆེན་པོའི་མཆོད་རྟེན་ནང་དུ་བཞུགས་སུ་བཅུག་ནས་ཚེ་འཕྲུལ་ཆེན་པོའི་མཆོད་
རྟེན་བཀོད་པ་ཕུན་སུམ་ཚོགས་བ་བཞེངས་པར་མཛད། གསུངས་འདུག་ཅིང། རྒྱལ་དབང་བསྐལ་བཟང་རྒྱ་མཆོས་མཛེས་པའི་ཀར་ཆག་གསལ་བའི་མེ་ལོང་དུ། ཁྲི་ཐོག་བཅུ་བདུན་པ་སྟག་མཚེར་བ་བློ་
བཟང་རྡོ་རྗེས་རབ་བྱུང་བཅུ་གཉིས་པའི་ལྕགས་ལུག་ལ་ཁྲིར་བཞུགས་ནས་ལུང་བསྟན་ཞུས་པར། འབྲས་སྤུངས་ཆོས་སྐྱོང་ཁོག་ཞུགས་སུ་ཕེབས་རྒྱུར་ཞལ་གྱིས་བཞེས་པའི་ཚེ་གཙང་ཁང་གསར་དུ་

[010B] བཅོ་བརྒྱད་པ་ཆུ་བཟང་རིན་པོ་བློ་བཟང་བསྟན་རྒྱན་གྱིས་མི་ཕྱི་ལོར་ཁྲིར་བཞུགས། ས་བྱི་ལོར་དཔོན་བསོད་ནམས་བཀྲ་ཤིས་ཀྱིས་མཆོད་རྟེན་ཆེན་མོའི་བཞུགས་གནས་ཀྱི་ལྷ་ཁང་གསར་དུ་བསྐྲུན་
ལྕགས་ཡོས་ལོར་ཇུན་ལང་ཨེར་ཏེ་ནི་ཇུ་ནང་གིས་ལྷ་ཁང་གི་ཡང་རྩོར་གསེར་ཟངས་ཀྱི་རྒྱ་ཕོབས་བྱས། ཆུ་འབྲུག་ལོར་ཆིན་ལང་བཀྲ་ཤིས་པཱ་ཐུར་ཐ་འཇིས་གཙོས་སྦྱིན་བདག་ཆེ་ཆུང་མང་པོ་དང། སྐུ་འབུམ་
སྤྱི་སོ་བཅས་ཀྱིས་མཆོད་རྟེན་ཆེན་པོ་བདེར་གཤེགས་བརྒྱད་ཀྱི་རྟེན་དུ་བཀོད་བ་རིམ་ཅན་དུ་བཞུགས་པར་གྲགས་པ་ཉིད་འདོམ་བཅུ་གཅིག་ལྷག་བཅས་ཀྱི་གཟུངས་གཞུག་ཏུ་སངས་རྒྱས་བྱང་སེམས་ཀྱི་སྐུ་བརྙན་
མང་པོ་དང། རྗེ་རིན་པོ་ཆེའི་སྐུ་བརྙན་ནས་ཕུར་མ། བུར་ཚུ་སོགས་དང། བཀའ་འབྱུང། བཀའ་གདམས་གདུང་རྟེན་མང་པོ། སྒོ་ཁྱིམ་དུ་སངས་རྒྱས་འོད་སྲུངས་ཀྱི་ཆོམས་དང། འཕེལ་གདུང་
སོགས་ཀྱིས་འཕྱུར་པུར་གཏམས་བའི་ཆོ་འཕྲུལ་ཆེན་པོའི་མཆོད་རྟེན་བཞེངས། ཆུ་སྦྲུལ་ལོར་བཅུ་དགུ་བ་སྐྱོར་ལུང་མཁན་བོ་བློ་བཟང་འཇམ་དབྱངས་ཁྲིར་བཞུགས། མེ་སྤྲེ་ལོར་རྒྱལ་དབང་བསྐལ་
བཟང་རྒྱ་མཚོའི་སྐུ་ཞབས་སུ་འབུམ་དུ་གདན་དྲངས་ནས་ལོ་ལྔའི་བར་བཞུགས། མེ་བྱ་ལོར་ཉི་ཤུ་པ་རྒྱལ་མཁན་ཟུར་ཨ་ཆི་ཐུ་ནོ་མོན་ཧན་ཁྲིར་བཞུགས། ས་ཕག་ལོར་ཆོ་འཕྲུལ་སྨོན་ལམ་ཚུགས་

[011A]༄༅། །ལྕགས་བྱི་ལོར་རྒྱལ་དབང་རིན་པོ་ཆེ་དབུས་སུ་ཆིབས་བསྒྱུར་མཛད་པར་གསུངས་སོ།། །།ད་ནི་གོང་གི་དཀྱུས་ཀྱི་འཕྲོ་བརྗོད་པར་བྱའོ། །དེ་ཡང་གོང་དུ་བཤད་
པའི་ཁྱེའུ་དེ་ཉིད་དུ་བ་དང་ཁྲོ་བ་དང། མཆིལ་སྣབ་བས་སོགས་བྱིས་པ་ཕལ་བའི་རྒུང་པའི་རིགས་ཡེ་མེད་པར་དག་ཅིང་གཙང་བ། ཅུང་ཟད་ནར་སོན་པ་ནས་པག་མེད་པར་རྩེ་བའི་རིགས་ནི་མེད། སྡིག་པའི་
ལས་རྣམས་རང་བཞི་གྱིས་སྤངས་བ། སྐྱེ་བོ་ཇི་འདྲ་ཞིག་ལའང་སྙན་ཞིང་རིགས་པར་སྨྲ་བ། ཁྲོ་བ་སྤངས་པ། འགྲོགས་ན་བདེ་བ། ངན་སློང་ལ་སེར་སྣ་མེད་བར་སྦྱིན་པ་གཏོང་བ། འགྲོ་བ་ཉེ་མ་
ཐག་པ་དག་ལ་བྱམས་ཤིང་བརྩེ་བ། རྟག་ཏུ་གཡོ་ཟོལ་མེད་ཅིང་བདེན་པར་སྨྲ་བ། བློ་དང་རིག་པ་ཕུལ་དུ་བྱུང་བ། དཀོན་མཆོག་གསུམ་ལ་དད་གུས་བརྟན་པ། དམ་པའི་ཆོས་འཚོལ་བ་ལ་ཞུམ་པ་མེད་
པའི་སྤྲོ་བ་དང་བརྩོན་འགྲུས་ཅན་སོགས་བྱང་ཆུབ་སེམས་དཔའི་སྤྱོད་པ་རླབས་ཆེ་བ་དག་ལ་རང་གིས་ཞུགས་པ་ནི་བྱིས་པ་ཕལ་བ་རྣམས་མའི་ནུ་ཞོ་སྣུན་བ་ལ་བསླབ་མི་དགོས་པ་བཞིན་དུ་གྱུར་ཏོ། །དེ་ནས་
དགུང་ལོ་གཉིས་གསུམ་གྱི་བར་དུ་ཆོས་རྗེ་དོན་གྲུབ་རིན་ཆེན་པས་འཇམ་དབྱངས་དང་དབྱངས་ཅན་མ་སོགས་ལྟ་དུ་མའི་སྒོ་ནས་ཤེས་རབ་འཕེལ་བའི་ཐབས་མར་དུ་མཛད། དུས་དུས་སུ་སྐུ་ལུས་བཀྲུ་བའི་

[011B] དགུར་ལོ་གསུམ་པའི་དུས་དེར་སོག་པོའི་རྒྱལ་པོ་ཐོ་གན་ཐེ་མུར་གྱིས་གྲུབ་ཆེན་ཀརྨ་པ་རོ་པའི་རྡོ་རྗེ་གདན་དྲངས་པས་དེར་ཕེབས་པའི་སྐབས་
སུ༑ རྗེ་འདིས་བླ་མ་ཀརྨ་པ་དེ་ཉིད་ལས་དགེ་བསྙེན་གྱི་སྡོམ་པ་མནོས་ཏེ། མཚན་ཀུན་དགའ་སྙིང་པོ་ཞེས་བཏགས། བླ་མ་དེས་ཁྱེའུ་འདི་དབུས་ཀྱི་ཕྱོགས་སུ་སློབ་གཉེར་ལ་ཕྱིན་ན་སངས་རྒྱས་
གཉིས་པ་ལྟ་བུ་ཞིག་འོང་ཞེས་གསུངས་ཟེར་རོ། །ཡང་ལོ་དེར་རྗེ་འདིའི་ཡབ་ཀྱིས་ཆོས་རྗེ་དོན་གྲུབ་རིན་ཆེན་པ་གདན་དྲངས་བར། ཆོས་རྗེ་བླ་མས་ཡབ་ཡུམ་གཉིས་ལ། རྟ་དང་གླང་ལུག་སོགས་
ཕྱུགས་ཀྱི་རིགས་དང་གོས་རར་སོགས་རྫས་སྣ་དུ་མས་གཙོས་བའི་གནད་སྦྱིན་དཔག་ཏུ་མེད་པ་བསྩལ་ནས། བུ་འདི་ང་ལ་གུལ་ཞིག་ཅེས་བཀའ་གནས་བ་ལ། ཡབ་ཡུམ་གཉིས་ཀ་བླ་མ་ལ་ཡིད་ཆེས་བའི་དང་
གུས་ཡོད་ཅིང། དགེ་བའི་ཕྱོགས་ལ་སྤྲོ་བ་ཆེ་པ་ཡིན་པས། དགའ་ཞིང་སྤྲོ་བའི་དད་པབ་ཁྱེའུ་ཉིད་བླ་མར་ཕུལ་ལོ། །དེ་ནས་དགུར་ལོ་བཞི་པར་ཆོས་རྗེ་བླ་མའི་དྲུང་དུ་ཕེབས་ནས་དེར་རྒྱན་དུ་
བཞུགས༑ དེ་ཡང་བླ་མའི་དྲུང་དུ་ཕེབས་མེ་ཐག་ཡིག་གློག་སློབ་པ་པར་དུ་འདུག་བ་རྣམས་ལ་ཅུང་ཟད་རེ་བརྟགས་ཤིང་གཟིགས་པ་ཙམ་གྱིས་གཟབ་ཡིག་གཤར་ཡིག་རྣམས་ཞིབ་ཏུ་མཁྱེན་ནས་ཐོགས་མེད་

[012A]༄༅། །དུ་ཀློག་གྲུབ་པ་བྱུང་བས་ཆེད་དུ་གཏང་ནས་ཡི་གེ་སློབ་དགོས་པ་མ་བྱུང་ངོ། །དེ་ནས་ཆོས་རྗེ་བླ་མས། དྲིལ་བུ་པའི་ལུགས་ཀྱི་འཁོར་ལོ་སྡོམ་པ་དང་ཀྱཻ་རྡོར། ཕྱག་ན་
རྡོ་རྗེ་སོགས་ཡི་དམ་མང་པོའི་དཀྱིལ་འཁོར་དུ་བཅུག་ཅིང་དབང་བསྐུར། གསང་མཚན་དོན་ཡོད་རྡོ་རྗེ་ཞེས་བཏག་ས། དེ་ནས་སྔགས་ཀྱི་དམ་ཚིག་སྡོམ་བ་རྣམས་ཡོངས་སུ་རྫོགས་པར་མནོས་ཏེ་
མིག་གི་འབྲས་བུ་ལྟར་གཅེས་པར་བསྲུང་བར་མཛད། བདེ་མཆོག་ཀྱཻ་རྡོར་ཀུན་རིག་གཤིན་རྗེའི་གཤེད་སོགས་ཀྱི་དཀྱིལ་ཆོག་མང་པོ་ཐུགས་ལ་བཟུང། གྲུབ་ཆེན་དྲིལ་པུ་བ་ནས་བརྒྱུད་བའི་འཁོར་ལོ་
སྡོམ་པའི་དཀྱིལ་འཁོར་དུ་བར་གཉིད་འཇུག་ཅིང་དབང་བླང་བ་དུས་དུས་སུ་ལན་མང་དུ་མཛད། ཡི་དམ་གྱི་ལྷ་བསྒོམ་བ་དང་སྔགས་བཟླ་བ་སོགས་ལ་རྒྱུན་དུ་འབར་པར་མཛད། དེ་དག་གི་སྐབས་ཤིག་ཕྱག་
རྡོར་གཏུམ་པོ་ཕྱག་གཉིས་བ་ཡུན་རིང་པོའི་བར་ནུབ་རེ་བཞིན་མནལ་ལམ་དུ་གཟིགས་ཤིང། ཁྱད་པར་ཐོ་བོ་ཆེན་པོ་དཔལ་ལྡན་ཨ་ཏི་ཤ་ནུབ་རེ་ཞིང་མནའ་ལམ་དུ་ནང་མར་འོངས་ནས་བྱིན་གྱིས་བརླབ་བའི་
རྟགས་བྱུང་ཞིང། ཞལ་དངོས་སུ་ཡང་ལན་མང་དུ་གཟིགས་སོ། །ཕྱིས་དབུས་སུ་ཕེབས་དུས་དགོན་པ་ན་མཆོད་བའི་སྐུ་འདྲ་གཟིགས་པས། སྔར་མནལ་ལན་དུ་གཟིགས་བའི་རྣམ་བ་ཇི་ལྟ་བ་

[012B] །དེ་ཡང་ཕྱག་ན་རྡོ་རྗེ་ནི་སྔགས་ཀྱི་ཆོས་ཐམས་ཅད་ཀྱི་བར་ག་པོ་ཡིན་ཞིང། ཇོ་བོ་ཨ་ཏི་ཤ་ནི་སངས་རྒྱས་བཅོམ་ལྡན་འདས་ནས་བརྒྱུད་པའི་གདམས་ངག་ཐམས་ཅད་
ཐུགས་སུ་ཆུད་པ་དང། ཁྱད་པར་དུ་རྒྱལ་བའི་གསུང་རབ་ཐམས་ཅད་ཀྱི་གནད་བསྡུས་པ་བྱང་ཆུབ་ལམ་རིམ་དར་བར་མཛད་པའི་བདག་པོ་ཡིན་པས། རྗེ་འདི་ཡང་མདོ་སྔགས་ཀྱི་ཆོས་ཀུན་ལ་ཕུལ་དུ་
བྱུང་བའི་མཁས་པར་གྱུར་ཏེ་རྟོགས་པའི་ཡོན་ཏན་ཕུན་སུམ་ཚོགས་པ་དང། ཇོ་བོ་རྗེས་བོད་ཡུལ་གྱི་བསྟན་པ་ཉམས་པ་གསོ་བའི་ཕྱིར་སླར་ཡང་བྱོན་པ་ལྟར། མདོ་སྔགས་ཡོངས་སུ་རྫོགས་པའི་ལམ་གྱི་
མན་ངག་གིས་སྐལ་ལྡན་རྣམས་སྨིན་ཅིང་སྒྲོལ་བ་དང། དྲི་མ་མེད་པའི་བསྟན་པ་རིན་བོ་ཆེ་ཆེས་ཆེར་དར་བར་མཛད་ནས། ནམ་ཡང་མི་ཉམས་པའི་ཆོས་ཀྱི་རྒྱལ་མཚན་འཛིན་བ་ཐམས་ཅད་ཀྱི་གཙུག་གི་
ནོར་བུར་འགྱུར་བའི་རྟགས་སུ་ཕྱག་རྡོ་རྗེ་དང་ཇོ་བོ་རྗེ་གཉིས་ལན་མང་དུ་བྱོན་ནས་བྱིན་གྱིས་བརླབས་པ་ཡིན་ནོ། ་དེ་ལ་འདི་སྐད་ཅེས་བྱ་སྟེ། ལས་སྨོན་ཕུན་ཚོགས་ཡབ་ཡུམ་བཅས་པ་ལ་
མཉམ་མེད་རིགས་གསུམ་མགོན་པོ་ལ་སོགས་པའི། །རྟགས་བཟང་ཇི་ལྟར་གྱུར་རྣམས་བརྟགས་བྱས་ཏེ། །སྙིང་ནས་གུས་པས་གསོལ་བ་གདབ་ལར་རིགས། །དང་བརྩོན་དྲན་དང་བག་ཡོད་

[013A]༄༅། །ཤེས་བཞིན་དང༑ ༑བརྟུལ་ཞུགས་མཆོག་དང་བློ་གྲོས་དཔག་དཀའ་བ། །རིང་ནས་འདྲིས་པའི་ཡིད་བཅུགས་གྲོགས་རྣམས་ཀྱིས། །གཞོན་ནུ་ཉིད་ནའང་མཛའ་བ་མ་
བཏང་ངོ། །ལུས་ཀྱི་མྱུ་གུ་དང་པོར་གྱུར་པ་ཡི། །གནས་སྐབས་དེར་ཡང་ཡོན་ཏན་མེ་ཏོག་ནི། །དཔག་མེད་དྲི་བཟང་རྫོགས་པའི་སྙིང་པོ་ཅན། །འདི་ལྟའི་ངོ་མཚར་སུ་ཡིས་བསམ་མི་བྱ། རྗེ་
འདི་འཁྲུངས་བའི་སར་ཡང་ལྷ་ཆོས་ཀྱིས། །བཀྲ་བའི་ཙན་དན་སྐྱེས་པའང་ངོ་མཚར་ན། །ཡོན་ཏན་གཞན་རྣམས་ཚར་མེད་སྨོས་ཅི་དགོས། །བསམ་བཞིན་གཏན་གྱི་སྐྱབས་སུ་གསོལ་བ་
ཐོབ༑༑ ༑༑རྗེ་འདིས་སྔོན་གྱི་སྐུ་ཚེ་དུ་མར་ངམ་པའི་ཆོས་གྱི་བྱ་བ་ལ་རྒྱུན་དུ་གོམས་པའི་བག་ཆགས་བཟང་པོ་ཡོངས་སུ་སད་པས་བྱིས་པའི་སྐབས་ནས་ཀྱང་རབ་ཏུ་དབྱུང་བ་ལ་ཆེས་ཆེར་དགའ་པར་
གྱུར་ཏོ། །དེ་ཡང་རྗེའི་ཐུགས་ལ་འཁྲུངས་པ་ནི། ཁྱིམ་ན་གནས་པ་ནི་འཆིར་བ་བརྟན་པོས་བཅིངས་པ་ལྟར་བྱ་བ་ངན་པ་སྣ་ཚོགས་ཀྱིས་རྟག་ཏུ་བྲེལ་ཞིང། བག་མེད་པར་གཡེང་ཞིང་འདུ་འཇིའི་གནས་
སུ་གྱུར་པ༑ ཉེ་བར་ཞི་བའི་ཆོས་ཀྱི་བྱ་བ་དང་གཏན་མི་མཐུན་པ། ཟས་གོས་དང། ཁྱིམ་གྱི་སོ་ཚིས་དང། ནོར་ཕྱུགས་འཚེ་བ་སྲུང་སྤེལ་པ། ཞིང་རྨོ་བ་དང་ལོ་ཏོག་བརྡ་བ། ཉོང་ཚོང་བྱེད་པ་

[013B] ནམ་ཡང་མི་འཛང་པ་རྣམས་ཀྱིས་ལུས་སེམས་ངལ་གསོ་མེད་པར་དཀྲུགས་ཤིང། བཟོད་པར་དཀའ་བའི་སྡུག་བསྔལ་གྱིས་གདུང་བ་ནི་མེ་འོངས་རྣམས་
ཀྱི་ནང་དུ་ཕན་ཚུན་འགྲོ་བ་དང་འདྲའོ། །རབ་ཏུ་བྱུ་བབ་ནི་ཉེས་བ་བདག་དང་དེ་འདྲའི་རིགས་གཞན་ཐམས་ཅད་ལས་ཀྱང་གཏན་དུ་རྒྱབ་ཀྱིས་ཕྱོགས་པའི་སྒོ་དམ་པ་ཡིན་ཞིང། དུས་གསུམ་གྱི་སངས་རྒྱས་ཐམས་
ཅད་ཀྱིས་ཀྱང་རབ་ཏུ་བྱུང་བ་ཉིད་ཀྱིས་མངོན་བར་རྫོགས་པར་སངས་རྒྱས་སོ་སྙམ་དུ་དགོངས་ནས། ཆོས་རྗེ་བླ་མ་ལ་ཞུས་བས། དགུང་ལོ་བདུན་པའི་ཚེ་ཆོས་རྗེ་དོན་གྲུབ་རིན་ཆེན་གྱིས་རབ་ཏུ་དབྱུང་བའི་མཁན་བོ་
དང༑ བླ་མ་གཞོན་ནུ་བྱང་ཆུབ་ཅེས་བྱ་བས་དགེ་ཚུལ་གྱི་སློབ་དཔོན་མཛད་དེ་རབ་ཏུ་བྱུང་ཞིང་དགེ་ཚུལ་གྱི་སྡོམ་པ་གནང་ནས། མཚན་ཡང་བློ་བཟང་གྲགས་པའི་དཔལ་ཞེས་བྱ་བད་གསོལ་ཏོ། །དེ་ནས་དམ་ཚིག་
སྡོམ་པ་རྣམས་མིག་གི་འབྲས་བུ་ལྟར་གཅེས་བར་བསྲུངས་ཤིང། སྐབས་སྐབས་སུ་མཚམས་བཅད་དེ་བསྙེན་སྒྲུབ་མཛད་པ་སོགས་ལ་བརྩོན་བར་མཛད་དོ། །རྗེ་འདི་ཤིན་ཏུ་གཅེས་པར་བཟུང་སྟེ་སྨན་གྱི་ལྗོན་ཤིང་
གི་མྱུ་གུ་ལྟར་ལེགས་པར་བསྐྱངས་ཤིང་རབ་ཏུ་བྱུང་བའི་ཆོས་རྗེ་བླ་མ་འདི་ནི་ལུང་རྟོགས་ཀྱི་ཡོན་ཏན་རྒྱ་ཆེ་ཞིང། སློབ་དཔོན་གནོན་བྱད་ནི་དབུས་གཙང་དང་བལ་པོ་སོགས་སུ་མཁས་གྲུབ་དང་པཎྜི་ཏ་དུ་མ་ལ་

[014A]༄༅། །མདོ་སྔགས་ཀྱི་ཚེས་མར་དུ་གསན་ནས་སྦྱངས་པའི་བཤེས་གཉེན་ཆེན་པོ་ཏ་ཆེན་གཞོན་ནུ་སེང་གེ་ཞེས་གྲགས་པ་དེའི་སློབ་མའོ། །རྗེ་རིན་པོ་ཆེ་ཆེས་རབ་ཏུ་འབྱུང་བའི་སྔ་ཕྱི་ནམས་སུ་
ཆོས་རྗེ་བླ་མ་ཉིད་ལས་རྡོར་དབྱིངས། རྩེ་མོ། དཔལ་མཆོག་ཆོས་དབྱིངས་གསུང་དབང། གཙུག་དགུ་མི་འཁྲུགས་པ། གྲྭ་ལྔ་ལ་སོགས་པ་གྱུར་སྡེ་འོ་ག་མ་གསུམ་གྱི་རྒྱུད། རྒྱ་གཞུང་
དཀྱིལ་ཆོག་མམ་ངག་ལ་སོགས་པ་ཕལ་ཆེ་པ་གསན་ཅིང་ཐུགས་སུ་ཆུད་པར་མཛད། དགྲ་ནག་འཇིགས་བྱེད། གཤེད་དམར་ཏེ་སྐོར་གསུམ། བདེ་མཆོག་ལཱུ་ནག་དྲིལ་གསུམ། ཕྱག་རྡོར་འཁོར་
ཆེན་སོགས་བླ་མེད་ཀྱི་སྐོར་མང་དུ་གསན་ཅིང་ཇི་ལྟ་བ་བཞིན་མཁྱེན་ཏོ། །དེ་ནས་ཆོས་རྗེ་བླ་མས། རྗེ་འདི་ཡི་དམ་ཆོས་སྐྱོང་མང་པོ་ལ་གཉེད་དུ་གཏད་ནས་ནམ་ཡང་འབྲལ་མེད་བསྲུངས་སྐྱོབ་མཛད་པའི་བྱིན་
རླབས་བྱས་སོ། །དེ་ཡང་བླ་མའི་ཞལ་ནས། ཁྱེད་ཀྱི་བར་ཆད་བསྲུང་བའི་ལྷ་འཁོར་ལོ་ཆེན་བོ་དང། ཤེས་རབ་བསྐྱེད་པའི་ལྷ་འཇམ་དཔལ་ཨ་ར་པ་ཙ་ན། ཚེ་ལྷ་ཆེ་དཔག་མེད་ཛེ་ཏཱ་རི། མཐུན་
རྐྱེན་ན་བསྒྲུབ་བའི་ལྷ་རྣམས་ཐོས་སྲས། མི་དང་མི་མ་ཡིན་གྱི་གནོད་པ་བསྐྱབ་ཅིང་འདོད་དོན་བསྒྲུབ་པའི་ལྷ་ཡེ་ཤེས་མགོན་པོ་ཕྱག་དྲུག་པ་ཡིན། འདི་རྣམས་ངའི་ཡང་ཡི་དམ་ཡིན་ཞིང་ད་ཁྱོད་ལ་སྟེར་བ་

[014B] འདི་དག་གི་བསྙེན་སྒྲུབ་མཆོད་གཏོར་སོགས་མ་ཆག་པ་གྱིས་གསུང་ནས་གཏད་དོ། །ཆོས་རྗེ་པ་འདི་ནི་རྗེ་འདི་བྱིས་པའི་དུས་ནས་ཆོས་འཇིག་རྟེན་གཉིས་ཀས་བསྐྱངས་ཤིང། ཕྱིས་དབུས་གཙད་
དུ་ཐུགས་གཉེར་ལ་འབྱོན་བའི་ཚེ་ཡང་གང་དགོས་བསྒྲུབས་ནས་རྫོངས་ཏ་མཛད་བ་ཡིན་པས། རྗེ་རིན་པོ་ཆེས་ངའི་བླ་མ་དཔག་ཏུ་མེད་པའི་བཀའ་དྲིན་ཅན་ཆོས་རྗེ་དོན་གྲུབ་རིན་ཆེན་པའི་ཞལ་སྔ་ནས་ཞེས་ལང་
ཡང་གསུང་བར་མཛད། མཚན་བརྗོད་བ་ཙམ་གྱིས་ཐལ་མོ་སྦྱར། སྦྱན་ཆབ་གསིལ། འདས་མཆོད་ཀྱང་མ་ཆག་པར་མཛད་དོ། །ཆོས་རྗེ་བླ་མས། རྗེ་རིན་པོ་ཆེ་ལ་ཆོས་གསུངས་པ་དང་དབང་
དང་སྡོམ་པ་གནང་བ་རྣམས་ནི་སྐྱབས་སྟོན་པ་པོར་གྱུར་པའི་ཚུལ་དང། ཆོས་དེས་རྗེའི་ཐུགས་ལ་སྡོམ་པ་དང་ཐོས་བྱུང་གི་མཁྱེན་རབ་སོགས་འཁྲུངས་པ་ནི་སྐྱབས་དངོས་སུ་གྱུར་ཚུལ་དང། འཁྲུངས་མ་
ཐག་ནས་རྟེན་དང་རིལ་བུ་སོགས་བསྩལ་བ་དང། ཡབ་ཡུམ་ཁས་བླངས་ཏེ་གཅེས་པར་བསྐྱངས་པ་སོགས་ནི་སྐྱབས་སྒྲུབ་པའི་གྲོགས་མཛད་པའི་ཚུལ་ཡིན་པས། འདིས་འགྲེས་ནས། བླ་མ་སངས་
རྒྱས་བླ་མ་ཆོས། །དེ་བཞིན་བླ་མ་དགེ་འདུན་ཏེ། །ཀུན་གྱི་བྱེད་པོ་བླ་མ་ཡིན། །བླ་མ་རྣམས་ལ་ཕྱག་འཚལ་ལོ། །ཞེས་པ་ལྟ་བུས་བླ་མའི་དྲིན་དྲན་ཚུལ་དང། སྐྱེ་པ་ཐམས་ཅད་དུ་དགེ་བའི་

[015A]༄༅། །བཤེས་གཉེན་གྱིས་རྗེས་སུ་འཛིན་པར་གྱུར་ཅིག་ཅེས་སྨོན་ལམ་གདབ་པ་ལྟ་བུའི་སྐབས་སུ་ཉམས་ལེན་དུ་སྦྱོར་ཚུལ་གོང་གོས་པ་ཡོད་དོ། །དེ་ལ་འདི་སྐད་ཅེས་བྱ་སྟེ། དབང་
བོ་དང་ཞི་དུལ་བའི་དཔལ་གྱིས་ནི། །ཚངས་སྤྱོད་ཀྱིས་རྒན་ལྷ་ཡི་དྲང་སྲོང་ཡང། །མི་བསྲུན་བྱི་ས་བ་ལྟར་མཛད་གཞོན་ནུ་དེ། །འདིར་ནི་གངས་ཅན་ས་ཡི་ཐིག་ལེར་གྱུར། །རྒྱལ་སྲས་གཞོན་ནུ་
སྙིང་རྗེའི་ཟླ་བ་དེ། །ཐུན་མཚམས་དུར་སྨྲེག་གོས་བཟང་འཛིན་གྱུར་པ། །དེ་ཡི་མོར་ལ་ཁྱི་མ་གྱི་སྐྱེད་ཚལ་དུ། །འདོད་པའི་ཀུ་མུད་ལ་དགའི་རྩེ་དགའ་བཏད།། །།ད་ནི་ཞར་བྱུང་དུ་ཆོས་རྗེ་བླ་མའི་
རྣམ་ཐར་ཅུང་ཟད་བརྗོད་བར་བྱའོ། །དེ་ཡང་ཆོས་རྗེ་དོན་གྲུབ་རིན་ཆེན་ཞེས་བའི་བླ་མ་འདི་ནི་མདོ་སྨད་དུ་འཁྲུངས་ཤིང། ཆུང་དུས་ནས་རབ་ཏུ་བྱུང་སྟེ། དབུས་སུ་ཐུགས་གཉེར་ལ་བྱོན། བདེ་བ་ཅན་དུ་སྙེ་
ཐང་བ་བཀྲ་ཤིས་སེང་གེ་སོགས་ལས་ཕར་ཕྱིན་དང་བྱམས་ཆོས་ལ་མཁས་པར་བསླབས། དེ་ནས་གཙང་གི་སྣར་ཐང་དུ་བྱོན། བཅོམ་ལྡན་རིག་རལ་གྱི་སློབ་མའི་གཙོ་བོ་བཅོམ་ལྡན་བ་རང་གི་གདན་ས་པ་
ལྡོང་སྟོན་རིག་བའི་སེང་གེ་ལ་ཚད་མ་རྣམ་ངེས་གསན་སྦྱོད་མཛད། དེའི་ཚེ་རིག་པའི་གནས་ཀྱི་དགག་སྒྲུབ་ཅུང་ཟད་འཆད་དཀར་བ་བྱུང་བ་ལ། ཞ་ལུར་བྱོན་ནས་ཐུགས་རྗེ་ཆེན་པོ་རང་བྱོན་གྱི་དྲུང་དུ་གསོལ་

[015B] ཞབས་མཐིལ་ནས་ཁྲག་རྡོལ་གྱི་བར་དུ་ཉིན་མཚན་རྒྱུན་དུ་བསྐོར་བ་མཛད་པས་བློ་ཤིན་ཏུ་རྣོ་བར་གྱུར་ཏེ། རིགས་པའི་གནང་ཕྲ་མོ་རྣམས་ཐོགས་མེད་དུ་གོ་ནུས་པར་གྱུར། དེ་ནས་སླར་
སྣར་ཐང་དུ་བྱོན་ནས་གསན་མྱོང་ལ་འབད་པའི་སྐབས་སུ་བཟའ་བཏུང་གི་ཆ་རྐྱེན་མེད་པས། སྣར་ཐང་གི་ཚོགས་སུ་འདྲེན་པའི་སྐྱོ་མ་སླ་མོས་ལུས་འཚོ་བར་བྱ་སྟེ། གསོལ་རྒྱུ་གཞན་མ་ཆོས་བར་དཀའ་སྤྱད་
མཛད་པས་ཤིན་ཏུ་མཁས་བར་གྱུར་ཏེ། དཀའ་བའི་གནད་རྣམས་སྨྲ་བ་ལ་མཁས་བའི་གྲགས་པ་ཐོབ། དེ་ནས་ཞ་ལུང་གྲྭ་སྐོར་ལ་བྱོན། བོད་ཀྱི་མཁས་པའི་དབང་པོ་བུ་ཚོན་ཐམས་ཅད་མ་ཁྱེན་པ་ཞ་ལུའི་
གདན་སར་བ་ཞུགས་པའི་དྲུང་དུ་ཚོགས་ཀྱི་དབུས་སུ་དམ་བཅའ་ལ་བཞུགས། འདུས་སྡེའི་དགེ་བཤེས་མཁས་བ་རྣམས་ཀྱིས་རིམ་པར་བཞེངས་ནས་རིགས་ལུང་གཏོང་བ་ལ། ཇི་ལྟ་བུའི་དཀའ་བའི་
གནད་ལ་ཞིབ་ཏུ་དབྱང་དེ་བརྩད་ཀྱང་དེ་ཀུན་གྱི་དོན་ལ་མ་ནོར་བར་ལན་བཏབ་པས་མཁས་པའི་གྲགས་པ་རྒྱས་ཤིང། ཤར་ཕྱོགས་རིགས་པའི་དཔའ་བོ་ཆོས་རྗེ་བླ་མ་ཞེས་ཀུན་གྱིས་བཀུར་བར་གྱུར་ཏོ་
ཡང་མཁས་གྲུབ་ཆེན་པོ་མཆི་མས་བློ་བཟང་གྲགས་པ་ལས་མདོ་སྔགས་ཀྱི་ཆོས་མང་དུ་གསན་བའི་སྐབས་ཤིག་བླ་མ་ངེས། ཁྱོད་ཀྱིས་བསྟན་འགྲོ་ལ་ཕན་པའི་ཡུལ་ནི་མདོ་སྨད་ཀྱི་ཡུལ་ཡིན། ཁྱོད་དེར་སོང་

[016A]༄༅། །ལ་བྱ་ཁྱུང་ཤར་པར་ཞེས་བའི་གནས་གཉིས་སུ་གཙུག་ལག་ཁང་བཞེངས་ནས་བསྟན་བ་ལ་གང་ཕན་གྱིས། རང་ཉིད་བྱ་ཁྱུད་དུ་བསྔལ་ནས་སྒོམ་སྒྲུབ་གཙོ་བོར་བྱོས། དེའི་ཚེ་ཁྱོད་ལ་
མཁས་གྲུབ་ཀྱི་སློབ་མ་མང་དུ་འོང། དེ་དག་གི་ནང་ནས་འགྲན་པའི་ཟླ་དང་བྲལ་བའི་སློབ་མ་ཕུལ་དུ་བྱུང་བ་ཅིག་འབྱུང་སྟེ། དེ་རབ་ཏུ་དབྱུང་བའི་ཚེ་བློ་བཟང་གྲགས་བ་ཞེས་ངའི་མིང་འདི་ཐོགས། ཞེས་
གསང༑ ཡང་རྡོ་རྗེ་འཇིགས་བྱེད་ཀྱི་གདམས་ངག་གི་སྐོར་དད་པ་ཆེན་པོས་ཞུ་བའི་སྐབས་སུ། བླ་མའི་བཀའ་ལས། ཁྱོད་འཇམ་དཔལ་གཤིན་རྗེའི་གཤེད་དང་འབྲད་པར་འདོད་ན་མདོ་སྨད་དུ་སོང་
དེར་མཇལ་བར་འགྱུར་རོ་ཞེས་གསུང། འདི་ནི་རྗེ་ཙོང་ཁ་པ་དང་མཇལ་བ་སོགས་མངོན་ཤེས་ཀྱིས་གཟིགས་ནས་ལུང་བསྟན་པ་ཡིན་འདུག་གོ་དེ་ནས་རོང་དུ་བྱོན། བླ་མ་ཡེ་ཤེས་དཔལ་བ་ལས་གཤིན་
རྗེའི་གཤེད་ཀྱི་ཆོས་སྐོར་སྤྱི་དང། ཁྱད་པར་དུ་རྡོ་རྗེ་འཇིགས་བྱེད་ཀྱི་དབང་དང་རྒྱུད་འགྲེལ་བཤད་བ་མར་རག་ཐམས་ཅད་ལེགས་བར་གསན་ནས་ཐུགས་སུ་ཆུད། དེ་ནས་ཨ་མདོར་བྱོན། ཤིང་ཀུན་སྡེ་གསར་
གྱི་མཁན་པོ་མཛད་དེ་མདོ་སྔགས་ཀྱི་ཆོས་མང་དུ་གསུང། དེ་སྐབས་བདེ་པ་ཅན་གྱི་གདན་ས་མཛད་པར་ཞུ་བའི་གདན་འདྲེན་བྱུང་བས་དབུས་སུ་ཕེབས། འོན་ཀྱང་བར་དེར་བདེ་བ་ཅན་གྱི་ཁྲིལ་བླ་མ་གཞན་

[016B] ཡབ་ཆོས་སྡིངས་སུ་སྐྱེས་མཆོག་
རྟོགས་ལྡན་བསམ་གཏན་དཔལ་གྱི་དྲུང་དུ་བྱོན། ཕྱག་རྫས་གང་ཡོང་བླ་མ་དེ་ལ་ཕུལ། ཞི་བྱེད་གྱི་གདམས་པ་གསན་ནས་རྩེ་གཅིག་ཏུ་བསྒྲུབས་པས་ཕྱག་ཆེན་གྱི་རྟོགས་བ་འཁྲུངས། ཞི་ལྷག་གི་
ཏིང་ངེ་འཛིན་ལ་མཉམ་བར་འཇོག་པ་ལ་དབང་ཐོབ། དེ་རྗེས་སླར་མདོ་སྨད་དུ་བྱོན། བསྟན་འགྲོའི་དོན་རྒྱ་ཆེར་མཛད་ཅིང་བཞུགས་པ་ལས། བླ་མས་ལུང་བསྟན་པའི་གནས་འཚོལ་བ་ར་བྱོན་ཏེ་
དང་པོར་ཤར་བང་གི་གནས་རྙེད། དེར་དགོན་བ་བཏབ་སྟེ་འདུས་སྡེ་བཙུགས། དེ་ཡང་རིའི་དབྱིབས་ནི་ཉི་མ་ཤར་བའི་ཚེ་ཉི་འོད་བང་དུ་ལོན་པ་ལྟ་བུ་ཡིན་པས་ཤར་བ་པར་དུ་ལན་བའི་ཤར་པང་ཞེས་པ་
ཡིན་བ་ལ༑ མི་མང་གི་སྨྲ་བ་ནོར་བས་ར་ལྟ་ཤ་སྦྲང་དགོན་ཟེར་རོ། །དེ་ནས་བྱ་ཁྱུང་གི་གནས་འཚོལ་བར་བྱོན་ཏེ། བྱ་ཁྱུང་གི་ཟག་མཐོང་བའི་གྲོང་ཞིག་ཏུ་སླེབས་པ་ན། གྲོང་དེར་རྒན་མོ་ཤིན་ཏུ་
ཁྲོ་གཏུམ་པ་ཞིག་ཡོད་པ་ངེས། ད་ང་གི་གཡོག་མོ་ལ། བྱ་ཁྱུང་བྲག་ནས་ཆར་བ་འབབ་འོད་གི་བསྐམ་པའི་ནས་རྣམས་མྱུར་དུ་སྡུགས་ཞེས་སྨྲས་པ་ཐོས་ནས། ཆོས་རྗེ་པས་རྒན་མོའི་དྲུང་དུ་བྱོན་ཏེ་

[017A]༄༅། །བྱ་ཁྱུང་བྲག་ཟེར་བ་གང་ཡིན་ཞེས་དྲི་བ་ལ། རྒན་མོ་ཁྲོ་བའི་རྣམ་པས་བཞིན་བསྡུས་ཏེ། བསྡིགས་མཛུབ་ཀྱིས་བྲག་གི་ཕྱོགས་སུ་གཏང་ནས། དགོས་བ་ཅི་བྱེད། ཕ་གི་དེ་ལ་
ཟེར་ཞེས་འབར་བཞིན་བསྟན། རྒན་མོ་དེ་ནི་ལྷ་མོ་ཁྲོ་གཉེར་ཅན་མའི་སྤྲུལ་པ་ཡིན་བས། བྱ་ཁྱུད་དགོན་གྱི་གནས་སྟོན་པ་དང་མཉམ་དུ་གཞི་བདག་དང་ཆོས་ལ་གནོང་པའི་གདོན་བགེགས་རྣམས་བཏུལ་བ་ཡིན་
གསུང༑ དེ་ནས་བྱ་ཁྱུང་གི་ཕྱོགས་སུ་ཕེབས་པ་ལ་རྨ་ཆུ་བགྲོལ་དགོས་པས་ཆུ་འགྲམ་དུ་ཕྱིན་ནས་བལྟས་བས། ཆུ་ཤིན་ཏུ་ཆེ་ཞིང་སློབ་མ་རྣམས་སྐྲག་པ་ལ། ཆོས་རྗེ་བས་ཆུའི་ཕ་འགྲམ་གྱི་བར་དུ་སྣམ་བུ་
བརྐྱངས་པ་ལྟ་བུའི་འཁྱག་བ་སྤྲུལ་ནས་དེའི་སྟེང་ནས་སློབ་འཁོར་ཞོན་ཁལ་བཅས་ཀུན་བདེ་བ་ཐོན་ཏེ། བྱ་ཁྱུང་བྲག་གི་དྲུང་དུ་ཕྱིན་ནས། བླ་མས་ཆོས་གསུང་ཞིང་བཞུགས་སོ། ཁར་དེར་ཕྱག་དཔེ་
བཀལ་བའི་དྲེའུ་གཅིག་སོང་ནས་བྲག་དེའི་རྒྱབ་རིའི་ལོགས་ལ་ཀླུ་རྒྱལ་གཙུག་ན་རིན་ཆེན་གྱི་གནས་ནེའུ་གསིང་དང་ལྗོན་ཤིང་ཐོར་རེ་བ་ཅན་གྱི་ཆུ་མིག་ཞིག་ཡོད་པ་དེར་ཆུ་འཐུངས་ནས་ཉལ་བ་དེ། སློབ་མ་རྣམས་
ཀྱིས་ཁྱེར་འོང་བའི་ཆེད་དུ་ཐབས་ཅི་བྱས་ཀྱང་མ་ལངས་བར་ཉལ་བསྡད་བ་དེ་བླ་མ་ལ་ཞུས་པས། བླ་མས། ངའི་འདུག་ས་ནོར་བ་ཡིན། དགོན་པའི་གནས་ནི་བྲེའུ་ཉལ་བའི་ས་དེ་ཡིན་པར་འདུག་གསུང་

[017B] ཐོག་མར་ནེའུ་གིང་གི་སྟེང་དུ་ལྷ་ཁང་གཅིག་བཞེངས་ནས། རྡོ་རྗེ་འཇིགས་བྱེད་དང་མགོན་པོ་སོགས་ཆོས་སྐྱོང་མང་པོའི་སྐུ་བཞེངས། རྟེན་དའི་རྣམས་ནི་བྱིར་ལས་བཤིན་ཏུ་
ཆེ་ཞིང། ཕྱོགས་དེའི་སྐྱེ་པོ་རྣམས་ཆོས་སྐྱོང་གི་མདུན་དུ་མནའ་དཔང་གསོལ་ན་ལེགས་ཉེས་ཀྱི་རྟགས་མངོན་སུམ་དུ་ཐོན་པ་ཡོད་འདུག་དེ་ལྟར་ཡི་དམ་ཆོས་སྐྱོང་རྣམས་བཞེངས་ཚར་ནས་མཆོད་གཏོར་
ཕུལ་ནས་གསོལ་བ་གར་བ་པ་སོགས་བྱས་བས་བཞེད་དོན་བདེ་བླག་ཏུ་གྲུབ་ཅིང། རིམ་གྱིས་གཙུག་ལག་ཁང་དང་རྟེན་བཞེངས་པ་འདུས་སྡེ་བཙུགས་པ་སོགས་དར་ཞིང་རྒྱས་ཏེ་བྱ་ཁྱུང་དགོན་ཞེས་དེང་སང་
གི་བར་གྲགས་པ་ཡིན་ནོ། །དེ་ནས་ལོ་འགའི་བར་ཕར་ཕྱིན་སོགས་བྱམས་ཆོས་རྣམས་དང། ཚད་མའི་སྐོར། སྤྱོད་འཇུག་བརྟག་གཉིས་སོགས་མང་དུ་གསུང། འོན་ཀྱང་བཞེང་པ་ལྟར་གྱི་
ཕན་ཐོགས་ཆེར་མ་བྱུང་བས་ཐུགས་སྐྱོབ་དང། བླ་མའི་ལུང་བསྟན་ཀྱང་ཡོད་པས་རང་གི་དབོན་པོ་ཤཱཀྱ་བཟང་པོ་ཟེར་བ་ཤ་སྦྲང་གི་གདན་སར་བསྐོས། བླ་མ་རང་ཉིད་བྱ་ཁྱུད་དུ་རྒྱུན་དུ་བཞུགས་ནས་སྒོམ་
སྒྲུབ་སྤྱི་དང༑ ཁྱད་པར་དུ་རྡོ་རྗེ་འཇིགས་བྱེད་ཀྱི་བསྙེན་སྒྲུབ་གཙོ་བོར་མཛད། དེ་དུས་རྨི་ལམ་དང་དངོས་སུ་ཡང་རྡོ་རྗེ་འཇིགས་བྱེད་ཀྱི་ཞལ་ལན་མང་དུ་གཟིགས་ཤིང་བྱིན་གྱིས་བརླབས། རྗེ་ཙོང་ཁ་

[018A]༄༅། །པ་འཁྲུངས་བ་སོགས་གསལ་བར་གསུངས་པ་དང། སྤྲུལ་སྐུ་ལ་དོ་དམ་མཛད་པ་སོགས་གོང་དུ་སྨྲས་བ་ལྟར་རོ། །ཡང་རྗེ་ཙོང་ཁ་པ་བསྙེན་མཚམས་ལ་བཞུགས་པའི་
ཆེད་དུ་རྩྭའི་སྦྱིལ་བུ་ཅིག་མཛད་ཅིང་དེར་བསྙན་སྒྲུབ་མང་དུ་མཛད་བ་ཡིན་ལ། ཕྱིས་རྗེ་རིན་བོ་ཆེ་ཐུགས་གཉེར་ལ་བྱོན་པ་ན། ཆོས་རྗེ་བླ་མས་ཕྱི་རོལ་དུ་ཕེབས་ཏེ་རིང་དུ་གཟིགས་ཀྱང། རྗེ་རིན་བོ་
ཆེས་སླར་མ་གཟིགས་པར་བྱོན་བས། ཆོས་རྗེ་བླ་མ་ཐུགས་འཚུབ་བ་ལྟར་མཛད་ནས། བློ་བཟང་གྲགས་པ་འགྲོ་ཁར་ང་ལ་ཕྱིར་མ་བལྟས་བར་སོང་བ་ནི་ངའི་དྲིན་མ་བསམས་པར་འདུག་དགེ་རྒན་
མ་བསམས་པས་སྤྱིལ་བུ་འདི་བྲག་གཡང་ལ་དོར་ཅིག་གསུང་ནས་ནང་དུ་ཕེབས། སློབ་མ་དག་གིས་བཀའ་བཞིན་དུ་འཕངས་བ་ན། སྤྱིལ་བུ་དེ་འོག་ཏུ་མ་ལྷུང་བར་བར་སྣང་ལ་འཆགས་ཤིང་རྩྭ་སླས་བའི་
བར་རྣམས་ནས་ཁ་དོག་སྣ་ལྔའི་འཇའ་ཤར། འཇམ་བའི་དབྱངས་ཀྱི་སྐུ་བཞུགས་ཡོད་བ་རྣམས་མཐོང་ངོ༑ །དེའི་ཚེ་ཀུན་གྱིས་ངོ་མཚར་ཞིང་དང་ནས་ཤིང་རིང་པོ་དག་གིས་སྤྱིལ་བུ་དེ་ལེན་ཐབས་བྱས་
ཀྱང་མ་ནུས༑༑ ཆོས་རྗེ་བླ་མ་ལ་ཞུས་ཀྱང་རེ་ཞིག་ཁྲོས་བ་ལྟར་ཅར་མ་གསུང། དེ་ནས་ཡང་ཞུས་བས་ང་བླང་གསུང་ནས་ཕེབས། ཤིང་ཐུར་དུ་ཅིག་གིས་དྲངས་ནས་སྔར་གྱི་གནས་སུ་བཞག་

[018B] ཕྱིར་མ་བལྟས་བ་ནི་ང་ལ་མ་སམས་པ་མིན། སྐྱེ་བ་འདིར་སླར་མདོ་སྨད་དུ་མི་འབྱོན་ཞིང། འཇིག་རྟེན་ལ་མ་གཟིགས་པར་ཆོས་ཁོ་ན་
ལ་གཞོལ་བའི་རྟགས་ཡིན་ཞེས་དགྱེས་པ་ཆེན་པོས་གསུང་ངོ། །དེ་ཐོས་པའི་དང་ལྡན་རྣམས་ཀྱིས་ཨ་ར་པ་ཙ་ནའི་སྒྲུབ་ཁང་ལ་དད་གུས་ཀྱིས་ཕྱག་བསྐོར་བྱེད་པ་མང་དུ་བྱུང་ཞིང། རིམ་གྱིས་བྱིན་
རླབས་ཀྱི་རྟེན་དུ་སྤྱིལ་བུའི་རྩྭ་ནས་ལེན་པ་བྱུང་བས་སྒྲུབ་ཁང་གི་ཕྱི་ནས་སོ་ཕག་སོགས་ཀྱིས་གཡོགས་ཏེ་མཆོད་རྟེན་བཞེངས་པ་ནི་བྱ་ཁྱུང་དུ་ད་ལྟའི་བར་ཡོད་ཅིང་བྱིན་རླབས་ཤིན་ཏུ་ཆེའོ། །མཆོད་རྟེན་
འདི་ལས་དུས་དུས་སུ་འཇའ་འོད་འཕྲོ་བ་མང་བོས་མངོན་སུམ་དུ་མཐོང་བ་ཡོད། ཚེས་རྗེ་བླ་མས་ཐུགས་རྒྱབ་བཞེས་པའི་ཚུལ་གྱིས་སྤྱིལ་བུ་འཕང་དུ་བཅུག་བ་ནི་རྗེ་རིན་པོ་ཆེ་ལ་བྱམས་སྐྱོང་ཆེར་མཛད་པ་
ལ་ཕྲག་དོག་བའི་སློབ་མ་འགའ་ཞིག་ཡིད་ཆེས་པའི་དད་པ་བསྐྱེད་པ་དང། རྗེའི་ཡོན་ཏན་བསྒྲགས་ནས་འགྲོ་བ་མང་པོ་ལ་ཕན་པའི་ཕྱིར་མཇད་པ་ཡིན་ནོ། །ཆོས་རྗེ་བ་འདི་ལྐོག་གྱུར་མངོན་སུམ་དུ་
གཟིགས་པའི་མངོན་ཤེས་དཔག་ཏུ་མེད་པ་མངའ་བ་ནི། བླ་མ་འདིས་སྣང་ཐང་བདེ་བ་ཅན་གཉིས་སུ་མང་ཇ་འགྱེད་སོགས་འབུལ་གྱིན་ཡོང་བ་ལས། སྐབས་ཤིག་འབུལ་བ་བཏང་བའི་རྗེས་སུ་
[019A]༄༅། །སྟོན་ཀ་རླུང་སེར་བུ་འོང་བའི་ཉིན་ཅིག་ཆོས་རྗེ་བའི་དྲུང་དུ་རྗེ་རིན་པོ་ཆེ་བཞུགས་པ་ལ། དེ་རིང་གི་ཆོས་གྲངས་དང་དུས་ཚོད་ཡིད་ལ་ཟུངས་ཤིག་ད་ལྟ་སྣར་ཐང་
དུ་ངེད་ཅག་གི་མང་ཇ་འགྱེང་སོགས་འབུལ་གྱིན་འདུག་ཅེས་གསུང། རྗེ་རིན་པོ་ཆེས་དེ་ཐུགས་ལ་བཞག་ནས་གྱིས་འབུལ་སྐྱེལ་རྣམས་སླེབ་འོད་བའི་དུས་སུ་དྲིས་བས། མང་ད་སོགས་འབུལ་
བའི་ཉིན་ངང་དུས་ཚོད་དེ་ཡིན་བར་འདུག་གསུང། ཡང་ཡབ་ཆོས་སྡིངས་སུ་རྟོགས་ལྡན་པའངྶ་ནས། བྱང་སེམས་བ་གདན་སར་བཞུགས་ཏེ། ཆོས་རྗེལ་འདིལ་འབུལ་སྐྱེས་འདུས་སྡེའི་འཕྲིན་
ཡིག་བཅས་བསྐུར་བའི་ལན་ཡར་ལ་སྦྲིང་པ་ན། གུ་རུ་དཀོན་གཞོན་པ་ལ་སྤྲོད་བའི་ཚུལ་དུ་ཡི་གེ་མཛད། དེང་དྲུང་འཁོར་དག་གིས་སྔད་གྱི་ཡི་གེ་བྱང་སེང་པས་བསྐུར་བ་ཡིན་པས། ད་ལྟའི་
ལན་ཡང་དེ་ཉིད་ལ་སྤྲིངས་ན་ལེགས་སམ་ཞེས་ཞུས་བར། འདི་ཀས་ཆོག་ཅེས་གསུང། གསུང་ཡིག་དེ་དབུས་སུ་སླེབ་པའི་སྐབས་སུ་བྱང་སེང་པའང་འདས་ནས་གུ་རུ་དཀོན་གཞོན་གདན་སར་
བཞུགས་འདུག་གསང། དེ་ལྟ་བའི་མངོན་ཤེས་དང་རྫུ་འཕུལ་སོགས་དཔག་ཏུ་མེད་པ་མངའ་བ་ཡིན་ནོ། །བླ་མ་འདི་སྐུ་འདའ་བར་ཉ་བ་ན་ནམ་མཁའ་ནས་རོལ་མོའི་སྒྲ་གྲག་པ་དང་

[019B] ས་གཡོ་བ་སོགས་ཡ་མཚན་ཅན་གྱི་རྟགས་མང་པོ་བྱུང་ཞིང། འདི་ནས་འདས་ཏེ་བྱང་ཕྱོགས་སུ་ཇ་སྒྲ་སྒྲོག་ས་ཞེས་བྱ་བའི་དེ་བཞིན་གཤེགས་པའི་དྲུང་དུ་འབྱོན་
པར་འགྱུར་རོ་ཞ་ས་ནམ་མཁའ་ལས་སྒྲ་བྱུང་བ་དྲུང་ན་གནས་པ་ཀུན་གྱིས་ཐོས་སོ། །སྐུ་གཤེགས་བའི་རྗེས་སུ་སྐུ་གདུང་རིལ་བོ་མཆོད་རྟེན་གྱི་ནང་དུ་པ་ཞུགས་སུ་གསོལ་ནས་བྱ་ཁྱུད་དགོན་པར་དང་
སང་གི་བར་དུ་མཆོད་བཞིན་པ་ཡིན་ལ། མཆོད་རྟེན་དེ་ལས་ཟླ་བ་འགའ་ཞིག་གི་ཚེས་བརྒྱད་དང་བཅོ་ལྔ་སོགས་ཉིན་བཟང་བོ་རྣམས་སུ་རོ་ཤིན་ཏུ་ཞིམ་པའི་བདུད་རྩིའི་རྒྱུན་དངོས་སུ་མྱོང་ཆོག་པ་འབྱུང་
བ་ཡོད་ལ༑ སྐབས་འགར་དྲི་ཞིམ་འཐུལ་བ་གླིང་གི་ཉེ་འཁོར་ན་གནས་པ་ཀུན་ལ་མངོན་སུམ་དུ་འབྱུང་བ་ཡིན་ནོ། །འཁྱར་དགེ་དཔོན་སློབ་བློ་གྲོས་རྒྱ་མཚོའི་རྣམ་ཐར་དུ། དཔོན་སློབ་ཉིད་
ཆོས་རྗེ་པ་འདིའི་སྤྲུལ་པ་ཡིན་པ་དང། བསྐལ་བཟང་གི་སངས་རྒྱས་སྟོང་གི་ཐ་མ་སངས་རྒྱས་མོས་བ་ཞེས་བྱ་བར་འགྱུར་བར་གསུང་འདུག་གོ་རྗེ་བཙུན་དམ་པ་ཡབ་སྲས་རྣམ་གཉིས་ཀྱི། །
ཕུལ་བྱུང་རྣམ་ཐར་ཤེས་ནས་དད་བྱེད་ཅིང། །ཚེ་རབས་ཀུན་དུ་འབྲལ་མེད་བསྟེན་པ་དང། །དམ་ཆོས་བདུད་རྩ་ལེགས་པར་སྤྱོད་གྱུར་ཅིག་རྗེ་ཐམས་ཅད་མཁྱེན་པ་ཙོང་ཁ་པ་ཆེན་བོའི་རྣམ་

[020A]༄༅། །ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་གནས་ཞེས་བྱ་བ་ལས། སྐུ་འཁྲུངས་བའི་སྐབས་དང། གཞོན་ནུའི་དུས་ཀྱི་མཛད་པ། རབ་ཏུ་བྱུང་བའི་སྐབས་
བརྗོད་པ་དང། ཞན་ལ་ཆོས་རྗེ་དོན་གྲུབ་རིན་ཆེན་པའི་རྣམ་ཐར་བཅས་བསྟན་པའི་ལེའུ་སྟེ་གཉིས་པའོ།། །མངྒ་ལཾ།།

[020B][BLANK PAGE]

[001]
༄༅། །རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་ལས་ལེའུ་གསུམ་པ་བཞུགས་སོ་

[001B] །རབ་འབྱམས་ཞིང་གི་རྡུལ་སྙེད་ལས་འདས་པའི། །གྲངས་མེད་རྒྱལ་བ་རྣམས་ཀྱི་མཁྱེན་བའི་གཏེར། །མཐའ་ཡས་གཅིག་ཏུ་
བསྡུས་བའི་ཡེ་ཤེས་སྐུ། །མགོན་བོ་འཇམ་དབྱངས་རྗེ་ལ་ཕྱག་འཚལ་ལོ། །གསུམ་པ་ཐུགས་གཉེར་ལ་བྱོན་ནས་མདོ་ཕྱོགས་ལ་མཁས་པར་སྦྱངས་བའི་སྐབས་
བརྗོད་བ་ནི། གོང་དུ་བརྗོད་བ་ལྟར་ཆོས་རྗེ་བླ་མའི་དྲུང་དུ་བཞུགས་པའི་དུས་སུ་རྗེའི་ཐུགས་ལ་འཁྲུངས་བ་ནི། སངས་རྒྱས་བཅོམ་ལྡན་འདས་ཀྱིས། ཁྱིམ་གྱི་
གནས་སྤངས་ཏེ་རབ་ཏུ་བྱུང་བ་དག་གི་ལས་སུ་བྱ་བ་ནི་ཀློག་པ་དང་སྒྲུབ་པ་གཉིས་སུ་གསུངས་སོ། །དེ་ཡང་ཐོས་པ་བྱས་ནས་བསྒོམ་སྒྲུབ་མི་བྱེད་ན་གཞན་གྱི་ནོར་ལ་
བགྲངས་པ་དང་འདྲ། རང་ལ་ཕན་ཐོགས་ཆེན་པོར་མི་འགྱུར། ཐོས་བསམ་མ་བྱས་བར་སྒྲུབ་བ་བྱེད་ན་བསྒོམ་པའི་གནད་མི་ཤེས་པས་ལོག་པར་བྱེད་པ་དང་

[002A] །བླ་མ་ལས་ལུང་རྒྱུན་མ་ཐོ་པ་བས་བྱིན་རླབས་ཆུང་བ་དང། །དོན་བགེགས་ཀྱིས་འཚོ་བ་སོགས་ཀྱིས་རྟོགས་པའི་ཡོན་ཏན་ཁྱད་བར་
ཅན་མི་འཐོབ་བོ། །དེས་ན་བདག་གིས་དང་པོར་གཞུང་ཆེན་མོ་རྣམས་ལ་ཐོས་བསམ་གྱིས་མཁས་པར་སྦྱངས་ནས། བསྒོམ་སྒྲུབ་ཀྱིས་རྟོགས་པའི་ཡོན་ཏན་
ཐོབ་སྟེ་རང་གཞན་གྱི་དོན་མཐའ་དག་སྒྲུབ་པར་བྱ། དེ་ཡང་ཡིད་བཞིན་གྱི་ནོར་བུ་རིན་པོ་ཆེ་ཐོབ་པར་འདོད་བདག་གིས་བསོད་ནམས་ཆེན་པོ་དང་ལྡན་བའི་ཀླུའི་རྒྱལ་པོ་
གནས་པའི་རྒྱ་མཚོ་ཆེན་པོ་ནས་རྙེད་བར་འགྱུར་གྱི། ཆུ་ཕྲན་དང་འབྲོག་སྟོང་བ་ནས་མི་རྙེད་པ་ལྟར། དམ་བའི་ཆོས་ལ་མཁས་བར་འདོད་པ་དག་གིས། བླ་མ་
དམ་པ་མང་དུ་བཞུགས་པའི་ཆོས་སྡེ་ཆེན་པོ་ལ་བརྟེན་ནས་སློབ་པར་འགྱུར་གྱི། བླ་མ་དང་འཆང་ཉན་མེད་བའི་གནས་ནས་ཡོན་ཏན་མི་སློབ་པོ། །ཡར་རྒྱ་མཚོར་འགྲོ་བ་

[002B] སློབ་གཉེར་བྱེད་བ་ལ་དགེ་བའི་བཤེས་གཉེན་བཟང་བོ་ལ་བསྟེན་དགོས། གྲུ་བསྐྱོད་བའི་རླུང་དགོས་པ་ལྟར་ཡོན་ཏན་སློབ་པ་ལ་བརྩོན་འགྲུས་དགོས། སྐྱེ་བ་བཟུང་ནས་འདོད་
བའི་ཕྱོགས་སུ་གྲུ་བསྒྱུར་བ་ལྟར། ཡང་དག་ལྟར་སྣང་ལ་དཔྱད་ནས་གནད་དོན་ལེགས་པར་ཤེས་པའི་རིག་བ་ཕྲ་ཞིབ་དགོས་པར་འདུག་གོ་སྙམ་དུ་དགོངས་ཏེ། དེའི་ཕྱིར་བདག་གིས་མཁས་པ་མང་བོ་བཞུགས་པའི་འདུས་སྡེ་
ཆེན་པོ་ཞིག་ཏུ་འགྲོ་བར་བྱ། དེ་ཡང་གངས་རི་དཔལ་དང་ལྡན་བས་ཡོངས་སུ་བསྐོང་བའི་ཁ་བ་ཅན་གྱི་ལྗོངས་འདིར། སྔོན་དུས་རྗོ་སྲོང་བཙན་སྒམ་པོ་དང། ཐོན་མི་སཾ་བོ་ཊ་སོགས་རྒྱལ་བློན་བྱང་ཆུབ་སེམས་དཔའ་
རྣམས་དང། མཁས་གྲུབ་ལོ་བཎ་མང་པོས་དངོས་སུ་བྱོན་ནས་བྱིན་གྱིས་བརླབས་ཤིང། བསྟན་བ་རིན་པོ་ཆེའི་སྒྲོན་མེ་དང་བོར་གསལ་བར་མཛད་བའི་གནས་ནི་དབུས་གཙང་གི་སའི་ཆ་ཡིན་ལ། དེ་ཕྱིན་ཆད་དགེ་བའི་
བཤེས་གཉེན་དུ་མས་ཡུན་རིང་བོའི་བར་དུ་བསྟན་བ་རྒྱས་པར་མཛད་ཅིང། ད་ལྟ་ཡང་བསྟན་བའི་རྒྱུན་ཅུང་ཟད་གནས་བའི་ཡུལ་གྱི་མཆོག་ཏུ་གྱུར་པ་ནི་དབུས་གཙན་གི་གནས་དེ་ཡིན་པས། ཕྱོགས་དེའི་དགོན་སྡེ་
རྣམས་སུ་སློབ་གཉེར་ལ་འགྲོ་བར་བྱ་སྙམ་པའི་བཞེད་བ་རྒྱུན་དུ་འཁྲུངས་ཤིང། དམ་བའི་ཆོས་འཚོལ་བ་ལ་དཔའ་ཞིང་བརྟུལ་ཕོང་བ་བྱང་ཆུབ་སེམས་དཔའ་རྟག་ཏུ་དུ་ལྟར་ཡུལ་ཐག་རིང་བ་དང་བགྲོད་དཀའ་བས་

[003A]༄༅། །ངལ་དུབ་འབྱུང་བ་སོགས་ལ་ཅུང་ཟད་ཀྱང་མི་བལྟ་བར་ཡོན་ཏན་སློབ་བ་ཁོ་ན་ལ་ཐུགས་གཞོལ་བར་གྱུར་ཏོ། །དེ་ནས་དགུང་ལོ་བཅུ་དྲུག་ལ་བབས་པའི་ཚེ་ཆོས་རྗེ་བླ་མས་རྗེ་འདི་སློབ་གཉེར་
ལ་གཏོང་བར་བཀའ་བསྩལ་བས། རྗེ་རང་ཉིད་ཀྱིས་ཀྱང་འདུན་པ་ཤུགས་དྲག་གིས་བཀའ་དང་དུ་བླངས་ཤིང། བླ་མས་ལམ་གྱི་ཞོན་ཁལ་སོགས་ཆོས་ཀྱི་མཐུན་རྐྱེན་དུ་མཁོ་བ་ཀུན་སྟ་གོན་མཛད། དེ་ནས་
ཆོས་རྗེ་རིན་པོ་ཆེས། ངས་ཁྱོད་ལ་ཆོས་ཅིག་འཆད་པ་ཡིན། ཅི་འདྲ་ཅིག་འདོད་གསུང་བ་ལ། རྗེ་འདིས་སེམས་ལ་བཅད་རྒྱུའི་བསླབ་སྟོན་གྱི་གསུང་ཞིག་འཚལ་ཞུས་པར། བླ་མས་མ་འོངས་པ་ན་ཇི་
ལྟར་འགྱུར་བ་ཀུན་མངོན་སུམ་དུ་མཁྱེན་བས། དང་བོར་ཆོས་འདི་དང་འདི་སློབས་ཞེས་སློབ་གཉེར་གྱི་རིམ་པ་དང། དེ་ནས་འདི་ལྟར་དུ་ཉམས་སུ་ལོང་ཞེས་བསྒོམ་སྒྲུབ་ཀྱི་རིམ་པ་དང། དེ་ནས་བསྟན་པ་རྒྱས་
བར་བྱེད་ཅིང་གདུལ་བྱ་རྣམས་སྨིན་གྲོལ་ལ་འགོད་བར་གྱིས་ཞེས་བསྟན་འགྲོར་ཕན་བའི་རིམ་པ་རྣམས་ཚིགས་བཅད་དུ་མཛད་པའི་ཞལ་གདམས་བསྩལ། གདམས་པ་དེ་བྲིན་བྲིས་སུ་མཛད་ནས་བླངས་པ་ཡིན་ཀྱང་
དབུས་སུ་ཕེབས་མ་ཐག་བོར་ནས་རྩད་བ་ཅད་ཀྱང་མརྙེད་དོ། །དུས་ཕྱིས་རྗེ་རིན་པོ་ཆེས་འདི་སྐོར་རྣམས་མཁས་གྲུབ་རྗེ་ལ་གསུང་བའི་སྐབས་ཤིག་ཏུ་འདི་ལྟར་གསུང། བླ་མའི་ཞལ་གདམས་ཀྱི་གསུང་ཚིག་ཕལ་ཆེར་

[003B] ངས་བྱས་པའི་ཆོས་ཀྱི་བྱ་བ་རྣམས་བླ་མའི་གསུང་གི་དོན་དང་མཐུན་པར་གྱུར་འདུག་གདམས་བ་དེའི་ཚིག་འགའ་ཞིག་ད་ལྟ་ཡང་བློ་ལ་ཡོད་ཅེས་གསུང་བ་ནི་འདི་ལྟར།    ༈   
བློ་བཟང་གྲགས་པ་ཁྱོད། །སྔོན་སྤྱངས་དགེ་བའི་ལས་འཕྲོད་ཅན། །སྔོན་ཚེ་དམ་ཆོས་བདུད་རྩིའི་རོ། །འཐུངས་པའི་བག་ཆགས་ཡོད་པར་ངེས། །ཞེས་པ་དང། ཡུམ་ཆེན་རྒྱས་འབྲིང་བསྡུས་གསུམ་གྱི། །རྒྱན་དུ་གྱུར་
བའི་མངོན་རྟོགས་རྒྱན། །ཐོག་མར་བསླབ་ཅིང་ནན་ཏན་བྱ། །དེ་ལ་མཁས་པར་གྱུར་པ་ན། །ལུང་ཆོས་ཀུན་ལ་འཕྲིག་ཚུང་འགྱུར། །དེ་ཡང་སེམས་ཀྱི་ཟུར་ལ་ཞོག་དེ་ནས་བྱང་ཆུབ་སེམས་དཔའ་ཡི། །ལམ་དང་
སྤྱོད་པའི་རྣམ་བཞག་ངག་སྟོན་པར་བྱེད་པའི་མདོ་སྡེ་རྒྱན། །མཁས་པའི་ཡན་ལག་དག་ཏུ་བསླབ། །འཁོར་བ་མྱ་ངན་འདས་བ་ཡི། །རྟེན་དུ་སྟོན་པའི་ཆོས་དང་ནི། །ཆོས་ཉིད་རྣམ་འཕྱེད་བསྟན་བཅོས་དང་
ཐོག་མ་ཐ་མ་རྣམ་སྤངས་པའི། །དབུ་མའི་ལམ་ནི་སྟོན་བས་ན། །དབུས་དང་མཐའ་ནི་རྣམ་འབྱེད་དང། །སེམས་ཀྱི་ཆེས་ཉིད་དག་པ་ནི། །སེམས་ཅན་ཀུན་ལ་ཡོད་པ་སྟ། །དེ་ཉིད་བདེ་གཤེགས་སྙིང་པོར་ནི། །
སྟོན་བྱེད་ཐེག་ཆེན་རྒྱུད་བླ་མ། །བྱམས་ཆོས་ལྔ་པོ་དེ་དག་ལ། །མཁས་བར་བྱེད་པའི་གོ་ཆ་གྱིས། །རྒྱས་པའི་བསྟན་ཆོས་རྣམ་འགྲེལ་དང། །འབྲིང་དུ་སྟོན་པའི་རྣམ་ངེས་དང། །ཅུང་ཟད་བསྡུས་པ་རིགས་

[004A]༄༅། །ཐིགས་ཏེ། །ལུས་དང་འདྲ་བའི་བསྟན་བཅོས་གསུམ། །གཏན་ཚིགས་ཐིགས་བ་འབྲེལ་བརྟག་དང། །རྒྱུད་གཞན་གྲུབ་པ་རྩོད་རིགས་ཏེ། །འཕྲོས་པ་ཡན་ལག་ལྟ་བུ་ཟེར། །
ཆོས་ཀྱི་གྲགས་པ་ལས་བྱུང་བའི། །ཚད་མ་སྡེ་བདུན་འཛམ་གླིང་ན། །སངས་རྒྱས་བསྟན་པ་གསལ་བྱེད་པ། །ཉི་མ་ཟླ་བ་ལྟ་བུར་གྲགས། །འདི་ཡི་འོག་ཏུ་དེ་རྣམས་སློབས། །དེ་ནས་འགའ་ཞིག་བརྗེད་
འདུག་མཚམས་ཞིག་ནས། བློ་གྲོས་བཟང་ལྡན་ཁྱོད་ཀྱིས་ནི། །མཐའ་བྲལ་ཆེན་པོའི་ལྟ་བ་ལ། །གལ་ཏེ་མོས་པ་ཡོད་གྱུར་ན། །འཕགས་པ་ཀླུ་སྒྲུབ་ཀྱིས་མཛད་པའི། །དབུ་མ་རིགས་པའི་ཚོགས་
རྣམས་དང། །དེའི་རྗེས་འབྲང། ཟེར་བ་ཅིག་ཡོང་དེ། ལྷག་མ་རྣམས་བརྗེད་འདུག་གསུང་ངོ། །གོང་དུ་བརྗོད་པ་ལྟར་ཚེས་རྗེ་བླ་མས་མཁོ་བ་རྣམས་ཆང་བར་མཛད་ནས་ཞལ་གདམས་གནང་བ་བཞིན་
དགུང་ལོ་བཅུ་དྲུག་གི་སྟེང་འབྲི་ལུང་དུ་འབུལ་བ་སྐྱེལ་བའི་དཔོན་ལྡན་མ་རིན་ཆེན་དཔལ་དང། རྗེ་རང་གི་ཞང་པོ་གཉིས་དང། གྲོགས་གཞན་དུ་མ་དང་ལྷན་དུ་ཡུལ་དབུས་ཀྱི་ཕྱོགས་སུ་བྱོན། དེ་ནས་རིམ་གྱིས་
ཆབ་མདོར་སླེབ་བའི་ཞག་གཅིག་གི་སར་གནས་བརྟན་བཅུ་དྲུག་དང། དེ་དང་ཉེ་བར་མགོན་པོ་ཕྱག་དྲུག་པ་གཟིགས་པས། གནས་འདིར་དགོན་སྡེ་ཞག་ཆགས་པར་འདུག་ཅེས་གསུང་ཞིང། ཕྱིས་གནས་

[004B] མགོན་པོ་གཟིགས་སར་མགོན་ཁར་དང་བཅས་པའི་འདུས་སྡེ་ཆགས་པ་ནི་དེང་སང་གི་བར་འདུས་ཚོགས་འཕེལ་བཞིན་བཞུགས་སོ།། །།དེ་ནས་དགུང་ལོ་
བཅུ་བདུན་བའི་ཆུ་གླང་ལོའི་སྟོན་གྱི་དུས་སུ་འབྲི་ཁུང་དཔལ་གྱི་ནགས་ཁྲོད་ཅེས་པའི་དགོན་པར་ཕེབས། འབྲི་ལུང་གི་སྤྱན་སྔ་ཆོས་ཀྱི་རྒྱལ་པོ་དང་མཇལ། ཐེག་ཆེན་སེམས་བསྐྱེད་དང། ཕྱག་ཆེན་ལྔ་ལྡན་གྱི་
ཁྲིང། རྡོ་རྗེ་ཕྲེང་བ་སོགས་ཀྱི་བཀའ་ཆོས་མང་དུ་གསན། དེར་བླ་མ་ངེས་རྗེ་འདི་པ་ལ། ངས་ཁྱོད་ལ་རྟེན་ཅིག་འབུལ་བ་ཡིན། ཁྱོད་གང་འདོད་ཅེས་གསུང་བར། བླ་མའི་རྟེན་གྲལ་དུ་བཞུགས་པའི་རྡོ་རྗེ་
རྣལ་འབྱོར་མའི་སྐུ་ཞིག་གིས། ཁོང་གི་རྟེན་དུ་ང་འགྲོ་ཞེས་གསུང་བྱོན་པས་ལྷ་སྐུ་དེ་ཉིད་གནང་སྟེ། རྟེན་འདི་ནི་ད་ལྟ་དགའ་ལྡན་བྱང་རྩེའི་གཟིམས་ཁང་ན་མཆོད་ཅིང་ཡོད་དོ། །རྗེ་རིན་པོ་ཆེས་འདིར་བཞུགས་པའི་
སྐབས་ཤིག་ཏུ། ཐོག་མཐའ་བར་དུ་དགེ་བའི་སྨོན་ལམ་རྩོམ་པར་མཛད། སྨོན་ལམ་འདི་ནི་སྐྱེ་བ་ཐམས་ཅད་དུ་ངན་འགྲོར་མི་ལྟུང་བར་རྟེན་བཟང་ཐོབ་པ་དང། བཤེས་གཉེན་བཟང་བོ་དང་མཇལ་ཞིང་བླ་མས་
བརྩེབས་ཆོས་གསུང་བ་དང། ཐོས་བསམ་སྒོམ་གསུམ་ཚུལ་བཞིན་དུ་བྱེད་བ་དང། བསྟན་འགྲོར་ཕན་ཐོགས་པ་སོགས་ཀྱི་དོན་ཕུན་སུམ་ཚོགས་པ་ཤིན་ཏུ་ཕུལ་དུ་བྱུང་བ་སྟེ། འདུས་སྡེ་ཐམས་ཅད་དུ་དར་བར་

[005A]༄༅། །སྣང་ངོ། །སྨོན་ལམ་འདིར་ཆོས་བྱེད་པའི་ཚུལ་གསལ་བར་གསུངས་བས་ད་ལྟ་དང་ཅག་གིས་འདིའི་རྗེས་སུ་འབྲངས་ནས་ཆོས་བྱས་ན་ལེགས་ཞེས་མཁས་པ་དག་གསུང་ངོ། །
དེ་ནས་ཆོས་གྲྭ་ཆེན་པོ་བདེ་བ་ཅན་དུ་བྱོན། ཕར་ཕྱིན་གྱི་སློབ་གཉེར་ཅུང་ཞིག་མཛད་པ་ལ། གྲོགས་འགའ་ཞིག་གིས་སྨན་སློབ་ཏུ་འགྲོ་པ་ན་དེར་ལྟན་དུ་སྨན་དཔྱད་སློབ་ཅེས་ནན་ཏན་བྱས་པས། གྲོགས་
ཀྱི་དཔང་གིས་ཚལ་གུར་ཐང་དུ་བྱོན། སྨན་བ་མཁས་པ་དཔོན་དཀོན་མཆོག་སྐྱབས་ཞེས་པ་ལས་གསོ་དཔྱད་ཀྱི་སྐོར་གསན། ཡན་ལག་བརྒྱད་པ་ཐུགས་ལ་བཟུང་བས་གསེ་རིག་ལ་ཆེས་མཁས་པར་གྱུར་
ཀྱང་སྨན་སྦྱོར་པ་སོགས་དང། གསོ་བའི་རིག་པ་མཁྱེན་ཅེས་པ་ཙམ་ཡང་མ་གསུང་ངོ། །འདི་ནི་གཞན་དོན་རུ་རིག་གནས་ཀུན་ལ་སྦྱང་བ་ནི་བྱང་ཆུབ་སེམས་དཔའི་སྤྱོད་ཚུལ་ཡིན་མོད་ཀྱང་རྙེད་པའི་
ཆེད་དུ་སྨན་སོགས་ལ་ཞེན་པར་མི་བྱ་ཞེ་ས་རྗེ་ཉིད་ཀྱི་རྗེས་སུ་འཇུག་པའི་གདུལ་བྱ་རང་ཅག་རྣམས་ལ་བསླབ་སྟོན་མཛད་པའི་བརྡ་ཡིན་ཞེས་བླ་མ་གོང་མ་རྣམས་གསུང་ངོ། །དེར་ཡུན་མི་རིང་
བར་རེ་ཞིག་ཙམ་བཞུགས་བ་ལས་སླར་ཡང་བདེ་བ་ཅན་དུ་བྱོན། བདེ་བ་ཅན་གྱི་མཁས་བ་སྙེ་ཐར་པ་བཀྲ་ཤིས་སེར་གེ་དང། གདན་ས་བ་དགེ་སྐོངས་བ་གཉིས་ལ་ཆོས་འབྲེལ་གསན་

[005B] ཞར་ཆོས་པ་ཨུ་རྒྱན་པ་གཉིས་ལ་བརྟེན་ནས། ཤེས་རབ་ཀྱི་ཕ་རོལ་དུ་ཕྱིན་པའི་མན་ངག་གི་བསྟན་བཅོས་མངོན་པར་རྟོགས་པའི་རྒྱན་
རྩ་འགྲེལ་བཅས་ལ་ཐུགས་སྦྱོང་མཛད་དེ། ཞག་བཅོ་བརྒྱད་ཙམ་གྱིས་གཞུང་གི་ཚིག་མཐའ་དག་ཤིན་ཏུ་བྱང་བར་ཐུགས་ལ་བཟུང། འཇམ་སྐྱའི་ཊིཀྐའི་སྟེང་ནས་བཤད་པ་གསན་ནས་དོན་
ཀུན་ཐུགས་སུ་ཆུད་པར་མཛད། ཚིག་གི་སྦྱོར་བ་བརྩི་བ་དང་རིགས་ལམ་གཏོང་བ། དམ་བཅའ་གཟུང་བ་སོགས་ཡུན་རིང་པོ་མ་ལོན་ཞིང་ཐུགས་རྩོལ་ཆེར་མ་མཛད་པར་ཡང་ཕར་ཕྱིན་གྱི་
ཚིག་དོན་ཀུན་ལ་ཤིན་ཏུ་མཁས་པར་གྱུར་པས། སློབ་དཔོན་ད་ད་གྲོགས་མཆེད་ཐམས་ཅད་ཀྱང། འདིའི་བློ་ནི་དཔག་པར་དཀའ་བ་ཕུལ་དུ་བྱུང་བ་འདུག་ཅེས་བསྔགས་ཤིང་བསྟོད་པར་
གྱུར། མདོ་སྡེ་རྒྱན་ནི་སྡ་ད་མདོ་སྨད་དུ་བཞུགས་པའི་དུས་ནས་ཚིག་ཐུགས་ལ་བཟུང་ཞིང། ཆོས་རྗེ་དོན་རིན་པ་ལས་གསན་ནས། གཞན་ལའང་འཆད་པ་སོགས་མཛད་བ་ཡིན་ཀྱང་བདེ་བ་
ཅན་གྱི་དགེ་བཤེས་ཆེན་པོ་འཇམ་དབྱངས་རིན་ཆེན་པ་དེ་བྱམས་ཆོས་ལ་ཤིན་ཏུ་མཁས་པར་བྱེད་ཀྱི་ན་འདུག་པས། བླ་མ་དེ་ལས་མདོ་སྡེ་རྒྱན་སོགས་བྱམས་ཆོས་ཕྱི་མ་བཞི་ལེགས་པར་གསན་

[006A]༄༅། །ཅིང་ཐུགས་སུ་ཆུད་བར་མཛད་དོ། །བདེ་བ་ཅན་འདིའི་ཚོགས་རྒྱུན་ནི་དེང་སང་ར་སྟོད་ཅེས་གྲགས་བ་དེ་ཡིན་གསུང། ཡང་བདེ་བ་ཅན་ན་ཐུགས་སྦྱོང་མཛད་ཅིང་བཞུགས་
པའི་སྐབས་ཤིག་རྗེ་བཙུན་འཇམ་བའི་དབྱངས་ཀྱི་རྣམ་འཕྲུལ། ས་སྐྱོང་མིའི་དབང་པོ་ཕག་མོ་གྲུ་བའི་གདུང་བརྒྱུད་ཀྱི་གཙུག་རྒྱན་དུ་གྱུར་བ། དབལ་ལྡན་བླ་མ་དམ་པ་བསོད་ནམས་རྒྱལ་
མཚན་པ་དབེན་གནས་དངུལ་ཆུ་ཆོས་རྫོང་དུ་ཕེབས་བ་ལ་མཇལ། འཇམ་དཔལ་ཨ་ར་པ་ཙ་ནའི་རྗེས་གནང། བདེ་མཆོག་དྲིལ་བུ་བའི་ལུས་དཀྱིལ་གྱི་དབང། གུར་མགོན་གྱི་རྗེས་གནད་
རྣམས་གསན། བླ་མ་ངེས་རང་གི་པཎ་ཞྭ་གནང་སྟེ་བུ་སྟོན་རིན་པོ་ཆེ་ནས་བརྒྱུད་པའི་ཆོས་ལུགས་སྐྱོང་བའི་བླ་མ་ཁྱོད་ཡིན་པས། བུའི་ལུགས་ཀྱི་བསྟན་པ་ཁྱོད་ལ་གཏང་དེ་གསུང་སྟེ་བསྟན་
པའི་བདག་པོར་མངའ་གསོལ། དེ་ལྟར་ལོ་གཉིས་ཀྱི་ནང་དུ་ཕར་ཕྱིན་གྱི་ཚིག་དོན་ཀུན་ལ་ཤིན་ཏུ་མཁས་པར་གྱུར་ནས། དེའི་ནད་ནས་དགེ་འདུན་ཉི་ཤུའི་སྐོར་དང་བསམ་གཟུགས་ཀྱི་སྐོར་
ལས་བརྩམས་པའི་ཟིན་བྲིས་ཀྱང་མཛད་དོ། །དགུང་ལོ་བཅུ་དགུ་པ་ཞེས་པའི་ཤིང་ཡོས་ལོར་གསང་ཕུ་བདེ་བ་ཅན་སོགས་འདུས་སྡེ་འགར་གྲྭ་སྐོར་མཛད་དོ། །དེ་ཡང་གྲྭ་སྐོར་ཞེས་པ་ནི་

[006B] བླ་མ་རྣམས་ཀྱིས་གཙོས་པའི་འདུས་སྡེ་འཚོགས་པའི་ནང་དུ་བསྡད་ནས། དགོན་པ་དེའི་མཁས་པ་རྣམས་རིམ་བཞིན་རིགས་ལམ་གཏོང་བ་ལ་
གང་དྲིས་པའི་དོན་ཕྱེ་སྟེ་ལན་འདེབས་པ་ཡིན་ལ། རྗེ་འདིས་འདུས་ཚོགས་དེ་དག་གི་དགེ་བཤེས་མཁས་བ་རྣམས་ཀྱིས་རྟོགས་དཀའ་བའི་ཟབ་དོན་ཕྲ་མོ་ཇི་འདྲ་བ་ལས་ཞིབ་ཏུ་དཔྱད་དེ་དྲིས་ཀྱང་ནོར་
བ་དང་ཆགས་ཐོགས་སོགས་ཅུང་ཟད་ཀྱང་མེད་པར་སོ་སོར་ཞིབ་ཏུ་ཕྱེ་ནས་ལན་མཛད་པས་བློ་གྲོས་ཕུལ་དུ་བྱུང་བ་དང་ཆོས་སྐད་སྨྲ་བ་ལ་མཁས་བ་ཕུན་སུམ་ཚོགས་བ་ཞེས་པའི་སྙན་པ་ཆེས་རིང་བར་གྲགས་
ཤིང། ཡོན་ཏན་བཟང་བའི་མཁས་པ་ཀུན་གྱི་ཐུགས་ཡིད་དབང་མེད་དུ་ཕྲོགས་ཏེ་དགའ་ཞིང་བསྟོད་པར་གྱུར་ཏོ། །དེ་ནས་གཙང་གི་ཕྱོགས་སུ་འབྱོན་པས་བཞེད་དེ། རིན་ཆེན་སྤུངས་བའི་རོང་ཆེ་བ་ལ་བརྒྱུད་
དེ། ལམ་དྲང་བོས་ས་སྐྱར་འབྱོན་བར་བཞེད་བ་ཡིན་ཀྱང། རྡོ་གདན་གྱི་གྲྭ་པ་ཁ་ཤས་དང་ལམ་དུ་འགྲོགས་པའི་དབང་གིས་རིན་སྤུངས་ཀྱི་རྒྱད་མཁར་ཕུའི་ལ་ལ་བྱོན། ཉང་སྟོད་ཀྱི་མཁར་ལ་ལ་བརྒྱུད་
ནས་ཞ་ལུར་བེབས། དེར་བུ་སྟོན་རིན་པོ་ཆེའི་གདན་ས་པ་ལོཙྪ་བ་མཁན་ཆེན་རིན་ཆེན་རྣམ་རྒྱལ་པ་ལ་མཇལ། བདེ་མཆོག་མི་ཏྲི་བཅུ་གསུམ་མའི་དབང་གསན། དེ་ནས་སྣར་ཐང་ལ་བརྒྱུད་དེ་དཔལ་ལྡན་

[007A]༄༅། །ས་སྐྱའི་ཆོས་སྡེ་ཆེན་བོད་ཕེབས། དགོན་སྡེ་དེ་དག་གི་ལུགས་སྲོལ་ལ་ལོ་རེལ་ལན་འགའ་བགྲོ་གླེང་བྱེད་པའི་ཆོས་ཐོག་དང། དེ་དག་གི་བར་བར་དུ་ཆོས་འཚམས་བྱེད་པ་ལས་སྐབས་དེར་ཆོས་
འཚམས་ལ་ཐུག་པས། ཆོས་ཐོག་ཕྱིམ་མ་ཚུགས་ཀྱི་རིང་ལ་ས་བཟང་དུ་བྱོན་ནས། པཎ་ཆེན་མ་ཏི་པའི་དྲུང་དུ་ཆོས་བཀའ་ཅི་རིགས་པ་གསན། དུས་ཆོས་ཆུགས་པའི་རྗེས་སུ་ས་སྐྱར་ཕར་ཕྱིན་གྱི་གྲྭ་སྐོར་
མཛད། དེ་རྗེས་ལ་སྟོད་བྱང་དུ་བྱོན། འདིར་བཟང་ལྡན་གྱི་ཆོས་སྡེ་དང། ངམ་རེང་ཆོས་སྡེ། འགའ་རོང་ཆོས་སྡེ་རྣམས་སུའང་གྲྭ་སྐོར་མཛད་པས་མཁས་པའི་སྙན་གྲགས་རྒྱས། དེ་ལྟར་གྲྭ་སྐོར་
མཛད་པའི་དགོས་པ་ནི། གཞུང་གི་དོན་ལ་མཁས་བ་རྣམས་ཕན་ཚུན་དུ་བགྲོས་བས་མ་རྟོགས་བ་རྟོགས་པ་དང། དཀའ་བའི་གནས་ལ་རྟོག་དཔྱོད་ཞུགས་པ་དང། རིག་བ་འཕེལ་བའི་ཆེད་ཡིན་ལ། རྗེ་
རིན་པོ་ཆེས་ནི་བགྲོ་གླེང་བྱེད་པ་པོ་དག་གི་རྒྱུད་བྱིན་གྱིས་བརླབ་པ་དང། བསྟན་པ་རིན་པོ་ཆེ་སྤེལ་བར་མཛད་པ་སོགས་ཀྱི་ཆེད་ཡིན་པར་ངེས་སོ། །དེ་ནས་ཇོ་མོ་ནང་དུ་ཕེབས། ཆོས་རྗེ་ཕྱོགས་ལས་རྣམ་རྒྱལ་
བའི་དྲུང་དུ་དུས་འཁོར་གྱི་རྫོགས་རིམ་སྦྱོར་བ་ཡན་ལག་དྲུག་གི་ཁྲིད་སོགས་གསན། དེ་ནས་བོ་དོང་ལ་བྱོན། མར་འོང་བའི་ལམ་དུ་སྤྱི་བོ་ལྷས་སུ་ཕེབས། དེའི་མཁན་ཆེན་བ་ལ་བཀའ་གདམས་གླེགས་བམ་

[007B] དེ་ནས་ཆོས་གྭ་ཆེན་ཐོ་ཨེར་གྲྭ་སྐོར་མཛད་ནས་སྣད་ཐང་དུ་ཕེབས། འཇམ་སྐྱས་མཛད་བའི་ཕར་ཕྱིན་གྱི་ཊིཀྐའི་ནང་ན། མངོན་པ་མཛོད་ཀྱི་ལུང་དྲངས་པ་མང་དུ་འདུག་ཅི་དང་
དེ་ལ་འབྲུ་སྣོན་པ་དཀའ་བར་འདུག་པའི་རྐྱེན་གྱིས་མཛོད་ཅིག་གསན་པར་བཞེང་པ་ལས། སྣར་ཐར་གི་མཁས་བ་བླ་མ་ལོ་ཙཱ་བ་དོན་བཟང་བ་ལ་བསམ་བཟང་ག་ཊིཀྐའི་སྟེང་ནས་མཛོད་ཀྱི་བཤད་པ་ཚོར་གཅིག་
གསན། འོན་ཀྱང་རྗེ་འདིའི་མཁྱེན་དཔྱོད་རྒྱ་ཆེ་བས་བླ་མ་དེའི་གསུང་བཤད་ཀྱིས་ཐུགས་ཁེངས་པ་མ་བྱུང། དེ་དུས་སྣར་ཐང་གི་དགེ་བཤེས་གཅིག་ལ་ཉ་དབོན་ཀུན་དགའ་དཔལ་གྱིས་མཛད་པའི་བར་ཕྱིན་གྱི་
རིཀྐའི་དཔེ་ཞིག་འདུག་པ་གཟིགས་པས། སྔར་གྱི་འཇམ་སྐྱའི་ཏིཀྐ་ལས་ཤིན་ཏུ་གསལ་ཞིང་གོ་བ་ལ་ཕན་པའི་ལེགས་བཤད་མང་དུ་འདུག་བས་ཉ་དབོན་པ་ལ་ཕར་ཕྱིན་གསང་པའི་ཐུགས་བཞེད་འཁྲུངས་ཤིང་
ཡང་འགྲོལ་པ་དེར་མཛོད་ཀྱི་ལུང་དྲངས་པ་འགའ་ཞིག་ལའང་བཤད་པ་གསལ་པོ་འདུག་པས་མངོན་པ་ལ་ཡང་མཁས་པ་ཡིན་པ་འདྲ་བསམ་ནས་ཉང་སྟོད་དུ་འཕེབས། གནས་རྙེད་དུ་ཐོགས་ཙམ་བཞུགས་ནས་
གནས་རྙིང་གི་གཟུངས་སྒྲུབ་ཀྱི་ཚོགས་ལ་ཕར་ཕྱིན་གྱི་གྲྭ་སྐོར་མཛད། དབྱད་གྱི་ཆོས་ཐོག་གི་སྐབས་སུ་རྩེ་ཆེན་དུ་ཕེབས། མཁས་པའི་དབང་པོ་ཉ་དཔོན་ཀུན་དགའ་དཔལ་བའི་དྲུང་ནས་ཕར་ཕྱིན་གྱི་གཟབ་བཤད་

[008A]༄༅། །ཚར་གཅིག་གསན། བླ་མ་འདི་ནོར་བ་དང་བརྗེད་བ་སོགས་ཀྱི་དྲི་མ་མེད་ཅིང་མཁྱེན་རབ་ཤིན་ཏུ་གསལ་བ་དང། ཞིབ་ཏུ་བརྟག་བའི་རྣམ་དཔྱོད་རྣོ་བ། བཤད་བྱའི་དོན་རྣམས་
དཔྱིས་ཕྱིན་པར་བརྡ་སྤྲོད་པས་ཉན་པ་པོའི་བློ་ལ་ལེགས་པར་འཇུག་པ་སོགས་མཁས་པའི་ཡོན་ཏན་གྱིས་རྗེ་རིན་པོ་ཆེའི་ཐུགས་རངས་ནས་གུས་པར་གྱུར་ཏོ། །དེ་ནས་མཛོད་གསན་པར་ཞུས་
པ་ལ། བླ་མས། ངས་སྔོན་མངོན་བའི་ཆོས་འཆད་དུ་དུང་བ་ཞིག་བསླབ་པ་ཡིན་ཀྱང་ལོ་ཁ་ཤས་དོན་གཉེར་བྱེད་མཁན་མ་བྱུང་བས་བློ་ལ་མི་གསལ་བར་སོང། འཆད་ན་བདེ་ལ་བལྟ་རྟོག་བྱེད་
དགོས་ཤིང། ཁམས་ཀྱང་ཅུང་ཟད་མ་བདེ་བ་དང། ཕར་ཚད་འཆད་དགོས་པ་མང་པོ་ཡོད་པས་འཕྲལ་དུ་མི་འགྲུབ་བར་འདུག། དེད་ཀྱི་སློབ་མ་རེར་མངའ་བ་འདི་རྣམ་དཔྱོད་བཟང་ཞིང་མངོན་པའི་
ཆོས་ལ་མཁས་པ་ཡིན་པས་འདི་ལ་ཉན་ན་འཐང། རྒྱས་པ་མ་བྱུང་ནའང་མཛུབ་ཁྲིད་ཙམ་ཉན་ན་ལེགས་ཞེས་ཡང་ཡང་གསུང་བ་དང། བླ་མ་འདིའི་སློབ་མ་སྡར་ནས་ངོ་ཤེས་པ་ཅིག་གིས་ཀྱང་ཕན་
ཚུན་དུ་གཏམ་བྱས་པས། རྗེ་བཙུན་རེད་མདའ་པ་དབྱར་དེ་ས་སྐྱ་ནས་རྩེ་ཆེན་དུ་ཕེབས་པ་ལ། མཛོད་རང་འགྲེལ་བཅས་པ་མཛུབ་ཁྲིད་དུ་མཛད་དེ་གསན། མཛོད་འདི་ནི་མངོན་པའི་སྡེ་སྣོད་ཀུན་

[008B] རྒྱ་གར་གྱི་མཁས་པའི་དབང་པོ་དབྱིག་གཉེན་གྱིས་མཛད་པ་ཡིན་ལ། དར་འགྲེལ་ནི་ཁོང་རང་གིས་མཛད་པའི་འགྲེལ་བའོ། །རྗེ་རེང་མངའ་པས་གཞུང་གི་ཚིག་སོ་སོའི་ཐང་
ཙམ་བཤད་པ་མ་ཡིན་བར་བསྟན་བཅོས་སྤྱིའི་དོན་ཆེ་བ་རྣམས་ལེགས་བར་བསྒྲིགས་ནས་བཤད་ཅིང། ཞིབ་ཏུ་དཔྱོད་དགོས་བའི་ས་རྣམས་སུ་ཐེ་ཚོམ་བཅད་དེ་གོ་བ་བོགས་ཆོད་བུ་སྟེར་པར་བཤད་འདུག་
པས་དད་གུས་ཆེན་བོ་འཁྲུངས། གང་གསུངས་བའི་ཚིག་དོན་ཐམས་ཅད་ལན་རེ་ཁོ་ནས་བ་ལས་བར་ཐུགས་སུ་ཆུད་ནས་དཀའ་བའི་གནད་རྣམས་ལ་ཞི་བ་ཏུ་དཔྱ་ད་དེ་དྲི་གཏུགས་ལེགས་པར་མཛད་
བས། བླ་མ་རེད་མདའ་པ་ཡང་རྗེ་འདིའི་མཁྱེན་དཔྱོད་རྣོ་ཞིང་གསལ་བས་ཐུགས་ཕྲོགས་ནས་བུ་ཁྱོད་ལ་མཛུབ་ཁྲིད་བྱེད་བའི་མིས་ལེགས་བར་དཔྱད་དེ་སྒྲིམ་དགོས་པར་འདུག། རིག་པ་བཟང་པོ་འདི་འདྲ་ཡོད་
ཅིང་རགས་རིམ་ཤེས་པ་ཙམ་གྱིས་མ་ཚིམ་པར་དོན་གྱི་གཏིང་ལ་ཐུག་པའི་བར་དུ་བརྩོན་པ་འདི་ཤིན་ཏུ་ལགས་ཞེས་ཐུགས་མཉེས་པར་མཛད། དེ་ཡང་རྣམ་ཐར་ཆེན་མོ་ལས། བསྐལ་པ་དཔག་ཏུ་མེད་
པའི་སྔ་རོལ་ནས། སྙིགས་མའི་དུས་ལ་བབ་པ་ན། རྒྱལ་བའི་དམ་ཆོས་མཐའ་དག་ལེགས་པར་བཟུང་ནས། བསྟན་བའི་སྙིང་པོ་མི་ནུབ་པའི་རྒྱལ་མཚན་འཛིན་པའི་སྨོན་ཕྱོགས་ཅིག་ཏུ་ཡང་དག་
[009A]༄༅། །པར་འབྱོར་ཞིང། སྐུ་ཚེ་སྔ་མ་དག་ཏུ་ཡང་ལན་གཅིག་མ་ཡིན་པར་ཐེག་པ་བླ་ན་མེད་པ་དག་གི་དམ་ཚིག་ཡོངས་སུ་དག་པའི་དྲི་བ་སུར་རྫོགས་པའི་སྙིང་པོ་ཅན། དམ་ཆོས་པད་མ་
དཀར་པོའི་ཕྲེང་རྒྱུད་རིང་པོས་མཁས་བ་ངང་པའི་དེད་དཔོན་ཟུང་འདེ་ཕན་ཚུན་ལུ་གུ་རྒྱུད་དུ་འཁྱུད་པའི་འབྲེལ་བ་ཡོངས་སུ་ཆད་པ་མེད་པའི་རྟེན་ཅིང་འབྲེལ་བར་འཐུང་པའི་ཆོས་ཉིད་ཀྱིས། ཐོག་མ་ཉིད་ནས་
དབོན་སོབ་ཤིན་ཏུ་ཐུགས་བཅུགས་བར་གྱུར་ཏོ། །ཞེས་གསུངས་པ་ལྟར་ཡབ་སྲས་འདི་གཉིས་ནི་སྐུ་ཚེ་འདི་ཙམ་མིན་པར་བསྐལ་པ་ཤིན་ཏུ་མང་པོའི་སྔ་རོལ་ནས་སྙིགས་རུས་ཀྱི་བསྟན་འགྲོ་ལ་ཕན་པའི་
སྨོན་ལམ་ཡང་ཡང་བཏབ་པ་ཡིན་ཞིང། དཔོན་སློབ་གཉིས་ཕན་ཚུན་ཆོས་ཀྱི་སྒོ་ནས་གུས་པར་གྱུར་ཏོ། །དེ་ལྟར་མཛོད་གསན་པ་ལ་ཆོས་ཐུན་འགའ་ཞིག་མཛུབ་ཁྲིད་ཀྱི་ལུགས་སུ་མཛད་
དེ་ལྷག་ཕལ་ཆེར་ད་ལྟ་མཚན་ཉིད་པ་ལ་གྲགས་པ་ལྟར་ཉན་བཤད་ཀྱི་ལུགས་སུ་བྱས་ནས་གསན། དེ་ཡང་མཛུབ་ཁྲིད་ནི་ཚིག་རྗེས་འབྲངས་ནས་འདིའི་དོན་འདིའོ་ཞེས་བཤད་པའོ། །ཉན་བཤད་ནི་
གཞན་གྱིས་འདི་ལྟར་དྲིས་ན་དེའི་ལན་འདི་ལྟར་ཐོབ་ཅེས་སོགས་བགྲོ་གླེང་གི་ཚུལ་དུ་བཤད་པའོ། །བླ་མས་འཆད་ནུས་ཤིང་སློབ་མས་གོ་ནུས་ན་ལུགས་གཉིས་གང་ལྟར་བྱས་ཀྱང་གཞུང་དོན་གོ་བ་ལ་

[009B] །རྩེ་ཆེན་གྱི་དབྱར་ཆོས་གྲོལ་ནས་སྟོན་དེ་དཔོན་སློབ་གཉིས་ཉང་སྟོང་བསམ་གླིང་དུ་ཆོས་བར་ལ་བྱོན། ཆོས་བར་ཞེས་པ་ནི་མང་པོ་ལ་ཆོས་འཆད་པ་དང། ཚོགས་སུ་འགྲོ་བ་
སོགས་མི་བྱེད་པར་དབེན་པར་བྱས་ཏེ་རང་གི་གང་འདོད་ཀྱི་གཞུང་ལ་བལྟ་རྟོག་སོགས་བྱེད་པའོ། །དེར་བཞུགས་པའི་དུས་སུ་རྗེ་འདིས་བླ་མ་རེད་མདའ་བ་ལ་དབུ་མ་ལ་འཇུག་པ་ཚར་གཅིག་གསན། དབུ་མ་
ཞེས་པ་ནི་ཡུམ་རྒྱས་འབྲིང་བསྡུས་གསུམ་ནས་གསུངས་པའི་སྟོང་པ་ཉིད་ཀྱི་དོན་ཡིན་ཞིང། འཁོར་བ་ལས་གྲོལ་བ་དང་སངས་རྒྱས་ཀྱི་གོ་འཕང་འཐོབ་པ་ལ་ངེས་པར་ཤེས་ནས་ཉམས་སུ་ལེན་དགོས་པའི་ཆོས་ཀྱི་གཙོ་བོ་ཡིན་
ཀྱང་དོན་ཤིན་ཏུ་ཟབ་པས་བོད་ཡུལ་དུ་དབུ་མའི་འཆད་ཉན་བྱེད་པ་ཤིན་ཏུ་དཀོན་པར་གྱུར་པས། རེད་མདའ་བ་ཡང་དབུ་མ་གསུངས་པའི་སྔ་ཤོས་འདི་ཡིན་འདུག་གོ་དེའི་དུས་སུ་ཐུབ་བ་བརྙེས་པའི་རྣལ་འབྱོར་གྱི་
དབང་ཕྱུག་ཆེན་པོ་གནས་ལྔ་རིག་པའི་མཁས་པ། མཁན་ཆེན་ལོ་ཙྪ་བ་བྱང་ཆུབ་རྩེ་མོ་དབུས་སུ་བྱོན། དགུན་ཆོས་ལ་སྐྱིད་ཤོད་ཀྱི་པོ་ཏ་ལར་མངོན་པ་ཀུན་བཏུས་གསུང་བ་འདུག་ཅེས་གསན་ནས། དེ་དུས་
ཁོང་མངོན་པའི་བདག་པོར་བྱེད་ཀྱིན་འདུག་པས། ཆོས་དེ་གསན་བཞེད་ཀྱིས་སྟོན་གྱི་མཇུག་ཏུ་ཉང་སྟོད་ནས་ཕྱགས་བཏེགས། དབུས་སུ་ཕེབས། པོ་ཏ་ལར་བྱོན་ནས་བླ་མ་དེ་ལ་མཇལ་ཏེ་མངོན་བ་

[010A]༄༅། །གསུང་བར་ཞུས་བ་ལ། ཁོང་རང་ཡང་གསུང་བཞེད་ཆེ་ཡང་དགུང་ལོ་ཤིན་ཏུ་མཐོ་བས་འཕྲལ་དུ་རང་གི་གདན་སར་ལོག་ཕེབས་ན་འཐད་སྙམ་པ་དང། རྫོང་ཕྱིའི་དཔོན་གྱིས་
མི་འགྱར་བར་གཙང་ཕྱོགས་སུ་ཕེབས་བར་ཞུས་པས་འཕྲལ་དུ་ཕེབས་དགོས་པ་བྱུང་ནས་མངོན་བ་གསན་རྒྱུ་མ་གྲུབ་ཅིང། ཆོས་འབྲེལ་ཙམ་གསན། བླ་མ་ལོ་ཙྪ་བ་འདི་ཡར་ལ་ཕེབས་པའི་ལམ་ཞོར་ལ་
ཆོས་རྫོང་དུ་ཆོས་རྗེ་བླ་མའི་སྐུ་འདྲ་ལ་མཇལ་ནས་བྱོན་བད་གསུང། ཆོས་རྗེ་བླ་མ་འདི་བུ་སྟོན་རིན་པོ་ཆེ་ཡིན་ནམ་དཔྱོད། རྗེ་རིན་པོ་ཆེས་དེའི་དགུན་ཆོས་བདེ་བ་ཅན་དུ་བཞུགས་སོ།། །།དེ་ནས་
དགུང་ལོ་ཉི་ཤུ་བཞེས་བའི་མེ་འབྲུག་གི་ལོར་སྐྱོར་མོ་ལུང་གི་མཁན་པོ་དཀའ་བཞི་པ་བླ་མ་བློ་གསལ་བ་ཞེས་པ་དེ་འདུལ་མཛོད་གཉིས་ལ་མཁས་པར་བྱེད་པས། བླ་མ་དེའི་དྲུང་དུ་སྐྱོར་མོ་ལུང་བུ་ཕེབས་
དེ་ཡང་སྔོན་དུས་བོད་དུ་འདུལ་བ་ལ་མཁས་བའི་བླ་མ་རྒྱ་མཚོ་ལྟ་བུ་མང་དུ་བཞུགས་པའི་ཁྲོད་ན་དགེ་བའི་བཤེས་གཉེན་ཐག་མ་པ་ལ་ཉི་མ་ལྟ་བུར་གྲགས། དེའི་སློབ་མའི་གཙོ་བོ་སྤལ་ཏི་དགྲ་བཅོམ་པ་ལས་པ་རྒྱུག་པའི་
འདུལ་བའི་ཆོས་སྐོར་ལ་བླ་མ་བློ་གསལ་བ་འདི་མཁས་པར་འདུག་པས་དེའི་ལེགས་བཤད་བླང་བར་བཞེད་དེ། འདུལ་བ་མདོ་རྩ་འགྲེལ་པ་ཆ་ལག་དང་བཅས་པ་རྫོགས་པར་གསན་ནས་ཁོད་གི་ཐུགས་ལ་མངའ་བ་ཀུན་

[010B] ཕྲ་ཞིབ་རྣམས་ཁོང་ལས་ལྷག་པར་རྟོགས་པར་གྱུར། དེའི་ཚེ་ཆོས་གསན་པའི་དང་ནས་མདོ་རྩའི་རྒྱ་ཆེར་འགྲེལ་གྱི་དབུ་ནས་ཉིན་རེ་བཞིན་ཤོག་བུ་མདའ་ཚང་མ་བཅུ་བདུན་རེ་ཙམ་མ་ཆག་པར་ཐུགས་
ལ་བཟུང། ཡང་དེ་སྐབས་ཉིན་ཅིག་མང་ཇའི་ཚོགས་ལ་བྱོན་ཏེ། དགེ་འདུན་རྣམས་ཀྱིས་ལམ་གྱི་སྒྲུབ་པ་མཛད་ཅིང་ཤེས་རབ་སྙིང་པོ་འདོན་པའི་རིང་ལ་རྗེ་འདིས་ཤེར་སྙིང་གི་ཚིག་ཞལ་དུ་གསུང་ཞིང་
གཟུགས་མེད། ཚོར་བ་མེད་ཅས་སོགས་ཀྱི་དོན་ལ་བསམ་ནས་ཆོས་ཐམས་ཅད་སྣང་ལ་རང་བཞིན་མེད་པ་ངོས་གཟུང་མེད་སྙམ་དུ་བསྒོམས་པས་མཐོང་ཐོས་སོགས་ཕྱིའི་སྤྲོས་པ་ཀུན་ནུབ་ནས། སྟོང་སང་འཛིན་རྒྱུ་
མེད་བའི་དང་ལ་ཐུགས་རྩེ་གཅིག་ཏུ་ཞུགས་པས་དགེ་འདུན་རྣམས་ཀྱིས་ཞལ་འདོན་དང་བདུད་བཟློག་ཐལ་མོ་བཇབ་པ་དང། མར་ད་བཞེས་ནས་ཚོགས་གྲོལ་བ་སོགས་ཐུགས་ཀྱིས་མ་ངེས་པར་བཞུགས་པ་ལ། དགེ་བསྐོས་
འོངས་ནས། ཚོགས་མང་པོ་གྲོལ་བ་ལ་ཁྱོད་གཅིག་བུ་འདུག་པ་ཅི་ཡིན་ཞེས་རྗེའི་ན་བཟའ་ནས་འཐེན་པས། རྗེའི་སྐུ་བསྐྱོང་པ་དང་མཉམ་དུ་སྐུ་རྒྱབ་ཏུ་བརྟེན་པའི་ཀ་བ་འཁྱོགས་ནས་སྒྲ་བྱུར་བས། དགེ་བསྐོས་
དེ་ཤིན་ཏུ་སྐྲ་གནས། ང་མི་ཤེས་བས་མི་རིགས་པ་བྱས་བ་བཤགས་སོ་ཞེས་ཕྱག་བྱས་སོ། །དོན་དེ་སྐྱོར་མོ་ལང་གི་འདུས་སྡེ་ཀུན་གྱིས་ཐོས་ནས་ངོ་མཚར་དུ་གྱུར་ཏེ་གྲུབ་ཐོབ་ཆེན་པོར་འདུག་ཅེས་དད་པ་རང་བསྟོད་

[011A]༄༅། །པར་གྱུར་ཞིང། ཀ་བ་དེ་ལ་བསམ་གཏན་གྱི་ཀ་བ་ཞེས་མིང་ཆགས་སོ། །བོད་ཀྱི་མཁས་གྲུབ་ཕལ་མོ་ཆེས་རྟོགས་པ་འདི་འདྲ་ཐོབ་ན་སྟོང་ཉིད་ཀྱི་རྟོགས་པ་ཕུལ་དུ་བྱུང་བ་
སྐྱེས་པར་བྱེད་པ་ཡིན་ཀྱང། རྗེ་འདི་ནི་གསུང་རབ་ཀྱི་གནད་ཕྲ་བ་རྣམས་ལ་ཤིན་ཏུ་མཁས་པས་སྟོང་ཉིད་ཀྱི་རྟོགས་པ་ཐོབ་པར་འཁྲུལ་བའི་དྲི་ཙམ་ཡང་མེད་དོ། །དེ་ཡང་ཞི་གནས་ཀྱི་ཏིང་ངེ་འཛིན་ལ་སེམས་
གནས་དགུ་ཡོད་པ་ལས་འདི་ནི་དམིགས་པ་ལས་མི་གཡེང་བར་གནས་པའི་སེམས་གནས་བརྒྱད་པ་ཡིན་ཞིང། དེ་ལྟ་བུ་ནི་མུ་སྟེགས་ལ་ཡང་ཡོད་པས་སྟོང་ཉིད་རྟོགས་པའི་ཕྱོགས་སུ་ཡང་མི་འགྲོའོ། །
རྗེ་རིན་པོ་ཆེ་མ་བྱོན་གོང་དུ་བོད་ཀྱི་མཁས་པ་རྣམས་ཀྱིས་འདི་འདྲ་བའི་ཁྱད་པར་ཡང་འབྱེད་དཀའ་བ་བྱུང་འདུག་གོ། །གོང་དུ་བཤད་པ་ལྟར་རྒྱ་ཆེར་འགྲེལ་གྱི་དབུ་ནས་ཐུགས་ལ་བཟུང་ཞིང་བམ་པོ་བཞི་བཅུ་ལྷག་ཙམ་སོང་
བའི་སྐབས་སུ་ཆོས་ཀྱི་བར་ཆད་ལྟ་བུས་རྗེའི་སྐུ་ལ་སྲོག་རླུང་གིས་སྐུ་སྟོར་མི་བདེ་བའི་བསྙུན་དྲག་པོ་ཅིག་བྱུང། བསྙུན་དེ་ཡུན་རིང་དུ་མ་དྲགས་པས་སྟོད་ལུང་གི་ཕུར་ཨུ་རྒྱན་གྱི་བསྙེན་སྒྲུབ་ལ་མཁས་པའི་སྒོམ་ཆེན་ཞིག་གི་
གམ་དུ་བྱོན་ནས་མན་ངག་བླངས་ཏེ་བསྒོམས་ཀྱང་མ་ཕན། དེ་ནས་བདེ་བ་ཅན་དུ་བྱོན་ནས་སྨན་པ་བཅུ་བདུན་བཅོ་བརྒྱད་ཙམ་བསྡུས་ཏེ་བརྟག་དབྱད་བྱས་བལ། སྨན་པ་དེ་དག་གིས་སྨན་དང་ནད་ཀྱི་དབྱེ་བ་

[011B] རྗེ་རང་ཉིད་ཀྱིས་ནད་གང་ལ་སྨན་གང་འཇུག་པ་དང། སྦྱོར་ཚང་དང་བསིལ་དྲོད་ཀྱི་ཁྱད་པར་སོགས་ཞིབ་ཏུ་གསུངས་པས། སྨན་པ་རྣམས་ཤིན་ཏུ་དད་དེ། གསོལ་རྒྱུའི་
སྨན་རྣམས་རྗེ་ཉིད་ལ་ཞུས་ནས་བཀའ་བཞིན་དུ་སྦྱར་ཏེ་ཕུལ་བ་ཡིན་ཞིང། དེ་བཞེས་པས་ཅུང་ཞིག་ཕན་བར་གྱུར། རྨན་པ་དེ་ཀུན་གྱིས། རང་ཅག་བོད་ལ་ཆོས་རྗེ་ཙོང་ཁ་པ་ལས་ལྷག་པའི་སྨན་པ་
ཡི་མི་འདུག། ངེད་ཆོས་རྗེ་པའི་དྲུང་དུ་སྨན་སྦྱོར་ལ་ཕྱིན་ནས་སྨན་གྱི་རྣམ་དབྱེ་སོགས་ཕྲ་བའི་གནད་གསུང་བ་ཐོས་པས། སྔར་ལོ་མང་དུ་བསླབས་པ་ལས་བློ་སྐྱེད་ཤིན་ཏུ་ཆེ་བ་བྱུང་ཞེས་གུས་པས་སྨྲ་བ་བྱུང་
འདུག། ཆོས་རྗེ་པ་ཞེས་པ་ནི་རྗེའི་ཡོན་ཏན་གྱིས་ཡིད་ཕྲོགས་ནས་བསྔགས་བརྗོད་བྱས་བའོ། །ཡང་བདེ་བ་ཅན་ན་ཁམ་ཆུ་དང་འཁྲུག་ལོང་མང་བས་ཀྱང་ཐུགས་སྐྱོ་བར་གྱུར་ཏེ་དཔོན་སློབ་འགའ་ཞིག་དགུན་དེར་
གཙང་ཕྱོགས་ལ་བྱོན། ས་སྐྱར་འབྱོན་བཞེང་ཀྱང་ས་ཐག་རིང་བ་དང་གྲང་ལྷགས་ཆེ་བས་འོ་བརྒྱལ་བའི་རྐྱེན་གྱིས་དུར་སྨིག་གི་ཕུ་ཞེས་པའི་ས་ཆ་བརྒྱུད་དེ། དགུན་དེ་གནས་རྙིང་དུ་བཞུགས། དེར་བཞུགས་
རིང་གནས་རྙིང་གི་གྲྭ་ཚོགས་དང། ཞབས་ཕྱིར་བྱོན་པ་འགའ་ཞིག་གིས་མངོན་པ་ཀུན་བཏུས་གསུང་བར་ནན་གྱིས་གསོལ་བ་བཏབ་པས། དེ་གོང་ཀུན་བཏུས་ལ་ཆེད་དུ་གཏད་ནས་གཟིགས་རྟོགས་མ་མཛད་ཀྱང་དེ་

[012A]༄༅། །དུས་ཅུང་ཟད་གཟིགས་པས་ཐུགས་ལ་གསལ་བར་ཤར་བ་བཞིན་གསུང་བཤད་མཛད་ལ། དེས་ཉན་པ་པོ་ཀུན་གྱི་བློ་འཕེལ་བ་རང་གཞུང་དོན་དཔྱོད་པ་ལ་ཤིན་ཏུ་ཕན་པར་གྱུར་
ཏོ། །འདི་ནི་རྗེ་རིན་པོ་ཆེས་དགེ་འདུན་མང་པོ་ལ་གཞུང་ཆེན་མོ་གསུངས་པའི་ཐོག་མའོ།། །།དགུང་ལོ་ཉེར་གཅིག་བཞེས་པའི་མེ་སྤྲུལ་ལོའི་དབྱིད་སྣར་ཐང་ལ་བརྒྱུད་དེས་སྐྱར་བྱོན། དེའི་ཚེས་
སྐྱ་ན་བླ་མ་རྗེ་བཙུན་རེད་མདའ་བ་ཆེན་པོ་ལམ་འབྲས་གསན་ཅིང་འདུག་གོ་རྗེ་འདིས་ཁོང་ལ་མཇལ་ནས་ཟླ་བ་བཅུ་གཅིག་ཙམ་གྱི་རིང་ལ་ས་སྐྱར་དེད་མདའ་པའི་དྲུང་དུ་བཞུགས་ནས་མངོན་བ་ཀུན་བཏུས་ཀྱི་གཟབ་
བཤད་ཚད་གཅིག་གསན། གཞན་ཡང་ཚད་མ་རྣམ་འགྲེལ་ལ་གཙོ་བོར་སྦྱངས་ཤིང་གསན་བ་དང། དབུམ་ལ་འཇུག་པ་སོགས་ཀྱི་བཤད་པ་དང། འདུལ་བ་ལུང་སོགས་སུ་བཀའ་བསྟན་བཅོས་མང་པོའི་ལུང་ཡང་
གསན། བླ་མ་རྡོ་རྗེ་རིན་ཆེན་པ་ལས་རྒྱུད་བརྟག་གཉིས་ས་སྐྱའི་ཁུགས་ཀྱི་བཤད་པ་ཚར་གཅིག་གསན། དེ་དུས་ས་སྐྱའི་ཤར་གྱི་བླ་བྲང་གི་དགེ་བཤེས་བགྲེས་བོ་མན་ངག་ལ་མཁས་བར་བྱེད་པ་ཞིག་ཡོད་
པས། བླ་མ་རེད་མདའ་པས་དགེ་བཤེས་དེ་དང་རྗེ་འདི་ལ་ཡང་བཀའ་གནང་སྟེ། མན་ངག་མནོས་ཏེ་བསྒོམས་ན་བསྙུན་གཞི་ལ་ཕན་ཞེས་བཀའ་ཕེབས་བས། རྗེ་རིན་པོ་ཆེས་དགེ་བཤེས་དེ་ལས་མན་

[012B] སྐུ་སྟོད་ཀྱི་བསྙུན་གཞི་ལྷག་མེད་དུ་དག་ནས་ཤིན་ཏུ་བདེ་བར་གྱུར་ཏོ། །མ་ནིང་
གི་ཧ་འདོན་པའི་མན་དག་ནི། ལུས་སྟོང་ཆུས་བཀྲུས། དང་ཡི་དམ་དུ་བསྒོམས་པའི་རྗེས་སུ་མདུན་དུ་ཨ་དཀར་པོ་ཞིག་ཡོང་པར་བསམ། རང་གི་ལུས་ཀྱི་ནད་ནམས་བསྡུས་ཏེ་སྙིང་ཀར་ཧ་ནག་པོ་
གཅིག་ཏུ་བསམ། ལག་པ་གཉིས་བརྐྱངས་ཏེ་སྟེང་འོག་གི་རླུང་རྣམས་བསྡུས་ཏེ་ཧ་ཡིག་གི་ཕྱི་རོལ་དུ་གའུ་ལྟ་བུར་གནས་པར་བསམ་ནས། དབུགས་ཀྱི་རླུང་མི་ཐོན་པར་རེ་ཞིག་བཟུང། དེ་ནས་ཧ་ཞེས་
བརྗོད་པ་དང་མཉམ་དུ། ཧ་ཡིག་ཁའི་རླུང་ལ་བརྟེན་ནས་མདུན་གྱི་ཨ་ཡིག་ལ་ཐིམ། ཨ་ཡིག་འཇའ་ཡལ་བ་ལྟར་སོང་བར་བསམ། དེ་ལྟར་ལན་མང་དུ་བསྒོམས་ན་སྲོག་རླུང་སྙིང་རླུང་དང་ཁྲག་རླུང་གིས་
སྟོད་འཚངས་པ་རྣམས་ལ་ཤིན་ཏུ་ཕན་པར་བཤད་དོ། །ཡང་ས་སྐྱར་བཞུགས་པའི་སྐབས་ཤིག་སེམས་ཙམ་བའི་ལུག་སུ་ཀྱི་ཉོན་ཡིད་ཀུན་གཞིའི་དཀའ་གནས་བསྟན་པའི་རྩ་ཚིག་དང། དེའི་རྒྱ་ཚར་འགྲེལ་
བ་ལེགས་བཤད་རྒྱ་མཚོ་ཞེས་བྱ་བ་བརྩམས། གསུང་འདི་ནི་སེམས་ཙམ་བའི་ལུགས་ཤེས་འདོད་དག་ལ་ཤིན་ཏུ་ཕན་པའི་ལེགས་བཤད་ཡིན་ནོ། །བསྟན་བཅོས་འདི་དུས་ཕྱིས་ཤིག་བརྩམས་པ་ཡིན་ནམ་བརྟག་

[013A]༄༅། །ལར་བྱའོ།། །།དགུང་ལ་ཉེར་གཉིས་བཞེས་པའི་ས་རྟ་ལོའི་དཔྱིད་བླ་མ་རེད་མདའ་བ་དང་བཅས་དབོན་སློབ་རྣམས་ལ་སྟོང་བྱང་གི་སའི་ཆར་མ་རིང་དུ་ཆོས་བར་ལ་བྱོན་ནས་དཔྱིད་
དབྱར་གཉིས་དེར་བཞུགས། དེ་དུས་རེད་མདའ་པས་མདོན་པ་ཀུན་བཏུས་ཀྱི་ཊིཀ་ཆེན་བརྩམས། རྗེ་འདི་པས་བརྩམས་པ་རྣམས་རིམ་བཞིན་ཐུགས་ལ་བཟུང། ཡང་རེར་མདའ་བ་ལས་ཚད་
མ་རྣམ་འགྲེལ་གྱི་རང་འགྲེལ་ཞིབ་ཏུ་གསུང་པར་ཞུས་ནས་ཚར་གཅིག་གསན་ནོ། །དེའི་སྟོན་འཁྲུངས་ཡུལ་ནས་ཆོས་ཀྱི་རྐྱེན་དུ་མཁོ་བའི་འཆོག་ཆས་ཀྱི་རིགས་དབུས་ཀྱི་དགོན་སྡེའི་འཕྲིན་ལས་ལ་
འགྲོ་མཁན་ངག་ལ་སྤྲང་ནས་བསྐུར་བ་ཡོད་ན་དེ་ཉིད་བཞེས་བ་དང། དགོས་པ་གཞན་ཅི་རིགས་ཀྱང་ཡོད་པས་དམ་རིང་ནས་ས་སྐྱ་ལ་བརྒྱུད་དེ་དབུས་སུ་ཕེབས། དེའི་ཆོ་གྲོགས་རྣམས་དང་སློབ་འཐེལ་མང་
པོས་ཀྱང་མདོ་སྨད་དུ་འབྱོན་པར་བསྐུལ་བ་དང། ཡུལ་ནས་སྤྲིངས་པའི་སྐྱེས་རང་ཡི་གེ་རྣམས་བཞེས་པའི་ཁྲོད་ན། ཡུམ་གྱི་ཡི་གེ་ལ། ཁོ་མོ་ན་སོ་རྒས། བུ་ཁྱོད་སློབ་གཉེར་ལ་ཕྱིན་ནས་ཁོ་ཡང་མང་དུ་
སོང་བས་ད་ལྟ་ཅིས་ཀྱང་ཤོག་ཁོ་མོ་མ་ཤིའི་གོང་དུ་འཕྲད་པར་འདོང་དོ་ཞེས་སོགས་ནན་ཆེ་བའི་ཡི་གེ་དང། མ་རང་གི་དབུ་སྐྲ་ནས་ཤིན་ཏུ་དཀར་བ་དུམ་གཅིག་བསྐུར་བ་གཟིགས་པའི་རྐྱེན་གྱིས། མདོ་སྨད་

[013B] མལ་གྲོ་ལྷ་ལུང་དུ་བྱོན། སྔགས་གྱི་ཆོ་ག་ལག་ལེན་ལ་ཐུགས་སྦྱོང་མཛད་བའི་སྐབས་ཤིག་སྤྱིར་འཇིག་རྟེན་གྱི་མཛའ་བཤེས་དང། ལོངས་
སྤྱོད། ཡུལ་གཞི། བདེ་སྐྱིད་ཀུན་མི་རྟག་ཅིང་ཕུགས་སུ་ཕན་བ་མེད་པ་དང། རང་གཞན་སེམས་ཅན་ཐམས་ཅད་ལ་སྐྱེ་བ་ཐམས་ཅད་དུ་ངེས་པར་ཕན་པ་ནི་དམ་པའི་ཆོས་ཁོ་ན་ལས་གཞན་
མེད་པའི་རྒྱུ་མཚན་རྣམས་བསམ་ནས། ཡུལ་དུ་སོང་བས་ཅི་བྱེད། དེ་འདྲའི་བྱ་བ་ལ་དགོས་པ་མི་འདུག་ད་ནི་སྤྱིར་མདོ་ཁམས་ཀྱི་ཕྱོགས་དང། ཁྱད་པར་རང་ཡུལ་དུ་འགྲོ་བར་མི་བྱ་
སྙམ་པའི་དགོངས་བ་ཤུགས་དྲག་འཁྲུངས། ཚེ་གཅིག་ལ་ཚུར་མི་འབྱོན་པ་དང། ཉེ་འབྲེལ་སོགས་ལ་མི་ཞེན་པའི་ཐུགས་ཐག་ཆོད་པར་རྒྱུར། ཡུམ་ལ་རྗེ་རང་གི་སྐུ་བརྙན་སོགས་བསྐུར་
གནང་མཛད་དོ། །བར་འདིར་རྣམ་ཐར་ཆེན་མོ་ལས། ལར་ཡང་བླ་མ་འདི་ཉིད་ཀྱི་སྐྱེ་བས་ཐོབ་བའི་མདོན་པར་རྟོགས་པའི་ཡོན་ཏན་གྱི་ཚོགས་བགྲང་བ་ལས་འདས་པའི་ཡལ་འདབ་རྣམ་པར་རྒྱས་
པའི་ཙན་དན་གྱི་ཤིང་ལྗོན་པ་ཆེན་བོའི་ངོས་ལས་བྲགས་པ། གསར་དུ་མངོན་པར་འབད་པའི་རྐྱེན་གྱིས་ཅུང་ཟད་ཀྱང་མ་བསྒོས་པར་ཡང་ལྷན་ཅིག་སྐྱེས་པའི་བྲི་བསུང་གིས་སྲིད་པའི་ཚ་གདུང་འཇིལ་བར་མཛད་པའི་

[014A]༄༅། །ག་བུར་གྱི་ཐིགས་པའི་ཆ་ཤས་རེ་རེ་སྙིང་ལ་རེག་པའམ། དེའི་ངོ་མཚར་བའི་རྣམ་པར་ཐར་པའི་མེ་ཏོག་རྣམ་པར་བཀྲ་བ་གཅིག་ཙམ་ཡང། ཚིག་གི་སྲང་བུས་གང་གི་རྣ་ལུང་མཛེས་
པར་བྱས་པའི་ཤེས་ལྡན་རྣམས་ཀྱི་མིག་གི་པར་མོ་ཆུའི་ལུད་གྱིས་མངོན་བར་ནོན་པ་དང་ལྷན་ཅིག་ཏུ་ལུས་ཀྱི་སྐྱེད་ཚལ་བ་སྤུ་གཡོ་བའི་མགོ་ལྕོགས་དང་བཅས་པས་ཡིད་ཀྱི་བརྟན་པ་ཏ་པས་པ་གསལ་བར་བྱེད་ཅིང། དད་པའི་ཤུགས་
ཀྱིས་རྟབས་པར་གྱུར་བའི་བསྟོད་ཅིང་སྨྲེ་པའི་ཚིག་བབ་ཅོལ་དུ་སྒྲོག་པར་འགྱུར་བ་འདི་ལྟ་བུ་མངོན་བར་སྐྱེད་བའི་རྒྱུ་ནི་བསམ་པར་བྱ་དཀའ་བ་སྟེ། དེ་ཡང་བདག་ཉིད་ཆེན་པོ་འདི་ལ་ཆེད་དུ་བསམས་པའི་སྒོ་ནས་རྙེད་བཀུར་
དང། སྙན་གྲགས་དང། འཁོར་བའི་ཕུན་ཚོགས་གཞན་གང་ཡང་རུང་བ། ཐ་ན་ཚངས་པ་དང་བརྒྱ་བྱིན་གྱི་དཔལ་ལའང་མངོན་པར་འདོད་པའི་སྲེད་པ་སྐྱེ་མ་མྱོང་བ་ལྟ་ཞོག་གི་ཕུན་སུམ་ཚོགས་པའི་
དཔལ་ཇི་ཙམ་འབྱོར་པ་དེ་ཙམ་གྱིས་སླར་ཞིང་སྲིད་པ་ཟད་པའི་སྟོབས་ཆེས་ཆེར་རྒྱས་པར་འགྱུར་པའི་གྲོགས་བྱེད་པ་ནི་དམ་པ་རྣམས་ཀྱིས་དྲན་ཤེས་ཀྱི་ལྕགས་ཀྱུས་ཡིད་ཀྱི་གཉིས་འཐུང་ཡོངས་སུ་བཟུང་བའི་
འབད་པ་ལ་ལྟོས་ནས་ཉམས་སུ་བླང་བ་ཡང་ཤིན་ཏུ་བྱ་དཀའ་བའི་གནས་ཡིན་ན། འདི་ནི་བློ་སྔོན་དུ་གཏོང་བ་ལ་ཅུང་ཟད་ཀྱང་ལྟོས་པ་མེད་པར་ཡང། གཞན་དག་གིས་བསྙེན་བཀུར་བ་དང། སྙན་བར་

[014B] འབྱོར་བའི་ཁྱད་པར་མཆོག་ཏུ་གྱུར་པ་རྒྱ་ཆེན་པོས་མངོན་པར་མཆོད་པ་སོགས་ཕུན་ཚོགས་པ་ཇི་ཙམ་ཞིག་བྱུང་བ་དེ་ཙམ་གྱིས་ཀྱང་སླར་ཞིང་འདུ་བྱེད་ཐམས་
ཅད་ལ་མི་རྟག་པའི་འདུ་ཤེས་དང། མགོན་མེད་པ་ཐམས་ཅད་བསྐྱབ་པར་འདོད་པའི་བརྩེ་བ་དང། རྒྱལ་བ་སྲས་བཅས་ཐམས་ཅད་བསྙེན་བཀུར་པར་བཞེད་པའི་དད་པ་རྣམས་ཕན་ཚུན་འགྲན་པ་བཞིན་དུ་
འཕེལ་བར་འགྱུར་གྱི། གཞན་དུ་ན་སྲེད་པ་འཕེལ་བ་དང་རྗེས་སུ་མཐུན་པ་ནི་གནས་མེད་ཅིང་གོ་སྐབས་མེད་དོ། །འདི་ནི་འདིའི་སྐྱེ་བས་ཐོབ་བ་ལྷན་སྐྱིས་ཀྱི་ཡོན་ཏན་ཡིན་གྱི། སྐུ་ཚེ་འདི་ཉིད་དུ་གཉན་པོས་
གསར་དུ་བསྐྱེད་པའི་སྦྱོར་བྱུང་ནི་མ་ཡིན་ནོ། །དེ་ཡང་ཁོ་བོ་ལ་གཞན་གྱིས་སྟན་བཟང་པོ་བཤམས་པ་དང། གུས་པའི་བསྙེན་བཀུར་སོགས་ཅི་ཙམ་བྱས་པ་ཙམ་གྱིས་ཆེད་དུ་བསམ་མི་དགོས་པར་དུས་དེའི་སྐབས་
དང་དུ། འདི་ཐམས་ཅད་མི་རྟག་ཅིང་ཡིད་བརྟན་དུ་མི་རུང་བ། སྒྱུ་མའི་སླུ་བྲིད་དང་འདྲ་བ་ཡིན་དགོངས་པའི་སྐྱོ་བ་ཤུགས་དྲག་པོ་སྣང་བ་བུན་ལོང་དུ་ཐོངས་པ་ཡིད་གཏིང་ནས་འགྱུར་བ་རྒྱུན་རིང་པོ་རེ་རྐྱེ་བ་ཞིག་དང་
པོ་ཉིད་ནས་རང་ཆས་སུ་ཡོད་པ་ཡིན། ཞེས་གསུང་ངོ། །འདི་ནི་ཤིན་ཏུ་མཐོ་བའི་རྟོགས་པ་ཁྱད་པར་ཅན་དུ་བོད་ལ་གྲགས་བ་མང་པོ་ཞིག་གིས་ཆ་ཙམ་དུ་ཡང་བསྐྲུན་པར་མི་ནུས་པའི་མངོན་པར་རྟོགས་པའི་

[015A]༄༅། །ཡོན་ཏན་ཡིན་ལ། བྲག་བཅས་ཀྱི་ཕུན་ཚོགས་ལ་སྲིད་པ་འགོག་པ་མེད་དུ་མི་རུང་བའི་དགོས་པ་ཉེ་བར་གཟིགས་ནས། ཆོས་ཀྱི་རྗེ་སངས་རྒྱས་བཅོམ་ལྡན་འདས་ཀྱིས་ཀྱང་
དེའི་གཉེན་པོ་ཡིད་ལ་བྱེད་བ་ཐེག་པ་ཆེ་ཆུང་གི་མདོ་སྡེ་རྣམས་སུ་ལན་ཅིག་མ་ཡིན་པར་བཀའ་སུལ་བལྟ་ཞོག་གི་ཐ་ན་དགེ་སློང་རྣམས་ལ་རིན་པོ་ཆེའི་ཁྲི་ལ་འདུག་པ་སོགས་བྱ་དགོས་པ་བྱུང་ན་མི་རྟག་པས་ཉེན་
བའི་འདུ་ཤེས་ཉེ་བར་གཞག་པར་བྱ་བ་སོགས་ཀྱི་བསླབ་པ་བཅས་པའི་སྒོ་ནས་ཀྱང་དོན་དེ་སྒྲུབ་པར་མཛད་པ་ཡིན་ཏེ། དེ་བས་ན་ཚུལ་འདི་ནི་མཁས་པ་མགུ་བསྐྱེད་པའི་རྣམ་པར་ཐར་པ་ཆོས་ངོ་མཚར་རྨད་དུ་བྱུང་བ་ཡིན་
ནོ། །ཞེས་གསུངས་པ་ལྟར་རྗེ་འདི་ནི་འཁོར་བའི་ཕུན་ཚོགས་ལ་ཞེན་པའི་རིགས་ཅུང་ཟད་ཀྱང་མེད་དོ། །དེ་ཡང་གཞན་གྱིས་ཕྱག་དང་བཀུར་བ་དང་སྙན་པའི་ཚིག་གིས་བསྟོད་ཅིང་བསྔགས་པ་དང། འབུལ་
བ་རྒྱ་ཆེན་པོས་མཆོད་པ་སོགས་འཇིག་རྟེན་ན་བཟང་པར་བྱེད་པའི་རིགས་ཇི་ཙམ་འབྱོར་ན་དེ་ཀུན་ལ་ཡིད་རྟོན་ཀྱུ་མེད་པའི་མི་རྟག་སྙམ་པའི་བསམ་པ་དང། སྒྱུ་མས་སྤྲུལ་པ་དང་འདྲ་བ་དོན་མེད་སྙམ་པ་དང་
འདི་ལྟ་བུའི་མི་རྟག་ཅིང་དགོས་པ་མེད་པ་མ་ཤེས་པར་ཞེན་ནས་སྡུག་བསྔལ་མང་པོ་མྱོང་བའི་སེམས་ཅན་རྣམས་སྙིང་རེ་རྗེ་སྙམ་དུ་བརྩོ་པ་དང། ང་ནི་རྙེད་པ་འདི་དག་གིས་དཀོན་མཆོག་ལ་མཆོད་བ་སོགས་རྣམ་

[015B] གཟུགས་མཛེས་པ་དང། གླུ་རོལ་སྙན་པ་དང། བཟའ་བཏུང་ཞིམ་པོ་དང། སྙན་གྲགས་སློབ་འཁོར་ཕུན་
སུམ་ཚོགས་པ་སོགས་གང་ལ་ཡང་ཐུགས་གཡོ་མེད་དོ། །ཕྱིས་སུ་རིམ་གྱིས་རྒྱལ་ཁམས་ཀྱི་སྐྱེ་བོ་ཀུན་གྱིས་བཀུར་ཞིང། དད་ལྡན་གྱི་མཆོད་འབུལ་ཚད་མེད་པ་འདུ་བའི་ཚེ་དེ་ཐམས་ཅད་ཀྱིས་དཀོན་
མཆོག་གི་རྟེན་བཞེངས་པ་དང། གཙུག་ལག་ཁང་འདུས་སྡེ་འཛུགས་པ་སོགས་སུ་གཏོང་བ་ལས་རང་གི་མཛོད་དང་སྦྱི་སོད་བྱས་ནས་འཇོག་པ་དང། ཁང་བ་རྩིག་བ་སོགས་མི་མཛད། དཀའ་དམས་སོགས་
ཀྱི་མིང་དང། ཚོགས་དཔོན་ལྟ་བུའི་གོ་སར་བཞུགས་པ་ཡང་མེད་དོ། །དེས་ན་ཇེ་འདི་ལ་ཆོས་རྗེ་དང། རྗེ་བླ་མ་སོགས་ཞེ་སའི་ཚིག་གིས་བརྗོད་པ་ནི་གཞན་གྱིས་དང་པས་སྨྲས་པ་ཡིན་གྱི། རྗེ་རང་
ཉིད་མིང་བཏགས་བཞེས་པ་མེད་ལ། རྗེ་རིན་པོ་ཆེའི་མཛད་པ་གཅིག་པུ་འདི་ལའང་འགྲན་ནུས་པ་ཤིན་ཏུ་དཀོན་པས། མཁས་གྲུབ་རིན་པོ་ཆེས། ཚ་བས་གདུངས་བའི་འགྲོ་བ་ལ་ཙནྡན་གྱི་ཤིང་ལས་བྲགས་པའི་
ག་བུར་གྱི་ཐིག་པ་ལུས་ལ་རེག་བ་ན་ཡིད་དུ་འོང་ཉིད་བདེ་བར་འགྱུར་བ་ལྟར། རྗེ་འདིའི་མཛད་པའི་ཆག་ཅིག་ཙམ་ཤེས་ནའང་སེམས་དབང་མེད་དུ་ཕྲོགས་ནས་དད་པ་སྐྱེ་བར་འགྱུར་རོ་ཞེས་གསུངས་ཤིང། གངས་ཅན་

[016A]༄༅། །མཁས་པའི་གཙུག་རྒྱན་ཞེས་པའི་རྒྱུ་མཚན་ཡང་འདི་ལྟར་ཡིན་ནོ། །གསུང་འདི་ལ་བརྟགས་ན་ག་བུར་ནི་ཙནྡན་གྱི་ཤིང་ལས་འབྱུང་བའི་ཚི་བ་ཡིན་པར་འདུག་གོ་ད་ནི་གོང་གི་འཕྲོ་
བརྗོད་པར་བྱའོ། །དེ་ནས་སྟོན་དེ་མལ་གྲོ་ལྷ་ལུང་གི་བླ་མ་བསོད་ནམས་གྲགས་བ་ལ་ཆོས་ལུང་མར་རབ་གསན། བར་ཞིག་ཏུ་སྐུ་མཚམས་བཅར་ནས་སྒོམ་སྒྲུབ་མཛད། ཐུན་མཚམས་རྣམས་སུ་རྣམ་
འགྲེལ་གྱི་རྣམ་བཤད་རིགས་མཛོད་ལ་གཟིགས་རྟོག་མཛད། ཁྱད་པར་དུ་ལེའུ་གཉིས་པའི་ནང་གི་འཁོར་བ་ལས་གྲོལ་ཏེ་རྫོགས་བྱང་འཐོབ་པའི་ལམ་གྱི་རྣམ་གཞག་སྟོན་པའི་སྐབས་ལ་ལེགས་པར་གཟིགས་པས་
སྤྱིར་སེམས་ཅན་ཐམས་ཅད་འཁོར་བར་འཁྱམས་ཤིང་དབང་མེད་དུ་སྐྱེ་འཆི་སོགས་སྡུག་བསྔལ་དུ་མས་མནར་བ་ནི་རང་ཉིད་ཀྱིས་བསགས་པའི་ལས་ཀྱི་འབྲས་བུ་ཡིན་ཁ། དེ་ལྟར་རང་ལ་གནོད་པའི་ལས་བསོག་
པ་ནི་ཆགས་སྔར་སོགས་ཉོན་མོངས་པའི་དབང་དུ་སོང་བས་ཡིན་ཞིང། ཉོན་མོངས་དེ་དག་འབྱུང་བའི་རྩ་བ་ནི་དའོ་སྙམ་དུ་འཛིན་པའི་མ་རིག་པ་ལས་འབྱུང་བ་ཡིན་པས། འཁོར་བའི་སྡུག་བསྔལ་
ཐམས་ཅད་ཀྱི་རྩ་བ་ནི་མ་རིག་པའོ། །དེ་སྦྱོང་བའི་ཐབས་ནི་བདག་མེད་པའི་དོན་བསྒོམ་པ་ཡིན་ལ། དེ་ལྟར་བདག་མེད་བསྒོམ་ཞིང་དགེ་བའི་ལས་ལ་འབད་ན་ངན་པའི་སྐྱོན་རྣམས་རིམ་གྱིས་དག་སྟེ་

[016B] དེ་ལྟར་ངེས་པའི་རྐྱེན་གྱིས་རིགས་པའི་དབང་
ཕྱུག་ཆོས་ཀྱི་གྲགས་པས་ལེགས་བཤད་འདི་འདྲ་མ་བརྩམས་ན། ཟབ་གནད་འདི་འདྲག་ལ་རྙེད་ཅེས་དྲིན་དྲན་པའི་དད་པ་དང། གཞུང་འདི་ནི་སྙིང་ནས་ཐར་པ་འདོད་པ་དག་ལ་མིག་གཅིག་བུ་དང་འདྲ་
ཞེས་ཆོས་ལ་དད་པ་དང། རྒྱུ་མཚན་འདི་རྣམས་མ་རྟོགས་ན་འགྲོ་བ་རྣམས་གང་གི་སྐྱོན་གྱིས་འཁོར་བར་འཁྱམས་པ་དང། སངས་རྒྱས་བྱང་སེམས་རྣམས་ཐབས་གང་གིས་འཁོར་བ་ལས་གྲོལ་བ་
སོགས་གང་ཡང་མི་རྟོགས་པས་དོན་འདི་ཞིབ་ཏུ་ཕྱེ་བའི་རིགས་པའི་ལམ་ཕུལ་དུ་བྱུང་བའོ་སྙམ་དུ་རིགས་པའི་སྲོལ་ལ་དམིགས་བའི་དད་པ་རྣམས་ཤུགས་དྲག་པོ་མནན་པས་མི་གནོན་པ་འཁྲུངས་ཤིང་
སྟོན་དེད་བཞུགས་ཀྱི་རེང་ལ་རྣམ་འགྲེལ་གྱི་གཞུང་ལ་གཟིགས་ཙམ་ནས་དང་པའི་སྟོབས་ཀིས་སྤུ་ལོང་གཡོས་ཏེ། སྤྱན་ཆབ་ཀྱི་རྒྱུན་གཙང་པར་མི་ནུས་པ་རྟག་ཏུ་འོང་བ་ཅིག་བྱུང་གསུང་ངོ། །
དེའི་དགུན་བདེ་བ་ཅན་དུ་བཞུགས་ནས་གཞུང་མང་པོ་ལ་གཟིགས་རྟོག་མཛད། དོན་གཉེར་ཅན་དུ་མས་ཞུས་པ་ལ། རྒྱུན་ཞུགས་ཕྱིར་འོང་སོགས་ཀྱི་རྣམ་གཞག་བསྟན་པ་བློ་གསལ་བགྲོད་པའི་

[017A]༄༅། །ཐེམ་སྐས་ཞེས་བྱ་བའི་བསྟན་བཅོས་མཛད། འདིའི་མཇུག་གི་ཚིགས་བཅད་དུ། ཚེ་འདི་ལ་ཞེན་ཅིད་ཆོས་ལ་མི་འབད་པ་རང་ཅག་རྣམས་ལ་བརྩེ་བས་གསུངས་པ་ནི་
མི་བརྟན་ཚེ་འདིའི་བདེ་ཙམ་སྐྲུབ་པའི་ཐབས། །ཟང་ཟིང་རྫས་ལའང་ཆོག་ཤེས་མེད་གྱུར་ན། །གཏན་བདེ་སྒྲུབ་བྱེད་ནོར་མཆོག་ཐོས་བའི་ནོར། །དེ་ལ་ཆོག་པར་འཛིན་རྣམས་བདུད་ཀྱིས་ཐབས།།
ཞེས་དང། དེད་བཀུར་ཕྱིར་དུ་གཞན་དོར་ཚིག་བརྒྱུད་ཙམ་ཞིག་འཛིན། །འཁོར་ལ་སྲེར་ནས་མྱུར་བར་སློབ་མའི་ཚོགས་མང་བསྡུར། །ཡིད་བརྟན་མེད་པར་ཁ་ཚོན་བཅད་དེར་ན་རྟོགས་འདོམས་
དེ་དག་མཐོང་ཚེ་བློ་བཟང་གྲགས་པ་ཤིན་ཏུ་སྐྱོ། །ཞེས་གསུངས་ཏེ། ངེད་ཅག་གིས་དོན་འདི་ལ་དཔྱད་ནས་སེམས་ལ་འཇོག་དགོས་སོ།། །།དགུང་ལོ་ཉེར་གསུམ་པའི་ས་ལུག་ལོའི་དབྱིང་ཆོས་
སྔོན་མ་ལ། གྲ་སྐོར་མཛད་བཞེད་པས་པོ་ཏི་འགའ་ཡར་གྱི་གཟིགས་རྟོག་མཛད་ནས། གཙང་ཕྱོགས་སུ་བྱོན་ཏེ་སྣར་ཐང་དུ་ཕེབས། བླ་མ་ལོ་ཙྪ་བ་དོན་བཟང་པས་ཚར་མའི་ཌིཀྐ་
ཅིག་བརྩམས་འདུག་པ་དེ་བསྟན་ནས་འདི་ཚར་གཅིག་ཉོན་ཞེས་པ་ལ། རྗེ་འདིས་རྣམ་འགྲེལ་གྱི་རྣམ་བཤད་ལ་ཞིབ་ཏུ་དཔྱོད་པ་སོགས་ཀྱིས་ལེགས་པར་མཁྱེན་པས་གསན་དགོས་པ་མེད་ཀྱང་

[017B] དབྱར་ཆོས་དེར་སྣར་ཐང་དུ་རྣམ་འགྲེལ། མངོན་པ་གོང་འོག་གཉིས། འདུལ་བ་མདོ་རྩ་བཅས་དཀའ་ཆེན་བཞིའི་གྲྭ་སྐོར་མཛད་
སྣད་ཐང་དུ་སྔོན་ཆང་གཞུང་མང་པོའི་འཆང་ཉན་བྱེད་པ་མེད་ཅིང། འདི་ནས་བཟུང་སྟེ་གཞུང་དེ་དག་གི་འཆད་ཉན་བྱེད་པའི་སྲོལ་ཆགས་སོ། །སྟོན་ཀ་བླ་མ་རེད་མངའ་བ་བོ་དོད་
དུ་ཆོས་བར་ལ་བེབས་པ་གསན་ནས་ཨེར་བྱོན། ལོ་ཙྪ་བ་ནམ་མཁའ་བཟང་པོ་ལ་སྙན་དངགས་མེ་ལོང་དང། ཙནྡྲ་པ་དང། ཀ་ལ་པ་སོགས་སྒྲ་རིག་པའི་བཤད་པ་ཅུང་ཟད་གསན་པས་ཤིན་ཏུ་
མཁས་པར་གྱུར། དེར་བཞུགས་སྐབས་གཙོ་བོར་བླ་མ་རེར་མདའ་པ་ལ་དབུ་མ་ཚད་མ་མངོན་པ་སོགས་གཞུང་ཆེན་མང་པོ་གསན་ཅིང། ཕར་ཕྱིན་དང་འདུལ་བ་གཉིས་བླ་མ་གཞན་ལས་
ཐོས་པ་ཡིན་ཀྱང། བླ་མ་ཉིད་ལ་ཉན་ན་བྱིན་རླབས་ཆེ་བ་དང། བསྟན་འགྲོར་ཕན་པའི་རྟེན་འབྲེལ་ཁྱད་པར་ཅན་འོང་བར་བསམ་པས་གསུང་བར་ཞུ་ཞེས་ཞུས་ནས་ཚར་རེ་གསན་
རེ་ཡང་རེད་མངའ་བ་བླ་མ་ལ་དབུ་མ་འཇུག་པ་གསན་པ་མ་གཏོགས་རྩ་བ་ཤེས་རབ་སོགས་རིགས་ཚོགས་གཞན་གསན་པ་མེད་ཅིང། དབུ་མ་རིགས་ཚོགས་ཐམས་ཅད་ཀྱི་ལུང་ནི་སྣར་ཐང་

[018A]༄༅། །མཁན་པོ་ཀུན་དགའ་རྒྱལ་མཚན་ལས་བླངས། མཁན་པོ་དེ་ཉིད་དང་ཡུལ་གྱི་ཟུར་ཆེན་གྱི་བླ་མ་ཁྲི་པ་ཅིག་ལས་དེ་དག་གི་ལུང་ཐོབ་པ་ཡིན་ལ། ཟུར་ཆེན་གྱི་
གདན་ས་དེ་ནི་སྔོན་དུས་དབུ་མ་ལ་མཁས་པའི་བླ་མ་ཅིག་གི་གོ་སར་འདུག་བས་ལུང་རྒྱུན་ཡང་དེ་ནས་བརྒྱུད་པ་ཡིན་འདུག་གསུང། ཡར་བདེ་བ་ཅན་པའི་བླ་མ་འཇམ་རིན་པ་ལའང་ལུང་གསན་
ཁོང་གིས་ཆོས་རྗེ་བླ་མ་ལ་གསན་འདུག་དེང་མདའ་བས་དབུ་མ་རིགས་ཚོགས་རྣམས་ཀྱི་ལུང་ནི་བྲང་མོ་ཆེའི་གདན་ས་པ་བླ་མ་ཆོས་ཀྱི་བཤེས་གཉེན་བ་ལ་བླངས། བླ་མ་དེ་སྣར་ཐང་བ་ཤེས་རབ་
སེང་གེ་ལས་ལུང་གསན་པར་འདུག་མདོར་ན་དེ་དུས་རྗེ་རེད་མདའ་པ་དང་རྗེ་འདི་གཉིས་ལ་དབུ་མའི་ཆོས་བཤད་པ་ལྟ་ཞོག་ལུང་ལེན་པའི་ཡུལ་ཡང་རྙེད་དཀའ་བ་བྱུང་ཞིང། དེ་དག་གི་
ལུང་ཐོབ་པའི་བླ་མ་གཅིག་གཉིས་ལས་མང་པོ་མེད་ཅིང། བླ་མ་བརྒྱུད་རིམ་ཡང་རེ་རེ་ཙམ་བྱུང་འདུག་གོ་དེ་ལྟར་ཟབ་མོ་སྟོང་པ་ཉིད་ཀྱི་ཆོས་སྐོར་འདི་ནི་འཁོར་བ་ལས་གྲོལ་བའི་ལམ་གྱི་གཙོ་
བོ་ཡིན་ཞིང། སངས་རྒྱས་བཅོམ་ལྡན་འདས་ཀྱིས་མདོ་དུ་མར་གཙོ་བོར་གསུངས་པའི་བཀའ་ཡིན་ཀྱང། བོད་དུ་རྗེ་འདི་མ་བྱོན་གོང་དུ་འཆང་ཉན་ཙམ་ཡང་མེད་པར་གྱུར་ཞིང་

[018B] །
ཡང་སྐབས་ཤིག་ལྷ་མོ་དབྱངས་ཅན་མའི་བསྙེན་སྒྲུབ་མཛད། དེའི་ཚེ་མཛད་པའི་དབྱངས་ཅན་མའི་བསྟོད་པ་ནི། ཨོཾ་བདེ་ལེགས་སུ་གྱུར་ཅིག་ཆུ་འཛིན་དཀར་པོའི་གློག་
འཕྲེང་དྲ་བ་ཅན། །མཁའ་ཡི་མཛོས་བྱེད་འདྲ་བའི་ཡིད་འཕྲོག་མ། །དྲི་ཟའི་ན་ཆུང་དབུས་ན་འཇོ་སྒེག་མཁན། །རིང་ནས་བརྩེ་བའི་ལྷ་མོ་ད་ཚུར་བྱོན། །པདྨའི་བཞིན་ལ་གཡོ་ལྡན་བུ་ང་བའི་
མིག་མཐོན་མཐིང་རལ་པའི་རྩེ་ན་འོད་དཀར་ཅན། །རོལ་སྒེག་གར་གྱིས་འགྱིང་བའི་དབྱངས་ཅན་མ། །ད་རུང་བདག་ལ་ངག་གི་དབང་ཕྱུག་སྩོལ། །རོལ་རྩེད་གར་གྱི་ཉམས་ལྡན་
རི་དྭགས་མིག་མིག་གིས་ལྟ་བས་མི་ངོམས་ཡིད་འཕྲོག་མ། །མ་ལྟད་བརྩེ་བ་ཁྱོད་ཀྱིས་བདག་གི་ངག་ངག་དབང་ལྷ་མོ་ཉིད་དང་མཚུངས་བར་མཛོད། །སྟོན་ཟླ་རྒྱས་པའི་དཔལ་ལས་
ལྷག་པར་མཛེས། །ཚངས་དབྱངས་སྙན་པའི་གདངས་ཀྱང་ཟིལ་གྱིས་གནོན། །ཟབ་ཡངས་རྒྱ་མཚོའི་འཇིང་ལྟར་དཔག་དཀའ་བ། །དབྱངས་ཅན་ལྷ་མོའི་སྐུ་གསུང་ཐུགས་ལ་འདུད། །
[019A]༄༅། །ཅེས་སྒྲ་དབྱངས་ལྷ་མོ་སྤྱན་དྲངས་ནས་བསྟོད་ཅིང་གསོལ་བ་གདབ་པ་ཡུལ་བྱང་ཕྱོགས་ཀྱི་སྙན་དངགས་མཁན་བློ་བཟང་གྲགས་པའི་དཔལ་གྱིས་སྦྱར་བའོ། །ཞེས་པའོ། །
གསུང་འདི་ནི་སྡེབ་སྦྱོར་ལེགས་ཤིང་མངོན་བརྗོད་ཀྱིས་བཅིངས་པ་མེད་པས་བལྟས་ན་གོ་སླ་བ་ལྟ་བུ་ཡིན་པ་ལ། ཞིབ་ཏུ་དཔྱད་ན་དོན་ཤིན་ཏུ་ཟབ་པ་སོགས་ངོ་མཚར་བ་འདུག་པས་མཁས་པ་རྣམས་ཀྱིས་
མཐོང་ནས་ཚིག་འདོན་ན་ཚིག་སྙན། དོན་ལ་དཔྱད་ན་དོན་བཟང་བས་ཚིག་དོན་གྱི་རྒྱན་གྱི་ཉམས་རྫོགས་ཞེས་བསྔགས་པར་མཛད་དོ། །བསྟོད་པ་འདི་རྒྱུན་དུ་བཏོན་ན་ཤེས་རབ་འཕེལ་བའི་བྱིན་རླབས་ཆེ་
བ་ཡིན་ནོ། །དེ་ནས་ཡབ་སྲས་གཉིས་ཐབས་གཅིག་ཏུས་སྐྱར་ཕེབས། །རྗེ་རིན་པོ་ཆས་ས་སྐྱར་རྣམ་འགྲེལ། མངོན་པ་གོང་འོག་མདོ་རྩ་བཞིའི་གྲྭ་སྐོར་མཛད། དེ་དུས་རྗེ་རིན་པོ་
ཆེ་འདིས་དཀའ་ཆེན་འདི་བཞི་དང་ཕར་ཕྱིན་བཅས་ལྔ་ལས་གཞན་གཞུང་ཆེན་བཅུ་ལྷག་གི་གྲྭ་སྐོར་མཛད་ཆོག་པ་ཡོད་ཀྱང། གྲྭ་ས་དེ་རྣམས་སུ་གཞུང་དེ་དག་གི་འཆད་ཉན་བྱེད་སྲོལ་མ་དར་བས་མ་བྱས་
གསུང་ངོ། །དེ་འཕྲལ་དབུས་སུ་བྱོན། གསང་ཕུར་དབྱངས་ཅན་མའི་བསྙེན་བ་མཛད་ནས་སྙིང་པོ་བྱེ་བ་ལྔ་སོང་སྐབས་དབྱངས་ཅན་མའི་ཞལ་གཟིགས། འདི་ནས་བཟུང་སྟེ་འབྲལ་མེད་

[019B]། །།དགུང་ལོ་ཉེར་བཞི་བའི་ལྕགས་སྦྲེལ་ལོའི་དབྱིར་གུང་ཐང་དུ་བྱོན། །ལོ་
གསར་ཆོས་བཅུའི་སྐབས་ནས་བརྩམས་ཏེ་གསང་ཕུ་དང་རྩེས་ཐང་སོགས་དབུས་ཀྱི་ཆོས་སྡེ་རྣམས་སུ་ཕར་ཕྱིན་སྔར་ནས་མཛད་ཚར་བས་གཞན་བཞིའི་གྲྭ་སྐོར་མཛད། དེ་ཡང་རྣམ་ཐར་ཆེན་མོ་ལས་
དེའི་ཚེ་དབུས་གཙང་གི་གྲྭ་ས་ཆེན་པོ་རྣམས་ཀྱི་དགེ་བའི་བཤེས་གཉེན་སྡེ་སྣོད་འཛིན་པ་རྒྱ་མཚོ་ལྟ་བུ་མཐའ་དག་ཀྱང། དམ་པ་འདིའི་བློ་གྲོས་ཀྱི་བང་མཛོད་ལས་འོངས་པའི་ལེགས་བཤད་གསར་པའི་
དུས་སྟོན་ཉམས་སུ་མྱོང་བས་ནི་ཡིད་ཚིམ། རྣམ་དཔྱོད་འདབ་བཟང་དབང་པོའི་སྤར་ཁྱིམ་ལས་ཐོན་པའི་དངོས་སྟོབས་རིགས་པའི་སྡེར་མོ་མི་བཟང་པས་བསྡིགས་པས་ནི་སྙིང་འདར། མཁྱེན་རབ་
གཏིང་མཐའ་ཡངས་པའི་ཆུ་གཏེར་ཆེན་པོ་ང་རྒྱལ་ཁེབས་པའི་རླབས་ཕྲེང་ཞི་བའི་དུལ་བའི་དཔལ་གྱིས་ནི་དད་པའི་སྤུ་ལོང་ཀུན་ནས་གཡོས་ཏེ། འཇིག་རྟེན་མ་ལུས་པ་ངོ་མཚར་བའི་གཏམ་གྱི་དགའ་སྟོན་ལ་རོལ་
བར་བྱེད་བས་དུས་འདའ་ཞིང། ས་གསུམ་ན་སྙན་བའི་བ་ངན་བཙུགས་པར་གྱུར་ཏོ། །ཞེས་དང། ཡང། དེའི་ཚེ་ཆོས་གྲྭ་ཆེན་པོ་རྣམས་སུ་གྲྭ་སྐོར་ལ་བྱོན་པའི་སྐབས་དག་ཏུའང་

[020A]༄༅། །དད་པའི་ཤུགས་ཀྱིས་གསོལ་བ་འདེབས་ཤིང། དམ་བའི་ཆོས་ཀྱི་བཀའ་སྩལ་མཉན་ནས། བདག་ཉིད་ཀྱི་སློབ་མར་ཁས་ལེན་པའི་སྡེ་སྣོད་འཛིན་པའང་དུ་མ་ཞིག་བྱུང་ལ་
ལེགས་སུ་འདོད་པ་དག་ནི། འདི་འདྲ་བའི་དམ་པའི་མགོན་ལ་བརྟེན་པ་ལས་འདོད་པའི་གནས་འཐོབ་པར་འགྱུར་གྱི། གཞན་གྱིས་ནི་མ་ཡིན་ནོ་སྙམ་དུ་བསམས་ནས་བདག་ཉིད་ཆེན་པོ་འདིའི་ཞབས་འབྲིང་དུ་
ཁས་ལེན་པར་ཡང་བྱེད་དོ། །ཞེས་གསུངས་པ་ལྟར་གྲྭ་སྐོར་དེ་དག་མཛད་པའི་ཚེ་གཞུང་ཆེན་མང་པོའི་དོན་ལེགས་པར་མཁྱེན་པ་དང། རྒྱ་པོད་ཀྱི་མཁས་བ་མང་པོའི་བཞེད་པ་སོ་སོར་ཕྱེ་བ་དང་
ནོར་བ་དང་པ་རྗེད་པའི་དྲི་མ་མེད་པ་སོགས་ཆེས་ཕུལ་དུ་བྱུང་བས་བོད་ཡུལ་དུ་སྔོན་ཆད་འདི་ལྟ་བུའི་མཁས་པ་མ་བྱུང་ཞེས་གྲགས་ཤིང། དགེ་བའི་བཤེས་གཉེན་གཟུར་གནས་མཁས་པ་རྣམས་ཀྱིས་ནི་ཐུགས་
ཕྲོགས་ནས་ཤིན་ཏུ་དགའ་ཞིང་དད་པས་བསྟོད་བཀུར་སོགས་མཛད་པ་བྱུང་ལ། ཕྲག་དོག་གེས་འཚེ་བའི་བསམ་པ་ཅན་རྣམས་ནི་རྒོལ་ནུས་པའི་སྤོབས་པ་ཅུང་ཟད་ཀྱང་མེད་པས་ཆེས་ཆེར་ཞུམ་ཞིང། རྗེ་
འདིའི་ཡོན་ཏན་གྱི་ཟིལ་གྱིས་མ་ནན་ནས་རང་གིས་སྐྲག་ཅིང་འདར་བར་གྱུར་ཏོ། །གཞན་ཡང་རྗེ་འདིའི་མཁས་པའི་ཡོན་ཏན་ཕུལ་དུ་བྱུང་བ་དང། ལོག་སྒྲུབ་བྱེད་པ་དག་ལའང་བྱམས་ཤིང་བརྩེ་བ་མ་

[020B] དམ་ཚིག་སྡོམ་བ་རྣམ་པར་དག་པའི་དང་ནས་དམ་པའི་ཆོས་ལ་འབད་པ་ལས་རྣམ་གཡེང་ལེ་ལོ་སོགས་སྐྱོན་གྱི་དྲི་མ་ཕྲ་མོས་ཀྱང་མ་གོས་བ་དང་
རྟག་ཏུ་བསྟན་འགྲོའི་དོན་ལ་དགོངས་པ་ལས་རང་ཉིད་འབའ་ཞིག་གི་དོན་མི་མཛད་པ་སོགས་གང་གི་ངོས་ནས་བརྟགས་ནའང་ཆེས་ཕུལ་དུ་བྱུང་བ་ཡིན་པས། དེ་རྣམས་ཤེས་ནས་སེམས་དབང་མེད་དུ་ཕྲོགས་
ཏེ་དད་པའི་སྟོབས་ཀྱིས་ཕྱག་དང་བསྙེན་བཀུར་བྱེད་པ་དང། སློབ་མར་གྱུར་ཏེ་ཆོས་ཞུ་བ་མང་དུ་བྱུང་ཞིང། སྤྱིར་ཡར་ལ་འགྲོ་བར་འདོད་པ་དག་ནི་འདི་ལྟ་བུའི་བླ་མ་བཟང་པོ་ལ་བསྟེན་ན་འདི་ཕྱིའི་དོན་ཐམས་
ཅད་འགྲུབ་བར་འགྱུར་གྱི། གཞན་ལ་བསྟེན་པས་ཕུན་སུམ་ཚོགས་པར་གལ་འགྱུར་སྙམ་ནས་རྒྱུན་དུ་ཞབས་ཕྱིར་འབྲང་པར་གསོལ་བ་བཏབ་སྟེ་འབྲལ་མེད་དུ་བསྟེན་པའང་མང་དུ་བྱུང་ངོ། །ཡང་སྐབས་ཤིག་
སྔོན་ཆོས་རྗེ་དོན་རིན་བས་ཡི་དམ་ཆོས་སྐྱོང་མང་པོལ་གཉེར་དུ་གཏད་དེ། འདི་རྣམས་ཀྱི་བསྙན་སྒྲུབ་མཆོད་གཏོར་རྣམས་མ་ཆག་པ་གྱིས་གསུང་བ་དེ་ཉིད་དང་པོ་ལོ་གཅིག་ཙམ་དེ་ལྟར་བསྒྲུབས་ཀྱང་
གཞུང་དོན་དབྱོད་པ་སོགས་ལ་ཐུགས་བཞེད་ཆེ་བས་དབུས་གཙང་དུའོ་བའི་ལམ་དང། ཐུགས་གཉེར་མཛད་པའི་སྐབས་རྣམས་སུ་ཕལ་ཆེར་ཆག་པ་ཡིན་ལ། དེ་ཡང་བླ་མའི་བཀའ་བཞིན་མ་གྲུབ་པའི་

[021A]༄༅། །རྐྱེན་དང། ཁྱད་པར་དུ་རྣམ་སྲས་ཀྱི་མཆོད་གཏོར་ཆག་པས་མཚན་ཉིད་ལ་ཞུགས་འཕྲལ་ལོངས་སྤྱོད་ཀྱིས་དབུལ་བ་དང། མགོན་པོ་ཕྱག་དྲུག་པའི་མཆོད་གཏོར་ཆག་
པས་གཞན་གྱི་འཚོ་བ་མང་བ་དང། ཕྱག་རྡོར་གྱི་བསྙེན་སྒྲུབ་ཆག་པས་ནད་མང་བ་བྱུང་འདུག་ཅེས་གསུང་ནས། དེ་ཕྱིན་བསྙེན་སྒྲུབ་སོགས་མ་ཆག་པར་མཛད་དོ། །འདི་ཡན་གྱིས་མདོ་
ཕྱོགས་ལ་ཐུགས་གཉེར་མཛད་ནས་མཁས་པར་གྱུར་པའི་སྐབས་བརྗོད་པའོ།། །།ཆོས་དེ་དག་ཐོབ་པ་ལ་བསྟེན་པའི་བླ་མ་མང་ཡང་ཚད་མའི་རིགས་པ་དང་དབུ་མའི་རིགས་པ་སོགས་གནང་དོན་ཕྲ་
ཞིབ་རྣམས་ལ་དཔྱོད་པའི་བློའི་སྒོ་ཕྱེ་བ་ནི་བླ་མ་རེང་མདའ་བ་ལས་བསྙེས་པ་ཡིན་པས་བཀའ་དྲིན་ཆེ་པར་མཛད་དོ། །རེ་ལ་རྣམ་ཐར་ཆེན་མོ་ལས། རྗེ་བཙུན་དམ་པ་རེད་མདའ་པ་ཆེན་པོ་ཀུ་མ་ར་མ་ཏི་
ཞེས་འཇིག་རྟེན་གསུམ་ན་མཆོག་ཏུ་དཀར་བའི་གྲགས་བའི་བ་ངན་ཆེས་ཆེར་གསལ་བ་འདི་ནི། གཞོན་ནུ་ན་ཚོད་ཡོངས་སུམ་སྨིན་པའི་སྐབས་ཉིད་ནས། ལེགས་པར་སྤྱང་པའི་ནུས་པ་ཡོངས་སུ་
སྨིན་པས། བྱིས་པ་ཉིད་ན་ཡང། ཆོས་བརྒྱད་བུར་བའི་རོལ་རྩེད་ལ་ཆགས་པའི་ཀུན་རྟོག་སྦྲོས་པའི་ཉི་འོང་ནི་ནུབ། ཆགས་སྡང་འབྱུང་པོའི་བྱ་ཚོགས་རྒྱུ་པའི་བདག་འཛིན་མུན་པའི་སྨག་རུམ་

[021B] ཐུབ་བསྟན་གངས་ཀྱི་རི་སུལ་སྐྱོང་བའི་རྣམ་དཔྱོད་གདོང་ལྡའི་ལུས་རྩལ་ནི་ཡོངས་སུ་རྫོགས། སྲིད་གསུམ་དྲི་ཟའི་གྲོང་ཁྱེར་ལྟར་གཟིགས་ནས་རྒྱལ་སྲས་སྒྱུ་མའི་རྣམ་རོལ་གྱིས་སྤྱོད་པ་
ཞིག་སྟེ། ཞེས་གསུངས་བ་ལྟར་བླ་མ་རེང་མདའ་པ་འདི་ནི་ཆུང་དུས་ནས་ཆགས་སྡང་སོགས་འཇིག་རྟེན་གྱི་དྲི་མས་མ་གོས་ཤིང། གཞོན་ནུ་ལ་རབ་ཏུ་བྱུང་ནས་རྒྱལ་བོའི་བསྟན་པ་ལུང་གི་ཆོས་མཐའ་
དག་ལ་ལེགས་པར་སྦྱངས། དེ་ཡང་དབང་ལུང་སོགས་གསན་པ་ཙམ་མ་གཏོགས་ང་ལྟའི་བཤེས་གཉེན་གཉན་དག་གི་ཁ་ལ་རག་ལས་བ་མེད་པར། མདོ་རྒྱུང་དགོངས་འགྲེལ་དང་བཅས་པ་གང་ལ་ཡང་ལན་
གཅིག་གཉིས་ཞིབ་ཏུ་གཟིགས་པ་ཙམ་གྱིས་བསྟན་བཅོས་དེའི་རྩ་འགྲེལ་ལེགས་ཐར་སྦྱར་བའི་དོན་གྱི་ལུས་ཡོངས་སུ་རྫོགས་པར་ཤེས་ཤིང་རང་རང་གི་ལུགས་མ་འདྲེས་པར་ཐུགས་སུ་ཆུད་ནས། རིགས་པའི་
ལམ་ནས་དྲངས་ཏེ་འཆང་པ་ལ་ཐོགས་པ་མེད་ཅིང། ཁྱད་པར་དུ་དབུ་ཚད་ཀྱི་རིགས་བའི་ལམ་ཐམས་ཅད་ཆེས་ཆེར་ནུབ་ནས་མིང་ཙམ་ཡང་མེད་པར་གྱུར་པ་ལ་རང་སྟོབས་ཀྱིས་དབུ་ཚང་ཀྱི་རིགས་པའི་ལམ་
སྲོལ་ཕྱེ་སྟེ། བྱང་ཕྱོགས་ཀྱི་མཁས་བ་ཀུན་གྱི་མགོ་བོ་ལ་བཀའི་ཕྲེང་བ་དལ་གོས་བགྱིད་པའི་ཤིང་རྟ་ཆེན་པོར་གྱུར་པ་ཡིན་ནོ། །དམ་པ་འདིའི་མདོན་པར་རྟོགས་པའི་ཡོན་ཏན་ནི། ཉེས་སྤྱོད་ཀྱི་

[022A]༄༅། །དྲི་མ་ཐམས་ཅད་དང་བྲལ་བའི་ལྷག་བ་ཚུལ་ཁྲིམས་དང་ལྡན་བས་གསེར་རིའི་ཕྲེང་བ་ལྟ་བུའི་གནས་བརྟན་འདུལ་འཛིན་རྣམས་ཀྱི་དབུས་ན་ལྷུན་པོ་ལྟར་འཕགས་ཤིང། རང་ལས་
གཞན་གཅེས་པའི་བྱང་ཆུབ་ཀྱི་སེམས་བཅོས་མ་མིན་པ་རྒྱུན་ཆགས་པར་མདའ་བས་འགྲོ་བ་ཀུན་ལ་བུ་གཅིག་པུ་ལྟར་དགོངས་ཏེ་བརྩེ་བ་དང། གཞན་ལ་ཕན་པར་གྱུར་ན་དམྱལ་བའི་མ་ཡང་པདྨོའི་ཚལ་ལྟར་
གཟིགས་ནས་འཇུག་པ་ལ་ཡ་མི་ང་ཞིང། རང་གི་ཆེར་དུ་དག་ཞིང་གི་འབྱོར་བ་ཡང་རྨི་ལམ་གྱི་དགའ་སྟོན་ལྟར་གཟིགས་ནས་དགོས་པར་མི་མཛད་པ། སོ་སྐྱེའི་བྱང་སེམས་ཕལ་མོ་ཆེས་རྗེས་སུ་ཡི་རང་བ་
ཙམ་ཡང་བྱ་དཀའ་བའི་རྒྱལ་སྲས་ཀྱི་སྙིང་སྟོབས་ཕུལ་བྱུང་མངའ་བ། དཔལ་གསང་བ་འདུས་པ་དང་འཁོར་ལོ་བདེ་མཆོག་སོགས་ཀྱི་བསྐྱེད་རྫོགས་ཀྱི་ཏིང་ངེ་འཛིན་ཤིན་ཏུ་བརྟན་པོ་བརྙེས་པས་ཐུན་མོང་དང་ཐུན་
མོང་མ་ཡིན་པའི་རྟོགས་པའི་ཡོན་ཏན་གྱི་ཚོགས་ལ་འགྲན་པའི་ཟླ་ཐམས་ཅད་དང་བྲལ་བ། རྒྱལ་བའི་སྤྱན་སྔར་ཁས་བླངས་པའི་དམ་ཚིག་ལ་མི་གཡེལ་བའི་སྲུང་མ་ཁྱད་པར་ཅན་དང། དཀར་ཕྱོགས་
མངོན་པར་སྐྱོང་བའི་ལྷ་དག་གིས་དངོས་སུ་བསྙེན་བཀུར་ཅིང་ལེགས་སོ་ཞེས་གསོལ་བའི་ཆིག་གིས་བསྔགས་པ་ཡིན་ནོ། །གཞན་ལ་ཆོས་སྟོན་པའི་འཕྲིན་ལས་མཛད་པ་ལ་དགོངས་བ་ཕྱོགས་པའི་ཚེ་ནུབ་

[022B]
པ་སོགས་བརྗོད་ཀྱིས་མི་ལང་བའི་ཡོན་ཏན་གྱི་ཚོགས་ཀྱིས་མཐོ་བར་གྱུར་པའོ། །རྗེ་ཙོང་ཁ་པས་རྒྱལ་བའི་གསུང་རབ་ཀྱི་དྲང་ངེས་འབྱེད་པའི་ཤིང་རྟ་ཆེན་པོ་དག་གི་ལམ་སྲོལ། ཕྲ་ཞིབ་རིགས་
པའི་སྒོ་ནི་དང་པོར་རྗེ་བཙུན་འདི་ལས་བརྙེས་བས་འགྲན་ཟླ་མེད་པའི་བླ་མའི་གཙོ་བོར་མཛད་བ་ཡིན་ནོ། །ཡང་ལྟོ་བྲག་ནམ་མཁའ་རྒྱལ་མཚན་པས། རྗེ་བཙུན་འདི་དང་རྗེ་ཙོང་ཁ་བ་གཉིས་སྐུ་ཚེ་སྔོན་
མར་ཆོས་འབྲེལ་ཇི་ལྟར་མཛད་ཚུལ་གསུངས་པ་ནི། སྐྱེ་བ་འདིའི་སྔ་མ་ལ་ཁ་ཆེའི་ཡུལ་དུ་རེད་མདའ་པ་ནི་པཎྚི་ཏ་དོན་ཡོད་རྡོ་རྗེ་ཞེས་བྱ་བར་གྱུར། རྗེ་ཙོང་ཁ་བས་པཎྚི་ཏ་མ་ཏི་བྷ་དྲ་ཞེས་བར་གྱུར་ནས་
སྔེ་སྣོད་གསུམ་ལ་སྦྱངས་ཤིང་རྒྱུད་འགའ་ཞིག་དང་དབང་ཡང་ཞུས་སོ། །ཡང་སྐྱེ་བ་འདིའི་གོང་གི་བདུན་བར་རེང་མདའ་བ་དྲང་སྲོང་ཅིག་ཏུ་གྱུར་ཞིང། རྗེ་རིན་པོ་ཆེ་བྲམ་ཟེའི་བུ་མོས་བ་བརྟན་པར་གྱུར་
པས་དྲང་སྲོང་ལས་བྱ་སྦྱོད་ཀྱི་ཆོས་སྐོར་ཞུས། དྲང་སྲོང་གིས་ཀྱང་ཡོ་གའི་ཆོས་སྐོར་ཞུས་ནས་ཕན་ཚུན་བླ་སློབ་ཏུ་གྱུར། ཡང་དེའི་གོང་གི་སྐྱེ་བ་གསུམ་པ་ལ་རྒྱ་གར་གྱི་གང་ག་པཏ་ཞེས་པའི་ཡུལ་དུ་

[023A]༄༅། །རེད་མདའ་བ་རྒྱལ་རིགས་སུ་སྐྱེས་ནས་གཙུག་ལག་ཁང་གི་བླ་མར་གྱུར། རྗེ་རིན་པོ་ཆེ་ནཱ་ག་དཱ་ཛ་ཞེས་པར་གྱུར་ཞིང། ཀླུ་སྒྲུབ་ཀྱི་སྤྲལ་བ་ཡིན་ཞེས་པའི་དགེ་ཚུལ་ཞིབ་
ཟང་བོ་ཞེས་པ་ལས་ཀླུ་སྒྲུབ་ཀྱི་ཆོས་སྐོར་མང་དུ་ཞུས། གཙུག་ལག་ཁང་གི་བླ་མ་ངེས་ནཱ་ག་རཱ་ཛ་ལས་ཚེ་དེ་རྣམས་གསེན་ཞིང། ནཱ་ག་རཱ་ཛས་ཀྱང་བླ་མ་དེ་ལས་མངོན་པའི་ཆོས་སྐོར་གསན་ནོ། །
ཞེས་གསུང་ངོ། །དེ་ལྷ་པའི་བླ་མ་དེ་ལས་ཆོས་ཀྱི་བཀའ་དྲིན་མནོས་པའི་སློབ་མ་མང་ཡང་མཆོག་ཏུ་གྱུར་པའི་སློབ་མ་བདུན་ཡིན་པར་རྗེ་བཙུན་པ་དང་ཉིད་གསུང་སྟེ། རེད་མངའ་བ་ཉིད་ཀྱི་ཞལ་ནས། སྦྱངས་
པའི་མཆོག་གྱུར་ཀུན་མཁྱེན་ཤེས་འོད་དང། །སྲས་ཀྱི་མཆོག་གྱུར་བློ་བཟང་གྲགས་པའི་དཔལ། །ཉམས་ལེན་མཆོག་གྱུར་ཀུན་དགའ་དཔལ་བཟང་པོ། །ཤེས་རབ་མཆོག་གྱུར་ཉི་མ་རྒྱལ་མཚན་དང། །
བརྩེ་ལྔན་མཆོག་གྱུར་དཔལ་འབྱོར་ཤེས་རབ་དང། །འཆང་མཁས་མཆོག་གྱུར་བསོད་ནམས་ཤེས་རབ་དང། །རྩོད་པ་མཆོག་གྱུར་ངད་མ་རིན་ཆེན་ཏ། །གཞུང་ལུགས་རབ་འབྱམས་སྨྲ་བའི་བཤེས་
གཉེན་བདུན། །ཞེས་གསུངས་སོ། །འདིའི་གཉིས་པ་ནི་རྗེ་རིན་པོ་ཆེ་དང། བདུན་པ་ནི་རྒྱལ་ཆབ་རྗེ་ཡིན་ནོ། །སྨྲས་པ། སྙིང་སྟོབས་བླ་བ་རྫོགས་པ་དེ་ཡི་སྙིང། །

[023B] །ལེགས་བཤད་ལམ་དུ་བློ་གྲོས་གོམ་པ་ནི། །རྟག་ཏུ་ངལ་གསོ་མེད་པར་ཁྱོད་ཀྱིས་བཀོད། །དགེ་ལེགས་རྩ་བ་བཤེས་གཉེན་ཉིན་བྱེད་ཀྱི། །
ལེགས་བཤད་འོང་སྟོང་མ་ལུས་འཐུངས་གྱུར་བ། །དམ་ཆོས་སྦྲང་རྩིའི་རྒྱལ་མཚན་དབང་པོ་དེ། །སྐལ་བཟང་བུང་བ་ཀུན་གྱི་ཉེར་འཚོར་གྱུར། །སྲིད་པའི་ཕུན་ཚོགས་གདུག་པའི་སྤྲུལ་གྱི་ལྩེ། །བསྐྱོད་
པའི་ཟློས་གང་ལྟ་བུར་གཟིགས་པ་དེ། །ཡུལ་ལ་མངོན་འདོད་སྲིད་བའི་འཆིང་བ་ནི། །མི་གཙང་མངལ་གྱི་རྒྱ་དང་མཉམ་དུ་གྲོལ། །ནུམ་མངོན་དགའ་པད་མོའི་བཞིན་ངས་ཅན། །ལུས་ཕྲའི་
མིག་ཟུར་འཕངས་བས་ཆགས་ལྡན་བཞིན། །ཐུབ་བའི་ལེགས་བཤད་སྤྲང་ཅིའི་དོག་པས་ཀྱང། །ཁྱོད་ཐུགས་རྐང་དྲུག་ལྡན་བའི་བརྟན་པ་ཕྲོགས། །མི་བཟང་རིགས་པའི་སྡེར་མོ་ཕྱོགས་ཀུན་གྱི། །
གོལ་བ་གླང་ཆེན་སྤྱི་བོར་དལ་གོས་བ། །ཁྱོད་ཀྱི་རྣམ་དབྱོད་ཡངས་པའི་ཁྱོན་གྱིས་ནི། །མཐའ་དག་ཤེས་བྱའི་ཚད་ཀྱང་ཉུང་དུང་བྱས། །ཁྱོད་ཀྱི་རབ་དཀར་གྲགས་པའི་དོ་ཤལ་གྱིས། །ཕྱོགས་ཀྱི་
མཛེས་མའི་མགྲིན་བསྐལ་བཟང་བྱེད། །མགོན་ཁྱོད་བསྔགས་པས་བྲེལ་བའི་འཇིག་རྟེན་འདི། །བྱ་བ་ཀུན་ལ་ཆགས་བྲལ་བླངས་པ་བཞིན། །མཚུངས་མེད་དམ་བ་རྗེ་བཙུན་ཙོང་ཁ་པས། །རྨད་

[024A]༄༅། །བྱུང་ཡོན་ཏན་ཕུན་སུམ་ཚོགས་པ་ལྟར། །བདག་སོགས་འགྲོ་ཀུན་ཚེ་རབས་ཐམས་ཅད་དུ། །ཟབ་རྒྱས་ཆོས་ཀྱི་བདུད་རྩིར་ལོངས་སྤྱོད་ཤོག་རྗེ་ཐམས་ཅད་
མཁྱེན་པ་ཙོང་ཁ་པ་ཆེན་པོའི་རྣམ་ཐར་གོ་སླ་བར་བརྗོད་བ་བདེ་ལེགས་ཀུན་གྱི་འབྱུང་གནས་ཞེས་བྱ་བ་ལས། ཐུགས་གཉེར་མཛད་ནས་མདོ་ཕྱོགས་གཙོ་བོར་བྱས་པའི་རིག་གནས་ཀུན་ལ་མཁས་པར་གྱུར་
པ་དང། ལྷ་མོ་དབྱངས་ཅན་མའི་ཞལ་གཟིགས་ནས་རྗེས་སུ་བཟུང་བ་དང། རྗེ་རེད་མདའ་བའི་རྟོགས་པ་མདོ་ཙམ་བཅས་བསྟན་པའི་ལེའུ་སྟེ་གསུམ་པའོ།། །།
མངྒ་ལཾ།། །།

[024B][BLANK PAGE]

[001A]
༄༅། །རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་ལས་ལེའུ་བཞི་པ་བཞུགས་སོ། །

[001B] །མཁྱེན་བས་སྲིད་པའི་འཆིང་བ་མཐར་མཛད་ཅིང། །ཐུགས་རྗེས་ཞི་ལ་དགའ་བ་རིང་དུ་དོར། །སྲིད་ཞིའི་མཐའ་ལ་མི་གནས་སྲིད་
ཞིའི་མགོན། །རྡོ་རྗེ་འཆང་དབང་རྗེ་ལ་ཕྱག་འཚལ་ལོ། །བཞི་པ་བསྙེན་རྫོགས་ཀྱི་སྡོམ་བ་བཞེས་པ་དང། སྔགས་ཕྱོགས་ལ་སྦྱངས་ཏེ་མཁས་བར་གྱུར་
བ་དང། རྗེ་བཙུན་འཇམ་པའི་དབྱངས་ཀྱིས་འབྲལ་མེད་དུ་རྗེས་སུ་བཟུང་ནས་མན་ངག་མནོས་པ་སོགས་ནི། གོང་དུ་བརྗོད་པ་ལྟར་རྗེ་རིན་པོ་ཆེས་རྩེས་
ཐང་སོགས་ཀྱི་གྲྭ་སྐོར་མཛད་ཚར་ནས། ཡར་ལུང་རྣམ་རྒྱལ་གྱི་ཇོ་གདན་དགོན་པར་བྱོན། དེ་ན་མ་བྱོན་སངས་རྒྱས་གསུམ་པ་ཁ་ཆེའི་པཎྚི་ཏ་བསོད་
སྙོམས་པ་ཆེན་པོ་ཤཱཀྱ་ཤྲི་བྷ་དྲའི་མཁན་བརྒྱུད། ཇོ་གདན་ཚོགས་ཆེན་གྱི་མཁན་བོ་དཀའ་བཞི་བ་ཚུལ་ཁྲིམས་རིན་ཆེན་པས་བསྙེན་རྫོགས་ཀྱི་མཁན་པོ་

[002A] །མཛད། བྱེ་རྫིང་ཚོགས་པའི་མཁན་པོ་གནས་བརྟན་འདུལ་བ་འཛིན་པ་ཤེས་རབ་མགོན་པོས་ལས་སློབ་དང། བྱེ་རྫིད་བའི་དབུ་
མཛད་སྡོམ་བརྩོན་བསོད་ནམས་རྡོ་རྗེས་གསང་སྟོན་མཛད་ཅིང། ཚོགས་པ་དེ་གཉིས་ལས་ཁ་སྐོང་དུ་འོས་པའི་དགེ་སློང་ཉི་ཤུས་དད་པའི་དགེ་འདུན་མཛད་
ནས་བསྙེན་པར་རྫོགས་བའི་སྡོམ་པ་ཡང་དག་པར་བཞེས་ཏེ་ལྷག་པ་ཚུལ་ཁྲིམས་ཀྱི་བསླབ་བ་ཡོངས་སུ་རྫོགས་པའི་ལྷའི་ཆུ་བོས་ཐུགས་རྒྱུད་ཀྱི་བུམ་བཟང་ཉེ་བར་
གཏམས་ཤིང། ལྷ་དང་བཅས་པའི་འཇིག་རྟེན་གྱི་ཡོན་གནས་གཅིག་པུར་གྱུར་རོ། །དེ་ནས་འདུལ་བའི་བསླབ་ཁྲིམས་ཤིན་ཏུ་ཕྲ་མོ་རྣམས་ཀྱང་རྣམ་པར་
དག་བ་བསྲུང་བར་མཛད་དོ། །དེ་རྗེས་གདན་ས་ཐེལ་དུ་བྱོན། སྤྱན་སྔར་རིན་པོ་ཆེ་གྲགས་པ་བྱང་ཆུབ་པའི་དྲུང་དུ་མཇལ། ཆོས་ཀྱི་བཀའ་མཆིད་

[002B] བླ་མ་དེས་རྗེ་འདིའི་ལུང་དང་རྟོགས་པའི་ཡོན་ཏན་ཕུལ་དུ་བྱུང་བ་ཤེས་
ནས་ཐུགས་ཕྲོགས་ཏེ། དང་གུས་ཀྱིས་སྤྱན་ཆབ་འབྱུང་བར་གྱུར། ཕྱིས་ཀྱང་དྲུང་འཁོར་དག་དང་ཕེབས་མཆིད་གླེང་བ་ན། རྗེ་འདིའི་ཡོན་ཏན་ལ་བསྔགས་ནས་གཞོན་ནུའི་དུས་ནས་དེ་ལྟ་བུའི་ཕུལ་དུ་བྱུང་བ་ཕུན་སུམ་
ཚོགས་པའི་བླ་མ་བྱོན་པའི་ཚེ། ང་རྒས་ནས་ན་ཚོད་ཡོལ་བ་ནི་སྐལ་བ་ཞན་པར་འདུག་ཅེས་ཐུགས་བྱུང་བའི་གསུང་ཡང་ཡང་འབྱོན་བར་གྲག་གོ་དེའི་ཚེ་སྤྱན་སྔ་རིན་པོ་ཆེ་དེ་ཉིད་ལ་ལམ་འབྲས་ཀྱི་མན་ངག་ཡོངས་
རྫོགས་དང། ནཱ་རོ་ཆོས་དྲུག་དང། ཕག་མོ་གྲུ་པའི་གསུང་འབུམ་དང། ཆོས་རྗེ་འཇིག་རྟེན་མགོན་པོའི་གསུང་འབུམ་སོགས་དྭགས་བོ་རིན་པོ་ཆེ་ནས་བརྒྱུད་པའི་བཀའ་རྒྱུད་ཀྱི་ཆོས་སྐོད་མང་པོ་མནོས་
རྗེ་བསྒོམས་བས་དེ་བའི་ཐུགས་ཀྱི་ཉམས་རྟོགས་མཐར་ཕྱིན་པ་འཁྲུངས་སོ། །དེ་དུས་ལོཙྪ་བ་ནམ་མཁའ་བཟང་པོ་བ་སྤྱན་སྔ་པས་གདན་དྲངས་ནས་ཕེབས་འདུག་བས། ཁོར་པ་ལས་སྒྲ་རིག་པའི་ས་རིས་སོགས་
ཡོངས་སུ་རྫོགས་བ་ཅིག་གསན་བར་བཞེད་པའི་ཐུགས་འདུན་ཆེ་ཡང་འགལ་རྐྱེན་ཅུང་ཞིག་བྱུང་བས་རྫོགས་བར་གསན་རྒྱུ་མ་བྱུང། འོན་ཀྱང་རྗེ་འདི་རང་གི་མཁྱེན་དབྱོད་ཀྱིས་སྙན་དངགས་མངོན་བརྗོད་སྡེབས་སྦྱོར་

[003A]༄༅། །སོགས་སྒྲ་རིག་པའི་སྐོར་མཁས་པར་མཁྱེན་པའོ། །དེ་ནས་འོན་གྱི་ལྷ་ཁང་གེ་རུང་ཆོས་བར་ལ་བྱོན། ཚེ་ཁོ་དབེན་པོ་སོགས་སྡེ་སྣོད་འཛིན་པ་མང་པོ་ལ་ཕར་ཚར་དབུ་མ་སོགས་ཀྱི་
ཆོས་མང་དུ་གསུངས། འདིར་བཞུགས་པའི་སྐབས་ཤིག་བ་སླབ་ཚིག་རྣམ་གཉིས་མཛད་པ་ལས། ཨེ་ཡིག་གི་དབྱངས་ཀྱིས་བསྡེབས་པའི་བྱ་དཀའི་མཛེས་རྒྱན་ཞེས་པའི་བསླབ་ཚིག་ནི་
   ༈    །ཁེ་དང་རྙེད་བཀུར་དོར་ཏེ་ཆོས་ལ་གཞོལ། །གེ་སར་ཉི་ཤར་འོད་ཀྱིས་མཛེས་པ་བཞིན། །དེ་དང་རྣམས་ཀྱང་གསུང་རབ་སྣར་བས་རྩོན། །ཅེ་སྦྱང་
བཞིན་དུ་ཕྱོགས་བཅུར་མི་འགྲོ་ཞིང། །ཆེ་ཚེས་དོར་ནས་མཁས་པ་བསྟེན་བྱས་ན། །ཇེ་མཐོ་ཇེ་མཐར་སོང་ཞིང་འགྲོ་བ་ཀུན། །ཉེ་དིང་མེད་པར་དང་གིས་འདུ་བར་འགྱུར། །ཏེ་ལོ་བ་སོགས་མཁས་གྲུབ་ཀུན་
གྱིས་ཀྱང། །ཐེ་ཚོམ་སྡངས་ཏེ་བླ་མ་གུས་པས་བསྟེན། །དེ་བཞིན་བདག་ཅག་མཁས་ལ་གུས་བཏུད་དེ། །ནེའུ་སིང་མཛེས་ལྟར་ཡིད་རབ་རང་བར་བྱ། །པེ་ཏ་བ་ཡི་སྤྱོད་ཚུལ་ལྷུར་བླངས་ཏེ། །ཕེ་གུའི་རྩིག་
པས་བསྐོར་བའི་ཁད་བཟངས་སྟེ། །བེའུ་མ་ལ་གདུང་འདྲའི་འདུན་པ་ཡིས། །མེ་ཤོར་གསོད་ལ་པ་རྩོན་བཞིན་འགྲུས་བད་རིགས། །ཙེ་ནེ་འདུག་ནས་གསུང་རབ་དོན་བསམས་ན། །ཚེ་རབས་ཀུན་དུ་བདེ་

[003B] །ཛེ་རེག་ཕྲག་དོག་བྱམས་བའི་གཉིན་བོ་ཡིས། །ཝེ་རན་ཏ་ཡིས་ནད་རྣམས་སེལ་བཞིན་གསལ། །ཞེས་སས་འདུད་པའི་ངག་སྣང་ར་སྦྱངས་ཏེ། །ཟེ་སློངས་སྤྱོད་པ་ཐམས་ཅད་རབ་སྦངས་ནས།།
འེ་ཏ་ཀ་ཡིས་བསྟེན་པའི་བསྟི་གནས་སུ། །ཡེ་ནས་སྤྲོས་བྲལ་དོན་ལ་འདྲིས་པར་བྱ། །རེ་བ་མ་ཆེ་འདོད་པ་ཆུང་བར་གྱིས། །ལེ་ལོ་མ་ཆེ་ཆོས་ལ་བརྩོན་བར་བྱ། །ཤེ་མོང་སྟོབས་ཀྱིས་མ་དྲེགས་དབེན་བའི་གནས། །
སེ་བས་དཀྲིགས་བའི་ཕྱོགས་སུ་དགེ་ལ་འབད། །ཧེ་ཧེ་མཁས་བ་དགྱེས་པའི་ཚེགས་བཅད་འདི། །ཨེ་ཡིག་དབྱངས་ངེས་བྱ་དཀའི་ཚུལ་དག་ཏུ། །ལེགས་པར་བསྡེབས་འདི་མང་ཐོས་ཙོང་ཁ་བ། །བློ་བཟང་
གྲགས་པས་ཆོས་བར་བྱེད་ཚེ་སྦྱར། །ཞེས་པའོ། །ཡང་ཨོ་ཡིག་གི་དབྱངས་ཀྱིས་བསྡེབས་པའི་བ་སླབ་ཚིག་ནི། ཨོཾ་བདེ་ལེགས་སུ་གྱུར་ཅིག་ཀོ་ཀ་ལི་ཀའི་མགྲིན་བའི་སླུ་
བཞེན་དུ། །ཁོར་ཁོར་ཡུག་ཚོན་གྱིས་བཀྲ་བ་འདིར། །གོ་ཆ་བགོས་པའི་སྙིང་སྟོབས་ཆེན་པོ་ཡེས། །ངོ་མཚར་ཐུབ་པའི་གསུང་ལ་སྦྱངས་ན་ལེགས། །ཅོ་ནས་འདྲེན་པའི་དམ་བས་གདམས་པ་ལྟར། །
ཚེ་དིགས་བཟང་པོའི་སྤྱོད་ཚུལ་ལྷུར་བླངས་ཏེ། །ཇོ་བོའི་དྲུང་དུ་སོས་བསྐོར་འཚོགས་ཀྱི་བར། །ཉོ་ཚེ་དོ་དོར་ཏེ་ཆོས་པར་འཕེལ་ན་ལེགས། །ཏོ་ཀེར་བཞིན་དུ་གཙུག་ཏུ་འཁུར་བ་ལ། །ཐོ་ཚེ་སྦངས་

[004A]༄༅། བའི་སྤྱོད་བ་དུལ་བ་དགོས། །དོ་ཟླ་མེད་པའི་མཁས་པ་བྱེད་འདོད་ན། །ནོ་བསམ་ཐམས་ཅད་ཆོས་ལ་བཏང་ན་ལེགས། །ལོ་ཏ་ལ་ན་འཇིག་རྟེན་དབང་ཕྱུག་ལྟར། །ཕོ་བྲང་འདིར་ཡང་
སྙིང་རྗེས་རང་རྒྱུད་འདུལ། །བོ་ལོང་བཟང་ལྟར་རྒྱུད་ནི་མཉེན་བྱས་ཏེ། །མོ་བ་ཤམ་བུ་ལྟར་ཁྲོ་བ་བྲལ་ན་ལེགས། །ཙོ་རའི་འཇིགས་པས་དབེན་པར་གྱུར་པ་འདིར། །ཚེ་ཚེའི་ཁྲོད་ནས་བསམ་པ་རྒྱ་བསྐྱེད་དེ། །
ཛོ་གི་དུལ་བའི་སྤྱོད་བ་སྒྲུབ་བ་ལ། །ཝོ་བརྒྱལ་བྱུང་ཡང་བརྩོན་པ་བསྟེན་ན་ལེགས། །ཞོ་དང་ཀུ་མུང་མདངས་ལྟར་རབ་དཀར་ཞིང། །ཟོ་མདོག་མཐོང་ན་གཞན་ཡིད་འཕྲོག་པ་ཁྱོད། །འོ་ཅག་རྣམས་ཀྱིས་
གུས་པས་བསྒྲུབ་བྱ་སྟེ། །ཡོ་ལང་འདུ་འཛིའི་བྱ་བ་དོར་ན་ལེགས། །རོ་ལ་སྲེད་བ་ཆུང་བར་བྱས་ནས་ནི། །ལོ་མང་དུས་ནས་བསྒྲུབས་པའི་ནན་ཏན་འཕྲོ། །ཤོ་སོགས་རྣམ་གཡེང་དབང་དུ་མ་བཏང་བར་
སོ་ཀ་འདི་ལ་མཐར་ཐོན་བྱས་ན་ལེགས། །ཧོ་ཡིག་བང་དུ་ཐོག་མེ་ཐམས་ཅད་ནི། །ཨོ་ཡིག་དབྱངས་ངེས་བྱ་དཀའི་ཚུལ་དག་ཏུ། །ལེགས་པར་བསྡེབས་འདི་མང་ཐོས་ཙོང་ཁ་པ། །བློ་བཟང་གྲགས་པས་
ཆོས་བྲར་བྱེད་ཚེ་སྦྱང། །ཞེས་བའོ།། །།ངེ་ནས་སྐྱིད་ཤོད་དུ་ཕེབས་ཏེ་དགུང་ལོ་ཉེར་ལྔ་བཞེས་པའི་ལྕགས་བྱ་ལོ་ནས། ཉེར་དགུའི་ཤིང་གླང་ལོའི་བར་ལོ་འགའ་ཚལ་གུང་ཐང་དུ་བཞུགས་

[004B] གསུང་རབ་མཐའ་དག་གི་དོན་ལ་རྣམ་པར་དབྱོད་བའི་སྒོ་དུ་མ་ཞིག་ཐུགས་ལ་འཁྲུངས། མདོན་
རྟོགས་རྒྱན་འགྲེལ་པ་དང་བཅས་བའི་རྣམ་བཤད་ཆེན་མོ་ལེགས་བཤད་གསེར་གྱི་ཕྲེང་བ་རྩོམ་པའི་དབུ་བཙུགས་པར་མཛད། ཡང་སྐབས་ཤིག་ཚིག་སྦྱོར་ཕུན་སུམ་ཚོགས་པའི་སྙན་དངགས་
ཀྱི་ལམ་ནས་དྲངས་བའི་བློ་སྦྱོང་མཛད་པ་ནི། ན་མོ་གུ་རུ་མཉྫུ་གྷོ་ཥཱ་ཡ། རྒྱལ་བ་སྲས་དང་བཅས་ལ་ཕྱག་འཚལ་ལོ། །རྒྱལ་ཁམས་སེམས་ཅན་ཐམས་ཅད་བདེ་གྱུར་ཅིག་
རྒྱལ་སྲས་རྣམས་གྱི་སྙན་དངགས་སྒྲ་རྒྱན་དང། །རྒྱལ་བའི་གསུང་རབ་ཆོས་ཀྱི་དགའ་སྟོན་བྱ། །དར་ངར་འགྲོ་བའི་ཚོགས་རྣམས་མ་ལུས་ཀུན། །བན་བུན་དང་གཞི་དྲག་པོའི་ཀུན་སློང་
དང། །ཁྲལ་ཁྲོལ་བློ་གྲོས་ཡངས་པའི་ཤེས་རབ་ཀྱིས། །ལྡན་ལྗིན་ལས་ཀྱི་སྡིག་སྒྲིབ་སྦྱང་བར་གྱིས། །མྱུར་བ་མྱུར་བར་སྡིག་སྒྲིབ་མ་སྦྱངས་ན། །དང་རེ་རང་རེའི་ལས་འདི་དབང་བཙན་
པས། །བདེ་བ་བདེ་བར་ཤེས་ཀྱང་འདམ་དབང་མེད། །སྡུག་བ་སྡུག་པར་ཤེས་ཀྱང་འདོར་དབང་མེད། །སྐྱེ་བོ་ཕལ་ཆེར་ཕལ་ཆེར་ལས་ཀྱིས་མནར། །ཉན་ཐོས་འཕགས་བ་འཕགས་བ་
[005A]༄༅། །སྐུར་ཆུང་སོགས། །རྒྱལ་བའི་ཉན་ཐོས་ཉན་ཐོས་འབའ་ཞིག་ཀྱང། །ལས་འབྲས་བདེན་པ་བདེན་པས་མནར་བར་གསུངས། །ལས་འདིས་བདེ་སྡུག་དུ་མ་བསྐྱེད་མ་
བསྐྱེད། །དུས་གསུམ་བདེ་བར་གཤེགས་པས་མཁྱེན་མ་མཁྱེན། །སེམས་ཅན་དཔག་ཏུ་མེད་པས་མྱོང་མ་མྱོང། །དང་ཉིད་གར་སོང་མེད་པར་འབྲེལ་མ་འབྲེལ། །དེ་ཕྱིར་ལས་འབྲས་བསླུབ་མེད་
བ་སེམས་ནས། །ད་ནི་དཀར་ནག་ལས་ལ་འདམ་ཀ་འཚལ། །དེ་རིང་ནས་བཟུང་སྡིག་ལ་འཛོམ་བར་བྱ། །དོ་ནུབ་ནས་བཟུང་དགེ་ལ་འབད་པར་བྱོས། །དཀར་ནག་ལས་རྣམས་བསམ་པ་བཟང་
ངན་ལགས། །བསམ་བ་བཟང་ནས་དང་ལམ་ཡང་བཟང། །བསམ་པ་དམན་ནས་དང་ལམ་ཡང་དམན། །ཐམས་ཅད་བསམས་པ་དག་ལ་རག་ལས་པས། །མཉན་མཉམ་འགྲན་འོད་བསམ་ངན་
འཆང་བ་དང། །ཕྱོགས་ཕྱོགས་ཆགས་སྡང་རུས་ཞེན་འཐེན་པ་ཡང། །རང་རང་སྡུག་བསྔལ་རྒྱུ་དུ་མི་འདུག་གམ། །ཡང་ཡང་ལེགས་པར་སེམས་དང་ཤེས་ལྡན་རྣམས། །ཆོས་མིན་མདུན་མའི་
ལམ་ལམ་བློ་བྲིང་མཁན། །འདོད་སྲེད་ཡིད་ཀྱི་ཞལ་ཞལ་ཅོལ་ཆུང་པོ། །བློ་སྣ་ཕར་ཕར་བྲིང་དུས་སྡུག་བསྔལ་འབྱུང། །ལྷ་སྦྱིན་ཆགས་སྡང་སྡང་ཞུགས་ཚུལ་ལ་ལྟོས། །དེ་བས་བསམ་པ་

[005B] །སེམས་འདི་དགེ་ན་དལ་འབྱོར་དོན་ཡོད་ཡོད། །སེམས་འདི་མི་དགེ་དལ་འབྱོར་དོན་མེད་མེད། །སེམས་འདི་དགེ་བར་གྱིས་དང་གྲོགས་ཀུན་ཀུན། །དགེ་སེམས་
དང་ནས་གསུང་རབ་ཚིག་དོན་དེ། །ཐོག་མར་ཐོས་དང་བསམ་བས་སྒྲོ་འདོགས་ཆོད། །ཕྱི་ནས་ཐོས་བསམ་སྒྲོ་འདོགས་ཆོད་བཞིན་དུ། །དབེན་པར་སོང་སྟེ་བསྒོམས་ན་དོན་ཡོད་དོ། །དེ་རྗེས་
གཞན་ཕན་ཁོ་ནའི་སེམས་བསྐྱེད་དེ། །མ་ལུས་སེམས་ཅན་ཀུན་གྱིས་ཕ་དད་མ། །དུ་མར་བྱས་པའི་དྲིན་ལ་སེམས་བཞིན་དུ། །ཕན་ཐོགས་ཅི་ནུས་གྱིས་དང་ཀུན་ལ་ཕན། །བྱས་པ་ཤེས་ཤིང་དྲིན་
དུ་གཟོ་བ་འདི། །འདི་དང་ཕྱི་མར་རང་གཞན་དོན་དུ་བཟང། །བཟང་གི་དྲིན་ལན་ངན་གྱིས་འཇལ་བའི་མི། །མི་དེ་དུད་འགྲོ་ལས་ཀྱང་དམན་པར་གསུངས། །འགྲོ་དག་སྙིགས་མའི་དུས་ཀྱི་སྐྱེས་
བུ་ལ། །བུ་ལ་མ་ལྟར་བརྩེ་བའི་ཕན་སེམས་ཅན། །སེམས་ཅན་ཡོངས་ལ་དམ་བའི་ཆོས་སྟོན་པ། །སྟོན་པ་སངས་རྒྱས་དེ་ཡི་རྫས་སུ་སློབ། །དད་པས་གཞན་ལ་ཕན་བྱེད་སེམས་འདི་བཟང། །
བཟང་འདི་སེམས་བྱེད་ཕན་ལ་གཞན་བས་དང། །ཕན་ལ་སེམས་དུས་དགོས་པས་བསྟན་པར་རིགས། །རིགས་བར་བསྟན་པས་དགོས་དུས་སེམས་ལ་ཕན། །བཟང་སེམས་སྦྱོངས་དང་གནོད་

[006A]༄༅། །སེམས་རིམ་གྱིས་འགྲིབ། །ཏིང་འཛིན་བསྒོམས་དང་སྒྲིབ་གཉིས་ཤུགས་ལ་འདག་སྙིང་རྗེ་བསྐྱེད་དང་དགེ་བ་རང་གིས་འཕེལ། །གཉེན་པོ་བསྟེན་དང་ཉོན་མོངས་རང་སར་
འཇིལ། །དགྲས་ཀྱང་གཉེན་བྱེད་ཕན་བྱེད་གཉེན་ཀྱང་དགྲས། །བྱེད་ལ་སུ་སེམས་སྡང་སེམས་སུ་ལ་བྱེད། །བསམས་ནས་ཐམས་ཅད་གཉེན་དང་ཕ་མར་འདུག་མདོར་ན་སྡིག་སེམས་
སྤོངས་ལ་དགེ་སེམས་བསྟེན། །རྒྱུད་ལ་གནོད་སེམས་མ་འཚང་ཕན་སེམས་ཆོངས། །ཐོས་དོན་སེམས་ཤིང་བསྒོམས་ལ་སེམས་རྒྱུད་ཐུལ། །འཇིག་རྟེན་དོན་མེད་སྤོངས་ལ་དོན་ཡོད་བསྟེན། །
ཅིས་ཏེ་ཅིས་ཀྱང་འཇིག་རྟེན་མི་སྤོང་ན། །ཆོས་དང་ཆོས་མིན་བསམ་པའི་འཁྱེར་སོ་ཡིན། །འདུ་འཛི་འདུ་ལོང་ཆོས་སུ་བ་སྒྱུང་ཐབས་གདའི། །རང་ལ་རང་གིས་ག་ཚེའི་གྲོས་འདེབས་ཀྱིས། །
དཀར་འབས་དཀང་ལ་ནག་འབྲས་ནག་བོ་ཞེས། །ཕན་འབྲས་བདེ་ལ་གནོད་འབྲས་སྡུག་པར་གསུངས། །བཤེས་དང་གྲོགས་ལ་གཉེན་དང་བ་མ་ལྟར། །གཞན་ལ་ཐན་ཐུན་ཕན་ན་རང་
ལ་ཕན། །གཞན་ལ་དམ་དུམ་གནོད་ན་རང་ལ་གནོད། །ཕན་བདེ་ཚར་ཚིང་བསྲེག་པའི་གནོད་སེམས་འདི། །སྡིག་སྒྲིབ་ལྡན་ལྗིན་གསག་པའི་གཞོར་བ་ཡིན། །དོན་མེད་སྡིག་སྒྲིབ་གསོག་

[006B] །ཆོས་མཛད་འདུག་ཚད་རྣམས་ལ་མོས་གུས་བསྐྱེད། །སེམས་ཅན་འདུག་ཚད་རྣམས་ལ་བྱམས་བ་སྒོམས། །མཐོང་ཚད་བདེ་བར་གྱུར་ཅིག་སྨོན་ལམ་ཐོབ། །དེ་རྗེས་བདེ་བས་
ཐམས་ཅད་ཁྱབ་བར་སེམས། །སྤྲོ་དགའ་བསྐྱེད་བའི་ཆོས་ལ་རྟེག་དབྱོད་དཔྱད། །རྩམ་བའི་ལྟད་མ་ཚིག་ཏུ་སྡེབས་སྦྱོར་སྦྱར། །དད་ལྡན་ཡིད་ལ་ཆེས་ཆེར་ཆོས་འདི་འདུ། །སྙམ་དུ་
བསམས་ནས་ཆོས་ཀྱི་དགའ་སྟོན་བསྟན། །རྩ་བ་འདི་ནི་སྙན་དངགས་གོ་བདེར་ཡོད། །འགྲེལ་པ་གསུང་རབ་སྒྲུང་རྒྱུད་ཁོ་ནར་ཡོད། །ཚིག་ལ་གཟིགས་དང་རྩོམ་པའི་ལྟད་མོ་ཡོད། །དོན་
ལ་སོམས་དང་དམ་ཆོས་བྱེད་ལུགས་ཡོད། །ཕུལ་བྱུང་གཞུང་ལུགས་གསུང་ཀུན་ཉུང་དུ་བསྡུས། །མི་ཡི་རིགས་ཀྱིས་གཟིགས་ཕྱིར་ཚིག་འདི་བྲིས། །ལེགས་ཤེས་བདེན་སེམས་བསྐྱེད་དེ་
ཆེས་ཆེར་འཕེལ། །བློ་གྲོས་ཡོད་ཆོས་དགོངས་མོད་དོན་གོ་ཚངས། །འགའ་ཞིག་དོན་མེད་ཚིག་གི་མདུད་པ་རྩོམ། །གཞན་དག་འབྲེལ་མེད་བླུན་ཚིག་བབ་ཆོལ་སྨྲ། །སྡེབས་ལེགས་
གསལ་བར་རྩོམ་བའི་རྩོམ་མཁན་ནི། །གངས་རིའི་ཁྲོད་འདིར་བློ་བཟང་གྲགས་བའི་དཔལ། །ཕན་སེམས་གློག་ཕྲེང་འགྱུ་བས་ཉེར་མཛེས་པའི། །ཀུན་སློང་དགེ་སེམས་ཆར་སྤྲིན་འཁྲིགས་

[007A]༄༅། །པ་ལས། །ཕུན་ཚོགས་བདེ་སྐྱིད་རིན་ཆེན་ཆར་བཞིན་བབ། །ཐམས་ཅད་དགའ་བདེའི་དཔལ་ལ་སྤྱོད་གྱུར་ཅིག་བདག་དང་མཐའ་ཡས་འགྲོ་བ་མ་ལུས་པ། །ཡི་
དམ་གསུང་གི་དངོས་གྲུབ་བརྟན་བར་བྱས། །ཕན་དང་དབག་ཡས་བདེ་བ་མ་ལུས་དང། །དོན་དམ་མཆོག་གི་དངོས་གྲུབ་ཐོབ་པར་ཤོག་ཅེས་པ་འདི་ནི་ཤར་ཙོང་འ་བ་བློ་བཟང་གྲགས་
པའི་དཔལ་གྱིས་ཚལ་དབུས་གླིང་གི་གཙུག་ལག་ཁང་དུ་སྦྱར་བ་དགེ་ལེགས་འཕེལ། །ཞེས་པའི། །བློ་སྦྱོང་འདིའི་དོན་རགས་ཙམ་དུ་ཕྱེ་ན་བརྒྱད་དུ་འགྱུར་ཏེ། དེ་ཡང། ན་མོ་གུ་རུ་སོགས་
དང། ཤོ་ལོ་ཀ་དང་བོ་ནི་མཆོད་བརྗོད་རྩོམ་པར་དམ་བཅའོ། །དར་དིང་འགྲོ་བའི་ཚོགས་སོགས་ཀྱི་ཤོ་ལོ་ཀ་ལྔ་ནི་སྐྱེ་བུ་ཆུང་དུའ་ལམ་མོ། །དཀར་ནག་ལས་རྣམས་སོགས་ཤོ་ལོ་ཀ་ལྔ་ནི་
འབྲེང་གི་ལམ་མོ། །དེ་རྗེས་གཞན་ཕན་སོགས་ཤོ་ལོ་ཀ་བཅུ་དང་རྐང་པ་གསུམ་ནི་ཆེན་པོའི་ལམ་མོ། །སྤྲོ་དགའ་བསྐྱེད་བའི་ཆོས་ལ་སོགས་ཤོ་ལོ་ཀ་གཉིས་ནི་བརྩམས་པའི་དགོས་པའོ། །
ཕུལ་བྱང་གཞུང་ལུགས་སོགས་ཤོ་ལོ་ཀ་གཉིས་ནི་ཆོས་ལ་འབད་པའི་དོན་ནོ། །ཕན་སེམས་གློག་ཕྲེང་སོགས་ཤོ་ལོ་ཀ་གཉིས་ནི་སྨོན་ལམ་མོ། །ཅེས་བ་འདི་ནི་ཞེས་སོགས་ནི་མཛད་བྱད་

[007B] །དེ་ཡང་སྙན་དངགས་ཀྱི་བརྩམ་ཚུལ་མང་བོས་བསྡེབས་བ་ཡིན་ཞིང། ཤོ་ལོ་ཀ་དང་བོ་ནི་རྒྱལ་བ་ཞེས་པའི་སྒྲས་མགོ་མཚུངས་མཛད་པའོ། །ཤོ་ལོ་ཀ་གཉིས་པ་ལ་རྐང་པ་རེ་རེའི་
མགོར་སྔེ་གཉིས་ཟུང་ལྡན་དུ་སྦྱར་བ་སོགས་རྐང་བའི་ཐོག་མཐའ་བར་གསུམ་དུ་ཟུང་ལྡན་མཛད་པ་མང་ངོ། །དཀར་ནག་ལས་རྣམས་ཞེས་པའི་ཤོ་ལོ་ཀ་གཅིག་ནི་ཨ་ཡིག་གི་དབྱངས་ཀྱིས་
བསྡེབས། དད་པས་གཞན་ལོ་ཞེས་པའི་ཤོ་ལོ་ཀ་ནི་རྐང་བས་འཁོར་བ་སྟེ། རྐང་བ་དང་པོའི་དབུ་ནས་མར་བཏོན་བ་དང་རྐང་བ་གཉིས་པའི་མཇུག་ནས་ཡར་བཏོན་པ་གཉིས་འདྲ་ཞིང། གསུམ་
བ་བཞི་བསང་དེ་དང་འདྲའོ། །དགྲས་ཀྱང་ཞེས་བའི་རྐང་པ་གཉིས་ནི་ཕྱེད་འཁོར་ཏེ། རྐང་པའི་མགོ་མཇུག་གང་ནས་བཏོན་ཀྱང་འདྲའོ། །ཕུལ་བྱུང་ཞེས་པའི་རྐང་བ་བཞི་ནི་རིམ་པ་བཞིན་ཨུ་
ཨི་ཨེ་ཨོའི་དབྱངས་བཞིས་བ་སྡེབས། བདག་དང་ཞེས་སོགས་ཤོ་ལོ་ཀ་ཐ་མ་ནི་རྐང་པ་དང་པོའི་དང་པོ་གསུམ་པ་ལྔ་པ་སོགས། རྐང་པ་གསུམ་པའི་གཉིས་པ་བཞི་བ་དྲུག་པ་སོགས་བསྣོལ་
བའི་ཚུལ་གྱིས་འདོན་བ་དང། དེ་བཞིན་དུ་རྐང་པ་གཉིས་པ་བཞི་བ་གཉིས་ཀྱང་ཕན་ཚུན་བསྣོལ་ཏེ་འདོན་བ་དང། རྐང་པ་སོ་སོར་མཐར་ཆགས་སུ་འདོན་པ་རྣམས་འདྲ་བར་འགྱུར་བའོ། །

[008A]༄༅། །འདི་དག་ནི་བྱུང་ཙམ་བརྗོད་པ་ཡིན་ལ། རྒྱས་བར་ན་རྒྱ་ཆེ་བར་ཡོད་བས་བློ་ལྡན་དག་གིས་ཞིབ་ཏུ་དཔྱད་བར་བྱའོ། །ང་ནི་དཀྱུས་ཀྱི་འཕྲོ་བརྗོད་པར་བྱ་སྟེ། རྗེ་
རིན་པོ་ཆེ་ཚལ་དུ་བཞུགས་པའི་སྐབས་སུ་དཔེ་འཛིན་བཟང་བར་གྲགས་བ་གླིང་མཚུངས་མེད་དང། མདོ་སྨད་པ་འཇམ་དཔལ་བཀྲ་ཤིས་དང། ཤཱཀྱ་གྲུབ་ཅེས་བ་གསུམ་གྱིས་རྗེ་འདི་ལ་ངེད་ཅག་
དཔེ་འཛིན་པའི་ཁྱད་བར་ཆེ་ཆུང་ཇི་ལྟར་ཡོད་པ་སང་པར་བྱ་ཞེས་སྨྲས་པས། ནམ་ལངས་ནས་ཡི་གེ་མཐོང་རུང་བའི་ཚེ་མགོ་བརྩམས་ཏེ། ཚལ་དབུས་གླིང་གི་ཏོག་གི་རྩོལ་ཉི་འོད་ཕོག་པའི་བར་
དུ་སྔོན་གཟིགས་མ་མྱོང་བའི་དཔེ་ལ་བཞི་ཀ་མཉམ་དུ་འཛིན་བྱས་པས། རྗེ་འདིས་ཤོ་གུ་མདའ་ཚད་ཡིག་ཕྲེང་དགུ་མའི་ཤོག་ལྡེ་བཞི་ཐོགས་མེད་དུ་བཏོན་ནུས་པར་བཟུང། གླིང་མཚུངས་མེད་
ཀྱིས་བར་བར་དུ་ཐོང་བརྒལ་ཅུང་ཟད་བཅས་ཤོ་གུ་ཕྱེད་དང་གསུམ་བཟུང། གཞན་གཉིས་ཀྱིས་རེའི་ཙམ་བཟུང་བར་འདུག་ཟེར་རོ། །རྗེ་འདིས་ཐུགས་ལ་བཟུང་བའི་དཔེ་དེའི་ཡིག་ཕྲེང་རེ་ལ་ཤོ་
ལོ་ཀ་རེ་ཡོད་པའི་དབང་དུ་བྱས་ན་ཤོ་གུ་རེ་ལ་ཤོ་ལོ་ཀ་ཉི་ཤུ་དང། ཤོ་གུ་བཞི་བསྡོམས་ན་ཤོ་ལོ་ཀ་བརྒྱད་ཅུ་ཡོད་པར་ངེས་པས། འདིས་དཔག་ན་ཉིན་ཞག་གཅིག་ལ་ཤོ་ལོ་ཀ་སྟོང་

[008B]འདི་ནི་རྗེའི་མཁྱེན་རབ་ཀྱི་ཆ་ཤས་ཕྲན་བུ་ཚིག་བློ་ལ་འཛིན་པའི་ཤེས་རབ་ཡིན་པས། ཐོས་བསམ་བསྒོམ་པའི་ཤེས་རབ་
དང། འཆང་རྩོད་རྩོམ་པའི་ཤེས་རབ་དང། ཟབ་གསལ་མྱུར་ཆེའི་ཤེས་རབ་སོགས་དཔག་མེད་མངའ་བ་ལ་བསམ་ནས་རང་ཅག་གིས་ནམ་ཞིག་ན་དེ་ལྟ་བུ་ཞིག་ཏུ་འགྱུར་སྙམ་དུ་མོས་གུས་
ཀྱིས་བསྟེན་པ་དང་སྨོན་ལམ་འདེབས་དགོས་པར་སྣང་ངོ། །ཡང་སྐབས་ཤིག་ཚ་ལོ་དཔོན་པོ་མཁན་ཆེན་ངག་དབང་གྲགས་པ་ཕྱག་ཕྱི་མ་ཁྲིད་ནས་ལྷ་སར་བྱོན། ཐུགས་རྗེ་ཆེན་པོ་རང་
བྱོན་ལྔ་ལྡན་གྱི་དྲུང་དུ་སྨྱུང་གནས་མང་དུ་མཛད། དེ་དུས་ནུབ་ཅིག་དཔོན་སློབ་གཉིས་ཀས་གསོལ་བ་དྲག་ཏུ་བཏབ་ནས་མནལ་ལམ་གྱི་ལྟས་བརྟགས་པས། ཚ་ཁོ་བ་ལ་དུང་དཀར་ཆེན་པོ་
གཉིས་ནམ་མཁའ་ལས་བབས་ཏེ་ཁོང་རང་གི་པང་དུ་ལྷུང་བ་གཅིག་ཏུ་གྱུར་འདུག་པ་བླངས་ནས་བུས་པས་དཔག་ཏུ་མེད་པའི་སྒྲ་ཆེན་པོ་གྲག་པ་རྨིས། དེ་ཡང་ཚ་ཁོ་པ་འདི་དུས་ཕྱིས་རྒྱལ་
མོ་རོང་ཞེས་པའི་སའི་སྨད་གི་ཆར་འཕྲིན་ལས་རྒྱ་ཆེན་པོ་བྱུང་སྟེ་དགོན་སྡེ་བཙུགས་ནས་བསྟན་པ་རྒྱས་པར་མཛད་པས་དེའི་རྟགས་ཡིན་པར་གསུང། རྗེ་རིན་པོ་ཆེའི་མནལ་ལམ་དུ་སྙ་ཐར་

[009A]༄༅། །གི་ཡར་འཕྲང་ནས་ཡར་ལ་ཐོན་བའི་བྲག་མདའ་སྒྲོ་ཟེར་བ་བྲག་རི་གཟར་པོ་མདའ་སྒྲོའི་དབྱིབས་ཅན་ཞིག་ལ་འཇོག་སྟེ་བྱོན་པས། རྡོ་ལེབ་དཀར་པོ་ཤིན་ཏུ་འཇམ་པ་ཞིག་གི་སྟེང་
ན་ཨུད་པལ་སྔོན་པོ་ཁ་དོག་གསལ་བ། འདབ་མ་ཆེས་ཆེར་རྒྱས་ཤིང་མ་རྙེངས་བ་ཡུ་བ་དང་བཅས་བ་ཞིག་འདུག་དེ་ཕྱག་ཏུ་བླངས་ནས་འདི་ནི་རྗེ་བཙུན་སྒྲོལ་མའི་ཕྱག་མཚན་ཡིན་པས་སྒྲོལ་
མས་རྗེས་སུ་འཛིན་པའི་རྟགས་ཡིན་ནམ་སྙམ་དུ་དགོངས་པ་ན་སྒྲ་ཞིག་བྱུང་སྟེ། ད་ལམ་དེ་མིན། ཚེ་རིང་བའི་རྟགས་ཡིན་ཞེས་པ་ཅིག་བྱུང་གསུང། དེ་ནས་སླར་ཡང་ཚལ་དུ་བྱོན་ནས་
བཞུགས་བ་ལས་དགུང་ལོ་ཉེར་དགུའི་དགུན་ཆོས་ལ་བདེ་བ་ཅན་དུ་བྱོན་ནས་མཁས་བ་རྣམས་ལ་སྡེ་སྣོད་མང་དུ་གསུངས། ཡང་སྐབས་ཤིག་རྡོ་རྗེ་རྣལ་འབྱོར་མ་དངོས་སུ་བྱོན་ནས། དཕྱིན་ཆད་
པཎ་ཞྭ་གསེར་མདོག་གྱོན་ན་བསྟན་པ་དྲི་མ་མེད་པར་འགྱུར་བ་སོགས་ཀྱི་དགོས་པ་ཡོད་ཅེས་ལུང་བསྟན་པས། རྗེ་རིན་པོ་ཆེས་སྐབས་འདི་ནས་བཟུང་སྟེ་དབུ་ཞྭ་སེར་པོ་བཞེས་པར་མཛད་དོ།། །།
   ༈    དགེ་བའི་བཤེས་གཉེན་བདུན་ཅུ་ཙམ་ལ། ཕར་ཚད། དབུ་མ་འཇུག་པ། མངོན་པ་

[009B] སྐབས་ཤིག་ལྷ་མོ་དབྱངས་ཅན་མའི་བསྟོད་བ་ཞིག་མཛད། དེ་ནས་ཚལ་དུ་བྱོན། ལེགས་བཤད་གསེར་ཕྲེང་གི་འཕྲོ་ཕལ་ཆེར་བརྩམས་སོ། །སྤྱིར་ཕར་ཕྱིར་
ཞེས་པ་ནི་སྟོན་པ་བཅོམ་ལྡན་འདས་ཀྱིས་ཡུམ་རྒྱས་འབྲིང་བསྡུས་གསུམ་དུ་གསུངས་པའི་རྒྱ་ཆེ་བའི་ལམ་གྱི་རིམ་པ་ཡིན་ལ། དེ་ཡང་ཉན་རང་བྱང་སེམས་རྣམས་ཐོག་མར་རང་རང་གི་ལམ་དུ་འཇུག་
བ་དང། བར་དུ་ལས་ཉོན་སོགས་སྦྱོང་བ་དང། ལམ་གྱི་རྟོགས་པ་སྐྱེ་བ་དང། མཐར་འཁོར་བ་ལས་གྲོལ་ནས་བྱང་ཆུབ་ཐོབ་པ་དང། ཁྱད་བར་དུ་བྱང་ཆུབ་སེམས་དཔའི་ལམ་ལྔ་
ས་བཅུ་སངས་རྒྱས་ཀྱི་སྐུ་བཞི་སོགས་མདོར་ན་དང་བོར་བསྟན་པ་ལ་འཇུག་པའི་སྒོ་ནས་མཐར་སངས་རྒྱས་ཀྱི་གོ་འཕང་འཐོབ་པའི་བར་རྫོགས་བར་བསྟན་བ་ཡིན་ནོ། །རྗེ་འདིས་མཛད་བའི་
ཕར་ཕྱིན་གྱི་འགྲེལ་ཆེན་ལེགས་བཤད་གསེར་ཕྲེང་ཞེས་པ་འདི་ནི་ངེད་སང་གི་བར་ཕར་ཕྱིན་གྱི་འཆད་ཉན་བྱེད་བ་ཀུན་ལ་སྐྲོན་མེ་གཅིག་བུ་ལྟ་བུ་ཡིན་ཞིང། ཕར་ཕྱིན་གྱི་དོར་གོ་བ་ལ་འདིར་ལྟ་བུའི་
འགྲེལ་པ་སྔོན་ཆད་ཡེ་མ་བྱུང་བ་ཕུལ་དུ་བྱུང་བ་ཡིན་ནོ། །དེ་ནས་མདོ་སྔགས་ཀྱི་གཉུང་ཆེ་ཆུང་དུ་མ་ལ་མཁས་པར་སྦྱངས་ཤིང། ཁྱད་པར་དུས་ཀྱི་འཁོར་ལོ་ཆ་ལག་དང་བཅས་པ་ལ་

[010A]༄༅། །མཁས་པར་གྲགས་བ་བླ་མ་རྟོགས་ལྡན་ཡེ་ཤེས་རྒྱལ་མཚན་པ་ལ་དུས་འཁོར་གསུང་བར་ཞུས། ཁོང་གིས་ཀྱང་གསུང་བར་ཞལ་གྱིས་བཞེས་ནས་དཔོན་སློབ་གཉིས་ཀ་
སྐྱོར་མོ་ལུང་དུ་བཞུགས། དུས་འཁོར་འགྲེལ་ཆེན་དྲི་མེད་འོད་ཀྱི་བཤད་པ་ཞིབ་པར་གསན་ཞིང། རྒྱུ་མཚན་རྩིས་དང་ལག་ལེན་རྩིས་རྣམས་ལའང་མཁས་པར་སྦྱངས། སྐབས་ཤིག་ཏུ་
ཟབ་ཡངས་མཁྱེན་པ་མཁའ་ལྟར་ཕ་མཐའ་ཡས། །ཞེས་སོགས་བྱམས་པའི་བསྟོད་པ་མཛད་ཅིང། མཁས་པ་མང་པོ་ལ་གཞུང་ཆེ་ཆུང་མང་བོ་ཡང་གསུངས་སོ།། །།དགུང་ལོ་སོ་
གཅིག་བཞེས་པའི་མེ་ཡོས་ཏེ། འདི་ནི་རབ་བྱུང་བདུན་པའི་ཐོག་མ་ཡིན། ལོ་འདིའི་དབྱར་ཆོས་ལ་བདེ་བ་ཅན་དུ་ཕེབས། བློ་གསལ་འདུས་པ་རྒྱ་མཚོ་ལྟ་བུའི་ཚོགས་ལ་སྡེ་སྣོད་ཀྱི་བཤད་པ་
མང་རུ་གནང། ལོ་འདིའི་ཟླ་བ་ལྔ་པར་གསིར་ཕྲེང་གི་མཇུག་རྫོགས་པར་མཛད་དོ། །དེ་ཡང་གསེར་ཕྲེང་གི་མཇུག་གི་ཚིགས་བཅད་ལས། སྤྱི་དོན་རིགས་པས་ལེགས་པར་མཐའ་
བཅད་ཅིང། །ཚིག་དོན་རྣོ་ཞིང་གསལ་ལ་རབ་ཏུ་འདྲིལ། །དེ་ཡང་ཡིད་ཆེས་གཞུང་དང་མི་འགལ་བར། །བ་སྒྲུབས་པ་འདི་ནི་འདི་ཡི་ཁྱེད་བར་རོ། །ཞེས་དང། གང་དག་རྣམ་དཔྱོད་

[010B] །རྩོལ་བས་ལེ་ལོའི་གོ་སྐབས་བཅོམ་གྱུར་པའི། །སྙིང་ནས་རྒྱལ་ཡུམ་མཁས་པའི་གཞུང་བཞིན་དུ། །ཤེས་འདོད་དེ་ཡིས་རྣམ་བཤད་འདིར་འཇུག་རིགས། །ཞེས་
དང། ལྷ་ཡི་ལམ་ནས་ཉི་ཟླ་འཛིན་མར་མ་ལྟུང་ཞིང། །རི་ཡི་དབང་པོ་ཆུ་གཏེར་སྨད་གཡོགས་མ་གྲོལ་བ། །དེ་སྲིད་འདི་ན་ཡུ་མངོན་དོན་གཉེར་སྐལ་ལྡན་གྱི། །རེ་བསྐོང་བའི་དབང་གི་རྒྱལ་པོ་
འདི་གནས་ཤོག་ཞེས་གསུངས་པ་ལྟར་སྤྱིར་སངས་རྒྱས་ཀྱི་ཆོས་ལུགས་དང། ཁྱད་པར་དུ་རང་གི་གཏན་གྱི་འདུན་མ་བསྒྲུབ་པའི་ཐབས་ཤེས་བར་འདོད་པ་དག་གིས་འགྲེལ་པ་འདི་ལ་
བལྟ་བ་ཤིན་ཏུ་གལ་ཆེ་ཞིང། འདི་ལ་བརྟེན་ན་རེ་སྐོད་ཡིད་བཞིན་གྱི་ནོར་བུ་ལྟར་དོན་ཐམས་ཅད་ལེགས་བར་སྒྲུབ་བར་བྱེད་དོ། །དེ་ནས་དགུན་ཆོས་ལ་སྟོང་ལུང་མཚོ་སྨད་དང། དང་
དཀར་ཞེས་པའི་གནས་སུ་བྱོན་ནས་དུས་འཁོར་གྱི་གཞུང་ལ་གཟིགས་རྟོག་སོགས་ཤིན་ཏུ་འགྲུས་པར་མཛད། གནས་དེ་གཉིས་སུ་བཤེས་གཉེན་བློ་གསལ་མང་པོ་ལ་སྡེ་སྣོད་ཀྱང་མང་དུ་
གསུངས། དེ་ནས་རྫོད་ཕྱིའི་དཔོན་གྲགས་པ་རིན་ཆེན་གྱིས་སྐབས་འདིའི་གོང་ནས་རྗེ་འདི་ལ་མི་ཕྱེད་བའི་དང་པ་ཡོད་བས་རང་ཡུལ་དུ་འབྱོན་པའི་ཞུ་བ་སྔ་ཕྱིར་ལན་མང་དུ་ཞུས་པ་ལ་

[011A]༄༅། །དགོངས་ནས་ཡར་ལུང་གི་ཕྱོགས་སུ་འབྱོན་བར་བཞེད་དེ། སྲིན་པོ་རི་ཞེས་པའི་གནས་སུ་བྱོན་ཏོ།། །།དེ་དུས་གོང་དཀར་དུ་དཔོན་སྒོམ་པ་ཆོས་རྒྱལ་ཡོད་
པ་དེས་རྗེ་འདི་ལ་སྙིང་ནས་དད་བའི་དབང་གིས་ཞུ་བ་ནན་ཆེར་ཕུལ་བའི་རྐྱེན་གྱིས་དགུང་ལོ་སོ་གཉིས་བཞེས་པའི་ས་འབྲུག་ལོའི་དབྱིད་རིགས་ལྔ་ལྷ་ཁང་དུ་བཞུགས་ནས་དགེ་བཤེས་བདུན་ཅུ་
ལྷག་ཙམ་ལ། ཕར་ཚང། མངོན་པ་གོང་འོག་འདུལ་བ་མདོ་རྩ། དབུ་མ་འཇུག་བ་སོགས་གསུངས། གོང་དཀར་དབོན་གྱིས་བསྙེན་བཀུར་དང་ཆོས་ཀྱི་རྐྱེན་དུ་མཁོ་བའི་
ཞབས་ཏོག་ཚད་མེད་པས་མཆོད་པར་བྱས། དེ་ནས་ཡར་ལུང་ཕྱོགས་སུ་བྱོན་ནས་སྨོན་མཁར་དུ་བཞུགས་ཏེ་སྡེ་སྣོད་མང་དུ་གསུངས། རྫོད་ཕྱིའི་དབོན་གྱིས་ཡོ་བྱད་མཁོ་དགུ་ཐམས་ཅད་ཀྱིས་གུས་
པས་མཆོད། དེ་ལྟར་ཡུལ་གྲུ་དུ་མར་སྔ་ཕྱིར་སྡེ་སྣོད་དཔག་ཏུ་མེད་བ་ནར་མར་གསུངས་བའི་པར་སྐབས་རྣམས་སུ་ཡང་སྐལ་ལྡན་གྱི་སློབ་མ་དག་ལ་རྒྱུད་སྡེ་གོང་འོག་གི་དཀྱིལ་འཁོར་ཆེན་པོའི་དབང་བསྐུར་
ནས་སྨིན་པར་མཛད་པ་དང། གཞན་ཡང་ལྷ་མང་པོའི་རྗེས་གནང་དང། ལུང་དང། མན་ངག་གནང་བ་སོགས་གང་ལ་གང་འཚམ་གྱི་ཆོས་བསྩལ་བས་གདུལ་བྱ་དཔག་ཏུ་མེད་པ་སྨིན་གྲོལ་གྱི་

[011B] ལྷག་པར་ཡང་དེ་དག་གི་ཚེ་རྗེ་འདི་ཉིད་ལྷ་མོ་དབྱངས་ཅན་མས་རྗེས་སུ་བཟུང་བར་གྲགས་པས། གར་བྱོན་ནའང་དབྱངས་ཅན་མའི་རྗེས་གནང་ཞུ་བ་ཆད་མེད་མང་པོ་འོད་བར་
ཡོད་ཅེས་ཟེར་རོ། །དེའི་དགུན་སྨོན་མཁར་བཀྲ་ཤིས་གདོང་གི་ལྷ་ཁང་དུ་བཞུགས། དེ་དུས་ནུབ་གཅིག་བསྲོ་ཁང་གི་མེ་ལ་བཞུགས་ནས་བོད་ཀྱི་མཁས་གྲུབ་མང་པོའི་རྣམ་ཐར་ཅི་རིགས་གསུང་བའི་
སྐབས་སུ་དཀའ་བཞི་པ་ཤེས་རབ་སེང་གེས་ཆོས་ཐོག་གཅིག་ལ་བོ་ཏི་བཅུ་གཅིག་གསུངས་འདུག་དེ་འདྲའི་བོ་ཏི་མང་པོ་གློ་ཐོག་ནས་གསུངས་པའི་བླ་མ་གཞན་མ་བྱུང་བས། བོད་ཡུལ་དུ་དུས་ཕྱིས་
ཆོས་ཐོག་གཅིག་ལ་བློ་ཐོག་ནས་ཆོས་གསུངས་བ་དེ་མང་ཤོས་སུ་འོད་བ་འདྲ་གསུང། དེ་ལ་དགེ་བཤེས་ཤ་སྟོན་སོགས་རྗེའི་དྲུང་དུ་འཁོར་བའི་མཁས་པ་འགའ་ཞིག་གིས། རྗེ་ཉིད་མང་པོ་ལ་ཆོས་
གསུང་དུས་བོ་ཏི་བཅུ་སྐོར་ཐུགས་ཐོག་ནས་གསུངས་པར་མཛད་གདའ་བས། ཤེས་རབ་སེང་གེས་གསུངས་བ་ལས་མང་རབ་གསུང་ནའང་ཐུབ་ངེས་བར་འདུག་དེ་ལྟར་གསུངས་ན་ཤེས་འདོད་ཀྱི་སློབ་མ་
རྣམས་ལ་བློ་སྐྱེད་ཆེན་པོའི་བྱུང་པ་དང། བསྟན་པ་འཛིན་པའི་མཁས་པ་རྣམས་ཆོས་ལ་བརྩོན་པའི་རྐྱེན་དུ་འགྱུར་བ་སོགས་བསྟན་འགྲོའི་དོན་རྒྱ་ཆེན་པོ་འབྱུང་བ་དང། རང་ཅག་རྣམས་ཀྱང་རྙེད་བར་

[012A]༄༅། །དཀའ་བའི་ཆོས་ཀྱི་བདུད་རྩི་མང་པོ་འཐོབ་བར་འགྱུར་བས། ཐུགས་རྗེས་གཟིགས་ནས་གསུང་བར་ཞུ་ཞེས་ཞུས་པ་ལ། རྗེ་རིན་པོ་ཆེས། རྩོལ་བ་བྱས་ན་དེ་ཙམ་ཞིག་འཆང་
ཐུབ་བའང་གསུངས་བར། དགེ་བཤེས་རྣམས་ཀྱིས་ནན་ཏན་ཆེན་པོས་ཕྱག་བྱས་ཏེ་གསོལ་བ་བཏབ་པས་གསུང་བར་ཞལ་གྱིས་བཞེས་ཏེ། ཟླ་བ་དེའི་ཚེས་བཅུ་ནས་གནམ་གང་གི་བར་ཞག་ཉི་ཤུ་སྐུ་
མཚམས་བཅད་ནས་ཕྱག་དཔེ་ལ་གཟིགས་རྟོག་མཛད། གནམ་གང་གི་ཉིན་ཕྱག་དཔེ་ཐམས་ཅད་ལ་ན་བཟའ་གསོལ་ནས་སྐ་རགས་ཀྱིས་དཀྲིས། ཚེས་གཅིག་ནས་མགོ་འཛུགས་པར་བཞེད་
བ་ལ་གསང་ཕུ་སོགས་ནས་དགེ་བཤེས་མང་པོས་གསུང་ཆོས་ལ་སྔོད་པའི་ཞུ་བ་ཕུལ་བ་སྒུགས་པའི་ཆེད་དུ་ཞག་འགའི་བར་འདུས་བ་རྣམས་ལ་མར་བ་མིང་ཁ་སོགས་ཀྱི་གསུང་རྒྱུན་ཐོར་བུ་འགའ་གསུངས་
ཚེས་ལྔ་ནས་བརྩམས་ཏེ་ཟླ་བ་གསུམ་གྱི་བར་ཐུགས་ཐོག་ནས་ཆོས་གསུངས་སོ། །དེ་ཡང་ཚེས་ལྔ་ལ་གཞུང་བཅོ་ལྔའི་དབུ་རྒྱ་གར་སྐད་ཞེས་པ་ནས་མགོ་བརྩམས། ཉིན་རེ་བཞིན་ཐོ་རངས་ནས་སྲོང་
ཀྱི་བར་ཆོས་ཐུན་བཅོ་ལྔར་བགོས་ཏེ་གསུང་བཤད་མཛད་བ་ལ་བོ་ཏི་ཆུང་བ་གཉིས་གསུངས་ཆར་བའི་ཆེ། ཡང་ཆུང་བ་གཞིན་གཉིས་པ་སྣན་ནས་པོ་ཏི་བཅུ་བདུན་ལ་གསུང་བཤད་མཛད་དོ། །དེ་

[012B] བྱམས་ཆོས་སྡེ་ལྔ། དབུ་མ་རིགས་ཚོགས་ལྔ། དབུ་མལ་འཇུག་བ། བཞི་བརྒྱ་པ། སྤྱོད་འཇུག་མངོན་པ་གོང་འོག་གཉིས། འདུལ་བ་མདོ་རྩ། ཚང་
མ་རྣམ་འགྲེལ་ཏེ་བཅུ་བདུན་ནོ། །གཞུང་འདི་ངག་ལས་རང་འགྲེལ་ཡོད་པ་རྣམས་འགྲེལ་བ་དེ་ཉིད་དང་སྦྱར་ཏེ་བཤད། གཞན་རྣམས་ལ་རྒྱ་བོད་ཀྱི་མཁས་བས་མཛད་བའི་འགྲེལ་ཆེན་རེ་གཞིར་
བཞག་ནས། བླ་མ་གཞན་རྣམས་ཀྱི་འཆད་ཚུལ་དུ་མ་དང་སྦྱར་ཏེ་ཞིབ་ཏུ་དཔྱད་ཅིང། མི་འཐད་པ་རྣམས་དགག་པ་དང། འཐད་པའི་དོན་གཏན་ལ་འབེབས་བ་སོགས་བསྟན་བཅོས་དེ་
རྣམས་ཀྱི་ཚིག་དོན་མ་ལུས་པ་དབྱིས་ཕྱིན་བར་བརྡ་སྤྲོད་བའི་སྒོ་ནས་ཞིབ་ཏུ་བཤད་དེ། ཟླ་བ་གསུམ་ལ་རྫོགས་པར་མཛད་དོ། །དེའི་སྐབས་སུ་སྲོང་ཆོས་གྲོལ་ནས་རྡོ་རྗེ་འཇིགས་བྱེད་ཀྱི་
བསྐྱེད་རྫོགས་བསྒོམ་པ་དང། དཀྱིལ་འཁོར་དུ་བདག་ཉིད་འཇུག་ཅིང་དབང་བླང་བ་རྣམས་མ་ཆག་པར་མཛད་དོ། །དེ་ལ་ཆོས་ཉན་པའི་སྐལ་ལྡན་གྱི་སློབ་མ་ཕལ་ཆེར་ནི་སངས་རྒྱས་དངོས་
སུ་ཡིད་ཆེས་པའི་དང་པ་ཐོབ། སྐྱེ་བོ་ཀུན་ཀྱང་འདི་ནི་ལྷག་བའི་ལྷས་དངོས་སུ་བྱིན་གྱིས་བརླབས་པའི་གྲུབ་ཆེན་ནམ། མི་བརྗེད་བའི་གཟུངས་ཐོབ་པའི་སེམས་དཔའ་ཆེན་པོའམ་

[013A]༄༅། །ཇི་ལྟར་ནའང་སྐྱེས་བུ་ཆེན་པོ་ཞིག་ཡིན་བར་ངེས་ཀྱི། སྐྱེ་བོ་ཕལ་པ་བློ་ནུས་ཇི་ཙམ་ཆ་ཡང་འདི་ལྟ་བུ་འབྱུང་བ་མི་སྲིད་ཅེས་གླེང་བར་གྱུར་ཏོ། །དེའི་ཚེ་དགེ་བཤེས་
རྣམས་ཀྱིས། གསང་སྔགས་རྒྱུད་སྡེ་འཆད་ན་རྡོ་རྗེ་འཆང། །མདོ་ཕྱོགས་གསུངས་ན་འདྲེན་མཆོག་ཤཱཀྱའི་རྒྱལ། །མདོ་སྔགས་ཀུན་མཁྱེན་ཆོས་རྒྱལ་ཙོང་ཁ་བ། །སུས་ཀྱང་བསྐྲུན་དུ་
མེད་པ་མཁས་པའི་མཆོག་ཅེས་བསྟོད་པར་མཛད་དོ། །གོང་དུ་བརྗོད་པའི་ཆོས་བཅུ་བདུན་ལས་བྱམས་ཚེས་སྡེ་ལྔ་ནི། མངོན་རྟོགས་རྒྱན། མདོ་སྡེའི་རྒྱན། དབུས་མཐའ་རྣམ་
འབྱེད། ཆོས་ཆོས་ཉིད་རྣམ་འབྱེད། རྒྱུད་བླ་མ་སྟེ་ལྔ་ཡིན་ལ། བྱང་ཆུབ་སེམས་དཔའི་རྒྱ་ཆེ་བའི་ལམ་གཙོ་བོར་གསུངས་བ་ཕར་ཕྱིན་གྱི་སྐོར་རོ། །དབུ་མ་རིགས་ཚོགས་ལྔ་ནི་མགོན་
པོ་གླུ་སྒྲུབ་ཀྱིས་མཛད་པ་སྟེ། རྩ་བ་ཤེས་རབ། སྟོང་ཉིད་བདུན་བཅུ་བ། རིགས་པ་དྲུག་བཅུ་པ། རྩོད་བཟློག་ཞི་བ་མོ་རྣམ་འཐག་སྟེ་ལྔའོ། །དབུ་མ་ལ་འཇུག་བ་ནི་དཔལ་ལྡན་ཟླ་གྲགས་
ཀྱིས་མཛད། བཞི་བརྒྱ་བ་ནི་འཕགས་བ་ལྷས་མཛད་བ་ཡིན་ལ་སྟོང་ཉིད་གཙོ་བོར་གསུངས་བ་དབུ་མེའི་སྐོར་རོ། །སྤྱོད་འཇུག་ནི་ཞི་བ་ལྟས་མཛད་བ་སྟེ་ཟབ་རྒྱས་གཉིས་ཚོགས་གསུངས་པའོ། །

[013B] །མདོན་པ་འོག་མ་ནི་དབྱིག་གཉེན་གྱིས་མཛད་པ་མཛོད་ཅེས་བྱ་བ་སྟེ། འདི་གཉིས་ནི་ཤེས་བྱ་ཐམས་ཅད་ཀྱི་གྲངས་
དང་ངོ་བོ་སོགས་གསུངས་པ་མངོན་པའི་སྐོར་རོ། །མདོ་རྩ་ནི་སློབ་དཔོན་ཡོན་ཏན་འོད་ཀྱིས་མཛད་པ་སྟེ། དགེ་བསྙེན་ནས་དགེ་སློང་གི་བར་གྱི་སྡོམ་པ་ལེན་བསྲུང་སོགས་གསུངས་པའོ། །རྣམ་འགྲེལ་
ནི་དཔལ་ལྡན་ཆོས་གྲགས་ཀྱིས་མཛད་པ་སྟེ། བླང་དོར་གྱི་གནས་མཐའ་དག་རིགས་པ་ཡང་དག་གིས་གཏན་ལ་འབེབས་བ་གཏན་ཚིགས་རིགས་པའམ་ཚང་མའི་བསྟན་བཅོས་ཞེས་ཀྱང་ཟེར་རོ། །རྗེ་རིན་
པོ་ཆེས་གཞུང་བཅུ་བདུན་པོ་འགྲེལ་པ་རེ་རེ་དང་སྦྱར་ནས་གསུངས་པས་པོ་ཏི་སོ་བཞིར་འགྱུར་ཞིང། ཁ་ཅིག་འགྲེལ་པ་གཉིས་གསུམ་དང་སྦྱར་ནས་གསུངས་པས་པོ་ཏིའི་གྲངས་ཤིན་ཏུ་མང་པོར་
འགྱུར་ལ། དེ་ལྟར་ན་ཤེས་རབ་སེང་གེས་གསུངས་པ་ལས་གསུམ་འགྱུར་དང་བཞི་འགྱུར་ཡོད་པར་ངེས་སོ། །རྗེ་ཡབ་སྲས་ཀྱི་དུས་སུ་གཞུང་མང་པོ་དེ་འདྲ་བ་ལ་འཆང་ཉན་མཛད་པ་ཡོད་འདུག་ཅིང་
དེར་སང་ནི་གཞུང་དེ་དག་གི་དཔེ་ཀློག་ཙམ་བྱས་བ་ཡང་དཀོན་པ་འདྲའོ། །བློ་ལྡན་ཤེས་འདོད་དག་གིས་གཞུང་དེ་དག་ལ་ཉན་བ་དང། དཔེ་ཀློག་པ་དང། སྨོན་ལམ་འདེབས་པ་སོགས་

[014A]༄༅། །ཀྱིས་བག་ཆགས་ཅི་འཇོག་བྱེད་ན་ལེགས་ཤིང། རྗེ་རིན་པོ་ཆེས། དང་པོར་རྒྱ་ཆེན་ཐོས་པ་མང་དུ་བཙལ། །ཞེས་གསུངས་པ་ལྟར་གྱི་ལུང་གི་ཡོན་ཏན་ཡང་དཔག་ཏུ་མེད་པ་
ཡིན་པར་སྣང་ངོ།། །།དགུང་ལོ་སོ་གསུམ་བཞེས་བའི་ས་སྤྲུལ་ལོའི་དབྱར་ཡར་ལུང་ཨོ་ཀར་བྲག་གི་རི་ཁྲོད་དུ་བཞུགས་ནས་མཚམས་དམ་པོ་བཅད་ཅིང། བཅོམ་ལྡན་འདས་དཔལ་
འཁོར་ལོ་བདེ་མཆོག་གི་བསྒོམ་བཟླས་དང། ཐུན་བཞིའི་རྣལ་འབྱོར། བདག་འཇུག་ཤིན་ཏུ་མང་བར་མཛད། ནི་གུ་ཆོས་དྲུག་གི་དམིགས་སྐོར་རྣམས་ཀྱང་ཉམས་སུ་བཞེས་ཤིང། ཞག་རེ་ལ་
གཏུམ་མོའི་རླུང་སྦྱོར་ཡང་བརྒྱད་བརྒྱ་རེ་མཛད་ཅེས་གསུང། དེའི་ཚེ་གཏུམ་མོ་སོགས་ཀྱི་རྟོགས་པའི་ཡོན་ཏན་བཟང་པོ་ཐུགས་ལ་འཁྲུངས་སོ། །དེ་ནས་སྟོན་སྐྱིད་ཤོད་དུ་ཕེབས། རྗེ་བཙུན་རེད་
མདའ་བའི་ཞལ་སྔ་ནས་ཀྱང་དབུས་སུ་ཆོས་པར་ལ་ཕེབས་པས། དཔོན་སློབ་གཉིས་ཀ་པོ་ཏ་ལར་བཞུགས་ནས་ཆོས་ཀྱི་བགྲོ་བ་མང་དུ་མཛད་ཅིང། སློབ་མ་རྣམས་ལ་ཆོས་ཀྱང་བསྩལ། རེད་
མངའ་པ་སླར་གཙང་ལ་བྱོན། རྗེ་རིན་པོ་ཆེས་དགུན་དེར་སྐྱོར་མོ་ལུང་གི་བྲག་ཏུ་བཞུགས་ནས་མཁས་བ་མང་པོ་ལ་དུས་འཁོར་དང་ཕར་ཚང་མངོན་བ་སོགས་གསུངས་སོ།། །།དཀུར་

[014B] རེད་མདའ་པ་དང་རྗེ་འདི་གཉིས་ཆོས་ཀྱི་
བགྲོ་བ་མཛད་པའི་དགོས་པ་འགའ་ཞིག་ཀྱང་ཡོད་པས་གཙང་ལ་བྱོན། རོང་གི་སྣུབས་ཆོས་ལུང་དུ་བཞུགས། དེར་མཁན་པོ་གྲགས་པ་བཤེས་གཉེན་ལས་བཀའ་ལུང་ཅི་རིགས་བགས་ན་
འཇག་ཆེན་བྱམས་པ་དཔལ་ལས་མགོན་པོ་ཕྱག་དྲུག་བའི་ཆོས་སྐོར་གསན། དེ་དུས་རྗེ་འདི་པའི་ཞབས་འབྲིང་ལ་ཡོད་པའི་སྔོ་ཕྱི་དཔོན་པོ་བསོད་ནམས་གྲགས་དང། ཨ་མདོ་དགེ་བཤེས་ཤེས་རབ་
གྲགས་ཞེས་པ་གཉིས་ཀྱིས་བླ་མ་དབུ་མ་པ་བརྩོན་འགྲུས་སེང་གི་བདེ་མཆོག་སྟེང་ཞེས་པའི་དབེན་གནས་ཤིག་ན་བཞུགས་བའི་དྲུང་དུ་མཇལ་བ་ལ་ཕྱིན་ནས་ཆོས་འབྲེལ་ཞུས། གསུང་གླེང་བྱུང་བ་ལ་
དབུ་མ་བས། ངས་ཁྱེད་ཀྱི་སློབ་དཔོན་ལ་དབྱངས་ཅན་མའི་རྗེས་གནང་ཅིག་ཞུ་བ་ཡིན་གསུང། དེ་ནས་བླ་མ་དབུ་མ་བས་རྗེ་རིན་པོ་ཆེ་ལ་མཇལ་ནས་དབྱངས་ཅན་མའི་རྗེས་གནང་མནོས། དེའི་
ཆོ་གང་ཅིའི་གསུང་གླེང་ཞིབ་ཏུ་མཛད་པས། དབུ་མ་བ་ཁོ་རང་ཆུང་དུས་མདོ་ཁམས་སུ་ཕྱུགས་སྐྱོང་བའི་སྐབས་ནས་རྗེ་བཙུན་འཇམ་དབྱངས་ཀྱི་སྐུའི་སྣང་བ་དང། རྒྱུན་དུ་ཆོས་གསུང་བ་དང་
[015A]༄༅། །དེ་ལ་སྔ་ཕྱིར་བརྟག་པ་མང་དུ་བྱས་པ་སོགས་ཞུས་ནས། ད་དུང་ངེད་འདི་ལ་ངེས་པ་གཏིང་ནས་མ་རྙེད་པས་འདི་ཐུགས་ལ་བཞག་ནས་དབྱད་པ་ཡང་དག་མཛད་པར་ཞུ། ད་ལན་
ཡང་ཁྱེད་ལ་རྗེས་གནང་ཞུ་བའི་ཆེད་དུ་སོང་ཞེས་སྣང་བ་དེའི་གསུང་ནས་བྱུང་པས་འོང་བ་ཡིན་ཞེས་ཞུས་པ་ལ། རྗེ་རིན་པོ་ཆེས་དབུ་མའི་ལྟ་བ་སོགས་ཆོས་ཀྱི་ཟབ་གནད་ལ་འདྲི་གཏུགས་མཛད་པ་སོགས་
ཀྱིས་ཞིབ་ཏུ་དབྱད་པས་ཡིད་བརྟན་དུ་རུང་བར་འདུག་པས། ད་འདི་ལ་སོམ་ཉི་མི་དགོས། གསོལ་བ་དྲག་དུ་ཐོབ། འོན་ཀྱང་རྗེ་བཙུན་གྱི་སྐུ་དང་གསུང་དང་མཚན་པ་ནི་དབང་ཤེས་ལ་སྣང་བ་
འདི་མིན། ཡི་དམ་གྱི་སྐུ་དངོས་ཀྱི་རྣམ་པ་ཡིད་ཤེས་ལ་དངོས་སུ་སྣང་བ་ཅིག་དགོས། ངེད་ཀྱང་འཇམ་པའི་དབྱངས་ཀྱི་སྒྲུབ་བསྐོར་མན་ངག་སོགས་འདི་ཕྱོགས་ལ་ཐོབ་འདོད་ཆེ་བར་ཡོང་པས་
ཞུ་དགོས་ནའང། ད་ལམ་རྗེ་བཙུན་རེད་མངའ་བ་སྟག་ཚང་དུ་འབྱོན་པ་ལ་དེང་མཇལ་འཕྲད་བྱེད་པའི་དུས་ངེས་བྱས་པ་ཡོད་པས་མི་འགྲུབ་འདུག་ཕྱིས་སུ་ཅིས་ཀྱང་མཇལ་བའི་ཐབས་
བསྒྲིག་པ་ཞུ་ཞེས་གསུང། ཡང་སྐབས་ཤིག་རིན་ཆེན་སྤུངས་བའི་དཔོན་གྱིས་གདན་འདྲན་ཞས་པའི་ལན་དུ་གནད་པའི་གསུང་ཡིག་ནི། ཤེས་བྱ་ཀུན་ལ་དྲི་མེད་མངོན་སུམ་སྤྱན། །

[015B] །རབ་འབྱམས་ཞིང་བཞུགས་བདེ་བར་གཤེགས་རྣམས་ཀྱིས། །མི་དབང་ཁྱོད་ལ་རྟག་ཏུ་སྐྱོང་གྱུར་ཅིག་མངའ་རིས་བྱམས་བའི་ཐུགས་ཀྱིས་ལེགས་སྐྱོང་ཞིང། །
སྐྱབས་གསུམ་གུས་པས་སྤྱི་བོའི་གཙུག་ན་འཁུར། །ཡ་རབས་སྤྱོད་ཚུལ་དགེ་མཚན་དུ་མས་མཇོས། །གངས་རིའི་ཁྲོད་ཀྱི་མགོན་མེད་ཟས་སྦྱིན་གྱིས། །བསྟན་བ་ཉིད་ལ་དགོངས་པའི་ལྷག་བསམ་གྱིས། །
ཀུན་ནས་བསླངས་པའི་ཕུན་ཚོགས་མཐུན་རྐྱེན་སྩལ། །ཕྱོགས་འདར་རེ་ཞིག་སྡོད་པ་སྤྲོ་ནའང། །དེ་ལ་བདེ་བར་སྡོད་པའི་མི་མཐུན་རྐྱེན། །གངས་ཅན་མཁས་པའི་དབང་པོ་རེད་མདའ་པ། །རྫོང་ཁར་
ཕེབས་པའི་ཕོ་ཉ་འདི་རུ་སླེབ། །དེ་ཚེ་འགྲོ་འདོད་ཡིད་ཀྱིས་བསྐྱོད་བ་ཡི། །ལུས་ཀྱི་འཁྲུལ་འཁོར་དེ་རུ་ཕྱོགས་བར་གྱུར། །སླར་ཡང་ལེགས་ཚོགས་ཀུན་གྱི་གཏེར་ཆེན་པོ། །བསྟན་པ་རིང་དུ་གནས་
ཕྱིར་བསྟན་འཛིན་ལ། །སྐྱོ་དལ་མེད་པར་ཡང་འདུད་མཛད་པ་ནི། །ཉིད་ཀྱི་ངང་ཚུལ་ལགས་མོད་བསྐུལ་ཅི་དགོས། །འོན་ཀྱང་མི་དབང་ཆབ་སྲིར་བརྟན་པའི་ཕྱིར། །རྒྱལ་དང་རྒྱལ་སྲས་བསྲུང་མའི་
ཚོགས་རྣམས་ལ། །བསམ་པ་དག་བས་གསོལ་བ་འདེབས་པ་དང། །དྲི་མ་མེད་པའི་སྨོན་ལམ་བགྱིད་པར་ཞུ། །རྫོང་ཁར་མྱུར་དུ་སླེབ་དགོས་འདུག་པ་དང། །ཕྱོགས་དེར་ཆུ་ཡི་འཇིགས་པ་མཐོད་བས་

[016A]༄༅། །ན། །རེ་ཤིག་མཇལ་བར་འདོད་པའི་འདུན་པ་སྐྱུངས། །སླར་ཡང་མྱུར་བ་ཉིད་དུ་མཇལ་བར་སྨོན། །ཞེས་ཡི་གེ་གཟིགས་བའི་རྟེན་དུ་ཕྱག་ཕྱིས་གསེར་མདོག་ཁ་གང་འབུལ། ཞེས་པ་འདི་ནི་
རྗེ་རིན་པོ་ཆེའི་ཞལ་སྔ་ནས་རིན་སྤུངས་བ། དཔོན་ནམ་མཁའ་རྒྱལ་མཚན་པ་ལ་རོང་ཆོས་ལུང་ནས་གནང་བའོ། །ཞེས་སོ། །དེ་ནས་རྗེ་རིན་པོ་ཆེ་སྟག་ཚད་རྫོང་ལར་བྱོན། དེ་ན་མཁན་ཆེན་ལོཙྪ་བ་
གྲགས་པ་རྒྱལ་མཚན། རྗེ་བཙུན་རེད་མདའ་པ། བླ་མ་དོན་བཟང་ལོཙྪ་བ། རྗེ་འདི་བའི་ཞལ་སྔ་ནས་དང། དེ་དག་གི་ཞབས་འབྲིང་དུ་ལྷགས་པའི་དགེ་བཤེས་དུ་མ་དང། དེར་གཉུག་
མར་གནས་པའི་དགེ་འདུན་དང་བཅས་བསོད་ནམས་ཀྱི་ཞིང་མཆོག་ཏུ་གྱུར་པ་ཐམས་ཅད་ལ་ཉེ་བར་མཁོ་བའི་འཆོག་ཆས། གསོལ་བཞེས། གནས་མལ་སོགས་ཐམས་ཅད་ཆོས་རྗེ་ལོཙྪ་བ་
སྐྱབས་མཆོག་དཔལ་བཟང་པོས་ཐུགས་ཁུར་བཞེས་ནས་ཕུན་སུམ་ཚོགས་པར་བསྒྲུབས། ཆོས་རྗེ་ལོཙྪ་བ་འདི་ནི་གཞུང་ལུགས་རབ་འབྱམས་ལ་མཁྱེན་པ་རྒྱས་ཤིང། གཅིག་ཏུ་བསྟན་པ་
རིན་པོ་ཆེ་བཤད་སྒྲུབ་གཉིས་ཀྱི་ཁུར་འདེགས་བ་ལ་མཉམ་བ་མེད་པའི་བརྟུལ་ཞུགས་ཅན། རྒྱལ་སྲས་འདུལ་འཛིན་ཆེན་པོ་ཡིན་ནོ། །ལོཙྪ་བ་འདིས་བླ་སློབ་རྣམས་ལ་མཚམས་སྦྱར་མཛད་ནས་

[016B] པདྨོའི་མཚོ་ཆེན་སྐལ་བཟང་ཉིད་དུ་བྱེད་པ་ལྟར། མཁས་བ་རྣམས་ཀྱིས་དམ་བའི་ཆོས་ཀྱི་སྤེལ་གཏམ་
མཛད་བས་རྒྱལ་བའི་བསྟན་པ་དར་བར་མཛད་དོ། །དེ་ཡང་གྲགས་རྒྱན་པས་ཕར་ཕྱིན་དང། ཆོས་རྗེ་སྐྱབས་མཆོག་པས་བརྟག་གཉིས་གསུངས། རྗེ་རེད་མདའ་བས་ཁོང་རང་གིས་མཛད་པའི་
རྣམ་འགྲེལ་རྒྱན་གྱི་འགྲེལ་བཤད་ཆེན་མོ་དེ་གསུངས་བ་ལ་རྗེ་འདིས་གསན། དབོན་སློབ་གཉིས་ཀྱིས་དཀའ་གནས་གཏན་ལ་འབེབས་པའི་རིགས་པའི་བརྒལ་བརྟག་ཀྱང་མང་དུ་མཛད། དེ་ནས་རེད་
མདའ་བ་དང་རྗེ་འདི་གཉིས་འབའ་འུ་འབའ་གཉེར་དུ་ཆོས་བར་ལ་བྱོན། རྗེ་འདིས་རེད་མདའ་བ་ལས་དཔལ་གསང་བ་འདུས་པའི་རྩ་རྒྱུད་ཀྱི་བཤད་པ་ཚར་གཅིག་གསན། དའི་ཚེ་གོང་གསུམ་སྡེ་
ཆེན་བའི་བླ་མ་རིན་པོ་ཆེ་ཆོས་ཀྱི་དཔལ་བའི་དྲུང་དུ་དུས་འཁོར་གསན་དགོས་དགོངས་བ་བྱུང་བའི་ནུབ་གཅིག་གི་མནལ་ལམ་དུ། ཆོས་དཔལ་གྱིས་བུ་སྟོན་རིན་པོ་ཆེ་ལ་དུས་འཁོར་འགྲེལ་ཆེན་ཚར་
བཅུ་བདུན་ཉན་པ་ཡིན་ཞེས་བ་རྨིས། ཕྱིས་ཁོང་དང་མཇལ་དུས་བུ་སྟོན་རིན་པོ་ཆེ་ལ་དུས་འཁོར་ཚད་དུ་གསན་ཞུས་པས། བཅུ་བདུན་ཉན་ཞེས་གསུང་ངོ། །འདིར་རྣམ་ཐར་ཆེན་མོ་ལས་

[017A]༄༅། །དེ་དུས་རྗེ་བཙུན་པའི་ཞལ་ནས། སྡགས་ཀྱི་རྩད་གཅོད་དེ་ཙ་མ་མཛད་པ་ལ་ཡུན་རིང་འགྱང། ད་ལྟ་སྡེ་སྣོད་ཀྱི་བཤད་པས་ཕན་འདོགས་རྒྱ་ཆེན་པོ་འོང་གི་ན་འདུག་བས་དེ་
ཤིག་བཤད་པ་མཛད་པ་མི་འཐད་དམ་ཞེས་གསུང་བ་ལ། བདག་སྔགས་ཀྱི་ཕྱོགས་ལ་འདུན་པ་དྲག་པོ་བདོག་པས་སྔོན་ལ་སྔགས་ཕྱོགས་ཀྱི་རྩད་གཙང་བགྱིད་པ་ལགས་ཞེས་ཞུས་གསུང། དེ་ཡང་ད་ལྟའི་དུས་
ཀྱི་ཐོས་བ་ཚོལ་བ་རྣམས་ནི་ཕལ་ཆེར་མཚན་ཉིད་ཐེག་བའི་ཕྱོགས་ཀྱི་གཞུང་ལ་ཅུང་ཟད་བློ་ལ་ཕྱོགས་ན་སྔགས་ཀྱི་གཞུང་ལ་རང་ཉིད་ཀྱང་འཇུག་པར་མི་འདོད་ཅིང། རང་གི་ཚིག་ཉན་པ་དག་འཇུག་པའང་ཐབས་
དུ་མ་ཞིག་གིས་ཕྱིར་ཕྱོགས་བར་བྱེད་ལ། ཁ་ཅིག་ནི་སྔགས་ཕྱོགས་ལ་མོས་བ་ལྟར་སྣང་ཅིག་སྐྱེས་ན་དེ་ཉིད་རྒྱུ་མཚན་དུ་བྱས་ནས། ཕ་རོལ་དུ་ཕྱིན་པའི་སྡེ་སྣོད་ལ་དགོས་པ་ཆུང་ཞིང་དམན་བར་སེན་ས་
བས་རང་གཞན་ཕྱོགས་དེ་ཉིད་ལས་ཕྱིར་ཕྱོགས་པར་བྱེད་དེ། ཆོས་སྦོང་བའི་ལས་ཀྱི་སྒྲིབ་པ་ཤིན་ཏུ་མི་བཟད་ཅིང་རྣམ་བར་སྨིན་པ་རབ་ཏུ་ཚ་བ་དག་བློ་སྔོན་དུ་བཏང་ནས་ལེན་པར་བྱེད་ལ། རང་བཞིན་
བཟང་བའི་དང་ཚུལ་ཅན་དུ་ཁས་ལེན་པ་དག་ཀྱང་ཅིག་ཤོས་ཀྱི་ཕྱོགས་ལ་འཇུག་པར་སྤྲོ་བ་ཡང་དད་དུ་མི་ལེན་ལ་དངོས་སུ་སྨོད་པར་ཡང་མི་བྱེད་པ་ཙམ་ཞིག་དེའི་སྙིང་པོར་ཟད་དེ། རྒྱལ་བའི་བསྟན་པ་ལ་

[017B] སོན་དུ་ས་ཁ་བ་ཅན་གྱི་བཤེས་གཉེན་ཆེན་པོ་དག་ལ་ཡང་
ཕྱོགས་རེར་མ་ཆད་བའི་ཆོས་ཀྱི་སྤྱན་མདའ་བ་ནི་ཤིན་ཏུ་དཀོན་པར་བྱུང་སྣང་ངོ། །དེ་ལྟ་མོད་ཀྱི་བདག་ཉིད་ཆེན་པོ་འདི་ནི། གཞོན་ནུའི་དུས་ཉིད་ནས་ཀྱང་བསྟན་པ་ཡོངས་སུ་རྫོགས་པའི་ཁུར་
འཁྱེར་བར་རིངས་བར་ཆས་བཞིག་སྟེ། རྗེའི་ཞལ་ནས། ང་ལས་སྔགས་ཀྱི་ཕྱོགས་ལ་གཞན་གྱིས་བསྐུལ་དགོས་པ་མེད། ཆུང་དུ་ནས་འདི་ལ་ཤེས་འདོད་དྲག་པོ་ཡོང་ཅིང། དེ་ཡང་རྒྱུད་
སྡེ་མཐའ་དག་ཡོངས་སུ་རྫོགས་པར་བསླབ་དགོས་སྙམ་པ་ཞིག་དང་པོ་ནས་ཡོད་ཅེས་གསུང་ངོ། །ཞེས་གསུངས་སོ། །དེ་ནས་རྗེ་བཙུན་རེང་མདའ་བ་ས་སྐྱར་བྱོན། རྗེ་འདི་བས་རོང་ཆོས་
ལུང་དུ་བྱོན། བླ་མེ་དབུ་མ་པ་དང་མཇལ་ནས་ཆོས་ཀྱི་གསུང་གླེང་མང་དུ་མཛད། ཡང་རྗེ་རིན་པོ་ཆེས་བླ་མ་དབུ་མ་པ་བརྒྱུད་ནས་འཇམ་པའི་དབྱངས་ལ་ཆོས་བྱིས་དྲི་བ་མང་དུ་མཛད། ཁྱད་པར་
དུ་དབུ་མའི་ལྟ་བ་འདི་མ་བཙལ་ན་ལམ་གྱི་སྲོག་མི་རྙེད། བཙལ་ཀྱང་ཤིན་ཏུ་རྙེད་དཀའ་ཞིང་ཕྱིན་ཅི་ལོག་ཏུ་བཟུང་ན་གོལ་ས་དང་ཉེས་དམིགས་གཞན་ལས་ཀྱང་ཆེ་བར་འཕགས་པ་ཡབ་སྲས་ཀྱིས་

[018A]༄༅། །གསུངས་འདུག་པས་འདི་ཉིད་འབའ་ཞིག་ཡིད་ལ་གཅགས་པའི་ཐུགས་ཀྱི་བཞེར་པ་རྟག་ཏུ་རྒྱུན་ཆགས་པས་དེ་ཁོ་ན་ཉིད་ཚོལ་བ་ལ་བྱང་ཆུབ་སེམས་དཔའ་རྟག་ཏུ་དུ་དང་འདྲ་བར་ཡོད་པས་དེའི་
ཚེའང་རྗེ་བཙུན་ལ་ལྟ་བའི་དྲི་བ་རང་ཤས་ཆེར་མཛད་དོ། །སྔར་རྗེ་རེད་མངའ་བས་སློབ་མ་རྣམས་ལ་ཆོས་འཆད་བར་བསྐུལ་བས་དགུང་ལོ་ཉེར་དགུ་ནས་འདིའི་བར་ལོ་བདུན་གྱི་རིང་གཞུང་ལུགས་མང་བོའི་གསུང་
བཤད་མཛད་བ་ཡིན་ལ། ད་ནི་སྔགས་ཕྱོགས་ཀྱི་གསན་དགོས་རྣམས་རྫོགས་ནས་དབེན་པར་བསྙེན་སྒྲུབ་མཛད་བར་ཐུགས་ཐག་བཅད་དོ། །དེ་ནས་ཉད་སྟོང་དུ་བླ་མ་ཆོས་ཀྱི་དཔལ་བའི་དྲུང་དུ་འབྱོན་བར་
བ་ཞེད་བ་ལ། ཕག་མོ་གྲུ་པའི་དམག་ཆེན་ལ་སྟོད་ཀྱི་ཕྱོགས་སུ་སོང་བ་དེ་ལོག་འོང་གིན་འདུག་ཟེར་བ་གསན་ནས། དམག་དེ་ཐག་མཆོད་ཀྱི་བར་གྱི་སྟོན་དེར་རོང་གི་རིང་ལུང་ཕུག་ཏུ་བཞུགས། སྟོན་
གྱི་མཇུག་ཏུ་གོང་གསུམ་སྡེ་ཆེན་དུ་བླ་མ་ཆོས་ཀྱི་དཔལ་བའི་དྲུང་དུ་ཕེབས། བླ་མ་འདི་ནི་བུ་སྟོན་རིན་པོ་ཆེའི་བུ་ཆེན་རྣམས་ཀྱི་ནང་ནས་དུས་འཁོད་ལ་ཤིན་ཏུ་མཁས་ཤིང། སྔགས་ཀྱི་གཞུང་
ལག་ལེན་མན་ངག་སོགས་ལ་མངའ་བརྙེས་པའི་མཁས་བ་ཡིན་ནོ། །བླ་མ་དེ་ལ་ཐོག་མར་མཇལ་བའི་དགོངས་མོ་ཕྱག་ཕྱིས་དར་སེར་ཞིག་ཕུལ། སང་ཉིན་གསོལ་ཇ་དྲངས་ནས་ནེ་ཙོའི་ཁ་དོག་

[018B] བླ་མ་ངེས། མདང་གི་དར་སེར་དེ་ས་ཁམས་ཀྱི་མདོག་ཅན་སྡུད་རིམ་དང་
མཐུན་བས་རྫོགས་རི་མ་གྱི་རྟོགས་པ་རྫོགས་པར་འོང། ད་ནང་གི་གོས་ལྗང་ནམ་མཁའི་ཁམས་ཀྱི་མདོག་ཅན་བསྐྱེད་རིམ་དང་མཐུན་པས་བསྐྱེད་རིམ་གྱི་རྟོགས་པ་རྫོགས་པར་འོང་བ་འདུག་ཁོ་བོས་
སློབ་མ་རྣམས་ལ་འགྲེལ་ཆེན་བཤད་ནས་ལེའུ་དང་པོ་རྫོགས་ཏེ། ལེའུ་གཉིས་བའི་མགོ་གང་ཞིག་ཆེན་པོའི་མི་རྣམས་སྨིན་པར་བྱ་བའི་དོན་དུ། ཞེས་པའི་ཚིག་ལ་སླེབ་བྱུང་བས་རྟེན་འབྲེལ་
ཤིན་ཏུ་ལེགས། ཆོས་ཐམས་ཅད་རྫོགས་པར་བྱ་ཞིས་དགྱེས་བཞིན་དུ་གསུང། ལེའུ་གཉིས་པ་དེ་ཉིད་ནས་མཇུག་རྫོགས་པའི་བར་གསུངས་ཤིང། སླར་ཡང་ལེའི་དང་བའི་མགོ་ནས་
བརྩམས་ཏེ་རྫོགས་པར་གསུངས།། །།སྟོན་དེའི་མཇུག་ནས་བརྩམས་ཏེ་དགུང་ལོ་སོ་ལྔ་བཞེས་བའི་ལྕགས་ལུག་ལོའི་དཔྱིད་ཆོས་སྔ་མ་མ་རྫོགས་ཀྱི་རིང་དེར་བཞུགས་ཤིང། རྒྱུད་
འགྲེལ་གྱི་བཤད་པ། ཕྱག་ལེན་གྱི་མཛུབ་ཁྲིད། སྦྱོར་དྲུག་གི་ཉམས་ཁྲིད་སོགས་རྫོགས་པར་གསན་ནོ། །དེ་ནས་ཡོ་གའི་བཀའ་ཁུང་བ་ཤད་པ་མཐའ་དག་གསན་བར་བཞེད་པ་ལ་

[019A]༄༅། །སྔོན་དུ་ཕྱག་ལེན་འགའ་ཞིག་སྦྱོང་དགོས་པས། དེ་དུས་ཞ་ལུ་ན་བུ་སྟོན་རིན་པོ་ཆེའི་མཆོད་གཡོག་པའི་གཙོ་བོ། ཡོ་གའི་ཁག་ལེན་ལ་མཁས་པར་གྲགས་པ་ཚེ་དབང་
ཞེས་པའི་བླ་མའི་སློབ་མ་ཡོ་ག་ལ་མཁས་པ་མགོན་བཟང་ཞེས་པ་ཅིག་ཡོད་པ་དེ་གདན་དྲངས་ནས་ཉད་སྟོད་སྨད་ཀྱི་མཚམས་འཁྲིས་རྩ་ཁང་ཞེས་པར་བཞུགས་ནས། རྡོར་དབྱངས་དང། དཔལ་
མཆོག་རྩེ་མོ་སོགས་རྣལ་འབྱོར་རྒྱུད་ཀྱི་དཀྱིལ་འཁོར་རྣམས་ཀྱི་ཐིག་གདབ་བ། ཕྱག་རྒྱ་དང་གར་བྱེད་པ། དབྱངས་འཐེན་པ། དཀྱིལ་ཆོག་གི་འདོན་ཆ་སྦྱང་བ་སོགས་ལ་ཤིན་ཏུ་བྱང་བར་
བསླབས། དེའི་ཆོ་ནུབ་གཅིག་མནལ་ལམ་དུ་ཁྲི་ཆེན་པོ་གཅིག་གི་སྟེང་ན་བླ་མ་ཁྱུང་པོ་ལྟས་པ་ཡིན་ཟེར་བ། དབུ་རྒྱན་གསོལ་ཞིང་རྡོར་དྲིལ་བཟུང་པའི་བླ་མ་བགྲེས་པོ་ཞིག་བཞུགས་པའི་མདུན་
དུ་རྗེ་འདི་བཞུགས་པ་ལ། བླ་མ་དེ་བཞེངས་ནས་རྡོ་རྗེ་དྲིལ་སྟབས་ཀྱི་ཕྱག་རྒྱ་དང། རྡོ་རྗེའི་འགྲོས་ཀྱིས་རྗེ་འདི་ལ་གཡས་བསྐོར་ལན་གསུམ་མཛད་ནས། རྒྱུད་རྡོར་ཕྲེང་ནས་འབྱུང་བའི་
ཨེ་ཀ་པ་ཙི་ཀ་པ་ཞེས་སོགས་རྐྱེ་སྒྲ་བསྒྲགས་ནས་རྗེའི་ད་བུའི་སྟེང་དུ་ནོ་རྗེ་དྲིལ་བུ་གཟུང་སྟེ། ཀརྨཱ་བཛྲ་ཞེས་བྱ་བའོ། །ཞེས་གསུངས་ནས་ཁྲི་ལ་བཞུགས་སོང་བ་ཅིག་བྱུང། མནལ་སང་ནས་

[019B] ཀརྨཱ་བཛྲ་ཡང་དོན་གྲུབ་ཀྱི་རིགས་ཀྱི་མིང་དུ་འདུག་པས་འདྲ་བར་འདུག་དགོངས་པ་ཅིག་བྱུང་གསུང་ངོ། །
སླར་ཡང་དབྱིང་སྨེད་དེ་ནས་དབྱར་དང་སྟོན་མགོ་མའི་རིང་ལ་སྡེ་ཆེན་དུ་བྱོན་ནས། རིན་པོ་ཆེ་ཆོས་ཀྱི་དཔལ་བ་ལི་རྡོ་རྗེ་ཕྲེད་པའི་དབང་ལུང་མཛུབ་ཁྲིད་བཤད་པ་གར་ཐིག་དབྱངས་གསུམ་གྱི་ཕྱག་ལེན་འཁྲིད་དང་
བཅས་པའི་སྒོ་ནས་ཕྲེང་བ་སྐོར་གསུམ་ལ་མཁས་པར་སྦྱངས། གཞན་ཡང། བཅོམ་ལྡན་འདས་ཕྱག་ན་རྡོ་རྗེ་འཁོར་ལོ་ཆེན་པོ་ལ་སོགས་པའི་དབང་ལུང་མན་ངག་དང་བཅས་པ་ལ་སོགས་པ་ཟབ་ཅིང་རྒྱ་
ཆེ་བའི་ཆོས་མང་དུ་གསན། དེ་ནས་ཞ་ལུར་རིན་པོ་ཆེ་ཁྱུང་པོ་ལྷས་པ་ལ་ཡོ་གའི་སྐོར་གསན་པ་ལ་འབྱོན་བྱུང་དགོངས་ཡོད་པ་ལ། ནུབ་ཅིག་རྣལ་ལམ་དུ། ཁྲི་ཆེན་པོ་ཅིག་གི་སྟེང་ན་རིན་པོ་ཆེ་ཁྱ་བ་
པོ་བ་ཡིན་ཟེར་བའི་བླ་མ་བགྲེས་བོ་དང་ཅིག་བཟང་པོའི་འདུག་སྟངས་མཛད་བཞུགས། དེའི་དྲུང་ན་རྗེ་འདི་པའང་བཞུགས་ཡོད་པ་ལ། བླ་མ་དེས་ཕྱག་གཉིས་ཀྱིས་ཐུགས་ཁའི་ན་བཟའ་བསོལ་ནས་
ཐུགས་ཁ་སྟོན་གིན་འདུག་པ་ལ་གཟིགས་པས། བླ་མ་དེའི་ཐུགས་ཁ་ནས་སྔགས་ཀྱི་ཕྲེང་བ་རིང་བོ་རིམ་པ་དུ་མ་བསྐོར་བའི་འཁོར་ལོ་ཡིག་འབྲུ་རྣམས་ཧྲམ་མེ་འདུག་བ་གཟིགས་བས་སྔགས་རྣམས་

[020A]༄༅། །ཕལ་ཆེ་བ་ཀློགས་པ་ཅིག་རྨི། ཕྱིས་མཇལ་བ་ན་སྐུའི་རྣམ་པ་རྣལ་ལམ་དུ་བྱུང་བ་དེ་ཉིད་རང་དུ་འདུག་གསུང་ངོ།། །།སྟོན་དེའི་མཇུག་ནས་དགུན་དང། དགུང་
ལོ་སོ་དྲུག་གི་ཆུ་སྤྲལ་ལོའི་དཔྱིད་དབྱར་གཉིས་ཞ་ལུར་བཞུགས་ནས། རྡོ་རྗེ་འཛིན་པ་ཁྱུང་པོ་ལྷས་པ་ལས་ཡོ་གའི་དཀྱིལ་འཁོར་ཆེན་པོ་སོགས་རྣལ་འབྱོར་རྒྱུད་དང། སྤྱོད་རྒྱུད། བྱ་རྒྱུད་ཀྱི་
དབང་རྒྱུན་རྣམ་དག་ད་ལྟ་བོད་དུ་མཆད་པར་ཡོད་པ་ཕལ་ཆེར་རྫོགས་པར་གསན། བཅོམ་ལྡན་འདས་འཁོར་ལོ་བདེ་མཆོག་ལཱུ་ཨི་བ་དང་ནག་པོ་པའི་ལུགས་སོགས་བླ་མོང་ཀྱི་དབང་ལུང་ཡང་དཔག་
ཏུ་མེད་པ་གསན་ནས། ཁོང་ལ་བཞུགས་པའི་དབང་ལུང་སོགས་ཕལ་ཆེར་བུམ་པ་གང་འབྱོའི་ཚུལ་དུ་མནོས། དེའི་ཆོ་འབུལ་བ་ཚོགས་འཁོར་ཞབས་ཏོག་ནར་མ་སོགས་ཀྱིས་རྒྱ་ཆེར་མཆོད་ཅིང་
དད་བའི་ལྕགས་ཀྱུས་ཐུགས་དྲངས་པར་གྱུར་ཏོ། །དེ་དུས་རྗེ་བཙུན་ཁྱུད་ལྷས་པས་དབང་རེ་རེ་གནང་བའི་རྗེས་སུ་ཆོས་འདི་ང་ལ་བླ་མ་འདི་ཞེས་བྱ་བས་དགྱེས་བཞིན་དུ་གནང་བ་ཡིན་ཞེས་དེས་པར་
གསུངས་ཤིང། བཀའ་ཐམས་ཅད་རྫོགས་པའི་མཇུག་ཏུ། ད་ནི་ཆོས་ཐམས་ཅད་བསྟན་བའི་བདག་བོ་ལ་འཕྲོད་པས་འགྱོད་པ་མེད་དོ་ཞེས་དགྱེས་པ་ཆེན་པོས་གསུངས། ཡང་སྔར་

[020B] ཀུན་མཁྱེན་
པས། སྔོན་མར་པ་ལོ་ཙཱས་མི་ལའང་རྨི་ལམ་འཆང་བ་ན། ཤར་དུ་ཀ་ཆེན་བཙུགས་པ་དེ། །དོལ་གྱི་ཚུར་སྟོན་དབང་དེ་ཡིན། །ཞེས་མགུར་མཛད་པ་གསུངས་ནས། ད་ནི་དེའི་ཚིག་སྤོས་
ནས། ཤར་དུ་ཀ་ཆེན་བཙུགས་པ་དེ། །ཁྱུང་སྟོན་ཁྱོད་ལ་མི་ཟེར་རམ། །ཞེས་པའི་ལོ་རྒྱུས་གསུངས་ཤིང། ང་ཡང་དེ་བཞིན་དུ། སྒོས་ལྷུན་སྡུག་གངས་རི་མཐོན་པོ་དེའི། །ཤར་དུ་ཀ་ཆེན་
བཙུགས་པ་དེ། །གློ་བཟང་གྲགས་བའི་དཔལ་ཁྱོད་ཡིན། །ཀ་ཐོག་ཏུ་སེང་གེ་འགྱིད་པ་དེ། །ཁོ་མི་གཞི་སེང་དང་འདྲ་བ་ཡིན། །སེང་གཡུ་རལ་མཐའ་ནས་རྒྱས་པ་དེ། །སྙན་རྒྱུད་ཀྱི་གདམས་
ངག་ཐེབས་པ་ཡིན། །སྔེར་བཞི་གངས་ལ་བགྲད་པ་དེ། །ཚད་མེད་བཞི་དང་ལྡན་པ་ཡིན། །སྤྱན་མིག་གྱེན་དུ་གཟིགས་པ་དེ། །འཁོར་བ་ལ་ཕྱི་ཕྱག་འཚལ་བ་ཡིན། །སེང་གངས་དཀར་
ལྟོངས་སུ་འཕྱོ་བ་དེ། །ཐར་བའི་གླིང་དུ་གཤེགས་པ་ཡིན། །ཞེས་གསུངས། དེ་ནི་ཁྱུད་ལྷས་པས་འཕགས་འོད་དང་བུ་སྟོན་གཉིས་ལས་སྔགས་ཀྱི་གདམས་པ་རྒྱ་མཚོ་ལྟ་བུ་མནོས་པའི་བྱིན་

[021A]༄༅། །རླབས་ཀྱི་བཅུད་མ་ཉམས་པར་ཉམས་སུ་བཞེས་ཤིང། རྗེ་རིན་པོ་ཆེ་འདི་ལ་རྫོགས་པར་འཕྲོད་པས་ཀ་བས་གདུང་འདེགས་པ་ལྟར། རྗེ་རིན་པོ་ཆེས་རྒྱལ་བའི་བསྟན་པ་
ཆེས་ཆེར་གསལ་བར་མཛད་ནས་སྐྱེ་དགུ་ཐམས་ཅད་ཀྱི་ཕན་བདེའི་རྩ་ལག་ཏུ་གྱུར་པ་འདི་ལར་དགོངས་ནས་གསུང་བར་དེས་སོ། །རྗེ་རིན་པོ་ཆེ་འདི་པའི་ཞལ་ནས། སྔགས་ཀྱི་དངོས་གྲུབ་ཐམས་
ཅད་ཀྱི་རྩ་བ་གཙོ་བོར་བླ་མ་མཉེས་པར་བྱས་པ་འབའ་ཞིག་ལ་རག་ལས་འདུག་པས། དབང་གནང་བའི་དུས་ཐམས་ཅད་དུ་བླ་མས་མཉེས་བཞིན་དུ་རྗེས་སུ་གནང་བ་ཡིན་ནོ། །ཞེས་གསུང་བ་
དེ་ལ་དཔྱད་རྒྱུ་ཆེན་པོ་ཅིག་འདུག་གོ་ཞེས་གསུང་ངོ། །དེ་ལྟར་རྗེ་བཙུར་ད་མ་པ་ཁྱུང་པོ་ལྷས་པ་ལས་གསན་དགོས་རྣམས་ཀྱི་ཐུགས་ཐག་ལེགས་བར་ཆོད་ནས། བནག་ནམ་གྱི་ཕག་བ་རིན་བླ་
མ་སྡེ་ཆེན་པ་ཆོས་ཀྱི་དཔལ་བ་གདན་དྲངས་ནས་བཞུགས་འདུག་བའི་སྤྱན་སྔ་ར་བྱོ་ན། སླར་ཡང་རྡོ་རྗེ་སྙིང་འགྲེལ། ཕྱག་རྡོར་བསྟོད་འགྲེལ། ནཱ་རོ་འགྲེལ་ཆེན་ལ་སོགས་པ་དུས་འཁོར་བྱི་ཆ་ལག་
མང་པོ་ཞིག་གསན་ཅིང་དཔལ་གསང་བ་འདུས་པ་ལུགས་གཉིས་ལ། བུ་སྟོན་རིན་པོ་ཆེ་པས་ཡིག་ཆ་མཛད་པ་ཅི་ཡོད་ཀྱི་བཤད་ལུང་ལ་སོགས་པ་ཆོས་བཀའ་མང་དུ་གསན། དེ་ནས་

[021B] རྗེ་འདི་པས་ཕག་པ་རིན། ཞ་ལུ་བའི་ཡོ་ག་པ་མཁས་པ་སྡེ་སྣོད་འཛིན་པ་ཆེན་པོ་རྒྱལ་མཚན་གྲགས་པ་སྤྱན་དྲངས་ནས། ཡོ་གའི་གར་དབྱངས་སོགས་ཕྱག་ལེན་རྣམས་ཀྱི་
དག་ཐེང་ཡང་མཛད། བཀའ་ཡང་ཅི་རིགས་པར་གསན། ཁྱད་བར་རིན་པོ་ཆེ་བུ་སྟོན་གྱིས་མཛད་པའི་རྡོ་རྗེ་འབྱུང་བའི་རྣམ་བཤད་ཆེན་མོ་གསན་ཅིང། ཡོ་གའི་རྩ་རྒྱུད་དེ་ཉིད་བསྡུས་པ། བཤད་
རྒྱུད་རྡོ་རྗེ་རྩེ་མོ། དཔལ་མཆོག་ངན་སོང་སྦྱོང་བའི་རྒྱུད་ལ་སོགས་པ་དང། དེ་ཉིད་སྣང་བ། ཀོ་ས་ལའི་རྒྱན། དཔལ་མཆོག་འགྲེལ་ཆེན་ལ་སོགས་པ། རྒྱུད་དང་འགྲེལ་བ་རྒྱུ་གནུད་
གི་རིགས་དཔག་ཏུ་མེད་པའི་ལུང་ཡང་གསན་ནོ། །དེ་ནས་སྤྲེལ་ལོའི་སྟོན་དེར་བླ་མ་དབུ་མ་པ་དང་ལྷན་ཅིག་དབུས་ཀྱི་དགའ་བ་གདོང་དུ་ཕེབས། ལྷ་སར་ཇོ་བོ་རིན་པོ་ཆེ་ལ་ཕྱག་མཆོད་གསོལ་
འདེབས་ལེགས་པར་མཛད། དགའ་བ་གདོང་དུ་སློབ་མ་གཅིག་ཀྱང་མེད་པར་དཔོན་སློབ་གཉིས་སྐུ་མཚམས་དམ་པར་བཙང་ནས་བཞུགས། གཉིས་པོའང་གཟིམས་ཁང་སོ་སོར་མཛད་ནས་གསོལ་ཇ་
སོགས་ལ་འཚོག་པ་མཛད་ཅིང། གསོལ་ཇ་བཞེས་པའི་སྐབས་སུའང་བླ་མ་པས་ལོ་ཙཱ་མཛད་ནས་རྗེ་བཙུན་ལ་ཆོས་མང་དུ་གསན་ཅིང་དྲི་བ་དཔག་ཏུ་མེད་པ་མཛད། ཁྱད་པར་སྟོང་ཉིད་ཀྱི་སྐོར་

[022A]༄༅། །གཙོ་བོར་ཞུས་ཤིང། དེ་དུས་བོད་ཀྱི་མཁས་པ་ཕལ་ཆེ་བའི་བཞེད་པ་ལ། ཀུན་རྫོབ་ཀྱི་སྣང་བ་འདི་ཀུན་འཁྲུལ་བའི་སྣང་བ་ཡིན་པས་གཞན་དོར་ཁས་ལེན་པ་ཙམ་མ་གཏོགས་
རང་ལུགས་ལ་ཅི་ཡང་མེད་པའི་སྟོང་སང་ཡིན། དེའི་ཕྱིར་ཡོད་མེད་གང་དུ་ཡང་འཛིན་རྒྱུ་མེད། ཁས་ལེན་རྒྱུ་མེད། སྒོམ་པའི་ཚེ་ཡང་ཅི་ཡང་མི་རྟོག་པར་སེམས་མཉམ་པར་བཞག་ན་སྟོང་ཉིད་
བསྒོམས་པ་ཡིན་ཟེར་ལ། དེ་ལས་གཞན་དག་གིས་རང་རང་གི་བློས་དབྱད་དེ་འཆད་ཚུལ་དུ་མ་ཡོད་ཀྱང་དེ་ཀུན་གྱིས་སྟོང་ཉིད་ཀྱི་དོན་གོ་བ་མིན། འཁྲུལ་བ་འབའ་ཞིག་ཏུ་འདུག་གོ། །དེ་དུས་
རྗེ་འདིའི་ཐུགས་ལ་ཡང་གོང་གི་ཅི་ཡང་མེད་བའི་ལྟ་པ་དེ་ཅུང་ཟད་བདེ་བ་ཙམ་ཡོད་བས། དེ་ཉིད་ཞུས་ནས། དའི་ལྟ་བ་འདི་ཐལ་རང་གང་གི་ལྟ་བ་ཡིན་དྲི་བ་ལ། གང་ཡང་མིན་གསུང། དེ་
གཉིས་དྲིས་པའི་རྒྱུ་མཚན་ནི། སྟོན་པ་བཅོམ་ལྡན་འདས་ཀྱི་བཀའི་དགོངས་བ་ལ་གྲུབ་མཐའ་བཞི་སྟེ། བྱེ་བྲག་སྨྲ་བ། མདོ་སྡེ་པ། སེམས་ཙམ་པ། དབུ་མ་པ་བཞི་ལས་དབུ་མ་
པ་ལ་ཡང་རང་རྒྱུད་པ་དང་ཐལ་འགྱུར་བ་གཉིས་ཡོད་ཅིང། དེ་དག་ལས་ཐལ་འགྱུར་བའི་ལྟ་བ་ནི་ཟབ་དོན་དྲི་མ་མེད་བ་ཡིན་ལ། གཞན་རྣམས་ནི་གདུལ་བྱ་བློ་དམན་རྣམས་ཁ་དྲངས་

[022B] །རྗེ་འདིས་བོད་ཀྱི་བླ་མ་རྣམས་ཀྱི་ལྟ་བ་ནི་དེ་གཉིས་གང་ཡིན་ཞུས་པ་ལ། འཇམ་པའི་དབྱངས་ཀྱིས་གཏན་མིན་གསུང་འདུག་གོ་དེས་ན་
རྗེ་འདི་མ་བྱོན་གོང་དུ་བོད་དུ་སྟོང་ཉིད་ཕྱིན་ཅི་མ་ལོག་བར་རྟོགས་པའི་བླ་མ་ཤིན་ཏུ་ཉུང་བར་ངེས་སོ། །དེའི་ཚེ་འཇམ་དབྱངས་ཀྱིས། སྣང་ཕྱོགས་དང་སྟོང་ཕྱོགས་གཉིས་ལ་ཉེ་རིང་གཏན་
ནས་བྱེད་མི་ཉན། ཁྱད་པར་སྣང་བ་ལ་རྩིས་སུ་བྱེད་དགོས་ཞེས་ཡང་ཡང་གསུངས་ཤིང། མདོར་ན་ཀུན་རྫོབ་ཏུ་སྣང་བ་འདི་ཀུན་བསླུ་མེད་དུ་གྲུབ་འདུག་པ་ལ། འཁྲུལ་ངོ་ཙམ་མ་གཏོགས་
དོན་ལ་ཅི་ཡང་མེད་ཅེས་པའི་ལྟ་བ་འདི་ནི། ལས་འབྲས་ཀྱང་མེད། སྐྱེ་བ་སྔ་ཕྱི་ཡང་མེད་ཅེས་ཀུན་ལ་ལོག་པར་བཟུང་བའི་ཆད་ལྟ་འདི་ལ་དབུ་མའི་ལྟ་པ་མཆོག་ཏུ་འཁྲུལ་པ་དེ་ཉིད་འགོག་
པའི་ཆེད་དུ་འཇམ་པའི་དབྱངས་ཀྱིས་ནན་ཏུར་ཆེ་བར་མཛད་དོ། །དེ་ལྟར་དྲ་བ་དང་བ་རྒལ་བ་རྟག་མང་དུ་མཛད་པའི་སྐབས་སུ། རྗེ་བཙུན་གྱིས་ཐལ་རང་གི་ཁྱད་པར། ངར་འཛིན་ལྷན་
སྐྱེས་དང་ཀུན་བཏགས་གཉིས་ཀྱི་ཁྱད་བར། དེ་གཉིས་ཀྱིས་བཟུང་བའི་བདག་དང། རིགས་པས་འགོག་པའི་དགག་བྱའི་ཕྲ་རགས་ཀྱི་ཚད། སྟོང་ཉིད་ཀྱི་ལྟ་བ་རྙེད་བའི་ཚད། ཐལ་

[023A]༄༅། །འགྱུར་བའི་ལུགས་ཀྱི་ཀུན་རྫོབ་འཇོག་ཚུལ་སོགས་ལ་ཞིབ་ཏུ་དཔྱད་པའི་ས་བོན་ཤིན་ཏུ་འདྲིལ་བ་རེ་གསུངས་ཤིང། ཡང་མདོ་སྔགས་ཀྱི་ཐུན་མོང་དང་ཐུན་མོང་མ་ཡིན་བའི་
ལམ་གྱི་ཁྱད་པར། དཔལ་གསང་བ་འདུས་པའི་རིམ་པ་ལྔའི་ངོ་བོ། གོ་རིམ། གྲངས་ངེས་སོགས་ཀྱི་གནད་ཤིན་ཏུ་འདྲིལ་བ་རེ་གསུངས། རྗེ་འདིས། གསུང་འདི་དག་ཚིག་ཉུང་
ཞིང་དོན་དཀའ་བས་གོ་མི་ནུས་པར་འདུག་ལགས་ཞུས་པས། འདི་རྣམས་མ་བརྗེད་པར་བཟུང། ཟིན་བྲིས་སུ་བྲིས། བླ་མ་ཡི་དམ་ཐ་མི་དད་དུ་བྱས་ལ་གསོལ་འདེབས་བསྙེན་སྒྲུབ་བྱེད་
ཚོགས་བསག་སྒྲིབ་སྦྱང་ལ་འབད། གཞུང་ལུགས་ཀྱི་དོན་ལ་རྟོག་དབྱོད་ཞིབ་ཏུ་བྱ། འདི་གསུམ་ཡ་མ་བྲལ་བར་སུམ་སྒྲིལ་དུ་ཉམས་སུ་ལོངས་ལ། ཅུང་ཟད་གོ་བ་ཙམ་གྱིས་མ་ཚིམ་པར་
རྒྱུན་བསྲིངས་ལ་ལེགས་པར་དཔྱོད་ཅིག་སྐབས་སུ་བབ་པ་ན་ད་ལྟ་ས་བོན་བཏབ་པ་འདིས་རྐྱེན་བྱས་ནས་ལེགས་པར་གོ་བ་ཞིག་མྱུར་དུ་འོད་བར་འདུག་ཅེས་གསུང་ངོ། །འཕགས་པ་ཀླུ་
སྒྲུབ་ཡབ་སྲས་ཀྱི་ལུགས་ཀྱི་དབུ་མ་དང་གསང་བ་འདུས་པ་ལ་ཤེས་འདོད་ཤིན་ཏུ་ཆེ་བར་ཡོད་པས་རྩད་གཅོད་པའི་བླ་མ་བོད་ན་སུ་གྲག་ཞུས་པ་ལ། རེད་མདའ་བ་ལས་གྲག་པ་མེད་

[023B] དབུ་མ་པས་ལོ་ཙཱ་བྱས་ནས་ངས་ཁྱོད་ལ་བཤད་ན་དེ་ག་གྲག་པར་འོང་ནའང། ཁོང་ཡང་མྱུར་དུ་མདོ་ཁམས་ལ་
འགྲོ་དགོས་པར་སྣང་དེས་ན་ད་ལྟ་ནས་བཤད་པ་མ་བྱེད་པར་བྱ་བྲལ་གྱིས་ལ་དབེན་བ་བསྟེན། གོང་དུ་བཤད་པ་ལྟར་སུམ་སྒྲིལ་དུ་ཉམས་སུ་ལེན་པ་དང། དམིགས་རྣམ་སྐྱོང་བ་སོགས་ལ་
ལེགས་པར་འབོད་དང། རིང་པོར་མི་ཐོགས་པར་དེ་རྣམས་ཀྱི་དོན་རྙེད་པར་འགྱུར་རོ་ཞེས་གསུང་ངོ། །གཞན་ཡང་ཆོས་ཀྱི་གནད་དང་གཞུང་གང་ལ་བརྟེན་ནས་འཚོལ་བ་སོགས་གསུངས་པ་ལ་ཚད་མེད་
རྒྱ་གར་གྱི་པཎྚི་ཏ་མཁས་པ་རྣམས་ལའང་འགའ་ཞིག་གི་གཞུང་ལ་འཁྲུལ་མེད་རང་འབའ་ཞིག་ཏུ་བཟུང་མི་ཉན་པའི་དམིགས་བསལ་རེ་ཙམ་ཡང་བྱུང་བས། འོ་ན་འཕགས་པ་ཀླུ་སྒྲུབ་ཀྱི་དགོངས་པ་འགྲེལ་
བ་ལ་སློབ་དཔོན་ཟླ་བ་གྲགས་པ་འཁྲུལ་མེད་རང་འབའ་ཞིག་ཏུ་བཟུང་བས་ཨེ་ཆོག་ཞུས་པས། ཟླ་བ་གྲགས་པ་ནི་སྟེང་ཕྱོགས་ཀྱི་འཇིག་རྟེན་གྱི་ཁམས་ཀྱི་ཞིང་གཅིག་གི་དེ་བཞིན་གཤེགས་པ་ཞིག་
གི་ཞབས་དྲུང་ནས་བྱང་ཆུབ་སེམས་དཔའ་རྣམ་དཔྱོད་སྙིང་སྟོབས་མཆོག་ཏུ་གྱུར་བ་ཞིག་ཞིང་འདིར་འཕགས་པ་ཀླུ་སྒྲུབ་ཀྱི་ལུགས་བསྟན་པའི་སྙིང་པོ་གསལ་བར་བྱ་བའི་སླད་དུ་བསམས་བཞིན་དུ་སྐྱེ་བ་

[024A]༄༅། །བཟུང་བ་ཡིན་པས་འདི་འཕགས་པ་ཀླུ་སྒྲུབ་ཀྱི་དགོངས་པ་འགྲེལ་པ་ལ་སྔགས་མཚན་ཉིད་གང་གི་སྐབས་སུའང་འཁྲུལ་པ་ཕྲ་མོ་ཙམ་ཡང་མེད་པས་འདི་ལ་རྣམ་པ་ཐམས་ཅད་དུ་ཡིད་
ཆེས་ཀྱི་གནས་འབའ་ཞིག་ཏུ་ངེས་པར་བཟུང་དགོས་པ་ཡིན་ནོ་ཞེས་གསུང་ངོ། །ཡང་བདག་གིས་སྦྱིར་ཇི་ལྟར་བགྱིས་ན་འཐད། མཚན་ཉིད་ཀྱི་བཤད་ཉན་ཁོ་ན་དང། སྔགས་ཀྱི་དབང་ལུང་སོགས་
སྤེལ་བ་དང། དབེན་པར་སྒོམ་སྒྲུབ་འབའ་ཞིག་བྱེད་པ་རྣམས་ལས་གང་བྱས་ན་བསྟན་བའི་རྒྱུན་ལ་ཕན། ཞིང་འདིར་ཇི་ཙམ་འཚོ། ཕྱི་མ་གང་དུ་སྐྱེ། ཁྱད་པར་བདེ་བ་ཅན་དང་དགའ་ལྡན་གཉིས་
ཀྱི་གང་དུ་འབྲེལ་བ་ཆེ་ཞེས་སོགས་འདི་ཕྱིའི་དོན་ཐམས་ཅད་ཞུས། དེ་ལ་རྗེ་བཙུན་གྱིས། ཁྱོད་ཀྱི་ཚེ་ཚད་རྫོགས་པ་ནི་ད་ལྟའོ་ཞེས་གསུང་བས། རྗེ་འདིས་བསྟན་པ་ལ་ཕན་པའི་གནས་ཤིག་
ཏུ་སྐྱེ་དགོས་དགོངས་མ་ཐག་མགོན་པོ་ཚེ་དཔག་མེད་ཀྱིས་ཞལ་བསྟན་ནས་སྐུ་ཚེ་བསྲིད་བའི་རྟེན་འབྲེལ་བསྒྲིགས་སོ། །དེའི་ཚེ་རྗེ་བཙུན་གྱིས། ད་ལྟ་ཚེ་འཕེལ་བས་ཕྱིས་ཚེས་ལུང་དུ་འདུག་
བའི་སྐབས་ཤིག་ཁྱོད་ཀྱི་ཚེམས་གཅིག་འབུང་པ་འོད། དེ་མཁས་གྲུབ་དགེ་ལེགས་དཔལ་བཟང་ལ་བྱིན། དེ་ལས་འཕེལ་བའི་རིང་བསྲལ་རྣམས་ཀུན་ལ་ཁྱབ་ཏུ་ཆུག་མཇུག་ཏུ་ཕག་ལོའི་

[024B] དེ་དུས་ཁྱོད་ཀྱིས་སྐུ་འདི་རིལ་བོར་ཞོག་དེ་ནས་ལོ་སུམ་བརྒྱ་འདས་པའི་རྗེས་སུ་ཡི་དམ་གྱི་ལྷས་ལུང་བསྟན་པའི་པཎྚི་ཏ་རིན་
ཆེན་ཆོས་རྒྱལ་ཞེས་བྱ་བས་སྐུ་གདུང་དེ་མ་ག་དྷ་དང་རྡོ་རྗེ་གདན་དུ་གདན་འདྲེན་བྱེད། དེའི་ཕྱིར་ཚེམས་ལས་བྱུང་བའི་རིང་བསྲེལ་གྱིས་ཁྱབ་པའི་དོན་དེ་ཡིན་ནོ། །ཞེས་གསུངས། ཡང་མདོ་སྔགས་
གཉིས་ཀའི་སྒོ་ནས་བསྟན་པ་ལ་བྱ་བ་གྱིས། དབང་མང་དུ་བསྐུར་ན་ཚེ་ཐུང་བ་དང་དངོས་གྲུབ་རིང་བ་དང་བསྟན་པ་ལ་ཕན་ཆུང་བས་དབང་མ་བྱེད་ཅེས་གསུང་བས། རྗེ་རིན་པོ་ཆེས་དབང་མང་པོ་མ་
གནང་བའི་རྒྱུ་མཚན་དེ་ཡིན་འདུག་གོ་བླ་མ་དབུ་མ་པས་རྗེ་བཙུན་འཇམ་པའི་དབྱངས་ལ། རྗེ་རིན་པོ་ཆེ་འདིའི་སྐུ་སྐྱེ་སྔ་ཕྱི་སོགས་ཀྱི་ཞུ་བ་མཛད་པས། སྔོན་སངས་རྒྱས་འཇིག་རྟེན་ན་བཞུགས་
བའི་དུས་སུ་བླ་མ་འདི་རྒྱ་གར་དུ་བྲམ་ཟེའི་ཁྱེའུ་ཞིག་ཏུ་འཁྲུངས། དེའི་ཚེ་དགེ་སློང་གི་ཆ་ལུགས་འཛིན་པའི་བྱང་ཆུབ་སེམས་དཔའ་མོས་པའི་བློ་གྲོས་ཞེས་བྱ་བ་དང་མཇལ་ནས། དེ་ཉིད་མཉེས་
པར་བྱས་ཤིང་ཞབས་འབྲིང་དུ་འབྲངས། ཆོས་མང་དུ་གསན། དེས་འཁྲིད་དེ་སྟོན་བ་ཤཱཀྱ་ཐུབ་པའི་ཞབས་དྲུང་དུ་མཇལ་ཞིང་སེམས་བསྐྱེད། དེའི་ཚེ་སྟོན་པ་ལ་ཤེལ་དཀར་པོ་དྲི་མ་མེད་པ་
[025A]༄༅། །བརྒྱ་རྩའི་ཕྲེང་བ་ཞིག་དང་པས་ཕུལ་ནས་སྨོན་ལམ་བཏབ་བས་སྟོང་པ་ཉིད་ཀྱི་ལྟ་བ་ཕྱིན་ཅི་མ་ལོག་བར་རྟོགས་པའི་ས་བོན་བཞག་པ་ཡིན། དེ་སྐུ་སྐྱེ་ཕྱི་མ་ལ་དགའ་ལྡན་དུ་
རྒྱལ་བ་མ་ཕམ་པའི་ཆོས་ཀྱི་འདུན་སར་ཐེག་པ་ཆེན་པོའི་འབྱོར་བ་དཔག་ཏུ་མེད་པ་ལ་ལོངས་སྤྱོད་པར་འགྱུར་ཞིང་མཚན་ལ་བྱང་ཆུབ་སེམས་དཔའ་འཇམ་དཔལ་སྙིང་བོ་ཞེས་བྱ་བར་འགྱུར་རོ་ཞེས་ལུང་
བསྟན་མཛད་དོ། །དེ་དུས་རྗེ་རང་ཡང་ཅུང་ཟད་འཆད་ཉན་ལ་ཐུགས་བཞེད་ཆེ། བླ་མ་དབུ་མ་པའང་དེ་དང་མཐུན་པས་སྐུའི་ན་ཚོད་ཤིན་ཏུ་གཞོན་ཞིང་མཁྱེན་རབ་དང་ཕན་ཐོགས་ཤིན་ཏུ་ཆེ་བ་འདི་
འདྲ་བ་ལ་ད་དུང་བཤད་ཉན་ངོས་མཛད་ན་བསྟན་པ་ལ་ཕན་ཐོགས་ཤིན་ཏུ་ཆེ་ཞིང་འཆད་ཉན་འཕེལ་པོ་འདི་འདྲ་བའི་འཕྲོ་ལ་བྱ་བྲལ་ལ་བྱོན་ན་དེང་ལའང་སྐྱེ་བོ་རྣམས་ཀྱིས་ཁ་ཟེར་དུ་འོང་བས་ན་
རེ་ཞིག་འཆད་ཉན་མཛད་པས་ཆོག་བ་ཞིག་འཚལ་ཞེས་ཞུས་པས་རྗེ་བཙུན་གྱི་ཞལ་སྔ་ནས། བསྟན་པ་དང་སེམས་ཅན་ལ་གང་ཕན་ཁྱོད་ཀྱིས་མི་ཤེས། ཁ་ཟེར་བ་ལ་བཟོད་པ་སྒོམས་
དབེན་པ་བསྟེན་ནས་ཐུགས་དམ་མ་བྱས་ན་སྐུ་ཚེ་རིང་པོ་མི་འོང། ཕན་ཐོགས་ཀྱང་ལྟར་སྣང་ཅིག་ལས་མི་འོང་བས་བྱ་བྲལ་ལ་ཕྱིན་པ་འཐར་ཅེས་གསུང་ངོ། །རྗེ་རིན་པོ་ཆེས་དེ་དུས་ཐོག་

[025B] དོ་ཞག་རང་འདི་ལས་རྗེ་བཙུན་ཉིད་ལ་གསོལ་བ་བཏབ་ཅིང་བསྙེན་སྒྲུབ་བྱས་ན་དེ་ངོས་དོན་
ཆེ་བ་འདྲ་དགོངས་ནས། བླ་མ་པ་ལ་དེ་ལྟར་ཞུས་པས། དེ་བཞིན་མཛད་པས་ཁྱབ་ཅེས་གསུངས་ནས། ཉིན་མཚན་དུ་བླ་མ་དང་རྗེ་བཙུན་ཐ་མི་དད་དུ་བྱས་བ་ལ་གསོལ་བ་བཏབ་ཅིང་བསྙེན་སྒྲུབ་
མཛད་པས་ཞག་མང་པོ་མ་སོང་བ་ལ་ཉིན་གཅིག་དཀྱིལ་འཁོར་གྱི་ལྟེ་བའི་རྒྱ་ཁྱོན་འཚམ་པ་ཞིག་ཁ་དོག་རྒྱ་མ་བིང་བཟང་པོས་ལེགས་པར་བྱུགས་པ་འདྲ་བ་ལ་ཤིན་ཏུ་དྭངས་བ་ལྟ་བས་ཆོག་མི་ཤེས་པ་
ཞིག་གི་དབྱིབས་ཤིན་ཏུ་ཟླུམ་པོར་འདུག་པའི་མཐའ་ཐམས་ཅད་འོད་ཟེར་ཁ་དོག་སྣ་ལྔ་བ་འཇའ་ཚོན་ལྟ་བུའི་དྲ་བས་འཁྲིག་མ་པའི་དབུས་ཀྱི་ལྟེ་བ་སྔོན་པོ་དེའི་རྒྱ་ཁྱོན་དང་འཚམ་བར་རྡོ་རྗེའི་སྐྱིལ་ཀྲུང་གིས་
བཞུགས་པའི་འཇམ་པའི་དབྱངས་ཨ་ར་པ་ཙ་ན་གུར་གུམ་གྱི་མདོག་ཅན། ལྟ་བས་ཆོག་མི་ཤེས་པ་ཞིག་གི་སྐུའི་སྣང་བ་དངོས་སུ་གཟིགས། དེ་བླ་མ་བ་ལ་མ་ཞུས་ཀྱང་བླ་མ་པ་ན་རེ་ཁྱོད་རང་ལའང་
སྐུའི་སྣང་བ་ཡོད་བ་འདྲ་གསུངས་ནས་ཐིགས་བྱུང། དེ་འདྲ་བའི་སྐུའི་སྣང་བ་དེ་ནམ་འདོད་རེས་ཀྱིས་གསོལ་བ་བཏབ་པའི་དུས་ཕལ་ཆེ་བར་དངོས་སུ་ནར་མང་འབྱུང་བ་ཞིག་དེ་ནས་བརྩམས་ཏེ་

[026A]༄༅། །ད་ལྟའི་བར་དུ་རྟག་པར་ཡོད་ཅེས་གསུང་ངོ། །སྐབས་འདིར་རྗེ་འདིས་རྗེ་བཙུན་འཇམ་པའི་དབྱངས་ལས་འཇམ་དབྱངས་ཆོས་སྐོར་ཞེས་གྲགས་བའི་བཀའ་ཆོས་མང་པོ་ཐོབ། དེ་
ཡང་འཇམ་དབྱངས་དཔའ་གཅིག་གི་རྗེས་གནང། འཇམ་དབྱངས་ལུས་དཀྱིལ། ནང་སྒྲུབ་གསང་སྒྲུབ་སོགས་ཀྱི་དབང་རྗེས་གནང། ཆོས་རྒྱལ་ཕྱི་ནང་གསང་གསུམ་གྱི་རྗེས་གནང། དབང་བཞི་
བྱིན་རླབས་སོགས་ཡིན་ནོ། །འདི་ལ་དབུ་མ་པས་ལོ་ཙཱ་མཛད་ཅིང་འཇམ་པའི་དབྱངས་སྐུ་དངོས་ཀྱིས་དཔའ་གཅིག་གི་རྗེས་གནང་དང། ནང་སྒྲུབ་སོགས་ཀྱི་ཚེ་ཡབ་ཡུམ་ཞལ་སྦྱོར་གྱི་རྣམ་པ་ཅན་དང་
ཆོས་སྐྱོང་གི་རྗེས་གནང་གི་སྐབས་རྡོ་རྗེ་འཇིགས་བྱེད་དུ་གྱུར་ནས་ཆོས་རྒྱལ་རྣམ་གསུམ་ལ་བཀའ་བསྒོས་ཏེ་རྗེ་འདིའི་འཕྲིན་ལས་གཉེར་དུ་གཏད་པ་སོགས་རྣམ་འཕྲུལ་ངོ་མཚར་པ་བསྟན་པ་ཡོད་པར་འདུག་
དེ་ནས་རྗེ་བཙུན་གྱིས་དབུ་མ་པ་ལ་གནང་བའི་ལས་ཚོགས་དང། དམིགས་པ་སྐྱོང་བའི་རིམ་པ་སོགས་མང་པོ་ཞིག་གི་ལུང་ནི་དབུ་མ་པ་ཉིད་ལ་གསན་ནོ། །དོན་འདི་དག་ལ་རྣམ་ཐར་ཆེན་མོ་ལས་
ཁྱད་པར་རྗེ་རིན་པོ་ཆེ་འདི་ནི་ཐོག་མ་མེད་པ་ནས་ལེགས་པར་སྦྱངས་པའི་རིགས་ཀྱི་ནུས་པ་ཡོངས་སུ་སྨིན་པའི་དབང་གིས་གསུང་རབ་དགོངས་འགྲེལ་དང་བཅས་པ་ལ་ཐོས་བསམ་སྒོམ་པ་ཇི་སྙེད་ཅིག་

[026B] ཚེ་འདིའི་རྙེད་བཀུར་དང་སྙན་གྲགས་དང་འཁོར་དང་འདུ་འགོང་ཕུན་སུམ་ཚོགས་པ་དང། བདག་ཉིད་གཞན་ལས་ཁྱད་པར་འཕགས་བ་ཉིད་དུ་མཐོང་བར་གྱུར་ན་ཅི་མ་རུང་སྙམ་
པ་སོགས་ཀྱི་ཀུན་སློང་གི་དྲི་ཙམ་ཡང་མ་འདྲེས་པར་གཅིག་ཏུ་ཐམས་ཅད་མཁྱེན་བའི་ཆེད་དུ་དམིགས་པ་འབའ་ཞིག་གིས་ཐུགས་རང་དབང་མེད་པར་ཕྲོགས་པས། ཚིག་འགྲིག་འགྲིག་མོ་དང། དོན་མཁས་
བ་གཞན་གྱིས་བཤད་པ་ལས་ཁྱད་དུ་ཐོན་ཐོན་མོ་དང། མང་པོ་ཚོགས་པའི་དབུས་སུ་རང་གི་ལུགས་རྣམ་པར་བཞག་པ་ལ་གཞན་གྱིས་བརྒལ་བར་མི་ནུས་ཤིང། གཞན་གྱི་འདོད་པ་ཐབས་སྣ་ཚོགས་
ཀྱི་སྒོ་ནས་དགག་ནུས་པ་ཙམ་གྱིས་ཐུགས་ཚིམ་པ་དང། དེ་འདྲ་བ་ཙམ་ཞིག་ལྷུར་མཛད་པའི་དྲི་ཙམ་ཡང་མི་མངའ་ཞིང། དེ་བས་ན་བདག་ཉིད་རྒྱལ་ཞིང་ཕ་རོལ་དམའ་དབབ་བར་བཞེད་པ་དང་
རང་ཉིད་མཁས་པར་རློམ་པའི་ང་རྒྱལ་གྱིས་དེ་ཉིད་གཞན་ལ་གྲགས་པར་བྱ་བའི་ཆེད་དུ། འཆད་བའམ། རྩོད་པའམ། རྩོམ་པ་འདི་ལྟ་བུ་ཞིག་དང་པོ་ཐོས་བསམ་གཙོ་བོར་ལྷུར་མཛད་པའི་
ཐོག་མ་ནས་བརྩམས་ཏེ་དེང་སང་གི་བར་གང་གི་སྐབས་སུའང་དུས་འདིའི་ཚེ། ཚུལ་འདི་ལྟར་མཛད་དོ། །ཞེས་གཟུ་བོར་གནས་པ་སུས་ཁྱད་ལན་གཅིག་ཀྱང་དྲང་བོར་གླེང་བའི་སྐབས་མི་རྙེད་པ་

[027A]༄༅། །འདི་ནི། ཆོས་ལ་བློ་ཁ་ཅུང་ཟད་ཅིག་ཕྱོགས་པ་ཡན་ཆད་སུས་བསམས་ཀྱང། གཟུ་བོའི་བློས་བསམས་ན་ནི། རང་དབང་མེད་པ་ཉིད་དུ་དད་པ་ལྷག་པར་སྐྱེད་པའི་སྐྱེས་
བུ་དམ་པའི་རྣམ་ཐར་ངོ་མཚར་བ་ཡིན་ནོ། །དེའི་ཕྱིར་གསུང་རབ་དགོངས་འགྲེལ་དང་བཅས་པའི་དོན་རྣམ་པར་གཏན་ལ་འབེབས་པ་ནའང། ཐར་པ་དང་ཐམས་ཅད་མཁྱེན་པར་བགྲོད་པའི་ལམ་གོང་
འོག་ཐམས་ཅད་རྒྱལ་བའི་དགོངས་པ་ཇི་ལྟ་བ་དང། ཤིང་རྟ་ཆེན་པོ་རྣམས་ཀྱི་ལུགས་དི་ལྟ་པ་བཞིན་དུ་རྙེད་བ་ཞིག་ཇི་ལྟར་བྱས་ན་འོད་ཞིག་གུ་སྙམ་དུ་འདི་ཉིད་འབའ་ཞིག་ཐུགས་ལ་གཅགས་པས་
དཔྱོད་པར་མཛད་ཅིང། དེ་ཡང་དབང་པོ་རྣོན་པོ་ཆོས་ཀྱི་རྗེས་སུ་འབྲང་བའི་རིགས་མཆོག་ཏུ་གྱུར་བས། གཞན་གྱི་ཚིག་ཙམ་ལ་བརྟེན་ནས་རྣམ་པར་དཔྱོད་པ་ལུང་ཙམ་སྐྱབས་སུ་གྱུར་བ་
རྣམས་ཀྱི་ངང་ཚུལ་ནི་ངོ་བོ་ཉིད་ཀྱིས་མི་མངའ་པས། འདི་སྙམ་དུ། རྒྱལ་བས་གསུང་རབ་འགྲེལ་བའི་མཆོག་ཏུ་ལུང་བསྟན་བའི་ཤིང་རྟའི་སྲོལ་འབྱེད་ཆེན་པོ་དག་གིས་བསྟན་པའི་རིགས་པ་ལ་
བརྟེན་ནས་རྒྱལ་བའི་གསུང་རབ་ཀྱི་དྲང་ངེས་ཚུལ་བཞིན་དུ་ཕྱེ་བའི་དེས་དོན་གྱི་གསུང་རབ་ཀྱི་དོན་ཤིན་ཏུ་ཕྲ་བའི་རིགས་པས་རྣམ་པར་དབྱད་ཀྱང་མཐའ་གཞན་དུ་མི་འགྱུར་བའི་ཚུལ་གྱིས་རྙེད་པ་

[027B]སྐྱེས་བུ་སྐོམ་པས་གདུངས་པ་བཏུང་བ་དོན་དུ་གཉེར་བ་ལྟ་བུའི་ཐུགས་ཀྱིས། ཚུལ་འདིས་གསུང་རབ་ཀྱི་དོན་ཚོལ་བ་འབའ་ཞིག་ལྷུར་མཛད་དོ། །དེ་ཡང་རྗེ་ཉིད་ཀྱི་ཞལ་ནས། ད་ལྟ་
བོད་ན་ཤེས་རབ་གོ་བ་བཟང་བའི་མཐར་ཐུག་ཏུ་བརྩི་བ་འདི་ཆོ་ལྟར། གསུང་རབ་དགོངས་འགྲེལ་དང་བཅས་པའི་བསྟན་བཅོས་ཕལ་ཆེར་ལ། བལྟས་པ་ཙམ་ནས་འདིའི་དོན་འདིར་འདུག་སྙམ་པ་འབད་མེད་
དུ་ལམ་ལམ་འཆར་བ། དེ་གཞན་ལ་བསྟན་ན་གོ་བ་ཆེན་པོ་བློ་ཡུལ་དུ་བདེ་སང་སང་བ་འཆར་ཐུབ་པ་ཞིག་ང་ལ་སྔ་མོ་ནས་ཡོད་དེ། དེ་འདྲ་ལ་ཡིད་བརྟན་བཅར་མི་རུང། རིགས་པ་ཕྲ་མོས་
དཔྱད་པ་ན། དང་པོར་ཡིན་ཡིན་འདྲ་བའི་གོ་བ་རྙེད་པ་རྣམས་པ་རྣམས་ཀྱང་ཕལ་ཆེར་ཞིག་འགྲོ་བ་ཀ་མང། ངེས་ན་རིགས་པ་རྣམ་པར་དག་པ་ཕྲ་མོ་ཞིག་གིས་ལེགས་པར་དབྱད་པའི་དཔྱད་པ་མ་རྫོགས་བར་དུ་
དོན་དེར་ཁ་ཚོན་བཅད་ཀྱང་ཤབ་ཤོབ་ཏུ་འགྲོ་པ་ཡིན། ཞེས་གསུང་ངོ། །དེ་ཡང་དེའི་ཚེ། འཕགས་པ་ཀླུ་སྒྲུབ་ཡབ་སྲས་ཀྱི་དགོངས་པ་མཐར་ཐུག་པའི་ལྟ་བ་དང། གསང་བ་འདུས་བའི་ལམ་
རིམ་པ་ལྔ། དེའི་ནང་ནས་ཀྱང་སྒྱུ་ལུས་འདི་ཤིན་ཏུ་རྟོགས་དཀའ་བ་དང། རྟོགས་ན་དོན་ཆེ་ཞིང། མ་རྟོགས་ན་ནི་ལོག་པར་ལྟུང་བའི་གཡང་སའང་ཤིན་ཏུ་ཆེ་བ། དེ་ཁོ་ན་ཉིད་བསྒོམ་པ་

[028A]༄༅། །དང། སྔགས་བླ་མེད་ཀྱི་ལམ་ལ་བརྟེན་ནས་སངས་རྒྱས་འཚོལ་བ་སོགས་ཚིག་ཙམ་དུ་འགྱུར་བར་དགོངས་ཏེ། འདི་དག་མགོན་པོ་ཀླུ་སྒྲུབ་ཡབ་སྲས་ཀྱི་དགོངས་བ་བཞིན་འཁྲུལ་
མེད་དུ་སྟོན་པའི་བཤེས་གཉེན་དམ་པ་རྒྱ་བོད་བལ་གསུམ་དབུས་གཙང་ཁམས་གསུམ་སོགས་གང་ན་ཡོད་ཀྱང་དེའི་ལུངས་ཤིག་རྙེད་ན་ནི། དེ་ཚོལ་བའི་ཕྱིར་དུ་ལུས་སྲོག་ཐེད་ལ་པར་ནས་དཀའ་བ་ཅི་བྱུང་ཡང་
དང་དུ་བླངས་ཏེ་ད་ལྟ་ཉིད་དུའང་འགྲོ་དགོས་དགོངས་པ་སྙིང་ནས་ཤུགས་དྲག་པོ་དིའི་ཚེ་ཡོད་དོ། །ཞེས་རྗེ་ཉིད་གསུང་ངོ། །དེའི་ཕྱིར་ན། དེའི་དུས་སུའང་བླ་མ་དབུ་མ་པ་ལ་ལོ་ཙྪ་བ་བཅོལ་ནས་རྗེ་བཙུན་
འཇམ་པའི་དབྱངས་ལ་དབུ་མའི་ལྟ་བ་དང། སྔགས་མཚན་ཉིད་ཀྱི་ཁྱད་བར། སྔགས་བླ་མེད་ཀྱི་ལམ་གྱི་གནང་ཆེ་ཤོས་རྣམས་དང། རིམ་པ་ལྔའི་གོ་རིམ། གྲངས་ངེས་སོགས་མཐའ་ཡས་བ་ཞིག་
གི་དྲི་བ་དང། དོགས་པ་ཆོང་པའི་ཆེད་དུ་བརྒལ་ཞིང་བརྟག་པའི་སྒོ་ནས་དྲི་བ་ལ་སོགས་པ་འབའ་ཞིག་གཙོ་བོར་མཛད་དོ། །དེའི་ཚེ་རྗེ་འདིའི་ཐུགས་ཡུལ་ནའང་ཁས་ལེན་ཅིའང་མེད་ཅིང། གང་
ཡང་རང་ལུགས་ལ་བཞག་ས་མེད་བར་གཞན་ངོ་འབའ་ཞིག་ལ་སྐྱེལ་བའི་དབུ་མའི་ལྟ་བ་དེ་ཅུང་ཐུགས་ལ་བདེ་བར་ཡོད་བས། བདག་གི་དབུ་མའི་ལྟ་བ་འང་ཐལ་རང་གང་གི་ལྟ་བ་ཡིན་ཞུས་པས་

[028B] གཞན་ཡང་གསུང་རབ་ཀྱི་གནད་དང། དཔྱོད་པ་མཛད་པའི་སྒོ་བསྟན་བ་ལ་ཚད་མེད་དོ། །དེའི་ཚེ་གཞན་ཡང་རྗེ་བཙུན་གྱི་ཞལ་ནས། ད་ཕྱིན་ཆད། བླ་
མ་དང་ཡི་དམ་ཐ་མི་དང་དུ་བྱས་པ་ལ་གསོལ་བ་འདེབས་པ། སྔར་བསགས་ཀྱི་སྡིག་ལྟུང་སྦྱོང་ཞིང་ཚོགས་རྒྱ་ཆེན་པོ་གོང་ནས་གོང་དུ་སྤེལ་བའི་བསག་སྦྱང་ལ་འབར་པ། ཤིང་རྟ་ཆེན་པོ་རྣམས་ཀྱི་
རིགས་པ་ལ་བརྟེན་ནས་མདོ་རྒྱུད་དགོངས་འགྲེལ་དང་བཅས་པའི་དོན་ལ་ཞིབ་ཏུ་དཔྱོད་པ་གསུམ་སུམ་སྒྲིལ་དུ་གྱིས་ལ་རྒྱུན་མ་ཆད་པར་ཉམས་སུ་ལོང་དང། རིང་པོ་མི་ཐོགས་པར་ལྟ་བའི་གནད་
མཐར་ཐུག་བ་དང། མདོ་རྒྱུད་ཀྱི་དོན་མཐའ་དག་ལ་མི་འཁྲུལ་བའི་ངེས་པ་རྙེད་བར་འགྱུར། ད་ལྟ་ནས་བཤད་པ་བྱས་ཀྱང་ཕན་འདོགས་ལྟར་སྣང་ལས་མི་འོང་བས། རེ་ཤིག་བྱ་བྲལ་བྱས་
དབེན་པ་བརྟེན་ནས་སྒྲུབ་བ་སྙིང་བོར་གྱིས་ཤིག་ཅེས་བསྐུལ་བར་མཛད་དོ། །དེ་ལྟར་བསྐུལ་པ་དང། རྗེ་ཉིད་ཀྱིས་ཀྱང་ཚུལ་དེ་ལེགས་པར་དགོངས་ནས་བྱ་བྲལ་མཛད་ཅིང། དབེན་བ་བརྟེན་
རྗེ་བཙུན་གྱིས་སྒྲུབ་པ་གྱིས་ཞེས་ལན་འགའ་བསྐུལ་གསུངས་སོ།། །།ད་ནི་དཀྱུས་ཀྱི་འཕྲོ་བརྗོད་བར་བྱ་སྟེ། རེ་ཡང་རྗེ་བཙུན་གྱིས་སྒྲུབ་པ་གྱིས་ཞེས་ལན་འགའ་བསྐུལ་

[029A]༄༅། །བ་དང། རྗེ་རང་ཡང་དེ་ཉིད་ལེགས་པར་དགོངས་ནས་དབེན་པའི་གནས་སུ་འབྱོན་པར་ཐག་བཅད་དེ། འཁོར་ཇི་ལྟ་བུ་འཁྲིད་པ་རྗེ་བཙུན་ལ་ཞུས་པས། འཁོར་དག་བ་རྣམ་
བརྒྱད་དུ་གྲགས་པ་དེ་ཁྲིད་ན་ལེགས་པར་གསུང། འཁོར་བརྒྱད་ནི། འཇམ་དཀར་བ་ཞེས་གྲགས་པ་དཔལ་ལྡན་བཟང་པོ། རྟོགས་ལྡན་བྱང་ཆུབ་སེང་གེ་གནས་བརྟན་རིན་ཆེན་རྒྱལ་མཚན་
གནས་བརྟན་བཟང་སྐྱོང་སྟེ་དབུས་པ་བཞི། རྟོགས་ལྡན་འཇམ་དཔལ་རྒྱ་མཚོ། དགེ་བཤེས་ཤེས་རབ་གྲགས། དགེ་བཤེས་འཇམ་དཔལ་བཀྲ་ཤིས། དགེ་བཤེས་དཔལ་སྐྱོང་སྟེ་མདོ་སྨད་པ་
བཞི་བཅས་བརྒྱད་དོ། །འདི་ཡན་གྱིས་སྔགས་ཕྱོགས་ལ་སྦྱངས་ཏེ་མཁས་པར་གྱུར་པའི་སྐབས་བརྗོད་པའོ།། །།ད་ནི་ཞར་ལ་བླ་མ་དབུ་མ་པའི་རྣམ་ཐར་ཅུང་ཟད་བརྗོད་པར་བྱའོ། །དེ་
ཡང་ཁམས་སུ་སྐུ་འཁྲུངས་པ་ཡིན་ཞིང། མཚན་བརྩོན་འགྲུས་སེང་གེ་གསང་མཚན་དཔའ་བོ་རྡོ་རྗེ། སྟོང་ཉིད་ལ་མཁས་པས་དབུ་མ་བ་ཞེས་གྲགས། བླ་མ་འདི་ནི་སྔོན་གྱི་སྐུ་ཚེ་དཔག་ཏུ་
མེད་པར་ཚོགས་རྒྱ་ཆེན་པོ་བསགས་ཤིང། སྐུ་ཚེ་དུ་མར་འཇམ་པའི་དབྱངས་ཀྱིས་རྗེས་སུ་བཟུང་བས་ན། ཚེ་འདིར་འབད་པ་ལ་མ་ལྟོས་པར་ཨ་ར་པ་ཙ་ནའི་སྔགས་ཀྱི་སྒྲ་ཆེན་པོ་ཁོག་པའི་ནང་ནས་

[029B] སྒྲ་དེ་འབྱུང་རེས་ཀྱིས་བ་སྤུ་ལྡང་ཞིང་སེམས་མནན་པས་མི་ནོན་པ་ལྟ་བུ་འབྱུང་བ་ཡོད་འདུག་གོ་ཆུང་དུས་མདོ་ཁམས་ན་ཕྱུགས་སྐྱོང་བའི་སྐབས་ཤིག་ནང་ནས་ཨ་ར་པ་ཙ་ནའི་
སྒྲ་དྲག་པོ་བྱུང་བའི་རྐྱེན་གྱིས་བརྒྱལ་བར་གྱུར་ཅིང། དེ་ནས་དྲན་པ་རྙེད་དེ་ལངས་པའི་ཚེ་མདུན་དུ་རྗེ་བཅུན་འཇམ་དབྱངས་སྐུ་མདོག་ནག་པོ་ཞིག་དངོས་སུ་གཟིགས། དེ་རྗེས་རྗེས་གནང་དང་ལུང་གསན་
ནས་བསྙེན་སྒྲུབ་བྱས་པས་སྐུ་དང་གསུང་གི་སྣང་བ་ཇི་མང་དུ་གྱུར། འོན་ཀྱང་དེ་ལ་ཐུགས་ངེས་རང་མ་མཛད། དེ་ནས་དབུས་ཀྱི་གསང་ཕུར་སློབ་གཉེར་ལ་བྱོན། ཕར་ཕྱིན་གྱི་གཟིགས་རྟོག་མཛད་བས་
ཆོས་སྐད་ཕུན་སུམ་ཚོགས་པ་བྱུང། གྲ་སྐོར་མཛད་པར་དགོངས་པ་ལ། ཡི་དམ་གྱི་གསུང་གིས་ཡོ་བྱད་ཅི་ཡོད་ཐམས་ཅད་ཚོགས་སུ་ཐོང་གསུང། སློབ་གཉེར་བྱེད་པའི་ཆས་མི་འོང་བར་འདུག་ཞུས་པས་
གཏེར་ཅིག་འདོན་རྒྱུ་ཡོད་ཀྱིས་གསུང། དེར་ཡོ་བྱད་ཐམས་ཅད་ཚོགས་སུ་བཏང་ཚར་ནས། ད་གཏེར་འདོན་འཚལ་ཞེས་ཞུས་པས། ད་བྱ་བྲལ་ཐག་ཆོད་གྱིས་ལ་དགེ་སྦྱོར་གྱིས་ཤིག་ཅེས་བསྐུལ་ལོ། །
དེ་ནས་བྱ་བྲལ་མཛད་ནས་རྐོང་པོ་ཕྱོགས་ལ་བྱོན། སྐམ་ཚང་གི་ཆོས་སྐོར་ཕྱག་རྒྱ་ཆེན་པོ་ལ་སོགས་བ་ཞུས། ཐུགས་དམ་མཛད་བས་སྔར་ལས་ཀྱང་ཡི་དམ་གྱི་སྐུ་དང་གསུང་གི་སྣང་བ་ཆོས་གསལ་

[030A]༄༅། །ཞིང་བརྟན་བ་བྱུང། དེ་ནས་བསམ་ཡས་སུ་རྟོགས་ལྡན་མཚོ་དཀར་མ་ལ་སྦྱོར་དྲུག་གསན་བས། དེའི་ཚེ་ཡི་དམ་གྱི་རྣམ་འཕྲུལ་གསལ་ཞིང་བརྟན་པ་དཔག་ཏུ་མེད་པ་བྱུང་
རྟོགས་ལྡན་པ་ལ་ཞུས་ན་བྱས་པས་མ་ཞུ་གསུང། དེ་ནས་དཔལ་རི་བའི་བླ་མ་གཞོན་རྒྱལ་བ་ལ་ཞུས་ན་བྱས་པས། ཞུས་པས་འོང་གསུང། ཁོང་གིས་ལམ་འབྲས་ནས་བཤད་པའི་མན་ངག་དབང་
བཞིའི་བརྡའ་རྣམས་བསྟན་པས་བརྡའ་ལན་རྒྱུད་ནས་བཤད་པ་ལྟར་འཇལ་གིན་འདུག་བརྡའ་ལན་འཇལ་ལུགས་རྣམས་ཞུས་བས། ཁྱེད་ཀྱི་འདི་རྣམ་དག་ཅིག་ཡིན་པ་འདུག་ཅེས་གསུང། ཡི་
དམ་གྱི་ཞལ་ནས། བརྡའ་སྟོན་པ་ལ་ཕྱག་རྒྱ་རྣམས་ཡིད་ལ་བསམས་པས་ཆོག་ལུས་ཀྱི་རྣམ་འགྱུར་མི་དགོས་པ་ཡིན་ཏེ་ཁོང་རང་གིས་མི་ཤེས་འདུག་ཅེས་གསུང་ངོ། །དེ་ནས་གཙང་ལ་
འབྱོན་པར་བཞེད་པ་ལ། དེ་དུས་འབར་འཛག་གཉིས་གྲགས་པ་ཆེ་པར་འདུག་པས་སུའི་དྲུང་དུ་ཕྱིན་པ་འཐད་ཞུས་པས། ཁྱོད་རང་སོང་དང། འབུ་མཚོ་གདོང་གེ་འཕྲད་དེར་མི་གཅིག་དང་
འཕྲད་པར་འདུག་དེ་གང་ཟེར་བ་ལྟར་གྱིས་གསུང། བྱོན་བས་འཕྲད་དེར་བཙུན་བ་གཅིག་དང་འཕྲད། དེ་ལ་དྲིས་པས་འབའ་ར་བ་ཅན་སོང་ཟེར། དེར་འབའ་ར་བ་ཙ་ན་བྱོན། ཕྱག་

[030B] ཁོང་སྐྱོ་ཤས་ཅན་ཅིག་འདུག་པས་དེའི་སྟོབས་ཀྱིས་དེས་འབྱུང་དང་སྐྱོ་ཤས་དྲག་པོ་སྐྱེས། སྣང་ཤས་ཆུང་དུ་འགྲོ་བའི་ཚ་བས་ཆེན་པོ་བྱུང། དེ་ལ་དགོངས་བར་འདུག་ཁོང་
གིས་བསྟན་པའི་ལྷག་མཐོང་དེ་ལྷག་མཐོང་མཚན་ཉིད་པ་ཨེ་ཡིན་ཞུས་པས། ཅེས་ཀྱང་མིན་གསུང་ངོ། །དེ་ནས་ཡང་ཡི་དམ་གྱིས་ལུང་བསྟན་ནས་ས་སྐྱར་བྱོན། རྗེ་བཙུན་རེད་མདའ་པ་ལ་
དབུ་མ་དང་འདུལ་བ་གསན། དེ་ནས་མར་བྱོན། རོང་ཆོས་ལུང་ན་བཞུགས་པའི་ཚེ། རྗེ་རིན་པོ་ཆེ་འདི་ལའང་འཇུག་པའི་རང་འགྲེལ་ཚར་གཅིག་གསན་ནོ། །མདོར་ན། རྗེ་བཙུན་འཇམ་
པའི་དབྱངས་ཀྱིས་དགེ་བའི་བཤེས་གཉེན་མཛད་ནས། ཐོ་རངས་མནལ་སད་རེས་ཀྱིས་ཆོས་ཤོ་ལོ་ཀ་རེ་མ་ཆག་བར་གསུང་བར་ཞལ་ཤས་ཆེ་བ་དེའི་གཉེན་པོ་སྟོན་པར་མཛད། འཕྲལ་གྱི་སྒོ་གསུམ་
དང། ལྟ་བ་རྣམས་སྒོམ་པའི་དམིགས་རྣམ་སྐྱོང་ཚུལ་སོགས་མཐའ་དག་པར་དངོས་སུ་འདོམས་ཤིང། ཐུགས་རྒྱུད་ཆོན་མོངས་བ་གང་ཤས་ཆེ་བ་དེའི་གཉེན་པོ་སྟོན་པར་མཛད། འཕྲལ་
གྱི་སྒོ་གསུམ་གྱི་བྱ་བ་ཕལ་བ་ཐམས་ཅད་ཀྱི་འཇུག་ལྡོག་ཀྱང་ཡི་དམ་གྱིས་སྟོན་པ་མ་གཏོགས་པར་རང་དགར་འཇུག་ཏུ་མེ་སྟིང། ཐུགས་དམ་ལ་བརྩོན་པ་དཔག་ཏུ་མེད་པའི་ཚུལ་སྐྱེ་བོ་

[031A]༄༅། །གཞན་གྱིས་བསམ་བར་དཀའ་ཞིང། རྗེ་ཙོང་ཁ་པ་དང་མཇལ་བ་སོགས་ནི་གོང་དུ་སོང་ཞིང། ཁ་ཅིག་འོག་ནས་འབྱུང་ངོ། །མྱ་ངན་ལས་འདས་ནས། གདུང་
ཞུགས་ལ་ཕུལ་བའི་ཚེ་ཡང། མེ་ལྕེ་དང་དུ་བ་རྣམས་ལྷ་རིས་བ་མཁས་པས་བྲིས་པ་ལྟ་བུའི་རལ་གྲི་དང་ཨུད་པ་ལའི་གཟུགས་སུ་རྒྱུན་མ་ཆད་པར་འོངས་ནས་རིམ་བ་བཞིན་ནམ་མཁར་ཡལ་འགྲོ་བ་དེར་
ང་ཚོགས་པ་ཀུན་ལ་མཐུན་པར་སྣང་ངོ་ཞེས་ཟེར་ཞིང། རིང་བསྲེལ་ཤེལ་ལྟར་དྭངས་པ་གུར་གུམ་གྱི་མདོག་ཅན་གྲངས་ལས་འདས་པ་བྱོན་པ་རྣམས་ཀྱང་འཕེལ་གདུང་དུ་གྱུར་བ་ལས། ཁ་ཅིག་ནི་རིང་བསྲེལ་
ཕྲ་མོ་མང་པོ་གཅིག་ལས་གཅིག་འཕེལ་བ་འཁོར་ལོ་རྩིབས་དྲུག་པ་ལྟེ་བ་མུ་ཁྱུད་དང་བཅས་པ་ཤིན་ཏུ་ལེགས་ཤིང་ངོ་མཚར་བའི་རྣམ་པ་ཅན་ཡང་སྣང་ངོ། །འདིར་སྨྲས་པ། རིག་སྔགས་འཆང་གི་
གཞུང་ལུགས་རྒྱ་མཚོ་ཆེ། །རྣམ་དག་དབང་བཞིའི་རླབས་ཕྲེང་ཆེར་གཡོ་ཞིང། །རིམ་གཉིས་དབུ་བའི་འཛུམ་དཀར་རོལ་པ་ཅན། །དངོས་གྲུབ་རིན་ཆེན་བྱེ་བའི་གཏེར་གྱུར་དེ། །བདག་དོན་ཁ་ཆགས་རབ་
དཀར་དགེ་བའི་གཤེད། །སྲེད་པའི་ལྷ་མིན་སྙིང་རྗེའི་ལྟོ་བར་ནི། །ཉིད་ཀྱིས་ཞུ་མཛད་ཁྱོད་ཐུགས་དྲང་སྲོང་ཆེས། །མ་ལུས་རྣམ་དཔྱོད་ཡངས་པའི་ཞལ་དུ་དྲངས། །མང་དུ་ཐོས་བའི་འདྲེན་བྱེད་སྟོང་ལྡན་ཞིང། །

[031B] །ཐེག་མཆོག་བདུད་རྩིའི་དཔལ་ལ་དབང་བསྒྱུར་བ། །ཐུབ་བསྟན་ཡོངས་འདུའི་བདག་པོ་རྒྱལ་གྱུར་ཅིག་དབུ་མའི་རྟོགས་ལྡན་དཔའ་བོ་རྡོ་རྗེ་ཡིས། །ལོ་ཙཱ་མཛད་
ནས་བྲབ་མ་ལྟ་བའི་གནང། །རྗེ་བཙུན་མཁྱེན་པའི་གཏེར་ལ་གསན་པའི་ཚེ། །ཇི་སྙེད་སྣང་བ་འགོག་མིན་གདམས་པ་རྙེད། །གཡོ་མེད་ཞི་གནས་མཚོ་ལས་དད་པའི་རླབས། །བསྐྱོད་ཚེ་ཨིནྡྲ་ནཱི་ལ་ལྟར་སྔོ་
ཞིང། །འོད་ཟེར་སྣ་ལྔའི་དྲ་བས་བསྐོར་བའི་དབུས། །མཁྱེན་གཏེར་གཟིགས་ནས་རྗེས་བཟུང་གནང་བ་ཐོབ། །ཕྱོགས་བཅུའི་རྒྱལ་བ་ཀུན་གྱི་ཐུགས་ཀྱི་བ་ཅུད། །དཔག་མེད་གསང་སྔགས་ཡིད་བཞིན་ནོར་བུའི་
ཚོགས། །དབང་བསྒྱུར་བདག་པོ་ཉིད་ལ་གཏང་བ་ཡིས། །ཕུལ་བྱུང་མཛད་པའི་དགའ་བདེ་ཆེས་ཆེར་རྒྱས། །འཇམ་དཔའ་རྡོ་རྗེ་རྣོན་པོའི་ཕྱག་མཛུབ་ཀྱིས། །ཡུད་ཙམ་བསྡིགས་པས་སྲིད་པ་གསུམ་གྱི་
བགེགས། །མྱུར་དུ་སྒྲོལ་མཛད་དཔའ་བོ་གཤིན་རྗེ་གཤེད། །སྤྲུལ་བའི་བསྲུང་མར་བཀའ་བསྒོས་གཉེར་དུ་གཏང། །རྗེ་བཙུན་བླ་མའི་རྨད་བྱུང་མཛད་པ་ལ་དྲི་མེད་རིགས་པས་ཤེས་ནས་དང་བྱེད་ཅིང། །
ཚེ་རབས་ཀུན་དུ་རྗེས་སུ་འཛིན་པ་དང། །བདེ་ཆེན་མཆོག་གི་དཔལ་ལ་རོལ་གྱུར་ཅིག། །རྗེ་ཐམས་ཅད་མཁྱེན་བཙོང་ཁ་པ་ཆེན་པོའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་

[032A]༄༅། །གནས་ཞེས་བྱ་བ་ལས། བསྙེན་རྫོགས་ཀྱི་སྡོམ་པ་བཞེས་པ་དང། བཀའ་དང་བསྟན་བཅོས་ཀུན་ལ་གཟིགས་རྟོག་མཛད་པ་དང། མཁས་པ་རྣམས་ལ་ཆོས་མང་པོ་
གསུངས་པ་དང། འཇམ་བའི་དབྱངས་ཀྱི་ཞལ་གཟིགས་ནས་མན་ངག་མང་པོ་མ་ནོས་པ་དང། སྔགས་ཕྱོགས་ལ་སྦྱངས་ནས་མཁས་པར་གྱུར་བ་དང། ཞར་ལ་བླ་མ་དབུ་མ་བའི་རྣམ་ཐར་
ཟུར་ཙམ་བཅས་བརྗོད་པའི་ལེའུ་སྟེ་བཞི་པའོ།། །།མངྒ་ལཾ།། །།

[032B][BLANK PAGE]

[001A]
༄༅། །རྗེ་ཐམས་ཅད་མཁྱེན་བཙོང་ཁ་པ་ཆེན་པོའི་རྣམ་ཐར་ལས་ལེའུ་ལྔ་པ་བཞུགས་སོ། །

[001B][DD]།། །ཤེས་བྱ་ཀུན་ལ་ཐོགས་མེད་འཇམ་པའི་དབྱངས། །མཐའ་ཡས་འགྲོ་བའི་མར་གྱུར་སྤྱན་རས་གཟིགས། །མ་ལུས་བདུད་
དཔུང་འཇོམས་མཛད་གསང་བའི་བདག་རིགས་གསུམ་ཀུན་འདུས་བླ་མར་ཕྱག་འཚལ་ལོ། །ལྔ་པ་དབེན་པར་བྱོན་ནས་སྒོམ་སྒྲུབ་གཙོ་བོར་
མཛད་པ་དང། ལྷ་དང་བླ་མ་མང་པོའི་ཞལ་གཟིགས་པ་དང། ཕུལ་བྱུང་རྟོགས་པའི་ཡོན་ཏན་བརྙེས་པ་སོགས་ཀྱི་རིམ་པ་བརྗོད་པ་ནི། བླ་མ་དབུ་མ་
པ་དང་རྗེ་འདི་གཉིས་མཚམས་གྲོལ་ནས། དབུ་མ་པ་ཁམས་སུ་འབྱོན་པའི་ཚེ། རྗེ་འདི་ལྷ་སའི་བར་སྐྱེལ་མ་ལ་བྱོན། དེ་དབོན་སློབ་གཉིས་རེ་ཞིག་
མི་མཇལ་བས་བྱིན་རླབས་ཅན་གྱི་གནས་འདིར་རྗེ་བཙུན་ལ་གསོལ་བ་བཏབ་སྟེ་ཆོས་བྱེད་བའི་གནད་ཀྱི་གདམས་པ་ཞིག་ཞུས་ན་ལེགས་ཞེས་བཀའ་བགྲོས་

[002A] །ནས། ལྷ་སའི་ཐོག་སྟེང་མ་རང་གི་ལྷོ་ངོས་ཀྱི་གསེར་ཕུབ་ཀྱི་བྱ་འདབ་འོག་ཏུ་མཆོད་པ་བཤམས་ནས་གསོལ་བ་དྲག་ཏུ་བཏབ་
པས། རྗེ་བཙུན་གྱིས་ཉམས་ལེན་གྱི་གནད་བསྡུས་པའི་ཚིགས་བཅད་འགའ་ཞིག་གསུང། རྗེ་འདིས་དུས་དེ་ཀའི་ཚེ་གསུང་རིམ་བཞིན་ཡི་གེར་བཀོད་
ཡང་ལྷ་སའི་སྒོ་ཁང་སྟེང་གི་གཙུག་ལག་ཁང་དུ་དབུ་མ་པས་རྗེ་འདི་ལ་གསང་འདུས་མི་བསྐྱོད་རྡོ་རྗེའི་དབང་བཞི་རྫོགས་པར་བླངས་ནས། དབུ་མ་པ་མདོ་
ཁམས་སུ་བྱོན་ནོ། །རྗེ་བཙུན་གྱིས་གསུངས་པའི་ཉམས་ལེན་མདོར་བསྡུས་ཀྱི་ཚིགས་བཅད་ནི། གང་ལ་གནས་པ་མེད་པར་ནི། །
སེམས་ཉིད་ནམ་མཁའ་ལྟ་བུར་བསྒོམ། །དེ་ཡི་གྲོགས་རྣམས་ཀུན་ལ་འབད། །བསེ་རུ་ལྟ་བུར་གནས་བར་བྱ། །འདུ་འཛི་དག་ཀྱང་སྤང་བར་

[002B] །ནང་དུ་མཉམ་བར་བཞག་བར་བྱ། །བྱང་ཆུབ་ཆེན་པོ་མཉེས་པར་བྱ། །ལས་ཀྱི་རྣམ་པར་སྨིན་པ་གདོན་མི་ཟ། །ངེས་པར་འབྱུང་དང་བྱང་ཆུབ་སེམས་བསྒོམ་སྟེ། །དྲན་པའི་མེ་ཆེན་རྒྱུན་ཆད་མེད་པར་སྤར། །
ཡུལ་དྲུག་བུར་ཤིང་ངེས་པར་འཚིག་པར་འགྱུར། །འཁོར་དང་མྱ་ངན་འདས་པའི་ཆོས་རྣམས་ཀུན། །སྔོན་ཆང་གང་གིས་མ་དམིགས་མི་དམིགས་ཕྱིར། །ནམ་མཁའ་བཞིན་དུ་འདི་ཡི་མཐའ་དང་བྲལ། །ཡུལ་
གྱི་སྣང་བ་ནམ་མཁའི་པར་མོ་བཞིན། །སེམས་ཀྱི་འཛིན་བ་བདེ་གཤེགས་སུ་ཡིས་རྙེད། །དབྱིངས་རིག་གཅིག་བ་མོ་གཤམ་བུ་ཡིས་བསྒྲུབས། །དེ་འདྲ་གང་ཡིན་དེ་དག་རྒྱལ་བའི་ལམ། །ཞེས་པ་
སྟེ་ཤོ་ལོ་ཀ་བཞི་དང་རྐང་བ་གཉིས་ཡོད་དོ། །དེ་དག་གི་དོན་ནི། ཆོས་བྱེད་པའི་གནད་བསྡུས་ཏེ་བསྟན་པ་དང། ཅུང་ཟད་རྒྱས་བར་བཤད་པ་གཉིས་སུ་འདུའོ། །དེ་ལས་དང་པོ་བསྡུས་ཏེ་བཤད་
བ་ལ། ཟབ་མོ་ལྟ་བ་དང། རྒྱ་ཆེན་སྤྱོད་བ་དང། དེ་གཉིས་བསྒྲུབ་ཚུལ་དང། བ་སྒྲུབས་པའི་འབྲས་བུ་སྟེ་བཞི་ལས། དང་པོ་ནི། གང་ལ་གནས་པ་མེད་བར་ནི། །སེམས་ཉིད་ནམ་མཁའ་
ལྟ་བུར་བ་སྒོམ། །ཞེས་པ་སྟེ། འདི་ལ་ཟབ་མོ་ལྟ་བ་དང་ཤེས་རབ་ཀྱི་ཆ་དང་ལྷག་མཐོང་ཡང་ཞེས་པ་སྟོང་ཉིད་བསྒོམ་པ་ཡིན་ནོ། །གཉིས་པ་ནི། དེ་ཡི་གྲོགས་རྣམས་ཀུན་ལ་འབད་
[003A]༄༅། །ཅེས་པ་སྟེ། འདི་ལ་རྒྱ་ཆེན་སྤྱོད་བ་དང་ཐབས་ཀྱི་ཆ་ཞེས་བ་བཤེས་གཉེན་བསྟེན་ཚུལ་ནས་ཞི་གནས་ཀྱི་བར་བསྒོམ་པ་ཡིན་ནོ། །གསུམ་པ་ལ། བསེ་རུ་ལྟ་བུར་གནས་
པར་བྱ། །ཞེས་པ་ནི་ལུས་དབེན་པར་སྡོད་ཅེས་བའི་དོན་ནོ། །འདུ་འཛི་དག་ཀྱང་སྤང་བར་བྱ། །ཞེས་པ་ནི་གཏམ་མང་པོ་སྨྲ་བ་སོགས་སྤོངས་ཞེས་པའི་དོན་ནོ། །ནང་དུ་མཉམ་པར་བཞག་བར་བྱ། །
ཞེས་པ་ནི་སེམས་མ་གཡེངས་པར་ཆོས་ཀྱི་དོན་སེམས་ཞེས་པའི་དོན་ནོ། །བཞི་པ་ནི། བྱང་ཆུབ་ཆེན་པོ་མཉེས་པར་བྱ། །ཞེས་པ་སྟེ། དབེན་པར་བསྡད་ནས་རྣམ་གཡེང་འདུ་འཛི་མེད་
པར་ཐབས་ཤེས་བསྒོམས་ན་བྱང་ཆུབ་ཐོབ་ཅེས་པའི་དོན་ནོ། །གཉིས་པ་ཅུང་ཟད་རྒྱས་པར་བཤད་པ་ལ། མདོ་ལུགས་སྐྱེས་བུ་གསུམ་གྱི་ལམ་བསྟན་པ་དང། སྔགས་ཀྱི་བསྐྱེད་རྫོགས་
བསྟན་པ་དང། སྟོང་ཉིད་སླར་ཕྱེ་སྟེ་བསྟན་པ་དང་གསུམ་ལས། དང་པོ་ལ། ཁས་ཀྱི་རྣམ་པར་སྨིན་པ་གདོན་མི་ཟ། །ཞེས་པ་ནི་ལས་འབྲས་བསམས་ནས་ཕྱི་མར་རྟེན་བཟང་འཐོབ་པའོ་
ཕྱིར་ཆོས་བྱེད་པ་སྐྱེས་བུ་ཆུང་དུའི་ལམ་བསྒོམ་ཞེས་པའི་དོན་ནོ། །དེས་པར་འབྱུང་དང། ཞེས་པ་ནི་འཁོར་པ་ལས་ངེས་བར་འབྱུང་བའི་སྐྱེས་བུ་འབྲིང་གི་ལམ་བསྒོམ་ཞེས་པའི་དོན་ནོ། །བྱང་ཆུབ་

[003B] །ཞེས་པ་ནི་སེམས་ཅན་ཐམས་ཅད་ཀྱི་དོན་དུ་བྱ་དམུབ་ཀྱེ་སེམས་བསྐྱེད་པ་སོགས་སྐྱེས་བུ་ཆེན་པོའི་ལམ་བསྒོམ་ཞེས་བའི་དོན་ནོ། །གཉིས་པ་ལ། དྲན་པའི་མེ་ཆེན། ཞེས་པ་ནི་བསྐྱེད་རིམ་རྫོགས་རིམ་སྟེ། རང་གི་གནས་ལུས་སོགས་ལ་ཐ་མལ་གྱི་སྣང་ཞེན་སྤང་ནས་ལྷའི་སྐུ་དང་ཞིང་སོགས་ཀྱི་ང་རྒྱལ་དད་གསལ་སྣང་བསྒོམ་པ་ནི་བསྐྱེད་རིམ་དྲན་པའི་མེའོ། །
སེམས་གཡོ་ཞིང་ཉོན་མོངས་སོགས་བསྐྱེད་པའི་རླུང་རྣམས་བསྡུས་ཏེ་དབུ་མར་ཞུགས་གནས་ཐིམ་གསུམ་བྱས་པས་བདེ་ཆེན་ལྷན་སྐྱེས་བསྐྱེད་ཅིང་དེས་སྟོང་ཉིད་རྟོགས་པའི་འོད་གསལ་སྒྱུ་ལུས་
བསྒོམ་པ་ནི་རྫོགས་རིམ་དྲན་པའི་མེའོ། །རྒྱུད་སྡེ་འོག་མའི་བྲབ་གསལ་གཉིས་མེད་ཀྱི་ལམ་ཀྱང་འདིའི་གུགས་ལ་བསྟན་ནོ། །རྒྱུན་ཆད་མེད་པར་སྭར། ཞེས་བ་ནི་སྒོམ་བྱའི་ཆོས་འདི་དག་
མ་གཡེངས་པར་འབད་པས་བསྒོམ་ཞེས་པའི་དོན་ནོ། །ཡུལ་དྲུག་བུད་ཤིང་ངེས་པར་འཚིག་པར་འགྱུར། །ཞེས་པ་ནི་མེས་བུད་ཤིང་ཐལ་བར་བྱེད་པ་ལྟར་སྐྱེས་བུ་གསུམ་གྱི་ལམ་དང་
བསྐྱེད་རྫོགས་ཀྱི་རིམ་གཉིས་ལེགས་པར་བསྒོམས་ན། ཡུལ་དྲུག་ལ་བདེན་པར་ཞེན་པའི་ཉོན་སྒྲིབ་ཤེས་སྒྲིབ་བག་ཆགས་དང་བཅས་པ་དག་སྟེ། རྡོ་རྗེ་འཆང་གི་གོ་འཕང་ངེས་པར་འཐོབ་

[004A]༄༅། །པའི་དོན་ནོ། །ཡུལ་དྲུག་ནི། མིག་གིས་མཐོང་བའི་ཡུལ་གཟུགས་དང། རྣ་བས་ཐོས་པའི་ཡུལ་སྒྲ་སོགས་དབང་པོ་དྲུག་གི་ཡུལ་ལོ། །གསུམ་བ་སྟོང་
ཉིད་ཕྱེ་སྟེ་བསྟན་པ་ལ། འཁོར་དང་མྱ་ངན་འདས་པའི་ཆོས་རྣམས་ཀུན། །སྡོན་ཆད་གང་གིས་མ་དམིགས་མི་དམིགས་ཕྱིར། །ནམ་མཁའ་བཞིན་དུ་འདི་ཡི་མཐའ་དང་བྲལ། །ཞེས་པ་ནི་
ཆོས་ཐམས་ཅད་ཀྱི་རང་བཞིན་བདེན་པར་གྲུབ་པ་ནི་སྔོན་གྱི་མཁས་པ་རྣམས་ཀྱིས་དབྱད་ནས་མ་རྙེད་ཅིང། ཕྱིས་ཀྱང་མི་རྙེད་པས་ནམ་མཁའ་སྟོང་སང་བཞིན་དུ་འཛིན་རྒྱུ་མེད་ཅེས་པའི་དོན་ནོ། །
ཕུལ་གྱི་སྣང་བ་ནམ་མཁའི་པད་མོ་བཞིན། །ཞེས་པ་ནི་ནམ་མཁའ་སྟོང་བའི་དང་ལས་སྐྱེས་པའི་པདྨ་མེད་པ་ལྟར། གཟུགས་སྒྲ་སོགས་ཡུལ་ཐམས་ཅད་རང་བཞིན་གྱིས་སྟོང་པའི་དོན་ནོ། །
སེམས་ཀྱི་འཛིན་པ་བདེ་གཤེགས་སུ་ཡིས་རྙེད། །ཅེས་པ་ནི། ནང་གི་སེམས་ཀྱང་བདེན་པར་མེད་དེ། དེའི་བདེན་པར་གྲུབ་བའི་ངོ་བོ་ནི་གཞན་གྱིས་ལྟ་ཞོག་བདེ་གཤེགས་རྣམས་ཀྱིས་
བཙལ་ཀྱང་རྙེད་རྒྱུ་མེད་པའི་དོན་ནོ། །དབྱིངས་རིག་གཅིག་པ་མོ་གཤམ་བུ་ཡིས་བསྒྲུབས། །ཅེས་པ་ལ་དབྱིངས་ཞེས་པ་ནི་སྟོང་ཉིད་དོ། །དེ་དང་གཅིག་ཏུ་གྱུར་པའི་རིག་པ་ནི་སྟོང་ཉིད་

[004B] །དེ་གཉིས་ཀྱང་མོ་གཤམ་གྱི་བུ་ལྟར་རང་བཞིན་མེད་པའི་དོན་ནོ། །དེ་འདྲ་གང་ཡིན་དེ་དག་རྒྱལ་བའི་ལམ། །ཞེས་པ་ནི་ཀུན་རྫོ་པ་ཏུ་རྒྱུ་འབྲས་བསླུ་བ་
མེད་ཀྱང་དོན་དམ་དུ་རང་བཞིན་མེད་པའི་དོན་ལེགས་པར་གོ་ན་སངས་རྒྱས་ཀྱི་གོ་འཕང་འཐོབ་པའི་ལམ་རྣམ་དག་ཡིན་ཞེས་པའི་དོན་ནོ། །མངོར་ན་སྐྱེས་བུ་གསུམ་གྱི་ལམ་དང་བསྐྱེད་རྫོགས་
ཀྱི་རིམ་པ་རྣམས་ལེགས་བར་ཤེས་ནས་འབད་པས་བསྒོམས་ན་སྡུག་བསྔལ་ཀུན་ལས་གྲོལ་ཏེ་སངས་རྒྱས་ཀྱི་གོ་འཕང་ངེས་པར་འཐོབ་ཅེས་པའོ། །གསུང་འབུམ་ཐོར་བུར་ཚིགས་བཅད་
འདིའི་མཇུག་ཏུ། བྱང་ཆུབ་དུ་བགྲོད་པར་བྱེད་བའི་ལམ་ལ་ཐབས་དང་ཤེས་རབ་གཉིས། ཐབས་ལ་ཐུན་མོང་བ་དང་ཐུན་མོང་མ་ཡིན་པ་གཉིས་ཀྱི་ཐུན་མོང་མ་ཡིན་པ་ལ་དངོས་དང། བསྒོམ་
བའི་ཚུལ། ཕན་ཡན་དང་གསུམ། ཤེས་རབ་ལ་མདོར་བསྟན་རྒྱས་བཤད་གཉིས་ཀྱི་རྒྱས་བཤད་ལ། གཟུང་བ་དགག་འཛིན་པ་དགག་དབྱིངས་རིག་གཅིག་པའི་རང་རིག་དགག་
ལམ་གྱི་ཆེ་བ་བསྟན་བ་དང་བཞི། དེ་ལྟར་རྗེ་བཙུན་འཇམ་པའི་དབྱངས་ཀྱིས་གསུངས་པའི་ཉམས་ལེན་མདོར་བསྡུས་ཤོ་ལོ་ཀ་བཞི་དང། རྐང་པ་གཉིས་ཀྱི་བཅུ་ས་དོན་འདི་ནི་

[005A]༄༅། །རྗེ་བཙུན་ཐམས་ཅད་མཁྱེན་པ་ཙོང་ཁ་པ་ཉིད་ཀྱིས་མཛད་པའོ། །ཞེས་གསུངས་པ་ཡོད་དོ། །རྗེའི་གསང་བའི་རྣམ་ཐར་དུ་ལྷ་སར་འཇམ་པའི་དབྱངས་ཀྱིས་ཉམས་
ལེན་གྱི་གནད་བསྡུས་བའི་ཚིགས་བཅད་འགའ་ཞིག་གསུངས་ཞེས་པ་འདུག་ལ། རྗེ་འཇམ་དབྱངས་བཞད་པས་འཇིགས་བྱེད་ཆོས་འབྱུང་དུ་ཚིགས་བཅད་དེ་ནི། བསེ་དུ་ལྟ་བུད་གནས་པར་
བྱ། །ཞེས་སོགས་ཡིན་པར་གསུངས། རྗེའི་གསུང་འབུམ་ཐོར་བུར་གདམས་པ་འདི་རྒྱ་སོག་ཕུད་འཇམ་པའི་དབྱངས་ཀྱིས་གསུངས་པ་ལྟ་བུད་བཤད་འདུག་ལ། རྗེ་བླ་མ་བྱམས་པ་
རིན་པོ་ཆེས་གསུང་འདིའི་འགྲེལ་པར་ཡང་རྒྱ་སོག་ཕུར་གསུངས་ཞེས་བཤད་འདུག་པས། ལྷ་ས་དང་རྒྱ་སོག་ཞུ་གང་དུ་གསུངས་པ་དཔྱད་བར་བྱའོ།། །།ད་ནི་དཀྱུས་ལ་འཇུག་བར་བྱ་སྟེ། དེའི་ཚེ་རྗེ་འདིས་ལྷ་ས་ནས་སྐྱོར་མོ་ལུང་དུ་ཕེབས། སྟོན་མཇུག་དེར་ཆོས་མང་དུ་གསུངས། དགུང་འོ་སོ་དྲུག་པའི་ཆུ་སྤྲེལ་ལོ་དེའི་དགུན་གྱི་སྟོང་ཟླ་བ་བཅུ་པ་ལ་རྗེ་རིན་པོ་ཆེ་འཁོར་
རྣམ་བརྒྱད་བཅས་དབེན་བད་འབྱོན་པའི་ཆེད་དུ་སྐྱེད་མོ་ལུང་ནས་ཕྱག་བཏེག་དབུས་ཀྱི་གཞུང་ཆུ་ལ་ཀོ་གྲུས་བརྒལ་ནས་འོལ་ཁའི་ཕྱོགས་སུ་བྱོན། གཞི་ཁ་སྣེའུ་དབོན་གྱིས་འདིའི་

[005B] སྐབས་འདིར་ཡང་དཔེན་པར་འབྱོན་པའི་མཁོ་རྒྱུ་རྣམས་ལེགས་བར་ཕུལ། དེ་ནས་དབོན་སློབ་དགུས་
འོལ་ཁ་ཆོས་ལུང་གི་རི་ཁྲོད་དུ་ཕེབས། སྤྱིར་ཞྭ་སེར་བསྟན་པའི་འདུས་སྔེ་བྱུང་བའི་དབུ་ནི་རྗེ་ཙོང་ཁ་བ་དཔོན་སློབ་དགུ་པོ་འདི་ཡིན་ལ། རྗེ་འདི་མ་བྱོན་གོང་གི་བླ་མ་ཕལ་ཆེང་ཞྭ་དམར་པོ་གྱོན་པ་
ལས། རྗེ་འདི་སློབ་མར་བཅས་པ་དབུ་ཞྭ་སེར་པོ་བཞེས་པ་དང། སྟོང་འགག་རྒྱན་དྲུག་མ་དང། མཐང་གཤམ་མདུན་རྒྱབ་ལེབ་འཇོག་གཡས་གཡོན་ཚོམ་བུར་བྱས་ཏེ་གྱོན་པ་སོགས་ཡོ་
བྱད་ཀྱི་རྟགས་དང། འགྲིག་ལམ་ཁྱད་པར་བ་རྣམས་ཀྱང་སྐབས་འདི་ནས་བྱུང་བ་འདྲའོ། །འོལ་ཁའི་དཔོན་ཡབ་སྲས་རྣམས་ཀྱིས་སྐབས་འདི་ནས་བཟུང་སྟེ་དད་པ་ཆེན་པོས་ཡོན་བདག་
བྱས་ཏེ་ཞབས་ཏོག་ཕུན་སུམ་ཚོགས་པ་བསྒྲུབས། འོན་ཀྱང་རྗེ་ཡབ་སྲས་རྣམས་དཀའ་ཐུབ་ལ་ཐུགས་བཞེད་ཆེ་བས། བཟའ་བཏུང་གཞན་མ་བཞེས་པར་ཤུག་འབྲུ་ཅུང་ཟད་ལ་བརྟེན་ནས་སྒོམ་སྒྲུབ་མཛད། དེ་ཡང་ཐོག་མར་སྡིག་ལྟུང་སྦྱོད་བ་དང་བསོད་ནམས་བསག་པ་གལ་ཆེ་བར་དགོངས་ནས། དཔོན་སློབ་ཐམས་ཅད་ཀྱིས་ཉིན་རེ་བཞིན་ཐུན་བཞིར་བཅད། ཐུན་མཐའ་དག་

[006A]༄༅། །ལ་ཡན་ལག་བདུན་བའི་ཆོ་ག་དང། སྟོབས་བཞི་ཚང་བའི་བཤགས་པ་ལ་འབད་པ་ཆེན་པོ་མཛད། རྗེ་རིན་པོ་ཆེ་རང་གིས་ཀྱང་ཡན་ལག་བདུན་པའི་བཤགས་པའི་
སྐབས་སུ་ལྟུང་བཤགས་དང་སྦྲགས་ནས་ཕྱག་བརྒྱ་འཚལ་བ་དང། ཕྱག་སོར་རྣམས་སེར་ཀར་སོང་གི་བར་དུ་མཎྜལ་འབུལ་བ་སོགས་དཀའ་སྤྱད་དཔག་མེད་མཛད། རྗེ་བཞུགས་པའི་ཕུག་
དེའི་འོག་གཞི་རྣམས་རྡོ་ཡིན་ཞིང། རྗེ་ཕྱག་མཛད་པའི་ཚེ་ཞབས་དང་ཕྱག་གིས་མནན་པའི་རྗེས་དང། དཔྲལ་བས་རིག་པའི་རྡོ་རྣམས་ཟད་ནས་ཤིན་ཏུ་ཟབ་པའི་རྗེས་བྱུང་བ་དང། མཎྜལ་གྱི་
རྡོ་ཕྱག་གིས་ཕྱིས་པས་ཟང་པ་རྣམས་དེང་སང་གི་བར་ཤིན་ཏུ་གསལ་ཞིང། དེ་ལ་མཆོད་བ་བྱེད་ཀྱིན་ཡོད། རྡོ་ཟད་པ་འདི་ལ་དབགས་ན་ཕྱག་སོགས་གྲངས་མེད་བ་མཛད་པར་ངེས་ལ་
རྗེའི་བསོད་ནམས་ཀྱི་ཚོགས་ལས་གྲུབ་པའི་སྐུའི་ནུས་པའི་ཡོན་ཏན་དེ་ལྟར་ཡོད་ཀྱི། སོ་སྐྱེའི་ལུས་ཀྱིས་དེ་འདྲའི་དཀའ་ཐུབ་ཐེག་པར་མི་ནུས་སོ། །དེ་ལྟར་བཤགས་པ་མཛད་རེས་
ཀྱིས་སངས་རྒྱས་སོ་ལྔའི་སྐུའི་སྣང་བ་རྒྱུན་དུ་བྱུང་ངོ། །སྔར་བླ་མ་དབུ་མ་པས་འཇམ་བའི་དབྱངས་ཀྱི་ཆོས་སྐོད་ཐོག་མར་འཇམ་དཔལ་རྒྱ་མཚོ་ལ་ཕྱིན་ནས་སྒོམ་དུ་ཆུག་ཅེས་གསུངས་པ་ཡོད་

[006B] སྐབས་འདིར་འཇམ་དབྱངས་དཔའ་གཅིག་གི་རྗེས་གནང་སོགས་གནང་ནས་སྒོམ་དུ་བཅུག་བས་མ་འབྱངས་པར་རྟོགས་ལྡན་ལ་འཇམ་དབྱངས་ཀྱི་སྐུའི་སྣང་བ་དང་ཆོས་གསུངས་པ་
སོགས་བྱུང། རྟོགས་ལྡན་པའི་སྣང་བ་དེ་ལ་རྗེ་རིན་པོ་ཆེས་ཆོས་ཀྱི་ཟབ་གནད་དྲི་བ་སོགས་ཀྱིས་ལན་མང་དུ་དཔྱད་པ་ལ་འཁྲུལ་མེད་འབའ་ཞིག་འོད་བར་འདུག་པས་ཐུགས་ལེགས་པར་ཆེས་
སོ། །དེ་དུས་འཁོར་བརྒྱད་ཞག་བདུན་བདུན་རེས་མོས་ཀྱིས་རྗེའི་ཞབས་ཏོག་སྒྲུབ་ཀྱིན་ཡོད་པ་ལས། འཇམ་དཔལ་རྒྱ་མཚོས་ཞབས་ཏོག་སྒྲུབ་པའི་སྐབས་ཤིག་རྟེན་ལ་མཆོད་པ་བཤམས་
སློབ་མ་གཞན་རྣམས་ཀྱང་བོས་ནས་བརྒྱད་པོ་ལ་དབུ་མ་པའི་ལུང་བསྟན་ཕྲན་བུ་འགའ་ཞིག་གསུངས་པས་ཀུན་གྱིས་ཐུགས་ཆོས་ལ་གཞོལ་བར་གྱུར་ཏོ། །དེ་དུས་ཡོན་བདག་རྣམས་ཀྱིས་རྗེ་རིན་
པོ་ཆེ་ལ་བདག་ཅག་གི་བསོད་ནམས་འཕེལ་བའི་ཆེད་དུ་དཀའ་སྤྱད་མ་མཛད་བར། ངེད་ཀྱིས་ཕུལ་བའི་བཟའ་བཏུང་བཞེས་སུ་གསོལ་ཞེས་ཡང་ཡང་གསོལ་བ་བཏབ་པ་དང། སློབ་མ་རྣམས་ཀྱིས་
ཀྱང་ཞུས་ན་ས་རྗེ་རིན་པོ་ཆེ་དང་བླ་མ་དཔལ་ལྡན་བཟང་བོ་གཉིས་དཀའ་སྤྱད་མ་མཛད་བར་བསོད་སྙོམས་བཞེས་སོ། །གཞན་རྣམས་ནི་དཀའ་སྤྱད་མཛད། དེ་ཡང་གཞན་དྲུག་ལ་ཉིན་

[007A]༄༅། །དེར་ཤུག་འབྲུ་བརྒྱད་ཅུའི་ཚོད་དང། རྟོགས་ལྡན་པ་ལ་ཉིན་རེར་སུམ་བཅུའི་ཚོད་ཀྱིས་ཆོག་བར་གྱུར་ཏོ། །འབྲུ་དེ་བཞེས་བ་ལ་ཇ་དང་སིང་བོས་མ་བྱས་པར་ཆུ་
འབའ་ཞིག་གིས་རྟ་བྱས་ཏེ་གསོལ་ལོ། །དེའི་ཚེ་རྗེ་རིན་པོ་ཆེ་ལ་རྗེ་བཙུན་བྱམས་མགོན་ལོངས་སྐུའི་རྣམ་བཅན་སྐུ་ཤིན་ཏུ་ཆེ་བ་གསེར་གྱི་མདོག་ཅན། རིན་པོ་ཆེའི་རྒྱན་གྱིས་བརྒྱན་པ་
ཆོས་འཆད་ཀྱི་ཕྱག་རྒྱས་མེ་ཏོག་གི་སྡོང་བུ་བསྣམས་པ། རིན་པོ་ཆེའི་ཁྲི་ལ་སྐྱིལ་ཀྲུང་གིས་བཞུགས་པ་དང། བྱམས་མགོན་སྤྲུལ་སྐུ་བཟང་བོའི་འདུག་སྟངས་ཀྱིས་བཞུགས་པ་རབ་བྱུང་གི་
ཆ་བྱད་ཅན། སྣམ་སྦྱར་གསོལ་བ། རིལ་བས་མཚན་བའི་ཀླུ་ཤིང་གི་སྡོང་བུ་ཕྱག་ན་བསྣམས་པ་དང། སངས་རྒྱས་སྨན་བླ་བླ་གོས་སེར་བོ་བཞེས་པ་དང། རྒྱལ་བ་ཚེ་དཔག་མེད་
རྣམས་རྒྱ་མཚོ་ལྟ་བུའི་འཁོར་མང་པོ་དང་བཅས་ཏེ་དངོས་སུ་གཟིགས་བ་མང་དུ་བྱུང། རྗེའི་ཐུགས་དགོངས་ལ་འདི་རྣམས་ནི་ཉམས་སྣང་ཙམ་ཡིན་པས་ངེས་བ་ཆེད་མེད་སྙམ་དུ་དགོངས་
ཀྱང། རྟོགས་ལྡན་པ་ལ་འཇམ་པའི་དབྱངས་ཀྱིས། རྗེ་ལ་གཟིགས་སྣང་བྱུང་བ་དེ་རྣམས་ཉམས་སྣང་རང་ག་པ་ཙམ་མིན། ཕྱིས་བསྟན་འགྲོའི་བན་བདེ་རྒྱས་པ་དང། ཚེ་རིང་བ་

[007B] །དེ་ལ་རྗེ་རིན་པོ་ཆེས་རྟོགས་ལྡན་པ་ལ་འཇམ་དབྱངས་ཀྱི་སྐུ་དང་གསུང་གི་སྣང་བ་བྱུང་བ་
ཀུན་འཁྲུལ་མེད་དུ་ཡོད་བས་དེ་བདེན་ཞེས་ཐུགས་ངེས་མཛད་དོ། །དེ་དག་གི་སྐབས་སུ་སངས་རྒྱས་ཕལ་བོ་ཆེའི་མདོ་སོགས་བྱང་སེམས་ཀྱི་སྤྱོད་བ་སྟོན་པའི་གཞུང་རྣམས་ལ་ཞིབ་ཏུ་གཟིགས་
དུས་གསུམ་གྱི་རྒྱལ་སྲས་རྣམས་ཀྱི་བསླབ་སྤྱོད་མཐའ་ཡས་བ་ལ་ཞུམ་བ་མེད་པའི་སྙིང་སྟོབས་སྐྱེས་ནས། ཐེག་ཆེན་གྱི་ཆོས་ལ་སྤྱོད་བའི་རིགས་ཀྱི་ནུས་བ་རྒྱས་པའི་ཆེད་དུ་མདོ་ནས་གསུངས་
བའི་བྱང་སེམས་ཀྱི་སྙིང་སྟོབས་དང་སྤྱོད་བ་རླབས་པོ་ཆེ་རྣམས་ལ་རེ་དེ་ནས་དམིགས་ཀྱིས་བཀར་བའི་ཐུགས་སྤྱོད་ཡུན་རིང་མཛད་པས། དང་བོར་དཀའ་སེ་བ་ཞིག་བྱུང་ཡང་རིམ་གྱིས་སྦྱངས་
བས་ལེགས་པར་བྱད་སྟེ་འབད་རྩོལ་མང་བར་འཇུག་ནུས་བའི་སྤྲོ་ཤུགས་བྱུང་ཞེས་གསུང་ངོ། །འདི་ནི་ཆོས་བྱེད་པ་དག་ལ་ཤིན་ཏུ་ཕན་པའི་གདམས་པ་སྟེ། སྤྱིར་ཅི་འདྲའི་དཀའ་བའི་
ཆོས་རྣམས་ཀྱང་བསག་སྦྱང་ལ་འབད་པ་དང། ལུང་རིགས་ཀྱིས་དམིགས་རྣམ་སྐྱོང་བ་ལ་ཡུན་རིང་དུ་འབད་ན། རིམ་གྱིས་ནུས་པ་བརྟས་ཏེ་ཆོས་ཀྱི་བྱ་བ་ཀུན་བྱེད་ནུས་པར་འགྱུར་རོ། །

[008A]༄༅། །འདིར་དམིགས་རྣམ་སྐྱོང་བ་ཞེས་བ་ནི་ཐོས་བསམ་བསྒོམ་པའི་ནང་ནས་བསམ་པའི་དོན་ཡིན་ལ། ཉམས་སུ་བླང་བྱ་འགའ་ཞིག་དང་བོར་ཐོས་བའི་དུས་ནས་
བསམ་བསྒོམ་གྱིས་རྒྱུད་ལ་བསྐྲུན་བ་དང། འགའ་ཞིག་དབེན་བར་བྱོན་ནས་བསམ་བས་གདམས་པར་ཤར་བ་ཡང་ཡོད་པས་རྣམ་ཐར་རྣམས་སུ་བསམ་པའི་མཛད་པ་ནི་གསན་པ་དང་བསྒོམ་བའི་
ནང་དུ་གསུངས་ལ། རྟོགས་བརྗོད་འདུན་ལེགས་མར་གསན་བསམ་བསྒོམ་པའི་མཛད་བ་སོ་སོར་ཕྱེ་སྟེ་གསུངས། རྟོགས་བརྗོད་ཀྱི་འགེལ་བར་དབེན་བར་བྱོན་ནས་ལོ་ངོ་བཞིག་རིང་ལ་
བསམ་པ་མཛད་པར་གསུངས་སོ། །དོན་འདི་ལ་རྣམ་ཐར་ཆེན་མོ་ལས། དགེ་བའི་བཤེས་གཉེན་གྲོ་ལུང་བ་ཆེན་བོའི་གསུང་ལས། མདོ་སངས་རྒྱས་ཕལ་བོ་ཆེ་འདི་མ་འགྱུར་ན་
བོད་ཀྱི་བྱང་ཆུབ་སེམས་དཔའ་རྣམས་སྤྱོད་བ་ལ་སློབ་ཚུལ་ཇི་ལྟར་བྱེད་དམ། ཞེས་འབྱུང་བ་ལྟར་དུ། སངས་རྒྱས་བལ་པོ་ཆེ་ལ་སོགས་པ། བྱང་ཆུབ་སེམས་དཔའི་སྤྱོད་བ་རླབས་བོ་ཆེ་
རྣམས་སྟོན་པའི་མདོ་སྡེ་རྣམས་ལ་གཟིགས་རྟོག་ཞིས་བར་མཛད་དེ། ཐེག་བ་ཆེན་པོའི་རིགས་ཀྱི་ནུས་པ་ཡོངས་སུ་རྒྱས་པར་བྱེད་པའི་ཐབས་རྨད་དུ་བྱུང་བ། བྱང་ཆུབ་སེམས་དཔའི་སྙིང་

[008B] རྒྱལ་སྲས་ཀྱི་སྤྱོད་བ་རླབས་ཤིན་ཏུ་ཆེ་ཞིང་རྣམ་པ་མཐའ་ཡས་པ་རྣམས་ལ་སྔར་གྱི་བྱང་ཆུབ་སེམས་དཔའ་ཆེན་པོ་རྣམས་ཀྱིས་བསླབས་ཤིང། ད་ལྟ་དང་མ་
འོངས་པའི་བྱང་ཆུབ་སེམས་དཔའ་ཆེན་པོ་རྣམས་ཀྱིས་སློབ་པ་དང་སློབ་བར་འགྱུར་བའི་ཚུལ་མདོ་སྡེ་ལས་མཐའ་ཡས་པ་གསུངས་པ་དེ་རྣམས་ལ། བདག་ཉིད་ཀྱང་ད་ལྟ་ནས་དེ་ལྟ་བུའི་
ཚུལ་ལ་འཇུག་པ་ལ་ཞུམ་པ་གཏན་མི་སྐྱེ་ཞིང་སྤྲོ་དགའ་ཤུགས་དྲག་པོས་འཇུག་པར་བྱ་བའི་ཆེད་དུ། མདོ་སྡེ་ནས་འབྱུང་བའི་རྒྱལ་སྲས་ཀྱི་སྙིང་སྟོབས་དང་སྤྱོད་པ་གང་རླབས་ཆེ་ཆེ་རྣམས་ལ་
རེ་རེ་ནས་དམིགས་ཕུག་གིན་ཐུགས་སྤྱོད་བའི་དམིགས་རྣམས་ནང་མར་བརྟེན་བས། དང་པོ་ཅིག་ཅུང་དཀའ་ཙམ་བྱུང་ཡང། གྱིས་ལེགས་པར་གོམས་ནས་འབད་རྩོལ་མི་དགོས་པར་རང་ཤུགས་
ཀྱིས་རྒྱལ་སྲས་ཀྱི་སྙིང་སྟོབས་དང་སྤྱོད་པ་རྨད་དུ་བྱུང་བ་ཇི་འདྲའི་དཔག་དཀའ་བཞིག་ལའང་ཞུམ་པ་ནམ་ཡང་མི་སྐྱེ་ཞིང། སྤྲོ་དགའི་ཤུགས་དྲག་པོ་རང་གིས་འཇག་བ་ཅིག་བྱུང་ཞེས་རྗེ་ཉིད་ཀྱི་ཞལ་
ལས་ཐོས་ཏེ། གསུང་འདི་ཙམ་ཡང་ཐེག་པ་ཆེན་པོ་ལ་སློབ་པར་འདོད་པའི་གདུལ་བྱ་རྣམས་ལ་རྨད་དུ་བྱུང་བའི་གདམས་ངག་དང། བློ་ཆེན་དག་གིས་ཀྱང་དཔག་པར་དཀའ་བའི་རྣམ་པར་ཐར་

[009A]༄༅། །པའོ། །ཞེས་གསུངས་སོ། །ཡང་སྐབས་ཤིག་འོལ་ཁའི་དཔོན་ལ་བསླབ་ཚིག་གནང་བ་ནི། །སྭ་སྟི་པྲ་ཛ་བྷྱ། འཕྲལ་དང་ཡུན་གྱི་བདེ་བ་
ཡིད་བཞིན་དུ། །ལེགས་པར་འགྲིག་པའི་རྟེན་འབྲེལ་རྩ་བ་ནི། །གསུང་རབ་ཀུན་ནས་བླ་མར་གསུངས་པས་ན། །སྐྱབས་གསུམ་ངོ་བོར་བསྒོམས་ལ་གསོལ་བ་ཐོབ། །ཚེ་འདིའི་ཕུན་
ཚོགས་ཇི་ཙམ་སྤྱད་གྱུར་ཀྱང། །འཆི་བའི་དུས་སུ་ཆོས་མད་ཀུན་གྱིས་བསླུ། །དཀར་ནག་ལས་ཀྱི་འབྲས་བུས་མི་བསླུ་བས། །སྡིག་སྤོང་དགེ་བ་བསྒྲུབ་ལ་འབད་པར་བྱ། །ཉེས་མེད་སྲོག་ཆགས་
གསོད་བའི་ལས་རྣམས་ནི། །མྱུང་དུ་མྱོང་ཞིང་དེས་པར་མྱོར་འགྱུར་ལ། །རང་ལ་སྨིན་ན་བཟོད་བའི་ཐབས་མེད་པས། །འདི་ལ་ཤིན་ཏུ་ཤིན་ཏུ་འཛེམ་པར་བྱ། འདི་ནི་འདི་འདྲའི་ཚུལ་ལ་རབ་མོས་པ། །
ཡ་རབས་སྤྱོད་ཚུལ་རྒྱ་ན་གྱིས་མཛེས་དེ་ལ། །ངེས་མེད་གནས་སུ་འཁྱམས་པའི་རྒྱལ་ཁམས་པ། །བློ་བཟང་གྲགས་པའི་མཆིང་ནས་དེ་སྐད་ལོ། །ཅེས་པ་འདི་འོལ་ཁར་དང་པོར་བྱོན་དུས་སྟོང་
ལུངས་བར་བན་ཡོན་ཏན་རྒྱ་མཚོ་ལ་གདམས་པའོ།། །།དགུང་ལོ་སོ་བདུན་པའི་ཆུ་བྱ་ལོའི་དཔྱིད་ཀ་ཡང་སྔར་བཞིན་བསག་སྦྱད་ལ་བརྩོན་པར་མཛད། ད་དུས་ཆོས་འདོད་འགའ་

[009B] རྗེ་བཙུན་གྱིས། དམུ་རྒོད་གདུལ་དཀར་སེམས་ཅན་འདི་རྣམས་ལ། །བཤད་པས་ཕན་ཐོགས་ཆེན་པོར་ག་ལ་འགྱུར། །དེ་བས་སྒྲུབ་པ་ལྷུར་བླངས་དབེན་པ་
བསྟེན། །རང་གཞན་གཉིས་ཀ་འཚེངས་པའི་ལམ་རྙེད་སྙམ། །ཞེས་ག་ལས་ཤིང་སྒྲུབ་པ་ལ་བསྐུལ་བར་མཛད་དོ། །དེའི་དབྱད་རྫིད་ཕྱིའི་བྱམས་བ་ལ་མཇལ། མཆོད་པ་དང་སྨོན་ལམ་རྒྱ་ཆེན་
པོ་མཛད། དེ་ནས་དགུན་དྭགས་པོ་སྨན་ལུང་རྒྱ་སོག་ཕུར་བྱོན། ཐུགས་དམ་ཤིན་ཏུ་འཕེལ། དེ་དུས་རྗེ་བཙུན་འཇམ་པའི་དབྱངས་བྱ་ཆུ་ཤིན་ཏུ་ཆེ་བ་གཟི་བརྗིད་ཕུན་སུམ་ཚོགས་པ་ཞིག་ལ་སངས་རྒྱས་
དང་བྱང་ཆུབ་སེམས་དཔའ་དཔག་ཏུ་མེད་པའི་འཁོར་གྱིས་བསྐོར་བ་དང། འཕགས་པ་ཀླུ་སྒྲུབ། ཨཱརྱ་དེ་བ། སངས་རྒྱས་བསྐྱངས། ཀླུ་བྱང། བླ་བ་གྲགས་པ་སྟེ་ཡབ་སྲས་ལྔ་དང། འཕགས་
པ་ཐོགས་མེད། དབྱིག་གཉེན། ཕྱོགས་གླང། ཆོས་གྲགས། ཡོན་ཏན་འོད་དང་ཤཱཀྱ་འོད། ལྷ་དབང་བློ། རྒྱན་མཁན་པོ། ཞི་བ་ལྷ། ཀ་མ་ལ་ཤཱི་ལ། ཨ་བྷ་ཡ་ལ་སོགས་པའི་པནྟི་ཏ་དུ་
མ་དང། རྒྱལ་པོ་ཨིནྡྲ་བྱུ་ཏི། བྲམ་ཟེ་ཆེན་པོ་ས་ར་ཧ་དང། སློབ་དཔོན་ཆེན་པོ་ལཱུ་ཨི་པ། དྲིལ་བུ་པ། ནག་པོ་སྤྱོད་པ་ལ་སོགས་པའི་གྲུབ་ཆེན་དུ་མ་དངོས་སུ་གཟིགས། རྗེས་བཟུང་བྱིན་

[010A]༄༅། །གྱིས་བརླབས། འདི་ལའང་ཉམས་སྣང་ལ་གཏད་བ་མིང་ལ་ཆེ་དགོངས་པས། རྗེ་བཙུན་གྱིས་སྔར་བཞིན་རྟོགས་ལྡན་པ་ལ། རང་ག་པ་མིན། འདི་རྣམས་ཀྱི་གཞུང་ལ་བརྟེན་
ནས་རང་གཞན་ལ་ཕན་བརྒྱ་ཆེན་པོ་འོང་བའི་རྟེན་འབྲེལ་ཡིན། གསོལ་བ་ཐོབ་ཅེས་གསུང་ངོ། །སྤྱིར་རྗེ་ལ་སྣར་བའི་འཇམ་པའི་དབྱངས་ནི་གཟི་བརྗིད་ཤིན་ཏུ་ཆེ་ཞིང་གསུང་མང་པོ་མི་འབྱོན་པ་དང་
རྟོགས་ལྡན་བ་ལ་སྣང་བ་ནི་ཤིན་ཏུ་ཞི་བ་གསུང་མང་པོ་འབྱོན་བ་ཡིན་པར་འདུག་གོང་དུ་བཤད་པའི་གྲུབ་ཆེན་རྒྱལ་བོ་ནི་ཨིནྡྲ་བཧུ་ཏི་ཡིན་ལ། འདི་ཨུ་རྒྱན་གྱི་རྒྱལ་པོ་བཅོམ་ལྡན་འདས་ཀྱི་ཞལ་
མཐོང་ཞིང། ཕྱག་ན་རྡོ་རྗེ་ལས་དངོས་སུ་ཆོས་ཐོས་པ། མཆན་འབྱོར་བའི་དབང་པ་ཞེས་པ་ཡིན་ནོ། །འདི་ལས་དུས་ཕྱིས་རྒྱལ་པོ་ཨིནྡྲ་བོ་དཧི་ཞེས་པ། དགེ་སློང་དཔལ་མོའི་མཆེད། མཚན་
བྱང་ཆུབ་དབང་པོའམ་དབང་པོའི་བློ་དང། ལཱ་བ་པ་ཞེས་ཀྱང་ཟེར་རོ། །ཡང་དེ་དུས་བཅོམ་ལྡན་འདས་དཔལ་རྡོ་རྗེ་འཇིགས་བྱེད་ཀྱི་སྐུ་ཞལ་ཕྱག་ཡོངས་སུ་རྫོགས་པ་བཟོད་པར་དཀའ་བའི་གཟི་
བརྗིད་ཅན་ཅིག་དངོས་སུ་གཟིགས། དེ་ཉིད་འོད་དུ་ཞུ་ནས་རྗེ་ལ་ཐིམ་བ་བྱུང། འདི་ནི་བྱིན་རླབས་ཉེ་བརྒྱུད་མཆོག་གི་དབང་བསྐུར་ཚུལ་ཡིན་གསུང། དེ་ནས་འཇིགས་བྱེད་ཀྱི་བདག་འཇུག་
ཨང་ཀ་ལ་ཞེས་པའ་
མ་ཆོག་པར་མཛད། སུམ་པ་རིན་པོ་ཆེས་མཛད་པའི་ཆོས་འབྱུང་དུ་སྐབས་འདིར་མ་འོངས་ལུང་བསྟན་དང་སྤྲུལ་པའི་གླེགས་བམ་གནང་བར་བཤད། གནས་དེར་རྡོ་བཅལ་དུ་སྦྱིན་
སྲེག་མཛད་བར་གངས་ཆེན་པོ་བབས་ཀྱང་ཉེ་འཁོར་དུ་ཅུང་ཟད་ཀྱང་མ་བབས་པ་ཀུན་གྱིས་མཐོང། དེ་དག་གི་སྐབས་སུ་ཡོན་བདག་རྣམས་ཀྱིས་བསོད་ནམས་འདོད་ནས། རྗེའི་སྭས་རྣམས་ཀྱིས་
དཀའ་ཐུབ་མི་མཛད་པར་ཡང་ཡང་ཞུས་པས། གཞན་རྣམས་ནི་བཟའ་བཏུང་བཞེས། རྟོགས་ལྡན་པ་ནི་ལོ་གསུམ་གྱི་བར་དུ་མེ་ཏོག་དང་ཤུག་འབྲུ་ཁོ་ནས་དཀའ་ཐུབ་མཛད། ཡང་ཉིན་
གཅིག་སྔར་དང་འདྲ་བའི་རྗེ་བཙུན་འཇམ་པའི་དབྱངས་ལ་སངས་རྒྱས་བྱང་སེམས་པཎ་གྲུབ་མང་པོས་བསྐོར་བ་གཟིགས། འཇམ་དབྱངས་ཀྱི་ཐུགས་ཀ་ནས་རལ་གྲི་ཅིག་བྱུང་ཏེ། ཡུ་བ་འཇམ་དབྱངས་
ཀྱི་ཐུགས་ཀར་ཟུག་རྩེ་མོ་རྗེའི་ཐུགས་ཀར་ཟུག་པའི་སྟེང་ནས་སྦྲང་རྩི་དངུལ་ཆུ་དང་སྦྱར་བ་ལྟ་བུའི་ཤིན་ཏུ་དྭངས་ཤིང་སྣུམ་བའི་བདུད་རྩིའི་རྒྱུ་ན་ཁ་དོག་དཀར་སེར་རྗེ་བཙུན་གྱི་ཐུགས་ཀ་ནས་བྱུང་སྟེ་
རྗེའི་ཐུགས་ཀར་ཞུགས་པ་དངོས་སུ་གཟིགས། རྗེའི་སྐུའི་ནང་ཐམས་ཅད་བདུད་རྩིས་གང། བརྗོད་པར་མི་ནུས་པ་འདྲ་བའི་བདེ་བ་ཆེན་པོ་དཔག་ཏུ་མེད་པ་འཁྲུངས། དེའི་ཚེ་རྗེའི་འཁོར་དུ་

[011A]༄༅། །ངོ་མཁྱེན་པ་དང་མི་མཁྱེན་བའི་སྐྱེ་བོ་མང་པོ་བདུད་རྩི་འདོད་ནས་ཁ་གདངས་ཏེ་གནས་པ་ལས་མང་པོ་ཞིག་གི་ཁར་བདུད་རྩི་མང་དུ་སོང་བས་ཚིམ་པར་ཐོབ། དེ་ལས་
གཞན་རྣམས་ཀྱི་ཁར་གང་འཚམ་འགྲོ་བ་དང། འགའ་ཞིག་ག་ཁང་ཅུང་ཟད་ཀྱང་མི་འགྲོ་བ་གཟིགས། དེར་རྗེ་འདིས། རྗེ་བཙུན་ཨ་
མཆོད་བ་དང། དམིགས་བརྩེ་མ་བཟླ་བ་སོགས་བྱས་པ་ཐམས་ཅ་
རྣམས་
བརྡ་ཙམ་དུ་ཚིགས་སུ་བཅད་བ་ནི། །རྗེ་བཙུན་མཁྱེན་པའི་གཏེར་ལ་ཕྱག་འཚལ་ལོ། །ཚོགས་གཉིས་བསགས་པའི་མཐུ་ལས་བྱུང་བའི་སྐུ་མཆོག་ཁྱོད། །ཐུགས་རྗེ་མཉེས་པའི་སྤྱན་གྱིས་
ཕྱོགས་བཅུར་ཀུན་ནས་གཟིགས། །སྲིད་པའི་རྟེན་གཞེ་རྨོངས་རྣམས་རྩད་ནས་དྲུངས་ཕྱུང་སྟེ། །ཐར་པའི་སྲོག་ཤིང་ཤེས་རབ་ཆེན་པོ་འགྲོ་ལ་སྩོལ། །ཀ་ཏ་ར་ཡི་གྲོང་ཁྱེར་དུ། །སྐྱེད་མོས་ཚལ་གྱི་མེ་ཏོག་རྒྱས། །
བུད་བ་མང་པོ་རོལ་རོལ། །བདུད་རྩི་མཆོག་ཀྱང་འཐུད་བར་སྣང། །ཞེས་པའོ། །ཤོ་ལོ་ཀ་འདིའི་དཀའ་གནས་ཅུང་ཟད་ཕྱེ་ན། ཀ་ཏ་ར་ཞེས་པའི་ཀ་ནི་ཀ་ལ་ཞེས་པའི་མིང་ཡིག་དང་པོའོ། །ཏ་ནི་ཙིཏྟའི་
མིང་ཡིག་ཐ་མའོ། །རིན་རལ་གྲིའི་མིང་ཡིག་དང་པོའོ། །གྲོད་ཁྱེར་ནི་རྗེའི་སྒྲའོ། །མེ་ཏོག་ནི་བདེ་བ་ཆེན་པོའི་ཡེ་ཤེས་སོ། །གཞན་ནི་གོ་སླ་ཞིང། རྐང་བ་དང་བོ་གཉིས་ཀྱི་དོན་བསྡུ་ན། ཐུགས་ཀ་

[011B] །དེ་ཡང་རྗེའི་སྐུ་བདུད་རྩིས་གང། བདེ་བ་ཆེན་པོ་མྱངས་པ་ནི་རྗེ་བཙུན་གྱིས་རང་གི་ཐུགས་ལ་མངའ་བའི་ལུང་རྟོགས་ཀྱི་ཡོན་ཏན་
མཐའ་དག་འབྱོ་བ་དང་འདྲ་བའི་བྱིན་གྱིས་བརླབ་ཚུལ་ཁྱད་བར་ཅད་ཡིན་ནོ། །དེས་ན་རྗེའི་གྲུབ་མཐའ་ནི་རྗེ་བཙུན་གྱི་གྲུབ་མཐའ་ཡན་ཞིང། བརྩམས་པའི་ཆོས་ཀུན་ཀྱང་རྗེ་བཙུན་གྱི་ཆོས་ཡིན་ནོ། །
རྟོགས་བརྗོད་ལས། ཚུལ་འདི་བསམས་ཤིང་འདུན་མ་ལེགས་ནས་གདའ། །བཀའ་དྲིན་ཆེའོ་རྗེ་བཙུན་མཁྱེན་པའི་གཏད། །ཞེས་ཡང་ཡང་གསུངས་པ་ཡང་འདི་འདྲ་བ་ལ་དགོངས་བ་ཡིན་ནོ། །
གྱི་གཙོ་བོ་བྱམས་པའི་སྐུ་ནི་་
དུད་རྩི་ཚིམ་པར་ཐོབ་བ་ནི་རྗེའི་བསྟན་བ་འདི་ལ་ཞུགས་ནས་མདོ་སྔགས་ཟུང་འབྲེལ་གྱི་ལམ་ཚུལ་བཞིན་དུ་བསྒྲུབས་ཏེ་ཚེ་གཅིག་ལ་འཚང་རྒྱ་བའི་སྐལ་ལྡན་རྣམས་ཀྱི་
ལྟས་སོ། །བདུད་རྩི་གད་འཚམ་ཐོབ་བ་ནི་བསྟན་པ་འདི་ལ་ཞུགས་ནས་ཆོས་བྱས་བས་དང་དང་གི་སྐལ་པ་དང་འཚམ་བའི་རྟོགས་བའི་ཡོན་ཏན་འཐོབ་བ་རྣམས་ཀྱི་ལྟས་སོ། །བདུད་རྩི་མ་ཐོབ་
ཀྱང་དེར་ཆུད་བ་ནི། རྗེའི་སྐུ་བརྙན་མཆོད་པ་དང། བརྩམས་པའི་བཀའ་ཆོས་ཐོས་བ་དང། རྣམ་ཐར་ལ་བལྟ་བ་ཙམ་ཡན་ཆད་ཀྱིས་ས་བོན་བཞག་ནས་མ་འོངས་བ་ན་དགའ་ལྡན་དང་རྨད་བྱུང་

[012A]༄༅། །བཀོད་པ་སོགས་ཀྱི་ཞིང་ཁམས་ཅིག་ཏུ་རྗེའི་སྤྲུལ་པ་ཅིག་དང་མཇལ་ནས་འཁོར་བ་ལས་འགྲོ་བར་འགྱུར་བ་རྣམས་ཀྱི་ལྟས་སོ། །འདི་ལ་བརྟགས་ན་རྗེའི་བསྟན་
བ་ལ་རབ་བྱུང་གི་མིང་ཙམ་ཐོབ་པ་དང། རྗེའི་སྐུ་བརྙན་མཆོད་བ་དང། དམིགས་བརྩེ་མ་བཟླ་བ་སོགས་བྱས་པ་ཐམས་ཅད་ཀྱང་ཕྱིས་རྗེ་རིན་པོ་ཆེ་དང་མཇལ་ནས་མཆོག་འཐོབ་བར་ངེས་པས། བློ་
ལྡན་དག་གིས་འདི་ལྟ་བུ་ལ་བསམ་ནས་གསོལ་བ་གདབ་བར་རིགས་སོ། །གོད་གི་ཉམས་ལེན་མདོར་བསྡུས་ཀྱི་ཚིགས་བཅད་ནི་འདིར་གསུངས་བར་བཞད་པའང་ཡོད་དོ། །མདོར་ན་གནས་འདིར་
གཟིགས་སྣང་ངོ་མཚར་བ་མང་པོ་དང། རྟོགས་བའི་ཡོན་ཏན་དཔག་ཏུ་མེད་པ་ཐོབ་པ་ཡིན་ནོ། །སྐབས་འདིར་སློབ་མ་འགའ་ཞིག་བྱུང་བ་ས་དཔོན་སློབ་བཅུ་གཉིས་སུ་གྱུར་པར་གསུངས་སོ།། །།
   ༈    ཕྱོགས་བཅུའི་སྐྱབས་གནས་རྣམས་སྤྱན་འདྲེན་པའི་དམིགས་པ་མཛད་པའི་
ཚེ། ཤར་ཕྱོགས་ཀྱི་སངས་རྒྱས་བྱང་སེམས་རྣམས་སྐུ་མདོག་དཀར་པོ་རྣམ་སྣང་གི་རྣམ་པར་བྱོན་བ་གཟིགས། དེ་བཞིན་དུ་ལྷོ་ཕྱོགས་པ་རྣམས་རིན་འབྱུང་སེར་པོ། ནུབ་ཕྱོགས་པ་རྣམས་

[012B] བྱང་ཕྱོགས་པ་རྣམས་དོན་གྲུབ་ལྗང་ཁུ། དབུས་ཕྱོགས་པ་རྣམས་མི་བསྐྱོད་པ་སྔོན་པོའི་རྣམ་པར་བྱོན་ནས། ནམ་མཁའི་ཁམས་ཐམས་ཅད་བར་མཚམས་མེད་པར་
གང་སྟེ་བཞུགས་པ་གཟིགས། དེ་རྣམས་ལ་དངོས་བཤམས་ཡིད་སྤྲུལ་གྱི་མཆེད་པ་དཔག་ཏུ་མེད་པས་མཆོད་ཅིང། གསོལ་འདེབས་སྨོན་ལམ་སོགས་རྒྱ་ཆེར་མཛད། མཆོད་ཡུལ་དེ་ཐམས་
ཅད་ཞག་བཅོ་ལྔའི་རིང་ཉིན་མཚན་རྒྱུན་དུ་གཟིགས་ཤིང། དེ་རྣམས་ཀྱིས་ཀྱང་རྗེའི་སྐུ་ལ་བདུད་རྩི་འོད་ཟེར་འབེབས་པ་སོགས་བྱིན་གྱིས་རླབས་པའི་མཚན་མ་དཔག་ཏུ་མེད་པ་འབྱུང། འགྲོ་བ་མང་པོ་
ཡང་ཕན་བདེ་ལ་བཀོད་པར་མ་དང། དེ་ནས་རྗེ་བཙུན་གྱིས་རྫིང་ཕྱིའི་ལྷ་ཁང་གི་ཞིག་གསོས་ཀྱིས་གསུང་བས། འོལ་ཁའི་ཕྱོགས་སུ་བྱོན་ནས་རྫིང་ཕྱིར་ཕེབས། དེ་ཡང་རྫིང་ཕྱིའི་གཙུག་
ལག་ཁང་འདི་ནི་སྔོན་དུས་གར་མི་ཡོན་ཏན་གཡུང་དྲུང་ཞེས་པའི་བླ་མས་བཞེངས་པ། རྟེན་གྱི་གཙོ་བོ་བྱམས་པའི་སྐུ་ནི་མི་ཚད་ལས་ལྷག་ཙམ་ལི་འདྲ་ལས་གྲུབ་པ། བྱིན་རླབས་ཤིན་ཏུ་ཚ་བ་
ཕུལ་དུ་བྱུང་བ་ཞིག་ཡིན་ནའང། ལོ་མང་དུ་སོང་ཞིང་མཆོད་མཁན་མེད་པས་ལྷའི་རི་མོ་རྣམས་ཀྱང་རྙིངས་ཐིང་མི་མངོན་པར་གྱུར་པ་དང། བྱམས་པའི་སྐུ་ཡང་རྡུལ་ཁྲོད་དུ་འོ་བརྒྱལ་བ་དང་
[013A]༄༅། །བྱ་ཐ་ལ་སོགས་ཀྱི་མི་གཙང་བས་གོས་པ་ཞིབ་ཏུ་གཟིགས་པས་ཐུགས་མ་བཟོད་ནས་སྤྱན་ཆབ་བྱུང་ཞིང། ང་འདི་ཅིས་ཀྱང་གསོ་བར་བྱ་སྙམ་དུ་དགོངས་ནས་
འོལ་ཁའ་དབོན་སྟག་ཙེ་པ་ལ་བཀའ་གནང་བས། དཔོན་དེས་ལྷ་ཁང་གི་རྩིག་པ་དང་ཐོག་དང་ཞལ་ལ་སོགས་འཆོས་དགོས་རྣམས་ལགས་པར་བསྒྲུབས། དེ་ནས་ནང་གི་རི་མོ་རྣམས་དབོན་སློབ་
རང་གིས་གསོ་བར་བཞེད་ནས། དཔོན་སློབ་བཅུ་གཉིས་ཀྱིས་འཚོང་དུ་མི་རུང་བ་ཕྱག་དཔེ་ལྟ་བུ་ལས་གཞན་གཏོར་སྣོང་སོགས་རྫས་ཅི་ཡོད་ལ་རིན་བཏབ་པས་ཞོ་བཅུ་གཉི་ཙམ་དུ་གྱུར། ཇི་ལྟར་
མཛད་ཀྱི་རྔོ་མི་ཐོགས་བས་རྣམ་སྲས་ལ་འཕྲིན་ལས་བཅོལ་བའི་འཇིན་གཏོར་འབུལ་བར་དགོངས་པ་ལ། གཏོར་མ་བཟོ་བའི་མར་མེད་ཅིང། དེ་མ་ཐག་བཙུན་པ་ཅིག་གིས་མར་གྲོང་བུ་གང་ཁྱེད་ནས་
ཕུལ། མར་དེས་གཏོར་མ་ཕུལ་ནས་འཕྲིན་བཅོལ་མཛད་པས། དེའི་སར་ཉིན་འབྲོག་གི་མི་འགས་མར་དང་ཐུང་སོགས་གླང་ལ་བཀལ་བྱུང་སྟེ་ཕུལ། དེ་ནས་རིམ་གྱིས་འབུལ་བ་མང་དུ་བྱུང་བས་
ཡོ་བྱད་ཀྱི་ས་ཐོགས་པར་མ་གྱུར། འདི་ལྟར་མཁོ་རྒྱུ་རང་གིས་འབྱུང་བ་ནི་སྐབས་འདིར་མ་ཟད། ཆོས་ལྡན་གྱི་དགོས་པ་གཟིགས་པའི་སྐབས་རྣམས་སུ། རྣམ་སྲས་ལ་མར་གྱི་གཏོར་མ་ཕུལ་

[013B] དེ་རྗེས་ཡང་ལུང་གི་ཕྱོགས་ནས་ཀྱང་ལྷ་བཟོ་བ་མང་བོ་ཚོན་རྩི་ཁྱེད་ནས་རི་མོས་དགེ་བ་བྱེད་བར་འོངས། དེའི་ཚེ་རྗེ་རིན་པོ་ཆེས་
ལྷ་བཟོ་བ་རྣམས་ལ་དགེ་བའི་ཕན་ཡོན་སོགས་གསུངས་ནས། བསྙེན་གནས་དང་གསོ་སྦྱོང་གི་སྡོམ་པ་གནང་སྟེ་ལྷ་རྣམས་འདྲིང་བཅུག་འོག་གི་ལས་བྱེད་རྣམས་ཀྱང་བ་མལ་པའི་ཚིག་སྨྲ་བ་སྤངས་
ནས་ཕལ་ཆེར་ལ་སྨོན་ལམ་སོགས་བཏོན་བཞིན་ལས་བསྒྲུབས་པར་བྱས། དེ་ལ་ཐོག་མར་རྗེ་བཙུན་འཇམ་དབྱངས་ཀྱི་ཞིང་བཀོད་སྣག་ཚས་བྲིས་ནས་ཚོན་གདབ་པའི་གོར་དུ་རབ་གནས་མཛད་པས་
འཇམ་དབྱངས་དངོས་སུ་བྱོན་ནས་ཐིམ་པ་གཟིགས། དེའི་སྲོད་ལ་ཀོང་བུ་ཆུང་དུ་གཅིག་ལ་མར་མེ་ཕུལ་བས། དེའི་སང་ཉིན་ཕྱེད་ཀྱི་བར་མ་ཟད་བར་བཟུང། དེ་ནས་རིམ་གྱིས་ལྷ་གཞན་རྣམས་
ཀྱི་ཞིང་བཀོད་བྲིས་པ་ལ་རབ་གནས་ཀྱི་ཚེ་རང་རང་གི་ཡེ་ཤེས་པ་མ་ཐིམ་པ་མེད་ཅིང། ཕུལ་པའི་མར་མེ་རྣམས་ཀྱང་ཞག་ལ་གའི་པར་གནས་པ་མང་ངོ། །སངས་རྒྱས་སོ་ལྔའི་སྐུ་འབྲི་བ་ལ་གཞུང་ཆེན་
མོ་རྣམས་སུ་མི་གསལ་བས། ལྷ་བཟོ་བ་དག་གིས་ཇི་ལྟར་འབྲི་བ་མ་ཤེས་ནས་རྗེ་ལ་གསོལ་བས། རྗེས་གསོལ་བ་བཏབ་སྟེ་སངས་རྒྱས་སོ་ལྔའི་སྐུ་གསལ་བར་གཟིགས་ནས་སྐུ་མདོག་ཕྱག་

[014A]༄༅། །མཚན་འདི་དང་འདི་ལྟར་བྲིས་ཞེས་འདྲིར་བཅུག་དེ་ཡང་སྟོན་པ་བཅོམ་ལྡན་འདས་ཀྱི་གཡས་གཡོན་དུ་ལྷའི་བུ་གཉིས་དང། འོག་ཏུ་ལྷ་བཞི། དེའི་གཡས་གཡོན་དུ་
ཀླུ་ཆེན་བརྒྱད་ཀྱིས་མཆོད་ཅིང་ཡོད་པ་གཟིགས། གཟགས་ཚུལ་འདི་རྣམས་གནས་བརྟན་བཟང་སྐྱོང་བས་ཡི་གེར་བཀོད་པ་ཡོད་དོ། །རྟེན་གྱི་གཙོ་བོ་བྱམས་པའི་སྐུ་ལ་རྡུལ་དང་དྲི་མས་གོས་པ་རྣམས་ལེགས་
པར་བྱིས་ཏེ་གསེར་གསོལ་བ་སོགས་ཀྱིས་གསར་དུ་བཞེངས་པ་ལྟར་མཛད་དོ། །དེ་ལྟར་ལེགས་པར་གྲུབ་ནས་འཇམ་དཔལ་གསང་ལྡན་གྱི་དཀྱིལ་འཁོར་བཞེངས་ཏེ། རྗེ་ཉིད་སློབ་མར་བཅས་བས་རབ་
གནས་རྒྱས་པར་མཛད། དེའི་ཚེ་སྐལ་ལྡན་གྱི་སློབ་མ་བཅུ་ལྷག་ལ་གསང་ལྡན་གྱི་དབང་ཡང་གནང། རབ་སྟོན་གྱི་སྐབས་སུ་མདོ་སྨད་ཀྱི་བླ་མ་ཕན་ཚུན་གྱི་གདན་སར་བཞུགས་པ་སོགས་ཀྱིས་
གོས་དད་སོགས་མང་དུ་ཕུལ་བས། རྟེན་འབུར་དུ་དོད་པ་རྣམས་ལ་ན་བཟའ་དང། ལོགས་བྲིས་རྣམས་ལ་ཞལ་ཁེབས་སོགས་ལེགས་པར་བསྒྲུབས། རབ་གནས་དངོས་གཞིའི་ཉིན་ཐུགས་
དམ་ནར་མར་མཛད་པ་དང། བྱ་བྱེད་དང་དུས་ཆོད་འཛིན་པ་རྣམས་ཀྱིས་ཕུགས་དམ་དང་བྱ་བ་སོགས་ཆེས་སྡར་བྲིན་པ་བྱུང་བས་འདི་ཅི་ཡིན་སྙམ་དུ་གྲིབ་ཚོད་འཇལ་བའི་ཤིང་བཙུགས་ཏེ་བརྟགས་

[014B] །གཞན་ཡང་འགའ་ཞིག་གི་རྨི་ལམ་དུ་མཁའ་འགྲོས་རི་མོ་འདྲི་བ་རྨིས་པ་དག། ལྷོ་བྲག་གྲུབ་ཆེན་ཕྱག་རྡོར་པས་སངས་
རྒྱས་རབས་བཙུན་དང་སངས་རྒྱས་སོ་ལྔ་ནམ་མཁའ་ལ་བྱང་ཕྱོགས་སུ་འབྱོན་པ་གཟིགས་ནས། ཁྱེད་གང་དུ་འབྱོན་ཞུས་པས། ལྷ་རྣམས་ཀྱིས། རྫིང་ཕྱིའི་རབ་གནས་ལ་སྦྱམ་འདྲེན་ཅིང་འདུག་
པས་དེད་འགྲོ་ཞེས་གསུང་བར་འདུག་གྲུབ་ཆེན་བྱིས་ལྷ་གཟིགས་པའི་ཉིན་དང་རབ་གནས་ཀྱི་ཉིན་གཉིས་ཕྱིས་བརྩིས་པས་མཐུན་པར་བྱུང། དེས་ན་རྟེན་འདི་རྣམས་ལ་ཕྱག་མཆོད་སོགས་བྱེད་
ན་སངས་རྒྱས་དངོས་ལ་བྱས་པ་དང་ཁྱད་པར་མེད་པའི་ཕན་ཡོན་ཡོད་པར་གསུངས། རྗེ་རིན་པོ་ཆེས་བསྟན་འགྲོའི་དོན་མཛད་པའི་མཛད་འཕྲིན་རྣམས་ཀྱི་ནང་ནས་ཕུལ་དུ་བྱུང་བའི་མཛད་ཆེན་བའི་
ཞེས་གྲགས་ཤིང། དེ་བཞིའི་གཅིག་ནི་འདི་ཡིན་ཞེས་བླ་མ་བྱ་ཁྱུང་པས་མཛད་པའི་རྣམ་ཐར་སོགས་ལས་གསུངས་འདུག་གོ་གཙུག་ལག་ཁང་འདིའི་མཆོད་པ་དང་འདུས་སྡེ་སོགས་
ཀྱི་རྒྱུན་ནི་དེང་སང་གི་བར་དུ་ཡང་ཡོད། སྐབས་འདིར་སློབ་མ་གཅིག་བྱུང་བས་དཔོན་སློབ་བཅུ་གསུམ་དུ་གྱུར། སྐབས་འདིད་འཇམ་པའི་དབྱངས་ཀྱིས་རྗེ་བཙུན་བྱམས་མགོན་གྱི་བསྟོད་

[015A]༄༅། །པ་རིན་པོ་ཆེ་གསལ་བའི་སྒྲོན་མེ་ཞེས་བྱ་བ་བྱམས་མགོན་ལ་ཕྱོགས་བཅུའི་སངས་རྒྱས་ཐམས་ཅད་ཀྱིས་འོད་ཟེར་ཆེན་པོའི་དབང་བསྐུར་ཚུལ་ལ་གཞིར་བྱས་པ་
ཅིག་རྩོམས་ཞེས་བ་དང། ཡང་བདེ་བཅན་གྱི་ཞིང་བཀོད་དང། དེར་སྐྱེ་བའི་སྨོན་ལམ་ཞིང་མཆོག་སྒོ་འབྱང་ཅེས་བྱ་བ་དང། དང་ཉིད་མ་འོངས་པ་ན་སྤྲུལ་སྐུར་འཆར་རྒྱ་བའི་ཞིང་གཟུང་བའི་
སྨོན་ལམ་བཅས་རྩོམས་ཤིག་ཅེས་དོན་གྱི་ངོ་བོ་དང་གོ་རིམ་རྣམས་གསུངས་པས། རྗེ་རིན་པོ་ཆེས་རྗེ་བཙུན་གྱི་བཀའ་བཞིན་འདིར་སྨོན་ལམ་གཉིས་མཛད། སྐབས་འདིར་རྗེ་རིན་པོ་ཆེས་ད་ལྟ་
བོང་དུ་ཡོད་པའི་བཀའ་བསྟན་བཅོས་མན་ངག་ནམས་ལས་མ་ཐོབ་པ་རྣམས་ཉན་ཚར་ནས། ཟབ་མོ་ལྟ་བའི་སྐོར་ལ་སྒྲོ་འདོགས་གཅོད་པ་དང། དབུ་མ་དང་སྔགས་ཀྱི་སྐོར་བྱེ་བྲག་ཏུ་
གསང་འདུས་དང་བདོ་མཆོག་གི་སྐོར་རྣམས་གཏན་ལ་འབབས་པའི་ཆེད་དུ་རྒྱ་གར་དུ་བྱོན་ནས་ཨོ་ཥནྟ་པུ་རི་ངར་ན་ལེནྡྲ་སོགས་སུ་ཕྱིན་ཏེ་སློབ་དཔོན་ཀླུ་བྱང་སོགས་ལ་གཏུགས་བད་དགོངས་ཏེ་
དབོས་སོབ་བཅུ་གསུམ་གྱིས་རྟགས་དང་རྨི་ལམ་སོགས་ལ་དཔྱད་ནས་སྨོན་ལམ་དང་རྟེན་འབྲེལ་གཅིག་ཏུ་བསྒྲིགས་ནས་གཉལ་ནས་ལྷོ་བྲག་ལ་ལམ་བཏོད། རྒྱ་གར་ཤིང་གི་རི་ནས་ལམ་བྱས་

[015B] ད་ནས་མ་ག་དཧར་འབྱོན་དགོངས་ཏེ། དགོས་དོན་འགའ་ཞག་དྲི་བའི་ཆེད་དུ་གྲུབ་ཆེན་ནམ་མཁའ་རྒྱལ་མཚན་བ་ལ་འཕྲིན་ཡིག་ཕུལ། དེའི་ཚེ་ཕྱག་ན་རྡོ་རྗེས་གྲུབ་ཆེན་ལ་
བྱམས་མགོན་གྱི་སྤྲུལ་བ་ཅིག་གི་གསུང་ཤོག་མི་བཞིས་ཁྱེར་འོད་གིན་ཡོད་ཅེས་གསུང། དེ་དེ་སད་ཉིན་རྗེ་རིན་པོ་ཆེའི་གསུང་ཡིག་སླེབ། ཡང་མཁའ་འགྲོ་མ་དཀར་མོ་ཅིག་གིས། བྱམས་པས་བྱིན་
གྱིས་བརླབས་བའི་གང་ཟག་འཇམ་དབྱངས་དད་གཉིས་སུ་མེད་པ། ལྷ་མོ་དབྱངས་ཅན་མས་རིག་བ་སྟེར་བར་བྱེད་བ་ཕུན་སུམ་ཚོགས་པ་ཞིག་དང་སྐྱེ་བ་བཅོ་ལྔའི་གོང་ནས་འབྲེལ་བ་ཡོད་ཅིང་
ཕན་ཚུན་དཔོན་སློབ་ཏུ་འབྲེལ་བ་འོང་བ་ཡོད་པས་ཁོང་སྤྱན་དངས་ནས། དེ་ལ་ཆོས་བཀའ་ལ་སྲིས་མ་འཇུག་པར་བྱིན། ཕར་ཡང་ཆོས་ཞས་ཟེར་པ་ཞིག་བྱུང། དེ་ནས་གྲུབ་ཆེན་གྱིས་རྗེ་ལ་ཞུས་
བ་ནི། འདིར་ཅིག་ཅི་ནས་ཕྱགས་ཕེབས་བར་ཞུ། བཀའ་འདྲ་ཞུ་བའི་འདོད་བའང་ཡོད། སྐུ་ཚེ་བསྲིང་བའི་རྟེན་འབྲེལ་བསྒྲིག་བ་སོགས་ཕྱ་སྙན་བསྐུལ་འདྲ་ཡང་འབུལ་བ་ལགས། ཅེས་བའི་
གསུང་ཡིག་ནན་ཆེ་བ་ཕུལ། དེ་ནས་རྗེ་རིན་པོ་ཆེས་ལྷོ་བྲག་བྲ་བོ་དགོན་པར་བྱོན། སྐབས་དེར་ཐོ་རངས་ཤིག་གྲུབ་ཆེན་ལ། མགོན་པོ་བྱམས་པ་བྱོན་གྱིན་ཡོད་ཅེས་པའི་སྐད་ལྷང་བ་ཞིག་བྱུང་

[016A]༄༅། །དེའི་ཚེ་རྗེ་རིན་པོ་ཆེས་རྒྱ་མོ་རི་ཞེས་པའི་རི་ལོགས་སུ་སླེབ་པའི་སྐབས་སུ་འདུག་ཉིན་དེ་ནི་ཟླ་བ་དྲུག་པའི་ཚེས་བཞི་བཅོམ་ལྡན་འདས་ཀྱིས་ཆོས་འཁོར་བསྐོར་བའི་དུས་ཆེན་
ཡིན་པར་འདུག་དེར་གྲུབ་ཆེན་པས་བསུ་བ་ལ་བྱོན་ནས། རྗེ་ཙོང་ཁ་བ་འོད་ཀྱི་དྲ་བས་ཤིན་ཏུ་མཛེས་པའི་འཇམ་པའི་དབྱངས་ཀྱི་སྐུར་མཐོང། རྗེ་འདིས་གྲུབ་ཆེན་པ་ཕྱག་ན་རྡོ་རྗེ་དངོས་སུ་
གཟིགས་ཤིང། དེའི་ལྟོ་བ་ཆེ་བ། བི་ཊཱུདྱ་ལྟར་དྭངས་པ། སྦྲུལ་སྔོ་ཁྲས་བརྒྱན་བར་གཟིགས། འདི་ནི་རྗེ་རིན་པོ་ཆེའི་གདུལ་བྱ་འཕྲིན་ལས་སྔར་ལས་ཆེས་ཆེར་རྒྱས་པའི་རྟགས་ཡིན་
གསུང། དེའི་ཚེ་འཇའ་འོད་ཀྱི་གུར་ཕུབ་ཅིང་མེ་ཏོག་གི་ཆར་བབ་བོ། །དེ་ནས་ལྷན་དུ་བྱོན་ནས་ལྷ་ཁང་དུ་ཕེབས། ལོ་འདི་ནི་གྲུབ་ཆེན་པ་དགུང་ལོ་བདུན་བཅུ་བཞེས་པ། རྗེའི་སོ་བརྒྱད་
པ་ཁྱི་ལོ་ཡིན། དེའི་ནུབ་མོ་རྗེ་རིན་པོ་ཆེས་གྲུབ་ཆེན་པ་ལ་བླ་མའི་རྣལ་འབྱོར་ཞུས་པས། ཕྱག་ན་རྡོ་རྗེ་དངོས་སུ་བྱོན་ནས་རྗེ་རིན་པོ་ཆེ་ལ་ཐིམ་པ་བྱུང། ཆོས་བཅོ་ལྔའི་ཐོ་རངས་གྲུབ་ཆེན་པ་
ལ་ཕྱག་རྡོར་གྱིས་བྱམས་པ་ལ་བསླབ་བཏུས་ཞུས་གསུང་བས། གྲུབ་ཆེན་པས་རྗེ་རིན་པོ་ཆེ་ལ་བསླབ་བཏུས་གསུང་བར་ཞུས་པ་ན། རྗེས་ཡི་དམ་གྱིས་གསུང་དམ་ཞེས་དྲིས། གསུང་

[016B] གྲུབ་ཆེན་གྱིས་གཙོ་མཛད་པའི་ལྷོ་བྲག་གི་དགེ་འདུན་རྣམས་ལ་བསླབ་བཏུས་སོགས་གསུངས། དེའི་ཚེ་གྲུབ་ཆེན་གྱི་གཟིགས་སྣང་ལ། རྗེ་རིན་པོ་ཆེའི་དབུའི་སྟེང་དུ་རྗེ་བཙུན་
བྱམས་པ། དཔུང་བ་གཡས་ན་འཇམ་དབྱངས་དཀར་པོ། གཡོན་ན་ལྷ་མོ་དབྱངས་ཅན་མ་བཞུགས་པ་དང། མགོན་པོ་ཕྱག་བཞི་པ་དང་ཕྱག་དྲུག་པ་སོགས་མཁའ་འགྲོ་ཆོས་སྐྱོང་བསམ་གྱིས་
མི་ཁྱབ་པས་བསྐོར་བ་དང། དཀར་ཕྱོགས་ལ་དགའ་བའི་ལྷ་འདྲེ་དང་མི་མ་ཡིན་གྱི་ཚོགས་མང་པོ་ཆོས་ཉན་ཞིང་འདུག་པ་གཟིགས། ཡང་གྲུབ་ཆེན་པས་སོ་སོར་འབྲང་མའི་དབང་རྗེས་གནང་
དང་སེམས་བསྐྱེད་ཀྱང་ཞུས་སོ། །རྗེ་རིན་པོ་ཆེས་གྲུབ་ཆེན་པ་ལ་ཕྱག་ན་རྡོ་རྗེས་གསུངས་པའི་གསང་བ་བསམ་གྱིས་མི་ཁྱབ་པའི་ཁྲིད་ལུང་རྗེས་གནང། ཕྱག་རྔོར་སྐུ་ལྔའི་རྗེས་གནང་
ཞུ་ལན་རྡོ་རྗེའི་ཕྲེང་བ། ཞུ་ལན་གཅེས་ཕྲེང་གི་ལུང་རྗེས་གནང། ཕྱག་རྡོར་ཁྱུང་ལྔའི་དབང་དང་རྗེས་གནང། དྲེགས་པ་ཀུན་འདུལ་གྱི་དབང། རྟ་མགྲིན་དཔའ་གཅིག་ཞལ་གསུམ་ཕྱག་དྲུག་
པའི་རྗེས་གནང་སོགས་ཕྱག་ན་རྡོ་རྗེའི་སྒྲུབ་སྐོར་དང། དེའི་རྫོགས་རིམ་གྱི་ཉམས་ཁྲིད་སོགས་ཞུས། དེ་ལ་དབང་རྗེས་གནང་གི་བྱ་བ་རྣམས་མཁའ་འགྲོ་མས་མཛད་པ་དང། རྗེ་ལ་བདུད་རྩི་

[017A]༄༅། །ཀ་པཱ་ལ་གང་ཕུལ་བས་བདུད་རྩིའི་ལྦུ་བའི་ནང་དུ་འཇམ་པའི་དབྱངས། ཛཾ་བྷ་ལ། རྣམ་སྲས་རྣམས་བཞུགས་པར་གཟིགས་པ་སོགས་རྟགས་ངོ་མཚར་ཅན་མང་དུ་
བྱུང་བ་རྣམས་ནི་བཤད་ཀྱིས་མི་ལང་བའོ། །ཡང་རྗེ་རིན་པོ་ཆེས་དགོན་པ་བ་ནས་སྣེའུ་ཟུར་པ་ལ་བརྒྱུད་པའི་བཀའ་གདམས་གདམས་ངག་པའི་ལམ་རིམ་དང། སྤྱན་སྔ་པ་ནས་བྱ་ཡུལ་པ་ལ་བརྒྱུད་
པའི་བཀའ་གདམས་གཞུང་པའི་ལམ་རིམ་སོགས་བཀའ་གདམས་ཀྱི་ཆོས་སྐོར་གསན་ནོ། །དེ་ལ་རྗེ་རིན་པོ་ཆེའི་གཟིགས་སྣང་ལ། གྲུབ་ཆེན་གྱི་དབུའི་སྟེང་དུ་ཤཱཀྱ་ཐུབ་པ། དཔུང་བ་གཡས་
པར་ཕྱག་ན་རྡོ་རྗེ། གཡོན་དུ་གདུགས་དཀར་མོ་ཅན་བཞུགས་པ་གཟིགས། འདི་ནི་རྗེའི་འཕྲིན་ལས་བགེགས་མེད་པར་བཞེད་པ་བཞིན་འགྲུབ་པའི་རྟགས་ཡིན་གསུང། ཕྱིས་ཉིན་ཅིག་རྗེ་
འདིས་གྲུབ་ཆེན་པ་ལ། བདག་གིས་ལྟ་བའི་སྐོར་གྱི་ཐེ་ཚོམ་སེལ་བ་སོགས་གྱི་ཆེད་དུ་རྒྱ་གར་དུ་འགྲོ་འདོད་ཡོད། དེ་ལ་བགེགས་མེད་པར་འགྲུབ་བམ་ཞེས་པ་ལ། གྲུབ་ཆེན་གྱིས་ཕྱག་ན་
རྡོ་རྗེ་ལ་ཞུས་ནས་ལན་གསུང་བ་ནི། ལྟ་བའི་གནད་རྣམས་བདག་གིས་ཡི་དམ་ལ་ཞུ་ཡི། རྒྱ་གར་དུ་བྱོན་ན་ཤིང་གི་རི་ལ་མི་ཏྲ་ཛོ་ཀི་བཞུགས་པས་དེ་ལ་མཇལ་བ་སོགས་ངོ་མཚར་བ་འོང་ཞིང་

[017B] རྡོ་རྗེ་གདན་གྱི་ཕྲིར་བཞུགས་བའི་མཁན་བོ་མཛད་བ་འོད་ནའང། སྐུ་ཚེ་ཐུད་ཞིང་བོད་དུ་མི་འབྱོན་པར་འདུག་ཁྱེད་ཀྱི་འཁོར་འདི་རྣམས་
ཀྱང་ཚོགས་ལམ་པ་དང་སྦྱོར་ལམ་པ་ཡིན་པར་འདུག་པས། ཡུལ་དེའི་ཚ་བ་མ་ཐེག་པར་ཚེ་ལ་གེགས་སུ་འགྱུར། དེ་བས་བོད་དུ་བཞུགས་ནས་འཇམ་པའི་དབྱངས་ལ་གསོལ་བ་གདབ་ན་འཕྲལ་དུ་རྗེས་སུ་
འཛིན་པ་འོད་ཞིང་བསྟན་བ་ལ་ཕན་ཐོགས་ཆེན་པོ་འབྱུང་ཞེས་གསུང་བས། རྗེ་རང་ཡང་དེ་ལྟར་དུ་འགྱུར་བ་དགོངས་ནས་ཕེབས་པ་བཤོལ་ལོ། །དེའི་ཚེ་འཇམ་པའི་དབྱངས་ཀྱིས་རྗེ་འདི་ལ་རྫིང་
ཕྱིའི་བྱམས་པ་ལ་རབ་བྱུང་གི་རྟགས་ཚང་མའི་འབུལ་བ་དང། ཚངས་པའི་ཅོད་པན་ཞེས་བྱ་བའི་བསྟོད་པ་དོན་གྱི་རིམ་བ་འདི་ལྟ་བུ་ཞིག་བརྩམས་ནས་ཕུལ་ན་ཕྱིས་འདུལ་བའི་བསླབ་ཁྲིམས་རྣམ་པར་
ངག་བའི་སྒོ་ནས་བསྟན་པ་ལ་ཕན་པ་རྒྱ་ཆེན་པོ་འབྱུང་བའི་རྟེན་འབྲེལ་ཡོད་ཅེས་གསུང་བ་དང། གྲུབ་ཆེན་པས་ཀྱང་དེ་ལྟར་དུ་བསྐུལ་བས། བྱམས་པ་མགོན་པོ་ལ་འགྲོ་བ་ཉམ་ཐག་པ་རྣམས་ལ་
ཐུགས་རྗེ་བསྐུལ་བ་དང་སྦྲགས་པའི་བསྟོད་བ་ཚིག་སྦྱོར་ཡིད་འཕྲོག་ཅིང་དོན་རྨད་དུ་བྱུང་བ་ཚངས་པའི་ཅོད་པན་ཞེས་བྱ་བ་བརྩམས་ནས། ཆོས་གོས་རྣམ་གསུམ་ལྷུང་བཟེད་མཁར་གསིལ་གདིང་བ་

[018A]༄༅། །ཆུ་ཆོགས་སོགས་དང། གཞན་ཡང་མཆོད་རྫས་དུ་མ། ཞལ་གསེར་བཅས་རྫིད་ཕྱིའི་བྱམས་མགོན་ལ་འབུལ་བ་ལ་བསྐུར། ཡང་གྲུབ་ཆེན་བས། རྗེ་རིན་པོ་
ཆེད་གུང་ལོ་བཞི་བཅུ་རྩ་ལྔ་ལ་སྐུ་ཚེའི་བར་ཆད་ཆེན་པོ་འོང་བ་མཁྱེན་ནས། དེ་སེལ་བའི་ཆེད་དུ་ཕྱག་རྡོར་འཁོར་ཆེན་གྱི་དབང་བསྐུར། འདིའི་བསྐྱེད་རྫོགས་ཀྱི་ཟབ་ཁྲིད་བདུད་རྩིའི་ཐིག་པ་ཞེས་བྱ་བའི་
ལུང་ཁྲིད་རྣམས་ཕུལ། དེར་རྗེ་རིན་པོ་ཆེ་ལ་ཕྱག་རྡོར་འཁོར་ཆེན་དངོས་སུ་བྱོན་ནས་ཐིམ་པས་སྐུ་ཚེའི་བར་ཆད་སེལ་ལོ། །དེའི་ཚེ་རྗེ་འདི་ལ་གྲུབ་ཆེན་པས། ད་ལན་འདི་ནས་ཙ་རིང་འབྱོན་པ་དང་
གཉལ་སོགས་སུ་བྱོན་ན་བསྟན་འགྲོ་ལ་ཕན་པ་ཁྱད་པར་ཅན་འབྱུང། ཕྱིས་རྒྱ་གར་གྱི་མཁས་གྲུབ་ཅིག་གི་སྐུའི་སྣང་བ་དང། བརྩམས་པའི་བསྟན་བཅོས་ལ་བརྟེན་ནས་སྟོང་ཉིད་ཀྱི་རྟོགས་པ་དཔྱིས་
ཕྱིན་པ་འོང། རེ་ཞིག་བྱ་བྲལ་གྱིས་འཆད་ཉན་མཛད་ན་བསྟན་འགྲོར་ཕན་ཆེ་ཞེས་སོགས་ཞུས། གྲུབ་ཆེན་པས་རྗེ་འདིའི་སྐུ་བསོད་རྒྱས་པའི་ཆེད་དུ་རྣམ་སྲས་ལ་གཏོར་མ་ཕུལ་བས། དེའི་
ནུབ་མོ་རྗེ་རིན་པོ་ཆེས་རྡོ་རྗེ་རྣམ་འཇོམས་ལ་རྣམ་སྲས་བཞིས་བསྐོར་བ་གཟིགས་ཤིང། ཕྱག་རྡོར་གྱིས་དེའི་སྒྲུབ་ཐབས་ལས་ཚོགས་དང་བཅས་པ་གསུངས། གནས་དེར་ཟླ་བ་བདུན་བཞུགས་

[018B]། །།དགུང་ལོ་སོ་དགུའི་ཤིང་ཕག་ལོའི་དཔྱིད་སླར་ལོག་ནས་གཉལ་ལོ་
རོར་བྱོན། ལོ་རོ་སྟོང་སྟག་ཏུ་ཟླ་བ་ལྔ་ཙམ་བཞུགས། དེར་དགེ་བའི་བཤེས་གཉེན་ཆེན་པོ་བྲིན་ལས་པས་མཛད་པའི་བསྟན་རིམ་ཆེན་མོ་གདན་དྲངས་བྱུང་བ་ལ། བསུ་བ་མཛད། མཆོད་པ་ཕུལ་
ཕྲིན་ལས་པ་འདི་ནི་ལོ་ཆེན་བློ་ལྡན་ཤེས་རབ་ཀྱི་སྲས་ཀྱི་ཐུབ་བོ་གྲོ་ལུང་པ་ཞེས་གྲགས་པ་དེའོ། །བསྟན་བཅོས་དེ་ལ་ཞིབ་ཏུ་གཟིགས་པས་རྒྱལ་བའི་གསུང་རབ་མདོ་སྔགས་ཐམས་ཅད་ཀྱི་གནད་གང་ཟག་
གཅིག་འཚང་རྒྱ་བའི་ལམ་དུ་དྲིལ་ནས་ཉམས་སུ་ལེན་ཚུལ། ལམ་གྱི་ངོ་བོ། གྲངས་ངེས། གོ་རིམ་རྣམས་ཀླུ་སྒྲུབ་ཐོགས་མེད་གཉིས་ལས་བརྒྱུད་པའི་གདམས་ངག་ཡིན་པར་ཐུགས་ངེས་འཁྲུངས་
སློབ་མ་རྣམས་ལ་བསྟན་རིམ་ཚར་གཅིག་གསུང། འདིར་རྣམ་ཐར་ཆེན་མོ་ལས། ལར་ཡང་བྱ་བྲལ་ལ་བྱོན་པ་ཉིད་ནས། རྒྱལ་བའི་གསུང་རབ་མཐའ་དག་གི་དོན་ཚིག་སྤྱི་ཙམ་ལ་མ་ལས་པར་ད་ལྟ་
ལས་དང་པོ་པ་ཉིད་ནས་རང་གི་རྒྱུད་ལ་བསྐོར་ནས་ཉམས་སུ་བླངས་པས་ཆོག་པའི་ཚུལ། ལམ་གྱི་ངོ་བོ། གྲངས་ངེས། གོ་རིམ་སོགས་ཐམས་ཅད་ཤིང་རྟ་ཆེན་པོ་རྣམས་ཀྱི་ལམ་སྲོལ་དང་

[019A]༄༅། །མཐུན་པ་ཞིག་མེད་དུ་མི་རུང་བར་གཟིགས་ནས་བླ་མ་ཡི་དམ་ལ་གསོལ་བ་དྲག་ཏུ་བཏབ་ཅིང། གསུང་རབ་དགོངས་འགྲེལ་དང་བཅས་བ་མཐའ་དག་ལ་ཞིབ་ཏུ་དབྱོར་པ་
རྒྱུ་ན་མི་འཆང་དུ་མཛད་པས། ཐོག་མར་བཤེས་གཉེ་ན་བསྟེན་པ་ནས་མགོ་བརྩམས་ཏེ། མཐར་ཞི་གནས་དང་ལྷག་མཐོང་ལ་བསླབ་ཚུལ་གྱི་བར་ཐེག་པ་ཆེ་ཆུང་ཐུ་ན་མོང་དང། ཐེག་ཆེན་
ཐུན་མོང་མ་ཡིན་པའི་ལམ་སྤྱི་དང། དེའི་སྟེང་དུ་སྔགས་ཀྱི་ཐབས་མཁས་ཀྱི་ཁྱད་པར་ཐུན་མོང་མ་ཡིན་བ་རྣམས་སྣོན་བ་བཏབ་ནས་ཉམས་སུ་ལེན་ཚུལ་གྱི་ལམ་གྱི་ངོ་བོ་དང་གོ་རིམ་དང་གྲངས་ངེས་
ལ་ཕྱིན་ཅིམ་ལོག་བའི་ངེས་བ་འཁྲུངས་ནས་གསུང་རབ་དགོངས་འགྲེལ་དང་བཅས་པ་གང་ལའང་ཁོལ་བཏོན་རེ་ཙམ་མ་ཡིན་པར་ཐམས་ཅད་གང་ཟག་གཅིག་འཚང་རྒྱ་བའི་ཆ་རྐྱེན་དུ་སྦྱར་ནས་ཉམས་
ལེན་གྱི་ཕྱོགས་སུ་འཁྱེར་ཤེས་བ། དེ་ཡང་བཤད་བ་ཙམ་མ་ཡིན་པར། ད་ལྟ་བློ་མཐོང་མན་དབང་པོ་རབ་འབྲིང་ཐ་མ་གང་ཡིན་གྱི་རྒྱུད་ལ་བསྐོར་ནས་དམིགས་རྣམ་གྱི་རིམ་པར་ཉམས་སུ་ལེན་
པའི་ལག་ལེན་དུ་འཁྱེར་བདེ་ཞིང་འཆུན་ཆེ་ལ། སེམས་འདུལ་བའི་རིམ་བ་འབའ་ཞིག་ལྷུར་མཛད་པའི་སྒོ་ནས་གདུལ་བྱ་མཆོག་དམན་ཐམས་ཅད་ཇི་ལྟར་བཀྲི་བའི་རིམ་པ་ལ་མདའ་བརྙེས་ཤིང། གངས་

[019B] སེམས་དཔའ་ཆེན་པོ་དབལ་མར་མེ་མཛད་ཡེ་ཤེས་ཀྱི་གདམས་པ་བྱང་ཆུབ་ལམ་གྱི་རིམ་པའི་མཚན་ཉིད་དང་སྔགས་ཀྱི་ཐེག་པའི་ལམ་གྱི་རིམ་པ་ཕྱིན་ཅི་མ་ལོག་བར་གཏན་ལ་ཕབ་
པའི་ཤིང་རྟའི་སྲོལ་འདི་ཉིད་ཡ་མཚན་པར་གཟིགས་ཤིང། དེའི་སྲོལ་ལ་བརྟེན་ནས་ཐུགས་ངེས་ཆེད་འཁྲུངས། དཔལ་ལྡན་ཨ་ཏི་ཤའི་གདམས་པའི་སྲོལ་ལ་ཡང་དགེ་བའི་བཤེས་གཉེན་ཆེན་པོ་པོ་ཏོ་བ་
སོགས་ཀྱི་གདམས་པ་ལ་ཡང་རྨད་དུ་བྱུང་བའི་ཐུགས་དེས་ཡོད་མོད་ཀྱི། འོན་ཀྱང་ལྷག་པར། བླ་མ་ལོ་ཙྪ་བ་ཆེན་པོ་བློ་ལྡན་ཤེས་རབ་ཀྱིས་མཛད་པའི་བསྟན་རིམ་དང། དེའི་སྲས་ཀྱི་ཐུ་བོ་དཔལ་
ལྡན་གྲོ་ལུང་པས་མཛད་པའི་བསྟན་རིམ་ཆེན་མོ་སོགས་དང། དང་ཉིད་ཀྱིས་དགོངས་པའི་ལམ་གྱི་རིམ་པ་རྣམས་མཐུན་ཤས་ཆེ་ཞིང་སྲོལ་ཕུལ་ཏུ་བྱུང་བར་གཟིགས་སོ། །དཔལ་ལྡན་ཨ་ཏི་ཤའི་གདམས་
པ་དེ་ཡང། གསུང་རབ་དང་དགོངས་འགྲེལ་གྱི་བསྟན་བཅོས་མན་ངག་མཐའ་དག་ལམ་གྱི་རིམ་པ་གཅིག་ཏུ་དྲིལ་ནས་སྟོན་པར་སྣང་བས། འཆད་ཤེས་པ་དང་ཉ་ན་ཤེས་པ་གཉིས་ཀྱིས་བཤད་ཅིང་
ཉམས་སུ་བླངས་ན་མན་ངག་ཆུང་ཆུང་དུ་མ་ཟད་གསུང་རབ་མཐའ་དག་གི་གུར་འགྲིག་ནས་འོང་བར་སྣང་བས། ལམ་ཐུན་མོང་བ་ལ་བློ་སྦྱོང་བ་ནས་འཁྲིད་དགོས་པའི་གདུལ་བྱ་རྣམས་ལ་ཁྲིད་ཀྱི་རྣམ་

[020A]༄༅། །གྲངས་མང་པོ་སྟོན་པ་མ་བྱས་གསུང་ཞིང། འདི་ཁོ་ནའི་སྟེང་ནས་གཙོ་བོར་འཁྲིད་བར་མཛད་དོ། །ཞེས་གསུངས་སོ།། །།ད་ནི་དཀྱུས་ལ་འཇུག་པར་བྱ་སྟེ་
དེ་ནས་གཉལ་གྱི་བྲ་གོར་དགོན་དུ་བྱོན་ནས་མཁན་ཆེན་ཆོས་སྐྱབས་བཟང་བོ་ལ་འདུལ་མངོན་དབུ་མ་སོགས་ཀྱི་ལུད་དང། བེ་བུམ་སྡོན་པོ་རྩ་འགྲེལ། སྤྱོད་འཇུག་བློ་སྦྱོང་སོགས་མདོ་སྔགས་
ཀྱི་གདམས་པ་མང་པོ་དང། པོ་ཏོ་བ་ནས་ཤར་པ་ལ་བརྒྱུད་བ་དང། པོ་ཏོ་བ་ནས་གདོལ་བ་ལ་བརྒྱུད་པའི་བཀའ་གདམས་གཞུང་བའི་ལམ་ཁྲིད་རྫོགས་པར་གསན། དེའི་དབྱར་གཉལ་
སྨད་གསལ་རྗེ་གངས་ཀྱི་ཡར་འདྲེན་དགོན་པར་རེ་ཞིག་བཞུགས། གཙུག་ཏོར་རྣམ་རྒྱལ་མའི་བསྟོད་པ་འཆི་མེད་གྲུབ་པ་ཞེས་བྱ་ནས་དད་བས་འདི་ཕྱི་ཀུན་དུ་གདུལ་བྱར་འགྱུར་བར་འདོད་ནས་
བར་རྒྱ་གར་གྱི་པཎྜི་ཏ་གཅིག་གི་གཞུང་ལ་བརྟེན་ནས་དབུ་མའི་ལྟ་བ་རྟོགས་བ་འོང་ཞེས་ལུང་བསྟན། རྗེ་འདིའི་ཆོས་ལ་སྙིང་ནས་དད་བས་འདི་ཕྱི་ཀུན་དུ་གདུལ་བྱར་འགྱུར་བར་འདོད་ནས་
གསོལ་བ་འདེབས་མཁན་རིམ་གྱིས་བྱུང་བས་དཔོན་སློབ་སུམ་ཅུ་ལྷག་པར་གྱུར། འདིར་མཐུན་རྐྱེན་དཀོན་པར་བྱུང་བ་ལ་རྣམ་སྲས་ལ་གཏོར་མ་ཕུལ་བས་འཕྲལ་དུ་མཐུན་རྐྱེན་ཕུན་

[020B] འདིར་ཡང་རྣམ་སྲས་ཀྱི་ཞལ་གཟིགས་སོ། །དེ་ནས་རྗེ་རིན་པོ་ཆེ་དཔོན་སློབ་སུམ་ཅུ་ལྷག་བཅས་ཙ་རི་རྨ་ཆེན་ལ་བྱོན། ཙ་རི་འདིའི་རྩེ་མོར་མི་ཕལ་བ་
འགྲོ་མི་ཐུབ་པ་ཤིན་ཏུ་མཐོ་ཞིང། བདེ་མཆོག་གི་དཀྱིལ་འཁོར་དངོས་སུ་བཞུགས་པ་བྱིན་རླབས་ཤིན་ཏུ་ཆེ་བ་ཡིན་ནོ། །རྗེས་རིའི་སྟེང་དུ་ཞག་འགའ་བཞུགས། འཁོར་ལོ་བདེ་མཆོག་གི་བདག་
འཇུག་སོགས་མཛད། འདིར་འཁོར་ལོ་བདེ་མཆོག་གིས་ལུས་ཀྱི་དཀྱིལ་འཁོར་དུ་དབང་བསྐུར་བ་སོགས་ངོ་མཚར་བའི་རྟགས་མང་དུ་བྱུང། རི་ཁྲོད་རྣམས་སུ་ཕེབས། རི་པ་རྣམས་ལ་མང་ཇ་
གནང་སྦྱིན་མཛད། ཙ་རི་ནས་མར་ལོག་ཕེབས་པའི་ལ་ཁ་ཅིག་ཏུ་བྱོན་ནས། གནས་འདིར་ཡང་ཚོགས་འཁོར་ནང་མཆོད་དང་བཅས་པ་བྱ་དགོས་ནའང་མི་ཐུབ་པར་འདུག་སྙམ་དུ་དགོངས་མ་ཐག་
ཞབས་ཀྱི་ལོགས་ཤིག་ཏུ་ཚེར་མ་ཟུག་པ་ལྟ་བུའི་ཚ་གཟེར་དང་སྙུན་ཟུག་ཆེ་བ་མདོག་ནག་པོ་སྐྲངས་པ་ཆེ་བའི་རྨ་ཞིག་བྱུང་བས་འཕྲལ་དུ་ནང་མཆོད་དང་བདེ་མ་ཆོག་གི་ཚོགས་འཁོར་བཤམས་ནས་ཕུལ་
བས་ཚོགས་འཁོར་མ་རྫོགས་གོང་ནས་བསྙུན་ཟུག་དྭངས་ཤིང་འཕྲལ་དུ་བདེ་བར་གྱུར་ཏོ། །དེ་ནས་རིམ་གྱིས་ཕེབས་ནས་མོ་ལ་ཞེས་པའི་ལ་རྩར་ཞག་བཞུགས་མཛད་པའི་ནུབ་མོ་རྗེ་བཙུན་བྱམས་

[021A]༄༅། །མགོན་སྐུ་ཤིན་ཏུ་ཆེ་བ། ལྷུན་པོ་ལྟ་བུའི་གཟི་བརྗིད་ཅན། ཉི་མ་ལྟ་བུའི་འོད་ཟེར་འབར་བ། ཕྱག་གཉིས་ཆོས་འཆད་ཀྱི་ཕྱག་རྒྱ་དང་བཟང་པོའི་འདུག་སྟངས་ཀྱིས་
བཞུགས་པ་ཅིག་གིས་རྗེ་འདི་ལ། རིགས་ཀྱི་བུ་ཁྱོད་ཀྱིས་སངས་རྒྱས་འཇིག་རྟེན་དུ་བྱོན་པ་འདྲ་བ་ཞིག་འོང་བར་ཤེས་པར་བྱོས་ཤིག་ཅེས་སེང་གེའི་སྒྲས་དབུགས་བྱུང་ཞིང། སྤྲོ་བ་བསྐྱེད་པའི་སྣང་
བ་དངོས་སུ་བྱུང་གསུང་སྟེ། དེ་བས་ན་སྙིགས་མའི་དུས་འདིར། རྗེ་བཙུན་བླ་མ་འདི་ནི་རྒྱལ་བའི་བསྟན་པ་ལ་རྒྱལ་བ་ཉིད་དང་ཁྱད་པར་མ་མཆིས་པའི་ཚིག་གིས་བསྔགས་བ་ནི་རང་བཞིན་བརྗོད་པ་སྟེ། ཤེས་
ལྡན་དག་གིས་ཀྱང་སྟོན་པ་ཉིད་དང་མཚུངས་པར་བལྟ་བར་བྱ་ཞེས་གསུངས། གྲུབ་ཆེན་ནམ་མཁའ་རྒྱལ་མཚེན་པས་སྔར་རྗེ་རིན་པོ་ཆེས་ཐེ་ཚོམ་གྱི་དྲི་བ་མཛད་པ་རྣམས་ཕྱག་ན་རྡོ་རྗེ་ལ་ཞུས་པས། ཕྱག་རྡོར་
གྱིས་ཞུས་ལན་སྨན་མཆོག་བདུད་རྩིའི་འཕྲེང་བ་ཞེས་བྱ་བ་བཀའ་བསྩལ་ཞིང། གཞན་ཡང་རྗེ་འདིའི་སྐྱེ་བ་གོང་མ་རྣམས་དང། ཁ་ཆེ་ཁྲི་སྟན་དུ་མ་ཏི་བྷ་དྲ་ཤྲིར་གྱུར་པ་དང། མཐོང་ཐོས་རེག་བ་ཀུན་ལ་
ཕན་ཐོགས་པ་དང། ཡོན་ཏན་གྱི་མཐའ་ཚད་མེད་པ་རྣམས་གསལ་བར་གསུང། གྲུབ་ཆེན་བས་དེ་རྣམས་ཡི་གེར་བཀོད་ནས་བསྐུར་བའི་ལན་དུ་རྗེ་རིན་པོ་ཆེས་གསུང་ཡིག་ཕུལ་བ་ནི་

[021B]   ༈    གདོང་བཞི་དགའ་མའི་བདག་པོ་སྤྲིན་ལ་ཞོན། །འཕྲོག་བྱེད་སྟོབས་ལྡན་གསོད་དང་རབ་འཕྱང་གསོད། །གདོང་དྲུག་ཡི་དྭགས་དབང་པོ་སྔོན་གྱི་ལྷ། །གདེངས་ཅན་
དབང་པོ་རིག་འཛིན་གྲུབ་བའི་རྗེ། །སྲིད་ན་དྲེགས་པའི་ཁུར་གྱིས་རབ་བརྗིད་པའི། །གང་གི་གཙུག་རྒྱན་ནོར་བུས་མཚན་པ་ལ། །ཡིད་འོང་ཞབས་ཀྱི་རྡུལ་གྱིས་རེག་གྱུར་པ། །མཐུ་སྟོབས་བདག་པོས་འགྲོ་ཀུན་
སྐྱོང་གྱུར་ཅིག་བསྐལ་བཟང་བདེ་གཤེགས་སྟོང་གི་བསྟན་པ་ལ། །མཚན་དཔེའི་དྲ་བས་དཀྲིགས་པའི་གཟུགས་ཀྱི་སྐུ། །མ་ལུས་སྲུང་བའི་དོན་དུ་དབང་བསྐུར་བ། །རྒྱལ་བའི་དབང་པོ་ཁྱོད་ལ་ཕྱག་འཚལ་
ལོ། །མུ་མེད་ཞིང་གི་རྒྱལ་བ་སྲས་བཅས་ཀྱི། །མ་ལུས་སྐུ་གསུང་ཐུགས་ཀྱི་གསང་བའི་གནང། །ཀུན་ལ་སྒྲིབ་པ་མེད་བའི་སྦྱན་མངའ་བ། །གློག་ཕྲེང་འཁྱུག་པའི་དབུས་ན་ཆར་སྤྲིན་ཚོགས། །འབྲུག་སྒྲའི་
གད་མོས་ནམ་མཁའ་འགེངས་པ་བཞིན། །མི་བཟད་མེ་དབུང་དབུས་ན་དྲག་པོའི་སྐུ། །བཞད་བའི་ཉམས་ཀྱིས་ས་གསུམ་གཡོ་ལ་འདུད། །དཔག་མེད་རྒྱལ་ལ་རྒྱ་ཆེན་ཚོགས་གཉིས་བསྐྲུན། །མཐའ་མེད་འགྲོ་
བའི་དོན་དུ་སེམས་མཆོག་བསྐྱེད། །ཟད་མེད་སྨོན་ལམ་མཐུ་ལས་ལེགས་འཁྲུངས་པའི། །མཚུངས་མེད་རྒྱལ་བའི་ས་སུ་བོ་རིང་དུ་རྒྱལ། །རྣམ་དག་ལམ་ལ་ལྟ་བའི་དམིགས་བུ་བྲལ། །ཐར་བའི་ཁང་བཟང་

[022A]༄༅། །འཁྲིད་བའི་མགོན་གྱིས་དོར། །སྲིད་པའི་གཡང་སར་ཞུགས་པའི་འགྲོ་རྣམས་ཀྱི། །དཔུང་གཉེན་མཆོག་ཁྱོད་དུས་རིང་ཞབས་བརྟན་མཛོད།། །།དེ་ལྟར་ལྷག་པའི་ལྷ་དང་རྒྱལ་
སྲས་ཆེན་པོ་ལ་མཆོད་ཅིང་ཤིས་པ་བརྗོད་པའི་ངག་སྔོན་དུ་བཏང་ནས། སྐབས་ཀྱི་ཞུ་བ་ནི། སྐུ་ཁམས་རིན་པོ་ཆེ་འགྲོ་བའི་དབལ་དུ་བརྟན་པའི་ཐད་ནས་གསུང་ཤོག་སྒ་སྐྱའི་རྟེན་དང་བཅས་པ་དགེ་བཤེས་གཞོན་སེང་
གིས་འཕྲོད་པས་ཐུགས་ལ་བཏགས་ཤིང། ཁྱད་པར་དུ་རྒྱལ་བ་སྲས་བཅས་ཀྱི་དགོངས་པའི་གནད་དྲིལ་བའི་མན་ངག་འཕགས་པ་ལག་ན་རྡོ་རྗེའི་གསང་ཚིག་ཞུས་ལན་སྨན་མཆོག་བདུད་རྩིའི་ཕྲེང་བ་གསང་བདག་
གི་ཞལ་སྡ་ནས་ཇི་ལྟར་གནང་བ་བཞིན་ལྷག་ཆད་ནོར་གསུམ་རང་བྲལ་བ་ཡི་གེར་བཀོད་པ་གནང་བ་འཕྲོད་བ་ན། གསང་བདག་གསུང་གི། བདུད་རྩི་ཡིས། །ཡིད་ཀྱི་དེ་བ་རྫོགས་པར་བྱས། །ཉོན་མོངས་ནད་ལས་
རྒྱལ་བར་གྱུར། །ལྕད་ལོ་ཅན་དུ་ཕྱིན་པ་སྙམ། །སླར་ཡང་ཞུ་བ་འགའ་ཞིག་བགྱིད་བད་སྤྲོ་བའི་རྒྱུ་མཚན་ནི། དིང་སང་ཐུབ་པའི་བསྟན་པ་ནུབ་ཏུ་ནི་ཉེ། བསྟན་བའི་རྩ་ལག་མཆོག་རྣམས་ནི་འདས། སེམས་
ཅན་གྱི་སྐལ་བ་བཟང་བོ་བྲི་བའི་སྐབས་སུ་ཞི་གྱུར། ཕ་རོལ་ཏུ་ཕྱིན་པ་དང་སྔགས་ཀྱི་ཐེག་པའི་ཉམས་ལེན་གྱི་གནང་སྙན་ནས་སྙན་དུ་བརྒྱུད་པའི་རྒྱུད་བ་རྣམས་ནི་ཆད། དེའི་སྟོབས་ཀྱིས་བཤད་བ་དང་བསྒྲུབ་

[022B] ཐོས་བ་ལྷུང་བྱས་ཏེ། ལྕགས་ཀྱུ་མེད་བའི་གླང་པོ་ཆེ་བཞིན་དུ་རྒྱལ་བའི་བཀའ་ལ་གྱ་ཚོམ་གྱིས་ཞུགས་
ནས་རང་རང་གི་འདོད་བའི་དབང་གིས་འདི་ནི་བདེན་གྱི་གཞན་ནི་གཏི་མུག་གོ་ཞེས་ཕྱོགས་ཡོངས་སུ་བྲུང་ནས། ཉམས་ལེན་ལ་ཆད་ཆེར་མི་བྱེད་བར་རྩོད་བ་འབའ་ཞིག་ལྷུར་ལེན་ཏོ། །དེར་མ་ཟད་གཞན་གྱི་
སྐྱོན་འབའ་ཞིག་རྟོག་བ་ལ་ཞུགས་པས་ཕ་རོལ་གྱི་ཡོན་ཏན་ལྟ་བའི་མིག་ནི་ལོང། རང་གི་སྐྱོན་ལ་རྟོག་པའི་བསམ་པ་དང་ནི་བྲལ། རྙེད་བ་དང་བཀུར་སྟིའི་ཞགས་བས་བཅིངས་བ་ལ་བརྟེན་དནས་
ལྐོག་ཏུ་གྱུར་བའི་གང་ཟག་དམ་པ་རེ་རེ་ཙམ་ཡོད་ནའང། ཕྲག་དོག་དང་ང་རྒྱལ་གྱི་མུན་བ་ཆེན་པོས་བློ་ཡི་མིག་བསྒྲིབས་པས་མཐོང་བའི་ལམ་དུ་གྱུར་པ་ཆེས་ཤིན་ཏུ་དཀའོ། །བདག་གིས་ཀྱང་མདོ་
ཕྱོགས་ཀྱི་བཤད་པ་ཡོད་པ་རྣམས་ལ། ལོ་སྦྲེལ་གྱི་བར་དུ་ཐོས་པ་ཅུང་ཟད་བགྱིས་ཤིང། མན་ངག་ཟབ་བར་གྲགས་བ་འགའ་ཡང་ཡང་ཞུས་པའི་མཐར། རྒྱལ་བ་སྲས་བཅས་ཀྱི་དགོངས་བ་
ཐོས་པའི་རྗེས་འཇུག་སྒྲུབ་བ་སྙིང་པོར་བྱེད། །སྐྱེ་བའི་རྗོད་ལས་ཚེགས་ཆུད་ཐར་བར་འགྱུར། །ཞེས་གསུངས་བ་ལྟར་རིག་ནས་སྒྲུབ་བ་ལ་མོས་པ་དྲག་པོ་བྱུང་ནའང། ཚེ་གཅིག་ལུས་གཅིག་
[023A]༄༅། །ལ་འཚང་རྒྱ་བ་ཐུན་མོང་མ་ཡིན་པའི་གདམས་ངག་ཡོད་པ་ཡིན་ཟེར་བ་ཤ་སྟག་འདུག་བ་ལ། གསུང་རབ་ནས་བཤད་པ་དང་སྦྱར་ན་ལ་མ་དངོས་སྐྱེས་པ་ལྷ་ཞོག་དེ་སྐྱེ་
བའི་སྣོད་དུ་དུད་འའི་ཡོན་ཏན་རྣམས་སྐྱེས་པའང་དཀའ་བའི་རིགས་སུ་ཡོད་ཚོད་དུ་འདུག་ཐེག་བ་དམན་བའི་གོ་འཕང་ལ་རྨི་ལམ་དུ་ཡང་འདོད་པ་མེད་པ་སྐད་ཐེར་ཞིང། རང་བདེ་འདོད་པ་ལ་ཏིལ་གྱི་
ཆ་ཙམ་ཡང་མ་གནོད་པར་ཡོད་པ་འདྲ། ལམ་གྱི་གནད་དམ་པ་རྣམས་ལ་མྱོང་བ་ཕུལ་དུ་ཕྱིན་པར་ཁས་འཆེ་ཞིང། ཆོས་བརྒྱང་ཀྱི་གསེར་ནས་སྐད་ཅིག་ཀྱང་མ་འཕགས་བར་འདུག་པ་དང། ཐམས་
ཅད་མཁྱེན་པའི་ཁྱད་ཆོས་རྒྱ་འབྲས་ཁྱད་དུ་མི་གསོད་པ་ཡིན་པ་ལ། དེ་ལ་ཡིད་མི་ཆེས་པར་ལང་དུ་གསོད་འདོད་པའི་སྐྱོབས་ལ། དེད་གསང་སྔགས་པ་ཡིན་ཟེར་ནས་བླང་དོར་ཡལ་བར་འདོར། དེ་ལྟ་བུར་
གྱུར་བའི་སྐབས་སུ། ཐེ་ཚོམ་ཀུན་གཅོད་ནུས་པའི་གང་ཟག་གཞན་མ་རྙེད་པས། ཁྱེད་སངས་རྒྱས་ལ་དངོས་སུ་ཞུས་པས་ཆོག་པས། ཞུ་བ་འདི་རྣམས་དགེ་བཤེས་འདིས་ཞུ་བང་ཡོད་པས་ཐུགས་
ལ་འདོགས་པར་ཞུ། ཅེས་བ་འདི་ནི་ལྷོ་བྲག་མཁན་ཆེན་ཕྱག་རྡོད་བ་ལ། རྗེ་ཐམས་ཅད་མཁྱེན་པ་ཙོང་ཁ་པས་ཕུལ་བའོ། །གསུང་ཤོག་འདི་བར་འདིར་འཇུག་པའི་གསལ་ཁ་མེད་ཀྱང་རགས་

[023B] དེ་ནས་གཉལ་སྨད་སེང་གེ་རྫོང་དུ་ཕེབས།། །།དགུང་ལོ་བཞི་བཅུའི་མེ་བྱི་ལོའི་དཔྱིད་གནས་དེར་བཞུགས་ནས་དུས་ཀྱི་འཁོར་
ལོའི་རྫོགས་རིམ་ཡན་ལག་དྲུག་སོགས་ལ་ཞིབ་ཏུ་དཔྱད་པས་མི་འཁྲུལ་བའི་དེས་པ་འཁྲུངས་ཤིང། འཕྱུགས་མེད་ཀྱི་གཟེད་ཐེབས་པ་ལྟ་བུའི་མི་འཇིགས་པ་བརྙེས། དུས་འཁོར་སྦྱོར་དྲུག་གི་དཀའ་གནད་
བསྡུས་བ་རྡོ་རྗེའི་ཚིག་སྦྲམ་ཞེས་པའི་ཚིགས་བཅད་མཛད། དེ་དུས་བཅོམ་ལྡན་འདས་དུས་ཀྱི་འཁོར་ལོ་དཔའ་གཅིག་གསེར་གྱི་མདོག་ཅན་ནར་མར་གཟིགས་ཤིང། ནུབ་ཅིག་གི་མནལ་ལམ་དུ། ཁྱོད་
ཀྱིས་དུས་འཁོར་གྱི་ཆོས་འདི་ལ་རྒྱལ་པོ་ཟླ་བ་བཟང་པོ་འོངས་པ་ལྟ་བུ་ཡོད་ཅེས་གསུང། དེར་རྗེས་སྔོན་ཆང་གཞན་ལ་བཤད་པས་ཕན་ཐོགས་འཇིགས་རུང་ཙམ་ནི་མ་བྱུང། རང་གི་རྒྱུད་ལ་གོ་བ་རྣམ་
དག་སྐྱེས་པ་ལ་དགོངས་པ་ཡིན་འདུག་ཅེས་གསུང། ཡང་སྐབས་དེར་ལྷ་མོ་དབྱངས་ཅན་མས། དགུང་ལོ་ལྔ་བཅུ་རྩ་བདུན་ཐུབ། དེ་བར་རང་གཞན་གྱི་དོན་དཔག་ཏུ་མེད་པ་འགྲུབ་གསུང་བ་ལ་
རྗེ་བཙུན་མ་རྣམ་པར་རྒྱལ་མ་ལ་སོགས་པ་ལ་གསོལ་བ་བཏབ་ཅིང་བསྙེན་སྒྲུབ་མང་དུ་བྱས་པས་དེ་ལས་རིང་ཞིག་ཐུབ་པར་མི་འགྱུར་རམ་ཞེས་ཞུས་པས། དེ་ཐམས་ཅད་ཕལ་ཆེར་སྔོན་གྱི་སྨོན་ལམ་གྱི་

[024A]༄༅། །ཤུགས་དང། ཆོས་རབ་ཏུ་རྣམ་འབྱེད་ཀྱི་ཤེས་རབ་ལ་ཐུགས་འདུན་ཆེས་པ་ལ་སོགས་པའི་དབང་གིས་བློ་གྲོས་གོང་ནས་གོང་དུ་འཕེལ་བའི་རྒྱུ་འབའ་ཞིག་ཏུ་སོང་བས་སྐུ་ཚེ་ལ་དེ་
ཙམ་དུ་ཕན་པ་མ་བྱུང་ཞེས་གསུང་བ་ཞིག་བྱུང། རྟོགས་ལྡན་པ་ལ། རྗེ་བཙུན་གྱི་གསུང་ནས། ད་ཕན་ཆད་སྐུ་ཚེའི་བར་ཆད་ལ་སྒོས་སུ་དམིགས་པའི་བཟློག་ཐབས་དང། སྐུ་ཚེ་བསྲིང་བའི་ཕྱི་ནང་གི་
རྟེན་འབྲེལ་ལེགས་པར་བསྒྲིགས་ན་དཀའ་སེབ་ཞིག་ལ་བཟློག་པར་ནུས་སོ། །ཞེས་གསུངས། ཡང་རྗེ་རིན་པོ་ཆེས་རྗེ་བཙུན་འཇམ་དབྱངས་ལ་སྔགས་མཚན་ཉིད་ཀྱི་ལམ་གྱི་ངོ་བོ་དང། གོ་རིམ་
གྲངས་ངེས་སོགས་དང། ཁྱད་པར་ཞི་ལྷག་གི་ཉམས་ལེན་གྱི་གནད་རྣམས་ཞུས་པས། ད་ངེད་ལ་ཡང་ཡང་དྲི་མི་དགོས། གཞུང་ཆེན་མོ་རྣམས་ལ་ཞིབ་པར་དཔྱོད་དང། ངེད་ཀྱིས་བསྟན་པ་
རྣམས་དང་ཕལ་ཆེར་མཐུན་པ་ཤ་སྟག་འོང། མི་མཐུན་པ་རེ་ཙམ་བྱུང་ན་འདོར་སྤུས་གདམས་ངག་ཏུ་འདོད་པ་རྣམས་ལ་འབབ་ཀྱི། གཞུང་ཆེན་མོ་རྣམས་འདོར་དུ་མི་རུང་ངོ་ཞེས་གསུང་ཞིང། མན་
ངག་གིས་ལྡེ་མིག་བྱས་ནས་མདོ་རྒྱུད་དགོངས་འགྲེལ་དང་བཅས་པ་རྣམས་ལ་དཔྱད་པས་དཔྱད་པ་རྫོགས་པའི་ཚད་ནི། ལུང་རིག་གི་ལམ་ནས་དྲངས་པའི་ངེས་པ་རྙེད་ནས་བློས་དོན་དེར་ཐག་བཅད་

[024B] དེ་དུས་དོན་དེ་ལ་དཔྱད་པ་རྫོགས་པ་ཡིན་ནོ་ཞེས་གསུང་སྟེ། ཕྱིན་ཆད་ཚད་དེ་འཁྲུལ་མེད་རང་ཞིག་བྱུང་ཞེས་རྗེ་རང་ཉིད་གསུང་ངོ། །ཡང་
རྗེ་བཙུན་ཕྱིས་ང་ཕྱིན་ཆད་སྒོ་གསུམ་གྱི་མཛད་པ་ཐམས་ཅད་གཞན་དོན་ཁོ་ནར་གྱིས་གསུང། དེ་ནས་གཉལ་གྱི་གསར་ཕྱེ་འབུམ་པ་ལ་མཆོད་པ་རྒྱ་ཆེན་པོ་ཕུལ། དེའི་ཚེ་རྗེ་བཙུན་གྱིས་ད་སློབ་མ་ཐམས་
ཅད་ཀྱིས་ཆོས་གོས་སོགས་རབ་བྱུང་གི་རྟགས་ཚང་བ་དང། ཕྱི་དྲོའི་ཁ་ཟས་སྤོང་བ་སོགས་ལ་འབད་ནས་འདུལ་བའི་ལུགས་རྣམ་པར་དག་པ་གྱིས་གསུངས་བ་ལ། རྗེ་འདིས་ད་ལྟ་དུས་ཀྱི་དབང་གིས་འདུལ་
ཁྲིམས་རྣམ་དག་བསྒྲུབ་དཀའ་ཞིང། མང་པོའི་བློ་ལ་མི་འབབ་པའི་རྒྱུ་མཚན་ཞུས་ཀྱང། རྗེ་བཙུན་གྱིས་སྔོན་གྱི་སྨོན་ལམ་གྱི་སྟོབས་ཀྱིས་འགྲུབ་ཡོང་ཞེས་གསུང། རྗེ་རང་ཉིད་ཀྱང་སོ་ཐར་གྱི་སྡོམ་པ་
ནི་བསྟན་པའི་རྩ་བ་ཡིན་ཞིང། འདི་དག་ན་བསྟན་པ་དག་པར་འགྱུར་བ་སོགས་ལ་དགོངས་ནས། འདུལ་བའི་ལུགས་ཉམས་པ་ཐུགས་ཀྱིས་མ་བཟོད་པར་གསོ་བར་བཞེད་ཅིང་འདུལ་བའི་ཆོས་མང་དུ་
གསུངས། སློབ་མ་རྣམས་ལ་ཆོས་གོས་རྣམ་གསུམ་གྱི་ཚད་དང། དྲས་དྲུབ་ཀྱི་ཚུལ། གྱོན་ལུགས། གདིང་བའི་ཚད་དང་འདིང་ལུགས། ལྷུང་བཟེད་འཛིན་ལུགས་དང་ཁ་བཤལ་བགྲུ་བ་

[025A]༄༅། །ཕྱི་དྲོའི་བཏུང་བ་ལ་རུང་ཆུ་འདེབས་པ་སོགས་ལག་ལེན་རྣམས་ཞིབ་པར་བསླབས། ཡོན་ཏན་ཀུན་གྱི་གཞི་མ་ཚུལ་ཁྲིམས་དག་པ་ཡིན་པས་འབད་ནས་བསྲུང་དགོས་
ངེད་ལ་ནི་སོ་ཐར་གྱི་ཕམ་ལྷག་སྦོམ་པོའི་ལྟར་བ་འོང་མ་མྱོང། ལྟུང་བྱེད་དང་ཉེས་བྱས་བག་རེ་བྱུང་བ་རྣམས་བཤགས་བསྡམ་བྱེད་གསུང་ནས་ཕྱིར་བཅོས་ཚུལ་བཞིན་མཛད། འཁོར་རྣམས་ལའང་
རང་རང་གི་སེམས་ལ་བརྟགས་ནས་ཕྱིར་བཅོས་གྱིས་ཞེས་བཤགས་པ་སོགས་བྱེད་དུ་བཅུག་གངས་རིའི་ཁྲོད་འདིར་སངས་རྒྱས་ཀྱི་བསྟན་པ་ཆེས་ཆེར་ཉམས་པར་གྱུར་པ་ལ། གཏིང་ནས་མི་
བཟོད་པའི་ཐུགས་ཀྱི་ཤུགས་དྲག་པོས། བསྟན་པ་རིན་པོ་ཆེའི་རྨད་དཀའ་བ་ཆེན་པོས་གཞི་ནས་བཙུགས་པར་མཛད་པས། ཕྱི་རབས་གངས་རིའི་ཁྲོད་ཀྱི་སྐྱེ་བོ་ཡོངས་ལ་རྒྱལ་བ་ཉིད་དང་མཚུངས་
པར་བཀའ་དྲིན་ཆེ་བ་ཡིན་ནོ། །སྐབས་འདིར་གྲྭའི་ལྷག་གི་རི་གཟར་པོ་དེ་ནས་ཕ་བོང་ཆེན་པོ་རྣམས་འགྲིལ་ཏེ་དགེ་འདུན་རྣམས་སྐྲག་པ་ལ། རྗེ་རིན་པོ་ཆེས་སྡིགས་མཛུབ་མཛད་པ་ཙམ་གྱིས་རྡོ་རྗེ་
རྣམས་རང་རང་གི་སར་ཆག་ས་ནས་དེང་སང་གི་པར་མི་འགུལ་བར་ཡོད་དོ། །ཡང་ཆ་ཞེས་པའི་སའི་ཕྱོགས་ནས་རླུང་འཚུབ་ཆེན་པོ་གནམ་ས་འབྲེལ་བ་ལྟ་བུ་བྱུང་ནས་འོད་བ་ལ་སྡིགས་མཛུབ་མཛད་པ་

[025B] གཞན་ཡང་རྒྱལ་གདོན་སོགས་ཀྱི་གནོད་པས་ན་ཚ་དྲག་པོ་བྱུང་བ་དང། སྨྱོས་པ་སོགས་ལའང་བྱིན་རླབས་མཛད་པ་ཙམ་གྱིས་ལུས་སེམས་ཀྱི་ཟུག་རྔུ་དག་སོང་བ་
རྣམས་དྲུང་ལ་བོད་དག་གིས་མང་དུ་མཐོང་བ་ཡོད་གསུང་ངོ།། །།དགུང་ལོ་ཞེ་གཅིག་པའི་མེ་གླང་ལོའི་དཔྱིད་གཉལ་གྱི་སྒང་ཆུང་གི་ལྷ་ཁང་དུ་བཞུགས་ནས་དགེ་འདུན་རྣམས་ལ་ཆོས་སྣ་ཚོགས་
གསུངས། རྗེའི་ཐུགས་རྗེའི་སྟོབས་ཀྱིས་ཁྱིམ་པའི་སྐྱེ་བོའི་ཚོགས་མང་དུ་འདུས་པ་ལའང་བསྙེན་གནས་དང་སྐྱབས་འགྲོ་སོགས་འཕྲལ་དང་ཡུན་དུ་ཕན་པའི་དགེ་བ་ལ་སྤྱོད་པར་མཛད། རྗེ་རང་ཉིད་
ཀྱིས་ཐོག་དྲངས་ཐམས་ཅད་ལ་བསྐུལ་ནས་སཙྪ་འབུམ་ཕྲག་མང་པོ་བཏབ། ཕྱིས་ཀྱང་ལོ་རེ་བཞིན་སཙྪ་འདེབས་པའི་སྲོལ་བཙུགས་པ་དེང་སང་གི་བར་དུ་ཡོད། དེ་ནས་དབྱར་གྱི་སྐབས་གཉལ་གྱི་
སྟོང་རབ་གྲོང་དགོན་དུ་བྱོན། དབྱར་གནས་མཛད། དེའི་ཚེ་སློབ་དཔོན་ཆེན་པོ་དར་མ་རིན་ཆེན་པའི་ཞལ་སྔ་ནས་དཀའ་བཅུའི་གྲྭ་སྐོར་མཛད་ཚར་ནས། རྗེ་རིན་པོ་ཆེའི་སྙན་གྲགས་ཆེ་བ་གསན་ཏེ་གཞུང་གི་
བཀའ་གནད་རྣམས་བརྒལ་བརྟག་མཛད་ནས་ཐེ་ཚོམ་ཆོད་པའི་བསམ་པས་ཕབས། དེར་རྗེ་རིན་པོ་ཆེ་སློབ་མར་བཅས་པས་སེར་སྦྲེང་སོགས་ཀྱི་བཀུར་སྟིས་བསུས། རྗེ་རང་གི་བཞུགས་སྟན་དང་

[026A]༄༅། །མཉམ་པའི་སྟན་ལ་བཞུགས་སུ་གསོལ། རམ་པའི་ཆོས་ཀྱི་འབེལ་གཏམ་བགྲོ་བར་མཛད། དར་མ་རིན་ཆེན་པས་དཀའ་གནང་མང་པོ་དྲིས་བ་ལ། རྗེ་འདིས་གང་ལ་ལ་ཡང་
ཐོགས་པ་མེད་པར་ལན་མཛད། རྗེ་འདིས་རྟོག་ལྡན་ལ་སྐྱེ་བའི་དཀའ་གནང་ལས་བརྩམས་ཏེ་དོགས་སློང་མཛད་པས། དར་མ་རིན་ཆེན་པས་ལན་གྱི་སྤོབས་པ་མ་བྱུང་བ་ལ། རྗེ་རིན་པོ་ཆེས་རྟོན་པ་
བཞིའི་ཟབ་གནང་དང། དཔལ་ལྡན་ཆོས་གྲགས་ཀྱིས་མཛད་པའི་རྣམ་འགྲེལ་གྱི་ལུང་དྲངས་ནས་ཚད་མའི་རིགས་པ་ལ་བརྟེན་ཏེ། རྒྱལ་བའི་གསུང་རབ་ཐམས་ཅད་ཐར་འདོད་རྣམས་ལ་འདོད་དུ་མི་རུང་བའི་
གདམས་ངག་ཡིན་བའི་རྒྱུ་མཚན་དང། གསུང་རབ་ཐམས་ཅད་ཀྱི་དགོངས་པ་གཅིག་ཏུ་དྲིལ་ནས་ཉམས་སུ་ལེན་པའི་གནང་ཟུར་ཙམ་གསུངས་པ་ལ། དབང་རྣོམ་ཆོས་ཀྱི་སྤྱན་ལྡན་མཁས་པ་ཆེན་པོ་དེས་
ལེགས་པར་ཤེས་ནས། ཕུལ་དུ་བྱུང་བའི་དགེ་བའི་བཤེས་གཉེན་འདི་ལྟ་བུས་ཆོས་འདི་འདྲ་གསུང་བ་ལ་སྟན་ལ་བསྡད་པ་མི་རིགས་སྙམ་དུ་དགོངས་ནས། སྟན་མེད་པར་འོག་ཏུ་བཞུགས་ནས་བཀའ་
ཉན་ཅིང། རྗེའི་གསུང་གིས་ཕུལ་དུ་བྱུང་བའི་དོན་ཆེན་པོ་ཤེས་ནས་སྒྲོ་འདོགས་ཆོད་པ་ལ་དགའ་བ་དང། རྗེ་འདི་ནི་རྒྱལ་བའི་གསུང་རབ་མ་ལུས་བ་གཅིག་ཏུ་དྲིལ་ནས་འཆད་བ་ལ་སྨོན་ལམ་སྟོབས་

[026B] དེ་ནས་བཀའ་རྫོགས་པའི་རྗེས་སུ་
ཡང་ལངས་ཏེ་ཕྱག་མང་དུ་བཙལ་ནས། རྗེ་རིན་པོ་ཆེའི་ཞབས་ལ་དབུ་གཏུགས་ནས་འདི་སྐད་ཞུ། བླ་མ་རིན་པོ་ཆེ་ལ་ཞུ་བ་ནི། ད་ལྟ་ངེས་རྗེ་བཙུན་རེད་མདའ་པ་ལ་རྒྱུ་མཚན་ཞུས་ནས། རྗེ་རིན་
པོ་ཆེ་ཉིད་ཞབས་ཀྱི་པདྨོ་ཇི་སྲིད་བརྟན་པར་བཞུགས་པའི་བར་དུ་སྐུ་དང་གྲིབ་མ་ལྟར་འབྲལ་མེད་དུ་ཞབས་ཕྱིར་འབྲང་བར་འདོད་བས་ཐུགས་རྗེས་གཟིགས་སུ་གསོལ། །ཞེས་དང་གུས་དྲག་པོས་ཞུས་པ་
ན། རྗེ་རིན་པོ་ཆེས་ཀྱང་ཐུགས་བརྩེ་བ་ཆེན་པོས་གནང་བ་མཛད། ལོ་འདིར་དང་མ་རིན་ཆེན་པའི་ཞལ་སྔ་ནས་དགུང་ལོ་སོ་བཞིན་པ་ཡིན་འདུག་ཅིང། དུས་འདི་ནས་བཟུང་སྟེ་རྗེ་རིན་པོ་ཆེའི་སློབ་མང་
གྱུར་ཏེ་རྒྱུན་དུ་འབྲངས། རྗེ་རིན་པོ་ཆེ་སྐུ་གཤེགས་པའི་རྗེས་སུ་དགའ་ལྡན་གྱི་གདན་སར་བཞུགས་པས། རྒྱལ་ཚབ་ཆོས་རྗེ་དར་མ་རིན་ཆེན་ཞེས་ཡོངས་སུ་གྲགས་ཤིང། རྗེའི་བསྟན་པ་ཆེས་ཆེར་
དར་བར་མཛད། རྒྱལ་ཚབ་པ་འབྱོན་པའི་ཚེ་བསུ་བ་སོགས་མཛད་པ་ནི་བླ་མ་འདི་ཕྱིས་དགའ་ལྡན་ཁྲི་ལ་བཞུགས་ནས་བསྟན་པ་ལ་ཕན་པ་ཆེན་པོ་མཛད་པས་དེའི་རྟེན་འབྲེལ་བསྒྲིགས་པ་འདྲ་

[027A]༄༅། །ཡང་རྗེས་རྒྱལ་ཚབ་པ་ལ་རང་གི་ན་བཟའ་གནང་ཟེར་བའང་ཡོད། དེའི་ཚེ་རྗེ་རིན་པོ་ཆེས་རབ་གྲོང་མཁན་པོ་ལ་ཞལ་ཏ་གནང་ནས་གཉལ་སྡེ་བཞིའི་དགེ་འདུན་ཕལ་
ཆེར་དང། སྡེ་སྣོད་འཛིན་པ་མང་པོ་འཚོགས་ནས་ཞག་དུ་མའི་བར་དུ་ཚོགས་འདོན་དང་འཆད་ཉན་མཛད། ཚོགས་དེ་ལ་མང་ཇ་འབུལ་བ་སོགས་རབ་གྲོང་མཁན་པོས་སྦྱིན་བདག་གི་མཐིལ་
ལེན་བྱས། དང་ལྡན་གྱི་འབུལ་བ་མང་དུ་བྱུང་བས་ཕུན་སུམ་ཚོགས་པར་གྲུབ། དེ་ཡང་གཉལ་གྱི་བླ་དཔོན་རྣམས་བཞུགས་གྲལ་སོགས་ལ་ཡེ་མི་འཆམ་པས་ལྷན་ཅིག་ཏུ་འཚོགས་པ་མི་སྲིད་པ་
ཙམ་ཡིན་པ་ལ། སྐབས་འདིར་རྗེ་རིན་པོ་ཆེའི་ཐུགས་རྗེ་དང་བསོད་ནམས་ཀྱི་ཤུགས་དང་ཐབས་ལ་མཁས་པའི་སྟོབས་ཀྱིས་ཐམས་ཅད་རྩོད་པ་མེད་ཅིང་དམ་པའི་ཆོས་ཀྱི་དགའ་སྟོན་གྱིས་དུས་འདའ་བར་
གྱུར་ཏོ། །དེ་ཐམས་ཅད་ལ་རྗེ་རིན་པོ་ཆེས་དད་འབུལ་དང། བསྙེན་བཀུར་དང། ལོ་རེ་བཞིན་འཚོགས་པའི་ཞལ་ཏ་སོགས་མཛད་པས་ཐམས་ཅད་ཀྱིས་དགའ་སྤྲོ་དང་བཅས་དང་དུ་བླངས་ཤིང་
དེང་སང་གི་བར་དུ་ཡང་ལོ་དུས་ལ་ཚེས་འཁོར་ཞག་མང་པོ་བྱེད་བཞིན་པ་ཡིན་ལ། དེ་ལ་ནི་སྔར་བཞིན་ཙོང་པ་མེད་ཅིང། རེ་ལས་གཞན་པའི་སྐབས་སུ་ནི་གྲལ་དང་ཇ་སོགས་ལ་རྩོད་པས་ལྷན་ཅིག་ཏུ་

[027B] །འདུས་སྡེ་བཙུགས་པ་འདི་ནི་མཛད་ཆེན་བཞིའི་གཅིག་ཡིན་ཟེར་རོ། །རྗེ་བླ་མ་བྱམས་པ་རིན་པོ་ཆེའི་རྣམ་ཐར་ལས། སྔར་རྗེ་བླ་མ་ཙོང་ཁ་པ་ཆེན་པོ་བཞུགས་དུས་མི་དྲ་གཞན་
ཐམས་ཅད་འུར་ལངས་ཏེ་མཇལ་ཁར་ཕྱིན་བར། ས་སྐྱའི་བླ་མ་ཞིག་གི་བསམ་པ་ལ་རྗེ་རིན་པོ་ཆེ་ལ་དབང་སྡུད་ཀྱི་ལས་སྟོབས་ཆེན་ཞིག་ཡོད་པ་འདྲ་སྙམ་ནས་ཁོང་པས་སྐུ་མདུན་དུ་ཕྱིན་ཏེ་དབང་སྡུད་
ཀྱི་ལས་ལ་ཅི་ཟབ་ཞུས་པས་རྗེ་རིན་པོ་ཆེས་དབང་སྡུད་ལ་རང་རྒྱུད་ཆོས་རང་མཐུན་པ་འདི་རང་ཟབ་བར་གསུང། ཞེས་འབྱུང་བ་ལྷར་རྗེ་འདི་ནི་ཆོས་འཇིག་རྟེན་གང་ལ་ཡང་ཕྱོགས་ལྷུང་གི་དྲི་མ་ཡི་མེད་ཅིང་
ཐུགས་གཟུ་བོར་བཞུགས་པའི་སྟེང་ནས། བསྟན་འགྲོ་སྤྱི་དང་བྱེ་བྲག་ལ་གང་ཕན་དང་གང་འོས་མཛད་པ་དང། ཐུགས་བསྐྱེད་སྨོན་ལམ་གྱི་སྟོབས་ཀྱིས་འཕྲིན་ལས་འབད་མེད་དུ་འགྲུབ་པ་ཡིན་ནོ། །ངེས་
ན་རང་ཅག་གིས་ཀྱང་ཚོ་འདིའི་ཆོས་བརྒྱད་སོགས་ཀྱི་དབང་དུ་མ་ཤོར་པར་གང་ཆོས་དང་མཐུན་པ་བྱེད་རྒྱུ་བྱུང་ན་འཕྲལ་ཕུགས་ཀུན་དུ་ལེགས་པར་ངེས་སོ། །དེ་ལྟར་གཉལ་ཕྱོགས་སུ་བསྟན་
འགྲོའི་དོན་ལེགས་པར་མཛད་ནས། ཞེ་གཅིག་པའི་སྟོན་དེར་འོལ་ཁའི་ཕྱོགས་སུ་ཕེབས། དེ་ནས་འོ་དེ་གུང་རྒྱལ་གྱི་རིའི་ལོགས་དབེན་གནས་དྭགས་པོ་ལྷ་སྡིངས་སུ་བཞུགས་ནས་ཆོས་མང་དུ་

[028A]༄༅། །གསུངས། དེ་ཡང་ཐལ་རང་གི་ལྟ་བའི་གནང་རྣམས་ལ། བྱ་བྲལ་ལ་འབྱོན་པའི་གོང་ཉིད་ནས་དེ་བར་དུ་དཔྱད་པ་ནད་མར་མཛད་ནའང། མཐར་ཐུག་པའི་གནང་ལ་མི་བདེ་
བ་གཏན་ནས་ལོག་པའི་ངེས་པ་འདྲེན་མ་ཐུབ། གནས་དེར་བླ་མ་དང་རྗེ་བཙུན་འཇམ་པའི་དབྱངས་ཐ་མི་དད་དུ་བྱས་ཤིང་གསོལ་བ་དྲག་ཏུ་འདེབས་པ་དང། རིགས་པའི་དཔྱད་པ་ཞིབ་པར་མཛད་པས་
མཚན་མོ་ཞིག་མནལ་ལམ་དུ། འཕགས་པ་ཀླུ་སྒྲུབ་ཡབ་སྲས་ལྔ་དང་བཞིན་ཡོད་མེད་ཀྱི་གནད་རྣམས་ལ་འབེལ་བའི་གཏམ་གྱིས་བཀའ་བགྲོ་བ་མཛད་ཀྱིན་འདུག་པའི་ནང་ནས། སློབ་དཔོན་
སངས་རྒྱས་བསྐྱངས་ཡིན་ཟེར་བའི་པཎྜི་ཏ་སྔོ་བསངས་སྐུ་བོངས་ཆེ་བ་ཞིག་གིས་དབུ་མའི་རྒྱུ་དཔེ་ཞིག་ཕྱག་ན་བཟུང་བ་ཚུར་བྱོན་ནས་རྗེའི་དབུ་ཐོག་ཏུ་བཞག་སྟེ་བྱིན་གྱིས་བརླབས། བུདྡྷ་བཱ་ལི་
ཏའི་ལུགས་བཞིན་རྩ་ཤེས་ཚར་གཅིག་གསུང་བ་བྱུང། དེའི་སང་ཉིན་རབ་བྱུང་ཅིག་གིས་བུདྡྷ་པཱ་ལི་ཏའི་དཔེ་ཞིག་ཕུལ་བས་རྟེན་འབྲེལ་འགྲིགས། རྩ་བ་ཤེས་རབ་ནི་ཡུམ་གྱི་མདོ་ནས་གསུངས་
པའི་སྟོང་པ་ཉིད་ཀྱི་དོན་བཀྲལ་བའི་བསྟན་བཅོས་ཡིན་ཞིང་སློབ་དཔོན་ཀླུ་སྒྲུབ་ཀྱིས་མཛད་པ་ཡིན་ལ། བུདྡྷ་བཱ་ལི་ཏ་ནི་དེའི་འགྲེལ་པ་སྟེ་སངས་རྒྱས་བསྐྱངས་ཀྱིས་མཛད་པའོ། །རྗེ་འདས་དེའི་

[028B] མཚན་འཛིན་གྱི་
དམིགས་གཏན་ཐམས་ཅད་ཞིག་དེ་ཁོ་ན་ཉིད་ཀྱི་དོན་ལ་མཐའ་གཞན་དུ་དོགས་པའི་སྒྲོ་འདོགས་ལྷག་མ་མེད་བར་དྲུངས་ཕྱུང་བར་གྱུར་ཏེ། ཕྱིན་ཆད་དང་རེའི་རྗེས་འཇུག་རྣམས་ཀྱིས་སློབ་དཔོན་སངས་རྒྱས་
བ་སྐྱངས་ཀྱི་འགྲེལ་པ་འདི་ལའང་བལྟ་དགོས་ཞེས་ཡང་ཡང་གསུང་བའི་རྒྱུ་མཚན་ནི། དེ་ལ་བལྟས་ན་ལྟ་བའི་གནད་ལ་ངེས་པ་ལྷག་པར་རྙེད་པའི་རྟེན་འབྲེལ་ཞིག་ཡོད་པས་དེ་ལྟར་བྱས་པ་ཡིན་ཞེས་གསུང་
ངོ། །དེས་ན་རྩ་ཤེའི་རྒྱ་ཆེར་འགྲེལ་མཛད་པའི་སྐབས་སུ། གཞུང་དཀའ་བའི་གནས་ཕལ་ཆེ་བར་སངས་རྒྱས་བསྐྱངས་ཀྱི་འགྲེལ་པ་རེ་དྲངས་པའི་བཤད་པའང་ཆེད་ཀྱིས་མཛད་པའི་རྒྱུ་མཚན་ཡང་དེ་ཡིན་
ནོ།། །།དགུང་ལོ་ཞེ་གཉིས་པའི་ས་སྟག་ལོའི་དཔྱད་དབྱར་གཉིས་དྭགས་པོ་ལྷ་སྡིངས་ཉིད་དུ་སྟོང་ཉིད་བསྒོམ་ཞིང་བཞུགས། སྐབས་འདིར་སྟོན་པ་ལ་ཤེས་ནས་མི་ཕྱེད་པའི་དད་པ་
ཐོབ་པའི་ཤུགས་ཀྱིས་དྲངས་པའི་བསྔགས་པ་བརྗོད་པ་ཟབ་མོ་རྟེན་ཅིང་འབྲེལ་བར་འབྱུང་བ་གསུངས་པའི་སྒོ་ནས་བསྟོད་པ་ལེགས་པར་བཤད་པའི་སྙིང་པོ་ཞེས་བྱ་བ་མཛད་དོ། །འདིར་རྣམ་ཐར་ཆེན་མོ་

[029A]༄༅། །ལས། དེ་ལྟར་དེ་ཁོ་ན་ཉིད་ཀྱི་དོན་ལ་རིགས་པའི་སྟོབས་ཀྱིས་སྒྲོ་འདོགས་ལྷག་མ་མེད་བར་ཆོད་དེ། སྟོང་པ་ཉིད་ལ་ཐུགས་རྩེ་གཅིག་ཏུ་མཉམ་པར་འཇོག་པའི་ཏིང་ངེ་འཛིན་
ལྷུར་མཛད་ཅིང། ཡང་དག་པའི་དྲན་ཤེས་ཀྱིས་ལེགས་པར་བསྐྱངས་པའི་གོམས་པ་ཕུལ་དུ་ཕྱིན་པར་མཛད་པའི་སྟོབས་ཀྱིས། རྗེ་ཉིད་ཀྱི་ཞལ་ནས། ད་ལྟ་ལེགས་བར་གོམས་པས་རྗེས་ཐོབ་ཏུའང་
སྣ་ཚོགས་པའི་སྣང་བ་འདི་ཐམས་ཅད་སྟོང་བཞིན་དུ་སྣང་བའི་སྒྱུ་མ་ལྟར་འཆར་གྱི། སྟོང་པ་ཉིད་ཀྱིས་རྒྱས་མ་ཐབས་པའི་སྣང་བ་རང་དགའ་བ་ཆེར་མི་འཆར་བར་འདུག་ཅེས་གསུང་ངོ། །ཚུལ་འདི་ནི་མཁས་
པ་མགུ་བར་བྱེད་པའི་རྣམ་པར་ཐར་པ་ཆེས་དཔག་པར་དཀའ་བ། རྒྱལ་བ་སྲས་དང་བཅས་པས་ཀྱང་བསྟོད་པའི་ཕྲེང་བས་བསྔགས་པར་བྱ་བའི་ཡུལ་ཡིན་ན། བདག་ཅག་དག་གིས་ལྟ་སྨོས་ཀྱང་ཅི་ཞིག་
འཚལ། དེ་ཡང་བླ་མ་འདི་ནི། གོང་དུ་བརྗོད་པ་ལྟར། བླ་མ་དང་ཡི་དམ་ཐ་མི་དད་དུ་བྱས་ནས་གསོལ་བ་འདེབས་པ་དང། བསག་སྦྱང་སོགས་ལ་རྩེ་གཅིག་ཏུ་བརྩན་པར་མཛད་ཅིང། སྐྱེ་བོ་ཕལ་བ་
རྣམས་ཀྱི་བློ་ཡུལ་དུ་བྱ་དཀའ་བ་ཙམ་གྱི་བསྙེན་བསྒྲུབ་ལ་རྒྱུན་མི་འཆད་དུ་བརྩོན་པར་མཛད་པས། ལྷག་པའི་ལྷ་དུ་མས་བྱིན་གྱིས་བརླབས་པའི་ཚུལ་དཔག་པད་དཀའ་བ་ཡོད་ལ། ཁྱད་པར་རྒྱལ་བ་ཀུན་

[029B] དགེ་བའི་བཤེས་གཉེན་མཛད་པའི་སྟོབས་ཀྱིས། གསུང་རབ་མཐའ་དག་གི་དོན་ལ་འཁྲུལ་པ་མི་མངའ་བར་གྱུར་
པ་ཡིན་ལ། ཇི་འདྲ་བའི་རྟོགས་དཀའ་བ་ཞིག་ཡིན་ནའང། ཐོག་མར་རིགས་བས་ཞིབ་ཏུ་དཔྱད་པས་ཕལ་ཆེར་དགོངས་འོང། དེ་ལྟར་མཛད་ཀྱང་ཐུགས་ངེས་མཐའ་ཆོད་པ་འདྲེན་མ་ཐུབ་པ་རྣམས་ལ། བླ་མ་
དང་རྗེ་བཙུན་འཇམ་པའི་དབྱངས་ཐ་མི་དད་ལ་གསོལ་བ་དྲག་ཏུ་བཏབ་ཅིང་མཎྜལ་ཕུལ་བས། དེ་མ་ཁང་འབད་མེད་དུ་དབྱིས་ཕྱིན་པར་དགོངས་ནས་འོང་བ་བསྙོན་མི་ནུས་པར་ཡོད་ལ། གཞན་ཡང་རྗེ་བཙུན་འཇམ་
པའི་དབྱངས་ཀྱི་སྐུ་དང་གསུང་གི་སྣང་བ་སོགས་ཀྱི་རྣམ་པར་ཐར་བ་ཞིབ་པར་ནི་དངོས་སུ་ཡོངས་ལ་བསྒྲག་པར་མི་ནུས་མོད། འོན་ཀྱང། གསུང་རབ་ཀྱི་དོན་ལ་ཚུལ་ཇི་ལྟར་དཔྱོད། དཔྱད་པ་རྫོགས་མ་
རྫོགས། ཉམས་ལེན་གྱི་གནད། གདུལ་བྱ་རི་ལྟར་བཀྲི། འཁོར་ཇི་ལྟ་བུ་བ་སྟེན། གནས་ཇི་ལྟ་བུར་བཞུགས་པ་སོགས་ཕལ་ཆེར་དང་བཟོས་ཞུགས་པ་མ་བྱས་ཞོས་གསུང་ངོ། །ཞེས་སོ། །
ཡང་སྔར་རྫིང་ཕྱིར་བཞུགས་པའི་སྐབས་སུ་འཇམ་པའི་དབྱངས་ཀྱིས་བྱམས་མགོན་གྱི་བསྟོད་པ་རིན་ཆེན་གསལ་སྒྲོན་རྩོམས་ཞེས་བསྐུལ་བ་ཐུགས་ལ་བཞག་ནས་ཡོད་པ་དེ་འདིར་བརྩམས། གཞན་ཡང་

[030A]༄༅། །བྱིན་རླབས་ཉེ་བརྒྱུད་ཀྱི་གསོལ་འདེབས་དངོས་གྲུབ་སྙེ་མ་དང། སྟོན་པ་ཤཱཀྱའི་རྒྱལ་པོའི་བསྟོད་པ་བྱིན་རླབས་ཉེར་འཇུག་རེད་མདའ་བའི་ཡོན་ཏན་དྲན་པའི་བསྟོད་པ་དང་
དམིགས་བརྩེ་མ་རྣམས་བཀའ་རྩོམ་མཛད། དམིགས་བརྩེ་མ་འདི་ནི་དང་པོར་རྗེ་རིན་པོ་ཆེས་ངེད་མདའ་བའི་བསྟོད་པར་མཛད་པ་ཡིན་ལ། རེད་མདའ་བས་ད་གཟིགས་ནས་ང་ལ་འདི་ལྟར་དུ་བསྟོད་མི་རུང་
རྗེ་ཙོང་ཁ་པ་ཉིད་ལ་བསྟོད་ན་ལེགས་ཞེས་གསུངས་ནས། ཚིག་འགའ་བརྗེས་ཏེ་རྗེའི་བསྟོད་པར་བསྒྱུར་བ་ལ། འཇམ་པའི་དབྱངས་ཀྱིས་འགྲོ་བ་མང་པོ་ལ་ཕན་པའི་ཕྱིར་བྱིན་གྱིས་བརླབས་པར་མཛད་དོ། །
ཡང་མགོན་པོ་འོད་དཔག་མེད་ཀྱི་བསྟོད་པ་ཞིང་མཆོག་སྒོ་འབྱེད་དང། རྗེ་བཙུན་འཇམ་དབྱངས་ཀྱི་བསྟོད་པ་འཇམ་དབྱངས་མཉེས་བྱེད་བསྟོད་སྤྲིན་རྒྱ་མཚོ་ཞེས་བྱ་བ་རྣམས་མཛད་དོ། །ཡང་
འདུལ་འཛིན་གྲགས་པ་རྒྱལ་མཚན་པས་འདི་ཕྱི་གཉིས་ཀར་ཕན་པའི་མན་ངག་ཞུས་བ་ལ་བཀའ་རྩམ་གནང་བ་ནི། ནམ་ཤྲཱི་གུ་རུ་མཉྫུ་གྷོ་ཥ་ཡ། མཁྱེན་པ་ཤེས་བྱ་ཀུན་དུ་སོང་ཀྱང་
འགྲོ་བས་དཔག་པར་མི་ནུས་ཤིང། །བརྩེ་བ་ཐུགས་ཀྱི་གཏེར་དུ་སྦས་ཀྱང་སྲིད་ན་ཉི་བཞིན་ལྷང་ངེར་གསལ། །མཛད་པ་ལུས་ཅན་ཀུན་ལ་སྙོམས་ཀྱང་བདུད་སྡེའི་སྙིང་ལ་འཇིགས་པ་སྐྱེད། །ཕུན་

[030B] །དེ་ལྟར་འདོད་པའི་ལྷ་ལ་ཡོན་ཏན་བརྗོད་པ་གནོན་དུ་འགྲོ་བ་ཅན་གྱི་ཤེས་པ་བརྗོད་ནས། སེམས་ཅན་ཐམས་ཅད་ལ་རྒྱུ་མེད་པར་མཉེས་
གཤིན་པའི་སྒོ་ནས། འཇིག་རྟེན་ན་མགོན་དང་སྐྱབས་མ་མཆིས་ཤིང། མ་རིག་པའི་ཐུག་པོས་བློ་མིག་རབ་ཏུ་གཡོགས་བ་སྲིད་པའི་ཆུ་བོ་ཆེན་པོས་སྡུག་བསྔལ་གྱི་རྒྱ་མཚོ་གཏིང་མཐའ་མེད་པར་ཁྱེར་བ་རྣམས་
འདོན་བཞེད་ཅིང་ཕན་པ་བཞེང་བ། ཉིང་ཀྱིས་བརྙེས་པའི་བདུད་རྩིའི་རོ་ཕུལ་དུ་བྱུང་བས་ཚིམ་པར་བཞེད་པའི་སངས་རྒྱས་བཅོམ་ལྡན་འདས་རྣམས་ཀྱིས་མངོན་བདེ་གཤེགས་པའི་ལམ་གང་ན་བ་དེད་འཇུག་པའི་
ཚུལ་ཅུང་ཟད་བརྗོད་པར་འདོད་པ་ནི། ཚུལ་ཁྲིམས་ཡོངས་སུ་དག་པས་ཞི་ཞིང་དུལ། །གསུང་རབ་མང་དུ་ཐོས་བས་དེ་ཉིད་རིག་དད་པའི་རྩ་བ་བརྟན་པས་དག་ལ་འདུན། །དམ་པའི་སྐྱེ་བོས་བསྐུལ་
བའི་དོན་དུའོ། །དེ་ལ་བདེ་བར་གཤེགས་པ་འཇིག་རྟེན་དུ་བྱོན་པ་དང། དེའི་བསྟན་པ་རིན་པོ་ཆེ་དང་མཇལ་བ་དང། དགོས་པ་ཆེན་པོ་སྒྲུབ་ནུས་པའི་དལ་འབྱོར་གྱི་རྟེན་རྙེད་པའོ། །ཡོན་ཏན་ཀུན་གྱི་རྩ་
བ་དགེ་བའི་བཤེས་གཉེན་མཆོག་དང་ཕྲད་པ་ལ་སོགས་པ་བརྒྱ་ལམ་ན་སྲིད་མཐའ་ཙམ་དུ་རྒྱལ་བ་ཐུགས་རྗེ་ཆེན་པོ་དང་ལྡན་པ་རྣམས་ཀྱི་གསུང་ལས་བྱུང་བ་རྣམས་ཀྱི་དོན་ལ། ཡང་དང་ཡང་དུ་

[031A]༄༅། །བསམས་བས་ཚིག་ཙམ་མ་ཡིན་པའི་ངེས་ཤེས་གཏིང་ནས་འདྲོངས་པས་རྐྱེན་བྱས་པ་ལ་བརྟེན་ནས། བཅོམ་ལྡན་འདས་ཀྱིས་ལེགས་བར་གསུངས་པའི་ཆོས་འདུལ་བ་ལ་རབ་
ཏུ་བྱུང་ནས། ཟབ་པ་དང་རྒྱ་ཆེ་བའི་དོན་ལ་མ་རྟོགས་པ་དང་ལོག་པར་རྟོག་པ་དང། ཐེ་ཚོམ་གྱི་དྲི་མ་མཐའ་དག་འཁྲུང་བའི་ཆུ་རྒྱུན་དམ་པ་ཐོས་པ་དང་བསམ་པས་ཤེས་རབ་ཡོངས་སུ་དག་པར་བྱས་ཏེ་
གང་གི་དོན་དུ་ཀྲ་དང་ཁ་སྤུ་བྲེག་པ་ལ་སོགས་པ་ཆོས་ཀྱི་རྗེ་ཐུབ་བའི་དབང་པོའི་བརྟུལ་ཞུགས་ཡང་དག་པར་བླངས་བའི་དགོས་པ་མཆོག་ཐར་པའམ་ཐམས་ཅད་མཁྱེན་པ་ཉག་གཅིག་ཏུ་མཐོང་ཞིང། དེ་ཡང་མང་
དུ་ཐོས་པའི་དོན་སྒྲུབ་པ་ལ་ནན་ཏན་སྙིང་པོར་བྱེད་པའི་རྩ་བ་ཅན་དུ་རིག་ནས། འདུ་འཇིའི་གནས་ཐམས་ཅད་བཙན་ཆོད་དུ་སྤངས་ཏེ། གསུང་རབ་ལས་ལན་ཅིག་མ་ཡིན་པར་བསྡུས་པའི་དབེན་པའི་ཡོན་ཏན་
གྱི་རླུང་གིས་ཤར་བལ་གྱི་འདབ་མ་ལ་བྱ་བ་བཞིན་དུ་རང་དབང་མེད་པར་ཡིད་དྲངས་ཏེ། དབེན་པའི་གནས་སུ་སོང་ནས་ཇི་ལྟར་ཐོས་པའི་དོན་རྣམས་ལ་འབད་རྩོལ་བསྒྲིམས་པས་གོམས་པ་མཆོག་ཐོབ་སྟེ་དགའ་བདེ་
རྒྱ་མཚོའི་དཔལ་ལན་མ་ཡང་ཉམས་པ་མེད་པར་ལོངས་སྤྱོད་པ་ནི། སྐྱེས་བུ་དམ་པ་སྔར་བྱོན་པ་རྣམས་ཀྱི་ཀུན་དུ་སྤྱོད་པའོ། །དེ་ལ་འདི་སྐད་ཅེས་བྱ་སྟེ། སྲིད་པའི་སྐྱོན་དང་ཞི་བའི་ཕན་ཡོན་

[031B] །སོ་སོར་འབྱེད་ལ་རིང་ནས་གོམས་པ་དེས། །ཉེས་པ་དུ་མས་སྤགས་པའི་འདུ་འཛིའི་གནས། །དུག་དང་བཅས་པའི་ཟས་བཞིན་རིང་དུ་བདོར། །ཉིན་བྱེད་འོད་ཀྱིས་ལེགས་པར་ཁ་ཕྱེ་ཞིང། །
དྲི་ཞིམ་བསུང་དང་ལྡན་པའི་འདབ་བརྒྱ་པ། །མི་གཙང་འདམ་གྱི་དབུས་སུ་ལེགས་འཁྲུངས་ཀྱང། །མི་སྡུག་དྲི་ཡིས་སྤགས་པར་ག་ལ་ནུས། །སྤུ་གྲིའི་སོད་ཆགས་སྦྲང་རྩི་ལྡག་པ་བཞིན། །མནོག་ཆུང་
སྡུག་བསྔལ་བཟོད་དཀའ་སྐྱིད་པའི་གཞི། །འཁོར་བའི་ཕུན་ཚོགས་ཆེད་དུ་ཡིད་སོང་རྣམས། །ཞི་བའི་གཏམ་གྱིས་བསྐུལ་བར་ག་ལ་ནུས། །པད་མའི་མཚོ་ཆེན་དབུས་ན་བདེར་གནས་པའི། །ངང་པའི་ཀུན་
སྤྱོད་ཡང་ཡང་བསྒྲགས་གྱུར་ཀྱང། །ངན་སྐྱུགས་ཁྲོང་ན་རློམ་པས་མཐོ་བ་ཡི། །བྱ་རོག་དག་གི་སྙིང་ལ་འབབ་མི་འགྱུར། །དེ་ལྟར་ན་སྲིད་པ་དང་ཞི་བའི་སྐྱོན་རྣམས་ནི་རིག་མང་དུ་ཐོས་པ་དང་ནི་
ལྡན། ལས་འབྲས་ལ་ཡིད་ཆེས་པའི་དད་པ་ནི་ཡོད། འདུ་འཛིའི་ཉེས་དམིགས་ནི་མཐོང། དབེན་པའི་ཡོན་ཏན་ནི་ཤེས། སྒྲུབ་པ་ལྷུར་ལེན་པའི་མཐུན་རྐྱེན་ཚང་བ་ཁྱོད་ལ། རྣམ་པར་གཡེང་བ་ལ་བརྟེན་
པའི་ལམ་གོལ་བ། །ལམ་ངན་པ་སྐྱེས་བུ་དམ་པ་མ་ཡིན་པས་བསྟན་པའི་ལམ་དོར་ནས། རབ་ཏུ་དབེན་པ་ལ་བསྟེན་པའི་ལམ་མ་ནོར་བ་ལམ་བཟང་པོ་སྐྱེས་བུ་དམ་པ་རྣམས་ཀྱིས་བསྟན་པའི་ལམ་དུ་

[032A]༄༅། །ཞུགས་པ་ལ་བསྐུལ་ཅི་ཞིག་འཚལ། འོན་ཀྱང་ཡིད་ལ་འབབ་ཅིང་རྣར་སྙན་པའི། །གདམས་པ་འགའ་ཞིག་སྨྲས་ན་ཅིས་མི་མཛེས། །རབ་མཐོ་གངས་རིའི་ཏོག་ཀྱང་སྟོན་
དུས་ཀྱི། །ཟླ་འོད་ལྷུང་ན་ཆེས་དཀར་མི་འགྱུར་རམ། །དེ་ལ་བློ་གྲོས་ངན་པ་རྣམས་ཀྱིས་ནི་རྒྱལ་པོ་ལ་དུས་དུས་སུ་ངེས་པར་འཇལ་དགོས་པའི་དུས་ཀྱི་དབྱ་སྐབས་ལ་བབ་པ་ན་མི་འབུལ་བར། རྒྱལ་
པོས་ཆང་བ་བཅད་པ་ན་འབུལ་བ་བཞིན་དུ་གཉེན་གྲོགས་ལོངས་སྤྱོད་གྲགས་པ་རྙེད་བཀུར་རྣམས་རང་ངེས་པར་འབྲལ་དགོས་པར་ཤེས་བཞིན་དུ་རང་ལ་དབང་ཡོད་པ་ན་དེ་དག་དོར་ནས་དབེན་པ་བསྟེན་
གཏན་བདེ་མི་སྒྲུབ་པར། འདུ་འཇི་ལྷར་ལེན་པའི་ཚེ་འཆི་བདག་གི་ཆད་པས་བཅད་ནས། གཉེན་ལ་སོགས་པ་དང་མི་འདོད་བཞིན་དུ་འབྲལ་བར་བྱེད་མང། ཤེས་རབ་ཅན་རྣམས་ཀྱིས་ངེས་པར་བྱ་
དགོས་པའི་ལས་ཆད་བ་མ་ཕོག་པའི་གོང་དུ་མྱུར་པ་མྱུར་བར་བྱེད་ཀྱི། ཆད་པས་གཅོད་པ་ལ་སྒུག་པར་ག་ལ་འགྱུར། གལ་ཏེ་འཆི་བདག་གི་ཆང་པས་མི་འདོར་བཞིན་དུ་འབྲལ་དགོས་པའི་ཕྱིར་
ནགས་སུ་འགྲོ་བར་བྱ་བ་ནི་རིགས་མོད། དེ་ལྟ་ནའང་ཚེ་འདིའི་འཚོ་བའི་སྒྲུབ་དགོས་འགའ་ཞིག་ཡོད་པས། དེ་ཟིན་ནས་པས་མཐའི་ནགས་སུ་འཇུག་པར་བྱའོ་སྙམ་ན་དེ་ནི་རིགས་

[032B] དབེར་ན་སྔོན་དོན་མཐུན་མང་པོ་ཞིག་བྱེས་སུ་བགྲོད་ནས་འཇིགས་པ་དང་བཅས་པའི་གནས་གཅིག་ཏུ་འགྲོ་བ་ན་དེའི་ནང་ནས་ཚོང་པ་གཅིག་ལམ་ན་གནས་པའི་རྡོ་གཅིག་གི་
སར་སྔར་ནས་པ་དར་ཡིན་འདུག་པ་དང། གྲོགས་རྣམས་ཀྱིས་སྨྲས་པ་དེ་བདར་ནས་ཅི་བྱེད། དེས་སྨྲས་པ་གྲུ་བཞི་བྱེད་དོ། །གྲོགས་རྣམས་ཀྱིས་སྨྲས་པ་དེ་བྱས་ནས་ཅི་བྱེད། དེ་ན་རེ་རེ་ཟིན་
ནས་དེ་ཉིད་དུ་དོར་རོ་ཞེས་སྨྲས་པ་ན་བཞད་གད་ཀྱི་གནས་སུ་འགྱུར་བ་བཞིན་དུ་གྲུབ་ཟིན་པའི་མདོ་ལ་འདོད་དགོས་པའི་བྱ་བ་ལ་འཇུག་པ་ནི་དང་པའི་རྗེས་སུ་འབྲང་བ་རྣམས་ལ་རུང་གི་ཆོས་ཀྱི་རྗེས་
སུ་འབྲང་པ་རྣམས་ལ་མི་རུང་བའི་ཕྱིར་རོ། །ངེས་ན་འཆི་བདག་གི་ཆད་པ་ལས་མི་འདའ་ཞིང། ཆད་པ་དེ་ཡང་ན་མ་འོང་བའི་དུས་ཀྱི་ཁྱད་པར་ངེས་པ་མི་འདུག་པ་ཡང་ཡང་ཡིད་ལ་གོམས་
པར་བྱས་ནས། རིངས་པ་རིངས་པར་དལ་འབྱོར་གྱི་ཁུས་དགོས་པ་ཆེན་པོ་སྒྲུབ་ནུས་པའི་དོན་ཆེ་བ་དང། གཉའ་ཤིང་གི་བུ་གར་རུས་སྤལ་གྱི་མགྲིན་པ་ཆུང་བ་ལྟར་ཤིན་ཏུ་རྙེད་པར་དཀའ་སྟེ་
ཁྱད་པར་གཉིས་དང་ལྡན་པ་འདི་ལ་འབད་པར་བྱའོ། །དེ་ལྟར་དལ་འབྱོར་རྙེད་དཀའ་བ་རྙེད་པ་དོན་ཆེ་བ། དེའང་མྱུར་དུ་འཇིག་པའི་ཚུལ་ཆེས་ཆེར་བསམས་པ་ནི། ནང་པོ་སྒྲུབ་པའི་བསྐུལ་
[033A]༄༅། །བར་དུ་སྒྲུབ་བ་མི་ཉམས་པའི་རྒྱུ། ཐ་མ་སྒྲུབ་པ་མཐར་ཕྱིན་པ་ཡིན་པས་གནད་ཤིན་ཏུ་ཆེ་བ་ཡིན། དེ་ལྟར་མྱུར་དུ་འཆི་བར་ནི་ངེས། ཤི་བའི་རྗེས་སུ་བསོད་ནམས་དང་
བསོད་ནམས་མ་ཡིན་པའི་ལས་གཉིས་ལུས་ཀྱི་རྗེས་སུ་གྲིབ་མ་བཞིན་དུ་འཐང། དགེ་སྡིག་གི་ལས་ངོ་བོ་ཤིན་ཏུ་ཆུང་ཞིང་བསགས་ནས་དུས་བསྐལ་པ་དཔག་ཏུ་མེད་པ་སོང་ཡང། ཚོགས་ཤིང་དུས་ལ་བབ་
པ་ན་འབྲས་བུ་རྒྱ་ཆེན་པོ་ནི་འབྱིན། རེ་ལ་སེམ་བསང་ཕལ་མོ་ཆེ་ཐོག་མ་མེད་པ་ནས་མི་དགེ་བའི་ཕྱོགས་ལ་རྒྱུན་རིང་བ་བར་མ་ཆད་པར་ཤུགས་དྲག་པར་གོམས་པའི་ཆ་ཕྲ་མོ་ཙམ་ཡང་དགེ་བའི་
ཕྱོགས་ལ་དེ་ལྟ་མིན་པས་ཕལ་ཆེར་མི་དགེ་བའི་ལས་བྱེད་བ་ལ་བརྟེན་ནས་ངན་སོང་གསུམ་དུ་སྐྱེ་ལ་དེའི་སྡུག་བསྔལ་ནི་དྲག་པ་རྩུབ་པ། མི་བཟང་པ་ཡིན་བས་སྲན་ཐབས་མེད་ལ། བདེ་འགྲོ་ནའང་སྡུག་
བསྔལ་གྱི་སྡུག་བསྔལ་ལ་སྤྱོད་པ་ཕལ་ཆེ་ཞིང། རེ་ཞག་བདེ་བ་ལྟར་སྣང་ཡང་ངན་འགྲོའི་གཡང་སར་ལྷུང་བའི་རྩ་བ་ཅན་དུ་གསུངས་བ་རྣམས་གོ་ཟིན་པས་བརྗོད་མི་དགོས་མོད། དེ་ལྟ་ནའང་འདི་རྣམས་
འགྲོ་བ་གཞན་ཁོ་ནར་བཤད་ཅིང་སེམས་བ་བས། རང་ཉིད་ལ་མྱོང་བར་མི་འགྱུར་བའི་གདེང་མེད་ཅིང་དེ་དག་མྱོང་བའི་རྒྱུ་ཆར་ལྟར་འབབ་ཡིན་ཡོད་པས་འབྲས་བུ་སྡུག་བསྔལ་རྣམས་རང་ལ་སྨིན་ན་ཅི་འདྲ་བར་

[033B] འདི་གོམས་པའི་མཐར་སྲིད་པ་མཐའ་ངག་ལ་གཤེད་མ་རང་འདྲ་བར་མི་མཐུན་པར་མཐོང་བའི་ཚེ། ཐར་པ་དོན་གཉེར་གྱི་བློ་བཅོས་མམ་ཡིན་པ་གཅིག་སྐྱེ་
ཞིང། དེ་མ་བྱུང་བར་ཐར་པ་དོན་གཉེར་དེ་ཡང་དེ་དང་ཆ་མཚུངས་པ་ཅིག་ལས་མི་སྐྱེ་བའི་ཕྱིར་རོ། །གཞན་ཡང་རྙེད་བཀུར་ངང་གིས་འདུ་ཞང་འཁོར་མང་ལོངས་སྤྱོད་ཆེ། སྙན་གྲགས་རྒྱས་པའི་གཙོ་བོའི་གནས་
ཐོབ་པ་ལའང་རང་ཉིད་ཀྱི་རྒྱུད་ལ་སྣང་ཤས་ཟིལ་གྱིས་གནོན་པར་བྱེད་པའི་ངེས་འབྱུང་བྱང་ཆུབ་ཀྱི་སེམས། ལྟ་བའི་མྱོང་བ་ཤིན་ཏུ་སྟོབས་དང་ལྡན་པ་ཡོད་ན་ལམ་གྱི་གྲོགས་སུ་འགྲོ་ནའང་དེ་དཀོན་པས་ན་ཆོས་
ཀྱི་གོ་ཡུལ་ཙམ་ཡོད་ཀྱང་དེས་སྣང་ཤས་ཀྱི་འཇུག་པ་མི་ཁེགས་པས་སྤྱིར་འཁོར་བ་དང་ཁྱད་པར་དུ་ངན་སོང་གི་རྒྱུ་དཔག་ཏུ་མང་པ་མ་ཚོང་བཞིན་དུ་སོག་སྔོན་བསོད་ནམས་རེ་འགའ་བསགས་པའི་འབྲས་བུ་
རྣམས་ནི་འདིར་སྤྱོད་པས་བྲང་བའི་ཕྱིར། ནོར་ཡེ་མི་སྤེལ་བར་བུ་ལོན་ལོན་པ་འབའ་ཞིག་བྱས་ནས་དགའ་དགའ་ལྟར་སྣང་བ་དང་འདྲ་བར་མངོན་ནོ། །དོན་གྱི་དབང་འདི་གཟིགས་ནས་ཀྱང་སའི་སྙིང་པོའི་
མདོ་ལས། བཟོད་པ་མཐོབ་ཀྱི་བར་དུ་དགེ་སྦྱོང་གཙོ་བོ་དང། མཁན་པོ་གཙོ་བོའི་གནས་སུ་མ་གྱུར་ཅིག་ཅེས་གསུངས་པ་ཡིན། ངེས་ན་སྣང་ཤས་འདི་ལ་དཀར་ནག་ཁྲ་གསུམ་ཡོད་པའི་ནག་པོ་

[034A]༄༅། །རིག་སླ་ཡང་གཞན་གཉིས་པ་འདི་ལ་འཁྲུལ་ས་ཆེན་པོ་འདུག་བས་བག་ཡོད་བར་མཛོད་ཅིག་དེའི་འོག་ཏུ་རང་ཉིད་འཁོར་བའི་སྡུག་བསྔལ་གྱིས་འཇིགས་བ་ཇི་ལྟ་བ་བཞིན་དུ་
སེམས་ཅན་ཐམས་ཅད་ཀྱང་དེ་དང་མཚུངས་པས་དེ་དག་གི་དོན་དུ་བྱང་ཆུབ་དོན་དུ་གཉེར་བའི་བློ་བྱམས་པ་དང་སྙིང་རྗེའི་རྩ་བ་ཅན་གྱི་བྱང་ཆུབ་ཀྱི་སེམས་སྒོས་པ་འབའ་ཞིག་ལ་ཡུན་རིང་དུ་གོམས་པད་བྱ་ལ་
སངས་རྒྱས་ཀྱི་ཐུན་མོང་མ་ཡིན་པའི་རྒྱུ་ཐེག་པ་ཆེན་པོའི་རྩ་བ་ཐེག་དམན་ལས་འབྱེད་བའི་ཁྱད་ཆོས་རྒྱལ་སྲས་རྣམས་ཀྱི་སྤྱོད་བརླབས་པོ་ཆེ་ལ་འཇུག་པའི་རྒྱུ། ཚོགས་གཉིས་རབ་འབྱམས་སྡུད་པའི་
ལག་པ་སྡིག་པ་དང་སྤང་བ་སྲེག་པའི་དུས་མཐའི་མེ་ཆེན་པོ་ནི། རིན་པོ་ཆེའི་སེམས་འདི་ཉིད་ཡིན་པར་གསུངས་པའི་ཕྱིར་རོ། །འདིས་མ་ཟིན་ན་ཐམས་ཅད་མཁྱེན་པའི་རྒྱུ་མཚན་ཉིད་པར་མི་རུང་ཞིང་
ཐིན་པའི་ཚང་ཀྱང་གོ་བ་རྒྱང་པར་མ་སོང་བའི་མྱོང་བ་ལ་ལྟོས་དགོས་མོད། འོན་ཀྱང་གཟུགས་བརྙན་ཙམ་ལས་མ་བྱུང་ཡང་དགེ་རྩ་སྒྲུབ་པ་ཐམས་ཅད་ལ་འདིས་རྒྱས་བཏབ་ཅིང་སྨོན་ལམ་གྱིས་ཉ་བ་
ན་ཕན་ཡོན་དཔག་ཏུ་མེད་པ་འབྱུང་བས་འདི་ལ་ངེས་ཤེས་འདྲོངས་པར་མཛོད། དེའི་འོག་ཏུ་ཆོས་ཐམས་ཅད་མཐའ་བཞི་དང་བྲལ་ཞིང་དང་རང་གི་བྱ་བ་ལ་མི་སླུ་བའི་བྱེད་པ་དང་ལྡན་པ་སྒྱུ་མ་ལྟ་བུར་

[034B]
གྱིས། རྒྱལ་བ་སྲས་དང་བཅས་པ་གཤེགས་པའི་བྱ་ལམ་ཡངས་པར་བགྲོད་པར་བྱའོ། །རིམ་པ་དེ་དག་གི་ཚུལ་མཐའ་ཡས་པར་ནི་མཚན་ཉིད་དང་ལྡན་པའི་དགེ་བའི་བཤེས་གཉེན་ཡུན་རིང་པོར་མཉེས་
པར་བྱས་པ་ལས་ཁོང་དུ་ཆུད་པར་བྱའོ། །གཞན་དུ་ན་སློབ་མའི་བློ་ཡི་རིམ་པ་མི་ཤེས་ཤིང། མངོན་པར་རྟོགས་པའི་རིམ་པ་རྣམས་མཚམས་འདི་དང་འདིར་སྐྱེ་ཞེས་པའི་ཉམས་ལེན་གྱི་གནད་ལ་
མི་མཁས་པ་དང་ཕྲད་ནས། འདི་སྒོམ་པ་ལས་ཆེ་གེ་མོ་སྒོམ་པ་ཕན་ཡོན་ཆེའོ་ཞེས་དམིགས་པའི་གོ་རིམ་ཕྱིན་ཅི་ལོག་ཏུ་ཁྲིད་ནས་དོན་མ་ཡིན་པ་ལ་སྦྱོར་བས། དགེ་བའི་བཤེས་གཉེན་ལེགས་པར་
བརྟགས་ནས་བཀའ་དྲིན་ནོང་བར་བྱའོ། །དེ་ལྟར་སྔར་བཤད་པའི་ཡོན་ཏན་མ་སྐྱེས་པ་རྣམས་སྐྱེ་སླ་བ་དང། སྐྱེས་པ་རྣམས་ལམ་དུ་འགྲོ་ཞིང་རྒྱུན་བརྟན་པར་བྱེད་པ་ལ། མཚན་ཉིད་དང་ལྡན་པའི་
དགེ་བའི་བཤེས་གཉེན་ལ་སྟོན་པའི་འདུ་ཤེས་བསྐྱེད་པའི་དང་པ་བརྟན་པོ་དང། སྐྱབས་ཀྱི་དམ་པ་གསུམ་ལ་དམིགས་རྣམ་ལེགས་པར་བྱེད་པའི་སྒོ་ནས། སྙིང་ཐག་པ་ནས་ངེས་ཤེས་འདྲོངས་པ་

[035A]༄༅། །གནད་དུ་ཆེ་བས། ཆོས་ལྡན་གྱི་བྱ་བ་གང་སྒྲུབ་ཀྱང་འདི་གཉིས་ཀྱི་སྒོ་ནས་གསོལ་བ་དྲག་ཏུ་གདབ་ཅིང་སྨོན་ལམ་ཤུགས་དྲག་པར་བྱའོ། །དེ་ལ་འདི་སྐད་ཅེས་བྱ་སྟེ་
མར་དུ་ཐོས་པ་སྒྲུབ་པ་ལྷུར་ལེན་ཉུང། །སྒྲུབ་ལ་བརྩོན་པ་ཐོས་དང་ལྡན་པ་ཉུང། །ཐོས་ལྡན་ཉམས་ལེན་གནད་ལ་མཁས་པ་ཉུང། །དེ་ཕྱིར་སྲིད་པའི་ཕ་རོལ་འགྲོ་བ་ཉུང། །མང་དུ་ཐོས་པས་
རྒྱལ་བའི་དགོངས་པ་རྙེད། །བརྩོན་པ་ཆེན་པོས་སྒྲུབ་པ་སྙིང་པོར་བྱེད། །བག་ཡོད་གོམས་པས་དམ་པའི་རྗེས་སུ་འཇུག་སྐལ་བཟང་ང་ཡིས་བྱང་ཆུབ་རྙེད་མི་དཀའ། །འདི་རག་ནི་ཐེག་བ་མཆོག་
གཉིས་པོ་གང་གི་ལམ་ཉམས་སུ་ལེན་ཀྱང་མེད་དུ་མི་རུང་བའི་ཡན་ལག་ཡིན་པས་ཉེ་བར་མཁོ་བ་རྣམས་ཀྱི་མིང་ཙམ་བྲིས་པ་ཡིན། འདི་གཞིར་བྱས་པའི་སྟེང་ན་སྔགས་དང་ཕ་རོལ་ཏུ་ཕྱིན་པའི་ལམ་གྱི་
སྣོན་པ་གདབ་དགོས་པ་རྣམས་ནི་འདིར་མ་སྤྲོས་ཏེ་སོ་སོའི་གདམས་ངག་ལས་བཙལ་བར་བྱའོ། །དེ་ཡིས་བསྐྲུན་པའི་བསོད་ནམས་འདི་ཡི་མཐུས། །སྲིད་པའི་ལམ་རིང་བགྲོད་པའི་འགྲོ་བ་ཀུན། །
རྒྱལ་བའི་བསྟན་པའི་སྙིང་པོ་སྒྲུབ་པ་ལ། །རྣམ་དག་ལུང་རིགས་སྟོབས་ཀྱིས་ཡིད་ཆེས་ནས། །དམ་བ་རྣམས་ཀྱིས་དངོས་གྲུབ་བརྙེས་པའི་གནས། །དཔེན་པ་བསྟེན་ནས་མང་དུ་ཐོས་པའི་དོན། །

[035B] །རྟག་ཏུ་འཇམ་དབྱངས་མཉེས་པར་བགྱིད་པར་ཤོག་ཅེས་པ་འདི་ནི་དཀའ་བཞི་འཛིན་པ་གྲགས་པ་རྒྱལ་མཚན་གྱིས་འདི་ཕྱི་གཉིས་ཀ་ལ་ཕན་པའི་ཐབས་
ཤིག་ཞུ་ཞེས་བསྐུལ་བའི་དོན་དུ། མང་དུ་ཐོས་ངའི་རྒྱལ་ཁམས་པ་བློ་བཟང་གྲགས་པའི་དཔལ་གྱིས་གངས་ཅན་ཁྲོད་ཀྱི་གངས་རིའི་དབང་པོ་འོ་དེ་གུང་རྒྱལ་གྱི་ལྷ་ཞོལ་དུ་སྦྱར་བའི་ཡི་གེ་པ་ནི་བཟང་སྐྱོང་ངོ། །
ཞེས་པའོ། །ཡང་རྒྱལ་བོ་གྲགས་པ་རྒྱལ་མཚན་པས་སྤྱན་འདྲེན་ཞུས་པའི་ལན་དུ་གསུང་ཡིག་གནང་བ་ནི། ན་མོ་གུ་རུ་མཉྫུ་གྷོ་ཥ་ཡ། རྒྱལ་བ་ཐམས་ཅད་མཁྱེན་ཅིང་ཐམས་ཅད་
གཟིགས་པ་འཇིག་རྟེན་ཐམས་ཅད་ཀྱི་མ་འདྲིས་པའི་མཛའ་བཤེས་ཆེན་པོ་ལྷ་དང་མི་རྣམས་ཀྱི་སྟོན་པ་སྔོན་མེད་པ་དེ་ཡི་ཞབས་ཀྱི་པང་མོ་ལ་ལན་གཅིག་མ་ཡིན་བར་གུས་པས་ཕྱག་འཚལ་ལོ། །གྲངས་མེད་
བསྐལ་པར་ཡང་དང་ཡང་གོམས་པས། །མཐའ་ཡས་ཡོན་ཏན་ཚོགས་ཀྱི་ཕ་རོལ་བྱོན། །ལེགས་པར་བཤད་པའི་གཏེར་ཆེན་སྨྲ་བའི་མཆོག་བདེན་པ་གསུང་བ་དེ་ནི་བདག་གི་སྐྱབས། །བླ་ན་མེད་པའི་
མཁྱེན་པའི་གཏེར། །གཅིག་ཏུ་གཞན་ལ་ཕན་བར་དགོངས། །འཇིག་རྟེན་རྣམ་པར་འདྲེན་པ་དེས། །ཁྱེད་ལ་རྟག་ཏུ་སྐྱོང་གྱུར་ཅིག་དེ་ལྟར་འཇིག་རྟེན་ཐམས་ཅད་ཀྱི་སྐྱབས་གཅིག་བུ་ལ་མཆོད་པ་དང་

[036A]༄༅། །ཤིས་བ་བརྗོད་བའི་དག་སྔོན་དུ་བཏང་ནས་སྐབས་རྩོམ་བ་ནི། སྟོན་དང་བསྟན་པ་གཙུག་གི་རྒྱན་དུ་འཛིན། །དགེ་བའི་བཤེས་གཉེན་ཚོལ་ལ་མངོན་པར་བརྩོན། །ལེགས་ཉེས་
འབྱེད་པའི་རྣམ་དཔྱོད་མི་དམན་ཞིང། །བསོད་ནམས་སྟོབས་ཀྱིས་ས་ཆེན་ལེགས་སྐྱོང་བ། །མི་དབང་དེ་ཡི་ལྷག་བསམ་ལས་འོངས་པའི། །བཀའ་ལུང་སྙན་དངགས་ཕྲེང་བ་བསྒྲིགས་པ་ཡིས། །བདག་
ཡིད་ཀུན་དུ་ཚིམ་བར་བྱས་པ་ནི། །ཡོངས་འདུའི་ལྗོན་པས་ལྷ་རྣམས་ཇི་བཞིན་ནོ། །དེ་ལྟར་བཀའ་སྩལ་སྙན་བའི་འཕྲིན་ཡིག་སྙན་དངགས་ཀྱི་ལམ་ནས་འོངས་པ། སྐྱེ་བོ་བློའི་ནོར་ཅན་རྣམས་མགུ་
བར་བྱེད་བའི་དོན། སངས་རྒྱས་བཅོམ་ལྡན་འདས་ཀྱི་གསུང་ཐོག་མ་དང་བར་དང་ཐ་མར་དགེ་བའི་ལེགས་བར་བཤད་བའི་འབེལ་བའི་གཏན་གྱི་དགའ་སྟོན་སྤེལ་བའི་ཕྱིར་དུ་མཇལ་བར་བཞེད་པ་ཁུམས་
དའང། ཇི་སྐད་དུ། པུ་དག་ནགས་ཁྲོད་མངོན་བར་དགའ་བ་ཡི། །དགེ་སྤྱོད་དེ་ནི་ཤིན་ཏུ་བདེ་བ་མྱོང། །ཞེས་དང། ཚུལ་ཁྲིམས་ཡོངས་སུ་དག་པར་རབ་གནས་ཏེ། །བསམ་གཏན་བསམ་
མི་ཁྱབ་ལ་རྟག་གནས་ཤིང། །སུ་དག་ནགས་ཁྲོད་ཞི་བར་དགའ་བ་ནི། །དེ་དག་ནམ་ཡང་ཡིད་གཉིས་འོང་མི་འགྱུར། །ཞེས་ཐུབ་པས་རྣམ་གྲངས་དུ་མའི་སྒོ་ནས་བསྟེན་པར་བསྔགས་པའི་དབན་པའི་

[036B] ལྡུམ་བུ་སྣ་ཚོགས་པ་རྣམས་ཀྱིས་བརྒྱན་
པ། གངས་ཀྱི་ཕྲེང་བ་ནི་ཡོལ་བ་བྲེས་བ་ལྟར་སྣང་ཞིང། རྨུགས་བའི་སྐེད་ཆིངས་ནི་དོ་ཤལ་ལྟར་གནས་བ། ཐེལ་སྡིངས་ཤད་ཤོད་རྣམ་བ་མང་པོ་དག་ནི་ཆེད་དུ་བཤམས་པ་བཞིན་ཡོད་པ། འབབ་ཆུ་
རྣམ་པ་མང་པོ་ནི་ངོས་སུལ་དུ་མ་ནས་སྒྲ་སྙན་པ་སྒྲོགས་ཤིང་འབབ་པ། བུད་བ་མང་པོ་ནི་སྒྲ་དི་རི་རི་ཟེར་བ། དགེ་སློང་རྣལ་འབྱོར་སྤྱོད་པ་རྣལ་འབྱོར་ལ་བརྩོན་པ་དང་རྗེས་སུ་མཐུན་པའི་གནས་ལྷའི་སྡིངས་
མིང་གཞན་རྣམ་པར་རྒྱལ་བའི་གླིང་ཞེས་པ་ཅིག་གིས་ཡོན་ཏན་གྱིས་ཡིད་ཀུན་དུ་དྲངས་བས། ཆུ་ཧ་ཅང་བསིལ་བའི་ཉེས་པས་ཟིལ་གྱིས་མ་མནན་ན། ལོ་ཁ་ཡར་ལ་གྲོང་དུ་མི་རྒྱུ་བར་རྣལ་འབྱོར་
ལྷུར་ལེན་ཅིང་བསྡད་བར་བྱའོ་སྙམ་པའི་ཡིད་དམ་བརྟན་པོ་གཅིག་ལོ་སྔ་མའི་སྨིན་དྲུག་གི་ཟླ་བ་ལ་བགྱིས་བདོག་པས་ཉིད་ཀྱི་ཕོ་བྲང་དུ། ང་རས་ལ་མཇལ་དུ་མཆི་པད་རྡོ་མ་ཐོགས་བ་ལེགས། དེའི་རྒྱུ་མཚན་
ཡང་སྐྱེས་བུ་དམ་པ་རྣམས་ནི་ཇི་ལྟར་ནན་ཏན་གྱིས་ཁས་བླངས་བོའི་དགོས་པ་ཆེན་པོ་དང་ལྡན་བའི་དམ་བཅའ་བའི་ཁུར་བར་མ་དོར་མི་འདོར་བར་བདེན་པ་བསྲུང་བ་ལ་ཆེད་ཆེད་བྱེད་དེ། ཇི་སྐད་དུ་

[037A]༄༅། །ཡ་རབས་རྣམས་ནི་བདེན་པ་སྲོག་དང་འདྲ། །དེ་བས་རབ་ཏུ་ཕོངས་ཀྱང་དེ་མི་འདོར། །བདེན་བ་མེད་ན་ཚེ་འདི་ཁི་བདེ་བའམ། །སྲོག་ཀྱང་ངན་འགྲོ་དག་ལས་སྲུང་མི་ནུས། །
ཞེས་དང། འགྲོ་བ་མཐའ་དག་ཁྱབ་པའི་གྲགས་པ་འཕེལ། །བདེན་པ་འཇིག་རྟེན་གསུམ་ལས་འདས་པའི་ལམ། །ལྷ་ཡི་གནས་སུ་འཇུག་པའི་སྒོ་ཡང་ཡིན། །འཁོར་བའི་རྫོད་ལས་ཐར་བའི་
ཟམ་པ་ཡིན། །ཞེས་གསུངས་པའི་ཕྱིར་རོ། །ད་ནི་ལེགས་པར་བཤད་པའི་སྐྱེས་ཀྱི་དགའ་སྟོན་བྱ་བར་འདོད་ནས། མདོར་བསྡུས་ཏེ་ཅུང་ཟད་ཅིག་གསོལ་བ་ནི། དར་སྲིད་ཚུལ་བཞིན་སྐྱོང་བའི་
གྲགས་པ་ཡིས། །རྒྱལ་མཚན་ཏོག་ལྟར་ཀུན་གྱི་ཁྲོད་ན་མཐོ། །ལེགས་ཚོགས་དཔལ་གྱིས་རབ་ཏུ་མཛོས་གྱུར་ཅིང། །བཟང་པོའི་ལམ་ལ་ཀུན་ནས་ལྷག་པར་དགྱེས། །བཀའ་ལུང་སྙན་པོ་འགྲོ་འདིས་
སྤྱི་བོས་ནོད། །གཟི་བྱིན་ཕས་ཀྱི་རྒོལ་བས་མི་བཟོད་ཀྱང། །དུལ་བའི་དཔལ་གྱིས་མངོན་བར་བསྟད་བ་ཡི། །ས་ཡི་བདག་བོ་ཁྱོད་ལ་འདི་ལང་གསོལ། །འཁོར་དང་འབྱོར་བའི་ཁྱད་པར་རྒྱ་ཆེ་བས། །
ཡངས་པའི་མངའ་རིས་གནས་ལ་མངའ་བསྒྱུར་བ། །རྒྱལ་པོའི་གོ་འཕང་སྐྱེ་བ་གཞན་དག་ནས། །བསྣམས་ཏེ་མ་བྱོན་དགེ་བའི་མ་བུ་ལས་ཡིན། །དེ་ཕྱིར་རང་གི་ཆོས་ཀྱི་ལམ་བཟུང་ནས། །འབངས་

[037B] །རྒྱལ་སྲིད་ཆོས་ཀྱིས་བསྐྱངས་བད་མཛད་ན་ནི། །འདི་དང་ཕྱི་མད་དོན་ཆེན་འགྲུབ་པར་འགྱུར། །དེ་ཡི་ཚུལ་གྱིས་རྒྱལ་སྲིད་སྐྱོང་བ་ན། །ལྟ་རྣམས་དགའ་མགུ་རངས་
ནས་བསྲུང་བ་དང། །ཕུན་ཚོགས་དཔལ་གྱིས་འཇིག་རྟེན་འབྱོར་བྱེད་པའི། །བཀྲ་ཤིས་མཚན་མ་མང་དུ་འབྱུང་བར་གསུངས། །སྐྱེ་དགུའི་འཕྲལ་དང་ཡུན་གྱི་ཕན་བདེ་རྣམས། །གང་ལས་འབྱུང་བ་ཐུབ་པའི་
བསྟན་པ་ནི། །བཤད་དད་པ་སྒྲུབ་པས་རྗེས་སུ་འཛིན་པ་རྣམས། །ས་ཡི་བདག་པོས་རྣམ་པ་དུ་མས་མཆད། །མགོན་སྐྱབས་གཞན་མེད་ཉིད་ལ་ལྟོས་གྱུར་བའི། །འབངས་ལ་རྒྱལ་པོས་བྱམས་པའི་སེམས་
བཟུང་སྟེ། །ཉེས་སྤྱོད་བུ་ལ་མཛངས་བའི་ཕ་བཞིན་དུ། །མི་རིགས་སྤྱོད་ལས་བཟློག་བ་མཁས་བའི་ཁུགས། །རྒྱལ་པའི་བསྟན་ངང་ཕྲད་པ་ཆེས་དཀའ་ཞིང། །ལུས་སྲོག་རི་གཟར་ཆུ་བཞིན་གཡོ་བ་དང། །
འཇིག་རྟེན་ཕ་རོལ་ཚུལ་ལའང་གཟིགས་ནས་ནི། །ས་ཡི་བདག་པོ་རྟག་ཏུ་བག་ཡོད་མཛོད། །སྐྱེ་དབུ་སྲིད་ནས་སྲིད་དུ་འཁྱམས་པའི་ཚེ། །མི་འདོད་སྡུག་བསྔལ་དུམས་གཟིར་བ་ལ། །དགེ་དང་འདྲ་བའི་
སྐྱབས་གཞན་ཡོད་མ་ཡིན། །དེ་ཕྱིར་ལས་དེར་རྟག་ཏུ་དགྱེས་པ་བསྐྱེད། །སྔོན་གྱི་གླིང་བཞིའི་དབང་བྱུགས་བདག་རྣམས། །གཞན་དྲིང་མི་འཇོག་བློ་གྲོས་སྟོབས་མདའ་བས། །དེ་དག་དད་སྲིད་སྐྱོང་

[038A]༄༅། །ལ་འཇུག་པའི་ཚེ། །ལུགས་ཀྱི་བསྟན་བཅོས་དག་ལ་ལྟོས་མི་འཚལ། །དེ་ནས་རིམ་གྱིས་བློ་ཡི་མཐུ་བྲི་བས། །རྒྱལ་སྲེད་སྐྱོང་བའི་ལུང་ཁྱེད་རྒྱལ་བོ་རྣམས། །ལུགས་
ཀྱི་བསྟན་བཅོས་དེ་དེའི་རྗེས་འབྲངས་ནས། །ས་ཡི་བདག་པོས་བགྱི་བ་བགྱིད་བར་གསུངས། །དྲད་སྲོད་ཡང་ངག་བ་དང་ལྟར་སྣད་གིས། །བཙམས་པའི་ལུགས་ཀྱི་བསྟན་བཅོས་དེ་དག་ཀྱང། །ཆད་མངག་
དང་དེ་ལས་བཟློག་པ་འབྱུང། །དེ་ཕྱིར་ལུགས་ཀྱི་བསྟན་བཅོས་དམ་པ་བསྟེན། །ལེགས་ཉེས་འབྱེད་ལ་ཡིང་ནི་རྣམ་བར་འཐོ་མས། །གཟུ་ལུམ་ཅམ་གྱིས་རང་གི་སྲིད་འཛིན་པའི། །རྒྱལ་རིགས་ངན་པ་
མན་ངག་ཡུལ་མིན་བས། །དེ་ལ་མཁས་རྣམས་ལེགས་བཤད་ག་ལ་འདོམས། །རིགས་དང་མི་རིགས་རྟགས་པའི་མཁྱེན་པ་ཅན། །སྔོན་གྱིས་བདག་དགེ་བའི་རྗེས་སུ་སློབ། །དམ་པའི་མགོན་ལ་
དམའ་བའི་ཐུགས་འཛིན་པ། །ས་ཡི་བདག་བོ་ཁྱོད་ནི་གདམས་བའི་ཡུལ། །དེ་ཕྱིར་གངས་རིའི་ལྗོངས་ན་གནས་བཅས་ཤིང། །ཚུལ་བཞིན་སྒྲུབ་པ་དམ་པའི་རྗེས་ཞུགས་ནས། །རྒྱལ་བ་དགྱེས་
བ་བསྐྱེད་བར་འདོད་པ་ཡི། །དགེ་སྦྱོང་བདག་གིས་དེ་ལྟད་གསོལ་ལ་ལགས། །གཙོ་བོ་རྣམས་ནི་ཅི་དང་ཅི་སྤྱོད་པ། །འབངས་རྣམས་ངག་ཀྱང་ཕལ་ཆེར་དེ་དེ་བཞིན། །ཚུལ་འདི་མཐོང་ནས་སྐྱེ་དགུ་

[038B] །རྒྱལ་བའི་གསུང་ལས་བྱུང་བའི་སྐྱེས་འདི་ཕུལ། །གསུང་ཡིག་སྔ་མའི་དུས་ན་ཡང་རྒྱུ་མཚན་མདོར་བསྡུས་ཅིག་གསོལ་མོང་ཀྱི། འོན་ཀྱང་ད་རེས་མཇལ་དུ་བཞེད་པ་ལ་ཐུགས་ཀྱི་སྤྲོ་བ་ཡོད་
ཚུལ་དང། རང་གཞན་གྱི་དོན་བགྱིད་བ་ལ་བསྐུལ་བ་ཁེངས་སྐྱུངས་དང་བཅས་པའི་ཕྲིན་ཡིག་དོན་བཟང་ལ་ཚིག་སྦྱོར་ལེགས་པ་བསྐུར་བྱུང་བའི་ལན་དུ། སླར་ཡང་མཇལ་དུ་མི་སྤྲོ་བ་མིན་ནའང། རེ་ཞིག་
ལ་ཀྲོད་དུ་མི་རྒྱུ་བའི་རི་མི་འབབ་ཀྱ་དམ་བཅའི་ཁུར་དེ་བཞག་ཏུ་མ་བདེ་བའི་རྒྱུ་མཚན་ཅེ་བ་དང། ཉིད་ཀྱི་ཐུགས་ལ་སྔ་ནས་མངའ་ནའང། རྡོ་ཐལ་གྱིས་བྱུགས་པའི་ཁང་བཟང་ལ་དགུང་ཟླའི་འོད་ཀྱིས་ཕོག་
ནང་ཤིན་ཏུ་དཀར་བར་འགྱུར་བའི་ཚུལ་དུ་ཐུབ་པའི་གསུང་ལས་བྱུང་བའི་གདམས་པ་སུ་བསྟན་བའི་ཁྱད་པར་འགའ་ཞིག་གསོམ་བ་ལགས། སླར་ནས་ཀྱང་འདོད་པར་བྱ་བའི་གནས་ལ་སྨོན་པའི་
ཚུལ་ནི། མི་དབང་དགེ་བཅུའི་ཁྲིམས་ཀྱིས་སྲིད་སྐྱོང་ཞིང། །དེ་ལ་གེགས་ཀྱི་མཚན་མ་མེད་པ་དང། །ཆོས་དང་སྲིད་དང་འབྱོར་བའི་ཁྱད་པར་ཀུན། །ལར་ངོའི་ཟླ་རང་ཕན་ཚུན་འགྲན་བར་ཤོག་འགྲོ་
བ་འདིས་ཀྱང་སྡུག་བསྔལ་བརྒྱ་ཕྲག་རྒྱུ། །ཉེས་སྤྱོད་བཏང་ནས་དགེ་བའི་ལམ་བཟུང་སྟེ། །ཡ་རབས་དམ་པའི་སྤྱོད་ཚུལ་ལྷུར་བླངས་པས། །རྫོགས་ལྡན་དུས་བཞིན་ཕུན་སུམ་ཚོགས་པར་ཤོག་

[039A]༄༅། །འགྲོ་ཀུན་བྱམས་པའི་སེམས་དང་ལྡན་བར་ཤོག་འཐབ་ཅིང་རྩོད་པའི་མིང་ཡང་མེད་པར་ཤོག་རྟག་ཏུ་ནད་མེད་བདེ་དང་ལྡན་པར་ཤོག་དགེ་ལ་སྦྱོང་པས་ཉིན་མཚན་འདའ་བར་ཤོག་
ཚེ་ཡི་མཐར་ཡང་རྒྱལ་བ་འོད་དཔག་མེད། །འཁོར་དང་བཅས་པ་མཐོང་ཞིང་དེ་མ་ཐག་བུ་བུ་བདེ་བ་ཅན་དུ་ཚུར་ཤོག་ཅེས། །འདྲེན་པའི་གསུང་གིས་དབུགས་འབྱིན་ཐོབ་བར་ཤོག་ཅེས་མི་དབང་ཆེན་པོ་གྲགས་པ་
རྒྱལ་མཚན་དཔལ་བཟང་པོ་ཞེས་ཡོངས་སུ་གྲགས་པ་ལ་གཏམ་དུ་བྱ་བའི་འཕྲིན་ཡིག་འདི་ནི། མང་དུ་ཐོས་པའི་དགེ་སློང་ཤར་ཙོང་ཁ་པ་བློ་བཟང་གྲགས་པའི་དཔལ་གྱིས། གངས་ཅན་གྱི་ཁྲོང་ཀྱི་གངས་རིའི་དབང་
པོའོ་དེ་གུང་རྒྱལ་གྱི་ལྷ་ཞོལ་ལྷའི་སྡིངས་མེད་གཞན་རྣམ་པར་རྒྱལ་བའི་གླིང་ནས་ཕུལ་བའོ། །ཞེས་པའོ། །དེ་ནས་སྟོན་ཁོལ་ཁར་བྱོན། དགུན་དེར་མགར་ཕུག་ཏུ་བཞུགས་ནས་འོལ་ཁའི་དགེ་འདུན་
རྣམས་ལ་ཆོས་མང་དུ་གསུངས་སོ།། །།དགུང་ལོ་ཞེ་གསུམ་པའི་ས་ཡོས་ལོའི་དཔྱིད་ཀྱང་མགར་ཕུག་དེར་བཞུགས། དབེན་བར་འབྱོན་པའི་དུས་ནས་ཞབས་ཕྱིར་འབྲངས་པའི་འཁོར་བརྒྱད་
ཀྱི་ནང་ནས་རྟོགས་ལྡན་པ་ལ་སྔར་ཆོས་ལུང་དུ་འཇམ་དབྱངས་ཆོས་སྐོར་གནང་བ་ཡིན་ཞིང། གཞན་བདུན་ལ་ནི་སྐབས་འདིར་འཇམ་དབྱངས་ཆོས་སྐོར་གནང་ནས་བསྒོམ་དུ་བཅུག་པས་ཕལ་མོ་ཆེས་

[039B] དེ་ནས་དབྱེའི་ཏེའུ་རང་བྱོན། དབྱར་བཞུགས་མཛད། དབྱེའི་དགེ་འདུན་རྣམས་ལ་ཆོས་མང་དུ་གསུངས། ཡུལ་དེའི་སྐྱེ་བོ་མང་པོ་ལ་བསླབ་སྟོན་གནང་སྟེ་དགེ་བའི་
ལམ་ལ་བཀོད། འཇམ་པའི་དབྱངས་ལ་མི་འཇིགས་བཞིའི་སྒོ་ནས་བསྟོད་པ་མཛད། ལོ་ཆེན་བློ་ལྡན་ཤེས་རབ་ཀྱི་གདན་ས་བ་དཀོན་མཆོག་ཚུལ་ཁྲིམས་ཀྱིས་ཞུ་ཡིག་ཕུལ་བ་ལ། མདོ་སྔགས་ཀྱི་ལམ་གྱི་
རིམ་པ་དི་ལ་ནས་ཉམས་སུ་ལེན་ཚུལ་ལམ་རིམ་མདོར་བསྟན་བཀའ་རྩོམ་གནང། ཚ་ཁོ་དབོན་པོས་ཞུ་ཡིག་ཕུལ་བའི་ལན་གནང་བ་ནི། ན་མོ་གུ་རུ་མཉྫུ་གྷོ་ཥ་ཡ། ཀུན་གྱི་མ་འདྲིས་
མཛའ་བཤེས་ཏེ། །བླ་ན་མེད་བའི་གྲོགས་ཀྱི་ཕུལ། །ཕོངས་པ་རྣམས་ཀྱི་གཉེན་གཅིག་བུ། །ཟླ་མེད་སྟོན་པ་དེར་ཕྱག་འཚལ། །དེ་ཡི་བསྟན་པ་གཅིག་པུ་ཉིད། །འགྲོ་བའི་ཉེར་འཆོར་མཐོང་གྱུར་པ། །དེ་
ཡིས་རང་གི་སློབ་མ་ལ། །བརྩེ་བའི་བསམ་བས་འདི་སྐད་གླེང། །སྐྱེ་དགུ་རྣམས་ཀྱི་ཕན་བདེའི་གཏེར། །རྒྱལ་བ་རྣམས་ཀྱི་དམ་པའི་ཆོས། །ཡོངས་སུ་འཛིན་ལ་མ་ཞུམ་པ། །བུ་ཁྱོད་རང་དུ་རྒྱལ་གྱུར་ཅིག་
བློ་ལྡན་ཁྱོད་ཀྱིས་ཐུབ་བསྟན་ཉི་མའི་འོད། །གང་དང་བྲལ་བའི་མཐའ་འཁོབ་མུན་གླིང་དུ། །བུབ་པའི་བཏུལ་ཞུགས་དྲི་མེད་འཛིན་པ་ཡི། །ཤཱཀྱའི་སྲས་ཀྱིས་གང་བར་བྱས་ཞེས་གྲགས། །ཚུལ་དེ་གསལ་

[040A]༄༅། །བར་བྱང་པའི་འསྲིན་འགིབ་ནི། །དོན་བཟང་ཚིག་འབྲུ་བཟང་པོ་སྐྱེས་དང་བཅས། །ཉིད་ཀྱི་དྲིན་གྱིས་ཁྱིམ་ནས་མངོན་བྱུང་བ། །འགའ་ཡིས་བདག་གི་གམ་དུ་ཕྱིན་པར་བྱས། །དེ་ཚེ་བདག་
ཡིད་ཤིང་པལ་ནི། །ཉིད་ཀྱི་ཀུན་སྤྱོད་སྐྱོན་མེད་པའི། །དྲི་ཡི་བཞོན་བས་དབང་བྱས་པས། །ཕྱོགས་དེར་ཀུན་དུ་སོང་བར་གྱུར། །རྒྱལ་བའི་གསུང་རབ་མ་ཁུས་སྡེ་སྣོད་གསུམ། །དེ་ཕྱིར་བསྟན་པའི་སྙིང་པོ་
བསླབ་པ་གསུམ། །དེ་དག་ཐོག་མ་ཚུལ་ཁྲིམས་བསླབ་པ་སྟེ། །དེ་ཡི་གནས་ན་འདུལ་བ་ཡིན་པར་གསུངས། །དེ་ཕྱིར་ལེགས་པར་གསུངས་པའི་དམ་པའི་ཆོས། །འདུལ་བའི་ཚུལ་ལ་མང་པོ་བཀོད་པ་ལ། །བསྟན་
བའི་གོ་རིམ་ཤེས་པའི་མཁས་པ་རྣམས། །ཅི་ཡི་ཕྱིར་ན་དགའ་བ་སྐྱེ་མི་འགྱུར། །ལྷག་མཐོང་ཤེས་རབ་བསླབ་པ་སྐྱེ་བ་ལ། །ཞི་གནས་ཏིང་འཛིན་དགོས་པའི་མང་ཙམ་སྣང། །འདི་ན་རྣམ་དག་ཏིང་འཛིན་སྐྱེ་བ་
ལ། །ཚུལ་ཁྲིམས་བསླབ་པ་དགོས་པའི་གཏམ་ཡང་ནུབ། །ཁས་ལེན་ཙམ་ལ་རབ་ཏུ་དཔའ་བ་ཡིས། །དམ་བཅའ་རབ་ཏུ་འདོད་པ་ཕལ་བའི་ཕལ། །རང་གིས་ཇི་ཙམ་ཁས་ལེན་བྱས་པ་ཡི། །ཚུལ་ཁྲིམས་
བསྲུང་ལ་བརྩོན་བ་དམ་པའི་ཚུལ། །དེ་ལྟར་མཐོང་ནས་ཉེས་བའི་སྒོ་གསུམ་ལ། །ཡང་དང་ཡང་དུ་རྟོག་པའི་ཤེས་བཞིན་དང། །དྲན་དང་བག་ཡོད་རོ་ཚ་ཁྲེལ་ཡོད་ཀྱིས། །ལོག་བའི་ལམ་དུ་ཞུགས་

[040B] །འབར་པས་འདུལ་བར་བྱེད་པ་དེ་ཡི་ཡིད། །དགེ་བའི་དམིགས་པ་གང་གང་འདོད་དེ་ལ། །དེ་ལྟ་དེ་ལྟར་རབ་ཏུ་གནས་པར་གྱུར། །དེ་བྱིན་ཚུལ་ཁྲིམས་ཏིང་འཛིན་རྒྱུ་དུ་བསྡགས། འཆལ་
ཁྲིམས་དྲི་མའི་རྙོག་པ་དང་བྲལ་ཞིང། །དགེ་བའི་དམིགས་པ་རྣམས་ལ་མི་གཡོན། །དེ་ལ་བདག་མེད་དེ་ཉིད་རབ་ཏུ་གསལ། །དྭངས་ཤད་མི་གཡོའི་ཆུ་ལ་ཟླ་གཟུགས་བཞིན། །དེ་ལྟར་བསླབ་པ་གསུམ་
གྱི་ལམ་གྱི་གནང། །ཡོངས་སུ་རྫོགས་པར་ཤེས་པ་སྡེ་སྣོད་གསུམ། །ཤེས་པ་ཉིད་ལ་རག་ལས་དེ་ཡི་ཕྱིར། །མཁས་པ་བསྟེན་ནས་སྡེ་སྣོད་གསུམ་ལ་བསླབ། །བསླབས་པའི་དགོས་པ་སྒྲུབ་པ་ཉིད་
ཡིན་ཞེས། །སྨྲ་བའི་དམ་པས་ལན་ཅིག་མིན་པར་གསུངས། །དེ་ཕྱིར་ཅི་ཙམ་ཤེས་པ་དེ་ཙམ་ནས། །ཕྱི་བཤོལ་མི་བྱ་འཕྲལ་ལ་ལག་ཏུ་བླང། །དེ་དག་ནི་ཚུལ་ཁྲིམས་ལམ་གྱི་རྩ་བར་འགྱུར་བའི་
རྒྱུ་མཚན་མདོ་ཙམ་བཀོད་པ་ཡིན་པས་དེ་དག་ལ་གཅེས་བར་བཟུང་ནས་ལ་དངར་ཡང་དུ་ཆོད་མཛོད། ཁྱོད་ཀྱིས་མཐའ་འཁོབ་མི་བཟང་པ་དེར། རབ་ཏུ་བྱུང་བ་མང་པོའི་སྡེ་བཙུགས་ཤིང་འདུལ་བའི་བཤད་
པ་ཡང་བྱེད་པར་ཡོད་གདའ་བ་ཤིན་ཏུ་ལེགས་པ་ཡིན། སྡོམ་པ་ལེན་པ་ལ་གཙོ་བོར་བྱས་ནས། བསྲུང་བ་དང་ཕྱིར་འཆོས་པའི་ལག་ལེན་མ་ཚུགས་ན། ཚུལ་ཁྲིམས་དག་པ་

[041A]༄༅། །འོང་ཐབས་མེད་པས། ད་དེར་ཉེས་པ་རྣམས་ངོ་ཤེས་བར་བྱས་ནས་ལེགས་པར་བསྲུང་བ་གཅིག་དང། མི་ཤེས་པ་ལ་སོགས་པའི་རྒྱུ་བཞིས་བཅས་པའི་མཚམས་ལས་འདས་ན། བཤགས་
བསྡམ་བྱེད་པའི་ཕྱིར་བཅོས་ཀྱི་ལག་ལེན་ཅིག་ཅི་ནས་ཀྱང་ཚུགས་པ་ཀྱིས་ལ་ལྟུང་བ་བྱུང་བ་ལ་དི་མི་སྙམ་བར་འདོག་བར་མ་བྱེད་པར་ནམ་བྱུང་རེས་ཀྱིས་བྱིང་བཅོས་ཀྱིས་དང། ངོ་ཚ་ཁྲེལ་ཡོད་དྲན་ཤེས་བཞིན་སོགས་སྐྱེས་
ནས་ཚུལ་ཁྲིམས་ཡོངྶྶུ་དག་པར་གྱུར་བ་ཡིན། དེ་ལ་ཡང་སྦྱར་དགེ་བ་དང་མི་དགེ་བ་ལ་ས་བོན་ཡོན་འབྱུང་བར་གསུངས་པ་རྣམས་ཟོང་ཁ་འདིངས་པ་ལྟ་བུ་དང། ཉེས་དམིགས་འབྱུང་བར་གསུངས་པ་རྣམས་
པ་སྡིགས་བསྐུར་བ་ལྟ་བུར་མི་འཛིན་པར་གཏིང་ཐག་པ་ནས་ངེས་པ་འདྲོངས་པ་ཅིག་དང། ཁྱད་པར་དུ་ཚུལ་ཁྲིམས་བསྲུངས་བ་དང་མ་བསྲུངས་པའི་ཕན་ཡོན་དང་ཉེས་དམིགས་མང་དུ་བསྒོམས་ནས་ངེས་བརྙེད་བ་ཅིག་དགོས་པ་
ཡིན། དེ་ལྟར་མ་བྱས་ན་གཞན་ངོ་འམ་རྙེད་བཀུར་གྱི་ཕྱིར་དུ་བསྲུང་བ་ཅིག་འོང་བས་གནང་དུ་མི་འགྲོ། དེ་ཇི་ལྟ་བ་བཞིན་དུ་སྒྲུབ་པའི་གེགས་ནི་ཚེ་འདིའི་བྱ་བ་ལྷུར་ལེན་པ་ཡིན་ལ། དེ་ཡང་ཚེ་འདིར་རིང་དུ་སྡོད་པར་མཐོང་བ་ལས་
ཡིན་ཞིང། དེའི་གཉེན་པོར་གང་ལས་ཀྱང་འཆི་བ་དྲན་བ་ཟབ་པ་ཡིན་པས་འཆི་བ་ཡང་ཡང་དུ་བསྒོམ་དགོས་པ་ལགས། མདོར་ན་ལས་འབྲས་མི་སླུ་བ་ཐམས་ཅད་མཁྱེན་པའི་ཁྱད་ཆོས་ཡིན་པས། དྲན་པ་ཉེར་བཞག་

[042B] རྟོགས་བརྗོད་བརྒྱ་བ། འཛངས་བླུན། ལུང་གི་རྒྱུ་གླེང་རྣམས་དང། གཞན་ཡང་མདོ་དང་བསྟན་བཅོས་མང་དུ་བལྟས་ནས་ལས་འབྲས་ལ་ངེས་བ་ཅི་བརྟན་བྱས་ཏེ། ངན་པའི་ལས་སྔར་བསགས་པ་རྣམས་
སྟོབས་བཞིས་འདག་ངེས་སུ་སྦྱོང་བ་དང། གསར་དུ་འཇུག་པའི་སྒོ་རྣམས་འབྲོ་ཆོད་ངེས་སུ་སྔོམ་པ་དང། བཟང་པོའི་ལས་སྔར་བྱས་རྣམས་སྨོན་ལམ་རླབས་པོ་ཆེས་རྒྱ་ཆེར་སྦེལ་བ་དང། སྔར་མ་སྐྱེས་བ་རྣམས་བྱོགས་རེ་
ཙམ་གྱིས་ཆོག་ཤེས་མི་བྱ་བར་སྒོ་སྣ་ཚོགས་ནས་བསྐྱེད་དགོས་པ་ཡིན། དེ་དག་ཅི་འདྲ་ཞིག་བྱེད་ཀྱང་དངོས་སམ་ཆ་འཐུན་ཙམ་ཡིན་ཀྱང་བླའི། བྱང་ཆུབ་ཀྱི་སེམས་ཅིག་གིས་བྲིན་པར་བྱས་ནས་བྱེད་བ་གནང་དུ་ཆེ་བ་ལགས་
རྒྱལ་བས་མདོ་རྒྱུད་དུ་མར་བསྔགས་པའི་སྟོང་པ་ཉིད་ཀྱི་ལྟ་བ་ནི་མཚན་མར་འཛིན་པའི་དམིགས་གཏད་ཐམས་ཅད་འཇིག་པས། ཡོང་བ་དང་མེད་པའི་མཐའ་སྤོང་ལ། ལས་དང་འབྲས་བུ་ལ་ངེས་པ་གཏིང་ནས་རྙེད་པའི་གྲོགས་བྱས་
ནས། དགེ་མི་དགེ་ཕྲ་མོ་ནས་འདོར་ལེན་བྱེད་པས་ཡོད་པ་དང་ཆང་པའི་མཐའ་སྦོང་བ་ཅིག་ཡིན་ན། སེམས་ཅན་ཕལ་ཆེར་ཡང་ན་ནི་སྟོང་པ་གཤིས་ལ་གྲུབ་པའི་རྟག་པ་དང། ཡང་ན་ནི་ཀུན་རྫོགས་ཀྱི་རྣམ་བཞག་ཐམས་ཅད་འཇིག་
བའི་ཚང་བར་འཛིན་པ་གཅིག་འོང་བས་ཤིན་ཏུ་རྟོགས་པར་དཀའ་ཞིང། རྟོགས་ནའང་སྟོན་པའི་སྣོད་དུ་གྱུར་བ་ཤིན་ཏུ་ཉུང། དེ་བས་ན་གནས་འདི་ལ་མོས་ན་ནི། དེ་རྟོགས་པའི་རྒྱུ་བསག་སྦྱང་དང། སྨོན་ལམ་མང་དུ་བྱ་

[042A]༄༅། །ཞིང་དེ་ལ་མཁས་པའི་བཤེས་གཉེན་བསྟེན་པ་དང། དེའི་གཞུང་ལ་འདྲིས་པར་བྱ་ཞིང། ཅུང་ཟད་ཙམ་ལ་ཆོག་ཚོད་མ་གཟུང་བར་སོ་སོར་རྟོག་པའི་ཤེས་རབ་ཀྱིས་དབྱང་པ་ཞིབ་པར་བྱས་ཏེ་འཚོལ་དགོས་པ་
ཡིན། །སྟར་ན་བཤད་མ་ཐག་པ་རྣམས་ཀྱི་དོན་སྒོམ་པ་དང་འཆད་ན་ན་སྦེལ་མར་མཛད་ན་གོ་བའི་ངེས་པ་ཆེར་འགྲོ་བ་དང། ཉོན་མོངས་ཀྱི་གཉེན་པོར་འགྲོ་བ་གཉིས་ཀ་འོང་བ་ལགས་པས་དེ་བཞིན་དུ་བགྱིད་པར་ཞུ། གཅིག་ཏུ་
བདེ་གཤེགས་བསྟན་ལ་གུས། །རྣམ་དབྱོད་ནུས་པ་མི་དམན་ཞིང། །སྐྱེས་བུ་ཆེན་པོའི་རྗེས་སུ་སློབ། །མོ་ལྡན་ངག་དབང་གྲགས་པ་གྱོད། །ཁོ་བོས་སྨྲས་པའི་རྗེས་སུ་ཞུགས་ཤིག་དང། །ཚེ་རབས་ཀུན་ཏུ་སྤྱོད་དང་སྨོན་
ལམ་ཀུན། །མཚུངས་པར་སྤྱད་དེ་ནམ་ཞིག་སངས་རྒྱས་ཆེ། །བདུད་ཅིའི་བགོ་བཤའ་ཐོག་མར་སྦྱིན་པར་བྱ། །ཅེས་པ་འདི་ནི་ཡང་དག་པའི་དགེ་བའི་བཤེས་གཉེན་ཚ་ཁོ་བ་མཁན་ཆེན་ངག་དབང་གྲགས་པས། ཤང་
རྒྱལ་མོ་དོད་དུ་སྔོན་མེད་པའི་རབ་ཏུ་བྱུང་བའི་སྡེ་ཁྱད་པར་ཅན་བཙུགས་ནས་འཕྲིན་ཡིག་སྤྲིངས་བྱུང་བའི་ལན་དུ་མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས། དབྱེའི་ས་ཕྱོགས་དབེན་གནས་ཏེ་རུར་ནས་
སྤྲིངས་པ་དགེ་ལེགས་སུ་གྱུར་ཅིག། ཅེས་པའོ། །བླ་མ་དབུ་མ་པ་ལ་ཕུལ་བའི་གསུང་ཡིག་ནི། །ན་མོ་གུ་རུ་མཉྫུ་གྷོ་ཥ་ཡ། ལེགས་ཚོགས་དཔག་ཏུ་མེད་པ་སྐུ་ཚེ་དུ་མར་སྤྱད་པ་

[042B] བླ་ན་མེད་པའི་མགོན་གྱི་གསུང་གི་བདུད་རྩིས་འགྲོ་བ་མང་བོའི་ཉེར་འཚོ་ཆེན་པོར་གྱུར་པ་བླ་མ་པའི་དྲུང་དུ། སྙོམས་ལས་པས་ཞུ་བ། སྐུ་ཁམས་རིན་པོ་ཆེ་བསྟན་པའི་དཔལ་དུ་བརྟན་ཞིང་ཟབ་
མོའི་དོན་གྱི་དགའ་སྟོན་རྒྱན་ཆེད་འཕེལ་བའི་ཐང་ནས་བཀའ་སྩལ་ཡི་གེར་བྲིས་བ་དགེ་བཤེས་གཉིས་ལ་བསྐུར་བ་དགེ་བཤེས་རྒྱལ་འོད་ཀྱིས་འཕྲོས་པས་ཟང་ཟིང་མེད་པའི་དགའ་བ་དང་སྤྲོ་བ་རྒྱ་ཆེར་འཕེལ། འདིར་
ཡང་དགེ་ཕྱོགས་ལ་འདུན་པ་མ་དོར་ཙམ་པ་དོག་སྐབས་ཀྱི་ཞུ་བ་ལ། སྤྲེའུ་ལོ་ལ་ཇི་ལྟར་གསུང་གླེང་བྱུང་བ་བཞིན་དུ་སྒྲུབ་པ་ལ་ཐག་བཅད་ཅིང་དབེན་པ་བསྟེན། དེ་དག་གི་སྐབས་སུ་བློ་ནུས་གང་ཡོད་
ཀྱིས་མཐའ་དག་བར་དབྱར་ནས་གཏན་ལ་ཕེབས་པའི་གོ་བ་ཉིག་མ་རྙེད་བར་དུ་མོས་མནོ་ཙམ་གྱི་ཡིད་ཆེས་དེ་ཙམ་ལ་བརྟེན་ནས་སྒྲུབ་པ་བྱེད་ལོ་བྱས་ཀྱང་ངད་དུ་འགྲོ་བ་ཤིན་ཏུ་དཀའ་བར་མཐོང་ནས་ཐོག་
མར་སྒྲུབ་པ་ལ་བློ་བརྟན་དུ་འགྲོ་བའི་ཐབས་རྣམས་ཐུབ་པའི་དགོངས་པ་རྙེད་པའི་ཉེར་ལེན་གྱི་རྒྱུ་ལུང་དོན་ཚུལ་བཞིན་དུ་དཔྱད་པའི་དབུ་ཚད་ཀྱི་རིགས་པའི་སྒྲོས་ཕྲ་རགས་རྣམས་ལ་ངེས་པར་
སེམས་པ་དང། དེ་དག་གི་ལྷན་ཅིག་བྱེད་པའི་རྐྱེན་ཡིད་དམ་གྱི་བསྒོམ་བཟླས་དང་བསག་སྦྱང་གི་གནད་ཐུབ་པའི་གསུང་ལས་གྱུར་བ་རྣམས་ལ་ཐུན་ཐུན་བཅད་ན་ཡུན་རིང་པོའི་བར་དུ་ཤིན་ཏུ་འགྲུས་
[043A]༄༅། །པར་བྱས་པ་ན། གསང་སྔགས་དང་ཕ་རོལ་ཏུ་ཕྱིན་པའི་ལམ་གྱི་སྲོག་རྣམས་ཐུན་མོང་དུ་འོང་བ་དང། ལྷག་མཐོང་གི་རྟོགས་པ་སྐྱེ་ཚུལ་ལ་ས་བོན་ཙམ་གྱི་གསུང་གླེང་བྱུང་བ་ཙམ་གྱིས་ལམ་
གྱི་གནད་ལ་ངེས་པ་སྐྱེད་པ་ལ་ཤིན་ཏུ་ཕན་ཆེ་བར་བྱུང། སྤྱིར་ད་ལྟ་བོད་ན་གསང་སྔགས་དང་མཚན་ཉིད་ཀྱི་གདམས་པ་མཐའ་ཡས་པ་ཅིག་སྣང་ཞིང་དེ་རྣམས་ཀྱང་སངས་རྒྱས་བྱང་སེམས་ལམ་བརྒྱུད་པ་མི་སྣང་བས་ཡི་
དམ་རེས་གསུངས་པ་ཙམ་གྱི་རྒྱུ་མཚན་ལས་གཞན་འགོད་རྒྱུ་མ་རྙེད་ན། ཐར་ཀ་ཐང་ཀའི་བློ་ངོ་འབའ་ཞིག་ཏུ་སོང་ནས་ལམ་གྱི་གནད་མ་འཕྱུངས་པ་ཅིག་ལ་ངེས་པ་རྣམ་དག་སྐྱེ་བའི་ཐབས་མི་འདུག་དེས་ན་གཟུ་
བོར་གནས་པའི་སྒོ་ནས་བློ་དང་ལྡན་པ་རྣམས་ཀྱིས་ལམ་འཕྱུག་མེད་ཅིག་འཚོལ་ན། མདོ་སྡེ་དང་རྒྱུད་སྡེ་རྩོད་མེད་གང་དང་ཡང་མི་འགལ་ཞིང་དེ་དག་ནས་ཟིན་པ་དེ་ཡང་ཤིང་རྟ་ཆེན་པོ་གཅིག་གི་རིགས་པའི་རྗེས་སུ་
འབྲངས་ནས་དྲང་ངེས་ལེགས་བར་ཕྱེ་སྟེ་མཐའ་གཞན་དུ་དྲང་དུ་མི་བཏུབ་པར་རིགས་པས་གནོད་མེད་དུ་འགྲུབ་པ་ཞིག་མེད་མི་རུང་དུ་སྣང་བས། གསུང་རབ་ཆེན་པོ་རྣམས་དང་དེའི་དགོངས་པ་འཚོལ་བའི་རིགས་པའི་
སྒོ་དྲི་མ་མེད་བ་ལ་རྩིས་པོ་ཆེར་བཟུང་ནས་རྒྱུད་ལ་སྐྱེ་བའི་རིམ་པ་སྔར་མང་དུ་བྱུང་ཡང་དེ་ཙམ་ལ་ཆོག་ཤེས་མ་བྱས་པར་བསྟན་པ་འབའ་ཞིག་ལ་དམིགས་པའི་བསམ་བས་ཀུན་ནས་བསླངས་ཏེ་

[043B] བསག་སྦྱང་གི་སྒོ་དུ་མ་ལ་འབད་པས་ད་ལྟ་གསུང་རབ་སྤྱི་དང་དགོངས་འགྲེལ་གྱི་བསྟན་བཅོས་ཆེན་པོ་རྣམས་ལ་ཁོལ་བཏོན་
རེ་ཙམ་མིན་པའི་ལུས་ཡོངས་སུ་རྫོགས་པ་ཉམས་ལེན་དུ་འགྲོ་བའི་ཕྱོགས་སུ་ཤེས་པ་ཡོད། ཚུལ་དེ་ལ་ངེས་པ་བདེ་བླག་ཏུ་སྟེར་བར་བྱེད་པ་ནི་བདག་དང་གཞན་གྱི་གྲུབ་བའི་མཐའ་རྒྱ་མཚོ་ལྟ་བུའི་
ཕ་རོལ་དུ་སོང་ཅིང། ནང་རིག་པའི་སྡེ་སྣོད་གསུམ་གྱི་སྙིང་བོ་བསླབ་པ་གསུམ་གྱི་གནང་རྣམས་ཕྱིན་ཅི་མ་ལོག་བར་ཤེས་ནས་ཁས་བླངས་པ་ཙམ་ལ་མ་བཞག་པར་ཉམས་འོག་ཏུ་ཆུད་བར་མཛད་པ་མཁས་
ལ་གྲུབ་པ་བརྙེས་པའི་དགེ་བའི་བཤེས་གཉེན་དུ་མས་རྗེས་སུ་བཟུང་བ་ལྷག་པའི་ལྷ་དཔག་ཏུ་མེད་པས་བྱིན་གྱིས་བརླབས་པའི་སེམས་དཔའ་ཆེན་པོ་དཔལ་མར་མེ་མཛད་ཡེ་ཤེས་ཀྱི་གདམས་པ་བྱང་ཆུབ་ལམ་གྱི་
རིམ་བའི་མཚན་ཉིད་རས་སྔགས་ཀྱི་ཐེག་པའི་ལམ་གྱི་རིམ་བ་ཕྱིན་ཅི་མ་ལོག་པར་གཏན་ལ་ཕབ་པ་ཉིད་ཡ་མཚན་པར་མཐོང་ནས་སློབ་མ་བཀྲི་བའི་རིམ་པ་རྣམས་དེ་ཁོ་ནའི་སྟེང་ནས་བྱེད་ཀྱི་ན་ཡོད། གདམས་ངག་
དེ་ཡང་གསུང་རབ་དགོངས་འགྲེལ་གྱི་བསྟན་བཅོས་མན་ངག་མཐའ་དག་ལམ་གྱི་རིམ་པ་གཅིག་ཏུ་དྲིལ་ནས་སྟོན་པར་སྣང་བས་འཆད་ཤེས་བ་དང། ཉན་ཤེས་པ་གཉིས་ཀྱིས་བཤད་ཅིང་ཉམས་སུ་

[044A]༄༅། །བླངས་ན་མན་ངག་ཆུང་ཆུང་དུ་མ་ཟད་གསུང་རབ་མཐའ་དག་གི་གུང་འགྲིག་ནས་འོང་བར་སྣང་བས། ཁྲིད་ཀྱི་རྣམ་གྲངས་མང་པོ་སྟོན་པ་མ་བྱས། དེད་རང་ག་ཡང་ངེས་འབྱུང་དང་བྱང་ཆུབ་ཀྱི་
སེམས་དང། ལྟ་བའི་འཁྲིད་རྣམས་ཀྱི་འཁྲིད་ཚུལ་དང། གསང་སྔགས་དང། ཕ་རོལ་ཏུ་ཕྱིན་པའི་ལམ་གྱི་ཐུན་མོང་དང་ཐུན་མོང་མ་ཡིན་པའི་ཉམས་ལེན་དུ་འོག་ཚུལ་གསུངས་པ་རྣམས་དང་ཐིག་གཅིག་ཏུ་འོང་བར་
སྣང་ཞིང། དེད་རང་གི་དེ་རྣམས་ས་བོན་ཙམ་དུ་སྣང་ལ་ལམ་རིམ་རྒྱ་ཆེར་འགྲེལ་ལྟ་བུར་སྣང་བ་དང། ལམ་རིམ་ཀུན་ལ་རྩོད་མེད་དུ་གྲུབ་ཅིང། ངེད་རང་གི་གདམས་པ་རྣམས་བསྟན་ན་སྒྲོ་སྐུར་གྱི་གཞི་ཆེན་
པོར་སོང་ནས་ཕན་ཤིན་ཏུ་ཆུང་ཞིང་ཉེས་དམིགས་ཤིན་ཏུ་ཆེ་བ་ཅིག་འོང་བར་མཐོང་ནས། ལམ་རིམ་འདེབས་པ་མ་གཏོགས་དེ་རྣམས་ཀྱི་ཁྲིད་ཟུར་དུ་མ་བགྱིས་ལགས། འདིར་ཡང་སྒྲུབ་པ་ལ་ཕྱིན་འཕྲལ་
ནས་གདུལ་བྱའི་རིགས་འགའ་ཞིག་ལ་ཡི་དམ་གྱི་སྐུ་དང་གསུང་གི་སྣང་བ་བྱུང་བ་ཐེ་ཚོམ་ནམ་འདོད་ཀྱིས་བཅད་བས་ཆོག་པ་བྱུང་འདུག་ཅིང། ཁྱད་པར་དུ་གཅིག་ལ་ནི་གསུང་ཕལ་མོ་ཆེ་རེས་དོན་དུ་འོང་ཞིང་
མང་བོ་མི་གསུང་བར་སྣང་ནའང། གསུང་རབ་དགོངས་འགྲེལ་དང་བཅས་པའི་གཞི་གང་ལ་དཔྱོད་དང་ཚུལ་ཇི་ལྟར་དཔྱོད་དང་དེ་ལྟར་དཔྱོད་ལ་རྫོགས་མ་རྫོགས་རྣམས་འཆུག་མེད་དུ་འོང་བར་སྣང་བས་

[044B] གནས་གང་དུ་སྡོད་ལ་སོགས་པ་ཕལ་ཆེ་བ་རྣམས་རང་བཟོས་ཞུགས་པ་ཆེན་པོ་མ་བྱས་ལགས། སྣང་བ་དེ་དག་གི་གསུང་ལ་ཡང་དེང་ཀྱིས་བསྟན་པ་རྣམས་ལ་གསུང་
རབ་དང་བསྟན་བཅོས་ཆེན་པོ་རྣམས་ལ་དཔྱོད་དང་ཕལ་ཆེར་མཐུན་པ་ཤ་སྟག་འོང། བརྒྱ་ལ་གལ་ཏེ་གཞུང་ཆེན་མོ་རྣམས་དང་མི་མཐུན་པ་རེ་ཙམ་བྱུང་ན་འདོར་བའི་སྤུས་མན་ངག་ཏུ་འདོད་པ་རྣམས་ལ་འབབ་ཀྱི་
གསུང་རབ་ཆེན་པོ་རྣམས་རྣམ་པ་ཐམས་ཅད་དུ་འདོར་དུ་མི་རུང་བར་རྩིས་པོ་ཆེར་གཟུང་དགོས་ཞེས་གསུང་བ་མན་ངག་གི་མཆོག་ཏུ་མཐོང་ནས། དེ་བཞིན་དུ་ལེགས་པར་བསྙད་པ་འདི་ལ་ཚོར་ཀ་དང་དཔག་པའི་
ཕན་ཆེ་རབ་ཅིག་ཐོགས་པ་འདྲ་བ་འདུག་ཅིང། དེ་མིན་ནའང་རང་ཉིད་ཀྱི་རྒྱུད་ལ་ལམ་རྣམ་པར་དག་བའི་བག་ཆགས་ཤིན་ཏུ་བརྟན་བས་ཅིག་ལུང་རིགས་ཀྱིས་སུ་ཐག་ལེགས་པར་བཅད་པའི་ངེས་ཤེས་གཏིང་
ཐག་པ་ནས་སྐྱེས་པ་ཅིག་བཞག་པ་ནི་གདོན་མི་ཟ་བར་འདུག་པས་ཅིས་ཀྱང་མཇལ་བའི་ཐབས་ཤིག་མཛད་བར་ཞུ། ཅེས་བ་འདི་ནི། རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོས། བླ་མ་དབུ་མ་པ་ལ་
མདོ་ཁམས་སུ་ཕུལ་བའོ། །གསུང་འདི་འོལ་ཚོད་ཀྱིས་འདིར་བྲིས་བ་ཡིན། དེ་ནས་འོལ་ཁའི་བྲག་གདོང་དུ་བྱོན། དགུན་དེར་བཞུགས། དགུན་གྱི་མཇུག་ཏུ་རྫིང་ཕྱིར་ཕེབས།། །།

[045A]༄༅། །དགུང་ལོ་ཞེ་བཞི་པའི་ལྕགས་འབྲུག་ལོའི་དབྱིར་ཆོ་འཕྲུལ་དུས་ཆེན་གྱི་མཆོད་པ་ལ་དགོངས་ནས་རྫིང་ཕྱིའི་བྱམས་མགོན་གྱི་མདུན་དུ་མཆོང་པོ་རྒྱ་ཆེན་པོ་མཛེས་ཤིང་ཡིད་འབྲོག་བ་ཞག་བཅོ་ལྔའི་རིང་རྒྱུན་
མ་ཆད་པར་བཤམས་ནས། ཏིང་ངེ་འཛིན་གྱིས་བྱིན་གྱིས་བརླབས་ཏེ་ཚོགས་ཞིང་ཐམས་ཅད་མཉེས་པར་བྱེད་པའི་ཆོ་ག་དང། བསྟན་འགྲོའི་དོན་འབའ་ཞིག་ལ་དམིགས་ཏེ་འཕྲལ་དང་ཡུན་དུ་ཕན་བདེ་རྒྱས་པའི་སྨོན་ལམ་
རླབས་ཆེ་བ་མཛད། འདི་དག་གི་སྐབས་སུ་ཚོགས་ཞིང་རིགས་ལྔའི་རྣམ་པ་ཅན་ནམ་མཁའ་གདབ་བ་བཞུགས་ནས་མཆོད་བས་དགྱེས་པར་མཛད་པ་སོགས་ནི་སྔར་རྒྱ་སོགས་ཕུའི་སྨོན་ལམ་དང་འདྲ་ཞིང། གཟིགས་
སྣང་དེ་དག་ཞག་ཉི་ཤུའི་བར་ཉིན་མཚན་ཐམས་ཅད་དུ་བཞུགས་པས་ཕྱོགས་བཅུའི་འཇིག་རྟེན་གྱི་སེམས་ཅན་དཔག་ཏུ་མེད་བ་ཐར་པ་དང་ཐམས་ཅད་མཁྱེན་པའི་ལམ་དུ་འདྲེན་པར་ངེས་ཞེས་གསུང་ངོ། །
ཡང་དཔྱིད་ངེར་དཀའ་བཅུ་པ་དར་མ་རིན་ཆེན་གྱིས་གཙོ་མཛད་སྡེ་སྣོད་འཛིན་པ་ཉིས་བརྒྱ་ལྷག་ཙམ་ལ་ཆོས་མང་དུ་གསུངས། དེ་ནས་ཉང་པོ་ཕྱོགས་ཀྱི་འགྲོ་བ་ཐམས་ཅད་གྱིས་དང་པ་ཆེན་པོས་ཞུས་པ་ལ་བརྟེན་
ནས་ཕྱོགས་དེར་བྱོན། ལམ་དུ་ཀླུང་འགྲམ་འཕྲད་ཞིག་ལ་ཕེབས་པ་ན་རྗེའི་དབུ་ཞྭ་ཆུར་ལྷུང། དེ་ལ་རྗེས་ཆུ་ཀླུང་འདིའི་ཉེ་འཁོར་དུ་ངའི་བསྟན་པ་ཆུ་རྒྱུན་ལྟ་བུ་འོང། ཞྭ་གང་དུ་ཆགས་པའི་གནས་དེར་དབུ་མའི་

[045B] ཞབས་ཕྱི་རྣམས་ཀྱིས་དབུ་ཞྭའི་རྗེས་སུ་སོང་བས་ཉང་བོ་སང་སང་གི་སྒང་ཞེས་པའི་ས་ཆར་དབུ་ཞྭ་ནགས་འདུག་ཕྱིས་སྒར་དེར་ཐེག་ཆེན་ཆོས་འཁོར་
གླིང་ཞེས་པའི་དབུས་སྡེ་ཆགས་པ་ནི་དེང་སང་གི་བར་རར་བཞིན་ཡོད། དེ་ནས་ཉང་པོ་མདང་མདོའི་དགོན་པར་ཕེབས། དབྱར་བཞུགས་མཛད། ཉང་པོ་ཕྱོགས་ཀྱི་དགེ་འདུན་རྣམས་ལ་ཆོས་མང་དུ་གསུངས་
སྐྱེ་བོ་རྣམས་ལ་སྐྱབས་འགྲོ་དང་བསྙེན་གནས་ཀྱི་སྡོམ་པ་སོགས་བསྩལ་ནས་ཕན་པ་རྒྱ་ཆེན་པོ་མཛད་དོ།། །། ཡང་ཚ་ཁོ་དཔོན་པོ་ལ་ལམ་གྱི་གཙོ་བོ་རྣམས་གསུམ་བཀའ་རྩོམ་དུ་གནང་བ་ནི། རྗེ་བཙུན་
བླ་མ་རྣམས་ལ་ཕྱག་འཚལ་ལོ། །རྒྱལ་བའི་གསུང་རབ་ཀུན་གྱི་སྙིང་པོའི་དོན། །རྒྱལ་སྲས་དམ་པ་རྣམས་ཀྱིས་བསྔགས་པའི་ལམ། །སྐལ་ལྡན་ཐར་འདོད་རྣམས་ཀྱི་འཇུག་དོགས་དེ། །ཇི་ལྟར་ནུས་བཞིན་
བདག་གིས་བཤད་པར་བྱ། །གང་དག་སྲིད་པའི་བདེ་ལ་མ་ཆགས་ཤིང། །དལ་འབྱོར་དོན་ཡོད་བྱ་ཕྱིར་བརྩོན་པ་ཡིས། །རྒྱལ་བ་དགྱེས་པའི་ལམ་ལ་ཡིད་རྟོན་པའི། །སྐལ་ལྡན་དེ་དག་དང་བའི་བིད་ཀྱིས་ཉོན། །
རྣམ་རག་ངེས་འབྱུར་མེད་པར་སྲིད་མཚོ་ཡི། །བདེ་འབྲས་དོན་གཉེར་ཞི་བའི་ཐབས་མེད་ལ། །སྲིད་ལ་བཀམ་པ་ཡིས་ཀྱང་ལུས་ཅན་རྣམས། །ཀུན་ནས་འཆིད་ཕྱིར་ཐོག་མར་ངེས་འབྱུང་བཙལ། །དལ་

[046A]༄༅། །འབྱོར་རྙེད་དཀའ་ཚལ་ལོང་མེད་བ། །ཡིད་ལ་གོམས་པས་ཚོ་འདིའི་སྣང་ཤས་ལྡོག་ལས་འབྲས་མི་སླུ་འཁོར་བའི་སྡུག་བསྔལ་རྣམས། །ཡང་ཡང་བསམས་ན་ཕྱི་མའི་སྣང་ཤས་ལྡོག་
དེ་ལྟར་གོམས་པས་འཁོར་བའི་བྱན་ཚོགས་ལ། །ཡིད་སྨོན་སྐད་ཅིག་ཙམ་ཡང་མི་སྐྱེ་ཞིང། །ཉིན་མཚན་ཀུན་དུ་ཐར་པ་དོན་གཉེར་བློ། །བྱུང་ན་དེ་ཚོངས་འབྱུང་བསྐྱེས་པ་ལགས། །ངེས་འབྱུང་དེ་ཡང་རྣམ་དག་
སེམས་བསྐྱེད་ཀྱིས། །ཟིན་བ་མེད་ན་བླ་མེད་བྱང་ཆུབ་ཀྱི། །ཕུན་ཚོགས་བདེ་བའི་རྒྱུ་རུ་མི་འགྱུར་བས། །བློ་ལྡན་རྣམས་ཀྱིས་བྱང་ཆུབ་སེམས་མཆོག་བསྐྱེད། །ཤུགས་དྲག་ཆུ་བོ་བཞི་ཡི་རྒྱུན་གྱིས་ཁྱར།།
བཟློག་དཀའ་ལས་ཀྱི་འཆིང་བར་མ་བོས་བསྡམས། །བདག་འཛིན་ལྕགས་ཀྱིད་བའི་སྤུབས་སུ་ཚུད། །མ་རིག་མུན་བའི་སྨྲག་ཆེན་ཀུན་ནས་འཐིབས། །མུ་མེད་སྲིད་པར་སྐྱེ་ཞིང་སྐྱེམ་དུ། །སྡུག་བསྔལ་གསུམ་
གྱིས་རྒྱུན་ཆད་མེད་བར་མནར། །གནས་སྐབས་འདི་འདྲར་གྱུར་པའི་མི་རྣམས་ཀྱི། །དང་ཚུལ་བསམས་ནས་སེམས་མཆོག་བསྐྱེད་བར་མཛོད། །གནས་ལུགས་རྟོགས་པའི་ཤེས་རབ་མི་ལྡན་ན། །ངེས་འབྱུང་
བྱང་ཆུབ་སེམས་ལ་གོམས་བྱས་ཀྱང། །སྲིད་པའི་རྩེ་བ་བཅད་པར་མི་ནུས་བས། །དེ་ཕྱིར་རྟེན་འབྲེལ་རྟོགས་བའི་ཐབས་ལ་འབད། །གང་ཞིག་འཁོར་འདས་ཆོས་རྣམས་ཐམས་ཅད་ཀྱི། །རྒྱུ་འཐས་

[046B] །དམིགས་པའི་གཏད་སོ་གང་ཡིན་ཀུན་ཞིག་པ། །དེ་ནི་སངས་རྒྱས་དགྱེས་པའི་ལམ་ལ་ཞུགས། །སྣང་བརྟེན་འབྲེལ་བསླུབ་མེད་པ་དང། །སྟོང་པ་ཁས་ལེན་བྲལ་
པའི་གོ་བ་གཉིས། །ཇི་སྲིད་སོ་སོར་སྣང་བ་དེ་སྲིད་དུ། །ད་དུང་ཐུབ་པའི་དགོངས་པ་རྟོགས་བ་མེད། །ནམ་ཞིག་རེས་འཇོག་མེད་པར་གཅིག་ཆར་དུ། །རྟེན་འབྲལ་མི་སླུར་མཐོང་བ་ཙམ་ཉིད་ནས། །ངེས་
ཤ་ས་ཡུལ་གྱི་འཛིན་སྟངས་ཀུན་འཇིག་ན། །དེ་ཚེ་ལྟ་བའི་དཔྱད་པ་རྫོགས་པ་ལགས། །གཞན་ཡང་སྣང་བས་ཡོད་མཐའ་སླེས་བ་དང། །སྟོང་པས་མེད་མཐའ་སེལ་ཞིང་སྟོང་བ་ཉིད། །རྒྱུ་དང་འབྲས་བུར་
འཆད་བའི་ཚུལ་ཤེས་ན། །མཐར་འཛིན་ལྟ་བས་འཕྲོག་པར་མི་འགྱུར་རོ། །དེ་ལྟར་ལམ་གྱི་གཙོ་བོ་རྣམ་གསུམ་གྱི། །གནད་རྣམས་རང་གིས་ཇི་བཞིན་རྟོགས་པའི་ཚེ། །དབེན་པ་བསྟེན་ཏེ་བརྩོན་འགྲུས་
སྟོབས་བསྐྱེད་ནས། །གཏན་གྱི་མདུན་མ་མྱུར་དུ་བསྒྲུབས་ཤིག་བུ། །ཅེས་པའི་ཞི་དི་མང་དུ་ཐོས་པའི་དགེ་སློང་བློ་བཟང་གྲགས་པའི་དཔལ་གྱིས། ཆ་ཁོ་དཔོན་པོ་ངག་དབང་གྲགས་པ་ལ་གདམས་པའོ།།
ཞེས་པའོ།། །།ཡང་རྡོ་རྗེ་དཔལ་བ་ལ་གནང་བའི་བསླབ་ཚིག་ནི། ན་མོ་མཉྫུ་གྷོ་ཥ་ཡ། གང་ཞིག་ཞབས་པད་གུས་པས་རབ་བསྟེན་ན། །འདོད་པ་ཐམས་ཅད་བདེ་བླག་སྩོལ་མཛད་

[047A]༄༅། །པ། །འདྲེན་མཆོག་བླ་མའི་ཞབས་ལ་ཕྱག་བྱས་ཏེ། །མདོར་བསྡུས་སྨྲ་བ་འདི་ནི་ཉན་པར་གྱིས། །བཟང་པོའི་ལམ་མང་དག་གིས་ལེགས་བསྒྲུབས་པའི། །དལ་བའི་རྟེན་
བཟང་འདི་འདྲ་རྙེད་པའི་ཚེ། །ཉིན་མཚན་ཀུན་དུ་དགེ་ལ་མ་འབད་ན། །དེ་ལས་བསླུས་བར་གྱུར་པ་གཞན་གང་ཡོད། །དེང་བྱ་སང་བྱའི་ལེ་ལོས་གཡེངས་གྱུར་ན། །དོན་མ་གྲུབ་པར་སྟོབས་ཆེན་འཆི་
བདག་གིས། །འཇིག་རྟེན་ཕ་རོལ་གནས་སུ་ཁྲིད་གྱུར་ན། །ད་ཚེ་མྱ་ངན་གྱུར་ཀྱང་ཅི་བྱར་ཡོད། །དེ་ཕྱིར་མྱུར་དུ་འཆི་བའི་ཚུལ་བས་མ་ཞིང། །ཤི་ནས་ལུས་ཀྱི་རྗེས་སུ་གྲིབ་མ་བཞིན། །ལས་གཉིས་
འབྲང་བ་ཡང་དང་ཡང་བསམས་ནས། །སྡིག་སྦྱང་དགེ་བ་བསག་ལ་གུས་པར་བྱ། །སྐྱེ་དགུ་འཇིགས་རུང་འཁོར་བའི་གཡང་ས་རུ། །གྲོགས་མེད་གཅིག་བུར་ཀུན་ཏུ་འཁྱམས་པ་ན། །དཀོན་མཆོག་
གསུམ་དང་འདྲ་བའི་སྐྱབས་གཞན་མེད། །དེ་ཕྱིར་བསམ་བ་ཐག་པས་སྐྱབས་སུ་སོང། །སེམས་ཅན་འདི་རྣམས་བདག་གི་གཉེན་ཡིན་ཏེ། །ཡུན་རིང་དུས་ནས་ཕན་པ་དཔག་མེད་བྱས། །འདི་དག་
སྡུག་བསྔལ་རྒྱ་མཚོར་ལྷུང་བ་ལ། །རྣམ་པ་ཀུན་ཏུ་བརྩེ་བར་བྱ་བར་རིགས། །དེ་དག་ཐར་བའི་ལམ་ལ་འགོད་པའི་ཕྱིར། །རྒྱལ་བའི་གོ་འཕང་འདོད་པའི་སེམས་བསྐྱེད་ནས། །སྣ་ཚོགས་སྒོ་ནས་

[047B] །ཕྱོགས་རེ་ཙམ་གྱིས་ཚིམ་པར་བྱ་བ་མིན། །མདོར་ན་གང་ཞིག་ཁས་བླངས་སྡོམ་པ་རྣམས། །ཡོངས་སུ་དག་པར་བྱ་བ་གཞིར་བཟུང་ནས། །དང་གི་སྟོབས་དང་འཚམ་པར་ཉན་
པ་དང། །སེམས་དང་སྒོམ་པའི་ཚུལ་ལ་འབད་པར་མཛོད། །མི་འདོད་སྡུག་བསྔལ་དུ་མའི་རྒྱུར་གྱུར་བ། །སྒོ་གསུམ་ཉེས་སྤྱོད་གསར་དུ་འཇུག་བ་ནི། །སྡོམ་པས་བཀག་སྟེ་སྔོན་གྱི་ཉེས་སྤྱོད་རྣམས།།
སྟོབས་བཞིའི་འབད་པས་རྟག་ཏུ་སྦྱང་བར་བྱ། །ཞེས་པ་འདི་ནི་འགྲོ་མགོན་རྡོ་རྗེ་དཔལ་གྱིས་ཉེ་བར་བསྐུལ་བའི་དོར། ཤཱཀྱའི་དགེ་སློང་བློ་བཟང་གྲགས་པའི་དཔལ་གྱིས་ལྕང་རིང་ཐང་དུ་སྦྱར་བའོ། །
ཞེས་པའོ། །གསུང་འདི་གཉིས་ཀྱང་འོལ་ཚོད་ཀྱིས་འདིར་བྲིས་སོ། །དེ་ནས་དབོན་ནམ་མཁའ་བཟང་པོས་རྗེ་རིན་པོ་ཆེ་ལ་སྐྱིད་ཤོད་ཀྱི་ཕྱོགས་སུ་ཕེབས་པའི་ཞུ་བ་སྔ་མོ་ནས་མཛད་པ་ཡོད་ཅིང་
སྐབས་འདིར་རྟིང་བསྐུལ་གྱི་ཞུ་བ་དང་མཉམ་དུ་རྡོག་ལོ་ཆེན་པོའི་གདན་ས་པ་སློབ་དཔོན་ཆེན་པོ་དཀོན་མཆོག་ཚུལ་ཁྲིམ་ས་ངོ་ཆེན་ལ་སྤྲན་ཏེ་བཏང་བ་རྣམས་གླེབ་པ་དང། རྗེ་རང་ཉིད་ཀྱང་ལྷ་སའི་ཇོ་བོ་རིན་པོ་ཆེ་ལ་
མཇལ་བར་བཞེད་པས་སྟོན་དེར་སྐྱིད་ཤོད་དུ་ཕེབས། པོ་ཏ་ལར་བཞུགས་ནས་གསང་ཕུ། བདེ་བ་ཅན། གུང་ཐང་གསུམ་དང། དགའ་གདོང། སྐྱོར་མོ་ལུང། ཟུལ་ཕུ་གསུམ་གྱི་བླ་མ་རྣམས་

[048A]༄༅། །ཀྱིས་གཙོ་མཛད། སྡེ་སྣོད་འཛིན་པ་བརྒྱ་ཕྲག་མང་པོ་ལ། དབུ་མ་སྣང་བ་དང། འདུལ་བ། ལམ་རིམ་ལ་སོགས་པའི་ཆོས་མང་དུ་གསུངས། ཡང་དཔོན་ཡིག་རིན་ཆེན་རྒྱལ་
པོ་ཞེས་པས་ཞུས་པའི་ངོར་སྤྱན་སྔ་གྲགས་པ་བྱང་ཆུབ་པའི་བསྟོད་པ་དང། འཁོར་བ་ལ་སྐྱོ་བའི་གཏམ་གཉིས་བཀའ་རྩོ་མ་མཛད། དེ་ལ་གནང་པའི་གཏམ་ནི། ཨོཾ་བདེ་ལེགས་སུ་གྱུར་
ཅིག་སྲིད་བའི་འབྱོར་བ་རྨི་ལམ་དགའ་སྟོན་དང། །བདུ་འཛི་རྙེད་བཀུར་ཆུ་ཤིང་སྙིང་སེ་ལྟར། །གང་གིས་གཟིགས་ནས་རྒྱལ་བས་བསྔགས་པའི་ལམ། །གཡེལ་བ་མེད་པས་བསྟན་པ་དེ་དག་རྒྱལ། །
ཡུལ་ལ་སྲིང་པའི་ཆང་གིས་མྱོས་ཤིང་གཏི་མུག་མུན་པ་ཐུག་པོས་བསྒྲིབས། །བདག་འཛིན་དྲ་བའི་སྤུབས་ཐུ་ཆུད་ཅིང་མཐའ་མེད་སྐྱེ་འཆིའི་བརྩོན་དར་ལྷུང། །འཇིགས་དུང་ལས་ཀྱི་གཤིན་རྗེས་མནར་ཞིང་སྡུག་
བསྔལ་ཁྲར་ལྕིས་རལ་བ་ཡི། །འཁོར་བའི་ཆོས་ལ་ཡིད་འབྱུང་གཏམ་འདི་སྙན་དངགས་རྒྱན་གྱིས་སྦེལ་བར་བྱ། །ཐུགས་རྗེའི་རླབས་ཆེན་རྒྱུན་ཆད་མེད་པར་གཡོ། །མཁྱེན་པའི་གཏིང་མཐའ་དབག་པར་
མི་ནུས་པའི། །ཐུབ་དབང་དགེ་ལེགས་ཆུ་ཡི་གཏེར་ཆེན་དེས། །ཤིན་ཏུ་རྙེད་དཀའ་གསུངས་པའི་དས་འབྱོར་རྟེན། །རྙེད་པར་གྱུར་ཆོ་ཚོལ་ཁོང་མེད་བ། །ཡང་ཡང་ཡིད་ལ་ལེ་ལོས་མ་བྱས་པར། །

[048B] འཆི་བདག་བྱུང་དུས་དུས་དེར་འགྱོད་ཀྱང་འཕྱིས། །མཉམ་དུ་འགྲོགས་བའི་གྲོགས་རྣམས་ཤི་བའི་གཏམ། །ཐོས་སམ་མཐོང་ཡང་ཡིད་ལ་ཁུ་འཕྲིག་མེད། །
གསོད་སར་ཁྲིར་པའི་ཕྱུགས་ཀྱི་ལྷག་མ་རྣམས། །གཤེད་མ་མཐོང་ཡང་ཡིད་བདེར་གནས་པ་བཞིན། །སྲིད་པའི་བྱ་ལམ་ཡངས་བར་ལས་ཀྱི་རླུང་གིས་བསྐྱོད་པ་ཡིས། །ལུས་ཅན་རྣམས་ཀྱི་སྲོག་གི་
ཉིན་བྱེད་འཆི་བདག་ནུབ་ཀྱི་ས་འཛིན་ཙེ་ར། །ནུབ་པར་མ་གྱུར་སེམས་ཅན་གང་དེ་འདི་ན་འགས་ཀྱང་མ་མཐོང་ན། །ཉམས་ཆུང་གནོད་པའི་རྐྱེན་མང་བདག་ལ་མི་འཆིའི་གནས་ཡོད་དམ། །དེ་ལྟར་ངེས་
པར་འཆི་ན་གཏན་དུ་སྡོད་སྙམ་འཁྲུལ་བར་གོ་གོ་བཞིན་ད་དུང་འཇུག་ན་དེ་ནི་ཕྱུགས་པས་ཕྱུགས། །ཕྱུགས་ཀྱང་གཡང་ཐ་མཐོང་ན་དེ་ལ་སྐྲག་པ་སྐྱེ། །སྐྱེ་མཐའ་འཆི་བ་ཡིན་ན་འདི་ལ་ཅིས་མི་འཇིགས། །
ཤུགས་དྲག་རླུང་གིས་མར་མེའི་ཕྲེང་བ་དང། །ཉིན་བྱེད་འོད་ཀྱིས་གྲིབ་མའི་དཔུང་ལ་བཞིན། །སྲོག་དབང་མི་བརྟན་སྲིན་པོའི་ལར་ཆུད་ན། །དེ་ལ་རིང་དུ་འཚོ་བའི་སྐབས་ཡོད་དམ། །དེ་ལྟར་ངེས་པར་
འཆི་ན་ཕྱི་མའི་བྱ་བ་ཇི་ལྟར་བཤོལ། །ཚེ་འདིར་བསྡད་ལོང་མེད་ན་དེ་ལ་ལེ་ལོ་ཇི་ལྟར་རིགས། །ཤ་རུས་དག་ཀྱང་འགྱེས་ན་གཉེན་བཤེས་ཚོགས་ལ་ཇི་ལྟར་ཆགས། །གྲོགས་མེད་གཅིག་བུར་འགྲོ་ན་དེ་ཚེ་

[049A]༄༅། །ཆོས་ལས་སྐྱབས་གཞན་གང། །ནམ་ཞིག་མཛའ་བཤེས་ཚོགས་ཀྱིས་མཐའ་ནས་བསྐོར། །འབྱུང་བ་འཁྲུགས་པའི་མཚོན་གྱིས་ལུགས་ལ་བཏབ། །བཟོད་གླགས་མིང་བའི་
ཚོར་བས་སེམས་ལ་ཟིན། །གཤང་གཅས་གོས་པའི་སྟན་ལ་འགྲོ་ལྡོག་ཚེ། །མལ་ནས་མི་གཡོ་ཟུམ་པའི་མིག་དང་ལྡན། །ཡན་ལག་རིང་ཅིང་སྐྲ་རྣམས་གྱེན་དུ་གཟིངས། །ཤ་རྣམས་སྟོང་ཤིང་རུས་
གཟེབ་མ་བྲལ་ཙམ། །མདོག་ནག་ལྤགས་པས་གཡོགས་པའི་དྲང་སྲོང་ངེས། །ཉིན་མོ་ཁ་ཟས་གཅོད་བའི་དཀའ་ཐུབ་བླངས། །མཚན་མོ་གཉིད་ཀྱི་བདེ་བ་བཀག་ནས་ནི། །འཁུན་བུའི་དྲག་སྔགས་བགྲང་ལ་བརྩོན་
བྱས་ཀྱང། །འཆི་བདག་བ་སྤུ་གཅིག་ཀྱང་གཡོ་མི་ནུས། །དེ་ཚེ་དེ་ལ་བརྩེ་བའི་གཉེན་རྣམས་ཀྱང། །ཏབ་ཏབ་གྱུར་ཏེ་དྲུང་དུ་ལྷ་གཙངས་སུ། །བརྩེ་བའི་ལྟ་སྟངས་དེ་ཡི་གདོང་དུ་བལྟ། །གཞན་གྱི་དཀྱིལ་
འཁོར་མཆི་མའི་ཆུ་ཡིས་བཀྲུས། །ཡིད་ན་མྱ་ངན་བསམ་གཏན་ལ་གནས་ཤིང། །དག་གི་འོ་དོད་ང་རོ་དབྱངས་སུ་བླངས། །ལག་པའི་དབྱུག་གུས་བྲང་གི་ང་བརྡུངས་ཀྱང། །རང་ཉིད་ངལ་བཙམ་ཞིག་
འབྲས་བུར་ཟར། །རྣམ་ཤེས་སྐྱེས་བུ་ཕྱེ་མར་སྐྱེས་ཆེན་འདེགས། །ལུས་ཀྱི་གྲོང་ཁྱེར་འབྲོག་སྟོང་བཞིན་དུ་བྱས། །ཏེན་མེད་རིག་བ་ལས་ཀྱི་རླུང་གིས་བདས། །རྒྱུས་མེད་ཕྱོགས་སུ་འཁྲུལ་ཞིང་

[049B] །སྔོན་བསགས་ཀྱི་ནུས་པ་མ་གཏོགས་པ། །ཡུན་རིང་དགའ་མགུར་སྤྱད་པའི་གཉེན་དང་གྲོགས། །དལ་བ་དུ་མས་བསྒྲུབས་པའི་ལོངས་སྦྱོད་ཚོགས། །ཏིལ་གྱི་ཆ་ཤས་ཙམ་ཡང་རྗེས་
མི་འབྲང། །ཚུལ་འདི་བསམས་ན་གློག་བཞིན་མི་བརྟན་པའི། །ཡུད་ཙམ་ཞིག་གི་ཆོ་འདིའི་བདེ་བའི་ཕྱིར། །བསྐལ་བར་མ་ནག་དཀའི་སྡུག་བསྔལ་མྱོང་བའི་རྒྱུ། །སྒྲུབ་པར་བྱེད་ལ་སེམས་ཡོང་སུ་ཞིག་
འཇུག་དབང་ཕྱུག་རྨི་ལམ་རྒྱལ་སྲིད་བཞིན་དུ་གཡོ། །ལང་ཚོ་དབང་པོའི་གཞུ་ལྟར་མྱུར་དུ་ཡལ། །གྲགས་བ་སྒྲ་བརྙན་བཞིན་དུ་མིང་ཙམ་པ། །ལོངས་སྤྱོད་སྦྲང་མའི་རྩི་བཞིན་གཞན་གྱིས་སྤྱོད། །དེ་
ལྟ་ན་ཡང་མ་རིག་ལིང་ཏོག་གིས། །བློ་མིག་རིང་ནས་བསྒྲིབས་པའི་བྱིས་པ་རྣམས། །མི་གཙང་ཁྲོན་ན་དགའ་བའི་སྦྲང་བུ་བཞིན། །ཚེ་འདིའི་བརླུ་བྲིད་དག་གི་དབང་དུ་གྱུར། །ཀྱེ་མ་མཐོན་པོའི་
མཐའ་ནི་དམའ་བར་ལྟུང། །ལང་ཚོའི་དཔལ་ནི་རྒ་བའི་ཉེས་པས་འཇོམས། །འབྱོར་བའི་མཐའ་ནི་རྒུད་བར་འགྱུར་བ་སོགས། །གང་གང་འགྲོ་བའི་སྐྱབས་ཀྱིས་གསུངས་པ་རྣམས། །དེ་དེ་བཞིན་
དུ་འདི་ན་སྣང་གྱུར་ཀྱང། །སླར་ཡང་སྲེད་བའི་ཆུ་བོས་ཁྱེར་བ་ཡི། །ལུག་ལྟར་ལྐུགས་པའི་བློ་ཅན་རྣམས་ཀྱིས་ནི། །འདི་ཡི་རང་བཞིན་མི་མཐོང་ཇི་ལྟར་བྱ། །ཉམ་ཆུང་འཇིག་སླ་ཆུ་ཡི་ཆུ་བུར་བཞིན།།

[050A]༄༅། །མི་གཙང་སྣོད་གྱུར་ངན་སྐྱུགས་བུམ་པ་བཞིན། །སྡུག་བསྔལ་ཀུན་སྟེར་སྟོབས་ལྡན་དགྲ་བོ་བཞིན། །རྙེད་པར་དཀའ་ཞིང་ཤིན་ཏུ་འཇིག་སླའི་ལུས། །འཇམ་པའི་གོས་དང་
ཞིམ་བའི་ཁ་ཟས་གིས། །འབད་པ་དུ་མས་ལན་མང་བསྐྱར་ས་གྱུར་ཀྱང། །ཁྱི་དང་བྱ་རྒོད་ཅེ་སྤྱད་ཁ་ཟས་ལ། །རྩོལ་བ་དུ་མས་གདར་བྱས་པར་ཟང། །སྐྱེ་དགུའི་ཕན་བདེའི་རྩ་བ་བསྟན་པ་ཡང། །
ནུབ་པའི་མཐའ་ལ་ཤིན་ཏུ་ཉེ་བར་སླེབ། །སྲིད་མཚོ་སྒྲོལ་བའི་དལ་འབྱོར་གྲུ་ཆེན་ཡང། །ནམ་གྱི་ཚེ་ན་འཇིག་པ་མི་ཤེས་པས། །དེ་ཕྱིར་དལ་འབྱོར་ཐོབ་ཅིང་བསྟན་དང་མཇལ། །བཤེས་གཉེན་དམ་པ་བསྟེན་དུ་ཡོད་བཞིན་དུ། །དེ་ལས་འོངས་པའི་གདམས་ངག་བདུད་རྩིའི་རྒྱུན། །ཀྱེ་མ་ད་ལྟ་ཉིད་དུ་མི་འཐུང་ན། །ནམ་ཞིག་བློ་བུར་ཉིད་དུ་དབང་མེད་པར། །གཉེན་བཤེས་དབུས་ན་རྩེ་དགའ་
སྐྱོང་བཞིན་དུ། །ནད་ཀྱི་ཕོ་ཉས་བཟུང་ནས་འཆི་བདག་གི་དྲུང་དུ་ཁྲིད་ན་དེ་ཚེ་ཇི་ལྟར་བྱ། །དེ་ཕྱིར་ཡིད་སྨོན་ཙམ་ལ་མ་བཞག་པར། །པང་དུ་དུག་སྤྲུལ་བྱུང་བའི་མི་བཞིན་དུ། །ལེ་ལོ་དོར་ནས་
བརྩོན་འགྲུས་ཤུགས་བསྐྱེད་དེ། །དེང་ནས་ཐར་པའི་བདེ་བ་བཙལ་བར་རིགས། །ས་དང་བར་སྣང་ནམ་མཁའ་མི་མཚོན་པའི། །སྟོབས་ཆེན་མེ་ལྕེས་འཁོར་བའི་ནགས་ཁྲོད་ཀྱི། །སྲོག་ཆགས་

[050B] །སོས་དལ་བདེ་བར་འདུག་པ་ཇི་ལྟར་འོས། །ཤེས་ལྡན་ཁྱོད་ལ་མང་དུ་སྨོས་ཅི་དགོས། །མདོར་ན་འཁོར་བའི་བདེ་འབྱོད་ཀུན་གྱིས་བསླུ། །གཅིག་ཏུ་ཡིད་བརྟན་
རུང་བ་དམ་པའི་ཆོས། །དེ་ཕྱིར་དལ་འབྱོར་ཐོབ་པ་དོན་ཡོད་མཛོད། །ཚུལ་འདི་འདི་དང་ཕྱི་མར་བདེ་བའི་གཞི། །དམ་ཆོས་ཆོས་ནས་གསུངས་བཞིན་བ་སྒྲུབ་འདོད་པ། །རིན་རྒྱལ་རྒྱལ་བའི་བསྟན་
པ་གུས་པ་དེས། །སྤེལ་ལེགས་ལེགས་པའི་ཚིག་གིས་ཡིད་སྐྱོའི་གཏམ། །དད་པའི་རླུང་གིས་བསྐུལ་ཚེ་ཕྱོགས་མེད་དུ། །དལ་གསོ་མེད་པར་འཁྱམས་པའི་རྒྱལ་ཁམས་པ། །བློ་བཟང་གྲགས་
པའི་མགྲིན་པའི་དཀྱིལ་འཁོར་ནས། །འཐོན་པར་གྱུར་པའི་འོད་སྟོང་ཚིག་གི་ཕྲེང། །ཆུ་སྐྱེས་འདབ་མ་ཤོག་བུའི་ངོས་དག་ལ། །མིག་གི་དགའ་སྟོན་ཆེད་དུ་འཁྲིགས་པ་འདིས། །ཁྱོད་ཡིད་
ཐར་པའི་ལམ་དུ་འཁུལ་གྱུར་ཅིག་ཅེས་པ་འདི་ནི་དད་པ་དང་གཏོང་བའི་ཡོན་ཏན་དང་ལྡན་པ་དཔོན་ཡིག་རིན་ཆེན་རྒྱལ་པོས་རྒྱང་རིང་པོ་ནས་བསྐུལ་བའི་དོན་དུ་མང་དུ་ཐོས་པའི་རྒྱལ་ཁམས་པ་བློ་
བཟང་གྲགས་པའི་དཔལ་གྱིས། འཕགས་པ་འཇིག་རྟེན་དབང་ཕྱུགས་རྒྱལ་པོའི་གཟུགས་བཟུང་ནས་བྱིན་གྱིས་བརླབས་པའི་གནས་ཆེན་པོ་པ་ཏ་ལ་ཞེས་གྲགས་པར་སྦྱར་བའོ། །ཞེས་པའོ།། །།

[051A]༄༅། །དགུང་ལོ་ཞེ་ལྔའི་ལྕགས་སྦྲུལ་ལོའི་དཔྱིད་དགའ་བ་གདོང་དུ་བྱོན། སློབ་མ་རྣམས་ལ་བྱང་སའི་ཚུལ་ཁྲིམས་ལེའུ། བླ་མ་ལྔ་བཅུ་པ། རྩ་ལྟུང་བཅུ་བཞི་རྣམས་ཀྱི་བཤད་པ་
ཞིབ་པར་བསྩལ། འདིར་རྣམ་ཐར་ཆེན་མོ་ལས། ཐེག་པ་ཆེན་པོ་བར་ཁས་འཆེ་བ་རྣམས་ཀྱིས། སངས་རྒྱས་དང་བྱང་ཆུབ་སེམས་དཔའ་ཐམས་ཅད་དཔང་པོར་བྱས་ཏེ་ཁས་བླངས་པའི་སེམས་བསྐྱེད་
ཀྱི་བསླབ་བྱ་རྣམས་ལ་ཇི་ལྟར་སློབ་པའི་ཚུལ་མཐའ་དག་བར་ཤེས་ནས་ཚུལ་བཞིན་དུ་སློབ་པ་ཅིག་མ་བྱུང་ན། །དེའི་ཐེག་བ་ཆེན་པོ་པ་མིང་ཙམ་དུ་འགྱུར་བར་དགོངས་ཤིང། གསང་སྔགས་རྡོ་རྗེ་ཐེག་པ་ལ་
འཇུག་པར་འདོད་ན་ལམ་ཐུན་མོང་བལ་ལེགས་པར་བློ་སྦྱངས་པའི་སྟེང་དུ། བླ་མ་བསྟེན་ཚུལ་ཐེག་ཆེན་ཐུན་མངོ་བའི་སྐབས་སུ་བསྟན་པ་ལས་ཀྱང་ཆེས་ཁྱད་པར་དུ་གྱུར་པ་ཞིག་གི་སྒྲོ་ནས། དབང་
བསྐུར་རྒྱུད་སྡེ་དང་མཐུན་པ་ཞིག་བླ་མ་མཚན་ཉིད་དང་ལྡན་པ་ལས་མནོས་ཏེ། རེའི་དུས་སུ་ཁས་བླངས་བའི་དམ་ཚིག་དང་སྡོམ་པ་རྣམས་མིག་གི་འབྲ་བུ་ལྟར་གཅེས་པར་འཛིན་ཅིང། ཁྱད་པར་
རྩ་ལྟུང་ལ་སྲོག་བསྡོས་བྱས་ནས་ལེགས་པར་སྡོམ་པ་ཅིག་མ་བྱུང་ན། ཁས་བླངས་པའི་དམ་ཚིག་ཡལ་བར་དོར་ནས། སྔགས་ཀྱི་ལམ་ལ་སློབ་བ་སྐད་བྱས་ཀྱང་ངན་འགྲོ་མི་བཟད་པའི་སྒོ་འབྱེད་

[051B] ཨེ་མ། ཐེག་པ་ཆེན་བོ་སྤྱི་དང་ཁྲུར་བར་བལ་སློབ་བར་ཁས་འཆི་བ་འདི་དག་ཚུལ་འདི་ལྟ་བུས་སྤྱོད་པར་གྱུར་ན་ཅི་མ་རུང། སྙམ་དུ་སྙིང་ནས་ཤས་མ་བཟོད་པའི་ཐུགས་བརྩེ་
བ་ཆེན་པོས་ཀུན་ནས་བསླངས་ཏེ། གདུལ་བྱ་རྣམས་ལའང་ཚུལ་དེ་ཉིད་འདོམས་པར་མཛད། ཅེས་གསུངས། དེའི་དུས་སུ་རྗེ་བཙུན་རེད་མདའ་བ་ཆེན་པོའི་ཞལ་སྔ་ནས་མངའ་རིས་ནས་བྱོན་
དབྱིད་ཆོས་ཀྱི་མཇུག་ཏུ་ཞབས་ཕྱི་ཉུང་ཙམ་བཅས་དགའ་བ་གདོང་དུ་ཕེབས། རྗེ་རིན་པོ་ཆེ་དཔོན་སློབ་ཆེས་མང་པོ། སེར་སྦྲེང་སོགས་བཀུར་སྟི་ཆེན་པོས་བསུས། རྗེ་འདིས་ཕྱག་མཛད་པ་ལ་རེད་མདའ་
པས་ཀྱང་ཕྱག་ལན་གནང། དེ་ལ་རྗེས་ཕྱག་མི་གནང་བ་ནན་གྱིས་ཞུས་ནས་ཕྱག་བཟློག་རྗེ་འདིས་བླ་མ་རེད་མདའ་བ་ལ་བསྙེན་བཀུར་ཞབས་ཏོག་རྨད་དུ་བྱུང་བ་མད་དཔོན་སློབ་གཉིས་དམ་པའི་
ཆོས་ཀྱི་བཀའ་མཆིང་མང་དུ་གསུངས། རྗེས་འཇམ་བའི་དབྱངས་ཀྱི་བསྟོད་པ་རྒྱལ་ཀུན་མཁྱེན་གཏེར་མ་དང། སྨོན་ལམ་དཔག་ཡས་བསྐལ་བ་མ་གཉིས་མཛད། དེ་ནས་བདེ་བ་ཅན་དུ་བྱོན་
འཁོར་བ་ལ་ཡིད་སྐྱོ་བའི་གཏམ་ཞེས་པའི་བསླབ་ཚིག་མཛད། བསླབ་ཚིག་ནི། བསླབ་གསུམ་རྒྱན་དང་ཐོས་པའི་ཕ་རོལ་སོན། །སྟོང་གསུམ་ཁྱབ་པའི་གྲངས་ལྡན་འགྲོ་བའི་

[052A]༄༅། །མགོན། །སྐུ་གསུམ་མངོན་མཛད་བླ་མའི་ཞབས་པད་ལ། ། སྒོ་གསུམ་གུས་པའི་ཡིད་ཀྱིས་ཕྱག་འཚལ་ལོ། །སྐུ་གཉིས་ཕུལ་བྱུང་ལུས་སྟོབས་རྒྱས་པ་ལ། །
བསླབ་གསུམ་རྣམ་དག་གསེར་གྱི་དྲ་བས་གཡོགས། །སྐུ་བཞིའི་མཆེ་བ་རབ་དཀར་ཤིན་ཏུ་བརྟན། །སྐུ་ལྔའི་བདག་ཉིད་ཐུབ་དབང་ལག་ལྡན་རྒྱལ། །དལ་འབྱོར་ཐོབ་ཀྱང་དལ་བའི་སྐབས་མེད་
ཅིང། །བདེ་འགྲོང་སྐྱེས་ཀྱང་བདེ་བས་དབེན་པར་གྱུར། །ཆོས་ལ་མོས་ཀྱང་ཆོས་དོན་རྟོགས་པ་མེད། །བློ་གྲོས་དམན་ཀྱང་བློ་བཟང་ཞེས་བཏགས་པའི། །རྒྱལ་ཁམས་པ་ཁྱོད་རང་གི་བསྐུལ་
ཚིག་ལ། །མ་གཡེངས་རྣ་བའི་དབང་ཤེས་ལེགས་གཏད་དེ། །ལུང་དང་རིགས་པས་ལེགས་པར་བརྟགས་བྱས་ནས། །འདིར་སྨྲས་དོན་རྣམས་ཉམས་སུ་བླང་བར་རིགས། །ཁྱོད་ཀྱིས་སྔོན་
ཡང་དུག་གསུམ་ལ་སྤྱད་བས། །ཐོག་མ་མེད་ནས་ཐ་མ་ད་ཡི་བར། །མ་རིག་ཁྲོད་འདིར་བགྲང་ལས་འདས་བར་འཁོར། །བཟོད་གླགས་མེད་པའི་སྡུག་བསྔལ་སྣ་ཚོགས་མྱོང། །ད་དུང་འདི་ལ་
སྤྱད་པར་བྱས་ན་ནི། །སླར་ཡང་ངན་སོང་གསུམ་ལས་འགྲོས་ས་མེད། །ཀྱི་ཧུད་ངན་འགྲོའི་སྡུག་བསྔལ་བཟོད་གྱུར་ཏམ། །ཀྱེ་མའོ་དེ་རྒྱུ་དེང་ནས་སྤངས་བར་རིགས། །ཞེས་སྨྲས་པ་དང། ཁོ་ན་རེ་

[052B] །དེ་ཡི་སྡུག་བསྔལ་ཡང་ཅི་ཙམ། སྡུག་བསྣལ་དེ་ཉམས་སུ་མྱོང་བའི་རྒྱུ་ཅི། །ཞེས་པའི་ལན་སྨྲས་པ། ངན་འགྲོའི་གནས་སུ་མི་སྐྱེའི་ཐབས་དག་ནི། །བཤད་
ཀྱིས་ལེགས་པར་ཉོན་དང་རྒྱལ་ཁམས་པ། །འཕྲལ་ཕུགས་ཀུན་ཏུ་མི་བསླུར་ངེས་གྱུར་པའི། །སྐྱབས་གནས་དཀོན་མཆོག་གསུམ་ལ་སྐྱབས་སུ་སོང། །སེམས་ཅན་འདི་དག་ཐོག་མ་མེད་
ནས་བདག་དྲིན་གྱིས་བསྐྱངས་པའི་མ་མདྲིན་ཅན་ཡིན། །དེ་སླད་མ་རྒན་དེ་དག་བྱང་ཆུབ་ལ། །འགོད་པའི་ཕྱིར་དུ་བྱང་ཆུབ་མཆོག་སེམས་བསྐྱེད། །བཀའ་དང་བསྟན་བཅོས་ཇི་སྙེད་གསུངས་
དེ་ཡི། །དགོངས་དོན་ཡོངས་འཛིན་བཟང་པོས་བསྟན་དོན་ལ། །དབེན་པའི་གནས་སུ་གྲོགས་མེད་གཅིག་པུ་རུ། །གཡེང་བ་སྤངས་ཏེ་རྩེ་གཅིག་གནས་པར་བྱ། །རྗེས་ཀྱི་སྐབས་སུ་དགེ་དེས་
མཚོན་པ་ཡི། །འཁོར་འདས་གཉིས་ཀྱིས་བསྡུས་པའི་དགེ་རྩ་རྣམས། །མཁའ་མཉམ་མ་རྒན་རྣམས་ཀྱི་དོན་དུ་ནི། །འཁོར་གསུམ་དག་བའི་ཐབས་ཤེས་གཉིས་ལྡན་གྱིས། །སྒྲོ་སྐུར་
མཚན་མའི་ཚོགས་རྣམས་སྤངས་བྱས་ནས། །སྟོབས་བཅུ་མངའ་བའི་ས་དེར་བསྡོ་བར་བྱ། །གང་དུ་གནས་ན་དུག་གསུམ་ལ་སོགས་པའི། །ཉོན་མོངས་ཚོགས་རྣམས་ཡར་ངོའི་ཟླ་བཞིན་འཕེལ། །
[053A]༄༅། །དཀར་ཕྱོགས་ཐོ་རངས་རྒྱུ་སྐར་ལྟར་འགྲིབ་པའི། །གནས་ངན་མྱུར་དུ་སྤོང་དང་རྒྱལ་ཁམས་ལ། །སྣ་ཚོགས་འདམ་སྐྱེས་དཔག་མེད་གཅལ་དུ་བཀྲམ། །རྐང་དྲུག་ལྡན་
ཉམས་དགའ་བའི་གླུ་ལེན་ཞིང། །སྙན་པའི་དར་དིར་སྒྲོག་པར་བྱེད་པ་ཡི། །དབེན་གནས་དམ་བསྟེན་དང་རྒྱལ་ཁམས་པ། །ཚིག་ཙམ་ཤེས་ཀྱང་དོན་ལ་བློ་མ་ཕྱོགས། །སྡོམ་བརྩོན་རྣམས་ལ་སྡང་
ཞུགས་མནར་སེམས་ཅན། །ཕྱོགས་འཛིན་རླུང་གིས་རྣམ་པར་གཡེངས་གྱུར་པའི། །བླ་མའི་གཟུགས་བརྙན་སྤོད་དང་རྒྱལ་ཁམས་པ། །ཡིན་ལུགས་ཁོང་དུ་ཆུད་ཅིང་དབང་པོ་དུལ། །མཐོང་བ་ཙམ་
གྱིས་གཞན་ཡིད་འཕྲོག་པར་བྱེད། །བསྟེན་པ་ཙམ་གྱིས་དགེ་འཕེལ་སྐྱོན་འགྲིབ་པའི། །བཤེས་གཉེན་དམ་པ་བསྟེན་དང་རྒྱལ་ཁམས་པ། །དམུ་རྒོད་མ་རུངས་དུག་སྦྲུལ་ཁྲོས་འདྲ་ཞིང། །འགྲོགས་
པ་ཙམ་གྱིས་རང་གཞན་ཕུང་བར་བྱེད། །ཐར་པའི་སྲོག་རྩ་གཅོད་པར་བྱེད་པ་ཡི། །གྲོགས་ངན་མྱུར་དུ་སྤོང་དང་རྒྱལ་ཁམས་པ། །གཞན་ལ་འཚེ་བས་དབེན་པའི་རི་དྭགས་དང། །ཉན་ཤེས་འཁོར་
དུ་བདེ་བ་བསྐྱེད་བའི་སྒྲ། །རྒྱུན་དུ་སྒྲོག་པ་འདབ་བཟང་གཞོན་ནུའི་ཚོགས། །དེ་འདྲའི་གྲོགས་དག་བསྟན་དང་རྒྱལ་ཁམས་པ། །དེ་ལྟར་ཇི་སྐད་བསྟན་བཞིན་བྱེད་གྱུར་ན། །ངན་སོང་གནས་རྣམས་གང་

[053B] །གནས་སྐབས་མངོན་མཐོ་མཐར་ཐུག་ངེས་ལེགས་ཀྱི། །གོ་འཕང་ཐོབ་པར་འགྱུར་རོ་རྒྱལ་ཁམས་པ། །དྲི་བ་དང་པོའི་ལན་རྫོགས་སོ།། །།ཀྭ་ཡེ་ད་དུང་གསོན་དང་རྒྱལ་
ཁམས་པ། །ངན་སོང་གསུམ་གྱི་སྡུག་བསྔལ་ཆེ་ཆུང་ནི། །རྣམ་པ་གསུམ་དུ་གྱུར་ཏེ་ཆེན་པོ་ནི། །དམྱལ་བ་རྣམས་ལ་ཡོད་དེ་དེ་ཡང་ནི། །ཚ་གྲང་སྡུག་བསྔལ་བརྒྱ་ཕྲག་གཉིས་སུ་འགྱུར། །
ཡང་གསོས་ཐིག་ནག་བསྡུས་འཇོམས་དུ་འབོད་དང། །དུ་འབོད་ཆེན་པོ་ཚ་བ་རབ་ཚ་དང། མནར་མེད་པ་སྟེ་ཚ་བའི་དམྱལ་བ་བརྒྱད། །ཆུ་བུར་ཆུ་བུར་རྡོལ་དང་ཀྱེ་ཧུད་དང། །ཨ་ཆུ་སོ་ཐམས་
པ་དང་ཨུཏྤལ་ལྟར། །གས་དང་པདྨ་ལྟར་གས་ཆེ་རགས་ཏེ། །དེ་ལྟར་གྲང་བའི་དམྱལ་བ་རྣམ་བརྒྱད་དང། །མེ་མ་མུར་དང་རོ་མྱགས་འདམ་དང་ནི། །སྤུ་གྲིས་གཏམས་སོགས་ཉེ་འཁོར་བ་
དག་དང། །རྒྱ་མཚོའི་འགྲམ་སོགས་ངེས་མེད་ལ་གནས་པའི། །ཉི་ཚེ་བ་དང་རྣམ་པ་བཅོ་བརྒྱད་ངོ། །དེ་དག་རྣམས་ཀྱང་སྔ་མ་སྔ་མ་ལས། །ཕྱི་མ་ཕྱི་མའི་སྡུག་བསྔལ་བཟོད་པར་དཀའ། །མདོར་
ན་ཚ་གྲང་སྡུག་བསྔལ་བཟོད་དཀའ་ཡིས། །ཀུན་ནས་གཟིར་ཅིང་ཐར་བའི་མཐུ་མ་མཆིས། །འབྲིང་ནི་ཡི་དྭགས་ལ་ཡོད་དེ་ཡང་ནི། །ཕྱི་ནང་ཟས་སྐོམ་སྒྲིབ་པས་གསུམ་དུ་འགྱུར། །ཕྱི་ཡི་སྒྲིབ་པ་

[054A]༄༅། །ཅན་རྣམས་རྒྱ་མཚོ་ལའང། །རྣག་ཁྲག་སོགས་སུ་མཐོང་ནས་སྤྱོད་སྐལ་མེད། །ནང་གི་སྒྲིབ་པ་ཅན་རྣམས་ཟས་སྐོམ་སོགས། །མི་རྙེད་གལ་ཏེ་ཅུང་ཟད་རྙེད་གྱུར་
ཀྱང། །མགྲིན་པར་མི་ཆུད་ལོངས་སྤྱོད་མཐུ་ཡང་མེད། །ཟས་སྐོམ་སྒྲིབ་པར་གྱུར་རྣམས་ཟོས་པ་དང། །འཐུངས་པ་རྣམས་ཀྱང་མེ་ལྕེའི་ཕྲེང་བ་རུ། །གྱུར་ནས་རང་ཉིད་དག་ཀྱང་ཚིག་པར་བྱེད།།
མདོར་ན་བཀྲེས་སྐོམ་སྡུག་བསྔལ་བཟོད་གླགས་མེད། །དག་གིས་གཟིར་ཅིང་ཐར་པའི་སྐབས་མ་མཆིས། །ཆུང་དུ་དུད་འགྲོ་ལ་ཡོད་དེ་ཡང་ནི། །བྱིང་དང་ཁ་འཐོར་སྒོ་ནས་གཉིས་སུ་འགྱུར།།
དེ་དག་གཅིག་ལ་གཅིག་ཟའི་སྡུག་བསྔལ་དང། །གླེན་ཅིང་གཏི་མུག་ལ་སོགས་སྡུག་བསྔལ་གྱིས། །རྟག་ཏུ་གཟིར་ཅིང་ཐར་བའི་སྐབས་མ་མཆིས། །དེ་འདྲའི་སྡུག་བསྔལ་སྤོང་ཐབས་མ་བྱེད་པར་
ཆགས་སྡང་གཉིས་ཀྱིས་རང་གཞན་རྒྱུད་སྲེག་ཅིང། །མི་དགེ་སྣ་ཚོགས་སྒྲུབ་པའི་བྱ་བ་འདི། །ད་ལྟ་ཉིད་ནས་དོར་དང་རྒྱལ་ཁམས་པ། །དྲི་བ་གཉིས་བའི་ལན་རྫོགས་སོ།། །།ད་དུང་གསོན་
དང་བཤད་དོ་རྒྱལ་ཁམས་པ། །དེ་ལྟའི་སྡུག་བསྔལ་མྱོང་བའི་རྒྱུ་དག་ནི། །ཕྱི་ནང་ཆོས་ལ་བདག་དང་བདག་གིར་གཟུང། །བདག་འཛིན་ལས་བྱུང་འདོད་ཆགས་ལ་སོགས་པའི། །དུག་གསུམ་

[054B] །ན་རྒ་སྐྱེ་འཆིའི་རྩིབས་རྣམ་བཞི་དང་ལྡན། །སྡུག་བསྔལ་གྱི་དང་འགྱུར་དང་ཁྱབ་སོགས་ཀྱི། །སྡུག་བསྔལ་རྣམས་ཀྱི་མུ་ཁྱུད་ཀྱིས་བསྐོར་བའི། །ལས་ངན་
འཁོར་ལོར་འཁོར་འདི་བྱུང་བ་ཡིན། །དྲི་བ་གསུམ་པའི་ལན་རྫོགས་སོ།། །།ཞེས་དེ་སྐད་སྨྲས་པ་དང། ཁོ་ཡི་རངས་ཏེ། འདི་སྐད་དུ། ཨེ་མ་དེང་ནས་བཟུང་སྟེ་བྱང་ཆུབ་སྙིང་པོའི་བར། །
དཀོན་མཆོག་སྐྱབས་འགྲོ་བྱང་ཆུབ་སེམས་བསྐྱེད་ནས། །དབེན་པའི་གནས་སུ་བླ་མས་བསྟན་པ་ཡི། །མན་ངག་ཉམས་བླངས་དགེ་རྩ་བྱང་ཆུབ་བསྔོ། །ཀྱེ་མའོ་ངན་སོང་གནས་ལས་འཇིགས་
པ་དང། །ཀྱེ་མའོ་ནམ་འཆིའི་ངེས་པ་མི་སྣང་ན། །ཀྱེ་མའོ་གར་སྐྱེ་ཤེས་པ་མི་སྣང་ན། །ཀྱེ་མའོ་མི་སྐྱེའི་རང་དབང་མི་སྣང་ན། །ཀྱི་ཧུད་བླ་ན་མེད་པའི་བླ་མ་དང། །ཀྱི་ཧུད་ཡིད་བཞིན་
ནོར་འདྲའི་ཡི་དམ་དང། །ཀྱི་ཧུད་བསྟན་ལ་གནོད་འཇོམས་བསྟན་སྐྱོང་གིས། །བདག་དང་མཁའ་མཉམ་འགྲོ་བའི་བདག་འཛིན་འདི། །གཏན་ནས་ཉེ་བར་བཅོམ་ནས་གཏན་གྱི་སྐྱབས། །མཐར་
ཐུག་ཆོས་སྐུ་ཐོབ་ནས་མཐའ་བྲལ་གྱི། །གནས་ལུགས་འགྲོ་ལ་སྟོན་ཅིང་གནས་གྱུར་ཅིག་ཇི་ལྟར་སྨྲས་ལས་ཉེས་སྐྱོན་ཆུ་འཛིན་ཚོགས། །མཆིས་གང་འཕགས་དང་ཚུར་རོལ་མཁས་རྣམས་

[055A]༄༅། །ཀྱི། །ཐུགས་རྗེའི་མགྱོགས་འགྲོས་རབ་ཏུ་བསལ་བྱས་ཏེ། །བདག་གེ་རྣམ་དཔྱོད་ཚ་ཟེར་གསལ་བར་མཛོད། །འདི་ལས་ཐོབ་པའི་རབ་དཀར་དགེ་བ་འདི། །འདི་
དང་ཕྱི་མ་ཀུན་ཏུ་མི་ཟད་གཏེར། །གཏེར་ཆེན་བུམ་བཞིན་དཔག་ཡས་ཡོན་ཏན་དག་དག་དང་མ་དག་འགྲོ་ལ་སྩོལ་གྱུར་ཅིག་ཅེས་རང་ལ་བསྐུལ་བའི་ཚིགས་སུ་བཅད་པ་འཁོར་བ་ལས་སྐྱོ་བའི་
གཏམ་ཞེས་བྱ་བ་འདི་མཁས་པ་དུ་མའི་ཞབས་རྡུལ་སྤྱི་བོས་ལེན་པ་རྒྱལ་ཁམས་པ་ཤར་ཙོང་ཁ་པ་བློ་བཟང་གྲགས་པས་གཞན་ལ་ཕྲག་དོག་དང་འགྲན་སེམས་ཀྱིས་མ་ཡིན་པར་རང་ཉིད་ཐར་ལམ་ལ་
བསྐུལ་བའི་དོན་དུ་ལྟོས་འགྲོའི་རྒྱུ་སྐར་གྱི་དབང་པོ་མདའི་དཀར་ཕྱོགས་ཀྱི་ཚེས་ལ་མཁས་པ་དུ་མའི་འབྱུང་གནས་ཡུལ་དུ་དབུས་ཀྱི་སའི་ཆ་ཆོས་གྲྭ་ཆེན་པོ་བདེ་བ་ཅན་དུ་སྦྱར་བ་རེ་ཞིག་རྫོགས་སོ། །
ཞེས་པའོ། །ཡང་སྐབས་ཤིག་ཧོར་རྒྱལ་པོའི་བུ་ལ་གནང་བའི་གསུང་ཡིག་ནི། །ཨོཾ་སྭ་སྟི། སྐུ་ནི་གཞན་ཕན་བསམ་པས་མཛེས་ཀྱི་རབ་བཀྲའི་གོས་ཀྱིས་མིན། །སྙན་ནི་
ལེགས་བཤད་ཐོས་པས་མཛེས་ཀྱི་གསེར་གྱི་ན་ཆས་མིན། །ཕྱག་ནི་གཏོང་ལ་འཇུག་བས་མཛེས་ཀྱི་སྒྲ་ལྡན་གདུབ་བུས་མིན། །བསོད་ནམས་བརྒྱ་ཡིས་ལྷག་པར་མཐོ་བའི་མི་དབང་གང་དེ་རྒྱལ། །

[055B] །དགེ་ལེགས་གསེར་གྱི་རི་བོས་ཀུན་ནས་བསྐོར། །ཚད་མེད་ཡོན་ཏན་བརྒྱ་ཡི་དཔལ་འབར་བ། །མི་དབང་ལྷུན་པོ་གླིང་བཞིའི་དབུས་ན་བརྗིད། །ས་བདག་
གཞན་ཕན་དགོངས་པ་གངས་རིའི་གོས། །སྙན་ཞིང་ནང་འབབ་གསུང་གི་ཚ་ཟེར་གྱིས། །ལེགས་པར་བཞུ་བའི་ཆུ་རྒྱུན་གྲགས་པའི་ཚོགས། །སྐྱེ་དགུ་ཀུན་གྱི་རྣ་བའི་རྒྱ་མཚོར་ཞུགས། །དེ་ཚེ་ཁྲིམས་གཉིས་མཁྱེན་
པའི་བློ་གྲོས་ཀྱིས། །སྐྱེ་དགུ་བདེ་ལ་འགོད་པའི་ཁུར་འཁྱེར་བ། །ས་སྐྱོང་དེ་ཡི་ལྷག་བསམ་འདི་འདྲ་ཞེས། །ཡ་མཚན་གཏམ་གྱིས་གཏམ་གཞན་གོ་སྐབས་ཕྲོགས། །དགེ་མཚན་རྒྱུ་སྐར་ཕྱེ་བས་བཀྲ་བ་ཡི། །
སྐུ་ཡི་ནམ་མཁའ་མི་མཐུན་ཆུ་འཛིན་གྱི། །སྒྲིབ་གཡོགས་བསལ་ཕྱིར་བསམ་ཀུན་རྫོགས་མཛད་པའི། །ལྷག་པའི་ལྷ་ལ་གསོལ་བ་འདེབས་ཤིང་མཆིས། །མི་དབང་བྱམས་པའི་ཐུགས་ཀྱིས་མངའ་རིས་
རྣམས། །ཆོས་བཞིན་སྐྱོང་བའི་ཆབ་སྲིད་གང་ཡིན་མ། །པད་གཉེན་ལྷ་ཡི་ལམ་ནས་མ་ལྷུང་བ། །དེ་སྲིད་ཡར་ངོའི་ཟླ་བཞིན་འཇུག་གྱུར་ཅིག་ཅེས་པ་འདི་ནི་གོང་མ་ཧོང་རྒྱལ་བུ་མིའི་དབང་པོའི་དྲུང་དུ། །
བློ་བཟང་གྲགས་པས་ཞུ་བའི་ཞུ་ཡིག་གི་སྐྱེས་ཀྱི་མཚོན་པར་ཕྱག་ཕྱིས་དང་ཁ་དཀར་པོ་ཁ་གང་འབུལ། ཞིབ་ཀྱི་ཞུ་བ་དགེ་བཤེས་བསོད་རྒྱལ་བ་ལ་གསལ། ཟླ་བ་བཅུ་གཉིས་པའི་ཉེར་བདུན་ལ་ཆོས་གྲ་ཆེན་པོ་བདེ་

[056A]༄༅། །བ་ཅན་ནས་ཕུལ། །ཞེས་པའོ། །དེ་ནས་རྗེ་རྣམ་གཉིས་ལྷན་ཅིག་ཏུ་ཕེབས་ནས་སྟག་ཚང་དུ་དབྱར་བཞུགས་མཛད། གཉིས་ཀས་ཚེས་མང་དུ་གསུངས། དེ་དུས་ཡབ་
སྲས་གཉིས་ཀ་དབེན་པ་ལ་དགྱེས་ཤིང། དབྱར་རྭ་སྒྲེང་གི་བསྔགས་པ་གསན་པས་ཀྱང་ཐུགས་གཡོས། དཔལ་ལྡན་ཨ་ཏི་ཤས་ལུང་བསྟན་པའི་གནས། འབྲོམ་སྟོན་ཡབ་སྲས་ཀྱི་གདན་ས། བཀའ་
གདམས་པའི་དམ་པའི་ཆོས་ཀྱི་ཆུ་བོ་ཐམས་ཅད་ཀྱི་འབྱུང་ཁུངས་སུ་གྱུར་པས་ཀྱང་གཟིགས་པར་བཞེད་དེ། ཡབ་སྲས་གཉིས་ཀྱིས་ཐོག་མ་མཛད་པའི་དགེ་འདུན་སྡེ་སྣོད་འཛིན་པ་མང་པོའི་ཚོགས་དང་བཅས་པ་
རྭ་སྒྲེང་ལ་ཕྱག་བཏེག་དགུན་བཞུགས་རྭ་སྒྲེང་དུ་མཛད། བླ་མ་རྗེ་བཙུན་ཆེན་པོས། རིགས་པ་དྲུག་བཅུ་པ་དང་གསང་འདུས་རིམ་ལྔ་སོགས་གསུངས། རྗེ་རིན་པོ་ཆེ་འདིས། ཐེག་པ་ཆེན་པོ་མདོ་སྡེ་རྒྱན་
དང། དབུས་མཐའ་དང། ཀུན་ལས་བཏུས་དང། ཉན་ས་ལ་སོགས་པ་ཐམས་ཅད་ཀྱི་གུང་ལེགས་པར་བསྒྲིགས་ཏེ། ཞི་གནས་ཀྱི་བཤད་པ་མཐའ་དག་པར་གསུངས་ཤིང། སྒོམ་དུ་བཅུག་པས། ཟླ་བ་
གཅིག་ཙམ་གྱི་རིང་ལ་མང་པོ་ཞིག་གི་རྒྱུད་ལ་གསུང་རབ་དང་མཐུན་པའི་ཞི་གནས་ཁྱད་པར་ཅན་འཁྲུངས། རེད་མདའ་པས་ཀྱང་རྗེ་འདི་ལ་རྩ་ཤེས་དང། གསང་འདུས་ཀྱི་འགྲེལ་པ་སྒྲོན་གསལ་རྫོགས་པར་གསན་

[056B]། །།དེ་ནས་ཆོས་རྗེ་ལོ་ཙྪ་བ་དང། འབྲི་ཁུང་ཆོས་རྗེ་གཉིས་ཀས་ཞལ་འཛོམ་པར་
ཞུ་བའི་ཕོ་ཉ་དང་གསུང་འཕྲིན་ནར་མར་བྱུང་བས། དགུང་ལོ་ཞེ་དྲུག་པའི་ཆུ་རྟ་ལོའི་དཔྱིད་མགོར་རྗེ་འདིས་འབྲི་ཁུང་དུ་བྱོན། ཆོས་མང་དུ་གསུངས། སྤྱན་སྔ་རིན་པོ་ཆེ་ལ་ནཱ་རོ་ཚེས་དྲུག་དང། ཕྱག་ཆེན་ལྷན་ཅིག་
སྐྱེས་སྦྱོར་སོགས་གསན། དེ་རྗེས་རྗེ་རེད་མདའ་པ་དང་རྗེ་འདི་གཉིས་ཕྱག་བཏེག་ལོ་ཆེན་སྐྱབས་མཆོག་དཔལ་བཟང་དང་གསུམ་ག་ཨང་བྱང་ཆུབ་ཡེ་ཤེས་ཀྱི་གཙུག་ལག་ཁང་གནམ་རྩེངས་ལྡེང་དུ་སྡེ་སྣོད་འཛིན་
པ་མང་པོས་ཐོག་དྲངས་པའི་དགེ་འདུན་དྲུག་བརྒྱ་ལྷག་ཙམ་གྱིས་དབྱར་གནས་མཛད། དཔོན་ཡོན་ཏན་རྒྱ་མཚོས་དད་པའི་སྒོ་ནས་ཞབས་ཏོག་རྒྱ་ཆེན་བསྒྲུབས། ཆོས་རྗེ་གསུམ་གས་འདུལ་བའི་ལུགས་དག་ཐེར་
མཛད་པར་བཞེད་ནས་སོ་སོ་ནས་འདུལ་བའི་མདོ་རྩའི་བཤད་པ་རྒྱས་པ་རེ་མཛད། སྡོམ་ཁྲིམས་དག་བར་བསྲུང་བའི་སྲོལ་བཟང་པོ་ཚུགས། སོ་ཐར་གྱི་ལུགས་གཙང་བར་མཛད་པ་འདི་ནི་རྗེའི་མཛད་ཆེན་བཞིའི་
གཅིག་ཡིན་ནམ་སྙམ། དེ་ལ་རྣམ་ཐར་ཆེན་མོ་ལས། ཆོས་རྗེ་གསུམ་ཀས་ཀྱང། བསྟན་པ་རིན་པོ་ཆེའི་དག་ཐེར་རྣམ་པར་དག་པ་ཞིག་མཛད་པར་དགོངས་ཤིང། དེ་ཡང་ཇི་སྲིད་དུ་རྒྱལ་བའི་ནང་མཛོད་འདུལ་

[057A]༄༅། །བ་རྫོགས་པར་ཡོད་པ་དེ་སྲིད་དུ་སངས་རྒྱས་ཀྱི་བསྟན་པ་ཡོད་ལ། དེ་མེད་ན་མེད་པར་གསུངས་པ་དེ་ཉིད་ཐུགས་ལ་ལྕི་བར་གྱུར་ནས། བསྟན་པ་འབའ་ཞིག་ལ་དགོངས་པའི་ཐུགས་
ཀྱིས། འདུལ་བ་མདོ་རྩ་བའི་བཤད་པ་རྒྱས་པ་རེ་གསུངས་ཤིང། དེའི་དུས་སུ་གཞི་བཅུ་བདུན་ནས་གསུངས་པའི་བཅས་པ་ཕྲ་མོ་ཞིག་ཡན་ཆད། ད་ལྟའི་གང་ཟག་གིས་ཉམས་སུ་བླང་ནུས་ཙམ་རྣམས་དང་
རྣམ་འབྱེད་ནས་འབྱུང་བའི་བཅས་པ་རྣམས་ལས་འདས་པའི་ལྟུང་བ་ཐམས་ཅད་དང་རང་གི་མིང་རིགས་ཀྱིས་ཕྱིར་འཆེས་པའི་ཆོ་ག་ཇི་ལྟར་བཤད་པ་བཞིན་གྱི་ཕྱག་ལེན་རྣམ་པར་དག་པའི་སྲོལ་ལེགས་པར་བཙུགས་
ཏེ། དེའི་ཚེ་འདུལ་བ་གསན་པ་ཕལ་ཆེ་བས་ཀྱང་རང་རང་གི་རྒྱུད་ལ་བརྟགས་ནས། ལྟུང་བ་ཕྲ་རགས་ཐམས་ཅད་བཤགས་ཡུལ་མང་ཉུང་གི་བྱེ་བྲག་དང། དངོས་པོ་སྤངས་པའི་ཚད་ལས་སྔོན་དུ་གཏོང་བ་
སོགས་ཇི་ལྟར་བཤད་པ་བཞིན་དུ་ཕྱག་ལེན་ལ་བཏབ་ནས་ཕྱིར་བཅོས་མཛད་དེ། ད་ཕྱིན་ཆད་ཕྱག་གྱི་ལ་གཉུག་མར་གནས་པ་ཕལ་ཆེངས་ཉན་རེ་ཞིང། རང་རང་གི་རྒྱུད་ལ་བརྟགས་ནས་ལྟུང་བ་དང་ཡུན་དུ་མི་
འགྲོགས་པར་ཕྱིར་འཆོས་པ་དང། ཡོ་བྱད་བྱིན་བརླབ། དུང་ཁང་གཅོད་པ། ནུབ་ལྷག་ཉལ་བསྲུང་བ་སོགས་ཀྱི་ཕྱག་ལེན་དག་ལའང་ཆེས་བརྩོན་པར་མཛད་ན། དེ་ཙམ་དུ་བསྒྲུབ་མི་དཀའ་བ་རྣམས་ལ་

[057B] དེ་བས་ན་སངས་རྒྱས་ཀྱི་བསྟན་པའི་རྩ་བ་སོ་སོར་ཐར་པའི་རྨང་རྫོགས་པར་གསོས་པས་བསྟན་པ་ལ་བྱ་བ་མཛད་པ་ཞིག་ལ་འདི་ཡ་མཚན་པ་ཡིན་ནོ། །ཞེས་གསུངས་སོ། །
གཞན་ཡང་དབུ་ཚད་སོགས་ཀྱི་ཆོས་འཁོར་མང་དུ་བསྐོར། ཡང་ནམ་མཁའ་དཔལ་དཔོན་པོའི་ཡིག་ལན་དུ་བསླབ་ཚིག་ཕན་བདེའི་གཞི་འཛིན་ཞེས་བྱ་བ་བསྩལ། དེ་ནི།། །།གང་ལ་བརྟེན་
ན་འཕྲལ་དང་ཡུན་གྱི་དོན། །བདེ་བླག་སྦྱིན་པ་གཅིག་པུ་ཀུན་གྱི་གཉེན། །མགོན་པོ་ཐུགས་རྗེའི་གཏེར་དེའི་ཞབས་ཀྱི་རྡུལ། །སྐྱེ་དང་སྐྱེ་བར་གུས་པས་མཆོད་གྱུར་ཅིག་བློ་གྲོས་གསལ་ཞིང་དད་པའི་
རྩ་བ་བརྟན། གཏོང་ལ་ལག་བརྐྱང་ཐོས་ལ་འདུག་གྱུར་པ། །ནམ་མཁའ་དཔལ་གྱིས་རིང་ནས་སྦྲངས་པ་ཡི། །འཕྲིན་ཡིག་ཆག་དོན་བཟང་ཞིང་སྙན་བའི་ངག་རྒྱལ་སྲས་ཐུ་བོའི་སྐུ་གཟུགས་འདུས་
པའི་རྒྱུད། །དུར་སྨྲིག་རྒྱལ་མཚན་དུ་ང་ལ་སོགས་པ་ཡི། །ཡིད་འོང་སྐྱེས་མང་བསྐུར་བ་ཕོ་ཉ་བས། །མ་ཚང་མེད་པར་བདག་གི་གམ་དུ་འཕྲོད། །སྔོན་ཆད་ཕན་པར་སྨྲས་པའི་རྗེས་སུ་བསླབས། །ད་དུང་
ལེགས་བཤད་དགའ་སྟོན་སྩོལ་ཞེས་ཟེར། །སྔོན་ཆད་གདམས་པ་རྣམས་ཁས་ཆེས་ལྷག་པའོ། །གདམས་པར་བགྱི་བ་ཅི་ཡང་མ་མཆིས་མོད། །འོན་ཀྱང་གུས་པར་ཉན་ལ་ཡང་ཡང་དུ། །ལེགས་

[058A]༄༅། །པར་གདམས་ན་ཁྱད་པར་ཐོབ་འགྱུར་ཏེ། །ཤིན་ཏུ་སྙི་བའི་ཆུ་ཐིགས་ལྷུང་བ་ཡིས། །ཆེས་ཆེར་འཁྲེགས་པའི་བྲག་ལ་ཇི་བཞིན་ནོ། །ཀྱེ་མ་འགྲོ་འདི་བློ་གྲོས་ཉམས་ཆུང་ཞིང། །
ཚུལ་བཞིན་འདོམས་པའི་དམ་པའི་མགོན་མེད་པས། །རྒུད་པའི་སྒོ་ལ་འབད་པ་དྲག་པོ་ཡིས། །རྒྱུན་མི་འཆད་པར་རབ་ཏུ་འཇུག་པར་བྱེད། །དེ་སླད་བྱིས་པའི་སྤྱོད་ལས་རིང་སོང་བའི། །དམ་པའི་ཚུལ་
ལུགས་ཐོས་པར་གྱུར་པ་ན། །དེ་ཡིས་རིངས་པ་ཐོབ་པར་མི་འགྱུར་ཏེ། །པད་མས་བརྒྱན་པའི་རི་རྩེར་ལུག་བོར་བཞིན། །བདག་ཅག་ལེགས་པར་སྤྱད་པའི་བསགས་པ་དམན། །ཉེས་སྤྱོད་སྒོ་ལ་རྒྱུན་
མི་ཆད་དུ་ཕྱོགས། །དེ་ཕྱིར་བདེ་ལེགས་སྒོར་གྱུར་ཐུབ་བསྟན་དང། །མཇལ་བའི་གོ་སྐབས་རྙེད་པ་ད་རེས་ཙམ། །དེང་དུས་འདི་ན་སྦུན་པ་འཕྱར་བ་བཞིན། །སྙིང་པོ་མེད་པའི་བྱ་བ་མ་བཏང་ན། །ལུས་
སྲོག་ཡལ་ནས་བསྐལ་མང་ངན་འགྲོའི་གནས། །བརྒྱུད་པའི་སྡུག་བསྔལ་སུ་ཡིས་མང་པར་ནུས། །གདོན་གྱིས་ཟིན་པ་རྣམས་ལ་ཆེས་བརྩེ་བའི། །བཤེས་ཀྱི་སྲོག་ལ་རྒོལ་བར་བྱེད་པ་ལྟར། །རྨོངས་པར་
གྱུར་རྣམས་དང་གི་བདེ་ལེགས་སྒོ། །ཐུབ་པའི་བཅས་པའི་མཚམས་ལ་དགྲ་བཞིན་བལྟ། །ཁྱོད་ནི་བདག་གིས་སྨྲས་པའི་རྗེས་སློབ་ན། །དལ་བ་ཤིན་ཏུ་རྙེད་དཀའ་དོན་ཆེ་དང། །དེ་ཡང་ཆུ་བུར་བཞིན་དུ་མྱུར་

[058B] །དེ་ནས་གཞན་གང་རྗེས་སུ་མི་འབྲང་ལ། །དཀར་ནག་ལས་འབྲས་ཕྲ་བའང་མི་སླུ་བ། །རྟེན་ཅིང་འབྲེལ་བར་འབྱུང་འདི་རིང་དུ་སོམས། །དེ་ཡིས་ཕན་བདེའི་རྩ་བའང་མ་བཟུང་བའི། །
མཁས་པར་རློམ་དང་ཡུན་རིང་བསམ་གཏན་ལ། །སྤྱད་པའི་ཡུས་ཀྱིས་བརྣངས་པ་དེ་དག་ཀུན། །ནོར་བུར་འཁྲུལ་ནས་འཆིང་བུའི་ཁུར་ཐོགས་པའི། །གསེར་གླིང་ཕྱིན་པའི་ཚོང་པ་སླར་ལོག་ནས། །
རང་གི་ཡུལ་དུ་འགྲོ་བཞིན་རིག་པར་མཛོད། །རྙེད་དཀའ་རིག་ན་གྱི་ནར་སྡོད་ཐབས་མེད། །དོན་ཆེན་མཐོང་ན་དོན་མེད་འདའ་བ་ཕངས། །འཆི་བ་བསམས་ན་ཕྱི་མར་འགྲོ་གྲབས་བྱེད། །ལས་འབྲས་
བསམས་ན་བག་མེད་གནས་ལས་ལྡོག་དེ་ལྟར་དེ་བཞིའི་རྩ་བ་བརྟན་གྱུར་ན། །དགེ་ཆོས་ལྷག་མ་བདེ་བླག་ཉིད་དུ་སྐྱེ། །དེ་ཕྱིར་དགྲམ་རྩ་ཟད་པའི་ཁང་དུལ་ལ། །དགའ་བར་མ་སེམས་རྩ་བ་བཞི་ལ་
སློབས། །ཐོག་མར་ཞིང་གི་མཐུ་ལ་བརྟེན་ནས་ནི། །ནང་གི་བསམ་པའི་སྟོབས་ནི་སྐྱེ་འགྱུར་བས། །དགེ་བའི་བཤེས་དང་དཀོན་མཆོག་མཆོད་པ་ལ། །རྒྱུན་ཆད་མེད་པའི་སྦྱོར་བ་སྟེན་འཚལ་ལོ། །
དེ་ལྟར་རྩ་བ་བརྟན་ལ་གཙོར་འབང་ན། །ཟབ་ཅིང་རྒྱ་ཆེའི་ཆོས་རྣམས་མ་ལུས་པ། །ཁ་ཅིག་ད་ལྟ་ལག་ཏུ་བླང་བ་དང། །གཞན་དག་སྨོན་ལམ་ཡུལ་དུ་བྱས་གྱུར་ཏེ། །གཅིག་ཀྱང་མི་སྤོང་ཀུན་ཀྱང་

[059A]༄༅། །སངས་རྒྱས་ཐབས། །དེ་ལྟར་རྒྱལ་བའི་བསྟན་པ་ཡོངས་རྫོགས་པ། །ལམ་དུ་བསྲེལ་བ་ཤེས་ན་མཁས་པའི་ཕུལ། །གཞན་དུ་དམ་ཆོས་སྤོང་བ་ཁོ་ནར་ཟང། །མདོར་ན་
རང་གི་བསམ་བ་གང་དགའ་ལ། །མི་བཏང་རྒྱལ་བའི་བཅས་པའི་དབང་དུ་བཏང། །དེ་ཚེ་འཕྲལ་དུ་གདུང་ཡང་ཕན་ཡོན་ལ། །གུས་པར་བྱ་སྟེ་གཏར་དང་སྲེག་པ་བཞིན། །བདག་གིས་བརྩེ་བས་
ཅུང་ཟད་གདམས་པ་ལས། །བྱུང་བའི་དགེ་བ་ངེ་ཡིས་འགྲོ་བ་ཀུན། །དམ་པའི་བཤེས་ཀྱིས་རྗེས་སུ་འཛིན་པ་དང། །དེ་ཡི་གདམས་པ་བཞིན་དུ་བསྒྲུབ་གྱུར་ཅིག་ཅེས་འཕྲིན་ཡིག་ཕན་བདེའི་
གཞི་འཛིན་ཞེས་བྱ་བ་འདི་ནི། ཤཱཀྱའི་དགེ་སློང་བློ་བཟང་གྲགས་པའི་དཔལ་གྱིས། གནམ་ཅོད་ལྡེང་གི་གཙུག་ལག་ཁང་ནས་དབོན་བོ་ནམ་མཁའ་དཔལ་བཟང་གི་ཡི་གེའི་ལན་དུ། ལ་སྟོང་བྱང་དུ་
སྤྲིངས་པའོ། །ཞེས་པའོ། །ཡང་རེད་མདའ་བའི་བསྟོང་པ་ཅིག་མཛད་དོ། །དགག་དབྱེ་ཐོན་ནས་རྗེ་བཙུན་རེད་མདའ་པ་གཙང་ལ་ཕྱག་བཏེག་རྗེ་འདི་དང་ལོ་ཆེན་སྐྱབས་མཆོག་པ་གཉིས་
འཁོར་བཅས་སླར་རྭ་སྒྲེང་དུ་བྱོན། རྗེ་འདི་བྲག་སེང་གེའི་ཞོལ་དུ་དཔེན་ག་ནས་མཛད་དེ་བཞུགས། ལོ་ཆེན་གྱིས་དབུ་མ་སོགས་གསུངས། རྗེ་རིན་པོ་ཆེས་ལམ་རིམ་སོགས་གསུངས་

[059B] སྟོན་བ་
བཅོམ་ལྡན་འདས་ནས་ནམ་མཁའ་རྒྱལ་མཚན་གྱི་བར་གྱི་ལམ་རིམ་བརྒྱུད་པའི་བླ་མ་རྣམས་དངོས་སུ་གཟིགས། ཁྱད་པར་དུ་ཇོ་བོ་རྗེ། འབྲོམ་སྟོན་པ། བོ་ཏོ་བ། ཤ་རབ་རྣམས་ཟླ་བ་གཅིག་
གི་བར་དུ་གཟིགས་ཤིང། གདམས་པ་དང་རྗེས་སུ་བསྟན་པ་མང་དུ་བསྩལ། མཐར་འབྲོམ་སོགས་གསུམ་ཇོ་བོ་རྗེ་ལ་ཐིམ། ཨ་ཏི་ཤས་རྗེ་རིན་པོ་ཆེའི་སྤྱི་བོར་ཕྱག་བཞག་ནས་བསྟན་པ་ལ་
བྱ་བ་རྒྱ་ཆེད་གྱིས་དང། བྱང་ཆུབ་སྒྲུབ་པ་དང་སེམས་ཅན་གྱི་དོན་བྱེད་བའི་གྲོགས་བདག་གིས་བྱའོ་ཞེས་གསུང་ནས་མི་སྣང་བར་གྱུར་པ་སོགས་ངོ་མཚར་བའི་ལྟས་མང་དུ་བྱུང། དེའི་ཚེ་བྱང་ཆུབ་ལམ་རིམ་བརྒྱུད་
བའི་བླ་མ་རྣམས་ཀྱི་གསོལ་འདེབས་ལམ་མཆོག་སྒོ་འབྱེད་ཅེས་བྱ་བ་མཛད། སྐབས་འདིའི་གོང་ནས་རྡོག་ལོ་ལེགས་པའི་ཤེས་རབ་ཀྱིས་བཞེངས་པའི་གསང་ཕུའི་བླ་མ་དཀོན་མཆོག་ཚུལ་ཁྲིམས་དང་
ཁྱ་འདུལ་འཛིན་གྱིས་བཞེངས་པའི་ཟུལ་ཕུའི་བླ་མ་དཀོན་མཆོག་དཔལ་བཟང་སོགས་བོད་ཀྱི་བླ་མ་མཁས་པ་མང་པོས་ལན་མང་དུ་བསྐུལ་བ་དང། སྐབས་འདིར་ལོ་ཆེན་སྐྱབས་མཆོག་དཔལ་བ་བྲང་

[060A]༄༅། །བོས་ནན་ཏན་ཆེན་པོས་གསོལ་བ་བཏབ་པ་དང། ཇོ་བོ་རྗེས་བྱིན་གྱིས་བརླབས་པ་སོགས་གོང་གི་དགེ་མཚན་རྣམས་དང་འགྲིགས་པས་བྱང་ཆུབ་ལམ་རིམ་རྩོམ་པར་བཞེད་ནས། རྒྱལ་
བའི་གསུང་རབ་ཐམས་ཅད་ཀྱི་གནད་བསྡུས་པ། ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་གཉིས་ཀྱི་ལམ་སྲོལ། སྐྱེས་བུ་གསུམ་གྱི་ལམ་གྱི་སྒོ་ནས་སྐལ་བ་དང་ལྡན་པ་རྣམས་སངས་རྒྱས་ཀྱི་སར་འཁྲིད་
པའི་ཚུལ་རྒྱས་པར་བསྟན་པའི་ལམ་རིམ་ཆེན་མོའི་བཀའ་རྩོམ་མཛད། ལམ་རིམ་འདི་ནི་ཆོས་རྣམ་དག་བྱེད་བར་འདོད་པའི་སྐལ་ལྡན་རྣམས་ལ་མིག་གཅིག་ལྟ་བུ་ཡིན་ཞིང། འཇིག་རྟེན་གསུམ་གྱི་
མུན་པ་སེལ་བའི་ཉི་མ་གཅིག་པུ་རྨད་དུ་བྱུང་བར་གྲགས་ཏེ་དར་ཞིང་རྒྱས་པར་བཞུགས་པ་འདི་ཡིན་ནོ། །དེ་ལ་རྗེ་བཙུན་འཇམ་པའི་དབྱངས་ཀྱིས་ངེས་ཀྱིས་གསུངས་པའི་ངེས་འབྱུང་བྱང་སེམས་ལྟ་བ་
གསུམ་དུ་མ་འདུས་སམ་ཞེས་གསུང་བ་ལ། རྗེ་རིན་པོ་ཆེས་ལམ་གྱི་གཙོ་བོ་གསུམ་གྱི་མན་ངག་ན་གཞུང་མདོར་བསྟན་ལྟ་བུ་དང། སྐྱེས་བུ་གསུམ་གྱི་ལམ་རིམ་ནི་རྒྱ་ཆེར་འགྲེལ་ལྟ་བུར་འདུག་པས། བློ་
རབ་འབྲིང་ཐ་མ་ཀུན་ལ་ཕན་པར་མཐོང་ནས། ལམ་གྱི་གཙོ་བོ་གསུམ་གཞིར་བཞག་ལ། ལམ་སྒྲོན་སོགས་གཞུང་མང་པོ་ནས་ཁ་བསྐང་སྟེ་སྦྱར་བ་ཡིན་ཞེས་སོགས་གནད་དོན་ཕྲ་ཞིབ་མང་པོ་

[060B] ཞི་གནས་ཡན་བརྩམས་ནས་ལྷག་མཐོང་བརྩམས་ཀྱང་སྟོང་ཉིད་ཀྱི་དོན་གོ་དཀའ་བས་མང་པོ་ལ་ཕན་པར་མི་འགྱུར་རམ་སྙམ་དུ་དགོངས་པ་ལ། འཇམ་པའི་དབྱངས་ཀྱིས་ལྷག་
མཐོང་བརྩམས་ན་གཞན་ཕན་འབྲིང་འོང་བས་རྩོམས་ཞེས་པས་ལམ་རིམ་རྫོགས་པར་བརྩམས་སོ། །དེའི་ཚེ་གཉན་ཆེན་ཐང་ལྷ་དང། ཞོག་ལྷ་རྒྱུགས་པོ། ངང་ལྷ་ཤམ་པོ་སོགས་དབུས་ཕྱོགས་ཀྱི་
གཞི་བདག་དཀར་ཕྱོགས་ལ་དགའ་བ་མང་པོས། ངེད་པདྨ་སཾ་བྷ་བ་དང་ཇོ་བོ་རྗེ་སོགས་ལས་ཆོས་ཐོས་པའི་དགེ་བསྙེན་ཡིན། ད་ཁྱེད་ཀྱི་མཐུན་རྐྱེན་བསྒྲུབ་པས་སྐྱབས་འོག་ཏུ་འཇུག་པར་ཞུ་ཞེས་སྒོ་གསུམ་
གུས་པས་ཕྱག་བཙལ། དེའི་ཕྱིར་ལམ་རིམ་གྱི་མཇུག་གི་སྨོན་ལམ་དུ། ལམ་བཟང་བསྒྲིག་པའི་མཐུན་རྐྱེན་སྒྲུབ་བྱེད་ཅིང། །འགལ་རྐྱེན་སེལ་བྱེད་མི་དང་མི་མིན་ཀུན། །ཚེ་རབས་ཀུན་ཏུ་རྒྱལ་
བས་བསྔགས་པ་ཡི། །རྣམ་དག་ལམ་དང་འབྲལ་བར་མ་གྱུར་ཅིག་ཅེས་གསུངས་སོ། །ཡང་ལམ་རིམ་གྱི་དབུའི་ཚིགས་བཅད་ལས། དེང་དུས་རྣལ་འབྱོར་བརྩོན་རྣམས་ཐོས་པ་ཉུང། །
མང་ཐོས་ཉམས་ལེན་གནང་ལ་མི་མཁས་ཤིང། །ཕལ་ཆེར་གསུང་རབ་བལྟ་ལ་ཕྱོགས་རེའི་མིག་ལུང་དོན་རིགས་པས་འབྱེད་པའི་མཐུ་མེད་པས། །བསྟན་པའི་གནང་ནམས་རྫོགས་པའི་གདམས་

[061A]༄༅། །པ་མཆོག་མཁས་བ་དགྱེས་པའི་ལམ་དང་བྲལ་མཐོང་ནས། །ཤིང་རྟ་ཆེན་པོའི་ལམ་འདི་བཤད་བ་ལ། །བདག་གི་ཡིད་ནི་ཀུན་ནས་སྤྲོ་བར་གྱུར། །གང་དག་ཕྱོགས་འཛིན་
མུན་པས་མ་བསྒྲིབས་ལ། །ལེགས་ཉེས་འབྱེད་པའི་བློ་ཡི་མཐུ་ལྡན་ཞིང། །དལ་བའི་རྟེན་བཟང་དོན་ལྡན་བྱེད་འདོད་པའི། །སྐལ་ལྡན་དེ་རྣམས་རྩེ་གཅིག་བསྒྲིམས་ཏེ་ཉོན། །ཞེས་དང། མཇུག་གི་ཚིགས་
བཅད་ལས། འཇམ་གླིང་མཁས་པ་ཡོངས་ཀྱི་གཙུག་གི་རྒྱན། །སྙན་པའི་བ་ངན་འགྲོ་ན་ལྷར་ངེ་བ། །ཀླུ་སྒྲུབ་ཐོགས་མེད་གཉིས་ལས་རིམ་བཞིན་དུ། །ལེགས་བརྒྱུད་བྱང་ཆུབ་ལམ་གྱི་རིམ་པ་ནི། །
སྐྱེ་དགུའི་འདོད་དོན་མ་ལུས་སྐོངས་བས་ན། །གདམས་པ་རིན་ཆེན་དབང་གི་རྒྱལ་པོ་སྟེ། །གཞུང་ལུགས་སྟོང་གི་ཆུ་བོ་འདུ་བའི་ཕྱིར། །དཔལ་ལྡན་ལེགས་པར་བཤད་པའི་རྒྱ་མཚོ་འདི་ཡིན། །ཞེས་
གསུངས་པ་ལྟར་མངོན་མཐོ་ངེས་ལེགས་ཀྱི་བདེ་བ་ཐམས་ཅད་སྟེར་བའི་ཡིད་བཞིན་གྱི་ནོར་བུ་དང། རྒྱལ་བའི་གསུང་རབ་ཀྱི་དགོངས་དོན་ཐམས་ཅད་འདུས་པས་བདུད་རྩིའི་རྒྱ་མཚོ་ལྟ་བུ་ཡིན་ཞིང་
གསུང་རབ་འདི་མཐོང་ཐོས་ཀློག་མཆོད་སོགས་བྱེད་པ་ཀུན་གྱི་གནས་སྐབས་དང་མཐར་ཐུག་གི་ཕན་བདེ་མཐའ་དག་ཡིད་བཞིན་དུ་འགྲུབ་པར་ངེས་པས་བློ་ལྡན་དག་གིས་སེམས་ལ་འཇོག་དགོས་སོ། །

[061B] ཉེ་བརྒྱུད་ནི་རྗེ་རིན་པོ་ཆེས་རྗེ་བཙུན་འཇམ་པའི་དབྱངས་ལས་མནོས་པ་ཡིན། དེས་ན་
སྨོན་ལམ་གྱི་ཚིགས་བཅད་ལས། སྲས་བཅས་རྒྱལ་བའི་རྨད་བྱུང་འཕྲིན་ལས་ལས། །ལེགས་གྲུབ་བྱང་ཆུབ་ལམ་གྱི་རིམ་པས་ཀྱང། །ཐར་འདོད་རྣམས་ཀྱི་ཡིད་ལ་དཔལ་སྟེར་ཞིང། །རྒྱལ་
བའི་མཛད་པ་རིང་དུ་སྐྱོང་གྱུར་ཅིག་ཅེས་གསུངས་ལ། འདི་རྩོམ་པའི་སྐབས་སུ་སྟན་པ་བཅོམ་ལྡན་འདས་སོགས་རྩ་བརྒྱུད་ཀྱི་བླ་མ་རྣམས་བྱོན་ནས་བྱིན་གྱིས་བརླབས་པ་དང། ཇོ་བོ་རྗེ་
སོགས་ཟླ་བའི་བར་དུ་བཞུགས་ནས་བྱིན་གྱིས་བརླབས་པ་དང། སྔར་རྒྱ་སོགས་སུ་སོགས་སུ་ཕྱོགས་བཅུའི་སངས་རྒྱས་ཐམས་ཅད་དང། ཀླུ་སྒྲུབ་ཐོགས་མེད་སོགས་བླ་མ་རྣམས་ཀྱིས་ཡར་ཡང་བྱིན་གྱིས་བརླབས་པས་རྨད་དུ་བྱུང་བའི་ལམ་རིམ་འདི་བརྩམས་པ་ཡིན་པས། འདི་ཡི་དམ་དུ་བྱེད་པ་དག་ལ་བླ་མ་དེ་རྣམས་དང་སངས་རྒྱས་ཐམས་ཅད་ཀྱིས་བྱིན་གྱིས་བརླབ་བར་ངེས་སོ། །
ཡང་ལམ་རིམ་འདི་ཉམས་སུ་ལེན་པ་དག་ལ་མགོན་པོ་ཕྱག་དྲུག་བ། དམ་ཅན་ཆོས་རྒྱལ། རྣམ་སྲས་སོགས་བསྲུང་མ་རྣམས་ཀྱིས་འབྲལ་མེད་དུ་བསྲུང་ཞིང་འཕྲིན་ལས་བསྒྲུབ་བར་འཇམ་

[062A]༄༅། །པའི་དབྱངས་ཀྱིས་གསུང་བ་ཡོད་ཅིང། ཡང་གོང་དུ་བཤད་པའི་གཉན་ཆེན་ཐང་ལྷ་སོགས་དཀར་ཕྱོགས་སྐྱོང་བ་རྣམས་ཀྱིས་ཀྱང་གྲོགས་མཛད་ཅིང་བསྲུང་བ་སོགས་དོ་
མཚར་བའི་རྒྱུ་མཚན་དང་ཕྲ་ཟབ་མང་དུ་ཡོད། འདིར་ནི་ཟུར་ཙམ་སྟེ། རྒྱུ་མཚན་དང་ཕན་ཡོན་སོགས་རྒྱས་པར་ནི་གཞན་དུ་ཤེས་པར་བྱའོ། །དེ་ནས་རྗེ་རིན་པོ་ཆེས་ད་ཕྱིན་ཆད་སྔགས་ཀྱི་ཆོས་ཐན་
ཐུན་འཆད་འདོད་པས། ཁྱེད་དྲག་པ་འགའ་རེས་ཆོས་རྗེ་ལོ་ཙྪ་བ་ལ་དཔལ་གསང་བ་འདུས་པ་མི་བསྐྱོད་པའི་དབང་ཞུས་ལ་སྔགས་ཀྱི་སྡོམ་པ་སོར་ཆུག་གསུང། སློབ་དཔོན་རིན་པོ་ཆེ་འདུལ་འདིན་པའི་ཞལ་
སྔ་ནས་གཙོ་མཛད། ཉི་ཤུ་རྩ་ལྔས་དབང་ཞུས། དེ་ཡང་རྗེ་རིན་པོ་ཆེ་རང་གིས་སྨོན་འཇུག་གི་སྡོམ་པ་ཕོག་པ་འགའ་ཞིག་མ་གཏོགས་པ་རྣམས་ལ། ཆོས་རྗེ་ལོ་ཙྪ་བས་སྨོན་འཇུག་གི་སྡོམ་པ་ཕོག་
ཅིང། དེ་ནས་དབང་བསྐུར་བར་མཛད་དོ། །གཞན་ཡང་གནས་དེ་ཉིད་དུ། རྗེ་རིན་པོ་ཆེ་རང་ཉིད་ཀྱིས་སྔར་གནམ་ཅིང་ལྡེང་དང་ལམ་པ་དགོན་པ་སོགས་སུ་སྨོན་འཇུག་གི་སྡོམ་པ་གནང་པ་འགའ་ཞིག་
གི་ཆེད་དུ་གཙོ་བོ་རང་དགོངས་ཤིང། སྤྱིར་བྱང་སྡོམ་བསྲུང་འདོད་དག་ལ་ཕན་པའི་ཕྱིར་བྱང་སའི་ཚུལ་ཁྲིམས་ལེའུ་རྣམ་བཤད་བྱང་ཆུབ་གཞུང་ལམ་བརྩམས། ཡང་འཇིག་རྟེན་མགོན་པོ་འབྲི་ཁུང་

[062B] ཆོས་སྒོ་བ་བཀྲ་ཤིས་རིན་ཆེན་དང། ཆོས་རྗེ་ལོ་ཙཱ་བ་སོགས་དོན་གཉེར་ཅན་མང་པོས་བསྐུལ་བས་བླ་མ་ལྔ་བཅུ་པའི་རྣམ་བཤད་དང་
རྩ་ལྟུང་རྣམ་བཤད་གཉིས་བརྩམས། བླ་མ་ཤེས་རབ་དཔལ་བཟང་གི་ཞུས་ལན་དུ་མདོ་སྔགས་ཀྱི་ལམ་ཇི་ལྟར་ཉམས་སུ་ལེན་ཚུལ་བརྩོམས་ཏེ་གནང་ངོ།། །།དགུང་ལོ་ཞི་བདུན་པའི་ཆུ་
ལུག་ལོའི་དཔྱིད་ཆོས་རྗེ་སྐྱབས་མཆོག་པས་ལམ་རིམ་ཆེན་མོའི་གླེགས་བམ་ཕྱག་ཏུ་བཞེས། ལེགས་བཤད་རིན་པོ་ཆེའི་སྐྱེས་ཀྱིས་ཐུགས་ཀྱི་བར་མཛོད་གཏམས་ནས་གཙང་ལ་ཐེག་རྗེ་འདི་ས་
དེའི་དབྱར་གནས་དང་དགུན་ཡང་ར་སྒྲེང་དེར་བཞུགས་ནས་ལམ་རིམ་སོགས་ཆོས་མང་དུ་གསུངས། ཁྱད་པར་དུ་མངོན་རྟོགས་རྒྱན་ཡུམ་གསུམ་དང་སྦྱར་ནས་རྒྱས་པར་གསུངས་ཤིང། རྫོགས་
བའི་དུས་སློབ་མ་རྣམས་ཀྱིས་མཆོད་པ་རྒྱས་བར་བཤོམས་གསངས། དེར་གཞན་རྣམས་ཀྱིས་མཆོད་མེའི་ཀོང་བུ་བླངས་ཚར་བས། རྒྱལ་ཚབ་རྗེས་གཏོར་ཆེན་པོ་ཅིག་ཏུ་སྡོང་བུ་བངས་ཙམ་གྱི་མར་མེ་
བྱས་ནས་ཕུལ། རྗེ་རིན་པོ་ཆེས་མར་མེ་ཐམས་ཅད་ལ་གཟིགས་ནས་ཐམས་ཅད་གཏོར་འདིར་བླུག་གསུང། ཐམས་ཅད་དེར་ཐུགས་པས་ཀ་ཏོ་ར་གང་བར་གྱུར། དེ་ལ་རྗེ་རིན་པོ་ཆས་དཀའ་
[063A]༄༅། །བཅུ་པ་དར་མ་རིན་ཆེན་གྱིས་བློ་ལ་བཟུང་བ་རྣམས་བྲིས་ནས་ཕར་ཕྱིན་གྱི་འགྲེལ་པ་ཞིག་ཙོམས་ཞེས་གསུང་ཞིང། འདི་ནི་རྗེ་རང་གི་ཚབ་ཏུ་བསྟན་པའི་བདག་བོར་མངའ་
གསོལ་བ་ཡིན་གསུང། རྒྱལ་ཚབ་རྗེས་བཀའ་བཞིན་དུ་བཙམས་བའི་འགྲལ་པ་ནི་རྣམ་བཤད་སྙིང་པོའི་རྒྱན་ཞེས་གྲགས་པའི་ལེགས་བཤད་འདི་ཡིན་ཞིང། འདིར་གསེར་ཕྲེང་དུ་གསུངས་པ་དང་ཅུང་
ཟད་མི་འདྲ་བ་འགའ་ཡོད་ཀྱང། རྗེའི་དགོངས་པ་རྣམ་དག་མན་ཞེས་བླ་མ་རྣམས་གསུང་ངོ། །ཡང་ཚ་ཁོ་དཔོན་པོ་ངག་དབང་གྲགས་པས་ལམ་རིམ་ཆེན་མོའི་གླེགས་བམ་ལ་བལྟས་ཏེ་དད་གུས་
ཀྱི་ས་ཞུ་ཡི་ག་ཕུལ་བའི་ལན་དུ་གནང་བའི་གསུང་ཡིག་ནི། འདྲེན་མཆོག་རྒྱལ་བ་དེ་ཡི་རྒྱལ་ཚབ་དང། །རྗེ་བཙུན་མཁྱེན་བའི་གཏེར་དང་གླུ་སྒྲུབ་ཞབས། །འཕགས་པ་ཐོགས་མེད་རྣམས་
ཀྱི་མཛད་འཕྲིན་རྣམས། །སྐལ་ལྡན་ཁྱོད་ལ་རྟག་ཏུ་འཇུག་གྱུར་ཅིག། ཡངས་པའི་རྣམ་དཔྱོད་མཁའ་ལྟར་རྒྱ་ཆེ་ཞིང། །ཕུལ་བྱུང་དད་པ་རི་དབང་ལྟར་བ་རྟན་ལ། །བསྟན་པའི་ཁུར་གྱིས་ནམ་ཡང་མི་
ངལ་བའི། །བཤེས་གཉེན་ངག་དབང་གྲགས་པ་ཞེས་གྲགས་བའི། །སྡོམ་བརྩོན་མཆོག་དེས་ཤིང་རྟ་ཆེ་གཉིས་ལས། །ལེགས་པར་བརྒྱུད་བའི་སྐྱེས་བུ་གསུམ་གྱི་ལམ། །ལེགས་བཤད་རྒྱ་མཚོ་

[063B] །ཡི་གེའི་ཕྲང་བས་མིག་ལ་དཔལ་བྱིན་བས། །དོན་དཔྱོད་ཡིད་ནི་བདུད་རྩིས་ངོམས་སོ་ཞེས། །རྣར་སྙན་ཡིད་ལ་འབབ་པའི་ཕྲིན་ཡིག་གིས། །སྲབ་འཇམ་ཡང་བའི་དམར་
སྨུག་གོས་མཆོག་དང། །མཆིལ་ལྷམ་ཟུང་གི་རྟེན་བཅས་བསྐུར་བ་འཕྲོད། །གཟར་བུས་ཚོད་མའི་རོ་ལ་ཇི་བཞིན་དུ། །ལེགས་བཤད་རིང་དུ་བསྟེན་ཀྱང་ལྕིགས་དཀའ་བ། །རོ་འཛིན་དབང་པོས་རོ་ལ་
ཇི་བཞིན་དུ། །ཡུད་ཙམ་རེ་ཡིས་ཉམས་བུ་མྱོང་བ་མཚར། །དེང་དུས་ཡང་དག་པ་དང་ལྟར་སྣང་གི་ལམ་གྱི་རྣམ་དབྱེ་ཤེས་པ་ཆེས་ཆེར་དཀོན། །བརྒྱ་ལ་སྲིད་ཀྱང་ལེགས་བཤད་ལེགས་བཤད་དུ། །
ཇི་བཞིན་ཤེས་པའང་དེ་འདྲ་ཁོ་ནར་བས། །དེ་ཕྱིར་ཟབ་ཅིང་རྒྱ་ཆེའི་ལམ་གྱི་གནད། །ཕྲ་མོ་རྣམས་ལའང་བཅོས་མིན་ངེས་རྙེད་ཅིང། །ཡིག་གེར་བཀོད་པ་མཐོང་ཚེ་ཧོ་བོའི་ཡིད། །རིང་དུ་ངལ་བའི་
འབྲས་བུ་ཐོབ་བས་ཚིམ། །ཆོས་ཀྱི་རྗེ་ཉིད་ཀྱིས་བརྙེས་བའི་གོ་འཕང་ལ་གདུལ་བྱ་རྣ་མས་དངོས་དང་བརྒྱུད་པས་བཀྲི་བར་བཞེད་ནས་མདོ་སྡེ་དང་རྒྱུད་སྡེའི་རིམ་པ་གསུངས་པའི་མདོ་ནས་འབྱུང་བའི་ཐར་པ་
དང་ཐམས་ཅད་མཁྱེན་པར་བགྲོད་པའི་ལམ་གྱི་རྣམ་པར་བཞག་བ་འདིས། རྒྱལ་བའི་བ་སྟན་པ་སྤྱིའི་རྐང་གཟུང་ནས་གདུལ་བྱ་མཆོག་འགའ་ཞིག་ལ་རྒྱུད་སྡེའི་ལམ་བྱི་སྣོན་པ་བཏབ་ནས་རྒྱལ་བའི་བསྟན་པ་

[064A]༄༅། །ཡོངས་སུ་རྫོགས་པར་འཛིན་པ་འདི། གསུང་རབ་ཐམས་ཅད་གདམས་ངག་དུ་ཤར་བའི་རྒྱ་བོད་ཀྱི་མཁས་པ་ཐམས་ཅད་ཀྱི་བཞེད་པ་ཡིན། ཁོ་བོས་ཀྱང་དེ་རྟོགས་པའི་དོན་
པོ་མང་པོར་བས་མཐའ་བརྟེན་ནས་ཁས་བླངས་བའི་ཚུལ་ཁྲིམས་སྲུང་བ་གཞིར་བཞག་བསག་སྦྱང་གི་ལྷན་ཅིག་བྱེད་རྐྱེན་མང་པོ་དང་ལམ་གྱི་ལུས་ཚང་བའི་དམིགས་རྣམ་སྐྱོང་བའི་ཉེར་ལེན་གྱི་རྒྱུ་ལ་འབད་པས་
མཁས་པ་དགྱེས་པ་འི་མདོ་སྔགས་ཀྱི་ལ་མཕྱོགས་རགས་པ་ཙམ་མཐོང་ནས། བསྟན་པ་ལ་དམིགས་པ་འབའ་ཞིག་གི་ས་ཀུན་ནས་བསླངས་ནས། སྔོན་ལ་ཐེག་པ་ཐུན་ཇོང་བའི་ལམ་གྱི་རིམ་པ་
ཡི་གེར་བཀོད་པ་ཡིན། འདི་ལའང་ལམ་གྱི་ལུས་རྫོགས་མ་རྫོགས་དང། ལམ་གྱི་གོ་རིམ་ངེས་ཚུལ་དང་ལམ་གྱི་ཆ་ཕྲ་མོ་རྣམས་ནས་ལག་ལེན་དུ་བྱས་ནས་འཁྲིད་ཚུལ་དང་ཁྱད་པར་དུ་ཞི་གནས་
དང་ལྷག་མཐོང་གཞུང་ཆེ་བའི་དགོངས་པ་བཞིན་དུ་གསལ་བར་བ་ཕོལ་བ་འདི་དག་སྙིང་ནས་སྒྲུབ་པ་བྱེད་འདོད་བྱུང་བའི་ཚེ། ཉ་མས་ལེན་གྱི་གནང་ལ་མད་མར་གྱུར་བའི་གཞུང་ཆེ་བ་རྣམས་ངེས་པར་
བཞག་དགོས་པར་མཐོང་ནས་འདོར་ཞིང། སྒྲུབ་པ་ལྷུར་ལེན་གྱི་བློ་སྣ་མ་སྐྱེས་བའི་ཚེ་དེ་དག་ལ་ཉིན་མཚན་དུ་འབད་པ་བྱེད་པ་ན་ཉམས་ལེན་ཇི་ལྟར་བསྟན་ལ་བློ་ཁ་མ་ཕྱོགས་པར་ཐ་སྙད་ཙམ་ལ་

[064B]
འདྲ་བ་ལྟ་ཅི་སྨོས། སྔོན་དུས་ཀྱི་རྣམ་དབྱོད་ཅན་ཚེ་འདིའི་ཕུན་ལོང་ཡལ་བར་བཞག་ནས་རིག་པའི་གནས་མང་དུ་བསླབས་ཏེ། ཉམས་སུ་ལེན་པའི་གནད་ཇི་ལྟ་བུ་ཞིག་ཡིན་སྙམ་དུ་སྒྲུབ་འདོད་ཀྱིས་
བླངས་པའི་ཤེས་འདོད་ཅན་རྣམས་ཀྱིས་རིང་དུ་དབྱད་ཀྱང་དཔག་དཀའ་བར་བྱུང་འདུག་པས་ལམ་ལ་བསྐོར་བའི་གོ་ཡུལ་རྣམས་ཀྱིས་ཚིམ་སླ་བ་མ་མཛད་བར། སྔར་བཤད་པ་ལྟར་གྱི་རྒྱུ་རྐྱེན་ལ་
འབོར་ལ་ཡང་དང་ཡང་དུ་གསོལ་བ་ཐོབ་ལ་ཞིབ་པར་ཆོད་མཛོད། མ་གོ་བའི་གོ་རྒྱུ་བྱུང་རས་ཀྱིས་འདོད་པའི་ལྟ་དང་དམ་པའི་བཤེས་ཀྱི་སྐུ་དྲིན་དུ་བཟུང་ལ་སླར་ཡང་ཟང་ཟིང་དང་སྒྲུབ་པའི་མཆོད་བས་སྐུ་དྲིན་
གསོབ་པ་ལ་འབོད་དང་བློ་ཁྱད་ཞུགས་པར་སོང་ནས་ལམ་གྱི་གནད་ཕྲ་རགས་ཐམས་ཅད་ལ་བཅོས་མ་མ་ཡིན་པའི་ངེས་པ་རེ་རྙེད་ནས། ལྷ་དང་བླ་མ་ལ་ཇེ་དང་སྟོན་པ་དང་བསྟན་པ་ལ་ཇེ་གུས། སེམས་
ཅན་ལ་ངེ་བརྩེ་སྒྲུབ་པ་ལ་རྗེ་བརྩོན་དུ་འགྲོ་ཞིང། ལེགས་བར་དམིགས་ཕྱེད་པའི་གནད་ཀྱིས་བག་ཆགས་བརྟན་བར་འཇོག་པ་ལ་གཞན་དང་མི་འདྲའོ་ཞེས་པ་འདི་ནི་ཚ་ཁོ་བ་མཁན་ཆེན་ངག་དབང་གྲགས་

[065A]༄༅། །བའི་ཞུ་ཡིག་གི་ལན་དུ། རྗེ་རིན་པོ་ཆེ་བློ་བཟང་གྲགས་པའི་དཔལ་གྱིས་གནང་བའོ། ཞེས་བའོ།། །།དགུང་ལོ་ཞེ་བརྒྱད་བའི་ཤིང་སྤྲེ་ལོའི་དཔྱིད་
ར་སྒྲེང་དུ་ཆོ་འཕྲུལ་ཆེན་པོའི་དུས་མཆོད་ལ་མཆོད་པ་དང་སྨོན་ལམ་རླབས་ཆེ་བ་མཛད། དེ་ནས་རིམ་གྱིས་ལྷས་ཕུ་དགོན་གསར་དུ་ཕེབས། ཚད་མ་སམ་འགྲེལ་གྱི་གཞུང་དོན་ལམ་གྱི་རིམ་
པར་བསྒྲིགས་ནས་གསུངས་པས་མཁས་པ་ཀུན་གྱིས་སྔོན་ཐོས་མ་མྱོང་བའི་རིགས་བ་ཡང་དག་བརྙེས་ཤིང། ཚད་མའི་བསྟན་བཅོས་ནི་ཉམས་ཁ་རི་སྡར་སའི་གཞུང་ཡིན་པར་ངེས་པར་གྱུར་
འདིར་རྣམ་ཐར་ཆེན་མོ་ལས། བློ་གྲོས་དང་ལྡན་པའི་སྡེ་སྣོང་འཛིན་པ་དུ་མ་ལ། ཚད་མ་རྣམ་འགྲེལ་གྱི་བརྗོད་བྱའི་གཙོ་བོ་མཐའ་དག་རིགས་བའི་ལམ་ནས་དྲངས་ཏེ། གཞུང་ལམ་གྱི་རིམ་པར་
བསྒྲིགས་ནས། ཉམས་ལེན་ལ་སྦྱར་ནས་གསུངས་པས། སྡེ་སྣོད་འཛིན་པ་ཐམས་ཅད་སྔོན་ལན་ཅིག་ཀྱང་མ་མྱོང་བའི་ལེགས་པར་བཤད་པའི་བདུད་རྩིའི་རོ་ཕུལ་དུ་བྱུང་བ་མྱོང་བས་ཡིད་ཀྱི་སྐྱེས་
བུ་རང་དབང་མེད་བར་ཕྲོགས་ཏེ་ངོ་མཚར་བའི་གཏམ་གྱིས་དུས་འདའ་བར་བྱེད་ཅིང། དེ་ཕྱིན་ཆད་ཀྱང་སྐབས་སྐབས་སུ་གསུངས་པས། སྡོན་ཆད་གངས་རིའི་ཁྲོད་འདིར་ཚད་མཚིག་གི་ན་ཡམ་

[065B] འདི་ཉམས་ལེན་ལ་མཁོ་བའི་ཐེ་ཚོམ་ཙམ་ཡང་སུ་ལའང་མེད་བས་
ཕལ་མོ་ཆེ་ཞིག་དོན་མ་ཡིན་བསྐྱེད་བར་བྱེད་པ་ལ། ད་ལྟ་བློ་གྲོས་དང་ལྡན་ཞིང་གཟུ་བོར་གནས་བདག་ལ་འདི་ཉིད་ཉམས་ལེན་སྟོན་པའི་བསྟན་བཅོས་གཅིག་ལ་རྨད་དུ་གྱུར་བའི་ཕྱོགས་མཐོང་ཙམ་ཡོད་པ་འདི་ནི་
རྗེ་རིན་པོ་ཆེ་འདི་འབའ་ཞིག་གི་ཐུགས་རྗེ་ལ་བརྟེན་པ་ཡིན་ཏེ། འདི་ཙམ་གྱི་བཀའ་དྲིན་ཡང་གངས་ཅན་པ་ཡོངས་ཀྱིས་བསབ་པར་སླ་བ་མ་ཡིན་ནོ། །ཞེས་གསུངས་སོ། །དེ་ནས་མི་དབང་གྲགས་
བ་རྒྱལ་མཚན་གྱིས་ནན་ཏན་གྱིས་གསོལ་བ་བཏབ་པས་འོན་སྡེ་ཆེན་སྟེང་དུ་ཕེབས། སྡེ་སྣོད་འཛིན་པ་བརྒྱ་ཕྲག་དུ་མས་དབྱར་གནས་མཛད། རྒྱལ་བཟང་སྨོན་མཁར་ནས་ཞབས་ཏོག་གྱ་ནོམ་པ་
བསྒྲུབས། ཡང་དཔོན་ཤཱཀྱ་ཤྲཱི་ཡི་གེ་ཕུལ་ནས་ཤེས་རབ་འཕེལ་བའི་སྨོན་ལམ་ཞུས་པ་ལ་བཀའ་རྩོམ་གནང་བ་ནི། སྭ་སྟི། སྐྱེ་དགུ་རྣམས་ཀྱི་ཕན་བདེའི་གཏེར་གཅིག་བུར་
གྱུར་བ། བསྟན་པ་རིན་པོ་ཆེ་འབད་བ་དུ་མས་ཕྱོགས་འདིར་གསལ་བར་མཛད་ནས། བོད་ཀྱི་མངའ་རིས་ཆོས་ལྔ་ན་དུ་སྐྱོང་བའི་ས་སྐྱོང་ཆེན་པོ་རྣམས་ཀྱི་གདུང་རབས་སུ་འཁྲུངས་ཤིང། ཡ་རབས་

[066A]༄༅། །དམ་པའི་ཡོན་ཏན་གྱིས་བརྒྱན་པ། དཔལ་ལྷ་བཙན་པོ་སྐུ་ཁམས་བཟང་བའི་ཐང་ནས་གསུང་ཡིག་ཚིག་དོན་བཟང་བོ་དར་ཁ་དཀར་པོའི་སྐྱེས་དང་བཅས་པ་བསྐུར་བ། དགེ་
བཤེས་ཤེས་རབ་དབང་ཕྱུག་གིས་བདག་གི་གམ་དུ་འཕྲོད་པས་སྤྲོ་བ་འཕེལ་བར་གྱུར། བདག་ཀྱང་རྒྱལ་བའི་བསྟན་པ་སྐྱོང་པ་ལ་ཆེར་རྡོ་མི་ཐོག་ནའང་བས་མ་པ་བཟང་པོ་མ་དོར་ཙམ། གང་གི་ནོར་གྱིས་
ལྷ་དབང་འབྱོར་བ་ཡང། །ཟིལ་གནོན་འཕགས་པའི་ནོར་མཆོག་དང་པ་དང། །རྣམ་དབྱོད་ཤེས་རབ་ནོར་གྱི་དཔལ་ཡོན་ཅན། །ལྷ་རིགས་དམ་པའི་རྒྱུད་འཛིན་ཤཱཀྱ་ཤྲཱི། །སྲིད་ཞིའི་ཕུན་ཚོགས་གང་
ལས་ལེགས་གྲུབ་བའི། །དྲི་མེད་རྣམ་དབྱོད་ཡར་ངོའི་ཟླ་བཞིན་དུ། །འཕེལ་བྱེད་སྨོན་ལམ་འདེབས་པ་སྦྲོ་བ་ལེགས། །གང་ཕྱིར་ཤེས་རབ་ལམ་གྱི་སྲོག་ཡིན་ཕྱིར། །འོན་ཀྱང་ཤེས་རབ་འཕེལ་
བའི་ཟླ་མེད་རྒྱུ། །དམ་པའི་མགོན་ལས་དམ་ཆོས་ཡང་ཡང་དུ། །གསན་ཞིང་དེ་དོན་རེང་དུ་སེམས་པ་ཡིན། །དེ་ཕྱིར་དེ་མཛོད་ཉིད་ཀྱིས་ལེགས་སྦྱང་ཀྱང། །བདེན་གཉིས་འབྱེད་ལ་གཞན་དྲིང་མི་འཇོག་པའི་
རྒྱལ་བར་གྱེས་པའི་ཤེས་རབ་ཐོབ་བྱའི་ཕྱིར། །ཉིན་རེ་ཞིང་ཡང་ལན་གསུམ་བསྔོ་བའི་ཚེ། །བྱང་ཆུབ་སེམས་མཆོག་གཉིས་ཀྱིས་ལེགས་བཟུང་ནས། །འཁོར་བཅས་རྒྱལ་བའི་ཚོགས་ལ་དབང་

[066B] །ཤུགས་དྲག་འདུན་པས་ཡང་དང་ཡང་གསོལ་ན། །བཞེད་དོན་བདེ་བླག་ཉིད་དུ་འགྲུབ་པས་ན། །ལྷ་ཁྱོད་ཚུལ་དེར་རྟག་ཏུ་དགྱེས་བ་བསྐྱེད། །བདག་གི་ལེགས་སྤྱད་དུས་གསུམ་
དང། །འབྲེལ་བ་ཇི་སྙེད་མཆིས་པ་ཡིས། །རྒྱལ་བའི་མཁྱེན་རབ་ཐོབ་པར་ཤོག་དེར་མ་སོན་བ་ཀུན་ཏུ་ཡང། །རབ་འབྱམས་གསུང་རབ་དོན་རྣམས་ནི། །ཇི་བཞིན་འབྱེད་ལ་མདའ་
འབྱོར་བའི། །རླབས་ཆེན་ཤེས་རབ་ཐོབ་བར་ཤོག་ཇི་ལྟ་ཇི་སྙེད་དོན་རྣམས་ཀྱི། །ཕྲ་བའི་གནས་རྣམས་འབྱེད་བ་ལ། །ཀུ་ཤའི་རྩེ་མོ་དང་འདྲའི་བློ། །གསལ་བའི་ཤེས་རབ་ཐོབ་པར་ཤོག་
མ་རྟོགས་པ་དང་ལོག་རྟོག་དང། །ཐེ་ཚོམ་དྲི་མས་ཡིད་བསྐྱོད་ཚེ། །དེ་མ་ཐག་ཏུ་འགོག་ནུས་པའི། །མྱུར་བའི་ཤེས་རབ་ཐོབ་པར་ཤོག་ཟབ་དང་རྒྱ་ཆེའི་གནས་རྣམས་ཀྱི། །དོན་བཟང་
རེ་རེའི་ཆ་ལ་ཡང། །གཏུགས་པ་མེད་པར་འཇུག་པ་ཡི། །ཟབ་པའི་ཤེས་རབ་ཐོབ་བར་ཤོག་མདོར་ན་འཆལ་བའི་ཤེས་རབ་ཀྱི། །སྐྱོན་དང་བྲལ་བའི་རྣམ་དཔྱོད་ཀྱིས། །རང་གཞན་དོན་
གཉིས་སྒྲུབ་པ་ལ། །བདག་ནི་འཇམ་པའི་དབྱངས་བཞིན་ཤོག་ཅེས་བདེ་ཆེན་སྟེང་ནས་ཉེར་ལྔ་ལ་ཕུལ་བའི་སྐྱེས་ཀྱི་མཚོན་པར་ཕྱག་གྱིས་ཅིག་འབུལ། ཞེས་པ་འདི་ནི་ཡར་ལུངས་ཇོ་བོ་ལ་

[067A]༄༅། །གདམས་བའོ། །དབྱར་གནས་དེར་བྱང་ཆུབ་ལམ་རིམ་གྱི་ཁྲིད་དང། དབུ་ཚད་ཀྱི་དཀའ་གནད་འགྲེལ་བའི་ཆོས་མང་དུ་གསུངས། སྟོན་འོལ་ཁ་པ་བཀྲ་ཤིས་
རྒྱལ་མཚན་དཔོན་གྱིས་གསོལ་བ་བཏབ་པས། འོ་དེ་གུང་རྒྱལ་གྱི་ལྷ་ཞོལ་འོལ་ཁའི་བྱམས་པ་གླིང་དུ་ཕེབས། དོན་གཉེར་ཅན་རྣམས་ལ་ལམ་རིམ་དང་བསྐྱེད་རྫོགས་ཀྱི་ཆོས་གསུངས་
རྗེ་རིན་པོ་ཆེ་དཔོན་སློབ་རྣམས་ཀྱིས་མཚམས་དམ་པར་བཅད་ནས་ཐུགས་དམ་ལ་བརྩོན་པའི་སྐབས་སུ། འཇམ་བའི་དབྱངས་ཀྱིས། སློབ་དཔོན་ཀླུ་བྱང་གིས་མཛད་པའི་རྣམ་གཞག་
རིམ་པའི་འགྲེལ་བ་རྩོམ་ན་བསྟན་པ་ལ་ཕན་ཐོགས་ཆེན་པོ་འོང་ཞེས་གསུངས་བས་རྣམ་གཞག་རིམ་བའི་རྣམ་བཤད་གནད་དོན་གསལ་བ་ཞེས་བྱ་བ་འཕྲལ་དུ་བ་རྩམས། འདི་ནི་དཔལ་གསང་བ་
འདུས་པའི་བསྐྱེད་རིམ་གཙོ་བོར་མཛད་ཅིང་རྫོགས་རིམ་ཀྱང་སྟོན་བའི་བསྟན་བཅོས་ཡིན་ལ། དོན་གཉེར་ཅན་རྣམས་ལ་གཞུང་འདི་ཞིབ་པར་གསུངས། དེ་ཡང་རྗེ་འདིས་གསང་བ་འདུས་པའི་
རྫོགས་རིམ་རིམ་ལྔའི་གནད་དང། ཁྱད་པར་དུ་རིམ་པ་གསུམ་པའི་སྒྱུ་ལུས་སྒྲུབ་ཚུལ་སོགས་གསང་འདུས་ཀྱི་རྩ་རྒྱུད་བཤད་རྒྱུད་དང། འཕགས་པ་ཀླུ་སྒྲུབ་ཡབ་སྲས་ལྔའི་གཞུང་ལས་

[067B] བསྟན་བཅོས་འདི་རྩོམ་པའི་བར་ལོ་བཅུ་ལྷག་སོང་ཞིང། ད་བར་དུ་སྨྲ་མ་ནུས། ད་ལྟ་ཟུར་
ཙམ་སྨྲས་པ་ཡིན་ཞེས་གསུང་བར་སྣང་ངོ། །གསུང་འདི་ལ་དཔགས་ན་དགུང་ལོ་སོ་བདུན་པར་རྒྱ་སོགས་ཕུར་འཇམ་པའི་དབྱངས་ཀྱིས་བྱིན་གྱིས་བརླབས་པ་སོགས་ལྟས་བཟང་མང་དུ་བྱུང་
བའི་སྐབས་དེར་རྫོགས་རིམ་གྱི་གནད་རྣམས་ལེགས་པར་མཁྱེན་པ་ཡིན་འདུག་ད་བར་དུ་སྨྲ་མ་ནུས་ཞེས་པ་ནི་བོད་ཀྱི་བླ་ཆེན་དུམས་འཁྲུལ་ནས་ལོག་པར་བཟུང་བའི་སྐྱོན་མང་ཞིང་
གསལ་བར་བཤད་ན་སྐྱོན་ལ་ཕོག་པ་དང། སྐྱོན་མངོན་དུ་འགྱུར་བ་སོགས་ཀྱིས་མ་གསུངས་པ་ཡིན་ནོ། །སྐབས་ཤིག་སྟོབས་བཞི་བཤགས་པའི་ཆོག་བརྩམས། ཡང་བཟང་བོ་ཞེས་
པའི་དཔོན་ལ་གནང་བའི་གསུང་ཡིག་ནི། ཨོཾ་བདེ་ལེགས་སུ་གྱུར་ཅིག་གང་ཞིག་དྲན་པ་ཙམ་གྱིས་ལེགས་ཚོགས་ཀུན། །ཇི་བཞིན་སྩོལ་མཛད་སླུ་བ་མེད་བའི་སྐྱབས། །
མཐའ་ཡས་རྒྱལ་བའི་ཡབ་གྱུངྲ་འཇམ་དབྱངས་དེས། །སྐལ་བཟན་ཁྱེད་ལ་ཀུན་ནས་སྐྱོང་གྱུར་ཅིག་སྔོན་ཆད་བཟང་བོའི་ལས་ཁ་ཆེར་གོམས་པས། །དེང་དུས་གྲུབ་པའི་རིགས་སུ་

[068A]༄༅། །ལེགས་འཁྲུངས་ཤིང། །ཐེག་པ་མཆོག་ལ་བརྩོན་པ་མི་ལྷོད་པས། །ཉིན་མཚན་དུས་རྣམས་འབྲས་བུ་ཡོད་པར་འདའ། །ཆེ་བའི་གོ་འཕང་དག་ལ་
གནས་ན་ཡང། །དེས་པའི་དཔལ་གྱིས་རབ་ཏུ་མཛེས་གྱུར་བས། །བཤེས་གཉེན་རྣམས་ལ་གུས་བས་ལེགས་འདུད་པའི། །བཟང་བོའི་མཚན་ཅན་དེ་ཡིས་སྦྱར་བ་ཡི། །ཕྲིན་
ཡིག་ཚིག་དོན་བཟང་བོའི་སྙན་དངགས་དང། །རྨད་བྱུང་རོ་དང་རེག་པའི་བདེ་སྟེར་བའི། །བཏུང་པ་གཉིས་དང་བགོ་བའི་གོས་དང་ནི། །ཚོན་དང་སྨན་གྱི་རྣམ་པ་སྣ་ཚོགས་དང། །ཞིང་
བཟང་རྣམས་ལ་འོས་པའི་བཏུང་བར་བཅས། །དྲི་མེད་དགོངས་བས་ཀུན་ནས་བསླང་བ་རྣམས། །མངགས་བའི་ཕོ་ཉས་ཕྱོགས་འདིར་ལེགས་པར་འཕྲོད། །ཇི་ལྟར་དགོངས་པ་དེ་
ལྟར་བགྱིང་པར་ཞུ། །སྙིགས་དུས་འགྲོ་བའི་ཕུན་ཚོགས་ཤིན་ཏུ་དམན། །མི་སྲུན་ནག་པོའི་རྩ་ལག་འཕེལ་བ་ཡིས། །ཉིན་རེ་བཞིན་ཡར་གླགས་སྐབས་ཚོལ་བར་བྱེད། །དེ་ཕྱིར་
བརྩོན་བ་ཆེན་པོ་མཛད་པར་རིགས། །རྟེན་བཟང་རྙེད་དང་བསྟན་དང་མཇལ་བ་དང། །དམ་མའི་བཤེས་རྙེད་ཤིན་ཏུ་དཀའ་བ་དང། །ལང་ཚོའི་དབལ་ཡང་ཆེས་ཆེར་གཡོ་བའི་ཚུལ། །ཡང་ཡང་

[068B] །འདི་ཕྱིའི་ལེགས་ཚོགས་ཡིད་བཞིན་འགྲུབ་བས་ན། །སྐྱབས་གསུམ་བླ་མ་གཙུག་གི་རྒྱན་དུ་བཟུང། །རྒྱལ་སྲས་རྣམས་ཀྱི་ཐབས་མཁས་མཆོག་ཡིན་
པས། །དགེ་བ་གང་བྱེད་བྱང་ཆུབ་སེམས་ཀྱིས་བསྒྱུར། །འཁོར་གསུམ་ཡོངས་དགལ་མ་གྱི་སྲོག་ཡིན་པས། །དང་བཞིན་མེད་པའི་ལྟ་བས་རྒྱ་ཡིས་ཐོག་མཐོང་ཐོས་དྲན་རེག་དོན་ལྡན་འགྱུར་
བས་ན། །རླབས་ཆེན་སྨོན་ལམ་མང་པོ་རྒྱུན་དུ་མཛོད། །གངས་རིའི་དབང་བོ་འོ་དེ་གུང་རྒྱལ་གྱི། །གངས་སུལ་བྱམས་བའི་གླིང་གི་རི་སུལ་ནས། །སྔོན་གྱི་དམ་པའི་རྗེས་སུ་སློབ་འདོད་པ། །
བློ་བཟང་གྲགས་བའི་མཆིད་ན་ས་འདི་སྐད་ལོ། །མཆུའི་ཟླ་བའི་ཉེར་བདུན་ལ་དགེ་ལེགས་སུ་གྱུར་ཅིག་ཞེས་བའོ།། །།དགུང་ལོ་ཞེ་དགུ་པའི་ཤིང་བྱ་ལོར་བྱམས་པ་གླིང་དེ་ཉིད་དུ་
བཞུགས། རེའི་ཚེ་ལོ་ཆེན་སྐྱབས་མཆོག་དཔལ་བཟང་དང། སྤྱན་སྔ་རིན་པོ་ཆེའི་གདུང་རྒྱུད་བླ་མ་བསོད་ནམས་བཟང་པོ་སོགས་དམ་པ་མང་པོས་གསོལ་བ་བཏབ་པ་ལ་བརྟེན་ནས། རྒྱུད་སྡེ་
བཞིའི་ལ་མ་གྱི་ཁུས་ཡོངས་སུ་རྫོགས་པར་སྟོན་བའི་བསྟན་བཅོས་ཆེན་པོ་རྡོ་རྗེ་འཆང་ཆེན་པོའི་ལམ་གྱི་རིམ་པ་གསང་བ་ཀུན་གྱི་གནད་རྣམ་བར་ཕྱེ་བ་ཞེས་བྱ་བའི་ལེགས་བ་ཤང་རྨང་དུ་བྱུང་བ་བཀའ་

[069A]༄༅། །རྩོམ་མཛད། འདི་ནི་སྔགས་རིམ་ཆེན་མོ་ཞེས་གྲགས་པའི་གསུང་རབ་དེ་ཡིན་ནོ། །འདི་ལ་རྗེ་རིན་པོ་ཆེས་རྡོ་རྗེ་འཆང་གི་ལམ་གྱི་རིམ་པ་ཆེན་པོ་མཛད་བ་ལ། སྡར་རྒྱ་
སོག་ཕུར་བཞུགས་དུས་གྲུབ་ཆེན་རྣམས་དང། སློབ་དཔོན་ཨ་བྷ་ཡའི་གཞུང་ལ་བརྟེན་ནས་ཕན་པ་ཆེན་པོ་འགྲུབ་བར་འགྱུར་རོ། །ཞེས་གསུངས་པ་དེ་མ་གཏོགས་བ་རྩོམ་པ་རང་གི་སྐབས་སུ་དུས་
མྱུར་ཆེས་གསོལ་བ་འདེབས་པ་སོགས་ཡུན་རིང་མ་གྲུབ་བས་རྒྱུ་མཚན་ཁྱད་པར་བ་གཞན་ཆེར་མེད་དོ། །ཞེས་གསུང་ངོ། །སྤྱིར་རྗེ་རིན་པོ་ཆེ་འདི་ནི་ལྷན་སྐྱེས་ཀྱི་མཁྱེན་རབ་ཤིན་ཏུ་ཕུལ་དུ་བྱུང་
བའི་སྟེང་དུ་མཁས་པ་མང་བོ་ལ་བརྟེན་ནས་མདོ་སྔགས་ཀྱི་གཞུང་ལུགས་རྣམས་ལ་རིང་དུ་སྦྱངས་པ་ལ་བརྟེན་ནས། རིགས་པ་དང་མི་རིགས་བའི་གནས་རྣམས་རང་སྟོབས་ཀྱིས་འབྱེད་
ནུས་པའི་བློ་གྲོས་ཀྱི་ནུས་བ་མཐའ་ཡས་པ་རྒྱས་པའི་སྟེང་དུ། རྗེ་བཙུན་འཇམ་དཔལ་དབྱངས་ཀྱིས་རྗེས་སུ་བ་བྱུང་ཞིང་བྱིན་གྱིས་བརླབས་པས། མཁས་བཙུན་བཟང་གསུམ་གྱི་གྲགས་
བས་གངས་ཅན་གྱི་ཁྲོད་འདི་ཁྱབ་བར་གྱུར་ཏེ། ཀརྨ་པ་དཀོན་གཞོན་ལྟ་བུའི་བློ་མ་ཚད་པ་ཀུན་གྱིས་ཀྱང། རྗེ་འདིའི་མཁས་བའི་ཡོན་ཏན་ཕུལ་དུ་གྱུར་བ་དང། སྒོམ་སྒྲུབ་ཀྱིས་རྟོགས་བ་

[069B] བསྟན་འགྲོར་ཕན་པ་རྒྱ་ཆེན་མཛད་བའི་བཟང་པོའི་ཡོན་ཏན་ཤིན་ཏུ་ངོ་མཚར་བ་རྣམས་ལ་དབང་མེད་དུ་རང་གུས་སྐྱེས་ཏེ་བསྙེན་བཀུར་བར་གྱུར་ཏོ། །
ཁྱད་པར་དུ་རྗེ་བཙུན་འཇམ་པའི་དབྱངས་ཀྱིས་རྗེས་སུ་བཟུང་བའི་ཚུལ་སྔགས་རིམ་གྱི་མཇུག་ཏུ་འདི་ལྟར་གསུངས་ཏེ། མཚམས་སྤྲིན་གཞོན་ནུས་འཁྱུད་བའི་གསེར་གྱི་རིས། །ཨིནྟྲ་ནཱི་
ལའི་ཐོར་ཅོག་བཅིངས་པ་བཞིན། །དམར་སེར་སྐུ་ཡིས་ཡིད་འཕྲོག་གང་གི་གཙུབ། །མཐོན་མཐིད་རལ་བའི་སྡུར་དུ་ད་ལྔས་མཛེས་བའི། །འཇམ་དབྱངས་དེ་ཡིས་ཚེ་རབས་ཀུན་ཏུ་བདག་
དགྱེས་བཞིན་རྗེས་སུ་བཟུང་བའི་དྲིན་ལས་ནི། །གཏིང་དཔག་དཀའ་བའི་ཆོས་ཚུལ་རྒྱ་མཚོལ། །བློ་གྲོས་ཐོགས་པ་མེད་པར་འཇུག་བར་ཤོག་ཅེས་དང། དྲི་བ་ལྷག་བསམ་དབ་དཀར་
ལས། འཇམ་དབྱངས་བླ་མས་རྗེས་བཟུང་ཞེས་བགྱི་བས། དབེན་པའི་སྒྲུབ་གནས་ཁྱད་བར་ཅན་གྱི་རི་ལུས་ནས་ཞུས་པ། ཞེས་གསུངས་པ་སོགས་གསུང་གི་ཟུར་ལ་ཐོན་པ་ཡོད་དོ། །
དེ་ལྟར་འཇམ་པའི་དབྱངས་ཀྱིས་རྗེས་སུ་འཛིན་པའི་རྒྱུ་རྐྱེན་ནི་སྔགས་རིམ་གྱི་དབུའི་ཚིགས་བཅད་ལས། རྒྱལ་བ་ཀུན་གྱི་ཡབ་གཅིག་འཇམ་བའི་དབྱངས། །དགྱེས་ནས་སྤྱན་རས་ཙམ་

[070A]༄༅། །གྱིས་བཙས་བ་ལའང། །རྒྱལ་བའི་དགོངས་ཟབ་རྟོགས་པའི་རྣམ་དབྱོད་ཀྱི། །མཆོག་སྦྱིན་མཛད་ཅེས་ཐོས་ནས་རིང་ཞིག་ནས། །རྒྱུན་མི་ཆང་དུ་ལྷག་
པའི་ལྷར་བསྟེན་ཞིང། །ད་དུང་ཁྱོད་ཀྱི་ཞབས་པད་སྤངས་ནས་ནི། །ནམ་ཡང་སྐྱབས་གཞན་མེད་དོ་མཁྱེན་བའི་གཏེར། །བདག་གི་རེབ་འབྲས་བུ་མཆིས་པར་མཛོད། །ཅེས་པ་
སོགས་མང་དུ་ཡོད་ཅིང། ལྷ་འདིའི་མཚན་རྗེན་པར་མི་བརྗོད་བར་མྫའེན་བའི་གཏེར་ཞེས་པ་ལྟ་བུ་ཞེ་སའི་ཚིག་གིས་གསུངས་བའང་མང་ངོ། །དེ་ནས་སྡེ་སྣོད་འཛིན་བ་མང་བོ་ལ་སྔགས་རིམ་
ཆེན་མོ་གསུངས། དེའི་ཚེ་བར་ཆད་ཀྱི་ལྟས་ཤིན་ཏུ་རྩུབ་པ་ཅི་རིགས་བྱུང། དགེ་བཤེས་གཅིག་གཉིས་ཀྱང་འདས། དེར་དཔོན་སློབ་རྣམས་ཀྱིས་སྐུ་མཚམས་དམ་པར་མཛད་དེ། ཐུགས་
དམ་དད་བཟློག་བ་སོགས་ལ་འབད་པས་ཚེགས་མེད་པར་བསློབ། །དེའི་ཚེ་བཅོམ་ལྡན་འདས་དབལ་རྡོ་རྗེ་འཇིགས་བྱེད་དཔའ་བོ་གཅིག་པའི་སྒྲུབ་ཐབས་བདུད་ཐམས་ཅད་ལས་རྣམ་པར་རྒྱལ་བ་
ཞེས་བྱ་བ་དང། རྡོ་རྗེ་འཇིགས་བྱེད་ཀྱི་ལས་བཞིའི་སྦྱིན་སྲེག་གི་ཆོ་ག་དངོས་གྲུབ་རྒྱ་མཚོ་ཞེས་བྱ་བ་བཙམས། རྗེའི་རྗེས་ལ་དུག་རྣམས་ཀྱིས་རྡོ་རྗེ་འཇིགས་བྱེད་ལ་ཡིད་མ་དུ་བསྟེན་ནང་ཐར་

[070B] ཡང་རྡོ་རྗེ་རྣམ་འཇོམས་ཀྱི་བསྟོད་བ་ནག་ཕྱོགས་ཀྱི་ཉེར་འཚོ་ཞི་བའི་གསོལ་འདེབས་བཅས་བརྩམས། འདི་ལ་བརྟེན་ན་ཆོས་
ཀྱི་བྱ་བ་བགེགས་མེད་དུ་འགྲུབ་གསུང། ཡང་འདིར་བཞུགས་བའི་སྐབས་སུ་འདུས་སྡེའི་ལུགས་སྲོལ་དག་བར་བྱ་བའི་ཕྱིར་བཅའ་ཡིག་རྣམ་གཉིས་མཛད་དོ།། །།དགུང་ལོ་ལྔ་བཅུའི་
མེ་ཁྱི་ལོའི་སྟོན་གྱི་བར་བྱམས་པ་གླིང་ཉིད་དུ་བཞུགས་ཤིང་ཐུགས་དམ་ཤིན་ཏུ་འཕེལ་ལོ། །སྐབས་འདི་ནས་བཟུང་བདེ་སྟོང་དབྱེར་མེད་ཀྱི་ཏིང་ངེ་འཛིན་ལ་མཉམ་པར་བཞག་པའི་རྟོགས་པའི་
ཡོན་ཏན་ཤིན་ཏུ་བརྟན་པར་གྱུར་བས། བསྒོམ་བཟླས་སོགས་ཀྱི་སྐབས་སུ་ཆེད་དུ་གཏད་པའི་ཐུགས་མ་བཅུག་ན་དྲུང་འཁོར་རྣམས་ཀྱིས་གཏམ་སྨྲ་བ་འགྲོ་འོང་བྱང་པ་སོགས་གང་བྱས་ཀྱང་
ཐུགས་ཀྱིས་མི་དེས་པར་གྱུར། ཕྱིས་སྐབས་ཤིག་མཁས་གྲུབ་རིན་པོ་ཆེས་མཉམ་བཞག་གི་རྟོགས་པ་འདི་ལྟ་བུ་ཅི་ཙམ་ནས་བྱུང་ལགས་ཞུས་པར། དགེ་སྦྱོར་གྱི་དུས་སུ་དེ་ལྟར་འོང་བ་ནི་
བྱམས་པ་གླིང་དུ་སྡོད་པའི་སྐབས་ནས་ཡིན། དཔེ་ཆ་བལྟ་རྟོག་དང་ཞིབ་ཐུད་བྱེད་པའི་སྐབས་སུ་དེ་ལྟར་འོང་བ་ནི་སྔ་མོ་ནས་ཡོང། དེ་འདྲ་བ་འདུག་ཅེས་གསུང་ངོ། །གནས་དེར་སྔགས་

[071A]༄༅། །སྤྱི་དང་ཁྱད་པར་དུ་བླ་མེད་དང། །བྱེ་བྲག་ཏུ་བདེ་མཆོག་གི་སྐོར་བོད་དུ་འགྱུར་རོ་ཅོག་གི་དོན་རྣམས་གསུངས་པས་ལུང་པ་དེ་ལ་གསང་སྔགས་ནང་ཞེས་བའི་མིང་
ཆགས། གཞན་ཡང་སྔགས་ཀྱི་ཆོས་མང་དུ་གསུངས་པའི་གནས་རྣམས་ལའང་སྔགས་ནང་ཞེས་གྲགས་པ་ཡོད། དེ་ནས་བྱང་ཆུབ་ལུང་དུ་ཕེབས་ནས་དགུན་དེར་བཞུགས། མདོ་སྔགས་
ཀྱི་སྡེ་སྣོད་འཛིན་པ་བརྒྱ་ཕྲག་མང་པོ་ལ་གསང་སྔགས་ལམ་རིམ་གསུངས་སོ།། །དགུང་ལོ་ང་གཅིག་པའི་མེ་ཕག་ལོའི་དཔྱིད་སྐྱིད་ཤོད་དུ་ཕེབས། སེ་ར་ཆོས་སྡིངས་སུ་བཞུགས་ནས་
མཚམས་དམ་བད་བཅད། གསང་འདུས་རིམ་ལྔ་དང། མ་རྒྱུད་ཀྱི་རྫོགས་རིམ་འགའ་ཞིག་གསུངས། དབྱར་གནས་ཀྱང་དེར་མཛད། དེ་དུས་སྣེའུ་དཔོན་གྱིས་དང་པ་དྲག་པོས་ཞབས་
ཏོག་ཚང་མེད་པ་ནར་མར་བསྒྲུབས། སྐབས་འདིར་མགོན་པོ་ཕྱག་དྲུག་བ་དངོས་སུ་གཟིགས་ཤིང། དེ་ཕྱིན་ཆང་འབྲལ་མེད་རྒྱུན་དུ་བསྲུང་བར་མཛད་དོ། །ནང་ཐུགས་ཀྱི་སྲས་མཁས་གྲུབ་
རིན་པོ་ཆེས་རྗེ་རིན་པོ་ཆེའི་ཡོན་ཏན་གྱི་སྙན་པ་གསན་ནས་དད་གུས་ཀྱིས་སྐབས་འདིར་འོངས་ནས་མཇལ། ལོ་འདིར་མཁས་གྲུབ་རྗེ་དགུང་ལོ་ཉེར་གསུམ་པ་ཡིན། ཡབ་སྲས་འདི་གཉིས་ནི་

[071B] མཁས་གྲུབ་རྗེས་རྗེའི་ཞལ་མཐོང་ཙམ་ནས་སངས་རྒྱས་དངོས་ཀྱི་འདུ་ཤེས་འཁྲུངས་ཤིང། རྗེས་ཀྱང་ཤིན་ཏུ་ཐུགས་བརྩེ་བར་མཛད་
དོ། །དེ་ནས་རྗེ་རིན་པོ་ཆེས་མཁས་གྲུབ་རྗེ་ལ་ལམ་དུ་རྨི་ལམ་འདྲ་བྱུང་དམ་གསུང་བ་ལ། མཁས་གྲུབ་པས། ཆུ་ཤུལ་ཞེས་པའི་ས་ཆར་ཞག་བྱས་པའི་ནུབ་མོ་ཤིན་ཏུ་མུན་པས་གར་འགྲོ་
མ་ཤེས་པར་གྱུར་པ་ལ། ཤར་ཕྱོགས་ནས་རལ་གྲིའི་འཁོར་ལོ་རྩིབས་སྟོང་ཅན་གྱི་ལྟེ་བར་རྗེ་བཙུན་འཇམ་པའི་དབྱངས་ད་མར་སེར་མདོག་ཅན། གླེགས་རལ་བསྣམས་པ། ཤིན་ཏུ་མཛེས་
བ་བཞུགས་ཤིང། རྩིབས་རེའི་རྩེ་ལ་ཉི་མའི་དཀྱིལ་འཁོར་རེ་ཡོད་པ་ཞིག་བྱུང་ནས་ངའི་ལུས་ལ་ཐིམ་པས་འཛམ་གླིང་འོད་ཀྱིས་ཁྱབ་པ་རྨིས། ཞེས་ཞུས། དེར་རྗེས། ཁྱོད་ཀྱི་རྨི་ལམ་
ཤིན་ཏུ་བཟང། བསྟན་འགྲོར་ཕན་ཐོགས་ཆེན་པོ་འོང། ང་ལ་འཇམ་དབྱངས་སུ་མཐོང་བ་ནི་དོན་ལ་གནས་ཀྱང་མང་པོ་ལ་ཐ་མལ་བའི་རྣམ་པར་བསྟན་པ་ཡིན། དའི་རྗེས་འཇུག་རྣམས་
ཀྱིས་ཡི་དམ་རྡོ་རྗེ་འཇིགས་བྱེད་དང་འཇམ་དབྱངས་ཨ་ར་པ་ཙ་ན་ལ་བྱེད་དགོས། འདི་ལ་རྟེན་འབྲེལ་ཞིག་ཡོད་གསུང། དེང་མཁས་གྲུབ་རྗེས་ཕྱག་བྱས་ཏེ། ཁོ་པོ་གཤེད་དམར་དང་འཇམ་

[072A]༄༅། །དབྱངས་སྨྲ་སེང་ལ་བསྟེན་པ་ཡོད་པས་ད་རྡོ་རྗེ་འཇིགས་བྱེད་ཀྱི་མན་ངག་གནང་བར་ཞུ་ཞུས་པ་ལ། རྗེ་རིན་པོ་ཆེས་བརྩེ་བས་དགོངས་ཏེ། རྗེ་རང་ཉིད་ཀྱིས་རྡུལ་ཚོན་
གྱི་དཀྱིལ་འཁོར་བཞེངས་ནས་རྡོ་རྗེ་འཇིགས་བྱེད་ཀྱི་དབང་རྗེས་གནང། ཞི་ཁྲོ་སྦྲགས་སྒྲུབ་ཀྱི་མན་ངག་སོགས་མཁས་གྲུབ་གཅིག་པུ་ལ་རྫོགས་པར་གནང། དུས་དེར་སྤྱན་སྔ་བ་བསོད་ནམས་
བཟང་པོ་དང། མི་དབང་གྲགས་རྒྱན་དང། དཀོན་མཆོག་ཚུལ་ཁྲིམས་སོགས་ཀྱིས་ཞུས་པས་རྩ་ཤེའི་ཊིཀ་ཆེན་རྩོམ་པར་བཞེད་དེ། གཞུང་གི་དཀའ་གནད་ལ་ཞིབ་ཏུ་དཔྱད་པས་དོན་འགའ་
ཞིག་ལ་དབྱད་དཀའ་བ་ཕྲན་བུ་བྱུང་བས། འཇམ་པའི་དབྱངས་ལ་གསོལ་བ་ཤུགས་དྲ་ག་མཛད་བའི་ཚེ། ཡུམ་གྱི་མདོ་ནས་གསུངས་པའི་སྟོང་ཉིད་ཉི་ཤུའི་འགྲེས་རྐང་གསེར་གྱིས་བྲིས་བ་ལྟ་
བུའི་ཡི་གེ་བར་སྣང་གང་བ་ཡང་ཡང་གཟིགས་ཤིང། རྩ་ཤེའི་དོན་རྣམས་ལ་འབད་རྩོལ་མེད་པར་ཐེ་ཚོམ་ལྷག་མེད་དུ་ཚོད་པར་གྱུར། དེ་འཕྲལ་དུ་རྩ་བཤེས་རབ་ཀྱི་ཊིཀ་ཆེན་རིགས་པའི་རྒྱ་མ་མོ་
མཛད་ངོ། །འགྲེས་རྐང་གི་ཡི་གེ་གཟིགས་པ་ལ། རྣམ་ཐར་དད་པའི་བུ་ཇུ་ཤ་རོགས་སུ་འདིར་གཟིགས་པར་གསུངས་ལ། རྣམ་ཐར་ལེགས་བཤད་ཉིན་བྱེད་ལས་གསེར་ཕྲེང་རྩོམ་བའི་

[072B] ཙོང་ཁ་བརྒྱད་ཅུ་པ་ལས། ཕར་ཕྱིན་དགོངས་འགྲེལ་རྣམ་བཤད་མཛད་པའི་ཚེ། །གསེར་གྱི་ཁ་རོག་ལྟ་བུའི་ཡི་གེའི་ཚོགས། །ནམ་མཁའི་ཁམས་ཀུན་ཁྱབ་པར་
གཟིགས་པ་ཡིས། །ཡུམ་དོན་ཐུགས་སུ་ཆུང་བའི་ཙོང་ཁ་པ། །ཞེས་གསུངས་སོ།། །།དགུང་ལོ་ང་གཉིས་པའི་ས་ཕོ་བྱི་བའི་ལོའི་དཔྱིད་དབྱང་གཉིས་ཀྱང་གནས་དེར་བཞུགས་
དེའི་ཚེ་གསར་ཕུ་བདེ་བ་ཅན་གཉིས་ཀྱི་མཁས་པ་མང་པོ་དང། དགའ་སྐྱོང་ཟུལ་གསུམ་གྱི་གདན་ས་བ་དང། ཐང་སག་པའི་གདན་ཟུར་སོགས་དགེ་བའི་བཤེས་གཉེན་དྲུག་བ་རྒྱ་ཙམ་འདུས་
དབྱར་གནས་ཀྱང་དེར་མཛད། དེ་ལ་སྣེའུ་དཔོན་གྱིས་འདུས་སྡེ་སྤྱི་དང། ཁྱད་པར་རྗེ་ཡབ་སྲས་རྣམས་ལ་ཞབས་ཏོག་ཕུན་སུམ་ཚོགས་པ་བསྒྲུབས། བར་སྐབས་སུ་ཉིན་ཅིག་རྗེ་རིན་པོ་
ཆེས་གུང་རུ་དགེ་སྦྱོང་སོགས་བགྲེས་པ་འགའ་ཞིག་ལ་མི་མང་པོ་ལ་མི་སྒྲོག་པའི་ཞལ་ཏ་མཛད་དེ། རང་རེ་དཔོན་སློབ་རྣམས་ལ་བར་ཆུང་ཀྱི་རྣམ་པ་ཅུང་ཟད་ཅིག་སྣང་བས། དེ་སེལ་བའི་ཕྱིར་དུ་
དེང་འདི་ནས་གཞན་དུ་ཟླ་བ་འགའ་འགྲོ་གསུང། གར་འབྱོན་ཞུས་བས། ད་རེས་བཤད་ན་མི་ཡོང་བའི་གནད་ཅིག་ཡོད་གསུངས་ནས། དཔོན་སློབ་གསུམ་གྱིས་མཚན་མོ་གཅིག་གྮ་
[073A]༄༅། །གྱིས་མ་ཚོང་བར་ར་རང་བྲག་ཏུ་བྱོན། སྐུ་མཚམས་དམ་པར་མཛད་པའི་ཚེ། འཇམ་པའི་དབྱངས་ཀྱིས་དབུ་སེམས་ཀྱི་གྲུབ་མཐའི་གནད་རྣམས་གསུངས་ནས་
ང་འདི་རྣམས་ཀྱི་དོན་བསྡུས་པ་ཞིག་ཡི་གེ་ང་གྱིས་གསུང་བ་ལ་བཏེན་ནས་དྲང་ངེས་རྣམ་འབྱེད་ལེགས་བཤད་སྙིང་པོ་ཙོམ་པར་མཛད། འདི་ནི་འཇམ་དབྱངས་ཀྱི་གསུང་བྲིས་པ་ཡིན་བས་མཇུག་གི་
ཚིགས་བཅད་ལས། རྒྱལ་བའི་དགོངས་ཟབ་ཟབ་མོའི་མདོ་ཡིས་རབ་བསྟན་བསྟན་པའི་སྙིང་པོ་འཛིན། །ཐུབ་པའི་རིང་ལུགས་ལུགས་མཆོག་གཉིས་ཀྱི་གཞུང་མང་མང་དུ་ཐོས་པ་དང། །ད་དོན་
རྣམ་དཔྱོར་དཔྱོད་ལྡན་ཡིད་འཕྲོག་རིགས་ཚུལ་ཚུལ་བཞིན་བསམས་པ་དང། །འཇམ་དབྱངས་ཞས་གྲགས་གྲགས་པའི་ཕྲེང་བས་ཀུན་ཁྱབ་ཁྱབ་བདག་དེ་ཡི་ཞབས། །ཤུགས་དྲག་རྒྱུན་མི་འཆང་བའི་
དད་པ་ཡིས། །སྙིང་གི་པད་མའི་ལྟེ་བར་གུས་བསྟེན་པས། །གསུང་རབ་དེ་ཉིད་མཐོང་བའི་རིགས་སྨྲ་དེས། །རྨད་བྱུང་གཏམ་གྱི་སྦྱོར་བ་འདི་བྱས་སོ། །ཞེས་པ་སྟེ། རིགས་སྨྲ་དེ་ཞེས་པ་
ནི་འཇམ་པའི་དབྱངས་སོ། །སྤྱིར་རྗེ་འདིས་མདོ་སྔགས་ཀྱི་དོན་འགྲེལ་བ་དང། རྗེས་འཇུག་རྣམས་ཀྱིས་བླ་མ་ཡི་དམ་བསྲུང་མ་གང་ལ་བརྟེན་པ་དང། སྒོམ་སྒྲུབ་ཇི་ལྟར་བྱ་ཚུལ་སོགས་

[073B] ལམ་རིམ་སྔགས་རིམ་སོགས་ཀྱི་གསུ་བར་བ་རྣམས་ཀྱང་འཇམ་པའི་དབྱངས་ཀྱི་གསུང་ཇི་ལྟ་བ་བཞིན་ཡིན་པས་
སྔོན་ཆད་འདི་ལྟ་བུའི་ཙོམ་པ་བྱུང་མ་བྱུང་མཁས་པ་རྣམས་ཀྱིས་དཔྱད་ན་ཤེས་པར་འགྱུར་རོ། །ཞེས་རྣམ་ཐར་ཟུར་འདེབས་ལས་གསུངས་སོ། །ཡང་དྲང་ངེས་རྣམ་འབྱེད་ཀྱི་མཇུག་གི་ཚིགས་བཅད་
ལས། རེས་འགའ་རྒྱལ་ལ་དད་པའི་དགའ་བ་གྱིས། །སྐབས་འགར་ཤིང་རྟ་ཆེན་པོའི་སྐུ་དྲིན་དྲན། །གཞན་ཚེ་མཁས་པའི་བཤེས་ལ་གུས་བ་དང། །ཉམ་ཆུང་འགྲོ་ལ་སྙིང་ནས་བརྩེ་བ་དང། །
བསྟན་པ་རིན་ཆེན་རིང་དུ་གནས་འདོད་པ། །འདི་དག་ཕན་ཚུན་འགྲན་བཞིན་འཕེལ་པར་འགྱུར། །ཞེས་གསུངས་ཏེ། དོན་ནི། སྟོན་པ་བཅོམ་ལྡན་འདས་ཀྱིས་ཆོས་འདི་མ་གསུངས་ན་འདི་འདྲ་
གནས་རྙེད་ཅེས་སངས་རྒྱས་ཀྱི་དྲིན་དྲན་ནས་བསྟན་པ་དང་མཇལ་བལ་དགའ་བ་དང། སངས་རྒྱས་ཀྱི་གསུང་རབ་ཡུམ་ཀྱི་མདོ་སོགས་ཟབ་ཅིང་གོ་དཀའ་བས་འདི་བཀྲལ་བའི་ཀླུ་སྒྲུབ་ཐོགས་མེད་
སོགས་དྲིན་ཆེ་ཞེས་བསམ་པ་དང། དགོང་སུ་འགྲེལ་གྱི་བསྟན་བཅོས་ཡོད་ཀྱང་རང་སྟོབས་ཀྱིས་གོ་མི་ནུས་པས་འདི་དག་བསླབས་པའི་བླ་མ་རྣམས་དྲིན་ཆེ་སྙམ་པ་དང། འདི་ལྟ་བུ་མ་ཤེས་ནས་

[074A]༄༅། །འཁོར་བར་འཁྱམས་པའི་འགྲོ་བ་རྣམས་སྙིང་རེ་རྗེ་སྙམ་པ་དང། བསྟན་པ་གནས་ན་སྐལ་ལྡན་རྣམས་འཕྲལ་ཕུགས་ཀྱི་ཕན་བདེ་ཐོབ་པར་འགྱུར་བས་བསྟན་པ་ཡུན་རིང་དུ་
གནས་ན་སྙམ་པ་རྣམས་འགྲན་པ་བཞིན་དུ་འཕེལ་བར་གྱུར་ཏོ་ཞེས་པའི་དོན་ཏེ། ཕྱོགས་བཅུའི་སངས་རྒྱས་བྱང་སེམས་ཐམས་ཅད་ཀྱི་མཛད་པ་རྣམ་ཐར་རྣམས་རྗེ་འདི་གཅིག་པུས་མཛད་པའི་བཀའ་
ཡིན་གསུང་འདུག་གོ་དེ་དུས་རྗེ་འདིའི་སྙན་གྲགས་ཕྱོགས་ཀུན་དུ་རྒྱས་པས་རྒྱ་ནག་ཏའི་མིང་རྒྱལ་པོས་སྔར་ལན་འགའ་གདན་འདྲེན་ཞུས་ཀྱང། རྗེ་རིན་པོ་ཆེ་དབེན་པར་བཞུགས་ནས་སྒོམ་སྒྲུབ་མཛད་
པ་མ་གཏོགས་མང་པོའི་ནང་དུ་ཕེབས་པ་མེད་ཅེས་མ་བྱོན་པ་ཡིན་ལ། སྐབས་འདིར་མང་པོ་ལ་ཆོས་གསུང་གིན་འདུག་ཅེས་ཐོས་ནས། རྗེ་ཉིད་རྒྱ་ཡུལ་དུ་སྤྱན་འདྲེན་པའི་གསེར་ཡིག་ཕྱག་རྟེན་གྱི་འབུལ་
བ་དུ་མ་དང། ཝང་བྲེ་བོ་ཏཱ་ཡེན་སོགས་ཏཱ་ཡེན་བཞི་དང། མི་བརྒྱ་ཕྲག་མང་པོ་མངག་བྱུང་བ་རྣམས་རིམ་གྱིས་སོང་ནས། འཕན་ཡུལ་ནས་མཚན་འགྲོས་བྱས་ཏེ་ནམ་ལངས་བའི་ཚེ་སེ་ར་ཆོས་སྡིངས་སུ་
སླེབས། རྗེ་བླ་མ་མི་མང་ལ་མཇལ་ཁ་གནང་བ་ཐོས་ནས་ངེད་ཀྱི་རྒྱལ་པོས་ཕྱག་རྟེན་འབུལ་ཞེས་མངགས་པ་ཡིན་ཟེར་ནས་གློ་བུར་དུ་ལྷགས་པས། མཚམས་ལ་བཞུགས་པའི་དགེ་འདུན་མང་པོས་

[074B] རྗེའི་ནང་འཁོར་རྣམས་ཀྱིས་རྗེ་རིན་པོ་ཆེ་འདིར་མང་པོའི་ནང་དུ་བཞུགས་པ་མེད། དབེན་པའི་བྲག་ཏུ་སྒོམ་སྒྲུབ་མཛད་ཀྱིན་ཡོད་ཅེས་སྨྲས་ཀྱང། ཏཱ་ཡེན་སོགས་ཡིད་མ་ཆོས་བལ་
སྣེའུ་དཔོན་དཔང་པོར་མཛད་ནས་དག་འཚང་བྱས། དོན་འདི་དག་རྗེ་རིན་པོ་ཆེས་ཐོག་མར་དྲང་པོར་མ་གསུངས་ན་རྫུན་དུ་འགྱུར་ཞིང། རྒྱའི་ཕོ་ཉ་འོངས་པ་སོགས་དྲང་པོར་བཤད་ན་སློབ་མ་ཡོན་བདག་
རྣམས་སེམས་གཡེང་བ་དང། གཞན་དུ་འབྱོལ་བའི་གྲགས་པ་དང། གང་དུ་ཕེབས་བའི་གནས་སུ་མི་མང་འགྲོ་འོང་བྱེད་པ་སོགས་ལ་དགོངས་ནས་མ་གསུངས་པ་ཡིན་པས། རྗེ་འདི་ནི་ལྐོག་གྱུར་
མཁྱེན་པ་ལ་ཐོགས་པ་མེད་ཅིང་ཐབས་ལ་མཁས་པ་ཡིན་ནོ། །དེ་ལྟར་རྗེ་རིན་པོ་ཆེ་དབེན་པར་བཞུགས་ནས་ག་སེར་ཡིག་པ་རྣམས་མཇལ་དུ་མ་གནང་བ་ལ། རྒྱའི་ཕོ་ཉ་རྣམས་དད་གུས་ཀྱིས་
མཆི་མ་བྱུང་ཞིང། མི་དབང་གྲགས་རྒྱན་དང། དཔོན་ནམ་མཁའ་བཟང་པོ་ལ་ངོ་ཆེན་བྱ་བར་བཙེལ་ནས་དེ་དག་གིས་ཞུས་པའི་ཚེ་སེར་ཆོས་སྡིངས་སུ་ཕེབས། ཕ་ཉ་རྣམས་མཇལ། ཏཱ་ཡེན་
སོགས་ཀྱིས་རྒྱ་ནག་རྒྱལ་པོ་ཏའི་མིང་ཡུང་ཁོས་ཕུལ་བའི་ཡི་གེ་ཕྱག་རྟེན་རྣམས་ཕུལ་ནས་རྒྱ་ཡུལ་དུ་བསོད་ནམས་ཀྱི་ཞིང་དང། འགྲོ་བ་ཐམས་ཅད་ལ་དམ་པའི་ཆོས་ཀྱི་བཀའ་དྲིན་མཛད་བའི་

[075A]༄༅། །སླད་དུ་རྒྱ་ཡུལ་དུ་སྤྱན་འདྲེན་པའི་གསོལ་བ་ནན་ཆེད་འདེབས་པ་ལ། རྗེ་རིན་པོ་ཆེས་རྒྱ་ནག་ཏུ་འབྱོན་པ་ལས་ཐག་རིང་བས་སྐུ་ལུས་ཀྱིས་མི་ཐེག་པ་སོགས་དགག་བྱ་མང་ཞིང། དེར་
ཕྱིན་ཀྱང་བསྟན་འགྲོ་ལ་ཕན་ཆེད་མི་ཐུབ་པ་སོགས་དགོས་པ་ཆུང་བ་རྒྱུ་མཚན་དང་བཅས་ཞིབ་ཏུ་གསུང་ནས་རྒྱ་ནག་ཏུ་མ་ཕེབས་པར། ཏའི་མིང་རྒྱལ་པོ་ལ་ཕུལ་བའི་ཡི་གེ་རྟེན་དང་བཅས་པ་སྦྲང་བས། ཕོ་ཉ་
རྣམས་ཟླ་བ་དྲུག་པའི་ཚེས་བཅུ་དགུ་ལ་ལོག་སོང། རྗེས་དེ་ལྟར་མ་ཕེབས་པ་ནི་རྒྱ་ནག་ཏུ་བྱོན་ཀྱང་ཕན་ཐོགས་མི་ཆེ་ཞིང། བོད་དུ་བཞུགས་ན་བསྟན་པ་ཡུན་རིང་དུ་ངར་ཞིང་རྒྱས་ནས་བོད་སོག་རྒྱ་ནག་སོགས་
ཀུན་ལ་ཕན་ཐོགས་ཆེན་པོ་འབྱུང་བ་འདི་གཟིགས་པ་ཡིན་ནོ། །དེའི་ཚེ་ཏའི་མིང་རྒྱལ་པོ་ལ་ཕུལ་བའི་ཡི་གེ་ནི། །།ཨོཾ་བདེ་ལེགས་སུ་གྱུར་ཅིག་རླབས་པོ་ཆེའི་བསོད་ནམས་ཀྱི་མཐུ་ལ་བརྟེན་
ནས་ས་ཆེན་པོ་རྒྱ་མཚོའི་མཐར་ཐུག་བར་ཚུལ་བཞིན་སྐྱོང་བའི་མིའི་དབང་པོ་ཆེན་པོའི་སྤྱན་སྔར། ནུབ་ཕྱོགས་གངས་ཅན་གྱི་ཁྲོད་ཡུལ་དབུས་ཀྱི་ཆ་ན་གནས་པའི་ཤཱཀྱའི་དགེ་སློང་བློ་བཟང་གྲགས་པའི་དཔལ་
གྱིས་ཞུ་བ། ཆོས་ཀྱི་རྒྱལ་པོ་ཆེན་པོའི་བསོད་ནམས་རི་ངབ་ལྷུན་པོ་ལྟར་འཕང་མཐོ་ཞིང་བཀའ་འབངས་རྣམས་ཀྱི་བདེ་སྐྱིད་ལྷ་ཡུལ་ལྟར་ཕུན་སུམ་ཚོགས་བར་བཀའ་ལུང་གཉན་པོ་རྒྱལ་ཕྲན་དུ་མས་

[075B] དཀོན་མཆོག་གསུམ་གྱི་མཐུ་སྟོབས་བསྐྱེད་བའི་ཕྱིར་དུ་ལུང་གིས་འདི་ཕྱོགས་སུ་མངགས་པའི་གསེར་ཡིག་བ་རྣམས་ཀྱིས་འཇའ་ས། མེ་ཏོག་ཞིབ་མོ་
སྤྲིན་རིས་ཡོད་བའི་གོས་ཡུག་དམར་པོ་གཅིག་དང། ལྗང་གུ་ཡུག་གཅིག་མེ་ཏོག་མེད་པའི་གོས་ཡུག་དམར་པོ། སྔོན་པོ། ལྗང་གུ་ཡུག་གསུམ་དང། དར་མདོག་ཅན་ཡུག་བདུན། གོས་ཆེན་གྱི་
ཆོས་གོས། ཕྱག་ཚེ། གོང་ཐུང། དིར་འགང། །ཐང་ཐེབ། ཆུ་ཤེལ་གྱི་ཕྲེང་བ། རྡོ་རྗེ་དྲིལ་བུ་བུབས་གཉིས། དཀར་ཡོལ་གཉིས། རྟེན་ཁེབས་གཉིས། ལག་ཕྱིས་གསུམ། པང་ཁེབས་
མཎྚལ་གྱི་རྒྱན་གསུམ། སྐ་རགས། ཏིང་ཤགས་བུབས་གཉིས། ལྷམ་འབོབ་དང་བཅས་པ། ཇ་རྒྱ་མ་ལྔ་བཅུ། ཙན་དན་དུམ་གཅིག་གི་གནང་སྦྱིན་དང་བཅས་པ་འདིར་འཕྲོད་བས་ཐུགས་ལ་
བཏགས། གོང་མ་ཆེན་པོའི་ཐུགས་ཀྱི་དགོངས་པ་ལ། དེང་དེ་ཕྱོགས་སུ་ལན་གཅིག་འོང་བ་གྱིས་གསུང་བ་ཡིན་ཟེར་བའི་ལུང་བུད་པའི་རྒྱུ་མཚན་གསེར་ཡིག་པ་རྣམས་དང། ཝང་གིས་ནན་གྱིས་གསུང་
འབྱོན་ཡིན་འདུག་པའི་དོན་ཁོང་དུ་ཆུང། སའི་བདག་པོ་ཆེན་པོས་སངས་རྒྱས་ཀྱི་བསྟན་པ་ལ་དགོངས་པའི་ལུང་ཡིན་པར་འདུག་པ་མགོ་ཞིང་ལུང་བུད་ལམ་གུས་པ་དང། བརྙས་པ་བྱས་པ་མ་ལགས་

[076A]༄༅། །ནའང། མ་མང་པོ་དང་ནམ་ཕྲད་པའི་པུས་རྣམས་སུ་ནད་དྲག་པོ་འབའ་ཞིག་འོང་བ་བྱུང་བའི་དོན་ཕྱིས། ་བཀའ་ལུང་བཞིན་དུ་བསྒྲུབ་པར་མ་ནུས་བ་ལ་ནམ་མཁའ་དང་འང་བར་
ཟབ་ལ་ཤིན་ཏུ་རྒྱ་ཆེ་བའི་ཐུགས་ཀྱིས་མི་དགྱེས་པ་མི་མཛད་པ་ཐུ་གསལ་འདོགས་པར་ཞུ། སྔོན་གྱི་དུས་སུ་བྱོན་པའི་ཆོས་རྒྱལ་ཆེན་པོ་རྣམས་ཀྱིས་འཇིག་རྟེན་འདིའི་ཁྲིམས་ལུགས་དང་འཇིག་བརྟེན་ཕྱི་མའི་
ཆོས་ལུགས་ཕྱོགས་ཐམས་ཅད་དུ་ལེགས་པར་དང་པའི་ཐུགས་ཀྱི་ཁུར་ཆེན་ཐོ་བསྣམས་འདུག་པའི་ལུར་བཞིན་དུ། ད་ལྟའི་དུས་སུ་གོང་མ་ཆེན་པོའི་ཐུགས་དགོངས་རྣམ་བར་དག་པ་དང་མཛད་པ་འཕྲིན་ལས་ངོ་
མཚར་བས་ལྷ་དང་བཅས་པའི་འཇིག་རྟེན་གྱི་ཡིད་མགུ་བར་བྱེ་དེ་བའི་གཏམ་སྙན་པོ་ཡང་དང་ཡང་དུ་ཐོས་པས། བདག་ཅག་འདི་ཕྱོགས་ན་ཡོད་པའི་རབ་བྱུང་དྲུག་པ་པལ་མོ་ཆེས། གོང་མ་ཆེན་པོའི་སྐུ་ཚེ་དང་
རྒྱལ་སྲིད་ཡུན་རིང་དུ་བརྟན་པའི་སྨོན་ལམ་རྣམ་པར་དག་བ་ཡང་དང་ཡང་དུ་འདེབས་ཀྱིན་ཡོང་པའི་ཚུལ་འདི་དགོངས་པར་ཞུ་ཞིང། དེ་ལྟར་ཡིན་ལགས་ན་དེ་ལ། ་ས་སྐྱོང་ཆེན་པོའི་འཕྲིན་ལས་ཀྱིས་ཇི་
ལྟར་སྐྱོང། ཆོས་གྱི་རྒྱལ་པོ་ཉིད་ཀྱིས་མཁྱེན་པས། བདག་ཅག་འདྲ་བས་ཞིབ་ཏུ་མི་སྦོབས་ལགས། གུས་པས་ཕུལ་བའི་ཞུ་ཡིག་སྦྱན་ལ་མ་དུ་བབ་བའི་ཐབས་ཀྱི་རྟེན་མཚོན་པར། ལིའི་ཡུལ་

[076B]བཅོམ་ལྡན་འདས་ཤཱཀྱ་ཐུབ་པའི་གསེབ་སྐུ་གཅིག་དེ་བཞིན་གཤེགས་པའི་ཇམ་དཔལ་གྱི་གསེར་སྐུ་གཅིག་དེ་བཞིན་གཤེགས་པའི་རིང་བསྲེལ་
འཕེལ་བཞིན་པ་གསུམ་སྤྲེལ་གཅིག་ཡང་དེ་བཞིན་གཤེགས་པའི་རིང་བསྲེལ་གཅིག་རྒྱ་གར་གྱི་གྲུབ་ཆེན་རྒྱ་དང་བོད་གཉིས་ཀར་སངས་རྒྱས་ཀྱི་བསྟེན་པ་དང་ས་སུ་མཛད་པའི་སྐུ་དྲིན་ཅན་ཇོ་བོ་ཆེན་པོ་ལྟ་
ཅིག་གི་གདུབ་རུས་ལས་བྱོན་པའི་རིང་བསྲེལ་གཅིག་རྣམས་ཕུལ། བྱི་བ་ལོ་ཟླ་བ་དྲུག་པའི་ཆོས་བཅུ་དགུ་ལ་ཡུལ་དབུས་ནས་ཕུལ་བའི་ཞུ་ཡིག་ཅེས་པ་འདི་རྒྱ་ནག་ཏ་མིང་རྒྱལ་པོས་ལྔ་པ་རྒྱལ་
རྣམས་ཀྱི་གཙུག་རྒྱན་དམ་བར་གྱུར་པ་རྒྱལ་བ་བཙོང་ཁ་པ་དེ་ཉིད་ཉི་མ་ཤར་ཕྱོགས་ཀྱི་ཡུལ་གྲུ་ཆེན་པོར་གདན་འདྲེན་གྱི་ཞུ་ཡིག་གསེར་ཡིག་པ་དང་བཅས་པ་བཏང་པའི་ཞུ་མིག་ལན་ངེས་བྱ་ཤུས་སོ།། མངྒ་ལི།།
ནང་བློན་གོན་ཏཱ་ཡིན་ལ་གནང་བའི་ཡི་གེ་ནི། བསླུ་བ་མེད་པའི་སྐྱབས་གནས་དཀོན་མཆོག་གསུམ། །ཐོགས་པ་མེད་པའི་མཐུ་ལྡན་བསྟན་བ་སྲུངས་ཀྱིས། །དད་སེགས་ཡོན་ཏན་མང་པོའི་རྒྱན་
ལྡན་པ། །ཁྱོད་ཀྱི་དགེ་ལེགས་ཡིད་བཞིན་བསྒྲུབ་གྱུར་ཅིག་ས་སྐྱོང་ཆེན་པོའི་བཀའ་ལུང་ཚུལ་བཞིན་དུ་སྒྲུབ་པའི་མི་མཆོག་གོད་ཤྲཱ་བཞིན་གྱི་ཕྱག་ཏུ་ཕུལ་བ། ཁྱེད་བསྟན་པ་དང་བསྟན་འཛིན་ལ་དད་པ་ཤིན་ཏུ་

[077A]༄༅། །བརྟན་པ་ཅིག་ཡོད་ཟེར་བ་ཐོས་ཤིང། འདི་ནས་ཀྱང་ཡི་གེ་བསྐུར་ན་དགོངས་པ་ཡོད་གདའ་བ་ལ་འཕྲིན་ཡིག་དབུལ་བ་ནི་འདི་ལྟར་རོ། །རལ་བའི་རྟེན་བཟང་པོ་མིའི་ལུས་ཐོབ་པ་ནི་རྒྱ་
མཚོ་ཆེན་པོར་གཡེངས་བའི་གཉའ་ཤིང་གི་བུག་པར་རུས་སྤལ་གྱི་མ་གྲིན་པ་ཚུར་པ་ལས་ཀྱང་རྙེད་བར་དཀའ། བ་ཤེས་གཉེན་དམ་པས་རྗེས་སུ་བཟུང་ནས་རྒྱལ་བའི་བསྟན་པ་དང་མཇལ་བ་ནི་ཨུ་དུམ་ཝ་རའི་མེ་
ཏོག་ལས་ཀྱང་དཀོན། འཇིག་རྟེན་གྱི་ཕུན་ཚོགས་ཀྱི་འབྱོར་བ་ནི་མི་ལ་མཐུན་གཅིག་ཏུ་དཔལ་འབྱོར་ལ་ལོངས་སྤྱོད་པ་དང་འདྲ། འགྲོ་བ་རྣམས་ཀྱི་ལུས་དང་སྲོག་མྱུར་དུ་འཇིག་པ་ནི་བར་སྣང་གི་གློག་དང་འདྲ་བ་
ཡིན་ཞིང། འཇིག་རྟེན་འདི་ནས་དང་གཅིག་པུར་འཇིག་རྟེན་ཕ་རོལ་དུ་འགྲོ་བ་ན། ཆོས་མ་གཏོགས་བ་གང་གིས་ཀྱང་མི་ཕན་པའི་ཚུལ་དེ་ཡང་དང་ཡང་དུ་དྲན་བར་མཛོད་ལ། ཉེས་སྤྱོད་མི་དགེ་བ་སྔར་བྱས་ལ་
འགྱོད་ཅིང་བཤགས་པ་དང། ཕྱིན་ཆང་འཇོམ་ཅི་ཐུབ་དང། དགེ་བའི་ཙ་བ་སྡང་བསགས་པ་ནམས་སྨོན་ལམ་སླབས་ཆེན་པོས་ཡང་ཡང་ལ་བསྒྱུར་བ་དང། གསར་དུ་དགེ་བ་སོག་པ་ལ་སྒོ་དུ་མ་ནས་འབད་པར་
ཞུ། ཅེས་པ་འདི་ནི་རྗེ་རིན་པོ་ཆེ་ཐམས་ཅད་མཁྱེན་པའི་ཞལ་སྔ་ནས་གོན་ཤཱ་བཞིན་ལ་གནང་བའོ།། །།ང་ནི་དགྱུས་ལ་འདུག་བར་བྱ་སྟེ། གོང་དུ་བཤད་པའི་འདུས་ཚོགས་མང་པོ་ལ། རྩ་

[077B] དྲང་ངེས་རྣམ་འབྱེད། བཞི་བརྒྱ་པ། སྔགས་རིམ། རྩ་ལྟུང་རྣམ་བཤད། བླ་མ་ལྔ་བཅུ་པ་སོགས་ཞིབ་ཏུ་གསུངས་ཤར། ལམ་རི་མའི་ཁྲིད་ཀྱང་གནང་ངོ། །སྐབས་ཤིག་རྒྱ་
མའི་དཔོན་གྱིས་ཡི་གེ་ཕུལ་བའི་ལན་དུ་གནང་བའི་གསུང་ཡིག་ནི། གང་གི་ཐབས་མཁས་མཛད་པས་འགྲོ་བ་ལ། །གནས་སྐབས་ཀུན་དུ་བདེ་བའི་མཆོག་སྩོལ་བ། །ཟླ་མེད་སྟོན་པ་དེ་ཡིས་
ཁྱེད་ལ་ནི། །ཉིན་མཚན་ཀུན་དུ་བདེ་ལེགས་སྤྱིན་གྱུར་ཅིག་ཕུལ་བྱུང་དད་བའི་ཤུགས་ནི་རབ་དྲག་ཅིང། །རྣམ་དཔྱོད་ཤེས་རབ་ནོར་གྱིས་མི་དམན་པ། །ཆོ་རིགས་བཟང་པོའི་བརྡུལ་ཞུགས་འཛིན་
པ་ཁྱོད། །ཕྱོགས་འདིར་རྣམ་དཀར་དགོངས་པ་ཡོད་བ་ཁུམས། །དེ་ལྟ་ན་ཡང་འདུ་འཛི་མང་པོ་ཡིས། །གཡོངས་བར་གྱུར་ཚེ་ཁམས་ཀྱིས་མི་ཞུགས་པའི། །ཚུལ་འདིས་དོན་གཉིས་བསྒྲུབ་ལ་མཐུ་མེད་
ཅིང། །ཁྱད་པར་ཉིད་ཀྱི་བཞེད་པ་མི་རྫོགས་པར། །མཐོང་ནས་རེ་ཤིག་ཕྱོགས་དེར་བགྲོད་པ་བཤོལ། །དེ་ལ་བློ་གྲོས་ལྡན་ཁྱོད་བཟོད་པ་མཛོད། །དགེ་ལ་བརྩམས་བ་མཐར་ཕྱིན་མ་གྱུར་ཀྱང། །ཇི་
ཙམ་བཙམས་བ་དེ་ཙམ་གྱིས་ཀྱང་འཚེད། །སྐོམ་པས་ཆུ་ཀླུང་རྫོགས་པར་མ་འཐུངས་ཀྱང། །ཆུ་འགའ་འཐུངས་བ་ཡིས་ཀྱང་ངོ་མས་བར་འགྱུར། །དེ་འདྲའི་དགེ་དེས་ཚེ་རབས་ཀུན་དུ་ཁྱོད། །རྒྱལ་

[078A]༄༅། །བའི་དམ་ཆོས་མ་ལུས་འཛིན་གྱུར་ཅིག་ཅིས་པ་འདི་རྒྱ་མཁྲི་དབོན་ཆེན་པོ་རིན་ཆེན་རྒྱལ་མཚན་པས་རྒྱ་མར་འོད་དགོས་ཞེས་ཡང་ཡང་བསྐུལ་བའི་དོན་དུ། མང་དུ་ཐོས་པའི་
དགེ་སློང་བློ་བཟང་གྲགས་པས་སྦྱར་བའོ། །ཞེས་པའོ། །ཡང་དེ་དག་གི་སྐབས་འགའ་ཞིག་ཏུ། སེ་རའི་རྒྱབ་ཀྱི་རི་རྩེའི་ཕུག་ཆུང་དུ་མཚམས་མཛད་པ་དང། སྐབས་འགར་ར་ཁ་བྲག་ཏུ་བྱོན་ནས་
སྐུ་མཚམས་མཛད། ཐུན་མཚབས་སུ་སཙྪ་གདབ་བ་དང། ལྷ་སྐུ་བཞེངས་པ་ཡང་མང་དུ་མཛད། དེ་དག་གི་དུས་སུ་བྱམས་ཆེན་ཆོས་རྗེས་རྒྱུན་དུ་ཞབས་ཕྱིར་འབྲངས་ནས་གསོལ་ཇ་ཞུ་བ་སོགས་
ཀྱི་ཞབས་ཏོག་མཛད་ཅིང། བཀའ་ཆོས་ཀུན་གསན་པ་ཡིན་འདུག་སྦྱིར་རྗེ་རིན་པོ་ཆེས་འོལ་ཁའི་ཕྱོགས་དང། གཉལ་གྱི་ཡུལ། ལྷོ་བྲག་ཉང་པོ། འབྲི་ཁུང། འོ་དེ་གུང་རྒྱལ་སོགས་
ཐུགས་དམ་གང་འཕེལ་གྱི་གནས་རྣམས་སུ་བྱོན་ནས་བསྒོམ་སྒྲུབ་ལ་བརྩོན་པར་མཛད་པས་རྟོགས་པའི་ཡོན་ཏན་དཔག་ཏུ་མེད་པ་བརྙེས་ཤིང། རང་གཞན་གྱི་དོན་མཐའ་དག་འབད་མེད་དུ་ལྷུན་གྱིས་གྲུབ་པར་
གྱུར་ཏོ། །དེ་ཡང་རྗེ་འདིས་སོ་ཐན་གྱི་སྡོམ་མ། བྱང་སྡོམ། སྔགས་སྡོམ་རྣམས་རྣམ་པར་ངག་པ་བསྲུང་བའི་སྟེང་དུ་རྒྱུན་གྱི་ཐུགས་དམ་གྱི་རིམ་བ་ནི། ནམ་ཕྱེད་ཡོལ་ཙམ་ནས་གསར་འདུས་མི་

[078B] ནམ་ལངས་ནས་ཉི་མ་མ་ཤར་བར་ལ་རྡོ་རྗེ་འཇིགས་བྱེད་ཀྱི་བསྐྱེད་རྫོགས་དང་བདག་འཇུག་མཛད། ཉི་མ་ཤར་བ་ནས་སྔ་དྲོའི་ཇ་བཞེས་
པའི་བར་ལ་མདོ་རྒྱུད་གང་རུང་གི་ཤོག་བུ་སུམ་བཅུ་ཙམ་གསུང་བ་དང། ཚེ་དཔག་མེད་དང། གྲྭ་ལྔ་སོགས་བྱ་སྤྱོད་ཀྱི་ཡི་དམ་མང་པོའི་གཏོར་མ་དང། གཏོར་མ་བརྒྱ་རྩ་དང། གཞི་བདག་གཏོང་
མ་རྣམས་གཏོང་བར་མཛད། ཇ་བཞེས་བའི་རྗེས་སུ་བཀའ་རྩོམ་དང། ཆོས་འཆད་པ་དང། དགེ་བཤེས་རྣམས་ལ་ཐེ་ཚོམ་གཅོད་པ་རྣམས་མཛད། གུང་གི་དུས་སུ་བྲས་ཀྱི་རྣལ་འབྱོར་གྱི་སྐོ་
ནས་གསོལ་བ་བཞེས་ཤིང། ཤེར་སྙིང་ཚད་གསུམ། མདོ་སྡུད་པ་ཚར་གཅིག་སྨོན་ལམ་དང་བཅས་པ་མཛད་པ་ཡིན། དེའི་རྗེས་སུ་སཱཙྪ་བཅུ་རེ། ཚེ་དཔག་མེད། སྨན་བླ། འཇམ་དབྱངས་
སྒྲོལ་མ་རྣམས་ཀྱི་སྐུ་པར་བརྒྱབ་ནས་བདུན་བདུན་བཞེངས། བཀའ་འགྱུར་དང་བསྟན་འགྱུར་གང་རུང་ནས་ཅུང་ཟད་རེ་གསུང་སྒྲོག་དང། ཕྱག་དཔེ་གཟིགས་པ་དང། བཀའ་རྩོམ་མཛད་པ་ཡིན། གུང་
ཡོལ་བ་ནས་སྲོད་ཀྱི་བར་ལ་གཤིན་རྗེ་གཤེད་དམར་ནག་འཇིགས་གསུམ་གྱི་སྦྱིན་སྲེག་ཕྱག་རྡོར་འཁོར་ཆེན་གྱི་མངོན་རྟོགས། མགོན་པོ་ཕྱག་དྲུག་པ་དང་ཕྱག་བཞི་པ་གཉིས་ཀྱི་མངོན་རྟོགས་དང་གཏོར་

[079A]༄༅། །འབུལ། གུར་མགོན་དང། རྣམ་སྲས། སེང་གདོང་མ། མགོན་པོ་གྲི་གུག་ལྷ་མོ་དུང་སོལ་མ་སོགས་ཀྱི་གཏོར་འབུལ་རྒྱས་པ་དང། སྲོད་ཀྱི་དུས་སུ་བདེ་
མཆོག་ལཱུ་ཨི་པའ་དམ་གཉིས་ངང་བདག་འཇུག་མཛད་པ་རྣམས་གོ་རིམ་ངེས་པ་ཡིན། གཞན་ཡང་ཞག་གཅིག་ལ་ཧྲཱི་ཥྚྲཱི་ཁྲི་ཆོ། ངེད་མཆོག་གི་ཧྲཱི་ཧ་ཧ་ཞེས་པའི་ཡི་གེ་བདུན་པ་སུམ་སྟོང། ཨ་
ར་པ་ཙ་ན་བདུན་སྟོང། སྐུ་མཚམས་ཀྱི་ནང་ནས་ཀྱང་མདོ་སྔགས་ཀྱི་ཆོས་བུན་གཉིས་གསུམ་རེ་གསུང་བ་རྣམས་ཀུན་ལ་མཐུན་བར་སྣང་བ་ཡིན། ཆོས་གསུང་བཞིན་དུ་གཏོར་མ་འབུལ་པ་དང། ལྟ་བསྒོམ་
པ་དང། རྫོགས་རིམ་གྱི་ཏིང་ངེ་འཛིན་ལས་མི་གཡོ་བ་སོགས་ཐུན་མོང་མ་ཡིན་པའི་ཆོས་སྤྱོད་ཀྱང་མཐའ་ཡས་བ་ཡོང་བར་གསུང། འདི་དག་ནི་རྣམ་ཐར་ཟུར་འདེབས་སུ་གསལ་བ་ལྟར་ཡིན་ལ། ལམ་རིམ་
བསྡུས་དོན་ལས་མདོ་སྔགས་ཡོངས་སུ་རྫོགས་པའི་ལམ་ཐམས་ཅད་གཅིག་ཏུ་དྲིལ་ནས་ཉམས་བཞེས་སུ་མཛེད་པ་ནི། ཡོངས་རྫོགས་མན་ངག་བསྟེན་བ་ངེས། །དལ་འབྱོར་ཐོབ་པ་དོན་དང་ལྡན་པར་བྱས། །རྣལ་
འབྱོར་ངས་ཀྱང་ཉམས་ལེན་དེ་ལྟར་བགྱིས། །ཐར་འདོད་ཁྱེད་ཀྱང་དེ་བཞིན་བསྐྱ་བ་འཚལ་ལོ། །ཞེས་གསུངས་ཤིང། རྟོགས་བརྗོད་འདུན་ལེགས་མ་ལས། དང་བོར་རྒྱ་ཆེན་ཐོས་པ་མང་དུ་བཙལ། །

[079B] །ཐ་མར་ཉིན་མཚན་ཀུན་དུ་ཉམས་སུ་བླངས། །ཀུན་ཀྱང་བསྟན་པ་རྒྱས་པའི་ཆེད་དུ་བསྔོས། །ཚུལ་འདི་བསམས་ཤིང་འདུན་མ་ལེགས་ནས་
གདའ། །བཀའ་དྲིན་ཆེའི་རྗེ་བཙུན་མཁྱེན་བའི་གཏེར། །ཞེས་གསུངས་ཏེ། མདོར་ན་སངས་རྒྱས་ཀྱི་གོ་འཕང་འཐོབ་པ་ལ་མདོ་རྒྱུད་ནས་གསུངས་བའི་སྦང་བྱ་མཐའ་དག་མ་ལུས་པར་སྤོང་བ་དང་
ཉམས་སུ་བླང་བྱ་མཐའ་དག་མ་ལུས་པར་ཉ་མས་སུ་ལེན་དགོས་པས་གོང་དུ་བཤད་པ་དེ་ནི་ཐུན་མོང་དུ་སྣང་བའི་ཐུགས་དམ་གྱི་རིམ་པ་ཡིན་ལ། དོན་གྱི་གནས་ཚོད་ལ་ནི་བཤེས་གཉེན་བསྟེན་ཚུལ་ནས་ཟུང་འཇུག་
གི་བར་གྱི་ཉམས་སུ་སླང་བྱ་མཐའ་དག་མ་ལུས་བར་ཉམས་སུ་བཞེས་ཤིང་མཐར་ཕྱིན་བར་མཛད་པ་ཡིན་ནོ།། །།འདིར་སྨྲས་པ། དཔལ་ལྡན་གསུང་རབ་ཀུན་ལ་ལྟ་བའི་ཡིག་དྲི་མེད་རིགས་
པའི་འདྲེན་བྱེད་སྟོང་ལྡན་པ། །ཁྱད་ཀྱི་དངོས་སྟོབས་རིགས་བའི་ལ་གཉལ་གྱིས། །མཐར་འཛིན་རི་བོ་མིང་གི་ལྷག་མར་མཛད། །བཟོད་དཀའ་རིགས་པའི་དྲི་བཞོན་རླུང་ཤུགས་ཀྱིས། །མ་ལུས་ཕྱོགས་
ཀྱི་གོ་སྐབས་ལ་གནས་པའི། །ལོག་པའི་གཞུང་ལུགས་སྤྲིན་ཚོགས་ཀུན་བཅོམ་སྟེ། །ཕན་བདེ་སྦྲང་རྩིའི་གཉེན་གཅིག་མཁའ་ལ་མཛེས། །བི་མེད་དིགས་བ་རྣོན་པོའི་མཆོན་འཆང་པ། །ཁྱོད་ཀྱིས་རྩུབ་མོའི་

[080A]༄༅། །སྦྱོད་བ་རྒྱད་བ་སྲིངས་ཀྱང། །སྨྲ་བའི་སེང་གེ་ཀུན་གྱི་ང་རྒྱལ་གྱི། །རལ་བ་མ་ལུས་གཅིག་ཆར་ས་ལ་ལྷུང། །བདེ་གཤེགས་བསྟན་པའི་ས་ཆེན་ཁྱོད་ཀྱི་ནི། །ལེགས་བཤད་དཔུང་པའི་
ཀ་བ་ལ་བ་ཏན་པ། །ཐེག་མཆོག་འཁོར་ལོས་སྒྱུར་བ་ཁྱོད་ཀྱི་བཀའ། །དཔལ་ལྡན་མ་ལས་པ་ཀུན་གྱི་མགོ་པོས་འཛིན། །འཇམ་མགོན་བླ་མའི་ལུང་རྟོགས་ཡོན་ཏན་རྣམས། །ལེགས་པར་ཤེས་ནས་མི་ཕྱེད་
དད་པ་ཡིས། །ཚེ་རབས་ཀུན་དུ་འབྲལ་མེད་བསྟེན་བྱེད་ཅིང། །ཡོན་ཏན་མཐའ་དག་ཡོངས་སུ་རྫོགས་གྱུར་ཅིག་རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་
འབྱུང་གནས་ཞེས་བྱ་བ་ལས། དབེན་པར་བྱོན་ནས་ཐུགས་དམ་གཙོ་བོར་མཛད་ཅིང་ཕུལ་དུ་བྱུང་བའི་རྟོགས་པའི་ཡོན་ཏན་བརྙེས་པ་སོགས་ཀྱི་རིམ་པ་བརྗོད་པའི་ལེའུ་སྟེ་ལྔ་པའོ།། །།མངྒ་ལཾ།། །།

[080B][BLANK PAGE]

[001A]
༄༅། །རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་ལས་ལེའུ་དྲུག་པ་བཞུགས་སོ། །

[001B][DD]། །མཐའ་བྲལ་ལྟ་བས་ཆོས་ཀུན་སྟོང་པར་གཟིགས། །ཡང་དག་རིགས་པས་རྒོལ་ངན་དྲེགས་པ་འཇོམས་
དམིགས་མེད་ཐུགས་རྗེས་འགྲོ་ལ་བུ་ལྟར་བརྩེ། །བསྟན་འགྲོའི་གཉེན་གཅིག་ཁྱེད་ལ་ཕྱག་འཚལ་ལོ། །དྲུག་པ་བསྟན་འགྲོའི་དོན་དུ་དགོན་
སྔེ་ཆགས་འདེབས་མཛད་པ་སོགས་ཀྱི་རིམ་པ་བརྗོད་པར་བྱའོ། །དེ་ཡང་གོང་དུ་བརྗོད་པ་ལྟར་རྗེ་རིན་པོ་ཆེ་དགུང་ལོ་ང་གཉིས་པའི་ས་བྱི་བའི་ལོའི་
དབྱར་སེ་ར་ཆོས་སྡིང་དུ་དབྱར་གནས་མཛད་པའི་སྐབས་སུ། རྗེ་བཙུན་འཇམ་པའི་དབྱངས་ཀྱིས་ལྷ་སའི་ཇོ་བོའི་ལྷ་ཁང་རྟེན་དང་བཅས་པ་གསར་
དུ་གསོས་ནས་ཆོ་འཕྲུལ་དུས་མཆོད་མཛད་ན་བསྟན་འགྲོ་ལ་ཕན་ཐོགས་ཆེན་པོ་འབྱུང་ཞེས་ལུང་བསྟན་ཞིང། རྗེ་རང་ཉིད་ཀྱང་ལྷ་སའི་ཇོ་བོ་

[002A] །ཤཱཀྱའི་རྒྱལ་པོ་སོགས་ཀྱི་རྟེན་རྣམས་ནི་སངས་རྒྱས་དངོས་དང་ཁྱད་པར་མེད་པའི་བྱིན་རླབས་ཤིན་ཏུ་ཆེ་བ་ཡིན་པས་
རྟེན་འདི་རྣམས་ལ་མཆོད་ན་བསྟན་པ་རིན་པོ་ཆེ་ཕྱོགས་དུས་ཀུན་དུ་དར་ཞིང་རྒྱས་པ་དང། རིགས་དྲུག་གི་སེམས་ཅན་ཐམས་ཅད་སྤྱི་དང་
ཁྱད་པར་དུ་རྗེའི་བསྟན་པའི་རྗེས་སུ་འབྲང་བ་ཀུན་ལ་འདི་ཕྱི་ཀུན་དུ་ཕན་ཡོན་དཔག་ཏུ་མེད་པ་འབྱུང་བ་སོགས་ཀྱི་རྒྱུ་མཚན་རྣམས་ལ་དགོངས་
ནས། ལྷ་ས་སྨོན་ལམ་ཆེན་མོ་ཞེས་གྲགས་པ་འདི་འཛུགས་པའི་ཆེད་དུ་ཐུགས་ཀྱི་འདུན་པ་བཏང་ངོ། །དེ་ཡང་ལྷ་སའི་ཇོ་བོ་ཆེ་
བའི་བཞུགས་གནས་འཕྲུལ་སྣང་གི་གཙུག་ལག་ཁང་དང། ཇོ་བོ་ཆུང་བའི་བཞུགས་གནས་ར་མོ་ཆེའི་གཙུག་ལག་ཁང་བཅས་འདི་གཉིས་ནི་

[002B] ཇོ་བོ་རྣམ་གཉིས་ནི་རྒྱ་གར་ནས་བྱོན་བ་ཡིན་ཞིང། ཏེན་གཞན་རྣམས་ཀྱང་བྱིན་རླབས་ཤིན་ཏུ་ཆེ་བ་ཡིན་ནོ། །སྔོན་དུས་དེ་དག་གི་མཆོད་
པ་དང་བ་སྙེན་བཀུར་དཔག་ཏུ་མེད་པ་ཡོད་ཀྱང། རིམ་གྱིས་འགྲོ་བ་རྣམས་ཀྱི་དད་པ་དང་བསོད་ནམས་ཉམས་པའི་དབང་གིས་ལྷ་ཁང་རྣམས་རྙིངས་ཤིང་ཞིག་པ་དང། ལྷ་ཁང་ལ་ལར་སློང་མོ་བ་
རྣམས་བསྡད་ནས་མེ་བུས་པ་དང། ཏེན་གྱི་སྟེང་དུ་བྲན་ཁུག་དང་གོས་ཧྲུལ་བཞག་པ་སོགས་བྱུང་འདུག་དེ་དུས་རྗེ་རིན་པོ་ཆེས་ཞབས་ཕྱི་མངགས་ནས་ཆུ་ཀླུང་གི་འགྲམ་དུ་བཟའ་བཏུང་གྱ་ནོམ་པ་
བཤམས། སློང་མོ་བ་རྣམས་དེར་བོས་ནས་བཟའ་བཏུང་བྱིན། ལྷ་ཁང་དུ་བཞག་པའི་ཡོ་བྱད་རྣམས་ཕྱིར་བཏོན་ཏེ་སྒོ་ལྕགས་ཀྱིས་བསྡམས་ནས་དེར་འདུག་ཏུ་མ་གཞུག་དེ་ནས་སྣེའུ་དཔོན་ནམ་
མཁའ་བཟང་པོ་ལ་ཞལ་ཏ་བྱོན་པས་ཁོང་གིས་དད་གུས་ཀྱིས་ལྷ་རྶའི་དཀྱིལ་འཁོར་སྟེང་དང། སེང་གཡབ་ས་སོགས་ཀྱི་ཞིག་གསོས་ནམས་ལེགས་པར་མཛད། སྨོན་ལམ་གྱི་མཆོད་པ་ལ་མཁོ་བའི་
ཡོ་བྱད་རྣམས་ཀྱང་སྟ་གོན་མཛད་དོ། །དགག་དབྱེ་གྲོལ་བའི་རྗེས་སུ་མི་དབང་གྲགས་རྒྱན་གྱིས་ཞུས་པས། རྗེ་རིན་པོ་ཆེ་སྐྱི་སྨད་གྲུམ་པོ་ལུང་དུ་ཕེབས། ཇེའི་ཞབས་ཕྱིར་བྱོན་པའི་བཤེས་གཉེན་
[003A]༄༅། །ལྔ་བརྒྱ་ཙམ་ལ་མི་དབང་གིས་ཞབས་ཏོག་ལེགས་པར་མཛད། གཞན་ཡང་དམ་པའི་ཆོས་ཉན་པའི་ཆེད་དུ་འདུས་པ་དང་བཅས་དགེ་འདུན་སྟོང་ལོངས་པ་ཙམ་གྱིས་དགུན་དེར་
བཞུགས། ལམ་རིམ་དང། བདེ་མཆོག་ལཱུ་ཨི་པའི་སྒྲུབ་ཐབས། མ་རྒྱུད་ཀྱི་རྫོགས་རིམ་སོགས་རྒྱས་པར་གསུངས། ཡང་སྐབས་འདིར་འབྲི་ཁུང་དང་ར་སྒྲེང་ཚུན་ཆད། འོལ་ཁ་ཡན་
ཆད་ཀྱི་འདུས་སྡེ་དང། ཡོན་བདག་དང་ལྡན་རྣམས་ལ་ཕྱོགས་ཕྱོགས་ཕྱོགས་སུ་དད་འབུལ་གྱི་ཞལ་ཏ་མཛད་པ་དང། ཐུགས་རྩོལ་ཆེ་བར་མཛད། མི་དབང་གྲགས་རྒྱན་པ་ལའང་ཞལ་ཏ་ཞིབ་པར་
བྱོན། དེ་ལྟར་མཛད་པས་རྗེའི་ཐུགས་རྗེ་དང་བསོད་ནམས་ཀྱི་སྟོབས་ཀྱིས་མདོ་ཁམས་དབུས་སོགས་ཀྱི་དད་ལྡན་རྣམས་ཀྱི་འབུལ་བ་མཐའ་ཡས་པ་བྱུང། དཔོན་སློབ་རང་ལའང་སྨོན་ལམ་གྱི་
ཐུགས་འདུན་མཛད་ཕྱིན་ཆད་ཕྱག་ཏུ་ཡོ་བྱད་ཅི་བྱུང་ཕལ་ཆེར་སྨོན་ལམ་གྱི་ཕྱོགས་སུ་བསྔོས་ཏེ་བཞག་གྲུམ་པོ་ལུང་ནས་ཕྱག་མི་འདེགས་སའི་གོང་དུ་ལྷ་སར་སློབ་མ་རྣམས་བཏང་ནས་ལྷ་བཟོ་བ་
མང་དུ་བསགས། ཚོན་རྩི་དང་གསེར་ཤོག་སོགས་ཀྱང་མཐའ་ཡས་པ་བྱུང་བས། ལྷ་ཁང་གི་ལྡེབ་རིས་དང། བྲིས་སྐུ། འབུར་སྐུ་སོགས་གོག་པ་ཐམས་ཅད་དང། ལྟ་སྐུ་འགའ་ཞིག་གི་

[003B] སྐྱོན་དུ་མི་འགྱུར་བའི་རྫས་ཀྱིས་ཕྱས་རྣཾས་དག་པར་བྱས། ཚོན་བཟང་རྣམས་ཀྱིས་ལེགས་པར་གསོས། །གསེར་ཤོག་
དང་གསེར་དུལ་མ་སོགས་ཀྱིས་ལེགས་པར་སྤྲས་ཏེ་གསར་དུ་བཞེངས་པ་ལྟར་མཛད། ཡང་བཟོ་རིག་བ་མང་དུ་བསགས་ནས་དད་འབུལ་གྱི་གོས་དར་རྣམས་ཀྱིས་སྐུ་གཟུགས་ཀྱི་ན་བཟའ་དང། བ་དན་
རྒྱལ་མཚན། གདུགས་སོགས་ལྷ་ཁང་གི་ཕྱི་ནང་དུ་བརྒྱན་བའི་རྒྱན་གྱི་རིགས་དང། མཆོད་པའི་རིགས། ཇོ་བོ་ལ་འབུལ་རྒྱུ་གསེར་བཟང་པོས་བྱས་པའི་དབུ་རྒྱན་ལྔའི་དབུས་སུ་རིགས་ལྔའི་སྐུ་འབུར་དུ་
དོད་པ་དང། མཐར་རིན་པོ་ཆེ་ན་ལ་དང། མུ་ཏིག་གཡུ་སོགས་ཀྱི་ཕྲ་བཀོད་པས་མཛེས་པར་བྱས་པ་དར་དཔྱངས་བཅས་དང། ཆེ་ཚད་དུ་ལོངས་པའི་དངུལ་གྱི་ལྷུང་བཟེད། དེའི་ཁལ་འཚམ་པའི་
དངུལ་གྱི་མཎྜལ། ཇོ་བོ་མི་བསྐྱོད་པ་དང་བཅུ་གཅིག་ཞལ་ལ་འབུལ་གྱུ་དངུལ་བཟང་པོ་ལས་བྱས་པའི་དབུ་རྒྱན་རྣམ་གཉིས། ཇོ་བོ་གཉིས་དང་ཐུགས་རྗེ་ཆེན་པོ་ལ་གསོལ་རྒྱུའི་གསེར་ཆབ་སོགས་གང་
དགོས་རྣམས་སྟ་གོན་མཛད་དོ། །དེ་ནས་རྗེ་རིན་པོ་ཆེ་ཟླ་བ་བཅུ་གཉིས་པའི་མཇུག་ཙམ་དུ་ལྷ་སར་ཕེབས། ཇོ་བོ་རྣམ་གཉིས་ཀྱི་ལྷ་ཁང་གི་ནང་དུ་བ་ཤམས་པ་ནི། རྟེན་རྣམས་ཀྱི་མདུན་དུ་ཆུ་བཞི་

[004A]༄༅། །ཉེར་སྤྱོད། རོལ་མོ། རྒྱལ་སྲིད་སྣ་བདུན། ཉེ་བའི་རིན་ཆེན་བདུན། འདོད་ཡོན་ལྔ། བཀྲ་ཤིས་རྟགས་བརྒྱད། རྫས་བརྒྱད། ངོ་མཚར་བའི་མཆོད་པ་བཅོ་བརྒྱད་
མཆོད་པ་ཉེར་ལྔ་སོགས་མཆོད་བའི་བྱེ་བྲག་མཐའ་ཡས་པ། བཀོད་པས་མཛེས་པ། ཡིད་འཕྲོག་པ་རྣམས་བཤམས། ཇོ་ཤཱཀ་གཉིས་དང་ཐུབ་བ་གངས་ཆེན་མཚོ་སོགས་སྤྲུལ་སྐུའི་རྣམ་པ་ཅན་གྱི་སྐུ་འབུར་
དུ་དོད་པ་རྣམས་ལ་གོས་དར་ཕུན་སུམ་ཚོགས་བ་ལས་བྱས་བའི་བླ་གོས་དང་སྣམ་སྦྱར། སེམས་དཔའ་སེམས་མ་བཅུ་དྲུག་སོགས་དང། ཁྲོ་བོའི་རྣམ་པར་བཞུགས་བ་རྣམས་ལ་དར་ཆེན་དང་གན་གོས་
སོགས་ཀྱི་སྟོད་གཡོགས་སྨད་གཡོགས་ཕུལ། གཙུག་ལག་ཁང་གི་སྟེང་དུ་བརྒྱན་བ་ན། ལྷ་ཁང་ཆེ་ཆུང་རྣམས་ཀྱི་ཀཉྫིར་ཏོག་དང། བྱ་འདབ་སོགས་ཀྱི་རྩེ་ཟུར་ཕན་ཚུན་དུ་ཐ་གུས་སྦྲེལ་བ་ལས་
བ་དན་དང། རྔ་ཡབ། དྲིལ་བུ་སོགས་བར་མ་ཆད་པར་བཏགས་ནས་མཛེས་བར་བྱས། ཕྱིའི་བསྐོར་ལམ་གྱི་ཕྱི་རོལ་དུ་བརྒྱན་བ་ནི། ཕྱོགས་སྐྱོད་བཅོ་ལྔ། རྒྱལ་ཆེན་བཞི། ཀླུ་ཆེན་
བརྒྱད་རྣམས་ཀྱི་བ་དན་འདོགས་པའི་ཤིང་རིང་པོ་ཉེར་བདུན་དང། དེ་དག་གི་བར་བར་དུ་གདུགས་དཀར་སོགས་ཀྱི་རྒྱལ་མཚན་འདེགས་པའི་ཤིང་བཅས་ཤིང་རིང་པོ་ལྔ་བཅུ་རྩ་བཞི་བཙུགས། དེ་དག་

[004B] དེ་ཡང་ཚངས་པའི་བ་དན་སེར་པོ། བརྒྱ་བྱིན་གྱི་དཀར་པོ་སོགས་རང་རང་གི་མདོག་དང་མཐུན་པ་
ཏོག་ལ་སོ་སོའི་སྐུ་དང། བ་དན་ལ་རང་རང་གི་སྔགས་བྲིས་པ་རྣམས་སོ་སོའི་ཕྱོགས་སུ་བཙུགས། དེ་དག་གི་རྩ་བར་ནུབ་རེ་བཞིན་གཏོར་མ་འབུལ་བའི་གཏོར་སྟེགས་བཤམས། དེ་དག་གི་བར་བར་དུ་
གདུགས་དཀར་སོགས་ཀྱི་རྒྱལ་མཚན་རྣམས་རང་རང་གི་ཆོ་ག་བཞིན་བསྒྲུབས་ནས་བཙུགས། ཤིང་དེ་རྣམས་ཐ་གུས་སྤྲེལ་བ་ལས་འཕན་དང་རྔ་ཡབ་དྲིལ་བུ་སོགས་ཀྱིས་བརྒྱན་ནས། རྣམ་པར་བཀྲ་བའི་
འཇའ་ཚོན་གྱིས་ནམ་མཁའ་ཁམས་ཀུན་གང་བ་ལྟར་མཛེས་བར་བྱས་སོ། །གཞན་ཡང་མཆོད་པ་དེ་རྣམས་ལས་ལོགས་སུ། ཡོན་ཆབ། སྤོས། མར་མེ། ལྷ་བཤོས་རྣམས་བཤམས་པ་ལས་
མར་མེ་ནི། ཇོ་བོའི་ལྷ་ཁང་ནི་ཐོག་གསུམ་པ། ཤིན་ཏུ་རྒྱ་ཆེ་བ་ཡིན་བས། དེའི་ཁྱམས་ནང་མ་དང། སྟེང་གི་ཐོག་རྣམས་སུ་ཡང་ཉིན་མཚན་ཀུན་དུ་མར་མེ་བརྒྱ་ཕྲག་བཞི་ཙམ་དང། ཁྱམས་
ཕྱི་མ་ལ་ཀ་ཚར་ཇི་ལྟར་ཡོད་བ་བཞིན་གྱི་མར་མེ་དང། བར་བསྐོར་ལ་ཉིན་མོ་མར་མེ་བརྒྱ་ལྷག་དང། མཚན་མོ་རྩིག་འགའ་འཁོར་བར་མར་མེ་ཕུལ། ཕྱི་བསྐོར་ལ་ཇོ་བོའི་ཞལ་གྱི་མདུན་སྒོའི་

[005A]༄༅། །ཕྱི་རོལ་ཏུ་ཡི་གེ་བརྐོས་བའི་རྡོ་རིང་ཡོད་ཅིང། དེའི་འགྲམ་དུ་མར་མེའི་ཀོང་བུ་གྲུ་བཞི་པ། ངོས་རེ་ལ་འདོམ་གསུམ་གསུམ་ཡོད་པ་ལ་མར་གྱིས་ལེགས་པར་བཀང་ནས་
དེ་དང་འཚམ་པའི་སྡོང་བུ་བཙུགས་ཏེ་མར་མེ་སྦར་བ་ནི། གསེར་གྱི་མཆོད་སྡོང་གིས་ནམ་མཁའི་ལམ་འགོག་པ་ལྟར་གྱུར། དེས་ཐོག་དྲངས་རྫའི་ཁོག་མ་ཆེན་པོ་མར་གྱིས་བཀད་བ་ལ་སྡོང་བུ་ནི་སྦོམ་
ལ་ལག་བའི་ཚད་ཙམ་དང་འ་ཕང་ལ་མདའ་ཚད་ཙམ་བཙུགས་ནས་ཕྱི་རིམ་འཁོར་བར་བཤམས་ཏེ་ཕུལ། གཞན་ཡང་ར་མོ་ཆེ་དང། ཀླུ་ཕུག་དང། པོ་ཏ་ལ། གུང་ཐང་རྣམས་སུ་ཡང་མར་མེ་
མང་དུ་ཕུལ། འདི་ལ་རྣམ་ཐར་ཆེན་མོ་ལས། ཇི་ལྟར་ས་ཆེན་བོ་མངོན་པར་བྲིས་པའི་སྒྲོན་མེའི་ཕྲེང་བས། ལྷའི་ལམ་ལ་འཁྲིགས་བའི་རྒྱུ་སྐར་གྱི་ཚོགས་ལ་འཕྱ་བ་གསལ་བར་བྱེད་པའི་སོ་སོའི་འོད་
ཟེར་གྱིས། མཚན་གུང་ལ་བབ་པའི་མུན་པའི་ཚོགས་དཔུང་དང་བཅས་པའང་རབ་ཏུ་ཞུམ་ཞིང་ངོ་ཚ་བས་སའི་འོག་ཏུ་སོང་སྟེ་ཀུན་གྱི་མིག་ལམ་དུ་མི་མངོན་པར་གྱུར་ཏོ། །དེའི་ཕྱིར། ར་མོ་ཆེ་དང་པོ་ཏ་ལ་
ཚུན་ཆང་ཀྱི་ལྕང་མའི་ལྷུག་ཕྲན་གཞོན་ནུ་དག་གི་རང་རང་གི་ལུས་ཀྱི་གྲིབ་མའང་ཉིན་མོ་ཇི་ལྟ་བར་ས་ལ་འབབ་པས་ཉིན་མཚན་ཁྱད་པར་མི་ཕྱེད་བ་ལྟར་དུ་གྱུར་ཞིང། རྒྱུ་སྐར་གྱི་ཚོགས་ནི་ཉི་མ་བརྒྱ་ཕྲག་

[005B] མཚན་ཕྱེད་ལ་ནམ་མཁའི་ལམ་བཏང་སྟེ་རྒྱ་མཚོ་ཆེན་པོར་བྲོས་བ་ལྟར། མཚན་མོའི་གུང་ལའང་
སྟེང་དུ་མངོན་བར་བལྟས་པ་ན། ནམ་མཁའ་མར་མེའི་འོད་ཀྱི་གོས་དང་བཅས་པས་ཁ་དོག་དམར་སྐྱ་ཉིད་དུ་མཐོང་བ་མ་གཏོགས་པ་སྐར་མ་གཅིག་གི་གཟུགས་ཀྱང་མཐོང་བའི་ཡུལ་ལས་འདས་བར་གྱུར་ཏོ། །
ཞེས་གསུངས་སོ། །ཡོན་ཆབ་ནི། ཁ་ཆེ་གུར་གུམ་གྱི་ཁུ་བས་ཁ་དོག་ལེགས་པར་བསྒྱུར་བའི་མཆོད་ཡོན་ཉིན་རེ་བཞིན་བརྒྱ་ཕྲག་ཡན་ཆད་བཤམས་པ་ཡིན་ཞིང། ཁ་ཆེ་གུར་གུམ་གྱི་རོ་མ་ནི་ཉིན་རེ་བཞིན་བྲེ་
ཆེན་གྱིས་གཞལ་བའི་ཚོད་དུ་བྱུང་འདུག་སྤོས་སོགས་དྲིའི་མཆོད་པ་ནི། སྤོས་ཀྱི་སྣོད་མི་འདྲ་བ་མང་པོར་ཤིན་ཏུ་དྲི་ཞིམ་པའི་སྤོས་བསྲེགས་པའི་དུ་བ་རྣམས་ནི་བར་སྣང་ལ་སྤྲིན་རིང་པོ་ཕན་ཚུན་མདུད་
བ་ལྟ་བུ་དང། དེ་དག་ལས་ལྔ་ལྡི་མང་པོ་འཕྱང་བ་ལྟ་བུར་གྱུར། གཞན་ཡང་སྤོས་བཟང་ལས་བཟོས་པའི་རྒྱལ་མཚན་དང། གདུགས་ཀྱི་རྣམ་བ་ཚར་དུ་དངར་བ་སོགས་བརྗོད་ཀྱིས་མི་ལང་ཞིང་
ཐ་ན་ཕྱིའི་བསྐོར་ལམ་གྱི་ས་རྣམས་ཀྱང་སྤོས་ཆུས་ཆག་ཆག་བཏབ་བར་བྱས་ན་གཞན་ལྟ་ཅི་སྨོས། དེ་ལྟ་བུའི་དྲི་བཟང་པོས་ཕྱི་རོལ་གྱི་ཁོར་ཡུག་ཀུན་དུ་དྲི་ཞིམ་བོའི་དང་རྒྱུན་རུ་ལྡང་བར་གྱུར་ཏོ། །

[006A]༄༅། །ཞལ་ཟས་ནི། མདའ་ཚད་ལྷག་ཙམ་གྱི་ཞལ་ཟས་བརྒྱ་རྩ་བརྒྱད་ལ་མར་གྱིས་བཟོས་པའི་རྒྱལ་སྲིད་སྣ་བདུན་སོགས་ཡིད་འཕྲོག་པའི་རྒྱན་གྱིས་བརྒྱན་པ་རྣམས་ཉིན་རེ་བཞིན་
གསར་དུ་བཤམས་ནས་ཕུལ་ཞིང། གོང་གི་མར་མེ་ཆེན་པོའི་གཡས་གཡོན་དུ་ས་སྟེགས་ལ་ཞལ་ཟས་ཆེན་པོ་གཉིས་བཤམས་པ་ཡིན་ལ། དེ་ཡང་གཅིག་ལ་ནི་ཙམ་པ་ཁལ་བཞི་བརྒྱ་རེ་ལས་བྱས་ཤིང་
རྒྱན་དཔག་ཏུ་མེད་པས་སྤྲས་པ། འཕྱར་དར་བཙུགས་པའོ། །ཞལ་ཟས་རྙིངས་པ་དེ་དག་རྣམས་བདག་གིར་མི་བྱེད་བར་སྤྲང་པོའི་ཚོགས་ལ་བྱིན་པས་སྤྲང་པོ་རྣམས་ཀྱང་བཀྲེས་པའི་བསམ་པ་ལས་
གྲོལ་ནས་བཟའ་བཏུང་གིས་ལྷག་བར་ཚིམ་པས་བཟའ་བ་ཡིད་ཁ་མི་བྱེད་པ་ལྟ་བུར་གྱུར་ཏོ། །དེ་ལྟར་བཤམ་དགོས་རྣམས་ཚར་ནས་ཟླ་བ་བཅུ་གཉིས་པའི་གནམ་གང་གི་ཉིན་དགེ་འདུན་སྟོང་ཕྲག་བརྒྱད་
ལྷག་ཚོགས་ནས། ཇོ་བོ་ཤཱཀྱའི་རྒྱལ་པོས་གཙོ་བྱས་ཕྱོགས་བཅུའི་སྐྱབས་གནས་མཆོག་གསུམ་ཀུན་ལ་མཆོད་བསྟོང་དང། ཆོ་འཕྲུལ་དུས་ཆེན་གྱི་མཆོད་པ་སྨོན་ལམ་གྱི་སྙན་གསན་གྱི་གསོལ་
འདེབས་མཛད། འདུས་ཚོགས་དེ་ལ་རྗེ་རིན་པོ་ཆེ་དབོན་སློབ་རྣམས་ཀྱིས་སྦྱིན་བདག་མཛད་ནས་མི་རེ་ལ་ལྷ་སའི་སྲང་གིས་མར་ཉག་བཞི་དང། ཇ་དཀར་ཞེས་པའི་ཇ་བཟང་བོ་ཞི་དྲུག་བཅུ་ལྷག་གིས་

[006B] སྤྱིར་ཚོང་རའི་མར་གྱི་ཉག་རེ་ལ་རྒྱ་ནག་གི་སྲང་བཞིའི་ཚད་ཡིན་པས་གྲྭ་བ་རེ་ལ་མར་སྲང་བཅུ་དྲུག་རེ་ཕུལ་བ་ཡིན་འདུག། །།དགུང་ལོ་ད་གསུམ་པ་ཞེས་པའི་ས་གླང་ལོའི་
ཟླ་བ་དང་པོའི་ཚེས་གཅིག་ནས་བཅོ་ལྔའི་བར་དུ་ཆོ་འཕྲུལ་དུས་ཆེན་གྱི་མཆོད་པ་དངོས་མཛད་པ་ཡིན་ནོ། །དེ་ཡང་སྟོན་པ་བཅོམ་ལྡན་འདས་ཀྱི་ཡོན་ཏན་ཁ་ཤེས་ནས་དད་བ་བསྐྱེད་པའི་ཆེད་དུ་སྔ་དྲོའི་ཚོགས་ལ་
འདུས་སྡེ་ཡོན་བདག་དང་བཅས་པ་ལ། སློབ་དཔོན་དཔའ་བོས་མཛད་པའི་སྐྱེས་རབས་སོ་བཞི་བ་ལས་བུན་རེ་གསུང་པར་མཛད། གུང་གི་ཇེས་ཀྱི་ཚོགས་ལ། ཇེ་རང་ཉིད་ཇོ་བོའི་ཕྱོགས་སུ་ཞལ་གཟིགས་ཏེ་
བཞུགས་ནས་དགེ་འདུན་ཁྲི་ཕྲག་ཙམ་གྱི་ཚོགས་དང་བཅས་བཤམས་པའི་མཆོད་པ་རྣམས་སྔགས་དང་ཕྱག་རྒྱ་ཏིང་ངེ་འཛིན་གྱིས་བྱིན་གྱིས་བརླབས་ཏེ། མདོ་གྱུར་ནས་གསུངས་བའི་ཆོ་ག་རྣམ་དག་གིས་ལེགས་
བར་མཆོད། བསྟན་པ་རྒྱས་བ་དང་སེམས་ཅན་ཐམས་ཅད་ལ་ཕན་བདེ་འབྱུང་བའི་ཆེད་དུ་བསྔོ་སྨོན་རྣམ་པར་དག་པ་ཉིན་རེ་བཞིན་མཛད་དོ། །འདི་དག་ལ་ཚེགས་འདོན་མཛད་ཚུལ་རགས་ཙམ་ཞིག་བསྡེབས་
པ་གསུང་འབུམ་ཐོར་བུར་བཞུགས་ཡོད་དོ། །ཡང་ཆོས་གཅིག་གི་ཉིན་ཇོ་བོ་རིན་པོ་ཆེ་ལ་སྔར་བཤམས་པའི་གསེར་གྱི་དབུ་གྱན་དང། ཞལ་གསེར་གསོལ། མདུན་དུ་དངུལ་གྱི་ལྷུང་བཟེད། མཎྜལ་

[007A]༄༅། །གྱེ་རེ་ཞེས་པའི་རི་གཏེར་ནས་བླངས་པའི་དངུལ་དམ་རྟ་མགོ་མ་སོགས་ཕུལ། ཇོ་བོ་མི་བསྐྱོད་པ་དང། བཅུ་གཅིག་ཞལ་གཉིས་ལ་ཞལ་གསེར་དང་དངུལ་གྱི་དབུ་རྒྱན་ཕུལ་
དེ་ལྟར་ལྷ་འདི་གསུམ་ལ་ཉན་གཞན་ལ་ཞལ་གསེར་དང། ཚེས་བརྒྱད་རང་བཅོ་ལྔ་གཉིས་ལ་སྐུ་ཡོངས་རྫོགས་ལ་གསེར་ཆབ་ཕུལ། ནུབ་རེ་བཞིན་ཕྱོགས་སྐྱོང་གི་བ་དན་རྣམས་ཀྱི་རྩ་བར་མཆོད་གཏོར་
བཤམས་ནས་བསྟན་འགྲོའི་དོན་གྱི་འཕྲིན་བཅོལ་མཛད། དེ་ལྟར་ཉིན་རེ་བཞིན་སྨོན་ལམ་གྱི་ཚོགས་ལ་ཕྱོགས་བཅུའི་སངས་རྒྱས་ཐམས་ཅད་སྤྱན་འདྲེན་པར་མཛད་པ་ནི། ཤར་ཕྱོགས་ཀྱི་སངས་རྒྱས་བྱང་
སེམས་ཉན་རང་མཁའ་འགྲོ་ཆོས་སྐྱོང་ཐམས་ཅད་རྣམ་སྣང་དཀར་པོའི་རྣམ་པ་ཅན་དང། དེ་བཞིན་དུ་ལྷོ་ནུབ་བྱང་ཕྱོགས་བ་རྣམས་སེར་དམར་ལྗང་ཁུ། སྟེང་ཕྱོགས་པ་རྣམས་མི་བསྐྱོད་པ་སྔོན་
པོའི་རྣམ་བར་བྱོན་ནས་ལྷའི་ཚོགས་ཀྱིས་གུར་ཕུབ་པ་ལྟར་བཞུགས་ནས་མཆོད་པའི་ཚོགས་བདག་གིར་མཛད་པ་རྣམས་རྗེ་རིན་པོ་ཆེས་དངོས་སུ་གཟིགས། དེ་ལ་རྗེས་མཆོད་ཡུལ་དང་མཆོད་པ་
སོགས་ཐམས་ཅད་ལ་བདེ་སྟོང་གིས་རྒྱས་བཏབ་ནས་ཕུལ་བས་དེ་ཐམས་ཅད་བདེ་སྟོང་དབྱེར་མེད་ཀྱི་ཡེ་ཤེས་ཀྱི་རྣམ་རོལ་དུ་འཆར་བ་བྱུང་གསུང། ཡང་ལྟུང་བཤགས་འདོན་པའི་ཚེ་འོད་ཟེར་དཔག་

[007B] སྨན་བླ་བདེ་གཤེགས་བདུན། མགོན་པོ་བྱམས་པ། ཚེ་དཔག་མེད། སྒྲོལ་མ། གདུགས་དཀར། ལྟ་མོ་དབྱངས་ཅན་མ་
རྣམས་རྒྱུན་དུ་གཟིགས། དེ་དུས་ལྷོ་བྲག་ནམ་མཁའ་རྒྱལ་མཚན་པའི་གཟིགས་སྣང་ལ་རྗེ་རིན་པོ་ཆེའི་དབུའི་སྟེང་དུ་རིགས་གསུམ་མགོན་པོ་བཞུགས་བ་དང། དཀར་ཕྱོགས་སྐྱོང་བའི་ཆོས་སྐྱོང་ཕལ་
ཆེར་འཚོགས་པ་གཟིགས། ཡང་རྟོགས་ལྡན་ཀུ་ཅོར་པས་ལྷ་སའི་ཉེ་འདབ་ཅིག་ཏུ་མཚམས་ལ་བཞུགས་པ་ལས་མཚམས་གྲོལ་ནས་ལྷ་སར་ཕྱིན་པའི་ལམ་དུ་གླང་ཆེན་གདོང་ཞེས་པའི་ས་ཆར་རྒྱ་གར་གྱི་གྲུབ་
ཆེན་དཔལ་ལྡན་ཤ་བ་རི་ལྷ་སར་ཕེབས་བ་དང་མཇལ་ཞིང། གྲུབ་ཆེན་བརྒྱད་བཅུ་སྨོན་ལམ་ལ་ཕེབས་བཞུགས་པ་དང། མཚན་གུང་ལ་གྲུབ་ཆེན་བརྒྱད་བཅུས་ཇོ་བོ་ལ་བསྐོར་བ་མཛད་ཅིང་སྨོན་ལམ་འདེབས་
པ་དང། ལྷ་ཀླུ་མང་པོས་བསྐོར་བ་བྱས་བ་མཐོང། ལྷ་དབང་བརྒྱ་བྱིན་དངོས་སུ་འོངས་ནས་དྲི་བཟང་གི་སྤོས་ཕུལ། རྣམ་ཐོས་སྲས་ཁྱིམ་བདག་གི་རྣམ་པར་སྤྲུལ་ནས་འདུས་ཚོགས་ལ་མང་ཇ་ཕུལ་
དེ་ལྟར་བོད་ཡུལ་གྱི་རབ་བྱུང་ཕལ་ཆེར་གཅིག་ཏུ་འཚོགས་ནས་བསྟན་པའི་བདག་པོ་བཅོམ་ལྡན་འདས་དང་དབྱེར་མ་མཆིས་པའི་ཇོ་བོ་རིན་པོ་ཆེའི་མདུན་དུ་རྒྱ་མཚོ་ལྟ་བའི་སྨོན་ལམ་ཆེན་པོ་མཛད་ནས། བཅུ་དྲུག་

[008A]༄༅། །གི་ཉིན་པར་འདུས་ཚོགས་མང་པོ་གྲོལ་བ་ཡིན་ཀྱང། མར་མེ་ཞལ་ཟས་སོགས་ཀྱི་མཆོད་པ་རྣམས་ན་གནམ་གང་གི་བར་དུ་ཕུལ། སྡོམ་བརྩོན་སྡེ་སྣོད་འཛིན་པའི་འདུ་ལོང་
དེ་ལས་ཆེ་བ་སྔར་གངས་ཅན་དུ་མ་བྱུང་བར་ངེས་ཞེས་གྲགས་སོ། །འདིར་རྣམ་ཐར་ཆེན་མོ་ལས། དེའི་ཚེ་ལྷ་མཆོད་མི་མཆོད་རྣམས་ཀྱི་མཐིལ་ལེན། ཕྱོགས་ཕྱོགས་ནས་འདུས་པའི་བླ་མ་དགེ་བའི་བཤེས་
གཉེན། མི་དཔོན་སོ་སོ། རང་འབུལ་སྐྱེལ་བ་ལ་བྱོན་པ་སོ་སོ། བཟོ་རིགས་པ་སོ་སོ་ལ་སོགས་པ་ཐམས་ཅད་ཀྱི་སྣ་ལེན། ཆས་ཁ་སོགས་ཀྱི་མཐིལ་ལེན། དབོན་ནམ་མཁའ་བཟང་པོ་ཁུ་དབོན་
གྱིས་ཐུགས་དང་པ་དང་གཏོང་བ་རྒྱ་ཆེན་པོས་གུས་པར་བསྒྲུབས་ཤིང། བདག་པོ་ཆེན་པོ་མི་དབང་གྲགས་པ་རྒྱལ་མཚན་པས་ཀྱང་མཆོད་པ་རྣམས་ཀྱི་མཐིལ་ལེན་གྱི་ཐུགས་ཁྲུར་ཆེར་བཞེས་པ་དང་
གཞན་ཡང་འབྲི་ལུང་སོགས་ཀྱི་དང་འབུལ་དང། སྙེན་བཀུར་མངས་པས། ཞག་བཅུ་དྲུག་པོའི་རིང་ལ། དགེ་འདུན་ཁྲི་རྭ་ཅན་ཙམ་རིའི་ཚ་དྲོ། ཚ་ཇ་དྲོ་ད་དང་བཅས་པ་འཆག་མེད་དུ་བྱུང་ཞིང། ཚ་གྲོ་
ལ་དགེ་འདུན་ཚོགས་པའི་ཚེ་བསོད་ནམས་ཆེ་བ་ལ་དགོངས་ནས། གྲལ་དུ་ཚ་དྲོ་མི་བཞེས་པར་བསྐོར་བ་མཛད་པའི་དགེ་འདུན་ཡང་སྟོང་ལྷག་ཙམ་རེ་ཡོད་པར་ངེས་སོ། །དེ་ལས་ཀྱང་སྐྱེ་བོ་མི་ནག་པའི་

[008B] ཐུགས་རྗེའི་ཤུགས་ཀྱིས། དེ་ཙམ་དུ་ཚོགས་པའི་སྐྱེ་བོ་ཐམས་ཅད་ཀྱང། ཕན་ཚུན་ཚིག་ཙུབ་མོས་འཐབ་མོ་མངོན་ཚན་ཅན་བྱེད་པ་
ནི་གཅིག་ཀྱང་མ་མཐོང་ཞིང། བསྐོར་བ་གཞན་གྱི་སྐབས་ལྟར་གླུ་གཞས་དང་རྐང་བྲོ་དང་ཆང་འཐུང་བ་ལ་སོགས་པ་བག་མེད་པ་དག་ཀྱང་ལྷུར་མི་བྱེད་ཀྱི། གཞན་དུ་ན། ཐམས་ཅད་རང་བཞིན་གྱིས་རྒྱུད་འཇམ་
པ་དང། དད་པ་རང་དགེ་བ་ལ་སྤྲོ་བ་སོགས་ཀྱི་གཞན་དབང་དུ་གྱུར་པས་ཉིན་མཚན་ཁོར་ཡུག་ཏུ། ཆོས་མཉན་པ་དང། ཕྱག་དང། བསྐོར་བ་དང། སྨོན་ལམ་འདེབས་པ་དང། གཟུངས་ཁ་ཏོན་དུ་
བྱེད་པ་སོགས་འབའ་ཞིག་གིས་དུས་འདའ་བར་གྱུར་ཅིང། དེ་ཡང་མཚན་ཕྱེད་ལ་བབ་པའི་དུས་རང་ན། ཕྱི་བསྐོར་བྱེད་བ་ཉིན་མོ་ལས་ཅུང་ཟད་ཉུང་བར་མངོན་པ་ཙམ་མ་གཏོགས་པ། བསྐོར་བ་བྱེད་པ་བར་
ཆད་པ་ནི་ཅུང་ཟད་ཀྱང་མ་བྱུང་ངོ། །དེའི་ཚེ་ཉམས་སྣང་བཟང་པོ་རང་ཡོད་པའི་ཐུགས་དམ་པ་ཞིག་གི་མནལ་ལམ་དུ། བུད་མེད་ཆེན་མོ་ཞིག་གིས། ལག་པ་གཉིས་ཀྱིས་གཙུག་ལག་ཁང་ལ་འཁྱུད་
འདུག་ཅི་བྱེད་བྱས་པས། མེའི་གནོད་པ་བསྲུང་བ་ཡིན་བྲེར་བ་ཞིག་རྨིས་འདུག་དེའི་ཕྱི་དེ་ནུབ། ཀོང་བུ་ཆེན་མོའི་མར་ཕལ་ཆེ་བ་རྫོགས། མར་གསར་པ་མ་བླུགས་པའི་འཚམས་ཞིག་ཏུ། རྐོང་བུའི་

[009A]༄༅། །ནང་གི་རས་རྫག་རྡོག་རྣམས་དང་མར་ལྟག་མ་དང་བཅས་པ་ཐམས་ཅད་ལ་མེ་འབར་ནས་ཤིན་ཏུ་ཆེ་བའི་མེའི་ཕུང་པོར་གྱུར་ཏེ། སྐྱེ་བོ་ཐམས་ཅད་འཇིགས་སྐྲག་ཏུ་གྱུར་པ་ལ། རྗེའི་ཞལ་སྔ་ནས་
དེ་མ་ཁང་གཟིམས་ཁང་དུ་བྱོན་སོང་ནས་ཐུགས་དམ་ལ་བཞུགས་པས། རླུང་གཅིག་ཀྱང་མེད་ཅིང་ཐབས་རྣམས་ཀྱིས་ཀྱང་བཟློག་ཤིན་ཏུ་སླ་བར་བྱུང་ནས་དེ་མ་ཁང་ཞི་ཞིང་གནོད་ལ་ཅུང་ཟད་ཀྱང་མ་བྱུང་ངོ། །ད་ལྟར་
ལྷ་མཆོད་མི་མཆོད་ཀྱི་ཆས་ཕྱོགས་ཀྱི་དད་འབུལ་དང་བཅས་པ་ཐམས་ཅད་རགས་པ་ཙམ་ཞིག་བརྩིས་ནས་ཕྱོགས་གཅིག་ཏུ་དྲིལ་བ་ལ། གསེར་ཞོ་དགུ་བརྒྱ་དང་ཉེར་གཅིག་གསེར་ཞོ་ཕྱེད་དང་ལྔ་བརྒྱའི་དངུལ་
མར་ཁལ་ཁྲི་ཚོ་གསུམ་སྟོང་ཕྲག་བདུན་དང་དྲུག་ཅུ་ཐམ་པ། ནས་རྩམ་ཁལ་ཁྲི་ཚོ་གཅིག་སྟོང་ཕྲག་བརྒྱད་དང་ཉིས་བརྒྱ་དང་བཅུ་གཅིག་ཇ་དཀར་ཞོ་བཞི་བརྒྱ་དང་བཅུ་དྲུག་ཇ་ནག་སིག་བརྒྱ་དྲུག་ཅུ་རེ་གསུམ། བུ་རམ་
ཀ་ད་ཏང་བཅོ་བརྒྱད། ཤ་སྐམས་ཁོག་བ་ཉིས་སྟོང་དང་བརྒྱ་བདུན་ཅུ་དོན་གཉིས། འཕན་དང་རྒྱལ་མཚན་ཆེན་མོ་སོ་གསུམ། ན་བཟའ་དང་གོས་བཙེམས་མ་སུམ་ཅུ། གོས་དར་ཡུ་གཉིས་བརྒྱ་དང་དགུ་
བཅུ། རས་ཡུག་བདུན་བརྒྱ་སོ་གཅིག་ཀ་དན་སྒྲིལ་མ་ལྔ་བཅུ་ལྷག་གཅིག་གཡུ་རྙིང་རྡོག་པོ་ཆེ་ཆུང་འདྲེས་པ་དྲུག་ཅུ་ལྷག་ཙམ། མཛོ་རྟ་སོགས་ཀྱི་རིན་གོང་བཙིས་པ་སྨར་ཞོ་ཉིས་སྟོང་དང་དོན་གསུམ་

[009B] སྤོས་དཀར་ཁལ་ཉི་ཤུ་རྩ་གཅིག་བླ་བྲེ་བཙེམས་མ་གསུམ། སྤོས་རེང་མདའ་ཚང་མ་ཁྲི་ཚོ་གསུམ་དང་སུམ་སྟོང་ཉིས་བརྒྱ་བདུན་ཅུ། སྤང་སྤོས་དང་དྲི་བཟང་
བསྲེས་པ་ཕང་བུ་ཆེན་པོ་ཉེར་ལྔ། གཞན་འདིར་མ་བརྩིས་བའི་ཕྲན་ཚེགས་མཐའ་ཡས་མོད། འདི་རང་གི་དཀར་ཆག་ཆེན་མོ་ལོགས་སུ་མཛད་བར་བལྟ་བར་བྱའོ། །ཞེས་གསུངས་ཏེ། གོང་དུ་བཤད་
བའི་མར་གྱི་ཚད་ཁལ་རེ་ལ་རྒྱ་ནག་གི་སྲང་བརྒྱད་བཅུ་ཡོད་ཟེར། ཇའི་ཚད་ཀྱི་ཞོ་ནི་དེང་སང་གི་ཞོ་སྲང་གི་ཚད་ལྟ་བུ་མ་ཡིན་བར་ཞོ་གཅིག་ནི་རྒྱ་མ་གང་གི་ཚད་ལྟ་བུ་ཡིན་བ་འདྲ། ཡང་རྗེ་རིན་པོ་ཆེས་
དད་ལྡན་མང་པོ་ལ་ཞལ་ཏ་གནང་ནས། ཇོ་བོའི་ལྷ་ཁང་ལ་ཤྭ་འོད་ཀྱི་ཆུའི་གནོད་པ་མི་ཡོད་བའི་ཆེད་དུ་ཀླུང་གི་འགྲམ་ནས་རྡོ་རགས་བརྩིགས། བཅུ་དྲུག་གི་ཉིན་ཚོགས་འགྲོལ་བའི་སྟོན་མོ་བཟང་པོ་དང་
གྲྭ་པ་རེལ་སྨར་དྲུག་དང་ནམ་རེའི་འགྱེད་མཛད། འདིའི་སྨར་ནི་ཞོ་དང་ནམ་ནི་སྐར་མ་ལྟ་བུའི་ཚད་ཀྱི་མིང་ཡིན་བ་འདྲ་སྟེ་དཔྱད། ཡང་འགྲོ་བ་རྣམས་མ་འོངས་བ་ན་སངས་རྒྱས་བྱམས་པ་དང་མཇལ་ནས་
བྱང་གྲོལ་གྱི་སྐལ་བ་བཟང་པོ་ཐོབ་བ་སོགས་ཀྱི་ཕན་ཡོན་ཆེན་པོ་མང་དུ་ཡོད་པ་ལ་དགོངས་ནས། རྒྱན་དང་རོལ་མོ་སོགས་ཀྱི་བཀུར་སི་ཆེན་པོས་རྒྱལ་བ་བྱམས་པའི་སྐུ་བརྙན་ཕྱིའི་སྐོར་ལམ་དུ་སྤྱན་

[010A]༄༅། །དྲངས་ཏེ་གླིང་བསྐོར་མཛད་ཅིང། ཕྱོགས་བཞིར་བྱམས་པའི་སྐུ་ལ་ཁྲུས་གསོལ་དང་སྨོན་ལམ་གདབ་བ། འབྱུང་པོ་རྣམས་ལ་གཏོར་མ་ཆ་གསུམ་གཏོང་བ། དགེ་མཚན་རྒྱས་པར་
མཛད་པའི་ཕྱིར་ཤིས་པ་བརྗོད་པའི་ཚིགས་བཅད་བཀྲ་ཤིས་དོན་གྲུབ་མ་གསུང་བ་བཅས་རྨད་བྱུང་མཛད་པ་བཟང་པོས་སྨོན་ལམ་རྫོགས་པར་མཛད་དོ། །དེ་ལྟ་བུའི་སྨོན་ལམ་བསམ་ལས་འདས་པའི་སྒོ་ནས་
བསྟན་པ་དང་སེམས་ཅན་ཀུན་གྱི་གསོས་སུ་འགྱུར་བར་མཛད་དེ། འདི་ནི་རྗེ་རིན་པོ་ཆེའི་མཛད་ཆེན་བཞིའི་གཅིག་ཡིན་ནོ། །དེའི་ཚེ་ཐུགས་དམ་བ་ཉམས་སྣང་ཤིན་ཏུ་བཟང་པོ་ཞིག་གི་མནལ་ལམ་དུ། ལྷ་སའི་ཉེ་
སྐོར་གྱི་ས་གཞི་ལས་སྐྱེ་བོའི་ཚོགས་གྲངས་ལས་འདས་བ་ཐོན་ནས། ཐམས་ཅད་ནམ་མཁའ་ལ་ཡང་ཐལ་བྱུང་དུ་འགྲོ་ཡི་འདུག་འདི་ཅི་ཡིན་བྱས་པས། ངེད་རྣམས་ཇོ་བོ་རིན་པོ་ཆེ་ལ་འདི་ལྟར་མཆོད་པས་
ཚངས་པའི་འཇིག་རྟེན་དུ་འགྲོ་བ་ཡིན་ཟེར་བ་དེ་འདྲ་བའི་རྨི་ལམ་ཡང་བྱུང་འདུག་ཡང་སྔོན་ཆོས་རྒྱལ་སྲོང་བཙན་སྒམ་བོས་ཇོ་བོའི་ལྷ་ཁང་བཞེངས་ནས་ཇི་ལྟར་བཞེངས་པའི་ཀར་ཆག་དང་མ་འོངས་པ་ན་ཇི་
ལྟར་འགྱུར་བ་རྣམས་ཡི་གེར་བཀོད་ནས་གཏེར་དུ་སྦས་པར་མཛད་པ་ལ། ཕྱིས་ཇོ་བོ་ཆེན་བོ་དཔལ་ལྡན་ཨ་ཏི་ཤ་བོད་དུ་བྱོན་ནས་ཇོ་བོ་རིན་པོ་ཆེའི་ལོ་རྒྱུ་ས་དྲིས་པར། སུ་གང་གིས་ཀྱང་མི་ཤེས་པར་འདུག་

[010B] མཁའ་འགྲོ་མ་ཞིག་གིས། ཀ་བ་ཤིང་ལོ་ཅན་གྱི་དྲུང་དུ་གཏེར་དུ་སྦས་པའི་ཡི་གེ་ཡོད་པར་ལུང་བསྟན། ཨ་ཏི་ཤས་གཏེར་བཏོན་ནས་ཤོག་དྲིལ་ལ་བྲིས་པའི་ཡི་གེ་གསུམ་བླངས་སོ། །དེ་ལ་
རྒྱལ་པོ་རང་གི་བཀའ་ཆེམས་དེའི་ནང་ནས་བསྟན་པ་ལ་བྱ་བ་མཛད་པ་དང། ཇོ་བོ་རིན་པོ་ཆེ་ལ་མཆོད་པ་མཛད་པའི་སྐྱེས་བུ་དམ་པ་འདི་འདྲ་བ་འབྱུང་བར་འགྱུར་ཞེས་པའི་ལུང་བསྟན་མང་དུ་ཡོད་བ་ལ། ཁོང་རང་
གི་བརྒྱུད་བའི་རྒྱལ་པོ་འབྱོན་ལུགས་དང། ལོ་ཆེན་རིན་བཟང་འབྱོན་པར་ལུང་བསྟན་བའི་རྗེས་ནས་རྡོག་ལོ་ཆེན་པོ་ལུང་བསྟན། དེ་ནས་དེའི་ལེགས་བཤད་ཉམས་ཏེ། ཅི་ཡང་ཡིད་ལ་མི་བྱེད་པ་ལམ་གྱི་
མཆོག་ཡིན་ཟེར་ནས་ཀུན་རྫོབ་ཁྱད་དུ་གསོད་པའི་ལྟ་ངན་དར་བར་འགྱུར་བར་ལུང་བསྟན། བར་སྐབས་སུ། དྭགས་པོ་ལྷ་རྗེ་ཁུ་དབོན་གྱིས་ལྷ་ས་ལ་ཞིག་གསོས་དང་ཞབས་ཏོག་ཕུན་ཚོགས་མཛད་པར་ལུང་
བསྟན། དེ་ནས་དུས་ཕྱི་མོ་ནས། རིགས་པ་ལ་མཁས་པས་གོང་གི་ལྟ་ངན་དེ་ལྟ་བུ་ཅུང་ཟད་ཉམས་པར་བྱེད་པར་ལུང་བསྟན་ཅིང། དགེ་སློང་བྱང་སེམས་དོ་ཇེ་འཛིན་བ་ཞིག་ཇོ་བོའི་ཞལ་བསྒྱུར་ཞིང་མཆོད་
བ་ཕུལ་དུ་བྱུང་བ་མཛད་བར་ལུང་བསྟན་པ་ནི་རྗེ་བླ་མ་འདི་ཉིད་ཡིན་ནོ་ཞེས་ཟེར་ཏེ། ཇི་སྐད་དུ། བཀར་ཆེམས་ལས། དེ་ནས་ཁྱད་པར་བ་སྙེན་བཀུར་ཆེར་མཛད་པ། །དགེ་སློང་བྱང་སེམས་ཤར་ཕྱོགས་

[011A]༄༅། །སྐུ་འཁྲུངས་པ། །གསང་སྔགས་འཆང་ཞིང་རྣལ་འབྱོར་ཆེན་པོ་ནི། །སྙིང་པོའི་མཐའ་བསྟེན་སྐྱེས་ཆེན་དམ་པ་ནི། །ཞལ་ཡང་བསྒྱུར་ཞིང་བསྙེན་བཀུར་དམ་པ་མཛད། །དེ་་
བསྙེན་བཀུར་ཆེར་བྱེད་དེ་དག་ནི། །འཕགས་པའི་གང་ཟག་དགེ་སྦྱོང་ཤ་སྟག་གོ་ཞེས་འབྱུང་བའོ། །དེ་ཡབ་ཤར་ཕྱོགས་ནི་ལྷ་ས་ནས་ཤར་ཕྱོགས་ཙོང་ཁའི་ཡུལ་ལོ། །སྙིང་པོའི་མཐའ་བརྟེན་ནི་རྗེ་རིན་པོ་
ཆེའི་སྐུ་ན་ཕྲ་བའི་དུས་ཀྱི་མཚན་ཀུན་དགའ་སྙིང་པོ་ཞེས་པ་དང། དགའ་ལྡན་དུ་འཁྲུངས་པའི་མཚན་འཇམ་དཔལ་སྙིང་པོ་ཞེས་པ་ཡིན་པས་དེ་བསྟན་པའོ། །ཞལ་ཡང་བསྒྱུར་ཞེས་པ་ནི་ཇོ་བོ་རིན་པོ་ཆེའི་
ཞལ་སྔོན་དབུ་རྒྱན་དང་མི་ལྡན་པ་ལས་དབུ་ལ་གསེར་གྱི་དབུ་རྒྱན་ཕུལ་བ་དེ་བསྟན། བསྙེན་བཀུར་ཆེར་མཛད་ས་ནི་སྨོན་ལམ་ཆེན་མོ་བཙུགས་པ་འདི་བསྟན། འཕགས་པའི་གང་ཟག་ཅེས་པ་ནི་རྗེའི་
སློབ་མ་འཕགས་པ་ཤིན་ཏུ་མང་པོ་འབྱུང་བར་བསྟན་ནོ། །རྗེ་རིན་པོ་ཆེས་སྨོན་ལམ་དེ་ལྟ་བུ་མཛད་པ་ལས། ད་ལྟའི་བར་ལ་གཅིག་གཉིས་ཙམ་མ་གཏོགས་ཆད་མེད་དུ་དར་བཞིན་པ་ཡིན་ནོ།། །།
།ད་ནི་ཞར་ལ་ལྷ་སའི་ཇོ་བོའི་ལོ་རྒྱུས་མདོ་ཙམ་བརྗོད་པར་བྱའོ། །དེ་ཡང་ཐོག་མར་ཇོ་བོ་རིན་པོ་ཆེའི་སྐུ་འདི་བཞེངས་པའི་གྱུ་མཚན་ནི། སྟོན་པ་བཅོམ་ལྡན་འདས་རྒྱལ་བྱེད་ཚལ་དུ་བཞུགས་པའི་སྐབས་

[011B] འགྲོ་བ་མང་བོས་བསོད་ནམས་བསོག་པའི་རྟེན་བཞེངས་པའི་རིམ་པ་ཞུས་བར། བཅོམ་ལྡན་འདས་ཀྱི་ཞལ་གྱི་སྒོ་ནས་འོད་ཟེར་བྱུང་སྟེ། ཚངས་པ་ཁྱབ་འཇུག་
བརྒྱ་བྱིན་དང་བི་ཤྭ་ཀ་མ་བ། ལྷ་བཞི་ལ་ཕོག་དེ་དག་གིས་སངས་རྒྱས་ཀྱི་མཐུས་སྤོབས་པ་སྐྱེས་ནས། སྟོན་པའི་དྲུང་དུ་འོངས་ནས། རང་གཞན་ལ་ཕན་བདེ་རྒྱ་ཆེན་པོ་འབྱུང་བའི་ཕྱིར་དུ་རྟེན་བཞེངས་
པར་བགྱི་ཞེས་ཞུས། དེ་ནས་ལྷ་ཚངས་པས་ལྷའི་རིན་པོ་ཆེ་སྣ་ཚོགས་བསགས་པ་ལ་བི་ཤྭ་ཀརྨ་ས་བཞུ་བཏུལ་བྱས་ཏེ། སྟོན་པ་བཅོམ་ལྡན་འདས་ཀྱི་ཆོས་སྐུའི་རྟེན་མཆོད་རྟེན་ཅིག་བཞེངས་སོ། །མཆེད་རྟེན་
འདི་ནི་ད་ལྟ་ཨུ་རྒྱན་གྱི་གནས་སུ་མཁའ་འགྲོ་མ་རྣམས་ཀྱི་མཆོད་ཡུལ་དུ་བཞུགས་སོ། །དེ་ནས་ཁྱབ་འཇུག་གིས་ཀླུའི་རིན་པོ་ཆེ་རྣམས་བསགས་པ་ལ་བི་ཤྭ་ཀརྨས་སྟོན་པའི་ལོངས་སྐུའི་རྟེན་གངས་ཆེན་
མཚོ་ཞེས་པའི་སྐུ་བཞེངས། འདི་ནི་ཕྱིའི་རྒྱ་མཚོ་ཆེན་པོར་གཟའ་སྐར་སོགས་མི་མ་ཡིན་རྣམས་ཀྱི་མཆོད་གནས་སུ་བཞུགས་སོ། །དེ་ནས་བརྒྱ་བྱིན་གྱིས་ཨིནྡྲ་ནཱི་ལ་དད་ཐོན་ཀ་སོགས་ལྷའི་རིན་པོ་ཆེ་
དང། གསེར་དངུལ་བྱུ་རུ་མུ་ཏིག་སོགས་མིའི་རིན་པོ་ཆེ་རྣམས་བསྒགས་པ་ལ་བི་ཤྭ་ཀམས་སྟོན་པའི་སྤྲུལ་སྐུའི་རྟེན་སྐུ་གཟུགས་ཆེ་འབྲིང་ཆུང་གསུམ་བཞེངས། དེ་ལ་ཆེ་བ་ནི་སྟོན་པའི་དགུང་ལོ་

[012A]༄༅། །ཉེར་ལྔའི་སྐུ་ཚད་ཅན་ཏེ་ང་ལྟ་སུམ་བཅུ་རྩ་གསུམ་གྱི་ལྷ་ཡུལ་ན་བཞུགས། འབྲིང་པོ་ནི་དགུང་ལོ་བཅུ་གཉིས་ཀྱི་སྐུ་ཚད་ཅན་ཏེ། ཐོག་མར་བརྒྱ་བྱིན་གྱིས་ལྷའི་ཡུལ་དུ་
གདན་དྲངས། དེ་ནས་ཨུ་རྒྱན་གྱི་ཡུལ་དང་རྒྱ་གར་དང་རྒྱ་ནག་རྣམས་སུ་བྱོན། ད་ལྟ་ལྷ་སའི་ཇོ་བོ་ཆེན་པོ་ཞེས་གྲགས་པ་འདི་ཡིན་ནོ། །ཆུང་བ་ནི་དགུང་ལོ་བརྒྱད་པའི་ཚད་ཅན་ཏེ་ད་ལྟ་ལྷ་སའི་ཇོ་བོ་ཆུང་བར་
གྲགས་པ་འདིའོ། །རྟེན་འདིར་ག་ནི་སྟོན་པ་ཤཱཀྱའི་རྒྱལ་པོ་རང་ཉིད་ཀྱིས་རབ་གནས་མཛད་ཅིང་བྱིན་གྱིས་བརླབས་པ་ཡིན་པས་སངས་རྒྱས་དངོས་དད་ཁྱད་པར་མེད་པ་བྱིན་རླབས་ཤིན་ཏུ་ཆེ་བ་ཡིན་ནོ། །
   ༈    སྔོན་སྟོན་པ་ཐུབ་པའི་དབང་པོ་སྐུ་བལྟམས་པའི་མེ་རྟ་ལོ་ནས་ཆིག་སྟོང་ལྔ་བརྒྱ་ཞེ་གསུམ་འདས་ཏེ། ཞེ་བ་ནི་བ་ས་གླང་ལོ་ལ། བོད་དུ་གནམ་
རི་སྲོང་བཙན་ཞེས་པའི་རྒྱལ་པོ་ལ་སྲས་ཅིག་འཁྲུངས། ཁེའུ་དེའི་དབུ་གཙུག་ཏུ་སངས་རྒྱས་འོད་དཔག་མེད་དངོས་སུ་གྲུབ་པ། མཚན་དཔེ་ཕུན་སུམ་ཚོགས་པ། འཁྲུངས་པའི་ཚེ་རྟགས་ངོ་མཚར་
ཅན་མང་དུ་བྱུང་བའོ། །སྲས་དེ་ལ་ཁྲི་ལྡེ་སྲོང་བཙན་ཞེས་མཚན་གསོལ། སྲས་དེ་ཉིད་དགུང་ལོ་བཅུ་གསུམ་པའི་ཐོག་ཏུ་རྒྱལ་སྲིད་ཀྱི་ཁྲིར་བཞུགས། དེའི་ཚེ་ཕྱོགས་བཅུའི་སངས་རྒྱས་བྱང་སེམས་

[012B] ཤིས་པ་བརྗོད་ཅིང་མེ་ཏོག་གི་ཆར་བབས་པར་མཛད། གནས་དེ་ནི་ད་ལྟ་དའ་ལྡན་བཏབ་པའི་ས་འདི་ཡིན་ནོ། །རྒྱལ་པོ་དེས་
བློན་པོ་ཐོན་མི་སཾ་བོ་ཊ་རྒྱ་གར་དུ་བརྫངས་བས་མཁས་པར་གྱུར་ཏེ་བོད་ཀྱི་གཟབ་ཡིག་གཤར་ཡིག་རྣམས་གསར་དུ་བཟོས། སྤང་ཀོར་ཕྱག་བརྒྱ་པ་སོགས་མདོ་འགའ་བོད་དུ་བསྒྱུར། དེ་ནས་རྒྱལ་པོས། འབངས་
ཀྱི་སྐྱེ་བོ་ཐམས་ཅད་ཀྱིས་དགེ་བ་བཅུ་ལ་སྤྱོད་པ་དང། དཀོན་མཆོག་གསུམ་ལ་བརྟེན་པ་དང། མ་ཎི་འདོན་བ་སོགས་ཀྱི་སྲོལ་བཟང་པོ་ཚུགས་པར་མཛད་པས་ཆོས་རྒྱལ་སྲོང་བཙན་སྒམ་པོ་ཞེས་མཚན་དུ་
ཆགས་སོ། །མ་ཎི་བཟླ་བའི་སྲོལ་ནི་རིམ་གྱིས་སོག་ཡུལ་དུ་དར་ནས། ཐམས་ཅད་ཀྱིས་མ་ཎི་ཤེས་ཤིང་འདོན་པ་འདི་བྱུང་བ་ཡིན་ནོ། །དེ་དུས་བལ་པོའི་ཡུལ་དུ་འོང་ཟེར་གོ་ཆ་ཞེས་བའི་རྒྱལ་པོའི་
སྲས་མོ་ལྷ་མོ་ཁྲོ་གཉེར་ཅན་མའི་རྣམ་འཕྲུལ་ཁྲི་བཙུན་ཞེས་པ་དེ་རྒྱལ་པོ་སྲོང་བཙན་སྒམ་པའི་བཙུན་མོར་སྤྱན་དྲངས། བཙུན་མོ་དེ་འབྱོན་པའི་ཚེ། གོང་དུ་བ་ཤད་པའི་ཤཱཀྱ་མུ་ནིའི་སྐུ་ཆུང་བ་དང་
བྱམས་པ་མགོན་པོ། སྒྲོལ་མ། བཻ་ཌཱུརྱའི་ལྷུང་བ་ཟེད་དང། གཞན་ཡང་རིན་པོ་ཆེ་སོགས་ནོར་རྫས་ཀྱི་རིགས་མང་པོ་རང་གི་ཡབ་རྒྱལ་པོ་ལ་ཞུས་ནས་བསྣམས་ཏེ་བྱོན་ནོ། །སྟོན་པའི་སྐུ་
[013A]༄༅། །འདི་ནི་བརྒྱ་བྱིན་གྱིས་བཞེངས་པའི་སྐུ་གསུམ་གྱི་ཆུང་བ་ཡིན་ཞིང། ཇོ་བོ་མི་བསྐྱོད་རྡོ་རྗེ་ཞེས་གྲགས་སོ། །ཇོ་བོ་ཆུང་བ་འདི་བརྒྱ་བྱིན་གྱིས་བཞེངས་པ་མིན་ཞིང། དུས་ཕྱིས་
བཞེངས་པར་བཞེད་བའང་ཡོད་དོ། །བྱམས་པ་ནི། འཛམ་བུ་གླིང་བའི་ཚེ་ལོ་ཉི་ཁྲི་པའི་དུས་སུ་སངས་རྒྱས་འོད་སྲུངས་ཀྱི་སྦྱིན་བདག་རྒྱལ་པོ་ཀྲྀ་ཀྲྀས་ལི་དམར་གྱིས་བཞེངས་པ། སངས་རྒྱས་འོད་
སྲུངས་ཀྱིས་དབ་གནས་མཛད་པའོ། །སྒྲོལ་མ་ནི་ཙན་དན་ལས་བཞེངས་པ་སྟེ། ཚུར་འབྱོན་པའི་ལམ་དུ་བྲག་དང་ཆུ་འཐབ་པའི་འཕྲང་ལ་རྟེན་འདི་རྣམས་ཞབས་ཐད་ལ་དངོས་སུ་བྱོན་པ་དང། འོད་ཟེར་
འཕྲོ་བ་སོགས་ངོ་མཚར་ཅན་ཡིན་ནོ། །བཻཉཱུརྱའི་ལྷུང་བཟེད་ནི་དགོས་འདོད་འབྱུང་བའི་ཡིད་བཞིན་གྱི་ནོར་བུ་ཡིན་ནོ། །དེ་ནས་ཁྲི་བཙུན་གྱིས། ལྷུང་བཟེད་དེ་ཟས་སྣ་ཚོགས་ཀྱིས་བཀང་སྟེ་རིན་པོ་
ཆེའི་ཁྲིའི་སྟེང་དུ་བཞག་ནས་གསོལ་བ་བཏབ་པས་བཟའ་བཏུང་སོགས་ཟད་མི་ཤེས་པ་བྱུང། བཟའ་བཏུང་དེ་རྣམས་མི་མང་ལ་བྱིན་ནས་པོ་ཏ་ལའི་ཕོ་བྲང་ཆེན་པོ་བརྩིགས། ཕོ་བྲང་དེའི་ཁོར་ཡུག་གི་
ཁྱིམ་ནི་དགུ་བརྒྱ་གོ་དགུ་ཡིན་ཞིང། རྩེ་མོར་རྒྱལ་པོའི་ཕོ་བྲང་བཅས་ཁྱོན་གྲངས་སྟོང་དུ་ལོངས་པའོ། །དེའི་ཁ་པང་ལ་ནོར་བུས་བརྒྱན་ཅིང། དྲིལ་བུ་སྒྲ་སྙན་པ་དང། དྲ་བ་དང། མདུང་དམར་

[013B] །ཕོ་བྲང་འདི་བརྩིགས་བའི་གནས་ནི་དམར་པོ་རི་ཞེས་བྱ་བ་སྤྱན་རས་གཟིགས་ཀྱི་བླ་རི་ཡིན་ལ། ཕོ་བྲང་འདི་ལ་པོ་ཏ་ལ་ཞེས་གྲགས་
དེང་སང་རྒྱལ་དབང་རིན་པོ་ཆེ་སྐུ་ན་རིམ་གྱིས་འདིར་བཞུགས་ཡོད་པ་ཡིན་ནོ། །དེ་ནས་རྒྱ་ནག་གི་རྒྱལ་པོ་ཐང་ཐའི་ཙུང་གི་སྲས་མོ་རྗེ་བཙུན་སྒྲོལ་མའི་རྣམ་འཕྲུལ་འུ་ཤིང་ཀུང་ཇོ་ཞེས་པ་བཙུན་མོར་སྤྱན་
དྲངས། བཙུན་མོ་འདིས་འབྱོན་པའི་ཚེ་ཡང། ཇོ་བོ་ཤཱཀྱ་མུ་ནི་དང། རིན་པོ་ཆེ་དང་ལོངས་སྤྱོད་ཀྱི་རིགས་དཔག་ཏུ་མེད་པ་བསྣམས་ཏེ་བྱོན་ནོ། །རྒྱལ་པོ་འདིའི་མཚན་ཐང་ཐའི་ཙུང་ཞེས་པ་ནི་
སེང་གེ་དཔུར་བཞེས་པ་ཡིན་ལ། ཀུང་ཇོའི་མཚན་འུ་ཤིང་ཞེས་པ་ནི་རྒྱ་མཚོའི་པདྨ་ཞེས་བའོ། །ཇོ་བོ་འདི་ནི་གོང་དུ་བཤད་པའི་བརྒྱ་བྱིན་གྱིས་བཞེངས་པའི་སྟོན་པའི་སྐུ་འབྲིང་པོ་ཡིན་ཞིང། ད་ལྟ་ལྷ་
སའི་ཇོ་བོ་རིན་པོ་ཆེ་ཞེས་གྲགས་པ་འདིའོ།། །།དེ་ནས་རྒྱལ་པོ་བཙུན་མོ་གསུམ་གས་སེམས་ཅན་ཐམས་ཅད་བདེ་ཞིང་སྐྱིད་པའི་ཕྱིར་གཙུག་ལག་ཁང་བཞེངས་པར་བཞེད་དེ། ཡི་དམ་གྱི་ལྷ་ལ་གསོལ་
བ་བཏབ་པས། རྒྱལ་པོའི་སྐུ་ཚད་དང་མཉམ་བའི་ཐུགས་རྗེ་ཆེན་པོའི་སྐུ་བཞེངས་ན་འདོད་དོན་འགྲུབ། ཅེས་པའི་སྒྲ་ཞིག་བྱུང་ངོ། །དེ་ནས་ལྷ་རྣམས་ཀྱིས་བསྐུལ་བས་རྟེན་གྱི་ནང་དུ་གཞུག་རྒྱུ་བྱིན་

[014A]༄༅། །རླབས་ཅན་གྱི་རིགས་ལེན་པའི་ཕྱིར། རྒྱལ་པོས་སྨིན་མཚམས་ནས་འོང་ཅིག་ཕྱུར། འོད་ཟེར་དེ་ལས་བློ་གྲོས་འབྱུང་གནས་ཞེས་བྱ་བའི་སྤྲུལ་པའི་དགེ་སློང་ཞིག་བྱུང་སྟེ། རྒྱ་
གར་ལྷོ་ཕྱོགས་ཨུཏྤལ་གེ་སར་ཞེས་པའི་རྒྱལ་པོའི་ཡུལ་དུ་ཕྱིན། རྫུ་འཕྲུལ་གྱིས་རྒྱལ་པོ་དེ་དང་པར་བྱས། རྒྱལ་པོ་དང་མི་མང་པོ་འཁྲིད་ནས་སིངྒ་ལའི་རྒྱ་མཚོའི་འགྲམ་དུ་སླེབ་པ་ན། དེར་བྲག་ལ་རང་བྱོན་
དུ་གྲུབ་པའི་ཐུགས་རྗེ་ཆེན་པོ་ཁ་སར་པ་ཎི་བཞུགས། བྲག་དེའི་རྒྱབ་ཀྱི་བྱེ་མའི་སྟེང་དུ་གླང་པོ་ཆེ་མང་པོ་ཉལ་ནས་འདུག་ཅིང། དེའི་ཁྲོད་ན་གླང་ཆེན་སྣ་དམར་པོ་ཞིག་ཤར་ཕྱོགས་སུ་ཁ་བལྟས་ཏེ་ཉལ་འདུག་གོ་
དེར་རྒྱལ་པོ་དམག་བཅས་སྐད་བཏང་ནས་བརྒྱུགས་བས་གླང་པོ་རྣམས་འདྲོགས་ཏེ་བྲོས། དེ་ནས་གླང་སྣ་དམར་ཉལ་བའི་འོག་གི་ས་བརྐོས་པས། ཙནྡན་སྤྲུལ་སྙིང་ཞིག་བྱུང། ཤིང་དེ་ལ་སུལ་གྱི་
རིས་བཞི་ཡོད་བ་བཞིན་བཅག་པས་སྤྱན་རས་གཟིགས་བཅུ་གཅིག་ཞལ་འོད་ཟེར་འཕྲོ་བ་ཞིག་བྱུང་བ་བླངས་ནས་ཙན་དན་ལས་ཀྱང་ཅུང་ཟད་བླངས། ཙནྡན་གྱི་ལྷག་མ་རྣམས་ནི་ལྷ་སྐུ་བརྒྱ་རྩ་བརྒྱད་བཞེངས་
ཞེས་རྒྱལ་པོ་དེ་ལ་བྱིན་ནོ། །དེ་ནས་ཡང་ཙན་དན་ཀོར་ཤི་ཤ་བླང་བའི་ཕྱིར་སོང་བ་ན་དེ་ལ་དུག་སྦྲུལ་དཀྲིས་ནས་འདུག་པས་གླ་རྩིའི་དྲི་བཏང་བས་སྦྲུལ་དེ་བྱོལ་ནས་སོང། དེ་ནས་ཙན་དན་བཅད་ནས་བླངས་

[014B]
གོ་དེ་ནས་རྒྱ་མཚོའི་གླིང་དུ་ཕྱིན་པས་རྩྭ་འཇག་མ་མང་པོ་སྐྱེས་འདུག་པའི་རྩྭ་རེ་རེའི་རྩེ་མོར་ལྷ་རེ་བཞུགས་པ་མཐོང་ནས་རྩྭ་དེ་ལས་དུམ་ཅིག་བླངས། དེ་ནས་ཆུ་བོ་ནཻ་རཉྫ་ནའི་འགྲམ་དུ་ཕྱིན་པས་བྱེ་མའི་
སྟེང་དུ་ལྷ་མང་པོ་བཞུགས་པ་མཐོང་ནས་བྱེ་མ་བྲེ་གང་བླངས། དེ་ནས་བྱང་ཆུབ་ཀྱི་ཤིང་གི་ཡལ་ག་ལོ་མ། གནས་ཆེན་བརྒྱད་ཀྱི་ས། འཕགས་ཡུལ་གྱི་ས་རྡོ་བྱིན་ཆེན་སོགས་མང་པོ་བླངས་ནས་འོངས་ཏེ་
རྒྱལ་པོ་ལ་ཕུལ། རྒྱལ་པོས་སྤྱན་རས་གཟིགས་དེ་ལ་མཆོད་པ་ཕུལ་ནས་གསོལ་བ་བཏབ་པས། ལྷ་དེའི་ཐུགས་ཀ་ནས་འོད་ཟེར་བྱུང། རྒྱ་བལ་མཚམས་ཀྱི་ཧ་རི་ཙན་དན་གྱི་ཤིང་ཅིག་ལ་ཕོག་
དེ་ནས་སྤྲུལ་བའི་དགེ་སློང་གིས་ཤིང་དེའི་དྲུང་དུ་ཕྱིན་པས། ཤིང་དེ་ནི་ཚིགས་བཞི་བ་ཕྱོགས་བཅུར་འོད་ཟེར་འཕྲོ་བ་ཞིག་འདུག་གོ་དེའི་ཚིགས་པ་དང་པོའི་ནང་ནས་ང་མང་ཡུལ་དུ་སྤྱན་དྲོངས་ཞེས་སྒྲ་བྱུང་
བས། དེ་བཅག་པ་ན་ཝ་ཏི་ཞེས་པའི་སྤྱན་རས་གཟིགས་ཀྱི་སྐུ་བྱུང། དེ་མང་ཡུལ་དུ་སྤྱན་དྲངས་ནས་བཞུགས་སུ་གསོལ་བ་ནི་ད་ལྟའི་བར་ཕྱོགས་དེར་འགྲོ་བ་རྣམས་ཀྱི་རྟེན་དུ་བཞུགས་སོ། །

[015A]༄༅། །ཚིགས་པ་གཉིས་པའི་ནང་ནས་དབུ་ཁང་ཞེས་པའི་ཕྱག་རྡོར་གྱི་སྐུ་བྱུང་བ་ཡཾ་བུ་ཡ་མཁལ་ཞེས་པའི་གྲོང་ཁྱེར་དུ་བཞུགས་སུ་གསོལ། །ཚིགས་པ་གསུམ་པའི་ནང་ནས་འཇའ་མ་ལི་
ཞེས་བའི་འཇམ་དབྱངས་ཀྱི་སྐུ་བྱུང་བ་རྒྱ་བལ་གྱི་མཚམས་སུ་བཞུགས་སུ་གསོལ། །ཚིགས་པ་བཞི་པའི་ནང་ནས་འཕགས་པ་ལོ་ཀེ་ཤྭ་རའི་སྐུ་བྱུང་སྟེ་ཁོ་བོ་བོད་ཀྱི་རྒྱལ་པོའི་རྟེན་དུ་འགྲོ་གསུངས་པས། དེ་
སྤྱན་དྲངས་ནས་རྒྱལ་པོ་ལ་ཕུལ། རྟེན་འདི་ནི་དེང་སང་པོ་ཏ་ལའི་ཕོ་བྲང་ན་མཆོད་ཅིང་ཡོད། དེ་ནས་རྒྱལ་པོས་བལ་པོའི་བཟོ་བོ་བཀུག་ནས་ཙན་དན་དང་ས་རྡོ་བྱིན་ཆེན་སོགས་ཕྱེ་མར་བྱས་ཏེ། བ་དམར་
མོ་དང་ར་དཀར་མོའི་འོ་མས་སྦྲུས་ཏེ་བཞག་ནས་གསོལ་བ་བཏབ་པས། ནམ་མཁའ་གང་བའི་ལྷའི་ཚོགས་བྱོན་ནས་དེ་ལ་ཐིམ། སང་སྔ་བར་བལྟས་པས་སྤྱན་རས་གཟིགས་བཅུ་གཅིག་ཞལ་དུ་གྲུབ་འདུག་
དེར་རྒྱལ་པོས་བཟོ་བོ་ལ། རྟེན་འདི་ཤིན་ཏུ་ཡ་མཚན་པ་བྱུང་འདུག་ཀྱང་རྒྱ་གར་ནས་སྤྱན་དྲངས་པའི་རང་བྱུང་ཐུགས་རྗེ་ཆེན་པོ་དང། སངས་རྒྱས་རབས་བདུན་གྱི་རིང་བསྲེལ་རྣམས་ནང་དུ་གཞུག་རྒྱུ་
ཡིན་པ་ལ། གསུངས་པར། བཟོ་བོས། འདིངས་བཞེངས་པ་མིན། འདི་རང་བྱོན་དུ་གྲུབ་བ་ཡིན་ཞེས་ཞུས། དེ་མ་ཐག་ལྷ་དེའི་ཞབས་མཐིལ་གཡོན་པ་ནས་འོད་ཟེར་བྱུང་སྟེ་རྟེན་དེ་རྣམས་དྲངས་

[015B] ཡང་འཇིག་རྟེན་དབང་ཕྱུག་ལྷ་མོ་ཁྲོ་གཉེར་ཅན། དབྱངས་ཅན་མ། བདུད་རྩི་འཁྱིལ་པ། ཁ་སར་པ་ཎི། སྒྲོལ་མ། འོད་ཟེར་ཅན། རྟ་མགྲིན་
རྣམས་ཀྱི་སྐུ་བཞེངས། དེའི་ཚེ་ནུབ་ཕྱོགས་ཀྱི་ཟླ་བ་ཞེས་པའི་ཚལ་གྱི་དུག་གི་སྡོང་པོའི་རྩ་བར་ནག་ཕྱོགས་ཀྱི་འབྱུང་པོ་རྣམས་འཚོགས་ནས། ཆོས་བྱེད་པ་ལ་བར་ཆད་བྱ་བར་བརྩམས། དེའི་ཚེ་སྤྱན་རས་
གཟིགས་འཛུམ་པ་མཛད་པའི་ཞལ་ནས་འོད་ཟེར་གཉིས་བྱུང་བའི་གཅིག་ལས་བདུད་རྩི་འཁྱིལ་བ་བྱུང་སྟེ་མ་མོའི་ཡུལ་ཕྲོགས་ནས་རྡོ་རྗེའི་ར་བས་བསྐོར་བར་མཛད། གཅིག་གི་རྩེ་མོ་ཁས་རྟ་མགྲིན་བྱུང་སྟེ་དེའི་
ཞལ་ནས་ཐོག་དང་འདྲ་བའི་མེ་དཔུང་ཆེན་པོ་བྱུང་སྟེ་འབྱུང་པོ་དེ་རྣམས་ལ་ཕོག་པས་བདུད་རིགས་དེ་རྣམས་ཕྱིའི་རྒྱ་མཚོའི་ཕ་མཐར་བྲོས། འཕྲོས་པའི་ལྷ་དེ་གཉིས་སླར་འོངས་ནས་རང་རང་གི་སྐུ་ལ་ཐིམ་པར་
གྱུར་ཏོ།། །།དེ་ནས་ཁྲི་བཙུན་གྱིས་ལ་གདོང་ནེའུ་ཐབ་ལ་ལྷ་ཁང་གི་རྨང་བཏིང་བ་མཚན་མོ་མི་མ་ཡིན་གྱིས་ཤུལ་ཙམ་ཡང་མེད་པར་བཤིག་དེ་རྒྱལ་པོ་ལ་ཞུས་པས། རྒྱལ་པོ་བཙུན་མོ་གཉིས་
འོ་ཐང་གི་མཚོ་འགྲམ་དུ་ཕེབས། རྒྱལ་པོས་སོར་གདུབ་ནམ་མཁའ་ལ་འཕང་དུ་བཅུག་པས་མཚོ་ནང་དུ་བབ་བའི་ཚེ་མཚོའི་དབུས་སུ་འོད་ཟེར་འཕྲོས་པའི་མཆོད་རྟེན་ཅིག་ཡོད་པ་ཀུན་གྱིས་མཐོང། དེ་ནས་རྒྱལ་

[016A]༄༅། །བོས་བཀྲ་ཤིས་བའི་ཚིག་གསུངས་ཤིང། བློན་འབངས་བཅས་ཀྱིས་མཚོ་ནང་དུ་རྡོ་མང་པོ་འཕངས་པས་ཤིན་ཏུ་བརྟན་པའི་རྡོ་རྨང་ཞིག་ཆགས། དེའི་སྟེང་དུ་ལྷ་ཁང་བརྩིགས་
ཀྱང་ལྷ་འདྲེས་བཤིག་པས། བཙུན་མོ་ཀོང་ཇོས་ནག་རྩིས་ཀྱི་ལུགས་བཞིན་བརྟག་དཔྱད་མཛད་དེ། བོད་གྱི་ཡུལ་འདི་ནི་སྲིན་མོ་གན་རྒྱལ་དུ་ཉལ་བའི་དབྱིབས་ཅན་ཀྱིས་ཡིན་འདུག་ཅིང། མཚོ་འདི་ནི་དེའི་སྙིང་ཀ་ལྟ་བུར་འདུག་བས། དེའི་ཡན་ལག་རྣམས་གནོན་པའི་ལྷ་ཁང་བརྩིག་དགོས། ཞེས་སོགས་བཅོས་ཐབས་ཀྱི་རིམ་པ་རྒྱལ་པོ་ལ་ཞུས་པས། རྒྱལ་པོ་ཤིན་ཏུ་དགྱེས་ཏེ་རྒྱལ་པོ་དང་ཀོང་
ཇོ་ཁྲི་བཙུན་བཅས་གསུམ་ག་ཕ་བོང་ཁར་བྱོན་ཏེ་ཞག་བདུན་དུ་བསྙེན་སྒྲུབ་མཛད། རིགས་གསུམ་མགོན་པོ་དངོས་སུ་བྱོན་ཏེ་ས་གཞི་བྱིན་གྱིས་བརླབས་སོ། །དེ་རྗེས་ས་དགྲའི་ཉེས་པ་འཇོམས་པའི་
ཆེད་དུ། སྲིན་མོའི་ཕྲག་པ་གཡས་ལྟ་བུའི་ས་ལ་སྐ་ཚལ་གྱི་གཙུག་ལག་ཁང་བརྩིགས། དེ་བཞིན་དུ་ཕྲག་གཡོན་ལ་ཁྲ་འབྲུག་རྐང་པ་གཡས་ལ་གཙང་འགྲམ། རྐང་གཡོན་ལ་གྲོམ་པ་རྒྱང་སྟེ་རུ་
གནོན་གྱི་གཙུག་ལག་ཁང་བཞི་བརྩིགས་སོ། །ཡང་གྲུ་མོ་གཡས་པར་བུ་ཆུ། གྲུ་མོ་གཡོན་པར་ལྷོ་བྲག་པུས་མོ་གཡས་པར་སྐ་བྲག་པུས་མོ་གཡོན་བར་བྲ་དུཾ་རྩེའི་ལྷ་ཁང་སྟེ་མཐའ་འདུལ་གྱི་

[016B] །ཡང་ལག་པ་གཡས་པའི་མཐིལ་དུ་རླུང་གནོན། གཡོན་པའི་མཐིལ་དུ་ཐང་སྒྲོན། རྐང་པ་གཡས་པའི་མཐིལ་དུ་བྱམས་སྤྲིན། གཡོན་པའི་མཐིལ་དུ་མོན་གྱི་ལྟ་
ཁང་སྟེ་ཡང་འདུལ་གྱི་གཙུག་ལག་ཁང་བཞི་བརྩིགས་སོ། །དེའི་རྗེས་འོ་ཐང་གི་མཚོའི་ནང་དུ་རྡོའི་རྨང་གཞི་ཆེན་པོ་བརྩིགས། ཤུག་པའི་ཤིང་བཀྲམ། ཀླུ་འདམ་གྱིས་ཞལ་བ་བྱས། དེའི་སྟེང་དུ་ར་དཀར་
རྒྱས་ས་བསྐྱས་ཏེ་བརྡལ་བས་རྨང་གཞི་སྲ་ཞིང་བརྟན་པར་གྱུར་ཏོ། །དེའི་སྟེང་དུ་འཕྲུལ་སྣང་གི་གཙུག་ལག་ཁང་སྒོ་ལྷོ་ནུབ་ཀྱི་མཚམས་སུ་བསྟན་ཏེ་བཞེངས། འདི་ནི་དེང་སང་ལྷ་སའི་ཇོ་བོ་ཆེ་བའི་གཙུག་
ལག་ཁང་ཞེས་གྲགས་པ་འདི་ཡིན་ནོ། །དེ་ནས་བཙུན་མོ་ཀོང་ཇོས་དེའི་གཡོན་ཕྱོགས་སུ་ར་མོ་ཆེ་ཞེས་པའི་གཙུག་ལག་ཁང་བཞེངས། ས་དགྲ་གནོན་པའི་ཆེད་དུ་རྡོའི་སེང་གེ་སོགས་བཅོས་ཏེ་
བཞག་ཐོག་མར་ཇོ་བོ་ཆེ་བ་ར་མོ་ཆེ་དང། ཆུང་བ་འཕྲུལ་སྣང་དུ་བཞུགས་པ་ཡིན་ལ། ཕྱིས་རྒྱལ་པོ་སྲོང་བཙན་སྒམ་པོ་དགུང་ལོ་གྱ་གཉིས་བཞེས་བའི་ཐོག་ཏུ་མྱ་ངན་ལས་འདས་པའི་ཚུལ་སྟོན་པའི་དུས་
སུ་བཙུན་མོ་གཉིས་བཅས་ཇོ་བོ་རྣམ་གཉིས་ལ་མཆོད་པ་རྒྱ་ཆེན་པོ་ཕུལ་ཏེ་སྨོན་ལམ་བཏབ། རང་བྱོན་ཐུགས་རྗེ་ཆེན་པོའི་མདུན་དུ་བྱོན་ནས་རྒྱལ་བུ་དང་བློན་འབངས་རྣམས་ལ་བསླབ་བྱ་དད་མ་འོངས་

[017A]༄༅། །ལུང་བསྟན་མང་པོ་གསུངས། བཙུན་མོ་གཉིས་ཀྱིས་ཀྱང་སྨོན་ལམ་དང་བསླབ་བྱ་སོགས་མང་པོ་གསུངས་ནས། ཇོ་བོ་ཆེ་བ་འཕྲུལ་ནད་དང། ཆུང་བར་མོ་ཆེར་སྤྱན་དྲངས་ནས་
བཞུགས་སུ་གསོལ་ཉེས་བཀའ་བསྩལ་བའི་རྗེས་སུ་རྒྱལ་པོ་བཙུན་མོ་གསུམ་ག་ཐུགས་རྗེ་ཆེན་པོ་ལ་ཐིམ་པར་གྱུར་ཏོ། །དེའི་ཕྱིར་ཐུགས་རྗེ་ཆེན་པོ་འདི་ནི་སིང་ག་ལ་ནས་སྤྱན་དྲངས་བའི་སྤྱན་རས་གཟིགས་
དང། བྱིན་རླབས་ཅན་མང་པོ་འཚོགས་པ་ལས་གྲུབ་པའི་སྤྱན་རས་གཟིགས་གཉིས་གཅིག་ཏུ་གྱུར་པའི་སྟེང་དུ་རྒྱལ་པོ་བཙུན་མོ་གཉིས་བཅས་ཐིམ་པས། ཐུགས་རྗེ་ཆེན་པོ་རང་བྱོན་ལྔ་ལྡན་ཞེས་གྲགས་སོ། །
བཙུན་མོའི་བཀས་ཇོ་བོ་རྣམ་གཉིས་བརྗེས་ཏེ་བཞུགས་སུ་གསོལ་བ་ནི་ད་ལྟའི་བར་དུ་དེ་བཞིན་བཞུགས་པ་ཡིན་ནོ། །ཆོས་རྒྱལ་སྲོད་བཙན་སྒམ་པོས་ལྷ་སའི་གཙུག་ལག་ཁང་བཞེངས་བའི་ལོ་ནི། ཐུབ་པའི་
དབང་པོ་འཁྲུངས་པའི་མེ་རྟ་ལོ་ནས་ཆིག་སྟོང་ལྔ་བརྒྱ་རེ་བདུན་འདས་ཏེ། རེ་བརྒྱད་པ་ཆུ་གླང་ཡིན་ནོ། །འདི་ནི་སྲོང་བཙན་སྒམ་པོའི་དགུང་ལོ་ཉེར་ལྔའི་གླང་ལོ་ཡིན། ལྷ་ཁང་བཞེངས་པའི་ལོ་འདི་ནས་
ལོ་བདུན་བརྒྱ་དང་ཉག་མ་བཞི་འདས་ཏེ། ལྔ་པ་མེ་བྱ་ལ་རྗེ་རིན་པོ་ཆེ་འཁྲུངས་པ་ཡིན་ནོ། །དེ་ལྟར་བཞེངས་པའི་གཙུག་ལག་ཁང་གི་རྟེན་གྱི་རིམ་བ་ནི། ཀོང་ཇོས་གདན་དྲངས་པའི་ཇོ་བོ་ཤཱཀྱ་མུ་ནི་

[017B] དེ་དུས་བཞེངས་བའི་འཇིག་རྟེན་དབང་ཕྱུག་ཁྲོ་གཉེར་ཅན་མ་སོགས་ས་གཙོ་འཁོར་
དགུ། ཁྲི་བཙུན་གྱིས་གདན་དྲངས་པའི་རྗེ་བཙུན་བྱམས་པ། སྒྲོལ་མ་འཇིགས་པ་བརྒྱང་སྐྱོབ་རྣམས་ནི་གཙུག་ལག་ཁང་འདིའི་རྟེན་གྱི་གཙོ་བོ་ཡིན་ནོ། །བཅུ་གཅིག་ཞལ་གཙོ་འཁོར་དགུ་པོ་ཐོག་མར་པོ་ཏ་
ལའི་ཕོ་བྲང་དུ་མཆོད་པ་ལས། ལྷ་སར་གདན་དྲངས་པའི་ཚེ་རང་ཉིད་འཕུར་ཏེ་བྱོན་པའོ། །གཞན་ཡང་རྒྱལ་པོ་བཙུན་མོ་རྣམས་ཀྱིས་ཞལ་ཕྱག་བཀྲུས་པའི་ཆུ་ཐིམ་པའི་ས་ལས་བཞེངས་པའི་བྱམས་པ་ཁྲུས་
མཛད་མ། བླ་མ་གསེར་གླིང་པའི་ནང་རྟེན་ལི་དཀར་ལས་བསྒྲུབས་བའི་ཚེ་དཔག་མེད། རྒྱལ་པོ་བཙུན་མོ་གསུམ་གྱིས་ཞལ་ཁྲུས་མཛད་པ་བད་སྤུངས་ཞེས་པའི་རྡོ། རྗེ་རིན་པོ་ཆེའི་སྐུ་བརྙན། འདི་ནི་རྗེ་རང་
ཉིད་ཀྱིས་རབ་གནས་མཛད་པ། མཐོང་བ་ཙམ་གྱིས་ཀྱང་ཐར་པའི་ས་བོན་འཇོག་ནུས་པ་བྱིན་རླབས་ཤིན་ཏུ་ཆེ་བ་ཡིན། སྲོང་བཙན་སྒམ་པོས་མེ་ཏོག་གཏོར་ནས་བྱིན་གྱིས་བརླབས་པའི་ཕྱག་རྡོར། འདི་ནི་གླང་ངར་
མས་བསྟན་བ་བཤིག་པའི་ཐོག་མར་ལྷ་སའི་རྟེན་རྣམས་མེད་པར་བྱེད་པའི་བསམ་པས། ཕྱག་རྡོར་འདིའི་མགུལ་ལ་ཐག་པ་བཏགས་མ་ཐག་འདོགས་མཁན་གྱི་མི་དེ་ཁ་ནས་ཁྲག་སྐྱུག་སྨྱོས་ཤིང་བརྒྱལ་ནས་ཤིའོ།།

[018A]༄༅། །དེ་ལ་སྐྲག་ནས་ལྷ་ཁང་བཤིག་མ་ནུས་བས་བྱིན་རླབས་ཤིན་ཏུ་ཆེ་བ་ཡིན་ནོ། །འོད་ཟེར་འཕྲོས་པའི་ལྷ་འོད་དཔག་མེད། ཉེ་བའི་སྲས་བརྒྱད། ཁྲོ་བོ་སྨེ་བརྩེགས་ཏེ་སྔོན་རྒྱ་
ནག་ནས་དམག་འབུམ་ཕྲག་བཅུ་བོད་དུ་སོང་བ་ན་སུས་ཀྱང་འཐབ་མ་ནུས་པའི་ཚེ། སྨེ་བརྩེགས་འདིའི་ལྟོ་བའི་ནང་ནས་སྤྲུལ་པའི་དམག་གྲངས་མེད་པ་བྱུང་སྟེ་རྫུ་འཕྲུལ་གྱིས་རྒྱ་དམག་བཟློག་པར་མཛད་པ་བྱིན་
རླབས་ཆེ་བ་ཡིན་ནོ། །རྗེ་མི་ལས་བྱིན་གྱིས་བརླབས་པའི་གཡག་རྭ། འདི་ནི་མི་ལའི་སློབ་མ་རས་ཆུང་བ་རྒྱ་གར་དུ་ཆོས་ཀྱི་ཕྱིར་སོང་སྟེ་ལོག་འོད་བའི་དུས་སུ། མི་ལ་བསུ་བ་ལ་བྱོན། བླ་སློབ་གཉིས་
མཉམ་དུ་ཕེབས་པ་ན། ལམ་ཁར་གཡག་རྭ་ཅིག་འདུག་པ་མི་ལས་གཟིགས་ནས་འདི་ལོངས་ཤིག་གསུང། རས་ཆུང་གིས་མི་འདོད་ཀྱང་བླ་མའི་ལགས་ཐོགས་ཏེ་སོང་བ་ལས། དཔལ་མོ་ཐང་ཞེས་པའི་
ས་ཆར་གློ་བུར་དུ་སྤྲིན་འདུས། སེར་བ་དྲག་པོ་བབ། མི་ལ་གཡག་རྭའི་ནང་དུ་བཞུགས་ནས་བུ་ནང་དུ་སྡོད་གསུང། རས་ཆུང་གིས་བལྟས་པ་ན་རྭ་ཆེར་མ་སོང། མི་ལ་ཆུང་དུ་མ་སོང་བར་བདེ་བར་
བཞུགས་པ་མཐོང་ནས་རས་ཆུང་གིས་འཇུག་པར་བརྩམས་ཀྱང་མ་ནུས་སོ། །རྭ་འདི་ནི་རྗེ་མི་ལས་དེ་ལྟར་དུ་བྱིན་གྱིས་བརླབས་པ་ཡིན་ནོ། །ཡང་སངས་རྒྱས་འོད་སྲུང་གིས་རབ་གནས་མཛད་པའི་

[018B] རྡོ་རྗེ་སེམས་དཔའ། སོ་སོར་འབྲང་མ། རྒྱལ་པོས་རབ་གནས་མཛད་པའི་སངས་རྒྱས་རབས་བདུན། སྨན་བླ་བདེར་གཤེགས་བདུན། སངས་རྒྱས་རིགས་ལྔ། སྲོང་བཙན་
གྱིས་རང་གི་ཤངས་མཚལ་གྱིས་བྲིས་བའི་ལྷ་མོའི་སྐུ་བརྙན་ནང་དུ་བཞུགས་པའི་ལྷ་མོ། ཐུབ་དབང། གནས་བརྟན་བཅུ་དྲུག་ཇོ་བོ་རྗེ། འབྲོམ་སྟོན་པ་སོགས་དམ་པ་མང་པོའི་སྐུ་བརྙན། དར་
ལེན་མ་ཞེས་གྲགས་པའི་སྒྲོལ་མ། འདི་ནི་སྔོན་འཕགས་པ་བླ་མས་རྟེན་མང་པོ་ལ་ཁ་བཏགས་ཕུལ་ནས་ཁ་བཏགས་ཅིག་ཕྱག་ཏུ་བཟུང་ནས་ཡོད་པ་ལ། སྒྲོལ་མ་འདིས། འཕགས་པ་ང་ལ་
དར་ཐོངས་ཞེས་གསུངས་པས་དེ་ལྟར་དུ་གྲགས་པའོ། །ཡང་མོའུ་གལ་གྱི་བུས་རང་གི་མ་ལ་མ་ཎི་འདོན་དུ་འཇུག་པའི་ཆེད་དུ་གདང་ལ་བཏགས་ནས་དཀྲོལ་བར་མཛད་པའི་དྲིལ་བུ། གཞན་ཡང་
རྒྱལ་པོ་སྲོང་བཙན་འཁོར་བཅས་ཀྱི་སྐུ་བརྙན་སོགས་རྟེན་ཤིན་ཏུ་མང་པོ་བཞུགས་སོ། །ཕྱོགས་བཞིའི་འདོད་དགུ་འདུ་བའི་ཕྱིར་ཀ་བ་ཤིང་ལོ་ཅན་གྱི་དྲུང་དུ་ཆོས་དང་རིན་པོ་ཆེ་སྣ་ཚོགས་ཀྱི་གཏེར་བཞག་
ཕ་རོལ་གྱི་དམག་དང་གདོན་བགེགས་ཀྱི་གནོད་པ་ཞི་བའི་ཕྱིར་ཀ་བ་སྤྲུལ་མགོ་ཅན་གྱི་དྲུང་དུ་དྲག་སྔགས་ཀྱི་གཏེར་བཞག་བཟའ་བཏུང་གི་བཅུང་འཕེལ་བའི་ཕྱིར་དུ་གཡང་གི་ཡི་གེ་བྲིས་ནས་ཀ་བ་སེང་

[019A]༄༅། །མགོ་ཅན་གྱི་དྲུང་དུ་བཞག་འབྲུ་དང་ལོ་ཏོག་རྒྱས་པའི་ཕྱིར་ཀླུ་ཁང་དུ་སྦྲུལ་པགས་ཀྱིས་རཏྣ་དཧེ་ཝ་བཏུམས་ནས་བཞག་ཟས་ནོར་ལོངས་སྤྱོད་འཕེལ་བའི་ཕྱིར་བཻ་ཌཱུརྱའི་ལྷུང་བཟེད་
ཟས་ཀྱིས་བཀང་སྟེ་བཞག་གོས་རྒྱན་རིན་པོ་ཆེ་འབྲུ་སོགས་རྒྱས་པའི་ཕྱིར་ཛམ་བྷ་ལའི་འོག་ཏུ་རིན་པོ་ཆེ་སྟག་ཤ་དཧེ་ཝ་རིན་ཆེན་གཟིའི་གའུ་བཅུག་སྟེ་བཞག་ཡང་གྱང་ལོགས་དང་ཀ་བ་སོགས་ལ་གཞོན་ནུ་
ནོར་བཟང་གི་གཏམ་རྒྱུད། ཕལ་ཆེན་ལས་གསུངས་པའི་ལོ་རྒྱུས། པོ་ཏ་ལའི་ཕོ་བྲང་གི་རིམ་མོ། བོད་ཀྱི་རྒྱལ་པོས་འབངས་རྣམས་ལ་དགའ་སྟོན་གནང་བའི་རི་མོ། སྐྱེ་བོ་གསོ་ཐིག་སོགས་རྣམ་ཐར་གཏམ་རྒྱུད་
མང་པོའི་རི་མོ་མང་པོ་ཡོད་དོ།། །།ར་མོ་ཆེའི་གཙུག་ལག་ཁང་གི་རྟེན་ནི། བརྒྱ་བྱིན་གྱིས་བཞེངས་པའི་ཇོ་བོ་ཆུང་བ། ཤཱ་རིའི་བུ་དང་མོའུ་གལ་གྱི་བུའི་གདུང་བཞུགས་པའི་མཆོད་རྟེན་གཉིས། རྗེ་རང་གིས་
རབ་གནས་མཛད་པའི་རྗེ་ཙོང་ཁ་པ། བསྐལ་བཟང་གི་སངས་རྒྱས་སྟོང། སྟོན་བའི་མཛད་པ་བཅུ་གཉིས། ཕྱག་རྡོར། དབྱུག་སྔོན་ཅན། སེ་བའི་སྡོང་པོ་ལ་སྲོག་ཤིང་དུ་བྱས་ནས་བཞེངས་པའི་མགོན་པོ་གྲི་
གུག་སོགས་རྟེན་མང་པོ་བཞུགས་སོ། །ཇོ་བོའི་གཙུག་ལག་ཁང་འདི་རྣམས་ཀྱི་བསྲུང་མ་ནི་དཔལ་གྱི་ལྷ་མོའོ། །ད་ནི་ཕན་ཡོན་ཅུང་ཟད་བརྗོད་པར་བྱ་སྟེ། ཇོ་བོ་རིན་པོ་ཆེ་མཐོང་བའི་ཕན་ཡོན་ནི་

[019B] གཅིག་མཐོང་ན་ངན་སོང་གི་སྒོ་ཚོད། གཉིས་མཐོང་ན་ལྷ་མིའི་ལུས་ཐོབ་ནས་ཐར་བ་འཐོབ། གསུམ་མཐོང་ན་དུག་གསུམ་རང་སར་ཞི་ནས་སྐུ་གསུམ་ལ་སྤྱོར་ནུས། ཞེས་དང་
ཐོས་པའི་ཡོན་ཏན་ནི། དུད་འགྲོའི་རྣ་ལམ་དུ་ཐོས་ཀྱང་དུད་འགྲོའི་ལུས་ལས་གྲོལ་ནས་ཐར་ལམ་གྱི་སྣ་བྲིན་ནོ། །ལྷ་མིས་ཐོས་ན་ཐར་པ་འཐོབ། དྲན་པའི་ཡོན་ཏན་ནི། ཡི་དམ་དེ་རྣམས་ཀྱི་ཡོན་ཏན་རྗེས་སུ་དྲན་
ན་བསྐལ་བ་ལྔ་སྟོང་གི་སྒྲིབ་པ་འདག་ཅིང་མི་སྐྱེ་བའི་ཆོས་ལ་བཟོད་པ་འཐོབ་བོས། །ཞེས་གསུངས། ཕྱག་འཚལ་བའི་ཕན་ཡོན་ནི། གཟུགས་བཟང་བ་དང་གསེར་མདོག་ལྟ་བུར་འགྱུར་བ་དང་མིག་ཏུ་སྡུག་པ་དང་
སྐད་སྙན་ཅིང་ཚིག་བཟུང་འོས་པ་དང། འཁོར་དུ་བག་མི་མེབ་དེང་ལྷ་མི་རྣམས་དགའ་བ་དང་གཟི་བརྗིད་ཆེན་བོར་འགྱུར་ཞིང་སངས་རྒྱས་བྱང་སེམས་སོགས་དང་འགྲོགས་པར་འགྱུར་བ་དང་ལོངས་སྤྱོད་ཆེ་བ་དང་མཐོ་
རིས་སུ་སྐྱེ་བ་དང་མྱུར་དུ་མྱ་ངན་ལས་འདས་པའི་གོ་འཕང་ཐོབ་པར་གསུངས་སོ། །མར་མེ་ཕུལ་བའི་ཕན་ཡོན་ནི། འཇིག་རྟེན་ན་མར་མེ་ལྟ་བུ་དང་ལྷ་དང་ཤའི་མིག་རྣམ་པར་དག་པ་དང་དགེ་མི་དགེའི་ཆོས་
ཤེས་པར་འགྱུར་བ་དང། མ་རིག་པའི་མུན་པ་སེལ་ཅིང་ཤེས་རབ་ཀྱི་སྣང་བ་ཐོབ་པ་དང་མུན་ནག་ཏུ་མི་སྐྱེ་བ་དང་ལོངས་སྤྱོད་ཆེ་བ་དང་མཐོ་རིས་སུ་སྐྱེ་བ་དང་མྱུར་དུ་མྱ་ངན་ལས་འདས་བའི་གོ་འཕང་ཐོབ་པར་

[020A]༄༅། །གསུངས། དེ་བཞིན་དུ་སྐུ་ལ་གསེར་ཆབ་གསོལ་བ་བསྐོར་བ་བྱས་བ་སོགས་ཀྱི་ཕན་ཡོན་ནི། མི་དགེ་བཅུ་སོགས་ཀྱི་སྡིག་བ་འདག་པ་དང། ནང་གདོན་བགེགས་སོགས་ཞི་བ་
དང། ཚེ་རིང་བ་སོགས་འདོད་དོན་འགྲུབ་པ་དང། ཚེ་རབས་རྣམས་སུ་རྟེན་བཟང་ཐོབ་ནས་ཆོས་བྱེད་པའི་སྐལ་ལྡན་དུ་འགྱུར་བ་དང། མཐར་སངས་རྒྱས་ཀྱི་གོ་འཕང་འཐོབ་པ་སོགས་ཀྱི་ཕན་ཡོན་དཔག་ཏུ་
མེད་བ་གསུངས་སོ།། །།ད་ནི་དཀྱུས་ལ་འཇུག་པར་བྱ་སྟེ། དེ་ཡང་ཞབས་ཕྱིར་འབྲངས་པའི་སློབ་འཁོར་རྣམས་ས་ཆ་མང་པོ་ལ་འབྱོན་བཞུད་རྒྱུན་དུ་མཛད་པས་ཐུགས་ཅུང་ཟད་སུན་ནས་
སྐབས་འདིའི་སྔོན་ནས་དབེན་དགོན་ཅིག་འདེབས་པའི་ཞུ་བ་བྱེད་ཀྱིན་ཡོད་པའི་སྟེང་དུ། སྨོན་ལམ་ཆེན་མོ་མཛད་པའི་ཚེ་སྡེ་པ་དང་ཡོན་བདག་བུ་སློབ་སོ་སོ་ནས་དགོན་རྙིང་འབུལ་བ་དང། ས་ཡུལ་འབུལ་བ་
དང། གསར་པ་གདབ་ན་བདག་རྐྱེན་བྱེད་ཟེར་བ་མང་དུ་བྱུང་པས་གང་བཟང་བརྟག་པའི་ཕྱིར་ལྷོ་བྲག་གྲུབ་ཆེན་ལ་ལུང་བསྟན་ཞུས་པར། དབང་བསྐུར་རི་ཡི་ལྡེབས་དག་ཏུ། །བཙུན་མོ་རི་ཡི་ངོས་ཕྱོགས་སུ་
དགེ་འདུན་དཔག་མེད་འདུ་བར་འགྱུར། །རི་ནི་གང་ཡིན་འཇམ་དབྱངས་འཆང། །དབུས་གཙང་མདོ་ཁམས་རྒྱ་ཡུལ་གྱི། །མཆོད་གནས་དམ་པ་ཚོགས་གསོག་རྟེན། །མངའ་རིས་མདོ་སྨད་ཀུན་གྱི་སྐྱབས། །

[020B] །ཞེས་གསུངས། དབང་བསྐུར་རི་ཞེས་པ་ནི་དགའ་ལྡན་བཏབ་པའི་རི་ནི་དབུ་རྒྱན་གྱི་དབྱིབས་ཅན་དང། སྔོན་རྒྱལ་པོ་སྲོང་བཙན་སྒམ་བོ་ཁྲིར་བཞུགས་པའི་གནས་ཡིན་
པས་དེ་ལྟར་གསུངས། རྗེ་རང་ཉིད་ཀྱིས་ཀྱང་ཇོ་བོ་རིན་པོ་ཆེའི་མདུན་དུ་མཆོད་པ་ཕུལ་ནས་གསོལ་བ་བཏབ་སྟེ་མར་མེ་བརྟག་པ་དང། གནས་ཀྱི་མིང་བྲིས་ནས་ཟན་རིལ་དུ་བཅུག་སྟེ་བསྐོར་ཞིང་བརྟག་པ་དང་
མནལ་ལམ་སོགས་བརྟགས་བས་ཐམས་ཅད་ཀྱི་ནང་ནས་འབྲོག་རི་བཟང་བར་བྱུང། འཇམ་པའི་དབྱངས་ཀྱིས་ཀྱང་འབྲོག་རི་བཟང་བར་གསུངས། འདིད་ཕྱག་རྡོར་གྱི་ལུང་བསྟན་ལ། དབང་བསྐུར་རི་ཞེས་པ་
ནི་རྗེའི་འཕྲིན་ལས་བགེགས་མེད་རང་དབང་དུ་འགྲུབ་པའི་དགོས་པ་ཡོད་ཅིང། འཇམ་དབྱངས་ཀྱིས་གསལ་བར་མཛད་པ་ནི་རྗེའི་བསྟན་པ་ལ་མཇལ་ནས་དད་བ་ཐོབ་པ་རྣམས་འཇམ་དབྱངས་ཀྱིས་བྱིན་གྱི་
བརླབས་ཏེ་ལུང་རྟོགས་ཀྱི་ཡོན་ཏན་ཆེན་པོ་འཐོབ་པའི་དགོས་པ་ཡོད་དོ། །ཡང་འཇམ་དཔལ་དང་ཕྱག་རྡོར་གཉིས་ཀས་རྗེ་ཉིད་སྐུ་ཚེ་ཕྱི་མ་དགའ་ལྡན་དུ་འཁྲུངས་ཤིང། རྗེས་འཇུག་རྣམས་ལའང་ཕན་ཐོགས་
ཆེན་པོ་ཡོང་པས། དགོན་བའི་མིང་ལ་དགའ་ལྡན་དུ་ཐོགས་ཞེས་གསུངས། དེ་ནས་སྨོན་ལམ་གྱི་ཚོགས་གྲོལ་མ་ཐག་རྗེ་ཉིད་སློབ་མ་ཉུང་ཤས་བཅས་འབྲོག་རི་བོ་ཆེར་འཕེབས་ནས་བརྟགས་པས་

[021A]༄༅། །ས་དབྱད། ནམ་དཔྱད་ཐམས་ཅད་བཤད་སྒྲུབ་ལོངས་སྤྱོད་རྒྱས་བའི་ལྟས་ལེགས་པོ་འདུག་གསུང། བྲག་ཐམས་ཅད་ལ་ཡང་སྐུ་གཟུགས་ཡིག་འབྲུ་ཕྱག་མཚན་གྱི་རང་བྱོན་མཐའ་
ཡས་པ་འདུག་དེར་སློབ་མ་ཅིག་གིས། འདིན་ཆུ་ཅུང་ཟད་དཀོན་ཞུས་པར། རྗེས་ལོགས་ཀྱི་བྲག་ཞིག་ལ་ཕྱག་མཛུབ་ཀྱིས་བསྟན་ཏེ་འདི་ནས་ཆུ་འབྱུང་པ་འདད་ཞེས་གསུངས་མ་ཐག་བྲག་རེ་གས་བའི་
གསེབ་ནས་ཆུ་རྒྱུན་བཟང་པོ་གློ་བུར་དུ་བབ། ཆུ་འདི་ལ་བདུད་རྩི་ཆུ་མིག་ཅེས་མཚན་དུ་ཆགས་ཤིང། ད་ལྟའི་བར་འདུས་ཚོགས་རྣམས་འདི་ནས་བཞེས་ཀྱིན་ཡོད་དོ། །སྡོན་མཚོ་མ་དྲོས་པའི་ཀླུ་རྒྱལ་
གྱིས་སྟོན་བ་ལ་དུང་དཀར་ཞིག་ཕུལ་བ་མོའུ་གལ་གྱི་བུ་ལ་གནང་ནས། འདི་ཁྱོད་ཀྱིས་འགོག་བ་རིར་སྦོས་ཤིག་མ་འོངས་བ་ན་དགེ་སློང་པདྨའི་དད་ལྡན་འདིས་གཏེར་ནས་འདོན་བར་འགྱུར་ཞེས་ལུང་བསྟན་
བའི་དུང་དང། དེ་དང་ཉེ་བའི་བྲག་ཞིག་ལ་ཆོས་རྒྱལ་གྱི་ཞལ་འབག་གཅུགས་བ་གཉིས་ཀ་མང་པོ་ལ་མི་སྟོན་པར་གཏེར་ནས་བཞེས། རྟེན་འདི་གཉིས་བླངས་བའི་དགོས་པ་ནི་མདོ་སྔགས་ཀྱི་ཆོས་དར་བ་སོགས་
དགོས་བ་ཆེ་ཞིང། བླངས་བའི་ཤུལ་ནི་ད་ལྟའི་བར་གསལ་བར་ཡོད་དོ། །དེ་ནས་མདོ་སྔགས་ནས་གསུངས་པ་བཞིན་ས་འདུལ་རྒྱས་པར་མཛད། སྲས་ཀྱི་ཐུ་བོ་འདུལ་འཛིན་གྲགས་པ་རྒྱལ་མཚན་

[021B] རྒྱལ་ཚབ་དར་མ་རིན་ཆེན་གཉིས་ལ། གཙང་ཁང། འདུ་ཁང། གཟིམས་ཁང་རྣམས་ཀྱིས་ཡུལ་དང། དགེ་འདུན་རྣམས་ཀྱི་སྤྱི་ལ་པོ་སོགས་ཀྱི་བཀོད་པ་གནང་བར་མཛད་དོ། །དེ་ནས་དཔྱིད་ཀྱི་
སྟོད་ལ་རྗེ་རིན་པོ་ཆེ་སེ་ར་ཆོས་སྡིངས་སུ་ཕེབས། སྡེ་སྣོད་འཛིན་བ་དྲུག་བརྒྱ་ཙམ་ལ་རྩ་ཤེ་དང། ཚུལ་ཁྲིམས་ལེའུ་དང། སྒྲུབ་ཐབས་ཀུན་བཟང། ལམ་རིམ་སོགས་མདོ་སྔགས་ཀྱི་ཆོས་མང་དུ་གསུངས་
དེ་ནས་སྤྱན་སྔ་རིན་པོ་ཆེ་བསོད་ནམས་བཟང་བོ་བས་གསོལ་བ་ན་ཆེར་བཏབ་པ་ལ་བརྟེན་ནས། དབྱིད་རྟིང་མ་རྗེའི་ཞལ་སྔ་ནས་དཔོན་སློབ་ཉིས་བརྒྱ་ཙམ་གྱིས་ཟངས་རིའི་ཕུ་མཆིན་དུ་བྱོན། སྤྱན་སྔ་རིན་པོ་ཆེ་བསོད་བཟང་
བ་དང། མཁན་ཆེན་རྒྱལ་བཟང་བས་གཙོ་མཛད་ཐེལ་པའི་རི་དགེ་མང་པོ་དང། གཞན་ཡང་སྡེ་སྣོད་འཛིན་བ་མང་དུ་འདུས་པ་རྣམས་ལ་ལམ་རིམ་ལ་སོགས་པའི་ཆོས་མང་དུ་གསུངས། སློབ་དཔོན་དཀའ་བཅུ་པ་དང་
སློབ་དཔོན་འདུལ་འཛིན་པ་རྣམ་གཉིས་ཀྱིས་ཐོག་མ་མཛད་བའི་དགེ་འདུན་ཕལ་ཆེ་བས་འབྲོག་རི་བོ་ཆེད་བྱོན་ཏེ་དགེ་ལྡན་རྣམ་པར་རྒྱལ་བའི་གླིང་བཏབ། ཕྱོགས་ཀྱི་ཡོན་བདག་དང། ཉེ་སྐོར་གྱི་བན་སྐྱའི་སྡེ་པ་ཐམས་ཅད་
གྱིས་དང་བ་སླངས་སོགས་ཚད་མེད་པ་དགའ་སྤྲོ་དང་བཅས་བས་བསྒྲུབས་པས་དེ་ཀའི་ལོ་ལ་གཟིམས་ཁང་གིས་ཐོག་དྲངས་བྲང་ཁང་རྫོགས་བར་གྲུབ་པ་བདུན་ཅུ་ལྷག་ཙམ་དང། གཞི་བཏིང་བ་བརྒྱ་ཕྲག་བརྒལ་བ་བྱུང་

[022A]༄༅། །བྲང་ཁང་སོ་སོ་ཕལ་ཆེ་བ་ལ་ཡབ་འབུལ་བ་ནས་ཇི་ལྟར་གསུངས་པ་བཞིན་དུ། དང་པོར་གཞི་བརྟག་བ་དང། བརྟགས་ནས་དགེ་འདུན་ལ་གསོལ་བ་དང། དེ་ནས་དགེ་འདུན་གྱིས་
གནང་པ་སྦྱིན་པ་དང། ལག་གི་བླ་བསྐོ་བ་དང། རྡོ་བཏེག་པའི་མཐའ་ལས་བྱུང་བའི་རུང་ཁང་གཅོད་བ་དང། ཁང་པའི་ཚད་ལས་མ་ལྷག་བར་རྩིག་པ་སོགས་ཀྱི་ཕྱག་ལེན་དག་ཏེར་ཅན་མཛད་པས། མཁར་
ལས་ཀྱི་ཕྱག་ལེན་ཙམ་གྱིས་ཀྱང་བསྟན་པ་རིན་པོ་ཆེ་གསལ་བར་མཛད་དོ། །དུས་དེར་བྲེག་ཆེན་ཅིག་བཤིག་བའི་ནང་ནས་སྔོན་སངས་རྒྱས་འོད་སྲུང་གི་དུས་སུ་ཏིང་ངེ་འཛིན་ལ་མཉམ་པར་བཞག་པ་སྟོང་ཉིད་རྟོགས་
བའི་རྣལ་འབྱོར་པ་ཞིག་བྱུང། དེས་ལས་མཁན་རྣམས་རྡོ་བཅག་པ་སོགས་ཀྱི་སྒྲས་ཏིང་ངེ་འཛིན་ལས་སང་ནས་སངས་རྒྱས་འོད་སྲུངས་གདན་བཞུགས་ཅེས་པར། མྱ་ངན་ལས་འདས་སོ་ཞེས་སྨྲས་
དེའི་ཡོན་བདག་རྒྱལ་པོ་ཀྲྀ་ཀྲྀ་གང་ན་ཡོད་ཅེས་པར། དེ་ཡང་མི་འདུག་སྟེ། དུས་དེ་ནས་ད་ལྟའི་བར་ལོ་སྟོང་ཕྲག་མང་པོ་སོང་ཞིང། དེང་སང་ཤཱཀྱ་ཐུབ་བའི་བསྟན་པ་བཞག་པའི་སྐབས་ཡིན། ཞེས་
སྨྲས་མ་ཐག་རྣལ་འབྱོར་པ་དེ་ནམ་མཁར་འཕགས་ནས་སྐུ་ལས་མེ་འབར་ཏེ་ཕུང་པོ་བསྲེགས་ནས་འདས་ཟེར་རོ། །རྗེ་ཉིད་ཀྱིས་དེའི་དབྱར་གནས་འོལ་ཁ་པས་གདན་དྲངས་ནས་འོལ་ཁ་བསམ་གཏན་གླིང་དུ་

[022B] འོལ་ཁ་དང་དྭགས་པོ་སོགས་ཀྱི་རབ་བྱུང་མང་པོ་དང་བཅས་པ་ལ་ཆོས་མང་དུ་གསུངས། གཉལ་གྱི་རབ་སྐྲོང་དགེ་བཤེས་འདས་པས། ཁོང་རང་གི་ཁ་ཆེམས་བཞག་བའི་ལུགས་ལྟར། འབྲེལ་བ་ཤུལ་ན་
མཆིས་པ་དག་གིས་ཀྱང་གཡོ་ཟོལ་མེད་པར་རྗེ་བླ་མ་ཉིད་ལ་མགུར་མོའི་གསེར་ཕྱེ་མ་ཞོ་སྟོང་ཕྲག་གཅིག་གིས་ཐོག་དྲངས་དངུལ་ལ་སོགས་པའི་འབུལ་བ་དཔག་ཏུ་མེད་པ་བྱས། སྟོན་ཀའང་ཕྱོགས་དེར་རང་གཞན་གྱི་
དོན་རྒྱ་ཆེན་བོ་མཛད། དེ་ཡང་སྔར་ཆོས་ལུང་དུ་བཞུགས་པའི་སྐབས་ཤིག་ཐུགས་དམ་ལ་བཞུགས་དུས་རྒྱུད་སྡེ་བཞི་ཡི་ལྷ་ཚོགས་དང། ཁྱད་པར་སངས་རྒྱས་སོ་ལྔ་མངོན་སུམ་དུ་བྱོན་ནས་བྱིན་གྱིས་བརླབས་པས་
འདིར་མཁས་གྲུབ་རྗེས་རྗེ་བླ་མ་ལ་ཞུས་པ། མདང་ནི་ཕ་བླ་མའི་ལུང་བསྟན་བྱེད་བ་རྨིས་བས། རྒྱུད་སྡེ་བཞིའི་དོན་བསྡུས་བ་རྡོ་རྗེ་འཆང་གི་ལམ་གྱི་རིམ་པ་རྣམས་བཤད་དུ་གསོལ། །ཞེས་གསོལ་བ་བཏབ་པས་
རྗེས་ཀྱང་དེ་ལེགས་གསུང། ཆོས་ཟབ་མོ་རྣམས་གནང། དེའི་ཉིན་གཅིག་ཉི་མའི་འོད་ཟེར་རྒྱས་པ་དང། རྗེའི་ཞལ་ནས་འོད་ཅིག་བྱུང་ནས་ནམ་མཁའ་ཁྱབ་པ་ཀུན་གྱིས་མཐོང་ངོ། །དེ་ཡང་ལ་ལས་
འཇའ་འོད་དུ་མཐོང། རྒྱལ་ཚབ་བས་རྗེ་རིན་པོ་ཆེའི་ཚེམས་གཅིག་བུད་པ་གཟིགས། འདུལ་བ་འཛིན་པ་དང་མཁམ་གྲུབ་པ་གཉིས་ཀྱིས་ཀྱང་ཚེམས་གཅིག་དུད་པ་གཟིགས་ཏེ། རྗེའི་ཞལ་ནས། ལྷུན་
[023A]༄༅། །པོའི་དྲུང་ན་གསེར་རི་ལྟ་བུར་གནས། །འགྲན་ཟླ་མེད་པའི་དགེ་ལེགས་ཁྱོད་ལ་སྦྱིན། །གསུངས་ནས་མཁས་གྲུབ་པ་ལ་གནང་ངོ། །རྒྱལ་ཚབ་པ་དང་འདུལ་འཛིན་སོགས་ཀྱིས་
དེང་རྣམས་ལ་མ་གནང་བ་ཅི་ཡིན་ཞུས་པས། ཁྱེད་རྣམས་ལ་མི་གནང་བ་མིན། མཁས་གྲུབ་པ་འདི་ལས་དང་སྐལ་པར་ལྡན་པ་ཡོད། རྗེ་བཙུན་གྱིས་ལུང་བསྟན་པ་ཡང་ཡོད། རྒྱུད་འདི་རྣམས་འཆད་པའི་དོན་
ཡང་དེ་ཡིན། ཁྱེད་རྣམས་ཞག་བདུན་གྱི་བར་གསོལ་བ་ཐོབ་དང། གནང་བས་ཆོག་གསུང་ངོ། །མཁས་གྲུབ་པས་ཀྱང་ཚེམས་ཁོང་རང་གི་གཟིམས་ཁང་དུ་ཁྱེར་ནས་གསོལ་བ་བཏབ་པས་གཟིམས་ཁང་འོད་ཀྱིས་
གང་ངོ། །ཞག་བདུན་སོང་བ་ན། རྗེས་ཚེམས་ཁྱེར་ཤོག་གསུངས་ནས་མཆོད་པ་ལེགས་པར་བཤམས་པ་དང། ཞལ་ཕྱེ་བས། ཚེམས་རང་ལ་འཇམ་དབྱངས་ཀྱི་སྐུ་ཞིག་བྱོན། དེའི་དབུ་དང་ཕྱག་ཚེམས་རྣམས་ལ་
རིང་བསྲེལ་ཕྲ་བཏབ་པ་བཞིན་བྱོན། འཇམ་དབྱངས་དེའི་སྤྱི་གཙུག་གི་དུང་མདོག་དཔའ་བོ་རྡོ་རྗེ་ལ་གནང། དབྲལ་བའི་ཤེལ་མདོག་རྒྱལ་ཚབ་པ་ལ་གནང། མགྲིན་པའི་གསེར་མདོག་པུ་ཎྱེ་ཤྲཱི་ལ་གནང། ཐུགས་
ཀའི་བཻ་ཊཱུརྱ་ལྟ་བུ་འདུལ་བ་འཛིན་པ་ལ་གནང། རྗེ་བཙུན་གྱི་སྐུ་དང་ཡན་ལག་ལ་རིང་བསྲེལ་སྟོང་རྩ་གཉིས་བྱོན་པ་དེ། དེར་བཞུགས་པ་ཀུན་ལ་ཁྱབ་བར་གནང། དེ་ནས་བཟུངས་ཏེ་ཕལ་ཆེར་བྱོན་བ་རིང་བསྲེལ་

[023B] །ཞེས་གསུངས་ནས་ཚེམས་ཉིད་འཇམ་པའི་དབྱངས་ཀྱི་སྐུར་གྱུར་པ་མཁས་གྲུབ་རྗེ་ཉིད་ལ་གནང་ངོ། །དེ་ལྟར་ཚེམས་གནང་བའི་རྣམ་ཐར་
འདི་ནི་རྣམ་ཐར་ཆེན་མོ་དག་ཏུ་མི་གསལ་ཞིང་ཡིག་ཚུད་ཅིག་ལས་བཤད་པ་ཡིན་ཀྱང་ལོ་གང་ལ་གནང་བ་མི་གསལ་པས། མཚེམས་འདིར་བྲིས་པ་ཡིན་མིན་དཔྱད་པར་བྱའོ། །དེ་ནས་དགུན་དེར་བསམ་
གཏན་གླིང་ཉིད་དུ་མཚམས་བཅད་དེ་བཞུགས། བླ་མ་ཡི་དམ་དབྱེར་མེད་པ་ལ་གསོལ་བ་ཤུགས་དྲག་ཏུ་བཏབ། དཔལ་གསང་བ་འདུས་པའི་རྫོགས་རིམ་རིམ་ལྔའི་ངོ་སྤྲོད་ཀྱི་རྣམ་བཤད་ཆེན་མོ་རིམ་ལྔ་
གསལ་སྒྲོན་ཞེས་པའི་ཕུལ་བྱུང་བསྟན་བཅོས་དེ་རྩོམ་པའི་ཐུགས་འདུན་བཏང། དེའི་ཚེ་གཞུང་མང་པོ་ལ་ཞིབ་ཏུ་དཔྱད་ནས་ཟིན་བྲིས་མཛད་པའི་སྐབས་ས་ངོ་མཚར་པའི་མནལ་ལམ་གྱི་ལྟས་བྱུང་བ་བརྗེད་ན་མི་ལེགས་
པར་དགོངས་ཏེ་བརྡ་ཚིག་གིས་བཅིངས་པའི་ཚིགས་བཅད་བྲིས་ནས་མང་པོའི་མིག་ཏུ་མི་སྣང་བའི་གནས་ཇི་ལྟ་བར་བཞག་ནས་ཡོད་པ་ལས། ཕྱིས་མཁས་གྲུབ་རྗེས་གསན་པར་འདོད་ནས་ཞུས་བར་གནང་
ངོ། །གསུང་དེ་ནི་འདི་ཡིན་ཏེ། རྗེ་བཙུན་འཇམ་པའི་དབྱངས་ལ་གུས་པས་ཕྱག་འཚལ་ལོ། །བྱ་གྷྲའི་གོང་གི་ཙནྡྲ་ནི། །མིག་དང་ཟླ་བའི་གྲངས་གསུམ་ལ། །འགྲོ་བ་མཛད་པའི་ཆུ་འདྲེས་ཆུས། །

[024A]༄༅། །ཀ་ལ་ཤ་བཀང་སྟེར་ཙིས་བྱེད། །ཕུལ་བྱུང་ནས་ནི་སུམ་བརྒྱ་བཅུ། །སོང་ཟེར་ཡབ་གཅིག་དཀྱིལ་འཁོར་གཙོ། །འགྲོ་བ་མཛད་པ་གཉིས་ཀྱང་སྣང། །གྲངས་བཞི་པ་ལ་རྣམ་པ་
ཅན། །ཁྲི་ཡི་སྟེང་ནས་རྩ་བ་ནི། །གཏད་ནས་འདི་བདག་གྱིས་ཞེས་ཚེ། །སྔགས་རྒྱས་ལན་གསུམ་བཏེག་སྔོན་གྱི། །ངེ་འདྲའི་ལྟས་གོ་ལྔ་པ་ལ། །ལྷོ་ཡི་ཐུགས་བཅུད་དམ་པ་ལ། །འབྲིག་ཚུད་དེ་ནས་དྲུག་པ་
ལ། །དེས་རྙེད་དེ་ནས་བདུན་པ་ལ། །རྟོག་བསྲེས་ལས་ནི་ཤིན་ཏུ་ངེས། །ཤིང་ཟན་ཞེས་བའང་དེ་ནས་བོ། །དེ་འདྲའི་ངོ་མཚར་རྨད་དུ་བྱུང། །བརྗེད་ཀྱིས་དོགས་ནས་ཡི་གེར་བཀོད། །དེ་དོན་སྒྲུབ་བ་མཐར་
ཕྱིན་ཤོག་གླང་གི་ལོ་ཟླ་བ་བཅུ་གཉིས་པའི་ཚེས་བདུན་ལ་འོལ་ཁའི་བསམ་གཏན་གླིང་དུ་བྲིས་བ་དགེ་ལེགས་སུ་གྱུར་ཅིག་ཅེས་པའོ། །ང་ནི་གསུང་དེ་དག་གི་དོན་ཅུང་ཟད་འགྲོལ་པར་བྱ་སྟེ། དེ་ཡང་
བྱཱ་གྷྲཱ་ནི་སྟག་གི་སྐད་དོང་ཡིན་ལ། དེའི་གོང་ཞེས་པ་གླང་གི་ལོ་གོ་བར་བྱེད་པའོ། །ཙནྡྲ་ནི་ཟླ་བའི་མིང་ཡིན་ལ། མིག་ནི་གཉིས་དང་ཟླ་བ་ནི་གཅིག་ཡིན་ཏེ། རྩིས་ཀྱི་རི་མོ་བྱ་ཚུལ་ལྟར་གཉིས་ཀྱི་གྲངས་
འབྲི། དེའི་གོང་དུ་གཅིག་གི་གྲངས་བྲིས་བས་བཅུ་གཉིས་སུ་འགྱུར་བས་ཟླ་བ་བཅུ་གཉིས་པ་ཞེས་པའི་དོན་ནོ། །གྲངས་གསུམ་ནི་ཆོས་གསུམ་གྱི་མཚན་མོའོ། །བསྡོམས་ན་རྗེའི་དགུང་ལོ་ང་གསུམ་

[024B] །བགྲོ་བ་མཛད་པའི་ཆུ་ཞེས་པ་ནས་བགྲོ་བ་མཛད་པ་གཉིས་ཀྱང་སྣང་ཞེས་པའི་བར་གོང་འོག་བསྒྱུར་ཏེ་འགྲེལ་དགོས་
པས་འདི་ལྟར། མནལ་ལམ་དེར་གཟིགས་པ་ནི། རྒྱལ་ཀུན་ཡབ་གཅིག་གསར་འདུས་འཇམ་པའི་རྡོ་རྗེ་ལྷ་བཅུ་དགུའི་དཀྱིལ་འཁོར་གཟིགས་ཤིང། དཀྱིལ་འཁོར་གྱི་གཙོ་བོ་འཇམ་པའི་དབྱངས་ཀྱིས་
རྒྱན་བཟང་པོ་སྣ་ཚོགས་པས་སྤྲས་པའི་རིན་པོ་ཆེའི་བུམ་པ་ཆུས་བཀང་བ་སྟེར་རྩིས་ཀྱིས་ཕྱག་བརྐྱངས་པར་མཛད་པ་རྨིས། ཀ་ལ་ཤ་ནི་བུམ་པའི་སྐད་དོད་ཡིན། ལྷ་ངེས་བུམ་ཆུ་སྦྱིན་པའི་ཚེ་བཀའ་བསྩལ་
བ། བུམ་པའི་ཆུ་འདི་ཇོ་བོ་ཆེན་པོ་དཔལ་ལྡན་ཨ་ཏི་ཤ་དགུང་ལོ་རེ་དྲུག་བཞེས་པའི་མེ་ཕག་ལོར་སྙེ་ཐང་གི་སྐྱི་ཆུའི་འགྲམ་ན་བཞུགས་དུས། རྗེ་བཙུན་འཇམ་དབྱངས་དང་རྗེ་བཙུན་བྱམས་པ་གཉིས་ཀྱིས་
སངས་རྒྱས་ཀྱི་སྐུ་གསུམ་ཡིན་ནམ་གཅིག་ཡིན་ཞེས་དབྱད་ནས་བགྲོ་བར་མཛད་པའི་ཆུ་འདྲེས་པའི་ཆུ་ཡིན། ཇོ་བོ་ཨ་ཏི་ཤ་ལ་ཟབ་མོའི་རྟོགས་པ་འཁྲུངས་པར་བྱིན་གྱིས་བརླབས་པའི་ཕག་ལོ་དེ་ནས། རྗེ་
འཁྲུངས་པའི་སྔ་རོལ་གྱི་མེ་སྤྲེལ་ལོའི་བར་ལ་ལོ་སུམ་བརྒྱ་དང་བཅུ་སོང། དེའི་བར་དུ་སྟེར་དུ་རུང་བའི་སྐལ་ལྡན་གྱི་གདུལ་བྱ་མ་རྙེད། དེ་དུས་རྗེ་འདི་ཡུམ་གྱི་ལྷུམས་སུ་ཞུགས་ནས་སྟེར་དུ་རུང་

[025A]༄༅། །བའི་མི་ཞིག་རྙེད་བ་ཡིན་ཀྱང་དུས་ལ་མ་བབས་པས་མ་བྱིན་པ་ཡིན་ལ། ད་དུས་ལ་བབས་བས་ཁྱོད་ལ་སྟེར་བ་ཡིན་ཞེས་གསུང་ནས་གནང་བ་ཐུགས་རྨིས་ལ་བྱུང་ངོ། །ཕུལ་
བྱུང་ཞེས་པ་ནི་ཨ་ཏི་ཤ་ཞེས་པའི་ཚིག་བསྒྱུར་བའོ། །བགྲོ་བ་མཛད་པ་པོ་གཉིས་ནི་བྱམས་འཇམ་དབྱངས་ཏེ་དཀྱིལ་འཁོར་གྱི་གཡས་གཡོན་གཉིས་སུ་བཞུགས་པ་རྨིས་པའོ། །སྤྱིར་གསང་བ་འདུས་པའི་
རྩ་རྒྱུད་ནས་གསུངས་པའི་སྒྱུ་ལུས་དང་ཟུང་འཇུག་གི་དོན་དཔྱིས་ཕྱིན་པར་མ་ངེས་ན། སངས་རྒྱས་ཀྱི་སྐུ་གསུམ་གྱི་གནས་ཚུལ་དང། སྐུ་གསུང་ཐུགས་གསུམ་གྱི་གནས་ཚུལ་རྣམས་ཇི་ལྟར་བ་བཞིན་དུ་ངེས་
མ་མུབ་པ་ཡིན་ལ། སྒྱུ་ལུས་སོགས་གསང་བ་འདུས་པའི་རྫོགས་རིམ་གྱི་ཟབ་གནད་ཕྲ་བ་རྣམས་སྔོན་ཇོ་བོ་ཨ་ཏི་ཤས་དགུང་ལོ་རེ་དྲུག་པའི་དུས་སུ་ངེས་པའི་སྐལ་པ་སྨིན་པའི་དུས་སུ་འཇམ་པའི་དབྱངས་དང་
བྱམས་པ་གཉིས་ཀྱིས་བྱིན་གྱིས་བརླབས་པས་དྲི་མ་མེད་པའི་རྟོགས་པའི་ཡོན་ཏན་ཕུལ་དུ་བྱུང་བ་བརྙེས་པ་ཡིན་ལ། ད་ལྟ་ཡང་རྗེ་རིན་པོ་ཆེས་དེ་འདྲའི་རྟོགས་པ་ཐོབ་པའི་དུས་ལ་བབས་པས་བྱིན་གྱིས་
བརླབས་པའི་རྟགས་སོ། །རྒྱུ་མཚན་འདི་ལྟ་བུས་གསང་འདུས་ལ་བསྔགས་པ་ཆེ་བ་དང། རྩ་རྒྱུད་འདི་མེད་ན་བསྟན་པ་མེད་པར་བརྩི་བ་སོགས་གསུངས་པ་ཡིན་ནོ། །ཡང་མནལ་ལམ་དུ་

[025B] བདེ་མཆོག་གི་ཚེས་བཅུའི་མཆོད་པ་བྱེད་པའི་བཀོད་པ་ཞིག་བྲིས། དེའི་འོག་ན་ཤིང་ཟན་གཏོང་
བ་ཡིན་ཟེར་བའི་ཡི་གེ་ཞིག་བྲིས་འདུག་པ་རྨིས་སོ། །ཡང་གསུང་དེ་ལས། གྲངས་བཞི་པ་ལ་ནས་ལྟས་གོ་ཞེས་པའི་བར་རྐང་པ་ཕྱེད་དང་ལྔའི་དོན་ནི། ཆོས་བཞི་པའི་མཚན་མོའི་མནལ་ལམ་དུ་
རིན་པོ་ཆེ་སྣ་ཚོགས་པས་སྤྲས་པའི་ཁྲི་ཞིག་གི་སྟེང་ན་ཐམས་ཅད་མཁྱེན་པ་བུ་སྟོན་རིན་པོ་ཆེ་ཡིན་ཟེར་པའི་བླ་མའི་རྣམ་པ་ཅན་གཅིག་བཞུགས་འདུག་བ་ངེས། དཔལ་གསང་བ་འདུས་པ་རྩ་རྒྱུད་ཀྱི་གླེགས་
བམ་ཞིག་གནང་ནས་འདིའི་བདག་པོ་གྱིས་ཤིག་ཅེས་གསུང་བ་ལ། མཇུག་ནས་ཅུང་ཟད་མ་ཚང་དམ་སྙམ་ནས་གཟིགས་པས་ཐམས་ཅད་ཚང་འདུག་དེ་ནས་ཕྱག་གཉིས་ཀྱིས་གླེགས་བམ་དེ་བཟུང་
ཧཱུཾ་བཛྲ་ཨུང་ཏིཥྛ། ཞེས་པའི་སྔགས་དང་ཕྱག་རྒྱས་ལན་གསུམ་དཔུའི་སྟེང་ད་བཏེག་པ་རྨིས། ནུབ་སྔ་མའི་མནལ་ལམ་དུ་བུམ་པ་བདུད་རྩིས་བཀང་བ་སྟེར་རྩིས་མཛད་པ་ནི་འདུས་པའི་རྒྱུད་ཀྱི་
གླེགས་བམ་གཏད་ནས་བདག་པོར་བྱིན་གྱིས་བརླབ་པའི་ལྟས་སུ་གོ་ཞེས་པའོ། །ལྔ་པ་ལ། ལྷོ་ཡི་ཐུགས་བཅུད་དམ་བ་ལ། །འཕྲིག་ཆུད། ཅེས་པ་ནི་ཚེས་ལྔ་ལ་ལྷོ་བྲག་མར་པ་རང་

[026A]༄༅། །གིས་བསྒོམས་ཤིང་སློབ་མ་རྣམས་ལ་གསུངས་པའི་བསྲེ་འཕོའི་གདམས་ངག་གི་སྐོར་ལ་གོ་བ་རྙེད་པའི་དོན་ནོ། །དྲུག་པ་ལ། །ངེས་རྙེད་ཅེས་བ་ནི། ཚེས་དྲུག་པ་ལ་སྐུ་
གསུམ་གྱི་བསྲེ་བ་སྐར་དགུ་ནི་འདུས་པའི་རྩ་རྒྱུད་དང་འཕགས་པ་ཀླུ་སྒྲུབ་ཡབ་སྲས་ཀྱི་དགོངས་བ་ལ་གནས་པའི་རྨད་དུ་བྱུང་བའི་མན་ངག་ཡིན་པར་ངེས་པ་རྙེད་པའི་དོན་ནོ། །དེ་ནས་བདུན་པ་ལ། །རྟོག་
བསྲེས་ལས་ནི་ཤིན་ཏུ་ངེས། །ཞེས་པ་ནི་ཚེས་བདུན་གྱི་ཉིན་སློབ་དཔོན་འཕགས་པ་ལྟས་མཛད་བའི་སྤྱོད་བསྡུས་ལ་གཟིགས་པས་གཉིད་དང་རྨི་ལམ་དང་བསྲེ་བའི་སྐོར་གྱི་མན་ངག་གི་གཞི་ཐམས་ཅད་
བཏིངས་ཡོད་བ་གཟིགས་པས་ཤིན་ཏུ་ངེས་པ་རྙེད་པའི་དོན་ནོ། །སྤྱོད་བསྡུས་ལ་རྟོག་བསྲེས་ཞེས་བརྡས་གསུངས་པའོ། །ཤིང་ཟན་ཞེས་པའང་དེ་ནས་གོ་ཞེས་པ་ནི་ཚེས་གསུམ་གྱི་མནལ་ལམ་དུ་ཤད་
བ་དེ་ཡིན་ལ། དེ་ཡང་སྔོན་བོད་དུ་བཅོམ་ལྡན་འདས་འཁོར་ལོ་བདེ་མཆོག་གི་ཆོས་སྐོར་རྣམས་དར་བ་ཡིན་ཀྱང་དུས་ཕྱིས་ཤིན་ཏུ་ཉམས་ནས་ཤི་བའི་རོ་ལྟར་གྱུར་པ་ལ། རྗེ་རིན་པོ་ཆེ་འདིས་ལེགས་པར་
གསལ་བར་མཛད་པ་ནི་མི་ཤི་བའི་རྗེས་སུ་ཤད་ཟན་གཏོང་བ་ལྟར་གྱུར་ཞེས་པ་ཡིན་ཞིང། མདོར་ན་བདེ་མཆོག་གི་ཆོས་སྐོར་ཆེས་ཆེར་ཉམས་པ་དར་བར་མཛད་པ་ཤིན་ཏུ་ལེགས་ཞེས་བའི་བརྡ་ཡིན་པར་

[026B]། །།དགུང་ལོ་ང་བཞི་བའི་ལྕགས་སྟག་ལོའི་མགོར་འོལ་ཁའི་གནས་དེ་ཉིད་དུ་བཞུགས་པ་ལས། ཧོར་ཟླ་གཉིས་པའི་ཚེས་ལྔའི་ཉིན་རི་བོ་དགའ་ལྡན་རྣམ་པར་རྒྱལ་བའི་གླིང་ཞེས་གྲགས་
པའི་དགོན་གསར་དུ་ཕྱག་ཕེབས། སློབ་མ་མང་པོ་ལ་བྱང་ཆུབ་ལམ་རིམ་དང། གསང་འདུས་སྒྲོན་གསལ་རིམ་ལྔ་དང་བཅས་པ་གསུངས་ཤིང། མངོན་པ་ཀུན་བཏུས་དང་ས་སྡེ་ལ་སོགས་པའི་འགངས་
ཀྱི་རྣམ་གཞག་དང། ཚད་མའི་དཀའ་གནས་རྣམས་ཀྱང་མང་དུ་གསུངས། དེ་ལྟར་ཞྭ་སེར་བསྟན་པའི་གཞུང་ཤིང་དུ་འགྱུར་བའི་དགོན་སྡེ་ཆེན་པོ་བཏབ་ནས། འདུས་ཚོགས་སྤྱིས་ཞྭ་སེར་ཟླ་གམ་རིང་འགག་
རྒྱན་དྲུག་མ་བླ་གོས་སོགས་ན་བཟའ་བཞེས་ལུགས། ཚོགས་འཚོགས་པ་དང། ཆོས་འདོན་པ། གསོལ་ཇ་བཞེས་པ་སོགས་གང་ཅིའི་ལུགས་སྲོལ་དང། སྡེ་སྣོད་གསུམ་གྱི་འཆད་ཉན། བསླབ་པ་
གསུམ་གྱི་ཉམས་ལེན་དང་བཅས་ཆོས་ལུགས་དྲི་མ་མེད་པ་ནམ་ཡང་མི་ཉམས་པར་དར་ཞིང་རྒྱས་པའི་ལུགས་སྲོལ་བཟང་པོ་ཚུགས་པས། རྗེ་ཙོང་ཁ་བའི་རིང་ལུགས་རྣམ་པར་དག་པ་ཞེས་སྙན་པའི་གྲགས་པ་
ཕྱོགས་བཅུར་ཁྱབ་ཅིང། སངས་རྒྱས་ཀྱི་བསྟན་པ་ཉི་མ་ཤར་བ་ལྟར་གྱུར་ཏོ། །དེ་དུས་དགའ་ལྡན་གྱི་འདུས་ཚོགས་ནི་རྒྱུན་པར་སུམ་སྟོང་ཡན་ཆད་ཡོད་ཅིང། ལམ་རིམ་ཚུལ་བཞིན་དུ་སྒྲུབ་མཁན་

[027A]༄༅། །སྟོང་ཕྲག་ལྷག་ཡོད་ཟེར་རོ། །དཔལ་གསང་བ་འདུས་པའི་བཤད་རྒྱུད་ལྷ་མོ་བཞིས་ཞུས་དང་ཡེ་ཤེས་རྡོ་རྗེ་ཀུན་ལས་བཏུས་གཉིས་ཀྱི་རྣམ་པ་ཤད་རྒྱས་པའི་རྩོམ་པ་ཡང་མཛད་
ཡང་འཚམས་ཤིག་ཏུ་ལྷ་བཟོ་ཅིག་ལ་གནང་བའི་ཞལ་གདམས་ནི། ན་མོ་གུ་རུ་མཉྫུ་གྷོ་ཥ་ཡ། འགྲོ་བ་ཀུན་གྱི་བདེ་དང་ལེགས་པའི་དཔལ། །གང་ཞིག་སྐྱབས་སུ་བཟུང་བས་སྩོལ་མཛད་མ། །སྡུག་
བསྔལ་ཅན་རྣམས་སྐྱོབ་པའི་ཁུར་འཁྱེར་བའི། །རྗེ་བཙུན་སྒྲོལ་མ་དེ་ལ་གུས་ཕྱག་འཚལ། །གང་དག་སྡུག་བསྔལ་རྒྱ་མཚོ་ཆེར་ལྷུང་བ། །དེ་དང་དེ་དག་ངག་ང་ཡིས་བསྒྲལ་ལོ་ཞེས། །རླབས་ཆེན་དམ་བཅའ་རྗེས་
སུ་སྒྲུབ་མཛད་པའི། །བརྩེ་ལྡན་མ་དེའི་ཞབས་ཀྱི་ཆུ་སྐྱེས་ནི། །གང་གིས་གུས་པས་སྤྱི་བོས་རབ་མཆོད་པ། །དལ་བའི་རྟེན་བཟང་རྙིད་པའི་བཞིན་བཟང་ཁྱོད། །ཁོ་བོས་ཕན་པ་སྨྲས་པའི་རྗེས་འབྲང་ན། །མདོ་ཙམ་
བ་ཤད་ཀྱི་བསམ་པ་ཐག་པས་ཉོན། །ངེས་བར་འོང་ཞིང་མྱུར་དུ་འོང་ངེས་པའི། །འཆི་བའི་བསམ་པ་ཡང་ཡང་མ་སྦྱངས་ན། །དགེ་བའི་བསམ་བ་མི་སྐྱེ་སྐྱེས་ན་ཡང། །ཚེ་འདིའི་ཕུན་ཚོགས་ལྷུར་ལེན་ཙམ་དུ་
ཟད། །དེ་ཕྱིར་གཞན་དག་འཆི་བ་མཐོང་ཐོས་རྣམས། །ཡིད་ལ་སོམས་ལ་བདག་ལ་འདི་འདྲ་ཞིག་མྱུར་དུ་འོང་ངེས་ནམ་ཡོང་ཆ་མེད་ལ། །དེ་ཚེ་ལུས་དང་ལོངས་སྤྱོད་མཛའ་ང་ཤེས་རྣམས། །ཀུན་དང་

[027B] །གྲིབ་མ་བཞིན་དུ་རྗེས་སུ་འབྲང་བ་དང། །སྡིག་བའི་ལས་ལས་རྒྱུན་རིང་ཤུགས་དྲག་པའི། །ངན་སོང་གསུམ་གྱི་སྡུག་བསྔལ་འབྱུང་བ་དང། །དགེ་བའི་ལས་ལས་བདེ་
འགྲོ་བརྒྱུད་ནས་ནི། །མྱུར་དུ་རྒྱལ་བའི་གོ་འཕང་འཐོབ་པའི་ཚུལ། །ཤེས་བར་གྱིས་ལ་ཉིན་རེ་བཞིན་དུ་སོམས། །དེ་ལྟར་བསམས་ནས་སྐྱབས་སུ་འགྲོ་ལ་འབད། །ཐུབ་པས་ཁྱིམ་པའི་རྟེན་ལ་བསྔགས་པ་ཡི།།
གཏན་ཁྲིམས་ལྔ་ལ་བློ་དང་འཚམ་པར་སློབ། །དུས་མཚམས་ཉི་མར་གསོ་སྦྱོང་ཡན་ལག་བརྒྱད། །ལེགས་པར་བླངས་ནས་སྲུང་བ་ཤིན་ཏུ་གཅེས། །ལྷག་བར་འཇིག་རྟེན་གཉིས་སུ་ཕུང་བྱེད་པའི། །མྱོས་
འགྱུར་འཐུང་བ་དམ་པ་རྣམས་ཀྱིས་སྨད། །དེ་བྱིང་བཞིན་བཟང་ཁྱོད་ཀྱིས་སྣང་བའི་གནས། །ལས་འདི་ལ་ནི་གཏན་དུ་ལོག་ན་ལེགས། །གང་ལ་སྤྱད་པས་ཕུགས་སུ་སྡུག་བསྔལ་ན། །འཕྲལ་དུ་བདེ་བར་སྣང་
ཡང་བསྟེན་མི་བྱ། །དུག་དང་འདྲེས་པའི་ཁ་ཟས་གཡོས་ལགས་རྣམས། །ཀུན་གྱིས་སྤོང་བར་བྱེད་པ་མ་མཐོང་ངམ། །ཉིན་རེ་བཞིན་ཡང་དཀོན་མཆོག་མཆོད་པ་སོགས། །དགེ་ལ་འབད་ཅིང་སྔར་བྱས་སྡིག་
པ་བཤགས། །སླན་ཆད་སྡོམ་པ་ཇེ་དྲག་ཇེ་དྲག་བྱ། །གང་བསགས་དགེ་བ་སངས་རྒྱས་རྒྱུ་རུ་བསྔོས། །མདོར་ན་སྐྱེ་དང་འཆི་བའི་དུས་རྣམས་སུ། །གཅིག་བུ་སྐྱེ་ཞིང་གཅིག་བུ་འཆི་བས་ན། །གྲོགས་དང་

[028A]༄༅། །ཉེ་དུ་ལ་སོགས་ཀུན་གྱིས་བསླུ། །བསླུ་བ་མེད་པའི་མཆོག་ནི་དམ་ཆོས་ཡིན། །ཚེ་ཐུང་འདི་ནི་གློག་བཞིན་ཡུད་ཙམ་བ། །གང་ལྟར་བྱས་ཀྱང་ཕྱིར་ཀྱི་གཏན་བདེ་གཅིག་སྒྲུབ་དུས་
ད་རེས་ཡིན་ནོ་ལེགས་པར་སོམས། །དལ་འབྱོར་རིན་ཆེན་སྟོང་ལོག་མ་བྱེད་ཅིག་དེ་ལྟར་གདམས་ལས་བསོད་ནམས་གང་ཐོབ་དེས། །སྐྱིད་ཀྱང་མི་འཚེར་སྡུག་ཀྱང་མི་ཕུང་བའི། །ཚེ་འདིའི་བུན་ལོང་བསྒྲུབ་
བའི་བློ་ལོག་ནས། །འགྲོ་ཀུན་ཆོས་ཀྱི་དགའ་བས་འཚོ་བར་ཤོག་འདི་ནི་འགྲོ་བའི་བསོད་ནམས་ཞིང། །སྐུ་གཟུགས་འདྲི་བའི་ལས་ལ་མཁས། །དཔལ་ལྡན་ཞེས་བྱས་བསྐུལ་བའི་ངོར། །དགེ་སློང་བློ་བཟང་གྲགས་
བས་སྨྲས། །ཅེས་དལ་འབྱོར་གྱི་རྟེན་ལ་སྙིང་པོ་ལེན་པར་བསྐུལ་བའི་ཚིགས་སུ་བཅད་པའོ། །ཞེས་སོ། །ཡང་སྒོམ་པ་གྲགས་པ་རིན་ཆེན་ལ་གནང་བའི་བསླབ་ཚིག་ནི། འགྲོ་བའི་གཉེན་གཅིག་
རྒྱལ་བ་ཡི། །ཞབས་ལ་གུས་པས་ཕྱག་འཚལ་ཏེ། །དེ་ཡི་བསྟན་ལ་རབ་དད་པ། །བློ་གྲོས་ཅན་གྱིས་སྤྲིངས་པ་ཡི། །སྐྱེས་བཅས་ཡི་གེ་འཕྲོད་པ་དང། །གདུགས་རེ་ཞིང་ཡང་དགེ་བ་ལ། །རབ་ཏུ་བརྩོན་པར་
མཛད་དོ་ཞེས། །ཐོས་པས་བདག་ཉིད་རངས་པར་གྱུར། །སྐྱེས་བུའི་ནོར་མཆོག་རྣམ་དབྱོར་དེ། དད་པ་དཀར་ཆོས་ཀུན་གྱི་གཞི། །དོན་མེད་འདའ་བ་བརྩོན་པས་སེལ། །དེ་ཕྱིར་དེ་དག་འབད་བས་བསྟེན། །

[028B] །ཚོགས་ནི་ཆུང་ངུས་བསོད་ནམས་སྒོམ། །དུ་མ་རྙེད་བས་དེ་ཚོལ་ལ། །རང་གཞན་ཇི་ལྟར་རིགས་པར་སྦྱོར། །དོན་ལྡན་ཚིག་ནི་རེ་རེས་ཀྱང། །ཤེས་རབ་ཅན་ལ་དོན་ཀུན་བྱེད། །
སངས་རྒྱས་ཀུན་གྱི་གསུང་གིས་ཀྱང། །རྨོངས་ལ་ཕན་པ་བསྒྲུབ་པར་དཀའ། །འཇིག་རྟེན་འདིར་ཡང་བདེ་འགྱུར་ལ། །ཕ་རོལ་དང་ཡང་མི་འགལ་བ། །ཚུལ་དེ་རིག་བར་གྱུར་བ་ལ། །མཁས་རྣམས་ཤེས་རབ་ཅན་
ཞེས་སྨྲ། །ཞེས་པ་འདི་ཤཱཀྱའི་དགེ་སློང་བློ་བཟང་གྲགས་པའི་དཔལ་གྱིས། བློ་གྲོས་ཀྱི་ནོར་ཅན་བསྒོམ་པ་གྲགས་པ་རིན་ཆེན་ལ་གདམས་པའོ། །ཞེས་སོ། །ཡང་བློ་གྲོས་འཕེལ་ལ་གནང་བའི་བསླབ་ཚིག་
ནི། བློ་ལྡན་ཁྱོད་ཀྱིས་བདག་ལ་ཕན་འདོད་ན། །ཚེ་འདིའི་འཚོ་ཚིས་ཇི་ལྟར་བྱས་ཀྱང་ཕྱིར། །འཇིག་རྟེན་ཕྱི་མར་ངེས་བར་འགྲོ་འཚལ་བས། །དེ་ཕྱིར་ཕྱི་མ་དོན་དུ་གཉེར་བར་རིགས། །མི་ཡི་ལུས་དང་བསྟན་
དང་མཇལ་བ་ནི། །ཡང་ཡང་མི་རྙེད་ད་རེས་ཙམ་ཁགས་ཤིང། །འདི་ན་དོན་ཆེན་འགྲུབ་པའི་གནས་ཡོད་པས། །ཚུལ་འདི་སོམས་ལ་མི་ལུས་སྙིང་པོ་ལོང། །དེང་བྱ་སང་བྱའི་བསམ་པས་འབྱམས་གྱུར་ན། །
འཆིབས་གཏུགས་ནས་ཅི་བརྒྱིར་མ་མཆིས་བས། །དེ་ཕྱིར་ཐོས་བའི་དོན་རྣམས་དེ་མ་ཐག་ཕྱི་བཤོལ་མི་བྱ་ལག་ཏུ་བླང་བར་རིགས། །དྲན་ཤེས་གོ་ཆ་བྲལ་བའི་སྐྱེ་བོ་ལ། །ཡུལ་གྱི་ཆོམ་རྐུན་རག་གིས་རྟག་ཏུ་

[029A]༄༅། །འཚེ། །དགེ་བའི་ཁས་ལའང་གྲོགས་བྱེད་དཀོན་པས་ན། །མཁས་པས་གཞན་གྱི་དྲིང་ལ་མི་བཞག་གོ། །སློབ་དཔོན་བློ་གྲོས་འཕེལ་ཞེས་བྱ་བ་ལ་ཡིག་ལན་མཇིད་པ་ལས་ཁོལ་དུ་ཕྱུང་
བའོ། །ཞེས་སོ། །ཡང་ས་སྐྱ་པ་ངག་དབང་གྲགས་པས། ཐུབ་དབང་ཞིང་འདིར་ཁྱོད་ཉིད་འཁོར་ནས་ནི། །ཐུབ་བསྟན་གསལ་བའི་འཕྲིན་ལས་འདི་འདྲ་ན། །བྲུབ་པའི་རྒྱལ་ཚབ་བདག་གིས་ཅི་བྱ་ཞེས། །
མི་ཕམ་མགོན་དེས་ཕྲག་དོག་མི་མཛད་དམ། །ཞེས་སོགས་ཀྱི་ཡི་གེ་ཕུལ་བའི་ལན་དུ་གནང་བའི་ཡི་གེ་ནི། སྲིད་པའི་ཕུན་ཚོགས་དུ་མའི་རྩེར་སོན་ཅིར། །མངོན་རློམ་རི་པོ་མཐོན་པོ་ལ་འཛེག་པ། །
ཚངས་དང་ལྟ་ཆེན་རྣམས་ཀྱི་གཙུག་གིས་ཀྱང། །གང་གི་ཞབས་རྡུལ་གུས་པས་རབ་བསྟེན་པ། །ལྷ་ཡི་ལྟད་གྱུར་རྗེ་བཙུན་མཁྱེན་པའི་གཏེར། །འཇམ་པའི་དབྱངས་ཀྱིས་འགྲོ་བའི་དབུགས་འབྱིན་པ། །
འཇམ་པའི་དབྱངས་ཀྱི་ཞབས་ཀྱི་པདྨོ་དེ། །སྐྱེ་ཞིང་སྐྱེ་བར་གཙུག་ན་མཛེས་གྱུར་ཅིག་རྣམ་དཀར་ལས་ཀྱི་བྱེད་པོ་ཡིས། །རྣམ་དཔྱོད་བགོ་སྐལ་ལྷག་བྱིན་པས། །རྣམ་མང་གཞུང་ལ་མངའ་བརྙེས་པ། །
རྣམ་འདྲེན་བཤེས་གཉེན་དམ་པ་རྒྱལ། །རྒྱལ་བའི་གསུང་རབ་མདོ་སྔགས་ཀྱིས་བསྡུས་པའི་ནང་རིག་པ་དང། ཐ་སྙད་ཀྱི་གཞུང་དུ་མ་ལ་རྣམ་དཔྱོད་ཀྱི་སྣང་བ་ཆེར་རྒྱས་པའི་བཤེས་གཉེན་ཆེན་པོ་རབ་ལ་

[029B] དོན་བཟང་ལ་ཚིག་གི་སྦྱོར་བ་ལེགས་པའི་ཕྲིན་ཡིག་གཟུངས་
སྔགས་ཀྱི་སྐྱེས་དང་བཅས་པ་བདག་གི་སུག་པར་ཕྱིན་པས་ཡིད་ཤིན་ཏུ་རངས་པར་བྱས། འདིར་ཡང་དགེ་བར་མཆིས། དམ་པ་ཁྱེད་གཞན་གྱི་ལེགས་པར་བཤད་པ་ཕུན་སུམ་ཚོགས་པ་མཐོང་བས། རང་གི་
ཡིད་ཚེར་མའི་མལ་དུ་མི་འཇུག་པར་མ་ཟད། ཚིག་དང་དོན་གྱི་རོ་མྱངས་བ་ལས་བྱུང་བའི་དགའ་བདེ་འཕེལ་བར་བྱུང་གསུང་བ་ནི། རིགས་པ་དང། མི་རིགས་པ་ཚུལ་བཞིན་དུ་དཔྱོད་པར་ནུས་ཤིང། གཟུ་བོའི་
བློ་དང་ལྡན་པའི་དམ་པ་རྣམས་གང་ནས་གཤེགས་པའི་ལམ་རེ་ཉིད་ནས་སོང་བར་མཐོང་ནས་བདག་གི་ཡིད་ཀྱང་ཆེས་དྲངས་པས་ངག་གིས་དམ་པ་རྣམས་ཀྱི་ཀུན་དུ་སྤྱོད་པ་ནི་འདི་འདྲ་བས་སོ་ཞེས་གཞན་ལའང་
གྲགས་པའི་ཕྲེང་བ་སྦེལ་ཞིང་མཆིས། ཐོས་མང་མཁྱེན་པ་རྒྱ་ཆེ་ལ། །རིགས་ལམ་དུ་མར་རལ་བྱས་ཤིང། བརྩན་ལྡན་གཟུར་གནས་ངང་ཚུལ་ཅན། །ཁྱེད་ལ་མང་དུ་སྨོས་ཅི་དགོས། །དེ་ལྟ་ན་ཡང་
མ་འདྲིས་མཛའ་བཤེས་ལ། །ཅུང་ཟད་གསོལ་བ་འདི་ཡང་དགོངས་པར་མཛོད། །སྲིད་ཞིའི་ཕུན་ཚོགས་འབྱུང་བའི་སྒོ་གཅིག་པུ། །རྒྱལ་བའི་བསྟན་པ་རིང་དུ་གནས་པ་ནི། །གཞུང་ལུགས་གདམས་པར་

[030A]༄༅། །ཤར་བའི་མང་ཐོས་ཀྱིས། །སྒྲུབ་པ་སྙིང་པོར་བྱེད་ལ་རག་ལས་པས། །མཁས་ཁྱོད་མང་ཐོས་དོན་ལྡན་མཛད་པ་ཡིས། །ལྷ་དང་བཅས་པའི་འཇིག་རྟེན་མགུ་པར་མཛོད། །སྐལ་
བཟང་རྣམ་དཔྱོད་ཅན་གྱི་སྐྱེ་བོ་ཡིས། །སྙིང་ནས་ཤེས་པར་འདོད་པའི་འབེལ་གཏམ་རོ། །ཡིད་ལ་སྐལ་བཟང་སྩོལ་བ་ལས་ལྷག་པའི། །དགའ་བའི་ལོངས་སྤྱོད་འདི་ནམ་མཆིས་པས། །དེ་ཕྱིར་ཐེག་མཆོག་
གཏམ་གྱི་བགྲོ་བ་ལས། །བྱུང་བའི་དགའ་དང་བདེ་ངང་དང་བ་ཡིས། །ལུས་ཀྱི་སྤུ་ལོང་རྒྱས་པའི་དགའ་སྟོན་ལ། །ཡང་ཡང་འདུ་བའི་སྨོན་པའང་བགྱིད་བར་འཚལ། །ཞེས་དབོ་ཟླའི་ཉེར་གཉིས་ལ་འབྲོག་རི་བོ་
ཆེ་དགེ་ལྡན་རྣམ་པར་རྒྱལ་བའི་གླིང་ནས་བློ་བཟང་གྲགས་པའི་དཔལ་གྱིས་ཕུལ་བ་དགེ་ལེགས་སུ་གྱུར་ཅིག་ཅེས་པའི་སྐྱེས་ཀྱི་བརྡའ་མཚོན་ཙམ་དུ་དང་ཆེན་དཀར་པོ་མཆུ་འགྲིལ་ཡོད་པ་ཁ་གང་ཕུལ་
ཞེས་སོ།། །།དགུང་ལོ་ང་ལྔའི་ལྕགས་ཡོས་ལོར་ཡང་དགའ་ལྡན་ཉིད་དུ་བཞུགས་ནས། སྔར་འོལ་ཁར་བཞུགས་དུས་ཟིན་བྲིས་སུ་མཛད་པའི་ཤོག་དྲིལ་གྱི་ཡི་གེ་རྣམས་ལ་གཟིགས་ནས་
དག་པར་བྱས་ཏེ། གསང་བ་འདུས་པའི་རྫོགས་རིམ་གྱི་རྒྱ་ཆེར་བཤད་པ་རིམ་པ་ལྔ་རབ་ཏུ་གསལ་བའི་སྒྲོན་མེ་ཞེས་བྱ་བ་རྨད་དུ་བྱུང་བའི་ལེགས་བཤད་ཀྱི་གཏེར་ཆེན་པོ་དེ་བརྩམས། ཡང་དེ་འཕྲལ་

[030B] །དེ་ཡང་རིམ་ལྔ་གསལ་སྒྲོན་ལས། གསོལ་བ་རིང་དུ་བཏབ་པས་གཞུང་རྩོམ་པར་གནང་བའི་མཚན་མ་ཁྱད་པར་ཅན་ཡང་རྙེད་ནས། འཕགས་སྐོར་གྱི་
འདུས་པའི་ལུགས་ཤིན་ཏུ་ཉམས་འདུག་པ་ལེགས་པར་སོས་ནས་ཡུན་རིང་དུ་མི་ཉམས་པར་གནས་བར་གྱུར་ཅིག་སྙམ་པའི་བསམ་པ་དག་པས་བགྱིས་སོ། །ཞེས་དང། རིམ་ལྔའི་དམར་ཁྲིད་ལས་ཀྱང་
རིང་དུ་འབད་ཀྱང་ཇི་བཞིན་མི་ཤེས་པར། །མཐོང་ནས་གསོལ་བ་རིང་དུ་བཏབ་པའི་ཚེ། །འདོད་པའི་མཚན་མ་བརྟན་པོ་རྙེད་པ་ནི། །རང་དང་གཞན་གྱི་དོན་དུ་བདག་གིས་སྦྱར། །ཞེས་གསུངས་པ་ནི་འོལ་ཁ་
བསམ་གཏན་གླིང་དུ་བཞུགས་དུས་ལྟས་བཟང་བྱུང་པ་དེ་ཉིད་བསྟན་པ་ཡིན་ནོ། །ཡང་སྐབས་ཤིག་ཏུ། རྗེ་རིན་པོ་ཆེ། རྟོགས་ལྡན་འཇམ་དཔལ་རྒྱ་མཚོ། སྐལ་ལྡན་གྱི་ལྷ་འགའ་བཅས་ལ་རྗེ་བཙུན་
འཇམ་པའི་དབྱངས་ཀྱིས་སྙན་བརྒྱུད་ཀྱི་མན་ངག་ཤིན་ཏུ་ཟབ་པ་དང། བསྟན་པ་ཇི་ཙམ་གནས་པ་དང། བསྟན་འཛིན་གྱི་སྐྱེས་བུ་ཇི་ལྟ་བུ་འབྱུང་བ་དང། བསྟན་པའི་སྦྱིན་བདག་དང། གནས་གང་
དང་གང་དུ་བསྟན་པ་རྒྱས་པར་འགྱུར་བ་སོགས་ལུང་བསྟན་པ་གསང་བའི་མེ་ལོང་ཞེས་བྱ་བ་གསུངས་ཤིང། རང་བྱོན་སྤྲུལ་བའི་གླེགས་བམ་ཀྱང་གནང་ངོ། །སྙན་རྒྱུད་གླེགས་བམ་བཅས་འདི་དག་

[031A]༄༅། །དགའ་ལྡན་དུ་བཞུགས་དུས་གནང་བ་ཡིན་ཞེས་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་དགེ་ལྡན་བཀའ་རྒྱུད་ཀྱི་རྣམ་ཐར་དུ་གསུངས་སོ། །ཡང་འདུས་ཚོགས་ལ་ཐེག་པ་
ཆེན་པོའི་ཆོས་དཔག་ཏུ་མེད་པ་སྩོལ་བར་མཛད་དོ། །དེ་ནས་དགུང་ལོ་ང་བདུན་པའི་སྟེང་དུ་སྐུ་ཚེའི་བར་ཆད་ཆེན་པོ་ཡོང་བའི་མཚན་མ་དེའི་ལོ་བཅུ་བཞིའི་གོང་དུ་རྗེ་བླ་མ་རང་ཉིད་ཀྱིས་ཇི་ལྟར་གཟིགས་
པ་བཞིན་འཁོར་གྱི་ཐོག་མ་འགའ་ཞིག་ལ་ཞལ་ཏ་གནང་སྟེ། དགུན་གྱི་སྟོང་ནས་རྗེ་བླ་མ་དང་ཉིད་ཀྱིས་གཙོ་མཛད། དབོན་སློབ་སུམ་ཅུ་རྩ་གྲངས་ཀྱིས་སྐུ་ཚེ་འཕེལ་བ་དང་བད་ཆད་བཟློག་པའི་ཐབས་དཔལ་
རྡོ་རྗེ་འཇིགས་བྱེད་ཀྱི་རྒྱས་པའི་འཁྲུལ་འཁོར་མང་དུ་མཛད། སྐུ་མཚམས་དམ་པར་བཅད་དེ་རྗེ་དང་ཉིད་སྔ་དྲོ་བྱམས་པའི་འདུག་སྟངས་ཀྱིས་རྒྱན་དང་ན་བཟའ་སེར་པོ་བཞེས། ཆོས་དང་ཏེས་བསོད་རྒྱས་པའི་
བསྒོམ་བཟླས་དང། ཕྱི་དྲོ་དྲག་པོའི་འདུག་སྟངས་ཀྱིས་དྲག་ལས་ཀྱི་གོས་རྒྱན་གསོལ་ནས་ཕྱིར་བཟློག་གི་བསྒོམ་བཟླས་ཤུགས་དྲག་ལ་རྒྱུན་རིང་བ་མཛད་པས། སྤྱིར་ཕྱོགས་བཅུའི་སངས་རྒྱས་ཐམས་
ཅད་ཀྱི་ཞལ་གཟིགས། ཁྱད་པར་དུ་རྡོ་རྗེ་འཇིགས་བྱེད། ཕྱག་རྡོར་འཁོར་ཆེན། སྒྲོལ་མ། གདུགས་དཀད། འཇམ་པའི་དབྱངས། ཚེ་དཔག་མེད། གཙུག་ཏོར་རྣམ་རྒྱལ། འོད་ཟེར་ཅན་

[031B] རྗེའི་ཞལ་ནས། ད་དུང་ལན་མང་དུ་བྱས་ན་དགའ་རབ་ཡོང་བ་ཨེ་ཡིན་གསུང་ངོ།། །།དགུང་ལོ་ང་དྲུག་པའི་ཆུ་འབྲུག་ལོ་ལ་ཡང་དཔོན་སློབ་བཞི་
བཅུ་རྩ་གྲངས་ཀྱིས་སྔར་བཞིན་མཛད་ནའང། བར་ཆད་བཟློག་བའི་མཚན་མ་གསལ་བ་རང་ནི་མ་བྱུང་གསུང། ལོ་དེའི་སྟོན་གྱི་དུས་སུ་རྗེའི་ཞལ་ནས། ད་ཡང་ཡང་བཤད་པ་ཨེ་ཡོང་མི་ཤེས་
པས་ད་ལན་རྒྱུད་སྡེ་བཞིའི་གཙོ་བོ་རྣམས་ཀྱི་བཤད་པ་རེ་སྨོན་ལམ་གྱི་རྟེན་དུ་བྱེད་པ་ཡིན་གསུང་བ་ལ། འཁོར་གྱི་ཐོག་མ་རྣམས་ཀྱིས་བཀའ་བགྲོས་ནས། ད་མཚན་མ་ངན་པའི་ལོ་དུས་ཀྱིས་གཞུགས་པས་
རྗེའི་ཞལ་སྔ་ནི་ས་སྐུ་མཚམས་དམ་པར་བཞུགས་པ་ཐུགས་རྗེས་གཟུང་འཚལ། བདག་ཅག་རྣམས་ཀྱིས་ཀྱང་སྐུ་རིམ་འབད་ནས་བསྒྲུབ་པར་བགྱི་ཞེས་ནན་ཆེས་གསོལ་བ་བཏབ་པ་ལ་བརྟེན་ནས་
འབྲུག་ལོ་ཟླ་བ་བརྒྱད་བའི་ཚེས་བདུན་གྱི་ཉིན་ནས། རྗེའི་ཞལ་སྔ་ནས་གཙོ་མཛད་དཔོན་སློབ་སུམ་ཅུ་རྩ་བགྲངས་སྐུ་མཚམས་ལ་བཞུགས་ཤིང། དེ་ནས་དྲག་ཤོས་རྣམས་རིམ་གྱིས་སྐུ་མཚམས་
ལ་བཞུགས་ནས་སྔར་བཞིན་སྐུ་རིམ་བསྒྲུབས། དེའི་ཚེ་རྗེ་རིན་པོ་ཆེས་ནམ་མཁའ་གང་བའི་ལྷ་ཚོགས་དང། ཁྱད་པར་དུ་འཇམ་པའི་དབྱངས་སོགས་གཟིགས་སོ། །ཉིན་ཅིག་ཐུགས་དམ་ལ་

[032A]༄༅། །བཞུགས་པའི་ཚེ་སྟེང་གི་སྣ་རྩེའི་ཕྱོགས་ལ་ཨ་བ་དྷཱུ་ཏིའི་ཡར་སྣའི་ཐད་ན་མར། ཨེ་ཝཾ་གྱི་གཟུགས་འོད་ཀྱི་ཐག་པ་ལྟ་བུ་སྐྱ་ནར་རར་འོད་བ་ཞིག་མནལ་ལམ་དུ་བྱུང། དུས་དེ་ནས་
ཐུན་མོང་མིན་པའི་ཞུ་བདེ་ཁྱད་པར་ཅན་དང་སྟོང་པ་ཉིད་སྦྱར་བའི་བདེ་སྟོང་གི་ཡེ་ཤེས་དགའ་བ་བཞི་དང་སྟོང་པ་བཞིའི་བདག་ཉིད་ཅན་འཁྲུངས་ནས་དེ་ཕྱིན་ཆད་བདེ་སྟོང་གི་ཡེ་ཤེས་ཁྱད་པར་བ་ནར་མར་བསྐྱངས་པས་
མཉམ་བཞག་ཏུ་བདེ་སྟོང་གི་ཡི་ཤེས་རྒྱུད་སྡེ་ནས་གསུངས་ཤིང། གྲུབ་ཆེན་གྱི་གཞུང་ལས་བྱུང་བ་ཕྱི་རོལ་པ་དང་ནང་པ་གཉིས་ཀའི་ཏིང་ངེ་འཛིན་ཐུན་མོང་བའི་ཆར་གཏོགས་ཙམ་རེ་ལ་བདེ་སྟོང་གི་ཡེ་
ཤེས་སུ་མིང་བཏགས་པ་དེ་ལྟ་བུ་མ་ཡིན་པའི་ཏིང་ངེ་འཛིན་ལ་མཉམ་པར་བཞག་ཅིང་རྗེས་ཐོབ་ཏུ་གང་ཤར་ལྷའི་འཁོར་ལོ་བདེ་སྟོང་གི་རོལ་བར་འཆར་བས་དུས་འདའ་བར་གྱུར་ཏེ་ཚུལ་འདི་ནི་རྒྱུད་སྡེ་དང་གྲུབ་
ཆེན་གྱི་མན་ངག་ལ་བློའི་འཕྲིག་ཚུད་པ་ཞིག་གིས་བསམས་ན་དཔག་པར་དཀའ་བའི་མངོན་པར་རྟོགས་པའི་ཡོན་ཏན་རྡོ་རྗེ་འཆད་ཆེན་པོ་ཚེ་འདི་ཉིད་ལ་སྟེར་བའི་ལམ་གྱི་རིགས་ཐུགས་རྒྱུད་ལ་འཁྲུངས་པ་ཡིན་པར་
ཤེས་བར་གྱིས་ཤིག་ཅེས་གསུངས་སོ། །དེ་ནས་གོང་དུ་སྨྲས་བ་ལྟར་སྐུ་རིམ་ལ་འབད་ཀྱང་ཟླ་བ་བཅུ་གཅིག་པའི་ནད་ནས་སྐུ་ཁམས་ཅུང་མི་བདེ་བ་གཅིག་བྱུང་སྟེ། དེ་ནས་བཟུང་སྟེ་སྐུ་ཁམས་

[032B] མནལ་གཏམ་ནས་མང་པ་ཞག་ཉི་ཤུ་རྩ་རེ་ཙམ་འཐུད་པ་དང། སྐུའི་སྨད་ཀྱི་ཆ་ལ་སྙུང་ཟུག་ཏུ་མངོན་པ་དེ་འགའ་ཡོད་གསུང་བ་མ་གཏོགས། ཐུགས་
དམ་ཟབ་མོ་ལ་མངའ་བརྙེས་པའི་ཏིང་ངེ་འཛིན་ལ་གཡོ་བ་མི་མངའ་བའི་དབང་གིས། གསོལ་བ་ཆེར་འགག་པ་དང། ཐུགས་དམ་ལ་སྦྱོར་མི་བཟོད་པ་སོགས་ཡེ་མེད་པས། ཕྱི་ནས་མངོན་པ་ལི་མི་བདེ་
བ་མངོན་མཚན་ཅན་རང་ན་མེད། དེའི་སྐབས་སུ་སློབ་དཔོན་དཀའ་བཅུ་པའི་ཞལ་སྔ་ནས་གཙོ་མཛད་དགེ་འདུན་བྱིངས་དང། ནང་དུ་སྐུ་ལ་ཉེ་བར་གནས་བ་འགའ་ཞིག་དང་བཅས་པས་ལོ་ངོ་སྤྲེལ་གྱི་བར་དུ་
ཅུང་ཟད་ཀྱང་གཡེལ་བ་མེད་པར་སྐུའི་རིམ་གྲོ་ཉིན་མཚན་ཁོར་ཡུག་ཏུ་བསྒྲུབ་པ་ལ་བསམ་གྱིས་མི་ཁྱབ་པོ། །ཡང་མཚམས་ཤིག་ཏུ་མ་གཅིག་དཔོན་པོ་ལ་གནང་བའི་གསུང་ནི། དཔོན་པོ་ཁམས་
སྙོམས་ལམ་བདེ་བར་བྱས་ཏེ། འཇིག་རྟེན་གྱི་མིག་ཏུ་གྱུར་པ་མཁན་པོ་ཡི་ཤེས་སྡེའི་གདམས་པ་དང་རྗེས་སུ་བསྟན་པ་རྣམས་འབད་པས་བསྒྲུབས་ཏེ་ཁྱེར་འོངས་པ་བདག་གི་སུག་པར་བྱིན་པས་ཟང་ཐིང་མེད་
བའི་དགའ་བ་འཕེལ། འདིར་ཁ་སིང་མཚམས་གློད་པ་ཡུན་རིངས་པས་རེ་ཤིག་མཚམས་དམ་པའི་ཡི་དམ་བརྟན་རབ་གཅིག་བགྱིས་བདོག་ལར་ཡང་འོང་བར་ངེས་པའི་འཆི་བ་མི་དྲན་ཞིང་ལས་དང་འབྲས་
[033A]༄༅། །བའི་ཚུལ་ལ་ངེས་བ་མི་བརྟན་བས་ལུས་འདུ་འཛི་དང་སེམས་ལ་སྟོབས་མེད་པ་ཉེས་ལྟུང་གི་གོ་སྐབས་དུ་མ་བྱེ་བར་འགྱུར་འདི། དེའི་ཚེ་ཇི་ལྟ་བུ་ཡིན་དྲན་པར་མ་ཊས་ནའང་
གཅིག་ཏུ་ཚུལ་བཞིན་དུ་སེམས་པ་ཐན་ཐུན་བྱུང་པའི་ཚེ། གཉིས་སུ་མེད་པར་གསུང་བ་བདེན་པ་གསུང་བ་གཞན་དུ་མི་གསུང་པའི་སྟོན་པ་དེའི་རྗེས་སུ་བསྟན་པ་དྲན་བ་ན། བདག་གི་འགྲོ་པ་ནི་ཅི་འདྲ་ཞིག་
ཏུ་འགྱུར་ཞིག་གུ་སྙམ་ནས་འགྱོད་པ་དྲག་པོ་སྐྱེ་བར་སྣང་བས་ནང་དུ་ཉལ་བ་ལྷུར་བླངས་པར་སྒོམ་བ་ཡིན། ཁྱེད་རང་ཡང། བདག་ནི་སྡིག་པ་མ་བྱང་བར། །སྔོན་དུ་འགུམ་པར་འགྱུར་དུ་མཆི། །ཇི་
ལྟར་འདི་ལས་ངེས་ཐར་བར། །མྱུར་བའི་ཚུལ་གྱིས་བསྐྱབ་ཏུ་གསོལ། ཞེས་གང་གསུངས་པའི་དོན་ཡིད་ལ་བྱེད་པ་ཉམས་པར་བགྱིས་ཏེ། ཡང་བརྟན་སྐད་ཅིག་ཀྱང་མི་རུང་བའི་ལུས་ལ་སྙིང་པོ་བླང་བ་
ལ་འབོད་མཛོད། ཅེས་མཚམས་ནང་ནས་ཡི་གེར་བྲིས་ཏེ་མ་གཅིག་དབོན་པོ་ལ་གནང་བའོ།། །།ཅོ་ཙ་དཀའ་བཅུ་ལ་གནང་བའི་གསུང་ནི། སྭ་སྟི། དབེན་པའི་ཡོན་ཏན་མཐོང་བས་
ཡིད་དྲངས་ཏི་ཕྱི་ནང་གི་གཡེང་བ་ཀུན་དེ་ཞིག་དོང་བའི་རྣལ་འབྱོར་པ་དོན་ཡོད་རྡོ་རྗེས། སྡེམ་བརྩོན་དམ་པ་དཀའ་བཅུ་པ་ཡོན་ཏན་རྒྱལ་མཚན་ལ་ཡང་དག་པར་རྟོགས་པར་བྱང་པ་འདི་ལྟ་སྟེ། ཁོ་བོས་

[033B] རྣལ་འབྱོར་ལྷུར་བླང་བའི་ཕྱིར་དུ་ཐག་
རིང་པོ་ནས་བྱོན་པ་ནི། བཅོམ་ལྡན་འདས་ཀྱིས་མང་དུ་ཐོས་པ་དབེན་པར་ཚུལ་བཞིན་ཡིད་ལ་བྱེད་པའི་དོན་དུ་གོམ་བ་བདུན་པོར་བ་ལ་ཡང་བསྔགས་པ་རྒྱ་ཆེར་གསུངས་པ་ལྟར་ཡིན་པས་ཤིན་ཏུ་ལེགས་ལ། རྗེ་
བཙུན་བྱམས་བས་རྒྱལ་སྲས་ནོར་བཟང་ལ་ཇི་སྐད་དུ། ནོར་བཟང་ནོར་རྣམས་རབ་ཏུ་བརྟན་བའི་བུ། །མཁས་པ་དེ་ཡི་དྲུང་དུ་འོངས་བ་ལེགས། །ལེགས་པར་འོངས་སམ་སྙིང་རྗེའི་སེམས་ལྡན་ཁྱོད། །
ལེགས་བར་འོངས་སམ་བལྟ་ན་རབ་ཞི་བ། །དབང་པོ་མ་ཞུ་མ་ཆུར་ཤོག་འོངས་པ་ལེགས། །སྐྱོ་མེད་བསམ་འོངས་ཚུར་ཤོག་འོངས་བ་ལེགས། །སྤྱད་པ་སྤྱོད་ཚེ་དུབ་པར་མ་གྱུར་ཏམ། །ཞེས་གསུངས་པ་ལྟར་
འདིར་ཡང་དེ་སྐད་དུ་སྨྲ་བར་བྱའོ། །ཅི་རུང་རུང་རུ་མ་ཡིན་བར་ལེགས་བར་བརྟགས་ཏེ་ཡི་དམ་བཅས་པ་མཐར་འབྱིན་པ་ལ་ནི། ཡོན་ཏན་དུ་མ་དང། དེ་ལས་བཟློག་པ་ལ་ནི་ཉེས་དམིགས་དེ་བཞིན་དུ་གསུངས་
བའི་རྗེས་སུ་སློབ་པས་ན། ཁྱད་པར་ཤིན་ཏུ་གལ་ཆེ་ཡང་ཕྲད་བར་མ་གྱུར་པའི་རྒྱུ་མཚན་ནི། ཁྱེད་རང་གི་ཕྲིན་ཡིག་ན་འདུག་པ་ལྟར་ལགས། ལམ་མཐར་ཐུག་པ་ཕྱིན་ཅི་མ་ལོག་པར་སྟོན་པའི་དགེ་བའི་བཤེས་

[034A]༄༅། །གཉེན་གྱི་བ་སྡུའི་ཁུང་བུ་གཅིག་ལ་མཆེན་བས་རྒྱལ་བ་ཐམས་ཅད་ལ་མཆེད་བ་ཟིལ་གྱིས་གནོན་པར་ཐེག་པ་སླན་མེད་པར་གསུངས་པ་ནི། ཕན་འདོགས་པ་བླ་ན་མེད་པའི་ཞིང་དུ་སངས་
རྒྱས་ལས་ཀྱང་ཆེས་མཆོག་ཏུ་གྱུར་པའི་གཏན་ཚིགས་དང་བཅས་པ་ཡིན་ལ། ཚུལ་དེ་ལ་དེས་པ་རྙེད་ནས་རང་གི་ཚེ་དང་བསོད་ནམས་དང་དགེ་བའི་རྩ་བ་ལ་སོགས་ཐམས་ཅད་དགེ་བའི་བཤེས་གཉེན་སྲིད་པ་
ཇི་སྲིད་བར་བཞུགས་པའི་དོན་དུ་འབུལ་ཞིང། དེ་ལྟར་བསྒྲུབ་པར་ཁས་བླངས་པའི་སྒོ་ནས་བཟླས་པའི་གྲངས་ཉི་ཤུ་རྩ་གཅིག་ཀྱང་འདོན་པར་ཞུ་ཞེས་པ་ནི། རྣམ་དབྱོད་ཅན་གྱི་ཚོགས་བདེ་བླག་ཏུ་རྫོགས་པའི་
ཐབས་ཡིན་པས་ཤིན་ཏུ་ཡི་རང་ཞིང་དེ་བཞིན་དུ་ཡང་བགྱིའོ། །དམ་བ་རྣམས་ལས་ལེགས་བཤད་གཏམ། །ཇི་སྲིད་མ་ཐོས་དེ་སྲིད་དུ། །དཀའ་བ་སྤྱོད་པ་མི་འདོད་བ། །དེས་ནི་དེ་ལ་དོན་ཆེན་བྱེད། །
ལོ་བདུན་འདས་ནས་ཆོས་འཕགས་ཀྱིས། །ནམ་ཞིག་ཆོས་སྟོན་འགྱུར་ཞིག་གུ་སྙམ་ནས་དུས་འདས་རྟག་ཏུ་དུ། །ཆོས་ཐོས་གྱུར་ཚེ་ཏིང་འཛིན་གྱི། །སྒོ་མཐའ་ཡས་པ་ཐོབ་པ་ཡང། །མ་འོངས་སྐྱེ་བོ་ལ་
བསྟན་ཕྱིར། །རྒྱལ་བ་མཁྱེན་ཅིང་གཟིགས་པ་དེས། །གསུངས་པ་རྣམས་ཀྱང་བསམ་པར་རིགས། །དབྱོད་ལྡན་ཁྱོད་ལ་ལེགས་པར་བཤད་པའི་གཏམ། །སྔོན་ཆད་རྣམ་གྲངས་དུ་མས་བསྟན་མོད་

[034B] །ལང་ཚེ་མི་རྟག་ལེགས་བཤད་གསར་པ་འདི། །དགའ་བ་བསྐྱེད་ལ་བསྔགས་བས་འདི་ཡང་སྨྲས། །ཞེས་པ་འདི་ནི་ཤར་ཙོང་ཁ་པ་བློ་བཟད་གྲགས་པའི་དཔལ་གྱིས། ཅོ་ཙ་དཀའ་བཅུ་པ་
ཡོན་ཏན་རྒྱལ་མཚན་ལ་གདམས་པའི་ཡི་གེ་པ་ནི་སྙེ་ཐང་བ་གུ་ན་ཤྲཱི་བྷ་དྲའོ།། །།ཀརྨ་ཆོས་རྫེ་ལ་སྤྲིངས་པའི་ཡི་གེ་ནི། ཨོཾ་བདེ་ལེགས་སུ་གྱུར་ཅིག་རྨད་བྱུང་ལེགས་བཤད་སྐྱེས་
ཀྱིས་ནི། །དམ་པའི་ཡིད་རབ་འཕྲོག་པ་ལྟར། །ཙནྡན་ལྗོན་པ་དྲི་བཞིན་གྱིས། །བསྐྱོད་བའི་བསུང་གིས་དེ་ལྟ་མིན། །དེ་ཕྱིར་མཁས་བའི་མགྲིན་པའི་རྒྱན། །ངག་གི་དཔལ་སྟེར་དབྱངས་ཅན་ལ། །
གུས་པས་འདུད་དོ་བཅོམ་ལྡན་མ། །ཚིག་གི་མཆོད་སྦྱིན་རྒྱས་པར་མཛོད། །ཆུ་གཏེར་བཞི་ཡི་སྐ་རགས་ཅན། །ས་ཆེན་འདི་ཡི་ལྷོ་ཕྱོགས་ཀྱི། །རྒྱལ་ཕྲན་དུ་མའི་སྤྱི་གཙུག་ན། །གང་གི་བཀའ་ལུང་
ངལ་གསོ་བ། །འཛམ་གླིང་ས་ཡི་ཐེག་ལེ་ཏ་མིང་ཞེས། །ཡོངས་སུ་གྲགས་བའི་སྙན་པས་ཕྱོགས་ཀུན་གྱི། །སྐྱེ་རྒུའི་རྣ་བའི་རྒྱན་དུ་བྱས་པ་དེས། །ཞབས་རྡུལ་འོང་འབད་གཙུག་རྒྱན་བཞིན་མཛད་པ། །
དེ་ནི་དཔལ་ལྡན་ཐུབ་པའི་རིང་ལུགས་པ། །འགྲོ་བའི་ཡོན་གནས་བླ་ན་མེད་པའི་ཞིང། །སྙིགས་དུས་འགྲོ་བའི་རི་སྐོང་དཔག་བསམ་ཤིང། །མགོན་ཁྱོད་བསོད་ནམས་ཞིང་དུ་ཞབས་བརྟན་ཅིག་

[035A]༄༅། །དེ་ལྟར་འདོད་པའི་ལྷ་ལ་ཕྱག་འཚལ་བ་དང་སྐབས་སུ་བབ་པའི་ཤིས་པ་བརྗོད་པའི་ངག་སྔོན་དུ་བཏང་ནས་རྣམ་པར་དཀར་བའི་དགེ་ལེགས་གསེར་གྱི་ས་གཞི་ཆེན་པོའི་ཁྱོན་ལས་ནི་
འཁྲུངས། ཐབས་ལ་མཁས་པའི་བསྡུ་བཞིའི་བར་རིམ་གདུལ་བྱའི་ཉེར་འཚོའི་གནས་དམ་བས་ནི་མཛེས། དཔལ་དང་འབྱོར་བའི་རླབས་ཀྱི་ཕྲེང་པ་ཆས་ཆིལ་གཡོ་བའི་རྒྱ་མཚོ་ཆེན་པོའི་དབུས་ན་
ཕྱོགས་ཐམས་ཅད་ལས་རྣམ་པར་རྒྱལ་བའི་ཚུལ་གྱིས་ལྷམ་མེ་ལྷན་ནེ་ལྷང་དེར་བཞུགས་པའི་རིའི་དབང་པོ་གཉིས་པ་དེའི་སྤྱན་སྔར་ཞུ་བ་ནི། གངས་རིའི་ཁྲོད་པ་དང། རྒྱ་ནག་པོའི་འགྲོ་བ་དུ་མའི་
མཐོ་རིས་དང་བྱང་གྲོལ་གྱི་ལམ་ལྟ་བའི་བློ་གྲོས་ཀྱི་མིག་ལེགས་པར་བཤད་པའི་གཏམ་གྱིས་ཡོངས་སུ་སྦྱངས་ནས་སླར་ཡང་སྐུ་ལ་སྙུན་མེད་པར། དབུས་ཀྱི་ཕྱོགས་སུ་ཕེབས་པའི་གཏམ་གླེངས་པ་ཡང་
དང་ཡང་དུ་ཐོས་པས་ཡིད་ཀྱི་ཤིང་བལ་དགའ་བའི་རླུང་གི་ཤུགས་ཀྱིས་ཀུན་ནས་བསྐྱོད་པར་གྱུར་ཏོ། །དེ་ལྟ་བུའི་སྐབས་སུ། འཕགས་པ་རྣམས་ནི་མཐོང་ན་བདེ། །དམ་པ་རྣམས་དང་འགྲོགས་པ་བདེ། །
ཞེས་ཇི་སྐད་གསུངས་པ་བཞིན། སྐུ་ཡི་རྒྱལ་མཚན་ལྷ་བའི་ཕྱིར་དུ། ཉིད་ཀྱི་གམ་དུ་ལྷགས་པར་རིགས་ནའང། ལོ་ཁ་ཅིག་གི་རིང་ལ་རི་མི་འབབ་ཀྱི་དམ་བཅའ་བརྟན་པོ་ཅིག་བགྱིས་ན་ཤིན་ཏུ་དགའ་

[035B] དེ་འདྲ་བའི་ཡི་དམ་བརྟན་པོ་ཞིག་བགྱིས་པའི་གཞན་དབང་དུ་གྱུར་བས་དེ་ཞིག་ལ་མཇལ་བར་རྡོ་མ་ཐོག་མེད། འོན་ཀྱང། ལུས་ནི་རིང་ན་གནས་ན་ཡང། །སེམས་ངག་
མཛའ་བ་མི་ཉམས་ཏེ། །དཔག་ཚད་དུ་མའི་བར་གནས་པའི། །པདྨོའི་གཉེན་དང་པད་ཚལ་བཞིན། །སྐབས་ཀྱི་དོན་ཉེ་བར་བསྡུས་ཏེ་ཞུ་བ་ནི། སྐྱེ་གུའི་བདེ་ལེགས་འབྱུང་བའི་སྒོ་གཅིག་པུ། །ཐུབ་བསྟན་
རྒྱས་བའི་ཁུར་ཆེན་འཁྱེར་བ་ལ། །ཉིད་ལས་མཐུ་ཆེན་གཞན་འགའ་མ་མཆིས་པས། །ཚུལ་དེར་བརྩོན་པའི་རྒྱལ་སྲས་སྤྱོད་པ་ལ། །བདག་འདྲས་གསོལ་བ་བཏབ་ལ་ལྟོས་ཅི་འཚལ། །འོན་ཀྱང་
ཡིད་འཕྲོག་དམར་སེར་ལི་ཁྲའི་མཚེར། །ཉི་མ་གཞོན་ནུའི་འོད་ཟེར་ཞུགས་པ་ན། །སྔོན་ལས་ཆེས་ཆེར་མཛེས་ལ་འགལ་བ་ཅི། །མི་མཉམ་བསོད་ནམས་རྟ་བདུན་ཤིང་རྟ་ཡིས། །གངས་ཅན་བྱ་
ལམ་ཡངས་པར་ལེགས་དྲངས་ཤིང། །འཕྲིན་ལས་འོད་སྟོང་འགྱེད་པའི་མཛད་པ་ཅན། །ཐུབ་བསྟན་པདྨའི་ཚལ་གྱི་གཉེན་གཅིག་པུ། །མང་ཐོས་ལུང་གི་འདབ་བརྒྱ་རྒོད་པ་དང། །ཚུལ་བཞིན་སྒྲུབ་
བའི་གེ་སར་འཛུམ་པ་ཡིས། །གསུང་རབ་སྤྲང་རྩིའི་དཔལ་ལ་རོལ་འདོད་པའི། །སྐལ་བཟང་བུང་བའི་དགའ་སྟོན་རྒྱས་བར་མཛོད། །ལྟ་བུ་གཞོན་ནུའི་རྩོད་འཇོར་དགའ་བའི་ཚལ། །ཆགས་ལྡན་

[036A]༄༅། །མིག་གི་བདུད་རྩིར་ལང་ཚོའི་དཔལ། །གཏམ་སྙན་དོན་གཉེར་རྣ་བར་ཡིད་འོང་འཕྲིན། །ཏིང་འཛིན་ལ་ཆགས་ཡིད་ལ་བསམ་གཏན་བདེ། །ཇི་ལྟར་དེ་བཞིན་བརྩོན་པའི་གོ་
བགོས་ཤིང། །རྣམ་དཔྱོད་ཡངས་པའི་ཡིད་རབ་ཚིམ་བྱེད་པ། །ཐུབ་པའི་ལེགས་བཤད་ལས་གཞན་དགའ་སྟོན་གང། །དེ་སླད་རྒྱལ་བའི་བསྟན་པ་རྒྱས་པར་མཛོད། །རྒྱུ་མཚན་ཞིབ་པར་དགེ་བའི་
བཤེས་གཉེན་དཔོན་སློབ་ཀྱིས་ཞུ་བར་བདོག་ཅེས་ཉེར་བཞི་ལ་རི་བོ་དགེ་ལྡན་རྣམ་པར་རྒྱལ་བའི་གླིང་ནས་ཞུས་པའི་སྐྱེས་ཀྱི་མཚོན་པར། བྱང་རྭ་སྒྲེང་གི་རྟེན་བྱིན་རླབས་ཅན་གཅིག་ཏུ་བྱེད་པའི་མི་ཕམ་ཆོས་
རྗེའི་སྐུ་བཟང་པོའི་བཞུགས་སྟངས་མཛད་པའི་ལི་མ་གཅིག་སྲབ་མོ་དཀར་མོ་བུབས་གཅིག་ཕྲུག་དམར་གཅིག་ལར་ཁེབས་གཅིག་བཙུགས་ཞྭ་དམར་པོ་གཅིག་འབུལ་བ་ལགས། འདི་ཆོས་རྗེ་
ཀརྨ་པ་དེ་བཞིན་གཤེགས་པའི་དྲུང་དུ་ཕུལ་བའོ།། །།དགུང་ལོ་ང་བདུན་པའི་ཆུ་སྦྲུལ་ལོར་ཡང་ལོ་རིལ་པོ་རྫོགས་ཀྱི་བར། བླ་མ་རྣམས་ཀྱིས་མཚམས་ལ་བཞུགས་ནས་བསྒོམ་བཟླས་
མཛོད་པ་དང། འདུས་ཚོགས་མང་མས་སྐུ་རིམ་བསྒྲུབ་པ་སོགས་ལ་བརྩོན་པར་མཛད། དེ་ལྟར་ལོ་ཕྱི་མའི་ངོ་མཐོང་གི་བར་དུ་སྐུ་རིམ་ལ་འབད་པ་ཡིན་ལ། སྔོན་ཆད་གངས་རིའི་ཁྲོད་དུ་བླ་མའི་

[036B] དེ་དག་གི་སྐབས་སུ་དགེ་འདུན་གྱི་མར་ཇ་དང་གདུགས་ཚོང་ལ་སོགས་པའི་བསྙེན་བཀུར་བུ་སློབ་དད་སྦྱིན་བདག་ཐད་ཐད་ནས་
བླ་མའི་སྐུའི་རིམ་གྲོ་འབའ་ཞིག་ལ་དམིགས་ཏེ། འདི་ཉིད་མི་བཞུགས་ན་བདག་ཅག་ཐམས་ཅད་མགོན་དང་བྲལ་བར་འགྱུར་རོ་སྙམ་པའི་གདུང་ཤུགས་དྲག་བོས་བསྒྲུབས་པ་ལ་ཡང་ཆད་མེད་དེ། སྐུ་
རིམ་གྱི་སྐབས་སུ་དགེ་འདུན་གྱི་མང་ཇ་འདྲེན་པ་ཕྱི་ནང་ཀུན་དྲིལ་བ་ལ། ཇ་དཀར་ཞོ་སྟོད་དྲུག་བརྒྱ་ལྟག་ཙམ་ཞིག་སོང་འདུག་གོ་ཞེས་ཟེར་རོ། །དེའི་ཚེ་རྗེ་རིན་པོ་ཆེས་བདེ་བར་གཤེགས་ཤིན་ཏུ་
མང་པོའི་ཞལ་གཟིགས་ཤིང། གདམས་པ་དང་རྗེས་སུ་བསྟན་པ་ཚང་མེད་པ་ཐོབ། ཁྱད་པར་དུ་འཇམ་པའི་དབྱངས། བྱམས་པ། སྤྱན་རས་གཟིགས། སྒྲོལ་མ་དང། སངས་རྒྱས་སོ་ལྔ་
སོགས་རྒྱུན་དུ་གཟིགས་ཤིང་ཚོས་མང་དུ་གསན། ཆོས་སྐྱོང་གི་རིགས་ལས་འདི་མ་གཟིགས་བྱ་བ་མེད་གསུང། དེ་ནས་ཉིན་ཅིག་རྗེའི་ཞལ་ནས། ནང་དུ་སྐུ་མཚམས་ཀྱི་ཁོངས་སུ་སྒྲུབ་
གྲོགས་འགའ་ཞིག་ཀྱང་ཤོག་གསུངས་ནས་དམ་ཚིག་དང་སྡོམ་པ་ལ་གནས་ཤིང་ལྷའི་རྣལ་འབྱོར་ལ་གོམས་པར་བྱས་པ་བསྙེན་སྒྲུབ་རང་བཟླས་པ་ཚད་དུ་ཕྱིན་པའི་རྩ་བའི་རྡོ་རྗེ་སློབ་མ་བདུན་གྱིས་

[037A]༄༅། །ཉིན་མཚན་དུ་ཞབས་དྲུང་དུ་ཉེ་བར་བསྙེན་ནས་ལྷའི་རྣལ་འབྱོར་དང་ཕྱིར་བཟློག་དང་སྲུང་བའི་འཁོར་ལོ་སོགས་ལ་བརྩོན་པར་བྱས་ཤིང་རྗེ་རིན་པོ་ཆེ་རང་ཉིད་ཀྱིས་ནི་ཉིན་བར་
བཅོམ་ལྡན་འདས་རྡོ་རྗེ་འཇིགས་བྱེད་དང་འཁོར་ལོ་ཆེན་པོའི་ཐུགས་དམ་གཙོ་བོར་མཛད་ཅིང། མཚན་མོ་བདེ་སྟོང་དབྱེར་མེད་ཀྱི་ཏིང་ངེ་འཛིན་ལ་མཉམ་པར་འཇོག་པ་ལྷུར་མཛད་དོ། །དེ་ནས་
ཟླ་བ་བཅུ་གཉིས་པའི་ཚེས་བཅུ་གསུམ་གྱི་ཉིན། རྗེ་བླ་མས་སྤྱིར་སངས་རྒྱས་ཐམས་ཅད་དང། ཁྱད་པར་དུ་མཆོག་གི་དངོས་གྲུབ་སྟེར་བའི་ལྷ་གསུམ། བདུད་བཟློག་པའི་ལྷ་གཉིས་སོགས་
མངོན་སུམ་དུ་གཟིགས། མཚན་མ་བརྟན་པོ་ཞིག་བྱུང་བས་ད་འབད་ན་དགའ་མོ་ཅིག་ཡོད་བ་འདྲ་གསུང། འདིའི་མཆོག་སྟེར་བའི་ལྷ་གསུམ་ནི། གསང་འདུས། བདེ་མཆོག་དུས་འཁོར་
གསུམ་ཡིན་པར་བཤད་བ་དང། དུས་འཁོར་མ་བགྲངས་པར་འཇམ་རྡོར་བགྲངས་པའང་འདུག་གོང་དུ་བུམ་ཆུ་སྟེར་བའི་སྐབས་སུ་འཇམ་ཇོར་དང་བྱམས་འཇམ་དབྱངས་གསུམ་གསུངས་ལ་
ལྷོ་བྲག་གྲུབ་ཆེན་གྱིས། རྗེའི་དབུ་དང་ཕྲག་པ་གཡས་གཡོན་གྱི་སྟེང་དུ་མགོན་པོ་བྱམས་པ་དང་འཇམ་པའི་དབྱངས་ལྷ་མོ་དབྱངས་ཅན་མ་གསུམ་བཞུགས་པར་གཟིགས་འདུག་བདུད་བཟློག་པའི་

[037B] རྡོ་རྗེ་འཇིགས་བྱེད་དང་ཕྱག་རྡོར་འཁོར་ཆེན་གཉིས་ཡིན་གསུང། རྩ་བའི་རྡོ་རྗེ་སློབ་མ་བདུན་ནི། དབེན་པར་བྱོན་པའི་ཞབས་ཕྱིར་འབྲངས་པའི་འཁོར་བརྒྱད་ལས། དཔལ་ལྡན་བཟང་པོ་
བླ་མ་འདས་པས་གཞན་བདུན་ཡིན་ནམ་ཟེར་བ་འདུག་སྟེ་དབྱད་དེ། །ཡང་ཟླ་བ་བཅུ་གཉིས་པ་དེ་ཉིད་ཀྱི་ཉིན་དགུའི་ཉིན་བར་ཆད་ཀྱི་མཚན་མ་མངོན་མཚན་ཆེ་བ་རང་ཞིག་གི་སྐབས་སུ། རྗེ་རིན་
བོ་ཆེ་བཞུགས་གདན་ལ་བཟང་པོའི་འདུག་སྟངས་ཀྱིས་བཞུགས་ནས་ཐུགས་དམ་མཛད་པའི་ཞབས་དྲུང་ན་སྐུ་རིམ་པ་རྣམས་ཀྱང་འཁོར་ནས། བསྒོམ་བཟླས་ལ་ཡིད་གཞུང་པར་ཡོད་པའི་ཚེ། གནོད་
བྱེད་སྡེ་བཞིའི་གཅིག་ནི་དགའ་ལྡན་གྱི་གདན་རབས་བཅུ་གསུམ་གྱི་བར་དུ་མི་གནོད་པའི་དམ་བཅའ་བྱས། དེ་ནས་ཡང་དམིགས་པ་དྲག་ཏུ་མཛད་པའི་སྐབས་སུ། རྗེ་ཉིད་སྐུ་ཅུང་མི་བདེ་བའི་རྣམ་པ་ཡོད་
པ་ལས་གློ་བུར་དུ་བཞེངས་ནས་ལན་འགའ་བསྐོར་བ་མཛད་ཅིང། བཞུགས་གདན་ལ་བཟང་པོའི་འདུག་སྟངས་ཀྱིས་བཞུགས་མ་ཐག་རྗེའི་ཞལ་སྔ་ནས། བཅོམ་ལྡན་འདས་ཐུབ་པ་ཆེན་པོ་སྐུ་ཤིན་ཏུ་
བརྗིད་པ་གསེར་བཙོ་མའི་མདོག་ལྟར་མངོན་པར་གསལ་ཞིང། ཉི་མ་བྱེ་བའི་མདངས་དང་ལྡན་པའི་འོད་ཀྱི་ཁོར་ཡུག་ཅན་བདུད་འདུལ་ཆེན་པོའི་ཕྱག་རྒྱ་མཛད་པ་ཞིག་མདུན་གྱི་ནམ་མཁར་བྱོན་པ་དངོས་

[038A]༄༅། །སུ་གཟིགས། དེའི་ཚེ་ཏིང་ངེ་འཛིན་བརྟན་པོས་ཐུབ་པའི་དབང་པོ་དེ་ཉིད་སླར་ཚུར་ལ་སྤྱན་དྲངས་ཏེ་བདག་ཉིད་ལ་བཅུག་པའི་དམིགས་པ་མཛད་པས་དངོས་སུ་བདག་ཉིད་ཀྱི་སྐུ་ལ་
ཐིམ་བའི་གཟིགས་སྣང་དང་ང་རྒྱལ་བརྟན་པོས་བདུད་ཐམས་ཅད་ཟིལ་གྱིས་གནོན་པ་ལ་བག་ཚ་བ་མེད་པའི་གོ་འཕང་བརྙེས། དེའི་ཚེ་ནམ་མཁའི་སྐར་མ་ལྟ་བུའི་ལྷ་མང་པོའི་ཞལ་གཟིགས། མགོན་པོ་
ཕྱག་དྲུག་པ། ཕྱག་བཞི་པ། གུར་མགོན། ཆོས་རྒྱལ་ཕྱི་ནང་གསང་གསུམ། རྣམ་སྲས་སོགས་ཆོས་སྐྱོད་དཔག་ཏུ་མེད་པ་འཆོགས་པའི་ཁྲོད་ནས། གཤིན་རྗེ་ཆོས་ཀྱི་རྒྱལ་པོས་གནོད་བྱེད་བཅུད་ཀྱི་གཙོ་
བོའི་མགྲིན་པ་ནས་ཞགས་པས་བཅིངས་ཏེ་ཁྲིད། མགོན་པོ་ཕྱག་དྲུག་པས་སྣ་དྲངས། གནོད་སྦྱིན་ཀྵེ་ཏྲ་པཱ་ལས་རྒྱབ་ནས་དེད་ཅིང་བསྡིགས་བཞིན་པར་ཁྱེར་འོངས་ནས། རྗེའི་མདུན་དུ་གྲི་གུག་གིས་མགོ་
བཅད་ནས། རྗེ་རིན་པོ་ཆེས་ཏིང་ངེ་འཛིན་གྱིས་སྤྲུལ་པའི་འབྲུབ་ལུང་ཤིན་ཏུ་གནག་ཅིང་འཇིགས་སུ་རུང་བ་རྣོ་ཞིང་དྲག་པའི་མེ་དཔུང་ཆེན་པོ་སྒྲ་ཆེན་པོ་དང་བཅས་འབར་བའི་ནང་དུ་བཅུག་སོང་བ་དང་མཉམ་དུ་བྱ་
སྒྲོ་མེ་ལ་བསྲེགས་པ་བཞིན་དུ་གྱུར་སོང། ནང་དུ་དེ་ལྟར་གྱུར་བའི་ཚེ་ཕྱི་རོལ་ན་གནས་བའི་ནག་པོའི་ཕྱོ་ཤས་ཀྱི་གཟའ། ཀླུ། ཤ་ཟ། རྒྱལ་པོ་སྟེ་བདུད་ཀྱི་རིགས་ཀྱི་འབྱུང་པོ་མི་བསྲུན་པ་བཞི་པོ་སྡེ་

[038B] དམག་ཕམ་མོ་ཞེས་བྱ་བའི་ཆོ་ངེ་ཆེན་པོ་མི་བཟད་པ་དུད་མོའི་སྒྲ་དང་བཅས་པ་བསྒྲགས་ནས་ཕྱོགས་བཅུར་བྱེད་ཞིང་བྲོས། སྲུངས་མ་རྣམས་ཀྱིས་བྲོས་པ་དེ་དག་གི་ཁྲེད་ནས་ཡང་
གཅིག་བཟུང་ནས་སྔར་བཞིན་མགོ་བཅད་དོ། །ཀླུ་དང་གཟའ་དང་རྒྱལ་གདོན་གསུམ་གྱིས་སྲོག་སྙིང་ཕུལ། རྗེའི་སློབ་འཁོར་དང་བསྟན་པའི་རྗེས་འཇུག་རྣམས་ལའང་མི་གནོད་པའི་དམ་བཅའ་བྱས་
དེའི་ཚེ་རྗེའི་ཞབས་དྲུང་ན་འཁོར་བའི་ཉམས་སྣང་བཟང་པོ་ཡོད་པའི་སློབ་མ་ངག་གིས་ཀྱང་ཇི་ལྟར་གྱུར་པ་རྣམས་དངོས་སུ་མཐོང་ཞིང། དམག་ཕམ་མོ་ཞེས་ཆོ་རེ་བཏབ་པའི་སྒྲ་ནི་ཕྱི་རོལ་གྱི་དགེ་འདུན་
མང་པོས་ཀྱང་གསལ་བར་ཐོས་པ་བྱུང་ངོ། །དེ་ལ་རྗེ་རིན་པོ་ཆེས་ཚར་བཅད་པའི་བདུད་དེ་དག་གི་སྡིག་སྒྲིབ་སྦྱོང་བའི་ཕྱིར་དེའི་ཤ་ཁྲག་རྣམས་བདུད་རྩིར་བྱིན་གྱིས་བརླབས་ཏེ། བླ་མ་ཡི་དམ་
ཆོས་སྐྱོང་རྣམས་ལ་ཕུལ་ནས་རྣམ་ཤེས་དག་ཞིང་དུ་འཕངས་པར་མཛད་དོ། །དེ་ལྟར་བསྒོམ་བཟླས་དང་སྐུ་རིམ་གྱི་སྟོབས་ཀྱིས་ཤིན་ཏུ་བཟློག་པ་དཀའ་བར་ཆད་ཀྱི་མཚན་མ་ངན་པ་མཐའ་དག་
བཟློག་ནས། རིང་བོ་མ་ལོན་པར་རྗེའི་སྐུ་ཁམས་དྭངས་པར་གྱུར་ཏེ། ལྷ་དང་བཅས་པའི་འཇིག་རྟེན་ཐམས་ཅད་བདེ་སྐྱིད་ལ་གནས་པར་གྱུར་ཏོ། །རྗེའི་སྐུ་བསྙེལ་བའི་ཚུལ་བསྟན་བདེ་ནི་ཐ་མལ་

[039A]༄༅། །བའི་ནང་དང་འདྲ་བ་མིན། བསྟན་འགྲོའི་དོན་གྱི་དགོས་པ་ཆེན་པོ་ཡོད། དེ་ཡང་བདུད་ནི་སྔོན་གྱི་བག་ཆགས་ངན་པས་རྒྱུ་མཚན་མེད་པར་དམ་པའི་ཆོས་ཉམས་པ་དང་
འགྲོ་བ་སྡུག་བསྔལ་བ་ལ་དགའ་བ་ཡིན་ལ། རྗེ་འདི་ནི་བོད་ཀྱི་ཡུལ་དུ་བསྟན་པ་ཤིན་ཏུ་ཉམས་བ་དྲི་མ་མེད་པར་ངར་བར་མཛད་ནས། སེམས་ཅན་ཐམས་ཅད་བདེ་བ་ལ་འགོད་པའི་འཕྲིན་ལས་
ཕུལ་དུ་བྱུང་བ་མཛད་པ་ལ། ནག་ཕྱོགས་ཀྱི་བདུད་རྣམས་གླགས་ཚོལ་བའི་རྟགས་སུ་བསྙུང་བའི་ཚུལ་བསྟན་ཏོ། །རྗེ་བླ་མ་འཁོར་བཅས་ཀྱིས་བསྟན་འགྲོའི་དོན་ལ་བསམས་ནས་སྐུ་རིམ་རྒྱ་ཆེན་
པོ་བསྒྲུབས་ཏེ་བདུད་ཀྱི་སྡེ་སྟོབས་ཅན་རྣམས་ཚར་བཅད་པས། ད་ལྟ་རྗེ་བླ་མའི་རྗེས་སུ་འབྲངས་ནས་དགེ་བ་བྱེད་བ་དག་ལ་བར་ཆད་སྟོབས་ཆེ་བ་མི་ཡོང་བ་དང། རྗེའི་བསྟན་པ་ལ་ཞུགས་པའི་དགེ་འདུན་
གྱི་སྡེ་ཡོན་བདག་དང་བཅས་བ་ལ་བདེ་སྐྱིད་བྱུང་བ་ཐམས་ཅད་ནི་རྗེ་བླ་མའི་དྲིན་ཡིན་ནོ། །དེའི་ཕྱིར་བློ་ལྡན་རྣམས་ཀྱིས་རྗེའི་བཀའ་དྲིན་འདི་ལྟ་བུ་དྲན་ནས། དད་གུས་ཀྱིས་གསོལ་བ་འདེབས་པ་དང་
རང་གཞན་གྱི་དོན་སྒྲུབ་བར་འདོད་པ་དག་གིས་ཀྱང་རྗེ་བླ་མ་ལ་རྒྱུན་དུབ་སྟེན་པ་དང། ཁྱད་པར་ཅན་གྱི་ཡི་དམ་ཆོས་སྐྱོད་དེ་རྣམས་ཀྱི་བསྒོམ་སྒྲུབ་ལ་འབད་དགོས་སོ། །གཞན་ཡང་སྐུ་བསྙེལ་པ་དེའི་

[039B] འཁོར་ལོ་ཆེན་པོ་སྐུ་རགས་ལ་སྦོམ་པ། སྤྱན་འབྲས་ཉི་
མ་བྱེ་བ་ལྟ་བུ། བསྐལ་པའི་མེའི་འོང་ཅན་ཆེན་པོ། ཚངས་པའི་འཇིག་རྟེན་དུ་སླེབ་པ་ལྟ་བུའི་གཟིགས་སྣང་རེ་ངེས་ཅན་དུ་འོང་ཞིང། དེའི་སྟོབས་ཀྱིས་བར་ཆད་ཀྱི་མཚན་མ་དེའང་མྱུར་དུ་ཞི་
འགྲོ་བ་ཞིག་འདུག་བཅོམ་ལྡན་འདས་རྣམ་པར་རྒྱལ་མ་དང། སྒྲོལ་མ་དང། གདུགས་དཀར་དང། འོད་ཟེར་ཅན་དང། རྒྱལ་བ་སྨན་གྱི་བླ་དང། དེ་བཞིན་གཤེགས་པ་ཚེ་དཔག་ཏུ་མེད་པ་
རྣམས་ཀྱི་སྐུའི་སྣང་བ་དངོས་སུ་གཟིགས་བ་ཕལ་ཆེར་གྱི་དུས་སུ་བྱུང་ཞིང། ཡེ་ཤེས་མགོན་པོ་ཕྱག་དྲུག་པ། གུར་གྱི་མགོན་པོ། ཕྱག་བཞི་པ། རྣམ་ཐོས་སྲས་རྣམས་ཀྱི་གཟིགས་སྣང་ཡང་ནང་
མར་བྱུང་ངོ་ཞེས་གསུང་ལ། གཤིན་རྗེ་ཆོས་ཀྱི་རྒྱལ་པོ་དང། གནོད་སྦྱིན་ཀྵེ་ཏྲ་པཱ་ལ་གཉིས་ནི་སྐུ་དངོས་དང། ཕྱག་གཡོག་གང་རུང་གི་གཟུགས་ཀྱིས་བྲན་བཞིན་དུ་བཀའ་བསྒྲུབ་པར་བྱེད་དོ།།
སྤྱིར་སྙིགས་མའི་དུས་སུ་མ་ངག་པའི་ཞིང་དུ་བསྟན་པ་རྒྱས་པར་བྱེད་པ་ལ་མ་མ་ཡིན་རྣམས་གླགས་ཆོས་བ་ནི་གོང་དུ་བཤད་མ་ཐག་བ་ལྟར་ཡིན་ཞིང། མི་རྣམས་ཀྱང་ཆོས་ལ་ཡིད་ཕྱོགས་བ་

[040A]༄༅། །ཉུང་བ་དང། ཕྲག་དོག་སོགས་བྱེད་པ་མང་བས། རྗེ་འདིས་སྔོན་རྒྱལ་བ་དབང་པོའི་ཏོག་གི་དྲུང་དུ་ཐུགས་བསྐྱེད་པའི་ཚེ་ལུས་སྲོག་ལ་མི་བལྟ་བར་བསྟན་པ་རར་བར་བྱ་ཞེས་པ་དང། སངས་རྒྱས་
ཐམས་ཅད་ཀྱིས་ཀྱང་སྙིང་སྟོབས་ཆེན་པོ་ཞེས་བསྔགས་པ་སོགས་ཀྱི་རྒྱུ་མཚན་ནི་འདི་ལྟ་བུ་ལ་དབྱང་ནས་ཤེས་དགོས་སོ།། །།དགུང་ལོ་ང་བརྒྱད་པའི་ཤིང་རྟ་ལོའི་དཔྱིད་སྐུ་ཁམས་བསྙེལ་བ་ཅུང་ཟད་དྲངས་
པའི་སྐབས་ཤིག་ཏུ་རྗེ་བཙུན་འཇམ་པའི་དབྱངས་ཀྱི་ཞལ་ནས། དཔྱིན་ཆད་གཙོ་བོར་བསྐྱེད་རྫོགས་ཀྱི་རྣལ་འབྱོར་ཐུགས་ཉམས་སུ་བཞེས་པ་ལ་འགྲུས་པར་མཛད་ན་སྔགས་བླ་མེད་ཀྱི་སྒོ་ནས་རྟོགས་པ་ཁྱད་པར་ཅན་
མྱུར་དུ་རྒྱུད་ལ་འཁྲུངས་ཤིང། སློབ་མ་སྐལ་ལྡན་བདུན་ལའང་ལམ་གྱི་རྟོགས་པ་ཁྱད་པར་ཅན་རེ་སྐྱེ་བར་འགྱུར་རོ་ཞེས་ལུང་བསྟན་པར་མཛད་པ་ལ། རྗེའི་ཞལ་སྔ་ནས། དེད་ཁམས་མ་སྙོམས་པའི་སྐབས་ཀྱི་
ཉམས་ཀྱི་སྣང་བ་ལ་གཏད་པ་ཆེར་མེད་དམ། རྟོགས་ལྡན་པ་ལའང་དྲི་དགོས་གསུངས་ནས་བཀའ་གནང་བས། རྟོགས་ལྡན་པ་ན་རེ། སྐྱར་མ་ཞུ་དགོས་པ་ཡོད། ཚེ་བློས་བཏང་སྣོད་དུ་རུང་བའི་འཁོར་རྣམས་ལ་
མདོ་སྔགས་ཀྱི་ལམ་རྫོགས་པར་བསྟན་ནས་བསྒོམ་དུ་བཅུག་རྗེའི་ཞལ་སྔ་ནས་རང་གིས་གཙོ་བོར་སྐུ་མཚམས་ཀྱི་ངང་ནས་སྒྲུབ་པ་ལྷུར་མཛད་ན། རྗེའི་ཞལ་སྔ་ནས་རང་གི་ཐུགས་རྒྱུད་ལ་ལམ་དེ་མྱུར་དུ་

[040B] ལྷག་
པའི་ལྷས་ཀྱང་བྱིན་གྱིས་བརླབས་པས་རྒྱུ་ཚོགས་རྣམས་ཚང་ཞིང་ལམ་དེ་མྱུར་དུ་ཐུགས་རྒྱུད་ལ་འཁྲུངས་ངོ་ཞེས་རྗེ་བཙུན་གྱིས་གསུང་ཞེས་ཞུས་སོ། །དེ་ནས་ནུབ་ཅིག་རྟོགས་ལྡན་པའི་མནལ་ལམ་དུ་རྗེ་རིན་པོ་ཆེ་བའི་མཆོད་རྟེན་
ཡིན་ཟེར་པའི་ཕྱག་ཚང་ཡོངས་སུ་རྫོགས་བ་ནོར་བུ་རིན་པོ་ཆེའི་ཏོག་སྤྲིན་གྱི་གསེབ་ན་སླེབ་པ་ཁ་དོག་ཤིན་ཏུ་དཀར་ཞིང་མཁྲེགས་པ་དཀར་ཡོལ་གྱི་རྣམ་བ་ལྟ་བུ་བྱས་པ་ཞིག་ལ་མཁའ་འགྲོ་མ་མང་པོས་འདུག་ག་ལ་ལ་ནི་མིའི་བུ་མོ་
ལྟ་བུ་དང། ལ་ལ་ནི་ལྷའི་བུ་མོ་ལྟ་བུ། དུས་པ་དང་རིན་པོ་ཆེའི་རྒྱན་སྣ་ཚོགས་འཆང་བ། ལག་ན་རིན་པོ་ཆེའི་བུམ་པ་བདུད་རྩི་དཀར་བོས་གང་བ་ཐོགས་པ་དཔག་ཏུ་མེད་པས་བདུད་རྩིའི་རྒྱུན་གྱིས་ཁྲུས་གསོལ་ཞིང་འདུག་མཆོད་
རྟེན་དེའི་དྲུང་ན་དེའི་སེང་ཁྲི་དང་མཉམ་པའི་མཆོད་རྟེན་དྲུག་འདུག་པ་ལ། འགའ་ཞིག་ན་རེ་བདུད་རྩི་གསོལ་བ་དྲག་ཅེས་ཟེར་བ་ལ། ལ་ལ་ན་རེ་འདི་རྣམས་ད་དུང་བཅོས་དགོས་བར་འདུག་བས་ད་ལྟ་མི་གསོལ་བཅོས་ཚར་ནས་
གསོལ་བ་བྱེད་ཅེས་ཟེར། ཡང་མཆོད་རྟེན་གཅིག་གི་གོ་ས་ཞིག་འདུག་པ་དེར་ཨེ་གསོལ་ཟེར་པ་ལ། ད་ལྟ་མཆོད་རྟེན་མ་བྱུང་པས་མི་གསོལ། བྱུང་ནས་གསོལ་ཟེར་རོ། །དེ་ནས་མནལ་སད་པ་དང་རྗེ་བཙུན་འཇམ་པའི་

[041A]༄༅། །དབྱངས་ལ་སྔར་འདི་འདྲ་བའི་རྨི་ལམ་མི་འོང་བ་ལ་ད་ལན་བྱུང་པ་འདི་ཇི་ལྟ་བུ་ལགས་ཞེས་ཞུས་པས། སྔགས་མཚན་ཉིད་ཀྱི་གོ་བ་ཐམས་ཅད་ལེགས་པར་རྫོགས། རྫོགས་རིམ་གྱི་རྟོགས་པ་ཁྱད་པར་ཅན་
བདེ་སྟོང་གི་ཡེ་ཤེས་ཁྱད་བར་ཅན་ཐུགས་རྒྱུད་ལ་འཁྲུངས་པ་རྣམས་ཀྱི་ལྟས་ཡིན་ཞེས་གསུང་ངོ། །མཁས་གྲུབ་རིན་པོ་ཆེས་རྗེའི་ཞལ་སྔ་ནས་ལ། འདི་རྣམས་ཀྱི་གོ་བ་ཐམས་ཅད་ཡོངས་སུ་རྫོགས་པར་ཐུགས་རྒྱུད་ལ་
འཁྲུངས་པ་ཇི་ཙམ་ནས་ལེགས་ཞེས་ཞུས་པས། སྔགས་ཀྱི་གནས་ཐམས་ཅད་ལ་ཐེ་སོམ་གྱི་ལྷག་མ་མེད་པར་ཡོངས་སུ་རྫོགས་པ་ང་དྲུག་ནས་ཡིན། ཕ་རོལ་ཏུ་ཕྱིན་པའི་གནད་རྣམས་སྔ་མོ་ནས་རྫོགས་རྒྱུ་ཡིན་ནའང། ཕ་རོལ་ཏུ་ཕྱིན་
པའི་ཡང་དག་མཐའ་མངོན་དུ་བྱེད་ཚུལ་དབྱིས་ཕྱིན་པ་ཞིག་གོ་བ་སྔགས་ཀྱི་སྤྱོད་པའི་སྐབས་ཤིག་ལེགས་པར་གོ་བ་ལ་རག་ལས་འདུག་ཅེས་གསུང་ངོ། །དེ་ནས་བསྙུན་ལེགས་པར་དྭངས་བར་གྱུར་ཏོ། །དེ་ནས་ཏཱའི་མིང་ཡུང་ལོ་རྒྱལ་
པོས། རྗེ་རིན་པོ་ཆེ་སྤྱན་དྲངས་ཀྱང་མ་ཕབས་པས་སྐབས་འདིར་པཱུ་བཞེན་སོགས་ཀྱི་ཏཱ་ཡིན་བཞེས་གཙོས་མི་མང་པོ་མངགས་ནས་འབུལ་སྐྱེས་ཀྱི་རིམ་པ་དང། རྗེ་ཉིད་མ་ཕེབས་ཀྱང་སྐུ་དང་ཁྱད་བར་མེད་པའི་སློབ་མ་བཟང་པོ་ཧོར་་
་དགོས་པའི་ཞུ་ཡིག་བཅས་སྤྲངས་པ་ནི་འདིའི་ལོ་སྔ་མང་འོངས་ནས་འབྲི་ཁུང་ཆོས་རྗེ་ཁུ་དབོན་གཉིས་བརྒྱུད་དེ་ཞུས་པ་ཡིན་ཀྱང། བསྒོམ་སྒྲུབ་དང་སྐུ་རིམ་སོགས་བྱ་བ་མང་དུ་ཡོང་པའི་དབང་གིས་སྐབས་

[041B] བསྟན་བ་རྒྱས་བར་མཛད་བའི་ཕྱིར་བྱམས་ཆེན་ཆོས་རྗེ་ཤཱཀྱ་ཡེ་ཤེས་གཏོར་བར་ཐག་བཅད་དེ། བྱམས་ཆེན་
ཆོས་རྗེ་ལ་བསྟན་འགྲོའི་དོན་ཇི་ལྟར་མཛད་ཚུལ་ཞིབ་ཏུ་གསུངས་ནས། འཕྲིན་ལས་བསྒྲུབ་པའི་ཕྱིར་རྣམས་སྲས་ལ་གཉེར་གཏད་འཕྲིན་བཅོལ་མཛད་པས། རྣམ་སྲས་ཀྱིས་ཆོས་རྗེའི་འཕྲིན་ལས་རྣམས་བསྒྲུབ་པར་བྱ་ཞེས་
དངོས་སུ་ཁས་བླངས། དེ་ནས་བྱམས་ཆེན་ཆོས་རྗེས་རྒྱ་ནག་གི་མི་རྣམས་དང་བཅས་ཕོ་བྲང་བེ་ཅིང་དུ་ཆིབས་བརྒྱུད་མཛད། ལོ་འདིར་བྱམས་ཆེན་ཆོས་རྗེ་དགུང་ལོ་རེ་གཅིག་པ་ཡིན་ཞིང། ཏཱའི་མིང་ཡུང་ལོ་ཁྲིར་
བཞུགས་པའི་ལོ་བཅུ་གཉིས་པ་ཡིན་ནོ། །དེ་ནས་མི་དབང་གྲགས་པ་རྒྱལ་མཚན་པས་གསོལ་བ་བཏབ་སྟེ། འོན་གྱི་བཀྲ་ཤིས་དོ་ཁར་བྱོན་ནས་དབྱར་གནས་མཛད། སྡེ་སྣོད་འཛིན་པ་བརྒྱ་ཕྲག་དུ་མ་ལ་དབུ་ཚང་དང་ལ་མ་
རིམ་ལ་སོགས་པའི་ཆོས་མང་དུ་གསུངས་ཤིང། ཐེལ་བའི་བླ་མ་སྤྱན་སྔ་རིན་པོ་ཆེས་ཐོག་དྲངས་རི་ཁྲིད་ཀྱི་དགེ་འདུན་རྣམས་དང། རྩེ་ཐང་ཆོས་རྗེ་དང། བླ་མ་གཞུང་ལས་པ། དགེ་བའི་བཤེས་གཉེན་མང་པོ་དང་
སྣེ་གདོང་གི་བདག་ཆེན་གྲགས་པ་རྒྱལ་མཚན་དཔོན་བློན་རྣམས་དང་བཅས་ཤིན་ཏུ་མཐོ་བའི་དཔལ་དང་ལྡན་བ་ཀུན་གྱིས་དད་པའི་སེར་བུས་བསྐྱོད་པའི་གཙུག་གི་པདྨོ་ཞབས་ཀྱི་ངོས་ལ་གཏུགས་ཏེ་ཕྱག་འཚལ་བས་

[042A]༄༅། །ཚིམ་པ་མེད་པར་གྱུར་ཏོ། །བཀྲ་ཤིས་དོ་ཁ་མཞེས་གྲགས་པའི་ལྷ་སྐུ་བྱིན་རླབས་ཅན་དེ་སྐབས་འདིར་བཞེས་པ་ཡིན་ནོ། །རྒྱལ་དབང་རིན་པོ་ཆེའི་སྐུ་གོང་མ་རྗེ་དགེ་འདུན་གྲུབ་ཀྱིས་སྐབས་འདིར་
རྗེ་ཁ་མཇལ་ནས་སློབ་མར་གྱུར། དགེ་འདུན་གྲུབ་པ་འདི་ནི་སྔོན་སྟོན་པ་ཤཱཀྱའི་རྒྱལ་པོའི་དུས་སུ་རྗེ་ཙོང་ཁ་པ་དགེ་སློང་པདྨོའི་དད་ལྡན་དུ་གྱུར་པའི་ཚེ་དེའི་སློབ་མ་དགེ་སློང་བདེ་བའི་འབྱུང་གནས་ཞེས་པར་གྱུར་ཞིང། རྗེ་རིན་པོ་ཆེ་ཇོ་
བོ་ཨ་ཏི་ཤར་གྱུར་པའི་ཚེ་འབྲོམ་སྟོན་པར་གྱུར་པ་སོགས་སྐུ་ཚེ་དུ་མར་བླ་སློབ་ཏུ་གྱུར་བ་ཡིན་ལ། སྐབས་འདིར་ཡང་བྱང་སེམས་ཀུན་བཟང་བ་དང། ཤེས་རབ་སེང་གེ་གཉིས་ཀྱིས་དགེ་འདུན་གྲུབ་ཀྱི་ཤེས་རབ་བཟང་བའི་ཚུལ་ཞུས་པས་
ཀྱང་ཀྱེན་ལྟ་བུར་གྱུར་ཏེ། རྗེ་བླ་མས་དགེ་འདུན་གྲུབ་མཇལ་མ་ཐག་ནས་ཤིན་ཏུ་བརྩེ་ཞིང་དགྱེས་པས་ཆོས་མང་དུ་བསྩལ། ལོ་འདིར་རྗེ་དགེ་འདུན་གྲུབ་དགུང་ལོ་ཉེར་བཞི་པ་ཡིན་ནོ། །ཡང་རྗེ་རིན་པོ་ཆེས་འཇམ་དབྱངས་ཆོས་རྗེ་བཀྲ་ཤིས་
དཔལ་ལྡན་པ་ལ་འདི་ལྟར་གསུངས་ཏེ། ད་ལྟ་ངེད་ཀྱི་རིང་ལུགས་ཀྱི་མདོ་སྔགས་འཆང་ཚུལ་འདི་སྲིད་པ་ཇི་སྲིད་བར་རྒྱུན་མི་འཆད་ཅིང། ཕྱོགས་ཐམས་ཅད་དུ་རྒྱས་པའི་ཆེད་དུ་ཆོས་སྡེ་ཕུན་སུམ་ཚོགས་པ་ཞིག་ཐོབ། ཅེས་བཀའ་
གནང་བར། འཇམ་དབྱངས་ཆོས་རྗེས་ཀྱང་གུས་པས་ཕྱག་འཚལ་ཏེ། རྗེ་བླ་མའི་བཀའ་བཞིན་དུ་དགོན་སྡེ་འཛུགས་པར་བགྱིའོ་ཞེས་ཞུས། སྣེའུ་དཔོན་ནམ་མཁའ་བཟང་ལ་ཆོས་སྡེའི་སྦྱིན་བདག་མཛད་དགོས་པའི་བཀའ་སྔ་ཕྱིར་ཕེབས་

[042B] དཔོན་དེས་ཀྱང་དད་གུས་ཀྱིས་བཀའ་བཞིན་སྒྲུབ་པར་ཞུས། ལོ་འདིར་འཇམ་དབྱངས་ཆོས་རྗེ་དགུང་ལོ་སོ་དྲུག་པ་ཡིན། དེ་ནས་སླར་ཡང་གདན་ས་ཆེན་པོ་དགེ་ལྡན་རྣམ་པར་རྒྱལ་བའི་གླིང་དུ་ཕྱག་ཕེབས་
དེ་ནས་བརྩམས་ཏེ་ལོ་འགའི་བར་རིམ་པ་བཞིན་དུ། དཔལ་འཁོར་ལོ་བདེ་མཆོག་ལཱུ་ཨི་བའི་ཊཱིཀྐ་ཆེན་མོ་དང། རྫོགས་རིམ་རྣལ་འབྱོར་བཞི་ལྡན་གྱི་ཁྲིད་ཡིག་ཆེ་ཆུང། སྒྲུབ་ཐབས། དཔལ་གསང་བ་
འདུས་པའི་རྩ་རྒྱུད་དང་འགྲེལ་པ་སྒྲོན་གསལ་གྱི་ཞུས་དག་ངག་ཏེར་ཅན་མཛད་ནས། ཚིག་དོན་ཤིན་ཏུ་ཞིབ་པར་འཆད་པའི་མཚན་བུ་དང། ལེའུ་སོ་སོ་དད་སྤྱིའི་དཀའ་བའི་གནས་རྣམ་པར་གཏན་ལ་འབེབས་པའི་
མཐའ་གཅོད་དང། དོན་ཚན་སོ་སོའི་དམིགས་འབྱེད་པའི་བསྡུས་དོན་དང་བཅས་པ་མཛད་ཅིང། སྒྲོན་གསལ་དང། དེའི་མཚན་དང། མཐའ་གཅོད་དང། བསྡུས་དོན་ཏེ་བཞི་ལ་འགྲེལ་པ་བཞི་
སྦྲགས་ཞེས་གྲགས་སོ། །དེ་ལྟར་བཀའ་རྩོམ་གནང་བའི་མཚམས་རྣམས་སུ་རྒྱུད་སྡེ་བཞི་དང་འབྲེལ་བའི་བཤད་པ་མཐའ་དག་པ་རྒྱུན་མ་ཆད་པར་གསུངས་པས། རྒྱལ་པའི་བསྟན་པ་རིན་པོ་ཆེའི་སྙིང་
ཐོ་མཐའ་དག་ལེགས་པས་ཉམས་ནས་མིང་ཙམ་ཡང་མེད་པར་གྱུར་པ་འདི་གཞི་ནས་བླངས་ཏེ་ལེགས་པར་གསལ་བར་མཛད་པས་རྒྱལ་བ་ལས་ཀྱང་བཀའ་དྲིན་ཆེ་བར་གྱུར་པ་ཡིན་ནོ།། །
[043A]༄༅། །དགུང་ལོ་ང་དགུའི་ཤིང་ལུག་ལོར་ཡང་གོང་དུ་བཤད་པའི་ཆོས་ཀྱི་འཕྲོ་རྩོམ་པ་དང། ཆོས་འཆད་པ་སོགས་མཛད་པ་ཡིན་ཞིང། དེ་ལྟ་བུའི་སྐབས་སུ། རྗེའི་ཞལ་
སྔ་ནས། སྒྲུབ་མཆོད་སོགས་ཚོགས་ཁང་དུ་བྱས་ན་དབང་མཐོབ་པ་རྣམས་ཀྱིས་ཀྱང་དཀྱིལ་འཁོར་སོགས་མཐོང་བའི་དགག་བྱ་ཆེ་བར་འདུག་བས། སྔགས་ཀྱི་སྒྲུབ་མཆོད་ཁང་པ་འགོལ་བ་ཅིག་
ལོགས་སུ་བྱེད་དགོས་པར་སྣང་གསུང་ནས། ལུག་ལོའི་དཔྱར་རྨང་བཏིང་ཞིང། དེའི་མཐུན་རྒྱེན་དང་དད་བསྐུལ་སོགས་ཀྱི་ཐུགས་འདུན་མཛད་པས། ཕྱོགས་ཕྱོགས་ནས་འབུལ་བ་དཔག་ཏུ་མེད་པ་བྱུང་
ཞིང༑ ཅུང་ཟད་ཟངས་དཀོན་པར་ཡོད་པ་ལའང། གཉལ་སོགས་ནས་ཟངས་རུ་མངས་དང་རུ་གཉིས་མ་ཙམ་ཡན་ཆད་ཆེ་ཆུང་འདྲེས་པ་བརྒྱ་རྩ་བརྒྱད་དང། ཐངས་བན་མང་པོས་ཐོག་དྲངས་པའི་
ཟངས་ཀྱི་དད་འབུལ་མཐའ་ཡས་པ་བྱུང་ངོ།། །།དགུང་ལོ་དྲུག་བཅུའི་མེ་སྤྲེལ་ལོར་ལོ་སྔ་མར་བཏིང་བའི་རྨད་གཞིའི་སྟེང་དུ་གཙུག་ལག་ཁང་ཁྱིམས་གཅད་ཁང་དང་བཅས་པ་ལ་ཀ་བ་བདུན་
བཅུ་རྩ་གཉིས་ཡོད་པའི་ལྷ་ཁང་ཆེན་པོ་བཞེངས་ནས། ཡངས་པ་ཅན་ཞེས་མཚན་བཏགས། འཇམ་དབྱངས་ཆོས་རྗེ་ལ་གཏེར་ནས་བཞེས་པའི་ཆོས་དུང་གནང་ནས། དེད་ཀྱིས་བཞེངས་པའི་དགོན་མ་

[043B] འཇམ་དབྱངས་ཆོས་རྗེ་ཞབས་ཕྱི་མང་པོ་བཅས་འབྲས་སྤུངས་འདེབས་པའི་གནས་སུ་ཕེབས། གཙུག་
ལག་ཁང་གི་བྱ་བ་བྱེད་པ་ལ་རྗེ་རིན་པོ་ཆེས་ལྟོ་འཕྱེའི་ཐིག་གདབ་པ་སོགས་དང། དེ་ལྟར་བརྩིག་ཚུལ་སོགས་ཀྱི་བཀོད་པ་གནང་བ་ཡིན། འབྲས་སྤུངས་ཀྱི་རྟེན་གྱི་གཙོ་བོ་དཔལ་རྡོ་རྗེ་འཇིགས་བྱེད་སོགས་བཞེངས་བ་
ལ༑ རྗེ་བླ་མས་སྤྲུལ་པའི་དགེ་སློང་མང་པོ་དང་བཅས། སྐུ་རྒྱུ་འཇིམ་པའི། སྲིན་ཞལ་གྱི་མཐོབ་སྐྱུ་རེ་ལ་ཡ་མ་རཱ་ཛཱ་འབུམ་ཕྲག་རེ་དང། སྐུ་གཞན་རྣམས་ཀྱི་མཐེབ་སྐྱུ་རེ་ལ་ཁྲི་ཕྲག་རེ་བཅས་བཟླས་ནས་
བསྒྲུབས། བྱམས་ཆེན་ཆོས་རྗེས་རྒྱ་ཡུལ་དུ་ལོ་གཅིག་ལྷག་གི་བར་བསྟན་འགྲོའི་དོན་མཛད་ནས་སླར་བོད་དུ་ཕེབས། དགའ་ལྡན་དུ་རྗེ་རིན་པོ་ཆེ་ལ་མཇལ་ནས་བསྙེན་བཀུར་རྒྱ་ཆེན་པོ་མཛད་དོ།། །།
དགུང་ལོ་རེ་གཅིག་པའི་མེ་བྱ་ལོའི་ཟླ་བ་གསུམ་པ་ནས་བཟོ་རིགས་པ་ཤིན་ཏུ་མཁས་པ་དུ་མ་བསགས་ཏེ། རྟེན་རྣམས་བཞེངས་པའི་བྱ་བ་ཉེ་བར་བརྩམས་སོ། །དེ་ཡང་ཐོག་མར་སྟོན་པའི་སྐུ་ཇོ་བོ་རིན་པོ་ཆེའི་སྐུ་
ཚད་ལས་ཅུང་ཞིག་གིས་ཆེ་བ་གསེར་ཟངས་ཀྱིས་བཞེངས། འདིའི་ནང་གཞུག་ལ་བྱིན་ཆེན་གྱི་རིགས་མཐའ་ཡས་ཤིང། འདི་ནི་རྗེ་རིན་པོ་ཆེ་ལ་གང་ཅིའི་ལུང་བསྟན་དངོས་སུ་གསུང་བར་མཛད་པ་བྱིན་རླབས་ཤིན་ཏུ་

[044A]༄༅། །ཆེ་བ་ཐུབ་པ་ཚུལ་ཁྲིམས་མ་ཞེས་བའོ། །རྟེན་འདི་དབུས་ཀྱི་གཙང་ཁང་དུ་བཞུགས་སུ་གསོལ་བ་ཡིན། དེ་རྗེས་དཔལ་གསང་བ་འདུས་པ་ལྷ་སུམ་བཅུ་རྩ་གཉིས། དཔལ་འཁོར་ལོ་བདེ་
མཆོག་ལཱུ་ཨི་པ་ལྷ་དྲུག་བཅུ་རྩ་གཉིས། དཔལ་རྡོ་རྗེ་དབྱིངས་ཀྱི་དཀྱིལ་འཁོར་ཆེན་པོ་རྣམས་ཀྱི་རྟེན་དང་བརྟེན་པར་བཅས་པའི་གཞལ་ཡས་ཁང་སྐོས་བསླང་རྣམས་བཞེངས་པའི་ཐོག་མར་ལུགས་སྔ་མ་བཏང་བའི་ལུགས་
ཕུང་ལ་དཔའ་བོ་ཁ་ཎ་ཊ་ཀ་པ་ཁ་འཇའ་ཚོན་མ་རང་བྱོན་དུ་གྲུབ་སྟེ། དེ་ཡང་རྒྱུ་ཟངས་ཡིན་ཀྱང། ལུགས་ཀོང་ནས་བྱོན་མཁང་ལ། ཟངས་ཀྱི་ཁ་དོག་ཡུངས་ལ་ཟུའི་རྗེས་ཙམ་ཡང་མི་མངོན་པར། སྐུ་ཐམས་ཅད་
འོད་ཟེར་ལྔའི་གོང་བུར་གྱུར་བའི། སྔོན་པོ་རྣམས་ན་རྒྱ་མཐང་བཟང་བོའི་མདངས་ཀྱིས་བསྐྲུན་དུ་མེད་ལ། དམར་པོ་དག་ནི་ང་ཆུ་བཏུ་ལམ་བཟང་པོའི་ཁ་དོག་ལས་བདུན་འགྱུར་གྱིས་ལྷག་ཅིང། དམར་སེར་དག་ནི་
ལི་ཁྲིའི་མདངས་མོག་མོག་པོར་བྱེད་ལ། སེར་པོ་དག་ནི་གསེར་བཟང་པོའི་རྒྱན་གྱི་མདངས་ཀྱང་ར་ཤན་ལྟར་བྱེད་པ། གཞན་ཡང་དཀར་པོ་དང། ལྗང་ཁུ་དང། བཙོང་ཀྱི་ལ་དོག་སོགས་དུ་མ་སྤེལ་བ་ནམ་
མཁའི་འཇའ་ཚོན་སྐུ་ལ་འཁྱུང་པའི་རྣམ་པ་ལྟ་བུ་མིག་གིས་བཟོད་པར་དཀའ་བའི་འོད་ཟེར་གྱི་ཕུང་པོ་ཆེན་པོ་ཞིག་བྱོན་ཏེ། ཟད་བདར་སོགས་ཅུང་ཟད་ཀྱང་མ་བྱས་ཀྱང་ཤིན་ཏུ་འཇམ་ཞིང་གཙང་བ། ཤིན་ཏུ་ངོ་

[044B] འདི་ལྟ་བུ་ཅི་ཞིག་ཅེས་གཟིགས་སུ་ཕུལ་ཞིང། དག་བྱེད་ཀྱི་རྫས་དུ་མས་ཤིན་ཏུ་དག་པར་བྱི་དོར་བྱས་ཀྱང། སྔར་ལས་ཀྱང་འོད་ཟེར་རྣམས་ཆེས་ཆེར་ཁ་དོག་གསལ་བར་
གྱུར་ནས། ལུགས་ཁ་བཅད་པའི་མཚམས་ལ་བལྟས་པས། ཟངས་ཀྱི་ཁ་དོག་ཐམས་ཅད་ཀྱང་དེ་འདྲ་བ་འབའ་ཞིག་ཏུ་གནས་གྱུར་ནས། བཅད་མཚམས་འོད་ཟེར་སྣ་ལྡར་ཁྲིག་གེ་སྣང་ངོ། །
རྗེའི་ཞལ་ནས་རྟེན་འདི་ལ་རྒྱན་དང་ནམ་བཟའ་ཁྱད་པར་ཅན་ཕུལ་ལ་གསོལ་བ་ཐོབ། ཟད་བརྡར་མ་བྱེད་ཅེས་གསུང་ངོ། །དེ་ནས་རྟེན་དེ་ལ་ན་བཟའ་སོགས་ཕུལ་ནས་མཆོད་པ་བཤམས་ཏེ། རྗེ་རིན་
པོ་ཆེས། ཧེ་རུ་ཀ་ཡི་ཕོ་བྲང་ནས། །འཁོར་ལོ་བདེ་མཆོག་ཡབ་ཡུམ་ནི། །འགྲོ་བའི་བསོད་ནམས་ཞིང་མཆོག་ཏུ། །ཐོང་པའི་དུམ་བུ་ཡབ་ཡུམ་གྱི། །སྐུ་ལ་ངོ་མཚར་ལྟས་མང་གིས། །བརྒྱན་
ནས་འདི་ད་ནི་བྱོན་པ་ལེགས། །ཨེ་མའོ་བདག་ཅག་གདུལ་བྱ་རྣམས། །ཤིན་ཏུ་ཚོགས་བསགས་སྐལ་བར་ལྡན། །བདག་ཅག་རྣམས་ཀྱི་ལྷག་བསམ་གྱིས། །བསྒྲུབས་པའི་རབ་འབྱམས་མཆོད་པའི་
སྤྲིན། །བཞེས་ནས་གནས་མཆོག་འདི་ཉིད་དུ། །འཁོར་བ་ཇི་སྲིད་བཞུགས་སུ་གསོལ། །པདྨ་ཙནྟྲ་ཨ་ས་ནི་ཏིཥྛ་ན་ཏུ་སཱ་ཧཱ། ཞེས་སོགས་ཀྱི་གསོལ་འདེབས་མཆོད་བསྟོད་རྣམས་མཛད་

[045A]༄༅། །དེ་ནས་བློས་བསླང་གསུམ་གྱི་རྟེན་དང་བརྟེན་པར་བཅས་པ་རྣམས་རིན་པོ་ཆེ་འབའ་ཞིག་ལས་བསྒྲུབས་པ་ཡིན་ལ། དེ་ཡང་གཞལ་ཡས་ཁང་དང་ལྷ་གཞན་རྣམས་ཟངས་ལ་གསེར་གསོལ་
བ༑ གཙོ་བོ་རྣམས་དང། ཕྱོགས་ཀྱི་དེ་བཞིན་གཤེགས་པ་དང་སྙིང་པོའི་རྣལ་འབྱོར་མ་རྣམས་དངུལ་བཟང་པོ་འབའ་ཞིག་ལས་བཞེངས་པའི་གཙོ་བོ་ཡུམ་དྲང་བཅས་བ་རྣམས་རེ་རེ་ལའང་དངུལ་བྲེ་ཆེན་གཉིས་
ལྷག་རེ་དང་རྡོར་དབྱིངས་ཀྱི་གཙོ་བོ་ལ་དངུལ་བྲེ་ཆེན་གཉིས་མ་ལོངས་ཙམ་དང། འཁོར་གྱི་ལྷ་བཅུ་གཉིས་ལ་རེ་རེ་ལའང་དངུལ་བྲེ་ཆེན་ཕྱེད་དང་གཉིས་རེ་ཅུང་མ་ལོངས་ཙམ་དང་བཅས་པ་དང། དེ་དག་ལ་རིན་པོ་
ཆེ་དང། གཡུ་རྙིང་བཟང་པོ་དཔག་ཏུ་མེད་པའི་འཕྲ་བསམ་གྱིས་མི་ཁྱབ་པ་དང། དཀྱིལ་འཁོར་གྱི་གཙོ་བོ་གསུམ་དང་བདེ་མཆོག་གི་རྣལ་འབྱོར་མ་བཞི་རྣམས་པར་དུ་བླུགས་པ་ཙམ་གྱིས་ཤིན་ཏུ་ཕྲ་བའི་རི་མོ་
ཡན་ཆད་ཅུང་ཟད་ཀྱང་འཆོས་མི་དགོས་བར་རང་བྱོན་དུ་གྲུབ། བདེ་མཆོག་གི་ཐུགས་ཀར་རྟ་རྔ་ཙམ་གྱི་དྲོད་ཡོད། སྒྲུབ་མཆོད་ཁང་གི་དབུས་སུ་གསང་འདུས་ཀྱི་ཟློས་བསླང། ཤར་དུ་བདེ་མཆོག་ནུབ་ཏུ་
རྡོར་དབྱིངས་རྣམས་བཞུགས་པར་མཛད། གཞན་ཡང་རྗེ་བཙུན་འཇམ་པའི་དབྱངས། རྒྱལ་བ་ཚེ་དཔག་མེད། རྗེ་བཙུན་བྱམས་མགོན། བཅོམ་ལྡན་འདས་རྡོ་རྗེ་འཇིགས་བྱེད། ཞལ་ཕྱག་ཡོངས་སུ་

[045B] བཅོམ་ལྡན་འདས་མ་གཙུག་ཏོར་རྣམ་པར་རྒྱལ་མ་དང། གཙུག་ཏོར་གདུགས་དཀར་གཉིས་ཀྱི་གསེར་སྐུ་ཁྲུ་ཚད་རེ་དང། གོས་ངར་བཟང་པོ་མཐའ་ཡས་
པ་བརྡུངས་བའི་དར་འདག་འབའ་ཞིག་ལས་བསྒྲུབས་པའི་བཅོམ་ལྡན་འདས་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་རྫོགས་བའི་སྐུ་ལ་རྒྱབ་མཐོ་བཅུ་བདུན་ཡོད་པ་དང། ཆོས་རྒྱལ་ཙ་མུཎྚི་བཅས་དང། ཁྲུ་གང་
ཙམ་གྱི་འཁོར་ལོ་སྡོམ་བའི་སྐུ་རྣམས་བཞེངས་རྒྱུའི་རྫས་ལ་རྗེ་རང་གིས་བྱིན་རླབས་མཛད་ནས་མང་པོ་ལ་མི་སྟོན་པར་བཞེངས་པའི་ཚེ། རྡོ་རྗེའི་འཇིགས་བྱེད་ཀྱི་རྩ་ཞལ་དང། ཆོས་རྒྱལ་གྱི་སྐུ་ཕལ་ཆེར་དང་
བདེ་མཆོག་གི་ཞལ་བཞི་མདོག་དང་བཅས་པ་རང་བྱོན་དུ་གྲུབ། འཇིགས་བྱེད་འདིའི་ཐུགས་ཀར་བྱེའུ་སྒོ་ང་ཙམ་གྱི་དྲོད་ཡོད། འཇིགས་བྱེད་ཆོས་རྒྱལ་འཁོར་བཅས་མགོན་ཁར་དུ་བཞུགས། རྟེན་གཞན་
རྣམས་རྗེའི་གཟིམས་ཁང་སོགས་སུ་ཡོད། དེ་དག་ཐམས་ཅད་ཀྱི་ང་ལྷ་བཟོའི་བཟོ་ཐིག་དང་ཕྱག་ཚད་པལ་པ་མ་ཡིན་པར། ཤཱ་རིའི་བུ་དང་ཚངས་པ་ཨེ་ཌའི་བུ་ལ་སོགས་བས་ཞུས་པའི་ཕྱག་ཚད་ཀྱི་ཡི་
གེའང་མང་དུ་ཡོད་མོད་ཀྱི། གཙོ་བོར། དཔལ་འཁོར་ལོ་བདེ་མཆོག་སྡོམ་བ་འབྱུང་བའི་རྒྱུད་ཀྱི་ལེའུ་གཅིག་གིས་ལྷའི་ཕྱག་ཚད་ཞིབ་པར་སྟོན་ཅིང། དེའི་རྒྱ་ཆེར་འགྲེལ་རང་ན་རཀྵི་ཏས་ཀྱང་བར་ཞིབ་

[046A]༄༅། །ཏུ་གཏན་ལ་ཕབ་པ་དང། དཔལ་གཤིན་རྗེ་གཤེད་དམར་པོ་དང་ནག་པོའི་རྒྱུད་གཉིས་ཀྱི་ལེའུ་རེ་རེས་ལྷའི་ཕྱག་ཚད་སྟོན་པ་རྣམས་གུང་ལེགས་པར་བསྒྲིགས་པའི་ཐིག་ཁོག་ནས་དྲངས་
ཏེ༑ ལྷ་རྣམས་རྒྱ་བ་བས་གསུངས་པའི་ཕྱག་ཚད་དང་ལྡན་པར་བཞེངས་ཤིང། དེ་དག་རྣམས་ལའང་རྒྱུའི་བྱིན་བརླབས་སོགས་ཚུལ་བཞིན་དུ་མཛད་པས། ལུགས་བཏང་བ་ལ་འདི་འདྲ་བའི་ལུགས་འདྲེན་
བདེ་བ་དང་མཚར་བ་སྔར་འོང་མ་མྱོང་ཞེས་ལྷ་བཟོ་བ་དག་བྲེར་ལ། ཐམས་ཅད་ཀྱང་བལྟས་པ་ཙམ་གྱིས་ཡིད་འཕྲོག་པར་བྱེད་པའི་མིག་གི་བདུད་རྩི་འབའ་ཞིག་ཉེ་བར་བྱོན་ནོ། །དེ་ལྟར་རྟེན་དེ་རྣམས་དང་
གཙུག་ལག་ཁང་དང་བཅས་པའི་རགས་རིམ་ཞིག་ལོ་དེ་ཀའི་ཁོངས་སུ་གྲུབ། ཉེ་ཀོར་གྱི་དགེ་འདུན་གྱི་སྡེ་རྣམས་དང། ཆ་ལྷས་ཀྱི་གྲོང་པ་སྐྱེ་བོའི་ཚོགས་དང་བཅས་པ་ཐམས་ཅད་བསགས་ཏེ། རབ་སྟོན་
བཟང་པོ་རྨད་དུ་བྱུང་བ་མཛད་ཅིང། རྒྱུད་སྡེ་ནས་གསུངས་པའི་ཆོ་ག་རྣམ་པར་དག་པས། རབ་ཏུ་གནས་བ་ཕུན་སུམ་ཚོགས་པ་རྒྱས་པར་མཛད། དེ་ཡང་རྡོ་རྗེ་འཇིགས་བྱེད་ཀྱི་རབ་གནས་ཀྱི་ཉིན་
ནམ་མཁའ་དྲབས་པའི་དཀྱིལ་ནས་འབྲུག་སྒྲ་ཙམ་གྱི་སྒྲ་ཆེན་པོ་གྲག་བཞིན་པར་རྟེན་གྱི་ལྷ་ཁང་དུ་ཞུགས་པ་ཀུན་གྱིས་ཐོས་ཤིང། དེ་དང་མཉམ་དུ་གསང་བ་འདུས་པ་དང་བདེ་མཆོག་གི་རིམ་ལྔའི་རྣལ་འབྱོར་

[046B] དེ་ཕྱིན་ཆད་དབུ་རུ་སྟོད་སྨད་ཀྱི་ས་ཕྱོགས་ཀུན་དུ་ལོ་ལེགས་པ་དང་ཆར་
ཆུ་དུས་སུ་འབབ་པ་དང། བཤད་སྒྲུབ་རྒྱས་པ་ལ་སོགས་པའི་ཁྱད་པར་སྔར་ལས་ཕུལ་དུ་བྱུང་བའི་ངོ་མཚར་དང་ལྡན་པར་གྱུར་ཏོ། །ཡང་རྗེ་རིན་པོ་ཆེས་རྗེ་དགེ་འདུན་གྲུབ་ལ་སྐུ་ལ་བཞེས་པའི་
མཐང་ཤམ་རྙིང་པ་གནང་ནས། འདུལ་བའི་བསླབ་ཁྲིམས་དར་བར་མཛད་པའི་རྟེན་འབྲེལ་བསྒྲིགས། འཕྲིན་ལས་ཇི་ལྟ་བུ་འབྱུང་བ་དང། བཀྲ་ཤིས་ལྷུན་པོའི་ས་ཡུལ་དང། འཕྲིན་ལས་
བསྒྲུབ་པའི་སྲུང་མ་དང། ཡོན་བདག་རྣམས་ལུང་བསྟན་མཛད། དེ་ལྟར་ལྷ་ཁང་རྟེན་རྣམས་བཞེངས་ནས་རྒྱུད་སྡེ་བཞི་ཡི་ལྷ་རྣམས་ཀྱི་དཀྱིལ་འཁོར་བསྒྲུབ་ཅིང་མཆོད་པའི་སྔགས་གྲྭ་ཚུགས་པ་ནི་
རྗེའི་མཛད་ཆེན་བཞིའི་གཅིག་ཡིན་ནོ། །དེ་ཡང་འོལ་ཁ་བསམ་གཏན་གླིང་དུ་བཞུགས་པའི་ཚེ་གསང་འདུས་ཀྱི་རྒྱུད་གཏང་ནས་སྔགས་ཀྱི་བདག་པོར་བྱིན་གྱིས་བརླབས་པས་སྔགས་གྲྭ་འདི་ཚུགས་པ་ཡིན་
ལ༑ སྔགས་ཀྱི་ཆོས་མང་དུ་བརྩམས་པ་དང། མང་དུ་གསུངས་པའི་རྒྱུ་མཚན་ཡང་དེ་ལྟར་རོ། །ཡང་སྐབས་འདིར་བདེ་མཆོག་གི་དཀྱིལ་འཁོར་སྒྲུབ་མཆོད་མཛད་པའི་ཚེ་དཀྱིལ་འཁོར་པ་

[047A]༄༅། །རྣམས་དངོས་སུ་གཟིགས། མཁའ་འགྲོ་མའི་ཚོགས་ཀྱིས་མཆོད་བསྟོད་ཀྱི་དབྱངས་མཛད་པ་གསན་ནས། མཆོད་ཕྲེང་ཏིང་འཛིན་པིར་ལེགས་མ་དང། དཔྱིད་ཀྱི་རྒྱལ་
མོའི་གླུ་སོགས་ཀྱི་དབྱངས་སུ་མཛད་དེ། སློབ་མ་རྣམས་ལ་བསླབས་བ་ནི་དེང་སང་གི་བར་རྒྱུད་གྲྭར་འཐེན་བཞིན་པ་འདི་ཡིན་ནོ། །ཡང་མཁའ་འགྲོ་རྣམས་ཀྱིས་ཚིག་མི་གསལ་བར་དབྱངས་མང་པོ་
འཕེན་པ་གསན་ནས་སླེབ་མ་རྣམས་ལ་བསླབས་པ་ནི་རྒྱུད་གྲྭ་རི་ཚོགས་འདོན་གྱི་གདངས་རྣམས་སོ། །དེའི་ཕྱིར་བསྒོམ་པར་མ་ནུས་ནའང་ཕྱག་ལེན་མཉམས་པར་བྱས་ན་བྱིན་རླབས་ཆེ་ཞིང་མྱུར་བ་ཡིན་
གསུངས། སྤྱིར་རྗེ་འདི་ལ་འཇམ་པའི་དབྱངས་དང་དབྱངས་ཅན་མ་གཉིས་ཀྱིས་རྗེས་སུ་བཟུང་བས་འཆད་རྩོད་རྩོམ་པའི་བྱ་བ་ལ་ཐོགས་པ་མེད་ཅིང། ཁྱད་པར་དུ་རྗེ་འདིས་མཛད་པའི་ཡོ་ག་དང་བླ་མེད་
ཀྱི་ཡི་དམ་ཆོས་སྐྱོང་སོགས་ཀྱི་དབྱངས་དང་སྡེབ་སྦྱོར་གྱི་ཚིགས་བཅད་མཛད་པ་སོགས་ནི། སྙན་ཞིང་ཡིད་དུ་འོང་བ། གཞན་ལས་ཁྱད་པར་དུ་འཕགས་པའོ། །དེ་ཡང་ཡོ་ག་སོགས་ཀྱི་དབྱངས་
ཆེན་རྣམས་ནི་བརྗིད་པའི་མཐར་ཐུག་ཏུ་སྣང་ཞེས་གསུངས་སོ།། །།དགུང་ལོ་དྲུག་བཅུ་རྩ་གཉིས་པའི་ས་ཁྱི་ལོར་དགའ་ལྡན་ཉིད་དུ་བཞུགས་ནས། སྡེ་སྣོད་འཛིན་པ་བརྒྱ་ཕྲག་མང་པོ་ཕྱོགས་

[047B] གཉུག་མར་གནས་པའི་དགེ་འདུན་དང་བཅས་པ་ལ་ཆོས་ཀྱི་འཁོར་ལོ་རྒྱུན་མ་ཆད་པར་བསྐོར་ཞིང། དཔལ་གསང་བ་འདུས་པའི་འགྲེལ་བ་སྒྲོན་གསལ་མཚན་དང་བཅས་བ་
བཤད་རྒྱུད་འགའ་ཞིག་དང། རིམ་ལྔའི་ཁྲིད་རྒྱས་པ་དང། སྦྱོར་བ་ཡན་ལག་དྲུག་པའི་ཁྲིད་རྒྱས་པ་དང། དུས་ཀྱི་འཁོར་ལོའི་འགྲེལ་ཆེན་དྲི་མ་མེད་བའི་འོད་ཀྱི་བཤད་བ་ཆེས་ཞིབ་བ་དང་
གཞན་ཡང་དབུ་ཚང། བདེ་མཆོག་ལམ་རིམ་ལ་སོགས་པའི་ཆོས་ཟབ་ཅིང་རྒྱ་ཆེ་བ་དཔག་ཏུ་མེད་པ་གསུངས། དེའི་དབྱར་དང་སྟོན་ལ། གཙུག་ལག་ཁང་གི་ཁྱམས་ལ་ལོགས་བྲིས་ཀྱང་
གྲུབ་པར་མཛད། དབུ་མ་ལ་འཇུག་པའི་རྣམ་བཤད་ཆེན་མོ་མཛད་བའང་ལེགས་པར་རྫོགས་བར་མཛད་དོ། །ཡང་དགུན་སྨད་ཀྱི་སྐབས་ཤིག་ཆོས་སྐྱོང་འདི་རྣམས་ལའང་གཏོར་མ་འབུལ་བའི་
དུས་དབྱངས་ཀྱི་ང་ངོ་དང་བཅས་ན་ཤིན་ཏུ་དགྱེས་པར་འདུག་པས་འདི་བཞིན་བྱེད་པ་ཡིན་གསུངས་ནས་གཤིན་རྗེ་ཆོས་ཀྱི་རྒྱལ་པོ་སྤྱན་འདྲེན་པ་དང། བསྟོད་ཅིང་བསྐུལ་བ་སོགས་ཀྱི་དབྱངས་བཞི་མཛད་
དེ་དུས་ནུབ་ཅིག་སྐུ་དྲུང་ན་གནས་པ་བསྙེན་སྒྲུབ་སོགས་ལ་བརྩོན་པ་ཞིག་གི་རྨི་ལམ་དུ་གཤིན་རྗེ་ཆོས་ཀྱི་རྒྱལ་པོ་སྐུ་ཤིན་ཏུ་བརྗིད་ཅིང་ཆེ་བ་ཞིག་ཕ་ཚད་ནས་བྱོན་ནས་བསྟོད་པའི་དབྱངས་འདི་ལྟར་བྱིས་ལ་ཐེན་

[048A]༄༅། །ཞིག་གསུངས་ནས་ཁོང་ངང་གིས་འཐེན་གྱི་ན་འདུག་པས་ས་དང་རི་བོ་ཐམས་ཅད་བེར་རེ་རེ་འོང་གིན་འདུག་པ་ཞིག་རྨིས་འདུག་གཞན་ཡང་དེ་འདྲ་བའི་རྨི་ལྟས་འགའ་རེ་ལ་བྱུང་
དེའི་ཕྱིར་ཆོས་རྒྱལ་ནང་སྒྲུབ་ཀྱི་བསྟོད་པ་བརྒྱངས་བསྐུམས་མའི་དབྱངས་ཆེན་ལ་གཤིན་རྗེའི་དར་དབྱངས་དང་གཤིན་རྗེའི་འཐེན་དབྱངས་ཞེས་བརྗོད་པའི་རྒྱུ་མཚན་ནི་དེ་ཡིན་ནོ། །དེ་ནས་དབྱངས་སྦྱར་པ་
རྣམས་ལའང་འདིར་གཏོར་མ་མ་བཤམས་པར་དབྱངས་བྱ་མི་རུང་བར་འདུག་པས་མ་བྱེད་གསུང། སྐབས་ཤིག་ཏུ་རེའི་རྒྱུ་མཚན་ཇི་ལྟ་བུ་མཆིས་ཞེས་ཞུས་པས་ལར་རང་གཤིན་རྗེ་ཆོས་རྒྱལ་འདི་ཁོང་རང་
གི་སྐུའི་རྣམ་པ་ཇི་ལྟ་བས་ཀྱང་མང་དུ་འོང་ཁྱད་པར་སྐུ་དྲུང་ན་ཞབས་ཏོག་ལ་རྒྱུན་པར་ཡོད་པ་གང་ཡང་རུང་བ་རེའི་གཟུགས་བྱང་དུ་བྱས་ནས་གཟིམས་ཁང་གི་ནང་དུ་ཕར་འགྲོ་ཚུར་འགྲོ་ངང་སྐུ་མདུན་སོགས་སུ་
བྱ་བྱེད་མང་པོ་བྱེད། སྙན་དྲུང་དུ་ཤུབ་ཤུབ་ཀྱི་ཞལ་ཏ་ཞུ་བའི་རྣམ་པ་ཅན་བྱས་ནས་གཏམ་མང་པོ་སྨྲ་བ་ཞིག་ནར་མར་འོང། དེ་གཟིམས་ཁང་ན་ནར་མར་གནས་པ་མང་པོས་ཀྱང་མཐོང་བ་འོང་ཞིང། དེའང་
གང་གི་གཟུགས་སུ་བསྒྱུར་བ་དེར་འཁྲུལ་ནས་གཞན་ཆོས་དོ་མི་ཤེས་པ་ཞིག་འོང། ཁ་སང་ནས་དབྱངས་བྱེད་པའི་དུས་ཐམས་ཅད་དུའང་དེ་འདྲ་ཞིག་འོངས་ནས་ལབ་ལབ་ངད་བྱེད། གཏོར་མ་སྟེར་དགོས་

[048B]གཏོར་མ་བྱས་ནས་དབྱངས་ཀྱི་ང་རོ་བྱས་པའི་ཚེ་དགའ་བའི་རྣམ་འགྱུར་སྣ་ཚོགས་བྱེད་པ་འདུག་ཅེས་གསུང་ངོ། །ཆོས་སྐྱོང་གི་བསྐང་གསོ་སོགས་ལ་རོལ་མོ་དང་དབྱངས་བྱེད་པའི་དགོས་
པ་འདིས་ཤེས་པར་བྱའོ། །ཡང་བླ་མ་ལེགས་བཟང་པས་མཛད་པའི་རྣམ་ཐར་ལས། དམ་ཅན་ཆོས་རྒྱལ་འདི་ནི་རྗེ་བླ་མ་དགུང་ལོ་སོ་དྲུག་པར་འཇམ་དབྱངས་བསྒྲུབས་པའི་དུས་དེ་ནས་རྗེ་འདི་ལ་ཐུགས་
ཉེ་ཞིང། རྗེའི་འཕྲིན་ལས་ལ་འགྲོ་འོང་བྱེད་པ་དག་ལ་བསུ་སྐྱེལ་ཡང་མཛད། ཁྱད་པར་དུ་རྗེ་བླ་མ་ལ་སྙིང་ནས་དད་པ་རྣམས་ལ་ལྷག་པར་གྲོགས་བྱེད་ཅིང་བསྲུང་སྐྱོབ་མཛད་དོ། །ཞེས་གསུངས་ལ་
དོན་འདི་ལེགས་པར་དཔྱད་ནས་ཤེས་དགོས་སོ། །ཡང་སྐབས་དེ་ནས་རྗེས་བརྩམས་པའི་ཆོས་རྣམས་པར་དུ་བསྒྲུབ་པའི་དགོངས་པ་དང་སྟ་གོན་མཛད་ནས། དཔལ་གསང་བ་འདུས་པའི་རྩ་རྒྱུད་འགྲེལ་
པ་སྒྲོན་གསལ་བཅས་པར་དུ་བརྐོ་བའི་མགོ་བརྩམས་སོ། །ཡང་སྐབས་ཤིག་མཁས་གྲུབ་རྗེ་ལ་གནང་བའི་ཆབ་ཤོག་ནི། ཨོཾ་བདེ་ལེགས་སུ་གྱུར་ཅིག་གྲགས་པའི་རི་བོ་མཐོན་
པོ་ལ་འཇོགས་པའི། །དུ་མའི་འགྲོ་བས་གང་གི་ཞབས་མཆོད་པ། །རྗེ་བཙུན་མཁྱེན་པའི་གཏེར་དེའི་མཛད་པ་ཡིས། །ཁྱེད་ཀྱི་ཕུན་ཚོགས་ཀུན་ནས་སྐྱོང་གྱུར་ཅིག་དྲི་ཞིམ་པང་མས་རྐང་དྲུག་

[049A]༄༅། །དང། །མཛེས་བའི་ལང་ཚོས་སྲེང་ལྡན་བཞིན། །རྣར་སྙན་གསར་བའི་ཕྲིན་ཡིག་གིས། །ཡིད་རབ་འཕྲོག་ཕྱིར་འདི་སྐད་བརྗོད། །རྣ་བ་ཐོས་པའི་བང་མཛོད་མགྲིན་པ་
ལེགས་བཤད་གཏེར། །སྤྱི་གཙུག་དམ་བ་ལ་འདུང་ཚུལ་ཁྲིམས་གོས་ཀྱིས་ཀླུབས། །དམ་བའི་ཡིད་འཕྲོག་རྒྱན་བཟང་དུ་མས་རབ་སྤུང་པ། །མཁས་པའི་བཤེས་ཁྱོད་རང་གི་གནས་སུ་བདེར་སོན་ནས་
མིག་དང་རྣ་བ་ཡིད་ལ་དཔལ་སྟེར་བའི། །སྡེབས་ལེགས་དོན་བཟང་སྙན་པའི་ཕྲིན་ཡིག་ནི། །ཕུན་ཚོགས་སྐྱེས་བཅས་བསྐུར་བ་འཕྲོད་པའི་ཚེ། །ཡིད་མཚོར་དགའ་བའི་རླབས་ཕྲེང་གཡོས་པར་
གྱུར། །བདག་ཀྱང་དབེན་པར་སྔོན་ཆད་ཐོས་བའི་དོན། །ཇི་བཞིན་སྒྲུབ་བའི་བདེ་བ་ལ་ཆགས་པས། །རེ་ཤིག་དགེ་ལྡན་རི་བོའི་ངོས་ལས་ནི། །ཕྱོགས་གཞན་མི་གཡོའི་ཡི་དམ་བརྟན་པར་
བགྱིས། །བསྟན་པ་གནས་དང་མཁས་པའི་མགོན་བཅས་དང། །ལང་ཚོ་མ་ཡོལ་རྣམ་དཔྱོད་རྒྱས་པ་དང། །རྣམ་གཡེང་ངོར་ནས་སྒྲུབ་ལ་འདུན་བ་ནི། །བློ་མཆོག་ལྡན་པ་རྣམས་ཀྱི་ལེགས་སྨོན་
གནས། །ཚུལ་འདི་ཤིན་ཏུ་རྙེད་དཀའ་འཇིག་སླ་བ། །རིག་ནས་ཉིན་མཚན་ཀུན་ཏུ་དལ་བའི་རྟེན། །དོན་ལྡན་བྱེད་པ་མཁས་པའི་མཁས་པ་སྟེ། །ལྷག་མའི་སྐྱེ་བོ་བྱིས་ལས་བྱིས་པར་གསུངས་

[049B] །རྣམ་དཔྱོད་བརྩོན་པའི་གྲུ་ཡིས་ལེགས་ཞུགས་ནས། །ལེགས་བཤད་རིན་ཆེན་གླིང་གི་དགའ་སྟོན་མཆོག་ཉམས་སུ་མྱོང་བའི་རྣམ་དཔྱོད་བཟང་པོ་ཅན།།
ཁྱོད་ལ་བདག་གིས་མང་དུ་བསྐུལ་ཅི་འཚལ། །གསུང་རབ་ཐོས་བའི་དགའ་སྟོན་འདི་འདྲ་ན། །དེ་དོན་སྒྲུབ་བའི་བདེ་བ་ཅི་འདྲ་ཞེས། །རྒྱུན་དུ་ཡིད་ལ་བརྣག་པ་རྒྱས་པར་མཛོད། །རིན་ཆེན་
དབང་གི་རྒྱལ་པོ་ལས་ལྷག་པའི། །ངོ་མཚར་རྟེན་འདི་རིང་དུ་འཚོ་བ་ཡི། །ཐབས་མང་སྨྲ་བའི་ཟླ་བས་གང་གསུངས་པ། །རེ་ལའར་བརྩོན་བ་ཤིན་ཏུ་གཅེས་བ་ལགས། །ཞེས་བ་འདི་ནི་
མང་དུ་ཐོས་བའི་དགེ་སློང་བློ་བཟང་གྲགས་པའི་དབལ་གྱིས། བསྟན་བའི་རྩ་ལག་དམ་བ་སྡོམ་བརྩོན་ཆེན་པོ་དཀའ་བཅུ་པ་དགེ་ལེགས་དཔལ་བའི་གསུང་ཤོག་གསེར་སྲང་གང། དངུལ་དམ་གཅིག་
ཀ་ར་ཏང་ཟུང་གཅིག་སྤོས་ཏང་གཅིག་གི་རྟེན་དང་བཅས་པ་དགེ་བའི་གཉེན་ཆོས་ལྡན་དང་བརྩོན་རིན་པོ་གཉིས་ཀྱིས་འབྲོར་པའི་ལན་དུ་སྦྱར་བའི་སྐྱེས་ཀྱི་མཚོན་ཙམ་དུ་གོས་དམར་སྨུག་གི་སྣམ་
སྦྱར་སྲིད་དུ་ཁྲུ་དབུ་ཅུང་མ་ལོངས་པ། ཞང་དུའང་ཁྲུ་གསུམ་ཅུང་མ་ལོངས་བའི་སྣམ་ཕྲན་ཉི་ཤུ་རྩ་ལྔ་ཡོད་པ་གཅིག་གན་ཀར་ས་རི་ནག་པོའི་ཤུབས་ཅན་གཅིག་མཎྜལ་གར་བསེའུ་ཡོད་པ་

[050A]༄༅། །གཅིག་རྣམས་ལ་ཐིའི་ཅོ་འདི་འབྱར་བ་འབུལ། ཟླ་བ་དང་པོའི་ཚེས་བཅུ་གཉིས་ལ་ཕུལ་བ་དགེ་ལེགས་སུ་གྱུར་ཅིག་ཅེས་པའོ། །ཡང་སྦྱན་སྔ་དཔལ་
བ་ལ་གནང་བ་ནི། སྭ་སྟི། གྲུབ་བས་བསྟེན་པའི་དི་བོའི་ངོས་དག་ཏུ། །དྲང་སྲོང་ཆེན་པོའི་སྤྱོད་བས་རབ་མཛེས་ཤིང། །མཐའ་ཡས་འགྲོ་བ་འདྲེན་དེའི་ཞབས་ཟུང་ནི། །གདུལ་བྱའི་གཙུག་
ན་རིང་དུ་བརྟན་གྱུར་ཅིག་གངས་ཅན་དུར་སྨྲིག་འཛིན་པའི་ཅོད་པན་སྟེང། །གང་ཞིག་ཞབས་པད་རྣམ་མཛེས་དེ་དྲུང་དུ། །ཐུབ་པའི་རྗེས་སུ་སློབ་པའི་སྤོང་བ་བ། །བདག་གིས་གུས་པའི་ཡིད་
ཀྱིས་འདི་སྐད་ཞུ། །ཐོས་ན་རྣ་བ་ཚིམ་བྱེད་དོན་བསམས་ན། །ཡིད་ལ་དབལ་སྟེར་བཀའ་སྩལ་འཕྲིན་ཡིག་ནི། །བཟང་མང་སྐྱེས་དང་བཅས་བ་བཀའ་བཞིན་དུ། །བསྒྲུབ་པ་དེ་ཡིས་བདག་གི་
གམ་དུ་འཕྲོད། །དེ་ཚེ་ཡིད་ཀྱི་དཔག་བསམ་ལྗོན་བ་ནི། །དགའ་བའི་དྲི་ཡི་བཞོན་པས་རབ་ཏུ་བསྐྱོད། །ལྷུན་པོ་ལྟ་བུར་ཚེས་ཆེར་བརྟན་པའི་ཐུགས། །ཅུང་ཟད་ཙམ་དུ་གཞན་གྱིས་མི་གཡོ་བའི།།
ཚུལ་འདི་མགོན་པོ་ཁྱོད་ཀྱི་རང་བཞིན་དུ། །མཐོང་ནས་རེ་ཤིག་མཇལ་བར་མ་བགྱིས་ལགས། །བསྟན་པ་རིན་ཆེན་རྒྱས་པའི་ཁུར་བཞེས་པ། །བདག་འདྲས་བསྐུལ་པར་གྱུར་ལ་ལྟོས་ཅི་འཚལ། །

[050B] །ཞབས་བརྟེན་སླད་དུ་སྲས་བཅས་རྒྱལ་བ་ལ། གསོལ་བ་འདེབས་ཤིང་སྨོན་ལམ་དྲི་མེད་ཚོགས། །ཡང་དང་ཡང་དུ་འབད་པས་བགྱིད་པར་ཞུ། །
མག་ཟླ་བའི་ཚེས་བཅུ་བཞི་ལ་ཕུལ་བ་དགེ་ལེགས་སུ་གྱུར་ཅིག་ཅེས་པ་འདི་སྤྱན་མདའ་དཔལ་བལ་མཛད་པའོ། །ཞེས་པའོ། །ཡང་བྱང་ཆུབ་བླ་མ་ལ་གནང་བ་ནི་
ཨོཾ་བདེ་ལེགས་སུ་གྱུར་ཅིག་སྨྲ་བ་ཟླ་མེད་ཤཱཀྱའི་རིགས་ཀྱི་གཙོ། །ཀུན་གྱི་སྐྱབས་གཅིག་བཅོམ་ལྡན་ཐུབ་པ་ཆེ། །རྒྱལ་སྲས་ཀུན་གྱི་གཙུག་ན་ལྷམ་མེ་བ། །འཇམ་པའི་དབྱངས་ཀྱིས་ཁྱེད་ལ་
ཏག་ཏུ་སྐྱོངས། །སྔོན་བསགས་ཤིན་ཏུ་དཀར་བའི་ལས་བཟང་གིས། །ཡོངས་སུ་དྲངས་པའི་མཐོ་རིས་དཔལ་ཡོན་ཅན། །བསྟན་པ་རིན་ཆེན་རྒྱས་པའི་ཁུར་འཛིན་པ། །བཤེས་གཉོན་ཆེན་པོ་ཆོས་
ཀྱི་རྒྱལ་བོ་རྒྱལ། །སྐྱེ་དགུ་རྣམས་ཀྱི་བདེ་ལེགས་སྒོ་གཅིག་པུ། །ཐུབ་པའི་བསྟན་ལ་སྙིང་ནས་གུས་པ་ཡིས། །ཕྱོགས་དུས་ཀུན་དུ་རྒྱས་པའི་ཐུགས་མངའ་བ། །དབལ་ལྡན་དྷརྨ་ར་ཛ་ཞབས་བརྟན་
ཅིག་དེ་ལྟར་བདེ་ལེགས་སུ་བྱེད་པའི་དག་སྔོན་དུ་བཏང་ནས་སྐབས་ལ་འཇུག་པ་ནི། སྔོན་གྱི་མཛད་བ་བཟང་པོའི་མཐའ་ལ་བརྟེན་ནས་ཕུན་སུམ་ཚོགས་པའི་དཔལ་གྱིས་ནི་མངོན་བར་མཐོ། བསྟན་པ་

[051A]༄༅། །ཁོ་ན་ཕན་བདེའི་རྩ་བར་གཟིགས་ནས། ཐུབ་པའི་བསྟན་པ་ཕྱོགས་ཀུན་དུ་རྒྱས་པར་མཛད་པའི་ཁུར་ཆེན་པོ་ནི་བསྣམས། བླང་དོར་གྱི་གནས་ལ་རྣམ་དཔྱོད་རྒྱས་པའི་རྣམ་པར་
དཀར་བའི་མཛད་པ་ཕྱོགས་ཀུན་དུ་གཡོ་བ་ལས། སྔོན་ཚེ་བསྟན་པའི་དང་རྒྱས་ཆེར་བྱུང་ཡང། ཕྱི་ནས་དུས་ཀྱི་དབང་གིས་ཆེར་ཉམས་པས་ད་ལྟ་མཐའ་འཁོབ་མི་བཟད་པར་གྱུར་པའི་མདོ་སྨད་ཅེས་བྱ་བའི་རྒྱལ་
ཁམས་ཆེན་པོ་དེར། ལྷ་མིའི་བསོད་ནམས་ཞིང་གི་མཆོག་ཐུབ་པའི་བརྟུལ་ཞུགས་ལེགས་བཟུང་ནས། །ལུང་གི་བསྟན་པ་འཛིན་བའི་གཞི། །ཆོས་སྡེ་ཆེན་པོ་རྣམ་པ་ལྔ། །ཉིད་ཀྱིས་ལེགས་པར་
བཙུགས་སོ་ཞེས། །བཀའ་སྩལ་གསུང་ཡིག་འཕྲོད་པའི་ཚེ། །ཡིད་ནི་དགའ་བས་བསྐྱོད་པ་ལས། །སྙིང་ནས་ངོ་མཚར་ཆེན་པོ་སྐྱེས། །བཀའ་སྩལ་གྱི་རྟེན་ལིང་དུར་ཁའི་བླ་གོས་གཅིག་གོས་
དུང་ཁའི་ཟླ་གམ་གཅིག་ཁ་ཐགས་དཀར་པོ་གཅིག་ཆུ་ཤེལ་གྱི་ཕྲེང་བ་བརྒྱ་རྩ་གཅིག་བསི་ཇ་རྒྱ་མ་ལྔ་བཅུ་རྣམས་བླ་མ་འབྱུང་གནས་རྒྱལ་པོས་འཕྲོད་ཅིང། དབུས་གཙང་གི་ཆོས་སྡེ་ཆེ་ཆུང་ཐམས་ཅད་
དུ་མང་བསྐོལ་འབུལ་ནོར་དང་བཅས་པ་བསྐུར་བ་ལས། དགོན་པ་འདིར་ཡང་དགེ་འདུན་ལ་མང་བསྐོལ་ཚ་བྲ་དང་བཅས་པའི་ཆས་བསྐུར་བ་རྣམས་ཀྱང་ཚང་མར་འཕྲོད་ལགས། ཆོས་སྡེ་བཅུགས་བ་དང་དགེ་

[051B] ཆོས་ཀྱི་རྒྱལ་པོ་ཆེན་པོ་ཡབ་སྲས་སྐུ་ཚེ་རིང་ལ། ཆབ་སྲིད་བརྟན་པའི་དོན་དང། སེམས་ཅན་ཐམས་ཅད་ཀྱི་དོན་དུ་རྣམ་མཁྱེན་དུ་བསྔོ་
བ་དང་སྨོན་ལམ་གྱིས་གསུང་བ་འདུག་བ་བཞིན་དུ་ཆོས་སྤྱོད་དག་པོ་བགྱིས་ཏེ་སྨོན་ལམ་རྣམ་དག་གིས་རྒྱས་བཏབ་བདོག་ལགས། ད་དུང་ཡང་ཆོས་སྡེ་བཙུགས་པ་ལྔ་པོ་ལ། དང་ཚུགས་ལ་གཞི་བྱས་པའི་
རྣམ་པར་དག་པའི་གཞུང་ལ་ཐོས་བསམ་བྱེད་པ་རྣམས་ཡང་འཕེལ་དུ་གྱུར་ནས། ཕྱོགས་ཀུན་ཏུ་སྙན་པ་རྒྱས་པའི་ཐབས་ལ་ཐུགས་ཀྱིས་བསྙེལ་བ་མི་མདའ་བའི་ཁུར་ཆེན་པོ་བསྣམས་པར་ཞུ་ཞུ། ཅི་ཕྱིར་ཞེན་
དལ་འབྱོར་ཐོབ་པ་ལ། །སྙིང་པོ་ལེན་པའི་ཐབས་ལ་དེ་མཆོག་ཅེས། །སྲས་བཅས་རྒྱལ་བས་ཡང་དང་ཡང་གསུངས་ཕྱིར། །འདི་ལ་བརྩོན་པ་ལྷོང་པར་རིགས་པ་མིན། །སྐབས་དོན་གཉིས་པ་
དྲུང་པའི་ཐུགས་བཞེད་རྨད་དུ་བྱུང་བ་ཆེན་པོ་ཅིག་སྒྲུབ་པ་ལ། བླ་མ་བསོད་ནམས་བཟང་པོ་བ་མདགས་པ་ལ་ད་རེས་ཀྱི་དོན་རྣམས་ལེགས་པར་གྲུབ་པའི་རྒྱུ་མཚན་ཞིབ་པར་ཞུ་ཡིག་ལོགས་ན་ཡོད་པ་ལ་གསལ་ལགས་
ཞེས་ཆུ་སྟོང་ཀྱི་ཟླ་བའི་ཉེར་གཉིས་ལ་འབྲོག་རི་བོ་ཆེ་དགེ་ལྡན་རྣམ་པར་རྒྱལ་བའི་གླིང་ནས་ཞུས་པ་སྤྱན་ལམ་དུ་བབ་པའི་རྟེན་མཚོན་ཙམ་དུ། ཉང་སྟོད་ཀྱི་ཕྲུག་དུར་དམར་ལྔ་སྣམ་ལེགས་པར་འདོད་བ་གཅིག་དང་

[052A]༄༅། །སྲབ་མོ་དཀར་པོ་བུབས་གཅིག་གཙུག་ཞྭ་དམར་པོ་གཅིག་རྣམས་ལ་ཐེའི་ཙེ་འྡ་འབྱང་བ་འབུལ་བ་དགེ་ལེགས་སུ་གྱུར་ཅིག་ཅེས་པ་འདི་ནི་རྗེ་རིན་པོ་ཆེའི་ཞལ་སྔ་ནས་
ཀྱིས་བྱང་ཆུབ་བླ་མ་ལ་གནང་བའོ། །ཡང་བྱང་བ་བདག་པོ་ལ་གནང་བ་ནི། རིགས་བཟང་ཁངས་དང་ང་རྒྱལ་བྲལ་བ་དང། །བློ་བཟང་གྱ་གྱུ་མེད་པ་དང། །འབྱོར་ལྡན་ངེས་པར་འབྱུང་
འདོད་པ། །ཁྱོད་ཀྱིས་སྤྲིངས་པའི་ཡི་གེ་ནི། །ཀ་རའི་རྟེན་དང་བཅས་པ་དག་བདག་གི་གམ་དུ་ལེགས་པར་ཕྱིན། །ཉིད་ཀྱི་རྣམ་དག་སྨོན་པའི་གནས། །བཞེད་པ་ཇི་ལྟར་གྲུབ་གྱུར་ཅིག་ཤིན་ཏུ་
མི་བརྟན་སྲིད་བའི་དཔལ། །སྲིད་ལམ་བགྲོད་པས་དུབ་པ་ལ། །ངལ་སོའི་གནས་ནི་དམ་པའི་ཆོས། །དེ་དོན་ཇི་བཞིན་སྒྲུབ་པའི་གེགས། །ཕུད་ཁྲོལ་ཙ་བ་ཁྱིམ་གྱི་གནས། །དེ་ལྟར་རིག་ནས་སྙིང་
པོ་མཆོག་ལེན་པར་བྱེད་པ་མཁས་པས་བསྔགས། །ལྷག་མ་མི་ཡི་ཤ་ཚུགས་ཙམ། །ཞེས་བ་འདི་ལ་སྟོད་བྱང་བ་དཔོན་བསོད་ནམས་རྒྱལ་མཚན་བ་ལ་འབྲོག་རི་བོ་ཆེ་དགེ་ལྡན་རྣམ་པར་རྒྱལ་
བའི་གླིང་ནས་གདམས་པའོ། །ཞེས་པའོ། །ཡང་སྤོང་ཤིང་བླ་མ་ལ་གནང་བ་ནི། དགེ་བའི་བཤེས་གཉེན་ཆེན་པོ་སྤོང་ཤོད་ནང་པའི་ཕྱག་ཏུ་ཕུལ་བ། སྐུ་ཁམས་བཟང་བའི་

[052B] འདིར་ཡང་དགེ་བར་མཆིས། སྐབས་ཀྱི་དོན། དྲི་བཅས་སེམས་ཀྱི་རང་བཞིན་གཞི། །
ཐབས་ཤེས་ཟུང་དུ་འབྲེལ་བ་ལམ། །ཆོས་དང་གཟུགས་ཀྱི་སྐུ་གཉིས་འབྲས། །གཞི་ལམ་འབྲས་བུ་བསྡུས་བའོ། །རྟག་ཆད་མཐའ་གཉིས་སྤངས་པ་ལྟ་བ་སྟེ། །དེ་ཡི་དོན་ལ་རྩེ་གཅིག་
འཇོག་པ་སྒོམ། །སྡོམ་གསུམ་ཀུན་སྤྱོད་གཙང་བ་སྤྱོད་པ་རུ། །ཤེས་པར་གྱིས་ལ་དེ་ལྟར་ཉམས་སུ་ལོང། །ཁྱེད་རང་གི་གསུང་ཤོག་ན་འདུག་པ་བཞིན་སྨོན་ལམ་ཡང་བགྱིས་པ་དོག་ཡི་གའི་སྐྱེས་
མཚོན་པར་དེད་རང་གི་ཡུན་རིང་དུ་ལོངས་སྤྱད་པའི་པཎ་ཞྭ་སེར་པོ་གཅིག་མཆིས། ཁྱི་ལོ་ཟླ་བ་དྲུག་པའི་ཚེས་གྲངས་བཟང་པོ་ལ་འབྲོག་རི་བོ་ཆེ་དགེ་ལྡན་རྣམ་པར་རྒྱལ་བའི་གླིང་ནས་ཕུལ་བ་དགེ་ལེགས་སུ་
གྱུར་ཅིག་ཅེས་པའོ། །ཡང་མ་གཅིག་དབོན་པོ་ལ་གནང་བ་ནི། ཨོཾ་སྭ་སྟི་སིདྡྷཾ། དགེ་ཚུལ་བློ་དང་ལྡན་པ་ནམ་མཁའ་དཔལ། །དེ་ཡིས་སྤྲིངས་པའི་ཡི་གེ་འདིར་འཕྲོད་ལན། །
མང་དུ་ཐོས་པའི་དགེ་སློང་སྤོང་བ་པ། །བློ་བཟང་གྲགས་པས་སླར་ཡང་འདི་སྐད་ལོ། །བུ་ཁྱོད་བསམ་པ་དགེ་པ་ཡོད་ཟེར་ལེགས། །སྲིད་པའི་ཕུན་ཚོགས་ཀུན་གྱིས་མི་སླུ་མེད། །ཁྱད་པར་དེང་ཎྶང་
[053A]༄༅། །འཚོ་བའི་ཡུན་ཐུང་བའི། །ཚེ་འདིའི་འབྱོར་རྒུད་རྨི་ལམ་ཐུན་གཅིག་ཙམ། །དེ་ཕྱིར་དེ་ལ་དགའ་བར་འཛིན་པ་ནི། །ཀྱེ་མ་ངན་འགྲོའི་ཁ་ཡང་འབྱེད་པར་ཟད། བདེ་བའི་
མ་ནག་ཆུང་སྡུག་བསྔལ་དུ་མའི་གཞི། །སྤྱད་བས་མི་ངོམས་ཉེས་སྤྱོད་ཆེན་པོའི་སྒོ། །འདི་དང་ཕྱི་མའི་དོན་ཆེན་འཇིག་བྱེད་པ། །རྒུད་པའི་འབྱུང་གནས་འདི་ལ་དགར་ཅི་ཡོད། །མཁས་པས་གདག་པའི་
སྦྲུལ་དང་འགྲོགས་བླ་ཡི། །འདོད་པའི་སྤྲུལ་ལ་ཡིད་རྟོན་དེ་ལྟ་མིན། །བློ་ཡི་མཐུ་ཆུང་རྣམས་ཀྱིས་བསྒྲགས་པ་ཡི། །དཔལ་ཞེས་བྱ་བ་དེ་ནི་ཕལ་ཆེར་ལ། །མིང་དོན་མི་མཐུན་གྱུར་པ་ཁོ་ན་སྟེ། །
དེ་ཕྱིར་བློ་དང་ལྡན་པས་བག་ཡོང་བྱ། །གཉེན་པོའི་གོམ་ཚུགས་འཁྱོར་བའི་འགྲོས་ཅན་རྣམས། །ལོག་པའི་གྲོགས་ཀྱིས་གདོན་མི་ཟ་བར་འཁྲིད། །དེ་ཕྱིར་བློ་མཐུ་ལྡན་པའི་དམ་པ་ལ། །བརྟེན་པར་བྱེད་
པ་གདམས་པའི་དོན་པོ་ཡིན། །འདི་ན་ཚུལ་བཞིན་རིག་ནས་འདོམས་པ་དཀོན། །གདམས་པའི་རྗེས་སུ་བྱེད་པ་དེ་བས་དཀོན། །དེ་ཕྱིར་བརྩེ་བ་ཡོད་ཀྱང་དམ་པ་རྣམས། །ལེགས་བཤད་ཡང་ཡང་
འངོམས་བར་མི་མཛད་དོ། །ཕན་པར་སྨྲས་པའི་རྗེས་སུ་སློབ་པ་ལ། །ས་གསུམ་བླ་མའི་དགོངས་བའི་བཅུད་གྱུར་བ། །ཡིད་དང་རྣ་བ་ཚིམ་བྱེད་ལེགས་བཤད་གཏམ། །ཡང་ཡང་འདོམས་བ་རྙེད་པར་

[053B] །ཅེས་པ་འདི་ཡང་རྗེ་ཉིད་ཀྱིས་མ་གཅིག་དཔོན་པོ་ལ་གནང་བའོ། །ཡང་བྱང་ཆུབ་བླ་མ་ལ་གནང་བ་ནི། ཨོཾ་བདེ་ལེགས་སུ་གྱུར་ཅིག་འཇིག་རྟེན་རྣམ་འདྲེན་རྒྱལ་
བའི་རིང་ལུགས་པ། ཐུབ་བསྟན་ཉིན་མོར་བྱེད་པ་ཉིན་མོའི་དཔལ། འགྲོ་བ་དུ་མའི་ཐར་ལམ་གསལ་མཛད་པ། །བསྟན་པའི་མངའ་བདག་འགྲོ་ན་རྒྱལ་གྱུར་ཅིག་སྙན་པའི་གྲགས་པས་རྣ་བའི་ལམ་
མཛེས་ཤིང། །རྣམ་དཔྱོད་བློ་གྲོས་རབ་ཏུ་ཡངས་པ་ཡིས། གསུང་རབ་རིན་ཆེན་གླིང་ལ་དབང་བསྒྱུར་བ། །མཁས་ཁྱོད་འཕྲིན་ལས་བཟང་པོས་ཤར་གྱི་ཕྱོགས། །རྒྱས་པར་མཛད་པས་འགྲོ་བའི་རེ་
བསྐོང་བའི། །རིན་ཆེན་དབང་གི་རྒྱལ་པོར་གྱུར་ནས་ནི། །བཀའ་སྩལ་ཡི་གེར་སྤྲིངས་པ་ཙན་དང་ཡི། །སྐྱེས་ཀྱི་རྟེན་ལ་རྒྱ་ཡིས་བཏབ་པ་འཕྲོད། དེ་ཚེ་མིག་ལ་བདེ་བའི་དཔལ་བྱིན་པས། །ཡིད་ཀྱི་
ཤིང་རྟ་དགའ་བའི་རླུང་གིས་ནི། །བསྐྱོད་པས་དྲངས་པའི་སྙན་ཚིག་མེ་ཏོག་ཕྲེང། །མགྲིན་པའི་ལམ་ནས་འཐོར་བ་འདི་ལྟར་རོ། །རྒྱལ་བའི་དམ་ཆོས་འཛིན་པའི་རྒྱལ་སྲས་མཆོག་དགོངས་པ་གསལ་དང་
དེ་སྲས་ཐུ་བོ་ནི། །ཡེ་ཤེས་རྒྱལ་མཚན་ཞེས་བྱས་ས་ཕྱོགས་དེར། །སྔོན་ཆད་བསྟན་པ་ཤིན་ཏུ་རྒྱས་མཛད་ནའང། །དུས་ཀྱི་དབང་གིས་ཤིན་ཏུ་ཉམས་པར་གྱུར། །ཚུལ་དེ་གཟིགས་ནས་བསྟན་པ་སྤེལ་

[054A]༄༅། །སླང་དུ། །བཀའ་ཉན་གདུལ་བྱ་གཞུང་ལུགས་ཆེན་པོ་ལ། །སྦྱོར་བའི་ཐུགས་ཁུར་བསྣམས་ཞེས་གླེང་བ་ཐོས། །ཚུལ་དེར་ད་དུང་གཞོལ་བར་མཛད་པ་ལ། །བདག་
འདྲས་བསྐུལ་ལ་ལྟོས་པ་ཅི་ཞིག་ཡོད། །རྣམ་ངག་ཁུར་ཆེན་ཁྱེར་བ་བར་མ་དོར། །མི་འདོད་མཐར་ཕྱིན་དམ་པ་རྣམས་ཀྱི་ལུགས། །ཉིད་སྐུ་བསོད་ནམས་ཞིང་དུ་ཞབས་བརྟན་ཞིང། །རྣམ་པར་
དཀར་བའི་མཛད་པ་རྒྱས་པའི་ཐབས། །རྟེན་འབྲེལ་ཟབ་མོ་དུ་མའི་སྒོ་ནས་ནི། །སྒྲིག་ལ་བརྩོན་པ་ཆེས་ཆེར་མཛད་པར་ཞུ། །ཞེས་ཟླ་བ་བདུན་པའི་ཚེས་བཅོ་ལྔ་ལ་འབྲོག་རི་བོ་ཆེ་དགེ་ལྡན་རྣམ་པར་
རྒྱལ་བའི་གླིང་ནས་ཕུལ་བའི་སྐྱེས་ཀྱི་མཚོན་པར་སྣམ་ཕྲུག་དུང་དམར་སྣ་ཚང་བ་ལེགས་པ་གཅིག་ལ་ཐེལ་ཚེ་འདི་འབྱར་བ་འབུལ། ཅེས་པ་རྗེ་རིན་པོ་ཆེས་བྱང་བླ་མའི་ཞུ་ཡིག་གི་ལན་དུ་མཛད་པའོ།།
ཡང་མང་ང་དཀའ་བཅུ་ལ་གནང་བ་ནི། ཐུགས་རྗེའི་བྲེགས་མའི་ཆ་ཤས་ཞུགས་པས་ཀྱང། །གསུང་རབ་རོ་མཆོག་མྱོང་བའི་དཔལ་སྟེར་བ། །འཇམ་དབྱངས་བླ་མའི་རྣམ་དཀར་འཕྲིན་
ལས་ཀྱིས། །རྣམ་དཔྱོད་ལྡན་པའི་བུ་ཁྱོད་རྒྱལ་གྱུར་ཅིག་རྒྱ་བལ་བོད་ཀྱི་མཚམས་གནས་སྤྱིར་པའི་གྲོང། །རང་བྱོན་འཕགས་པས་བྱིན་བརླབས་ས་ཡི་ཕྱོགས། །དེར་ནི་འགྲན་ཟླ་བྲལ་བའི་

[054B]རྒྱ་ཆེན་ཆོས་ཀྱི་སྤྱན་ལྡན་རེང་མདའ་པའི། །ཞབས་ཀྱི་དྲུང་ན་ཉེར་གནས་མངར་བ། །སྡོམ་བརྩོན་མང་ཐོས་ཡོན་ཏན་རྒྱལ་མཚན་གྱིས། །དོན་ལྡན་སྙན་པའི་འཕྲིན་ཡིག་
སྤྲིངས་པ་ཡིས། །བདག་གི་ཡིད་ནི་རབ་ཏུ་མགུ་བར་བྱས། །ལེགས་བཤད་ཚོལ་ལ་སྙིང་སྟོབས་མི་དམན་པའི། །དཔའ་ཁྱོད་དམ་པ་ལས་འོངས་ལེགས་བཤད་གཏམ། །སྔོན་མེད་འགའ་ཞིག་རྙེད་
ཅིང་ད་དུང་ཡང། །མདོ་སྔགས་གཏམ་གྱི་སྙིང་པོ་འགའ་ཡི་ཕྱིར། །དེ་ན་རིང་དུ་སྡོད་ཅེས་སྨྲ་བ་ལགས། །ཅིའི་ཕྱིར་ཞེ་ན་གསུང་རབ་གནང་ཀྱི་དོན། །ཇི་བཞིན་དེས་ནས་ཞི་བའི་ནགས་ས་ནི། །ཚུལ་
བཞིན་སྒྲུབ་ལས་ཡ་མཚན་གཞན་མེད་ཕྱིར། །དེ་ནས་ཁ་ཆེ་བལ་པོར་ལེགས་སྦྱང་སྐང། །སློབ་ཏུ་འགྲོ་ཞེས་སྨྲ་བ་སེམས་ཅན་གྱི། །ཁམས་རྣམས་དུ་མ་ཡིན་པས་དེ་ཙམ་གྱི། །དབང་དུ་གཏོང་ན་དེ་ལ་སུས་
ཅི་བྱ། དེ་ལྟ་མིན་ན་དོན་ཆེན་བསྒྲུབ་པའི་ལམ། །ཡལ་བར་དོར་ནས་དོན་ཆུང་ལྷུར་ལེན་པ། །དགག་བྱ་ཆེ་ལ་དགོས་པ་ཆུང་བའི་གནས། །བློ་གྲོས་མ་སྦྱངས་པས་ཀྱང་རིང་དུ་འདོར། །བདག་ཀྱང་དགེ་ལྡན་
རི་བོའི་ངོས་ཡངས་སུ། །རྣམ་གཡེང་ངོར་ནས་དབེན་པའི་རོ་མྱོང་ཞིང། །མདོ་སྔགས་ལམ་གྱི་མཐར་ཐུག་གནས་རྣམས་ལ། །སྒོམ་པའི་རྩོལ་བས་གློ་བ་དགའ་ཞིང་མཆིས། །དཔལ་ལྡན་བླ་མ་བདེ་ཞིང་

[055A]༄༅། །དགྱེས་པར་སྤྱོད། །ཟབ་མོའི་དགེ་བའི་སྤྱོད་བ་འཕེལ་ཞེས་པས། །ཡིད་ལ་དགའ་བསྐྱེད་རིང་པོར་མ་ཐོགས་པར། །ཞུ་བའི་འཕྲིན་ཡིག་སྤྱན་སྔར་འབུལ་བར་ཡོད། །རིགས་
བའི་ལམ་ལ་བྱུང་བའི་བློ་མཆོག་དང། །གསུང་རབ་གདམས་པར་ཤར་བའི་ཉམས་ལེན་དང། །ཚིག་སྦྱོར་ཚུལ་ལ་མཁས་པའི་ངག་གི་དཔལ། །ས་སྟེང་འདི་ན་རིན་ཆེན་རྣམ་གསུམ་སྣང། །ཡོན་ཏན་དུ་
མའི་གཏེར་འཛིན་པས། །རྒྱལ་མཚན་ཏོག་ལྟར་མངོན་མཐོ་བ། །ཁྱོད་ཀྱིས་མངོན་པར་འདོད་བའི་དོན། ཁམས་ཅད་ཡིད་བཞིན་འགྱུར་ཞིག་གུ་ཞེས་བླ་བ་བཅུ་གཉིས་པའི་ཚེས་དྲུག་ལ་འབྲོག་རི་བོ་ཆེ་དགེ་ལྡན་
རྣམ་པར་རྒྱལ་བའི་གླིང་ནས། བློ་བཟང་གྲགས་པའི་དཔལ་གྱིས་སྨྲས་པ་དགེ་ལེགས་སུ་གྱུར་ཅིག་ཞེས་པའོ། །ནམ་མཁའ་དབང་ཕྱུག་ལ་གནང་བ་ནི། ཤིན་ཏུ་རྟས་པའི་དང་པ་ངར་ལེགས་
པར་དཔྱོད་པའི་རྣམ་དཔྱོད་ལ་སོགས་པའི་ཡོན་ཏན་གྱིས་མཛེས་པའི་དཔོན་ནམ་མཁའ་དབང་ཕྱུག་གིས་གསུང་ཤོག་ཚིག་གི་སྦྱོར་བ་མི་དམན་པ། ཁ་ཐགས་དཀར་པོའི་རྟེན་དང་བཅས་པ་བསྐུར་བ་འདིར་འཕྲོད་པས་
ཡིད་རབ་ཏུ་སྤྲོ་བར་གྱུར། འདིར་ཡང་རྟེན་བཞེངས་དགོས་ཀྱི་བྲེལ་བ་རགས་པ་རྣམས་ཆོད་ནས་ད་ལྟ་མཚམས་ཀྱི་མལ་དུ་བདོག་སྤྱང་པས་མི་དོམས་སྲིད་པའི་བདེ། །རིང་དུ་མི་གནས་ངལ་བའི་རྟེན། །

[055B] །དེ་ཕྱིར་གང་ཞིག་བྱ་དགོས་དཔྱོད། ཁ་ཤེས་སྤྲིང་གི་རྒྱུ་མཚན་རྣམས་མཁན་བྱད་པ་ལ་གསལ། ཅེས་པ་རྗེ་རིན་པོ་ཆེས་དཔོན་ནམ་མཁའ་དབང་ཕྱུག་གི་ཞུ་ཡིག་གི་ལན་དུ་
གནང་བའོ། །བློན་ཆེན་ལ་གདམས་པ་ནི། སྲིད་པའི་འབྱོར་པས་མི་བསླུ་མེད། །གཅིག་བུ་ཕན་པ་དམ་པའི་ཆོས། །བསྟན་དང་མཇལ་བ་ལན་རེ་ཙམ། །དེ་ཕྱིར་དེ་ཡི་དོན་ལ་དགོངས། །
ཞེས་མང་ཡུལ་སྐྱིད་གྲོང་གི་ཆོས་རྒྱལ་ཆེན་པོའི་ནང་བློན་ཆེན་པོ་ལ་གདམས་པའོ། །ཞེས་པའོ། །གུང་རུ་སྒོམ་པ་ལ་གདམས་པ་ནི། ཚེ་འདིའི་བདེ་འབྱོར་ཀུན་གྱིས་བསླུ་བ་ནི། །འདུས་
བྱས་ངང་ཚུལ་ལེགས་མོང་བློ་གྲོས་ཅན། །ཚུལ་དེ་རིག་ནས་ཉིན་མཚན་དོན་ལྡན་དུ། །འབད་བ་དེ་ལ་སྦྱང་པོ་མི་ཟེར་རམ། །གསུང་ཤོག་ཤོ་ལོ་ཀའང་སྒམ་བ་གུང་རུ་ལ་གདམས་པའོ། །ཞེས་
པའོ།། །།དགུང་ལོ་རི་གསུམ་པའི་ས་ཕག་ལོའི་དཔྱིད་དང་དབྱེར་གྱི་སྐབས་སུ་སྡེ་སྣོད་འཛིན་པ་མཐའ་ཡས་པ་ལ། དཔལ་འཁོར་ལོ་བདེ་མཆོག་རྩ་བའི་རྒྱུད་ལ་སོགས་པའི་ཚེས་དཔག་ཏུ་
མེད་པ་གསུངས་ཤིང། ཆོས་གནང་བ་རྣམས་རྗེ་ལ་རྒྱུགས་འབུལ་བ་ལ་འཇམ་དབྱངས་ཆོས་རྗེས་འབུལ་བར་མཛད་པ་ཡིན་ལ། ཉིན་ཅིག་མངོན་བརྗོད་ཀྱི་རྒྱུད་ཤོག་གུ་མངའ་ཚང་མ་བཞི་ཡིག་ཕྲེང་

[056A]༄༅། །དགུ་མའི་བཤད་པ་ཞིབ་པར་གསུངས་བ་ལ། འབྲུ་སྣོན་མཐའ་དབྱོད་གང་གནང་བ་ཐམས་ཅད་ཐོགས་པ་མེད་པར་བསྐྱར་བས། རྗེ་རིན་པོ་ཆེ་དང་བྱམས་ཆེན་ཆོས་རྗེ་བཅས་
ཀྱིས་འཇམ་དབྱངས་ཆོས་རྗེའི་ཐུགས་འཛིན་ལ་བསྔགས་བརྗོད་མཛད། བདེ་མཆོག་རྩ་རྒྱུད་ཀྱི་ཊིཀྐ་རྨད་དུ་བྱུང་བའི་རྩོམ་པ་རྫོགས་པར་མཛད། ལོ་སྔ་མང་མགོ་བརྩམས་པའི་པང་བརྐོ་པ་རྣམས་ཀྱང་
ལེགས་པར་གྲུབ་པོ། །མཚམས་འདིར་རྣམ་ཐར་དད་པའི་འཇུག་ངོགས་ལས། རྗེ་རིན་པོ་ཆེའི་ཡོན་ཏན་ཕུལ་དུ་བྱུང་བ་རྣམས་དང། རྗེ་རིན་པོ་ཆེ་འབྱོན་པའི་དུས་སུ་བསྟན་པ་ཇི་
ལྟར་ཉམས་པའི་ཚུལ་དང། རྗེ་བླ་མས་བསྟན་པ་རིན་པོ་ཆེ་ཇི་ལྟར་གསོ་བར་མཛད་པའི་ཚུལ་རྣམས་གསུངས་སོ། །དེ་ལ་དང་པོ་རྗེའི་ལུང་རྟོགས་ཀྱི་ཡོན་ཏན་ཕུལ་དུ་བྱུང་བས་ཐམས་ཅད་ཀྱི་
གཙུག་གི་རྒྱན་དུ་གྱུར་པའི་ཚུལ་ནི། རྣམ་ཐར་ཆེན་མོ་དེ་ཉིད་ལས། མདོར་ན་བདག་ཅག་རྣམས་ཀྱི་འདྲེན་བ་འཇིག་རྟེན་མ་ལུས་པའི་མིག་གཅིག་པ་འདི་ནི། ལྷག་པའི་ལྷས་དངོས་སུ་རྗེས་སུ་བཟུང་
བས༑ དགེ་ལེགས་ཐམས་ཅད་ཀྱི་རྩ་བ་ཐེག་པ་ཆེན་པོའི་ཡོངས་སུ་འཛིན་པས་ཉེ་བར་བཟུང་བའི་ཚུལ་ལ་འགྲེན་པའི་ཟླ་དང་བྲལ་ཞིང། སྡོམ་པ་གསུམ་གྱི་བཅས་པ་ཕྲ་ཞིང་ཕྲ་བ་ཡང་མིག་གི་འབྲས་བུ་ལྟར་

[056B] ཐུབ་པའི་བརྟུལ་ཞུགས་འཛིན་པ་ཐམས་ཅད་ཀྱི་ཙོང་པན། རྟག་ཏུ་བསྟན་པ་དང་སེམས་ཅན་འབའ་ཞིག་ལ་དགོངས་པའི་ཐེག་པ་ཆེན་པོའི་ལྷག་བསམ་རྣམ་པར་དག་
པའི་རྒྱལ་སྲས་ཀྱི་སྙིང་སྟོབས་རླབས་པོ་ཆེའི་གཞན་དབང་དུ་གྱུར་པས། སྒེ་གསུམ་གྱི་ཀུན་དུ་སྤྱོད་པ་ཕྲ་ཞིབ་ཕྲ་བ་ཙམ་ཡང་དོན་དུ་མ་གྱུར་པའི་གོ་སྐབས་མི་མངའ་བ། རིགས་པའི་ལམ་དུ་ངལ་བ་
བརྒྱ་ཕྲག་ལྷུར་བྱས་པའི་མང་དུ་ཐོས་པ་བློའི་ནུས་པ་མཆོག་ཏུ་གྱུར་པ་ཇི་ཙམ་གྱིས་ལེགས་པར་བརྟགས་ཀྱང་གཏིང་དཔོག་པར་རྡོ་ཡང་མི་ཐོགས་པའི་བློ་གྲོས་ཀྱི་ལུས་ཡོངས་སུ་རྫོགས་ཤིང། རིགས་པ་དྲི་
མ་མེད་པའི་ལམ་ལ་ལེགས་པར་སྦྱངས་པའི་ཉེར་ལེན་དམ་པ། བསག་སྦྱང་མཐའ་ཡས་པའི་གྲོགས་ཀྱིས་རྒྱུན་ལྡན་དུ་བསྐྱངས་ཤིང། མང་དུ་ཐོས་པའི་ལྷན་ཅིག་བྱེད་རྐྱེན་བསམ་གྱིས་མི་ཁྱབ་པས་
ཟིན་པར་མཛད་པས། རྒྱལ་བའི་དམ་ཆོས་མ་ལུས་བ་རྒྱལ་བའི་དགོངས་པ་བཞིན་དུ་འགྲེལ་བར་རྒྱལ་བ་ཉིད་ཀྱིས་ལུང་བསྟན་མཛད་པའི་ཤིང་རྟའི་སྲོལ་འབྱེད་ཆེན་པོ་རྣམས་ཀྱིས་ཇི་ལྟར་བཀྲལ་བའི་
དགོངས་དོན་འབྱེད་པ་ལ་འཁྲུལ་བའི་དྲི་མ་ཙམ་ཡང་མི་མངའ་བས། བསྟན་པ་རིན་པོ་ཆེ་མི་ནུབ་པའི་རྒྱལ་མཚན་འཛིན་པ་ཐམས་ཅད་ཀྱི་ནང་ན་སྟོན་པ་གཉིས་པ་ལྟ་བུར་གྱུར་པ་ཡིན་ཏེ། དེ་ཡང་ཚུལ་

[057A]༄༅། །འདི་ནི་གཅམ་བུའི་ངག་གམ་སྙན་དངགས་ཀྱི་གཏམ་གྱིས་རབ་ཏུ་བཏགས་ཉེ་བརྗོད་པ་མ་ཡིན་གྱི། ཁོ་བོ་ཅག་གིས་མི་འཁྲུལ་བའི་ཚང་མས་ལེགས་པར་གྲུབ་པ་ཡིན་ནོ། །
ཞེས་སོ། །གཉིས་པ་རྗེ་བླ་མའི་མཁས་པའི་ཡོན་ཏན་ཕུལ་དུ་བྱུང་བ་བྱེ་བྲག་ཏུ་བཤད་པ་ནི། དེ་ཉིད་ལས། འདི་ཅིས་མདོན་ཞེ་ན། ཇི་ལྟར་རྒྱལ་བས་ལུང་བསྟན་མཛད་བའི་ཤིང་རྟའི་སྲོལ་
འབྱེད་ཆེན་པོ་ངག་གི་གཞུང་ལུགས་རྣམས་ལ། རིགས་པའི་དབང་ཕྱུག་ངག་གིས་ཇི་ཙམ་དཔྱད་ཀྱང་ཁས་བླངས་སྔ་ཕྱི་འགལ་བ་སོགས་དྲི་ཙམ་ཡང་བརྟག་པར་མི་ནུས་པ་ལྟར། བདག་ཉིད་ཆེན་པོ་འདིས་
ཀྱང༑ མདོ་སྡེ་དང་རྒྱུད་སྡེའི་དགོངས་པ་འགྲེལ་པའི་བསྟན་བཅོས་ཤིན་ཏུ་མང་པོ་འདི་ཙམ་ཞིག་མཛད་པ་ཐམས་ཅད་ལའང། བདག་ཅག་གི་དགེ་བའི་བཤེས་ཀྱི་གསུང་ཡིན་པ་རྒྱུ་མཚན་དུ་ཉེ་བར་བཀོད་བའི་རང་
གི་ཡིན་པའི་འདུ་ཤེས་ཀྱིས་སྒྲོ་འདོགས་བ་དང། ཡིད་ཕྲོག་དོག་གི་དྲུག་ཆུས་ཆེས་ཆེར་མྱོས་པས་སྐྱོན་གདགས་པར་འདོད་པ་འབའ་ཞིག་གི་སེམས་ཀྱིས་སྐུར་བ་འདེབས་པ་གཉིས་ཀ་སྤངས་ཏེ། དྲི་མ་མེད་
བའི་རིགས་པའི་ལམ་ནས་འོངས་པའི་བློས་ཇི་ཙམ་ལེགས་པར་བརྟགས་ཀྱང། རྒྱུད་སྡེ་གོང་འོག་ཐེག་པ་ཆེ་ཆུང། གྲུབ་པའི་མཐའ་སོ་སོ་ལ་སོགས་བ་གང་ཡིན་པ་དེའི་གཞུང་ལུགས་དེ་དང་དེ་ལས་

[057B] །ཞེས་བྱ་བའམ། ལུགས་དེ་ཉིད་གཞིར་བྱས་བ་ལའང་རང་ཚིག་འགལ་བའི་ཉེས་བ་འདི་ལྟ་བུས་རེག་གོ་ཞེས་བྱ་བའི་དྲི་ཙམ་ཡང་བརྟག་པར་མི་ནུས་པ་
མངོན་སུམ་གྱིས་གྲུབ་པ་འདི་ཉིད་འདིའི་རིགས་པ་ཡང་དག་པ་ཡིན་ནོ། །དེའི་ཕྱིར་ཚུལ་འདི་ནི། ཇི་འདྲ་པའི་མཁས་པ་རྨད་དུ་བྱུང་བ་གྲགས་པའི་བ་དན་གྱིས་མཛེས་པར་བྱས་པ་སྔོན་བྱོན་པའི་ཆེན་པོ་དག་
ལའང། རང་རང་གི་གཞུང་ལུགས་ལ་རྣམ་བང་དབྱང་ན། ཁུགས་དེ་ཉིད་གཞིར་བྱས་པ་ལའང་རང་ཚིག་འགལ་བའི་ཉེས་བ་ལན་གཅིག་མ་ཡིན་པར་འབབ་བདག་མཐོང་པ་ལས་ན། བདག་ཉིད་ཆེན་པོ་འདིའི་
བློ་གྲོས་དང་མཁྱེན་རབ་རྨད་དུ་བྱུང་བ་ལ་བསྐྲུན་པར་བཟོད་པའི་བཤེས་གཉེན་ནི་སྔོན་ཆད་གངས་རིའི་ཁྲོད་འདིར་ལན་གཅིག་ཀྱང་མ་བྱོན་པ་ཉིད་དུ་ཁོ་བོས་ཡིད་ཆེས་པའི་ཚད་མས་གྲུབ་པ་ཡིན་ནོ། །ཞེས་སོ་
   ༈    དེ་ཉིད་ལས། དེ་ལྟ་མོད་ཀྱི་ཇི་ཙམ་མང་དུ་ཐོས་པ་དེ་ཙམ་དུ། དེ་དང་དེའི་དོན་ཐུགས་ཉམས་སུ་བསྟར་ནས་སྒྲུབ་པ་
སྙིང་པོར་མཛད་པས་བསླབ་པ་གསུམ་གྱི་མངོན་པར་རྟོགས་བའི་ཡོན་ཏན་གྱི་ཆལ་འགྲན་པའི་བླ་ཐམས་ཅད་དང་བྲལ་བ་འདི་ནི་དེ་བས་ཀྱང་དཔག་བར་དཀའ་བའི་ཡོན་ཏན་གྱི་ཕུང་པོ་ཡིན་ནོ། །ཞེས་

[058A]༄༅། །སོ། །བཞི་པ་བསྟན་པ་ཉམས་པ་གསོས་པའི་ཚུལ་མངོར་བསྟན་པ་ནི། དེ་ལྟར་རྗེ་བཙུན་རིན་པོ་ཆེ་འདི་ཉིད་ཀྱིས་ཁ་བ་ཅན་གྱི་ལྗོངས་འདིར་སངས་རྒྱས་བཅོམ་
ལྡན་འདས་ཀྱི་བསྟན་པ་རིན་པོ་ཆེ་སྒོ་ཐམས་ཅད་ནས་རྣམ་པར་དག་པའི་སྲོལ་ཆེན་པོ་རྨད་དུ་བྱུང་བ་གཞི་ནས་བཙུགས་ཤིང། ཆེས་ཆེས་རྒྱས་པར་མཛད་པ་ཡིན་ཏེ། ཞེས་སོ། །ལྔ་བ་རྗེ་བླ་མ་
མ་བྱོན་གོང་དུ་བསྟན་པ་ཤིན་ཏུ་ཉམས་པས་ཐོས་པ་བྱེད་མཁན་དག་གི་སྦྱོང་པ་འཆལ་བར་གྱུར་པ་གསུངས་པ་ནི། དེ་ཡང་སྔོན་ཆད་བོང་འདིར་རབ་ཏུ་བྱུང་བ་དག་གིས་སྒྲུབ་ཅིང་ལག་ཏུ་བླང་བར་བྱ་བའི་ཚུལ་ནི་འདི་
ལྟ་སྟེ། གང་ཞིག་ཀློག་པ་ཁ་ཏོན་གྱི་ཚུལ་ལ་ཞུགས་ནས། བསྟན་བཅོས་ཆེན་པོ་དག་གི་ཚིག་བློ་ལ་ལེན་བ་དང། སློབ་དཔོན་ལས་ལུང་ནོད་པ་དང། དོན་ཡིད་ལ་སེམས་པ་དང། བརྒལ་ཞིང་
བརྟག་པ་དང་འབེལ་བའི་གཏམ་གྱིས་རྣམ་པར་གཏན་ལ་འབེབས་པ་འཆང་པ་དང་རྩོང་བ་དང་རྩོམ་པའི་སྒོ་ནས་ཐོས་བསམ་ལྟུར་ལེན་པའི་དུས་གང་ཡིན་པ་དེའི་ཚེ་ནི། མྱོས་པའི་ཆང་གི་བཏུང་བ་དང་
དུས་མ་ཡིན་པའི་ཁ་ཟས་དང། པག་མེད་པའི་རྩེད་མོ་སྣ་ཚོགས་པ་ངག་དང། གླུ་དང་གཞས་དང་བྲོ་གང་ལ་སོགས་པ་ཁྱིམ་པ་ཡ་རབས་ཀྱི་ངང་ཚུལ་ལ་བརྟེན་པ་དག་གིས་ཀྱང་ལག་ཏུ་བླང་བ་ལ་ངོ་ཚ་

[058B] ཐོས་བསམ་ལ་ནན་ཏན་ལྷུར་ལེན་པའི་ལུས་གསོ་བ་དང། ཁམས་བསང་བའི་ཕྱིར་སྐྱོན་མེད་པ་ཡིན་ནོ་
ཞེས་བྱ་བའི་གཏམ་འདི་བཤེས་གཉེན་ཆེན་པོར་རློམ་པ་དག་ནས་བྱིས་པ་དུར་སྨྲིག་གསང་དུ་བླངས་པ་ངག་ཡན་ཆད་ལ་རླུང་ལྟར་གྲགས་པ་ཡིན་ནོ། །དེ་བཞིན་དུ་ཐོས་བསམ་ལྷུར་ལེན་པའི་ཚེ་འཐབ་པ་དང་རྩོད་
པ་དང་གཡུལ་འགྱེད་པ་དང། དམག་གི་བྱ་བ་ལ་གནས་ཀྱི་བར་ཐམས་ཅད་ཉམས་སུ་ལེན་པ་ལ་ཡང། འདི་ནི་བྱ་བ་མ་ཡིན་པ། ཆོས་མ་ཡིན་པ། རབ་ཏུ་བྱུང་བའི་ཚུལ་ཉམས་པར་བྱེད་
པའོ་ཞེས་སྨོད་པར་བྱེད་པ་སུ་ཡང་མེད་ཀྱི། གཞན་དུ་ན། སློག་པ་ཐོས་བསམ་གྱི་གྲྭར་ཞུགས་ཙམ་ནས། ཕལ་ཆེ་བ་དག་བྱ་བ་མ་ཡིན་པ་དེ་དག་ལ་ཐེ་ཚོམ་ཙམ་ཡང་མེད་པར་དང་
གིས་འཇུག་པ་ལ་སུ་ཡང་ཡང་བ་མེད་དོ། །དེ་ལས་གཞན་པ། ཐོས་བསམ་གྱི་ཚེ་རྒྱལ་བའི་གསུང་རབ་ཀྱིས་མཐར་ཐུག་པའི་ལམ་སྟོན་པའི་ཕྱོགས། རྡོ་རྗེ་ཐེག་པའི་བསྐྱེད་རྫོགས་དང། དཀྱིལ་
འཁོར་གྱི་ཆོ་ག་ལ་སོགས་པ་དག་ལ་དོན་དུ་གཉེར་ཅིང། སློབ་པར་བྱེད་པ་མཐོང་ན། སློབ་དཔོན་དང། གྲོགས་དང། ཉེ་ཞིང་སྙིང་བརྩེ་བར་སེམས་པ་ཐམས་ཅད་ཀྱིས། འདི་ནི་བྱ་བའི་དུས་མ་ཡིན་

[059A]༄༅། །དགོས་པ་ཆུང། སྙིང་པོ་མེད་བ་སྟེ། ནམ་ཞིག་ཐོས་བསམ་དང་འཆད་ཉན་གྱི་བྱ་བ་མ་ལྕོགས་བའི་ཚེ། གྲོང་དང་ཉེ་བའི་དགོན་པ་ཞིག་ཏུ་སོང་སྟེ། གཏོར་མ་དང། ཁྲུས་
ཀྱི་ཆོ་ག་དང། གཤིན་པོ་རྗེས་སུ་བཟུང་བ་ལ་སོགས་པའི་སྒོ་ནས་རང་གི་ལྟོ་བཙལ་བར་བྱ་བའི་ཐབས་ཡིན་གྱི། ད་ལྟ་ནི་ཐོས་བསམ་གྱི་བར་དུ་གཅོད་པ་ཆེན་པོའོ། །ཞེས་རྡོ་རྗེ་འཆང་གི་གོ་འཕང་ལས་
འབད་པ་དུ་མས་ཕྱིར་ཕྱོགས་པར་བྱེད་ཀྱི། གང་ཟག་གཅིག་ལ་སྔགས་དང་མཚན་ཉིད་ཀྱི་ཐོས་བསམ་གཞི་མཐུན་དུ་འདུ་བ་ཅུང་ཟད་ཀྱང་མེད་དོ། །ཞེས་སོ། །དྲུག་པ་སྔགས་ལ་
ཞུགས་པ་དག་གི་སྤྱོད་ལམ་འཆལ་བར་གྱུར་པ་གསུངས་པ་ནི། ཡང་གང་ཞིག་གསང་སྔགས་རྡོ་རྗེ་ཐེག་པ་པར་ཁས་འཆེ་བ་ཞིག་ཡིན་ན་ནི། མྱོས་པར་འགྱུར་བའི་བཏུང་བ་དང། དུས་མ་ཡིན་པའི་ཁ་ཟས་
ལ་སོགས་པ་ལོངས་མ་སྤྱད་པ་ལས་ལྷུང་བར་འགྱུར་ཞིང་དམ་ཚིག་རང་འགལ་བ་ཡིན་ནོ། །ཞེས་བྱ་བ་ལ་སོགས་པའི་ལོག་པའི་གཏམ་གྱི་སྦྱོར་བ་རྒྱ་ཆེར་སྦེལ་བས་འདོད་ཡོན་ལ་ཆེས་ཆེར་སྲེད་པ་དག་རང་གི་
འདོད་པ་དང་མཐུན་པས་ཡིད་ཤིན་ཏུ་དངས་པར་གྱུར་ཅིང། དེའི་སྟོབས་ཀྱིས་གསང་སྔགས་ཀྱི་ཚུལ་ལ་ཞུགས་ཕྱིན་ཆད་རབ་ཏུ་བྱུང་བའི་ཚུལ་ཁྲིམས་རྩྭ་ལྟར་དོར་ནས། གདུལ་བྱ་དུ་མའི་འདྲེན་པར་རློམ་

[059B] ཆེན་པོ་དག་གིས་བཀུར་བ་ཡིན་དུ་ཟིན་ཀྱང། དུར་སྨྲིག་གི་རྒྱལ་མཚན་དང་བཅས་བཞིན་དུ་བུ་དང་བུ་མོ་དང་ཆུང་མའི་ཚོགས་ཆེན་པོ་མངོན་སུམ་དུ་བབ་པ་ལ། རང་ཉིད་ཀྱང་ཡ་མིང་ཞིང། སུ་ཡང་
སྨོད་པར་མི་བྱེད་ལ། དེ་ལྟ་ན་ཡང་རང་གི་སྲིད་དུ་གཏོགས་པ་དག་གི་རབ་ཏུ་བྱུང་བ་དང་བསྙེན་པར་རྫོགས་པར་འདོད་པ་དག་ཐེ་མི་ཚོམ་པར་སྒྲུབ་པས། རྒྱལ་བའི་བསྟན་པ་ཆེད་དུ་ཉམས་བར་བྱེད་པའི་སྤྱོད་
བ་ངན་པ་ལྷུར་ལེན་བས་ཁྱབ་པར་གྱུར་པ་ནི་གསང་སྔགས་པ་ལ་འདོད་པ་སྤྱོད་པ་སྐྱོན་མ་ཡིན་ནོ་ཞེས་བྱ་བའི་ཚིག་གིས་འཇིག་རྟེན་བསླས་པས་ཡིན་ནོ། །དེ་བཞིན་དུ། གསང་སྔགས་ལ་རིགས་པའི་དཔྱད་པ་
ངོར་བར་བྱ་བ་ཡིན་ནོ། །ཞེས་བྱ་བའི་བླུན་གཏམ་ཚོགས་སུ་བསྒྲགས་པས། སྡེ་སྣོད་ལ་བློ་ཁ་ཅུང་ཟད་ཀྱང་མ་ཕྱོགས་པའི་གསང་སྔགས་པར་ཁས་འཆེ་བ་དག་བླུན་པོ་རང་དང་མཐུན་བས་མུག་
ཞེས་བྱ་བའི་ཚུལ་གྱིས་ཤིན་ཏུ་ཡ་མཚན་པར་གྱུར་ཏེ། གསང་སྔགས་ལ་རྟོག་གེའི་དཔྱད་པ་བྱར་མེད་དོ། །ཞེས་བྱ་བའི་ཚིག་འདི་ཙམ་ལ་སྐྱབས་སུ་བཟུང་ནས། ཕྱི་རོལ་པའི་གྲུབ་པའི་མཐའ་ལས་ཀྱང་
སྨད་བར་བྱ་བའི་ལུགས། ལུང་རིགས་ལ་བློ་ཁམ་ཕྱོགས་པའི་བླུན་པོ་དག་གིས་བསམས་ནས་རྙེད་པའི་དོན་ལ། བླ་མའི་མན་ངག་ལས་འོངས་པའི་གསང་སྔགས་ཀྱི་ལམ་གྱི་གནད་མཐར་ཐུག་པའོ། །

[060A]༄༅། །ཞེས་བསྒྲགས་པས། ཕལ་ཆེ་བ་དག་རྟོག་དཔྱོད་མི་བྱེད་པར་ཚུལ་དེ་ཉིད་ལ་ཡིད་རྟེན་པར་བྱེད་ཅིང། དེའི་མཐུས་རྒྱུད་སྡེའི་དགོངས་པ་གྲུབ་ཆེན་གྱིས་བཀྲལ་བའི་ལམ་གྱི་གནད་
མཐར་ཐུག་པ་དག་མིང་ཙམ་ཡང་མ་ལུས་པར་བྱེད་དོ། །ཞེས་སོ། །བདུན་པ་བསྒོམ་སྒྲུབ་བྱེད་མཁན་དག་གི་སྤྱོད་ལམ་འཆལ་བར་གྱུར་པ་གསུངས་པ་ནི། ཡང་གང་ཞིག་རི་ཁྲོད་དགོན་པ་
དག་དུ་སོང་སྟེ། དབེན་པའི་གནས་ལ་བརྟེན་ནས་བསམ་གཏན་ལྷུར་ལེན་པར་འདོད་པ་དག་ནི་འདི་སྐད་དུ། མྱོས་པའི་བཏུང་བ་དང། ཕྱི་དྲོའི་ཁ་ཟས་སྤོང་བ་ལ་སོགས་པའི་འདུལ་བ་ལས་གསུངས་པ་དག་ནི་
ཉན་ཐོས་པའི་དབང་དུ་བྱས་པ། ཐེག་པ་འོག་མ་དམན་པ་ལ་མོས་པ་དག་གི་དབང་དུ་བྱས་པ་ཡིན་གྱི། ཐེག་པ་གོང་མ་དང་སེམས་ཀྱི་རང་ངོ་ཤེས་པ་ལ་དེ་འདྲ་བ་འཆིང་བྱེད་ཡིན་པས་དགོས་པ་མེད་དོ་ཞེས་
གླེང་ཞིང། རབ་ཏུ་བྱུང་བའི་ཀུན་ཏུ་སྤྱོད་པ་དག་ཡལ་བར་འདོར་བ་ལ་ཇི་མི་སྙམ་པར་མ་ཟད་ཀྱི། ཁ་ཅིག་ནི་བླ་གོས་དང་མཐང་གོས་ལ་སོགས་པའི་རྟགས་ཀྱང་ཆེད་དུ་འདོར་བར་བྱེད་དོ། །དེ་བཞིན་དུ་
བསམ་གཏན་ལྷུར་ལེན་པ་ནང་ལ་གཞོལ་བས་ནི། གསུང་རབ་དང། དགོངས་འགྲེལ་གྱི་བསྟན་བཅོས་དག་ལ་ལྟ་བ་དང་ཉན་པ་ལ་སོགས་པ་ནི་སྤང་བར་བྱ་བ་ཡིན་ཏེ། དེ་དག་ནི་ཕྱིའི་གོ་རྒྱ་གཅོང་པ་

[060B] དེ་དག་མེད་ཀྱང་བླ་མའི་མན་ངག་ལས་གནས་ལུགས་རྟོགས་པར་འགྱུར་བས་སོ། །དེ་བཞིན་དུ་དཀྱིལ་
འཁོར་གྱི་འཁོར་ལོ་སྒོམ་པ་དང། གཟུངས་སྔགས་ཁྱད་པར་ཅན་གྱི་བཟླས་བརྗོད་དང། ཕྱག་འཚལ་བ་དང། མཆོད་པ་འབུལ་བ་ལ་སོགས་པ་སྤྲོས་བཅས་ཀྱི་དགེ་སྦྱོང་དག་དོར་ནས། སྤྲོས་པ་མེད་
པ་གནས་ལུགས་ཀྱི་དོན་འབའ་ཞིག་བསྒོམ་པར་བྱ་ལ། གནས་ལུགས་ཀྱི་དོན་སྒོམ་པ་ལ་ནི། རིགས་པའི་རྗེས་སུ་འབྲངས་པའི་དེས་པ་རྙེད་མི་དགོས་ཀྱི་ཅི་ཡང་ཡིད་ལ་མི་བྱེད་པར་ཐ་མལ་གྱི་ཤེས་
པ་སོ་མ་རང་བབས་སུ་བཞག་པས་ཆོ་གོ། །ཞེས་བསམ་གཏན་པ་དག་མགྲིན་གཅིག་ཏུ་སྨྲ་བར་བྱེད་དོ། །ཞེས་སོ། །བརྒྱད་པ་བསྟན་པ་ཤིན་ཏུ་ཉམས་པའི་དུས་སུ་རྗེ་འདིས་འདུལ་
བའི་བསླབ་ཁྲིམས་དག་པར་མཛད་ཚུལ་གསུངས་པ་ནི། དེ་ལྟར་རྒྱལ་བས་ཚུལ་ཁྲིམས་གཞིར་བྱས་ནས་གནས་ལུགས་ཐོས་བསམ་གྱིས་གཏན་ལ་ཕབ་ཅིང། དེའི་དོན་སྒོམ་བྱུང་གིས་ཡིད་ལ་བྱེད་
པའི་བསླབ་པ་གསུམ་གྱི་གོ་རིམ་རྗེས་སུ་འགྲོ་ལྡོག་མི་འཁྲུལ་བར་གསུངས་པ་དེ་ཉིད་འབངས་པས་འགོག་ཅིང། སྔགས་དང་ཕ་རོལ་ཏུ་ཕྱིན་པ་དང་ཐོས་པ་དང་སྒོམ་པ་ལ་སོགས་པ་ཕན་ཚུན་ཚ་གྲང་ལྟར་

[061A]༄༅། །འགལ་བར་བསམས་ནས་སུན་འབྱིན་པ་དང། ཐམས་ཅད་ཀྱིས་ཀྱང་དམ་པའི་ཆོས་འདུལ་བའི་བསླབ་ཁྲིམས་རྣམ་པར་དག་བ་ལ་སྙིང་ཐག་པ་ནས་སུན་འབྱིན་པར་བྱེད་པའི་
སྒོ་ནས། ཁ་བ་ཅན་གྱི་ལྗོངས་འདིར་རྒྱལ་བའི་བསྟན་པ་གཟུགས་བརྙན་ཙམ་ཞིག་ལྷག་མར་གྱུར་བའི་ཚེ། རྗེ་བཙུན་རིན་པོ་ཆེའི་འདི་ཉིད་དམ་པའི་ཆོས་འཛིན་པའི་སྨོན་ལམ་རླབས་པོ་ཆེ་ཡོངས་སུ་གྲུབ་པའི་
མ་བུས་བྱང་ཕྱོགས་ཀྱི་རྒྱུད་འདིར་བསྟན་པ་རིན་པོ་ཆེ་གསོ་བའི་སླད་དུ་ཉེ་བར་བྱོན་ཏེ། གོང་དུ་ཇི་སྐད་བརྗོད་པའི་ཚུལ་གྱིས་རང་གཞན་གྱི་དོན་བསམ་གྱིས་མི་ཁྱབ་པ་དག་ལ་རྨད་དུ་བྱུང་བའི་བརྩོན་པ་དྲག་པོ་
ལྷུར་མཛད་པས། དིང་སང་གི་དུས་ན། ཐོས་བསམ་པ་དག་གིས་ཐོས་བསམ་ལ་བརྩོན་པ་ལྷུང་བྱེད་པའི་ཚེ་ཡང་བསླབ་པའི་གཞི་ལ་གཅེས་སྤྲས་སུ་བྱེད་པ་དང། ཁྱད་པར་དུ་ཡང་སྡེ་སྣོད་འཛིན་པ་ཅུང་
ཟད་གྲག་པར་སྒོམ་ཕྱིན་ཆད་ཆང་དང་དུས་མ་ཡིན་པའི་ཁ་བྲས་སོགས་འཇོལ་ཉོག་དུ་སྤྱོད་པ་ལ་ངོ་ཚ་བའི་གནས་སུ་བྱེད་པ་དང། སྔོན་དུས་གྲྭ་ས་ཆེན་པོ་དག་གི་རབ་ཏུ་བྱུང་པ་ཕལ་ཆིབས་ཀྱང། གདིང་བ་དང་
ལྷུང་བཟེད་ལ་སོགས་པའི་དགེ་སྦྱོང་གི་ཡོ་བྱད་དག་ངོ་ཤེས་པའང་དཀའ་བར་གྱུར་ཅིང། བླ་གོས་དང་མཐང་གོས་སྣམ་ཕྲན་གླེགས་བུར་སྦྱ་ར་བ་ལ་སོགས་པ་ནི་རྣ་བས་ཀྱང་ཐོས་པར་མ་གྱུར་པ་ལས། དིང་སང་

[061B] དགེ་སྦྱོང་གི་རྟགས་དང་ཆ་ལུགས་རྣམ་པར་དག་པ་དེ་ལྟ་བུ་དང། ཆད་དང་ཕྱི་དྲོའི་ཁ་ཟས་སྤོང་བ་དང། བྱིན་ལེན་དང་རུང་ཆུ་དང། ནུབ་ལྷག་ཉལ་བསྲུང་བ་
སོགས་བསླབ་པའི་གཞི་ཕྲ་མོ་གཅིག་ཡན་ཆད་ལ་ནན་ཏན་དུ་བྱེད་པའི་དགེ་སྦྱོན་ཚུལ་ངང་མཐུན་པས་ཁྱབ་པར་གྱུར་པ་འདི་འདྲ་བ་ནི། བདག་ཅག་གི་དཔལ་ལྡན་བླ་མ་དམ་པ་རྗེ་བཙུན་རིན་པོ་ཆེ་འདི་འབའ་ཞིག་
གི་བཀའ་དྲིན་མ་ཡིན་ན་གཞན་གང་ཞིག་ལ་བརྟེན་ནས་བྱུང་བར་གྱུར་པ་སོམས་ཤིག་ཅེས་སོ། །དགུ་པ་མདོ་ལུགས་དག་པར་མཛད་ཚུལ་ནི། དེ་བཞིན་དུ་གང་ཞིག་སྡེ་སྣོད་ལ་ཐོས་
བསམ་ལྷུར་བྱེད་པ་དེ་ཉིད་འབའ་ཞིག་ལ་ཞེན་པ་ཆེས་ཆེར་འཐས་བར་གྱུར་བ་གྲགས་པའི་བ་དན་གྱིས་མཛེས་པར་གྱུར་པ་དག་ལའང། ཉམས་སུ་ལེན་པ་ལ་ཉེ་བར་མཁོ་བའི་ཚེ། རང་གི་རྒྱུད་འདུལ་བར་
བྱེད་པའི་ཚུལ་གཞུང་ལུགས་ཆེན་མོ་དག་ནས་གསུངས་པ་ལག་ཏུ་བླང་བའི་རིམ་པ་འདི་ལྟ་བུའོ། །ཞེས་བྱ་བ་ནི་ཅུང་ཟད་ཀྱང་བསྟན་དུ་མེད་ཅིང་གཞུང་ལུགས་ཆེན་མོ་དག་ན་དེ་ལྟ་བུའི་ཉམས་ལེན་གྱི་གནང་ཡོད་
པའི་ཐེ་ཚོམ་ཡང་མེད་པར་གང་གི་ཚེ་རང་ཉིད་ན་སོ་ཡོལ་བའི་ཕོ་ཉས་ཟིན་པས། འཆི་བདག་གི་ཆང་པ་ལ་འཇིགས་པ་ཅུང་ཞིག་སྐྱེས་པར་གྱུར་པ་ན། བླུན་པོ་ཅིའང་མ་བསླབས་པ་རིའི་ཕུག་ཏུ་མི་ཚེ་ཡོལ་

[062A]༄༅། །བར་བྱས་པ་ཞིག་གི་དྲུང་དུ་སོང་སྟེ། དེས་ཇི་སྐད་གདམས་པའི་ངག་ལས་ཅུང་ཟད་ཀྱང་འདའ་བར་མི་ནུས་ཤིང། སྔོན་ཆད་ཐོས་བསམ་པ་ཇི་སྙེད་འབར་པ་བྱས་པ་ཐམས་ཅད་
འགྱོད་བ་ལྷུར་ལེན་པའི་ཡུལ་དུ་བྱས་ནས། ཅི་ཡང་ཡིད་ལ་མི་བྱེད་པ་དུང་འགྲོའི་སྒྲུབ་ཐབས་ཧྭ་ཤར་གི་རིང་ལུགས་ལ་གནས་བཞིན་དུ། གསུང་རབ་ཆེན་པོ་རྣམས་འཆི་བའི་ཚེ་དགོས་པ་མེད་པར་འཛིན་པའི་ཆོས་
སྤོང་བའི་ལས་ཀྱི་སྒྲིབ་པ་ཤིན་ཏུ་ཆེ་བས་ནོན་བཞིན་དུ་ཚེའི་དུས་བྱེད་པར་འགྱུར་བ་འདི་ཉིད་འབའ་ཞིག་ཏུ་ཟད་པ་ལས། དེང་སང་གི་ཚེ་ཉམས་ལེན་གྱི་གནང་མཐར་ཐུག་པ་སྟོན་པ་ནི་གཞུང་ལུགས་ཆེན་པོ་དག་
ཡིན་བད་ཡིད་ཆེས་ནས་ཅུང་ཞིག་ཉམས་སུ་ལེན་པར་འདོད་པ་ནའང་ཚུལ་ཁྲིམས་ལ་གཅེས་སྤྲས་སུ་བྱེད་པ་གཞིར་བྱས་ནས། བསག་སྦྱང་ལ་འབད་དེ་གསུང་རབ་ཆེན་པོ་དག་གི་དགོངས་པ་ཤིང་རྟ་ཆེན་པོ་དག་གིས་
བཀྲལ་བ་དང་མཐུན་པར་ཉམས་སུ་ལེན་པ་དགོས་ཀྱི། གཞན་དུ་ན་ངལ་བ་ལྷུར་ལེན་པའི་དཀའ་བ་ཇི་ཙམ་ཞིག་སྤྱད་དུ་ཟིན་ཀྱང། འབད་པ་འབྲས་བུ་མེད་པ་ཡིན་ནོ་སྙམ་པའི་གོ་བ་རྣམ་པར་དག་པ་ཆགས་
པ་དང། ཚུལ་དེ་དང་མཐུན་བར་ཉམས་སུ་ལེན་པའི་བཤེས་གཉེན་དམ་པ་མཐའ་ཡས་པ་ཞིག་གིས་ཁ་བ་ཅན་གྱི་ཐ་གྲུ་ཀུན་དུ་ཁྱབ་པར་གྱུར་ཏེ། ཆོས་མ་ཡིན་པ་ཆེས་ཆེར་ཉམས་སྨིས་པར་གྱུར་པ་འདི་ཡང་

[062B] ཡོད་ཀྱང་སྣང་དུ་མི་རུང་བ་སུ་ཞིག་གི་བཀའ་དྲིན་རྗེས་སུ་དྲན་པར་བྱ། ཞེས་སོ། །བཅུ་པ་གསང་སྔགས་ཀྱི་ཆོས་རག་
པར་མཛད་ཚུལ་ནི། དེ་བཞིན་དུ་དེང་སང་གི་ཚེ་ན་མཚན་ཉིད་ཀྱི་ཆོས་ལ་ཐོས་བསམ་ལྷུར་ལེན་བའི་བཤེས་གཉེན་དག་ཀྱང། དེ་ཙམ་ཞིག་གིས་ཡིད་མི་ཚིམ་བར་གསང་སྔགས་རྡོ་རྗེའི་ཐེག་པ་ལ་སྤྲོ་བ་ཆེན་པོས་
འཇུག་པ་ལྷུར་ལེན་ཞིང། སྔོན་ཆད་སྔགས་ཀྱི་མན་ངག་མཐར་ཐུག་པ་ནི་རྒྱུད་སྡེ་ལ་ལྟོས་མི་དགོས་པར། བླ་མའི་དག་ལས་ཐོས་བ་ཙམ་གྱིས་ཆོག་པར་འཛིན་བ་ལ། ད་ལྟ་མན་ངག་གིས་རྟོགས་པར་བྱ་
བའི་ཟབ་དོན་མཐར་ཐུག་པ་ནི་རྒྱུད་སྡེ་རིན་པོ་ཆེ་རྣམས་ཁོ་ན་ན་ཡོད་པར་རྟོགས་ནས། དེ་རྟོགས་པར་བྱ་བའི་དོན་དུ་རྒྱུད་སྡེ་རིན་པོ་ཆེ་ངག་ལ་འབད་པས་དོན་དུ་གཉེར་བ་དང། སྔོན་ཆད་རྒྱུད་སྡེའི་དགོངས་པ་གྲུབ་
ཆེན་གྱིས་བཀྲལ་བ་དང་མཐུན་པའི་མན་དག་གི་གནང་ཐམས་ཅད་ཕལ་ཆེ་བ་མིང་ཙམ་ཡང་མ་མཆིས་པར་གྱུར་པ་ལས། དེང་སང་གི་ཚེ་རྗེ་བླ་མ་འདི་ཉིད་ཀྱི་གསུང་གི་བདུད་རྩི་མྱར་བ་ལ་བརྟེན་ནས། རང་གི་
བརྩོན་བས་སྒོམ་པ་ལ་འགྲུས་པར་བྱས་ན་ནི་གདོན་མི་ཟ་བར་ཚེ་འདི་ཉིད་ལ་རྡོ་རྗེ་འཆང་གི་གོ་འཕང་འཐོབ་པར་ནུས་པའི་མན་ངག་གི་གནང་གྲུབ་ཆེན་གྱི་དགོངས་པ་ལྟར་འཁྲུལ་མེད་དུ་གོ་ནས་བསྐྱེད་རྫོགས་ཀྱི་
[063A]༄༅། །ལམ་ལ་དཔྱིས་ཕྱིན་པའི་ངེས་པ་རྙེད་ཅིང་ཚལ་བཞིན་དུ་སྒྲུབ་པ་དང། དམ་ཚིག་དང་སྡོམ་པ་ལ་གཅེས་སྤྲས་སུ་བྱེད་ཅིང་ལྷའི་རྣལ་འབྱོར་ལ་གནས་པ་དང། རྒྱུད་སྔོའི་དོན་ལོ་
མི་འཇིགས་བརྙད་པ་དང་སྐལ་ལྡན་རྗེས་སུ་འཛིན་པའི་རྡོ་རྗེ་སློབ་དཔོན་ཆེན་པོའི་གོ་འཕང་ཐོབ་པ་དང། བསྐྱེད་རྫོགས་ལ་གོམས་པར་བྱས་པས་རྒྱུད་སྡེ་དང་མཐུན་པའི་མྱོང་བ་ཕུལ་དུ་བྱུང་བ་འཁྲུངས་ཏེ། བོད་
ལ་གྲུབ་ཐོབ་ཏུ་གྲགས་པ་དུ་མ་ཉིག་གིས་བསྐྲུན་པར་མི་ནུས་པའི་ཏིང་ངེ་འཛིན་བརྟན་པོ་རྙེད་པ་དང། ལྷག་པའི་ལྷས་བྱིན་གྱིས་བརླབས་ཤིང་བསྙེན་སྒྲུབ་དང་བཟླས་པ་ལ་གོམས་པ་རྨད་དུ་བྱུང་བས། རང་གཞན་
གྱི་བདུད་དང་བར་དུ་གཅོད་པ་ཚར་གཙོད་པ་ལ་ཐོགས་པ་མེད་པའི་ནུས་པ་དང་ལྡན་པ་ལ་སོགས་པ། མདོར་ན་རྒྱུད་སྡེ་དང་མཐུན་པའི་རྡོ་རྗེ་འཛིན་པ་སོ་སོར་ཐར་པ་དང་འདུལ་བའི་ཀུན་སྤྱོད་རྣམ་པར་དག་ཅིང་
བྱང་ཆུབ་སེམས་དཔའི་བསླབ་པའི་གནས་དག་ལ་ཐེག་པ་ཆེན་པོའི་སྡེ་སྣོད་དང་མཐུན་པར་གཅེས་སྤྲས་སུ་བྱེད་པ། སྡོམ་པ་གསུམ་གྱི་ཆུ་བོ་ཡན་ལག་བརྒྱད་དང་ལྡན་པས་ཐུགས་རྒྱུད་རྙོག་པ་མེད་པར་
ལེགས་པར་གཏམས་པའི་སྡེ་སྣོད་འཛིན་པ་སྟོང་ཕྲག་མང་པོ་ཞིག་གིས། ནུབ་ཕྱོགས་ཛ་ལན་དྷ་ར་ནས་བཟུང་སྟེ། ཤར་ཕྱོགས་རྒྱ་མཚོ་ཆེན་པོ་ལ་ཐུག་བའི་རྒྱ་ནག་གི་རྒྱལ་ཁམས་ཡན་ཆད་དུ་ཅི་རིགས་བར་

[063B] རྗེ་བླ་མ་འདི་ཉིད་འབའ་ཞིག་གི་རྨད་དུ་བྱུང་བའི་འཕྲིན་ལས་དཔག་པར་དཀའ་བ་ཡིན་ནོ། །ཞེས་སོ། །བཅུ་གཅིག་པ་རྗེའི་མཛད་པ་འཕྲིན་ལས་དཔག་ཏུ་མེད་
པ་རྒྱས་པ་དང་ཆོས་ལུགས་དྲི་མ་མེད་པས་བསྟན་འགྲོ་ལ་ཕན་པའི་ཚུལ་གསུངས་པ་ནི། གཞན་ཡང་བདག་ཅག་གི་རྗེ་བླ་མ་འདི་ནི། སྔོན་དུ་ལེགས་པར་སྤྱད་པའི་རྒྱུའི་སྟོབས་བསམ་གྱིས་མི་ཁྱབ་པ་ཞིག་
ལ་གོམས་པར་མཛད་པའི་སྟོབས་ཀྱིས། སྐུ་ཆེ་འདི་ཉིད་ལ་ཆོས་དང་མཐུན་པའི་འཚོག་ཆས་ཀྱིས་ཅུང་ཟད་ཀྱང་བྲེལ་བར་མི་འགྱུར་བ་ལྟ་ཞོག་གི་གངས་དང་རིའི་སུལ་དང་བས་མཐའ་དང་དགོན་པའི་གནས་
དག་ཏུ་གཅིག་ཏུ་དབེན་པ་ལ་ཐུགས་གཞོལ་བའི་ཚེ་ཡང། དབུས་གཙང་མདོ་ཁམས་རྒྱ་ནག་ཁ་ཆེ་ཚུན་ཆད་ཀྱི་འབྱོར་བའི་ཁྱད་པར་རྨད་དུ་བྱུང་བ་དང། ཉེ་བར་འཁོ་ཞིང་རྐྱེན་དུ་བབ་པའི་ཡོ་བྱད་ཀྱི་ཁྱད་པར་གང་ཅི་
ཡང་རུང་བ་དག་ཐམས་ཅད། དང་པའི་ཤུགས་ཀྱིས་ཡིད་ཀྱི་བརྟན་པ་ཉམས་པའི་སྐྱེ་བོ་མཆོག་དང་གཙོ་བོ་དང་དམན་པ་དང་བར་མ་དག་གིས་དམ་བ་འདིའི་བསོད་ནམས་ཀྱི་ཞིང་ལ་དགེ་བའི་ལོ་ཐོག་བསྐྲུན་པའི་སླང་
དུ་རྒྱུན་མི་འཆད་པར་སྤྱན་ལམ་དུ་བབ་པར་ཉེ་བར་འགོད་པ་དང། མཆོད་ཅིང་བསྙེན་བཀུར་བའི་ཚུལ་ལ་ནི་སུས་ཀྱང་ཚང་གཟུང་བར་མི་ནུས་ཤིང། གྲངས་སུ་བཙི་བར་མི་ནུས་ལ། སྔོན་ཆད་བོད་ཀྱི་དགེ་བའི་

[064A]༄༅། །བཤེས་གཉེན་ཕྱོགས་ཆེན་པོ་ཅན། གྲགས་བའི་བ་དན་གྱིས་མཛེས་པ་སུ་ལའང་དེ་ལྟ་བུ་བྱུང་བའི་གཏམ་བརྗོད་པ་མེད་དོ། །དེ་ལྟ་ནའང་དེ་དག་ཐམས་ཅད། རྒྱལ་པོ་དང་
གཙོ་བོ་དང། མི་དཔོན་དང། སྐྱེས་པ་དང། བུད་མེད་སོགས་ཀྱི་ངོར་ལྟ་བ་དང། ལན་ལ་རེ་བ་སོགས་ཀྱི་ཆེད་དུ་ཟང་ཟིང་གི་འདུ་འགོད་ལྷུར་ལེན་པས་དང་བས་བྱིན་བ་ཆུང་གཟོན་པར་བྱེད་པ་ལྟ་ཅི་སྨོས་
ཀྱི༑ བདག་ཉིད་ཡོངས་སུ་འཛིན་པའི་དྲི་ཙམ་ཡང་མི་མངའ་བས་བསྟན་པ་འབའ་ཞིག་ལ་དགོངས་པའི་ཐུགས་ཀྱིས་གདུལ་བྱ་མཐའ་ཡས་པ་དག་ལ་ཚད་གཟུང་མི་ནུས་པར་སྦྱིན་པའི་སྐྱོན་ཐམས་ཅད་དང་བྲལ་
བར་གཏོང་བ་ལྷུར་མཛད་པས་བསྡུ་བའི་དངོས་པོ་བཞིའི་སྒོ་ནས་གདུལ་བྱ་མཐའ་དག་རང་རང་གི་སྐལ་བ་དང་འཚམ་པར་སྨིན་ཅིང་གྲོལ་བར་མཛད་ལ། གཞན་ཡང་གཙུག་ལག་ཁང་དང། བདེ་བར་གཤེགས་པའི་
སྐུ་གསུང་ཐུགས་ཀྱི་རྟེན་དང། དཀོན་མཆོག་གསུམ་གྱི་མཆོད་པ་དང། བླ་མ་གོང་མ་དག་གི་འདས་མཆོད་ན་ར་མ་དང། དེ་བཞིན་གཤེགས་པའི་དུས་མཆོད་ཆེན་པོ་བཞི་ལ་སོགས་པའི་མཆོད་པ་ནར་མ་དང་
ཀློག་བ་དང་སྒྲུབ་པ་ལྷུར་ལེན་པ་བརྒྱ་སྟོང་ཕྲག་མང་པོ་ཞིག་གི་འཚོ་བའི་ཡོ་བྱད་དུ་གཏོང་བ་ལ་སོགས་པའི་ཚུལ་བསམ་པར་མི་ནུས་ཏེ། དེའི་ཕྱིར་དམ་པ་འདིས་སྐུ་ཚེ་རིལ་པོ་ལ། ཡོ་བྱད་འདི་འདྲ་བ་ཞིག་

[064B] ནས་འབྲུ་གཅིག་ཡར་བཅད་ཀྱི་སྐྱེད་བདག་གིར་མཛད་དོ་ཞེས་བྱ་བའམ། བདག་ཉིད་ཀྱི་འཚོ་བའམ་ཡོ་བྱད་ཀྱི་སླད་དུ་ཞིང་བྲེ་གང་གིས་ཙམ་ཡང་
བདག་གིར་མཛད་དོ་ཞེས་གླེང་བའི་སྐབས་ཅུང་ཟད་ཀྱང་མེད་པས། ཚུལ་མ་ཡིན་པའི་ལས་ཀྱི་མཐའ་ཐམས་ཅད་ཐོག་མ་ཉིད་ནས་རང་གི་རང་གིས་སྤངས་པ་ཞིག་སྟེ། འདི་ནི་འདིའི་རྣམ་པར་ཐར་པ་ཆ་ཕྲ་
མོ་ཞིག་ཡིན་མོད་ཀྱི། དེ་ལྟ་ནའང། གངས་རིའི་ཁྲོད་ཀྱི་ཆེན་པོ་དུ་མ་ཞིག་གི་རྣམ་པར་ཐར་པས་འདི་ཙམ་ལ་ཡང་བསྐྲུན་པར་བཟོད་པ་མ་ཡིན་ནོ། །དེ་ལྟ་བས་ན། སྔོན་འཕགས་པའི་ཡུལ་དུ་སྟོན་
པ་མྱ་ངན་ལས་འདའ་བའི་མཛད་པ་བསྟན་ནས་ལོ་བརྒྱ་ཕྲག་མང་པོ་དག་འདས། སྡུད་པར་བྱེད་པའི་འཕགས་པ་དག་ཞི་བའི་དབྱིངས་སུ་བསིལ་བའི་དངོས་པོ་ཐོབ་བར་གྱུར་པ་ན། ཐེག་པ་ཆེན་པོ་བཀའ་
མ་ཡིན་ནོ་ཞེས་སྐུར་བ་འདེབས་པ་དག་གིས་ཁྱབ་པར་གྱུར་ཏེ། རེ་ཤིག་འཕགས་པའི་ཡུལ་དུ་ཐེག་པ་ཆེན་པོ་མིང་ཙམ་ཡང་མ་ལུས་པ་ལྟ་བུར་ནུབ་པར་གྱུར་བའི་ཚེ། འཕགས་པ་ཀླུ་སྒྲུབ་བྱོན་ཏེ་
རྒྱལ་བས་ལུང་བསྟན་པ་ལྟར་སྔགས་དང་མཚན་ཉིད་ཀྱི་ཐེག་པ་ཆེན་པོའི་སྙིང་པོ་མཐའ་དག་གཞི་ནས་གསོས་ཞིང། ལོག་པར་སྨྲ་བ་ཐམས་ཅད་ཚར་བཅད་དེ། ཐེག་པ་ཆེན་པོའི་བསྟན་པ་ཉི་མ་ལྟར་

[065A]༄༅། །གསལ་བར་མཛད་པས། འཕགས་པའི་ཡུལ་དུ་འཕགས་པ་ཀླུ་སྒྲུབ་རྒྱལ་བ་ཉིད་ལས་ཀྱང་བཀའ་དྲིན་ཆེ་བར་བསྙོན་མི་ནུས་པར་ཤིང་རྟའི་སྲོལ་འབྱེད་ཆེན་པོ་ཕལ་ཆེ་བ་དང་
གྲུབ་ཆེན་ཕལ་ཆེ་བ་དག་མཐུན་པ་ཉིད་དུ་ཡིད་ལ་བརྣགས་ཏེ་འདུག་གོ་འཕགས་པའི་ཡུལ་དུ་འཕགས་པ་ཀླུ་སྒྲུབ་ཀྱིས་རྒྱལ་བའི་བསྟན་པ་ལ་བྱ་བ་ཆེན་པོ་མཛད་པ་ཇི་ལྟ་བ་དེ་བཞིན་དུ། དུས་ཀྱི་ཐ་
མ་འདི་ལྟ་བུར་གྱུར་པ་ན་རྗེ་བླ་མ་འདི་ཉིད་ཀྱིས་གངས་རིའི་ཁྲོད་འདིར་རྒྱལ་བའི་བསྟན་བའི་སྙིང་པོ་མཐའ་དག་རྒྱལ་བའི་དགོངས་པ་ཇི་ལྟ་བ་བཞིན་དུ་གཞི་ནས་བསླངས་ཏེ་གསལ་བར་མཛད་པ་ཡང་ཚུལ་དེ་
དང་ཁྱད་པར་མ་མཆིས་པ་ཡིན་པས། སྐྱེས་བུ་དམ་པའི་རོ་མཚར་པའི་མཛད་པ་ཕུལ་དུ་བྱུང་བ་དག་མཐོང་ཞིང་ཐོས་པ་ཙམ་ཉིད་ནས། དུག་སྤྲུལ་གྱིས་གླ་རྩིའི་དྲི་ཚོར་བ་བཞིན་དུ་ཡིད་ཚེར་མའི་མལ་དུ་ཉལ་
བ་ལྟ་བུར་མ་བྱེད་པར་བདག་ཉིད་ལ་རྗེས་སུ་བལྟ་བར་བྱོས་ཤིག་ཅེས་གསུངས་སོ། །གསུང་འདི་དག་ནི་རྗེ་རིན་པོ་ཆེའི་ཡོན་ཏན་ཕུལ་དུ་བྱུང་བས་ཀུན་གྱི་གཙུག་རྒྱན་དུ་གྱུར་པ། མཁས་པའི་
ཕ་རོལ་དུ་ཕྱིན་པ། རྟོགས་པ་ཕུལ་དུ་བྱུང་བ། བསྟན་པ་རིན་པོ་ཆེ་གསོ་བར་མཛད་པ། སྔ་རབས་པ་དག་གི་སློབ་གཉེར་གྱི་ཚུལ། སྔགས་པ་དག་གི་རྩིར་སྤྱོད། དགོན་པ་བ་དག་གི་སྦྱོར་ཚུལ་

[065B] མདོ་ལུགས་དག་པར་མཛད་པ། སྔགས་ལུགས་ངག་པར་མཛད་པ། རྣམ་དཀར་གྱི་མཛད་པ་འཕྲིན་ལས་དར་ཞིང་རྒྱས་པ་རྣམས་གསུངས་པ་ཡིན་ཞིང་
བློ་ལྡན་དག་གིས་ཞིབ་ཏུ་དཔྱད་ན་རྗེ་འདིའི་ཡོན་ཏན་གྱི་ཁྱད་པར་ཤེས་པར་འགྱུར་རོ། །མཁས་གྲུབ་རྗེས་རྣམ་ཐར་དུ་གསུངས་བ་འདི་དག་ལྟར་ན་འདུལ་བ་དང་མདོ་དང་སྔགས་ཀྱི་ཆོས་དག་པར་མཛད་ཚུལ་ལ་
ཡང་ཡང་བ་སྔགས་པས། འདི་གསུམ་ནི་བསྟན་འགྲོ་ལ་ཕན་བཏགས་པའི་མཛད་ཆེན་ཡིན་པར་སྣང་ལ། སྤྱིར་རྗེ་རིན་པོ་ཆེས་རྫིང་ཕྱིའི་ཞིག་གསོས་མཛད་པ། གཉལ་གྱི་ཚོགས་ཆེན་བཙུགས་པ་
ལྷས་སྨོན་ལམ་བཙུགས་པ། དགའ་ལྡན་དུ་སྔགས་གྲྭ་བཙུགས་པ་སྟེ་བཞི་ལ་བསྟན་པ་ལ་ཕན་པའི་མཛད་ཆེན་བཞི་ཞེས་གྲགས་ལ། རྗེ་རང་ཉིད་ཀྱིས་རྟོགས་བརྗོད་འདུན་ལེགས་མར། ཐོག་མར་གཞུང་
ལུགས་མང་པོ་ལ་མཁས་པར་སྦྱངས་བ། བར་དུ་དེ་དག་གི་དོན་ལ་བསམ་པས་གདམས་བར་ཤར་བ། ཐ་མར་ཉིན་མཚན་ཀུན་དུ་ཉམས་སུ་བཞེས་པ། དེ་ཐམས་ཅད་བསྟན་པ་རྒྱས་པའི་ཆེད་དུ་བསྡོས་པ་
སྟེ་བཞི་གསུངས་སོ། །འདི་རྣམས་ཤེས་ནས་རྗེ་བླ་མ་ལ་དད་གུས་ཀྱིས་མགོན་སྐྱབས་སུ་བསྟེན་པ་དང། རང་ཉིད་ཀྱིས་ཐོས་བསམ་བསྒོམ་པ་ཇི་ལྟར་བྱ་ཚུལ་སོགས་ཤེས་ནས་རྗེ་བླ་མའི་རྗེས་སུ་འབྲང་

[066A]༄༅། །བ་ནི། རྣམ་ཐར་ཤེས་པའི་དགོས་པ་ཡིན་ནོ། །འདིར་སྨྲས་པ། མི་དམན་རྒྱལ་བའི་ས་བོན་སྙིང་རྗེའི་ཁམས། །ཤེས་རབ་ཡུམ་གྱི་ལྟོ་བར་བསམ་གཏན་གྱི། །
བདེ་དྲོང་སྙོམས་བར་བརྟེན་པས་ལེགས་སྨིན་པ། །དུས་གསུམ་རྒྱལ་བའི་གདུང་འཚོབ་སྲས་འདི་བསྐྲུན། །སྙིང་རྗེའི་ཟླ་བ་རྫོགས་པའི་གཞོན་ནུ་ནི། །ལྷག་བསམ་ཀུན་གསལ་མཛེས་མའི་ཕང་བ་ལས། །རྨད་
བྱུང་བརྩོན་པའི་མགྱོགས་འགྲོས་རབ་བླངས་ཏེ། །གཞན་དོན་ཤར་རིའི་བ་གམ་རྩེ་ལ་འཛེགས། །དེ་ཚོ་དམ་ཆོས་ཀུ་མུད་བཞད་པ་དང། །མཉམ་དུ་ཐུབ་བསྟན་གོས་དཀར་བྱོན་པའི་ལུས། །གཟིགས་ནས་ས་
གསུམ་འགྲོ་འདི་མུན་བྲལ་ཅེས། །དགྱེས་ལྡན་རྒྱལ་བ་ཀུན་ནི་བཏང་སྙོམས་མཛད། །རྩོད་དུས་འཕྲོག་སླད་ཆེད་དུ་འོངས་པ་ཡི། །རྫོགས་ལྡན་བཞིན་དུ་ཁོར་ཡུག་རི་བོའི་ཁོངས། །མ་ལུས་ཁྱབ་པར་བསླབ་གསུམ་རྒྱལ་
མཚན་ནི། །ཁྱོད་གྲགས་སྙན་པའི་བ་དན་བཞིན་དུ་བཙུགས། །དེ་ཕྱིར་དུས་མཐར་ལེགས་བཤང་སྦྲང་རྩིའི་གཉེན། །ཐུབ་པའི་ཉི་མ་མ་ལུས་ཟིལ་གནོན་བའི། །ས་གསུམ་འོད་མཛད་འགྲོ་བའི་བླ་མ་གང་ཁྱོད་
དང་མཚུངས་བའི་སྣང་བ་གཞན་ཡོང་མིན། །སྐྱབས་མཆོག་བླ་མའི་དྲི་མེད་ཆོས་ཀྱི་བཅུད། །དད་བརྩོན་རྣམ་དཔྱོད་བཟང་པོས་ལེགས་སྤྱད་དེ། །དྲིན་ཅན་མར་གྱུར་འགྲོ་ཀུན་སྒྲོལ་བའི་ཕྱིར། །རྡོ་རྗེ་འཆང་གི་

[066B]རྗེ་ཐམས་ཅད་མཁྱེན་པ་ཙོང་ཁ་བ་ཆེན་པོའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་གནས་ཞེས་བྱ་བ་ལས། ལྷ་སའི་སྨོན་ལམ་ཆེན་མོ་
བཙུགས་པའི་སྐོར། ཇོ་བོ་རིན་པོ་ཆེའི་ལྷ་ཁང་དང་རྟེན་རྣམས་ཀྱི་ལོ་རྒྱུས། དགའ་ལྡན་རྣམ་པར་རྒྱལ་བའི་གླིང་བཏབ་པ་སོགས་བསྟན་འགྲོའི་དོན་ཇི་ལྟར་མཛད་ཚུལ་མདོ་
ཙམ་བསྟན་པའི་ལེའུ་སྟེ་དྲུག་བའོ།། །།མངྒ་ལཾ།། །།

[001A]
༄༅། །རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་ལས་ལེའུ་བདུན་པ་བཞུགས་སོ། །

[001A][DD1]
། །ཟབ་ཡངས་མཁྱེན་པ་མཁའ་ལྟར་ཕ་མཐའ་ཡས། །དམིགས་མེད་ཐུགས་རྗེས་འགྲོ་ཀུན་རྗེས་སུ་འཛིན། །སྐྱོན་
བྲལ་མཛད་པས་གདུལ་བྱ་བདེ་ལ་འགོད། །སྐྱབས་མགོན་ཙོང་ཁ་པ་ལ་ཕྱག་འཚལ་ལོ། །བདུན་པ་མྱ་ངན་ལས་འདས་པའི་ཚུལ་
བསྟན་ནས་སྤྲུལ་པའི་སྐུས་བསྟན་འགྲོའི་དོན་ཇི་ལྟར་མཛད་པ་དང། བརྩམས་པའི་ཆོས་ཀྱི་གྲངས། དགའ་ལྡན་གྱི་རྟེན་གྱི་གྲངས། སློབ་མའི་
གཙོ་བོ་རྣམས་ཀྱི་གྲངས་སོགས་བརྗོད་པ་ནི། དེ་ལྟར་བསྟན་པ་དང་གདུལ་བྱའི་དོན་རྨད་དུ་བྱུང་བ་རྒྱ་ཆེར་མཛད་པས་གངས་རིའི་ཁྲོད་ཀྱི་སྐལ་བ་དང་
ལྡན་པ་སྐུ་དངོས་ཀྱིས་འདུལ་བ་དག་གི་དོན་ནི་ཕལ་ཆེར་མཛད་པ་མཐར་ཕྱིན་པ་ལ་ཉེ་བར་གྱུར་པ་ཕག་གི་ལོའི་སྟོན་ཞབས་ཅུང་ཟད་བསྙུང་བའི་ཚུལ་བསྟན་
[DD2]

[002A] །དེར་འགའ་ཞིག་གིས་སྟོང་ལུངས་ཀྱི་ཆུ་ཚན་ལ་བྱོན་ན་སྐུ་ལུས་ལ་ཤིན་ཏུ་འཕྲོང་པར་འགྱུར་རོ་ཞེས་གསོལ་བ་དག་གིས་འཕྲལ་དུ་
མ་ཚམས་སྦྱོར་བའི་རྐྱེན་བྱས་ཤིང། དོན་གྱི་གཙོ་བོ་ནི། རང་ཉིད་ཇོ་བོ་རིན་པོ་ཆེའི་དྲུང་དུ་སྐུ་དེ་ཉིད་ཀྱིས་ཕྱི་མ་མེད་བའི་ཕྱག་བྱ་བར་བཞེད་པ་དང་
ཀུན་ཏུ་རྒྱུ་རབ་བཟང་དང་དྲི་ཟའི་རྒྱལ་པོ་བཞིན་དུ། སྐུ་དེ་ཉིད་ཀྱིས་དངོས་སུ་འདུལ་བའི་སྐྱེ་བོ་མང་པོ་ཞིག་གི་དོན་བྱ་བར་ཡང་དགོངས་ཤིང། སྔོན་
ནས་རང་ཉིད་ཀྱིས་སྨིན་པར་མཛད་པའི་སྐྱེ་བོ་མཐའ་ཡས་པ་དག་ལ་ལེགས་པར་བཤད་པའི་གསུང་གི་ཐམ་སྩལ་བར་བཞེད་ནས། རི་བོ་དགེ་ལྡན་ནས་
ཕྱག་བརྟེན་སྟེ་ལྷ་སར་མཆོད་པ་དང་སྨོན་ལམ་རྣམ་པར་དག་པ་མཛད་ནས། སྟོང་ལུགས་ཀྱི་ཆབ་ཚན་ཁར་བྱོན། འོན་ཀྱང་ཆབ་ཚན་

[002B] གཙོ་བོ་ར་སྟོང་ལུགས་ཕུ་མངའ་སྐྱེ་བོའི་ཚོགས་མཐའ་ཡས་པ་དག་ལ་ཚེས་དང་བྱིན་རླབས་ཀྱི་སྐྱེས་གནང་ཞིང། བསྙེན་བཀུར་བ་དང་འབུལ་བ་
རྨང་དུ་བྱུང་བ་དག་བདག་གིར་མཛད་པ་དང། ཐ་ན་ཞལ་མཐོང་ཞིང་གསུང་ཐོས་བ་ཙམ་གྱི་སྒོ་ནས་ཀྱང་དོན་དང་ལྡན་པར་མཛད་ངོ། །ཆུ་མིག་ལུང་གི་ཆོས་གྲྭ་ལ་གསང་འདུས་ཀྱི་ལྷ་ཚོགས་ཐིམ་པ་གཟིགས་
ནས་འདིར་རྒྱུད་གྲྭ་འབྱུང་ཞེས་ལུང་བསྟན་མཛད། དེ་ནས་སླར་འཁོར་ཏེ་འབྲས་སྤུངས་སུ་འབྱོན་པའི་ཚེ། འདོ་ལི་ལ་གདན་དྲངས་པའི་འོད་ལིའི་སྣ་ལ་འཇའ་ཚོན་ཁ་དོག་ལྔ་པ་ཀུན་ནས་བཀྲ་བ་ཐལ་བྱུང་དུ་
ཐུག་པ་དང༑ འབྲས་སྤུངས་སུ་ཕེབས་ནས་ཀྱང། ཆོས་གསུང་པའི་ཚེ་ཆོས་གྲྭའི་དབུས་སུ་འཇའ་ཚོན་སྣ་ལྔ་པ་ནམ་མཁའི་དབྱིངས་ནས་ཀ་པ་བཙུགས་པ་ལྟར་ཆེས་གསལ་བར་ཟུག་པ་སོགས་ཀྱི་ལྟས་
མངོན་སུམ་དུ་བབ་པར་གྱུར། འབྲས་སྤུངས་སྔགས་ཁང་གི་རྟེན་རྣམས་ལ་རབ་གནས་མཛད་པས་ཡེ་ཤེས་པ་སྤྱན་འདྲེན་གྱི་དུས་སུ་ས་གཡོས་ཤིང་འུར་ཆོམ་གྱི་སྒྲ་ཆེན་པོ་ཐམས་ཅད་ཀྱིས་མངོན་སུམ་དུ་རིག་པའི་ཟལ་
ཆེན་བ་དང་བཅས་བཅོམ་ལྡན་འདས་རྡོ་རྗེ་འཇིགས་བྱེད། ཡེ་ཤེས་ཀྱི་མགོན་པོ་ཕྱག་དྲུག་པ་འཁོར་བཅས། དམ་ཅན་ཆོས་ཀྱི་རྒྱལ་པོ་ཡབ་ཡུམ་འཁོར་བཅས་ཀྱི་ཡེ་ཤེས་པ་རྣམས་དངོས་སུ་བཅུག་པར་མཛད་

[003A]༄༅། །ཅིང༑ བརྟན་བཞུགས་རྒྱས་བ། ཡོན་བདག་བསྒོ་བ། གསེར་གྱི་རྟག་གཏོང་འཆའ་བ། ཞི་རྒྱས་ཀྱི་སྦྱིན་སྲེག་ཚད་མང་པོ་དང། ཡི་དམ་ཆོས་སྐྱོང་རྣམས་ལ་དགོན་
སྡེ་གཉེར་དུ་གཏད་པ་རྣམས་མཛད། དེ་ནས་འཇམ་དབྱངས་ཆོས་རྗེ་ལ་དགོན་པའ་བན་མ་ལོ་གསུམ་ལས་ལྷག་མ་སོང་ཀྱང་དར་རྒྱས་ལེགས་པར་བྱུང་འདུག་ད་ཕྱིན་ཆང་ཀྱང་ཁྱོད་རང་གིས་འཛིན་བདག་བྱེད་
དགོས་ཞེས་སོགས་ཀྱི་བཀའ་གནང་བས། འཇམ་དབྱངས་ཆོས་རྗེས་བཞེངས་ཏེ་ཕྱག་བཙལ་ནས། རྗེ་བླ་མའི་བཀའ་བཞིན་དུ་ཇི་ལྟར་ནུས་པས་སྒྲུབ་པར་བགྱི་ཞེས་སོགས་ཞུས། གཞན་ཡང། འབྲས་
སྤུངས་སུ་བཞུགས་ཀྱི་རིང་ལ་དགེ་བའི་བཤེས་གཉེན་སྡེ་སྣོད་འཛིན་པ་སྟོང་ཕྲག་གཉིས་རེ་ཙམ་འདུས་ཤིང། སྣེའུ་ནས་ཞབས་ཏོག་དང་སྤྱི་དགོས་ཀྱི་ཕོགས་བསྙེན་བཀུར་འབུལ་སྣོད་སོགས་བསམ་གྱིས་མི་ཁྱབ་བ་
མཛད་ལ། དེའི་ཚེ་ལམ་རིམ་གྱི་ཁྲིད། ནཱ་རོ་ཚེས་དྲུག་དབུ་མ་འཇུག་པ། གསང་བ་འདུས་པའི་རྒྱུད་ལ་སོགས་པ་གསུངས་ཤིང། དེ་ཡང་སྔོན་ཆད་གྲོང་པའི་སྐྱེ་བོ་ཕོ་མོ་དུ་མ་ལ་ཁྲིད་ཆེད་མི་གནང་
ཁྱད་པར་ལམ་རིམ་གྱི་ཁྲིད་ལའང་འཚོག་ཏུ་མི་རུང་བ་ལ་སོགས་པའི་དམ་བཞག་ཆེ་བར་ཡོད་པ་ལ། དེ་དུས་གྲོང་པའི་སྐྱེ་བོ་ཇི་ཙམ་ཞིག་འོངས་པ་དང། དུས་ནམ་ཞིག་ན་འོངས་པ་ཐམས་ཅད་ལ་ཁྱད་པར་མེད་པར་

[003B] ལམ་རིམ་གྱི་མཇུག་མ་རྫོགས་པར་འཕྲོ་འཇོག་པར་མཛད། འབྲས་སྤུངས་སུ་
བཞུགས་པའི་སྐབས་ཤིག་ནས་གཞན་ཕལ་མོ་ཆེ་ལ་ལྐོག་ཏུ་གྱུར་པའི་མངོན་ཆུང་བར་གྱིས་གསུང་ནས་ལྷ་བཟོ་བ་ལ་དམ་བཞག་ཆེ་བར་མཛད་དེ། བཅོམ་ལྡན་འདས་རྣམ་པར་སྣང་མཛད་ཀྱི་དངུལ་སྐུ་ཆེན་པོ་ཅིག་
བཞེངས་པའི་ཞལ་ཏ་མཛད། དེའི་ཚེ་ཉིན་ཅིག་དགའ་ལྡན་གྱི་ཕྱོགས་ལ་རིང་ཙམ་གཟིགས་པ་ཅིག་མཛད། དེ་ལྟར་ཆོས་ཀྱི་འཁོར་ལོ་རྒྱ་ཆེར་བསྐོར་ནས། སྔོན་ཆད་དུས་འཁོར་མ་གཏོགས་པའི་རྒྱུད་ལ་ལེ་མཚམས་
མཛད་པའི་ལུགས་མེད་པ་ལ། དེའི་ཚེ་གསང་འདུས་ཀྱི་ལེའུ་དགུ་པའི་སྐབས་ལ་ཆོས་མཚམས་མཛད་ནས། མྱུར་དུ་དགོན་པར་འབྱོན་བཞེད་པའི་ཞལ་ཏ་གནང། དེ་ལ་སྦྱིན་བདག་དང། ཆོས་གསན་
བ་རྣམས་ཀྱིས་ང་དུང་ཟླ་བ་གཅིག་གམ་ཟླ་ཕྱེད་ཙམ་དུ་ཡང་བཞུགས་ནས་ཆོས་འཕྲོ་རྫོགས་པར་གསུང་བ་གཅིག་ཐུགས་རྗེས་གཟུང་འཚལ། ཐ་ན་རྒྱུད་ཀྱི་འཕྲོ་ཀླགས་ལུང་དུ་མཛད་པ་ཙམ་ཞིག་ཀྱང་གནང་འཚལ་ཞེས་
གསོལ་བ་ནན་ཆེར་བཏབ་ཀྱང་གསན་དུ་མ་བཞེད་ནས། ད་ལན་མྱུར་དུ་བཏེག་པ་ཐམས་ཅད་ལ་དགའ་བས་འདེགས། རྒྱུད་དང་ལམ་རིམ་འཕྲོ་ལ་འཇོག་པའི་འདུན་པ་ཁ་སིང་དུ་བཏང་ཚར་གསུང་ནས་ཆོས་

[004A]༄༅། །མཚམས་མཛད་དེ༑ དེ་ཡང་ད་དུང་དུ་སྔགས་དང་མཚན་ཉིད་ཀྱི་གསུང་སྒྲོས་ཀྱི་བཤད་རྒྱུན་རྫོགས་པ་མེད་པར་འཕྲོ་རིང་དུ་གནས་པའི་རྟེན་འབྲེལ་སྒྲིག་པའི་དགོངས་པ་སྡོན་དུ་མཛད་པ་
ཡིན་པར་གདོན་མི་ཟའོ། །དེ་ནས་ལྷ་སར་ཕྱགས་བཏེག་ཇོ་བོ་རིན་པོ་ཆེའི་དྲུང་དུ་བྱོན་ཏེ། ཕྱག་དང་མཆོད་པ་དང་སྨོན་ལམ་རྣམ་པར་དག་པ་རྒྱ་ཆེར་མཛད་ནས་ད་དུང་ཡང་བསྟན་པ་རིན་པོ་ཆེ་ཡུན་རིང་དུ་
གནས་པའི་གསོལ་བ་བཏབ། དེ་ནས་ཆོས་རྗེ་ཤཱཀྱ་ཡེ་ཤེས་བས་སྤྱན་དྲངས་ཏེ་སེར་ཆོས་སྡིངས་སུ་བྱོན། ཁོང་པ་ལ་སྔར་ནས་ཞལ་ཏ་བྱོན་པ་དང། ཁོང་པ་རང་ཡང་ཐུགས་ཀྱི་འདུན་པ་ཆེ་བར་ཡོད་ཅིང་
ཁྱད་པར་གངས་རིའི་ཁྲོད་འདིར་སྔགས་ཀྱི་རྒྱུད་སྡེ་ལ་འཆད་ཉན་རྣམ་པར་དག་པ་ཡོང་ཡེ་ཐམས་ཅད་དུ་ནུབ་པར་གྱུར་ནས་རིང་ཤིག་ལོན། རྗེ་རང་ཉིད་ཀྱིས་བཤད་པ་རྣམ་པར་དག་པ་མཛད་པའི་གསུང་གི་བདུད་རྩི་
ཉམས་སུ་མྱོང་བས་བློ་གྲོས་ཀྱི་ལུས་ཡོངས་སུ་ཚིམ་པ་མང་དུ་བྱོན་མོད་ཀྱི། དེ་ལྟ་ན་ཡང་ད་དུང་རྒྱུད་སྡེའི་འཆད་ཉན་རྐང་ཚུགས་པའི་གྲྭ་ས་ཐིངས་པ་སྔོན་ཆད་མེད་པས། དེ་འདྲ་བའི་འཆད་ཉན་གྱི་གཞི་རྣམ་པར་
དག་པ་ཚུགས་ན་ཅི་མ་རུང་སྙམ་དུ་བསྟན་པ་འབའ་ཞིག་ལ་དགོངས་པའི་ཐུགས་ཀྱི་འདུན་པ་ཤུགས་དྲག་པོས་དེའི་ཚེ་ཞལ་ཏ་གནང་སྟེ། སེ་ར་ཆོས་སྡིངས་སུ། ཆོས་རྗེ་པས་བདག་རྐྱེན་གྱི་ཐུགས་ཁུང་ཆེས་ཆེར་

[004B] གཞི་འདུལ་པའི་བསླབ་ཁྲིམས་རྣམ་པར་དག་པ་ལ་བརྟེན་ཏེ། དཔལ་གསང་བ་འདུས་པ་རང་བདེ་མཆོག་གི་རྩ་རྒྱུད་ལ་འཆང་ཉན་རྐང་བཙུགས་པའི་གྲྭ་ས་རྣམ་པར་དག་པ་འཛུགས་པའི་ཞལ་བསྐོས་
ཞིབ་ཏུ་མཛད༑ དེའི་ཚེ་རྗེ་རིན་པོ་ཆེས་གསེར་གྱི་རི་ལྟ་བུའི་ཡོན་ཏན་ཆེན་པོས་མངོན་པར་མཐོ་བའི་སློབ་མའི་ཚོགས་རྒྱ་མཚོ་ལྟ་བུའི་དབུས་སུ། འགྲེལ་པ་བཞི་སྦྲགས་ཀྱི་གླེགས་བམ་ཕྱག་ཏུ་བསྣམས་ནས། རྒྱལ་བ་
རྡོ་རྗེ་འཆང་གི་གསུང་གསང་སྔགས་ཀྱི་ཆོས་དྲི་མ་མེད་པ་དེད་རང་གི་བཤད་སྲོལ་འདི་འཛིན་སྐྱོང་སྤེལ་བར་བྱེད་པའི་ཕྱིར་དུ་ཆོས་ཀྱི་བདག་པོར་འགྱུར་འདོད་པ་སུ་ཡོད། ཅེས་བཀའ་ལན་གསུམ་དུ་ཕེབས་པའི་དང་པོ་གཉིས་
ལ་སུས་ཀྱང་བཀའ་ལན་འབུལ་མ་ནུས། གསུམ་པའི་ཚེ་མཁས་གྲུབ་ཆེན་བོ་ཤེས་རབ་སེང་གེས་ཡར་བཞེངས་ཏེ་ཕྱག་གསུམ་བཙལ་ནས། རྒྱལ་བ་ཁྱབ་བདག་རྡོ་རྗེ་འཆང་ཆེན་པོ་དང་ངོ་བོ་དབྱེར་མ་མཆིས་པའི་རྗེ་
བླ་མ་ཉིད་ཀྱི་བཀའ་ལུང་སྙིང་ལ་བཞག་ནས་ཅི་ནུས་ཀྱིས་བཀའ་བཞིན་དུ་སྒྲུབ་པར་བགྱི་ཞེས་འཇིགས་པ་མེད་པའི་སེང་གེའི་སྒྲ་བསྒྲགས་ཏེ་ཞུས་སོ། །དེར་འགའ་ཞིག་གིས་འདི་རང་གི་ཚོད་མ་ཟིན་པར་ཞུས་སམ་སྙམ་
དུ་དོགས་པར་གྱུར་ཀྱང། རྗེ་ཉིད་མཆོག་ཏུ་དགྱེས་ཤིང་བྱིན་རླབས་མཛད། ནང་མཆོད་ཀ་པཱ་ལ་གང་བ་དང། གསང་བ་འདུས་པའི་གསེར་སྐུ་བྱིན་རླབས་ཅན། འགྲེལ་པ་བཞི་སྦྲགས། རྒྱུད་ཀྱི་རྣམ་

[005A]༄༅། །བཤད་གཉིས། བསྐྱེད་རྫོགས་ཀྱི་ཡིག་ཆ་རྣམས་དང། ཆོས་རྒྱལ་གྱི་ཞལ་འབག་གཏེར་མ། འཆམས་གོས། དབྱུག་ཏོ་ཞགས་པ་བཅས་གནང་ནས་གསང་སྔགས་བླ་ན་
མེད་པའི་སྟོན་བར་མདའ་གསོལ། ད་ལྟ་རྒྱུད་པ་གྲྭ་ཚང་ཞེས་གྲགས་པ་འདིའི་དབུ་ཚུགས་པ་ནི་འདི་ཡིན་ནོ། །དེ་ནས་རྒྱུད་ཀྱི་ལ་ཆང་ཉན་ཚུགས་པའི་རྟེན་འབྲེལ་དུ་གནས་དེར་གསོ་སྦྱོང་མཛད། རྒྱུད་ཀྱི་རྒྱལ་པོ་
གཉིས་ཀྱི་དབུ་ནས་ཆོས་ཐུན་རེ་རེ་གསུངས། བར་སྐབས་ཤིག་རྗེ་ཤེར་སེང་གིས་ཁོ་བོ་རང་སྟོབས་ཀྱིས་རྡོ་རྗེ་ཐེག་པའི་བསྟན་པ་རྒྱས་པར་བྱེད་བའི་ནུས་པ་མེད་པས་རྗེ་བླ་མ་ཉིད་ནས་སྐྱབས་འཇུག་ཟབ་མོ་གནང་བ་
ཞུ་ཞེས་ཞུས་པར། རྗེ་རིན་པོ་ཆེས། ཁྱོད་སྐྲག་མི་དགོས། ཁོ་བོས་དམ་ཅན་ཆོས་རྒྱལ་ལ་གཉེར་གཏད་བྱས་ཡོད། ཁྱོད་རང་གཙང་ཕྱོགས་སུ་བྱོན་ལ་རྒྱུད་ཀྱི་བཤད་ཉན་མཛོད། འདི་ནས་དཔག་
ཚད་འགའ་སོང་བའི་སར་དྲིལ་བུ་ཁ་སྦུབས་པ་ལྟ་བུའི་དབྱིབས་ཅན་གྱི་རི་ཡོད། དེའི་སྟེང་དུ་སྐྱེ་བ་མང་བོར་གཤིན་རྗེའི་གཤེད་ཀྱིས་རྗེས་སུ་བཟུང་བའི་རྣལ་འབྱོར་པ་ཅིག་ཡོད། དེ་ཁྱོད་ཀྱི་སློབ་མར་གྱུར་ཏེ་ཐ་སྟན་
པ་རྒྱས་པར་བྱེད། ཡང་དེའི་ཕ་རོལ་རྒྱང་གྲག་འགའི་ས་ན་སྲིན་མོ་གན་རྒྱལ་དུ་ཉལ་བ་ལྟ་བུའི་རིའི་སྟེང་དུ་གནོད་སྦྱིན་མོ་ཅིག་ཡོད། དེས་ཀྱང་ཁྱོད་ཀྱི་བསྟན་པ་རྒྱས་པར་བྱེད། དེ་ཕྱིན་ཆད་ནི་ཁྱོད་རང་གིས་

[005B] །དེར་བཞུགས་རིང་ཞབས་ཕྱི་མང་པོ་བཅས་ཀྱི་གང་དགོས་ཐམས་ཅད་བྱམས་ཆེན་ཆོས་རྗེས་བསྒྲུབས་པ་ཡིན་ཞིང། ཆོས་རྗེ་པས་སེ་རའི་དགོན་སྡེ་འདེབས་རྩིས་ཡོད་པ་
ཞུས་པར། རྗེ་བླ་མས། མདོ་སྔགས་ཀྱི་བཤད་སྒྲུབ་ཡུན་རིང་དུ་གནས་པ་དང། སེམས་ཅན་དཔག་ཏུ་མེད་པའི་དོན་རྒྱ་ཆེན་པོར་འགྱུར་བས་ན་འདི་ལྟར་མཛད་པ་ལེགས་ཞེས་བཀའ་གནང་སྟེ། འདུ་ཁང་
དང་གཙང་ཁང་དགེ་འདུན་གྱི་སྤྱིལ་བུ་སོགས་ཇི་ལྟར་གདབ་བའི་བསླབ་སྟོན་མཛད། རྗེའི་བཀའ་བཞིན་དུ་ཆགས་བཏབ་པའི་དགོན་སྡེ་ནི། དེང་སང་སེ་ར་ཐེག་ཆེན་གླིང་ཞེས་གྲགས་པ་འདི་ཡིན་ནོ། །འདི་ནི་
སེར་ཆོས་སྡིངས་དང་ཉེ་ཞིང། ལྷ་སའི་གཡོན་ངོས་ཀྱི་ར་ལ་ཡོད་དོ། །དེ་ནས་རིམ་གྱིས་བ་ལམ་བདེ་ཆེན་རྩེར་ཕྱགས་ཕབ། དེར་ཡང་ཐག་དཀར་རྫོང་དཔོན་པ་ཡབ་ཡུམ་ལ་ཞལ་ཏ་བྱོན་ཅིང། ཁོང་བས་ཀྱང་
དད་པ་ཆེན་པོས་དགའ་སྤྲོ་དང་བཅས་ཏེ་བཀའི་ཁུར་སྤྱི་བོས་མནོས་ནས། བདེ་ཆེན་རྩེར་དཔལ་གསང་བ་འདུས་པའི་འཆད་ཉན་རྣམ་པར་དག་པ་རྐང་བཙུགས་པ་དང། གཞི་འདུལ་བའི་བསླབ་ཁྲིམས་ཕྱག་སྲོལ་མ་
ཉམས་པ་ལ་བརྟེན་པའི་གྲྭ་ས་བཙུགས། རྗེ་རང་ཉིད་ཀྱིས་བདག་རྐྱེན་གྱི་ནས་གཞི་འཛུགས་པ་སོགས་ཀྱི་རྐྱེན་དུ་བབ་པའི་ཡོ་བྱད་དཔག་ཏུ་མེད་པའི་གནད་སྦྱིན་དང། རྫོང་དཔོན་པས་བདག་རྐྱེན་ཕུན་སུམ་

[006A]༄༅། །ཚོགས་པའི་ཐུགས་ཁུར་བཞེས་སོ། །དེ་ནས་གནས་དེ་ཉིད་ལ་རབ་ཏུ་གནས་པ་ཞུས་པས། ད་ལན་མིན་པ་རབ་གནས་བྱེད་པ་མི་འོང་བས་ད་ལན་རྒྱས་པ་ཤིག་བྱེད་དགོས་གསུང་ནས། ཨ་
ཏུ་གནས་བ་རྒྱས་པར་མཛད་དེ། གནས་དེ་ཉིད་ཀྱི་གཙུག་ལག་ཁང་ལ་སྔགས་མཁར་ཞེས་བྱ་བར་མིང་དུ་གདགས་པ་ཡང་མཛད་དོ། །དེ་ནས་བྲག་དཀར་དུ་བྱོན། དེ་ནས་གྲུ་བཞིར་གདན་འདྲེན་ཞུས་ནས་
གྱོན་ཏེ། དེ་ཡང་འབྲས་སྤུངས་ནས་ཕྱགས་བཏེག་ནས། དགོན་པར་མ་ཕེབས་ཀྱི་རིང་ལ་གང་དུ་སྤྱན་དྲངས་བ་ཐམས་ཅད་དུ་ད་ཡང་ཡང་འོང་བ་མི་འོང་བས་ད་ལན་འགྲོ་དགོས་གསུང་ནས་ཞལ་གྱིས་བཞེས་པར་
མཛད་དོ། །གྲུ་བཞིར་ཕེབས་པའི་ནུབ། གྷཎྜྷེ་བརྡུངས་བའི་སྒྲ་ཆེན་པོ་གྲག་ནས། ཐམས་ཅད་ཐེ་ཚོམ་དུ་གྱུར་ནས་བརྟགས་ཀྱང། མི་ཞིག་གིས་བརྡུངས་པ་མ་ཡིན་པར་ངེས་པ་ཙམ་དུ་ཟད་ཀྱི། གཞན་དུ་ན་
རྡུང་བར་བྱེད་པ་སུ་ཞིག་གིས་གནས་གང་དུ་བརྡུངས་པ་སོགས་གང་དུའང་བརྟག་པར་མི་ནུས་པར་ཡུན་རིང་དུ་སྒྲ་ཤིན་ཏུ་དྲག་ཅིང་གསང་མཐོ་བ་རྡུང་བར་བྱེད་དོ། །གཞན་ཡང། འབྲས་སྤུངས་ནས་ཡར་ལ་ཕྱགས་ན་
བཏེག་པའི་གོང་ཙམ་གྱི་སྐབས་སུ་ཡང། ས་ཆེན་པོ་གློ་བུར་ཉིད་དུ་གཡོ་བ་དང། ནམ་མཁའི་དབྱིངས་མཐའ་མི་མངོན་པའི་ལམ་རིང་པོ་ནས་འོངས་པའི་འཇའ་ཚོན་རྣམ་པར་བཀྲ་བ་ལྷ་ཡི་ཕོ་ཉ་ལྟ་བུ་རི་བོ་དགེ་

[006B] །དེ་ནས་གྲུ་བཞི་ནས་ཕྱགས་བཏག་ནས་དགེ་ལྡན་དུ་ཕེབས་པ་ན་ཐོག་མར་ཡངས་པ་ཅན་གྱི་གཙུག་ལག་ཁང་ཆེན་པོར་བྱོན་ཏེ། འདིར་ད་ཡང་
ཡང་འོད་པ་མི་འོད་པས། མཆོད་གཏོར་རྒྱ་ཆེར་ཤོམ་གསུང་ནས་སྟོན་པའི་སྐུ་དང། གཞལ་ཡས་ཁང་རྣམས་དང། ཡི་དམ་གྱི་དྲུང་དུ་མཆོད་པ་དང་གཏོར་མ་རྒྱ་ཆེར་མཛད་ནས་གསོལ་བ་གདབ་པ་དང་སྨོན་ལམ་གྱི་
རིམ་པ་ལ་སོགས་པ་མང་དུ་མཛད། དེ་ནས་འདུ་ཁང་དུ་དགེ་འདུན་གྱི་མང་ཇ་འདྲེན་པ་ཞིག་གིས་གདན་དྲངས་པས་ཚོགས་ཀྱི་དབུས་སུ་ཕེབས་ཏེ། བསྔོ་བ་མཛད་པའི་མཇུག་ཏུ། སྦྱིན་བདག་སོགས་ཀྱིས་
ཆང་དུ་ཞུ་བསུ་ཡང་མེད་པར། བདེ་བ་ཅན་གྱི་སྨོན་ལམ་རྒྱས་བ་ཤིག་མཛད་དེ། དགེ་འདུན་ཚོགས་པ་རྒྱ་མཚོའི་དབུས་སུ་ཤིས་བརྗོད་དང་བཅས་པ་མཛད་ནས་ཕྱིས་ཀྱི་རྟེན་འབྲེལ་ཁྱད་པར་ཅན་སྒྲིག་བའི་ཆེད་དུ་
ཐུགས་གཏད་བའི་རྣམ་པ་ཡིན་པར་གསལ་ལོ། །དེ་ནས་གཟིམས་ཁང་དུ་ཕེབས་ཏེ། བཞུགས་གདན་ལ་བཞུགས་པ་ན། ད་ནི་ངང་དེའི་དགོན་པ་རང་དབང་ཐོབ་པ་འདིར་སླེབ་བྱུང་བས་བློ་བདེའོ་
ཞེས་གསུང་ཟེར་རོ། །དུས་དེ་ཉིད་ཀྱི་ཉིན་མོ་འདས་པའི་མཚན་མོའི་གུང་ཐུན་ལ་བབ་པ་ཙམ་ནས་སྐུ་ཁམས་ཅུང་ཞིག་བསྙེལ་བའི་འཚུལ་བསྟན་ཏེ། དེའི་སང་ཉིན་ནས་དགེ་འདུན་ཐམས་ཅད་ཀྱིས་ཀྱང་
[007A]༄༅། །སྐུ་རིམ་ལ་འབད་པ་འདོན་པ་སོགས་བགྱིས། དེ་ལྟ་ན་ཡང་སང་གི་ཉི་ཕྱེད་ཙམ་བར་དུ་སྐུ་ལུས་ཀྱི་ཆ་སོ་སོ་ལ་བསྙུང་ཟུག་ཏུ་མངོན་པ་ཅུང་ཟད་ཡོང་གསུང་བ་མ་གཏོགས། དེ་ནས་
བསྙུང་ཟུག་ཀྱང་ཆེན་པོ་མེད་པར་ཅུང་ཟད་ཐུགས་ཉོག་བར་གསལ་ཙམ་གྱི་བར་ལ་ཉིན་ཞག་གཉིས་ཀྱི་རིང་དུ་སྐུ་རིམ་བསྒྲུབས། དེ་ཡང་སློབ་དཔོན་རིན་པོ་ཆེ་དཀའ་བཅུ་པ་ལ་སོགས་པ་ལ་བསྟན་པའི་བྱ་བ་མཛད་
ཚུལ་འདི་ལྟར་དགོས་བྱ་བ་ལ་སོགས་པའི་ཞལ་ཏ་ཞིབ་པར་སྔ་མོ་ནས་གནང་ཚད་བས་དེའི་ཚེ་རྒྱས་པར་མ་གསུངས། དྲུང་འཁོར་རྣམས་ཀྱིས་ངེད་ཅག་ལ་བཀའ་གནང་དགོས་པ་མཆིས་སམ་ཞེས་གུས་པ་ཆེན་པོས་
ཞུས་པར། བཎ་ཞྭ་ལེ་བ་འཇོག་དབུར་བཞག་པ་རྒྱལ་ཚབ་རྗེའི་སྐུ་པར་དུ་བཞག་ནས། གོས་བེར་གཅིག་ཀྱང་གནང་སྟེ། དོན་གྱིས་གདན་ནས་མཛད་ནས་བསྟན་པའི་བདག་པོར་འགྱུར་བའི་ཆེད་དུ་བྱིན་རླབས་
མཛད་རོ། །གནས་བརྟན་རིན་ཆེན་རྒྱལ་མཚན་སོགས་ལ་བརྩེ་བས་གཟིགས་ནས། ཚུལ་འདི་ཤེས་པར་གྱིས་ལ་བྱང་ཆུབ་ཀྱི་སེམས་སྒོམས་ཤིག་ཅེས་སོགས་ཙམ་གསུངས། ཡང་མ་འོངས་པའི་
དུས་ཀྱི་སློབ་མ་ང་དང་མ་འཕྲད་སྙམ་དུ་ཡིད་གདུང་པ་རྣམས་ཀྱིས། ངས་བརྩམས་པའི་མདོ་སྔགས་ཀྱི་ལམ་རིམ་གཉིས་ལ་ལྟོས་ཤིག་དང། ང་ཕྲད་པ་དང་ཁྱད་པར་མེད། ཆོས་ཕུང་བརྒྱད་ཁྲི་

[007B] ད་དང་ཕྲད་ཀྱང་དེ་ལས་ལྷག་པ་བཤད་རྒྱུ་མི་འོང་བ་ཡིན་ཞེས་ཐུགས་བརྩེ་བ་ཆེན་པོས་བཀའ་བསྩལ། ང་ངེད་ཅག་གིས་དོན་འདི་བློ་ལ་བཞག་
ནས་འབད་དགོས་སོ། །གཞན་སྐུ་ཁམས་ཅུང་ཟད་བསྙེལ་བར་ཚུལ་བསྟན་པའི་རིང་ལའང་སྔར་གྱི་ཐུན་བཞིའི་རྣལ་འབྱོར་དང་བདག་འཇུག་ལ་སོགས་པའི་ཐུགས་དམ་གྱི་རིམ་པ་རྣམས་འཆག་མེད་དུ་མཛད་པ་
དང་གཞན་ཡང་གཙོ་བོར་ནང་གི་ཏིང་ངེ་འཛིན་ལ་མཆོག་ཏུ་གཞོལ་བའི་བྲུགས་དམ་ལ་ཁོར་ཡུག་ཏུ་བཞུགས་པར་གྱུར་ཏོ། །དེ་ནས་ཉི་ཤུ་བཞིའི་དགོངས་ཕྱི་མ་རེང་དུ་སོང་བ་ན། བཅོམ་ལྡན་འདས་བདེ་
མཆོག་འཁོར་ལོའི་མཆོད་པ་རྒྱས་པ་ཤིག་མཛད་དེ་དེའི་ཚེ་ཀ་པ་ལ་མར་མང་པ་ཅིག་ཁྱེར་ཤོག་གསུང་ནས་དེར་ནང་མཆོད་བྱིན་རླབས་རྒྱས་པ་ཤིག་མཛད་དེ། བདག་ཉིད་ཀྱིས་བདུད་རྩི་མྱང་བ་ལན་སུམ་ཅུ་
རྩ་གཉིས་སམ༑ བཅུ་དྲུག་ཕྲག་གཉིས་སུ་མཛད་ལ། དེ་ཡང་བདེ་མཆོག་གི་མཆོད་པ་དེ་དང་འབྲེལ་བས། དེ་ཉིད་ཀྱི་དབར་དུ་མཛད་པ་ཡིན་ལ་རག་ཅིང། གཞན་དུ་ན་ལྷའི་འཁོར་ལོ་འདི་འདྲ་བ་
ཞིག་གི་དབང་དུ་མཛད་ནས་བདུད་རྩི་མྱང་བ་མཛད་དོ་ཞེས་བྱ་བར་ནི་སུས་ཀྱང་ཁོང་དུ་མ་ཆུད་དེ། སྐུ་དྲུང་ན་འཁོད་པ་ཁ་ཅིག་ནི། གྲངས་ལ་དཔགས་ནས། བཅོམ་ལྡན་འདས་དཔལ་གསུང་བ་

[008A]༄༅། །འདུས་པའི་སྒོ་ནས་མཛད་པར་ཡང་རྟོག་གོ། །གཞན་ཡང་དེ་དག་གི་ཚེ་ཡི་དམ་གྱི་ཁྱད་པར་མངོན་སུམ་དུ་གཟིགས་པ་ལ་སོགས་པའི་གཟིགས་སྣང་ཁྱད་པར་ཅན་མང་དུ་ཡོད་པའི་
རྣམ་པ་དུ་མ་མངོན་མོད་ཀྱི། སྐུ་དྲུང་ན་འཁོད་བདག་གིས་ཇི་ལྟར་མཆིས་པ་ཞུ་བར་རྡོ་མ་ཐོག་གོ་ཞེས་ཟེར་རོ། །དེ་ནས་མཚན་མོའི་རིང་ལ་ཐུགས་དམ་ལ་རྩེ་གཅིག་ཏུ་བཞུགས་ཏེ། དམང་ཕྱི་རོལ་
ནས་མངོན་པ་ལ་རྡོ་རྗེ་བཟླས་བ་ལ་སོགས་པ་མཛད་པ་ཤས་ཆེ་བར་མངོན་ནོ་ཞེས་ཟེར་ཏེ། མདོར་ན་འཆི་བ་འོད་གསལ་ཆོས་སྐུ་དང་བསྲེ་པའི་མན་ངག་རྣམས་ཐུགས་ཉམས་སུ་བ་སྟར་བ་ཡིན་པར་ངེས་སོ། །
དེའི་སང་ཉིན་ཉི་ཤུ་ལྔའི་སྔ་དྲོ་དང་པོ་ནས། ཞབས་རྡོ་རྗེ་དཀྱིལ་མོ་དཀྲུང་དུ་མཛད། ཕྱག་གཉིས་མཉམ་པར་བཞག་སྟེ་ཐུགས་དམ་ལ་རྩེ་གཅིག་ཏུ་བཞུགས་པ་ལས་ཉི་མ་ཤར་རྗེས་ཙམ་ལ་སྟོང་བ་གསུམ་རིམ་གྱིས་
ཐམ་ནས་ཐམས་ཅད་སྟོང་པ་འོད་གསལ་དོན་དམ་པའི་བདེན་པ་ཆོས་སྐུ་མངོན་དུ་མཛད་པའི་ཚེ། བར་དོར་མཚན་སོ་གཉིས་དང་དཔེ་བྱད་བརྒྱད་བཅུ་ཡོངས་སུ་རྫོགས་པའི་ལོངས་སྐུར་འཚར་རྒྱ་བའི་ཚུལ་བསྟན་ཏེ་
སྤྲུལ་པ་གཅིག་ནི་དཔའ་བོ་མཁའ་འགྲོ་དཔག་ཏུ་མེད་པས་སྤྱན་དྲངས་ནས་དགའ་ལྡན་གྱི་གནས་སུ་རྗེ་བཙུན་བྱམས་མགོན་གྱི་དྲུང་དུ་བྱང་ཆུབ་སེམས་དཔའ་འཇམ་དཔལ་སྙིང་པོ་ཞེས་པར་གྱུར་པ་དང། ཡང་སྤྲུལ་པ་

[008B]
ཡིན་ནོ། །པར་འདིར་རྣམ་ཐར་ཆེན་མོ་ལས། དེ་ཡང་ཤངས་ཀྱི་སྒོའི་རླུང་རགས་བ་རྒྱུ་བ་ནང་དུ་ཐིམ་བ་ནས། ཞལ་གྱི་དཀྱིལ་འཁོར་དེ་གོང་ཅུང་ཟད་སྐུ་ཁམས་བསྙེལ་བ་སོགས་ཀྱིས་སྔར་ལས་སྐུ་མདངས་ཅུང་
ཞིག་ཆུད་བར་ཡོད་ནའང། དེའི་ཚེ་གློ་བུར་དུ་བླ་བ་རྒྱས་པ་ལྟར་གྱུར་ཏེ། སྐུའི་ཆ་ཐམས་ཅད་འོད་ཀྱི་ལུས་ཅན་གྱི་ལྷ་བུ་གཞོན་ནུ་ལྟར་གྱུར་ཅིང། སྐུའི་ཤ་ཞུ་བ་དང། ལྟར་ལྟར་པོར་གྱུར་པ་དང། ཁང་
ལུང་དུ་གྱུར་པ་ལ་སོགས་བ་ཅུང་ཟད་ཀྱང་མེད་ལ། སྔར་གྱི་སྐུའི་གཉེར་མ་རྣམས་ཀྱང་སྐྲའི་རྩེ་མོ་བརྒྱར་བཤགས་པའི་ཆོད་ཙམ་དུ་ཡང་ཐམས་ཅད་ཀྱིས་ཐམས་ཅད་དུ་མེད་པར་གྱུར་ཏེ། བལྟ་བར་མི་བཟོད་པའི་
འོད་ཀྱི་ཕུང་པོ་དང་ལྡན་ཞིང། ད་ཡང་ཁ་ཅིག་ནི་སྐུའི་འོད་དམར་སེར་དུ་སྣང་ངོ་ཞེས་ཟེར། ཁ་ཅིག་ནི་དཀར་སེར་དུ་སྣང་དོ་ཞེས་ཟེར། ཁ་ཅིག་ནི་གསེར་བཙོ་མ་ལྟ་བུར་སྣང་ངོ་ཞེས་ཟེར་ཏེ། ལོ་བཅུ་དྲུག་
ལོན་པའི་ན་ཚོད་དང་ལྡན་པ་ལྷའི་ལུས་ཅན། ཇི་ལྟར་འཇམ་དཔལ་གཞོན་ནུར་གྱུར་པ་རྒྱན་དང་ཆ་ལུགས་སྤངས་ནས༑ ནང་དུ་ཡང་དག་འཇོག་ལ་མཉམ་པར་བཞག་པ་ཇི་ལྟ་བ་དེ་ལྟར་གྱུར་པ་ན། དེའི་ཚེ་

[009A]༄༅། །གློ་བུར་ཉིད་དུ་མགོན་དང་བྲལ་བས། ཡིད་མྱ་ངན་གྱིས་བརླམས་ཏེ། རང་གི་འཚོ་བ་ལ་ཡང་མི་བལྟ་བར་གྱུར་བའི་སྐྱེ་བོ་དྲུང་ན་འཁོད་པ་དག་ཐམས་ཅད་ཀྱང། ཨེ་མ་མ་ལ། འདི་
འདྲ་བའི་ངོ་མཚར་བ་ནི་བརྗོད་པར་དཀའ་བ་ཞིག་སྟེ། བདག་ཅག་རྣམས་ཀྱིས་ལྷའི་ལུས་མངོན་སུམ་དུ་མཐོང་ངོ་ཞེས་མྱ་ངན་གྱིས་མྱོས་པས་རང་དབང་བྲལ་བཞིན་དུ་ཡང་ངོ་མཚར་བས་བསྐྱོད་པའི་མུ་ཅོད་གྱི་གར་
བྱེད་དོ། །དེ་ཡང་སྐུ་འདའ་བའི་ཚེ་སྐུའི་མདངས་དང་གཞོན་ཤ་ལ་སོགས་ཏེ། མདོར་ན་མིའི་ལུས་གནས་གྱུར་ནས་ལྷ་བུ་གཞོན་ནུའི་ལུས་ལྟ་བུར་གྱུར་པ་འདི་འདྲ་བ་སྔོན་ཆད་སུ་ཞིག་ལ་བྱུང་བའི་ལོ་རྒྱུས་བསྙད་
པ་འགའ་ཐོས་པའམ། འདིའི་རྒྱུ་མཚན་ནི་འདི་ལྟའོ་ཞེས་བརྗོད་པར་བྱ་བ་ཅི་ཞིག་ཡོད་ཅེ་ན། སྔོན་གྱི་ཚེ་རྒྱ་གར་གྱི་གྲུབ་ཐོབ་པཎྚི་ཏ་གྷ་ཡ་དྷ་ར་ཞེས་བྱ་བ་དེ་ཉིད། ཁ་རག་ཏུ་འངས་པ་ན། སྐུ་ལུས་ཤིན་ཏུ་ཆུང་
ཞིང་གཞོན་ཤ་དང་ལྡན་པའི་བྱིས་པའི་ན་ཆོད་ལྟ་བུར་གྱུར་ཏོ། །ཞེས་ཐོས་ཀྱི། བོད་ཀྱི་བླ་མ་སྔ་མ་སུ་ཞིག་ལའང་ཚུལ་དེ་ལྟར་བརྗོད་པ་མ་ཐོས་སོ། །འོན་ཀྱང་དེའི་རྒྱུ་མཚན་ནི་འདི་ཡིན་པར་ཁུམས་ཏེ་
བཅོམ་ལྡན་འདས་ཀྱི་གསུང་རབ་དག་ལས། གང་གི་རྒྱུད་ལ་མཐོང་བའི་ལམ་སྐྱེས་པ་དང། དགྲ་བཅོམ་པ་མངོན་དུ་བྱས་པ་ལ་སོགས་པའི་སྒོ་ནས་བདུད་རྩི་ཐོབ་པར་གྱུར་པ་ན། དབང་པོ་ཡོངས་སུ་

[009B] བཞིན་གྱི་མདོག་ནི་དག་ལ། ལྤགས་པའི་མདོག་ནི་དཀར་བ་ལ་སོགས་པ་ལུས་ཀྱི་མདངས་སྔར་ལས་གནས་གྱུར་པ་འབྱུང་བར་དུ་མ་ཞིག་གསུངས་ཏེ། དེ་བས་ན་རྗེ་འདི་ཡང་དེའི་ཚེ་འོད་
གསལ་དོན་དམ་པའི་འཛིན་པ་མངོན་དུ་མཛད་དེ། འཆི་བ་ཆོས་ཀྱི་སྐུར་བསྒྱུར་བའི་སྒོ་ནས། བར་ངོ་སྒྱུ་མའི་སྐུར་བཞེངས་ཏེ། བར་དོར་ལོངས་སྤྱོད་རྫོགས་པའི་སྐུ་མཆོག་གི་དངོས་གྲུབ་ཀྱི་གོ་འཕང་
མཐར་ཐུག་པ་མངོན་དུ་མཛད་པ་ཡིན་པར་གདོན་མི་བྲ་བས། དེའི་ངོ་མཚར་བའི་ལྟས་ཡིན་བར་ཤེས་པར་བྱོས་ཤིག་གཞན་ཡང་བར་དོར་ལོངས་སྤྱོད་རྫོགས་པའི་སྐུ་མངོན་དུ་མཛད་པ་ལ་ནི། སྐུ་ཚེ་
འདི་ཉིད་དུ་དེའི་རྒྱུ་ཚོགས་རྣམས་ལེགས་པར་ཐུགས་རྒྱུད་ལ་འཁྲུངས་ཚར་བ་འདི་འདྲའོ་ཞེས་བྱ་བ་ལ་སོགས་པའི་རྒྱུ་མཚན་ཆེས་ཞིབ་པ་ཉིད་དུ་ཁོ་བོ་ལ་བསྙད་པར་བྱ་བ་ཡོད་མོད་ཀྱི། འོན་ཀྱང་ཚོགས་སུ་
བསྒྲག་པར་མ་གནང་བས་མ་བྲིས་ལ་ཅུང་ཟད་བརྡའ་གོ་བར་ནུས་པ་ཙམ་ཞིག་རྣམ་པར་ཐར་པ་ཐུན་མོང་མ་ཡིན་པར་བརྗོད་བྲིན་ཏོ། །འོ་ན་དགའ་ལྡན་དུ་བྱང་ཆུབ་སེམས་དཔའ་འཇམ་དཔལ་སྙིང་པོ་ཞེས་བྱ་བར་
འགྲུར་བ་ཉིད་དུ་ལུང་བསྟན་ཅིང་ཞལ་གྱིས་བཞེས་པ་མ་ཡིན་ནམ་ཞེ་ན། དེ་ནི་འཕགས་པ་ཀླུ་སྒྲུབ་ས་དང་པོ་ཐོབ་སྟེ་བདེ་བ་ཅན་དུ་གཤེགས་བར་གསུངས་པ་དང། ཡང་སྐུ་ཚེ་དེ་ཉིད་ལ་རྡོ་རྗེ་འཆང་ཆེན་པོའི་གོ་འཕང་

[010A]༄༅། །མངོན་དུ་མཛད་པར་གསུངས་པའི་ཚུལ་གཉིས་ཀ་འགལ་བ་མེད་བ་དང་འདྲ་སྟེ། སྤྲུལ་པའི་སྐུའི་སྟོན་ཚུལ་གྱི་དབང་དུ་བྱས་པའོ། །དེ་ལྟར་ཆོས་ཀྱི་སྐུ་ལ་མཉམ་པར་བཞག་བའི་རིང་
ལ༑ སྐུའི་ཞལ་གྱི་དཀྱིལ་འཁོར་གྱི་ཐད་དྲང་ཤིན་ཏུ་ཉེ་བར། འཇའ་ཚོན་ཁ་དོག་སྣ་ལྔ་པ་ཤིན་ཏུ་དངས་ཤིང་འོད་འཚོར་བ་རྣམ་པར་བཀྲ་བ་སྒྱུ་མའི་སྐུ་ཉིད་ཉེ་བར་མཆོན་པའི་སླད་དུ་ཆེར་དུ་སྤྲུལ་པ་བཞིན་གཡོ་བ་
མེད་པ་ཞིག་ཡུན་རིང་པོའི་བར་དུ་ཀ་བ་བཙུགས་པ་བཞིན་གནས་པར་གྱུར་ཏོ། །དུས་དེ་དག་གི་ཚེ་ནམ་མཁའ་ནི་ཐམས་ཅད་སྟོང་ཆེར་དུ་སྤྲུལ་པ་བཞིན་གཡོ་བ་མེད་པ་ཞིག་ཡུན་རིང་པོའི་བར་རྟེན་ཐམས་ཅད་ལ་
གོ་བར་བྱེད་བཞིན་དུ་ཤིན་ཏུ་གཡའ་དག་པར་གྱུར་ཏེ། ཆེས་དངས་ཤིང་ཐ་མ་ལ་གྱི་སྤྲིན་དང་རྡུལ་ལ་སོགས་པ་ཐམས་ཅད་དང་བྲལ་ཞིང། ས་གཞི་རླུང་གི་རྒྱུ་བ་ཐམས་ཅད་དང་བྲལ་ནས། སེར་བུ་ཕྲ་མོའི་
འགྲོ་འོང་ཡང་རྒྱུན་ཆད་པ་ཞག་བཞི་བཅུ་རྩ་དགུ་ཙམ་གྱི་བར་དུ་བྱུང་ལ། དེའི་ཚེ་དགོན་པའི་གླེང་གསེབ་ནས་གཟིམས་ཁང་གི་ཕྱོགས་སུ་དང་རང་གི་བྲང་ཁང་གི་སྟེང་གི་ལ་བད་ཁ་རྣམས་སུ་མཚན་མོ་མར་མེའི་ཕྲེང་བ་
མཐའ་ཡས་པ་ཕུལ་བ་རྣམས་དང། གཟིམས་ཁང་གི་སྒོ་དྲུང་དང་ཕྱི་རོལ་གྱི་ཆོས་གྲྭའི་ཞལ་དཀར་ཐད་སོ་རྣམས་སུ་མར་མེའི་ཕྲེང་བ་ཚར་དུ་དངར་བ་ཐམས་ཅད་ཀྱང་མཚན་དང་གང་ལ་མེ་ལྕེའི་རྩེ་མོ་ཅུང་ཟད་

[010B] །གཞན་ཡང་ལྷ་རྣམས་ཀྱིས་མངོན་པར་མཆོད་པ་དང། དཔའ་བོ་དང་མཁའ་འགྲོ་མ་རྣམས་ཀྱིས་མངོན་པར་བསྒྲགས་པའི་རོལ་མོའི་བྱེ་དྲག་བསམ་གྱིས་མི་ཁྱབ་པ་
མཚན་གུང་ལ་གྲག་པ་དང། ཉིན་མོ་ཡང་སྔོན་ཆོར་མ་མྱོང་བའི་སྒྲའི་བྱེ་བྲག་དུ་མ་འགའ་ཞིག་གི་རྣ་ལམ་ན་གྲག་པ་ལ་སོགས་པ་དང། ལྷ་རྣམས་ཀྱིས་མངོན་བར་གཏོར་བའི་མེ་ཏོག་གི་ཚོགས་ནི་ཕལ་ཆེ་བ་ཀུན་ཏ་ལྟར་
དཀར་ཞིང་མུ་ཐིག་ལྟར་འོད་གསལ་བས་མཐོང་པོ་ནས་འབྱུང་བ་ན་ཟླ་བ་ལྟར་འཚེར་བ་དང། འགའ་ཞིག་ནི་ཁ་རོག་སྔོན་པོ་དང། འགའ་ཞིག་ནི་སེར་པོ་དང། འགའ་ཞིག་ནི་དམར་པོ་ལ་སོགས་པ་མི་ཆེན་པོའི་
ལག་པའི་མཐིལ་ཙམ་བ་དང། ཤིང་རྟའི་ཕང་ལོ་ཙམ་པ་དཔག་ཏུ་མེད་པ་ཆར་ལྟར་དུ་བབ་པར་གྱུར་ཏོ། །གཞན་ཡང་ཕལ་ཆེར་བར་ནམ་མཁའི་ལམ་ཐམས་ཅད་འཇའ་ཁ་དོག་དཀར་པོ་ཤིན་ཏུ་ཡིད་འཕྲོག་པས་བླ་རེ་
ལྟར་བྲེས་པ་དང། བ་དན་ལྟར་འཕྱང་བ་དང། དགེ་ལྡན་གྱི་གཡས་གཡོན་དང་མདུན་གྱི་ལུང་པ་ཐམས་ཅད་འཇའ་ཁ་དོག་སྣ་ཚོགས་པས་ལྔ་ལྡི་ལྟར་ཁྲིག་གིས་གང་བར་གྱུར་པ་ལ་སོགས་པ་ཞ་ག་མང་པོའི་བར་དུ་
བྱུང་ཞིང། གང་གི་ཚེ་བཅོམ་ལྡན་འདས་གྲོང་ཁྱེར་རྩྭ་ཅན་དུ་གཟིམས་མལ་གྱི་ཐ་མལ་གཟིམས་ཏེ་མྱ་ངན་ལས་འདའ་བའི་མཛད་པ་བསྟན་པ་ན་ལྷ་རྣམས་ཀྱིས་མངོན་པར་མཆོད་པ་ཇི་ལྟ་བ་དེ་ལྟར་གྱུར་ཏོ། །

[011A]༄༅། །སྨྲས་པ། ལེགས་བཤད་འོད་དཀར་སྟོང་གི་དྲ་བ་ཅན། །ཐུབ་བསྟན་ཀུ་མུད་མཛེས་མའི་གཉེན་གཅིག་པུ། །གློ་བུར་ཉིད་དུ་ཞི་བའི་དབྱིངས་སུ་ནུབ། །ས་གསུམ་འགྲོ་འདི་གཅིག་ཆར་
མུན་པས་ཁྱབ། །རིང་ནས་ཁྱོད་ལ་བསྟེན་པའི་སྐྱེ་བོ་འདི། །ཡིད་ལ་མྱ་ངན་མེ་ལྕེའི་སྦྱིན་སྲེག་དང། །བཞིན་ལ་མཆི་མའི་རྒྱུན་གྱི་དག་བྱེད་དག་སྡུག་བསྔལ་བསམ་གཏན་དྲག་པོས་རྩེ་གཅིག་བསྒྲུབས། །
བློ་གསལ་འཆི་མེད་ཚོགས་ཀྱི་འདོད་དགུའི་གཞི། །མཁྱེན་བརྩེའི་གྲིབ་བསིལ་ཕྱོགས་ཀྱི་མཐར་འགྲོ་བ། །སྔོན་མེད་ཡོངས་འདུའི་དབང་པོ་དབྱིངས་སུ་འཛེགས། །ཐར་འདོད་ཡིད་ཀྱི་གདུང་སེལ་སུ་ཞིག་བསྟེན། །
ཐུབ་བསྟན་གང་རིའི་སྟོད་གཡོགས་ནི། །གཅིག་ཆར་ཉིད་དུ་ལྷུང་ངོ་ཞེས། །ལྷ་རྣམས་སྐྲག་པའི་ཆོ་ངེ་བཞིན། །སྤྲིན་བྲལ་ནམ་མཁའི་རྔ་ཆེན་བ་རྡུངས། །ཆུ་གཏེར་དུ་གུ་ལ་ཡི་གོས། །མྱ་ངན་རླུང་གིས་
རླབས་བསྐྱོད་པའི༑ ༑ལྗོན་ཤིང་སྤུ་ལོང་གཡོ་བ་ཅན། །ནོར་འཛིན་ལུས་ནི་རིང་ཞག་འདར། །འཇིག་རྟེན་ཀུན་གྱི་ལྟ་བྱང་ནི། །ལྷུང་བས་ཡིད་ཀྱི་བརྟན་ཉམས་ཏེ། །ཀུན་གསལ་མཛེས་མས་མུ་ཅོར་དུ། །
ཆུ་འཛིན་སྨད་གཡོགས་རྒྱ་མཚོར་དོར། །དེ་ཡིས་སྐབས་གསུམ་ལྷ་རྣམས་ནི། །ངོ་ཚས་བབ་ཅོལ་གྱུར་བ་བཞིན། །འཕྲོག་བྱེད་བླ་གོས་བཀྲ་བ་ཡིས། །ནམ་མཁའི་བུ་མོ་ཁྱབ་པར་བསྒྲིབས། །ཀུན་རྟོག་

[011B] །མ་ལུས་བཅོམ་པས་སྐྲག་གྱུར་ཏེ། །མཐའ་དག་དྲི་བཞོན་གཡོ་བ་ནི། །སྟོབས་ལྡན་བཞིན་དུ་ས་འོག་ཞུགས། །མགོན་འདིས་ཆོས་སྐུ་མངོན་དུ་མཛད་པ་ན། །བདག་ཅག་བཏང་
སྙོམས་འདུག་པར་མི་རིགས་ཞེས། །མཐོ་རིས་པདྨོ་མ་ལུས་ལྷ་རྣམས་ཀྱིས། །མཁའ་ལ་གཏོར་བའི་རྣམ་འཕྲུལ་ཅི་ཡང་བྱས། །ཁྱོད་ཐུགས་ཞི་བའི་བདུད་རྩིས་མྱོས་མཐོང་ནས། །མངོན་དགའ་རྒྱས་པའི་
ཟླ་བས་སྐུ་ལ་འཁྱུད། །དེ་ཆེ་དེ་ཡི་རྗེས་འབྲང་རྒྱུ་སྐར་ཚོགས། །རང་གནས་བཏང་སྟེ་མཁའ་ལས་ལྷུང་བ་བཞིན། །མགོན་པོ་ཁྱོད་ཀྱིས་བདག་ཅག་རབ་བཏང་སྟེ། །ཕུན་ཚོགས་སྐུ་ཡི་སྒྱུ་མས་བྲིད་
གྱུར་ཀྱང། །མྱ་ངན་ལྕགས་ཀྱུས་ཡིད་ཀྱི་གཉིས་འཐུང་ནི། །གཏོང་བ་མིན་ཞེས་ཀུན་གྱིས་ཆོ་དེ་བྱས། །འོན་ཀྱང་བླ་མ་མཆོག་གིས་སྐུ་གསུམ་གྱི། །གོ་འཕང་རྒྱ་ཆེན་མངོན་དུ་མཛད་དོ་ཞེས། །བདག་
ཅག་ཡིད་ལ་གདུང་བ་ཅི་ལྟར་རིགས། །སླར་ཡང་ཚུལ་དེར་དང་བ་ལྷུང་བྱོས་ཤིག། །།དེ་ནས་དུས་དེ་ཉིད་དུ་དགེ་འདུན་བརྒྱ་ཕྲག་དུ་མས་ཞག་ཞེ་དགུའི་བར་དུ། ཕྱི་ནང་གི་དཀྱིལ་འཁོར་ཆེན་པོ་
དག་ཞལ་ཕྱེ་ནས། བླ་མ་དང་རྡོ་རྗེ་འཆང་ཐ་མི་དད་པ་ལ་ཕྱི་ནང་གསང་བའི་མཆོད་པ་རྒྱ་ཆེན་པོས་མཉེས་པར་བྱས་ཤིང། བདག་ཉིད་འཇུག་ཅིང་དབང་བླང་བ་ལ་སོགས་པས་དམ་ཚིག་དང་སྡོམ་པ་

[012A]༄༅། །རྣམ་པར་དག་པར་བགྱིས་ཏེ་ཐུགས་ཀྱི་དགོངས་པ་རྫོགས་པ་དང། བདག་ཅག་ཐམས་ཅད་ལ་ནམ་དུ་ཡང་བླ་མ་མཆོག་གི་ཡེ་ཤེས་གཟིགས་པ་འབྲལ་བ་མེད་པར་གྱུར་ཅིག་ཅེས་ཡིད་
ལ་བྲང་པ་ལྷུར་བྱེད་བའི་སྨོན་ལམ་གྱི་རྟེན་རྒྱ་ཆེར་བསྒྲུབས་ལ། རེ་བཞིན་དུ་དབུས་གཙང་གི་དགེ་འདུན་གྱི་སྡེ་ཆེན་པོ་དུ་མར་ཡང་མར་ཇ་དང་འབུལ་སྣོང་ཕུན་སུམ་ཚོགས་པ་རྒྱ་ཆེར་བསྒྲུབས་ཤིང། དེ་ཡང་
ཕྱིས་ཀྱི་རབ་ཏུ་བྱུང་བ་དག་ལ། མཁན་པོ་དང། སློབ་དཔོན་དང། བླ་མ་དགའ་དས་པ་ན། ཐོས་བསམ་སྒོམ་པ་དང་ཆོས་འཆད་པ་ལ་སོགས་པ་དགེ་བའི་སྦྱོར་བ་དག་རྒྱུན་བཅད་དེ། སྐྲ་ཚད་ལས་
ལྷག་པ་འཇོག་པ་དང། གོས་བསྒྱུར་བ་དང། གཙུག་ལག་ཁང་གི་བདན་སྡུང་པ་ལ་སོགས་པ། གྲོང་པའི་ཆོས་ལུགས་དག་ཡོངས་སུ་གྲགས་མོད་ཀྱི། བདག་ཅག་རྣམས་ཀྱིས་ནི་རྗེ་ཉིད་ཀྱི་ཐུགས་
ཀྱི་དགོངས་པ་དང་མཐུན་པར། གྲོང་བའི་ཆོས་ལུགས་དེ་དག་རིང་དུ་སྤངས་ཏེ། འདུ་བྱེད་ཐམས་ཅད་ཀྱི་མཚན་ཉིད་ནི་འདི་འདྲའོ་སྙམ་དུ་སྐྱོ་བར་འགྱུར་བའི་མཚན་མ་ཡིད་ལ་བྱེད་པས་སླར་ཡང་
འཁོར་ལོ་གཉིས་ཀྱི་བྱ་བ་ལ་ཆེས་ཆེར་བརྩོན་པར་བགྱིས་ནས་ཐུགས་ཀྱི་དགོངས་པ་ཡོངས་སུ་རྫོགས་པའི་བྱ་བ་རྒྱུན་མི་འཆད་པར་བསྒྲུབ་པ་ལ་ཞུགས་པར་གྱུར་ཏོ། །ཞེས་གསུངས་སོ། །དེ་ནས་

[012B] དཀྱིལ་འཁོར་སྒྲུབ་མཆོད་རྣམས་རྫོགས་མ་ཐག་ཏུ། རྗེ་རིན་པོ་ཆེའི་རིང་ལུགས་དྲི་མ་མེད་པ་འདི་ཉིད་ནམ་ཡང་རྒྱུན་མཆད་པར་དར་ཞིང་རྒྱས་པའི་བདག་རྐྱེན་དུ་འགྱུར་པའི་
སླང་དུ། སློབ་དཔོན་རིན་པོ་ཆེ་དར་མ་རིན་ཆེན་པའི་ཞལ་སྔ་ནས་ལ། འདུལ་འཛིན་གྲགས་པ་རྒྱལ་མཚན་པའི་ཞལ་སྔ་ནས་ཀྱིས་ཐོག་མ་མཛད་པའི་གནས་བརྟན་ཡོངས་ཀྱི་དགེ་བའི་བཤེས་གཉེན་ཆེན་པོ་
དག་གིས་མགྲིན་གཅིག་ཏུ་གསོལ་བ་བཏབ་སྟེ། རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་གདན་ས་ཆོས་ཀྱི་སེང་གེའི་ཁྲི་ཆེན་པོ་ལ་བཞུགས་སུ་གསོལ་ནས། མཁས་གྲུབ་རྗེས་དཔལ་ལྡན་ཡོན་ཆོགས་
མ་ཞེས་པའི་བསྟོད་པ་མཛད་དེ་ཚོགས་སུ་འདོན་དུ་བཅུག་པ་དང། རྗེ་དགེ་འདུན་གྲུབ་ཀྱིས་སྙན་དངགས་ཀུན་བཟང་འཁོར་ལོའི་སྒོ་ནས་བསྟོད་པ་སོགས་རྟེན་འབྲེལ་ཁྱད་པར་བཅན་བསྒྲིགས་པའི་སྒོ་ནས་དམ་
པའི་ཆོས་ཀྱི་རྒྱལ་སྲིད་ཆེན་པོའི་བདག་པོར་མདའ་གསོལ་བར་མཛད་དོ། །རྗེ་རྒྱལ་ཚབ་པས་གཙོ་མཛད་འདུས་ཚོགས་ཀུན་གྱིས་རྗེ་རིན་པོ་ཆེའི་ཐུགས་རྗེ་བསྐུལ་ཏེ་གསོལ་བ་བཏབ་ནས། བསྟན་པ་རིན་པོ་
ཆེ་དྲི་མ་མེད་པ་འདི་ཉིད་ཕྱོགས་དུས་ཐམས་ཅད་དུ་དང་ཞིང་རྒྱས་པའི་སྨོན་ལམ་དང་ཤིས་བརྗོད་སོགས་རྒྱས་པར་མཛད་དོ། །དེ་ནས་རྒྱལ་ཚབ་རིན་པོ་ཆེས་རྗེ་ཐམས་ཅད་མཁྱེན་པའི་གཟིམས་ཁང་དུ་

[013A]༄༅། །ཕྱག་ཕེབས་ཏེ། རྗེའི་རྗེས་འཇུག་ཐམས་ཅད་ཀྱི་གཙུག་གི་རྒྱན་དུ་བརྟན་པར་བཞུགས་སོ། །དེ་ནས། རྗེ་རིན་པོ་ཆེའི་ཞལ་སྔ་ནས་སྔར་འབྲས་སྤུངས་སུ་བཞུགས་པའི་
སྐབས་སུ་ཞལ་ཏ་མཛད་པའི་བཅོམ་ལྡན་འདས་རྣམ་པར་སྣང་མཛད་ཀྱི་དངུལ་སྐུ་ཆེན་མོ་ཡང་ལེགས་པར་གྲུབ་སྟེ། རབ་ཏུ་གནས་པ་ཚུལ་བཞིན་དུ་མཛད་དོ། །དེ་ཡང་སྐུ་དེ་བཞེངས་པའི་དགོངས་པ་གང་ཡིན་
ཞེས་འགའ་ཞིག་གླེང་བར་བྱེད་མོད་ཀྱི། དེ་ནི་རྗེ་རང་ཉིད་ཀྱི་ཞལ་སྔ་ནས་སྡང་བདེ་མཆོག་དང། གསང་འདུས་དང། རྡོར་དབྱིངས་ཀྱི་གཞལ་ཡས་ཁང་རྨང་དུ་བྱུང་བ་འདི་དག་བཞེངས་པའི་དགོངས་པའི་གཙོ་བོ་ནི་
བླ་མེ་བདང་ཡོ་གའི་རྒྱུད་སྡེ་ཆེན་པོ་རྣམས་ཀྱི་འཆད་ཉན་ལེགས་པར་ཉམས་པ་འདི་ཅུང་ཟད་གསོ་ཨེ་ཐུབ་བསམས་ནས། དེའི་རྟེན་འབྲེལ་སྒྲིག་པའི་ཆེད་དུ་བཞེངས་པ་ཡིན། ད་དུང་སྤྱོད་རྒྱུད་རྣམ་སྣང་མངོན་བྱང་འདི་
ལ་བཤད་པ་གཅིག་གི་སྲོལ་ཅུང་ཟད་ཙམ་མ་ཚུགས་ན། རྒྱུད་སྡེ་བཞིའི་ཡ་གྱལ་གཅིག་གཏན་མེད་དུ་ནུ་པ་སང་ལ་ཁེད་འདུག་པས། དེའི་རྟེན་འབྲེལ་ཅིག་སྒྲིག་དགོས་ཞེས་གསུང་པ་དེ་ལ་དགོངས་པ་ཡིན་པར་གདོན་
བས་སོ། །དེ་ནས་ཆོས་ཀྱི་སྐུ་ལ་མཉམ་བར་བཞག་པ་ལས་བཞེངས་ནས། སྐུ་གདུང་ཞུགས་ལ་གཞེན་པ་དང། མ་ཉམས་པར་བཞུགས་པ་ཇི་ལྟར་བྱ་ཞེས་བཀའ་འགྲོ་པ་མཛད་པ་

[013B] མཉམས་པར་བཞུགས་ན་བསྟན་བའི་རྒྱུན་ལ་ཤིན་ཏུ་ཕན་པའི་དགོས་པ་ཆེ་བར་དགོངས་ཏེ། མ་ཉེམས་པར་བཞུགས་སུ་གསོལ་བ་ལ་ཐག་བཅད་ནས། སོ་སོ་ནས་དང་པས་ཕུལ་བའི་དངུལ་བྲེ་ཆེན་
བཅོ་བརྒྱད་ཙམ་ལས་གྲུབ་པའི་གདུང་རྟེན་ཆེན་པོ། རིན་པོ་ཆེའི་ཕྲ་སྣ་ཚོགས་པ་བརྐོད་པས་སྤྲོས་པ་བཞེངས་ཏེ། དེའི་བུམ་པར་སྐུ་གདུང་སྣམ་སྦྱང་གྱིས་ལེགས་པར་གཡོགས་ཏེ་ཙན་དན་འབའ་ཞིག་ལས་བསྒྲུབས་
པའི་སྒྲོམ་དུ་བཅུག་ནས་བཞུགས་སུ་གསོལ་ལོ། །དེའི་རྗེས་སུ་སྣེ་གདོང་དང་འབྲི་ལུང་ནས་ཐོག་དྲངས་པའི་སྦྱིན་བདག་བུ་སློབ་རྣམས་ཀྱིས། ཞོ་སྟོང་ཕྲག་དང་བརྒྱ་ཕྲག་བགྲངས་པའི་གདུང་འབུལ་བྱུང་བ་རྣམས་དང་
གཞན་ཡང་ཕྱོགས་ཕྱོགས་སུ་བྲངས་ཀྱི་དང་འབུལ་བསྐུལ་བའི་ལ་ཏ་མཛད་ནས་ཟངས་ཀྱི་འབུལ་བ་བྱུང་བ་རྣམས་ལ་བརྟེན་ཏེ། སློབ་དཔོན་རིན་པོ་ཆེ་པ་རྣམ་གཉིས་ཀྱིས་ཞལ་ཏ་མཛད་ཅིང། ནང་རྟེན་གྱི་གསེར་སྐུ་
ཆེན་མོ། ཇོ་བོ་རིན་པོ་ཆེའི་སྐུ་ཚང་ལས་ཁྲུ་གང་དུ་ཉེ་བས་ཆེ་བ་ཤིན་ཏུ་བྱོན་ལེགས་ཤིང་རྨང་དུ་དྲུང་བ་དང། སྕ་གདུང་དང། ནད་རྟེན་བཞུགས་པའི་སླད་དུ་གཙུག་ལག་ཁང་ཤིན་ཏུ་ཆེ་ཤིང་ལེགས་བ་དང་བཅས་པ་
གསར་དུ་བཞེངས་ཏེ། བྱི་བ་ལོའི་ནང་དུ་དྤ་ཏུ་གནས་པ་ཡང་རྣམས་ཀྱིས། ཞོ་སྟོང་ཕྲག་དང་བརྒྱ་ཕྲག་བགྲངས་པའི་སྐུ་གདུང་གཙུག་ལག་ཁང་གསར་པར་གདན་འདྲེན་པའི་ཚེ་ནམ་མཁའ་

[014A]༄༅། །འཇའ་ཚོན་གྱིས་ཁྱབ་ཅིང། མེ་ཏོག་གི་ཆར་བར་སྣད་གང་བ་བབས་སོ། །མཆོད་རྟེན་དེའི་རྒྱབ་ནི་ལྷོ་ནུབ་ཀྱི་མཚམས་དང། མདུན་ནི་བྱང་ཤར་གྱི་མཚམས་སུ་བསྟན་པར་མཛད་
དེ་ཡང་རྒྱབ་གཙང་ཕྱོགས་སུ་བསྟན་པ་ནི་གཙང་ནས་བར་མ་ཆད་དུ་བླ་མ་བདུན་དགའ་ལྡན་ཁྲིད་བཞུགས་ནས་བསྟན་པ་རྒྱས་པར་མཛད་པ་སོགས་ཡོད་ལ། ཞལ་བྱང་ཤར་དུ་བསྟན་པ་ནི་རྒྱ་སོག་གི་འགྲོ་བ་མང་པོས་
བསྟན་པའི་སྦྱིན་བདག་ཏུ་གྱུར་ཏེ་བསྙེན་བཀུར་གྱིས་ཚོགས་བསག་པ་སོགས་འགྲོ་བ་མང་པོ་ལ་ཕན་པའི་དགོས་པ་ཡོད་དོ། །གཞན་ཡང་བྱི་ལོ་ཟླ་བ་བཅུ་པ་ལ་དགེ་ལྡན་དུ་རྡོ་རྗེ་སློབ་དཔོན་བ་རྒྱ་ཕྲག་དུ་མས་
དཀྱིལ་འཁོར་དཔག་ཏུ་མེད་པ་སྒྲུབ་ཅིང་མཆོད་པའི་དུས་ཀྱི་མཆོད་བ་ཞག་དུ་མའི་བར་དུ་བསྒྲུབས་པ་ན། ཉི་མ་དང་པོ་དང། རྗེས་མ་ལ་མེ་ཏོག་གི་ཆར་བབས་པ་ནི། མེ་ཏོག་མུ་ཏིག་གི་མདོག་ལྟ་བུ་ཆུང་དུ་འདབ་མ་
དྲུག་པ་ལ་སོགས་པ་ཡུ་བ་དང་བཅས་པ་བབ་ཅིང། ཉེར་ལྔའི་ཉིན་མེ་ཏོག་ཆུང་དུ་དེ་ལྟ་བུ་ནི་ས་ལ་ཁ་བ་ལྟར་ཆགས་པ་དང། གཞན་ཡང་མེ་ཏོག་འདབ་མ་དྲུག་པ་ལ་སོགས་པ་ཁ་ཅིག་གི་མདོག་ནི་དུབ་དང་
ཁ་ཅིག་ནི་གསེར་བཙོ་མ་དང། ཁ་ཅིག་ནི་ལི་ཁྲི་ལྟ་བུ་དང། ཁ་ཅིག་ནི་རྒྱ་མཐིང་བཟང་པོས་བྱུགས་པ་ལྟ་བུ་མི་ཆེན་པོའི་ལག་པའི་ཁྱོན་ཙམ་པ་དཔག་ཏུ་མེད་པ་བབས་པ་དང། དེའི་ཚེ་དཔོན་ནམ་མཁའ་

[014B] རག་བྲག་ཏུ་ཆོས་རྗེ་ཤཱཀྱ་ཡེ་ཤེས་པས་ཐོག་མ་མཛད་པའི་དགེ་འདུན་དུ་མ་སྤྱན་དྲངས་ནས་དུས་ཀྱི་མཆོད་པ་རྒྱ་ཆེར་མཛད་དེ་གསོལ་བ་བཏབ་བས་ཀྱང་མེ་ཏོག་གི་ཆར་ཆེན་པོ་
བབ་པོ་ཞེས་གྲག་གོ་མདོར་ན་མྱ་ངན་ལས་འདའ་བའི་མཛད་པ་བསྟན་པའི་རྗེས་སུ་ཡང། ཉིད་ཀྱི་ངོ་མཚར་བའི་མཛད་པ་དག་གིས་གཏུལ་བྱ་དཔག་ཏུ་མེད་བ་སྨིན་གྲོལ་གྱི་ལམ་ལ་བཞག་པར་མཛད་
དོ།། །།ད་ནི་རྗེ་རིན་པོ་ཆེའི་སྤྲུལ་པའི་སྐུའི་མཛད་བ་ཅུང་ཟད་བརྗོད་པར་བྱ་སྟེ། དེ་ཡང་ཕྱོགས་བཅུའི་འཇིག་རྟེན་གྲངས་མེད་པ་རྣམས་སུ་གང་ལ་གང་གིས་ཕན་པར་འགྱུར་བ་དེ་ལ་དེ་འདྲའི་སྤྲུལ་པ་
བསྟན་ནས་བསྟན་འགྲོའི་དོན་མཛད་བར་གསུངས་པས་བརྗོད་ཀྱིས་མི་ལང་བ་ཡིན་ལ། འོན་ཀྱང་འདིར་དད་པ་སྤེལ་བའི་ཕྱིར་འགའ་ཟུང་ཙམ་བརྗོད་པར་བྱའོ། །ད་ཡང་མདོ་སྡེ་གདམས་དག་འབོགས་པ་ལས་
འདི་ནས་འཕོས་ནས་ཤར་ཕྱོགས་སུ། །རྨང་བྱུང་བཀོད་མཇོས་ཞིང་ཁམས་སུ། །སེངྒེའི་ང་རོ་ཞེས་བྱ་བའི། །རྒྱལ་བ་དེ་བཞིན་གཤེགས་པར་འགྱུར། །ཞེས་གསུངས་པ་ལྟར། སྤྲུལ་པ་གཅིག་ན་
བྱང་ཤར་མཚམས་ཀྱི་རྨད་བྱུང་བཀོད་པའི་ཞིང་དུ་རྒྱལ་བ་སེང་གེའི་རོར་གྱུར་ཏེ་མདོ་སྔགས་ཟུང་འབྲེལ་གྱི་ཚེས་གསུངས་ནས་འགྲོ་བ་མང་པོ་འདྲེན་པར་མཛད་པ་སྟེ། འདི་ནི་ལེའུ་དང་པོར་བརྗོད་ཟིན་ཏོ་

[015A]༄༅། །ཡང་ལྷོ་བྲག་གྲུབ་ཆེན་ལ། ཕྱག་རྡོར་གྱིས། བློ་བཟང་གྲགས་བ་འགྲན་ཟླ་ཀུན་དང་བྲལ། །ཤཱཀྱའི་རྒྱལ་བོའི་དྲུང་དུ་ཐུགས་མཆོག་བསྐྱེད། །ཞིང་འདིར་མདོ་དང་སྔགས་ཀྱི་
གཞུང་ལུགས་སྤེལ། །འདི་ནས་འཕོས་ཏེ་དགའ་ལྡན་གནས་སུ་འགྲོ། །འཇམ་དཔལ་སྙིང་བོ་བྱམས་པའི་སྲས་མཆོག་དེ། །མྱུར་དུ་འཚང་རྒྱ་དེ་བཞིན་གཤེགས་པར་འགྱུར། །ཞེས་གསུངས་པ་ལྟར་
སྤྲུལ་པ་གཅིག་ནི་དགའ་ལྡན་དུ་བྱམས་པའི་དྲུང་དུ་འཇམ་དཔལ་སྙིང་པོ་ཞེས་པར་གྱུར། ཡང་ཕྱག་ན་རྡོ་རྗེས། འདིའི་ཕྱི་མ་ལ་དགའ་ལྡན་དུ་འཇམ་དཔལ་སྙིང་པོ་དང་དེའི་རྟིང་མར་འཇམ་གླིང་འདིའི་གཞན་
གཅིག་ཏུ་ཆོས་ཀྱི་རྒྱལ་པོ་ཆེན་པོ་འགྲོ་དོན་རླབས་ཆེན་མཛད་བ་གཅིག་དང། སྐྱེ་བ་གསུམ་པ་འཛམ་གླིང་འདིའི་ཤར་ཕྱོགས་དི་རྩ་ཞེས་བྱ་བའི་གཙུག་ལག་ཁང་དུ་པཎྜི་ཏ་ཟྙཱ་ན་ཞེས་བྱ་བ་འཁོར་ཚོགས་ལམ་ཆེན་
པོ་དང་སྦྱོར་ལམ་ཡན་ཆད་ལ་གནས་པ་ཤ་སྟག་གི་འཁོར་སྟོང་འདུ་བ་ཡིན་ཞེས་གསུངས། ཡང་བདེ་བ་ཅན་དུ་སྐྱེ་བ་དང། ཡེ་ཤེས་དབང་པོ་ཞེས་བའི་སངས་རྒྱས་སུ་འགྱུར་བར་གསུངས་པའང་ཡོད་དོ། །
མདོ་བསྟན་བ་ཇི་སྲིད་གནས་ཀྱི་བར་ཡང་ཡང་འོང་བའི་ཚུལ་བཀའ་གདམས་གླེགས་བམ་ལས། བདག་གི་སྤྲུལ་པ་དམ་པ་ཅིག་རེས་འགའ་དགེ་སློང་ཉིད་དུ་སྤྲུལ། །དེ་ནི་གནས་དེ་སྐྱོང་བར་

[015B] །རེས་འགའ་བྱིས་པའི་གཟུགས་སུ་འོང། །རེས་འགའ་དབུལ་ཕོངས་སྤྲང་པོའི་གཟུགས། །རེས་འགའ་བྱོལ་སོང་བྱ་ཁྱིའི་གཟུགས། །རེས་འགའ་གསོལ་འདེབས་དབྱངས་ཀྱི་གཟུགས། །
རེས་འགའ་ཡི་གེ་འབྲུ་ཡི་གཟུགས། །གྲགས་བ་ཅན་གྱི་དགེ་སློང་དོ། །བསྟན་གནས་བར་དུ་ཡང་ཡང་འོད། །ཞེས་གསུངས་ཏེ། གྲགས་པ་ཅན་ནི་རྗེ་རིན་པོ་ཆེའོ། །གནས་དེ་སྐྱོང་བ་ནི་དགའ་
ལྡན་སོགས་བྱི་དགོན་སྡེ་མང་བོ་སྐྱོང་བའི་དོན་ནོ། །གསོལ་འདེབས་དབྱངས་ཀྱི་གཟུགས་ནི་དམིགས་བརྩེ་མ་སོགས་སོ། །ཡང་བསྐལ་བཟང་གི་སངས་རྒྱས་སྟོང་གི་བཅུ་གཅིག་པ་སངས་རྒྱས་སྤྱན་ལེགས་ནི་
རྗེ་འདིའི་སྤྲུལ་པ་ཡིན་པར་གསུངས་ལ། དེ་ནི་མདོ་ཉིད་ལས། དེ་བཞིན་གཤེགས་པ་སྤྱན་ལེགས་ཀྱི་འཁྲུངས་པའི་ཡུལ་ནི་བཟང་བྱེད་ཅེས་བྱའོ། །རིགས་ནི་བྲམ་ཟེའོ། །འོད་ནི་དཔག་ཚད་བཅུ་
གཉིས་སོ། །ཡབ་ནི་རིན་ཆེན་ཞེས་བྱའོ། །ཡུམ་ནི་ས་ལ་ཅན་ཞེས་བྱའོ། །སྲས་ནི་རྒྱུ་སྐར་རྒྱལ་བོ་ཞེས་བྱའོ། །རིམ་གྲོ་བ་ནི་དགའ་བའི་གནས་ཞེས་བྱའོ། །ཤེས་རབ་ཅན་གྱི་མཆོག་ནི་བློ་གྲོས་མཐའ་
ཡས་ཞེས་བྱའོ། །རྫུ་འཕྲུལ་ཅན་གྱི་མཆོག་ནི་སེངྒེའི་འགྲོས་ཞེས་བྱའོ། །འདུས་བ་དང་པོ་ལ་ཉན་ཐོས་སུམ་འབུམ། གཉིས་པ་ལ་ཉིས་འབུམ་བརྒྱད་སྟོང། གསུམ་བ་ལ་སུམ་འབུམ་དྲུག་སྟོད་

[016A]༄༅། །སྙེད་ཀྱི་ཉན་ཐོས་ཀྱི་ཚོགས་འདུའོ། །ཚེ་ཚད་ནི་ལོ་བདུན་ཁྲིའོ། །དམ་པའི་ཆོས་ནི་དུང་འབྲུར་ཕྲག་གསུམ་གྱི་ལོའི་བར་དུ་གནས་པར་འགྱུར། སྐུ་གདུང་ནི་རྒྱས་བར་འགྱུར་རོ། །
དེ་བཞིན་གཤེགས་པ་སྔ་མ་བཅུ་པོ་དེ་དག་གིས་སེམས་ཅན་རྣམས་ཡོངས་སུ་སྨིན་པར་མཛད་བ་ཇི་སྙེད་ཡོད་བདེ་སྙེད་ཀྱིས་དེ་བཞིན་གཤེགས་པ་འདི་གཅིག་བུས་མཛད་པར་འགྱུར་རོ། །ཞེས་གསུངས་ཏེ། སངས་རྒྱས་
འདིའི་སྐུ་ཚེ་རིང་བ་དང། བསྟན་བ་གནས་པའི་ལོ་མང་བ་དང། དེའི་གོང་གི་སངས་རྒྱས་ད་ཅུའི་མཛད་བ་མཐའ་དག་མཛད་པར་གསུངས་པས་ན། དེའི་བསྟན་བ་དང་མཇལ་ན་གཏན་གྱི་འདུན་མ་བདེ་བླག་ཏུ་འགྲུབ་
བར་ངེས་སོ། །སྤྱིར་ཡང་ད་ལྟ་རྗེ་འདིའི་བསྟན་པ་དང་མཇལ་བ་ཐམས་ཅད་སྤྲུལ་པ་མང་པོ་དེ་དག་གི་གང་རུང་ཅིག་དང་ཡང་ཡང་མཇལ་ནས་རིམ་གྱིས་སངས་རྒྱས་ཀྱི་གོ་འཕང་འཐོབ་བར་འགྱུར་རོ།། །།
   ༈    བསྟོད་པ་གསོལ་འདེབས་སོགས་ཀྱི་སྐོར་ནི། ལམ་རིམ་བརྒྱུད་འདེབས་ལམ་མཆོག་སྒོ་འབྱེད། ཉེ་བརྒྱུད་
གསོལ་འདེབས། རྒྱན་དྲུག་མཆོག་གཉིས་ཀྱི་བསྙོད་བ། རྗེ་རེད་མདའ་པའི་བསྟོད་པ་གསུམ། གྲགས་པ་བྱང་ཆུབ་པའི་གསོལ་འདེབས་གཉིས། ས་སྐྱ་བའི་གསོལ་འདེབས། བླ་མ་དམ་པ་

[016B] བློ་གྲོ་ས་སེང་གེའི་བསྟོད་པ། ལྷོ་བྲག་གྲུབ་ཆེན་གྱི་བསྟོད་པ། སྐྱབས་མཆོག་པའི་བསྟོད་པ། བླ་མ་ཆོས་ཀྱི་རྒྱལ་པོའི་བསྟོད་བ། སྟོན་པ་ཐུབ་པའི་དབང་པོའི་བསྟོད་པ་བྱིན་རླབས་
ཉེར་འཇུག་བསྟོད་བ་ལེགས་བཤད་སྙིང་པོ། སྟོན་པའི་མཛད་པ་བྲིས་པའི་སྨོན་ལམ། འོད་དཔག་མེད་ཀྱི་བསྟོད་པ་ཞིང་མཆོག་སྒོ་འབྱེད། ཉི་གཞོན་འཆད་ཀ་མ། དྲི་མེད་མ། བདེ་བ་ཅན་ཞིང་
བཀོད་ཀྱི་སྨོན་ལམ་གཉིས། རྒྱལ་བ་ཀུན་གཟིགས་ཀྱི་ཞིང་བཀོད་སྨོན་ལམ། མི་འཁྲུགས་བའི་བསྟོད་བ། མཐོང་བ་དོན་ལྡན་གྱི་བསྟོད་པ། རྡོ་རྗེ་རྣམ་གནོན་གྱི་བསྟོད་པ། སྨན་བླའི་བསྟོད་པ། ཐུགས་རྗེ་
ཆེན་པོའི་བསྟོད་བ། ཁ་སར་པ་ཎིའི་བསྟོད་པ། བྱམས་བསྟོད་གཉིས། རྫིང་ཕྱིའི་སྨྲོན་ལམ། རྫིང་གྱིའི་གཉེར་གཏད། བྱམས་བསྟོད་ཤོ་ལོ་ཀ་འཇམ་པའི་དབྱངས་ཀྱི་བསྟོད་པ་བཞི། །འཇམ་
དབྱངས་ཀྱི་རྣམ་ཐར་བཞེངས་པའི་སྨོན་ལམ། བུམ་པ་བསྣམས་པའི་འཇམ་དབྱངས་ཀྱི་སྨོན་ལམ། སྨྲ་སེང་གེ་བསྟོད་པ། འཇམ་དགར་བསྟོད་པ། འཇིགས་བྱེད་ཕྱག་གཉིས་བའི་བསྟོད་པ། མི་གཡོ་
བའི་བསྟོད་པ། འདིའི་སྨོན་ལམ། རྣམ་འཇོམས་ཀྱི་བསྟོད་བ། ཕྱག་རྡོར་གྱི་བསྟོད་པ་གསུས། རྣམ་རྒྱལ་མའི་བསྟོད་པ་གཉིས། གདུགས་དཀར་གྱི་བསྟོད་པ་གཉིས། དབྱངས་ཅན་མའི་
[017A]༄༅། །ཁ་སྟོད་པ་གཉིས། ཤེས་རབ་གསལ་བྱེད་མའི་བསྟོང་པ། ཆོས་རྒྱལ་ནང་སྒྲུབ་ཀྱི་བསྟོད་པ། བདེ་བ་ཅན་གྱི་ཞིང་བཀོད། སྟོབས་བཞིའི་བཤགས་པ། ལྷ་ས་སྨོན་ལམ་གྱི་ཆོག་ཐོག་
མཐའ་བར་སྨོན་ལམ། སྨོན་ལམ་དཔག་ཡས་བསྐལ་པ་མ། ཡུམ་འབུམ་བ་སོགས་ཀྱི་སྨོན་ལམ་གཉིས། ཉི་ཁྲིའི་སྨོན་ལམ། གཤིན་བསྔོ་གཉིས། གསོན་བསྔོ་གསུམ། བླ་མའི་རྣལ་འབྱོར་མཁས་
གྲུབ་ཆིག་རྒྱུད། བ་སོ་ཆིག་རྒྱུད། བླ་མའི་རྣལ་འབྱོར་བསྡུས་བརྣམས་སོ། ་བ་སླབ་ཚིག་དང་ཆབ་ཤོག་སོགས་ཀྱི་སྐོར་ནི། འཇམ་དབྱངས་ཀྱི་ཞལ་གཟིགས་དུས་མཛད་པའི་ཤོ་ལོ་ཀ་ཉམས་ལེན་བསྡུས་
བའི་ཚིགས་བཅད། འོལ་ཁར་ལྟས་ཁྱད་པར་ཅན་བྱུང་བའི་ཤོ་ལོ་ཀ་རྟོགས་བརྗོད་འདུན་ལེགས་མ། རིན་པོ་ཆེ་གསུམ་གྱི་གཏམ་སྦྱོར། ལྷག་བསམ་བསྒུལ་བའི་དོན་བསྡུས། འཇམ་བའི་དབྱངས་ཀྱིས་
གསུངས་པའི་མན་ངག་གཉིས། དབུ་མ་བ་ལ་ཕུལ་བའི་ཡི་གེ་ལྷོ་བྲག་གྲུབ་ཆེན་ལ་ཕུལ་བའི་ཡི་གེ་དྲི་བ་ལྷག་བསམ་རབ་དཀར། རྒྱལ་དབང་པའི་དྲིས་ལན། བྱང་བླ་མའི་དྲིས་ལན། ས་
བཟང་བའི་བརྒལ་ལན། འཇམ་རྡོར་གྱི་ཆོ་གའི་དྲིས་ལན། འདི་ཕྱི་གཉིས་ཀར་ཕན་པའི་ཐབས། སྡུག་བསྔལ་ལམ་དུ་ལོང་བའི་མན་ངག་ཡི་གེ་ཕན་བདེའི་གཞི་འཛིན། མ་གཅིག་དབོན་པོ་ལ་

[017B] ཆ་ལོ་ངག་དབང་གྲགས་པ་ལ་གནང་བའི་ཡི་གེ་གཉིས། རྡོ་རྗེ་དཔལ་ལ་གནང་བའི་གསུང། ཨེ་ཡིག་མཛེས་རྒྱན། ཨོ་ཡིག་མཛེས་རྒྱན། གཟུགས་ཀྱི་ཆུང་མཐའ་སོགས་ཀྱི་
དྲིས་ལན། རྟེན་གསུམ་བཞེངས་མཆོད་ཀྱི་ཕན་ཡོན། སངས་རྒྱས་སོ་ལྔའི་སྐུ་མདོག་ཕྱག་མཚན། ཡོན་རྒྱན་ལ་གནང་བའི་ཡི་གེ་བློ་གྲོས་འཕེལ་ལ་གནང་པ། ཀརྨ་པ་ལ་གནང་བ། སྤྱན་ས་
དཔལ་ལ་གནང་བ། ཧོར་རྒྱལ་བུ་ལ་གནང་བ། གྲགས་རྒྱན་ལ་གནང་བའི་ཡི་གེ་བཟང་པོ་ལ་གནང་བའི་ཞལ་གདམས། ཤཱཀྱ་ཤྲི་ལ་གནང་བའི་སྨོན་ལམ། འཁོར་བ་ལ་སྐྱོ་བའི་གཏམ། དཔོན་ཡོན་
རྒྱམ་ལ་གནང་བ། གྲགས་རིན་ལ་གནང་བ། དལ་བའི་རྟེན་ལ་སྙིང་པོ་བླང་བར་བ་སྐུལ་བ། རྒྱ་མའི་དཔོན་ལ་གནད་བ། མཁས་གྲུབ་རྗེར་གནད་བ། བཤེས་གཉེན་སྤ་བ་ལ་གདམས་པ། རང་བསྐུལ་
འཁོང་བ་ལ་སྐྱོ་བའི་གཏམ། ཏཱའི་མིང་རྒྱལ་པོར་གནང་བའི་ཡི་གེ་ཀོན་ཏཱ་ཡེན་ལ་གནང་བ། ནམ་མཁའ་དབང་ཕྱུག་ལ་གནང་བ། བསོད་རྒྱན་ལ་གནང་བ། བློན་ཆེན་ལ་གནང་བ། སྒོམ་པ་གུང་རུ་
ལ་གནང་བ། སྤོང་ཤོད་པ་ལ་གནང་བ། དཔོན་ནམ་རྒྱན་ལ་གནང་བ། ཅོ་ཙ་དཀའ་བཅུ་ལ་གནང་བ། བྱང་ཆུབ་བླ་མ་ལ་གནང་བའི་ཡི་གེ་གཉིས། འདུས་སྡེའི་བཅའ་ཡིག་གཉིས། ས་སྐྱའི་

[018A]༄༅། །ངག་དབང་ཕྲགས་པ་ལ་གནང་བའི་ཡི་གེ་གསན་ཡིག་རྟག་ཏུ་དུའི་རྟོགས་བརྗོད། གྲགས་པ་བྱང་ཆུབ་པའི་རྣམ་ཐར་རྣམས་སོ། ་རྒྱ་ཆེན་སྤྱོད་བའི་སྐོང་ནི་
ལེགས་བཤད་གསེར་ཕྲེད། བློ་གསལ་བགྲོད་པའི་ཐིམ་སྐས། དགེ་འདུན་ཉི་ཤུའི་ཟིན་བྲིས། དེའི་སྡོམ་ཚིག་བསམ་གཟུགས་ཟིན་བྲིས། དྲན་ངེས་རྣམ་འབྱེད་ལེགས་བཤད་སྙིང་པོ། ཡིད་ཀུན་
དཀའ་གནས་ཀྱི་རྩ་ཚིག་དེའི་རྒྱ་ཆེར་འགྲེལ་པ་རྣམས་སོ། ་ཟབ་མོ་ལྷ་བའི་སྐོར་ནི། རྩ་ཤེའི་ཊི་ཀ་ཆེན་རིགས་བའི་རྒྱ་མཚོ། འཇུག་བའི་རྣམ་བཤད་དགོངས་པ་རབ་གསལ། ཐལ་འགྱུར་པའི་
དཀའ་གནད་བརྒྱད་རྒྱལ་ཚབ་རྗེའི་ཟིན་བྲིས། སྤྱོད་འཇུག་ཤེར་ལེའི་ཟིན་བྲིས། ཤེས་རབ་ལེའུ་ཡི་འགྲེལ་བ། རིགས་པ་དྲུག་བཅུ་པའི་ཟིན་ཟིས། དབུ་མ་རྒྱན་གྱི་ཟིན་བྲིས། དེའི་བརྗེད་བྱང། བྷ་ཁྲིད་
བསྡུས་པ། ལྟ་ཁྲིད་མཁས་གྲུབ་རྗེའི་ཟིན་བྲིས། དབུམ་པའི་ལྟ་ཁྲིད། འཇམ་དབྱངས་ཀྱིས་གསུངས་བའི་ལྟ་བའི་གནད་རྣམས་སོ། ་འདུས་བའི་སྐད་ནི། འདུལ་བ་རྒྱ་མཚོའི་སྙིང་པོ་བསྡུས་པ་
གཞི་བཅུ་བདུན་གྱི་ཟིན་བྲིས། མངོ་རྩའི་ཟིན་བྲིས། རྒྱལ་ཚབ་རྗེའི་ཟིན་བྲིས་ནམ་རྩེར་ལྡེང་མ་གཉིས། འདུལ་འཛིན་བས་རྗེའི་གསུང་བཞིན་མཛད་པའི་བསླབ་བྱ་ཆེན་མོ་གཉིས། གཞི་གསུམ་ཆོ་ག་

[018B] ་ཚད་མའི་སྐོར་ནི། སྡེ་བདུན་འཇུག་སྒོ་དོན་གཉེར་མུན་སེལ། རྣམ་འགྲེལ་མངོན་སུམ་ལེའུ་ཡི་ཟིན་བྲིས། ཚད་མའི་བརྗེད་བྱང། མངོན་སུམ་ལེའུ་ཡི་བཤད་པ་རྣམས་སོ། །
་ལམ་རིམ་གྱི་སྐོར་ནི། བྱང་ཆུབ་ལམ་རིམ་ཆེན་མོ། ལམ་རིམ་ཆུང་བ། ལམ་རིམ་བསྡུས་དོན། ལམ་གྱི་གཙོ་བོ་རྣམ་གསུམ། ཕན་བདེ་ལ་སྦྱོར་བའི་རིམ་པ། ལམ་གྱི་གནད་གསུམ་བསྟན་པ། ལམ་རིམ་
མདོར་བསྟན། ཡོངས་རྫོགས་ཉམས་ལེན་གྱི་གནད། ཞི་ལྷག་དགའ་གནད། བསླབ་བཏུས་ཟིན་བྲིས། བྱང་ཆུབ་གཞུང་ལམ། སྡོམ་པ་གོང་མ་གཉིས་ཀྱི་ཕྱིར་བཅོས་རྣམས་སོ། ་ཡོ་གའི་རྒྱུད་
ཀྱི་སྐོར་སོགས་ནི། རྡོར་དབྱིངས་དཀྱིལ་ཆོག་ཟིན་བྲིས། རྡོར་དབྱིངས་ས་ཆོག་རྡོར་དབྱིངས་འཁོར་བསྒྱུར་གྱི་བསྙེན་པའི་རིམ་པ། ས་གང་ཟིན་བྲིས། དཔལ་མཆོག་བྲིན་བྲིས། དེ་ཉིད་བསྡུས་པའི་བྲིན་བྲིས་
དོན་གྲུབ་དཔལ་གྱིས་མཛད་པའི་ངན་སོང་སྤྱོད་རྒྱུད་འགྲེལ་པ། འདུལ་འཛིན་པས་མཛད་པའི་ཀུན་རིག་གི་ཆོ་གེ་རྒྱུད་དོན་བསལ་བ། ཀུན་རིག་ཊིཀ་ཆེན། རྐུན་རིག་ཟིན་བྲིས་རྣམས་དང། སྨེ་བརྩེགས་ཀྱི་མངོན་
རྟོགས། དབྱངས་ཅན་མ་དཀར་པོའི་མངོན་རྟོགས་གཉིས། འོད་ཟེར་ཅན་མའི་མངོན་རྟོགས། ལོ་མ་གྱོན་མའི་མངོན་རྟོགས། ཡེ་ཤེས་མཁའ་འགྲོའི་སྒྲུབ་ཐབས། སྒྲ་མི་སྙན་གྱི་ཚེ་སྒྲུབ། གཏོར་མ་

[019A]༄༅། །བརྒྱ་རྩའི་ཚེ་ག་གཞི་བདག་གཏོར་མ། འདུལ་འཛིན་པས་མཛད་བའི་བྱ་སྤྱོད་སྤྱིའི་ཆོ་ག་རྣམས་སོ། ་གསང་འདུས་སོགས་ཀྱི་སྐོར་ནི། འདུས་པའི་ཙ་རྒྱུད་ཀྱི་འགྲེལ་པ་
སྒྲོན་གསལ་ལ་སླར་བཀྲལ་བའི་མཆན་བུ། མཐའ་དཔྱོད་རིན་པོ་ཆེའི་མྱུ་གུ། ས་བཅད་བསྡུས་དོན། ལྷ་མོ་བཞིས་ཞུས་ཀྱི་ཊིཀྐ་མེ་ཤེས་རྡོ་རྗེ་ཀུན་ལས་བཏུས་པའི་འགྲེལ་པ། སྒྲུབ་ཐབས་རྣལ་འབྱོར་དག་
རིམ། དབང་དོན་དེ་ཉིད་རབ་གསལ། རྣམ་གཞག་རིམ་པའི་རྣམ་བཤད། རིམ་ལྔ་གསལ་སྒྲོན། རིམ་ལྔ་གདན་རྫོགས། དཀའ་གནད་ཟིན་བྲིས། དཀའ་གནད་བསྟན་པའི་ཚིགས་བཅད། རྡོ་རྗེ་འཆད་
བརྙེས་བྱེད་ཀྱི་ལམ་ལ་སློབ་ཚུལ། དགོངས་པ་བླ་ན་མེད་པའི་ཟིན་བྲིས། མངོན་པར་བྱང་ཆུབ་པའི་ཟིན་བྲིས། རྡོར་བཟླས་ཟིན་བྲིས། བདག་བྱིན་རླབས་ཀྱི་ཟིན་བྲིས། བཞི་བརྒྱ་ལྔ་བཅུ་པའི་ཟིན་བྲིས། ཆོག་
ཉི་ཤུའི་ཁུངས། རྡོར་ཕྲེང་ཟིན་བྲིས། རིམ་ལྔ་བསྡུས་བའི་ཟིན་བྲིས། མཁས་གྲུབ་རྗེའི་ཡིག་ཆུང་ཉེད་གཅིག་ཞལ་ཤེས་བརྗེད་བྱང། བསྲེ་འཕོའི་གདམས་པ། བ་སོ་རྗེའི་ཟིན་བྲིས། འབལ་སེར་དཀའ་
བཅུའི་ཟིན་བྲིས། འཇམ་དཔལ་གསང་ལྡན་གྱི་ཟིན་བྲིས། སྒྲུབ་ཐབས་ཀུན་བཟང་གི་ཟིན་བྲིས། ཁྱད་པར་གསལ་ཕྱེད་ཀྱི་ཡིག་ཆུད། རྡོར་སེམས་མ་ཉེས་བྱེད་ཀྱི་ཆོ་ག་རྒྱལ་བས་བྱིན་གྱི་ཟིན་བྲིས། འཇམ་

[019B] མན་ངག་སྙེ་མའི་ཟིན་བྲིས། ཁྲོ་བཅུའི་ཟིན་བྲིས། རྡོར་ཕྲེང་སྔགས་བཏུའི་ཟིན་བྲིས། རྟ་མགྲིན་གྱི་སྒོ་ནས་ཆར་འབེབས་མན་ངག་སྟོབས་པོ་ཆེའི་ཆར་འབེབས། འདུལ་འཛིན་པས་
མཛད་པའི་རབ་གནས་རྒྱས་འབྲིང་བསྡུས་གསུམ། རྒྱུད་ཀྱི་བཤད་པ་རྫོགས་པའི་འོག་ཏུ་གཏང་རག་བྱ་ཚུལ། སྙིམ་པའི་མེ་ཏོག་གི་ཡིག་ཆུང། མཆོད་ཕྲེང། སྨོན་ལམ། ཤིས་བརྗོད་རྣམས་སོ། །
་བདེ་མཆོག་སོགས་ཀྱི་སྐོར་ནི། རྩ་རྒྱུད་འགྲེལ་ཆེན་སྤས་རོན་ཀུན་གསལ། ལཱུ་ཨི་པའི་མངོན་རྟོགས་ཀྱི་རྒྱ་ཆེར་བཤད་པ་འདོད་འདོ། རྫོགས་རིམ་རྣམ་བཤད་དངོས་གྲུབ་སྙེ་མ། རྫོགས་རིམ་རྣལ་འབྱོར་ཆེན་པོའི་
ཁྲིད། སྒྲུབ་ཐབས་བདེ་ཆེན་གསལ་བ། མཆོད་ཕྲེང། དཔྱིད་ཀྱི་རྒྱལ་མོའི་གླུ། དྲིལ་བུ་ལུས་དཀྱིལ་འཁོར་གྱི་སྒྲུབ་ཐབས། དབང་ཆོག་རིན་ཆེན་བར་མཛོད་དོ། རྫོགས་རིམ་སྤས་དོན་བལྟ་བའི་མིག་འབྱེད། ཀུན་
བཟང་བའི་རིམ་ལྔའི་ཁྲིད། རྫོགས་རིམ་དཔྱིད་ཀྱི་ཐིག་ལེ། རྒྱལ་ཚབ་རྗེས་མཛད་པའི་རྫོགས་རིམ། ལུས་དཀྱིལ་ལྷན་ཐབས། ཕྱི་རོལ་མཆོད་པ་ལག་མཆོད་བཅས། དཔའ་བོ་འཇའ་ཚོན་མའི་མཆོད་
བསྟོད། སྨོན་ལམ་ཤིས་བརྗོད་རྣམས་དང། ཚེས་བཅུའི་ཟིན་བྲིས། བསམ་གཏན་ཕྱི་མ་དང་གསང་བ་ཁྱད་གཞིའི་ཡིག་ཆུང། གྲུབ་ཆེན་བརྒྱད་ཀྱི་མཚན་དང་བཞུགས་ཚུལ། མཁའ་འགྲོ་རྒྱ་མཚོའི་ཟིན་

[020A]༄༅། །བྲིས། རྡོ་རྗེ་མཁའ་འགྲོའི་འགྲེལ་པའི་བྲིན་བྲིས། ནཱ་རོ་ཆོས་དྲུག་ཡིད་ཆེས་གསུམ་ལྡན། ཆོས་དྲུག་དམིགས་རིམ། སངས་རྒྱས་ཐོད་པ་སོགས་ཀྱི་ཟིན་བྲིས། བརྟག་གཉིས་
ཟིན་བྲིས། ཀྱཻ་རྡོར་ཟིན་བྲིས། འཕོ་ཊི་ཀ་གསེར་གྱི་སྒོ་འབྱེད། བདག་མེད་མའི་ཟིན་བྲིས། མཁའ་འགྲོ་དམར་མོའི་ཡིག་ཆུང་རྣམས་སོ། ་འཇིགས་བྱེད་སོགས་ཀྱི་སྐོར་ནི། དཔལ་རྡོ་རྗེ་འཇིགས་
བྱེད་དཔའ་གཅིག་གི་སྒྲུབ་ཐབས་བདུང་ལས་རྣམ་རྒྱལ། ལྷ་བཅུ་གསུམ་མའི་སྒྲུབ་ཐབས་ཟ་མ་ཏོག་དང་ནག་གི་སྒྲུབ་ཐབས་རིན་ཆེན་འབར་བ། བཅུ་གསུམ་མ་གསུམ་གྱི་དཀྱིལ་ཆོག་རིན་ཆེན་ཟེར་བ། འཇིགས་
བྱེད་ཀྱི་སྦྱིན་སྲེག་དངོས་གྲུབ་རྒྱ་མཚོ། རྩ་གསུམ་དང་ཕྱི་ནང་གསང་གསུམ་སྦྱོར་ཚུལ། ཡི་གེ་བཞི་པའི་བསྲུང་བ། གནོད་འཆེ་བཟློག་ཐབས། འཇམ་དཔལ་ཞི་དྲག་གི་བསྲུང་བ། འཇིགས་བྱེད་ཀྱི་ཞལ་ཕྱག་
སོགས་ཀྱི་བཤད་པ། ཞེ་དགུ་མའི་ཟིན་བྲིས། རྣལ་འབྱོར་བཞིའི་འགྲེལ་པ། དེའི་ཡིག་ཆུང། ཞི་ཁྲོ་སྦྲགས་སྒྲུབ་ཀྱི་མན་ངག་རྣམས་དང། རྟ་མགྲིན་ལས་བྱེད་བཞིས་བ་སྐོར་བའི་སྒྲུབ་ཐབས། འཁོར་ཆེན་
མངོན་རྟོགས་ཀྱི་ཟིན་བྲིས། འདུལ་འཛིན་པའི་འཁོར་ཆེན་སྒྲུབ་ཐབས། དེའི་དཀྱིལ་ཆོག་རྣམས་སོ། ་དུས་འཁོར་གྱི་སྐོར་ནི། སྦྱོར་དྲུག་རྡོ་རྗེའི་ཚིགས་བཅད། སྦྱོར་དྲུག་སྔོན་འགྲོ། ཨ་ཙ་ལ་གརྦྷས་

[020B] སྦྱོར་དུ་གཟིན་བྲིས། སྒྲུབ་ཐབས་ཡིག་ཆུང། མཚན་བརྗོད་འགྲེལ་པའི་ཡིག་ཆུང། རྫོགས་རིམ་གནང་བསྡུས། སྦྱོར་དྲུག་རྩ་ཚིག་བདེ་སྟོང་གི་ཡིག་ཆུང། དབང་བསྐུར་བའི་
ཟིན་བྲིས། རྫོགས་རིམ་སྦྱོར་དྲུག་གི་གནང། སྦྱོར་དྲུག་གི་ཁྲིད། དུས་འཁོར་སྤྱི་དོན། དུས་འཁོར་བཀའ་བསྒྲུབས་པའི་ཡིག་ཆུང། རྡོ་རྗེའི་ཚིག་གི་བཤད་པ། ཟིན་བྲིས། མངོན་རྟོགས་དང་དབང་གི་ཟིན་བྲིས་
སྦྱོར་དྲུག་ཉེར་མཁོ། འཆི་ཞག་དང་ཆོ་ལྷག་གི་ཡིག་ཆུང། འཇིག་རྟེན་ཁམས་ལེའི་ཟིན་བྲིས། འགྲེལ་ཆེན་དྲི་མེད་འོད་ཀྱི་དཀའ་གནས་ཀྱི་བཤད་པ་རྣམས་སོ། ་གསང་སྔགས་སྤྱིའི་སྐོར་ནི། སྔགས་
རིམ་ཆེན་མོ། བླ་མ་ལྔ་བཅུ་པའི་རྣམ་བཤད། གསང་སྔགས་ཀྱི་ཚུལ་ཁྲིམས་ཀྱི་རྣམ་བཤད་རྣམས་སོ། ་འདི་དག་གི་ཁོངས་སུ་སློབ་མ་རྣམས་ཀྱིས་མཛད་པ་མད་པོ་འདུག་ཀྱང་ཐམས་ཅད་རྗེའི་གསུང་བཞིན་
མཛད་པ་ཡིན་ཞིང། བླ་མ་གོང་མ་རྣམས་ཀྱིས་གསུང་འབུམ་གྱི་གྲས་སུ་བཅུག་པར་སྣང་བས་འདིར་བགྲངས་པ་ཡིན་ནོ། །གོང་གི་རྟེན་འབྲེལ་བསྟོད་པ། ཚངས་ཅོད་མ། བསྟོད་སྤྲིན་རྒྱ་མཚོ། འཆི་མེད་གྲུབ་
པ་སྟེ་བཞི་ལ་བསྟོད་ཆེན་བཞིར་བཤད། ཡང་རྗེ་བཙུན་ཕྱག་རྔོར་བས་བསྐུལ་བའི་ངོར་མཛད་པའི་ཀ་མ་ལ་ཤཱི་ལའི་སྒོམ་རིམ་ཐ་མའི་དོན་བསྡུས་ཞི་ལྷག་སྒྲུབ་ཚུལ། དགའ་ལྡན་དུ་རྟེན་བཞེངས་དུས་མཛད་པའི་ཆ་

[021A]༄༅། །ཚད་ཀྱི་ཐིག་རྩ་རྣམས་བཀའ་འབུམ་དུ་མ་ཆུང་ཅེས་གསུངས་འདུག་ཡང་སྲས་མཆོག་རྣམས་ཀྱིས་རྗེའི་གསུང་བཞིན་མཛད་པ་གཞན་ཡང་ཡོད་ཀྱང་འདིར་མ་བརྩིས་ལ། འཇམ་པའི་
དབྱངས་ཀྱིས་རྗེ་རིན་པོ་ཆེ་ལ་གནང་བ་བླ་མ་དབུ་མ་པས་གླེགས་བམ་དུ་བཀོད་པ་འཇམ་དབྱངས་ཆོས་སྐོར་དུ་གྲགས་པ་ནི། འཇམ་དབྱངས་དམར་པོའི་རྣལ་འབྱོར། འཇམ་སེར་མངོན་རྟོགས། འདིའི་རྗེས་གནང་
ལུས་དཀྱིལ་གྱི་མངོན་རྟོགས་དང་རྗེས་གནང། གསང་སྒྲུབ་ཀྱི་མངོན་རྟོགས་རྗེས་གནང། ནང་སྒྲུབ་ཀྱི་མངོན་རྟོགས་དང་དབང། འཁོར་ལོའི་མན་ངག་རལ་གྲིའི་བསྲུང་བ། ཞི་རྒྱས་དབང་གསུམ་གྱི་
མན་ངག་ངག་རྣོ་བར་བྱེད་པ། གྲིབ་དང་གངོན་སོགས་བསྲུང་བ། བསྲུང་འཁོར་རྣམ་གསུམ། རིལ་སྒྲུབ་མན་ངག་སྲན་མའི་ལས་སྦྱོང། འཆད་རྩོད་རྩོམ་གསུམ་གྱི་མན་ངག་ལས་བསྐྲུབ་པའི་
སྔོམ། དེའི་བཤད་བ། དབང་སྡུད་མན་ངག་དྲག་པོའི་མན་ངག་གདོན་བགེགས་འཇོམས་པའི་མན་ངག་འབྱུང་པོའི་གནོད་པ་ཞི་བའི་མན་ངག་ཤེས་རབ་འཕེལ་བའི་མན་ངག་རྗེ་བཙུན་མ་ནག་
མོའི་རྟོགས་པ། དེའི་སྤྱིན་སྲེག་དེའི་དབང་ཆོག་བདེ་མཆོག་དཀར་པོའི་ཚེ་སྒྲུབ། སྒྲོལ་དཀར་སྒྲུབ་ཐབས། དབང་ཆོག་སྐུ་གསུང་ཐུགས་ཀྱི་སྒོ་ནས་ནང་གདོན་བགེགས་དང་རྨི་ལྟས་སོགས་སིལ་

[021B] རླུང་སེམས་ཀྱི་གནད། ཆོས་རྒྱལ་རྣམ་གསུམ་གྱི་སྒྲུབ་ཐབས། རྗེས་གནང། སྦྱིན་སྲེག་རྣམས་སོ། །གཞན་ཡང། ཞི་ཁྲོ་སྦྲགས་སྒྲུབ་དང། དམིགས་མ་རྩོ་མའི་སྒོ་ནས་སྒྲུབ་པའི་ལས་
ཚོགས་མང་དུ་ཡོད་དོ། །དེ་ལྟར་འདིར་བགྲངས་པ་རྣམས་བསྡོམས་ན། བསྟོད་པ་སོགས་ཀྱི་སྐོད་ལ་དོན་གཉིས། བསླབ་ཚིག་སོགས་ལར་གཉིས། ཕར་ཕྱིན་ལ་བརྒྱད། དབུ་མ་ལ་བཅུ་གཉིས། འདུལ་བ་
ལ་བརྒྱད། ཚད་མ་ལ་བཞི། ལམ་རིམ་ལ་བཅུ་གཉིས་ཏེ། འདི་ཡན་ནི་གཙོ་བོར་མདོ་ཕྱོགས་སོ། །ཡོ་ག་སོགས་ལ་ཉི་ཤུ། གསང་འདུས་ལ་ཞེ་གསུམ། བདེ་མཆོག་སོགས་ལ་སུམ་བཅུ། འཇིགས་
བྱེད་སོགས་ལ་བཅུ་དགུ། དུས་འཁོར་ཁ་ཉེར་གཅིག་སྔགས་སྤྱི་ལ་གསུམ་སྟེ། འདི་དག་ནི་སྔགས་ཀྱི་ཕྱོགས་སོ། །འདི་ཀུན་བསྔོམས་ན་ཆོས་ཚན་སུམ་བརྒྱ་བཅུ་གསུམ་ཡིན་ལ། དེའི་སྟེང་དུ་འཇམ་དབྱངས་
ཆོས་སྒྲོད་ལ་སོ་བཞི་ཡོད་དོ།། །།ཡང་བསྟན་འགྲོའི་དོན་དུ་རྗེ་རིན་པོ་ཆེའི་དུས་ནས་བརྩམས་ཏེ་བཞེངས་པའི་རྟེན་ཁྱད་པར་ཅན་དགའ་ལྡན་དུ་བཞུགས་པ་ནི། དངུལ་གདུང་མཐོང་བ་དོན་ལྡན་ཞེས་གྲགས་
བ་འདིའི་གཙུག་ལག་ཁང་འདི་རྒྱལ་ཚབ་འདུལ་འཛིན་གཉིས་ཀྱིས་ལེགས་པར་བཞེངས། ཙན་དན་གུར་དང་ནང་གི་ཡོལ་བ་དང་སྟེང་གི་བླ་བྲེ་གན་གོས་མངགས་བཏགས་འདི་དང། འཕགས་པའི་གནས་བརྟན་

[022A]༄༅། །བཅུ་དྲུག་དགེ་བསྙེན། རྒྱལ་ཆེན་བཞི། གསང་འདུས་མི་བསྐྱོད་བ་དང་བཅས་པའི་སིའུ་ཐད་སྐུ་ངོ་མཚར་ཅན་འདི་རྣམས་སེར་བྱམས་ཆེན་ཆོས་རྗེའི་སློབ་མ་ཨ་མོ་གྷ་དང། བསོད་
ནམས་ཤེས་རབ་གཉིས་ཀྱི་ས་ཏཱའི་མིང་རྒྱལ་པོའི་སྐུ་ཚེ་ཞུའན་ཏི་རྒྱལ་པོའི་ཟླ་མར་གྱུར་པའི་དུས་སུ་ཕྱག་ཏུ་བྱུང་བ་འདིར་ཕུལ་བ་ཡིན་ལ། ཡོལ་བདར་བླ་བྲེའི་གོས་ཁ་དུ་བ་མི་ཆགས་པ། མར་དང་ཆུ་མི་འགོ་བ་
བླ་བྲེལ་སྔགས་ཀྱི་ཡི་གེ་ཐགས་སུ་བཏགས་པའོ། །ཙན་དན་གྱི་གུར་འདིའི་མཐོ་ཚད་ནི་ཐོག་གཉིས་ཙམ་དང། རྒྱར་ནི་ཀ་བ་བརྒྱད་ཀྱི་ས་ཁྱོན་ཡོད་པའོ། །འདིའི་ནང་དུ་བཞུགས་བའི་དུ་བཞུགས་པའི་དངུལ་གྱི་རྣམ་རྒྱལ་མཆོད་རྟེན་ནི་
རྗེ་རིན་པོ་ཆེའི་སྐུ་གདུང་མ་ཉམས་བར་བཞུགས་སུ་གསོལ་ནས། རྟེན་བྱིན་རླབས་ཅན་མང་པོས་གཏམས་པར་མཛད་པ། ཚུལ་ཁྲིམས་ཀྱི་དྲི་དང་ལྡང་བ། སྙིང་ནས་དད་པས་གསོལ་བ་བཏབ་ན་འཁོར་བ་སྤྱི་དང་ཁྱད་
པར་ངན་སོང་གི་སྡུག་བསྔལ་མཐའ་དག་ལས་སྐྱོབ་བ། བྱིན་རླབས་ཤིན་ཏུ་ཆེ་བ་སྟེ། དགའ་ལྡན་གྱི་རྟེན་གྱི་གཙོ་བོ་ནི་འདི་ཡིན་ནོ། །སྔོན་ཨོའི་རོད་ཀྱི་དམག་བོད་དུ་སོང་བའི་དུས་སུ་དབང་ཞིག་གིས་དབང་ཆེན་གྱིས་
ཞལ་ཕྱེ་ནས་བལྟས་པས། རྗེའི་སྐུ་ཅུང་ཟད་ཀྱང་མ་ཉམས་བར་བཞུགས་ནས་འདུག་ཟེར་རོ། །ཕྱིས་ཁྲི་ཐོག་ལྔ་བཅུ་བ་དགེ་འདུན་ཕུན་ཚོགས་ཀྱིས་དངུལ་གདུད་རང་གི་ཕྱི་ནས་གསེར་ལྗང་བརྡུངས་ཀྱིས་གཏུམ་སན་

[022B] །བསྐལ་པ་འཇིག་པའི་ཚེ་མཆོད་རྟེན་འདི་ནི་ལྷའི་གནས་སུ་བྱོན་ཏེ་ལྷ་རྣམས་ཀྱི་རྟེན་དུ་འགྱུར་བར་གསུངས། འདིའི་གཡས་ཀྱི་རྣམ་རྒྱལ་མཆོད་རྟེན་ནི། རྗེའི་སྲས་ཀྱི་ཐུ་བོ་ཁྲི་ཐོག་
གཉིས་པ་རྒྱལ་ཚབ་དར་མ་རིན་ཆེན་གྱིས་གདན་ས་ལོ་བཅུ་གསུམ་མཛད་ནས། རང་ལོ་རེ་དགུ་པ་ཆུ་བྱི་ལ་གཤེགས་པ་དེའི་གདུང་བཞུགས་པ་ཡིན། རྗེའི་གསེར་གདུང་གི་གཡོན་གྱི་རྣམ་རྒྱལ་མཆོད་རྟེན་ནི། རྗེའི་
ཐུགས་སྲས་དམ་པ་ཁྲི་ཐོག་གསུམ་པ་མཁས་གྲུབ་རིན་པོ་ཆེ་དགེ་ལེགས་དཔལ་བཟང་པོས་གདན་ས་ལོ་བརྒྱད་མཛད་ནས། དགུང་ལོ་ང་བཞི་པ་ས་རྟ་ལོར་གཤེགས་བ་དེའི་གདུང་བཞུགས་བ་ཡིན། གཡས་ངོས་སུ་
རྒྱལ་ཚབ་རྗེའི་གདུང་རྟེན་ནས་མར་ལ་རིམ་བཞིན། ཁྲི་ཐོག་བཞི་པ་ཞ་ལུ་པ་ལེགས་བ་རྒྱལ་མཚན། ལྔ་པ་བློ་གྲོས་ཆོས་སྐྱོང། དྲུག་པ་བ་སོ་རྗེ་དྲུང་ཆོས་ཀྱི་རྒྱལ་མཚན། བཀྱད་པ་སྨོན་ལམ་དཔལ་ལེགས་
པའི་བློ་གྲོས་རྣམས་ཀྱི་གདུང་རྟན་བཞུགས། གཡོན་ངོས་སུ་ཁྲི་ཐོག་བདུན་པ་བློ་གྲོས་བརྟན་པ། ཧོར་སྟོན་ནམ་མཁའ་རབ་ཁྲ། སྟག་ཕུ་ཆོས་གྲགས་བཟང་པོ་རྣམས་ཀྱི་གདུང་རྟེན་བཞུགས་སོ། །རྗེའི་གསེར་
གདུང་གི་མདུན་དུ་རྗེ་ཡབ་སྲས་གསུམ་གྱི་སྨན་སྐུ་བྱིན་ཆེན་དང། བདེ་མཆོག་ལྷ་རེ་གཉིས་འཕྲུལ་འཁོར་གྱིས་འདབ་མ་འབྱེད་འཇུམ་བྱེད་པའི་པདྨའི་སྟེང་དུ་བཞུགས་པ་ངོ་མཚམ་ཅན་གཉིས། རྗེའི་ཐུགས་དམ་རྟེན་

[023A]༄༅། །འཇམ་དབྱངས་དང་འཇིགས་བྱེད། རྗེའི་གསོལ་ལྷུད་དང་ཞལ་དགར་རྣམས་བཞུགས། ཙན་དན་གུར་གྱི་སྒོའི་གཡས་སུ། རྗེ་སངས་རྒྱས་རིན་ཆེན། གཡོན་དུ་སྒོམ་སྡེ་ནམ་མཁའ་
རྒྱལ་མཚན་གཉིས་ཀྱི་མཆོད་རྟེན་བཞུགས། རྒྱལ་ཚབ་རྗེ་ནས་ལེགས་པའི་བློ་གྲོས་བར་གྱི་གདན་ས་པ་བདུན་ལ་འཇམ་དབྱངས་གཙང་པ་བདུན་བརྒྱུད་ཅེས་གྲགས་ཤིང། ཡོན་ཏན་ཕུན་སུམ་ཚོགས་པའི་སྐྱེས་བུ་
དམ་བ་རྣམས་ཡིན་ནོ། ་ཡངས་པ་ཅན་གྱི་སྤུག་ཏུ་རྗེ་རིན་པོ་ཆེ་ཞལ་བཞུགས་དུས་བཞེངས་པའི་གཙང་ཁང་ལྷོ་མ་འདིའི་དབུས་ཀྱི་གཙོ་བོ། ཤུ་བ་པ་བདུད་འདུལ་ལྷ་སའི་ཇོ་བོ་རིན་པོ་ཆེ་ལས་སྐུ་ཚད་མཐོ་
གང་ཙམ་ཆེ་བ་རྒྱུ་ཟངས་གསེར་ལས་གྲུབ་པ་འདིའི་ནང་བཞུགས་འགངས་ཆེ་བ་མཐའ་ཡས་ཀྱང་གསལ་བར་མི་འཆད་ཅིང་རྗེ་རང་ལ་ལེགས་ཉེས་ཀྱི་བྱ་བ་ཐམས་ཅད་འདིས་ལུང་སྟོན་པར་མཛད་པ། ཐུབ་དབང་ཚུལ་
ཁྲིམས་མར་གྲགས་པ་ཡིན། འདིའི་བཞུགས་ཁང་གསེར་ཟངས་ལས་གྲུབ་པ་རྒྱ་ཕིགས་ཉིས་བརྩེགས་རྒྱབ་ཡོལ་དྲུག་འགྱོགས། མདུན་དུ་འབྲུག་ཤ་འགྱུར་དང་བཅས་པ་འདི་ནི་ཆོས་ཀྱི་རྒྱལ་པོ་ཕོ་ལྟ་ཇུན་དབང་
བསོད་ནམས་སྟོབས་རྒྱས་ཀྱིས་དད་པས་བཞེངས་བ་ཡིན། དེའི་གཡོན་དུ་རྒྱལ་ཚབ་རྗེའི་རྟེན་འོད་དཔག་མེད། མཁས་གྲུ་བ་རྗེའི་རྟེན་ཐུབ་དབང། དག་པ་རྣམ་བརྒྱད་ཀྱི་ཐུ་བོ་འཇམ་དཀར་བ་དཔལ་ལྡན་བཟང་པོའི་

[023B] བླ་མ་རིན་ཆེན་འོད་ཟེར་བའི་རྟེན་འོད་དཔག་མེད་རྣམས་བཞུགས། གཡས་ངོས་སུ། བ་སོ་ཆོས་རྒྱན་གྱིས་བཞེངས་པའི་རྒྱལ་བ་སེང་གེའི་ང་རོ། སེམས་དཔའ་གཉིས་བཅས། སྡོ་པ་སྐྱིད་ཤོང་
པས་ཞེངས་པའི་ཐུབ་དབང། སྟག་རྩེ་པས་བཞེངས་པའི་བྱམས་པ། སྐྱིད་ཤོང་སྤྲུལ་སྐུའི་གདུང་རྟེན། ཁྲི་ཆེན་བློ་བཟང་དང་རྒྱས་ཀྱི་གདུང་རྣམས་སོ། །གཙོ་བོའི་གཡས་སུ་ཁྲི་ཐོག་ད་བཞི་པ་ངག་དབང་
མཆོག་ལྡན་པས་བཞངས་བའི་དངུལ་གདུང། ང་གསུམ་པ་རྒྱལ་མཚན་སེང་གེས་བཞེངས་པའི་དངུལ་གདུང་རྣམས་སོ། ་མགོན་ཁང་དུ། རྟེན་གྱི་གཙོ་བོ་རྡོ་རྗེ་འཇིགས་བྱེད། དེའི་གཡོན་དུ་གཤིན་རྗེ་
ཆོས་རྒྱལ་ཙ་མུཎྚི་བཅས་རྗེ་དང་ཉིད་ཀྱིས་བཞེངས་པ་བྱིན་རླབས་ཆེ་བ་ཡིན་ནོ། །གཡས་སུ་མགོན་པོ་ཕྱག་དྲུག་པ། ལྷ་མོ་ཕྱག་བཞི་མ། གནོད་སྦྱིན་བཞིའི་སྐུ་བཞེངས་ཞེས་ཞལ་ཆེམས་ལས་བྱུང་བ་ལྟར་
རྒྱལ་ཚབ་འདུལ་འཛིན་གཉིས་ཀྱིས་བཞེངས། མཁས་གྲུབ་རྗེའི་ཐུགས་དམ་རྟེན་རོལ་པའི་སྟབས་ཀྱིས་བཞུགས་པའི་མགོན་པོ་ཕྱག་དྲུག་པ་རྣམས་སོ། ་བློས་བསླང་ལྷ་ཁང་དུ་དབུས་སུ་གསང་འདུས། ཤར་དུ་
བདེ་མཆོག་ནུབ་ཏུ་རྗོད་དབྱིངས་ཀྱི་བློས་བསླང་སྟེ་གསུམ་ག་རྗེ་རིན་པོ་ཆེས་བཞེངས་པའོ། །ཡང་བྲག་སྒོམ་ཆེན་པོའི་མཆོད་རྟེན་སོགས་མཆོད་རྟེན་དྲུག་བཞུགས་སོ། ་ལི་མ་ལྷ་ཁང་དུ། གོང་མ་

[024A]༄༅། །གྲགས་བ་རྒྱལ་མཚན་གྱིས་རྗེ་རིན་པོ་ཆེ་ལ་ཕུལ་བའི་ཐུབ་པ་བ་དུད་འདུལ་མ། རྡོ་རྗེ་འཇིགས་བྱེད་ཀྱི་བློས་བསླང་ངོ་མཚར་ཅན། རྗེའི་ཐུགས་དམ་རྟེན་ལི་མ་དང་གསེར་སྐུ་བརྒྱ་ཕྲག་
མང་པོ་བཞུགས། ་བློ་གྲོ་ས་ཆོས་སྐྱོང་གིས་བཞེངས་བའི་གསར་མ་ལྷ་ཁང་དུ། རྗེ་དེ་ཉིད་ཀྱིས་བཞེངས་པའི་ཐུབ་པ། དངུལ་གདུང། རྗེ་རིན་པོ་ཆེའི་སྨན་སྐུ། གཡས་སུ་ཐུབ་དབང། འོ་དར་བག་མེད་
སྨན་བླ། བློ་གྲེས་ཆོས་སྐྱོང་གི་གསེར་སྐུ། གཡོན་དུ་རྒྱལ་བ་བྱམས་པ། བྱང་སེམས་གཉིས། མི་གཡོ་བ་དགར་པོ་འཁོར་གཉིས་བཅས། འཇམ་དབྱངས། ཐུབ་དབང། ཡང་མཆོད་རྟེན་གཉིས་དང་
གསུང་རྟེན་མང་དུ་བཞུག་སོ། ་བླ་མ་ལྷ་ཁང་དུ། རྗེ་རིན་པོ་ཆེའི་དངུལ་སྐུ་གསུམ། གསེར་སྐུ་གཉིས། སྨན་བླ། པཎ་ཆེན་ཆོས་རྒྱན། ཇོ་བོ་རྗེ། འབྲོམ་སྟོན། རྒྱལ་དབང་ལྔ་པ་རྣམས་ཀྱི་སྐུ། རྗེའི་
རྣམ་ཐར་དང་ཇོ་བོའི་རྣམ་ཐར་གྱི་སྐུ་ཐང། གནས་བརྟན་བཅུ་དྲུག་སོགས་ཀྱི་སི་ལུ་ཐང་ཉེར་དྲུག་རྗེའི་གསུང་འབུམ་བོ་ཏེ་བཅུ་དྲུག་དམ་འབྱད་མ། གསེད་གྱི་བཀའ་འགྱུར་རྣམས་བཞུགས། ་བདེ་གཤེགས་ལྷ་
ཁང་དུ། དངུལ་གྱི་མཆོད་རྟེན་བརྒྱད། དགའ་ལྡན་ཁྲི་པ་དྲུག་གི་དངུལ་གདུང་དྲུག་བཞུགས། ་སྟེང་གི་བླ་མ་ལྷ་ཁང་དུ། ཁྲི་ཆེན་དགེ་འདུན་བསྟན་པ་དང་རྒྱས་ཀྱི་མཆོད་རྟེན་སོགས་གདུང་རྟེན་བཅུ་བཞུགས་

[024B] རྒྱ་གར་ནས་འཕུར་ཏེ་བྱོན་པར་གྲགས་པའི་རྒྱལ་བ་བྱམས་པ། བུམ་པའི་ནང་དུ་འཇིགས་བྱེད་ལྷ་བཅུ་གསུམ་བཞུགས་པའི་དངུལ་གདུང། རྒྱལ་བ་བྱམས་པ། འོད་
དཔག་མེད། རྗེ་རིན་པོ་ཆེའི་གསེར་སྐུ་རྣམས་བཞུགས། ་རྗེ་རིན་པོ་ཆེའི་གཟིམས་ཁང་དུ། བློས་བསླང་གསུམ་གྱི་ལུགས་ཕུད་ལ་བྱོན་པའི་འཇའ་ཚོན་མ། དེ་དུས་བཞེངས་པའི་ཚེ་དཔག་མེད། རྣམ་རྒྱལ་མ་
གདུགས་དཀར། འཇམ་དབྱངས་སོགས་དང། ལི་མ་མང་པོ། རྗེ་རིན་པོ་ཆེའི་ཕྱག་དཔེ། ན་བཟའ་སྐུ་ཆོས་སོགས་སྣ་ཚར། བཞུགས་འབོལ་ཕྱག་དམ་དང་བཅས་པ། ་འོད་གསལ་ཕུག་ཏུ། འཁོར་ཆེན་གྱི་
བློས་བསླད། ལྡེབས་བྲིས་ལ་རྗེ་འོད་ཕེར་མ་ཞེས་གྲགས་པའི་བྱིན་རླབས་ཅན་རྣམས་བཞུགས། ་འདུ་ཁང་ཆེན་མོའི་ཕུག་ཏུ། རྗེས་ཆོས་གསུངས་པའི་སེང་ཁྲི། བྱམས་མགོན་དང་རྗེ་རིན་པོ་ཆེ་སོགས་ཀྱི་སྐུ་བརྙན་
སྟེང་གི་ཐོག་ཏུ་གསེར་གྱི་བཀའ་འགྱུར་བཞུགས། ་སྔ་མཆོད་ཁང་དུ། རྗེ་རིན་པོ་ཆེའི་ཚེམས་ལས་གྲུབ་པའི་འཇམ་དབྱང་རིང་བསྲེལ་འཕེལ་བཞིན་པ། རྗེའི་ནང་རྟེན་གདུགས་དཀར་ཕྱག་སྟོང་མ། རྗེ་
རིན་པོ་ཆེའི་འདྲ་སྐུ་མཁས་གྲུབ་རྗེའི་ཕྱག་བཟོ་རྣམས་སོ། ་གཟིམས་ཆུད་སྤུག་ཏུ། མགོན་པོ་རྣམ་སྲས་སོགས་ཀྱི་ཞལ་ཐང་བཀའ་གཉན་པ་རྣམས་བཞུགས། ་བྱང་རྩེའི་གཟིམས་ཁང་དུ། སྔོན་

[025A]༄༅། །ཐུབ་དབང་གླང་པོ་ཆེར་འཁྲུངས་པའི་དུས་པ་ལས་བཞེངས་བའི་སྟོན་པ་འཁོར་བཅས། རྗེ་རིན་པོ་ཆེ་བཀྲ་ཤིས་དོ་ཁ་མ། རྗེ་ལ་འབྲི་ལུང་ཆོས་རྒྱལ་གྱིས་རྟེན་གནང་སྐབས་གསུང་བྱོན་པའི་རྡོ་རྗེ་
རྣལ་འབྱོར་མ། ནཱ་རོ་པ་རྩི་རྒྱན་དྲུག་དབང་གི་པྲོག་ཞུ། དབང་བུམ་ཆུ་རྒྱུན་མི་འཆང་པ། གསང་འདུས་ཀྱི་བློས་བསླང། མཁས་གྲུབ་རྗེའི་ནང་ཏེན་གསང་འདུས། བདེ་མེ་ཆོག་གཤེད་དམར་སོགས་
མར་པོ་བཞུ་གས། ་འདིའི་མགོན་ཁང་དུ། ནག་པོ་སྐོར་གསུམ་སོགས་མངོན་མཚན་ཅན་མང་དུ་བཞུགས། ་བར་ཁང་དུ། འགྲེལ་པ་བཞི་སྤྲགས། ལམ་རིམ་ཆེ་ཆུང། སྡགས་རིམ། རིམ་ལྔ་
གསལ་སྒྲོན་སོགས་ཀྱི་བར་ཤིར་རྗེའི་ན་བོ་ཆེས་ཕྱག་ནས་མར་དུ་གནང་བ་རྣམས་བཞུགས། གཞན་ཡང་ཡངས་པ་ཅན་གྱི་འོག་ཏུ་རྗེ་ཡབ་སྲས་ཀྱིས་བསྟན་འགྲོ་ལ་གནོར་སའི་འབྱུང་པོ་གདུག་པ་ཅན་བཀུག་སྟེ་མནན་པའི་
མཆོད་རྟེན་གཉིས། ཕྱིའི་བ་སྐོར་ལམ་དུ། རྗེ་རིན་པོ་ཆེ་ས་བྲག་ལ་ཕྱག་མཛུབ་བཙུགས་པ་ནས་ཐོན་པའི་བདུད་རྩི་ཆུ་མིག་རྗེ་རིན་པོ་ཆེའི་ཕྱག་མཁར་འབུམ་པ། བྲག་ལ་རང་བྱོན་གྱི་ཡི་དམ་ཆོས་སྐྱོང་ཡིག་འབྲུ་
མང་པོ། རྗེ་རིན་པོ་ཆེ་སོགས་དམ་བ་མང་པོའི་ཕྱག་རྗེས་ཞབས་རྗེས། ཆོས་རྒྱལ་གྱི་ཞལ་འབག་དང་དུང་དཀར་བཞེས་པའི་ཤུལ། རྗེ་རིན་པོ་ཆེའི་ཕྱག་མཛུབ་ཀྱིས་བྲག་ལ་བཞེངས་བའི་རྗེ་རང་གི་སྐུ། སྦྱན་རས་

[025B] ་ཡང་གཙུག་ལག་ཁང་འདིར་རྗེ་རིན་པོ་ཆེའི་གདན་ས་ལ་རྒྱལ་ཚབ་རྗེ་ནས་བཟུང་སྟེ། ཡོན་ཏན་ཁྱད་པར་ཅན་ལ་མངའ་བརྙེས་པའི་བླ་མ་དམ་པ་རྣམས་བར་མ་ཆར་དུ་
བཞུགས་ནས་བསྟན་པ་རིན་པོ་ཆེ་རྒྱས་པར་མཛད་བཞིན་པ་ཡིན་ལ། ད་ལྟ་ཁྲི་ཐོག་རེ་བཞི་པ་བཞུགས་པའི་སྐབས་ཡིན་ནོ། ་ལྷ་ཁང་ཆེན་མོའི་ཤར་ཕྱོགས་སུ་གྲྭ་ཚང་ཆགས་པ་ལ་ཤར་རྩེ་ཟེར་ཞིང། དེའི་བླ་མའི་
ཐོག་མ་ནི། རྗེའི་འཁོར་དག་བ་རྣམ་བརྒྱད་ཀྱི་ནང་ཚན་རིན་ཆེན་རྒྱལ་མཚན་ཡིན་ལ། བྱང་ཕྱོགས་སུ་བྱང་རྩེའི་གྲྭ་ཆང་ཆགས་པའི་བླ་མའི་ཐོག་མ་ནི་རྒྱལ་ཚབ་རྗེ་ཡིན། ཡང་ཉག་རོང་ཞེས་པའི་གྲྭ་ཚང་ཞིག་ཆགས་པའི་
བླ་མའི་ཐོག་མ་མཚོ་མ་དབང་རྒྱལ་ཏེ། དེ་དག་ཀུན་གྱི་ཐོས་བསམ་བསྒོམ་པ་སོགས་ཆོས་ཀྱི་བྱ་བ་རྣམས་དར་ཞིང་རྒྱས་པར་བཞུགས་བཞིན་པ་ཡིན་ནོ།། །།ད་ནི་རྗེ་རིན་པོ་ཆེའི་རིང་ལུགས་ཇི་ལྟར་དར་ཞིང་བཞུགས་
པ་དང། བསྟན་འཛིན་གྱི་སྐྱེས་བུ་ཇི་ལྟ་བུ་འབྱུང་བ་རྣམས་མདོ་ཙམ་བཤད་པར་བྱ་སྟེ། དེ་ཡང་བཀའ་གདམས་གླེགས་བམ་ལས། བྱང་རི་ལྷུན་པོ་བརྟན་པའི་རྩེར། །བྱང་ཆུབ་གནས་ཞ་གྲགས་པཨ་སར། །བདག་
གིས་བྱིན་བརླབས་སེང་གེའི་སྒྲ། །སྐུ་གདུང་དམ་པ་དེར་གནས་ཏེ། །ཐུགས་རྗེའོ་འོད་ཟེར་ཕྱོགས་བཅུར་འཕྲོ། །དད་ལྡན་བརྒྱ་ཕྲག་དུ་མ་སྡུར། །ཤུགས་རིངས་འདོན་ཅིང་མཆིམ་འབྱིན། །གསོལ་བསྙིང་ནས་

[026A]༄༅། །འདེབས་བར་བྱེད། །དེ་ལ་མཐོ་ཡོད་དབུང་ཡོད་ཀུན། །མ་ཡེངས་ད་ལྟ་བྱང་ཆུབ་གཉེར། །ཕྱི་ནས་བྱང་ཆུབ་རྙེད་དཀའ་བས། །བྱང་ཆུབ་མཆོག་ལ་བརྩོན་པར་མཛོད། །དེ་ནི་རྡོ་རྗེ་གདན་
དང་མཚུངས། །ལྷ་དང་ཀླུ་དང་གནོད་སྦྱིན་དང། །མི་དང་དྲི་ཟ་དག་གིས་མཆོད། །གང་ནས་ལྟས་ཀྱང་ལྷ་ང་དེར་གསལ། །བདག་གི་སྤྲུལ་པ་དམ་པ་ཅིག་རེས་འགའ་དགེ་སློང་ཉིད་དུ་སྤྲུལ། །དེས་ནི་གནས་དེ་
སྐྱོང་བར་བྱེད། །རེས་འགའ་བྱིས་པའི་གཟུགས་སུ་འོང། །རེས་འགའ་དབུལ་ཕོངས་སྤྲང་པོའི་གཟུགས། །རེས་འགའ་བྱོལ་སང་བྱ་ཁྱེའི་གཟུགས། །རེས་འགའ་གསོལ་འདེབས་དབྱངས་ཀྱི་གཟུགས། །རེས་
འགའ་ཡིག་འབྲུ་གཟུངས་ཀྱི་གཟུགས། །གྲགས་པ་ཅན་ནི་དགེ་སློང་ངོ། །བསྟན་གནས་བར་དུ་ཡང་ཡང་འོད་དེ་ནི་རྒྱུད་བ་ཉིད་དང་མཚུངས། །ཁྲིམས་ལྡན་དེ་ཡིས་བྱིན་བརླབས་ཤིང། །སྐྱེས་བུ་གསུམ་ནི་དོན་
གཉེར་བའི། །བྱ་བ་མྱོང་བ་བརྒྱ་ཕྲག་ཙམ། །གནས་དེར་བསམ་གཏན་སྒོམ་པར་བྱེད། །དེ་ལའང་ཅུང་ཟད་ལྟ་བས་གནོད། །འདོད་ཡོན་བདུད་ཀྱི་གཡབ་མོ་འགྱུར། །བསམ་གཏན་ཆགས་སྡང་དག་ལ་འཆོང། །
འོན་ཀྱང་སྤྲུལ་བས་བྱིན་བརླབས་པས། །ལྷ་དང་བཅས་བས་མཆོད་པའི་གནས། །བཀུར་འོས་ཉིད་དུ་ངེས་པར་འགྱུར། །མདོར་ན་གནས་མཆོག་དེ་དག་ཏུ། །དང་པོ་བཞི་གྲྭ་ནས་བཟུང་སྟེ། །ཐ་མར་སྟོང་ཁྲག་

[026B] །བསྲང་ཕྲ་གསུམ་ལྡན་ཤཱཀྱའི་སྲས། །འགྲོ་བ་ཀུན་གྱི་མགོན་དུ་གྱུར། །གནས་དེར་ཕྱོགས་དང་ཕྱོགས་མཚམས་ནས། །འདུན་ལྡན་དཔག་མེད་འདུ་བར་འགྱུར། །སྤྱིར་ཡང་ལས་ཅན་ཕྱོགས་
བཅུར་འཕྲོ། །ཕྱི་ཡི་རྒྱ་མཚོ་དག་དང་མཚུངས། །ཆུ་བོ་བརྒྱ་ཡིས་གང་མི་ནུས། །དེ་ཙམ་ཞིག་གིས་དམའ་མི་ནུས། །ཞེས་གསུངས་བ་ལྟར་ཏེ། དེའི་དོན་ཅུང་ཟད་འགྲེལ་ན། བྱང་རི་ཞེས་སོགས་ནི་དགའ་ལྡན་གྱི་
གནས་ཀྱི་དབྱིབས་དང། རྗེ་རིན་པོ་ཆེས་མ་འོངས་དུས་ཀྱི་སློབ་མ་རྣམས་ཀྱི་ཆོས་ལ་གེགས་བྱེད་པའི་བདུད་བཅོམ་ནས་རྡོ་རྗེ་འཆང་གི་གོ་འཕང་མངོན་དུ་མཛད་པའི་གནས་བསྟན་པའོ། །བདག་གིས་བྱིན་བརླབས་ཞེས་པ་
ནི་རྒྱལ་པོ་སྲོང་བཙན་སྒམ་པོ་ཁྲིར་བཞུགས་པའི་གནས་ནི་དགའ་ལྡན་གྱི་རི་འདི་ཡིན་ཞིང། དེ་དུས་ཕྱོགས་བཅུའི་སངས་རྒྱས་ཐམས་ཅད་ཀྱིས་མེ་ཏོག་གི་ཆར་འབེབས་པ་སོགས་ཀྱིས་བྱིན་གྱིས་བརླབས་པ་ཡིན་
སེང་གེའི་སྒྲ་ཞེས་པ་ནི་རྗེ་རིན་པོ་ཆེ་ས་མདོ་སྔགས་ཀྱི་ཆོས་མང་དུ་གསུངས་ནས་བཤད་སྒྲུབ་ཀྱི་བྱ་བ་རྣམས་དང་ཞིང་རྒྱས་པའི་དོན་ནོ། །སྐུ་གདུང་དེར་གནས་པ་ནི་རྗེའི་གསེར་གདུང་ཆེན་མོ་བསྐལ་པའི་བར་དུ་འགོ་བའི་དོན་དུ་
བཞུགས་པའི་དོན་ནོ། །ཐུགས་རྗེའི་འོད་ཟེར་སོགས་ཤོ་ལོ་ཀ་གཅིག་ནི། རྗེའི་ཐུགས་རྗེས་སེམས་ཅན་ཐམས་ཅད་ལས་ཕན་ཐོགས་པ་དང། དད་ལྡན་མང་པོ་འདུས་ནས་བསོད་ནམས་གསོག་པའི་དོན་ནོ། །དེ་ལ་
[027A]༄༅། །མཐུ་ཡོད་སོགས་ཤོ་ལོ་ཀ་གཅིག་ནི། རྗེའི་བསྟན་པ་ལ་ཞུགས་པའི་མཁས་པ་རྣམས་ཀྱིས་ཆོས་ལ་འབད་ནས་བྱང་ཆུབ་འཐོབ་པ་དང། འགྲོ་པ་རྣམས་འདྲེན་བའི་དོན་ནོ། །དེ་ནི་རྡོ་རྗེ་གདན་
དང་མཚུངས། །ཞེས་པ་ནི་སྟོན་བེས་བདུད་བཅོམ་པ་དང་མཚུངས་པར་རྗེས་བདུད་བཅོམ་པའི་གནས་ནི་རྡོ་རྗེ་གདན་གཉིས་པ་ཡིན་ཞིང། རྗེ་ཉིད་རྒྱལ་བ་གཉིས་པ་སངས་རྒྱས་ཡིན་བའི་དོན་ནོ། །ལྷ་དང་གླུ་སོགས་ནི་
སེམས་ཅན་ཐམས་ཅད་ཀྱི་མཆོད་གནས་སུ་འགྱུར་བའི་དོན་ནོ། །གང་ནས་བལྟས་ཀྱང་ལྷང་ངེར་གསལ། །ཞེས་པ་ནི་རྗེའི་མཚན་དང་དགའ་ལྡན་དང་སེ་འབྲས་སོགས་གྲགས་ཆེ་བ་འདིའོ། །བདག་གི་སྤྲུལ་ཁ་པ་དམ་པ་
གཅིག་ཅེས་སོགས་རྐང་བ་བཅུས་སྤྲུལ་པ་དུ་མས་འགྲོ་བའི་དོན་མཛད་པ་དང། བསྟན་གནས་བར་དུ་ཞེས་བས་བསྟན་པ་ལོ་སྟོང་དུ་གནས་བ་དང། འབྲོམ་སྟོན་གྱིས་བདག་གི་སྤྲུལ་པ་ཞེས་པས་རྗེ་རིན་པོ་ཆེ་ནི་
སྤྱན་རས་གཟིགས་ཀྱི་སྤྲུལ་བར་བསྟན་ནོ། །དེ་ནི་རྒྱུད་བ་ཉིད་དང་མཚུངས། །ཞེས་སོགས་རྐང་པ་ལྔ་ནི་རྗེའི་སློབ་མ་རྣམས་རྗེ་ཉིད་དང་མཚུངས་པར་མཁས་བཙུན་བཟང་པོར་འགྱུར་བ་དང། རྣམ་གཡེང་སྤངས་ཏེ་ལམ་
རིམ་བསྒོམ་པ་པོ་བརྒྱ་སྟོང་དུ་འབྱུང་བའི་དོན་ནོ། །དེ་ལའང་ཅུང་ཟད་ལྟ་བས་གནོད། །ཅེས་སོགས་རྐང་པ་དྲུག་ནི་བར་བར་དུ་ལས་སྨོན་ལོག་བ་དག་གི་ལྟ་སྤྱོད་ཀྱིས་གནོད་པ་སོགས་བྱུང་ཡང། རྗེའི་བྱིན་རླབས་ཀྱིས་

[027B] །རྗེའི་རྣམ་ཐར་ངས་བྲིས་སུ་བཀོད་པའི་ངོ་སྤྲོད་རྣམ་བཤད་རྗེ་ནམ་མཁའ་འོད་ཟེར་གྱིས་མཛད་པ་ལས། འདོད་ཡོན་བདུད་ཀྱི་གཡབ་མོ་འབྱུང། །ཞེས་པ། ལྷའི་བུའི་བདུད་ནི་
འདོད་ཡོན་གྱི་ལོངས་སྤྱོད་དང་སྙན་གྲགས་སོགས་ཡིན་པས་དེ་འབྱུང་བར་ལུང་བསྟན་བ་བཞིན། ལོངས་སྤྱོད་ཆེན་པོ་བྱུང་བས་ཀློག་པ་ཐོས་བསམ་དང། སྤོང་བ་བསམ་གཏན་ལ་གནོད་དོགས་ནས། དེའི་སྐྱོན་དག་
བའི་ཕྱིར་ཡངས་པ་ཅན་གྱི་མདུན་ངོས་སུ་མཆོད་རྟེན་ཆུང་དུ་ཞིག་མཛད་པ་ཡིན་ནོ་ཞེས་གླེང་ངོ། །ཞེས་གསུངས་སོ། །མདོར་ན་གནས་མཆོག་དེ་དག་ཏུ། །ཞེས་སོགས་རྐང་པ་ལྔ་ནི་རྗེའི་སློབ་མ་བསླབ་པ་གསུམ་ལྡན་
གྱི་བྱང་སེམས་ཉིས་སྟོང་ལྔ་བརྒྱ་འབྱུང་བའི་དོན་ནོ། །གནས་དེར་ཞེས་སོགས་རྐང་པ་དྲུག་ནི་སེ་འབྲས་དགེ་གསུམ་སོགས་ལ་དགེ་འདུན་མང་པོ་འདུ་བ་དང། བསྟན་འགྲོའི་དོན་མཛད་པ་སོགས་རྒྱ་མཚོ་ཆེན་པོ་དང་འདྲ་པར་
བྲི་གང་མེད་པར་གནས་པའི་དོན་ནོ། ་དེ་ལྟར་རྗེ་རིན་པོ་ཆེའི་གསུང་གི་བདུད་རྩི་མྱངས་པ། བསླབ་པ་གསུམ་དང་ལྡན་པའི་མཁས་གྲུབ། མདོ་སྔགས་ཀྱི་ཆོས་ཕྱོགས་བཅུར་རྒྱས་པར་བྱེད་ནུས་པའི་སྐྱེས་བུ་
དམ་པ་དཔག་ཏུ་མེད་ཅིང། ལྷ་གླུ་སོགས་མི་མཐོང་བའི་གནས་རྣམས་སུ་ཡང་རྗེའི་བསྟན་བ་དར་ཞིང་བཞུགས་པ་ནི་གོང་གི་ལུང་བསྟན་ལས་ཕྱོགས་བཅུ་ཞེས་གསུངས་པས་གོ་ནུས་སོ། །དེར་མ་ཟད་འཛམ་གླིང་

[028A]༄༅། །འདིར་ཡང་ནུབ་ཕྱོགས་རྒྱ་གར་གྱི་ཡུལ་ནས་ཤར་ཕྱོགས་རྒྱ་མ་ཚོའི་འགྲམ་གྱི་བར་དུ་དགེ་ལུགས་ཀྱི་དགོན་སྡེ་ཇི་སྙེད་ཡོད་བ་དང། དགེ་འདུན་ཇི་སྙེད་ཡོང་བ་ནི་ཀུན་གྱིས་ཤེས་པ་ལྟར་ཡིན་པས་
དེ་དག་གི་གྲངས་དང་ཡོན་ཏན་གྱི་ཚད་ནི་བཤད་པར་ག་ལ་ནུས། འོན་ཀྱང་རྗེའི་ཞལ་ནས་དངོས་སུ་ཆོས་ཐོས་པའི་སློབ་མའི་གཙོ་བོ་རགས་རིམ་ཙམ་ཅུང་ཟད་བརྗོད་པར་བྱའོ། །དེ་ཡང་ཆོས་གསན་པའི་བླ་མ་བཞི་ནི་
དབུ་མ་པ་བརྩོན་འགྲུས་སེང་གེ་ལྷོ་བྲག་གྲུབ་ཆེན་ནམ་མཁའ་རྒྱལ་མཚན། རེང་མདའ་པ་གཞོན་ནུ་བློ་གྲོས། བྲ་གོར་མཁན་ཆེན་ཆོས་སྐྱབས་བཟང་པོའོ། །རྗེ་རིན་པོ་ཆེ་དེར་བླ་མ་འདི་བཞིས་ཕན་ཚུན་ཆོས་གསན་པ་
ཡིན་ནོ། །དེ་དག་ལས་ལྷོ་བྲག་གྲུབ་ཆེན་ནི། ཆོས་རྒྱལ་ཁྲི་སོང་ལྡེ་བཙན་གྱི་ཆོས་བློན་ཤུད་བུ་དཔལ་གྱི་སེང་གེའི་གདུད་རྒྱུད། ཡབ་སློབ་དཔོན་བསོད་ནམས་བཟང་པོ་དང། ཡུམ་རིན་ཆེན་རྒྱན་གྱི་སྲས་སུ་
འཁྲུངས། རིགས་རྒྱུད་འདི་ནི་སྟོན་བ་ཤཱཀྱའི་རྒྱལ་པོ་དང་གདུང་རྒྱུད་གཅིག་པ་ཤཱཀྱ་རི་བྲག་པའི་བགྱུད་པ་ཡིན། ལམ་རིམ་བརྒྱུད་པའི་བླ་མ་ནམ་མཁའ་སེང་གེ་དེའི་ཚ་བོ་ནམ་མཁའ་རྒྱལ་པོ། དེའི་ཚ་བོ་སེང་གེ་
བཟང་པོ། དེའི་ཚ་བོ་རྒྱལ་སྲས་བཟང་པོ། དེའི་ཚ་བོ་ནི་གྲུབ་ཆེན་འདིའོ། །བླ་མ་འདིས་དགུང་ལོ་བདུན་པ་ལ་ཁུ་བོ་མཁན་ཆེན་རྒྱལ་སྲས་པ་ཉིད་ལ་དགེ་བསྙེན་གྱི་སྡོམ་པ་བཞེས། དགུང་ལོ་བཅུ་པའི་དུས་སུ་ལུ་པོ་རྒྱལ་

[028B] སྣེའུ་ཟུར་པ་ནས་བརྒྱུད་པའི་ལམ་རིམ། བྱ་ཡུལ་བ་ནས་བརྒྱུད་པའི་ལམ་རིམ་སོགས་ཆོས་བཀའ་མང་དུ་གསན། བཅོ་ལྔ་ལ་འདུལ་བའི་སློབ་གཉེར་མཛད་ཅིང། བཅུ་བདུན་ལ་འཆད་ཉན་མཛད་
བཅུ་དགུ་ལ་ལྷ་ས་ཕྱོགས་སུ་བྱོན་ནས། རྒྱ་མ་རིན་ཆེན་བཀྲ་ཤིས་རྒྱལ་པོའི་དྲུང་དུ་བསྙེན་བར་རྫོགས་ཤིང་ལམ་རིམ་སོགས་ཆོས་མང་དུ་གསན། རྗེ་རིན་པོ་ཆེ་དང་མཇལ་བའི་སྐོར་ནི་གོང་དུ་བརྗོད་ཟིན། སྐུ་ཚེ་ཕྱི་མ་
རྒྱ་གར་དུ་རྒྱལ་པོ་འདོད་པའི་སྙིང་པོར་འཁྲུངས་ནས་སྐུ་ཚེ་དེ་ལ་རྣམ་སྨིན་གྱི་ལུས་འཇའ་ལུས་སུ་འགྱུར་བར་གསུངས་ཤིང། དེའི་རྗེས་ལ་ལྕང་ལོ་ཅན་དུ་དཔའ་བོ་ཆེན་པོ་ཆོས་ཀྱི་རྡོ་རྗེ་ཞེས་པར་འགྱུར། དེང་མི་ལོ་དྲུག་ཅུ་ལས་
མི་བཞུགས་ཏེ། དཔལ་ཕྱག་ན་རྡོ་རྗེས་བསྐུལ་ནས་ཆོས་ཀྱི་རྡོ་རྗེའི་སློབ་མ་རྣམས་དང། རྒྱལ་པོ་འདོད་བའི་སྙིང་པོ་དང། གྲུབ་ཆེན་ལས་ཀྱི་རྡོ་རྗེ་ནམ་མཁའ་རྒྱལ་མཚན་ལ་ཆོས་ཀྱི་འབྲེལ་བ་ཡོད་པ་བུ་སློབ་རྒྱུད་འཛིན་
དང་བཅས་པ་བདེ་བ་ཅན་དུ་སངས་རྒྱས་འོད་དཔག་མེད་ཀྱི་ཞབས་དྲུང་དུ་སྐྱེ། དེར་གྲུབ་ཆེན་རིན་པོ་ཆེའི་མཚན་རྡོ་རྗེ་སྙིང་པོ་ཞེས་པར་འགྱུར་ཞིང། དེ་ནས་རྒྱལ་བ་འོད་དཔག་མེད་ཀྱིས་བསྐུལ་ཏེ། བྱང་ཤར་མཚམས་ཀྱི་ཞིང་
ཁམས་རྡོ་རྗེ་འོད་ཟེར་བཀོད་པ་ཞེས་བའི་ཞིང་ཁམས་སུ་བྱོན་ནས་དེའི་མཚན་ལ་བྱང་ཆུབ་སེམས་དཔའ་ལེགས་པའི་བློ་གྲོས་ཞེས་པར་འགྱུར་ལ། དེ་ལ་ཆོས་ཀྱི་འབྲེལ་བ་དང་མོས་པ་གཏིང་ནས་ཐོབ་པ་ཐམས་ཅད་དེར་སྐྱེ་བར་

[029A]༄༅། །གསུངས། གཞན་ཡང་གྲུབ་ཆེན་རིན་པོ་ཆེའི་སྙན་པ་དང་ཡོན་ཏན་དང་མཚན་ཐོས་ཤིང་བརྗོད་པ་དང། རབ་ཏུ་མོས་པ་རྣམས་རྡོ་རྗེ་སྙིང་པོ་ཅན་དང་པདྨ་འོད་ཟེར་ཅན་གྱི་ཞིང་དུ་སྐྱེ་བར་ངེས་པ་ཡིན་ཞེས་
ལུང་བསྟན་པ་ཡོད་གསུང། དེས་ན་གྲུབ་ཆེན་ནམ་མཁའ་རྒྱལ་མཚན་ལས་ཀྱི་རྡོ་རྗེ་དང། རྗེ་བློ་བཟང་གྲགས་པའི་རྗེས་འདུག་རྣམས་ཀྱིས། ལྷོ་ཐག་གྲུབ་ཆེན་ལ་གསོལ་བ་འདེབས་པ་གལ་ཤིན་ཏུ་ཆེ་སྟེ། གྲུབ་ཆེན་
རིན་པོ་ཆེའི་ཞལ་ནས། འགྲོ་བ་དགའ་ཞིང་སྐྱིད་པའི་དུས་ན་ཡང། །ལས་ཀྱི་རྡོ་རྗེ་ལ་གསོལ་བ་ཐོག་སྐྱིད་པ་རྒྱུན་དུ་འོང་བ་ཡིན། །དབང་པོ་སྐྱོན་ཆགས་བྱུང་ན་ཡང། །ལས་ཀྱི་རྡོ་རྗེ་ལ་གསོལ་བ་ཐོབ། །འཕྲལ་དུ་
ཕན་པ་ཐོབ་པར་འགྱུར། །མེ་ཏོག་མར་མེ་མཐོང་བའི་ཚེ། །ལས་ཀྱི་རྡོ་རྗེ་ལ་མཆོད་པར་ཕུལ། །ང་ཡིས་བདག་གིད་བྱེད་པ་ཡིན། །མུ་གེ་འཁྲུག་ལོང་སྡུག་བསྔལ་བྱུང་ན་ཡང། །ལས་ཀྱི་རྡོ་རྗེ་ལ་གསོལ་བ་ཐོབ། །སེམས་
ལ་བདེ་བ་སྟེར་བ་ཡིན། །བགེགས་དང་བར་ཆད་བྱུང་བའི་དུས། །ཁས་ཀྱི་རྡོ་རྗེ་ལ་གསོལ་བ་ཐོག་རྐྱེན་ངན་རང་སར་གྲོལ་བར་འགྱུར། །འཆི་ལྟས་དབུགས་རྣམས་སྡུད་བའི་དུས། །ལས་ཀྱི་རྡོ་རྗེ་ལ་གསོལ་བ་ཐོབ། །
བར་དོའི་འཕྲང་ལ་སྐྱེལ་མར་ས་བྱིད། །ངའི་མིང་བཟུངས་བ་ཙམ་གྱིས་བྱིན་རླབས་དཔག་མེད་འོང་བས། དེང་ཡང་ངའི་མིང་ནས་བཟུངས་ནས་ང་ལ་གསོལ་བ་འདེས་ས་པ་གལ་ཆེ། ལྕང་ལོ་ཅན་དུ་ཕྱིན་པས་ཆོག་

[029B] །ཅེས་གསུང་ཞིང། གཞན་ཡང་འདི་སྐད་གསུང། ད་ཡི་མིང་ལ་གུས་པ་སུ་སྐྱེ་བས། །ལྷ་ཡུལ་དག་ཏུ་ཆོས་ལ་སྤྱོད་པར་འགྱུར། །རིགས་བཟང་ལོངས་སྤྱོད་ཆེ་བའི་དཔལ་དུ་འགྱུར། །
ར་ཁ་སུ་གུས་ཕྱག་ན་རྡོ་རྗེས་ཀྱང། །རྗེས་སུ་འཛིན་ཅིང་སྡུག་བསྔལ་སེལ་བར་བྱེད། །ཅེས་དང། བདག་ལ་མོས་པ་ཐོབ་པའི་གང་ཟག་དེས་མཚམས་མེད་བ་ལྔའི་ལས་བྱས་ཀྱང། བདག་པདྨ་འོད་ཟེར་བཀོད་པའི་
ཞེད་དུ་སྐྱེས་བའི་ཚེ་བདག་གི་འཁོར་དུ་ངེས་པར་སྐྱེ་བ་ཡིན། ཞེས་སོགས་མང་དུ་གསུངས་བས་མཚན་ཙམ་ཐོས་པ་ཡང་སྐལ་བ་བཟང་ངོ། ་བླ་མ་ཆོས་སྐྱབས་བཟང་པོ་ནི། བྱིས་བ་ཆུང་དུའི་སྐབས་སུ་ཡ་བ་
ཀྱིས་རྒྱབ་ལ་བསྣམས་ནས་མཚོ་སྣ་བ་གསུང་ཆོས་འཆད་སར་བྱོན་པས། རླུང་པོ་གློ་བུར་དུ་ལངས་ནས་མཚོ་སྣ་བའི་སྐུ་ཆོས། བྱིས་པ་ཆུང་དུ་ང་ལ་བཀབ་བས་ཆོས་གོས་ཀྱིས་སྐྱབས་པས་ཆོས་སྐྱབས་བཟང་པོར་མཚན་
བཏགས། འདི་ལ་རྗེ་བཙུན་བླ་མ་ཙོང་ཁ་པ་ཆེན་པོས། བོ་ཏོ་བ་ནས་དོལ་བ་ལ་བརྒྱུད་པ་དང། པོ་ཏོ་བ་ནས་ཤང་བ་པ་ལ་བརྒྱུད་པའི་ལམ་རིམ་སྟེ་བཀའ་གདམས་གཞུང་བའི་ཆོས་སྐོར་རྣམས་ལེགས་པར་གསན་ནོ། །
་གྱག་རྡོར་གྱིས་ལུང་བསྟན་པའི་སྲས་གསུམ་ནི། རྒྱལ་ཚབ། འདུལ་འཛིན། མཁས་གྲུབ་གསུམ་མོ། །རྒྱལ་ཚབ་མཁས་གྲུབ་གཉིས་ནི་འཇམ་པའི་དབྱངས་ཀྱིས་ཀྱང་ལུང་བསྟན་པ་ཡིན་ཞིང། རྗེ་ཡབ་སྲས་

[030A]༄༅། །གསུམ་ཞེས་ལྷན་ཅིག་ཏུ་བསྒོམ་བའི་བླ་མའི་ནལ་འབྱོར་དང། ཐད་ཀ་ལའང་མཉམ་དུ་བྲིས་པའི་སོལ་ཡོད་པ་སོགས་ལ་བརྟག་དགོས་སོ། ་དེ་དག་ལས་འདུ་བ་འཛིན་གྲགས་བ་རྒྱ་བ་
མཚན་ནི། དབུས་སྟོད་སྨང་དུ་ཀུན་དགའ་ཞེས་པ་ཤིང་ཕོ་སྟག་ལོའི་ཁྲུངས། རྗེ་རིན་པོ་ཆེ་འཁྲུངས་ནས་ལོ་བཅོ་བརྒྱད་དང། རྒྱལ་ཚབ་རྗེ་འཁྲུངས་ནས་བཅུ་གཅིག་སོང་བའི་ལོ་དེ་ཡིན། འབྲི་ལུང་ཉེར་གཉིས་པ་ལ་ཆོས་
གསན་ཅིང། བྲག་ཚན་དུ་འདུལ་བར་སྦྱངས། སྔགས་ཀྱི་བླ་མ་ཡང་ཁ་ཡར་བསྟེན་ནས། བུ་སྟོན་གྱི་གཞུང་མཐའ་དག་མཁྱེན་པར་མཛད། རྗེ་ཐམས་ཅད་མཁྱེན་པའི་ཞབས་ལ་གཏུགས་ཏེ་ཡུན་རིང་དུ་བསྟེན་ནས་
མདོ་སྦྲགས་ཀྱི་ཆོས་མང་དུ་གསན་བས་སྡེ་སྣོད་གསུམ་དང་རྒྱུང་སྡེ་བཞི་ལ་མཁས་བའི་རྩལ་ཐོན་ཅིང། ལུང་རྟོགས་ཀྱི་ཡོན་ཏན་མཐའ་མས་པར་དབང་འབྱོར། བྱང་ཆུབ་ཀྱི་སེམས་དང་འདུལ་བའི་བསླབ་པ་ཕྲ་མོ་ནས་
ཀྱང་བསྲུང་བར་མཛད། རྗེ་འདུལ་འཛིན་པར་རྗེའི་བུ་སློབ་ཆེན་པོ་རྣམས་ཀྱིས་ཀྱང་ཆོས་གསན། བསླབ་བྱ་ཆེན་མོ་གསུང་དུས། རྗེ་རིན་པོ་ཆེས་འཔལ་འཛིན་འདི་ལྟ་བུ་རྒྱ་གར་ནའང་དཀོན་ཞེས་བསྔགས་པ་མཛད། བླ་མ་
ཆེན་བོ་འདིས་རང་ཉིད་ཀྱིས་གདན་ས་མ་མཛད་པར་རྗེ་རིན་པོ་ཆེའི་དགོངས་པ་དང་ལུང་བསྟན་དང་མཐུན་པར་རྒྱལ་ཚབ་རིན་པོ་ཆེ་གདན་སར་མངའ་གསོལ། སྐུག་དུད་རིན་པོ་ཆེས་ཉམས་པར་ཙན་དན་འབའ་ཞིག་ལས་གྲུབ་བའི་

[030B]དེ་ཡང་དངུལ་བྲེ་ཆེན་བཅོ་བརྒྱད་ལས་གྲུབ་པའི་གདུང་རྟེན་གྱི་བུམ་པར་བཞུགས་སུ་གསོལ་ཏེ། གཙུག་ལག་ཁང་གི་གློ་འབུར་བྱང་མར་བཞུགས་ནས་མཆོད་བ་རྒྱ་ཆེན་པོས་མཆོད་པར་མཛད་པ་ལ་
སོགས་པའི་བྱ་བ་རྣམས་རྫོགས་པར་མཛད་ནས། རྒྱལ་ཚབ་རིན་པོ་ཆེས་དགའ་ལྡན་ཉིད་དུ་ཆོས་ཀྱི་རྒྱལ་སྲིད་བསྐྱངས། འདུལ་འཛིན་རིན་པོ་ཆེས་བཙུན་མོ་ཚལ་གྱི་དགོན་པ་བཏབ་ནས་ཚོགས་པ་བསྐྱངས་པས་དགེ་འདུན་བརྒྱད་
བརྒྱ་ལྷག་ཙམ་འདུས། རེས་འགའ་སྤང་ས་སོགས་དགོན་གནས་དང། རི་ཁྲོད་གཞན་དུའང་བཞུབས་ཏེ་འགློ་དེན་དང་ཐུགས་དམ་འཕེལ་བར་མཛད། སྐབས་ཤིག་ཏུ་ཚལ་གུང་ཐང་དུ་ཕེབས་ཏེ་བསླབ་བྱ་དང་ལམ་རིམ་
ལེགས་བར་གསུངས། ཚལ་གུང་ཐང་གི་དགེ་འདུན་ཐམས་ཅད་དད་ཚུགས་རྣམ་པར་དག་པ་དང། སྐྱེས་བུ་ཆེན་པོའི་ཆོས་ལུགས་ལ་སྦྱང་བར་མཛད་པས་རྗེ་ཉིད་ལས་ཀྱང་བཀའ་དྲིན་ཆེ་བར་གྱུར་པ་ཡིན། གསུང་རབ་རྩོམ་པའི་
དབང་དུ་བྱས་ན་དགེ་སློང་གི་བསླབ་བྱ་ཆེན་མོ། དགེ་ཚུལ་གྱི་བསླབ་བྱ། གཞི་གསུམ་ཆོ་ག་གླེང་འབུམ་སྟེ་འདུལ་བའི་སྐོར་དང། སྔགས་ལ་རྗེའི་སྒྲུབ་དཀྱིལ་རྣམས་ལ་ལྷན་ཐབས། རབ་གནས་ཀྱི་ཆོག་འཁོར་
ལོ་སྡོམ་པའི་ཕྱི་རོལ་མཆོད་པ། གསར་འདུས་མི་བསྐྱོད་བའི་ཚོམ་བུ་ལ་བརྟེན་པའི་མདུན་བསྐྱེད་ཀྱི་མཆོད་ཐབས། དྲིལ་བུ་ལྷ་ལྔའི་སྒྲུབ་ཐབས། ལཱུ་ཨི་པའི་དཀྱིལ་ཆོག་དམར་ནག་གི་སྒྲུབ་ཐབས། རྡོར་དབྱིངས་ཀྱི་

[031A]༄༅། །དཀྱིལ་ཆོག་ཀུན་རིག་རྣམ་པར་སྣང་མཛད་ཀྱི་ཆོག་སྤྱོད་རྒྱུད་ཀྱི་རྣམ་བཤད། བྱ་རྒྱུད་རིགས་གསུམ་ལ་བརྟེན་བའི་ཆོ་གའི་ལག་ལེན་སོགས་མཛད་ཅིང། བཙུན་མོ་ཚལ་དུ་དགེ་འདུན་གྱི་
སྡེ་བསྐྱངས་ཏེ། རེ་གཅིག་བ་ཤིང་སྟག་ལ་ཆོས་ཀྱི་དབྱིངས་སུ་གཤེགས། སྐུ་ཚེ་སྔོན་མར་བྲམ་ཟེའི་ཁྱེའུ་གོ་འཕང་བྱ་བར་འགྲུངས་བའི་ཚེ། སངས་རྒྱས་ལོག་པར་དད་སེལ་གྱི་སྤྲུལ་བ་རང་སངས་རྒྱས་གཅིག་ལ་བསོད་
སྙོམས་ཕུལ་ནས་སྐྱེ་བ་ཐམས་ཅད་དུ་རྒྱལ་བ་ཀུན་གྱི་དམ་པའི་ཆོས་མ་ལུས་པ་འཛིན་པའི་སྨོན་ལམ་བཏབ། དེ་ནས་སུམ་བཅུ་རྩ་གསུམ་དུ་ལྟའི་བུ་ཞི་བའི་ཏོག་ཏུ་འཁྲུངས། དེ་ནས་འདིར་འཁྲུངས་ཤིང། སློབ་དཔོན་
ཡོན་ཏན་འོད་དང། གཙང་པ་རྒྱ་རས་དང་ཐུགས་རྒྱུར་གཅིག་སྟོན་པ་འཇིག་རྟེན་དུ་ཕེབས་དུས་དགེ་སློང་འདུལ་བའི་ཏོག་ཇོ་བོ་རྗེ་བོད་དུ་གདན་དྲངས་བའི་ནག་ཚོ་ཁོ་ཙཱ་བར་གྱུར། སྐུ་ཚེ་ཕྱི་མ་དགའ་ལྡན་དུ་
འཁྲུངས། དེ་ནས་སྐྱབས་མཆོག་པར་གྱུར། དེའི་སྤྲུལ་པ་གཅིག་ནི་ཨ་མདོ་ངན་སྟོང་འཁོར་བཟླ་བ་རྒྱལ་མཚན་དང་ཡོན་ཏན་རྒྱ་མཚོ་སོགས་ཡིན་ཟེར་རོ། ་བདུད་སྡེའི་གཉེན་པོ་འཁོར་དག་པ་རྣམ་བརྒྱད་
ནི། དཔལ་ལྡན་བནག་པོ། བྱང་ཆུབ་སེང་གེ་རིན་ཆེན་རྒྱལ་མཚན། བཟང་སྐྱོང་སྟེ་དབུས་པ་བཞི། རྟོགས་ལྡན་འདམ་དཔལ་རྒྱ་མཚོ། ཤེས་རབ་གྲགས། འཇམ་དཔལ་བཀྲ་ཤིས། དཔལ་སྐྱོང་སྟེ་

[031B] །དེ་ལས་འཇམ་དཀར་བ་དཔལ་ལྡན་བཟང་པོ་ནི། དང་པོ་སྐྱོར་ལུང་གི་དགེ་བཤེས་འདུལ་འཛིན་ཅིག་ཡིན་ཀྱང། བྱ་བྲལ་གྱི་ཕྱག་ཕྱིར་བྱོན་ནས་སྔགས་ཀྱི་གདམས་པ་ཐུགས་ཉམས་སུ་བཞེས་ཤིང་
རྗེའི་བུ་ཆེན་ཕལ་ཆེར་གྱི་བླ་མ་དང་བསླབ་བྱ་སྟོན་པར་མཛད་པས། འདིའི་གསུང་དགེ་སློང་གི་བསླབ་བྱའི་ཟིན་བྲིས་གནས་བརྟན་བཟང་སྐྱོང་པས་མཛད་པ་གཅིག་ཀྱང་ཡོད། དགེ་ལྡན་འདེབས་བའི་སྔ་རོལ་ཙམ་དེར་རྒྱལ་སྡེ་
རྗེ་དགར་གྱི་རི་ཁྲོད་དུ་མྱ་ངན་ལས་འདས་བར་གྲགས། དེའི་གུས་རབས་དེ་མོ་སྤྲུལ་སྐུ་རིམ་བྱོན་རྣམས་ཡིན་ཏེ། དེ་མོ་ལ་ཁ་ཞེས་པའི་ས་ཆད་དགོན་སྡེའི་བླ་མར་གྱུར་པས་དེ་མོ་རིན་པོ་ཆེ་ཞེས་གྲགས་ལ། དེ་ཡང་དེ་མོ་
སྤྲུལ་སྐུ་དགོན་མཆོག་འབྱུང་གནས། དཔལ་འབྱོར་བཀྲ་ཤིས། ལྷ་དབང་ཕྱོགས་ལས་རྣམ་རྒྱལ། ལྷ་དབང་བསྟན་པའི་རྒྱལ་མཚན། ངག་དབང་ནམ་མཁའ་འཇམ་དབྱངས། ངག་དབང་དགེ་ལེགས་རྒྱལ་མཚན་
སོགས་སྤྲུལ་སྐུ་རིམ་པར་བྱོན་ནས་བསྟན་འགྲོའི་དོན་མཛད་བཞིན་པའོ། ་བཟང་སྐྱོང་ནི། འཁྲུངས་ཡུལ་མལ་གྲོ་པ། རྗེ་རིན་པོ་ཆེ་འདས་ནས་འོལ་ཁར་ཉི་མ་གླིང་བཏབ་སྟེ། རྫིང་ཕྱིའི་གདན་ས་དང་སྤྲགས་
ནས་ཨེ་ཕྱོགས་སུའང་འགྲོ་དོན་མཛད་ཅིང། ཟིན་བྲིས་དང་རྩོམ་བའང་ཅི་རིགས་སྣང། འདིའི་སློབ་མ་ལྷུན་གྲུབ་རྒྱ་མཚོས་རྩིས་ཀྱི་ཡིག་ཆ་བ་ད་དཀར་ཞལ་ལུང་བཙམས་སོ། ་རྟོགས་ལྡན་འཇམ་དཔལ་

[032A]༄༅། །རྒྱ་མཚོ་ནི། རྗེ་རིན་པོ་ཆེ་ལས་ལོ་གཅིག་གིས་སྔ་པའི་མེ་སྤེལ་ལ་མདོ་སྨད་ཙོང་ཁའི་མ་ཐིལ་དུ་འཁྲུངས། རྗེ་རིན་པོ་ཆེ་ཙོང་ཁའི་ལུང་ལག་ཅིག་ཏུ་འཁྲུངས་པ་ཡིན་གསུངས་ཤིང། དགུང་ལོ་
བཅོ་བརྒྱད་ཙམ་ལ་དབུས་སུ་ཕེབས། གཞོན་ནུ་ནས་ཆོས་ཀྱི་བག་ཆགས་སད་པས་ཟླ་བ་སྒྲོན་མེའི་མདོ་སོགས་ཐུགས་འཛིན་དང་རྒྱུན་དུ་ཞལ་འདོན་མཛད་ལ། ཆོས་རྗེ་ཞོ་ལུང་མཚོ་ཁ་པའི་དྲུང་དུ་སྦྱོར་དྲུག་གསན། དེ་དུས་
མདོ་ཐུགས་ལ་ཡོད་པས་ཁོང་གི་གྲུབ་མཐའ་དང་མདོ་བསྟུན་ནས་ཞུ་གཏུགས་མཛད། དེ་ནས་རྗེ་རིན་པོ་ཆེས་བདེ་བ་ཅན་དུ་རྒྱུད་བླ་མ་གསུང་གིན་འདུག་བ་གསན་དུ་བྱོན་བས་ལེགས་པར་གོ་བ་བྱུང་གསུངས། དེ་དུས་ན་ཁྲིད་
སྐྱོང་འདོད་ཀྱང་རྗེའི་ཞལ་ཏ་ལ་ཚད་མ་ཉོན་གསུངས་པས། སློབ་དཔོན་དཀོན་སེང་ལ་ཚད་མ་བསླབས། གྲྭ་སྐོར་གྱི་གཞུང་ཊིཀ་གྲྭ་དགོན་དུ་སྤྲེལ། སྟག་ལུང་ལོ་ཙྪ་བ་ལ་འཁོར་ཆེན་གྱི་དབང་སོགས་ཁ་ཡར་གསན། སྤྱན་
སྔ་དབལ་པའི་དྲུང་དུ་བུ་སྟོན་ཆོས་འབྱུང་སོགས་གསན། དེ་དུས་ནས་མཐུན་འཇུག་སྐྱུངས་ཏེ་ཆིག་ཚུགས་འབའ་ཞིག་མཛད། ད་ནས་བྲག་ཚབ་མཁན་པོ་དགེ་འདུན་རིན་ཆེན་བ་ལ་བམ་པོ་ལྔ་བཅུ་པ་དང་མདོ་རྩ་གསན་
རྗེའི་ཞལ་སྔར་ཡང་གསན་ཏེ་ཕྱགས་ལེན་དང་བཅས་པ་ཞིབ་པར་མཛད། ཕན་ཕྱིན་གཙང་ཉ་དབོན་བའི་གྲྭ་བ་ས་སྐྱའི་བླ་མ་ཀུན་དགའི་གདན་ས་པ་གཅིག་ལ་ཉན་གསུངས། དེ་ནས་དཔལ་ལྡན་བླ་མའི་སློབ་མ་ཡོན་ཏན་

[032B] ལམ་འབྲས་སོགས་གསན། བླ་མ་འདི་དེ་དུས་རྩ་རླུང་ལ་དབང་ཐོབ་པས་རླུང་སོར་རྩེར་འདྲོངས་ཤིང་བསྐྱེད་རྫོགས་ལ་ནུས་པ་ཐོན། བུམ་པ་ཅན་ཚད་ལ་ཕེབས། དྲོད་སྐྱེས་པས་གོས་གཅིག་རྐྱང་
མཛད། བླ་མའི་ཞལ་ནས། བདེ་མཆོག་འདི་བྱིན་རླབས་ཆེ་བས་སྒྲུབ་པ་པོ་གཞན་ལའང་གསལ་པོ་འོང། དེ་དུས་གསལ་སྣང་ཀྱང་བྱུང་གསུངས། དེ་ནས་བླ་མ་འདི་སོགས་བརྒྱད་དང་བཅས་འོལ་ཁར་ཕེབས་
བླ་མ་དབུ་མ་པས་ཐོག་མར་བླ་མ་འདི་ཉིད་ལ་རྗེ་བཙུན་གྱི་སྒྲུབ་སྐོར་རྣམས་བྱིན་གསུངས་པས་རྗེ་རིན་པོ་ཆེས་སྒྲུབ་སྐོར་རིམ་ཅན་དུ་ཚད་ལུས་མར་གནང། ཕྱིས་མགར་ཕུག་ཏུ་གཞན་རྣམས་ལའང་གནང་སྟེ། བསྒྲུབས་པས་
བྱིན་རླབས་ཀྱི་མཚན་མ་བྱུང་གསུངས། ཕལ་ཆེར་ཞལ་གཟིགས་བྱུང་བ་ཡིན། དེ་དུས་ཞག་བདུན་བདུན་རྗེའི་ཞབས་ཏོག་བྱེད་རེས་བླ་མ་འདིས་བྱེད་ངེས་གཅིག་ལ། དབུ་མ་པའི་ལུང་བསྟན་བོར་བུ་ཞིག་གཞན་རྣམས་
ཀྱང་བོ་ས་མཆོད་པ་བཤམས་ཏེ་དེར་གསུང་བར་གསོལ་བ་བཏབ་ནས་གསུངས་བས། ཐམས་ཅད་བློ་འཁྲུལ་ཏེ་རྗེ་རིན་པོ་ཆེ་དང། བླ་མ་འཇམ་དཀར་བ་གཉིས་ལ་བྱིན་པོས་ཞུ་བ་ཕུལ་ཏེ། དཀའ་ཐུབ་མཛད་དུ་མ་བཅུག་
གཞན་རྣམས་ཀྱིས་ཤུག་པའི་དཀའ་ཐུབ་བྱས། ཚུལ་ཁྲིམས་ལ་གུས་པས་རིལ་བུའི་རྟ་སིང་བོར་མི་བྱེད་བར་ཚུལ་བྱས། གཞན་རྣམས་ཀྱིས་རིལ་བུ་བརྒྱད་ཅུ་རེ་བསྟེན། འདི་ལ་སུམ་ཅུ་ཙམ་རེས་ཆོག་པ་བྱུང་

[033A]༄༅། །སྟག་རྩེ་བས་ཆས་ཀ་ལོང་དར་ཟེར་ཏེ། དེ་དུས་ཐུགས་སྐྱོ་ཤས་ཆེ་དྲག་པས་མི་དང་སྣང་བ་མི་བསྟུན་ཅི་བྱེད་བསམ་ནས་མ་བླངས་པར་ལོ་གསུམ་ཙམ་དཀའ་ཐུབ་བྱས། དེ་ལྟར་བདག་ཉིད་ཆེན་པོ་
འདིས་བླ་མ་རིན་པོ་ཆེ་སྒྲུབ་བའི་མཆོད་པས་མཉེས་པར་མཛད་དོ། །བླ་མ་ཡུན་རིང་དུ་བསྟེན་ནས་གདམས་ངག་ཐམས་ཅད་རྫོགས་པར་ཐོབ། ཐེ་ཚོམ་གྱི་དྲ་བ་མཐའ་དག་གཅོད་པར་མཛད། རྗེ་རིན་པོ་ཆེའི་གདུལ་བྱ་འཕྲེན་
ལས་ཐམས་ཅད་ས་འུར་རྡོ་འུར་དུ་རྡོལ་དུས་འདི་པས་རྩེ་གཅིག་ཏུ་བསྒྲུབ་སྙམ་ནས་མལ་གྲོ་རྒྱལ་སྟེང་དུ་ཐོག་གཅིག་བཞུགས། དེ་ནས་སྤངས་མཁན་བོས་གདན་དྲངས་ཏེ། རི་རྩེའི་ཁང་གཅིག་མོར་རེ་ཞིག་བཞུགས་
དེ་ནས་སླར་ས་སྤྱན་སྔས་དབེན་གནས་སེ་བ་རོང་གི་གཟིམས་ཁང་ཕུལ་ནས་དེར་བྮུརྐས་ཏེ། སྤྱན་སྔས་གཙོ་མཛད་རྣམས་ལ་བྱང་ཆུབ་ལམ་གྱི་རིམ་བ་སོགས་ཆོས་མང་དུ་གསུངས། དེ་ནས་དགོངས་བར་འཕགས་པའི་
གོ་འཕང་མ་བརྙེས་བར་དུ་ཆོས་འཆད་པ་སོགས་གཞན་ཕན་ཆུང་ཞིང་སྒྲུབ་པའི་བར་ཆད་ཡིན་སྙམ་ནས་བུག་སྒོ་འདག་སྦྱར་གྱིས་དུས་འདའ་བར་མཛད། གསེར་དང་བོར་བ་སྙོམས། དགྲ་གཉེན་ལ་ཉེ་འི་བསྙོམས། ཆོས་
བརྒྱད་མགོ་སྙོམས། རྙེད་བ་ཀུན་སྙན་གྲགས་ལ་བལྟ་བའི་འདོད་པ་ངན་པ་རྒྱང་དེར་དུ་དོར་ཚེ་བསམ་གཏན་གྱི་འཁོར་ལོས་དུས་ཡོལ་བར་མཛད་དོ། །དེ་དུས་ཕག་མོ་གྲུ་པའི་ཏཱི་ཤྲིར་སྤྱན་དྲངས་ཀྱང་མ་ཕེབས་ལ་འོལ་ཁ་རྫོང་

[033B] དབེན་གནས་གང་བཞེད་འབུལ་ཞུས་ཀྱང། ད་དབེན་གནས་འདིར་སུ་གང་གི་ཡང་ངོ་འཛིན་བྱེད་མི་དགོས་པ་འདི་བཞག་ནས་ཅི་བྱེད་གསུངས་ནས་མ་བྱོན་ལ་
རྗེ་བཙུན་འཇམ་པའི་དབྱངས་ཀྱི་སྐུ་དང་གསུང་གི་སྣང་བ་ནམ་འདོད་དུ་འོད་བ་གཅིག་ཡོད་པས་དྲི་བ་ཅི་བཞེད་ཞུས་ཆོག་པ་དང། རང་ཉིད་ཡོན་ཏན་ལ་མངའ་བརྙེས་པས་ནང་གདོན་བར་ཆད་ཞི་བ་དང། ཚེ་དང་བསོད་ནམས་རྒྱས་པ་
དང། གཞན་དབང་དུ་སྡུད་པ་དང། དྲག་པོའི་ལས་སོགས་ཇི་ལྟར་བཞེད་བ་བཞིན་འགྲུབ་པས་རྗེ་རིན་པོ་ཆེ་དང། ཆོས་རྗེ་འདུལ་བ་བ་སོགས་ཀྱིས་ཀྱང་སྐུ་ཚེ་བསྲིང་བའི་ཆོག་དང་སྐུ་རིམ་ཇི་ལྟར་བསྒྲུབ་པ་སོགས་
ཐམས་ཅད་བླ་མ་འདི་ཉིད་ཀྱིས་ལུང་སྟོན་ཅིང། དེ་བཞིན་དུ་བསྟན་བར་ཕན་བའི་བཤེས་གཉེན་ཆེན་པོ་ལྷོ་བྲག་གྲུབ་ཆེན་ལའང་ལུང་བསྟན་པ་སོགས་ཅི་རིགས་མཛད། གཞན་དུ་དོན་ཆུང་དུའི་རིགས་ལ་དེ་དག་ཡོང་རབས་ཙམ་
ཡང་གླེང་དུ་མི་འཇུག་བར་མཐའ་སྒོར་མོ་ནས་འགོག་པར་བྱེད། སྡུག་བསྔལ་དང་དཀའ་སྤྱད་ལ་བཟོད་པའི་མཐུ་ཆེ་བས་དུས་ཐམས་ཅད་དུ་མྒོའམ་གོས་ལ་མེ་ཤོར་བ་ལྟ་བུའི་བརྩོན་པ་མཛད། ཚོགས་ཆོས་སོགས་གསུང་
བར་ཞུས་དུས་ཆོས་ང་རང་ལ་འཆང་དགོས་པར་འདུག། ཐོག་མར་མི་ལ་སྙིང་རྗེ་བྱེད་བ་ལས་རང་ལ་སྙིང་རྗེ་དགོས་པར་འདུག་གསུངས། ཆོས་མི་འཆད་གསུང་ཡང་གསུང་ཆར་གནད་ཟབ་མོ་འབའ་ཞིག་གསུངས་

[034A]༄༅། །བདག་ཉིད་ཆེན་པོ་འདི་ཉིད་ཐུགས་ཀྱི་དབྱད་པ་གཞན་དང་མི་འདྲ་བས། རྗེ་རིན་པོ་ཆེས་ཀྱང་ཁོང་གི་གསུང་ལ་དོགས་བྲོན་མཛད་པ་ཡིན་པར་སྣང་ན་གཞན་གྱིས་ལྟ་ཅི་སྨོས། རྗེའི་སྐུ་མདུན་དུ་
གཤིབ་བའི་བཤེས་གཉེན་ཅི་རིགས་ལའང་སྡེ་བན་ཚོ་ཞེས་བཀའ་བཀྱོན། ཡང་ཁོང་ཚོ་ཤེས་རབ་ཆེ་སྟེ། ད་དང་པ་ཆེ་ཞེས་གསུང། འོལ་ཁ་བསམ་གཏན་གླིང་དུ་རྗེ་རིན་པོ་ཆེས་གསང་འདུས་ཀྱི་བསྐྱེད་རྫོགས་གསུངས་
ནས་བསྒོམ་པས། གཅོ་འཁོར་དྲུག་པོ་དེ་ཀུན་ཡིད་འགྱུར་བའི་གསལ་བོ་བྱུང། བསྐྱེད་རྫོགས་ཀྱི་གནད་ཟབ་མོ་ཞིག་ལ་ཚེགས་འཁོར་བཤམས་གསར་གྱི་མཎྜལ་ཕུལ་ནས་ཞུས་པས་གནང་སྟེ། བསྐྱེད་རྫོགས་ལ་སྣོད་
བཅུད་ཐམས་ཅད་ལ་ཐ་མལ་གྱི་སྣང་ཞེན་དགག་པ་དེ་དགོས། ངས་ཀྱང་དེ་དུས་ཞག་ཉི་ཤུ་རྩ་དྲུག་ཏུ་སྦྱངས་པས་བྱུང་གསུངས། དགུང་ལོ་བདུན་ཅུ་ལོན་དུས་ཀྱང། ཁྱོད་ཀྱི་ཞལ་གྱི་པདྨོ་དང། །པདྨ་ཉི་མས་ཁ་ཕྱེ་བ་
བུང་པས་མཐོང་ནས་པདྨ་ནི། །ཐེ་ཚོམ་དབྱད་ཐག་ལ་འཇུག་འགྱུར། །ཞེས་པ་ལྟར་ཞལ་དཀར་ཞིང་མཁུར་ཚོས་མཚལ་གྱིས་བྱུགས་པ་ལྟ་བུ། སྐུ་དྲང་ཞིང་སྒུར་འཁྱོགས་སོགས་མེད་པར་འབྱོན་བཞུད་ལྡང་བ་ཡང་བ་དང་
བདེ་སྟོང་གི་ཏིང་ངེ་འཛིན་ཅན་ལ་ཆུ་ནང་གི་ཟླ་བརྙན་ལྟར་སངས་རྒྱས་བྱང་སེམས་མང་པོ་རང་གིས་མཐོང་བ་ཡིན་གསུངས་པ་ལྟར་དང། སྐུ་ཚེ་སྔོན་མའི་སྨོན་ཤུགས་ཀྱིས་རྗེ་བཙུན་ནམ་འདོད་དུ་གཟིགས་པར་མ་ཟད་སངས་རྒྱས་

[034B] གསུང་འབྱོན་པ་ཡང་ཡོད་པས། བླ་མ་འདིའི་དེ་རྣམས་ལ་རྗེ་རིན་པོ་ཆེས་ཀྱང་བརྟག་དཔྱད་མཛད། ཆོས་ཀྱི་དྲི་བ་རྣམས་འབྱུག་མེད་དུ་འོང་བས་ཐུགས་ཆེས་ནས་དེ་དོན་བཞིན་ཐག་གཅོད་
པར་མཛད་པ་ཡིན་སྣང། རྗེ་རིན་པོ་ཆེ་སྐུ་ཁམས་བསྙེལ་བ་དྭངས་སྐབས་ཤིག་རྗེ་བཙུན་གྱི་ཞལ་གཟིགས་པས། ད་ཕྱིན་ཆེད་བསྐྱེད་རྫོགས་ཀྱི་རྣལ་འབྱོར་ལ་འབད་ན་རྟོགས་པ་ཁྱད་པར་ཅན་སྐྱེ། སློབ་མ་
སྐལ་ལྡན་བདུན་ལའང་རྟོགས་པ་ཁྱད་པར་ཅན་སྐྱེའོ་གསུངས་པ་ལ། རྗེའི་ཞལ་ནས། ཉམས་སྣང་ཡིན། རྟོགས་ལྡན་པ་ལ་དྲིས་གསུངས་པའི་ལན་ཁོང་གི་གསུང་ནས། བསྐྱར་མ་ཞུ་དགོས་བ་མེད། ལམ་དེ་
རྗེའི་ཐུགས་ལ་འཁྲུངས་པའི་རྒྱུ། བདེ་སྟོང་གི་ཡེ་ཤེས་ཁྱད་པར་བ་སྔར་ནས་འཁྲུངས་ཟིན། ད་ཕྱིའི་རྐྱེན་ཞིང་སྐྱས་ཀྱི་ཕོ་ཉས་གྲོགས་མཛད་པའང་མྱུར་དུ་འོང་བས། ལམ་དེ་མྱུར་དུ་འཁྲུངས། རྗེ་བཙུན་གསུང་
ཞུས་པས་ཐུགས་ཆེས་པར་སྣང། རྗེ་རིན་པོ་ཆེ་ལ་ཕྱིས་ལྷན་སྐྱེས་ཀྱི་ཕོ་ཉས་གྲགས་མཛད་ཚུལ་ཡང་བླ་མ་འདིའི་གསུང་ལས། རྗེའི་དྲུང་དུ། བུད་མེད་མཛེས་མ་གོས་ཡིད་དུ་འོང་བ་གྱོན་པ་ཐང་ཞྭ་དམར་པོ་ལ་
ལེབ་འཇོག་བྱས་བ་ཞིག་དུས་རྒྱུན་དུ་འོང་སྟེ་ལྷའི་རྣམ་པར་མི་འོང། དེ་སྣོད་མིན་ལ་སྔགས་ཀྱི་གསང་བ་བསྟན་པའི་སྐྱོན་ཡིན་པར་སྣང། ལཱུ་ཨི་བུའི་འགྲོལ་པ་འདོད་འཇོ་བརྩམས་ཕྱིན་རྡོ་རྗེ་རྣལ་འབྱོར་མ་

[035A]༄༅། །ལ་སོགས་བའི་རྣམ་པར་འོང། གྲོགས་ཁྱད་པར་ཅན་མཛད་པ་ཡིན་པར་འདུག་ཏིང་འཛིན་པིར་ལེགས་མ་ལ་སོགས་པའི་མཆོད་པའི་གླུ་འདི་ཡང་གདངས་དང་བཅས་པ་གཙུག་ལག་ཁང་གི་
བློས་བསླངས་བཞེངས་དུས་ལྷ་མོ་རྣམས་ཀྱིས་འཐེན་གྱིན་འདུག་པ་གཟིགས་པ་ཡིན་བར་སྣང་ཞེས་གསུངས། དེ་ལ་སོགས་པ་སོ་སོར་ལུང་བསྟན་པ་ཤིན་ཏུ་མང། དེ་ལྟར་ཐུན་མོང་དང་ཐུན་མོང་མ་ཡིན་པའི་རྟོགས་པ་
ཐམས་ཅད་ཐུགས་རྒྱུད་ལ་འཁྲུངས། ཐེག་ཆེན་གྱི་སྦྱོར་ལམ་བཟོད་པ་སྐྱེས་པར་ཞལ་གྱིས་བཞེས་པ་ནི། དེ་ལྟ་བུའི་སྒྲུབ་པ་ཡུན་རིང་ལ་དར་དྲག་པ་མཛད་པས་རྟོགས་པ་ཁྱད་པར་ཅན་རང་བརྙེས་ལས་ཆེ། ཞེས་ཟུར་གྱིས་
ཞུས་དུས། གཞན་ཡོན་ཏན་ཅི་ཡང་མེད། ཕྱི་མ་ངན་སོང་དུ་མི་༄༅། །ཁོ་བོས་སྨྲས་པའི་རྗེས་སུ་ཞུགས་ཤིག་དང། །ཚེ་རབ་
ཐུན་མོང་མ་ཡིན་པ་བླ་མེད་ཀྱི་སྦྱོར་ལམ་བཟོད་པར་མངོན་ཏེ། གསུང་ལས། དེའི་རྒྱུ་
མཚན་ནི། ན་ནིང་ནས་འཆི་ལ་ཁད་བ་ཅིག་བྱུང་དུས། རླུང་སྡུད་ལུགས་ལ་བརྟག་ན་ཡང་ངན་སོང་དུ་འགྲོ་བའི་རླུང་སྡུད་ལུགས་མི་སྣང་གསུངས་པས། བླ་མེད་ཀྱི་སྦྱོར་ལམ་བཟོད་པ་སེམས་དབེན་མཐར་ཐུག་གམ་
སྒྱུ་ལུས་ལ་སླེབ་པ་ལྟ་བུའི་གསུང་སྟེ་བསམ་གྱིས་མི་ཁྱབ་པ་ཁོ་ནར་སྣང། འདི་དག་ལ་སྤྲོ་རྒྱུ་མང་ཡང་གསང་སྒྲོགས་སུ་གྱུར་དོགས་ནས་མ་སྨྲས། དེ་ནས་གནས་དེར་དགུང་ལོ་བདུན་ཅུ་རྩ་གསུམ་བཞེས་པ་ས་ཕོ་སྤྲེའུ་

[035B] ཚེས་གཅིག་བཙུགས་པའི་ཉིན་བདེ་བར་གཤེགས། སྐུ་གདུང་རིལ་པོར་སྤང་ས་བ་རྣམས་ཀྱིས་དང་རྟེན་དུ་གསེར་འབུམ་བཞེངས་ཏེ་བཞུགས། རྗེ་
གཤེགས་ནས་ལོ་དགུ་སོང་བ་དེ་ཡིན། དེའི་སྤྲུལ་སྐུའི་རབས་ནི་རྒྱལ་སྲས་ཤེར་འཕེལ་དང། རྗེ་དོན་ཡོད་པ་སོགས་སོ། ་རི་ཁྲོད་དུ་འབྱོན་པའི་སྔ་རོལ་གྱི་སྲས་བཞི་ནི། ཚ་ཁོ་ངག་དབང་གྲགས་པ། ཨ་མདོ་
གྲགས་པ་བློ་གྲོས། ལྡོང་སྟོན་ཡེ་ཤེས་དབལ། ཤ་སྟོན་དགེ་བཤེས་སོ། །དེ་ལས་ཆ་ཁོ་དབོན་པོ་ནི། ཚ་ཁོ་རྒྱལ་པོའི་རིགས་སུ་འཁྲུངས་ཤིང། དབུས་གཙང་དུ་གསུང་རབ་ལ་སྦྱངས་བས་མཁས་གྲགས་ཤིན་ཏུ་ཆེ་
བསྐྱེད་རྫོགས་ཀྱི་ཏིང་ངེ་འཛིན་བརྟན་པོ་མདའ་ཞིང། ལྟ་བ་ལོག་པ་དུ་མ་དུས་རེ་ལའང་ཚར་བཅད་པ་སྟེ། ཉིད་ཀྱི་གསུང་གི་ཡིག་ཆུང་ལས། བརྒྱ་ཕྱེང་མཁའ་སྤྱོད་གནས་སུ་བཛྲ་མུཿ་ཞེས་གསུངས་ནས། དགོན་མདོ་
སྨད་ཀྱི་ཕྱོགས་ན་ཆེ་བའི་དགོན་སྡེ་མང་དུ་བཙུགས་ཏེ་ཇ་ཕུ་སྟོད་དུ་དར་ཚང་ལྷུན་གྲུབ་གླིང་ཟེར་བའི་དགོན་པ་དང། ཇ་ཕུའི་སྐེད་ན་བ་མགོན་དགོན་བ་དང་གཉིས་ད་ལྟ་འང་རྒྱས་ཤིང། ཇ་ཕུའི་སྨད་ན་སུམ་མདོ་དགོན་བཏབ་པ་
དེང་སང་མི་སྣང། དམུ་གེའི་ཁོག་ནད་མུ་གེ་དགོན་ཡང་བཏབ་པར་གྲགས་ལ་ཆུང་དུ་མང་སྐད། རྒྱལ་མོ་རོང་དུ་ཡང་དགོན་སྡེ་བཏབ་ནས་བསྟན་པ་རྒྱས་པར་མཛད་ཅིང། དེ་ལ་རྗེ་རིན་པོ་ཆེ་ཡང་ཤིན་ཏུ་དགྱེས་བ་ཞིག་སྟེ་

[036A]༄༅། །ཁོ་བོས་སྨྲས་པའི་རྗེས་སུ་ཞུགས་ཤིག་དང། །ཚེ་རབས་ཀུན་དུ་སྤྱོད་དང་སྨོན་ལམ་ཀུན། །མཚུངས་པར་སྤྱད་དེ་ནམ་ཞིག་སངས་རྒྱས་ཚེ། །བདུད་རྩིའི་བགོ་བཤའ་ཐོག་མར་སྤྱིན་པར་བྱ། །
ཞེས་གསུངས་ལ། དེ་ཡང་འཕགས་ཡུལ་གྱི་དཔལ་འབྲས་རྡོ་རྗེ་དང། རྡོ་རྗེ་དྲིལ་བུ་བ་སོགས་དང་རྒྱུད་གཅིག་ཅིང། སྐུའི་སྐྱེ་བ་ཕྱི་མ་ལ་ཀུན་མཁྱེན་ལེགས་པ་དོན་གྲུབ་དང། དེའི་ཕྱི་མ་ལ་དགའ་ལྡན་མཁའ་སྤྱོད་དུ་
འཚང་རྒྱ་བར་གསུངས་སོ། ་གྲགས་པ་བློ་གྲོས་ནི། གསར་བདག་གིས། གྲགས་པ་བློ་གྲོས་ཡོན་ཏན་རྨད་དུ་བྱུང། །རང་རྒྱུད་སྨིན་གྲོལ་ཐེག་ཆེན་ས་རུ་འཇོག་ཅེས་ལུང་བསྟན་ལ་ས་ཐོབ་པར་བཤད་པའི་
བདག་ཉིད་ཆེན་པོ་གཅིག་ཡིན་ནོ། ་དགེ་བཤེས་ཤ་སྟོན་དང། ལྡོང་སྟོན་དགེ་བཤེས་ཆེན་པོ་ཡིན་པས། རྗེ་ལ་དུས་གཅིག་ཏུ་པོ་ཏི་མང་བོ་གསུང་པར་ཞུ་མཁན་སོགས་ཡིན། ་སྙན་རྒྱུད་གདམས་ངག་
གི་མགོ་འཛིན་བའི་ཆོས་རྗེ་གསུམ་ནི། ཞ་ལུ་བ་ལེགས་བ་རྒྱལ་མཚན། བློ་གྲོས་ཆོས་སྐྱོང། བསོ་ཆོས་རྒྱན་གསུམ་མོ། ་ཤར་བྱང་གི་བསྟན་བའི་གསལ་བྱེད་གཉིས་ནི། ཤར་བ་རིན་ཆེན་རྒྱ་ལ་མཚན་
ཧོར་སྟོན་ནམ་མཁའ་དཔལ་ལོ། །ཧོར་སྟོན་པ་འདི་ནི་རྒྱལ་ཚབ་རྗེའི་རྗེས་སུ་བྱང་རྩེའི་བླ་མར་གྱུར་བ་ཡིན་ལ། རིན་ཆེན་རྒྱལ་མཚན་ནི་དག་བ་རྣམ་བརྒྱད་ཀྱི་ནད་ཚན་ནོ། །དེ་ལྟར་བ་སྐྱར་ནས་བརྩིས་པའང་

[036B] ་འཕྲིན་ལས་ནམ་མཁའ་དང་མཉམ་བའི་བུ་ཆེན་བདུན་ནི། འཇམ་དབྱངས་ཆོས་རྗེ་བཀྲ་ཤིས་དཔལ་ལྡན། མཚུངས་མེད་ཆོས་རྗེ་རྒྱལ་མཚན་བཟང་པོ། རྗེ་བཙུན་ཤེས་རབ་སེང་གེ་ཐམས་ཅད་མཁྱེན་པ་
དགེ་འདུན་གྲུབ། ཚ་ཁོ་དཔོན་པོ་ངག་དབང་གྲགས་པ། སྟོད་ཤེར་སེང། སྨད་ཤེར་སར་དང་བདུན་ནོ། །དེ་དག་ལས་ཆོས་རྗེ་རྒྱལ་མཚན་བཟང་པོ་ནི། སེ་རའི་ཁྲིར་བཞུགས་པ་ཡིན་ལ། བླ་མ་འདིས་གསུངས་པའི་
སྟོང་ཉིད་ཀྱི་ལྟ་བ་ནི་བོད་སྔ་རབས་པའི་ཕྱག་ཆེན་དང་མཐུན་ཞིང། རྗེའི་ལུགས་དང་མི་མཐུན་པས་མཁས་གྲུབ་རྗེས་བཀའ་བཀྱོན་མཛད། དེར་བླ་མ་འདིས་ཐུགས་སྐྱོ་བའི་རྣམ་པས། མི་རྣམས་ཕལ་ཆེར་གྲགས་བའི་
རྗེས་སུ་འབྲང། །བློ་བཟང་གྲགས་པ་དགའ་ལྡན་གནས་སུ་གཤེགས། །བྱམས་ཆེན་ཆོས་རྗེ་མི་དབང་གཙུག་ན་མཛེས། །རྒྱལ་མཚན་བཟང་པོ་གངས་རིའི་ཁྲོད་འདི་འཁྲུས། །ཞེས་གསུངས། བླ་མ་འདི་ནི་
སྨྱུང་གནས་བརྒྱུད་པའི་བླ་མ་དགེ་སློང་དཔལ་མོའི་སྐྱེ་བ་ཡིན་ལ། དེ་ཡང་དགེ་སློང་དབལ་མོས་དང་པོ་ཁྱིམ་ཐབ་སྤོང་བྱེད་དུ་མཛེ་ནད་བཞེས་པའི་ཚུལ་བསྟན་པ་ན། རྗེ་བརྩུན་འཇམ་པའི་དབྱངས་ཀྱི་སེ་ལི་ཁ་རའི་གཅུ་ཅི་
ལག་ཁང་དུ་སོང་ཞིག་དང། ཁྱོད་རང་གི་ཡི་དམ་འཕགས་བ་ཐུགས་རྗེ་ཆེན་པོ་དང་མཇལ་བར་འགྱུར་རོ། །ཞེས་ལུང་བསྟན་ནས་བྱོན་བས་འཕགས་བ་ཐུགས་རྗེ་ཆེན་བོས་ངོས་སུ་ཞལ་གཟིགས་བོ་བསྟོད་བརྩམས་
[037A]༄༅། །བསྙུང་གནས་མཛད་པས་མཛེ་ནད་ལས་གྲོལ། དེ་ཉིད་ཀྱི་ཐུགས་དམ་རྟེན་ཐུགས་རྗེ་ཆེན་པོ་འདི་བསྣམས་ཏེ་ཕ་བོང་ཁའི་བྲག་ནོད་བུ་དགའ་འཁྱིལ་འདྲ་བའི་སྟེང་དུ་བབས་པས། བྲག་དེའི་སྟེང་
དུ་དགེ་སློང་མ་དཔལ་མོའི་ཞབས་རྗེས་གསལ་བར་བྱོན། འཕགས་པའི་སྐུ་བྲག་དེའི་འོག་ཏུ་གཏེད་དུ་སྦས་བ། དེ་རྗེས་དགེ་སློང་མ་དཔལ་མོའི་རྣམ་སྤྲུལ་གུང་དུ་རྒྱལ་མཚན་བཟང་པོས་སེ་རའི་མཁན་པོ་མཛད་
སྐབས། ཉང་བྲན་པའི་ར་རྫི་ཉིན་ལྟར་རི་དེ་ལ་ར་འཚོ་བ་ལ། ད་མ་ཞིག་བྲག་དེའི་འོག་ཏུ་རྟག་པར་འགྲོ་བ་མཐོང་བས་ཕུག་པའི་ནང་དུ་འུང་རྡོ་འཕངས་པས། ཟངས་ཀྱི་སྐད་འདྲ་བ་ཞིག་ལྷང་དེ་བྱུང། ར་རྫིས་ནད་
དུ་ཞུགས་ཏེ་བལྟས་པས། འཕགས་པའི་སྐུ་འདི་གན་རྐྱལ་དུ་བཞུགས་པ་ལ་ར་མའི་འོ་མས་མ་ཆོད་པ་རིག་སྟེ། དེར་ཕྱིན་པས་འཕགས་པས་གསུང་བྱོན་ཏེ། རྒྱལ་མཚན་བཟང་པོ་ལ་ང་ལོང་གྱིས་གསུང་པ་
ལྟར་འཕྲིན་བསྐྱལ་བས། དེ་མ་ཐག་ཆོས་རྗེ་ཉིད་ཕ་བས་ཏེ་སྐུ་རྒྱབ་ཏུ་གདན་དྲངས། ལམ་བར་དུ་ངལ་བསོ་གནང་ནས་བཞུགས་པས། འཕགས་པའི་སྐུ་འདིས་ཆོས་མང་དུ་གསུངས་པས། དེར་བཀའ་བསྒོ་
ནང་ཞེས་གྲགས། ར་མས་ལུང་བསྟན་པས་ར་རྫིའི་ཡུ་ལ་ལ་རམ་རྩེ་ཞེས་གྲགས། འུར་རྡོ་རྩ་ཕྱག་ལ་ཕོག་པས་སྣད་པའི་ཤུལ་རིམ་གྱིས་གསོས་པ་ད་ལྟ་གསལ་བར་བཞུགས་པ་ལགས། ཡང་སྐབས་ཤིག་

[037B] མཁས་གྲུབ་རྗེས་མ་གནང་བའི་ཚུལ་མཛད། ཕྱིར་ཕེབས་མ་ཐག་མཁས་གྲུབ་རྗེས་སློབ་མ་ཅིག་བཏང་ནས་བལྟས་བས། ལྷ་ཁང་གི་སྒོ་མ་བྱེ་
བ་ཉིན་དུ་ནང་དུ་བཞུགས་ནས། རྗེའི་གདུང་རྟེན་ལ་མཎྚལ་འབུལ་གྱིན་བཞུགས་པ་མཐོང། བརྩམས་པའི་ཆོས་ནི། བྱམས་ཆོས་དང། དབུ་མ་རིགས་ཚོགས། ད་བ་ལི་སྐོར་མང་པོ་ཡོད་དོ། ་མངའ་
རིས་ཤེར་སེང་ནི། མང་ཡུལ་སྟག་མོ་དགོན་གྱི་བླ་མར་གྱུར་ཏེ་བསྟན་པ་རྒྱས་པར་མཛད་དོ། ་ཆབ་མདོ་ཤེར་སེང་ནི། ཁམས་སྟོད་ཀྱི་སའི་ཆར་ཆོས་འཁོར་བྱམས་གླིང་གིས་པའི་དགོན་སྡེ་བཏབ། འདི་ནི་རྗེ་
རིན་པོ་ཆེ་ཐུགས་གཉེར་ལ་འབྱོན་བའི་ལམ་དུ་གནས་བརྟན་དང་མགོན་པོའི་ཞལ་གཟིགས་ནས་དགོན་སྡེ་འབྱུང་བར་ལུང་བསྟན་པའི་གནས་ཡིན་ཞིང། དེར་གྲྭ་ཚང་ལྔ་ཆགས་ནས་དེང་སང་གི་བར་རང་བཞིན་པ་ཡིན་ནོ། །
་དབུས་གཙང་བསྟན་པའི་སྒྲོན་མེ་བདུན་ནི། ཆོས་རྗེ་དཀོན་མཆོག་ཚུལ་ཁྲིམས། མཁས་པ་རྒྱལ་དབང་ཁ་ཆེ། གཉལ་རྒོད་རིན་བསམ། མཁྱེན་རབ་གྲགས་བཟང། གཉལ་ཆེན་ཤེས་རབ་རྒྱལ་མཚན། ཆོས་
རྗེ་དཔལ་སེང། སྣར་ཐང་རབ་མཆོག་གོ་དེ་ལས་རིན་བསམ་དང་གྲགས་བཟང་གཉིས་ནི་རྭ་སྟོད་ཀྱི་འདུས་སྡེ་བསྐྱངས་བ་ཡིན། དེ་ཡང་སྔོན་ཇོ་བོ་རྗེའི་སློབ་མ་ལེགས་པའི་ཤེས་རབ་ཀྱིས་བཏབ་པའི་གསང་ཕུ་
གྲྭ་ཚང་བདུན་ཆགས། དེ་ཡང་དགེ་ལུགས་ལ་འགའ་ཞིག་གིས་ཟུར་གྲྭ་ཚང་བདུན་ཆགས། དེ་ཡང་དགེ་ལུགས་ལ་འགའ་ཞིག་གིས་ཟུར་ཟ་བྱས་བས། དགོན་པའི་སྟོང་ཀྱི་ངོས་སུ་རྡོའི་ར་བ་བརྩིགས་ནས་
ཚོགས་འཆོགས་པས་རྭ་སྟོད་ཅས་ཆགས་སོ། ་དཔལ་སེང་ནི། འབྲས་སྤུངས་ཀྱི་གདན་ས་གཉིས་པ་ཡིན་ཞིང། དཔལ་ལྡན་ཤ་ཝ་རིའི་ཞལ་གཟིགས་ནས་ཆོས་གསན་ལ། མགོན་པོའི་ཆོས་སྐོར་ལ་མཁས་པ་
ཞིག་གོ་་གཞན་དོན་ལྷུན་གྱིས་གྲུབ་པའི་སེམས་དཔའ་བདུན་ནི། བྱང་སེམས་ཤཱཀྱ་བསོད་ནམས། བྱང་སེམས་ཀུན་དགའ་བཟང་པོ། བྱང་སེམས་བློ་གྲོས་རྒྱལ་མཚན། བྱང་སེམས་ཚུལ་ཁྲིམས་དཔལ་
བཟང། བྱང་སེམས་གཞོན་ནུ་རྒྱལ་མཆོག་བྱང་སེམས་རྒྱལ་མཚན་གྲགས་བཟང། བྱང་སེམས་རྒྱལ་སྲས་བདེ་འབྱུང་ངོ། ་རྒྱལ་པོ་ཆེན་པོའི་བླ་མ་གསུམ་ནི། བྱམས་ཆེན་ཆོས་རྗེ། བྱང་རང་མ་
ལེགས་བཟང་ངོ། ་མང་ཐོས་མཁས་པ་བཞི་ནི། མ་གཅིག་དཔོན་པོ་ནམ་མཁའ་དབལ། ཡང་རྒྱབ་དཔོན་པོ་བསོད་ནམས་རྣམ་རྒྱལ། ཞྭ་ལུ་པ་བཀྲ་ཤིས་རྒྱ་མཚོ། མུས་སྲད་པ་བློ་གྲོས་རིན་ཆེན་ནོ། །
་དར་ཆེན་བརྒྱད་ནི། ཞང་ཞུང་ཚེས་དབང་གྲགས་པ། གུ་གེ་ངག་དབང་གྲགས་པ། ལྷོ་པ་རྒྱལ་མཚན་སེང་གེ་བླ་མ་དཔལ་ལྡན་པ། འདན་མ་ཡོན་ཏན་དཔལ། མདོ་སྨད་པ་བསོད་ནམས་ཤེས་རབ། རོང་པོ་ལྕེ་

[038B]མདོ་སྨད་པ་འོང་ཟེར་རོ། ་ལོ་ཆེན་གཉིས་ནི། འགོ་ས་ལོ་གཞོན་ནུ་དཔལ། སྟག་ལུང་ལོ་ཙཱའོ། ་ས་སྐྱོང་དྲུག་ནི། རིན་པོ་ཆེ་དཔལ་ལྡན་པ། རིན་པོ་ཆེ་བསོད་ནམས་བཟང་པོ། རིན་པོ་ཆེ་
བྱང་ཆུབ་རྡོ་རྗེ། རིན་པོ་ཆེ་བསོད་ནམས་རྒྱལ་མཚན། འབྲི་ལུང་རིན་པོ་ཆེ་དོན་གྲུབ་རྒྱལ་པོ། སྟག་ལུང་རིན་པོ་ཆེ་བཀྲ་ཤིས་དབལ་འོད་དོ། ་བསྟན་འཛིན་བཅུ་གཉིས་ནི། ཆོས་རྗེ་ཤེར་འབྱུང་བ། རྒྱལ་བ་
རིན་བསམ་བ། བྱང་གླིང་གྲགས་རིན་པ། མངའ་རིས་བསོད་ནམས་རིན་ཆེན། འཇམ་དབྱངས་རིན་རྒྱལ། གུ་གེ་སངས་རྒྱན། འཇམ་དབྱངས་རིན་གྲགས། དམར་ཁམས་གྲགས་བཟང། སློབ་དཔོན་
བརྩོན་གྲགས། སློབ་དཔོན་ལེགས་ལྡན་པ། བླ་མ་སྟག་ལེབ་བྱང་རྒྱལ་བ། བླ་མ་བྱང་དཔལ་པའོ། ་མཁའ་སྤྱོད་གྲུབ་པའི་གདུང་རབས་གཉིས་ནི། སྤྲེ་ཞིང་བྱང་དཔལ་པ་དང། རིན་ཆེན་
དཔལ་ལོ། ་ངོ་མཚང་པ་གཉིས་ན། སྐྱེས་མཆོག་སྨོན་ལམ་བ་དང། རི་མི་འབབས་པ་བསོད་ནམས་རིན་ཆེན་ནོ། ་སྤྱན་སྔ་བརྒྱད་ནི། སྤྱན་སྔ་ཀུན་བློ། སྤྱན་སྔ་གཞོན་འོད། སྤྱན་སྔ་
བློ་རྒྱན། སྤྱན་སྔ་དཔལ་བཟང། སྤྱན་སྔ་ནམ་རྒྱལ། སྤྱན་སྔ་བསོད་ལྡན། སྤྱན་སྔ་རིན་རྒྱལ། སྤྱན་སྔ་རིན་ཆེན་འཕེལ་ལོ། ་བླ་ཆེན་བརྒྱད་ནི། གུད་ཐང་ཆོས་རྗེ་མཛེས་པ་དཔལ་

[039A]༄༅། །བླ་ཆེན་ཉན་ཤག་སྟག་ལེབ་གུ་ཤྲི་དཔལ་དོན་པ། ཏེའུ་ར་པ་ཡེ་ཤས་དཔལ། མཁན་ཆེན་ཆོས་རྒྱལ་དཔལ་བཟང། མཁན་ཆེན་རྒྱལ་བཟང། མཁན་ཆེན་ཀུན་རྡོར་
མཁན་ཆེན་བྱང་དཔལ་ལོ། ་ཆེན་པོ་བདུན་ནི། ཆེན་པོ་གྲགས་བཟང། ཆེན་པོ་དྭགས་བོ། ཆེན་པོ་བློ་འཕེལ། ཆེན་པོ་ལུན་རྒྱལ། ཆེན་པོ་བཀྲས་རྒྱན། ཆེན་པོ་འཇམ་དབྱང་ཁ་ཆེ། ཆོས་
སྒོ་བ་བཀྲ་ཤིས་རིན་ཆེན་ནོ། །དཀའ་ཆེན་བཅུ་བཞི་ནི། དཀའ་བཅུ་ང་ད་བཟང། འ་བལ་སེར་དཀའ་བཅུ། ཙོ་ཚ་དཀའ་བཅུ་ཡོན་ཏན་རྒྱལ་མཚན། ལྷ་ལ་དཀའ་བཅུ། མཐིལ་ཆུང་དཀའ་བཅུ་པ་དོན་
ཡོད། བྲག་དགོན་དཀའ་བཞི་པ་རིན་ཆེན་དཔལ། རྒྱལ་བ་དཀའ་བཞི་པ་རིན་ཆེན་ཆོས་རྒྱལ། གྱེ་རེ་དཀའ་བཞི་པ་སངས་རྒྱས་དབང་ཕྱུག་སྟག་ཕུ་དཀའ་བཞི་པ་སངས་རྒྱས་བཟང་པོ། གཡག་སྡེ་དཀའ་
བཞི་པ་བསོད་ནམས་བཟང་པོ། གྲོ་ས་དཀའ་བཞི་པ། འཚུར་ཕུ་དཀའ་བཞི་པ། དཀའ་བཞི་པ་ཆོས་སེང། དཀའ་བཞི་པ་གྲགས་པ་རྒྱལ་མཚན་ནོ། ་ཇོ་བོ་གདན་གཅིག་པ་བཞི་ནི། ཇོ་གདན་ཟླ་བ་
བློ་གྲོས། ཇོ་གདན་བསོད་ནམས་ལྷུན་གྲུབ། ཇོ་གདན་ལེགས་རིན་པ། ཀོང་པོ་ཇོ་གདན་ནོ། ་གནས་བརྟན་དྲུག་ནི། གནས་བརྟན་ཆོས་བཟང་ག་གནས་བརྟན་རྒྱལ་སྟེང་བ་དོན་གྲུབ་དབལ་

[039B] གནས་བརྟན་འོད་ཟེར་བཀྲ་ཤིས། གནས་བརྟན་གཞོན་ནུ་སངས་རྒྱས། གནས་བརྟན་ཀུན་འབུམ་མོ། ་རྟོགས་ལྡན་ལྔ་ནི། ཀུ་ཅོར་རྟོགས་ལྡན་པ་
སངས་རྒྱས་དཔལ་བཟང། རྟོགས་ལྡན་ནམ་མཁའ་ཤོ་རེ། རྒོད་ཕྲུག་གྲགས་པ་འབྱུང་གནས། རྟོགས་ལྡན་རལ་ཞིག་པ། བུ་ལེ་ནམ་རྒྱལ་ལོ། ་རྒྱལ་ཚབ་བཅུ་གཉིས་ནི། དགེ་ལྡན་གདན་སར་
རྗེ་དང་མ་རིན་ཆེན། རྗེ་མཁས་གྲུབ་པ། རྗེ་ཞ་ལུ་བ། རྗེ་བློ་གྲོས་བ། རྗེ་བ་སོ་པ། བཙུན་མོ་ཚལ་དུ་རྗེ་འདུལ་འཛིན་པ། འབྲས་སྤུངས་སུ་འཇམ་དབྱངས་ཆོས་རྗེ། སེ་རང་བླ་མ་དང་བཟང་བ་དང་
རྗེ་གུང་རུ་བ། གསང་སྔགས་མཁར་དུ་བླ་མ་ཅོག་ཆེན་པ། རྫིང་ཕྱིར་རྗེ་བཟང་སྐྱོང་པ། ཉི་མ་གླིང་དུ་བླ་མ་བྱང་སེང་པ་དང་བཅུ་གཉིས་ཡོད་དོ། །གཞན་ཡང་ལྷ་གཟིགས་གྲགས་པ་རྒྱ་མཚོ། རྒྱ་སྟོན་
བློ་བཟང་གྲགས་པ། གཞོན་ནུ་དཔལ་བ། མཁན་པོ་བསམ་རྒྱལ། བླ་མ་གསེར་ཐུབ་པ། ཡངས་སྟེང་རིན་པོ་ཆེ། ཞི་བློ་དབོན་བོ། དྲུང་ནམ་མཁའ་བ། བླ་མ་མགོན་པོ་བྱང་ཆུབ་པ། བླ་མ་
བསོད་རིན་པ། དྲུད་ཆོས་འཕགས་པ། བླ་མ་ཤཱཀ་རིན་བ། བླ་མ་ཟླ་བ་བཟང་པོ། བླ་མ་ཆོས་རྒྱལ་མཚན། རྒྱ་ར་སངས་རྒྱས་ཡེ་ཤེས་སོགས་མཐའ་ཡས་པ་བྱོན་ཏེ། དེ་དག་སོ་སོ་ལས་ཆོས་མནོས་

[040A]༄༅། །བའི་སློབ་མ་རྣམས་དང། དེ་དག་གི་སྤྲུལ་སྐུ་རིམ་བྱོན་རྣམས་ཀྱིས་དགོན་གསང་འདེབས་པ། རྙིང་པ་གསོ་བ། ཆོས་འཆད་པ། ལེགས་བཤད་རྩོམ་པ། བསྒོམ་སྒྲུབ་མཛད་པ་
སོགས་གོང་ནས་གོང་དུ་འཕེལ་ནས། ནམ་མཁའི་མཐའ་དང་མཉམ་པ་ལྟ་བུར་བཞུགས་པ་ཡིན་པས། འདིར་བརྗོད་པ་ནི་རྒྱ་མཚོ་ཆེན་པོ་ནས་ཆུ་ཐིག་གཅིག་བླངས་པ་ལྟ་བུ་ཡིན་ནོ། །ཤེས་འདོད་དག་གིས་རྣམ་ཐར་
ཆོས་འབྱུང་རྣམས་སུ་བལྟས་ཏེ། དེ་དག་གི་རྗེས་སུ་འབྲངས་ནས་རང་གི་འདི་ཕྱིའི་དོན་ཀུན་བསྒྲུབ་དགོས་སོ།། །།ཡིད་ལ་རིང་ནས་གནས་བཅས་མུན་པའི་ལག་འགྲོ་གདུག་བའི་ལྕེ། །གཉིས་པ་དང་བཅས་
ཆགས་དང་སྡང་བའི་གློག་ཕྲེང་གཡོ་བ་ལྟར་རྣོ་བ། །དགེ་ལེགས་སྲོག་འཕྲོག་ཆེན་པོའི་དུག་གིས་མྱུར་དུ་ཁྱབ་བྱེད་རྨོངས་བ་ནི། །རྒྱལ་བའི་ཐུགས་ཀྱི་བུམ་པ་ལས་འོངས་ལེགས་བཤད་བདུད་རྩིས་འཕྲོག་གྱུར་ཅིག་རྨ་བྱ་
དག་གི་རྣ་བ་ལ། དབྱར་སྐྱེས་སྤྲིན་གྱི་སྒྲ་དབྱངས་བཞིན། །དམ་བའི་སྐྱེ་བོ་མ་ལུས་པ། །དམ་པའི་སྤྱོད་ཚུལ་ཐོས་པས་ཚིམ། །དེ་ཕྱིར་ཚིག་གི་ངོག་པ་ནི། །སྤྱོད་ཚུལ་རྫོགས་པའི་དྲི་བཟང་ཅན། །ཕྱོགས་ཀྱི་
མཛེས་མའི་རྣབ་ལ། །འབྱུང་བར་རྩོམ་བ་བདག་གིས་བྱས། །ཆེན་པོའི་གཏམ་གྱི་སྦྱོར་བས་ཀྱང། །དམན་རྣམས་ཡིད་ལ་བྲུག་རྡུ་ནི། །ཕྲག་དོག་མེ་ཡིས་བཙོས་བ་བཞིན། །ཞུམ་བ་དག་དང་ལྷན་ཅིག་འབྱུང་

[040B] །བད་གཞོན་ཁ་ཡི་བདུད་རྩི་ལ། །ཁྲོས་བའི་བུང་ཐ་གླང་ཆེན་གྱི། །འགྲམ་བའི་ཆང་ལ་འཐུང་ཐར་རྩོམ། །དེ་ལྟ་ན་ཡང་བདག་གིས་ནི། །དམ་པ་རི་དྭགས་མིག་ཅན་གྱི། །ཟུར་
ཕུད་དག་ལ་འོས་པ་གང། །ངོ་མཚར་གཏམ་གྱི་ཕྲེང་བ་བཀོད། །གང་གི་བློ་གྲོས་བློ་ཡི་བང་མཛོད་ནི། །ལེགས་བཤད་རིན་ཆེན་བྱེ་བས་གང་གྱུར་བ། །བློ་ཆུང་ཆད་ཀྱིས་བགྲང་བར་མི་སྤྱོད་པའི། །སྙན་དངགས་
འབྱུང་ཁུངས་དེ་ལས་འདི་ཉིད་འོངས། །གང་ཞིག་ཟབ་ཡངས་ཆུ་གཏེང་བཞི་ཡི་ཚད། །ཤེས་ལྡན་སུ་ཞིག་ཚུ་ཐག་གྲངས་ཀྱིས་བགྲང། །དེ་ལྟར་ཁྱོད་ཀྱི་ཡོན་ཏན་ཕུང་པོའི་ཚད། །བགྲང་བས་མཐུ་ཆེན་ཀུན་ཀྱང་སྐྱིད་
ལུག་འགྱུར། །འོན་ཀྱང་ལྷོ་ཕྱོགས་དྲི་བཞོན་གྱིས་བོས་པའི། །རྐང་འཐུང་མོ་ཏོག་རྒྱས་བའི་སྙེ་མ་བཞིན། །མགོན་ཁྱོད་ཡོན་ཏན་བད་མོའི་དྲི་བསུང་གིས། །བདག་ཡིད་བུཨྔ་བའི་བརྟན་ཉམས་མུ་ཅོར་གྱུར། །དེ་ཕྱིར་
ཀུན་མཁྱེན་རྗེ་བཙུན་བླ་མའི་ཡོན་ཏན་ནོར་བུའི་ཚགས། །བདེ་ལེགས་ཀུན་གྱི་འབྱུང་གནས་དེ་ཉིད་བདེ་བླག་འཐོབ་བའི་ཐབས། །ཕུལ་བྱུང་མཛད་པའི་རྒྱ་ཆེན་རྒྱ་མཚོར་བགྲོད་པའི་གྲུ་གཟིངས་འདི། །རང་གཞན་རེ་བ་
མཐའ་དག་སྐོར་བའི་སླད་དུ་གུས་པས་བྱས། །དགེ་བ་འདི་ཡིས་ཚེ་རབས་ཀུན་དུ་བདག་གང་གི་མཚན་ཡང་བསྐལ་པར་རྙེད་དཀའ་བ། །ཐེག་མཆོག་དགེ་བའི་བཤེས་ཁྱོད་ཞབས་ཀྱི་རྡུལ། །འབྲལ་མེད་

[041A]༄༅། །གཙུག་ཕུང་རྒྱན་དུ་བསྟེན་པར་ཤོག་དེང་ནི་སྒོ་གསུམ་བྱ་བ་ཀུན་གྱིས་ཀྱང། །ཁྱོད་མཉེས་བགྱིད་པ་འབའ་ཞིག་ལྟུར་བླངས་ནས། །དེ་ཡི་མཐུ་ལས་ཐུགས་ཀྱི་བཅུད་ཕྱུང་བ། །ཁྱོད་
གསུང་བདུད་རྩེའི་རོ་ཡིས་འཚོ་བར་ཤོག་ཐེག་མཆོག་ལམ་གྱི་གཞུང་ཤིང་བྱང་ཆུབ་སེམས། །ཡང་དག་ལྟ་བའི་གནད་དང་རིམ་གཉིས་ལ། །འཁྲུལ་མེད་ངེས་པ་རྙེད་ནས་བརྩོན་བ་ཡིས། །ཁྱོད་གསུད་
སྒྲུབ་པ་སྙིང་བོད་བྱེད་པར་ཤོག་་རྗེ་ཐམས་ཅད་མཁྱེན་པ་ཙོང་ཁ་བ་ཆེན་པོའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུད་གནས་ཞེས་བྱ་བ་ལས། མྱ་ངན་ལས་འདའ་བའི་ཚུལ་བསྟན་པ་དང། སྤྲུལ་བའི་
སྐུའི་མཛད་པ། སྐུ་ཙེ་འདིར་བརྩམས་པའི་གསུང་རབ། སྲས་མཆོག་རྣམས་ཀྱི་གྲངས་བཅས་བརྗོད་པའི་ལེའུ་སྟེ་བདུན་པའོ།། །།མངྒ་ལཾ།། །།
   ༈    །།

[041B][DD]

༄༅། །རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་ལས་ལེའུ་བརྒྱད་པ་བཞུགས་སོ། །

[001] །བདེ་བར་གཤེགས་པའི་གསུང་རབ་པདྨོའི་ཚུལ། །ལེགས་པར་འབྱེད་པའི་བློ་གྲོས་འོད་སྟོང་ལྡན། །སྲིད་གསུམ་མཁས་པའི་
གཙུག་རྒྱན་རིན་པོ་ཆེ། །རྒྱལ་ཚབ་ཆོས་རྗེའི་ཞབས་ལ་གསོལ་བ་འདེབས། །བརྒྱད་པ་ལ། རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རིང་
ལུགས་དྲི་མ་མེད་པ་འདི་ཉིད་ཕྱོགས་དུས་ཀུན་དུ་དར་ཞིང་རྒྱས་པ་དང་ཡུན་རིང་དུ་བཞུགས་པར་མཛད་པའི་སློབ་མའི་ཚོགས་གྲངས་ལས་འདས་པ་ལས་འགའ་
ཟུང་གི་རྣམ་ཐར་ཟུར་ཙམ་བརྗོད་པར་བྱའོ། །དེ་ཡང་རྗེ་རིན་པོ་ཆེའི་སྲས་ཀྱི་ཐུ་བོ་རྒྱལ་བ་ཙོང་ཁ་པའི་སྐུ་ཚབ་ཏུ་དགའ་ལྡན་གྱི་ཁྲིད་བཞུགས་ནས་
བསྟན་པ་རིན་པོ་ཆེ་གོང་ནས་གོང་དུ་རྒྱས་པར་མཛད་པའི་རྗེ་དར་མ་རིན་ཆེན་པའི་ཞལ་སྔ་ནས་ནི། རབ་བྱུང་དྲུག་པའི་སོ་བརྒྱད་པ་ཤིང་འབྲུག་ལོ་ལ་གཙང་གི་

[002A] །ཕྱོགས་ཉ་བསྟོད་ཀྱི་འབངས་མི་སྟོང་ཕྲག་ཅན་གྱི་དཔོན་ཆེན་ཞིག་གི་སྲས་སུ་འཁྲུངས། འབྲུག་ལོ་འདི་ནི་བུ་སྟོན་རིན་པོ་ཆེ་
གཤེགས་ནས་ལོ་དགུ་དང། རྗེ་འཁྲུངས་པའི་མེ་བྱ་ནས་ལོ་བརྒྱད་པ་ཡིན། སྐུ་ན་ཕྲ་བའི་དུས་སུ་གནས་རྙིང་མཁན་པོ་རིན་ཆེན་རྒྱལ་མཚན་ལས་
རབ་བྱུང་མཛད། དེ་ནས་གངས་ཅན་པ་ཀུན་དགའ་དཔལ་དང། དཀའ་བཞི་པ་རིན་ཆེན་རྡོ་རྗེ་དང། རྗེ་བཙུན་རེང་མདའ་བ་སོགས་ལ་བརྟེན་ནས་
བཀའ་བསྟན་བཅོས་ལ་སྦྱངས་པས་ལུང་རིགས་སྨྲ་བའི་མཁས་པ་ཆེན་པོར་གྱུར་ཏེ། ལྡོག་ལོང་པ་ཀུན་དགའ་དཔལ་གྱིས་མཁན་པོ་དང། རེད་མདའ་
པ་གཞོན་ནུ་བློ་གྲོས་ཀྱིས་ལས་སློབ་དང། གངས་ཅན་པ་ཀུན་དགའ་དཔལ་གྱིས་གསང་སྟོན་མཛད་ནས་བསྙེན་པར་རྫོགས། དེ་ནས་ས་སྐྱ། གསང་བུ་

[002B] ལེགས་པར་སྤྱངས་པའི་མཁས་ཆེན་རྣམས་ཀྱང་ལེགས་བཤད་ཀྱིས་ཡིད་འཕྲོག་པ་དང། རིགས་པའི་ང་རོ་ས་སྤ་བཀོང་བ་ལྷན་ཅིག་ཏུ་བྱས་ཏེ། མཁས་པའི་
མཁས་པ་རྣམས་ཀྱང་ཉི་མའི་དྲུང་གི་མར་མེ་ཁོ་ནར་མཛད་དོ། །དེ་ཡང་གསང་ཕུར་བྱོན་པའི་དུས་སུ་དོར་སྟོན་སྨྲ་བའི་སེངྒེ་དང། ཐེག་གསུམ་རྣམ་བཞག་གི་ཐད་དུ་བརྒལ་བརྟག་མཛད་པས། རོང་ཊིཀ་པ་
ཉི་མའི་དྲུང་གི་མད་མེ་ལྟར་མཛད། དེ་དུས་རྩོད་པ་མཛད་པའི་གསུང་རྣམས་དྲུང་ན་འཁོར་པའི་མཁས་པ་རྣམས་ཀྱིས་ཡི་གེར་བཀོད་པ་ཡང་ཡོད། གྲྭ་སྐོར་གྲུབ་ནས། རྗེ་རིན་པོ་ཆེ་དེ་ཉིད་སྙན་པ་ཆེ་བས་
གཉལ་སྟོད་ར་གྲོད་ན་བཞུགས་པའི་ཚེ་མཇལ་དུ་ཕེབས། ཐོག་མར་དྲི་བ་མང་དུ་མཛད་བས། རྗེ་འདིས་རྟོགས་ལྡན་ལ་སྐྱེ་བའི་དོགས་པ་འདྲ་བསླངས་པ་ལ། ལན་གྱི་སྤོབས་པ་མ་བྱུང་བས། ཆོས་ཀྱི་
གྲགས་པའི་རིགས་ལམ་ལ་བརྟེན་ནས་གསུང་རབ་ཐམས་ཅད་ཐར་འདོད་རྣམས་ལ་མེད་མི་རུང་དུ་ཉམས་སུ་ལེན་པའི་གང་མས་པའི་གནད་ལུང་དང་བཅས་པ་ཐོགས་གཅིག་གསུངས་བས། དེ་མ་ཐག་དབང་རྣོན་ཆོས་ཀྱི་
སྤྱན་ལྡན་དེས་ཐུགས་ཀྱིས་ཚུད་ནས་རངས་པའི་བདེ་བ་དང། འདི་ནི་ཐམས་ཅད་མཁྱེན་པ་རྒྱལ་བའི་དམ་ཆོས་མ་ལུས་པ་ཅིག་ཅར་སྟོན་པའི་སྨོན་ཁམ་རླབས་པོ་ཆེ་གྲུབ་པ་ཅིག་ཁོ་ནའོ་སྙམ་པའི་དང་བ་དྲག་པོ་

[003A]༄༅། །མནན་པས་མི་ནོན་པ་གཉིས་མཉམ་དུ་འཁྲུངས་ཤིང། ཞབས་ལ་གཏུགས་པའི་ཕྱག་མང་དུ་མཛད། བདག་བླ་མ་རྗེ་བཙུན་ཕ་ལ་གནང་བ་ཐོབ་ནས། རྗེ་ཉིད་ཞབས་བརྟན་གྱི་བར་
སྐུ་དང་གྲིབ་མ་བཞིན་དུ་ཞབས་འབྲིང་དུ་འབྲང་བས་ཐུགས་རྗེས་གཟུང་འཚལ་ཞེས་དད་པའི་ང་རོ་དང་བཅས་ཞུ་བ་ཕུལ་བས། རྗེ་ཉིད་ཀྱིས་ཀྱང་ཞལ་གྱིས་བཞེས། ཞབས་ཕྱིར་གྱུན་འཐུར་ནས་མདོ་སྔགས་ཀྱི་
གསུད་རབ་མཐའ་ཡས་པ་གསན་པའི་ཞོར་ལ་རྗེའི་དྲུང་དུ་བསྙེན་པའི་སྡེ་སྣོད་འཛིན་པ་ཕལ་ཆེར་ལེགས་བཤད་ཀྱིས་སྐྱོང་བར་མཛད་ཅིང། ལུང་དང་མདོན་པར་རྟོགས་པའི་ཡོན་ཏན་མཐའ་ཡས་པའི་གཏེར་དུ་གྱུར་
པས། འགྲན་ཟླ་ཐམས་ཅད་དང་བྲལ་བ་འདི་གཟིགས་ནས། རྗེ་རིན་པོ་ཆེ་ཞིང་གཞན་དུ་གཤེགས་ཁར། འོད་གསལ་ལྷ་ཁང་དུ་བུ་ཆེན་ཐམས་ཅད་འཚོགས་པའི་དབུས་སུ། རྒྱལ་ཚབ་རྗེ་ལ་ན་བཟའ་
བེར་ཐུལ་དང། དབུ་པ་ཎ་ཞྭ་ཞིག་གནང་སྟེ་དོན་གྱིས་གོ་བར་མཛད་པས་བུ་ཆེན་གཞན་ཐམས་ཅད་ཁོ་ཐག་ཆད་དེ། །ས་ཕག་ངེ་ཀའི་མཇུག་ལ། འདུལ་འཛིན་རིན་པོ་ཆེས་ཐོག་དྲངས་པའི་དགེ་འདུན་ནམས་
ཀྱིས་བཞུགས་གདན་སེངྒེའི་ཁྲིའི་སྟེང་དུ་སྤྱན་དྲངས་པ་ལས། རྒྱལ་ཚབ་ཆོས་རྗེ་ཞེས་སྙན་གྲགས་ཀྱི་ཚངས་དབྱང་འོག་མིན་སྟུག་པོ་བཀོད་པའི་བར་དུ་ཁྱབ་སྟེ། དེ་ཡང་རྒྱལ་ཚབ་རྗེའི་དགུང་ལོ་ང་དྲུག་ནས་

[003B] དེའི་རིང་ལ་དགེ་འདུན་གྱི་སྦྱི་ཁྲིམས་དམ་ཞིང། དབྱར་དགུན་གཙོ་ཆར་བྱང་ཆུབ་ལམ་གྱི་རིམ་པའི་ཁྲིད་དང། རིམ་གཉིས་ཀྱི་
ཁྲིད་ཀྱང་གསུངས་ཤིང། འཚམས་དམ་པར་མཛད་ནས་ཐམས་ཅད་ཀྱང་ལམ་རི་པ་གྱི་ཁྲིད་སྐྱོད་བ་དང་རིམ་པ་གཉིས་ཀྱི་རྣལ་འབྱོར་ལ་ལྷུར་མཛད་པའི་སྤོང་བ་བསམ་གཏན་གྱི་འཁོར་ལོ་དང། དབྱིད་
དང་སྟོན་སེ་འབྲས་གསང་གསུམ་སོགས་ཕྱོགས་ནས་བྱོན་པའི་སྡེ་སྣོད་འཛིན་པ་རྣམས་དང། གཉུག་མར་གནས་བའི་དགེ་འདུན་རྣམས་ལ་དཀའ་ཆེན་བཞི་དང། དབུ་མ་རྩ་འཇུག་དྲང་ངེས་རྣམ་
འབྱེད་ལ་སོགས་པའི་མདོ་ཕྱོགས་ཀྱི་བཤད་པ་དང། དཔལ་གསང་འདུས། བདེ་མཆོག་འཇིགས་བྱེད་ལ་སོགས་པའི་རྒྱུད་ཀྱི་བཤད་བཀའ་དང། ཁྲིད་བཀའ་དང། ལུང་མན་ངག་ཀྱང་འདོམས་
པར་མཛད་དེ་ཀློག་པ་ཐོས་བསམ་གྱི་འཁོར་ལོས་དུས་འདའ་བར་མཛད་དོ། །དེ་ཡང་སྐབས་འ་གར་འོལ་ཁ་དང་གནས་རྙིང་སོགས་སུ་ཕེབས་ནས་ཀྱང་གསུང་ཆོས་གསུང། ཁྱད་པར་ལྕགས་ཕག་ལོ་གདན་
ས་ཆེན་པོ་དེར་གཞི་བྱེས་ཀྱི་སྡེ་སྣོད་འཛིན་བ་སྟོང་ཙམ་ལ་གཞུང་ཆེན་མོ་རྣམས་ཀྱི་དཀའ་གནས་ལ་དོགས་གཅོད་དང། རྣམ་འགྲེལ་གྱི་ཞིབ་བཤད་བཀའ་དྲིན་བསྐྱངས། དེ་ནས་གསང་པའི་བདག་པོས་

[004A]༄༅། །ལྷོ་ཟག་གྲུབ་ཆེན་ལ། རྗེའི་རྗེས་སུ་འང་ཁོང་རང་གི་ཐུགས་ཁེངས་པའི་བཤེས་གཉེན་དུ་མ་འབྱུང། ཁྱད་པར་དུ་གཙང་རང་ནས་བདུན་འབྱུང་གསུངས་པའི་གནང་དང་ཆོས་ཀྱི་
བབས་བྱས་ཀྱང་འོས་པར་དགོངས་ནས་མཁས་གྲུབ་ཐམས་ཅད་མཁྱེན་པ་ཕྱག་ཕྱིར་ཁྲིད་འོང་བ་དེ། གསེར་ཁྲིར་བཀོད་ནས་རང་ཉིད་རྒྱལ་ཁང་རྩེར་ཟུར་བཞུགས་མཛད་དེ། ཐུགས་དམ་ཟབ་མོའི་རིམ་པ་
མཛད། སྐུ་ཆེ་བའི་ཡོན་ཏན་ཡབ། འཕྲལ་གྱི་མཛད་པ་ནི། སྲིད་པའི་ཕུན་ཚོགས་མཐའ་དག་ལ་ཐུགས་ལོགས་སེ་ལོངས་སྤྱོད་ཀྱི་ཡོ་ལང་དང་འཇིག་རྟེན་གྱི་མཐན་འཇུག་མི་མཛད་པས། དབྱར་དགུན་
གྱི་འཚམས་ལ་ཚོགས་སུ་མི་ཕེབས་བར་བསྔོ་རྟེན་འཚམས་ཁང་འགག་ཏུ་འབུལ། བརྡལ་ལན་ཕྱག་མདུང་རེ་གནང་བས། ཤར་བ་རིན་རྒྱལ་པས། སྦྱིན་བདག་ཚོ། སྐུ་མདུན་དུ་མ་བཏང་ན། ཡིད་མི་
ཆེས་པར་འདུག་ཞུས་པས། དབུ་ཞྭ་ཕུད་ནས་ངའི་མགོ་ལ་ལྟོས་དང། ལོང་གཏམ་བྱེད་ལོང་ཨེ་འདུག་གསུངས་ཤིང། ཉིན་མཚན་ཁོར་ཡུག་ཏུ་བཤད་སྒྲུབ་ཀྱི་མཛད་བ་ལ་སྐད་ཅིག་ཀྱང་མི་གཡེལ་བ་
ལུང་གི་ཡོན་ཏན་མདོ་སྔགས་ཀྱི་བཀའ་བསྟན་བཅོས་མང་པོའི་གཞུང་ཚིག་ཞལ་ཐོན་དུ་བཀླགས་ཤིང་ག་ཞུང་དོན་མ་ལུས་བ་གདམས་པར་ཤར་བ་དང། རྟོགས་བའི་ཡོན་ཏན་སྡོམ་ག་གསུམ་དང་འགལ་བའི་བཅས་

[004B] སེམས་ཅན་སྡུག་བསྔལ་གྱིས་མནར་བ་ཤས་མི་བཟོད་པའི་སྙིང་རྗེས་སྤྱན་ཆབ་དང་གིས་འབྱུང་བས་མདུན་ན་
འཁོར་པ་གཞན་གྱི་འང་བློ་སྣ་བསྒྱུར་ནུས་བ། ཐུན་མོང་བ་ཟབ་མོའི་ལྟ་བ་རྣམ་དག་དང། ཐུན་མོང་མ་ཡིན་པ་སྒོ་གསུམ་རྡོ་རྗེ་གསུམ་དུ་ཤར་བའི་ང་རྒྱལ་དང་གསལ་སྣང་བརྟན་པོའི་བསྐྱེད་རིམ་དང་
གང་ཤར་བདེ་སྟོང་གི་ཏིང་འཛིན་དང་ལྷ་སྐུར་འཆར་བའི་རྫོགས་རིམ་མངའ་བས་སྲིད་གསུམ་ཟིལ་གྱིས་གནོན་པ་སོགས་ཡོན་ཏན་རྒྱ་ཆེའོ། །དེ་ཡང་སྣད་ཚོད་ཙམ་སྟེ། ཐུན་མོང་མ་ཡིན་པ་རིགས་ལྡན་
པདྨ་དཀར་པོའི་སྤྲུལ་པར་འདོད་ན། ཡོན་ཏན་གྱི་ཚད་སུས་བཤད་ནུས། རིགས་ལྡན་པདྨ་དཀར་པོ་ནི་སྤྱན་རས་གཟིགས་ཀྱི་སྤྲུལ་བར་དུས་འཁོར་རྩ་རྒྱུད་དུ་གསུངས། ལེགས་བཤད་ཀྱི་རྩོམ་པ་ཡང་
རྣམ་འགྲེལ་གྱི་རྣམ་བཤད་ཐར་ལམ་གསལ་བྱེད། རྣམ་ངེས་ཀྱི་རྣམ་བཤད་ཆེན་མོ་རྒྱལ་བའི་དགོངས་པ་རབ་གསལ། རིགས་ཐིག་གི་ཊིཀྐ་རིན་ཆེན་གཏེར་མཛོད། མདོའི་ཊིཀྐ་མཐར་འཛིན་གདུང་
སེལ། རྣམ་འགྲེལ་གྱིས་བཅད་ཆེན་མོ། རིགས་གཏེར་གྱི་ཊིཀྐ་དང། མངོན་རྟོགས་རྒྱན་གྱི་རྣམ་བཤད་སྙིང་བོའི་རྒྱན། མངོན་རྟོགས་རྒྱན་གྱི་ལམ་བསྒྲིགས། རྒྱུད་བླ་མའི་ཊིཀ་ཆེན། དབུ་

[005A]༄༅། །མ་རིན་ཆེན་འཕྲེད་བའི་ཊིཀྐ། བཞི་བརྒྱ་བའི་ཊིཀྐ། སྤྱོད་འཇུག་ཊིཀྐ། མངོན་བ་ཀུན་བཏུས་ཀྱི་ཊིཀྐ། ཕུང་པོ་གསུམ་པའི་ཊིཀྐ། ཡེ་ཤེས་སྙིང་པོའི་བདེན་གཉིས་ཀྱི་ཊིཀྐ་
གསང་འདུས་འཇམ་རྡོར་གྱི་མངོན་དཀྱིལ། སྦྱོར་བ་ཡན་ལག་དྲུག་གི་ཁྲིད་རིམ་གཉིས་མྱུར་འཇུག་སེམས་བཀའ་སྩལ་བ་པོ་ཏི་བརྒྱད་ཙམ་བཞུགས་སོ། །དེ་ནས་མྱ་ངན་ཁས་འདའ་བར་ཉེ་བ་ན་དོན་གྱི་
གཙོ་བོ་པོ་ཏ་ལ་ཉིད་ས་ལ་གནས་པའི་འོག་མིན་གཉིས་པར་དགོངས་པ་ཡིན་ནའང། རིམ་པས་གནས་རྙིང་དང། དམ་རིང་ཆོས་སྡེར་ཕེབས་པ་ལ་བསྙད་བཏགས་ཤིང་གཞིས་ཀ་སྣེའུ་པས་པོ་ཏ་ལར་
གདན་དྲངས། གཞུང་ཀོ་མཛད་ནས་ཕེབས་པས་ལྷོ་ངགས་ཁའི་ལྕགས་ཟམ་དབུད་པའི་སྟེད་དུ་གྲུབ་ཐོབ་ཐང་སྟོང་པ་བྱོན་ནས། སྐུ་ཚེ་རིང་པོ་མེད་བས་ལྕགས་ཟམ་འོག་ལ་ཀ་བ་ཐོང་གསུངས་བས་
ཀོ་བ་ལྕགས་ཟམ་གོང་དུ་ཆོད། གྲིབ་ཆེ་གསུངས། ཀོ་བ་ནས་ཚུར་ཕེབས་དུས་སྣེལ་པས་བསུ་བ་ལ་ཡོངས་ཏེ། ཕྱག་གི་ཕུ་དུད་གིས་ཚ་ཕྱིས་མཛད་ནས་ཚུར་འཐེན་གྲབ་མཛད་པས། སྡིག་ལག་དེ་
ཕར་བསྡུས་གསུངས། དེ་ནས་པོ་ཏ་ལར་སྐྱེས་བ་གསུམ་གྱི་ལམ་རིམ་ལ་སོགས་པའི་ཆོས་ཀྱི་འཁོར་ལོ་ཐ་མ་བསྐོར་ནས། སྐུ་ཅུད་ཟད་བྶྕུར་བའི་ཚུལ་བསྟན་ཏེ། རེ་དགུ་པ་ཆུ་བྱིའི་ཟླ་བ་ལྔ་པའི་ཚེས་

[005B] མཁས་གྲུབ་རྗེས་སྣེའུ་བ་ལ་ངའི་བླ་མའི་གདུང་ཡང་སྤྱན་དྲོངས། ཞེས་བཀའ་གནང་བས་དགའ་ལྡན་དུ་སྤྱན་དྲངས་པའི་
ལམ་བར་དུ་ཡང་མེ་ཏོག་སྣ་ལྔའི་ཆར་ཆེན་པོས་གཡོགས་པར་གྱུར་ཅིང། ཞུགས་ལ་ཕུལ་བས་རིང་བསྲེ་ཁེ་ཁ་དོག་ཤིན་ཏུ་འཚེར་བ་དཔག་ཏུ་མེད་པ་བྱོན་ཏེ། དེང་སང་ཡང་རྒྱལ་ཚབ་རིང་བསྲེལ་ཞེས་མང་པོའི་
ལག་ཏུ་བརྒྱུད་པ་སྣ་ཚོགས་སྣང་ངོ། །སྐུའི་རྟེན་ཇོ་ཁང་དུ་ཇོ་བོ་རིན་པོ་ཆེའི་གསེར་སྐུ་ཆེན་མོ། ཐུགས་ཀྱི་རྟེན་དུ་དངུལ་གདུང་ཆེན་མོ་རྗེ་བླ་མའི་གདུང་གི་གཡས་ན་ཡོད་དོ། །བླ་མ་མཆོག་གི་ཡོན་
ཏན་དེ་ལྟ་བུ། །ཅུང་ཟད་བརྗོད་པའི་དགེ་བ་གང་བསགས་པ། །དེས་ནི་མགོན་སྐྱབས་མེད་པའི་འགྲོ་བ་ཀུན། །བཤེས་གཉེན་བཟང་པོས་རྟག་ཏུ་སྐྱོང་གྱུར་ཅིག། །།
གཞུང་ལུགས་རལ་པ་འཐུག་པོས་གཉའ་ཁེབས་ཤིང། །རིགས་པའི་གད་ཨྲྒྱངྶ་ས་གསུམ་འདར་བྱེད་པ། །འཇིགས་མེད་སྨྲ་བའི་སེང་གེ་དགེ་ལེགས་དཔལ། །མཁས་གྲུབ་ཆོས་རྗེའི་ཞབས་ལ་གསོལ་
བ་འདེབས། །རྗེ་བདག་ཉིད་ཆེན་པོའི་ནང་ཐུགས་ཀྱི་སྲས་གཅིག་དགའ་ལྡན་གྱི་ཁྲི་ཐོག་གསུམ་པ་ཐམས་ཅད་མཁྱེན་པ་མཁས་གྲུབ་རིན་པོ་ཆེ་དགེ་ལེགས་དཔལ་བཟང་པོ་ནི། རབ་བྱུང་དྲུག་པའི་
[006A]༄༅། །ང་དགུ་བ་ཤིང་མ་གླང་ལ་གཙང་སྟོད་ལྡོག་གཞུང་བྱང་ཆུབ་འོག་ཅེས་པར། བྱང་པའི་དཔོན་ཞལ་དེའི་རིགས་སུ་ཡབ་བཀྲ་ཤིས་དཔལ་བཟང་དང། ཡུམ་བུ་འདྲེན་རྒྱལ་མོའི་སྲས་
གསུམ་གྱི་ཆེ་བ་མཁས་གྲུབ་ཆེན་པོ་དགེ་ལེགས་དཔལ་བཟང་དུ་འཁྲུངས་སོ། །འབྲིང་བ་སོ་ཆོས་རྗེ་དང། ཆུང་བ་བསོད་གམས་བཀྲ་ཤིས་དང་སྐུ་མཆེད་གསུམ་ཡོད། དེ་ཡང་རྗེ་རིན་པོ་ཆེ་འཁྲུངས་
ནས་ལོ་ཉེར་དགུ་དང། རྒྱལ་ཚབ་རྗེ་འཁྲུངས་ནས་ལོ་ཉེར་གཉིས་ལོན་པ་དེ་ཡིན། ཆུང་ངུའི་དུས་ནས་རིགས་ལམ་ལ་བག་ཆགས་སད་ཅིང། མགོན་པོ་ཕྱག་དྲུག་པའི་རྗེས་གནང་ཞུས་ཏེ་བསྙན་སྒྲུབ་གཏོར་མ་
ཡེ་མ་ཆག་བར་མཛད་པས། ཆོས་སྐྱོང་གི་བཞོན་པ་ཕག་གི་སྐང་མཆོད་གཡོག་པས་ཚོར་བ་བྱུང། གཞོན་ནུའི་དུས་སུ་མཁས་གྲུབ་ལྷ་དབང་པའི་སྐུའི་སྐྱེ་བ་ཡིན་པར་དྲན་པས་མཁས་གྲུབ་པའི་མཚན་ཆགས་
མཁས་གྲུབ་ལྷ་དབང་པའི་དགོན་བ་རྡོ་རྗེ་གདན་ཡང་ཕུལ། གཞོན་ནུ་ཉིད་ནས་རིན་པོ་ཆེ་འཇམ་དཔལ་རྡོ་རྗེ་སྙིང་པོས་རྗེས་སུ་བཟུངས་ཏེ་དབང་རྒྱུད་མན་ངག་བསམ་གྱིས་མི་ཁྱབ་བ་གནང་བས་རྩ་བའི་བླ་མ་བཀའ་
དྲིན་ཆེ་ཤོས་ཡིན་གསུང། དེ་རྗེས་ལམ་འབྲས་པ་ཡེ་ཤེས་དཔལ་བ་རྡོ་རྗེ་གདན་དུ་མཇལ་བས་ཐུན་མོང་མ་ཡིན་པའི་དད་པ་སྐྱེས་ཏེ་མཆི་མ་མཆོར། ཀྱཻ་རྡོར་གྱི་དབང་ཞུས་ནས་རྨི་ལམ་བཏགས་པའི་དུས་

[006B] ཡེ་ཤེས་འབེབས་པའི་ཚེ་ཏིང་ངེ་འཛིན་གྱི་བྱེ་བྲག་མང་པོ་སྐྱེས། ལམ་འབྲས་བསྐྱངས་པའི་ཕྱག་
རྒྱ་ཆེན་པོ་ཡི་གེ་མེད་པའི་སྐབས་སུ་བླ་མ་ལ་སྤྱན་གསུམ་ཡོད་པར་མཐོང། འདི་ལ་ལམ་འབྲས་ཐོབ་མན་ཆད་འཁྲིད་གང་བསྐྱངས་བ་ཀུན་གྱི་ཡོན་ཏན་ཚ་སེ་རྒྱུད་ལ་མ་སྐྱེས་པ་མ་བྱུང། བླ་མ་འདི་ལ་རྡོ་རྗེ་
འཆང་གི་འདུ་ཤེས་ལས་ཐ་མལ་བའི་འདུ་ཤེས་སྐྱེ་མ་མྱོང་གསུངས། རྗེ་རེད་མདའ་པ་ཆེན་པོ་ནི། ཆོས་ཉིད་ཀྱི་བདེན་པ་མངོན་སུམ་དུ་གཟིགས་ཤིང་སྐུ་ཚེ་སྔ་མའི་ཡང་བླ་མ་ཡིན་པ་འདྲ་གསུང་ཞིང། སྐུ་ཆུང་
དུའི་དུས་ནས་ཀླུ་སྒྲུབ་ཀྱི་མཚན་ཐོས་ཙ་ན་སྤྱན་ཆབ་འཆོར་ཞིང། དབུ་མའི་ཆོས་ཚིག་རེ་ཙམ་ཐོས་པས་འདི་ལྟ་བུའི་ཆོས་ཟབ་མོ་སྟོན་བའི་བླ་མ་ཞིག་དང་མཇལ་ན་སྙམ་ཞིང། བླ་མ་འདི་དང་མཇལ་མན་མོས་
གུས་དཔག་ཏུ་མེད་པ་སྐྱེས། མཇལ་བའི་དུས་ཀྱང་ཉི་མ་གསུམ་དུས་གཅིག་ལ་ཤར་བའི་རྨི་ལྟས་བྱུང་གསུང། ལམ་འབྲས་པ་ཡེ་ཤེས་དཔལ་དང། ཀུན་དགའ་རྒྱལ་མཚན་དང། རྗེ་བཙུན་རེད་
མདའ་བ་བསྟན་ནས་མདོ་སྔགས་ཀྱི་གསུང་རབ་ཐམས་ཅད་ལ་སྦྱངས་པས་རིགས་པའི་དབང་ཕྱུག་ཆེན་པོར་གྱུར། དེ་ཡང་བླ་མ་འདི་ནི་སྐྱེ་བ་དུ་མར་རིག་པའི་གནས་ལྔ་ལ་སྦྱངས་ཤིང། རྗེ་བཙུན་འཇམ་པའི་

[007A]༄༅། །དབྱངས་ཀྱིས་རྗེས་སུ་བཟུང་བའི་མཐུས་སྐུ་ཚེ་འདིར་ཡང་གཞོན་ནུ་ན་ཚོད་ཡོངས་སུ་མ་སྨིན་བའི་སྐབས་ཉིད་ནས་ཀྱང་སྡེ་སྣོད་གསུམ་དང་རྒྱུད་སྡེ་བཞིའི་དོན་ལ་རྣམ་དཔྱོད་ཀྱི་འཇུག་པ་
ཐོགས་པ་མེད་པར་གྱུར་ཏེ། གངས་རིའི་ཁྲོད་ཀྱི་མཁས་བ་ཀུན་གྱི་མགོ་བོ་ལ་བགའི་ཕྲེང་བ་ངལ་གསོ་བགྱིད་པའི་ཤིང་རྟ་ཆེན་པོར་གྱུར་ཏོ་ཞེས་གྲགས་སོ། །དེ་ཡང་མཁས་བ་ཆེམ་པོ་འདི་དགུང་ལོ་བཅུ་
དྲུག་ལོན་བའི་ཚེ། ཕྱོགས་ཐམས་ཅད་ལས་རྣམ་བར་རྒྱལ་བའི་པཎྚི་ཏ་ཆེན་པོ་འཇིགས་མེད་གྲགས་པས། ས་སྐྱ་པཎ་ཆེན་གྱིས་མཛད་པའི་རིགས་གཏེར་ཞེས་པའི་བསྟན་བཅོས་འདི་ནི་ནོར་བ་འབའ་ཞིག་
ཏུ་བཤད་པ་ནང་འགལ་གྱི་ཕུང་པོ་ཡིན་འདུག་ཁོ་བོས་དེ་འགོག་བ་ཡིན་པས་ལན་གདབ་པར་ནུས་པའི་ས་སྐྱ་པ་སུ་ཡོད་ཅེས་དྲིལ་བ་སྒྲགས་ཀྱང་ཐམས་ཅད་དཔའ་ཞུ་མ་པ་ལས། གཞན་དུ་ལན་གདབ་པར་
ནུས་པ་སུ་ཡང་མ་བྱུང། དེའི་ཚེ་བྱང་བའི་བདག་པོས། དམ་རིང་གི་མཁས་པ་ཐམས་ཅད་བསགས་ཏེ། ལྷོ་པའི་མཁན་ཤོབ་འདིས་རྗེ་བཙུན་འཇམ་དབྱངས་ཀྱི་གསུང་རབ་ལ་དགག་པ་བྱེད་ཀྱིན་
འདུག་བས། ཁྱེད་རྣམས་ཀྱིས་འདི་བྱ་དན་སྤུ་བཏོགས་པ་འདྲ་བ་ཞིག་གྱིས། སུས་བྱས་པ་ལ་ཁོ་བོས་བྱ་དགའ་ཆེན་པོ་སྟེར་བ་ཡིན་ཟེར་ནས། བྱང་དམ་རིང་དུ་གོལ་བ་ཐམས་ཅད་བསགས་ཏེ་

[007B] ཕྱོགས་ཐམས་ཅད་ལས་རྣམ་པར་རྒྱལ་བའི་པཎྚི་ཏ་ཆེན་པོ་དེ་ཉིད་ཀྱི་སྟན་བཤམས། སྦྱིན་བདག་རང་ཉིད་ཀྱང་ཁྲི་ལ་འདུག་སྟེ། དེའི་མདུན་སར་
ཕྱོགས་དེའི་མཁས་པ་ཐམས་ཅད་ཀྱང་སྟན་ལ་འཁོར་ནས་ཐོག་མར་བཤེས་གཉེན་དོན་བཟང་རྒྱལ་མཚན་པ་ལ་སོགས་པ་མཁས་བར་གྲགས་པ་མང་པོས་བརྩང་ཅིང། པཎྚི་ཏ་ཆེན་པོ་དེས་ཐལ་འགྱུར་
གཉིས་གསུམ་ཙམ་གྱིས་ཚར་བཅད་ནས་ཐམས་ཅད་ཀྱིས་ཀྱང་རིགས་གཏེར་ནང་འགལ་གྱི་ཕུང་པོ་ཡིན་པར་ཐག་བཅད་དོ། །དེའི་སང་ཉིན་སྦྱིན་བདག་ཀྱང་ཡིད་རབ་ཏུ་མ་བདེ་ནས་སློབ་དཔོན་རྣམས་བཀའ་
བཀྱོན་གྱིས་ཚར་བཅད། ད་ཁྱོད་རྣམས་ཀྱི་ནང་ན་ལན་འདེབས་ནུས་བ་སུ་ཡོད་དྲིས་པས་ཁོར་རྣམས་ཀྱིས་དཀའ་བཅུ་བ་དགེ་ལེགས་དཔལ་བ་འདི་བློ་གྲོས་ཐོགས་པ་མེད་པ་ཞིག་འདུག་པས་འདི་ཙོང་བུ་བཅུག་ན་
གྲག་ཅེས་གྲོས་བྱས་ཏེ། དེའི་སང་ཉིན་སྔར་ལྟར་སྟན་བཤམས་པའི་མདུན་སར། མཁན་ཆེན་པས་རིགས་གཏེར་གྱི་དབུ་ནས་མཐར་ཆགས་ལ་བཀག་བདག་ཉིད་ཆེན་པོ་འདིས་སྐྱོན་སྤོང་རིམ་པ་བཞིན་
དུ་མཛད་ཅིང། ཁོང་རང་ཉིད་ཀྱིས་གྲུབ་མཐའ་བཞག་པ་རྣམས་ཀྱང་རིགས་པ་དྲི་མ་མེད་པས་སུན་ཕྱུང་སྟེ། ལན་མེད་པར་མཛད་པའི་ཚེ། དེ་མདོ་སྡེ་པའི་གྲུབ་མཐའི་ནང་འགལ་ཡིན་གསུངས་པ་

[008A]༄༅། །མ་གཏོགས་གཞན་གསུང་རྒྱུ་མ་བྱུང། མཁས་བ་ཆེན་པོ་འདི་གཉིས་ཀྱིས་ཇི་ལྟར་བརྩད་པའི་གསུང་རྣམས་བཤེས་གཉེན་དོན་བཟང་རྒྱལ་མཚན་པས་ཡི་གེར་བཀོད་པ་ཡོད། མཁས་
མཆོག་གཉིས་ཀྱིས་ཀྱང་ཕན་ཚུན་ཐུགས་འཕྲོགས་པར་གྱུར་ཏེ། དུས་ཕྱིས་པཎྚི་ཏ་འཇིགས་མེད་གྲགས་པས་མཁས་གྲུབ་རྗེ་ལ་བསྟོད་པ་བུང་བ་རྣམ་པར་རྩེ་བའི་རྒྱུད་མང་ཞེས་པ་ཡང་མཛད། བསྟོད་པ་
ད་ཉིད་ལས། རིགས་ཚུལ་གང་གྱངས་གཅིག་བསྒྲགས་པས། །ཕ་རོལ་དུད་མོའི་ས་ལ་བརྟེན། །ཞེས་དང། རྟོག་གེ་རྣོ་ལྡན་མྱུར་སྨྲ་རྣམས། །ཁྱོད་ཀྱི་མདུན་སར་བརྒལ་ལན་གྱི། །
གཏམ་ལ་ཞུགས་ཚེ་མགྲིན་པ་ནས། །རང་སྲོག་གིས་འགག་མི་སྨྲ་ཐོབ། །ཅེས་སོགས་ཡང་དག་པར་བསྔགས་པ་ཡང་མང་དུ་ཡོད། ཡང་རྗེ་འདིས་དམ་རིང་གི་དབྱར་ཆོས་ཞིག་གི་དུས་སུ་གཡག་
པ་ཆོས་རྗེ་སངས་རྒྱས་དཔལ་བ་དང་དམ་རིང་གི་ཚོགས་སུ་རྩོད་བ་མཛད་བས་མཁས་གྲུབ་གཡག་པ་ཡང་ཕམ་པར་མཛད་འདུག་སྟེ་པཎྚི་ཏ་ཆེན་པོ་འདི་ཉིད་ཀྱི་ངང་ཚུལ་ཡིན་པས་ངོ་མཚར་དུ་ཅི་ཞིག་ཡོད་
མདོར་ན་རྗེ་བླ་མ་འདི་ཉིད་ནི། ལྷག་པའི་ལྷས་རྗེས་སུ་བཟུང་ཞིང། སྐྱེ་བ་མང་བོར་རིག་གནས་ལ་སྦྱངས་པའི་སྟོབས་ཀྱིས་མཁས་པར་རློམ་བ་སུས་ཀྱང་འདིའི་མདུན་སར་སྨྲ་བའི་རྡོ་ཐོགས་པ་

[008B] དེས་ན་ཆེ་བརྗོད་ལས་ཀྱང། ཁྱོད་ཀྱི་རྣམ་དཔྱོད་སྒྲོ་ལྡན་ནི། །རྣོན་པོས་ཤེས་བྱའི་འབེན་དག་ཕུག་སྨྲ་བའི་སེང་གེ་མཐའ་དག་གི་དྲེགས་བའི་རལ་བ་མ་ལུས་བཅད། །ཁ་ལ་
སྨྲ་བཅད་རྒྱ་བྱིན་པ། །དབྱངས་ཅན་ངོ་མཚར་གྱུར་པ་བཞིན། །ཞེས་བསྔགས་པ་ནི་དོན་གནས་ཁོ་ནའོ། །ཉེར་གསུམ་པ་ལ་རྗེ་རིན་པོ་ཆེའི་སྙན་བས་ཡིད་འཕྲོག་སྟེ། སེར་ཆོས་སྡིངས་སུ་
རྗེ་རིན་པོ་ཆེ་དང་ཐོག་མར་མཇལ་བས་ཚེ་རབས་དུ་མར་ཡབ་སྲས་ཡིན་གྲས་ཐུགས་དད་ཆེན་པོས་མཉེས་པ་གསུམ་གྱིས་མཉེས་པར་མཛད། རྗེའི་ཞལ་ནས། ལམ་ནས་རྨི་ལམ་འདྲ་བྱུང་ངམ། ཞེས་
གསུང་བར། ཆུ་ཤུལ་དུ་སླེབ་ནུབ་གྱོགས་མཚམས་ཀུན་མུན་པས་ཁྱབ་བས་གར་འགྲོ་གཏོལ་མེད་བར། ཤར་ཕྱོགས་ནས་རལ་གྲིའི་འཁོར་ལོ་རྩིབས་སྟོང་ཅན་གྱི་དབུས་སུ་རྗེ་བཙུན་འཇམ་པའི་
དབྱངས་ཀྱི་སྐུ་ཤིན་ཏུ་མཛེས་པ་བཞུགས་ཤིང་རྩིབས་རེའི་རྩེ་ལ་ཉི་མའི་དཀྱིལ་འཁོར་རེ་ཡོང་བ་ཞིག་བྱུང་ནས་ཐིམ་པས་འཛམ་གླིང་འོད་ཀྱིས་ཁྱབ་བ་ཞིག་རྨིས་ཞུས་བས། ཤིན་ཏུ་ལེགས། ཉིད་ལ་
འཕྲིན་ལས་ལེགས་པོ་འོང་བའི་ལྟས་ཡིན། ཁྱོད་ཀྱིས་བླ་མ་འཇམ་དཔལ་དངོས་སུ་མཐོང་བའི་གདུལ་བྱ་མཆོག་ཡིན་བའི་རྟགས་རེད། དོན་ལ་ང་འཇམ་དབྱངས་ཡིན་ཡང་ཐ་མལ་པའི་རྣམ་

[009A]༄༅། །བར་བསྟན་པ་ཡིན་གསུངས་ཤིང། ངའི་རྗེས་འཇུག་རྣམས་ཀྱིས་ཡི་དམ་རྡོ་རྗེ་འཇིགས་བྱེད་དང། འཇམ་དབྱངས་ཨ་ར་པ་ཙ་ན་ལ་བྱེད་དགོས། འདི་ལ་རྟེན་འབྲེལ་ཞིག་
ཡོད་གསུངས། ཕྱག་ཕུལ་ཏེ་འདི་ནས་འཇིགས་བྱེད་གནང་དགོས། ཞུས་པས་ཡོང་གསུངས་ནས་མཁས་གྲུབ་རྗེ་གཅིག་པུ་ཁོ་ན་ར་རྗེ་རང་གི་ཕྱག་གིས་རྡུལ་ཚོན་གྱི་དཀྱིལ་འཁོར་བཞེངས་ནས་དབང་
དང་རྗེས་གནང་མན་ངག་ཀུན་རྫོགས་བར་གནང། དེ་བཞིན་དུ་གསང་སྔགས་ཀྱི་སྐོར་རྐུན་ལ་ཞིབ་པར་དོགས་དཔྱོད་ཞུས་པས་ཡིག་ཆུང་མང་པོ་དེ་ཡིན། གསུང་མ་ལུས་པ་བུམ་པ་གང་བྱོར་གྱུར་
ཅིང། གསང་བདག་གིས་ལུང་བསྟན་པའི་རྒྱལ་ཚབ་དང། འདུལ་འཛིན་དང། འཇམ་དཀར་པ་གསུམ་ལའང་ཆོས་མང་དུ་གསན། དེ་ལྟར་བླ་མ་འདི་ནི་ཐོག་མར་ས་སྐྱའི་ཆོས་ལུགས་ལ་
མཐར་ཕྱིན་པར་སྦྱངས་པ་ཡིན་ཀྱང། སྐུ་ཚེ་དུ་མར་རྗེ་རིན་པོ་ཆེའི་སྲས་སུ་གྱུར་པ་དང། སྐུ་འདིར་ཡང་རྗེ་རིན་པོ་ཆེའི་བསྟན་པ་རྒྱས་པར་མཛད་པའི་ཕྱིར་བསམ་བཞིན་དུ་འཁྲུངས་པ་ཡིན་པས། རྗེ་རིན་
པོ་ཆེ་འབའ་ཞིག་གི་རྗེས་སུ་འབྲངས་ཏེ་འཆད་རྩོད་རྩོམ་པ་སོགས་ཀྱི་སྒོ་ནས་རྗེ་རིན་པོ་ཆེའི་བསྟན་པ་ལ་ཕན་པའི་བྱ་བ་ལྷག་པར་མཛད་པའི་ཚེ། ས་སྐྱ་པའི་ཕྱོགས་འཛིན་དུ་རློམས་པ་རྣམས་ཀྱིས་ཕྲག་

[009B] མཁས་གྲུབ་ཆོས་རྗེས་ས་སྐྱེའི་ཆོས་ལུགས་བཀག་གོ་ཞེས་པའི་རྫུན་ཚིག་ཕྱོགས་ཀུན་དུ་བསྒྲགས་པར་བྱས། འོ་ན་ཀྱང་བླ་མ་འདིའི་འཕྲིན་ལས་ལ་ཅུང་ཟད་ཀྱང་གནོད་པར་མ་
གྱུར། དེ་ནས་གཙང་ཕྱོགས་སུ་བྱོན་ཏེ་ཉང་སྟོང་ལྕང་རའི་གདན་ས་མཛད་པས་ལྕང་ར་དཀའ་བཅུ་པར་གྲགས། བྱང་པའི་བདག་པོ་རྒྱང་རྩེ་ལྡེ་པ་རབ་བརྟན་འཕགས་པས་སྦྱིན་བདག་བྱས་ཏེ། དཔལ་འཁོར་
བདེ་ཆེན་གྱི་དགོན་པ་བཏབ་ནས་ཆོས་གྲྭ་ཆེན་པོ་བཙུགས། གཞན་ཡང་ནོར་བུ་དགའ་ལྡན་པ། བྲང་མོ་ཆེ་བ། ལེགས་གྲུབ་པ། ཞི་གནས་པ། གསེར་ཁང་གོང་འོག་གཉིས་དང། ལྷ་ལང་
པ་སོགས་དགེ་ལུགས་ཀྱི་གྲྭ་ཚང་མང་པོའི་གཞི་བཙུགས་ཤིང། སྡེ་སྣོད་འཛིན་པ་རྣམས་མེ་ཏོག་ལ་སྦྲང་རྩི་འཐུང་བ་བཞིན་དུ་འཁོར་ནས་གཙང་ཕྱོགས་སུ་རྗེ་ཐམས་ཅད་མཁྱེན་པའི་བསྟན་པའི་སྣང་བྱེད་མཛད་
པས་ལྷ་མིས་སྨོན་པའི་སྐབས་དེར། སྔོན་ཙམ་ནས་རོང་སྟོན་ཤཱཀྱ་རྒྱལ་མཚན་པས་སྔོན་མེད་པའི་རྗེ་ཡབ་སྲས་ཀྱི་ལེགས་བཤད་ལ་མ་བཟོད་ནས་རྗེ་རིན་པོ་ཆེ་ལ་རྩོད་ག་ན་ནུས། མཁས་གྲུབ་ཐམས་ཅད་མཁྱེན་བ་ལའང་
རྩོད་མི་ནུས་ཀྱང་ལན་ཅིག་རྩོད་པ་བྱེད་དོ་ཞེས་པའི་ཚིག་ཙམ་གྱིས་སྒྲ་བསྒྲགས་ནས་ས་སྐྱའི་བསྟན་པ་བཟུང་དོ་ཞེས་པའི་སྙན་པ་ཐོབ་ཏུ་དེ་ནས། མཁས་གྲུབ་ཐམས་ཅད་མཁྱེན་པ་ཉང་སྟོད་ན་བཞུགས་དུས་ཁོ་བོ་ཁྱོད་

[010A]༄༅། །དང་ལྷན་ཅིག་རྩོད་པ་བྱེད་དོ་ཞེས་འབྲིན་ཡང་ཡང་བསྐུར་རོ། །དེ་དུས་ས་སྐྱ་ན་རྗེ་ཡབ་སྲས་ཀྱིས་ས་སྐྱའི་གྲུབ་མཐའ་བཀག་གོ་ཞེས་འཆལ་གཏམ་བསྒྲགས་ཤིང་ནུས་ལྡན་དུ་རློམ་པའི་བླུན་པོ་སྙིང་
ཁམས་ཅན་དག་གིས་གཏོར་མ་ཡང་ཡང་འཕངས་སྣང། གཞན་ཡང་ཀུན་བཟང་པས་ཀྱང་ཆོ་འདིའི་རྙེད་བཀུར་དང་འདོད་པ་ཅུང་ཟད་མ་གྲུབ་བས་རྗེ་རིན་པོ་ཆེ་ལ་མདོ་སྔགས་ཀྱི་ལམ་རིམ། ཊིཀྐ་ཀུན་གསན་ཀྱང་
དམ་ཚིག་དང་སྡོམ་པ་རྩྭ་ལྟར་དོར་ནས་རྗེ་ཡབ་སྲས་ལ་ངན་སྨྲས་དང་དགག་ཁུལ་གྱི་ཡི་གེ་མཁས་གྲུབ་རིན་པོ་ཆེར་བསྐུར་བའི་ལན་སྨྲ་བ་ངན་བ་འཐག་པར་བྱེད་པའི་གནམ་ལྕགས་ཀྱི་འཁོར་ལོ་ཞེས་པ་བརྩམས་ཏེ་དེ་ཡང་རང་གི་
རྟགས་སྦྱོར་རྣམས་ཀྱི་ཁྱབ་པ་རེ་རེ་ནས་བཤགས་པས་འཁོར་གསུམ་ཀ་དངོས་སུ་ཁས་ལེན་དགོས་པ་བྱུང་བར་ས་སྐྱའི་གྲྭ་བ་རྟོག་དཔྱོད་ཅན་དག་གིས་འཁོར་གསུམ་ངན་ན་སྨྲས་པས། དོར་བ་ན་རེ། སྐྱོན་མེད་
ཆོས་ཅན་མི་གཅིག་འདུག་གསུངས་པས། འཁོར་གྱིས་བཞད་གད་བྱས་པ། ངེད་ཀྱི་དོར་བ་ཀུན་དགའ་བཟང་པོ་འདི། །ལྕང་ར་ཆོས་མཛད་བ་དང་བརྩད་བའི་ཚེ། །འཁོར་གསུམ་བརྒྱད་ཕྲག་དངོས་འགལ་བྱས་
ན་ཡང། །ཆོས་ཅན་མི་གཅིག་གསུངས་ལ་གསོལ་བ་འདེབས། །བྱས་པ་ད་ལྟའི་བར་ས་དགེ་སོགས་ཐམས་ཅད་ཀྱིས་རྩེད་མོར་སྨྲ་བར་སྣང། ཡང་དེ་དག་གི་སྐབས་ཤིག་བདག་པོ་རབ་བརྟན་པས་མཁྱེན་བཞིན་

[010B] མཁས་གྲུབ་ཐམས་ཅད་མཁྱེན་པ་དང་རྩོད་པ་མཛད་པར་དྲིལ་བསྒྲགས་ཤིང། མཁས་གྲུབ་རིན་པོ་ཆེས་ཀྱང་ཞལ་གྱིས་བཞེས་པའི་གྲགས་པས་ཆོས་སྡེ་རྣམས་ནས་མཁས་
པ་མང་པོ་དེ་བར་པོར་ལྷགས་པར་གྱུར་ཅིང། གནས་རྙིང་དང་ཞ་ལུ་གཉིས་ནས་ཀྱང་རྩོད་དཔང་གི་མཁས་པ་ཆེན་པོ་གཉིས་ཀྱང་སྤྱན་དྲངས། དཔལ་འཁོར་བདེ་ཆེན་གྱི་གཙུག་ལག་ཁང་གི་ཀ་གདུང་གཡས་གཡོན་ལ་
མཁས་གྲུབ་རྗེ་དང། ཆོས་རྗེ་རོང་པོ་གཉིས་ཀྱི་བཞུགས་གདན་ཡང་གྲངས་མཉམ་མཛད། རྩོད་དཔང་གི་མཁས་པ་རྣམས་ལའང་དེ་མཐུན་གྱི་གདན་བཤམས་ཏེ། གསོལ་ཇ་སོགས་སྦྱར་གྲུབ་ནས་རྩོད་པར་
ཐག་བཅད་པའི་ཚེ། ཆོས་རྗེ་རོང་ཆེན་པ་ཡང་ཤིན་ཏུ་འཚབ་སྟེ། གཟིམས་ཁང་ན་སྟོད་གཡོགས་ཀྱང་མེད་པ་ཞིག་མཛད་ནས་བསྐོར་བ་དྲག་ཏུ་མཛད་ཅིང། སྤྱོད་ལམ་ཁད་པར་ཡང་ཡང་འབྱོན་པར་མཛད་
ཅེས་ཐོས་ཏེ། ཁོ་བོ་ཅག་གིས་སྒྲོ་བཏགས་པ་མ་ཡིན་གྱི། དེའི་དུས་ཀྱི་སློབ་མ་ཐུན་མོང་བདག་གླེང་བར་གྲགས། དེ་ནས་ཆོས་རྗེ་རོང་ཆེན་པས་སྡར་རང་ཉིད་ཀྱིས་རྩོད་པ་བྱེད་དོ་ཞེས་སྒྲ་བསྒྲགས་བས་མི་རྩོད་
ཅེས་ཀྱང་གསུང་མ་ནུས་ལ། རྩོད་ཐར་བསམས་བ་འཚེ་ན་ཡང་རང་ཉིད་བྱམས་ཆོས་ལ་སྦྱངས་པ་ཆེར་མཛད་བ་མ་གཏོགས། གཞུང་ལུགས་མཐའ་དག་ལ་མ་སྦྱངས་ཤིང། མཁས་གྲུབ་ཆེན་པོ་འདི་ནི་

[011A]༄༅། །མདོ་རྒྱུད་དགོངས་འགྲེལ་དང་བཅས་པའི་དོན་ཐོགས་མེད་དུ་སྨྲ་ནུས་པར་ཡང་མཁྱེན་ནས་ཤིན་ཏུ་མཛད་དཀའ་ལ་གཏད་པའི་དུས་སུ་རོང་སྟོན་ཆོས་རྗེའི་ཐུགས་ལ་འདི་ལྟ་བུ་ཡང་ཤར་སྙམ་མོ། །
མཁས་གྲུབ་འདིས་ནི་བྱིས་པའི་ཚེ་ན་ཡང། པཎ་ཆེན་ཕྱོགས་ལས་རྣམ་རྒྱལ་ཕམ་པར་བྱས་ཞེས་ཐོས་ན། ད་ནི་འདིའི་བློ་གྲོས་ཀྱི་ཀྱོན་ལ་སུ་ཞིག་གིས་བརྒལ་བར་ནུས། ཁོ་བོ་ནི་པཎ་ཆེན་ཕྱོགས་ལས་
རྣམ་རྒྱལ་གྱིས་རྨེག་མེད་པར་བྱས་པ་ཡིན་ནོ། །སྙམ་དུ་ངེས་པར་ཐུགས་ལ་ཤར་སྙམ་སྟེ། མདོར་ན་ད་ནི་གཡོ་སྒྱུ་བྱ་བའི་དུས་ལ་བབས་ཀྱི་རྩོད་པར་མི་ནུས་སོ། །སྙམ་དུ་དགོངས་ནས། མཁས་གྲུབ་
རྗེ་ལ་ནི་འཕྲིན་བསྐུར་བ། ངས་ཁྱོད་ཀྱི་བླ་མ་རྒྱལ་ཚབ་པ་ཕམ་པར་བྱས་ཟིན་གྱི། ད་ཁྱོད་དང་མི་རྩོད་དོ་ཞེས་གསུངས། དེར་མཁས་གྲུབ་རྗེས་བླ་མ་རྒྱལ་ཚབ་པ་ཕམ་པར་བྱས་མ་བྱས་རྩོད་ཡིག་ཡོང་བས་
རང་རེ་ཕྲད་ནས་ལྟ་བ་ཡིན། ངའི་བླ་མ་ཁྱོད་ཀྱི་ས་ཕམ་པར་མ་བྱས་ཀྱི། ཁྱོད་ཀྱི་བླ་མ་གཡག་པ་ངམ་རིང་ཚོགས་སུ་ཁོ་བོས་ཕམ་པར་བྱས་པ་བརྗེད་པ་ཡིན་ནམ། ཁོ་བོ་ཐག་རིང་ན་གནས་པའི་ཚེ་རྩོད་པ་བྱད་ད་
ཞེས་ཡང་ཡང་འཕྲིན་བསྐུར་ནས། ད་རྩོད་མི་ནུས་པ་ཅི་བྱུང་བ་ཡིན། དེ་བས་ན་མཁས་པའི་རྐང་མ་འདྲེན་པ་དང་ལྟ་ཉིད་དུ་རྩོད་པས་མ་འཛོལ་ཅིག་ཅེས་གསུངས་སོ། །དེ་ལྟར་རྒོལ་བའི་དཀྱིལ་

[011B] ཚོགས་དུང་འབུད་པར་བརྩམས་པའི་ཚེ། ཆོས་རྗེ་རིང་པོ་དཔོན་སློབ་རྣམས་ཏབ་ཏོབ་ཏུ་གྱུར་ཏེ་ཐོག་མར་སློབ་མ་གཅིག་བཏང་ནས། ཤིན་ཏུ་བླུན་པ་དེས་ཚིག་
རྩུབ་ཀྱི་མཚོན་གྱིས་རྒོལ་བའི་དཀྱིལ་འཁོར་བཤམས་པ་དཀྲུག་སྟེ། མཁས་གྲུབ་པ་རོང་སྟོན་ཆོས་རྗེའི་རྩོད་ཟླད་མི་འོས་ཞེས་སྨྲས་ཏེ་ཐམས་དུ་མ་ཞིག་གི་སྒོ་ནས་བརྩོད་མི་དགོས་པའི་ཐབས་ལ་འབར་འདུག་
མཁས་གྲུབ་རྗེས་སླར་ཡང་འཕྲིན་བསྐུར་ཏེ། ཡང་ན་ཁ་སང་ནས་རྩོད་ཟེར་དོན་ཡང་མེད། ད་གནས་རྙིང་དང་ཞྭ་ལུ་ནས་རྩོད་དཔང་མཁས་པ་རྣམས་གཉིས་ཀྱང་སྤྱན་དྲངས། ཚོགས་ཆེན་པོ་འདིར་
འཕེབས། ཐ་ན་བཙུག་ལག་ཁང་དུ་གདན་བཤམས་པ་སོགས་ཀྱང་གྲུབ་ན་ཅི་སྟེ་མི་རྩོད། གཏིང་གིས་རྩོད་མི་ནུས་ནད་ཕྱིན་ཆད་རྗེ་ཙོང་ཁ་པ་དང། ཀླུ་སྒྲུབ་ཡབ་སྲས་ཀྱི་གྲུབ་མཐའ་ལ་ཕག་ལབ་མ་བྱེད་
ཁྱོད་དད་གིས་བརྩམས་བའི་ཡིག་ཆ་རྣམས་མེ་ལ་བསྲེག་དགོས་ཞེས་གསུངས་སོ། །དེ་ལྟར་གསུངས་ཀྱང་ཆོས་རྗེ་རོང་པོས་ང་ཁྱོད་དང་མི་རྩོད་དོ་ཞེས་ན་མེད་ལ་བུད་བའི་གསུང་བྱོན་ཏེ། སྔར་རྩད་པ་བྱེད་
དེ་ཞེས་འཕྲིན་ཡང་ཡང་བསྐུར་བ་ཐམས་ཅད་རྫུན་གྱི་ཚིག་ཏུ་ཆོས་རྗེ་རོང་པོ་ཀྱིང་ཀྱིས་བསྒྲགས་སོ། །དེར་སྦྱིན་བདག་གིས་ཐམས་ཅད་སྟ་གོན་བྱས་ཚར་བས་དབང་མེད་དུ་རྩོད་དུ་འཇུག་དགོས་པར་སྒྲས་བ་ལ་

[012A]༄༅། །མཁས་གྲུབ་རྗེས། ད་འདི་ལྟར་གྱུར་བས་དགོས་བ་མེད་ཅེས་བཤོལ་བར་མཛད། དེ་ནས་དཔོན་རབ་བརྟན་གྱིས། འདིར་རྐྱེན་མ་ཚང་བས་རྩོད་པ་བྱེད་བར་མི་འོས་ཞེས་གཞན་རོ་ཙམ་
གྱི་ཚིག་སྨྲས་ནས། ཕྱོགས་གཞན་གྱི་མཁས་པ་རྣམས་རང་ཡུལ་དུ་ཕེབས་པར་བྱས། དེ་ལ་རོང་ཊིཀ་པས་མཁས་གྲུབ་རྗེ་ལ་བཀའ་དྲིན་ཆེ་ཞེས་སྨྲས། དེ་ནས་ཚོགས་གྲོལ་བ་དང། གཙུག་ལག་ཁང་གི་
གདན་བཤམས་བ་སོགས་ཀྱང་བསྡུ་དགོས་བྱུང་ལ། རོང་བོའི་བླ་མ་སློབ་འཁོར་བཅས་ཞུམ་ཞིང་ངོ་ཚ་བར་གྱུར། དེ་མ་ཐག་མཁས་གྲུབ་རྗེས་འདུ་ཁང་གི་སྟེང་དུ་བྱོན་ནས་ཐལ་སྐད་མཛད་ཅིང། ཕྱོགས་ལས་
རྣམ་བར་རྒྱལ་བའི་ཚིགས་བཅད་བརྩམས་ནས་རྒྱ་བཏབ་སྟེ་འདུ་ཁང་གི་སྒོ་ལ་འབྱར། དེ་ལྟར་མཛད་པས་ཆོས་རྗེ་རོང་པོ་འཁོར་བཅས་སུ་མ་ཟད། སྣང་མཛད་དད་མི་བསྐྱོད་པ་ཞེས་པའི་བླ་མ་གཉིས་ཀྱང་དཔའ་ཞུམ་
པར་བྱས་ཏེ། རྗེ་ཙོང་ཁ་པའི་ཆོས་ལུགས་རྣམས་པར་ངག་པ་འདི་ཉིད་འཇིགས་མེད་སེང་གེའི་ང་པོ་ལྟར་བསྒྲགས་པར་མཛད་དོ། །དེའི་ཚེ་སྒོ་ལ་འབྱད་བའི་ཚིགས་བཅད་ནི། ཨོཾ་བདེ་ལེགས་སུ་
གྱུར་ཅིག་བློ་བཟང་གསུང་གི་ལེགས་བཤད་མེ་ཏོག་ཕྲེང། །གྲགས་པའི་མདངས་ལྡན་རིགས་པའི་དྲི་བསུང་ཅན། །དཔལ་ལྡན་མཁས་བ་ཀུན་གྱི་མགོ་བོ་ལ། །ངལ་བསོ་བགྱིས་པས་ཐུབ་བསྟན་རྒྱལ་

[012B]ཐེག་མཆོག་རིགས་ཀྱི་ནུས་པ་མི་དམན་ཚོགས་གཉིས་རིན་ཆེན་ཁམས་ལས་གྲུབ། །རྣམ་དཔྱོད་མགྱོགས་འགྲོའི་རྟ་ལྗང་གིས་དྲངས་ཤེས་བྱའི་མཁའ་ལ་ཐོགས་མེད་ཅིང། །གསུང་རབ་རྒྱ་མཚོའི་གོས་ཅན་
མ་ལུས་རིགས་པའི་ཟེར་གྱིས་སྣང་བྱེད་པ། །སྔོན་མེད་ནམ་མཁའི་ནོར་བུ་དེ་དང་མེ་ཁྱེར་ལྷན་ཅིག་ཇི་ལྟར་བགྲོད། །འོན་ཀྱང་རོང་སྐྱེས་ཤཱཀྱ་ཡི། །བསྟན་ལ་སྡང་བའི་ཡིད་ལྡན་ཞིང། །གཤེན་རབ་གཞུང་
ལུགས་རྒྱལ་མཚན་འཛིན། །བྱིས་པ་མཁས་པར་རློམ་པ་གང། །རིང་ན་གནས་ཚེ་ཁོ་བོ་དང། །ལྷན་ཅིག་བརྒལ་ལན་བྱའོ་ཞེས། །གྱ་གྱུའི་ཡིད་ལྡན་དྲང་སྲོང་གི་དམོད་པའི་ཚིག་བཞིན་ཡང་ཡང་བསྒྲགས།།
ད་ནས་ནམ་ཞིག་འདིར་ཕྱིན་ཚེ། །ཞུམ་པ་བཞིན་དང་སྐྲག་པ་བཞིན། །གནོད་པ་བཞིན་དང་འགྱོད་པ་བཞིན། །སྐྱབས་མེད་བཞིན་དུ་སྐྱབས་འཚོ་བ་བྱེད། །དཔལ་ལྡན་ཟླ་བའི་འོད་དཀར་ལ། །གླགས་ཆོས་འདོད་
པའི་མུན་ཅན་དེ། །ཁོ་བོའི་རིགས་ཚུལ་རྡོ་རྗེ་ཡིས། །གཞོམ་པར་བྱ་ཞེས་མངོན་དུ་སྨྲས། །བླ་མའི་ལེགས་བཤད་ཉིན་བྱེད་ཟེར། །སྒྲིབ་བྱེད་ཕྲག་དོག་རྐང་འཐུང་རྒྱས། །ཉེས་བཤད་ནགས་ཚལ་འཁྲིགས་པ་
ཁྱོད། །ད་ལྟ་ཐལ་བར་བྱ་ཞེས་སྨྲས། །དེ་ཚེ་སྐྲག་བའི་ཡིད་ལྡན་དེས། །དེ་དག་བདག་གིས་མ་བཀག་ཅེས། །གཏོལ་མེད་གྱུར་བའི་ཚིག་སྨྲ་ཞིང། །རྫུན་གྱི་ལུང་བུར་ཡང་ཡང་ཟོས། །ཁྲེལ་ཡོད་ངོ་ཚའི་

[013A]༄༅། །གོས་དང་བྲལ། །སྡོམ་པའི་སྐ་རགས་ལྷོད་པ་ཅན། །བླུན་རྨོངས་སློབ་མའི་ཚིག་ངན་གྱི། །ཡོལ་བས་བསྒྲིབས་པའི་ཕག་ཏུ་འཆེལ། །ཕྱོགས་འདིར་མཁས་པའི་བཀའ་མཆིད་དག་
བྱ་བར་འོས་པ་མིན་ཞེས་པའི། །སྦྱིན་བདག་ཚིག་ལ་སྐྱབས་བཅས་ནས། །བདག་ལ་བཀའ་དྲིན་ཆེ་ཞེས་སྨྲས། །ལུང་རིགས་རླབས་ཕྲེང་རོལ་པ་ཅན། །སྡེ་ཆེན་རྒྱ་མཚོ་སོ་སོ་ནས། །མཁས་པ་གདེངས་
ཅན་དུ་མ་དག་གནས་འདིར་དཔང་པོར་ལྷགས་པ་ཡུང། །དེ་ཡིས་གང་ལ་མགོན་བཅས་པ། །དེ་ཉིད་ཚིག་གིས་ངང་རང་བི། །ཆུ་གཏེར་གནས་སུ་བསྐྲད་བྱས་ནས། །རྒོལ་བའི་དཀྱིལ་འཁོར་རྫོགས་མ་
གྱུར། །འདི་ལྟར་མངོན་དུ་མ་ནུས་པའི། །ཞུ་མ་ཚིག་སྨྲས་པ་དྲན་བྱོས་ལ། །ཕྱི་ནས་མཁས་པའི་ལེགས་བཤད་ལ། །ལྐོག་ཏུ་ངན་སྨྲས་མ་བྱེད་ཅེས། །བདག་གིས་གདམས་ཤིང་ཚར་བཅད་ནས། །བདེན་
མིན་སྨྲ་པ་ལྷུར་ལེན་ཅིང། །ངོ་ཚས་གཏོལ་མེད་གྱུར་དེ་དག་ལུག་བོང་བཞིན་དུ་མཁས་རྣམས་སྒྲོགས། །བདེ་གཤེགས་བསྟན་པ་གངས་རིའི་སུ་ཁ་ན་གནས། །གཞུང་ལུགས་འབུམ་ཕྲག་རལ་པའི་ལུར་གྱིས་
བརྗིད། །རིགས་པའི་མཆེ་སྡེར་མི་བཟང་སྟོབས་ལྡན་པ། །མཁས་མཆོག་གདོང་ལྔའི་དབང་པོ་ཁོ་བོ་ཙམ། །དྲི་མེད་རིགས་བའི་གང་རྒྱངས་གཅིག་གིས་ཀྱང། །དྲེགས་ལྡན་པས་རྒོལ་གླང་བོ་སྟོང་གི་སྙིང།།

[013B] །བཟང་པོ་ལས་གཞན་སྨྲ་བའི་སེང་གེ་གང། །ཞེས་ལུག་གི་ལོ་ཟླ་བ་བརྒྱད་པའི་ཚེས་བཅུ་ལ་གཙང་ཉང་སྟོང་ཀྱི་སའི་ཆད་སྨྲས་པའོ། །ཞེས་སོ། །
འདི་དག་ནི་དཔེ་དོན་སྦྱར་བའི་སྙན་དངགས་ཀྱི་ཚིགས་བཅད་ཡིན་ལ། དེ་ཡང་ཅུང་ཟད་འགྲེལ་ན། ཤོ་ལོ་ཀ་དང་བོས་རྗེ་རིན་པོ་ཆེའི་བསྟན་པ་རྒྱས་པའི་ཤིང་པ་བརྗོད་ནས། ཤོ་ལོ་ཀ་གཉིས་པས་མཁས་
གྲུབ་རྗེ་རང་ཉིད་ཉི་མ་དང། རོང་ཊིཀ་བ་མེ་ཁྱེར་དང་དཔེ་དོན་དུ་སྦྱར་རོ། །དེ་ཡང་ཉི་མའི་ཕོ་བྲང་མེ་ཤེས་ལས་གྲུབ་པ་དང་མཁས་གྲུབ་རྗེ་ཚོགས་གཉིས་ལས་གྲུབ་པ་སྦྱར། ཉི་མ་རླུང་གིས་མཁའ་ལ་འགྲོ་
བ་དང་མཁས་གྲུབ་རྗེའི་མཁྱེན་རབ་ཐོགས་པ་མེད་བ་སྦྱང། ཉི་མས་ས་ཆེན་བོ་གསལ་བར་བྱེད་བ་དང་མཁས་གྲུབ་རྗེས་གསུང་རབ་གསལ་བར་བྱེད་པ་སྦྱར་རོ། །དེ་ལ་ཚོགས་གཉིས་ནི་བསོད་ནམས་དང་
ཡེ་ཤེས་ཀྱི་ཚོགས་སོ། །རྒྱ་མཚོའི་གོས་ཅན་ནི་ས་གཞིའོ། །ནམ་མཁའི་ནོར་བུ་ནི་ཉི་མའོ། །དེ་ནས། འོན་ཀྱང་རོང་སྐྱེས་སོགས་ཤོ་ལོ་ཀ་གསུམ་ལས། རོང་ནི་ཡུལ་གྱི་མིང་ངོ། །
འགྲེལ་བ་མང་པོ་བརྩམས་པས་རོང་ཊིཀ་ཟེར། མིང་ནི་ཤཱཀྱ་རྒྱལ་མཚན་ནོ། །རྗེ་རིན་པོ་ཆེའི་ཆོས་ལུགས་ནི་ཤཱཀྱའི་རྒྱལ་པོའི་བསྟན་པ་དྲི་མ་མེད་བ་ཡིན་པ་ལ། རོང་པོ་འདིས་ཕྲག་དོག་གིས་ཟུར་

[014A]༄༅། །ཟ་བས་སྡང་བའི་ཡིད་ལྡན་ཞེས་སོ། །བསྟན་བ་དང་བསྟན་འཛིན་ལ་ཟུར་ཟ་བ་ནི་ཀླ་ཀློ་དང་མཚུངས་པས། གཤེན་རབ་གཞུང་ལུགས་འཛིན་པ་ཞེས་སོ། །བྱིས་པ་ལྟ་ཡོན་ཏན་
མེད་ཀྱང་མཁས་པར་རློམ་པ་ལ་སྨད་པར་མཛད་ནས། རྩོད་པ་བྱེད་ཅེས་སྔོན་དུ་སྨྲས་པ་དང། ཕྱིས་ཞུམ་པར་གྱུར་བ་སོགས་བསྟན་ནོ། །དཔལ་ལྡན་ཟླ་བའི་སོགས་ཤོ་ལོ་ཀ་གཅིག་ལ། མུན་ཅན་ནི་
སྒྲ་གཅན་ནོ། །དེས་ཉི་ཟླ་བསྒྲིབས་ནས་མུན་བར་བྱེད་འདོད་པ་དང། སྒྲ་གཅན་གྱིས་སྔོན་ལྷའི་བདུད་རྩི་བརྐུས་ནས་འཇུངས་པ་ལ་གནོད་སྦྱིན་ལག་ན་རྡོ་རྗེས་དེའི་མགོ་འགེམས་པར་བྱས་པ་དང་དཔེ་དོན་སྦྱར་རོ། །
བླ་མའི་ལེགས་བཤད་སོགས་ཤོ་ལོ་ཀ་གཅིག་ནི། རྗེ་རིན་པོ་ཆེའི་གསུང་རབ་ནི་ཉི་མའི་འོད་ཟེར་དང་མཚུངས། རོང་པོའི་ཕྲག་དོག་གི་སེམས་ནི་ནགས་ཚལ་འཁྲིགས་པ་དང་མཚུངས་པས་དེ་ཉིད་རྩད་ནས་གཞོམ་
པར་བྱ་ཞེས་སོ། །རྐང་འཐུང་ནི་ཤིང་གི་མིང་ངོ། །དེ་ཚེ་སྐྲག་བའི་ཡིད་ལྡན་སོགས་ཀྱི་ཤོ་ལོ་ཀ་ནི། སྐྲག་བའི་འབུ་སྲིན་ཁུང་བུར་འབྲོས་པ་དང་སྤྱར་རོ། །ཁྲེལ་ཡོད་ངོ་ཚའི་སོགས་ཀྱི་ཤོ་ལོ་ཀ་ནི་
ཚིག་དན་སྨ་བ་ལ་ངོ་མི་ཚ་བ་ནི་གཅེར་བུ་དང་འདྲ། སྔོམ་པ་མི་བསྲུད་བ་ན་སྐ་རགས་མེད་པ་དང་འདྲ། དེ་ལྟ་བུའི་སློབ་མ་བཏང་ནས་འཐབ་རྩོད་བྱེད་བ་ནི་ཡོལ་བའི་ཕག་ཏུ་ཞུགས་པ་དང་འདྲ་བའི་དོན་ནོ་

[014B] ལུང་རིགས་རླབས་ཕྲེང་སོགས་ནི། འདུས་སྡེ་གཞན་ནས་བྱོན་པའི་མཁས་པ་རྣམས་རང་རང་ཡུལ་དུ་བྱོན་པའི་དོན་ནོ། །དེ་ལྟར་མངོན་དུ་སོགས་ནི་
ཕྱིན་ཆད་དམ་པའི་ཆོས་དྲི་མ་མེད་པ་ལ་ཟུར་ཟ་བར་མ་བྱེད་ཅེས་གདམས་པའོ། །མཁས་གྲུབ་རྗེས་འདི་ལྟར་མཛད་པ་ནི་རང་ཉིད་མཁས་པའི་སྙན་གྲགས་ཐོབ་པར་འདོད་བ་དང། གཞན་སྨ་འབེབ་པར་འདོད་
པའི་ཀུན་སློང་ངན་བས་མ་ཡིན་གྱི། རྗེ་རིན་པོ་ཆེའི་ཆོས་ལུགས་གཙང་མ་འདི་ཉིད་དང་ཞིང་རྒྱས་བ་དང། བསྟན་འཛིན་གྱི་སྐྱེས་བུ་རྣམས་ལ་གཞན་གྱི་རྒོལ་བ་དང་བ་མི་འབྱུང་བ་དང། རྗེས་འཇུག་
རྣམས་ཀྱང་ཆོས་ལུགས་རྣམ་དག་ཡིན་མིན་གྱི་ཁྱད་པར་ཤེས་ནས་དྲི་མ་མེད་པའི་ལམ་ལ་འཇུག་པར་བྱ་བའི་ཆེད་ཡིན་ནོ། །དེ་ལྟར་ས་སྐྱ་སོགས་ཕྱོགས་གཞན་གྱི་མཁས་པར་རློམ་པར་སུས་ཀྱང་མཁས་གྲུབ་
རྗེ་ལ་རྩོད་པར་ནུས་པའི་ཡོན་ཏན་མེད་བས། ཞུས་ལྡན་གྱི་སྒོམ་ཆེན་ཟེར་བ་མཐའ་དག་ས་སྐྱར་འཚོགས་ནས་མཁས་གྲུབ་རྗེས་བཞུགས་པའི་ཕྱོགས་སུ་ཡང་ཡང་ཟོར་འཕངས་བར་བྱས། མཁས་གྲུབ་རྗེས་
འདིའི་གོང་དུ་གུར་མགོན་དང་ཞལ་བཞི་བ་གཉིས་བསྲུང་མར་བསྟེན་པ་ཡིན་ཀྱང། སྐབས་འདིར་མགོན་པོ་ཕྱག་དྲུག་པའི་སྒོ་ནས་མཐུ་བཟློག་མཛད་དགོས་པའི་མཚན་མ་བྱུང་བས། དེའི་སྒོ་ནས་

[015A]༄༅། །མཐུ་བཟློག་མཛད་ཅིང། མཐུ་ལོག་གི་ལྟས་ཀྱང་གསལ་བར་བྱུང་ངོ། །ཡང་རྗེ་འདི་དཔལ་འཁོར་བདེ་ཆེན་གྱི་མཁན་པོ་མཛད་པའི་དུས་སུ། དབྱར་ཆོས་ཞིག་གྲོལ་ནས་རི་ནང་ཕྱོགས་
ལ་ལྗོངས་རྒྱུ་ལ་བྱོན། སྤང་གཤོང་ཞིག་ཏུ་གསོལ་ཇ་མཛད་ནས་དཔོན་སློབ་རྣམས་གྲལ་ལ་བཞུགས་པའི་ཚེ། གློ་བུར་དུ་སྤྲིན་འདུས་ནས་ཆར་དྲག་བསམ་གྱིས་མི་ཁྱབ་པ་ཞིག་དང་མཉམ་དུ་ཁེང་དཔོན་སློབ་
རྣམས་ཀྱི་ཐད་རང་དུ། ནམ་མཁའ་ནས་ཐོག་བབས་བྱུང་བ། དེ་མ་ཐག་རྗེ་ཉིད་ཀྱིས་སྡིགས་མཛུབ་མཛད་པས་སྟེང་གི་ནམ་མཁའ་ལ་བསྡད་ནས་འབབ་མ་ཐུབ་པ་དེའི་དུས་ཀྱི་གྲལ་ལ་འཁོད་པ་རྣམས་
ཀྱིས་མཐོང། དེ་ནས་རྗེ་ཉིད་ཀྱིས་གྲྭ་པ་རྣམས་ལ་ད་ཐོག་འདི་ཕྱོགས་གང་ལ་བསྒྱུར་གསུངས་པས། ཁོང་རྣམས་ཀྱིས་བྲག་རི་ཞིག་འདུག་པ་དེ་ལ་བསྒྱུར་བར་ཞུ་ཞུས་པས། རྗེ་ཉིད་ཀྱིས་ཤངས་
ནས་སིང་སྒྲ་དང་བཅས་པའི་རླུང་གཅིག་བུས་ནས་བྲག་རིའི་ཕྱོགས་ལ་སྡིགས་མཛུབ་མཛད་པས་གློག་དམར་འཁྱུག་ཅིང་འབྲུག་སྒྲ་དྲག་པོ་ཡང་བསྒྲགས་ཏེ། ཐོག་དེ་བྲག་རི་ཕྱོགས་ལ་འཁྱོགས་ནས་བྲག་རི་
དེ་ཐལ་བར་བྱས་བ་དེ་ཀུན་གྱིས་མཐུན་སྣང་དུ་གྲུབ་པ་བྱུང་འདུག་ལ། འདི་ནི་ཐམས་ཅད་ལ་གྲགས་མོད་ཀྱི། འོན་ཀྱང་འཇམ་དབྱངས་ཀུན་དགའ་བདེ་ལེགས་རིན་ཆེན་རྒྱལ་མཚན་དཔལ་བཟང་པོའི་

[015B] །གཞན་ཡང་རྗེ་བླ་མ་འདིས་པ་སོ་ལྷུན་གྲུབ་བདེ་ཆེན་ལ་ཞིག་གསོས་མཛད་པའི་ཚེ། དེའི་གཙང་ཁང་དེ་ན་བར་སྐབས་ཤིག་ནས། སྨོན་
འགྲོ་རྒྱལ་པོ་ཆགས་པ་ཞིག་བྱུང་འདུག་པས། དེ་ལ་རྗེ་བླ་མ་འདིས་རྒྱལ་མངོས་སོགས་རྟེན་ཐམས་ཅད་ཕྱིར་ལ་བསྐུར་ནས་བགེགས་བསྐྲད་ཟབ་མོ་ཞིག་མཛད་པས། དེའི་གཙང་ཁང་གི་ཉེ་འཁོར་
ན་གནས་པའི་མི་དང་ཁྱི་ལ་སོགས་པ་ཐམས་ཅད་རང་དབང་མེད་བར་དྲན་པས་སྟོར་ཏེ་བརྒྱལ་ནས་འགྱེལ་བ་སོགས་བྱུང། ཞེས་རྗེ་བཙུན་ཆོས་ཀྱི་རྒྱལ་མཚན་གསུངས་ལ། འདི་དག་ནི་རྗེ་འདིའི་ནུས་
མཐུ་ཕྲ་མོ་ཙམ་མཚོན་པ་ཡིན། ད་དུང་འཆར་པར་འགྱུར་ཨོར། །དེ་ལྟར་བ་ཨྨ་འདི་ནི་གཞོན་ནུའི་དུས་ནས་མཁྱེན་བརྩེ་ནུས་བ་གང་ལ་ཡང་ཕུལ་དུ་བྱུང་བ་ཡིད་བཞིན་གྱི་ནོར་བུ་ལྟ་བུ་ཡིན་ཀྱང་
སྡེ་པར་གྱང་རྩེ་པས་སྨོད་པ་སོགས་བྱས་ཤིང། ཡོན་ཏན་མེད་པའི་བླ་མ་གཡོ་སྒྱུ་ཅན་དག་ལ་བསྟེན་པ་ལ་ཐུགས་ཁྲེལ་ནས་གསུངས་པ་ནི། སངས་རྒྱས་ལས་ཀྱང་དཀོན་པའི་གདམས་པ་མཆོག་
ཅེས་པ་ནས། ལས་བ་བདག་ནི་རེ་བ་ལྷུར་མི་བྱེད། །ཅེས་གསུངས། དེ་ནས་རི་བོ་མདངས་ཅན་དུ་བྱོན། ཐུགས་དམ་རྒྱལ་བའི་གསུང་རབ་མདོ་སྔགས་མ་ལུས་པ་ཉིན་རེ་དང་ཐུན་རེ་
[016A]༄༅། །བཞིན་དུ་གདན་ཐོག་གཅིག་ཏུ་ཉམས་སུ་བཞེས་པར་མཛད་ཅིང། སྡེ་སྣོད་འཛིན་པ་མཐའ་ཀླས་པ་ཞིག་ལམ་དེ་འདྲ་ལ་འགོད་པར་མཛད། མཁའ་ཁྱབ་ཀྱི་འགྲལ་བ་ཡངས་ལའང་
དེ་འདྲའི་བདུད་རྩི་འགྱེད་པའི་ཐུགས་རྗེའི་གདེངས་ཅན་དང་ང་པོའི་ཞལ་རླངས་ཀྱིས་ཁྱབ་པར་མཛད་པས་དགོངས་པ་ལྟར་འགྲོ་དོན་དཔག་མེད་ལྷུན་གྲུབ་ཏུ་འབྱུང་བ་ཆོས་ཀྱི་ངང་ཚུལ་གཡོ་བར་མི་འགྱུར་རོ། །
མདོ་སྔགས་ཀྱི་བསྟན་བཅོས་ཡང་མང་དུ་རྩོམ་པར་མཛད། ཆོས་བཞིན་དུ་སྤྱོར་ན་བསྟན་འགྲོའི་དོན་ལྷུན་གྱིས་གྲུབ་ནས་འཕྲིན་ལས་དར་བ་ནི་ཆོས་ཉིད་ཡིན་པས། རྗེ་འདིའི་འཕྲིན་ལས་རིམ་
ཀྱིས་རང་ཞིང་མཁས་པ་མཐའ་དག་གི་གཙུག་རྒྱན་དུ་གྱུར་ཏེ་བསྟན་པ་གསལ་བར་མཛད་བ་ན། རྒྱང་རྩེ་བས་གདོང་ཤེས་ནས་བླ་མ་འདི་རང་ཡུལ་དུ་སླར་འབྱོན་དུ་རེ་བས། ཉེ་གནས་ལ་ལྐོག་རྔན་གྱི་
གསེར་སོགས་མང་དུ་བྱིན་པ་མཁྱེན་ནས། མཆེ་བ་མི་བཟང་སྤར་མོའི་ཤུགས་འཆང་བ། །གངས་རི་འཛིན་པའི་གདོང་ལྔའི་དབང་པོ་ནི། །ལྕགས་ཀྱིས་བཅིངས་ནས་བཙོག་ཆུས་འཚོ་བ་ཡི། །སྒོ་
ཁྱིར་བྱེད་འདོད་མཁས་བའི་བཞད་གང་ཡིན། །ཞེས་གསུངས་ནས་མ་ཕེབས། སྤྱིར་རྒྱང་རྩེ་སྡེ་བ་འདི་ནི་རྗེ་ཙོང་ཁ་བ་ལ་ངན་སྨྲས་བྱས་བ་དང། རང་གི་དགོན་བའི་ཆོས་གྲྭ་བཅད་པ་དང། རབ་བྱུང་གི་གྲངས་

[016B] སྡེ་པ་འདིས་མཁས་གྲུབ་རྗེ་ལ་དུས་འཁོར་ལས་བརྩམས་པའི་དྲི་བ་བྱས་པའི་ལན་མཁས་གྲུབ་རྗེའི་གསུང་འབུམ་དུ་ཡོད། འདིས་
མཁས་གྲུབ་རྗེ་ལ་སྨད་བ་སོགས་ལས་བརྩམས་ཏེ་ཡི་གེར་བཀོད་པའི་གསུང་ནི་འདི་ལྟར་རོ། ་ཨོཾ་སསྟི། གང་གི་བཀའ་དྲིན་དྲན་པས་བདག་གི་ཡིད། །ཤིན་ཏུ་བརྟན་པ་ཉམས་པའི་དད་
བ་ཡིས། །ཟླ་མེད་བླ་མའི་ཞབས་ལ་ཕྱག་བྱས་ཏེ། །རང་གི་ཡིད་ལ་གཅགས་པའི་གཏམ་འདི་གླེང། །སྨྲས་པ། འདི་ན་ཟབ་དང་རྒྱ་ཆེ་དམ་བའི་ཆོས། །དགོས་འདོད་ཀུན་འབྱུང་དཔག་བསམ་
ལྗོན་པ་ཡང། །ཁ་ཟང་དོན་གཉེར་བླུན་པོའི་ཚོགས་རྣམས་ཀྱིས། །བུད་ཤིང་ཆེད་དུ་ཆུད་གཟོན་བྱེད་པར་ཟད། །མདོ་རྒྱུད་གསུང་རབ་མཁའ་ལ་ཐོགས་མེད་པའི། །ལེགས་བཤད་འོད་སྟོང་ལྡན་པའི་
ཉིན་བྱེད་ཀྱང། །དུས་མཐར་ལས་ཀྱིས་ས་ལ་ལྷུང་བ་ན། །རྩྭ་སྒྲོན་ཙམ་གྱི་བྱ་བའང་བྱེད་མ་ཡིན། །སྐྱོན་ཡོན་འབྱེད་པའི་བློ་གྲོས་མིག་ལོང་ནས། །བླུན་པོའི་ཚིག་རྗེས་འཐར་ལས་གཞན་མེད་པས། །
རང་གི་ལག་ཐོགས་ནོར་བུ་རིན་ཆེན་ཡང། །ཕྱག་དར་ཕུང་པོའི་རྡོ་དང་མཚུངས་པར་མཐོང། །སེམས་རྟ་དམུ་རྒོད་འཕྲལ་དུ་དུལ་བྱེད་པ། །ཕུལ་བྱུང་དམ་པའི་ཆོས་ཀྱི་དགའ་སྟོན་ཡང། །

[017A]༄༅། །ངན་སྐྱུགས་དོན་གཉེར་ཁྭ་ཏའི་ཚོགས་རྣམས་ཀྱིས། །པདྨོའི་རྩ་ལག་བཞིན་དུ་འབད་པས་གྲོངས། །སངས་རྒྱས་ལས་ཀྱང་དཀོན་པའི་གདམས་པ་མཆོག་ཚང་ལ་མ་ནོར་
སྔོན་མེད་བདུད་རྩིའི་རྒྱུན། །དཀའ་སྦྱང་ལྟོས་མེད་བརྩེ་བས་བྱིན་ན་ཡང། །སྐལ་ངན་སྐྱེ་བོ་དུག་ལྟར་འགལ་བར་འཛིན། །རླབས་ཆེན་ལུང་རིགས་བཤད་བའི་གྲུ་སྦྱར་ནས། །གཞུང་ལུགས་ཆུ་
གཏེར་ཆེ་ལ་ལེགས་ཁྲིད་ན། །བློ་ཆུང་བྱིས་བ་ལྟ་བུ་འདིར་ག་ནི། །སྒྱིད་ལུག་ཞུ་མ་དང་འཇིགས་དང་གཏོལ་མེད་འགྱུར། །གཞུང་ལུགས་བཤད་བ་རྩྭ་ལྟར་དོར་བྱས་ནབ། །བསྡུས་པའི་ཐལ་ཕྲེང་
མཛུབ་ཁྲིད་ཁོ་ན་ཡང། །དོན་ཆུད་ལས་ལ་ཚེ་ཟད་འགྱུར་མཐོང་ནས། །བདག་ནི་འདི་ལ་འཇུག་བ་ལྷོད་པར་གྱུར། །ཐུན་མོང་སྟོང་ཉིད་གཏམ་ཡང་སྣོད་མིན་ལ། །འཆད་པ་བཀག་ན་བླ་མེད་ཐེག་པའི་
ལམ། །མི་འདོད་བཞིན་དུ་སྟོན་པ་སྨོས་ཅི་དགོས། །དེ་ཕྱིར་ཁོ་བོ་འདི་ལའང་སྒྱིད་ལུག་གྱུར། །ལྟ་བའི་མཐར་ཐུག་དབུ་མའང་དེ་ཉིད་དོན། །བདེན་འཛིན་གཉེན་པོར་བསྒོམ་ཕྱིར་མི་སློབ་བར། །
གྲངས་འཛིན་ཕྱིར་དང་གང་ཤེས་ཚོགས་ནང་དུ། །སྨྲ་ཕྱིར་འབད་པ་བདག་འཛིན་གསོས་འདེབས་ཡིན། །བླང་དོར་གནས་དང་ལམ་གྱི་ཡན་ལག་ཀུན། །ཚད་མས་གཏན་ལ་དབབ་ཕྱིར་མ་ཡིན་པའི། །

[017B] །གཞན་དོར་གྲུབ་ཕྱིར་འབད་བའང་ཆོས་མིན་ཡིན། །གཞུང་ལུགས་དོན་ལ་ཆ་ཙམ་མ་རེག་པའི། །རྫས་ལྡོག་ནས་བཟུང་ཆོས་ཅན་ཟོལ་འཇོག་སོགས། །
འབད་ནས་སློབ་པ་ཀུན་སློང་སྐྱོན་མེད་ན། །ལུང་མ་བསྟན་གྱི་ལས་སུ་འགྱུར་བ་ཙམ། །ཆགས་སྡང་ཕྲག་དོག་འགྲན་སེམས་དྲག་པོ་དང། །མི་གཟུགས་ཚོལ་ཕྱིར་ཐོས་བསམ་སྒོམ་གསུམ་ལ། །ཇི་ཙམ་
འབད་ཀྱང་ཆོས་མིན་དུ་མའི་སྒོ། །ནད་པ་བསད་ཕྱིར་ཟས་མཆོག་སྦྱིན་པ་བཞིན། །ལྟོ་རྒྱབ་ཙམ་ཕྱིར་འདུས་པའི་འཁོར་ནང་དུ། །ཆགས་སྡང་གཡོ་སྒྱུ་འཐབ་རྩོད་ལྷུར་བླངས་ནས། །ཞ་ར་ལ་སྦྱོར་
ངག་ཚིག་གསུམ་བཟླས་བརྗོད་ཀྱིས། །རང་གཞན་གཉིས་ཀ་འདི་ཕྱིར་ཕུང་བར་བྱེད། །མཁན་སློབ་མཆེད་གྲོགས་ཆོས་དང་དམ་ཚིག་ནི། །མདའ་ལྟར་འཕངས་ནས་འདུ་བའི་སྒོ་འཕྲོག་ཅིང། །དང་
རྫས་ཕྱིར་རྩོད་ཡུལ་འཁོར་འཇོམས་པའི་དཔུང། །ཇི་ཙམ་འཚོགས་ཀྱང་དམྱལ་བའི་འདུན་ཁང་ཡིན། །དམན་པའི་གཞུང་དང་མཆོག་ཏུ་རྙེད་དཀའ་ལམ། །འཆད་དང་འདོམས་པ་བ་ཐུག་སྟེ་དོན་
གཉེར་བ། །སྐལ་བ་མེད་བའམ་ཤིན་ཏུ་བླུན་བའམ། །སྣང་ཤས་གདོན་ཆེན་སྙིང་ལ་ཞུགས་བ་ཡིན། །ཚེ་འྡིའམ་བར་དོ་སྐྱེ་བ་བདུན་ཙམ་གྱིས། །སངས་རྒྱས་འཐོབ་པའི་ལམ་བཟང་

[018A]༄༅། །ཐོས་ནས་ཀྱང། །སངས་རྒྱས་མི་འདོད་སྨྲ་བ་ངོ་ཚ་ནས། །དེ་ལའང་འདི་ཉིད་དགོས་པའི་ཟོལ་སྦྱོར་གྱིས། །བགྲོས་ངན་ཚིག་གསུམ་གཤགས་སྦྱོར་ཅུང་ཟད་ཅིག་ཤེས་
ནས་ལོང་བས་ལོང་བ་འཁྲིད་པའམ། །ཟས་ནོར་བསྒྲུབ་ཕྱིར་ཕྱི་མ་སློས་གཏོང་བ། །འདི་དག་མི་ཡི་གཟུགས་བརྙན་དུད་འགྲོའི་ཕུལ། །དམ་པ་རྣམས་ཀྱིས་ཚེ་འདི་བློས་བཏང་ནས། །ཟབ་མོའི་
མན་ངག་རྩེ་གཅིག་ཉམས་བླངས་བས། །དོན་གཉིས་ཕུལ་ཕྱིན་མཐའ་ཡས་རྣམ་ཐར་ལ། །ཡིད་གཡོས་འདུན་བ་ཆ་ཙམ་མི་སྐྱེ་བར། །ད་ལྟའི་སྟོན་པ་འགའ་ཡི་རྙེད་གྲགས་དང། །སློབ་འཁོར་
རྒྱ་ཆན་འདུ་འགོད་མང་པོའི་གཏམ། །ཐོས་པ་ཙམ་གྱིས་འགྲམ་ཆུ་ལྡང་བ་འདི། །གཞི་རྩ་གཏིང་ནས་ཉེས་པའི་རྟགས་ངན་ཡིན། །སྣུམ་ཟད་མར་མེ་ལྟ་བུའི་བསྟན་པ་འདི། །ཁོ་བོའི་ལེགས་
བཤད་གོ་ཆ་བློ་གྲོས་ཀྱིས། །རྫོགས་ལྡན་བཞིན་དུ་བྱ་བར་ནུས་ན་ཡང། །སྐལ་ངན་རྣམས་ཀྱིས་ས་འོག་གཏེར་བཞིན་སྦས། །ང་ནི་དུས་ལ་སྡོད་པ་མེད་པ་དང། །ལང་ཚོའི་དཔལ་ཡང་སྟོན་
ཀའི་སྤྲིན་ལྟར་གཡོ། །སྐྱེ་བོ་ཕལ་ཆེར་སྐལ་བ་མེད་མཐོང་ནས། །མང་ཐོས་བདག་ནི་གཅིག་བུར་ཆོས་དོན་སེམས། །ཚེ་འདི་འབའ་ཞིག་དོན་གཉེར་འཁོར་ནང་དུ། །ཆགས་སྡང་འདུ་འཛིས་

[018B] །རྩོད་བ་ལྷུར་ལེན་ཚིག་འགའི་བཤད་བ་ལ། །མཁས་པ་ང་ནི་སྐྱུགས་པ་བཞིན་དུ་བལྟ། །རང་ཡུལ་ཉེ་དུ་ལོངས་སྤྱོད་ཀུན་བོར་ནས། །རྩེ་གཅིག་དམ་ཆོས་བསྒྲུབ་པར་
དམ་བཅས་ཏེ། །གཞན་གྱི་ཡུལ་དུ་རྣམ་གཡེང་འདུ་འཛི་ཡིས། །དལ་འབྱོར་དོན་མེད་བྱེད་པ་སྨྱོན་པ་ཡིན། །ཆོས་དང་ཆོས་མིན་རྣམ་དབྱེ་ལེགས་རྟོགས་ནས། །ད་དུང་ཆོས་ལྟར་བཅས་པའི་
གཟུགས་བརྙན་ལ། །ཆགས་ཤིང་བག་མེད་རྣམ་གཡེང་ལྷུར་ལེན་ན། །བདག་ལ་སེམས་མེད་གྱུར་བ་གདོན་མི་ཟ། །རྒྱལ་བའི་དགོངས་ཟབ་མཐར་ཐུག་རྒྱལ་བ་དང། །མཚུངས་པའི་བླ་མའི་
མན་ངག་ལེགས་རྟོགས་ནས། །དེ་དོན་རྩེ་གཅིག་བསྒྲུབས་ན་རང་གཞན་གྱི། །གཏན་གྱི་འདུན་མ་འགྲུབ་པར་ཤེས་བཞིན་དུ། །ད་དུང་གཞན་ཟེར་སྙན་ངང་མི་སྙན་དང། །དོན་ཆུང་ཚེ་འདིའི་ཁེ་ཉེན་
བརྩི་བརྩི་ནས། །ཕྱི་བཤོལ་དང་ལ་དོན་མེད་དུས་འདའ་ན། །ཆོས་བརྒྱད་གདོན་གྱིས་ཟིན་པའི་སྙིང་དུ་ལ་ཡིན། །གཏིང་ནས་ངེས་བ་མ་རྙེད་བླུན་བོ་ངག་ཟབ་མོ་བསྒྲུབ་ལ་མི་གུས་མཚར་ཅི་ཡོད། །
གཏིང་ནས་ཟབ་མོའི་ལམ་ལ་ཡིད་ཆེས་ནས། །དེ་དོན་མི་བསྒྲུབ་དེ་ལས་ཁྲེལ་བོར་སུ། །ཅིའང་མི་ཤེས་ཁ་ཅིག་ཚེ་འདི་ལ། །ལྟོས་མེད་བ་སྒྲུབ་ལ་བརྩོན་པ་མཐོང་བའི་ཚེ། །ཉམས་ལེན་གནད་

[019A]༄༅། །ལ་ཆེས་མཁས་རྣམ་གཡེང་གི་རྒྱར་ཆུད་གྱུར་བ་ཤིན་ཏུ་ངོ་ཡང་ཚ། །དེ་ཕྱིར་མདོ་རྒྱུད་བླ་མའི་མན་ངག་དོན། །ལེགས་པར་ཁོང་དུ་ཆུད་པས་ཡིད་དྲངས་ནས། །ནམ་
ཞིག་འདི་དོན་བསྒྲུབ་པར་འགྱུར་སྙམ་དུ། །མཁས་པ་ང་ནི་འདི་ཉིད་འབའ་ཞིག་སེམས། །མི་དབང་དུ་མའི་ཅོད་པན་ནོར་བུའི་འོད། །རྐང་མཐིལ་རྡུལ་ལ་རྩེ་བ་ཐོབ་པ་དང། །རྩྭ་རྩེའི་ཟིལ་བས་སེན་
མོ་ཉེར་མཆོད་པ། །མཁས་པ་བདག་ལ་ཕན་བར་ཕྱི་མ་འགྱུར། །ཟང་ཟིང་ལོངས་སྤྱོད་རྨི་ལམ་དཔལ་འབྱོར་དང། །མཚུངས་པར་རིག་ཅིང་རྒྱལ་བས་སང་མཐོང་ནས། །མཁས་པ་བདག་ནི་བ་ཚུའི་
མཆོད་ཡོན་ལྟར། །རྙེད་བཀུར་གནས་ལ་མཐུན་པར་འཛིན་མ་ཡིན། །ཟག་ཅའི་དབྱངས་ཀྱིས་བདག་རྒྱུད་ཁེངས་མི་འབྱུང། །དུས་མིན་སྙན་གྲགས་བདུད་ཀྱི་ཕོ་ཉ་ནི། །དེ་ལྟ་མིན་ཞེས་
ཚིག་གི་མཆོད་སྦྱིན་ལ། །མཁས་པ་བདག་ནི་རེ་བ་ལྷུར་མི་བྱེད། །མཆེ་བ་མི་བཟད་སྦར་མོའི་ཤུགས་འཆང་བ། །གངས་རི་འཛིན་བའི་གདོང་ལྔའི་དབང་པོ་ནི། །ལྕགས་ཀྱིས་བཅིངས་ནས་
བཙོག་ཆུས་འཚེ་བ་ཡི། །སྒོ་ཁྱིར་བྱེད་འདོད་མཁས་བའི་བཞད་གང་ཡིན། །དེ་ལྟར་སྨྲས་འདི་དམ་པའི་མཛད་བ་ལ། །བལྟ་བར་འདོད་པའི་དགེ་སློང་དགེ་ལེགས་དབལ། །བཟང་པོས་མདངས་

[019B] །རང་གི་རྟོགས་པ་གཏམ་དུ་བསྙད་བ་ཡིན། །ཞེས་བའོ།། །།སྤྱིར་མཁས་གྲུབ་རྗེ་འདི་ནི་སྐུ་ཚེ་དཔག་ཏུ་མེད་པའི་སྔ་རོལ་ནས་རྗེ་བཙུན་འཇམ་པའི་དབྱངས་
ཀྱིས་རྗེས་སུ་བཟུང་བ་ཡིན་ཏེ། བླ་མ་འདི་ཨབྷྱ་ཀ་རར་སྐུ་སྐྱེ་བ་བཞེས་བའི་ཚེ། རྗེ་བཙུན་འཇམ་དབྱངས་བྱོན་ནས་སྒྲུབ་ཐབས་རྒྱ་མཚོ་རྩོམས་གསུང་བ་དང་རྩོམ་བ་མཛད་ཅིང་རྩོམ་བ་གཞན་ཡང་མང་
ངོ། །ཡང་རྒྱ་གར་དུ་པཎྜི་ཏ་རིག་པའི་ཁུ་བྱུག་ཆེ་བར་སྐྱེ་བ་བཞེས་ཤིང་འགྲོ་བའི་དོན་མཛད་ལ། དཔལ་ལྡན་ཟླ་བ་གྲགས་པས་མཐར་འཛིན་གྱི་འཆིང་བ་དྲུངས་བྱུང་བར་མཛད་དོ། །ཡང་ལན་
ཅིག་ཟླ་བ་གྲགས་པས་མ་འོངས་བའི་དུས་སུ་རྗེ་བཙུན་འཇམ་དབྱངས་དགེ་སློང་གི་ཚུལ་དུ་བསམས་བཞིན་དུ་མཐའ་འཁོབ་ཏུ་སྐྱེ་བ་བཞེས་པར་འདུག་པས། ཁྱོད་ཀྱང་དེར་སྐྱེ་པ་ལོང་ལ་དེའི་བཀའ་སྒྲུབ་
པ་དང་བསྟན་པ་རྒྱས་པར་གྱིས་གསུང་ངོ། །འདི་ལ་རིགས་པས་བརྟགས་ན་རྗེ་བླ་མ་རྗེ་བཙུན་འཇམ་དབྱངས་ཀྱི་སྤྲུལ་པ་ཡིན་པར་གོར་མ་ཆག་གོ། །ཡང་བླ་མ་འདི་འཕགས་པ་འོད་སྲུངས་
ཀྱི་དགེ་ཚུལ་པད་མའི་དད་ཚུལ་དུ་སྐྱེ་བ་བཞེས་པས། ཕྱིས་ཀྱང་རྗེ་བླ་མ་རྣལ་ལམ་དུ་བྱོན་ནས་འོད་སྲུངས་ལེའུ་རེ་གསུང་ཅེས་ཀྱང་གྲགས་སོ། །ཡང་རེག་པའི་ཁུ་བྱུག་ཏུ་སྐྱེ་བ་བཞེས་དུས་འཕགས་

[020A]༄༅། །པ་ཀླུ་སྒྲུབ་བྱོན་ནས་ལྟ་བའི་གནད་ཤིན་ཏུ་ཕྲ་བ་བསྟན་ལ། དངོས་འཛིན་གྱི་འཁྲུལ་བ་རྩ་བ་ནས་དྲུངས་ཕྱུང་བར་མཛད་ཅིང། ཀླུ་སྒྲུབ་ཀྱི་ཞལ་ནས། དེར་རྒྱ་གར་པའི་གྲུབ་
ཐོབ་རྣམས་འཇམ་དབྱངས་སྟེན་པ་ཡིན། དེའི་རྒྱུ་མཚན་ཡང་གསུང་རབ་ཀྱི་དཀའ་བའི་གནད་ཤིན་ཏུ་ཕྲ་བ་བྱུང་ན། རྗེ་བཙུན་འཇམ་དབྱངས་ལ་གསོལ་བ་བཏབ་ནས་ཟབ་མོའི་དོན་ལ་དབྱོད་བ་ཡིན་
ཁྱོད་ཀྱང་རྗེ་བཙུན་འཇམ་དབྱངས་ལ་སྟེན་པར་བྱོས་ཤིག་ཅེས་གསུང་ངོ། །ཡང་ལྷག་བའི་ལྷ་ཐམས་ཅད་ཀྱི་ནང་ནས་མཆོག་ཏུ་གྱུར་བ་ནི། རྗེ་བཙུན་འཇམ་དབྱངས་ཡིན་པས་དེ་ལ་བརྟེན་ནས་
རྟེན་འབྱུང་གི་དོན་ཕྱིན་ཅི་མ་ལོག་པར་རྟོགས་ཞེས་གསུང་ངོ། །ཡང་ཀླུ་སྒྲུབ་ཀྱི་ཞལ་ནས། བདག་ཀྱང་མ་འོངས་པའི་དུས་སུ་མཐའ་འཁོབ་ཏུ་འགྲོ་བའི་དོན་བྱེད་པར་སྨོན་ལ། ཁྱོད་ཀྱང་དེའི་
དུས་སུ་བདག་གི་འཁོར་གྱི་ཐོག་མར་གདུལ་བྱ་རྣམས་ཀྱི་མཆོག་ཏུ་འགྱུར་རོ་ཞེས་གསུང་ངོ། །འདི་ལ་རིགས་པས་བརྟགས་ན་རྗེ་བླ་མ་ཀླུ་སྒྲུབ་ཀྱི་སྤྲུལ་པར་ཡང་མངོན་ནོ། །གཞན་ཡང་རྗེ་བླ་མས་
འདི་འབའ་ཞིག་རྗེས་སུ་འཛིན་པའི་ཕྱིར་བྱོན་པ་ཡིན་ཏེ། བཅོམ་ལྡན་འདས་དུས་ཀྱི་འཁོར་ལོས་རྗེ་ལ། ཟླ་བ་བཟང་པོ་ཁྱོད་ཀྱིས་རིགས་ལྡན་གྱི་རྒྱལ་པོ་པདྨ་དཀར་པོ་དང་འཇམ་དཔལ་གྲགས་

[020B]ཁྱད་པར་དུ་འཇམ་དཔལ་གྲགས་པ་རྗེས་སུ་བཟུང་ཞིག་ཅེས་གསུང་ངོ། །དེའི་པདྨ་དཀར་པོ་ནི་རྒྱལ་ཚབ་རྗེ་ཡིན་ལ། འཇམ་དཔལ་གྲགས་པ་མཁས་གྲུབ་རྗེ་
ཡིན་ནོ། །དེས་ན་མཁས་གྲུབ་རྗེ་འབའ་ཞིག་རྗེས་སུ་འཛིན་པའི་ཕྱིར་དུ་བྱོན་པར་མངོན་ལ། བླ་མ་འདི་རྗེ་བླ་མ་ཁོ་ནའི་བསྟན་པ་འཛིན་པའི་ཕྱིར་བྱོན་པར་མངོན་ཏེ། འཕགས་པ་ལྷ་ཞི་བ་ལྷ་
སངས་རྒྱས་བསྐྱངས་གསུམ་བྱོན་ནས་མཐའ་འཁོབ་ཏུ་རྗེ་བཙུན་འཇམ་དབྱངས་བྱོན་ནས་བསྟན་པ་རྒྱས་པར་བྱེད་པ་ཡོང་བ་ཡིན། ཁྱོད་ཀྱང་དེའི་ཆེད་དུ་བྱ་བའི་གདུལ་བྱ་ཡིན་པས། རྗེ་བཙུན་གྱི་
ཞབས་རྡུལ་སྤྱི་བོས་སྟེན་ཅི་གསུང་ཉམས་སུ་ལོང་ལ་སྒྲུབ་པ་སྙིང་པོར་གྱིས་ཅེས་གསུང་ངོ། །འདི་ལ་རིགས་བས་བརྟགས་ན་རྗེ་བླ་མ་རྗེ་བཙུན་འཇམ་དབྱངས་ཀྱི་སྤྲུལ་པར་ངེས་ཤེས་ཁྱད་པར་ཅན་
འདྲོངས་སོ། །སྐུ་སྐྱེ་སྔ་མ་གཅིག་ལ་རྗེ་བཙུན་འཇམ་དབྱངས་བྱོན་ནས་མཐའ་འཁོབ་ཀྱི་སེམས་ཅན་རྨོངས་བ་བླང་དོར་གྱི་གནད་མི་ཤེས་པ་ཚོ་སྙིང་རེ་རྗེ། འཁོར་བར་འཁྱམས་པ་
མ་རིག་པས་ལན་པས་ལམ་ལོག་པར་སོང་བ་ཡིན་ནོ། ཁོ་བོས་དེ་དག་ཐམས་ཅད་ཐར་པ་དང་ཐམས་ཅད་མཁྱེན་པའི་གོ་འཕང་ལ་འགོད་ཅིང་བློ་དམན་བའི་བསམ་པ་དང་བསྟུན་ནས་དགེ་སློང་གི་

[021A]༄༅། །ཚུལ་དུ་འོང་གི་ཁྱོད་ཀྱང་ངའི་གདུལ་བྱ་ཡིན་པས་དེར་འོང་བར་གྱིས་ཞེས་གསུང་ངོ། །འདི་ལ་རིགས་པས་བརྟགས་ན་རྗེ་བླ་མ་རྗེ་བཙུན་འཇམ་དབྱངས་ཀྱི་རྣམ་འཕྲུལ་
དུ་ཡིད་ཆེས་པར་གྱིས་ཤིག་ཡང་སྐུ་སྐྱེ་སྔ་མ་གཅིག་ལ་བྲམ་ཟེ་ཆེན་པོ་ས་ར་ཧ་བྱོན་ནས། མཐའ་འཁོབ་མུན་པའི་གླིང་དུ་བཅོམ་ལྡན་འདས་རྡོ་རྗེ་འཇིགས་བྱེད་དངོས་སུ་བྱོན་ནས་འགྲོ་བའི་དོན་
བྱེད་པར་ཡོད་པས། དེའི་ཞབས་རྡུལ་སྤྱི་བོས་བསྟེན་ལ་དེའི་སྒོ་ནས་འགྲོ་བའི་དོན་གྱིས་ཤིག་ཅེས་གསུང་ངོ། །ཡང་ངེད་རྒྱ་གར་བའི་གྲུབ་ཆེན་ཐམས་ཅད་རྡོ་རྗེ་འཇིགས་བྱེད་ལ་གསང་བའི་ཡི་དམ་བཅའ་བ་ཡིན་
གསུང་ངོ། །དེར་བླ་མ་འདིས་ཁྱེད་འཁོར་ལོ་བདེ་མཆོག་གི་གྲུབ་ཐོབ་ཀྱི་གཙོ་བོ་ཡིན་པ་ལ། གཤིན་རྗེ་གཤེད་ལ་ཡི་དམ་བཅའ་བ་དང་འགལ་བ་མེད་མོད། འོན་ཀྱང་ཇི་ལྟར་ཅེས་ཞུས་པས་
ཧ་ཧ་ཞེས་བཞད་ཅིག་མཛད་ནས་ལ་ལི་ཏ་བཛྲ་དང་ངེད་གཉིས་གྲོགས་མཆེད་ཀྱང་ཡིན། ཆོས་འབྲེལ་ཀྱང་ཕན་ཚུན་གཉིས་ཁ་ར་ཡོད། སྦྱིར་དེར་རྒྱ་གར་བའི་པཎྚི་ཏ་ཐམས་ཅད་རྗེ་བཙུན་འཇམ་དབྱངས་
ལ་བསྟེན་ལ། གྲུབ་ཆེན་རྣམས་གཤིན་རྗེ་གཤེད་བསྟེན་པ་ལ་དགོས་པ་ཁྱད་པར་ཅན་ཅིག་ཡོད་པ་ཡིན། ཡི་དམ་འདི་ལྟ་བུ་དང་མི་ལྡན་ན་སྙིགས་མ་ལྔའི་འགྲོ་བ་དང་དུག་གསུམ་དང་བདུད་བཞི་མི་

[021B] །འདི་ལ་རིགས་པས་བརྟགས་ན་རྗེ་བླ་མ་རྗེ་བཙུན་འཇམ་དབྱངས་ཡིན་པར་ཤེས་སོ། །ཡང་བླ་མ་འདི་རྗེ་འགོས་ཀྱི་སྐུ་སྐྱེར་གྲགས་ལ་དེ་ཡང་ཇོ་བོ་རྗེ་མངའ་རིས་སུ་ཕེབས་དུས་
མི་ཁྱོད་ཤེས་རབ་ཆེ་བར་འདུག་རྗེ་བཙུན་འཇམ་དབྱངས་ཀྱིས་རྗེས་སུ་བཟུང་ཚད་ཤེས་རབ་ཆེ་བ་ཡིན། རྒྱ་གར་དུ་སྐྱེས་ན་ཤནྟི་བ་དང་མཉམ་བ་འོང་བ་འདུག་གསུང། འདི་ལ་ནི་རྗེ་རང་གིས་ཀྱང་ཁྱེད་རྗེ་
འགོས་ཀྱི་སྐུ་སྐྱེ་ཡིན་པས་གསང་འདུས་འཕགས་ལུགས་ལ་མཁས་པ་ཡིན་ཞེས་གསུང་ངོ། །ཡང་བླ་མ་འདིའི་རྣལ་ལམ་དུ་ཧེ་རུ་ཀ་བྱོན་ནས། ད་སྒྲུབ་པའི་རྒྱ་བོད་ཀྱི་ཡིག་ཆ་ལ་བློ་བཟང་གྲགས་
བའི་ཡིག་ཆ་ལས་བཟང་བ་མ་བྱུང་གསུང་ངོ། །འོ་ན་བདག་གིས་ཀྱང་རྗེ་བླ་མའི་ཡིག་ཆའི་སྟེང་ནས་སྒྲུབ་པར་ཞུ་ཞུས་པས། ང་རང་བློ་བཟང་གྲགས་པ་ལ་ཁྱད་མེད། ཆུ་བུར་ཅན་གྱིས་བླ་མ་
རྡོ་རྗེ་འཆང་ཐ་མལ་དུ་མཐོང་བ་ཡིན་གསུང། བླ་མ་སངས་རྒྱས་སུ་མ་མཐོང་འཐོལ་འཆགས་ཞུས་པས། ཧེ་རུ་ཀ་དགྱེས་ནས་བླ་མ་དང་ཧེ་རུ་ཀ་དབྱེར་མེད་དུ་སོང་ནས་འཁོར་ལོ་བདེ་མཆོག་གི་
བཀའ་གནང་ཞིང། ཧེ་རུ་ཀའི་ཞལ་ནས། ད་ལྟ་ངའི་དཀྱིལ་འཁོར་རི་བོའི་རྩེར་དངོས་སུ་ཡོད་པ་ཡིན། ཡར་ངོ་མར་ངོའི་ཆོས་བཅུ་ཟུར་ལ་ང་དངོས་སུ་འོང་ཞིང་མཁའ་སྤྱོད་དུ་འགྲོ་བ་ལ་དཀའ་ལས་

[022A]༄༅། །མེད་དེ་བྱེད་མཁན་ཉུང་ཞེས་གསུང་ངོ། །ཡང་ལན་ཅིག་བུད་མེད་སྔོན་མོ་མཛེས་པ་བྱུང་ནས། རིགས་ཀྱི་བུ་ཁྱོད་ཀྱིས་སྙིང་པོ་ཀྱི་རྡོ་རྗེའི་མངོན་དཀྱིལ་འགྲེལ་བ་སོགས་
རྩོམས་གསུང་བ་བྱུང་བས་དེར་བརྟག་གཉིས་ཀྱི་འགྲེལ་པ་མངོན་དཀྱིལ་མཆོད་འཕྲེང། སྨོན་ལམ་ཤིས་བརྗོད་དང་བཅས་པ་ཆ་ལག་ཡོངས་སུ་རྫོགས་པ་མཛད་དུས། དགྱེས་པ་རྡོ་རྗེ་དངོས་སུ་བྱོན་ནས་
དབང་བསྐུར་བྱིན་གྱིས་བརླབས་པ་སོགས་ལྟས་ཁྱད་པར་ཅན་མང་དུ་བྱུང་ཞིང་མི་ཁྱོད་ངའི་བསྐྱེད་རྫོགས་ཀྱི་གནང་ཕྱིན་ཅི་མ་ལོག་བར་རྟོགས་ནས་ལེགས་བཤད་འདི་ལྟ་བུ་ཐོན། ཨེ་མ་ཧོ་ངོ་མཚར་ཆེ་ཞེས་
གསུང་ངོ། །ཡང་ལན་ཅིག་བླ་མ་འདི་དང་རྗེ་བླ་མ་གཉིས་མཇལ་བའི་ཐོག་མའི་རྣལ་ལམ་དུ་མུན་པ་ནག་པོ་ཕྱོགས་གར་འགྲོའི་གཏོལ་མེད་ཅིང་མགོ་འཁོར་འཁྱམས་ནས་རྒྱུན་རིང་དུ་སོང་འདུག་པ་
ལ། ཤར་ཕྱོགས་ནས་རལ་གྲིའི་དཀྱིལ་འཁོར་བརྒྱ་ཕྲག་བཅུས་བསྐོར་བའི་ཡུ་བ་རྣམས་ནང་དུ་བསྟན་ལ། རལ་གྲི་རེ་རེའི་རྩེ་ལ་ཉི་མ་བརྒྱ་རེ་ཤར་ནས་འདུག་པའི་རལ་གྲིའི་འཁོར་ལོ་དེ་ལྟ་བུས་
བསྐོར་བའི་དབུས་སུ་འཇའ་ཚོན་སྣ་ལྔའི་དྲ་བས་སྤྲས་པའི་དབུས་ན་རྗེ་བཙུན་འཇམ་དབྱངས་སྐུ་མདོག་དམར་སེར་རལ་གྲི་དང་གླེགས་བམ་འཛིན་པ། རིན་པོ་ཆེའི་རྒྱན་བསམ་གྱིས་མི་ཁྱབ་པས་

[022B] རལ་པའི་ཐོར་ཚུགས་ལ་མུ་ཏིག་གི་སེ་མོ་དེ་ཁྲི་བཅིངས་པ་ཤིན་ཏུ་དངས་ཤིང་ཡིད་དུ་འོང་བ་རབ་ཏུ་མཛེས་ཤིང་མིག་གི་བདུད་རྩི་ལྟ་བས་ཆོག་མི་ཤེས་པ་གཅིག་དགྱེས་བཞིན་
བྱོན་ནས་བདག་ལ་ཐིམ་བྱུང། ཉི་མའི་དཀྱིལ་འཁོར་འདི་ཤ་དམ་ཐག་ཏུ་མུན་བ་ཐམས་ཅད་ནི་སངས། འོད་ཟེར་གྱི་དྲ་བས་ཕྱོགས་བཅུའི་འཇིག་རྟེན་གྱི་ཁམས་མ་ལུས་པར་ཁྱབ་སོང་བ་ཅིག་རྨིས་
སང་ཉིན་རྗེ་བླ་མ་དང་མཇལ་དུས་མ་དང་འདི་ལྟ་བུ་རྨིས་པ་ཇི་ལྟར་ལགས་ཞུས་པས། ཁྱེད་ཀྱིས་བླ་མ་དང་ཡི་དམ་དབྱེར་མེད་དུ་མཐོང་བ་ལེགས། ཁྱེད་སྔགས་ཀྱི་ཆེད་དུ་བྱ་བའི་གདུལ་བྱ་རིན་པོ་ཆེ་ལྟ་བུའི་
གང་ཟག་ཡིན་བ་འདུག་དེ་རྗེ་བཙུན་འཇམ་དབྱངས་སུ་མཐོང་བ་མཐོང་བ་ལྟར་དོན་ལ་གནས་མོད། གཞན་བློ་དམན་གྱི་གང་ཟག་གིས་ཐ་མལ་དུ་མཐོང་བ་ཡིན། ཁྱེད་རང་གདུལ་བྱ་མང་པོ་ལ་ཕན་པ་
ཆེན་བོ་ཡོང་བ་ཡིན་ནམ་གསུང་ངོ། །འདི་ལ་རིགས་བས་བརྟགས་ན་རྗེ་བླ་མ་འཇམ་དབྱངས་ཀྱི་རྣམ་འཕྲུལ་དུ་རྗེ་རང་ཉིད་ཀྱིས་ཞལ་གྱིས་བཞེས། འདི་ལས་ཡིད་ཆེས་པའི་ཁུང་རིགས་ཀྱི་སྒྲུབ་རྒྱུ་ཅི་
ཡོད། དེར་རྗེ་བླ་མའི་ཞལ་ནས་ཁྱོད་ཡི་དམ་གང་བྱེད་ཀྱིན་ཡོད་གསུངས་པ་ལ། བླ་མ་འདི་དེ་དུས་འཇམ་དབྱངས་སྨྲ་སེར་དང་གཤེར་དམར་ལ་ཡི་དམ་མཛད་གི་ན་ཡོང་བས། བདག་སྨྲ་སེང་ངང་གཤེད་

[023A]༄༅། །དམར་ལ་ཡི་དམ་བྱེད་གིན་ཡོད་ཞུས་བས། སྤྱིར་དམར་ནག་འཇིགས་གསུམ་གང་ལ་ཡི་དམ་བྱས་ཀྱང་རྗེ་བཙུན་འཇམ་དབྱངས་རིམ་གྱིས་ཁྲོས་ཚུལ་ཆེར་སོང་བས་རྗེ་བཙུན་གྱིས་
རྗེས་སུ་འཛིན་མོད། འོན་ཀྱང་ངེད་རང་གི་བརྒྱུད་བ་འདི་ལ་རྗེ་བཙུན་འཇམ་དབྱངས་ཀྱིས་རྗེས་སུ་བཟུང་ཞིང་བྱིན་གྱིས་རློབ་བ་ཡིན་པས་དེ་ཤེས་དགོས་པ་ཡིན། ཡི་དམ་ཀྱང་དཔལ་རྡོ་རྗེ་འཇིགས་
བྱེད་ལ་བྱ་དགོས་ཏེ། འདི་ལ་རྒྱུ་དུས་འབྲས་དུས་གཉིས་ཀའི་སྐབས་སུ་རྗེ་བཙུན་གྱི་ཞལ་དངོས་སུ་ཡོད་པ་ཡིན་པས་དགོས་པ་ཁྱད་བར་ཅན་གཅིག་ཡོད་པ་ཡིན། གཞན་རྣམས་ཀྱིས་འདིའི་གནད་
གཏན་ནས་མགོ་བར་འདུག་འཇམ་དབྱངས་ཞི་ཁྲོ་སྦྲགས་སྒྲུབ་བྱེད་ཅེས་རྗེ་བཙུན་འཇམ་དབྱངས་ཀྱིས་དངེས་སུ་གསུངས་པའི་གསང་བའི་གནད་ཁྱད་པར་ཅན་ཐུན་མོང་མ་ཡིན་ཞིང་གཞན་ལ་གཏན་
ནས་མེད་པའི་ལེགས་བཤད་རྒྱ་བོད་ཀྱི་མཁས་བ་སུས་ཀྱང་མ་འཐོན་ཅིང་རྗེ་བཙུན་འཇམ་དབྱངས་ཀྱིས་ཁོ་བོ་ཁོ་ན་ཆེད་དུ་བྱ་བའི་གདུལ་བྱར་གཟིགས་ནས་གསུངས་པའི་ཞལ་ཤེས་འདི་ལྟ་བུ་ལ་སྙིང་དང་
འདྲ་བའི་རྩིས་མི་བྱེད་པར། འགའ་ཞིག་གིས་ཟབ་ཟབ་མོ་བོ་བོ་ཡིན་ཁ་མོ་སྟོན་མི་ནུས་བ་ཁད་བྱེད་པའི་ཚིག་གཡས་ཆུད་དངག་བ་རེལ་ཁུས་སྔོག་ཅི་ལའང་མ་ལྟ་བར་ཉིན་མཚན་ཐམས་ཅད་དུ་འབུད་

[023B] སྔགས་མཚན་ཉིད་ཀྱི་ལམ་གྱི་ལུས་ཡོངས་སུ་རྫོགས་པ་དང་དེ་སྟེན་བའི་བཤེས་གཉེན་མཚན་ཉིད་དང་ལྡན་བ་མཆོག་ཐུན་མོང་གི་དངོས་གྲུབ་མྱུར་དུ་སྟེར་བའི་ཡི་དམ་ལ་མི་
འབད་པར། གཞི་རྩ་མེད་བའི་ཕྱོགས་རེའི་རྩ་དང་རླུང་དང་གཅོད་དང་མན་ངག་ལྟར་སྣང་གཅིག་ལ་རྡོ་རྗེ་འཆང་འཐོབ་ཏུ་རེ་བ་དེ་བས་ཀྱང་སྙིང་རེ་རྗེ་ཅེས་གསུང་ཞིང། ཞུ་མ་དགོས་པར་ངས་ཁྱེད་ལ་རྡོ་རྗེ་འཇིགས་
བྱེད་ཀྱི་བཀའ་བྱེད་གསུང་ནས་བླ་མས་དགྱེས་བཞིན་དུ་བཀའ་གནང། དེ་ནས་བཟུང་སྟེ་ཡི་དམ་གྱི་ཐུགས་དམ་བདག་འཇུག་འཆག་མེད་དུ་མཛད་དོ། །ཡང་ལན་ཅིག་བཅོམ་ལྡན་འདས་རྡོ་རྗེ་འཇིགས་
བྱད་དངོས་སུ་བྱོན་ནས། བླ་མ་རྡོ་རྗེ་འཆང་ཆེན་པོའི་སྔགས་མཚན་ཉིད་ཀྱི་ལམ་གྱི་ལུས་ཡོངས་སུ་རྫོགས་བར་བྱེད་པ་ཡ་མགོན་ཁྱོད་མཆོག་ཏུ་བསྔགས་སོ་ཞེས་དབུགས་དབྱུང་ངོ། །ཡང་ལན་
གཅིག་ཡི་དམ་བྱོན་ནས། བླ་མ་རྡོ་རྗེ་འཆང་ཆེན་པོའི་ཆོས་ཀྱི་དུད་འབུད་པ་ཁ་ཁྱོད་བསྔགས་སོ་ཞེས་གསུང། ཡང་ལན་ཅིག་རྒྱལ་པོ་ཨིནྡྲ་བྷཱུ་ཏི་བྱོན་ནས། བླ་མ་རྡོ་རྗེ་འཆང་ཆེན་པོ་འདི་ཕ་རྒྱུད་གསང་
བ་འདུས་པ་ལ་མཁས་ཤིང་གྲུབ་པ་བརྙེས་བས་ཁྱོད་ཀྱིས་ཀྱང་འདིའི་ཞབས་རྡུལ་སྤྱི་བོས་ལོང་ཅེས་གསུང་ངོ། །ཡང་ལན་ཅིག་གུར་གྱི་མགོན་པོ་བྱོན་ནས། ཁྱོད་ས་སྐྱ་འདི་བློས་མ་གཏོངས་སྐྱར་

[024A]༄༅། །སྡོད་ཅེས་གསུང་ངོ། །དེར་བླ་མས་ས་སྐྱར་སྡོང་བ་ལ་ལྷ་སྦྱོང་རྣམ་ངག་གཅིག་ཡོད་ན་སྡོད་མོང། བླ་མ་གོང་མའི་གྲུབ་མཐའ་ནི་མེད་ཕྱི་རབས་ཀྱི་གདུལ་བྱ་ནི་འདི་བཞིན་དུ་སོང་
འདུག་གཙུག་ལག་ཁང་རྣམས་ནི་བུད་མེད་བོད་བུ་བ་ལང་ཕྱུགས་མས་གང། སྐྱོས་འདི་རུ་སུ་སྔོད་ཚུགས། ལུས་ཀྱིས་མ་སྡང་ཀྱང་སེམས་ཀྱིས་བཟུང་ཡོད། ཁྱད་པར་དུའང་ཚེ་ཐུང་འདི་ལ་
རྗེ་བླ་མ་གང་པ་ཞུགས་སུ་སྡོང་བསམ། ཁྱེད་ས་སྐྱའི་མཁའ་འགྲོ་ཆོས་སྐྱོང་ལ་གཏོར་མ་འབུལ་གིན་ཡོད་ཞུས་བས། བསྟན་པ་ནུབ་སར་སྡོང་དགོས་པ་ཡིན་དང་སར་གང་བྱས་ཀྱང་ཡོད་མོད། ང་ཡང་འདི་ན་
ལྟ་སྤྱོད་ལ་ལྟས་ནས་བསྔར་བ་མིན། བླ་མ་སྔ་མའི་བཀའ་དང་དམ་ཚིག་ཡོད་པས་བསྡང་བ་ཡིན། གཞན་ངེད་ཅག་འཁོར་བཅས་ཁྱོད་ཀྱི་བླ་མའི་རྗེས་སུ་འབྲང་གིན་ཡོད། ས་སྐྱ་པ་རྣམས་ཁྱོད་ལ་གཏན་ནས་
མི་དགའ་བ་འདུག་ང་ལ་གཏོར་མ་བྱིན་ནས་བློ་བཟང་གྲགས་པ་ཡབ་སྲས་དང་ཁྱད་པར་ཁྱོད་ལ་གནོད་པ་ཅི་ཁྱོལ་གྱིས་ཟེར། ཁོང་ཚོའི་ངོ་མ་ཚོགས་པ་དང་བླ་མ་སྔ་མའི་བཀའ་བསྒོ་དྲན་ནས་ཁ་རག་ཚུན་ཆད་
དུ་འཇིགས་པའི་ཆ་ལུགས་ཀྱིས་འོངས་སླར་ལོག་ཕྱིན་ཅེས་གསུང། ཡང་ཞལ་བཞི་པ་བྱོན་ནས་མི་ཁྱོད་ཀྱིས་ས་སྐྱའི་སྲོག་འཛིན་དགོས་རྒྱུ་ཡིན་པ་ལ་སྟོངས་འཇུག་བ་ཨེ་ཡིན། མི་ཁྱོད་མི་སྡོང་ན་ང་ཡང་

[024B] །ཡང་ས་སྐྱའི་བུ་ཊ་དང་བསྟན་མ་བྱོན་ནས་མི་ཁྱོད་མཐོ་འགྲོགས་པ་འདུག་རྗེ་བཙུན་བློ་བཟང་གྲགས་པ་མི་འཇིགས་པ་སུས་མ་ཤེས། རང་གི་བརྒྱུད་པ་མི་འཛིན་
བར་མཐོ་འགྲོགས་བྱེད་པ་ཨེ་ཡིན། སྤྲང་པོ་ལ་ཕྲོགས་ནས་ཕྱུག་པོ་ལ་སྟེར་བ་དེང་ས་སྐྱ་པ་འདི་བཞིན་དུ་སོང། རྗེ་བཙུན་འཇམ་དབྱངས་ཀྱི་སྤྲུལ་པ་ས་ཆེན་ཀུན་དགའ་རྒྱལ་མཚན་ནི་མི་བཞུགས། ཁྱོད་
ཀྱིས་ཨེ་འཛིན་སྙམ་ནའང་འཕོངས་འཕྱིས་པའི་རྡོ་བཞིན་དུ་བསྐྱུར་བ་ས་སྐྱ་འདི་སུས་འཛིན་ན་ཅེས་དུ་ཡིན་འདུག་གོ་དེར་བླ་མས་ཁྱེད་གཉིས་དུ་མི་དགོས་ས་སྐྱའི་གྲུབ་མཐའ་ངས་འཛིན། ཡི་དམ་དགྱེས་
བ་རྡོ་རྗེ་ཡང་ངས་སྟེ་ན། ཆོས་སྐྱོང་ཆེ་ཆུང་གཉིས་ལ་ཡང་གཏོང་མ་ངས་འབུལ་བ་ཡིན། ཁྱེད་གཞི་བདག་གཉིས་ལ་གཏོར་མ་ཡང་ངས་སྟེར་བ་ཡིན་བྱས་པས། མི་བྱེད་པའི་ཁས་བླངས་ཀྱིས་ཅི་བྱེད། ད་
བྱ་ཐབས་མེད་ཟེར་ནས་ལོག་སོང། ཡང་ལན་ཅིག་དབྱངས་ཅན་མ་བྱོན་ནས། ང་རྗེ་བཙུན་འཇམ་དབྱངས་ཀྱི་ཡུམ་ཡིན་སྒྲ་སྙན་ངག་ལ་མཁས་བར་འདོད་ན་ཁོ་མོ་བསྟེན་གསུང་ངོ། །ཡང་དབྱངས་ཅན་
མ་བྱོན་ནས། ངས་ཤེས་མང་སྟེ་རྗེ་བླ་མའི་འོག་ནས་སྒྲ་སྙན་ངག་ལ་ཁྱོད་རང་མཁས་སོ་ཅེས་གསུང་ངོ། །གཞན་ན་ཁྱོད་ལས་ལྷག་པ་མེད། འོན་ཀྱང་ང་རྒྱལ་མ་ཆེ་དགྲ་མང་པ་ཡིན་ཅེས་གསུང་ངོ། །

[025A]༄༅། །ཡང་ལན་ཅིག་ཡེ་ཤེས་ཀྱི་མགོན་བོ་ཕྱག་དྲུག་པ་འཁོར་བཅས་བྱོན་ནས། ཤཱ་ས་ནའི་སྔགས་བགྲང་ཞིང་བསྐོར་བ་བྱས་ལ་ཁྱོད་ཀྱིས་ངའི་ཡིག་ཆ་ལས་ཁ་ཚར་དང་བཅས་པ་ཚང་མ་
རྩོམས་གསུང་ངོ། །ཡང་ལན་ཅིག་གཤིན་རྗེ་ཆོས་རྒྱལ་ལ་ཕོ་བརྒྱད་མོ་བརྒྱད་ཀྱིས་བསྐོར་བ་བྱོན་ནས། བདག་ཅག་རྣམས་ནི་གཤིན་རྗེའི་གཤེད་ཀྱི་བཀའ་སྡོང་རྗེ་བླ་མའི་བཀའ་སྲུངས་ཡིན། ངེད་
རྣམས་ཀྱིས་རྗེ་བླ་མའི་བསྟན་བ་སྲུང་ཞིང་རྗེ་བླ་མའི་བསྟན་འཛིན་རྣམས་ཀྱིས་དེང་ཅག་འཁོར་བཅས་བསྟེན་ཅིང་སྒྲུབ་དགོས་པ་ཡིན་གསུང་ངོ། །ཁྱད་བར་ཆོས་རྒྱལ་ནང་སྒྲུབ་མ་ཧེའི་གདོང་པ་ཅན་བཞིས་
བསྐོར་བ་བྱོན་ནས། ཁོ་བོ་ནི་གཤིན་རྗེ་གཤེད་ཀྱིས་རྗེ་བླ་མའི་བཀའ་བསྲུངས་སུ་བཀའ་བསྒོས་བ་ཡིན། ཁྱོད་རྣམས་ཀྱིས་བདག་ལ་ཡིད་བརྟན་པར་བྱོས་ཤིག་བདག་གིས་ཀྱང་རྗེ་བླ་མའི་བསྟན་
པ་སྲུང་བ་ཡིན་ཞེས་གསུང་ཞིང་ཕྱི་སྒྲུབ་ཀྱིས་དབྱུག་ཏོ་ཕྱག་ཏུ་གཏང་བྱུང་ངོ། །སྐུ་ཚེ་སྔ་མ་གཅིག་ལ་རྒྱལ་བ་མ་ཕམ་པ་བྱོན་ནས། ལྷོ་འཛམ་བུ་གླིང་དུ་སྟོན་པ་དངོས་དང་ཁྱད་པར་མ་མཆིས་པའི་ཤཱཀྱ་
མུ་ནེའི་བསྟན་པ་ཉི་ལྟར་གསལ་བའི་ཕྱིར་དུ་རྗེ་བཙུན་འཇམ་དབྱངས་ཀྱི་སྤྲུལ་པ་རྒྱལ་བ་སྲས་བཅས་ཀྱི་མིག་གི་བདུད་རྩིའམ་སྙིང་གི་ཐིག་ལེ་ལྟ་བུ་གཅིག་འབྱོན་པར་ཡོད། ཁྱོད་ཀྱིས་ཀྱང་དེའི་

[025B] །འདི་ལ་རིགས་བས་བརྟགས་ན་རྗེ་བླ་མ་རྗེ་བཙུན་འཇམ་དབྱངས་ཀྱི་རྣམ་འཕྲུལ་དུ་རྗེ་བཙུན་བྱམས་པས་སྒྲུབས་སོ། །ཡང་ལན་ཅིག་མགོན་པོ་ཞལ་བཞི་པ་
བྱོན་ནས། ས་སྐྱ་པ་རྣམས་ཀྱིས་བདག་ཉིན་མཚན་དུ་སྒྲུབ་ནས་ཁྱོད་ལ་གཏོར་ཟོར་ནད་མར་འཕེན་གྱི་ན་འདུག་བླ་མའི་བཀའ་བསྒོ་དང་ཁོང་ཆོས་རྦད་པའི་སྣ་ལ་འོངས་ཁྱོད་ཀྱི་རྩར་སླེབ་པ་དང་
ཨ་ཙམ་བསྟན་བ་འཛིན་མཁན་གཅིག་འདུག་བ་འདི་མེད་ན་ཅི་ཙུག་བྱེད། ཀླུ་སྒྲུབ་ཀྱི་ལྟ་བ་ནས་ལེགས་པར་བརྒྱུད་པའི་རྗེ་བླ་མ་ཡབ་སྲས་ལ་གནོད་པ་བསྐྱལ་ནས་སུ་ལ་སྐྱོབ་སྙམ་ནས་ལོག་ཕྱིན་
འོན་ཀྱང་མི་ཁྱོད་སོང་ནས་མ་སྡོད་པར་ཟོན་རེ་གྱིས་གསུང་ངོ། །ཡང་མགོན་པོ་ཞལ་བཞི་པ་བྱོན་ནས། ཐམས་ཅད་མཁྱེན་བ་བློ་བཟང་གྲགས་པ་འདི་བསྟན་པའི་སྲོག་ཤིང་དུ་འདུག་ཅིང་
ཁྱད་བར་ཀླུ་སྒྲུབ་ཀྱི་ལྟ་བ་རྣམ་དག་འདི་མིན་པ་སུས་ཀྱང་ཤེས་པ་མི་འདུག་བས་འདི་ལ་འཁོར་གྱིན་ཡོད་ནའང་གཏོར་མ་རེ་ཡང་སྟེར་མ་ཉན་ཨ་རེ་ཚིག་པ་ཟ་རེ་བྱུང་གསུང་ངོ། །ཨ་བྷྱ་ཀ་རང་
གྱུར་པ་སོགས་འདི་ཡན་གྱི་ཐུན་མོང་མ་ཡིན་པའི་རྣམ་ཐར་གྱི་རིམ་པ་དང། འོག་ནས་འབྱུང་བའི་རྗེ་རིན་པོ་ཆེ་སྐུ་གཤེགས་པའི་རྗེས་སུ་ལན་ལྔ་མཇལ་བའི་སྐོར་རྣམས་ནི་རྗེ་ཆོས་ལྡན་རབ་
[026A]༄༅། །འབྱོར་གྱིས་མཛད་པའི་རྣམ་ཐར་ནས་འབྱུང་བ་བཞིན་ཚིག་ཟུར་མ་ཉམས་པར་བྲིས་བ་ཡིན་ནོ།། །།བླ་མ་འདི་དགུང་ལོ་ཞེ་བདུན་བཞེས་པའི་ལྕགས་ཕག་ལོར་རྒྱལ་ཚབ་
རིན་པོ་ཆེ་གནས་རྙིང་དུ་ཕེབས་པར་མཇལ་དུ་བྱོན་ཚེ་གསེར་ཁྲིར་ཕེབས་དགོས་པའི་ཞལ་ཏ་གནང་ནས་འཛམ་གླིང་གི་སྣང་བྱེད་མཁས་པའི་ཉི་མ་མཆེད་གཉིས་ལྷན་དུ་དབུས་སུ་ཕེབས་པ་ན་
ཆོས་རྒྱལ་དུ་དབེན་ཤ་སྐུ་མཆེད་ཀྱིས། རྗེ་ཡབ་སྲས་གཉིས་ལ་ཇི་ལྟར་གུས་འདུང་མཛད་པ་བཞིན་དུ་ཐུབ་བསྟན་མ་ལུས་བའི་བདག་བོ་དང་བསྟན་པའི་ཉི་མ་མཆོག་འདི་ཡིན་ནོ་སྙམ་དུ་དད་པ་དང་མོས་པས་
ཞབས་ཀྱི་པདྨོ་སྤྱི་གཙུག་གི་རྒྱན་དུ་བཀོད་པས་སྐྱེ་དགུའི་ཕན་བདེའི་སྒོ་བརྒྱ་ཕྱེ་བར་གྱུར། དེ་ནས་སྔོན་སངས་རྒྱས་ཀྱི་དུས་ནས་ད་ལྟའི་པར་དུ་འཛམ་གླིང་འདི་ལ་ཆོས་ཀྱི་སྡེ་ཆེན་པོ་འདི་ལས་བཟང་དང་
འདི་ལྟ་བུ་དཀོན་པའི་རྒྱན་དྲུག་ལྟ་བུའི་མཁས་མང་བྱེ་བའི་རོལ་གནས་དཔལ་ལྡན་འབྲས་སྤུངས་ཕྱོགས་ཐམས་ཅད་ལས་རྣམ་བར་རྒྱལ་བའི་གླིང་དང། དཔལ་སེ་ར་ཐེག་ཆེན་གླིང་གཉིས་སུ་ཕེབས་པའི་
ཚེ་ཡང་སོ་སོའི་སེར་སྦྲེང་དང་ཚོགས་པ་ཟུང་གིས་ཆོས་འབྲེལ་ཞུས་ཤིང། རྒྱ་བོད་ཀྱི་གཞུང་བཟང་རྩ་འགྲེལ་ཆེན་པོ་བརྒྱ་དང་བདུན་ཅུའི་ཐུགས་བཤད་མཛད་བའི་འཇམ་དབྱངས་ཆོས་རྗེར་གྲགས་པ་

[026B] རང་གཞན་གྱི་གྲུབ་མཐའ་དང་གཞུང་ལུགས་རྒྱ་མཚོ་ཙམ་གྱི་འཆད་རྩོད་རྩོམ་གསུམ་མཛད་ཅིང་ཟབ་མོའི་ལྟ་བ་མངའ་བའི་མཚུངས་མེད་ཆོས་རྗེ་རྒྱན་
བཟང་པས་ས་གསུམ་མའི་ལུང་གི་འབྲེལ་བ་ཞུས། དེ་བཞིན་དུ་གངས་ཅན་གྱི་རྡོ་རྗེ་གདན་ཆེན་པོ། སངས་རྒྱས་ཀྱིས་མདོ་རྒྱུད་དུ་མ་ནས་ལུང་བསྟན་ཅིང། སྲོང་བཙན་སྒམ་པོ་དང་མཁས་གྲུབ་དུ་
མས་བྱིན་གྱིས་བརླབས་པ། སངས་རྒྱས་བྱང་སེམས་ཡི་དམ་ཆོས་སྐྱོང་དུ་མའི་སྐུ་བརྙན་རང་བྱོན་གྱིས་ཕྱུར་བུར་གང་བའི་གདན་ས་ཆེན་པོ་དགའ་ལྡན་རྣམ་བར་རྒྱལ་བའི་གླིང་དུ་ཕེབས་པའི་ཚེ་ཡང་སེར་
སྤྲེང་ང་མ་ཟད། ཤར་ནས་འཕགས་པའི་གནས་བརྟན་རིན་ཆེན་རྒྱལ་མཚན་ཞེས་སྔར་བཤད་པ་ལྟ་བུའི་ཡོན་ཏན་གྱིས་བོད་འདིར་རྒན་པ་ཆེན་པོ་དེ་ཡང་ལ་འཕྲང་ཉགས་སུ་བྱོན་ནས་དར་ཡུག་ཆེན་གཅིག་
རྟེན་དུ་མཛད་དེ་ཕྱག་ཕུལ། ཧོར་སྟོན་རིན་པོ་ཆེས། དགོན་པའི་དཀྱིལ་ཙམ་དུ་ཕེབས་ནས་ཕྱག་ཕུལ། དགེ་འདུན་ཐམས་ཅད་ཀྱིས་ཀྱང་གཙང་ལ་མྱུར་དུ་ཕེབས་དོགས་དབང་ལུང་རྗེས་གནང་མན་
དག་སོགས་ཞུས་ནས་ཞལ་སློབ་ཏུ་གྱུར། ལོ་དེ་ལ་ཆོས་ཀྱིས་མངོན་པར་མཐོ་བའི་གསེར་ཁྲི་ཆེན་པོ་ལ་ཕེབས་ཏེ། ཞྭ་སེར་མདོག་གྱོན་བའི་རབ་བྱུང་བྱེ་བ་ཕྲག་བརྒྱ་སོགས་གླིང་འདིའི་མཁས་གྲུབ་

[027A]༄༅། །མ་ལུས་པའི་གཙུག་རྒྱན་དུ་མཛེས་པ་ན། རྗེ་བླ་མའི་གསུང་རབ་ཤིང་རྟ་ཆེན་པོ་མ་ལུས་པའི་ལེགས་བཤད་ཀྱི་ལྷའི་རྔ་བོ་ཆེའི་སྒྲ་ཆེན་པོས་གསུམ་དང་འོག་མིན་གྱི་བར་དུ་བསྒྲགས་
པས་དཀར་པོའི་སྡེ་རིགས་ཐམས་ཅད་དར་ཆེན་འཕྱར་ཅིང། ནག་ཕྱོགས་རྣམས་མིང་གི་ལྷག་མ་ཙམ་དུ་གྱུར་པའི་སྙན་བས་ས་གསུམ་ཁྱབ་པ་འདི་ལས་དང། སྤྱིར་ཡང་རིན་པོ་ཆེ་འདིའི་རྣམ་ཐར་དྲན་
པས་བདག་པོ་རྒྱང་རྩེ་པ་ཐུགས་འགྱོད་ཀྱི་བསྲེག་ཟ་ཆེན་པོས་དུས་རིང་པོར་གདུང་བ་མི་བཟང་པ་བྱས་པ་ཡིན་སྣང། དགའ་ལྡན་གྱི་འདུས་ཚོགས་གཙོ་བོར་བྱས་པའི་དགེ་འདུན་མང་པོ་ལ། མདོ་སྔགས་
ཀྱི་བཤད་པ། དབང་རྗེས་གནང་ལུང་མན་ངག་སོགས་དཔག་ཏུ་མེད་པ་བསྩལ། དགའ་ལྡན་དུ་གྲྭ་ཚང་བཞི་བཙུགས་ནས་འཆད་ཉན་ཤིན་ཏུ་དར། དེང་སང་གྲྭ་ཚང་བཞི་ནི། བྱང་རྩེ་དང་ཉག་རོད་
གཉིས་སུ་འདུས་སོ། །ལྷ་ཁང་ལ་གསེར་གྱི་རྒྱ་ཕེབས་བཞག་པ་དང། ལྷ་སའི་ཇོ་བོ་རིན་པོ་ཆེར་གསེར་གྱི་མཎྜལ་ཁྲུ་གང་བ་ཕུལ་བ་སོགས་བསྟན་པའི་བྱ་བ་དཔག་མེད་མཛད། ལྷ་ས་སྨོན་ལམ་
གྱི་མཎྚལ་ནི་དེང་སང་གི་བར་མཎྚལ་འདིས་མཛད་ཅིང་ཡོད། དེ་ལྟར་དགེ་ལུགས་ཀྱི་བསྟན་པ་གོང་ནས་གོང་དུ་དར་བར་མཛད་པའི་དུས་སུ་ས་སྐྱ་པ་རྣམས་དགའ་ལྡན་གྱི་ཕྱག་སུ་ཟོར་མང་དུ་འཕངས་

[027B]ཅེས་གསུངས་པ་ལྟར་དགའ་ལྡན་གྱི་ཚོགས་ལ་གནོད་པ་མ་བྱུང་
ཞིང། ས་སྐྱར་ལྷ་ཁང་རྡིབ་པ་སོགས་བྱུང་འདུག་ཡང་མཁས་གྲུབ་རྗེས་མགོན་པོའི་གཏོར་ཆེན་མཛད་པའི་སྐབས་ཤིག་ཀྵེ་ཏྲ་པཱ་ལའི་ཞོན་པའི་ཕག་དུར་བའི་སྒྲ་སློབ་མ་དག་གིས་ཐོས་པ་སོགས་རྟགས་
མཚན་བྱུང་བ་ཡང་ཡོང་ངོ།། །།ཡང་རྗེ་ཙོང་ཁ་པ་གཞན་དོན་ལ་ཐེག་རྗེས་སུ་བླ་མ་འདིའི་མནལ་ལམ་དང་དངོས་སུའང་ཡང་ཡང་བྱོན་ནས་ཆོས་མང་པོ་གསུང་གིན་ཡོད་ལ། དེ་ཡང་ཉིན་ཅིག་གསུང་
ཆོས་གྲོལ་ནས་ནང་དུ་ཕེབས་པ་ཅིག་ལ། ལར་སེམས་ཅན་འདི་རྣམས་སྔོན་བསོད་ནམས་ཆེན་པོ་མ་བསགས་པས་ཡོངས་འཛིན་མཚན་ཉིད་དང་ལྡན་པ་མེད་པས། འདུས་བྱས་མི་རྟག་བར་བསྟན་ན་
རྟག་པར་བསྐོ་མེ། ཆོས་རྣམས་ཀྱི་གནས་ལུགས་སྟོང་པར་བསྟན་ན་བདེན་གྲུབ་ཏུ་འཛིན། ལོངས་སྤྱོད་གཡོ་བ་སྙིང་པོ་མེད་པར་བསྟན་ན་འབད་རྩོལ་ཆེར་བཏང་ནས་སྒྲུབ། ཚེ་འདིའི་སྙན་གྲགས་
བྲག་ཆ་ལྟ་བུར་བསྟན་ན་ཐོབ་བྱ་མཐར་ཐུག་ཏུ་འཛིན། མདོར་ན་རྗེ་བླ་མ་རྡོ་རྗེའི་ཆང་ཆེན་པོའི་སྔགས་མཚན་ཉིད་ཀྱི་ལེགས་བཤད་རྡོ་རྗེ་འཆང་གི་གསང་བའི་གནད་རྣམས་ལ་འཁྲུལ་བ་ཕྲ་མོ་ཙམ་

[028A]༄༅། །ཡང་མེད་པར་མཐའ་ཆོད་པ་གྲུབ་པའི་དབང་ཕྱུག་ནམས་དང་གཉིས་སུ་མེད་ཅིང་བསྟན་པའི་སྙིང་པོ་ཆོས་ཕུང་བརྒྱད་ཁྲི་བཞི་སྟོང་གི་བརྗོད་བྱ་མཐར་ཐུག་པ། ཨུ་དུམ་ཝ་རའི་མེ་ཏོག་
ལྟར་ཆོས་དཀོན་པ་རྡོ་རྗེ་འཆང་གི་གོ་འཕང་ཚེ་འདི་ལ་སྟེར་ནུས་ཀྱི་ལམ་ཟབ་མོ་ལ་རྗེ་བླ་མའི་ཞལ་ཤེས་དང་བཅས་པ་འདི་ལྟ་བུ་ཉིན་མཚན་དུ་འབད་ནས་བཤད་ཀྱང་སྐལ་བ་དང་མི་ལྡན་པ་གསུང་བདུད་རྩིའི་
དགའ་སྟོན་ལྟ་བུ་མི་མྱང་བར་ཡོངས་འཛིན་རྗེ་བླ་མ་རྡོ་རྗེ་འཆང་ལྟ་བུ་དོར་ནས། བཤེས་གཉེན་ངན་པ་གླེན་ཅིང་གཏི་མུག་པ་ཅི་ཡང་མ་བསླབས་ཤིང་གང་ཡང་མི་ཤེས་པ། བླང་དོར་གྱི་གནས་ལ་རྨོངས་
བ་དམ་པ་པར་མ་ཆད་ཀྱི་མན་ངག་མེད་པ། ཕྱིན་ཅི་ལོག་གི་བཟོ་འབའ་ཞིག་གིས་འཁྱེར་བ། རིག་པའི་གནས་ལྔ་ལ་མཁས་པའི་ཤེས་རབ་དང་བྲལ་བས་ལོག་ལྟའི་གཅོང་རོང་དུ་ཤོར་བ། ལྷག་པའི་
ལྷས་རྗེས་སུ་བཟུང་བ་མེད་པས་ལམ་ལོག་པར་སྟོན་པའི་བདུད་དང་བར་ཆོད་ཀྱིས་ཁྱེར་བ། ཐོབ་བྱ་ཐར་བ་དང་ཐམས་ཅད་མཁྱེན་པའི་གོ་འཕང་དོར་ནས་འགྲོ་ས་ངན་སོང་གསུམ་དུ་ལྟུང་བ། ཚེ་འདིའི་
རྙེད་བཀུར་དང་འདོད་ཡོན་དོན་དུ་གཉེར་བའི་རྗེས་སུ་འབྲང་བ། ངོ་ཚ་དང་ཁྲེལ་མེད་ལ་ཡོན་ཏན་དུ་བྱས་མི་ཚེ་ཧྲིལ་པོ་གཏི་མུག་གས་ཅང་མེད་ཅ་མེད་བསྒོམ་བ་ལ་སྒྲུབ་ཚུགས་སམ་དགེ་སྦྱོར་དུ་བྱས་

[028B] རྙེད་པ་དང་བཀུར་སྟི། སྙན་པ་དང་གྲགས་པ། དག་འཁྱལ་དང་ཀུ་ཅོ། དམག་དང་ཆོམ་རྐུན་གྱི་གཏམ་བདག་
བསྟོད་དང་གཞན་སྨོད་ཀྱི་ཚིག་རེ་ཉན་གྱིན་ཉམས་ལེན་དང་ཀུན་སྤྱོད་ཁྱི་ཕག་ལྟར་རོལ་བ་ཨེ་མ་འདི་ལྟ་བུ་ཤེས་པ་སོ་ན་གནས་ཤིང་བླང་དོར་གྱི་གནད་ཤེས་བ་གཅིག་གིས་སེམས་རྣལ་དུ་ཕོབ་ལ་ལྟོས་དང་
གཏམ་དྲང་པོར་སྨྲས་ན་ནི་ཟོག་པོའི་མཚང་ལ་ཕོག་མ་སྨྲས་ན་སེམས་ཅན་འདི་རྣམས་ལ་སྙིང་བརྩེ་བས་མ་བཟོད་ཅིང་ད་དུང་འདི་རྣམས་ཀྱི་རྗེས་འཇུག་དགག་པའི་ཕྱིར་སྨྲས་པ་ཡིན། ལར་འཆི་བ་ནི་མ་
དྲན། ཚེ་འདིའི་རྙེད་བཀུར་གྱིས་གཡེངས། འདོད་ཡོན་གྱི་འགོང་པོས་ནི་ཁྱེར། ལོག་པའི་ལམ་ལ་འཇུག་པའི་སེམས་ཅན་འདི་རྣམས་ལ་གཟིགས་དང་ཅེས་ཐུགས་ཤིན་ཏུ་སྐྱོ་ཞིང་སྤྱན་ཆབ་མང་པོ་ཤོར་
ལ། དེའི་ཚེ་མཆོད་བ་བཟང་བ་བཤམས་ནས་རྗེ་ལ་གསོལ་བ་དྲག་ཏུ་བཏབ་ཅིང་བཤུམས་པས། རྗེ་བླ་མ་གླང་པོ་ཆེ་དཀར་པོ་ཅང་ཤེས་ཡན་ལག་བདུན་དང་ལྡན་པ་ལོ་དྲུག་ཅུ་ལོན་ཅིང་མཆེ་བ་དྲུག་ཡོད་པ་
སྐུ་མདོག་གངས་རིའི་མདོག་ལྟར་དཀར་བ་ལུས་གསེར་གྱི་དྲ་བས་གཡོགས་ཤིང་གསེར་གྱི་དྲིལ་བུ་བསམ་གྱིས་མི་ཁྱབ་པས་སྤྲས་ཤད་སྣ་རིན་པོ་ཆེའི་རྒྱན་གྱིས་བརྒྱན་པ་གཅིག་ལ་ཆིབས་ནས་རྗེ་བླ་མ་རང་གི་ཚུལ་

[029A]༄༅། །དུ་བྱོན་ནས། དའི་བུ་སེམས་མ་བདེ་མི་དགོས་བླ་མ་དྲན་བྱ་བ་སྔར་བསགས་ཀྱི་སྡིག་བ་སྟོབས་ཆེན་འདུག་ལ། བསོད་ནམས་ཀྱི་ཚོགས་བསམ་གྱིས་མི་ཁྱབ་པ་བསོག་ནུས་པ་ངེད་རང་དཔོན་
སློབ་ཀྱི་འདུན་མ་རྩ་བ་ནས་ལེགས་པ་ཡིན། རྣལ་འབྱོར་གྱི་དབང་ཕྱུག་མི་ལས་ཀྱང། བླ་མ་དྲན་ནས་བླ་མ་དྲན་དྲུག་གི་མགུར་ལ་སོགས་མཛད་པ་ཡིན་དའི་བསྟན་པ་འདི་རྒྱས་པར་གྱིས་ཅས་གསུང་ངོ།། །།
   ༈    བསྐྱེད་རྫོགས་ཀྱི་གནད་ཁྱད་པར་ཅན་ཅིག་བྱུང་བ། བདག་གི་རྗེ་བླ་མ་དེ་བཞུགས་ན་ཞུ་པ་ཡིན་བ་ལ་རྗེ་བླ་མ་ནི་མི་བཞུགས་ཐག་ཆོད་བའི་ཞུས་གཞན་
ནི་མེད་བདག་གི་རྗེ་བླ་མ་དེ་བཞུགས་ན་དགའ་བ་ལ། ང་ཡི་བླ་མ་དེ་གང་ན་བཞུགས་ཡོད་ན་སྙམ་དུ་དགོངས་ནས་ཐུགས་སྐྱོ་ཞིང་ཕྱོགས་གཞན་དུ་ཕྱོལ་བྱོལ་བྱུང་བས། མཎྚལ་དང་བཅས་པའི་མཆོད་བ་བཟང་
བ་གཅིག་ཕུལ་ནས། ཕ་བླ་མ་རིན་པོ་ཆེ་རྗེ་བླ་མ་ཙོང་ཁ་པ་ཞེས་ཆོ་དེ་ཆེན་པོས་གསོལ་བ་བཏབ་ཅིང་སྤྱན་ཆབ་སྟོན་པས། རྗེ་བླ་མ་ནོར་བུ་མུ་ཏིག་བཻ་ཌཱུརྱ་ལ་སོགས་བས་སྤྲས་པའི་ཁྲི་ལྷའི་བུ་མང་
པོས་བཏེག་པ་ཅིག་གི་སྟེང་དུ་བྱོན་ནས། དཀའ་བའི་གནད་རྣམས་མ་ལུས་བར་བཅད། བཀའ་རྗེས་གནང་ཀྱང་མང་པོ་གནང། གཞན་ཡང་ཆོས་མང་པོ་གསུངས་སོ།། །།ཡང་ལན་ཅིག་ལམ་རིམ་གཉིས་

[029B] སྡེ་སྣོད་གསུམ་དང་རྒྱུད་སྡེ་བཞི་སོགས་མདོར་ན་སྔགས་མཚན་ཉིད་ཀྱི་གསུང་རབ་དགོངས་འགྲེལ་དང་
བཅས་པའི་གྲངས་ངེས་གོ་རིམ། རྩོམ་པ་པོ་རང་རང་གི་བཞེད་པ། གྲུབ་མཐའ་སྨྲ་བའི་ཤིང་རྟའི་སྲོལ་འབྱེད་རྣམས་ཀྱིས་དངོས་སྟོབས་ཀྱི་རིགས་པས་གསུང་རབ་ཀྱི་དོན་ལ་དཔྱོད་ཚུལ། གྲུབ་བ་ཐོབ་པའི་རྣལ་
འབྱོར་བ་རྣམས་ཀྱིས་ལམ་ལ་གནད་དུ་བསྣུན་པའི་བདེ་སྟོང་གི་ཏིང་འཛིན། སྒྱུ་ལུས་དང་འོད་གསལ་སོགས་ཟབ་ལམ་སྔགས་ཀྱི་རྣམ་གཞག་དེ་དག་གི་དོན་ཚ་གྲང་ལྟར་འགལ་བ་མ་ཡིན་བར་མ་གི་འདུལ་བའི་
ཆབ་དང་རུང་ཆུ་འདེབས་པ་ཡན་ཆད་ནས། སྔགས་བླ་མེད་ཀྱི་ཤིན་ཏུ་སྤྲོས་མེད་མན་ཆད་དུ་མན་ངག་ཆུང་ཆུང་ཁ་འཐོར་བར་མ་སོང་བ། གང་ཟག་གཅིག་སངས་རྒྱ་བའི་ཆ་རྐྱེན་རྣམས་དྲིལ་ནས་སྟོན་ཅིང་
དེ་ཡང་བསྟན་བ་ཙམ་མིན་བར་འཆད་ཤེས་པ་གཅིག་དང་ཉན་ཤེས་པ་གཅིག་གིས་དཔྱད་ཅིང་ཉམས་སུ་བླངས་ན། དབང་པོ་རབ་འབྲིང་ཐ་མ་གང་གིས་རྒྱུད་ལ་བསྐོར་ཅིང་ཉམས་སུ་བླངས་པས་ཆོག་བ་རང་
རང་གི་བློ་དང་འཚམ་བར་སམས་འདུལ་ལུགས། མདོར་ན་བཤེས་གཉེན་བསྟེན་ཚུལ་ནས་མགོ་བཟུང་སྟེ་ལམ་ཐུན་མོང་བས་རྒྱུར་སྦྱངས་ནས་ཐེག་བ་ཆེན་པོར་འཇུག་པ། འཇུག་སྡོམ་ཚོགས་བཟུང་

[030A]༄༅། །ནས་རང་སྨིན་བྱེད་ཕར་ཕྱིན་དྲུག་གཞན་སྨིན་བྱེད་བསྡུ་བ་ལ་སློབ་ཚུལ་སོགས་དེ་ལྟ་བུས་སྣོད་དུང་དུ་བྱས་ནས་ཚེ་གཅིག་ལུས་གཅིག་ལ་རྡོ་རྗེ་འཆང་གི་གོ་འཕང་མངོན་ཡུ་བྱེད་པའི་ཟབ་ལམ་
རྡོ་རྗེ་ཐེག་པ་ལ་འཇུག་ཚུལ་ལམ་གྱི་ལུས་ཡོངས་སུ་རྫོགས་པ་འདི་ལྟ་བུ། ངའི་བླ་མ་རྗེ་བཙུན་འཇམ་དབྱངས་ཀྱི་རྣམ་འཕྲུལ་རྗེ་ཙོང་ཁ་པ་ཆེན་པོ་འདི་མ་གཏོགས་རྒྱ་གར་འཕགས་ཡུལ་དང་བོད་ཀྱིའང་བཀའ་
གདམས་པ་དང་ཕྱག་རྒྱ་པ་གཉིས་ཀ་ལ་མ་བྱུང་འདུག་པས་རྗེའི་སྐུའི་ཡོན་ཏན་དྲན་གྲགས་ནས་དང་པ་ཆེན་པོ་བསམ་གྱིས་མི་ཁྱབ་པ་འཁྲུངས། སྤྱན་ཆབ་ཀྱང་ན་བཟའ་བདས་པ་ཙམ་སྟོན་ནས་བདག་གི་ཕ་
རིན་པོ་ཆེ། སྐུ་དྲིན་ཅན་སྐུ་དྲིན་འཁོར་མེད་པོ་འཛམ་བུ་གླིང་གི་སེམས་ཅན་ཐམས་ཅད་ཀྱིས་ཁྱེད་ཀྱི་སྐུ་དྲིན་བསོབ་ཏུ་མེད། རྗེ་ཙོང་ཁ་པ་ཅེས་གསོལ་བ་དྲག་ཏུ་བཏབ་པས། རྗེ་བླ་མ་སེང་གེ་དཀར་
པོ་འཇིགས་སུ་རུང་བ་རིན་པོ་ཆེའི་རྒྱན་བསམ་གྱིས་མི་ཁྱབ་བས་སྤྲས་པ་ལ་ཆིབས་ལ། སྐུ་མདོག་དམར་སེར་རལ་གྲི་དང་གླེགས་བམ་གཞོན་ནུའི་ཚུལ་ཅན་རལ་བའི་ཐོར་ཚུགས་དང་བཅས་པ། རིན་པོ་ཆེའི་
རྒྱན་སྣ་ཚོགས་པས་སྤྲས་པ་བྱང་ཆུབ་སེམས་དཔའི་ཚུལ་དུ་བྱོན་ནས། དའི་བུ་དུ་མི་དགོས་ངས་ཆོས་གཅིག་བཤད་གསུངས་ནས་སྤྱིར་སྙིགས་མའི་དུས་ཀྱི་སེམས་ཅན་གྱི་རིགས་ལ་སྣ་ཚོགས་འོང། ཁྱད་

[030B] རྙེད་བཀུར་སྙན་གྲགས་ལྟོ་གོས་ཀྱི་བྱ་བ་ཕལ་པ་ལ་ཞེན་ཅིང་ཚེ་འདིའི་བྱ་བ་སྒྲུབ་སྒྲུབ་ནས་འཇིག་རྟེན་ཕྱི་མ་ཕན་
ཆད་ཀྱི་འདུན་མ་སྒྲུབ་པ་ལྟ་ཞོག་སྐྱེ་བ་ཕྱི་མ་འདི་ཇི་ལྟར་འགྱུར་སྙམ་བའང་སེམས་མཁན་དཀོན་པར་འདུག་བྱེད་འདོད་ཅུང་ཟད་ཡོད་ཀྱང་ད་ལོ་ལ་ཆོས་རྒྱགས་འདྲ་སོག་དགྲ་འདུལ་ཅིང་གཉེན་སྐྱོང་
བའི་མཇུག་བསྡུད་འཁྲུལ་སྦྱོང་ཚར་བ་དང་བྱེད་སྙམ་པ་དང། ཟླ་བ་འདི་ལ་མི་བྱེད་རྟིང་མ་ལ་བྱེད་སྙམ་པ་དང། དེ་རིང་མི་བྱེད་སང་བྱད་སྙམ་པ་དང་སྔ་དྲོ་མི་བྱེད་ཕྱི་དྲོ་བྱེད་སྙམ་པའི་ཕྱི་ཤོལ་གྱིས་རྒྱང་བསྲིངས་
ཤིང། བྱེད་པར་བཤམས་པའི་ཚེ་ཡང་བཤེས་གཉེན་མཚན་ཉིད་དང་ལྡན་པ་རྙེད་པར་དཀའ། དེས་བསྟན་པའི་ལེགས་བཤད་དཀའ་ཞིང་གོ་བར་དཀའ། ཤེས་ནས་ཚེ་འདིའི་འདུན་མ་བཙན་ཐབས་
སུ་བཅད་ནས་དབེན་པ་བསྟེན་ནས་སྒྲུབ་པ་སྙིང་པོར་བྱེད་པ་ནི་ཉིན་མོའི་སྐར་མ་ལས་དཀོན་པར་འདུག་ལོ་བོས་བླ་མ་དང་ཡི་དམ་ལ་གསོལ་བ་དྲག་ཏུ་བཏབ། ཚོགས་བ་སོག་སྒྲིབ་སྦྱོང་བྱས་གཞུང་
ལུགས་ཆེན་མོ་རྣམས་ལས་བརྒལ་ཅིང་ལེགས་པར་བཤད་པའི་ལེགས་བཤད་འདི་རྣམས་ལ་ལྟས་ཏེ་ཡིད་ཆེས་པར་བྱས་ལ་དབེན་པར་རྩེ་གཅིག་ཏུ་ཉམས་སུ་བླངས་ན་སངས་རྒྱས་ལག་མཐིལ་ན་

[031A]༄༅། །ཡོད་བ་ཡིན་ཏེ་བྱེད་མཁན་དཀོན། དེས་ན་བཤད་རུང་གི་གདུལ་བྱ་འགའ་རེའང་སྲིད་པས་དེ་དག་ལ་ཕན་པར་གྱིས། ཁྱད་པར་དུ་ངའི་སྔགས་ཀྱི་ལེགས་བཤད་འདི་ཤིན་ཏུ་རྒྱས་
པར་གྱིས་ཅེས་གསུང་ངོ། །སྐྱེ་བ་ཕྱི་མ་འདི་མྱུར་དུ་རང་འཕྲད་གསུང་ངོ།། །།ཡང་ལན་ཅིག་བླ་མ་འདི་རྗེ་བླ་མ་དྲན་ནས། དའི་བླ་མ་དེ་གང་ན་བཞུགས་ཡོད་ན་ནམ་ཞིག་མཇལ་ན་སྙམ་དུ་སྤྱན་ཆབ་
མང་པོ་སྟོན་ཅིང། ཐུགས་གནན་པས་གནོན་མི་ཐུབ་བ་ཙམ་དུ་སྐུ་ལུས་འདར་བས་བ་སྤུ་གཡེང་གཡེང་ཞིང། རྗེ་བླ་མ་རྗེ་ཙོང་ཁ་པ་ཁྱེད་ཀྱིས་ང་ལ་རང་གཟིགས་དང་ཁྱེད་ཀྱི་བསྟན་པ་འདི་ཡང་བར་
སྣང་གི་གློག་གམ། དྲི་ཟའི་གྲོང་ཁྱེར་ལྟར་མྱུར་དུ་རང་བསྡུད་པ་འདྲ། ང་ཡང་བླ་མ་ཁྱེད་ཀྱི་ཞབས་དྲུང་དུ་ནམ་ཞིག་ཡོང་ན་ཞེས་གསོལ་བ་དྲག་ཏུ་བཏབ་བས། རྗེ་བླ་མ་སྟག་ཆེན་པོ་འཇིགས་སུ་རུང་བ་
ལ་ཆི་བས་ནས། རྣལ་འབྱོར་བའི་ཆ་ལུགས་མཛད། སྐུ་མདོག་དམར་པོ་སྤྱན་དང་ཤངས་ཆེ་བ་ཕྱག་གཡས་རལ་གྲི་འབར་བ་ནམ་མཁའ་ལ་འཕྱར། གཡོན་པ་བདུད་རྩིས་གང་བའི་ཀཱ་པ་ལ་
ཐུགས་ཁར་བཟུང། རལ་པ་དཀར་པོའི་ཐོར་ཅོག་ལ་དར་སྔོན་པོས་བཅིངས། རུས་པའི་རྒྱན་གྱིས་བརྒྱན་པ་ཤིན་ཏུ་འཛུམ་ཞིང་བཀྲག་ཆེ་བ་ལ་གྲུབ་ཆེན་བརྒྱད་བཅུས་བསྐོར་ནས་དགྱེ་སོ་བཞིན་

[031B] བུ་ཤེས་པ་འཕྱོ་མི་དགོས་ང་ལའང་ཁྱོད་མིན་པ་བསམ་རྒྱུ་མེད་ཁྱོད་ཀྱང་ང་མིན་བ་སུ་བསམ། ཁྱོད་བཞག་ནས་ང་གང་དུ་འགྲོ་ང་དྲན་ན་སྔགས་མཚན་ཉིད་ཀྱི་ལམ་རིམ་གཉིས་ཀྱིས་གཙོ་
བྱས་པའི་ཡིག་ཆ་འདི་རྣམས་ངའི་ཁ་ཆེམས་ཚབ་ཡིན་པས་འདི་རྣམས་ལ་ལྟོས། སྤྱིར་སེམས་ཅན་བསོད་ནམས་ཆུང་དུ་སོང་ཉོན་མོངས་པ་རགས་བསྟན་པའི་མཇུག་བསྡུར་པའི་མགོ་ལང་བརྩམས་
འདུག་ཁྱེད་རང་མཁའ་སྤྱོད་འོང་བའི་འདུན་པ་ཐོངས་གསུང་ངོ། །ལམ་རིམ་གཉིས་སོགས་འདི་དག་ནི་ངའི་ཁ་ཆེམས་ཀྱི་ཚབ་ཡིན་གསུངས་པ་དེ་རང་ཅག་གིས་ཀྱང་གོ་དགོས་སོ།། །།
   ༈    དའི་བླ་མ་དེ་ལ་མཆོད་བ་ཕུལ་ཅིང་གསོལ་བ་བཏབ་ན་དྲག་པ་འདྲ། དེའི་དུས་སུ་འབྱོན་དུ་རེ། དེ་ཙ་ན་རྗེ་བླ་མ་གང་དུ་བཞུགས་ཀྱང་
ཞུ་ལ་ཞུ་རྒྱུ་གཞན་འགའ་ཞིག་ཡོད་སྙམ་དུ་དགོངས་ནས། གསེར་གྱི་མཎྚལ་དང་བཅས་པའི་མཆོད་བ་ཤིན་ཏུ་བཟང་བ་བློ་ཡུལ་དུ་མི་ཤོང་བ་ཙམ་གྱི་མཐའ་མུ་མེད་བ་གཅིག་བཤམས་ལ། ཕ་དུས་
གསུམ་གྱི་སངས་རྒྱས་འགྲོ་བ་མགོན་མེད་ཀྱི་སྐྱབས་གཅིག་བུ་རྗེ་བཙན་འཇམ་དབྱངས་འགྲན་གྱི་དོ་མེད་རྡོ་རྗེ་འཆང་ཅེས་གསོལ་བ་ཐུགས་ཀྱི་དཀྱིལ་ནས་ཤུགས་དྲག་ལ་རྒྱུན་རིང་བ་བཏབ་པས་རྗེ་བླ་མ་སྤྲིན་

[032A]༄༅། །དཀར་པོ་གསར་པ་ཕུང་པོ་གཅིག་གི་དབུས་སུ་རབ་ཏུ་བྱུང་བ་སྔར་གྱི་ཆ་ལུགས་སུ་བྱོན་ནས། བུ་ང་ནི་མྱུར་དུ་འོང་བའི་གྲབས་ཀྱིས་བདག་གིས་བསུ་མཁན་གཏོང་གསུངས་པ་ལ་
རྗེ་བླ་མ་ད་ལྟ་གང་ན་བཞུགས་ལགས་བདག་ཀྱང་ངེད་འོང་བ་ལགས་ཞུས་པས། སྦྱིར་ངའི་སྤྲུལ་པ་མཁའ་སྤྱོད། དགའ་ལྡན། འཛམ་བུ་གླིང་སོགས་མང་པོར་ཡོད་པ་ཡིན། ད་ལྟ་རྒྱ་ནག་རི་བོ་རྩེ་ལྔར་
དགེ་སློང་རྡོ་རྗེ་འཛིན་པ་སྟོང་ཕྲག་བརྒྱད་བརྒྱ་རེ་ཙམ་ལ་སྔ་དྲོ་དབུ་མ་དང་ལམ་རིམ། ཕྱི་དྲོ་གསང་བདེ་འཇིགས་གསུམ་གྱི་བསྐྱེད་རྫོགས་འཆར་གིན་ཡོད། ཁྱེད་ཀྱང་དེར་འོང་བའི་སྨོན་ལམ་ཤུགས་
དྲག་ལ་རྒྱུན་རིང་བར་ཐོབ་རིང་པོ་མི་ཐོགས་པར་འཕྲང་པ་ཡིན་གསུང། འོ་ན་རྗེ་བླ་མ་ལ་གུས་པའི་གདུལ་བྱ་གཞན་གྱིས་ཀྱང་གསོལ་བ་དྲག་ཏུ་བཏབ་ཅིང་སྨོན་ལམ་ཤུགས་ཅན་བཏབ་ན། ཞིང་དེར་སྐྱེ་ཞིང་
གསུང་གི་བདུད་རྩི་མྱོང་ངམ་ཞུས་པས། ཁོ་བོ་དང་རྗེ་བཙུན་འཇམ་དབྱངས་དབྱེར་མེད་དུ་གསོལ་བ་བཏབ་ན་ཞིང་དེར་སྐྱེ་ཞིང་རྗེས་སུ་འཛིན་པ་འོས་མོད་ཀྱང་གསོལ་བ་འདེབས་མཁན་མེད་པས་ལན་
གསུང་ངོ། །འོ་ན་བླ་མ་དང་རྗེ་བཙུན་འཇམ་དབྱངས་ཀྱིས་རྗེས་སུ་འཛིན་བའི་རྒྱུ་ལ་ཇི་ལྟར་དགོས་ལགས་ཞུས་པས། ཁོ་བོ་དང་རྗེ་བཙུན་འཇམ་དབྱངས་དབྱེར་མེད་ཀྱིས་རྗེས་སུ་འཛིན་པའི་རྒྱུ་

[032B] བྱང་ཆུབ་ཀྱི་སེམས་ལྟ་བ་རྣམ་པར་དག་བ་གསུམ་རྒྱུད་ལ་སྐྱེད་ཅིང་དེ་ལ་མོས་པ་གཅིག་དགོས་གསུང། གཞན་ཇི་ལྟར་དགོས་ཞུས་པས། རྗེ་བཙུན་གྱི་སྐུ་
གསུང་ཐུགས་ཀྱི་རྟེན་བཞེངས་ཤིང་དབྱེར་མེད་འབྲལ་མི་རུང་དུ་གསོལ་བ་དྲག་ཏུ་འདེབས་པ་དང། བསྟོད་ཅིང་སྨོན་ལམ་ཁ་ཙམ་མིན་པ་འདེབས་པ་དང། ལས་འབྲས་ལ་ཡིད་ཆེས་པའི་དད་བ་
བསྒོམ་པ་དང། སྟོབས་བཞིའི་སྒོ་ནས་སྡིག་ལྟུང་ལ་བཤགས་བསྡམ་བྱེད་པ་སོགས་བྱས་ན་རྗེས་སུ་འཛིན་ཅིང་ཞིང་དེར་སྐྱེ་བར་ཐེ་ཚོམ་མེད་གསུང། དེར་རྗེ་བླ་མའི་སྐུ་མདུན་དུ། རྗེ་བཙུན་བླ་མ་བློ་
བཟང་གྲགས་པའི་དཔལ། །མོས་གུས་སྙིང་ནས་ཡིད་ཀྱིས་གསོལ་འདེབས་ན། །ཁྱེད་རང་གང་དུ་བཞུགས་པའི་ཞིང་ཁམས་དེར། །བདག་ཀྱང་མྱུར་དུ་འོང་བར་བྱིན་གྱིས་རློབས། །ཅེས་སྨོན་ལམ་
དེ་ལྟར་བཏབ་བོ། །དེ་ནས་བླ་མ་འདི་གཞན་དོན་ལ་ཐེགས་པར་ཐུགས་འདུན་བཏང་ནས་ཡོད་པ་ལ། མྱུར་མཛད་ཡེ་ཤེས་ཀྱི་མགོན་པོ་བྱོན་ནས། བསྟན་པའི་བདག་པོ་ཁྱོད་མེད་ན་རྗེ་བླ་མའི་བསྟན་
བ་རྣམ་དག་འདི་སུས་འཛིན་ན་ཅེས་མི་བཟོད་པ་ཆེན་པོ་མཛད་དོ། །ཡང་གཤིན་རྗེ་ཆོས་རྒྱལ་འཁོར་བཅས་བྱོན་ནས། བདག་རྣམས་ནི་རྗེ་བླ་མའི་བཀའ་བསྲུངས་སུ་གཤིན་རྗེའི་གཤེད་ཀྱིས་

[033A]༄༅། །དངོས་སུ་བཀའ་བསྒོས་ཤིང་རྗེ་བླ་མས་བདག་ཅག་འཁོར་བཅས་བསུ་བར་བཏང་བ་ཡིན་ནོ། །ཞེས་ཞུས་པ་སོགས་ངོ་མཚར་བའི་རྟགས་མང་པོ་དང་བཅས་དགུང་ལོང་བཞི་པའི་ས་
རྟ་ལོར་མྱ་ངན་ལས་འདའ་བའི་ཚུལ་བསྟན་ཏོ། །རྗེ་བླ་མ་འདི་ནི་དགའ་ལྡན་གྱི་གདན་སར་ལོ་བརྒྱད་བཞུགས་ནས་བསྟན་བ་རྒྱ་ཆེར་དར་བར་མཛད་པ་ཡིན་ལ། གསུང་རྩོམ་གྱི་བསྟན་བཅོས་ནི། རྗེ་རིན་པོ་
ཆེའི་ཐུན་མོང་གི་རྣམ་ཐར་དང་བའི་འཇུག་དོགས། གསང་བའི་རྣམ་ཐར་རིན་ཆེན་སྙེ་མ། རྣམ་འགྲེལ་གྱི་ཊིཀ་ཆེན་རིགས་པའི་རྒྱ་མཚོ། སྡེ་བདུན་གྱི་དཀའ་འགྲེལ་ཚད་མ་ཡིད་ཀྱི་མུན་སེལ་
ཚང་འབྲས་ཀྱི་བཤད་པ་ཆེན་མོ། མངོན་སུམ་ལེའུ་དཀའ་གནས་ཀྱི་སྤྱི་དོན། སྔ་རྩོམ་བར་ཕྱིན་ཊིཀྐ་རྟོགས་དཀའི་སྣང་བ། སྡོམ་པ་གསུམ་གྱི་རྣམ་པར་བཞག་པ་ཐུབ་བསྟན་རིན་པོ་ཆེའི་
བྱི་དོར། དབུ་མའི་སྟོང་ཐུན་སྐལ་བཟང་མིག་འབྱེད། དུས་འཁོར་གྱི་ཊིཀ་ཆེན་དེ་ཉིད་སྣང་བ། དུས་ཀྱི་འཁོར་ལོའི་མངོན་རྟོགས་པད་དཀར་ཞལ་ལུང་དཀྱིལ་ཆོག་ཐིག་རྩ། གསང་འདུས་
ཀྱི་མངོན་རྟོགས་ལྷན་ཐབས་དང། དཀྱིལ་ཆོག་ལྷན་ཐབས་སྔ་ཕྱི་གཉིས་ཏེ། དེད་དུས་ཀྱི་འདོན་ཆ་འདི་ཕྱི་མ་དང་མཐུན། འདུས་པའི་སྒྲུབ་ཐབས་ཀྱི་རྣམ་བཤད་དངོས་གྲུབ་རྒྱ་མཚོ་

[033B] རྟོག་གསུམ། འཁོར་ལོའི་རྒྱ་གཞུང་རྣམས་སྦྱར་བའི་འཁྲུལ་འཁོར་རྣམ་བཤད་ཁམས་གསུམ་ལས་རྣམ་པར་རྒྱལ་བའི་ཉི་འོད། འཇིགས་བྱེད་སྐྱེད་རིམ་
ཆུང་བ་ཚང་ལ་འདྲིལ་བ་རྗེའི་གསུང་བཞིན་གྱི་ཟིན་བྲིས། དེའི་རྒྱས་བཤད་རྒྱ་གར་གྱི་སྒྲུབ་ཐབས་མཐའ་དག་གི་དོན་གཏན་ལ་འབིབ་པའི་བསྐྱེད་རྫོགས་ཆེན་མོ། བརྟག་གཉིས་ཀྱི་རྣམ་བཤད་རྡོ་རྗེ་མཁའ་
འགྲོ་མ་རྣམས་ཀྱི་གསང་བའི་མཛོད། ཀྱཻ་རྡོ་རྗེའི་སྒྲུབ་ཐབས་དང། དཀྱིལ་ཆོག་མཆོད་ཕྲེང། སྨོན་ལམ། ཤིས་བརྗོད་དང་བཅས་པ། ལྦུ་ཨི་པའི་དཀྱིལ་ཆོག་བདེ་ཆེན་རོལ་མཚོ་
སྔགས་རིམ་གྱི་ལྷན་ཐབས་རྣལ་འབྱོར་རོལ་པའི་དགའ་སྟོན། ཡེ་ཤེས་མགོན་པོའི་གཏོར་ཆོག་དང། གཏོར་བཤང་ཆེན་མོ། བསྙེན་ང་སྒྲུབ་ལས་གསུམ་གྱི་རྣམ་བཞག་བེའུ་བུམ་ནག་
པོ་ཤོག་དྲིལ་བཅུ་གསུམ་དང། ཡིག་ཆུང་དམར་ནག་དེ་དག་གི་དཔེ་རིས་དང། འཁོར་ལྔའི་དགོས་སྒྲུབ་རེ། སྦྲག་སྒྲུབ་སོགས་དང། མགོན་པོའི་བ་སྟོང་པ། ལྷ་མོའི་བསྟོད་པ་
མགོན་དཀར་གྱི་སྒྲུབ་ཐབས་དང། རྗེས་གནང་དང་ལོ་རྒྱུས་སྤྲག་པ་སོགས་དང། གཤིན་རྗེ་ཆོས་ཀྱི་རྒྱལ་པོའི་ཕྱི་སྒྲུབ་མ་ཧེའི་ཞལ་ཅན་དང། ཡུམ་ཙ་མུཎྜི། འཁོར་ཕོ་བརྒྱད་མོ་བཅུ་གཉིས་

[034A]༄༅། །བཅས་པའི་སྒྲུབ་ཐབས། ནང་སྒྲུབ་ཁྲོ་ཞལ་ཅན་ལ་འཁོར་བཞིས་བསྐོར་བའི་སྒྲུབ་ཐབས་དང། ཞལ་གྱི་གཏོར་ཆོག་དང། གཞན་གྱི་ལོག་རྟོག་སེལ་བྱེད་གནམ་ལྕགས་འཁོར་
ལོ། རྩ་ལྟུང་རྣམ་བཤད། དྲིས་ལན་འགའ་ཟུང། བླ་མ་ལྷའི་བསྟོད་པ་སོགས་པོ་ཏི་བཅུ་ལྷག་ཡོད་ཅིང། བླ་མ་མང་པོའི་གསུང་ལས་བྱུང་པ་འདིས་ཕྱོགས་གཅིག་ཏུ་བསྒྲིགས་པ་མགོན་པོའི་བེའུ་བུམ་
སོགས་ཀྱང་ཡོད་དོ། །རྗེ་འདིའི་འཁྲུངས་རབས་ནི། སྟོན་པ་བཅོམ་ལྡན་འདས་ཀྱི་དྲུང་དུ་གནས་བརྟན་རབ་འབྱོར། དེ་ནས་ཤམྦྷ་ལའི་རྒྱལ་པོ་འཇམ་དཔལ་གྲགས་པ། རྒྱ་གར་དུ་པཎྚི་ཏ་ལེགས་
ལྡན་འབྱེད། ཨ་བྷྱ་ཀ་ར། བོད་དུ་འགོས་ཁུག་པ་ལྷས་བཙས། ས་སྐྱ་པཎ་ཆེན་ཀུན་དགའ་རྒྱལ་མཚན། གྲུབ་ཆེན་རྡོ་རྗེ་དཔལ། རྗེའི་ཐུགས་སྲས་མཁས་གྲུབ་རིན་པོ་ཆེ། བསོད་ནམས་
ཕྱོགས་གླང། རྒྱལ་བ་བློ་བཟང་དོན་གྲུབ། པཎ་ཆེན་བློ་བཟང་ཆོས་ཀྱི་རྒྱལ་མཚན། པཎ་ཆེན་བློ་བཟང་ཡེ་ཤེས། པཎ་ཆེན་དཔལ་ལྡན་ཡེ་ཤེས། ད་ལྟ་སྤྲུལ་སྐུ་རིན་པོ་ཆེ་བཞུགས་
པའི་སྐབས་སོ། །དགེ་བ་འདི་ཡིས་ཚེ་རབས་ཐམས་ཅད་དུ། །བ་ཤེས་གཉེན་དམ་བ་ཁྱེད་ཀྱིས་རྗེས་བཟུང་ནས། །ཟབ་དང་རྒྱ་ཆེའི་ཆོས་རྣམས་འདོམས་པ་དང། །འགྲོ་ཀུན་མ་ལུས་

[034B]    ༈    །།སོ་ཐར་སྡོམ་པས་གཞི་བཟུང་ལམ་རིམ་དང། །ཁྱད་པར་དབུ་མའི་ལྟ་བ་སྔགས་ཀྱི་ལམ། །ཉེར་འབྲེལ་ཐུབ་དགོངས་ཇི་བཞིན་ཉམས་ལེན་པ། །དགའ་ལྡན་བསྟན་
འཛིན་རྣམས་ལ་གསོལ་བ་འདེབས། །གོང་དུ་བཤད་པ་ལྟར་དགའ་ལྡན་གྱི་ཁྲི་ཐོག་གཉིས་པ་རྒྱལ་ཚབ་རྗེ་དང། གསུམ་པ་མཁས་གྲུབ་རྗོ་གཉིས་ཀྱི་རྗེས་སུ། སྐྱེས་བུ་དམ་པ་རྣམས་དགའ་ལྡན་གྱི་
གདན་སར་རིམ་པར་བཞུགས་ནས་བསྟན་པ་རིན་པོ་ཆེ་རྒྱས་པར་མཛད་བཞིན་པ་ཡིན་ལ།    ༈    ཤིང་མོ་ཡོས་ལ་གཙང་ཞ་ལུར་འཁྲུངས་
རྗེ་འདུལ་འཛིན་འཁྲུངས་པའི་ཕྱི་ལོ་དང། མཁས་གྲུབ་རྗེ་ལས་ལོ་བཅུ་བགྲེས། ཞ་ལུར་རབ་ཏུ་བྱུང་ཞིང། ཞ་ལུ་གྲགས་པ་རྒྱལ་མཚན་དང། ཤངས་པ་ཀུན་མཁྱེན་བསྟེན་ནས་མདོ་རྒྱུད་མང་
པོར་སྦྱངས་ནས་མཁས་པར་གྱུར། རྗེའི་ཞབས་ཕྱིར་ཡུན་མ་ཐུང་དེ་བྱོན། རྗེ་ཐམས་ཅད་མཁྱེན་པ་དང། སྲས་ཀྱི་ཐུབ་བོ་གཉིས་དང། མཁས་གྲུབ་རིན་པོ་ཆེ། བླ་མ་བཟང་སྐྱོང་བ། ཤར་
པ་རིན་པོ་ཆེ་སོགས་ལ་མདོ་སྔགས་ཀྱི་གསུང་རབ་ཁྲིད་གསན་སྤྱོད་མང་དུ་མཛད་པས་ཡོངས་ཀྱི་དགེ་བའི་བཤེས་གཉེན་དུ་གྱུར་པ་ཡིན་ཏེ། མཁྱེན་བརྩེ་མཐུ་ནུས་ཤིན་ཏུ་ཆེ་བས་རྗེ་རིན་པོ་ཆེས་ཀྱང་

[035A]༄༅། །ནམ་ཞིག་ཆོས་སྐུ་གཅིག་ཏུ་མ་གྱུར་བར་དུ། ངས་ཁྱོད་ཀྱི་བཤེས་གཉེན་བྱེད་པ་ཡིན་ནོ། །ཞེས་དབུགས་དབྱུང་བ་སོགས་ཡོད། རང་ལོ་དྲུག་བཅུ་རྩ་ལྔ་པ་ས་མོ་ལུག་ལ་
གདན་སར་ཕེབས། ལོ་བཅུ་གཉིས་ཀྱི་བར་དུ་ཚོགས་པ་བསྐྱངས་ཤིང། རྗེ་རིན་པོ་ཆེའི་རྡོ་རྗེ་འཇིགས་བྱེད་སྐོར་ཀུན་དང། ཁྱད་བར་མན་ངག་གསུམ་གྱི་གདམས་པས་སྐལ་ལྡན་གྱི་མཁས་གྲུབ་
དུ་མ་སྨིན་བར་མཛད་པ་ཡིན་ཏེ། སྲད་རྡོ་རྗེ་འཆང་གི་ཞལ་ནས། འདུལ་ནག་པ་སོགས་མཁས་གྲུབ་རིན་པོ་ཆེར་དུས་འཁོར་ཊིཀ་ཆེན་གསན་ཅིང། མར་མེའི་ཡིག་ཆུང་གཅིག་གསན་
མཁས་གྲུབ་རིན་པོ་ཆེ་གཤེགས་པ་དང། ཞ་ལུ་པ་ཆེན་པོ་ཁྲིར་བསྐོས་ཤིང། དྲུག་བཅུ་པའི་རྩ་ཚིག་དང་གདམས་པ་མཐའ་དག་གསན་གསུངས་ལ། དགེ་འདུན་ཡང། ཆོས་འཇིག་རྟེན་
གཉིས་ཀས་བསྐྱངས་པས་དགེ་འདུན་གྱི་དར་རྒྱས་དང། ལོངས་སྤྱོད་ཀྱི་འདུ་ལོང་ཡང་འདི་ཁོ་ནའི་དུས་ཆེ་བར་ལས་ཆེན་ཀུན་རྒྱལ་གསུངས། གསེར་ཐོག་གི་འཕྲོ་ཡང་འདིས་གྲུབ་པར་མཛད་ཅིང་
མཁས་ཤིང་གྲུབ་པའི་དབང་ཕྱུག་ཡིན་པའི་དོན་གྱིས་སྡི་སྣོད་འཛིན་པ་ཆེན་པོ་རྣམས་ཀྱང་ཇེ་གུས་ཇེ་གུས་དང། ས་འབྲིའི་མི་བསྲུན་པ་རྣམས་ལའང་མཐུ་ཟློག་གི་རྟགས་མཚན་ཆེ་བ་བསྟན་ཅིང་

[035B] གསེར་ཐོག་གི་ལུགས་ཕུར་ལ་གཟིམས་ཁང་ཤོད་དུ། པདྨ་
མཁར་བས་གསང་བདེ་དུས་འཁོར་གསུམ་གྱི་གསེར་སྐུ་མི་ཚད་ཙམ་རེ་བཞེངས། དེ་དུས་ལྕགས་ཟམ་པས་བྲག་རལ་གྱི་ལྕགས་ཟམ་འཛུགས་པར་དགེ་ལྡན་ཚོགས་པས་རྡོའི་དད་བླངས་མཛད་
སྣེའུ་གདོང་པ་དང། འཕྱོང་རྒྱས་པའི་ནང་སོ་ཚེ་བརྟན་པ་ཐུག་དུས་ནང་སོས་དམག་རྒྱབ་ཀྱི་སྐུ་བསྲུང་ཕྱག་མདུང་ཞུས་ཤིང་བཞེས་ནས་དམག་ལ་བྱོན་ནས། གྲོག་སྦུབ་གཅིག་ལ་བཀར་དུས་ཕྱག་
ཕྱི་གཅིག་གིས་རྟ་ལ་མདུང་རིང་རྒྱབ་པས། ཕ་རིར་འཕྱོང་ནས་སྲོག་ལ་མ་སྐྱོན་སྲུང་བས་སྐྱབ་པར་གྲགས། འཕྱོང་རྒྱས་པར་བུ་མ་བྱུང་བ་ལ། སོ་སོར་འབྲང་མའི་སྒོ་ནས་སྲིད་བསྐྱེད་པས་
བུ་བྱུང་ནས་དེའི་གདུང་བརྒྱུད་ལ་སྐུ་གོང་མ་ལྔ་པ་ཆེན་པོ་ཕེབས། སྐུ་གོང་མས་ཀྱང། མཐུ་སྟོབས་དབང་ཕྱུག་ཞ་ལུ་པ་ཞེས་གྤ་སྔགས་བརྗོད་མཛད། ཞལ་བཞུགས་པའི་བར་དུ་འཕྱོང་རྒྱས་པས་
ན་བཟའ་ངང་དཔོན་སློབ་ཐམས་ཅད་ལ་ཀོག་ཟླ་ངོ་བཞིན་མཛད། རང་ལོ་དོན་དྲུག་པ་ལྕགས་རྟ་ཧོར་ཟླ་དྲུག་པའི་ཉེར་བཞི་ལ་ཆོས་ཀྱི་དབྱིངས་སུ་ཐིམ་དུས་གསེར་གྱི་མེ་ཏོག་གི་ཆར་བབས། ཞུགས་


[036A]༄༅། །སུ་ཕུལ་བས་དབུ་ཀླད་ལ་རྡོ་རྗེ་འཇིགས་བྱེད་ཞལ་ཕྱག་ཡོངས་སུ་རྫོགས་པར་བྱོན་བ་དངུལ་གདུང་གི་ནང་རྟེན་དུ་བཞུགས་ཏེ། རྒྱ་ཕུར་ནང་ན་ཆོས་རྗེ་ཆོས་གྲགས་བཟང་པོའི་དངུལ་
གདུང་གི་གཡས་ན་བཞུགས། བླ་མ་འདིའི་སྐུ་གོང་མ་སྟོན་པའི་དུས་སུ་བྱང་སེམས་དྲི་མེད་གྲགས་བ་ཡིན་ཞིང། དེང་སང་རྗེ་འཇམ་དབྱངས་བཞད་པ་ཡིན་ནོ།    ༈    །ཁྲི་ཐོག་ལྔ་པ་བློ་གྲོས་
ཆོས་སྐྱོང་ནི། ས་མོ་སྦྲུལ་ལ་གཙང་གཡག་སྡེར་འཁྲུངས། ལོ་འདི་ནི་རྗེའི་དགུང་ལོ་སོ་གསུམ་པ། མཁས་གྲུབ་རྗེ་འཁྲུངས་པའི་ལོ་ལྔ་པ་ཡིན། ཚོགས་པ་དགེ་འདུན་སྒང་པ་ལ་རབ་ཏུ་བྱུང་
བས་སྟན་གཅིག་པ་བྱེད། རྗེ་ཡབ་སྲས་གསུམ་ཀ་དང། ཁྱད་པར་མཁས་གྲུབ་རྗེ་བསྟེན་ནས་གསུང་རབ་ལ་སྦྱངས་པས་མདོ་སྔགས་ཀྱི་གསུང་རབ་ལ་རིག་བའི་རྩལ་ཐོན་པའི་མཁས་པར་གྱུར་
དགེ་ལྡན་གྱི་གདན་ས་མི་མཛད་དགོངས་ནས་མཚན་མོ་བྲོས་བྱོན་པས། བཀའ་བསྲུང་གི་འཁྲོན་གྱིས་ཆུ་མིག་མགྲོན་ལྷ་ཅན་གྱི་གཤམ་དུ། ཞབས་བསྙུར་ནས་ཕེབས་མ་ཐུབ་པས་སྤྱན་དྲངས་ཏེ་
རང་ལོ་དྲུག་བཅུ་རྩ་གཉིས་པ་ལྕགས་ཕོ་རྟ་ནས་ཆུ་ལུག་གི་བར་ལོ་བཅུ་གསུམ་གདན་ས་མཛད་དེ། ལམ་རིམ་ཆེ་ཆུང། བླ་མ་ལྔ་བཅུ་པ། རྩ་ལྟུང་རྣམ་བཤད་ཆེ་ཆུང། རྡོ་རྗེ་འཇིགས་

[036B] རྟོག་བ་གསུམ་པ་དང། རྭ་ལོའི་ཤོག་དྲིལ་གསུམ། དུས་འཁོར། འཇིགས་བྱེད་ཀྱི་བསྐྱེད་རྫོགས་དང་བཅས་པ། བརྟག་གཉིས་ཊིཀྐ་དང། འདོད་འཇོ་
རྒྱུད་བླ་མ་སོགས་མདོ་སྔགས་ཀྱི་ཆོས་འཁོར་བསྐོར་བས། སློབ་མ་ཡང། རྗེ་ཡབ་སྲས་ཀྱིས་གསལ་བར་བཏོན་པའི་དུས་ཀྱི་འཁོར་ལོའི་བཤད་སྲོལ་རྣམ་དག་ཐུབ་པའི་མཁས་དབང་ཆོས་གྲགས་
པ། རྒྱུད་ཆེན་འཇམ་དབྱངས་དགེ་འདུན་འཕེལ། རབ་འབྱམས་པ་སྨོན་ལམ་དཔལ་པ། འཕགས་པ་ལྷ། གྲུབ་ཆེན་ཆོས་གྲགས་པ། འཇམ་དབྱངས་གཞོན་ནུ། མཁས་པ་ནོར་
བཟང་རྒྱ་མཚོའི་དཔལ་སོགས་བྱུང། འདིས་མཆོད་ཁང་གསར་མ་བཏབ། སྟོན་པའི་གསེར་སྐུ་ཆེན་མོ་དང། དངུལ་གདུང་ཆེན་པོ་གཅིག་བཞེངས། མཁས་གྲུབ་རྗེས་མཛད་པའི་འཇིགས་བྱེད་
བསྐྱེད་རིམ་ཆེན་མོའི་འཕྲོ་ནི་འདིས་རྫོགས་པར་མཛད། དགུང་ལོ་དོན་ལྔ་ལ་ལྟས་བཟང་པོ་དང་བཅས་གཤེགས་སོ།    ༈    །ཁྲི་ཐོག་དྲུག་པ་བ་སོ་རྗེ་དྲུང་ཆོས་ཀྱི་རྒྱལ་མཚན་ནི། རབ་བྱུང་བདུན་
བའི་བཅུ་དྲུག་པ་ཆུ་ཕོ་རྟ་ལ་གཙང་ལྡོག་གཞུང་དུ་མཁས་གྲུབ་རྗེའི་གཅུང་བོར་འཁྲུངས། རྗེ་ཡབ་སྲས་ཀྱི་ཞབས་ལ་གཏུགས་ཏེ་མདོ་སྔགས་ལ་སྦྱངས། དང་པོར་གསང་ཕུར་རབ་སྨད་པའི་

[037A]༄༅། །འཆད་ཉན་ཞིག་མཛད་བ་བོར་ནས་ལྷན་བ་སོ་བཟུང་བས་བ་སོ་བར་གྲགས། གདམས་པ་ཐུགས་ཉམས་སུ་བསྟར་བས་ཐུན་མོང་མ་ཡིན་པའི་བདེ་སྟོང་གི་རྟོགས་པ་ཐུགས་
ལ་འཁྲུངས། རྟོགས་ལྡན་འཇམ་དཔལ་རྒྱ་མཚོ་ལས་སྙན་བརྒྱུད་ཀྱི་མན་ངག་སྤྲུལ་བའི་གླེགས་བམ་བཅས་ཐོབ། དགུང་ལོ་དྲུག་བཅུ་རྩ་གཉིས་པའི་ཆུ་ལུག་ལོར་དགའ་ལྡན་གྱི་ཁྲིར་བཞུགས་ནས་
ལོ་བཅུ་གཉིས་ཀྱི་བར་དུ་མདོ་སྔགས་ཀྱི་ཆོས་མང་དུ་གསུངས། ཞར་ལ་དུས་འཁོར་བསྐྱེད་རྫོགས་དང། འཇིགས་བྱེད་རྫོགས་རིམ་དང། དབུ་མའི་ལྟ་ཁྲིད་ཆེན་མོ། སྙིང་པོ་དོན་གསུམ་
གྱི་ཁྲིད་སོགས་ལེགས་པར་མཛད། དགའ་ལྡན་འདུ་ཁང་ལ་དྲི་གཙང་ཁང་བཏོང་དེ། རྒྱལ་བ་སེང་གེའི་ང་རོའི་གསེར་སྐུ་ཡ་མཚན་ཅན་དང། གང་ནས་གོང་མན་རིམ་གྱི་སྐུ་འདྲ་ཡང་བཞེངས་ཏེ་
བཞུགས་སུ་གསོལ་བར་མཛད་ཅིང། དེ་ཡང་དགེ་ལུགས་ཀྱི་ཐུན་མོང་མ་ཡིན་བའི་སྙན་བརྒྱུད་ཀྱི་ཡིག་ཆུང་ཉེར་གཅིག་ཆེ་བ་དང། ཛྙཱ་ན་ཀུ་ཊི་སྟེ་ཡེ་ཤེས་རྩེ་མོས་འོད་གསལ་ལྷ་ཁང་དུ་ཞས་
ནས་བསྐྱེད་རྫོགས་གཉིས་ཀའི་མན་ངག་ཡིག་ཆུང་ཉེར་གཅིག་ཆུད་པ་དང་བཅས་པ་མཛད་ཅིང། ད་ལྟའི་བར་དུ་རང་གཞན་གྱི་མཁས་པ་དང་གྲུབ་ཆེན་དུ་མས་ཐུགས་རྩིས་མཛད་བ་འདི་ཡིན་

[037B] རྗེ་འདིས་གྲུབ་ཆེན་ཆོས་རྡོ་རྗེ། དཔལ་ལྡན་རྡོ་རྗེ། སྟོད་ལུང་པ་རྡོ་རྗེ་དཔལ་པ་གསུམ་
ལ་བྱིན་ཞེས་གསུངས་པས་གླེགས་བམ་ཡང་གསུམ་ཡོད་པ་ལྟར་སྣང་ལ། སྡ་མ་གཉིས་གྲགས་ཆེ། དེ་ལ་སོགས་པའི་བསྟན་པ་རིན་པོ་ཆེའི་མཛད་པ་བསྐྱངས་པའི་འཁོར་ལོ་བཞི་ལྡན་གྱི་དགེ་སྦྱོང་དང་
མཁས་པ་མང་པོ་པདྨའི་མཚོ་ལ་ར་ཡིག་གཉིས་པ་བཞིན་དུ་འཁོར་ཞིང། ཐུགས་དང་པས་ཡོན་ཏན་གྱི་བསྔགས་པའི་གླུ་དབྱངས་བ་སོ་ཆོས་རྗེ་ཞེས་སྙན་གྲགས་ཀྱི་དབྱར་རྔའི་བ་སྐད་གསང་མཐོན་པོར་ལྡིར་
ལྟིར་གྲགས་བས་དབུས་གཙང་སོགས་ཁྱབ་བའི་མོད་ལ། རླུང་གི་རྒྱུ་ཚུལ་ལོག་པ་མཁྱེན་པས་ཀུན་སྤངས་མཛད་དེ། ཆོས་རྗེ་བློ་གྲོས་བརྟན་བ་གདན་སར་བཞུགས་སུ་གསོལ་ཏེ། དོན་གཉིས་པ་ཆུ་
སྦྲུལ་གྱི་ལོའི་ཟླ་བ་བཅུ་གཉིས་པའི་ཚེས་བཅོ་ལྔ་ལ་དགའ་ལྡན་བྱང་གླིང་དུ་ཞི་བར་གཤེགས། ཞེས་གདན་རབས་ལས་བཤད་པ་འཐང་དམ། ཁྲི་རིན་པོ་ཆེ་འོད་ཟེར་གྱིས་བཅུ་བཞི་གསུངས་པའང་ཆད་
ལྷག་གིས་ཡིན་འགྲོ། དགུང་ཞག་གི་རིང་འོད་གསལ་དུ་བཞུགས་ཤིང། དགུན་དུས་སུ་མེ་ཏོག་གི་ཆར་པ་ལ་སོགས་པ་ངོ་མ་ཚར་བའི་ལྟས་ཁྱད་བར་དུ་འཕགས་པ་བྱོན་པར་ཆོས་འབྱུང་དང་

[038A]༄༅། །གདན་རབས་དང། ངག་རྒྱུན་ལ་གྲགས་ཆེ། ཐུགས་རྟེན་གྱི་དངུལ་གདུང་ནི། རྗེ་ཞ་ལུ་པའི་དངུལ་གདུང་གི་གཡས་ན་བཞུགས། དེའི་སྐུའི་སྐྱེ་བའི་རབས་ནི། བ་སོ་སྤྲུལ་
སྐུ་ལྷ་དབང་ཆོས་ཀྱི་རྒྱལ་མཚན། དེའི་སྐྱེ་བ་རྟ་ཚག་སྤྲུལ་སྐུ་ངག་དབང་ཆོས་ཀྱི་དབང་ཕྱུག་བསྟན་པའི་རྒྱལ་མཚན་དཔལ་བཟང་པོ་དང། དེའི་སྐྱེ་བ་ངག་དབང་དཀོན་མཆོག་ཉི་མ་དང། རྗེ་དྲུང་རིན་པོ་
ཆེ་བློ་བཟང་དཔལ་ལྡན་རྒྱལ་མཚན་སོགས་བོད་དང་རྒྱ་སོག་གི་ཡུལ་རྣམས་སུ་བྱོན་ནས་བསྟན་འགྲོའི་དོན་མཛད་བཞིན་བའོ།    ༈    །ཁྲི་ཐོག་བདུན་པ་བློ་གྲོས་བརྟན་པ་ནི། གཙང་གི་ཤངས་མགྲོན་
ཁང་དུ་བལྟམས་ཏ་ཆེ་གནས་རྙིང་དུ་རབ་དུ་བྱུང་སྟེ་རྗེ་ཡབ་སྲས་གསུམ་བསྟེན་ཞིང་གསང་ཕུའི་ཁུ་སྤེ་གྲྭ་ཚང་དང་དགའ་ལྡན་བྱང་རྩེར་འཚེད་བཉན་མཛད་ནས་ངོན་གཉིས་བཞེས་ཚེ་གསེར་ཁྲིར་བྱོན་གིང། བྱམས་
ཆོས་འགྲེལ་བ་རྣམ་འང་གྲེལ་ལམ་བསྒྲིགས་སོགས་རྩོམ་ཀྱང་མང་ལ་དོན་བདུན་བར་དུ་བཞུགས་སོ།    ༈    །ཁྲི་ཐོག་བརྒྱད་པ་སྨོན་ལམ་དབལ་ལེགས་པའི་བློ་གྲོས་ནི། ཤིང་ཕོ་རྟ་ལོར་གཡས་རུ་བྱང་
དུ་འཁྲུངས། རྗེ་དགེ་འདུན་གྲུབ་པ་བསྟེན་ནས་གསུང་རབ་ལ་སྦྱངས། རྗེ་བཙུན་ཤེས་རབ་སེང་གེ་ལ་རྒྱུད་འགྲེལ་གསན། མདོ་སྔགས་གཉིས་ཀ་ལ་མཁས། རྩེ་ཐད་དུ་པོ་ཏི་སུམ་ཅུ་རྩ་དྲུག་གི་

[038B] མཁས་པའི་བྱ་བ་རྣམ་གསུམ་ལ་མཁས་བས་རབ་འབྱམས་པའི་མཚན་ཐོབ། གསང་ཕུར་ཆོས་རྗེ་ཡོན་ཏན་རྒྱ་མཚོ་དང་འབྲས་སྤུངས་སུ་འཇམ་དབྱངས་ཆོས་རྗེ་ལ་ཆོས་འབྲེལ་རེ་
ཞུས་ནས་གཙང་ལ་བྱོན་བས། གཙང་པོ་ལྷོ་ཁའི་ཆོས་གྲྭ་ཆེན་མོ། བཀྲ་ཤིས་ལྷུན་པོ། གསེར་ཁང་གོང་རྣམས་སུ་བཤད་ཉན་མཛད། སླར་དབུས་སུ་ཕེབས། སེ་རའི་རྒྱ་གྲྭ་ཚང། ཤར་གྱི་
མཚན་ཉིད་ཁང། ཐང་སྐྱ་རྣམས་སུ་འཆད་ཉན་མཛད་པས་སློབ་མ་མཁས་པ་མང་དུ་བྱུང། རྣམ་འགྲེལ་གྱི་ཊིཀྐ་བརྩམས། དེ་ནས་ཤར་དུ་ཕེབས། ལུ་སྟོན་གྱི་སྐྱེ་བར་ཞལ་གྱིས་བཞེས་
དགུང་ལོ་རེ་བདུན་པ་ལྕགས་ཕོ་བྱི་བའི་ལོར། དགའ་ལྡན་གྱི་ཁྲིར་ཕེབས། དེ་དུས་བསྟན་དགྲ་དཀོན་མཆོག་གི་དཀོར་ལ་རྔམས་པའི་སྡེ་པ་དོན་ཡོད་རྡོ་རྗེ་ཞེས་པས་དགའ་ལྡན་དངུལ་གདུང་གི་བླ་རེ་གོས་
ཁ་ཆེ་ལེགས་ཁྱད་འཕགས་དེ་ལེན་པར་དམག་ལན་གཉིས་འོངས་བ་ཆོས་རྗེ་འདིས་མགོན་པོའི་གཏོར་ཆེན་རེ་རེ་འཕངས་པས། དམག་ལ་ནད་རིམས་ཀྱིས་ཤི་ཆད་དང་ཆོ་འཕྲུལ་ཆེ་བར་བྱུང་ནས་ཕྱིར་
ལོག་ང་བླ་མ་དེ་ཡོད་རིང་མི་དེ་ཐུབ་ཀྱང་ལྷ་དེ་མི་ཐུབ་པར་སྣང་སྨྲས་སྐད། དེའི་དོན་གྱིས་མཁན་ཆེན་རྒྱལ་བ་གོད་མ་ཆེན་པོས་ཀྱང་མཐུ་སྟོབས་དབང་ཕྱུག་ཅེས་རྒྱལ་རབས་སོགས་སུ་བསྔགས་

[039A]༄༅། །དེའི་ཕྱི་ལོ་འབྲས་སྤུངས་ཀྱི་ཁྲིར་ཕེབས་ཤིང། དགོན་ཆེན་པོ་གཉིས་ཀར་ཆོས་ཀྱི་འཁོར་ལོ་བསྐོར། རྒྱལ་བ་བྱམས་བའི་ཕོ་བྲང་བཞེངས། དགུང་ལོ་དོན་བདུན་པ་ལྕགས་ཁྱི་
ལ་ཟུར་བཞུགས་དང། དོན་བརྒྱད་བ་ལྕགས་ཕག་ལོའི་ཧོར་ཟླ་བཅུ་གཅིག་བའི་ཉེར་གཉིས་ལ་པོ་ཏ་ལར་སྐུ་གཤེགས། བླ་མ་འདིའི་སྐུ་གོང་མ་ཇོ་བོའི་སློབ་མ་ལེགས་པའི་ཤེས་རབ། སྟོན་པའི་དུས་
སུ་རྒྱལ་པོ་གསལ་རྒྱལ། དེ་ནས་གནམ་སྐྱོང་བདག་པོ་ཆེན་པོ་སྟེ་རྒྱལ་སྲིད་ཀྱི་ཁྲི་ཆེན་པོར་བཞུགས་ནས་བསྟན་འགྲོའི་དོན་མཛད་བ་ཡིན་ཞེས་གསུངས། འདི་ཡན་འཇམ་དབྱངས་གཙང་པ་བདུན་
རྒྱུད་ཡིན་ནོ། ་དགུ་པ་རྗེ་དཔོན་བློ་བཟང་ཉི་མ་ནི། ས་མོ་ལུག་ལ་རྗེ་འཁྲུངས་པའི་ཙོང་ཁའི་ཡུལ་དུ་རྗེ་རིན་པོ་ཆེའི་སྐུ་ཚ་ཞིག་གི་སྲས་སུ་འཁྲུངས། སྐུ་གཞོན་ནུ་ནས་དབུས་སུ་བྱོན་ཏེ་
མཁས་པ་མུས་སྲིད་པ། བླ་མ་སྟག་ལེབ་བྱང་རྒྱལ། སློབ་དཔོན་གྲགས་འོད་པ་སོགས་ལ་གཏུགས་ཏེ་གསུང་རབ་ལ་སྦྱངས་པས། ལུང་རིགས་ཀྱི་གནས་ཐོགས་པ་མེད་པར་མཁྱེན། གསང་
ཕུར་པོ་ཏི་ཉི་ཤུ་རྩ་གཉིས་གྲྭ་སྐོར་མཛད་ཅིང། སློབ་དཔོན་རྣམས་ཚོགས་པའི་སར་བགྲོ་གླེང་བརྩད་པས། སློབ་དཔོན་རྩེ་ཉག་པ་བཅོམ། དེའི་ཕྱི་ལོ་ར་བ་སྟོད་ཀྱི་འཆར་ཉན་མཛད་དེ་

[039B] དེ་ནས་བཀྲ་ཤིས་ལྷུན་པོར་བྱོན་ཏེ། ཆོས་རྗེ་ཐམས་ཅད་མཁྱེན་པའི་དྲུང་དུ་མདོ་སྔགས་ཀྱི་ཆོས་མང་དུ་གསན། སླར་དབུས་སུ་ཕེབས། ཐམས་ཅད་ཀྱིས་
གསོལ་བ་བཏབ་ནས་འབྲས་སྤུངས་ཀྱི་གདན་ས་ལོ་ངོ་བཞིར་ལོང་པ་མཛད་དེ་ཚོགས་པ་བསྐྱངས། དེ་ནས་ཚལ་གུང་ཐབ་དུ་དབེན་དགོན་ཞིག་བཏབ་ནས་བཞུགས་པ་ལ་ཆུ་མིག་རང་རྡོལ་དུ་བྱུང་བས་སྐྱེ་
བོ་ཀུན་ངོ་མཚར་སྐྱེས། དབུ་རུ་ལྷོ་བྱང། ཨེ་གཉལ་དྭགས་གསུམ། ཡར་ཀླུང་སྟོད་སྨད་རྣམས་སུ་ཕེབས་ནས་ཆོས་གསུངས་པས་མཐོ་དམན་ཀུན་གུས་པར་གྱུར། དེ་ནས་གསང་ཕུ་གླིང་སྨད་ཀྱི་
གདན་སར་ཕེབས་ཏེ། གཙོ་བོར་དྲང་ངེས་རྣམ་འབྱེད་གསུང་བ་གནང་ཞིང། རང་རྒྱུད་པ་ཡན་ཆད་ཀྱི་ཊིཀྐ་ཞིག་ཀྱང་མཛད། དགུང་ལོ་ང་གཉིས་པའི་ལྕགས་ཁྱི་ལ་དགེ་ལྡན་ཁྲི་ཐོག་ཏུ་ཕེབས་པར་
དུས་ཆོས་གསུངས་པ་དང། གདངས་སྙན་པོའི་བསྔོ་གཏམ་གྱི་ཕྲེང་བས་གདུལ་བྱ་ཡིད་འཕྲོག་པར་མཛད་དེ། ང་བཞིའི་བར་དུ་གསེར་ཁྲིར་བསྟན་འགྲོའི་དོན་ལེགས་པར་མཛད། ་བཅུ་པ་
ཡེ་ཤེས་བཟང་པོ་ནི། ཁམས་སུ་འཁྲུངས། འབྲས་སྤུངས་སུ་ཐུགས་གཉེར་མཛད་དེ་གླིང་བསྲེས་དཀའ་བཅུའི་གྲྭ་སྐོར་མཛད་ནས་དེའི་སྲོལ་བཙུགས། དོན་དགུ་ལ་གསེར་ཁྲིར་ཕེབས་ཏེ་གྱ་བཞིའི་

[040A]༄༅། །བར་དུ་བཞུགས་སོ། ་བཅུ་གཅིག་པ་བློ་བཟང་གྲགས་པ་ནི། གཙང་གི་འདར་དུ་འཁྲུངས་བས་འདར་སྟོན་ཞེས་གྲགས། དོན་དགུ་ནས་གྱ་བཞིའི་བར་ཁྲིར་བཞུགས་
་བཅུ་གཉིས་པ་ལེགས་པའི་བློ་གྲོས་ནི། ཨེའི་ཕྱོགས་སུ་འཁྲུངས། རེ་གཉིས་ནས་རེ་བདུན་གྱི་བར་ཁྲིར་བཞུགས། ཟུར་པ་མཛད་དེ་རེ་དགུ་ལ་གཤེགས། ་བཅུ་གསུམ་པ་ཆོས་ཀྱི་བཤེས་
གཉེན་ནི། སྟོད་ལུང་གི་མདར་འཁྲུངས། དེ་བཞི་ལ་ཁྲིར་བཞུགས། བདུན་བཅུ་ལ་ཟུར་པ་མཛད་ནས། གྱ་བརྒྱད་པད་གཤེགས། ་བཅུ་བཞི་པ་རིན་ཆེན་འོད་ཟེར་ནི། སྟོང་ལུང་གི་ཞིང་བཟང་
དུ་འཁྲུངས། བདུན་བཅུ་ནས་དོན་བདུན་གྱི་བར་ཁྲིར་བཞུགས། དགུང་ལོ་གྱ་བརྒྱད་བཞེས་སོ། ་བཅོ་ལྔ་པ་པཎ་ཆེན་བསོད་ནམས་གྲགས་པ་ནི། རྩེས་ཐང་གི་ཉེ་བར་སྨ་ཁྱི་ལ་འཁྲུངས་
རྩེས་ཐང་དུ་བསོད་ནམས་བཀྲ་ཤིས་ལས་རབ་ཏུ་བྱུང། མཚན་བསོད་ནམས་གྲགས་པར་གསོལ། གསང་ཕུ་སེར་རྒྱུད་སྟོང་པ་རྣམས་སུ་སློབ་གཉེར་མཛད། མདོ་སྔགས་ལམ་དབས་པའི་གྲགས་པ་
ཐོབ། རྒྱུད་སྟོད་ཀྱི་འཆད་ཉན་ལོ་བཅུ་བཞི་མཛད། འབྲས་སྤུངས་བློ་གསལ་གླིང་གི་འཆང་ཉན་ལོ་གཅིག་མཛད། དེ་ནས་དགའ་ལྡན་ཤར་རྩེའི་ཁྲིར་ཕེབས། དགུང་ལོ་ང་གཉིས་པས་གླང་ལ་དགའ་ལྡན་

[040B] འདིས་ལྷ་ས་སྨོན་ལམ་ཆེན་མོར་བསྟན་འབར་མ་གསུངས་པའི་མཇུག་ཏུ། རྗེ་རིན་པོ་ཆེའི་བསྟན་པ་དར་ཞིང་རྒྱས་པ་དང་ཡུན་རིང་དུ་བཞུགས་པའི་ཆེད་དུ་ཚིགས་
བཅད་གཉིས་གསར་དུ་བརྩམས་ནས་འདོན་པར་མཛད་ཅིང། དེ་ནས་བཟུང་སྟེ་དགེ་ལུགས་ཀྱི་དགོན་སྡེ་ཐམས་ཅད་དུ་ཚིགས་བཅད་དེ་འདོན་བའི་སྲོལ་དར་རོ། །ཚིགས་བཅད་དེ་ནི། ཆོས་ཀྱི་རྒྱལ་པོ་ཙོང་ཁ་
པའི། །ཆོས་ཚུལ་རྣམ་པར་འཕེལ་བ་ལ། །བགེགས་ཀྱི་མཚན་མ་ཞི་བ་དང། །མཐུན་རྐྱེན་མ་ལུས་ཚང་བར་ཤོག་བདག་དང་གཞན་གྱི་དུས་གསུམ་དང། །འབྲེལ་བའི་ཚོགས་གཉིས་ལ་
བརྟེན་ནས། །རྒྱལ་བ་བློ་བཟང་གྲགས་པ་ཡི། །བསྟན་པ་ཡུན་རིང་འབར་གྱུར་ཅིག་ཅེས་པའོ། །དེ་ནས་འབྲས་སྤུངས་སེ་ར་སོགས་ཀྱི་ཁྲིར་བཞུགས་ཏེ་ཆོས་མང་དུ་གསུངས། རྒྱལ་དབང་
གསུམ་བ་བསོད་ནམས་རྒྱ་མཚོ་སྐུ་ན་ཕྲ་དུས་གཙུག་ཕུད་བཞེས་ནས་མཚན་གསོལ། ཕྱིས་འབྲས་སྤུངས་ཀྱི་ཁྲིར་གདན་དྲངས་ནས་ཇི་སྲིད་བསྟན་པ་གནས་ཀྱི་བར་དུ་དགོན་སྡེའི་ཁྲི་ཐོག་ཏུ་བཞུགས་པར་
མདའ་གསོལ་བར་མཛད། བརྩམས་པའི་བསྟན་བཅོས་ནི། གསང་འདུས་བསྐྱེད་རྫོགས། རྒྱུད་འགྲེལ། ཕར་ཕྱིན་སྤྱི་དོན། འདུལ་མཛོད་སོགས་དང། དགའ་ལྡན་ཆོས་འབྱུང་ཡིད་ཀྱི་

[041A]༄༅། །མཛེས་རྒྱན་སོགས་མང་ངོ། །དགུང་ལོ་དོན་བདུན་བཞེས་པ་ཡིན་ལ། འདིའི་སྐུ་གོང་མ་ནི། ཇོ་བོའི་སློབ་མ་རྒྱ་གར་པཎ་ཆེན་ཨ་ཀ་ར་མ་ཏི། ཁ་ཆེ་པཎ་ཆེན་ཤཱཀྱ་ཐི། བུ་སྟོན་
ཐམས་ཅད་མཁྱེན་པ། རྟ་ཚག་ཚེ་དབང་རྒྱལ་པོ། དེ་ནས་བསོད་གྲགས་འདི་ཡིན་ལ། འདིའི་སྤྲུལ་སྐུ་ནི། བསོད་ནམས་ཡེ་ཤེས་དབང་པོ། བསོད་ནམས་དགེ་ལེགས་དཔལ་བཟང། གྲགས་པ་
རྒྱལ་མཚན། དེ་ནས་གོང་མ་ནའི་རལ་ཐུ་བདག་པོ་ཆེན་པོར་གྱུར་ཞིང། བསྐལ་བཟང་གི་སངས་རྒྱས་བདུན་པ་ལྷག་པར་སྣང་བྱེད་ཅེས་བྱ་བར་འགྱུར་བར་གསུངས། ་བཅུ་དྲུག་པ་ཆོས་སྐྱོང་རྒྱ་
མཚོ་ནི། དབུས་སྟོད་རྒྱ་ར་ཞེས་པའི་ས་ཆར་འཁྲུངས། འདིའི་བརྩམས་ཆོས་ནི། གསང་བདེ་འཇིགས་གསུམ་གྱི་བསྐྱེད་རྫོགས། ཕྱག་རྡོར་འཁོར་ཆེན་གྱི་བསྙེན་སྒྲུབ་ལས་གསུམ་གྱི་ཁྲིར་བྱིན་
རླབས་བཞི་ལྡན། གསང་བ་བསམ་གྱིས་མི་ཁྱབ་པའི་ཁྲིད། ཆོས་དྲུག་གི་ཁྲིད་སོགས་སོ། །འདིའི་འཁོར་ཆེན་གྱི་སྐོར་ནི་ཤིན་ཏུ་ལེགས་པ་ཡིན་ཟེར། དེ་བཞི་པ་མེ་སྤྲེལ་ལོར་དགའ་ལྡན་ཁྲིར་བཞུགས་
ནས། འབྲི་ཁུང་པས་དགི་ཐུབའང་སྐྱ་དགོན་སྡེ་འགའ་ཕྲོགས་ནས་ཞྭ་དམར་པོར་བསྒྱུར་བ་སོགས་བྱས་དུས་དྲག་ལས་ལན་འགའ་མཛད་པས་གཞན་ཕྱོགས་པ་རྣམས་ཚར་བཅད་དེ། རེ་བདུན་པར་

[041B] ་བཅུ་བདུན་པ་རྡོ་རྗེ་བཟང་པོ་ནི། མདོ་སྨད་མི་ཉག་གི་སར་འཁྲུངས། ཞེ་དགུ་ནས་རེ་བཞིའི་བར་དགའ་ལྡན་
ཁྲིར་ལ་ཞུགས། འདིའི་སྐྱེ་བ་ཕྱི་མ་བདེ་ཆེན་དུ་ཁྱིམ་པའི་ཚུལ་བཟུང་བ་ཚེ་རིང་མགོན་པོ་ཞེས་པར་གྱུར་ཏེ་དགའ་ལྡན་ཆོས་འབྱུང་སོགས་བརྩམས་བར་བཤད་དོ། ་བཅོ་བརྒྱད་པ་རྒྱལ་མཚན་
བཟང་པོ་ནི། བྱེ་རིའི་གྲོང་ཞིག་ཏུ་འཁྲུངས། ལྔ་བཅུ་ནས་ང་གཉིས་བར་ཁྲིར་བཞུགས། ་བཅུ་དགུ་པ་ངག་དབང་ཆོས་གྲགས་ནི། སྟོང་ལུང་གི་མདར་འཁྲུངས། མགོན་པོ་ཞལ་བཞི་པའི་
སྒོ་ནས་གྲུབ་པ་ཐོབ། ཞེ་བརྒྱད་ནས་ང་གཅིག་གི་བར་ཁྲིར་བཞུགས། སྐུ་གདུང་ཞུགས་ལ་ཕུལ་བར་རྡོ་རྗེ་འཇིགས་བྱེད་ཀྱི་སྐུ་སོགས་བྱུང་ངོ། ་ཉི་ཤུ་བ་ཆོས་གྲགས་བཟང་པོ་ནི། སྟག་
ཕུར་འཁྲུངས། དྲག་བཅུ་ནས་རེ་དྲུག་གི་བར་ཁྲིར་བཞུགས་ཏེ། རེ་བདུན་ལ་གཤེགས། ་ཉེར་གཅིག་པ་དགེ་ལེགས་དཔལ་བཟང་ནི། འོལ་ཁར་འཁྲུངས། ང་བཞི་ནས་རེ་གསུམ་གྱི་བར་
ཁྲིར་བཞུགས། ་ཉེར་གཉིས་པ་དགེ་འདུན་བསྟན་པ་དར་རྒྱས་ནི། ཁྲིར་བཞུགས། ་ཉེར་གཉིས་པ་དགེ་འདུན་བསྟན་པ་དར་རྒྱས་ནི། བཞུགས། ་ཉེར་གསུམ་པ་ཚེ་བརྟན་རྒྱ་མཚོ་ནི་

[042A]༄༅། །རྩེས་ཐང་དུ་འཁྲུངས། ཞེ་དགུ་ནས་ང་བདུན་བར་ཁྲིར་བཞུགས། དགའ་ལྡན་ཁྲི་བ་ལྷ་ས་སྨོན་ལམ་གྱི་གྲལ་དབུར་ཕེབས་པའི་སྲོལ་བཏོང། ་ཉིད་བཞི་པ་བྱམས་པ་རྒྱ་མཚོ་ནི་
ཞོགས་ཀྱི་གྲམ་ཕུར་འཁྲུངས། དྲུག་བཅུ་ནས་དོན་ལྔའི་བར་ཁྲིད་བཞུགས། རྒྱལ་དབང་བསོད་ནམས་རྒྱ་མཚོ་ཐུ་མེད་ལ་ཕེབས་པའི་རྗེས་སུ་སྨོན་ལམ་གྲི་གྲལ་འབུ་མཛད། ་ཉེར་ལྔ་པ་དཔལ་
འབྱོར་རྒྱ་མཚོ་ནི། སྟོད་ལུང་དུ་འཁྲུངས། སྐྱོར་མོ་ཡུང་སོགས་ཀྱི་བླ་མར་གྱུར་ཞིང། ང་བདུན་ནས་བ་རེང་ཕིའི་བར་ཁྲིར་བཞུགས། དོན་བཞི་པར་གཤིགས་པའི་སྐུག་དུ་ང་ལ་ལྷ་དང་ཡིག་འབྲུ་
སོགས་བྱུང། ་ཉེར་དྲུག་པ་དམ་ཆོས་དཔལ་འབར་ནི། གཙང་སྟོད་དུ་འཁྲུངས། རྭ་སྒྲེང་གི་བླ་མ་མཛད། རེ་བདུན་ནས་དོན་བདུན་བར་ཐིར་བཞུགས། ་ཉེར་བདུན་པ་སངས་རྒྱས་
རིན་ཆེན་ནི། མལ་གྲོར་འཁྲུངས། ང་བདུན་པར་ཁྲིར་བཞུགས། རྒྱལ་དབབ་ཡམ་གཏེན་རྒྱ་མཚོའི་མཁན་པོ་མཛད། དོན་བདུན་ལ་གཤེགས། ་ཉེར་བརྒྱད་པ་དགེ་འདུན་རྒྱལ་མཚན་
ནི། ལྷ་སའི་ཉེ་འང་བ་ཏུ་འཁྲུངས། དོན་གཉིས་ནས་དོན་དྲུག་གི་བར་ཁྲིར་བཞུགས། ་ཉེར་དགུ་པ་ཆོས་ཉེར་གྲགས་པ་ནི། མདོ་སྨད་ཅོ་ནེ་ར་འཁྲུང། རེ་གཉིས་ནས་བདུན་བཅུའི་

[042B] དགུང་ལོ་དོན་གསུམ་བཞེས། ་སུམ་བཅུ་པ་བློ་གྲོས་རྒྱ་མཚོ་ནི། སྟག་ལུང་བྲག་ཏུ་འཁྲུངས་པས་སྟག་ལུང་བྲག་བ་ཞེས་ཟེར། བྱང་རྩེའི་ཐོས་བསམ་གྲིང་གྲྭ་ཚང་སླར་
གསོས། བདུན་བཅུ་ནས་དོན་གསུམ་བར་ཁྲིར་བཞུགས། ་སོ་གཅིག་པ་དམ་ཆོས་དབལ་ནི། འབྲང་ཞབས་སུ་འཁྲུངས། དོན་གསུམ་ནས་དོན་ལྔའི་བར་ཁྲིར་བཞུགས་
་སོ་གཉིས་པ་ཚུལ་ཁྲིམས་ཆོས་འཕེལ་ནི། གཙང་དུ་འཁྲུངས། རྗེ་བཙུན་བྱམས་པ་སོགས་ལྷ་མང་པོའི་ཞལ་གཟིགས། དྲུག་བཅུ་ནས་རེ་གསུམ་བར་ཁྲིར་བཞུགས། ་སོ་
གསུམ་པ་གྲགས་པ་རྒྱ་མཚོ་ནི། རེ་དགུ་ནས་དོན་གསུམ་བར་ཁྲིར་བཞུགས། ་སོ་བཞི་པ་ངག་དབང་ཆོས་ཀྱི་རྒྱལ་མཚན་ནི། ང་གསུམ་ནས་ལོ་ངོ་གསུམ་ཁྲིར་བཞུགས་
་སོ་ལྔ་བ་དཀོན་མཆོག་ཆོས་འཕེལ་ནི། ང་བཞི་ནས་ལོ་བཅུ་གཉིས་ཁྲིར་བཞུགས། རྒྱལ་དབང་ལྔ་པའི་ཡོངས་འཛིན་དུ་གྱུར། གཙང་དམག་ལྷ་སར་འོང་དུས་མི་སྟོང་ཕྲག་མང་པོའི་སྲོག་
བསྐྱབས། སྔར་འབྲི་ཁུང་བས་ཕྲོགས་པའི་དགོན་སྡེ་རྣམས་སླར་ཐོབ། དགུང་ལོ་དོན་བཞི་བཞེས་སོ། ་སོ་དྲུག་པ་བསྟན་འཛིན་ལེགས་བཤད་ནི། གསེར་ཁྲིར་ཕེབས་

[043A]༄༅། །ཀྱང་ཡུན་རིང་མ་བཞུགས་ཤིང། འདི་ནས་བཟུང་ཤར་བྱང་གི་བླ་མ་རེ་མོས་ཀྱིས་གསེར་ཁྲིར་བཞུགས་པ་དང། ལོ་བདུན་གྲངས་ངེས་ཅན་དུ་གྱུར། ་སོ་བདུན་པ་དགེ་འདུན་རིན་ཆེན་ནི། ལོ་ལྔ་ཁྲིར་
བཞུགས། ་སོ་བརྒྱད་པ་བསྟན་པ་རྒྱལ་མཚན་ལོ་བདུན། ་སོ་དགུ་བ་དཀོན་མཆོག་ཆོས་བཟང། ་བཞི་བཅུ་པ་དཔལ་ལྡན་རྒྱལ་མཚན། ་ཞེ་གཅིག་པ་བློ་བཟང་རྒྱལ་མཚན། ་ཞེ་གཉིས་པ་
བློ་བཟང་དོན་ཡོད། ་ཞེ་གསུམ་པ་བྱམས་པ་བཀྲ་ཤིས། འདིས་ཡངས་པ་ཅན་དུ་གྙིཛའ་བཞེངས། ་ཞེ་བཞི་པ་བློ་གྲོས་རྒྱ་མཚོ་རྗེའི་སྤྲུལ་བར་གྲགས་པ་ནི། སྐུ་འབུམ་གྱི་ཉེ་བར་འཁྲུངས། འདིའི་སྤྲུལ་
སྐུ་ནི་རྒྱལ་པོའི་བླ་མ་ཁྲི་ཆེན་བློ་བཟང་བསྟན་པའི་ཉི་མ་སོགས་སོ། ་ཞེ་ལྔ་པ་ཚུལ་ཁྲིམས་དར་རྒྱས་ནི། ཅོ་ནེ་པ་ཡིན་ཞིང། རྒྱ་སོག་གི་ཡུལ་དུ་བྱོན་ནས་ཆོས་འཆད་པ་དང་ཆར་འབེབས་པ་སོགས་ཀྱིས་
འགྲོ་བའི་དོན་མཛད། ་ཞེ་དགུ་པ་སྤྱིན་པ་རྒྱ་མཚོ་ནི། བཀའ་འགྱུར་གྱི་ལུང་ཚང་མ་དར་བར་མཛད་པས་བཀའ་འགྱུར་པ་ཞེས་གྲགས། ་ཞེ་བདུན་པ་བློ་བཟང་ཆོས་འཕེལ། ་ཞེ་བརྒྱད་པ་དོན་གྲུབ་རྒྱ་
མཚོ། ་ཞེ་དགུ་པ་ཅོ་ནེ་བློ་བཟང་དར་རྒྱས། ་ལྔ་བཅུ་པ་གུང་ཐང་པ་དགེ་འདུན་ཕུན་ཚོགས་ཀྱིས་རྗེའི་དངུལ་གདུང་གསེར་གདུང་དུ་བསྒྱུར་བ་ཡིན། ་ང་གཅིག་པ་ངག་དབང་དཔལ་ལྡན། ་ང་གཉིས་

[043B] ་ང་གསུམ་པ་ཨ་མདོ་རྒྱལ་མཚན་སེང་གེ་་ང་བཞི་པ་ཨ་ཆི་ཐུ་ནོ་མན་ཧན་ངག་དབང་མཆོག་ལྡན། འདིས་མདའ་རིས་མཐོ་ལིང་གི་གསེར་ཁྲིར་བཞུགས་བ་དང། རྡོ་ལ་ཞབས་རྗེས་
བཞག་པ་དང། རྒྱལ་དབང་བསྐལ་བཟང་རྒྱ་མཚོའི་དབུ་བླར་གྱུར་པ་སོགས་བསྟན་འགྲོའི་དོན་རྒྱ་ཆེ་ར་མཛད་པ་སྟེ། འདིའི་རྣམ་ཐར་རྗེ་རོལ་པའི་རྡོ་རྗེས་མཛད་པ་ཡོད། ་ང་ལྔ་པ་ནམ་མཁའ་བཟང་པོ། ་ང་དྲུག་
པ་བློ་བཟང་དྲི་མེད། ་ང་བདུན་པ་བསམ་གཏན་ཕུན་ཚོགས། ་ང་བརྒྱད་པ་ངག་དབང་ཆོས་གྲགས། ་ང་དགུ་པ་བློ་བཟང་བསྟན་འཛིན། ་དྲུག་བཅུ་པ་བློ་བཟང་བསྟན་པ། ་རེ་གཅིག་པ་བསྟན་
པའི་གསལ་བྱེད་ཨེར་ཏེ་ནི་ནོ་མོན་ཧན་ཧུའི་ལྦུའི་ཆན་ཤཱི་ངག་དབང་ཚུལ་ཁྲིམས་དཔལ་བཟང་པོ་སྟེ། ལྕགས་མོ་གླང་ལོར་ཅོ་ནེའི་སྡེར་གཏོགས་པའི་ས་ཆར་འཁྲུངས། སེ་དར་ཐུགས་གཉེར་མཛད། པེའི་
ཅིང་དུ་བྱོན་ནས་རྒྱལ་པོའི་བླ་མ་མཛད། བོད་ཀྱི་ཆོས་སྲིད་ཀྱི་ཐམ་ཀ་བླ་མ་དང། རྒྱལ་དབང་འཇམ་དཔལ་རྒྱ་མཚོའི་ཡོངས་འཛིན་དུ་གྱུར་པ་སོགས་བསྟན་སྲིད་ལ་ཕན་པ་རྒྱ་ཆེན་པོ་མཛད་པ་ཡིན་ནོ་
་རེ་གཉིས་པ་བློ་བཟང་སྨོན་ལམ། ད་ལྟ་རེ་བཞི་བ་བཞུགས་པའི་སྐབས་ཡིན་ཀྱང་ཁྲི་ཐོག་རེ་གསུམ་པ་དང་བཞི་པ་གཉིས་ཀྱི་མཚན་མ་ངེས་སོ། །རབ་བྱུང་བཅུ་གཅིག་པའི་བཅུ་དྲུག་པ་ཆུ་རྟ་ལ་

[044A]༄༅། །ལྕང་སྐྱ་རིན་པོ་ཆེ་བློ་བཟང་ཆོས་ལྡན་འཁྲུངས། ཉེར་གཉིས་པ་ས་བྱི་ལ་འཇམ་དབྱངས་བཞད་པ་ངག་དབང་བརྩོན་འགྲུས་འཁྲུངས། འདིའི་དགུང་ལོ་ཉར་གཉིས་པ་ས་མོ་བྱ་ལོར་དགའ་
ལྡན་ཁྲི་རིན་པོ་ཆེ་གུར་སྨོན་པ་རྣམ་དག་རྡོ་རྗེས་སྨོན་ལམ་གྱི་ཚོགས་དབུ་མཛད། ལྕང་སྐྱ་རིན་པོ་ཆེའི་ཞེ་གཉིས་བ་ཆུ་ཕག་ལ་ཁྲི་ཆེན་བློ་གྲོས་རྒྱ་མཚོ་ཁྲིར་ཕེབས་བར་རྗེ་དེ་ཉིད་ཀྱི་རྣམ་ཐར་དུ་གསུངས། རབ་བྱུང་
བཅུ་གསུམ་པའི་མེ་བྱར་ཨེར་ཏེ་ནི་ནོ་མོན་ཧན་རིན་པོ་ཆེ་པེའི་ཅིང་ནས་བོད་དུ་ཕེབས་པར་རྗེ་རོལ་པའི་རྡོ་རྗེའི་རྣམ་ཐར་དུ་གསུངས་པ་སོགས་རྣམ་ཐར་གཞན་རྣམས་དང་བསྟུན་ནས། དགའ་ལྡན་ཁྲི་བ་རྣམས་
ཀྱི་ལོ་དུས་བརྩིས་ན་ལོ་ཚིགས་རྣམས་གོ་ནུས་པར་འདུག་གོ་འདི་ལྟར་རྗེ་རིན་པོ་ཆེའི་ངམ་པའི་ཆོས་ཀྱི་ཁྲི་ལ་བཞུགས་ནས་བསྟན་འགྲོའི་དོན་མཛད་བའི་བླ་མ་རྣམས་ཀྱི་མཚན་ཙམ་བརྗོད་པ་ཡིན་ལ། སྤྱིར་
རྗེ་རིན་པོ་ཆེའི་བསྟན་པ་འཛིན་སྐྱོང་སྤེལ་བར་མཛད་པའི་སྐྱེས་བུ་དམ་པ་རྣམས་དང། གཞུང་ལུགས་ལ་སྦྱངས་པའི་མཁས་པ་རྣམས་དང། བསྒོམ་བསྒྲུབ་ལ་གཞོལ་བའི་གྲུབ་ཆེན་རྣམས་ནི་གྲངས་མེད་མང་དུ་
ཡོད་ཕ་ཡིན་ནོ། །ཚེ་རབས་ཀུན་དུ་མཚན་ལྡན་བཤེས་གཉེན་གྱིས། །རྗེས་སུ་བཟུང་སྟེ་གདམས་པའི་བདུད་རྩི་ལ། །སྤྱོད་ཅིང་བཤད་སྒྲུབ་བསྟན་པ་ལེགས་སྤེལ་ཏེ། །འགྲོ་རྣམས་གཏན་གྱི་བདེ་ལ་མྱུར་འགོད་
རྗེའི་བསྟན་བ་རྒྱས་བར་མཛད་བའི་སྲས་ཀྱི་ཐུ་བོ་རྒྱལ་ཚབ་བསྟན་འཛིན་རྣམས་ཀྱི་སྐུ་ཚེ་འཕྲིན་ལས་རྒྱས། །བདག་ཅག་སྐྱེ་རྒུ་ཐམས་ཅད་བདེ་ཞིང་སྐྱིད། །ཕུན་ཚོགས་དཔལ་ལ་རོལ་བའི་བཀྲ་ཤིས་ཤོག་
་རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐ་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་གནས་ཞེས་བྱ་བ་ལས། རྗེའི་བསྟན་བ་རྒྱས་བར་མཛད་བའི་སྲས་ཀྱི་ཐུ་བོ་རྒྱལ་ཚབ་མཁས་གྲུབ་གཉིས་
ཀྱི་རྣམ་ཐར་དང། ཞར་ལ་དགའ་ལྡན་ཁྲིར་བཞུགས་པའི་བླ་མ་རྣམས་ཟུར་ཙམ་བརྗོད་པའི་ལེའུ་སྟེ་བརྒྱད་པའོ།། །།མངྒ་ལཾ།། །།

[001A]
༄༅། །རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་ལས་ལེའུ་དགུ་པ་བཞུགས་སོ། །

[001B] །འཇམ་པའི་དབྱངས་ཀྱིས་མངོན་སུམ་བྱིན་གྱིས་བརླབས། །མཁྱེན་པས་ཆོས་ལ་དབང་བསྐྱུར་ཐོགས་པ་མེད་
ཐུགས་རྗེ་ཆེན་པོས་ཀུན་ལ་ཕན་བདེ་སྟེར། །འཇམ་དབྱངས་ཆོས་རྗེའི་ཞབས་ལ་གསོལ་བ་འདེབས། །དགུ་པ་རྗེ་རིན་པོ་ཆེའི་
བསྟན་པ་དར་ཞིང་རྒྱས་ཏེ་ཡུན་རིང་དུ་བརྟན་པར་བཞུགས་བའི་ཆེད་དུ་དགོན་སྡེ་ཚུགས་པའི་བླ་མ་མང་དུ་ཡོད་པ་ལས། དཔལ་ལྡན་འབྲས་སྦུངས་
ཆགས་འདེབས་པ་པོ་འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་པ་ནི། རྗེ་རིན་པོ་ཆེའི་ཡོན་བདག་མི་དབང་གྲགས་པ་རྒྱལ་མཚན་གྱི་ཡིག་མཁན་
དགེ་བསྙེན་བ་ཞེས་བྱ་བ་ལ་སྲས་གསུམ་མངའ་བ་ལས་གསུམ་པ་ནི་འཇམ་དབྱངས་ཆོས་རྗེ་འདི་ཡིན་ལ། འདི་ནི་ས་མོ་ལུག་ལོར་བསམ་ཡས་ཀྱི་ཉེ་
[002A] །འདབས་སུ་འཁྲུངས། འདི་ནི་རྗེ་རིན་པོ་ཆེའི་དགུང་ལོ་ཉེར་གསུམ་བའི་ས་མོ་ལུག་ལོ་ཡིན། གཞོན་ནུའི་དུས་འཇམ་
དབྱངས་དཀར་པོའི་བསྙེན་པ་ཞིག་མཛད་བས་མནལ་ལམ་དུ། གཙུག་ལག་ཁང་གི་ནང་དུ་འདམ་དབྱངས་དཀར་པོ་གསུམ་བཞུགས་འདུག་པའི་དབུས་
མས་རྡོ་རྗེ་སྤྱི་བོར་བཞག་དྲིལ་བུ་གསིལ་བས་རྗེ་བཙུན་གྱིས་བདག་ལ་བྱིན་གྱིས་བརླ་བས་བྱུང་སྙམ་པ་བྱུང་ཞིང་དེ་ནས་བཟུང་སྟེ་མཁྱེན་རབ་ཀྱི་ཀློང་རྡོལ་
རྩེ་ཐང་དུ་རབ་དུ་བྱུ་ར་ན་ས་བསམ་ཡས་དགོན་རྩེ་དུ་བཞུ་གས་ཏེ་ལེགས་བཤད་གསེར་འབྲེང་ཐུགས་འཛིན་མཛད་བའི་ཚེ་མནལ་ལམ་དུ། དུང་གི་རྣ་ཆ་
འཁྲོལ་བའི་ཁྱེའུ་མང་དུ་བྱུང་བ་རྣམས་མཐར་གཅིག་ཏུ་སོང། དེས་སྐྱེ་བ་ཕྱི་མ་དགའ་ལྡན་དུ་སྐྱེ་ཟེར་བ་བྱུང། གསང་ཕུར་གཉལ་རྒོད་རིན་བསམ་

[002B] སྐྱོར་མོ་ལུང་དུ་རྗེ་རིན་པོ་ཆེ་ལ་འདུ་ལ་མངོན་གསན། དེ་དུས་མཁས་གྲུབ་ཐམས་ཅད་མཁྱེན་བ་ཡང་འདུལ་མངོན་གསན་པར་ཕེབས་པས། རྗེ་རིན་པོ་ཆེས་
རྣམ་གཉིས་བགྲོ་གླེང་ཞིག་མཛོད་ཅེས་ཞལ་ལྟ་གནང། མཁས་གྲུབ་རྗེས་རེང་མདའ་པའི་ཕར་ཕྱིན་ལྟར་བྱང་སེམས་ལ་ཞུགས་གནས་མཚན་ཉིད་པ་རྩི་བའི་གྲུབ་མཐལ་མཛད། ཆོས་རྗེ་འདིས་ལེགས་བཤད་
གསེར་ཕྲེང་གི་གྲུབ་མཐའ་བྱང་སེམས་ལ་ཞུགས་གནས་མཚན་ཉིད་པ་མི་འོང་བའི་ལུགས་བཟུང་ནས། བྱ་ང་སེམས་ཡིན་ན་རྒྱུན་ཞུགས་ཡིན་པར་བུད་སོགས་ལ་བྲ་པས་ཕྱིས་སུ་རྗེ་རིན་པོ་ཆེས་ཀྱང་གནང་འགག་
དེ་ཡིན་གསུང། དགའ་ལྡན་དུ་རྗེ་རིན་པོ་ཆེ་ལ། དྲང་ངེས་རྣམ་འབྱེད། རྩའུ་ཇུག་ལམ་རིམ་ཆེ་ཆུང། སྔགས་རིམ། འགྲེལ་པ་བཞི་སྦྲགས་སོགས་གསང་འདུས་ཀྱི་སྐོར་དང་
བདེ་དགྱེས་ཡོ་ག་སོགས་མདོ་སྔགས་ཀྱི་ཆོས་བཀའ་མཐའ་ཡས་པ་གསན། རྗེ་རིན་པོ་ཆེས་མཁན་པོ། འདུལ་བ་འཛིན་པས་ལས་སློབ། རྒྱལ་ཚབ་ཆོས་རྗེས་གསང་
རྟན་མཛད་དེ། དགེ་འདུན་གྲངས་ཚང་བའི་དབུས་སུ་བསྙེན་པར་རྫོགས་པའི་སྡོམ་པ་བཞེས། མདོ་སྔགས་ལ་འདི་མི་མཁྱེན་བྱ་བ་མེད། རྡོ་རྗེ་འཇིགས་བྱེད་གཅིག་བུ་ལའང་

[003A]༄༅། །བསམ་ཡས་ཀྱི་བླ་མས་སངས་རྒྱས་སྐྱབས་ཞེས་པ་འཇིགས་བྱེད་ལ་ལོ་དྲུག་སྒྲུབ་པ་མཛད་ནས་ཞལ་དངོས་སུ་གཟིགས་པ་དེའི་དྲུང་དུ། འཇིགས་བྱེད་བཅུ་གསུམ་མ་དང་ཞེ་དགུ་མ་
ངོ་ལངས་བརྒྱད་བསྐོར་གྱི་དབང་སོགས་རྭ་ལུགས་དང་རྒྱ་ལུགས་ཀྱི་ཆོས་ཚིན་བརྒྱད་བཅུ་གསན་པ་སོགས་ཤིན་ཏུ་རྒྱ་ཆེ་བར་གསན་པ་ཡིན་ནོ། །གསུང་ཆོས་གནང་བ་ལ་པོ་ཏི་བརྒྱ་དང་སུམ་བཅུ་ཐུགས་བཤར་
མཛད་པ་ཡིན་ལ། དེ་ལ་མདོ་བཅུ་གཅིག་ནི། ཤེར་ཕྱིན་སྟོང་ཕྲག་ཉི་ཤུ་ལྔ་པ། འཕགས་པ་བརྒྱད་སྟོང་པ། ཡོན་ཏན་རིན་པོ་ཆེ་སྡུད་པ། རྡོ་རྗེ་གཅོད་པ། ཤེས་
རབ་སྙིང་པོ༑ མདོ་སྡེ་དགོངས་པ་ངེས་འགྲེལ། སཱ་ལུ་ལྗང་པའི་མདོ། རྟེན་འབྲེལ་གྱི་མདོ། འཕགས་བ་བཟང་པོ་སྤྱོད་པའི་སྨོན་ལམ། སོ་སོར་ཐར་པའི་
མདོ། མདོ་སྡེ་ས་བཅུ་པའོ། །བསྟན་བཅོས་ལ་བརྒྱ་རྩ་བརྒྱད་དེ། ཁྱམས་ཆོས་ནི། མངོན་རྟོགས་རྒྱན། མདོ་སྡེ་རྒྱན། དབུས་མ་བའི་རྣམ་འབྱེད་
ཆོས་ཉིད་རྣམ་འབྱེད། རྒྱུད་བླ་མའོ། །དགྲ་བཅོམ་པ་ཆོས་སྐྱོབ་ཀྱིས་མཛད་པ་གཅིག་ནི། ཆེད་དུ་བརྗོད་པའི་ཚོམས་སོ། །ཀླུ་སྒྲུབ་ཀྱིས་མཛད་པ་བཅུ་བཞི་ནི། རྩ་བ་ཤེས་རབ། སྟོང་ཉིད་བདུན་བཅུ་པ་

[003B] རྩོད་བཟློག་ཞིབ་མོ་རྣམ་འཐག་རིན་ཆེན་ཕྲེང་བ། མདོ་ཀུན་བཏུས། བཤེས་སྦྲིང། ཆོས་དབྱིངས་བསྟོད་པ། འཇིག་རྟེན་ལས་འདས་པར་བསྟོད་པ། ཤེས་རབ་བརྒྱ་
པ། སྐྱེ་བོ་གསོ་ཐིབ། །མདོར་བྱས། མདོ་བསྲེའོ། །འཕགས་པ་ལྷའི་མཛད་པ་ལྔ་ནི། བཞི་བརྒྱ་པ། ཡེ་ཤེས་སྙིང་པོ་ཀུན་བཏུས། དབུ་མ་འཁྲུལ་འཇོམས། ལག་པའི་ཚད་མ། ཆ་ཤས་ཀྱི་
ཡན་ལག་གི་རབ་བྱེད་རོ། །དཔའ་བོས་མཛད་པ་དགུ་ནི། སྐྱེས་རབས། གཞོན་ནུ་མ་བདུན་གྱི་རྟོགས་བརྗོད། སྨོན་ལམ་བདུན་ཅུ་བ། ཕྱིན་ཅི་ལོག་བཞི་སྤོང་བའི་གདམས་ངག་བླ་མ་ལྔ་བཅུ་པ། བསྟོང་
བ་བརྒྱ་ལྔ་བཅུ་པ། ཀུན་རྫོབ་བྱང་ཆུབ་ཀྱི་སེམས་བསྒོམ་པའི་མན་ངག་རིན་ཆེན་སྦུངས་པ། དོན་དམ་བྱང་ཆུབ་ཀྱི་སེམས་བསྒོམ་བའི་རིམ་པ་རིན་ཆེན་སྒྲོན་མ། མྱ་ངན་བསལ་བའོ། །ཀླུ་བྱང་གི་གཅིག་ནི། རྣམ་བཞག་
རིམ་པའོ། །ལེགས་ལྡན་འབྱེད་ཀྱི་གཉིས་ནི། དབུ་མ་སྙིང་བའོ། རྟོག་གེ་འཔར་པའོ། །ཟླ་གྲགས་ཀྱི་བཞི་ནི། རྡོར་སེམས་སྒྲུབ་ཐབས། ཚིག་གསལ། དབུ་མ་འཇུག་པ། དེའི་དང་འགྲེལ་ལོ། །
ཞིབ་ལྷས་མཛད་པ་གསུམ་ནི། སྤྱོད་འཇུག། བསླབ་བཏུས་རྩ་འགྲེལ་ལོ། །དཔལ་སྦས་ཀྱི་གཅིག་ནི། དབུ་མའི་དེ་ཁོ་ན་ཉིད་ལ་འཇུག་པའོ། །ཡེ་ཤེས་སྙིང་པོའི་གཅིག་ནི། བདེན་གཉིས་འབྱེད་པའོ། །

[004A]༄༅། །ཞི་བ་འཚོའི་གཞིས་ནི། དབུ་མ་རྒྱན། སྡོམ་པ་ཉི་ཤུ་པའི་འགྲེལ་པའོ། །སེང་བཟང་གི་གཅིག་ནི། འགྲེལ་པ་དོན་གསལ་ལོ། །གཀ་ལ་ཤཱི་ལའི་བཞི་ནི། དབུ་མ་སྣང་ག་
སྒོམ་རིམ་དང་པོ། བར་བ། ཐ་མའོ། །ཇོ་བོས་མཛད་པ་བཞི་ནི། ལམ་སྒྲོན། སྦྱོད་བསྡུས་སྒྲོན་མ། བདེན་གཉིས་ལ་འཇུག་པ། དབུ་མའི་མན་ངག་བོ། །མཐོ་བཙུན་གྱི་གཅིག་ནི། ཁྱད་པར་འཕགས་བསྟོང་
ངོ། །བདེ་བྱེད་ཀྱི་གཅིག་ནི། ལྷ་ལས་ཕུལ་བྱུང་གི་བསྟོད་པའོ། །འཕགས་པ་ཐོགས་མེད་ཀྱི་བཞི་ནི། ཐེག་བསྩས། མངོན་པ་ཀུན་བཏུས། བྱང་ས། ཚུལ་ཁྲིམས་ལེའུ་སྟེ་བཞིའོ། །དབྱིག་གཉེན་
གྱི་དགུ་ནི། མཛོད། ཕུང་པོ་ལྔའི་རབ་བྱེད། རྣམ་བཤད་རིགས་པ། ལས་གྲུབ་པའི་རབ་བྱེད། ཉི་ཤུ་པ། སུམ་ཅུ་པ། རྟེན་འབྲེལ་མདོ་འགལ། ཚིགས་ཀྱི་གཏམ། ཡོན་ཏན་བདུན་བརྗོད་པའི་གཏམ་མོ་
ཙནྡྲ་གོ་མིའི་གཉིས་ནི། སྡོམ་པ་ཉི་ཤུ་བ། སློབ་སྤྲིངས་སོ། །ཕྱོགས་གླང་གི་དྲུག་ནི། ཡོན་ཏན་མཐའ་ཡས་པར་བསྟོད་པ། བརྒྱད་སྟོང་དོན་བསྡུ་ས། ཚད་མ་ཀུན་བཏུས། དམིགས་བརྟག་རྩ་འགྲེལ་
ཆེན་རྡོ་རྗེའི་གཅིག་ནི། ཚད་མ་རིགས་པ་ལ་སྦྱོར་བའོ། །ཆོས་རྣམ་འགྲེལ། རྣམ་སེས། རིགས་ཐིག་གཏན་ཚིགས་ཐིག་པ། འབྲེལ་པ་བརྟག་པ། རྒྱུད་གཞན་གྲུབ་པ། རྩའི་པའི་རིགས་པའོ་

[004B] ཕྱི་རོལ་དོན་གྲུབ་པོ། །བྲམ་ཟེ་རིན་ཆེན་རྡོ་རྗེའི་གཅིག་ནི། ཚད་མ་རིགས་པ་ལ་སྦྱོར་བའོ། །ཆོས་མཆོག་གི་གཉིས་ནི། སྐད་ཅིག་མ་གྲུབ་པ། གཞན་སེལ་བརྟག་པའོ། །
ཤཱནྟི་བའི་གཉིས་ནི། ཤེར་ཕྱིན་མན་ངག། །ནང་གི་ཁྱབ་པའོ། །ཡོན་ཏན་འོང་ཀྱི་གཉིས་ནི། འདུལ་བ་མདོ་ཙྭ། ཀརྨ་ཤ་ཏ་མ་མོ། །ཤཱཀ་འོད་ཀྱི་གཅིག་ནི། འདུལ་བ་སུམ་བརྒྱ་པའོ། །དགེ་འདུན་
བཟང་པོའི་གཅིག་ནི། ཀཱ་རི་ཀཱ་ལྔ་བཅུ་པའོ། །རྗེ་རིན་པོ་ཆེའི་བཅུ་གཅིག་ནི། གསེར་ཕྲེང། རྩ་ཤེའི་ཊིཀ་ཆེན། ནམ་བཤད་དགོངས་པ་རབ་གསལ། ལེགས་བཤད་སྙིང་པོ། བྱང་ཆུབ་གཞུང་ལམ་
བླ་མ་ལྔ་བཅུ་པའི་རྣམ་བ་ཤད། རྣམ་བཞག་རིམ་པའི་རྣམ་བ་ཤར། རིམ་ལྔ་གདན་རྫོགས་ཀྱི་དམར་ཁྲིད། རིམ་ལྔ་གསལ་སྒྲོན། ནཱ་རོ་ཆོས་དྲུག་གི་ཁྲིད། ལམ་རིམ་ཆུང་བ་རྣམས་ཡིན་པར་གསུངས་ལ་
འདིར་དངོས་སུ་བགྲངས་པ་ནི་བརྒྱ་དང་བཅུ་དགུ་འདུག་པས། འདིའི་སྟེང་དུ་ལམ་རིམ་ཆེན་མོ་སྔགས་རིམ་ཆེན་མོ་སོགས་ཀྱང་ཐུགས་བཤད་མཛད་པ་ཡོད་པ་འདྲའོ། །རྒྱུན་གྱི་ཐུགས་དམ་ནི། གསང་འདུས་འཕགས་
ལུགས་བདེ་མཆོག་ལཱུ་ནག་དྲིལ་གསུམ། དགྱེས་རྡོར། དགྲ་འཇིགས་གཤེད་གསུམ། མི་གཡོ་པ་སྒྲོལ་མ་སོགས་ཡི་དམ་གྱི་ལྷ་མང་པོའི་བསྙེན་བ་རྒྱུན་དུ་མཛད། ཞག་རེ་ལ་ཨ་ར་པ་ཙ་ན་སྟོང་ཕྲག་གཉིས་རེ་

[005A]༄༅། །བཅན་བརྗེད་ཆར་ནས་བྲེ་གསུང་ཞིང། གཙོ་བོར་ཡིག་དྲུག་ལ་ཐུགས་དམ་མཐིལ་དུ་མཛད་པས་ཕྱིམ་དུང་འཕྱུར་གཉིས་ལྷག་པར་ལོངས། མཚན་ཉིད་པ་གཅིག་ལམ་ཎི་སོང་བ་དུ་
མང་ཞེས་གསུང་བ་ཡིན་སྣང། ལྷ་དང་བླ་མའི་གཟིགས་སྣང་གི་དབང་དུ་བྱས་ན། དབུས་ན་རྗེ་བཙུན་འཇམ་དབྱངས་གཡས་ན་མགོན་པོ་ཀླུ་སྒྲུབ། གཡོན་ན་མཁན་ཆེན་ཞི་བ་འཚོ། མདུན་ན་རྗེ་རིན་པོ་
ཆེ་ངོ་ཆེན་གྱི་རྣམ་པ་ཅན་གྱིས་འཁོར་པ་ཞིག་གི་གཟིག་སྔ་སྣང་དངོས་སུ་རྒྱུན་མར་འབྱུང་པ་དང། མནལ་ལམ་དུ་འཕགས་པ་ཀླུ་སྒྲུབ་གཙོ་འཁོར། ཆོས་རྒྱལ་སྲོང་བཙན་སྒམ་པོ་ཡབ་ཡུམ། རྗེ་རིན་པོ་ཆེ་
ཡེ་ཤེས་མགོན་པོ་ཕྱག་དྲུག་པ། ལྕམ་དྲལ། རྒྱལ་ཆེན་བཞི་སོགས་ཀྱིས་རྗེས་སུ་བཟུང་བའི་མཚན་མ་བྱུང་བ་སོགས་བས་མ་གྱིས་མི་ཁྱབ། མངོན་པར་རྟོགས་པའི་ཡོན་ཏན་གྱི་དབང་དུ་བྱས་ན། སྡོམ་པ་
གསུམ་རྣམ་པར་དག་ཅིང། ཀུན་རྫོབ་དང་དོན་དམ་པའི་སེམས་བསྐྱེད་བརྟན་པོས་སྤྱོད་ལམ་རྣམ་བཞི་གང་མཛད་ཀྱང་ཕར་ཕྱིན་དྲུག་ལྡན་དུ་ལམ་ལམ་འཆར་བ་བདེ་སྟོང་དབྱེར་མེད་ཀྱི་རྫོགས་རིམ་ཟབ་མོ་ཐུགས་རྒྱུད་
ལ་མངའ་ཞིང། རླུང་འོད་ཟེར་ལྔའི་ཁ་དོག་གསལ་བར་གཟིགས་པ་སོགས་དཔག་དཀའ་བ་སྟེ། སྐུ་ཚི་སྔོན་མ་སྨྱོས་རྒྱལ་བ་ལྷ་ནང་བ་ལྟ་བུའི་རྣལ་འབྱོར་གྱི་དབང་ཕྱུག་ཏུ་གྱུར་ན། སྐུ་ཚེ་འདིར་ལྟ་ཅི་

[005B] འཕྲལ་གྱི་མཛད་པའི་དབང་དུ་བྱས་ན། ཕྱག་ཏུ་བྱུང་བའི་དངོས་པོ་རྣམས་ཆ་གསུམ་དུ་བགོས་ནས། ཆ་གཅིག་གིས་ཕྱག་དཔེ་དང་རྟེན་གསུམ་བཞེངས། ཆ་གཅིག་གིས་ནད་པ་རྣམས་ཀྱི་
ཕྱིར་དུ་སྨན་སྦྱིན་མཛད། ཆ་གཅིག་གིས་གཟིམས་ཁང་གི་ཐབ་སྤྱོད་དང། སློབ་མ་སྐྱོད་པར་མཛད་ལ། ཕལ་ཆེད་ནི་ལྷ་ཁང་འདུས་སྡེ་བླ་མ་རྣམས་ཀྱི་ཞབས་ཏོག་སོགས་སུ་གཏོང་བར་མཛད་དོ། །
   ༈    འཇམ་མགོན་བླ་མ་ཙོང་ཁ་བ་ཆེན་པོ་དེ་ཉིད་ཀྱིས་རྗེ་འདི་པ་ལ་རང་ལུགས་ཀྱི་མདོ་སྔགས་འཆད་ཚུལ་འདི་སྲིད་པ་ཇི་སྲིད་པར་རྒྱུན་མི་ཆད་
ཅིང། ཕྱོགས་ཐམས་ཅད་དུ་རྒྱས་པའི་ཆེད་དུ་ཆོས་སྡེ་ཕུན་སུམ་ཚོགས་པ་ཞིག་ཐོབ་དང་དགོན་མ་ལས་བུ་དགའ་བ་དར་རྒྱས་ཆེན་པོ་འོང་གསུང་ཞིང་འགོག་པ་རི་ནས་གཏེར་བཞས་པའི་ཆོས་དུང་གནང། སྣེའུ་
དབོན་ནམ་མཁའ་བཟང་ལ་ཆོས་སྡེའི་སྦྱིན་བདག་མཛད་དགོས་པའི་བཀའ་སྔ་ཕྱིར་ཕེབས་ཤིང། ཆོས་རྗེ་རང་གི་མནལ་ལམ་དུ་ཡང། ལྷ་གནམ་ལྡེ་དཀར་པོ་ཡིན་ཟེར་བ་ཞིག་གིས་དགོན་པའི་ས་ཡུལ་བསྟན་
ཏེ། འདིར་ཁྱོད་ཀྱིས་དགོན་པ་ཞིག་ཐོབ། ངས་བཙུན་པ་སྟོང་ཕྲག་ལྔ་འབུལ་ཟེར། དེ་ཀའི་མོད་ལ་དན་འབག་མདའ་ནས་ཡར་བྱོན་པས། ལོངས་སྤྱོད་ཀྱི་ཆུ་ཡིན་ཟེར་བའི་རྫིང་བུ་མང་པོ་འདུག་པ་གཟིགས་

[006A]༄༅། །ཤིང། ཁྱད་པར་གླང་ཆེན་རི་གདོང་དུ་རྫིང་བུ་མང་པོའི་འགྲམ་ན་རྗེ་རིན་པོ་ཆེ་བཞུགས་འདུག་པས། ཁྱོད་འདིར་དགོན་པ་ཞིག་ཐོབ། ངས་ཀྱང་ཡོན་ཏན་བསླབས་པས་འདི་ལྟར་དུ་གྱུར་
ཞེས་གསུངས་ནས་ཕྱག་མཛུབ་ཀྱིས་རྫིང་བུ་དེ་བསྟན་པར་མཛད། ཆོས་རྗེ་པས། འདི་གང་གི་རྗིང་བུ་ཡིན་ཞེས་ཞུས་པ་ལ། རྗེས་ཐོས་བསམ་ཀྱི་རྫིང་བུ་ཡིན་པས་འཐུངས་གསུངས། དགའ་ནས་ངོམས་པར་
འཐུངས་པས་ཆུ་རྣམས་སྔར་ལས་ཆེས་ཆེར་འཕེལ་བ་རྨིས། དེའི་སང་ཉིན་འཇམ་དབྱངས་ཆོས་རྗེས་རང་གི་ཉེ་གནས་སེང་གེ་རྡོ་རྗེ་ཞེས་པའི་སློབ་མ་ཁྲིད་ནས་བྱོན་ཏེ་རྨི་ལམ་གྱི་གནས་རྣམས་འདི་ཡིན་ཞེས་བསྟན། ཡང་
ནུབ་ཅིག་གི་མནལ་ལམ་དུ་ཆུ་ཆེན་པོ་ཅིག་ལ་འགོར་བ་དཔག་ཏུ་མེད་པ་ཐར་མི་ནུས་པར་གདུངས་པ་གཟིགས་ནས་བརྩེ་བ་ཆེན་པོས་ཆོས་རྗེ་རང་ཉིད་ཆའི་ཕ་རོལ་དུ་བྱོན་ཏེ་ཟམ་པ་ཅིག་བཞག་པས། འགྲོ་བ་མང་པོ་དེའི་སྟེང་ནས་
ཐོན་པ་གཟིགས། སད་ནས་ཆོས་སྡེ་བཏབ་ན་སེམས་ཅན་ལ་ཕན་ཐོགས་པ་འབྱུང་བ་ཡིན་འདུག་བསམ་པ་ཐུགས་ལ་འཁྲུངས། དེ་ནས་ཐོག་མར་དགོན་པའི་ཤར་ཕྱོགས་ཀྱི་གཟིམས་སྤྱིལ་དེང་སང་བྲག་ཐོག་ཁང་ཟེར་བ་
འདིར་བཞུགས་ནས་མདོ་སྔགས་ཀྱི་ཆོས་མང་དུ་གསུངས། དེ་ནས་འདུ་ཁང་ཆེན་མོའི་རྒྱབ་ངོས་ཀྱི་སྒྲུབ་ཁང་འདི་ཉིད་དུ་བཞུགས་ནས་འདུ་ཁང་གི་སའི་གཞིར་དབུ་ཚད་དང་པར་ཕྱིན་འཆད་བཞིན་པ་ནས། ཉིད་ཀྱི་

[006B] གཞིས་ཀ་སྣེའུ་ནས་ཐུགས་ལུར་བཞེས་ཏེ་འདུ་ཁང་དང། སྔགས་ཁང་རྟེན་དང་བརྟེན་པར་བཅས་པ་དང། གྲྭ་སྤྱིལ་མང་དུ་གྲུབ། འདིར་ཐོག་
མར་ས་བསླང་སྤྱང་ལྟོ་འཕྱེའི་ཐིག་ལྷ་ཁང་གི་བཀོད་པ་སོགས་རྗེ་རིན་པོ་ཆེས་མཛད། འབྲས་སྤུངས་ཐོག་མར་བཞེངས་པའི་ལོ་ནི་འཇམ་དབྱངས་ཆོས་རྗེའི་དགུང་ལོ་སོ་བརྒྱད་པ་མེ་སྤྲེལ་ལོ་ཡིན་ཞིང། དེ་ནས་བཟུང་
སྟེ་དཔལ་ལྡན་འབྲས་སྤུངས་ཞེས་ཕྱོགས་ཀུན་དུ་གྲགས་སོ། །དེ་ནས་གཙང་ཁང་དུ་དུས་གསུམ་སངས་རྒྱས་ཉེ་བའི་སྲས་བརྒྱད་སོགས་བཞེངས། སྔགས་ཁང་དུ་འཇིགས་བྱེད་དཔའ་གཅིག་ཞལ་ཕྱག་ཡོངས་
རྫོགས་བཞེངས་པའི་ནང་དུ་རྭ་ལོའི་སྐུ་གདུང་ཕྱག་མཛུབ་གཅིག་མ་གཏོགས་ཚང་མ་བཞུགས་སུ་གསོལ། སྐུ་རྒྱུ་འཇིམ་པའི་མཐེབ་སྐྱུ་རེ་ལ་ཡ་མ་རཱ་ཛཱ་ཁྲི་ཕྲག་སོགས་བཟླས་ཏེ་བཞེངས། ཡང་ཆོས་རྒྱལ་སོགས་
ཆོས་སྐྱོང་རྣམས་ཀྱང་བཞེངས་པར་རྗེ་རིན་པོ་ཆེས་རབ་གནས་མཛད། དེའི་སྐབས་སུ་ཡོན་ཏན་ཕུལ་དུ་བྱུང་བའི་སློབ་མ་མང་དུ་བྱུང་བས་གྲྭ་ཚང་བདུན་ཆགས་ཏེ། བཀྲ་ཤིས་སྒོ་མང། བློ་གསལ་གླིང། བདེ་
ཡངས། ཤག་བསྐོར། འདུལ་བ། རྒྱལ་བ་སྟེ་མདོ་ཕྱོགས་ཀྱི་གྲ་ཚང་དྲུག་སྔགས་པ་གྲྭ་ཚད་བཅས་བདུན་ནོ། །དེ་རྣམས་ལ་སྣེའུ་པས་ཞ་བས་ཏོག་དང། ཞིང་ས་

[007A]༄༅། །དེ་ལྟར་འཇམ་དབྱངས་ཆོས་རྗེས་རང་ལོ་སོ་བརྒྱད་པའི་སྤྲེལ་ལོ་ནས་བདུན་བཅུ་པའི་ས་འབྲུག་ལོའི་བར་ལོ་སོ་གསུམ་གསུང་ཆོས་གནང་བས། རྗེ་རིན་པོ་ཆེའི་རིང་ལུགས་དབྱར་
མཚོ་ལྟར་ཕྱོགས་ཀུན་དུ་རྒྱས་པར་གྱུར། ས་འབྲུག་ལོའི་དགུན་རྩེ་ཁ་པས་གདན་དྲངས་ནས་ཞག་ཤས་བཞུགས། སླར་འབྲས་སྤུངས་སུ་ཕེབས་ནས་བསླབ་བཏུས་ཀྱི་བརྩོན་འགྲུས་ལེའུ་འི་མཐུག་
ཆོས་ཐུན་གཉིས་ཀྱིས་རྫོགས་བར་མཛད་ལ། དེ་ནི་བརྩོན་འགྲུས་མཐར་ཕྱིན་ཞེས་པའི་དོན་ཏོ། །རྗེས་འཇུག་རྣམས་ལའང་བརྩོན་འགྲུས་མི་ལྷོད་པར་བྱིན་གྱིས་བརླབས་པའོ། །སྐུ་ཚེ་དེ་ལ་འབྲས་
སྤུངས་སུ་ཆོས་འཁོར་བསྐོར་བའི་ཐ་མར་བྱུང་སྣང། དུས་དེ་ནས་སྐུ་ཅུང་ཟད་བསྙུང་བས་ཕེབས་བཞུང་དཀའ་བར་ཡོང་ནའང། རིམ་པས་གཞིས་ཀར་ལོ་གསར་དང། ལྷ་སར་སྨོན་ལམ་ཆེན་མོའི་
གྲལ་དབུ་ལ་ཕེབས་ནས། ཇོ་བོ་རྣམ་གཉིས་དང། བཅུ་གཅིག་ཞལ་སོགས་མཇལ་དུས་ད་ལན་མིན་པ་ཨེ་མཇལ་མི་ཤེས་གསུང། ཐུགས་འདུན་དྲག་པོའི་སྒོ་ནས་སྨོན་ལམ་དཔག་ཏུ་མེད་པ་མཛད་
འབྲས་སྤུངས་སུ་ཕེབས་ཞོར་པོ་ཏ་ལར་ཞག་གསུམ་བཞུགས། ནང་སོ་དང་ཡོན་མཆོད་གདན་ལ་བཞུགས་དུས་ཤིག་ཆོས་རྗེའི་ཞལ་ནས། རྗེ་བཙུན་གྲགས་པའི་མངོན་རྟོགས་ལྗོན་ཤིང་དུ། །

[007B] །དྲན་པའི་ཆོ་ན་དད་པས་མཆིམ་ལྷུང། །ཞེས་གསུངས་ཏེ། རྗེ་རྣམ་གཉིས་ཀྱི་ཐུགས་རྒྱུད་ནི་མི་ཤེས། གསུང་རབ་ནི་རིམ་ལྔ་གསལ་སྒྲོན་ཉི་ཟླ་དང་བྲལ་
བས་མཆི་མ་ལྷུང་ན་འདི་ལ་ལྷུང་རྒྱུ་ཡིན་ཏེ་ད་ལེགས་པར་འཆད་པ་དཀོན། བསྟན་བའི་འཇུག་མ་རྣམ་དག་ཅིག་འདུག་སྟེ། འཇུག་མཁན་མི་འདུག་དེད་རང་གི་ཁ་སྟབས་ནི་འདི་ལྟར་སོང། གསུངས་
ནས། གསུང་འདིར་སྤྱན་ཆབ་མང་པོ་མཛད་པས། ནང་སོ་དཔོན་བློན་ཀྱང་སྤྱན་ཆབ་མང་པོ་ལྷུང་བར་སྣང། འབྲས་སྤུངས་སུ་ཕེབས་ནས་ནང་སོ་དཔོན་བློན་དང། གྲྭ་བུ་སློབ་རྣམས་ཀྱིས་ཟླ་བ་སྤྲེལ་
ནས་སྐུ་རིམ་རྒྱ་ཆེན་པོ་བསྒྲུབས་ཤིང། བརྟན་བཞུགས་དགོས་པའི་ཞུ་བ་ཕུལ་བ་ན་ཉིད་ཀྱི་ཞལ་ནས། མདང་རྗེ་རིན་པོ་ཆེ་ཕེབས་ནས་ངེད་རང་གཉིས་རྒྱ་ནག་ཏུ་འགྲོ་རི་བོ་རྩེ་ལྔར་སྒྲུབ་པ་བྱེད་གསུང་
བས། ང་རྗེ་རིན་པོ་ཆེ་ལ་སྡེ་སྣོད་གསུམ་དང་རྒྱུད་སྡེ་བཞི་གསུང་གིན་བཞུགས་ཞུས་དང་གསུངས་ནས། ཕྱག་ཐལ་མོ་སྦྱར། སྤྱན་ཆབ་མང་པོ་གནང་བ་ཡིན་སྣང། དེ་ནས་སྦྲུལ་ལོ་ཧོར་ཟླ་གཉིས་པའི་མཇུག་
ལ་ནུབ་གཅིག་མནལ་ལམ་དུ། རྗེ་རིན་པོ་ཆེ་ཕེབས་ནས་རྗེ་བཙུན་འཇམ་པའི་དབྱངས་ཀྱི་ཕྱག་དྲིལ་ཡིན་གསུང་བར་གཅིག་གནང། ད་ཁྱོད་ངོ་གཉིས་སྡོང་གསུང་བ་ཞིག་རྨིས་པ་དྲུང་འཁོར་རྣམས་ལ་གསུངས་

[008A]༄༅། །བས་ཁོང་རྣམས་ཟླ་བ་དང་ལོ་གང་ཡིན་མ་དན་ཡང། དོན་ལ་ཟླ་བ་ཡིན་སྣང། དེ་ནས་མྱ་ངན་ལས་འདའ་བའི་ལྟས་བྱུང་བ་ན་གཟིམས་ཆུང་དུ་ཕེབས་ཏེ། ཞབས་གཉིས་སྐྱིལ་ཀྲུང་དང་
ཕྱག་གཉིས་མཉམ་བཞག་མཛད་ནས་ཐུགས་དམལ་ཐུགས་གཏད་པས། སྐུ་སྨད་ནས་དྲོང་ཡར་ལ་རིམ་གྱིས་བསྡུས་པའི་ཚེ། རྗེ་བཙུན་འཇམ་དབྱངས་ཀྱི་ཞལ་གཟིགས་བྲིས་སྐུ་དེ་སྐུ་མདུན་དུ་སྤྱན་དྲངས་
རྗེ་བཙུན་ཕེབས་ཡོད་ལགས་ཞུས་པས། སྤྱན་གྱིས་ནི་མ་གཟིགས། དབུ་དུད་པ་ཞིག་མཛད། ཅུང་ཞིག་ལོན་པ་ན། ད་མི་དགོས་བ་འདུག་སྙམ་ནས་བྲིས་སྐུ་དེ་གཡོན་ཕྱོགས་སུ་གདན་དྲངས་པས། ཇི་ལྟར་
སྤྱན་དྲངས་པ་ལྟར་བྲིས་སྐུ་ལ་སྤྱན་གདངས་ཏེ་ཨོག་སྐོ་སྐུ་དཔུང་གཡོན་པའི་སྟེང་དུ་བཞག་ནས་ཞག་འགའ་བཞུགས་པས་ཕལ་ཆེར་གྱིས་སྐུའི་གཟི་མདངས་ལ་དཔགས་ནས་འཁྲུལ་བའང་སྐྱེས། དེ་ལྟར་དགུང་ལོ་
དོན་གཅིག་བའི་ས་མོ་སྦྲུལ་ལོ་དེའི་ཟླ་བ་བཞི་པ་ས་ག་ཟླ་བའི་ཚེས་བཅོ་བརྒྱད་ལ་ང་གལ་ལྡན་ཆོས་ཀྱི་ཕོ་བྲང་མ་ཕམ་རྒྱལ་བའི་འདུན་སར་ཐེགས་སོ། །དེའི་ཚེ་ནམ་མཁའ་ཤིན་ཏུ་དྲངས་པ་ལ་འཇའ་དཀར་པོ་དང་
ཁ་དོག་སྣ་ལྔའི་གུར་ལྕགས་སྒྲོག་ལྟར་སྤྲེལ་བ་འབྲས་སྤུངས་ནས་དགའ་ལྡན་གྱི་བར་ལ་ཤར་བ་དང། ལྷའི་མེ་ཏོག་གི་ཆར་མང་དུ་བབས་པ་སོགས་སྐྱེ་བོ་ཀུན་གྱི་མིག་ལམ་དུ་གྱུར་ཅིང། སྐུ་གདུང་རིན་པོ་ཆེ་ནི་

[008B]    ༈    །འབྲས་སྤུངས་ཀྱི་རྟེན་གྱི་གྲངས་རགས་ཙམ་བརྗོད་ན། འབུ་ཁང་
ཆེན་མོའི་རྒྱབ་ཏུ་འཇམ་པའི་དབྱངས་བཀྲ་ཤིས་དཔལ་ལྡན་པ་དེ་ཉིད་ཀྱི་སྒྲུབ་ཁང་རང་ཤོང་གི་ནང་དུ་རྗེ་བཙུན་འཇམ་པའི་དབྱངས་རང་བྱོན་ངོ་མཚར་ཅན་ཡོད་པ། རྗེ་དེ་ཉིད་ཀྱིས་སྒྲུབ་པ་སྙིང་པོར་མཛད་པས་ཉམས་རྟོགས་
ཁྱད་པར་ཅན་འཁྲུངས། ལྷ་དང་བླ་མས་བྱིན་གྱིས་བརླབས་ཤིང་གསུང་གི་གནང་བ་སྩལ་བའི་གནས་ཁྱད་པར་ཅན་བཞུགས། དེའི་མདུན་དུ་འདུ་ཁང་ཆེན་མོ་དང་བོ་གཞིས་ཀ་སྣེའུ་དཔོན་ནམ་མཁའ་བཟང་ལུ་དཔོན་གྱིས་
སྦྱིན་བདག་མཛད་ནས་འདུ་ཁང་དང། དེའི་དྲི་གཙང་ཁང་གསུམ་བཅས་བཞེངས་པ། དེའི་གཙང་ཁང་དབུས་མའི་ནང་དུ། སྣེའུ་ཛོང་པས་སྤྱིན་བདག་མཛད་ནས་བཞེངས་པའི། དུས་གསུམ་སངས་རྒྱས་ཀྱི་
གསེར་སྐུ་ལ་བྱང་སེམས་ཉེ་བའི་སྲས་བརྒྱད་ཀྱིས་བསྐོར་བ། གཙོ་བོ་གསེར་སྐུ་ཆེན་མོའི་ནང་རྟེན་ལ་དབུའི་དབྱིངས་སུ་སངས་རྒྱས་ཀྱི་རིང་བ་སྲེལ་རྟ་མགོ་མར་གྲགས་པ་བདུན་དང། སངས་རྒྱས་གསེར་
ཐུབ་ཀྱི་ཚེ་མས། ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་ཚེམས། ལྷོ་བྲག་ཕྱག་རྡོར་ཀྱི་དབུ་ལོ། མཐིང་ཤོག་ལ་འཛམ་བུ་ཆུ་གསེར་གྱིས་བློས་པའི་བླ་མ་བརྒྱུད་པའི་མཚན་སྔགས། མགྲིན་པར་ནུབ་

[009A]༄༅། །ཕྱོགས་རྒྱ་མཚོའི་འགྲམ་ནས་གདན་དྲངས་པའི་དུང་དཀར་གཡས་འཁྱིལ་ཀངཱ་པ་ཎ་ངོ་མཚར་ཅན། ཐུགས་ཀར་རྗེ་བཙུན་ཙོང་ཁ་བ་ཆེན་པོས་དེ་བཞིན་གཤེགས་པ་ཉིད་དངོས་སུ་
བཞུགས་བ་དང་དབྱེར་མེད་པར་གསུངས་པའི་བཅོམ་ལྡན་འདས་ཤཱཀྱ་ཐུབ་པའི་སྐུ་ལྕགས་ཁྲུ་གང་བ། ཐུབ་བ་ཆེན་པོ་རྒྱ་གར་མ། འཇམ་དཔལ་རྡོ་རྗེ་བྱིན་ཅན། བྱང་ཆུབ་ཤིང་འདོམ་གང། སངས་རྒྱས་
ཀྱི་བསྟོད་འབུམ། བཀྲ་ཤིས་བེའུ་བུ་མ། འཇམ་པའི་དབྱངས་ལ་རྗེ་རིན་པོ་ཆེས་དབུ་མའི་ལྟ་ཁྲིད་གསན་པའི་བརྗེད་བྱང་བཀོད་བའི་ཕྱག་དབེ་བྱིན་རླབས་ཅན། ཡང་དག་པར་རྫོགས་པའི་སངས་རྒྱས་ཀྱི་
ཞབས་རྗེས་རྣམས་བ་ཞུགས། རྗེ་རིན་པོ་ཆེའི་སྐུ་བརྙན་གསེར་ཟངས་ལས་གྲུབ་པ་ཐོག་ཚད་མ་གསུང་བྱོན་མར་གྲགས་པ་དང། འཇམ་དབྱངས་ཆོས་རྗེའི་སྐུ་གསུང་བྱོན་མ་དང། རྒྱལ་བ་དགེ་འདུན་རྒྱ་མཚོའི་
སྐུ་བྱིན་ཅན་རྣམས་བཞུགས།    ༈    རྒྱལ་བ་ཙོང་ཁ་པ་ཆེན་པོས་ལྗགས་བཀོད་གནང་བ་ལྟར། སྣེའུ་རྫོང་ནས་བཞེངས་པའི་རྒྱལ་བ་མ་ཕལ་པ་དགུང་ལོ་བརྒྱད་པའི་ཚད་རྒྱུ་གསེར་
ཟངས་ལས་གྲུབ་པ་ལོངས་སྐུའི་ཆ་ལུགས་ཅན། དེའི་ནང་རྟེན་དུ། སངས་རྒྱས་ཀྱི་འཕེལ་གདུང་ཆེ་བ་བྱ་སྒོང་ཙམ་ནས་ཆུང་བ་ཡུངས་འབྲུ་ཙམ་གྱི་བར་མ་ག་དཧའི་བྲེ་ཆེན་གང། ཆོས་ཀྱི་རྒྱལ་པོ་ཙོང་

[009B] འཕགས་པ་ཐོགས་མེད་ཀྱི་དབུ་ལོ། སྤྱན་རས་གཟིགས་ཁ་སར་པཱ་ཎིའི་སྐུ་བརྙན་རྒྱ་གར་མ་བྱིན་ཅན། མགྲིན་པར་ཆོས་ཀྱི་རྒྱལ་པོ་ཙོང་ཁ་པ་ཆེན་པོར་ཀླུའི་རྒྱལ་པོ་དུང་སྐྱོང་
གིས་དབུས་ཁར་ནག་མཚོ་འགྲམ་དུ་ཕུལ་བའི་དུང་དཀར་གཡས་འཁྱིལ་གསུམ་འབྲེལ་རྟེན་འབྲེལ་སྙིང་པོས་བརྒྱན་པ་ངོ་མཚར་ཅན། ཐུགས་ཀར་རྒྱལ་པོ་གཞོན་ནུ་དོན་གྲུབ་ཀྱི་དབུ་རྒྱན་དང། ཤེལ་སྒ་
རིན་ཆེན་སྦུངས་པ། མཁའ་འགྲོ་མ་བྱེ་བ་འབུམ་གྱི་དབུ་སྐྲ་ཉག་མ་རེ་རེ་ལས་གྲུབ་བའི་ཞྭ་ནག་གསེར་མདེངས་མ། ཇོ་བོ་ཆེན་པོའི་སྟག་གི་བཞུགས་གདན་སྤོས་ཀྱིས་བགོས་པ། རྡོ་རྗེ་གདན་ནས་བྱོན་པའི་བྱང་ཆུབ་
ཤིང་གི་མ་ཧཱ་བོ་དཧི། རྒྱ་གར་གྱི་ལྷ་ཨ་མོ་གྷ་བཛྲ། དབལ་ནཱ་རོ་པའི་གདུགས་དཀར་གསེར་གྱི་ཡུ་བ་ཅན་རྗེ་མར་བ་ལ་སྩལ་བ། མི་ལ་བཞད་པ་རྡོ་རྗེའི་ཟྭའི་ཁོག་མ། གེ་སར་རྒྱལ་པོའི་འཁོར་གསུམ་སག་ཐག་
རྗེ་བཙུན་ཙོང་ཁ་པ་ཆེན་པོའི་ན་བཟའ་ཆ་ཚང། འཕགས་པ་ཐོགས་མེད་ཀྱི་སྐུ་ཆོས། རྣམ་སྲས་མདུང་དམར་ཅན་གྱི་མདུང། གཟུངས་ཆེན་སྡེ་ལྔ་ལ་སོགས་པ་གསེར་སྤྱངས་བཙོ་མས་བྲིས་པ་སོགས། ཆོས་
སྐུའི་རིང་བསྲེལ་མང་དུ་བཞུགས་པ་སྲིད་ཞིའི་དགེ་ལེགས་ཀྱི་དངོས་པོ་ཐམས་ཅད་གཅིག་ཏུ་སྦུངས་པ་འདི་ལ། རྗེ་བདག་ཉིད་ཆེན་བོས་རབ་གནས་མཛད་པའི་ཚེ། མངའ་དབུལ་གྱི་སྐབས་སུ་མེ་ཏོག་གི་ཆད་བཀྲ་

[010A]༄༅། །ཤིས་རྟགས་བརྒྱད་དང་རྫས་བརྒྱད་ཀྱི་དབྱིབས་ཅན་དུ་མ་བབས་པ་དང་བར་སྣང་ནས་ལྷའི་རོལ་མོ་བསྒྲགས། དྲི་ཞི་མ་པོས་ས་གཞི་ཡོངས་སུ་ཁྱབ་པ་ལ་སོགས་པ་ལྟས་ངོ་མཚར་བ་དུ་མ་
དང་ལྡན་པ་བྱུང་བ་ལགས་སོ། ་དངུལ་གདུང་ལྷ་ཁང་དུ་རྒྱལ་བ་བསོད་ནམས་རྒྱ་མཚོའི་དངུལ་གདུང་དངུལ་སྲང་བདུན་སྟོང་བཞི་བརྒྱ་ལས་གྲུབ་པ། ནང་རྟེན་དུ་རྗེ་དེ་ཉིད་ཀྱི་ཐུགས་ལྗགས་སྤྱན་གསུམ་དང་
དབུ་ཀླང་ཞུན་ཐིགས་ལ་སྤྱན་རས་གཟིགས་ཁ་སར་པཱ་ཎིའི་སྐུ་རང་བྱོན་ངོ་མཚར་ཅན། སངས་རྒྱས་ཀྱི་འཕེལ་གདུང་སོགས་མཐའ་ཡས་པ་བཞུགས། ཐམས་ཅད་མཁྱེན་པ་ཡོན་ཏན་རྒྱ་མཚོའི་དངུལ་གདུང་སྐུ་རྒྱུ་ཚད་
སོགས་དེ་དང་འདྲ་བའི་ནང་རྟེན་དུ། རྗེ་དེ་ཉིད་ཀྱི་ལྗགས། རིང་བསྲེལ། གདུང་རུས། གདུར་ཐལ། གཞན་ཡང་རྟེན་བསམ་གྱིས་མི་ཁྱབ་པ་བཞུགས། ་འཁུངས་རབས་ལྷ་ཁང་དུ། གོང་ས་ལྔ་པ་ཆེན་
བོའི་སྨན་སྐུ། སྐུ་རྒྱུ་ལ་གནས་ཆེན་བརྒྱད་ཀྱིས། མཆོད་རྟེན་བརྒྱད་ཀྱིས། རྡོ་རྗེ་གདན་གྱི་བྱང་ཆུབ་ཤིང། ཙན་དན་གོར་ཤི་ཤ། སྦྲུལ་སྙིང། ཀ་མ་རུའི་རྡོ། ཀླུ་འཇིམ། ཆུ་བོ་གསེར་ལྡན་གྱི་ཟངས་
གསེར་བྱེ་རྣམས་ལས་གྲུབ་པ། ནང་རྟེན་དུ། སངས་རྒྱས་རབས་བདུན་གྱི་འཕེལ་གདུང། འབྲོམ་རིན་པོ་ཆེའི་ཚེམས་རིང་བསྲེལ་གྱི་གོང་བུ། རྗེ་རིན་པོ་ཆེའི་སྐུ་ཚེས་སོགས་བློ་ཡུལ་ལས་འདས་པ་བཞུགས། །

[010B] ཇོ་བོ་རིན་པོ་ཆེ་སྲིད་ཞིའི་འཇིགས་སྐྱོབ་མར་གྲགས་བ། དངུལ་སྲང་ལྔ་བརྒྱ་ལས་གྲུབ་པ། ནང་རྟེན་དུ་སངས་རྒྱས་གསེར་ཐུབ་ཀྱི་འཕེལ་གདུང་
ཤཱ་རིའི་བུའི་དབུ་ལོ། མོའུ་གལ་གྱི་བུའི་སྣམ་སྦྱར། བཎ་ཆེན་ཤཱཀྱ་ཤྲིའི་སྐུ་ཆོས། ལྷོ་བྲག་ཕྱག་རྡོར་གྱི་ཕྱག་མཚན་རྡོར་དྲིལ། རྗེ་བཙུན་ཙོང་ཁ་པ་ཆེན་པོའི་དབུ་ཞྭ་སོགས་བྱིན་རླབས་ཅན་མཐའ་ཡས་པ་
བཞུགས། ་གནས་བཅུ་ལྷ་ཁང་དུ། ཐུབ་པའི་དབང་པོ་གཙོ་འཁོར་གསུམ་བྱང་ཆུབ་ཤིང་ལས་གྲུབ་ཅིང། གཞན་རྣམས་ཙན་དན་དཀར་པོ་ལས་གྲུབ་པ་འདི་རྣམས་སྔོན་རྒྱ་ནག་ཏུ་གནས་བརྟན་བཅུ་དྲུག་སྤྱན་
དྲངས་ཏེ་དབྱར་ཟླ་གསུམ་ཞལ་གྱིས་བཞེས་ནས། དགག་དབྱེ་མཛད་དེ་དང་གནས་སུ་གཤེགས་ཁར། དད་པའི་རྟེན་དུ་སོ་སོ་ནས་རང་རང་གི་འདྲ་འབག་རེ་ཕྱག་བཟོ་མཛད་ནས་གནང་བ། ཏཱ་མིང་རྒྱལ་པོས་འགྲོ་
མགོན་ཆོས་རྒྱལ་འཕགས་པར་ཕུལ་བ། རིམ་གྱིས་རྒྱལ་བ་ཀརྨ་པའི་ཐུགས་དམ་རྟེན་དུ་ཀོང་བོ་རྩེ་ལྷ་སྒར་དུ་བཞུགས་པ། རྒྱལ་དབང་ལྔ་པ་ཆེན་པོའི་ཐུགས་དམ་རྟེན་དུ་སྤྱན་དྲངས་ཏེ་འདིར་བཞུགས་པ་ཡིན། བྱམས་
ཁང་གསར་པ་འདིར་བཞུགས་པའི་རྒྱལ་བ་བྱམས་པ་མགོན་པོ་དགུད་ལོ་བཅུ་གཉིས་པའི་སྐུ་ཚད། སྨན་འདམ་ལས་གྲུབ་པ་འདི་ནི་གདམས་འདིའི་མཁན་ཆེན་འཇམ་དབྱངས་དགའ་བའི་བློ་གྲོས་ཀྱིས་བཀོད་པ་

[011A]༄༅། །མཛད་ནས་སྣེའུ་རྫོང་ནས་སྦྱིན་བདག་གནང་སྟེ་བཞེངས་ཤིང། ཆོས་སྡེ་ཆེན་པོ་འདིའི་མཁན་བརྒྱུད་སྔ་མ་རྣམས་ཀྱང་དེ་སྐབས་བཞེངས་པ་ཡིན་ལ། བྱམས་ཆེན་འདིའི་ནང་རྟེན་དུ་
དེ་བཞིན་གཤེགས་པའི་རིང་བསྲེལ་དང། རྗེ་བཙུན་ཙོང་ཁ་པ་ཆེན་པོའི་སྐུ་གསུང་བྱོན་མ་དང། གཞན་ཡང་རྒྱ་བོད་ཀྱི་པཎ་གྲུབ་མང་པོའི་དབུ་སྐྲ། ན་བཟའ་སོགས་མཐའ་ཡས་པ་བཞུགས། དེའི་གཡས་
ཀྱི་དངུལ་གདུང་གཉིས་བ་འདིའི་ནང་དུ། འཇམ་དབྱངས་ཆོས་རྗེ་བཀྲ་ཤིས་དཔལ་ལྡན་པ་དེ་ཉིད་ཀྱི་སྐུ་གདུང་རིལ་པོ་ལྷར་བཅས་འགྲོ་བ་ཀུན་གྱི་བསོད་ནམས་ཀྱི་ཞིང་དམ་པར་བཞུགས་པ་ལགས་སོ། །
་བཀའ་འགྱུར་ལྷ་ཁང་དུ། གོང་ས་ལྔ་པ་ཆེན་པོས་བཀའ་གནང་བ་ལྟར། ས་སྐྱོང་བློ་བཟང་མཐུ་སྟོབས་ཀྱིས། མཐིང་ཤོག་ལ་གསེར་བཙོམ་འབའ་ཞིག་གིས་བཞེངས་ཤིང། ཙན་དན་གྱི་གླེགས་
ཤིང་གདོང་བརྐོས་བ་སོ་ལ་བཏྲ་རིས་དང། ཆོས་ཐག་ཆོས་ཆབ་སོགས་རྒྱུ་དང་བཀོད་པས་མཛེས་པ། རབ་གནས་ལྔ་པ་ཆེན་པོས་གནང་བ་བཀའ་འགྱུར་འཛམ་གླིང་གཡས་བཞག་ཏུ་གྲགས་པ་བཞུགས། །
་བསྐལ་བཟང་ལྷ་ཁང་དུ། སངས་རྒྱས་སྟོང་གི་སྐུ་བརྙན་ཛྱཻ་ཀྵིཾ་རྫུས་པ་སྐུ་ཤ་གྲང་གསེར་གསོལ་བ། ལྔ་པ་ཆེན་པོས་རབ་གནས་མཛད་པ་བཞུགས་སོ། ་སྔགས་ཁང་དུ། རྗེ་རིན་པོ་

[011B] འཇིགས་བྱེད་འདིའི་སྐུ་སྟོད་རང་བྱོན་ཡིན་ཞིང། འདི་ཉིད་ས་གཞི་དང་རྩིག་པ་ཀ་བ་སོགས་གང་ལ་ཡང་མ་
རེག་པར་བར་སྣང་དུ་བཞུགས་ངེས་པ་ཡིན་ལ། གཡོན་དོས་ཀྱི་བཀའ་སྡོད་ལས་ཀྱི་གཞིན་རྗེ་འདི་ཡང་སྐུ་རྒྱུ་སོགས་འཇིགས་བྱེད་དང་ཁྱད་པར་མེད་ཅིང། དང་བོར་ཞལ་ལྷོད་གཟིགས་པ་གཙང་པའི་
དམག་དན་འཕག་ཏུ་ལྷགས་པའི་ཚེ་དགོན་གཉེར་གྱི་ས་ཅུང་ཟད་བ་སྐུལ་བས། ད་ལྟ་བཞུགས་ས་བར་དུ་བྱོན་པ་ཕྱིས་ལྕགས་ཐག་གིས་བཏགས་པར་གྲགས་ལ། མགོན་པོ་ཕྱག་དྲུག་པ་དང། ཀྵེ་ཏྲ་པཱ་
ལ་འདི་ཡང་བླ་མ་དབུ་མ་པས་བཞེངས་ཤིང་རབ་གནས་མཛད་བ་ཡིན་ལ། འདི་རྣམས་ལ་རྗེ་རིན་པོ་ཆེས་རབ་གནས་མཛད་པའི་ཚེ་འཇིགས་བྱེད་ཞལ་ཕྱག་ཡོངས་རྫོགས་དང། ཞལ་གཅིག་ཕྱག་གཉིས་
པ་སོགས་ཉི་ཟེར་གྱི་རྡུལ་གྱི་གྲངས་ལྟར་མང་བ་ཕེབས་ནས་རྟེན་ལ་ཐིམ་པ་དེར་བཞུགས་པ་ཀུན་གྱིས་མངོན་སུམ་དུ་གྱུར་པ་ལགས་སོ། །དམག་འཁྲུག་གི་ཚེ་ཏེལ་པའི་ཁ་ནས་ཁྲག་འཛག་པ་དང་
མགོན་པོ་སོགས་ཀྱི་རབ་གནས་ཀྱི་ཚེ་སྒྲ་དྲག་པོ་དང་བཅས་ལྷ་མང་པོ་དངོས་སུ་ཐིམ། འཇིགས་བྱེད་ཀྱི་གཡས་ཕོགས་སུ་བཞུགས་པའི་རྗེའི་སྐུ་འདི་ནི་རྗེ་ཉིད་ཀྱིས་ཕྱག་བཟོ་མཛད་པ་ཡིན། སྟེང་གི་
[012A]༄༅། །བློས་བསླངས་འདི་དག་ཀྱང་རྗེ་རིན་པོ་ཆེའི་ཕྱག་ལེན་ལྟར་སྣེའུ་ནས་སྦྱིན་བདག་མཛད་དེ་ཙན་དན་དཀར་དམར་ལས་བཞེངས་ཤིང། སྤྲུལ་བའི་བཟོ་བོ་སླེའུ་ཆུང་བའི་ཕྱག་བཟོ་དཔལ་
རྡོ་རྗེ་འཇིགས་བྱེད་འདི་ཡང་གསུང་བྱོན་མ་བྱིན་རླབས་ཤིན་ཏུ་ཆེ་བ་ཡིན་ནོ། །ཆོས་སྡེ་འདི་ཡིན་ད་རྟེན་གྱི་གཙོ་བོ་ནི། སྔོན་བཅོམ་ལྡན་འདས་ལ་གླུའི་རྒྱལ་པོ་མ་དྲོས་པས་ཕུལ་བའི་དུང་དཀར་འདི་ཡིན་
ལ། འདི་ནི་བཅོམ་ལྡན་འདས་ཀྱིས་མོའུ་གལ་གྱི་བུ་ལ་གནང་སྟེ། འདི་ཁྱོད་ཀྱིས་འགོག་པ་རིར་གཏེར་དུ་སྦོས་ཤིག་མ་འོངས་པ་ན་དགེ་སློང་པདྨའི་དད་ལྡན་འདིའི་ཚོགས་དྲུང་དུ་འགྱུར་རོ། །གཏེར་
བདག་སྦྲེའུ་བྱེད་དོ་ཞེས་ལང་གཤེགས་ལས་ལུང་བསྟན་པའི་དུས་ལ་བབས་པ་ན། རྗེ་རིན་པོ་ཆེས་འགོག་བ་རི་ནས་གཏེར་ནས་བཞེས། འཇམ་དབྱངས་བཀྲ་ཤིས་དཔལ་ལྡན་ལ་གནང་སྟེ། དགོན་མ་
ལ་ས་བུ་དགའ་བ་འོང་བར་ལུང་བསྟན་པའི་ཆོས་དུང་ཁྱད་པར་ཅན་འདིའི་རྟེན་འབྲེལ་གྱིས་འཛམ་བུ་གླིང་གི་མཁས་གྲུབ་ཐམས་ཅད་དང། ཆོས་དང་ལོངས་སྤྱོད་ཐམས་ཅད་འདིར་རྒྱ་མཚོ་ཆེན་པོ་ལ་ཆུ་ཀླུང་
ལ་ཞིན་དུ་འདུ་བ་འདི་བྱུང་བ་ཡིན་ནོ། །རྗེ་འདིའི་སྐུ་གོང་མ་ནི། རྒྱ་གར་དུ་གྲུབ་ཆེན་འབར་བའི་གཙོ་བོ། ནག་པོ་སྤྱོད་པ། ར་ཏན་ཆེན་པོ། ཇོ་བོའི་སློབ་མ་རོང་ཟོམ་ཆོས་བཟང། དར་མ་དཔང་

[012B]འོད་ཟེར་དཔལ། འབྲུག་སྒྲ་རྒྱལ་མཚན། གཉིས་རྒྱལ་བ་ལྷ་ནང་ག་སངྒ་བྷ་དྲ། དེ་ནས་འཇམ་དབྱངས་ཆོས་རྗེ། དེའི་སྐུ་ཚེ་ཕྱི་མ་པཎྜི་ཏ་ཆོས་ཀྱི་ཉིན་བྱེད། ཇོ་ནང་ཀུན་དགའ་གྲོལ་
མཆོག་དགའ་བྱེད་ས་སྐྱོང། ཇོ་ནང་ཀུན་དགའ་སྙིང་པོ། དེ་ནས་ཧལ་ཧའི་ཡུལ་དུ་རྗེ་བཙུན་དམ་པ་བློ་བཟང་བསྟན་པའི་རྒྱལ་མཚན་དཔལ་བཟང་པོར་འཁྲུངས། དེ་ནས་སྤྲུལ་སྐུ་རིམ་བྱོན་རྣམས་ཧལ་ཧའི་
ཡུལ་དུ་བཞུགས་ནས་བསྟན་འགྲོའི་དོན་མཛད་བཞིན་པ་ཡིན་ནོ། ཁ་སྟན་འཛིན་དམ་པ་རྣམས་ཀྱི་ཞབས་པད་བརྟན། །དགེ་འདུན་འདུས་སྡེའི་ཆོས་སྲིད་འཕྲིན་ལས་གྲུབ། །རྒྱལ་བའི་རིང་ལུགས་ཡུན་དུ་དར་
ཞིང་རྒྱས། །འགྲོ་ཀུན་བདེ་སྐྱིད་ཕུན་སུམ་ཚོགས་བར་ཤོག།    ༈    །།བྱམས་པ་ཆེན་པོས་འགྲོ་ཀུན་བོད་ལ་འགོད། །ཐུགས་རྗེ་ཆེན་པོས་འཇིགས་པ་ཀུན་ལས་སྐྱོབས། །ཡོན་ཏན་
ཆེན་པོས་བཤེས་གཉེན་མཆོག་གྱུར་པ། །བྱམས་ཆེན་ཆོས་ཀྱི་རྗེ་ལ་གསོལ་བ་འདེབས། །སེ་ར་ཐེག་ཆེན་གླིང་ཆགས་འདེབས་པ་པོ་ནི་བྱམས་ཆེན་ཆོས་རྗེ་ཤཱཀྱ་ཡེ་ཤེས་ཡིན་ལ། ལྷ་ལྡན་སྤྲུལ་བའི་གཙུག་
ལག་ཁང་གི་ཤར་ཕྱོགས་ཞང་འགྲོ་བའི་མགོན་པོ་གཡུ་བྲག་པ་ཞེས་དྭགས་པོ་བཀའ་བརྒྱུད་ཀྱི་གྲུབ་ཐོབ་ཆེན་པོ་དེའི་གདན་ས་ཚལ་གུང་ཐང་གི་ཞོལ་དུ། རབ་བྱུང་དྲུག་པའི་ཉེར་བརྒྱད་པ་ཤིང་རྟ་ལོར་འཁྲུངས་

[013A]༄༅། །ཆུང་དུས་ནས་སྒོ་གསུམ་ཞི་དུལ་ལ་ངང་གིས་གནས་པ། འགྲོ་བ་ཉམ་ཐག་པ་ལ་བརྩེ་བ། དཀོན་མཆོག་ལ་དད་པ་སོགས་བྱིས་པ་ཕལ་བ་དག་ལས་ཁྱད་པར་དུ་འཕགས་པ་
ཞིག་གོ་སྔོན་གནས་རྗེས་དྲན་གྱི་གསུང་ཡང་མང་དུ་བྱོན་འདུག་འདི་རྗེ་རིན་པོ་ཆེ་ལས་ལོ་གསུམ་གྱིས་རྒན། རབ་ཏུ་བྱུང་བའི་མཚན་ཤཱཀྱ་ཡེ་ཤེས་ཞེས་གསོལ། ཡི་གེ་འདྲི་ཀློག་དང་ཆོས་སྤྱོད་འཛིན་
སྐྱོར་སོགས་ལ་འབད། དུས་ཕྱིས་རྗེ་རིན་པོ་ཆེའི་གསོལ་བ་འདྲེན་མཁན་མཛད་ནས་ལོ་མང་པོར་ཉེ་བར་བཞུགས་བ་ཡིན་ཞིང། དད་གུས་ཆེན་པོས་ཅི་གསུང་བཀའ་བཞིན་དུ་བསྒྲུབས། མདོ་སྔགས་ཀྱི་ཆོས་
དང་གདམས་ངག་མང་དུ་གསན་ནས་ཐུགས་སུ་ཆུད། བྱམས་སྙིང་རྗེ་དང་བསྐྱེད་རྫོགས་ཀྱི་རྟོགས་པ་ཤིན་ཏུ་མཐོ་བ་ཡིན་ནོ། །དེའི་སྐབས་སུ་རྗེ་རིན་པོ་ཆེའི་སྙན་པའི་གྲགས་བ་རྒྱ་ནག་ཏཱའི་མིང་ཡུང་ལཱོ་རྒྱལ་
པོས་གསན་ནས་སྤྱན་དྲངས་ཀྱང་མ་ཕེབས་བས། སླར་ཡང་བང་ཕྱིན་པ་མངགས་ཏེ་རྗེ་ཉིད་དང་ཁྱད་པར་མེད་པའི་སློབ་མ་ཞིག་དབུ་བླར་དགོས་ཚུལ་གནང་བས། རྗེ་བཙུན་ཐམས་ཅད་མཁྱེན་པས་སྲས་ཀྱི་
ཐུ་བོ་མཁས་པ་དང་གྲུབ་བ་མང་དུ་ཡོད་པའི་ནང་ནས་དམ་པ་འདི་ཉིད་སྐུ་ཚབ་ཏུ་ཕེབས་དགོས་པའི་བཀའ་དང། འགྲོ་དོན་ཇི་ལྟར་བྱ་ཚུལ་གྱི་བསླབ་སྟོན་ཞིབ་བར་སྩལ་ཞིང། བཀའ་སྲུངས་རྣམས་ཀྱི་

[013B] དེ་ནས་བྱམས་ཆེན་ཆོས་རྗེ་སློབ་མ་རྣམས་དང་རྒྱ་དཔོན་བཅས་པེའི་
ཅིང་དུ་ཆིབས་བསྒྱུར་མཛད། ལོ་འདི་ནི་རྗེའི་དགུང་ལོ་ང་བརྒྱད། བྱམས་ཆེན་ཆོས་རྗེའི་དགུང་ལོ་རེ་གཅིག་པ། ཡུང་ལཱོའི་ལོ་བཅུ་གཉིས་པ་རབ་བྱུང་བདུན་པའི་ཤིང་ཕོ་རྟ་ལོ་ཡིན། དེ་ནས་རིམ་གྱིས་
ལི་ཐང་བརྒྱུད་དེ་ཐེན་དུ་ཧུ་ཞེས་པའི་མཁར་དུ་སླེབ་པའི་ཚེ་བསུ་བའི་ཕོ་ཉ་འབྱོར། དེར་རྒྱལ་པོས་གནང་བའི་ཡི་གེ་ལ། བླ་མ་ཤཱཀྱ་ཡེ་ཤེས་ཁྱོད་རྟོགས་པའི་ཡོན་ཏན་མངོན་པར་མཐོ་བ། ཤེས་རབ་
ཆི་ཞིང་གསལ་བ། སྨོན་ལམ་གྱི་ནུས་མཐུ་ཟབ་པ། དེ་བཞིན་གཤེགས་པའི་ཆོས་ཚུལ་ལ་གནས་བ། འཇམ་པོའི་ཐབས་ཀྱིས་འགྲོ་བ་འདུལ་བ། འཕྲིན་ལས་བསམ་གྱིས་མི་ཁྱབ་པ་དང་ལྡན་
པ་ཡིན་པས། ཐཱེ་ཀྱིན་ཧུ་ཞེན་སོགས་བཏང་ནས་རྒྱལ་སྲིད་ཀྱི་ལུང་གིས་གདན་དྲངས་པར། བླ་མ་ཁྱོད་བུལ་ཐག་རིང་པོ་ནས་ཉི་རླུང་ཚ་གྲང་གང་ལ་ཡང་མ་འཛེམ་པར་དཔག་ཚད་ཁྲི་ཕྲག་མང་པོའི་ས་ཆ་
བརྒྱུད་ནས་ཕྱོགས་འདིར་བྱོན་པ་ལ་ངེད་ཤིན་ཏུ་དགའ། ད་ལྟ་རྟེན་འབྲེལ་བཟང་པོ་བསྒྲིག་པའི་ཕྱིར་བསུ་མཁན་འབད་ནས་བཏང་བ་ཡིན། འདི་ནི་ངའི་སེམས་དགའ་བའི་རྟགས་ཡིན། ཡང་ཁྱོད་

[014A]༄༅། །ལ། ཞྭ་ལྷམ་འབོབ་སོགས་ཚང་མ་སྤྲིངས། དེའི་གྲངས་ནི། ཧར་མིང་ཀྱན་གྱི་ཕྱི་ཤ་ཅན་གསེར་རིས་ཅན་གྱི་གོས་དམར་སེར་གྱིས་ནང་ཤ་བྱས་པའི་པཎ་ཞྭ་གཅིག་ཆོས་གོས་
རྣམ་གསུམ། བཞུགས་གདན། པགས་པའི་ནང་ཤ་ཅན་གྱི་ཐུལ་བ་དམར་པོ་གཅིག་ཕུ་ཐུང་ཅན་གྱི་གོས་གཅིག་རིང་འགག་གཅིག་ཤམ་ཐབས་གཅིག་ལྷམ་འབོབ་གཅིག་བཅས་
ཡུང་ལཱོའི་ལོ་བཅུ་གཉིས་བ་ཟླ་བ་བཅུ་གཅིག་པའི་ཚེས་བཅོ་ལྔ་ལ། ཞེས་པའོ། །དེ་ནས་ཟླ་བ་བཅུ་གཉིས་པར་པེའི་ཅིང་དུ་སླེབ་ནས། ཏཱ་ཤིན་ཏུ་འདིའི་ཞེས་པའི་ཕོ་བྲང་དུ་རྒྱལ་པོ་ལ་མཇལ་འཕྲང་མཛད་
པར། རྒྱལ་པོ་ཆེན་པོ་ཐུགས་དགྱེས་པས་བཀུར་སྟི་སྟོན་མོ་གནང་ནས། བཀའ་ཕེབས། བླ་མ་ཁྱོད་བོད་ཀྱི་ཡུལ་ནས་སྤྱན་དྲངས་པའི་དགོས་པ་ནི། སྤྱིར་འགྲོ་བ་མཐའ་ངག་བདེ་ཞིང་སངས་རྒྱས་ཀྱི་
བསྟན་པ་དར་བ་དང། ཆར་ཆུ་དུས་སུ་འབབ་པ། འབྲུ་དང་ལོ་ཏོག་དུས་སུ་སྨིན་པ། སྐྱེ་བོ་ཀུན་ལ་ནད་རིམས་མི་འབྱུང་བ། དུས་མིན་འཆི་བ་མི་འབྱུང་བ། བཀྲ་ཤིས་བདེ་ལེགས་འབྱུང་པ་སོགས་ཀྱི་
ཕྱིར་དུ་སྤྱན་དྲངས་པ་ཡིན་ལ། ད་ལྟ་ཧེ་ཡིན་ཟེའི་ལྷ་ཁང་དུ་བཞུགས་ནས་ལྷའི་དཀྱིལ་འཁོར་བསྒྲུབ་ཅིང་མཆོད་དགོས་ཞེས་བཀའ་ཕབས། དེ་ནས་བྱམས་ཆེན་ཆོས་རྗེ་ཧེ་ཡིན་ཟེར་ཕེབས། ཤིང་ལུག་

[014B] ཕྱག་རྡོར་འཁོར་ཆེན། སྨན་བླ་རྣམས་ཀྱི་སྒྲུབ་མཆོད་རྒྱས་པར་མཛད་པས། ནམ་མཁའ་
ནས་རོལ་མོའི་སྒྲ་གྲག་པ། རྒྱན་སྣ་ཚོགས་པའི་དབྱིབས་ཅན་གྱི་འཇའ་ཚོན་འཆར་བ། མེ་ཏོག་གི་ཆར་འབབ་པ་བྱུང་བ་རྣམས་འགྲོ་བ་ཐམས་ཅད་ཀྱིས་དངོས་སུ་མཐོང་ནས་ཤིན་ཏུ་དད་ཅིང་ངོ་མཚར་བར་གྱུར་
རྒྱལ་པོའི་རྨི་ལམ་དུ་ལྷ་ཁང་དེའི་སྟེང་གི་ནམ་མཁའ་ལ་ཕྱོགས་བཅུའི་སངས་རྒྱས་བྱང་སེམས་རྣམས་བྱོན་ནས་བཞུགས་འདུག་པ་ལན་འགའ་རྨིས། བྱམས་ཆེན་ཆོས་རྗེས་དཀྱིལ་འཁོར་གྱི་ལྷ་རྣམས་མངོན་སུམ་
དུ་གཟིགས། ཡང་ཆོས་རྗེས་རྫུ་འཕྲུལ་གྱིས་ཁ་བ་ཆེན་པོ་ཕབ་པས་ལོ་ཏོག་དང་ཚོང་མའི་རིགས་རྣམས་ཆེས་ཆེར་རྒྱས་པར་གྱུར། སྐབས་ཤིག་གོང་ཨམ་སྐུ་བསྙུན་ནས་མ་བདེ་བར་གྱུར་པ་ལ་བཅོས་ཐབས་དང་
ཇེས་གནང་མཛད་པས་འཕྲལ་དུ་བདེ་བར་གྱུར། དེ་ནས་རྒྱལ་པོས། བྱམས་ཆེན་ཆོས་རྗེ་ལ་གཟེངས་བསྟོད་ཀྱི་མཚན་དང། གསེར་གྱི་ཐམ་ཀ་བཅས་བསྩལ། དེའི་ཚེ་ཕུལ་བའི་མཚན་ནི། ཐམས་ཅད་
མཁྱེན་པའི་བློ་གསལ་བ། འགྲོ་ཀུན་སྐྱོབ་པའི་བྱམས་པ་ཆེ་བ། རྒྱལ་ཁམས་མཐའ་དག་བདེ་ལ་འགོད་པ། ཀུན་གྱི་སྤྱི་པོར་དབང་བསྐུར་བ། ནུབ་ཕྱོགས་སངས་རྒྱས་ཀྱི་སྲས། ཆབ་སྲིད་བདེ་ཞིང་

[015A]༄༅། །བསྟན་པ་གནས་པར་བྱེད་པའི་བླ་མ་ཆེན་པོ། ཏཱ་གུ་ཤྲཱི་བྱམས་ཆེན་ཆོས་རྗེ། ཞེས་པའོ། །དེ་རྗེས། རྒྱལ་པོ་ལ་ཚེ་དབང་དང། བདེ་མཆོག་གི་དབང་ཕུལ། དེ་ཡང་རྒྱལ་
བོའི་དབུ་ཐོག་ཏུ་བུམ་པ་འཇོག་པ་ན། བུམ་པའི་ནང་ནས་བདུད་རྩི་ལུང་པ་དང། ཚེ་རིལ་ལས་འོད་ཟེར་འཕྲོ་བ་སོགས་ཀྱི་ལྟས་བཟང་མང་དུ་བྱུང། རྒྱལ་པོ་སྙིང་ནས་དད་པས་བསྙེན་བཀུར་རྒྱ་ཆེར་མཛད་དོ། །
དེ་ནས་རྒྱལ་བོ་ལ་ཞུས་ནས་དི་བོ་རྩེ་ལྔར་ཕེབས། འཇམ་དབྱངས་སྐུ་མདོག་དམར་སེར་སེང་ཆིབས་ཀྱི་ཞལ་གཟིགས། རྩེ་ལྔའི་གནས་རྣམས་སུ་བྱོན་པར་འཇམ་པའི་དབྱངས། ཇོ་བོ་རྗེ། འབྲོམ་སྟོན་པ་
འཕགས་པ་བླ་མ་རྣམས་གཟིགས་ཤིང། ཞབས་ཕྱི་རྣམས་ཀྱིས་ཤིན་ཏུ་མཛེས་པའི་འཇའ་འོད་མཐོང། དེའི་ཚེ་ཕྱོགས་ཕྱོགས་ནས་འོངས་བའི་སྐྱ་སེར་མང་པོ་ལ་སྡོམ་པ་འབོགས་པ་དང། དབང་རྗེས་གནང་
ལུང་སོགས་ཀྱི་ཆོས་མང་དུ་བསྩལ། རྒྱལ་ཁམས་བདེ་ཞིང་སྐྱིད་པའི་ཕྱིར་རྡོ་རྗེ་ཕུར་བུའི་སྒྲུབ་པ་མཛད་པས་ཕུར་བུ་ནམ་མཁའ་འཕགས་ཏེ་གནས་པ་སོགས་ཀྱི་རྟགས་བྱུང། ཡང་རྡོ་སྔོན་པོ་ཅིག་ཅན་གྱི་ཆང་བུ་ལྟར་
བཅངས་ནས་ཕྱག་རྟགས་གནང། བེའི་ཅིང་དུ་ཕེབས་ནས་ཆོས་མན་དུ་བསྩལ། དེ་ནས་མེ་སྤྲེལ་ལོའི་ཟླ་བ་ལྔ་པར་རྒྱལ་པོ་ལ་དགོངས་པ་ཞུས་ནས། བློན་འབངས་མང་པོ་དང་བཅས་བོད་ཀྱི་ཕྱོགས་སུ་ཕེབས་

[015B] རྒྱལ་པོས་གནང་བའི་གནས་བརྟན་བཅུ་དྲུག་གི་སིའུ་ཐང། ལྗོན་ཤིང་གི་གུང། གསེར་དངུལ། མཎྜལ། གོས་དར་སོགས་འབུལ་བ་རྒྱ་ཆེན་པོ་ཕུལ་
ལྷ་སའི་ཇོ་བོ་རིན་པོ་ཆེར་གསེར་གསོལ་བ་དང། མགུལ་ལ་རྒྱན་ཕྲེང། མཆོད་རྫས་རྣམས་ཕུལ། དགའ་ལྡན་གྱི་འདུས་ཚོགས་ལ་མང་འགྱེད་རྒྱ་ཆེར་མཛད། རྒྱལ་པོའི་མི་རྣམས་ལོག་པ་ན། རྒྱལ་
པོ་ལ་འཚམས་ཞུའི་འབུལ་བ་དང། རྒྱ་མི་དེ་རྣམས་ལའང་གསོལ་རས་རྒྱ་ཆེན་པོ་བསྩལ། དེ་ནས་རྗེ་རིན་པོ་ཆེའི་དྲུང་ནས་ཆོས་མང་དུ་གསན། སེ་ར་ཆོས་སྡིངས་སུ་རྗེ་རིན་པོ་ཆེ་སྤྱན་དྲངས་ནས་ཞབས་ཏོག་
རྒྱ་ཆེན་པོ་བསྒྲུབས་ཏེ་ཆོས་འཁོར་བསྐོར་བའི་ཚེ། རྗེ་རིན་པོ་ཆེས་གངས་རིའི་ཁྲོད་འདིར་སྔགས་ཀྱི་རྒྱུད་སྡེ་ལ་འཆད་ཉན་རྣམ་པར་དག་པ་ཡོང་ཡེ་ཐམས་ཅད་དུ་ནུབ་ནས་རིང་ཞིག་ལོན་པ་དང། རྗེ་ཉིད་ཀྱིས་
བཤད་པ་རྣམ་པར་དག་པ་མཛད་པའི་གསུང་གི་བདུད་རྩི་ཉམས་སུ་མྱོང་བས་བློ་གྲོས་ཀྱི་ལུས་སྟོབས་རྒྱས་པ་མང་དུ་བྱུང་མོད་ཀྱི། དེ་ལྟ་ན་ཡང་ད་དུང་རྒྱུད་སྡེའི་འཆད་ཉན་རྐང་ཚུགས་པའི་གྲྭ་ས་ཐིངས་པ་སྔོན་
ཆད་མེད་པས། དེ་འདྲ་བའི་འཆད་ཉན་རྣམ་པར་དག་པ་ཚུགས་ན་ཅི་མ་རུང་སྙམ་དུ་བསྟན་པ་འབའ་ཞིག་ལ་དགོངས་པའི་ཐུགས་ཀྱི་འདུན་པ་ཤུགས་དྲག་པོས་རྗེ་འདི་ལ་དེ་ལྟ་བུའི་རྒྱུད་གྲྭ་རྣམ་དག་འཛུགས་པའི་

[016A]༄༅། །བདག་རྐྱེན་དགོས་ཚུལ་གྱི་བཀའ་སྔར་ནས་ཡང་ཡང་བསྩལ་བ་དང། ལྷག་པར་ཡང་འདི་རེས་ནན་ཏན་གནང་ཞིང། ཚེས་རྗེ་ཉིད་ཀྱང་དེ་ལ་ཐུགས་འདུན་ཤིན་ཏུ་ཆེ་བས། ཐུགས་
ཁུར་ཆེན་པོ་བཞེས་ཏེ། གཞི་འདུལ་ཁྲིམས་རྣམ་པར་དག་པ་ལ་བརྟེན་ཏེ། དཔལ་གསང་བ་འདུས་པ་དང་བདེ་མཆོག་གི་རྩ་རྒྱུད་ལ་འཆད་ཉན་རྐང་བཙུགས་པའི་གྲྭས་རྣམ་པར་དག་པ་འཛུགས་པའི་གཞི་
རྟེན་ཕུན་སུམ་ཚོགས་པ་ཕུལ། ཆོས་སྡེ་བཅུ་འཛུགས་པའི་ཞལ་བཞེས་ཕུལ་བས། རྗེ་བདག་ཉིད་ཆེན་པོ་ཐུགས་དགྱེས་བཞིན་དུ་རྒྱུད་གྲྭ་འཛུགས་པའི་ཞལ་བཀོད་མཐར་ཕྱིན་པ་གནང་སྟེ། མཁས་ཤིང་
གྲུབ་པའི་དབང་ཕྱུག་རྗེ་བཙུན་ཤེས་རབ་སེང་གེ་ཆོས་དཔོན་དུ་བསྐོས་པས་ཁོང་གིས་ཀྱང་ཞལ་གྱིས་བཞེས། དེ་ནས་རྟེན་འབྲེལ་ཁྱད་པར་ཅན་བསྒྲིག་པའི་ཆེད་དུ། གནས་དེར་གསོ་སྦྱོང་མཛད། རྒྱུད་ཀྱི་
རྒྱལ་པོ་གཉིས་ཀྱི་དབུ་ནས་ཆོས་ཐུན་རེ་རེ་གསུངས། དེ་ནས་མདོ་སྔགས་གཉིས་ཀའི་འཆད་ཉན་རྒྱུན་མི་ཆད་ཅིང་འགྲོ་བ་མཐའ་ཡས་པའི་བསོད་ནམས་ཀྱི་ཞིང་དུ་སེ་ར་ཐེག་ཆེན་གླིང་འདི་ཉིད་ཇི་ལྟར་འདེབས་
བའི་ཚུལ་གྱི་ཞལ་བཀོད་རྣམས་རྗེ་རིན་པོ་ཆེ་ལ་ཞུས་ནས་ས་ཕག་གི་ལོ་དེ་ཀ་ལ་གཙུག་ལག་ཁང་གི་གཞི་བཏིངས་ནས་སྤྱིལ་བུ་སོགས་རིམ་གྱིས་ཆགས་པའི་མཐུན་རྐྱེན་ཡང་ཕལ་ཆེར་སྣེའུ་རྫོད་ནས་གནང་བ་

[016B]དེ་ལྟར་དགོན་གནས་ཀྱི་འདུ་ཁང་དང་སྦུག་ཏུ་དྲི་གཙང་ཁང་རྣམས་བཞེངས་ནས་འདུས་སྡེ་བཙུགས་པས་སེ་ར་ཐེག་ཆེན་གླིང་ཞེས་གྲགས་ཤིང། དེང་སང་གི་བར་གོང་ནས་གོང་དུ་འཕེལ་
བཞིན་བཞུགས་བ་འདི་ཡིན་ནོ། །འདུས་སྡེ་བཙུགས་པའི་ཕག་ལོ་འདི་ནི། རྗེའི་རེ་གསུམ། བྱམས་ཆེན་ཆོས་རྗེའི་རི་དྲུག་པ་རབ་བྱུང་བདུན་པའི་ལོ་སོ་གསུམ་པ་ཡིན། དེ་ནས་རྒྱ་ནས་བསྣམས་ཕེབས་
བའི་སྟོན་པ་གནས་བརྟན་བཅུ་དྲུག་དགེ་བསྙེན་ཧྭ་ཤང་དང་བཅས་པ་ཙན་དན་དཀར་པོ་ལས་གྲུབ་པ་ནང་བཞུགས་སུ་བཞུགས་པའི་སྨན་སྐུ་ཁྱད་པར་ཅན་བཞེངས། རྒྱ་ནས་བསྣམས་པའི་བཀའ་འགྱུར་ངོ་མཚར་
ཅན་རྣམས་འཇོག་པ་གནང། ཟླ་བ་བཅུ་པར་རྗེ་རིན་པོ་ཆེ་སྐུ་གཤེགས་མ་ཐག་སྐུ་གདུང་ལ་མཇལ་ནས་མཆོད་བ་རྒྱ་ཆེན་པོ་མཛད། སེ་ར་ཆོས་སྡིངས་སུ་འདུས་ཚོགས་མང་པོ་བཅས་རྗེའི་དགོངས་པ་རྫོགས་པ་དང་
ཐུགས་རྗེའི་གཟིགས་པ་ལས་ནམ་ཡང་མི་འབྲལ་བའི་ཆེད་དུ་གསོལ་བ་བཏབ་སྟེ་དཀྱིལ་འཁོར་སྒྲུབ་མཆོད་མང་དུ་མཛད་པས། འཇའ་ཚོན་ཤར་བ་དང་མེ་ཏོག་གི་ཆར་འབབ་པ་བྱུང། དེའི་ལོ་རྗེས་མ་ལྕགས་བྱི་ལོའི་
ཟླ་བ་བཅུ་པའི་ལྔ་མཆོད་ལ་དཔོན་ནམ་མཁའ་བཟང་པོ་ཁུ་དབོན་གྱིས་ར་ཁ་བྲག་ཏུ་བྱམས་ཆེན་ཆོས་རྗེ་སྤྱན་དྲངས་ནས་དུས་མཆོད་མཛད་པས་མེ་ཏོག་གི་ཆར་ཆེན་པོ་བབས་སོ། །གོང་དུ་བཤད་པ་ལྟར་སེ་རའི་འདུས་སྡེ་

[017A]༄༅། །བཙུགས་ནས་དགེ་འདུན་མང་པོ་ལ་ཆོས་འཆད་པ་སོགས་བསྟན་པའི་བྱ་བ་རྒྱ་ཆེར་མཛད་པ་ལས། ས་བྱ་ལོར་ཡུང་ལཱོ་རྒྱལ་པོའི་སྐུ་ཚེ་ཞུའན་ཏི་རྒྱལ་པོས་ཕོ་ཉ་མངགས་ནས་གདན་དྲངས་པས་
བེའི་ཅིང་ཕྱོགས་སུ་ཕེབས། ས་བྱ་འདི་ནི་ཞུའན་ཏིའི་ལོ་བཞི་བ་བྱམས་ཆེན་ཆོས་རྗེའི་དོན་དྲུག་པ་ཡིན། སྤྱིར་མ་ས་ཆེན་ཆོས་རྗེས་ཏཱའི་མིང་ཡུང་ལཱོའི་ལོ་བཅུ་གཉིས་པར་པེའི་ཅིང་དུ་བྱོན། ལོ་བཅུ་བཞི་པར་སླར་
དབུས་སུ་ཕེབས། ཏཱའི་མིང་གི་ལོ་བཅུ་བདུན་པར་སེ་ར་བཏབ། དེ་ནས་ལོ་བཅུའི་བར་སེ་རར་བཞུགས། ས་བྱ་ལོར་སླར་རྒྱ་ནག་ཏུ་ཕེབས་པ་ཡིན། བྱམས་ཆེན་ཆོས་རྗེ་ཡར་མར་ཕེབས་པའི་སྐབས་སུ་
ཆོས་རྗེ་ཨ་མོ་གྷ་དང་ཆོས་རྗེ་བསོད་ནམས་ཤེས་རབ་གཉིས་ཞབས་ཕྱིའི་མགོ་པ་མཛད་པ་ཡིན་འདུག་སེ་རའི་འདུས་ཚོགས་ལ་བླ་མ་དར་རྒྱས་བཟང་པོ་ཁྲིར་བཞུགས་པར་མཛད་དོ། །དེ་ནས་པེའི་ཅིང་དུ་
འབྱོར་ནས། དཀོན་མཆོག་གི་མཆོད་པ། འདུས་ཚོགས་ལ་མང་འགྱེད། རྒྱལ་བློན་རྣམས་ལ་དགའ་སྟོན་མཛད་པའི་ཚེ་འཇའ་ཚོན་སྣ་ལྔ་ཤར་བ་སོགས་བྱུང། དེ་རྗེས་རྒྱལ་པོས་མེས་པོ་ཡུང་ལཱོ་དང་
ཡབ་ཧུང་ཞི་རྒྱལ་པོ་གཉིས་ཀྱི་དགོངས་པ་རྫོགས་པའི་ཕྱིར་དུ་ཞུས་པ་བཞིན་དཀྱིལ་འཁོར་མང་པོའི་སྒྲུབ་མཆོད་མཛད་པའི་ཚེ། འཇའ་ཚོན་འཆར་བ། མེ་ཏོག་གི་ཆར་འབབ་པ། ནང་མཆོད་ཁོལ་བ། བུམ་

[017B] རྒྱལ་བློན་བཅས་ཀུན་གྱིས་སྙིང་ནས་དད་ཅིང། རྒྱལ་པོ་གོང་མའི་དུས་ལས་ཀྱང་ལྷག་པར་བསྙེན་བཀུར་བྱས་སོ། །བྱམས་ཆེན་ཆོས་རྗེས་འགྲོ་
བ་མང་པོ་ལ་དམ་པའི་ཆོས་རྒྱ་ཆེར་བསྩལ་ནས། བོད་ཡུལ། ཨ་མདོ། རྒྱ་ཡུལ་རྣམས་སུ་གཙུག་ལག་ཁང་དང་རྟེན་བཞེངས་པ་འདུས་སྡེ་བཙུགས་པ་སོགས་བསྟན་འགྲོའི་དོན་རྒྱ་ཆེན་པོ་མཛད་དོ། །
དེ་ནས་དགུང་ལོ་རྒྱ་གཉིས་པའི་ཤིང་མོ་ཡོས་ལོ་ཟླ་བ་བཅུ་པའི་ཚེས་པ་བཅོ་བརྒྱད་ཀྱི་ཉིན་ཆོས་རྗེ་ཨ་མོ་གྷ་སོགས་ནང་འཁོར་རྣམས་ལ་བསླབ་སྟོན་གནང་ནས། ཐུགས་དམ་ལ་བཞུགས་ཏེ་ཉེར་བཞིའི་ཉིན་
མྱ་ངན་ལས་འདས་སོ། །དེ་ཉིད་ཀྱི་མཚན་མོ་པེའི་ཅིང་ནས་ཉིས་སྟོང་བརྒྱད་བརྒྱའི་སར་ཤིང་སྒོ་ཅན་ཞེས་པའི་མཁར་གྱི་སྟེང་གི་ནམ་མཁའ་ནས། རྟ་དཀར་པོ་ཅིག་ཞོན་བའི་བླ་མ་སློབ་མ་གཉིས་བཅས་
ནུབ་ཕྱོགས་སུ་ཕེབས་པ་མཁར་གྱི་སྒོ་བསྲུང་དག་གིས་མཐོང་ནས། ཁྱོད་སུ་ཡིན། གར་འགྲོ། ཞེས་པར། ང་བྱམས་ཆེན་ཆོས་རྗེ་ཡིན། བོད་ལ་འགྲོ་ཞེས་གསུང་བྱོན་པར་འདུག་དེའི་ཚེ་
བྱམས་ཆེན་ཆོས་རྗེའི་བཞུགས་གནས་ཧེ་ཡིན་ཟེའི་ལྷ་ཁང་དུ་དགེ་འདུན་མང་པོ་འ་ཚོགས་ནས་ཞག་ཞེ་དགུའི་བར་དུ་ཆོས་འདོན་པ་སོགས་མཛད། སྐུ་གདུང་ཞུགས་ལ་ཕུལ་བའི་ཚེ་འཇའ་ཚོན་སོགས་ཀྱི་རྟགས་

[018A]༄༅། །མང་པོ་བྱུང། དེ་ནས་སྤུར་ཁང་ཞལ་ཕྱེ་སྟེ་བལྟས་པས་སྐུ་རིལ་པོ་གསེར་གྱི་མདོག་ཏུ་གྱུར་འདུག་པ་དང། མུ་ཏིག་ལྟ་བུའི་རིང་བསྲེལ་དཔག་ཏུ་མེད་པ་བྱུང་འདུག་པ་མཐོང་
ནས། རྒྱལ་པོ་ལ་ཞུས་པར་ཤིན་ཏུ་དད་པས་བསྟོད་ཅིང་གསོལ་བ་བཏབ་སྟེ། ཁྭུ་བཅོ་ལྔ་ཙམ་གྱི་གསེར་གྱི་མཆོད་རྟེན་བཞེངས་ནས་སྐུ་གདུང་རིང་བསྲེལ་བཅས་དེའི་ནང་དུ་བཞུགས་སུ་གསོལ། དེ་རྗེས་
རྒྱལ་བོའི་བཀས་གསེར་གདུང་དེ་ཆོས་རྗེ་བསོད་ནམས་ཤེས་རབ་དང་སེང་གེ་བཟང་པོ་གཉིས་ཀྱིས་མདོ་སྨད་ཀྱི་དཛོམ་མཁར་ཞེས་པའི་མཁར་དུ་སྤྱན་དྲངས་ནས། དེར་ལྷ་ཁང་བརྩིགས་ཏེ་འདུས་སྡེ་བཙུགས་
ཤིང། གསེར་གདུང་ནི་དེར་བཞུགས་སུ་གསོལ། བྱམས་ཆེན་ཆོས་རྗེའི་སློབ་མ་ཨ་མོ་གྷ་དང་བསོད་ནམས་ཤེས་རབ་གཉིས་ཀྱིས་ཀྱང་རྒྱལ་པོའི་བླ་མར་གྱུར་ཏེ། བསྟན་འགྲོའི་དོན་རྒྱ་ཆེར་མཛད་དོ། །
   ༈    སེ་རའི་ཁྲིར་དར་རྒྱས་བཟང་པོའི་རྗེས་སུ་གུང་རུ་རྒྱལ་མཚན་བཟང་པོ་བཞུགས། དེའི་དུས་སུ་གླིང་སྟོད་གླིང་སྨད་འབྲོམ་ཏིང་རྒྱ་གྲྭ་ཚང་སྟེ་གྲྭ་ཚང་བཞི་ཆགས་སོ། །
དེའི་རྗེས་སུ་སེ་ར་བྱེས་བ་ཞེས་པའི་གྲྭ་ཚང་ཆགས། དུས་ཕྱིས་རྒྱ་དང་འབྲོམ་ཏིང་གཉིས་སྟོང་པར་དྲིལ་ལོ། །བྱེས་པ་གྲྭ་ཚང་ཚུགས་པ་པོ་ནི། ཀུན་མཁྱེན་བློ་གྲོས་རིན་ཆེན་སེང་གེ་ཡིན་ལ་

[018B] དབུས་སུ་ཕེབས། རྗེ་རིན་པོ་ཆེའི་ཞབས་ལ་ཐུག་དང་པོ་མཇལ་མ་ཐག་རྗེ་རིན་པོ་ཆེས་ཕྱག་དབང་གནང་བའི་ཕྱག་རྗེས་དབུ་རུས་ལ་
གསལ་བར་བྱོན། སྔ་ཕྱིར་མདོ་སྔགས་ཀྱི་ཆོས་མང་དུ་གསན། རྩ་བའི་ཡོངས་འཛིན་ཐམས་ཅད་མཁྱེན་པ་དགེ་འདུན་གྲུབ་པ་དང། འཇམ་དབྱངས་ཆོས་རྗེ་གཉིས་ལ་བརྟེན་ནས་གཞུང་ལུགས་
རིག་གནས་ཐམས་ཅད་དང་ཁྱད་པར་དབུ་ཚང་ལ་མཁས་པའི་མཐར་ཕྱིན་པར་གྱུར། འབྲས་སྤུངས་ཟུར་ཁང་དུ་བཞུགས་ནས་འཆད་ཉན་འཕེལ་སྐབས་སུ། འགྲན་ཟླར་འདུག་པ་འགའ་ཞིག་གིས་
ཐུགས་སུན་ནས། འཇམ་དབྱངས་ཆོས་རྗེའི་ཡོན་ཏན་དྲན་པའི་བསྟོད་པ་གསང་བཞིན་དུས་དེ་རར་ཕེབས་པ། ཉིད་ཡི་རྗེས་སུ་མཁས་པ་བརྒྱ་ཕྲག་ལྷག་ཙམ་འབྲངས་བད་སེ་རའི་མཁན་སློབ་ཀུན་གྱིས་གུས་
འདུད་མཛད་ཅིང། གཡས་གྲལ་མགོར་གདན་དྲངས་པའི་ཚེ་གནས་བཅུ་ལྷ་ཁང་གི་འཕགས་པ་ཡན་ལག་འབྱུང་བཞུགས་ཁང་བྲག་རི་ནས་མདུན་དུ་སྐུ་སྟོད་བཏུང་ཅིང་ཕྱག་གཉིས་ཐལ་མོ་བཀན་ནས་
བྱེས་པ་བྱེས་ནས་བྱོན་པ་ལེགས། །ཀུན་མཁྱེན་ཆེན་པོ་བྱོན་པ་ལེགས། །བསྟན་པའི་རྒྱལ་མཚན་འཛུགས་པ་ལེགས། །ཞེས་གསུང་ཞིང། ཁོང་དཔོན་སློབ་རྣམས་གཡས་གྲལ་དུ་བཞུགས་པའི་རྒྱུན་ད་ལྟའི་

[019A]༄༅། །བར་གནས་པ་ཡིན་ཞེས་པ་ངག་རྒྱུན་དང་ཡི་གེར་ཡང་སྣང། དེ་ནས་ཀུན་མཁྱེན་པ་ཉིད་ཀྱི་རྗེས་སུ་འབྲངས་པ་རྣམས་དང། སེ་ར་ནས་རྒྱ་དང་འབྲོམ་སྟེང། སྟོད་པ་ཕལ་
ཆེར་དང། ཕྱོགས་ནས་ཆོས་ཉན་པ་མང་དུ་འདུས་པ་ལ་དབུ་ཕར་ཚད་མ་སོགས་བཤད་བས་བྱེས་མཁས་མང་གྲྭ་ཚང་དུ་གྲགས་སོ། ་སྔགས་པ་གྲྭ་ཚང་ནི། རྒྱལ་པོ་ལྷ་བཟང་གི་སྐུ་རིམ་གྲྭ་ཚང་ཡིན་
ལ། སེ་རའི་འདུ་ཁང་རྙིང་པ་ཆུང་བར་འདུག་བས་འདུ་ཁང་ཆེན་མོ་གསར་དུ་བཞེངས་ཏེ་དགེ་འདུན་མང་པོ་དེར་འཚོགས་སུ་བཅུག་རྙིངས་བར་སྔགས་པ་གྲྭ་ཚང་བཙུགས་པ་ཡིན་ནོ། ་སེ་རར་
བཞུགས་པའི་རྟེན་གྱི་རིམ་པ་ནི། འདུ་ཁང་རྙིང་པའི་སྦུག་ཏུ། ཐུབ་པ་བདུད་འདུལ་གཙོ་བོར་བྱས་པའི་འཕགས་པའི་གནས་བརྟན་བཅུ་དྲུག་དགེ་བསྙེན། ཧྭ་ཤར་རྒྱལ་པོ་ཆེན་པོ་བཞི་དང་བཅས་པ་
འདི་ནི། བྱམས་ཆེན་ཆོས་ཀྱི་རྗེ་ཤཱཀྱ་ཡེ་ཤེས་ཞེས་མཁྱེན་པ་དང་བརྩེ་བའི་བདག་ཉིད་ཅན་དེ་ཉིད་ཆོས་ཀྱི་རྒྱལ་པོ་རྒྱལ་པོ་ཙོང་ཁ་པ་ཆེན་བོའི་སྐུ་ཚབ་ཏུ་རྒྱ་ནག་རྒྱལ་པོ་ཏཱ་མིང་གི་ཏ་ཤྲཱི་ར་ཕེབས་ཏེ། འགྲོ་དོན་
རྒྱ་ཆེར་མཛད་ནས་ཙན་དན་དཀར་པོ་ལས་བཞེངས་པའི་གནས་བཅུ་གདན་དྲངས་པ་རྣམས་ནང་བཞུགས་སུ་མཛད་ནས་སྤྲུལ་སྐུ་སླེའུ་ཆུང་བས་བཞེངས་པ། འདིའི་ནང་ནས་འཕགས་པ་ཡན་ལག་འབྱུང་འདི་

[019B] ཀུན་མཁྱེན་ཆེན་པོ་བྱོན་པ་ལེགས། །བསྟན་པའི་རྒྱལ་མཚན་བཙུགས་པ་ལེགས། ཞེས་གསུངས་བྱོན་ཞིང། དེང་སང་ཡང་ཕྱག་གཉིས་ཕྱག་ཕེབས་
ཞུ་བའི་ཚུལ་དུ་ཡོད་ལ། དགེ་བསྙེན་དྷརྨ་ཏ་ལ་འདི་ཡང་ཕུག་པ་འདི་ཅུང་ཟད་དོག་འདུག་གསུངས་ནས་ཕུག་པའི་ནང་ནས་ཅུང་ཟད་ཙམ་མདུན་དུ་བྱོན་པ་ཡིན་ལ། ཀརྨ་པ་ཆོས་གྲགས་རྒྱ་མཚོ་དང། རིན་
སྤུངས་པ་དོན་ཡོད་རྡོ་རྗེ་མཆོད་ཡོན་གྲོས་མཐུན་གྱིས་སེ་འབྲས་གཉིས་ཀྱི་ཁ་གནོན་དུ་ལྷ་སའི་ཤར་ཕྱོགས་སུ་ཀརྨ་དགོན་གསར་བཏབ། དགེ་ལུགས་བའི་སྦྱིན་བདག་གཙོ་བོ་སྣེའུ་རྫོང་བ་ཡུལ་བཏོན་
སྐབས། ཀརྨ་སྒར་པས་གསེར་གསོལ་ལ་སྙད་བཏགས་ནས། ནང་རྟེན་ཙནྡན་གྱི་སྐུ་རྣམས་གདན་འདྲེན་རྩིས་ཀྱིས་གསེར་གསོལ་བ་མ་བཞེས་པར། གསེར་འཐེན་པའི་ཤུལ་རྣམས་སྣག་ཚའི་རི་མོ་
ལྟར་སོང་ཞིང། ནང་རྟེན་འདོན་པའི་ཐོག་མར། མ་ཕམ་པའི་ཐུགས་ཀར་གྲི་བཙུགས་པས། མ་ཕམ་པའི་ཞལ་ནས་དེད་རྣམས་འདིར་བཞག་པ་འགྲོ་དོན་ཆེ་གསུང་མ་ཐག་དེ་རྣམས་དཔའ་ཞུམ་སྟེ་
རྟེན་རྣམས་ལ་གནོད་པར་མ་ནུས། མ་ཕམ་པ་འདིའི་ཐུགས་ཀར་དྲོང་རྟ་རྔ་ཙམ་ཡོད། བསམ་སྦྱོར་ངན་པ་བྱས་པའི་བླ་དཔོན་འཁོར་བཅས་མི་རིང་བར་ན་ཤི་རྒུད་པས་ཟད་ནས་བརྩིགས་པའི་ལྷ་ཁང་ཡང་བདག་པོ་

[020A]༄༅། །མེད་པར་གྱུར་ཏེ་རང་ཞིག་ཏུ་སོང་ངོ། །མགོན་ཁང་དུ། བྱམས་ཆེན་ཆོས་ཀྱི་རྗེ་ཉིད་ཀྱིས་ཐུགས་ཁུར་བཞེས་ཏེ། ཞ་ལུ་ལྕོག་ཆུང་བ་ལེགས་པ་རྒྱལ་མཚན་གྱི་ཕྱག་བཟོ་
འབའ་ཞིག་ལས་གྲུབ་པ། བཅོམ་ལྡན་འདས་རྡོ་རྗེ་འཇིགས་བྱེད་བདུད་ལས་རྣམ་རྒྱལ་ཞལ་ཕྱག་ཡོངས་རྫོགས། སྐུ་རྒྱུ་འཇིམ་བ་མཐེ་བ་སྐྱུ་རེ་ལ་ཡ་མ་རཱ་ཛཱ་སྟོང་ཕྲག་རེ་དང། ཙ་ཞལ་ལ་ཁྲི་ཕྲག་རེ་
སོར་ངེས་ཡེ་ཤེས་པ་དངོས་སུ་བཞུགས་པ་རྔམས་བརྗིད་ཅན། གཙོ་བོའི་གཡས་སུ་མྱུར་མཛད་ཡེ་ཤེས་ཀྱི་མགོན་པོ་ཕྱག་དྲུག་པ། མདུན་དུ་བཀའ་སྡོད་ཀྵེ་ཏྲ་བཱ་ལ། འདིའི་ཐད་ཀྱི་ལྡེབས་བྲིས་ལ་མགོན་
བོ་བེད་དམར་གྱི་སྐུ། སྔར་གཙང་པའི་དམག་གིས་དགོན་གནས་འདིར་གནོད་བ་ཆེན་པོ་བྱས་པའི་ཚེ་ཞལ་དང་སྤྱན་ནས་ཁྲག་གཟགས་བ། གཙོ་བོའི་གཡོན་དུ་གུར་གྱི་མགོན་པོ། དེའི་གཡོན་དུ་གུར་རུ་རྒྱལ་
མཚན་བཟང་བོའི་ཐུགས་དམ་རྟེན་ལས་ཀྱི་གཤིན་རྗེ་ཆུང་བ། འདི་ནི་རྒྱལ་བ་དགེ་འདུན་རྒྱ་མཚོས་མཁན་བོ་མཛད་སྐབས་སྡེ་འཁྲུགས་ཆེན་པོ་ཞིག་བྱུང་བས། དེ་དུས་དམ་ཅན་ཆོས་རྒྱལ་ལ་མཆོད་གཏོར་ཕུལ་ནས་འཕྲིན་
བཅོལ་མཛད་པས། ཆོས་རྒྱལ་གྱི་སྐུ་འདིས་གར་མཛད་ཅིང་ཞལ་མང་ཕྱག་མང་འཇིགས་སུ་རུང་བ་ཞིག་ཏུ་སོང་ནས་ལས་མཛད་པ་མངོན་སུམ་དུ་གཟིགས་ཤིང། སང་ནས་སྡེ་འཁྲུགས་དེ་རང་སར་ཞི་བས་བྱིན་

[020B] ནུབ་ཏུ་ཡེ་ཤེས་མགོན་པོ་ཕྱག་བཞི་པ། དེའི་སྐུ་རྒྱབ་ཏུ་ལྡེབས་བྲིས་ལ་བྱ་རོག་གདོང་ཅན་ཞལ་སྒོ་ནས་ཁྲག་རྒྱུན་འཛག་པ། ཤར་དུ་གཤིན་རྗེ་ཆོས་རྒྱལ་ཡབ་ཡུམ། ལྷོར་ལྷ་མོ་
འདོད་ཁམས་དབང་ཕྱུག་མ་འདིས་ཐམས་ཅད་མཁྱེན་པ་དགེ་འདུན་རྒྱ་མཚོར་གསུང་བྱོན་ནས་འཕྲིན་ལས་སྒྲུབ་པར་ཞལ་གྱིས་བཞེས་པ་ཡིན། ཤར་དུ་རྒྱལ་པོ་ཆེན་པོ་རྣམ་ཐོས་སྲས་དངོས་གྲུབ་སྩོལ་བའི་ཚུལ་དུ་བཞུགས་
སོ། །འདུ་ཁང་གི་ནུབ་ངོས་ཀྱི་སྤུག་གི་གྲྭར། བྱམས་ཆེན་ཆོས་རྗེའི་སྨན་སྐུ། མཚུངས་མེད་ཆོས་ཀྱི་རྗེ་རྒྱལ་མཚན་བཟང་པོའི་སྐུ། ཀུན་མཁྱེན་བློ་གྲོས་རིན་ཆེན་སེང་གེའི་སྐུ་བརྙན། མཆོད་རྟེན་བཀྲ་
ཤིས་སྒོ་མང་ནང་བཞུགས་སུ་དགེ་འདུན་འདུ་བའི་འཁོར་ལོ་ཡོད་པ་དང། རྡོ་རྗེ་རྣལ་འབྱོར་མའི་སྐུ་བརྙན་རྣམས་བཞུགས། ་འདུ་ཁང་སྟེང་སེང་གཡབས་རྒྱབ་ཀྱི་མཆོད་ཁང་ནུབ་མའི་རྟེན་གཙོ་སངས་རྒྱས་
འོད་དཔག་མེད་ནང་བཞུགས་སངས་རྒྱས་ཀྱི་འཕེལ་གདུང་མང་དུ་བཞུགས་པ། གཙོ་བོའི་གཡས་ཀ་རྒྱབ་ཏུ་དགེ་འདུན་འདུ་བའི་མཆོད་རྟེན་གྱི་ནང་དུ་མཚུངས་མེད་ཆོས་ཀྱི་རྗེ་རྒྱལ་མཚན་བཟང་པོའི་སྐུ་གདུང་རིལ་བོར་
བཞུགས་པ། སྒོ་རྒྱན་ལ་རྗེ་དེ་ཉིད་ཀྱི་ཤངས་མཚལ་ལས་བཞེངས་པའི་རྒྱལ་བ་སེང་གེའི་ང་རོའི་སྐུ་དང། སྒོ་ཁྱིམ་ནང་དུ་ཆོས་ཀྱི་རྗེ་དེ་ཉིད་རང་གིས་ཕྱག་བཟོ་མཛད་པའི་རྒྱལ་བ་ཙོང་ཁ་པ་ཆེན་པོའི་སྨན་སྐུ་

[021A]༄༅། །བཞུགས་པ། སྔར་རིང་བསྲེལ་མང་དུ་འཛག་ཅིང། གདོན་གྱིས་གཟིར་བ་རྣམས་ཀྱིས་མཇལ་བ་ཙམ་གྱིས་གདོན་ལས་གྲོལ་ནུས་པ་སོགས་བྱིན་རླབས་ཤིན་ཏུ་ཆེ་བ་འདི་ནི་དགོན་གནས་
འདིའི་རྟེན་གྱི་གཙོ་བོ་གཅིག་ཡིན། གཙོ་བོའི་གཡོན་དུ་རྗེ་བཙུན་ཆོས་ཀྱི་རྒྱལ་མཚན་དཔལ་བཟང་པོའི་གདུང་རྟེན། གོང་དཀར་ནས་དཔོན་ས་བསྟན་སྐྱོང་རྒྱལ་མོ་རང་གི་སྐུ་རྒྱན་གཡུ་དང་མུ་ཏིག་སོགས་ཀྱིས་སྤྲས་པའི་
གསེར་གདུང་རྣམ་རྒྱལ་མཆོད་རྟེན། འདིའི་བང་རིམ་གཉིས་པར་རྗེ་དེ་ཉིད་ཀྱི་ཞུན་ཐིགས་ལས་འཁྲུངས་བའི་དུང་གཡས་འཁྱིལ་ཤིན་ཏུ་གསལ་བ་བཞུགས་སོ། །འདུ་ཁང་ཆེན་མོའི་ནང་དུ་སྤྱན་རས་གཟིགས་
བཅུ་གཅིག་ཞལ་དགེ་སློང་དཔལ་མོའི་ཐུགས་དམ་རྟེན་གུང་རུ་པས་ཟག་ནས་གདན་དྲངས་པ་དེ་བཞུགས། ཡང་དུར་ཁྲོད་ཆེན་པོ་བསིལ་བ་ཚལ་གྱི་རྡོ་ནག་ལས་གྲུབ་པའི་མགོན་པོ་ཕྱག་བཞི་པ། ཀླུ་འཇིམ་ལས་
གྲུབ་པའི་ཐུབ་དབང་གི་སྐུ་གཉིས། རྒྱ་དཀར་ནག་བལ་བོད་སོགས་ཀྱི་བཟོ་ཁྱད་ཕུན་སུམ་ཚོགས་པའི་ལི་མ་དང། གསེར་སྐུ་སངས་རྒྱས་དང་བྱང་སེམས་ཀྱི་སྐུ་བརྙན་བརྒྱ་དང་བརྒྱད་ཅུ་བཞུགས། ཐུགས་
རྟེན་ཇོ་བོ་རྗེའི་ཚེམས་བཞུགས་པའི་གདུང་རྟེན་སོགས་ཉིས་བརྒྱ་དང་ཉི་ཤུ་བཞུགས། གསུང་རྟེན་སྡེ་སྲིད་ཟངས་རི་བས་ཕུལ་བའི་བཀའ་འགྱུར་གསེར་དངུལ་འདྲེས་པས་བཞེངས་པ་དང། ཆོས་སྐྱོང་སྐོར་

[021B] བྱམས་ཆེན་གྱི་ཞལ་རས་ལྷ་ཁང་དུ་ཇོ་བོ་རྗེའི་སྐུ་ནང་རྟེན་ནོར་བུ་བསམ་འཕེལ་དང། རིང་བསྲེལ་སོགས་བཞུགས་པ་དང། དངུལ་སྲང་སྟོང་ཕྲག་གཅིག་ལས་གྲུབ་པའི་
བྱམས་པའི་ལྡེམ་སྐུ་དང། ལི་དཀར་ལས་གྲུབ་པའི་ཉེ་བའི་སྲས་བདུན། ཚེ་དཔག་མེད་གསུང་བྱོན་མ་ཕན་ཡུལ་བྲག་རྒྱབ་ནས་གདན་དྲངས་པ། ཐུབ་དབང་གྲོད་ཁྱེར་མ་ཟ་དམ་ནས་གདན་དྲངས་པ་གསུང་
བྱོན་མ། ཚལ་གུད་ཐང་གི་རྟེན་གཙོ་མེ་ཐུབ་མ་ཐུབ་དབང་དགེ་འདུན་འཕེལ་དུ་གྲགས་པ་ལི་དཀར་ལས་གྲུབ་པ་གསུང་ལན་བདུན་ཙམ་བྱོན་པ། གསེར་ཟངས་ལས་གྲུབ་པའི་རྗེ་རིན་པོ་ཆེ། ཉེ་གནས་
ཨ་མོ་གྷ། རྗེ་བསོད་ནམས་རྒྱ་མཚོ་གསུམ་གྱི་སྐུ་བརྙན་ཤིན་ཏུ་ཆེ་བ། ཐང་པོ་ཆེ་ནས་གདན་དྲངས་པའི་སྒྲོལ་དཀར་ཡིད་བཞིན་འཁོར་ལོ་རྒྱལ་བ་ཀརྨ་པ་ལ་གསུང་ལན་གསུམ་བྱོན་པ་རྣམས་བཞུགས་
གདུགས་དཀར་ཕྱག་སྟོང་སྤྱན་སྟོང་རྗེ་རིན་པོ་ཆེའི་ཕྱག་ནས་མ་དང། གཞན་ཡང་ཏཱ་མིང་རྒྱལ་བོས་བྱམས་ཆེན་ཆོས་རྗེར་ཕུལ་བའི་ཐུབ་དབང་གི་ཞལ་ཐང་མཁའ་འགྲོ་བཀྲལ་བཏགས་མ་དང། གཞན་
ཡང་ཞལ་ཐང་རྙིང་བ་འགའ་ཞིག་དང། ཐུགས་རྟེན་བྱ་རྒྱུ་མ་གཉིས་རྣམས་བཞུགས། ་རྣམ་གྲོལ་སྒོ་འབྱེད་ལྷ་ཁང་དུ། སྨན་སྐུ་ཐུབ་དབང་གནས་བརྟན་འཁོར་བཅས་དང། བཀའ་འགྱུར་རིན་པོ་
[022A]༄༅། ། ་འདུ་ཁང་ཉུགས་ཀྱ་དྲ་གཙང་ཁང་དབུས་མའི་རྟེན་གྱི་གཙོ་བོ། རྗེ་བཙུན་བྱམས་པ་མགོན་བོ་ལོངས་སྤྱོད་རྫོགས་
སྐུའི་ཆ་ལུགས་ཅན་ལ་སེམས་དཔའ་གསུམ་བརྩེགས་ཐོག་ཚད་གཉིས་བརྒལ་བ་གསེར་སྐུ་བཟོ་དབྱིབས་ཕུན་སུམ་ཚོགས་པ། དབུ་རྒྱན་རྒྱལ་བ་རིགས་ལྔ། ཨིནྡྲ་ནཱི་ལ། དུང། སྤོས་ཤེལ། བྱུ་
རུ། གཡུ་རྙིང་རྣམས་ལ་འབུར་དོད་མཐའ་པ་ཏྲས་བསྐོར་བ་སོགས། འཇིག་རྟེན་དཀོན་པའི་རིན་པོ་ཆེ་བསམ་གྱིས་མི་ཁྱབ་པས་སྤྲས་ཤིང། ནང་རྟེན་སངས་རྒྱས་ཀྱི་འཕེལ་གདུང། རྒྱ་གར་དང་བོད་
ཀྱི་པཎ་གྲུབ་མང་པོ་དང། ཁྱད་པར་དུ་རྗེ་རིན་པོ་ཆེ་ཡབ་སྲས་ཀྱི་དབུ་སྐྲ་དང་ན་བཟའ། ཆོས་སྐུའི་རིང་བསྲེལ་བཀའ་འགྱུར་རིན་པོ་ཆེ་སོགས་ཀྱིས་བྱུར་བུར་བཀང་བ། འཁོར་བྱང་སེམས་ཉེ་སྲས་བརྒྱད་
སྒོ་སྲུང་ཁྲོ་བོ་གཉིས་དང་བཅས་པ་དང། ནུབ་ཏུ་གནས་བཅུ་ལྷ་ཁང་དུ། གནས་བརྟན་བཅུ་དྲུག་འཁོར་བཅས། ཤར་དུ་དཔལ་རྡོ་རྗེ་འཇིགས་བྱེད། མགོན་པོ་ཆོས་རྒྱལ་ལྷ་མོ་དམག་ཟོར་མ་རྒྱལ་ཆེན་
རྣམ་སྲས་དང་བཅས་པ་འདི་རྣམས། ཆོས་ཀྱི་རྒྱལ་པོ་ལྷ་བཟང་ཁང་གིས་མི་ཕྱེད་པའི་དད་པ་བརྟན་པོས་བཞེངས་པ་ཡིན་ནོ། །གཙང་ཁང་ནུབ་མ་རང་གི་རྟེན་གཙོ་ཀུན་མཁྱེན་བློ་གྲོས་རིན་ཆེན་སེང་གེའི་

[022B] རྗེ་དེ་ཉིད་ཀྱི་དབུ་ཐོད་ལ་རྒྱལ་བ་ཙོང་ཁ་པ་ཆེན་པོའི་ཕྱག་རྗེས་གསལ་བ་དང། ཀུན་མཁྱེན་པའི་ན་བཟའ་སོགས་བཞུགས་པ་དཔལ་འབྱོར་
ལྷུན་པོ་ནས། ས་སྐྱོང་དཔལ་འབྱོར་རྒྱལ་བོ་ཡུམ་སྲས་ཀྱིས་བཞེངས་པ། ཆོས་སྐུའི་རྟེན་བརྒྱ་ངང་བརྒྱད་ཅུ་རྩ་བརྒྱད། སྐུ་རྟེན་གླང་དད་ཁྲིམས་ཕོག་མ་སོགས་བརྒྱ་དང་ཞེ་ལྔ་བཞུགས། ་བཀའ་
འགྱུར་ལྷ་ཁང་དུ། རྟེན་གྱི་གཙོ་བོ་བྱམས་ཆེན་ཆོས་རྗེ་ལ་གོང་མ་ཏཱ་མིང་རྒྱལ་པོས་ཕུལ་བའི་པདྨ་རཱ་གའི་བཀའ་འགྱུར་ངོ་མཚར་ཅན། གོང་མ་ཏཱ་མིང་རྒྱལ་པོའི་ནང་བློན་སྐྱ་མིང་ལ་ཁུང་དེ་ཏཱ་བཞིན། ཆོས་མིང་
བུཎྜ་རཱི་ཀ་ཤྲཱི་ཞེས་པས་བརྒྱང་སྟོང་པའི་དོན་རྣམས་ཇི་ལྟ་བ་བཞིན་ཤེས་ནས། ཏ་ལའི་ལོ་མ་ལ་བྲིས་པའི་རྒྱ་གར་གྱི་དབེ་ལ། མ་ཕྱི་བྱས་ནས་གསེར་འབའ་ཞིག་ལས་ལཉྪའི་ཡི་གེས་བརྒྱད་སྟོང་བ་ཚར་
གཉིས་བཞེངས་པའི་གཅིག་རྒྱ་ནག་ཤར་ཕྱོགས་སུ་བཞུགས། གཅིག་རྒྱ་གར་དུ་གདན་འདྲེན་མཛད་རྩིས་མཛད་པ་དེ་འདིར་བཞུགས་པ་འདིའི་དཀར་ཆག་རྒྱ་ཡིག་དང་བོད་ཡིག་གཉིས་ཀ་ཡོད་པར་གསལ་བ་
ལྟད་དང། རྒྱལ་ཞབས་རིན་པོ་ཆེས་གནང་བའི་བཀའ་འགྱུར། བསྟན་འགྱུར་བྲིས་མ་རྙིང་པ་ཚར་གཅིག་དང། མི་དབང་ཇུན་དབང་ཕོ་ལྷ་ནས་ཀྱིས་གནང་བའི་བསྟན་འགྱུར་པར་མ་གཅིག་འབུམ་ལ་

[023A]༄༅། །སོགས་པ་གསུང་རབ་མང་དུ་བཞུགས། ཟ་དམ་ཀརྨའི་ཆོས་རྫོད་ནས་གདན་དྲངས་པའི་གོས་སྐུ་གླིང་གསུམ་མ་ཆེན་པོ། ཁལ་ཁ་སན་ཁང་གིས་ཕུལ་བའི་གནས་བཅུའི་གོས་སྐུ་
གླིང་གསུམ་མ། ཏཱ་མིང་རྒྱལ་པོས་བྱམས་ཆེན་ཆོས་རྗེར་ཕུལ་བའི་གནས་བཅུའི་གོས་ཐང་ཆེ་བ། རྗེ་རིན་པོ་ཆེ། ཐུབ་པ་ལོངས་སྐུ་མ། གོང་ས་ལྔ་པ། པཎ་ཆེན་བློ་བཟང་ཆོས་ཀྱི་རྒྱལ་མཚན་
བྱམས་པའི་ལྡེམ་བཅས་ཀྱི་གོས་ཐར་ཆུང་བ་རེ་རེ་རྣམས་བཞུགས་སོ། ་སྨད་ཐོས་བསམ་ནོར་བུའི་གླིང་གི་རྟེན་གཙོ། ཐུབ་དབང་གི་སྨན་སྐུ་ཐོག་ཚད་མ་འདིའི་ནང་བཞུགས། འཕེལ་གདུང་
སོགས་མང་པོ་དང། རྗེ་རིན་པོ་ཆེའི་ཤངས་མཚལ་གྱིས་བྲིས་པའི་རྗེ་ཉིད་འཁོར་དག་པ་ནམ་བརྒྱད་ཀྱིས་བསྐོར་བ། ནག་པོ་སྐོར་གསུམ་རྣམ་སྲས་དང་བཅས་པས་བསྐོར་བ་འཁྲུལ་མེད་ཁུངས་དང་བཅས་
པ་བཞུགས་ཤིང། གཞན་ཡང་རྗེ་རིན་པོ་ཆེའི་ཕྱག་ཙྪ་སྟོང་དང། གོང་ས་ལྔ་བ་ཆེན་པོས་གནང་བའི་དགེ་འདུན་འདུ་བའི་འཁོར་ལོ་སོགས་བཞུགས། རྒྱལ་པ་བྱམས་པ་དང། མར་མེ་མཛད་ཀྱི་
སྐུ་ཚལ་བ་ཁྲི་དཔོན་གྱིས་བཞེངས་པ་དང། རྗེ་རིན་པོ་ཆེའི་དངུལ་སྐུ་དང། བསམ་ཡས་དགེ་རྒྱས་བྱེ་མ་གླིང་གི་རྟེན་གཙོ་ཛྷཻ་ཀྵིཾ་ལས་གྲུབ་པའི་ཐུབ་པ་གྲོང་ཁྱེར་མ། རྭ་ལོའི་ཐུགས་དམ་རྟེན་ཛྷེཨྐྵིཾ་

[023B] རྗེ་རིན་པོ་ཆེའི་ཐུགས་དམ་རྟེན་འཇིགས་བྱེད་བདུད་ལས་རྣམ་རྒྱལ་སླེའུ་ཆུང་བའི་ཕྱག་བཟོ། དབོན་སྟོན་སྐྱེར་སྒང་པའི་ཐུགས་ནང་དུ་བཞུགས་པ་རི་ཕྱག་དྲུག་པའི་སྐུ་
བརྙན་སོགས། མངོར་ན་མགོན་ལང་དུ་ནག་པོ་སྐོར་གསུམ། ཐ་འོག་ཆོས་རྒྱལ། མཆོད་ཁང་ཤར་མར་རྒྱལ་བ་ཐམས་ཅད་མཁྱེན་པའི་འཁྲུངས་རབས། དངུལ་གདུང་ཁང་དུ། བླ་མ་གོང་མ་
མང་པོའི་དངུལ་གདུང། ལི་མ་ལྷ་ཁང་དུ། རྒྱ་བོད་ཀྱི་ལི་མ་སོགས་སོ་སོའི་དཀར་ཆག་ཏུ་གསལ་བ་ལྟར་དང། གསུང་རྟེན་བཀའ་འགྱུར་རིན་པོ་ཆེ་ཚད་དྲུག་སོགས་འགྲོ་བའི་བསོད་ནམས་ཀྱི་
ཞིང་དམ་བ་མང་དུ་བཞུགས་སོ། ་བྱེས་མཁས་མང་གྲྭ་ཚང་གི་རྟེན་གཙོ། རྟ་མགྲིན་ཡང་གསང་ཡབ་ཡུམ་འདི་དང། དཔལ་ཆེན་རྡོ་རྗེ་གཞོན་ནུའི་ཕུར་པ་འདི་གཉིས་ནི་ཀུན་མཁྱེན་བློ་གྲོས་རིན་
ཆེན་སེང་གེས་རྗེ་རིན་པོ་ཆེ་དང་འཇམ་དབྱངས་ཆོས་རྗེའི་ཞབས་པད་བསྟེན་ནས་མདོ་སྔགས་ཐམས་ཅད་ལ་མཁས་པར་སྦྱངས་ནས། གཞིས་ཀ་དཔལ་འབྱོར་ལྷུན་པོར་བཞུགས་སྐབས། ཡབ་
རྟོགས་ལྡན་ཡོན་ཏན་མགོན་པོས་ཁྱོད་ཡི་དམ་འདི་དང། ཕུར་པ་འདི་དང་མ་བྲལ་བ་གྱིས་ཞེས། རྟ་མགྲིན་འདིའི་ཆོས་སྐོར་དང་ཕུར་པ་ཆེད་གཉེར་སྐྱེལ་མི་བྱུང་བར་བརྟོན། ལྷ་འདི་ཡི་དམ་

[024A]༄༅། །དུ་མཛད་པས། ཡི་དམ་བཀའ་སྡོད་དང་བཅས་པས་ཞལ་བསྟན་ནས་འཕྲིན་ལས་སྒྲུབ་པས། རྗེ་དེ་ཉིར་ཞབས་བསྐོར་ལ་ཕེབས་རེས་ཀྱིས་ན་བཟའ་ཆོར་ཕུང་ལ་ཐོགས་པ་ཞིག་
བྱུང་སྟེ། ནམ་ཞིག་བྱ་རོག་དམར་པོ་ཞིག་བྱུང་ནས་ཤིང་སེ་བའི་ཕུང་བོ་དེ་ལ་ཐིམས་པ་གཟིགས་ཤིང། དེ་ལ་ཞིབ་ཏུ་གཟིགས་པས་རྟ་མགྲིན་ཞལ་གསུམ་ཕྱག་དྲུག་ཡུམ་བཅས་རྟ་སྐད་ལྷང་ལྷང་འཚེར་
བས་ས་གཞི་ཡོམ་ཡོམ་གཡོ་བ་ཞིག་ཞལ་གཟིགས། སེབ་དེ་ལ་སྲོག་ཤིང་བྱས་ཉིད་ཀྱི་ཆོས་གོས་གཡོགས་ནས་རྟ་མགྲིན་འདི་བཞེངས་པ་ཡིན་པས་ཡི་དམ་དངོས་དང་ཁྱད་པར་མེད་ཅིང་དུས་ཕྱིས་ཀྱང་
དུས་འགྱུར་དང་གྲྭ་ཚང་འདི་ལ་ལེགས་ཉེས་ཀྱི་རྟགས་སུ་རྟ་སྐང་སའི་གཏེར་ནས་གྲགས་པ་ལྟ་བུ་ཟིལ་ཆེ་པ་ཐོས་པ་མང་དུ་བྱུང་ཞེས་དག་རྒྱུན་ལས་འབྱུང། ཕུང་པ་འདི་ནི་གྲུབ་ཐོབ་འདར་ཕྱར་གྱི་གཏེར་མ་
བྱིན་རླབས་ཤིན་ཏུ་ཆེ་བ་ཡིན། འཁོར་དབང་ཆེན་བཞི། སྒོ་མ་བཞི། བེག་ཙེ་ལྕམ་སྲིང། རྟ་མགྲིན་གསང་སྒྲུབ། རྣམ་ཐོས་སྲས་ཡེ་ཤེས་པ་དངོས་སུ་བཞུགས་པ་དང། བྱམས་ཁང་དུ་དུས་
གསུམ་སངས་རྒྱས། ཉེ་བའི་སྲས་བརྒྱད། བཅུ་གཅིག་ཞལ་རྣམས་བཞག། ནང་རྟེན་དུ། ཀུན་མཁྱེན་པའི་ཤངས་མཚལ་ལས་གྲུབ་པའི་རྟ་མགྲིན་ཡང་གསང་གི་སྐུ་ཐང། རྗེ་བཙུན་པའི་

[024B] རྗེ་དགེ་འདུན་རྒྱ་མཚོའི་ཕྱག་བྲིས་ལྕམ་སྲིང་གི་སྐུ་ཐང། རྗེ་དཔོན་དད་བའི་ཐུགས་དམ་རྟེན་མགོན་པོ་ཕྱག་དྲུག་པའི་སྐུ་ཐང། རྗེ་ཆ་པ་ཆོས་ཀྱི་སེང་གེའི་ཐུགས་
དམ་རྟན་བརྐྱམ་སོད་པ་གཡུ་ཕྲ་ཅན་དང། ཆ་པའི་ཆོས་དུང་མི་འགྱུར་བའི་གཟེར་རྟགས་ཅན། རྗེ་བཙུན་ཙོང་ཁ་པའི་ཕྱག་སྤུབ། རྗེ་ཡོན་ཏན་རྒྱ་མཚོའི་རྡོ་རྗེ་རྩེ་ལྔ་པ་གཏེར་བྱོན། མཁན་ཆན་མརྟ་སཏ་ནིས་ཞེས་
ཞལ་གཟི་དམར་ལས་གྲུས་བཟུར་བརྒྱད་པ་སོགས་དང། གསུང་རྟེན་བཀའ་འགྱུར་ཚར་བཞི་དང་བསྟན་འགྱུར་བྲིས་མ། རྗེ་རིན་པོ་ཆེའི་གསུང་འབུམ་སོགས་དང། གཞན་ཡང་སྐུ་རྟེན་ཀླུ་འཇིམ། ལི་མ་
གསེར་སྐུ་སོགས་མང་པོ་བཞུགས་སོ། །དགོན་པའི་ཕྱི་རོལ་འདུ་ཁང་ཆེན་མོའི་རྒྱབ་ཏུ་ད་ལྟ་རྡོ་སྐུ་བཞེངས་པ་འདི་རྣམས་ཀྱི་བོད་ཀྱི་ནམ་མཁའ་ལ་རྒྱལ་བ་ཙོང་ཁ་པ། རྗེ་དགེ་འདུན་རྒྱ་མཚོ། ཆོས་རྒྱལ་
ཡབ་ཡུམ་རྣམས་ཞལ་གཟིགས། འདི་རྣམས་ཀྱི་སྐུ་བྲག་ལ་སྐྱ་བྲིས་རྒྱབ་ནས་བརྐོས་མཁན་རྙེད་ན་དགོངས་ཡོད་པའི་ཚེ། གཙང་པ་ཡིན་ཟེར་བའི་མི་གཅིག་བྱུང་ནས། དེང་ཀྱིས་ལྷ་བརྐོ་ཤེས་ཟེར་བས། འདི་
རྣམས་བརྐོར་བཅུག་སྟེ་ཚར་བ་ན་ཡོན་སྦྱིན་དགོངས་ནས་བཙལ་བས་རྣལ་འབྱོར་པ་མ་རྙེད་པས། དེ་ཆོས་རྒྱལ་གྱི་སྤྲུལ་པར་ངེས་ཏེ་བྱིན་རླབས་ཤིན་ཏུ་ནས་ཆེ་བ་རྗེ་བཙུན་པའི་རྣམ་ཐར་དུ་གསལ་བ་ལྟར་ཡིན་ནོ། །

[025A]༄༅། །ཤར་ཕྱོགས་ཀྱི་བསྐོར་ལམ་གྱི་ནང་གི་ཐ་མའི་འབུམ་པ་ཆུང་ཆུང་འདི་ནི། སངས་རྒྱས་ཀྱིས་ལུང་བསྟན་པའི་ཆོས་རྒྱལ་མྱ་ངན་མེད་ཀྱིས་ནུབ་གཅིག་ལ་ལྷ་གནས་བྱེ་བ་ཕྲག་བརྒྱར་མཆོད་རྟེན་
བྱེ་བ་བརྒྱ་བཞེངས་པའི་ཡ་རྒྱལ་གཅིག་ཡིན་ཞེས། པཎ་ཆེན་ཐམས་ཅད་མཁྱེན་པས་གསུང་བ་ཡིན་ཞེས་གྲགས་པ་ལགས་སོ། ་རྗེ་འདིའི་འཁྲུངས་རབ་ནི། སྟོན་པའི་དུས་སུ་དགྲ་བཅོམ་པ་
ཙུན་ད། དེ་ནས་ཤཱཀྱ་བཤེས་གཉེན། ཀ་བ་དཔལ་བརྩེགས། སྒྲོ་ཕུག་བ། སི་སི་རི་བ། འཕགས་པ་བླ་མ། བླ་མ་དམ་པ་བསོད་ནམས་རྒྱལ་མཚན། དེ་ནས་བྱམས་ཆེན་ཆོས་རྗེ། སེ་ར་
རྗེ་བཙུན་ཆོས་ཀྱི་རྒྱལ་མཚན། འཁོན་སྟོན་དཔལ་འབྱོར་ལྷུན་གྲུབ། བླ་མ་གྲགས་པ་འོད་ཟེར། རྗེ་ལུང་སྐྱ་རིན་པོ་ཆེ་བློ་བཟང་ཆོས་ལྡན། རྗེ་ཐམས་ཅད་མཁྱེན་པ་རོལ་བའི་རྡོ་རྗེ། ད་ལྟ་སྦྲུལ་བའི་སྐུ་རྣམས་
སོ། །ཕན་བདེའི་འབྱུང་གནས་རྒྱལ་བསྟན་ཀུན་དུ་དར། །བསྟན་འཛིན་རྣམས་ཀྱི་སྐུ་ཚེ་འཕྲིན་ལས་རྒྱས། །བདག་ཅག་སྐྱེ་དགུ་ཐམས་ཅད་བདེ་ཞིང་སྐྱིད། །ཕུན་ཚོགས་དཔལ་ལ་རོལ་པའི་བཀྲ་ཤིས་
ཤོག། །།དབང་ཕྱུག་བརྒྱད་ལྡན་རྒྱལ་བ་ཙོང་ཁ་པའི། །བསྟན་པའི་ཉི་མ་དགེ་འདུན་ཀུན་གྱི་གཙོ། །མཁས་ཤིང་གྲུབ་པའི་དཔལ་གྱུར་ཐམས་ཅད་མཁྱེན། །ཕན་བདེ་ཉིན་མོར་

[025B] །བཀྲ་ཤིས་ལྷུན་བོ་ཆགས་འདེབས་པ་པོ་རྒྱལ་དབང་ཐོག་མ་རྗེ་དགེ་འདུན་གྲུབ་པ་ནི། གཙང་གི་ཕྱོགས་སྲད་ཀྱི་ལུང་ལག་གུར་མ་རུ་པ་ཞེས་པའི་གྲོང་དུ། ཡབ་མགོན་པོ་
རྡོ་རྗེ། ཡུམ་ཇོ་མོ་ནམ་སྐྱིད་ཅེས་བྱ་བའི་སྲས་མིང་སྲིད་ལྔ་ལས། རྗེ་འདི་གསུམ་པ་ཡིན་ལ། འཁྲུངས་ལོ་ནི་རབ་བྱུང་བདུན་པའི་ལོ་ལྔ་པ་ལྕགས་མོ་ལུག་ལོ་ཡིན་ཞིང། ལོ་འདི་ནི་རྗེའི་དགུང་ལོ་སོ་ལྔ་བ་
ཡིན། འདི་སྐུ་བལྟམས་བའི་ནུབ་མོ་དགྲ་ཇག་བྱུང་སྟེ་ཡབ་ཡུམ་སོགས་མི་རྣམས་ཁྲིད། ནོར་རྣམས་ཀྱང་ཁྱེར་བ་ཡིན་འདུག་དེ་ལ་རྗེ་རང་གིས་ཕྱིས་སུ་ཞལ་ནས་གསུངས་པ་ལ། དང་བོར་ད་སྐྱེས་པའི་
ནུབ་མོ་འབྲོག་པ་ལ་དགྲ་ཇག་བྱུང་སྟེ་མས་ད་རྡོའི་གསེབ་ཏུ་སྦས་ཏེ་བྲོས། སང་ཉིན་བལྟར་འོངས་པས་བྱ་རོག་གཅིག་གིས་བྱ་རོག་གཞན་དང་གཅན་གཟན་སོགས་ཀྱི་གནོད་པ་བྱེད་པ་བསྲུངས་ཏེ་བུ་ཚ་མ་ཤི་བར་
འདུག་པ་ལ། རྨོ་མོ་ཞིག་ཡོད་པ་ན་རེ། སྐྱོབ་པའི་སྲུང་མ་གཅིག་ཡིན་ན་ནི་དུ་པ་ཡང་མི་ཁྱེར་ཐང། མ་ཡང་མི་ཁྲིད་ཐར། གནོད་པའི་འདྲེ་གཅིག་ཡིན་ན་ནི་བུ་ཆུང་ཡང་མི་སྲུང་ཐར་ཟེར་ཏེ་བུ་ཆུང་ཁུར་ཏེ་
བྲོས་ནས་ཕྱིན་ཟེར་ཞིང། ང་རང་གི་དྲན་ཡུལ་ན་ཡང་དེ་འདྲ་ཞིག་འདུག་བྱ་རོག་དེ་དཔལ་མགོན་ཞལ་གྱི་རྣམ་འཕྲུལ་དུ་འདུག་མགོན་པོ་འདིས་ཕྱིས་ཀྱང་དེའི་དྲིན་དོ་དང། ཁྱོད་ལྟ་བུའི་བསྟན་འཛིན་

[026A]༄༅། །ལ་དེ་ལྟ་བུའི་ཆོས་སྐྱོང་བསྟེན་དགོས་པ་ཡིན་ནོ་ཞེས་ཡང་ཡང་གསུང་གིན་ཡོད་གསུང། དེ་ལྟར་དགྲས་བཅོམས་པས་རེ་ཞིག་ཁ་སྟོད་ཀྱི་གྲོང་རྣམས་སུ་བཞུགས་ཤིང། དགུང་
ལོ་ལྔ་ལོན་བའི་ཚེ་རྩོན་དཀར་བྱ་བའི་ཡུལ་དུ་ར་ཛི་མཛད་ཅིང་རྡོ་ལ་མ་ཎི་མང་པོ་ཕྱག་བྲིས་མཛད། ཨ་ལྕེས་འདི་ཅི་ཡིན་བྱས་བས། ཕ་མའི་སྒྲིབ་སྦྱོང་ཡིན་གསུང། ཕ་མ་ད་ལྟ་མ་ཤི་ལགས་ཞས་
པས། ཕ་མ་ཤི་བ་དང་མ་ཤི་བ་མང་པོ་ཡོད་པས་དེ་ཐམས་ཅད་ཀྱི་སྒྲིབ་སྦྱོང་ཡིན་གསུངས། དེ་ནས་ཁ་སྟོད་མཐོང་སྨོན་བྱ་བར་ཕྱུག་པོ་གཅིག་གིར་རྫི་མཛད་ནས། ཡིག་དྲུག་འབྲུག་གསུམ། ཧཱུཾ་ཧྲཱཻ་
སོགས་རྡོ་ལ་ཕྱག་བརྐོས་མཛད། དེ་ནས་སྣར་ཐང་གི་ཕུ་དགེ་སྟེངས་བྱ་བར་བཞུགས་པའི་དགུང་ལོ་བདུན་པ་ལ་ཡབ་གཤེགས། ཡབ་ཀྱི་སྒྲིབ་སྦྱོང་དུ་སྨན་མདོ་བགྱང་བརྒྱ་པ་གཅིག་ཕྱག་བྲིས་མཛད་
དེ་ནས་སྣད་ཐང་དུ་དགེ་འདུན་འཚོ་བའི་ལྷག་མ་ལ་སྐྲུ་བར་བྱོན། དེ་སྐབས་ན་བཟའ་ཆུ་བུན་གྱིས་བཙོས་པ་ཞིག་བཞེས་པས་ལ་ལས་བཙུན་ཆུང་ངག་སྐྱ་ཟེར། ལ་ལས་ཤ་བ་སྐྱ་རེངས་ཟེར་ཡང། ཐུགས་
འཁྲུག་པ་ཅུང་ཟད་ཀྱང་མེད་བར་འདུས་སྡེའི་བྱ་བ་མཛད་པ་ལ། བློ་ལྡན་འགའ་ཞིག་གིས་དགའ་ནས་བསྔགས་བ་ཡང་བྱས་སོ། ་ཕྱོགས་བཅུའི་རྒྱལ་བ་ཀུན་གྱི་ཐུགས་རྗེའི་གཏེར། །སྤྱན་རས་

[026B] །ཐ་མལ་དབུལ་པོའི་རྣམ་པར་བཞུགས་པ་ལ། །ཅལ་ཅོལ་ཁེངས་པས་སྨོད་རྣམས་ཀྱེ་མ་བླུན། །རྒྱལ་བ་སྲས་དང་བཅས་པའི་རྣམ་འཕྲུལ་ནི། །གང་ལ་གང་
གིས་ཕན་བའི་གཟུགས་སྟོན་པས། །མ་བརྟགས་གྱ་ཚོམ་བརྙས་སྨོད་སོགས་སྤངས་ནས། །རྟག་ཏུ་བག་ཡོད་དུལ་བར་སྤྱོད་ན་ལེགས། །དེ་ལྟར་སྣར་ཐང་དུ་སྦྲང་པོའི་ཚུལ་དུ་བཞུགས་པའི་ཚ། དཔལ་སྣང་
ཐང་གི་གདན་ས་བྕ་བཞི་བ་སངས་རྒྱས་སྨན་པའི་རྒྱལ་པོའི་སྦྲུལ་པ་གནས་ལྔ་རིག་པ་གྲུབ་པ་ཤེས་རབ་ཅེས་ཡོངས་སུ་གྲགས་བ་དེས། དམ་པ་འདིའི་སྐུ་ལས་འོད་འཕྲོ་བ་དང་བསྟན་པ་འཛིན་པའི་སྐྱེས་བུ་དམ་
པར་གཟིགས་ནས། དགེ་བསྙེན་དུ་བསྒྲུབས་ཏེ། མཚན་པདྨ་རྡོ་རྗེ་རང་སོར་བཞག་ནས་གྱ་སྟོན་ཙནྟྲ་པ་ལ་ཀྲོག་དང། བྲིས་མཁན་ཤཱཀྱ་དཔལ་ཞེས་པ་ལས་རྒྱ་ཡིག་བོད་ཡིག་རིགས་མི་འདྲ་བ་དང་
ཧོར་ཡིག་རྒྱ་གར་གྱི་ལཉྪ། ཝརྟུ་མཐའ་དག་ལ་སྦྱངས་ཤིང། དགུང་ལོ་བཅོ་ལྔ་པ་ཤིང་མོ་བྱ་ལོ་ཟླ་བ་གསུམ་པའི་ཉེར་གཅིག་གི་ཉིན་བསྟན་པའི་བདག་པོ་གྲུབ་པ་ཤེས་རབ་ཀྱིས་མཁན་པོ་དང་ཆེན་
བོ་བློ་ལྡན་ཞེས་པས་སློབ་དཔོན་མཛད་ནས་ཚིགས་སྔ་མ་དགེ་ཚུལ་གྱི་སྡོམ་པ་ལེགས་པར་བཞེས་ཏེ་མཚན་དགེ་འདུན་གྲུབ་པ་དཔལ་ཞེས་གསོལ་ཞིང། བཟང་བོ་ཞེས་བ་རྗེ་རང་གིས་བསྣོན་བར་མཛད་པ་

[027A]༄༅། །ཡིན་གསུང། དེ་ནས་དབུས་ཕྱོགས་སུ་ཕེབས་པར་བཞེད་ཀྱང་མཁན་པོའི་གསུང་བཞིན་སྣར་ཐང་རང་དུ་མཁན་པོ་ཉིད་གཙོ་བོར་གྱུར་པ་ལ་ཆོས་མང་དུ་གསན་ཅིང། སྙན་དག་
འཆི་མེད་མཛོད། སྒྲའི་མཚམས་སྦྱོར་སོགས་ལ་སྦྱངས། དགུང་ལོ་ཉི་ཤུ་བཞེས་པ་ལྕགས་ཕོ་སྟག་གི་ལོ་ཟླ་བ་གཉིས་པའི་ཡར་ངོའི་ཚེས་བཅུ་གཅིག་གི་ཉིན། ཚེགས་སྔ་མའི་མཁན་པོ་ཉིད་ཀྱིས་མཁན་
པོ་དང། ཚེགས་སྔ་མའི་སློབ་དཔོན་གྱིས་ལས་སློབ། གྲགས་པ་ཤེས་རབ་ཀྱིས་གསང་སྟོན་མཛད་ནས་གྲངས་ཚང་བའི་དགེ་འདུན་ལ་བསྙེན་པར་རྫོགས་ཏེ་ཐུབ་པའི་དབང་བོའི་རྒྱལ་ཚབ་དམ་བར་གྱུད་
ཏོ། །དེ་ནས་རྣམ་འགྲེལ་དང་ཊཱིཀྐ་ཐུགས་འཛིན་དང། མཁན་རིན་པོ་ཆེ་ཉིད་ལས། ཀྱཻ་རྡོར་དང། དོན་ཞགས་སོགས་མང་དུ་ཞུས་ཤིང། སྨན་བླའི་ལུང་ཞུས་དུས་ཁྱེད་ལ་སྐུ་ཚེ་རིང་པོ་འོང་བའི་མཚན་མ་བྱུང་
བཧཻ་ཥ་ཛྱེ་ཉེར་གཅིག་རེ་དམ་བཅའ་གྱིས་གསུང། ཇི་ལྟར་བྱུང་ཞུས་པས། བཅུ་ཕྲག་བརྒྱད་ལྷག་མཚོན་པའི་སེང་ཁྲི་ལ། །སྨན་པའི་རྒྱལ་པོ་དབུ་སྐྲ་དུང་མདོག་ཅན། །ཆོས་འཆད་ཚེ་རིང་ནད་མེད་ལྟས་ཡིན་གསུང།།
དགུང་ལོ་ཉེར་ལྔ་པ་ལ་བབས་པའི་ཚེ། རང་ཉིད་རྗེ་བཙུན་ཙོང་ཁ་པ་མཇལ་འདོད་ཡོད་བ་དང། མཁན་རིན་པོ་ཆེས་ཀྱང་སྐབས་སུ་བབས་པར་མཁྱེན་ནས་དབུས་སུ་ཕེབས་ནས། ཁྲ་འབྲུག་ཏུ་བྱང་སེམས་

[027B] ཐང་པོ་ཆེར་ཆོས་རྗེ་རོང་སྟོན་ལ་ཕར་ཕྱིན་གསན། དེ་ནས་འོན་བཀྲ་ཤིས་གདོང་ཁར་རྗེ་རིན་པོ་ཆེ་དང་མཇལ། དྲང་ངེས་རྣམ་འབྱེད་དང། རྩ་ཤིའི་རྣམ་བཤད་སོགས་
གསན་ཞིང། རྗེ་རིན་པོ་ཆེས་མཐང་གོས་བཞེས་འཕྲོ་གཅིག་གནང། འདུལ་བའི་བསླབ་ཁྲིམས་སྤེལ་བའི་རྟེན་འབྲེལ་མཛད། རྗེ་རིན་པོ་ཆེས་ཐང་པོ་ཆེར་ཉི་མ་རྒྱལ་མཚན་ལ་གསང་འདུས་ཞུས་ན་ལེགས་གསུང་བ་
ལྟར། ཁོད་ལ་གསང་འདུས་མི་བསྐྱོར་ལ། འཇིགས་བྱེད་བཅུ་གསུམ་མ། གཤེད་དམར་བཅུ་གསུམ་མ། ལྷ་ལྔ་སོགས་གསན་ཞིང། དགའ་ལྡན་དང་གསང་ཕུར་ཕར་འབྱོན་ཚུར་འབྱོ་ན་མཛད་ནས་ལོ་
གསུམ་ཙམ་གྱི་རིང། རྗེ་རིན་པོ་ཆེ། རྒྱལ་ཚབ། འདུལ་འཛིན་རྣམས་ལ། ལམ་རིམ་སོགས་མདོ་སྔགས་མང་དུ་གསན། ས་ཕག་ལོ་རྗེ་རིན་པོ་ཆེས་འབྲས་སྤུངས་དང། སེ་ར་ཆོས་སྡིངས་སུ་
མདོ་སྔགས་ཀྱི་ཆོས་གང་གནང་ཐམས་ཅད་ཞུས། དེ་ནས་རྗེ་རིན་པོ་ཆེས་ཞལ་ཏ་གནང་སྟེ་ཕན་ཡུལ་གྲོ་པར་དམར་སྟོན་ཁུ་དཔོན་ལ་འདུལ་བ་ཞིབ་པར་གསན་ཞིང་མངོན་པའང་གསན། དེ་སྐབས་རྗེ་རིན་པོ་ཆེ་
ཞིང་ལ་གཤེགས། དེ་ནས་སླར་ཡང་གསང་ཕུར་ཕེབས་ནས། མཐོང་སྨོན་གྲྭ་ཚང་གི་འཆང་ཉན་མཛད་སྐབས་མནལ་ལམ་དུ་ཤར་ཕྱོགས་སུ་ཐུབ་དབང་གི་སྐུ་ཤིན་ཏུ་ཆེ་བ་ཞིག་གཟིགས་པའི་མཛོད་

[028A]༄༅། །སྤུ་ནས་ཟླ་བ་ཉ་གང་བ་ཞིག་ཆད་ནས་རྗེ་རང་ཉིད་ལ་ཐིམ་པར་རྨིས། དེ་རྗེས་ཤེས་རབ་སེང་གེ་ལ་ཞུས་པས། སངས་རྒྱས་ཀྱི་འཕྲིན་ལས་འཇུག་ཅིང་ཚེ་རིང་པོ་འོང་བའི་ལྟས་
ཡིན། ངེད་ཀྱི་རྨི་ལམ་དུ་ཁྱེད་མགོ་སྐྱ་ཡེར་ཡེར་འཆད་ཉན་བྱེད་པ་རྨིས་གསུང། ཡང་དེ་དུས་མནལ་ལམ་དུ་ནམ་མཁའ་ནས་ཨོཾ་ཝཱ་གི་ཤྭ་རི་མུཾ་གྱི་ཡི་གེ་ལཊྪའི་རྣམ་པར་ནར་གྱིས་བྱུང་རྗེ་དེ་ཉིད་ཀྱི་ལྕེ་ཐོག་
ཏུ་བབས་པ་དང། ད་འཚོངས། ད་འཚེངས། ཞེས་ལན་གསུམ་བརྗོད་པ་དང་མཉམ་དུ་མནལ་སར་པ་ཞིག་རྨིས་གསུང། དེ་ལྟར་དབུས་ཕྱོགས་སུ་ལོ་བཅུ་གཉིས་བཞུགས་ཏེ། མེ་ཕོ་རྟ་ལོ་ལ་
རྗེ་ཤེས་རབ་སེང་གེ་དང་ཡབ་སྲས་ཕྱོགས་མཐུན་དུ་གཙང་ཕྱོགས་སུ་ཕེབས་ནས། བྱང་ཆེན། རྟ་ནག་རི་ལུད་སོགས་སུ་འཆང་ཉན་མཛད་ནས་ཤེས་རབ་སེང་གེ་དབུས་སུ་ཕེབས། རྗེ་འདི་པ་
ལ་སྟོད་ལྷོ་བྱང་རྣམས་སུ་བྱ་བྲལ་འཆང་ཉན་མཛད། ཕྱིད་ལམ་བདྨ་ཆོས་སྡིངས་སུ་པཎ་ཆེན་ཕྱོགས་ལས་རྣམ་རྒྱལ་ལ་སྒྲོལ་མའི་སྐོར་སོགས་ཆོས་མང་དུ་ཞུས། པཎ་ཆེན་གྱིས་རིག་གནས་
སྐོར་དང་མདོ་རྒྱུད་ཀྱི་དྲི་བ་མང་དུ་མཛད་པ་ཐམས་ཅད་ལ་ལན་ཐོགས་མང་དུ་ཕུལ་བས་ཤིན་ཏུ་དགྱེས་ཏེ། ད་ཕྱིན་ཆད་ཐམས་ཅད་མཁྱེན་པ་དགེ་འདུན་གྲུབ་གྱིས་ཞེས་མངའ་གསོལ་མཛད། དེ་

[028B] རྒྱ་འབུམ་མོ་ཆེར་ཕེབས་སྐབས་རྟེན་འབྱུང་མཐའ་བྲལ་གྱི་དོན་ལ་ངེས་པ་རྙེད་ཅིང་དེ་ཚུན་ཆད་སྙིང་རྗེ་གསུམ་གྱིས་དུས་འདའ་བ་བྱུང། བོ་དོང་དུ་ཕེབས་རྒྱལ་སྲས་རིན་པོ་ཆེའི་
སློབ་མ་ཆོས་བཟང་དཔལ་བ་ཞེས་པ་ལ་དམག་ཟོར་མའི་རྗེས་གནང་ཞུས་པས། ཁོང་གི་ཞལ་ནས། མདང་རྨི་ལམ་དུ། ལྟོ་ཕྱོགས་འདི་ནས་རླུང་ནག་འཚུབ་མའི་དཀྱིལ་ནས་དགེ་སློང་གཅིག་
བོ་དོང་གི་སྒོ་རྩར་སླེབ་བྱུང་བ་ལ། འདི་ནས་བུད་མེད་རྒྱན་ཆ་ཅན་གཅིག་སོང་སྟེ། བསྟན་འཛིན་ཆེན་པོ་ལ་བསུ་བ་བྱ་ཟེར་ནས་བྱུང་བ་རྨིས། ད་རེས་རང་འབྲོག་མོ་ཧོར་གྱིས་ཁྱེར་བ་འདྲ་གསུང་ཞིང་
ལྷ་མོ་འདིའི་བཀའ་ལུང་མན་ངག་དང་བཅས་པ་གནང། གཞན་ཡང་བྱང་ཆེན་སོགས་སུ་བྱ་བྲལ་འཆད་ཉན་གྱིས་བསྟན་པ་རྒྱས་པར་མཛད། ས་རྟ་ལོ་སླར་ཡང་དབུས་སུ་ཕེབས་ནས་བྱང་རྩེ་ཆོས་
རྗེ་ནམ་མཁའ་དཔལ་ལ། ཕྱག་རྡོར་འཁོར་ཆེན་སོགས་དང། འཆད་ཁར་ལྷ་ཟུར་ཁང་པ་ལ་བློ་སྦྱོང་སྐོར་དང། ཨ་ཝཾ་དུ་འཇམ་དབྱངས་རིན་ཆེན་རྒྱལ་མཚན་ལ་དུས་ཀྱི་འཁོར་ལོའི་སྐོར་རྣམས་རྒྱས་
བར་གསན། སླར་ཡང་ཤེས་རབ་སེང་གེ་དད་ཡབ་སྲས་གཉིས་ཀ་གཙང་དུ་ཕེབས་ནས་སྣར་ཐང་དང་བྱང་ཆེན་སོགས་སུ་འདུལ་བའི་འཆད་ཉན་གཙོ་བོར་མཛད་བས། སྒྲོལ་མ་དཀར་སྔོ་

[029A]༄༅། །འཇིགས་བྱེད། མགོན་པོ་ཕྱག་དྲུག་པ་སོགས་ཆོས་སྐྱོང་མང་པོའི་ཞལ་གཟིགས། ལྷུན་པོ་རྩེར་བྱང་སེམས་ཤཱཀྱ་འཕེལ་བས་གདན་དྲངས་ནས་རྗེ་ཤེས་རབ་སེང་གེས་
རིམ་ལྔའི་དམར་ཁྲིད། རྒྱུད་འགྲེལ་སོགས་གསུངས་ནས། དགའ་ལྡན་དུ་ཕེབས། དེ་རྗེས་རྗེ་འདིས། །ལྷུན་པོ་རྩེ། དཔལ་སྡིངས་རྣམས་སུ་འཆད་ཉན་མཛད། བདེ་ཆེན་རྩེད་ལོ་ཆེན་
ཐུགས་རྗེ་དཔལ་བ་སྤྱན་དྲངས་ཏེ། ཐ་སྙད་སྐོར་དང་ཁྱད་པར་བཀའ་གདམས་གླགས་བམ་གསན། ལོ་ཆེན་རིན་བོ་ཆེས་སུ་ལ་གསན་གིས། དེ་དུས་དགེ་སློང་དེ་ལ་འབྲོམ་གྱི་འདུ་ཤེས་ཞོག་
རྒྱལ་མཚན་པ་ལ་ཞུས། ཁོང་འབྲོམ་གྱི་སྤྲུལ་པར་བྱེད་པ་གདའ། དེ་དུས་ཁོང་གི་གསུང་ནས། གླེགས་བམ་རིན་པོ་ཆེ་ནས་འབྱུང་བ་ལྟར་ད་སྟེ་ཡུན་མི་རིང་ཐར་ཁྱེད་རང་གི་ཡུལ་ཕྱོགས་སུ་བསྟན་འཛིན་
གྱི་དགེ་སློང་བགྲེས་བོ་གཅིག་འབྲོམ་གྱི་རྣམ་ཐར་ཞུ་བྲེར་འོང་གིས། དེ་དུས་དགེ་སློང་དེ་ལ་འབྲོམ་གྱི་འདུ་ཤེས་ཞོག་ཁྱེད་རང་སྤྱན་རས་གཟིགས་སུ་སྒོམས་ལ་གླེགས་བམ་རིན་པོ་ཆེ་ལེགས་བར་
སྟེན་ཅིག་གསུང་གི་འདུག་པ་དང་མཐུན་པར་བསྟན། ཁོ་བོ་སྐལ་བ་བཟང། གླེགས་བམ་རིན་པོ་ཆེ་འདི་འབྲོམ་ལ་ཐོས་ནས་འབྲོམ་ལ་འཆད་པར་འདུག་པས། ད་ནི་ཆོས་བདག་བོ་ལ་འཕྲོད་པ་ཡིན་ནོ་གསུངས་

[029B] །
   ༈    བཀའ་གདམས་གླེགས་བམ་ལས། གླང་ཆེན་བཞེངས་དང་བཞུགས་འདྲ་བ། །མཐར་ཐུག་བསམ་གཏན་ལྷུན་གྲུབ་ཤོག་ཅེས་དང་
ལྟ་བས་མི་དོམས་གཟི་བརྗིད་ཅན། །མཚུངས་པ་མེད་པའི་བཀྲ་ཤིས་གནས། །བཀྲ་ཤིས་ལྷུན་པོ་རྒྱས་འགྱུར་ཤོག་འདོད་དགུ་འབྱུང་པའི་རིན་པོ་ཆེ། །དེ་དང་མཐུན་པ་དཔག་བསམ་ཤིང། །དགོས་
འདོང་འབྱུང་བའི་བཀྲ་ཤིས་གནས། །བཀྲ་ཤིས་མཆོག་རབ་རྒྱས་འགྱུར་ཤོག་ཅེས་སོགས་ཀྱིས། བཀྲ་ཤིས་ལྷུན་པོའི་རྒྱབ་རི་དང། གནས་ཀྱི་དབྱིབས་དང། དེའི་གང་ཟག་དང། དེར་བསམ་
གཏན་འགྲུབ་ལུགས་དང། རྟེན་ཁྱད་བར་ཅན་འབྱོན་ལུགས་ལ་སོགས་པ་རྣམས་ལུང་བསྟན་པ་ཡིན་ནོ་ཞེས་རྗེ་ཐམས་ཅད་མཁྱེན་པ་ཉིད་ཀྱིས་གསུངས། རྗེ་འདི་ཉིད་དགེ་འཕེལ་དུ་ཟླ་བ་གཅིག་ཙམ་སྐུ་
མཚམས་མཛད་དེ་བཞུགས་པའི་ནུབ་གཅིག་མནལ་ལམ་ལ། ད་ལྟ་བཀྲ་ཤིས་ལྷུན་པོའི་རྒྱབ་རི་འདིའི་རྣམ་པ་ཅན་གྱི་དི་རྩོན་རྗེ་ཙོང་ཁ་པ་བཞུགས། རྐེད་པ་ཙམ་ན་སེམས་དཔའ་ཆེན་པོ་འདུལ་

[030A]༄༅། །འཛིན་བཞུགས། དེའི་སྨད་ཙམ་ན་རྗེ་རང་ཉིད་བཞུགས་འདུག་དེ་ནས་སེམས་དཔའ་ཆེན་པོའི་ཞལ་ནས། རྗེ་བླ་མ་འདི་ལ་ཡང་རྣ་བ་གཏོད་ལ་གསོན་དང། རྗེ་ཙོང་
ཁ་པ་ཆེན་པོས་རང་དེ་པ་ལ་ལུང་བསྟན་མང་པོ་མཛད་ཀྱིན་འདུག་ཟེར་བ་ལ། རྗེ་འདི་པས་ལེགས་པར་གསན་པས་གསུང་གི་སྒྲ་དབྱངས་མང་པོ་གཅིག་སྒྲོགས་པ་ཕལ་ཆེར་མགོ་གསུང་གི་ཆ་
ཤས་གཅིག་ལ། དགེ་འདུན་གྲུབ་ཅེས་བོས་པ་ལ་བརྟེན་ནས། ས་ཕྱོགས་འདིར་ཚད་མ་རྣམ་འགྲེལ་གྱི་བསྟན་པ་རྒྱས་པར་འགྱུར་པ་ཡིན། ཞེས་གསུང་པ་གཅིག་གསལ་བར་ཚོར་བས། ཁུས་ཀྱི་པ་
སྤུ་གཡོ་བ་ཞིག་བྱུང། ཅི་ལ་ལྟ་བ་ཡིན་ནམ་གསུང་བ་དང། ཡང་རྗེ་འདི་བོ་དོང་ན་བཞུགས་པའི་ཐོ་རངས་ཤིག་བུད་མེད་ཀྱི་སྐད་ལྷང་བ་ཞིག་བྱུང། མགོ་བོ་བསངས་ཏེ་ཉན་པས། དེ་ན་ཁྱོད་ཀྱི་
དགོན་པ་ཡོད། །གདུལ་བྱ་དག་ཀྱང་དེར་འདུ་ཞིང། །ཁོ་མོའང་ཁྱོད་ཀྱི་རྗེས་སུ་འབྲད། །ཁྱོད་ཀྱི་རྗེས་འབྲང་སྐྱོབ་པར་བྱེད། །ཅེས་ཟེར། དགོན་པ་ཅི་ལྟ་བུ་ཞིག་འོང། དགོན་པའི་མིང་ལ་ཇི་སྐད་ཟེར་
བྱས་པས། ལག་པ་གཉིས་ཐལ་མོ་ཁོད་སྟོང་སྦྱར་ཏེ། དགོན་པ་འདི་ལྟ་བུ་ཞིག་འོང། དགོན་པའི་མིང་ལ་མུ་ཁྱུད་ཅན་ཟེར། དེ་མཁའ་འགྲོའི་བརྡ་སྐད་ཡིན་ནོ་ཨང་ཟེར་ཡལ་སོང་གསུང། ཁྱད་

[030B] ས་ཕྱོགས་འདི་ན་དགེ་འདུན་གྲུབ་མགོ་བོ་སྐྱ་ཡེར་ཡེར་ཆོས་འཆད་
ཀྱིན་འདུག་པ་ཞིག་སེམས་སྣང་ལ་དུས་རྒྱུན་དུ་འོང་གསུང་བ་དང། དགོན་པ་མ་བཏབ་པའི་གོང་ཙམ་དུ་ཕྱུགས་རྫི་མང་པོ་གནས་དེར་ཕྱུགས་མ་འཚོ་བ་ལ་བུ་མོ་བཟང་མོ་ཟེར་བ་ཞིག་ན་རེ། དགོན་བའི་སྲད་བར་
ལ་བ་གླང་ཤོད་སོང་ཟེར། ཟླ་བོ་རྣམས་ཀྱིས་ཁྱོད་སྨྱོ་འདུག་ཟེར། དུས་ཕྱིས་སུ་མོ་ན་རེ། དགོན་པ་མདའ་རྒྱང་གང་གིས་སྙོགས་ཚད་གཅིག་ལ་སྔགས་པ་རྒྱན་ཆ་བཟང་པོ་བཏགས་པ་གཅིག་གིས་དགེ་འདུན་
དང་སྐྱེ་བོ་མང་པོ་ལ་ཆོས་གསུང་བ་མཐོང་ཟེར་རོ། །དེ་ལྟར་ལྷ་དང་བླ་མས་ལུང་མང་དུ་བསྟན་པའི་ཆོས་སྡེ་ཆེན་པོ་བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་འདི་ནི་
རྗེ་ཐམས་ཅད་མཁྱེན་པ་དགུང་ལོ་ལྔ་བཅུ་ད་བདུན་པར་རབ་བྱུང་ཞེས་པ་མེ་མོ་ཡོས་ཀྱི་ལོ་ལ་ཆགས་བཏབ་པ་ཡིན་ལ། དེ་ལྟར་ན་དགའ་ལྡན་ཆགས་བཏབ་ནས་ལོ་བརྒྱད་ཕན་འབྲས་སྤུངས། ལོ་བཅུ་གཅིག་པ་
ལ་སེ་ར། ལོ་སོ་དགུ་ལོན་པ་ན་བཀྲ་ཤིས་ལྷུན་པོ་ཆགས་བཏབ་པ་ཡིན་པར་སྣང་ལ། དེ་ཡང་གནས་འདིའི་ས་དབྱད་ནི། རྒྱབ་རེ་གླང་ཆེན་ཉལ་བ་འདྲ་བའི་མཁལ་མའི་སྟེང་ན་ཡོད། ཤར་ན་ཟངས་དཀར་གྱི་

[031A]༄༅། །རི་ཡུལ་འཁོར་སྲུངས་པི་ཝཾ་བརྡུང་པ་འདྲ་པ། བྱང་ན་རྒྱབ་རི་རྣམ་ཐོས་སྲས་ནེའུ་ལེ་བསྣམས་པ་འདྲ་བ། ནུབ་ན་ཁྱུང་རི་མིག་མི་བཟང་གི་ཚུལ་དུ་ཡོད། དེ་བཞིན་བ་ལྷོ་ན་འཕགས་
སྐྱེས་པོ་འདྲ་བ་དང། ལྷོ་ནུབ་མཚམས་ན་རི་དུང་ཁ་གྱེན་ལ་བསླང་བ་འང་བ་ཡོད་དེ་གྲགས་པ་ཆེན་པོ་འོང། རྒྱབ་ཀྱི་རི་སྤྱི་བླུགས་འདྲ་བ་ནི། དགེ་འདུན་རྣམས་ཚུལ་ཁྲིམས་གཙང་མ་འོང་བའི་རྟེན་མ་ལྔལ་
ཡོད། ཕ་བོང་ཐག་ཐུག་མང་པོ་རུང་ཁང་དུ་རྒྱུག་པ་འདྲ་པ་ལོངས་སྤྱོད་འབྱུང་བའི་རྟེན་འབྲེལ་ཏེ། ས་དཔྱད་ཕུན་སུམ་ཚོགས་པ་འདིར་ཡོས་ལོ་དེའི་སྨིན་དྲུག་ཟླ་བའི་ཡར་ཚེས་བཟང་པོ་ལ། རྗེ་ཉིད་སྦྱིན་
བདག་གི་གཙོ་བོ་དར་རྒྱས་པ། དཔོན་བསོད་ནམས་དཔལ་བཟང་དང་བཅས་པ་ཕེབས་ཏེ། ས་བརྟག་པ། གཞི་བདག་ལ་གཏོར་མ་སྦྱིན་བ་སོགས་ཆོག་རྒྱས་པར་མཛད། དགེ་འདུན་གྱི་གཙུག་ལག་
ཁང་དང། དྲི་གཙང་ཁང། བླ་བྲང། བྲང་ཁང་སོ་སོ་དང་བཅས་པའི་འགྲམ་བཏིངས། སྦྱིན་བདག་དཔོན་དཔལ་བཟང་གིས་ཕ་གཞིས་དང། ཤིང་ཆ་སོགས་དགོས་པའི་ཡོ་བྱད་འཕང་མེད་མཛད་
གྲྭ་པ་རྣམས་ཀྱིས་ཀྱང་སློབ་གཉེར་མ་ཆག་པའི་ངང་ནས། སྤྱི་དང་སོ་སོའི་མཁར་ལས་ལ་ནན་ཏན་མཛད་པས། འདུ་ཁང་ཀ་པ་བཞི་བཅུ་ཞེ་བརྒྱད་ཀྱིས། བྱམས་ཁང་ཀ་བ་བཅུ་གཉིས་ཀྱིས་

[031B] སྒྲོལ་མ་ལྷ་ཁང་ཀ་བ་དྲུག་གིས། མགོན་ཁང་ཀ་བ་གཉིས་ཀྱིས། གཙུག་ལག་ཁང་གི་ཁྱམས་དང་བཅས་པ་རིང་པོ་མ་ཐོགས་པར་གྲུབ། གཙང་ཁང་གླ་ཐོག་ཕུབ་
པའི་ཚེ་འཇའ་གཅིག་ཀ་བ་ལ་གདོང་འཛུ་ག་སུ་ཟུག་འཇའ་ཚོན་གཅིག་ཀ་པ་ནས་དུང་རྩེ་ན་ཁ་ལ་ཟུག་པ་དང། ཐོག་ཁེལ་ནས་དབུ་རྲྩེའི་སྟེང་དུ་འཇའ་ཟུག་པ་སོགས་ལྟས་ངོ་མཚར་བ་བྱུང་
དེ་ནས་བསམ་འགྲུབ་རྩེ་ནས་ཐུབ་ཆེན་གསར་བཞེངས་གནང་བ་དེ་ལྷ་ཁང་གི་དབུས་སུ་གདན་དྲངས་པས་ས་གཡོ་པ་དང། མེ་ཏོག་གི་ཆར་ཉིན་ལྡའི་བར་དུ་བྱུང་ཞིང། དཔལ་གསང་བ་འདུས་པའི་སྒོ་ནས་
རབ་གནས་རྒྱས་པར་མཛད་དོ། །འདི་དག་གི་སྐབས་དགོན་པའི་མིང་ངེས་པ་ཅན་མ་མཛད་བ་ལ། རྗེ་ཉིད་གཙུག་ལག་ཁང་འདིའི་ཁྱམས་སུ་རས་གུར་ལ་བཞུགས་པའི་ཐོ་རངས་སྔར་ནས་ལུང་སྟོན་པའི་
བུད་མེད་དེའི་སྐད་ལྷང་བ་གཅིག་ལ་དགོན་པའི་མིང་ལ་བཀྲ་ཤིས་ལྷུན་བོ་གྱིས། སྔར་གྱི་མཁའ་འགྲོའི་བརྡ་སྐད་དེས་ཁྲོལ་ལོ་ཨང་ཟེར་བས། དེ་ནས་བཟུང་བཀྲ་ཤིས་ལྷུན་བོ་ཞེས་འཇགས་པ་ཡིན་
དེ་ནས་ས་མོ་སྦྲུལ་ལོའི་དགུན་ཆོས་ནས་བརྩམས་ཏེ་གྲྭ་དབོན་སློབ་ཐམས་ཅད་བཀྲ་ཤིས་ལྷུན་པོར་བཞུགས་པའི་མཐིལ་མཛད་ཅིང། དར་རྒྱས་ནང་པ་དཔོན་བསོད་ནམས་དཔལ་བས་དགོན་པའི་གཞི་རྟེན་ལ་
[032A]༄༅། །གཞིས་མཁར་བའི་བོགས་སྔོ་ཆགས་ཀྱི་ཡོང་སྒོ་རྣམས་ཕུལ་ཏེ། ལོ་རེ་བཞིན་དབྱར་ཆོས་ལ་གསོལ་ཕོགས་འབུལ་བར་མཛད་དོ། །དེ་ལྟར་སྦྲུལ་ལོ་དེ་ནས་བཟུང་ཤིང་ཕོ་རྟ་ལོའི་
བར་ལོ་ཉི་ཤུ་རྩ་དྲུག་ཙམ་གྱི་བར་དུ་གཙོ་ཆེར་གདན་ས་འདིར་འཆང་ཉན་མཛད་ཅིང། གཙང་ཆུ་ལྷོ་བྱང་སྟོད་སྨད་མར་པོར་ཆོས་བར་བཏེག་ནས་བསྟན་པ་ཁོ་ན་ཐུགས་ལ་དགོངས་ཏེ་གཞུང་ཆེན་པོ་རྣམས་
འཆད་ཉན་མཛད་པ་དང། ཚང་མ་རིག་རྒྱན་དང། འདུལ་ཊཱིཀ་རིན་ཆེན་འཕྲེང་བ་སོགས་དགོངས་འགྲེལ་བརྩམས་པ་དང། སྐུ་གསུང་ཐུགས་རྟེན་བཞེངས་པ་དང། དགེ་འདུན་གྱི་བསྙེན་བཀུར་
དཀོན་མཆོག་གི་མཆོད་པ་སོགས་འཁོར་ལོ་གསུམ་གྱི་བྱ་བས་དུས་འདའ་བར་མཛད་པས། མནལ་ལམ་དུ་རྗེ་བཙུན་ཙོང་ཁ་པ་བྱོན་ནས། དགེ་འདུན་གྲུབ། ཁྱོད་བདག་གཞན་བརྗེ་བའི་བྱང་ཆུབ་ཀྱི་
སེམས་བསྒོམ་མམ་གསུང་བ་ལ། བསྒོམ་གྱིན་ཡོད་གསུང་བ་དང། རྗེ་བཙུན་ཤེས་རབ་སེང་གེ་རྗེ་བཙུན་ཙོང་ཁ་པའི་རྣམ་པ་ཅན་ཞིག་གིས། ཆོས་ཀྱི་མཐར་ཐུག་སེམས་བསྐྱེད་ཡིན། །ལྷ་བའི་
མཐར་ཐུག་སྟོང་ཉིད་ཡིན། །རྒྱུད་ཀྱི་མཐར་ཐུག་གསང་འདུས་ཡིན། །གསུངས་ནས་རལ་གྲི་གཉིས་གཏང་སོང་བ་རྨིས་གསུང་བ་དང། སྔར་རི་བོ་དགའ་ལྡན་དུ་བཞུགས་དུས་མནལ་ལམ་ལ་

[032B] རྫིང་
བུའི་མཐའ་ནས་དངོས་གྲུབ་སྩོལ་ཞེས་ཞུས་པས་མཆོག་གི་དངོས་གྲུབ་གནང་བའི་སྣང་བ་ཞིག་བྱུང་གསུང་བ་དང། ཡང་ལན་ཅིག་མནལ་ལམ་དུ་རྗེ་རིན་པོ་ཆེ་ཕེབས་ནས། སློབ་མ་རྣམས་ཀྱིས་ཁྱོད་
ཀྱི་བློ་དང་མཐུན་བར་བྱས་སམ་གསུང་པ་ལ། ཕལ་ཆེར་གྱིས་ནི་མཐུན་པར་བྱས། ལ་ལས་ནི་མི་འདོད་པ་བྱས་པའང་བྱུང་ཞུས་བས། སེམས་ཅན་ཐམས་ཅད་ཀྱིས་ཕ་དང་མ་བྱས་པའི་དྲིན་དྲན་པར་གྱིས་ལ་
བཟོད་བ་ཆེ་དགོས་ཞེས་གསུང་བ་སོགས། མདོར་ན་བླ་མ་ཡི་དམ་ཆོས་སྐྱོང་རྣམས་དང་རྨི་ལམ་ཚུན་ཆད་དུ་འབྲལ་བ་མེད་པ་བྱུང་ཞིང། ནམ་ཞིག་གི་ཚེ་པཎ་ཆེན་ཡེ་ཤེས་རྩེ་མོས། རྗེ་འདི་ལ་ཁྱེད་དང་པོ་སྐུ་ཚེ་
ཕྱི་མ་དགའ་ལྡན་དུ་འབྱོན་བཞེད་ཡོད་བ་ལ་ཕྱིས་བདེ་བ་ཅན་དུ་འབྱོན་བཞེད་ཡོད་པ་ཡིན་ཟེར་བ་བདེན་ནམ། ཞུས་པས་ཁོ་བོ་ལ་དེ་ལྟ་བུའི་འདོད་པ་ཕུར་ཚུགས་པ་མེད། བདེ་བ་ཅན་སོགས་ན་གདུལ་བྱ་ཡང་དག་པ་
འབའ་ཞིག་ཡོད། དེ་བས་མ་དག་པའི་གདུལ་བྱ་རྣམས་འདུལ་བའི་ཕྱིར་དུ་རེ་ཞིག་མ་དག་པའི་ཞིང་འདི་ཀར་སྡོད་འདོད་པ་ཡིན་གསུང། ཞ་ལུ་བའི་རྗེས་སུ་དགའ་ལྡན་པ་རྣམས་ཀྱིས་གསེར་ཁྲིར་ཕེབས་

[033A]༄༅། །དགོས་ཚུལ་ནན་བསྐྱེད་ཞུས་པའི་ཚེ། ཞལ་ནས་དགྲ་མཁང་དགྲ་ཡི་ལུང་པར་རྒྱག་དགོས་པ་ཡིན། དེང་རང་གི་འདིར་ཡང་དགའ་ལྡན་ཙམ་ཞིག་འོང་བའི་རེ་བ་ཡོད། ཁྱེད་རང་རྣམས་མཁས་གྲུབ་རྗེའི་གཅུང་ཆོས་རྒྱན་པ་འདི་གདན་འདྲེན་ཞུས་ན་འོང་གསུངས་སོ། །བརྩམས་བའི་བསྟན་བཅོས་ནི། འདུལ་ཊིཀ་རིན་ཆེན་ཕྲེང་བ། འདུལ་བའི་གླེང་འབུམ། ཚང་མ་རིགས་རྒྱན་སོགས་པོ་ཏི་
བདུན་ཡོད་དོ། །ཡང་དོད་པ་ཀུན་དགའ་བཟང་པོ་སོགས་འགའ་ཞིག་གིས་ཟུང་ཟ་བྱེད་ཅིང་ཡོད་པའི་སྐབས་སུ། ཀུན་འདུས་ཞེས་པའི་རི་ལ་བཞུགས་པའི་ཉིན་ཅིག་རྗེ་བླ་མའི་དྲིན་བསམ་པ་དང་
གཞན་གྱི་ལོག་སྒྲུབ་ལ་ཐུགས་སྐྱོ་བས་ཚིགས་བཅད་འགའ་ཞིག་གསུངས་སོ། །དེ་ནི་འདི་ལྟར། ཤར་གངས་རི་དཀར་པོའི་རྩེ་མོ་ན། །སྦྲིན་དཀར་པོ་གནམ་ལ་སྙེག་འདྲ་བ། །འདི་མཐོང་བའི་
མོང་ལ་བླ་མ་དྲན། །དྲིན་བས་མས་ཤིང་བསམས་ཤིང་དད་པ་སྐྱེས། །སྤྲིན་དཀར་པོ་ལྡིངས་པའི་ཤར་ཕྱོགས་ན། །འབྲོག་དགའ་ལྡན་རྣམ་པར་རྒྱལ་བ་དེར། །མཚན་བརྗོད་པར་དཀའ་བའི་རིན་པོ་ཆེ། །ཕ་
བློ་བཟང་གྲགས་པ་ཡབ་སྲས་བཞུགས། །ལམ་རིམ་པ་གཉིས་ཀྱི་རྣལ་འབྱོར་སོགས། །ཆོས་ཟབ་ལ་ཤིན་ཏུ་རྒྱས་པ་གསུངས། །བོད་ཁ་བ་ཅན་གྱི་སྐལ་ལྡན་ལ། །མགོན་ཁྱོད་ཀྱི་བཀའ་དྲིན་བསམ་

[033B] །སྒོས་སྙོམས་ལས་འཛིན་པའི་དགེ་འདུན་གྲུབ། །བློ་ཅུང་ཟད་ཆོས་ལ་ཕྱོགས་པ་འདི། །རྗེ་ཡབ་སྲས་རྣམས་ཀྱི་བཀའ་དྲིན་ཡིན། །དྲིན་ཆེ་བར་ངེས་སོ་ཡབ་སྲས་རྣམས། །དུས་འདི་ནས་བྱང་ཆུབ་
སྙིང་པོའི་བར། །རྗེ་ཡབ་སྲས་ཁྱེད་རྣམས་མ་གཏོགས་བ། །སྐྱབས་རེས་གཞན་ནས་མི་འཚོལ་བས། །ཐུགས་བརྩེ་བའི་ལྕགས་ཀྱུས་དྲང་དུ་གསོལ། །དྲིན་ཇི་བཞིན་འཁོར་བར་མ་ནུས་ཀྱང། །སེམས་ཆགས་
སྡང་དབང་དུ་མ་སོང་བར། །མགོན་ཁྱོད་ཀྱི་བསྟན་བ་འཛིན་པ་ལ། །དུས་ནམ་ཡང་བརྩོན་པ་བགྱིད་པར་སྣོན། །ལང་ད་ལྟ་གངས་རིའི་ཁྲོད་འདི་ན། །དང་བསྟན་བ་འཛིན་པར་ཁས་ལེན་ཞིང། །གཞན་བསྟན་འཛིན་
དགྲ་པོའི་དྭངས་མར་འཛིན། །ཚུལ་འདི་ལ་སྐྱོབ་གཏིང་ནས་སྐྱེས། །གཞན་འཕུང་བར་འདོད་པའི་ཀུན་སློང་དང། །རྒྱུད་མཚན་འཛིན་དམ་བོས་བཅིང་ས་ལགས་ཀྱང། །ལམ་མཐོན་པོར་གནས་པའི་ཁས་ལེན་
བྱེད། །འདི་བརྟགས་ན་ཀུན་གྱིས་ཁྲེལ་བའི་རྒྱུ། །ཁམ་གོལ་སར་རྒས་པའི་སྡུག་ཡུས་ཀྱིས། །ཆོས་ཚུལ་བཞིན་སྒྲུབ་པའི་གང་ཟག་ལ། །རྒྱུད་ཁོང་ནས་འཁྲུག་བའི་གདུག་སེམས་ཅན། །གདོན་ཐུགས་ལ་
ཞུགས་བ་མ་ལགས་སམ། །དགྲ་ཉོན་མོངས་འདུལ་ཐབས་མི་བྱེད་པར། །གཤགས་འགྱེད་བ་ཙམ་གྱི་འཆད་ཉན་ཡང། །འདྲེ་ཤར་སྒོའི་ཕྱོགས་སུ་གནས་བ་ལ། །གླུང་ནུབ་སྒོར་གཏོར་ལྷར་དོན་རེ་ཆུང། །

[034A]༄༅། །དོན་དེ་ལྟར་གོ་བའི་བཤེས་གཉན་རྣམས། །སྤྱིར་ལུས་ཅན་ཀུན་ལ་བཀའ་དྲིན་བསམ། །སྒོས་ཆོས་མཛད་ཡོངས་ལ་དག་སྣང་སྦྱོད། །དགྲ་ནང་ན་འདུག་པའི་ཉོན་མོངས་འདུལ། །
མི་ཁོ་བོའི་རྗེས་འཇུག་གྲོགས་པོ་རྣམས། །ཡིད་ཕྱོགས་སུ་ལྷུང་པས་མ་འཆིང་བར། །བློ་གཟུ་བོར་གནས་པའི་རྟོག་དཔྱོད་ཀྱིས། །ལམ་དྲང་པོར་ཞུགས་པ་ཅིས་ཀྱང་ལེགས། །གཏམ་འདི་ལ་བརྟེན་ནས་
འགྲོ་བ་རྣམས། །བྱམས་སྙིང་རྗེས་དྲངས་པའི་སེམས་བསྐྱེད་དང། །དབྱིངས་སྦྲོས་བྲལ་རྟོགས་པའི་ལྟ་བ་ཡིས། །དབལ་བླ་མེད་བྱང་ཆུབ་མྱུར་ཐོབ་ཤོག་སྐུ་ལ་མཚན་དཔེའི་དཔལ་འབར་ཞིང། །གསུང་
དབྱངས་ཡན་ལག་དྲུག་ཅུས་བརྒྱན། །ཐུགས་ནི་ཟབ་ཡངས་མཁྱེན་བརྩེའི་གཏེར། །དཔལ་ལྡན་བླ་མའི་བཀྲ་ཤིས་ཤོག་ཅེས་པའོ། །དེ་ལྟར་བསྟན་འགྲོའི་དོན་རྒྱ་ཆེར་མཛད་ནས་རྗེ་ཉིད་
དགུང་ལོ་གྱ་བཞི་ལ་ཕེབས་པའི་ཟླ་བ་དང་པོ་ལ་རྗེ་རིན་པོ་ཆེས་ལྷ་ས་སྨོན་ལམ་མཛད་པ་ཇི་ལྟ་བ་བཞིན་མཛད། ལོ་རྗེས་མ་འདི་ལས་ཀྱང་བཟང་བ་བྱེད་པ་ཡིན་གསུང། དེ་ནས་ལོ་དེའི་ཟླ་བ་བཅུ་གཅིག་པའི་
ཚེས་བདུན་གྱི་ཉིན་སྲས་ཀྱི་ཐུ་བོ་འདུལ་འཛིན་གྲགས་པ་དཔལ་ལྡན་དང་གཞིས་ཀྱི་སློབ་དཔོན་པ་རྣམས་འདིར་བྱོན་གསུང། ཁོང་རྣམས་ལ། རང་རེ་རྣམ་པའི་དགོངས་རྒྱུ་ལ། གང་དང་ཅིའི་རྒྱུ་མཚན་

[034B] སྐབས་དོན་གྱི་གཙོ་བོ་ཁྱེད་རྣམས་ཀྱིས་སྤྱིར་སངས་རྒྱས་ཀྱི་བསྟན་པ་དང་སེམས་ཅན་གྱི་བདེ་སྐྱིད། ཁྱད་པར་བཀྲ་ཤིས་ལྷུན་པོའི་བསྟན་པ་ལ་བསམས་ནས་ཇི་སྲིད་
འཚོའི་བར་དུ་འདིར་བཞུགས་ནས་བཤད་སྒྲུབ་ཚུལ་བཞིན་དུ་མཛད་ན་དེད་ཀྱི་བསམ་བ་ཡང་དེ་ཀས་རྫོགས་པ་ཡིན། སྨོན་ལམ་དང་ངའི་དགོངས་རྫོགས་གཉིས་སྦྲགས་པས་འོང། རྟེན་གསུམ་བཞེངས་དགོས་
ནི་མེད། དེའི་དུས་བུ་འདི་བསྲེགས་ལ་མི་འཁྲུགས་པའི་སྟོང་སྐུ་ཞིག་ཐོབ། སྒྲོལ་མ་རང་ཡང་འདིར་ཤོག་གསུང་ནས་བཙུན་ཆུང་འདིས་ལོ་སུམ་ཅུ་ལྷག་ཙམ་ཞིག་གི་བར་དུ་ངའི་གཡོག་བྱས་པ་ཡིན། འདི་ལ་
ཁྱེད་རྣམས་ཀྱིས་བགོད་སྐལ་མི་འཕམ་པ་གཅིག་ཀྱང་བྱིན། ངའི་སྐྱེ་བ་ཡིན་ཟེར་བ་འདྲ་བྱུང་ན་ཁྱེད་བཀྲ་ཤིས་ལྷུན་པོ་བས་མིང་ན་མ་བྱེད། ཁོ་བོ་ནི་འགྱོད་པ་མེད་བར་འཆི་བའི་དུས་བྱའོ་གསུང། སེམས་
དཔའ་ཆེན་པོས་ཐུགས་དམ་གསལ་འདེབས་དགོས་སམ་ཞུས་པས། མི་དགོས་ཕྱིར་སོང་གསུངས་ནས། མཚན་མོའི་རིང་ཐུགས་དམ་ལ་རྩེ་གཅིག་ཏུ་མཉམ་པར་བཞག་སྟེ། ཚེས་བརྒྱད་ཀྱི་ཐོ་
རངས་ཞབས་རྡོ་རྗེ་སྐྱིལ་ཀྲུང། ཕྱག་གཉིས་མཉམ་གཞག་མཛད་དེ། གཞིའི་འཆི་རིམ་ལམ་གྱི་འོད་གསལ་དང་བསྲེས་ནས་ཐམས་ཅད་སྟོང་པ་འོད་གསལ་ལ་ཟླ་བ་དེའི་ཉེར་གཉིས་བར་བཞུགས་ཤིང་

[035A]༄༅། །དེ་ནས་ཡེ་ཤེས་ཀྱི་སྐུའི་བཀོད་པ་བསམ་གྱིས་མི་ཁྱབ་པའི་ངང་ནས། དག་པ་དང་མ་དག་པའི་ཞིང་མང་པོར་སྤྲུལ་པའི་སྐུས་འགྲོ་དོན་མཛད་ཅིང། སྦྲུལ་གཞི་ནི་རྗེ་འཇམ་དཔལ་སྙིང་
པོའི་དྲུང་དུ་དེ་ཞིག་གཤེགས་སོ། །དེའི་ཚེས་གཡོ་བ་དང། འཇའ་ཚོན་དང། ལྷའི་རོལ་མོའི་སྒྲ་གྲགས་ཤིང། མེ་ཏོག་གི་ཆར་བབས་པ་སོགས་ངོ་མཚར་བའི་ལྟས་མང་དུ་བྱུང། སྐུ་གདུང་ཞུགས་ལ་
ཕུལ་ནས་དངུལ་གྱི་མཆོད་རྟེན་བཞེངས་ཏེ་བཀྲ་ཤིས་ལྷུན་པོར་མཆོད་བཞིན་པ་ཡིན་ནོ།། །།གླིང་འདིར་གྲྭ་ཚང་བཞི་ཆགས་ཏེ། ཤར་རྩེ། དཀྱིལ་ཁང། ཐོས་བསམ་གླིང་གི་གྲྭ་ཚང་བཅས་གསུམ་ལ་
མཚན་ཉིད་ཀྱི་སློབ་གཉེར་མཛད། སྔགས་པ་གྲྭ་ཚང་ནི་ཕྱིས་པཎ་ཆེན་ཆོས་རྒྱན་གྱིས་བཙུགས་པ་ཡིན་ལ། འདིར་ཡི་དམ་ཆོས་སྐྱོང་མང་པོའི་འཆད་ཉན་དང་བསྒོམ་བཟླས་སོགས་མཛད་བ་ཡིན་ནོ།། །།གླིང་
འདིའི་རྟེན་གྱི་རིམ་པ་ནི། འདུ་ཁང་ཆེན་མོའི་སྦུག་གི་མཆོད་ཁང་དུ། རྟེན་གྱི་གཙོ་བོ་ཐུབ་པ་བདུད་འདུལ་གྱི་གསར་སྐྱ་རྒྱབ་མཐོ་ཉེར་ལྔ་པ་འདི་ནི། རྗེ་ཐམས་ཅད་མཁྱེན་པས་གདན་ས་འདི་ཆགས་འདེབས་
པ་ལ་མངོན་དུ་ཕྱོགས་པའི་ཚེ། རྗེ་རང་ཉིད་ཀྱི་ཕྱག་རྫས་ཐམས་ཅད་བསྒྲིལ་བ་ལ་གསེར་ཞོ་བཅུ་བཞི་བྱུང་ཞིང། སྦྱིན་བདག་དཔོན་དར་རྒྱས་པས་གསེར་གྱི་གའུ་ཕྲ་མང་དང། དེས་མཚོན་དང་ལྡན་མང་

[035B] ལྷ་བཟོ་ཆོས་སྐྱོང་དང་གྱིས་བྱས་ནས་མེ་མོ་ཡོས་ལོ་ལ་བསམ་འགྲུབ་རྩེའི་བྲག་མར་བླ་བྲང་དུ་ལུགས་སུ་བླུགས་པ་ལན་གཉིས་སུ་ལུགས་ཉེས། དེ་ནས་ཐུབ་དབང་ལ་བསྟོད་པ་བདུད་
དཔུང་ཕྱེར་འཐག་མ་བརྩམས། ལུགས་ཕུང་ལ་རྗེ་བཙུན་མ་སྒྲོལ་མ་བླུག་པས། དེ་ནས་ལུགས་རྒྱུག་པ་གང་བྱོན་གཙང་ཞིང་ངོ་མཚར་བ་འདི་བྱོན། འདིའི་ནང་དུ་སངས་རྒྱས་བྱང་སེམས་ཀྱི་རིང་བསྲེལ་མང་
པོ་དང། ཁྱད་པར་རྒྱལ་བ་ཙོང་ཁ་པ་ཆེན་པོའི་དབུ་ལོ། སྐུ་མཐང་གོས། རྒྱལ་བ་འོད་དཔག་མེད་ཀྱི་དངུལ་སྐུ། རྗེ་བཙུན་ཤེས་རབ་སེང་གེའི་དབུ་ཐོད་རིན་པོ་ཆེ་སྣ་ཚོགས་པས་བཀང་བ་དང་
འདུལ་ཁྲིམས་རྣམ་པར་དག་བའི་ཆེད་དུ་འདུལ་བའི་གླེགས་བམ་མང་པོ་དང། གཞན་ཡང་གཟུངས་རྣམས་བཤད་ཚོང་དང་མཐུན་པར་བཞུགས་བ། དེ་རྗེས་གཙུག་ལག་ཁང་འདིའི་ཐོག་ཕུབ་ཚར་འཕྲལ་འདིར་
གདན་དྲངས་བའི་ཚེས་ཆེན་པོ་གཡོས་མེ་ཏོག་གི་ཆར་བབ་ཅིང་རྗེ་ཉིད་ཀྱིས་རབ་གནས་རྒྱས་པར་མཛད་པ་ཡིན། དེ་རྗེས་བསྟན་པའི་གཙོ་བོ་གནྡྷོ་ལ་དང་བཅས་པ་ལྡེམ་གཉིས། གཡས་གཡོན་དུ་རྒྱལ་བ་ཆེ་
དཔག་མེད་དང་སྨན་པའི་རྒྱལ་པོ། ཤར་ནུབ་ཏུ་ཉེ་བའི་སྲས་ཆེན་བརྒྱད་རྣམས་སྨན་སྐུ་མཚད་ཞིང་བརྗིད་ལ་བྱིན་རླབས་ཆེ་བ་འདི་རྣམས་བཞེངས་པ་ཡིན་ནོ། །དེའི་གཡས་ཀྱི་བྱམས་ཁང་གི་

[036A]༄༅། །གཙོ་བོ་འདི་ནི། རྗེ་ཉིད་ལ་སྔར་མཁས་གྲུབ་ཆོས་རྗེ་མནལ་ལམ་དུ་ཕེབས་ཏེ། རྗེ་བཙུན་བྱམས་པའི་སྐུ་བཞེངས་ན་བསྟན་པ་དང་སེམས་ཅན་ལ་ཕན་པ་རྒྱ་ཆེན་པོ་འོང་གསུང་
བ་དང། གཞན་ཡང་དགོས་བ་མང་དུ་གཟིགས་ནས་ཡོ་བྱད་རྣམས་སྟོད་སྨད་དུ་དགེ་བསྐུལ་མཛད་ཅིང་རྗེ་ཉིད་ཀྱི་ཕྱག་རྫས་རྣམས་ཡོད་སྦྲུགས་མཛད་ནས། སྦྲུལ་བའི་བཟོ་བོ་རྣམས་སྦྱན་རས་གཟིགས་དང་
སྒྲོལ་མས་ལམ་བསྟན། དཔལ་ལྷ་མོས་ལམ་སྲུང་མཛད་ནས་སླེབ་སྟེ། ལྕགས་མོ་སྦྲུལ་ལོ་ཐོག་མར་དབུ་ལུགས་སུ་བླུགས་པས་སྙན་གཡས་ལ་རྗེ་ཙོང་ཁ་པ་རང་བྱོན་དུ་ཕེབས། དེ་ནས་བལ་པོའི་བཟོ་
བོ་རྣམས་ཀྱིས་ལེགས་པར་བསྒྲུབས་པས་རིང་པོ་མ་ཐོགས་པར་ཁྲུ་ཉི་ཤུ་རྩ་ལྔའི་སྐུ་ཚད་དང་ལྡན་པའི་བྱམས་ཆེན་གྱི་སྐུ་འདི། ཆུ་མོ་ཁུག་གི་ལོ་ལ་གྲུབ་སྟེ། ནང་བཞུགས་དམ་པ་མང་པོའི་རིང་བསྲེལ་དང་
འགངས་ཆེ་རིགས་རྣམས་རྗེ་རང་གིས་མི་མངོན་བར་ཕུལ་ཞིང། གསང་འདུས་ཀྱི་སྒོ་ནས་རབ་གནས་མཛད་པའི་ཚེ་མེ་ཏོག་གི་ཆར་བབས། འཇའ་ཚོན་གྱི་གུར་ཕུབ། རྗེ་ཉིད་དེ་ནུབ་རྗེ་བཙུན་གྱི་ཞབས་དྲུང་དུ་
བཞུགས་ཏེ་གསོལ་བ་བཏབ་པས། རྗེ་བཙུན་བྱམས་པ་དགེ་སློང་གི་ཆ་ལུགས་སྣམ་སྦྱར་རྡོ་ཚོས་མ་གྱོན་པ་སྐུ་འདི་ལ་ཡང་ཡང་ཐིམས་པའི་སྣང་བ་བྱུང་ཞིང། དེའི་ཐོ་རངས་དེ་ལྟ་བུའི་དགེ་སློང་ཞིག་གིས། ཁྱོད་

[036B] གཡས་གཡོན་གྱི་ལྡེམ་གཉིས་རྗེས་སོར་བཞེངས་པ་ཡིན་ནོ། །གཙང་
ཁང་གཡོན་གྱི་སྒྲོལ་མ་ལྷ་ཁང་གི་གཙོ་བོ་རྗེ་བཙུན་ཡིད་བཞིན་འཁོར་ལོའི་གསེར་སྐུ་རྒྱབ་མཐོ་བཅུ་དྲུག་ཡོད་པ་འདི་ནི། སྔར་ནས་རྗེ་རང་ལ་རྗེ་བཙུན་མས་ངའི་སྐུ་ཞིག་བཞེངས་ན། སྐུ་ཚེ་རིར་བའི་རྟེན་འབྲེལ་ཡོད་
གསུང་བར་བརྟེན་མེ་ཕག་ལོ་སྔར་རྗེ་བཙུན་བྱམས་པའི་བཟོ་བོ་རྣམས་ཀྱིས་ལེགས་པར་བཞེངས་ཏེ་ནང་བཞུགས་རིང་བསྲེལ་མང་པོ་དང་ཁྱད་པར་དུ་རྗེ་བཙུན་མ་རང་གི་སྐུ་རང་བྱོན་མཐོ་གང་ཙམ་བཞུགས། གཡས་
གཡོན་དུ་སྒྲོལ་མ་སྡོ་དགར་གཉིས་ཀྱི་སྨན་སྐུ་དང་བཅས་པ་བསྒྲུབས་ནས་རབ་གནས་མཛད་པས་འཇའ་འོད་དང་མེ་ཏོག་གི་ཆད་དང་ནམ་མཁའ་ནས་གཎྚིའི་སྒྲ་ཆེན་པོ་གྲགས་བ་སོགས་བྱིན་རླབས་ཤིན་ཏུ་ནས་
ཆེ་བ་ཡིན་ནོ། །མགོན་ཁང་གི་གཙོ་བོ་དཔལ་རྡོ་རྗེ་འཇིགས་བྱེད། མགོན་པོ་ཕྱག་དྲུག་པ་ལྷ་མོ་གནོད་སྦྱིན་བཞི། མགོན་དཀར་ཡིད་བཞིན་ནོར་བུ་རྣམས་རྣལ་འབྱོར་གྱི་དབང་ཕྱུག་བཟང་བོ་རྒྱལ་
མཚན་པས་བདག་རྐྱེན་མཛད་ནས་བཞེངས་ཤིང། ལྷ་མོ་འདི་དེ་རྗེས་བཞེངས་པ་འདི་རྣམས་ཤིན་ཏུ་བཀའ་གཉན་པ་ལགས་སོ། །འདུ་ཁང་གི་སྒོར་རྒྱལ་ཆེན་སྡེ་བཞི། ཕྱི་ཁྱམས་ན་རྗེ་ཐམས་

[037A]༄༅། །ཅད་མཁྱེན་བས་མཁར་ལུང་ནས་གཏེར་བཞེས་པའི་རྡོ་གཡམ་ལ་བསྐལ་བཟང་སངས་རྒྱས་སྟོང་དང། སངས་རྒྱས་སོ་ལྔ་མཚན་བྱང་དང་བཅས་པ་འབུར་དོང་མཚར་དུ་དངར་བ་
ཐུབ་དབང་གི་གོས་སྐུ་ཆེན་མོ་དང། གཞན་ཡང་བཀའ་གདམས་ལྷ་བཞི། ཆོས་སྐྱོང་གཙོ་བོ་གསུམ་དང་བཅས་པའི་གོས་སྐུ་བདུན། རྗེ་དེ་ཉིད་ཀྱིས་བཞེངས་པའི་བཀའ་འགྱུར་དང། པཎ་ཆེན་ཐམས་
ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་དང། བློ་བཟང་ཡེ་ཤེས་དཔལ་བཟང་པོ་གཉིས་ཀྱིས་རིམ་པར་བཞེངས་པའི་བསྐལ་བཟང་ལྷ་ཁང་གི་གཡབས་སྐོར་ཤར་ལྷོ་དང། འདུ་ཁང་ཆེན་མོའི་སྟེང་གི་ལྷོ་
ནུབ་དང། དབུ་རྩེ་རྣམས་སུ་སྐུ་གསུང་ཐུགས་ཀྱི་རྟེན་བརྗོད་ཀྱིས་མི་ལང་བ་དང། ཤར་རྩེར་མགོན་དཀར། དཀྱིལ་ཁང་དུ་ལྕམ་སྲིད་གི་ཞལ་འབག་ཐོས་བསམ་གླིང་དུ་ལྡེབས་བྲིས་ལ་ལྷ་མོ་
རྣམས་གསུང་བྱོན་མ། སྔགས་ཁང་དུ་སྔགས་སྐུ་ངོ་མཚར་ཅན་མང་དུ་བཞུགས་སོ། །དེ་ལྟར་རྟེན་བརྟེན་པ་བཞེངས་པའི་རྗེ་དགེ་འདུན་གྲུབ་པ་ནི་རྒྱལ་དབང་རིན་པོ་ཆེའི་སྐུ་ཚེ་དང་པོ་ཡིན་ལ། དེ་ནས་
སྐུ་ཚེ་གཉིས་པ་དགེ་འདུན་རྒྱ་མཚོ། གསུམ་པ་བསོད་ནམས་རྒྱ་མཚོ། བཞི་པ་ཡོན་ཏན་རྒྱ་མཚོ། ལྔ་པ་ངག་དབང་བློ་བཟང་རྒྱ་མཚོ། དྲུག་བ་ཚངས་དབྱངས་རྒྱ་མཚོ། བདུན་པ་བསྐལ་བཟང་རྒྱ་མཚོ་སྟེ་

[037B] །རྒྱལ་དབང་གཉིས་པ་མན་གྱི་སྤྲུལ་སྐུ་རྣམས་དབུས་ཀྱི་པོ་ཏ་ལར་བཞུགས་ནས་སེ་
འབྲས་སོགས་གཙོ་བོར་སྐྱེད་བར་མཛད་ལ། བཀྲ་ཤིས་ལྷུན་པོར་རྗེ་དགེ་འདུན་གྲུབ་ཀྱི་རྗེས་སུ་བླ་མ་འགའ་ཞིག་ཁྲིད་བཞུགས་པའི་རྗེས། པཎ་ཆེན་བློ་བཟང་ཆོས་རྒྱན་ནས་པཎ་ཆེན་རིན་པོ་ཆེའི་སྤྲུལ་སྐུ་རིམ་བར་
བཀྲ་ཤིས་ལྷུན་པོར་བཞུགས་ནས་དགོན་སྡེ་སྐྱོང་བར་མཛད་བ་ཡིན་ནོ། །སྐྱབས་ཀུན་ངོ་བོ་རྗེ་བཙུན་བླ་མ་མཆོག་ཚེ་རབས་ཀུན་དུ་འབྲལ་མེད་རྗེས་འཛིན་ཅིང། །ཡང་དག་ལམ་བཟང་བསྟན་པ་ལ་བརྟེན་ནས།།
རང་གཞན་དོན་གཉིས་ཡོངས་སུ་རྫོགས་གྱུར་ཅིག། །།ཐུབ་པའི་ལིགས་བཤད་ཀུན་གྱི་མཐར་ཐུག་པ། །རྒྱུད་སྡེ་རྒྱ་མཚོའི་དེ་ཉིད་འབྱེད་པ་ལ། །རྒྱལ་བ་ཁྱབ་བདག་རྡོ་རྗེ་འཆང་དབང་
དང། །དབྱེར་མེད་བླ་མ་མཆོག་ལ་གསོལ་བ་འདེབས། །རྒྱུད་པ་གྲྭ་ཚང་འཛུགས་པ་པོ་མཁས་གྲུབ་ཤེས་རབ་སེང་གེ་ནི། གཙང་སྟོད་དུ་སྐུ་འཁྲུངས་ནས། གདན་ས་ཆེན་པོ་སྣར་ཐང་དུ་མཁན་ཆེན་
གྲུབ་པ་ཤེས་རབ་ལས་རབ་ཏུ་བྱུང་ནས་ཆོས་མང་དུ་གསན་ཞིང། ཤངས་བ་ཀུན་མཁྱེན་ཕྱི་མ་ལས་ཀྱང་ཟབ་ཆོས་མང་དུ་གསན། དབུས་སུ་ཕེབས་ནས་དང་པོར་རོང་སྟོན་ལ་ཕར་ཚར་གསན་ཞིང། ཁོང་གི་

[038A]༄༅། །གྲུབ་མཐའ་འཛིན་པ་ལ། རྗེས་སུ་རྗེ་རིན་པོ་ཆེ། འདུལ་འཛིན། རྒྱལ་ཚབ་གསུམ་ལ་དབུ་ཕར་ཚར་མ་སོགས་གསན་པས་གྲུབ་མཐའ་སྔ་མ་དོར་ནས་ཕྱི་མ་བཟུང། དེ་ལ་རོང་
སྟོན་རིན་པོ་ཆེ་གཙང་ལ་ཕེབས་དུས་ཤེས་རབ་སེང་གེ་ཁྱོད་ང་ལ་ཐུག་སྔ་བ་ཡིན་པ་ལ་གསུང། རྗེས་སོར་མཁས་གྲུབ་རིན་པོ་ཆེ་ལ་དུས་འཁོར་དང་འཇིགས་བྱེད་ཀྱི་ཆོས་སྐོར་དང་དབང་གསན། ཁྱད་པར་རྗེ་རིན་པོ་
ཆེ་ལ་དཔལ་གསང་བ་འདུས་པའི་རྩ་རྒྱུད་བཤད་རྒྱུད་དྲུག་དང་སྦྱར་བ་འགྲེལ་པ་སྒྲོན་གསལ་ལ་རྗེ་རང་གིས་མཛད་པའི་དཀྱུས་མཚན་དང་ཟུར་མཚན། བསྡུས་དོན། མཐའ་གཅོད་དང། གཞན་ཡང་གསང་འདུས་
ཀྱི་མན་ངག་འཕགས་པ་ཡབ་སྲས་ཀྱིས་མཛད་པའི་རིམ་ལྔ་སྦྱོད་བསྡུས་སོགས་དང། རྗེ་རང་གིས་མཛད་པའི་རིམ་ལྔ་གསལ་སྒྲོན་སོགས་དང། བདེ་མཆོག་གི་རྒྱུད་འགྲེལ་སོགས་དང། གཞན་ཡང། དུས་
འཁོར། ཀྱཻ་རྡོར། གཤིན་རྗེ་གཤེད་སྐོར་སོགས་ཚོགས་ཆོས་དང་ལྐོག་ཆོས་ཅི་རིགས་པ་གསན་ནས་རྒྱུད་སྡེའི་དོན་མཐའ་དག་དང་ཁྱད་པར་དུ་གསང་འདུས་ཀྱི་བཀའ་བབས། ཞལ་སློབ་གཞན་ལ་མ་གནང་
བའི་རྫོགས་རིམ་གྱི་ལག་རྗེས་རྣམས་ཀྱང་གནང་བས་རྒྱུད་དོན་ལ་ནང་བྱན་ཚུད་པའི་མཁས་གྲུབ་ཆེན་པོར་གྱུར། ས་ཕག་ལོ་རྗེ་རིན་པོ་ཆེས་སེ་ར་རྩེར་ཆོས་འཁོར་བསྐོར་བའི་སྐབས་སུ། བྱམས་ཆེན་ཆོས་རྗེས་

[038B]
བཀའ་ལན་ཅིག་གཉིས་ཕེབས་བ་ལ་མཁས་པ་སུས་ཀྱང་བཀའ་ལན་འབུལ་མ་སྤོབས་པའི་ཚེ། བླ་མ་འདིས་ཚོགས་ཀྱི་དབུས་ནས་བཞེངས་ཏེ་ཕྱག་བཙལ་ནས་དེ་ལྟ་བུ་ནི་རྗེ་ཉིད་ཀྱི་དགོངས་པ་དང་མཐུན་པ་བདག་
གིས་བགྱིའོ་ཞེས་སེང་གེའི་སྒྲ་བསྒྲགས་བའི་ཚེ་གཞན་རྣམས་ཐེ་ཚོམ་དུ་གྱུར་ཀྱང་རྗེ་ཉིད་མཆོག་ཏུ་དགྱེས་ཤིང་བྱིན་རླབས་མཛད། ནང་མཆོད་ཀ་པཱ་ལ་གང་བ་དང། གསང་བ་འདུས་པའི་གསེར་སྐུ་བྱིན་རླབས་ཅན་
འགྲེལ་པ་བཞི་སྦྲགས། རྒྱུད་ཀྱི་རྣམ་བཤད་གཉིས། བསྐྱེད་རྫོགས་ཀྱི་ཡིག་ཆ་རྣམས་དང། ཆོས་རྒྱལ་གྱི་ཞལ་འབག་གཏེར་མ། འཆམས་གོས། དབྱུག་ཏོ་ཞགས་པ་བཅས་གནང་ནས་གསང་སྔགས་
བླ་ན་མེད་པའི་སྟོན་པར་མངའ་གསོལ། ཁྱེད་རང་གཙང་ཕྱོགས་སུ་བྱོན་ལ་རྒྱུད་ཀྱི་བཤད་ཉན་མཛོད། གནོད་སྦྱིན་མོ་གཅིག་གིས་སྦྱིན་བདག་གི་གཙོ་བོ་བྱེད། སློབ་མའི་གཙོ་བོ་སྐྱེ་བ་མང་པོར་གཤིན་རྗེ་
གཤེད་ཀྱིས་རྗེས་སུ་བཟུང་བའི་རྣལ་འབྱོར་པ་ཆེན་པོ་གཅིག་གིས་ཐོག་དྲངས་སྐལ་ལྡན་མང་པོ་འབྱུང། ཞེས་ལུང་བསྟན། རྒྱུད་གྲྭ་འཛུགས་རྒྱུ་རྣམས་འདུལ་ཁྲིམས་གཙང་ཞིང་ཕ་མའི་རྒྱུད་ཀྱི་བཤད་ཉན་

[039A]༄༅། །རྒྱས་པའི་ཆེད་དུ་གནས་དེར་གསོ་སྦྱོང་མཛད། རྒྱུད་ཀྱི་རྒྱལ་པོ་གཉིས་ཀྱི་དབུ་ནས་ཆོས་ཐུན་རེ་རེ་གསུངས། དེ་ལ་རྗེ་རིན་པོ་ཆེས་གཙང་ཕྱོགས་སུ་རྣལ་འབྱོར་པ་དང་གནོད་སྦྱིན་མོ་
གཉིས་ཀྱིས་སློབ་མ་དང་ཡོན་བདག་ཏུ་འགྱུར་བ་སོགས་ལུང་བསྟན་མང་པོ་གནང་བ་རྣམས་རྗེའི་རྣམ་ཐར་གྱི་ནང་དུ་བཤད་པ་ལྟར་ཡིན་ལ། དེ་ནས་རྗེ་ཤེར་སེང་གིས་གསང་ཕུའི་མཐོང་སྨོན་གྲྭ་ཚང་དུ་འཆང་ཉན་མཛད་
གྲྭ་ཚང་འདི་ལ་ཕྱིས་སུ་དྭགས་བོ་གྲྭ་ཚང་ཞེས་མིང་དུ་ཆགས། དེ་རྗེས་མེ་རྟ་ལོར་རྗེ་དགེ་འདུན་གྲུབ་དང་ཤེར་སེང་གཉིས་གཙང་དུ་བྱོན། སྣར་ཐང་སོགས་སུ་ཆོས་མང་དུ་གསུངས་པས་གྲྭ་བ་མང་པོ་འདུས་པ་ནི་
ཕྱིས་བཀྲ་ཤིས་ལྷུན་པོའི་འདུས་ཚོགས་ཀྱི་གཞིར་གྱུར། དེ་ནས་འདུས་ཚོགས་དེ་རྗེ་དགེ་འདུན་གྲུབ་ལ་གཏད་ནས་གནས་གཞན་འགའ་ཞིག་ཏུ་བྱོན། དེ་ནས་ལྷུན་པོ་རྩེར་བྱོན། འདུས་ཚོགས་ལ་ཆོས་
གསུངས། སི་ཏུ་བསོད་ནམས་དཔལ། བདག་མོ་ཤཱཀྱ་དཔལ་གཉིས་ཀྱིས་སྦྱིན་བདག་མཛད་དེ། དེར་རྒྱུད་གྲྭ་བཙུགས་ནས་འཕགས་འོད་ཡོན་ཏན་རྒྱ་མཚོ་དེའི་བླ་མར་བཞག་རྗེས་གནང་བའི་
ཆོས་རྒྱལ་གྱི་ཞལ་འབག་དབྱུག་ཞགས་རྣམས་རྟེན་དུ་གནང། རྗེས་ལུང་བསྟན་བའི་གཤིན་རྗེ་གཤེད་ཀྱི་རྣལ་འབྱོར་པ་འཕགས་འོད་ལ་མི་མང་འདོད་ལ། ཞལ་འབག་ལ་དཔག་ན་ཡིན་འདྲ་ཞིང། རྒྱུད་

[039B] སྲད་རྒྱུད་ཀྱི་རྐང་བཟུང་སྣང་བ་སོགས་ལས་ཀྱང་ཤེས་ནུས་སོ། །ཡང་གནས་དེར་རྗེ་དགེ་འདུན་གྲུབ་ཀྱིས་འགྲེལ་པ་
ཐོག་མར་གསན་པས་རྗེ་འདི་ཡིན་བར་རྣམ་ཐར་ལས་བཤད་ལ། རྗེ་རང་ཉིད་ཀྱིས་ཀྱང་ཀ་བསྟོད་ལས་གཤིན་རྗེ་གཤེད་ཀྱི་རྣལ་འབྱོར་པར་གསུངས་སོ། །སྔགས་མ་གསུངས། མཚན་ཉིད་ལ་རྗེ་འདི་
ཁོ་ན་དྲིན་ཆེ་ལ། འཕྲིན་ལས་ཤིན་ཏུ་ཆེ་བ་སྐུ་ན་རིམ་བཞིན་ནོ། །དེ་ནས་སེང་གེ་རྩེར་ཕེབས། སེང་གེ་རྩེའི་དཔོན་མོས་ཀྱང་སྦྱིན་བདག་མཛད་ནས་ཆོས་སྡེར་ཡང་སྔར་བཞིན་སྒྲུབ་དཀྱིལ་ཕྱག་ལེན་དང་
རྒྱུད་ཀྱི་བཤད་ཉན་བཙུགས། རྗེས་ལུང་བསྟན་པའི་གནོད་སྦྱིན་མོ་དཔོན་མོ་འདི་ཡིན་སྣང། དེ་ཕན་ཆད་ནི་ཁྱོད་རང་གིས་ཤེས་བར་འགྱུར་ཞེས་རྗེ་རིན་པོ་ཆེས་ལུང་བསྟན་པ་ལྟར། སྐབས་འདི་ནས་བཟུང་
རྗེ་ཤེད་སེང་ཉིད་ལ་རྟགས་མངོན་སུམ་དུ་བྱུང་བར་འདུག་གོ་དེ་ཡང་སྲད་རྒྱུད་ཀྱི་གྲྭ་ཚང་བཙུགས་པ་ནི། སེང་གེ་རྩེར་བཞུགས་པའི་ཉིན་ཅིག་ཇ་གྲལ་དུ་གྲལ་གཡས་ཀྱི་མགོར་དགེ་འདུན་
གྲུབ་དང། གཡོན་གྱི་མགོར་འདུལ་ནག་བ་དཔལ་ལྡན་བཟད་པོ་བཞུགས་བར། རྗེ་ཤེད་སེང་གིས། འདུལ་ནག་བ་ལ་ཁྱོད་ཀྱི་དགུད་སྙིང་གང་ཡིན་གསུངས་པས་རྟ་ཡིན་ཞུས་པར། དེ་བཟང་

[040A]༄༅། །འདུག་འཇིག་རྟེན་གྱི་གཏམ་དབེར། གཡག་ཤི་སར་རྟ་འཁྲབ་ཟེར་བས། ཁྱོད་སོང་ལ་གཡག་ཤི་ལུང་པར་རྒྱུད་ཀྱི་བཤད་ཉན་གྱིས་ཤིག་གསུངས་ནས་
རྗེའི་པཎ་ཞྭ་དང་གོས་བེར་གནང་བས། འདི་དགེ་འདུན་གྲུབ་པར་འོས། ངལ་རྗེའི་འགྲེལ་པ་བཞི་སྦྲགས་དང་ཤོག་ལྷུང་དགོས་ཞུས་ནས་དེ་དག་བླངས་ནས། ལུང་པ་རྒྱུས་མེད་ཀྱང་མི་རྣམས་ལ་དྲི་གིན་བྱོན་
བར། ལུང་པའི་མདོར་སླེབ་དུས་མི་གཅིག་ལ། གཡག་ཤི་ལུང་པ་གར་ཡོད་དྲིས་པས། ལུང་པ་འདྲ་མི་ཤེས། ཡ་གིའི་གྲོག་མོ་འདི་ལ་གཡག་ཤི་ནད་ཟེར་གི་ཡོད་ཟེར། ཕེབས་ནས་བྲག་
གཅིག་ལ་ལོགས་བྱས་ནས་པོ་ཏིའི་ཁང་པ་མཛད་དེ། རྡོ་རྗེ་འཇིགས་བྱེད་ཀྱི་བསྐྱེད་རྫོགས་ལ་སྦྱངས་པས། དེ་དུས་རྗེས་ལུང་བསྟན་པའི་བདུད་རྩི་མང་པོའི་ཁང་འགྲོ་བའི་དུས་ཡིན་པས་རིམ་གཉིས་ཀྱི་ཏིང་ངེ་འཛིན་
ཤིན་ཏུ་བརྟན་བས་ཐུན་མཚམས་ལའང་ང་རྒྱལ་དང་གསལ་སྣང་ཡོད་པའི་གཤིས་ཀྱིས་ཐུན་མཚམས་ལ་བྲག་སྟེང་དུ་ཕེབས་དུས་ལ་ལས་འབྲོང་གཡག་ཆེན་པོ་གཅིག་ཏུ་མཐོད་བ་མང་དུ་བྱུང། སྐུ་རྒྱབ་ཀྱི་བྲག་
ལའང་འཇིགས་བྱེད་རང་བྱོན་ཡོད་པས། ལུང་པ་འདི་ན་དགེ་སློང་སྣ་ཚོགས་སྤྲུལ་མཁན་འདུག་ཟེར་ནས་ཀུན་དད་པར་གྱུར། ཡང་གནས་དེར་རྒྱལ་གདོན་གྱི་གནོད་པས་མི་མང་པོ་ཤི་ནས། མི་ཕྱུག་པོ་གཅིག་

[040B] བླ་མའི་རྣལ་འབྱོར་དང་དམིགས་བརྩེམ་ཡི་དམ་དུ་བྱེད་པ་དག་ལ་རྒྱལ་གདོན་གྱིས་མི་གནོད་པར་བྱིན་གྱིས་བརླབས། དེ་ནས་རིམ་གྱིས་བསྙེན་བཀུར་ཆེ་བ་དང། གྲྭ་པ་མང་པོ་
འདུས་པ་ལ་སྔགས་ཀྱི་ཆོས་ལུང་ཁྲིད་སོགས་མང་དུ་བསྩལ་ཏེ། ལྷ་ཁང་རྟེན་དང་བརྟེན་པ་སོགས་བཞེངས། འདུས་སྡེའི་རྟེན་དུ་རྗེ་རིན་པོ་ཆེའི་འགྲེལ་པ་བཞི་སྦྲགས་ཀྱི་ཕྱག་དཔེ་གནང། འདི་ལ་སྲད་རྒྱུད་དང་གཙང་
རྒྱུད་ཅེས་གྲགས་ཤིང། དེང་སང་གི་བར་དར་བཞིན་པ་ཡིན་ནོ། །གྲྭ་ཚང་འདིར་སྦྱིན་སྔགས་ཀྱི་ཆོས་མང་པོ་དང། ཁྱད་པར་དུ་ཁྲིད་ཆེན་བརྒྱད་ལ་གཙོ་བོར་མཛད། དེ་བརྒྱད་ནི། གསང་བ་འདུས་པའི་
རྫོགས་རིམ་རིམ་ལྔའི་ཁྲིད། བདེ་མཆོག་ལོ་དྲིལ་གྱི་ཁྲིད་གཉིས། རྡོ་རྗེ་འཇིགས་བྱེད་ཀྱི་རྣལ་འབྱོར་བཞི་རིམ་གྱི་ཁྲིད། དུས་འཁོར་སྦྱོར་དྲུག་གི་ཁྲིད། ཕྱག་རྡོར་འཁོར་ཆེན་གྱི་ཁྲིད། ནཱ་རོ་ཆོས་དྲུག་གི་ཁྲིད་
འཕོ་ཁྲིད་གསེར་གྱི་སྒོ་འབྱེད་ཀྱི་ཁྲིད་དང་བརྒྱད་མཛད། ཡན་ལག་གི་ཁྲིད། དྲུག་ཅུ་པ་གསུམ་གྱི་ཁྲིད། མགོན་པོའི་གཏོར་སྒྲུབ། གཏོར་ཆེན་གྱི་ཁྲིད། རྡོ་རྗེ་འཇིགས་བྱེད་ཀྱི་འཁྲུལ་འཁོར་གྱི་ཁྲིད། རྡོ་རྗེ་
འཇིགས་བྱེད་ཀྱི་སྦྱིན་སྲེག་དངོས་གྲུབ་རྒྱ་མཚོའི་ཁྲད། གདུགས་དཀར་སོགས་བཟློག་ཆེན་བཞིའི་ཁྲིད་རྣམས་རྩལ་དུ་འདོན་པར་མཛད་ཅིང། ཚོགས་འདོན་ལའང་རྒྱུད་ལེའུ་བཅུ་བདུན་པ་ཚང་མ་ཚོགས་འདོན་དུ་

[041A]༄༅། །མཛད་དོ། །འདི་ནི་རྗེ་ཤེར་སེང་གིས་འདུལ་ནག་པ་ལ་གཏད་ནས་ཚུགས་པའི་གྲྭ་ཚང་ཡིན་ནོ། །དབུས་ཀྱི་རྒྱུད་སྨད་པའི་གྲྭ་ཚང་བཙུགས་པ་ནི། རྗེ་ཤེར་སེང་གིས་འདུལ་
ནག་པ་ལ་རྒྱུད་གྲྭ་འཛུགས་པར་གཏད་པའི་རྗེས་སུ། སླར་དབུས་སུ་འབྱོན་བར། རྗེ་དགེ་འདུན་གྲུབ་ཀྱིས་ཚ་ཤོད་ཀྱི་བར་སྐྱེལ་མ་མཛད། ཡབ་སྲས་གཉིས་ཀ་འབྲལ་མི་ཕོད་པ་ཙམ་ནས་དགེ་འདུན་གྲུབ་ཕྱིར་
ཕེབས། ཤེར་སེང་རིམ་གྱིས་དགའ་ལྡན་དུ་ཕེབས་ཏེ་སྔགས་ཀྱི་ཆོས་མང་དུ་གསུངས་པས་འདུས་སྡེ་ཆགས་པ་ནི་སྨད་རྒྱུད་གྲྭ་ཚང་ཡིན་ནོ། །འདི་ཐོག་མར་ཆགས་པའི་ལོ་ནི་ཆུ་མོ་གླང་ལོ་ཡིན། དེ་ནས་
ཤིང་གླང་གི་བར་ལོ་བཅུ་གསུམ་དུ་འཆད་ཉན་མཛད་པས་བཤད་སྒྲུབ་ཀྱི་བྱ་བ་རྣམས་ཆེས་ཆེར་རྒྱས་པར་གྱུར་ཏོ། །དུས་དེར་རྒྱུད་གྲྭ་འདི་དགའ་ལྡན་ནས་རིམ་གྱིས་ཞོགས་དང། ལ་མོ་ཚོང་གསེབ་སོགས་སུ་ཆོས་
ཐོག་བཏེགས་ནས་འཆད་ཉན་མཛད། གྲྭ་ཚང་གི་རྟེན་དུ་རྗེ་རིན་པོ་ཆེས་གནང་བའི་གསར་བ་འདུས་བའི་གསེར་སྐུ་དང། ནང་མཆོད་ཀ་པཱ་ལ། མགོན་ཆོས་ཀྱི་ཞལ་ཐང་རྣམས་གནང། དེ་ལྟར་རྗེ་རིན་པོ་
ཆེའི་དྲུང་དུ་དམ་བཅས་པ་མཐར་ཕྱིན་བར་མཛད་དེ་སྐུ་མྱ་ངན་ལས་འདའ་ཁར་དབེ་ཆ་འདི་རྣམས་དགེ་འདུན་གྲུབ་ཀྱི་སར་སྐྱོལ། རྒྱུད་ཀྱི་འཆད་ཉན་འདི་སྦྱིན་བ་དབལ་གྱིས་གྱིས། དེའི་གྲོགས་དགོས་པ་

[041B] སྐུ་གདུང་ཞུགས་ལ་ཞེན་པས་རིང་བསྲེལ་ཤ་རི་
རམ་ཁམ་ཅིག་ཙམ་ཞིག་བྱོན་པ་བཀྲ་ཤིས་ལྷུན་བོའི་ཐུབ་ཆེན་གྱི་ནང་དུ་བཞུགས་སོ། །རྒྱུད་གྲྭ་འདི་གཞི་གཅིག་ཏུ་མ་བཞུགས་པར། ས་འབྲས་དགེ་གསུམ་ལྷས་སོགས་སུ་བཏེགས་ནས་བཤད་སྒྲུབ་མཛད་
བཞིན་པའོ། །གྲྭ་ཚང་འདིར་དབྱར་སོས་འགྲེལ་པ་བཞི་སྦྲགས། བདེ་མཆོག་རྒྱུད་འགྲེལ་རྣམས་འཆད་ཅིང། སྟོན་དགུན་དམར་ཁྲིད་སོགས་མཛད་ལ། འདིའི་ཁྲིད་ཆེན་གྱི་སྐོར་ནི། གསང་འདུས་
རིམ་ལྔ། དུས་འཁོར་སྦྱོར་དྲུག་དྲིལ་བུ་རིམ་ལྔ། ལཱུ་ཨི་པའི་རྣལ་འབྱོར་ཆེན་པོ། འཇིགས་བྱེད་ཀྱི་རྣལ་འབྱོར་བཞི་རིམ། འཁོར་ཆེན་བྱིན་རླབས་བཞི་ལྡན། འཇམ་རྡོར་གྱི་དགའ་བ་བཞི་ཁྲིད་
འཕོ་ཁྲིད་ཆེན་མོ་བཅས་བརྒྱད་དང། ཡང་ནཱ་རོ་ཆོས་དྲུག་ནི་གུ་ཆོས་དྲུག་ཕྱག་རྡོར་གཏུམ་པོའི་གསང་བ་བསམ་གྱིས་མི་ཁྱབ་བའི་ཁྲིད། སྙིང་པོ་དོན་གསུམ། ཚེ་ཁྲིད། མདོ་ཕྱོགས་ཀྱི་ལམ་ཁྲིད་
ལྟ་ཁྲིད་སོགས་ཀྱང་ཅི་རིགས་པར་འཆད་ཉན་མཛད་དོ། །འདིར་རྫོགས་རིམ་གྱི་སྐོར་བཤད་པ་ནི་ཁྲིད་ཀྱི་གཙོ་བོ་རྣམས་ཡིན་གྱི། ཡིད་མ་དེ་རྣམས་ཀྱི་བསྐྱེད་རིམ་དང། དཀྱིལ་འཁོར་གྱི་ཐིག་དང་
[042A]༄༅། །དབྱངས། ཕྱག་རྒྱ། སྒྲུབ་མཆོད། སྦྱིན་སྲེག་ཆོས་སྐྱོང་གཙོ་བོ་འགའ་ཞིག་གི་བསྐང་གསོ་གཏོར་ཆེན་སོགས་ཐམས་ཅད་ཚང་བ་ཤིན་ཏུ་ཕུན་སུམ་ཚོགས་པ་ཡོད་དེ། འདི་
རྣམས་ལ་སློབ་གཉེར་ཚུལ་བཞིན་དུ་བྱས་ཏེ་བསྒོམ་བསྒྲུབ་མཛད་ན་རྡོ་རྗེ་འཆང་གི་གོ་འཕང་ཚེ་གཅིག་ལ་འཐོབ་པར་འགྱུར་རོ། །རྒྱུད་སྟོད་པའི་གྲྭ་ཚང་ཚུགས་པ་པོ་ནི། རྒྱུད་ཆེན་ཀུན་དགའ་དོན་
གྲུབ་ཡིན་ལ། དེ་ནི་ས་ཕག་ལོར་གཙང་དུ་འཁྲུངས། སྣར་ཐང་དུ་རབ་ཏུ་བྱུང་ནས་སློབ་གཉེར་མཛད། རྗེ་དགེ་འདུན་གྲུབ་ལ་རྣམ་འགྲེལ་གསན། རྗེ་ཤེས་རབ་སེང་གེ་ལ་དགེ་འཕེལ་དུ་རྩ་རྒྱུད་
ལེའུ་བདུན་པ་ཡན་གྱི་བཤད་ལུང་དང། རིམ་ལྔའི་དམར་ཁྲིད་གསན། འབྲས་སྤུངས་སུ་མཁན་ཆེན་དཔལ་བློ་ལ་དབུ་ཕར་འདུལ་མངོན་སོགས་གསན། གཙོ་ཆེར་རྒྱུད་པ་སྦྱིན་པ་དཔལ་བ་ལ་འདུས་པའི་
རྒྱུད་འགྲེལ་མན་ངག་དང་བཅས་པ་ཡོངས་སུ་ཚང་བར་ཞུས། གཞན་ཡང་མཁས་པ་མང་དུ་བསྟེན་ནས་མཁས་པ་ཆེན་པོར་གྱུར་ཏེ་རྒྱུད་དུ་བཞུགས་པ་ལ། གྲགས་བཟང་དང་སྦྱིན་པ་གཉིས་ལོ་སྔ་ཕྱི་ལ་
གཤེགས་ནས་འཆད་ཉན་ལ་གྲྭ་པ་མངས་མ་རྗེ་བཙུན་ཀུན་དགའ་དོན་གྲུབ་ལ་མོས་ཀྱང། དབུ་མཛད་དོན་ཡོད་སོགས་ཀྱིས་བཀྲ་ཤིས་རྒྱལ་མཚན་སློབ་དཔོན་དུ་བསྐོས་ནས་ཟེར་བཟློས་ཅུང་ཟད་བྱུང་བ་ལ་

[042B] རྐྱེན་ངན་ལམ་དུ་ལོངས་པར་གཟིགས་ནས་རྒྱུད་པའི་ནང་རྟེན་ཕྱག་དྲུག་པའི་ཞལ་ཐང་དང་ནང་མཆོད་ཀ་པཱ་ལ་བསྣམས་ནས་དབུས་སྟོད་ཕྱོགས་སུ་ཕེབས་པས། གཏམ་རྒྱུན་ལ་ཐོག་མར་
དཔོན་སློབ་དྲུག་དང། དེ་ནས་དཔོན་སློབ་སུམ་ཅུ་སོ་གཉིས་བྱུང་བས་འདུས་པའི་ལྷ་གྲངས་དང་མཉམ་པའི་རྟེན་འབྲེལ་འགྲིག་པ་ཡིན་ཟེར། ཉེ་གནས་བྱང་རྩེ་ཀུན་དགའ་བཀྲ་ཤིས་དང་རྣམ་པ་
གཉིས་དབུས་སྟོད་བྱམས་པ་གླིང་དུ་ཕེབས་ནས་གདན་ས་མཛད། ཀླུང་ཤོད་དུ་བསོད་སྙོམས་མཛད་པའི་ཆས་རྐྱེན་གྱིས་རན་ཚ་རབ་ཀྱི་བྱམས་པའི་དྲུང་སྤྱིར་བསྟན་པ་རྒྱས་པ་དང། ཁྱད་པར་རྒྱུད་ཀྱི་རྒྱལ་པོ་
ལ་བརྟེན་ནས་གཞན་ཕན་རྒྱ་ཆེན་པོ་འོང་བའི་ཐུགས་འདུན་དྲག་པོས་ལོ་ཁ་ཤས་སྨོན་ལམ་མཛད་པས་བྱིན་གྱིས་རླབས་པའི་མཚན་མ་གསལ་བར་བྱུང། སེམས་དཔའ་ཆེན་པོས་ཀྱང་གཞན་ཕན་རྒྱ་ཆེན་འོང་བའི་
ལུང་བསྟན་མཛད། དེ་ལྟར་ལོ་བཅུ་ཙམ་སོང་ནས། སློབ་དཔོན་བཀྲིས་རྒྱལ་བ་བྱང་རྩེར་ཕེབས་སྐབས། སློབ་དཔོན་ཤེས་བཟང་པས་ཀླུང་ཤོད་དུ་ཕོ་ཉ་མངགས་ཏེ་རྒྱུད་པའི་སློབ་ཆེན་དུ་ཅི་ནས་ཀྱང་འབྱོན་
དགོས། ཁོ་ངོས་སློབ་དཔོན་སྦྱིན་པ་དང་ཁྱད་མེད་དུ་ལུར་གསུང་བས་འབྱོན་པ་ལ་ཐུགས་སྤྲོ་བར་གྱུར་ཀྱང། ཞག་དེ་གའི་མནལ་ལམ་དུ་བུད་མེད་ཅིག་གིས་ལ་མོ་དང་ཕག་མོ་གཉིས་ཀྱི་བར་དུ་ཡོལ་བ་ཞིག་

[043A]༄༅། །འཐེན་བྱུང་བ་རྨིས་པས། ཐུགས་འགྱུར་ནས་མི་ཕེབས་པར་ཐག་བཅད། དེ་ལྟར་དངོས་དང་རྨི་ལམ་གྱི་མཚན་མ་དང་སེམས་དཔའ་ཆེན་པོའི་ལུང་བསྟན་མཛད་པ་མཐའ་དག་
དབུ་རུ་སྟོད་རང་དུ་རྒྱུད་ཀྱི་བཤད་ཉན་འོད་བའི་ཐོག་ཏུ་བབས་ནས། བླ་མ་ཉིད་དགུང་ལོ་ང་དྲུག་པ་ཤིང་རྟ་ལ་རྒྱུད་ཀྱི་བཤད་པ་བཙུགས་པས་ལོ་རེ་བཞིན་གྲྭ་ཚོགས་ཇེ་ཆར་སོང་སྟེ། མཁས་གྲུབ་ཤེས་རབ་
སེང་གེ་དང་རྒྱུད་ཆེན་སྦྱིན་པ་དཔལ་གཉིས་ཀྱི་རྣམ་ཐར་མ་ཉམས་པ་བཟུངས་ནས་འདུལ་ཁྲིམས་གཙང་ཞིང་རྒྱུད་ཀྱི་འཆད་ཉན་ལོ་བཅུ་གསུམ་གྱི་བར་དུ་བསྐྱངས་པས་དཔལ་ལྡན་སྟོང་རྒྱུད་གྲྭ་ཚང་ཞེས་གྲགས་
པ་འདི་བྱུང་བ་ཡིན་ནོ། །བླ་མ་འདིས་དེ་ལྟར་བསྟན་པའི་བྱ་བ་རྒྱ་ཆེན་པོ་མཛད་ནས་དགུང་ལོ་རེ་བརྒྱད་པ་མེ་ཕོ་རྟའི་ལོ་ཧོར་ཟླ་གཉིས་པའི་ཚེས་དྲུག་ལ་བྱམས་པ་གླིང་དུ་སྐུ་གཤེགས། སྐུ་གདུང་ཞུགས་ལ་
ཕུལ་བས་ཐུགས་ལྗགས་དབུ་ཐོད་རིང་བ་སྲེལ་གྱིས་བརྒྱན་པ་བྱོན་པའི་ཐུགས་ལྗགས་གཉིས་དཔལ་གསང་བ་འདུས་པའི་གསེར་སྐུ་ཁྲུ་གང་བ་གཅིག་བཞེངས་པའི་ནང་དུ་བཞུགས། དབུ་ཐོང་ནི་ལྷ་རྩེ་དགོན་
གསར་ན་བཞུགས་སོ། །གྲྭ་ཚང་འདིའི་འཆད་ཉན་ནི་སྨད་རྒྱུད་དང་འདྲལ། གཙོ་ཆེར་ཁྲིད་ཆེན་དྲུག་མཛད་བར་གསུངས་སོ། །དེ་ལྟར་གོང་དུ་བཤད་པ་ལྟར། རྗེ་རིན་པོ་ཆེ་རང་ཉིད་ཀྱིས་དངོས་

[043B] འདི་ནི་ལྷ་ས་ནས་ཤར་ཕྱོགས་སུ་ཉིན་གཅིག་འགྲོ་བའི་ས་ན་ཡོད། འབྲས་སྤུངས་ནི་ལྷ་སའི་ནུབ་
བྱང་གི་མཚམས་ས་ལེ་དབར་བརྒྱད་ཙམ་ན་ཡོད། སེ་ར་ནི་ལྷ་སའི་བྱངས་ལེ་དབར་ལྔ་ཙམ་ན་ཡོད། པོ་ཏ་ལའི་ཕོ་བྲང་ནི་འབྲས་སྤུངས་དང་ལྷ་ས་གཉིས་ཀྱི་བར་ན་ཡོད། འདི་དག་ནི་དབུས་ཀྱི་ས་ཆ་ཡིན་ནོ། །
བཀྲ་ཤིས་ལྷུན་པོ་ནི་གཙང་གིས་སྟེ། ལྷ་ས་ནས་ལྷོ་ནུབ་ཀྱི་མཚམས་ཉིན་ལམ་བཅུ་ཙམ་གྱིས་ན་ཡོད། དགའ་ལྡན་སོགས་འདི་བཞི་ལ་དགེ་ལུགས་ཀྱི་དགོན་ཆེན་བཞི་ཞེས་གྲགས་ལ། འདི་བཞིའི་འདུས་
སྡེར། ཕར་ཕྱིན། དབུ་མ། འདུལ་བ། མཛོད། རྣམ་འགྲེལ་ཏེ་པོ་ཏི་ལྔ་ལ་གཙོ་བོར་ཐོས་བསམ་མཛད་པ་ཡིན། པོ་ཏི་འདི་རྣམས་ལ་གོ་བ་ཆགས་ན་འཁོར་བ་ལས་གྲོལ་བ་དང། ཐེག་པ་གསུམ་
གྱི་ལམ་དུ་ཞུགས་ནས་ཐར་པ་དང་ཐམས་ཅད་མཁྱེན་པ་ཐོབ་པ་སོགས་གཞི་ལམ་འབྲས་བུའི་རྣམ་གཞག་ཐམས་ཅད་གོ་བར་འགྱུར་བས། བཀའ་དང་བསྟན་བཅོས་ཐམས་ཅད་ཀྱི་སྡོམ་དང། གནད་ཀྱི་ལྡེ་མིག་ལྟ་
བུ་ཡིན་ནོ། །འདུས་ཚོགས་འདི་རྣམས་སུ་རྒྱུན་པར་དམིགས་བརྩེ་མ་དང་སྒྲོལ་མ་སོགས་ལ་ཚོག་འདོན་མཛད་ཅིང། དུས་ཆེན་རྣམས་ལ་ཆོས་སྤྱོད་དུ་གྲགས་པའི་བསྟོད་པ་སྨོན་ལམ་རྣམས་འདོན་པར་

[044A]༄༅། །མཛད་དོ། །དབུས་ཀྱི་རྒྱུད་སྟོང་སྨད་དང། གཙང་གི་སྲང་རྒྱུད་རྣམས་སུ་ནི་གསང་བདེ་འཇིགས་གསུམ་སོགས་ཀྱི་བཤད་སྒྲུབ་མཛད་དོ། །དགོན་སྡེ་དེ་དག་དང་ཉེ་བའི་དི་
རྣམས་སུ་བསྒོམ་སྒྲུབ་བྱེད་པའི་རི་ཁྲོད་ཀྱི་ཕུག་མང་དུ་ཡོད་ཅིང། འདུས་ཚོགས་སུ་སློབ་གཉེར་མཛད་ནས་རི་ཁྲོད་དུ་བསྒོམ་སྒྲུབ་མཛད་པས་ཕུལ་བྱུང་རྟོགས་པའི་ཡོན་ཏན་ཐོབ་པ་དག་ཀྱང་མང་དུ་ཡོད་དོ།། །།
་དེ་དག་གི་རྗེས་སུ་འབྲངས་ནས་དབུས་གཙང་མདོ་ཁམས་རྒྱ་ཧོར་སོགས་ཀྱི་ཡུལ་རྣམས་སུ་དགོན་སྡེ་བཏབ་ནས་སློབ་གཉེར་བྱེད་པ་དང། ཐོས་བསམ་མི་བྱེད་ཀྱང་རྟེན་བཞེངས་མཆོད་དང། ཀློག་འདོན་
གྱིས་ཚོགས་བསག་པའི་འདུས་སྡེ་ནི་ཤིན་ཏུ་མང་ངོ། །དེ་ལྟར་རྗེ་བཙུན་ཙོང་ཁ་པ་ཡབ་སྲས་ཀྱི་ཕྱག་སྲོལ་བཟང་པོའི་རྗེས་སུ་འབྲངས་ནས། བླ་ཆེན། མི་ཆེན། དད་ལྡན། འབྱོར་ལྡན་མང་པོས་རྒྱལ་ཁམས་
ཀུན་དུ་ལྷ་ཁང་གསང་དུ་འདེབས་བ་རྙིངས་པ་གསོ་བ་སོགས་ལོ་རེ་བཞིན་འཕེལ་བཞིན་པ་ཡིན་པས། འགྲོ་བ་སེམས་ཅན་ཐམས་ཅད་ཀྱི་ཕན་བདེའི་འབྱུང་གནས་བསྟན་པ་རིན་པོ་ཆེ་ཕྱོགས་དུས་ཀུན་དུ་དར་ཞིང་རྒྱས་
ཏེ་བརྟན་པར་བཞུགས་བཞིན་པ་འདི་ཡིན་ནོ། །སྐྱེ་ཞིང་སྐྱེ་བ་ངག་ནི་ཐམས་ཅད་དུ། །རིགས་བཟང་བློ་གསལ་ང་རྒྱལ་མེད་པ་དང། །སྙིང་རྗེ་ཆེ་ཞིང་བླ་མ་ལ་གུས་པའི། །དཔལ་ལྡན་བླ་མའི་དམ་ཚིག་ལ་གནས་

[044B]དཔལ་ལྡན་བླ་མའི་རྣམ་པར་ཐར་པ་ལ། །སྐད་ཅིག་ཙམ་ཡང་ལོག་ལྟ་མི་སྐྱེ་ཞིང། །ཅི་མཛད་ལེགས་པད་མཐོང་བའི་མོས་གུས་ཀྱིས། །བླ་མའི་བྱིན་རླབས་སེམས་ལ་འཇུག་བར་ཤོག་ཚེ་རབས་
ཀུན་དུ་རྒྱལ་བ་ཙོང་ཁ་པས། །ཐེག་མཆོག་བཤེས་གཉེན་དངོས་སུ་མཛད་པའི་མཐུས། །རྒྱལ་བས་བསྔགས་པའི་ལམ་བཟང་དེ་ཉིད་ལས། །སྐད་ཅིག་ཙམ་ཡང་ལྡོག་པར་མ་གྱུར་ཅིག། །།
   ༈    མཐོང་བ་དང་ཐོས་པ་དང་དོན་ལ་བསམ་ནས་གསོལ་བ་གདབ་པ་དང། ཚེ་འདི་
ཕྱིའི་དོན་དུ་སྐྱབས་སུ་འགྲོ་བ་དང། རང་གི་ནུས་པ་དང་བསྟུན་ཏེ་རྗེའི་གསུང་རབ་ལ་ཐོས་བསམ་བསྒོམ་པ་བྱེད་པ་ནི་ཕན་ཡོན་ཤིན་ཏུ་ཆེ་སྟེ། ཕྱག་ན་རྡོ་རྗེས། རྗེ་རིན་པོ་ཆེ་འདི་མཐོང་ཐོས་རེག་གསུམ་གྱི་ཕན་ཡོན་
ཐོབ་པའི་གང་ཟག་ཡིན་པར་གསུངས་པ་དང། བདེ་བ་ཅན་སྨོན་ལམ་ལས། བདག་གི་མིང་ཙམ་བརྗོད་དང་དྲན་པས་ཀྱང། །སྡིག་པའི་ལས་ཀྱི་འབྲས་བུས་མནར་བ་ཀུན། །ཕུན་ཚོགས་བདེ་བའི་དཔལ་རབ་
འབྱོར་གྱུད་ནས། །ཐེག་མཆོག་བགྲོད་པའི་ཐེམ་སྐས་འཛེག་གྱུར་ཅིག་ཅེས་གསུངས་ཤིང། རྗེ་ནི་བདེན་ཚིག་གྲུབ་པ་ཡིན་པས་ཅི་གསུང་ཐམས་ཅད་འགྲུབ་ངེས་པ་ཡིན་ལ། དེའི་ཕྱིད་རྗེ་རིན་པོ་ཆེའི་

[045A]༄༅། །མཚན་ནས་བརྗོད་དེ་གསོལ་བ་འདེབས་པ་དང། མཛད་པ་རྣམ་ཐར་དྲན་པར་བྱེད་པ་ཐམས་ཅད་ཀྱང་སྡིག་སྒྲིབ་སྡུག་བསྔལ་མཐའ་དག་བྱད་ནས་བདེ་སྐྱིད་ཕུན་སུམ་ཚོགས་པ་དང། རིམ་གྱིས་
དམ་པའི་ཆོས་ཚུལ་བཞིན་དུ་བསྒྲུབས་ཏེ་སངས་རྒྱས་ཀྱི་གོ་འཕང་འཐོབ་པར་འགྱུར་ངེས་པ་ཡིན་ནོ། །ཡང་རྗེ་རིན་པོ་ཆེས་བསྟན་འགྲོ་ལ་གནོད་པའི་ནག་ཕྱོགས་ཀྱི་འབྱུང་པོ། རྒྱལ་གདོན། གཟའ། ཀླུ། ཤ་ཟ་
རྣམས་ཀྱི་གཙོ་བོ་སྟོབས་ཆེན་རྣམས་བཅོམ་པ་དང། དེ་དག་གི་རྗེས་འབྲང་གནོད་བྱེད་རྣམས་དམ་ལ་བཞག་པར་མཛད་པས། རྗེའི་རྗེས་སུ་འབྲང་བ་རྣམས་ལ་གཟའ་སྐར་སོགས་སྟེང་གདོན། རྒྱལ་པོ་ཤ་ཟ་
སོགས་པར་གདོན། ཀླུ་ས་བདག་སོགས་འོག་གདོན་ཆོས་བགེགས་བྱེད་པའི་བདུད་རིགས་རྣམས་གནོད་མི་ནུས་བར་ངེས་སོ། །ཡང་ལམ་རིམ་ཆེན་མོ་ལས། བསྟེན་པའི་ཕན་ཡོན་ནི། སངས་རྒྱས་
ཀྱི་གོ་འཕང་ལ་ཉེ་བ་དང་རྒྱལ་བ་རྣམས་དགྱེས་པ་དང་དགེ་བའི་བཤེས་གཉེན་གྱིས་མི་ཕོངས་པ་དང་ངན་འགྲོར་མི་ལྷུང་བ་དང་ལས་ངན་པ་དང་ཉོན་མོངས་པས་ཐུབ་པར་དཀའ་བ་དང་བྱང་སེམས་ཀྱི་སྤྱོད་པ་དང་མི་
འགལ་ཞིང་དེ་ལ་དྲན་པ་དང་ལྡན་པས་ཡོན་ཏན་གྱི་ཚོགས་ཀྱིས་ཇེ་མཐོ་ཇེ་མཐོང་འགྱུར་ཞིང་གནས་སྐབས་དང་མཐར་ཐུག་གི་དོན་ཐམས་ཅད་འགྲུབ་པར་འགྱུར་བ་དང། དེ་ལ་བསྙེན་བཀུར་བས་

[045B] །ཞེས་གསུངས་པ་དང། ལམ་རིམ་བསྡུས་དོན་ལས་ཀྱང། དེ་ནས་འདི་ཕྱིའི་ལེགས་ཚོགས་ཇི་སྙེད་པའི། །རྟེན་
འབྲེལ་ལེགས་པར་འགྲིག་པའི་རྩ་བ་ནི། །ལམ་སྟོན་བ་ཤེས་གཉེན་དམ་པ་འབད་པ་ཡིས། །བསམ་དང་སྦྱོར་བས་ཚུལ་བཞིན་བསྟེན་པ་རུ། །མཐོང་ནས་སྲོག་གི་ཕྱིར་ཡང་མི་གཏོང་བར། །བཀའ་
བཞིན་བསྒྲུབ་པའི་མཆོད་པས་མཉེས་བར་བྱེད། །།རྣལ་འབྱོར་ངས་ཀྱང་ཉམས་ལེན་དེ་ལྟར་བགྱིས། །ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་གསུངས་པ་དང། གསང་འདུས་ལས་
དུས་གསུམ་སངས་རྒྱས་ཀུན་མཆོད་བས། །བླ་མའི་བ་སྤུ་གཅིག་མཆོད་པ། །དེ་ཡི་བསོད་ནམས་ཁྱད་པར་འཕགས། །ཞེས་པ་དང། རྒོད་ཚང་བས། གསོལ་བ་བཏབ་པའི་ཕན་ཡོན་ནི། །
རྗེ་དང་ཐུགས་པ་ཡིད་གཅིག་ཏུ་འདྲེས། །གསོལ་བ་བཏབ་པའི་ཕན་ཡོན་ནི། །ཐུན་མོང་མ་ཡིན་རྟོགས་པ་འཆར། །གསོལ་བ་བཏབ་པའི་ཕན་ཡོན་ནི། །རྒྱུན་ཆད་མེད་པའི་ཉམས་མྱོང་ཡོད།།
གསོལ་བ་བཏབ་པའི་ཕན་ཡོན་ནི། །དཀོན་མཆོག་ཐུགས་རྗེས་རྟག་ཏུ་སྐྱོབ། །གསོལ་བ་བཏབ་པའི་ཕན་ཡོན་ནི། །ཅི་བསམ་དགོས་འདོད་ལྷུན་གྱིས་གྲུབ། །གསོལ་བ་བཏབ་པའི་ཕན་ཡོན་ནི། །

[046A]༄༅། །མཁའ་འགྲོ་ཆོས་སྐྱོང་བུ་བཞིན་གཟིགས། །གསོལ་བ་བཏབ་པའི་ཕན་ཡོན་ནི། །བར་ཆད་བདུད་ཀྱིས་ཚུགས་མི་འགྱུར། །ཞེས་དང། གསོལ་བ་བཏབ་པའི་ཕན་ཡོན་ནི། །
སྒྲིབ་པ་མ་ལུས་དག་རྒྱུད་ནས། །ཚོགས་གཉིས་རྒྱ་ཆེན་རྫོགས་པར་འགྱུར། །གསོལ་བ་བཏབ་པའི་ཕན་ཡོན་ནི། །བར་དོ་རྣམ་གསུམ་བླ་མར་འཆར། །གསོལ་བ་བཏབ་པའི་ཕན་ཡོན་ནི། །ཚེ་གཅིག་
སངས་རྒྱས་ཐོབ་པ་ཡིན། །ཞེས་དང། ཨ་ཏི་བཀོད་བའི་རྒྱུད་ལས། སངས་རྒྱས་དཔག་ཏུ་མེད་པ་ཡི། །སྐུ་གཟུགས་གྲངས་མེད་བྱས་པ་བས། །བླ་མའི་སྐུ་འབག་སུས་བྲིས་བ། །འདི་ནི་
བསོད་ནམས་ཁྱད་བར་འཕགས། །ཞེས་དང། གསལ་བ་སྒྲོན་མེའི་རྒྱུད་ལས། གང་གིས་བསྐལ་བ་བརྒྱུད་ཁྲི་བཞི་སྟོང་གི་བར་དུ། སྦྱིན་བ་བཏང་ཚུལ་ཁྲིམས་པ་སྤུངས། བཟོད་པ་
བསྒོམས། བརྩོན་འགྲུས་བརྩམ། བསམ་གཏན་ལ་མཉམ་པར་བཞག་ཤེས་རབ་བསྐྱེད་པ་བས་ལྷའི་སྐུ་མཚན་དང་དཔེ་བྱད་ཀྱིས་བརྒྱན་པ་སྐད་ཅིག་དྲན་པ་བསོད་ནམས་ཆེ། དེ་བསྐལ་བ་བརྒྱད་
ཁྲི་བཞི་སྟོང་གི་བར་བསྐྱོམ་བ་བས། བླ་མ་སྐད་ཅིག་དྲན་པ་བསོད་ནམས་ཆེའོ། །དེ་ཅིའི་ཕྱིར་ཞེ་ན། ཚེ་འདི་ཉིད་དུ་སངས་རྒྱས་བའི་ཕྱིར་རོ། །ཞེས་དང། དཔུང་བཟང་ལས། སྐྱེས་བུ་གང་ཞིག་འཆི་བའི་ཚེ། །

[046B] །འཕོ་བ་རྣམས་ཀྱི་མཆོག་ཏུ་འགྱུར། །སྐྱེས་བུ་དེ་ནི་མངོན་སངས་རྒྱས། །ཞེས་དང། དུས་འཁོར་ལས། བསྐལ་བ་དུས་གསུམ་ཐམས་ཅད་དུ། །དཀོན་མཆོག་
གསུམ་ལ་མཆོད་པ་དང། །སྲོག་ཆགས་བྱེ་བའི་ཚེ་བསྐྱབས་པས། །ཚེ་འདིར་སངས་རྒྱས་མི་ཐོབ་སྟེ། །ཡོན་ཏན་རྒྱ་མཚོའི་བླ་མ་ལ། །དང་བའི་ཡིད་ཀྱིས་མཉེས་བྱས་ན། །མཆོག་དང་ཐུན་
མོང་དངོས་གྲུབ་ནི། །ཚེ་འདི་ཉིད་དུ་ཐོབ་པར་འགྱུར། །ཞེས་གསུངས་ཏེ། འདི་རྣམས་ནི་སྤྱིར་བླ་མ་ལ་བསྟེན་པའི་ཕན་ཡོན་ཡིན་པས། རྗེ་ཡབ་སྲས་ལ་དད་པས་བསྟེན་པ་ལ་ཕན་ཡོན་
དེ་རྣམས་འབྱུང་བར་གདོན་མི་ཟའོ། །དེའི་ཕྱིར་རང་དང་གཞན་ལ་ཕན་ཡོན་རྒྱ་ཆེན་པོ་འབྱུང་བར་འདོད་པའི་བསམ་པས། རྗེ་རིན་པོ་ཆེའི་ཐུན་མོང་གི་རྣམ་ཐར་དད་པའི་འཇུག་དོགས། གསང་བའི་
རྣམ་ཐར་རིན་ཆེན་སྙེ་མ། རྣམ་ཐར་བྲུར་འདེབས་ལེགས་བཤད་ཀུན་འདུས། ལྷོ་བྲག་གྲུབ་ཆེན་དད་མཇལ་ཚུལ། མཁས་གྲུབ་རྗེ་ལ་ཆོས་གནང་བའི་ཡི་གེ་རྣམས་ལ་གཞིར་བྱས། མཁས་
པ་མང་པོས་མཛད་པའི་གསུང་རབ་ཆོས་འབྱུང་གཏམ་རྒྱུད་སོགས་ལས་ཀྱང་ཅི་རིགས་པར་བླངས་ཏེ་གོ་སླ་བར་ཕྱོགས་གཅིག་ཏུ་བསྒྲིགས་པའོ།། །།རབ་འབྱམས་རྒྱལ་བའི་མཁྱེན་བརྩེ་

[047A]༄༅། །ནུས་པ་ཀུན། །གཅིག་བསྡུས་ངུར་སྨྲིག་འཛིན་པའི་གར་བསྒྱུར་ཏེ། །ཐུབ་བསྟན་སྙིང་པོ་གསལ་མཛད་ཙོང་ཁ་པ། །ཁམས་གསུམ་ཆོས་ཀྱི་རྒྱལ་པོར་གསོལ་བ་འདེབས།།
ཡབ་སྲས་རྣམས་ཀྱི་རྣམ་ཐར་བརྗོད་པས། །མ་ཤེས་ལོག་བཤད་ཉེས་ཀུན་སྙིང་ནས་བཤགས། །བརྩེ་ལྡན་རྣམས་ཀྱིས་བཟོད་པར་མཛད་ནས་ཀྱང། །ཀུན་ལ་ཕན་བདེ་འབྱུང་བར་མཛད་དུ་གསོལ། །
འདི་ལྟར་བགྱིས་པའི་རྣམ་དཀར་དགེ་བ་ཡང། །དུས་གསུམ་བདེ་གཤེགས་སྲས་བཅས་ཐམས་ཅད་ཀྱི། །མཛད་པ་སྨོན་ལམ་མ་ལུས་བསྒྲུབ་པ་དང། །ལུང་རྟོགས་དམ་ཆོས་འཛིན་པའི་རྒྱུ་རུ་བསྔོ། །
དེ་ཡི་མཐུ་ལས་ཚེ་རབས་ཀུན་དུ་བདག་ཐེག་མཆོག་འཁོར་ལོ་བཞི་དང་མི་འབྲལ་ཞིང། །ངེས་འབྱུང་བྱང་སེམས་ཡང་དག་ལྟ་བ་དང། །རིམ་གཉིས་ལམ་གྱིས་བགྲོད་པ་མཐར་ཕྱིན་ཤོག་
སྟོན་པ་བླ་ན་མེད་པའི་བསྟན་པ་དང། །མཇལ་བ་འདི་འདྲ་བླ་མའི་དྲིན་ཡིན་པས། །དགེ་བ་འདི་ཡང་འགྲོ་བ་མ་ལུས་པ། །བཤེས་གཉེན་དམ་པས་འཛིན་པའི་རྒྱུ་རུ་བསྔོ། །
ང་ཡི་བླ་མ་བློ་བཟང་གྲགས་པ་རེ། །དགའ་ལྡན་གནས་སམ་བདེ་བ་ཅན་ལ་སོགས། །དག་པའི་ཞིང་ཁམས་གང་ན་བཞུགས་ཀྱང་རུང། །བདག་སོགས་འཁོར་གྱི་ཐོག་མར་སྐྱེ་པར་ཤོག་

[047B] །བསྟན་པ་རིན་ཆེན་ཕྱོགས་དུས་ཀུན་དུ་དར། །བསྟན་འཛིན་དམ་པའི་སྐུ་ཚེ་འཕྲིན་ལས་འཕེལ། །བསྟན་པའི་སྦྱིན་བདག་ཚེ་བསོད་རྒྱས་པར་ཤོག་འདི་
ལ་འབྲེལ་བ་བཞག་འགྲོ་བ་མ་ལུས་དང། །འཇམ་མགོན་བླ་མས་འབྲལ་མེད་རྗེས་འཛིན་ཅིང། །ལུང་རྟོགས་ཡོན་ཏན་རྒྱ་མཚོའི་མཐར་སོན་ཏེ། །མྱུར་དུ་རྒྱལ་བའི་གོ་འཕང་འཐོབ་གྱུར་ཅིག་
འཇིག་རྟེན་ཁམས་སུ་རྒུད་པ་ཀུན་ཞི་ཞིང། །བདེ་སྐྱིད་དཔལ་འབྱོར་ཕུན་སུམ་ཚོགས་པ་དང། །ཀུན་ཀྱང་ཆོས་མཐུན་བསམ་སྦྱོར་བཟང་པོ་ཡིས། །དགེ་ལེགས་དཔལ་ལ་རྟག་ཏུ་རོལ་བར་ཤོག་
རྨད་བྱུང་སྲས་བཅས་རྒྱལ་བའི་བྱིན་རླབས་དང། །རྟེན་འབྲེལ་བསླུ་བ་མེད་པའི་བདེན་པ་དང། །བདག་གི་ལྷག་བསམ་དག་པའི་མཐུ་སྟོབས་ཀྱིས། །རྣམ་དག་སྨོན་པའི་གནས་འདི་འགྲུབ་པར་ཤོག་
འཇམ་མགོན་བླ་མའི་ཐུགས་རྗེ་བྱིན་རླབས་དང། །མཐུ་ལྡན་བསྲུང་མའི་ཐོགས་མེད་འཕྲིན་ལས་ཀྱིས། །དགེ་ལྡན་རིང་ལུགས་ཕྱོགས་ཀུན་ཁྱབ་གྱུར་ཏེ། །འགྲོ་ཀུན་བདེ་ཞིང་སྐྱེད་པའི་བཀྲ་ཤིས་
ཤོག། །།ཅེས་རྒྱལ་བ་ཐམས་ཅད་ཀྱི་མཁྱེན་བརྩེ་གཅིག་ཏུ་བསྡུས་པ། ལྔ་བརྒྱ་པ་རྣམས་ཀྱི་གཙུག་གི་ནོར་བུ། སྙིགས་མའི་དུས་འདིར་རྒྱལ་བའི་བསྟན་པ་ལ་རྒྱལ་བ་ཉིད་དང་

[048A]༄༅། །མཚུངས་པ། སྐྱེ་རྒུ་མ་ལུས་པའི་གཉེན་གཅིག་པུ། ་རྗེ་ཐམས་ཅད་མཁྱེན་པ་ཙོང་ཁ་པ་ཆེན་པོའི་རྣམ་ཐར་གོ་སླ་བར་བརྗོད་པ་བདེ་ལེགས་ཀུན་གྱི་འབྱུང་གནས་ཞེས་བྱ་བ་འདི་ནི་
དགེ་སློང་བློ་བཟང་ཚུལ་ཁྲིམས་ཀྱིས་ཕྱོགས་གཅིག་ཏུ་བསྡེབས་པའི་ཚེ། ཡི་གེ་བ་ནི་དགེ་སློང་བློ་བཟང་བསམ་གྲུབ་ཞུ་མའོ། །འདི་ལྟར་བགྱིས་པའི་མཐུ་ལ་བརྟེན་ནས་་རྗེ་རྒྱལ་བ་གཉིས་པའི་རིང་
ལུགས་དྲི་མ་མེད་པ་འདི་ཉིད་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པ་དང། བདག་ཅག་རྣམས་ཀྱང་ཚེ་རབས་ཐམས་ཅད་དུ་་འཇམ་མགོན་བླ་མས་འབྲལ་བ་མེད་
པར་རྗེས་སུ་བཟུང་སྟེ། དོན་གཉིས་ཡོངས་སུ་རྫོགས་པའི་རྒྱུར་གྱུར་ཅིག། །།དགེ་ལེགས་འཕེལ།། །།མངྒ་ལཾ།། །།

[048B][BLANK PAGE]


