༄༅། །མངོན་པར་རྟོགས་པའི་རྒྱན་གྱི་དགོངས་པ་གསལ་བར་བྱེད་པ་མཁས་པ་དགྱེས་པའི་མཆོད་སྤྲིན་ལས་སྐབས་གསུམ་པའི་ཚིག་དོན་མཐའ་དཔྱོད་ཟུང་འབྲེལ་དུ་བཤད་པ་བཞུགས་སོ་

[001A] །འཕགས་པ་ཉན་ཐོས་དང་རང་སངས་རྒྱས་ཐམས་ཅད་ལ་ཕྱག་འཚལ་ལོ། །གསུམ་པ་གཞི་ཤེས་ཀྱི་ཡན་ལག་རྒྱས་པར་བཤད་པ་ལ་གཉིས། སྤྱིར་བསྟན་པ་དང། གཞུང་གྱི་དོན་བཤད་
པའོ། །དང་པོ་ནི། ཤེས་བྱ་ཆོས་ཅན། སྐབས་གཉིས་པར་ལམ་ཤེས་བཤད་ཟིན་པའི་འོག་ཏུ་སྐབས་འདིར་གཞི་ཤེས་འཆད་པའི་རྒྱུ་མཚན་ཡོད་དེ། ལམ་ཤེས་རང་རྒྱུད་ལ་སྐྱེ་བ་ལ་གཞི་མི་རྟག་ལ་སོགས་བཅུ་དྲུག་
ཡོངས་སུ་ཤེས་པའི་གཞི་ཤེས་ཀྱི་རྣམ་པ་ཉམས་སུ་ལེན་པ་སྔོན་དུ་འགྲོ་དགོས་ཤིང། དེ་མེད་ན་མི་འབྱུང་བའི་རྒྱུ་མཚན་གྱིས་དེ་ལྟར་བཤད་པའི་ཕྱིར། དེ་ལྟར་ཡང་འགྲེལ་བ་ལས། གཞི་ཐམས་ཅད་ཡོངས་སུ་ཤེས་པ་
མེད་པར་ལམ་ལེགས་པར་ཡོངས་སུ་ཤེས་པ་མེད་པས་ཐམས་ཅད་ཤེས་པ་ཉིད། ཅེས་གསུངས་པའི་ཕྱིར། འདིའི་སྐབས་སུ་གསུམ་ལས་དང་པོ་ལ། ཁ་ཅིག་ལམ་ཤེས་རང་རྒྱུད་ལ་བསྐྱེད་པ་ལ་གཞི་ཤེས་རང་རྒྱུད་ལ་སྐྱེ་བ་སྔོན་དུ་འགྲོ་
དགོས་པས་ན། ལམ་ཤེས་བཤད་ཟིན་པའི་འོག་ཏུ་གཞི་ཤེས་འཆད་པ་ཡིན་ཟེར་ན། འོ་ན། ལམ་ཤེས་རང་རྒྱུད་ལ་སྐྱེས་བའི་གང་ཟག་ཡིན་ན། གཞི་ཤེས་རང་རྒྱུད་ལ་སྐྱེས་པའི་གང་ཟག་ཡིན་དགོས་པར་ཐལ། ཁྱོད་ཀྱི་དམ་བཅའ་འཐད་
པའི་ཕྱིར། འདོད་ན། དམན་ལམ་སྔོན་དུ་མ་སོང་བའི་ཐེག་ཆེན་མཐོང་ལམ་བར་ཆད་མེད་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་ཆེན་འཕགས་པ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་
དེའི་ཕྱིར། ཁྱབ་སྟེ། དང་པོ་ཉིད་ནས་ཐེག་ཆེན་དུ་རིགས་ངེས་པའི་བྱང་སེམས་རྣམས་ཀྱིས་ལམ་ཤེས་མ་ཐོབ་པར་གཞི་ཤེས་ཐོབ་པ་མི་སྲིད་པའི་ཕྱིར། ཁ་ཅིག་ལམ་ཤེས་རང་རྒྱུད་ལ་སྐྱེ་བ་ལ། མི་རྟག་ལ་སོགས་བཅུ་

[002A] །དྲུག་མངོན་སུམ་དུ་རྟོགས་དགོས་པའི་རྒྱུ་མཚན་གྱིས་དེ་ལྟར་བཤད་པ་ཡིན་ཟེར་ན། དེ་མི་འཐད་པར་ཐལ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་པས་ལམ་ཤེས་
མ་ཐོབ་པར་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་ཐོབ་པ་མེད་པའི་ཕྱིར། དེར་ཐལ། དེས་ལམ་ཤེས་མ་ཐོབ་པར་གཞི་ཤེས་ཐོབ་པ་མེད་པའི་ཕྱིར། ཁྱབ་སྟེ། མི་རྟག་ལ་སོགས་བཅུ་དྲུག་མངོན་
སུམ་དུ་རྟོགས་པའི་ཡེ་ཤེས་དེ་གཞི་ཤེས་ཡིན་པའི་ཕྱིར། ཁ་ཅིག་ལམ་ཤེས་རང་རྒྱུད་ལ་སྐྱེ་བ་ལ། མི་རྟག་སོགས་བཅུ་དྲུག་རྟོགས་པ་སྔོན་དུ་འགྲོ་དགོས་ཀྱང། དེ་དག་རྟོགས་མི་དགོས་སོ་ཟེར་ན། འོ་ན། ལམ་ཤེས་རང་རྒྱུད་ལ་སྐྱེ་
བ་ལ། སྡུག་བདེན་གྱི་སྟེང་གི་མི་རྟག་པ་རྟོགས་མི་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། དེ་ལ་ཉེར་ལེན་གྱི་ཕུང་པོ་མི་རྟག་པར་རྟོགས་མི་དགོས་པར་ཐལ། འདོད་པའི་ཕྱིར། འདོད་ན། ཉེར་ལེན་གྱི་ཕུང་པོ་མི་
རྟག་པར་མ་རྟོགས་པར་ཐེག་ཆེན་གྱི་མཐོང་ལམ་ཐོབ་ནུས་པར་ཐལ། འདོད་པའི་ཕྱིར། འདོད་ན། ཕུང་པོ་མི་རྟག་པར་མ་རྟོགས་པར་ཐེག་ཆེན་གྱི་མཐོང་ལམ་ཐོབ་ནུས་པར་ཐལ། འདོད་པའི་ཕྱིར། འདོད་ན། འདུས་བྱས་མི་རྟག་
པར་མ་རྟོགས་པར་ཐེག་ཆེན་གྱི་མཐོང་ལམ་ཐོབ་ནུས་པར་ཐལ། འདོད་པའི་ཕྱིར། འདོད་མི་ནུས་སོ།། ཁ་ཅིག་ཐེག་དམན་གྱི་རྟོགས་རིགས་སུ་གནས་པའི་འཕགས་རྒྱུད་ཀྱི་མཁྱེན་པ། གཞི་ཤེས་ཀྱི་མཚན་ཉིད་ཟེར་ན། ཐེག་
དམན་འཕགས་པའི་རྒྱུད་ཀྱི་སེམས་ཅན་སྡུག་བསྔལ་དང་བྲལ་འདོད་ཀྱི་སྙིང་རྗེ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་དམན་འཕགས་པའི་རྒྱུད་ཀྱི་མཁྱེན་པ་ཡིན་པའི་ཕྱིར། འདོད་མི་ནུས་ཏེ་

[002B] དེར་ཐལ། སྙིང་རྗེ་དེ་ཐེག་དམན་གྱི་རྟོགས་རིགས་སུ་མི་གནས་པའི་ཕྱིར། དེར་ཐལ། གཞན་དོན་བྱེད་པར་འདོད་པའི་བློ་དེ་ཐེག་དམན་གྱི་རྟོགས་རིགས་སུ་མི་གནས་པའི་ཕྱིར། ཁ་ཅིག་ཉན་ཐོས་ཀྱི་
རྟོགས་རིགས་སུ་གནས་པའི་འཕགས་རྒྱུད་ཀྱི་མཁྱེན་པ་དང། ཐེག་དམན་འཕགས་པའི་མཁྱེན་པ་གང་རུང་གིས་བསྡུས་པའི་འཕགས་རྒྱུད་ཀྱི་མཁྱེན་པ། གཞི་ཤེས་ཀྱི་མཚན་ཉིད་ཟེར་ན། གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་
པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། དེར་ཐལ། རང་རྒྱལ་གྱི་རྟོགས་རིགས་སུ་གནས་པའི་ཐེག་
ཆེན་འཕགས་པའི་མཁྱེན་པ་ཡིན་པའི་ཕྱིར། འདོད་ན། དེ་ཆོས་ཅན། ཉན་ཐོས་ཀྱི་རྟོགས་རིགས་སུ་གནས་པར་ཐལ། འདོད་པ་གང་ཞིག་ཐེག་དམན་འཕགས་པའི་མཁྱེན་པ་མ་ཡིན་པའི་ཕྱིར། འདོད་ན། ཉན་ཐོས་ཀྱི་རིགས་ཅན་གྱིས། གཟུགས་ཕྱི་རོལ་
དོན་གྱིས་སྟོང་པར་རྟོགས་པའི་ཡེ་ཤེས་གཙོ་བོར་སྒོམ་པར་ཐལ། འདོད་པའི་ཕྱིར། འདོད་ན། དེས་ཕྱི་རོལ་དོན་གྱིས་སྟོང་པའི་སྟོང་ཉིད་གཙོ་བོར་སྒོམ་པར་ཐལ། འདོད་པའི་ཕྱིར། འདོད་ན། ཉན་ཐོས་དགྲ་བཅོམ་པས་གཟུགས་ཕྱི་རོལ་དོན་འཛིན་གྱི་
རྟོག་པ་སྤངས་པར་ཐལ། འདོད་པའི་ཕྱིར། འདོད་མི་ནུས་ཏེ། རང་རྒྱལ་དགྲ་བཅོམ་པ་དེས་ཕྱི་རོལ་དོན་འཛིན་གྱི་རྟོགས་པ་སྤངས་པའི་སྤངས་པ་ཐོབ་པའི་ཆ་ནས། ཉན་ཐོས་དགྲ་བཅོམ་ལས་སྤངས་རྟོགས་ལྷག་པར་འཇོག་པའི་ཕྱིར། དེར་ཐལ། འགྲེལ་བ་ལས་
རྣམ་པར་ཐར་པ་ཅུང་ཟད་ཙམ་ཞིག་གིས་ལྷག་པ། ཞེས་གསུངས་པའི་ཕྱིར། ཁ་ཅིག་གཞི་ཤེས་ཡིན་ན། རྟོགས་པ་ཉེ་ཚེ་བའི་རིགས་སུ་གནས་པས་ཁྱབ་ཟེར་ན། ཐེག་དམན་འཕགས་པའི་རྒྱུད་ཀྱི་སྙིང་རྗེ་ཆོས་ཅན། དེར་ཐལ། དེའི་ཕྱིར། འདོད་ན་

[003A]༄༅། །དེ་མི་འཐད་པར་ཐལ། དེ་ཐེག་དམན་གྱི་རྟོགས་རིགས་སུ་མི་གནས་པའི་ཕྱིར། ཁ་ཅིག་གཞི་ཤེས་ཡིན་ན། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་ཡིན་པས་ཁྱབ་ཟེར་ན། ཉན་ཐོས་
མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། འདོད་ན། རང་གི་གཞལ་བྱར་གྱུར་པའི་མི་རྟག་པ་མངོན་སུམ་དུ་རྟོགས་པའི་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གང་ཟག་གི་བདག་མེད་མངོན་སུམ་དུ་
རྟོགས་པའི་སློབ་པའི་ཡེ་ཤེས་ཡིན་པའི་ཕྱིར། དེར་ཐལ། ཉན་ཐོས་ཀྱི་བདག་མེད་མངོན་སུམ་དུ་རྟོགས་པའི་ཡེ་ཤེས་ཡིན་པའི་ཕྱིར། གཞན་ཡང། དེ་མི་འཐད་པར་ཐལ། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་སློབ་པའི་ཡེ་ཤེས་ཡིན་
པ་མེད་པའི་ཕྱིར། ཁ་ཅིག་གཞི་ཤེས་དེ་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་མ་ཡིན་ཟེར་ན། དེ་ཡིན་པར་ཐལ། ལམ་ཤེས་དེ་སྐབས་གཉིས་པའི་དངོས་བསྟན་བསྟན་བྱའི་གཙོ་བོར་གྱུར་བའི་ལམ་ཤེས་ཡིན་
པའི་ཕྱིར། དེར་ཐལ། རྣམ་མཁྱེན་དེ་སྐབས་དང་པོའི་དངོས་བསྟན་བསྟན་བྱའི་གཙོ་བོར་གྱུར་པའི་རྣམ་མཁྱེན་ཡིན་པའི་ཕྱིར། དེར་ཐལ། དེ་གང་དང་ཡང་དག་ལྡན་པས། ཞེས་པའི་དངོས་བསྟན་བསྟན་བྱའི་གཙོ་བོར་གྱུར་པའི་རྣམ་མཁྱེན་ཡིན་
པའི་ཕྱིར། ཁ་ཅིག་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་ན། གཉེན་པོའི་ཕྱོགས་ཀྱི་གཞི་ཤེས་ཡིན་པས་ཁྱབ་ཟེར་ན། གཞི་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། དེ་མངོན་རྟོགས་རྒྱན་
གྱི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་གང་ཞིག་མཚུངས་པའི་ཕྱིར། དང་པོ་དེར་ཐལ། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་གཞི་ཤེས་དེ། མངོན་རྟོགས་རྒྱན་གྱི་དངོས་བསྟན་བསྟན་བྱའི་གཙོ་བོ་ཡིན་པའི་

[003B] དེར་ཐལ། མི་རྟག་ལ་སོགས་བཅུ་དྲུག་པོ་དེ་དེའི་དངོས་བསྟན་བསྟན་བྱའི་གཙོ་བོ་ཡིན་པའི་ཕྱིར། དེར་ཐལ། སྟོང་ཉིད་བཅུ་དྲུག་པོ་དེ་དེའི་དངོས་བསྟན་བསྟན་བྱའི་གཙོ་བོ་ཡིན་པའི་ཕྱིར། དེར་ཐལ། སྟོང་ཉིད་བཅུ་དྲུག་པོ་དེ་ཡུམ་གྱི་མདོའི་དངོས་
བསྟན་བསྟན་བྱའི་གཙོ་བོ་ཡིན་པའི་ཕྱིར། མ་གྲུབ་ན། དེ་དག་མདོ་གང་གི་ཡང་དངོས་བསྟན་བསྟན་བྱའི་གཙོ་བོ་མ་ཡིན་པར་ཐལ་ལོ། །ཁ་ཅིག་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་མི་མཐུན་ཕྱོགས་ཀྱི་གཞི་ཤེས་མེད་ཟེར་
ན༑ དེ་ཡོད་པར་ཐལ། སྐབས་གསུམ་པས་དེ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར། དེར་ཐལ། དེས་འབྲས་ཡུམ་ལ་ཉེ་རིང་གི་གཞི་ཤེས་གཉིས་ཀ་དེ་ལྟར་བསྟན་པའི་ཕྱིར། དེར་ཐལ། དེས་གཞི་ཤེས་མཚོན་བྱེད་ཆོས་དགུ་དེ་ལྟར་བསྟན་
པའི་ཕྱིར། དེར་ཐལ། དེས་དེ་ལྟར་སྟོན་པའི་གཞུང་གཅིག་ཡོད་པའི་ཕྱིར། ཁ་ཅིག་སྟོང་ཉིད་རྟོགས་པའི་ཐེག་དམན་གྱི་གཞི་ཤེས་ཡོད་ཟེར་ན། དེ་མེད་པར་ཐལ། སྐབས་གསུམ་པའི་ལུགས་ལ་སྟོང་ཉིད་རྟོགས་པའི་ཐེག་དམན་པ་མེད་པའི་ཕྱིར། དེར་ཐལ། རྟེན་ཅིང་
འབྲེལ་བར་འབྱུང་བ་གང། །དེ་ཉིད་ཁྱོད་ནི་སྟོང་པར་བཞེད། །ཅེས་པའི་ལུང་འདིས་རྟེན་འབྲེལ་ལ་བདེན་སྟོང་གིས་ཁྱབ་པ་བསྟན་ཡང། སྐབས་འདིར་སློབ་དཔོན་གྱིས་ཉན་རང་ལ་སྟོང་ཉིད་རྟོགས་པ་མེད་པར་བཞེད་པའི་ཕྱིར། དེར་ཐལ། རྣམ་བཤད་ལས། ལུང་
དེས་རྟེན་འབྲེལ་ལ་བདེན་སྟོང་གིས་ཁྱབ་པ་བསྟན་ཡང། ཉན་རང་རྣམས་ལ་རྟོགས་པ་དེ་མེད་པའི་སྒོ་ནས་ལན་མཛད་དོ། །ཞེས་གསུངས་པའི་ཕྱིར། །གཉིས་པ་རང་ལུགས་ལ། ཐེག་དམན་གྱི་རྟོགས་རིགས་སུ་གནས་པའི་འཕགས་རྒྱུད་ཀྱི་མཁྱེན་པ་
དང། ཐེག་དམན་འཕགས་པའི་མཁྱེན་པ་གང་རུང་གིས་བསྡུས་པའི་འཕགས་རྒྱུད་ཀྱི་མཁྱེན་པ། གཞི་ཤེས་ཀྱི་མཚན་ཉིད། དེ་ལ་ཡང་རྫས་སྤྱི་དང་ཉིས་འགོ་བཅད་ན་ལེགས་པར་མངོན་ལ་མི་གཅོད་ན་ཅུང་ཟད་ཞིབ་ཆ་སྦྱར་དགོས་པའང་ཡོད། གཞི་ཤེས་དེ་ལ་

[004A]༄༅། །དབྱེ་ན། མི་མཐུན་ཕྱོགས་ཀྱི་གཞི་ཤེས་དང། གཉེན་པོའི་ཕྱོགས་ཀྱི་གཞི་ཤེས་གཉིས། དང་པོ་དང། ཐེག་དམན་འཕགས་པའི་མཁྱེན་པ་དོན་གཅིག་ཕྱི་མ་དང་ཐེག་ཆེན་འཕགས་པའི་རྒྱུད་ཀྱི་གཞི་ཤེས་དོན་གཅིག་མཁས་
པ་ཁ་ཅིག་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་ལ་དམན་ལམ་སྔོན་དུ་མ་སོང་བའི་ཐེག་ཆེན་འཕགས་པའི་རྒྱུད་ཀྱི་གཞི་ཤེས་ཀྱིས་ཁྱབ་པར་འདོད་ཀྱང། འདིར་མི་འདོད་དེ། གཞི་ཤེས་སྤྱི་ཙམ་དེ་དང། མི་རྟག་ལ་
སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་དེ་ཡང་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་པའི་ཕྱིར། དང་པོ་བསྒྲུབ་ཟིན་ཅིང། ཕྱི་མ་ཡང་གྲུབ་སྟེ། མདོ་ལས། གཟུགས་མི་རྟག་པ་ཉིད་དུ་ཡིད་ལ་བྱའོ། །ཞེས་
སོགས་ཀྱིས་བསྟན་པའི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་དེ། ལམ་ཤེས་ཉིད་ཀྱི་ཚུལ་ལ་ནི། །འཕགས་པའི་བདེན་པ་བཞི་དག་གི་ཞེས་སོགས་ཀྱིས་རྒྱས་པར་བསྟན། དེ་ཉིད་སྐབས་འདིར་རྒྱས་པར་བསྟན་པ་གང་ཞིག་མི་རྟག་ལ་
སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་དེ། གཞུང་དེ་དག་གི་སྐབས་ནས་དངོས་སུ་བསྟན་པའི་གཞི་ཤེས་ཡིན་པའི་ཕྱིར། བྱང་ཆུབ་སེམས་དཔས་གཞི་ཤེས་བསྒོམ་པ་ལ་དགོས་པ་ཡོད་དེ། མི་རྟག་སྡུག་བསྔལ་སོགས་ཀྱི་སྒོ་ནས་སྐྱེས་བུ་འབྲིང་དང་ཐུན་
མོང་གི་བསམ་པ་ལེགས་པར་སྦྱོང་བ་དང། གདུལ་བྱ་དམན་པའི་རིགས་ཅན་རྗེས་སུ་བཟུང་བའི་ཆེད་དུ་ཡིན་པའི་ཕྱིར།།    ༈    །།གསུམ་པ་རྩོད་པ་སྤོང་བ་ལ་ཁ་ཅིག་མི་རྟག་ལ་སོགས་བཅུ་དྲུག་མ་རྟོགས་པར་ལམ་ཤེས་ཐོབ་པ་ཡོད་པར་ཐལ། ལམ་ཤེས་ཐོབ་
པའི་གང་ཟག་ཡིན་ན། མི་རྟག་ལ་སོགས་བཅུ་དྲུག་རྟོགས་པས་མ་ཁྱབ་པའི་ཕྱིར། ཟེར་ན། མ་ཁྱབ། འདོད་མི་ནུས་སོ། ཟེར་ན། སྟོང་ཉིད་མ་རྟོགས་པར་ཐེག་ཆེན་གྱི་མཐོང་ལམ་ཐོབ་པ་སྲིད་པར་ཐལ། ཐེག་ཆེན་གྱི་མཐོང་ལམ་ཐོབ་པའི་གང་ཟག་ཡིན་ན་

[004B] ཁྱབ་པ་མཚུངས། མ་གྲུབ་ན། གང་ཟག་གི་བདག་མེད་མངོན་སུམ་དུ་རྟོགས་པའི་བྱང་སེམས་མཐོང་ལམ་པ་ཆོས་ཅན། དེར་ཐལ། དེའི་ཕྱིར། རྟགས་གསལ་སླ། འདོད་མི་ནུས་ཏེ། སྟོང་ཉིད་
རྟོགས་པའི་ཐེག་ཆེན་གྱི་སྦྱོར་ལམ་མ་ཐོབ་པར་ཐེག་ཆེན་གྱི་མཐོང་ལམ་ཐོབ་མི་སྲིད་པའི་ཕྱིར། ཁ་ཅིག་སེམས་ཅན་སྡུག་བསྔལ་དང་བྲལ་འདོད་ཀྱི་སྙིང་རྗེ་དེ། ཐེག་དམན་གྱི་རྟོགས་རིགས་སུ་གནས་པར་ཐལ། སྙིང་རྗེ་ཐེག་དམན་གྱི་རྟོགས་རིགས་སུ་
གནས་པའི་ཕྱིར། དེར་ཐལ། སྙིང་རྗེ་གཙོ་བོར་བསྒོམ་པའི་ཐེག་དམན་པ་ཡོད་པའི་ཕྱིར། དེར་ཐལ། སྙིང་རྗེ་བསྒོམ་པའི་ཐེག་དམན་པ་ཡོད་པའི་ཕྱིར། ཟེར་ན། མ་ཁྱབ། ཁ་ཅིག་སངས་རྒྱས་འཕགས་པའི་རྒྱུད་ཀྱི་གཞི་ཤེས་ཆོས་ཅན། རང་
ལུགས་གཞི་ཤེས་ཀྱི་མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། དེ་ཐེག་དམན་གྱི་རྟོགས་རིགས་སུ་གནས་པའི་འཕགས་རྒྱུད་ཀྱི་མཁྱེན་པ་ཡིན་པར་ཐལ། འདོད་པ་གང་ཞིག་ཐེག་དམན་འཕགས་པའི་མཁྱེན་པ་མ་ཡིན་པའི་ཕྱིར། འདོད་ན་
དེ་རྟོགས་པ་ཉི་ཚེ་བའི་རིགས་སུ་གནས་པར་ཐལ། འདོད་པའི་ཕྱིར། ཁ་ཅིག་མ་ཁྱབ་ཟེར་ན། འདོད་མི་ནུས་ཏེ། སངས་རྒྱས་འཕགས་པའི་རྒྱུད་ལ་རྟོགས་པ་ཉི་ཚེ་བའི་རིགས་སུ་གནས་པ་མེད་པའི་ཕྱིར། དེར་ཐལ། དེའི་རྒྱུད་ལ་རྟོགས་པ་ཉི་ཚེ་བ་མེད་པའི་ཕྱིར། ཟེར་ན་
མ་ཁྱབ། འོ་ན། དེའི་རྒྱུད་ལ་ཐེག་དམན་གྱི་རྟོགས་པ་ཡོད་པར་ཐལ། དེའི་རྒྱུད་ལ་ཐེག་དམན་གྱི་རྟོགས་རིགས་སུ་གནས་པ་ཡོད་པའི་ཕྱིར། ཁྱབ་པ་ཁས། ཁ་ཅིག་སྐབས་གསུམ་པའི་དངོས་བསྟན་བསྟན་བྱའི་གཙོ་བོར་གྱུར་པའི་དམན་ལམ་སྔོན་དུ་སོང་བའི་གཞི་
ཤེས་ཡོད་པར་ཐལ། དེའི་དངོས་བསྟན་བསྟན་བྱའི་གཙོ་བོར་གྱུར་པའི་གཞི་ཤེས་ཡིན་ན། དམན་ལམ་སྔོན་མ་སོང་གི་གཞི་ཤེས་ཡིན་པས་མ་ཁྱབ་པའི་ཕྱིར། ཟེར་ན། མ་ཁྱབ། མ་གྲུབ་ན། གཞི་ཤེས་ཆོས་ཅན། དེར་ཐལ། དེའི་ཕྱིར། འདོད་ན། འཕགས་པ་དེ་ཡང་

[005A]༄༅། །དམན་ལམ་སྔོན་དུ་མ་སོང་བའི་འཕགས་པ་ཡིན་པར་ཐལ། འདོད་པའི་ཕྱིར། འདོད་ན། དེའི་རྒྱུད་ལ་དམན་ལམ་སྔོན་དུ་སོང་བའི་ལམ་མེད་པར་ཐལ་ལོ། ཁ་ཅིག་སྐབས་གསུམ་པའི་ཆེད་དུ་བྱ་བའི་འདུལ་བྱ་ཐེག་དམན་པ་
ཡོད་པར་ཐལ། དེའི་བསྟན་བྱའི་གཙོ་བོར་གྱུར་པའི་ཐེག་དམན་གྱི་ལམ་ཡོད་པའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། དེའི་དངོས་བསྟན་བསྟན་པའི་གཙོ་བོར་གྱུར་པའི་མི་མཐུན་ཕྱོགས་ཀྱི་གཞི་ཤེས་ཡོད་པའི་ཕྱིར། དེར་ཐལ། རྩ་བར། མི་
མཐུན་གཉེན་པོའི་ཕྱོགས་དག་གི་རྣམ་པར་དབྱེ་བ་མ་ལུས་པ། །ཇི་སྐད་བཤད་པ་འདིར་ཤེས་བྱ། །ཞེས་གསུངས་པའི་ཕྱིར།།    ༈    །གཉིས་པ་གཞུང་གི་དོན་བཤད་པ་ལ་གཉིས། དངོས་དང་མཁྱེན་གསུམ་མཇུག་བསྡུ་པའོ། དང་པོ་ལ་གསུམ་
ཉེ་རིང་གི་ལམ་བཤད་པ། གཞི་ཤེས་ཀྱི་སྦྱོར་བ་བཤད་པ། སྦྱོར་བ་སྒོམ་པའི་འབྲས་བུ་བཤད་པའོ། །དང་པོ་ལ་གསུམ། ཉེ་རིང་གི་རྒྱུ་མཚན། རྒྱུ་མཚན་དེ་ཉིད་སྒྲུབ་པ། མི་མཐུན་ཕྱོགས་དང། ཉེན་པོའི་ཕྱོགས་ཀྱི་དབྱེ་བ་བཤད་པའོ། །དང་པོ་ནི། ཚུ་
རོལ་ཕ་རོལ་མཐའ་ལ་མིན། །ཞེས་པ་ནས། ཤེས་རབ་ཕ་རོལ་ཕྱིན་པར་འདོད། །ཅེས་པའི་བར་གསུངས་ཏེ། འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། གཞི་ཤེས་པའི་ཤེས་རབ་ཀྱི་ཕ་རོལ་ཏུ་ཕྱིན་པ་ཆོས་ཅན། །ཁྱད་སངས་རྒྱས་དང་
བྱང་ཆུབ་སེམས་དཔའི་རྒྱུད་ལ་ཉེ་བར་འདོད་པ་ཡིན་ཏེ། དུས་གསུམ་གྱི་ཆོས་རྣམས་བདེན་པའི་རང་བཞིན་མེད་པར་མཉམ་པ་ཉིད་དུ་མངོན་སུམ་དུ་ཤེས་པའི་ཤེས་རབ་ཀྱིས་ཟིན་པའི་ཡེ་ཤེས་ཡིན་པའི་ཕྱིར། དེ་ཆོས་ཅན། ཚུ་རོལ་འཁོར་བའི་མཐའ་དང་ཕ་རོལ་ཞི་བའི་
མཐའ་ལ་གནས་པ་མིན་ཏེ། མཐའ་དེ་གཉིས་འགོག་བྱེད་ཀྱི་ལམ་ཡིན་པའི་ཕྱིར། དེ་ཆོས་ཅན། མཐའ་དེ་དག་གི་བར་ན་དོན་དམ་པར་མི་གནས་པ་ཡིན་ཏེ། སྟོང་ཉིད་རྟོགས་པའི་ཤེས་རབ་ཀྱིས་ཟིན་པའི་ཡེ་ཤེས་ཡིན་པའི་ཕྱིར། དེ་ལྟར་ཡང་འགྲེལ་པ་ལས། དུས་

[005B] ཞེས་པ་ནས། སྲིད་པ་དང་ཞི་བ་ལ་མི་གནས་པ་ཡིན་ནོ། །ཞེས་པའི་བར་གསུངས། ཤེས་བྱ་ཆོས་ཅན། རྩ་འགྲེལ་དེ་དག་མདོ་གང་ལས་འཕྲོས་པ་ཡོད་དེ། གཞུང་སྔ་ཕྱིའི་གོ་རིམ་འབྲེལ་
ཆགས་པའི་དབང་དུ་བྱས་ན། འགྲེལ་བ་རྩ་བ་དང། རྩ་བ་མདོ་ལས་འཕྲོས་ཤིང། དེ་གཉིས་ཀ་ཡང་མདོ་ལས། བཅོམ་ལྡན་འདས་བྱང་ཆེན་རྣམས་ཀྱི་ཤེར་ཕྱིན་ནི། ཕ་རོལ་གྱི་མཐའ་མ་ལགས་ཚུལ་རོལ་གྱི་མཐའ་མ་ལགས། གཉིས་ཀའི་བར་ན་ཡང་མི་གནས་ལགས་
སོ༑ ༑བཅོམ་ལྡན་འདས་ཀྱི་བཀའ་སྩལ་པ། རབ་འབྱོར་ཤིན་ཏུ་རྣམ་པར་དག་པའི་ཕྱིར་རོ། །ཞེས་སོགས་དང། རབ་འབྱོར་དུས་གསུམ་གྱི་ཆོས་ཐམས་ཅད་མཉམ་པ་ཉིད་ཀྱི་ཕྱིར་རོ། །ཞེས་སོགས་ལས་འདས་པའི་ཕྱིར། འདི་བྱང་ཆེན་དང་ཤེར་ཚིག་སྡུད་བྱས་པ་དང་
ལུང་ཡང་ཅུང་ཟད་མི་འདྲ་བ་ཡོད་ཀྱང་དོན་འདྲའོ།།    ༈    །གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་དུས་གསུམ་བདེན་སྟོང་དུ་མངོན་སུམ་དུ་རྟོགས་པའི་ཡེ་ཤེས་ཡིན་ན། སངས་རྒྱས་དང་བྱང་ཆུབ་སེམས་དཔའི་རྒྱུད་ལ་ཉེ་བས་ཁྱད་
པར་ཐལ། ཁྱོད་ཀྱི་སྦྱོར་བ་འཐད་པའི་ཕྱིར། ཟེར་ན། སྐྱོན་མེད་དེ། དེ་ནི་གཞུང་དོན་དོན་ཐོབ་ལ་འཆད་ཚུལ་གྱི་དབང་དུ་བྱས་པ་ཡིན་གྱི། རྩོད་པའི་ཚེད་དུང་ཞིབ་ཆ་སྦྱར་བར་བྱ་དགོས་པའི་ཕྱིར། ཁ་ཅིག་ཤེས་རབ་ཕ་རོལ་ཕྱིན་པར་འདོད། །ཅེས་པའི་སྐབས་
ནས་དངོས་སུ་བསྟན་པའི་ཤེར་ཕྱིན་དེ་འབྲས་བུ་ཤེར་ཕྱིན་ལ་བྱེད་པ་ཡིན་ཟེར་ན། དེ་མི་འཐད་པར་ཐལ། དེ་ལམ་ཤེར་ཕྱིན་ལ་བྱེད་རིགས་པའི་ཕྱིར། དེར་ཐལ། རྣམ་བཤད་ལས། ལམ་ཤེར་ཕྱིན་འདི་ལ་མི་རྟག་སོགས་རྟོགས་ཤེས་རབ་དང། ཞེས་གསུང་
པའི་ཕྱིར། གཞན་ཡང། དེ་ལམ་ཤེར་ཕྱིན་ལ་བྱེད་པར་ཐལ། མདོ་ལས། བཅོམ་ལྡན་འདས་བྱང་ཆུབ་སེམས་དཔའ་སེམས་དཔའ་ཆེན་པོ་རྣམས་ཀྱི་ཤེས་རབ་ཀྱི་ཕ་རོལ་ཏུ་ཕྱིན་པ་ནི། ཕ་རོལ་གྱི་མཐའ་ལགས། །ཚུལ་རོལ་གྱི་མཐའ་མ་ལགས། གཞིས་ཀའི་བར་ན་

[006A]༄༅། །ཡང་མི་གནས་པ་ལགས་སོ། །ཞེས་པའི་སྐབས་ནས་དངོས་སུ་བསྟན་པའི་ཤེར་ཕྱིན་དེ་ལམ་ཤེར་ཕྱིན་ལ་བྱེད་པའི་ཕྱིར། དེར་ཐལ། བྱང་ཆུབ་སེམས་དཔའ་རྣམས་ཀྱི་ཞེས་གསུངས་པ་ལ་དགོས་པ་ཡོད་པའི་
ཕྱིར། ཁ་ཅིག་སྲིད་མཐའ་འགོག་བྱེད་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ་ལ། ཤེས་པས་སྲིད་ལ་མི་གནས་པའི་གཞི་ཤེས་ཀྱི་ཐ་སྙད་དང། ཞི་མཐའ་འགོག་བྱེད་ཀྱི་རྟོགས་རིགས་སུ་གནས་པའི་ཐེག་ཆེན་
འཕགས་པའི་མཁྱེན་པ་ལ། སྙིང་རྗེས་ཞི་ལ་མི་གནས་པའི་གཞི་ཤེས་ཀྱི་ཐ་སྙད་བྱེད་དོ། །ཟེར་ན། དེ་མི་འཐད་པར་ཐལ། དེ་ལྟ་བུའི་ཐེག་ཆེན་འཕགས་པའི་མཁྱེན་པ་གཉིས་ལ་རིམ་པ་བཞིན་དུ་ཤེས་པས་སྲིད་ལ་མི་གནས་པའི་ལམ་ཤེས་དང། སྙིང་རྗེས་ཞི་ལ་མི་
གནས་པའི་ལམ་ཤེས་ཞེས་པའི་ཐ་སྙད་བྱེད་རིགས་ཀྱི་དེ་ལྟར་བུའི་གཞི་ཤེས་ཞེས་ཐ་སྙད་བྱེད་པར་མི་རིགས་པའི་ཕྱིར། ཕྱི་མ་དེར་ཐལ། རྣམ་བཤད་ལས། མཚོན་བྱའི་དོན་གཉིས་པོ་ལམ་ཤེས་ཀྱི་ཁྱད་པར་ཡིན་པས་སྙིང་རྗེས་ཞི་ལ་མི་གནས་པའི་གཞི་ཤེས་
ཞེས་ཟེར་བ་ནི་ཐ་སྙད་ལོག་པར་སྦྱར་བའོ། །ཞེས་གསུངས་པའི་ཕྱིར། ཁ་ཅིག་མཁྱེན་པ་དེ་གཉིས་གང་རུང་ཡིན་ན། གཞི་ཤེས་ཀྱི་ཐ་སྙད་མི་བྱེད་པས་ཁྱབ་ཟེར་ན། དེ་མི་འཐད་པར་ཐལ། ཤེས་པས་སྲིད་ལ་མི་གནས་པའི་ལམ་ཤེས་ཡིན་ན། གཞི་ཤེས་ཡིན་
དགོས་པའི་ཕྱིར། ཁ་ཅིག་སྲིད་མཐའ་དང་ཞི་མཐའི་གཞི་མཐུན་པ་ཡོད་ཟེར་ན། འོ་ན། འཁོར་བ་ཡང་ཡིན་མྱང་འདས་ཡང་ཡིན་པའི་གཞི་མཐུན་པ་ཡོད་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། ཁྱབ་སྟེ། སྲིད་མཐའ་ཡིན་ན། འཁོར་བ་ཡིན་དགོས་
ཞི་མཐའ་ཡིན་ན་དམན་པའི་མྱང་འདས་ཡིན་དགོས་པའི་ཕྱིར། འདོད་མི་ནུས་ཏེ། མྱང་འདས་ཡིན་ན། འཁོར་བ་སྤངས་པའི་མྱང་འདས་ཡིན་པས་ཁྱབ་པའི་ཕྱིར། ཁ་ཅིག་སྲིད་མཐའ་ལ་གནས་པའི་གང་ཟག་དང་ཞི་མཐའ་ལ་གནས་པའི་གང་ཟག་གི་གཞི་

[006B] དེ་མེད་པར་ཐལ། སྲིད་མཐའ་ལ་གནས་པའི་གང་ཟག་ཡིན་ན། འཁོར་བ་ལ་གནས་པས་ཁྱབ། ཞི་མཐའ་ལ་གནས་པའི་གང་ཟག་ཡིན་ན། མྱང་འདས་ཐོབ་པས་ཁྱབ་པའི་ཕྱིར། ཁ་ཅིག་བྱང་སེམས་ལམ་ལ་ལྟོས་པའི་སྲིད་མཐའ་ལ་
གནས་པའི་གང་ཟག་ཡིན་ན། སྲིད་མཐའ་ལ་གནས་པའི་གང་ཟག་ཡིན་པས་ཁྱབ། དེ་ལ་ལྟོས་པའི་ཞི་མཐའ་ལ་གནས་པའི་གང་ཟག་ཡིན་ན། ཞི་མཐའ་ལ་གནས་པའི་གང་ཟག་ཡིན་པས་ཁྱབ་ཟེར་ན། དང་པོ་ལ་ཉན་ཐོས་དགྲ་བཅོམ་པ་ཆོས་ཅན། དེར་ཐལ། དེའི་
ཕྱིར། དེར་ཐལ། ཐེག་དམན་པ་ཡིན་པའི་ཕྱིར། འདོད་ན། དེ་ཆོས་ཅན། འཁོར་བ་ལ་གནས་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། ཉན་ཐོས་ཚོགས་ལམ་པ་ཆོས་ཅན། ཕྱི་མ་དེར་ཐལ། དེའི་ཕྱིར། དེར་ཐལ། ཐེག་དམན་པ་ཡིན་པའི་ཕྱིར་
འདོད་ན། ཆད་པའི་མྱང་འདས་ལ་གནས་པར་ཐལ། འདོད་པའི་ཕྱིར། འདོད་ན། དགྲ་བཅོམ་པ་ཡིན་པར་ཐལ་ལོ། །ཁ་ཅིག་འདིར་བསྟན་སྲིད་མཐའ་ལ་གནས་པའི་གང་ཟག་ལ། སྲིད་མཐའ་ལ་གནས་པས་ཁྱབ། འདིར་བསྟན་ཞི་མཐའ་ལ་གནས་པའི་གང་
ཟག་ལ། ཞི་མཐའ་ལ་གནས་པས་ཁྱབ་ཟེར་ན་དང། ཡང་ཐེག་ཆེན་ལམ་ལ་ལྟོས་པའི་སྲིད་ཞིའི་མཐའ་ལ་གནས་པའི་གང་ཟག་སོ་སོ་ལ། སྲིད་ཞིའི་མཐའ་ལ་གནས་པའི་གང་ཟག་སོ་སོས་ཁྱབ་ཟེར་ན། སྐྱོན་སྔར་བཞིན་འཕེན་ནོ། །ཁ་ཅིག། འདིར་བསྟན་
སྲིད་མཐའ་ལ། སྲིད་མཐས་ཁྱབ། འདིར་བསྟན་ཞི་མཐའ་ལ། ཞི་མཐས་ཁྱབ་ཟེར་ན། དང་པོ་ལ། འཁོར་བར་སྐྱེ་བ་ལེན་པ་མཐའ་གཅིག་ཏུ་དོར་བྱར་འཛིན་པའི་བློ་ཆོས་ཅན། དེར་ཐལ། དེའི་ཕྱིར། རྟགས་གསལ་སླ། ཕྱི་མ་ལ། ལས་ཉོན་གྱིས་འཁོར་བར་
སྐྱེ་བ་ལེན་པ་ཆད་ཙམ་གྱི་མྱང་འདས་ཐོབ་བྱའི་གཙོ་བོར་བྱས་ནས་དོན་དུ་གཉེར་བའི་བློ་ཆོས་ཅན། ཞི་མཐའ་ཡིན་པར་ཐལ། འདིར་བསྟན་ཞི་མཐའ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། མྱང་འདས་མ་ཡིན་པའི་ཕྱིར། དེར་ཐལ་

[007A]༄༅། །འདུས་བྱས་ཡིན་པའི་ཕྱིར། ཁ་ཅིག་འགྲེལ་པ་ལས། རྟག་པ་དང་ཆད་པའི་མཚན་ཉིད་དང། ཞེས་པའི་དངོས་བསྟན་གྱི་རྟག་མཐའ་ལ། རྟག་མཐས་ཁྱབ། དེའི་དངོས་བསྟན་གྱིས་ཆད་མཐའ་ལ། ཆད་མཐས་ཁྱབ་ཟེར་
ན༑ ལས་ཉོན་གྱི་དབང་གིས་འཁོར་བར་ཉིང་མཚམས་སྦྱོར་བའི་ཆ་ཆོས་ཅན། རྟག་མཐའ་ཡིན་པར་ཐལ། དེའི་དངོས་བསྟན་གྱི་རྟག་མཐའ་ཡིན་པའི་ཕྱིར། དེར་ཐལ། རྟག་པ་དང་ཞེས་པའི་དངོས་བསྟན་གྱི་རྟག་མཐའ་ཡིན་པའི་ཕྱིར། འདོད་ན། ཁྱོད་
རྒྱུད་ལྡན་གྱི་གང་ཟག་མེད་པར་ཐལ་ལོ། །གཞན་ཡང། ཉན་ཐོས་ཀྱི་ལྷག་མེད་མྱང་འདས་ཆོས་ཅན། ཆད་མཐའ་ཡིན་པར་ཐལ། དེའི་དངོས་བསྟན་གྱི་ཆད་མཐའ་ཡིན་པའི་ཕྱིར། དེར་ཐལ། ཆད་པའི་མཚན་ཉིད་དང་ཞེས་པའི་དངོས་བསྟན་གྱི་ཆད་མཐའ་ཡིན་
པའི་ཕྱིར། དེར་ཐལ། ཉན་ཐོས་ཀྱི་ལྷག་མེད་མྱང་འདས་ཡིན་པའི་ཕྱིར། འདོད་མི་ནུས་ཏེ། ཡོད་པའི་ཕྱིར། ཁ་ཅིག་འཁོར་བར་སྐྱེ་བ་ལེན་པ་དེ། འདིར་བསྟན་སྲིད་མཐའ་དང། མྱང་འདས་དེ་འདིར་བསྟན་ཞི་མཐའ་ཡིན་ཟེར་ན། དང་པོ་དེ་མི་འཐད་པར་ཐལ་
དེར་གྱུར་བའི་གང་ཟག་ཡོད་པའི་ཕྱིར། ཕྱི་མ་དེ་ཡང་མི་འཐད་པར་ཐལ། མྱང་འདས་ལ་གནས་པའི་ཐེག་ཆེན་པ་ཡོད་པའི་ཕྱིར། དེར་ཐལ། དེ་ལ་གནས་པའི་སངས་རྒྱས་འཕགས་པ་ཡོད་པའི་ཕྱིར། ཁ་ཅིག་སྲིད་མཐའ་ཡིན་ན། འཁོར་བའི་མཐའ་ཡིན་
པས་ཁྱབ་ཟེར་བ་དང། ཡང་མྱང་འདས་ཡིན་ན། འཁོར་བའི་མཐའ་ཡིན་པས་ཁྱབ་ཟེར་ན། དང་པོ་ལ་འཁོར་བ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། དེ་མི་འཐད་པར་ཐལ། འཁོར་བའི་སེམས་ཅན་ཐམས་ཅད་གྱི་
རྒྱུད་ལ་ཁྱོད་ཡོད་པའི་ཕྱིར། ཕྱི་མ་ལ། མི་གནས་པའི་མྱང་འདས་ཆོས་ཅན། དེར་ཐལ། དེའི་ཕྱིར། འདོད་ན། དེ་མི་འཐད་པར་ཐལ། འཁོར་བའི་མཐའ་ལས་གྲོལ་བའི་མྱང་འདས་ཡིན་པའི་ཕྱིར། དེར་ཐལ། སངས་རྒྱས་འཕགས་པ་དེ་འཁོར་བའི་མཐའ་

[007B] དེར་ཐལ། འཁོར་བའི་ཕ་རོལ་མཐར་སོན་པ། །ཞེས་གསུངས་པའི་ཕྱིར། ཁ་ཅིག་དོན་དམ་ལ་ལྟོས་པའི་ཞི་མཐའ་ཡོད་ཟེར་ན། དེ་མི་འཐད་པར་ཐལ། སྲིད་ཞི་བདེན་པར་གྲུབ་པ་མེད་པའི་ཕྱིར། དེར་ཐལ། སྲིད་ཞི་
གཉིས་བདེན་སྟོང་དུ་མཚུངས་པའི་ཕྱིར། དེར་ཐལ། རྩ་བར། སྲིད་དང་ཞི་བ་མཉམ་ཉིད་དང། །ཞེས་གསུངས་པའི་ཕྱིར། ཁ་ཅིག་ལས་ཉོན་གྱི་དང་གིས་འཁོར་བར་སྐྱེ་བ་ལེན་པ་དོར་བྱར་འཛིན་པའི་བློ་དེ། བྱང་སེམས་ལམ་ལ་ལྟོས་པའི་སྲིད་མཐའ་དང། ཆད་པའི་
མྱང་འདས་བླང་བྱར་འཛིན་པའི་བློ་དེ། བྱང་སེམས་ལམ་ལ་ལྟོས་པའི་ཞི་མཐའ་ཡིན་ཟེར་ན། དང་པོ་དེ་མི་འཐད་པར་ཐལ། དེ་འདྲའི་བློ་རྒྱུད་ལྡན་གྱི་བྱང་འཕགས་ཡོད་པའི་ཕྱིར། དེར་ཐལ། ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་དོར་བྱ་
ཡིན་པའི་ཕྱིར། དེར་ཐལ། ལས་ཉོན་གྱི་དབང་གིས་སྐྱེ་བ་ལེན་པ་དོར་བྱ་ཡིན་པའི་ཕྱིར། ཕྱི་མ་དེ་ཡང་མི་འཐད་པར་ཐལ། ཆད་པའི་མྱང་འདས་བླང་བྱར་འཛིན་པའི་བློ་རྒྱུད་ལྡན་གྱི་བྱང་འཕགས་ཡོད་པའི་ཕྱིར། དེར་ཐལ། དེ་བླང་བྱ་ཡིན་པའི་ཕྱིར། དེར་ཐལ་
དེ་ཐོབ་བྱ་ཡིན་པའི་ཕྱིར། མ་གྲུབ་ན། དེ་ཆོས་ཅན། ཐོབ་བྱ་ཡིན་པར་ཐལ། ཐར་པ་ཡིན་པའི་ཕྱིར། དེར་ཐལ། མྱང་འདས་ཡིན་པའི་ཕྱིར། ཁ་ཅིག་དམན་པའི་མྱང་འདས་ཡིན་ན། སྐབས་འདིར་དངོས་སུ་བསྟན་པའི་ཞི་མཐའ་ཡིན་པས་ཁྱབ་ཟེར་ན། རང་རྒྱལ་
དགྲ་བཅོམ་པའི་རྒྱུད་ཀྱི་མྱང་འདས་ཆོས་ཅན། དེར་ཐལ། དེའི་ཕྱིར། འདོད་ན། དེ་མི་འཐད་པར་ཐལ། སྐབས་འདིར་ཉན་ཐོས་ཀྱི་མྱང་འདས་དེ་ཞི་མཐར་དངོས་སུ་བསྟན་པས་རང་རྒྱལ་གྱི་མྱང་འདས་དེ་ཤུགས་ལ་བསྟན་པའི་ཕྱིར། ཁ་ཅིག་ཞི་མཐའ་ཡིན་ན། ལས་
ཉོན་གྱི་དབང་གིས་སྐྱེ་བ་ལེན་པ་ཆད་ཙམ་གྱི་མྱང་འདས་ཡིན་པས་ཁྱབ་ཟེར་ན། རང་རྒྱལ་དགྲ་བཅོམ་པའི་རྒྱུད་ཀྱི་མྱང་འདས་ཆོས་ཅན། དེར་ཐལ། དེའི་ཕྱིར། དེར་ཐལ། ཆད་པའི་མྱང་འདས་ཡིན་པའི་ཕྱིར། དེར་ཐལ། དམན་པའི་མྱང་འདས་ཡིན་པའི་ཕྱིར་

[008A]༄༅། །འདིར་མ་ཁྱབ་གསུང་བ་མང་དུ་སྣང་ངོ། །འདོད་ན། དེ་ཆོས་ཅན། ཉོན་མོངས་སྤངས་ཙམ་གྱིས་བཞག་པའི་མྱང་འདས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཕྱི་རོལ་དོན་འཛིན་གྱི་རྟོག་པ་སྤངས་པའི་མྱང་འདས་
ཡིན་པའི་ཕྱིར།།    ༈    གཞི་ཀུན་རྫོབ་ལ་ལྟོས་པའི་སྲིད་མཐའ་འགོག་བྱེད་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། ཤེས་པས་སྲིད་ལ་མི་གནས་པའི་ལམ་ཤེས་ཀྱི་མཚན་ཉིད། གཞི་ཀུན་རྫོབ་ལ་ལྟོས་
པའི་ཞི་མཐའ་འགོག་བྱེད་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། སྙིང་རྗེས་ཞི་ལ་མི་གནས་པའི་ལམ་ཤེས་ཀྱི་མཚན་ཉིད། དང་པོ་ནི། བྱང་སེམས་མཐོང་ལམ་པའི་རྒྱུད་ཀྱི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་
པའི་ཡེ་ཤེས་ལྟ་བུ། ཕྱི་མ་ནི། དེའི་རྒྱུད་ཀྱི་ལྷག་བསམ་རྣམ་དག་ལྟ་བུའོ། །གཞི་ཀུན་རྫོབ་ལ་ལྟོས་པའི་སྲིད་མཐའ་དང། སྲིད་མཐའ། འཁོར་བ་གསུམ་དོན་གཅིག་གཞི་ཀུན་རྫོབ་ལ་ལྟོས་པའི་ཞི་མཐའ་དང། ཞི་མཐའ། ཆད་པའི་མྱང་འདས་གསུམ་དོན་
གཅིག་འདིར་བསྟན་བྱང་སེམས་ལམ་ལ་ལྟོས་པའི་སྲིད་ཞི་གཉིས་ཀྱི་མཐའ་ཁྱད་པར་ཡོད་དེ། འཁོར་བར་སྐྱེ་བ་ལེན་པ་མཐའ་གཅིག་ཏུ་དོར་བྱར་འཛིན་པའི་བློ་དེ། དེ་ལ་ལྟོས་པའི་སྲིད་མཐའ་དང། འཁོར་བར་སྐྱེ་བ་ལེན་པ་ཆད་ཙམ་གྱི་མྱང་འདས་ཐོབ་བྱའི་
གཙོ་བོར་བྱས་ནས་དོན་དུ་གཉེར་བའི་བློ་དེ། དེ་ལ་ལྟོས་པའི་ཞི་མཐའ་ཡིན་པའི་ཕྱིར། དོན་དམ་ལ་ལྟོས་པའི་སྲིད་ཞིའི་མཐའ་མེད་ཀྱང། འཁོར་བ་བདེན་གྲུབ་དོན་དམ་ལ་ལྟོས་པའི་སྲིད་མཐའ་དང། མྱང་འདས་བདེན་གྲུབ་དེ་ལ་ལྟོས་པའི་ཞི་མཐའ་ཡིན་ནོ། །ལས་
ཉོན་གྱི་དབང་གིས་འཁོར་བར་རང་དབང་མེད་པར་སྐྱེ་བ་ལེན་པའི་ཆ་དེ་འདིར་བསྟན་རྟག་མཐའ་ཡིན་ལ། དེ་ལ་རྟག་མཐའ་ཞེས་བརྗོད་པའི་རྒྱུ་མཚན་ཡོད་དེ། དེ་ལྟར་སྐྱེ་བ་བླངས་ན་འཁོར་བར་རྒྱུན་རིང་དུ་གནས་དགོས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར་

[008B] དེ་ལ་ཆད་མཐའ་ཞེས་མིང་གིས་བརྗོད་པའི་རྒྱུ་མཚན་ཡོད་དེ། ལས་ཉོན་གྱིས་སྐྱེ་བ་ལེན་པ་ཆད་ཙམ་གྱི་རིགས་སུ་གནས་པའི་མྱང་འདས་ཡིན་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། ཉན་ཐོས་
མཐོང་ལམ་པ་ལྟ་བུ་ལ་འདིར་བསྟན་སྲིད་མཐའ་ལ་གནས་པ་ཞེས་བརྗོད་པའི་རྒྱུ་མཚན་ཡོད་དེ། དེས་ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་ལ་སྐྱོན་དུ་ལྟ་བར་མ་ཟད། འཁོར་བར་སྐྱེ་བ་ལེན་པ་རྣམས་མཐའ་གཅིག་ཏུ་དོར་བྱར་འཛིན་པའི་ཕྱིར། དེ་ལ་
འདིར་བསྟན་ཞི་མཐའ་ལ་གནས་ཞེས་བརྗོད་པའི་རྒྱུ་མཚན་ཡོད་དེ། ལས་ཉོན་གྱི་དབང་གིས་འཁོར་བར་སྐྱེ་བ་ལེན་པ་ཆད་པ་ཙམ་གྱིས་མྱང་འདས་ཐོབ་བྱའི་གཙོ་བོར་བྱེད་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། བྱང་སེམས་འཕགས་པ་ཆོས་
ཅན། ཁྱོད་ལ་འདིར་བསྟན་སྲིད་ཞིའི་མཐར་མི་གནས་སོ་ཞེས་བརྗོད་པའི་རྒྱུ་མཚན་ཡོད་དེ། ལས་ཉོན་གྱི་དབང་གིས་འཁོར་བར་སྐྱེ་བ་མི་ལེན་ཞིང། འཁོར་བར་སྐྱེ་བ་ལེན་པའི་རྒྱུ་བརྩེ་བ་སྙིང་རྗེ་ཆེན་པོ་དང་ཡང་ལྡན། དེར་སྐྱེ་བ་བླངས་ནས་གཞན་དོན་
སྒྲུབ་པའི་ཐབས་ལ་མཁས་པའི་ཤེས་རབ་ཁྱད་པར་ཅན་དང་ལྡན་པའི་ཕྱིར། འདིར་རྣམ་བཤད་སོགས་ནས་བྱང་འཕགས་འཁོར་བར་སྐྱེ་བ་ལེན་པའི་རྒྱུ་བརྩེ་བ་སྙིང་རྗེ་ཆེན་པོ་དང་ལྡན་ལ། ཉན་རང་དེ་ལྟ་བུའི་སྙིང་རྗེ་དང་བྲལ་བར་བཤད་པ་ལྟར་ན། བྱང་འཕགས་
འཁོར་བར་སྐྱེ་བ་ལེན་པ་ཡོད་པར་འགྲུབ་ལ། འོན་ཀྱང་ཁ་ཅིག་གིས་དེ་ནི་འཁོར་བའི་གནས་སུ་སྐྱེ་བ་ལེན་པ་ལ་དགོངས་ཀྱི། འཁོར་བར་སྐྱེ་བ་ལེན་པ་དངོས་ནི་མ་ཡིན་ཏེ། བྱང་འཕགས་ཀྱི་རྒྱུད་ལ་འཁོར་བ་མེད་པའི་ཕྱིར་ཏེ། དེའི་རྒྱུད་ལ་སྡུག་བདེན་མེད་
པའི་ཕྱིར་གསུང།།    ༈    ཁ་ཅིག། བྱང་འཕགས་ཀྱི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ཆོས་ཅན། ཤེས་པས་སྲིད་ལ་མི་གནས་པའི་ལམ་ཤེས་ཡིན་པར་ཐལ། རང་ལུགས་ཀྱི་མཚན་ཉིད་དེའི་ཕྱིར། དེར་ཐལ་

[009A]༄༅། །གཞི་ཀུན་རྫོབ་ལ་ལྟོས་པའི་སྲིད་མཐའ་འགོག་བྱེད་ཀྱི་རྟོགས་རིགས་སུ་གནས་པ་གང་ཞིག་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། དང་པོ་དེར་ཐལ། གཞི་ཀུན་རྫོབ་ལ་ལྟོས་པའི་སྲིད་མཐའ་འགོག་བྱེད་
ཡིན་པའི་ཕྱིར། ཟེར་ན། མ་ཁྱབ། མ་གྲུབ་ན་དེར་ཐལ། སྲིད་མཐའ་འགོག་བྱེད་ཡིན་པའི་ཕྱིར། དེར་ཐལ། འཁོར་བ་འགོག་བྱེད་ཡིན་པའི་ཕྱིར། དེར་ཐལ། གང་ཟག་གི་བདག་འཛིན་འགོག་བྱེད་ཡིན་པའི་ཕྱིར། དེར་ཐལ། དེ་སྤོང་བྱེད་ཡིན་པའི་
ཕྱིར། འདོད་མི་ནུས་སོ། །བྱས་པ་ལ་ཁོ་ན་རེ། དེ་ཆོས་ཅན། ཤེས་པས་སྲིད་ལ་མི་གནས་པའི་ལམ་ཤེས་ཡིན་པར་ཐལ། སྲིད་མཐའ་ལ་མི་གནས་པའི་ལམ་ཤེས་ཡིན་པའི་ཕྱིར། ཟེར་ན། མ་ཁྱབ། མ་གྲུབ་ན་དེར་ཐལ། ལམ་ཤེས་ཡིན་པའི་ཕྱིར་
ཁྱབ་སྟེ། ཚུ་རོལ་ཕ་རོལ་མཐའ་ལ་མིན། །ཞེས་གསུངས་པའི་ཕྱིར། ཟེར་ན། དེ་ཆོས་ཅན། གཞི་ཤེས་ཡིན་པར་ཐལ། གཞི་ཤེས་པའི་ཤེར་ཕྱིན་ཡིན་པའི་ཕྱིར། ཁྱབ་པ་ཁས། འདོད་མི་ནུས་ཏེ། སྟོང་ཉིད་རྟོགས་པའི་སེམས་དཔའི་ཡེ་ཤེས་ཡིན་
པའི་ཕྱིར། ཁ་ཅིག་རྟག་ཆད་ཀྱི་མཐའ་རྒྱུད་ལྡན་གྱི་གང་ཟག་ཡོད་པར་ཐལ། འདིར་བསྟན་རྟག་ཆད་ཀྱི་མཐའ་རྒྱུད་ལྡན་གྱི་གང་ཟག་ཡོད་པའི་ཕྱིར། ཟེར་ན། མ་ཁྱབ། འདོད་ན། རྟག་ཆད་ཀྱི་མཐའ་ཆོས་ཅན། ཁྱོད་ཀྱི་རྒྱུད་ལྡན་གྱི་གང་ཟག་མེད་པར་
ཐལ། ཁྱོད་མེད་པའི་ཕྱིར། བྱས་པ་ལ། ཁོ་ན་རེ། དེ་ཆོས་ཅན། ཁྱོད་ལ་གནས་པའི་གང་ཟག་མེད་པར་ཐལ། ཁྱོད་མེད་པའི་ཕྱིར་ཟེར་ན། རེ་ཞིག་མ་ཁྱབ། འདོད་མི་ནུས་ཏེ། རྟག་ཆད་ཀྱི་མཐའ་ལ་གནས་པའི་རང་སྡེ་དང་གཞན་སྡེ་གཉིས་ཀ་ཡོད་པའི་ཕྱིར་
ཁ་ཅིག། སྲིད་ཞི་གཉིས་ཀའི་མཐའ་ལ་གནས་པའི་གང་ཟག་གི་གཞི་མཐུན་ཡོད་པར་ཐལ། འདིར་བསྟན་སྲིད་ཞི་གཉིས་ཀའི་མཐའ་ལ་གནས་པའི་གང་ཟག་གི་གཞི་མཐུན་ཡོད་པའི་ཕྱིར། ཟེར་ན། མ་ཁྱབ། མ་གྲུབ་ན་དེར་ཐལ། ཐེག་དམན་པ་ཡིན་

[009B] དེར་ཐལ། འགྲེལ་པ་ལས། དངོས་པོ་དང་དངོས་པོ་མེད་པར་དམིགས་པ་ཉིད་ཀྱིས་འཁོར་བ་དང་མྱ་ངན་ལས་འདས་པ་ལ་གནས་པ་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར། ཁ་ཅིག། འཁོར་བར་སྐྱེ་བ་ལེན་
པ་ཆད་པ་ཙམ་གྱི་མྱང་འདས་ཐོབ་བྱའི་གཙོ་བོར་བྱས་ནས་དོན་དུ་གཉེར་བའི་བློ་དེ། བྱང་སེམས་ལམ་ལ་ལྟོས་པའི་ཞི་མཐའ་མ་ཡིན་པར་ཐལ། དེ་འདྲའི་བླ་མེད་པའི་ཕྱིར། དེར་ཐལ། དེ་འདྲའི་མྱང་འདས་མེད་པའི་ཕྱིར། དེར་ཐལ། མྱང་འདས་ཡིན་
ན༑ འཁོར་བར་སྐྱེ་བ་ལེན་པ་ཆད་ཙམ་དུ་མ་ཟད། ཉོན་སྒྲིབ་མ་ལུས་པར་སྤངས་པས་ཁྱབ་པའི་ཕྱིར། ཟེར་ན། སྐྱོན་མེད་དེ། དེའི་ཙམ་སྒྲས་ཤེས་སྒྲིབ་ཕྲ་རག་ཅི་རིགས་སྤངས་པ་གཅོད་ཀྱི། ཉོན་མོངས་སྤངས་པ་མི་གཅོད་པའི་ཕྱིར། ཁ་ཅིག་
ཆད་པའི་མྱང་འདས་དེ་སྤང་བྱ་ཡིན་པར་ཐལ། དེ་བྱང་སེམས་ལམ་ལ་ལྟོས་ཏེ་སྤང་བྱ་ཡིན་པའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། དེ་དེ་ལ་ལྟོས་ཏེ་ལྡོག་བྱ་ཡིན་པའི་ཕྱིར། དེར་ཐལ། རང་ཉིད་གཅིག་པུ་ཞི་བདེ་དོན་གཉེར་གྱི་
བློ་དེ་བྱང་སེམས་ལམ་ལ་ལྟོས་ཏེ་ལྡོག་བྱ་ཡིན་པའི་ཕྱིར། འདོད་མི་ནུས་སོ། །ཁ་ཅིག། ཆད་པའི་མྱང་འདས་དེ་བྱང་སེམས་ལམ་གྱི་སྤང་བྱར་རྟོགས་པར་ཐལ། དེ་བྱང་སེམས་ལམ་གྱི་སྤང་བྱ་ཡིན་པའི་ཕྱིར། འདོད་ན། དེ་བྱང་སེམས་ལམ་
གྱི་སྤང་བྱར་རྟོགས་པར་ཐལ། འདོད་པའི་ཕྱིར། ཟེར་ན། མ་ཁྱབ་སྟེ། དྲུག་སྒྲ་སྨོས་པ་དང། བྱེད་སྒྲ་སྨོས་པ་ལ་ཁྱད་པར་ཡོད་པའི་ཕྱིར། ཁ་ཅིག། འཁོར་བ་ཡིན་ན། སྤང་བྱ་ཡིན་དགོས་པར་ཐལ། འཁོར་བ་སྤང་བྱ་ཡིན་པའི་ཕྱིར། ཟེར་ན་
མ་ཁྱབ། འདོད་ན། སོ་སོའི་སྐྱེ་བོའི་རྒྱུད་ཀྱི་ཆོས་ལྡན་གྱི་མིར་ཉིང་མཚམས་སྦྱོར་བའི་ཆ་ཆོས་ཅན། དེར་ཐལ། དེའི་ཕྱིར། རྟགས་སླ། འདོད་མི་ནུས་ཏེ། ཆོས་ལྡན་གྱི་མིར་སྐྱེ་བ་ལེན་པ་སྤང་བྱ་མ་ཡིན་པའི་ཕྱིར། ཁ་ཅིག། ཐེག་དམན་སློབ་པ་ཡིན་ན་

[010A]༄༅། །སྲིད་མཐའ་ལ་གནས་པས་ཁྱབ་པར་ཐལ། ཐེག་དམན་དགྲ་བཅོམ་པ་ཡིན་ན། ཞི་མཐའ་ལ་གནས་པས་ཁྱབ་པའི་ཕྱིར། ཟེར་ན། མ་ཁྱབ། འདོད་ན། ཐེག་དམན་དགྲ་བཅོམ་པའི་གོ་འཕང་ཐོབ་ཁ་མའི་ཉན་ཐོས་
སློབ་པ་ཆོས་ཅན། དེར་ཐལ། དེའི་ཕྱིར། འདོད་ན། དེ་ཆོས་ཅན། འཁོར་བ་ལ་གནས་པར་ཐལ། འདོད་པའི་ཕྱིར། འདོད་ན། ལས་ཉོན་གྱི་དབང་གིས་སྐྱེ་བ་ལེན་པའི་ཆ་ལ་གནས་པར་ཐལ། འདོད་པའི་ཕྱིར། འདོད་ན། ལས་ཉོན་གྱི་དབང་གིས་
སྐྱེ་བ་ལེན་པར་ཐལ་ལོ། །འདོད་མི་ནུས་ཏེ། དེའི་དབང་གིས་སྐྱེ་བ་ལེན་པ་དང་བྲལ་བའི་ཕྱིར། དེར་ཐལ། ཉོན་མོངས་དང་བྲལ་བའི་ཕྱིར། དེར་ཐལ། ཉོན་མོངས་ཀྱི་དངོས་གཉེན་ཐོབ་པའི་གང་ཟག་ཡིན་པའི་ཕྱིར།།    ༈    གཉིས་པ་ཉེ་རིང་གི་རྒྱུ་མཚན་དེ་
ཉིད་སྒྲུབ་པ་ནི། དེ་ནི་མཚན་མར་དམིགས་སྒོ་ནས། །ཞེས་པ་ནས། ཡང་དག་ཉེ་བ་ཉིད་དུ་བཤད། །ཅེས་པའི་བར་གསུངས། དེའི་དོན་ནི་འགྲེལ་བ་ལས། སྒྱུ་མ་མཁན་གྱིས་སྤྲུལ་པའི་དངོས་པོ་སྣང་བ་ལ་དེའི་རང་གི་ངོ་བོ་མ་ཤེས་པས། ཞེས་པ་ནས་
ཐབས་ཀྱིས་ནི་མི་རིང་བ་ཉིད་ཡིན་ནོ། །ཞེས་པའི་བར་གསུངས། ཤེས་བྱ་ཆོས་ཅན། དེ་དག་གང་ལས་འཕྲོས་པ་ཡོད་དེ། མདོ་ལས། བཅོམ་ལྡན་འདས་གལ་ཏེ་བྱང་ཆུབ་སེམས་དཔའི་ཐེག་པ་པའི་རིགས་ཀྱི་བུའམ་རིགས་ཀྱི་བུ་མོ་ཐབས་མི་མཁས་པས་ཤེར་
ཕྱིན་ལ་དམིགས་པའི་ཚུལ་གྱིས་ཤེས་པར་བགྱིད་ན། ཤེར་ཕྱིན་འདི་འདོར་བར་འགྱུར་བར་བྱེད་པར་འགྱུར། ཞེས་སོགས་དང། བཅོམ་ལྡན་འདས་ཤེས་རབ་ཀྱི་ཕ་རོལ་ཏུ་ཕྱིན་པ་འདི་ལེགས་པར་བཤད་པ་དང་ལེགས་པར་མཐར་ཕྱིན་པའི་བར་ནི་ངོ་མཚར་ཆེའོ།།
ཞེས་གསུངས་པ་ལས་འཕྲོས་པའི་ཕྱིར། འདིའི་སྐབས་སུ་རྩ་བའི་ཚིག་དོན་དང། མཐའ་དཔྱད་པ་གཉིས་ལས། དང་པོ་ནི། ཉན་རང་འཕགས་པ་ཆོས་ཅན། གཞི་ཤེས་པའི་ཤེར་ཕྱིན་དེ་ནི་ཁྱོད་ལ་རིང་བ་ཡིན་ཏེ། ཁྱོད་གཞི་བདེན་པར་མཚན་མར་དམིགས་

[010B] བྱང་སེམས་འཕགས་པ་ཆོས་ཅན། ཤེར་ཕྱིན་དེ་ནི་ཁྱོད་ལ་ཡང་དག་ཉེ་བ་ཉིད་དུ་བཤད་པ་ཡིན་ཏེ། འབྲས་ཡུམ་བསྐྱེད་པའི་ཐབས་ལ་མཁས་པ་སྟོང་ཉིད་རྟོགས་པ་ཡིས་ཟིན་པའི་
ཕྱིར། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ་ཁ་ཅིག། ཐབས་ཤེས་གང་རུང་དང་བྲལ་ཞིང་བདེན་འཛིན་གྱིས་བཏིངས་པའི་ཐེག་དམན་འཕགས་པའི་མཁྱེན་པ། འབྲས་ཡུམ་ལ་རིང་བའི་གཞི་ཤེས་ཀྱི་མཚན་ཉིད། ཐབས་ཤེས་གང་རུང་དང་མེ་
བྲལ་ཞིང། བདེན་འཛིན་གྱིས་མ་བཅིངས་པའི་ཐེག་ཆེན་འཕགས་པའི་མཁྱེན་པ། འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད་ཟེར་ན། ཉན་ཐོས་ཀྱི་མཐོང་ལམ་བར་ཆད་མེད་ལམ་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་ཕྱིར་
དེར་ཐལ། ཐེག་དམན་འཕགས་པའི་མཁྱེན་པ་ཡིན་པའི་ཕྱིར། འདོད་ན། ཐབས་ཤེས་གང་རུང་དང་བྲལ་བར་ཐལ། འདོད་པའི་ཕྱིར། འདོད་མི་ནུས་ཏེ། བདག་མེད་རྟོགས་པའི་ཤེས་རབ་དང་ལྡན་པའི་ཕྱིར། ཕྱི་མ་ལ་སངས་རྒྱས་འཕགས་པའི་
རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། འདོད་ན་དེ་ཆོས་ཅན། དེ་མ་ཡིན་པར་ཐལ། ཐེག་ཆེན་སེམས་བསྐྱེད་ཡིན་པའི་ཕྱིར། ཁྱབ་སྟེ་
དེ་ཡིན་ན། གཞི་ཤེས་མ་ཡིན་དགོས་པའི་ཕྱིར། ཁ་ཅིག། འབྲས་ཡུམ་སྒྲུབ་པའི་ཐབས་ཤེས་ཁྱད་པར་ཅན་གང་རུང་གིས་ཟིན་པའི་གཞི་ཤེས་ཡིན་ན། འབྲས་ཡུམ་ལ་ཉེ་བའི་གཞི་ཤེས་ཡིན་པས་ཁྱབ་ཟེར་ན། བྱང་སེམས་སྦྱོར་ལམ་པའི་རྒྱུད་ཀྱི་
གཞི་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་ཆེན་སེམས་བསྐྱེད་ཀྱིས་ཟིན་པའི་གཞི་ཤེས་ཡིན་པའི་ཕྱིར། འདོད་ན། ཐེག་ཆེན་འཕགས་པའི་མཁྱེན་པ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་དེ་མེད་ཟེར་ན། དེ་ཡོད་

[011A]༄༅། །པར་ཐལ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་སྦྱོར་ལམ་པ་ཡོད་པའི་ཕྱིར། རྟགས་སླ། ཁ་ཅིག་གཟུགས་སོགས་ཀྱི་ཆོས་ལ་བདེན་པར་འཛིན་པའི་གཞི་ཤེས་ཡོད་ཟེར་ན། དེ་མེད་པར་ཐལ། བདེན་
འཛིན་དུ་གྱུར་པའི་གཞི་ཤེས་མེད་པའི་ཕྱིར། དེར་ཐལ། བདེན་འཛིན་དུ་གྱུར་པའི་མཁྱེན་པ་མེད་པའི་ཕྱིར། དེར་ཐལ། ལོག་ཤེས་སུ་གྱུར་པའི་མཁྱེན་པ་མེད་པའི་ཕྱིར། ཁ་ཅིག་འབྲས་ཡུམ་ལ་ཉེ་ལམ་དུ་གྱུར་པའི་གཞི་ཤེས་ཡིན་ན། འབྲས་ཡུམ་
ལ་ཉེ་བའི་གཞི་ཤེས་ཡིན་པས་ཁྱབ་ཟེར་ན། བྱང་སེམས་ཚོགས་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་སེམས་ཀྱི་རྒྱུད་ཀྱི་གཞི་ཤེས་ཡིན་པའི་ཕྱིར། འདོད་ན་
སླ། ཁ་ཅིག་འབྲས་ཡུམ་ལ་ཉེ་བའི་གཞི་ཤེས་ཡིན་ན། འབྲས་ཡུམ་མ་ཡིན་པས་ཁྱབ་ཟེར་ན། གང་ཟག་གི་བདག་མེད་རྟོགས་པའི་རྣམ་མཁྱེན་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་ཆེན་འཕགས་པའི་རྒྱུད་ཀྱི་གཞི་ཤེས་ཡིན་
པའི་ཕྱིར། འདོད་མི་ནུས་ཏེ། འབྲས་བུ་ཤེར་ཕྱིན་ཡིན་པའི་ཕྱིར། ཁ་ཅིག་འབྲས་ཡུམ་ཐོབ་པ་ལ་རིང་བའི་གཞི་ཤེས་ཡིན་ན། འབྲས་ཡུམ་ལ་རིང་བའི་གཞི་ཤེས་ཡིན་པས་ཁྱབ་ཟེར་ན། བྱང་སེམས་ཚོགས་ལམ་ཆུང་ངུ་བའི་རྒྱུད་ཀྱི་གཞི་ཤེས་ཆོས་
ཅན། དེར་ཐལ། དེའི་ཕྱིར། དེར་ཐལ། བསྐལ་པ་གྲངས་མེད་གསུམ་གྱི་བར་དུ་འབྲས་ཡུམ་ཐོབ་པར་མི་ནུས་ཤིང། དེ་ནས་ཐོབ་དགོས་པའི་གཞི་ཤེས་ཡིན་པའི་ཕྱིར། ཁ་ཅིག་མ་ཁྱབ་ཟེར། འདོད་ན། ཐེག་དམན་འཕགས་པའི་མཁྱེན་པ་
ཡིན་པར་ཐལ་ལོ། །ཁ་ཅིག་བདེན་འཛིན་རྒྱུད་ལྡན་གྱི་གང་ཟག་གི་རྒྱུད་ཀྱི་གཞི་ཤེས་ཡིན་ན། བདེན་འཛིན་གྱིས་བཅིངས་པས་ཁྱབ་ཟེར་ན། བདེན་འཛིན་རྒྱུད་ལྡན་གྱི་བྱང་སེམས་མཐོང་ལམ་པའི་རྒྱུད་ཀྱི་གཞི་ཤེས་ཆོས་ཅན། དེར་ཐལ། དེའི་

[011B] དེར་ཐལ། ཆོས་ཅན་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། བདེན་འཛིན་རྒྱུད་ལ་ལྡན་པའི་བྱང་སེམས་མཐོང་ལམ་པ་ཡོད་པའི་ཕྱིར། དེར་ཐལ། བདེན་འཛིན་རྒྱུད་ལ་ལྡན་པའི་ཐེག་ཆེན་མཐོང་ལམ་རྗེས་ཐོབ་པ་ཡོད་པའི་ཕྱིར། འདོད་
ན། མི་འཐད་པར་ཐལ། ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། ཁ་ཅིག་གཟུགས་སོགས་བདེན་མེད་དུ་རྟོགས་མ་མྱོང་བའི་གང་ཟག་ཡིན་ན། བདེན་འཛིན་གྱིས་བཅིངས་པས་ཁྱབ་ཟེར་ན། གཟུགས་བདེན་མེད་དུ་རྟོགས་མ་མྱོང་བའི་དེ་བདེན་
མེད་དུ་རྟོགས་ཁ་མའི་གང་ཟག་ཆོས་ཅན། དེར་ཐལ། དེའི་ཕྱིར། འདོད་ན། དེ་ཆོས་ཅན། རང་གི་ཡུལ་བདེན་པར་གྲུབ་མ་གྲུབ་གང་ཡིན་དཔྱད་པ་ན། བདེན་པར་ཞེན་པའི་ཚུལ་ལས་རེ་ཞིག་མི་འདའ་བར་ཐལ། འདོད་པའི་ཕྱིར། འདོད་མི་ནུས་
ཏེ། གཟུགས་བདེན་མེད་དུ་རྟོགས་ཁ་མའི་གང་ཟག་ཡིན་པའི་ཕྱིར། ཁ་ཅིག་བདེན་འཛིན་གྱིས་བཅིངས་པའི་གང་ཟག་ཡིན་ན། བདེན་འཛིན་ལས་མི་འདའ་བས་ཁྱབ་ཟེར་ན། འོ་ན། དེ་ཡིན་ན། ཤེས་སྒྲིབ་ལས་མི་འདའ་བས་ཁྱབ་པར་ཐལ་
འདོད་པའི་ཕྱིར། འདོད་ན། དེ་ཡིན་ན། ཤེས་སྒྲིབ་ལས་མི་གྲོལ་བས་ཁྱབ་པར་ཐལ། འདོད་པའི་ཕྱིར། འདོད་ན། དེ་ཡིན་ན། སངས་རྒྱས་མི་ཐོབ་པས་ཁྱབ་པར་ཐལ་ལོ། །ཁ་ཅིག་དེ་ནི་ཐབས་ལ་མཁས་པ་ཡིས། །ཞེས་པའི་དངོས་བསྟན་
གྱི་ཐབས་ཡིན་ན། ཤེས་སྒྲིབ་ཡིན་པས་ཁྱབ་ཟེར་ན། བྱང་སེམས་མཐོང་ལམ་པའི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ཆོས་ཅན། དེར་ཐལ། དེའི་ཕྱིར། དེར་ཐལ། གཞུང་དེས་བྱང་འཕགས་ཀྱི་གཞི་ཤེས་དེ་ཐབས་སྟོང་ཉིད་རྟོགས་པའི་
ཤེས་རབ་ཀྱིས་ཟིན་པས། འབྲས་ཡུམ་ལ་ཉེ་བའི་གཞི་ཤེས་སུ་བསྟན་པའི་ཕྱིར། འདོད་ན་སླ། གཞན་ཡང། དེ་དེའི་དངོས་བསྟན་གྱི་ཐབས་ཡིན་པར་ཐལ། གཟུགས་བདེན་པར་འཛིན་པའི་བདེན་འཛིན་དེ། མཚན་མར་དམིགས་སྒོ་ནས། །

[012A]༄༅། །ཐབས་མ་ཡིན་པས། ཞེས་པའི་དངོས་བསྟན་གྱི་ཐབས་དང་བྲལ་བ་དེ་ཡིན་པའི་ཕྱིར། དེར་ཐལ། དེས་ཐེག་དམན་འཕགས་པའི་གཞི་ཤེས་དེ་གཟུགས་བདེན་པར་འཛིན་པའི་བདེན་འཛིན་གྱིས་བཅིངས་པས། འབྲས་ཡུམ་ལ་
རིང་བའི་གཞི་ཤེས་སུ་བཤད་པའི་ཕྱིར།།    ༈    བདེན་འཛིན་གྱིས་བཅིངས་པའི་ཐེག་དམན་འཕགས་པའི་མཁྱེན་པ། འབྲས་ཡུམ་ལ་རིང་བའི་གཞི་ཤེས་ཀྱི་མཚན་ཉིད་དོ། །བདེན་འཛིན་གྱིས་བཅིངས་པའི་དོན་ཡང་ཡོད་
དེ༑ གཟུགས་སོགས་ཀྱི་ཆོས་གང་ལ་ཡང་བདེན་པར་གྲུབ་མ་གྲུབ་དཔྱད་པའི་ཚེ་སྐབས་དེར་བདེན་ཞེན་ལས་མི་འདའ་ཞིང། སྟོང་ཉིད་ཐོས་བྱུང་གི་ཤེས་རབ་ཀྱིས་ཀྱང་གཏན་ལ་མ་ཕབ་པ་ལ་བྱེད་པར་རྣམ་བཤད་ལས་གསུངས་པའི་ཕྱིར། འབྲས་ཡུམ་སྒྲུབ་པའི་ཐབས་
ཤེས་ཁྱད་པར་ཅན་གཉིས་ཀྱིས་ཟིན་པའི་ཆ་ནས་ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། འབྲས་ཡུམ་ལ་ཉེ་བའི་གཞི་ཤེས་ཀྱི་མཚན་ཉིད། འབྲས་ཡུམ་ལ་རིང་བའི་གཞི་ཤེས་དང་ཐེག་དམན་འཕགས་པའི་
མཁྱེན་པ་དོན་གཅིག་དེ་ལ་ཉེ་བའི་གཞི་ཤེས་དང་ཐེག་ཆེན་འཕགས་པའི་རྒྱུད་ཀྱི་གཞི་ཤེས་གཉིས་དོན་གཅིག་   ༈    །གསུམ་པ་རྩོད་པ་སྤོང་བ་ལ། ཁ་ཅིག་ཐེག་དམན་གྱི་གཞི་ཤེས་ཡིན་ན། བདེན་འཛིན་གྱིས་བཅིངས་པས་ཁྱབ་
པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། དེ་མི་འཐད་པར་ཐལ། སྟོང་ཉིད་རྟོགས་པའི་ཐེག་དམན་གྱི་གཞི་ཤེས་ཡོད་པའི་ཕྱིར། དེར་ཐལ། སྟོང་ཉིད་རྟོགས་པའི་ཐེག་དམན་འཕགས་པའི་མཁྱེན་པ་ཡོད་པའི་ཕྱིར། དེར་ཐལ་
རྟེན་པའི་ཆོས་ཀྱི་བྱེ་བྲག་གིས། །ཞེས་སོགས་རྩ་འགྲེལ་གྱི་སྐབས་སུ་ཐེག་དམན་འཕགས་པ་ལ་སྟོང་ཉིད་རྟོགས་པར་ཡོད་པར་བཤད་པའི་ཕྱིར། ཟེར་ན་སྐྱོན་མེད་དེ། སྤྱིར་མངོན་རྟོགས་རྒྱན་གྱི་སྐབས་སུ་ཉན་རང་འཕགས་པ་ལ་སྟོང་ཉིད་རྟོགས་པ་

[012B] རིགས་རྩ་འགྲེལ་གྱི་སྐབས་སུ་ཉན་རང་ལ་སྟོང་ཉིད་རྟོགས་པ་ཡོད་པར་འདོད་རིགས་ཀྱང། སྐབས་འདིར་དེ་ལྟར་ཁས་ལེན་མི་རིགས་པའི་ཕྱིར། ཁ་ཅིག་གང་ཟག་གི་བདག་མེད་མངོན་སུམ་དུ་རྟོགས་པའི་རྣམ་
མཁྱེན་དེ་འབྲས་ཡུམ་ལ་ཉེ་བའི་གཞི་ཤེས་མ་ཡིན་པར་ཐལ། དེ་འབྲས་ཡུམ་དངོས་ཡིན་པའི་ཕྱིར། ཟེར་ན། མ་ཁྱབ། རྟགས་དེར་ཐལ། དེ་འབྲས་བུ་ལམ་ཤེས་ཡིན་པའི་ཕྱིར། དེར་ཐལ། དེ་འབྲས་བུ་ཤེར་ཕྱིན་ཡིན་པའི་ཕྱིར། དེར་ཐལ་
རྣམ་མཁྱེན་ཡིན་པའི་ཕྱིར། ཁ་ཅིག་བྱང་སེམས་སྦྱོར་ལམ་པའི་རྒྱུད་ཀྱི་གཞི་ཤེས་ཆོས་ཅན། ཐེག་ཆེན་འཕགས་པའི་མཁྱེན་པ་ཡིན་པར་ཐལ། འབྲས་ཡུམ་ལ་ཉེ་བའི་གཞི་ཤེས་ཡིན་པའི་ཕྱིར། དེར་ཐལ། རྣམ་མཁྱེན་དང་ཉེ་བའི་གཞི་ཤེས་
ཡིན་པའི་ཕྱིར། ཁ་ཅིག་མ་ཁྱབ་ཟེར། མ་གྲུབ་ན་དེར་ཐལ། སངས་རྒྱས་དང་ཉེ་བའི་གཞི་ཤེས་ཡིན་པའི་ཕྱིར། དེར་ཐལ། མྱུར་དུ་འཚང་རྒྱ་བའི་གཞི་ཤེས་ཡིན་པའི་ཕྱིར། དེར་ཐལ། བྱང་སེམས་སྦྱོར་ལམ་པ་དེ་མྱུར་དུ་འཚང་རྒྱ་བའི་བྱང་སེམས་ཡིན་པའི་ཕྱིར་
དེར་ཐལ། དེ་མྱུར་དུ་འཚང་རྒྱ་བ་གང་ཞིག་བྱང་སེམས་ཡིན་པའི་ཕྱིར། ཟེར་ན། མ་ཁྱབ། འདོད་མི་ནུས་སོ། །ཁོ་ན་རེ། དེ་ཆོས་ཅན། ཐེག་ཆེན་འཕགས་པའི་མཁྱེན་པ་ཡིན་པར་ཐལ། ཐེག་ཆེན་པར་གྱུར་པའི་འཕགས་པའི་མཁྱེན་པ་ཡིན་པའི་
ཕྱིར། ཁ་ཅིག་མ་ཁྱབ་གསུང་ཡང། རེ་ཞིག་རྟགས་མ་གྲུབ་སྟེ། དེ་ཆོས་ཅན། ཐེག་ཆེན་པར་གྱུར་པའི་འཕགས་པའི་མཁྱེན་པ་མ་ཡིན་པར་ཐལ། ཐེག་ཆེན་པར་གྱུར་པའི་མཁྱེན་པ་མ་ཡིན་པའི་ཕྱིར། དེར་ཐལ། ཐེག་ཆེན་པ་མ་ཡིན་པའི་ཕྱིར། དེར་ཐལ་
གང་ཟག་མ་ཡིན་པའི་ཕྱིར། གཞན་ཡང། དེ་ཆོས་ཅན། ཐེག་ཆེན་པ་དང་འཕགས་པའི་མཁྱེན་པ་གཉིས་ཀ་ཡིན་པར་ཐལ། འདོད་པའི་ཕྱིར། ཁྱབ་སྟེ། ཤེས་པར་གྱུར་པའི་འཕགས་པའི་མཁྱེན་པ་ཡིན་ན། ཤེས་པ་ཡིན་དགོས་པའི་ཕྱིར། དེར་ཐལ། མཁྱེན་

[013A]༄༅། །པར་གྱུར་པའི་འཕགས་པའི་མཁྱེན་པ་ཡིན་ན། མཁྱེན་པ་ཡིན་དགོས་པའི་ཕྱིར། དེར་ཐལ། མཁྱེན་པར་གྱུར་པའི་འཕགས་པའི་མཁྱེན་པ་ཡོད་པའི་ཕྱིར། དེར་ཐལ། ཡེ་ཤེས་སུ་གྱུར་པའི་འཕགས་པའི་ཡེ་ཤེས་ཡོད་པའི་
ཕྱིར། དེར་ཐལ། ཡེ་ཤེས་དེ་ལ་འཕགས་པའི་ཡེ་ཤེས་དང་སོ་སྐྱེའི་ཡེ་ཤེས་གཉིས་ཀྱི་དབྱེ་བ་འཐད་པའི་ཕྱིར། དེར་ཐལ། ལམ་དེ་ལ་དེ་ལྟར་འཐད་པའི་ཕྱིར། རྟགས་འབུད།།    ༈    གསུམ་པ་མི་མཐུན་ཕྱོགས་དང་གཉེན་པོའི་ཕྱོགས་ཀྱི་དབྱེ་བ་
བཤད་པ་ལ་གསུམ། གཞི་ལམ་ལ་མཚན་འཛིན་སྤང་གཉེན་དང། འབྲས་བུ་ལ་མཚན་འཛིན་སྤང་གཉེན་དང། མཇུག་བསྡུ་བའོ། །དང་པོ་ལ་སྤང་གཉེན་གཉིས་ལས། དང་པོ་ནི། གཟུགས་སོགས་ཕུང་པོ་སྟོང་ཉིད་དང། ཞེས་པ་ནས། སྤྱོད་པའི་
འདུ་ཤེས་མི་མཐུན་ཕྱོགས། །ཞེས་པའི་བར་གསུངས་ཏེ། དོན་ནི་འགྲེལ་པ་ལས། གཟུགས་ལ་སོགས་པ་དུས་གསུམ་པའི་ཆོས་ཟག་པ་དང་བཅས་པ་དང། ཞེས་པ་ནས། མི་མཐུན་པའི་ཕྱོགས་ཡིན་ནོ། །ཞེས་པའི་བར་གསུངས། ཤེས་བྱ་ཆོས་ཅན་
དེ་ཡང་གང་ལ་འཕྲོས་པ་ཡོད་དེ། བྱང་ཆེན་ཐབས་མི་མཁས་པས་གཟུགས་སྟོང་ཞེས་བྱ་བ་འདུ་ཤེས་ན་ཆགས་པའོ། །ཞེས་སོགས་དང། སྦྱིན་པའི་ཕ་རོལ་ཏུ་ཕྱིན་པ་ལ་སྤྱོད་ན་ཆགས་པའོ། །ཞེས་སོགས་ཀྱི་མདོ་ལས་འཕྲོས་པའི་ཕྱིར། གཉིས་པ་གཉེན་
པོ་ནི། སྦྱིན་ལ་སོགས་པ་ངར་འཛིན་མེད། །ཅེས་པ་ནས། དེ་ནི་ཆགས་པའི་མཐའ་འགོག་པས། །ཞེས་པའི་བར་གསུངས་ཏེ། དོན་ནི་འགྲེལ་པ་ལས། འཁོར་གསུམ་རྣམ་པར་དག་པས་སྦྱིན་པ་ལ་སོགས་པ་ལ་བདག་མེད་པར་རྟོགས་པས། ཞེས་པ་ནས་
གཉེན་པོ་ཡིན་ནོ། །ཞེས་པའི་བར་གསུངས། འཕྲོས་ནི། བྱང་ཆེན་ཐབས་མཁས་པས་ཤེར་ཕྱིན་ལ་སྤྱོད་པའི་ཚེ་འདི་སྙམ་དུ་གཟུགས་ལ་གཟུགས་ཞེས་བྱ་བར་འདུ་ཤེས་པ་མེད་དོ། །ཞེས་སོགས་དང། དེ་ལྟར་བྱང་ཆེན་གྱིས་གཞན་ལ་ཡང་དག་པར་བསྟན་པར་བྱ་

[013B] ཞེས་སོགས་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ལ་གཉིས་ལས། དང་པོ་སྤང་བྱ་ལ་བདེན་ཞེན་འགོག་པ་ནི། གཞི་ཤེས་བྱ་ཇི་ལྟ་བས་བསྡུས་པ་གཟུགས་ལ་སོགས་པའི་ཕུང་པོ་བདེན་པས་
སྟོང་པའི་སྟོང་ཉིད་དང། ཇི་སྙེད་པས་བསྡུས་པ་དུས་གསུམ་དུ་གཏོགས་པའི་ཆོས་རྣམས་དང། ལམ་སྦྱིན་པ་དང་ཚུལ་ཁྲིམས་སོགས་བྱང་ཆུབ་ཀྱི་ཕྱོགས་རྣམས་ལ་བདེན་པར་སྤྱོད་པའི་འདུ་ཤེས་ཀྱིས་བཅིངས་པའི་ལམ་ཆོས་ཅན་བྱང་ཆུབ་སེམས་དཔའ་རིགས་ངེས་པ་དེའི་ལམ་གྱི་གོལ་
བའི་མི་མཐུན་ཕྱོགས་ཡིན་ཏེ། འབྲས་བུ་ཤེར་ཕྱིན་སྒྲུབ་པའི་རིང་ལམ་ཡིན་པའི་ཕྱིར། གཉིས་པ་གཉེན་པོ་ནི། སྦྱིན་པ་ལ་སོགས་པ་ལ་འཁོར་གསུམ་དུ་བདེན་པར་ཞེན་པའི་ངར་འཛིན་མེད་པ་ལ་རང་གནས་པས་གདུལ་བྱ་གཞན་དག་དེ་ལ་སྦྱོར་བར་བྱེད་པའི་བྱང་སེམས་ཀྱི་རྒྱུད་
ཀྱི་གཞི་ལམ་བདེན་མེད་དུ་མངོན་སུམ་དུ་རྟོགས་པའི་ཡེ་ཤེས་དེ་ནི་ཆོས་ཅན། གཞི་ལམ་ལ་བདེན་པར་ཆགས་པའི་མཐའ་འགོག་པ་ཡིན་ཏེ། ཆགས་པ་དེའི་གཉེན་པོ་ཡིན་པའི་ཕྱིར། གཉིས་པ་མཐའ་དཔྱད་པ་ལ་གསུམ་ལས་དང་པོ་ལ་ཁ་ཅིག་མི་མཐུན་ཕྱོགས་ཀྱི་གཞི་
ཤེས་ཡིན་ན། མི་མཐུན་ཕྱོགས་ཡིན་པས་ཁྱབ་ཟེར་ན། ཉན་ཐོས་ཀྱི་མཐོང་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། ཐེག་དམན་འཕགས་པའི་མཁྱེན་པ་ཡིན་པའི་ཕྱིར། འདོད་ན། དེ་ཆོས་ཅན། མི་མཐུན་ཕྱོགས་མ་ཡིན་པར་ཐལ། མཐུན་ཕྱོགས་
ཡིན་པའི་ཕྱིར། དེར་ཐལ། ལམ་ཡིན་པའི་ཕྱིར། ཁ་ཅིག་མི་མཐུན་ཕྱོགས་ཀྱི་གཞི་ཤེས་ཡིན་ན། མི་མཐུན་ཕྱོགས་སུ་གྱུར་པའི་གཞི་ཤེས་ཡིན་པས་ཁྱབ་ཟེར་ན། དེ་མི་འཐད་པར་ཐལ། དེ་ཡིན་ན། ཅིག་ཤོས་དེ་མ་ཡིན་དགོས་པའི་ཕྱིར། ཁ་ཅིག་མི་མཐུན་
ཕྱོགས་ཀྱི་གཉེན་པོར་གྱུར་པའི་གཞི་ཤེས་ཡིན་ན། མི་མཐུན་ཕྱོགས་ཀྱི་གཞི་ཤེས་ཡིན་པས་ཁྱབ་ཟེར་ན། བྱང་སེམས་འཕགས་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཉོན་མོངས་

[014A]༄༅། །ཀྱི་གཉེན་པོར་གྱུར་པའི་གཞི་ཤེས་ཡིན་པའི་ཕྱིར། འདོད་ན་སླའོ། །ཁ་ཅིག་དེ་ཡིན་ན། གཉེན་པོའི་ཕྱོགས་ཀྱི་གཞི་ཤེས་ཡིན་པས་ཁྱབ་ཟེར་ན། ཉན་ཐོས་འཕགས་པའི་རྒྱུད་ཀྱི་དེ་བཞིན་གཤེགས་པ་ལ་ཕྱག་འཚལ་བར་མོས་
པའི་མཁྱེན་པ་ཆོས་ཅན། དེར་ཐལ། དེའི་ཕྱིར། དེར་ཐལ། མ་དད་པའི་གཉེན་པོར་གྱུར་པའི་གཞི་ཤེས་ཡིན་པའི་ཕྱིར། དེར་ཐལ། མ་དད་པའི་གཉེན་པོར་གྱུར་པའི་ཐེག་དམན་འཕགས་པའི་མཁྱེན་པ་ཡིན་པའི་ཕྱིར། དེར་ཐལ། འགྲེལ་པ་ལས། དེ་བཞིན་
གཤེགས་པ་ལ་སོགས་པ་ལ་ཕྱག་འཚལ་བ་ལ་སོགས་པ་ནི་བསོད་ནམས་ཀྱི་ཚོགས་ཀྱི་རྒྱུ་ཡིན་པ་ཉིད་ཀྱིས་གཉེན་པོ་ཡིན་མོད། ཞེས་གསུངས་པའི་ཕྱིར། ཁ་ཅིག་མི་མཐུན་ཕྱོགས་ཀྱི་གཞི་ཤེས་དེ་མྱུར་དུ་འཚང་རྒྱ་བར་འདོད་པའི་བྱང་སེམས་ལམ་གྱི་སྤང་བྱ་ཡིན་ཀྱང་
བྱང་སེམས་ལམ་གྱི་སྤང་བྱ་མ་ཡིན་ཟེར་ན། འོ་ན། བྱང་སེམས་ལམ་གྱི་སྤང་བྱ་ཡིན་ན། སྤང་བྱ་ཡིན་དགོས་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། ཐེག་དམན་འཕགས་པའི་རྒྱུད་ཀྱི་རང་ཉིད་གཅིག་པུ་ཞི་བདེ་དོན་གཉེར་གྱི་བློ་ཆོས་ཅན། དེར་ཐལ་
དེའི་ཕྱིར། དེར་ཐལ། ཉན་རང་གི་བྱང་ཆུབ་དོན་གཉེར་གྱི་ཡིད་བྱེད་དང་བྲལ་བའི་བྱང་སེམས་ཀྱི་གནས་པ་དེ། བྱང་སེམས་ཀྱི་དབེན་པར་གནས་པའི་མཆོག་ཡིན་པའི་ཕྱིར། དེར་ཐལ། བྱང་སེམས་ཀྱིས་ཉན་རང་གི་བྱང་ཆུབ་དོན་གཉེར་གྱི་བསམ་པས་དབེན་པའི་
དབེན་པ་དེ། བྱང་སེམས་ཀྱི་དབེན་པའི་མཆོག་ཏུ་ཡུམ་གྱི་མདོ་གསུམ་ལས་གསུངས་ཤིང། སྡུད་པ་ལས་ཀྱང། གང་ཞིག་གྲོང་ངམ་འོན་ཏེ་དགོན་པར་གནས་ཀྱང་རུང། །ཐེག་པ་གཉིས་ཀྱི་སེམས་བྲལ་བྱང་ཆུབ་མཆོག་ངེས་ན། །འདི་ནི་འགྲོ་དོན་ཞུགས་པ་རྣམས་
ཀྱི་དབེན་པ་སྟེ། །ཞེས་གསུངས་པའི་ཕྱིར། འདོད་མི་ནུས་ཏེ། ལམ་ཡིན་པའི་ཕྱིར། ཁ་ཅིག་སྤྱོད་པའི་འདུ་ཤེས་མི་མཐུན་ཕྱོགས། །ཞེས་པའི་དངོས་བསྟན་གྱི་མི་མཐུན་ཕྱོགས་ལ། མི་མཐུན་ཕྱོགས་ཀྱིས་ཁྱབ་ཟེར་ན། གཟུགས་བདེན་པར་འཛིན་པའི་

[014B] དེར་ཐལ། དེའི་ཕྱིར། དེར་ཐལ། དེའི་དངོས་བསྟན་གྱི་མི་མཐུན་ཕྱོགས་ཀྱི་གཞི་ཤེས་ཡིན་པའི་ཕྱིར། དེར་ཐལ། གཞུང་དེས། བདེན་འཛིན་གྱིས་བཅིངས་པའི་ཐེག་དམན་གྱི་མཐོང་
ལམ་དེ་བྱང་སེམས་ལམ་གྱི་གོལ་སའི་མི་མཐུན་ཕྱོགས་སུ་བསྟན་པའི་ཕྱིར། འདོད་མི་ནུས་སོ། །ཁ་ཅིག་བདེན་འཛིན་གྱིས་མ་བཅིངས་པའི་ཉན་ཐོས་ཀྱི་མཐོང་ལམ་ཡོད་ཟེར་ན། དེ་མེད་པར་ཐལ། དེ་མེད་པར་བསྒྲུབ་ཟིན་པའི་ཕྱིར།།    ༈   
པ་རང་ལུགས་ལ། ཐབས་ཤེས་ཁྱད་པར་ཅན་གཉིས་དང་བྲལ་ཞིང་བདེན་འཛིན་གྱིས་བཅིངས་པའི་ཐེག་དམན་འཕགས་པའི་མཁྱེན་པ། མི་མཐུན་ཕྱོགས་ཀྱི་གཞི་ཤེས་ཀྱི་མཚན་ཉིད། དེ་དང་འབྲས་ཡུམ་ལ་རིང་བའི་གཞི་ཤེས་གཉིས་དོན་གཅིག་ཐབས་ཤེས་
ཁྱད་པར་ཅན་གཉིས་ཀྱིས་ཟིན་པའི་ཆ་ནས་ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། གཉེན་པོའི་ཕྱོགས་ཀྱི་གཞི་ཤེས་ཀྱི་མཚན་ཉིད། དེ་དང་འབྲས་ཡུམ་ལ་ཉེ་བའི་གཞི་ཤེས་གཉིས་དོན་གཅིག་ །
གསུམ་པ་རྩོད་པ་སྤོང་བ་ལ། ཁ་ཅིག་མི་མཐུན་ཕྱོགས་ཀྱི་གཞི་ཤེས་ཡིན་ན། ཐབས་ཤེས་ཁྱད་པར་ཅན་གཉིས་དང་བྲལ་བས་ཁྱབ་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། ཉན་ཐོས་མཐོང་ལམ་པའི་རྒྱུད་ཀྱི་སྙིང་རྗེ་ཆོས་ཅན། དེར་ཐལ་
དེའི་ཕྱིར། དེར་ཐལ། ཐེག་དམན་འཕགས་པའི་མཁྱེན་པ་ཡིན་པའི་ཕྱིར། དེར་ཐལ། ཆོས་ཅན་དེའི་ཕྱིར། འདོད་ན། དེ་མི་འཐད་པར་ཐལ། ཐབས་ཁྱད་པར་ཅན་དང་མ་བྲལ་བའི་ཕྱིར། དེར་ཐལ། སྙིང་རྗེ་ཁྱད་པར་ཅན་དང་མ་བྲལ་བའི་ཕྱིར། དེར་ཐལ། སྙིང་
རྗེ་དང་མ་བྲལ་བའི་ཕྱིར། ཟེར་ན། མ་ཁྱབ། གཞན་ཡང། གང་ཟག་གི་བདག་མེད་མངོན་སུམ་དུ་རྟོགས་པའི་ཉན་ཐོས་ཀྱི་མཐོང་ལམ་ཆོས་ཅན། དེར་ཐལ། དེའི་ཕྱིར། འདོད་ན། ཤེས་རབ་ཁྱད་པར་ཅན་དང་བྲལ་བར་ཐལ། འདོད་པའི་ཕྱིར། འདོད་མི་

[015A]༄༅། །ནུས་ཏེ། དེ་དང་ལྡན་པའི་ཕྱིར། དེར་ཐལ། བདག་མེད་རྟོགས་པའི་ཤེས་རབ་དང་ལྡན་པའི་ཕྱིར། ཁྱབ་སྟེ། བདག་མེད་རྟོགས་པའི་ཤེས་རབ་ཡིན་ན། ཤེས་རབ་ཁྱད་པར་ཅན་ཡིན་དགོས་པའི་ཕྱིར། ཟེར་ན། སྐྱོན་མེད་
དེ། འདིར་ཤེས་རབ་ཁྱད་པར་ཅན་ནི་སྟོང་ཉིད་རྟོགས་པའི་ཤེས་རབ་ལ་བྱེད་རིགས་པའི་ཕྱིར། ཁ་ཅིག་མི་མཐུན་ཕྱོགས་ཀྱི་གཞི་ཤེས་ཆོས་ཅན། བྱང་སེམས་ལམ་གྱི་མི་མཐུན་ཕྱོགས་མ་ཡིན་པར་ཐལ། བྱང་ཆུབ་སེམས་དཔའི་མི་མཐུན་ཕྱོགས་
མ་ཡིན་པའི་ཕྱིར། ཟེར་ན། རེ་ཞིག་མ་གྲུབ་བྱས་པ་ལ། དེར་ཐལ། བྱང་ཆུབ་སེམས་དཔའི་སྤང་བྱ་མ་ཡིན་པའི་ཕྱིར། དེར་ཐལ། བྱང་ཆུབ་སེམས་དཔའི་སྤང་བྱར་མ་རྟོགས་པའི་ཕྱིར། དེར་ཐལ། བྱང་ཆུབ་སེམས་དཔས་སྤང་བྱར་མ་རྟོགས་པའི་
ཕྱིར། ཟེར་ན། མ་ཁྱབ། རྟགས་དེར་ཐལ། དེ་སྤང་བྱར་རྟོགས་པའི་བྱང་ཆུབ་སེམས་དཔའ་མེད་པའི་ཕྱིར། དེར་ཐལ། དེ་སྤང་བྱ་མ་ཡིན་པའི་ཕྱིར། དེར་ཐལ། དེ་བླང་བྱ་ཡིན་པའི་ཕྱིར། དེར་ཐལ། འཕགས་ལམ་ཡིན་པའི་ཕྱིར། རྣམ་པ་གཅིག་
ཏུ་ན་ཉན་ཐོས་རང་རྒྱུད་ཀྱི་རང་ཉིད་གཅིག་པུ་ཞི་བདེ་དོན་གཉེར་གྱི་བློ་དེ། བྱང་ཆུབ་སེམས་དཔའི་སྤང་བྱ་ཡིན་ཀྱང། ཉན་ཐོས་ཀྱི་ལམ་དེ་དེའི་སྤང་བྱ་མ་ཡིན་ཏེ། ཉན་ཐོས་དེ་བྱང་སེམས་ཀྱི་སྤང་བྱ་མ་ཡིན་པའི་ཕྱིར། དེར་ཐལ། བྱང་སེམས་ཀྱིས་ཉན་
ཐོས་ལ་བཤེས་གཉེན་དུ་བསྟེན་པ་ཡོད་པའི་ཕྱིར། དེར་ཐལ། དེས་དེ་ལ་ཆོས་ཉན་པ་ཡོད་པའི་ཕྱིར། དེར་ཐལ། ཉན་ཐོས་འཕགས་པས་བྱང་སེམས་ལ་ཆོས་བསྟན་པ་ཡོད་པའི་ཕྱིར། དཔེར་ན། རབ་འབྱོར་དང་ཤཱ་རིའི་བུ་སོགས་བཞིན་ནོ། །ཞེས་
བྱར་རུང་ཙམ་མོ། །ཁོ་ན་རེ། ཉན་ཐོས་ཀྱི་མཐོང་ལམ་དེ་བྱང་སེམས་ཀྱི་སྤང་བྱ་ཡིན་པར་ཐལ། དེ་བྱང་སེམས་ལམ་གྱི་སྤང་བྱ་ཡིན་པའི་ཕྱིར་ཟེར་ན། མ་ཁྱབ་པའམ། འདོད་ན། དེ་བྱང་སེམས་ཀྱི་སྤང་བྱར་རྟོགས་པར་ཐལ། འདོད་པའི་ཕྱིར། ཟེར་ན། སྔར་བཞིན་

[015B] །ཡང་ཁ་ཅིག་དེ་མི་མཐུན་ཕྱོགས་སུ་བྱང་སེམས་ལམ་གྱིས་རྟོགས་པའི་ཕྱིར། དེར་ཐལ། བྱང་སེམས་ལམ་གྱིས་མི་མཐུན་ཕྱོགས་སུ་རྟོགས་པའི་ཕྱིར། དེར་ཐལ། བྱང་སེམས་ལམ་གྱི་མི་མཐུན་ཕྱོགས་སུ་རྟོགས་པའི་ཕྱིར། ཟེར་ན། རྣམ་དབྱེ་ཞིབ་
པར་ཕྱེད་པར་བྱའོ། །ཡང་ཁ་ཅིག་དམན་པའི་ལམ་དེ་བྱང་སེམས་ཀྱི་སྤང་བྱ་མ་ཡིན་པར་ཐལ། ཉན་ཐོས་ཀྱི་ལམ་དེ་བྱང་ཆུབ་སེམས་དཔའི་སྤང་བྱ་མ་ཡིན་པའི་ཕྱིར། དེར་ཐལ། ཉན་ཐོས་དེ་བྱང་ཆུབ་སེམས་དཔའི་སྤང་བྱ་མ་ཡིན་པའི་ཕྱིར། འདོད་མི་ནུས་སོ་ཟེར་
རོ། །འོན་ཀྱང་ཉན་ཐོས་ཀྱི་ལམ་དེ་བྱང་སེམས་ཀྱི་བླང་དོར་གང་རུང་མ་ཡིན་པའི་ཕྱོགས་སུ་འཕེན་ཚུལ་ཡང་སྣ་ཚོགས་ཡོད་དོ། །ཁ་ཅིག་གཞི་ཤེས་ཡིན་ན། སྐབས་གསུམ་པའི་དངོས་བསྟན་གྱི་གཞི་ཤེས་ཡིན་དགོས་པར་ཐལ། མི་མཐུན་ཕྱོགས་ཀྱི་གཞི་ཤེས་དང་
གཉེན་པོའི་ཕྱོགས་ཀྱི་གཞི་ཤེས་གང་རུང་ལ་དེ་ལྟར་དགོས་པའི་ཕྱིར། དེར་ཐལ། རྩ་བར། མི་མཐུན་གཉེན་པོའི་ཕྱོགས་དག་གི། །རྣམ་པར་དབྱེ་བ་མ་ལུས་པ། །ཇི་སྐད་བཤད་པ་འདིར་ཤེས་བྱ། །ཞེས་གསུངས་པའི་ཕྱིར། ཟེར་ན། མ་ཁྱབ། འདོད་ན། བྱང་
སེམས་སྒོམ་ལམ་པའི་རྒྱུད་ཀྱི་གཞི་ཤེས་ཆོས་ཅན། དེར་ཐལ། དེའི་ཕྱིར། འདོད་ན། སྐབས་གསུམ་པས་སྒོམ་ལམ་དངོས་སུ་བསྟན་པར་ཐལ། འདོད་པའི་ཕྱིར། འདོད་མི་ནུས་ཏེ། འགྲེལ་པ་ལས། སྒོམ་པའི་ལམ་ནི་མ་བསྟན་ཏོ། །ཞེས་གསུངས་པའི་ཕྱིར། དེ་
ལ་ཁོ་ན་རེ། སྐྱོན་མེད་དེ། དེ་ནི། གཟུགས་རྟག་མ་ཡིན་མི་རྟག་མིན། །ཞེས་སོགས་ཀྱི་གཞུང་རྫོགས་པའི་མཇུག་དེར་སྒོམ་ལམ་དངོས་སུ་མ་བསྟན་ཞེས་པའི་དོན་ཡིན་གྱི། སྤྱིར་སྐབས་གསུམ་པར་དེ་དངོས་སུ་མ་བསྟན་ཞེས་པའི་དོན་མ་ཡིན་པའི་ཕྱིར་གསུངས།། །
གཉིས་པ་འབྲས་བུ་ལ་མཚན་འཛིན་སྤང་གཉེན་བཤད་པ་ལ་བཞི། ཆགས་པའི་ངོ་བོ། དེའི་རྒྱུ་མཚན། ཆགས་པའི་གཉེན་པོ། འཕྲོས་དོན་ནོ། །དང་པོ་ནི། རྒྱལ་ལ་སོགས་ལ་ཆགས་པ་ཕྲ། །ཞེས་གསུངས་ཏེ། དོན་ནི། འགྲེལ་པ་ལས། དེ་བཞིན་གཤེགས་

[016A]༄༅། །པ་ལ་སོགས་པ་ལ་ཕྱག་འཚལ་བ་ལ་སོགས་པ་ནི། ཞེས་པ་ནས། ཆགས་པ་ཕྲ་མོའི་ངོ་བོ་ཉིད་ཀྱི་རྣམ་པ་ཐམས་ཅད་དུ་མ་ཡིན་པས་མི་མཐུན་པའི་ཕྱོགས་ཡིན་ནོ། །ཞེས་པའི་བར་གསུངས། འཕྲོས་ནི། དེ་བཞིན་གཤེགས་པ་
དགྲ་བཅོམ་པ་ཡང་དག་པར་རྫོགས་པའི་སངས་རྒྱས་མཚན་མར་ཡིད་ལ་བྱེད་ན། རབ་འབྱོར་ཅི་ཙམ་མཚན་མར་གྱུར་པ་དེ་ཙམ་དུ་ཆགས་པའོ། །ཞེས་སོགས་ལས་འཕྲོས་སོ། །ཚིག་དོན་ནི། རྒྱལ་བ་ལ་སོགས་པ་ལ་བདེན་པར་ཆགས་པ་ཕྲ་མོས་བཅིངས་བཞིན་
དེ་ལ་ཕྱག་འཚལ་བ་ལ་སོགས་པ་ཆོས་ཅན། བྱང་སེམས་ལམ་གྱི་མི་མཐུན་ཕྱོགས་ཡིན་ཏེ། དེའི་གོ་ལས་ཡིན་པའི་ཕྱིར། གཉིས་པ་རྒྱུ་མཚན་ནི། ཆོས་ཀྱི་ལམ་ནི་རང་བཞིན་གྱིས། །དབེན་པའི་ཕྱིར་ན་དེ་ཟབ་ཉིད། །ཅེས་གསུངས་ཏེ། དོན་ནི། འགྲེལ་
པར། གང་གི་ཕྱིར་ཆོས་ཀྱི་རིགས་རྣམས་ངོ་བོ་ཉིད་ཁོ་ནས་སྟོང་པས། ཞེས་པ་ནས། མི་མཐུན་པའི་ཕྱོགས་ཡིན་ནོ། །ཞེས་པའི་བར་གསུངས། འཕྲོས་ནི། ཤེར་ཕྱིན་ནི་ཟབ། བཅོམ་ལྡན་འདས་ཀྱིས་བཀའ་སྩལ་པ། རབ་འབྱོར་ཆོས་ཐམས་ཅད་རང་
བཞིན་གྱིས་དབེན་པའི་ཕྱིར། ཞེས་སོགས་ལས་འཕྲོས་སོ། །ཚིག་དོན་ནི། ཆོས་རྣམས་ཀྱི་ལམ་གནས་ལུགས་མཐར་ཐུག་དེ་ནི་ཆོས་ཅན། ཁྱོད་ཟབ་པ་ཉིད་ཡིན་ཏེ། བདེན་པར་གྲུབ་པའི་རང་བཞིན་གྱིས་དབེན་པའི་ཆོས་ཉིད་ཡིན་པའི་ཕྱིར། གསུམ་
པ་གཉེན་པོ་ནི། ཆོས་རྣམས་རང་བཞིན་གཅིག་པར་ནི། །ཤེས་པས་ཆགས་པ་སྤོང་བ་ཡིན། །ཞེས་གསུངས་ཏེ། དོན་ནི། འགྲེལ་པར། གཟུགས་ལ་སོགས་པའི་ཆོས་རྣམས་རང་བཞིན་གཅིག་པ་ཁོ་ན་སྟེ། ཞེས་པ་ནས། ཆགས་པ་སྤོང་བ་ཡིན་ནོ། །ཞེས་པའི་
བར་གསུངས། འཕྲོས་ནི། རབ་འབྱོར་ཆོས་རྣམས་ཀྱི་རང་བཞིན་ནི་གཉིས་མ་ཡིན་ཏེ། ཆོས་ཀྱི་རང་བཞིན་ནི་གཅིག་ཏུ་ཟད་དོ། །ཆོས་ཀྱི་རང་བཞིན་གང་ཡིན་པ་རང་བཞིན་མ་ཡིན་ནོ། །ཞེས་སོགས་ལས་འཕྲོས་སོ། །ཚིག་དོན་ནི། ཆོས་རྣམས་ཀྱི་རང་

[016B] འབྲས་བུ་ལ་བདེན་པར་ཆགས་པ་སྤོང་བ་ཡིན་ཏེ། དེ་འཇོམས་བྱེད་ཀྱི་གཉེན་པོ་ཡིན་པའི་ཕྱིར། བཞི་པ་འཕྲོས་དོན་ལ་གཉིས། ཟབ་པའི་རྒྱུ་མཚན། རྟོགས་དཀའ་བ་
རྒྱུ་མཚན། དང་པོ་ནི། མཐོང་བ་ལ་སོགས་བཀག་པ་ཡིས། །དེ་ནི་རྟོགས་པར་དཀའ་བར་བཤད། །ཅེས་གསུངས་ཏེ། དོན་ནི་འགྲེལ་པར། གང་གི་ཕྱིར་རྣམ་པར་ཤེས་པ་ཐམས་ཅད་ཀྱིས། ཞེས་པ་ནས། ཟབ་པ་ཉིད་ཡིན་ནོ། །ཞེས་པའི་བར་
གསུངས། འཕྲོས་ནི། ཤེར་ཕྱིན་ནི། རྟོགས་པར་དཀའ་འོ། །བཅོམ་ལྡན་འདས་ཀྱིས་བཀའ་སྩལ་པ། རབ་འབྱོར་དེ་ནི་འདི་ལྟར་ཡུམ་ནི་སུས་ཀྱང་མ་མཐོང། མ་ཐོས། མ་ངེས། རྣམ་པར་མ་ཤེས། མངོན་པར་སངས་མ་རྒྱས་པ་ཡིན་ནོ། །ཞེས་སོགས་
ལས་འཕྲོས་སོ། །ཚིག་དོན་ནི། དོན་དམ་པའི་བདེན་པ་དེ་ནི་ཆོས་ཅན། རྟོགས་པར་དཀའ་བར་བཤད་པའི་རྒྱུ་མཚན་ཡོད་དེ། མཐར་ཐུག་དཔྱོད་པའི་རིགས་ཤེས་ཀྱིས་རྟོགས་པར་བྱ་བ་ཉིད་ཡིན་གྱི། གཟུགས་མཐོང་བ་ལ་སོགས་པ་ཐ་སྙད་པའི་ཚད་
མས་ཁྱོད་མཐོང་བ་བཀག་པ་ཡིན་ཏེ། དེའི་ཕྱིར་རོ། །གཉིས་པ་རྟོགས་དཀའ་ནི། གཟུགས་ལ་སོགས་པ་མི་ཤེས་ཕྱིར། །དེ་ནི་བསམ་མི་ཁྱབ་པར་འདོད། །ཅེས་གསུངས་ཏེ། དོན་ནི། འགྲེལ་པར། གང་གི་ཕྱིར་གཟུགས་ལ་སོགས་པ་ནས་སངས་རྒྱས་ཀྱི་ཆོས་
མ་འདྲེས་པའི་རྣམ་པའི་བར་གྱི་རང་བཞིན། ཞེས་པ་ནས། དེ་ནི་རྟོགས་པར་དཀའ་བ་ཉིད་ཡིན་ནོ། །ཞེས་པའི་བར་གསུངས། འཕྲོས་ནི། རབ་འབྱོར་དེ་ནི་འདི་ལྟར་ཡུམ་ནི་སུས་ཀྱང་མ་ཤེས་ཏེ། གཟུགས་དང་ཚོར་བ་དང་འདུ་ཤེས་དང་འདུ་བྱེད་དང་རྣམ་པར་ཤེས་པས་
མ་ཤེས་སོ། །ཞེས་སོགས་ལས་འཕྲོས་སོ། །ཚིག་དོན་ནི། དོན་དམ་པའི་བདེན་པ་དེ་ནི་ཆོས་ཅན། ཐ་སྙད་པའི་བློས་རྟོགས་པར་དཀའ་བ་ཡིན་ཏེ། བློ་དེས་བསམ་གྱིས་མི་ཁྱབ་པར་འདོད་རིགས་པའི་ཕྱིར། དེར་ཐལ། ཁྱོད་གཟུགས་ལ་སོགས་པ་ཀུན་

[017A]༄༅། །རྫོབ་ཀྱི་བདེན་པ་ཡིན་པར་མི་ཤེས་པའི་ཕྱིར།།    ༈    དེ་ལྟར་ཀུན་ཤེས་ཉིད་ལུགས་ལ། །ཞེས་པ་ནས། ཇི་སྐད་བཤད་པ་འདིར་ཤེས་བྱ། །ཞེས་གསུངས་ཏེ། དོན་ནི། འགྲེལ་
པར། ཐམས་ཅད་ཤེས་པ་ཉིད་ཀྱི་སྐབས་སུ་དེ་ལྟར་བཤད་པའི་ཚུལ་གྱིས། ཞེས་པ་ནས། རབ་ཏུ་དབྱེ་བ་ཤེས་པར་བྱའོ། །ཞེས་པའི་བར་གསུངས་སོ། །ཚིག་དོན་ནི། ཤེས་བྱ་ཆོས་ཅན། ཀུན་ཤེས་ཉིད་ཀྱི་ལུགས་ལ་སྟེ་གཞི་ཤེས་ཀྱི་
སྐབས་སུ་མི་མཐུན་ཕྱོགས་ཀྱི་གཞི་ཤེས་དང། གཉེན་པོའི་ཕྱོགས་ཀྱི་གཞི་ཤེས་དག་གི་རྣམ་པར་དབྱེ་བ་མ་ལུས་པ་ཡུམ་གྱི་མདོ་ལས་ཇི་སྐད་བཤད་པ་འདིར་ཡང་དངོས་ཤུགས་ཅི་རིགས་ལ་བཤད་པ་ཤེས་པར་བྱ་སྟེ་སྔར་བཤད་པ་དེ་ལྟར་ཤེས་པར་
བྱ་དགོས་པའི་ཕྱིར། འདི་དག་གྱི་སྐབས་སུ་མཐའ་དཔྱོད་ནི་སྔར་བཤད་པ་དེས་ཤེས་པར་བྱའོ།། སེམས་དཔའི་གཞི་ཤེས་སྦྱོར་བ། གཞི་ཤེས་སྦྱོར་བ་བཤད་པ་ལ་གཉིས། དབྱེ་བ་དང། རང་བཞིན་ནོ། །དང་པོ་ནི། གཟུགས་སོགས་དེ་
མི་རྟག་སོགས་དང། །ཞེས་པ་ནས། སྣང་བ་རྣམ་བདུན་ཤེས་བྱེད་དོ། །ཞེས་པའི་བར་གསུངས་ཏེ། དོན་ནི། འགྲེལ་པར། གཟུགས་ལ་སོགས་པའི་ཆོས་ཐམས་ཅད་དང། དེ་དག་ཉིད་ཀྱི་མི་རྟག་པ་དང། སྟོང་པ་ཉིད་ལ་སོགས་པ་དང་
ཞེས་པ་ནས། ཤུགས་ཀྱིས་ན་ཉན་ཐོས་ལ་སོགས་པ་ཡི་ནི་ཇི་སྐད་བཤད་པ་ལས་བཟློག་སྟེ་སྦྱོར་བ་ཡིན་ནོ། །ཞེས་པའི་བར་གསུངས། འཕྲོས་ནི། རབ་འབྱོར་འདི་ལ་བྱང་ཆེན་ཤེར་ཕྱིན་ལ་སྤྱོད་པའི་ཚེ། གལ་ཏེ་གཟུགས་ལ་མི་སྤྱོད་ན་ཤེར་ཕྱིན་ལ་སྤྱོད་དོ། །
ཞེས་སོགས་དང། གལ་ཏེ་གཟུགས་རྟག་ཅེས་བྱ་བ་འམ་མི་རྟག་ཅེས་བྱ་བར་མི་སྤྱོད་ན་ཤེར་ཕྱིན་ལ་སྤྱོད་དོ། །ཞེས་སོགས་དང། གཟུགས་རྫོགས་པ་འམ་མ་རྫོགས་པའོ་ཞེས་བྱ་བར་མི་སྤྱོད་ན་ཤེར་ཕྱིན་ལ་སྤྱོད་དོ། །ཞེས་སོགས་དང། རྨི་ལམ་

[017B] རྨི་ལམ་གྱིས་རློམ་སེམས་སུ་མི་བྱེད། རྨི་ལམ་ལ་རློམ་སེམས་སུ་མི་བྱེད་དོ། །ཞེས་སོགས་ལས་འཕྲོས་སོ། །འདི་ལ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། སེམས་དཔའི་གཞི་
ཤེས་སྦྱོར་བ་དེ་ལ་རྣམ་པ་བཅུ་ཡོད་དེ། དེར་གྱུར་པའི་ཡུལ་གྱི་སྒོ་ནས་བཞི། ངོ་བོའི་སྒོ་ནས་གསུམ། བྱེད་ལས་ཀྱི་སྒོ་ནས་གཉིས། ཤེས་ཕྱེད་དཔེའི་སྒོ་ནས་གཅིག་རྣམས་སུ་ཡོད་པའི་ཕྱིར། དང་པོ་གྲུབ་སྟེ། ཁྱད་གཞི་གཟུགས་ལ་སོགས་པ་བདེན་
པར་ཞེན་པ་དང། དེའི་ཁྱད་ཆོས་ཀྱི་མི་རྟག་སྡུག་བསྔལ་སོགས་དང། དེ་ཡོན་ཏན་གྱི་རྟེན་དུ་མ་རྫོགས་པ་དང་རབ་ཏུ་རྫོགས་པ་དང། དེ་ལ་བདེན་པར་ཆགས་པ་མེད་པ་ཉིད་ལ་བདེན་པར་སྤྱོད་པ་བཀག་པའི་སྦྱོར་བ་དང་བཞི་ཡོད་པའི་ཕྱིར། དེ་ཡང་གཟུགས་
སོགས་ཞེས་པས་གཅིག་དང། དེ་མི་རྟག་སོགས་དང། །ཞེས་པས་གཅིག་དེ་མ་རྫོགས་དང་རབ་རྫོགས་དང། །ཞེས་པས་གཅིག་དེ་ལ་ཆགས་པ་མེད་ཉིད་ལ། །སྤྱོད་པ་བཀག་པའི་སྦྱོར་བ་དང། །ཞེས་པས་གཅིག་བསྟན་པར་གསལ་ལོ། །གཉིས་པ་ངོ་
བོའི་སྒོ་ནས་གསུམ་ཡོད་དེ། ལས་སུ་བྱ་བ་ལ་བདེན་ཞེན་འགོག་པ་མི་འགྱུར་བ་དང། བྱེད་པ་པོ་ལ་བདེན་ཞེན་འགོག་པ་བྱེད་པ་པོ་མེད་པ་ཉིད་དང། འབྲས་བུ་ལ་བདེན་ཞེན་འགོག་པ་བྱ་དཀའ་བ་རྣམ་པ་གསུམ་གྱི་སྦྱོར་བ་དང་གསུམ་ཡོད་པའི་ཕྱིར། བྱ་
དཀའ་བ་གསུམ་ཡང་ཡོད་དེ། ཆེད་དུ་བྱ་དཀའ་བ། སྦྱོར་བ་བྱ་དཀའ་བ། ལས་བྱ་དཀའ་བ་དང་གསུམ་ཡོད་པའི་ཕྱིར། གསུམ་པ་བྱེད་ལས་ཀྱི་སྒོ་ནས་གཉིས་ཡོད་དེ། རིགས་ཅན་གསུམ་གྱི་སྐལ་བ་ཇི་ལྟ་བ་བཞིན་འབྲས་བུ་ཐོབ་པས་འབྲས་བུ་ཡོད་པར་འདོད་
པའི་སྦྱོར་བ་དེ་དང་ནི། ཕན་ཡོན་དང་ལྡན་པའི་སྒོ་ནས་གཞན་ལ་རག་ལས་པ་མེད་པ་གང་ཡིན་པའི་སྦྱོར་བ་དང་གཉིས་ཡོད་པའི་ཕྱིར། བཞི་པ་ཤེས་བྱེད་ཀྱི་སྒོ་ནས་གཅིག་ཡོད་དེ། སྣང་བ་རྣམ་པ་བདུན་དུ་ཤེས་པར་བྱེད་པའི་བྱང་སེམས་ཀྱི་གཞི་ཤེས་

[018A]༄༅། །སྦྱོར་བ་གཅིག་ཡོད་པའི་ཕྱིར། སྣང་བ་རྣམ་པ་བདུན་ཡང་ཡོད་དེ། རྨི་ལམ་དང། སྒྱུ་མ་དང། སྨིག་རྒྱུ་དང། སྒྲ་སྙན་དང། གཟུགས་བརྙན་དང། དྲི་ཟའི་གྲོང་ཁྱེར་དང། སྤྲུལ་པའི་དཔེ་བདུན་ལ་བརྟེན་
ནས། ཕྱི་ནང་གི་ཆོས་རྣམས་བདེན་པར་མེད་ཀྱང། རྟེན་འབྲེལ་གྱི་སྣང་བ་ཙམ་དུ་སྒྲུབ་ཚུལ་རྣམ་པ་བདུན་ཡོད་པའི་ཕྱིར། དེའི་ཚུལ་ནི་རྣམ་བཤད་ལས་ཤེས་པར་བྱའོ།།    ༈    དང་པོ་
ལ་ཁ་ཅིག་གཞི་ཀུན་རྫོབ་དང་དོན་དམ་པའི་བདེན་པ་གང་རུང་དུ་གནས་ཚུལ་ལ་ཕྱིན་ཅི་ལོག་ཏུ་ཞེན་པའི་གཉེན་པོར་གྱུར་པའི་སེམས་དཔའི་ཡེ་ཤེས། སེམས་དཔའི་གཞི་ཤེས་སྦྱོར་བའི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་མེད་ལམ་
ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། བདེན་གཉིས་གང་རུང་གི་གནས་ཚུལ་ལ་ཕྱིན་ཅི་ལོག་ཏུ་ཞེན་པའི་གཉེན་པོར་གྱུར་པའི་སེམས་དཔའི་ཡེ་ཤེས་ཡིན་པའི་ཕྱིར། དེར་ཐལ། དེ་གཉིས་གང་རུང་གི་གནས་
ཚུལ་ལ་བདེན་པར་ཞེན་པའི་གཉེན་པོར་གྱུར་པའི་སེམས་དཔའི་ཡེ་ཤེས་ཡིན་པའི་ཕྱིར། དེར་ཐལ། བདེན་གཉིས་གང་རུང་བདེན་པར་འཛིན་པའི་བདེན་འཛིན་གྱི་གཉེན་པོར་གྱུར་པའི་སེམས་དཔའི་ཡེ་ཤེས་ཡིན་པའི་ཕྱིར། དེར་ཐལ་
སྟོང་ཉིད་མངོན་སུམ་དུ་རྟོགས་པའི་སེམས་དཔའི་ཡེ་ཤེས་ཡིན་པའི་ཕྱིར། འདོད་ན་སླའོ། །ཁ་ཅིག་གཞི་ཀུན་རྫོབ་དང་དོན་དམ་པའི་སྡོད་ལུགས་གང་རུང་ལ་ཕྱིན་ཅི་ལོག་ཏུ་ཞེན་པའི་གཉེན་པོ་སྒོམ་པའི་སེམས་དཔའི་ཡེ་ཤེས། སེམས་དཔའི་གཞི་
ཤེས་སྦྱོར་བའི་མཚན་ཉིད་ཟེར་ན། སྟོང་ཉིད་མངོན་སུམ་དུ་རྟོགས་པའི་སེམས་དཔའི་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། རྟགས་གྲུབ་སྟེ། ཆོས་ཅན་དེའི་ཕྱིར། འདོད་མི་ནུས་སོ། །གཞན་ཡང། དེ་མི་འཐད་པར་ཐལ་

[018B] སེམྕ་དཔའི་གཞི་ཤེས་སྦྱོར་བ་མ་ཡིན་དགོས་པའི་ཕྱིར། དེར་ཐལ། སེམས་དཔའི་གཞི་ཤེས་སྦྱོར་བ་ཡིན་ན། ཐེག་དམན་གྱི་རྟོགས་རིགས་སུ་གནས་དགོས་པའི་ཕྱིར། ཁ་ཅིག་གཟུགས་སོགས་
དེ་མི་རྟག་སོགས་དང། །ཞེས་སོགས་ཀྱི་སྐབས་ནས་བསྟན་པའི་སེམས་དཔའི་ཡེ་ཤེས་ཡིན་ན། སེམས་དཔའི་གཞི་ཤེས་སྦྱོར་བ་ཡིན་པས་ཁྱབ་ཟེར་ན། སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་ཆོས་ཅན། དེར་ཐལ། དེའི་ཕྱིར། དེར་ཐལ་
གཞུང་དེས་མི་རྟག་ལ་སོགས་བཅུ་དྲུག་རྟོགས་པའི་ཐེག་ཆེན་གྱི་སྦྱོར་ལམ་དེ་སྟོང་ཉིད་རྟོགས་པའི་ཤེས་རབ་ཀྱིས་ཟིན་པའི་སེམས་དཔའི་གཞི་ཤེས་སྦྱོར་བར་དངོས་སུ་བསྟན་པ་ལ་བཟུང་བའི་ཕྱིར། ཁ་ཅིག་དེའི་སྐབས་ནས་བསྟན་པའི་གཞི་ཤེས་སྦྱོར་བ་
ཡིན་ན། སེམས་དཔའི་གཞི་ཤེས་སྦྱོར་བ་ཡིན་པས་ཁྱབ་ཟེར་ན། ཉན་ཐོས་ཀྱི་སྦྱོར་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། དེ་དེའི་ཤུགས་བསྟན་གྱི་དམན་པའི་གཞི་ཤེས་སྦྱོར་བ་ཡིན་པའི་ཕྱིར། དེར་ཐལ། གཞུང་དེས་བྱང་
སེམས་ཀྱི་གཞི་ཤེས་སྦྱོར་བ་དངོས་སུ་བསྟན་ནས་ཉན་ཐོས་དང་རང་རྒྱལ་གྱི་གཞི་ཤེས་སྦྱོར་བ་ཤུགས་ལ་བསྟན་པའི་ཕྱིར། དེར་ཐལ། འགྲེལ་བ་ལས། ཤུགས་ཀྱིས་མཉན་ཐོས་ལ་སོགས་པ་ཡི་ནི་ཇི་སྐད་བཤད་པར་ །ཞེས་གསུངས་
པའི་ཕྱིར། འདོད་ན་སླ། ཁ་ཅིག་ཀུན་རྫོབ་བདེན་པར་གྱུར་བའི་རྟག་པ་ཀུན་བཏགས་ཀྱི་མཚན་ཉིད་ཟེར་ན། མྱུ་གུ་དོན་དམ་པར་སྐྱེ་བ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། མཚན་ཉིད་ཡོངས་ཆད་ཀྱི་ཀུན་བཏགས་ཡིན་པའི་
ཕྱིར། མ་གྲུབ་ན། མྱུ་གུ་ཆོས་ཅན། ཁྱོད་དོན་དམ་པར་སྐྱེ་བ་མཚན་ཉིད་ཡོངས་ཆད་ཀྱི་ཀུན་བཏགས་ཡིན་པར་ཐལ། ཁྱོད་བདག་མེད་ཡིན་པའི་ཕྱིར། འདོད་ན། དེ་ཆོས་ཅན། རྟག་པ་ཡིན་པར་ཐལ། འདོད་པའི་ཕྱིར། འདོད་ན། ཡོད་པར་ཐལ་ལོ། །

[019A]༄༅། །ཁ་ཅིག་རྟོག་པས་སྒྲོ་བཏགས་སུ་གྱུར་པ། ཀུན་བཏགས་ཀྱི་མཚན་ཉིད་ཟེར་ན། རེ་ཞིག་རི་བོང་རྭ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། དེ་ཆོས་ཅན། རྟོག་པའི་ཡུལ་དུ་གྱུར་པར་
ཐལ། འདོད་པའི་ཕྱིར། འདོད་ན། རྟོག་པའི་གཞལ་བྱར་གྱུར་བར་ཐལ། འདོད་པའི་ཕྱིར། འདོད་ན། གཞལ་བྱ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། སྔོན་པོ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་
ཐལ། རྟོག་པས་སྒྲོ་འདོགས་ཀྱི་ཡུལ་ཡིན་པའི་ཕྱིར། དེར་ཐལ། རང་ལ་སྒྲོ་འདོགས་ཀྱི་རྟོག་པ་ཡོད་པའི་ཕྱིར། དེར་ཐལ། རང་ལ་བདེན་པར་སྒྲོ་འདོགས་པའི་རྟོག་པ་ཡོད་པའི་ཕྱིར། འདོད་མི་ནུས་ཏེ། གཞན་དབང་ཡིན་པའི་ཕྱིར། གཞན་
ཡང། དེ་མི་འཐད་པར་ཐལ། རང་འཛིན་རྟོག་པས་སྒྲོ་བཏགས་ཙམ་ཡིན་ན། རྟོག་པས་སྒྲོ་བཏགས་ཙམ་ཡིན་པས་མ་ཁྱབ། རྟོག་པས་སྒྲོ་བཏགས་པ་ཙམ་གྱིས། རྟོག་པས་སྒྲོ་བཏགས་ཙམ་དུ་མི་འགྱུར་བའི་ཕྱིར། ཕྱི་མ་དེར་ཐལ། བདེན་པར་
བཟུང་བ་ཙམ་གྱིས། བདེན་གྲུབ་ཏུ་མི་འགྱུར་བའི་ཕྱིར། ཁ་ཅིག་རྒྱུ་རྐྱེན་ལས་སྐྱེས་པ། གཞན་དབང་གི་མཚན་ཉིད་ཟེར་ན། མྱུ་གུ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དངོས་པོ་ཡིན་པའི་ཕྱིར། འདོད་ན། དེ་རྒྱུ་
ལས་ཀྱང་སྐྱེས་པར་ཐལ། འདོད་པའི་ཕྱིར། འདོད་མི་ནུས་ཏེ། རྒྱུའི་བྱེ་བྲག་ཡིན་པའི་ཕྱིར། གཞན་ཡང། རྒྱུ་རྐྱེན་ཆོས་ཅན། རྒྱུ་རྐྱེན་ལས་སྐྱེས་པར་ཐལ། གཞན་དབང་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་ཁྱོད་ལས་མ་སྐྱེས་པར་ཐལ་
ཁྱོད་བདག་མེད་ཡིན་པའི་ཕྱིར། ཁ་ཅིག་རང་གི་རྒྱུ་རྐྱེན་ལས་སྐྱེས་པ། གཞན་དབང་གི་མཚན་ཉིད། ཟེར་ན། དོན་ཐོག་ཏུ་འཐད་མོད། འོན་ཀྱང། གཞན་དབང་ཡོད་ན། རང་གི་རྒྱུ་རྐྱེན་ལས་སྐྱེས་པ་ཡོད་དགོས་པར་ཐལ། དམ་བཅའ་

[019B] འདོད་ན། རི་བོང་རྭ་ཆོས་ཅན། དེར་ཐལ། དེའི་ཕྱིར། དེར་ཐལ། འདུས་བྱས་ཡོད་པའི་ཕྱིར། འདོད་མི་ནུས་སོ། །རེ་ཞིག་སོང། ཁ་ཅིག་རང་ལ་དམིགས་ནས་བསྒོམས་པས་ཤེས་སྒྲིབ་དག་པར་འགྱུར་བའི་རྣམ་
དག་ལམ་གྱི་དམིགས་པ། ཡོངས་གྲུབ་ཀྱི་མཚན་ཉིད་ཟེར་ན། མི་རྟག་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། རང་ལ་དམིགས་ནས་བསྒོམས་པས་འཚང་རྒྱ་བར་འགྱུར་བའི་ཕྱིར། གཞན་ཡང། དེ་ཆོས་ཅན་
རང་ལ་དམིགས་ནས་བསྒོམས་པས་ཤེས་སྒྲིབ་དག་པར་འགྱུར་བའི་རྣམ་དག་ལམ་གྱི་དམིགས་པ་ཡིན་པར་ཐལ། རང་ལ་དམིགས་ནས་བསྒོམས་པས་ཤེས་སྒྲིབ་དག་པར་འགྱུར་བ་གང་ཞིག་རྣམ་དག་ལམ་གྱི་དམིགས་པ་ཡིན་པའི་ཕྱིར། དང་པོ་
དེར་ཐལ། རང་ལ་དམིགས་ནས་མི་རྟག་པར་བསྒོམས་པས་ཉོན་སྒྲིབ་སྤོང་བར་འགྱུར། བདེན་སྟོང་དུ་བསྒོམས་པས་ཤེས་སྒྲིབ་སྤོང་བར་འགྱུར་བའི་ཕྱིར། དང་པོ་དེར་ཐལ། མི་རྟག་པར་བསྒོམས་པས་ཉོན་སྒྲིབ་སྤོང་ནུས་པར་ཁས་བླངས་པ་ཙམ་
གྱིས། མི་རྟག་པ་ཙམ་བསྒོམས་པས་ཉོན་སྒྲིབ་སྤོང་ནུས་པར་ཁས་ལེན་མི་དགོས་པའི་ཕྱིར། དེར་ཐལ། སྟོང་ཉིད་རྟོགས་པས་འཚང་རྒྱ་བར་ཁས་བླངས་པ་ཙམ་གྱིས། དེ་རྟོགས་པ་ཙམ་གྱིས་འཚང་རྒྱ་བར་ནུས་པར་ཁས་ལེན་མི་དགོས་པའི་ཕྱིར། མ་གྲུབ་
ན༑ སྟོང་ཉིད་རྟོགས་པ་ཙམ་གྱིས་འཚང་རྒྱ་ནུས་པར་ཐལ། སྟོང་ཉིད་རྟོགས་པས་འཚང་རྒྱ་ནུས་པའི་ཕྱིར། དེར་ཐལ། ཚོགས་བསགས་ནས་འཚང་རྒྱ་ནུས་པའི་ཕྱིར། གོང་དུ་འདོད་ན། འཚང་རྒྱ་བ་ལ་ཕར་ཕྱིན་དྲུག་བསྒོམ་མི་དགོས་པར་
ཐལ་ལོ། །ཁ་ཅིག་རང་ལ་དམིགས་ནས་བདེན་སྟོང་དུ་བསྒོམས་པས་ཤེས་སྒྲིབ་དག་པར་ནུས་ན། རང་ལ་དམིགས་ནས་བསྒོམས་པས་ཤེས་སྒྲིབ་དག་པར་ནུས་པས་ཁྱབ་ཟེར་ན། ལོག་ལྟ་ཆོས་ཅན། དེར་ཐལ། དེའི་ཕྱིར། རྟགས་སླ། འདོད་

[020A]༄༅། །ན༑ ལོག་ལྟ་བསྒོམས་པས་ཤེས་སྒྲིབ་སྤོང་ནུས་པར་ཐལ། ལོག་ལྟ་དམིགས་ཡུལ་དུ་བྱས་ནས་བསྒོམས་པས་ཤེས་སྒྲིབ་སྤོང་ནུས་པའི་ཕྱིར། དེར་ཐལ། ལོག་ལྟ་ལ་དམིགས་ནས་བསྒོམས་པས་ཤེས་སྒྲིབ་
དག་པར་བྱེད་ནུས་པའི་ཕྱིར། རྟགས་ཁས། འདོད་ན་སླའོ། །ཁ་ཅིག་རང་ཉིད་ལ་དམིགས་ནས་བདེན་པར་བཟུང་བས་ཡོན་ཏན་ཅི་རིགས་སྐྱེ་བ་ལ་གེགས་བྱེད་ན། ཡོན་ཏན་གྱི་རྟེན་དུ་མ་རྫོགས་པས་ཁྱབ་ཟེར་ན། རྣམ་མཁྱེན་བདེན་སྟོང་ཆོས་
ཅན། དེར་ཐལ། དེའི་ཕྱིར། དེར་ཐལ། རྣམ་མཁྱེན་བདེན་སྟོང་བདེན་པར་བཟུང་ནས་ཡོན་ཏན་ཅི་རིགས་སྐྱེ་བ་ལ་གེགས་བྱེད་པའི་ཕྱིར། དེར་ཐལ། བདེན་སྟོང་བདེན་གྲུབ་ཏུ་བཟུང་ན་ཡོན་ཏན་ཐོབ་པ་ལ་གེགས་བྱེད་པའི་ཕྱིར། དེར་ཐལ། རྩ་
ཤེས་ལས། གང་དག་སྟོང་པ་ཉིད་ལྟ་བ། །དེ་དག་སྒྲུབ་ཏུ་མེད་པར་གསུངས། །ཞེས་གསུངས་པའི་ཕྱིར། འདོད་ན། དེ་ཆོས་ཅན། ཡོན་ཏན་གྱི་རྟེན་དུ་རྫོགས་པར་ཐལ། དོན་དམ་བདེན་པ་ཡིན་པའི་ཕྱིར། ཁ་ཅིག་རང་ཉིད་ལ་དམིགས་ནས་
བདེན་སྟོང་དུ་བསྒོམས་པས་རྟོགས་པ་གོང་ནས་གོང་འཕེལ་དུ་འགྱུར་ན། ཡོན་ཏན་གྱི་རྟེན་དུ་རྫོགས་པས་ཁྱབ་ཟེར་ན། བདེན་འཛིན་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཐམས་ཅད་བདེན་སྟོང་དུ་དམིགས་ནས་བསྒོམས་པས་
སྒོམ་པ་པོ་རྟོགས་པ་གོང་འཕེལ་དུ་འགྱུར་བའི་ཕྱིར། འདོད་མི་ནུས་ཏེ། ཡོན་ཏན་གྱི་རྟེན་དུ་མ་རྫོགས་པའི་ཕྱིར། དེར་ཐལ། སྒྲིབ་པ་ཡིན་པའི་ཕྱིར། ཁ་ཅིག་དེ་མ་རྫོགས་དང་རབ་རྫོགས་དང། །ཞེས་པའི་དངོས་བསྟན་གྱིས་མ་རྫོགས་
པའི་ཆོས་ཡིན་ན། མ་རྫོགས་པའི་ཆོས་ཡིན་པས་ཁྱབ། དེའི་སྐབས་ནས་བསྟན་པའི་རྫོགས་པའི་ཆོས་ཡིན་ན། རྫོགས་པའི་ཆོས་ཡིན་པས་ཁྱབ་ཟེར་ན། གཟུགས་མི་རྟག་པ་ཆོས་ཅན། ཕྱི་མ་དེར་ཐལ། དེའི་ཕྱིར། དེར་ཐལ། དེའི་

[020B] འདོད་ན། གཟུགས་ཀྱང་རྫོགས་པའི་ཆོས་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །གཞན་ཡང། གཟུགས་བདེན་སྟོང་སྒྱུ་མ་ལྟ་བུ་ཆོས་ཅན། དེར་
ཐལ། དེའི་ཕྱིར། རྟགས་སླའོ།།    ༈    སེམས་དཔའི་གཞི་ཤེས་སྦྱོར་བའི་མཚན་ཉིད། དེ་ལ་ཟིན་བྱེད་ཀྱི་སྒོ་ནས་དབྱེ་ན། སྔར་བཤད་
ལྟར་བཅུ་ཡོད། འདིའི་དངོས་བསྟན་གྱི་གཙོ་བོའི་དབང་དུ་བྱས་པའི་སེམས་དཔའི་གཞི་ཤེས་སྦྱོར་བ་ནི། ཐེག་ཆེན་གྱི་སྦྱོར་ལམ་ལ་བྱེད་པ་ཡིན་ཏེ། རྣམ་བཤད་ལས། འདིར་བཤད་པར་བྱ་བའི་གཙོ་བོ་གཞི་ཤེས་སྦྱོར་བ་ནི། མཐོང་ལམ་གྱི་སྐབས་སུ་
བྱང་ཆུབ་སེམས་དཔའི་རྒྱུད་ཀྱི་འདའ་བར་བྱ་བའི་མངོན་རྟོགས་དེའི་རྒྱུ་མི་རྟག་སོགས་བཅུ་དྲུག་གི་རྣམ་པ་ཅན་གྱི་བྱང་སེམས་ཀྱི་སྦྱོར་ལམ་དེ་ཉིད་ཡིན་ལ། ཞེས་གསུངས་པའི་ཕྱིར། རང་འཛིན་རྟོག་པས་སྒྲོ་བཏགས་ཙམ། ཀུན་བཏགས་ཀྱི་མཚན་ཉིད་དམ་རང་
ཉིད་ཀུན་བཏགས་ཡིན་པའི་མཚན་ཉིད། དེ་ལ་མཚན་ཉིད་ཡོངས་ཆད་ཀྱི་ཀུན་བཏགས་དང། རྣམ་གྲངས་པའི་ཀུན་བཏགས་གཉིས། དང་པོ་ནི། མྱུ་གུ་བདེན་པར་གྲུབ་པ་ལྟ་བུ། ཕྱི་མ་ནི། མྱུ་གུ་རྟག་སྟོང་ལྟ་བུ། རང་གི་རྒྱུ་རྐྱེན་ལས་སྐྱེས་པ། གཞན་
དབང་གི་མཚན་ཉིད་དམ། རང་ཉིད་གཞན་དབང་ཡིན་པའི་མཚན་ཉིད། དེ་ལ་དག་མ་དག་གི་གཞན་དབང་གཉིས། དང་པོ་ནི། རྣམ་མཁྱེན་ལྟ་བུ། ཕྱི་མ་ནི་བདེན་འཛིན་ལྟ་བུ། རྣམ་དག་ལམ་གྱི་དམིགས་པ་མཐར་ཐུག་ཡོངས་གྲུབ་ཀྱི་མཚན་
ཉིད། དེ་ལ་སྒྲས་བརྗོད་རིགས་ཀྱིས་དབྱེ་ན། འགྱུར་མེད་ཡོངས་གྲུབ་དང། ཕྱིན་ཅི་མ་ལོག་པའི་ཡོངས་གྲུབ་གཉིས། དང་པོ་དང་ཆོས་ཉིད་དོན་གཅིག་ཕྱི་མ་ནི། སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ལྟ་བུ། གཟུགས་ལྟ་བུའི་བར་

[021A]༄༅། །ནས་མཚན་ཉིད་གསུམ་འཇོག་ཚུལ་ཡོད་དེ། གཟུགས་གཟུགས་ཀྱི་སྟེང་གི་གཞན་དབང་དང། གཟུགས་ལ་བདེན་པར་སྒྲོ་བཏགས་པའི་བཏགས་ཆ་དེ་ཀུན་བཏགས་དང། བཏགས་པ་ལྟར་བདེན་པར་མ་གྲུབ་པ་དེ་
དེའི་སྟེང་གི་ཡོངས་གྲུབ་ཡིན་པའི་ཕྱིར།།    ༈    །གསུམ་པ་རྩོད་པ་སྤོང་བ་ལ། ཁ་ཅིག་གང་ཟག་གི་བདག་མེད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། སེམས་དཔའི་གཞི་ཤེས་སྦྱོར་བ་ཡིན་པར་ཐལ། ཐེག་དམན་
གྱི་རྟོགས་རིགས་སུ་གནས་པའི་སེམས་དཔའི་ཡེ་ཤེས་ཡིན་པའི་ཕྱིར། འདོད་ན། དེ་ཆོས་ཅན། དེ་མ་ཡིན་པར་ཐལ། སེམས་དཔའི་གཞི་ཤེས་དངོས་ཡིན་པའི་ཕྱིར། ཟེར་ན། མ་ཁྱབ། ཁ་ཅིག་གཟུགས་བདེན་གྲུབ་ཆོས་ཅན། ཀུན་
བཏགས་ཡིན་པར་ཐལ། མཚན་ཉིད་ཡོངས་ཆད་ཀྱི་ཀུན་བཏགས་ཡིན་པའི་ཕྱིར། དེར་ཐལ། མེད་ངེས་ཡིན་པའི་ཕྱིར། འདོད་ན། དེ་མ་ཡིན་པར་ཐལ། གཞན་དབང་ཡིན་པའི་ཕྱིར། དེར་ཐལ། གཟུགས་ཡིན་པའི་ཕྱིར། དེར་ཐལ་
ཀུན་བཏགས་ཀྱི་གཟུགས་ཡིན་པའི་ཕྱིར་ན་རེ་ཞིག་མ་ཁྱབ། རྟགས་དེར་ཐལ། གཟུགས་ཀྱི་སྟེང་གི་ཀུན་བཏགས་ཀྱི་གཟུགས་ཡིན་པའི་ཕྱིར་ན། མ་ཁྱབ། ཁོ་ན་རེ། གཟུགས་བདེན་སྟོང་ཆོས་ཅན། ཡོངས་གྲུབ་ཡིན་པར་ཐལ། ཆོས་ཉིད་
ཡིན་པའི་ཕྱིར། འདོད་ན། མ་ཡིན་པར་ཐལ། གཞན་དབང་ཡིན་པའི་ཕྱིར། དེར་ཐལ། འདུས་བྱས་ཡིན་པའི་ཕྱིར། དེར་ཐལ། གཟུགས་ཡིན་པའི་ཕྱིར། དེར་ཐལ། ཆོས་ཉིད་ཀྱི་གཟུགས་ཡིན་པའི་ཕྱིར། མ་ཁྱབ་པའམ། མ་གྲུབ་
ན། དེར་ཐལ། གཟུགས་ཀྱི་སྟེང་གི་ཆོས་ཉིད་ཀྱི་གཟུགས་ཡིན་པའི་ཕྱིར་ན། མ་ཁྱབ། ཁ་ཅིག་མྱུ་གུ་བདེན་སྟོང་ཆོས་ཅན། ཡོན་ཏན་ཡིན་པར་ཐལ། ཡོན་ཏན་གྱི་རྟེན་དུ་རྫོགས་པའི་ཕྱིར། ཟེར་ན། མ་ཁྱབ། མ་གྲུབ་ན་དེར་ཐལ་

[021B] ཁྱབ་སྟེ། སྐབས་འདིར་ཡོན་ཏན་གྱི་རྟེན་དུ་རྫོགས་མ་རྫོགས་ནི་ཁྱད་པར་དེ་དང་ལྡན་མི་ལྡན་གྱི་སྒོ་ནས་འཇོག་པའི་ཕྱིར། འདོད་ན་སླ། ཁ་ཅིག་གང་ཟག་
གི་བདག་མེད་ཕྲ་མོ་ཆོས་ཅན། ཡོན་ཏན་གྱི་རྟེན་དུ་རྫོགས་པར་ཐལ། ཡོངས་གྲུབ་ཡིན་པའི་ཕྱིར། དེར་ཐལ། རྣམ་དག་ལམ་གྱི་དམིགས་པ་མཐར་ཐུག་ཡིན་པའི་ཕྱིར། དེར་ཐལ། ཉོན་སྒྲིབ་དག་པར་འགྱུར་པའི་རྣམ་དག་ལམ་གྱི་དམིགས་
པ་མཐར་ཐུག་ཡིན་པའི་ཕྱིར། ཟེར་ན། མ་ཁྱབ། འདོད་ན། དེ་ཆོས་ཅན། ཡོན་ཏན་གྱི་རྟེན་དུ་མ་རྫོགས་པར་ཐལ། ཀུན་རྫོབ་ཡིན་པའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། ཀུན་རྫོབ་བདེན་པ་ཡིན་པའི་ཕྱིར། ཁ་ཅིག་སྟོང་
ཉིད་མངོན་སུམ་དུ་རྟོགས་པའི་སློབ་པའི་ཡེ་ཤེས་ཆོས་ཅན། ཡོངས་གྲུབ་ཡིན་པར་ཐལ། ཕྱིན་ཅི་མ་ལོག་པའི་ཡོངས་གྲུབ་ཡིན་པའི་ཕྱིར། ཟེར་ན། མ་ཁྱབ། རྟགས་དེར་ཐལ། ཆོས་ཅན་དེའི་ཕྱིར། ཁྱབ་སྟེ། དེ་ཡིན་ན། ཡུལ་ཅན་དོན་དམ་
བདེན་པ་ཡིན་དགོས་པའི་ཕྱིར། འཛིན་སྟངས་མཉམ་ཉིད། གཉིས་པ་རང་བཞིན་ནི། གཟུགས་ལ་སོགས་ལ་རློམ་མེད་པ། །རྣམ་བཞི་དེའི་མཉམ་པ་ཉིད། །ཅེས་གསུངས་ཏེ། དོན་ནི། འགྲེལ་པར། གཟུགས་ལ་སོགས་པ་ལ་མངོན་པར་ཞེན་པ་དང། ཞེས་པ་ནས་
མཉམ་པ་ཉིད་ཡིན་ནོ། །ཞེས་པའི་བར་གསུངས། འཕྲོས་ནི། གཟུགས་རློམ་སེམས་སུ་མི་བྱེད། གཟུགས་ཀྱིས་རློམ་སེམས་སུ་མི་བྱེད། གཟུགས་བདག་གི་ཞེས་བྱ་བར་རློམ་སེམས་སུ་མི་བྱེད། གཟུགས་ལ་རློམ་སེམས་སུ་མི་བྱེད། ཅེས་སོགས་
ཀྱི་མདོ་ལས་འཕྲོས་སོ། །འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ། །དང་པོ་ནི། ཤེས་བྱ་ཆོས་ཅན། འདིར་བསྟན་སེམས་དཔའི་གཞི་ཤེས་སྦྱོར་བ་དེ་མི་མཉམ་པ་ཉིད་དེ་ལ་རྣམ་པ་བཞི་ཡོད་དེ། ཡུལ་གཟུགས་ལ་

[022A]༄༅། །སོགས་པའི་ངོ་བོ་དང་མཚན་མ་དང་དབྱེ་བ་དང་ཡུལ་ཅན་ལ་བདེན་པར་རློམ་པ་མེད་པའི་སྦྱོར་བ་རྣམས་སུ་ཡོད་པའི་ཕྱིར། གཉིས་པ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག། ཡུལ་ཡུལ་ཅན་ལ་བདེན་
ཞེན་འགོག་པའི་སེམས་དཔའི་ཡེ་ཤེས། སེམས་དཔའི་གཞི་ཤེས་སྦྱོར་བའི་མཉམ་ཉིད་ཀྱི་མཚན་ཉིད་ཟེར་ན། ཐེག་ཆེན་གྱི་བར་ཆད་མེད་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། སེམས་དཔའི་གཞི་ཤེས་སྦྱོར་བ་
ཡིན་པར་ཐལ། འདོད་པའི་ཕྱིར། འདོད་ན། ཐེག་དམན་གྱི་རྟོགས་རིགས་སུ་གནས་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་ཡུལ་ཡུལ་ཅན་བདེན་སྟོང་མཉམ་པ་ཉིད་དུ་རྟོགས་པའི་སེམས་དཔའི་ཡེ་ཤེས། སེམས་དཔའི་
གཞི་ཤེས་སྦྱོར་བའི་མཉམ་ཉིད་ཀྱི་མཚན་ཉིད་ཟེར་ན། གང་ཟག་གྱི་བདག་མེད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་དམན་གྱི་རྟོགས་རིགས་སུ་གནས་པའི་སེམས་དཔའི་
ཡེ་ཤེས་ཡིན་པའི་ཕྱིར། འདོད་ན། སྟོང་ཉིད་རྟོགས་པའི་སེམས་དཔའི་ཡེ་ཤེས་ཡིན་པར་ཐལ་ལོ། །ཁ་ཅིག་སྟོང་ཉིད་རྟོགས་པའི་ཤེས་རབ་ཀྱིས་ཟིན་ཅིང། ཉན་ཐོས་ཀྱི་རྟོགས་རིགས་སུ་གནས་པའི་སེམས་དཔའི་ཡེ་ཤེས། སེམས་དཔའི་གཞི་ཤེས་སྦྱོར་
བའི་མཉམ་ཉིད་ཀྱི་མཚན་ཉིད་ཟེར་ན། གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། ཉན་ཐོས་ཀྱི་རྟོགས་རིགས་སུ་གནས་པར་ཐལ། འདོད་པའི་
ཕྱིར། འདོད་མི་ནུས་སོ། །ཁ་ཅིག་སེམས་དཔའི་གཞི་ཤེས་སྦྱོར་བ་ཡིན་ན། སེམས་དཔའི་གཞི་ཤེས་སྦྱོར་བའི་མཉམ་ཉིད་ཡིན་པས་ཁྱབ་ཟེར་ན། བདེན་འཛིན་གྱིས་བཅིངས་བཞིན་དུ་འདུས་བྱས་མི་རྟག་པར་རྟོགས་པའི་ཐེག་ཆེན་གྱི་ཚོགས་ལམ་ཆོས་

[022B] དེར་ཐལ། དེའི་ཕྱིར། དེར་ཐལ། ཐེག་དམན་གྱི་རྟོགས་རིགས་སུ་གནས་བའི་སེམས་དཔའི་ཡེ་ཤེས་ཡིན་པའི་ཕྱིར། འདོད་ན། །སྟོང་ཉིད་རྟོགས་པའི་ཤེས་རབ་ཀྱིས་ཟིན་པར་ཐལ། འདོད་པའི་ཕྱིར། ཁྱབ་སྟེ། མཉམ་ཉིད་ཅེས་པས་སྟོང་ཉིད་
རྟོགས་པའི་ཤེས་རབ་ཀྱིས་ཟིན་དགོས་པར་བསྟན་པའི་ཕྱིར། དེར་ཐལ། དེ་ལ་མཉམ་ཉིད་ཀྱི་མིང་སྨོས་པ་ལ་དགོས་པ་ཡོད་བའི་ཕྱིར།།    ༈    སེམས་དཔའི་གཞི་ཤེས་སྦྱོར་བའི་ཡུལ་ཡུལ་ཅན་བདེན་སྟོང་དུ་རྟོགས་
པའི་ཤེས་རབ་ཀྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་གནས་བའི་ཐེག་ཆེན་གྱི་དོན་མངོན་རྟོགས་དེ། སྐབས་འདིར་དངོས་སུ་བསྟན་པའི་སེམས་དཔའི་གཞི་ཤེས་སྦྱོར་བའི་མ་ཉིད་ཀྱི་མཚན་ཉིད། སྤྱིར་སྟོང་ཉིད་རྟོགས་པའི་ཤེས་རབ་ཀྱིས་
ཟིན་པའི་སྒོ་ནས་ཐེག་དམན་གྱི་རྟོགས་རིགས་སུ་གནས་པའི་སེམས་དཔའི་ཡེ་ཤེས། སེམས་དཔའི་གཞི་ཤེས་སྦྱོར་བའི་མཉམ་ཉིད་ཀྱི་མཚན་ཉིད། མཚན་གཞི་ནི་མི་རྟག་སོགས་བཅུ་དྲུག་རྟོགས་པའི་ཐེག་ཆེན་གྱི་སྦྱོར་ལམ་ལྟ་བུའོ།།    ༈   
རྩོད་པ་སྤོང་ལ། ཁ་ཅིག་སེམས་དཔའི་གཞི་ཤེས་སྦྱོར་བའི་མཉམ་ཉིད་ཡིན་ན། སྟོང་ཉིད་རྟོགས་པའི་ཡེ་ཤེས་ཡིན་དགོས་པར་ཐལ། དེ་ཡིན་ན། སེམས་དཔའི་གཞི་ཤེས་སྦྱོར་བའི་ཡུལ་ཡུལ་ཅན་བདེན་སྟོང་མཉམ་པ་ཉིད་དུ་རྟོགས་པའི་ཡེ་ཤེས་
ཡིན་དགོས་པའི་ཕྱིར། དེར་ཐལ། དེ་ལྟར་དགོས་པ་རྣམ་བཤད་ལས་གསུངས་པའི་ཕྱིར་ཟེར་ན། སྐྱོན་མེད་དེ། དེ་ནི་ཟིན་ལ་དགོངས་བའི་ཕྱིར། ཁ་ཅིག་ཐེག་དམན་གྱི་རྒྱུད་ལ་སེམས་དཔའི་གཞི་ཤེས་སྦྱོར་བའི་མཉམ་ཉིད་མེད་པར་ཐལ། དེ་
ཡིན་ན། སྟོང་ཉིད་རྟོགས་པའི་ཤེས་ཀྱིས་ཟིན་པས་ཁྱབ་པའི་ཕྱིར། འདོད་ན། དེ་ཡོད་བར་ཐལ། དེའི་རྒྱུད་ལ་གཞི་ཤེས་སྦྱོར་ཡོད་པའི་ཕྱིར་ན། མ་ཁྱབ།། མཐོང་ལམ། གསུམ་པ་སྦྱོར་བ་བསྒོམ་པའི་འབྲས་བུ་བཤད་པ་ལ་གཉིས། སྐད་

[023A]༄༅། །གཅིག་མ་མདོར་བསྟན་པ། རྣམ་པ་རྒྱས་པར་བཤད་པའོ། །དང་པོ་ནི། སྡུག་བསྔལ་ལ་སོགས་བདེན་པ་ལ། །ཞེས་སོགས་རྐང་པ་བཞི་གསུངས་ཏེ། དོན་ནི། བྱང་སེམས་མཐོང་ལམ་པའི་རྒྱུད་ཀྱི་
སྡུག་བསྔལ་ལ་སོགས་པའི་བདེན་པ་བཞི་པོ་སོ་སོ་ལ་དམིགས་ནས་ཆོས་ཤེས་པའི་བཟོད་པ་དང། རྗེས་སུ་ཤེས་པའི་བཟོད་པ་དང། ཆོས་དང་རྗེས་སུ་ཤེས་པའི་མཐོང་ལམ་སྐད་ཅིག་མ་བཅུ་དྲུག་གི་བདག་ཉིད་འདི་ཆོས་ཅན། ཀུན་
ཤེས་པའི་ཚུལ་མཐོང་ལམ་པའི་ལམ་ཡིན་ཏེ། འདའ་བྱེད་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར། ཞེས་འཆད་པ་ལ། འགྲེལ་པར། བདེན་པ་སོ་སོ་ལ་ཆོས་ཤེས་པའི་བཟོད་པ་དང། ཞེས་པ་ནས། ཐམས་ཅད་ཤེས་
པ་ཉིད་ཀྱི་སྐབས་སུ་མཐོང་བའི་ལམ་ཡིན་ནོ། །ཞེས་པའི་བར་གསུངས་པའི་ཕྱིར། གཉིས་པ་རྒྱས་པར་བཤད་པ་ལ། གཟུགས་རྟག་མ་ཡིན་མི་རྟག་མིན། །ཞེས་པ་ནས། ཀུན་ཤེས་ཉིད་ཀྱི་སྐད་ཅིག་མ། །ཞེས་པའི་བར་གསུངས་ཏེ། དོན་ནི་
འགྲེལ་པར། ངོ་བོ་ཉིད་མེད་པའི་ཕྱིར་གཟུགས་ལ་སོགས་པ་རྟག་པ་དང་མི་རྟག་པ་ཉིད་དང་བྲལ་བས་ན། ཞེས་པ་ནས། ཤེས་པ་སྐྱེ་བ་མེད་པ་ཞེས་བྱ་བ་ནི་ལམ་གྱི་བདེན་པ་ཡིན་ཏེ། ཞེས་པའི་བར་གསུངས། ཤེས་བྱ་ཆོས་ཅན། རྩ་འགྲེལ་དེ་དག་གང་ལས་
འཕྲོས་པ་ཡོད་དེ། རབ་འབྱོར་བྱང་ཆུབ་སེམས་དཔའ་སེམས་དཔའ་ཆེན་པོ་བྱམས་པ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་མངོན་པར་རྫོགས་པར་སངས་རྒྱས་ནས་གཟུག་རྟག་ཅེས་བྱ་བའམ། མི་རྟག་ཅེས་བྱ་བར་ཆོས་སྟོན་པར་མི་འགྱུར་རོ། །
ཞེས་པ་ནས། རབ་འབྱོར་གལ་ཏེ་བྱང་ཆེན་གྱི་ཤེར་ཕྱིན་ལ་སྤྱོད་པ་ཚེ། དེ་ལྟར་རྣམ་པར་མི་རྟོག་དེ་ལྟར་མི་དམིགས་ཏེ། དེ་ལྟར་འཕྲོ་བར་ཡང་མི་བྱེད་ན་ཤེར་ཕྱིན་ལ་སྤྱོད་པའོ། །ཞེས་པའི་བར་གྱི་མདོ་ལས་འཕྲོས་པའི་ཕྱིར། འདིའི་སྐབས་སུ་གཉིས་ཚིག་

[023B] མཐའ་དཔྱད་པའོ། །དང་པོ་ལ་གཉིས། སོ་སོར་བཤད་པ་དང། དོན་བསྡུ་བའོ། །དང་པོ་ནི། སྡུག་བསྔལ་གྱི་བདེན་པས་བསྡུས་པའི་གཟུགས་སོགས་ཆོས་ཅན། དོན་དམ་པར་རྟག་པ་ཡང་མ་ཡིན་མི་རྟག་པ་ཡང་མ་ཡིན་ཏེ། དོན་དམ་པར་རྟག་མི་རྟག་དང་བྲལ་
བའི་ཕྱིར། དེར་ཐལ། དོན་དམ་པར་ངོ་བོ་ཉིད་མེད་པའི་ཕྱིར། རྟགས་འདི་འོག་མ་རྣམས་ལ་ཡང་སྦྱོར། སྡུག་བདེན་གྱི་རྣམ་པ་ནི། དོན་དམ་པར་རྟག་ཆད་ཀྱི་མཐའ་ལས་འདས་པ་དང། སྡུག་བསྔལ་དོན་གཞན་གྱིས་སྟོང་པ་རང་བཞིན་གྱིས་རྣམ་པར་
དག་པ་དང། སྡུག་བསྔལ་རང་དབང་བའི་བདག་གི་ངོ་བོར་མ་གྲུབ་པ་དོན་དམ་པར་མ་སྐྱེས་པ་དང་མ་འགགས་པ་སོགས་ཀྱིས་ཀུན་ནས་ཉོན་མོངས་པ་དང་རྣམ་པར་བྱང་བ་མ་ཡིན་ཏེ། རིམ་པ་བཞིན་དོན་དམ་པར་སྡུག་བསྔལ་དང་སྡུག་བསྔལ་མ་ཡིན་པ་དང་
བྲལ་བའི་ཕྱིར་དང། སྟོང་མི་སྟོང་དང་བྲལ་བའི་ཕྱིར་དང། བདག་དང་བདག་མེད་པ་དང་བྲལ་བའི་ཕྱིར་རོ། །དེ་དག་ཆོས་ཅན། ཐེག་ཆེན་མཐོང་ལམ་སྡུག་བསྔལ་ཤེས་བཟོད་ཀྱི་དམིགས་ཡུལ་ཡིན་ཏེ། དེས་ཁྱོད་དེ་ལྟར་དོན་དམ་པར་མ་གྲུབ་པར་མངོན་
སུམ་དུ་རྟོགས་པའི་ཕྱིར། ཀུན་འབྱུང་ནི་དོན་དམ་པར་མ་གྲུབ་པ་ནམ་མཁའ་དང་འདྲ་བ་དང། ཆགས་པ་ལ་སོགས་པའི་སྲིད་པ་དོན་དམ་པར་གྲུབ་པ་སྤངས་པ་དང། དེ་དག་དོན་དམ་པར་ཡོངས་སུ་འཛིན་པ་ལས་གྲོལ་བ་དང། དེ་དོན་དམ་པར་ངོ་བོ་ཉིད་
ཀྱིས་བརྗོད་དུ་མེད་པ་ཡིན་ཏེ། རིམ་པ་བཞིན་སྡུག་བསྔལ་གྱི་རྒྱུ་དང་དེའི་རྒྱུ་མ་ཡིན་པ་དང། ཀུན་འབྱུང་དང་ཀུན་འབྱུང་མ་ཡིན་པ་དང། རབ་སྐྱེ་དང་རབ་སྐྱེ་མ་ཡིན་པ་དང། རྐྱེན་དང་རྐྱེན་མ་ཡིན་པར་དོན་དམ་པར་མ་གྲུབ་པའི་ཕྱིར། དེ་དག་ཆོས་ཅན། ཀུན་འབྱུང་
ཤེས་བཟོད་ཀྱི་དམིགས་པ་ཡིན་ཏེ། དེས་དེ་ལྟར་དོན་དམ་པར་མ་གྲུབ་པར་མངོན་སུམ་དུ་རྟོགས་པའི་ཕྱིར། འགོག་པའི་བདེན་པ་འདིའི་དོན་སྡུག་བསྔལ་སྤང་བའི་བྲལ་བ་ནི། དོན་དམ་པར་མེད་པའི་རྒྱུ་མཚན་གང་གི་ཕྱིར་ན་དེའི་ཚིག་ཏུ་བརྗོད་པ་ཡིས་

[024A]༄༅། །གཞན་རྒྱུད་ལ་དོན་དམ་པར་སྦྱིན་དུ་མེད་པ་དང། བྲལ་བ་དེ་དམིགས་པ་དོན་དམ་པར་མེད་པར་བྱེད་པ་དང། རྟག་ཆད་ལས་འདས་ཤིང་རང་བཞིན་གྱིས་ཤིན་ཏུ་རྣམ་པར་དག་པ་དང། ནང་ཐམས་ཅད་མི་འབྱུང་
པའི་ཕན་ཡོན་དང་ལྡན་པ་ཡིན་ཏེ། རིམ་པ་བཞིན་འགོག་པ་དང་འགོག་པ་མ་ཡིན་པ་དང། ཞི་པ་དང་ཞི་བ་མ་ཡིན་པ་དང། གྱ་ནོམ་དང་གྱ་ནོམ་མ་ཡིན་པ་དང། ངེས་འབྱུང་དང་ངེས་འབྱུང་མ་ཡིན་པར་དོན་དམ་པར་མ་གྲུབ་པའི་ཕྱིར། དེ་
དག་ཆོས་ཅན། འགོག་པ་ཤེས་བཟོད་ཀྱི་དམིགས་པ་ཡིན་ཏེ། དེས་དེ་ལྟར་དོན་དམ་པར་མ་གྲུབ་པར་མངོན་སུམ་དུ་རྟོགས་པའི་ཕྱིར། སྟོང་ཉིད་མངོན་སུམ་དུ་རྟོགས་པའི་ལམ་གྱི་བདེན་པ་ནི། དམྱལ་བ་ལ་སོགས་པའི་ངན་སོང་ཆད་པ་དང། རྒྱུན་
ཞུགས་སོགས་ཀྱི་འབྲས་བུ་ནི་མངོན་དུ་བྱ་བ་ལ་དོན་དམ་པར་རྣམ་པར་མི་རྟོག་པ་ཉིད་དང། དོན་དམ་པར་གྲུབ་པའི་མཚན་མ་དག་དང་མ་འབྲེལ་བ་དང། བརྗོད་བྱའི་དངོས་པོ་དང་རྗོད་བྱེད་ཀྱི་མིང་སོ་སོ་དང་དོ་གཉིས་པོ་ལ་གཉིས་དང་བཅས་པའི་
ཚུལ་གྱིས་ཤེས་པ་སྐྱེ་བ་མེད་པ་ནི་ཡིན་ཏེ། རིམ་པ་བཞིན་ལམ་དང་ལམ་མ་ཡིན་པ་དང། རིགས་པ་དང་རིགས་པ་མ་ཡིན་པ་དང། སྒྲུབ་པ་དང་སྒྲུབ་པ་མ་ཡིན་པ་དང། ངེས་འབྱིན་དང་ངེས་འབྱིན་མ་ཡིན་པར་དོན་དམ་པར་མ་གྲུབ་པའི་ཕྱིར། དེ་དག་
ཆོས་ཅན། ཐེག་ཆེན་མཐོང་ལམ་ལམ་ཤེས་བཟོད་ཀྱི་དམིགས་པ་ཡིན་ཏེ། དེས་དེ་ལྟར་དོན་དམ་པར་མ་གྲུབ་པར་མངོན་སུམ་དུ་རྟོགས་པའི་ཕྱིར།།    ༈    ཀུན་ཤེས་ཀྱི་སྐད་ཅིག་མ། །ཞེས་གསུངས་ཏེ་
དོན་ནི། སྔར་བཤད་པའི་ཀུན་ཤེས་ཉིད་ཀྱི་ཤེས་བཟོད་སྐད་ཅིག་མ་བཅུ་དྲུག་པོ་ཆོས་ཅན། བྱང་སེམས་ཀྱི་མཐོང་བའི་ལམ་ཡིན་ཏེ། དེའི་བདེན་པ་མངོན་རྟོགས་ཡིན་པའི་ཕྱིར། ཞེས་འཆད་པ་ལ། འགྲེལ་པ་ལས། དེ་ལྟ་བུའི་རྣམ་པ་ཅན་གྱི་ཀུན་

[024B] །ཞེས་གསུངས་པའི་ཕྱིར།།    ༈    ཁ་ཅིག་སྤྲོས་བྲལ་མངོན་སུམ་དུ་རྟོགས་པའི་ཐེག་ཆེན་གྱི་བདེན་
པ་མངོན་རྟོགས། སྐབས་འདིར་བསྟན་པའི་མཐོང་ལམ་གྱི་མཚན་ཉིད་ཟེར་ན། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། སྐབས་འདིར་ཤུགས་
ལ་བསྟན་པའི་མཐོང་ལམ་ཡིན་པའི་ཕྱིར། དེར་ཐལ། རྣམ་བཤད་ལས། འདའ་བྱའི་མངོན་རྟོགས་བྱང་སེམས་ཀྱི་མཐོང་ལམ་གྱིས་བསྡུས་པ་ནི། དངོས་བསྟན་གྱིས་མཐོང་ལམ་དེའི་ཤུགས་ལ་བསྟན་པ་ཡིན་ནོ། །ཞེས་གསུངས་པའི་ཕྱིར། གཞན་
ཡང། ཉན་ཐོས་ཀྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེ་དེར་ཐལ། རྣམ་བཤད་ལས། འདིས་ཉན་ཐོས་རང་རྒྱུད་ཀྱི་མཐོང་ལམ་དང། བྱང་ཆུབ་སེམས་དཔའི་རྒྱུད་ལ་བསྒོམ་པར་བྱ་བ་ཤེས་མཐོང་གིས་བལྟས་ནས་འདའ་
བར་བྱ་བའི་མཐོང་ལམ་གཉིས་ཀ་བསྡུས་ནས་བསྟན་པ་ཡིན་ནོ། །ཞེས་གསུངས་པའི་ཕྱིར། གཉིས་ཀ་ལ་འདོད་པར་མི་ནུས་སོ། །ཁ་ཅིག་འདིའི་བྱེད་ཀྱི་ཐེག་ཆེན་མཐོང་ལམ་ཡིན་ན། སྐབས་འདིར་དངོས་བསྟན་གྱི་འདའ་བྱེད་མཐོང་ལམ་ཡིན་པས་ཁྱབ་
ན། གང་ཟག་གི་བདག་མེད་རྟོགས་པའི་འདའ་བྱེད་ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། དམན་པའི་ས་ལས་འདའ་བྱེད་ཀྱི་ཐེག་ཆེན་མཐོང་ལམ་ཡིན་པའི་ཕྱིར། དེར་ཐལ། ཐེག་ཆེན་གྱི་མཐོང་ལམ་ཡིན་པའི་ཕྱིར། འདོད་མི་
ནུས་ཏེ། སྐབས་འདིར་ཤུགས་ལ་བསྟན་པའི་འདའ་བྱའི་མཐོང་ལམ་ཡིན་པའི་ཕྱིར། དེར་ཐལ། རྣམ་བཤད་ལས། འདིར་དངོས་སུ་བསྟན་པའི་མཐོང་ལམ་འདའ་བྱེད་དང། ཤུགས་ལ་བསྟན་པའི་འདའ་བྱའི་མངོན་རྟོགས་སོ། །ཞེས་གསུངས་པའི་

[025A]༄༅། །ཕྱིར༑ ཁ་ཅིག་བྱང་ཆུབ་སེམས་དཔའ་གནས་ནས་འདའ་བ་དང། ཤེས་མཐོང་གིས་བལྟས་ནས་འདའ་བའི་མཐོང་ལམ་གང་རུང་ཡིན་ན། བྱང་ཆུབ་སེམས་དཔའི་རང་རྒྱུད་ཀྱི་མཐོང་ལམ་ཡིན་པས་ཁྱབ་ཟེར་ན། ཉན་རང་གི་
མཐོང་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་ཆུབ་སེམས་དཔས་ཤེས་མཐོང་གིས་བལྟས་ནས་འདའ་བའི་མཐོང་ལམ་ཡིན་པའི་ཕྱིར། དེར་ཐལ། རྣམ་བཤད་ལས། བྱང་ཆུབ་སེམས་དཔས་ཉན་རང་གིས་ལ་མཐོང་ལམ་གྱི་སྐབས་སུ་ཤེས་
མཐོང་གིས་བལྟས་ནས་དེ་ལས་འདའ་བར་བྱེད་པ་དེ་ཡིན་ལ། ཞེས་གསུངས་པའི་ཕྱིར། ཁོ་ན་རེ། དེ་མི་འཐད་པར་ཐལ། བྱང་སེམས་ཀྱིས་ཤེས་མཐོང་གིས་བལྟས་ནས་འདའ་བའི་དོན་བྱང་སེམས་རང་རྒྱུད་ལ་བསྐྱེད་ནས་ཤེས་ཞིང་མཐོང་བའི་སྒོ་ནས་
འདའ་བའི་དོན་ཡིན་གྱི། མིག་གིས་གཟུགས་ལ་བལྟས་ནས་འདའ་བལྟ་བུ་བུ་མ་ཡིན་པར་བཤད་པའི་ཕྱིར། ཟེར་ན། སྐྱོན་མེད་དེ། དེ་ནི་བྱང་སེམས་རང་རྒྱུད་ཀྱི་འདའ་བྱའི་ལམ་ལ་དགོངས་པའི་ཕྱིར། །གཉིས་པ་རང་ལུགས་ལ་རྣམ་བཤད་ལྟར་ན་
སྤྲོས་བྲལ་མངོན་སུམ་དུ་རྟོགས་པའི་ཐེག་ཆེན་གྱི་བདེན་པ་མངོན་རྟོགས། སྐབས་འདིར་དངོས་སུ་བསྟན་པའི་ཐེག་ཆེན་གྱི་མཐོང་ལམ་གྱི་མཚན་ཉིད། དེ་ལ་ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་ཡོད། འོན་ཀྱང་མཁས་པ་
ཁ་ཅིག་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་འདིའི་དངོས་བསྟན་གྱི་གཙོ་བོ་ཡིན་ཞེས་གསུངས་ཀྱང་རྩ་འགྲེལ་དང་མི་མཐུན་སྙམ་མོ།།    ༈    ཁ་ཅིག་དམན་ལམ་
སྔོན་དུ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་ཆོས་ཅན། སྐབས་འདིར་དངོས་སུ་བསྟན་པའི་ཐེག་ཆེན་གྱི་མཐོང་ལམ་ཡིན་པར་ཐལ། སྤྲོས་བྲལ་མངོན་སུམ་དུ་རྟོགས་པའི་ཐེག་ཆེན་གྱི་བདེན་པ་མངོན་རྟོགས་ཡིན་པའི་ཕྱིར་

[025B] ཐེག་ཆེན་མཐོང་ལམ་བར་ཆད་མེད་ལམ་ཡིན་པའི་ཕྱིར། འདོད་ན། དེ་ཆོས་ཅན། སྐབས་འདིར་དངོས་བསྟན་བསྟན་བྱའི་གཙོ་བོ་ཡིན་པར་ཐལ། འདོད་པའི་ཕྱིར། ཟེར་ན། མ་ཁྱབ། ཡང་ཁ་ཅིག་ཐེག་ཆེན་གྱི་མཐོང་ལམ་ཆོས་ཅན་
མཚན་ཉིད་དེར་ཐལ། སྐབས་འདིར་དངོས་སུ་བསྟན་པའི་ཐེག་ཆེན་གྱི་མཐོང་ལམ་ཡིན་པའི་ཕྱིར། དེར་ཐལ། སྐབས་འདིར་དངོས་སུ་བསྟན་པ་གང་ཞིག། ཐེག་ཆེན་གྱི་མཐོང་ལམ་ཡིན་པའི་ཕྱིར། ཟེར་ན། མ་ཁྱབ། འོ་ན་ཐེག་ཆེན་གྱི་མཐོང་ལམ་
ཆོས་ཅན། སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཡིན་པར་ཐལ། སྟོང་ཉིད་མངོན་སུམ་དུ་རྟོགས་པ་གང་ཞིག་ཐེག་ཆེན་གྱི་མཐོང་ལམ་ཡིན་པའི་ཕྱིར། ཁྱབ་པ་ཁས། འདོད་ན། དེ་ཆོས་ཅན། བྱང་སེམས་རྗེས་ཐོབ་པའི་རྒྱུད་ལ་
ཁྱོད་མེད་པར་ཐལ། ཁྱོད་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཡིན་པའི་ཕྱིར། འདོད་མི་ནུས་སོ། །ཁ་ཅིག་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་གཞལ་བྱར་གྱུར་པའི་ཀུན་རྫོབ་བདེན་པ་ཡོད་པར་ཐལ། ཐེག་ཆེན་མཐོང་ལམ་ཤེས་
བཟོད་སྐད་ཅིག་བཅུ་དྲུག་གི་གཞལ་བྱར་གྱུར་པའི་ཀུན་རྫོབ་བདེན་པ་ཡོད་པའི་ཕྱིར། དེར་ཐལ། དེ་བཅུ་དྲུག་གི་ཡུལ་དུ་གྱུར་པའི་ཀུན་རྫོབ་བདེན་པ་ཡོད་པའི་ཕྱིར། དེར་ཐལ། དེ་བཅུ་དྲུག་གི་དམིགས་ཡུལ་དུ་གྱུར་པའི་ཀུན་རྫོབ་བདེན་པ་ཡོད་པའི་ཕྱིར། ཟེར་ན། མ་ཁྱབ་
མ་གྲུབ་ན་དེར་ཐལ། དེའི་དམིགས་ཡུལ་དུ་གྱུར་པའི་བདེན་བཞིའི་རྣམ་པ་བཅུ་དྲུག་ཡོད་པའི་ཕྱིར། དེར་ཐལ། གཟུགས་རྟག་མ་ཡིན་ཞེས་སོགས་ཀྱིས་དེ་ཡོད་པར་བསྟན་པའི་ཕྱིར།།    ༈    འདིར་འགྲེལ་པ་ལས། ཉན་ཐོས་ཀྱི་ལམ་ནི་
བྱང་ཆུབ་སེམས་དཔས་ཡོངས་སུ་ཤེས་པར་བྱ་བ་ཡིན་གྱི། མངོན་དུ་བྱ་བ་ནི་མ་ཡིན་པས་བསྒོམ་པའི་ལམ་ནི་མ་བསྟན་ཏོ། །ཞེས་པའི་སྐབས་སུ་ཁ་ཅིག་སྐབས་འདིར་སྒོམ་ལམ་དངོས་སུ་མ་བསྟན་ཞེས་གསུངས་པ་ནི། གཙོ་བོར་བདག་མེད་

[026A]༄༅། །མངོན་སུམ་དུ་རྟོགས་པའི་ཐེག་དམན་གྱི་སྒོམ་ལམ་ལ་དགོངས་པ་ཡིན་ཟེར་ན། དེ་མི་འཐད་པར་ཐལ། །ཉི་སྣང་ལས། ཐམས་ཅད་ཤེས་པ་ཉིད་ལ་སྒོམ་པའི་ལམ་མེད་པའི་ཕྱིར་རོ། །ཞེས་གསུངས་པ་གང་
ཞིག། ཐེག་དམན་པ་ལ་བདག་མེད་གཙོ་བོར་བསྒོམ་པའི་གཞི་ཤེས་སུ་གྱུར་པའི་སྒོམ་ལམ་མེད་པ་མི་འཐད་པའི་ཕྱིར། ཁ་ཅིག་དེ་ལྟར་གསུངས་པ་ནི་གཙོ་བོར་སྟོང་ཉིད་རྟོགས་པའི་ཐེག་ཆེན་གྱི་སྒོམ་ལམ་ལ་བྱེད་པ་ཡིན་ཟེར་ན། དེ་ཡང་མི་
འཐད་པར་ཐལ། དེ་འདྲའི་སྒོམ་ལམ་དེ་བྱང་ཆུབ་སེམས་དཔས་གཙོ་བོར་བསྒོམ་དགོས་པའི་ཕྱིར། ཁྱབ་སྟེ། འདིར་བྱང་ཆུབ་སེམས་དཔས་གོམས་པ་ལྷུར་ལེན་གྱི་ཚུལ་གྱིས་གཙོ་བོར་མི་སྒོམ་པའི་སྒོམ་ལམ་ཞིག་དངོས་སུ་མི་སྟོན་པའི་དོན་དུ་འཆད་པ་
གཙོ་བོར་བྱེད་དགོས་པའི་ཕྱིར།།    ༈    དང་པོ་ནི། གཟུགས་རྟག་མ་ཡིན་མི་རྟག་མིན། །ཞེས་པ་ནས། ཀུན་ཤེས་ཉིད་ཀྱི་སྐད་ཅིག་མ། །ཞེས་པའི་བར་གྱི་གཞུང་རྫོགས་མ་ཐག་དེ་ལྟར་འདི་དང་
ཡང་འདི་ཞེས་པའི་གཞུང་མ་བརྩམས་པའི་བར་དེར་མི་རྟག་ལ་སོགས་བཅུ་དྲུག་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་དངོས་སུ་སྟོན་བྱེད་ཀྱི་གཞུང་ཞིག་འབྱུང་རིགས་པ་ལས་མི་འབྱུང་བ་མི་འཐད་པར་ཐལ། དཔེར་ན། སྐབས་
གཉིས་པར། བདེན་དང་བདེན་ལ་བཟོད་པ་དང། །ཞེས་སོགས་ཀྱིས་མཐོང་ལམ་བསྟན་རྗེས་དེའི་རིགས་རྒྱུན་དུ་གྱུར་པའི་སྟོང་ཉིད་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་དངོས་སུ་སྟོན་བྱེད་ཀྱི་གཞུང་འབྱུང་
བ་བཞིན་ཡིན་པའི་ཕྱིར། ཟེར་ན།།    ༈    སྔར་བཤད་པའི་སྐབས་དེར་དེ་ལྟ་བུའི་སྒོམ་ལམ་དངོས་སུ་མི་སྟོན་པའི་རྒྱུ་མཚན་ཡོད་དེ། དེ་བྱང་ཆུབ་སེམས་དཔས་ཤེས་མཐོང་གིས་བལྟས་ནས་འདའ་བའི་ལམ་

[026B] དང་པོ་དེར་ཐལ། གཟུགས་རྟག་མ་ཡིན་མི་རྟག་མིན། །ཞེས་སོགས་ཀྱི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་དེ་བྱང་ཆུབ་སེམས་
དཔས་ཤེས་མཐོང་གིས་བལྟས་ནས་འདའ་བའི་ལམ་དུ་བསྟན་པ་ལ་བརྟེན་ནས། དེའི་རིགས་རྒྱུན་དུ་གྱུར་བའི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་སྒོམ་ལམ་ཡང། བྱང་ཆུབ་སེམས་དཔས་ཤེས་མཐོང་གིས་བལྟས་ནས་
འདའ་བའི་ལམ་དུ་གོ་ནུས་པའི་ཕྱིར། གོང་གི་ཕྱི་མ་དེར་ཐལ། བྱང་སེམས་ཀྱིས་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཡེ་ཤེས་གོམས་པ་ལྷུར་ལེན་གྱི་ཚུལ་གྱིས་མི་བསྒོམ་པས་དེ་འདྲའི་སྒོམ་ལམ་པ་མེད་པའི་ཕྱིར། ཁ་ཅིག་སྐབས་
གསུམ་པར་དངོས་སུ་མི་སྟོན་རྒྱུའི་སྒོམ་ལམ་མེད་པར་ཐལ། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་དེ་སྐབས་གསུམ་པར་དངོས་སུ་མི་སྟོན་རྒྱུ་ཡིན་པ་གང་ཞིག། དེ་འདྲའི་
སྒོམ་ལམ་མེད་པའི་ཕྱིར། ཟེར་ན། མ་ཁྱབ། འདོད་ན། དེ་ཡོད་པར་ཐལ། སྒོམ་ལམ་ཡིན་ན། དེ་ཡིན་དགོས་པའི་ཕྱིར། དེར་ཐལ། སྐབས་གསུམ་པར་སྒོམ་ལམ་དངོས་སུ་མི་སྟོན་པ་ལ་རྒྱུ་མཚན་ཡང་དག་ཡོད་པའི་ཕྱིར། ཁ་ཅིག་མི་རྟག་ལ་སོགས་
བཅུ་དྲུག་མངོན་སུམ་དུ་རྟོགས་ཤིང་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཐེག་ཆེན་གྱི་སྒོམ་ལམ་ཆོས་ཅན། སྐབས་གསུམ་པར་དངོས་སུ་མི་སྟོན་རྒྱུའི་སྒོམ་ལམ་མ་ཡིན་པར་ཐལ། མེད་ངེས་ཡིན་པའི་ཕྱིར། ཟེར་ན། རེ་ཞིག་མ་ཁྱབ། ཁ་ཅིག་
འགྲེལ་བར་བསྒོམ་པའི་ལམ་ནི་མ་བསྟན་ཏོ། །ཞེས་པའི་དོན་གཙོ་བོར་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་སྒོམ་ལམ་དེ། སྐབས་གསུམ་པར་དངོས་སུ་མ་བསྟན་པའི་དོན་ལ་བྱེད་རིགས་པར་ཐལ། དེས་དེ་འདྲའི་ཐེག་ཆེན་སྒོམ་ལམ་དེ། སྐབས་

[027A]༄༅། །གསུམ་པར་དངོས་སུ་མ་བསྟན་པར་བཤད་པའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། དེས་སྐབས་གསུམ་པར་སྒོམ་ལམ་དངོས་སུ་མ་བསྟན་པར་བཤད་པའི་ཕྱིར། དེར་ཐལ། སྐབས་གསུམ་པར་སྒོམ་ལམ་དངོས་
སུ་མ་བསྟན་པའི་ཕྱིར།།    ༈    དེ་ལྟར་འདི་དང་ཡང་འདི་དང། །ཞེས་པ་ནས། རྫོགས་པར་ཡོངས་སུ་བསྟན་པ་ཡིན། །ཞེས་པའི་བར་གསུངས་ཏེ། དོན་ནི། འགྲེལ་བར། །བཤད་མ་ཐག་པའི་ཚུལ་དུ་
རྣམ་པ་ཐམས་ཅད་མཁྱེན་པ་ཉིད་འདི་དང། ཞེས་པ་ནས། རྣམ་པ་གསུམ་པོ་ཡོངས་སུ་རྫོགས་པར་མཛད་པ་ཡིན་ནོ། །ཞེས་པའི་བར་གསུངས། མདོ་འགྲེལ་ནི། ཚིག་དོན་དུ་གཏོགས་པས་འདིའི་སྐབས་སུ་གཉིས། ཚིག་དོན་དང། མཐའ་དཔྱད་པའོ་
དང་པོ་རྩ་བ་ལྟར་ན། དེ་ལྟར་མཁྱེན་གསུམ་རྒྱས་པར་བསྟན། ཡུམ་བར་མ་ལས། རབ་འབྱོར་ཡུམ་འདི་ནི་ཆོས་གང་ཡང་ཐོབ་པར་བྱེད་པ་མ་ཡིན། ཞེས་པ་ནས། འདས་པ་མ་ཡིན། མ་འོངས་པ་མ་ཡིན། ད་ལྟར་བྱུང་བ་མ་ཡིན། ཞེས་གསུམ་པོ་གཅིག་ཏུ་
བསྡུས་པའི་བར་གྱི་གཞི་ཤེས་ཀྱི་མཇུག་སྡུད་སྟོན་པའི་ཚིག་བཅུ་དགུ་བོ་འདི་དང། རང་འབྱོར་དེ་ལྟར་ཁམས་གསུམ་ལས་འདའ་བར་བྱེད་པ་མ་ཡིན། མྱ་ངན་ལས་འདས་པའི་དབྱིངས་ལ་གནས་པར་བྱེད་པ་མ་ཡིན། ཞེས་སོགས་ཡང་ལམ་ཤེས་ཀྱི་མཇུག་
བསྡུ་བའི་ཚིག་འདི་དང། ཡང་རབ་འབྱོར་ཡུམ་འདི་ནི་སངས་རྒྱས་ཀྱི་ཆོས་རྣམས་སྟེར་བར་བྱེད་པའམ་འཕྲོག་པར་བྱེད་པ་མ་ཡིན། ཞེས་སོགས་ཀྱི་ཚིག་འདི་ཡིན་ཏེ་མདོ་ཚིག་རྣམ་པ་གསུམ་པོ་འདི་ནི་ཆོས་ཅན། སྔར་མཁྱེན་གསུམ་བརྗོད་བྱར་བྱས་པའི་
གནས་སྐབས་གསུམ་པོ་དག་གི་མཇུག་རྫོགས་པར་ཡོངས་སུ་བསྟན་པ་ཡིན་ཏེ། སྔར་མཁྱེན་གསུམ་རྫོགས་པར་བསྟན་པ་དེ་དག་གི་མཇུག་སྡུད་སྟོན་པའི་ཚིག་ཡིན་པའི་ཕྱིར།།    ༈    །གཉིས་པ་མཐའ་དཔྱད་པ་ལ། ཁ་ཅིག་དེ་ལྟར་འདི་དང་ཡང་

[027B] །ཞེས་སོགས་ཀྱི་དོན་གཞི་ཤེས་ཀྱི་མཇུག་སྡུད་སྟོན་ཚུལ་དང་པོར་བྱས་ནས་འཆད་མི་རིག་པར་ཐལ། དེ་ནི་རྣམ་མཁྱེན་གྱི་མཇུག་སྡུད་སྟོན་ཚུལ་ཐོག་མར་བྱས་ནས་འཆད་དགོས་པའི་ཕྱིར། དེར་ཐལ། འགྲེལ་པ་ལས། ཐམས་ཅད་མཁྱེན་པ་ཉིད་
འདི་དང། ལམ་ཤེས་པ་ཉིད་འདི་དང། ཐམས་ཅད་ཤེས་པ་ཉིད་འདི་སྟེ། ཞེས་གསུངས་པའི་ཕྱིར། ཟེར་ན། སྐྱོན་མེད་དེ། དེ་ནི་གང་བྱས་ཀྱང་མི་འགལ་ཡང། རྩ་བར་ཡུམ་བར་མའི་མདོ་ནས་མཇུག་སྡུད་སྟོན་ཚུལ་གྱི་དབང་དུ་བྱས་ནས་བཤད། འགྲེལ་
པར་བརྒྱད་སྟོང་པ་ནས་མཇུག་སྡུད་སྟོན་པའི་ཚུལ་དང་བསྟུན་ནས་བཤད་པའི་ཕྱིར། དེར་ཐལ། ཁོ་ན་རེ། རྩ་འགྲེལ་དེ་གཉིས་ཀྱི་དོན་མི་མཐུན་པར་ཐལ། འགྲེལ་པར་བརྒྱད་སྟོང་པ་དང་མཐུན་པར་བཤད་ཅིང། རྩ་བ་དང་མཐུན་པར་མ་བཤད་པའི་ཕྱིར་ཟེར་
ན། རེ་ཤིག་མ་གྲུབ་སྟེ། འགྲེལ་པས་དེ་ལྟར་བཤད་པ་དེ་ཡང་རྩ་བ་དང་མཐུན་པའི་ཕྱིར། དེར་ཐལ། ཡུམ་གྱི་མདོ་གསུམ་ག་རྒྱན་གྱི་རྩ་བའི་མདོ་ཡིན་པའི་ཕྱིར། ཡང་ཁོ་ན་རེ། མཁྱེན་གསུམ་གྱི་མཇུག་སྡུད་སྟོན་པའི་ཡུམ་གྱི་མདོ་དེ་གཉིས་
ཀྱི་དོན་མི་མཐུན་པར་ཐལ། ཡུམ་གྱི་མདོ་དེ་གཉིས་ཀྱིས་མཁྱེན་གསུམ་གྱི་མཇུག་སྟོན་པའི་གོ་རིམ་མི་མཐུན་པའི་ཕྱིར། ཟེར་ན། མ་ཁྱབ། འོ་ན། ཡུམ་བར་མ་དང་བརྒྱད་སྟོང་པའི་དོན་མི་མཐུན་པར་ཐལ། དེ་གཉིས་ཀྱི་མདོ་ཚིག་ཇི་བཞིན་མི་
མཐུན་པའི་ཕྱིར། ཁྱབ་པ་ཁས། རྟགས་དེར་ཐལ། དེ་གཉིས་ཀྱི་ཚིག་ལ་རྒྱས་བསྡུས་མི་འདྲ་བ་ཡོད་པའི་ཕྱིར། དེར་ཐལ། ཡུམ་བར་མའི་མདོ་ཚིག་རྒྱས་ཤིང། ཅིག་ཤོས་དེ་ལས་བསྡུས་པའི་ཕྱིར། འདོད་མི་ནུས་ཏེ། བརྒྱད་སྟོང་དོན་བསྡུས་
ལས། དེ་ལྟར་ཇི་སྐད་བཤད་རྣམས་ཀྱིས། །བརྒྱད་སྟོང་འདིར་དོན་མ་ཚང་མེད། །འདིར་གཞུང་བསྡུས་པ་ཡིན་འདོད་དེ། །དོན་ནི་ཇི་སྐད་གསུངས་དེ་ཉིད། །ཅེས་གསུངས་པའི་ཕྱིར།། །།ཞེས་པའི་གསུང་པར་འདི་བཞིན་སེར་

[028A]༄༅། །སྨད་གྲྭ་ཚང་གི་མཁས་གྲུབ་ཆེན་པོ་བསྟན་པ་དར་རྒྱས་ཀྱི་ཡིག་ཆ་གཞིར་བཟུང་སྟེ་ཡིག་ཆའི་དཀའ་གནད་མདོར་བསྡུས་རྣམས་སྤྲོས་བཤད་དང། ཁ་སྐོང། མཐའ་དཔྱོད། ཐུན་མོང་མིན་པའི་ཁས་ལེན་མི་གསལ་བ་རྣམས་འདིར་གསལ་ཡོད་པར་བརྟེན་སྔ་དུས་བློ་གསལ་བ་རྣམས་ནས་ཡིག་ཆ་དང་ཟུར་སྦྲེལ་གསན་སྦྱོང་མཛད་མུས་
དང། མཁོ་གནད་ཀྱང་ཤིན་ཏུ་ཆེ་རུང། གསུང་པར་ཅོ་ནེ་དགོན་ཆེན་དུ་བཞུགས་པ་དུས་འགྱུར་དབང་གིས་སྔར་ནས་མེ་བཞེས་ཟིན་འདུག་པས་ད་ཕན་སློབ་གཉེར་བའི་ཁྲོད་དུ་ཡིག་ཆ་དཀོན་གཤིས་གྲྭ་ཚང་མཁན་པོ་རྒྱལ་རོང་བློ་བཟང་བསྟན་འཛིན་དང། དགེ་བཤེས། སློབ་གཉེར་བ་རྣམས་ནས་ཡིག་ཆ་ཆ་ཚང་གསུང་བར་ཞིག་འགྲུབ་ཐབས་ཐུགས་
གཉེར་ཆེ་བ་དང་བཅས་མཁའ་མཉམ་འགྲོ་ཀུན་ཕན་བདེའི་རྩ་བ་རྒྱལ་པའི་ལུང་རྟོགས་ཀྱི་བསྟན་པ་རིན་པོ་ཆེ་བཤད་སྒྲུབ་དར་རྒྱས་གོང་འཕེལ་ཡུན་རིང་དུ་གནས་ཆེད་སེར་སྨད་གཞུང་པ་གྲྭ་སྐུ་བཅར་མཁན་དྲུང་ཏཱ་བླ་མ་རོང་རྣམ་སྲས་པ་ཐུབ་བསྟན་ནོར་བཟང་ཤག་ཚང་ནས་ལྷག་བསམ་རྣམ་པར་དག་པས་རྒྱུ་སྦྱོར་འདུ་འགོད་ཀྱིས་གོང་གསལ་ཡིག་ཆ་ཅོ་ནེའི་པར་
རྙིང་ཁུངས་དག་རང་ལམ་ཕྱི་བྱས་ཏེ་རབ་བྱུང་བཅུ་དྲུག་པའི་ལྕགས་ཕོ་སྟག་ལོར་གསུང་པར་དུ་ལེགས་བསྐྲུན་ཐོག་གྲྭ་ཚང་འདི་ཉིད་ཀྱི་ཆོས་མཛོད་དུ་བཞུགས་སུ་གསོལ་བའོ།། །།འདིར་འབད་དགེ་བའི་ས་བོན་ལེགས་སྨིན་ཐུབ་པའི་རིང་ལུགས་ཡོངས་འདུའི་ལྗོན། །བསྟན་འཛིན་རྐང་དྲུག་བྱེ་བ་
རྣམ་རྩེན་ཀུན་དགའི་མེ་ཏོག་ཕྱོགས་མཐར་རྒྱས། །མ་ནོར་ལམ་བཟང་འབྲས་བུའི་ཁུར་ཆེན་བསྟན་སྲིད་འགྲོ་ཕན་ཟུངས་སུ་དུད། །བླ་མེད་ཞི་བའི་གྲིབ་བསིལ་སྣུམ་པོར་འགྲོ་བ་མ་ལུས་དབུགས་འབྱིན་ཤོག། །སྲྦ་མངྒ་ལཾ།། །།



