[#THE FOLLOWING TEXT HAS INCOMPLETE SECTIONS, WHICH ARE ON ORDER]

[001A] །དབུ་མ་ལ་འཇུག་པའི་རྣམ་བཤད་དགོངས་པ་རབ་གསལ་གྱི་དཀའ་བའི་གནས་གསལ་བར་བྱེད་པའི་ལེགས་པར་བཤད་པ་བསྐལ་བཟང་མགུལ་རྒྱན་ཞེས་བྱ་བ་བཞུགས་སོ།། །།

[001B]༄༅། །ན་མོ་གུ་རུ་མཉྫུ་གྷོ་ཥཱ་ཡ། དབུ་མ་ལ་འཇུག་པའི་རྣམ་བཤད་དགོངས་པ་རབ་གསལ་གྱི་དཀའ་བའི་གནས་གསལ་པར་
བྱེད་པ་ལེགས་པར་བཤད་པའི་སྐལ་བཟང་མགུལ་རྒྱན་ཞེས་བྱ་བ། རྗེ་བཙུན་བླ་མ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་རྣམས་
ཀྱི་ཞབས་ལ་གུས་པ་ཆེན་པོས་ཕྱག་འཚལ་ལོ། །ལྷ་དབང་ལྷ་ཡི་སློབ་དཔོན་སྔོན་གྱི་ལྷ། །གདོང་དྲུག་གདོང་བཞི་པ་དང་གླང་པོའི་གདོང། །
སྣང་བདག་རྒྱུ་སྐར་བདག་པོ་ཉག་ཕྲན་བདག་མིག་གསུམ་པད་དཀར་མིག་དང་མིག་དམར་སོགས། །སྲིད་པའི་ཡོན་ཏན་དུ་མས་དྲེགས་
པ་ཡི། །རློམས་པས་འགྱིངས་པའི་ལྷ་བརྒྱའི་ཅོད་པན་གྱིས། གང་གི་ཞབས་ལ་གུས་པས་རྟེན་བྱེད་པ། །ཐུབ་དབང་ལྷ་ཡི་ལྷ་

[002A]༄༅། །ལ་ཕྱག་འཚལ་ལོ། །ཆོས་དབྱིངས་རྒྱ་མཚོའི་དབུས་ན་གནས་བཅས་ཤིང། །ངེས་དོན་གཞུང་ལུགས་འབུམ་གྱི་གདེངས་ཀས་བརྗིད། །རྣམ་དག་མཁྱེན་
བརྩེའི་ནོར་བུ་གཙུག་ན་མཛེས། །ཀླུ་སྒྲུབ་ཀླུ་ཡི་དབང་པོ་ལ་ཕྱག་འཚལ། །གང་གི་མཚན་ཙམ་འཛིན་པའི་སྐྱེ་བོ་ལ། །དངོས་འཛིན་འཁྲུལ་པ་ཞི་བའི་དཔལ་སྟེར་བ། །འཕགས་
པ་ལྷ་དང་སངས་རྒྱས་བསྐྱངས་ལ་སོགས། །ཤིང་རྟ་ཆེན་པོའི་སྲོལ་འཛིན་རྣམས་ལ་འདུད། །དྲི་མེད་བློ་གྲོས་དཀྱིལ་འཁོར་རབ་ཏུ་རྒྱས། །མདོ་རྒྱུད་གསུང་རབ་མཁའ་ལ་ཐོགས་
མེད་རྒྱུ། །མཐར་འཛིན་མུན་པ་སེལ་བའི་འོད་དཀར་ཅན། །དཔལ་ལྡན་ཟླ་བ་གྲགས་པའི་ཞབས་ལ་འདུད། །འཇམ་དབྱངས་མཁྱེན་པའི་ཆུ་གཏེར་ཆེ་ལས་འོངས། །དཔལ་ལྡན་
སྐུ་བཞིའི་བར་རིམ་མངོན་པར་མཐོ། །མཁས་མང་གསེར་རིའི་དབུས་ན་ལྷ་མེ་བ། །ཀུན་མཁྱེན་ཙོང་ཁ་པ་ལ་གུས་པས་འདུད། །ཐུབ་བསྟན་གངས་རིའི་སྤོ་ལ་གནས་སུ་བཅས་

[002B] ༑སྟོང་ཉིད་ཟབ་མོའི་གད་རྒྱང་ཆེར་བསྒྲག་པས། །ལྟ་ངན་རི་དགས་ཚོགས་རྣམས་སྐྲག་མཛད་པ། །རྒྱལ་ཚབ་དམ་པ་དར་མའི་ཞབས་ལ་འདུད། །ཆོས་ཀུན་གཟིགས་པའི་རྣམ་དཔྱོད་མིག་སྟོང་ལྡན། །རིགས་ཚུལ་རྡོ་
རྗེས་ཕ་རོལ་རྒོལ་བ་འཇོམས། །ཐུབ་བསྟན་སྐབས་གསུམ་དབང་པོ་དགེ་ལེགས་དཔལ། ཁྱོད་ཀྱི་རྣམ་དཀར་མཛད་པས་བདག་ཡིད་སྐྱོངས། །རྒྱ་ཆེན་ཚོགས་གཉིས་རིང་ནས་གོམས་པའི་མཐུས། །ཞིང་འདིར་བསྟན་པའི་
རྒྱལ་མཚན་འཛིན་པ་ལ། །ཟླ་མེད་མཁས་པའི་དབང་པོ་དགེ་འདུན་གྲུབ། །སྲས་དང་བཅས་པའི་ཞབས་ལ་བདག་ཕྱག་འཚལ། །ཐུབ་དབང་ཆོས་ཀྱི་རྒྱལ་པོའི་རིགས་འཁྲུངས་ཤིང། །འཕགས་ནོར་རིན་ཆེན་བདུན་གྱི་འབྱོར་བས་
ཕྱུག་དཔལ་ལྡན་ཐུབ་བསྟན་ས་ཆེན་བཞི་ལ་དབང། །འཕྲིན་ལས་བཟང་པོའི་ཞབས་ལ་གུས་པས་འདུད། །ངེས་དོན་གཞུང་བརྒྱའི་དགོངས་པ་ཐུགས་སུ་ཆུད། །ཐམས་ཅད་ཡོད་སྨྲའི་བརྟུལ་ཞུགས་མཆོག་ལ་གནས། །
དཔལ་ལྡན་མཁས་པའི་གཙུག་རྒྱན་ཆོས་ཀྱི་རྗེ། །གཉལ་སྟོན་ཡབ་སྲས་གཉིས་ལ་གུས་ཕྱག་འཚལ། །གསུང་རབ་ཀུན་གྱི་དེ་ཉིད་འབྱེད་པ་ལ། །རྗེ་བཙུན་མཁྱེན་པའི་གཏེར་དང་མི་གཉིས་པ། །བསླབ་གསུམ་ཆོས་ཀྱི་རྒྱལ་མཚན་
འཛིན་པའི་དཔལ། །འཕྲིན་ལས་བཟང་པོས་རྟག་ཏུ་བདག་སྐྱོངས་ཤིག་ཀླུ་སྒྲུབ་ཐུགས་ཀྱི་ཆུ་མཚོ་ལས་འོངས་པའི། །བློ་བཟང་གསུང་གི་ལེགས་བཤད་མེ་ཏོག་ཕྲེང། །སྡེབས་ལེགས་ཚིག་གི་སྲད་བུ་ལ་བརྒྱུས་ནས། །
སྐལ་བཟང་མགྲིན་པའི་རྒྱན་དུ་བདག་གིས་སྦྱིན། །ཕྱོགས་ལྷུང་རབ་རིབ་སྐྱོན་གྱིས་མིག་སྒྲིབ་པའི། །སྐྱེ་བ་རྣམས་ལ་དགའ་བ་མི་སྐྱེད་ཀྱང། །གཟུར་གནས་རྣམ་དཔྱོད་ལྡན་པས་འདི་མཐོང་ན། །འཛུམ་པའི་མདངས་ཀྱི་ལྷ་མར་འགྱུར་

[003A]༄༅། །བར་ངེས། ཇི་སྐད་དུ་དྲང་ངེས་རྣམ་འབྱེད་ལས། །འཛམ་གླིང་མཁས་པའི་རྒྱན་འགྱུར་འདི་རྣམས་ཀྱི། །ལེགས་བཤད་ཀུན་ལ་སྙིང་ནས་གུས་མོད་ཀྱང། །འཁོར་འདས་བརྟེན་འབྱུང་མི་སླུའི་གཏན་
ཚིགས་ཀྱིས། །མཚན་འཛིན་དམིགས་གཏད་ཐམས་ཅད་འཇིགས་བྱེད་པའི། །ཟླ་བ་ལས་འོངས་ལེགས་བཤད་འོད་དཀར་གྱིས། །བློ་མིག་ཀུན་དའི་ཚལ་རབ་ཕྱེ་བའི་ཚེ། །སངས་རྒྱས་བསྐྱངས་ཀྱིས་བསྟན་པའི་ལམ་མཐོང་ནས། །ཀླུ་སྒྲུབ་ལུགས་
བཟང་གཙོ་བོར་མི་འཛིན་སུ། །ཞེས་གསུངས་པ་ལྟར་འཕགས་པ་ཀླུ་སྒྲུབ་ཡབ་སྲས་ཀྱི་དགོངས་པ། །སློབ་དཔོན་སངས་རྒྱས་བསྐྱངས་ཀྱི་བཤད་སྲོལ། །དཔལ་ལྡན་ཟླ་བས་ལེགས་པར་བཀྲལ་བའི་ཐལ་འགྱུར་བའི་ལུགས་
མཆོག་དྲི་མ་མེད་པ། །གངས་རིའི་ཁྲོད་འདིར་རྗེ་ཙོང་ཁ་པས་གསལ་བར་མཛད་པའི་ཤིང་རྟའི་སྲོལ་འབྱེད་ཆེན་པོ་དྲང་ངེས་རྣམ་འབྱེད་དང། །རྣམ་བཤད་རྣམ་པ་གཉིས་ཀྱི་དོན། །སྐལ་བཟང་མི་འབྱེད་ཀྱིས་བཀྲལ་བའི་རྗེས་
སུ་འབྲང་སྟེ། །རྟོགས་དཀའ་བའི་གནས་རྣམས་གཏན་ལ་འབེབས་པར་བྱེད་པ་ལ། །ཐོག་མར།    ༈    ཞེས་སོགས་ཀྱི་སྐབས་སུ། བསྟན་བཅོས་འདིའི་འཇུག་བྱའི་དབུ་མ་ངོས་བཟུང་བ་དང་དེ་ལ་བསྟེན་
བཅོས་འདི་ཇི་ལྟར་འཇུག་པའི་ཚུལ་གཉིས་ལས། དང་པོ་ནི། དབུ་མའི་སྒྲས་བསྟན་པ་དེ་ལ། གཞི་དབུ་མ། ལམ་དབུ་མ། འབྲས་བུ་དབུ་མ། དབུ་མའི་བསྟན་བཅོས་ལ་དབུ་མར་བྱས་པ། དབུ་མའི་གྲུབ་མཐའ་
ལ་དབུ་མར་བྱས་པ་སོགས་དུ་མ་ཡོད་ཀྱང། བསྟན་བཅོས་འདིའི་འཇུག་བྱའི་དབུ་མ་དེ་དབུ་མའི་བསྟན་བཅོས་ལ་བྱེད་པ་ཡིན་ཏེ། རང་འགྲེལ་གྱི་ཐོག་མར། དབུ་མའི་བསྟན་བཅོས་ལ་འཇུག་པར་བྱ་བའི་ཕྱིར། དབུ་མ་

[003B] ཞེས་དང་འཇུག་ཏུ་ཡང། དེའི་ཕྱིར་དབུ་མའི་བསྟན་བཅོས་ལ་འཇུག་པ་འདི་སྦྱར་བ་ཡིན་ནོ། ཞེས་གསུངས། དབུ་མའི་བསྟན་བཅོས་རྣམས་ཀྱི་ནང་ནས་ཀྱང་རྩ་བ་ཤེས་རབ་དེ་བསྟན་
བཅོས་འདིའི་འཇུག་བྱའི་དབུ་མ་ཡིན་གྱི། རིན་ཆེན་ཕྲེང་བ་སོགས་རིགས་ཚོགས་ཕྱི་མ་རྣམས་དང། བཞི་བརྒྱ་པ་སོགས་འདིའི་འཇུག་བྱའི་དབུ་མ་མ་ཡིན་ཏེ། རང་འགྲེལ་ལས། རྩ་ཤེས་ཁུངས་སུ་མཛད་པ་ན། དབུ་མ་ལས་
ཞེས་དང། དབུ་མའི་བསྟན་བཅོས་ལས་ཞེས་མང་དུ་འབྱུང་ཞིང། རིན་ཆེན་ཕྲེང་བ་སོགས་ཁུངས་སུ་མཛད་པ་ན། ཇི་སྐད་དུ་རིན་པོ་ཆེའི་ཕྲེང་བ་ལས། ཞེས་དང། བཞི་བརྒྱ་པ་སོགས་ཁུངས་སུ་མཛད་པ་ན། ཇི་སྐད་དུ་འཕགས་པ་
ལྷས་ཞེས་རང་མིང་གི་སྨོས་ནས་བཤད་པ་ཡིན་པའི་ཕྱིར། དབུ་མའི་བསྟན་བཅོས་ལ་དབུ་མར་བྱས་པ་གཞན་ཡང་ཡོད་དེ། དབུ་མ་རྩ་བ་ཤེས་རབ་ཞེས་པའི་དབུ་མ་དེ། དབུ་མའི་བསྟན་བཅོས་ལ་བྱེད་པའི་ཕྱིར་ཏེ། དབུ་མ་
རྩ་བ་ཤེས་རབ་དེ། དབུ་མའི་བསྟན་བཅོས་ཀུན་གྱི་གྮིའམ་རྩ་བ་ལྟ་བུ་ཡིན་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར་ཏེ། ཊིཀ་ཆེན་ལས། འདིར་གང་ལ་འཇུག་པའི་དབུ་མ་ནི། དབུ་མའི་བསྟན་བཅོས་ལ་འཇུག་པར་བྱ་བའི་ཕྱིར་
ཞེས་གསུང་པས་དབུ་མའི་བསྟན་བཅོས་ཡིན་ལ། དེ་ཡང་འདིའི་འགྲེལ་པར་རྩ་ཤེས་ཁུངས་སུ་མཛད་པ་ན་དབུ་མ་ལས། ཞེས་མང་དུ་གསུངས་པ་ལྟར་རྩ་ཤེས་ལ་བྱའི། དབུ་མའི་གཞུང་གཞན་དང། དབུ་མའི་དོན་གཞན་ལ་མི་བྱའོ་
མ་དྷྱ་མ་ཀའི་སྐད་ཀྱི་བྱིངས་ལ་བརྩམས་ནས། དབུ་མའི་བསྟན་བཅོས་སམ་དབུ་མའི་གྲུབ་མཐའ་ལ་དབུ་མར་བྱས་པར་ཤེས་རབ་སྒྲོན་མར་ཡང་བཤད་པས། དབུ་མ་ཞེས་པ་ཙམ་ལས་མ་བྱུང་ཡང། འདིར་དབུ་མའི་བསྟན་བཅོས་

[004A]༄༅། །ལ་གོ་བར་བྱའོ། མཁས་པ་ཁ་ཅིག་དབུ་མ་ལ་འཇུག་པ་ཞེས་པའི་ཚིག་ཟུར་གྱི་དབུ་མ་དེ་དབུ་མའི་བསྟན་བཅོས་ལ་བྱེད་ཀྱང། དབུ་མ་རྩ་བ་ཤེས་རབ་ཞེས་པའི་ཚིག་ཟུར་གྱི་དབུ་མ་དེ་ཟབ་
མོ་སྟོང་པ་ཉིད་ལ་བྱེད། དེའི་རྒྱུ་མཚན་ནི། བསྟན་བཅོས་འདི་ཆོས་ཅན། ཁྱོད་ལ་དབུ་མ་ལ་འཇུག་པ་ཞེས་བརྗོད་པའི་རྒྱུ་མཚན་ཡོད་དེ། རྩ་བ་ཤེས་རབ་ལ་དབུ་མ་ཞེས་བྱ་ལ། ཁྱོད་དེ་ལ་ཟབ་པ་དང་རྒྱ་ཆེ་བ་
གཉིས་ཀྱི་སྒོ་ནས་འཇུག་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། རྩ་བ་ཤེས་རབ་ཆོས་ཅན། ཁྱོད་ལ་དབུ་མ་ཞེས་བརྗོད་པའི་རྒྱུ་མཚན་ཡོད་དེ། ཟབ་མོ་སྟོང་པ་ཉིད་ལ་དབུ་མ་ཞེས་བྱ་ལ། ཁྱོད་ཀྱིས་དེ་བརྗོད་བྱའི་
གཙོ་བོར་བྱེད་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར། ཞེས་གསུངས་པ་མི་འཐད་དེ། ཊིཀ་ཆེན་ལས། མ་དྷྱ་མ་ཀའི་སྐད་ཀྱི་བྱིངས་ལ་བརྩམས་ནས་དབུ་མའི་བསྟན་བཅོས་སཾ་དབུ་མའི་གྲུབ་མཐའ་ལ་དབུ་མར་བྱས་པར་ཤེས་
རབ་སྒྲོན་མེར་ཡང་བཤད་པས། ཞེས་པ་འདིས། དབུ་མ་རྩ་བ་ཤེས་རབ་ཞེས་པའི་དབུ་མ་དེ་དབུ་མའི་བསྟན་བཅོས་ལ་བྱེད་པར་བསྟན་ཟིན་པའི་ཕྱིར། དབུ་མའི་སྒྲས་བསྟན་པ་དེ་ལ། གཞི་དབུ་མ་སོགས་གསུམ་ཡོད་
ན༑ དེ་གསུམ་གྱི་ཁྱད་པར་ཇི་ལྟ་བུ་ཟེར་ན། གཞི་དབུ་མ་ནི་ཟབ་མོ་སྟོང་པ་ཉིད་ལྟ་བུ་ལ་བྱེད། ལམ་དབུ་མ་ནི་སྟོང་ཉིད་རྟོགས་པའི་སློབ་ལམ་ལྟ་བུ་ལ་བྱེད། འབྲས་བུ་དབུ་མ་ནི་སྟོང་ཉིད་མངོན་སུམ་དུ་རྟོགས་པ་མཐར་
ཕྱིན་པའི་ཡེ་ཤེས་ལ་བྱེད། བྱས་པ་ལ་ཁོ་ན་རེ། རང་བཞིན་རྣམ་དག་གི་ཆར་གྱུར་བའི་ངོ་བོ་ཉིད་སྐུ་ཆོས་ཅན། གཞི་དབུ་མ་ཡིན་པར་ཐལ། སྟོང་ཉིད་ཡིན་པའི་ཕྱིར། འདོད་ན། གཞི་དུས་ཀྱི་དབུ་མ་ཡིན་པར་ཐལ་

[004B] མ་ཁྱབ་བོ། ལམ་དབུ་མ་ཡིན་ན། ལམ་དུས་ཀྱི་དབུ་མ་ཡིན་དགོས་པར་ཐལ། གཞི་དབུ་མ་ལ་དེའི་ཕྱིར། ཁྱབ་པ་ཁས། འདོད་ན། བྱང་འཕགས་ཀྱི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་
ཡེ་ཤེས་ཆོས་ཅན། དེར་ཐལ། དེའི་ཕྱིར། རྟགས་གྲུབ་སྟེ། ཆོས་ཅན་དེའི་ཕྱིར། འདོད་ན། དབུ་མ་ཡིན་པར་ཐལ། འདོད་པའི་ཕྱིར། འདོད་ན། གནས་ལུགས་མཐར་ཐུག་ཡིན་བ་ཐལ་ལོ། གཞན་ཡང། འབྲས་བུ་དབུ་
མ་ཡིན་ན་འབྲས་དུས་ཀྱི་དབུ་མ་ཡིན་དགོས་པར་ཐལ། གཞི་དབུ་མ་ལ་དེའི་ཕྱིར། ཁྱབ་པ་ཁས། འདོད་ན། རྣམ་མཁྱེན་ཆོས་ཅན། དེར་ཐལ། དེའི་ཕྱིར། རྟགས་གྲུབ་སྟེ། ཆོས་ཅན་དེའི་ཕྱིར། འདོད་ན། དབུ་མ་
ཡིན་པར་ཐལ། འདོད་པའི་ཕྱིར། ཁོ་ན་རེ། རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ་ཆོས་ཅན། གཞི་དབུ་མ་མ་ཡིན་པར་ཐལ། འབྲས་བུ་དབུ་མ་ཡིན་པའི་ཕྱིར་ཏེ། འབྲས་དུས་ཀྱི་དབུ་མ་ཡིན་པའི་ཕྱིར་
ཟེར་ན། མ་ཁྱབ་སྟེ། ལམ་དུས་ཀྱི་དབུ་མ་ཡིན་ན། ལམ་དབུ་མ་ཡིན་དགོས་པར་ཐལ། འབྲས་བུ་དུས་ཀྱི་དབུ་མ་ལ་དེའི་ཕྱིར། ཁྱབ་པ་ཁས། འདོད་ན། བྱང་འཕགས་ཀྱི་རྒྱུད་ཀྱི་ཆོས་ཉིད་ཆོས་ཅན། དེར་ཐལ། དེའི་ཕྱིར་
འདོད་ན། ལམ་ཡིན་པར་ཐལ། འདོད་པའི་ཕྱིར། ཁོ་ན་རེ། ངོ་བོ་ཉིད་སྐུ་ཆོས་ཅན། འབྲས་བུ་དབུ་མ་ཡིན་པར་ཐལ། སྐུ་གསུམ་པོ་གང་རུང་ཡིན་པའི་ཕྱིར། ཟེར་ན། མ་ཁྱབ། གཉིས་པ་དེ་ལ་བསྟན་བཅོས་འདི་ཇི་ལྟར་
འཇུག་པའི་ཚུལ་བཤད་པ་ལ། འགྲེལ་བཤད་མཁན་པོའི་ལུགས་དང། རང་ལུགས་གཉིས། དང་པོ་ནི། འགྲེལ་བཤད་མཁན་པོ་ཛ་ཡ་ཨ་ནན་ཏ་ན་རེ། རྩ་ཤེར་ཀུན་རྫོབ་དང་དོན་དམ་པའི་རང་བཞིན་རྒྱས་པར་མ་བསྟན་ཅིང་

[005A]༄༅། །འདིར་དེ་ཉིད་རྒྱས་པར་བསྟན་པའི་སྒོ་ནས། བསྟན་བཅོས་འདིས་རྩ་བ་ཤེས་རབ་ཀྱི་དགོངས་པ་འགྲེལ་བ་བདེ། བསྟན་བཅོས་འདི་རྩ་བ་ཤེས་རབ་ལ་འཇུག་པའི་ཚུལ་ཡིན། ཞེས་ཟེར། དེ་སྐད་དུ་ཡང་འགྲེལ་
བཤད་ལས། འདི་ལྟར་དབུ་མའི་བསྟན་བཅོས་སུ་ཀུན་རྫོབ་དང་དོན་དམ་པའི་རང་བཞིན་རྒྱས་པར་མ་བརྗོད་ལ། འདིར་དེ་ཉིད་རྒྱས་པར་བསྟན་པས་འདི་དེ་ལ་འཇུག་པར་འགྱུར་པའོ། ཞེས་ཟེར། དེ་འགོག་པ་ལ། ཊིཀ་ཆེན་ལས་
འདི་ལ་ཁ་ཅིག་བསྟན་བཅོས་དེར་ཀུན་རྫོབ་དང་དོན་དམ་པའི་རང་བཞིན་རྒྱས་པར་མ་བརྗོད་ལ་འདིར་དེ་གཉིས་རྒྱས་པར་བསྟན་པས་དེ་ལ་འཇུག་གོ་ཞེས་ཟེར། དེ་ཁོ་ན་ཉིད་གཏན་ལ་འབེབས་པའི་རིགས་པའི་རྣམ་གྲངས་ནི་
འཇུག་པ་ལས་རྩ་བ་ཤེས་རབ་ཤིན་ཏུ་རྒྱས་པས་བཤད་པ་དེས་ལེགས་པར་མ་མཐོང་ངོ། ཞེས་གསུངས། འདིའི་དོན་ནི་འགྲེལ་བཤད་ཀྱི་ལུགས་དེ་མི་འཐད་དོ། དེ་ལྟར་ན། རྩ་ཤེས་ལས་དོན་དམ་གྱི་རང་བཞིན་རྒྱས་པར་མ་བསྟན་
འདིར་དེ་ཉིད་རྒྱས་པར་བསྟན་པའི་སྒོ་ནས། བསྟན་བཅོས་འདིས་རྩ་ཤེས་དགོངས་པ་འགྲེལ་བ་དེ། བསྟན་བཅོས་འདི་རྩ་བ་ཤེས་རབ་ལ་ཟབ་པའི་སྒོ་ནས་འཇུག་པའི་ཚུལ་དང། རྩ་ཤེར་ཀུན་རྫོབ་གྱི་རྣམ་བཞག་རྒྱས་པར་མ་
བསྟན༑ འདིར་དེ་ཉིད་རྒྱས་པར་བསྟན་པའི་སྒོ་ནས། བསྟན་བཅོས་འདིས་རྩ་བ་ཤེས་རབ་ཀྱི་དགོངས་པ་འགྲེལ་བ་དེ། འདི་རྩ་བ་ཤེས་རབ་ལ་རྒྱ་ཆེ་བའི་སྒོ་ནས་འཇུག་པའི་ཚུལ་དུ་ཁས་ལེན་དགོས་པ་ལ་དེ་ལྟར་ཁས་ལེན་
མི་རིགས་པའི་ཕྱིར་ཏེ། རྩ་ཤེས་ལ་དོན་དམ་པའི་རང་བཞིན་རྒྱས་པའི་བསྟན་པའི་ཕྱིར་ཏེ། རྩ་ཤེས་དེ་ཁོ་ན་ཉིད་རིགས་པའི་རྣམ་གྲངས་མཐའ་ཡས་པའི་སྒོ་ནས་བསྟན་པའི་མཁས་པ་མུ་སྲས་ཁ་ཅིག་འགྲེལ་བཤད་ཀྱི་ལུགས་དེ་དོན་དམ་གྱི་རྣམ་བཞག་སྟོན་པ་ཡང་རྩ་ཤེས་ལས་

[005B] ཀུན་རྫོབ་ཀྱི་རྣམ་བཞག་སྟོན་པ་ཡང་རྩ་ཤེས་ལས་འཇུག་པ་རྒྱས་ཞེས་པའི་དོན་ཡིན་ན། ཤིན་ཏུ་རགས་པའི་ལོག་རྟོག་ཡིན་པས་ཊིཀ་ཆེན་གྱི་དགག་པ་དེ་འཇུག་ལ། བདེན་གཉིས་ཀྱི་རྣམ་བཞག་སྟོན་པ་རྩ་ཤེས་
ལས་འཇུག་པ་རྒྱས་ཞེས་པའི་དོན་ཡིན་ན། ཊིཀ་ཆེན་གྱི་དགག་པ་དེ་མི་འཇུག་སྟེ། བདེན་གཉིས་ཀྱི་རྣམ་བཞག་སྟོན་པ་རྩ་ཤེས་ལས་འཇུག་པ་རྒྱས་པའི་ཕྱིར། རྩ་ཤེས་ལས་བདེན་གཉིས་ཀྱི་རྣམ་བཞག་རྒྱས་པར་མ་བསྟན་
འཇུག་པ་ལས་བདེན་གཉིས་ཀྱི་རྣམ་བཞག་རྒྱས་པར་བསྟན་པའི་ཕྱིར། འཇུག་པ་ལས་ཟབ་པ་དང་རྒྱ་ཆེ་བ་གཉིས་ཀ་རྒྱས་པར་བསྟན་པའི་ཕྱིར། ཟེར་བ་མི་འཐད་དེ། བདེན་གཉིས་ཀྱི་རྣམ་བཞག་སྟོན་པ་རྩ་ཤེས་ལས་འཇུག་
པ་རྒྱས་ན། དོན་དམ་གྱི་རྣམ་བཞག་སྟོན་པ་ཡང་རྩ་ཤེས་ལས་འཇུག་པ་རྒྱས་དགོས་པ་ལས། དོན་དམ་གྱི་རྣམ་བཞག་སྟོན་པ་རྩ་ཤེས་ལས་འཇུག་པ་མི་རྒྱས་པའི་ཕྱིར། རང་ལུགས་ནི། བསྟན་བཅོས་འདི་རྩ་བ་ཤེས་རབ་
ལ་ཟབ་པ་དང་རྒྱ་ཆེ་བའི་སྒོ་ནས་འཇུག་པའི་ཚུལ་གཉིས་ཡོད་པ་ལས། དང་པོ་ནི། དེ་དེ་ལ་ཟབ་པའི་སྒོ་ནས་འཇུག་པའི་ཚུལ་ཡོད་དེ། ཆོས་ཐམས་ཅད་རྟེན་ནས་བཏགས་པ་ཙམ་དང། རང་གི་མཚན་ཉིད་ཀྱིས་གྲུབ་པ་ཐ་སྙད་དུ་
ཡང་མེད་པ་དང། ཕྱི་རོལ་དོན་གྱིས་སྟོང་བའི་ཤེས་པ་བདེན་གྲུབ་བཀག་པའི་སྒོ་ནས་རྩ་བ་ཤེས་རབ་ཀྱི་དགོངས་པ་རང་རྒྱུད་པ་དང། སེམས་ཙམ་པ་སོགས་དང་ཐུན་མོང་མ་ཡིན་པར། བཀྲལ་བའི་སྒོ་ནས་རྩ་ཤེས་ཀྱི་
དགོངས་པ་འགྲེལ་བར་བྱེད་པའི་ཕྱིར་ཏེ། རང་རྒྱུད་པ་དང་སེམས་ཙམ་པ་གཉིས་པོ་ཕྱོགས་སྔར་བྱས་ནས་རང་གི་མཚན་ཉིད་ཀྱིས་གྲུབ་པ་ཐ་སྙད་དུ་ཡོད་པ་དང། ཕྱི་རོལ་དོན་གྱིས་སྟོང་པའི་ཤེས་པ་བདེན་གྲུབ་འགོག་བ་རྩ་ཤེས་

[006A]༄༅། །དང་ཚིག་གསལ་དུ་མི་རྒྱས་པར་བསྟན་བཅོས་འདིར་རྒྱས་པར་བསྟན་པའི་ཕྱིར་ཏེ། རང་འགྲེལ་ལས། ལུགས་འདི་ནི་ཐུན་མོངས་མ་ཡིན་པའོ་ཞེས་མཁས་པ་རྣམས་ཀྱི་ངེས་པར་བྱའོ། ཞེས་པ་དང་
དེ་ཉིད་མ་རྟོགས་པས་ཆོས་ཟབ་མོ་འདི་སྤངས་པས་དེའི་ཕྱིར། བསྟན་བཅོས་ཀྱི་དེ་ཁོ་ན་ཉིད་ཕྱིན་ཅི་མ་ལོག་བར་བསྟན་པར་བྱ་བའི་ཕྱིར། དབུ་མའི་བསྟན་བཅོས་ལ་འཇུག་པ་འདི་སྦྱར་བ་ཡིན་ནོ། ཞེས་དང། ཚིག་གསལ་ལ་
རྟེན་ནས་བཏགས་པའི་ཚུལ་དབུ་མ་ལ་འཇུག་པ་ལས་ཤེས་པར་བྱའོ། ཞེས་གསུངས་པའི་ཕྱིར། དེས་ན་ཆོས་ཐམས་ཅད་རྟེན་ནས་བཏགས་པ་ཙམ་དང་རང་གི་མཚན་ཉིད་ཀྱི་གྲུབ་པ་ཐ་སྙད་དུ་ཡང་མེད་པ་དང། སེམས་
ཐ་སྙད་དུ་ཡོད་པ་བཞིན་དུ། ཕྱི་དོན་ཐ་སྙད་དུ་ཡོད་པ་རྣམས་རྩ་ཤེའི་དགོངས་པར་ངེས་པར་བྱས་ནས། རྩ་ཤེའི་དགོངས་པ་འགྲེལ་བར་བྱེད་པ་དེ། བསྟན་བཅོས་འདི་རྩ་བ་ཤེས་རབ་ལ་འཇུག་པའི་འཇུག་ཚུལ་དང་པོ་ཡིན་ནོ་
གཉིས་པ་བསྟན་བཅོས་འདི་རྩ་བ་ཤེས་རབ་ལ་རྒྱ་ཆེའི་སྒོ་ནས་འཇུག་པའི་ཚུལ་ཡོད་དེ། རྩ་བ་ཤེས་རབ་ལས་རྒྱ་ཆེ་བའི་ཐེག་ཆེན་གྱི་ཁྱད་ཆོས་མ་བསྟན་ཡང། བསྟན་བཅོས་འདིར་མཆོད་བརྗོད་ཀྱི་སྐབས་སུ་སོ་སོ་སྐྱེ་བོའི་སའི་
ཆོས་གསུམ། བསྟན་བཅོས་ལུས་ཀྱི་སྐབས་སུ་འཕགས་པ་སློབ་པའི་ས་བཅུ་དང། འབྲས་བུའི་ས་དང། ས་ལྔ་བ་དང་དྲུག་པའི་གོ་རིམ་གྱི། བསམ་གཏན་གྱི་ངོ་བོ་ཞི་གནས་ལ་རྟེན་ནས་བདག་མེད་པ་གཉིས་ཀྱི་དེ་ཁོ་
ན་ཉིད་ལ་སོ་སོར་རྟོགས་པའི་ཤེས་རབ་གྱིས་དཔྱོད་པའི་ལྷག་མཐོང་སྒོ་ཚུལ་སོགས་འཕགས་པའི་གཞུང་གཞན་ནས་བསྟན་པའི་མན་ངག་གི་ཁ་བསྐང་ནས་རྩ་ཤེའི་དགོངས་པ་འགྲེལ་བར་བྱེད་པའི་ཕྱིར། ཁོ་ན་རེ། འཕགས་པའི་

[006B] རྩ་ཤེའི་འགྲེལ་བར་མི་འགྱུར་རོ། ཞེ་ན། སྐྱོན་མེད་དེ། ཁ་སྐོངས་འགྲེལ་བར་འགྱུར་བའི་ཚུལ་གཞན་ཡང་ཡོད་པའི་ཕྱིར་ཏེ། དཔེར་ན། ལུང་ཕྲན་
ཚེག་སོ་ཐར་གྱི་མདོའི་འགྲེལ་བ་ཡིན་པ་བཞིན་ནོ། དེས་ན་རྩ་ཤེའི་དོན་ཡིད་ལ་བྱེད་པའི་ཚེ། རྩ་ཤེས་ནས་བཤད་པའི་སྟོང་ཉིད་ཀྱི་དོན་རྣམས་འཇུག་པ་ནས་བཤད་པའི་རྒྱ་ཆེའི་ལམ་གྱི་རིམ་པས་ཟིན་པའི་སྒོ་ནས་ཉམས་
སུ་ལེན་དགོས་པར་ངེས་པར་བྱས་ནས་རྩ་ཤེའི་དགོངས་པ་འགྲེལ་བ་དེ་བསྟན་བཅོས་འདི་རྩ་བ་ཤེས་རབ་ལ་འཇུག་པའི་འཇུག་ཚུལ་གཉིས་པ་ཡིན་ནོ། ཁོ་ན་རེ། རྩ་བ་ཤེས་རབ་དེ་ཐེག་ཆེན་ཐུན་མོང་མ་ཡིན་པའི་སྡེ་སྣོད་མ་
ཡིན་པར་ཐལ། དེ་ལས་རྒྱ་ཆེའི་ལམ་གྱི་རིམ་པ་མ་བསྟན་པ་གང་ཞིག་སྐབས་འདིར་སྟོང་ཉིད་རྟོགས་པའི་ཤེས་རབ་ཡོད་མེད་ཀྱི་སྒོ་ནས་ཐེག་པ་ཆེ་ཆུང་གི་ཁྱད་པར་འཇོག་མི་རིགས་པའི་ཕྱིར་ཏེ། ཐེག་དམན་ལ་ཡང་སྟོང་
ཉིད་རྟོགས་པའི་ཤེས་རབ་ཡོད་པའི་ཕྱིར། ཟེར་ན་སྐྱོན་མེད་དེ། རྩ་བ་ཤེས་རབ་ལས་རྒྱ་ཆེ་བའི་ཐེག་ཆེན་གྱི་ཁྱད་ཆོས་མ་བསྟན་ཡང། དེ་ཐེག་ཆེན་ཐུན་མོང་མ་ཡིན་པའི་སྡེ་སྣོད་ཡིན་པའི་ཕྱིར་ཏེ། རྩ་ཤེས་ལས་
ཆོས་ཀྱིས་བདག་མེད་རིགས་པའི་རྣམ་གྲངས་མཐའ་ཡས་པའི་སྒོ་ནས་བསྟན་ཅིང། ཆོས་ཀྱི་བདག་མེད་རིགས་པའི་རྣམ་གྲངས་མཐའ་ཡས་པའི་སྒོ་ནས་སྟོན་རུང་གི་གདུལ་བྱ་རྣམས་ནི་ཐེག་པ་ཆེན་པོའི་གདུལ་བྱ་ཁོ་ན་ཡིན་ཏེ་
རང་འགྲེལ་ལས། ཆོས་ཀྱི་བདག་མེད་པ་གསལ་བར་བྱ་བའི་ཕྱིར། ཐེག་པ་ཆེན་པོ་བསྟན་པ་ཡང་རིགས་པ་ཉིད་དུ་རྒྱས་པར་བསྟན་པ་བརྗོད་པར་འདོད་པའི་ཕྱིར། ཉན་ཐོས་ཀྱི་ཐེག་པ་ལས་ནི་ཆོས་ཀྱི་བདག་མེད་པ་མདོར་

[007A] །མཚོན་པ་ཙམ་ཞིག་ཏུ་ཟད་དོ། ཞེས་གསུངས་པའི་ཕྱིར། ཁོ་ན་རེ། རྩ་ཤེས་ལས་རྒྱ་ཆེ་བའི་ལམ་གྱི་རིམ་པ་མ་བསྟན་ན། རིན་ཆེན་ཕྲེང་བའི་དར་ཊིཀ་ལས། གཏན་ལ་དབབ་བྱའི་གཙོ་བོའི་དབང་
དུ་བྱས་པ་ཡིན་གྱི། གཞན་དུ་ན་རྩ་བ་ཤེས་རབ་གྱིས་ཀྱང་ཐེག་ཆེན་པོའི་ལམ་གྱི་རིམས་པ་རྒྱས་པར་བསྟན་པར་དབུ་མ་ལ་འཇུག་པས་སྒྲུབ་པའི་ཕྱིར་རོ། ཞེས་གསུང་པ་མི་འཐད་པར་ཐལ། རྩ་ཤེས་ལས་རྒྱ་ཆེ་བའི་ལམ་གྱི་
རིམ་པ་མ་བསྟན་པའི་ཕྱིར། ཟེར་ན། མ་ཁྱབ་སྟེ། རིན་ཆེན་འཕྲེང་བའི་དར་ཊིཀ་ལས་དེ་ལྟར་བཤད་ཀྱང། འཇུག་པའི་ཊིཀ་ཆེན་ལས། རྩ་ཤེས་ལས་ཟབ་མོའི་ཕྱོགས་མ་བཏོགས་པ་རྒྱ་ཆེ་བའི་ཐེག་ཆེན་གྱི་ཁྱད་ཆོས་མ་བསྟན་
ཀྱང༑ གཞུང་དེ་ནི་ཐེག་པ་ཆེ་ཆུང་གཉིས་ཀྱི་ནང་ནས་ཐེག་པ་ཆེན་པོའི་དབང་དུ་མཛད་པ་ཡིན་ཏེ། ཞེས་པ་དང། རྩ་ཤེའི་ཊིཀ་ཆེན་ལས། དེ་ལྟར་ན་གཞུང་འདིར་ལྟ་བ་ལས་མ་གཏོགས་པའི་ཐེག་ཆེན་གྱི་ཁྱད་ཆོས་མ་བསྟན་
ཀྱང༑ ཆོས་ཀྱི་བདག་མེད་ཤིན་ཏུ་རྒྱས་པར་སྟོན་པས་ཆེད་དུ་བྱ་བའི་གདུལ་བྱ་ལ་ཁྱད་པར་ཡོད་དོ། ཞེས་རྩ་འཇུག་གི་ཊིཀ་ཆེན་གཉིས་ཀ་ལས། རྩ་ཤེས་ལས་རྒྱ་ཆེ་བའི་ལམ་གྱི་རིམ་པ་མ་བསྟན་པར་བཤད་པའི་ཕྱིར་
ཁོ་ན་རེ། རྩ་ཤེས་ལས་རྒྱ་ཆེ་བའི་ལམ་གྱི་རིམ་པ་བསྟན་པར་ཐལ། མངོན་རྟོགས་རྒྱན་ལས་ཟབ་པའི་རིམ་པ་བསྟན་པའི་ཕྱིར། ཟེར་ན། མ་ཁྱབ། མ་གྲུབ་ན། དེར་ཐལ། དེ་ལས་སྟོང་པ་ཉིད་བསྟན་པའི་ཕྱིར་ཏེ་
དེ་ལས་ཐེག་ཆེན་སྒྲུབ་པའི་རྟེན་རང་བཞིན་གནས་རིགས་བསྟན་པའི་ཕྱིར། ཡང་ཁོ་ན་རེ། རྩ་ཤེས་ལས་རྒྱ་ཆེ་བའི་ལམ་གྱི་རིམ་པ་བསྟན་པར་ཐལ། ཡུམ་རྒྱས་འབྲིང་བསྡུས་གསུམ་ལས་དེ་ལྟར་བསྟན་པ་གང་ཞིག་རྩ་ཤེས་

[007B] ཟེར་ན། མ་ཁྱབ་སྟེ། རྩ་ཤེས་དེས་ཡུམ་རྒྱས་འབྲིང་བསྡུས་གསུམ་གྱི་དངོས་བསྟན་སྟོང་ཉིད་ཀྱི་རིམ་པ་འགྲེལ་ཡང། སྦས་དོན་མངོན་རྟོགས་ཀྱི་རིམ་
པ་མ་འགྲེལ་བའི་ཕྱིར། ཡང་ཁོ་ན་རེ། རྩ་ཤེས་ལས་རྒྱ་ཆེ་བའི་ལམ་གྱི་རིམ་པ་བསྟན་པར་ཐལ། དེ་ལས་ཐབས་ཤེས་གཉིས་ཀྱི་ནང་ན་ཐབས་ཁྱད་པར་ཅན་བསྟན་པའི་ཕྱིར་ཏེ། དེ་ལས་བརྩེ་བ་སྙིང་རྗེ་ཆེན་པོ་བསྟན་པའི་ཕྱིར་ཏེ། གང་གི་ཐུགས་བརྩེ་ཉེར་བཟུང་ནས། ལྟ་བ་
ཐམས་ཅད་སྤངས་པའི་ཕྱིར། །དམ་པའི་ཆོས་ནི་སྟོན་མཛད་པ། །གོ་གཏམ་དེ་ལ་ཕྱག་འཚལ་ལོ། །ཞེས་པ་འདིས་བརྩེ་བ་སྙིང་རྗེ་ཆེན་པོ་བསྟན་པའི་ཕྱིར། ལུང་དེའི་བསྟན་དོན་གྲུབ་པའི་ཕྱིར། ཟེར་ན། མ་ཁྱབ།    ༈   
རྒྱས་འབྲིང་རྣམས་ཐུབ་དབང་སྐྱེས། ཞེས་པ་འདིའི་སྐབས་སུ། བཤད་བྱའི་ལུང་འགོད་པ་དང། ལུང་གི་དོན་བཤད་པ་གཉིས། དང་པོ་ནི། རང་འགྲེལ་ལས། དབུ་མའི་བསྟན་བཅོས་ལ་འཇུག་པར་བྱའི་ཕྱིར། དབུ་མ་ལ་འཇུག་
བར་རྩོམ་པར་འདོད་པས། ཡང་དག་པར་རྫོགས་པའི་སངས་རྒྱས་དང་བྱང་ཆུབ་སེམས་དཔའ་རྣམ་པས་ཀྱང་ཐོག་མར། བཅོམ་ལྡན་འདས་མ་སྙིང་རྗེ་ཆེན་པོ་སངས་རྒྱས་ཉིད་ཀྱི་རྒྱུ་ཕུན་སུམ་ཚོགས་པ་དང་པོ། སེམས་ཅན་འཁོར་བའི་
བཙོན་རར་བསྡམས་པ་སྐྱབས་མེད་པ་དཔག་ཏུ་མེད་པ་མ་ལུས་པ་ཡོངས་སུ་སྐྱབས་པའི་མཚན་ཉིད་ཅན་ལ་བསྟོད་པར་འོས་པ་ཉིད་དུ་བསྟན་པའི་ཕྱིར་ཏེ། ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། སངས་རྒྱས་བྱང་ཆུབ་སེམས་དཔའ་
ལས་འཁྲུངས་ཤིང། སྙིང་རྗེའི་སེམས་དང་གཉིས་སུ་མེད་བློ་དང། བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། ཞེས་བྱ་བ་ལ་སོགས་པ་ཚིགས་སུ་བཅད་པ་གཉིས་སྨོས་སོ། ཞེས་གསུངས། འདིའི་དོན་ལ་འཚམས་

[008A] །སྦྱར་གྱི་དོན་དང་རྩ་བའི་དོན་གཉིས། དང་པོ་ནི། འགྲེལ་བཤད་ཀྱི་ལུགས་ལ་དོགས་པ་དཔྱད་པ་དང། རང་ལུགས་བཞག་པ་གཉིས། དང་པོ་ནི། འགྲེལ་བཤད་མཁན་པོ་ན་རེ། དབུ་མའི་བསྟན་བཅོས་
ལ་འཇུག་པར་བྱ་བའི་ཕྱིར། དབུ་མ་ལ་འཇུག་པ་རྩོམ་པར་འདོད་པས། ཞེས་པའི་དོན་ནི། དབུ་མའི་བསྟན་བཅོས་རྩ་བ་ཤེས་རབ་ལ་སོགས་པ་ལ་འཇུག་པར་བྱ་བའི་ཕྱིར། ཞེས་གསུངས། སྙིང་རྗེ་ཆེན་པོ་ལ་བཅོམ་ལྡན་འདས་མ་
ཞེས་བརྗོད་པའི་རྒྱུ་མཚན་ཡོད་དེ། ཞེ་སྡང་གི་དགྲ་བཅོམ་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར། སྙིང་རྗེ་ཆེན་པོ་ལ་རྫོགས་པའི་སངས་རྒྱས་ཀྱི་རྒྱུ་དང་པོ་ཞེས་བརྗོད་པའི་རྒྱུ་མཚན་ཡོད་དེ། སྙིང་རྗེ་ཆེན་པོ་རྫོགས་པའི་སངས་རྒྱས་
ཀྱི་དང་པོའི་རྒྱུ་ཡིན་ལ། སྟོང་ཉིད་རྟོགས་པའི་ཤེས་རབ་དང་གཞན་དོན་དུ་རྫོགས་པའི་བྱང་ཆུབ་ཐོབ་པར་འདོད་པའི་བློ་གཉིས་པོ་དེ། རྫོགས་པའི་སངས་རྒྱས་ཀྱི་དང་པོའི་རྒྱུ་མ་ཡིན་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར་
ཞེས་གསུངས། ལུགས་དང་པོ་མི་འཐད་དེ། རྩ་བ་ཤེས་རབ་ཁོ་ན་བསྟན་བཅོས་འདིའི་འཇུག་བྱའི་དབུ་མ་ཡིན་ལ། རིན་ཆེན་ཕྲེང་བ་སོགས་རིགས་ཚོགས་ཕྱི་མ་རྣམས་བསྟན་བཅོས་འདིའི་འཇུག་བྱའི་དབུ་མ་མ་ཡིན་པའི་
ཕྱིར༑ ལུགས་གཉིས་པ་ཡང་མི་འཐད་དེ། སྐབས་འདིར་སྙིང་རྗེ་ཆེན་པོ་ལ་བཅོམ་ལྡན་འདས་མ་ཞེས་བརྗོད་པ་དེ། རྒྱུའི་གཙོ་བོ་ལ་འབྲས་བུའི་མིང་གི་བཏག་ནས་བསྟན་པ་ཡིན་པའི་ཕྱིར། གསུམ་པ་ཡང་མི་འཐད་དེ་
རིན་ཆེན་ཕྲེང་བ་ལས། བདག་ཉིད་དང་ནི་འཇིག་རྟེན་འདིས། བླ་མེད་བྱང་ཆུབ་འདོད་ན། དེའི་རྩ་བ་བྱང་ཆུབ་སེམས། རི་དབང་རྒྱལ་པོ་ལྟར་བརྟན་དང། ཕྱོགས་མཐས་གཏུགས་པའི་སྙིང་རྗེ་དང། གཉིས་ལ་

[008B] ཞེས་པ་འདིས་ཆོས་གསུམ་ཀ་རྫོགས་པའི་སངས་རྒྱས་ཀྱི་རྩ་བའི་རྒྱུར་བསྟན་ཅིང། རྩ་བའི་དོན་དང་པོའི་དོན་ལ་འཆད་རིགས་པའི་ཕྱིར་ཏེ། ཊིཀ་ཆེན་ལས། ལུང་དེས་བྱང་ཆུབ་ཀྱི་རྩ་བར་བསྟན་གྱིས་
བྱང་སེམས་ཀྱི་རྩ་བར་དངོས་སུ་མ་བསྟན་ཀྱང། རྩ་བ་ནི་དང་པོའི་དོན་དང། དེའི་དུས་ཀྱི་གཙོ་བོའི་རྒྱུ་གསུམ་སྟོན་པའི་སྐབས་ཡིན་པས་བྱང་སེམས་ཀྱི་གཙོ་བོའི་རྒྱུ་ཡིན་པར་སྐབས་ལས་ཤེས་སོ། ཞེས་གསུངས་པའི་ཕྱིར་
རང་ལུགས་ནི། དགོས་པ་དབུ་མའི་བསྟན་བཅོས་རྩ་བ་ཤེས་རབ་ལ་འཇུག་པར་བྱ་བའི་ཕྱིར་དུ། གང་ཟག་དབུ་མ་ལ་འཇུག་པ་རྩོམ་པར་བཞེད་པ་དཔལ་ལྡན་ཟླ་བའི་ཞབས་ཀྱི་གཞུང་གཞན་མངོན་རྟོགས་བརྒྱན་སོགས་ལས་མཆོད་བརྗོད་
ཀྱི་ཡུལ་དུ་མཛད་པའི་ཉན་རང་གཉིས་མཆོད་བརྗོད་ཀྱི་ཡུལ་དུ་དངོས་སུ་མ་བཀོད་པར་མ་ཟད། སངས་རྒྱས་བྱང་སེམས་རྣམས་ལ་ཡང་དངོས་སུ་མཆོད་བརྗོད་མ་མཛད་པར། སངས་རྒྱས་ཉིད་ཀྱི་རྒྱུ་ཕུན་སུམ་ཚོགས་པ་དང་པོ། རྒྱུའི་
གཙོ་བོ་ལ་འབྲས་བུ་མིང་གི་བཏགས་པའི་བཅོམ་ལྡན་འདས་མ་སྙིང་རྗེ་ཆེན་པོ་ལ་དངོས་སུ་བསྟོད་ཕྱག་མཛད་པ་ལ་རྒྱུ་མཚན་ཡོད་དེ། སྙིང་རྗེ་ཆེན་པོ་དེ་ཐེག་པ་གསུམ་གྱི་དགེ་ལེགས་ཐམས་ཅད་ཀྱི་རྩ་བ་ཡིན་པའི་རྒྱུ་མཚན་གྱི་དེ་ལྟར་
བསྟོད་ཕྱག་མཛད་པ་ཡིན་པའི་ཕྱིར། དེ་ཡང་ཡིན་ཏེ། ཉན་རང་གཉིས་ཐུབ་པའི་དབང་པོ་ལས་སྐྱེས། ཐུབ་དབང་བྱང་ཆུབ་སེམས་དཔའ་ལས་འཁྲུངས། བྱང་སེམས་འདིར་བསྟན་ཆོས་གསུམ་ལས་འཁྲུངས། ཆོས་གཞན་གཉིས་
ཀྱི་རྩ་བ་ཡང་སྙིང་རྗེ་ཆེན་པོ་ལ་ཐུགས་པའི་ཕྱིར། དང་པོ་སྟོན་པ་ལ། ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། ཞེས་པ་འདི་བྱུང། གཉིས་པ་སྟོན་པ་ལ། སངས་རྒྱས་བྱང་ཆུབ་སེམས་དཔའ་ལས་འཁྲུངས་

[009A] །ཤིང༑ ཞེས་པ་འདི་བྱུང། གསུམ་པ་སྟོན་པ་ལ། སྙིང་རྗེའི་སེམས་དང་གཉིས་སུ་མེད་བློ་དང། བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ་ཞེས་པ་འདི་བྱུང། བཞི་བ་སྟོན་པ་ལ་གང་ཕྱིར་བརྩེ་ཉིད་
ཞེས་སོགས་ཤོ་ལོ་ཀ་གཅིག་བྱུང། སྐབས་འདིར་སངས་རྒྱས་དང་བྱང་སེམས་རྣམས་ལ་དངོས་སུ་མཆོད་བརྗོད་མ་མཛད་ཀྱང། དེ་ལ་མཆོད་བརྗོད་མཛད་པ་ཡིན་ཏེ། དེ་རྣམས་ཀྱི་རྒྱུའི་གཙོ་བོ་སྙིང་རྗེ་ཆེན་པོ་ལ་མཆོད་བརྗོད་
དངོས་སུ་མཛད་པ་ཡིན་པའི་ཕྱིར། ཁྱབ་སྟེ། རང་འགྲེལ་ལས། རྒྱུ་ལ་མཆོད་པས་ཀྱང་འབྲས་བུ་ལ་མཆོད་པ་དོན་གྱི་འཕངས་པར་དགོངས་ཏེ། ཞེས་གསུངས་པའི་ཕྱིར། གཉིས་པ་རྩ་བའི་དོན་བཤད་པ་ལ། ཐུབ་དབང་གི་
དོན་བཤད་པ་དང། ཉན་ཐོས་ཀྱི་དོན་བཤད་པ། དེ་ཁོ་ན་ཉིད་རྟོགས་པ་འབྲིང་གི་དོན་བཤད་པ། ཉན་རང་གཉིས་ཐུབ་པའི་དབང་པོའི་གསུངས་ལས་སྐྱེ་ཚུལ་བཤད་པ། ཐུབ་དབང་གི་རང་རྒྱལ་སྐྲུན་ཚུལ་ལ་དོགས་པ་དཔྱད་པའོ། །
དང་པོ་ནི། སངས་རྒྱས་འཕགས་པ་ཆོས་ཅན། ཁྱོད་ལ་ཐུབ་པའི་དབང་པོ་ཞེས་བརྗོད་པའི་རྒྱུ་མཚན་ཡོད་དེ། ཉན་རང་དང་བྱང་སེམས་རྣམས་ལས་ཆོས་ཀྱི་དབང་ཕྱུག་ཕུན་སུམ་ཚོགས་པ་མངའ་ཞིང། དེ་རྣམས་ལ་ཁྱོད་ཀྱི་
བཀས་ཆོས་ཀྱི་སྲིད་ལ་མངའ་བསྒྱུར་བར་བྱེད་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར། གཉིས་པ་ལ་དངོས་དང་ཞར་ལ་ཐོས་སྒྲོག་གི་དོན་བཤད་པ་གཉིས། དང་པོ་ནི། ཐེག་པ་ཆུང་ངུའི་དགྲ་བཅོམ་པ་ཆོས་ཅན། ཁྱོད་ལ་
ཉན་ཐོས་ཞེས་བརྗོད་པའི་རྒྱུ་མཚན་ཡོད་དེ། ཡང་དག་པའི་གདམ་ངག་གཞན་ལ་ཉན་ནས་སྒོམ་པའི་འབྲས་བུ། རང་གི་བྱང་ཆུབ་ཐོབ་པ་ན་དོན་དེ་གཞན་ལ་ཐོས་པར་བྱེད་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར་

[009B] འདི་ལྟར་བྱ་བ་བྱས་སོ། འདི་ལས་སྲིད་པ་གཞན་མི་ཤེས་སོ། ཞེས་བྱ་བ་ལ་སོགས་པ་གསུངས་རབ་ལས་མང་དུ་འབྱུང་བ་རྣམས་ཡིན་གཟུགས་མེད་ཁམས་པའི་ཉན་ཐོས་རྣམས་ལ་སྔར་བཤད་པའི་སྒྲ་དེ་བཤད་དུ་
མེད་པས། དེ་རྣམས་ཉན་ཐོས་སུ་མི་འགྱུར་རོ་སྙམ་ན་སྐྱོན་མེད་དེ། དེ་རྣམས་ལ་ཉན་ཐོས་ཀྱི་སྒྲ་བཤད་དུ་མེད་ཀྱང། དེའི་སྒྲ་འཇུག་ཏུ་ཡོད་པའི་ཕྱིར། དཔེར་ན། སྐམ་ལས་སྐྱེས་པའི་པདྨ་ལ། མཚོ་སྐྱེས་ཀྱི་སྒྲ་བཤད་དུ་མེད་ཀྱང་
དེའི་སྒྲ་འཇུག་ཏུ་ཡོད་པ་བཞིན་ནོ། གཉིས་པ་ནི། དམ་པའི་ཆོས་པདྨ་དཀར་པོ་ལས། །མགོན་པོ་དེ་རིང་བདག་ཅག་ཉན་ཐོས་གྱུར། །བྱང་ཆུབ་དམ་པ་ཡང་དག་བསྒྲགས་པར་བགྱི། །བྱང་ཆུབ་པ་ཡི་སྒྲ་ཡང་རབ་ཏུ་བརྗོད། དེ་བས་
བདག་ཅག་ཉན་ཐོས་མི་ཟད་འདྲ། །ཞེས་དང། པད་དཀར་ཡེ་ཤེས་སྡེས་བསྒྱུར་བ་ལས། མགོན་པོ་དེ་རིང་བདག་ཅག་སྒྲོག་གྱུར་ཏེ། བྱང་ཆུབ་དམ་པ་ཡང་དག་བསྒྲགས་པར་བགྱི། བྱང་ཆུབ་པ་ཡི་སྒྲ་ཡང་རབ་ཏུ་བརྗོད། དེ་བས་བདག་ཅག་
སྒྲོགས་པ་མི་ཟད་འདྲ། ཞེས་གསུངས། འདིའི་དོན་ལ། འགྲེལ་བཤད་མཁན་པོའི་ལུགས་ལ་དོགས་པ་དཔྱད་པ་དང། རང་ལུགས་གཉིས། དང་པོ་ནི། འགྲེལ་བཤད་མཁན་པོ་ན་རེ། ཉན་ཐོས་དགྲ་བཅོམ་པ་ཆོས་ཅན། ཁྱོད་ལ་
ཐོས་སྒྲོགས་ཤེས་བརྗོད་པའི་རྒྱུ་མཚན་ཡོད་དེ། ཐེག་ཆེན་གྱི་བྱང་ཆུབ་དང་ཐེག་དམན་གྱི་བྱང་ཆུབ་གཉིས་གཞན་ལ་བསྒྲོགས་པར་བྱེད་པའི་རྒྱུ་མཚན་གྱི་དེ་ལྟར་བརྗོད་པ་ཡིན་པའི་ཕྱིར། རྐང་པ་དང་པོ་ལ་དམ་པའི་སྒྲ་སྨོས་ཤིང། གཉིས་པ་ལ་དམ་པའི་སྒྲ་མི་སྨོས་པའི་
རྒྱུ་མཚན་ཡོད་དེ། བྱང་ཆུབ་དང་པོ་ཐེག་ཆེན་གྱི་བྱང་ཆུབ་ལ་བྱེད་ཅིང། བྱང་ཆུབ་གཉིས་པ་ཉན་ཐོས་ཀྱི་བྱང་ཆུབ་ལ་བྱེད་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཟེར་བ་མི་འཐད་དེ། རང་འགྲེལ་ལས། བྱང་ཆུབ་དང་པོ་ཐེག་ཆེན་གྱི་བྱང་ཆུབ་དང་

[010A] །བྱང་ཆུབ་གཉིས་པ་དེར་སྒྲོད་པར་བྱེད་པའི་ལམ་ལ་བྱེད་པར་བཤད་པ་དང་འགལ་བའི་ཕྱིར་ཏེ། རང་འགྲེལ་ལས། ཡང་ན་འབྲས་བུའི་མཆོག་གམ་བླ་ན་མེད་པ་ཡང་དག་པར་རྫོགས་པའི་སངས་
རྒྱས་གྱི་ལམ་དེ་བཞིན་གཤེགས་པ་རྣམས་ལས་ཐོས་ནས་དེ་དོན་དུ་གཉེར་བ་རྣམས་ལ་སྒྲོགས་པར་བྱེད་པས་ན། ཉན་ཐོས་དག་སྟེ། དམ་པའི་ཆོས་པདྨ་དཀར་པོའི་མདོ་ལས། མགོན་པོ་དེ་རིང་བདག་ཅག་ཉན་ཐོས་གྱུར་
ཞེས་པ་ནས་མི་ཟད་འདྲ་ཞེས་པའི་བར་གསུངས། རང་ལུགས་ནི། རྐང་པ་དང་པོ་ལ་དམ་པའི་སྒྲ་སྨོས་ཤིང། གཉིས་བ་ལ་དེའི་སྒྲ་མི་སྨོས་པའི་རྒྱུ་མཚན་ཡོད་དེ། བྱང་ཆུབ་དང་པོ་ཐེག་ཆེན་གྱི་བྱང་ཆུབ་དང། བྱང་ཆུབ་གཉིས་
པ་དེར་སྒྲོད་པར་བྱེད་པའི་ལམ་ལ་བྱེད་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར། ཉན་ཐོས་དགྲ་བཅོམ་པ་ཆོས་ཅན། ཁྱོད་ལ་ཐོས་སྒྲོགས་ཞེས་བརྗོད་པའི་རྒྱུ་མཚན་ཡོད་དེ། ཐེག་པ་ཆེན་པོའི་ལམ་འབྲས་བུ་དང་བཅས་པར་
དེ་བཞིན་གཤེགས་པ་རྣམས་ལ་ཐོས་ནས། དེ་དོན་དུ་གཉེར་བའི་ཐེག་ཆེན་གྱི་རིགས་ཅན་རྣམས་ལ་སྒྲོགས་པར་བྱེད་པ་ཙམ་ཡིན་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར།    ༈    རང་འགྲེལ་ལས། དེ་དག་ནི་བསོད་
ནམས་དང་ཡེ་ཤེས་གོང་དུ་འཕེལ་བའི་ཁྱད་པར་གྱི། ཉན་ཐོས་རྣམས་ལས་ཁྱད་པར་དུ་འཕགས་པའི་ཕྱིར་དང། བསོད་ནམས་དང་ཡེ་ཤེས་ཀྱི་ཚོགས་དང། ཐུགས་རྗེ་ཆེན་པོ་དང་རྣམ་པ་ཐམས་ཅད་མཁྱེན་པ་ལ་
སོགས་པ་མེད་པས་ཡང་དག་པར་རྫོགས་པའི་སངས་རྒྱས་རྣམས་ལས་དམན་པའི་ཕྱིར་ན་འབྲིང་ངོ། ཞེས་གསུངས། འདིའི་དོན་ལ་འགྲེལ་བཤད་མཁན་པོའི་ལུགས་ལ་དོགས་པ་དཔྱད་པ་དང། རང་ལུགས་གཉིས་

[010B] འགྲེལ་བཤད་མཁན་པོ་ན་རེ། རང་སངས་རྒྱས་རྣམས་ལ་སངས་རྒྱས་འབྲིང་ཞེས་བརྗོད་པའི་རྒྱུ་མཚན་ཡོད་དེ། དེ་རྣམས་ཀྱི་གཟུང་རྟོག་སྤངས། རང་ལམ་དུ་ཤེས་པ་བདེན་པར་འཛིན་པའི་བདེན་འཛིན་སྤོངས་མི་
ནུས་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར་སྟེ། གཟུང་དོན་རྟོགས་པ་སྤོང་ཕྱིར་དང། འཛིན་པ་མི་སྤོང་ཕྱིར་དང་ནི། ཞེས་སོགས་པ་གསུངས་བའི་ཕྱིར་ཟེར་བ་མི་འཐད་དེ། རང་རྒྱལ་རྣམས་ཀྱི་རང་ལམ་དུ་ཤེས་པ་བདེན་པར་འཛིན་པའི་
བདེན་འཛིན་སྤོངས་ནུས་པར་ཐལ། རང་རྒྱལ་དགྲ་བཅོམ་པས་ཤེས་པ་བདེན་པར་འཛིན་པའི་བདེན་འཛིན་སྤངས་པའི་ཕྱིར་ཏེ། དེས་བདེན་འཛིན་སྤངས་པའི་ཕྱིར། དེར་ཐལ། བདེན་འཛིན་ཉོན་སྒྲིབ་ཡིན་པའི་ཕྱིར་ཏེ། འཕགས་
པ་ཡིན་ན། ཆོས་ཀྱི་བདག་མེད་མངོན་སུམ་དུ་རྟོགས་པས་ཁྱབ་པའི་ཕྱིར། འགྲེལ་བཤད་རང་ལུགས་ལ་ཡང་དེ་ལྟར་བཤེད་པའི་ཕྱིར། རང་ལུགས་ནི། རང་རྒྱལ་དགྲ་བཅོམ་པ་དེ་ལ་དེ་ཁོ་ན་ཉིད་རྟོགས་པ་འབྲིང་ཞེས་བརྗོད་པའི་རྒྱུ་མཚན་
ཡོད་དེ། ཉན་ཐོས་ལས་ལྷག་ཅིང། རྫོགས་པའི་སངས་རྒྱས་ལས་དམན་པའི་རྒྱུ་མཚན་གྱི་དེ་ལྟར་བརྗོད་པའི་ཕྱིར། ཉན་ཐོས་ལས་ལྷག་པ་ཡིན་ཏེ། ཉན་ཐོས་རྣམས་ཀྱི་རང་ལམ་དུ་སྐལ་པ་བརྒྱར་བསོད་ནམས་དང་ཡེ་
ཤེས་ཀྱི་ཚོགས་ལ་གོམ་པ་བསྲིང་མི་ནུས་ཤིང། རང་རྒྱལ་རྣམས་ཀྱི་དེ་ལྟར་གོམ་པ་བསྲིང་ནུས་པའི་ཕྱིར། རྫོགས་པའི་སངས་རྒྱས་ལས་དམན་པ་ཡིན་ཏེ། རང་སངས་རྒྱས་རྣམས་ལ་བསོད་ནམས་དང་ཡེ་ཤེས་ཀྱི་ཚོགས་གཉིས་
མཐར་ཕྱིན་པ་དང། སེམས་ཅན་ཐམས་ཅད་ལ་དམིགས་པའི་ཐུགས་རྗེ་ཆེན་པོ་དང། རྣམ་པ་ཐམས་ཅད་མཁྱེན་པ་ཉིད་ཀྱི་ཡེ་ཤེས་ལ་སོགས་པ་མེད་པའི་ཕྱིར། ཉན་ཐོས་རྣམས་ཀྱི་རང་ལམ་དུ་སྐལ་པ་བརྒྱར་བསོད་ནམས་དང་ཡེ་ཤེས་

[011A] །ཀྱི་ཚོགས་ལ་གོམ་པ་བསྲིང་མི་ནུས་ཤིང། རང་རྒྱལ་རྣམས་ཀྱི་དེ་ལྟར་གོམ་པ་བསྲིང་ནུས་པར་བཤད་པ་དེ། བསེ་རུ་ལྟ་བུའི་རང་རྒྱལ་གྱི་དབང་དུ་བྱས་པ་ཡིན་ནམ། རང་རྒྱལ་སྤྱིའི་དབང་དུ་བྱས་པ་
ཡིན་ཞེ་ན། རང་རྒྱལ་སྤྱིའི་དབང་དུ་བྱས་པ་ཡིན་ཏེ། དྲིན་ལན་བསབ་པའི་མདོ་ལས། རང་སངས་རྒྱས་རྣམས་ནི་སྐལ་པ་ཆེན་པོ་བརྒྱས་ཚར་ཕྱིན་པར་འགྱུར་རོ། ཞེས་གསུངས་པའི་ཕྱིར། དེས་ན། རང་རྒྱལ་དགྲ་
བཅོམ་པ་དེ་ལ། དེ་ཁོ་ན་ཉིད་རྟོག་པ་འབྲིང་ཞེས་བྱའི། སངས་རྒྱས་འབྲིང་ཞེས་མི་བྱ་སྟེ། ཏ་ཏོ་བུད་དྷ་ཞེས་པ་སངས་རྒྱས་པ་དང། གཉིད་སད་པ་དང། པད་འདབ་རྒྱས་པ་དང། དེ་ཁོ་ན་ཉིད་ལ་བློ་རྒྱས་པ་སོགས་ལ་
འཇུག་པ་ལས་འདིར་ནི། དེ་ཁོ་ན་ཉིད་ལ་བློ་རྒྱས་པ་ལ་བསྒྱུར་རིགས་པའི་ཕྱིར། དོན་ཐོབ་ཀྱི་དབང་དུ་བྱས་ན། ཉན་ཐོས་དེ་ཉིད་རྟོགས་འབྲིང་ཐུབ་དབང་སྐྱེས། ཞེས་བསྒྱུར་བར་བྱེད་བ་ཡིན་ནོ། །ཁ་ཅིག་ཉན་རང་རྣམས་ལ་བསོད་
ནམས་དང་ཡེ་ཤེས་ཀྱི་ཚོགས་མེད་ཟེར་ན། དྲིན་ལན་བསབ་པའི་མདོ་ལས། རང་སངས་རྒྱས་རྣམས་སྐལ་བ་ཆེན་པོ་བརྒྱས་ཚར་ཕྱིན་པར་འགྱུར་རོ། ཞེས་དང། མཛོད་ལས། བསེ་རུ་སྐལ་པ་བརྒྱའི་རྒྱུ་ཞེས་བཤད་པ་མི་
འཐད་པར་ཐལ། རང་རྒྱལ་དགྲ་བཅོམ་པའི་འབྲས་བུ་ཐོབ་པ་ལ་སྐལ་པ་བརྒྱར་བསོད་ནམས་དང་ཡེ་ཤེས་ཀྱི་ཚོགས་ལ་སློབ་དགོས་པ་མ་ཡིན་པའི་ཕྱིར། རང་རྒྱལ་གྱི་རྒྱུད་ལ་བསོད་ནམས་དང་ཡེ་ཤེས་ཀྱི་ཚོགས་མེད་པའི་ཕྱིར་
གཞན་ཡང། རང་རྒྱལ་རྣམས་ཀྱི་རང་ལམ་དུ་སྐལ་པ་བརྒྱར་བསོད་ནམས་དང་ཡེ་ཤེས་ཀྱི་ཚོགས་ལ་གོམས་པ་བསྲིང་ནུས་པ་མ་ཡིན་པར་ཐལ། རང་རྒྱལ་གྱི་རྒྱུད་ལ་བསོད་ནམས་དང་ཡེ་ཤེས་ཀྱི་ཚོགས་མེད་པའི་ཕྱིར། འདོད་ན། རང་རྒྱལ་

[011B] ཉན་ཐོས་རྣམས་ཀྱིས་རང་ལམ་དུ་བསྐལ་བ་བརྒྱར་བསོད་ནམས་དང་ཡེ་ཤེས་ཀྱི་ཚོགས་ལ་གོམས་པ་བསྲིང་མི་ནུས་པ་དེ། རང་རྒྱལ་ཉན་ཐོས་ལས་ཁྱད་པར་དུ་འཕགས་པའི་འཕགས་ཆོས་སུ་འཆད་མི་རིགས་པར་ཐལ། འདོད་པའི་ཕྱིར་
འདོད་མི་ནུས་སྟེ། དེ་ལྟར་རང་འགྲེལ་ལས་བཤད་པའི་ཕྱིར། གཞན་ཡང། རང་རྒྱལ་གྱི་རྒྱུད་ལ་བསོད་ནམས་དང་ཡེ་ཤེས་ཀྱི་ཚོགས་ཡོད་པར་ཐལ། དེའི་རྒྱུད་ལ་བསོད་ནམས་ཀྱི་ཚོགས་ཕལ་པ་ཡོད་པའི་ཕྱིར། ཁྱབ་སྟེ་
ཊིཀ་ཆེན་ལས། དོན་དེ་མ་ཚང་བ་གཉིས་ནི་ཚོགས་ཕལ་པའོ། ཞེས་གསུངས་པའི་ཕྱིར། ཁོ་ན་རེ། རང་རྒྱལ་གྱི་རྒྱུད་ཀྱི་བསོད་ནམས་ཀྱི་ཚོགས་ཆོས་ཅན། གཙོ་པོར་གཟུགས་སྐུའི་ལག་རྗེས་འཇོག་བྱེད་ཡིན་པར་ཐལ། སེམས་
ཅན་གྱི་རྒྱུད་ཀྱི་བསོད་ནམས་ཀྱི་ཚོགས་ཡིན་པའི་ཕྱིར། ཁྱབ་སྟེ། བསོད་ནམས་ཞེས་བྱའི་ཚོགས་ཀྱང་དེ་དག་ཉིད། སངས་རྒྱས་གཟུགས་ཀྱི་བདག་ཉིད་སྐུ་ཡི་རྒྱུ། ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། བྱང་སེམས་
ཀྱི་རྒྱུད་ཀྱི་བསོད་ནམས་ཀྱི་ཚོགས་ཡིན་ན། གཙོ་བོར་གཟུགས་སྐུའི་ལག་རྗེས་འཇོག་བྱེད་ཡིན་དགོས་པ་ལུང་དེའི་དོན་ཡིན་པའི་ཕྱིར། ཡང་ཁོ་ན་རེ། འགྲེལ་པ་དོན་གསལ་ལས། ཡང་དག་པར་གྲུབ་པའི་ངོ་བོས་བྱང་ཆུབ་ཆེན་པོ་འཛིན་
པར་བྱེད་པའི་ཕྱིར་ན། སྙིང་རྗེ་ཆེན་པོ་ལ་སོགས་པ་ནི་ཚོགས་ཡིན་པས། ཞེས་གསུངས་པ་མི་འཐད་པར་ཐལ། ཚོགས་ཡིན་ན། སྙིང་རྗེ་ཆེན་པོས་ཟིན་པས་མ་ཁྱབ་པའི་ཕྱིར། ཟེར་ན། མ་ཁྱབ་སྟེ། ཚོགས་
སྒྲུབ་ཡིན་ན། སྙིང་རྗེ་ཆེན་པོས་ཟིན་པས། ཁྱབ་པ་ལུང་དེའི་དོན་ཡིན་པའི་ཕྱིར། ཁ་ཅིག་བསེ་རུ་ལྟ་བུའི་རང་རྒྱལ་དགྲ་བཅོམ་གྱི་འབྲས་བུ་ཐོབ་པ་ལ་སྐལ་པ་བརྒྱར་ཚོགས་གསོགས་དགོས་ཀྱང། རང་རྒྱལ་དགྲ་

[012A] །བཅོམ་གྱི་འབྲས་བུ་ཐོབ་པ་ལ་སྐལ་པ་བརྒྱར་ཚོགས་བསགས་མི་དགོས་སྟེ། ཚོགས་སྤྱོད་ཀྱི་རང་རྒྱལ་དགྲ་བཅོམ་པའི་འབྲས་བུ་ཐོབ་པ་ལ་དེ་ལྟར་མི་དགོས་པའི་ཕྱིར་ཟེར་བ་མི་འཐད་དེ་
དྲིན་ལན་བསབ་པའི་མདོ་ལས། རང་སངས་རྒྱས་རྣམས་ནི་ཞེས་སོགས་གསུངས་པ་མི་འཐད་པར་ཐལ། རང་རྒྱལ་དགྲ་བཅོམ་པའི་འབྲས་བུ་ཐོབ་པ་ལ་སྐལ་པ་བརྒྱར་ཚོགས་བསགས་མི་དགོས་པའི་ཕྱིར། གཞན་
ཡང༑ རང་རྒྱལ་རྣམས་ཀྱི་རང་ལམ་དུ་བསྐལ་པ་བརྒྱར་བསོད་ནམས་དང་ཡེ་ཤེས་ཀྱི་ཚོགས་ལ་གོམས་པ་སྲིང་ནུས་ཤིང། ཉན་ཐོས་རྣམས་ཀྱི་རང་ལམ་དུ་སྐལ་པ་བརྒྱར་བསོད་ནམས་དང་ཡེ་ཤེས་ཀྱི་ཚོགས་
ལ་གོམས་པ་བསྲིང་མི་ནུས་པ་དེ། རང་རྒྱལ་ཉན་ཐོས་ལས་ཁྱད་པར་དུ་འཕགས་པའི་འཕགས་ཆོས་སུ་འཆད་མི་རིགས་པར་ཐལ། རང་རྒྱལ་དགྲ་བཅོམ་གྱི་འབྲས་བུ་ཐོབ་པ་ལ་སྐལ་པ་བརྒྱར་ཚོགས་བསགས་མི་
དགོས་པའི་ཕྱིར། འདོད་ན། སྔར་དང་འདྲ། ཁོ་ན་རེ། སྤང་བྱ་ཅིག་ཆར་བའི་རྒྱུན་ཞུགས་སྐྱེ་བ་ཕྱི་མ་དེ་ཉིད་ལ། རང་རྒྱལ་དགྲ་བཅོམ་པའི་འབྲས་བུ་མངོན་དུ་བྱེད་པ་གཅིག་མེད་པར་ཐལ། རང་རྒྱལ་དགྲ་བཅོམ་
པའི་འབྲས་བུ་ཐོབ་པ་ལ་སྐལ་པ་བརྒྱར་ཚོགས་བསགས་དགོས་པའི་ཕྱིར། འདོད་ན། ཀུན་བཏུས་ལས། སངས་རྒྱས་འབྱུང་བ་མེད་ན། རང་རྒྱལ་བར་འགྱུར་རོ། ཞེས་གསུངས་པ་མི་འཐད་པར་ཐལ། འདོད་པའི་ཕྱིར་
ཟེར་ན། མི་འཐད་དེ། དེ་གྲུབ་མཐའ་སྨྲ་བ་འོག་མའི་ལུགས་ཡིན་པས། སྐབས་འདིར་མཁས་མི་ལེན་ནོ། གཞན་ཡང། སྤང་བྱ་གཅིག་ཆར་བའི་རྒྱུན་ཞུགས་རང་རྒྱལ་ལམ་དུ་འཇུག་པ་མེད་པར་ཐལ། ཉན་

[012B] ཐེག་པ་རང་རང་གི་མཐོང་ལམ་ཐོབ་ན། ཐེག་པ་རང་རང་དུ་རིགས་ངེས་པས་ཁྱབ་པའི་ཕྱིར། གཞན་ཡང། སྤང་བྱ་གཅིག་ཆར་བའི་རྒྱུན་ཞུགས་རང་རྒྱལ་ལམ་དུ་
འཇུག་པ་མེད་པར་ཐལ། ཉན་ཐོས་རང་རྒྱལ་ལམ་དུ་འཇུག་པ་མེད་པའི་ཕྱིར། རང་རྒྱལ་སློབ་པ་ཡིན་ན། གནས་སྐབས་རང་རྒྱལ་དུ་རིགས་ངེས་པས་ཁྱབ་པའི་ཕྱིར་ཏེ། རང་བྱང་ཆུབ་ལ་བདག་ཉིད་ངེས་རྣམས་དང། ཞེས་
གསུངས་པའི་ཕྱིར། ཁོ་ན་རེ། ཉན་ཐོས་སྔོན་དུ་འགྲོ་བའི་རང་རྒྱལ་མེད་པར་ཐལ། ཉན་ཐོས་རང་རྒྱལ་དུ་འཇུག་པ་མེད་པའི་ཕྱིར། འདོད་ན། ཚོགས་སྤྱོད་ཀྱི་རང་རྒྱལ་མེད་པར་ཐལ། འདོད་པའི་ཕྱིར། ཟེར་ན་
མ་ཁྱབ། ཚོགས་སྤྱོད་ཀྱི་རང་རྒྱལ་ཞེས་པ་གྲོགས་ཀྱི་ཟླ་དང་བཅས་པའི་རང་རྒྱལ་ལ་བྱེད་པའི་ཕྱིར། ཁོ་ན་རེ། མདོ་སྡེ་རྒྱན་ལས། །ཉན་ཐོས་མ་ངེས་རྣམ་གཉིས་ཏེ། །ཐེག་དོན་མཐོང་དང་མ་མཐོང་དང། །དོན་མཐོང་འདོད་ཆགས་བྲལ་བ་དང། །
འདོད་ཆགས་བྲལ་མིན་འདིར་དམན་པའོ། །ཞེས་གསུངས་པ། མི་འཐད་པར་ཐལ། ཉན་ཐོས་སུ་རིགས་མ་ངེས་པའི་ཉན་ཐོས་མཐོང་ལམ་པ་མེད་པའི་ཕྱིར། ཟེར་ན། མ་ཁྱབ། ཁོ་ན་རེ། རང་རྒྱལ་དགྲ་བཅོམ་པའི་འབྲས་
བུ་མངོན་དུ་མ་བྱས་པར། ཐེག་ཆེན་ལམ་དུ་འཇུག་པར་ངེས་པའི་རང་རྒྱལ་སློབ་པ་མེད་པར་ཐལ། རང་རྒྱལ་སློབ་པ་ཡིན་ན། རང་རྒྱལ་དུ་རིགས་ངེས་པས་ཁྱབ་པའི་ཕྱིར། འདོད་ན། ཊིཀ་ཆེན་ལས། བྱང་སེམས་
ལ་བསྔགས་པ་གསུངས་པའི་དུས་དེར། འཁོར་དུ་ཉེ་བར་གྱུར་ཅིང། ཐེག་པ་གསུམ་ལ་བཀོད་པ་རྣམས་ཐེག་ཆེན་ཉིད་ལ་ངེས་པར་སྦྱར་བར་བྱ་བའི་ཕྱིར་རོ། ཞེས་གསུངས་པ་མི་འཐད་པར་ཐལ། འདོད་པའི་ཕྱིར་

[013A] །ཟེར་ན། འོ་ན། རང་རྒྱལ་སློབ་པ་ཡིན་ན། རང་རྒྱལ་དུ་རིགས་ངེས་པས་ཁྱབ་པར་ཐལ། དེ་ཡིན་ན། རང་རྒྱལ་དགྲ་བཅོམ་པའི་འབྲས་བུ་མངོན་དུ་བྱེད་པར་ངེས་པས་ཁྱབ་པའི་ཕྱིར། བཞི་བརྒྱ་པ་ལས། །དེ་
ཉིད་ཤེས་པས་གལ་ཏེ་འདིར། །མྱ་ངན་འདས་པ་མ་ཐོབ་ཀྱང། །སྐྱེ་བ་གཞན་དུ་འབད་མེད་པར། །ངེས་པར་ཐོབ་འགྱུར་ལས་བཞིན་ནོ། །ཞེས་གསུངས་པའི་ཕྱིར། བཞི་པ་ནི། ཉན་རང་དགྲ་བཅོམ་པ་རྣམས་ཐུབ་པའི་དབང་པོའི་
གསུངས་ལས་སྐྱེས་པ་ཡིན་ཏེ། ཐུབ་པའི་དབང་པོས་རྟེན་འབྲེལ་ཟབ་མོའི་ཆོས་བསྟན་པ་ཉན་རང་གི་རིགས་ཅན་རྣམས་ཀྱི་ཉམས་སུ་བླང་པ་ལས། རང་རང་གི་འདོད་པ་རྫོགས་པར་འགྱུར་བ་ཡིན་པའི་ཕྱིར། ལྔ་པ་ལ་བཤད་བྱའི་
ལུང་འགོད་བ་དང། ལུང་དོན་བཤད་པ་གཉིས། དང་པོ་ནི། རང་འགྲེལ་ལས། གལ་ཏེ་ཡང་ཁ་ཅིག་རྟེན་ཅིང་འབྲེལ་པར་འབྱུང་བ་ཉེ་བར་བརྟན་པ། ཉན་པ་ཁོ་ན་ལས། དོན་དམ་པ་རྟོགས་པ་ལ་མཁས་སུ་ཟིན་ཀྱང། མཐོང་བའི་
སྐྱེ་བ་ཁོ་ན་ལ་མྱ་ངན་ལས་འདས་པ་ཐོབ་པར་མི་འགྱུར་མོད་ཀྱི། དེ་ལྟར་ན་ཡང། ཉེ་བར་བསྟན་པའི་བསྒྲུབ་པ་པོ་དག་གིས་ལས་རྣམ་པར་སྨིན་པ་ངེས་པའི་འབྲས་བུ་ལྟར། ཚེ་རབས་གཞན་དུ་མངོན་པར་འདོད་པའི་འབྲས་བུ་ཡོངས་
སུ་སྨིན་པ་གོར་མ་ཆགས་པ་ཐོབ་པར་འགྱུར་རོ། ཇི་སྐད་དུ། འཕགས་པ་ལྷས། །དེ་ཉིད་ཤེས་པས་གལ་ཏེ་འདིར། །མྱ་ངན་འདས་པ་མ་ཐོབ་ཀྱང། །སྐྱེ་བ་གཞན་དུ་འབད་མེད་པར། །ངེས་པར་ཐོབ་འགྱུར་ལས་བཞིན་
ནོ༑ ༑ཞེས་བཤད་དོ། དེ་ཉིད་ཀྱི་ཕྱིར། དབུ་མ་ལས་ཀྱང། །རྫོགས་སངས་རྒྱས་རྣམས་མ་བྱུང་ཞིང། །ཉན་ཐོས་རྣམས་ཀྱང་ཟད་པ་ན། །རང་སངས་རྒྱས་ཀྱི་ཡེ་ཤེས་ནི། །རྟེན་པ་མེད་པར་རབ་ཏུ་འབྱུང།།

[013B] འདིའི་དོན་ལ་འགྲེལ་བཤད་མཁན་པོ་ལ་སོགས་པ་ཁ་ཅིག་གི་ལུགས་དགག་པ་དང། རང་ལུགས་བཞགས་པ་གཉིས། དང་པོ་ནི། འགྲེལ་བཤད་མཁན་པོ་ན་རེ། ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། ཞེས་ཐུབ་པའི་དབང་
པོས་རྟེན་འབྲེལ། ཟབ་མོའི། ཆོས་བསྟན་པ། ཉན་རང་གི་རིགས་ཅན་རྣམས་ཀྱིས་ཉམས་སུ་བླངས་པ་ལས། རང་རང་གི་འདོད་པ་རྫོགས་པར་འགྱུར་པར་བཤད་པ་མི་འཐད་དེ། ཐུབ་པའི་དབང་པོའི་ཉན་རང་གི་རིགས་ཅན་རྣམས་
ལ༑ རྟེན་འབྲེལ་ཟབ་མོའི་ཆོས་བསྟན་པའི་ཚེ་དེ་ལ། ཉན་རང་གི་རིགས་ཅན་རྣམས་ཀྱི། རང་རང་གི་བྱང་ཆུབ་མ་ཐོབ་པ་སྲིད་པའི་ཕྱིར། ཞེས་ཟེར། དེ་འགོག་པ་ལ། གལ་ཏེ་ཡང་ཁ་ཅིག་ཞེས་སོགས་ཀྱི་
འགྲེལ་བ་འདི་བྱུང་ཡང། བོད་སྔ་མ་ཁ་ཅིག་ཉན་ཐོས་སངས་རྒྱས་འབྲིང་རྣམས་ཐུབ་དབང་སྐྱེས། ཞེས་ཐུབ་པའི་དབང་པོས་རྟེན་འབྲེལ་ཟབ་མོའི་ཆོས་བསྟན་པ་ཉན་རང་གི་རིགས་ཅན་རྣམས་ཀྱིས་ཉམས་སུ་བླངས་པ་ལས་
རང་རང་གི་བྱང་ཆུབ་ཐོབ་པར་འགྱུར་བར་བཤད་པ་མི་འཐད་དེ། ཐུབ་པའི་དབང་པོས་ཉན་རང་གི་རིགས་ཅན་རྣམས་ལ་རྟེན་འབྲེལ་ཟབ་མོའི་ཆོས་བསྟན་ཏེ། ཉན་རང་གི་རིགས་ཅན་རྣམས་ཀྱིས་རྟེན་འབྲེལ་སྐྱེ་མེད་ཀྱི་དོན་ཉམས་སུ་བླངས་མ་ཐག་ཏུ་
དགྲ་བཅོམ་པའི་འབྲས་བུ་ཐོབ་དགོས་པ་ལ། དེ་ལྟར་མ་ཐོབ་པ་སྲིད་པའི་ཕྱིར། ཞེས་ཟེར། དེའི་ལན་སྟོན་པ་ལ། གལ་ཏེ་ཡང་ཁ་ཅིག་ཞེས་སོགས་གསུངས། ཞེས་ཟེར། ལུགས་དེ་གཉིས་ཀ་མི་འཐད་དོ། སྐབས་
འདིར་ཐུབ་དབང་གི་ཉན་ཐོས་སྐྲུན་ཚུལ་ལ་དོགས་པ་གཅོད་པ་མ་ཡིན་པའི་ཕྱིར་ཏེ། ཐུབ་དབང་གི་རང་རྒྱལ་བསྐྲུན་ཚུལ་ལ་དོགས་པ་ཤེས་ཆེ་བས། དེ་ལ་དམིགས་ཀྱིས་བཀར་ནས་དོགས་པ་གཅོད་དགོས་པ་ལ་དེ་ལྟར་མ་བཅད་པའི་ཕྱིར་

[014A] །སྐབས་འདིར་ཐུབ་དབང་གི་རང་རྒྱལ་བསྐྲུན་ཚུལ་ལ་དམིགས་ཀྱིས་བཀར་ནས་དོགས་པ་གཅོད་པ་ཡིན་ཏེ། དེ་མ་ཡིན་ན། རྫོགས་སངས་རྒྱས་རྣམས་མ་བྱུང་ཞིང། ཞེས་སོགས་རྩ་ཤེས་ལུང་དྲངས་པ་འབྲེལ་མེད་དུ་
འགྱུར་རོ། རང་ལུགས་ལ། རྩོད་པ་དང་ལན་གཉིས། དང་པོ་ལ་ཁ་ཅིག་ཐུབ་པའི་དབང་པོས་རྟེན་འབྲེལ་ཟབ་མོའི་ཆོས་བསྟན་པ་ཉན་རང་གི་རིགས་ཅན་རྣམས་ཀྱི་ཉམས་སུ་བླངས་པ་ལས་རང་གི་འདོད་པ་རྫོགས་པར་
འགྱུར་བར་བཤད་པ་མི་འཐད་དེ། ཐུབ་པའི་དབང་པོས་ཉན་ཐོས་ཀྱི་རིགས་ཅན་རྣམས་ལ་རྟེན་འབྲེལ་ཟབ་མོའི་ཆོས་བསྟན་པའི་ཚེ་དེ་ལ། ཉན་ཐོས་ཀྱི་རིགས་ཅན་རྣམས་ཀྱི་ཉན་ཐོས་དགྲ་བཅོམ་པའི་འབྲས་བུ་ཐོབ་པ་སྲིད་ཀྱང། ཐུབ་པའི་
དབང་པོས་རང་རྒྱལ་གྱི་རིགས་ཅན་རྣམས་ལ་རྟེན་འབྲེལ་ཟབ་མོའི་ཆོས་བསྟན་པའི་ཚེ་དེ་ལ། རང་རྒྱལ་གྱི་རིགས་ཅན་རྣམས་ཀྱིས་རང་རྒྱལ་དགྲ་བཅོམ་པའི་འབྲས་བུ་ཐོབ་པ་དེ་ལྟར་མི་སྲིད་པའི་ཕྱིར། ཞེས་ཟེར། དེའི་ལན་
སྟོན་པ་ལ། གལ་ཏེ་ཡང་ཁ་ཅིག་ཞེས་སོགས་ཀྱི་འགྲེལ་པ་འདི་བྱུང། དེ་ནི་མི་འཐད་དེ། ཐུབ་པའི་དབང་པོས་རང་རྒྱལ་གྱི་རིགས་ཅན་རྣམས་ལ་རྟེན་འབྲེལ་ཟབ་མོའི་ཆོས་བསྟན་པའི་ཚེ་དེ་ལ། རང་རྒྱལ་གྱི་རིགས་ཅན་རྣམས་
ཀྱི་རང་རྒྱལ་དགྲ་བཅོམ་པའི་འབྲས་བུ་ཐོབ་པ་མི་སྲིད་ཀྱང། ཐུབ་པའི་དབང་པོའི་རྟེན་འབྲེལ་ཟབ་མོའི་ཆོས་བསྟན་པ། རང་རྒྱལ་གྱི་རིགས་ཅན་རྣམས་ཀྱི་ཉམས་སུ་བླངས་པ་ལས་རང་གི་འདོད་པ་རྫོགས་པར་འགྱུར་བར་
བཤད་པ་མི་འཐད་མི་དགོས་ཏེ། ཐུབ་པའི་དབང་པོའི་རང་རྒྱལ་གྱི་རིགས་ཅན་རྣམས་ལ་རྟེན་འབྲེལ་ཟབ་མོའི་ཆོས་བསྟན་པའི་ཚེ་དེ་ལ། རང་རྒྱལ་གྱི་རིགས་ཅན་རྣམས་ཀྱི་རང་རྒྱལ་དགྲ་བཅོམ་པའི་འབྲས་བུ་ཐོབ་མི་ནུས་

[014B] ཐུབ་པའི་དབང་པོའི་རྟེན་འབྲེལ་ཟབ་མོའི་ཆོས་བསྟན་པའི་མཐུ་ལ་རྟེན་ནས། རང་རྒྱལ་གྱི་རིགས་ཅན་རྣམས་ཀྱི་ཚེ་རབས་གཞན་སྐལ་བ་བརྒྱ་ཚུན་ཆད་དུ་རང་གི་བྱང་ཆུབ་ངེས་པར་མངོན་དུ་བྱེད་པ་ཡིན་པའི་ཕྱིར། དཔེར་ན་
མྱོང་ངེས་ཀྱི་ལས་བསགས་པའི་རྣམ་སྨིན་གྱི་འབྲས་བུ་ཚེ་དེ་ལ་མ་མྱོང་ཡང་སྐྱེ་བ་གཞན་དུ་ངེས་པར་མྱོང་དགོས་པ་བཞིན་ནོ། དེ་སྐད་དུ་ཡང། བཞི་བརྒྱ་བ་ལས། དེ་ཉིད་ཤེས་པས་གལ་ཏེ་འདིར། ཞེས་པ་ནས་ངེས་པར་ཐོབ་འགྱུར་ལས་
བཞིན་ནོ། ཞེས་པའི་བར་གསུངས། ཐུབ་པའི་དབང་པོས་རང་རྒྱལ་གྱི་རིགས་ཅན་རྣམས་ལ་རྟེན་འབྲེལ་ཟབ་མོའི་ཆོས་བསྟན་པའི་ཚེ་དེ་ལ། རང་རྒྱལ་གྱི་རིགས་ཅན་རྣམས་ཀྱི་རང་རྒྱལ་དགྲ་བཅོམ་པའི་འབྲས་བུ་ཐོབ་མི་ནུས་པའི་
རྒྱུན་མཚན་ཡོད་དེ། རང་རྒྱལ་དགྲ་བཅོམ་པ་དེ་སྨོན་ལམ་གྱི་དབང་གི་ཉན་ཐོས་དང་སངས་རྒྱས་མེད་པའི་ཞིང་དུ་འབྱུང་བའི་ཕྱིར། དེ་སྐད་དུ་ཡང་དབུ་མ་ལས་རྫོགས་སངས་རྒྱས་རྣམས་མ་བྱུང་ཞིང། ཞེས་པ་ནས་རྟེན་པ་མེད་པར་རབ་ཏུ་
འབྱུང། ཞེས་པའི་བར་གསུངས། ཁ་ཅིག་མཆོག་གི་སྤྲུལ་སྐུའི་སྐུ་དངོས་ཀྱི་གདུལ་བྱར་གྱུར་པའི་རང་རྒྱལ་མེད། ཟེར་ན། དེ་ཡོད་པར་ཐལ། དེའི་སྐུ་དངོས་ཀྱི་གདུལ་བྱར་གྱུར་པའི་རང་རྒྱལ་སློབ་པ་ཡོད་པའི་ཕྱིར་ཏེ། དེའི་སྐུ་
དངོས་ཀྱི་གདུལ་བྱར་གྱུར་པའི་རང་རྒྱལ་གྱི་སྒྲུབ་པ་རྒྱུད་ལ་ལྡན་པའི་གང་ཟག་ཡོད་པའི་ཕྱིར་ཏེ། རང་འགྲེལ་ལས། དེ་ལྟར་ན་ཡང་ཉེ་བར་བསྟན་པའི་སྒྲུབ་པ་པོ་བདག་གི་ལས་རྣམ་པར་སྨིན་པ་ངེས་པའི་འབྲས་བུ་ལྟར་ཞེས་པ་དང་
དེའི་ཐད་ཀྱི་ཊིཀ་ཆེན་ལས། རང་རྒྱལ་གྱི་སྒྲུབ་པ་པོ་དག་གི། ཞེས་གསུངས་པའི་ཕྱིར། གཞན་ཡང། མཆོག་གི་སྤྲུལ་སྐུའི་སྐུ་དངོས་ཀྱི་གདུལ་བྱར་གྱུར་པའི་རང་རྒྱལ་ཡོད་པར་ཐལ། མཆོག་གི་སྤྲུལ་སྐུས་བྱང་སེམས་

[015A] །ལ་བསྔགས་པ་གསུངས་པའི་འཁོར་དུ་བྱང་བའི་རང་རྒྱལ་ཡོད་པའི་ཕྱིར་ཏེ། དེའི་འཁོར་དུ་བྱུང་བའི་ཐེག་པ་གསུམ་ཀའི་གང་ཟག་ཡོད་པའི་ཕྱིར་ཏེ། རང་འགྲེལ་ལས། དུས་དེར་ཉེ་བར་གྱུར་ཅིང་ཐེག་པ་
གསུམ་ལ་བཀོད་པའི་སེམས་ཅན་གྱི་ཕུང་པོ་ཐེག་པ་ཆེན་པོ་ཉིད་ལ། ངེས་པར་སྦྱར་བར་བྱའི་ཕྱིར། བྱང་ཆུབ་སེམས་དཔའ་རྣམས་ལ་བསྔགས་པ་མཛད་པ་ཡིན་ནོ། ཞེས་གསུངས་པའི་ཕྱིར། གཞན་ཡང། རང་སངས་
རྒྱས་རྣམས་ཀྱི་སྐལ་པ་བརྒྱར་སངས་རྒྱས་བྱུང་བ་མཉེས་པར་བྱས་ནས་ཚོགས་བསོགས་པར་བཤད་པ་མི་འཐད་པར་ཐལ། མཆོག་གི་སྤྲུལ་སྐུའི་སྐུ་དངོས་ཀྱི་གདུལ་བྱར་གྱུར་པའི་རང་རྒྱལ་མེད་པའི་ཕྱིར། ཁོ་ན་རེ་
རྫོགས་སངས་རྒྱས་རྣམས་མ་བྱུང་ཞིང། །ཉན་ཐོས་རྣམས་ཀྱང་ཟད་པ་ན། །རང་སངས་རྒྱས་ཀྱི་ཡེ་ཤེས་ནི། །བརྟེན་པ་མེད་པར་རབ་ཏུ་འབྱུང། །ཞེས་གསུངས་པ་མི་འཐད་པར་ཐལ། མཆོག་གི་སྤྲུལ་སྐུའི་སྐུ་དངོས་ཀྱི་གདུལ་བྱར་
གྱུར་བའི་རང་རྒྱལ་ཡོད་པའི་ཕྱིར། ཟེར་ན། མ་ཁྱབ་སྟེ། སྲིད་པ་ཐ་མའི་རང་རྒྱལ་དང་རང་རྒྱལ་དགྲ་བཅོམ་པ་རྣམས་སངས་རྒྱས་དང་ཉན་ཐོས་མེད་པའི་ཞིང་དུ་འབྱུང་བ་ལུང་དེའི་དོན་ཡིན་པའི་ཕྱིར། དེས་ན། མཆོག་གི་
སྤྲུལ་སྐུའི་སྐུ་དངོས་ཀྱི་གདུལ་བྱར་གྱུར་པའི་རང་རྒྱལ་ཡོད་ཀྱང། དེའི་སྐུ་དངོས་ཀྱི་གདུལ་བྱར་གྱུར་པའི་སྲིད་པ་ཐ་མའི་རང་རྒྱལ་དང། རང་རྒྱལ་དགྲ་བཅོམ་པ་མེད་པ་བཞིན་དུ་གྲུབ་མཐའ་སྨྲ་བའི་གང་ཟག་ཏུ་གྱུར་པའི་རང་རྒྱལ་
ཡོད་ཀྱང། དེ་འདྲའི་གང་ཟག་ཏུ་གྱུར་པའི་སྲིད་པ་ཐ་མའི་རང་རྒྱལ་དང། རང་རྒྱལ་དགྲ་བཅོམ་པ་མེད་དེ། སྔགས་རིམ་ཆེན་མོ་ལས། རང་སངས་རྒྱས་ནི་གྲུབ་ཐ་སྨྲ་བ་བཞི་པོ་གང་གི་ནང་དུ་ཡང་མ་གཏོགས་

[015B] ཞེས་པའི་དོན་ཡིན་ནོ། ཉན་རང་དགྲ་བཅོམ་པ་རྣམས་ཆོས་ཅན། རྒྱུ་མེད་པ་དང་མི་མཐུན་པའི་རྒྱུ་ལས་བྱུང་བ་མ་ཡིན་ཏེ། ཐུབ་པའི་དབང་པོའི་གསུངས་ལས་སྐྱེས་པའི་ཕྱིར།    ༈    །སངས་རྒྱས་བྱང་ཆུབ་
སེམས་དཔའ་ལས་འཁྲུངས་ཤིང་ཞེས་པའི་སྐབས་སུ། བཤད་བྱའི་ལུང་འགོད་པ་དང། ལུང་གི་དོན་བཤད་པ་དང་གཉིས། དང་པོ་ནི། རང་འགྲེལ་ལས། གལ་ཏེ་བྱང་ཆུབ་སེམས་དཔའ་རྣམས་ཀྱང་དེ་བཞིན་གཤེགས་པས་ཉེ་བར་བསྟན་
པ་ལས་སྐྱེས་པར་གྱུར་པས་རྒྱལ་བའི་སྲས་ཅེས་བརྗོད་པ་མ་ཡིན་ནམ། དེའི་ཕྱིར་ཇི་ལྟར་སངས་རྒྱས་བཅོམ་ལྡན་འདས་རྣམས་བྱང་ཆུབ་སེམས་དཔའ་ལས་འཁྲུངས་ཅེ་ན། འདི་ནི་བདེན་མོད་ཀྱི་འོན་ཀྱང་རྒྱུ་གཉིས་ཀྱི་བྱང་ཆུབ་སེམས་དཔའ་
རྣམས༑ སངས་རྒྱས་བཅོམ་ལྡན་འདས་རྣམས་ཀྱི་རྒྱུར་འགྱུར་ཏེ། གནས་སྐབས་ཀྱི་ཁྱད་པར་དང། ཡང་དག་པར་འཛིན་ཏུ་འཇུག་པ་ལས་སོ། དེ་ལ་གནས་སྐབས་ཀྱི་ཁྱད་པར་ལས་ནི་དེ་བཞིན་གཤེགས་པའི་གནས་སྐབས་ནི་
བྱང་ཆུབ་སེམས་དཔའི་གནས་སྐབས་ཀྱི་རྒྱུ་ཅན་ཡིན་པ་ཉིད་ཀྱི་ཕྱིར་རོ། ཡང་དག་པར་འཛིན་ཏུ་འཇུག་པ་ལས་ནི་ཇི་ལྟར་འཕགས་པ་འཇམ་དཔལ་བྱང་ཆུབ་སེམས་དཔར་གྱུར་པ་ཉིད་ཀྱིས་བཅོམ་ལྡན་འདས་ཤཱཀྱ་ཐུབ་པ་དང། དེ་ལས་གཞན་པའི་དེ་བཞིན་གཤེགས་
པ་རྣམས་ཆེས་ཐོག་མ་ཁོ་ནར། བྱང་ཆུབ་ཀྱི་སེམས་ཡང་དག་པར་འཛིན་ཏུ་འཇུག་པར་འདོན་པ་ཡིན་ནོ། དེའི་ཕྱིར་དེ་ལྟར་འབྲས་བུ་མཐར་ཐུག་པ་དེའི་རྒྱུ་གཙོ་བོར་གྱུར་པ་ལ། ལྟོས་ནས། དེ་བཞིན་གཤེགས་པ་རྣམས་
བྱང་ཆུབ་སེམས་དཔའ་ལས་འཁྲུངས་པར་བསྟན་ཏོ། དེ་ཉིད་ཀྱི་ཕྱིར་རྒྱུ་ཕུན་སུམ་ཚོགས་པ་ཆེས་བརླིང་པ་ཡིན་པའི་ཕྱིར། རྒྱུ་ལ་མཆོད་པ་བརྗོད་པས་ཀྱང་འབྲས་བུ་ལ་མཆོད་པ་དོན་གྱི་འཕངས་པར་དགོངས་ཏེ། སངས་

[016A] །རྒྱས་བཅོམ་ལྡན་འདས་དེ་དག་གི་སྨན་གྱི་ལྗོན་ཤིང་ཆེན་པོ་འབྲས་བུ་དཔག་ཏུ་མེད་པ་སྟེར་པ། མྱུ་གུ་ལ་སོགས་པ་མཐོང་ཞིང་ལོ་མ་འཇམ་པའི་གནས་སྐབས་སུ་གྱུར་པ་ལྟར་བསྒྲིམས་ཏེ། ཡོངས་
སུ་བསྐྱང་བར་བྱ་བ་ཉིད་དུ་བསྟན་པར་བྱ་ཞིང། དུས་དེར་ཉེ་བར་གྱུར་ཅིང་ཐེག་པ་གསུམ་ལ་བཀོད་པའི་སེམས་ཅན་གྱི་ཕུང་པོ་ཐེག་པ་ཆེན་པོ་ཉིད་ལ། ངེས་པར་སྦྱར་བར་བྱ་བའི་ཕྱིར། བྱང་ཆུབ་སེམས་དཔའ་རྣམས་ལ་བསྔགས་པ་
མཛད་པ་ཡིན་ནོ། ཇི་སྐད་དུ་འཕགས་པ་དཀོན་མཆོག་བརྩེགས་པའི་མདོ་ལས། འོད་སྲུངས་འདི་ལྟ་སྟེ། དཔེར་ན། ཟླ་བ་ཚེས་པ་ལ་ཕྱག་འཚལ་བ་ལྟར་ཉ་པ་ལ་ནི་མ་ཡིན་ནོ། འོད་སྲུང་དེ་བཞིན་དུ་གང་དག་ང་ལ་རབ་ཏུ་དང་བ་
དེ་དག་གིས་བྱང་ཆུབ་སེམས་དཔའ་རྣམས་ལ་ཕྱག་བྱའི། དེ་བཞིན་གཤེགས་པ་རྣམས་ལ་ནི་དེ་ལྟ་མ་ཡིན་ནོ། དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་རྣམས་ལས་ནི་དེ་བཞིན་གཤེགས་པ་རྣམས་བྱུང་ངོ། དེ་བཞིན་གཤེགས་
པ་རྣམས་ལས་ནི་ཉན་ཐོས་དང་རང་སངས་རྒྱས་རྣམས་བྱུང་ངོ། ཞེས་གསུངས་པ་ལྟ་བུའོ། དེའི་ཕྱིར་དེ་ལྟར་ན་རིགས་པ་དང་ལུང་དག་གིས་དེ་བཞིན་གཤེགས་པ་རྣམས་བྱང་ཆུབ་སེམས་དཔའ་ལས་འཁྲུངས་པ་ཡིན་ནོ། ཞེས་བྱ་བ་
འདི་སྒྲུབས་པ་ཡིན་ནོ། ཞེས་གསུངས་འདིའི་དོན་ལ། དོགས་པ་བཀོད་པ་དང། དེའི་ལན་བཤད་པ་གཉིས། དང་པོ་ནི། གལ་ཏེ་བྱང་ཆུབ་སེམས་དཔའ་རྣམས་ཀྱང་ཞེས་པ་ནས། འཁྲུངས་ཅི་ན་ཞེས་པའི་བར་འདི་བྱུང། འདིའི་དོན་
ལ༑ སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང། ཞེས་སངས་རྒྱས་འཕགས་པ་བྱང་ཆུབ་སེམས་དཔའ་ལས་འཁྲུངས་པར་བཤད་པ་མི་འཐད་དེ། བྱང་ཆུབ་སེམས་དཔའ་དེ་སངས་རྒྱས་འཕགས་པ་ལས་འཁྲུངས་པའི་

[016B] དེ་རྒྱལ་བ་ལས་འཁྲུངས་པའི་ཕྱིར། དེར་ཐལ། དེ་རྒྱལ་བའི་སྲས་ཡིན་པའི་ཕྱིར་ཏེ། དེ་རྒྱལ་སྲས་ཡིན་པའི་ཕྱིར་ཏེ། བྱང་ཆུབ་སེམས་དཔའ་ཡིན་པའི་ཕྱིར། མཁས་མུ་སྲས་པ་ཁ་ཅིག་སྔར་བཤད་པའི་དེའི་སྐྱོན་མེད་དེ། རྒྱལ་
བའི་སྲས་སུ་བཞག་པ་དང། རྒྱལ་བའི་རྒྱུར་བཞག་པའི་བྱང་སེམས་གཉིས་པོ། གཞི་ཐ་དད་ཡིན་པས་སྐྱོན་མེད་དེ། ཞེས་ཟེར། ཡང་ཁ་ཅིག། དེའི་སྐྱོན་མེད་དེ། རྒྱལ་སྲས་ཡིན་ན་རྒྱལ་བའི་སྲས་ཡིན་པས་མ་ཁྱབ་པའི་ཕྱིར་ཏེ་
མཚོ་སྐྱེས་ཡིན་ན། མཚོ་ལས་སྐྱེས་པས་མ་ཁྱབ་པའི་ཕྱིར། དཔེར་ན། སྐམ་ལས་སྐྱེས་པའི་པདྨ་དེ་མཚོ་སྐྱེས་ཡིན་ཀྱང། མཚོ་ལས་སྐྱེས་པ་མ་ཡིན་པ་བཞིན་ནོ། ཞེས་ཟེར། ལུགས་དེ་གཉིས་ཀ་མི་འཐད་དེ། རྒྱལ་བའི་སྲས་ཡིན་
ན། རྒྱལ་བ་ལས་འཁྲུངས་པས་ཁྱབ་པར་ཐལ། བྱང་ཆུབ་སེམས་དཔའ་དེ་རྒྱལ་བའི་སྲས་མ་ཡིན་པའི་ཕྱིར། མ་གྲུབ་ན། དེ་ཆོས་ཅན། རྒྱལ་སྲས་ཡིན་པར་ཐལ། རྒྱལ་བའི་སྲས་ཡིན་པའི་ཕྱིར། འདོད་ན། རྒྱལ་བའི་སྲས་
སུ་བཞག་པ་དང། རྒྱལ་བའི་རྒྱུར་བཞག་པའི་བྱང་ཆུབ་སེམས་དཔའ་གཉིས་གཞི་ཐ་དད་མ་ཡིན་པར་ཐལ། བྱང་ཆུབ་སེམས་དཔའ་དེ་རྒྱལ་སྲས་ཡིན་པ་གང་ཞིག་ དེ་རྒྱལ་བ་རྒྱུ་ཡིན་པའ་ཕྱིར། གཉིས་པ་གྲུབ་སྟེ། དེ་སངས་རྒྱས་
འཕགས་པའི་རྒྱུ་ཡིན་པའི་ཕྱིར་ཏེ། སངས་རྒྱས་འཕགས་པ་དེ་དེ་ལས་འཁྲུངས་པའི་ཕྱིར་ཏེ། སངས་རྒྱས་བྱང་ཆུབ་སེམས་དཔའ་ལས་འཁྲུངས་ཤིང། ཞེས་གསུངས་པའི་ཕྱིར། རྩ་བར་འདོད་ན། བྱང་སེམས་ས་དང་པོ་པ་ཆོས་ཅན། དེར་
ཐལ་དེའི་ཕྱིར། རྟགས་གྲུབ་སྟེ། རྒྱལ་བའི་སྲས་པོ་འདིའི་སེམས་གང་འགྲོ་བ་རྣམས། ཞེས་གསུངས་པའི་ཕྱིར། འདོད་ན། དེ་ཆོས་ཅན། ཁྱོད་རྒྱལ་བ་ལས་མ་འཁྲུངས་པར་ཐལ། རྒྱལ་བ་དེ་ཁྱོད་ལས་འཁྲུངས་པའི་ཕྱིར་ཏེ། སངས་

[017A] །རྒྱས་འཕགས་པ་དེ་ཁྱོད་ལས་འཁྲུངས་པའི་ཕྱིར། དེར་ཐལ། སངས་རྒྱས་འཕགས་པ་དེ་བྱང་ཆུབ་སེམས་དཔའ་ལས་འཁྲུངས་པའི་ཕྱིར། གཞན་ཡང། རྒྱལ་བའི་སྲས་པོ་བྱང་ཆུབ་སེམས་དཔའ་གཅིག་མེད་
བར་ཐལ། བྱང་སེམས་ཚོགས་ལམ་པ་ཡང་དེ་མ་ཡིན། བྱང་སེམས་སྦྱོར་ལམ་པ་དེ་ཡང་དེ་མ་ཡིན། ས་དང་པོ་ནས་བཅུའི་བར་གྱི་བྱང་ཆུབ་སེམས་དཔའ་རྣམས་དེ་མ་ཡིན་པའི་ཕྱིར། དང་པོ་མ་གྲུབ་ན། དེ་ཆོས་ཅན། རྒྱལ་པ་ལས་
འཁྲུངས་པར་ཐལ། རྒྱལ་བའི་སྲས་ཡིན་པའི་ཕྱིར། ཁྱབ་པ་ཁས། འདོད་མི་ནུས་ཏེ། རྒྱལ་བ་ཁྱོད་ལས་འཁྲུངས་པའི་ཕྱིར་ཏེ། སངས་རྒྱས་འཕགས་པ་དེ་ཁྱོད་ལས་འཁྲུངས་པའི་ཕྱིར། མ་གྲུབ་ན། དེར་ཐལ། སངས་
རྒྱས་འཕགས་པ་དེ་བྱང་ཆུབ་སེམས་དཔའ་ལས་འཁྲུངས་པའི་ཕྱིར། རང་ལུགས་ནི་དངོས་ལན་བཏབ་པ་དང། སྒྲུབ་བྱེད་བསྟན་པ་གཉིས། དང་པོ་སྟོན་པ་ལ། འདི་ནི་བདེན་མོད་ཀྱི་ཞེས་པ་འདི་བྱུང། འདིའི་དོན་ནི་སངས་རྒྱས་བྱང་
ཆུབ་སེམས་དཔའ་ལས་འཁྲུངས་ཤིང། ཞེས་སངས་རྒྱས་འཕགས་པ་བྱང་ཆུབ་སེམས་དཔའ་ལས་འཁྲུངས་པར་བཤད་པ་དང། བྱང་ཆུབ་སེམས་དཔའ་རྒྱལ་བའི་སྲས་སུ་བཞག་པ་ལ་འགལ་བ་མེད་དེ། སངས་རྒྱས་འཕགས་
པ་དེ་རང་དང་རྒྱུད་ཅིག་ཏུ་གྱུར་པའི་བྱང་ཆུབ་སེམས་དཔས་ལམ་ཉམས་སུ་བླངས་ཏེ་ཉེར་ལེན་བྱས་པ་ལས་འཁྲུངས་པ་དེ། སངས་རྒྱས་འཕགས་པ་བྱང་ཆུབ་སེམས་དཔའ་ལས་འཁྲུངས་པའི་དོན་དང། བྱང་ཆུབ་སེམས་དཔའ་དེ་རང་
གི་ཡོངས་འཛིན་དུ་གྱུར་པའི་སངས་རྒྱས་འཕགས་པས་ཆོས་བསྟན་ཏེ། བདག་རྐྱེན་བྱས་པ་ལ་བརྟེན་ནས་དེའི་གསུངས་ལས་གསར་དུ་སྐྱེས་བ་དེ། བྱང་ཆུབ་སེམས་དཔའ་རྒྱལ་བའི་སྲས་སུ་བཞགས་པའི་དོན་ཡིན། སངས་རྒྱས་འཕགས་

[017B] ཉེར་ལེན་བྱས་པ་ལས་འཁྲུངས་པ་དང། བྱང་ཆུབ་སེམས་དཔའ་དེ་རང་གི་ཡོངས་འཛིན་དུ་གྱུར་པའི་སངས་རྒྱས་འཕགས་པས་ཆོས་བསྟན་ཏེ། བདག་རྐྱེན་བྱས་པ་ལ་
དེའི་གསུངས་ལས་གསར་དུ་སྐྱེས་པ་གཉིས་ལ་འགལ་བ་མེད་པའི་ཕྱིར། གཉིས་པ་སྒྲུབ་བྱེད་འགོད་པ་ལ། རིགས་པས་སྒྲུབ་པ་དང། ལུང་གི་སྒྲུབ་པ། བྱང་སེམས་ལ་བསྔགས་པ་གསུང་པའི་དགོས་པ་བཤད་པ་གསུམ། དང་པོ་སྟོན་པར་
བྱེད་པ་ལ་གནས་སྐབས་ཀྱི་ཁྱད་པར། ཞེས་པ་ནས། ཡང་དག་པར་འཛིན་དུ་བཅུག་པར་འདོན་པ་ཡིན་ནོ། ཞེས་པའི་བར་འདི་བྱུང། འདིའི་དོན་ནི། སངས་རྒྱས་འཕགས་པ་བྱང་ཆུབ་སེམས་དཔའ་ལས་འཁྲུངས་པར་རིགས་པས་
གྲུབ་པ་ཡིན་ཏེ། སངས་རྒྱས་འཕགས་པ་དེ་རང་དང་རྒྱུད་གཅིག་ཏུ་གྱུར་པའི་བྱང་ཆུབ་སེམས་དཔའ་ལམ་ཉམས་སུ་བླངས་ཏེ། ཉེར་ལེན་བྱས་པ་ལས་འཁྲུངས། སངས་རྒྱས་འཕགས་པ་དེ་རང་དང་རྒྱུད་ཐ་དད་དུ་གྱུར་པའི་བྱང་ཆུབ་
སེམས་དཔའ་ཁ་ཅིག་གི། སྔོན་སློབ་པ་ལམ་གྱི་གནས་སྐབས་སུ་ཡོངས་འཛིན་བྱས་ཏེ། བདག་རྐྱེན་བྱས་པ་ལས་འཁྲུངས་པ་ཡིན་པའི་ཕྱིར། དཔེར་ན། སྟོན་པ་འཀྱ་ཐུབ་པ་དེ། རང་དང་རྒྱུད་ཅིག་ཏུ་གྱུར་པའི་བྲམ་ཟེའི་ཁྱེའུ་བླ་མ་དང་
རྫ་མཁན་གྱི་ཁྱེའུ་སྣང་བྱེད་ལ་སོགས་པས། ལམ་ཉམས་སུ་བླངས་ཏེ། ཉེར་ལེར་བྱས་པ་ལས་འཁྲུངས། སྟོན་པ་འཀྱ་ཐུབ་པ་དེ་རང་དང་རྒྱུད་ཐ་དད་དུ་གྱུར་པའི་བྱང་ཆུབ་སེམས་དཔའ་འཇམ་དཔལ་གྱིས་སྔོན་སློབ་པ་ལམ་གྱི་
གནས་སྐབས་སུ་ཡོངས་འཛིན་བྱས་ཏེ། བདག་རྐྱེན་བྱས་པ་ལས་འཁྲུངས་པ་བཞིན་ནོ། དེས་ན། རྒྱལ་བའི་སྲས་ཡིན་ན་རྒྱལ་བ་ལས་འཁྲུངས་མི་དགོས་ཏེ། སངས་རྒྱས་ཀྱི་སྲས་ཡིན་ན། སངས་རྒྱས་ལས་འཁྲུངས་མི་དགོས་པ་

[018A] །བཞིན་ནོ། གཉིས་པ་ནི། སངས་རྒྱས་འཕགས་པ་དེ་བྱང་ཆུབ་སེམས་དཔའ་ལས་འཁྲུངས་པར་ལུང་གིས་གྲུབ་པ་ཡིན་ཏེ་དཀོན་མཆོག་བརྩེགས་པའི་མདོ་ལས། འོད་སྲུང་འདི་ལྟ་སྟེ། དཔེར་ན། ཞེས་པ་ནས་ཉན་ཐོས་
དང་རང་སངས་རྒྱས་ཐམས་ཅད་བྱུང་ངོ། ཞེས་པའི་བར་གསུངས་པའི་ཕྱིར། གསུམ་པ་ནི། འོད་སྲུང་འདི་ལྟ་སྟེ། དཔེར་ན་ཞེས་པ་ནས་བྱང་ཆུབ་སེམས་དཔའ་རྣམས་ལ་ཕྱག་བྱའི། དེ་བཞིན་གཤེགས་པ་རྣམས་ལ་ནི་དེ་ལྟ་
མ་ཡིན་ནོ། ཞེས་སོགས་བྱང་སེམས་ལ་བསྔས་པ་གསུངས་པ་ལ་དགོས་པ་ཡོད། སྨན་གྱི་ལྗོན་ཤིང་གི་སྡོང་བུ། དོན་དུ་གཉེར་བ་རྣམས་ཀྱི་སྨན་གྱི་ལྗོན་ཤིང་གི་མྱུ་གུ་ལ་གཅེས་སྤྲས་བྱེད་དགོས་པ་བཞིན་དུ། སྐྱེ་དགུ་ཀུན་
གྱི་གསོས་སུ་གྱུར་པའི། རྫོགས་པའི་སངས་རྒྱས་དོན་དུ་གཉེར་བ་རྣམས་ཀྱི་རྫོགས་པའི་སངས་རྒྱས་ཀྱི་མྱུ་གུ་བྱང་སེམས་ལས་དང་པོ་པ་ལ་དད་ཅིང་གུས་པར་བྱེད་དགོས་པར་ཤེས་པ་དང། བྱང་སེམས་ལས་དང་པོ་པ་དེ་
རྫོགས་པའི་སངས་རྒྱས་ཀྱི་རྒྱུའི་གཙོ་བོར་ཤེས་པ་དང། རྒྱུ་བྱང་སེམས་ལ་མཆོད་པས། འབྲས་བུ་སངས་རྒྱས་ལ་མཆོད་པར་དོན་གྱི་འགྱུར་བར་ཤེས་པ་དང། བྱང་སེམས་ལ་བསྔགས་པ་གསུངས་པ་འཁོར་དུ་བྱུང་བའི་
ཏེག་པ་གསུམ་གྱི་གང་ཟག་རྣམས་ཏེག་པ་ཆེན་པོ་ལ་ངེས་པར་སྦྱར་བ་སོགས་ཀྱི་དགོས་པ་ཡོད་པའི་ཕྱིར།    ༈    ཞེས་སོགས་ཀྱི་སྐབས་སུ། སྐབས་འདིའི་ཆོས་གསུམ་
ངོས་བཟུང་བ་དང། དེ་བྱང་སེམས་ཀྱི་རྒྱུར་བསྟན་པ། དེ་ལྟར་བསྟན་པ་ལ་དོགས་པ་སྤངས་པ་དང་གསུམ། དང་པོ་ལ། ཁ་ཅིག། སྐབས་འདིར་བསྟན་པའི་སྙིང་རྗེ་དང་འབྲས་དུས་ཀྱི་སྙིང་རྗེའི་གཞི་མཐུན་ཡོད་དེ་

[018B] གང་ཕྱིར་བརྩེ་ཉིད་ཞེས་པའི་སྐབས་ནས་བསྟན་པའི་ཐ་མར་གལ་ཆེའི་སྙིང་རྗེ་
དེ་འབྲས་དུས་ཀྱི་སྙིང་རྗེ་ལ་བྱེད་རིགས་པའི་ཕྱིར། ཟེར་ན། འོ་ན། སྐབས་འདིར་བསྟན་པའི་སྙིང་རྗེའི་དེ་བྱང་སེམས་ལས་དང་པོའི་སྔོན་དུ་འགྲོའི་སྙིང་རྗེ་ལ་བྱེད་མི་རིགས་པར་ཐལ། དེ་དང་འབྲས་དུས་ཀྱི་སྙིང་རྗེའི་གཞི་མཐུན་ཡོད་པའི་ཕྱིར་
འདོད་ན། རང་འགྲེལ་ལས། ཡང་བྱང་ཆུབ་སེམས་དཔའ་དེ་དག་ཅིའི་རྒྱུ་ཅན་གཅིག་ཡིན་ཞེ་ན། སྙིང་རྗེའི་སེམས་དང་གཉིས་སུ་མེད་བློ་དང། བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། ཞེས་གསུངས་པ་མི་འཐད་པར་ཐལ། འདོད་
པའི་ཕྱིར། ཁོ་ན་རེ། སྐབས་འདིར་བསྟན་པའི་སྙིང་རྗེ་དེ་ལམ་མ་ཞུགས་ཀྱི་གང་ཟག་གི་རྒྱུད་ཀྱི་སྙིང་རྗེ་ལ་བྱེད་རིགས་པར་ཐལ། དེ་བྱང་སེམས་ལས་དང་པོའི་སྔོན་དུ་འགྲོ་བའི་སྙིང་རྗེ་ལ་བྱེད་རིགས་པའི་ཕྱིར། ཟེར་ན་མ་ཁྱབ། འདོད་ན་
དེ་དང་བྱང་ཆུབ་སེམས་དཔའི་རྒྱུད་ཀྱི་སྙིང་རྗེའི་གཞི་མཐུན་མེད་པར་ཐལ། ཟེར་ན། བྱང་སེམས་ལས་དང་པོའི་སྔོན་དུ་འགྲོ་སྙིང་རྗེ་ཡིན་ན། ལམ་མ་ཞུགས་ཀྱི་གང་ཟག་གི་རྒྱུད་ཀྱི་སྙིང་རྗེ་ཡིན་དགོས་པར་ཐལ། སྐབས་འདིར་བསྟན་པའི་
སྙིང་རྗེ་དེ་བྱང་སེམས་ལས་དང་པོའི་སྔོན་དུ་འགྲོའི་སྙིང་རྗེ་ལ་བྱེད་རིགས་ན། དེ་ལམ་མ་ཞུགས་ཀྱི་གང་ཟག་གི་རྒྱུད་ཀྱི་སྙིང་རྗེ་ལ་བྱེད་རིགས་པའི་ཁྱབ་པ་ཡོད་པའི་ཕྱིར། རྩ་བར་འདོད་ན། སྙིང་རྗེ་ཆོས་ཅན། དེར་ཐལ་དེའི་ཕྱིར་
མ་གྲུབ་ན། དེར་ཐལ། དེ་བྱང་ཆུབ་ཀྱི་སེམས་ཀྱི་སྔོན་དུ་འགྲོའི་སྙིང་རྗེ་ཡིན་པའི་ཕྱིར་ཏེ། རྒྱུ་འབྲས་མན་ངག་བདུན་གྱི་རྣམ་བཞག་འཐད་པའི་ཕྱིར། འདོད་ན། དེ་ཆོས་ཅན། ཁྱོད་དང་བྱང་ཆུབ་སེམས་དཔའི་རྒྱུད་ཀྱི་སྙིང་རྗེ་གཞི་མཐུན་མེད་པར་

[019A] །ཐལ་ལོ། གཞན་ཡང། གང་ཕྱིར་བརྩེ་ཉིད་ཅེས་པའི་སྐབས་ནས་བསྟན་པའི་ཐ་མར་གལ་ཆེ་བའི་སྙིང་རྗེ་ཡིན་ན། འབྲས་དུས་ཀྱི་སྙིང་རྗེ་ཡིན་དགོས་པར་ཐལ། དེ་འབྲས་དུས་ཀྱི་སྙིང་རྗེ་ལ་བྱེད་རིགས་པའི་ཕྱིར་
རྟགས་ཁས། འདོད་ན། སྙིང་རྗེ་ཆེན་པོ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེ་རྒྱལ་བའི་ལོ་ཐོག་ཕུན་ཚོགས་སྐྱེད་པ་ལ། ཐ་མར་གལ་ཆེ་བའི་སྙིང་རྗེ་ཡིན་པའི་ཕྱིར་ཏེ། དེ་རྒྱལ་བའི་ལོ་ཐོག་ཕུན་ཚོགས་
བསྐྱེད་པ་ལ་ཐོག་མཐའ་བར་གསུམ་དུ་གལ་ཆེ་བའི་སྙིང་རྗེ་ཡིན་པའི་ཕྱིར་ཏེ། དེ་རྒྱལ་བའི་ལོ་ཐོག་ཕུན་ཚོགས་བསྐྱེད་པ་ལ། ཐོག་མཐའ་བར་གསུམ་དུ་གལ་ཆེ་བའི་སྙིང་རྗེ་ཡིན་པའི་རྒྱུ་མཚན་གྱིས། དཔལ་ལྡན་ཟླ་བས་སྐབས་
འདིར་སྙིང་རྗེ་ཆེན་པོ་ལ་བསྟོད་ཕྱག་མཛད་པའི་ཕྱིར་ཏེ། གང་ཕྱིར་བརྩེ་ཉིད་ཅེས་སོགས་ཀྱི་ལུང་དོན་གྲུབ་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་དང་བྱང་ཆུབ་སེམས་དཔའི་རྒྱུད་ཀྱི་སྙིང་རྗེའི་གཞི་མཐུན་མེད་པར་ཐལ། འདོད་
པའི་ཕྱིར། ཁ་ཅིག་གཉིས་སུ་མེད་བློ་དང་ཞེས་པའི་སྐབས་ནས་བསྟན་པའི། གཉིས་སུ་མེད་པའི་བློ་དེ། གཟུང་འཛིན་གཉིས་སུ་སྣང་བ་མེད་པའི་བློ་ལ་བྱེད། སེམས་བསྐྱེད་དེ་དོན་དམ་སེམས་བསྐྱེད་ལ་བྱེད་ཟེར། དེ་ལ་
སྐྱོན་འཕེན་པ་མུ་སྲས་ཁ་ཅིག་གཟུང་འཛིན་གཉིས་སུ་སྣང་བ་མེད་པའི་དོན་དེ་གང་ལ་བྱེད། གཟུང་འཛིན་རྫས་གཞན་མེད་པ་ལ་བྱེད་དམ། གཉིས་སྣང་ལ་བྱེད། དང་པོ་ལྟར་ན་མི་འཐད་དེ། གཟུང་འཛིན་རྫས་གཞན་ཡོད་པའི་ཕྱིར་ཏེ། ཕྱི་
རོལ་གྱི་དོན་ཡོད་པའི་ཕྱིར། གཉིས་པ་མི་འཐད་དེ། སེམས་བསྐྱེད་དོན་དམ་སེམས་བསྐྱེད་ལ་བྱེད་པ་དང་ཟློས་པར་འགྱུར་བའི་ཕྱིར། ཞེས་ཟེར། མི་འཐད་དེ། གཟུང་འཛིན་རྫས་གཞན་མེད་པའི་ཕྱིར་ཏེ། གཟུང་འཛིན་

[019B] གཟུང་འཛིན་རྫས་སུ་གྲུབ་པ་མེད་པའི་ཕྱིར་ཏེ། རྫས་སུ་གྲུབ་པ་དེ། དོན་དམ་དཔྱོད་བྱེད་ཀྱི་རྟགས་ཀྱི་དགག་བྱའི་ཆོས་ཡིན་པའི་ཕྱིར། གཉིས་སུ་མེད་པའི་བློ་དེ་གཟུང་འཛིན་གཉིས་སུ་སྣང་བ་མེད་པའི་བློ་ལ་བྱེད་
པ་མི་འཐད་དེ། དེ་བྱང་སེམས་ལས་དང་པོའི་སྔོན་དུ་འགྲོ་དགོས་པ་མ་ཡིན་པའི་ཕྱིར། སེམས་བསྐྱེད་དོན་དམ་སེམས་སྐྱེད་ལ་བྱེད་པ་ཡང་མི་འཐད་དེ། དོན་དམ་སེམས་བསྐྱེད་དེ་བྱང་སེམས་ལས་དང་པོའི་སྔོན་དུ་འགྲོ་དགོས་པ་མ་ཡིན་པའི་
ཕྱིར༑ ཁ་ཅིག་སྐབས་འདིའི་གཉིས་སུ་མེད་པའི་བློ་དེ་དོན་དམ་སེམས་བསྐྱེད་ལ་བྱེད། སེམས་བསྐྱེད་རག་པ་བརྡ་ལས་བྱུང་པའི་སེམས་བསྐྱེད་ལ་བྱེད་ཟེར་བི་མི་ཐད་དེ། དོན་དམ་སེམས་བསྐྱེད་བྱང་སེམས་ལས་དང་པོའི་སྔོན་དུ་འགྲོ་དགོས་
པ་མ་ཡིན་པའི་ཕྱིར། ཁ་ཅིག་སྐབས་འདིའི་སེམས་སྐྱེད་དེ་སེམས་བསྐྱེད་མཚན་ཉིད་པ་ལ་བྱེད། ཟེར་ན། ཊིཀ་ཆེན་ལས། བྱང་སེམས་ཀྱི་སྔོན་དུ་འགྲོ་པའི་སེམས་བསྐྱེད་ནི། སེམས་བསྐྱེད་སྒོམ་པའི་སྐབས་ལ་དགོངས་ཀྱི་སྒོམས་པ་
ལ་བརྟེན་ནས་སྐྱེས་པའི་སེམས་བསྐྱེད་དངོས་མ་ཡིན་ནོ། ཞེས་གསུངས་པ་མི་འཐད་པར་ཐལ། དམ་བཅའ་དེའི་ཕྱིར། རང་ལུགས་ནི། སྐབས་འདིར་བསྟན་པའི་སྙིང་རྗེ་ནི། འོག་ནས་འཆད་པར་འགྱུར་པའི་སེམས་ཅན་མཐའ་དག་སྡུག་
བསྔལ་དང། བྲལ་བར་འདོད་པའི་རྣམ་པ་ཅན་གྱི་བཙེ་བ་གཅིག་ལ་བྱེད་པ་ཡིན་ཏེ། རང་འགྲེལ་ལས། དེ་ལ་སྙིང་རྗེ་ནི་བརྩེ་བ་སྟེ་འདི་ཉིད་དུ་འཆད་པར་འགྱུར་བའི་རྣམ་པ་དང་རང་གི་ངོ་བོ་ཅན་ནོ། ཞེས་གསུངས་པའི་ཕྱིར། སྐབས་
འདིའི་གཉིས་སུ་མེད་པའི་བློ་ནི། རྟགས་ཆད་ཀྱི་མཐའ་གཉིས་དང་བྲལ་བའི་སྟོང་ཉིད་རྟོགས་པའི་བློ་ལ་བྱེད་པ་ཡིན་ཏེ། རང་འགྲེལ་ལས། གཉིས་སུ་མེད་བའི་བློ་ནི་དངོས་པོ་དང་དངོས་པོ་མེད་པ་ལ་སོགས་པ་མཐའ་གཉིས་དང་བྲལ་བའི་ཤེས་

[020A] །རབ་བོ། ཞེས་གསུངས་པའི་ཕྱིར། སྐབས་འདིར་བསྟན་པའི་བྱང་ཆུབ་ཀྱི་སེམས་ནི་རང་གི་གྲོགས་སུ་གྱུར་པའི་གཞན་དོན་དུ་རྫོགས་པའི་བྱང་ཆུབ་ལ་དམིགས་པའི་འདུན་པ་དང་མཚུངས་ལྡན་དུ་བྱུང་བའི་སེམས་ཁྱད་པར་
ཅན༑ ཅིག་ལ་བྱེད་པ་ཡིན་ཏེ། རང་འགྲེལ་ལས། དམ་པའི་ཆོས་ཀྱི་བདུད་རྩིའི་རོ་ཕུལ་དུ་བྱུང་བ་འབྱུང་པའི་རྒྱུ་ཕྱིན་ཅི་ལོག་གི་རྟོག་པ་མཐའ་དག་ལོག་པའི་མཚན་ཉིད། འགྲོ་བ་ཡོངས་ཀྱི་གཉེན་ཉིད་ཀྱི་རང་བཞིན་དུ་གྱུར་པ་
སངས་རྒྱས་ཉིད་ཡང་དག་པར་ཐོབ་པར་འདོད་པ་ཡིན་ནོ། ཞེས་གསུངས་པའི་ཕྱིར། ཆོས་གསུམ་བྱང་སེམས་ཀྱི་རྒྱུར་འཇོག་པ་དེ་འཕགས་པ་ཀླུ་སྒྲུབ་ཀྱི་དགོངས་པ་ཡིན་ཏེ། རིན་ཆེན་ཕྲེང་བ་ལས། །བདག་ཉིད་དང་ནི་འཇིག་
རྟེན་འདིས། །བླ་མེད་བྱང་ཆུབ་ཐོབ་འདོད་ན། །དེའི་རྩ་བ་བྱང་ཆུབ་སེམས། །རི་དབང་རྒྱལ་པོ་ལྟར་བརྟན་དང། །ཕྱོགས་མཐས་བརྟུགས་པའི་སྙིང་རྗེ་དང། གཉིས་ལ་མི་རྟེན་ཡེ་ཤེས་ལགས། ཞེས་གསུངས་པའི་ཕྱིར། དེ་ལ་ཁ་
ཅིག་ལུང་དེ་ཤེས་བྱེད་དུ་མི་འགྲོ་སྟེ། ལུང་དེས་ཆོས་གསུམ། རྫོགས་པའི་བྱང་ཆུབ་ཀྱི་རྒྱུར་དངོས་སུ་བསྟན་ལ། བྱང་སེམས་ཀྱི་རྒྱུར་མ་བསྟན་པའི་ཕྱིར་ཞེ་ན། སྐྱོན་མེད་དེ། ལུང་དེས་ཆོས་གསུམ་རྫོགས་པའི་བྱང་ཆུབ་ཀྱི་རྩ་
བའི་རྒྱུར་དངོས་སུ་བསྟན་ཅིང། རྩ་བ་ནི་དང་པོའི་དོན་ཡིན་པས། ཆོས་གསུམ་རྫོགས་པའི་བྱང་ཆུབ་ཀྱི་དང་པོའི་རྒྱུར་དངོས་སུ་བསྟན་པའི་བྱང་སེམས་ཀྱི་རྒྱུར་ཡང་འགྲུབ་པ་ཡིན་པའི་ཕྱིར། དེ་ལྟར་བསྟན་པ་ལ་དོགས་པ་སྤང་བ་
ལ་ཁ་ཅིག་ཆོས་གསུམ་གང་གི་རྒྱུར་བཞག་པའི་བྱང་སེམས་དེ་ལམ་དུ་ཞུགས་མ་ཐག་པའི་བྱང་སེམས་ལས་དང་པོ་བ་ལ་བྱེད་དམ་མི་བྱེད། དང་པོ་ལྟར་ན། ཐེག་ཆེན་སེམས་བསྐྱེད་དེའི་རྒྱུར་བཤད་པ་མི་འཐད་དེ། ཐེག་ཆེན་

[020B] གཉིས་པ་ལྟར་ན། དེ་ཟླ་བ་ཚེས་པ་ལྟ་བུའི་བྱང་སེམས་དང། སྨན་གྱི་ལྗོན་ཤིང་གི་མྱུ་གུ་ལྟ་བུའི་བྱང་སེམས་
སུ་བཤད་པ་དང་འགལ་ལོ། སྟོང་ཉིད་རྟོགས་པའི་ཤེས་རབ་དེ་བྱང་སེམས་ཀྱི་རྒྱུར་བཤད་པ་ཡང་མི་འཐད་དེ། ཐེག་པ་ཆེན་པོའི་རིགས་ཅན་རྣམས་དང་པོར་བྱང་ཆུབ་མཆོག་ཏུ་སེམས་བསྐྱེད། དེ་རྗེས་སྟོང་ཉིད་རྟོགས་པའི་ཤེས་རབ་རང་
རྒྱུད་ལ་བསྐྱེད་པར་བྱེད་པ་ཡིན་པའི་ཕྱིར་ཞེས་ཟེར་ན། དོགས་པ་དང་པོ་དེའི་སྐྱོན་མེད་དེ། དོགས་པ་དང་པོ་དེའི་རྟགས་ཕྱི་མ་ལྟར་ཁས་མི་ལེན་ཅིང། དང་པོ་ལྟར་ཁས་ལེན་ཀྱང། ལམ་མ་ཞུགས་ཀྱི་གནས་སྐབས་ན། ཐེག་ཆེན་སེམས་སྐྱེད་ཡོད་པར་ཐལ་
བའི་སྐྱོན་མེད་དེ། བྱང་སེམས་ལས་དང་པོ་པའི་སྔོན་དུ་འགྲོ་བའི་སྐབས་འདིར་དངོས་སུ་བསྟན་པའི་བྱང་ཆུབ་ཀྱི་སེམས་དེ། ཐེག་ཆེན་སེམས་བསྐྱེད་ལ་རྩོལ་བཅས་ཀྱི་མྱོང་བ་ཐོན། རྩོལ་མེད་ཀྱི་མྱོང་བ་མ་ཐོན་པའི་གནས་སྐབས་ཀྱི་རང་
གི་གྲོགས་སུ་གྱུར་པའི་གཞན་དོན་དུ་རྫོགས་པའི་བྱང་ཆུབ་ལ་དམིགས་པའི་འདུན་པ་དང་མཚུངས་ལྡན་དུ་བྱུང་བའི་སེམས་ཁྱད་པར་ཅན་ཅིག་ལ་བྱེད་རིགས་པའི་ཕྱིར་ཏེ། ཊིཀ་ཆེན་ལས། བྱང་སེམས་ཀྱི་སྔོན་དུ་འགྲོ་པའི་སེམས་བསྐྱེད་
ནི༑ ཞེས་སོགས་གསུངས་པའི་ཕྱིར། ཆོས་གསུམ་གང་གི་རྒྱུར་བཞགས་པའི་བྱང་སེམས་དེ་ལམ་དུ་ཞུགས་མ་ཐག་པའི་བྱང་སེམས་ལས་དང་པོ་པ་ལ་བྱེད་པ་ཡིན་ཏེ། དེ་ཟླ་བ་ཚེས་པ་ལྟ་བུའི་བྱང་སེམས་དང་སྨན་གྱི་ལྗོན་
ཤིང་གི་མྱུ་གུ་ལྟ་བུའི་བྱང་སེམས་ལ་བྱེད་པ་གང་ཞིག། དེ་གང་རུང་ཡིན་ན་བྱང་སེམས་ལས་དང་པོ་བ་ཡིན་དགོས་པའི་ཕྱིར།དོགས་པ་གཉིས་པའི་སྐྱོན་མེད་དེ། ཐེག་ཆེན་རིགས་ཅན་དབང་རྣོན་རྣམས་ཀྱི་དང་པོར་ངེས་པར་

[021A]༄༅། །སྟོང་ཉིད་རྟོགས་པའི་ཤེས་རབ་རང་རྒྱུད་ལ་བསྐྱེད་དེའི་རྗེས་བྱང་ཆུབ་ཏུ་སེམས་བསྐྱེད་པར་བྱེད་ཅིང། ཐེག་ཆེན་གྱི་རིགས་ཅན་དབང་རྟུལ་ལ་ཡང་དང་པོར་སྟོང་ཉིད་རྟོགས་པའི་ཤེས་རབ་རང་རྒྱུད་ལ་བསྐྱེད། དེའི་རྗེས་
བྱང་ཆུབ་མཆོག་ཏུ་སེམས་སྐྱེད་པ་དུ་མ་ཡོད་པའི་ཕྱིར། ཆོས་གསུམ་བྱང་སེམས་ཀྱི་རྒྱུར་བཤད་པ་དེ། བྱང་སེམས་དབང་པོ་རྣོ་རྟུལ་གཉིས་ཀའི་དབང་དུ་བྱས་པ་ཡིན་ཏེ། གང་ཕྱིར་བརྩེ་ཉིད་ཞེས་པའི་སྐབས་སུ་ཆོས་གཞན་གཉིས་
ཀྱི་རྩ་བ་སྙིང་རྗེ་ཆེན་པོ་ལ་ཐུག་ཚུལ་བཤད་པ་དེ། བྱང་སེམས་དབང་པོ་རྣོ་རྟུལ་གཉིས་ཀའི་དབང་དུ་བྱས་ནས་བཤད་པའི་ཕྱིར་ཏེ། ཊིཀ་ཆེན་ལས། དེ་ལྟར་ན། གང་ཕྱིར་ཞེས་པ་བཞིའི་དོན་བཀྲལ་བས་ནི། ཐེག་ཆེན་པ་བྱེད་པར་
འདོད་ན། ཐོག་མར་ཡིད་སྙིང་རྗེ་ཆེན་པོའི་གཞན་དབང་དུ་གྱུར་པ་གཅིག་དང། དེ་ནས་དེ་ལ་བརྟེན་ནས་བྱང་ཆུབ་ཀྱི་སེམས་མཚན་ཉིད་ཚང་བ་གཅིག་སྙིད་ཐག་པ་ནས་བསྐྱེད་པ་དང། སེམས་བསྐྱེད་པས་ནི་གདོན་མི་ཟ་བར་བྱང་སེམས་ཀྱི་
སྤྱོད་པ་སྤྱི་དང། ཁྱད་པར་དུ་ཟབ་མོའི་ལྟ་བ་ཕུ་ཐག་གཅོད་དགོས་པར་འདུག་སྙམ་ནས་དེ་དག་ལ་སློབ་པ་གཅིག་དགོས་པར་བསྟན་པ་ལ་ངེས་པ་བརྟན་པོ་རྙེད་དགོས་སོ། ཞེས་གསུངས་པའི་ཕྱིར། ཁོ་ན་རེ། བྱང་སེམས་དབང་
རྟུལ་ཡིན་ན། སྐབས་འདིར་བསྟན་པའི་ཆོས་གསུམ་ལས་འཁྲུངས་པའི་ཁྱབ་པར་ཐལ། སྐབས་འདིར་བྱང་སེམས་ཆོས་གསུམ་ལས་འཁྲུངས་པར་བཤད་པ་དེ། བྱང་སེམས་དབང་པོ་རྣོ་རྟུལ་གཉིས་ཀའི་དབང་དུ་བྱས་ནས་
བཤད་པ་ཡིན་པའི་ཕྱིར། ཟེར་ན། མ་ཁྱབ་ཏེ། བྱང་སེམས་དབང་རྟུལ་ཡིན་ན། དང་པོར་བྱང་ཆུབ་མཆོག་ཏུ་སེམས་བསྐྱེད། དེའི་རྗེས་སྟོང་ཉིད་རྟོགས་པའི་ལྟ་བ་རང་རྒྱུད་ལ་སྐྱེད་པས་ཁྱབ་པར་ཐལ། དབུ་མ་རྒྱན་ལས་ཡང་

[021B] རྫོགས་པའི་བྱང་ཆུབ་སེམས་བསྐྱེད་ནས། ཐུབ་པའི་བརྟུལ་ཞུགས་བླངས་བྱ་སྟེ། དེ་ནི་ཡང་དག་ཤེས་ཚོལ་བརྩོན། ཞེས་དང་པོར་བྱང་ཆུབ་མཆོག་ཏུ་སེམས་བསྐེད། དེའི་རྗེས་སྟོང་ཉིད་རྟོགས་པའི་ལྟ་བ་
རང་རྒྱུད་ལ་བསྐྱེད་པ་དེ། བྱང་སེམས་དབང་རྟུལ་གྱི་དབང་དུ་བྱས་ནས་བཤད་པ་ཡིན་པའི་ཕྱིར། ཁྱབ་པ་ཁས། རྩ་བར་འདོད། མི་ནུས་སྟེ། དང་པོར་སྟོང་ཉིད་རྟོགས་པའི་ལྟ་བ་རང་རྒྱུད་ལ་སྐྱེས། དེའི་རྗེས་བྱང་ཆུབ་མཆོག་ཏུ་
སེམས་སྐྱེད་པའི་བྱང་སེམས་དབང་རྟུལ་དུ་མ་ཡོད་པའི་ཕྱིར་ཏེ། དེ་འདྲའི་ཐེག་དམན་འཕགས་པའི་རྟོགས་པ་སྔོན་དུ་སོང་བའི་བྱང་སེམས་ཡང་ཡོད། དེ་འདྲའི་དམན་ལམ་སྔོན་དུ་མ་སོང་བའི་བྱང་ཆུབ་སེམས་དཔའ་ཡང་ཡོད་
བའི་ཕྱིར། ཁ་ཅིག། བྱང་ཆུབ་སེམས་དཔའ་ཡིན་ན། སྟོང་ཉིད་རྟོགས་པས་ཁྱབ་ཟེར་ན། དེ་ཡིན་ན། དེ་བཞིན་གཤེགས་པའི་སྙིང་པོ་རྟོགས་པས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་ན། རྒྱུད་བླ་
མའི་འགྲེལ་ཆེན་ལས། ལེགས་ཆོས་མདོར་བསྡུ་ན་གང་ཟག་བཞི་ནི། དེ་བཞིན་གཤེགས་པའི་སྙིང་པོ་མཐོང་བ་ལ་མིག་དང་མི་ལྡན་པ་རྣམ་པར་བཞག་གོ་བཞི་གང་ཞེ་ན། སོ་སོ་སྐྱེ་བོ་དང། ཉན་ཐོས་དང། རང་སངས་རྒྱས་
དང༑ ཐེག་པ་ལ་གསར་དུ་ཞུགས་པའི་བྱང་ཆུབ་སེམས་དཔའ་འོ། ཞེས་གསུངས་པ་མི་འཐད་པར་ཐལ་ལོ། གཞན་ཡང། སློབ་དཔོན་ཕོགས་གླང་ཆོས་ཅན། སྟོང་ཉིད་རྟོགས་པར་ཐལ། བྱང་ཆུབ་སེམས་དཔའ་ཡིན་
པའི་ཕྱིར། དེར་ཐལ། དེའི་རྒྱུད་ལ་བྱང་ཆུབ་གྱི་སེམས་ཡོད་པ་གང་ཞིག་དེ་སངས་རྒྱས་འཕགས་པ་མ་ཡིན་པའི་ཕྱིར། དང་པོ་གྲུབ་ཏེ། དེ་ལྟར་དུ་ཆོས་མཆོག་གི་འགྲེལ་པ་ལས་བཤད་པའི་ཕྱིར། འདོད་མི་ནུས་ཏེ་

[022A] །འཇུག་པ་ལས། ངེས་པར་རྟོགས་འགྱུར་པ་འདི་ནི་གསན་རྒྱ་ཆེ་ཡང་གཞན་གྱིས་ཐུགས་སུ་ཆུད་མི་འགྱུར། ཞེས་དང། རང་འགྲེལ་ལས་ཀྱང། གལ་ཏེ་གནས་བརྟེན་དབྱིག་གཉེན་དང། ཕྱོགས་ཀྱི་གླང་པོ་དང་
ཆོས་སྐྱོང་ལ་སོགས་པ་བསྟན་བཅོས་རྣམས་ཀྱི་མཛད་པ་པོ། བྱོན་ཟིན་པར་གྱུར་པ་དེ་དག་གིས་ཀྱང་ཡི་གེ་ཙམ་ཐོས་པས་འཇིགས་ཏེ། རྟེན་ཅིང་འབྲེལ་པར་འབྱུང་བའི་དོན་ཕྱིན་ཅི་མ་ལོག་པར་སྟོན་པ་འདི་ཡོངས་སུ་སྤངས་སམ་
ཞེ་ན། དེ་སྐད་དུ་སྨྲའོ། ཞེས་གསུངས་པའི་ཕྱིར། ཁ་ཅིག། སྐབས་འདིར་བསྟན་པའི་བྱང་ཆུབ་ཀྱི་སེམས་དེ། བྱང་ཆུབ་ཀྱི་སེམས་བཏགས་པ་བ་ལ་བྱེད་མི་རིགས་པར་ཐལ། སྐབས་འདིར་བསྟན་པའི་བྱང་ཆུབ་ཀྱི་
སེམས་དང། བྱང་ཆུབ་ཀྱི་སེམས་མཚན་ཉིད་པའི་གཞི་མཐུན་ཡོད་བའི་ཕྱིར། མ་གྲུབ་ན། དེར་ཐལ། དེ་དང་བྱང་ཆུབ་སེམས་དཔའི་རྒྱུད་ཀྱི་བྱང་ཆུབ་ཀྱི་སེམས་ཀྱི་གཞི་མཐུན་ཡོད་པའི་ཕྱིར་ཏེ། སྐབས་འདིར་བསྟན་པའི་
སྙིང་རྗེ་དང་བྱང་ཆུབ་སེམས་དཔའི་རྒྱུད་ཀྱི་སྙིང་རྗེའི་གཞི་མཐུན་ཡོད་པའི་ཕྱིར། དེར་ཐལ། རང་འགྲེལ་ལས། འདི་ནི་བྱང་ཆུབ་སེམས་དྤའྲྣམྶ་ཀྱི་སྙིང་རྗེ་སེམས་ཅན་ལ་དམིགས་པའོ། ཞེས་གསུངས་པའི་ཕྱིར་
ཟེར་ན། མ་ཁྱབ། གཞན་ཡང། ཁོ་ན་རེ། སྐབས་འདིར་བསྟན་པའི་སྙིང་རྗེ་དང་བྱང་ཆུབ་སེམས་དཔའི་རྒྱུད་ཀྱི་སྙིང་རྗེའི་གཞི་མཐུན་ཡོད་པར་ཐལ། མཆོད་བརྗོད་ཀྱི་ཡུལ་དུ་གྱུར་པའི་སྙིང་རྗེ་དང་བྱང་ཆུབ་སེམས་དཔའི་
རྒྱུད་ཀྱི་སྙིང་རྗེའི་གཞི་མཐུན་ཡོད་པ་གང་ཞིག་སྐབས་འདིར་བསྟན་པའི་སྙིང་རྗེ་དེ་འཆད་གྱུར་གྱི་སྙིང་རྗེ་ལ་བྱེད་རིགས་པའི་ཕྱིར། དང་པོ་དེར་ཐལ། ཊིཀ་ཆེན་ལས། མཆོད་བརྗོད་ཀྱི་ཡུལ་དུ་གྱུར་པའི་སྙིང་རྗེ་ནི་ཐོག་མའི་

[022B] བྱང་ཆུབ་སེམས་དཔེའི་སྙིང་རྗེ་གཞན་རྣམས་ཀྱང་ཡིན་པས་ན། སྐབས་འདི་རྣམས་སུ་འགྲེལ་པས། སྙིང་རྗེ་བསྐྱེད་པ་པོ་བྱང་ཆུབ་སེམས་དཔའ་གསུངས་པ་རྣམས་ཀྱང་མི་འགལ་ལོ། ཞེས་གསུངས་པའི་
ཕྱིར༑ ཟེར་ན། འོ་ན། སྐབས་འདིར་བསྟན་པའི་སྙིང་རྗེ་དང། འབྲས་དུས་ཀྱི་སྙིང་རྗེའི་གཞི་མཐུན་ཡོད་པར་ཐལ། དེ་དང་བྱང་ཆུབ་སེམས་དཔའི་རྒྱུད་ཀྱི་སྙིང་རྗེའི་གཞི་མཐུན་ཡོད་པའི་ཕྱིར། རྟགས་ཁས། ཁ་ཅིག། ཆོས་གསུམ་
གྱི་རྒྱུར་བཞག་པའི་བྱང་སེམས་དེ། ཟླ་བ་ཚེས་པ་ལྟ་བུའི་བྱང་སེམས་དང། སྨན་གྱི་ལྗོན་ཤིང་གི་མྱུ་གུ་ལྟ་བུའི་བྱང་སེམས་སུ་བཤད་པ་མི་འཐད་པར་ཐལ། དེ་ལྟར་བཤད་པ་ཀླུ་གྲུབ་ཀྱི་གཞུང་དང་འགལ། བྱམས་
པའི་གཞུང་དང་འགལ། རང་གི་ཁས་བླངས་དང་འགལ་བའི་ཕྱིར། དང་པོ་ཡིན་ཏེ། ཆོས་དབྱིངས་བསྟོད་པ་ལས། ཇི་ལྟར་མར་ངོའི་བཅུ་བཞིན། ཟླ་བ་ཅུང་ཟད་སྣང་བ་ལྟར། དེ་བཞིན་ཐེག་མཆོག་མོས་རྣམས་ཀྱིས། ཆོས་ཀྱི་སྐུ་
ཡང་ཅུང་ཟད་མཐོང། །ཇི་ལྟར་ཚེས་པའི་ཟླ་བ་ནི། སྐད་ཅིག་སྐད་ཅིག་འཕེལ་བ་ལྟར། དེ་བཞིན་ས་ལ་ཞུགས་རྣམས་ཀྱི། །རིམས་ཀྱི་རིམས་ཀྱི་འཕེལ་བར་མཐོང། །ཇི་ལྟར་ཡར་ངོའི་བཅོ་ལྔ་ན། །ཟླ་བའི་དཀྱིལ་འཁོར་རྫོགས་
པར་གསལ། །དེ་བཞིན་སའི་མཐར་ཐུག་ན། །ཆོས་ཀྱི་སྐུ་ཡང་རྫོགས་པར་མཐོང། ཞེས་ཟླ་པ་ཚེས་པ་དང་བྱང་སེམས་ས་དནས་པོ་བ་དང་དཔེ་དོན་དུ་སྦྱར་ནས་བཤད་པའི་ཕྱིར། གཉིས་པ་ཡིན་ཏེ། རྒྱུད་བླ་མ་ལས། ཇི་ལྟར་
མྱུ་གུ་སོགས་སྐྱེད་པས། །ས་བོན་ཤུན་པ་གཅོད་པ་ལྟར། །དེ་བཞིན་དེ་ཉིད་མཐོང་བ་ཡི། །མཐོང་སྤངས་རྣམས་ཀྱང་ལྡོག་པར་འགྱུར། ཞེས་ཐེག་པ་ཆེན་པའི་མཐོང་ལམ་དང།མྱུ་གུ་ཆོས་མཐུན་དུ་

[023A]༄༅། །སྦྱར་ནས་བཤད་པས་བྱང་སེམས་མཐོང་ལམ་པ་དེ། མྱུ་གུ་ལྟ་བའི་བྱང་སེམས་སུ་འགྲུབ་པའི་ཕྱིར། གསུམ་པ་ཡིན་ཏེ། འོག་ཏུ་བྱམས་པའི་རྣམ་པར་ཐར་པའི་མདོ་འཆད་པ་ན། འཁོར་ལོའི་བསྒྱུར་བའི་རྒྱལ་
པོའི་བུ་སྐྱེས་མ་ཐག་པས་མཚོན་ནས་བསྟན་པའི། བྱང་སེམས་དང། ནམ་མཁའ་ལྡིང་གི་དབང་པོ་ཆེན་པོའི་ཁྲུག་གུ་དཀྱེས་མ་ཁག་པས་མཚོན་ནས། བསྟན་པའི་བྱང་སེམས་གཉིས། བྱང་སེམས་ས་དང་པོ་བ་
ལ་བྱེད་པར་བཤད་པ་དང་འགལ་པའི་ཕྱིར། དེས་ན། ཁོ་རང་གི་ལུགས་ནི། སྐབས་འདིར་བསྟན་པའི་ཆོས་གསུམ་ནི། ཚོགས་སྦྱོར་གྱི་གནས་སྐབས་ཀྱི་ཆོས་གསུམ་ལ་བྱེད་དེ། བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ་
ཞེས་པའི་སྐབས་ནས་བསྟན་པའི་རྒྱལ་སྲས་དང། དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡི། ཞེས་པའི་སྐབས་ནས་བསྟན་པའི་རྒྱལ་སྲས་དང། རྒྱུད་བླ་མ་ལས། མ་དག་མ་དག་དག་པ་དང། ཤིན་ཏུ་རྣམ་དག་གི་
རིམས་བཞིན་སེམས་ཅན་བྱང་ཆུབ་སེམས་དཔའ་དང། དེ་བཞིན་གཤེགས་པ་ཅེས་བརྗོད་དེ། ཞེས་པའི་སྐབས་ནས་བསྟན་པའི་རྒྱལ་སྲས་རྣམས་དོན་གཅིག་ཞེས་ཟེར་ན། ཆོས་དབྱིངས་བསྟོད་པའི་ལུང་དེའི་སྐྱོན་མེད་དེ་
ལུང་ངེས་ཟླ་བ་ཚེས་པ་དང། བྱང་སེམས་དཔེ་དོན་དུ་སྦྱར་ནས་བཤད་པ་མ་ཡིན་པར་ཐལ། ཟླ་བ་ཚེས་པ་དང་ཆོས་སྐུ་དཔེ་དོན་དུ་སྦྱར་ནས་བཤད་པ་ཡིན་པའི་ཕྱིར་ཏེ་ལུང་དེའི་འཇུག་ཏུ། ཇི་ལྟར་ཡར་ངོའི་བཅོ་ལྔ་ན། ཞེས་སོགས་
གསུངས་པའི་ཕྱིར། གཞན་ཡང། ཁྱོད་ལྟར་ན། བྱང་སེམས་ས་དང་པོ་པ་དེ། མྱུ་གུ་ལྟ་བུའི་བྱང་སེམས་མ་ཡིན་པར་ཐལ། ཐེག་པ་ཆེན་པོའི་ཚོགས་ལམ་ཆེན་པོ་ལ་གནས་པའི་སེམས་དཔའ་དེ། མྱུ་གུ་ལྟ་བུའི་

[023B] དེ་ཡང་ས་གསེར་ཟླ་བ་མེ། ཞེས་དེའི་རྒྱུད་ཀྱི་ཀུན་རྫོབ་སེམས་བསྐེད་དེ་ཟླ་བ་དང་ཆོས་མཐུན་དུ་སྦྱར་ནས་བཤད་པས། དེ་ཟླ་བ་ལྟ་བུའི་བྱང་སེམས་སུ་འགྲུབ་པའི་ཕྱིར། དེར་ཐལ། ཇི་ལྟར་མྱུག་
སོགས་རིམས་སྐྱེས་པས། ཞེས་སོགས་ཀྱི་ཐེག་པ་ཆེན་པོའི་མཐོང་ལམ་དེ། མྱུ་གུ་དང་ཆོས་མཐུན་དུ་སྦྱར་ནས་བཤད་པས། བྱང་སེམས་མཐོང་ལམ་པ་དེ་མྱུ་གུ་ལྟ་བུའི་བྱང་སེམས་སུ་གྲུབ་པ་ཡིན་པའི་ཕྱིར། རྟགས་
ཁས། གཞན་ཡང། དམན་ལམ་སྔོན་དུ་མ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་ལ་གནས་པའི་སེམས་དཔའ་ཆོས་ཅན། མ་དག་མ་དག་དག་པ་དང་ཞེས་སོགས་ཀྱི། སྐབས་ནས་བསྟན་པའི་བྱང་སེམས་
ཡིན་པར་ཐལ། དེ་ནས་བཟུང་སྟེ། དེ་ནི་ཐོབ་པར་གྱུར་པ་ཡི། ཞེས་པའི་སྐབས་ནས་བསྟན་པའི་བྱང་ཆུབ་སེམས་དཔའ་ཡིན་པའི་ཕྱིར་ཏེ། དེར་ཐལ། དེའི་སྐབས་ནས་བསྟན་པའི་བྱང་སེམས་གཅིག་ཡོད་པའི་ཕྱིར། འདོད་ན། མཐོང་
སྤངས་ཀྱི་དག་ཅིང་སྒོམ་སྤང་གྱི་མ་དག་པའི་བྱང་སེམས་ཡིན་པར་ཐལ། འདོད་པའི་ཕྱིར། འདོད་ན། དེས་མཐོང་སྤང་སྤངས་པར་ཐལ་ལོ། འདོད་མི་ནུས་སྟེ། ཆོས་ཅན་དེ་ཡིན་པའི་ཕྱིར། གཞན་ཡང། རང་འགྲེལ་ལས། བྱང་
ཆུབ་སེམས་དཔའ་དེ་དག་ཅིའི་རྒྱུ་ཅན་ཞིག་ཡིན་ཞེ་ན། སྙིང་རྗེའི་སེམས་དང་གཉིས་སུ་མེད་བློ་དང། ཞེས་སོགས་བཤད་པ་མི་འཐད་པར་ཐལ། སྙིང་རྗེའི་སེམས་དང་གཉིས་སུ་མེད་བློ་དང། ཞེས་པའི་གཞུང་འདིས་བྱང་
སེམས་དང་པོར་གང་ལས་འཁྲུངས་པའི་ཐོག་མའི་རྒྱུ་ངོས་འཛིན་པ་མ་ཡིན་པའི་ཕྱིར་ཏེ། སྐབས་འདིའི་ཆོས་གསུམ་པོ་དེ་ཚོགས་སྦྱོར་གྱི་གནས་སྐབས་ཀྱི་ཆོས་གསུམ་ལ་བྱེད་རིགས་པའི་ཕྱིར། རྟགས་ཁས། གཞན་ཡང་

[024A]༄༅། །སྐབས་འདིར་དངོས་སུ་བསྟན་པའི་བྱང་ཆུབ་སེམས་དཔའི་རྒྱུད་ཀྱི་ཆོས་གསུམ་ཡོད་པར་ཐལ། སྐབས་འདིར་དངོས་སུ་བསྟན་པའི་བྱང་ཆུབ་སེམས་དཔའི་རྒྱུད་ཀྱི་བྱང་ཆུབ་ཀྱི་སེམས་ཀྱང་ཡོད། སྟོང་ཉིད་རྟོགས་
པའི་ཤེས་རབ་ཀྱང་ཡོད། གཞན་དོན་དུ་རྫོགས་བྱང་ཐོབ་པར་འདོད་པའི་བློ་ཡང་ཡོད་པའི་ཕྱིར། འདོད་ན། སྐབས་འདིར་དངོས་སུ་བསྟན་པའི་བྱང་སེམས་ཚོགས་ལམ་པའི་རྒྱུད་ཀྱི་ཆོས་གསུམ་ཡོད་པར་ཐལ། འདོད་པའི་ཕྱིར་
འདོད་ན། སྐབས་འདིར་དངོས་སུ་བསྟན་པའི་བྱང་སེམས་ཚོགས་ལམ་པའི་རྒྱུད་ཀྱི་ཆོས་གསུམ་ལས་འཁྲུངས་མ་ཐག་པའི་བྱང་སེམས་སྦྱོར་ལམ་པ་ཡོད་པར་ཐལ། འདོད་པའི་ཕྱིར། འདོད་ན། དེ་སྙིང་རྗེའི་སེམས་དང་
གཉིས་སུ་མེད་བློ་དང། བྱང་ཆུབ་སེམས་ནི་རྒྱལ་སྲས་རྣམས་ཀྱི་རྒྱུ། ཞེས་པའི་སྐབས་ནས་དངོས་སུ་བསྟན་པའི་བྱང་ཆུབ་སེམས་དཔའ་ཡིན་པར་ཐལ། དེ་ཡོད་པའི་ཕྱིར། འདོད་ན། དེ་འདྲའི་བྱང་ཆུབ་སེམས་དཔའ་ཆོས་
ཅན། བྱང་སེམས་ལས་དང་པོ་བ་ཡིན་པར་ཐལ། འདོད་པའི་ཕྱིར། གཞན་ཡང། དེ་འདྲ་བ་དེ་ཟླ་བ་ཚེས་བ་ལྟ་བུའི་བྱང་སེམས་དང། སྨན་གྱི་ལྗོན་ཤིང་གི་མྱུ་གུ་ལྟ་བའི་བྱང་ཆུབ་སེམས་དཔའ་ཡིན་པར་ཐལ། དེ་བྱང་ཆུབ་
སེམས་ནི་རྒྱལ་སྲས་རྣམས་ཀྱི་རྒྱུ། ཞེས་བའི་སྐབས་ནས་བསྟན་པའི་བྱང་ཆུབ་སེམས་དཔའ་ཡིན་པའི་ཕྱིར། འདོད་ན། བྱང་སེམས་ལས་དང་པོ་པ་ཡིན་པར་ཐལ་ལོ། ཁོ་ན་རེ། སྐབས་འདིར་དངོས་སུ་བསྟན་པའི་བྱང་
སེམས་ཚོགས་ལམ་པའི་རྒྱུད་གྱི་ཆོས་གསུམ་ལས། འཁྲུངས་མ་ཐག་པའི་བྱང་སེམས་སྦྱོར་ལམ་པ་མེད་ཀྱང། དེ་འདྲའི་ཐེག་པ་ཆེན་པོའི་ཚོགས་ལམ་འབྲིང་ལ་གནས་པའི་སེམས་དཔའ་ཡོད་དོ། ཟེར་ན། དེ་འདྲའི་བྱང་སེམས་

[024B] སྙིང་རྗེའི་སེམས་དང་གཉིས་སུ་མེད་བློ་དང། ཞེས་པའི་སྐབས་ནས་དངོས་སུ་བསྟན་པའི་བྱང་ཆུབ་སེམས་དཔའ་ཡིན་པར་ཐལ། དེ་ཡོད་པའི་ཕྱིར། འདོད་ན། དེ་ཆོས་ཅན། ཁྱོད་བྱང་སེམས་ལས་དང་པོ་པ་ཡིན་པར་ཐལ་
འདོད་པའི་ཕྱིར། འདོད་ན། ཐེག་ཆེན་ལ་མ་དུ་ཞུགས་མ་ཐག་པའི་བྱང་ཆུབ་སེམས་དཔའ་ཡིན་པར་ཐལ། འདོད་པའི་ཕྱིར། ཁོ་ན་རེ། དེ་ཆོས་ཅན། ཁྱོད་བྱང་སེམས་ལས་དང་པོ་བ་ཡིན་པར་ཐལ། ཁྱོད་བྱང་སེམས་ཚོགས་ལམ་
པ་ཡིན་པའི་ཕྱིར། ཟེར་ན། མ་ཁྱབ་སྟེ། འོ་ན། དེ་ཆོས་ཅན། ཁོད་ཐེག་ཆེན་ལམ་དུ་ཞུགས་མ་ཐག་པའི་བྱང་སེམས་ཡིན་པར་ཐལ། ཁྱོད་བྱང་སེམས་ཚོགས་པ་ཡིན་པའི་ཕྱིར། ཁྱབ་པ་ཁས། ཁོ་ན་རེ། སྐབས་འདིར་བསྟན་
པའི་བྱང་ཆུབ་ཀྱི་སེམས་བྱང་ཆུབ་ཀྱི་སེམས་མཚན་ཉིད་པ་མ་ཡིན་ན། གོང་དུ། ཊིཀ་ཆེན་ལས། ཆེད་དུ་བྱ་བ་སེམས་ཅན་ཐམས་ཅད་ཀྱི་དོན་དུ་ཐོབ་བྱ་བླ་ན་མེད་པའི་བྱང་ཆུབ་ཐོབ་པར་འདོད་པས། སེམས་བསྐྱེད་ཀྱི་མཚན་ཉིད་ཡོངས་
རྫོགས་པར་འདོད་པར་བྱ་སྟེ། འགྲེལ་གཤད་ལས་ཀྱང་དེ་ལྟར་འབྱུང་བ་ལེགས་ཤིང། མངོན་རྟོགས་རྒྱན་ལས་གསུངས་པ་དང་ལུགས་འདི་ལ་མི་འདྲ་བ་མེད་དོ། ཞེས་བྱང་ཆུབ་ཀྱི་སེམས་མཚན་ཉིད་པར་བཤད་པ་དང་འགལ་
ལོ༑ ཟེར་ན། སྐྱོན་མེད་དེ། གོང་དུ་ཊིཀ་ཆེན་ལས་དེ་ལྟར་བཤད་པ་དེ། བྱང་ཆུབ་ཀྱི་སེམས་སྤྱིའི་མཚན་ཉིད་ཀྱི་དབང་དུ་བྱས་པ་ཡིན་ལ། སྐབས་འདིར་བསྟན་པའི་བྱང་ཆུབ་ཀྱི་སེམས་དེ། བྱང་ཆུབ་ཀྱི་སེམས་མཚན་ཉིད་
པ་མ་ཡིན་ཡང། དེ་ལ་བྱང་ཆུབ་ཀྱི་སེམས་ཀྱིས་བཏགས་ནས་བསྟན་པ་ཡིན་པའི་ཕྱིར། ཡང་ཁོ་ན་རེ། སྐབས་འདིར་བསྟན་པའི་བྱང་ཆུབ་ཀྱི་སེམས་དེ་བྱང་ཆུབ་ཀྱི་སེམས་མཚན་ཉིད་པ་མ་ཡིན་ན་བདག་ཉིད་དང་ནི་འཇིག་རྟེན་

[025A] །འདིས༑ བླ་མེད་བྱང་ཆུབ་ཐོབ་འདོད་ན། དེའི་རྩ་བ་བྱང་ཆུབ་སེམས། རི་དབང་རྒྱལ་པོ་ལྟར་བརྟན་དང། ཞེས་སྐབས་འདིར་བསྟན་པའི་བྱང་ཆུབ་ཀྱི་སེམས་ནི་རིའི་རྒྱལ་པོ་ལྟར་བརྟན་པར་བཤད་བ་དང་
འགལ་ལོ། ཞེ་ན། སྐྱོན་མེད་དེ། ཐེག་ཆེན་ལམ་དུ་འཇུག་ཁ་མའི་ཐེག་ཆེན་གྱི་རིགས་ཅན་དབང་རྣོན་རྣམས་ཀྱི་རྒྱུད་ཀྱི་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་པར་འདོད་པའི་སེམས་ཁད་པར་ཅན་དེ། བྱང་
ཆུབ་ཀྱི་སེམས་བཏགས་པ་བ་ཡིན་ཀྱང། དེ་རིའི་རྒྱལ་པོ་ལྟར་བརྟན་པ་ཡིན་པའི་ཕྱིར་ཏེ། དེ་འདྲའི་སེམས་དེ་ལས་ཉམས་པ་མི་སྲིད་པའི་ཕྱིར།    ༈    ཞེས་
སོགས་ཀྱི་སྐབས་སུ། བཤད་བྱའི་ལུང་འགོད་པ་དང། ལུང་གི་དོན་དོན་བཤད་པ་གཉིས། དང་པོ་ནི། རང་འགྲེལ་ལས། ཇི་ལྟར་ཕྱི་རོལ་གྱི་འབྲས་བུ་ལ་སོགས་པ་ཕུན་སུམ་ཚོགས་པ་ལ་ཐོག་མ་དང་བར་དང་ཐ་མ་རྣམས་སུ་
ས་བོན་དང་ཆུ་དང་སྨིན་པ་རྣམས་གཙོ་བོ་ཉིད་དུ་གྱུར་པས་ཉེ་བར་མཁོ་བ་ཉིད་ཡིན་པ་དེ་བཆིན་དུ། སྙིང་རྗེ་ཁོ་ན་དུས་གསུམ་ཆར་དུ་ཡང་རྒྱལ་བའི་ལོ་ཐོག་ཕུན་སུམ་ཚོགས་པ་ལ་ཉེ་བར་མཁོ་བ་ཉིད་དུ་བསྟན་པ་ཡིན་ནོ། འདི་ལྟར་
སྙིང་རྗེ་ནི་གཞན་སྡུག་བསྔལ་གྱི་སྡུག་བསྔལ་བ་ཉིད་ཀྱི་སེམས་ཅན་སྡུག་བསྔལ་བར་གྱུར་པ། མ་ལུས་པ་ཡོངས་སུ་སྐྱབས་པར་ཉ་བའི་ཕྱིར། གདོན་མི་ཟ་བར་བདག་གིས་འཇིག་རྟེན་འདི་མཐའ་དག་སྡུག་བསྔལ་ནས་བཏོན་ཏེ། སངས་
རྒྱས་ཉིད་ལ་ངེས་པར་སྦྱར་བར་བྱའོ། སྙམ་སུ་ངེས་པར་སེམས་བསྐྱེད་པར་བྱེད་དེ། དམ་བཅའ་བ་འདི་ཡང་གཉིས་སུ་མེད་པའི་ཡེ་ཤེས་སྤངས་པས་སྒྲུབ་པར་མི་ནུས་པས། གཉིས་སུ་མེད་པའི་ཡེ་ཤེས་ལ་ཡང་ངེས་པ་ཁོ་ནར་

[025B] དེའི་ཕྱིར། སངས་རྒྱས་ཀྱི་ཆོས་ཐམས་ཅད་ཀྱི་ས་བོན་ནི་སྙིང་རྗེ་ཉིད་ཡིན་ནོ། ཇི་སྐད་དུ། རིན་ཆེན་ཕྲེང་བ་ལས། །ཐེག་པ་ཆེན་པོ་གང་ཞིག་ལས། །སྙིང་རྗེ་སྔོན་བཏང་སྤྱོད་པ་ཀུན། །ཡེ་ཤེས་དྲི་མ་མེད་བཤད་པ། །སེམས་ཡོད་
སུ་ཞིག་དེ་ལ་སྨོད། །ཅེས་སོ། བྱང་ཆུབ་ཀྱི་སེམས་བསྐེད་དུ་ཟིན་ཀྱང། གལ་ཏེ་དུས་ཕྱིས་སྙིང་རྗེའི་ཆུས་ཡང་དང་ཡང་དུ་བཅུས་པར་མ་གྱུར་ན་འབྲས་བུའི་ཚོགས་ཡོངས་སུ་མ་བསགས་པ་འདི། ངེས་པར་ཉན་ཐོས་དང་རང་སངས་རྒྱས་
ཀྱི་ཡོངས་སུ་མྱ་ངན་ལས་འདས་པས་མྱ་ངན་ལས་འདའ་བར་འགྱུར་རོ། འབྲས་བུ་མཐའ་ཡས་པའི་གནས་སྐབས་ཐོབ་ཏུ་ཟིན་ཀྱང། གལ་ཏེ་སྙིང་རྗེའི་ཡོངས་སུ་སྨིན་པ་དང་བྲལ་བར་གྱུར་ན་ནི། འདི་དུས་རིང་པོར་ཉེ་བར་ལོངས་
སྤྱོད་པར་མི་འགྱུར་ལ། འཕགས་པའི་འབྲས་བུའི་ཚོགས་ཆེན་པོ་རིམས་པ་གཅིག་ནས་གཅིག་ཏུ་བརྒྱུད་པ་རྣམས་བར་མ་ཆད་པ་ཡུན་རིང་པོར་མངོན་པར་འཕེལ་བར་ཡང་མི་འགྱུར་རོ། ཞེས་གསུངས། འདིའི་དོན་བཤད་པ་ལ་
ལུང་གི་ཚིགས་དོན་དངོས་བཤད་པ་དང། ཆོས་གཞན་གཉིས་ཀྱི་རྩ་བ་སྙིང་རྗེ་ཆེན་པོ་ལ་ཐུག་ཚུལ་བཤད་པ་གཉིས། དང་པོ་ནི། དཔལ་ལྡན་ཟླ་བ་གྲགས་པས་བསྟན་བཅོས་འདི་རྩོམ་པའི་ཐོག་མར་སངས་རྒྱས་བྱང་སེམས་དང་
ཉན་རང་གི་རྒྱུའི་གཙོ་བོ་གསུམ་གྱི་ནང་ནས་ཀྱང། དང་པོར་སྙིང་རྗེ་ཆེན་པོ་ཁོ་ན་ལ་དངོས་སུ་མཆོད་བརྗོད་མཛད་པའི་རྒྱུ་མཚན་ཡོད་དེ། སྙིང་རྗེ་ཆེན་པོ་དེ་རྒྱལ་པའི་ལོ་ཐོག་ཕུན་ཚོགས་བསྐྱེད་པ་ལ་ཐོག་མཐའ་བར་གསུམ་སུ་གལ་
ཆེ་བ་དེ་ཤེས་པར་བྱ་བའི་ཆེད་ཡིན་པའི་ཕྱིར། སྙིང་རྗེ་ཆེན་པོ་དེ་རྒྱལ་བའི་ལོ་ཐོག་ཕུན་ཚོགས་སྐྱེད་པ་ལ། ཐོག་མཐའ་བར་གསུམ་དུ་གལ་ཆེ་བ་ཡིན་ཏེ། ཐོག་མར་གལ་ཆེ་བ་ས་བོན་དང་འདྲ་ཤིང། བར་དུ་སྤེལ་བ་ལ་

[026A] །གལ་ཆེ་བ་ཆུ་དང་འདྲ་ལ། ཐ་མར་གདུལ་བྱའི་ཡུན་རིང་དུ་ལོངས་སྤྱོད་པའི་གནས་ལ་འབྲས་བུ་སྨིན་པ་དང། འདྲ་བ་ཡིན་པའི་ཕྱིར། སྙིང་རྗེ་ཆེན་པོ་དེ་རྒྱལ་བའི་ལོ་ཐོག་ཕུན་ཚོགས་སྐྱེད་པ་ལ་ཐོག་མར་
གལ་ཆེ་བ་ས་བོན་དང་འདྲ་བ་ཡིན་ཏེ། སྙིང་རྗེ་ཆེན་པོ་རྒྱུད་ལྡན་གྱི་གང་ཟག་དེས། སྙིང་རྗེ་ཆེན་པོ་ལ་བརྟེན་ནས་སྡུག་བསྔལ་གྱི་མནར་པའི་སེམས་ཅན་རྣམས་འཁོར་བའི་སྡུག་བསྔལ་ལས་བཏོན་སྟེ། རྫོགས་པའི་སངས་རྒྱས་
ཀྱི་གོ་ཕངས་ལ་འགོད་པར་བྱའོ་སྙམ་དུ། ཆེད་དུ་བྱ་བ་སེམས་ཅན་ཐམས་ཅད་ཀྱི་དོན་དུ་སེམས་བསྐྱེད་པར་བྱེད་ལ། དེ་ལྟ་བུའི་སེམས་བསྐྱེད་པ་དེ་ཡང་ཐོག་མར་རང་ཉིད་ཀྱི་རྫོགས་པའི་སངས་རྒྱས་ཀྱི་གོ་འཕངས་ཐོབ་པ་
ལ་རགས་ལས་པར་མཐོང་ནས། སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཐོབ་པར་བྱའོ་སྙམ་དུ། ཆེད་དུ་བྱ་བ་རྫོགས་པའི་བྱང་ཆུབ་ལ་དམིགས་པའི་སེམས་བསྐྱེད་པར་བྱེད་ལ། སེམས་བསྐྱེད་པ་དེ་
ཡང་གཉིས་སུ་མེད་པའི་ཡེ་ཤེས་ཀྱི་མཚོན་ཏེ། སྦྱིན་སོགས་ཀྱི་སྤྱོད་པ་དོར་ན་མི་འགྲུབ་པར་མཐོང་ནས། གཉིས་སུ་མེད་པའི་ཡེ་ཤེས་ཀྱི་མཚོན་ཏེ། སྦྱིན་སོགས་བྱང་སེམས་ཀྱི་སྤྱོད་པ་ཉམས་སུ་ལེན་པ་ལ་འཇུག་པ་ཡིན་
པའི་ཕྱིར། སྙིང་རྗེ་ཆེན་པོ་དེ་རྒྱལ་བའི་ལོ་ཐོག་ཕུན་ཚོགས་བསྐྱེད་པ་ལ་བར་དུ་སྤེལ་པ་ལ་གལ་ཆེ་བ་ཆུ་དང་འདྲ་བ་ཡིན་ཏེ། སྙིང་རྗེ་ཆེན་པོ་ལ་བརྟེན་ནས་རྫོགས་པའི་བྱང་ཆུབ་ཀྱི་མྱུ་གུ་སྐྱེས་སུ་ཟིན་ཀྱང། བར་དུ་སྙིང་
རྗེའི་ཆུས་ཡང་དང་ཡང་དུ་མ་བཅུས་ན་ཉན་རང་གང་རུང་གི་བྱང་ཆུབ་ཏུ་ལྟུང་བར་འགྱུར་ལ། བར་དུ་སྙིང་རྗེའི་ཆུས་ཡང་དང་ཡང་དུ་བཅུས་ན། རྫོགས་པའི་སངས་རྒྱས་ཀྱི་གོ་འཕངས་ཐོབ་བར་འགྱུར་བ་ཡིན་པའི་ཕྱིར་

[026B] ཐ་མར་གལ་ཆེ་བ་གདུལ་བྱ་རྣམས་ཀྱི་ཡུན་རིང་དུ་ལོངས་སྤྱོད་པའི་གནས་ལ་འབྲས་བུ་སྨིན་པ་དང་འདྲ་བ་ཡིན་ཏེ། སྙིང་རྗེ་ཆེན་པོ་དང་བྱང་ཆུབ་ཀྱི་སེམས་ལ་བརྟེན་ནས་རྫོགས་པའི་སངས་རྒྱས་
ཀྱི་གོ་འཕངས་ཐོབ་དུ་ཟིན་ཀྱང། སྙིང་རྗེ་ཆེན་པོ་དང་བྲལ་ན། འཕགས་པའི་ཚོགས་རིམས་པ་གཅིག་ནས་གཅིག་ཏུ་བརྒྱུད་པ་རྣམས་གོང་ནས་གོང་དུ་འཕེལ་བར་མི་འགྱུར་ལ། མཐར་ཐུག་གི་ཚེ་སྙིང་རྗེ་ཆེན་པོ་དང་ལྡན་པས་འཕགས་
པའི་ཚོགས་རིམ་པ་གཅིག་ནས་གཅིག་ཏུ་བརྒྱུད་པ་རྣམས་གོང་ནས་གོང་དུ་འཕེལ་བར་འགྱུར་པའི་ཕྱིར། གང་ཕྱིར་བརྩེ་ཉིད། ཞེས་ཉིད་སྒྲ་སྨོས་པ་ལ་དགོས་པ་ཡོད་དེ། དཔེའི་སྐབས་སུ་ཕྱིའི་ལོ་ཐོག་སྐྱེ་བ་ལ་ཐོག་མཐའ་བར་
གསུམ་དུ་གལ་ཆེ་བ་དེ། དཔེ་སོ་སོ་བ་གསུམ་ཡིན་པ་ལྟར། མ་ཡིན་པར་ཐལ། དོན་གྱི་སྐབས་སུ་སྙིང་རྗེ་ཆེན་པོ་ཁོ་ན་རྒྱལ་བའི་ལོ་ཐོག་ཕུན་ཚོགས་སྐྱེད་པ་ལ་ཐོག་མཐའ་བར་གསུམ་དུ་གལ་ཆེ་བ་དེ་བསྟན་པར་བྱ་བའི་ཆེད་ཡིན་པའི་
ཕྱིར༑ གཉིས་པ་ལ། བྱང་སེམས་དབང་རྟུལ་གྱི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ཀྱི་རྩ་བ་སྙིང་རྗེ་ཆེན་པོ་ལ་ཐུག་ཚུལ་དང། བྱང་སེམས་དབང་རྣོན་གྱི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ཀྱི་རྩ་བ་སྙིང་རྗེ་ཆེན་པོ་ལ་ཐུག་ཚུལ་
གཉིས༑ དང་པོ་ནི། བྱང་སེམས་དབང་རྟུལ་གྱི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ཀྱི་རྩ་བ་སྙིང་རྗེ་ཆེན་པོ་ལ་ཐུག་པ་ཡིན་ཏེ། ཐེག་ཆེན་གྱི་རིགས་ཅན་དབང་རྟུལ་དེས། དང་པོ། སྙིང་རྗེ་ཆེན་པོ་ལ་རྟེན་ནས་སེམས་
ཅན་ཐམས་ཅད་ཀྱི་དོན་དུ། རྫོགས་པའི་སངས་རྒྱས་ཀྱི་གོ་འཕངས་ཐོབ་པར་བྱའོ། སྙམ་དུ་སེམས་སྐྱེད་པར་བྱེད་ཅིང། སེམས་བསྐྱེད་པ་དེ་ཡང་བྱང་སེམས་ཀྱི་སྤྱོད་པ་ཕར་ཕྱིན་དྲུག་ལ་སློབ་དགོས་པར་མཐོང་ནས། སྤྱོད་

[027A] །བའི་གཙོ་བོ་ཤེར་ཕྱིན་ཉམས་སུ་ལེན་བ་ལ་འཇུག་པར་འགྱུར་པ་ཡིན་པའི་ཕྱིར། བྱང་སེམས་དབང་རྣོན་གྱི་རྒྱུད་ཀྱི་སྟོང་ཉིད་རྟོགས་པའི་ཤེས་རབ་ཀྱི་རྩ་བ་སྙིང་རྗེ་ཆེན་པོ་ལ་ཐུག་པ་ཡིན་ཏེ། ཐེག་པ་ཆེན་
རིགས་ཅན་དབང་རྣོན་རྣམས་ཀྱིས། དང་པོ་རྒྱུ་འབྲས་མན་ངག་བདུན་གྱི་ནང་ཚན་དུ་གྱུར་པའི་མར་ཤེས་པ་ནས། ལྷག་བསམ་རྣམ་དག་གི་བར་གྱི་སྐྱེ་ཚུལ། ལེགས་པར་བསམ་པ་ལ་བརྟེན་ནས་སེམས་ཅན་ཐམས་
ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕངས་ཐོབ་དགོས་པར་རྟོགས་ཤིང། དེའི་རྗེས་སུ་བདེན་འཛིན་བག་ཆགས་དང་བཅས་པ་སྤངས་པའི་རྫོགས་པའི་སངས་རྒྱས་ཀྱི་གོ་འཕངས་ཐོབ་ནུས་སམ་མི་ནུས་
དཔྱོད་པར་བྱེད་ཅིང། དེ་ལྟར་དཔྱད་པ་ན། བདེན་འཛིན་གྱི་ཞེན་ཡུལ་ལ་རིགས་པའི་རྣམ་གྲངས་མཐའ་ཡས་པའི་སྒོ་ནས་གནོད་བྱེད་བསྟན་ནས་བདེན་འཛིན་གྱི་ཞེན་ཡུལ་མེད་པར་རྟོགས་ཏེ། བདེན་འཛིན་བག་ཆགས་དང་བཅས་པ་
སྤངས་པའི་རྫོགས་པའི་སངས་རྒྱས་ཀྱི་གོ་འཕངས་ཐོབ་ནུས་པར་བསྟན་པའི་སྒོ་ནས་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕངས་ཐོབ་པར་བྱའོ། སྙམ་དུ་བྱང་ཆུབ་མཆོག་ཏུ་སེམས་བསྐྱེད་པར་བྱེད་པ་ཡིན་
པའི་ཕྱིར། དེ་སྐད་དུ་ཡང། རྒྱུད་བླ་མའི་དར་ཊིཀ་ལས། ཐེག་པ་ཆེན་པོའི་རིགས་ཅན་དབང་པོ་རྣོན་པོས་ནི་ཐོག་མར་སེམས་ཅན་ཐམས་ཅད་ཀྱི་དོན་དུ་ཡང་དག་པར་རྫོགས་པའི་སངས་རྒྱས་ཐོབ་དགོས་པ་དང། ཐོབ་ནུས་
པ་གཉིས་ཚད་མས་ལེགས་པར་གྲུབ་ནས། དེའི་རྗེས་སུ་སེམས་ཅན་ཐམས་ཅད་ཀྱི་དོན་དུ། སངས་རྒྱས་ཐོབ་པར་བྱའོ་སྙམ་དུ་སེམས་བསྐྱེད་པའི་དམ་བཅའ་འཇོག་པ་ཡིན་གྱི། རྒྱུ་མཚན་ཡང་དག་མ་མཐོང་བར་དམ་

[027B] དེ་ཡང་སྙིང་རྗེ་ཆེན་པོ་ལྷག་བསམ་རྣམ་དག་དང་བཅས་པའི་སྐྱེ་ཚུལ་ལེགས་པར་ཁོངས་སུ་ཆུད་པ་ལས་སེམས་ཅན་གྱི་དོན་དུ་སངས་རྒྱས་ཐོབ་དགོས་པར་རྟོགས་ལ། སྟོང་ཉིད་འཁོར་དང་བཅས་པ་
པ་རྟོགས་པ་ལས་ནི། སངས་རྒྱས་ཐོབ་ནུས་པར་རྟོགས་པ་ཡིན་ནོ། དོན་འདི་ལ་དཔག་ནས། དབང་པོ་རྣོན་པོ་ཐར་པ་ཙམ་དོན་གཉེར་སྐྱེ་བ་ལ་ཡང་སྟོང་ཉིད་རྟོགས་པ་སྔོན་དུ་འགྲོ་དགོས་པར་ཤེས་པར་བྱའོ། ཞེས་གསུངས་པའི་ཕྱིར་
དང་པོར་ང་ཞེས་བདག་ལ་ཞེན་གྱུར་ཅིང། །ཞེས་སོགས་ཀྱི་སྐབས་སུ། སྤྱི་དོན་གྱི་སྒོ་ནས་མཐའ་དཔྱད་པ་དང། གཞུང་དོན་བཤད་པ་གཉིས། དང་པོ་ལ། དགག་བཞག་གཉིས་ལས། དང་པོ་ནི། སྔ་རབས་པ་ཁ་ཅིག་སྙིང་རྗེ་དང་
པོ་ཡིན་ན། རྟག་གཅིག་རང་དབང་ཅན་གྱི་སེམས་ཅན་ལ་དམིགས་པས་ཁྱབ། སྙིང་རྗེ་གཉིས་པ་ཡིན་ན། སེམས་ཅན་མི་རྟག་པར་རྟོགས་པའི་བློ་ཡིན་པས་ཁྱབ། སྙིང་རྗེ་གསུམ་པ་ཡིན་ན། སེམས་ཅན་བདེན་སྟོང་དུ་རྟོགས་
པའི་བློ་ཡིན་པས་ཁྱབ། ཞེས་ཟེར། དེའི་དམ་བཅའ་དང་པོ་དེ་འགོག་པ་ལ། ཊིཀ་ཆེན་ལས། དེས་ན་སྙིང་རྗེ་དང་པོ་འདིས་རྟག་གཅིག་རང་དབང་ཅན་གྱི་སེམས་ཅན་ལ། དམིགས་དགོས་པར་འདོད་པ་ནི། མི་རིགས་པར་སྨྲ་
བ་སྟེ། བདག་མེད་པའི་ལྟ་བ་མ་རྙེད་པའི་རྒྱུད་ཀྱི་སྙིང་རྗེ་ལ་ཡང་སེམས་ཅན་ཙམ་ལ་དམིགས་ནས་སྐྱེ་བ་དུ་མ་ཡོད་པའི་ཕྱིར་དང། གང་ཟག་གི་བདག་མེད་ཐུན་མོང་བ་དང། དེ་ཁོ་ན་ཉིད་ཀྱི་ལྟ་བ་རྙེད་པའི་རྒྱུད་ལ་ཡང་སྔར་བཤད་
པའི་ཁྱད་པར་གཉིས། གང་གི་ཡང་ཁྱད་པར་དུ་མ་བྱས་པའི་སེམས་ཅན་ལ་དམིགས་པའི་སྙིང་རྗེ་དུ་མ་ཡོད་པའི་ཕྱིར་རོ། དཔེར་ན། བུམ་པ་རྟག་པར་འཛིན་པའི་ཞེན་ཡུལ་སུན་ཕྱུང་ནས། མི་རྟག་པར་ཁོངས་སུ་ཆུད་པས་

[028A] །ཀྱང་བུམ་པ་དམིགས་པར་འཇོག་རེས་ཀྱི་མི་རྟག་པ་ཁྱད་པར་དུ་བྱས་པའི་བུམ་པ་དམིགས་པར་མི་འཇོག་པ་དུ་མ་ཞིག་འོང་ལ། བུམ་པ་མི་རྟག་པར་ཁོང་དུ་མ་ཆུད་པས་ཀྱང་བུམ་པ་དམིགས་པར་འཇོག་
རེས་ཀྱི་རྟག་པས་ཁྱད་པར་དུ་བྱས་པའི་བུམ་པ་དམིགས་པར་མི་འཇོག་པ་བཞིན་ནོ། ཞེས་གསུངས། དམ་བཅའ་ཕྱི་མ་འགོག་པར་བྱེད་པ་ལ། ཊིཀ་ཆེན་ལས། བེད་ཀྱི་ཊིཀ་བྱེད་མང་པོས་སྙིང་རྗེ་གཉིས་པ་ཉིད་ཀྱི་སྐད་
ཅིག་གིས་འཇིག་པར་དམིགས་པ་དང། སྙིང་རྗེ་གསུམ་པ་ཉིད་ཀྱིས་རང་བཞིན་མེད་པར་དམིགས་ཟེར་བ་ནི། འདི་དག་གི་དམིགས་རྣམ་ལེགས་པར་མ་རྟོགས་པའི་བཤད་པ་ཡིན་ཏེ། སྙིང་རྗེ་གཉིས་ནི་སེམས་ཅན་སྡུག་བསྔལ་
དང་བྲལ་འདོད་ཀྱིས་རྣམ་པ་ཅན་དུ་ཁས་ལེན་དགོས་ལ། སྐད་ཅིག་མ་དང་རང་བཞིན་མེད་པ་གཉིས་རྣམས་པའི་ཡུལ་དུ་འདོད་ན། སྙིང་རྗེ་གཅིག་ལ་འཛིན་སྟངས་ཀྱི་རྣམ་པ་མི་མཐུན་པ་གཉིས་སུ་འགྱུར་རོ། ཞེས་གསུངས། ལུང་
དང་པོའི་དོན་ནི། སེམས་ཅན་མི་རྟག་པར་ཚད་མས་མ་གྲུབ་པའི་གང་ཟག་གི་རྒྱུད་ཀྱི་སེམས་ཅན་ཙམ་ལ། དམིགས་པའི་སྙིང་རྗེ་ཆོས་ཅན། རྟག་གཅིག་རང་དབང་ཅན་གྱི་སེམས་ཅན་ལ། དམིགས་པའི་སྙིང་རྗེ་ཡིན་པར་
ཐལ༑ སྙིང་རྗེ་དང་པོ་ཡིན་པའི་ཕྱིར། ཁྱབ་པ་ཁས། དེར་ཐལ། སེམས་ཅན་ཙམ་ལ་དམིགས་པའི་སྙིང་རྗེ་ཡིན་པའི་ཕྱིར། དེར་ཐལ། དེའི་རྒྱུད་ལ་སེམས་ཅན་ཙམ་ལ་དམིགས་པའི་སྙིང་རྗེ་ཡོད་པའི་ཕྱིར། མ་གྲུབ་
ན༑ དེའི་རྒྱུད་ཀྱི་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་སྙིང་རྗེ་ཡིན་ན། རྟག་པས་ཁྱད་པར་དུ་བྱས་པའི་སེམས་ཅན་ལ་དམིགས་ནས་སྡུག་བསྔལ་དང། བྲལ་བར་འདོད་པའི་རྣམ་པ་ཅན་

[028B] དེའི་རྒྱུད་ལ་རྟག་པས་ཁྱད་པར་དུ་མ་བྱས་པར་སེམས་ཅན་ཙམ་ལ། དམིགས་པའི་སྙིང་རྗེ་མེད་པའི་ཕྱིར། དེའི་རྒྱུད་ལ་སེམས་ཅན་ཙམ་ལ་དམིགས་པའི་སྙིང་རྗེ་མེད་པའི་ཕྱིར། རྟག་ཁས། འདོད་ན་
བུམ་པ་མི་རྟག་པར་ཚད་མས་མ་གྲུབ་པའི་གང་ཟག་གི་རྒྱུད་ཀྱི་བུམ་པ་ལ། དམིགས་པའི་བློ་ཡིན་ན། རྟག་པས་ཁྱད་པར་དུ་བྱས་པའི་བུམ་པ་ལ་དམིགས་པའི་བློ་ཡིན་དགོས་པར་ཐལ། འདོད་པའི་ཕྱིར། འདོད་མི་ནུས་ཏེ། བུམ་
པ་མི་རྟག་པར། ཚད་མས་མ་གྲུབ་པའི་གང་ཟག་གི་རྒྱུད་ཀྱི། བུམ་པ་དམིགས་པར་འཇོག་རེས་ཀྱི་བུམ་པ་འདི་རྟག་པའོ། སྙམ་པའི་བློའི་ཁྱད་པར་དུ་མ་བྱས་པར། བུམ་པ་ལ་དམིགས་པ་དུ་མ་ཡོད་པའི་ཕྱིར། རྩ་བར་འདོད་ན། དེ་
ཆོས་ཅན། རྟག་གཅིག་རང་དབང་ཅན་གྱི་སེམས་ཅན་ལ། སྨིགས་པའི་སྙིང་རྗེ་མི་ཡིན་པར་ཐལ། སེམས་ཅན་ཙམ་ལ་སྨིགས་པའི། སྙིང་རྗེ་ཡིན་པའི་ཕྱིར། གཞན་ཡང། སེམས་ཅན་མི་རྟག་པར་ཚད་མས་
གྲུབ་པའི་གང་ཟག་གི་རྒྱུད་ཀྱི་སེམས་ཅན་ཙམ་ལ་དམིགས་པའི་སྙིང་རྗེ་ཆོས་ཅན། རྟག་གཅིག་རང་དབང་ཅན་གྱི་སེམས་ཅན་ལ་དམིགས་པའི། སྙིང་རྗེ་ཡིན་པར་ཐལ། སྙིང་རྗེ་དང་པོ་ཡིན་ཨཱི་ཕྱིར། ཁྱབ་པ་ཁས། དེར་ཐལ་
སེམས་ཅན་ཙམ་ལ། དམིགས་པའི་སྙིང་རྗེ་ཡིན་པའི་ཕྱིར། དེར་ཐལ། དེའི་རྒྱུད་ལ་སེམས་ཅན་ཙམ་ལ། དམིགས་སྙིང་རྗེ་ཡོད་པའི་ཕྱིར། མ་གྲུབ་ན། དེའི་རྒྱུད་ཀྱི་སེམས་ཅན་ལ་དམིགས་ནས་སྡུག་བསྔལ་དང་
བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡིན་ན། མི་རྟག་པའི་ཁྱད་པར་དུ་བྱས་པའི་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡིན་དགོས་པར་ཐལ། དེའི་རྒྱུད་ལ་མི་རྟག་

[029A] །པའི་ཁྱད་པར་དུ་མ་བྱས་པར་སེམས་ཅན་ལ་དམིགས་པའི་སྙིང་རྗེ་མེད་པའི་ཕྱིར། དེའི་རྒྱུད་ལ་སེམས་ཅན་ཙམ་ལ་དམིགས་པའི་སྙིང་རྗེ་མེད་པའི་ཕྱིར། འདོད་ན། བུམ་པ་མི་རྟག་པར་ཚད་
མས་གྲུབ་པའི་གང་ཟག་གི་རྒྱུད་ཀྱི་བུམ་པ་ལ་དམིགས་པའི་བློ་ཡིན་ན། མི་རྟག་པས་ཁྱད་པར་དུ་བྱས་པའི་བུམ་པ་ལ་དམིགས་པའི་བློ་ཡིན་དགོས་པར་ཐལ། འདོད་པའི་ཕྱིར། འདོད་མི་ནུས་ཏེ། བུམ་པ་མི་རྟག་པར་
ཚད་མས་གྲུབ་པའི་གང་ཟག་གིས་ཀྱང། བུམ་དམིགས་པར་འཇོག་རེས་ཀྱི་བུམ་པ་འདི་ནི་མི་རྟག་པའོ་སྙམ་པའི་བློའི་ཁྱད་པར་དུ་མ་བྱས་པར་བུམ་པ་ལ་དམིགས་པ་དུ་མ་ཡོད་ཕྱིར། རྩ་བར་འདོད་ན། དེ་ཆོས་
ཅན། རྟག་གཅིག་རང་དབང་ཅན་གྱི་སེམས་ཅན་ལ་དམིགས་པའི་སྙིང་རྗེ་མ་ཡིན་པར་ཐལ། སེམས་ཅན་མི་རྟག་པར་ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་པའི་ཕྱིར། གཞན་ཡང། སེམས་ཅན་
བདེན་སྟོང་དུ་ཚད་མས་གྲུབ་པའི་གང་ཟག་གི་རྒྱུད་ཀྱི་སེམས་ཅན་ལ་དམིགས་པའི་སྙིང་རྗེ་ཆོས་ཅན། རྟག་གཅིག་རང་དབང་ཅན་གྱི་སེམས་ཅན་ལ་དམིགས་པའི་སྙིང་རྗེ་ཡིན་པར་ཐལ། སྙིང་རྗེ་དང་པོ་ཡིན་པའི་ཕྱིར་
སེམས་ཅན་ལ་དམིགས་པའི་སྙིང་རྗེ་ཡིན་པའི་ཕྱིརྨ་དེར་ཐལ། དེའི་རྒྱུད་ལ་སེམས་ཅན་ཙམ་ལ་དམིགས་པའི་སྙིང་རྗེ་ཡོད་པའི་ཕྱིར། མ་གྲུབ་ན། དེའི་རྒྱུད་ཀྱི་སེམས་ཅན་ལ་དམིགས་ནས་སྡུག་བསྔལ་དང་བྲལ་
བར་འདོད་པའི་རྣམ་པ་ཅན་གྱི་སྙིང་རྗེ་ཡིན་ན། བདེན་སྟོང་གི་ཁྱེད་པར་དུ་བྱས་པའི་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡིན་དགོས་པར་ཐལ། དེའི་རྒྱུད་ལ་བདེན་སྟོང་གི་

[029B] དེའི་རྒྱུད་ལ་སེམས་ཅན་ཙམ་ལ་དམིགས་པའི་སྙིང་རྗེ་མེད་པའི་ཕྱིར། རྟགས་ཁས། འདོད་ན། བུམ་པ་བདེན་སྟོང་དུ་ཚད་མས་གྲུབ་པའི་གང་ཟག་
གིས་རྒྱུད་ཀྱི་བུམ་པ་ལ་དམིགས་པའི་བློ་ཡིན་ན། བདེན་སྟོང་གི་ཁྱད་པར་དུ་བྱས་པའི་བུམ་པ་ལ། དམིགས་པའི་བློ་ཡིན་དགོས་པར་ཐལ། འདོད་པའི་ཕྱིར། འདོད་ན། སྔར་དང་འདྲ། རྩ་བར་འདོད་ན། དེ་ཆོས་ཅན། དེ་
མ་ཡིན་པར་ཐལ། སེམས་ཅན་བདེན་སྟོང་དུ་ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་པའི་ཕྱིར། ཁ་ཅིག་སེམས་ཅན་མི་རྟག་པར་ཚད་མས་མ་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་ན། སྙིང་རྗེ་དང་པོ་ཡིན་པས་
ཁྱབ་པ་ལུང་དེའི་དོན་ཡིན་ཟེར་ན། རྟག་གཅིག་རང་དབང་ཅན་གྱི་སེམས་ཅན་ལ་དམིགས་པའི་སྙིང་རྗེ་ཆོས་ཅན། དེར་ཐལ། དེའི་ཕྱིར། དེར་ཐལ། རྟག་གཅིག་རང་དབང་ཅན་གྱི་སེམས་ཅན་ལ་དམིགས་པའི་སྙིང་རྗེ་ཡིན་པའི་
ཕྱིར༑ མ་གྲུབ་ན། དེར་ཐལ། དེ་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། སེམས་ཅན་ལ་དམིགས་པའི་སྙིང་རྗེ་ཡིན་པར་ཐལ། འདོད་པའི་ཕྱིར། ཁྱབ་ཏེ། ཊིཀ་ཆེན་ལས། སྙིང་རྗེ་དང་པོ་ལ་དེ་འདྲའི་ཁྱད་པར་གྱིས་
ཁྱད་པར་དུ་བྱས་པ་མིན་པར། སེམས་ཅན་ཙམ་ཞིག་དམིགས་པར་གསུངས་པས། དེ་ལ་དགོངས་ནས་སེམས་ཅན་ལ་དམིགས་པའི་སྙིང་རྗེ་ཞེས་པ་ཡང་ཐ་སྙད་བདེ་བའི་ཕྱིར་ཉེར་བསྡུ་བའི་མིང་ངོ། ཞེས་གསུངས་པའི་
ཕྱིར༑ འདོད་མི་ནུས་ཏེ། ཆོས་ཅན་དེའི་ཕྱིར། གཞན་ཡང། སེམས་ཅན་མི་རྟག་པར་ཚད་མས་མ་གྲུབ་ཅིང། སེམས་ཅན་མི་རྟག་པར་བདེན་ཞེན་གྱི་འདོད་པའི་གང་ཟག་གི་རྒྱུད་ཀྱི་མི་རྟག་པས་ཁྱད་པར་དུ་བྱས་ནས་སེམས་

[030A] །ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཆོས་ཅན། དེར་ཐལ། དེའི་ཕྱིར། མ་གྲུབ་ན། དེར་ཐལ། དེ་ཡོད་པའི་ཕྱིར། སེམས་ཅན་མི་རྟག་པར་ཚད་མས་མ་གྲུབ་
པའི་གང་ཟག་གི་རྒྱུད་ལ་མི་རྟག་པས་ཁྱད་པར་དུ་བྱས་ནས་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡོད་པའི་ཕྱིར། རྟག་པས་ཁྱད་པར་སུ་བཡྶ་ནས་སེམས་ཅན་ལ་
དམིགས་ནས་སྡུག་བསྔལ་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡོད་པའི་ཕྱིར་ཏེ། རྟག་གཅིག་རང་དབང་ཅན་གྱི་སེམས་ཅན་ལ་དམིགས་པའི་སྙིང་རྗེ་ཡོད་པའི་ཕྱིར། རྩ་བར་འདོད་ན། དེ་ཆོས་ཅན། བདག་མེད་ཕྲ་རགས་
གང་གིས་ཡང་ཁྱད་པར་དུ་མ་བྱས་པའི་སེམས་ཅན་ལ་དམིགས་ནས་སྡུག་བསྔལ་དང་བྲལ་པར་འདོད་པའི་རྣམ་པ་ཅན་གྱི་སྙིང་རྗེ་ཡིན་པར་ཐལ། འདོད་པའི་ཕྱིར། ཁྱབ་སྟེ། ཊིཀ་ཆེན་ལས། རྩ་འགྲེལ་གཉིས་ཀར། སྙིང་
རྗེ་ཕྱི་མ་གཉིས་ལ། སྔར་བཤད་པའི་ཁྱད་པར་གྱི་ཁྱད་པར་དུ་བྱས་པའི་སེམས་ཅན་དམིགས་པར་བཤད་ལ། སྙིང་རྗེ་དང་པོ་ལ་ཞེས་སོགས་གསུངས་པའི་ཕྱིར། འདོད་མི་ནུས་ཏེ། ཆོས་ཅན་དེའི་ཕྱིར། ཁོ་ན་རེ་
ཊིཀ་ཆེན་ལས། དེས་ན་སྙིང་རྗེ་དང་པོ་འདིས་རྟག་གཅིག་རང་དབང་ཅན་གྱི་སེམས་ཅན་ལ་དམིགས་དགོས་པར་འདོད་པ་ནི་མི་རིགས་པར་སྨྲ་བ་སྟེ། ཞེས་གསུངས་པ་མི་འཐད་པར་ཐལ། སྙིང་རྗེ་དང་པོ་ཡང་ཡིན། རྟག་གཅིག་
རང་དབང་ཅན་གྱི་སེམས་ཅན་ལ་དམིགས་པའི་སྙིང་རྗེ་ཡང་ཡིན་པའི་གཞི་མཐུན་པ་མེད་པའི་ཕྱིར། ཟེར་ན་མ་ཁྱབ། དེར་ཐལ། སྙིང་རྗེ་དང་པོ་ཡིན་ན། སེམས་ཅན་ཙམ་ལ་དམིགས་པའི་སྙིང་རྗེ་ཡིན་དགོས་

[030B] ཡང་ཁོ་ན་རེ། ཊིཀ་ཆེན་ལས། གང་ཟག་གི་བདག་མེད་ཐུན་མོང་བ་དང། དེ་ཁོ་ན་ཉིད་ཀྱི་ལྟ་བ་རྙེད་པའི་རྒྱུད་ལ་ཡང། སྔར་བཤད་པའི་ཁྱད་པར་གཉིས་གང་གི་ཡང་ཁྱད་པར་དུ་མ་བྱས་པའི་སེམས་ཅན་ལ། དམིགས་
པའི་སྙིང་རྗེ་དུ་མ་ཡོད་པའི་ཕྱིར། ཞེས་གསུངས་པ་མི་འཐད་པར་ཐལ། བདག་མེད་ཕྲ་རགས་གང་གིས་ཀྱང་ཁྱད་པར་དུ་མ་བྱས་པར་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡིན་
ན༑ སྙིང་རྗེ་དང་པོ་ཡིན་པས་མ་ཁྱབ་པའི་ཕྱིར། ཟེར་ན། མ་ཁྱབ། མ་གྲུབ་ན། རྟག་གཅིག་རང་དབང་ཅན་གྱི་སེམས་ཅན་ལ། དམིགས་པའི་སྙིང་རྗེ་ཆོས་ཅན། དེར་ཐལ། དེའི་ཕྱིར། གཞན་ཡང། ཁོ་ན་རེ། སེམས་ཅན་མི་
རྟག་པར་ཚད་མས་མ་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་ན། སྙིང་རྗེ་དང་པོ་ཡིན་དགོས་པར་ཐལ། སྙིང་རྗེ་ལ་སྙིང་རྗེ་གསུམ་དུ་གྲངས་ངེས་པའི་ཕྱིར་ཏེ། སྙིང་རྗེ་ལ་སེམས་ཅན་ལ་དམིགས་པའི་སྙིང་རྗེ། ཆོས་ལ་དམིགས་
པའི་སྙིང་རྗེ། དམིགས་མེད་ལ་དམིགས་པའི་སྙིང་རྗེ་གསུམ་དུ་གྲང་ངེས་པའི་ཕྱིར་ཏེ། སྙིང་རྗེ་ཡིན་ན་དེ་གསུམ་གང་རུང་ཡིན་དགོས་པའི་ཕྱིར་ཏེ། སྙིང་རྗེ་ལ་ཡིན་ན་སེམས་ཅན་ལ། སྨིགས་པའི་སྙིང་རྗེ་ཡིན་ཡིན་དགོས་པའི་ཕྱིར་
སྙིང་རྗེ་ཡིན་ན་རང་གི་དམིགས་ཡུལ་དུ་གྱུར་པའི། སེམས་ཅན་ལ་སྨིགས་པའི་སྙིང་རྗེ་ཡིན་དགོས་པའི་ཕྱིར། གཞན་ཡང། ཁོ་ན་རེ། སྱིང་རྗེ་ཡིན་ན་སེམས་ལ་དམིགས་པའི་སྙིང་རྗེ་ཡིན་དགོས་པར་ཐལ། ཆོས་ལ་དམིགས་
པའི་སྙིང་རྗེ། དམིགས་མེད་ལ་དམིགས་པའི་སྙིང་རྗེ། གཉིས་ཀ་སེམས་ཅན་ལ་དམིགས་པའི་སྱིང་རྗེ་ཡིན་པའི་ཕྱིར་ཏེ། སངས་རྒྱས་ཀྱི་ས་ན་སེམས་ཅན་ལ་དམིགས་པའི་སྙིང་རྗེ་ཡོད་པ་ལ་རྒྱུ་མཚན་གཅིག་ཡོད་

[031A] །པའི་ཕྱིར། ཟེར་ན། རྩ་བའི་ཐལ་འགྱུར་གཉིས་པ་ལ་མ་ཁྱབ་སྟེ། སེམས་ཅན་ལ་དམིགས་པའི་སྙིང་རྗེ་ཡིན་ན། སྙིང་རྗེ་ལ་གསུམ་དུ་ཕྱེ་བའི་སེམས་ཅན་ལ་དམིགས་པའི་སྙིང་རྗེ་ཡིན་པས་མ་ཁྱབ་
པའི་ཕྱིར་ཏེ། སྙིང་རྗེ་ལ་གསུམ་དུ་ཕྱེ་བའི་སེམས་ཅན་ལ་དམིགས་པའི་སྙིང་རྗེ་ཡིན་ན། སེམས་ཅན་ཙམ་ལ་དམིགས་པའི་སྙིང་རྗེ་ཡིན་དགོས་པའི་ཕྱིར། ལུང་ཕྱི་མའི་དོན་ལ། བྱང་ཆུབ་སེམས་དཔའི་རྒྱུད་
ཀྱི་ཆོས་ལ་དམིགས་པའི་སྙིང་རྗེ་ཆོས་ཅན། སེམས་ཅན་མི་རྟག་པར་དངོས་སུ་རྟོགས་པར་ཐལ། ཆོས་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་པ་ཁས། འདོད་ན། དེ་ཆོས་ཅན། ཁྱོད་ལ་འཛིན་སྟངས་ཀྱི་རྣམ་པ་
མི་མཐུན་པ་གཉིས་ཡོད་པར་ཐལ། ཁྱོད་སེམས་ཅན་མི་རྟག་པའི་རྣམ་པ་ཅན་གྱི་བློ་ཡང་ཡིན། སེམས་ཅན་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་ཡང་ཡིན་པའི་ཕྱིར། དང་པོ་དེར་ཐལ། ཁྱོད་སེམས་ཅན་
མི་རྟག་པར་དངོས་སུ་རྟོགས་པའི་བློ་ཡིན་པའི་ཕྱིར། གཉིས་པ་དེར་ཐལ། ཆོས་ཅན་དེའི་ཕྱིར། རྩ་བར་འདོད་མི་ནུས་ཏེ། སེམས་ཅན་གྱི་རྒྱུད་ཀྱི་སྙིང་རྗེ་ཡིན་པའི་ཕྱིར། གཞན་ཡང། བྱང་སེམས་དཔའི་རྒྱུད་ཀྱི་དམིགས་
མེད་ལ་དམིགས་པའི་སྙིང་རྗེ་ཆོས་ཅན། སེམས་ཅན་བདེན་སྟོང་དུ་དངོས་སུ་རྟོགས་པར་ཐལ། དམིགས་མེད་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་པ་ཁས་འདོད་ན། དེ་ཆོས་ཅན། ཁྱོད་ལ་འཛིན་སྟངས་ཀྱི་རྣམ་པ་མི་མཐུན་པ་གཉིས་ཡོད་པར་ཐལ། ཁྱོད་སེམས་ཅན་བདེན་སྟོང་གི་རྣམ་པ་ཅན་གྱི་བློ་ཡང་ཡིན། ཁྱོད་སེམས་ཅན་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་ཡང་ཡིན་པའི་ཕྱིར། དང་པོ་དེར་ཐལ། ཁྱོད་

[031B] རྩ་བར་འདོད་མི་ནུས་ཏེ། སེམས་ཅན་གྱི་རྒྱུད་ཀྱི་སྙིང་རྗེ་ཡིན་པའི་ཕྱིར། ཁོ་ན་རེ། སེམས་ཅན་གྱི་རྒྱུད་ཀྱི་ཤེས་པ་ཡིན་ན། ཁྱོད་ལ་འཛིན་སྟངས་ཀྱི་རྣམ་པ་མི་མཐུན་
པ་གཉིས་མེད་དགོས་པར་ཐལ། སེམས་ཅན་གྱི་རྒྱུད་ཀྱི་སྙིང་རྗེ་ཡིན་ན། ཁྱོད་ལ་འཛིན་སྟངས་ཀྱི་རྣམ་པ་མི་མཐུན་པ་གཉིས་མེད་དགོས་པའི་ཕྱིར། རྟགས་ཁས། འདོད་ན། བདག་དང་འཇིག་རྟེན་རྟག་མི་རྟག་གཉིས་ཀར་འཛིན་
པའི་བློ་ཆོས་ཅན། དེར་ཐལ། དེའི་ཕྱིར། འདོད་ན། དེ་ཆོས་ཅན། ཁྱོད་ལ་འཛིན་སྟངས་ཀྱི་རྣམ་པ་མི་མཐུན་པ་གཉིས་ཡོད་པར་ཐལ། ཁྱོད་བདག་དང་འཇིག་རྟེན་རྟག་པར་འཛིན་པའི་བློ་ཡང་ཡིན། ཁྱོད་དེ་མི་རྟག་པར་འཛིན་པའི་
བློ་ཡང་ཡིན་པའི་ཕྱིར། རྟག་གཉིས་ཀ་གྲུབ་སྟེ། ཆོས་ཅན་དེའི་ཕྱིར། ཟེར་ན། མ་ཁྱབ་སྟེ། བདག་དང་འཇིག་རྟེན་མི་རྟག་པ་དེ། དེའི་འཛིན་སྟངས་ཀྱི་ཡུལ་ཡིན་པར་ཐལ། དེ་བདག་དང་འཇིག་རྟེན་མི་རྟག་པར་འཛིན་པའི་བློ་ཡིན་པའི་
ཕྱིར། འདོད་ན། དེ་འཛིན་སྟངས་ཀྱི་ཡུལ་ཡོད་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་འཛིན་སྟངས་ཀྱི་ཡུལ་མེད་པར་ཐལ། ཁྱོད་ལོག་ཤེས་ཡིན་པའི་ཕྱིར། ཁ་གཅིག་ཊིཀ་ཆེན་ལས། དེས་
ན་ཁྱད་པར་གཉིས་ཀྱིས་ཁྱད་པར་དུ་བྱས་པའི་སེམས་ཅན་སྙིང་རྗེ་དམིགས་པར་འཇོག་པ་ལ། སྙིང་རྗེ་གཉིས་རྒྱུད་ལྡན་གྱི་གང་ཟག་གིས་སེམས་ཅན་སྐད་ཅིག་མ་དང། རང་བཞིན་མེད་བ་སྔོན་དུ་ངེས་ཟིན་པ་ལ་རྟེན་ནས་ཁྱད་ཆོས་གཉིས་ཀྱི་
རྣམ་པ་ཤར་བ་གཅིག་དགོས་ཀྱི་སྙིང་རྗེ་དེ་གཉིས་སུ་དམིགས་པ་མི་དགོས་སོ། ཞེས་པའི་དོན་དུ་བསམ་ནས། རང་གི་དངོས་ཀྱི་ཉེར་ལེན་དུ་གྱུར་པའི་སེམས་ཅན་སྡུག་བསྔལ་གྱིས་མནར་བར་རྟོགས་པའི་བློ་ལ་བརྟེན་ནས། བྱུང་ཞིང་

[032A] །སྡུག་བསྔལ་གྱིས་མནར་བའི་སེམས་ཅན་ལ་དམིགས་ནས། སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བརྩེ་བ་དེ། སྙིང་རྗེ་དང་པོའི་མཚན་ཉིད། རང་གི་དངོས་ཀྱི་ཉེར་ལེན་དུ་གྱུར་བའི་སེམས་ཅན་མི་རྟག་པར་
རྟོགས་པའི་བློ་ལ་བརྟེན་ནས་བྱུང་ཞིང། མི་རྟག་པ་དང་བཏག་ཡོད་གང་རུང་གི་ཁྱད་པར་དུ་བྱས་ཤིང། ཕུང་སོགས་ཀྱི་ཆོས་ལ་བརྟེན་ནས་བཏགས་པའི་སེམས་ཅན་ལ་དམིགས་ནས། སྡུག་བསྔལ་དང་བྲལ་བར་འདོད་པའི་རྣམ་པ་
ཅན་གྱི་བཙེ་བ་དེ། སྙིང་རྗེ་གཉིས་པའི་མཚན་ཉིད། རང་གི་དངོས་ཀྱི་ཉེར་ལེན་དུ་གྱུར་བའི་སེམས་ཅན་བདེན་སྟོང་དུ་རྟོགས་པའི་བློ་ལ་བརྟེན་ནས་བྱུང་ཞིང། བདེན་སྟོང་གི་ཁྱད་པར་དུ་བྱས་ནས། སྡུག་བསྔལ་ཅན་གྱི་སེམས་ཅན་
ལ་དམིགས་ནས་སྡུག་བསྔལ་དང་བྲལ་འདོད་ཀྱི་རྣམ་པ་ཅན་གྱི་བཙེ་བ་དེ། སྙིང་རྗེ་གསུམ་པའི་མཚན་ཉིད། སེམས་ཅན་གྱི་རྒྱུད་ཀྱི་སྙིང་རྗེ་གསུམ་པོ་དེ་འགལ་ཡང། སངས་རྒྱས་ཀྱི་སར་སྙིང་རྗེ་གསུམ་མི་འགལ་ཏེ། སེམས་
ཅན་གྱི་རྒྱུད་ལ། སེམས་ཅན་སྡུག་བསྔལ་གྱིས་མནར་བར་རྟོགས་པའི་བློ་དང། སེམས་ཅན་མི་རྟག་པ་རྟོགས་པའི་བློ་དང། སེམས་ཅན་བདེན་སྟོང་དུ་རྟོགས་པའི་བློ་གསུམ་པོ་དེ་གཅིག་ཆར་དུ་འབྱུང་བ་མེད་ཅིང། སངས་རྒྱས་
འཕགས་པའི་རྒྱུད་ལ། དེ་གསུམ་གཅིག་ཆར་དུ་འབྱུང་བ་ཡོད་ཞེས་ཟེར་ན། འོ་ན། སངས་རྒྱས་འཕགས་པའི་རྒྱུད་ཀྱི་སྙིང་རྗེ་ཡིན་ན། སྙིང་རྗེ་གསུམ་ཀ་ཡིན་དགོས་པར་ཐལ། དེའི་རྒྱུད་ལ་སྙིང་རྗེ་གསུམ་ཀ་ཡོད་པ་གང་ཞིག་
སངས་རྒྱས་ཀྱི་སར་སྙིང་རྗེ་གསུམ་པོ་མི་འགལ་བའི་ཕྱིར། འདོད་ན། རྣམ་མཁྱེན་སྐད་ཅིག་དང་པོ་ལ་གནས་པའི། སངས་རྒྱས་འཕགས་པའི་རྒྱུད་ཀྱི། སྙིང་རྗེ་ཆེན་པོ་དེ་ཆོས་ཅན། དེར་ཐལ། དེའི་ཕྱིར་

[032B] རང་གི་དངོས་ཀྱི་ཉེར་ལེན་དུ་གྱུར་པའི་སེམས་ཅན་སྡུག་བསྔལ་གྱི་མནར་བར་རྟོགས་པའི་བློ་ལ་བརྟེན་ནས་བྱུང་བར་ཐལ། སྙིང་རྗེ་དང་པོ་ཡིན་པའི་ཕྱིར། གཞན་ཡང། དེ་ཆོས་ཅན། རང་གི་དངོས་ཀྱི་ཉེར་ལེན་དུ་གྱུར་བའི་སེམས་ཅན་
མི་རྟག་པར་རྟོགས་པའི་བློ་ལ་བརྟེན་ནས་བྱུང་བར་ཐལ། སྙིང་རྗེ་གཉིས་པ་ཡིན་པའི་ཕྱིར། ཁྱབ་པ་ཁས། འདོད་ན། སེམས་ཅན་གྱི་རྒྱུད་ལ་སེམས་ཅན། སྡུག་བསྔལ་གྱིས་མནར་པར་རྟོགས་པའི་བློ་དང། སེམས་ཅན་མི་རྟག་པར་
རྟོགས་པའི་བློ་དང། སེམས་ཅན་བདེན་སྟོང་དུ་རྟོགས་པའི་བློ་གསུམ་གཅིག་ཆར་དུ་ཡོད་པའི་ཐལ། བྱང་སེམས་རྒྱུན་མཐའི་རྒྱུད་ལ། དེ་གསུམ་གཅིག་ཆར་དུ་ཡོད་པའི་ཕྱིར་ཏེ། རྣམ་མཁྱེན་སྐད་ཅིག་དང་པོ་ལ་གནས་པའི་སངས་
རྒྱས་འཕགས་པའི་རྒྱུད་ཀྱི་སྙིང་རྗེ་ཆེན་པོ་དེ་རང་གི་དངོས་ཀྱི་ཉེར་ལེན་དུ་གྱུར་པའི་སེམས་ཅན། སྡུག་བསྔལ་གྱིས་མནར་བར་རྟོགས་པའི་བློ་དང། རང་གི་དངོས་ཀྱི་ཉེར་ལེན་དུ་གྱུར་པའི་སེམས་ཅན་མི་རྟག་པར་རྟོགས་པའི་བློ་ལ་བརྟེན་ནས་བྱུང་བའི་
ཕྱིར༑ གཞན་ཡང། སེམས་ཅན་གྱི་རྒྱུད་ལ། དེ་གསུམ་གཅིག་ཆར་དུ་འབྱུང་བ་ཡོད་པར་ཐལ། དེའི་རྒྱུད་ལ་སེམས་ཅན་སྡུག་བསྔལ་གྱིས་མནར་བར་རྟོགས་པའི་བློ་དང། སེམས་ཅན་མི་རྟག་པར་རྟོགས་པའི་བློ་གཉིས་གཅིག་
ཆར་དུ་འབྱུང་བ་ཡོད་པའི་ཕྱིར། ཆོས་ལ་དམིགས་པའི་སྙིང་རྗེ་སྐད་ཅིག་དང་པོ་ལ་གནས་པའི་སེམས་དཔའི་རྒྱུད་ལ། དེ་གཉིས་གཅིག་ཆར་དུ་འབྱུང་བ་ཡོད་པའི་ཕྱིར་ཏེ། དེའི་རྒྱུད་ལ་སེམས་ཅན་སྡུག་བསྔལ་གྱིས་མནར་བར་རྟོགས་པའི་
བློ་ཡོད་པ་གང་ཞིག་དེའི་རྒྱུད་ལ་སེམས་ཅན་མི་རྟག་པར་རྟོགས་པའི་བློ་ཡོད་པའི་ཕྱིར། དང་པོ་དེར་ཐལ། ཆོས་ལ་དམིགས་པའི་སྙིང་རྗེ་སྐད་ཅིག་གཉིས་པ་དེ་རང་གི་དངོས་ཀྱི་ཉེར་ལེན་དུ་གྱུར་པའི་སེམས་ཅན། སྡུག་བསྔལ་

[033] །གྱིས་མནར་བར་རྟོགས་པའི་བློ་ལ་བརྟེན་ནས་བྱུང་བའི་ཕྱིར། མ་གྲུབ་ན། དེ་ཆོས་ཅན། དེར་ཐལ། སེམས་ཅན་ལ་དམིགས་པའི་སྙིང་རྗེ་ཆེན་པོ་ཡིན་པའི་ཕྱིར། ཁྱབ་ཏེ་སྙིང་རྗེ་དང་པོ་ཡིན་ན། རང་གི་དངོས་ཀྱི་ཉེར་
ལེན་དུ་གྱུར་པའི་སེམས་ཅན་སྡུག་བསྔལ་གྱིས་མནར་བར་རྟོགས་པའི་བློ་ལ་བརྟེན་ནས་བྱུང་བས་ཁྱབ་པའི་ཕྱིར། རྟགས་ཁས། གཉིས་པ་དེར་ཐལ། ཆོས་ལ་དམིགས་པའི་སྙིང་རྗེ་སྐད་ཅིག་གཉིས་པ་དེ། རང་གི་དངོས་ཀྱི་ཉེར་ལེན་དུ་གྱུར་
པའི་སེམས་ཅན་མི་རྟག་པར་རྟོགས་པའི་བློ་ལ་བརྟེན་ནས་བྱུང་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཆོས་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་པ་ཁས། དེར་ཐལ། ཆོས་ཅན་དེའི་ཕྱིར། གཞན་ཡང་
སེམས་ཅན་གྱི་རྒྱུད་ལ་དེ་གསུམ། ཅིག་ཅར་ཏུ་འབྱུང་བ་ཡོད་པར་ཐལ། དེའི་རྒྱུད་ལ་སེམས་ཅན་སྡུག་བསྔལ་དང་བྲལ་བར་འདོད་པའི་བློ་དང། སེམས་ཅན་མི་རྟག་པར་རྟོགས་པའི་བློ་དང། སེམས་ཅན་བདེན་སྟོང་དུ་རྟོགས་
པའི་བློ་གསུམ་པོ་དེ་གཅིག་ཏུ་འབྱུང་བ་ཡོད་པའི་ཕྱིར་ཏེ། དེའི་རྒྱུད་ལ་སེམས་ཅན་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་དང། སེམས་ཅན་བདེན་སྟོང་དུ་རྟོགས་པའི་བློ་གཉིས་གཅིག་ཅར་དུ་
འབྱུང་བ་ཡོད་པའི་ཕྱིར་ཏེ། དམིགས་མེད་ལ་དམིགས་པའི་སྙིང་རྗེ་སྐད་ཅིག་དང་པོ་ལ་གནས་པའི། སེམས་དཔའི་རྒྱུད་ལ་དེ་གཉིས་གཅིག་ཅར་དུ་འབྱུང་བ་ཡོད་པའི་ཕྱིར། མ་གྲུབ་ན། དེ་ཆོས་ཅན། ཁྱོད་ཀྱི་རྒྱུད་ལ་དེ་གཉིས་གཅིག་ཅར་དུ་འབྱུང་ཡོད་པར་ཐལ། ཁྱོད་ཀྱི་རྒྱུད་ལ་སེམས་ཅན་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་ཡོད་པ་གང་ཞིག་ཁྱོད་ཀྱི་རྒྱུད་ལ་དེ་བདེན་སྟོང་དུ་

[033B] དང་པོ་དེར་ཐལ། དེའི་རྒྱུད་ཀྱི་དམིགས་མེད་ལ་དམིགས་པའི་སྙིང་རྗེ་སྐད་ཅིག་དང་པོ་དེ་སེམས་ཅན་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེ་ཡིན་པར་
ཐལ༑ སེམས་ཅན་ལ་དམིགས་པའི་སྙིང་རྗེ་ཆེན་པོ་ཡིན་པའི་ཕྱིར། གཉིས་པ་དེར་ཐལ། དམིགས་མེད་ལ་དམིགས་པའི་སྙིང་རྗེ་སྐད་ཅིག་གཉིས་པ་དེ་རང་གི་དངོས་ཀྱི་ཉེར་ལེན་དུ་གྱུར་པའི་སེམས་ཅན་བདེན་སྟོང་དུ་རྟོགས་པའི་
བློ་ལ་བརྟེན་ནས་བྱུང་བའི་ཕྱིར། མ་གྲུབ་ན། དེ་ཆོས་ཅན། དེར་ཐལ། དམིགས་མེད་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེར་ཐལ། ཆོས་ཅན་དེ་ཡིན་པའི་ཕྱིར། དེའི་རྗེས་འབྲང་
རིན་དང། ཁ་ཅིག་སྙིང་རྗེ་གསུམ་པོ་གང་རུང་གང་ཞིག་རང་གི་ཉེར་ལེན་དུ་གྱུར་པའི་སེམས་ཅན་སྡུག་བསྔལ་གྱིས་མནར་བར་རྟོགས་པའི་བློ་ལ་བརྟེན་ནས་བྱུང་བ་དེ། སྙིང་རྗེ་དང་པོའི་མཚན་ཉིད། དེ་གང་ཞིག་རང་གི་
ཉེར་ལེན་དུ་གྱུར་པའི་སེམས་ཅན་མི་རྟག་པར་རྟོགས་པའི་བློ་ལ་བརྟེན་ནས་བྱུང་བ་དེ། སྙིང་རྗེ་གཉིས་པའི་མཚན་ཉིད། དེ་གང་ཞིག་རང་གི་ཉེར་ལེན་དུ་གྱུར་པའི་སེམས་ཅན་བདེན་སྟོང་དུ་རྟོགས་པའི་བློ་ལ་བརྟེན་ནས་བྱུང་བ་དེ༑ སྙིང་རྗེ་གསུམ་པའི་མཚན་ཉིད། ཟེར་ན། མི་འཐད་དེ། སྙིང་རྗེ་ཡིན་ན་སྙིང་རྗེ་དང་པོ་ཡིན་དགོས་པར་ཐལ། སྙིང་རྗེ་གསུམ་པོ་གང་རུང་ཡིན་ན། སྙིང་རྗེ་དང་པོ་ཡིན་དགོས་པའི་ཕྱིར་ཏེ། དེ་གསུམ་པོ་གང་རུང་
ཡིན་ན། རང་གི་ཉེར་ལེན་དུ་གྱུར་པའི་སེམས་ཅན་སྡུག་བསྔལ་གྱིས་མནར་བར་རྟོགས་པའི་བློ་ལ་བརྟེན་ནས། བྱུང་བས་ཁྱབ་པ་གང་ཞིག་སྙིང་རྗེ་དང་པོའི་མཚན་ཉིད་དེ་འཐད་པའི་ཕྱིར། དང་པོ་དེར་ཐལ་

[034A] །སེམས་ཅན་ལ་དམིགས་པའི་སྙིང་རྗེ་ཆེན་པོ་ཡིན་ན། རང་གི་ཉེར་ལེན་དུ་གྱུར་པའི་སེམས་ཅན་སྡུག་བསྔལ་གྱིས་མནར་བར་རྟོགས་པའི་བློ་ལ་བརྟེན་ནས་བྱུང་བས་ཁྱབ་པའི་ཕྱིར། ཁ་ཅིག་མི་
རྟག་པ་དང། བདེན་སྟོང་གང་གིས་ཡང་ཁྱད་པར་དུ་མ་བྱས་པར། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་དེ། སྙིང་རྗེ་དང་པོའི་མཚན་ཉིད། མི་རྟག་པས་ཁྱད་པར་དུ་བྱས་
ནས་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་དེ། སྙིང་རྗེ་གཉིས་པའི་མཚན་ཉིད། བདེན་སྟོང་གིས་ཁྱད་པར་དུ་བྱས་ནས་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་
འདོད་པའི་རྣམ་པ་ཅན་གྱི་བློ་དེ། སྙིང་རྗེ་གསུམ་པའི་མཚན་ཉིད། ཟེར་ན། སེམས་ཅན་ལ་དམིགས་པའི་སྙིང་རྗེ་དང་མཚུངས་ལྡན་གྱི་གཙོ་སེམས་ཆོས་ཅན། སེམས་ཅན་ལ་དམིགས་པའི་སྙིང་རྗེ་ཡིན་པར་ཐལ། མཚན་
ཉིད་དེའི་ཕྱིར། དེར་ཐལ། སེམས་ཅན་ལ་དམིགས་པའི་སྙིང་རྗེ་དང་མཚུངས་ལྡན་རྣམ་པ་ལང་མཚུངས་ཀྱི་གཙོ་སེམས་ཡིན་པའི་ཕྱིར། རྩ་བར་འདོད་ན། སེམས་བྱུང་ཡིན་པར་ཐལ། འདོད་པའི་ཕྱིར། འདོད་
མི་ནུས་ཏེ། ཆོས་ཅན་དེའི་ཕྱིར། དེས་གཞན་རྣམས་ལ་རིགས་འགྲེ། ཡང་ཁ་ཅིག་སྙིང་རྗེ་གང་ཞིག་མི་རྟག་པ་དང་བདེན་སྟོང་གང་གིས་ཡང་ཁྱད་པར་དུ་མ་བྱས་པར་སེམས་ཅན་ལ་དམིགས་ནས་སྡུག་བསྔལ་དང་
བྲལ་བར་འདོད་པའི་རྣམ་པ་ཅན་གྱི་བློ་དེ། སྙིང་རྗེ་དང་པོའི་མཚན་ཉིད། སྙིང་རྗེ་གང་ཞིག་མི་རྟག་པས་ཁྱད་པར་དུ་བྱས་ནས། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་དེ་སྙིང་རྗེ་

[034B] དེ་གང་ཞིག་བདེན་སྟོང་གིས་ཁྱད་པར་དུ་བྱས་ནས་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་དེ། སྙིང་རྗེ་གསུམ་པའི་མཚན་ཉིད་ཟེར་ན། རྟག་གཅིག་
རང་དབང་ཅན་གྱིས་ཁྱད་པར་དུ་བྱས་པའི་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཆོས་ཅན། སྙིང་རྗེ་དང་པོ་ཡིན་པར་ཐལ། མཚན་ཉིད་དེའི་ཕྱིར། རྟགས་གྲུབ་སྟེ། ཆོས་ཅན་དེའི་ཕྱིར་
འདོད་ན། སེམས་ཅན་ཙམ་ལ་དམིགས་པའི་སྙིང་རྗེ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེའི་ཕྱིར། གཞན་ཡང་སེམས་ཅན་མི་རྟག་པར་ཚད་མས་མ་གྲུབ་ཅིང། སེམས་ཅན་མི་རྟག་པར་བདེན་ཞེན་གྱི་འདོད་པའི་
གང་ཟག་གི་རྒྱུད་ཀྱི་མི་རྟག་པས་ཁྱད་པར་དུ་བྱས་ནས། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཆོས་ཅན། ཆོས་ལ་དམིགས་པའི་སྙིང་རྗེ་ཡིན་པར་ཐལ་མཚན་ཉིད་དེའི་ཕྱིར། ཁྱབ་པ་
ཁས༑ དེར་ཐལ། ཆོས་ཅན་དེའི་ཕྱིར། རྩ་བར་འདོད་ན། དེ་ཆོས་ཅན། སེམས་ཅན་མི་རྟག་པར་ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེའི་ཕྱིར། གཞན་ཡང་དབུ་
མ་རང་རྒྱུད་པའི་རྒྱུད་ཀྱི་བདེན་སྟོང་གིས་ཁྱད་པར་དུ་བྱས་ནས། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཆོས་ཅན། མཚོན་བྱ་གསུམ་པ་དེར་ཐལ། མཚན་ཉིད་དེའི་ཕྱིར། དེར་ཐལ། དབུ་མ་
རང་རྒྱུད་པའི་རྒྱུད་ལ། སེམས་ཅན་ལ་དམིགས་པའི་སྙིང་རྗེ་ཡོད་པ་གང་ཞིག་དབུ་མ་རང་རྒྱུད་པ་དེ་སེམས་ཅན་བདེན་སྟོང་དུ་བདེན་ཞེན་གྱི་འདོད་པའི་གང་ཟག་ཡིན་པའི་ཕྱིར། དང་པོ་དེར་ཐལ། སེམས་ཅན་ལ་དམིགས་པའི་

[035A] །སྙིང་རྗེ་རྒྱུད་ལ་ལྡན་པའི་དབུ་མ་རང་རྒྱུད་པ་ཡོད་པའི་ཕྱིར། རྩ་བར་འདོད་ན། སེམས་ཅན་བདེན་སྟོང་དུ་ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་པར་ཐལ། འདོད་པའི་ཕྱིར། འདོད་ན། དབུ་མ་
རང་རྒྱུད་པ་དེ། སེམས་ཅན་བདེན་སྟོང་དུ་ཚད་མས་གྲུབ་པའི་གང་ཟག་ཡིན་པར་ཐལ། འདོད་པའི་ཕྱིར། ཁ་ཅིག་སངས་རྒྱས་འཕགས་པའི་རྒྱུད་ལ་སྙིང་རྗེ་དང་པོ་ཡོད་ཟེར་ན། མི་འཐད་དེ། དེའི་རྒྱུད་ལ་མི་རྟག་པ་དང་བདེན་སྟོང་
གང་གིས་ཡང་ཁྱད་པར་དུ་མ་བྱས་པར་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡོད་པར་ཐལ། དམ་བཅའ་དེ་འཐད་པའི་ཕྱིར། ཁྱབ་ཏེ། ཊིཀ་ཆེན་ལས། སྙིང་རྗེ་དང་པོ་ལ་དེ་དྲ་
བའི་ཁྱད་པར་ཀྱིས་ཁྱད་པར་དུ་བྱས་པ་མིན་པར། སེམས་ཅན་ཙམ་ཞིག་དམིགས་པར་གསུངས་པས་ཞེས་གསུངས་པའི་ཕྱིར། རྩ་བར་འདོད་མི་ནུས་ཏེ། དེའི་རྒྱུད་ཀྱི་སྙིང་རྗེ་ཡིན་ན། མི་རྟག་པ་དང་བདེན་སྟོང་གཉིས་ཀས་ཁྱད་པར་
དུ་བྱས་ནས་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་བློ་ཡིན་དགོས་པའི་ཕྱིར། ཁོ་ན་རེ། སྐྱོན་མེད་དེ། ལུང་དེས། སྙིང་རྗེ་དང་པོ་མི་རྟག་པ་དང་བདེན་སྟོང་གང་རུང་གི་ཁྱད་པར་དུ་བྱས་ནས་
དམིགས་མི་དགོས་པར་བསྟན་གྱི། དེ་གང་རུང་གིས་ཁྱད་པར་དུ་བྱས་ནས། དམིགས་དགོས་པར་མ་བསྟན་པའི་ཕྱིར། གཞན་ཡང་སངས་རྒྱས་འཕགས་པའི་རྒྱུད་ཀྱི་སྙིང་རྗེ་ཡིན་ན། སྙིང་རྗེ་གསུམ་ཀ་ཡིན་དགོས་པར་ཐལ་
དེའི་རྒྱུད་ལ་དེ་གསུམ་ཀ་ཡོད་པའི་ཕྱིར། འདོད་ན། ཊིཀ་ཆེན་ལས། དེས་ན་ཆོས་ལ་དམིགས་པའི་སྙིང་རྗེ་ནི། སེམས་ཅན་ཙམ་ཞིག་ལ་དམིགས་པ་མིན་གྱི། སྐད་ཅིག་གིས་འཇིག་པའི་སེམས་ཅན་ལ་དམིགས་པ་ཡིན་

[035B] སྐད་ཅིག་གི་མི་རྟག་པས་ཁྱད་པར་དུ་བྱས་པའི་སེམས་ཅན་ལ་དམིགས་པའོ། ཞེས་གསུངས་པ་མི་འཐད་པར་ཐལ། ཆོས་ལ་དམིགས་པའི་སྙིང་རྗེ་ཡིན་ན། སེམས་ཅན་ཙམ་ལ་དམིགས་པའི་སྙིང་རྗེ་མ་ཡིན་པས་མ་
ཁྱབ་པའི་ཕྱིར་ཏེ། སངས་རྒྱས་འཕགས་པའི་རྒྱུད་ལ་སེམས་ཅན་ཙམ་ལ་དམིགས་པའི་སྙིང་རྗེ་ཡོད་པའི་ཕྱིར། གཞན་ཡང། ཊིཀ་ཆེན་ལས། དམིགས་པ་མེད་པ་ལ་དམིགས་པའི་སྙིང་རྗེས་ཀྱང་སེམས་ཅན་ཙམ་ལ་དམིགས་པ་མ་ཡིན་
གྱི། དམིགས་པ་ཁྱད་པར་པ་རང་བཞིན་གྱི་གྲུབ་པས་སྟོང་པའི་སེམས་ཅན་ལ་དམིགས་སོ། ཞེས་གསུངས་པ་མི་འཐད་པར་ཐལ། དམིགས་མེད་ལ་དམིགས་པའི་སྙིང་རྗེ་ཡིན་ན། སེམས་ཅན་ལ་ཞེས་སོགས་རྟགས་འདྲ། ཁོ་ན་རེ་
སངས་རྒྱས་འཕགས་པའི་རྒྱུད་ལ། སེམས་ཅན་ཙམ་ལ་དམིགས་པའི་སྙིང་རྗེ་ཡོད་པར་ཐལ། དེའི་རྒྱུད་ལ་སྡུག་བསྔལ་གྱིས་མནར་བའི་སེམས་ཅན་སྤྱི་ཙམ་ལ་དམིགས་པའི། སྙིང་རྗེ་ཡོད་པའི་ཕྱིར། ཟེར་ན། མ་ཁྱབ། ཡང་ཁོ་ན་རེ་
སངས་རྒྱས་འཕགས་པའི་རྒྱུད་ལ་སྙིང་རྗེ་དང་པོ་ཡོད་པར་ཐལ། དེའི་རྒྱུད་ལ་སེམས་ཅན་ལ་དམིགས་པའི་སྙིང་རྗེ་ཡོད་པའི་ཕྱིར། ཟེར་ན། མ་ཁྱབ། ཁྱབ་ཏེ། སྙིང་རྗེ་ལ་གསུམ་དུ་འདྲེན་པ་དེའི་ཚེ་ན། སེམས་ཅན་ལ་དམིགས་
པའི་སྙིང་རྗེ། ཆོས་ལ་དམིགས་པའི་སྙིང་རྗེ། དམིགས་པ་མེད་པ་ལ་དམིགས་པའི་སྙིང་རྗེ། ཞེས་འདྲེན་རིགས་པའི་ཕྱིར། ཁ་ཅིག་སང་རྒྱས་འཕགས་པའི་རྒྱུད་ལ། སེམས་ཅན་ལ་དམིགས་པའི་སྙིང་རྗེ་མེད་ཟེར་བ་
མི་འཐད་དེ། དེའི་རྒྱུད་ལ་སེམས་ཅན་ཐམས་ཅད་ལ་དམིགས་པའི་སྙིང་རྗེ་ཡོད་པའི་ཕྱིར་ཏེ། དེའི་རྒྱུད་ལ་སེམས་ཅན་ཐམས་ཅད་ལ་དམིགས་པའི་ཐུགས་རྗེ་ཆེན་པོ་ཡོད་པའི་ཕྱིར། ས་འཚམས་ལ་ལེགས་ཆོས། ཁ་ཅིག་བདག་མེ་

[036A] །རགས་པ་ཙམ་ཡང་མ་རྟོགས་པའི་གང་ཟག་གི་རྒྱུད་ལ་སྙིང་རྗེ་དང་པོ་ཁོ་ན་ཡོད། བདག་མེད་རགས་པ་རྟོགས་ཞིང་ཕྲ་མོ་མ་རྟོགས་པའི་གང་ཟག་གི་རྒྱུད་ལ་སྙིང་རྗེ་དང་པོ་གཉིས་ཅི་རིགས་པ་ཡོད། བདག་མེད་
ཕྲ་མོ་རྟོགས་པའི་ལམ་མ་ཞུགས་ནས། ས་བདུན་པའི་བར་དུ་སྙིང་རྗེ་གསུམ་ཀ་ཅི་རིགས་སུ་ཡོད། ས་བརྒྱད་པ་ཡན་ཆད་ལ་གནས་པའི་གང་ཟག་གི་རྒྱུད་ཀྱི་སྙིང་རྗེ་ཡིན་ན། སྙིང་རྗེ་ཕྱི་མ་ཡིན་པས་ཁྱབ་ཏེ། དེ་འདྲའི་གང་ཟག་
གི་རྒྱུད་ལ་སྙིང་རྗེ་དང་པོ་གཉིས་མེད་པའི་ཕྱིར། ཟེར་བ་མི་འཐད་དེ། སངས་རྒྱས་འཕགས་པའི་རྒྱུད་ཀྱི་སྙིང་རྗེ་དེ་ཆོས་ལ་དམིགས་པའི་སྙིང་རྗེ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། སེམས་ཅན་མི་རྟག་པར་
ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་གང་ཞིག་མི་རྟག་པས་ཁྱད་པར་དུ་བྱས་ནས་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡིན་པའི་ཕྱིར། གཞན་ཡང། དམ་བཅའ་མི་
འཐད་དེ། བྱང་སེམས་རྒྱུན་མཐའི་རྒྱུད་ཀྱི་སྙིང་རྗེ་དེ་སེམས་ཅན་ཙམ་ལ། དམིགས་པའི་སྙིང་རྗེ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། སྙིང་རྗེ་གསུམ་པོ་གང་རུང་གང་ཞིག་སེམས་ཅན་མི་རྟག་པར་
རྟོགས་པའི་ཤེས་རབ་དང། སེམས་ཅན་བདེན་སྟོང་དུ་རྟོགས་པའི་ཤེས་རབ་གང་རུང་གིས་དངོས་སུ་མ་ཟིན་པའི་ཕྱིར། དང་པོ་དེར་ཐལ། དེའི་རྒྱུད་ལ་སྙིང་རྗེ་ཡོད་པའི་ཕྱིར། གཉིས་པ་དེར་ཐལ། དེའི་རྒྱུད་ཀྱི་སྙིང་རྗེ་དངོས་སུ་མེད་
པའི་ཕྱིར། རང་ལུགས་ནི། སྙིང་རྗེ་གསུམ་གྱི་ངོ་བོ་ངོས་བཟུང་བ། སྒྲ་བཤད་པ། ས་མཚམས་བཤད་པ་དང་གསུམ། དང་པོ་སྙིང་རྗེ་གསུམ་པོ་དེ་དམིགས་པའི་སྒོ་ནས་འབྱེད་ཅིང། རྣམ་པའི་སྒོ་ནས་འབྱེད་པ་མ་ཡིན་ཏེ་

[036B] རང་གི་དམིགས་ཡུལ་དུ་གྱུར་པའི་སྡུག་བསྔལ་གྱིས་མནར་བའི་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པར་མཚུངས་པའི་ཕྱིར། སྙིང་རྗེ་གསུམ་པོ་དེ་རྣམ་པའི་སྒོ་ནས་མི་འབྱེད་པར་དམིགས་པའི་སྒོ་ནས་འབྱེད་ཀྱང། སྙིང་རྗེ་གསུམ་པོ་དེ་
རང་གི་དམིགས་ཡུལ་དུ་གྱུར་པའི་སེམས་ཅན་ལ་དམིགས་པར་མཚུངས་པ་ཡིན་པའི་ཕྱིར་ཏེ། སྙིང་རྗེ་དང་པོའི་སྐབས་སུ། འགྲོ་ལ་སྙིང་རྗེར་གྱུར་གང་དེ་ལ་དེ་འདུད་ཅེས་དང། སྙིང་རྗེ་གཉིས་པའི་སྐབས་སུ། འགྲོ་བ་གཡོ་བའི་ཆུའི་ནང་
གི་ཟླ་བ་ལྟར་ཞེས་འགྲོ་བའི་སྒྲ་སྨྲོས་པ་ལ་དགོས་པ་ཡོད་པའི་ཕྱིར། སྙིང་རྗེ་གསུམ་པོ་གང་རུང་གང་ཞིག་མི་རྟག་པ་དང་བདེན་སྟོང་གང་གི་ཡང་ཁྱད་པར་དུ་མ་བྱས་པར་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་
པ་ཅན་གྱི་བརྩེ་བ་དེ། སྙིང་རྗེ་དང་པོའི་མཚན་ཉིད། སེམས་ཅན་མི་རྟག་པར་ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་གང་ཞིག་མི་རྟག་པས་ཁྱད་པར་དུ་བྱས་ནས་སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་
པ་ཅན་གྱི་བརྩེ་བ་དེ། སྙིང་རྗེ་གཉིས་པའི་མཚན་ཉིད། སེམས་ཅན་བདེན་སྟོང་དུ་ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་པ་གང་ཞིག་བདེན་སྟོང་གིས་ཁྱད་པར་བྱས་ནས། སེམས་ཅན་ལ་དམིགས་ནས་སྡུག་བསྔལ་
དང་བྲལ་བར་འདོད་པའི་རྣམ་པ་ཅན་གྱི་བརྩེ་བ་དེ། སྙིང་རྗེ་གསུམ་པའི་མཚན་ཉིད། ཡང་ན། སྙིང་རྗེ་གསུམ་པོ་གང་རུང་གང་ཞིག་སེམས་ཅན་མི་རྟག་པར་རྟོགས་པའི་ཤེས་རབ་དང། སེམས་ཅན་བདེན་སྟོང་དུ་རྟོགས་
པའི་ཤེས་རབ། གང་རུང་གི་དངོས་སུ་མ་ཟིན་པའི་བརྩེ་བ་དེ། སྙིང་རྗེ་དང་པོའི་མཚན་ཉིད། དེ་གང་ཞིག་སེམས་ཅན་མི་རྟག་པར་རྟོགས་པའི་ཤེས་རབ་ཀྱིས་དངོས་སུ་ཟིན་པ་དེ། སྙིང་རྗེ་གཉིས་པའི་མཚན་

[037A] །ཉིད༑ དེ་གང་ཞིག་སེམས་ཅན་བདེན་སྟོང་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པ་དེ། སྙིང་རྗེ་གསུམ་པའི་མཚན་ཉིད། སྒྲ་བཤད་པ་ལ་སྙིང་རྗེ་དང་པོ་ཆོས་ཅན། ཁྱོད་ལ་སེམས་ཅན་ཙམ་
ལ་དམིགས་པའི་སྙིང་རྗེ་ཞེས་བརྗོད་པའི་རྒྱུ་མཚན་ཡོད་དེ། ཁྱོད་མི་རྟག་པ་དང་བདེན་སྟོང་གང་གིས་ཀྱང་ཁྱད་པར་དུ་མ་བྱས་པར་རང་གི་དམིགས་ཡུལ་དུ་གྱུར་པའི་སེམས་ཅན་ཙམ་ལ་དམིགས་པའི་སྙིང་རྗེ་ཡིན་པ་ལ་
ཙམ་ཞེས་པ་ལ་སོགས་པའི་བར་གྱི་ཚིག་རྣམས་མི་མངོན་པར་བྱས་ནས། དེ་ལྟར་བརྗོད་པའི་ཕྱིར། དེ་སྐད་དུ་ཡང། ཊིཀ་ཆེན་ལས། སྙིང་རྗེ་དང་པོ་ལ། དེ་འདྲའི་ཁྱད་པར་གྱིས་ཁྱད་པར་དུ་བྱས་པ་མ་ཡིན་
པའི་ཕྱིར། སེམས་ཅན་ཙམ་ཞིག་དམིགས་པར་གསུངས་པས། དེ་ལ་དགོངས་ནས་སེམས་ཅན་ལ་དམིགས་པའི་སྙིང་རྗེ་ཞེས་པ་ལ་ཡང་ཐ་སྙད་བདེ་བའི་ཕྱིར། ཉེར་བསྡུའི་མིང་ངོ། ཞེས་གསུངས་པའི་ཕྱིར། སྙིང་རྗེ་
གཉིས་པ་ཆོས་ཅན། ཁྱོད་ལ་ཆོས་ལ་དམིགས་པའི་སྙིང་རྗེ་ཞེས་བརྗོད་པའི་རྒྱུ་མཚན་ཡོད་དེ། སྐབས་འདིར་གང་ཟག་གི་གདགས་གཞིར་གྱུར་པའི་ཕུང་སོགས་ལ་ཆོས་ཞེས་བྱ་བ་ལ་ཁྱོད་ཕུང་སོགས་ཀྱི་ཆོས་ལ་བརྟེན་ནས་
བཏགས་པའི་སེམས་ཅན་ལ་དམིགས་པའི་སྙིང་རྗེ་ཡིན་པ་ལ། བཏགས་པ་ཞེས་པ་ལ་སོགས་པའི་བར་གྱི་ཚིག་མི་མངོན་པར་བྱས་ནས། ཁྱོད་ལ་དེ་ལྟར་དུ་བརྗོད་པའི་ཕྱིར། དེ་སྐད་དུ་ཡང། ཊིཀ་ཆེན་ལས། དེས་ན་ཆོས་ཙམ་
ལ་བཏགས་པའི་སེམས་ཅན་ལ་དམིགས་པ་ལ་ཆོས་ལ་དམིགས་པ་ཞེས་པ་ནི། བར་གྱི་ཚིག་མི་མངོན་པར་བྱས་པའོ། ཞེས་གསུངས་པའི་ཕྱིར། སྙིང་རྗེ་གསུམ་པ་ཆོས་ཅན། ཁྱོད་ལ་དམིགས་མེད་ལ་དམིགས་པའི་སྙིང་རྗེ་

[037B] སྐབས་འདིར་དམིགས་པ་བདེན་གྲུབ་དང། དམིགས་པ་མེད་པ་བདེན་མེད་ཡིན་ལ། ཁྱོད་བདེན་མེད་ཀྱིས་ཁྱད་པར་དུ་བྱས་པའི་སེམས་ཅན་ལ་དམིགས་པའི་སྙིང་རྗེ་ཡིན་པ་ལ། སེམས་ཅན་ཞེས་པ་ལ་
སོགས་པ་བར་གྱི་ཚིག་མི་མངོན་པར་བྱས་ནས། ཁྱོད་ལ་དེ་ལྟར་དུ་བརྗོད་པའི་ཕྱིར། དེ་སྐད་དུ་ཡང། ཊིཀ་ཆེན་ལས། དམིགས་པ་མེད་པ་ནི། མཚན་འཛིན་གྱི་བཟུང་བ་ལྟར་གྱི་ཞེན་ཡུལ་མེད་པ་བདེན་མེད་དོ། བདེན་མེད་ཀྱིས་ཁྱད་པར་དུ་
བྱས་པའི་སེམས་ཅན་ལ་དམིགས་པ་ལ། དམིགས་པ་མེད་པ་ལ་དམིགས་པ་ཞེས་སམ། དམིགས་པ་མེད་པའི་སྙིང་རྗེ་ཞེས་བར་གྱི་ཚིག་མི་མངོན་པར་བྱས་པའོ། ཞེས་གསུངས་པའི་ཕྱིར། ས་འཚམས་ནི་བདག་མེད་རགས་པ་
ཙམ་ཡང་མ་རྟོགས་པའི་གང་ཟག་གི་རྒྱུད་ལ་སྙིང་རྗེ་དང་པོ་ཁོ་ན་ཡོད། བདག་མེད་རགས་པ་རྟོགས་ཕྲ་མོ་མ་རྟོགས་པའི་གང་ཟག་གི་རྒྱུད་ལ་སྙིང་རྗེ་དང་པོ་གཉིས་ཅི་རིགས་སུ་ཡོད། བདག་མེད་ཕྲ་མོ་རྟོགས་པའི་ལམ་ཞུགས་ནས། རྒྱུན་
མཐའི་བར་དུ། སྙིང་རྗེ་གསུམ་ཀ་ཅི་རིགས་སུ་ཡོད། སངས་རྒྱས་ཀྱི་ས་ན་སྙིང་རྗེ་དང་པོ་མེད་དོ། སངས་རྒྱས་འཕགས་པའི་རྒྱུད་ཀྱི་སྙིང་རྗེ་ཡིན་ན། སྙིང་རྗེ་ཕྱི་མ་གཉིས་པོ་གང་རུང་ཡིན་དགོས་པའི་ཕྱིར། རྩོད་པ་སྤོང་
བ་ལ་ཁོ་ན་རེ། སེམས་ཅན་སྐད་ཅིག་མར་ཚད་མས་གྲུབ་ཅིང། དེ་མི་རྟག་པར་ཚད་མས་མ་གྲུབ་པའི་གང་ཟག་གི་རྒྱུད་ཀྱི་སྐད་ཅིག་མས་ཁྱད་པར་དུ་བྱས་ནས་སེམས་ཅན་ལ་དམིགས་ནས། སྡུག་བསྔལ་དང་བྲལ་བར་འདོད་པའི་རྣམ་པ་ཅན་
གྱི་སྙིང་རྗེ་ཆོས་ཅན། སེམས་ཅན་མི་རྟག་པར་ཚད་མས་གྲུབ་པའི་གང་ཟག་གི་རྒྱུད་ཀྱི་སྙིང་རྗེ་ཡིན་པར་ཐལ། ཆོས་ལ་དམིགས་པའི་སྙིང་རྗེ་ཡིན་པའི་ཕྱིར་ཏེ། སེམས་ཅན་སྐད་ཅིག་མར་རྟོགས་པའི་ཤེས་རབ་ཀྱིས་དངོས་སུ་ཟིན་

[038A] །པའི་སྙིང་རྗེ་ཡིན་པའི་ཕྱིར། ཁྱབ་པ་ཡོད་དེ། ཊིཀ་ཆེན་ལས། སྙིང་རྗེ་གཉིས་རྒྱུད་ལ་ལྡན་པའི་གང་ཟག་གི་སེམས་ཅན་སྐད་ཅིག་མ་དང། ཞེས་སོགས་གསུངས་པའི་ཕྱིར། རྩ་བའི་དམ་བཅའ་དེར་ཐལ། སེམས་
ཅན་སྐད་ཅིག་མར་ཚད་མས་གྲུབ་ཅིང། དེ་མི་རྟག་པར་ཚད་མས་མ་གྲུབ་པའི་གང་ཟག་གི་རྒྱུད་ཀྱི་སྐད་ཅིག་མས་ཁྱད་པར་དུ་བྱས་ནས། སེམས་ཅན་ལ་དམིགས་ནས། སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་ཡིན་
པའི་ཕྱིར་ཏེ། དེར་ཐལ། དེ་འདྲའི་གང་ཟག་གི་རྒྱུད་ལ་དེ་ཡོད་པའི་ཕྱིར་ཏེ། དེའི་རྒྱུད་ལ་མི་རྟག་པས་ཁྱད་པར་དུ་བྱས་ནས། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་གཅིག་ཡོད་
པའི་ཕྱིར་ཏེ། དེ་འདྲའི་གང་ཟག་ཡོད་པའི་ཕྱིར། རྩ་བར་འདོད་མི་ནུས་ཏེ། ཆོས་ཅན་དེའི་ཕྱིར། གཞན་ཡང། ཁོ་ན་རེ། སེམས་ཅན་བདེན་སྟོང་དུ་རྟོགས་པའི་བློ་མངོན་གྱུར་དུ་རྒྱུད་ལ་ལྡན་པའི་གང་ཟག་ཡིན་ན། དེ་མི་རྟག་
པར་རྟོགས་པའི་བློ་མངོན་གྱུར་དུ་རྒྱུད་ལ་ལྡན་པའི་གང་ཟག་ཡིན་དགོས་པར་ཐལ། སེམས་ཅན་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པའི་བློ་མངོན་གྱུར་དུ་རྒྱུད་ལ་ལྡན་པའི་གང་ཟག་ཡིན་ན། དེ་མི་རྟག་པར་རྟོགས་པའི་བློ་མངོན་
གྱུར་དུ་རྒྱུད་ལ་ལྡན་པའི། གང་ཟག་ཡིན་དགོས་པའི་ཕྱིར་ཏེ། སེམས་ཅན་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པའི། བློ་མངོན་གྱུར་དུ་རྒྱུད་ལ་ལྡན་ཞིང། དེ་མི་རྟག་པར་རྟོགས་པའི་བློ་མངོན་གྱུར་དུ་རྒྱུད་ལ་མི་
ལྡན་པའི་གང་ཟག་མེད་པའི་ཕྱིར། མ་གྲུབ་ན། དེ་འདྲའི་གང་ཟག་དེའི་རྒྱུད་ལ་མི་རྟག་པས་ཁྱད་པར་དུ་བྱས་ནས། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི། སྙིང་རྗེ་ཡོད་པར་ཐལ་

[038B] འདོད་ན། དེའི་རྒྱུད་ལ་རང་སྐྱ་ཐུབ་པའི་རྫས་ཡོད་ཀྱིས་སྟོང་པས་ཁྱད་པར་དུ་བྱས་ནས། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་སྙིང་རྗེ་གཅིག་ཡོད་པར་ཐལ་
དེའི་རྒྱུད་ལ་སེམས་ཅན་རང་སྐྱ་ཐུབ་པའི་རྫས་ཡོད་ཀྱི་སྟོང་པར་རྟོགས་པའི་བློ་མངོན་གྱུར་དུ་ཡོད་པ་གང་ཞིག་འདོད་པའི་ཕྱིར། འདོད་ན། དེའི་རྒྱུད་ཀྱི་དེ་ཆོས་ཅན། སེམས་ཅན་མི་རྟག་པར་རྟོགས་པའི་ཤེས་རབ་ཀྱི་དངོས་སུ་ཟིན་པར་
ཐལ༑ ཆོས་ལ་དམིགས་པའི་སྙིང་རྗེ་ཡིན་པའི་ཕྱིར། ཁྱབ་པ་ཁས། དེར་ཐལ། རང་རྐྱ་ཐུབ་པའི་རྫས་ཡོད་ཀྱི་སྟོང་པས་ཁྱད་པར་དུ་བྱས་ནས། སེམས་ཅན་ལ་དམིགས་ནས་སྡུག་བསྔལ་དང་བྲལ་བར་འདོད་པའི་རྣམ་པ་ཅན་གྱི་
སྙིང་རྗེ་ཡིན་པའི་ཕྱིར་ཏེ། ཆོས་ཅན་དེའི་ཕྱིར། རྩ་བར་འདོད་ན། དེའི་རྒྱུད་ལ་སེམས་ཅན་མི་རྟག་པར་རྟོགས་པའི་ཤེས་རབ་དངོས་སུ་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཞེས་པའི་སྐྱོན་འཇུག་པའི་དབང་
དུ་བྱས་ནས། སྙིང་རྗེ་གསུམ་པོ་གང་རུང་ཞིག་བདག་མེད་ཕྲ་རགས་གང་གིས་ཡང་ཁྱད་པར་དུ་མ་བྱས་པར་སེམས་ཅན་ལ་དམིགས་ནས། ཞེས་སོགས་སྔར་དང་འདྲ་བ་དེ། སྙིང་རྗེ་དང་པོའི་མཚན་ཉིད། དེ་གང་ཞིག་བདག་མེད་རགས་པས་ཁྱད་པར་དུ་བྱས་
ནས༑ ཞེས་སོགས་སྔར་དང་འདྲ་བ་དེ། སྙིང་རྗེ་གཉིས་པའི་མཚན་ཉིད། དེ་གང་ཞིག་བདག་མེད་ཕྲ་མོས་ཁྱད་པར་དུ་བྱས་ནས། ཞེས་སོགས་སྔར་དང་འདྲ་བ་དེ། སྙིང་རྗེ་གསུམ་པའི་མཚན་ཉིད་ཡིན་ནོ།    ༈   
གཞུང་དོན་བཤད་པ་ལ། སེམས་ཅན་ལ་དམིགས་པའི་སྙིང་རྗེ་ལ་ཕྱག་འཚལ་བ་དང། ཆོས་དང་དམིགས་མེད་ལ་དམིགས་པའི་སྙིང་རྗེ་ལ་ཕྱག་འཚལ་བ་གཉིས། དང་པོ་སྟོན་པར་བྱེད་པ་ལ། དང་པོར་ང་ཞེས་བདག་ལ་ཞེན་གྱུར་ཅིང་

[039A]༄༅། །ཞེས་སོགས་ཤོ་ལོ་ཀ་གཅིག་བྱུང་དེ་ཡང་རྐང་པ་དང་པོ་གཉིས་ཀྱིས་སེམས་ཅན་རྣམས་འཁོར་བར་འཁོར་བའི་རྒྱུ་དེ་བསྟན། རྐང་པ་གསུམ་པས་སེམས་ཅན་རྣམས་འཁོར་བར་འཁོར་ཚུལ་ཟོ་ཆུན་གྱི་དཔེའི་
སྒོ་ནས་བསྟན་ནས། རྐང་པ་བཞི་པས་སྙིང་རྗེ་དང་པོ་ངོས་བཟུང་ནས། དེ་ལ་བསྟོད་ཕྱག་མཛད་པའི་ཚུལ་དེ་བསྟན། དེས་ན། སེམས་ཅན་རྣམས་འཁོར་བར་འཁོར་ཚུལ་ཟོ་ཆུན་གྱི་དཔེའི་སྒོ་ནས་བསྟན་ན་སེམས་ཅན་དང་
ཟོ་ཆུན་གཉིས་འདྲ་ཚུལ་ཅི་ལྟར་ཡིན་ཞེ་ན། འཁོར་བའི་སེམས་ཅན་དང། ཟོ་ཆུན་གྱི་རྒྱུད་མ་གཉིས་ནི་འདྲ་བ་པོ་དང། འདྲ་ཡུལ་ཏེ་ཁྱད་པར་གྱི་གཞི་ཡིན་ལ། དེ་ཡང་དཔེ་དྲུག་གི་སྒོ་ནས་འདྲ་བ་ཡིན་ཏེ། ཟོ་ཆུན་ཐག་པས་
དམ་དུ་བསྡམས་པ་ལྟར། འཁོར་བའི་སེམས་ཅན་རྣམས་ཀྱང་ལས་དང་ཉོན་མོངས་པས་དམ་དུ་བསྡམས་པ་དང། ཟོ་ཆུན་འཁོར་བ་དེ་སྐྱེས་བུའི་རྩོལ་བ་ལ་རགས་ལས་པ་ལྟར། སེམས་ཅན་རྣམས་འཁོར་བར་སྐྱེ་བ་ཡང་
རྣམ་པར་ཤེས་པས་ལས་བསགས་པ་ལ་རགས་ལས་པས་འཇུག་པ་དང། ཟོ་ཆུན་དེ། ཁྲོན་པའི་རྩེ་མོ་ནས་རྩ་བ་ལ་ཐུག་གི་བར་དུ་འཁོར་བ་ལྟར། འཁོར་བའི་སེམས་ཅན་རྣམས་སྲིད་རྩེ་ནས་མནར་མེད་ལ་
ཐུག་གི་བར་དུ་འཁོར་བ་དང། ཟོ་ཆུན་དེ། ཐུར་དུ་འགྲོ་བ་ལ་འབད་མི་དགོས་པར། རང་གི་ངང་གི་འགྲོ་ཞིང། གྱེན་དུ་འགྲོ་བ་ལ་འབད་རྩོལ་ལ་རགས་ལས་པ་ལྟར། འཁོར་བའི་སེམས་ཅན་རྣམས་ཀྱང་
ངན་འགྲོར་སྐྱེ་བ་ལ་འབད་མི་དགོས་པར། རང་གི་ངང་གི་འཇུག་ཅིང། བདེ་འགྲོར་སྐྱེ་བ་ལ་འབད་པ་ཆེན་པོ་ལ་རགས་ལས་པ་དང། ཟོ་ཆུན་དེ། སྐད་ཅིག་སྔ་ཕྱི་རིམ་པ་མ་ངེས་པའི་ཚུལ་གྱི་འཁོར་བ་ལྟར། འཁོར་

[039B] ལས་ཀྱི་ཀུན་ནས་ཉོན་མོངས་དང། སྐྱེ་བའི་ཀུན་ནས་ཉོན་མོངས་པ་གང་རུང་གི་དུས་སུ། གཞན་གཉིས་པོ་དེ་འཇུག་པས་དེ་གསུམ་རིམ་པ་མ་ངེས་པའི་ཚུལ་གྱི་
འཁོར་བ་དང། ཟོ་ཆུན་དེ། ཁྲོན་པའི་རྡོ་ལ་སོགས་པས་གཅོག་པ་ལྟར། འཁོར་བའི་སེམས་ཅན་རྣམས་ཀྱང་ཉི་མ་རེ་རེ་བཞིན། སྡུག་བསྔལ་གྱི་སྡུག་བསྔལ་འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་གསུམ་
གྱིས་མནར་བའི་སྒོ་ནས་འཁོར་བར་འཁྱམས་པ་ཡིན་པའི་ཕྱིར། དེ་ཡང་དོན་བསྡུ་ན། བྱེད་པ་པོ་གང་གིས་འཁོར་དུ་བཅུག་ན། ཤིན་ཏུ་མ་ཞི་ཞིང་མ་དུལ་བའི་སེམས་འདི་ཉིད་ཀྱིས་འཁོར་གནས་གང་དུ་ཚུལ་ཇི་ལྟར་འཁོར་ན། སྲིད་རྩེ་
ནས་མནར་མེད་ཀྱི་བར་གྱི་གནས་རྣམས་སུ། མི་འཁོར་བའི་སྐབས་ཅུང་ཟད་ཀྱང་མེད་པའི་ཚུལ་གྱི་འཁོར། དེ་ཡང། རྟེན་འབྲེལ་ཚར་གཅིག་གི་དབང་དུ་བྱས་པའི་ཀུན་ནས་ཉོན་མོངས་པ་གསུམ་པོ་གང་རུང་གི་དུས་སུ་ཡང་ཀུན་
ནས་ཉོན་མོངས་པ་གཞན་གཉིས་འཇུག་པས་རྒྱུན་མི་ཆད་པར་ཉིན་རེ་བཞིན། སྡུག་བསྔལ་གསུམ་ཆུ་བོའི་གཉེར་མ་ལྟ་བུས་ལན་གཅིག་མིན་པར། མནར་བའི་ཚུལ་གྱི་འཁོར། རྒྱུ་རྐྱེན་གང་གིས་འཁོར་ན། ལས་དང་ཉོན་མོངས་
བའི་དབང་གིས་འཁོར། དེ་ཡང་བསོད་ནམས་མ་ཡིན་པའི་ལས་དང། དེའི་ཉོན་མོངས་ཀྱི་དབང་གིས་ངན་འགྲོ་དང། བསོད་ནམས་དང་མི་གཡོའི་ལས་དང། དེའི་ཉོན་མོངས་ཀྱི་དབང་གིས་བདེ་འགྲོར་འཁོར་ལ། དེ་ཡང་ངན་འགྲོར་སྐྱེ་
བའི་དོན་དུ་འབད་མི་དགོས་པར་ངང་གིས་འཇུག་པ་དང། བདེ་འགྲོར་སྐྱེ་བའི་རྒྱུ་རྣམས་འབད་པ་ཆེན་པོས་སྒྲུབ་དགོས་པས། དཀའ་བ་སྟེ། ལུང་གཞི་ལས། བདེ་འགྲོ་ནས་ཤི་འཕོས་ཏེ། ངན་འགྲོར་སྐྱེ་བ་དང། ངན་འགྲོ་ནས་

[040A] །ཤི་འཕོས་ཏེ། དེར་སྐྱེ་བ་ནི་ས་ཆེན་པོའི་རྡུལ་དང་འདྲ་བ་དང། བདེ་འགྲོ་ནས་ཤི་འཕོས་ཏེ། དེར་སྐྱེ་བ་དང། ངན་འགྲོ་ནས་ཤི་འཕོས་ཏེ། བདེ་འགྲོར་སྐྱེ་བ་ནི། ཕྱག་སེན་གྱི་རྩེ་མོས་བཞེས་པའི་རྡུལ་དང་འདྲ་
བར་གསུངས་པའི་ཕྱིར། འོ་ན། སེམས་ཅན་རྣམས་ཁྱད་ཆོས་དྲུག་གི་སྒོ་ནས་འཁོར་བར་འཁྱམས་ཚུལ་བསྟན་པ་དེ། སེམས་ཅན་འཁོར་བར་འཁྱམས་ཚུལ་གྱིས་གོ་བ་ཙམ་ཞིག་སྐྱེད་པའི་ཕྱིར་ཡིན་ནམ། དེ་ལ་དགོས་པ་ཁྱད་པར་
ཅན་གཞན་ཞིག་ཡོད་ཞེ་ན། དེ་ལ་དགོས་པ་ཁྱད་པར་ཅན་གཞན་ཞིག་ཡོད་དེ། སྔར་ཐེག་ཆེན་པ་བྱེད་པར་འདོད་ན་ཐོག་མར་ཡིད་སྙིང་རྗེ་ཆེན་པོའི་གཞན་དབང་དུ་གྱུར་པ་གཅིག་དགོས་པར་ཡང་དང་ཡང་དུ་བསྟན་ཀྱང། སྙིང་རྗེ་ཆེན་པོ་སྐྱེད་ཚུལ་དེ་
མ་བསྟན་པས། འདིར་སེམས་ཅན་རྣམས་རང་དབང་མེད་པར་འཁོར་བར་འཁྱམས་ཚུལ་བསྟན་པ་གང་བསྒོམས་པས། སྙིང་རྗེ་ཆེན་པོ་སྐྱེད་ཚུལ་དེ་ཤེས་པར་བྱ་བའི་ཆེད་ཡིན་པའི་ཕྱིར། འོ་ན། སེམས་ཅན་གཞན་ལ་འཁོར་བར་སྡུག་བསྔལ་
ཀུན་གྱིས་མནར་ཚུལ་སྒོམ་པ་ཉིད་ཀྱི་སྙིང་རྗེ་ཆེན་པོ་འདྲེན་པ་ཡིན་ནམ། སྙིང་རྗེ་ཆེན་པོ་སྐྱེད་པ་ལ་གྲོགས་གཞན་ཞིག་དགོས་པ་ཡིན། ཞེ་ན། དེ་ལ་གྲོགས་གཞན་ཡིད་འོང་གི་བློ་དགོས་པ་ཡིན་ཏེ། ད་ལྟ་རང་རིས་ལ། དགྲར་གྱུར་པའི་
སེམས་ཅན་སྡུག་བསྔལ་གྱིས་གཟིར་བ་མཐོང་ན། མི་བཟོད་པ་མེད་པའི་སྟེང་དུ་དགའ་བའི་བློ་སྐྱེ་བ་དང། ཕན་གནོད་གང་ཡང་མ་བྱས་པའི་སེམས་ཅན་སྡུག་བསྔལ་གྱིས་གཟིར་བ་མཐོང་ན། ཕལ་ཆེར་ཡལ་བར་འདོར་བའི་བློ་སྐྱེ་བ་ནི་
རང་རིས་ལ། སེམས་ཅན་དེ་རྣམས་ལ་དམིགས་པའི་ཡིད་འོད་མེད་པས་ལན་ལ། གཉེན་དུ་གྱུར་པའི་སེམས་ཅན་སྡུག་བསྔལ་གྱིས་གཟིར་བ་མཐོང་ན། དེ་རྣམས་ལ་མི་བཟོད་པ་དང། དེ་ཡང་ཡིད་དུ་འོང་ཚབས་ཇི་ལྟར་ཆེ་བ་

[040B] དེའི་སྡུག་བསྔལ་མི་བཟོད་བ་ཤུགས་དྲག་པོ་སྐྱེ་བས། སེམས་ཅན་ཐམས་ཅད་སྡུག་བསྔལ་དང་བྲལ་བར་འདོད་པའི་སྙིང་རྗེ་ཆེན་པོ་སྐྱེ་བ་ལ། སེམས་ཅན་ཤིན་ཏུ་གཅེས་ཤིང་ཡིད་ལ་འཕངས་པའི་ཡིད་འོང་སྐྱེད་པ་སྔོན་དུ་འགྲོ་
དགོས་པའི་ཕྱིར། འོ་ན། ཡིད་འོང་སྐྱེད་ཚུལ་དེ་ཇི་ལྟ་བུ་ཡིན་ཞེ་ན། དེ་ལ་མཁས་པའི་དབང་པོ་རྣམས་ཀྱི་ལུགས་གཉིས་ཡོད་པ་ལས། དང་པོ་ནི། དཔལ་ལྡན་ཟླ་བས། བཞི་བརྒྱའི་འགྲེལ་བར། སེམས་ཅན་རྣམས་ཐོག་མ་མེད་པ་ནས་
ཕ་མ་སོགས་ཀྱི་གཉེན་ཡིན་པར་བསམ་ན། དེ་རྣམས་བསྒྲལ་པའི་ཕྱིར་དུ་འཁོར་བར་འཆོང་བར་བཟོད་པ་ཡིན་པར་གསུངས་པ་ལྟར། བདག་ཉིད་ཆེན་པོ། ཙནྜ་གོ་མི་དང། མཁས་པའི་དབང་པོ་ཀ་མ་ལ་ཤི་ལས་ཀྱང་དེ་ལྟར་དུ་གསུངས་
པའི་ཕྱིར། ཕྱོགས་གཉིས་པ་ནི། བདག་ཉིད་ཆེན་པོ་རྒྱལ་སྲས་ཞི་བ་ལྷས། སྤྱོད་འཇུག་ལས་གསུངས་པ་ལྟར། བདག་གཅེས་འཛིན་ལ་དགྲར་ལྟས་ཏེ། བདག་གཞན་བརྗེ་ཚུལ་བསྒོམ་པར་གསུངས་པ་རྣམས་ཡིན་ལ། རྒྱས་པར་བྱང་
ཆུབ་ལམ་རིམ་ལས་ཤེས་པར་བྱའོ། གཉིས་པ། ཆོས་དང་དམིགས་མེད་ལ་དམིགས་པའི་སྙིང་རྗེ་ལ་ཕྱག་འཚལ་བ་དེ་སྟོན་པ་ལ། འགྲོ་བ་གཡོ་བའི་ཆུའི་ནང་གི་ཟླ་བ་ལྟར། གཡོ་དང་རང་བཞིན་ཉིད་ཀྱིས་སྟོང་བར་མཐོང་བ་ཡིན་ཞེས་པ་འདི་
བྱུང༑ དེ་ཡང་འགྲོ་བ་གཡོའི་ཆུའི་ནང་གི་ཟླ་བ་ལྟར། གཡོ་དང། ཞེས་པས་ཆོས་ལ་དམིགས་པའི་སྙིང་རྗེ་ལ་ཕྱག་འཚལ་བའི་ཚུལ་དེ་བསྟན། ཆུའི་ནང་གི་ཟླ་བ་ལྟར། རང་བཞིན་ཉིད་ཀྱིས་སྟོད་པར་མཐོང་བ་ཡིན། ཞེས་པས་དམིགས་
མེད་ལ་དམིགས་པའི་སྙིང་རྗེ་ལ་ཕྱག་འཚལ་བའི་ཚུལ་དེ་བསྟན་པ་ཡིན་ཏེ། འགྲོ་བ་རླུང་གི་གཡོའི་ཆུ་ཡི་ནང་གི་ཟླ་བ་ལྟར། གཡོ་བ་སྟེ། སྐད་ཅིག་གི་འཇིག་པར་མཐོང་བའི་སྒོ་ནས་སེམས་ཅན་རྣམས་སྡུག་བསྔལ་དང་བྲལ་བར་འདོད་

[041A] །པའི་སྙིང་རྗེ་ཆེན་པོ་གང་ཡིན་བ་དེ་ལ་འདུད་དོ། ཞེས་སྦྱར་བས། ཆོས་ལ་དམིགས་པའི་སྙིང་རྗེ་ལ་ཕྱག་འཚལ་བའི་ཚུལ་དེ་བསྟན་ཅིང། ཆུའི་ནང་གི་ཟླ་བའི་གཟུགས་བརྙན་དེ། ཟླ་བར་སྣང་ཡང་དེས་སྟོང་བ་བཞིན་དུ། སེམས་
ཅན་རྣམས། རང་བཞིན་གྱི་གྲུབ་པར་སྣང་ཡང་རང་བཞིན་གྱི་གྲུབ་པས་སྟོང་པར་མཐོང་བའི་སྒོ་ནས་སེམས་ཅན་རྣམས། སྡུག་བསྔལ་དང་བྲལ་བར་འདོད་པའི་སྙིང་རྗེ་གང་ཡིན་པ་དེ་ལ་འདུད་དོ། ཞེས་སྦྱར་ནས། དམིགས་མེད་ལ་
དམིགས་པའི་སྙིང་རྗེ་ལ་ཕྱག་འཚལ་པའི་ཚུལ་དེ་བསྟན་པ་ཡིན་པའི་ཕྱིར། རྒྱལ་བའི་སྲས་པོ་འདིའི་སེམས་གང་འགྲོ་བ་རྣམས། ཞེས་སོགས་ཀྱི་སྐབས་སུ། ལུགས་འདིའི་ལམ་ཉམས་སུ་ལེན་ཚུལ་སྤྱིར་བསྟན་པ་དང། བྱེ་བྲག་ཏུ་
སོ་སྐྱེའི་སར་ལ་ཉམས་སུ་ལེན་ཚུལ་བཤད་པ་དང། བྱང་སེམས་འཕགས་པའི་སའི་རྣམ་བཞག་བསྟན་པའོ། དང་པོ་ནི། བསྟན་བཅོས་འདིར་བྱང་སེམས་ཀྱི་ཟབ་པ་དང། རྒྱ་ཆེ་བའི་ལམ་ཀླུ་སྒྲུབ་ཀྱི་རྗེས་སུ་འབྲངས་ནས་གཏན་ལ་
འབབས་ན། མགོན་པོ་ཀླུ་སྒྲུབ་ཀྱི་ལུགས་ཀྱི། སངས་རྒྱས་ཀྱི་སར་བསྒྲོད་པའི་ལམ་གྱི་རིམ་པ་ཅི་འདྲ་བ་གཅིག་བཞེད་ཅེ་ན། ཀླུའི་ཞབས་ཀྱི་ལམ་གྱི་ལུས་ཕྱོགས་རེ་བ་བཤད་པ་མང་ཡང། ཟབ་པ་དང་རྒྱ་ཆེ་བ་གཉིས་ཀ་ལས་
བརྩམ་པའི་ལམ་གྱི་ལུས་སྟོན་པ་ལ། རིན་ཆེན་ཕྲེང་བ་དང་ཆོས་དབྱིངས་བསྟོད་པ་དང། མདོ་ཀུན་ལས་བཏུས་པ་སྟེ། གཞུང་གསུམ་མཛད་ལ། གཞུང་གསུམ་པའི་རྗེས་སུ་འབྲངས་ནས། སློབ་དཔོན་འཕགས་པ་ལྷས་ཟབ་པ་དང་
རྒྱ་ཆེའི་ལམ་གཏན་ལ་འབེབས་པ་ལ། དབུ་མ་བཞི་བརྒྱ་པ་དང། དཔལ་ལྡན་ཟླ་བ་གྲགས་པས་དབུ་མ་འཇུག་པ་མཛད་ཅིང་ལེགས་ལྡན་འབྱེད་ཀྱིས་དབུ་མ་སྙིང་པོ་དང། ཞི་བ་མཚོས་དབུ་མ་རྒྱན་དང། ཞི་བ་ལྷས་དབུ་མའི་སྒོམ་རིམ་

[041B] དེ་རྣམས་ལས་གསུངས་པའི་ལམ་གྱི་གནད་ཐམས་ཅད་མ་ཚང་བ་མེད་པར་སྟོན་པ་ལ། དཔལ་མར་མེ་མཛད་ཀྱིས་བྱང་ཆུབ་ལམ་གྱི་སྒྲོན་མེ་མཛད། དེའི་དགོངས་པ་འབྲེལ་བ་ལ་སྙིགས་དུས་ཀྱི་རྒྱལ་བ་གཉིས་པ་ཤར་
ཙོང་ཁ་པས་རྒྱལ་བའི་གསུངས་རབས་ཐམས་ཅད་ཀྱི་གནད་བསྡུས་པ་ཤིང་རྟ་ཆེན་པོ་ཀླུ་སྒྲུབ་དང་ཐོགས་མེད་ཀྱི་ལམ་སྲོལ་བྱང་ཆུབ་ལམ་གྱི་རིམ་པ་ཞེས་བྱ་བའི་བསྟན་བཅོས་མཛད་པ་ལས་ཤེས་པར་བྱ་བ་ཡིན་ནོ། གཉིས་པ་ནི། ཟབ་པ་དང་རྒྱ་
ཆེ་བའི་ལམ་ཉམས་སུ་ལེན་ཚུལ། ཀླུ་སྒྲུབ་ཀྱི་རྗེས་སུ་འབྲངས་ནས་འཆད་ན། མཆོད་བརྗོད་བཤད་པའི་འོག་དེ་མ་ཐག་ཏུ་བྱང་སེམས་སོ་སྐྱེའི་ལམ་ཉམས་སུ་ལེན་ཚུལ་སྟོན་རིགས་པ་ལས། དེ་མི་སྟོན་པར་བྱང་སེམས་འཕགས་
པའི་ས་ཉིད་ནས་བཤད་པ་མི་རིགས་སོ། ཞེ་ན། སྐྱོན་མེད་དེ། བྱང་སེམས་སོ་སྐྱེའི་ལམ་ཉམས་སུ་ལེན་ཚུལ་མཆོད་བརྗོད་ཀྱི་སྐབས་སུ་བསྟན་ཟིན་པའི་ཕྱིར་ཏེ། མཆོད་བརྗོད་ཀྱི་སྐབས་སུ་གང་ཉམས་སུ་བླངས་པས་བྱང་སེམས་སུ་
འགྱུར་བའི་ཆོས་གསུམ་བསྟན་ཅིང། ཆོས་གསུམ་པོ་དེ་བྱང་སེམས་སུ་གྱུར་ནས་ཀྱང་ཉམས་སུ་ལེན་དགོས་པའི་ཕྱིར། གསུམ་པ། བྱང་སེམས་འཕགས་པའི་ས་ཡི་རྣམ་བཞག་བཤད་པ་ལ། བཤད་བྱའི་ལུང་འགོད་པ་དང། ལུང་
གི་དོན་བཤད་པ་གཉིས། དང་པོ་ནི། རང་འགྲེལ་ལས། བྱང་ཆུབ་སེམས་དཔའ་རྣམས་ཀྱི་ཟག་པ་མེད་པའི་ཡེ་ཤེས། སྙིང་རྗེ་ལ་སོགས་པས་ཡོངས་སུ་ཟིན་པ་ཉིད་ཆར་རྣམ་པར་ཕྱེ་བས་ན། ས་ཞེས་བྱ་བའི་མིང་འཐོབ་སྟེ། ཡོན་ཏན་གྱི་
རྟེན་དུ་གྱུར་པའི་ཕྱིར་རོ། དེ་ཡང་གོང་ནས་གོང་དུ་ཡོན་ཏན་གྱི་གྲངས་དང། མཐུ་ཕུལ་དུ་བྱུང་བ་ཐོབ་པ་དང། སྦྱིན་པ་ལ་སོགས་པའི་ཕ་རོལ་ཏུ་ཕྱིན་པ་ཀླག་པ་དང། རྣམ་པར་སྨིན་པ་འཕེལ་བའི་བྱེ་བྲག་གིས་ས་རབ་ཏུ་དགའ་བ་ལ་

[042A] །སོགས་པའི་རྣམ་པར་དབྱེ་པས་དབྱེ་བ་རྣམ་པ་བཅུར་བཞག་གི། འདི་ལ་རང་གི་ངོ་བོའི་ཁྱད་པར་དུ་བྱས་པའི་དབྱེ་བ་ནི། ཡོད་པ་མ་ཡིན་ནོ། ཇི་སྐད་དུ་ཇི་ལྟར་བར་སྣང་བྱ་རྗེས་མཁས་རྣམས་ཀྱིས། བརྗོད་པར་ནུས་མ་ཡིན་
ཞིང་མི་མཐོང་བ། དེ་ལྟར་རྒྱལ་བའི་སྲས་ཀྱི་ས་ཀུན་ཀྱང། བརྗོད་མི་ནུས་ན་ཉན་པར་ག་ལ་ནུས། ཞེས་གསུངས་སོ། དེ་ལ་བྱང་ཆུབ་སེམས་དཔའི་ས་རབ་ཏུ་དགའ་བ་ནི། བྱང་ཆུབ་སེམས་དཔའ་རྣམས་ཀྱི་སེམས་སྐྱེད་པ་དང་པོ་
ཡིན་ལ། མཐར་ཆོས་ཀྱི་སྤྲིན་ནི་སེམས་བསྐྱེད་པ་བཅུ་བའོ། ཞེས་གསུངས། འདིའི་དོན་ལ། འགྲེལ་བཤད་མཁན་པོའི་ལུགས་ལ་དོགས་པ་དཔྱད་པ་དང། རང་ལུགས་གཉིས། དང་པོ་ནི། འགྲེལ་བཤད་མཁན་པོ་ན་རེ། ཟག་
པ་དམིགས་པ་དང་རྣམ་པ་མཚུངས་ལྡན་གང་རུང་གི་སྒོ་ནས་རྒྱས་སུ་རུང་བ་དེ་ཟག་བཅས་ཀྱི་ཤེས་པའི་དོན་དང། དེ་གང་རུང་གི་སྒོ་ནས་རྒྱས་སུ་མི་རུང་བ་དེ། ཟག་མེད་ཀྱི་ཤེས་པའི་དོན་ཡིན། ཟེར་བ་མི་འཐད་དེ། སྟོན་པ་ཤཀྱ་ཐུབ་པ་དེ་
ཟག་པ་དམིགས་པ་དང་རྣམ་པ་མཚུངས་ལྡན་གང་རུང་གི་སྒོ་ནས། རྒྱས་སུ་རུང་བ་ཡིན་ཀྱང། དེ་ཟག་བཅས་མ་ཡིན་པའི་ཕྱིར་ཏེ། དེ་ཟག་པ་དམིགས་པའི་སྒོ་ནས་རྒྱས་སུ་རུང་བ་ཡིན་ཀྱང། དེ་ཟག་བཅས་མ་ཡིན་པའི་ཕྱིར་ཏེ་
ཚིག་གསལ་ལས། མ་རིག་པའི་རབ་རིབ་དང་བྲལ་བ་དག་གི་ཡེ་ཤེས། ཟག་པ་མེད་པའི་ཡུལ་གྱི་རང་བཞིན་ལ་ལྟོས་ནས་ནི་མ་ཡིན་ནོ། ཞེས་ཟག་མེད་ཀྱི་ཤེས་པ་ཡིན་ན། མ་རིག་པ་དང་དེའི་བག་ཆགས་གང་རུང་གི་མ་བསླད་པ་གཅིག་དགོས་
པར་བཤད་པ་དང་འགལ་བའི་ཕྱིར། ཡང་འགྲེལ་བཤད་མཁན་པོ་ན་རེ། མཐུ་ཕུལ་དུ་བྱུང་བའི་ཁྱད་པར་ནི། ས་དང་པོ་བས་འཇིག་རྟེན་གྱི་ཁམས་བརྒྱ་གྱོ་བར་ནུས་པ་དང། ས་གཉིས་པ་བས་འཇིག་རྟེན་གྱི་ཁམས་སྟོང་

[042B] ཞེས་ཟེར་བ་མི་འཐད་དེ། དེ་གོང་དུ་ཡོན་ཏན་གྱི་གྲངས་འཕེལ་པའི་ཁྱད་པར་གྱི་ནང་དུ་བསྒྲང་ཟིན་པའི་ཕྱིར། རང་ལུགས་ནི། མ་རིག་པ་དང་དེའི་བག་ཆགས་གང་རུང་གིས་བསླད་པའི་ཤེས་པ་དེ་ཟག་བཅས་ཀྱི་
ཤེས་པའི་དོན་ཡིན། དེ་དང་འཁྲུལ་ཤེས་དོན་གཅིག་མ་རིག་པ་དང་དེའི་བག་ཆགས་གང་རུང་གིས་མ་སླད་པའི་རིགས་པ་པ་དེ་ཟག་མེད་ཀྱི་ཤེས་པའི་དོན་ཡིན། དེ་དང་མ་འཁྲུལ་བའི་ཤེས་པ་དོན་གཅིག་དེས་ན་བྱང་ཆུབ་སེམས་དཔའ་རྣམས་
ཀྱི་ཟག་པ་མེད་པའི་ཡེ་ཤེས་ཞེས་པས། བྱང་སེམས་འཕགས་པའི་སའི་ངོ་བོ་དེ་བསྟན། སྙིང་རྗེ་ལ་སོགས་པས་ཡོངས་སུ་ཟིན་པ་ཉིད། ཞེས་པས་གྲོགས་ཀྱི་ཁྱད་པར་དེ་བསྟན། ཆར་རྣམ་པར་ཕྱེ་པ་ན། ཞེས་པས། ས་བཅུ་འཇོག་
པའི་ཚུལ་དེ་བསྟན། ས་ཞེས་བྱ་བའི་མིང་འཐོབ་སྟེ། ཞེས་པས་སའི་མིང་འཐོབ་ཚུལ་དེ་བསྟན། ཡོན་ཏན་གྱི་རྟེན་དུ་གྱུར་པའི་ཕྱིར། ཞེས་པས་སའི་སྒྲ་དོན་དེ་བསྟན། དེས་ན། བྱང་སེམས་འཕགས་པའི་ས་ལ་མཚན་ཉིད་དབྱེ་
བ་ས་བཅུར་འཇོག་པའི་རྒྱུ་མཚན། ས་ནས་སར་འཕོ་ཚུལ། སྒྲ་དོན་དང་ལྔ། དང་པོ་ནི། སྙིང་རྗེ་ཆེན་པོ་དང་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་བྱང་སེམས་འཕགས་པའི་མངོན་པར་རྟོགས་པ་དེ། བྱང་སེམས་
འཕགས་པའི་སའི་མཚན་ཉིད། དབྱེ་ན། ས་དང་པོ་རབ་ཏུ་དགའ་བ་ནས། བཅུ་པ་ཆོས་ཀྱི་སྤྲིན་ཀྱི་བར་བཅུ་ཡོད། བྱང་སེམས་འཕགས་པའི་ས་ལ་བཅུར་འཇོག་པའི་རྒྱུ་མཚན་ཡོད་དེ། ཉན་ཐོས་ཀྱི་ཐེག་པ་སྟེ། ཉན་ཐོས་ཀྱི་སྡེ་སྣོད་
ལས༑ ཉན་ཐོས་ཀྱི་ས་བརྒྱད་བཤད་པ་བཞིན་ནོ། དེ་སྐད་དུ་ཡང། རིན་ཆེན་ཕྲེང་བ་ལས། ཇི་ལྟར་ཉན་ཐོས་ཐེག་པ་ལས། ཉན་ཐོས་ས་ནི་བརྒྱད་བཤད་པ། དེ་བཞིན་ཐེག་པ་ཆེན་པོ་ལས། བྱང་ཆུབ་སེམས་དཔའི་ས་བཅུའོ།།

[043A] །ཞེས་གསུངས། ཇི་ལྟར་ཉན་ཐོས་ཐེག་པ་ལས། ཉན་ཐོས་ས་ནི་བརྒྱད་བཤད་པ། ཞེས་པའི་ཉན་ཐོས་ཀྱི་ས་བརྒྱད་པོ་དེ་དམན་པ་ས་བརྒྱད་ལ་བྱེད་ཟེར་ན། མི་འཐད་དེ། ཉན་ཐོས་ས་ནི་བརྒྱད་བཤད་པ། ཞེས་
ཉན་ཐོས་ས་ནི་ཞེས་བཤད་ཅིང། དམན་པ་ས་བརྒྱད་གང་རུང་ཡིན་ན། ཉན་ཐོས་ཀྱི་ས་ཡིན་པས་མ་ཁྱབ་པའི་ཕྱིར་དང། རང་འགྲེལ་དང་ཡང་འགལ་བ་ཡིན་པའི་ཕྱིར། རང་ལུགས་ནི། དེ་ཞུགས་གནས་བརྒྱད་ཀྱི་མངོན་རྟོགས་
ལ་བྱེད་པ་ཡིན་ཏེ། རང་འགྲེལ་ལས། དེས་ཇི་ལྟར་ཉན་ཐོས་ཀྱི་ཐེག་པར་ཞུགས་པ་དང། འབྲས་བུའི་ལམ་ལ་གནས་པའི་དབྱེ་བས། ཉན་ཐོས་ཀྱི་ས་བརྒྱད་རྣམ་པར་འཇོག་པ་དེ་བཞིན་དུ། ཐེག་པ་ཆེན་པོར་ཡང། བྱང་ཆུབ་
སེམས་དཔའ་རྣམས་ཀྱི་བྱང་ཆུབ་སེམས་དཔའི་ས་བཅུ་ཡིན་ནོ། ཞེས་གསུངས་པའི་ཕྱིར། བྱང་སེམས་འཕགས་པའི་ས་ལ་བཅུར་འཇོག་པའི་ཚུལ་ལ་བཞི་ཡོད་དེ། ཡོན་ཏན་གྱི་གྲངས་འཕེལ་བའི་ཁྱད་པར། མཐུ་ཕུལ་དུ་བྱུང་བ་ཐོབ་པའི་
ཁྱད་པར། ཕར་ཕྱིན་གྱི་ཉམས་ལེན་ལྷག་ཚུལ་གྱི་ཁྱད་པར། རྣམ་སྨིན་གྱི་སྐྱེ་བ་འཛིན་པའི་ཁྱད་པར་རྣམས་སུ་ཡོད་པའི་ཕྱིར། བྱང་སེམས་ཀྱི་ས་བཅུ་པོ་དེ་ལ་ཡོན་ཏན་གྱི་གྲངས་འཕེལ་བའི་ཁྱད་པར་ཡོད་དེ། ས་དང་པོར་ཡོན་ཏན་བརྒྱ་ཕྲག་
བཅུ་གཉིས་ཐོབ། གཉིས་པར་སྟོང་ཕྲག་བཅུ་གཉིས་ཐོབ་པ་ནས། ས་བཅུ་བར་སངས་རྒྱས་ཀྱི་ཞིང་བརྗོད་དུ་མེད་པའི་ཡང་བརྗོད་དུ་མེད་པའི་རྡུལ་ཕྲ་རབ་ཀྱི་རྡུལ་གྱི་གྲངས་དང་སྙམ་པའི་ཡོན་ཏན་སྡེ་ཚན་བཅུ་གཉིས་ཐོབ་པའི་བར་རྣམས་སུ་ཡོད་
པའི་ཕྱིར། དེ་ལ་མཐུ་ཕུལ་དུ་བྱུང་བ་ཐོབ་པའི་ཁྱད་པར་ཡོད་དེ། ས་སོ་སོ་ལ་ཡང་དྲི་མ་སྦྱོངས་པའི་སྟོབས་དང། ལམ་སྒྲོད་པའི་སྟོབས་གོང་ནས་གོང་དུ་འཕེལ་བའི་ཁྱད་ཡོད་པའི་ཕྱིར། དེ་ལ་ཕར་ཕྱིན་གྱི་ཉམས་

[043B] ས་དང་པོར་སྦྱིན་པའི་ཕར་ཕྱིན་གྱི་ཉམས་ལེན་ལྷག་པར་ཐོབ་ནས། ས་བཅུ་པར་ཡེ་ཤེས་ཀྱི་ཕར་ཕྱིན་གྱི་ཉམས་ལེན་ལྷག་པར་ཐོབ་པ་ཡིན་པའི་ཕྱིར། དེ་ལ་རྣམ་སྨིན་གྱི་སྐྱེ་བ་འཛིན་པའི་ཁྱད་པར་ཡོད་དེ་
ས་དང་པོ་བ་དེས་འཛམ་བུའི་གླིང་ལ་དབང་བསྒྱུར་བའི་འཁོར་ལོའི་བསྒྱུར་བའི་རྒྱལ་པོར་སྐྱེ་བ་འཛིན་པ་ནས། ས་བཅུ་པ་བ་དེ། གནས་གཙང་མའི་ལྷའི་རྒྱལ་པོར་སྐྱེ་བ་འཛིན་པའི་བར་རྣམས་སུ་ཡོད་པའི་ཕྱིར། བྱང་སེམས་འཕགས་པའི་དོན་དམ་
པའི་ས་དེ་ལ་བཅུར་ཡོད་ཀྱང། བཅུ་པོ་དེ་ལ། དམིགས་རྣམ་མི་འདྲའི་ཁྱད་པར་མེད་དོ། བཅུ་ཀའང་དགག་བྱ་བདེན་གྲུབ་བཀག་ཙམ་གྱི་དེ་བཞིན་ཉིད་ལ་གཉིས་སྣང་ནུབ་པའི་ཚུལ་གྱི་མཉམ་པར་བཞག་པ་མཚུངས་པའི་ཕྱིར། དཔེར་ན། མཁའ་
ལྡིང་བཅུ་ནམ་མཁའ་ལ་འཕུར་བ་དེའི་ཚེ་ན། དེ་བཅུ་འཕུར་བའི་ནམ་མཁའ་ལ་རྗེས་ཀྱི་དབྱེ་བ་མི་འདྲ་བ་འཇིག་རྟེན་པའི་སྐྱེ་བོ་རྣམས་ཀྱིས་ངེས་མི་ནུས་པ་བཞིན་ནོ། དེ་སྐད་དུ་ཡང། ས་བཅུ་པའི་མདོ་ལས། ཇི་ལྟར་བར་སྣང་བྱ་རྗེས་མཁས་རྣམས་ཀྱིས་
ཞེས་སོགས་གསུངས། ས་བཅུའི་མཉམ་བཞག་ཡེ་ཤེས་ལ་དམིགས་རྣམ་མི་འདྲ་བའི་ཁྱད་པར་མེད་ཅིང། དགག་བྱ་བདེན་གྲུབ་བཀག་ཙམ་གྱི་དེ་བཞིན་ཉིད་ལ་གཉིས་སྣང་ནུབ་པའི་ཚུལ་གྱི་མཉམ་པར་བཞག་པ་མཚུངས་ན། ཆོས་
དབྱིངས་བསྟོད་པ་ལས། །ཇི་ལྟར་ཚེས་པའི་ཟླ་བ་ནི། །སྐད་ཅིག་སྐད་ཅིག་འཕེལ་བ་ལྟར། །དེ་བཞིན་ས་ལ་ཞུགས་རྣམས་ཀྱི་རིམ་གྱིས་འཕེལ་བར་མཐོང། །ཇི་ལྟར་ཡར་ངོའི་བཅོ་ལྔ་ན། །ཟླ་བའི་དཀྱིལ་འཁོར་རྫོགས་པར་གསལ།།
དེ་བཞིན་སའི་མཐར་ཐུག་ན། །ཆོས་ཀྱི་སྐུ་ཡང་རྫོགས་པར་མཐོང། །ཞེས་ས་བཅུའི་མཉམ་བཞག་ཡེ་ཤེས་ལ་ཆོས་སྐུ་མཐོང་ཚུལ་ལ་ཁྱད་པར་ཡོད་པར་གསུངས་པ་དང། རྒྱུད་བླ་མའི་འགྲེལ་བར་མདོ་དྲངས་པ་ལས། སྤྲིན་མཐོང་

[044A] །མཁའ་ལ་ཉི་འོད་བཞིན། འདིར་ཁྱོད་བློ་གྲོས་ཕྱོགས་ཅིག་ཅན། ཞེས་དང། རྒྱུད་བླ་མ་ལས། །བཙེས་པའི་ཁྱིམ་ན་བུ་ཆུང་གི་ཉི་མའི་གཟུགས་བཞིན་འཕགས་པས་ཀྱང། །ཞེས་འཕགས་པ་འོག་མ་རྣམས་ཀྱིས་
ཆོས་ཉིད་ལ་རྩེ་གཅིག་ཏུ་མཉམ་པར་བཞག་པའི་མཉམ་བཞག་ཡེ་ཤེས་དེ་མཉམ་བཞག་རེས་འཇོག་པར་བཤད་པ་དང། རྣམ་བཤད་སྙིང་པོ་རྒྱན་ལས། འདི་ལ་སྔ་མ་ཁ་ཅིག་ས་བཅུའི་མཉམ་བཞག་ཡེ་ཤེས་ལ་ཆོས་ཉིད་མཐོང་བ་ལ་ཁྱད་པར་མེད་ཀྱང་ཆོས་
སྐུ་མཐོང་བ་ལ་ཁྱད་པར་ཡོད་དོ་ཞེས་ཟེར་བ་ནི། འགོག་བདེན་དོན་དམ་པར་འདོད་ན་རིགས་ཀྱང། ཞེས་འགོག་བདེན་དོན་དམ་པར་འདོད་པའི་ལུགས་ལ་ཡང། ས་བཅུའི་མཉམ་བཞག་ཡེ་ཤེས་ལ་ཆོས་སྐུ་མཐོང་བ་ལ་ཁྱད་པར་ཡོད་པར་གསུངས་
བ་རྣམས་ཀྱི་དོན་ནི་གང་ཡིན་ཞེ་ན། ཆོས་དབྱིངས་བསྟོད་པའི་ལུང་དེའི་དོན་ནི་བཞག་ཏུ་ཡོད་དེ། ས་བཅུའི་མཉམ་བཞག་ཡེ་ཤེས་ལ། གློ་བུར་གྱི་དྲི་མ་ཅི་རིགས་དང་བྲལ་བའི་འགོག་བདེན། གསར་མཐོང་རེ་ཡོད་པ་ལུང་དེའི་དོན་ཡིན་
པའི་ཕྱིར། ས་བཅུའི་མཉམ་བཞག་ཡེ་ཤེས་ལ་གློ་བུར་གྱི་དྲི་མ་ཅི་རིགས་དང་བྲལ་བའི་འགོག་བདེན། གསར་མཐོང་རེ་ཡོད་དེ། ཐེག་ཆེན་གྱི་མཐོང་ལམ་བར་ཆད་མེད་ལམ་དེས། རང་རྒྱུད་ལྡན་གྱི་གང་ཟག་གི་རྒྱུད་ཀྱི་སེམས་དང་སེམས་ཀྱི་ཆོས་ཉིད་
གཉིས་མཐོང་སྤངས་སྤངས་པས་ཁྱད་པར་དུ་བྱས་པའི་བྲལ་བ་མངོན་སུམ་དུ་མ་རྟོགས། ཐེག་ཆེན་གྱི་མཐོང་ལམ་རྣམ་གྲོལ་ལམ་དེས། རང་རྒྱུད་ལྡན་གྱི་གང་ཟག་གི་རྒྱུད་ཀྱི་སེམས་དང་སེམས་ཀྱི་ཆོས་ཉིད་གཉིས། མཐོང་སྤངས་
སྤངས་བས་ཁྱད་པར་དུ་བྱས་པའི་བྲལ་བ་མངོན་སུམ་དུ་རྟོགས་ཀྱང། དེ་གཉིས་སྒོམ་སྤངས་བདེན་འཛིན་ཆེན་པོའི་ཆེན་པོ་སྤངས་པས། ཁྱད་པར་དུ་བྱས་པའི་བྲལ་བ་མངོན་སུམ་དུ་མ་རྟོགས། ས་གཉིས་པའི་རྣམ་གྲོལ་ལམ་དེས། རང་རྒྱུད་

[044B] དེ་གཉིས་སྒོམ་སྤངས་བདེན་འཛིན་ཆེན་པོའི་འབྲིང་སྤངས་པས་ཁྱད་པར་དུ་
བྱས་པའི་བྲལ་བ་མངོན་སུམ་དུ་མ་རྟོགས་པའི་ས་བདུན་པའི་མཉམ་བཞག་ཡེ་ཤེས་དེས། རང་རྒྱུད་ལྡན་ཀྱི་གང་ཟག་གི་རྒྱུད་ཀྱི་སེམས་དང་སེམས་ཀྱི་ཆོས་ཉིད་གཉིས། སྒོམ་སྤངས་བདེན་འཛིན་འབྲིང་གི་ཆུང་ངུ་སྤངས་པས་ཁྱད་པར་དུ། བྱས་པའི་
བྲལ་བ་མངོན་སུམ་དུ་རྟོགས་ཀྱང། དེ་གཉིས་ཀྱིས་སྒོམ་སྤངས་བདེན་འཛིན་ཆུང་ངུའི་ཆུང་ངུ་སྤངས་པས་ཁྱད་པར་དུ་བྱས་པའི་བྲལ་བ་མངོན་སུམ་དུ་མ་རྟོགས། ས་བརྒྱད་པའི་མཉམ་བཞག་ཡེ་ཤེས་ལ་སོགས་པ་དག་སའི་ཡེ་ཤེས་རྣམས་ཀྱིས་བདེན་འཛིན་མ་ལུས་པར་སྤངས་
པས་ཁྱད་པར་དུ། བྱས་པའི་བྲལ་བ་མངོན་སུམ་དུ་རྟོགས་ཀྱང། ཤེས་སྒྲིབ་སྤངས་པས་ཁྱད་པར་དུ་བྱས་པའི་བྲལ་བ་མངོན་སུམ་དུ་མ་རྟོགས། སངས་རྒྱས་ཀྱི་སའི་རྣམ་གྲོལ་ལམ་གྱིས་སྒྲིབ་པ་མཐའ་དག་སྤངས་པས་ཁྱད་པར་དུ་བྱས་པའི་
བྲལ་བ་མངོན་སུམ་དུ་རྟོགས་པ་ཡིན་པའི་ཕྱིར། ལུང་བར་པ་གཉིས་ཀྱི་དོན་བཞག་ཏུ་ཡོད་དེ། འཕགས་པ་འོག་མ་རྣམས་ཀྱི་ཆོས་ཉིད་མངོན་སུམ་དུ་རྟོགས་པའི་མཉམ་བཞག་ཡེ་ཤེས་དེ། མཉམ་བཞག་རེས་འཇོག་པར་
བསྟན་པ་ཙམ་ཡིན་གྱི། དུས་རྟག་ཏུ་མི་འབྱུང་བ་དེའི་དོན་ཡིན་པའི་ཕྱིར། རྣམ་བཤད་སྙིང་པོ་རྒྱན་ལས། ས་བཅུའི་མཉམ་བཞག་ཡེ་ཤེས་ལ་ཆོས་ཉིད་མཐོང་བ་ལ་ཁྱད་པར་མེད་པར་གསུངས་པའི་དོན་ཡོད་དེ། རང་བཞིན་
རྣམ་དག་གི་ཆོས་ཉིད་མཐོང་བ་ལ་ཁྱད་པར་མེད་པ། དེའི་དོན་ཡིན་པའི་ཕྱིར། ས་བཅུའི་མཉམ་བཞག་ཡེ་ཤེས་ལ་རང་བཞིན་རྣམ་དག་གི་ཆོས་ཉིད་མཐོང་བ་ལ་ཁྱད་པར་མེད་དེ། རང་བཞིན་རྣམ་དག་གི་ཆོས་ཉིད་ཡིན་ན། །

[045A] །ཐེག་ཆེན་གྱི་མཐོང་ལམ་བར་ཆད་མེད་ལམ་ལ་སོགས་པའི་ས་བཅུ་ཀའི་མཉམ་བཞག་ཡེ་ཤེས་ཀྱི་དངོས་ཀྱི་གཞལ་བྱ་ཡིན་དགོས་པའི་ཕྱིར། རྣམ་བཤད་སྙིང་པོ་རྒྱན་ལས། ས་བཅུའི་མཉམ་བཞག་ཡེ་ཤེས་ལ་
ཆོས་སྐུ་མཐོང་བ་ལ་ཁྱད་པར་ཡོད་པར་གསུངས་པའི་དོན་ཡོད་དེ། གློ་བུར་རྣམ་དག་གི་ཆོས་སྐུ་མཐོང་བ་ལ་ཁྱད་པར་ཡོད་པ་དེའི་དོན་ཡིན་པའི་ཕྱིར། དེ་ཡང་ཡིན་ཏེ། ས་བཅུའི་མཉམ་བཞག་ཡེ་ཤེས་ལ་གློ་བུར་གྱི་དྲི་མ་ཅི་རིགས་དང་
བྲལ་བའི་འགོག་བདེན་གསར་མཐོང་རེ་ཡོད་པའི་ཕྱིར། ལུང་དེ་རྣམས་ཀྱི་དོན་ལ་ཁ་ཅིག་ཐེག་ཆེན་གྱི་མཐོང་ལམ་བར་ཆད་མེད་ལམ་གྱིས་མཐོང་སྤངས་སྤངས་པས་ཁྱད་པར་དུ་བྱས་པའི་ཆོས་ཉིད་མངོན་སུམ་དུ་མ་རྟོགས། ཐེག་ཆེན་
གྱི་མཐོང་ལམ་རྣམ་གྲོལ་ལམ་གྱིས་མཐོང་སྤངས་སྤངས་པས་ཁྱད་པར་དུ། བྱས་པའི་ཆོས་ཉིད་མངོན་སུམ་དུ་རྟོགས་ཀྱང། སྒོམ་སྤངས་བདེན་འཛིན་ཆེན་པོའི་ཆེན་པོ་སྤངས་པས། ཁྱད་པར་དུ་བྱས་པའི་ཆོས་ཉིད་མངོན་སུམ་དུ་མ་རྟོགས་
ས་གཉིས་པའི་རྣམ་གྲོལ་ལམ་གྱིས་སྒོམ་སྤངས་བདེན་འཛིན་ཆེན་པོའི་ཆེན་པོ་སྤངས་པས་ཁྱད་པར་དུ་བྱས་པའི་ཆོས་ཉིད་མངོན་སུམ་དུ་རྟོགས་ཀྱང། སྒོམ་སྤངས་བདེན་འཛིན་ཆེན་པོ་འབྲིང་སྤངས་པས་ཁྱད་པར་དུ་བྱས་པའི་ཆོས་ཉིད་མངོན་
སུམ་དུ་མ་རྟོགས། དེ་བཞིན་དུ། ས་བདུན་པའི་སྐད་ཅིག་ཐ་མར་གྱུར་པའི་མཉམ་བཞག་ཡེ་ཤེས་ཀྱིས། བདེན་འཛིན་མ་ལུས་པར་སྤངས་པས་ཁྱད་པར་དུ་བྱས་པའི་ཆོས་ཉིད་མངོན་སུམ་དུ་མ་རྟོགས་ཀྱང། ས་བརྒྱད་པའི་མཉམ་
བཞག་ཡེ་ཤེས་ཀྱིས་དེ་མངོན་སུམ་དུ་རྟོགས། ས་བཅུ་པའི་མཉམ་བཞག་ཡེ་ཤེས་ཀྱིས། སྒྲིབ་གཉིས་མ་ལུས་པར་སྤངས་པས་ཁྱད་པར་དུ་བྱས་པའི་ཆོས་ཉིད་མངོན་སུམ་དུ་མ་རྟོགས་ཀྱང། སངས་རྒྱས་ཀྱི་སའི་མཉམ་བཞག་ཡེ་ཤེས་

[045B] དེ་མངོན་སུམ་དུ་རྟོགས་པ་ལུང་དེ་རྣམས་ཀྱི་དོན་ཡིན། ཟེར་བ་མི་འཐད་དེ། ཐེག་ཆེན་གྱི་མཐོང་ལམ་བར་ཆད་མེད་ལམ་གྱིས་མཐོང་སྤངས་སྤངས་པས་ཁྱད་པར་དུ་བྱས་པའི་ཆོས་ཉིད་མངོན་སུམ་དུ་རྟོགས་པར་ཐལ། དེས་ཐེག་ཆེན་གྱི་མཐོང་ལམ་རྣམ་
གྲོལ་ལམ་གྱི་ཆོས་ཉིད་མངོན་སུམ་དུ་རྟོགས་པ་གང་ཞིག་ཐེག་ཆེན་གྱི་མཐོང་ལམ་རྣམ་གྲོལ་ལམ་གྱི་ཆོས་ཉིད་ཡིན་ན། མཐོང་སྤངས་སྤངས་པས་ཁྱད་པར་དུ། བྱས་པའི་ཆོས་ཉིད་ཡིན་དགོས་པའི་ཕྱིར། དེ་ཡིན་ན་མཐོང་
སྤངས་སྤངས་པའི་ཆོས་ཉིད་ཡིན་དགོས་པའི་ཕྱིར། རྟགས་དང་པོ་དེར་ཐལ། དེས་ཡེ་ཤེས་ཆོས་སྐུའི་ཆོས་ཉིད་མངོན་སུམ་དུ་རྟོགས་པའི་ཕྱིར་ཏེ། དམན་ལམ་སྔོན་དུ་མ་སོང་བའི་ས་བདུན་པའི་སྐད་ཅིག་ཐ་མར་གྱུར་པའི་བར་ཆད་
མེད་ལམ་གྱིས། ཡེ་ཤེས་ཆོས་སྐུའི་ཆོས་ཉིད་མངོན་སུམ་དུ་རྟོགས་པའི་ཕྱིར་ཏེ། དེས་དེ་བདེན་སྟོང་དུ་མངོན་སུམ་དུ་རྟོགས་པའི་ཕྱིར་ཏེ། དེས་དེ་བདེན་པར་འཛིན་པའི་བདེན་འཛིན་གྱི་དངོས་གཉེན་བར་ཆད་ལམ་ཡིན་པའི་ཕྱིར་ཏེ། དེ་
བདེན་འཛིན་མཐའ་དག་གི་དངོས་གཉེན་བར་ཆད་མེད་ལམ་ཡིན་པའི་ཕྱིར། གཞན་ཡང། དེས་དེ་ཤེས་ཆོས་སྐུའི་ཆོས་ཉིད་མངོན་སུམ་དུ་རྟོགས་པར་ཐལ། དེ་ལ་གནས་པའི་གང་ཟག་དེས་ཡེ་ཤེས་ཆོས་སྐུའི་ཆོས་ཉིད་མངོན་སུམ་དུ་རྟོགས་
པའི་ཕྱིར་ཏེ། ཡེ་ཤེས་ཆོས་སྐུའི་ཆོས་ཉིད་མངོན་སུམ་དུ་རྟོགས་པའི་གང་ཟག་ཡིན་ན། ཡེ་ཤེས་ཆོས་སྐུ་མངོན་སུམ་དུ་རྟོགས་པའི་གང་ཟག་ཡིན་པས་མ་ཁྱབ་པའི་ཕྱིར། རྒྱུད་བླ་མའི་དར་ཊིཀ་ལས། སེམས་ཅན་ཐམས་ཅད་
ཀྱི་ཆོས་ཉིད་མངོན་སུམ་དུ་རྟོགས་ཀྱང། སེམས་ཅན་ཐམས་ཅད་མངོན་སུམ་དུ་རྟོགས་དགོས་པའི་ངེས་མེད་དེ། དཔེར་ན། སངས་མ་རྒྱས་པའི་འཕགས་པ་རྣམས་ཀྱིས། ཟག་པ་མེད་པའི་ཡེ་ཤེས་སྡེ་ཚན་ཉེར་གཅིག་གི་ཆོས་ཉིད་མངོ་

[046A] །སུམ་དུ་རྟོགས་ཀྱང། ཟག་མེད་ཀྱི་ཡེ་ཤེས་སྡེ་ཚན་ཉེར་གཅིག་མངོན་སུམ་དུ་མ་རྟོགས་པ་བཞིན་ནོ། ཞེས་གསུངས་པའི་ཕྱིར། གཞན་ཡང། ཐེག་ཆེན་གྱི་མཐོང་ལམ་བར་ཆད་མེད་ལམ་ལ་གནས་པའི་སེམས་དཔའ་
དེས༑ ཡེ་ཤེས་ཆོས་སྐུའི་ཆོས་ཉིད་མངོན་སུམ་དུ་རྟོགས་པར་ཐལ། དེས་སངས་རྒྱས་ཀྱི་ཆོས་སྐུ་མངོན་སུམ་དུ་རྟོགས་པའི་ཕྱིར་ཏེ། ཉན་ཐོས་མཐོང་ལམ་བར་ཆད་མེད་ལམ་པས། སངས་རྒྱས་ཀྱི་ཆོས་སྐུ་མངོན་སུམ་དུ་རྟོགས་
པའི་ཕྱིར་ཏེ། འདུལ་བ་ལུང་ལས། ཉན་ཐོས་འཕགས་པ་ཁ་ཅིག་སངས་རྒྱས་ཀྱི་ཆོས་ཀྱི་སྐུ་མངོན་སུམ་དུ་མཐོང་ཟིན་གྱི། གཟུགས་ཀྱི་སྐུ་ལྟ་བའི་ཕྱིར་འགྲོ་བར་བྱའོ། ཞེས་སྨྲ་བར་གསུངས་པའི་ཕྱིར། ཁོ་
ན་རེ། ཐེག་ཆེན་གྱི་མཐོང་ལམ་བར་ཆད་མེད་ལམ་པས། ཡེ་ཤེས་ཆོས་སྐུ་མངོན་སུམ་དུ་རྟོགས་པར་ཐལ། དེས་སངས་རྒྱས་ཀྱི་ཆོས་སྐུ་མངོན་སུམ་དུ་རྟོགས་པའི་ཕྱིར། ཟེར་ན། མ་ཁྱབ་སྟེ། དེས་སངས་རྒྱས་ཀྱི་ཆོས་
སྐུ་མངོན་སུམ་དུ་རྟོགས་པར་ཐལ། དེས་ངོ་བོ་ཉིད་སྐུ་མངོན་སུམ་དུ་རྟོགས་པའི་ཕྱིར་ཏེ། དེས་རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ། མངོན་སུམ་དུ་རྟོགས་པའི་ཕྱིར། གཞན་ཡང། ཐེག་ཆེན་གྱི་མཐོང་ལམ་བར་
ཆད་མེད་ལམ་དེས། སྒྲིབ་གཉིས་མ་ལུས་པར་སྤངས་པས་ཁྱད་པར་དུ་བྱས་པའི། སངས་རྒྱས་ཀྱི་ཆོས་ཉིད་མངོན་སུམ་དུ་རྟོགས་པར་ཐལ། དེས་རང་གི་གཞལ་བྱར་གྱུར་པའི་སྒྲིབ་གཉིས་མ་ལུས་པར་སྤངས་པས་ཁྱད་པར་
དུ་བྱས་པའི་སངས་རྒྱས་ཀྱི་ཆོས་ཉིད་མངོན་སུམ་རྟོགས་པའི་ཕྱིར། དེའི་གཞལ་བྱར་གྱུར་པའི་དེ་ཡོད་པའི་ཕྱིར་ཏེ། རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ་དེ། དེ་ཡིན་པའི་ཕྱིར། མ་གྲུབ་ན་

[046B] དེར་ཐལ། ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་མངོན་སུམ་གྱི་གཞལ་བྱ་གང་ཞིག་སྒྲིབ་གཉིས་མ་ལུས་པར་སྤངས་པས་ཁྱད་པར་དུ་བྱས་པའི། སངས་རྒྱས་ཀྱི་ཆོས་ཉིད་ཡིན་པའི་ཕྱིར། དང་པོ་དེར་ཐལ་
ཐེག་ཆེན་གྱི་མཐོང་ལམ་བར་ཆད་མེད་ལམ་གྱིས་དེ་མངོན་སུམ་དུ་རྟོགས་པའི་ཕྱིར་ཏེ། དེས་ཡེ་ཤེས་ཆོས་སྐུའི་ཆོས་ཉིད་མངོན་སུམ་དུ་རྟོགས་པའི་ཕྱིར། དེར་ཐལ། དེས་ཡེ་ཤེས་ཆོས་སྐུ་བདེན་སྟོང་དུ་མངོན་སུམ་དུ་རྟོགས་པའི་ཕྱིར་
དེ་ཡེ་ཤེས་ཆོས་སྐུ་བདེན་པར་འཛིན་པའི་བདེན་འཛིན་ཀུན་བཏགས་ཀྱི་དངོས་གཉེན་བར་ཆད་མེད་ལམ་ཡིན་པའི་ཕྱིར། རྩ་རྟགས་གཉིས་པ་དེར་ཐལ། རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ་དེ་སྒྲིབ་གཉིས་མ་ལུས་པར་
སྤངས་པས་ཁྱད་པར་དུ་བྱས་པ་གང་ཞིག་དེ་སངས་རྒྱས་ཀྱི་ཆོས་ཉིད་ཡིན་པའི་ཕྱིར་ཏེ། དང་པོ་མ་གྲུབ་ན། དེ་ཆོས་ཅན། དེར་ཐལ། སངས་རྒྱས་ཡིན་པའི་ཕྱིར། གཉིས་པ་མ་གྲུབ་ན། དེར་ཐལ། ངོ་བོ་ཉིད་སྐུ་ཡིན་
པའི་ཕྱིར། གཞན་ཡང། སྒྲིབ་གཉིས་མ་ལུས་པར་སྤངས་པས་ཁྱད་པར་དུ་བྱས་པའི་སངས་རྒྱས་ཀྱི་ཆོས་ཉིད་དེ། སངས་རྒྱས་འཕགས་པ་ནང་ཕན་ཚུན་ཁོ་ནའི་མངོན་སུམ་གྱི་སྤྱོད་ཡུལ་ཡིན་པར་ཐལ། དེ་མངོན་སུམ་དུ་རྟོགས་
པའི་བྱང་འཕགས་མེད་པའི་ཕྱིར། འདོད་ན། དེ་མི་གནས་པའི་མྱང་འདས་ཡིན་པར་ཐལ། དེ་སངས་རྒྱས་འཕགས་པ་ནང་ཕན་ཚུན་ཁོ་ནའི་མངོན་སུམ་གྱི་སྤྱོད་ཡུལ་ཡིན་པ་ལ་རྒྱུ་མཚན་ཡོད་པའི་ཕྱིར། འདོད་ན། དེ་འགོག་
བདེན་ཡིན་པར་ཐལ། འདོད་པའི་ཕྱིར། འདོད་ན། དེ་ཡིན་ན་འགོག་བདེན་ཡིན་དགོས་པར་ཐལ། འདོད་པའི་ཕྱིར། འདོད་ན། རང་བཞིན་རྣམ་དག་གི་ཆར་གྱུར་པའི་ངོ་བོ་ཉིད་སྐུ་ཆོས་ཅན། དེར་ཐལ་དེའི་ཕྱིར་

[047A] །ཁྱབ་པ་ཁས། རྟགས་སྒྲུབ་ཟིན། འདོད་ན། གློ་བུར་རྣམ་དག་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། རང་བཞིན་རྣམ་དག་ཡིན་པའི་ཕྱིར། ཆོས་ཅན་དེའི་ཕྱིར། གཞན་ཡང། བྱང་སེམས་འཕགས་པས་
ལོང་སྐུ་མངོན་སུམ་དུ་རྟོགས་ཤིང། སྒྲིབ་གཉིས་སྤངས་པས་ཁྱད་པར་དུ་བྱས་པའི་ལོངས་སྐུ་མངོན་སུམ་དུ་མ་རྟོགས་པའི་ཁྱད་པར་འཐད་པར་ཐལ། དེས་སངས་རྒྱས་ཀྱི་ཆོས་ཉིད་མངོན་སུམ་དུ་རྟོགས་ཤིང། སྒྲིབ་གཉིས་སྤངས་པས་
ཁྱད་པར་དུ་བྱས་པའི་སངས་རྒྱས་ཀྱི་ཆོས་ཉིད་མངོན་སུམ་དུ་མ་རྟོགས་པའི་ཁྱད་པར་དུ་འཐད་པའི་ཕྱིར། འདོད་མི་ནུས་ཏེ། དེས་སྒྲིབ་གཉིས་སྤངས་པས་ཁྱད་པར་དུ་བྱས་པའི་ལོངས་སྐུ་མངོན་སུམ་དུ་རྟོགས་པའི་ཕྱིར་ཏེ། སྒྲིབ་
གཉིས་སྤངས་པས་ཁྱད་པར་དུ་བྱས་པའི་ལོངས་སྐུ་མངོན་སུམ་དུ་རྟོགས་པའི་དེ་ཡོད་པའི་ཕྱིར། མ་གྲུབ་ན། དེ་ཆོས་ཅན། ཁྱོད་མངོན་སུམ་དུ་རྟོགས་པའི་དེ་ཡོད་པར་ཐལ། ཁྱོད་འཁོར་ངེས་པ་བྱང་སེམས་འཕགས་པ་ཤ་སྟག་
གི་བསྐོར་བའི་གཟུགས་སྐུ་མཐར་ཐུག་ཡིན་པའི་ཕྱིར། གཞན་ཡང། སྒྲིབ་གཉིས་སྤངས་པས་ཁྱད་པར་དུ་བྱས་པའི་ལོངས་སྐུ་མངོན་སུམ་དུ་རྟོགས་པའི་བྱང་འཕགས་ཡོད་པར་ཐལ། ལོངས་སྐུ་མངོན་སུམ་དུ་རྟོགས་པའི་བྱང་
འཕགས་ཡོད་པ་གང་ཞིག་ལོངས་སྐུ་དང་སྒྲིབ་གཉིས་སྤངས་པའི་ལོངས་སྐུ་གཉིས་ཡིན་ཁྱབ་མཉམ་ཡིན་པའི་ཕྱིར། གཞན་ཡང། ཆོས་ཉིད་བདེན་པར་གྲུབ་པ་ཡོད་པར་ཐལ། ཆོས་ཉིད་ཀྱི་དགག་བྱ་ཡོད་པའི་ཕྱིར་ཏེ། ཡེ་
ཤེས་ཆོས་སྐུའི་ཆོས་ཉིད་ཀྱི་དགག་བྱ་ཡོད་པའི་ཕྱིར། དེར་ཐལ། སྒྲིབ་གཉིས་སྤངས་པས་ཁྱད་པར་དུ་བྱས་པའི་ཡེ་ཤེས་ཆོས་སྐུའི་ཆོས་ཉིད་ཀྱི་དགག་བྱ་ཡོད་པ་གང་ཞིག་དེ་དང་ཡེ་ཤེས་ཆོས་སྐུའི་ཆོས་ཉིད་གཉིས་ཡིན་

[047B] དང་པོ་དེར་ཐལ། སྒྲིབ་པ་གཉིས་སྤངས་པའི་ཁྱད་པར་དུ་བྱས་པའི་ཡེ་ཤེས་ཆོས་སྐུའི་ཆོས་ཉིད་དེ་འགོག་བདེན་ཡིན་པའི་ཕྱིར་ཏེ། སྒྲིབ་གཉིས་སྤངས་པས་ཁྱད་པར་དུ་བྱས་པའི་ཆོས་ཉིད་དེ་འགོག་བདེན་ཡིན་པའི་
ཕྱིར༑ རྟགས་ཁས། ཁོ་ན་རེ། ཡེ་ཤེས་ཆོས་སྐུའི་ཆོས་ཉིད་ཡིན་ན། རང་ཉིད་ཀྱི་དགག་བྱ་མེད་དགོས་པར་ཐལ། ཡེ་ཤེས་ཆོས་སྐུའི་ཆོས་ཉིད་ཀྱི་དགག་བྱ་མེད་པའི་ཕྱིར། འདོད་ན། ཡེ་ཤེས་ཆོས་སྐུ་སྒྲིབ་པ་དང་བྲལ་བའི་བྲལ་བ་
ཆོས་ཅན། དེར་ཐལ། དེའི་ཕྱིར། ཟེར་ན། རྩ་བར་མ་ཁྱབ། རི་བོང་རྭ་མེད་ཡིན་ན། རང་ཉིད་ཀྱི་དགག་བྱ་མེད་དགོས་པར་ཐལ། རི་བོང་རྭ་མེད་ཀྱི་དགག་བྱ་མེད་པའི་ཕྱིར། ཁྱབ་པ་ཁས། མ་གྲུབ་ན། རི་བོང་རྭ་ཡོད་པར་ཐལ། རི་བོང་རྭ་མེད་ཀྱི་དགག་
བྱ་ཡོད་པའི་ཕྱིར། རྩ་བར་འདོད་ན། བུམ་མེད་ཆོས་ཅན། ཁྱོད་ཀྱི་དགག་བྱ་མེད་པར་ཐལ། ཁྱོད་རི་བོང་རྭ་མེད་ཡིན་པའི་ཕྱིར། ཁྱབ་པ་ཁས། འདོད་ན། བུམ་མེད་ཀྱི་དགག་བྱ་ཡོད་པར་ཐལ། ཡོད་པ་ཡོད་པའི་ཕྱིར།    ༈   
ཁ་ཅིག་རྒྱུ་འབྲས་མན་ངག་བདུན་ལ་སོགས་པའི་བྱང་ཆུབ་ཀྱི་སེམས་སྦྱངས་པའི་མན་ངག་བཞིན་དུ་སྦྱངས་པ་ལ་བརྟེན་ནས་སེམས་བསྐྱེད་མཚན་ཉིད་ཚང་བ་གཅིག་སྐྱེས་པ་དང། ཐེག་ཆེན་གྱི་ཚོགས་ལམ་སྐྱེས་པ་དུས་མཉམ། ཚོགས་ལམ་
གྱི་གནས་སྐབས་སུ། སྟོང་ཉིད་རྟོགས་པ་ཡོད་ཀྱང། ཡུལ་ཅན་ཡེ་ཤེས་དང་ཡུལ་སྟོང་ཉིད་གཉིས་འབྲེལ་མེད་ལྟ་བུར་སྣང་བའི་གཉིས་སྣང་ཤིན་ཏུ་རགས་པ་ཡོད་ཅིང། ཚོགས་ལམ་གྱི་གནས་སྐབས་སུ། སྟོང་ཉིད་སྒོམ་པ་ལ་
བརྟེན་ནས། ཡུལ་ཅན་ཡེ་ཤེས་ཀྱི་ཆོས་ཉིད་རིགས་པའི་རིགས་ངོར། ཡུལ་ཅན་ཡེ་ཤེས་ཡུལ་ཆོས་ཉིད་ལ་ཟུག་པ་ལྟར་སྣང་ཞིང། གཉིས་སྣང་ནུབ་པ་ལྟར་སྣང་བའི་ཡེ་ཤེས་སྐྱེས་པ་ནི་ཐེག་ཆེན་གྱི་སྦྱོར་ལམ་དྲོད་ཐོབ་པར་འཇོག་

[048A] །སྦྱོར་ལམ་གྱི་གནས་སྐབས་སུ་སྟོང་ཉིད་བསྒོམས་པ་ལ་བརྟེན་ནས། ཆོས་ཉིད་ལ་གཉིས་སྣང་ཕྲ་མོ་ནུབ་ནས་ཆོས་ཉིད་མངོན་སུམ་དུ་རྟོགས་པ་ན། ཐེག་ཆེན་གྱི་མཐོང་ལམ་བར་ཆད་མེད་ལམ་ཐོབ་པར་འཇོག་ཐེག་
ཆེན་གྱི་མཐོང་ལམ་རྣམ་གྲོལ་ལམ་གྱི་གནས་སྐབས་སུ་མཐོང་སྤངས་མ་ལུས་པར་སྤངས་ནས། དེ་ལས་ལངས་པའི་རྗེ་ཐོབ་ཏུ་སྒོམ་སྤངས་བདེན་འཛིན་ཆེན་པོའི་ཆེན་པོ་སྤོང་ཕྱིར་དུ། ཚོགས་རྒྱ་ཆེན་པོ་བསོགས། དེ་ལྟར་བསགས་པ་
ལ་བརྟེན་ནས། རང་གི་ངོས་སྐལ་གྱི་སྤང་བྱར་གྱུར་པའི་སྒོམ་སྤངས་བདེན་འཛིན་ཆེན་པོའི་ཆེན་པོའི་དངོས་གཉེན་བར་ཆད་མེད་ལམ་ནམ་ཐོབ་པ་ན། བྱང་སེམས་ས་དང་པོ་བ་དེ་ས་གཉིས་པར་འཕོས་པར་འཇོག་ས་གཉིས་པའི་རྣམ་
གྲོལ་ལམ་སྐད་ཅིག་ཐ་མ་སྐྱེས་པ་ན། སྒོམ་སྤངས་བདེན་འཛིན་ཆེན་པོའི་ཆེན་པོ་སྤངས་ནས། དེ་ལས་ལངས་པའི་རྗེ་ཐོབ་ཏུ་སྒོམ་སྤངས་བདེན་འཛིན་ཆེན་པོའི་འབྲིང་སྤོང་བའི་ཕྱིར་དུ། ཚོགས་རྒྱ་ཆེན་པོ་བསོགས། དེ་ལྟར་བསགས་
པ་ལ་བརྟེན་ནས་རང་གི་ངོས་སྐལ་གྱི་སྤང་བྱར་གྱུར་པའི་སྒོམ་སྤངས་བདེན་འཛིན་ཆེན་པོའི་འབྲིང་གི་དངོས་གཉེན་བར་ཆད་མེད་ལམ་ཐོབ་པ་ན། བྱང་སེམས་ས་གཉིས་པ་བ་དེ་ས་གསུམ་པར་འཕོས་པར་འཇོག་དེས། ས་བདུན་པའི་བར་
དུ་རིགས་འདྲེ། ས་བདུན་པ་ནས་ས་བརྒྱད་པར་འཕོ་བའི་ཚུལ་ལ། ཐེག་ཆེན་གྱི་སྒོམ་སྤངས་ལ་དགུ་ཡོད་དེ། ཆེན་པོ་སྐོར་གསུམ། འབྲིང་སྐོར་གསུམ། ཆུང་ངུ་སྐོར་གསུམ་རྣམས་སུ་ཡོད་པའི་ཕྱིར། དེའི་དང་པོ་དྲུག་
ཉོན་སྒྲིབ་དང། ཐ་མ་གསུམ་ཤེས་སྒྲིབ་ཡིན་ནོ། ཐེག་ཆེན་གྱི་སྒོམ་སྤངས་ཉོན་མོངས་ཆུང་ངུ་སྐོར་གསུམ་ནི་མེད་དེ། དེ་འདྲའི་རྣམ་བཞག་ཊིཀ་ཆེན་ལས་མ་བཤད་པའི་ཕྱིར། དེས་ན། ས་བདུན་པའི་རྣམ་གྲོལ་ལམ་སྐྱེ་

[048B] སྒོམ་སྤངས་བདེན་འཛིན་འབྲིང་གི་ཆུང་ངུ་རགས་པ་ཕལ་ཆེར་སྤང་ན། དེ་ལས་ལངས་པའི་རྗེ་ཐོབ་ཏུ། སྒོམ་སྤངས་བདེན་འཛིན་འབྲིང་གི་ཆུང་ངུ་ཕྲ་ཞིང་ཕྲ་བ་སྤངས་པའི་ཕྱིར་དུ་ཚོགས་རྒྱ་ཆེན་པོ་བསོགས། དེ་ལྟར་
བསགས་པ་ལ་བརྟེན་ནས། སྒོམ་སྤངས་བདེན་འཛིན་འབྲིང་གི་ཆུང་ངུ་ཕྲ་ཞིང་ཕྲ་བའི་དངོས་གཉེན་བར་ཆད་མེད་ལམ་ཐོབ་པ་དང། ཉོན་སྒྲིབ་ཀྱི་དངོས་གཉེན་བར་ཆད་མེད་ལམ་ཐོབ་པ་དང། ས་བདུན་པའི་ཡེ་ཤེས་སྐད་ཅིག་ཐ་མར་ཐོབ་པར་འཇོག་དེས་
དྲངས་པའི་རྣམ་གྲོལ་ལམ་ཐོབ་པ་དང། ས་བདུན་པ་ནས། ས་བརྒྱད་པར་འཕོས་པ་དང། ཉོན་སྒྲིབ་མ་ལུས་པར་སྤངས་པ་དང། ས་བདུན་པའི་སྐད་ཅིག་ཐ་མའི་བར་ཆད་མེད་ལམ་གྱི་རྣམ་གྲོལ་ལམ་ཐོབ་པ་དུས་མཉམ་པ་ཡིན་ནོ། ཟེར་ན། སྟོང་ཉིད་
ལ་རྩེ་གཅིག་ཏུ་མཉམ་པར་བཞག་པའི་ཐེག་ཆེན་གྱི་སྦྱོར་ལམ་དྲོད་ཀྱི་ཡེ་ཤེས་དེ་ལ། སྟོང་ཉིད་ལ་གཉིས་སྣང་ནུབ་པ་ལྟར་སྣང་པའི། སྣང་ཚུལ་ཡོད་པར་ཐལ། ཐེག་ཆེན་གྱི་ཚོགས་ལམ་ནས་སྦྱོར་ལམ་དྲོད་དུ་འཕོ་ཚུལ་དེ་འཐད་པའི་ཕྱིར། འདོད་
ན༑ རྣམ་བཤད་སྙིང་པོ་རྒྱན་ལས། དེ་ལྟ་བུའི་སྟོང་ཉིད་རྟོགས་པའི། ཞི་ལྷག་ཟུང་འབྲེལ་ཐོག་མར་སྐྱེས་པ་ནི། སྦྱོར་ལམ་དྲོད་སྐྱེས་ཞེས་བྱ་ལ། དེའི་ཚེ་མཉམ་པར་བཞག་བཞིན་པའི་དུས་ཉིད་ན་ཡང། གཉིས་སྣང་ཡོད་པ་མྱོང་སྟོབས་
ཀྱིས་ངེས་ནུས་ཀྱང། སྦྱོར་ལམ་བཟོད་པ་ཐོབ་པ་སོགས་ཀྱི་ཚེ་དེ་ལྟར་ངེས་མི་ནུས་པས། ཉན་ཐོས་ཀྱི་ས་ལས། གཉིས་སྣང་ནུབ་པ་ལྟར་སྣང་གི་གཉིས་སྣང་ནུབ་པ་ནི་མ་ཡིན་ནོ། ཞེས་བཤད་དོ། ཞེས་གསུངས་པ་མི་འཐད་པར་ཐལ་
འདོད་པའི་ཕྱིར། གཞན་ཡང། སྟོང་ཉིད་ལ་རྩེ་གཅིག་ཏུ་མཉམ་པར་བཞག་པའི་ཐེག་ཆེན་གྱི་སྦྱོར་ལམ་མཉམ་བཞག་ཡེ་ཤེས་ཀྱི་སྟོང་ཉིད་གཟིགས་པའི་གཟིགས་ངོར་གཉིས་སྣང་ཡོད་པར་ཐལ། དེས་སྟོང་ཉིད་རིགས་པའི་རིགས་ངོར་

[049A] །གཉིས་སྣང་ཡོད་པའི་ཕྱིར། རྟགས་ཁས། འདོད་ན། དེས་སྟོང་ཉིད་ངེས་པའི་ངེས་ངོར། གཉིས་སྣང་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། དེས་སྟོང་ཉིད་ངེས་པའི་ངེས་ངོར་ཡོད་ན་སྟོང་
ཉིད་ཡིན་དགོས་པའི་ཕྱིར། གཞན་ཡང། བྱང་སེམས་སྦྱོར་ལམ་པའི་རྒྱུད་ཀྱི་ཇི་ལྟ་བ་རྟོགས་པའི་ཚད་མས། ཇི་ལྟ་བ་གཟིགས་པའི་གཟིགས་ངོར་གཉིས་སྣང་ཡོད་པར་ཐལ། སྟོང་ཉིད་ལ་རྩེ་གཅིག་ཏུ་མཉམ་པར་
བཞག་པའི་ཐེག་ཆེན་གྱི་སྦྱོར་ལམ་མཉམ་བཞག་ཡེ་ཤེས་ཀྱིས་སྟོང་ཉིད་གཟིགས་པའི་གཟིགས་ངོར་གཉིས་སྣང་ཡོད་པའི་ཕྱིར། འདོད་ན། དེས་ཇི་ལྟ་བ་གཟིགས་པའི་གཟིགས་ངོར། ཇི་སྙེད་པ་ཡོད་པར་ཐལ། འདོད་པའི་
ཕྱིར༑ འདོད་ན། ཇི་ལྟ་བ་རྟོགས་པའི་རྣམ་མཁྱེན་གྱིས་ཇི་ལྟ་བ་གཟིགས་པའི་གཟིགས་ངོར་ཇི་སྙེད་པ་ཡོད་པར་ཐལ་ལོ། ཁོ་ན་རེ། བྱང་སེམས་སྦྱོར་ལམ་པའི་རྒྱུད་ཀྱི་སྟོང་ཉིད་རྟོགས་པའི་རིགས་ཤེས་རྗེ་དཔག་གིས། སྟོང་ཉིད་
གཟིགས་པའི་གཟིགས་ངོར་གཉིས་སྣང་ཡོད་པར་ཐལ། དེས་སྟོང་ཉིད་གཟིགས་པའི་གཟིགས་ངོར་སྟོང་ཉིད་ཀྱི་དོན་སྤྱི་ཡོད་པའི་ཕྱིར་ཏེ། དེས་སྟོང་ཉིད་དོན་སྤྱིའི་ཚུལ་གྱི་རྟོགས་པའི་ཕྱིར། ཟེར་ན། མ་ཁྱབ། གཞན་ཡང་
ས་དང་པོའི་སྒོམ་ལམ་མེད་པར་ཐལ། ས་དང་པོ་ནས་ས་གཉིས་པར་འཕོ་ཚུལ་དེ་འཐད་པའི་ཕྱིར། འདོད་ན། རྒྱུད་བླ་མའི་དར་ཊིཀ་ལས། ས་དང་པོའི་སྐད་ཅིག་དང་པོ་ཤེས་བཟོད་སྐད་ཅིག་མ་བཅུ་དྲུག་གིས་བསྡུས་པའི་མཐོང་
བའི་ལམ་ཡིན་ལ། ས་དང་པོ་བསྐལ་པ་དུ་མའི་ཡུན་གྱི་རྫོགས་དགོས་པས། ས་དང་པོས་བསྡུས་པའི་སྒོམ་ལམ་ཡང་ཡོད་པར་ཤེས་པར་བྱའོ། ཞེས་གསུངས་པ་མི་འཐད་པར་ཐལ། འདོད་པའི་ཕྱིར། གཞན་ཡང་

[049B] ས་དང་པོའི་སྐད་ཅིག་ཐ་མར་གྱུར་པའི་བར་ཆད་མེད་ལམ་ཡང་ཡོད། ས་བཅུ་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་ཡང་ཡོད་པའི་ཕྱིར། དང་པོ་དེར་ཐལ། ས་བདུན་པ་ནས་
བརྒྱད་པར་འཕོ་ཚུལ་དེ་འཐད་པའི་ཕྱིར། གཉིས་པ་དེར་ཐལ། རྒྱུན་མཐའི་བར་ཆད་མེད་ལམ་ཡོད་པའི་ཕྱིར། གཞན་ཡང། ས་དང་པོའི་སྐད་ཅིག་ཐ་མར་གྱུར་པའི་བར་ཆད་མེད་ལམ་ཡོད་པར་ཐལ། བྱང་སེམས་ས་དང་པོ་བ་དེས་ས་དང་
པོའི་ངོས་སྐལ་གྱི་སྤང་བྱ་སྤངས་པ་དང། དེ་ས་གཉིས་པར་འཕོས་པ་དུས་མཉམ་པའི་ཕྱིར། དེར་ཐལ། བྱང་སེམས་ས་བདུན་པ་བ་དེས། ས་བདུན་པའི་ངོས་སྐལ་གྱི་སྤང་བྱ་སྤངས་པ་དང། ས་བརྒྱད་པར་འཕོས་པ་དུས་མཉམ། བྱང་
སེམས་ས་བཅུ་བ་པ་དེས། ས་བཅུའི་ངོས་སྐལ་གྱི་སྤངས་བྱ་སྤངས་པ་དང། སངས་རྒྱས་ཀྱི་སར་འཕོས་པ་དུས་མཉམ་པའི་ཕྱིར། དང་པོ་དེར་ཐལ། ས་བདུན་པ་ནས་བརྒྱད་པར་འཕོ་ཚུལ་དེ་འཐད་པའི་ཕྱིར། གཉིས་པ་
དེར་ཐལ། བྱང་སེམས་ས་བཅུ་བ་པ་དེས་རྒྱུན་མཐའི་བར་ཆད་མེད་ལམ་གྱི་ངོས་སྐལ་གྱི་སྤང་བྱ་སྤངས་པ་དང། སངས་རྒྱས་ཀྱི་སར་འཕོས་པ་དུས་མཉམ་པའི་ཕྱིར་ཏེ། དེས་ཤེས་སྒྲིབ་སྤངས་པ་དང། སངས་རྒྱས་ཀྱི་སར་འཕོས་པ་
དུས་མཉམ་པའི་ཕྱིར། ཁོ་ན་རེ། ཊིཀ་ཆེན་ལས། དེ་ཡང་སྒོམ་སྤངས་ཀྱི་ཉོན་མོངས་ལྷན་སྐྱེས་ཆེ་འབྲིང་དྲུག་ས་གཉིས་པ་ནས་བདུན་པའི་བར་གྱི་སྤོངས་པའི་ས་འདིའི་སྤང་བྱ་ལ་དགོངས་སོ། ཞེས་གསུངས་པ་མི་འཐད་པར་ཐལ། ས་
དང་པོའི་སྒོམ་ལམ་ཡོད་པའི་ཕྱིར། ཟེར་ན། མ་ཁྱབ། སྒོམ་སྤངས་ཉོན་མོངས་ཆེན་པོའི་ཆེན་པོ་དེ་ས་གཉིས་པའི་ངོས་སྐལ་གྱི་སྤང་བྱ་ཡིན་ཞིང། ས་གཉིས་པའི་གནས་སྐབས་སུ་དེ་སྤངས་ནུས་པ་ནས་བཟུང་སྟེ། སྒོམ་སྤངས་

[050A] །ཉོན་མོངས་འབྲིང་གི་ཆུང་ངུ། ས་བདུན་པའི་ངོས་སྐལ་གྱི་སྤང་བྱ་ཡིན་ཞིང། ས་བདུན་པའི་གནས་སྐབས་སུ་དེ་སྤོང་ནུས་པ་ལུང་དེའི་དོན་ཡིན་བྱས་པ་ལ། ཁོ་ན་རེ། ས་གཉིས་པའི་གནས་སྐབས་སུ། སྒོམ་
སྤངས་ཉོན་མོངས་ཆེན་པོའི་ཆེན་པོ་སྤངས་ནུས་པར་ཐལ། ལུང་དོན་དེ་འཐད་པའི་ཕྱིར། འདོད་ན། སྒོམ་སྤངས་ཉོན་མོངས་ཆེན་པོ་སྤངས་པའི་དམན་ལམ་སྔོན་དུ་མ་སོང་བའི། ས་གཉིས་པའི་ཡེ་ཤེས་ཡོད་པར་ཐལ། འདོད་
པའི་ཕྱིར། ཟེར་ན། མ་ཁྱབ། ཤེས་སྒྲིབ་སྤངས་པའི་ས་བཅུའི་ཡེ་ཤེས་ཡོད་པར་ཐལ། ས་བཅུའི་གནས་སྐབས་སུ་ཤེས་སྒྲིབ་སྤང་ནུས་པའི་ཕྱིར། ཁྱབ་པ་འགྲིག་རྟགས་དེར་ཐལ། རྒྱུན་མཐའི་གནས་སྐབས་སུ་ཤེས་
སྒྲིབ་སྤང་ནུས་པའི་ཕྱིར་ཏེ། ཤེས་སྒྲིབ་སྤང་ནུས་པའི་གནས་སྐབས་གཅིག་ཡོད་པའི་ཕྱིར། རང་ལུགས་ནི། ས་ནས་སར་འཕོ་བ་དེའི་ཚེ་ན། མཉམ་བཞག་ནས་མཉམ་བཞག་ཏུ་འཕོ་བ་ཡིན་ཞིང། དེ་ཡང་བར་ཆད་མེད་ལམ་
ནས་རྣམ་གྲོལ་ལམ་དུ་འཕོ་བ་ཡིན། ས་དང་པོ་ནས་གཉིས་པར་འཕོ་བའི་ཚེ་ན། བར་ཆད་མེད་ལཾ་ནས་རྣཾ་གྲོལ་ལམ་དུ་འཕོ་ཞིང། ས་བདུན་པ་ནས་བརྒྱད་པར་འཕོ་བའི་ཚེ་ན། བར་ཆད་མེད་ལམ་ནས་རྣམ་གྲོལ་ལམ་དུ་འཕོ་ས་བཅུ་
པ་ནས། སངས་རྒྱས་ཀྱི་སར་འཕོ་བ་དེའི་ཚེ་ན། བར་ཆད་མེད་ལམ་ནས་རྣམ་གྲོལ་ལམ་དུ་འཕོ་བ་ཡིན་པའི་ཕྱིར། དང་པོ་ཡིན་ཏེ། ས་དང་པོའི་སྐད་ཅིག་ཐ་མར་གྱུར་པའི་བར་ཆད་མེད་ལམ་ཡོད་པའི་ཕྱིར་ཏེ། དམན་
ལམ་སྔོན་དུ་མ་སོང་བའི་བྱང་སེམས་ས་དང་པོ་བ་དེས། ས་དང་པོའི་ངོས་སྐལ་གྱི་སྤང་བྱ་སྤངས་པ་དང། ས་གཉིས་པར་འཕོ་བ་དུས་མཉམ་པའི་ཕྱིར་ཏེ། དེས་ས་དང་པོས། ཡོངས་སྦྱོངས་རྫོགས་པ་དང། ས་གཉིས་པར་

[050B] རྒྱན་སྣང་ལས། ཇི་སྲིད་དུ་ས་གང་གི་ཡོངས་སུ་སྦྱོང་བ་མ་རྫོགས་པ་དེ་སྲིད་དུ་ས་དེ་ཡིན་ལ། རྫོགས་ནས་ནི་ས་གཞན་ཡིན་པར་ཤེས་པར་བྱའོ། ཞེས་གསུངས་པའི་ཕྱིར། གཉིས་པ་གྲུབ་སྟེ། ས་
བདུན་པའི་སྐད་གཅིག་མར་གྱུར་པའི་བར་ཆད་མེད་ལམ་ཡོད་པའི་ཕྱིར་རོ། ལྔ་པ་སྒྲ་བཤད་ནི། ཐེག་ཆེན་གྱི་མཐོང་ལམ་ཆོས་ཅན། ཁྱོད་ལས་ཞེས་བཤད་པའི་རྒྱུ་མཚན་ཡོད་དེ། ཡོན་ཏན་དུ་མའི་གཞི་རྟེན་བྱེད་པའི་རྒྱུ་མཚན་དེ་ལྟར་བརྗོད་པའི་
པའི་ཕྱིར། སྦྱོར་བ་ནི། ཐེག་ཆེན་གྱི་མཐོང་ལམ་བར་ཆད་མེད་ལམ་ཆོས་ཅན། འཇིག་རྟེན་ལས་འདས་པའི་ས་དང་པོ་ཡིན་ཏེ། བདེན་སྟོང་ལ་གཉིས་སྣང་ནུབ་པའི་ཐེག་ཆེན་གྱི་མཐོང་ལམ་ཡིན་པའི་ཕྱིར། དེས་ནས་བཟུང་སྟེ་དེ་ནི་ཐོབ་པར་
གྱུར་པ་ཡི། ཞེས་སོགས་ཀྱི་དོན་ལ་ཁ་ཅིག་བྱང་ཆུབ་སེམས་དཔའ་ཡིན་ན། བྱང་སེམས་འཕགས་པ་ཡིན་པས་ཁྱབ་ཟེར་བ་མི་འཐད་དེ། བྱང་སེམས་སོ་སྐྱེ་དེ་བྱང་ཆུབ་སེམས་དཔའ་ཡིན་པའི་ཕྱིར། དེར་ཐལ། ཐེག་ཆེན་སེམས་བསྐྱེད་
རྒྱུད་ལ་སྐྱེས་མ་ཐག་པའི་གང་ཟག་དེ། བྱང་ཆུབ་སེམས་དཔའ་ཡིན་པའི་ཕྱིར་ཏེ། དེ་རྒྱལ་བའི་སྲས་ཡིན་པའི་ཕྱིར་ཏེ། དེར་ཐལ། དེ་རིང་སངས་རྒྱས་རིགས་སུ་སྐྱེས། སངས་རྒྱས་སྲས་སུ་ང་གྱུར་ཏོ། ཞེས་གསུངས་པའི་ཕྱིར་
ཁོ་ན་རེ། བྱང་སེམས་སོ་སྐྱེ་ཆོས་ཅན། དོན་དམ་སེམས་བསྐྱེད་ཐོབ་པའི་གང་ཟག་ཡིན་པར་ཐལ། བྱང་ཆུབ་སེམས་དཔའ་ཡིན་པའི་ཕྱིར། ཁྱབ་སྟེ། དེ་ནས་བཟུང་སྟེ་དེ་ནི་ཐོབ་པར་གྱུར་པ་ཡིན། ཞེས་སོགས་གསུངས་པའི་ཕྱིར། ཟེར་ན་
མ་ཁྱབ་སྟེ། དོན་དམ་སེམས་སྐྱེད་ཐོབ་པའི་བྱང་ཆུབ་སེམས་དཔའ་ཡིན་ན། དོན་དམ་པའི་བྱང་ཆུབ་སེམས་དཔའ་ཡིན་དགོས་པ་ལུང་དེའི་དོན་ཡིན་པའི་ཕྱིར། རང་ལུགས་ནི། བྱང་སེམས་ས་དང་པོ་བ་ཆོས་ཅན། དོན་དམ་པའི་བྱང་ཆུབ་

[051A] །སེམས་དཔའ་ཡིན་ཏེ། དོན་དམ་པའི་སེམས་བསྐྱེད་ཐོབ་པའི། བྱང་ཆུབ་སེམས་དཔའ་ཡིན་པའི་ཕྱིར། འདི་ནི་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། ཞེས་སོགས་ཀྱི་དོན་ལ། ཁ་ཅིག་
བྱང་སེམས་ས་དང་པོ་བ་དེ། དོན་དམ་པའི་དེ་བཞིན་གཤེགས་པའི་རིགས་སུ་སྐྱེས་པ། དེའི་དོན་ཡིན་ཟེར་ན། འོ་ན། དེ་དོན་དམ་པའི་དེ་བཞིན་གཤེགས་པའི་རིགས་ཡིན་པར་ཐལ། ལུང་དོན་དེ་འཐད་པའི་ཕྱིར། འདོད་ན་
དོན་དམ་པའི་དེ་བཞིན་གཤེགས་པར་འགྱུར་རུང་ཡིན་པར་ཐལ། འདོད་པའི་ཕྱིར། འདོད་ན། དེ་རང་དོན་ཆོས་སྐུར་འགྱུར་རུང་ཡིན་པར་ཐལ། འདོད་པའི་ཕྱིར། འདོད་ན། སངས་རྒྱས་འཕགས་པ་དེ་རང་དོན་ཆོས་སྐུ་
ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གཞན་དོན་གཟུགས་སྐུ་ཡིན་པའི་ཕྱིར། ཆོས་ཅན་དེའི་ཕྱིར། རང་ལུགས་ནི། བྱང་སེམས་ས་དང་པོ་བ་ཆོས་ཅན། དེ་བཞིན་གཤེགས་པའི་རིགས་སུ་ངེས་པར་སྐྱེས་པ་ཡིན་ཏེ་
སངས་རྒྱས་ཀྱི་ས་ཀུན་ཏུ་འོད་ཐོབ་པར་འགྲོ་བའི་ལམ་རྒྱུད་ལ་སྐྱེས་པའི་རྒྱལ་སྲས་འཕགས་པ་ཡིན་པའི་ཕྱིར། འདི་ནི་འཕགས་པ་བརྒྱད་པ་ཇི་ལྟ་དེ་ལྟར་ཉེ་བར་བསྟན། ཞེས་སོགས་ཀྱི་སྐབས་སུ། ཁ་ཅིག་བྱང་སེམས་ས་དང་
པོ་བ་ཆོས་ཅན། ཁྱོད་ལ་རྒྱུན་ཞུགས་ཞུགས་པ་འཕགས་པ་བརྒྱད་པའི་མིང་གི་བཏགས་ནས་སྟོན་པའི་རྒྱུ་མཚན་ཡོད་དེ། ཁྱོད་དེ་དང་སྤང་རྟོགས་ཆ་འདྲ་བའི་རྒྱུ་མཚན་གྱིས། དེ་ལྟར་བསྟན་པ་ཡིན་པའི་ཕྱིར། ཞེས་ཟེར་ན། རྒྱུན་
ཞུགས་ཞུགས་པའི་རྒྱུད་ལ་སྤངས་རྟོགས་ཡོད་པར་ཐལ། སྦྱོར་བ་དེ་འཐད་པའི་ཕྱིར། འདོད་ན། དེའི་རྒྱུད་ལ་སྤངས་པ་ཡོད་པར་ཐལ། འདོད་པའི་ཕྱིར། འདོད་ན། དེའི་རྒྱུད་ལ་འགོག་བདེན་ཡོད་པར་ཐལ། འདོད་པའི་ཕྱིར་

[051B] དེའི་རྒྱུད་ལ་སྤངས་པ་ཡོད་པར་ཐལ། སོ་སོ་སྐྱེ་བོའི་རྒྱུད་ལ་སྤངས་པ་ཡོད་པའི་ཕྱིར། དེའི་རྒྱུད་ལ་འདོད་ཉོན་སྤངས་པའི་སྤངས་པ་ཡོད་པའི་ཕྱིར་ཏེ། འདོད་ཉོན་དགུ་པ་སྤངས་པའི་སོ་སྐྱེ་ཡོད་པའི་ཕྱིར་ཏེ། མཐོང་ལམ་
གྱི་སྔ་རོལ་དུ་འདོད་ཉོན་དགུ་པ་སྤངས་པའི་ཕྱིར་མི་འོང་ཡོད་པའི་ཕྱིར། དེར་ཐལ། འབྲས་བུ་ཐོད་རྒལ་བའི་ཕྱིར་མི་འོང་ཡོད་པའི་ཕྱིར། མ་ཁྱབ། བྱས་པ་ལ། ཆགས་བྲལ་སྔོན་སོང་གི་ཕྱིར་མི་འོང་ཡོད་པར་ཐལ། འབྲས་བུ་ཐོད་རྒལ་བའི་
ཕྱིར་མི་འོང་ཡོད་པའི་ཕྱིར། འདོད་ན། མཐོང་ལམ་གྱི་སྔ་རོལ་དུ་འདོད་ཉོན་དགུ་པ་ལ་ཆགས་པ་དང་བྲལ་བའི་ཕྱིར་མི་འོང་ཡོད་པར་ཐལ། འདོད་པའི་ཕྱིར། ཟེར་ན། མ་ཁྱབ་ཏེ། ཆགས་བྲལ་སྔོན་སོང་ཞེས་པའི་ཆགས་པ་དེ། འཇིག་རྟེན་
པའི་སྒོམ་སྤངས་སུ་གྱུར་པའི་འདོད་ཉོན་ལ་བྱེད་ཅིང། མཐོང་ལམ་གྱི་སྔ་རོལ་ཏུ་འཇིག་རྟེན་པའི་སྒོམ་སྤངས་སུ་གྱུར་པའི་འདོད་ཉོན་དགུ་པ་ལ་ཆགས་པ་དང་བྲལ་བའི་ཕྱིར་མི་འོང་ཡོད་པའི་ཕྱིར། ཁ་ཅིག་འདིའི་སྐབས་ཀྱི་འཕགས་པ་བརྒྱད་
པ་དེ། རྒྱུ་ཞུགས་འབྲས་གནས་ལ་བྱེད་ཟེར་པ་མི་འཐད་དེ། དེ་དགྲ་བཅོམ་འབྲས་གནས་ནས་མར་བསྒྲང་བའི་འཕགས་པ་བརྒྱད་པ་ཡང་མ་ཡིན། རྒྱུན་ཞུགས་ཞུགས་པ་ནས་ཡར་བསྒྲང་བའི་འཕགས་པ་བརྒྱད་པ་ཡང་མ་ཡིན་པའི་ཕྱིར་
དང་པོ་གྲུབ་ཏེ། དེ་དགྲ་བཅོམ་འབྲས་གནས་ནས་མར་བསྒྲང་པའི་འཕགས་པ་བདུན་པ་ཡིན་པའི་ཕྱིར། གཉིས་པ་གྲུབ་སྟེ། དེ་རྒྱུན་ཞུགས་ཞུགས་པ་ནས་ཡར་བསྒྲང་བའི་འཕགས་པ་གཉིས་པ་ཡིན་པའི་ཕྱིར། ཁོ་ན་རེ། རང་
འགྲེལ་ལས། མདོར་ན་ཇི་ལྟར་འཕགས་པ་རྒྱུན་དུ་ཞུགས་པ་ལ་རང་དང་རྗེས་སུ་མཐུན་པའི་འཕགས་པའི་ཆོས་རྟོགས་པ་ལས་སྐྱོན་དང་བྲལ་ཞིང་ཡོན་ཏན་འབྱུང་བ་དེ་བཞིན་དུ། བྱང་ཆུབ་སེམས་དཔའ་འདི་ལ་ཡང། ས་རྟོགས་པ་

[052A] །ལས་རང་དང་འཚམ་པའི་ཡོན་ཏན་འབྱུང་བ་དང། སྐྱོན་ཟད་པར་རྒྱུན་ཞུགས་ཞུགས་པའི་དཔེའི་སྒོ་ནས་ཡོངས་སུ་གསལ་བར་བྱས་པ་ཡིན་ནོ། ཞེས་གསུང་པ་མི་འཐད་པར་ཐལ། ཉིད་ཀྱི་དམ་བཅའ་དེ་འཐད་པའི་ཕྱིར་
ཟེར་ན། མ་ཁྱབ། ཁ་ཅིག་རྒྱུན་ཞུགས་འབྲས་གནས་དེ་འཕགས་པ་བརྒྱད་པ་ཡིན་ཏེ། དེ་དགྲ་བཅོམ་ཞུགས་འབྲས། ཕྱིར་མི་འོང་ཞུགས་འབྲས། ཕྱིར་འོང་ཞུགས་འབྲས། རྒྱུན་ཞུགས་ཞུགས་འབྲས་སུ་བསྒྲང་བའི་འཕགས་པ་
བརྒྱད་པ་ཡིན་ཟེར་རོ། རང་ལུགས་ནི། བྱང་སེམས་ས་དང་པོ་བ་ཆོས་ཅན། ཁྱོད་ལ་རྒྱུན་ཞུགས་ཞུགས་པ་འཕགས་པ་བརྒྱད་པའི་མིང་གི་བཏགས་ནས་སྟོན་པའི་རྒྱུ་མཚན་ཡོད་དེ། རྒྱུན་ཞུགས་ཞུགས་པ་འཕགས་པ་བརྒྱད་པ་དེས་འཕགས་པའི་
ཆོས་ཐོབ་པ་ལས། རང་དང་རྗེས་སུ་མཐུན་པའི་སྤངས་རྟོགས་ཀྱི་ཡོན་ཏན་རྣམས་འབྱུང་བར་འགྱུར་བ་དེ་བཞིན་དུ། ཁྱོད་ཀྱི་ཀྱང་ས་ཐོབ་པ་ལས། དེ་དང་རྗེས་སུ་མཐུན་པར་སྐྱོན་ཟད་ཅིང་ཡོན་ཏན་ཁྱད་པར་ཅན་འབྱུང་བར་
འགྱུར་བའི་རྒྱུན་མཚན་གྱིས་དེ་ལྟར་བསྟན་པ་ཡིན་པའི་ཕྱིར། རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང། ཞེས་སོགས་ཀྱི་སྐབས་སུ། བཤད་བྱའི་ལུང་འགོད་པ་དང། ལུང་གི་དོན་བཤད་པ་གཉིས་
དང་པོ་ནི། བྱམས་པའི་རྣམ་པར་ཐར་པའི་མདོ་ལས། རིགས་ཀྱི་བུ། འདི་ལྟ་སྟེ། དཔེར་ན། རྒྱལ་པོའི་བུ་སྐྱེས་ནས་རིང་པོ་མ་ལོན་པ། རྒྱལ་པོའི་མཚན་དང་ལྡན་པ་ནི་བློན་པོའི་ཚོགས་རྒན་པོ་གཙོ་བོར་གྱུར་བ་ཐམས་ཅད་
ཀྱང༑ རིགས་ཀྱི་བདག་ཉིད་ཆེ་བའི་དབང་གིས་ཟིལ་གྱིས་གནོན་ཏོ། དེ་བཞིན་དུ་བྱང་ཆུབ་སེམས་དཔའ་ལས་དང་པོ་པ་བྱང་ཆུབ་ཏུ་སེམས་བསྐྱེད་ནས་རིང་པོ་མ་ལོན་པ། དེ་བཞིན་གཤེགས་པ་ཆོས་ཀྱི་རྒྱལ་པོའི་རིགས་སུ་

[052B] བྱང་ཆུབ་ཀྱི་སེམས་དང་སྙིང་རྗེའི་དབང་གིས་ཉན་ཐོས་དང། རང་སངས་རྒྱས་ཡུན་རིང་དུ་ཚངས་པར་སྤྱད་པ་རྣམས་ཟིལ་གྱིས་གནོན་ཏོ། རིགས་ཀྱི་བུ་འདི་ལྟ་སྟེ། དཔེར་ན། ནམ་མཁའ་ལྡིང་གི་དབང་པོ་ཆེན་པོའི་ཕྲུ་གུ་སྐྱེས་ནས་རིང་པོ་མ་ལོན་
པའི་གཤོག་པའི་རླུང་གི་ཤུགས་དང། མིག་ཡོངས་སུ་དག་པའི་ཡོན་ཏན་གང་ཡིན་པ་དེ་ནི། དེ་ལས་གཞན་པའི་བྱའི་ཚོགས་མ་ལུས་པ་རྒས་པར་གྱུར་པ་ཐམས་ཅད་ལ་ཡོད་པ་མ་ཡིན་ནོ། དེ་བཞིན་དུ་བྱང་ཆུབ་སེམས་དཔའ་བྱང་ཆུབ་ཏུ་སེམས་
དང་པོ་སྐྱེད་པ། དེ་བཞིན་གཤེགས་པ་ནམ་མཁའ་ལྡིང་གི་དབང་པོ་ཆེན་པོའི་རིགས་ཀྱི་རྒྱུད་དུ་ཡང་དག་པར་བྱུང་བ་ནམ་མཁའ་ལྡིང་གི་དབང་པོ་ཆེན་པོའི་ཕྲུ་གུ་ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་གཤོག་པའི་སྟོབས་ཀྱིས་ཕ་རོལ་
གནོན་པ་དང། ལྷག་པའི་བསམ་པ་ཡོངས་སུ་དག་པའི་མིག་གི་ཡོན་ཏན་གང་ཡིན་པ་དེ་ནི། བསྐལ་པ་བརྒྱ་སྟོང་དུ་ངེས་པར་འབྱུང་བའི་ཉན་ཐོས་དང། རང་སངས་རྒྱས་ཐམས་ཅད་ལ་ཡོད་པ་མ་ཡིན་ནོ། ཞེས་གསུངས་
གཉིས་པ་ལ། འགྲེལ་བཤད་ཀྱི་ལུགས་དགག་པ་དང། རང་ལུགས་བཞག་པ་རྣམ་པ་གཉིས། དང་པོ། འགྲེལ་བཤད་མཁན་པོ་ན་རེ། མདོ་འདི་ལས། བྱང་ཆུབ་ཏུ་སེམས་བསྐྱེད་ནས་རིང་པོར་མ་ལོན་པ་ཞེས་པ་དང་
བྱང་ཆུབ་ཏུ་སེམས་དང་པོ་བསྐྱེད་པ་ཞེས་པའི་སྐབས་ཀྱི་བྱང་ཆུབ་ཀྱི་སེམས་དེ། རགས་པ་བརྡ་ལས་བྱུང་བའི་སེམས་བསྐྱེད་དང། དེའི་སྐབས་ཀྱི་བྱང་སེམས་ལས་དང་པོ་བ་ཡང་བྱང་སེམས་ཚོགས་ལམ་པ་
ལ་བྱེད། ཅེས་གསུངས། དེ་སྐད་དུ་ཡང། འགྲེལ་བཤད་ལས། བྱང་ཆུབ་ཏུ་སེམས་བསྐྱེད་ནས་རིང་པོ་མ་ལོན་པ། ཞེས་བྱ་བ་འདིས་ནི། བརྡ་ལས་བྱུང་པའི་བྱང་ཆུབ་ཀྱི་སེམས་བསྐྱེད་པ་བསྟན་པ་

[053A] །ཡིན་ནོ། དེའི་ཕྱིར་བྱང་ཆུབ་སེམས་དཔའ་ལས་དང་པོ་བ་ཞེས་བྱ་བར་སྨོས་སོ། ཞེས་གསུངས། དེ་འགོག་པ་ལ། ཊིཀ་ཆེན་ལས། འགྲེལ་བཤད་ལས་ལུང་དེ་གཉིས་ཀྱི་དོན་བརྡ་ལས་བྱུང་བའི་
སེམས་བསྐྱེད་ལ་བཤད་མོད་ཀྱང། ལས་དང་པོ་བ། སེམས་བསྐྱེད་ནས་རིང་པོ་མ་ལོན་པ་ཞེས་གསུང་པ་ནི། དོན་དམ་པའི་སེམས་བསྐྱེད་ལ་ལྟོས་ནས་ཡིན་ལ། སྔར་དེ་བཞིན་གཤེགས་པའི་རིགས་སུ་སྐྱེས་
པ་ས་དང་པོ་ནས་ཡིན་པར་གསུངས་པ་དང། ལུང་སྔ་ཕྱི་གཉིས་ཀ་ནི། དཔེ་སོ་སོ་བ་ཙམ་མ་གཏོགས་པ་དོན་གཅིག་ཡིན་པའི་ཕྱིར་དང། རྩ་བའི་ཚིག་རྐང་གསུམ་གྱི་དོན་ཡང་མདོ་དེའི་དོན་བསྡུས་པར་སྣང་བའི་ཕྱིར་
དང༑ ལྷག་པའི་བསམ་པ་དག་པའི་སེམས་བསྐྱེད་ནི་ས་དང་པོའི་སེམས་བསྐྱེད་ལ་མདོ་སྡེ་རྒྱན་ལ་སོགས་པ་མང་པོ་ལས་གསུངས་པའི་ཕྱིར་རོ། ཞེས་གསུངས། དེའི་དོན་ནི། བྱམས་པའི་རྣམ་པར་ཐར་པའི་མདོ་ལས་
གསུངས་པའི་བྱང་ཆུབ་སེམས་དང་པོ་བསྐྱེད་པ། ཞེས་པའི་སེམས་སྐྱེད་དང་པོ་དེ། རགས་པ་བརྡ་ལས་བྱུང་བའི་སེམས་བསྐྱེད་ལ་བྱེད་མི་རིགས་པར་ཐལ། དེ་དོན་དམ་པའི་སེམས་བསྐྱེད་དང་པོ་ལ་བྱེད་རིགས་པའི་ཕྱིར་
ཏེ༑ མདོ་དེ་དོན་དམ་པའི་སེམས་དང་པོ་བསྐྱེད་པའི་བྱང་ཆུབ་སེམས་དཔའི་རྒྱུད་ཀྱི་ཡོན་ཏན་ལ་དོགས་པ་གཅོད་པའི་སྐབས་ཡིན་པའི་ཕྱིར། གཞན་དུ་ན། དབུ་མ་འཇུག་པ་ལས། སེམས་བསྐྱེད་བཅུ་གསུངས་པའི་
སེམས་བསྐྱེད་དང་པོ་དེ། དོན་དམ་པའི་སེམས་བསྐྱེད་དང་པོ་ལ་བྱེད་མི་རིགས་པར་ཐལ། མདོ་དེའི་སྐབས་ཀྱི་སེམས་བསྐྱེད་དང་པོ་དེ། དོན་དམ་པའི་སེམས་བསྐྱེད་དང་པོ་ལ་བྱེད་མི་རིགས་པའི་ཕྱིར། རིགས་པ་

[053B] ཞེས་པའི་སྐབས་ཀྱི་བྱང་ཆུབ་སེམས་དཔའ་དེ། བྱང་སེམས་ཚོགས་ལམ་པ་ལ་བྱེད་མི་རིགས་པར་ཐལ། དེ་བྱང་སེམས་ས་དང་པོ་བ་ལ་བྱེད་རིགས་
པའི་ཕྱིར་ཏེ། འདི་ནི་དེ་བཞིན་གཤེགས་པ་རྣམས་ཀྱི་རིགས་སུ་འང་སྐྱེས་པ་སྟེ། ཞེས་པའི་སྐབས་ཀྱི་བྱང་ཆུབ་སེམས་དཔའ་དེ་བྱང་སེམས་ས་དང་པོ་བ་ལ་བྱེད་རིགས་པའི་ཕྱིར། འོ་ན། ལུང་སྔ་ཕྱི་གཉིས་དཔེ་སོ་སོ་བ་ཙམ་མ་གཏོགས་དོན་
གཅིག་ཡིན་པའི་ཕྱིར། ཞེས་པའི་དོན་གང་ཡིན་ཞེ་ན། འདིའི་དོན་ལ་ཁ་ཅིག་མདོ་སྔ་ཕྱི་གཉིས་ཀྱི་བསྟན་པའི་ཟིལ་གྱི་གནོན་བྱེད་ཀྱི་སེམས་བསྐྱེད་དེ། བྱང་སེམས་སོ་སྐྱེའི་སེམས་བསྐྱེད་ལ་བྱེད་མི་རིགས་པར་ཐལ། དེ་ལྷག་
བསམ་དག་པའི་སེམས་སྐྱེད་ལ་བྱེད་རིགས་པ་གང་ཞིག་ལྷག་བསམ་དག་པའི་སེམས་བསྐྱེད་ས་དང་པོ་ཡན་ཆད་ཀྱི་སེམས་བསྐྱེད་ལ་མདོ་སྡེ་རྒྱན་ལ་སོགས་པ་མང་པོ་ལས་གསུངས་པའི་ཕྱིར། རྟགས་དང་པོ་གྲུབ་སྟེ། མདོ་སྔ་ཕྱི་གཉིས་
པོ་དེ་དཔེ་སོ་སོ་བ་ཙམ་མ་གཏོགས་དོན་གཅིག་ཡིན་པ་གང་ཞིག་མདོ་ཕྱི་མས། ལྷག་པའི་བསམ་པ་ཡོངས་སུ་དག་པའི་མིག་གི་ཡོན་ཏན་གང་ཡིན་པ་དེ་ནི། ཞེས་ཟིལ་གྱི་གནོན་བྱེད་ཀྱི་སེམས་བསྐྱེད་དེ། ལྷག་བསམ་དག་པའི་
སེམས་བསྐྱེད་ལ་དངོས་སུ་བཤད་པའི་ཕྱིར། ཟེར་བ་མི་འཐད་དེ། འགྲེལ་བཤད་མཁན་པོ་ལ། བྱམས་པའི་རྣམ་པར་ཐར་བའི་མདོ་ཚན་སྔ་ཕྱི་གཉིས་དོན་གཅིག་མི་གཅིག་དོགས་པ་ཙམ་ཡང་མེད་པའི་ཕྱིར་དང། མདོ་ཕྱི་མས་
བསྟན་པའི་ལྷག་པའི་བསམ་པ། ལྷག་བསམ་དག་པའི་སེམས་བསྐྱེད་ལ་བྱེད་པ། འགྲེལ་བཤད་མཁན་པོ་ལ། བསྒྲུབ་བྱ་ཡིན་གྱི་སྒྲུབ་བྱེད་དུ་འགོད་མི་རིགས་པའི་ཕྱིར། དེ་བཞིན་དུ། ཁ་ཅིག་བྱམས་པའི་རྣམ་པར་ཐར་

[054A] །པའི་མདོ་ལས་གསུང་པའི་ཟིལ་གྱིས་གནོན་བྱེད་ཀྱི་སེམས་བསྐྱེད་དེ། ས་དང་པོའི་སེམས་བསྐྱེད་ལ་བྱེད་རིགས་ཏེ། དེ་བཞིན་གཤེགས་པ་ནམ་མཁའ་ལྡིང་གི་དབང་པོ་ཆེན་པོའི་རིགས་ཀྱི་རྒྱུད་དུ་ཡང་དག་པར་བྱུང་བ་
བ་ཞེས་པའི་སྐབས་ཀྱི་བྱང་ཆུབ་སེམས་དཔའ་དེ། བྱང་སེམས་ས་དང་པོ་བ་ལ་བྱེད་རིགས་པའི་ཕྱིར། དེ་རིགས་ཏེ། མདོ་ཚན་དང་པོའི་སྐབས་སུ། དེ་བཞིན་གཤེགས་པ་ཆོས་ཀྱི་རྒྱལ་པོའི་རིགས་སུ་སྐྱེས་པ། ཞེས་པའི་
སྐབས་ཀྱི་བྱང་ཆུབ་སེམས་དཔའ་དེ། བྱང་སེམས་ས་དང་པོ་བ་ལ་བྱེད་རིགས་པའི་ཕྱིར། ཁྱབ་སྟེ། བྱམས་པའི་རྣམ་པར་ཐར་པའི་མདོ་སྔ་ཕྱི་གཉིས་ཀ་དཔེ་སོ་སོ་བ་ཙམ་མ་གཏོགས་དོན་གཅིག་ཡིན་པའི་ཕྱིར། རྩ་བའི་
རྟགས་གྲུབ་སྟེ། འདི་ནི་དེ་བཞིན་གཤེགས་པ་རྣམས་ཀྱི་རིགས་སུ་འང་སྐྱེས་པ་སྟེ། ཞེས་པའི་སྐབས་ཀྱི་བྱང་ཆུབ་སེམས་དཔའ་དེ། བྱང་སེམས་ས་དང་པོ་བ་ལ་བྱེད་རིགས་པའི་ཕྱིར། ཞེས་པ་ཊིཀ་ཆེན་གྱི་དོན་ཡིན་
སྙམ་ན་ཡང་མི་འཐད་དེ། གོང་དུ་བཀག་ཟིན་པའི་ཕྱིར། རང་ལུགས་ནི། འགྲེལ་བཤད་མཁན་པོ་ན་རེ། བྱམས་པའི་རྣམ་པར་ཐར་པའི་མདོ་ལས་གསུངས་པའི། ཉན་རང་ཟིལ་གྱི་གནོན་བྱེད་ཀྱི་སེམས་
བསྐྱེད་དེ། རིགས་པ་བརྡ་ལས་བྱུང་བའི་སེམས་བསྐྱེད་ལ་བྱེད། ས་བཅུ་པའི་མདོ་ལས། སེམས་བསྐྱེད་མ་ཐག་ཏུ་ལྷག་པའི་བསམ་པའི་ཆེ་བ་ཉིད་ཀྱིས་ཉན་ཐོས་དང། རང་སངས་རྒྱས་ཐམས་ཅད་ཟིལ་གྱིས་གནོན་
གྱི༑ ཞེས་པའི་སྐབས་ཀྱི་སེམས་བསྐྱེད་དེ། བྱང་སེམས་ས་དང་པོའི་སེམས་བསྐྱེད་ལ་བྱེད། ཞེས་ཟེར། དེ་ལྟར་ཡང། འགྲེལ་བཤད་ལས། དོན་དམ་པའི་བྱང་ཆུབ་ཀྱི་སེམས་ཀྱི་ཉན་ཐོས་དང་རང་སངས་རྒྱས་ཟིལ་

[054B] འཕགས་པ་ས་བཅུ་པ་ལས་ཞེས་བྱ་བ་ལ་སོགས་པ་སྨོས་ཏེ། ཞེས་དང། དེ་ལྟར་བརྡ་ལས་བྱུང་བའི་བྱང་ཆུབ་སེམས་བསྐྱེད་པའི་སྟོབས་རྣམས་ཀྱི་དབང་གི་ཉན་
ཐོས་དང། རང་སངས་རྒྱས་དག་ཟིལ་གྱིས་གནོན་པ་ཉིད་དུ་བསྟན་ནས། དེ་ནི་དོན་དམ་པའི་སེམས་བསྐྱེད་དང་པོ་ལ། ཉན་ཐོས་དང་རང་སངས་རྒྱས་ཟིལ་གྱིས་གནོན་པའི་ནུས་པ་ཡོད་པ་འགྲེལ་པས་བསྟན་པ་དང། དེ་བཞིན་
དུ་གནས་སྐབས་གང་ན་རྟོགས་པའི་དབང་གི་བྱང་ཆུབ་སེམས་དཔའ། ཉན་ཐོས་དང། རང་སངས་རྒྱས་ཟིལ་གྱིས་གནོན་པ་དེ་བསྟན་པར་བྱའི་ཕྱིར། དེ་ནི་རིང་དུ་སོང་བར། ཞེས་བྱ་བ་ལས་སོགས་པ་ལ། ཞེས་གསུངས་
དེ་འགོག་པ་ལ། ཊིཀ་ཆེན་ལས། ལུང་སྔ་ཕྱི་གཉིས་ཀ་ནི། དཔེ་སོ་སོ་བ་ཙམ་མ་རྟོགས། ཞེས་སོགས་གསུངས། དེའི་དོན་ནི་འགྲེལ་བཤད་ཀྱི་ལུགས་དེ་མི་འཐད་དེ། བྱམས་པའི་རྣམ་པར་ཐར་པའི་མདོ་ལས་གསུངས་པའི་
ཉན་རང་ཟིལ་གྱིས་གནོན་བྱེད་ཀྱི་སེམས་བསྐྱེད་དེ། ས་དང་པོའི་སེམས་བསྐྱེད་ལ་བྱེད་རིགས་པར་ཐལ། དེ་ལས་གསུངས་པའི་ལྷག་པའི་བསམ་པ་ཡོངས་སུ་དག་པའི་མིག་གི་ཡོན་ཏན་གང་ཡིན་པ་དེ་ནི། ཞེས་པའི་ལྷག་པའི་
བསམ་པ་དེ། ས་དང་པོའི་སེམས་བསྐྱེད་ལ་བྱེད་རིགས་པའི་ཕྱིར་ཏེ། ས་བཅུ་པའི་མདོ་ལས། སེམས་བསྐྱེད་མ་ཐག་ཏུ་ལྷག་པའི་བསམ་པ་ཆེ་བ་ཉིད་ཀྱིས། ཞེས་པའི་ལྷག་པའི་བསམ་པ་དེ། ས་དང་པོའི་སེམས་
བསྐྱེད་ལ་བྱེད་རིགས་པའི་ཕྱིར། ཁྱབ་སྟེ། བྱམས་པའི་རྣམ་པར་ཐར་པའི་མདོ་ལས། ནམ་མཁའ་ལྡིང་གི་དབང་པོ་ཆེན་པོའི་ཕྲུ་གུ། ཞེས་སོགས་ཀྱི་མདོ་འདི་དང། ས་བཅུ་པའི་མདོ་ལས། སེམས་བསྐྱེད་མ་

[055A] །ཐག་དུ་ལྷག་པའི་བསམ་པའི་ཆེ་བ་ཉིད་ཀྱི། ཞེས་སོགས་ཀྱི་མདོ་འདི་ཉིད། དཔེ་སོ་སོ་བ་ཙམ་མ་གཏོགས་དོན་གཅིག་ཡིན་པའི་ཕྱིར་ཏེ། དེ་གཉིས་ཀ་རྫོགས་པའི་བྱང་ཆུབ་སེམས་ལྟ་དང་པོ་ལ་གནས་
ཀྱང་ཞེས་པའི་བཤད་བྱ་རྩ་བའི་མདོ་ཡིན་པ། མཚུངས་པའི་ཕྱིར། དེར་ཐལ། དང་པོ་དེ་དེའི་བཤད་བྱ་རྩ་བའི་མདོ་ཡིན་པ་གང་ཞིག་ས་བཅུ་པའི་མདོ་དེ་དེའི་བཤད་བྱ་རྩ་བའི་མདོ་ཡིན་པའི་ཕྱིར། ཕྱི་མ་གྲུབ་སྟེ། དེའི་
བཤད་བྱ་རྩ་བའི་མདོ་གྱུར་པའི་ས་བཅུ་པའི་མདོ་གཅིག་ཡོད་པའི་ཕྱིར། ཊིཀ་ཆེན་ལས། འདིར་ས་དང་པོ་སོགས་ཀྱི་བཤད་པ་ནི། མདོ་སྡེ་ས་བཅུ་པ་ལ་བརྟེན་ནས་འཆད་ལ། ཞེས་གསུངས་པའི་ཕྱིར། རྩ་བའི་ཚིག་རྐང་གསུམ་
གྱི་དོན། ཡང་ཞེས་སོགས་ཀྱི་དོན་ནི། བྱམས་པའི་རྣམ་པར་ཐར་བའི་མདོ་ལས་གསུངས་པའི་བྱང་ཆུབ་སེམས་དཔའ་དེ་བྱང་སེམས་ས་དང་པོ་བ་ལ་བྱེད་རིགས་པར་ཐལ། རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང་
ཞེས་པའི་སྐབས་ནས། བསྟན་པའི་བྱང་སེམས་དེ། བྱང་སེམས་ས་དང་པོ་པ་ལ་བྱེད་རིགས་པའི་ཕྱིར། ཁྱབ་སྟེ། རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང། ཞེས་པ་འདི་མདོ་དེ་གཉིས་ཀའི་དོན་འཆད་བྱེད་
ཡིན་པའི་ཕྱིར། རྟགས་འགྲེལ་བཤད་མཁན་པོས་ཁས་བླངས་པ་ཡིན་ཏེ། འདི་ནི་འཕགས་པ་བརྒྱད་པ་ཇི་ལྟ་དེ་ལྟར་ཉེ་བར་བསྟན། ཞེས་པའི་འཇུག་དེ་མ་ཐག་ཏུ། རང་འགྲེལ་ལས། བྱང་ཆུབ་སེམས་པ་འདི་ནི་རྫོགས་
པའི་བྱང་ཆུབ་སེམས་ལྟར་དང་པོ་ལ་གནས་ཀྱང། ཞེས་པ་དང། དེའི་ཐད་ཀྱི་འགྲེལ་བཤད་ལས། དེ་ལྟར་ས་ནས་སར་གནོན་པ་དང། ངན་འགྲོའི་ལམ་འགག་པ་དང། སོ་སོ་སྐྱེ་བོའི་ས་རྣམས་ཟད་པར་འགྱུར་བའི་

[055B] ཉན་ཐོས་དང་རང་སངས་རྒྱས་དག་ཟིལ་གྱིས་གནོན་པའི་ཡོན་ཏན་བསྟན་པར་བྱ་བའི་ཕྱིར། བྱང་ཆུབ་སེམས་དཔའ་འདི་ནི་ཞེས་བྱ་བ་ལ་སོགས་པ་སྨོས་སྟེ། འདི་ནི་ཞེས་པ་སེམས་བསྐྱེད་པ་དང་པོའོ། །ཞེས་གསུངས་པའི་
ཕྱིར༑ ལྷག་པའི་བསམ་པ་དག་པའི་སེམས་བསྐྱེད་ནི། ས་དང་པོའི་སེམས་བསྐྱེད་ལ་ཞེས་སོགས་ཀྱི་དོན་ནི། བྱམས་པའི་རྣམ་པར་ཐར་པའི་མདོ་ལས་གསུངས་པའི་བྱང་སེམས་དེ་བྱང་སེམས་ས་དང་པོ་བ་ལ་བྱེད་རིགས་པར་ཐལ། དེ་ལས་
ལྷག་པའི་བསམ་པ་ཡོངས་སུ་དག་པའི་མིག་གི་ཡོན་ཏན། ཞེས་པའི་ལྷག་པའི་བསམ་པ་དེ། ལྷག་བསམ་དག་པའི་སེམས་བསྐྱེད་ལ་བྱེད་རིགས་པ་གང་ཞིག་ལྷག་བསམ་དག་པའི་སེམས་བསྐྱེད་ཀྱི་མ་མཐའི་ས་མཚམས་ས་དང་
པོ་ནས་འཇོག་པར་མདོ་སྡེ་རྒྱན་ལས་གསུངས་པའི་ཕྱིར། དང་པོ་དེར་ཐལ། མདོ་དེ་ལས་བསམ་པ་ཡོངས་སུ་དག་པ། ཞེས་བཤད་པའི་ཕྱིར། ཁྱབ་སྟེ། ས་བཅུ་བའི་མདོ་ལས། སེམས་བསྐྱེད་མ་ཐག་ཏུ་ལྷག་པའི་བསམ་པའི་ཆེ་བ་
ཉིད་ཀྱིས། ཞེས་བཤད་ན། དེའི་སྐབས་ནས་བསྟན་པའི་ལྷག་པའི་བསམ་པ་དེ། ལྷག་བསམ་དག་པའི་སེམས་བསྐྱེད་ལ་བྱེད་རིགས་པའི་ཁྱབ་པ་ཡོད་པའི་ཕྱིར། རྟགས་གཉིས་པ་གྲུབ་སྟེ། མདོ་སྡེ་རྒྱན་ལས། སེམས་བསྐྱེད་
དེ་ནི་ས་རྣམས་ལ། མོས་དང་ལྷག་བསམ་དག་པ་དང། རྣམ་པར་སྨིན་པ་བཞིན་དུ་འདོད། དེ་བཞིན་སྒྲིབ་པ་སྤངས་པའོ། ཞེས་གསུངས་པའི་ཕྱིར། འདི་ལ་དོགས་པ་ནི། ལུང་སྔ་ཕྱི་གཉིས་ཀ་ནི་དཔེ་སོ་སོ་བ་ཙམ་མ་གཏོགས་དོན་
གཅིག་ཡིན་པའི་ཕྱིར། ཞེས་པའི་དོན་འཆད་ཚུལ་དེ་མི་འཐད་པར་ཐལ། དེ་དང། འགྲེལ་བཤད་ལས། ལུང་དེ་གཉིས་ཀྱི་དོན་བརྡ་ལས་བྱུང་བའི་སེམས་བསྐྱེད་ལ་འཆད་མོད་ཀྱང། ཞེས་པ་འདི་གཉིས་དོན་གཅི་

[056A] །ཡིན་པའི་ཕྱིར་ཏེ། ལུང་དོན་གྲུབ་པའི་ཕྱིར་ཞེས་ཟེར། ཡང་ལུང་སྔ་ཕྱི་གཉིས་ཀ་དཔེ་སོ་སོ་བ་ཙམ་མ་གཏོགས། ཞེས་པའི་ལུང་དང་པོ་དེ། བྱམས་པའི་རྣམ་པར་ཐར་པའི་མདོ་དང། གཉིས་པ་དེ་ས་བཅུ་པའི་
མདོ་ལ་བྱེད་མི་རིགས་པར་ཐལ། དེའི་དང་པོ་དེ། བྱམས་པའི་རྣམ་པར་ཐར་བའི་མདོ་ཚན་དང་པོ་དང། གཉིས་པ་དེ་ས་བཅུའི་མདོ་ལ་བྱེད་མི་རིགས་པའི་ཕྱིར་ཏེ། བྱམས་པའི་རྣམ་པར་ཐར་པའི་མདོ་ཚན་དང་པོ་དང། ས་བཅུ་
པའི་མདོ་གཉིས་དཔེ་སོ་སོ་བ་མ་ཡིན་པའི་ཕྱིར་ཏེ། དེ་གཉིས་དཔེ་གཅིག་ཡིན་པའི་ཕྱིར། དོགས་པ་དེའི་དབང་དུ་བྱས་ན། ལུང་སྔ་ཕྱི་གཉིས་ཀ་ནི། དཔེ་སོ་སོ་བ་ཙམ་མ་གཏོགས་དོན་གཅིག་ཞེས་པའི་དོན་ནི། བྱམས་པའི་
རྣམ་པར་ཐར་པའི་མདོ་ཚན་གཉིས་ཀས་བསྟན་པའི། བྱང་སེམས་དེ། བྱང་སེམས་ས་དང་པོ་བ་ལ་བྱེད་རིགས་པར་ཐལ། འདི་ནི་དེ་བཞིན་གཤེགས་པ་རྣམས་ཀྱི་རིགས་སུའང་སྐྱེས་པ་སྟེ། ཞེས་པའི་སྐབས་ནས་བསྟན་པའི་
བྱང་སེམས་དེ། བྱང་སེམས་ས་དང་པོ་པ་ལ་བྱེད་རིགས་པ་གང་ཞིག་དེའི་སྐབས་ནས་བསྟན་པའི་བྱང་སེམས་དང། བྱམས་པའི་རྣམ་པར་ཐར་པའི་མདོ་ཚན་གཉིས་ཀས་བསྟན་པའི་བྱང་སེམས་དེ། དཔེ་སོ་སོ་བ་ཙམ་མ་
གཏོགས་དོན་གཅིག་ཡིན་པའི་ཕྱིར། ཁ་ཅིག་བྱམས་པའི་རྣམ་པར་ཐར་པའི་མདོ་ལས། ལྷག་པའི་བསམ་པ་ཡོངས་སུ་དག་པའི་མིག་གི་ཡོན་ཏན་གང་ཡིན་པ་དེ་ནི། ཞེས་པའི་ལྷག་པའི་བསམ་པ་དེ་ལྷག་བསམ་རྣམ་
དག་པའི་སེམས་བསྐྱེད་ལ་བྱེད་མི་རིགས་པར་ཐལ། དེ་སྙིང་རྗེ་ཆེན་པོ་ལ་བྱེད་རིགས་པའི་ཕྱིར་ཏེ། མདོ་དེས་བྱང་སེམས་ས་དང་པོ་བས་ཉན་རང་དགྲ་བཅོམ་སྙིང་རྗེའི་སྒོ་ནས་ཟིལ་གྱིས་གནོན་ཚུལ་གཅིག་འཆད་རིགས་པའི་ཕྱིར་ཏེ་

[056B] ཉན་རང་དགྲ་བཅོམ། སྙིང་རྗེའི་སྒོ་ནས་ཟིལ་གྱིས་གནོན་ཚུལ་གཅིག་བཤད་པའི་ཕྱིར་ཏེ། བྱང་ཆུབ་ཀྱི་སེམས་དང་སྙིང་རྗེའི་དབང་གིས་ཉན་ཐོས་དང་རང་སངས་རྒྱས་ཡུན་རིང་དུ། ཞེས་བྱ་
བ་གསུངས་པའི་ཕྱིར། ཡང་ཁོ་ན་རེ། ཐམས་ཅད་མཁྱེན་པ་ཉིད་དུ་སེམས་བསྐྱེད་པའི་གཤོག་པའི་སྟོབས་ཀྱིས་ཕ་རོལ་གནོན་པ་དང། ཞེས་པའི་མདོ་འདི་དང། ལྷག་པའི་བསམ་པ་ཡོངས་སུ་དག་པའི་མིག་གི་ཡོན་ཏན་གང་ཡིན་པ་དེ་
ནི༑ ཞེས་པའི་མདོ་འདི་གཉིས་ལ་ཟློས་སྐྱོན་ཡོད་པར་ཐལ། མདོ་དེ་གཉིས་ཀས་བྱང་སེམས་ས་དང་པོ་བས། ཉན་རང་དགྲ་བཅོམ་ཐེག་ཆེན་སེམས་བསྐྱེད་ཀྱི་སྒོ་ནས་ཟིལ་གྱིས་གནོན་ཚུལ་བསྟན་པའི་ཕྱིར། ཟེར་ན། མ་ཁྱབ། མ་གྲུབ་
ན༑ དེར་ཐལ། མདོ་དང་པོ་དེས་བསྟན་པ་གང་ཞིག་མདོ་ཕྱི་མ་དེས་བསྟན་པའི་ཕྱིར། དེར་ཐལ། མདོ་ཕྱི་མ་དེའི་སྐབས་ནས་བསྟན་པའི། ལྷག་པའི་བསམ་པ་ཡོངས་སུ་དག་པའི། ཞེས་པའི། ལྷག་པའི་བསམ་པ་དེ་
ལྷག་བསམ་དག་པའི་སེམས་བསྐྱེད་ལ་བྱེད་རིགས་པའི་ཕྱིར། ཟེར་ན། གོང་དུ་མ་ཁྱབ་སྟེ། མདོ་དང་པོ་དེས། བྱང་སེམས་ས་དང་པོ་བས། ཉན་རང་དགྲ་བཅོམ་ཐེག་ཆེན་སེམས་བསྐྱེད་ཀྱི་གྲོགས་བྱང་ཆུབ་དོན་གཉེར་གྱི་འདུན་པའི་སྒོ་
ནས༑ ཟིལ་གྱིས་གནོན་ཚུལ་བསྟན་ཅིང། མདོ་ཕྱི་མ་དེས། བྱང་སེམས་ས་དང་པོ་པས། ཉན་རང་དགྲ་བཅོམ་ཐེག་ཆེན་གྱི་སེམས་བསྐྱེད་ཀྱི་གྲོགས། གཞན་དོན་དོན་གཉེར་གྱི་འདུན་པའི་སྒོ་ནས། ཟིལ་གྱིས་གནོན་ནུས་ཚུལ་
བསྟན་པའི་ཕྱིར། དེ་ལྟར་མ་ཡིན་ན། བྱམས་པའི་རྣམ་པར་ཐར་པའི། མདོ་ཚན་སྔ་ཕྱི་གཉིས་ལ་ཡང་ཟློས་སྐྱོན་ཡོད་པར་ཐལ། དེ་གཉིས་ཀས་བྱང་སེམས་ས་དང་པོ་བས། ཉན་རང་དགྲ་བཅོམ་བསོད་ནམས་ཀྱི་ཚོགས་ཀྱི་སྒོ་ནས་

[057A] །ཟིལ་གྱིས་གནོན་ཚུལ་བསྟན་པའི་ཕྱིར། ཁྱབ་པ་འགྲིག་ཁོ་ན་རེ། ཐེག་ཆེན་སེམས་བསྐྱེད་ཀྱི་གྲོགས་སུ་གྱུར་པའི་གཞན་དོན་དོན་གཉེར་གྱི་འདུན་པ་ཡོད་པར་ཐལ། ལུང་དོན་དེ་འཐད་པའི་ཕྱིར་
གཞན་དོན་དོན་གཉེར་གྱི་འདུན་པ་དེ། ཐེག་ཆེན་སེམས་བསྐྱེད་ཀྱི་རྒྱུར་དགོས་པ་དང། བྱང་ཆུབ་དོན་གཉེར་གྱི་འདུན་པ་དེ། ཐེག་ཆེན་སེམས་བསྐྱེད་ཀྱི་གྲོགས་སུ་དགོས་པར་ཤེས་པའི་ཕྱིར་དུ་ཐེག་ཆེན་སེམས་བསྐྱེད་ལ་འདུན་
པའི་མིང་གི་བཏགས་ནས་བསྟན་པ་དེ་མི་འཐད་པར་ཐལ། འདོད་པའི་ཕྱིར། ཟེར་ན། མ་ཁྱབ། གཞན་ཡང། ཐེག་ཆེན་སེམས་བསྐྱེད་དེ་གཞན་དོན་དོན་གཉེར་གྱི་བློ་ཡིན་པར་ཐལ། དེའི་གྲོགས་སུ་གྱུར་པའི་གཞན་
དོན་དོན་གཉེར་གྱི་འདུན་པ་ཡོད་པའི་ཕྱིར། འདོད་ན། མ་ཡིན་པར་ཐལ། རང་དོན་དོན་གཉེར་གྱི་བློ་ཡིན་པའི་ཕྱིར། ཟེར་ན། མ་ཁྱབ། དེར་ཐལ། རང་དོན་ཆོས་སྐུ་དོན་གཉེར་གྱི་བློ་ཡིན་པའི་ཕྱིར། ཟེར་ན། ཐེག་
ཆེན་སེམས་བསྐྱེད་དེ་གཞན་དོན་དོན་གཉེར་གྱི་བློ་ཡིན་པར་ཐལ། དེ་གཞན་དོན་གཟུགས་སྐུ་དོན་གཉེར་གྱི་བློ་ཡིན་པའི་ཕྱིར་ཏེ། དེ་གཞན་དོན་དུ་རྫོགས་པའི་བྱང་ཆུབ་དོན་གཉེར་གྱི་བློ་ཡིན་པའི་ཕྱིར།    ༈   
བཞག་པ་ལ། བྱམས་པའི་རྣམ་པར་ཐར་བའི་མདོ་དེའི་དོན་བཞག་ཏུ་ཡོད་དེ། རིགས་ཀྱི་བུ་འདི་ལྟ་སྟེ། དཔེར་ན། འཁོར་ལོས་བསྒྱུར་བའི་རྒྱལ་པོའི་བུ་སྐྱེས་ནས། རིང་པོ་མ་ལོན་པ་མཚན་དཔེ་རྗེས་མཐུན་པ་སོགས་འཁོར་ལོས་
བསྒྱུར་བའི་རྒྱལ་པོའི་མཚན་དང་ལྡན་པ། བློན་པོའི་ཚོགས་མ་ལུས་པ་ཐམས་ཅད། རིགས་དང་བསོད་ནམས་ཀྱི་དབང་གི་ཟིལ་གྱིས་གནོན་པ་དེ་བཞིན་དུ། འཕགས་པའི་ས་ལ་ལྟོས་ནས། བྱང་སེམས་

[057B] དེ་བཞིན་བཤེགས་པ་ཆོས་ཀྱི་རྒྱལ་པོའི་རིགས་སུ་སྐྱེས་པའི་བྱང་སེམས་ས་དང་པོ་བ་དེས། བྱང་ཆུབ་ཀྱི་སེམས་དང་སྙིང་རྗེ་ལ་སོགས་པ་བསོད་ནམས་ཀྱི་
སྟོབས་ཀྱིས། ཡུན་རིང་དུ་ཚངས་པར་སྤྱད་པ་དེ། ཡུན་རིང་དུ་ཐར་པའི་ལམ་སྒོམ་པའི་ཉན་ཐོས་དང་རང་སངས་རྒྱས་ཟིལ་གྱིས་གནོན་ནུས་པ་མདོ་ཚན་དང་པོའི་དོན་དང། རིགས་ཀྱི་བུ་འདི་ལྟ་སྟེ། དཔེར་ན། ནམ་མཁའ་ལྡིང་གི་དབང་
པོ་ཆེན་པོའི་ཕྲུ་གུ་སྐྱེས་ནས་རིང་པོ་མ་ལོན་པའི་གཤོག་པ་རླུང་གི་ཤུགས་ཀྱི་རྒྱ་མཚོ་འབྱེད་ནུས་པའི་ཡོན་ཏན་དང། ཐག་རིང་པོའི་གཟུགས་མཐོང་བའི་མིག་ཡོངས་སུ་དག་པའི་ཡོན་ཏན་གང་ཡིན་པ་དེས་ནི། དེ་ལས་གཞན་པའི་བྱའི་
ཚོགས་མ་ལུས་པ་ཐམས་ཅད་ཟིལ་གྱིས་གནོན་ནུས་པ་དེ་བཞིན་དུ། བྱང་ཆུབ་སེམས་དཔའི་དོན་དམ་པའི་བྱང་ཆུབ་ཏུ་སེམས་དང་པོ་བསྐྱེད་པ། དེ་བཞིན་གཤེགས་པ་ནམ་མཁའ་ལྡིང་གི་དབང་པོ་ཆེན་པོའི་རིགས་ཀྱི་རྒྱུད་དུ་ཡང་
དག་པར་བྱུང་བའི། བྱང་སེམས་ས་དང་པོ་བ་དེས། ཐམས་ཅད་མཁྱེན་པ་ཉིད་དུ་སེམས་བསྐྱེད་པ་སྟེ། བྱང་ཆུབ་དོན་གཉེར་གྱི་བསམ་པ་དང། ལྷག་པའི་བསམ་པ་ཡོངས་སུ་དག་པ་སྟེ། གཞན་དོན་དོན་གཉེར་གྱི་བསམ་
པའི་སྟོབས་ཀྱིས་བསྐལ་པ་བརྒྱ་སྟོང་དུ་ངེས་པར་འབྱུང་བ་སྟེ། བར་བསྐལ་བརྒྱ་སྟོང་དུ་ཐར་པའི་ལམ་སྒོམ་པའི་ཉན་ཐོས་དང་རང་སངས་རྒྱས་ཟིལ་གྱི་གནོན་ནུས་པ། མདོ་ཚན་གཉིས་པའི་དོན་ཡིན་པའི་ཕྱིར། འོ་ན། བྱང་སེམས་
སོ་སྐྱེའི་རྒྱུད་ཀྱི་སེམས་བསྐྱེད་ཀྱི་ཉན་རང་དགྲ་བཅོམ་ཟིལ་གྱིས་གནོན་མི་ནུས་པ་ཡིན་ཞེ་ན། མ་ཡིན་ཏེ། བྱམས་པའི་རྣམ་པར་ཐར་པའི་མདོ་ལས། རིགས་ཀྱི་བུ་འདི་ལྟ་སྟེ། དཔེར་ན། རྡོ་རྗེ་རིན་པོ་ཆེ་ནི་ཆག་ཀྱང་གསེར་

[058A] །གྱི་བརྒྱན་ཁྱད་པར་འཕགས་པ་ཐམས་ཅད་ཟིལ་གྱིས་གནོན་ཅིང། རྡོ་རྗེ་རིན་པོ་ཆེའི་མིང་ཡང་མི་འདོར་ལ། དབུལ་བ་ཐམས་ཅད་ཀྱང་རྣམ་པར་ཟློག་གོ་རིགས་ཀྱི་བུ་དེ་བཞིན་དུ། ཐམས་ཅད་མཁྱེན་པར་སེམས་བསྐྱེད་པའི་
རྡོ་རྗེ་རིན་པོ་ཆེ་ནི། ནན་ཏན་དང་བྲལ་ཡང་ཉན་ཐོས་དང་རང་སངས་རྒྱས་ཀྱི་ཡོན་ཏན་ཀྱི་གསེར་གྱི་རྒྱན་ཐམས་ཅད་ཟིལ་གྱིས་གནོན་ཅིང། བྱང་ཆུབ་སེམས་དཔའ་མིང་ཡང་མི་འདོར་ལ། འཁོར་བའི་དབུལ་བ་ཐམས་ཅད་ཀྱང་རྣམ་པར་
ཟློག་གོ་ཞེས་གསུངས་ལ། མདོ་འདི་སླབ་བཏུས་ལས། བྱང་ཆུབ་ཀྱི་སེམས་སྤྱོད་པ་དང་བྲལ་བ་ལ་ཡང་བརྙས་པར་མི་བྱ་བའི་རིགས་བྱེད་དུ་དྲངས་པའི་ཕྱིར། ས་ཐོབ་པ་ལ་སེམས་སྐྱེད་དེ་སྤྱོད་པ་དང་བྲལ་བ་མི་སྲིད་པའི་ཕྱིར་རོ་
དེ་ནི་རིང་དུ་སོང་བར་བློ་ཡང་ལྷག་པར་འགྱུར། ཞེས་སོགས་ཀྱི་སྐབས་སུ། ས་དྲུག་པ་མན་ཆད་དུ་ཉན་རང་དགྲ་བཅོམ་བློའི་སྒོ་ནས་ཟིལ་གྱིས་གནོན་མི་ནུས་ཤིང། ས་བདུན་པ་ནས་ཉན་རང་དགྲ་བཅོམ་བློའི་སྒོ་ནས་ཟིལ་གྱིས་གནོན་ནུས་
བར་ས་བཅུ་པའི་མདོ་ལས་གསུངས་པ་དང། དེ་ལྟར་གསུངས་པའི་གྲུབ་པའི་དོན་བཤད་པ་དང་གཉིས། དང་པོ་ནི། ས་བཅུ་པའི་མདོ་ལས་ཀྱེ་རྒྱལ་པོའི་སྲས་དག་འདི་ལྟ་སྟེ། དཔེར་ན། རྒྱལ་པོའི་རིགས་སུ་སྐྱེས་པའི་
རྒྱལ་པོའི་བུ་རྒྱལ་པོའི་མཚན་དང་ལྡན་པ་ནི། སྐྱེས་པ་ཙམ་གྱིས་རྒྱལ་པོའི་བྱིན་གྱིས། བློན་པོའི་ཚོགས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱིས་རྣམ་པར་སྤྱད་པས་ནི་མ་ཡིན་ནོ། ནམ་དེ་ནར་སོན་པར་
གྱུར་པ་དེའི་ཚེ། རང་གི་བློའི་སྟོབས་བསྐྱེད་པས། བློན་པོའི་བྱ་བ་ཐམས་ཅད་ལས་ནི་ཤིན་ཏུ་འདས་པ་ཡིན་ནོ། ཀྱེ་རྒྱལ་བའི་སྲས་དག་དེ་བཞིན་དུ་བྱང་ཆུབ་སེམས་དཔའ་ཡང། སེམས་སྐྱེད་མ་ཐག་ཏུ་ལྷག་པའི་བསམ་

[058B] ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་གྱི། རང་གི་བློའི་སྟོབས་ཀྱིས་རྣམ་པར་དཔྱད་པས་ནི་མ་ཡིན་ནོ། བྱང་ཆུབ་སེམས་དཔའ་ས་བདུན་པ་འདི་ལ་གནས་པའི་བྱང་ཆུབ་སེམས་དཔའ་ནི་རང་གི་ཡུལ་ཤེས་པའི་
ཆེ་བ་ལ་གནས་པས། ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་ལས་ཤིན་ཏུ་འདས་པ་ཡིན་ནོ། ཞེས་གསུངས། འདིའི་དོན་ལ། དགག་བཞག་གཉིས་ལས། དང་པོ་ལ་ཁ་ཅིག་ས་དྲུག་པ་མན་ཆད་དུ་ཉན་རང་དགྲ་བཅོམ་བློའི་སྒོ་ནས་ཟིལ་
གྱིས་གནོན་མི་ནུས་ཤིང། ས་བདུན་པ་ན། ཉན་རང་དགྲ་བཅོམ་བློའི་སྒོ་ནས་ཟིལ་གྱིས་གནོན་པར་གསུངས་པའི་དོན་ཡོད་དེ། ས་དྲུག་པ་མན་ཆད་དུ་རང་གི་ངོས་སྐལ་གྱི་སྤང་བྱར་གྱུར་བའི་ཤེས་སྒྲིབ་ཀྱི་དངོས་གཉེན་བྱེད་མི་ནུས། ས་བདུན་པ་ནས་དེ་ལྟར་
ནུས་པའི་པའི་རྒྱུ་མཚན་གྱི་ཡིན། ཞེས་ཟེར། ཁ་ཅིག་དམ་བཅའི་དོན་དེ། ས་དྲུག་པ་མན་ཆད་དུ་ཏིང་ངེ་འཛིན་ལ་ཐོད་རྒལ་དུ་སྙོམས་པར་འཇུག་མི་ནུས། ས་བདུན་པ་ནས་དེ་ལྟར་འཇུག་ནུས་པའི་རྒྱུ་མཚན་གྱིས་ཡིན་ནོ། ཞེས་ཟེར། ཁ་ཅིག་དེའི་
དོན་ཡོད་དེ། ས་བདུན་པའི་ཡེ་ཤེས་དེ་ཕྱིར་མི་ལྡོག་པའི་ས་བརྒྱད་པའི་ཡེ་ཤེས་ལ་མངོན་དུ་ཕྱོགས་པའི། ཡེ་ཤེས་ཡིན་པའི་རྒྱུ་མཚན་གྱི་དེ་ལྟར་འཇུག་ནུས་པ་ཡིན། ཞེས་ཟེར། ལུགས་དང་པོ་མི་ཐད་དེ། དམན་ལམ་མངོན་དུ་མ་སོང་
བའི་ས་བདུན་པའི་སྐད་གཅིག་ཐ་མའི་ཡེ་ཤེས་ཆོས་ཅན། ཁྱོད་ཀྱི་ཉོན་སྒྲིབ་མ་ལུས་པར་སྤང་པར་ཐལ། ཁྱོད་ཀྱིས་རང་གི་ངོས་སྐལ་གྱི་སྤངས་བྱར་གྱུར་པའི་ཤེས་སྒྲིབ་ཀྱི་དངོས་གཉེན་བྱེད་པའི་ཕྱིར། ཁྱབ་སྟེ། ཉོན་སྒྲིབ་མ་ལུས་པར་མ་སྤངས་བར་ཤེས་
སྒྲིབ་སྤངས་པའི་འགོ་མི་རྩོམ་པའི་ཕྱིར། དཔེར་ན། གོས་ལ་ཆགས་པའི་དྲི་མ་རགས་བ་མ་བསལ་བར་དྲི་མ་ཕྲ་མོ་སེལ་མ་ནུས་པ་བཞིན་ནོ། ཁོ་ན་རེ། དེ་ཆོས་ཅན། རང་གི་ངོས་སྐལ་གྱི་སྤངས་བྱར་གྱུར་པའི་ཤེས་སྒྲིབ་ཀྱི་དངོས་གཉེན་བྱེད་

[059A] །པར་ཐལ། བདེན་འཛིན་གྱི་དངོས་གཉེན་བྱེད་པའི་ཕྱིར། ཟེར་ན་མ་ཁྱབ་སྟེ། བདེན་འཛིན་གྱི་ས་བོན་སྤོང་བ་ཤེས་སྒྲིབ་སྤོང་བ་མ་ཡིན་པའི་ཕྱིར་སྟེ། བདེན་འཛིན་གྱི་ས་བོན་ཤེས་སྒྲིབ་མ་ཡིན་པའི་ཕྱིར་དེ། དེ་ཉོན་སྒྲིབ་
ཡིན་པའི་ཕྱིར་ཏེ། བདེན་འཛིན་ཉོན་སྒྲིབ་ཡིན་པའི་ཕྱིར། ལུགས་གཉིས་པ་ཡང་མི་འཐད་དེ། ཐོད་རྒལ་ཞེས་པ་བརྡ་རྙིང་པ་ལས་སྣེལ་ཞི་ཞེས་འབྱུང་བ། དེ་ཡང་རིམ་པ་འཆོལ་བ་ལ་ཟེར་ཞིང། ས་དྲུག་པ་མན་ཆད་དུ་ཏིང་ངེ་
འཛིན་ལ་རིམས་པ་འཆོལ་བའི། སྒོ་ནས་སྙོམས་པར་འཇུག་པ་མེད་ཅིང། ས་བདུན་པ་ནས་ཏིང་ངེ་འཛིན་ལ་རིམས་པ་འཆོལ་བའི་སྒོ་ནས་སྙོམས་པར་འཇུག་པ་ཡོད་པ་ལ་ཤེས་བྱེད་མེད་པའི་ཕྱིར། ལུགས་གསུམ་པ་ཡང་
མི་འཐད་དེ། ས་དྲུག་པ་མན་ཆད་དུ་ཉན་རང་དགྲ་བཅོམ་བློའི་སྒོ་ནས་ཟིལ་གྱིས་གནོན་མི་ནུས་ཤིང། ས་བདུན་པ་ནས་ཉན་རང་དགྲ་བཅོམ་བློའི་སྒོ་ནས་ཟིལ་གྱིས་གནོན་ནུས་པ་ཡིན་སྟེ། ས་བདུན་པའི་ཡེ་ཤེས་དེ། ས་བདུན་པའི་ཡེ་ཤེས་
ཡིན་པའི་ཕྱིར། ཞེས་རྩོད་གཞི་རྟགས་སུ་བཀོད་པ་དང་ཁྱད་པར་མེད་པའི་ཕྱིར། གཉིས་པ་འགྲེལ་བཤད་ཀྱི་ལུགས་ལ་དོགས་པ་དཔྱད་ནས། རང་ལུགས་བཞགས་པ་ལ། ཊིཀ་ཆེན་ནས། འགྲེལ་བཤད་ལས། ས་བདུན་པར་
ཁོ་བོ་ལམ་ལ་འཇུག་པར་བྱའོ་སྙམས་པས་རྣམ་རྟོགས་ཡོད་པས་རྩོལ་པ་དང་བཅས་ལ་མདོ་ལ་སོགས་པའི་ཆོས་ཀྱིས་མཚན་མ་མངོན་དུ་མི་བྱེད་པས། མཚན་མ་མེད་པའི་ལམ་ཐོབ་ཅིང། ས་དྲུག་པ་མན་ཆད་དང་ཉན་རང་རྣམས་ལ་མཚན་
མ་དེ་མེད་པས་བློས་ཟིལ་གྱིས་གནོན་པར་གསུངས་ཀྱང། འདི་ལ་དེ་ཁོ་ན་ཉིད་ཀྱི་རྟོགས་པའི་སྟེང་ནས་ཁྱད་པར་བཞག་དགོས་པར་སྣང་ངོ། དེ་ཡང་ཡང་དག་པའི་མཐའི་དེ་ཁོ་ན་ཉིད་ལ་འཇུག་ལྡང་གི་སྒོ་ནས་ཡིན་སྟེ། ས་བདུན་པའི་སྐབས་སུ་

[059B] འདི་ནས་ནུས་ལ། ས་འོག་མར་མི་ནུས་པར་གསུངས་པ་ཡིན་ནོ། ཞེས་བདག་གི་བླ་མ་དམ་པས་གསུངས་པ་ལྟར་ལེགས་ཏེ། མོས་སྤྱོད་
དུ་སེམས་དང། དེ་ཁོ་ན་ཉིད་གཉིས་རོ་གཅིག་ཏུ་མ་སོང་བས་སྟོང་ཉིད་ཀྱི་ཏིང་ངེ་འཛིན་ལ་དུས་ཐུང་ངུར་འཇུག་ལྡང་བྱེད་པ་མི་དཀའ་ཡང་སེམས་དང་དེ་ཁོ་ན་ཉིད་གཉིས་ཆུ་ལ་ཆུ་བཞག་པ་བཞིན་དུ་སོང་བའི་འཕགས་པའི་སྐབས་སུ་འཇུག་ལྡང་གི་
ཚུལ་དེ་ཤིན་ཏུ་དཀའ་བའི་ཕྱིར་རོ། ཞེས་གསུངས། འདིའི་དོན་ལ་འགྲེལ་བཤད་ཀྱི་ལུགས་ལ་དོགས་པ་གཅོད་པ་ལ། གཞན་ལུགས་དང་རང་ལུགས་གཉིས་ལས། དང་པོ་ནི་མཁས་པ་ཁ་ཅིག་འགྲེལ་བཤད་མཁན་པོ་ན་རེ། ས་དྲུག་
པ་མན་ཆད་དུ་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་པར་མི་ནུས་ཤིང། ས་བདུན་པ་ནས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་ནུས་པར་གསུངས་པའི་དོན་ཡོད་དེ། ས་དྲུག་པ་མན་ཆད་དུ་མདོ་ལ་སོགས་བའི་
ཆོས་ཀྱི་མཚན་མ་མངོན་དུ་བྱེད་དགོས་པས་མཚན་མེད་ཀྱི་ལམ་དེ་མ་ཐོབ་ས་བདུན་པ་ནས་མདོ་ལ་སོགས་པའི་ཆོས་ཀྱི་མཚན་མ་མངོན་དུ་བྱེད་མི་དགོས་པས། མཚན་མེད་ཀྱི་ལམ་དེ་ཐོབ་པ་ཡིན་པའི་ཕྱིར། དེ་ཡང་ཡིན་སྟེ། ས་དྲུག་པ་
མན་ཆད་དུ་སྟོང་ཉིད་ལ་མངོན་སུམ་དུ་སྙོམས་པར་འཇུག་པའི་སྔ་རོལ་དུ་སྟོང་ཉིད་ལ་དོན་སྤྱིའི་ཚུལ་གྱི་སྙོམས་པར་འཇུག་པ་ལ་ལྟོས་དགོས་ས་བདུན་པ་ནས་སྟོང་ཉིད་ལ་མངོན་སུམ་དུ་སྙོམས་པར་འཇུག་པའི་སྔ་རོལ་དུ་སྟོང་ཉིད་ལ་དོན་སྤྱིའི་ཚུལ་
ཀྱི་སྙོམས་པར་འཇུག་པ་ལ་ལྟོས་མི་དགོས་པར་དང་པོ་ཉིད་ནས་སྟོང་ཉིད་ལ་མངོན་སུམ་དུ་སྙོམས་པར་འཇུག་ནུས་པའི་ཕྱིར། མདོ་ལ་སོགས་པའི་ཆོས་ཀྱི་མཚན་མ་ནི། སྟོང་ཉིད་ཀྱི་སྒྲ་སྤྱི་དང་དོན་སྤྱི་ལ་བྱེད། ཅེས་གསུངས་དེ་ནི་མི་ཐད་དེ། ཊིཀ་ཆེན་དུ་

[060A] །འགྲེལ་བཤད་འགོག་པ་དེའི་ཚེ་ན་འདི་ལ་དེ་ཁོ་ན་ཉིད་ཀྱི་རྟོགས་པའི་སྟེང་ནས་ཁྱད་པར་བཞག་དགོས་པར་སྣང་ངོ། ཞེས་པའི་དགག་པ་དེ་འགྲེལ་བཤད་ལ་མི་འཇུག་པར་ཐལ། འགྲེལ་བཤད་ཀྱི་ལུགས་ལ་
ཡང་ས་དྲུག་པ་མན་ཆད་དུ། ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱི་གནོན་མི་ནུས་ཤིང། ས་བདུན་པ་ནས་ཉན་རང་དགྲ་བཅོམ་བློའི་སྟོབས་ཀྱི་ཟིལ་གྱིས་གནོན་ནུས་པར་གསུངས་པ་དེ་སྟོང་ཉིད་མངོན་སུམ་དུ་རྟོགས་ཚུལ་གྱིས་
སྒོ་ནས་འཆད་རིགས་པའི་ཕྱིར་ཏེ། འགྲེལ་བཤད་ཀྱི་ལུང་དོན་འཆད་ཚུལ་དེ་འཐད་པའི་ཕྱིར། རྟགས་ཁས། རང་ལུགས་ནི། འགྲེལ་བཤད་ཁན་པོ་ན་རེ། ས་དྲུག་པ་མན་ཆད་དུ་ཉན་རང་དགྲ་བཅོམ་བློའི་སྟོབས་ཀྱི་ཟིལ་གྱིས་གནོན་
མི་ནུས་ཤིང། ས་བདུན་པ་ནས་ཉན་རང་དགྲ་བཅོམ་བློའི་སྟོབས་ཀྱིས་གནོན་ནུས་པར་གསུངས་པའི་དོན་ཡོད་དེ། ས་དྲུག་པ་མན་ཆད་དུ་བྱང་ཕྱོགས་སོ་བདུན་དང། བདེན་བཞི་རྟོགས་པའི་ལམ་དང། རྟེན་འབྲེལ་རྟོགས་པའི་
ལམ་ལ་སོགས་པ་ལམ་གང་ཡང་མངོན་དུ་བྱེད་ནུས་ཀྱང། མདོ་སྡེ་ལ་སོགས་པའི་གསུང་རབ་ལ་ལྟོས་དགོས། ས་བདུན་པ་ནས་བྱང་ཕྱོགས་སོ་བདུན་ལ་སོགས་པའི་ལམ་གང་མངོན་དུ་བྱེད་ཀྱང། མདོ་སྡེ་ལ་སོགས་པའི་གསུང་རབས་
ལ་ལྟོས་མི་དགོས་པའི་ཕྱིར། མདོ་ལ་སོགས་པའི་ཆོས་ཀྱིས་མཚན་མ་ནི། མདོ་སྡེ་ལ་སོགས་པའི་གསུངས་རབ་དང་ལུང་ལ་བྱེད་པ་ཡིན་གསུངས། དེ་སྐད་དུ་ཡང་འགྲེལ་བཤད་ལས་རང་གི་བློའི་སྟོབས་ཀྱིས་ཞེས་བྱ་བ་ནི། རང་
གི་ཤེས་རབ་ཀྱི་སྟོབས་ཀྱིས་མདོ་ལ་སོགས་པའི་མཚན་མ་ལ་མི་སྟོས་པ་འདི། ཞེས་དང་རང་གི་བློས་རྣམ་པར་དཔྱད་པས་ཀྱང་ཞེས་བྱ་བ་ནི། རང་གི་ཤེས་རབ་ཀྱིས་རང་བཞིན་མེད་པར་ཡོངས་སུ་ཤེས་པའི་སྒོ་ནས་སོ། ཞེས་བྱ་བའི་དོན་ནོ་

[060B] ཞེས་དང། སེམས་སྐྱེད་བདུན་པའི་ཐད་ཀྱི་འགྲེལ་བཤད་ལས་རིང་དུ་སོང་བ་ཞེས་བྱ་བ་ནི་ས་འདིར་བྱང་ཆུབ་ཀྱི་ཕྱོགས་དང་བདེན་པ་དང། རྟེན་ཅིང་འབྲེལ་བར་འབྱུང་བ་ལ་སོགས་པ་ལ་དམིགས་པའི་
མཚན་མ་མེད་པ་ལ་གནས་པ་རྩོལ་བས་འཇུག་པའི་ཕྱིར་རིང་དུ་སོང་བ་ཞེས་བྱ་སྟེ་མཚན་མ་མེད་པ་ལ་གནས་པས་སྔར་མེད་པ་ད་ལྟར་ཐོབ་པས་སོ། ཞེས་གསུངས། དེ་ནི་མི་ཐད་དེ་ས་དྲུག་པ་མན་ཆད་དུ་ཉན་རང་དགྲ་བཅོམ་བློའི་སྟོབས་ཀྱིས་
ཟིལ་གྱིས་གནོན་མི་ནུས་ཞིང། ས་བདུན་པ་ནས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་ནུས་པར་གསུངས་པ་དེ་དེ་ཁོ་ན་ཉིད་མངོན་སུམ་དུ་རྟོགས་ཚུལ་ཁོ་ནའི་སྟེང་ནས་འཇོག་རིགས་པ་ལ། དེ་ལྟར་མ་བཞག་པའི་ཕྱིར། རང་ལུགས་
ནི༑ ས་དྲུག་པ་མན་ཆད་དུ་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་མི་ནུས་ཤིང། ས་བདུན་པ་ནས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་ནུས་བར་གསུངས་པའི་དོན་ཡོད་དེ། ས་དྲུག་པ་མན་ཆད་དུ་སེམས་ཀྱི་སྐད་ཅིག་རེ་རེ་ལ་
འགོག་པ་ཡང་དག་པའི་མཐའ་ལ་མངོན་སུམ་དུ་འཇུག་ལྡང་བྱེད་ནུས་པའི་སྒོ་ནས་རང་གི་ཡུལ་འགོག་པ་ཡང་དག་པའི་མཐའ་ཤེས་པའི་ཆེ་བ་ལ་མི་གནས། ས་བདུན་པ་ནས་བཟུང་སྟེ་སེམས་ཀྱི་སྐད་ཅིག་རེ་རེ་ལ་འགོག་པ་ཡང་དག་པའི་མཐའ་
ལ་མངོན་སུམ་དུ་འཇུག་ལྡང་བྱེད་ནུས་པའི་སྒོ་ནས་འགོག་པ་ཡང་དག་པའི་མཐའ་ཤེས་པའི། ཆེ་བ་ལ་གནས་པའི་བློའི་སྟོབས་ཀྱིས་ཉན་རང་དགྲ་བཅོམ་ཟིལ་གྱིས་མནོན་ནུས་པའི་ཕྱིར་ཏེ། ས་བཅུ་པའི་མདོ་ལས་བྱང་ཆུབ་སེམས་དཔའི་ས་
བདུན་པ་འདི་ལ་གནས་པའི་བྱང་ཆུབ་སེམས་དཔའ་ནི་སེམས་ཀྱི་སྐད་ཅིག་མ་གཅིག་ལ་ཡང་འགོག་པ་ལ་སྙོམས་པར་འཇུག་ཅིང་ལྡང་སྟེ་འགོག་པ་མངོན་དུ་བྱས། ཞེས་པ་ནི་མི་བྱའོ། ཞེས་དང། གཞུང་རྩ་བར་ཡང་རིང་དུ་སོང། འདིར་འདི་ནི་སྐད་ཅིག་དང་

[061A] །སྐད་ཅིག་ལ་ནི་འགོག་པར་འཇུག་འགྱུར་ཅིང། ཐབས་ཀྱི་ཕ་རོལ་ཕྱིན་ལེགས་འབར་པའང་ཐོབ། ཞེས་གསུངས་པའི་ཕྱིར། སྐབས་འདིའི་སེམས་ཀྱི་སྐད་ཅིག་མ་དེ་དུས་མཐའི་སླད་ཅིག་མ་ལ་བྱེད་
མི་རིགས་ཏེ། དུས་མཐའི་སྐད་ཅིག་མ་གཅིག་ལ་འགོག་པ་ཡང་དག་པའི་མཐའ་ལ་མངོན་སུམ་དུ་འཇུག་ལྡང་བྱེད་ནུས་པའི་སེམས་ཅན་མེད་པའི་ཕྱིར། དེས་ན་འདིའི་སེམས་ཀྱི་སྐད་ཅིག་མ་དེ་བྱ་རྫོགས་ཀྱི་ཐུང་མཐའི་སྐད་ཅིག་
མ་ལ་བྱེད་རིགས་ཤིང། དེ་ཡང། ས་དྲུག་པ་མན་ཆད་དུ་བྱ་རྫོགས་ཀྱི་ཐུང་མཐའི་སྐད་ཅིག་མ་གཅིག་ལ་འགོག་པ་ཡང་དག་པའི་མཐའ་ལ། མངོན་སུམ་དུ་འཇུག་ལྡང་བྱེད་མི་ནུས་ཤིང། ས་བདུན་པ་ནས་དེ་ལྟར་ནུས་པས་
རྒྱུ་མཚན་ཡོད་དེ། མོས་སྤྱོད་དུ་སེམས་དང་དེ་ཁོ་ན་ཉིད་གཉིས་རོ་གཅིག་ཏུ་མ་སོང་བའི་སྟོང་པ་ཉིད་ཀྱི་ཏིང་ངེ་འཛིན་ལ། དུས་ཐུང་ངུར་འཇུག་ལྡང་བྱེད་པ་མི་དཀའ་ཡང། སེམས་དང་དེ་ཁོ་ན་ཉིད་གཉིས་ཆུ་ལ་ཆུ་བཞག་པ་བཞིན་
དུ་སོང་བའི་འཕགས་པའི་སྐབས་སུ་འཇུག་ལྡང་གི་ཚུལ་དེ་ཤིན་ཏུ་དཀའ་བའི་ཕྱིར། གལ་ཏེ་ས་དང་པོའི་ཡོན་ཏན་འཆད་པའི་སྐབས་སུ་ས་བདུན་པར་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་མནོན་པར་འཆད་པ་འདི་སྐབས་སུ་
མ་བབས་སོ། སྙམ་ན། སྐབས་འཚོལ་བའི་སྐྱོན་མེད་དེ། རྫོགས་པའི་བྱང་ཆུབ་སེམས་ལྟ་དང་པོ་ལ་གནས་ཀྱང། ཞེས་པའི་སྐབས་སུ། ས་དང་པོ་ནས་ཉན་རང་དགྲ་བཅོམ་རིགས་ཀྱི་སྒོ་ནས་ཟིལ་གྱིས་གནོན་ནུས་པར་བསྟན་
པ་ན། ས་གང་ནས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་ནུས་སྙམ་པའི། དོགས་པ་སྐྱེ་བས་དེ་བཅད་པའི་ཕྱིར་དུ། དེ་ནི་རིང་དུ་སོང་བར་བློ་ཡང་ལྷག་པར་འགྱུར། ཞེས་པའི་གཞུང་འདི་གསུངས་པ་ཡིན་

[061B] དེས་ན་ལུང་གི་ཚིག་དོན་བཤད་པ་ནི་དོན་དམ་པའི་སེམས་སྐྱེད་མ་ཐག་པའི་བྱང་སེམས་ས་དང་པོ་བ་དེས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་མི་ནུས་པ་དང། དེས་དེ་རིགས་ཀྱི་སྒོ་ནས་ཟིལ་གྱིས་གནོན་ནུས་པ་ཡིན་པའི་
ཕྱིར་སྟེ། དེས་དེ་ལྷག་བསམ་དག་པའི་སེམས་སྐྱེད་ཀྱིས་སྒོ་ནས་ཟིལ་གྱིས་གནོན་ནུས་པའི་ཕྱིར། དཔེར་ན། འཁོར་ལོས་སྒྱུར་བའི་རྒྱལ་པོའི་བུ་སྐྱེས་མ་ཐག་པ་དེས། བློན་པོའི་ཚོགས་ཐམས་ཅད་བློའི་སྟོབས་ཀྱིས་ཟིལ་གྱིས་གནོན་མི་ནུས་ཀྱང་
དེས་དེ་ཐམས་ཅད་རིགས་དང་བསོད་ནམས་ཀྱིས་སྒོ་ནས་ཟིལ་གྱིས་གནོན་ནུས་པ་བཞིན་ནོ། དེས་ན་སྐབས་འདིའི་ལྷག་པའི་བསམ་པ་དེས། ལྷག་བསམ་དག་པའི་སེམས་བསྐྱེད་ལ་བྱེད་པ་ཡིན་ཏེ། མདོ་འདི་ས་དང་པོའི་ཡོན་ཏན་འཆད་
པའི་སྐབས་ཡིན་པ་གང་ཞིག་ལྷག་བསམ་དག་པའི་སེམས་བསྐྱེད་ས་དང་པོ་ནས་ཐོབ་པའི་ཕྱིར། དེས་ན་ཐེག་ཆེན་གྱི་མཐོང་ལམ་པ་སྡུག་བསྔལ་ཆོས་བཟོད་ལ་གནས་པའི་སེམས་པའི་རྒྱུད་ལ་ཀུན་རྫོབ་སེམས་བསྐྱེད་ཡོད་དེ། དོན་དམ་པའི་
སེམས་བསྐྱེ་མ་ཐག་པའི་དེ་ལ་གནས་པའི་སེམས་དཔའི་རྒྱུད་ལ་ལྷག་བསམ་དག་པའི་སེམས་བསྐྱེད་ཡོད་པའི་ཕྱིར་སྟེ། དེ་ལྷག་བསམ་དག་པའི་སེམས་བསྐྱེད་ཐོབ་མ་ཐག་པའི་སེམས་དཔའ་ཡིན་པའི་ཕྱིར། ས་དང་པོ་ནས་ཉན་རང་དགྲ་བཅོམ་
བློའི་སྟོབས་ཀྱིས་ཟིལ་གྱིས་གནོན་མི་ནུས་ཀྱང། ས་བདུན་བ་ནས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་ནུས་པ་ཡིན་ཏེ། ས་བདུན་པ་འགོག་པ་ཡང་དག་པའི་མཐའ་ཤེས་པའི་ཆེ་བ་ལ་གནས་པའི་བློའི་སྟོབས་ཀྱིས་ཉན་རང་དགྲ་བཅོམ་
ཟིལ་གྱིས་གནོན་ནུས་པའི་ཕྱིར། དཔེར་ན། འཁོར་ལོས་སྒྱུར་བའི་རྒྱལ་པོའི་བུ་སྐྱེས་ནས་ནར་སོན་པ་དེ། བློན་པོའི་ཚོགས་བློའི་སྟོབས་ཀྱི་ཟིལ་གྱིས་གནོན་ནུས་པ་བཞིན་ནོ། དེས་ན་ཉན་ཐོས་དང་རང་སངས་རྒྱས་ཀྱི་བྱ་བ་ཐམས་ཅད་

[062A] །ལས་ཤིན་ཏུ་འདས་པ་ཡིན་ནོ་ཞེས་པའི་དོན། ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱི་གནོན་ནུས་པ་ལ་བྱེད་པ་ཡིན་ཏེ། རང་འགྲེལ་ལས། དེའི་ཕྱིར་དེ་ལྟར་ན་རིང་དུ་སོང་བ་ཁོ་ན་ནས་བཟུང་ནས་ནི་བྱང་ཆུབ་
སེམས་པའི་བློའི་སྟོབས་སྐྱེས་བས་ཀྱང་ཉན་ཐོས་དང་རང་སངས་རྒྱས་དག་ཟིལ་གྱིས་གནོན་པར་གྱུར་གྱི། ས་འོག་མ་རྣམས་སུ་ནི་མ་ཡིན་ནོ་ཞེས་ཤེས་པར་བྱའོ། ཞེས་གསུངས་པའི་ཕྱིར། གཉིས་པ་དེ་ལྟར་གསུང་པའི་གྲུབ་པའི་དོན་འཆད་
པ་ལ་ས་བཅུ་པའི་མདོ་ལས་ཉན་རང་ལ་ཆོས་རང་བཞིན་མེད་པར་རྟོགས་པ་ཡོད་པར་བསྟན་པ་དང་དེ་སྒྲུབ་པའི་ཁུངས་བསྟན་པ་དང། དེ་ལྟར་བསྟན་པ་ལ་ཙོད་པ་སྤོང་བའོ། དང་པོ་ལ་གཉིས། འགྲེལ་པ་མཛེད་པའི་དགོངས་པ་གསལ་བར་
བཤད་པ་དང། དེ་ཉིད་སྤྱོད་འཇུག་གི་ལུགས་སུའང་བསྟན་པའོ། དང་པོ་ལ། བཤད་བྱའི་ལུང་འགོད་པ་དང་ལུང་གི་དོན་བཤད་པའོ། དང་པོ་ནི། རང་འགྲེལ་ལས་ལུང་འདི་ལས་ནི་ཉན་ཐོས་དང་རང་སངས་རྒྱས་རྣམས་ལ་ཡང་ཆོས་ཐམས་
ཅད་རང་བཞིན་མེད་པར་ཤེས་པ་ཡང་ཡོད་དོ། ཞེས་བྱ་བར་གསལ་བར་ངེས་ཏེ། དེ་ལྟར་མ་ཡིན་ན། དངོས་པོ་རང་བཞིན་མེད་པར་ཡོངས་སུ་ཤེས་པ་དང་བྲལ་བའི་ཕྱིར་འཇིག་རྟེན་པའི་འདོད་ཆགས་དང་བྲལ་བ་ལྟར་དེ་དག་ཀྱང་སེམས་
དང་པོ་སྐྱེད་པའི། བྱང་ཆུབ་སེམས་དཔས་ཀྱང་རང་གི་བློས་རྣམ་པར་དཔྱད་པས་ཀྱང་ཟིལ་གྱིས་གནོན་པར་འགྱུར་ལ། ཕྱི་རོལ་པ་བཞིན་དུ་འདི་དག་གིས་ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་སྤངས་པར་ཡང་མི་འགྱུར་རོ། །
གཟུགས་ལ་སོགས་པའི་རང་གི་ངོ་བོ་ལ་དམིགས་པས་ཕྱིན་ཅི་ལོག་ཏུ་གྱུར་པའི་ཕྱིར། གང་ཟག་གི་བདག་མེད་པ་རྟོགས་པར་ཡང་མི་འགྱུར་སྟེ། བདག་ཏུ་གདགས་པའི་རྒྱུ་ཕུང་པོ་ལ་དམིགས་པའི་ཕྱིར་རོ། ཞེས་གསུངས། ལུང་

[062B] དང་པོ་ནི། ཁོ་ན་རེ། ཉན་རང་དགྲ་བཅོམ་པ་རྣམས་ཀྱིས་ཆོས་ཀྱི་བདག་མེད་རྟོགས་པ་ཡིན་ཏེ། དེས་ཆོས་ཀྱིས་བདག་མེད་མ་རྟོགས་པ་ལ་རིགས་པ་གསུམ་གྱིས་གནོད་པའི་ཕྱིར། ཇི་ལྟར་གནོད་ཞེ་ན། བྱང་
སེམས་ས་དང་པོ་པས་མངོན་པ་གཉིས་ནས་བཤད་པ་ལྟར་གྱི་ཅི་ཡང་མེད། མན་ཆད་ཀྱི་སས་སྡུས་ཀྱིས་དུས་ཉོན་མངོས་ལ་ཆགས་པ་དང་བྲལ་བའི་ཕྱིར་རོལ་དྲང་སོང་བློའི་སྟོབས་ཀྱི་ཟིལ་གྱིས་གནོན་ནུས་པ་བཞིན་དི། ཉན་རང་དགེ་བཅོམ་པ་ཡང་བློའི་
སྟོབས་ཀྱིས་ཟིལ་གྱི་གནོན་ནུས་པར་ཐལ། བྱང་སེམས་ས་དང་པོ་བས་ཆོས་ཀྱི་བདག་མེད་མངོན་སུམ་དུ་རྟོགས། ཉན་རང་དགྲ་བཅོམ་པས་ཆོས་ཀྱི་བདག་མེད་རྟོགས་པའི་ཕྱིར། འདོད་ན། ས་བཅུ་པའི་མདོ་དང་འགལ། རིགས་པ་གཉིས་
པ་ནི་ཉན་རང་དགྲ་བཅོམ་པས་ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་མ་སྤངས་པར་ཐལ། དེས་སྟོང་ཉིད་མ་རྟོགས་པའི་ཕྱིར། དཔེར་ན་ཕྱི་རོལ་པའི་དྲང་སྲོང་བཞིན། རིགས་པ་གསུམ་པ་ནི། ཉན་རང་དགྲ་བཅོམ་པས་གང་ཟག་བདེན་མེད་
དུ་མ་རྟོགས་པར་ཐལ། དེས་གང་ཟག་གི་གདགས་གཞིའི། ཕུང་པོ་བདེན་མེད་དུ་མ་རྟོགས་པའི་ཕྱིར་ཏེ་དེས་ཆོས་ཀྱི་བདག་མེད་མ་རྟོགས་པའི་ཕྱིར། འདོད་ན། དེས་གང་ཟག་གི་བདག་མེད་མཚན་ཉིད་ཚང་བ་གཅིག་མ་རྟོགས་པར་ཐལ། འདོད་
པའི་ཕྱིར། འདོད་ན། གང་ཟག་གི་བདག་མེད་མ་རྟོགས་པར་ཐལ། ཞེས་པའི་དོན་ཡིན། ཞེས་ཟེར། འོ་ན། མངོན་པ་གཉིས་ནས་བཤད་པ་ལྟར་གྱི་ཅི་ཡང་མེད་མན་ཆད་ཀྱི་སས་བསྡུས་ཀྱི་ཉོན་མོངས་ལ་ཆགས་པ་དང་བྲལ་བའི་ཕྱི་རོལ་པའི་
དྲང་སྲོང་ཡོད་པར་ཐལ། རིགས་པ་དང་པོ་དེ་འཐད་པའི་ཕྱིར། འདོད་ན་ཅི་ཡོད་མེད་མན་ཆད་ཀྱི་སས་བསྡུས་ཀྱིས་གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་རྟོགས་པ་ལ་ཆགས་པ་དང་བྲལ་བའི་ཕྱི་རོལ་པའི་དྲང་སྲོང་ཡོད་པར་ཐལ་

[063A] །འདོད་པའི་ཕྱིར། འདོད་ན། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོགས་པ་ལ་ཆགས་པ་དང་བྲལ་བའི་ཕྱི་རོལ་པའི་དྲང་སྲོང་ཡོད་པར་ཐལ། འདོད་པའི་ཕྱིར། འདོད་ན། གང་ཟག་རནྲ་རྐྱ་ཐུབ་པའི་
རྫས་ཡོད་ཀྱི་སྟོང་པར་རྟོགས་པའི་ཕྱིར་རོལ་པའི་དྲང་སྲོང་ཡོད་པར་ཐལ། འདོད་པའི་ཕྱིར། གཞན་ཡང། འཇིག་རྟེན་པའི་ལམ་ཞི་རགས་ཀྱི་རྣམ་པ་ཅན་གྱི་ཅི་ཡང་མེད་མན་ཆད་ཀྱི་སས་བསྡུས་ཀྱིས་གང་ཟག་རང་རྐྱ་ཐུབ་པའི་རྫས་ཡོད་
དུ་འཛིན་པའི་རྟོགས་པ་ལ་ཆགས་པ་དང་བྲལ་པར་བྱེད་ནུས་པར་ཐལ། ཅི་ཡང་མེད་མན་ཆད་ཀྱི་སས་བསྡུས་ཀྱི་གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར། འཛིན་པའི་རྟོགས་པ་ལ་ཆགས་པ་དང་བྲལ་བའི་ཕྱི་རོལ་པའི་དྲང་སོང་ཡོད་པའི་ཕྱིར་
གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོགས་པ་ལ། ཆགས་པ་དང་བྲལ་བར་བྱེད་ནུས་པར་ཐལ། འདོད་པའི་ཕྱིར། འདོད་ན། དེས་གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་རྟོག་པ་སྤོང་ནུས་པར་
ཐལ༑ འདོད་པའི་ཕྱིར། གཉིས་པ་ལ་ངོ་བོ་ཉིད་སྐུ་ཆོས་ཅན། ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་མ་སྤངས་པར་ཐལ། སྟོང་ཉིད་མ་རྟོགས་པའི་ཕྱིར་ཏེ། ཁྱོད་ཀྱི་རྟོགས་པའི་ཆོས་མེད་པའི་ཕྱིར། ཁྱོད་ངོ་བོ་
ཉིད་སྐུ་ཡིན་པའི་ཕྱིར། འདོད་མི་ནུས་ཏེ། སངས་རྒྱས་ཡིན་པའི་ཕྱིར། གསུམ་པ་ལ་ཆོས་བདག་མེད་མ་རྟོགས་ན། གང་ཟག་གི་བདག་མེད་མ་རྟོགས་པས་ཁྱབ་ཐལ། གང་ཟག་གི་གདགས་བཞིང་ཆོས་ཕུང་པོ་
བདེན་མེད་དུ་མ་རྟོག་སྣ། གང་ཟག་བདེན་མེད་དུ་མ་རྟོགས་པས་ཁྱབ་པའི་ཕྱིར། འདོད་ན། གང་ཟག་གི་བདག་མེད་དང། ཆོས་ཀྱི་བདག་མེད་གཉིས་ཀྱི་ནང་ནས། གང་ཟག་གི་བདག་ནེད་རྟོགས་སླ་ཞིང་ཆོས་ཀྱིས་བདག་མེད་རྟོགས་

[063B] འདོད་པའི་ཕྱིར། འདོད་ན། ལམ་རིམ་ཆུང་བ་ལས། གཞི་གང་ཟག་དང་ཆོས་ཀྱི་སྟེང་དུ་ངེས་རྒྱུའི་བདག་མེད་ལ་ཕྲ་རག་ཀྱི་ཁྱད་པར་མེད་ཀྱང། ཁྱད་གཞིའི་གནོད་ཀྱི་གང་ཟག་གི་སྟེང་དུ། ངེས་སླ་ལ་
ཆོས་ཀྱི་སྟེང་དུ་ངེས་དཀའ་བའི་ཕྱིར། ཞེས་གསུངས་པ་མི་ཐད་པར་ཐལ། འདོད་པའི་ཕྱིར། གཞན་ཡང། དེ་ཉིད་ལས། བདག་འཛིན་གཉིས་ཀྱིས་སྐྱེ་རིམ་ལ། ཆོས་ཀྱི་བདག་འཛིན་གྱི་གང་ཟག་གི་བདག་འཛིན་སྐྱེད་པ་ཡིན་ཀྱང་
བདག་མེད་པའི་དེ་ཉིད་ལ་འཇུག་པ་ན་སྔོན་དུ་གང་ཟག་གི་བདག་མེད་ཀྱི་ལྟ་བ་བསྐྱེད་ནས། དེའི་འོག་ཏུ་ཆོས་ཀྱིས་བདག་མེད་རྟོགས་པའི་ལྟ་བསྐྱེད་དགོས་སོ། ཞེས་གསུངས་པ་མི་ཐད་པར་ཐལ། གང་ཟག་གི་བདག་མེད་རྟོག་པའི་ལྟ་བ་རྒྱུད་ལ་
སྐྱེས་པའི་གང་ཟག་ཡིན་ན། ཆོས་ཀྱི་བདག་མེད་རྟོགས་པའི་ལྟ་བ་རྒྱུད་ལ་སྐྱེས་པའི་གང་ཟག་ཡིན་དགོས་པའི་ཕྱིར། ཁོ་ན་རེ། རྟེན་འབྲལ་གྱི་རྟགས་ཀྱི་གང་ཟག་བདེན་མེད་དུ་སྒྲུབ་པའི་ཕྱིར་རྒོལ་ཡང་དག་དེས། རྟེན་འབྲེལ་དང་གཟུགས་རྙེན་
བདེན་མེད་དུ་དུ་མ་རྟོགས་པར་ཐལ། གང་ཟག་གི་བདག་མེད་རྟོགས་པའི་གང་ཟག་ཡིན་ན། ཆོས་ཀྱི་བདག་མེད་རྟོགས་ཡིན་པས་མ་ཁྱབ་པའི་པྱིར། ཟེར་ན། མ་ཁྱབ་སྟེ། ཆོས་དང་གང་ཟག་གཉིས་སུ། ཕྱི་བའི་ཆོས་
གང་ཡང་རུང་པ་གཅིག། བདག་མེད་དུ་རྟོགས་པའི་གང་ཟག་ཡིན་ན། ཆོས་ཀྱི་བདག་མེད་རྟོགས་པའི་གང་ཟག་ཡིན་པས་མ་ཁྱབ་པའི་ཕྱིར་ཏེ། ཆོས་ཀྱི་བདག་མེད་རྟོགས་པའི་གང་ཟག་ཡིན་ན། གང་ཟག་གི་གདགས་གཞིའི་
ཕུང་པོ་བདེན་མེད་དུ་རྟོགས་པའི་གང་ཟག་ཡིན་དགོས་པའི་ཕྱིར་ཁོ་ན་རེ། ཏིང་ངེ་འཛིན་རྒྱལ་པོ་ལས། དངོས་པོ་གཅིག་ནི་བསམ་བྱས་ན། དེ་དག་ཐམས་ཅད་སྒོམ་འགྱུར་སྟེ། ཞེས་དང། འཇུག་པ་ལས། ཤིང་རྟ་ཚིགས་

[064A] །ན་ཡན་ལག་མེད་དཔེ་བཞིན། བློ་མེས་ཡན་ལག་ཅན་བསྲེག་ཡན་ལག་གོ་ཞེས་དང། བཞི་བརྒྱ་བ་ལས། །གང་གི་དངོས་གཅིག་དེ་བཞིན་ཉིད་མཐོང་བ། །དེའི་དངོས་ཀུན་དེ་བཞིན་ཉིད་དུ་མཐོང། ཞེས་དང་
གཅིག་གི་པོ་གང་ཡིན་པ། །དེ་ནི་ཀུན་གྱི་ལྟ་པོ་ཡིན། ཞེས་སོགས་གསུངས་པ་མི་ཐད་པར་ཐལ། ཆོས་གཅིག་གི་གནས་ལུགས་རྟོགས་པའི་གང་ཟག་ཡིན་ན། ཆོས་ཐམས་ཅད་ཀྱི་གནས་ལུགས་རྟོགས་པའི་གང་ཟག་
ཡིན་པས་མ་ཁྱབ་པའི་ཕྱིར། ཟེར་ན་སྐྱོན་མེད་དེ། ཆོས་གཅིག་གི་སྟེང་དུ་བདེན་མེད་ཚད་མས་གྲུབ་པའི་གང་ཟག་ཡིན་ན། དེ་ནས་བདེན་པར་གྲུབ་མ་གྲུབ་དཔྱད་པ་ཞུགས་པ་ཙམ་གྱི་ཆོས་གཞན་རྣམས། བདེན་མེད་
དུ་རྟོགས་ནུས་པ་ལུང་དེ་རྣམས་ཀྱིས་དོན་ཡིན་པའི་ཕྱིར་སྟེ། ལམ་རིམ་ཆུང་བ་ལས། འཇིག་རྟེན་ན་རྫུན་པར་གྲགས་པའི་དཔེ་འདི་རྣམས་ཐོག་མར་རང་བཞིན་མེད་པར་རྟོགས་བཅུག་ནས། དེ་ནས་འཇིག་རྟེན་ན་རྫུན་
པར་མ་གྲགས་པའི་ཆོས་གཞན་རྣམས་རང་བཞིན་མེད་པར་རྟོགས་པ་སྐྱེད་དགོས་ཤིང། དེ་གཉིས་ལ་སྔ་ཕྱིའི་རིམ་པ་དགོས་པས་ཆོས་གཅིག་གི་སྟོང་ཉིད་རྟོགས་པ་ན་ཆོས་གཞན་ཐམས་ཅད་ཀྱི་སྟོང་ཉིད་དངོས་སུ་རྟོགས་
པ་དགོས་པ་མ་ཡིན་གྱིས། ཆོས་གཞན་བདེན་པར་ཡོད་མེད་ལ་བློ་ཁ་ཕྱོགས་པ་ན་རྟོགས་ནུས་པའི་དོན་ནོ། ཞེས་གསུངས་པའི་ཕྱིར། རང་ལུགས་ནི། ལུང་དོན་བཤད་པ་དངོས་དང། དེ་ལ་དོགས་པ་སྤང་བ་
གཉིས༑ དང་པོ་ནི། ཉན་རང་དགྲ་བཅོམ་པས་ཆོས་ཀྱིས་བདག་མེད་རྟོགས་པ་ཡིན་ཏེ། དེས་ཆོས་ཀྱིས་བདག་མེད་མ་རྟོགས་པ་ལ་རིགས་པས་གནོད་པའི་ཕྱིར། ཇི་ལྟར་གནོད་ཞེ་ན། འཇུག་འགྲེལ་ལས་རིགས་པ་

[064B] བྱང་སེམས་ས་དང་པོ་བས་འཇིག་རྟེན་པའི་སྒོམ་སྤངས་སུ་གྱུར་པའི་ཅི་ཡང་མེད་མན་ཆད་ཀྱི་སས་བསྡུས་ཀྱི་ཉོན་མོངས་ལ་ཆགས་པ་དང་བྲལ་བའི་ཕྱི་རོལ་པའི་དྲང་སྲོང་བློའི་སྟོབས་ཀྱི་ཟིལ་གྱི་གནོན་ནུས་པ་བཞིན། ཉན་
རང་དགྲ་བཅོམ་པ་ཡང་བློའི་སྟོབས་ཀྱིས་ཟིལ་གྱི་གནོན་ནུས་པར་ཐལ། བྱང་སེམས་ས་དང་པོ་པས། ཆོས་ཀྱི་བདག་མེད་མངོན་སུམ་དུ་རྟོགས། ཉན་རང་དགྲ་བཅོམ་པས་ཆོས་གྱི་བདག་མེད་པ་མ་རྟོགས་པའི་ཕྱིར། འདོད་ན་
ས་བཅུ་པའི་མདོ་ལས། རང་གི་བློའི་སྟོབས་ཀྱི་རྣམ་པར་དཔྱད་པས་ནི་མ་ཡིན་ནོ། ཞེས་པ་དང་འགལ། རིགས་པ་གཉིས་པ་ནི། ཉན་རང་དགྲ་བཅོམ་པས་ཁམས་གསུམ་ན་སྤྱོད་པའི་ཕྲ་རྒྱས་ས་བོན་དང་བཅས་པ་མ་སྤངས་པར་
ཐལ༑ དེ་ཆོས་ཀྱི་བདག་མེད་རྟོགས་པའི་ཤེས་རབ་དང་བྲལ་བའི་ཕྱིར། དཔེར་ན་ཕྱི་རོལ་པའི་དྲང་སྲོང་བཞིན། རིགས་པ་གསུམ་པ་ནི། ཉན་རང་དགྲ་བཅོམ་པ་ཆོས་ཅན། གང་ཟག་བདེན་མེད་དུ་མ་རྟོགས་པར་ཐལ། གང་
ཟག་གི་གདགས་གཞིའི་ཕུང་པོ་བདེན་གྲུབ་ཏུ་ཁས་ལེན་པའི་སྒོ་ནས་གང་ཟག་གི་གདགས་གཞིའི་ཕུང་པོ་བདེན་གྲུབ་ཏུ་སྒྲོ་འདོགས་པའི་གང་ཟག་ཡིན་པའི་ཕྱིར། དེར་ཐལ། དེས་གང་ཟག་གི་གདགས་གཞིའི་ཕུང་པོ་བདེན་མེད་དུ་མ་རྟོགས་
པའི་ཕྱིར། ཁྱབ་སྟེ། དྲང་ངེས་རྣམ་འབྱེད་ལས། ཆོས་བདག་གྲུབ་མཐའི་ཡོད་པར་ཁས་ལེན་པ་དེ་སྲིད་དུ་གང་ཟག་གི་བདག་མེད་རྟོགས་པ་འོང་ས་མེད་པས་ཞེས་དང། འཇུག་འགྲེལ་ལས་ཀྱང་ཆོས་ལ་བདག་ཏུ་འཛིན་པ་
མི་འདོར་ན་གང་ཟག་གི་བདག་མེད་མི་རྟོགས་པར་གསུངས་ཏེ། དེའི་ཕྱིར་ཉན་རང་གིས་ཀྱང། བདག་མེད་གཉིས་རྟོགས་དགོས་སོ། ཞེས་གསུངས་པའི་ཕྱིར། རྩ་བར་འདོད་ན། དེས་གང་ཟག་གི་བདག་མེད་མཚན་ཉིད་ཡོངས་སུ་

[065A] །རྫོགས་པ་གཅིག་མ་རྟོགས་པར་ཐལ། འདོད་པའི་ཕྱིར། གཉིས་པ་དེ་ལ་དོགས་པ་སྤོང་བ་ལ། དོགས་པ་བཀོད་པ་དང། དེའི་ལན་བཤད་པ་གཉིས། དང་པོ་ནི་ཁ་ཅིག་གི་ཕྱི་རོལ་པ་བཞིན་དུ། འདི་
དག་གིས་ཁམས་གསུམ་ན་སྤྱོད་པའི་ཕྲ་རྒྱས་ཐམས་ཅད་སྤངས་པར་ཡང་མི་འགྱུར་རོ། ཞེས་པའི་སྐྱོན་མེད་དེ། དེ་ཁོ་ན་ཉིད་ཀྱི་ལྟ་བ་མ་རྙེད་ཀྱང་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་བར་མངོན་སུམ་དུ་རྟོགས་པ་དང། རྟོགས་
ཟིན་གོམས་པར་བྱས་པ་ལ་རྟེན་ནས་ཁམས་གསུམ་ན་སྤྱོད་པའི། ཉོན་མོངས་ས་བོན་དང་བཅས་པ་སྤངས་ནུས་པའི་ཕྱིར་སྟེ། དེ་ཁོ་ན་ཉིད་ཀྱི་ལྟ་བ་མ་རྙེད་ཀྱང་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ་
གསར་དུ་རྟོགས་པའི་མཐོང་ལམ་གྱིས་ཉོན་སྒྲིབ་ཀུན་བརྟགས་ཀྱི་ས་བོན་སྤོང་ནུས། དེ་ཁོ་ན་ཉིད་ཀྱི་ལྟ་བ་མ་རྙེད་ཀྱང། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ་རྟོགས་ཟིན་གོམས་པར་བྱས་པའི་སྒོམ་ལམ་གྱིས་ཉོན་
སྒྲིབ་ལྷན་སྐྱེས་ཀྱི་ས་བོན་སྤོང་ནུས་པའི་ཕྱིར་སྟེ། དེ་ཁོ་ན་ཉིད་ཀྱི་ལྟ་བ་མ་རྙེད་ཀྱང། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ་གསར་དུ་རྟོགས་པའི་མཐོང་ལམ་དང། དེ་རྟོགས་ཟིན་རྒྱུན་ལྡན་དུ་གོམས་པར་
བྱས་པའི་སྒོམ་ལམ་ཡོད་པའི་ཕྱིར་ཏེ། དེ་ཁོ་ན་ཉིད་ཀྱི་ལྟ་བ་མ་རྙེད་པའི་གང་ཟག་གི་རྒྱུད་ལ་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ། གསར་དུ་རྟོགས་པའི་མཐོང་ལམ་དང། དེ་རྟོགས་ཟིན་རྒྱུན་ལྡན་དུ་གོམས་པར་
བྱེད་པའི་སྒོམ་ལམ་ཡོད་པའི་ཕྱིར་ཏེ། དེའི་རྒྱུད་ལ་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར། མངོན་སུམ་དུ་རྟོགས་པའི་ཡེ་ཤེས་དང། རྟོགས་ཟིན་རྒྱུན་ལྡན་དུ་གོམས་པར་བྱེད་པའི་ཡེ་ཤེས་ཡོད་པའི་ཕྱིར་ཏེ་

[065B] དེར་ཐལ། དེའི་རྒྱུད་ལ་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པའི་ཡེ་ཤེས་ཡོད་པ་གང་ཞིག་དེའི་རྒྱུད་ལ་དེ་
ཡོད་ན། དེའི་རྒྱུད་ལ་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ་རྟོགས་པའི་ཡེ་ཤེས་ཡོད་དགོས་པའི་ཕྱིར། གཉིས་པ་གྲུབ་སྟེ། དེ་རྣལ་འབྱོར་མངོན་སུམ་སྒྲུབ་བྱེད་ཀྱི་རིགས་པ་ལ་བརྟེན་ནས་འགྲུབ་པའི་ཕྱིར། འོ་ན། དེའི་
རིགས་པ་དེ་གང་ཞེ་ནེ། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་བར་དོན་སྤྱིའི་ཚུལ་གྱི་རྟོགས་པའི་བློ་ཆོས་ཅན། གོམས་བྱེད་ཀྱི་ཡན་ལག་དང་མ་བྲལ་བར་གོམས་པར་བྱས་ན་གོམས་བྱའི་དོན་ལ་གསལ་སྣང་མཐར་ཐུག་པ་འབྱུང་དུ་རུང་
སྟེ༑ རྟེན་གོམས་ཟིན་འབད་སྩོལ་སྐྱར་མ་ལ་མི་ལྟོས་པའི་སེམས་ཀྱི་ཡོན་ཏན་ཡིན་པའི་ཕྱིར། ཞེས་པ་ལྟ་བུ་ཡིན། དེའི་ལན་བཤད་པ་ལ། ཊིཀ་ཆེན་ལས། འདི་ལ་བཤད་པར་བྱ་སྟེ། དེ་ཁོ་ན་ཉིད་ཀྱི་ལྟ་བ་མ་རྙེད་
ཀྱང༑ མི་རྟགས་བཅུ་དྲུག་ཚད་མས་གཏན་ལ་ཕབས་པ་དང། དེའི་གདུལ་བྱ་རྣམས་ཀྱི་དོན་དེ་བརྩོན་པ་ཆེན་པོའི་སྒོམ་པ་དང། བསྒོམ་པ་ལས་གང་ཟག་གིས་བདག་མེད་རགས་པ་མངོན་སུམ་དུ་མཐོང་བ་དང། མཐོང་ཟིན་གོམས་པར་
བྱེད་པ་ནི་མི་འོང་ཞེས་ཁོ་བོ་ཅག་མི་སྨྲའོ། འོ་ན་ཅི་ཞེ་ན། དེ་འདྲའི་ལམ་དེས་གང་ཟག་གི་བདག་མེད་མཚན་ཉིད་རྫོགས་པར་རྟོགས་པ་མ་ཡིན་པས། ལམ་དེ་མཐོང་ལམ་དང་འཇིག་རྟེན་ལས་འདས་པའི་སྒོམ་ལམ་དུ་མི་འདོད་དོ། དེའི་
ཕྱིར་མཐོང་སྤང་དང། སྒོམ་སྤང་གང་གི་ཡང་ས་བོན་སྤངས་མི་ནུས་པས། ལམ་དེ་མཐོང་ལམ་དང་སྒོམ་ལམ་དུ་བཤད་པ་དང་སྤང་བྱ་གཉིས་ས་བོན་དང་བཅས་པ་སྤངས་པར་བཤད་པ་དང། ལམ་དེ་གཉིས་ཀྱི་མཐར་དགྲ་བཅོམ་

[066A]༄༅། །འཐོབ་པར་བཤད་པ་ནི། དྲང་པའི་དོན་དུ་འགྲེལ་བའི་ལུགས་ཡིན་ཏེ། དཔེར་ན་སེམས་ཙམ་པས་རྡུལ་ཕྲན་ཆ་མེད་དང། དེ་བསགས་པའི་ཕྱི་དོན་དང། དེ་ལས་རྫས་ཐ་དད་པའི་འཛིན་པ་གཉིས་
བཀག་པ་ཡང་ཚད་མས་གྲུབ་ཅིང། དེས་འདུལ་བའི་གདུལ་བྱས་རིང་དུ་གོམས་པར་བྱས་ནས། དོན་དེ་མངོན་སུམ་དུ་མཐོང་བ་དང། མཐོང་ཟིན་གོམས་པར་བྱེད་པ་འགྲུབ་ཏུ་ཆུག་ཀྱང། དེའི་སྟེང་ནས་ས་བཅུ་དང་
ལམ་ཕྱི་མ་གསུམ་བསྒྲོད་པ་དབུ་མ་པས་དྲང་དོན་དུ་འགྲེལ་བ་བཞིན་ནོ། ཞེས་གསུངས། དེའི་དོན་ནི། སྔར་གྱི་དོགས་པ་དེའི་སྐྱོན་མེད་དེ། དེ་ཁོ་ན་ཉིད་ཀྱི་ལྟ་བ་མ་རྙེད་པར། མངོན་པ་གཉིས་ནས་བཤད་པའི་མི་རྟག་
སོགས་བཅུ་དྲུག་གང་རུང་ཚད་མས། གཏན་ལ་ཕབ་པ་དང། དེའི་གདུལ་བྱ་རྣམས་ཀྱིས་གཏན་ལ་ཕབ་པའི་དོན་དེ་ཉིད་སྒོམ་པ་དང། བསྒོམས་པ་ལས་གང་ཟག་གིས་བདག་མེད་རགས་པ་མངོན་སུམ་དུ་མཐོང་པ་དང། མཐོང་
ཟིན་གོམས་པར་བྱེད་པ་འོང་ཡང། དེ་ཁོ་ན་ཉིད་ཀྱི་ལྟ་བ་མ་རྙེད་པར་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར། མངོན་སུམ་དུ་གསར་དུ་རྟོགས་པའི་ལམ་དེ་མཐོང་ལམ་དང། རྟོགས་ཟིན་རྒྱུན་ལྡན་དུ་གོམས་
པར་བྱེད་པའི་ལམ་དེ་འཇིག་རྟེན་ལས་འདས་པའི་སྒོམ་ལམ་དུ་ཁས་མི་ལེན་སྟེ། ལམ་དེ་གཉིས་ཀྱིས་རིམ་པ་བཞིན་དུ་མཐོང་སྤངས་དང། སྒོམ་སྤངས་ཀྱི་ས་བོན་སྤངས་མི་ནུས་པའི་ཕྱིར། དེས་ན་དེ་ཁོ་ན་ཉིད་ཀྱི་ལྟ་
བ་མ་རྙེད་པར། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ་གསར་དུ་རྟོགས་པའི་ལམ་དེ་མཐོང་ལམ་དང། རྟོགས་ཟིན་རྒྱུན་ལྡན་དུ་གོམས་པར་བྱེད་པའི་ལམ་དེ། སྒོམ་ལམ་དུ་བཤད་པ་དང། ལམ་

[066B] ལམ་དེ་གཉིས་མཐར་དགྲ་བཅོམ་པའི་འབྲས་བུ་ཐོབ་པར་བཤད་བ་ནི་སྐབས་འདིར་དྲང་དོན་དུ་འགྲེལ་པ་ཡིན་ཏེ། དཔེར་ན་རྡུལ་ཕྲན་
ཕྱོགས་ཀྱི་ཆ་མེད་བསགས་པའི་རགས་པ་དང། དེ་འཛིན་པའི་ཚད་མ་རྫས་གཞན་གྱིས་སྟོང་པའི་སྟོང་ཉིད་མངོན་སུམ་དུ་གསར་དུ་རྟོགས་པ་དང། མངོན་སུམ་དུ་རྟོགས་ཟིན་གོམས་པར་བྱས་པ་དང། གོམས་པ་མཐར་ཕྱིན་པ་
དེའི་སྟེང་ནས་ས་བཅུ་དང་ལམ་ཕྱི་མ་གསུམ་བསྒྲོད་པར་གསུངས་པའི་མདོ་རྣམས་སེམས་ཙམ་པས་སྒྲ་ཇི་བཞིན་པར་ཁས་ལན་ཀྱང། དབུ་མ་པས་དྲང་དོན་དུ་འགྲེལ་བ་བཞིན་ནོ། ཁ་ཅིག་ལུང་འདིས་སེམས་ཙམ་པ་
པར་གྱུར་པའི་བྱང་སེམས་སྦྱོར་ལམ་པ་ཡོད་པར་བསྟན་པ་ཡིན་ཏེ། ལུང་འདིས་སེམས་ཅན་ཙམ་པའི་ལྟ་བའི་སྟེང་ནས། ཐེག་ཆེན་གྱི་སྦྱོར་ལམ་དུ་བསྒྲོད་པར་བསྟན་པའི་ཕྱིར། དེས་ན་སེམས་ཙམ་པར་གྱུར་པའི་བྱང་སེམས་སྦྱོར་
ལམ་པ་ཡོད་དེ། བྱེ་བྲག་སྨྲ་བར་གྱུར་པའི་བྱང་སེམས་སྦྱོར་ལམ་པ་ལ་ཡོད་པའི་ཕྱིར། ཕལ་ཆེན་སྡེ་བར་གྱུར་པའི་བྱང་སེམས་སྦྱོར་ལམ་པ་ཡོད་པའི་ཕྱིར་ཏེ། ཇོ་བོའི་མཁན་པོ་ཤཱི་ལ་ར་ཀཱ་ཤཱི་ཏ་དེ་དེ་ཡིན་པའི་ཕྱིར། མ་
གྲུབ་ན། དེ་ཆོས་ཅན། དེར་ཐལ། ཕལ་ཆེན་སྡེ་བ་གང་ཞིག་བྱང་སེམས་སྦྱོར་ལམ་པ་ཡིན་པའི་ཕྱིར། དང་པོ་གྲུབ་སྟེ། ལམ་རིམ་ཆུང་བ་ལས། ཕལ་ཆེན་སྡེ་པའི་གནས་བསྟན་
འདུལ་བ་འཛིན་པ་ཆེན་པོ་ཤཱི་ལ་རཀཱི་ཏ། ཞེས་བྱ་བ་སྦྱོར་བའི་ལམ་གྱི་དེ་ཁོ་ན་ཉིད་ཀྱི་ཕྱོགས་གཅིག་ལ་ཞུགས་པའི་ཏིང་ངེ་འཛིན་རྙེད་པ་གཅིག་ལ་མཁན་པོ་མཛད་ནས་རབ་ཏུ་བྱུང་སྟེ། མཚན་དཔལ་མར་མེ་མཛད་ཡེ་ཤེས་

[067A]༄༅། །ཞེས་བྱ་བར་བརྟགས་སོ། ཞེས་གསུངས་པའི་ཕྱིར། ཟེར་ན་སྐྱོན་མེད་དེ། ལུང་དེས་ཕལ་ཆེན་སྡེ་པའི་དགེ་སློང་དུ་བསྟན་གྱི། ཕལ་ཆེན་སྡེ་བར་མ་བསྟན་པའི་ཕྱིར། དེ་ལྟ་མ་ཡིན་ན། ཇོ་བོ་རྗེ་དཔལ་ལྡན་ཨ་ཏི་ཤ་
ཆོས་ཅན། ཕལ་ཆེན་སྡེ་པ་ཡིན་པར་ཐལ། ཕལ་ཆེན་སྡེ་བའི་དགེ་སློང་ཡིན་པའི་ཕྱིར། དེར་ཐལ། དགེ་འདུན་ཕལ་ཆེན་སྡེ་བའི་དགེ་སློང་མཛད། ཞེས་གསུངས་པའི་ཕྱིར། འདོད་ན། ཉན་ཐོས་རྩ་བའི་སྡེ་བ་བཞི་པོ་གང་རུང་
ཡིན་པར་ཐལ། འདོད་པའི་ཕྱིར། འདོད་ན། དེ་བྱེ་བྲག་སྨྲ་བ་ཡིན་པར་ཐལ། གཞན་ཡང། སྟོན་པ་ཤཱཀྱ་ཐུབ་པ་ཆོས་ཅན། ཐམས་ཅད་ཡོད་སྨྲ་བའི་སྡེ་བ་ཡིན་པར་ཐལ། ཐམས་ཅད་ཡོད་པར་སྨྲ་བའི་དགེ་སློང་ཡིན་པའི་
ཕྱིར། དེར་ཐལ། འདུལ་བ་ལུང་སྡེ་བཞི་པོ་དེ་ཐམས་ཅད་ཡོད་སྨྲའི་འདུལ་བའི་སྡེ་སྣོད་ཡིན་པའི་ཕྱིར། རྩ་བར་འདོད་ན། རིགས་འདྲ། ཁ་ཅིག་ས་བཅུ་དང་ལམ་ཕྱི་མ་གསུམ་བསྒྲོད་པ་དབུ་མ་པས་དྲང་དོན་དུ་འགྲེལ་བ་བཞིན་ནོ། ཞེས་
པའི་དོན་ལ། རྡུལ་ཕྲན་ཕྱོགས་ཀྱི་ཆ་མེད་བསགས་པའི་རགས་བ་དང། དེ་འཛིན་པའི་ཚད་མ་རྫས་གཞན་གྱི་སྟོང་པའི་སྟོང་ཉིད་མངོན་སུམ་དུ་གསར་དུ་རྟོགས་པ་དང། རྟོགས་ཟིན་རྒྱུན་ལྡན་དུ་གོམས་པར་བྱས་པ་དེའི་
སྟེང་ནས། ས་བཅུ་དང་ལམ་ཕྱི་མ་གསུམ་བསྒྲོད་པ། དབུ་མ་རང་རྒྱུད་པ་ཁྱོད་རང། དྲང་དོན་དུ་འགྲེལ་བ་བཞིན་ནོ། ཞེས་པའི་དོན་ཡིན་ཞེས་ཟེར་ན། སེམས་རྩམ་པའི་ལྟ་བ་ཙམ་གྱི་སྟེང་ནས། ས་བཅུ་དང་ལམ་ཕྱི་མ་
གསུམ་བསྒྲོད་པ་དབུ་མ་རང་རྒྱུད་པས་དྲང་དོན་དུ་འགྲེལ་ཞིང། ཐལ་འགྱུར་བས་དྲང་དོན་དུ་མི་འགྲེལ་བའི་ཁྱད་པར་འཐད་པར་ཐལ། ལུང་དོན་དེ་འཐད་པའི་ཕྱིར། འདོད་མི་ནུས་ཏེ། སེམས་རྩམ་པའི་ལྟ་བ་ཙམ་གྱི་སྟེང་

[067B] གཞན་ཡང། དེའི་སྐབས་ཀྱིས་དབུ་མ་པ་དེ་དབུ་མ་རང་རྒྱུད་པ་ཁོ་ན་ལ་བྱེད་རིགས་པར་ཐལ། ལུང་དོན་དེ་འཐད་པའི་ཕྱིར། འདོད་
མི་ནུས་ཏེ། དབུ་མ་ཐལ་འགྱུར་པ་དེ་ཡང་དེའི་སྐབས་ནས། བསྟན་པའི་དབུ་མ་པ་ཡིན་པའི་ཕྱིར་སྟེ། གཞུང་དེ་དབུ་མ་པ་སྤྱིའི་གྲུབ་མཐའ་འཆད་པའི་སྐབས་ཡིན་པའི་ཕྱིར། ཁ་ཅིག་སེམས་རྩམ་པས་གཟུང་
འཛིན་རྫས་གཞན་གྱིས་སྟོང་པའི་སྟོང་ཉིད་མངོན་སུམ་དུ་རྟོགས་པ་དང། རྟོགས་ཟིན་རྒྱུན་ལྡན་དུ་གོམས་པར་བྱས་པ་དེའི་སྟེང་ནས། ས་བཅུ་དང་ལམ་ཕྱི་མ་གསུམ་བསྒྲོད་པར་གསུངས་པ་སྒྲ་ཇི་བཞིན་པར་ཁས་ལེན་ཀྱང། དབུ་མ་
པས་དྲང་དོན་དུ་འགྲེལ་བ་བཞིན་ནོ། ཞེས་པའི་དོན་ཡིན་ཟེར་ན། སེམས་རྩམ་པས་བཟུང་འཛིན་རྫས་གཞན་གྱིས་སྟོང་པའི་སྟོང་ཉིད་མངོན་སུམ་དུ་རྟོགས་པའི་སློབ་ལམ་ཕྱི་མ་གསུམ་ཡོད་པར་ཁས་ལེན་པར་ཐལ། སེམས་ཙམ་
པས་གཟུང་འཛིན་རྫས་གཞན་གྱིས་སྟོང་བའི་སྟོང་ཉིད་མངོན་སུམ་དུ་གསར་དུ་རྟོགས་པ་དང། རྟོགས་ཟིན་རྒྱུན་ལྡན་དུ་གོམས་པར་བྱས་པ་དེའི་སྟེང་ནས་ས་བཅུ་དང། སློབ་ལམ་ཕྱི་མ་གསུམ་བསྒྲོད་པར་གསུངས་པ་སྒྲ་ཇི་བཞིན་པར་
ཁས་ལེན་པའི་ཕྱིར། འདོད་ན། སེམས་རྩམ་པས་གཟུང་འཛིན་རྫས་གཞན་གྱིས་སྟོང་བའི་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་སྦྱོར་ལམ་ཁས་ལེན་པར་ཐལ། འདོད་པའི་ཕྱིར། འདོད་མི་ནུས་ཏེ། སེམས་ཙམ་
པས་བྱང་སེམས་སྦྱོར་ལམ་པ་ཡིན་ན། གཟུང་འཛིན་རྫས་གཞན་གྱིས་སྟོང་པའི་སྟོང་ཉིད་དོན་ཕྱིའི་ཚུལ་གྱི་རྟོགས་པའི་ཁྱབ་པ་ཁས་ལེན་དགོས་པའི་ཕྱིར། དེ་ཉིད་སྤྱོད་འཇུག་གི་ལུགས་སུའང་བསྟན་པ་ལ། ཕྱོགས་སྔ་མ་འགོད་པ་

[068A]༄༅། །དང། དེའི་ལན་བཤད་པ་གཉིས། དང་པོ་ན། སྤྱོད་འཇུག་ལས། བདེན་པ་མཐོང་བས་གྲོལ་འགྱུར་གྱིས། སྟོང་ཉིད་མཐོང་བས་ཅི་ཞིག་བྱ། ཞེས་གསུངས། དེའི་ལན་སྟོན་པ་ལ། གང་ཕྱིར་ལུང་
ལས་ལམ་འདི་ནི། མེད་པར་བྱང་ཆུབ་མེད་པ་གསུངས། ཞེས་སོགས་གསུངས། དེའི་དོན་ལ་ཁ་ཅིག་མི་རྟགས་སོགས་བཅུ་དྲུག་མངོན་སུམ་དུ་རྟོགས་ཟིན་རྒྱུན་ལྡན་དུ་གོམས་པར་བྱས་པ་ལས། འཁོར་བ་ལས་
གྲོལ་བའི་གྲོལ་བ་ཐོབ་མི་ནུས་པ། དེའི་དོན་ཡིན་ཟེར་ན། འོ་ན། འགོག་བདེན་མངོན་སུམ་དུ་རྟོགས་ཟིན་རྒྱུན་ལྡན་དུ་གོམས་པར་བྱས་པ་ལས་འཁོར་བ་ལས་གྲོལ་བའི་གྲོལ་བ་ཐོབ་མི་ནུས་པར་ཐལ། དམ་བཅའ་
དེ་འཐད་པའི་ཕྱིར། འདོད་ན། འགོག་བདེན་ཆོས་ཅན། ཁྱོད་མངོན་སུམ་དུ་རྟོགས་ཟིན་རྒྱུན་ལྡན་དུ་གོམས་པར་བྱས་པ་ལས། འཁོར་བ་ལས་གྲོལ་བའི་གྲོལ་བ་ཐོབ་ནུས་པར་ཐལ། ཁྱོད་དོན་དམ་བདེན་པ་ཡིན་
པའི་ཕྱིར་ཏེ། ཁྱོད་འགོག་བདེན་ཡིན་པའི་ཕྱིར། ཁ་ཅིག་རགས་པའི་མི་རྟགས་སོགས་བཅུ་དྲུག་རྟོགས་ཟིན་རྒྱུད་ལྡན་དུ་གོམས་པར་བྱས་པ་ལས་འཁོར་བ་ལས་གྲོལ་བའི་གྲོལ་བ་ཐོབ་མི་ནུས་ཟེར་ན། རགས་པའི་
འགོག་བདེན་མངོན་སུམ་དུ་རྟོགས་ཟིན་རྒྱུན་ལྡན་དུ་གོམས་པར་བྱས་པ་ལས། འཁོར་བ་ལས་གྲོལ་བའི་གྲོལ་བ་ཐོབ་མི་ནུས་པར་ཐལ། དམ་བཅའ་དེ་འཐད་པའི་ཕྱིར། འདོད་ན། རགས་པའི་འགོག་བདེན་ཆོས་ཅན་
ཁྱོད་མངོན་སུམ་དུ་རྟོགས་ཟིན་གོམས་པར་བྱས་པ་ལས། འཁོར་བ་ལས་གྲོལ་བའི་གྲོལ་བ་ཐོབ་ནུས་པར་ཐལ། ཁྱོད་དོན་དམ་བདེན་པ་ཡིན་པའི་ཕྱིར་ཏེ། ཁྱོད་འགོག་བདེན་ཡིན་པའི་ཕྱིར་ཏེ། ཆོས་ཅན་དེ་

[068B] ཁ་ཅིག་མངོན་པ་གཉིས་ནས་བཤད་པའི་མི་རྟགས་སོགས་བཅུ་དྲུག་མངོན་སུམ་དུ་རྟོགས་ཟིན་རྒྱུད་ལྡན་དུ་གོམས་པར་བྱས་པ་ལས། འཁོར་བ་ལས་གྲོལ་བའི་གྲོལ་བ་ཐོབ་མི་ནུས་ཟེར་ན། འོ་ན། མངོན་པ་
གཉིས་ནས་བཤད་པའི་འགོག་བདེན་མངོན་སུམ་དུ་རྟོགས་ཟིན་རྒྱུན་ལྡན་དུ་གོམས་པར་བྱས་པ་ལས། འཁོར་བ་ལས་གྲོལ་བའི་གྲོལ་བ་ཐོབ་མི་ནུས་པར་ཐལ། དམ་བཅའ་དེ་འཐད་པའི་ཕྱིར། འདོད་ན། དེ་ཆོས་ཅན། ཁྱོད་
མངོན་སུམ་དུ་རྟོགས་ཟིན་རྒྱུན་ལྡན་དུ་གོམས་པར་བྱས་པ་ལས། འཁོར་བ་ལས་གྲོལ་བའི་གྲོལ་བ་ཐོབ་ནུས་པར་ཐལ། ཁྱོད་དོན་དམ་བདེན་པ་ཡིན་པའི་ཕྱིར་ཏེ། ཁྱོད་འགོག་བདེན་ཡིན་པའི་ཕྱིར། མ་གྲུབ་ན། མངོན་
པ་གཉིས་ནས་བཤད་པའི་འགོག་བདེན་ཡིན་པར་ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་རྟོགས་པ་སྤངས་པའི་སྤངས་པ་དེ་འགོག་བདེན་ཡིན་པའི་ཕྱིར་ཏེ། དེ་སྤངས་པའི་གང་ཟག་ཡིན་ན། དེའི་
ས་བོན་སྤངས་པའི་གང་ཟག་ཡིན་དགོས་པའི་ཕྱིར། ཁོ་ན་རེ། མངོན་པ་གཉིས་ནས་བཤད་པའི་ལམ་བདེན་ལམ་བདེན་ཡིན་པར་ཐལ། དེ་གཉིས་ནས་བཤད་པའི་འགོག་བདེན་འགོག་བདེན་ཡིན་པའི་ཕྱིར། ཟེར་ན། མ་ཁྱབ་སྟེ་
གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་བར་མངོན་སུམ་དུ་རྟོགས་པའི་ཡེ་ཤེས་དེ་ལམ་བདེན་ཡིན་པར་ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་བར་འཛིན་པའི་རྟོགས་པ་སྤངས་པའི་སྤངས་བ་དེ། འགོག་བདེན་
ཡིན་པའི་ཕྱིར། ཁྱབ་པ་འགྲིག་འདོད་མི་ནུས་ཏེ། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ་རྟོགས་པའི་སོ་སྐྱེ་ཡོད་པའི་ཕྱིར་ཏེ། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་

[069A]༄༅། །པའི་རྣལ་འབྱོར་མངོན་སུམ་རྒྱུད་ལྡན་གྱི་སོ་སྐྱེ་ཡོད་པའི་ཕྱིར་ཏེ། རྣལ་འབྱོར་མངོན་སུམ་རྒྱུད་ལྡན་གྱི་སོ་སྐྱེ་ཡོད་པའི་ཕྱིར། ཁོ་ན་རེ། མངོན་པ་གཉིས་ནས། བཤད་པའི་ལམ་བདེན་ལམ་བདེན་ཡིན་
པར་ཐལ། དེ་གཉིས་ནས་བཤད་པའི། འཕགས་པ་འཕགས་པ་ཡིན་པའི་ཕྱིར། དེ་གཉིས་ནས་བཤད་པའི་འགོག་བདེན་ཐོབ་པའི་འཕགས་པ་འགོག་བདེན་ཐོབ་པའི་འཕགས་པ་ཡིན་པའི་ཕྱིར། ཟེར་ན། མ་ཁྱབ་
ཡང་ཁོ་ན་རེ། མངོན་པ་གཉིས་ནས་བཤད་པའི་མྱང་འདས་མྱང་འདས་ཡིན་པར་ཐལ། དེ་གཉིས་ནས་བཤད་པའི་འགོག་བདེན་འགོག་བདེན་ཡིན་པའི་ཕྱིར། ཟེར་ན། མ་ཁྱབ། ཡང་དེ་གཉིས་ནས་
བཤད་པའི། དགྲ་བཅོམ་དགྲ་བཅོམ་ཡིན་པར་ཐལ། འགོག་བདེན་ལ་དེའི་ཕྱིར། ཟེར་ན། མ་ཁྱབ། འོ་ན། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོགས་པའི་ས་བོན་མ་སྤངས་ཤིང། གང་ཟག་རང་རྐྱ་ཐུབ་པའི་
རྫས་ཡོད་དུ་གྲུབ་པར་འཛིན་པའི། རྟོགས་པ་མངོན་འགྱུར་དང་རེ་ཤིག་བྲལ་ཙམ་དེ་དེ་གཉིས་ནས་བཤད་པའི་འགོག་བདེན་ཡིན་པར་ཐལ། དེ་གཉིས་ནས་བཤད་པའི། འགོག་བདེན་འགོག་བདེན་མ་ཡིན་པའི་ཕྱིར་
འདོད་ན། དེ་ཆོས་ཅན། ཁྱོད་མངོན་པ་གཉིས་ནས། འགོག་བདེན་དུ་བཤད་པར་ཐལ། འདོད་པའི་ཕྱིར། འདོད་ན། དེ་འགོག་བདེན་དུ་ཁས་ལེན་པའི་དངོས་སྨྲ་བ་གཅིག་ཡོད་པར་ཐལ། འདོད་པའི་ཕྱིར། འདོད་མི་
ནུས་ཏེ། དེ་ལྟར་ཁས་ལེན་པས་སེམས་རྩམ་པ་ཡང་མེད། མདོ་སྡེ་པ་ཡང་མེད་པའི་ཕྱིར། གཞན་ཡང། དེ་ཆོས་ཅན། ཁྱོད་དེ་གཉིས་ནས་བཤད་པའི་སོ་སོར་རྟག་འགོག་ཡིན་པར་ཐལ། ཁྱོད་དེ་གཉིས་ནས་

[069B] འདོད་ན། དེ་ཆོས་ཅན། དེ་མ་ཡིན་པར་ཐལ། ཁྱོད་གཉིས་ནས་བཤད་པའི་སོ་སོར་རྟག་མིན་གྱི་འགོག་པ་ཡིན་པའི་ཕྱིར། དེར་ཐལ། ཁྱོད་མངོན་པ་གཉིས་ནས་སོ་སོར་རྟག་མིན་གྱི་འགོག་པར་
བཤད་པའི་སོ་སོར་རྟག་མིན་གྱི་འགོག་པ་ཡིན་པའི་ཕྱིར། དེར་ཐལ། ཁྱོད་དེ་གཉིས་ནས་བཤད་པའི་སོ་སོར་རྟག་མིན་གྱི་འགོག་པ་གང་ཞིག་ཁྱོད་སོ་སོར་རྟག་མིན་གྱི་འགོག་པ་ཡིན་པའི་ཕྱིར། དང་པོ་དེར་ཐལ། དེ་གཉིས་ནས་
བཤད་པའི་སོ་སོར་རྟག་མིན་གྱི་འགོག་པའི་མཚན་གཞི་གཅིག་ཡོད་པའི་ཕྱིར། གཉིས་པ་དེར་ཐལ། སོ་སོར་རྟག་མིན་གྱི་འགོག་པའི་མཚན་གཞི་གཅིག་ཡོད་པའི་ཕྱིར། བྱས་པ་ལ་མཁས་པ་ཁ་ཅིག་མངོན་པ་མཛོད་ནས་
བཤད་པའི་འགོག་བདེན་དེ་འགོག་བདེན་ཡིན་པར་ཐལ། མངོན་པ་གཉིས་ནས་བཤད་པའི་འགོག་བདེན་འགོག་བདེན་ཡིན་པའི་ཕྱིར། འདོད་ན། དེ་ཆོས་ཅན། དོན་དམ་བདེན་པ་ཡིན་པར་ཐལ། འགོག་བདེན་ཡིན་པའི་ཕྱིར་
འདོད་ན། མངོན་པ་མཛོད་ཀྱི་དོན་དམ་བདེན་པ་བསྟན་པར་ཐལ། དེ་ནས་བཤད་པའི་འགོག་བདེན་དེ་དོན་དམ་བདེན་པ་ཡིན་པའི་ཕྱིར། འདོད་ན། མངོན་པ་མཛོད་ཆོས་ཅན། ཁྱོད་ཀྱི་དོན་དམ་བདེན་པ་མ་བསྟན་པར་ཐལ། ཁྱོད་
དངོས་སྨྲ་པའི་རང་གཞུང་ཡིན་པའི་ཕྱིར། གཞན་ཡང། མངོན་པ་མཛོད་ཀྱི་དོན་དམ་བདེན་པ་བསྟན་བྱའི་གཙོ་བོར་བྱས་ནས་བསྟན་པར་ཐལ། དེའི་བསྟན་བྱའི་གཙོ་བོར་གྱུར་པའི་འགོག་བདེན་དེ། དོན་དམ་བདེན་པ་ཡིན་པའི་ཕྱིར་
དེར་ཐལ། དེའི་བསྟན་བྱའི་གཙོ་བོར་གྱུར་པའི་འགོག་བདེན་ཡོད་པ་གང་ཞིག་དེ་ནས་བཤད་པའི་འགོག་བདེན་དེ། དོན་དམ་བདེན་པ་ཡིན་པའི་ཕྱིར། རྟག་ཕྱི་མ་ཁས། དང་པོ་དེར་ཐལ། དེའི་བསྟན་བྱའི་གཙོ་བོར་གྱུར་པའི་

[070A] །བདེན་པ་བཞི་ཀ་ཡོད་པའི་ཕྱིར་ཏེ། དེའི་བསྟན་བྱའི་གཙོ་བོར་གྱུར་པའི་བདེན་པ་བཞི་མི་རྟག་སོགས་བཅུ་དྲུག་ཡོད་པའི་ཕྱིར། གཞན་ཡང། མངོན་པ་ཀུན་འདུས་ནས་བཤད་པའི་འགོག་བདེན་དེ། འགོག་
བདེན་ཡིན་པར་ཐལ། མངོན་པ་གཉིས་ལ་དེ་ཡི་ཕྱིར། འདོད་ན། དེ་ཆོས་ཅན། དོན་དམ་བདེན་པ་ཡིན་པར་ཐལ། འགོག་བདེན་ཡིན་པའི་ཕྱིར། འདོད་ན། མངོན་པ་ཀུན་འདུས་ལས། སྟོང་ཉིད་
བསྟན་པར་ཐལ། འདོད་པའི་ཕྱིར། འདོད་ན། འཁོར་ལོ་ཐ་མའི་མདོ་ལས། སྟོང་ཉིད་བསྟན་པར་ཐལ། འདོད་པའི་ཕྱིར། འདོད་ན། མདོ་སྡེ་དགོངས་འགྲེལ་ལས། སྟོང་ཉིད་བསྟན་པར་ཐལ། འདོད་
པའི་ཕྱིར། འདོད་ན། སེམས་ཙམ་པའི་འདོད་པ་ལྟར་གྱི་སྟོང་ཉིད་དེ་སྟོང་ཉིད་ཡིན་པར་ཐལ། འདོད་པའི་ཕྱིར། ཁ་ཅིག་བདེན་འཛིན་མ་སྤངས་པའི་དགྲ་བཅོམ་པ་དེ། མངོན་པ་གཉིས་
ནས༑ བཤད་པའི་དགྲ་བཅོམ་ཡིན་པར་ཐལ། དེ་གཉིས་ནས། བཤད་པའི་དགྲ་བཅོམ་དགྲ་བཅོམ་མ་ཡིན་པའི་ཕྱིར། ཟེར་ན། མ་ཁྱབ། འདོད་ན། དེ་ཆོས་ཅན། ཁྱོད་མངོན་པ་གཉིས་ནས་
བཤད་པའི་ཉོན་སྒྲིབ་སྤངས་པའི། གང་ཟག་ཡིན་པར་ཐལ། ཁྱོད་དེ་གཉིས་ནས་བཤད་པའི་དགྲ་བཅོམ་ཡིན་པའི་ཕྱིར། འདོད་ན། ཁྱོད་ཀྱི་དེ་གཉིས་ནས་བཤད་པའི་ཉོན་སྒྲིབ་སྤངས་པར་ཐལ། འདོད་པའི་ཕྱིར་
འདོད་ན། ཁྱོད་ཡོད་པར་ཐལ། འདོད་པའི་ཕྱིར། ཟེར་ན། མངོན་པ་གཉིས་ནས། བཤད་པའི་ཉོན་སྒྲིབ་སྤངས་པའི་གང་ཟག་དེ་ཉོན་སྒྲིབ་སྤངས་པའི་གང་ཟག་ཡིན་པར་ཐལ། དེ་གཉིས་ནས་བཤད་

[070B] འདོད་ན། དེ་ཡིན་ན། ཉོན་སྒྲིབ་སྤངས་པའི་གང་ཟག་ཡིན་དགོས་པར་ཐལ། འདོད་པའི་ཕྱིར། འདོད་ན། དམན་ལམ་སྔོན་དུ་མ་སོང་བའི་ས་བཞི་པའི་བར་ཆད་མེད་ལམ་གྱི་གྲངས་པའི་
རྣམ་གྲོལ་ལམ་ལ་གནས་པའི་སེམས་དཔའ་ཆོས་ཅན། དེར་ཐལ། དེ་ཕྱིར། དེར་ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི། རྟོགས་པ་སྤངས་པའི་གང་ཟག་ཡིན་པ་གང་ཞིག་གང་ཟག་རང་རྐྱ་
ཐུབ་པའི་རྫས་ཡོད་དུ་འཛིན་པའི་རྟོགས་པ་ལས། ཕྲ་བར་གྱུར་པའི་ཉོན་སྒྲིབ་མངོན་པ་གཉིས་ནས་མ་བཤད་པའི་ཕྱིར། དང་པོ་གྲུབ་སྟེ། ཆོས་ཅན་དེ་ཡིན་པའི་ཕྱིར། ཁྱབ་སྟེ། རང་དུ་ལྟ་བ་དང་འབྲེལ་ཡོངས་
སུ་ཟད་ཅེས་པའི་ལུང་དོན་གྲུབ་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁོ་ན་རེ། མངོན་པ་གཉིས་ནས་བཤད་པའི་ཉོན་སྒྲིབ་སྤངས་པའི་གང་ཟག་ཡིན་ན། དེ་གཉིས་ནས་བཤད་པའི་དགྲ་
བཅོམ་ཡིན་དགོས་པར་ཐལ། དེ་གཉིས་ནས་བཤད་པའི་དགྲ་བཅོམ་ཡིན་ན། དེ་གཉིས་ནས་བཤད་པའི། ཉོན་སྒྲིབ་སྤངས་པའི་གང་ཟག་ཡིན་དགོས་པའི་ཕྱིར། ཟེར་ན་མ་ཁྱབ། འདོད་ན། དམན་ལམ་
སྔོན་དུ་མ་སོང་པའི། བྱང་སེམས་ས་བརྒྱད་པ་བ་ཆོས་ཅན། དེར་ཐལ། དེའི་ཕྱིར། དེར་ཐལ། ཉོན་སྒྲིབ་མ་ལུས་པར་སྤངས་པའི། གང་ཟག་ཡིན་པའི་ཕྱིར། འདོད་ན། དེ་ཆོས་ཅན། ཁྱོད་མངོན་པ་གཉིས་
ནས་དགྲ་བཅོམ་དུ་བཤད་པར་ཐལ། འདོད་པའི་ཕྱིར། འདོད་ན། དེ་དགྲ་བཅོམ་དུ་ཁས་ལེན་པའི་དངོས་སྨྲ་བ་གཅིག་ཡོད་པར་ཐལ་ལོ། གཞན་ཡང། ཁོ་ན་རེ། དེ་གཉིས་ནས་བཤད་པའི་དགྲ་བཅོམ་

[071A] །དེ་དགྲ་བཅོམ་ཡིན་པར་ཐལ། དེ་གཉིས་ནས་བཤད་པའི་སངས་རྒྱས་འཕགས་པ། སངས་རྒྱས་འཕགས་པ་ཡིན་པའི་ཕྱིར་ཏེ། དེ་གཉིས་ནས་བཤད་པའི། སྟོན་པ་ཤཱཀྱ་ཐུབ་པ་དེ་སྟོན་པ་
འཀྱ་ཐུབ་པ་ཡིན་པའི་ཕྱིར། ཟེར་ན། མ་ཁྱབ། གཞན་ཡང། དེ་གཉིས་ནས་བཤད་པའི། དགྲ་བཅོམ་དེ་དགྲ་བཅོམ་ཡིན་པར་ཐལ། དེ་གཉིས་ནས་བཤད་པའི་བུམ་པ་བུམ་པ་ཡིན་པའི་ཕྱིར། ཟེར་ན་མ་ཁྱབ་
ཁ་ཅིག་འགོག་བདེན་ལ་ཕྲ་རགས་གཉིས་སུ་འབྱེད་པ་དེ། འགོག་བདེན་ལ་དོན་དམ་བདེན་པ་དང། ཀུན་རྫོབ་བདེན་པ་གཉིས་སུ་འབྱེད་པའི་དོན་ཡིན་ཟེར་ན། དེ་མི་འཐད་པར་ཐལ། འགོག་བདེན་ཡིན་
ན༑ དོན་དམ་བདེན་པ་ཡིན་དགོས་པའི་ཕྱིར་ཏེ། རང་འགྲེལ་ལས། སྡུག་བསྔལ་བ་དང་ཀུན་འབྱུང་བ་དང་ལམ་གྱི་བདེན་པ་ནི། ཀུན་རྫོབ་ཀྱི་བདེན་པའི་རང་གི་ངོ་བོའོ། འགོག་པའི་བདེན་པ་ནི་དོན་
དམ་པའི་བདེན་པའི་ངོ་བོ་ཡིན་ནོ། ཞེས་གསུངས་པའི་ཕྱིར། གཞན་ཡང། ཊྐ་ཆེན་ལས། འགོག་བདེན་ཀུན་རྫོབ་བདེན་པར་སྨྲ་བ་ནི། མཐའ་མ་ཆོད་པའོ། ཞེས་གསུངས་པ་མི་འཐད་པར་
ཐལ༑ འགོག་བདེན་ཡིན་ན་དོན་དམ་བདེན་པ་ཡིན་པས་མ་ཁྱབ་པའི་ཕྱིར། ཁོ་ན་རེ། དམན་ལམ་སྔོན་དུ་མ་སོང་བའི། བྱང་སེམས་ས་བརྒྱད་པ་བ་ཆོས་ཅན། ཁྱོད་མངོན་པ་གཉིས་ནས་དགྲ་བཅོམ་དུ་བཤད་
པར་ཐལ། ཁྱོད་དེ་གཉིས་ནས་བཤད་པའི། དགྲ་བཅོམ་ཡིན་པའི་ཕྱིར། དེ་དེར་ཐལ། དེ་ཉོན་སྒྲིབ་སྤངས་པའི་གང་ཟག་ཡིན་པ་གང་ཞིག་མངོན་པ་གཉིས་ནས་ཉོན་སྒྲིབ་སྤངས་པའི་གང་ཟག་

[071B] དངོས་སྨྲ་བས་དེ་གཉིས་དོན་གཅིག་ཏུ་ཁས་ལན་པའི་ཕྱིར། འདོད་ན། དེ་དངོས་སྨྲ་བས་དགྲ་བཅོམ་དུ་ཁས་ལན་པར་ཐལ། འདོད་པའི་ཕྱིར། གཞན་ཡང། དེ་ཆོས་ཅན་
མངོན་པ་གཉིས་ནས། ཉོན་སྒྲིབ་སྤངས་པའི་གང་ཟག་ཏུ་བཤད་པར་ཐལ། མངོན་པ་གཉིས་ནས་བཤད་པའི། ཉོན་སྒྲིབ་སྤངས་པའི་གང་ཟག་ཡིན་པའི་ཕྱིར། ཁྱབ་དེ། མངོན་པ་གཉིས་ནས། བཤད་པའི་
འགོག་བདེན་ཡིན་ན། དེ་གཉིས་ནས་འགོག་བདེན་དུ་བཤད་པས་ཁྱབ་པའི་ཕྱིར། ཟེར་ན། མི་མཚུངས་སོ། རྟག་དེར་ཐལ། ཉོན་སྒྲིབ་མ་ལུས་པར་སྤངས་པའི་གང་ཟག་ཡིན་པའི་ཕྱིར། རྩ་བར་འདོད་
ན༑ དེ་དངོས་སྨྲ་བས་ཉོན་སྒྲིབ་སྤངས་པའི། གང་ཟག་ཏུ་ཁས་ལེན་པར་ཐལ། འདོད་པའི་ཕྱིར། འདོད་མི་ནུས་ཏེ། དངོས་སྨྲ་བས་དམན་ལམ་སྔོན་དུ་མ་སོང་པའི། བྱང་ཆུབ་སེམས་དཔས་ཉོན་སྒྲིབ་དང་
ཤེས་སྒྲིབ་གཅིག་ཅར་དུ་སྤོངས་བར་ཁས་ལེན་པའི་ཕྱིར། མངོན་པ་ཀུན་བཏུས་ལས། གཅིག་ཅར་ཉོན་མོངས་པ་དང། ཤེས་བྱིའི་སྒྲིབ་པ་སྤོང་ངོ། ཞེས་གསུངས་པའི་ཕྱིར། ཁ་ཅིག་བདེན་བཞིའི་ཁྱད་ཆོས་སུ་གྱུར་
པའི་མི་རྟག་སོགས་བཅུ་དྲུག་ལ་ཕྲ་རགས་གཉིས་གཉིས་སུ་འབྱེད་ལ། དེ་ཡང་གང་ཟག་རང་རྐྱ་ཐུབ་པའི། རྫས་ཡོད་དུ་འཛིན་པའི་འཇིག་ལྟ་ཙམ་གྱིས་བསྐྱེད་པའི་ཉེར་ལེན་གྱི་ཕུང་པོའི་སྟེང་གི་མི་རྟག་པ་དེ་
སྡུག་བསྔལ་བདེན་པའི། ཁྱད་ཆོས་སུ་གྱུར་པའི་མི་རྟག་པ་རགས་པ་དང། གང་ཟག་རང་གི་མཚན་ཉིད་ཀྱིས་གྲུབ་པར་འཛིན་པའི། འཇིག་ལྟས་སྐྱེད་པའི་ཉེར་ལེན་གྱི་ཕུང་པོའི་སྟེང་གི་མི་རྟག་པ་དེ། སྡུག་

[072A] །བསྔལ་བདེན་པའི་ཁྱད་ཆོས་སུ་གྱུར་པའི། མི་རྟག་པ་ཕྲ་མོ་དང། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་འཇིག་ལྟ་ཙམ་གྱི་དྲང་པའི་སྲེད་པ་དེ། ཀུན་འབྱུང་བདེན་པའི་
ཁྱད་ཆོས་སུ་གྱུར་པའི་སྲེད་པ་རགས་པ་དང། གང་ཟག་རང་གི་མཚན་ཉིད་གྱི་གྲུབ་པར་འཛིན་པའི་འཇིག་ལྟས་དྲངས་པའི་སྲེད་པ་དེ། ཀུན་འབྱུང་བདེན་པའི་ཁྱད་ཆོས་སུ་གྱུར་པའི་སྲེད་པ་ཕྲ་མོ་ཡིན་ནོ། ཞེ་ན། དེ་མི་
འཐད་པར་ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པ་འཛིན་པའི་འཇིག་ལྟ་ཙམ་གྱི་སྐྱེད་པའི། ཉེར་ལེན་གྱི་ཕུང་པོ་མེད་པའི་ཕྱིར་ཏེ། ཉེར་ལེན་གྱི་ཕུང་པོ་ཡིན་ན། རང་གི་ཉེར་ལེན་དུ་གྱུར་པའི་
གང་ཟག་རང་གི་མཚན་གྱི་གྲུབ་པར་འཛིན་པའི་འཇིག་ལྟ་ལ། རྟེན་ནས་བྱུང་བས་ཁྱབ་པའི་ཕྱིར་ཏེ། དེ་ཡིན་ན་རང་གི་ཉེར་ལེན་དུ་གྱུར་བའི་གང་ཟག་གི་བདག་འཛིན་ལ་བརྟེན་ནས་བྱུང་བས་ཁྱབ་པའི་ཕྱིར། གཞན་
ཡང༑ དེ་མི་འཐད་པར་ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་འཇིག་ལྟ་ཙམ་གྱིས་གྲངས་པའི་སྲེད་པ་མེད་པའི་ཕྱིར་ཏེ། སྲེད་པ་ཡིན་ན། རང་གི་ཉེར་ལེན་དུ་གྱུར་པའི་གང་
ཟག་རང་གི་མཚན་ཉིད་ཀྱིས་གྲུབ་པར་འཛིན་པའི་འཇིག་ལྟ་ལ་རྟེན་ནས་བྱུང་བས་ཁྱབ་པའི་ཕྱིར་ཏེ། ཉོན་མོངས་པ་ཡིན་ན། རང་གི་ཉེར་ལེན་དུ་གྱུར་པའི་མ་རིགས་པ་ལ་བརྟེན་ནས་བྱུང་པའི། ཁྱབ་པའི་ཕྱིར་
ཏེ༑ ༑བཞི་བརྒྱ་བ་ལས། །ལུས་ལ་ལུས་དབང་ཇི་བཞིན་དུ། །གཏི་མུག་ཀུན་ལ་གནས་གྱུར་ཏེ། ཞེས་པའི་ལུང་དོན་གྲུབ་པའི་ཕྱིར། དེ་བཞིན་དུ་གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་

[072B] སྡུག་བསྔལ་བདེན་པའི་ཁྱད་ཆོས་སུ་གྱུར་པའི་མི་རྟག་པ་རགས་པ་དང། དེས་གཞན་རྣམས་ལ་རིགས་འདྲེ་ཟེར་ན། དེ་མི་ཐད་པར་ཐལ། གང་ཟག་
རང་རྐྱ་ཐུབ་པའི་རྫས་ཡོད་དུ་འཛིན་པའི། འཇིག་ལྟས་སྐྱེད་པའི་ཉེར་ལེན་གྱི་ཕུང་པོའི་སྟེང་གི་མི་རྟག་པ་དེ། སྡུག་བསྔལ་བདེན་པའི་ཁྱད་ཆོས་སུ་གྱུར་པའི་མི་རྟག་པ། ཕྲ་མོ་ཡིན་པའི་ཕྱིར་ཏེ། དེ་སྡུག་
བསྔལ་བདེན་པའི་ཁྱད་ཆོས་སུ་གྱུར་པའི་ཕྲ་བའི་མི་རྟག་པ་ཡིན་པའི་ཕྱིར་ཏེ། དེ་སྡུག་བསྔལ་བདེན་པའི་ཁྱད་ཆོས་གང་ཞིག་ཕྲ་བའི་མི་རྟག་པ་ཡིན་པའི་ཕྱིར། གཉིས་པ་མ་གྲུབ་ན། ཉེར་ལེན་གྱི་ཕུང་པོ་
ཆོས་ཅན། ཁྱོད་ཀྱི་མི་རྟག་པ་དེ་ཕྲ་བའི་མི་རྟག་པ་ཡིན་པར་ཐལ། ཁྱོད་རྒྱུ་ཡིན་པའི་ཕྱིར། ཁ་ཅིག་འགོག་བདེན་ལ་ཕྲ་རགས་གཉིས་སུ་འབྱེད་པ་དེ་དངོས་བཏགས་གཉིས་སུ་མ་ཕྱེ་བའི་བཤད་པ་
མིན་གྱིས། འགོག་བདེན་ལ་སྒྲས་བརྗོད་རིགས་ཀྱི་སྒོ་ནས། མ་ཡིན་པར་ཡང་ཕྲ་རགས་གཉིས་སུ་འབྱེད་རིགས་སོ། ཟེར་ན། ཆོས་ཉིད་དུ་གྱུར་པའི། འགོག་བདེན་ལ་ཕྲ་རགས་གཉིས་སུ་འབྱེད་རིགས་པར་ཐལ་
འགོག་བདེན་ལ་ཕྲ་རགས་གཉིས་སུ་འབྱེད་རིགས་པ་གང་ཞིག་འགོག་བདེན་ཡིན་ན། ཆོས་ཉིད་ཡིན་དགོས་པའི་ཕྱིར། འདོད་ན། འགོག་བདེན་དུ་གྱུར་པའི་ཆོས་ཉིད་ལ། ཕྲ་རགས་གཉིས་སུ་
འབྱེད་རིགས་པར་ཐལ། འདོད་པའི་ཕྱིར། འདོད་ན། ཆོས་ཉིད་ལ་ཕྲ་རགས་གཉིས་སུ་འབྱེད་རིགས་པར་ཐལ། འདོད་པའི་ཕྱིར། འདོད་ན། ཆོས་ཉིད་ལ་རིགས་མི་འདྲ་བའི་དབྱེ་བ་ཡོད་པར་ཐལ་

[073A] །འདོད་པའི་ཕྱིར། འདོད་ན། །ཆོས་ཀྱི་དབྱིངས་ལ་དབྱེར་མེད་ཕྱིར། །རིགས་ནི་ཐ་དད་རུང་མ་ཡིན། །ཞེས་གསུངས་པ་མི་འཐད་པར་ཐལ་ལོ། ཁོ་ན་རེ། འགོག་བདེན་ལ་ཕྲ་རགས་གཉིས་སུ་འབྱེད་
རིགས་པར་ཐལ། འགོག་བདེན་རགས་པ་ཡོད་པའི་ཕྱིར་ཟེར་ན་མ་ཁྱབ། དེར་ཐལ། མངོན་པ་གཉིས་ནས་བཤད་པའི་འགོག་བདེན་ཡོད་པའི་ཕྱིར། ཟེར་ན། ཆོས་ཀྱི་བདེན་འཛིན་ལ་ཕྲ་རགས་གཉིས་སུ། འབྱེད་རིགས་
པར་ཐལ། ཆོས་ཀྱི་བདེན་འཛིན་རགས་པ་ཡོད་པའི་ཕྱིར། ཁྱབ་པ་ཁས། དེར་ཐལ། གཟུང་འཛིན་རྫས་གཞན་དུ་འཛིན་པའི་རྟོག་པ་དེ། ཆོས་ཀྱི་བདེན་འཛིན་རགས་པ་ཡིན་པའི་ཕྱིར་ཏེ། གཟུང་འཛིན་
རྫས་གཞན་གྱི་སྟོང་པ་དེ། ཆོས་ཀྱི་བདག་མེད་རགས་པ་ཡིན་པའི་ཕྱིར། འདོད་ན། ཆོས་ཀྱི་བདེན་འཛིན་རགས་པ་ཡིན་ན། ཆོས་ཀྱི་བདེན་འཛིན་ཡིན་དགོས་པར་ཐལ། འདོད་པའི་ཕྱིར། འདོད་ན། གཟུང་འཛིན་
རྫས་གཞན་དུ་འཛིན་པའི་རྟོག་པ་ཆོས་ཅན། དེར་ཐལ། དེའི་ཕྱིར། འདོད་ན། བདེན་འཛིན་ཡིན་པར་ཐལ། འདོད་པའི་ཕྱིར། འདོད་ན། ཁྱོད་ཀྱི་ཞེན་ཡུལ་མེད་པ་དོན་དམ་བདེན་པ་ཡིན་པར་ཐལ། འདོད་
པའི་ཕྱིར། གཞན་ཡང། གང་ཟག་གི་བདེན་འཛིན་ལ་ཕྲ་རགས་གཉིས་སུ་འབྱེད་རིགས་པར་ཐལ། གང་ཟག་གི་བདེན་འཛིན་རགས་པ་ཡོད་པའི་ཕྱིར། ཁྱབ་པ་ཁས། དེར་ཐལ། གང་ཟག་རང་རྐྱ་ཐུབ་པའི་
རྫས་ཡོད་དུ་འཛིན་པའི་རྟོག་པ་དེ་དེ་ཡིན་པའི་ཕྱིར་ཏེ། གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པ་དེ། གང་ཟག་གི་བདག་མེད་རགས་པ་ཡིན་པའི་ཕྱིར། འདོད་ན། གང་ཟག་གི་བདག་འཛིན་རགས་པ་

[073B] གང་ཟག་གི་བདག་འཛིན་ཡིན་དགོས་པར་ཐལ། འདོད་པའི་ཕྱིར། འདོད་ན། གང་ཟག་རང་རྐྱ་ཐུབ་པའི་རྫས་ཡོད་དུ། འཛིན་པའི་རྟོགས་པ་ཆོས་ཅན། དེར་ཐལ། དེའི་ཕྱིར། འདོད་ན། བདེན་འཛིན་ཡིན་པར་ཐལ། འདོད་
པའི་ཕྱིར། ཁྱབ་སྟེ། བདེན་འཛིན་ཉོན་སྒྲིབ་ཡིན་པ་ལ་རྒྱུ་མཚན་ཡོད་པའི་ཕྱིར། འདོད་ན། ཁྱོད་ཀྱི་ཞེན་ཡུལ་མེད་པ་དོན་དམ་བདེན་པ་ཡིན་པར་ཐལ། འདོད་པའི་ཕྱིར། གཞན་ཡང། གང་ཟག་གི་བདག་འཛིན་ཀུན་
བརྟགས་ཡིན་ན། གང་ཟག་གི་བདག་འཛིན་ཡིན་དགོས་པར་ཐལ། གང་ཟག་གི་བདག་འཛིན་རགས་པ་ཡིན་ན། གང་ཟག་གི་བདག་འཛིན་ཡིན་དགོས་པའི་ཕྱིར། འདོད་ན། གང་ཟག་རྟགས་གཅིག་རང་དབང་ཅན་དུ་
འཛིན་པའི་རྟོག་པ་ཆོས་ཅན། དེར་ཐལ། དེའི་ཕྱིར། དེ་དེར་ཐལ། གཟུང་འཛིན་རྫས་གཞན་དུ་འཛིན་པའི་རྟོག་པ་དེ་ཆོས་ཀྱི་བདེན་འཛིན་ཀུན་རྟགས་ཡིན་པའི་ཕྱིར། འདོད་ན། དེ་ཆོས་ཅན། རང་གི་དམིགས་ཡུལ་དུ་གྱུར་པའི་
གང་ཟག་ལ་དམིགས་ནས་རང་གི་མཚན་ཉིད་གྱིས་གྲུབ་པར་འཛིན་བའི་བློ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁོ་ན་རེ། གང་ཟག་གི་བདག་འཛིན་ཀུན་བརྟགས་ཡིན་ན། གང་ཟག་
གི་བདག་འཛིན་མིན་དགོས་པར་ཐལ། དེ་ཡིན་ན། གང་ཟག་གི་བདག་འཛིན་ཡིན་པས་མ་ཁྱབ་པའི་ཕྱིར། ཟེར་ན་མ་ཁྱབ། འདོད་ན། གྲུབ་འཐས་རྒྱུད་སླད་པ་ལ་བརྟེན་ནས། གང་ཟག་རང་གི་མཚན་ཉིད་ཀྱི་གྲུབ་པ་
འཐད་སྙམ་དུ་འཛིན་པའི་བློ་ཆོས་ཅན། དེར་ཐལ། དེའི་ཕྱིར། དེར་ཐལ་ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། རང་གི་དམིགས་ཡུལ་དུ་གྱུར་པའི་གང་ཟག་ལ་དམིགས་ནས་རང་གི་མཚན་ཉིད་ཀྱིས་གྲུབ་པར་

[074A] །འཛིན་པའི་བློ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་གང་ཟག་རྟག་གཅིག་རང་དབང་ཅན་དུ་འཛིན་པའི་རྟོག་པ་སྤངས་པའི་སྤངས་པ་ཆོས་ཅན། དོན་དམ་བདེན་པ་ཡིན་པར་
ཐལ༑ འགོག་བདེན་ཡིན་པའི་ཕྱིར། འདོད་ན། གང་ཟག་རྟག་གཅིག་རང་དབང་ཅན་གྱི་བདག་གིས་སྟོང་བ་དེ། དོན་དམ་བདེན་པ་ཡིན་པར་ཐལ། འདོད་པའི་ཕྱིར། ཟེར་ན་མ་ཁྱབ། འདོད་ན། གང་ཟག་རྟག་
གཅིག་རང་དབང་ཅན་དུ་འཛིན་པའི་འཛིན་པ་ཞི་ནས་བློ་ངོར་ཤར་བའི་སྟོང་པ་དེ། དོན་དམ་བདེན་པ་ཡིན་པར་ཐལ། འདོད་པའི་ཕྱིར། ཟེར་ན། གང་ཟག་རྟག་གཅིག་རང་དབང་ཅན་དུ་འཛིན་པའི་འཛིན་པ་ཞི་ནས་
བློ་ངོར་ཤར་བའི་སྟོང་པ་ཡིན་ན། དོན་དམ་བདེན་པ་མ་ཡིན་དགོས་པར་ཐལ། དེ་དོན་དམ་བདེན་པ་མ་ཡིན་པའི་ཕྱིར། འདོད་ན། ཐེག་ཆེན་གྱི་མཐོང་ལམ་རྣམ་གྲོལ་ལམ་གྱི། ངོ་བོར་ཤར་བའི་སྟོང་པ་ཆོས་ཅན་
དེར་ཐལ། དེའི་ཕྱིར། རྟགས་བསལ་གཉིས་ཀ་གྲུབ་སྟེ། ཆོས་ཅན་དེ་ཡིན་པའི་ཕྱིར། རང་ལུགས་དེ་ཉིད། སྤྱོད་འཇུག་གི་ལུགས་སུ་བསྟན་པ་ལ། ཕྱོགས་སྔ་མ་བརྗོད་པ་དང། དེ་འགོག་པ་
གཉིས༑ དང་པོ་ནི། སྤྱོད་འཇུག་ལས། །བདེན་པ་མཐོང་བས་གྲོལ་འགྱུར་གྱི། །སྟོང་ཉིད་མཐོང་བས་ཅི་ཞིག་བྱ། །ཞེས་གསུངས། དེའི་དོན་ལ་ཁ་ཅིག་འཁོར་བ་ལས་གྲོལ་བའི་གྲོལ་བ་ཐོབ་པ་
ལ་ཆོས་ཉིད་བདེན་མེད་དུ་རྟོགས་པའི། སྟོང་ཉིད་ཀྱི་ལྟ་བ་མི་དགོས་ཏེ། བདེན་པའི་རྣམ་པ་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པའི་ལམ་ཙམ་གོམས་པར་བྱས་པ་ལ་བརྟེན་ནས་

[074B] ཞེས་ཟེར། དེ་འགོག་པ་ལ། སྤྱོད་འཇུག་ལས། །གང་ཕྱིར་ལུང་ལས་ལམ་འདི་ནི། །མེད་པར་བྱང་ཆུབ་མེད་པར་གསུངས། །ཞེས་སོགས་གསུངས། དེའི་དོན་ནི་ཆོས་ཐམས་
ཅད་བདེན་མེད་དུ་རྟོགས་པའི་སྟོང་ཉིད་ཀྱི་ལྟ་བ་མེད་པར་འཁོར་བ་ལས་གྲོལ་བ་ཐོབ་མི་ནུས་པར་ཐལ། དེ་མེད་པར་བྱང་ཆུབ་གསུམ་ཐོབ་མི་ནུས་པར་ཡུམ་གྱི་མདོ་ལས། གསུངས་པའི་ཕྱིར། ཡུམ་གྱི་མདོ་ལས། དངོས་པོའི་
འདུ་ཤེས་ཅན་ལ་ཐར་པ་མེད། ཅེས་དང། ཉན་ཐོས་ཀྱི་ས་ལ་སློབ་པར་འདོད་པས་ཀྱང། ཤེས་རབ་ཀྱི་ཕ་རོལ་ཏུ་ཕྱིན་པ་ལ་སློབ་པར་བྱའོ། ཞེས་སོགས་གསུངས། བསྟན་རྩ་དགེ་སློང་ཉིད་ཡིན་ན། །དགེ་སློང་ཉིད་
ཀྱང་དཀའ་བར་གནས། །སེམས་ནི་དམིགས་དང་བཅས་རྣམས་ཀྱིས། །མྱ་ངན་འདས་པའང་དཀའ་བར་གནས། །ཞེས་གསུངས། དེའི་དོན་ནི་བསྟན་པའི་རྩ་བ་ཉན་ཐོས་དགྲ་བཅོམ་པ་ལ་སོགས་པ་རྣམས་དོན་དམ་པའི་དགེ་
སློང་རྣམ་དག་ཏུ་བཞག་ཏུ་མི་རུང་བར་ཐལ། དེ་རྣམས་ཀྱིས་ཆོས་ཐམས་ཅད་བདེན་པས་སྟོང་བའི་སྟོང་ཉིད་མ་རྟོགས་པའི་ཕྱིར། ཁྱབ་སྟེ། སེམས་བདེན་འཛིན་གྱི་དམིགས་པ་དང་བཅས་པའི་ལམ་གྱིས་མྱ་ངན་ལས་འདས་
པའི་དཀའ་བ་སྟེ། མྱ་ངན་ལས་འདས་པ་ཐོབ་མི་ནུས་པའི་ཕྱིར། ཉན་ཐོས་དགྲ་བཅོམ་པ་རྣམས་ལ་བསྟན་པའི་རྩ་བ་ཞེས་བརྗོད་པའི་རྒྱུ་མཚན་གང་ཡིན་ཞེ་ན། བུ་སྟོན་ཐམས་ཅད་མཁྱེན་པའི་སྤྱོད་འཇུག་
ཊིཀ་ཀ་ལས། སོ་སོར་ཐར་པ་བསྟན་པའི་རྩ་བ་ཡིན་ཞིང། དགེ་སློང་གི་སྡོམ་པ་དེ། སོ་སོར་ཐར་པའི་སྡོམ་པའི་གཙོ་བོ་ཡིན་ལ། སྟོན་པའི་འཁོར་དུ་བྱུང་བའི་ཉན་ཐོས་དགྲ་བཅོམ་པ་རྣམས། དགེ་སློང་

[075A] །གི་སྡོམ་པ་རྒྱུད་ལྡན་གྱི་གཙོ་བོ་ཡིན་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཞེས་གསུངས། རང་ལུགས་ནི། དེ་རྣམས་ལ་བསྟན་པའི་རྩ་བ་ཞེས་བརྗོད་པའི་རྒྱུ་མཚན་ཡོད་དེ། འོད་སྲུང་
ཆེན་པོ་དང། ཉེ་བར་འཁོར་དང། ཀུན་དགའ་བོ་ལ་སོགས་པ་རྣམས་ཀྱིས་བཀའ་བསྡུ་པ་པོ་མཛད་ནས། ལུང་གི་བསྟན་པ་ཡུན་རིང་དུ་གནས་པའི་བདག་རྐྱེན་དུ་འགྱུར་བ་དང། འཕགས་པའི་གནས་བརྟན་
བཅུ་དྲུག་ལ་སོགས་པས་ཀྱང། བསྟན་པ་ཡུན་རིང་དུ་གནས་པའི་བདག་རྐྱེན་མཛད་པའི་རྒྱུ་མཚན་གྱིས་དེ་ལྟར་བརྗོད་པའི་ཕྱིར། ཉོན་མོངས་སྤངས་པས་གྲོལ་ན་དེའི། དེ་མ་ཐག་ཏུ་དེར་འགྱུར་རོ། ཉོན་མོངས་མེད་
ཀྱང་དེ་དག་ལ། ལས་ཀྱི་ནུས་པ་མཐོང་པ་ཡིན། ཞེས་གསུངས། འདིའི་དོན་ནི། དེ་ཁོ་ན་ཉིད་ཀྱི་ལྟ་བ་མ་རྙེད་པར་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པའི་ལམ་ཙམ་གོམས་
པར་བྱས་པ་ལ་བརྟེན་ནས་ཉོན་མོངས་སྤངས་ཏེ། འཁོར་བ་ལས་གྲོལ་བ་ཐོབ་ནུས་ན། དེ་ཁོ་ན་ཉིད་ཀྱི་ལྟ་བ་མ་རྙད་པར་གང་ཟག་རང་རྐྱར་ཐུབ་པའི་རྫས་ཡོད་ཀྱིས་སྟོང་པར་རྟོགས་པའི་ལམ་ཙམ་གོམས་པར་བྱས་པ་
ལ་བརྟེན་ནས། མངོན་པ་གཉིས་ནས་བཤད་པའི་ཉོན་མོངས་མངོན་འགྱུར་པ་དེ། རེ་ཤིག་འགག་པའི་དེ་མ་ཐག་ཏུ་འཁོར་བ་ལས་གྲོལ་བ་ཐོབ་ནུས་པར་ཐལ། དེ་ཁོ་ན་ཉིད་ཀྱི་ལྟ་བ་མ་རྙེད་པར་གང་
ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་པའི་ལམ་ཙམ་གོམས་པར་བྱས་བ་ལ་བརྟེན་ནས། ཉོན་མོངས་སྤངས་ཏེ། འཁོར་བ་ལས་གྲོལ་ནུས་པ་གང་ཞིག་དེ་ཁོ་ན་ཉིད་ཀྱི་ལྟ་བ་མ་རྙེད་པར་

[075B] ལམ་ཙམ་གོམས་པར་བྱས་པ་ལ་བརྟེན་ནས། ཉོན་མོངས་གང་གི་ཡང་ས་བོན་སྤོངས་མི་ནུས་པའི་ཕྱིར་ཏེ། དེ་ཡུལ་གྱི་གནས་ཚུལ་ལ། ཞུགས་པའི་
བློ་མ་ཡིན་པའི་ཕྱིར། འདོད་ན། དེ་མི་ནུས་པར་ཐལ། དེ་ཁོ་ན་ཉིད་ཀྱི་ལྟ་བ་མ་རྙེད་པར། གང་ཟག་རང་རྐྱ་ཐུབ་པའི་རྫས་ཡོད་སྟོང་པར་རྟོགས་པའི། ལམ་ཙམ་གོམས་པར་བྱས་པ་ལ། བརྟེན་ནས་མངོན་པ་
གཉིས་ནས་བཤད་པའི་ཉོན་མོངས་མངོན་འགྱུར་བ་རེ་ཤིག་རྒྱུད་ལ་མེད་པའི། གང་ཟག་དེ་སླར་ཡང། ལས་ཉོན་གྱིས་དབང་གི་འཁོར་བར་སྐྱེ་བ་ལན་པ་མཐོང་བའི་ཕྱིར། ཁོ་ན་རེ། རེ་ཤིག་ཉེར་ལེན་སྲེད་པ་ནི། མེད་
ཅེས་ངེས་པ་ཉིད་ཅེ་ན། ཞེས་དེ་ཁོ་ན་ཉིད་གྱི་ལྟ་བ་མ་རྙེད་པར་གང་ཟག་རང་རྐྱ་ཐུབ་པའི། རྫས་ཡོད་ཀྱིས་སྟོང་པར་རྟོགས་པའི་ལམ་ཙམ་གོམས་པར་བྱས་པ་ལ་བརྟེན་ནས། འཁོར་བ་ལས་གྲོལ་བ་ཐོབ་ནུས་པར་ཐལ། དེ་
ཁོ་ན་ཉིད་ཀྱི་ལྟ་བ་མ་རྙེད་པར། གང་ཟག་རང་རྐྱ་ཐུབ་པའི་རྫས་ཡོད་ཀྱི་སྟོང་པར་རྟོགས་པའི། ལམ་ཙམ་གོམས་པར་བྱས་པ་ལ། བརྟེན་ནས་ཡང་སྲིད་ཕྱི་མའི། ཉེར་ལེན་གྱི་རྒྱུ་སྲེད་པ་དེ་ཟད་པར་བྱེད་ནུས་
པའི་ཕྱིར། ཞེས་ཟེར། དེ་འགོག་པ་ལ། སྲེད་དེ་ཉོན་མོངས་ཅན་མིན་ཡང། ཀུན་རྨོངས་བཞིན་དུ་ཅི་སྟེ་མེད། ཞེས་གསུངས། དེའི་དོན་ནི་དེ་ཁོ་ན་ཉིད་ཀྱི་ལྟ་བ་མ་རྙེད་པར་གང་ཟག་རང་རྐྱ་ཐུབ་པའི་
རྫས་ཡོད་ཀྱིས་སྟོང་པར་རྟོགས་པའི་ལམ་ཙམ་གོམས་པར་བྱས་པ་ལ་བརྟེན་ནས་ཡང་སྲིད་ཕྱི་མའི་ཉེར་ལེན་གྱི་རྒྱུ་སྲེད་པ་དེ་ཟད་པར་བྱེད་མི་ནུས་པར་ཐལ། སྲེད་པ་དེ་མངོན་པ་གཉིས་ནས་བཤད་པའི་ཉོན་མོངས་ཅ་

[076A] །གྱི་སྲེད་པ་དང། དེ་གཉིས་ནས་བཤད་པ་ལྟར་མ་ཡི་པའི། སྲེད་པ་གཉིས་སུ་འབྱེད་རིགས་པ་གང་ཞིག་དེ་ཁོ་ན་ཉིད་ཀྱི་ལྟ་བ་མ་རྙེད་པར་གང་ཟག་རང་རྐྱང་ཐུབ་པའི་རྫས་ཡོད་ཀྱི་སྟོང་པར་རྟོགས་
པའི་ལམ་ཙམ་གོམས་པར་བྱས་པ་ལ་བརྟེན་ནས། མངོན་པ་གཉིས་བཤད་པ་ལྟར་མ་ཡིན་པའི། སྲེད་པ་མངོན་འགྱུར་ཙམ་ཡང་ཟད་པར་བྱེད་མི་ནུས་པའི་ཕྱིར་ཏེ། དེ་ལ་བརྟེན་ནས་གང་ཟག་རང་གི་མཚན་
ཉིད་ཀྱི་གྲུབ་པར་འཛིན་པའི་འཇིག་ལྟས་དྲངས་པའི་སྲེད་པ་ཟད་པར་བྱེད་མི་ནུས་པའི་ཕྱིར། རྟགས་དང་པོ་གྲུབ་སྟེ། ཀུན་རྨོངས་ཀྱི་མ་རིགས་པ་དེ་ལ། མངོན་པ་གཉིས་ནས་བཤད་པའི་ཉོན་མོངས་ཅན་གྱི་མ་རིགས་
པ་དང། མངོན་པ་གཉིས་ནས་བཤད་པ་ལྟར་མ་ཡིན་པའི། མ་རིགས་པ་གཉིས་སུ། འབྱེད་རིགས་པའི་ཕྱིར། རྟགས་ཁས། གཞན་ཡང། ཚོར་བའི་རྐྱེན་གྱི་སྲེད་པ་ཡིན། ཚོར་
བ་དེ་དག་ལ་ཡང་ཡོད། ཞེས་གསུངས། དེའི་དོན་ནི། དེ་ཁོ་ན་ཉིད་ཀྱི་ལྟ་བ། མ་རྙེད་པར་གང་ཟག་རང་རྐྱ་ཐུབ་པའི་རྫས་ཡོད་ཀྱི་སྟོང་པར་རྟོགས་པའི། ལམ་ཙམ་གོམས་པར་བྱས་པ་
ལ་བརྟེན་ནས་ཡང་སྲིད་ཕྱི་མའི། ཉེར་ལེན་གྱི་རྒྱུ་སྲེད་པ་དེ་ཟད་པར་བྱེད་མི་ནུས་པར་ཐལ། དེ་ཁོ་ན་ཉིད་ཀྱི་ལྟ་བ་རྒྱུད་ལ་མི་ལྡན་པའི། གང་ཟག་དེའི་རྒྱུད་ལ་ཚོར་བ་བདེ་བ་སྐྱེས་པ་ན། དེའི་
རྐྱེན་གྱིས་དེ་དང་མི་འབྲལ་བར་སྲེད་པའི་སྲེད་པ་དང། ཚོར་བ་སྡུག་བསྔལ་སྐྱེས་པ་ན། དེའི་རྐྱེན་གྱིས་དེ་དང་འབྲལ་འདོད་ཀྱི་སྲེད་པ་ངེས་པར་འབྱུང་བའི་ཕྱིར། དཔེར་ན། འགལ་རྐྱེན་མེད་

[076B] འབྲས་བུ་ངེས་པར་འབྱུན་པ་བཞིན་ནོ། །དམིགས་པ་དང་ནི་བཅས་པའི་སེམས། །འགའ་ཞིག་ལ་ནི་གནས་པར་འགྱུར། །ཞེས་པའི་དོན་ནི། སྟོང་ཉིད་ལྟ་བ་དང་བྲལ་པའི་ལམ་གྱི་སྲེད་
པ་སྤངས་མི་ནུས་ཏེ། སེམས་བདེན་འཛིན་གྱི། དམིགས་པ་དང་བཅས་པའི་གང་ཟག་གི་རྒྱུད་ལ། བདེན་འཛིན་དེས་དྲངས་པའི་སྲེད་པ་མངོན་འགྱུར་དུ་འབྱུང་བའི་ཕྱིར། །སྟོང་པ་ཉིད་དང་བྲལ་
བའི་སེམས། །འགགས་པ་སླར་ཡང་སྐྱེས་འགྱུར་ཏེ། །འདུ་ཤེས་མེད་པའི་སྙོམས་འཇུག་བཞིན། །དེས་ན་སྟོང་ཉིད་བསྒོམ་པར་བྱ། །ཞེས་པའི་དོན་ནི། ཐར་པ་དང་ཐམས་ཅད་མཁྱེན་
པ་དོན་དུ་གཉེར་པ་རྣམས་ཀྱིས། གང་ཟག་དང་ཕུང་པོ་རང་གི་མཚན་ཉིད་ཀྱི་གྲུབ་པས་སྟོང་པའི་སྟོང་ཉིད་བསྒོམ་དགོས་ཏེ། གང་ཟག་དང་ཕུང་པོ་རང་གི་མཚན་ཉིད་ཀྱི་གྲུབ་པས་སྟོང་པའི་
སྟོང་པ་ཉིད་ཀྱི་ལྟ་བ་དང་བྲལ་བས། གང་ཟག་གིས་ལམ་གཞན་བསྒོམས་པ་ཉོན་མོངས་མངོན་འགྱུར་བ་རེ་ཤིག་འགགས་ཀྱང། སླར་ཡང་དེའི་རྒྱུད་ལ་ཉོན་མོངས་མངོན་འགྱུར་དུ་འབྱུང་པའི་ཕྱིར། དཔེར་ན་
འདུ་ཤེས་མེད་པའི་སྙོམས་འཇུག་ལ་མཉམ་པར་བཞག་པའི། གང་ཟག་དེའི་རྒྱུད་ལ་དུས་དེའི་ཚེ། འདུ་ཤེས་ཀྱི་རྒྱུ་བ་རགས་པ། མངོན་འགྱུར་དུ་མེད་ཀྱང། སླར་ཡང་འདུ་ཤེས་ཀྱི་རྒྱུ་བ་རགས་པ་
མངོན་འགྱུར་དུ་འབྱུང་བ་བཞིན་ནོ། འོ་ན། ཁྱོད་རང་གི་ལུགས་ཀྱི་ཚོར་བ་ལ། སྲེད་པ་ཟློག་ཚུལ་དེ། གང་ཡིན་ཞེ་ན། དེ་སྟོན་པ་ལ། གང་ཚེ་ཚོར་པོ་འགའ་མེད་ཅིང། ཚོར་

[077A] །བའང་ཡོད་པ་མ་ཡིན་པས། །དེ་ཚེ་གནས་སྐབས་འདི་མཐོང་ནས། །སྲེད་པ་ཅི་ཕྱིར་ལྡོག་མི་འགྱུར། ཞེས་གསུངས། དེས་ན། རང་ལུགས་ཀྱི་ཚོར་བ་ལ་སྲེད་པ་ལྡོག་ཚུལ་ཡོད་དེ། ཚོར་
བའི་འཁོར་སུམ་བདེན་སྟོང་དུ་རྟོགས་ཟིན་གོམས་པར་བྱས་པ་ལ་བརྟེན་ནས་ཚོར་བ་ལ། སྲེད་པ་ལྡོག་ནུས་པའི་ཕྱིར། འགྲེལ་བཤད་མཁན་པོ་ན་རེ། མངོན་པ་གཉིས་ནས་བཤད་པའི་གང་ཟག་
གི་བདག་མེད། མངོན་སུམ་དུ་རྟོགས་ཟིན་གོམས་པར་བྱས་པ་ལ་བརྟེན་ནས་དེ་གཉིས་ནས་བཤད་པའི། ཉོན་མོངས་ཀུན་རྟགས་སྤངས་ནུས་ཀྱང་ལྷན་སྐྱེས་སྤངས་མི་ནུས་སོ། །ཞེས་ཟེར་བ་མི་
འཐད་དེ། མངོན་པ་གཉིས་ནས་བཤད་པའི། གང་ཟག་གི་བདག་མེད་མངོན་སུམ་དུ། རྟོགས་ཟིན་གོམས་པར་བྱས་པ་ལ་བརྟེན་ནས། དེ་གཉིས་ནས་བཤད་པའི་ཉོན་སྒྲིབ་ཀུན་བརྟགས་དང་ལྷན་སྐྱེས་
གཉིས་མངོན་འགྱུར་བ་སྤངས་ནུས་པར་ཡང་མཚུངས། དེ་གཉིས་ཀྱི་ས་བོན་སྤངས་མི་ནུས་པར་མཚུངས་པའི་ཕྱིར། གཉིས་པ་དེ་སྒྲུབ་པའི་ཁུང་བསྟན་པ་ལ། ཐེག་ཆེན་གྱི་མདོའི་ཤེས་བྱེད་འགོད་པ་
དང༑ བསྟན་བཅོས་དང་ཐེག་དམན་གྱི་མདོའི་ཤེས་བྱེད་འགོད་པ་གཉིས། དང་པོ་ནི། ཉན་རང་འཕགས་པ་རྣམས་ཀྱིས་སྟོང་ཉིད་མངོན་སུམ་དུ་རྟོགས་ཤིང། འཁོར་བ་ལས་གྲོལ་བ་ཐོབ་པ་ལ་
སྟོང་ཉིད་ཀྱི་ལྟ་བ་དགོས་པར་ཐེག་ཆེན་གྱི་མདོ་ལས། གསུངས་པ་ཡིན་ཏེ། དེ་ལྟར་དུ། ལྷག་པའི་བསམ་པ་བསྟན་པས་ཞུས་པའི་མདོ་དང། འཕགས་པ་བསམ་གཏན་པའི་དཔེ་མཁྱུད་ཀྱི་མདོ་དང་

[077B] གསུངས་པའི་ཕྱིར། དང་པོ་ཡིན་ཏེ། ལྷག་པའི་བསམ་པ་བསྟན་པས་ཞུས་པ་ཚིག་གསལ་དུ་དྲངས་པ་ལས། དཔེར་ན། མི་ལ་ལ་ཞིག་གིས་སྒྱུ་མ་མཁན་གྱི་རོལ་མོ་བྱུང་བའི་ཚེ་
སྒྱུ་མ་མཁན་གྱིས་སྤྲུལ་པའི་བུད་མེད་མཐོང་ནས། འདོད་ཆགས་ཀྱི་སེམས་སྐྱེས་ཏེ། དེ་འདོད་ཆགས་ཀྱི་སེམས་དཀྲིས་ནས་འཁོར་གྱིས་འཇིགས་ཤིང། བག་ཚ་སྟེ། སྟན་ལས་ལངས་ནས་སོང་སྟེ། དེ་སོང་ནས་ཀྱང་བུད་མེད་
དེ་ཉིད་ལ་མི་སྡུག་པར་ཡིད་ལ་བྱེད་ཅིང། མི་རྟག་པ་དང་སྡུག་བསྔལ་བ་དང། སྟོང་པ་དང་བདག་མེད་པར་ཡིད་ལ་བྱེད་ན། རིགས་ཀྱི་བུ་དེ་ཇི་སྙམ་དུ་སེམས། མི་དེ་ཡང་དག་པར་ཞུགས་པ་ཡིན་ནམ། འོན་ཏེ། ལོགས་
པར་ཞུགས་པ་ཡིན། གསོལ་བ་བཅོམ་ལྡན་འདས། གང་བུད་མེད་མ་མཆིས་པ་ལ་མི་སྡུག་པར་ཡིད་ལ་བྱེད་ཅིང། མི་རྟག་པ་དང་སྡུག་བསྔལ་བ་དང་སྟོང་པ་དང། བདག་མེད་པར་ཡིད་ལ་བགྱིད་པའི་མི་
དེའི་མངོན་པར་བརྩོན་པ་དེ་ནི་ལོག་པ་ལགས་སོ། བཅོམ་ལྡན་འདས་ཀྱིས་བཀའ་སྩལ་པ། རིགས་ཀྱི་བུ་འདི་ན་དགེ་སློང་དང། དགེ་སློང་མ་དང། དགེ་བསྙེན་དང། དགེ་བསྙེན་མ་ཁ་ཅིག་མ་སྐྱེས་
ཤིང་མ་བྱུང་བའི་ཆོས་རྣམས་ལ་མི་སྡུག་བར་ཡིད་ལ་བྱེད་ཅིང། མི་རྟག་པ་དང། སྡུག་བསྔལ་བ་དང། སྟོང་པ་དང། བདག་མེད་པར་ཡིད་ལ་བྱེད་པ་གང་ཡིན་པ་དེ་དག་ཀྱང་དེ་དང་འདྲ་བར་བལྟ་བར་

[078A] །བྱའོ༑ ང་ནི་མི་སླུན་པོ་དེ་དག་ལ་ལམ་སྒོམ་པ་ཡིན་ནོ། ཞེས་མི་སྨྲ་སྟེ། དེ་དག་ནི་ལོག་པར་ཞུགས་པ་ཞེས་བྱའོ། ཞེས་གསུངས། དེའི་དོན་ནི། ཉན་རང་འཕགས་པས་ཆོས་ཀྱི་
བདག་མེད་མངོན་སུམ་དུ་རྟོགས་པ་ཡིན་ཏེ། སྒྱུ་མའི་བུད་མེད་ལ་བུད་མེད་དུ་དངོས་སུ་བཟུང་ནས། སྒྱུ་མའི་བུད་མེད་དེ་ཉིད་ལ་མི་སྡུག་པར་ཡིད་ལ་བྱེད་ཅིང། མི་རྟག་པ་དང། སྡུག་བསྔལ་བ་དང། སྟོང་པ་དང་
བདག་མེད་པའི་བུད་མེད་དོ། སྙམ་དུ་འཛིན་པའི་བློ་དེ་ལོག་ཤེས་ཡིན་གྱིས། དེ་ལ་རྟེན་ནས་བུད་མེད་ལ་ཆགས་པ་སྤངས་མི་ནུས་པ་བཞིན་དུ། ཕུང་པོ་བདེན་གྲུབ་ཏུ་བཟུང་ནས། བདེན་པར་གྲུབ་པའི་
ཕུང་པོ་དེ་ཉིས་མི་རྟག་པ་དང། སྡུག་བསྔལ་བ་དང། སྟོང་པ་དང། བདག་མེད་པའི་ཕུང་པོའོ། སྙམ་དུ་སྒོམ་པ་དེ་ལོག་ཤེས་ཡིན་གྱིས། དེ་ཐར་ལམ་སྒོམ་པ་མ་ཡིན་ཞིང། དེ་ལ་བརྟེན་ནས་ཉོན་མོངས་
སྤོངས་མི་ནུས་པའི་ཕྱིར། ཁོ་ན་རེ། དངོས་སྨྲ་བ་རྣམས་ཀྱི་གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་རྟོགས་ཟིན་གོམས་པར་བྱས་པ་ལ་བརྟེན་ནས། གང་ཟག་རང་རྐྱ་ཐུབ་པའི་རྫས་ཡོད་ཀྱི་སྟོང་པར་
མངོན་སུམ་དུ་རྟོགས་པའི་ཡེ་ཤེས་སྐྱེད་མི་ནུས་པར་ཐལ། ཕུང་པོ་བདེན་གྲུབ་ཏུ་བཟུང་ནས། བདེན་པར་གྲུབ་པའི་ཕུང་པོ་མི་རྟག་སྡུག་བསྔལ་སྟོང་བདག་མེད་སོགས་སུ་སྒོམ་པ་དེ། ཐར་ལམ་སྒོམ་
པ་མ་ཡིན་པའི་ཕྱིར་ཟེར་ན། སྐྱོན་མེད་དེ། དངོས་སྨྲ་བ་རྣམས་ཀྱིས། བདེན་རྫུན་གང་གིས་ཡང་ཁྱད་པར་དུ་མ་བྱས་པར། ཕུང་པོ་ལ་དམིགས་ནས་བདེན་རྫུན་གང་གིས་ཡང་ཁྱད་པར་དུ་མ་བྱས་པར་མི་རྟག་

[078B] གང་ཟག་རང་རྐྱ་ཐུབ་པའི་རྫས་ཡོད་ཀྱིས་སྟོང་པར་མངོན་སུམ་དུ། རྟོགས་པའི་ཡེ་ཤེས་བསྐྱེད་ནུས་པའི་ཕྱིར། ཁ་གཅིག་བུད་མེད་མཚན་ཉིད་པར་གྱུར་
པའི་སྒྱུ་མའི་བུད་མེད་མི་རྟག་སྡུག་བསྔལ་པ་སྟོང་བདག་མེད་སོགས་སུ་འཛིན་པའི་བློ་དེ་ལོག་ཤེས་ཡིན་པ་བཞིན་དུ། ཕུང་པོ་བདེན་གྲུབ་ཏུ་བཟུང་ནས། བདེན་པར་གྲུབ་པའི་ཕུང་པོ་མི་རྟག་སྡུག་བསྔལ་སྟོང་བདག་མེད་སོགས་
སུ་འཛིན་པའི་བློ་དེ་ལོག་ཤེས་ཡིན་པ། ལུང་དེའི་དོན་ཡིན་ཟེར་བ་མི་འཐད་དེ། བུད་མེད་མཚན་ཉིད་པར་གྱུར་པའི་སྒྱུ་མའི་བུད་མེད་མི་རྟག་སྡུག་བསྔལ་སྟོང་བདག་མེད་སོགས་སུ་འཛིན་པའི་བློ་དེ་
ལོག་ཤེས་མ་ཡིན་པའི་ཕྱིར་ཏེ། དེ་བདེན་མེད་དུ་འཛིན་པའི་བློ་ལོག་ཤེས་མ་ཡིན་པའི་ཕྱིར་ཏེ། དེ་བདེན་མེད་ཡིན་པའི་ཕྱིར། གཉིས་པ་ཡང་མི་འཐད་དེ། བདེན་པར་གྲུབ་པའི་ཕུང་པོ་མི་རྟག་སྡུག་
བསྔལ་སྟོང་བདག་མེད་སོགས་སུ། འཛིན་པའི་བློ་ལོག་ཤེས་མ་ཡིན་པའི་ཕྱིར་ཏེ། དེ་བདེན་མེད་དུ་འཛིན་པའི་བློ་ལོག་ཤེས་མ་ཡིན་པའི་ཕྱིར། དེ་བདེན་མེད་ཡིན་པའི་ཕྱིར། གཞན་ཡང། ཉན་རང་འཕགས་
པ་རྣམས་ཀྱི་ཆོས་ཀྱི་བདག་མེད་མངོན་སུམ་དུ་རྟོགས་པར། འཕགས་པ་བསམ་གཏན་དཔེ་མཁྱུད་ཀྱིས་ཞུས་པའི་མདོ་ལས་ཀྱང། གསུངས་པ་ཡིན་ཏེ། མདོ་དེ་ལས། བདེན་འཛིན་དང་མ་བྲལ་པའི་
ལམ་གྱི་འཁོར་བ་ལས་གྲོལ་བ་ཐོབ་མི་ནུས་པ་དང། འཁོར་བ་ལས། གྲོལ་བ་ལ། བདེན་བཞི་རང་བཞིན་མེད་པར། མཐོང་པའི་ལམ་དགོས་པར་གསུངས་པའི་ཕྱིར། དང་པོ་གྲུབ་སྟེ། མདོ་དེ་ལས་

[079A] །འཇམ་དཔལ་འཕགས་པའི་བདེན་པ་རྣམས། ཡང་དག་པ་ཇི་ལྟ་བ་བཞིན་དུ་མ་མཐོང་པས། སེམས་ཕྱིན་ཅི་ལོག་བཞིས་སེམས་ཕྱིན་ཅི་ལོག་ཏུ་གྱུར་བ་རྣམས། འཁོར་བ་ཡང་དག་པ་མ་
ཡིན་པ་འདི་ལས། འདའ་བར་མི་འགྱུར་རོ། དེ་སྐད་ཅེས་བཀའ་སྩལ་པ་དང། བཅོམ་ལྡན་འདས་ལ་འཇམ་དཔལ་གཞོན་ནུར་གྱུར་བས། འདི་སྐད་ཅེས་གསོལ་ཏོ། བཅོམ་ལྡན་འདས་གང་
ལ་ཉེ་བར་དམིགས་པས། སེམས་ཅན་རྣམས་འཁོར་པ་ལས། འདའ་བར་མི་འགྱུར་བ་བསྟན་དུ་གསོལ། བཅོམ་ལྡན་འདས་ཀྱིས་བཀའ་སྩལ་པ། འཇམ་དཔལ་བདག་དང་བདག་གིར་བར་དམིགས་
པས་སེམས་ཅན་རྣམས་འཁོར་བ་ལས་མི་འདའོ། དེ་ཅིའི་ཕྱིར་ཞེ་ན། འཇམ་དཔལ་བདག་དང་གཞན་དུ་ཡང་དག་པར་མཐོང་བ་གང་ཡིན་པ། དེ་ཉིད་ཀྱི་ལས་མངོན་པར་འདུ་བྱེད་པར་འགྱུར་རོ། ཞེས་
གསུངས༑ མངོན་པ་གཉིས་ནས། བཤད་པའི་གང་ཟག་གི་བདག་མེད་མངོན་སུམ་དུ་རྟོགས་ཟིན་གོམས་པར་བྱས་པས་འཁོར་བ་ལས་གྲོལ་བ་ཐོབ་མི་ནུས་ཏེ། དེ་གཉིས་ནས་བཤད་པའི་གང་
ཟག་གི་བདག་མེད་མངོན་སུམ་དུ་རྟོགས་ཟིན་གོམས་པར་བྱས་པ་ལ་བརྟེན་ནས། དེ་གཉིས་ནས། བཤད་པའི་ཉོན་མོངས་མངོན་དུ་གྱུར་བ་རེ་ཤིག་སྤངས་པའི། གང་ཟག་འགའ་ཞིག་དགྲ་བཅོམ་པ་ཐོབ་བོ། སྙམ་
དུ་འཁྲུལ་ནས་འཆི་བའི་ཚེ་རང་སྐྱེ་བ་ལེན་པར་མཐོང་ནས། སངས་རྒྱས་ལ་ཐེ་ཚོམ་ཟོས་པའི་ཉེས་པས་ངན་འགྲོར་ལྟུང་བ་ཡོད་པའི་ཕྱིར། དེ་སྐད་དུ་ཡང། མདོ་དེ་ལས། དེས་འདི་སྙམ་དུ་བདག་སྡུག་བསྔལ་

[079B] ཞེས་བྱ་བར་བདག་གིས་ཤེས་སོ། དེ་འཆི་བའི་དུས་བྱེད་པའི་ཚེ་བདག་ཉིད་སྐྱེ་བར་མཐོང་བས། དེ་སངས་རྒྱས་ཀྱི་
བྱང་ཆུབ་ལ་ཐེ་ཚོམ་དང། སོམ་ཉིད་ཟ་བར་འགྱུར་རོ། ཞེས་གསུངས་པའི་ཕྱིར། འཁོར་བ་ལས་གྲོལ་བ་ལ། བདེན་བཞི་རང་བཞིན་མེད་པར་མཐོང་པའི་ལམ་དགོས་པར། མདོ་དེ་ལས་གསུངས་པ་ཡིན་
ཏེ༑ མདོ་དེ་ལས། དེ་ནས་བཅོམ་ལྡན་འདས་ལ་འཇམ་དཔལ་གཞོན་ནུར་གྱུར་པས། འདི་སྐད་ཅེས་གསོལ་ཏོ། བཅོམ་ལྡན་འདས་འཕགས་པའི་བདེན་པ་བཞི་པོ་རྣམས་ཇི་ལྟར་འཁུམ་པར་བགྱི། བཅོམ་
ལྡན་འདས་ཀྱིས་བཀའ་སྩལ་པ། འཇམ་དཔལ་གང་གིས་འདུ་བྱེད་ཐམས་ཅད་མ་སྐྱེས་པར་མཐོང་བ་དེས་ནི་སྡུག་བསྔལ་ཡོངས་སུ་ཤེས་པ་ཡིན་ནོ། གང་གི་ཆོས་ཐམས་ཅད་འབྱུང་བ་མེད་པར་མཐོང་བ་དེས་
ནི༑ ཀུན་འབྱུང་སྤངས་པ་ཡིན་ནོ། གང་གིས་ཆོས་ཐམས་ཅད་བརྟེན་ནས་མྱ་ངན་ལས་འདས་པར་མཐོང་བ། དེས་ནི་འགོག་པ་མངོན་དུ་བྱས་པ་ཡིན་ནོ། གང་གི་ཆོས་ཐམས་ཅད་ཤིན་ཏུ་མ་སྐྱེས་པར་མཐོང་
བ་དེས་ནི། ལམ་སྒོམས་པ་ཡིན་ནོ། ཞེས་གསུངས། གཞན་ཡང། ཉན་རང་འཕགས་པས་ཆོས་ཀྱིས་བདག་མེད་རྟོགས་པ་ཡོད་པར་རྡོ་རྗེ་གཅོད་པ་ལས་གསུངས་བ་ཡིན་ཏེ། རྡོ་རྗེ་གཅོད་པ་ལས་
རབ་འབྱོར་འདི་ཇི་སྙམ་དུ་སེམས་རྒྱུན་དུ་ཞུགས་པ་འདི་སྙམ་དུ་བདག་གིས་རྒྱུན་དུ་ཞུགས་པའི་འབྲས་བུ་ཐོབ་པོ་སྙམ་དུ་སེམས་སམ། རབ་འབྱོར་གྱི་གསོལ་པ་བཅོམ་ལྡན་འདས་དེ་ནི་མ་ལགས་སོ།།

[080A] །དེ་ཅིའི་སླད་དུ་ཞེ་ན། བཅོམ་ལྡན་འདས་དེ་ནི་གང་ལ་ཡང་ཞུགས་པ་མ་མཆིས་པའི་སླད་དུ་སྟེ། དེས་ན་རྒྱུན་དུ་ཞུགས་བ་ཞེས་བགྱིའོ། ཞེས་དང་བཅོམ་ལྡན་འདས་གལ་ཏེ། རྒྱུན་དུ་ཞུགས་
པ་འདི་སྙམ་དུ་བདག་གིས་རྒྱུན་དུ་ཞུགས་པའི་འབྲས་བུ་ཐོབ་པོ་སྙམ་དུ་སེམས་པར་གྱུར་ན། དེ་ཉིད་དེའི་བདག་ཏུ་འཛིན་པར་འགྱུར་ལགས་སོ། སེམས་ཅན་དུ་འཛིན་པ་དང། སྲོག་ཏུ་འཛིན་པ་དང། གང་
ཟག་ཏུ་འཛིན་པར་འགྱུར། ལགས་སོ། ཞེས་གསུངས་པའི་ཕྱིར། ལུང་དང་པོའི་དོན་ནི། བཅོམ་ལྡན་འདས་ཀྱིས་རབ་འབྱོར་ལ། རྒྱུན་ཞུགས་ཀྱི་རང་གི་ཐོབ་བྱའི་འབྲས་བུ་དང། ཐོབ་པ་པོའི་གང་
ཟག་བདེན་པར་བཟུང་བའི་སྒོ་ནས། བདག་གིས་དོན་དམ་པར་རྒྱུན་ཞུགས་ཀྱི་འབྲས་བུ་ཐོབ་བོ་སྙམ་དུ་སེམས་སམ། ཞེས་དྲིས་པའི་ལེན་དུ། རབ་འབྱོར་གྱི་རྒྱུན་ཞུགས་ཀྱི་དེ་ལྟར་མི་འཛིན་སྟེ། རྒྱུན་
ཞུགས་ཀྱི་ཐོབ་བྱའི་འབྲས་བུ་དང། ཐོབ་པ་པོའི་གང་ཟག་བདེན་པར་གྲུབ་པ་འཐད་སྙམ་དུ་འཛིན་པའི། བདེན་འཛིན་ཀུན་བཏགས་སོགས། མཐོང་སྤངས་ཀུན་སྦྱོར་གསུམ་ཟད་པར། སྤངས་
པའི་ཆ་ནས་རྒྱུན་ཞུགས་དེ་མྱང་འདས་ཐོབ་པའི། ལམ་གྱི་རྒྱུན་དུ་ཞུགས་པར་བཞག་པའི་ཕྱིར། ཞེས་པའི་དོན་ཡིན། མདོ་ཕྱི་མའི་དོན་ནི། རྒྱུན་ཞུགས་ཀྱི་དོན་དམ་པར་བདག་གིས་རྒྱུན་ཞུགས་
ཀྱི་འབྲས་བུ་ཐོབ་སྙམ་དུ་མི་འཛིན་སྟེ། དེ་ལྟར་འཛིན་ན། རྒྱུན་ཞུགས་ཀྱི་རྒྱུད་ལ་གང་ཟག་གི་བདག་འཛིན་ཀུན་བཏགས་དང། སྲོག་ཏུ་འཛིན་པ་ཀུན་བཏགས་དང། སེམས་ཅན་དུ་འཛིན་པ་

[080B] ཆོས་ཀྱི་བདག་འཛིན་ཀུན་བཏགས་མ་ཟད་དགོས་པ་ལས། རྒྱུན་ཞུགས་ཀྱིས་བདག་འཛིན་ཀུན་བཏགས་ཟད་པར་སྤངས་པའི་ཕྱིར། ཞེས་པའི་དོན་ཡིན་ནོ། རྒྱུན་ཞུགས་ཀྱི་དོན་དམ་པར་བདག་གིས་
རྒྱུན་ཞུགས་ཀྱི་འབྲས་བུ་ཐོབ་སྙམ་དུ་མི་འཛིན་པར་གསུངས་པ་ཡང་བདེན་འཛིན་གྱི་ཞེན་ཡུལ་སུམ་མ་ཕྱུང་བར་དོན་དམ་པར་བདག་གིས་རྒྱུན་ཞུགས་ཀྱི་འབྲས་བུ་ཐོབ་པ་འཐད་སྙམ་དུ་མི་འཛིན་པའི་དབང་དུ་བྱས་པ་
ཡིན་གྱི། རྒྱུན་ཞུགས་ཀྱི་རྒྱུད་ལ་ཐོབ་བྱའི་འབྲས་བུ་དང། ཐོབ་པ་པོའི་གང་ཟག་བདེན་པར་འཛིན་པའི་བདེན་འཛིན་ལྷན་སྐྱེས་མེད་པར་སྟོན་པ་མ་ཡིན་ཏེ། དེའི་རྒྱུད་ལ་བདེན་འཛིན་ལྷན་སྐྱེས་ཡོད་པའི་ཕྱིར་ཏེ་
ཊྐ་ཆེན་ལས། རྒྱུན་ཞུགས་ཀྱི་བདེན་པར་བཟུང་ནས་བདག་གིས་འབྲས་བུ་ཐོབ་བོ་སྙམ་དུ་མི་འཛིན་པ་ནི། བདེན་འཛིན་གྱི་ཞེན་ཡུལ་སུན་མ་ཕྱུང་པའི། དབང་དུ་མཛད་པ་ཡིན་གྱི། ལྷན་སྐྱེས་ཀྱི་འཛིན་པ་ཡང་
མེད་པར་སྟོན་པར་མ་ཡིན་ནོ། ཞེས་གསུངས། ཁ་ཅིག་ལུང་དེའི་དོན་ལ། བདེན་འཛིན་གྱི་ཞེན་ཡུལ་སུན་ཕྱུང་པའི་དབང་དུ་མཛད་པ་ཡིན་གྱི། བདེན་འཛིན་གྱི་ཞེན་ཡུལ་སུན་མ་ཕྱུང་པའི་དབང་དུ་མཛད་པ་
ཞེས་པའི་མ་དེ་ཡི་གེ་མ་དག་པ་ཡིན་ཟེར་ན། ཊིཀ་ཆེན་དུ། རིན་ཆེན་ཕྲེང་བའི་ལུང་དོན་འཆད་པའི་ཚེ། དེ་ལྟར་ན་བདེན་འཛིན་གྱི་ཞེན་ཡུལ་སུན་མ་ཕྱུང་བར་དུ། འཇིག་ལྟའི་ཞེན་ཡུལ་སུན་མ་ཕྱིན་པས་
ཞེས་པའི་མ་དེ་ཡང་ཡི་གེ་མ་དག་པར་ཐལ། དམ་བཅའ་ཐད་པའི་ཕྱིར། གཉིས་པ་ལ། བསྟན་བཅོས་ཀྱི་ཤེས་བྱེད་འགོད་པ་དང། ཐེག་དམན་མདོའི་ཤེས་བྱེད་འགོད་པ་གཉིས། དང་པོ་ནི་

[081A] །ཉན་རང་འཕགས་པ་རྣམས་ཀྱི་ཆོས་ཀྱི་བདག་མེད་རྟོགས་ཤིང་འཁོར་བ་ལས་གྲོལ་བ་ཐོབ་པ་ལ་སྟོང་ཉིད་ཀྱི་ལྟ་བ་དགོས་པར། ཐེག་ཆེན་གྱི་བསྟན་བཅོས་ལས་གསུངས་པ་ཡིན་ཏེ་
རིན་ཆེན་ཕྲེང་བ་ལས། ཇི་སྲིད་ཕུང་པོ་འཛིན་ཡོད་པ། །དེ་སྲིད་དེ་ལ་ངར་འཛིན་ཡོད། །ངར་འཛིན་ཡོད་ན་ཡང་ལས་ཏེ། །དེ་ལས་ཡང་ནི་སྐྱེ་བ་ཡིན། །ལམ་གསུམ་ཐོག་མཐའ་དབུས་མེད་པ། །འཁོར་བའི་
དཀྱིལ་འཁོར་འགལ་མེ་ཡི། །དཀྱིལ་འཁོར་ལྟ་བུ་ཕན་ཚུན་གྱི། །རྒྱུན་ཅན་འདི་ནི་འཁོར་བར་འགྱུར། །དེ་ནི་རང་གཞན་གཉིས་ཀ་དང། །དུས་སུམ་ཉིད་དུའང་མ་ཐོབ་ཕྱིར། །ངར་འཛིན་པ་ནི་
ཟད་པར་འགྱུར། །དེ་ལས་ལས་དང་སྐྱེ་བ་ཡང། །ཞེས་གསུངས་པའི་ཕྱིར། ལུང་དེའི་དོན་ནི། ཉན་རང་འཕགས་པས་ཆོས་ཀྱི་བདག་མེད་རྟོགས་པ་ཡིན་ཏེ། ཕུང་སོགས་ཀྱི་ཆོས་བདེན་གྲུབ་ཏུ་
འཛིན་པའི་ཆོས་ཀྱི་བདེན་འཛིན་གྱི་རྒྱུད་བཅིང་ནས་ཡོད་པ་དེ་སྲིད་དུ། ངར་འཛིན་ལྷན་སྐྱེས་ཀྱི་ཞེན་ཡུལ་སུན་མ་ཕྱུང་བར་ཡོད་ལ། དེ་ཡོད་ན་དེའི་དབང་གིས་ལས་བསགས་ནས། ཡང་སྲིད་དུ་སྐྱེ་བ་
ལེན་པར་འགྱུར་པའི་ཕྱིར། ཆོས་ཀྱི་བདེན་འཛིན་གྱི་རྒྱུད་བཅིང་པའི་དོན་ནི། རྣམ་བཤད་སྙིང་པོའི་རྒྱན་ལས། བདེན་འཛིན་གྱིས་བཅིང་པའི་དོན་ནི། བཞི་དང་ལམ་བདེན་པར། གྲུབ་མ་གྲུབ་བརྟགས་པ་ན། བདེན་
པར་ཞེན་པ་ལས་མི་འདའ་བའི་དོན་ཏེ། སྔར་ཆོས་ཀྱི་གནས་ལུགས། ཐོས་བསམ་གྱིས་ཀྱང་གཏན་ལ་མ་ཕབ་པའི་དབང་དུ་བྱས་པའོ།། ཞེས་གསུངས་པ་ལྟར་ཡིན། ཁ་ཅིག་ཕུང་པོ་བདེན་པར་འཛིན་པའི་བདེན་

[081B] ངར་འཛིན་ལྷན་སྐྱེས་ཀྱི་ཞེན་ཡུལ་སུན་མ་ཕྱུང་བའི་གང་ཟག་ཡིན་དགོས་ལ། ངར་འཛིན་ལྷན་སྐྱེས་ཀྱིས་ཞེན་ཡུལ་སུན་མ་ཕྱུང་པར། ངར་འཛིན་ལྷན་སྐྱེས་རྒྱུད་ལྡན་
གྱི་གང་ཟག་ཡིན་ན། དེ་དེའི་དབང་གིས་ལས་བསགས་ནས། འཁོར་བར་སྐྱེས་བ་ལེན་པས་ཁྱབ་པ་ལུང་དེའི་དོན་ཡིན་ཟེར་ན། ཕུང་པོ་བདེན་མེད་དུ་མ་རྟོགས་པའི་གང་ཟག་ཡིན་ན། གང་ཟག་བདེན་མེད་དུ་མ་རྟོགས་
པའི་གང་ཟག་ཡིན་དགོས་པར་ཐལ། དམ་བཅའ་དེ་འཐད་པའི་ཕྱིར། འདོད་ན། ཆོས་ཀྱི་བདག་མེད་མ་རྟོགས་པའི་གང་ཟག་ཡིན་ན། གང་ཟག་གི་བདག་མེད་མ་རྟོགས་པའི། གང་ཟག་ཡིན་དགོས་
པར་ཐལ། འདོད་པའི་ཕྱིར། འདོད་ན། གོང་དུ་བཀག་ཟིན། གཞན་ཡང། སྟོང་ཉིད་མ་རྟོགས་པའི་གང་ཟག་ཡིན་ན། ལས་ཉོན་གྱི་དབང་གི་འཁོར་བར་སྐྱེ་བ་ལེན་པའི་གང་ཟག་ཡིན་དགོས་ཐལ་
དམ་བཅའ་ཕྱི་མ་དེ་འཐད་པའི་ཕྱིར། འདོད་ན། བདེ་བ་ཅན་གྱི་རྟེན་ཅན་གྱི་སྟོང་ཉིད་མ་རྟོགས་པའི་གང་ཟག་དེ་ཆོས་ཅན། དེར་ཐལ། དེའི་ཕྱིར། དེ་དེར་ཐལ། དེ་ཡོད་པའི་ཕྱིར། འདོད་མི་ནུས་ཏེ་
དག་པའི་ཞིང་གི་རྟེན་ཅན་གྱི་གང་ཟག་ཡིན་པའི་ཕྱིར། རྐང་པ་བར་བ་བཞིའི་དོན་ནི། སྐབས་འདིའི་ལམ་གསུམ་ནི། ཉོན་མོངས་པའི་ཀུན་ནས་ཉོན་མོངས་པ་དང། ལས་ཀྱི་ཀུན་ནས་ཉོན་མོངས་པ་དང། སྐྱེ་
བའི་ཀུན་ནས་ཉོན་མོངས་པ་གསུམ་ཡིན་ལ། དེ་གསུམ་ལ། ཐོག་མཐའ་དང་དབུས་མེད་པར་གསུངས་པའི་དོན་ནི། དེ་གསུམ་ལ། སྔ་ཕྱིའི་རིམ་པ་མེད་པའི་དོན་ཡིན་ཏེ། ཉོན་མོངས་

[082A] །པའི་ཀུན་ནས་ཉོན་མོངས་པ་ལས། རང་འབྲས་ལས་ཀྱི་ཀུན་ནས་ཉོན་མོངས་པ་སྐྱེ་ཞིང། ལས་ཀྱི་ཀུན་ནས་ཉོན་མོངས་པ་ལས། རང་འབྲས་སྐྱེ་བའི་ཀུན་ནས་ཉོན་མོངས་པ་སྐྱེ་ཞིང་སྐྱེ་
བའི་ཀུན་ནས་ཉོན་མོངས་པ་ལས། རང་འབྲས་ཉོན་མོངས་པའི་ཀུན་ནས། ཉོན་མོངས་པ་དང། སྐྱེ་བའི་ཀུན་ནས་ཉོན་མོངས་བ་སྐྱེ་བས། དེ་རྣམས་ཀྱང་འགལ་མེ་སྐད་ཅིག་སྔ་ཕྱིའི་རིམ་པ་ངེས་དཀའ་བ་
བཞིན་དུ། འབྱུང་བའི་སྒོ་ནས་སེམས་ཅན་རྣམས། འཁོར་བར་འཁོར་ཕྱིར། ཞེས་པའི་དོན་ཡིན། རྐང་པ་ཕྱི་མ་བཞིའི་དོན་ནི། ཀུན་ནས་ཉོན་མོངས་ཕྱོགས་ཀྱི་རྟེན་འབྲེལ་དེ་སྤངས་པའི་ཐབས་
ཡོད་དེ། རྟེན་འབྲེལ་དེ་བདག་དང། གཞན་དང། གཉིས་ཀ་དང། རྒྱུ་མེད་ལས་མི་སྐྱེ་བའི་རྟགས་ཀྱིས། རང་བཞིན་གྱིས་སྐྱེ་བ་མེད་པར་རྟོགས་ནས་སྒོམ་པས། འཁོར་བ་ལས་གྲོལ་བར་འགྱུར་བའི་
ཕྱིར༑ ཞེས་པའི་དོན་ཡིན། གཞན་ཡང། ཉན་རང་འཕགས་པས་ཆོས་ཀྱིས་བདག་མེད་རྟོགས་པར། རིན་ཆེན་ཕྲེང་བ་ལས་གསུངས་པ་ཡིན་ཏེ། །དེ་ཉིད་ལས་ཇི་ལྟར་མིག་ནི་འཁྲུལ་པ་ཡིས། །འགལ་མེའི་འཁོར་
ལོ་འཛིན་བྱེད་པ། །དེ་བཞིན་དབང་པོ་རྣམས་ཀྱི་ནི། །དེ་ལྟའི་ཡུལ་དག་འཛིན་པར་བྱེད། །ཅེས་སོགས་ཕུང་ཁམས་སྐྱེ་མཆེད་རང་བཞིན་མེད་པར་གཏན་ལ་ཕབ་ནས། དེའི་རྗེས་སུ་དེ་ཉིད་ལས། དེ་ལྟར་ཡན་
ལག་ཇི་བཞིན་དུ། །འགྲོ་བ་དོན་མེད་ཤེས་ནས་ནི། །རྒྱུ་མེད་པ་ཡི་མེ་བཞིན་དུ། །གནས་མེད་ལེན་མེད་མྱ་ངན་འདས། །ཞེས་ཉན་རང་སློབ་པ་འཕགས་པས། ཕུང་ཁམས་སྐྱེ་མཆེད་རང་བཞིན་མེད་པར་རྟོགས་

[082B] གལ་ཏེ། ཁོ་ན་རེ། དེ་ལྟར་གསུངས་པ་དེ། བྱང་སེམས་ཀྱི་དབང་དུ་བྱས་ནས་གསུངས་པ་ཡིན་གྱི། ཉན་རང་གི་དབང་དུ་བྱས་ནས་གསུངས་
པ་མ་ཡིན་ན། ཞེ་ན། དེ་ལྟར་གསུངས་པ་དེ་ཉན་རང་གི་དབང་དུ་མཛད་ནས་གསུངས་པ་ཡིན་ཏེ། ལུང་དེའི་འཇུག་དེ་མ་ཐག་ཏུ། དེ་ལྟར་བྱང་ཆུབ་སེམས་དཔའ་པས་ཀྱང། མཐོང་ནས་བྱང་ཆུབ་ངེས་པར་འདོད་
འོན་ཀྱང་དེ་ནི་སྙིང་རྗེ་ཡིས། བྱང་ཆུབ་བར་དུ་སྲིད་འཚམ་སྦྱོར། ཞེས་གསུངས་པའི་ཕྱིར། གཉིས་པ་ནི། ཉན་ཐོས་འཕགས་པས་ཆོས་ཀྱིས་བདག་མེད་རྟོགས་པ་ཡིན་ཏེ། ཉན་ཐོས་རྣམས་ཀྱི་གང་ལ་ཐོས་
བསམ་བྱས་པའི་གཞི། ཉན་ཐོས་ཀྱི་སྡེ་སྣོད་ལས་ཆོས་ཀྱིས་བདག་མེད་བསྟན་པའི་ཕྱིར་ཏེ། ཉན་ཐོས་ལ། གདམས་པའི་མདོ་ལས། །གཟུགས་ནི་དབུ་བ་བརྡོལ་པ་འདྲ། ཚོར་བ་ཆུའི་ཆུ་བུར་འདྲ། །འདུ་
ཤེས་མིག་རྒྱུ་ལྟ་བུ་སྟེ། །འདུ་བྱེད་རྣམས་ནི་ཆུ་ཤིང་བཞིན། །རྣམ་པར་ཤེས་པ་སྒྱུ་མ་ལྟར། །ཉི་མའི་གཉེན་གྱིས་བཀའ་སྩལ་པའི། །ཞེས་དཔེ་ལྔས་ཕུང་པོ་ལྔ་རང་བཞིན་མེད་པར་གསུངས་པའི་ཕྱིར་
ཁོ་ན་རེ། བྱང་ཆུབ་སེམས་འགྲེལ་ལས། སྟོན་པས། ཉན་ཐོས་རྣམས་ལ་ཕུང་པོ་ལྔ་དང། བྱང་སེམས་རྣམས་ལ། གཟུགས་དབུ་བ་སོགས་ལྔ་དང་འདྲ་བར་བཤད་ཅེས་གསུངས་པ་དང་འགལ། ཞེ་ན་
སྐྱོན་མེད་དེ། དེ་ལྟར་གསུངས་པ་རེ་ཤིག་སྟོང་ཉིད་རྟོགས་མི་ནུས་པའི་ཉན་ཐོས་ལ་དགོངས་ཀྱིས། སྒྲ་ཇི་བཞིན་པ་མ་ཡིན་ཏེ། དེ་ཉིད་ལས། གང་དག་སྟོང་ཉིད་མི་ཤེས་པ། དེ་དག་ཐར་པ་

[083A] །རྟེན་མ་ཡིན། །འགྲོ་དྲུག་སྲིད་པའི་བརྩོན་ར་ནི། །རྨོངས་པ་དེ་དག་འཁོར་བར་འགྱུར། །ཞེས་ཐར་པ་ཐོབ་པ་ལ་སྟོང་ཉིད་རྟོགས་པའི་ལྟ་བ་སྒོམས་པ་སྔོན་དུ་སོང་བ་གཅིག་དགོས་པར་
གསུངས་པའི་ཕྱིར། གཞན་ཡང། ཐེག་དམན་ཐུན་མོངས་མ་ཡིན་པའི། སྡེ་སྣོད་ལས་སྟོང་ཉིད་བསྟན་པ་ཡིན་ཏེ། ཐེག་ཆེན་གྱི་སྡེ་སྣོད་ལས། འདུས་བྱས་རང་བཞིན་གྱིས་སྐྱེ་བ་མེད་པར་བསྟན་པ་དང། ཐེག་
དམན་གྱི་སྡེ་སྣོད་ལས་འདུས་བྱས་ཟད་པར་བསྟན་པ་གཉིས། སྟོང་ཉིད་སྟོན་པའི་དོན་དུ་གཅིག་པའི་ཕྱིར་ཏེ། རིན་ཆེན་ཕྲེང་བ་ལས། །ཐེག་པ་ཆེ་ལས་སྐྱེད་མེད་བསྟན། །གཞན་གྱི་ཟད་པ་
སྟོང་པ་ཉིད། །ཟད་དང་མི་སྐྱེའི་དོན་དུ་ནི། །གཅིག་པ་དེའི་ཕྱིར་བཟོད་པར་གྱིས། །ཞེས་གསུངས། འདི་གཉིས་དོན་གཅིག་པའི་ཚུལ་ལ། ཁ་གཅིག་ཐེག་ཆེན་གྱིས་སྡེ་སྣོད་
ལས༑ འདུས་བྱས་རང་བཞིན་གྱི་སྐྱེ་བ་མེད་པར་བསྟན་པ་དང། ཐེག་དམན་གྱི་སྡེ་སྣོད་དུ། འདུས་བྱས་ཟད་པར་བསྟན་པ་གཉིས་དོན་གཅིག་སྟེ། འདུས་བྱས་རང་བཞིན་གྱི་ཡོད་ན་འདུས་བྱས་
ཟད་པ་མེད་དགོས་པའི་ཕྱིར། ཞེས་ཟེར་བ་ཤིན་ཏུ་མི་རིགས་ཏེ། དེ་ལྟ་ན་མྱུ་གུ་སོགས་འབྲས་བུ་དངོས་པོ་ཐམས་ཅད་དང་སྟོང་ཉིད་དོན་གཅིག་པར་ཐལ། རང་བཞིན་གྱི་ཡོད་ན་འབྲས་བུར་འགལ་
པའི་ཕྱིར་ཏེ། རང་བཞིན་གྱི་ཡོད་ན་རྒྱུ་ལ་ལྟོས་པར་འགལ་བའི་ཕྱིར། དེ་ན་རིན་ཆེན་ཕྲེང་བའི་འགྲེལ་པར། སྐྱེ་བ་མེད་པ་དང་སྐད་ཅིག་མ་ལ་དོན་གྱི་ཁྱད་པར་འགའ་ཡང་མེད་དོ། ཞེས་པ་ཡང་

[083B] འདུས་བྱས་སྐད་ཅིག་མར་སྟོན་པའི་མདོ་བསྟན་བཅོས་རྣམས་ཀྱི་སྟོང་ཉིད་བསྟན་པར་འཐལ་བའི་སྐྱོན་ཡོད་པའི་ཕྱིར། རང་ལུགས་ལ། དེ་གཉིས་དོན་གཅིག་པའི་
ཚུལ་ནི། རིགས་པ་དྲུག་བཅུ་པའི་འགྲེལ་པར་ཐེག་དམན་གྱི་མདོ་དྲངས་ཕ་ལས། གང་སྡུག་བསྔལ་འདི་མ་ལུས་པ་སྤངས་པ། ངེས་བར་སྤངས་པ། བྱང་བར་གྱུར་བ། ཟད་པ་འདོད་ཆགས་དང་བྲལ་
བ༑ འགོག་པ་ཉེ་བར་ཞི་བ། ནུབ་པ་སྡུག་བསྔལ་གཞན་གྱི་མཚམས་མི་སྦྱོར་ཞིང། མི་འབྱུང་མི་སྐྱེ། འདི་ནི་ཞི་བ། འདི་ནི་གྱ་ནོམ་པ་སྟེ། འདི་ལྟ་སྟེ། ཕུང་པོ་ཐམས་ཅད་ངེས་པར་སྤངས། སྲིད་པ་ཟད་པ། འདོད་
ཆགས་དང་བྲལ་བ། འགོག་པ་མྱ་ངན་ལས་འདས་པའོ།། ཞེས་གསུངས་པ་འདི་གཞན་གྱི་ཟད་པ་སྟོང་པ་ཉིད། ཅེས་གསུངས་པས་འདུས་བྱས་ཟད་པ་སྟོན་པའི་ཐེག་དམན་གྱི་མདོ་ཡིན་ལ། འདིའི་
དོན་ནི། མ་ལུས་པར་སྤངས་པ། ཞེས་པ་ནས་ནུབ་པ་ཞེས་པའི་བར་གྱིས། ཐེག་དམན་གྱི་ལྷག་མེད་མྱང་འདས་ལ་གནས་པའི་ཚེ། ཚེ་འདིའི་ཕུང་པོའི་སྣང་བ་ཞི་ཞིང་ནུབ་པ་དེ་བསྟན། སྡུག་བསྔལ་
གཞན་གྱི་འཚམ་མི་སྦྱོར་ཞེས་པ་ནས། འགོག་པ་མྱ་ངན་ལས་འདས་པའོ། ཞེས་པའི་བར་གྱི་ཐེག་དམན་གྱི་ལྷག་མེད་མྱང་འདས་ལ་གནས་པའི་ཚེ། ཚེ་ཕྱི་མའི་སྡུག་བསྔལ་གྱི་ཕུང་པོའི་སྣང་བ་ཞི་ཞིང་ནུབ་
པར་བསྟན། དེས་ན་ལུང་དེས་ཐེག་དམན་དགྲ་བཅོམ་པའི་རྒྱུད་ཀྱི། སྟོང་ཉིད་ལ་རྩེ་གཅིག་ཏུ་མཉམ་པར་གཞག་པའི། མཉམ་གཞག་ཡེ་ཤེས་དེས། ཕུང་སོགས་གཉིས་སྣང་གི་སྤྲོས་པ་མ་ལུས་

[084A] །པར་ཉེ་བར་ཞི་ཞིང་ནུབ་པའི་སྒོ་ནས། ཕུང་སོགས་གདོད་མ་ནས་ཟད་པ་སྟེ། གདོད་མ་ནས་རང་བཞིན་གྱི་མ་གྲུབ་པའི་སྟོང་པ་ཉིད་མངོན་སུམ་དུ་རྟོགས་པའི་ཡེ་ཤེས་དེ་ལ་གནས་
པའི་ཐེག་དམན་དགྲ་བཅོམ་ལྷག་མེད་མྱ་ངན་ལས་འདས་པར་བསྟན་ཅིང། དེ་ལས་ལངས་པའི་རྗེས་ཐོབ་ཀྱི་ཚེ་ཐེག་དམན་དགྲ་བཅོམ་དེ་ལྷག་བཅས་མྱ་ངན་ལས་ལངས་པར་བསྟན་པ་ཡིན་ཏེ། ལུང་
འདིས་ཐེག་དམན་དགྲ་བཅོམ་པའི་རྒྱུད་ཀྱིས་སྟོང་ཉིད་ལ་རྩེ་གཅིག་ཏུ་མཉམ་པར་གཞག་པའི་མཉམ་བཞག་ཡེ་ཤེས་དེས། ཕུང་སོགས་གདོད་མ་ནས་ཟད་པའི་སྟོང་པ་ཉིད་མངོན་སུམ་དུ་བྱས་པས་
དེས་སྟོང་ཉིད་གཟིགས་པའི་གཟིགས་ངོར་ཕུང་སོགས་མེད་པ་དེ། གང་སྡུག་བསྔལ་འདི་མ་ལུས་པར་སྤངས་པ། ཞེས་སོགས། ལྷག་མེད་ཀྱི་མྱང་འདས་ཀྱི་ཚེ་ཕུང་པོ་མེད་པར་གསུངས་པའི་དོན་དུ་
ལུང་འདིས་འཆད་པའི་ཕྱིར། དེས་ན་ཐེག་དམན་གྱི་མྱང་འདས་གང་ཞིག་བདེན་སྣང་ནུབ་པས་ཁྱད་པར་དུ་བྱས་པ། ཐེག་དམན་གྱི་ལྷག་མེད་མྱང་འདས་ཀྱིས་མཚན་ཉིད། དཔེར་ན། སྟོང་
ཉིད་ལ་རྩེ་གཅིག་ཏུ་མཉམ་པར་བཞག་པའི། ཐེག་དམན་དགྲ་བཅོམ་པའི་རྒྱུད་ཀྱི་འགོག་བདེན་ལྟ་བུ། ཐེག་དམན་གྱི་མྱང་འདས་གང་ཞིག་བདེན་སྣང་དང་བཅས་པ། ཐེག་དམན་གྱི་ལྷག་
བཅས་མྱང་འདས་ཀྱི་མཚན་ཉིད། དཔེར་ན། རྗེས་ཐོབ་ཡེ་ཤེས་ལ་གནས་པའི་ཐེག་དམན་དགྲ་བཅོམ་པའི་རྒྱུད་ཀྱི་འགོག་བདེན་ལྟ་བུ། དོན་འདི་ནི་གཞུང་རྩ་བ་ལས་ཀྱང་གསལ་བར་བཤད་པ་ཡིན་

[084B] ཇི་ལྟར་ཕུང་པོ་སྤངས་ནས་ཞིར་ཞུགས་པ། །དགྲ་བཅོམ་རྣམས་ལ་ཡོད་པ་མིན་དེ་ལྟར། །ཞེས་ལྷག་མེད་མྱང་འདས་ལ་གནས་པའི་ཚེ། དགྲ་བཅོམ་པ་དེའི་གཟིགས་ངོར་ཀུན་རྫོབ་ཀྱི་སྣང་བ་མེད་
པར་གསུངས་པའི་ཕྱིར། རིགས་པ་དྲུག་བཅུ་པའི། འགྲེལ་བར་དྲངས་པའི་ཐེག་དམན་གྱི་མདོ་འདི་ལས། ཐེག་དམན་ལྷག་མེད་ཀྱི་མྱང་འདས་ཀྱི་ཚེ་ཕུང་པོ་ཟད་པ་མངོན་དུ་བྱས་པར་གསུངས་པ་དེ། རྒྱུད་བླ་མ་ལས་
ཉོན་མོངས་གདོད་ནས་ཟད་ཕྱིར་རོ། །ཞེས་གསུངས་པ་ལྟར། ཕུང་པོ་གདོད་མ་ནས། རང་བཞིན་གྱི་མ་གྲུབ་པ་ལ། གདོད་མ་ནས་ཟད་པ་དེ་མངོན་དུ་བྱས་པ་ལ་འཆད་རིགས་ཏེ། དེ་ལྟར་རིགས་
པ་འམ། དངོས་སྨྲ་པས་འདོད་པ་ལྟར་གྱི་ལྷག་མེད་ཀྱི་མྱང་འདས་ཀྱི་ཚེ་ཕུང་པོ་ལམ་གྱི་ཟད་པའི་ཟད་པ་མངོན་དུ་བྱས་པ་གང་རུང་ལ་བྱེད་རིགས་པ་གང་ཞིག་ཕྱི་མ་ལྟར་མི་རིགས་པའི་ཕྱིར། ཕྱི་མ་མ་གྲུབ་ན་
མངོན་དུ་བྱ་རྒྱུའི་མྱང་འདས་ཡོད་པ་ན། མངོན་དུ་བྱེད་མཁན་མེད་པ་དང། །མངོན་དུ་བྱེད་མཁན་ཡོད་པ་ན། །མངོན་དུ་བྱ་རྒྱུའི་མྱང་འདས་མེད་པའི་སྐྱོན་ཡོད་པར་ཐལ། ཐེག་དམན་གྱི་ལྷག་མེད་ཀྱི་
མྱང་འདས་ཀྱི་ཚེ་ཕུང་པོ་རྒྱུན་ཆད་པའི་ཕྱིར། རྟགས་ཉན་ཐོས་སྡེ་པས་ཁས་སླང། ཊྐ་ཆེན་ལས། དངོས་སྨྲ་བ་འགོག་ཚུལ་འདི་ལྟར་གསུངས་པའི་དོན་ལ། ཁ་ཅིག་ཐེག་དམན་གྱི་མདོ་འདི་ལས་
ལྷག་མེད་ཀྱི་མྱང་འདས་ཀྱི་དུས་སུ་ཟག་བཅས་སྡུག་བསྔལ་གྱི་ཕུང་པོ་ཟད་པར་གསུངས་པའི། ཟག་བཅས་ཀྱི་ཕུང་པོ་ཟད་པ་དེ། ལམ་གྱིས་ཟད་པའི་ཟད་པ་ལ་བྱེད་རིགས་པར་ཐལ། དེ་ལ་བྱེད་པ་འམ་

[085A] །ཟག་བཅས་ཀྱི་ཕུང་པོ་གདོད་ནས་རང་བཞིན་གྱི་ཟད་པ་ལ་བྱེད་རིགས་པ་གང་རུང་གང་ཞིག་ཕྱི་མ་མི་རིགས་པའི་ཕྱིར། རྟགས་ཕྱི་མ་ཉན་ཐོས་སྡེ་བས་ཁས་སླང། འདོད་ན། ལྷག་
མེད་ཀྱི་མྱང་འདས་ཀྱི་དུས་སུ་ཟག་བཅས་སྡུག་བསྔལ་གྱི་ཕུང་པོ་མེད་པར་ཐལ། འདོད་པའི་ཕྱིར། འདོད་ན། མངོན་དུ་བྱ་རྒྱུའི་མྱང་འདས་ཡོད་པ་ན། མངོན་དུ་བྱེད་མཁན་མེད་པ་དང། མངོན་དུ་བྱེད་མཁན་
ཡོད་པ་ན། མངོན་དུ་བྱ་རྒྱུའི་མྱང་འདས་མེད་པའི། སྐྱོན་ཡོད་པར་ཐལ། འདོད་པའི་ཕྱིར། ཁྱབ་སྟེ། ཐེག་དམན་གྱི་ལྷག་མེད་མྱང་འདས་རྒྱུད་ལྡན་གྱི་གང་ཟག་ཡིན་ན། ཟག་བཅས་སྡུག་བསྔལ་གྱི་
ཕུང་པོ་རྒྱུད་ལྡན་གྱི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན། ཤེས་སྒྲིབ་རྒྱུད་ལྡན་གྱི། གང་ཟག་ཡིན་དགོས། ཤེས་སྒྲིབ་ཡིན་ན། སྡུག་བསྔལ་བདེན་པ་ཡིན་དགོས་པའི་ཕྱིར། ཟེར་ན་མི་
འཐད་དེ། ཐལ་འགྱུར་བའི་སྐབས་འདིར་ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པའི་རྒྱུད་ལ། སྡུག་བསྔལ་བདེན་པ་ཙམ་ཡོད་པར་ཁས་ལེན་ཀྱང། དེ་འདྲ་བའི་ཉན་ཐོས་
དགྲ་བཅོམ་པ་ཡིན་ན། སྡུག་བསྔལ་བདེན་པ་རྒྱུད་ལྡན་ཡིན་པའི་ཁྱབ་པ་ཁས་ལེན་པ་མི་འཐད་དེ། བདེ་བ་ཅན་གྱི་རྟེན་ཅན་གྱི་ལྷག་མེད་མྱང་འདས་ལ། གནས་པའི་དགྲ་བཅོམ་པའི་རྒྱུད་ལ། སྡུག་བསྔལ་
བདེན་པ་མེད་པའི་ཕྱིར། ཀུན་བཏུས་ལས། ཡོངས་སུ་དག་པའི་འཇིག་རྟེན་གྱི། ཁམས་འདི་དག་ནི། སྡུག་བསྔལ་གྱི་བདེན་པ་མ་ཡིན་པར་བལྟ་སྟེ། ཞེས་དག་པའི་ཞིང་གི་སྣོད་

[085B] མདོའི་བཤད་པ་བཀོད་པ་ཡིན་གྱི་དངོས་སྨྲ་བ། ཁོ་ནའི་རང་ལུགས་མ་ཡིན་པའི་ཕྱིར། ཤེས་སྒྲིབ་ཡིན་ན་སྡུག་བསྔལ་བདེན་
པ་ཡིན་པའི་ཁྱབ་པ་ཁས་ལེན་པ་ཡང་མི་འཐད་དེ། བྱང་སེམས་འཕགས་པའི་རྒྱུད་ལ་ཤེས་སྒྲིབ་ཡོད་ཀྱང་སྡུག་བསྔལ་བདེན་པ་མེད་པའི་ཕྱིར་དང། ཤེས་སྒྲིབ་ཡིན་ན། སྡུག་བསྔལ་བདེན་པ་
ཡིན་པས་ཁྱབ་བ། སྐབས་འདིར་ཁས་ལེན་པ་ལ། ཤེས་བྱེད་ཀྱི་ལུང་མེད་པའི་ཕྱིར། དེས་ན་མདོ་འདིས་ཐེག་དམན་འཕགས་པས་ཆོས་ཀྱིས་བདག་མེད་རྟོགས་པ་གསལ་བར་བསྟན་པ་ཡིན་ཏེ། མདོ་
འདིས་ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པས་རང་རྒྱུད་ཀྱི་སྟོང་ཉིད་ལ་རྩེ་གཅིག་ཏུ་མཉམ་པར་བཞག་པའི་མཉམ་བཞག་ཡེ་ཤེས་ཀྱི་གཟིགས་ངོར་སྡུག་བསྔལ་གྱི་ཕུང་པོ་མེད་པ་དེ། མངོན་དུ་
བྱས་པ་ལ། དེས་ཐེག་དམན་གྱི་ལྷག་མེད་མྱང་འདས་མངོན་དུ་བྱས་པར་བཞག་ཅིང། རང་རྒྱུད་ཀྱི་མཉམ་གཞག་དེའི་གཟིགས་ངོར་ཕུང་པོ་གདོད་མ་ནས་མ་གྲུབ་པ་ལ། གདོད་མ་ནས་ཟད་པར་
གསུངས་པའི་ཟད་པ་མངོན་དུ། བྱས་པར་བསྟན་པའི་ཕྱིར་དང། སྟོང་ཉིད་ལ་རྩེ་གཅིག་ཏུ་མཉམ་པར་གཞག་པའི་མཉམ་གཞག་གི་གཟིགས་ངོར་ཕུང་པོ་མེད་པ་དང། དེའི་གཟིགས་ངོར་ཕུང་པོ་གདོད་མ་ནས་
མ་གྲུབ་བ་གནས་ལུགས་མཐར་ཐུག་ཡིན་པའི་ཕྱིར། དེ་ལྟར་འོག་ཏུ་འཆད་པའི་ཕྱིར། གཞན་ཡང། ཐེག་དམན་གྱི་སྡེ་སྣོད་ལས། སྟོང་ཉིད་བསྟན་པ་ཡིན་ཏེ། ལུང་ཕྲན་ཚེགས་ཀྱི་ཀ་ཏ་ཡ་ན་

[086A]༄༅། །ལ་གདམས་པའི་མདོ་ལས། སྟོང་ཉིད་བསྟན་པའི་ཕྱིར། དེ་ཉིད་ལས་ཀ་ཏ་ཡ་ན། གང་གི་ཕྱིར་འཇིག་རྟེན་འདི་ནི་ཕལ་ཆེར་ཡོད་པ་ཉིད་དང། མེད་པ་ཉིད་ལ་ཞེན་ཏེ། དེའི་དབང་གི་
སྐྱེ་བ་དང། རྒ་བ་དང། ཞེས་གསུངས་པའི་ཕྱིར། དེ་དག་ཀྱང་མཚོན་པ་ཙམ་ཡིན་གྱི། རིན་ཆེན་ཕྲེང་བ་ནས་འདིར་མ་དྲངས་པ་དུ་མ་ཞིག་དང། རིགས་པ་དྲུག་བཅུ་པ་དང། བསྟོད་པའི་ཚོགས་ལས་ཀྱང་ཐེག་
དམན་གྱི་མདོ་ལས། སྟོང་ཉིད་བསྟན་པ་དུ་མ་ཞིག་གསུངས་སོ། ཁ་གཅིག་ཊིཀ་ཆེན་ལས། མདོ་འདི་ནི་ལུང་འཕྲན་ཚེགས་ན་སྣང་ངོ། ཞེས་པའི་དོན་མ་གོ་བ་ལ་བརྟེན་ནས། བཅོམ་ལྡན་
དངོས་དང་དངོས་མེད་པ། །མཁྱེན་པས་ཀ་ཏ་ཡ་ན་ཡི། ཞེས་སོགས་ལུང་ཕྲན་ཚེགས་ཀྱི་མདོ་ཡིན། ཟེར་པ་ཆེས་ཤིན་ཏུ་རགས་པའི་ལོག་རྟོག་ཡིན་ཏེ། དེ་འཕགས་པ་ཀླུ་གྲུབ་ཀྱི་མཛད་པའི་རྩ་ཤེའི་རབ་
བྱེད་བཅོ་ལྔ་པའི་གཞུང་ཚིག་ཡིན་པའི་ཕྱིར། དེ་མ་ཡིན་ན། རབ་བྱེད་བཅོ་ལྔ་པའི་ཚིག་བཅད་བཅུ་གཅིག་མ་ཚང་བའི་སྐྱོན་ཡོད་པའི་ཕྱིར། གཞན་ཡང། བཅོམ་ལྡན་འདས་ཀྱི་ཆོས་གང་ཞིག་
སླུ་བ་དེ་ནི་བརྫུན་ཞེས་བྱ། ཞེས་པའི་རབ་བྱེད་བཅུ་གསུམ་པའི་གཞུང་འདི། ཐེག་དམན་གྱི་མདོ་ཡིན་པར་ཐལ། བཅོམ་ལྡན་དངོས་དང་དངོས་མེད་པ། ཞེས་སོགས་གཞུང་འདི་ལུང་འཕྲན་ཚེགས་
ཀྱི་མདོ་ཡིན་པའི་ཕྱིར། ཁ་ཅིག་མདོ་འདི་རྩ་ཤེར་ཚིག་བཅད་དུ། བསྡེབས་ནས་དྲངས་ཀྱང་ལུང་འཕྲན་ཚེགས་ན་ལྷུག་པར་ཡོད། ཟེར་བ་མི་འཐད་དེ། ཐེག་དམན་གྱི་མདོ་ལས་མཐའ་གཉིས་

[086B] གསུམ་པ་དེ་ལྟར་བསྟན་པ་ལ། བརྩོད་པ་སྤོང་བ་ལ། འགྲེལ་བ་ནས་བཤད་པའི། རྩོད་པ་སྤངས་པ་དང་
དེ་ནས་མ་བཤད་པའི། རྩོད་པ་སྤངས་པ་གཉིས། དང་པོ་ནི། རང་འགྲེལ་ལས། གང་ཞིག་གལ་ཏེ། ཉན་ཐོས་ཀྱི་ཐེག་པ་ལས་ཀྱང་ཆོས་ལ་བདག་མེད་པ་བསྟན་ན། དེའི་ཚེ་ཐེག་པ་ཆེན་པོ་བསྟན་པ་
དོན་མེད་པར་འགྱུར་རོ། སྙམ་དུ་སེམས་པ་དེའི་ལུགས་དེ་ཡང་འདི་ལྟར་རིགས་པ་དང། ལུང་དང་འགལ་བར་རྟོགས་སོ། ཞེས་གསུངས། དེའི་དོན་ནི། སློབ་དཔོན་སངས་རྒྱས་བསྐྱངས་ཀྱི་རབ་བྱེད་
བདུན་པའི་འགྲེལ་པར། ཐེག་དམན་ཐུན་མོངས་མ་ཡིན་པའི་སྡེ་སྣོད་ལས་ཆོས་ཀྱི་བདག་མེད་བསྟན་པར་བཤད་པ་ལ། སློབ་དཔོན་ལེགས་ལྡན་འབྱེད་ན་རེ། ཐེག་ཆེན་བསྟན་པ་དོན་མེད་པར་ཐལ་
ཐེག་དམན་ཐུན་མོངས་མ་ཡིན་པའི་སྡེ་སྣོད་ལས་ཆོས་ཀྱི་བདག་མེད་བསྟན་པའི་ཕྱིར། ཞེས་ཟེར། དེའི་ལེན་འཆད་པ་ལ། གང་ཞིག་གལ་ཏེ། ཉན་ཐོས་ཀྱིས་ཐེག་པ་ལས་ཀྱང། ཞེས་སོགས་
གསུངས༑ དེའི་དོན་ནི། ཐལ་འགྱུར་དེ། སྒྲ་ཇི་བཞིན་པ་ཡིན་ནམ། ཐེག་ཆེན་གྱི་སྡེ་སྣོད་ལས། ཆོས་ཀྱི་བདག་མེད་བསྟན་པ་དོན་མེད་པར་ཐལ། ཐེག་དམན་ཐུན་མོངས་མ་ཡིན་པའི། སྡེ་སྣོད་ལས་ཆོས་ཀྱི་
བདག་མེད་བསྟན་པའི་ཕྱིར། ཞེས་པའི་དོན་ཡིན། དང་པོ་ལྟར་ན་ཐལ་འགྱུར་དེ་ལ་ཁྱབ་པ་མེད་དེ། ཐེག་ཆེན་གྱི་སྡེ་སྣོད་གསུངས་པ། ཆོས་ཀྱི་བདག་མེད་སྟོན་པ་ཁོ་ནའི་ཕྱིར་དུ་གསུངས་པ་མ་ཡིན་པའི་ཕྱིར་དེ། ཐེག་ཆེན་གྱི་མདོ་ལས་བྱང་སེམས་ཀྱི་ས་

[087A]༄༅། །དང༑ སྦྱིན་སོགས་ཕ་རོལ་ཏུ་ཕྱིན་པ་དང། བྱང་ཆུབ་སེམས་དཔའི་སྙིང་རྗེ་དང། སྨོན་ལམ་སོགས་ཐབས་ཀྱི་ཆ་རྣམས་དང། བྱང་སེམས་ཀྱི་མཐུ་བསམ་གྱི་མི་ཁྱབ་པ་དག་ཀྱང་བསྟན་པའི་ཕྱིར་དེ་
རང་འགྲེལ་ལས། ཐེག་པ་ཆེན་པོ་བསྟན་པས་ནི། ཆོས་ལ་བདག་མེད་པ་ཙམ་ཞིག་སྟོན་པར་བྱེད་པ་མིན་གྱི། འོ་ན་ཅི་ཞེ་ན། བྱང་ཆུབ་སེམས་དཔའ་རྣམས་ཀྱི་ས་དང། ཕ་རོལ་ཏུ་ཕྱིན་པ་དང་
སྨོན་ལམ་དང། སྙིང་རྗེ་ཆེན་པོ་ལ་སོགས་པ་དང། ཡོངས་སུ་བསྔོ་བ་དང། ཚོགས་གཉིས་དང། བསམ་གྱི་མི་ཁྱབ་པའི་ཆོས་ཉིད་ཀྱང་ཡིན་ནོ། ཇི་སྐད་དུ། རིན་ཆེན་ཕྲེང་བ་ལས། ཉན་
ཐོས་ཐེག་པ་དེ་ལས་ནི། བྱང་ཆུབ་སེམས་དཔའི་སྨོན་ལམ་དང། སྤྱོད་པ་ཡོངས་བསྔོ་མ་བཤད་དེ། བྱང་ཆུབ་སེམས་དཔར་ག་ལ་འགྱུར། བྱང་ཆུབ་སྤྱོད་ལ་གནས་པའི་དོན། མདོ་
སྡེ་ལས་ནི་བཀའ་མ་སྩལ། ཐེག་པ་ཆེ་ལས་བཀའ་སྩལ་པའི། དེའི་ཕྱིར་མཁས་པ་རྣམས་ཀྱིས་གཟུང། ཞེས་གསུངས་སོ། ཞེས་བཤད། གཉིས་པ་ལྟར་ན། ཐལ་འགྱུར་དེ་
ལ་ཁྱབ་པ་མེད་དེ། ཐེག་ཆེན་གྱི་སྡེ་སྣོད་དང་ཐེག་དམན་གྱི་སྡེ་སྣོད་གཉིས་ཀར་ཆོས་ཀྱི་བདག་མེད་བསྟན་པར་མཚུངས་ཀྱང། སྟོན་ཚུལ་ལ་མི་འདྲ་བའི་ཁྱད་པར་ཡོད་པའི་ཕྱིར་ཏེ། ཐེག་
ཆེན་གྱི་སྡེ་སྣོད་ལས་ཆོས་ཀྱི་བདག་མེད་རིགས་པའི་རྣམ་གྲངས་མཐའ་ཡས་པའི་སྒོ་ནས་བསྟན། ཐེག་དམན་གྱི་སྡེ་སྣོད་ལས་ཆོས་ཀྱིས་བདག་མེད་རིགས་པ་མདོར་བསྡུས་ཙམ་གྱི་སྒོ་ནས་བསྟན་

[087B] དེ་ལྟར་ཡང། རང་འགྲེལ་ལས། ཆོས་ཀྱི་བདག་མེད་གསལ་བར་བྱ་བའི་ཕྱིར་ཐེག་པ་ཆེན་པོ་བསྟན་པ་ཡང་རིགས་པ་ཉིད་དེ་རྒྱས་པར་བསྟན་པ་བརྗོད་པར་འདོད་པའི་ཕྱིར་རོ། ཉན་ཐོས་ཐེག་པ་
ལས་ནི་ཆོས་ཀྱི་བདག་མེད་པ་མདོར་མཚོན་པ་ཙམ་ཞིག་ཏུ་ཟད་དོ། ཇི་སྐད་དུ་སློབ་དཔོན་གྱི་ཞལ་སྔ་ནས་ཀྱིས། མཚན་མ་མེད་པ་མ་རྟོགས་པར། ཁྱོད་ཀྱིས་ཐར་པ་མེད་པར་གསུངས། དེ་ཕྱིར་ཁྱོད་
ཀྱིས་ཐེག་ཆེན་ལས། དེ་ནི་ཚང་པར་བསྟན་པ་ལགས། །ཞེས་གསུངས་སོ། ཞེས་བཤད། ཐེག་པ་ཆེ་ཆུང་གི་སྡེ་སྣོད་དུ་ཆོས་ཀྱིས་བདག་མེད། རྫོགས་པར་སྟོན་མི་སྟོན་དང། དེ་གཉིས་ཀྱིས་ལམ་དུ་ཆོས་
ཀྱི་བདག་མེད་རྫོགས་པར་སྒོམ་མི་སྒོམ་གྱི་ཁྱད་པར་བཤད་པའི་དོན་གང་ཡིན་སྙམ་ན། སྔ་རབས་པ་ཁ་ཅིག་ཐེག་ཆེན་པ་ལ་ཤེས་བྱ་ཐམས་ཅད་རང་བཞིན་གྱི་མེད་པར་རྟོགས་པ་ཡོད་ལ། ཉན་རང་ལ་དེ་མེད་པར་ཤེས་བྱ་
ཕྱོགས་གཅིག་པ་འགའ་རང་བཞིན་གྱི་མེད་པར་རྟོགས་པ་ཡོད་པ་དེའི་དོན་དུ་སྨྲ་བ་ཆེས་མི་འཐད་དེ། གཞི་གྲུབ་པ་གཅིག་གི་སྟེང་དུ་བདག་མེད་ཚད་མས་གྲུབ་ན། དེ་ནས་གཞི་གཞན་ལ་བདེན་པར་ཡོད་མེད་ཀྱི་དཔྱད་
པ་ཞུགས་པ་ན། རིགས་པ་སྔ་མ་ལ་བརྟེན་ནས་བདག་མེད་རྟོགས་ནུས་པའི་ཕྱིར།    ༈    ཐེག་པ་ཆེ་ཆུང་གི་སྡེ་སྣོད་དུ་ཆོས་ཀྱི་བདག་མེད་རྫོགས་པར་བསྟན་མ་བསྟན་དང། དེ་གཉིས་ཀྱི་ལམ་དུ་
ཆོས་ཀྱི་བདག་མེད་རྫོགས་པར་སྒོམ་མི་སྒོམ་གྱི་ཁྱད་པར་གསུངས་པའི་དོན་ཡོད་དེ། ཐེག་ཆེན་གྱི་སྡེ་སྣོད་ལས་ཆོས་ཀྱི་བདག་མེད་རིགས་པའི་རྣམ་གྲངས་མཐའ་ཡས་པའི་སྒོ་ནས་བསྟན་ཅིང། ཐེག་དམན་གྱི་སྡེ་སྣོད་

[088A]༄༅། །དུ་ཆོས་ཀྱི་བདག་མེད་རིགས་པ་མདོར་བསྡུས་ཙམ་གྱི་སྒོ་ནས་བསྟན་པ་དང། ཐེག་ཆེན་གྱི་ལམ་དུ་ཆོས་ཀྱི་བདག་མེད་རིགས་པའི་རྣམ་གྲངས་མཐའ་ཡས་པའི་སྒོ་ནས་སྒོམ་ཅིང། ཐེག་
དམན་གྱི་ལམ་དུ་ཆོས་ཀྱི་བདག་མེད་རིགས་པ་མདོར་བསྡུས་ཙམ་གྱི་སྒོམ་པ་ལ། དགོངས་ནས་དེ་ལྟར་བཤད་པའི་ཕྱིར་ཏེ། རང་འགྲེལ་ལས། དེ་ལྟ་ནའང་དེ་དག་ལ་ཆོས་ཀྱི་བདག་མེད་པ་ཡོངས་སུ་རྫོགས་པར་
སྒོམ་པ་མེད་དེ། ཁམས་གསུམ་ན་སྤྱོད་པའི་ཉོན་མོངས་པ་སྤངས་པའི་ཐབས་ཙམ་ཞིག་ནི་ཡོད་དོ། དེ་དག་ལ་གང་ཟག་གི་བདག་མེད་པ་མ་ལུས་པར་སྒོམ་པ་ནི་ཡོད་པར་རྣམ་པར་གཞག་གོ། ཞེས་
ཉན་རང་འཕགས་པ་ལ་ཆོས་ཀྱི་བདག་མེད་རྫོགས་པར་སྒོམ་པ་མེད་ཅིང། གང་ཟག་གི་བདག་མེད་རྫོགས་པར་སྒོམ་པ་ཡོད་པར་གསུངས་པའི་དོན་གང་ཡིན་ཞེ་ན། འདི་ལ་མཁས་པ་ཁ་ཅིག་ཉན་
རང་འཕགས་པས། ཆོས་ཀྱི་བདག་མེད་རིགས་པའི་རྣམ་གྲངས་མཐའ་ཡས་པའི། སྒོ་ནས་མ་རྟོགས་ཤིང། གང་ཟག་གི་བདག་མེད་རིགས་པའི་རྣམ་གྲངས་མཐའ་ཡས་པའི། སྒོ་ནས་
རྟོགས་པ་འདིའི་དགོངས་པར། མཛད་པ་མི་འཐད་དེ། ཊིཀ་ཆེན་ལས། གང་ཟག་བདེན་གྲུབ་འགོག་པའི་རིགས་པའི་རྣམ་གྲངས་མཐའ་ཡས་པའི་ཤེས་རབ་མི་སྐྱེ་ཡང། ཉོན་མོངས་པའི་
ས་བོན་གྱི་གཉེན་པོ་རྫོགས་པར་སྒོམ་པ་ཡོད་པ་ལ། ཤེས་སྒྲིབ་ཀྱི་གཉེན་པོ་རྫོགས་པར་སྒོམ་པ་ནི་མེད་དོ། ཞེས་གསུངས་པ་དང་འགལ་པའི་ཕྱིར། རང་ལུགས་ནི། ཉན་རང་འཕགས་པས་

[088B] གང་ཟག་གི་བདག་མེད་རྫོགས་པར་སྒོམ་པར་གསུངས་པའི་དོན་ཡོད་དེ། ཉན་རང་སློབ་པའི་འཕགས་པས། ཉོན་སྒྲིབ་ཀྱི་གཉེན་པོ་རྫོགས་པར་སྒོམས་ཤིང་
ཤེས་སྒྲིབ་ཀྱི་གཉེན་པོ་རྫོགས་པར་མི་སྒོམ་པ་དེ་དེའི་དོན་ཡིན་པའི་ཕྱིར། འོ་ན་ཉན་རང་འཕགས་པས་ཆོས་ཀྱི་བདག་མེད་རྫོགས་པར་སྒོམ་མམ་མི་སྒོམ་ཞེ་ན། ཉན་རང་འཕགས་པས་ཆོས་ཀྱི་བདག་མེད་
རྫོགས་པར་སྒོམ་སྟེ། ཉན་རང་དགྲ་བཅོམ་པས་ཆོས་ཀྱི་བདག་འཛིན་རྫོགས་པར་སྤངས་པའི་ཕྱིར་ཏེ། དེས་ཆོས་ཀྱི་བདག་འཛིན་མ་ལུས་པར་སྤངས་པའི་ཕྱིར། གང་ཞིག་གལ་ཏེ་ཉན་ཐོས་ཀྱི་ཐེག་པ་
ལས་ཀྱང། ཞེས་སོགས་ཀྱི་དོན་ལ་ཁ་ཅིག་སློབ་དཔོན་ལེགས་ལྡན་འབྱེད་ན་རེ། ཐེག་ཆེན་བསྟན་པ་དོན་མེད་པར་ཐལ། ཐེག་དམན་གྱི་སྡེ་སྣོད་ལས་ཆོས་ཀྱི་བདག་མེད་བསྟན་པའི་ཕྱིར། ཞེས་
པའི་དོན་ཡིན་ཟེར་ན། འོ་ན་སློབ་དཔོན་ལེགས་ལྡན་འབྱེད་དེས། ཐེག་དམན་གྱི་སྡེ་སྣོད་ལས་ཆོས་ཀྱི་བདག་མེད་བསྟན་པར་ཁས་མི་ལེན་པར་ཐལ། སློབ་དཔོན་ལེགས་ལྡན་འབྱེད་དེས་ཐེག་ཆེན་བསྟན་
པ་དོན་མེད་པར་ཐལ། ཐེག་དམན་གྱི་སྡེ་སྣོད་ལས་ཆོས་ཀྱི་བདག་མེད་བསྟན་པའི་ཕྱིར། ཞེས་པའི་ཐལ་འགྱུར་རང་ལུགས་ལ་འཕངས་མཁན་གྱི་གང་ཟག་ཡིན་པའི་ཕྱིར། འདོད་མི་ནུས་ཏེ། དེས་ཐེག་
དམན་གྱི་སྡེ་སྣོད་ལས་ཆོས་ཀྱི་བདག་མེད་བསྟན་པར་ཁས་ལེན་པའི་ཕྱིར། དེས་དེ་ལས་འདུས་བྱས་རྫུན་པ་སླུ་བའི་དོན་དུ་བསྟན་པར་ཁས་ལེན་པའི་ཕྱིར་ཏེ། བཅོམ་ལྡན་འདས་ཀྱི་ཆོས་གང་ཞིག་

[089A]༄༅། །སླུ་བ་དེ་ནི་རྫུན་ཞེས་གསུངས། འདུས་བྱས་ཐམས་ཅད་སླུ་པའི་ཆོས། དེས་ན་དེ་དག་རྫུན་པ་ཡིན། ཞེས་པའི་འཐད་ཀྱི། ཤེས་རབ་སྒྲོན་མེ་ལས། ཉན་ཐོས་ཀྱི་ཐེག་
པ་ལས་ཀྱང་འདི་ལྟ་སྟེ། འདུས་བྱས་གང་ཡིན་པ་དེ་ནི་རྫུན་པ་སླུ་བའི་ཆོས་སོ། དགེ་སློང་དག་འདི་ལྟ་སྟེ། མི་སླུ་བའི་ཆོས་མྱ་ངན་ལས་འདས་པ་ནི་བདེན་པའི་མཆོག་གོ། ཞེས་
གསུངས་པའི་ཕྱིར། ཁྱབ་སྟེ། འདུས་བྱས་རྫུན་པ་སླུ་པའི་དོན་དུ་སྟོན་པའི་ཐེག་དམན་གྱི་མདོ་དེས་ཆོས་ཀྱི་བདག་མེད་བསྟན་པའི་ཕྱིར་ཏེ། བཅོམ་ལྡན་འདས་ཀྱི་དེ་གསུངས་པ་
སྟོང་ཉིད་ཡོངས་སུ་བསྟན་པ་ཡིན། ཞེས་གསུངས་པའི་ཕྱིར། གཞན་ཡང། སློབ་དཔོན་ལེགས་ལྡན་འབྱེད་དེས་ཐེག་དམན་གྱི་སྡེ་སྣོད་ལས་ཆོས་ཀྱིས་བདག་མེད་བསྟན་པར་ཁས་ལེན་
པར་ཐལ། དེས་དེ་ལས་དོན་དམ་པར་གཞན་སྐྱེ་མེད་པར་བསྟན་པར་ཁས་ལེན་པའི་ཕྱིར། ཁ་ཅིག་སྡུག་བསྔལ་བདག་གིས་བྱས། གཞན་གྱིས་བྱས་པ་དང་གཉིས་ཀས་བྱས། རྒྱུ་
མེད་པ་ལས་འབྱུང་བར་འདོད། ཞེས་པའི་ཐད་ཀྱི་ཤེས་རབ་སྒྲོན་མེ་ལས། ཉན་ཐོས་ཀྱི་ཐེག་པ་ལས་ཀྱང་བཀའ་སྩལ་སྟེ། ཀྱེ་གོའུ་ཏ་མ། སྡུག་བསྔལ་བདག་གིས་བྱས་
སམ༑ ཚེ་དང་ལྡན་པ་མ་ཡིན་ནོ། གཞན་གྱིས་བྱས་སམ། ཚེ་དང་ལྡན་པ་མ་ཡིན་ནོ། གཉིས་ཀས་བྱས་སམ། ཚེ་དང་ལྡན་པ་མ་ཡིན་ནོ། བདག་གིས་ཀྱང་མ་བྱས། གཞན་གྱིས་

[089B] ཚེ་དང་ལྡན་པ་མ་ཡིན་ནོ། ཞེས་བྱ་བ་ལ་སོགས་པ་རྒྱ་ཆེར་གསུངས་པ་དེ་དག་གི་གྲུབ་པ་ཡིན་ནོ། ཞེས་གསུངས་པའི་ཕྱིར། གཞན་ཡང། སློབ་དཔོན་ལེགས་ལྡན་འབྱེད་
དེས༑ ཐེག་དམན་གྱི་སྡེ་སྣོད་ལས་ཆོས་ཀྱིས་བདག་མེད་བསྟན་པར་ཁས་ལེན་པར་ཐལ། དེས་ལུང་འཕྲན་ཚེགས་ཀྱི་ཀ་ཏ་ཡ་ན་ལ་གདམ་པའི་མདོ་ལས་ཆོས་ཀྱི་བདག་མེད་བསྟན་པར་ཁས་ལེན་པའི་ཕྱིར་
ཏེ༑ བཅོམ་ལྡན་དངོས་དང་དངོས་མེད་པ། ཞེས་སོགས་ཀྱི་འཐད་ཀྱི། ཤེས་རབ་སྒྲོན་མེ་ལས། ངོ་བོ་ཉིད་ལ་ལོགས་པར་ལྟ་བ་ནི། རིགས་པ་དང་ལུང་དང་འགལ་བ་ཡིན་པར་རྟོགས་སོ།།
རིགས་པ་དང་འགལ་བ་ཡིན་པ་ནི་སྔར་བསྟན་ཏོ། ལུང་དང་འགལ་བ་ཡིན་པར་དེ་ལྟར་འདིར་འཆད། ཀ་ཏ་ཡ་ན་འཇིག་རྟེན་འདི་ནི་གཉིས་ལ་གནས་ཏེ། ཕལ་ཆེར་ནི་ཡོད་པ་ཉིད་དང་མེད་པ་ཉིད་ལའོ། །
ཞེས་བྱ་བ་ལ་སོགས་པའི་དང། དེ་བཞིན་དུ་ཀུན་དགའ་བོ། ཡོད་ཅེས་བྱ་བ་ནི་རྟག་པར་འགྱུར་ལ། མེད་ཅེས་བྱ་བ་ནི་ཆད་པར་འགྱུར་རོ། ཞེས་གསུངས་པའི་ཕྱིར། གཞན་ཡང། སློབ་
དཔོན་ལེགས་ལྡན་འབྱེད་དེས་ཐེག་དམན་གྱི་སྡེ་སྣོད་ལས་ཆོས་ཀྱི་བདག་མེད་བསྟན་ཅིང། ཐེག་དམན་ཐུན་མོངས་མ་ཡིན་པའི་སྡེ་སྣོད་ལས་ཆོས་ཀྱི་བདག་མེད་མ་བསྟན་པའི་ཁྱད་པར་ཁས་ལེན་པར་ཐལ། དེས་ཐེག་དམན་
གྱི་སྡེ་སྣོད་ལས་བྱང་སེམས་ཀྱི་སྤྱོད་པ་ཉམས་ལེན་བསྟན་ཅིང། ཐེག་དམན་ཐུན་མོངས་མ་ཡིན་པའི་སྡེ་སྣོད་ལས། བྱང་སེམས་ཀྱི་སྤྱོད་པ་ཉམས་ལེན་མ་བསྟན་པའི། ཁྱད་པར་ཁས་ལེན་པའི་ཕྱིར་ཏེ་

[090A]༄༅། །ཐེག་དམན་གྱི་སྡེ་སྣོད་ལས། བྱང་སེམས་ཀྱི་སྤྱོད་པ་ཉམས་ལེན་བསྟན་ཅིང། ཐེག་དམན་ཐུན་མོངས་མ་ཡིན་པའི་སྡེ་སྣོད་ལས། བྱང་སེམས་ཀྱི་སྤྱོད་པ་ཉམས་ལེན་མ་བསྟན་
པའི་ཕྱིར། དེར་ཐལ། ཐེག་དམན་གྱི་སྡེ་སྣོད་ལས་དེ་བསྟན་པ་གང་ཞིག་ཐེག་དམན་ཐུན་མོངས་མ་ཡིན་པའི། སྡེ་སྣོད་ལས་དེ་མ་བསྟན་པའི་ཕྱིར། དང་པོ་གྲུབ་སྟེ། འདུལ་བ་ལུང་ལས་
ཐམས་ཅད་སྒྲོལ་གྱི་སྐྱེས་རབས་སོགས་སྐྱེས་རབ་བརྒྱད་ཕྲག་མང་པོ་བསྟན་པའི་སྒོ་ནས། བྱང་སེམས་ཀྱི་སྤྱོད་པ་ཉམས་ལེན་མང་དུ་གསུངས་པའི་ཕྱིར། གཉིས་པ་གྲུབ་སྟེ། རིན་ཆེན་ཕྲེང་བ་ལས་
ཉན་ཐོས་ཐེག་པ་དེ་ལས་ནི། བྱང་ཆུབ་སེམས་དཔའི་སྨོན་ལམ་དང། སྤྱོད་པ་ཡོངས་བསྔོ་མ་བཤད་པས། བྱང་ཆུབ་སེམས་དཔའ་ག་ལ་འགྱུར། ཞེས་གསུངས་པའི་ཕྱིར། ཁོ་ན་
རེ༑ རང་འགྲེལ་ལས། བཅོམ་ལྡན་དངོས་དང་དངོས་མེད་པ། ཞེས་སོགས་ཀྱི་ལུང་དྲངས་ནས། སློབ་དཔོན་ལེགས་ལྡན་འབྱེད་ལ་སོགས་པ། རང་རྒྱུད་པ་རྣམས་ཀྱི་ངོར། ཐེག་དམན་
གྱི་མདོ་ལས། ཆོས་ཀྱི་བདག་མེད་བསྟན་པར་སྒྲུབ་མི་དགོས་པར་ཐལ། སློབ་དཔོན་ལེགས་ལྡན་འབྱེད་ལ་སོགས་པའི་རང་རྒྱུད་བ་རྣམས་ཀྱི་ཐེག་དམན་གྱི་མདོ་ལས་ཆོས་ཀྱི་བདག་མེད་བསྟན་

[090B] ཟེར་ན་སྐྱོན་མེད་དེ། དེ་ལྟར་སྒྲུབས་པ་དེ་སློབ་དཔོན་ལེགས་ལྡན་འབྱེད་ལ་སོགས་པའི་རང་རྒྱུད་པ་རྣམས་ཀྱི་ངོར་སྒྲུབ་པ་མ་ཡིན་ཏེ། རང་འགྲེལ་དང། ཊྐ་ཆེན་དུ། དེ་ལྟར་སྒྲུབ་
པ་དེ། ཉན་ཐོས་སྡེ་བའི་ངོར་སྒྲུབ་པ་ཡིན་ཏེ། ཐེག་པ་ཆེ་ལས་སྐྱེ་མེད་བསྟན། ཞེས་སོགས་ཀྱི། ཐེག་དམན་གྱི་མདོ་ལས་ཆོས་ཀྱི་བདག་མེད་བསྟན་པར་སྒྲུབ་པ་དེ། ཉན་ཐོས་སྡེ་བའི་ངོར་
སྒྲུབ་པ་ཡིན་པའི་ཕྱིར་ཏེ། དེ་ཡུམ་རྒྱས་འབྲིང་བསྡུས་གསུམ་སོགས། ཐེག་ཆེན་གྱི་མདོ་རྣམས་སངས་རྒྱས་ཀྱི་བཀའ་མ་ཡིན་པར་འདོད་པའི་ངོར་སྒྲུབ་པ་ཡིན་པའི་ཕྱིར་ཏེ། གཅིག་པ་དེ་ཕྱིར་
བཟོད་པར་གྱིས། ཞེས་གསུངས་པའི་ཕྱིར། འོ་ན་རང་འགྲེལ་དུ། ཇི་སྐད་དུ་རིན་པོ་ཆེའི་ཕྲེང་བ་ལས། ཇི་སྲིད་ཕུང་པོར་འཛིན་ཡོད་པ། ཞེས་སོགས་དྲངས་པ་ཡང། ཉན་ཐོས་སྡེ་བའི་ངོར་
འདྲེན་པ་ཇི་ལྟར་རིགས་ཞེ་ན། དེ་དག་ནི། ཐེག་ཆེན་གྱི་གྲུབ་མཐའ་སྨྲ་བའི་རང་སྡེ་འོག་མ་རྣམས་དང། རང་རྒྱུད་པ་སོགས་ཀྱི་ངོར་འདྲེན་པ་ཡིན་པས་སྐྱོན་མེད་ཚུལ་གོང་དུ་བཤད་ཟིན་པ་ལྟར་ཡིན་
ནོ༑ གཉིས་པ་འགྲེལ་པ་ནས་མ་བཤད་པའི། རྩོད་པ་སྤང་བ་ལ་ཁོ་ན་རེ། ཉན་རང་འཕགས་པས་ཆོས་ཀྱི་བདག་མེད་རྟོགས་པ་དང། བདེན་འཛིན་ཉོན་སྒྲིབ་ཏུ་བཤད་པ་མི་འཐད་དེ་
དེ་ལྟར་ན། མངོན་རྟོགས་བརྒྱན་ལས། གཟུང་དོན་རྟོག་པ་སྤངས་ཕྱིར་དང། འཛིན་པ་མི་སྤོང་ཕྱིར་དང་ནི། ཞེས་རང་རྒྱལ་གྱི་ལམ་གྱི་གཟུང་བ་ལ། བདེན་ཞེན་གྱི་རྟོག་པ་སྤོངས་ནུས་

[091A]༄༅། །པར་གསུངས་པ་དང། ཉོན་མོངས་ཤེས་བྱ་ལམ་གསུམ་གྱི། ཉམས་ཕྱིར་སློབ་མ་བསེ་རུ་དང། ཞེས་སོགས་ཀྱི་གཟུང་བ་ལ་བདེན་ཞེན་ཤེས་སྒྲིབ་ཏུ་གསུངས་པ་ཇི་ལྟར་དྲངས་ཞེ་ན་
ལུང་དང་པོ་དེའི་དོན་ནི། ཕྱི་དོན་ཚད་མས་གྲུབ་པ་གཞིར་བྱས་པ་ལ། རང་རྒྱལ་འཕགས་པས་ཕྱིར་རོལ་གྱི་དོན་བདག་མེད་དུ་རྟོགས་ཤིང། དེ་ལྟར་སྒོམ་པས་གཟུང་བ་ལ་བདེན་ཞེན་གྱི་རྟོག་པ་སྤོང་
ནུས་པ་དང། འཛིན་པ་བདག་མེད་དུ་མ་རྟོགས་པས་འཛིན་པ་ལ། བདེན་ཞེན་སྤོང་མི་ནུས། ཞེས་པའི་དོན་ཡིན་ནམ་རང་རྒྱལ་འཕགས་པས་ཕྱི་དོན་མེད་པར་རྟོགས་ཤིང། འཛིན་པ་བདག་མེད་དུ་
མ་རྟོགས་པས། གཟུང་བ་ལ་བདེན་ཞེན་སྤོང་ནུས་ཀྱང། འཛིན་པ་བདེན་ཞེན་སྤོང་མི་ནུས་ཞེས་པ་དོན་གང་ཡིན། དང་པོ་ལྟར་ན་མི་འཐད་དེ། གཞི་གྲུབ་པ་གཅིག་གི་སྟེང་དུ་བདག་མེད་
ཚད་མས་གྲུབ་ན་དེ་ནས་གཞི་གཞན་ལ། བདེན་པར་ཡོད་མེད་བློ་ཁ་ཕྱོགས་པ་ཙམ་གྱི་བདག་མེད་དུ་རྟོགས་ནུས་པའི་ཕྱིར་ཏེ། སློབ་དཔོན་འཕགས་པ་ལྷས། གང་གི་དངོས་གཅིག་དེ་བཞིན་ཉིད་
མཐོང་བ། དེའི་དངོས་ཀུན་དེ་བཞིན་ཉིད་དུ་མཐོང། ཞེས་གསུངས་པའི་ཕྱིར། གཉིས་པ་ལྟར་ན། གཟུང་དོན་རྟོག་པ་སྤོངས་ཕྱིར་དང། ཞེས་སོགས་ཀྱི་ལུང་དེའི་དོན་དེ་ལྟར་དུ། སློབ་
དཔོན་སེང་གེ་བཟང་པོ་ལ་སོགས་པའི་རང་རྒྱུད་པ་རྣམས་ཀྱི་བཀྲལ་བ་བཞིན་དུ། ལུང་དེ་དོན་དགོངས་པ་ཡིན་ཀྱང། གཟུང་དོན་རྟོག་པ་སྤོངས་ཕྱིར་དང། ཞེས་སོགས་ཐེག་ཆེན་ལ་ལྟ་པ་རབ་དབུ་མ་

[091B] ཐེག་འབྲིང་ལ་ལྟ་བ། འབྲིང་སེམས་ཙམ་གྱི་ལྟ་བ། ཐེག་ཆེན་ལ་ལྟ་བ་ཐ་མ་གང་ཟག་གི་བདག་མེད་ཐུན་མོངས་པ་ལྟ་བ་བཞག་པ་སྒོ་ནས་ཐེག་པ་ཆེ་འབྲིང་ཆུང་གསུམ་ལ། དབང་པོ་རྣོ་འབྲིང་
རྟུལ་གསུམ་གྱི་ཁྱད་པར་བཞག་པ་ཡིན་ཀྱང། སྐབས་འདིར་སྒྲས་ཟིན་ལྟར་དུ་ཁས་ལེན་མི་རིགས་ཏེ། སྐབས་འདིར་ཐེག་པ་གསུམ་གྱི་སྒོམ་བྱ་གཙོ་བོར་གྱུར་པའི། ལྟ་བ་ལ་མཐོ་དམན་གྱི་ཁྱད་པར་མེད་པའི་
ཕྱིར༑ དེ་ལྟར་ཁས་ལེན་ཀྱང། ཐེག་པ་གསུམ་གྱི་གང་ཟག་ལ་དབང་པོ། རིམས་པ་མི་འདྲ་བ་གསུམ་ཡོད་དེ། དེ་ཁོ་ན་ཉིད་མྱུར་དུ་གཏིང་དཔོག་མི་དཔོག་སོགས་ཀྱི་སྒོ་ནས། དབང་པོ་རིམ་
པ་གསུམ་གྱི་རྣམ་བཞག་བྱེད་དགོས་པ་ཕྱིར། ཁ་ཅིག། རྒྱན་རྩ་བའི་དགོངས་པ། ཐལ་འགྱུར་དུ་གནས་པ་བཞིན་དུ། འཕགས་སེང་གི་འགྲེལ་པའི། དགོངས་པ་ཡང་ཐལ་འགྱུར་དུ་གནས་
དེས་ན་འཕགས་སེང་གཉིས། དབུ་མ་ཐལ་འགྱུར་པ་ཡིན་ཟེར་ན། འོ་ན། སློབ་དཔོན་སེངྒེ་བཟང་པོ་དེས། ཕྱི་རོལ་གྱི་དོན་ཁས་ལེན་པར་ཐལ། དེ་དབུ་མ་ཐལ་འགྱུར་བ་ཡིན་པ་ཕྱིར། འདོད་ན་
ཊྐ་ཆེན་ལས། གཉིས་པ་ལྟར་འདོད་པ་ནི། སློབ་དཔོན་སེང་གེ་བཟང་པོ་ལ་སོགས་པའི། འགྲེལ་བའི་ལུགས་ཡིན་པས། དེ་ལྟར་ན། ཕྱི་རོལ་གྱི་དོན་མེད་པར་ཚད་མས་གྲུབ་བ་ཡིན་ནོ། ཞེས་
གསུངས་པ་མི་འཐད་པར་ཐལ། འདོད་པ་ཕྱིར། གཞན་ཡང། སློབ་དཔོན་སེང་གེ་བཟང་པོ་དེས། རང་རིགས་ཁས་མི་ལེན་པར་ཐལ། དེ་དབུ་མ་ཐལ་འགྱུར་བ་ཡིན་པའི་ཕྱིར། འདོད་ན་

[092A]༄༅། །དེས་རང་རིགས་ཁས་ལེན་པར་ཐལ། དེས་ལྷན་ཅིག་དམིགས་ངེས་ཀྱི་རྟགས་ཡང་དག་ཁས་ལེན་པ་ཕྱིར་ཏེ། འགྲེལ་བ་དོན་གསལ་ལས། སྔོན་པོ་དང་དེའི་བློ་དག་ལྷན་ཅིག་དམིགས་
པ་ངེས་པ་ཕྱིར། འདི་ནི་སེམས་ཙམ་ཁོ་ན་ཡིན་གྱི། ཕྱི་རོལ་གྱི་དོན་ནི་མེད་དོ། ཞེས་གསུངས་པ་ཕྱིར། གཞན་ཡང། དེས་བདེན་འཛིན་གྱིས་བཅིང་བའི། གཞི་ཤེས་ཁས་མི་ལེན་པར་ཐལ་
དེས་འཕགས་པ་ཡིན་ན། སྟོང་ཉིད་རྟོགས་པ་ཁྱབ་པ་ཁས་ལེན་པ་ཕྱིར་ཏེ། དེ་དབུ་མ་ཐལ་འགྱུར་བ་ཡིན་པ་ཕྱིར། འདོད་ན། དེས་མི་ཐུན་ཕྱོགས་ཀྱི་གཞི་ཤེས་ཁས་མི་ལེན་པར་ཐལ་
འདོད་པ་ཕྱིར། འདོད་ན། དེས་རྒྱན་གྱི་བསྟན་བྱར་གྱུར་བའི། དོན་བདུན་ཅུ་རྣམ་གཞག་ཁས་མི་ལེན་པར་ཐལ། འདོད་པ་ཕྱིར། གཞན་ཡང། དེས་འཕགས་པ་ཡིན་ན། སྟོང་
ཉིད་རྟོགས་པ་ཁྱབ་པ་ཁས་མི་ལེན་པར་ཐལ། དེས་ཉན་ཐོས་འཕགས་པ་ལ། སྟོང་ཉིད་རྟོགས་པ་ཉན་ཐོས་འཕགས་པ་གཅིག་དང། སྟོང་ཉིད་མ་རྟོགས་པ་ཉན་ཐོས་འཕགས་པ་གཉིས་ཡོད་
པར་ཁས་ལེན་པ་ཕྱིར་ཏེ། ཊྐ་ཆེན་ལས། ཉན་ཐོས་ལ་ཡང་དེ་ཁོ་ན་ཉིད་རྟོགས་པ་དང་མ་རྟོགས་པ་གཉིས་སུ་དབྱེ་དགོས་པ་ཕྱིར། ཞེས་གསུངས་པ་ཕྱིར། ཁོ་ན་རེ། འཕགས་སེང་
གཉིས་དབུ་མ་ཐལ་འགྱུར་བ་ཡིན་པར་ཐལ། འཕགས་པ་གྲོལ་སྡེ་དབུ་མ་ཐལ་འགྱུར་བ་ཡིན་པ་ཕྱིར་ཏེ། དེ་ཐེག་ཆེན་འཕགས་པ་ཡིན་པ་ཕྱིར་ཏེ། དེ་འཕགས་པ་ཡིན་པ་ཕྱིར། དེར་ཐལ་

[092B] རྣམ་པར་གྲོལ་བ་ཞེས་བྱས་ཀྱང། ཞེས་པ་ལུང་དོན་གྲུབ་པ་ཕྱིར། ཟེར་ན། མ་ཁྱབ་སྟེ། དབུ་མར་གནས་པ་བློས་རྣམ་ཕྱེ། ཞེས་པ་སྐབས་ནས་བསྟན་པ་དབུ་མ་
ཡིན་ན། དབུ་མ་ཡིན་དགོས་པར་ཐལ། འཕགས་པའི་ཁོངས་སུ་གཏོགས་པ་ཡི། ཞེས་པ་སྐབས་ནས་བསྟན་པ་འཕགས་པ་ཡིན་ན། འཕགས་པ་ཡིན་དགོས་པ་ཕྱིར་ཏེ། འཕགས་པ་གྲོལ་སྡེ་
འཕགས་པ་ཡིན་པའི་ཕྱིར། འདོད་ན། རང་རྒྱུད་པ་འདོད་པ་ལྟར་གྱི་དབུ་མ་ཡིན་ན། དབུ་མ་ཡིན་དགོས་པར་ཐལ། འདོད་པ་ཕྱིར། གཞན་ཡང། གཟུགས་མེད་ཁམས་ཀྱི་རྟེན་ཅན་གྱི་རང་རྒྱལ་
དགྲ་བཅོམ་པ་ཆོས་ཅན། དབུ་མ་ཐལ་འགྱུར་བ་ཡིན་པར་ཐལ། སྟོང་ཉིད་མངོན་སུམ་དུ་རྟོགས་པ་གང་ཟག་ཡིན་པ་ཕྱིར་ཏེ། འཕགས་པ་ཡིན་པ་ཕྱིར། འདོད་ན། གྲུབ་མཐའ་སྨྲ་བའི་
གང་ཟག་ཡིན་པར་ཐལ། འདོད་པ་ཕྱིར། འདོད་ན། ངག་སྨྲ་བ་གང་ཟག་ཡིན་པར་ཐལ། འདོད་པ་ཕྱིར། འདོད་ན། གཟུགས་མེད་ཁམས་ན་ངག་ཡོད་པར་ཐལ་ལོ། ཁོ་ན་རེ་
རང་རྒྱལ་དགྲ་བཅོམ་པ་དབུ་མ་ཐལ་འགྱུར་བ་ཡིན་པར་ཐལ། དབུ་མ་ཐལ་འགྱུར་བར་གྱུར་པའི། རང་རྒྱལ་དགྲ་བཅོམ་པ་གཅིག་ཡོད་པ་ཕྱིར་ཏེ། གྲུབ་མཐའ་སྨྲ་བ་གང་ཟག་སུ་གྱུར་པའི་
རང་རྒྱལ་དགྲ་བཅོམ་པ་གཅིག་ཡོད་པ་ཕྱིར་ཏེ། གྲུབ་མཐའ་སྨྲ་བའི། གང་ཟག་སུ་གྱུར་པའི། རང་རྒྱལ་ཡོད་པ་ཕྱིར། ཟེར་ན། མ་ཁྱབ། དེར་ཐལ། །

[093A]༄༅། །སེམས་ཙམ་པར་གྱུར་པའི་རང་རྒྱལ་ཡོད་པའི་ཕྱིར་ཏེ། ཊྐ་ཆེན་ལས། ཐེག་ཆེན་ལ་ཐོག་མར་སེམས་ཙམ་ལ་མ་ཁྲིད་པར་དབུ་མའི་ལྟ་བ་མི་རྙེད་པར་སྣང་བ་བཞིན་དུ་རང་
རྒྱལ་ལ་ཡང་ཡོད་ལ་དེ་ནི་ཉན་ཐོས་ལ་ཡང་ཡོད་པར་མངོན་ནོ། ཞེས་གསུངས་པའི་ཕྱིར། ཁོ་ན་རེ། ཊྐ་ཆེན་ལས། མངོན་རྟོགས་རྒྱན་དུ་ཡང་ཐེག་དམན་ལ་ཚུལ་གཉིས་གསུངས་པས་
གཟུང་འཛིན་རྫས་ཐ་དད་དུ་བདེན་པར་འཛིན་པ་ལ། ཤེས་སྒྲིབ་ཏུ་འཇོག་མི་འཇོག་གཉིས་ངེས་པར་བྱ་དགོས་སོ། ཞེས་གསུངས་པ་མི་འཐད་པར་ཐལ། མངོན་རྟོགས་རྒྱན་གྱི་
སྐབས་སུ་ཐེག་དམན་འཕགས་པ་ཡིན་ན། སྟོང་ཉིད་མངོན་སུམ་དུ་རྟོགས་པས་ཁྱབ་པར་བཤད་པའི་ཚུལ་གཅིག་དང། སྟོང་ཉིད་མངོན་སུམ་དུ། མ་རྟོགས་པའི་ཐེག་དམན་འཕགས་པ་ཡོད་
པའི་ཚུལ་གཉིས་སུ་འབྱེད་མི་རིགས་པའི་ཕྱིར། ཟེར་ན། མ་ཁྱབ། མ་གྲུབ་ན། མངོན་རྟོགས་རྒྱན་གྱི་དགོངས་པ་ཐལ་འགྱུར་དུ་གནས་པར་ཐལ། མ་གྲུབ་པ་དེའི་ཕྱིར། འདོད་ན། འཕགས་
སེང་གི་འགྲེལ་པའི། དགོངས་པ་ཐལ་འགྱུར་དུ་གནས་པར་ཐལ། འདོད་པའི་ཕྱིར་ན། མ་ཁྱབ་བྱས་པ་ལ། ཁོ་ན་རེ། མངོན་རྟོགས་རྒྱན་གྱི་དགོངས་པ་ཕྱིན་ཅི་མ་ལོག་པར་
འགྲེལ་བར་བྱེད་པའི། དེའི་འགྲེལ་བ་ཚད་ལྡན་གཅིག་མེད་པར་ཐལ། འཕགས་སེང་གི་འགྲེལ་པ་གཉིས་པོ་དེ་མངོན་རྟོགས་རྒྱན་གྱི་དགོངས་པ་ཕྱིན་ཅི་མ་ལོག་པར་འགྲེལ་བར་བྱེད་པའི་

[093B] ཟེར་ན། མ་ཁྱབ། དེར་ཐལ། མངོན་རྟོགས་རྒྱན་གྱི་དགོངས་པ་ཐལ་འགྱུར་དུ་གནས་པ་གང་ཞིག་འཕགས་སེང་གི་འགྲེལ་བ་གཉིས་ཀྱི་མངོན་རྟོགས་རྒྱན་གྱི་དགོངས་
པ་ཐལ་འགྱུར་དུ་མ་བཀྲལ་བར་རང་རྒྱུད་དུ་བཀྲལ་བའི་ཕྱིར། གཞན་ཡང། ཁོ་ན་རེ། ཊྐ་ཆེན་ལས། དེས་ན་རྒྱན་གྱི་འགྲེལ་བྱེད་དེ་དག་གི་ལུགས་ལ་ཡང་ཚུལ་གཉིས་ཤེས་པར་བྱའི། ཞེས་གསུངས་
པ་མི་འཐད་པར་ཐལ། འཕགས་སེང་གི་འགྲེལ་པའི་སྐབས་སུ། ཐེག་དམན་འཕགས་པ་ཡིན་ན། སྟོང་ཉིད་མངོན་སུམ་དུ་རྟོགས་པས་ཁྱབ་པར་བཤད་པའི་ཚུལ་གཅིག་དང། སྟོང་ཉིད་མངོན་སུམ་དུ་མ་
རྟོགས་པའི། ཐེག་དམན་འཕགས་པ་ཡོད་པར་བཤད་པའི་ཚུལ་གཉིས་སུ། འབྱེད་མི་རིགས་པའི་ཕྱིར། ཟེར་ན། མ་ཁྱབ། མ་གྲུབ་ན། འཕགས་སེང་གི་འགྲེལ་བའི་དགོངས་པ་ཐལ་འགྱུར་དུ་
གནས་པར་ཐལ། མ་གྲུབ་པ་དེའི་ཕྱིར། ཟེར་ན། གོང་དུ་མ་ཁྱབ་སྟེ། དེས་ན་རྒྱན་གྱི་འགྲེལ་བྱེད་དེ་དག་གི་ལུགས་ལ་ཡང། ཚུལ་གཉིས་ཤེས་པར་བྱའོ།། ཞེས་གསུངས་པའི་ཕྱིར་
ཚུལ་གཉིས་ཡོད་དེ། ཐེག་དམན་འཕགས་པ་ལ། སྟོང་ཉིད་མངོན་སུམ་དུ་རྟོགས་པའི། ཐེག་དམན་འཕགས་པ་ཡོད་པའི་ཚུལ་གཅིག་དང། སྟོང་ཉིད་མངོན་སུམ་དུ་མ་རྟོགས་པའི། ཐེག་དམན་
འཕགས་པ་ཡོད་པའི་ཚུལ་གཉིས་ལ་བྱེད་རིགས་པའི་ཕྱིར་ཏེ། དེས་ན་རྒྱན་གྱི་འགྲེལ་བྱེད། དེ་དག་གི་ལུགས་ལ། ཞེས་སོགས་འདི་དང། ཉན་ཐོས་ལ་ཡང། དེ་ཁོ་ན་ཉིད་རྟོགས་

[094A]༄༅། །པ་དང་མ་རྟོགས་པ་གཉིས་དབྱེ་དགོས་པའི་ཕྱིར། ཞེས་གསུངས་པ་འདི་གཉིས་གནད་གཅིག་ཏུ་བབ་པའི་ཕྱིར་རོ། ཁོ་ན་རེ། ཊྐ་ཆེན་ལས། མངོན་རྟོགས་རྒྱན་དུ། ཡང་ཐེག་
དམན་ལ་ཚུལ་གཉིས་གསུངས་པས། ཞེས་པའི་ཚུལ་གཉིས་པོ་དེ་ཡང་ཐེག་དམན་འཕགས་པ་ལ། སྟོང་ཉིད་མངོན་སུམ་དུ་རྟོགས་པའི་ཐེག་དམན་འཕགས་པ་ཡོད་པའི་ཚུལ་གཅིག་དང། སྟོང་
ཉིད་མངོན་སུམ་དུ་མ་རྟོགས་པའི། ཐེག་དམན་འཕགས་པ་ཡོད་པའི་ཚུལ་གཉིས་ལ་བྱེད་རིགས་པར་ཐལ། དེས་ན་རྒྱན་གྱི་འབྲེལ་བྱེད་དེ་དག་གི་ལུགས་ལ་ཡང་ཚུལ་གཉིས་ཤེས་པར་བྱའོ།།
ཞེས་པའི་ཚུལ་གཉིས་པོ་དེ་ལྟར་བྱེད་རིགས་པའི་ཕྱིར། ཟེར་ན། མ་ཁྱབ། གཞན་ཡང། ཞི་འཚོ་ཡབ་སྲས། དབུ་མ་ཐལ་འགྱུར་པ་ཡིན་པར་ཐལ། འཕགས་སེང་གཉིས་དབུ་མ་ཐལ་འགྱུར་པ་
ཡིན་པའི་ཕྱིར། འདོད་ན། རྣལ་འབྱོར་སྤྱོད་པའི་དབུ་མ་རང་རྒྱུད་པ་གཅིག་མེད་པར་ཐལ། འདོད་པའི་ཕྱིར། ཁོ་ན་རེ། ཐེག་དམན་འཕགས་པ་ཡིན་ན། སྟོང་ཉིད་
རྟོགས་པས་ཁྱབ་པ་ཁས་ལེན་པའི་དབུ་མ་པ་ཡིན་ན། བདེན་འཛིན་ཉོན་སྒྲིབ་ཏུ། ཁས་ལེན་པའི་དབུ་མ་པ་ཡིན་དགོས་པར་ཐལ། མངོན་རྟོགས་རྒྱན་ལས། ཐེག་དམན་འཕགས་
པ་ཡིན་ན། སྟོང་ཉིད་མངོན་སུམ་དུ་རྟོགས་པས། ཁྱབ་པར་བཤད་པའི་ཚུལ་གཅིག་དང། སྟོང་ཉིད་མངོན་སུམ་དུ། མ་རྟོགས་པའི་ཐེག་དམན་འཕགས་པ་ཡོད་པར་

[094B] མངོན་རྟོགས་རྒྱན་ལས། གཟུང་འཛིན་རྫས་ཐ་དད་དུ་བདེན་པར་འཛིན་པ་ལ་ཤེས་སྒྲིབ་ཏུ་འཇོགས་པའི་སྐབས་གཅིག་དང། ཉོན་སྒྲིབ་ཏུ་འཇོགས་པའི་སྐབས་གཉིས་
ཡོད་དགོས་པར་བཤད་པའི་ཕྱིར། ཟེར་ན། མ་ཁྱབ། འདོད་ན། ཤེར་འབྱུང་བློ་གྲོས་ཆོས་ཅན། དེར་ཐལ། དེའི་ཕྱིར། རྟགས་གྲུབ་སྟེ། ཊྐ་ཆེན་ལས། ལུང་འདི་དབུ་མ་རང་རྒྱུད་པ་ཁ་ཅིག་
གཞན་དུ་འཆད་ཀྱང། ཤེས་འབྱུང་བློ་གྲོས་ཀྱི་ཉན་རང་གི་བྱང་ཆུབ་ཏུ། བསྒྲོད་པ་ལ། སྟོང་ཉིད་རྟོགས་དགོས་པའི་ཤེས་བྱེད་དུ་དྲངས་བ་ལྟར་ལེགས་སོ། ཞེས་གསུངས་པའི་ཕྱིར། འདོད་མི་
ནུས་ཏེ། དེ་དབུ་མ་རང་རྒྱུད་པ་ཡིན་པའི་ཕྱིར། ཁ་ཅིག་འདིའི་སྐབས་ཀྱི་ཤེར་འབྱུང་བློ་གྲོས་དེ། སྤྱོད་འཇུག་གི་འགྲེལ་བ་མཛད་པ་པོའི། ཤེར་འབྱུང་བློ་གྲོས་ཡིན་པས། དབུ་མ་ཐལ་འགྱུར་
བ་ཡིན་ཟེར་ན། དབུ་མ་རང་རྒྱུད་པ། ཁ་ཅིག་གཞན་དུ་འཆད་ཀྱང། ཞེས་དབུ་མ་རང་རྒྱུད་པ་ལ་ཁ་ཅིག་ཅེས་སྨོས་པ་ལ་དགོས་པ་མེད་པར་ཐལ། འདིའི་སྐབས་ཀྱི་ཤེར་འབྱུང་བློ་གྲོས་དེ་
དབུ་མ་ཐལ་འགྱུར་བ་ཡིན་པའི་ཕྱིར། ཁ་ཅིག་འཕགས་པ་ཡིན་ན། དབུ་མ་པ་ཡིན་པས། ཁྱབ་ཟེར་ན། གཟུགས་མེད་ཁམས་པའི། རྟེན་ཅན་གྱི། ཉན་ཐོས་དགྲ་བཅོམ་པ་ཆོས་ཅན་
དེར་ཐལ། དེའི་ཕྱིར། འདོད་ན། གྲུབ་མཐའ་སྨྲ་བའི་གང་ཟག་ཡིན་པར་ཐལ། འདོད་པའི་ཕྱིར། འདོད་ན། ངག་སྨྲ་བའི་གང་ཟག་ཡིན་པར་ཐལ་ལོ། །ཁོ་ན་རེ་

[095A]༄༅། །དེ་ཆོས་ཅན། དབུ་མ་པ་ཡིན་པར་ཐལ། དབུ་མའི་ལྟ་བ་ལ་གནས་པའི་གང་ཟག་ཡིན་པར་ཕྱིར། ཟེར་ན། མ་ཁྱབ། དེར་ཐལ། སྟོང་ཉིད་རྟོགས་པའི་ལྟ་བ་ལ་གནས་པའི་གང་
ཟག་ཡིན་པའི་ཕྱིར་ཏེ། འཕགས་པ་ཡིན་པའི་ཕྱིར། ཁོ་ན་རེ། ནང་པ་སངས་རྒྱས་པ་ཡིན་ན། དེའི་གྲུབ་མཐའ་སྨྲ་བའི་གང་ཟག་ཡིན་དགོས་པར་ཐལ། དབུ་མ་པ་ཡིན་ན། གྲུབ་མཐའ་བའི་གང་ཟག་ཡིན་
དགོས་པའི་ཕྱིར། འདོད་ན། ཁྱིམ་བདག་མགོན་མེད་ཟས་སྦྱིན་ཆོས་ཅན། དེར་ཐལ། དེའི་ཕྱིར། ཞེས་ཟེར་དེས་ན། གཟུགས་མེད་ཁམས་པའི་རྟེན་ཅན་གྱི། ཉན་ཐོས་དགྲ་
བཅོམ་པ་དེ་དབུ་མ་པ་མིན་ཀྱང། འདོད་པའི་རྟེན་ཅན་གྱི་ཉན་ཐོས་དགྲ་བཅོམ་པ་དེ། དབུ་མ་པ་ཡིན་བྱས་པ་ལ། ཁོ་ན་རེ། དེ་ཆོས་ཅན། ཐེག་ཆེན་པ་ཡིན་པར་ཐལ། དབུ་མ་པ་ཡིན་པའི་
ཕྱིར༑ ཟེར་ན། མ་ཁྱབ། འདོད་ན། ཐེག་ཆེན་གྱི་གང་ཟག་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཟེར་ན། ཐེག་ཆེན་གྱི་གྲུབ་མཐའ་སྨྲ་བའི་གང་ཟག་
ཡིན་ན། ཐེག་ཆེན་པ་ཡིན་དགོས་པར་ཐལ། དབུ་མ་པ་ཡིན་ན། ཐེག་ཆེན་པ་ཡིན་དགོས་པའི་ཕྱིར། རྟགས་ཁས། འདོད་ན། ལམ་མ་ཞུགས་ཀྱི་གང་ཟག་ཏུ་གྱུར་བའི། གྲུབ་མཐའ་སྨྲ་བའི་གང་
ཟག་གཅིག་མེད་པར་ཐལ། དེར་གྱུར་པའི་ཐེག་ཆེན་གྱི་གྲུབ་མཐའ་སྨྲ་བའི། གང་ཟག་གཅིག་མེད་པའི་ཕྱིར། མ་གྲུབ་ན། དེ་འདྲའི་གང་ཟག་ཆོས་ཅན། ཐེག་ཆེན་པ་ཡིན་པར་

[095B] ཐེག་ཆེན་གྱི་གྲུབ་མཐའ་སྨྲ་བའི་གང་ཟག་ཡིན་པའི་ཕྱིར། འདོད་ན། ཐེག་ཆེན་གྱི་གང་ཟག་ཡིན་པར་ཐལ། འདོད་པའི་ཕྱིར། འདོད་ན། ལམ་ཞུགས་ཀྱི་གང་ཟག་ཡིན་པར་ཐལ་ལོ།། གཞན་ཡང་
བྱེ་བྲག་སྨྲ་བ་ཡིན་ན། ཐེག་དམན་པ་ཡིན་དགོས་པར་ཐལ། དབུ་མ་པ་ཡིན་ན། ཐེག་ཆེན་ཡིན་དགོས་པའི་ཕྱིར། རྟགས་ཁས། འདོད་ན། བྱེ་བྲག་སྨྲ་བར་གྱུར་པའི། བྱང་སེམས་ཚོགས་ལམ་
ལམ་པ་ཆོས་ཅན། དེར་ཐལ་དེའི་ཕྱིར། འདོད་མི་ནུས་ཏེ། ཐེག་ཆེན་པ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། སྦྱོར་བ་འགོད་པ་ལ། ཁ་ཅིག་བྱང་སེམས་ས་བདུན་པ་བ་ཆོས་
ཅན༑ ཁྱོད་ཀྱི་ཉན་རང་དགྲ་བཅོམ། བློའི་སྟོབས་ཀྱི་ཟིལ་གྱིས་གནོན་ནུས་པ་ཡིན་ཏེ། ཁྱོད་ཀྱི་བྱ་རྫོགས་ཀྱི་ཐུང་མཐའི་སྐད་ཅིག་མ་གཅིག་ལ། འགོག་པ་ཡང་དག་པའི་མཐའ་ལ། མངོན་
སུམ་དུ་འཇུག་ལྡང་བྱེད་ནུས་པའི་ཕྱིར། ཟེར་ན། དེ་ནི་རིང་དུ་སོང་བར་བློ་ཡང་ལྷག་པར་འགྱུར། ཞེས་པའི་གཞུང་འདི། བྱང་སེམས་ས་བདུན་པའི་ཡོན་ཏན་འཆད་བྱེད་ཀྱི་གཞུང་ཡིན་པར་ཐལ་
སྦྱོར་བ་དེ་འཐད་པའི་ཕྱིར། འདོད་ན། དེ་མ་ཡིན་པར་ཐལ། དེ་བྱང་སེམས་ས་དང་པོའི་ཡོན་ཏན། འཆད་བྱེད་ཀྱི་གཞུང་ཡིན་པའི་ཕྱིར། ཁོ་ན་རེ། བྱང་སེམས་ས་དང་པོ་བ་
དེས་ས་བདུན་པ་ཐོབ་པའི་ཚེ་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱི་གནོན་ནུས་པ་དེ། བྱང་སེམས་ས་དང་པོའི། ཡོན་ཏན་ཡིན་པར་ཐལ། གཞུང་དེ། བྱང་སེམས་ས་དང་པོའི་ཡོན་ཏན་

[096A] །འཆད་བྱེད་ཀྱི་གཞུང་ཡིན་པའི་ཕྱིར། ཟེར་ན། མ་ཁྱབ། འདོད་ན། བྱང་སེམས་ས་དང་པོ་པས། ས་བདུན་པ་ཐོབ་པ་དེ། བྱང་སེམས་ས་དང་པོ་བའི་ཡོན་ཏན་ཡིན་པར་ཐལ་
འདོད་པའི་ཕྱིར། འདོད་ན། དེས་རྣམ་མཁྱེན་ཐོབ་པ་དེ། དེའི་ཡོན་ཏན་ཡིན་པར་ཐལ། འདོད་པའི་ཕྱིར། འདོད་ན། བྱང་སེམས་ས་དང་པོ་པས། རྣམ་མཁྱེན་ཐོབ་པ་དེ། བྱང་སེམས་
ས་དང་པོ་པ་ལ་ལྡན་པར་ཐལ། འདོད་པའི་ཕྱིར།    ༈    བྱང་སེམས་ས་དང་པོ་བ་ཆོས་ཅན། ཁྱོད་ཀྱི་ས་བདུན་པ་རིང་དུ་སོང་བ་ཐོབ་པའི་ཚེ། ཉན་རང་དགྲ་བཅོམ་བློའི་སྟོབས་
ཀྱིས་ཟིལ་གྱི་གནོན་ནུས་པ་ཡིན་ཏེ། ཁྱོད་ཀྱི་དེའི་ཚེ་བྱ་རྫོགས་ཀྱི་ཐུང་མཐའི། སྐད་ཅིག་མ་གཅིག་ལ། འགོག་པ་ཡང་དག་པའི་མཐའ་ལ་མངོན་སུམ་དུ་འཇུག་ལྡང་བྱེད་ནུས་པའི་ཕྱིར། ཁོ་ན་རེ། ཉན་
རང་དགྲ་བཅོམ་པ་ཆོས་ཅན། ཁྱོད་ཀྱི་ས་བདུན་པ་ཐོབ་པའི་ཚེ། ཉན་རང་དགྲ་བཅོམ་བློའི་སྟོབས་ཀྱིས། ཟིལ་གྱི་གནོན་ནུས་པར་ཐལ། ཁྱོད་ཀྱི་དེའི་ཚེ་བྱ་རྫོགས་ཀྱི། ཐུང་མཐའི་སྐད་ཅིག་མ་གཅིག་
ལ༑ འགོག་པ་ཡང་དག་པའི་མཐའ་ལ། མངོན་སུམ་དུ་འཇུག་ལྡང། བྱེད་ནུས་པའི་ཕྱིར། མ་གྲུབ་ན། དེར་ཐལ། བྱང་སེམས་ས་དང་པོ་པས་ས་བདུན་པ་ཐོབ་པའི་ཚེ། བྱ་རྫོགས་
ཀྱི་སྐད་ཅིག་མའི་ཐུང་མཐའ་གཅིག་ལ། འགོག་པ་ཡང་དག་པའི་མཐའ་ལ། མངོན་སུམ་དུ་འཇུག་ལྡང་བྱེད་ནུས་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་ཁྱོད་བློའི་

[096B] འདོད་པའི་ཕྱིར། འདོད་ན། མེད་པར་ཐལ། བདག་མེད་ཡིན་པའི་ཕྱིར། ཞེས་ཟེར་ཞིང། ཁོང་གི་ལུགས་ལ། བྱང་སེམས་ས་དང་པོ་པ་ཆོས་
ཅན༑ ཁྱོད་ཀྱིས་ས་བདུན་པ་ཐོབ་པའི་ཚེ། ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱི་གནོན་ནུས་པ་ཡིན་ཏེ། ཁྱོད་ཀྱི་ས་བདུན་པ་ཐོབ་པའི་ཚེ། ཁྱོད་བྱ་རྫོགས་ཀྱི་ཐུང་མཐའི་སྐད་ཅིག་མ་གཅིག་ལ་འགོག་པ་ཡང་དག་
པའི་མཐའ་ལ་མངོན་སུམ་དུ། འཇུག་ལྡང་བྱེད་ནུས་པའི། སེམས་དཔའ་ཡིན་པའི་ཕྱིར། ཟེར་བ། ནང་འགལ་ཏེ། ཉན་རང་དགྲ་བཅོམ་པ་ཆོས་ཅན། དེར་ཐལ། དེའི་ཕྱིར། དེར་ཐལ་
དེས་ས་བདུན་པ་ཐོབ་པའི་ཚེ་ཁྱོད་ཀྱི། བྱ་རྫོགས་ཀྱི་ཐུང་མཐའི་སྐད་ཅིག་མ་གཅིག་ལ། འགོག་པ་ཡང་དག་པའི་མཐའ་ལ། མངོན་སུམ་དུ། འཇུག་ལྡང་བྱེད་ནུས་པ་གང་ཞིག་ཁྱོད་ཀྱི་དེ་ཐོབ་པའི་ཚེ་
ཁྱོད་བྱང་ཆུབ་སེམས་དཔའ་ཡིན་པའི་ཕྱིར། ཕྱི་མ་དེར་ཐལ། དེ་དེའི་ཚེ། བྱང་སེམས་ས་བདུན་པ་པ་ཡིན་པའི་ཕྱིར་ཏེ། དེ་སངས་རྒྱས་པའི་ཚེ། དེ་སངས་རྒྱས་འཕགས་པ་ཡིན་པའི་ཕྱིར། འདོད་ན་
གོང་དང་འདྲ། གཞན་ཡང། ཁོ་ན་རེ། ཉན་རང་དགྲ་བཅོམ་པ་ཆོས་ཅན། ཁྱོད་ཀྱི་ས་བདུན་པ་ཐོབ་པའི་ཚེ། ཉན་རང་དགྲ་བཅོམ་པ། བློའི་སྟོབས་ཀྱིས་ཟིལ་གྱི་
གནོན་མི་ནུས་པར་ཐལ། དེའི་ཚེ། ཉན་རང་དགྲ་བཅོམ་པས། ཁྱོད་བློའི་སྟོབས་ཀྱིས་ཟིལ་གྱི་གནོན་ནུས་པའི་ཕྱིར། ཟེར་ན། མ་ཁྱབ། ཁོ་ན་རེ། བྱང་སེམས་ས་

[097A] །ས་དང་པོ་པས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་ནུས་པར་ཐལ། བྱང་སེམས་ས་གཉིས་པ་བས་བྱང་སེམས་ས་དང་པོ་བ་བློའི་སྟོབས་ཀྱིས་ཟིལ་གྱིས་གནོན་ནུས་པའི་ཕྱིར་ཏེ། སྤྱོད་འཇུག་
ལས༑ རྣལ་འབྱོར་བ་ཡང་བློ་ཁྱད་ཀྱི། གོང་མ་གོང་མ་རྣམས་ཀྱི་གནོན། ཞེས་གསུངས་པའི་ཕྱིར། ཟེར་ན་མ་ཁྱབ། ཡང་ཁོ་ན་རེ། བྱང་སེམས་ས་དང་པོ་པས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་
ནུས་པར་ཐལ། དེའི་རྒྱུད་ཀྱི་ཤེས་རབ་ཀྱིས་ཉན་རང་དགྲ་བཅོམ་བློའི་སྟོབས་ཀྱིས་ཟིལ་གྱིས་གནོན་ནུས་པའི་ཕྱིར། མ་གྲུབ་ན། དེའི་རྒྱུད་ཀྱི་ཤེས་རབ་ཡིན་ན། ཉན་རང་དགྲ་བཅོམ་ཟིལ་གྱིས་གནོན་མི་ནུས་པས་ཁྱབ་པར་
ཐལ༑ དེའི་རྒྱུད་ཀྱི་ཤེས་རབ་ཀྱི་ཉན་རང་དགྲ་བཅོམ་ཟིལ་གྱིས་གནོན་མི་ནུས་པའི་ཕྱིར། ཟེར་ན། མ་ཁྱབ། འདོད་ན། དེའི་རྒྱུད་ཀྱི་ཀུན་རྫོབ་སེམས་སྐྱེད་ཀྱི་འཁོར་དུ་བྱུང་བའི་ཤེས་རབ་ཆོས་ཅན། དེར་ཐལ་
དེའི་ཕྱིར། དེ་དེར་ཐལ། དེ་ཡོད་པའི་ཕྱིར། མ་གྲུབ་ན། དེའི་རྒྱུད་ཀྱི་ཀུན་རྫོབ་སེམས་སྐྱེད་ཆོས་ཅན། ཁྱོད་ཀྱི་འཁོར་དུ་བྱུང་བའི་ཤེས་རབ་ཡོད་པར་ཐལ། ཁྱོད་ཡིད་སྔོན་སོང་གི་གཙོ་སེམས་ཡིན་པའི་
ཕྱིར༑ འདོད་མི་ནུས་ཏེ། རང་རྒྱུད་ཀྱི་ཀུན་རྫོབ་སེམས་སྐྱེད་ཀྱི། ཉན་རང་དགྲ་བཅོམ་ཟིལ་གྱི་གནོན་ནུས་པ་གང་ཞིག་དེ་གཉིས་མཚུངས་ལྡན་རྣམ་པ་ལྔ་མཚུངས་ཡིན་པའི་ཕྱིར། ཡང་ཁོ་ན་རེ་
མདོ་ལས། བྱང་ཆེན་ཡུམ་ལ་སྤྱོད་པའི། ཤེས་རབ་ཉིན་གཅིག་བསྒོམས་པས། ཉན་རང་དགྲ་བཅོམ་ཟིལ་གྱི་གནོན་པར་བཤད་པ། མི་འཐད་པར་ཐལ། བྱང་སེམས་

[097B] ཉན་རང་དགྲ་བཅོམ་ཟིལ་གྱི་གནོན་མི་ནུས་པའི་ཕྱིར། ཟེར་ན། མ་ཁྱབ་སྟེ། བྱང་ཆེན་ཡུམ་ལ་སྤྱོད་པའི་ཤེས་རབ་ཉིན་གཅིག་བསྒོམས་པའི་ཕན་ཡོན་དང། བསོད་ནམས་ཀྱིས་ཉན་རང་དགྲ་
བཅོམ་ཟིལ་གྱི་གནོན་ནུས་པ་མདོ་དེའི་དོན་ཡིན་པའི་ཕྱིར། གལ་ཏེ་དེ་ནི་ཁྲིམས་དག་རང་བཞིན་ལྟ། ཞེས་སོགས་ཀྱི་སྐབས་སུ། ཚུལ་ཁྲིམས་ཀྱི་འཁོར་སུམ་རང་བཞིན་གྱིས་གྲུབ་པར་ལྟ་བའི་གང་ཟག་ཡིན་
ན༑ ཚུལ་ཁྲིམས་རྣམ་པར་དག་པ་དང་མི་ལྡན་པས་ཁྱབ་པ་གཞུང་དེའི་དོན་ཡིན་ཟེར་ན། འོ་ན། ཚུལ་ཁྲིམས་རྣམ་དག་དང་ལྡན་པའི་བྱེ་བྲག་སྨྲ་བ་མེད་པར་ཐལ། གཞུང་དོན་འཐད་པའི་ཕྱིར་
འདོད་ན། སོ་ཐར་གྱི་སྡོམ་པ་རྣམ་དག་དང་ལྡན་པའི། བྱེ་བྲག་སྨྲ་བ་མེད་པར་ཐལ། འདོད་པའི་ཕྱིར། ཁ་གཅིག་རྩ་བའི་རྟགས་དེ་ཡིན་ན། བྱང་སེམས་ཀྱི་སྡོམ་པ་རྣམ་དག་དང་མི་ལྡན་
པས་ཁྱབ་པ་དེའི་དོན་ཡིན་ཟེར་ན། འོ་ན། བྱང་སེམས་ཀྱི་སྡོམ་པ་རྣམ་དག་དང་ལྡན་པའི་སེམས་ཙམ་པ་མེད་པར་ཐལ། གཞུང་དོན་དེ་འཐད་པའི་ཕྱིར། འདོད་མི་ནུས་ཏེ། སེམས་
ཙམ་པར་གྱུར་པའི་བྱང་སེམས་ཡོད་པའི་ཕྱིར། ཡང་ཁ་ཅིག་རྩ་བའི་རྟགས་དེ་ཡིན་ན། ཚུལ་ཁྲིམས་ཆེས་ཡོངས་སུ་མ་དག་པ། ཞེས་པའི་སྒྲ་བརྗོད་རུང་ཡིན་པས་ཁྱབ་པ་དེ་གཞུང་
དེའི་དོན་ཡིན་ཟེར་ན། བྱང་ཆུབ་སེམས་དཔར་གྱུར་པའི། སེམས་ཙམ་པ་ཆོས་ཅན། དེར་ཐལ། དེའི་ཕྱིར། རང་ལུགས་ནི། ཚུལ་ཁྲིམས་ཀྱི་འཁོར་གསུམ་རང་བཞིན་གྱི་གྲུབ་པར་ལྟ་པའི་གང་

[098A] །ཟག་ཡིན་ན། འཇིག་རྟེན་ལས་འདས་པའི་ཚུལ་ཁྲིམས་ཀྱིས་ཕར་ཕྱིན་དང་མི་ལྡན་པས་ཁྱབ་པ་ལུང་དེའི་དོན་ཡིན་ནོ། །དེས་ན་བྱང་སེམས་ས་གཉིས་པ་བ་ཆོས་ཅན། ཚུལ་ཁྲིམས་
ཀྱི་འཁོར་གསུམ་རང་བཞིན་གྱི་གྲུབ་པར་ལྟ་བའི་གང་ཟག་མ་ཡིན་ཏེ། འཇིག་རྟེན་ལས་འདས་པའི་ཚུལ་ཁྲིམས་ཀྱི་ཕར་ཕྱིན་ཐོབ་ལ་གནས་པའི། བྱང་སེམས་ཡིན་པའི་ཕྱིར། ཤེས་བྱའི་བུད་ཤིང་མ་
ལུས་བསྲེག་པའི་མེའི། ཞེས་སོགས་ཀྱི་སྐབས་སུ། མཐའ་དཔྱད་པ་དང། གཞུང་དོན་ལ་དཔྱད་པ་དང་གཉིས། དང་པོ་ནི། ཁ་ཅིག་ས་གསུམ་པའི་བར་ཆེད་མེད་ལམ་གྱི་ངོས་སྐལ་གྱི་སྤང་
བྱར་གྱུར་པའི་ཤེས་སྒྲིབ་ཡོད་ཟེར་ན། འོ་ན། དམན་ལམ་སྔོན་དུ་མ་སོང་པའི། ས་གསུམ་པའི་བར་ཆད་མེད་ལམ་ཆོས་ཅན། ཉོན་སྒྲིབ་མ་ལུས་པར་སྤངས་པར་ཐལ། རང་གི་ངོས་སྐལ་གྱི་སྤངས་
བྱར་གྱུར་པའི་ཤེས་སྒྲིབ་ཀྱི། དངོས་གཉེན་བར་ཆད་མེད་ལམ་ཡིན་པའི་ཕྱིར། ཁྱབ་སྟེ། ས་དེར་རྒྱལ་སྲས་བསམ་གཏན་མངོན་ཤེས་ཀྱི། ཞེས་པའི་ཐད་ཀྱི། ཊིཀ་ཆེན་ལས། ཉོན་
མོངས་ཐམས་ཅད་མ་ཟད་བར་དུ་ཤེས་སྒྲིབ་མི་སྤོང་པའི་ཕྱིར། ཤེས་སྒྲིབ་ནི། དག་པ་ས་གསུམ་གྱི་སྐབས་སུ་སྤོངས་ཞེས་གསུངས་པའི་ཕྱིར། རྩ་བར་འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། བྱས་པ་ཁོ་ན་རེ། དེའི་ངོས་སྐལ་གྱི་སྤང་བྱར་གྱུར་པའི་ཤེས་སྒྲིབ་ཡོད་པར་ཐལ། དམན་ལམ་སྔོན་དུ་མ་སོང་པའི་ཐེག་ཆེན་གྱི་མཐོང་ལམ་སྡུག་བསྔལ་ཆོས་བཟོད་ཀྱི་ངོས་སྐལ་གྱི་སྤང་

[098B] དེའི་ངོས་སྐལ་གྱི་སྤང་བྱར་གྱུར་པའི། སྒྲིབ་པ་ཡོད། དེའི་ངོས་སྐལ་གྱི་སྤང་བྱའི་གཙོ་བོར་གྱུར་པའི་ཉོན་སྒྲིབ་མེད་པའི་ཕྱིར། དང་པོ་དེར་ཐལ། བར་
ཆད་མེད་ལམ་ཡིན་པའི་ཕྱིར། གཉིས་པ་མ་གྲུབ་ན། དེས་ཉོན་སྒྲིབ་སྤང་བྱའི་གཙོ་བོར་བྱེད་པར་ཐལ། མ་གྲུབ་པ་དེའི་ཕྱིར། འདོད་མི་ནུས་ཏེ། དེས་ཤེས་སྒྲིབ་སྤང་བྱའི་གཙོ་བོར་བྱེད་པའི་ཕྱིར། འདིའི་
ལེན་ཁ་ཅིག་འདིར་མ་ཁྱབ་སྟེ། དམན་ལམ་སྔོན་དུ་མ་སོང་བའི། བྱང་སེམས་འཕགས་པས་ཉོན་སྒྲིབ་སྤང་བྱའི་གཙོ་བོར་བྱེད་པའི་ཕྱིར། ཞེས་ཟེར་ན། འོ་ན། བྱང་སེམས་འཕགས་པས་
རང་རྒྱུད་ཀྱི་ཉོན་མོངས་གཞན་དོན་བྱེད་པའི་ཡན་ལག་ཏུ་བསྒྱུར་བ་གཅིག་མེད་པར་ཐལ། དེས་རང་རྒྱུད་ཀྱི་ཉོན་མོངས་སྤང་བྱའི་གཙོ་བོར་བྱེད་པའི་ཕྱིར། རྟགས་ཁས། འདོད་མི་ནུས་ཏེ། དེ་ལྟར་སྒྱུར་བར་བྱེད་
པའི་གང་ཟག་གཅིག་ཡོད་པའི་ཕྱིར། ཁ་གཅིག་དམན་ལམ་སྔོན་དུ་མ་སོང་བའི་བྱང་སེམས་འཕགས་པས། ཉོན་སྒྲིབ་སྤང་བྱའི་གཙོ་བོར་མི་བྱེད། བདེན་འཛིན་སྤང་བྱའི་གཙོ་བོར་
བྱེད་ཟེར་ན། དེ་འདྲའི་བྱང་འཕགས་ཆོས་ཅན། ཁྱོད་ཀྱིས་འཁོར་བའི་རྩ་བ་སྤང་བྱའི་གཙོ་བོར་བྱེད་པར་ཐལ། ཁྱོད་ཀྱིས་བདེན་འཛིན་སྤང་བྱའི་གཙོ་བོར་བྱེད་པའི་ཕྱིར། རྟགས་ཁས། འདོད་ན་
ཁྱོད་ཀྱིས་འཁོར་བ་སྤང་བྱའི་གཙོ་བོར་བྱེད་པར་ཐལ། འདོད་པའི་ཕྱིར། འདོད་ན། ཁྱོད་ཀྱིས་ཐར་པ་ཐོབ་བྱའི་གཙོ་བོར་བྱེད་པར་ཐལ། འདོད་པའི་ཕྱིར། འདོད་མི་ནུས་ཏེ། ཁྱོད་ཀྱི་

[099A] །ཐམས་ཅད་མཁྱེན་པ་ཐོབ་བྱའི་གཙོ་བོར་བྱེད་པའི་ཕྱིར། བྱས་པ་ལ་ཁོ་ན་རེ། དེ་འདྲའི་བྱང་སེམས་འཕགས་པས་བདེན་འཛིན་སྤང་བྱའི་གཙོ་བོར་བྱེད་པར་ཐལ། དེ་འདྲའི་
བྱང་སེམས་མཐོང་ལམ་པས། བདེན་འཛིན་སྤང་བྱའི་གཙོ་བོར་བྱེད་པའི་ཕྱིར། མ་གྲུབ་ན། དེ་འདྲའི་བྱང་སེམས་མཐོང་ལམ་པ་ཆོས་ཅན། ཁྱོད་ཀྱིས་བདེན་འཛིན་སྤང་བྱའི་གཙོ་བོར་
བྱེད་པར་ཐལ། ཁྱོད་ཀྱི་དེ་མ་སྤང་པ་གང་ཞིག་ཁྱོད་ཀྱི་བདག་མེད་སྒོམ་བྱའི་གཙོ་བོར་བྱེད་པའི་ཕྱིར། ཕྱི་མ་གྲུབ་སྟེ། བྱང་འཕགས་ཡིན་པའི་ཕྱིར། གཞན་ཡང། དེ་འདྲའི་
བྱང་སེམས་མཐོང་ལམ་པས་བདེན་འཛིན་སྤང་བྱའི་གཙོ་བོར་བྱེད་པར་ཐལ། དམན་ལམ་སྔོན་དུ་མ་སོང་བའི་ས་བདུན་པའི་བར་ཆད་མེད་ལམ་ལ་གནས་པའི། སེམས་དཔའ་དེས་བདེན་འཛིན་
སྤང་བྱའི་གཙོ་བོར་བྱེད་པའི་ཕྱིར། མ་གྲུབ་ན། དེ་འདྲའི་བྱང་སེམས་ས་བདུན་པ་བ་ཆོས་ཅན། ཁྱོད་ཀྱི་བདེན་འཛིན་སྤང་བྱའི་གཙོ་བོར་བྱེད་པར་ཐལ། ཁྱོད་ཀྱི་བདེན་འཛིན་གྱི་
དངོས་གཉེན་བར་ཆད་མེད་ལམ་སྒོམ་བྱའི་གཙོ་བོར་བྱེད་པའི་ཕྱིར། ཁྱོད་ཀྱི་བདེན་འཛིན་གྱི་དངོས་གཉེན་དུ་གྱུར་པའི། ས་བདུན་པའི་བར་ཆད་མེད་ལམ་བསྒོམ་བྱའི་གཙོ་བོར་བྱེད་པའི་ཕྱིར། ཟེར་ན་
མ་ཁྱབ་སྟེ། འོ་ན། དམན་ལམ་སྔོན་དུ་མ་སོང་པའི་ཐེག་ཆེན་གྱི་མཐོང་ལམ། སྡུག་བསྔལ་ཆོས་བཟོད་ལ་གནས་པའི། སེམས་དཔའ་ཆོས་ཅན། ཁྱོད་ཀྱིས་གང་ཟག་རྟག་གཅིག་

[099B] ཁྱོད་ཀྱི་དེའི་དངོས་གཉེན་བར་ཆད་མེད་ལམ་སྒོམ་བྱའི་གཙོ་བོར་བྱེད་པའི་ཕྱིར། མ་གྲུབ་ན། དེར་ཐལ། དེའི་དངོས་གཉེན་དུ་གྱུར་པའི་ཐེག་
ཆེན་གྱི་མཐོང་ལམ་བར་ཆད་མེད་ལམ་བསྒོམ་བྱའི་གཙོ་བོར་བྱེད་པའི་ཕྱིར། འཁོར་གསུམ། ་རང་ལུགས་ལ། དེའི་སྐྱོན་མེད་དེ། དམན་ལམ་སྔོན་དུ་མ་སོང་བའི་བྱང་སེམས་མཐོང་ལམ་པ་དེས་རང་གི་
ངོས་སྐལ་གྱི་སྤང་བྱར་གྱུར་པའི། བདེན་འཛིན་སྤང་བྱའི་གཙོ་བོར་བྱེད་ཀྱང། དེས་བདེན་འཛིན་སྤང་བྱའི་གཙོ་བོར་མི་བྱེད་པའི་ཕྱིར། དེས་ན་མཐོང་སྤང་ཤེས་སྒྲིབ་མེད་བྱས་པ་ལ། ཁོ་ན་རེ་
ཉན་ཐོས་དགྲ་བཅོམ་གྱི་རྟོགས་པ་སྔོན་སོང་གི་ཐེག་ཆེན་གྱི་མཐོང་ལམ་བར་ཆད་མེད་ལམ་མེད་པར་ཐལ། དེའི་ངོས་སྐལ་གྱི་སྤང་བྱའི། སྒྲིབ་པ་མེད་པའི་ཕྱིར་ཏེ། དེའི་ངོས་སྐལ་གྱི་སྤང་བྱར་གྱུར་པའི་
ཤེས་སྒྲིབ་ཡང་མེད། དེ་འདྲའི་ཉོན་སྒྲིབ་ཡང་མེད་པའི་ཕྱིར། འདོད་ན། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་མཐོང་ལམ། རྣམ་གྲོལ་ལམ་མེད་པར་ཐལ། འདོད་པའི་ཕྱིར་
འདོད་ན། དེ་འདྲའི་མཐོང་ལམ་མཉམ་གཞག་ཡེ་ཤེས་མེད་པར་ཐལ་ལོ། །ཟེར་ན་མ་ཁྱབ། གཞན་ཡང། ཁོ་ན་རེ། དེའི་སྤང་བྱའི་གཙོ་བོར་གྱུར་པའི་སྒྲིབ་པ་མེད་པར་ཐལ། དེའི་སྤང་བྱའི་
གཙོ་བོར་གྱུར་པའི་ཉོན་སྒྲིབ་མེད་པ་གང་ཞིག་དེར་གྱུར་པའི་ཤེས་སྒྲིབ་ཡང་མེད་པའི་ཕྱིར། དང་པོ་མ་གྲུབ་ན། ཉོན་སྒྲིབ་སྤང་བྱའི་གཙོ་བོར་བྱེད་པར་ཐལ་

[100A] །མ་གྲུབ་བ་དེའི་ཕྱིར། གཉིས་པ་མ་གྲུབ་ན། དེའི་ངོས་སྐལ་གྱི་སྤང་བྱའི་གཙོ་བོར་གྱུར་པའི་ཤེས་སྒྲིབ་ཡོད་པར་ཐལ། དེའི་སྤང་བྱའི་གཙོ་བོར་གྱུར་པའི་ཤེས་སྒྲིབ་ཡོད་པའི་ཕྱིར། ཟེར་ན་མ་
ཁྱབ་སྟེ། དམན་ལམ་སྔོན་དུ་མ་སོང་བའི་མ་དག་ས་ལ་གནས་པའི་སེམས་དཔའ་རྣམས་ཀྱིས་ངོས་སྐལ་གྱི་སྤང་བྱའི་གཙོ་བོར་གྱུར་པའི་ཤེས་སྒྲིབ་མེད་ཀྱང། དེ་རྣམས་ཀྱི་སྤང་བྱའི་གཙོ་བོར་གྱུར་པའི་ཤེས་
སྒྲིབ་ཡོད། དེ་རྣམས་ཀྱིས་ངོས་སྐལ་གྱི་སྤང་བྱའི་གཙོ་བོར་གྱུར་པའི་ཉོན་སྒྲིབ་ཡོད་ཀྱང། དེ་རྣམས་ཀྱི་སྤང་བྱའི་གཙོ་བོར་གྱུར་པའི་ཉོན་སྒྲིབ་མེད་པའི་ཕྱིར། ཁ་ཅིག་ཉན་ཐོས་དགྲ་བཅོམ་
གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་ངོས་སྐལ་གྱི་སྤང་བྱར་གྱུར་པའི་སྒྲིབ་པ་མེད་པར་ཐལ། དེའི་ངོས་སྐལ་གྱི་སྤང་བྱར་གྱུར་བའི་ཤེས་སྒྲིབ་ཀྱང་མེད། ཉོན་
སྒྲིབ་ཀྱང་མེད་པའི་ཕྱིར། འདོད་ན། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་མེད་པར་ཐལ། འདོད་པའི་ཕྱིར། འདོད་ན། དེ་འདྲའི་ཐེག་པ་ཆེན་པོའི་
མཐོང་ལམ་མེད་པར་ཐལ། འདོད་པའི་ཕྱིར་ཟེར་ན་མ་ཁྱབ། ཁ་ཅིག་དེའི་ངོས་སྐལ་གྱི་སྤང་བྱར་གྱུར་པའི་ཉོན་སྒྲིབ་དང་ཤེས་སྒྲིབ་གང་རུང་མེད་ཀྱང། དེའི་ངོས་སྐལ་གྱི་སྤང་བྱར་གྱུར་པའི་སྙོམས་
འཇུག་གི་སྒྲིབ་པ་ཡོད་དེ། རྗེས་ཐོབ་ཏུ་ཡོན་ཏན་བརྒྱ་ཕྲག་བཅུ་གཉིས་ཐོབ་པ་ལ་གེགས་བྱེད་ཀྱི་སྒྲིབ་པ་དེ། དེའི་ངོས་སྐལ་གྱི་སྤང་བྱར་གྱུར་པའི་སྒྲིབ་པ་ཡིན་ནོ། ཟེར་ན། སྙོམས་

[100B] སྒྲིབ་པ་ཡིན་དགོས་པར་ཐལ། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི། ངོས་སྐལ་གྱི་སྤང་བྱར་གྱུར་པའི་རྗེས་ཐོབ་དུ་
ཡོན་ཏན་བརྒྱ་ཕྲག་བཅུ་གཉིས་ཐོབ་པ་ལ། གེགས་བྱེད་ཀྱི་སྒྲིབ་པ་ཡོད་པའི་རྒྱུ་མཚན་གྱི། དེའི་ངོས་སྐལ་གྱི་སྤང་བྱར་གྱུར་པའི་སྒྲིབ་པ་ཡོད་པར་འཇོག་རིགས་པའི་ཕྱིར། འདོད་ན། དམན་པའི་
སྒྲིབ་པ་ཡིན་ན། སྒྲིབ་པ་ཡིན་དགོས་པར་ཐལ། འདོད་པའི་ཕྱིར། འདོད་ན། རང་ཉིད་གཅིག་པུ་ཞི་བདེ་དོན་གཉེར་གྱི་བློ་ཆོས་ཅན། དེར་ཐལ། དེའི་ཕྱིར། དེ་དེར་ཐལ། དེའི་མཚན་གཞི་
གཅིག་ཡོད་པའི་ཕྱིར། འདོད་ན། དེ་ཆོས་ཅན། ཁྱོད་དེ་མ་ཡིན་པར་ཐལ། ཁྱོད་དང་ཐར་ལམ་གྱི་གཞི་མཐུན་ཡོད་པའི་ཕྱིར། གཞན་ཡང། ཉན་ཐོས་དགྲ་བཅོམ་པའི་རྟོགས་པ་མངོན་དུ་
སོང་བའི་ས་དང་པོའི་སྒོམ་ལམ་བར་ཆད་མེད་ལམ་མེད་པར་ཐལ། དེའི་ངོས་སྐལ་གྱི་སྤང་བྱར་གྱུར་པའི་སྒྲིབ་པ་མེད་པའི་ཕྱིར་ཏེ། དེའི་ངོས་སྐལ་གྱི་སྤང་བྱར་གྱུར་པའི་ཉོན་སྒྲིབ་ཀྱང་མེད། དེའི་
ངོས་སྐལ་གྱི་སྤང་བྱར་གྱུར་བའི། ཤེས་སྒྲིབ་ཀྱང་མེད། སྙོམས་འཇུག་གི་སྒྲིབ་པ་ཡང་མེད་པའི་ཕྱིར། ཕྱི་མ་མ་གྲུབ་ན། དེ་མེད་པར་ཐལ། རྗེས་ཐོབ་ཏུ་ཡོན་ཏན་བརྒྱ་ཕྲག་
བཅུ་གཉིས་ཐོབ་པ་ལ་གེགས་བྱེད་ཀྱི་སྒྲིབ་པ་དེ་ཡང། དེའི་ངོས་སྐལ་གྱི་སྤང་བྱར་གྱུར་པའི་སྒྲིབ་པ་མ་ཡིན། རྗེས་ཐོབ་ཏུ་ཡོན་ཏན་སྟོང་ཕྲག་བཅུ་གཉིས་ཐོབ་པ་ལ། གེགས་བྱེད་ཀྱི་སྒྲིབ་

[101A]༄༅། །པ་དེ་ཡང་དེ་མ་ཡིན་པའི་ཕྱིར། དང་པོ་དེར་ཐལ། དེ་ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་ངོས་སྐལ་གྱི་སྤང་བྱར་གྱུར་
པའི་སྒྲིབ་པ་ཡིན་པའི་ཕྱིར། གཉིས་པ་མ་གྲུབ་ན། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་པའི་ས་གཉིས་པའི་སྒོམ་ལམ་བར་ཆད་མེད་ལམ་མེད་པར་ཐལ། དེའི་ངོས་སྐལ་གྱི་
སྤང་བྱར་གྱུར་བའི་སྒྲིབ་པ་མེད་པའི་ཕྱིར་ཏེ། དེར་གྱུར་པའི་ཉོན་སྒྲིབ་དང། ཤེས་སྒྲིབ་དང་སྙོམས་འཇུག་གི་སྒྲིབ་པ་གང་ཡང་མེད་པའི་ཕྱིར། ཕྱི་མ་དེར་ཐལ། རྗེས་ཐོབ་ཏུ་ཡོན་ཏན་སྟོང་ཕྲག་
བཅུ་གཉིས་ཐོབ་པ་ལ། གེགས་བྱེད་ཀྱི་སྒྲིབ་པ་དེ། དེའི་ངོས་སྐལ་གྱི་སྤང་བྱར་གྱུར་པའི་སྒྲིབ་པ་མ་ཡིན་པའི་ཕྱིར་ཏེ། དེ་ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི། ས་དང་པོའི་སྒོམ་ལམ་
བར་ཆད་མེད་ལམ་གྱི་ངོས་སྐལ་གྱི་སྤང་བྱར་གྱུར་པའི་སྒྲིབ་པ་མིན་པའི་ཕྱིར། རྟགས་ཁས། ཁ་ཅིག། སྐྱོན་མེད་དེ། སྦྱིན་པའི་ཕར་ཕྱིན་གྱི་ཉམས་ལེན་ལྷག་པར་ཐོབ་པ་ལ་གེགས་བྱེད་ཀྱི་སྒྲིབ་པ་དེ་
ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་ས་དང་པོའི། སྒོམ་ལམ་བར་ཆད་མེད་ལམ་གྱི་ངོས་སྐལ་གྱི་སྒྲིབ་པ་ཡིན་ནོ། ཟེར་ན། ཤེས་རབ་ཀྱི་ཕར་ཕྱིན་གྱི་ཉམས་ལེན་ལྷག་པར་ཐོབ་པ་ལ་
གེགས་བྱེད་ཀྱི་སྒྲིབ་པ་དེ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་ས་དྲུག་པའི་བར་ཆད་མེད་ལམ་གྱི་ངོས་སྐལ་གྱི་སྤང་བྱར་གྱུར་པའི། སྒྲིབ་པ་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན་

[101B] དེས་ཤེས་རབ་ཀྱི་ཕར་ཕྱིན་གྱི་ཉམས་ལེན་ལྷག་པར་མ་ཐོབ་པར་ཐལ། འདོད་པའི་ཕྱིར། འདོད་ན། དེ་ཆོས་ཅན་
ཁྱོད་ཀྱི་དེ་ཐོབ་པར་ཐལ། ཁྱོད་ས་དྲུག་པའི་བར་ཆད་མེད་ལམ་གནས་པའི་སེམས་དཔའ་ཡིན་པའི་ཕྱིར།    ༈    ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་པའི་ཐེག་ཆེན་གྱི་མཐོང་ལམ་བར་ཆད་
མེད་ལམ་མེད་དེ། དེའི་རྟོགས་པ་སྔོན་དུ་སོང་བའི་མ་དག་པ། ས་བདུན་གྱི་ཡེ་ཤེས་ལ་རྣམ་གྲོལ་ལམ་དང་བར་ཆད་མེད་ལམ་གྱི་ཐ་སྙད་མི་བྱེད་པའི་ཕྱིར། ཁོ་ན་རེ། དེའི་རྟོགས་པ་སྔོན་དུ་སོང་བའི་བྱང་སེམས་ས་
དང་པོ་པས། ས་གཉིས་པར་འཕོ་བའི་ས་འཚམས་མེད་པར་འགྱུར་རོ། ཞེ་ན། སྐྱོན་མེད་དེ། དེའི་རྟོགས་པ་སྔོན་དུ་སོང་བའི། བྱང་སེམས་ས་དང་པོ་པས་ས་དང་པོའི་གནས་སྐབས་སུ་ཚོགས་ཇི་ཙམ་གསོག་
དགོས་པའི་ཚོགས་གཉིས་བསགས་ཟིན་པ་ན། དེ་ས་གཉིས་པར་འཕོས་པར་འཇོག་པའི་ཕྱིར། དེས་གཞན་རྣམས་ལ་རིགས་འདྲེ། དཔེར་ན། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་
བྱང་སེམས་ཚོགས་ལམ་པས་ཐེག་པ་ཆེན་པོའི་ཚོགས་ལམ་གྱི་གནས་སྐབས་སུ་ཚོགས་གཉིས་ཇི་ཙམ་གསོག་དགོས་པ་བསགས་ཟིན་པ་དང། ཐེག་ཆེན་གྱི་སྦྱོར་ལམ་དྲོད་དུ་འཕོས་པར་འཇོག་པ་བཞིན་ནོ། དེས་
ན༑ མཐོང་ལམ་བར་ཆད་མེད་ལམ་མ་ཐོབ་པར། མཐོང་ལམ་ཐོབ་པ་མེད་ཅིང། སྒོམ་ལམ་བར་ཆད་མེད་ལམ་མ་ཐོབ་པར་སྒོམ་ལམ་ཐོབ་པ་མེད་ཀྱང། ཐེག་ཆེན་གྱི་མཐོང་ལམ་

[102A]༄༅། །བར་ཆད་མེད་ལམ་མ་ཐོབ་པར་ཐེག་ཆེན་གྱི་མཐོང་ལམ་ཐོབ་པ་དང། ཐེག་ཆེན་གྱི་སྒོམ་ལམ་བར་ཆད་མེད་ལམ་མ་ཐོབ་པར་ཐེག་ཆེན་གྱི་སྒོམ་ལམ་ཐོབ་པ་ནི་ཡོད་དེ། ཉན་ཐོས་
དགྲ་བཅོམ་གྱི་རྟོགས་པ་སྔོན་དུ་སོང་བའི་བྱང་སེམས། ས་གཉིས་པ་བ་དེ་དེ་ཡིན་པའི་ཕྱིར། ཁོ་ན་རེ། མཐོང་སྤང་ཤེས་སྒྲིབ་ཡོད་པར་ཐལ། ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་ངོས་སྐལ་
གྱི་སྤང་བྱར་གྱུར་པའི། ཐོགས་པའི་སྒྲིབ་པ་ཡོད་པའི་ཕྱིར་ཏེ། ཐེག་ཆེན་གྱི་མཐོང་ལམ་རྣམ་གྲོལ་ལམ་ལ་གནས་པའི་སེམས་དཔའ་དེ་རང་གི་ངོས་སྐལ་གྱི་སྤང་བྱར་གྱུར་པའི་ཆགས་ཐོགས་དམན་གསུམ་
གྱི་སྒྲིབ་པ་ལས་གྲོལ་བའི། ཡོན་ཏན་དང་ལྡན་པའི་ཕྱིར། དེ་རིགས་གྲོལ་ཡོན་ཏན་བརྒྱད་དང་ལྡན་པའི་རྒྱལ་སྲས་འཕགས་པ་ཡིན་པའི་ཕྱིར་ཏེ། རྒྱུད་བླ་མ་ལས། །ཇི་ལྟ་
ཇི་སྙེད་ནང་གི་ནི། །ཡེ་ཤེས་གཟིགས་པ་དག་པའི་ཕྱིར། །ཞེས་གསུངས་པའི་ཕྱིར། ཟེར་ན། མ་ཁྱབ་སྟེ། རིགས་གྲོལ་གྱི་ཡོན་ཏན་བརྒྱད་དང་ལྡན་པའི་སེམས་དཔའ་
ཡིན་ན། དག་ས་ལ་གནས་པའི། སེམས་དཔའ་ཡིན་དགོས་པའི་ཕྱིར་ཏེ། འཕགས་པ་ཕྱིར་མི་ལྡོག་པ་ནི། །ལུས་ཅན་ཀུན་གྱི་སྐྱབས་ཡིན་ནོ། ཞེས་གསུངས་པའི་ཕྱིར་
གཞན་ཡང། ཁོ་ན་རེ། མཐོང་སྤང་ཤེས་སྒྲིབ་ཡོད་པར་ཐལ། འཇུག་ཤེས་དྲུག་པ་ལ། ཡུལ་རང་གི་མཚན་ཉིད་ཀྱིས། གྲུབ་པར་སྣང་བ། སྣང་བ་ལྟར་དུ་གྲུབ་པ་

[102B] མཐོང་སྤང་ཤེས་སྒྲིབ་ཡིན་པའི་ཕྱིར་ཏེ། དེ་ལྟར་དུ་རྒྱུད་བླ་མའི་དར་ཊྐ་ལས། བཤད་པའི་ཕྱིར། ཟེར་ན། མ་ཁྱབ། གཟུགས་འཛིན་དབང་ཤེས་ལ་གཟུགས་
རང་གི་མཚན་ཉིད་ཀྱིས་གྲུབ་པར་སྣང་བ་སྣང་བ་ལྟར་དུ་གྲུབ་པ། འཐད་སྙམ་དུ་འཛིན་པའི་བློ་དེ་ཤེས་སྒྲིབ་ཡིན་པར་ཐལ། འཇུག་ཤེས་དྲུག་ལ་ཡུལ་རང་གི་མཚན་ཉིད་ཀྱིས་གྲུབ་པར་སྣང་བ་སྣང་བ་ལྟར་དུ་གྲུབ་པ་
འཐད་སྙམ་དུ་འཛིན་པའི་བློ་ས་བོན་དང་བཅས་པ་དེ་ཤེས་སྒྲིབ་ཡིན་པའི་ཕྱིར། འདོད་ན། དེ་ཆོས་ཅན། ཤེས་སྒྲིབ་མ་ཡིན་པར་ཐལ། ཉོན་སྒྲིབ་ཡིན་པའི་ཕྱིར་ཏེ། བདེན་འཛིན་ཡིན་པའི་ཕྱིར་ཏེ་
གཟུགས་རང་གི་མཚན་ཉིད་ཀྱིས་གྲུབ་པར་འཛིན་པའི་བློ་ཡིན་པའི་ཕྱིར་ཏེ། ཆོས་ཅན་དེའི་ཕྱིར་ཏེ། ཊྐ་ཆེན་ལས། དེའི་འོག་ཏུ་མདོ་ལས། ལོག་པའི་འདོད་ཆགས་དང་ཞེ་སྡང་དང་གཏི་མུག་སྐལ་པ་
ཁྲག་ཁྲིག་འབུམ་ཕྲག་དུ་མར་སྤོང་བར་བྱ་བ་མ་ཡིན་པ་ས་འདིར་སྤོང་བར་གསུངས་པ་ནི། ས་བོན་སྤོང་བ་ལ་དགོངས་ལ། དེ་ཡང་སྒོམ་སྤང་གི་ཉོན་མོང་ལྷན་སྐྱེས་ཆེ་འབྲིང་དྲུག་ས་གཉིས་པ་ནས་བདུན་པའི་
བར་གྱི་སྤོང་བའི་ས་འདི་ཡི་སྤང་བྱ་ལ་དགོངས་སོ། ཞེས་གསུངས། དེའི་དོན་ལ། ཁ་ཅིག། ཐེག་ཆེན་གྱི་སྒོམ་སྤང་ལ་དགུ་ཡོད་དེ། ཆེན་པོ་སྐོར་གསུམ། འབྲིང་སྐོར་གསུམ། ཆུང་ངུ་སྐོར་
གསུམ་རྣམས་སུ་ཡོད་པའི་ཕྱིར། དེའི་དང་པོ་གསུམ་ཉོན་སྒྲིབ་དང། ཕྱི་མ་གསུམ་ཤེས་སྒྲིབ་ཀྱི་སྟེང་ནས་འཇོག་པ་ཡིན་ཏེ། ཐེག་ཆེན་གྱི་སྒོམ་སྤང་ཉོན་མོངས་ཆུང་ངུ་སྐོར་གསུམ་མེད་པའི་

[103A]༄༅། །ཕྱིར་ཏེ། དེ་འདྲའི་རྣམ་གཞག་ཊྐ་ཆེན་ལས་མ་གསུངས་པའི་ཕྱིར། དེས་ན་དམན་ལམ་སྔོན་དུ་མ་སོང་པའི་ས་བརྒྱད་པ་ཡན་ཆད་ལ་གནས་པའི་གང་ཟག་རྣམས་ཀྱི་སྒོམ་སྤང་
ཆུང་ངུ་སྐོར་གསུམ་མ་སྤང་སྟེ། ཐེག་ཆེན་གྱི་སྒོམ་སྤང་ཉོན་མོངས་ཆུང་ངུ་སྐོར་གསུམ་མེད་པའི་ཕྱིར། ས་བརྒྱད་པའི་སྐད་ཅིག་དང་པོར་གྱུར་པའི་ཆོས་ཉིད་ལ་རྩེ་གཅིག་ཏུ་མཉམ་པར་གཞག་པའི་ཡེ་
ཤེས་དེ། ས་བདུན་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་གྱི་རྣམ་གྲོལ་ལམ་ཡིན་ཀྱང། རང་གི་ངོས་སྐལ་གྱི་སྤང་བྱར་གྱུར་པའི་ཤེས་སྒྲིབ་ཀྱི་དངོས་གཉེན་ཡིན་ཞེས་ཟེར། དམན་ལམ་སྔོན་དུ་
མ་སོང་བའི་ས་བརྒྱད་པ་བ་དེས། སྒོམ་སྤང་ཆུང་ངུ་སྐོར་གསུམ་སྤང་པར་ཐལ། དེས་བདེན་འཛིན་ཆུང་ངུ་སྐོར་གསུམ་སྤང་པའི་ཕྱིར་ཏེ། དེས་བདེན་འཛིན་ཆུང་ངུའི་ཆུང་ངུ་སྤང་པའི་ཕྱིར་ཏེ་
དེར་ཐལ། དེ་ཡོད་པ་གང་ཞིག་དེས་བདེན་འཛིན་མ་ལུས་པར་སྤང་བའི་ཕྱིར། དང་པོ་དེར་ཐལ། ཉན་ཐོས་ཀྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་གྱི་ངོས་སྐལ་གྱི་སྤང་བྱར་གྱུར་པའི། བདེན་
འཛིན་ཆུང་ངུའི་ཆུང་ངུ་ཡོད་པའི་ཕྱིར། གཞན་ཡང། དེས་བདེན་འཛིན་ཆུང་ངུའི་ཆུང་ངུ་སྤང་པར་ཐལ། དེས་བདེན་འཛིན་འབྲིང་ཕྲ་བ་སྤང་པའི་ཕྱིར་ཏེ། དེས་བདེན་འཛིན་མ་ལུས་པར་སྤང་པའི་ཕྱིར་
གཞན་ཡང། ས་བརྒྱད་པའི་སྐད་ཅིག་དང་པོར་གྱུར་པའི་ཆོས་ཉིད་ལ་རྩེ་གཅིག་ཏུ། མཉམ་པར་གཞག་པའི་ཡེ་ཤེས་ཆོས་ཅན། ས་བདུན་པའི་རྣམ་གྲོལ་ལམ་ཡིན་པར་ཐལ། དེའི་

[103B] དེའི་སྐད་ཅིག་ཐ་མར་གྱུར་པའི། བར་ཆད་མེད་ལམ་གྱི་རྣམ་གྲོལ་ལམ་ཡིན་པའི་ཕྱིར། རྟགས་ཁས། འདོད་ན། ས་བདུན་པའི་ཡེ་ཤེས་ཡིན་པར་ཐལ། འདོད་
པའི་ཕྱིར། ཁོ་ན་རེ། རྣམ་མཁྱེན་སྐད་ཅིག་དང་པོ་ཆོས་ཅན། རྒྱུན་མཐའི་ཡེ་ཤེས་ཡིན་པར་ཐལ། རྒྱུན་མཐའི་བར་ཆད་མེད་ལམ་གྱི་རྣམ་གྲོལ་ལམ་ཡིན་པའི་ཕྱིར་ཏེ། རྒྱུན་མཐའི་བར་ཆད་
མེད་ལམ་གྱི་རྣམ་གྲོལ་ལམ་གཅིག་ཡོད་པའི་ཕྱིར། མ་གྲུབ་ན། དེ་ཆོས་ཅན། ཁྱོད་ཀྱི་རྣམ་གྲོལ་ལམ་ཡོད་པར་ཐལ། ཁྱོད་བར་ཆད་མེད་ལམ་ཡིན་པའི་ཕྱིར། ཟེར་ན་མ་ཁྱབ། སྒྲིབ་
པའི་དངོས་གཉེན་ཆོས་ཅན། ཁྱོད་ཀྱི་རྣམ་གྲོལ་ལམ་ཡོད་པར་ཐལ། ཁྱོད་བར་ཆད་མེད་ལམ་ཡིན་པའི་ཕྱིར། དེར་ཐལ། ཆོས་ཅན་དེའི་ཕྱིར། རྩ་བར་འདོད་ན། སྒྲིབ་པའི་དངོས་གཉེན་དུ་
གྱུར་པའི་རྣམ་གྲོལ་ལམ་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། སྒྲིབ་པའི་དངོས་གཉེན་ཡིན་ན། རྣམ་གྲོལ་ལམ་མ་ཡིན་དགོས་པའི་ཕྱིར། གཞན་ཡང། རྣམ་མཁྱེན་སྐད་ཅིག་དང་
པོ་ཆོས་ཅན། རྒྱུན་མཐའི་ཡེ་ཤེས་ཡིན་པར་ཐལ། རྒྱུན་མཐའི་རྣམ་གྲོལ་ལམ་ཡིན་པའི་ཕྱིར། ཁྱབ་སྟེ། ས་བཅུའི་རྣམ་གྲོལ་ལམ་ཡིན་ན། དེའི་ཡེ་ཤེས་ཡིན་དགོས་པའི་ཕྱིར། གཞན་
ཡང༑ ས་བརྒྱད་པའི་སྐད་ཅིག་དང་པོར་གྱུར་པའི་ཆོས་ཉིད་ལ་རྩེ་གཅིག་ཏུ་མཉམ་པར་གཞག་པའི་ཡེ་ཤེས་ཆོས་ཅན། ས་བརྒྱད་པའི་རྣམ་གྲོལ་ལམ་ཡིན་པར་ཐལ། ས་རྒྱད་པའི་ཡེ་

[104A]༄༅། །ཤེས་གང་ཞིག་རྣམ་གྲོལ་ལམ་ཡིན་པའི་ཕྱིར། འདོད་ན། མ་ཡིན་པར་ཐལ། དེའི་བར་ཆད་མེད་ལམ་ཡིན་པའི་ཕྱིར། དེར་ཐལ། དེའི་ཡེ་ཤེས་གང་ཞིག་བར་ཆད་མེད་
ལམ་ཡིན་པའི་ཕྱིར། ཁ་ཅིག་སྒོམ་སྤངས་ཉོན་མོངས་ཆེན་པོ་སྐོར་གསུམ་དང་འབྲིང་སྐོར་གསུམ་ས་བདུན་པ་མན་ཆད་ཀྱིས་སྤངས་ནས། སྒོམ་སྤང་ཉོན་མོངས་ཆུང་ངུ་སྐོར་གསུམ་ས་བརྒྱད་པའི་
གནས་སྐབས་སུ་སྤོངས། ཞེས་ཟེར་ན། དེ་མི་འཐད་པར་ཐལ། ས་བརྒྱད་པའི་སྐད་ཅིག་དང་པོའི་ཡེ་ཤེས་དེས་བདེན་འཛིན་མ་ལུས་པར་སྤངས་པའི་ཕྱིར་ཏེ། དམན་ལམ་སྔོན་དུ་མ་སོང་བའི་
ས་བདུན་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་དེ་བདེན་འཛིན་གྱི་དངོས་གཉེན་ཡིན་པའི་ཕྱིར། ཊྐ་ཆེན་ལས། བདེན་འཛིན་གྱི་ས་བོན་སྤངས་པ་ནི། ཤེས་སྒྲིབ་སྤངས་བ་མ་ཡིན་ནོ། ཞེས་གསུངས་པའི་ཕྱིར་
གཞན་ཡང། དེས་བདེན་འཛིན་སྤངས་པར་ཐལ། དེས་མ་རིགས་པ་སྤངས་པའི་ཕྱིར་ཏེ། ཊྐ་ཆེན་ལས། ས་བདུན་པའི་བར་དུ་ནི་མ་རིག་པས་བསླད་པ་ཡོད་ལ། ས་བརྒྱད་པ་ནས་དང་དགྲ་བཅོམ་པ་གཉིས་
ལ་ནི། སློང་བྱེད་ཀྱི་མ་རིག་པ་ཟད་པས། དེས་བསླད་པ་མེད་ཀྱི་མ་རིག་པའི་བག་ཆགས་ཀྱིས་བསླད་པ་ནི་ཡོད་དོ། །ཞེས་གསུངས་པའི་ཕྱིར། གཞན་ཡང་དེས་བདེན་འཛིན་སྤངས་པར་ཐལ། དེས་
མ་དག་སའི་ངོས་སྐལ་གྱི་སྤང་བྱ་སྤངས་པའི་ཕྱིར་ཏེ། དེ་མ་དག་སའི་ངོས་སྐལ་གྱི་སྤང་བྱ་སྤངས་མ་ཐག་པ་ཡིན་པ་དང། མངལ་ནས་བཙས་མ་ཐག་པའི་རྣམ་སྨིན་གྱི་ལུས་དེ་མངལ་སྦུབས་ཀྱི་

[104B] རྒྱུད་བླ་མ་ལས་བཤད་པའི་ཕྱིར་ཏེ། དེ་ཉིད་ལས། ས་བདུན་ལ་རྟེན་དྲི་མ་ནི། །མངལ་སྦུབས་དྲི་མ་དག་དང་མཚུངས། །མངལ་སྦུབས་བྲལ་འདྲ་མི་རྟོགས་
པ༑ ༑ཡེ་ཤེས་རྣམ་པར་སྨིན་པ་བཞིན། །ཞེས་གསུངས་པའི་ཕྱིར། གཞན་ཡང། དེས་བདེན་འཛིན་སྤངས་པར་ཐལ། བྱང་སེམས་ས་བརྒྱད་པ་བ་ཡིན་ན། ཉོན་སྒྲིབ་སྤངས་པས་ཁྱབ་པའི་ཕྱིར་ཏེ་
ཉོན་མོངས་ཟད་ཅིང་ས་གསུམ་བླ་མར་གྱུར་ཀྱང་སངས་རྒྱས་རྣམས་ཀྱི་ནི། འབྱོར་པ་མཁའ་ལྟར་མཐའ་བྲལ་མ་ལུས་ཐོབ་པར་ནུས་མ་ཡིན། ཞེས་གསུངས་པའི་ཕྱིར། ཁོ་ན་རེ། བྱང་སེམས་
ས་དང་པོ་བ་ཡིན་ན། མཐོང་སྤང་ཀུན་སྦྱོར་གསུམ་སྤངས་པས་ཁྱབ་པར་ཐལ། འདི་ནི་ཀུན་དུ་སྦྱོར་བ་གསུམ་པོ་ཐམས་ཅད་སྤངས་པ་ཡིན། ཞེས་གསུངས་པའི་ཕྱིར། ཁྱབ་པ་འགྲིག་ཟེར་ན་མི་མཚུངས་སོ།།
འདོད་ན། ཐེག་ཆེན་གྱི་མཐོང་ལམ་བར་ཆད་མེད་ལམ་ལ་གནས་པའི་སེམས་དཔའ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། དེའི་དངོས་གཉེན་ལ་གནས་པའི་གང་ཟག་ཡིན་པའི་ཕྱིར། གཞན་
ཡང༑ ས་བརྒྱད་པའི་སྐད་ཅིག་དང་པོའི་ཡེ་ཤེས་དེས་བདེན་འཛིན་སྤངས་པར་ཐལ། དེས་ཉོན་སྒྲིབ་སྤངས་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། དག་སའི་ཡེ་ཤེས་ཡིན་པའི་ཕྱིར། ཁོ་ན་རེ། མ་དག་སའི་
ཡེ་ཤེས་ཡིན་ན། ཉོན་སྒྲིབ་མ་སྤངས་པས་ཁྱབ་པར་ཐལ། དག་སའི་ཡེ་ཤེས་ཡིན་ན། དེ་སྤངས་པས་ཁྱབ་པའི་ཕྱིར། ཟེར་ན་མི་མཚུངས་སོ། འདོད་ན། ཉན་ཐོས་དགྲ་བཅོམ་གྱི་རྟོགས་པ་སྔོན་དུ་སོང་བའི་ས་དང་པོའི་

[105A]༄༅། །ཡེ་ཤེས་ཆོས་ཅན། དེར་ཐལ། དེའི་ཕྱིར། ཁ་ཅིག་ཐེག་ཆེན་གྱི་སྒོམ་སྤངས་ཉོན་མོངས་དེ་ལ་དྲུག་ཡོད་པ་ལས། དེ་ས་གཉིས་པ་ནས་བདུན་པའི་བར་ཆད་མེད་ལམ་གྱི་བར་གྱི་སྤངས་
ནས་ས་བདུན་པའི་སྐད་ཅིག་ཐ་མའི་ཡེ་ཤེས་དེ་བདེན་འཛིན་མ་ལུས་པར་སྤངས་པའི་ཡེ་ཤེས་ཡིན་ནོ་ཟེར་ན། ཊྐ་ཆེན་ལས། ས་བདུན་པའི་བར་དུ་ནི་མ་རིག་པའི་བསླད་པ་ཡོད་ལ། ཞེས་སོགས་
གསུངས་པ་དང། འགྲེལ་པ་མཛད་པས་ཉོན་མོངས་ཀུན་བཏགས་ས་དང་པོ་ནས། ལྷན་སྐྱེས་ས་གཉིས་པ་ནས་སྤང་བ་གསལ་བར་མ་གསུངས་ཀྱང། ས་བརྒྱད་པ་མ་ཐོབ་ཀྱི་བར་དུ་ཉོན་མོངས་
ཐམས་ཅད་ཀྱི་ས་བོན་ཟད་པ་མེད་པ་དང། བདེན་འཛིན་ཉོན་མོངས་སུ་འཇོག་པ་དང་བདེན་འཛིན་མ་ཟད་བར་དུ་འཇིག་ལྟ་མི་འཛད་པ་དང། ས་དང་པོར་ཀུན་སྦྱོར་སྤང་བ་རིན་ཆེན་ཕྲེང་བ་ལས་ཀྱང་བཤད་
པས་སྤྱིར་ཉོན་མོངས་ལ་གཉིས་སུ་འབྱེད་པ་དང། ཁྱད་པར་དུ་འཇིག་ལྟ་ལ་གཉིས་སུ་འབྱེད་དགོས་པ་ཤིན་ཏུ་གསལ་ལོ། ཞེས་གསུངས་པ་མི་འཐད་པར་ཐལ། བདེན་འཛིན་མ་ལུས་པར་སྤངས་
པའི་དམན་ལམ་སྔོན་དུ་མ་སོང་བའི་ས་བདུན་པའི་ཡེ་ཤེས་ཡོད་པའི་ཕྱིར། རང་ལུགས་ནི། དམན་ལམ་སྔོན་དུ་མ་སོང་པའི་ས་བདུན་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་དེ་བདེན་
འཛིན་ཆུང་ངུ་སྐོར་གསུམ་གྱི་དངོས་གཉེན་དང། དམན་ལམ་སྔོན་དུ་མ་སོང་བའི་བྱང་སེམས་ས་བདུན་པ་བས་བདེན་འཛིན་མ་ལུས་བར་སྤངས་པ་དང། ས་བརྒྱད་པར་འཕོས་པ་དུས་མཉམ་ཞིང། ས་

[105B] ས་བརྒྱད་པའི་སྐད་ཅིག་དང་པོར་གྱུར་པའི་རྣམ་གྲོལ་ལམ་ཡོད་བྱས་པ་ལ། ཁོ་ན་རེ། བདེན་འཛིན་ཆུང་ངུ་སྐོར་གསུམ་ལ་སྤང་དཀའ་སླའི་ཁྱད་པར་
མེད་པར་ཐལ། དམ་བཅའ་དེའི་ཕྱིར། ཟེར་ན། མ་ཁྱབ། འདོད་ན། ཡོད་པར་ཐལ། ཉན་ཐོས་ཀྱི་ལམ་དུ་དེ་གསུམ་ལ་སྤང་དཀའ་སླའི་ཁྱད་པར་ཡོད་པའི་ཕྱིར་ཏེ། དེ་གསུམ་རིམ་ཅན་དུ་སྤངས་
པའི་ཕྱིར་ཏེ། ཉན་ཐོས་ཀྱི་སྒོམ་ལམ་བར་ཆད་མེད་ལམ་ཆེན་པོ་སྐོར་གསུམ་རིམས་ཅན་དུ། སྐྱེ་དགོས་པའི་ཕྱིར་ཟེར་ན། གང་ཟག་རྟག་གཅིག་རང་དབང་ཅན་དུ་འཛིན་པའི་རྟོགས་པ་དང། གང་ཟག་བདེན་
པར་འཛིན་པའི་བདེན་འཛིན་ཀུན་བཏགས་གཉིས་ལ། སྤང་དཀའ་སླའི་ཁྱད་པར་མེད་པར་ཐལ། དམན་ལམ་སྔོན་དུ་མ་སོང་པའི་ཐེག་ཆེན་གྱི་མཐོང་ལམ་བར་ཆད་མེད་ལམ་དེ། དེ་གཉིས་ཀའི་དངོས་
གཉེན་ཡིན་པའི་ཕྱིར། ཁྱབ་པ་འགྲིག་འདོད་ན། དེ་གཉིས་ཀའི་ཞེན་ཡུལ་མེད་པ་ལ་རྟོགས་དཀའ་སླའི་ཁྱད་པར་མེད་པར་ཐལ། འདོད་པའི་ཕྱིར། འདོད་ན། གང་ཟག་རྟག་གཅིག་རང་དབང་ཅན་
གྱི་བདག་གིས་སྟོང་པ་དང། གང་ཟག་བདེན་པས་སྟོང་པ་གཉིས་ལ། རྟོགས་དཀའ་སླའི་ཁྱད་པར་མེད་པར་ཐལ། ཁོ་ན་རེ། ས་བརྒྱད་པའི་སྐད་ཅིག་དང་པོར་གྱུར་པའི་རྣམ་གྲོལ་ལམ་ཆོས་ཅན་
རང་ཐོབ་བྱེད་ཀྱི་ཐབས་སུ་གྱུར་པའི། ས་བརྒྱད་པ་བར་ཆད་མེད་རླམ་ལ་བརྟེན་ནས་བྱུང་བར་ཐལ། ས་བརྒྱད་པའི་རྣམ་གྲོལ་ལམ་ཡིན་པའི་ཕྱིར། ཟེར་ན། མ་ཁྱབ། ཁྱབ་སྟེ་

[106A] །ཐེག་ཆེན་གྱི་མཐོང་ལམ་རྣམ་གྲོལ་ལམ་ཡིན་ན། རང་ཐོབ་བྱེད་ཀྱི་ཐབས་སུ་གྱུར་པའི་ཐེག་ཆེན་གྱི་མཐོང་ལམ་བར་ཆད་མེད་ལམ་ལ་བརྟེན་ནས་བྱུང་བས་ཁྱབ། ཐེག་ཆེན་གྱི་སྒོམ་
ལམ་རྣམ་གྲོལ་ལམ་ལ་ཡང་དེ་ལྟར་ཁྱབ་པའི་ཕྱིར། ཟེར་ན་མ་ཁྱབ། ཡང་ཁོ་ན་རེ། ས་བདུན་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་ཆོས་ཅན། ཁྱོད་ཀྱི་ཉེར་ལེན་བྱས་པ་ལ་བརྟེན་ནས། བྱུང་བའི་
ས་བདུན་པའི། རྣམ་གྲོལ་ལམ་ཡོད་པར་ཐལ། ཁྱོད་ས་བདུན་པའི་བར་ཆད་མེད་ལམ་ཡིན་པའི་ཕྱིར། ཟེར་ན་མ་ཁྱབ་སྟེ། རྒྱུན་མཐའི་བར་ཆད་མེད་ལམ་ཆོས་ཅན། ཁྱོད་ཀྱི་ཉེར་ལེན་བྱས་པ་ལ་བརྟེན་
ནས་བྱུང་བའི་ས་བཅུའི་རྣམ་གྲོལ་ལམ་ཡོད་པར་ཐལ། ཁྱོད་ས་བཅུ་བའི་བར་ཆད་མེད་ལམ་ཡིན་པའི་ཕྱིར། ཁྱབ་པ་འགྲིག་འདོད་ན། སངས་རྒྱས་ཀྱི་ས་ན་ས་བཅུའི་རྣམ་གྲོལ་ལམ་ཡོད་པར་ཐལ་ལོ། ཁ་ཅིག་
དམན་ལམ་སྔོན་དུ་མ་སོང་བའི་བྱང་སེམས། ས་བརྒྱད་པ་བ་དེ། དགྲ་བཅོམ་པ་ཡིན་ཟེར་ན། དེ་ཆོས་ཅན། ཐེག་ཆེན་དགྲ་བཅོམ་པ་ཡིན་པར་ཐལ། དམན་ལམ་སྔོན་དུ་མ་སོང་བའི། དགྲ་
བཅོམ་པ་ཡིན་པའི་ཕྱིར། འདོད་ན། སངས་རྒྱས་འཕགས་པ་ཡིན་པར་ཐལ། འདོད་པའི་ཕྱིར། གཞན་ཡང། དེ་ཆོས་ཅན། ཐེག་ཆེན་དགྲ་བཅོམ་ཡིན་པར་ཐལ། ཐེག་ཆེན་ལམ་དུ་དགྲ་བཅོམ་
པའི་གོ་འཕངས་མངོན་དུ་བྱས་མ་ཐག་པའི་གང་ཟག་ཡིན་པའི་ཕྱིར་ཏེ། ས་བརྒྱད་པའི་གནས་སྐབས་སུ་དགྲ་བཅོམ་པའི་གོ་འཕངས་མངོན་དུ་བྱས་མ་ཐག་པའི་གང་ཟག་ཡིན་པའི་ཕྱིར། གཞན་ཡང་

[106B] མི་སློབ་པ་ཡིན་པའི་ཕྱིར་ཏེ། དགྲ་བཅོམ་པ་ཡིན་པའི་ཕྱིར། ཁྱབ་སྟེ། ཐེག་ཆེན་དགྲ་བཅོམ་ཡིན་ན་མི་སློབ་པ་ཡིན་དགོས། དེ་བཞིན་དུ་ཐེག་དམན་དགྲ་བཅོམ་ཡིན་ན་མི་སློབ་པ་ཡིན་དགོས་པའི་
ཕྱིར༑ འདོད་མི་ནུས་ཏེ། དེ་སློབ་པ་ཡིན་པའི་ཕྱིར་ཏེ། བདེན་འཛིན་མ་ལུས་པར་སྤངས་པའི་འཕགས་པ་སློབ་པ་གཅིག་ཡོད་པའི་ཕྱིར་ཏེ། སྐལ་བཟང་མིག་འབྱེད་ལས། ཤེས་སྒྲིབ་ཀྱི་མཚན་ཉིད་ཀྱི་ཟུར་
དུ་བདེན་འཛིན་མ་ལུས་པ་སྤངས་པའི་འཕགས་པ་སློབ་པའི་རྒྱུད་ལ་བྱུང་བའི་སྒྲིབ་པའི་རིགས་སུ་གནས་པ་ཞེས་སྨོས་པ་ལ་དགོས་པ་ཡོད་པའི་ཕྱིར། གཞན་ཡང། དེ་ཆོས་ཅན། ཐར་པ་ཐོབ་པའི་གང་ཟག་ཡིན་པར་
ཐལ༑ དགྲ་བཅོམ་པ་ཡིན་པའི་ཕྱིར། འདོད་ན། མ་ཡིན་པར་ཐལ། ཐེག་ཆེན་གྱི་ཐར་པ་ཐོབ་པའི་གང་ཟག་ཡང་མ་ཡིན། ཐེག་དམན་གྱི་དེ་ཐོབ་པའི་གང་ཟག་ཡང་མ་ཡིན་པའི་ཕྱིར། དང་པོ་གྲུབ་སྟེ། ཐེག་ཆེན་དགྲ་བཅོམ་
མ་ཡིན་པའི་ཕྱིར། གཉིས་པ་གྲུབ་སྟེ། དམན་ལམ་སྔོན་དུ་མ་སོང་བའི་བྱང་སེམས་ཡིན་པའི་ཕྱིར། ཁོ་ན་རེ། དེ་ཆོས་ཅན། དགྲ་བཅོམ་ཡིན་པར་ཐལ། ཉོན་སྒྲིབ་སྤངས་པའི་གང་ཟག་ཡིན་པའི་ཕྱིར། ཁྱབ་སྟེ། དེ་འདྲའི་
ཐེག་དམན་གྱི་གང་ཟག་ཡིན་ན་ཡང་དགྲ་བཅོམ་པ་ཡིན་དགོས་པའི་ཕྱིར། ཟེར་ན། ཉོན་སྒྲིབ་སྤངས་པའི་ཐེག་ཆེན་གྱི་གང་ཟག་ཡིན་ན། ཐེག་ཆེན་དགྲ་བཅོམ་ཡིན་དགོས་པར་ཐལ། དེ་སྤངས་པའི་ཐེག་དམན་གྱི་གང་
ཟག་ཡིན་ན། ཐེག་དམན་དགྲ་བཅོམ་ཡིན་དགོས་པའི་ཕྱིར། གཞན་ཡང། ཉོན་སྒྲིབ་སྤངས་པའི་གང་ཟག་ཡིན་ན། མི་སློབ་པ་ཡིན་དགོས་པར་ཐལ། དེ་འདྲའི་ཐེག་དམན་གྱི་གང་ཟག་ཡིན་ན། མི་སློབ་པ་ཡིན་

[107A] །དགོས་པའི་ཕྱིར། ཁྱབ་པ་ཁས། འདོད་ན། དམན་ལམ་སྔོན་དུ་མ་སོང་བའི་བྱང་སེམས། ས་བརྒྱད་པ་བ་ཆོས་ཅན། དེར་ཐལ། དེའི་ཕྱིར། ཁོ་ན་རེ། དེ་ཆོས་ཅན། དགྲ་བཅོམ་པ་ཡིན་པར་
ཐལ༑ ཐར་པ་ཐོབ་པའི་གང་ཟག་ཡིན་པའི་ཕྱིར། དེར་ཐལ། འཁོར་བ་སྤངས་པའི། གང་ཟག་ཡིན་པའི་ཕྱིར། ཟེར་ན། མ་ཁྱབ། གཞན་ཡང། དེ་དགྲ་བཅོམ་པ་ཡིན་པར་ཐལ། དགྲ་བཅོམ་པའི་གོ་
འཕངས་ཐོབ་པ་ལ་བར་དུ་གཅོད་པའི་སྒྲིབ་པ་སྤངས་པའི་གང་ཟག་ཡིན་པའི་ཕྱིར་ཏེ། ཉོན་སྒྲིབ་སྤངས་པའི་གང་ཟག་ཡིན་པ་གང་ཞིག་ཤེས་སྒྲིབ་ཡིན་ན། དགྲ་བཅོམ་པའི་གོ་འཕངས་ཐོབ་པ་ལ་བར་དུ་གཅོད་བྱེད་
ཀྱི་སྒྲིབ་པ་མ་ཡིན་དགོས་པའི་ཕྱིར། ཕྱི་མ་དེར་ཐལ། ཉན་ཐོས་དགྲ་བཅོམ་པ་ཡིན་ན། དགྲ་བཅོམ་པའི་གོ་འཕངས་ཐོབ་པ་ལ་བར་དུ་གཅོད་བྱེད་ཀྱི་སྒྲིབ་པ་སྤངས་པའི་གང་ཟག་ཡིན་དགོས་
པ་གང་ཞིག་དེ་ཡིན་ན་ཤེས་སྒྲིབ་སྤངས་པའི་གང་ཟག་མ་ཡིན་དགོས་པའི་ཕྱིར། ཟེར་ན། རྩ་བར་མ་ཁྱབ་སྟེ། དེ་ཆོས་ཅན། མི་སློབ་པའི་གོ་འཕངས། ཐོབ་པའི་གང་ཟག་ཡིན་པར་ཐལ། དེའི་གོ་འཕངས་ཐོབ་པ་ལ་བར་དུ་གཅོད་བྱེད་ཀྱི་སྒྲིབ་པ་སྤངས་པའི་གང་ཟག་ཡིན་པའི་ཕྱིར་ཏེ། ཉོན་སྒྲིབ་སྤངས་པའི་གང་ཟག་གང་ཞིག་ཤེས་སྒྲིབ་ཡིན་ན། མི་སློབ་པའི་གོ་འཕངས་ཐོབ་པ་ལ་བར་
དུ་གཅོད་བྱེད་ཀྱི་སྒྲིབ་པ་མ་ཡིན་དགོས་པའི་ཕྱིར། ཕྱི་མ་དེར་ཐལ། ཉན་ཐོས་དགྲ་བཅོམ་པ་ཡིན་ན། མི་སློབ་པའི་གོ་འཕངས་ཐོབ་པ་ལ་བར་དུ་གཅོད་བྱེད་ཀྱི་སྒྲིབ་པ་སྤངས་པའི་གང་ཟག་ཡིན་དགོས་པ་གང་ཞིག་

[107B] དང་པོ་དེར་ཐལ། དེ་ཡིན་ན། མི་སློབ་པའི་གོ་འཕངས་ཐོབ་པའི་གང་ཟག་ཡིན་དགོས་པའི་ཕྱིར་ཏེ། དེ་ཡིན་ན་མི་སློབ་པ་ཡིན་དགོས་པའི་ཕྱིར། གཞན་
ཡང༑ དམན་ལམ་སྔོན་དུ་མ་སོང་བའི། ས་བདུན་པའི་སྐད་ཅིག་ཐ་མའི་ཡེ་ཤེས་ལ་གནས་པའི་སེམས་དཔའ་དེ་ཚེ་དེ་ལ་དགྲ་བཅོམ་པའི་འབྲས་བུ་མངོན་དུ་བྱེད་པར་ངེས་པའི་གང་ཟག་ཡིན་པར་ཐལ། དམན་
ལམ་སྔོན་དུ་མ་སོང་བའི། བྱང་སེམས་ས་བརྒྱད་པ་བ་དེ་དགྲ་བཅོམ་པ་ཡིན་པའི་ཕྱིར། འདོད་ན་དེ་སྲིད་པ་ཐ་མ་པའི་གང་ཟག་ཡིན་པར་ཐལ། འདོད་པའི་ཕྱིར། འདོད་ན། དེ་སྲིད་པ་ཐ་མ་པའི་བྱང་སེམས་ཡིན་པར་ཐལ་
འདོད་པའི་ཕྱིར། འདོད་ན། དེ་ཆོས་ཅན། ཚེ་དེ་ལ་ལོངས་སྐུའི་གོ་འཕངས་མངོན་དུ་བྱེད་པར་ངེས་པའི། གང་ཟག་ཡིན་པར་ཐལ། འདོད་པའི་ཕྱིར། འདོད་ན་སངས་བརྒྱ་བ་ལ། དག་པ་ས་གསུམ་གྱི་
གནས་སྐབས་སུ་གྲངས་མེད་གཅིག་གིས་ཚོགས་བསོག་དགོས་པར་བཤད་པ་དེ་མི་འཐད་བར་ཐལ། འདོད་པའི་ཕྱིར།    ༈    སྒྲིབ་པ་གཉིས་སོ་སོའི་ངོ་བོ་ངོས་བཟུང་བ་དང་
སྒྲིབ་པ་གཉིས་ཐེག་པ་གསུམ་གྱི་ལམ་གང་དུ་ཇི་ལྟར་སྤངས་པའི་ཚུལ་བཤད་པ་དང་གཉིས། དང་པོ་ནི། སྒྲིབ་གཉིས་གང་རུང་གང་ཞིག་གཙོ་བོར་འཁོར་བའི་སྡུག་བསྔལ་ཙམ་སྤངས་པའི་ཐར་པ་ཐོབ་པ་
ལ་བར་དུ་གཅོད་བྱེད་ཀྱི་སྒྲིབ་པའི་རིགས་སུ་གནས་པ་དེ། ཉོན་སྒྲིབ་ཀྱི་མཚན་ཉིད། དེ་ལ་དབྱེ་ན། ཀུན་བརྟག་དང་ལྷན་སྐྱེས་གཉིས། དང་པོ་ནི། ཉོན་སྒྲིབ་གང་ཞིག་རང་རྒྱུད་གྲུབ་འཐས་རྒྱུད་སླང་པ་ལ་བརྟེན་ནས་

[108A] །ནས་བྱུང་བའི་ཉོན་མོངས་པ་མཚུངས་ལྡན་དང་བཅས་པའམ། དེ་སྐྱེད་པའི་ས་བོན་གང་རུང་དུ་དམིགས་བ་དེ། ཉོན་སྒྲིབ་ཀུན་བཏགས་གིས་མཚན་ཉིད། དབྱེ་ན་ཉོན་སྒྲིབ་ཀུན་བཏགས་མངོན་
འགྱུར་དང། ས་བོན་གྱི་ཆ་གཉིས། དང་པོ་ནི། ཉོན་སྒྲིབ་ཀུན་བཏགས་གང་ཞིག་དམིགས་རྣམ་འཛིན་པའི་བློ་དེ། དང་པོའི་མཚན་ཉིད། དེ་གང་ཞིག་རང་ཉིད་དམིགས་རྣམ་མི་འཛིན་ཀྱང་རང་འབྲས་
ཉོན་སྒྲིབ་ཀུན་བཏགས་བསྐྱེད་པའི་ཉེར་ལེན་གྱི་ནུས་པའི་ངོ་བོར་གྱུར་པ་དེ། གཉིས་པའི་མཚན་ཉིད། ཉོན་སྒྲིབ་གང་ཞིག་གྲུབ་འཐས་རྒྱུད་སླད་པ་ལ་བརྟེན་ནས་བྱུང་བ་མ་ཡིན་པར། ཐོག་མ་མེད་པ་ནས་
བརྒྱུད་དེ་འོངས་པའི་བག་ཆགས་ལ་བརྟེན་ནས། བྱུང་བའི། ཉོན་མོངས་པ་མཚུངས་ལྡན་དང་བཅས་པ་འམ། དེ་བསྐྱེད་པའི་ས་བོན་གང་རུང་དུ་དམིགས་པ་དེ། ཉོན་སྒྲིབ་ལྷན་སྐྱེས་ཀྱི་མཚན་ཉིད། དབྱེ་
ན་དེ་ལྷན་སྐྱེས་མངོན་འགྱུར་བ་དང། ས་བོན་གྱི་ཆ་གཉིས། དང་པོ་ནི་དེ་ལྷན་སྐྱེས་གང་ཞིག་དམིགས་རྣམ་འཛིན་པའི་བློ་དེ། དང་པོའི་མཚན་ཉིད། དེ་གང་ཞིག་རང་གི་དམིགས་རྣམ་མི་འཛིན་
ཀྱང༑ རང་འབྲས་ཉོན་སྒྲིབ་ལྷན་སྐྱེས་བསྐྱེད་པའི་ཉེར་ལེན་གྱི་ནུས་པའི་ངོ་བོར་གྱུར་པ་དེ། གཉིས་པའི་མཚན་ཉིད། སྒྲིབ་པ་གང་ཞིག་བློ་གཅིག་གི་དུས་གཅིག་ཏུ། ཤེས་བྱ་བདེན་པ་གཉིས་ཀ་མངོན་
སུམ་དུ་ཡོངས་སུ་དཔྱོད་པ་ལ། གཙོ་བོར་བར་དུ་གཅོད་བྱེད་ཀྱི་སྒྲིབ་པའི་རིགས་སུ་གནས་པ་དེ་ཤེས་སྒྲིབ་ཀྱི་མཚན་ཉིད། ཤེས་སྒྲིབ་ལ་ཀུན་བཏགས་དང་ལྷན་སྐྱེས་གཉིས་མེད་དེ། དེ་ཀུན་བཏགས་མེད་པའི་ཕྱིར་ཏེ་

[108B] ཤེས་སྒྲིབ་ལ་དབྱེ་ན། དེ་མངོན་འགྱུར་པ་དང་ས་བོན་གྱི་ཆ་གཉིས། དང་པོ་ནི། བདེན་འཛིན་མ་ལུས་པར་སྤངས་པའི་འཕགས་པ་སློབ་པའི་རྒྱུད་ལ་འབྱུང་བའི་སྒྲིབ་པའི་རིགས་སུ་
གནས་པ་གང་ཞིག། ཡུལ་རང་གི་མཚན་ཉིད་ཀྱིས་གྲུབ་པ་ལྟར་སྣང་བའི་གཉིས་སྣང་ཡུལ་ཁྲུལ་པའི་ཆ་དེ། དང་པོའི་མཚན་ཉིད། དཔེར་ན། ཉོན་མོངས་པའི་བག་ཆགས་ཀྱི་དབང་གིས་འཇུག་ཤེས་དྲུག་ལ་ཡུལ་རང་
གི་མཚན་ཉིད་ཀྱིས་གྲུབ་པ་ལྟར་སྣང་བའི། གཉིས་སྣང་འཁྲུལ་པའི་ཆ་ལྟ་བུའོ། དེ་ལྟ་བུར་སྣང་བའི་གཉིས་སྣང་འཁྲུལ་བའི་ཆ་དེ་ཤེས་སྒྲིབ་ཡིན་ཡང། དེ་སྣང་མཁན་གྱི་ཤེས་པ་འཇུག་ཤེས་དྲུག་པོ་དེ་ཤེས་
སྒྲིབ་མ་ཡིན་ཏེ། དཔེར་ན། མདོ་སྡེའི་སྐབས་སུ་བུམ་འཛིན་རྟོག་པ་ལ་བུམ་པ་སྣང་བ། བུམ་པའི་དོན་སྤྱི་ཡིན་ཀྱང། བུམ་འཛིན་རྟོག་པ་བུམ་པའི་དོན་སྤྱི་མ་ཡིན་པ་བཞིན་ནོ། རང་རྒྱུ་
ཉོན་མོངས་པ་ལ་བརྟེན་ནས་བྱུང་ཤིང། རང་འབྲས་གཉིས་སྣང་འཁྲུལ་པའི་ཉེར་ལེན་དུ་གྱུར་པའི། བག་ཆགས་གང་ཞིག། བདེན་འཛིན་མ་ལུས་པར་སྤངས་པའི་འཕགས་པ་སློབ་པའི་རྒྱུད་ལ་འབྱུང་བའི་སྒྲིབ་པའི་
རིགས་སུ་གནས་པ་དེ། གཉིས་པའི་མཚན་ཉིད། དཔེར་ན། ཉོན་མོངས་པའི་བག་ཆགས་ལྟ་བུའོ། དེ་སྐད་དུ་ཡང། ཊིཀ་ཆེན་ལས། ཉོན་མོངས་པའི་བག་ཆགས་རྣམས་ཤེས་སྒྲིབ་
ཡིན་ཏེ། དེའི་འབྲས་བུ་གཉིས་སྣང་འཁྲུལ་པའི་ཆ་ཐམས་ཅད་ཀྱང་དེར་བསྡུའོ། ཞེས་གསུངས། གཉིས་པ་ལ། ཉོན་སྒྲིབ་སྤངས་པ་དང་སྤོང་བའི། ཚུལ་བཤད་པ་དང། ཤེས་སྒྲིབ་སྤངས་བ་དང་

[109A] །སྤོང་པའི་ཚུལ་བཤད་པ་གཉིས། དང་པོ་ལ། ཐེག་དམན་གྱི་དབང་དུ་བྱས་པ་དང། ཐེག་ཆེན་གྱི་དབང་དུ་བྱས་པ་གཉིས། དང་པོ་ལ། དེའི་ཚུལ་ཡོད་དེ། ཐེག་དམན་གྱི་མཐོང་ལམ་ནས་ཉོན་སྒྲིབ་
སྤངས་པའི་འགོ་རྩོམ་ཞིང། ཐེག་དམན་གྱི་མི་སློབ་ལམ་ཐོབ་པ་དང། ཉོན་སྒྲིབ་སྤངས་པ་དུས་མཉམ་པའི་ཕྱིར། ཐེག་ཆེན་གྱི་དབང་དུ་བྱས་ན། དེའི་ཚུལ་ཡོད་དེ། ཐེག་ཆེན་གྱི་མཐོང་ལམ་ནས་ཉོན་སྒྲིབ་
སྤང་པའི་འགོ་རྩོམ་ཞིང། ས་བརྒྱད་པ་ཐོབ་པ་དང། དེ་སྤངས་པ་དུས་མཉམ་པའི་ཕྱིར། ཤེས་སྒྲིབ་སྤངས་པ་དང་སྤོང་བའི་ཚུལ་ཡོད་དེ། ས་བརྒྱད་པ་ནས་ཤེས་སྒྲིབ་སྤོང་བའི་འགོ་རྩོམ་
ཞིང། རྣམ་མཁྱེན་ཐོབ་པ་དང། དེ་སྤངས་པ་དུས་མཉམ་པའི་ཕྱིར། ས་བརྒྱད་བ་མ་ཐོབ་པར་དུ་ཤེས་སྒྲིབ་སྤངས་པའི་འགོ་མི་རྩོམ་པའི་རྒྱུན་མཚན་ཡོད་དོ། ཉོན་སྒྲིབ་མ་ལུས་པར་མ་སྤངས་བར་
དུ་ཤེས་སྒྲིབ་སྤངས་མི་ནུས་པའི་ཕྱིར། དེ་ཡང་ཡིན་ཏེ། ཉོན་སྒྲིབ་མ་ལུས་པར་མ་སྤངས་བར་དུ་གཉིས་སྣང་འཁྲུལ་པ་ཅུང་ཟད་ཀྱང་སྤངས་མི་ནུས་པའི་ཕྱིར། འོ་ན། ཊིཀ་ཆེན་ལས་དེ་ཡང་སྒོམ་
སྤངས་ཀྱི་ཉོན་མོངས་ལྷན་སྐྱེས་ཆེ་འབྲིང་དྲུག་ས་གཉིས་པ་ནས་བདུན་པའི་བར་གྱི་སྤང་པའི་ས་འདིའི་སྤང་བྱ་ལ་དགོངས་སོ། ཞེས་གསུངས་པའི་དོན་གང་ཡིན་ཞེ་ན། དེའི་དོན་ཡོད་དེ་སྒོམ་སྤངས་བདེན་འཛིན་ཆེན་
པོའི་ཆེན་པོ་དེ་ས་གཉིས་པའི་གནས་སྐབས་སུ་སྤངས་ནུས་ཤིང། སྒོམ་སྤངས་བདེན་འཛིན་འབྲིང་གི་ཆུང་ངུ་དེ། ས་བདུན་པའི་གནས་སྐབས་སུ་སྤངས་ནུས་པ་དེའི་དོན་ཡིན་པའི་ཕྱིར། དེས་ན་ཐེག་ཆེན་གྱི་

[109B] དེ་འདྲའི་རྣམ་བཞག་ཊིཀ་ཆེན་ལས་མ་གསུངས་པའི་ཕྱིར། དེ་མེད་ཀྱང་ཐེག་ཆེན་གྱི་སྒོམ་སྤངས་ཆུང་ངུ་སྐོར་གསུམ་ནི་ཡོད་དེ། དེ་ཤེས་སྒྲིབ་གྱི་སྟེང་ནས་འཇོགས་
ཤིང་དེ་དག་པ་ས་གསུམ་གྱི་གནས་སྐབས་སུ་རིམས་པ་བཞིན་དུ་སྤོངས་པའི་ཕྱིར། ཐེག་ཆེན་གྱི་སྒོམ་སྤངས་བདེན་འཛིན་ཆུང་ངུ་སྐོར་གསུམ་མེད་ཀྱང། དམན་ལམ་སྔོན་དུ་མ་སོང་བའི་ས་བརྒྱད་པ་ཡན་ཆད་ལ་གནས་པའི་
གང་ཟག་རྣམས་ཀྱི་སྒོམ་སྤང་བདེན་འཛིན་ཆུང་ངུ་སྐོར་གསུམ་སྤང་བ་ཡིན་ཏེ་དེ་རྣམས་ཀྱི་བདེན་འཛིན་ཆུང་ངུའི་ཆུང་ངུ་སྤངས་པའི་ཕྱིར། དེ་ཡོད་པ་གང་ཞིག་དེ་རྣམས་ཀྱི་བདེན་འཛིན་མ་ལུས་པར་སྤངས་པའི་ཕྱིར། གཉིས་པ་གྲུབ་སྟེ། དམན་ལམ་སྔོན་དུ་མ་སོང་བའི་
ས་བདུན་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་དེ། བདེན་འཛིན་ཆུང་ངུའི་ཆུང་ངུའི་དངོས་གཉེན་བར་ཆད་མེད་ལམ་ཡིན་པའི་ཕྱིར། བྱས་པ་ལ་ཁོ་ན་རེ། ཐེག་ཆེན་གྱི་སྒོམས་སྤངས་བདེན་འཛིན་ཆུང་ངུའི་ཆུང་ངུ་ཡོད་པར་ཐལ་
དམན་ལམ་སྔོན་དུ་མ་སོང་བའི། ས་བདུན་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་དེ། བདེན་འཛིན་ཆུང་ངུའི་ཆུང་ངུའི་དངོས་གཉེན་བར་ཆད་མེད་ལམ་ཡིན་པའི་ཕྱིར། ཟེར་ན་མ་ཁྱབ་སྟེ། བདེན་
འཛིན་ཆུང་ངུའི་ཆུང་ངུ་དེ། དེའི་ངོས་སྐལ་གྱི་སྤངས་བྱར་གྱུར་པའི། བདེན་འཛིན་འབྲིང་ཡིན་པའི་ཕྱིར། བྱས་པ་ལ་ཁོ་ན་རེ། དེ་ཆོས་ཅན། བདེན་འཛིན་འབྲིང་ཡིན་པར་ཐལ། དེའི་
ངོས་སྐལ་གྱི་སྤངས་བྱར་གྱུར་པའི། བདེན་འཛིན་འབྲིང་ཡིན་པའི་ཕྱིར། ཟེར་ན་མ་ཁྱབ། གཞན་ཡང་ཁོ་ན་རེ། དེ་ཆོས་ཅན། སྒོམ་སྤངས་འབྲིང་ཡིན་པར་ཐལ། ཐེག་ཆེན་གྱི་སྒོམ་སྤངས་འབྲིང་ཡིན་

[110A]༄༅། །པའི་ཕྱིར། ཟེར་ན་མ་ཁྱབ། ཐེག་ཆེན་གྱི་སྒོམ་ལམ་བར་ཆད་མེད་ལམ་འབྲིང་གི་ངོས་སྐལ་གྱི་སྤང་བྱ་ཡིན་པའི་ཕྱིར་ཏེ། ཐེག་ཆེན་གྱི་སྒོམ་ལམ་བར་ཆད་མེད་ལམ་འབྲིང་གི་ཆེན་པོའི་
ངོས་སྐལ་གྱི་སྤང་བྱ་ཡིན་པའི་ཕྱིར་ཏེ། ས་བདུན་པའི་བར་ཆད་མེད་ལམ་གྱི་ངོས་སྐལ་གྱི་སྤང་བྱ་ཡིན་པའི་ཕྱིར་ཏེ། དེའི་སྐད་ཅིག་ཐ་མར་གྱུར་པའི་བར་ཆད་མེད་ལམ་གྱི་ངོས་སྐལ་གྱི་སྤང་བྱ་ཡིན་པའི་ཕྱིར་
རྩ་བར་འདོད་མི་ནུས་ཏེ། སྒོམ་སྤངས་ཆུང་ངུ་ཡིན་ཏེ། ཆོས་ཅན་དེའི་ཕྱིར། ཟེར་ན་དེ་ཆོས་ཅན། སྒོམ་ལམ་བར་ཆད་མེད་ལམ་འབྲིང་གི་ངོས་སྐལ་གྱི་སྤང་བྱ་ཡིན་པར་ཐལ། དེ་ཐེག་ཆེན་གྱི་སྒོམ་ལམ་བར་
ཆད་མེད་ལམ་འབྲིང་གི་ངོས་སྐལ་གྱི་སྤང་བྱ་ཡིན་པའི་ཕྱིར། ཁྱབ་པ་འགྲིག་དེར་ཐལ། ས་བདུན་པའི་བར་ཆད་མེད་ལམ་གྱི་ངོས་སྐལ་གྱི་སྤངས་བྱ་ཡིན་པའི་ཕྱིར། འདོད་ན་མ་ཡིན་པར་ཐལ་
སྒོམ་ལམ་བར་ཆད་མེད་ལམ་ཆེན་པོའི་ཆེན་པོའི་ངོས་སྐལ་གྱི་སྤང་བྱ་ཡིན་པའི་ཕྱིར་ཏེ། ཉན་ཐོས་ཀྱི་སྒོམ་ལམ་བར་ཆད་མེད་ལམ་ཆེན་པོའི་ཆེན་པོའི་ངོས་སྐལ་གྱི་སྤང་བྱ་ཡིན་པའི་ཕྱིར་ཏེ། ཉན་
ཐོས་ཀྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་གྱི་ངོས་སྐལ་གྱི་སྤང་བྱ་ཡིན་པའི་ཕྱིར། དེ་དེར་ཐལ། ཉན་ཐོས་ཀྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་ཆུང་ངུའི་ཆུང་ངུའི་དངོས་གཉེན་བར་
ཆད་མེད་ལམ་ཡིན་པའི་ཕྱིར། གཞན་ཡང། གནས་འགྱུར་མཐར་ཕྱིན་པའི་ཚེ། སངས་རྒྱས་པའི་བྱང་ཆུབ་སེམས་དཔའ་ཡོད་པར་ཐལ། བྱང་ཆུབ་སེམས་དཔའ་གནས་འགྱུར་མཐར་ཕྱིན་པའི་ཚེ་

[110B] གཞན་ཡང་ལོངས་སྐུར་གྱུར་པའི་སྤྲུལ་སྐུ་ཡོད་པར་ཐལ། མཆོག་གི་སྤྲུལ་སྐུ་དེ་ལོངས་སྐུར་གྱུར་པ་ཡིན་པའི་ཕྱིར། ཁྱབ་པ་འགྲིག། མ་གྲུབ་ན། དེ་ཆོས་ཅན། ཁྱོད་
དེར་གྱུར་པ་ཡིན་པར་ཐལ། ཁྱོད་སངས་རྒྱས་པ་དང། ཁྱོད་ལོངས་སྐུར་གྱུར་པ་དུས་མཉམ་པའི་ཕྱིར་ཏེ། ཁྱོད་སངས་རྒྱས་འཕགས་པ་ཡིན་པའི་ཕྱིར། གཞན་ཡང། གང་
ཟག་རང་རྐྱ་ཐུབ་པའི་རྫས་ཡོད་དུ་གརྦུ་པར་འཛིན་པའི་རྟོག་པ་ཆུང་ངུའི་ཆུང་ངུ་ཆོས་ཅན། སྒོམ་སྤངས་ཆེན་པོ་ཡིན་པར་ཐལ། ཐེག་ཆེན་གྱི་སྒོམ་སྤངས་ཆེན་པོ་ཡིན་པའི་ཕྱིར། ཁྱབ་པ་ཁས་དེར་ཐལ་
ཐེག་ཆེན་གྱི་སྒོམ་ལམ་བར་ཆད་མེད་ལམ་ཆུང་ངུའི་ངོས་སྐལ་གྱི་སྤངས་བྱ་ཡིན་པའི་ཕྱིར་ཏེ། ཐེག་ཆེན་གྱི་སྒོམ་ལམ་བར་ཆད་མེད་ལམ་ཆུང་ངུའི་ཆེན་པོའི་ངོས་སྐལ་གྱིར་སྤངས་བྱ་ཡིན་པའི་ཕྱིར་ཏེ་
ས་བཞི་པའི་བར་ཆད་མེད་ལམ་གྱི་ངོས་སྐལ་གྱི་སྤང་བྱ་ཡིན་པའི་ཕྱིར་ཏེ། དེ་དེར་ཐལ། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་རྟོགས་པ་ཆུང་ངུའི་ཆུང་ངུ་ཡོད་པ་
གང་ཞིག་ས་བཞི་པའི་བར་ཆད་མེད་ལམ་དེ། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་རྟོག་པའི་དངོས་གཉེན་བར་ཆད་མེད་ལམ་ཡིན་པའི་ཕྱིར་ཏེ། དེས་དྲངས་
པའི་རྣམ་གྲོལ་ལམ་ལ་གནས་པའི་སེམས་དཔའ་དེས། གང་ཟག་རང་རྐྱ་ཐུབ་པའི་རྫས་ཡོད་དུ་གྲུབ་པར་འཛིན་པའི་རྟོག་པ་སྤངས་པའི་ཕྱིར་ཏེ། རང་དུ་ལྟ་བ་

[111A] །དང་འབྲེལ་ཡོངས་སུ་ཟད། ཞེས་པའི་ལུང་དོན་གྲུབ་པའི་ཕྱིར། རྩ་བར་འདོད་མི་ནུས་ཏེ། སྒོམ་སྤངས་ཉོན་མོངས་ཆུང་ངུའི་ཆུང་ངུ་ཡིན་པའི་ཕྱིར་ཏེ། ཉན་ཐོས་ཀྱི་སྒོམ་སྤང་ཉོན་མོངས་ཆུང་ངུའི་ཆུང་ངུའི་
ཡིན་པའི་ཕྱིར་ཏེ། ཉན་ཐོས་ཀྱི་སྒོམ་ལམ་བར་ཆད་མེད་ལམ་ཆེན་པོའི་ཆེན་པོའི་ངོས་སྐལ་གྱི་སྤང་བྱ་ཡིན་པའི་ཕྱིར་ཏེ། ཉན་ཐོས་གྱི་སྒོམ་ལམ་རྡོ་རྗེ་ལྟ་བུའི་ཏིང་ངེ་འཛིན་གྱི་ངོས་སྐལ་གྱི་སྤང་བྱ་ཡིན་པའི་ཕྱིར་
གཞན་ཡང། དམན་ལམ་སྔོན་དུ་མ་སོང་བའི་ས་བདུན་པའི་སྐད་ཅིག་ཐ་མར་གྱུར་པའི་བར་ཆད་མེད་ལམ་ཆོས་ཅན། ཁྱོད་སྒོམ་ལམ་བར་ཆད་མེད་ལམ་ཆེན་པོའི་ཆེན་པོ་ཡིན་པར་ཐལ། ཁྱོད་རང་
གིས་ངོས་སྐལ་གྱི་སྤངས་བྱར་གྱུར་བའི་བདེན་འཛིན་ཆུང་ངུའི་ཆུང་ངུའི་དངོས་གཉེན་བར་ཆད་མེད་ལམ་ཡིན་པའི་ཕྱིར་ཏེ། དེའི་ངོས་སྐལ་གྱི་སྤང་བྱར་གྱུར་པའི་བདེན་འཛིན་ཆུང་ངུའི་ཆུང་ངུ་ཡོད་པའི་ཕྱིར་
རྟགས་ཁས་འདོད་ན། དེ་ཆོས་ཅན། ཁྱོད་ཐེག་ཆེན་གྱི་སྒོམ་ལམ་བར་ཆད་མེད་ལམ་ཆེན་པོའི་ཆེན་པོ་ཡིན་པར་ཐལ། འདོད་པ་གང་ཞིག་ཐེག་ཆེན་གྱི་སྒོམ་ལམ་བར་ཆད་མེད་ལམ་ཡིན་པའི་ཕྱིར། འདོད་
ན༑ ས་བཅུའི་ཡེ་ཤེས་ཡིན་པར་ཐལ་ལོ། གཞན་ཡང། དེ་ཆོས་ཅན། ཁྱོད་ཀྱི་ངོས་སྐལ་གྱི་སྤང་བྱར་གྱུར་བའི་སྒོམ་སྤང་འབྲིང་ཡོད་པར་ཐལ། ཁྱོད་སྒོམ་ལམ་བར་ཆད་མེད་ལམ་འབྲིང་ཡིན་པའི་ཕྱིར། འདོད་
ན༑ བདེན་འཛིན་ཆུང་ངུའི་ཆུང་ངུ་དེ། དེའི་ངོས་སྐལ་གྱི་སྤང་བྱར་གྱུར་བའི། སྒོམ་སྤང། འབྲིང་ཡིན་པར་ཐལ། འདོད་པའི་ཕྱིར་འདོད་ན། དངོས། ཁོ་ན་རེ། དེ་ཆོས་ཅན། ཁྱོད་རང་གི་ངོས་སྐལ་གྱི་སྤང་བྱར་གྱུར་

[111B] ཁྱོད་བདེན་འཛིན་ཆུང་ངུའི་ཆུང་ངུའི་དངོས་གཉེན་བར་ཆད་མེད་ལམ་ཡིན་པའི་ཕྱིར། ཟེར་ན་མ་ཁྱབ། བདེན་འཛིན་ཆུང་ངུའི་ཆུང་ངུ་
དེའི་ངོས་སྐལ་གྱི་སྤང་བྱར་གྱུར་པའི་བདེན་འཛིན་འབྲིང་ཡིན་པའི་ཕྱིར། གཞན་ཡང། ཁོ་ན་རེ། ཤེས་སྒྲིབ་ཏུ་གྱུར་པའི་ཤེས་པ་མེད་པར་ཐལ། གོང་གི་མཚན་ཉིད་དེ་རྣམས། འཐད་པའི་ཕྱིར། འདོད་ན་
དེ་ཡོད་པར་ཐལ། ཉོན་མོངས་ཅན་མ་ཡིན་པའི་མ་རིག་པ་དེ་དེ་ཡིན་པའི་ཕྱིར། མ་གྲུབ་ན། དེ་ཆོས་ཅན། དེར་ཐལ། ཤེས་སྒྲིབ་གང་ཞིག་ཤེས་པ་ཡིན་པའི་ཕྱིར། དང་པོ་གྲུབ་སྟེ། ཆོས་ཅན་དེའི་ཕྱིར་
གཉིས་པ་དེར་ཐལ། མ་རིག་པ་ཡིན་པའི་ཕྱིར་ཏེ། ཉོན་མོངས་ཅན་མ་ཡིན་པའི་མ་རིག་པ་ཡིན་པའི་ཕྱིར། ཟེར་ན། མ་ཁྱབ་སྟེ། ལས་འབྲས་ལ་རྨོངས་པའི་མ་རིག་པ་ཡིན་ན། མ་རིག་པ་ཡིན་དགོས་
པར་ཐལ། ཉོན་མོངས་ཅན་མ་ཡིན་པའི་མ་རིག་པ་ཡིན་ན། མ་རིག་པ་ཡིན་དགོས་པའི་ཕྱིར། འདོད་ན། སྦྱིན་པ་བཏང་བ་ལས་ལོངས་སྤྱོད་མི་འབྱུང་བར་འཛིན་པའི་སེམས་བྱུང་རྨོངས་པ་ཆོས་ཅན། དེ་དེར་ཐལ་
དེའི་ཕྱིར། འདོད་ན། དེ་ཆོས་ཅན། ཉོན་མོངས་ཅན་གྱི་མ་རིག་པ་ཡིན་པར་ཐལ། འདོད་པ་གང་ཞིག་ཉོན་མོངས་ཅན་ཡིན་པའི་ཕྱིར། འདོད་ན། བདག་མེད་རྟོགས་པའི་རིགས་པ་ཡེ་ཤེས་ཀྱི་འགལ་ཟླ་མི་
མཐུན་ཕྱོགས་སུ་གྱུར་པའི་རིག་པ་ཡིན་པར་ཐལ། འདོད་པའི་ཕྱིར། གཞན་ཡང། ཁོ་ན་རེ། ཤེས་སྒྲིབ་ཏུ་གྱུར་པའི་ཤེས་པ་ཡོད་པར་ཐལ། ཤེས་སྒྲིབ་ཏུ་གྱུར་བའི་མ་རིག་པ་ཡོད་པའི་ཕྱིར། རང་འགྲེལ་ལས། ཤེས་

[112A] །བྱའི་སྒྲིབ་པའི་མཚན་ཉིད་ཅན་མ་རིག་པ་ཙམ་ཀུན་ཏུ་དཔྱོད་པའི་ཕྱིར། ཞེས་གསུངས་པའི་ཕྱིར་ཟེར་ན་མ་ཁྱབ་སྟེ། ཤེས་སྒྲིབ་ཀྱི་མཚན་ཉིད་ཅན་ཉོན་མོངས་པ་ཅན་མ་ཡིན་པའི་མ་རིག་པ་ཙམ་ཀུན་ཏུ་དཔྱད་པའི་
ཕྱིར༑ ཞེས་པ་ལུང་དེའི་དོན་ཡིན་པའི་ཕྱིར། གཞན་ཡང་ཁོ་ན་རེ། ཤེས་སྒྲིབ་ཏུ་གྱུར་པའི་མ་རིག་པ་ཡོད་པར་ཐལ། ཤེས་སྒྲིབ་ཀྱི་མ་རིག་པ་ཡོད་པའི་ཕྱིར། ཟེར་ན་མ་ཁྱབ། དེར་ཐལ། ཊྐ་ཆེན་
ལས༑ སངས་མ་རྒྱས་པའི་འཕགས་པ་རྣམས་ཀྱི་ནི་ཤེས་སྒྲིབ་ཀྱི་མ་རིག་པ་མ་སྤང་པས་རྗེས་ཐོབ་ལ་སྣང་བཅས་ཀྱི་རྟོག་པ་དང། མཉམ་བཞག་ཏུ་སྣང་མེད་དུ་གྱུར་པའི་རེས་འཇོག་ཡོད་ལ། ཞེས་གསུངས་
པའི་ཕྱིར། ཡང་ཁོ་ན་རེ། དེའི་འབྲས་བུ་གཉིས་སྣང་འཁྲུལ་པའི་ཆ་ཐམས་ཅད་ཀྱང་དེར་བསྡུའོ། ཞེས་གསུངས་པ་མི་འཐད་པར་ཐལ། དེའི་སྐབས་ནས་བསྟན་པའི་གཉིས་སྣང་འཁྲུལ་པ་དང་
ཤེས་པའི་གཞི་མཐུན་ཡང་མེད། དེ་དང་གང་ཟག་གི་གཞི་མཐུན་ཡང་མེད་པའི་ཕྱིར། ཟེར་ན་མ་ཁྱབ། དང་པོ་གྲུབ་སྟེ། ཤེས་སྒྲིབ་དང་ཤེས་པའི་གཞི་མཐུན་མེད་པའི་ཕྱིར། གཉིས་པ་གྲུབ་སྟེ། དེ་
དང་གང་ཟག་གི་གཞི་མཐུན་མེད་པའི་ཕྱིར། གཞན་ཡང་ཁོ་ན་རེ། ཤེས་སྒྲིབ་དང་ཤེས་པའི་གཞི་མཐུན་ཡོད་པར་ཐལ། བྱང་སེམས་ས་བཅུ་པའི་རྒྱུད་ཀྱི་སྟོབས་བཅུ་ལ་སོགས་པ་དེ་བཞིན་གཤེགས་
པའི་གསང་བའི་གནས་ཕྲ་མོ་དང། ལས་འབྲས་ཕྲ་ཞིང་ཕྲ་བ་ལ་རྨོངས་བའི་སེམས་བྱུང་རྨོངས་པ་དེ། ཤེས་སྒྲིབ་དུ་གྱུར་པའི་ཤེས་པ་ཡིན་པའི་ཕྱིར། དེར་ཐལ། དེ་ཤེས་སྒྲིབ་གང་ཞིག་དེ་ཤེས་པ་ཡིན་པའི་ཕྱིར། དང་

[112B] དེར་ཐལ། དེ་ཡོད་པའི་ཕྱིར། མ་གྲུབ་ན། བྱང་སེམས་ས་བཅུ་པ་བས་སྟོབས་བཅུ་ལ་སོགས་པའི་དེ་བཞིན་གཤེགས་པའི་གསང་བའི་གནས་ཕྲ་མོ་མངོན་སུམ་དུ་རྟོགས་པར་ཐལ། མ་གྲུབ་པ་དེའི་ཕྱིར་ཟེར་
ན་མ་ཁྱབ། ཡང་ཁོ་ན་རེ། ཤེས་སྒྲིབ་དང་ཤེས་པའི་གཞི་མཐུན་ཡོད་པར་ཐལ། རང་འགྲེལ་ལས། དེ་ལ་མ་རིག་པའི་བག་ཆགས་ནི་ཤེས་བྱ་ཡོངས་སུ་གཅོད་པའི་གེགས་སུ་གྱུར་པ་ཡིན་ལ། འདོད་ཆགས་ལ་སོགས་
པའི་བག་ཆགས་ཡོད་པ་ནི། ལུས་དང་ངག་གི་འཇུག་པ་དེ་ལྟ་བུའི་རྒྱུ་ཡང་ཡིན་ཏེ། མ་རིག་པ་དང་འདོད་ཆགས་ལ་སོགས་པའི། བག་ཆགས་དེ་ཡང་རྣམ་པ་ཐམས་ཅད་མཁྱེན་པ་དང། སངས་
རྒྱས་ཁོ་ན་ལ་ལྡོག་པར་འགྱུར་གྱི་གཞན་དག་ལ་ནི་མ་ཡིན་ནོ། ཞེས་གསུངས་པ་འདིས་ཤེས་སྒྲིབ་དང་ཤེས་པའི་གཞི་མཐུན་ཡོད་པར་གསལ་བར་བསྟན་པའི་ཕྱིར་ཏེ། འདིས་འདོད་ཆགས་ཀྱི་བག་ཆགས་ཀྱིས་
དབང་གིས་དགྲ་བཅོམ་པས་ལུས་ཀྱི་སྤྲེའུ་ལྟར་མཆོང་པའི་ལུས་ཀྱི་གནས་ངན་ལེན་དང། ཞེ་སྡང་གི་བག་ཆགས་ཀྱི་དབང་གིས་དགྲ་བཅོམ་པ་གཞན་ལ་དམོད་མོ་ཟེར་བའི་ངག་གི་གནས་ངན་ལེན་གཉིས་སྤང་བྱར་དངོས་
སུ་བསྟན་ནས། ཤུགས་ལ་རང་རྒྱུ་བདེན་འཛིན་གྱིས་མཐུན་མོངས་མ་ཡིན་པའི་ལག་བརྗེས་བཞག་པ་ལས་བྱུང་ཞིང། རང་ཡུལ་གཟུགས་སོགས་བདེན་གྲུབ་ཏུ་སྣང་བའི་ཡིད་ཤེས། དེ་ཤེས་སྒྲིབ་ཏུ་
གསལ་བར་བསྟན་པའི་ཕྱིར། ཟེར་ན། འགྲེལ་བ་དེས་ལུས་ངག་གི་གནས་ངན་ལེན་དང། སྒྲིབ་པའི་གཞི་མཐུན་ཡོད་པར་དངོས་སུ་བསྟན་པར་ཐལ། འགྲེལ་པ་དེས་ཡིད་ཀྱི་གནས་ངན་ལེན་དང་སྒྲིབ་

[113A] །བའི་གཞི་མཐུན་ཡོད་བར་ཤུགས་ལ་བསྟན་པའི་ཕྱིར་ཏེ། དེས་ཡིད་ཀྱི་གནས་ངན་ལེན་དང་ཤེས་སྒྲིབ་ཀྱི་གཞི་མཐུན་ཡོད་པར་ཤུགས་ལ་བསྟན་པའི་ཕྱིར། རྟགས་ཁས། འདོད་ན་
ལུས་ངག་གི་གནས་ངན་ལེན་དང། སྒྲིབ་པའི་གཞི་མཐུན་ཡོད་པར་ཐལ། འདོད་པའི་ཕྱིར། འདོད་མི་ནུས་ཏེ། ལུས་ངག་གང་རུང་གི་གནས་ངན་ལེན་ཡིན་ན། གཟུགས་ཕུང་ཡིན་དགོས་པའི་ཕྱིར་
སྒྲིབ་པ་ཡིན་ན། གཟུགས་ཕུང་མ་ཡིན་དགོས་པའི་ཕྱིར། གཞན་ཡང། བདེན་འཛིན་ལས་ཕྲ་བའི་མ་རིག་པ་ཡོད་པར་ཐལ། ཤེས་སྒྲིབ་ཏུ་གྱུར་པའི་མ་རིག་པ་ཡོད་པའི་ཕྱིར། འདོད་ན། བདག་མེད་
ལས་ཕྲ་བའི་གནས་ལུགས་མཐར་ཐུག་ཅིག་ཡོད་པར་ཐལ། འདོད་པའི་ཕྱིར། གཞན་ཡང་ཤེས་སྒྲིབ་ཏུ་གྱུར་པའི་གཏི་མུག་ཡོད་པར་ཐལ། ཤེས་སྒྲིབ་ཏུ་གྱུར་པའི་མ་རིག་པ་ཡོད་པའི་ཕྱིར། འདོད་མི་ནུས་
ཏེ༑ གཏི་མུག་ཡིན་ན། ཉོན་སྒྲིབ་ཡིན་དགོས་པའི་ཕྱིར་ཏེ། འདོད་ཆགས་ཞེ་སྡང་གཏི་མུག་གང་རུང་ཡིན་ན། ཉོན་སྒྲིབ་ཡིན་དགོས་པའི་ཕྱིར།    ༈   
ཞེས་སོགས་ཀྱི་སྐབས་སུ་ཁ་ཅིག་ཐེག་ཆེན་སེམས་སྐྱེད་ཀྱིས་ཟིན་པའི་དགེ་རྩ་ཁོང་ཁྲོས་བཅོམ་མི་ནུས་ཏེ། བློ་གྲོས་རྒྱ་མཚོས་ཞུས་པའི་མདོ་ལས། ཇི་ལྟར་རྒྱ་མཚོ་ཆེ་ནང་ཆུ་ཐིག་
ལྷུང༑ ༑རྒྱ་མཚོ་མ་ཟད་བར་དུ་དེ་མི་འཛད། །དེ་བཞིན་བྱང་ཆུབ་རྒྱུར་བསྔོས་དགེ་བ་ཡང། །བྱང་ཆུབ་མ་ཐོབ་བར་དུ་དེ་མི་འཛད། །ཞེས་དང་སྡོང་པོ་བཀོད་པའི་མདོ་ལས། དངུལ་ཆུའི་རིགས་གསེར་དུ་

[113B] ཐེག་ཆེན་སེམས་སྐྱེད་ཀྱིས་ལས་དང་ཉོན་མོངས་པ་ཟད་པར་བྱེད་ཀྱང་
ལས་དང་ཉོན་མོངས་པས་ཐེག་ཆེན་སེམས་བསྐྱེད་ཟད་པར་བྱེད་མི་ནུས་པར་གསུངས་པའི་ཕྱིར་ཟེར་ན། བྱང་ཆུབ་སེམས་དཔེའི་དགེ་རྩ་ཁོང་ཁྲོས་འཇོམས་པ་མེད་པར་ཐལ། ཐེག་ཆེན་སེམས་སྐྱེད་ཀྱིས་ཟིན་
པའི་དགེ་རྩ་ཁོང་ཁྲོས་འཇོམས་པ་མེད་པའི་ཕྱིར། རྟགས་ཁས། འདོད་ན། མདོ་བསྡུད་པ་ལས། །ལུང་བསྟན་མ་ཐོབ་བྱང་ཆུབ་སེམས་དཔའ་གང་ཞིག་གིས། །ལུང་བསྟན་ཐོབ་ལ་སེམས་ཁྲོས་རྩོད་པ་རྩོམ་བྱེད་ན། ཐ་བ་
སྐྱོན་ལྡན་སེམས་ཀྱི་སྐད་ཅིག་ཇི་སྙེད་པ། །དེ་སྙེད་བསྐལ་པར་གཞི་ནས་གོ་ཆ་བགོ་དགོས་སོ། །ཞེས་གསུངས་པ་མི་འཐད་པར་ཐལ། འདོད་པའི་ཕྱིར། རང་ལུགས་ནི། ལུང་དེ་གཉིས་ཀྱི་དོན་ཡོད་དེ། ཐེག་ཆེན་སེམས་
བསྐྱེད་ཀྱིས་ཟིན་པའི་དགེ་རྩ་ལ་ཁོང་ཁྲོ་ལ་སོགས་པའི་གནོད་པ་མ་བྱུང་ན། ཐེག་ཆེན་སེམས་བསྐྱེད་ཀྱིས་ཟིན་པའི་དགེ་རྩའི་རྣམ་སྨིན་གྱི་འབྲས་བུ་ལ་ལོངས་ཇི་ཙམ་སྤྱད་ཀྱང་ཟད་མི་ནུས་པ་ལུང་དང་པོའི་དོན་དང། ཐེག་
ཆེན་སེམས་བསྐྱེད་ཀྱི་ལས་ཉོན་གཉིས་ཟད་པར་བྱེད་ནུས། ལས་ཉོན་གཉིས་ཀྱིས་སེམས་བསྐྱེད་ཟད་པར་བྱེད་མི་ནུས་པ་ལུང་ཕྱི་མའི་དོན་ཡིན་པའི་ཕྱིར། ཁོང་ཁྲོས་དགེ་རྩ་བཅོམ་པའི་དོན་ལ། ཁ་ཅིག་ཁོང་ཁྲོའི་དགེ་རྩའི་
རྣམ་སྨིན་གྱི་ནུས་པ་རྒྱང་རིང་དུ་བྱས་པ་ཙམ་ཡིན་གྱི། ཁོང་ཁྲོས་དགེ་རྩའི་ནུས་པ་གཏན་མེད་དུ་བྱས་པ་མ་ཡིན་པའི་ཕྱིར་ཏེ། ཁོང་ཁྲོས་དགེ་རྩའི་རྣམ་སྨིན་གྱི་ནུས་པ་གཏན་མེད་དུ་བྱེད་མི་ནུས་པའི་ཕྱིར་

[114A] །ཁོང་ཁྲོས་དགེ་རྩའི་རྣམ་སྨིན་གྱི་ས་བོན་ཟད་པར་བྱེད་མི་ནུས་པའི་ཕྱིར། དཔེར་ན། འཇིག་རྟེན་པའི་ལམ་གྱི་སྤང་བྱའི་ས་བོན་ཟད་པར་བྱེད་མི་ནུས་ན། ཁོང་ཁྲོས་དགེ་རྩའི་རྣམ་སྨིན་གྱི་ས་
བོན་ཟད་པར་བྱེད་ནུས་པ་ལྟ་ཅི་སྨོས་པའི་ཕྱིར། ཞེས་གསུངས་པའི་ཕྱིར། འོ་ན། སྦྱོར་ལམ་རྩེ་མོ་ནས་ལོག་ལྟས་དགེ་རྩ་གཅོད་མི་ནུས་པ་དེ་མ་ཡིན་པར་ཐལ། སྦྱོར་ལམ་རྩེ་མོ་ནས་ལོག་ལྟའི་ས་བོན་
མ་སྤང་པའི་ཕྱིར། ཁྱབ་སྟེ། ཁོང་ཁྲོས་དགེ་རྩའི་རྣམ་སྨིན་གྱི་ས་བོན་ཟད་པར་བྱེད་མི་ནུས་ན། ཁོང་ཁྲོས་དགེ་རྩ་རྣམ་སྨིན་གྱི། ནུས་པ་གཏན་མེད་དུ་བྱེད་མི་ནུས་པའི་ཁྱབ་པ་ཡོད་པའི་ཕྱིར། གཞན་ཡང་
སྦྱོར་ལམ་བཟོད་པ་ནས། ལས་ཉོན་གྱིས་དབང་གི་ངན་སོང་དུ་སྐྱེ་བ་མི་ལེན་པ་དེ་མ་ཡིན་པར་ཐལ། སྦྱོར་ལམ་བཟོད་པ་ནས། ལས་ཉོན་གྱི་དབང་གིས་ངན་སོང་དུ་སྐྱེ་བ་ལེན་པའི་ས་བོན་མ་སྤང་པའི་ཕྱིར་
ཁྱབ་པ་འགྲིག་གཞན་ཡང། སོ་སོ་སྐྱེ་བོས་སྟོབས་བཞི་ཚང་བའི་བཤགས་པས། སྲོག་གཅོད་ཀྱི་ལས་ཀྱི་རྣམ་སྨིན་དག་པར་བྱས་པའི་ཚེ་སྲོག་གཅོད་ཀྱི་ལས་ཀྱི་རྣམ་སྨིན་ཡིད་མི་འོང་འབྱིན་པ་ནུས་
མེད་དུ་བྱས་པ་མ་ཡིན་པར་ཐལ། དེའི་ཚེ་སྲོག་གཅོད་ཀྱི་ལས་ཀྱི་ས་བོན་མ་སྤང་པའི་ཕྱིར། ཁྱབ་པ་ཁས། གཞན་ཡང། དགེ་མི་དགེའི་ལས་སྟོབས་ཆེ་བ་རྣམས། རང་ལས་སྟོབས་ཆུང་
པའི་དགེ་མི་དགེའི་ལས་རྣམས་འཇོམས་བྱེད་ཡིན་པར་ཐལ། དགེ་མི་དགེའི་ལས་སྟོབས་ཆེ་བ་རྣམས་ཀྱི། རང་ལས་སྟོབས་ཆུང་བའི་དགེ་མི་དགེའི་ལས་རྣམས་ཀྱི་རྣམ་སྨིན་རྒྱང་རིང་དུ་བྱེད་པ་ཡིན་པའི་ཕྱིར་

[114B] དེར་ཐལ། མཛོད་འགྲེལ་དུ་མདོ་དྲངས་པ་ལས། །ལས་ཀྱི་འཁོར་བར་ལྕི་གང་དང། །ཉེ་བ་གང་དང་གོམ་པ་གང། །སྔོན་བྱས་གང་ཡིན་དེ་དག་ལས། །སྔ་མ་སྔ་མ་རྣམ་སྨིན་འགྱུར། །ཞེས་
གསུངས་པའི་ཕྱིར། ཁ་ཅིག་སྟོང་ཉིད་རྟོགས་པའི་ཤེས་རབ་ཀྱིས་ཟིན་པའི་དགེ་རྩ་ཁོང་ཁྲོས་འཇོམས་མི་ནུས་ཟེར་ན། ཚོགས་ལམ་ཆེན་པོ་ལ་གནས་པའི་སེམས་དཔའི་རྒྱུད་ཀྱི་དགེ་རྩ་ཁོང་ཁྲོས་འཇོམས་པ་མེད་
པར་ཐལ། སྟོང་ཉིད་རྟོགས་པའི་ཤེས་རབ་ཀྱིས་ཟིན་པའི་དགེ་རྩ་ཁོང་ཁྲོས་འཇོམས་པ་མེད་པའི་ཕྱིར། འདོད་ན། བྱང་སེམས་ཀྱི་ཚོགས་ལམ་ཆེན་པོ་ནས་མྱུར་པོར་སྦྱོར་ལམ་དུ་འཕོ་ནུས་པ་གཅིག་གིས་
ལུང་བསྟན་ཐོབ་པའི་བྱང་ཆུབ་སེམས་དཔའ་ལ་ཁྲོས་ན་ཁྲོས་སེམས་ཀྱིས་བསྐལ་པར་སྦྱོར་ལམ་དུ་འཕོ་མི་ནུས་པ་གཞི་ནས་ལམ་ལ་སློབ་དགོས་པ་ལྟ་བུའོ། ཞེས་གསུངས་པ་མི་འཐད་པར་ཐལ། འདོད་
པའི་ཕྱིར། གཉིས་པ་ལ། རང་ལུགས་བཞག་པ་ལ། ཁོང་ཁྲོས་གཞོམ་བྱའི་དགེ་རྩ་ངོས་བཟུང་བ་དང། ཁོང་ཁྲོས་དགེ་རྩ་གཞོམ་པའི་རྟེན་གྱི་གང་ཟག་བཤད་པ་དང། ཁོང་ཁྲོས་དགེ་རྩ་གཞོམ་
པའི་དོན་བཤད་པ་དང་གསུམ། དང་པོ་ལ། ཁོང་ཁྲོས་གཞོམ་བྱའི་དགེ་རྩ་དེ་ཡིན་ན། བསོད་ནམས་ཀྱི་ཚོགས་ཀྱིས་བསྡུས་པའི་དགེ་རྩ་ཡིན་དགོས་ཏེ། སྤྱོད་འཇུག་ལས། སྐལ་པ་སྟོང་དུ་བསགས་

[115A] །པའི༑ ༑སྦྱིན་དང་བདེ་གཤེགས་མཆོད་ལ་སོགས། །ཞེས་དང། འདིར་ཡང། །གང་ཕྱིར་རྒྱལ་སྲས་རྣམས་ལ་ཁྲོས་པ་ཡིས། །སྦྱིན་དང་ཁྲིམས་འབྱུང་དགེ་བ་སྐལ་བ་བརྒྱ། །ཞེས་སྦྱིན་སོགས་ཀྱིས་བསྡུས་པའི་དགེ་རྩར་གསུང་
ཞིང༑ རང་འགྲེལ་ལས་ཀྱང། དེ་ཙམ་ཞིག་སྐྱེས་པས་ཀྱང་བསོད་ནམས་ཀྱི་ཚོགས། སྔར་བཤད་པའི་སྦྱིན་པ་དང། ཚུལ་ཁྲིམས་ཀྱི་ཕ་རོལ་ཏུ་ཕྱིན་པ་གོམས་པར་བྱས་བ་ལས་སྐྱེས་པ་རྣམས་འཇོམས་པར་ནུས་ན། ཞེས་བསོད་ནམས་
ཀྱི་ཚོགས་ཀྱི་བསྡུས་པར་བཤད་པའི་ཕྱིར་དང། ཊྐ་ཆེན་ལས། བདག་མེད་ལེགས་པར་རྟོགས་པའི་དགེ་རྩ་ལ་མ་ཡིན་ནམ་སྙམ་ན། དཔྱད་པར་བྱའོ། ཞེས་གསུངས། གཉིས་པ། ཁོང་ཁྲོས་དགེ་རྩ་འཇོམས་པའི་རྟེན་གྱི་གང་ཟག་
ལ་དུ་མ་ཡོད་དེ། བྱང་སེམས་སྟོབས་ཆེ་བས་སྟོབས་ཆུང་བ་ལ་ཁྲོས་པ་བྱང་སེམས་སྟོབས་ཆུང་བས་བྱང་སེམས་སྟོབས་ཆེ་བ་ལ་ཁྲོས་པ་དང། བྱང་སེམས་སྟོབས་མཉམ་པས། མཉམ་པ་ལ་ཁྲོས་པ་དང། བྱང་སེམས་མ་ཡིན་
པའི་གང་ཟག་གིས་བྱང་སེམས་ལ་ཁྲོས་པ་དང། བྱང་སེམས་ཀྱིས་བྱང་སེམས་མ་ཡིན་པའི་གང་ཟག་ལ་ཁྲོས་པ་དང། བྱང་སེམས་མ་ཡིན་པའི་གང་ཟག་གིས་བྱང་སེམས་མ་ཡིན་པའི་གང་ཟག་གཞན་ལ་ཁྲོས་པ་ལ་སོགས་པ་དྲུག་
ཡོད་པའི་ཕྱིར་ཏེ། དེ་ཡང་བྱང་སེམས་སྟོབས་ཆེ་བས། སྟོབས་ཆུང་བ་ལ་ཁྲོས་ན། བསྐལ་པ་བརྒྱར་བསགས་པའི་དགེ་རྩ་འཇོམས་ནུས་པ་ཡིན་ཏེ། །གང་ཕྱིར་རྒྱལ་སྲས་རྣམས་ལ་ཁྲོས་པ་ཡིས། །སྦྱིན་དང་ཁྲིམས་འབྱུང་དགེ་བ་སྐལ་
པ་བརྒྱར། །བསགས་པ་སྐད་ཅིག་གིས་འཇོམས་དེའི་ཕྱིར། །མི་བཟོད་ལས་གཞན་སྡིག་པ་ཡོད་མ་ཡིན། །ཞེས་འཇུག་པ་རྩ་འགྲེལ་ལས་གསུངས་པ་དེ། བྱང་སེམས་སྟོབས་ཆེ་བས་བྱང་སེམས་སྟོབས་ཆུང་བ་ལ་ཁྲོས་པའི་

[115B] བྱང་སེམས་སྟོབས་ཆུང་བས། བྱང་སེམས་སྟོབས་ཆུང་བ་ལ་ཁྲོས་པ་དང། བྱང་སེམས་སྟོབས་མཉམ་བས། མཉམ་པ་ལ་ཁྲོས་པ་གཉིས། ལུང་ལ་བརྟེན་ནས་དཔྱད་པར་བྱ་བ་ཡིན་ཞིང། དེ་ཡང་ལུང་བསྟན་མ་
ཐོབ་པའི་བྱང་སེམས་ཀྱིས། ལུང་བསྟན་ཐོབ་པའི་བྱང་སེམས་ལ་ཁྲོས་ན། ཁྲོས་སེམས་ཀྱིས་སྐལ་པར་གཞི་ནས་ལམ་ལ་སློབ་དགོས་པ་ཡིན་ཏེ། མདོ་བསྡུད་པ་ལས། །ལུང་བསྟན་མ་ཐོབ་བྱང་ཆུབ་སེམས་དཔའ་གང་ཞིག་གི་ཞེས་སོགས་གསུང་
པའི་ཕྱིར། བྱང་སེམས་མ་ཡིན་པའི་གང་ཟག་གིས་བྱང་སེམས་ལ་ཁྲོས་ན། སྐལ་པ་སྟོང་དུ་བསགས་པའི་དགེ་རྩ་འཇོམས་ནུས་ཏེ། སྤྱོད་འཇུག་ལས། །སྐལ་པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་མཆོད་ལ་སོགས། །ལེགས་
བྱས་གང་ཡིན་དེ་དག་ཀྱང། །ཁོང་ཁྲོ་གཅིག་གིས་འཇོམས་པར་བྱེད། །ཞེས་གསུངས་པ་དེ་བྱང་སེམས་མ་ཡིན་པའི་གང་ཟག་གིས་བྱང་སེམས་ལ་ཁྲོས་པའི་དབང་དུ་བྱས་ནས་གསུངས་པའི་ཕྱིར། བྱང་སེམས་ཀྱིས་བྱང་སེམས་མ་ཡིན་པའི་གང་
ཟག་ལ་ཁྲོས་པ་དང། བྱང་སེམས་མ་ཡིན་པའི་གང་ཟག་གིས་བྱང་སེམས་མ་ཡིན་པའི་གང་ཟག་ལ་ཁྲོས་པ་རྣམས་ལུང་ལ་བརྟེན་ནས་དཔྱད་པར་བྱ་བ་ཡིན་ཞིང། དེ་ལ་ཡང་དུ་མ་ཡོད་དེ། བཅས་ལྡན་དགེ་སློང་གིས་རང་གི་གྲོགས་ཚངས་པ་
མཚུངས་པར་སྤྱོད་པ་གཅིག་ལ། ཁོང་ཁྲོ་སྐད་ཅིག་མ་གཅིག་སྐྱེས་ན། རང་གིས་ཁྱབ་པར་ནོན་པའི་འོག་གཞི་གསེར་གྱི་འཁོར་ལོ་ལ་ཐུག་པའི་རྡུལ་ཕྲ་རག་གི་གྲངས་དང་མཉམ་པའི་འཁོར་ལོས་སྒྱུར་བའི་རྒྱལ་སྲིད་སྟོང་འགྱུར་དུ་འགྱུར་བའི་
ལས་བསགས་པ་འཇོམས་པར་ཐམས་ཅད་ཡོད་སྨྲ་བའི་གཞུང་སླབ་བཏུས་སུ་གྲངས་པ་ལས། བཤད་པའི་ཕྱིར། དེས་ན་ཐར་པ་དོན་གཉེར་གྱི་གང་ཟག་གིས། ཁོང་ཁྲོ་དགག་རིགས་ཏེ། ཁོང་ཁྲོ་དེ་རྣམ་སྨིན་ཡིད་མི་འོང་འབྱིན་པ་ལ་སོགས་

[116A]༄༅། །པ་མི་དགེ་པའི་འབྱུང་གནས་དང། བཟོད་པ་དེ་ཡོན་ཏན་ཐམས་ཅད་ཀྱི་འབྱུང་ཁུང་ཡིན་པའི་ཕྱིར། གསུམ་པ་ཁོང་ཁྲོས་འཇོམས་པའི་དོན་ནི། ཁོང་ཁྲོ་རང་གི་གཞོམ་བྱར་གྱུར་པའི་དགེ་རྩའི་རྣམ་སྨིན་
འབྱིན་པ་ལ་གནོད་པ་བྱས་པ་དེ། ཁོང་ཁྲོས་དགེ་རྩ་འཇོམས་པའི་དོན་ཡིན། ཁོང་ཁྲོས་གནོད་པ་བྱས་ཚུལ་ལོ། །ཟག་པ་ཆུང་ངུ་འབྲིང་ཆེན་པོ་གསུམ་དུ་ཡོད། སྦྱོར་བ་ན། དགེ་རྩ་འཇོམས་པ་ལ་
ཁོང་ཁྲོ་ལས་སྟོབས་ཆེ་བའི་སྡིག་པ་གཞན་ཡོད་པ་མ་ཡིན་སྟེ། ཁོང་ཁྲོ་སྐད་ཅིག་མ་གཅིག་སྐྱེས་ན། བསྐལ་པ་བརྒྱར་བསགས་པའི་སྦྱིན་སོགས་ཀྱིས་བསྡུས་པའི་དགེ་རྩ་འཇོམས་ནུས་པའི་ཕྱིར་
ལེགས་པར་བཤད་པའོ།། །།དགེའོ།།    ༈    གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང། །ཚིག་གི་ཟེགས་མ་རེས་ཀྱང་དུག་གསུམ་གྱི།།
དྲི་མ་ཡོངས་འཁྲུད་ལེགས་བཤད་བདུད་རྩི་འདི། །དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །གདངས་ཏེ་རྒྱུད་ལྔའི་འགྲོ་བ་མ་ལུས་པ། །ངེས་
ལེགས་ནོར་བུའི་མཛོད་ལ་དབང་འབྱོར་ཤོག། །།ཅེས་དགེ་བསྔོའི་པར་བྱང་སྨོན་ཚིག་ཏུ་འཀྱའི་དགེ་སྦྱོང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་པའོ་



