༄༅། ། སྤྱི་འགྲོའི་རྗེས་གནང་གི་བཤད་
པ་བཞུགས་སོ་ ། ། ༄༅། །བདེ་ཆེན་ཞི་བའི་དབྱིངས་ལས་མ་གཡོས་པར། །གང་འཚམ་ཐབས་ཀྱིས་བརྟེན་ཅིང་མཆོད་པ་ཡི། །སྒྲུབ་པ་པོ་ལ་དངོས་གྲུབ་སྩོལ་མཛད་པའི། །

[199A]༄༅། །ཡི་དམ་ལྷ་ཚོགས་རྣམས་ལ་གུས་པས་འདུད། །དེ་ལ་འདིར་ཡི་དམ་དང་ཆོས་སྐྱོང་གི་རྗེས་གནང་བསྐུར་བའི་སྐབས་སུ། སློབ་མའི་ཀུན་སློང་འཆོས་ཚུལ་མདོ་ཙམ་
དགོད་པ་ནི། ཐོག་མར་རྗེས་གནང་གང་བསྐུར་བ་ན། དེའི་བདག་མདུན་བསྒྲུབ་པ་སོགས་སྔོན་དུ་བཏང། སློབ་མ་རྣམས་ཁྲུས་བྱས་ཤིང། ཕྱག་འཚལ་ཏེ་གྲལ་ལ་
འཁོད་པ་ལ་མེ་ཏོག་བཀྱེ་བསྡུ་བྱས་ཆར་བ་དང་སློབ་དཔོན་གྱིས། སེམས་ཅན་ཐམས་ཅད་ཀྱི་དོན་དུ་བླ་ན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་མྱུར་བ་ཉིད་དུ་ཐོབ་པར་
བྱ༑ དེའི་ཕྱིར་དུ་རྒྱལ་བ་ཚེ་དང་ཡེ་ཤེས་དཔག་ཏུ་མེད་པ་སོགས་ལྷ་ཆེ་གེ་མོའི་རྗེས་གནང་ཟབ་མོ་ཞུ་སྙམ་པ་མཛོད་ལ། ཐོག་མར་མཎྚལ་འབུལ་བར་ཞུ་ཞེས་བརྗོད་དེ་མཎྚལ་འབུལ་དུ་གཞུག་
དེ་ནས་ཇི་སྐད་དུ། བླ་མ་ལྔ་བཅུ་པ་ལས། མདུན་དུ་དུལ་བར་འདུག་པ་དང། གོས་སོགས་ཚུལ་ནི་བསྡམས་པ་དང། པུས་བཙུག་ཐལ་མོ་སྦྱར་བ་ཡི། ཉན་སོགས་
འདོད་པས་གསོལ་གསུམ་གདབ། ཞེས་གསུངས་པ་ལྟར་བླ་མའི་མདུན་དུ་ཞི་ཞིང་དུལ་པའི་སྤྱོད་ལམ་གྱིས་འདུག་ཅིང་ཤིན་དུ་གུས་པའི་ཡིད་ཀྱིས་གསོལ་བ་ལན་གསུམ་དུ་གདབ་དགོས་པ་ཡིན་པས་
གསོལ་བ་འདེབས་པ་འདིའི་རྗེས་བཟློས་མཛོད། ཅེས་བརྗོད་གསོལ་འདེབས་ཀྱི་ཚིག་རྗེས་བཟློས་བྱེད་དུ་གཞུག་དེ་ནས་སྤྱོད་འཇུག་ལས། རྣལ་འབྱོར་འདི་ནི་ཤིན་དུ་བརྙེད་པ་དཀའ་
སྐྱེས་བུའི་དོན་གྲུབ་ཐོབ་པར་འགྱུར་བ་ལ། གལ་ཏེ་འདི་ལ་ཕན་པ་མ་གྱུར་ན། ཕྱིས་འདི་ཡང་དག་འབྱོར་བ་ག་ལ་འགྱུར། ཞེས་གསུངས་པ་ལྟར། རང་ཅིག་རྣམས་ཀྱིས་ཤིན་དུ་

[199B] དལ་འབྱོར་ལ་སྙིང་པོ་ཅིག་མ་བླངས་ན་འཁོར་བ་སྡུག་བསྔལ་གྱི་རྒྱ་མཚོ་འདིར་སྡུག་བསྔལ་མུ་མཐའ་མེད་པར་མྱོང་དགོས་ཤིང། །
ཕྱིས་སུ་རྟེན་བཟད་འདི་ལྟ་བུ་འཐོབ་པ་ཡང་ཤིན་དུ་དཀའ། དེ་ཡང་ལས་ཉོན་གྱི་དབང་གིས་འཁོར་བ་འདིར་སྐྱེ་བ་བླངས་ཕྱིན་སྡུག་བསྔལ་གྱི་རང་བཞིན་ལས་མ་འདས་སྟེ། དམྱལ་བ་ལ་ཚ་གྲང་གི་
སྡུག་བསྔལ། ཡི་དྭགས་ལ་བཀྲེས་ཤིང་སྐོམས་པའི་སྡུག་བསྔལ། དུད་འགྲོ་ལ་གླེན་ལྐུག་གི་སྡུག་བསྔལ། མི་ལ་འཚོལ་ཁྲོ་དང་ངལ་དུབ་སོགས་ཀྱི་སྡུག་བསྔལ། ལྷ་མ་
ཡིན་ལ་འཐབ་རྩོད་དང་འཁྲུགས་ལོངས་ལ་བརྟེན་པའི་སྡུག་བསྔལ། ལྷ་ལ་འཆི་འཕོ་ལྟུང་བ་ལ་སོགས་པའི་སྡུག་བསྔལ་ཡོད་པས། འཁོར་བའི་གནས་ཁབ་ཀྱི་རྩེ་མོ་ན་ཡང། བདེ་
བའི་གོ་སྐབས་ཅུང་ཟད་ཙམ་ཡང་མེད་པས། མདོ་དྲན་པ་ཉེར་བཞག་ལས། སེམས་ཅན་དམྱལ་བ་དམྱལ་མེས་ཉམས། ཡི་དྭགས་བཀྲེས་ཤིང་སྐོམས་པས་ཉམས། དུད་འགྲོ་
གཅིག་ལ་གཅིག་ཟས་ཉམས། མི་དག་འཚོ་བ་ཐུངས་པས་ཉམས། ལྷ་དག་པག་མེད་པ་ཡིས་ཉམས། འཁོར་བ་ཁབ་ཀྱི་རྩེ་མོ་ན། བདེ་བ་ནམ་ཡང་ཡོད་མ་ཡིན་
ཞེས་གསུངས། དེས་ན་ད་རེས་ཀྱི་རྟེན་འདི་ལ་སྙིང་པོ་ཅིག་བླངས་དགོས་ལ། དེ་ཡང་ཚེ་འདིའི་ཕུན་ཚོགས་དང། ཕྱི་མའི་མངོན་མཐོ་སོགས་བསྒྲུབ་པའི་སྙིང་པོ་བླངས་པར་མི་འགྱུར་
བས༑ དམ་པའི་ཆོས་བསྒྲུབ་པའི་སྒོ་ནས་སྙིང་པོ་ལེན་དགོས། དམ་པའི་ཆོས་ལ་ཐེག་པ་ཆེ་ཆུང་གི་ཆོས་གཉིས་སུ་ཡོད་པ་ལས། ཐེག་པ་ཆུང་ངུའི་ཆོས་ལ་བསྒྲུབ་པ་སྙིང་པོར་

[200A]༄༅། །བྱས་ན་འཁོར་བའི་སྡུག་བསྔལ་ལས་ཐར་པའི་ཐར་པ་འཐོབ་མོད་ཀྱང། རང་དོན་ཡོངས་སུ་མ་རྫོགས་ཤིང། གཞན་དོན་ཉི་ཚེ་བ་ལས་མི་འགྲུབ་པས་དོན་གཉིས་
ལྷུན་གྲུབ་ཏུ་མི་འབྱུང། ཐེག་པ་ཆེན་པོའི་ཆོས་ལ་བསྒྲུབ་པ་སྙིང་པོར་བྱས་ནས་རང་གཞན་གྱི་དོན་གཉིས་མཐར་ཕྱིན་པར་འགྱུར་བས། ཕར་ཕྱིན་བསྡུས་པ་ལས། འཇིག་རྟེན་དོན་སྒྲུབ་
ཚུལ་ལ་མཐུ་མེད་པའི། །ཐེག་པ་གཉིས་པོ་གཏན་དུ་སྤངས་བྱ་ཤིང། །ཐུབ་རྒྱལ་ཐེག་པ་རྗེས་སུ་བསྟན་པ་ལ། །གཞན་ཕན་རོ་གཅིག་རང་བཞིན་དང་པོར་འཇུག་ཞེས་གསུངས་
པ་ལྟར༑ ༑ཐེག་པ་ཆེན་པོའི་ཆོས་ལ་འཇུག་དགོས། དེ་ལ་ཡང་རྒྱུ་ཕ་རོལ་ཏུ་ཕྱིན་པའི་ཐེག་པ་དང། འབྲས་བུ་རྡོ་རྗེ་ཐེག་པའི་ཆོས་གཉིས་སུ་ཡོད་པ་ལས། སྔ་མ་ལ་བརྟེན་ན་སངས་
རྒྱ་བ་ལ་བསྐལ་ཆེན་གྲངས་མེད་གསུམ་ལ་སོགས་པའི་བར་ཚོགས་ཡུན་རིང་པོར་བསགས་དགོས་ཤིང། མཐར་སྔགས་ལམ་ལ་མ་བརྟེན་པར་སངས་རྒྱ་མི་ནུས། རྡོ་རྗེ་ཐེག་པ་ལ་བརྟེན་ན་བསྐལ་
ཆེན་གྲངས་མེད་གསུམ་ལ་སོགས་པའི་ཡུན་ལ་མ་ལྟོས་པར་ཚོགས་རྫོགས་ནུས་ཤིང། རྡོ་རྗེ་ཐེག་པ་མ་ཡིན་པའི་ལམ་གཞན་ལ་བརྟེན་ནས་དོན་གཉིས་ལྷུན་གྱིས་གྲུབ་པའི་གོ་འཕང་མཆོག་བདེ་བླག་ཏུ་ཐོབ་པར་
མི་ནུས་པ། ལམ་རིམ་ལས། དེ་ལྟར་མདོ་སྔགས་གཉིས་ཀའི་ལམ་ཐུན་མོངས་པ་རྣམས་ལ་སྦྱངས་པའི་འོག་ཏུ་ནི་གདེན་མི་ཟ་བར། སྔགས་ལ་འཇུག་པར་བྱ་སྟེ་ལམ་དེ་ཆོས་གཞན་རྣམས་
ལས་ཚེས་དཀོན་པ་མྱུར་དུ་ཚོགས་གཉིས་རྫོགས་པར་བྱེད་པའི་ཕྱིར། ཞེས་གསུངས་པ་ལྟར་ཡིན། དེས་ན་རྡོ་རྗེ་ཐེག་པའི་ལམ་ལ་བརྟེན་ནས་མཆོག་གི་གོ་འཕང་བསྒྲུབ་པ་ནི། སྙིང་པོ་ལེན་

[200B] དེ་ཡང་ཡི་དམ་གྱི་ལྷ་དང་ཆོས་སྐྱོང་ཁྱད་པར་བ་རེ་ལ་བརྟེན་དགོས་པ་ཡིན་པས། ཡི་དམ་ལྷ་ཆེ་གེ་མོ་འམ་ཆོས་སྐྱོང་ཆེ་གེ་མོ་ལ་བརྟན་ནས་རྣལ་འབྱོར་གྱི་རྟེན་ལ་སྙིང་
པོ་བླངས་སྙམ་པའི་མོས་པ་དང་ལྡན་པས། མདུན་གྱི་གཏོར་མ་འམ་ཚོམ་བུ་གང་ཡིན་པ་འདི་ཡི་དམ་ཆོས་སྐྱོང་ཆེ་གེ་མོ་དངོས་ཡིན་སྙམ་པ་དང། དེའི་སྟེང་གི་ནམ་མཁར་རྩ་རྒྱུད་ཀྱི་བླ་མ་ཡི་དམ་སངས་
རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོངས་བསྲུངས་མའི་ཚོགས་སྤྲིན་གྱི་ཕུང་པོ་འཐིབ་པ་ལྟར་བཞུགས་པར་མོས་ནས། དེ་རྣམས་ཀྱི་དྲུང་དུ་དཀོན་མཆོག་གསུམ་ལ་སྐྱབས་སུ་འགྲོ་བ་དང་ཐོག་མེད་
ནས་བསགས་པའི་སྡིག་པ་བཤགས་པ་དང། རང་གཞན་སྐྱེ་འཕགས་ཐམས་ཅད་ཀྱི་དུས་གསུམ་དུ་བསགས་པའི་དགེ་བ་ལ་རྗེས་སུ་ཡི་རང་བ་སྔོན་དུ་བཏང་ནས། སེམས་ཅན་ཐམས་ཅད་ཀྱི་དོན་
དུ་ཡི་དམ་མམ་ཆོས་སྐྱོང་ཆེ་གེ་མོའི་རྗེས་སུ་གནང་བ་ཟབ་མོ་ཞུས་སྟེ། དེ་ཉིད་ཡི་དམ་གྱི་ལྷ་འམ་ཆོས་སྐྱོང་དུ་བཟུང་སྙམ་པ་མཛོད་ལ། འདིའི་རྗེས་བཟློས་མཛོད་ཅེས་བརྗོད་ལ། དཀོན་
མཆོག་གསུམ་ལ་བདག་སྐྱབས་མཆི། ཞེས་སོགས་རྗེས་བཟློས་བྱེད་དུ་གཞུག་དེ་ནས་མཎྚལ་བསྟན་པ་རྗེས་གནང་གི་གཞི་བསྒྲུབ་པའི་སླད་དུ་སློབ་མ་ལྟར་བསྐྱེད་པ། ཐུན་མོངས་མ་
ཡིན་པའི་གསོལ་བ་འདེབས་པ། སྐུ་གསུང་ཐུགས་སམ་ལུང་གསུམ་གྱི་ཆིངས་སོགས་རང་རང་གི་ཡིག་ཆ་ནས་འབྱུང་བ་བཞིན་གྱི་རྗེས་སུ་གནང་བ་རྣམས་རིམ་པ་བཞིན་བྱའོ། ། ཅེས་པ་འདི་ནི་བདེ་ཐང་སྤྲུལ་
སྐུ་པཎྜི་ཏ་ཆོས་རྗེ་བློ་བཟང་ཚུལ་ཁྲིམས་རྣམ་རྒྱལ་གྱིས་འདི་ལྟ་བུ་ཞིག་དགོས་ཞེས་བཀའི་བསྐུལ་བ་ལྟར་གྱི་ན་པ་ །



