༄༅། །སྲད་རྒྱུད་ལུགས་ཀྱི་བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་དམིགས་རིམ་བརྗེད་བྱང་དུ་བཀོད་པ་ཟབ་ལམ་ནོར་བུའི་གན་མཛོད་ཅེས་བྱ་བ་བཞུགས་སོ།།

[001A] །ན་མོ་གུ་རུ་སུམ་ཏི་ཀཱི་རྟི་ཡེ། དེ་ལ་དགའ་ལྡན་ལྷ་བརྒྱ་མ་ཞེས་ཡོངས་སུ་གྲགས་པའི་བླ་མའི་རྣལ་འབྱོར་ད་ལྟ་ཐམས་ཅད་ཀྱིས་
འདོན་བཞིན་པ་ཡིན་པས་ཤིན་ཏུ་སླ་བ་ཞིག་ཡིན་སྙམ་པ་སེམས་ལ་འཆར་མཁན་ཡོད། སྙན་རྒྱུད་ཀྱི་གདམས་ངག་རྗེ་བཙུན་འཇམ་པའི་དབྱངས་ཀྱིས་རྗེ་བླ་མ་ལ་གདམས་
ངག་འདི་འདྲ་རྗེས་འཇུག་རྣམས་ཀྱིས་ཉམས་སུ་བླང་ན་དོན་ཆེ་ཞེས་གནང། མཁས་གྲུབ་ཆིག་རྒྱུད་དང་བ་སོ་ཆིག་རྒྱུད་ཀྱི་བླ་མའི་རྣལ་འབྱོར་དབེན་ས་པ་ལ་གྲགས་ཆེ་
འདི་རྗེས་སློབ་མ་གཞན་དང་གཞན་ལའང་གནང་སྟེ་བུ་ཆེན་ཐམས་ཅད་ལ་རྣལ་འབྱོར་འདིའི་ཉམས་ལེན་ཡོད་ཀྱང་རྗེ་ཤེས་རབ་སེངྒེ་ནས་སྲས་རྒྱུད་ལ་རིམ་པར་བརྒྱུད་དེ་ཀུན་

[002A]༄༅། །མཁྱེན་འཇམ་དབྱངས་བཞད་པའི་བར་དུ་བྱུང་བས་སྲད་རྒྱུད་ལུགས་ཀྱི་བླ་མའི་རྣལ་འབྱོར་ཟེར། པཎ་ཆེན་དགེ་འདུན་
གྲུབ་ཀྱིས་ཀྱང་སྣར་ཐང་རྒྱབ་རི་བྱང་ཆེན་སྒང་གི་སྒྲུབ་གནས་སུ་བཞུགས་སྐབས་ཤར་ཕྱོགས་ནས་སྤྲིན་དཀར་པོ་ཞིག་ཐོལ་གྱིས་བྱུང་བའི་རྐྱེན་གྱིས་རྗེ་ཡབ་སྲས་དྲན་ཏེ། ཤར་
གངས་རི་དཀར་པོའི་རྩེ་མོ་ན། །སྤྲིན་དཀར་པོ་གནམ་ལ་བསྙེགས་འདྲ་བ། །དེ་མཐོང་བའི་མོད་ལ་བླ་མ་དྲན། །དྲིན་བསམ་ཞིང་བསམ་ཞིང་དད་པ་སྐྱེས། །
འབྲོག་དགེ་ལྡན་རྣམ་པར་རྒྱལ་པ་དེར། །མཚན་བརྗོད་པར་དཀའ་བའི་དྲིན་པོ་ཆེ། །ཕ་བློ་བཟང་གྲགས་པ་ཡབ་སྲས་བཞུགས། །ཞེས་གསུང་མགུར་གནང་བ་ནི་

[002B] ཀུན་མཁྱེན་འཇམ་དབྱངས་བཞད་པ་ལས་ཐང་སག་པ་དངོས་གྲུབ་རྒྱ་མཚོ་དང། དེ་གཉིས་ཀ་ལས་འཇམ་
དབྱངས་བདེ་བའི་རྡོ་རྗེའམ་མཚན་དངོས་འཇམ་དཔལ་རྒྱ་མཚོས་གསན་ཏེ་ཁྲིད་ཡིག་རྒྱས་པ་ཙིནྟ་མ་ཎིའི་ཕྲེང་མཛེས་ཞེས་པ་མཛད་པས་ཁ་ཅིག་མཚན་ལ་བརྟེན་ནས་རྒྱལ་བ་འཇམ་དཔལ་རྒྱ་མཚོར་འཁྲུལ་བ་ཡོད། དེ་ཡན་རྒྱལ་སྲས་མེར་གན་པ་
དང༑ ཀུན་མཁྱེན་གོང་མའི་ཟིན་བྲིས་ཉུང་དུ་ལས་ཡི་གེ་མེད། འཇམ་དབྱངས་བདེ་བའི་རྡོ་རྗེ་ལས་མཁན་ཆེན་དགེ་འདུན་རྒྱ་མཚོ་དང། དེ་ལས་སྐྱབས་མགོན་རྡོ་རྗེ་འཆང་གིས་གསན་ཏེ་འདུ་ཁང་ནས་ཚོགས་མང་ལ་གནང་བ་ཐོབ་
ཡང་ཁྲི་ནམ་མཁའ་བཟང་གིས་འཇམ་དབྱངས་བདེ་བའི་རྡོ་རྗེ་ལས་གསན། ཁྲི་ནམ་མཁའ་བཟང། མཁན་ཆེན་དགེ་འདུན་རྒྱ་མཚོ། སྐྱབས་མགོན་རྡོ་རྗེ་འཆང་གསུམ་ཀ་ལས་འཇམ་དབྱངས་བླ་མ་ཁྲི་བསོད་ནམས་དབང་རྒྱལ་བས་
གསར། དེ་ལས་བླ་མ་འཇམ་དབྱངས་པའི་ཡི་གེའི་སྟེང་ནས་བཤད་པ་རྒྱས་པར་ཐོབ་པས་དེ་ལྟ་བུའི་བརྒྱུད་པ་དམ་པ་བར་མ་ཆད་པ་ལས་འོང་བའི་གདམས་པ་ཉམས་སུ་ལེན་བ་ལ་ཐོག་མར་གནས་ཁང་བྱི་དོར་བྱས་ནས་སྐུ་གསུང་ཐུགས་ཀྱི་རྟེན་སྤྱི་
དང༑ ཁྱད་པར་རྗེ་བླ་མའི་སྐུ་བྲིས་འབུར་ཅི་རིགས་དམིགས་རྟེན་དུ་དགྲམ། དེའི་སྤྱན་སྔར་མཆོད་བ་གཡོ་མེད་ཅིང་བཀོད་པ་མཛེས་པར་བཤམས་པ་གཉིས་ལས་ཁྲིད་ཀྱི་སྐབས་དང་འདྲ། སྟན་བདེ་བར་ཚུལ་དང་མཐུན་བར་འཁོད་དེ་

[003A]༄༅། །སྐྱབས་འགྲོ་སེམས་བསྐྱེད་བདེ་ལམ་ལྟར་ཡང་རུང། འདི་རང་གི་ལུགས་ལ་མདུན་གྱི་ནམ་མཁའ་པདྨའི་སྡོད་བོ་ཡལ་ག་ལོ་འདབ་རྒྱས་པའི་རྩེ་མོར་པདྨ་འདབ་མ་བཞི་པའི་ལྟེ་བར་སེངྒེ་ཆེན་པོ་
བརྒྱད་ཀྱིས་བཏེག་པའི་རིན་པོ་ཆེའི་ཁྲིའི་སྟེང་དུ་སྐྱབས་གནས་ཀུན་འདུས་ཀྱི་ངོ་བོ་ཆོས་ཀྱི་རྒྱལ་བོ་ཙོང་ཁ་པ་ཆེན་བོ་ལ་དངོས་དང་བརྒྱུད་བའི་བླ་མ་རྣམས་ཀྱིས་བསྐོར་བ། ཤར་གྱི་འདབ་མ་ལ་རྒྱུད་སྡེ་བཞི་དང་འབྲེལ་བའི་ཡི་དམ་དཀྱིལ་འཁོར་གྱི་
ལྷ་ཚོགས། གཡས་ཀྱི་འདབ་མར་ཕྱོགས་བཅུ་དུས་གསུམ་གྱི་ལོངས་སྤྲུལ་གྱི་སངས་རྒྱས། རྒྱབ་ཀྱི་འདབ་མར་འགོག་ལམ་གྱི་རང་བཞིན་ལུང་གི་ཆོས་དཀོན་མཆོག་གླེགས་བམ་གྱི་རྣམ་པ་གདོང་དར་ཚུར་བསྟན་ནས་བྲག་རི་ལྟར་
བརྩེགས་པ། གཡོན་གྱི་འདབ་མར་སློབ་པ་དང་མི་སློབ་པའི་ཐེག་གསུམ་འཕགས་པའི་དགེ་འདུན་གྱི་ཚོགས་མ་ལུས་པ་བཀོད་པ་ནི་ཚོགས་ཀྱི་ཞིང་སྟེ་སངས་རྒྱས་འདབ་མ་གཉིས་ལ་བཀོད་པའི་ལུགས་སོ། །ཡང་ན་ཤར་དུ་སངས་
རྒྱས་དང་ཡི་དམ། ལྷོར་ཆོས། ནུབ་ཏུ་ཐེག་གསུམ་འཕགས་པའི་དགེ་འདུན། བྱང་དུ་ཆོས་སྐྱོང་ཡེ་ཤེས་པའི་ཚོགས་ཏེ་དགེ་འདུན་དཀོན་མཆོག་འདབ་མ་གཉིས་ལ་བཀོད། རང་གི་མཐའ་སྐོར་དུ་ཚེ་འདིའི་ཕ་མས་ཐོག་དྲངས་སེམས་
ཅན་ཐམས་ཅད་གསལ་བཏབ། དགེ་སྦྱོར་གྱི་ཀུན་སློང་གནས་སྐབས་ཚེ་འདིའི་རྐྱེན་སེལ་མཐུན་སྒྲུབ་ཙམ་བསམ་པས་བཤད་པ་ལྟར་གྱི་ཕན་ཡོན་ཆེན་པོ་འབྱུང་བའི་སྒོ་བཀག། སྡུག་བསྔལ་ཐམས་ཅད་འཁོར་བའི་སྡུག་བསྔལ་ལས་

[003B] ཕྱི་མའི་སྡུག་བསྔལ་སྐྱོབ་པའི་གསོལ་འདེབས་སྐྱབས་འགྲོའི་མ་མཐའ་རེད། སྐྱབས་འགྲོ་བྱས་པས་མི་ཆོག། ཕྱིས་མ་བསྡམ་ན་སྐྱབས་འགྲོ་
ཁ་ཙམ་དུ་འགྲོ། སྡིག་པའི་ལས་ལ་འཇུག་པ་ཡོན་ཏན་དུ་གོ་ན་སྐྱབས་འགྲོ་འོང་པའི་ཐབས་མེད། དེ་ནས་ཡོངས་གྲགས་ལྟར་ཕྱོགས་བཅུ་དུས་གསུམ་སོགས་བླ་མའི་ཡོན་ཏན་དྲན་པའི་སྐྱབས་འགྲོ་རྒྱས་པའམ། བླ་མ་ལ་སྐྱབས་སུ་མ་ཆིའོ་
ཞེས་དབུས་ཀྱི་བླ་མས་གཙོ་བྱས་ཐམས་ཅད་ལ་སྐྱབས་འགྲོ་དང་བདུད་རྩི་འབེབས་སྤྱངས་བྱེད་པ་ལྷག་མ་རྣམས་ལ་རིགས་འདྲ། ཡི་དམ་དང་ཆོས་སྐྱོང་སྐྱབས་འགྲོ་བཞི་སྐོར་གྱི་ནང་དུ་འདུ་ཡང། རྒྱུད་སྡེ་བཞིའི་དབང་ཐོབ་ནས་དམ་ཚིགས་བསྲུང་
བའི་སྟེང་རིམ་གཉིས་དང་མཚན་བཅས་མཚན་མེད་ཀྱི་རྣལ་འབྱོར་ལ་བརྩོན་པ་དང། ཆོས་སྐྱོང་སོ་སོའི་རྗེས་གནང་གི་སྐུ་གསུང་ཐུགས་ཀྱི་དམ་ཚིག་སྦྱི་དང་མཆོད་གཏོར་བསྙེན་སྒྲུབ་གཏང་རག་གི་དོད་ཐུབ་དེ་གཉིས་ལ་དམིགས་ཀྱིས་བཀར་པའི་
སྐྱབས་འགྲོ་བྱས། སངས་རྒྱས་ཆོས་ཚོགས་མས་སེམས་བསྐྱེད་པའི་སྒོ་ནས་སྐྱབས་འགྲོ་བྱས་པ་སྟེ། ཐེག་ཆེན་གྱི་སྐྱབས་འགྲོ་དང། སེམས་སྐྱེད་ཀྱི་ཉམས་ལེན་གནད་གཅིག་ལ་འབབ། དཀོན་མཆོག་གསུམ་ལ་སོགས་ཀྱིས་
བྱང་སྡོམ་འཛིན་པ་དང། ཚད་མེད་བཞི་སྒོམ་བ་བཅས་ཐམས་ཅད་ལ་ཡོད་པས་མེད་མི་རུང་བར་ཉམས་སུ་ལེན་དགོས། དེ་མན་ཆད་ཀྱི་ཚིགས་བཅད། དགོས་དབང་གིས་བསྣན་པས་འདོན་ལུགས་མི་འདྲ་བ་མང་བ་རང་རང་གིས་བབས་

[004A]༄༅། །དང་བསྟུན། མཐར་ཚོགས་ཞིང་རང་ལ་བསྟིམ། པད་སྡོང་སྤྲིན་ལྟར་ཡལ། རྒྱས་པ་དེ་ལྟ་བུ་མ་གྲུབ་ནའང། སངས་རྒྱས་ཆོས་ཚོགས་མ་དང། ཚད་མེད་བཞི་ཚར་གསུམ་
དམིགས་རྣམ་འཕྲོད་པ་བྱས་ནས་དལ་བུས་བརྗོད། ཁྲིད་ཀྱི་དུས་སྦྱོར་དངོས་མཇུག་གསུམ་གྱི་བཤད་པ་ལག་ལེན་དུས་རྒྱས་བསྡུས་གང་བྱེད་རང་ལ་རག། འདོན་ཆ་མང་ན་ཉམས་ལེན་གནད་དུ་འགྲོ་བ་མི་འོང་ཞེས་ཀློང་རྡོལ་བླ་མ་
གསུངས་པར་གུང་ཐང་འཇམ་པའི་དབྱངས་ཀྱིས་གསུངས། གནད་དུ་སོང་ན་མཆོད་པ་རྒྱ་ཆེ་ཆུང་དང་གྲངས་ཀྱི་མང་ཉུང། ཡུན་གྱི་རིང་ཐུང་ལ་མི་ལྟོས། ཚོགས་ཞིང་གིས་རང་དང་སེམས་ཅན་མཐའ་ཡས་བར་ཆོས་འཁོར་བསྐོར་
བཞིན་པ། མཛད་པ་བཅུ་གཉིས་སྟོན་བཞིན་པ། དཔེ་ལྟ་བ་དང་བློ་འཛིན་ལའང་རང་ལ་དེའི་ཚིག་སྟོན་བཞིན་པ་དང། རང་གིས་རྗེས་ཟློས་མཛད་དེ་དོན་བློ་ལ་འཆར་ཞིང་དེ་ལྟར་གྱི་རྟོགས་པ་སྐྱེ་བར་བྱིན་གྱིས་བརླབས་བཞིན་པ་
བསམ། ཆོས་ཀློག་པའི་སྔོན་དུ། གང་ཟག་དམ་པ་ལྷ་ཡི་སྐད་དང་ཀླུ་དང་གནོད་སྦྱིན་སྐད། །ནས༑ ཆོས་སྟོན་ཏོ། །ཞེས་འདོན་པ་སྔོན་གྱི་ཕྱག་ལེན་ཡིན་ཞེས་སྐལ་ལྡན་རྒྱ་མཚོས་གསུངས་པས། གང་ཟག་དམ་པ་སངས་
རྒྱས་ལ་བྱེད་ཅིང། རང་གིས་ཀྱང་དེའི་རྣམ་ཐར་ལྟར་ལག་ལེན་དུ་སྐྱོང་པའི་དོན་ཡིན་འདུག། བླ་མའི་རྣལ་འབྱོར་དངོས་གཞི་ལ་ཐོག་མར་ཚོགས་ཞིང་སྤྱན་འདྲེན་དགོས་པས། མདོ་ལས། ཡེ་ཤེས་ཇི་རྙེད་ཁྱབ་གྱུར་པ། །

[004B] །གསུང་པ་ལྟར་རྗེ་བདག་ཉིད་ཆེན་པོ་ཞིང་འདིར་བཞུགས་དང། འདིར་མི་བཞུགས་བྱ་བ་མེད་ཀྱང་ཐུན་མོང་སྣད་ཚོད་ལ་བྱམས་པའི་སྤྲུལ་བ་དང། སྐུ་ཚེ་རྗེས་མར་དགའ་ལྡན་དུ་སྐྱེ། སྤྲུལ་ཚུལ་
ལའང་རིགས་མང་བས་ལྷོ་བྲག་གྲུབ་ཆེན་ལ་ཕྱག་རྡོར་གྱིས་ཞལ་གཟིགས་ནས་སང་ཉིན་རྗེ་བཙུན་བྱམས་པའི་བྱོན་པ་ལ་བསླབ་བཏུས་ཞུས་གསུངས། དེར་རྗེ་བདག་ཉིད་ཆེན་པོ་བྱོན་པ་ན་ལྷོ་བྲག་པས་རྗེ་རིན་པོ་ཆེ་བྱམས་པ་མགོན་དུ་གཟིགས་བ་རྣམ་པ་
གཉིས་ཀའི་རྣམ་ཐར་དུ་ཡོད། ཕྱི་མར་གར་སྐྱེ་ལུང་བསྟན་མང་ཡང། དགའ་ལྡན་དུ་འགྲོ་བ་འདི་ལ་ཡི་དམ་ཐམས་ཅད་ཞལ་མཐུན་པ་ཡིན་ཞེས་རྗེ་རང་གིས་གསུངས་བ་ལྟར་ད་ལྟ་བྱམས་མགོན་གྱི་དྲུང་ན་རྒྱལ་སྲས་འཇམ་དཔལ་སྙིང་པོར་འཁྲུངས་
ནས་བཞུགས་པའི་རྟེན་འབྲེལ་གྱིས་དགའ་ལྡན་ནས་སྤྱན་འདྲེན་པ་ཡིན། དེའང། རང་སྡོད་གནས་འཛམ་བུ་གླིང། དེའི་བྱང་དུ་ཕྱོགས་པའམ་ཕྱོགས་པར་མོས་ལ། དེར་རི་རབ་ཀྱི་རྩེར་སུམ་ཅུ་རྩ་གསུམ་མན་ཆད་ས་དང་འབྲེལ་བའི་
གནས། དེ་ནས་སྟེང་དུ་འཕགས་པའི་ནམ་མཁར་འཐབ་བྲལ། དེའི་སྟེང་དུ་དགའ་ལྡན་རྣམས་གོ་བ་འཆར་ཆེད་གསུང་བཤད་གནང་བ་ལས་གསལ་འདེབས་ཚེ་དགའ་ལྡན་གྱིས་ཆོག། དེ་ཡང་འདོད་ལྷ་རིགས་དྲུག་གི་ནང་ཚན་གྱི་དགའ་
ལྡན་བྱིངས་གྲོང་ཁྱེར་ལྟ་བུ་ལ། རྗེ་བཙུན་གྱི་ཞིང་ཁམས་གྲོང་ལས་ཟུར་དུ་ཕྱེ་བའི་དགོན་པ་ལྟ་བུ་སྟེ། ཞིང་དེས་གཞི་རིན་པོ་ཆེའི་རང་བཞིན་མནན་ན་ནེམ་ཞིང་བཏེག་ན་སྤང་བྱེད་པ། རིན་པོ་ཆེའི་ལྗོན་ཤིང། ཡིད་དུ་འོང་བའི་ཆུ་

[005A]༄༅། །མཚོ༑ སྤང་ལྗོང། མེ་ཏོག། ནེའུ་སེང་སོགས་དག་བའི་ཞིང་གི་བཀོད་པ་ཡོངས་སུ་རྫོགས་པའི་ཡེ་ཤེས་ཀྱི་རང་བཞིན་ཅན། དེའི་རྒྱབ་ངོས་སུ་བྱམས་མགོན་གྱི་ཕོ་བྲང་ཆོས་ཀྱིས་མཐོ་དའི་
ཁང་བཟང་རྒྱལ་མཚན་མཐོན་པོ་ཞེས་བྱ་བ་ཡོང་ལ། དེའི་མདུན་དུ་རྗེ་བཙུན་གྱིས་འཁོར་རྣམས་ལ་ཆོས་སྟོན་པའི་ཀུན་དགའ་རྭ་བ་ཡིད་དགའ་ཆོས་འཛིན། དེའི་དབུས་སུ་སེངྒེས་བཏེགས་པའི་རིན་པོ་ཆེའི་ཁྲིའི་སྟེང་དུ་རྒྱལ་བ་བྱམས་པ་
མགོན་པོ་ཞལ་རང་རེ་འཛམ་གླིང་ངོས་ལ་གཟིགས་པ། ཆོས་འཆད་པའི་བརྡར་ཕྱག་གཉིས་ཐུགས་ཀར་ཆོས་འཁོར་མཛད་པའི་མཐེབ་འཛུབ་ཀྱིས་པདྨའི་ཡུ་བ་བཟུང་བའི་འདབ་མ་སྙན་གཡས་གཡོན་གྱི་ཐད་ཀར་ཁ་ཕྱེ་བའི་སྟེང་ན་འཁོར་ལོ་དང་
བདུད་རྩིས་གང་བའི་སྤྱི་བླུག་བསྣམ་པ། མྱུར་བ་མྱུར་བར་འཛམ་གླིང་དུ་འབྱོན་པའི་རྟེན་འབྲེལ་དུ་བཟང་པོའི་བཞུགས་སྟངས་ཅན། ནབ་བཟའ་ཆོས་གོས་དུར་སྨྲིག་གསོལ་བའི་དགེ་སློང་གི་ཆ་བྱད་ཅན་འཁོར་རྣམས་ལ་སྐྱེས་བུ་གསུམ་གྱི་
ལམ་གྱི་རིམ་པའི་ཆོས་སྟོན་པ་རང་གི་རྣ་བས་ལྷང་ལྷང་ཐོས་བཞིན་པ་གསལ་བཏབ། དེའི་ཐུགས་ཀ་ནས། དཔལ་གྱི་བེའུ་དང་བཀྲ་ཤིས་ནི། །སངས་རྒྱས་དཔེ་བྱད་བཟང་པོར་བཞེད། ཅེས་དཔེ་བྱད་བརྒྱད་ཅུའི་ནར་ཚན་
ཐུགས་ཀ་དཔལ་གྱི་བེའུ་རི་མོ་དྲ་མིག་ལྟ་བུ་ཁྲ་སེང་དེ་བའི་གསེབ་ན་རྗེ་ཡང་སྲས་གསུམ་མེ་ལོང་ལ་གཟུགས་བརྙན་གསལ་བ་ལྟར་བཞུགས་པའི་སྤྱན་གྱི་དཀར་ནག་ཚུན་ཆད་མིག་གིས་མཐོང་བཞིན་པ་བསམ། བྱམས་མགོན་གྱི་དག་

[005B] རྗེ་ཡབ་སྲས་གསུམ་འཁོར་དང་བཅས་པ་ཡང་ཡང་གསལ་བཏང་ན་ཞིང་དེར་སྐྱེ་བའི་རྟེན་འབྲེལ་ལེགས་ཚོགས་ཆེ། ཁྱད་པར་འཕོ་བ་སྤྱོང་བའི་སྐབས་ཞིང་གི་རྣམ་པ་ཡིད་ནས་མ་
པོར་བ་དགོས་གསུང་བ་ཡིན། དེ་ལྟ་བུའི་སྒོ་ནས་ངག་ཏུ་བརྗོད་དེ་དགའ་ལྡན་ཞེས་ཞིང། ལྷ་བརྒྱའི་ཞེས་བཅུད། མགོན་ཞེས་བྱམས་པ་སྟེ་ངག་ནས་བརྗོད་པའི་ཚིག་འཁོར་དང་བཅས་དའི་སྙན་གྱིས་ལེགས་པར་གསན། ཡབ་
སྲས་གསུམ་ཀ་ཐུགས་མཉེས་བཞིན་དུ་སྐལ་ལྡན་རིགས་ཀྱི་བུ་འདི་ད་ལྟའི་བར་འཁོར་དར་འཁྱམས་ནས་སྡུག་བསྔལ་སྣ་ཚོགས་བརྒྱུད་མར་མྱོང་ཡང་ད་རེས་དལ་འབྱོར་གྱི་རྟེན་ཐོབ། དམ་པའི་ཆོས་ལ་དད་བརྙེད་དེ་རང་རེ་ཚོ་ཚོགས་བསགས་
པའི་ཞིང་དུ་སྤྱན་འདྲེན་གི་འདུག་པས། ད་ལྟ་ཉིད་དུ་འབྱོན་ཞེས་ཕན་ཚུན་གསུང་གླེང་གནང་བཞིན་པ་སྐད་ཅིག་དེ་ཉིད་ལ་བྱམས་མགོན་གྱི་ཐུགས་ཀ་ནས་སྤྲིན་དཀར་པོ་རྡོལ་འཛག་པ་བརྐྱངས་པ་ལྟ་བུར་རང་གི་སྨིན་འཚམས་ཀྱི་ཐད་རབ་ཏུ་
དཀར་བའི་ཞོ་གསར་བ་སྤུངས་པ་ལྟ་བུའི་ཆུ་འཛིན་ནམ་སྤྲིན་གྱི་ཕུང་པོ་འབུར་བོ་གསུམ་དོད་དུ་འཁྲིགས་པའི་དབུས་མཆེ་བའི་སྟེང། རྗེ་བདག་ཉིད་ཆེན་པོ་གཡས་གཡོན་སྲས་ཀྱི་ཐུ་བོ་གཉིས་མེད་མི་རུང་དུ་དགོས། ཡབ་སྲས་གསུམ་སྐྱབས་
གནས་ཀུན་འདུས་ཀྱི་བདག་ཉིད་ཡིན་སྙམ་པའི་མོས་བ་བྱས་ནས་གསོལ་བ་བཏང་ན་ཀུན་འདུས་ནོར་བུ་ལུགས་ཟེར། བླ་མ་ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་བསྲུང་ཐམས་ཅད་སྤྱན་དྲངས་ནས་མཐའ་བསྐོར་དུ་བཞུག་

[006A]༄༅། །པར་མོས་ཀྱང་རུང། ཚིག་ངག་ཏུ་བརྗོད་པ་བཞིན་དོན་ཡིད་ལ་དྲན་པ་འདོན་པ་གང་ལའང་འདྲ། ཤོ་ལོ་ཀ་གཅིག་ལ་བསམ་བློ་ལེགས་པར་བཏང་ན་བག་ཆགས་ཁྱད་པར་ཅན་འཇོག། ངེས་
པར་ཚར་ཕུད་ཅི་ལ་དགོས། སྐད་ཅིག་དཀྲོད་བསྐྱེད་ལེགས་པར་བྱས་ན་སྐུ་གསུམ་ལ་བག་ཆགས་འཇོག། ཚིག་ཁ་ནས་ཐོན་ཙམ་གྱིས་ཚར་ཕུད་བྱས་པས་དེ་འདྲའི་བག་ཆགས་མ་བཞག་པའང་ཡོད་པས་སོ། །དེ་ནས་རང་གིས་སེངྒེ་ཆེན་
པོ་བརྒྱད་ཀྱིས་བཏེག་པའི་ཁྲི་པད་ཟླའི་གདན་དང་བཅས་པ་གསུམ་ཕུལ་བས་ཁྲི་སྟེང་ཐུགས་དགྱེས་པའི་ཉམས་ཀྱིས་ཞལ་འཛུམ་པའི་རྣམ་པ། སྐུ་མདོག་དཀར་ལ་དམར་པའི་མདངས་ཆགས་པ། སྐུ་ལས་འོད་ཟེར་མཐའ་ཡས་པ་སྤྲོ་བ་ལ། བདག་
གིས་བླ་མ་ཡབ་སྲས་ཁྱེད་རྣམས་ལ་ཤིན་ཏུ་དད་པའི་སྒོ་ནས་བསོད་ནམས་ཀྱི་ཚོགས་བསགས་རྒྱུ་ཡིན་པས། བསོད་ནམས་ཀྱི་ཞིང་མཆོག་ཅེས་ཞིང་གི་སྒོ་ནས་མཐུ་ཆེ་བ་དང། ཚོགས་ཀྱི་ཞིང་དུ་དུས་ཐུང་དུ་ཙམ་མ་ཡིན་པར་བསྐལ་
བརྒྱར། དགོས་པ་ཆུང་ངུ་ཙམ་མ་ཡིན་པར་རང་རྒྱུད་ལ་ལུང་རྟོགས་ཀྱི་བསྟན་པའི་སྙིང་པོ་རྒྱས་ཕྱིར་བཞུགས་པར་གསོལ་བ་བཏབ་བས་མོས་པ་བཞིན་ཅི་འདོད་ཀྱི་བར་བཞུགས་པར་ཞལ་གྱིས་བཞེས་པར་བསམ། རང་རེའི་སེམས་ཀྱི་
འཆར་སྒོ་ལ་བསྟན་པ་རྒྱས་པ་ནི་རང་རྒྱུད་དང་མ་འབྲེལ་བའི་ཕྱི་རོལ་གྱི་ཆོས་ཞིག་འཆར་ཀྱང་དེ་འདྲ་མ་ཡིན་པར་རང་ཉིད་ལུང་གི་བསྟན་པར་ཞུགས་ནས་དེ་ལ་ཐོས་བསམ་བྱས་པས་རང་རྒྱུད་ལ་རྟོགས་པའི་བསྟན་པ་མ་སྐྱེས་པ་སྐྱེས། སྐྱེས་

[006B] གནས་པ་གོང་འཕེལ་དགོས། དེའི་དང་པོ་སྐྱབས་འགྲོ་དང་ལམ་བསླབ་པ་གསུམ་གྱི་ཉམས་ལེན་ཡིན་པས། དགེ་བསྙེན་ནས་རིམ་པར་ཆོས་ཚིག་བཞི་པ་ཞིག་བློ་ལ་བཟུང་བས་བསྟན་པ་རྒྱས་པའི་མགོ་ཚུགས། ལམ་
ལ་རིམ་པར་བསླབ་ནས་སངས་རྒྱས་པ་ན་རང་རྒྱུད་ལ་བསྟན་པ་རྒྱས་པ་མཐར་ཕྱིན་ནས་སེམས་ཅན་ཐམས་ཅད་ཀྱི་རྒྱུད་ལ་སྤེལ་ན་དེ་ལ་བསྟན་པ་རྒྱས་ཟེར་བ་ལས་ཁང་བ་ཕིབས། མང་པོ་འཚོགས་སྟོན་མོ་བྱེད་པ་ལྟར་འུར་ཆེ་བ་བསྟན་པ་རྒྱས་པ་
ག་ལ་ཡིན་ཀྱང་དེའི་ཆ་རྐྱེན་དུ་འགྲོ་བས་གཙོ་བོ་རང་གཞན་གྱི་སེམས་རྒྱུད་ལ་ལུང་རྟོགས་འཕེལ་དགོས། ཕྱག་ལ། ཤེས་བྱ་དང་ཡོད་པ་དོན་གཅིག་པ་ཁ་དོག་དཀར་དམར་དུས་ནས་ཤེས། ཁྱོན་ནི་རྒྱ་ཆེ་ཆུང་གི་སྟེང་ནས་བཤད་པས་
གཞལ་བྱའི་རྒྱ་ཚད་དེ་ཕ་མཐའ། འཇལ་བ་ནི་ཡུལ་ཅན་གྱིས་ཡུལ་གཞལ་བ་ལེགས་བཤད་འདོམ་དུ་འཇལ་ཟེར་བ་དང། ཐག་པ་འདོམ་ལ་འཇལ་བ་ལྟ་བུ། དེའང་བསྔགས་བསྟོད་ལས། ཁྱོད་འབའ་ཞིག་གི་ཡེ་ཤེས་ཀྱིས། །ཞེས་
སོགས་ལྟར་ཤེས་བྱ་རྒྱ་ཆེ་བས་ཉན་རང་བྱང་སེམས་ཀྱི་མཁྱེན་པས་དུས་གཅིག་ལ་མ་ཁྱབ། སངས་རྒྱས་ཀྱི་མཁྱེན་པས་བདེན་གཉིས་གཅིག་ཆར་གཟིགས་བས། ཤེས་བྱའི་ཁྱོན་དང་མཉམ་པའི་བློ་གྲོས་སམ། རྣམ་མཁྱེན་གྱི་
མངའ་བདག་དུ་གྱུར་ཚུལ་དྲན། ཐུགས་ཀྱི་ཡོན་ཏན་དང་པོར་སྨོས་པ་དགའ་ལྡན་ལྷ་བརྒྱ་མའི་སྒོ་ནས་དམིགས་བརྩེམས་གསོལ་བ་བཏབ་ན་འཆད་རྩོད་རྩོམ་གསུམ་གྱི་ཤེས་རབ་སོགས་ཐུགས་ཀྱི་བྱིན་རླབས་ཐོག་མར་འཇུག་པའི་རྟེན་འབྲེལ་ཡོད་

[007A]༄༅། །གསུང་གི་ཡོན་ཏན་ལེགས་པར་བཤད་པ་སྐལ་ལྡན་གྱི་གདུལ་བྱའི་རྣ་བར་སྙན་ཞིང་ཡིད་དུ་འོང་བ་རྣ་རྒྱན་དཔེར་བཀོད་དེ། རྒྱུ་མཚན་གསུང་གི་དོན་ཉམས་སུ་བླངས་པས་སྡུག་བསྔལ་ཐམས་ཅད་དང་བྲལ་
བདེ་བ་ཐམས་ཅད་དང་ལྡན་པའི་སངས་རྒྱས་ཀྱི་གོ་འཕང་ཐོབ་པར་འགྱུར་བས་སོ། །སྐུའི་ཡོན་ཏན་དཔལ་ནི་ཕུན་སུམ་ཚོགས་པའི་མིང་ཡིན་པས་མཚན་དཔེ་སོགས་ཀྱིས་མཛེས་པའི་སྙན་པའི་གྲགས་པ་འཇིག་རྟེན་གསུམ་དུ་ཁྱབ་པ། སེམས་ཅན་གྲངས་
མེད་པའི་ནང་ན་ཁྱད་པར་འཕགས་པའི་ལྷ་མ་མེར་གསལ་བ་སྐུའི་ཡོན་ཏན་དང། འཕྲིན་ལས་ཀྱི་ཡོན་ཏན། སྐུ་མཐོང་བ། གསུང་ཐོས་པ། ཐུགས་དྲན་པས་དོན་ལྡན་སངས་རྒྱས་ཀྱི་གོ་འཕང་སྟེར་བའི་ཞིང་གི་མཆོག་རྗེ་ཡབ་སྲས་
གསུམ་གྱི་བ་སྤུའི་ཁུང་བུ་རེ་རེར་སངས་རྒྱས་ཀྱི་ཞིང་ཁམས་དཔག་མེད་བསྟན་ནས་ཡོད་པར་རང་ལུས་དེ་སྙེད་སྤྲུལ་ནས། ཡིད་ཤིན་ཏུ་དང་པས་ངག་ནས་བསྟོད་དབྱངས་བརྗོད་པའམ་མིན་ཀྱང་ཡིད་ལ་དྲན་ནས། ལུས་ཐམས་ཅད་ས་ལ་ཕབ་
པའམ་ཡན་ལག་ལྔ་ཕྱག་གམ་ཐལ་མོ་སྦྱར་བ་སྦྲགས་ན། ཅི་ཙམ་རྒྱ་ཆེ་བའི་ཚོད་ཀྱི་ཕན་ཡོན་ཡོད་པས། བ་སྤུའི་ཁུང་བུར་བྱང་ཆུབ་སེམས་རྣམས་དང། །ཞེས་སོགས་ལྟར་བསམ། མཆོད་པ་ལ། ཡིད་འོང་དང་སྣ་ཚོགས་
ཐམས་ཅད་ལ་སྦྱར་བ་ཡིད་དུ་འོང་བའི་མཆོད་ཡོན་སྣ་ཚོགས་ཏེ། སྣ་ཚོགས་ནི། མེ་ཏོག་ཕལ་ཆེར་མེ་ཏོག་བླ་རེ་དང། །ཞེས་སོགས་ལྟར་དང། དེའང་རང་གིས་དངོས་སུ་བཤམས་པ་དང། དེ་གཅིག་བུ་དང་མཆོད་ཡུལ་ཡང་རང་གི་ལྷ་རྟེན་ཙམ་མ་ཡིན་པར་

[007B] སྡོང་བུ་རི་རབ་ཙམ། མར་ཁུ་རྒྱ་མཚོ་ཙམ། འོད་ཀྱིས་ཕྱོགས་བཅུའི་འཇིག་རྟེན་ཁམས་ཀྱི་མུན་པ་མ་ལུས་པ་སེལ་ནུས་པ་འཁོར་བའི་མཐའི་བར་དུ་འབྱུང་བ་ཡིད་
ལ་དྲན་པ་ལ་ཡིད་སྤྲུལ་ཟེར། མཆོད་སྤྲིན་རྒྱ་མཚོ་ནི། རབ་འབྱམས་རྒྱ་མཚོ་དཔག་མེད་ན། །ཞེས་སོགས་ལྟར་ཡིན་པས་ཡིད་སྤྲུལ་དོན་མེད་སྙམ་པ་རང་རང་ཟས་གསོལ་བརྐམ་ཆགས་ཆེ་བའི་རིགས་འགྲེ་ཚོགས་ཞིང་ལ་སྦྱར་བས་ལན་
དཀོན་མཆོག་ལ་མཆོད་པ་དེ་དག་བཀྲེས་སྐོམ་སེལ་བའི་དོན་མ་ཡིན་པར། བདག་གི་དོན་སླད་ཉིད་ཀྱི་མཐུས་བཞེས་ཤིག་ཅེས་པ་ལྟར་གཞན་དོན་བསྒྲུབ་པའི་ཡོད་བྱད་དང་རང་རང་གི་ཚོགས་བསགས་ཆེད་ཡིན་བས་བསམ་པ་ཅི་ཙམ་རྒྱ་ཆེ་བའི་ཚོད་
ཀྱིས་ཚོགས་རྫོགས་པའི་རླབས་ཆེ། དེ་འདྲ་མ་ཤེས་ན་མཆོད་པ་གནད་དུ་མི་འགྲོ། དེས་ན་མཆོད་པ་རེ་རེའི་སྐབས་སུ་ལུས་གྲངས་མེད་སྤྲུལ་ཏེ། མཆོད་རྫས་ནམ་མཁའ་གང་བ་ཕུལ་བས་སྐུའི་བཀོད་པ་བསམ་གྱིས་མི་ཁྱབ་པས་གཞན་དོན་དུ་
དགོངས་ཏེ་བཞེས་ནས་སེམས་ཅན་གྱི་དོན་བསྒྲུབ་པའི་མཛད་པ་མཛད་པ་ལ་མཆོད་པ་བདག་གིར་མཛད་ཅེས་གསུངས། མཐར་སྤྲུལ་བ་ཐམས་ཅད་ཡབ་སྲས་གསུམ་གྱི་ངང་དུ་བཞུགས་པར་མོས། མཆོད་ཡུལ་མཆོད་རྫས་མཆོད་མཁན་
ཐམས་ཅད་ས་གཞི་བར་སྣང་ནམ་མཁའི་ཁྱོན་གང་བས་ཕན་ཚུན་གོ་མི་འགོག་པ་སེམས་ལ་ཆུད་ན་དེ་ཡིན། གྲུབ་མཐའི་བཞིའི་ནང་ན་རྣམ་རིག་མ་ཡིན་པའི་གཟུགས་གཟུགས་མཚན་ཉིད་པར་ཁས་ལེན་པ་བྱ་སྨྲའི་ལུགས་ལའང་དེ་ཐོགས་མེད་

[008A]༄༅། །ཀྱི་གཟུགས་དང། ཐོགས་བཅས་གཟུགས་ཅན་བཅུ་ལས་མེད། འདི་ཡིད་ཀྱི་རང་བཞིན་གྱི་མཆོད་པ་ཡིན་པས་གནས་འདི་ན་སྡོད་བཞིན་དུ་དབུས་གཙང་མན་ཆད་སེམས་ལ་ཤར་ཀྱང་མི་
ཆུད་པའི་དོགས་པ་མེད་པ་ལྟར་ཡིད་ལ་ཤར་བས་ཆོག། ཚོགས་ཞིང་ལའང་རང་གི་བློ་དང་འཚམས་པའི་ཁྲི་ཆུང་ངུ་ཞིག་གི་སྟེང་དུ་ཚོགས་ཞིང་ནམ་མཁའ་གང་བ་མེ་ལོང་ལ་རི་རྒྱལ་དང། རྨི་ལམ་དུ་ཁང་མིག་ཆུང་ངུར་གླང་བོ་ཆེའི་ཁྱུ་འཁྲིགས་
པ་ལྟར་སེམས་ལ་ཤར་བས་ཆོག་གི། མེ་ལོང་དང་ཁང་མིག་ཏུ་ཤོང་གི་དོགས་པ་མི་དགོས་པ་དང་འདྲའོ། །བཤགས་པ་ལ། གང་ཞིག་སྤྱི་སྒྲ་ཡིན་པས་སྒོ་གསུམ་གྱི་སྡིག་པ་ཐམས་ཅད་དེ། སེམས་ཀྱི་རྒྱུན་ཐོག་མ་མེད་
བས་དུས་འདི་ཙམ་ནས་འཁོར་བར་འཁོར། དེ་ཕན་ཆད་ལམ་འཁོར་ཞེས་མཚམས་བཟུང་རྒྱུ་མེད། ཉོན་མོངས་ཅན་གྱི་གང་ཟག་ཡིན་པས་གང་དུ་སྐྱེས་ཀྱང་སྡིག་པ་འབའ་ཞིག་བསགས། དེས་ན་ཚེ་འདིར་བསགས་པའི་སྡིག་པ་རེ་རེ་
ཙམ་མ་ཡིན་པར་སྒོ་གསུམ་གྱི་སྡིག་པ་གང་བགྱིས་པ་ཐམས་ཅད་དང། ཁྱད་པར་སོ་ཐར་རིགས་བརྒྱད་ལས་ཁྱིམ་པའི་སྡོམ་གསུམ་དང། རབ་བྱུང་གི་ལྔ་ལས་གང་ཁས་བླངས་པ་དང། བྱང་སེམས་ཀྱི་རྩ་ལྟུང་བཅོ་བརྒྱད་དང་ཉེས་བྱས་
ཞེ་དྲུག། སྔགས་ཀྱི་རྩ་ལྟུང་བཅོ་བརྒྱད་དང་སྦོམ་པོ་བརྒྱད་སོགས་རིགས་ལྔ་སྤྱི་བྱེ་བྲག་གི་དམ་ཚིག་སྟེ། སྡོམ་ལྡན་གྱིས་དགེ་སྡིག་གང་བྱས་སྟོབས་ཆེ་ཞིང། ཁྱད་པར་བསྲུང་ན་ཕན་ཡོན་དང་མ་བསྲུང་ན་ཉེས་དམིགས་ལྷག་པར་

[008B] སྔར་བྱས་ལ་སྙིང་ནས་འགྱོད་པ་ཤུགས་དྲག་པོ་དང་ཕྱིས་མི་བགྱིད་པའི་སྡོམ་སེམས་ཏེ་སྟོབས་བཞི་ཚང་བས་བཤགས། ད་ལྟ་སྡིག་པ་བག་ལ་ཞ་ནས་ཡོད་པས་མི་ཤེས་ཀྱང་མངོན་དུ་གྱུར་ན་
ངན་སོང་གསུམ་དུ་སྡུག་བསྔལ་བཟོད་གླག་མེད་ཚུལ་བསམ་ནས་འགྱོད་དོགས། ཚེ་འདིར་འགའ་ཞིག། ཚེ་ཐུང། ནད་མང། ལོངས་སྤྱོད་དབུལ། གྲོགས་མེད་ཅིང། འབྲལ་བ་དང། ལ་ལ་དེ་ལས་ལྡོག་པ་སོགས་ཐམས་ཅད་
སྔོན་གྱི་དགེ་སྡིག་གི་འབྲས་བུ་ཁོ་ན་ཡིན་ཀྱང་ང་བུ་བཟང་སྙམ་པ་དང། འབད་རྩོལ་ཁོ་ན་ལ་རག་སྙམ་པ་ལོག་ཤེས་ཡིན། དེ་ལྟར་བཤགས་པས་རྗེ་ཡབ་སྲས་གསུམ་གྱི་སྐུ་ལས་འོད་ཟེར་འཕྲོས་པ་རང་ལུས་ལ་ཕོག། སྤྱི་གཙུག་ནས་རྐང་མཐིལ་
བར་འོད་ཟེར་གྱིས་ཁྱབ། ཐོག་མེད་ནས་བསགས་པའི་སྡིག་ལྟུང་ཐམས་ཅད་མུན་ཁུང་དུ་སྒྲོན་མེ་སྦར་བ་ལྟར་གར་སོང་ཆ་མེད་དུ་ཡལ་བའི་མོས་པ་བྱས་ནས་སྡིག་པའི་འཁོར་གསུམ་རང་བཞིན་་གྱིས་གྲུབ་པའི་སྟོང་པ་ལ་མཉམ་པར་བཞག་པས་འདག་
ཚབ་ཆེ། རྗེས་སུ་ཡི་རང་ལ། སྙིགས་མའི་དུས་ནི། ལྟ་བ། ཉོན་མོངས། སེམས་ཅན། ཚེ༑ དུས་སྙིགས་མ་ལྔ་སྟེ། སྟོན་པ་སྙིགས་མའི་དུས་སུ་བྱོན་ཀྱང་དེ་དུས་གང་ཟག་ཕལ་ཆེ་བས་ཕྱི་མ་ཕན་ཆད་ཀྱི་ཐར་བ་དང་ཐམས་ཅད་
མཁྱེན་པ་དོན་དུ་གཉེར་བྱའི་གཙོ་བོ་དང། ཕྱི་རོལ་བས་ཀྱང་རང་རང་གི་ཐར་བ་དང་ལམ་ནོར་སོང་བ་ལས་འདོད་རྒྱུ་གཏན་བདེ་འདོད་ནས་དེའི་ཐབས་ཚོལ་བ་ལ་ཞུགས་པ་རེད། དེང་སང་གཏན་བདེ་ཕར་ཞོག། ཕྱི་མཁས་མི་ལེན་པ་མང་

[009A]༄༅། །ཕྱི་མ་མེད་མ་བྱས་ཀྱང་ཚེ་འདི་གལ་ཅན་དུ་བྱས་ནས་ཕྱི་མ་ཞར་ལ་ལུས་འགྲོ་བ་འདི་ལྟ་བ་སྙིགས་པས་ལན། སྤང་བླང་ལ་ཁ་སེམས་མཐུན་པ་ལྟ་བ་མཐུན་པ་ཞེས་འདུལ་བར་གསུངས། གང་
ཤར་ཕྱིན་ཅི་ལོག་གི་འཆར་སྒོ་ཁོ་ན་དང། མི་མང་གིས་ཟེར་ཞེས་རྗེས་ལ་རྒྱུག་པ་འདི་ལྟ་བའི་སྙིགས་མ་ཡིན། ཚེ་སྙིགས་མ། འདི་ན་མ་ངེས་ཐ་མར་ནི། །ལོ་བཅུ་དང་པོ་དཔག་ཏུ་མེད། །ཅེས་པ་ལྟར་ཚེ་ལོ་དཔག་མེད་ནས་རིམ་གྱིས་
འགྲིབ་སྟེ། འཁོར་བ་འཇིག་འཇིག་རྟེན་དུ་བྱོན་དུས་བརྒྱད་ཁྲི། གསེར་ཐུབ་དུས་བཞི་ཁྲི། འོད་སྲུང་དུས་ཉི་ཁྲི། བརྒྱ་བའི་དུས་སྟོན་པ་འཇིག་རྟེན་དུ་བྱོན་ཏེ། ད་ལྟ་དེའང་འགྲིབ་ནས་བརྒྱ་ལོན་པ་རྣ་བས་གོ་རྒྱུ་མེད་པར་སོང་སྟེ། སུམ་
ཅུ་བཞི་བཅུ་བརྒལ་ན་ཕལ་ཆེར་འཆི་བ་ཚེ་སྙིགས་ཀྱང་དེ་མི་ཤེས་པར་གདོན་བགེགས་ཀྱིས་བར་ཆད་བརྩམས་སྙམ་པ་ཡང་ལྟ་བ་སྙིགས་མ་ཡིན། ཉོན་མོངས་སྙིགས་མ་སྔར་དུག་གསུམ་རང་རང་གི་བྱ་བ་དང་བྱེད་ལས་བྱས་ནས་འགྲོ་ཡང། ད་
ལྟ་ཉོན་མོངས་ཐམས་ཅད་ཀྱི་བྱ་བ་འདྲེས་ནས་གང་ལ་གཉེན་པོ་བརྟེན་དགོས་ཀྱང་མི་ཤེས་པར་སོང་བ་ཨ་རིག་དགེ་ཤེས་ཀྱི་དྲུང་དུ་སྟོང་སྐོར་གྱི་ཚོང་བ་མང་པོ་ལུང་བསྟན་ཞུར་འོང་བར། ཚོང་དང་ལྟད་མོར་དབུས་ལ་སོང་ཆོག། གཞན་དགོས་པ་
མེད༑ སྔོན་ཨ་མདོའི་སྣོད་ལེགས་པའི་ནང་དབུས་གཙང་གི་ཆོས་ཀྱི་བདུད་རྩིས་བཀང་ནས་ཡོང། ད་ལྟ་ཨ་མདོའི་དུག་གསུམ་གྱི་སྟེང་བོད་པའི་དུག་གསུམ་བསྣན་ནས་འོད་གསུངས། ཇོ་བོ་མཇལ་ན་ཕན་ཡོན་མི་ཆེའམ་ཞུས་པར་

[009B] རྟ་དངུལ་རེ་དང། བག་ཚ་དོ་བོ་རེས་རིན་ཐང་ཅི་ཁུག་ཅེས་རྩར་བཅད་ནས་སྲེད་པ་ཁོ་ན་སྒོམ་བཞིན་སོང་སྟེ། ཇོ་བོ་ལ་གཡས་སྐོར་གཡོན་སྐོར་མང་པོའི་ཞར་ལ་རེ་རེ་བལྟས་པས་ཕན་ཡོན་རང་མི་ཡོང་གསུང་བ་དགེ་ཤེས་ཀྱི་
གཏམ་དུ་འདུག། དེ་འདྲའི་སྙིགས་མ་ལྔ་བདོ་བའི་དུས་འདིར་ཆོས་རྣམ་དག་བསྒྲུབ་པ་དཀོན་ཀྱང། ད་ལྟ་མང་ཐོས་བསྒྲུབ་བརྩོན་གྱིས་དལ་འབྱོར་དོན་ལྡན་བྱེད་མཁན་ཡོད་པ་རྗེ་ཡབ་སྲས་ཀྱི་དྲིན་ཡིན་པས། དེ་ལྟ་བུའི་རླབས་པོ་ཆེའི་མཛད་པ་ལ་
ཤིན་ཏུ་དགའ་བས་ཡི་རང་བ་དང། དེའང་ཆོས་བརྒྱད་མ་བཀག་པར་དལ་འབྱོར་དོན་ལྡན་འོང་བའི་གནས་མེད། ཆོས་བརྒྱད་ནི། བསྟོད་ན་དགའ་ལ་སྨད་ན་མི་དགའ། རྙེད་ན་དགའ་ལ་མ་རྙེད་ན་མི་དགའ། བདེན་དགའ་ལ་སྡུག་བསྔལ་ན་
མི་དགའ། སྙན་པར་གྲགས་ན་དགའ་ལ་མ་གྲགས་ན་མི་དགའ་བ་སྟེ་འདོད་པའི་ཕྱོགས་བཞི་དང། མི་འདོད་བའི་ཕྱོགས་བཞི་རྨི་ལམ་ཚུན་ཆད་ལྷན་སྐྱེས་བཞིན་དུ་འགྲོགས་ཏེ་བསགས་པས་དལ་འབྱོར་དོན་མེད་ཁོ་ནར་སོང་བས། ཆོས་བརྒྱད་
སྦང་དཀའ་ཡང། རགས་པ་མགོ་གནོན་པ་ཡན་ཆད་ལ་སྤངས་པའི་སྒྲས་བསྟན་ནས་ཡི་རང་བསྒོམ་པ་དང། རྗེ་ཉིད་དང་སྦྱར་ན། དང་པོར་རྒྱ་ཆེན་ཐོས་པ་མང་དུ་བཙལ། །ཞེས་མང་ཐོས། ཐ་མར་ཉིན་མཚན་ཀུན་ཏུ་ཉམས་སུ་བླང། ཞེས་
བསྒྲུབ་བརྩོན། ཆོས་བརྒྱད་དཀར་ནག་ཁྲ་གསུམ་གང་གིས་ཀྱང་མ་གོས་པར་མཛད་པ་ཐམས་ཅད་བསྟན་པ་རྒྱས་ཤིང་འགྲོ་བའི་བདེ་སྐྱིད་འཕེལ་བའི་ཐབས་ཁོ་ནར་གཞོལ་བའི་རླབས་པོ་ཆེའི་མཛད་པ་རྟོགས་བརྗོད་འདུན་ལེགས་མ་ལྟར་དྲན་ནས་ཡི་

[010A]༄༅། །རངས་དགོས་པར་འཇམ་དབྱངས་བླ་མ་བསོད་ནམས་དབང་རྒྱལ་པས་གསུངས། དེ་ལྟར་རྗེའི་རྣམ་ཐར་དང་མཛད་པ། རྗེའི་བཀའ་དྲིན་ལས་གདུལ་བྱའི་རྒྱུད་ཀྱི་དགེ་སེམས་ཕྲ་མོ་ཚུན་ཆད་ཀྱི་རྣམ་
ཐར་ལ་ཡི་རང་བསྒོམས་པ་འདི་སངས་རྒྱས་ཀྱི་འཕྲིན་ལས་ལ་བྱ་བ་ཡུལ་ལ་ཡོད་པ་དང། བྱེད་པ་པོ་རང་ལ་ཡོད་པ་གཉིས་ཕྱེ་བ་དང་རྗེས་སུ་མཐུན་པའི་ཡི་རང་སྒོམ་ཚུལ་ཡིན་པར་གུང་ཐང་འཇམ་པའི་དབྱངས་ཀྱིས་གསུངས། ཆོས་འཁོར་
བསྐུལ་བ་འཇིག་རྟེན་ན་ནམ་མཁར་སྤྲིན་འཁྲིགས། དེ་ལས་ཆར་བབས། དེ་ལ་བརྟེན་ནས་མེ་ཏོག་དང་འབྲས་བུ་སྨིན་པ་ལྟར། ཆོས་སྐུ་ནམ་མཁའ་སོགས་སུ་སྦྱར། ཆོས་སྐུ་ལ་ངོ་བོ་ཉིད་སྐུ་དང། ཡེ་ཤེས་ཆོས་སྐུ་གཉིས། དང་པོ་
ལ་རང་བཞིན་རྣམ་དག་གི་ངོ་བོ་ཉིད་སྐུ་དང། གློ་བུར་དྲི་བྲལ་གྱི་ངོ་བོ་ཉིད་སྐུ་གཉིས་ལས། དང་པོ་ནི་སངས་རྒྱས་ཀྱི་སའི་རང་བཞིན་མེད་པའི་སྟོང་ཉིད་དང། གཉིས་པ་སྤང་བྱ་ཆོས་དབྱིངས་ཀྱི་ངོ་བོར་ཟད་པའི་དག་ཆ་ཡིན་པས་ནམ་མཁའི་གཟུགས་
སུ་བཀོད། མཁྱེན་བརྩེ་གཉིས་ཡེ་ཤེས་ཆོས་སྐུ་སྟེ་ངོ་བོ་ཉིད་སྐུ་དང་ངོ་བོ་གཅིག་གི་ཚུལ་དུ་ཡོད་པས་སྤྲིན་གྱི་གཟུགས་སུ་བཀོད། འཛིན་མ་ས་གཞིའི་མིང་ཡིན་པས་གདུལ་བྱའི་ཤེས་རྒྱུད་ས་གཞིའི་གཟུགས་སུ་བཀོད། གདུལ་བྱའི་ཁམས་
བསམ་མོས་པ་མི་འདྲ་བས། ཐེག་པ་ཆེ་ཆུང། སྡེ་སྣོད་གསུམ། རྒྱུད་སྡེ་བཞི་གང་ལ་དགའ་བ་ལ་དེ་དང་འཚམས་པའི་ཆོས་གསུངས་པ་ཆར་བབས་པའི་གཟུགས་སུ་བཀོད་པ་སྟེ། སྙན་ངག་ལ་གཟུགས་སུ་བཀོད་པ་དང་དཔེ་སྦྱར་བ་མི་

[010B] དེའང་དངོས་སུ་ཆོས་གསུངས་པའམ་ཐན་ལག་བརྡ་ཙམ་གྱིས་དོན་གོ་ཡང་སངས་རྒྱས་ཀྱིས་ཆོས་བསྟན་པའི་ལག་རྗེས་དང། རང་རང་ལ་ཆོས་ཀྱི་སྣང་བ་ཤར་བ་སངས་རྒྱས་ཀྱི་འཕྲིན་ལས་སུ་གོ་དགོས་པ། སྒྲ་མེད་ཀྱང་དེ་དེ་ལྟར་སྣང། །
ཞེས་རྫུ་འཕྲུལ་བསྟན་པ་ལས་གདུལ་བྱའི་རྒྱུད་ལ་དད་སོགས་སྐྱེས་པ་ལ་སྒྲ་མེད་ལུས་ཀྱི་རྣམ་འགྱུར་གྱི་སྒོ་ནས་ཆོས་སྟོན་པའི་ཐ་སྙད་བཞག་པ་ལ་རྩོད་པ་ཡོད་ཀྱང། སེམས་ལ་འབྱར་རྩི་ཞིག་ཡོད་ན། ལུས་ཅན་ཀུན་གྱི་བྱ་དང་ནི། །ཞེས་སོགས་
ལྟར་ཡིན་པས་དེ་ལྟར་གསོལ་བ་བཏབ་པས་ཆོས་འཁོར་བསྐོར་བར་ཞལ་གྱིས་བཞེས་པར་མོས། མྱ་ངན་ལས་མི་འདའ་བར་གསོལ་བ་འདེབས་པ་གོང་དུ་སོང་བས། བསྔོ་བ་ནི། བདག་གིས་ཞེས་དུས་གསུམ་གྱི་ང་ཡིད་ངོར་བྱས། ཇི་སྙེད་
ནི་ཅི་ཡོད་དེ་དུས་ཐོག་མེད་ནས་ད་ལྟའི་བར་ཇི་སྙེད་བསགས་ཟིན་པ། མ་འོང་བ་ན་འཁོར་བ་མ་སྟོངས་པར་ཇི་སྙེད་བསགས་འགྱུར། ད་ལྟ་བསགས་བཞིན་པ་ཇི་སྙེད་ཡོད་པ་ཞེས་དུས་གསུམ་གྱི་དགེ་རྩ་བློ་ངོར་བསྡུས་ཏེ་འདིས་ཞེས་ཡིད་ལ་
འཆར་དུ་བཅུག། སྤྱིར་འཁོར་བ་མ་སྟོངས་པར་ནམ་མཁས་གར་ཁྱབ་ཏུ་བསྟན་འགྲོ་གང་ཡོད་ལ་གང་ལ་གང་འཚམས་ཀྱིས་ཕན་འདོགས་པའི་སྨོན་ལམ་སྟེ། བསྟན་པ་དང་སློབ་གཉེར་སྒོམ་སྒྲུབ་ཕྱོགས་རེ་བ་མ་ཡིན་པར་ཡོངས་རྫོགས་དགོས་
འདུལ་བ་ཙམ་དང། སྒོམ་ཙམ་རེས་མི་ཡོང་བས་གང་ཕན་གསུངས་པའི་ཚིག་གི་ནུས་པ་གོ་དགོས། གང་ལའང་བསྟན་པའི་གནད་རྫོགས་པ་དང། དེ་དཔྱད་པ་ལ་རག་ལས་པས་ལུང་རྟོགས་ཀྱི་ཡོན་ཏན་དྲན་ཆེད་དུ་གལ་ཆེ་དུས་དམིགས་

[011A]༄༅། །བརྩེ་མ་རྒྱང་འཐེན་བྱས་བ་ཧ་གོ་ནས་རྩེད་མོར་མ་སོང་བ་དགོས། དེ་ལས་ཁྱད་པར་དུ་རྗེའི་བསྟན་པའི་སྙིང་པོ་ཡུན་རིང་བོའི་བར་དུ་རང་རྒྱུད་ལ་ཐོས་བསམ་སྒོམ་པས་གསལ། གཞན་རྒྱུད་ལ་འཆད་
རྩོད་རྩོམ་པས་གསལ། མ་མཐའ་བྱ་བ་ལས་ཀྱི་འཁོར་ལོའི་སྒོ་ནས་གསལ་བའི་ཐབས་བྱེད་པ་ཚུན་ཆད་ཀྱིས་སྨོན་ལམ་བཏབ་པ་ཡིན་པས། འདི་འཁོར་ལོ་གསུམ་ལ་གོ་དགོས། འཁོར་ལོ་གསུམ་ནི། ཀློག་པ་ཐོས་བསམ་གྱི་འཁོར་ལོ་
སྤོང་བ་བསམ་གཏན་གྱི་འཁོར་ལོ། བྱ་བ་ལས་ཀྱི་འཁོར་ལོའོ། །དང་པོ་ནི། སྡེ་སྣོད་གསུམ་ལ་ཐོས་བསམ་དང། གཉིས་པ་ཐོས་དོན་སྒོམ་སྒྲུབ་བྱེད་པ་ཉོན་མོངས་སྤོང་བྱེད་ཀྱི་ཐབས་དངོས་རེད། གསུམ་པ་ནི། བསྟན་པ་ཡུན་རིང་དུ་གནས་
པའི་ཐབས་སུ་གཙུག་ལག་ཁང་བཞེངས་པ་སོགས་ཏེ། གཙུག་ལག་ཁང་རྣམས་ཀློག་པ་དང། །ཞེས་སོགས་ལྟར་ཡིན་པས་ཐོས་བསམ་གཉིས་བཤད་པ་དང། སྒོམ་པ་ལ་སྒྲུབ་པའི་ཐ་སྙད་བཏགས་པས་ཐོས་སྒོམ་གཉིས་དང་བཤད་སྒྲུབ་ཅེས་བ་དོན་
འདྲ༑ བསྟན་པའི་སྙིང་པོ་ནི་དེའི་གནད་དེ། སྔགས་ཀྱི་ཐ་སྙད་ཡིན། སངས་རྒྱས་བཅོམ་ལྡན་འདས་ཀྱིས་ཆོས་ཕུང་བརྒྱད་ཁྲི་བཞི་སྟོང་གསུངས་པའི་མཆོག་ཤེར་མོད་དང། སྙིང་བོ་ཡང་སྙིང་སྒྱུ་འོད་ལ་བྱེད་པ་ལམ་རིམ་ལྟར་རེད། རྒྱུ་མཚན་
སངས་རྒྱས་ཀྱིས་གང་གསུང། གདུལ་བྱ་རྣམས་འཁོར་བ་ལས་གྲོལ་ཆེད་ཡིན་པས་འཁོར་བ་ལས་གྲོལ་བ་ཆོས་གསུངས་པའི་དགོས་པ་དང་སྙིང་པོ་ཡིན། གྲུབ་མཐའ་བཞི་ལས་བྱེ་མདོ་ལ་ཤེར་མདོ་ཁས་མི་ལེན་པ་ཡོད་ཀྱང་ཐེག་དམན་གྱི་མདོ་ཤེར་མདོའི་ཡན་

[011B] ལྟ་བ་རྟག་གཅིག་རང་དབང་ཅན་གྱི་བདག་གིས་སྟོངས་པ་དང། རང་རྐྱ་ཐུབ་པའི་རྫས་ཡོད་ཀྱིས་སྟོངས་པ་ལས་མ་ཤེས་པས་ཤེར་མདོའི་གནད་མ་རྟོགས། སེམས་ཙམ་པས་གཞན་དབང་ཡོངས་གྲུབ་བདེན་གྲུབ་དང། ཀུན་བཏགས་
བདེན་མེད་དུ་ཁས་བླངས་ཏེ། གང་ཟག་གི་བདག་མེད་ལ་རང་རྐྱ་ཐུབ་པའི་རྫས་ཡོད་ཀྱིས་སྟོངས་པ་དང། ཆོས་ཀྱི་བདག་མེད་ལ་ཕྱི་རོལ་དོན་སྟོང་དང་གཟུང་འཛིན་གཉིས་སྟོང་ལས་འཇོག་མ་ནུས་པས་ཤེར་མདོ་དང་ལྟ་བ་དང་བསྟན་པའི་གནད་མ་
རྟོགས། རང་རྒྱུད་པས་ཆོས་ཐམས་ཅད་བདེན་མེད་དུ་ཁས་བླངས་ཀྱང། རང་ངོས་ནས་མ་གྲུབ་པའི་སྟོངས་ཉིད་འཇོག་མ་ནུས། ཆོས་ཐམས་ཅད་རང་ངོས་ནས་མ་གྲུབ་པ་ལ་ཐ་སྙད་ཀྱི་རྣམ་བཞག་འགལ་མེད་དུ་འཇོག་ཤེས་པ་ཐལ་འགྱུར་བ་ལས་མེད་སོང་
བ་རེད། རང་ངོས་ནས་མ་གྲུབ་པའི་སྟོང་ཉིད་བཞག་པ་དེའི་ནང་ཆོས་ཕུང་བརྒྱད་ཁྲི་བཞི་སྟོང་གི་གནད་འདུས་པས། ཁྱོད་ཀྱིས་ཇི་སྙེད་བཀའ་སྩལ་པ། །ཞེས་སོགས་གསུངས། བོད་ཁ་བ་ཅན་གྱི་ལྗོངས་འདིར་ས་རྙིང་བཀའ་བརྒྱུད་ཇོ་ནང་
སོགས་གྲུབ་མཐའ་མང་བ་ཐམས་ཅད་ཀྱིས་རང་རང་ཐལ་འགྱུར་བ་དང། འགའ་ཞིག་གིས་དེ་ལས་ཀྱང་ལྟ་བ་མཐོ་བར་ཁས་ལེན། ས་སྐྱའི་དང་པོ་ས་ཆེན་ཀུན་སྙིང་དང། དེ་སྲས་བསོད་ནམས་རྩེ་མོ་དང། རྗེ་བཙུན་གྲགས་པ་རྒྱལ་མཚན་གཉིས་
རྟེན་དགེ་བསྙེན་ཡིན་པས་དཀར་བོ་རྣམ་གསུམ། ས་པཎ་དང་འཕགས་པ་གཉིས་རབ་བྱུང་ཡིན་པས་དམར་པོ་རྣམ་གཉིས་ཏེས་ཆེན་གོང་མ་ལྔ་ཐལ་འགྱུར་བ་ཡིན་ཀྱང་གསུང་ལུགས་རྗེ་ལྟར་གསལ་བོ་མ་བྱུང། རྗེས་མ་འགའ་ཞིག་ཐལ་འགྱུར་བ་ཕར་

[012A]༄༅། །ཞོག༑ རང་རྒྱུད་པའི་ཕྱོགས་སུ་ཡང་མ་སོང་བར་སེམས་ཙམ་པ་ཡིན་མིན་དཔྱོད་དགོས་པ་ལྟར་ཡོད། བཀའ་བརྒྱུད་པའི་ཆོས་ཕུག་ཏེ་ལོ་ནཱ་རོ་ལ་ཐུག་པས་མར་མི་ཡབ་སྲས་ངེས་པར་ཐལ་འགྱུར་
བ་ཡིན་པའི་གསུང་མགུར་མང་ཡང་རྗེ་རིན་པོ་ཆེ་ལྟར་མི་གསལ། རྙིང་མས་སློབ་དཔེན་པདྨ་ལ་ཁུངས་བཅོལ་བས་སློབ་དཔོན་ཆེན་པོ་རྫོགས་རིམ་གྱི་རྟོགས་པ་མཐོན་པོ་ལ་གནས་པས་ལྟ་བ་ཐལ་འགྱུར་བ་ལས་འོས་མེད། སེམས་ཙམ་པ་དང་རང་
རྒྱུད་པའི་ལྟ་བའི་སྟེང་ནས་བསྐྱེད་རིམ་དང། བདེ་སྟོང་བསྒོམ་ན་བར་སྐབས་སུ་ཐལ་འགྱུར་དུ་མ་འཕོས་ན་སྔགས་ཀྱི་ཐུན་མོང་མ་ཡིན་པའི་ཞི་ལྷག་ཟུང་འབྲེལ་སྐྱེ་ལུགས་མེད་པས། ཁོ་རང་ཚོའི་བཤད་ཚུལ་ལ་ཕར་དེད་ན་སློབ་དཔོན་པདྨ་ངོས་མ་ཟིན་
འདུག། འོན་ཀྱང་ཞི་འཚོས་རང་རྒྱུད་པའི་ལྟ་བ་བཤད་པས་ཆོས་གསུང་ཚུགས་ཀྱི་དུས་དེ་དང་མི་མཐུན་པ་ཞིག་གསུང་ན་མི་འགྲིག་པས་མན་ངག་ལྟ་བའི་ཕྲེང་བའི་ཚིག་རིས་ལ་རང་རྒྱུད་པ་ལྟར་ཡོད། བཀའ་གདམས་ཇོ་འབྲོམ་ནས་བྱུང་བས་ཐལ་
འགྱུར་བ་ལས་མ་འདས་ཀྱང་བར་སྐབས་སུ་ཉམས། དེས་ན། ཚིག་སྤྱིའི་བཤད་སྒྲུབ་རྟགས་ཀྱི་དགེ་སྦྱོང་གིས། ཞེས་སོགས་ལྟར་གཞུང་ལུགས་ཉམས་ཏེ་རྒྱ་བོད་ཕལ་ཆེར་དབུ་མར་ཁས་འཆེ་ཡང། ཐལ་འགྱུར་བའི་ལྟ་བ་གསལ་ལ་མ་
ནོར་བ་སྟོན་མཁན་རྗེ་འདྲ་བ་མ་བྱུང་བས་ལྕང་སྐྱའི་ལྷ་མགུར་དུ། ས་རྙིང་ཀར་འབྲུག་གི་མཁས་གྲུབ་མང་པོས། །ཞེས་སོགས་གསུངས་པའི་རྒྱུ་མཚན་དེ་ཡིན། རྗེ་རིན་པོ་ཆེའི་ལྟ་བ་མ་ནོར་བས་གཞི་ལ་བདེན་གཉིས་ཟུང་འཇུག་དོན་དམ་པར་རང་

[012B] བསྟན་པ་ཐམས་ཅད་གྲུ་བཞི་ལམ་གྱིས་འཁྱེར་བ་ཡོང་བས་བསྟན་པའི་སྙིང་པོ་ཞེས་གསུངས་
པ་ཡིན། དེ་ལྟར་རྗེ་ཡབ་སྲས་ཀྱིས་བསྔོ་བའི་དབང་བོ་མཛད་ནས་སྨོན་ལམ་འགྲུབ་པར་བྱིན་གྱིས་བརླབ་པར་བསམ། རྒྱས་པར་ན་ཁྲི་ནམ་བཟང་སོགས་ཀྱིས་གསུང་རྒྱུན་ལྟར་སྐབས་འདིར་མཎྜལ་ཕུལ་ནས། དཔལ་ལྡན་ས་གསུམ་མ་མཆོག་གི་
དངོས་གྲུབ་བརྙེས་ལ་གསོལ་བ་འདེབས། །ཞེས་པའི་བར་དོན་དྲན་བཞིན་བརྗོད། དམིགས་བརྩེ་མའི་མན་ངག་ལ་ཕྱི་ནང་གསང་གསུམ་ཡོད་ཀྱང་དེ་དང་མ་ཎི་སོགས་ཀྱིས་ཅི་བྱེད། རྦད་རྦུད་ཕཊ་བྱས་ན་ཟབ་སྙམ་པ་སྐྱ་སྲིད། དེ་ལས་
དམིགས་བརྩེ་མ་སུམ་སྐོར་ལ་ཕྱི་ནང་གཉིས་ཀའི་གདམས་པ་ཡོད། དང་པོ་ཕྱི་མཚུངས་པ་གསལ་བྱེད་ནི། རྗེ་རིན་པོ་ཆེ་འཇམ་དབྱངས་དང་སྤྱན་རས་གཟིགས་དང་མཚུངས། དེ་དམིགས་བརྩེམས་གསལ་བར་བྱེད་ཅེས་པ་སྟེ། སྙིང་
རྗེའི་ཡོན་ཏན་ལ་བྱང་སེམས་ཐམས་ཅད་ལས་སྤྱན་རས་གཟིགས་འགྲན་ཟླ་དང་བྲལ། ཤེས་རབ་ཀྱི་ཡོན་ཏན་ལ་བྱང་སེམས་ཐམས་ཅད་ལས་འཇམ་དབྱངས་འགྲན་ཟླ་དང་བྲལ། དེ་གཉིས་ཐབས་ཤེས་ཀྱི་ཡོན་ཏན་འགྲན་ཟླ་མེད་པ་དཔེར་བྱས་
ནས་གངས་ཅན་མཁས་པའི་ཁྲོད་ན་རྗེ་བདག་ཉིད་ཆེན་པོ་འགྲན་ཟླ་མེད་པར་མཁས་པ་ཀུན་གྱི་གཙུག་རྒྱན་དུ་གྱུར་ཚུལ་མང་དུ་ཐོས་པ་ལུང་གི་ཡོན་ཏན་དྲན་ནས་གསོལ་བ་འདབས་པ་དང། ནང་ཡོན་ཏན་དེ་ལྡན་ནི། ཐབས་ཀྱི་ཡོན་ཏན་ཐམས་ཅད་

[013A]༄༅། །སྙིང་རྗེ་དང། ཤེས་རབ་ཀྱི་ཡོན་ཏན་ཐམས་ཅད་སྟོང་ཉིད་ཀྱི་ལྟ་བར་བསྡུས་ནས་བྱང་སེམས་ཐམས་ཅད་ཀྱི་ནང་ན་ཐབས་ཤེས་ཀྱི་ཡོན་ཏན་ལ་སྤྱན་རས་གཟིགས་དང་འཇམ་དབྱངས་གཉིས་འགྲན་
ཟླ་མེད། དེ་གཉིས་ཀྱི་ཐུགས་རྒྱུད་ལ་ཐབས་ཤེས་ཀྱི་ཡོན་ཏན་ཅི་ཙམ་མངའ་བ་དེ་འདྲ་རྗེའི་ཐུགས་རྒྱུད་ལའང་མངའ་བར་ཐག་བཅད་དེ་ཚུལ་བཞིན་བསྒྲུབ་པ་ནང་གི་རྟོགས་པའི་ཡོན་ཏན་ཐབས་ཤེས་དང། སྒོམ་པ་དང། སློབ་ལམ་གྱི་ཡོན་ཏན་དྲན་
ནས་གསོལ་བ་འདེབས་པ་སྟེ་ཐོས་བསམ་གྱི་ཡོན་ཏན་ཕྱི་དང་སྒོམ་སྒྲུབ་ཀྱི་ཡོན་ཏན་ནང་ལ་སྦྱར་ཏེ་ཕྱི་སྒྲུབ་དང་ནང་སྒྲུབ་ཀྱི་ཐ་སྙད་བཏགས་པ་ཡིན། གསང་བ་ལྷག་པའི་ལྷ་དང་ངོ་བོ་དབྱེར་མེད་དུ་གསོལ་བ་འདེབས་པ་ལ། བདུད་དཔུང་མ་ལུས་
འཇོམས་མཛད་གསང་བའི་བདག་ཅེས་པའམ། མཐུ་སྟོབས་མ་ལུས་འཛིན་མཛད་གསང་བའི་བདག་ཅེས་སྦྱར་ནས་འཕགས་པ་རིགས་གསུམ་གྱི་མགོན་པོ་དང། རྗེ་རིན་པོ་ཆེ་ངོ་བོ་དབྱེར་མེད་དུ་བྱས་ནས་དམིགས་བརྩེ་མ་བཞི་སྐོར་བྱེད་
དེའང་རྗེ་རིན་པོ་ཆེ་སྐུ་བལྟམས་པའི་སྐབས་ཡུམ་གྱི་རྨི་ལམ་དུ་བཙུན་པ་མང་པོས་སྤྱན་རས་གཟིགས་ལ་བསུ་བ་བྱེད་ཅེས་སེར་སྦྲེང་བྱེད་པ་དང། བལྟམས་པའི་ཚེ་ཡུམ་གྱི་ཐུགས་ཀའི་ཤེལ་སྒོ་ནས་གསེར་སྐུ་ཐོན་པ་ལ་ཁྲུས་གསོལ་བ་དང་
ཡབ་ཀྱི་རྨི་ལམ་དུ་རི་བོ་རྩེ་ལྔ་ནས་འོང་བའི་བཙུན་པ་གླེགས་པམ་ཁུར་བས་གནས་གཡོར་ཞེས་ཁང་བའི་ཡང་ཐོག་དུ་འགྲོ་བ་དང། ལྕང་ལོ་ཅན་ནས་ཕྱག་ན་རྡོ་རྗེས་འཕངས་པའི་རྡོ་རྗེ་ཡུམ་གྱི་ཐུགས་ཀར་ཐིམ་པ་རྨིས་པ་ཐུན་མོང་སྣང་ཚོད་དང་བསྟུན་

[013B] ལུང་གིས་བསྒྲུབ་ན། འཇམ་དཔལ་རྩ་རྒྱུད་ལས། ང་ནི་མྱ་ངན་འདས་འོག་ཏུ། །ཞེས་སོགས་ལྟར་སའི་སྟེང་འདིར་འདུལ་བའི་སྡེ་སྣོད་ལྟར་ཚུལ་ཁྲིམས་ཀྱི་བསླབ་པའི་ལག་ལེན་དང། བྱིང་རྒོད་དང་
བྲལ་བའི་སྒོམ་དང། ཟབ་མོའི་ལྟ་བའི་གནད་ཀྱིས་སྟོངས་པ་ན་རྗེ་བཙུན་འཇམ་པའི་དབྱངས་ཁྱོད་ཉིད་བྱིས་པའི་གཟུགས་ཀྱིས་བྱོན་ནས་སངས་རྒྱས་ཀྱི་མཛད་པ་སྟོན་པར་གསུངས་པ་དང། སྟོན་པ་ཁ་བ་ཅན་དུ་མ་བྱོན་ཀྱང་སྤྱན་རས་གཟིགས་ཀྱི་འདུལ་
ཞིང་དུ་བྱིན་གྱིས་བརླབས་ནས་དེ་ཉིད་ཀྱི་སྤྲུལ་བ་དུ་མ་རིམ་པར་བྱོན་ཏེ་བསྟན་འགྲོའི་དོན་མཛད་པ། ཤར་ནས་ཟླ་བའི་དཀྱིལ་འཁོར་མཛེས། །ཞེས་རྗེ་དང། སྤྱན་རས་གཟིགས་དབང་བཟང་པོར་སྤྲུལ། །ཞེས་པཎ་ཆེན་དགེ་འདུན་གྲུབ་པ་སོགས་
རིགས་གསུམ་ངོ་བོ་ཐ་མི་དད་པའི་ལུང་བསྟན་མཐའ་ཡས་པ་བཀའ་གདམས་གླེགས་བམ་དུ་ཡོད་པ་རྣམས་སོ། །རིགས་པས་བསྒྲུབ་ན། རིགས་གསུམ་གང་ཟག་རང་རྒྱུད་པ་ཐ་དད་པ་གསུམ་མ་ཡིན་པར་སྤང་བྱ་སྤངས་པའི་ཆོས་དབྱིངས་ངོ་བོ་གཅིག་
དེ་ལ་སྙོམས་པར་ཞུགས་པའི་ཡེ་ཤེས་ཆོས་སྐུ་ངོ་བོ་གཅིག་པས་ཆོས་སྐུའི་ནམ་མཁའ་ལས་རིགས་གསུམ་སོགས་གཟུགས་སྐུའི་རྣམ་པ་མི་འདྲ་བ་སྤྲིན་རྡོལ་བ་ལྟར་བསྟན་པས་དོན་ལ་གཟུགས་སྐུ་ཐམས་ཅད་ཀྱི་ཡེ་ཤེས་ཆོས་སྐུ་དང། ངོ་བོ་ཉིད་སྐུ་
ངོ་བོ་གཅིག་ཡིན། སངས་རྒྱས་ཐམས་ཅད་ཀྱི་ཆོས་སྐུའི་རང་བཞིན་ནམ་སྣང་ཆ་ལྷར་ཤར་བས་མཁྱེན་པའི་ཡོན་ཏན་ལྷར་ཤར་བ་འཇམ་དབྱངས། བརྩེ་བའི་ཡོན་ཏན་ལྷར་ཤར་བ་སྤྱན་རས་གཟིགས། ནུས་པའི་ཡོན་ཏན་ལྷར་ཤར་བ་ཕྱག་རྡོར་

[014A]༄༅། །འཕྲིན་ལས་ལྷར་ཤར་བ་སྒྲོལ་མ་དང། དེ་བཞིན་དུ། ཞི་རྒྱས་དབང་དྲག་གི་འཕྲིན་ལས་དང། རྒྱས་པ་གཅིག་པུ་ལའང་ཚེ་བསོད་ཆོས་ནོར་ཤེས་རབ་རྒྱས་པ་དང། དེ་རེ་རེ་ལའང་རིགས་
མི་འདྲ་བ་མང་བས་ཡོན་ཏན་གྱི་ཆ་ཤས་སོ་སོ་གདགས་གཞིར་བྱས་ནས་ལྷག་པའི་ལྷ་རིགས་མི་འདྲ་བའི་ཐ་སྙད་སྦྱར་བ་ལས་ཐམས་ཅད་ཆོས་སྐུའི་ངོ་བོར་རོ་གཅིག་པས་མཁྱེན་བརྩེ་ནུས་གསུམ་ལྷར་ཤར་བ་དེར་མ་འདུས་པའི་ལྷ་མེད། མཁྱེན་བརྩེ་
ནུས་གསུམ་དུ་མ་འདུས་པའི་ཡོན་ཏན་མེད། མཁྱེན་བརྩེ་ནུས་གསུམ་གྱི་ཡོན་ཏན་མ་ལུས་པ་དགེ་བའི་བཤེས་གཉེན་གྱི་སྐུའི་རྣམ་པར་བསྟན་པ་རྗེ་བདག་ཉིད་ཆེན་པོ་རིགས་གསུམ་དང་ངོ་བོ་དབྱེར་མེད་དུ་གསོལ་བ་འདེབས་པའོ། །དེ་ལྟར་ཕྱི་སྒྲུབ་
ཀྱི་སྒོ་ནས་སྡེ་སྣོད་གསུམ་གྱི་དགོངས་དོན་ལ་དཔྱད་སྒོམ་བྱས་ནས། ཐེག་པ་གསུམ་གྱི་ལུང་གི་ཡོན་ཏན་མཐའ་དག་རྗེའི་རྣམ་ཐར་དང་སྦྱར་ནས་གསོལ་བ་འདེབས། ནང་སྒྲུབ་ཀྱི་སྒོ་ནས་ཐེག་གསུམ་འཕགས་པའི་རྟོགས་རིགས་ཀྱི་ཡོན་ཏན་མ་ལུས་པ་རྗེའི་
རྣམ་ཐར་དང་སྦྱར་ནས་གསོལ་བ་འདེབས། གསང་སྒྲུབ་ཀྱི་སྒོ་ནས་འཕགས་པ་རིགས་གསུམ་མགོན་པོའི་གསང་གསུམ་གྱི་ཡོན་ཏན་མ་ལུས་པ་རྗེའི་རྣམ་ཐར་དང་སྦྱར་ནས་གསོལ་བ་འདེབས་ཚུལ་མདོ་རྒྱུད་ཀྱི་གཞུང་ལུགས་ཐམས་ཅད་ལ་སྦྱར་
ནས་ཤེས་དགོས། དམིགས་བརྩེ་མ་དེ་འདྲའི་རྒྱ་ཆེན་པོ་ཞིག་ཡིན་པས་དོན་གོ་བ་ཤིན་ཏུ་དཀའ་འང་དཔྱད་པ་གལ་ཆེ། ཐོས་བསམ་དང་དཔྱད་པ་སྒོམ་བྱེད་པའི་ཐབས་ཡིན་པས་དེ་མེད་ན་བླུན་སྒོམ་དུ་འགྲོ། ཕྱི་ནང་གསང་གསུམ་གྱི་སྒྲུབ་པ་

[014B] དམིགས་བརྩེ་མའི་ལས་ཚོགས་མང་ཡང་རྗེ་རིན་པོ་ཆེ་འཇམ་དབྱངས་ཀྱི་སྐུའི་རྣམ་རོལ་ཡིན་པས་ཤེས་རབ་བསྒྲུབ་ཚུལ་གྲགས་ཆེ། དེ་ལ་དམིགས་སྐོར་བདུན་ཡོད་པ་རེ་རེ་ལ་མ་དག་པ་འཁྲུད་པའི་
དམིགས་པ་སྒྲིབ་སྦྱོང་ཡིན་པས་གཅིག་གམ་བདུན་སྔོན་དུ་འགྲོ་དགོས་པས། རྗེ་ཡབ་སྲས་གསུམ་གྱི་ཐུགས་ཀ་ནས་འོད་ཀྱི་སྦུ་གུ་གསུམ་བྱུང་བ་རང་གི་སྤྱི་བོ་ནས་ཡར་སོར་བཞིའི་ཐད་གཅིག་ཏུ་འདྲིལ། དེའི་ནང་བརྒྱུད་དེ་ངོ་བོ་མཁྱེན་བརྩེ་ནུས་གསུམ་
གྱི་བྱིན་རླབས། རྣམ་པ་བདུད་རྩི་དཀར་བོ་འོ་མའི་མདོག་ཅན་རང་གི་ཚངས་བུག་ནས་ཞུགས། ལུས་གང། ཕུ་ཆུ་དྲག་པོས་རྩ་སྦུར་དེད་པ་བཞིན་རང་གིས་ཚེ་རབས་ཐོག་མེད་ནས་བསགས་པའི་མི་དགེ་བ་བཅུ། མཚམས་མེད་ལྔ། སྡོམ་གསུམ་
དང་འགལ་བའི་ཉེས་པ། དུག་གསུམ་སོགས་ཉོན་སྒྲིབ་ས་བོན་དང་བཅས་པ། དེའི་བག་ཆགས་ཤེས་སྒྲིབ་ཐམས་ཅད་དུད་ཁུ་དང་སོལ་ཁུའི་རྣམ་པར་དབང་བོའི་སྒོ་དང་བ་སྤུའི་བུ་ག་ཐམས་ཅད་ནས་ནག་ནུར་གྱིས་ཕྱི་རོལ་དུ་ཐོན་ནས་དག་པར་བསམ་
ཉོན་མོངས་སོ་སོ་དང། མི་དགེ་བ་སོ་སོ། སྡིག་སྒྲིབ་སྤྱི་དང། རེ་རེ་ལ་དམིགས་ཀྱིས་བཀར་བའི་བདུད་རྩི་འབེབ་སྦྱངས། སྡིག་སྒྲིབ་ཐམས་ཅད་དུད་སོལ། བཞི་བརྒྱ་རྩ་བཞིའི་ནད་སོགས་རྣག་ཁྲག་ཆུ་སེར། སྟེང་འོག་བར་གསུམ་གྱི་
གདོན་བགེགས་རྣམས་སྡིག་སྤྲུལ་སྤལ་ལྕོང་སོགས་སྲོག་ཆགས་མི་སྡུག་པའི་རྣམ་པར་ཐོན་པ་སོགས་སོ་སོར་ཐུབ་ན་ལེགས། མ་ནུས་ན་ཐམས་ཅད་གཅིག་ཆར་དག་སྟེ་ལུས་དྲངས་གསལ་འོད་ཀྱི་རང་བཞིན་ཅན་དུ་གྱུར། སྐུ་གསུང་ཐུགས་དང་

[015A]༄༅། །མཁྱེན་བརྩེ་ནུས་པའི་ཡོན་ཏན་གྱི་ངོ་བོ་བདུད་རྩིས་ལུས་མེར་གྱིས་གང་བར་མོས་ནས་དམིགས་བརྩེ་མ་བགྲང་ན་རྒྱ་གར་ལྷ་གཅིག་བྱེད་ཚུལ་འདི་ལྟར་ཡིན་པས་རྐང་ནད་ལ་ཁྱུང་ཁྲ་ཟུར་དུ་ག་ལ་དགོས་
དམིགས་སྐོར་བདུན་ལས། སྐུའི་སྒོ་ནས་ཤེས་རབ་ཆེ་བ་སྒྲུབ་པ་ལ། སླར་ཡང་འོད་དང་འོད་ཟེར་འབར་བའི་བདུད་རྩི་དམར་སེར་གྱི་རྒྱུན་རིམ་གྱིས་བབས་པ་རང་གི་ཚངས་བུག་ནས་ཞུགས། ལུས་ཀྱི་ཆ་ཐམས་ཅད་བདུད་རྩི་དམར་སེར་གྱིས་
གཏམས། འོད་ཟེར་གྱིས་ཕྱོགས་བཅུའི་རྒྱལ་བ་རྣམས་ཀྱི་མཁྱེན་པའི་ཡོན་ཏན་ཐམས་ཅད་འཇམ་དབྱངས་ཀྱི་སྐུ་ཆེ་བ་རི་རབ་ནས་ཆུང་བ་རྡུལ་ཕྲན་ཙམ་ཆར་བབས་པ་བཞིན་རང་ལ་ཐིམ་པས་ལུས་ཀྱི་བདུད་རྩི་དང་འདྲེས། བདུད་རྩིའི་རྡུལ་ཕྲ་རབ་རྣམས་
འཇམ་དབྱངས་ཀྱི་སྐུར་གྱུར་ནས་ལུས་ཐམས་ཅད་འཇམ་དབྱངས་ཀྱི་སྐུས་གང། ལུས་ཀྱི་རྡུལ་ཕྲ་རབ་འཇམ་དབྱངས་ཀྱི་སྐུར་གསལ་བ་དང། རྗེ་ཡབ་སྲས་གསུམ་ལས་འོད་ཟེར་འཕྲོས། ཕྱོགས་བཅུའི་རྒྱལ་བ་སྲས་བཅས་མཆོད་པས་མཉེས་
པར་བྱས། དེ་རྣམས་ཀྱི་མཁྱེན་པའི་ཡོན་ཏན་ཐམས་ཅད་འཇམ་དབྱངས་ཀྱི་སྐུའི་རྣམ་པར་སྤྱན་དྲངས་ཏེ་ལུས་ཀྱི་འཇམ་དབྱངས་ལ་ཐིམ་པས་ཤེས་རབ་རླབས་ཆེ་བ་འཇམ་པའི་དབྱངས་ལྟ་བུ་ཐོབ་པར་བསམ་ཞིང་མཐར་རང་འཇམ་དབྱངས་ཀྱི་སྐུར་གྱུར་པར་
མོས་པ་ཡང་ཡང་བྱ། རླབས་པོ་ཆེའི་ཤེས་རབ་ནི་རྒྱལ་བའི་གསུང་རབ་ཀྱི་ཚིག་དོན་གང་ཡིན་ཀྱང་གཞན་དྲིང་མི་འཇོག་པ་སྟེ་གཞན་ལ་འདྲི་བ་སོགས་ལ་མི་ལྟོས་བར་རང་སྟོབས་ཀྱིས་འབྱེད་ནུས་པའོ། །མཚམས་བཅད་ནས་ད་ཁོ་ན་ལ་ཆིག་དྲིལ་དུ་

[015B] གསལ་བ་ལ་གཞན་འདྲ་ཞིང། བདུད་རྩིའི་རྡུལ་ཕྲ་རབ་རྣམས་དམིགས་བརྩེ་མའི་ཡི་གེའི་གཟུགས་གསེར་ཞུན་མས་བྲིས་པ་ལྟ་བུ་རང་སྒྲ་སྒྲོགས་བཞིན་པ་དང། ཨ་ར་པ་ཙ་སོགས་འཇམ་དབྱངས་ཀྱི་གཟུངས་སྔགས་དང་རིགས་
སྔགས་ཀྱི་རྣམ་པས་ལུས་གང་བ་སོགས་དང། རྒྱལ་བ་སྲས་བཅས་ཀྱི་གསལ་བའི་ཡོན་ཏན་ཐམས་ཅད་དེ་ལྟ་བུའི་ཡིག་འབྲུ་འོད་དང་འོད་ཟེར་འབར་བའི་རྣམ་པར་ཐིམ་པས་འཇམ་དབྱངས་དང་མཉམ་པའི་ཤེས་རབ་གསལ་བ་ཐོབ་པར་བསམ། ཤེས་རབ་
གསལ་བ་ནི། ཀུན་བྱང་གི་ཆ་ཤས་ཕྲ་ཞིང་ཕྲ་བ་རྣམས་མ་འདྲེས་པར་འབྱེད་ནུས་པ་སྟེ། བསྡུས་གྲའི་ཁྱོད་སྒྲའི་གོང་འོག་གི་ཚིག་མཚམས་དང་མང་ཉུང། བུམ་པ་ཡིན་པ་དང་ཡིན་པར་གྱུར་པ་རགས་རིམ་འདྲ་ཡང་རྩོད་ཚེ་མི་འདྲ་བའི་ཁྱད་ཕྱེ་ནས་རྩོད་
པ་དང། ལན་འདེབས་ལུགས་མང་པོ་ཡོད་པ་མ་འདྲེས་པར་འབྱེད་པ་ལྟ་བུ་སྟེ་ཞིབ་ཆ་ཕྲ་མོ་འབྱེད་མི་ནུས་བ་ཤེས་རབ་གསལ་བ་མེད་པས་ལན་ནོ། །མྱུར་བ་ལ། བདུད་རྩིའི་རྡུལ་ཕྲ་རབ་རྣམས་དྷཱི་ཧཱུཾ་སོགས་ལྷའི་ས་བོན་གྱི་རྣམ་པར་བྱེད། གཞན་
སྔར་དང་འདྲ། ཤེས་རབ་མྱུར་བ་ནི། མ་རྟོགས་ལོག་རྟོག་ཐེ་ཚོམ་སྐྱེས་འཕྲལ་འགོག་ནུས་པ་སྟེ། མིང་ནས་སྨོས་མ་ཐག་ལམ་ལམ་འཆར་བ་དང། རྩོད་པ་ལ་རིགས་པ་འཕངས་འཕྲལ་ཐག་ཆོད་པའི་ལན་ཐེབས་པ་སྟེ། དམ་བཅའ་ཆེན་མོ་
དང་ཚོགས་གླེང་ལྟ་བུའི་སྐབས་ལན་མྱུར་བ་དང། རྒྱུན་གྱི་རྩོད་པ་ལ་ཡིག་ཆ་བློ་ཐོག་ན་ཡོད་པ་གཞིར་བཞག་སྟེ་དཔྱད་ནས་ལན་འདེབས་པ་གལ་ཆེ། དེ་ལྟར་དཔྱད་པས་ཡིན་མིན་གྱི་དབྱེ་བ་ཐག་ཆོད་པ་ལ་བློ་སྐྱེད་ཟེར། ཟབ་པ་ལ། ཕྱག་མཚན་

[016A]༄༅། །གྱི་རྣམ་པར་བྱེད་ཅིང་གཞན་འདྲ། ཤེས་རབ་ཟབ་པ་ནི། རྒྱ་མཚོ་ལྟར་གཏིང་ཟབ་པ་ཚིག་གཅིག་གི་དོན་བརྟག་ཅིང་དཔྱད་ན་འཛད་མེད་འཆར་བ་དགེ་ཤེས་དག་དབང་རྒྱ་མཚོའི་རྣམ་ཐར་ལྟ་བུ་དགོས་
འཆད་རྩོད་རྩོམ་པ་རང་རང་ལ་ཟབ་པའི་ཤེས་རབ་ཡོད། འཆད་རྩོད་རྩོམ་གསུམ་ལ། གང་འཆད་པའི་གླེགས་བམ་དང། རྡོ་རྗེ་རྩེ་ལྔ་བའི་མུ་བ་ཅན་གྱི་རལ་གྲིའི་འཁོར་ལོ་དང། གླེགས་རལ་འབྲེལ་མའི་རྣམ་པར་སྤྱན་འདྲེན་ཞིང་
གཞན་འདྲའོ། །མ་དག་བ་འཁྲུད་པ་ལ་སྒྲིབ་སྦྱོང་དང་སྤང་བ་ཕུན་ཚོགས། མི་ཤེས་པ་བསལ་བ་ལ་ཚོགས་བསགས་དང་རྟོགས་པ་ཕུན་ཚོགས་ཀྱི་ཉམས་ལེན་ཚང་བས་གནད་ཆེ། ཆེ་གསལ་མྱུར་ཟབ་སོགས་ཀྱི་དམིགས་སྐོར་བདུན་འཇམ་
དབྱངས་དཀར་སེར། འཇིགས་བྱེད། དབྱངས་ཅན་མ་དཀར་དམར་སོགས་ལའང་སྦྱར་ཆོག་པས་དེ་དག་གི་ཚེ་བི་ཝཾ། ཧྲཱིཾ་མེ་ལོང་སོགས་སྐབས་དེའི་ལྷ་སྔགས་ཕྱག་མཚན་གཙོ་བོར་བྱ། སྐུའི་རྣམ་པ་མི་འདྲ་བ་ལས་སྐུ་གསུང་
ཐུགས་མཁྱེན་བརྩེ་ནུས་གསུམ། སྤང་རྟོགས་འདྲ་བས་ཡིད་ཆེས་རྩེ་གཅིག་པས་གསོལ་བ་བཏབ་ན་རིགས་གསུམ་མགོན་པོའི་སྙིང་པོ་བགྲང་བའི་བྱིན་རླབས་སྡུད་པ་དང། དངོས་གྲུབ་ཅི་ལྟར་བཤད་པ་རྣམས་ཀྱང་འགྲུབ་ཅེས་ཡིག་ཆ་དང་
གསུང་རྒྱུན་ཡིན་པས་ལེགས་པར་གསོལ་བ་བཏབ་ན་རིགས་གསུམ་མགོན་པོའི་བཟླས་པའི་གོ་ཆོད། རྗེའི་ཐུགས་ཀར་ཐུབ་དབང་དང། དེའི་ཐུགས་ཀར་རྡོ་རྗེ་འཆང་བཀོད་པའི་དྲུག་སྐོར་དང། གནས་གསུམ་དུ་ཕྱི་ནང་གསང་གསུམ་རེ་བཀོད་པའི་དགུ་

[016B] དེར་མ་ཟད་ལྷ་གཞན་དང་གཞན་ཡང་རྗེའི་ཐུགས་ཀར་བཀོད་ཆོག། རྗེའི་ཐུགས་ཀར་སྒྲོལ་མ་བཀོད་ནས་དམིགས་བརྩེ་མ་དང་ཏཱ་རེ་སྤེལ་ནས་བཟླ། ཚེ་དཔག་མེད་སོགས་གཞན་ལ་འདྲ། ཐུགས་ཀར་མ་བཀོད་ཀྱང་ཚེ་སྒྲུབ་ལ་རྗ་རིན་པོ་
ཆེའི་ཕྱག་གཉིས་མཉམ་བཞག་གི་སྟེང་ན་འཆི་མེད་ཚེའི་བདུད་རྩིས་གང་བའི་བུམ་པ་བསྣམས་པ། གཡས་གཡོན་དུ་པད་སྡོང་ལ་གླེགས་རལ་དང། ཡང་ན་ཕྱག་གཡས་ཐུགས་ཀར་ཆོས་འཁོར་གཡོན་མཉམ་བཞག་གི་སྟེང་ན་ཚེ་བུམ་བསྣམས་
པ་བསམ་ལ་དམིགས་བརྩེ་མ་དང་ཚེ་གཟུངས་རིང་ཐུང་སྤྲགས་ནས་བཟླ་ཞིང། དམིགས་པ་ཚེ་ཁྲིད་ལྟར་སྐྱོད་ཞེས་སྐྱབས་མགོན་རྡོ་རྗེ་འཆང་གིས་གསུངས། སྙིགས་དུས་བགེགས་ཀྱི་བར་ཆད་བཟློག་པ་གལ་ཆེ་བས་སྔགས་དང་དམིགས་བརྩེ་
མས་གདོན་བགེགས་ཀྱི་བར་ཆད་ཞི་བའི་གསོལ་བ་བཏབ། རྗེ་ཡབ་སྲས་ཀྱི་སྐུ་ལས་འོད་ཟེར་འཕྲོས་པས་གནོད་བྱེད་ཐམས་ཅད་རྡོ་ཁབ་ལེན་གྱིས་ལྕགས་ཕྱེ་སྡུད་པ་ལྟར་དྲངས་ནས་རྗེའི་དྲུང་དུ་ཐལ་མོ་སྦྱར་ཏེ་འཁོད། ཐུགས་ཀ་ནས་འོད་དང་བདུད་
རྩིའི་རྒྱུན་བབས་པ་སྤྱི་བོ་ནས་ཞུགས། ལུས་ཀྱི་ནང་ཐམས་ཅད་གང། ཁོའི་ཉོན་མོངས་པ་དུག་གསུམ། དེས་བསྐྱེད་པའི་གནོད་འཚེའི་བསམ་སྦྱོར་དང་གདུག་སེམས་ཞི་ནས་མ་དང་བུ་བཞིན་གདུང་སེམས་དང། བྱམས་སྙིང་རྗེ་བྱང་
ཆུབ་ཀྱི་སེམས་དང་ལྡན་པར་བསམ། རང་གིས་གནོད་བྱེད་འདིའི་རྒྱུད་བྱིན་གྱིས་རློབས་ཞེས་གསོལ་བ་བཏབ་པས་རྗེའི་གདུལ་བྱར་གྱུར་ཏེ་གསུང་གི་བདུད་རྩི་མྱང། ཆོས་སྤྱོད་པའི་སྐལ་ལྡན་དུ་གྱུར་བར་མོས་ཞེས་སྐྱབས་མགོན་རྡོ་རྗེ་འཆང་གསུངས།།

[017A]༄༅། །འདོད་ན་ཏིང་ངེ་འཛིན་གྱི་དབང་བཞི་ལེན་ཞིང་དབང་མ་ཐོབ་ན་མི་ཆོག། མཛོད་དགེའི་འཚམས་པ་ཚང་ལ་འདིའི་རིགས་གསུམ་གྱི་དོད་དུ་བདེ་གསང་འཇིགས་གསུམ་བཀོད་པ་ཞིག་ཡོད་སྐད་ཐོས་ཤིང། དེ་འདྲའི་
གསུང་ཟུང་ཞིག་ཀྱང་བྱུང་ཡང་ཡིད་མ་ཆེས་པའི་ཉམས་འདྲ་བ་ཞིག་ཐོན་པས་བཞག་སོང། དེ་ལྟར་བྱས་ཆོག་ཀྱང་འཇིགས་གསང་འཇམ་དབྱངས་དང། ཕྱག་རྡོར་ལ་འཇོག་སླ། བདེ་མཆོག་སྤྱན་རས་གཟིགས་
ཀྱི་དོད་བྱེད་པ་ཐུན་མོང་མ་ཡིན་པའི་སྙིང་རྗེ་ལ་ཀ་རུ་ཎའི་སྒྲ་བཤད་ལྟར་རམ་དཔྱད་ཅེས་ཕྲན་ལ་གསུང་འཕྲོས་སུ་གནང་བ་འདིར་བཀོད། བླ་མཆོད་དང་བདེ་ལམ་གྱི་ཁྲིད་ཐོབ་ན་དེའི་མན་ངག་འདིར་སྦྱར་ནས་གུང་ཐང་རིན་པོ་
ཆེའི་དགའ་ལྡན་ལྷ་བརྒྱ་མའི་གཞུང་བསྲིང་ལྟར་ཉམས་སུ་བླངས་ཆོག་པ་གསུང་བཤད་ལ་ཡོད་པས་ཐོག་མར་རང་ལྷར་གསལ་བཏབ། སྣོད་བཅུད་དག་པར་བསྒྱུར། དམ་ཚིག་པ་གསལ་བཏབ། དགའ་ལྡན་
ནས་ཡེ་ཤེས་པ་སྤྱན་དྲངས་ཏེ་བསྟིམ། སེང་ཁྲི་དང་ཡན་ལག་བདུན་པ་མཎྜལ་སོགས་གྲངས་མེད་ཕུལ་བ་སྤྲུལ་བ་དེ་སྙེད་ཀྱིས་བདག་གིར་བཞིས། ཕྱག་གི་སྐབས་སུ་ལང་ནས་ཕྱག་འཚལ་བ་དང། མཆོད་
པ་མཎྜལ་སོགས་ཀྱི་གྲངས་བསོག་པ་དང། ཕྱི་ནང་གསང་བ་དེ་ཁོ་ན་ཉིད་ཀྱི་མཆོད་པ་རྒྱས་པ་བདེ་གསང་སོགས་ཀྱི་མཆོད་འཕྲེང་ལྟར་དང། བཤགས་པའི་སྐབས་སུ་སྡོམ་གསུམ་གྱི་ཕྱིར་བཅོས་ཡིག་

[017B] ཤེས་རབ་འཕེལ་བའི་དམིགས་པ་བདུན་ཐར་ཆགས་སམ་རེ་རེ་ལ་རྩལ་དུ་བཏོན་ཀྱང་རུང། མདོར་ན་བདེ་ལམ་དང་བླ་མཆོད་སོགས་ལས་ཟུང་བ་མེད་པས་རེ་རེ་
ནས་ཞིབ་བཤད་མི་དགོས། དེའི་མན་ངག་ཐམས་ཅད་སྦྱར་ཆོག་གསུངས་པ་འདིས་འཐུས། མཇུག་ཏུ་ཡོན་ཏན་གཞིར་གྱུར་མ་འམ་ལམ་ཡོངས་རྫོགས་ཀྱི་གསོལ་འདེབས་ཅི་རིགས་སྦྱར། མཐར་བླ་མ་སྙིང་གར་སྤྱན་
འདྲེན་པ་སོགས་སྔར་དགའ་ལྡན་ལྷ་བརྒྱ་མའི་ཟིན་བྲིས་གཞན་དུ་བཀོད་ཟིན་ཏོ། །མདོ་རྒྱུད་རྒྱ་བོད་པཎ་གྲུབ་མཐའ་དག་གི་གདམས་པའི་ཡང་སྙིང་བགྲོད་པ་གཅིག་པའི་ལམ། །ཚང་ལ་མ་ནོར་འདི་འདྲ་གདེངས་ཅན་
གྱི༑ ༑གཙུག་ནོར་ཇི་བཞིན་སྤྱི་བོར་བརྟེན་པར་རིགས། །འདིར་འབད་དགེ་ཚོགས་ཟླ་འོད་བྱེ་བ་བརྒྱས། །རེག་པའི་ཀུ་མུད་རྩེ་དགའ་འཛིན་པ་དེས། །འགྲོ་བ་ཀུན་ཀྱང་མཚན་ལྡན་བཤེས་གཉེན་གྱིས། །ནམ་ཡང་
འབྲལ་མེད་དགྱེས་བཞིན་རྗེས་འཛིན་ཤོག་དེ་སྐད་སྙོམས་ལས་མལ་དུ་རྣམ་གཡེང་གིས། །དལ་འབྱོར་སྟོང་ཟད་བྱེད་པའི་དུས་འདའ་བ། །ཤེས་རབ་རྒྱ་མཚོ་ཞེས་བྱའི་རྟོག་གེ་པས། །བླ་མའི་གསུང་རྒྱུན་ཆུད་མི་ཟ་
ཕྱིར་སྤེལ། །ཅེས་སྲད་རྒྱུད་ལུགས་ཀྱི་བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་ཁྲིད་ཀྱི་དམིགས་རིམ་བརྗེད་བྱང་དུ་བཀོད་པ་ཟབ་ལམ་ནོར་བུའི་གན་མཛོད་ཅེས་བྱ་བ་འདི་ཡང་རྒྱལ་བ་ཀུན་ལས་ལྷག་པའི་བཀའ་དྲིན་མ་ཚུངས་པ་མ་

[018A]༄༅། །མཆིས་པ་འཇམ་དབྱངས་བླ་མ་རྡོ་རྗེ་འཆང་དཀོན་མཆོག་རྒྱལ་མཚན་དཔལ་བཟང་པོའི་ཞལ་ལས་སླར་ཡང་ཁྲིད་ཚར་གཉིས་ཐོས་པ་བཞིན། དགེ་སློང་ཤེས་རབ་རྒྱ་མཚོས་རང་གི་དྲན་པའི་གསལ་
འདེབས་སུ་བྲིས་པའོ། །ཨོཾ་སྭ་སྟི། ཆོས་སྲིད་འབྱོར་བའི་མཛོད་དང་དགེ་བཅུ་ལྡན། །དགའ་ལྡན་རབ་རྒྱས་ཞེས་བྱའི་རྒྱུད་གྲྭ་ཆེར། །ཀུན་མཁྱེན་འཇམ་དབྱངས་བཞད་པ་ཡབ་སྲས་ཀྱི། །ཐུགས་རྗེས་ཆོས་སྦྱིན་འཛད་མེད་
རྒྱུན་འདི་སྤེལ།། །།མངྒ་ལཾ།། །།

[018B][BLANK PAGE]



