   ༈    བཀའ་འདྲི་དང་པོའི་ལན་ནི། དབང་
ཆེན་གསེར་གྱི་ས་གཞིའི་སྟེང་གི་མཐའ་སྐོར་དུ་རྒྱུ་ལྕགས་ལས་གྲུབ་པའི་རི་བོ་ཞེས་པས་ལྕགས་རིའི་དོན་སྤྱི་རགས་པ་བསྟན། དཔངས་ཞེང་དུ་དཔག་ཚད་སུམ་བརྒྱ་བཅུ་གཉིས་དང་རྒྱང་གྲག་བཞི་རེ་
ཡོད་པས་ཟླུམ་པོར་བསྐོར་བ་ཞེས་པས་ཆུ་མཚམས་ཡན་གྱི་ནང་ངོས་ཀྱི་དཔངས་དང་ཞེང་ཚད་བསྟན། ནང་ཐམས་ཅད་དཔངས་སུ་དཔག་ཚད་བརྒྱད་ཁྲི་ཡོད་པས་ཆུས་ཁེངས་པར་བསམ། ཞེས་པས་

[027B] ནང་ངོས་ཀྱི་དཔངས་ཚད་གཉིས་ཀ་བསྡོམས་པ་ཕྱི་ངོས་ཀྱི་དཔངས་ཚད་དུ་ཤུགས་ལ་བསྟན་པ་ཡིན་ཏེ། མཛོད་ལས། ཆུ་ཡི་ནང་དུ་བརྒྱད་ཁྲི་དག་
ནུབ་པོ་དེ་བཞིན་སྟེང་དུ་ཡང། །དཔག་ཚད་དག་ནི་བརྒྱད་ཁྲིའོ། །བརྒྱད་པོའི་འཕང་དུ་ཕྱེད་ཕྱེད་དབྲི། །དེ་དག་རྔམས་སུའང་འཕང་དང་མཉམ། །ཞེས་རི་རབ་ཆུ་ནང་དུ་དཔག་ཚད་བརྒྱད་ཁྲི་ནུབ་པར་དངོས་སུ་
བསྟན་པའི་ཤུགས་ལ་རི་གླིང་གཞན་རྣམས་ཀྱང་ནུབ་པར་བསྟན། རི་རབ་ཀྱི་ཆུ་མཚམས་ཡན་ཆད་ཀྱི་དཔངས་དཔག་ཚད་བརྒྱད་ཁྲི་དང། གསེར་རི་བདུན་དང་ལྕགས་རི་སྟེ་བརྒྱད་ཀྱི་ཆུ་མཚམས་ཡན་གྱི་དཔངས་ནི། ནང་
མའི་ཕྱེད་ཕྱི་མའི་ཚད་ཡིན་པས། གསེར་རི་དང་པོ་ལ་དཔག་ཚད་བཞི་ཁྲི། གཉིས་པ་ལ་ཉི་ཁྲི། གསུམ་པ་ལ་ཆིག་ཁྲི། བཞི་པ་ལ་ལྔ་སྟོང། ལྔ་པ་ལ་ཉིས་སྟོང་ལྔ་བརྒྱ། དྲུག་པ་ལ་ཆིག་སྟོང་ཉིས་བརྒྱ་ལྔ་བཅུ། བདུན་
པ་ལ་དྲུག་བརྒྱ་ཉེར་ལྔ། ལྕགས་རི་ལ་སུམ་བརྒྱ་བཅུ་གཉིས་དང་རྒྱང་གྲགས་བཞི་ཡོད་པ་དང། རི་དགུ་ག་རང་རང་གི་ཆུ་མཚམས་ཡན་གྱི་དཔངས་དང་ཞེང་མཉམ་པར་བསྟན་པའི་དགོངས་པ་རྨ་མེད་པ་ཡིན་པར་རློམ་པ་
ལགས།།



