
[001A] །སཱུ་རླ་ར་སྨི་ནཱ་མ་བི་ཀྲྀ་ཏི་གུ་རུ་ཤནྟ་བྷ་བ་སྱ་ཙུ་ཌཱ་ལ་ངྐར་མཧཱ་པཎྜི་ཏ་སརྦ་ཛྙཱ་སུ་དྷཱི་ཤྲཱི་མཉྫན་སུ་ལ་ཀྵཱྨི་བཱ་ད་སྱ་མོ་ཀྵ་ཏིཥྛ་ཏི། །
 །རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པ་ཐར་པ་ཉི་མའི་འོད་ཟེར་ཞེས་བྱ་བ་བཞུགས་སོ།།

[001B][DD1] །གནས་བརྟན་ཆེན་པོ་རབ་འབྱོར་ཞབས་
 །སྡེབ་སྦྱོང་མཉམ་པའི་བྲྀཀྟ་ལས་ཝ་ཎ་བཅུ་བཞི་པ་ནུས་ལྡན་ལ་ལྕི་ཡང་གི་རྣམས་འགྱུར་མི་འདྲ་བ་་ཡོད་བ་ལས་འདིར་་པ་དབྱིད་ཀྱི་ཟིག་ལེ་ཞེས་བྱ་བའི་བྲ་སྟ་རས་ཚར་དུ་དངར་བར་བྱས་པའོ། །
 །ཨོཾ་སྭ་སྟི་མཽ་ནིཿ་སུ་བུདྡྷི་མ་ཎི་ཤཱས་ན་མཉྩ་མཾ་ལཿ་ནི་རྱཾ་ཤྲ་མཱ་རྐ་ནུས་མཱ་སྱཙ་ཏྲཱི་ཎི་ཡུ་ཀྟཾ་
 །ཨོཾ་སྭ་སྟི། བློ་བཟང་ཐུབ་བསྟན་དྲི་མེད་ནོར་བུའི་ཁྲིད། རྟག་ཏུ་ངལ་བས་མཚན་དཔེའི་དཔལ་དང་ལྡན་
[DD2] །འདྲེན་མཆོག་དཔལ་ལྡན་ཡེ་ཤེས་རྗེ་
[DD3] །རྒྱུད་རྒྱལ་སྡུད་མཛད་འཇམ་དཔལ་གྲགས་

[002A][DD1] རང་རྒྱུད་བྲོལ་འབྱེད་ལེགས་ལྡན་ཞབས་
   ༈   ། །ཤྲཱི་ཀུཿ་བི་ཀཽ་ལ་ཝིས་ཧ་སྲ་རིཧཱ་བི་ནེ་ཏྲཿ་ཧྲྀ་དཏྨ་ཧཱ་པ་ཊུ་པ་ཏེན་མ་ནཱ་ཀ་བནྡྷུ་
 །སྒྲིབ་བྲལ་ཡེ་ཤེས་སྤྱན་སྟོང་གཡོ་བའི་གཉེན། །པཎ་ཆེན་སྐབས་གསུམ་བདག་པོར་སྙིང་ནས་འདུད་
 །རྒྱུད་དོན་གསལ་མཛད་ཨ་བྷ་ཡ་

[002B][DD1] འཇིག་རྟེན་མིག་གྱུར་རྟ་ནག་འགོས་
 །སྡེ་སྦྱོར་མཉམ་པའི་ཁྲི་ལྟ་ལས་
ནཱི་ལེནྡྲ་ནཱི་ལ་བཉྩ་ཙི་རེཾ་ཤོབྷཱ་ཁཌྒ་སྱ་ཀ་ཥྛ་ཙཱ་ལ་ཀ་རེ་ནཱ་སྱ་
མཐོན་མཐིང་དབང་སྔོན་ཟུར་ཕུད་ལྔས་མཛེས་ཤིང། །རལ་གྲིའི་ཁྲི་ཤིང་གཡོ་བའི་འོད་ཟེར་གྱིས། །
[DD2] ས་ཆེན་ཀུན་དགའ་རྒྱལ་མཚན་ཞབས་

[003A][DD1] རྣལ་འབྱོར་དབང་ཕྱུག་གཡུང་སྟོན་རྗེ་
 །བུདྡྷི་དཡུ་ཏི་པྲ་ཀཱ་ཤ་ནི་དྷཱ་ནཱཾ་ནྟ་ལཀྵཱི་བིཙུ་ག་ཡཿ་ཤིར་ཤྲེ་ཡཱ་དཿ་
 །ནང་གི་མུན་འཇོམས་བློ་གྲོས་སྣང་བའི་གཏེར། །འཇམ་དཔལ་རྡོ་རྗེ་རྣོན་པོས་དགེ་ལེགས་སྩོལ། །
[DD2] སྨྲ་བའི་ཉི་མ་མཁས་གྲུབ་རྗེ་

[003B][DD1] རྗེ་བཙུན་བསོད་ནམས་སྤྱོད་
 །སྤེབ་སྦྱོང་མཉམ་པའི་ཁྲྀ་སྐབས་ཅད་ཐཱ་ར་བདེ་བྱེད་ཀྱི་
ཨིནྡྲ་ཙདྷྲ་རླི་དྲ་སྱ་ཛཱ་ལེ་གྲི་ཧེ། ནཱི་ཏི་ར་སཱ་སཱི་ནཿ་ནི་མི་རྟཾ་ར་གཿ་
འཇའ་ཚོན་དྲ་བས་འཁྱུད་པའི་ལྡིག་ཁང་དུ། །ཙོག་པུའི་ཚུལ་བཞུགས་ཆགས་པའི་ཉམས་དང་ལྡན། །
[DD2] ཟུང་འཇུག་སྐུ་བརྙེས་དབེན་ས་པ་

[004A][DD1] ཀུན་མཁྱེན་གློ་བཟང་ཆོས་རྐྱན་ཞབས་
 །བའི་ཎ་རུ་དཧེ་ནཱུ་སཱ་ལ་ཙ་བཱ་དི་དྷཱ། བྲ་དྷ་ཎ་པུ་སྟི་ངཽ་བར་དཿ་ཀུ་རུཿ་
 །རྒྱུད་མང་སྒྲ་ལས་ཚིག་གི་འདོད་འཇོ་བ། །ཚངས་པའི་སྲས་མོས་ངག་གི་མཆོག་སྦྱིན་མཛོད། །
[DD2] བློ་བཟང་ཡེ་ཤེས་དཔལ་བཟང་པོ་

[004B] །ཡོངས་རྫོགས་ཐུབ་བསྟན་གླིང་དང་གླིང་ཕྲན་མཐའ་དག་མངོན་པར་དབང་བསྡུས་ཏེ། །བསྟན་དང་འགྲོ་བའི་ཕན་བདེའི་དགའ་སྟོན་རྫོགས་ལྡན་དཔལ་
ལ་འགོད་མཛད་པ། །ཁམས་གསུམ་ཆོས་ཀྱི་འཁོར་ལོས་བསྒྱུར་བ་གང་དེར་གུས་པས་ཕྱག་འཚལ་ལོ། །རྒྱ་ཆེན་ཕ་རོལ་ཕྱིན་དྲུག་སྤྱོད་པས་སྲིད་ཞི་རྒྱ་མཚོའི་མཐར་བརྒལ་ཏེ། །ཟག་མེད་ཆོས་སྐུའི་བདེ་བ་མཆོག་ལ་སྲིད་མཐར་
རོལ་བའི་དཔལ་བརྙེས་ཀྱང། །མཐའ་ཡས་འགྲོ་འདི་གཏོང་བར་མི་ཕོད་དག་དང་མ་དག་འཇིག་རྟེན་དུ། །སྣ་ཚོགས་སྤྲུལ་བའི་ཟློས་གར་སྟོན་མཛད་དེ་ནི་བདག་གི་བླ་མ་ལགས། །གང་གི་གསང་གསུམ་གངས་རི་ལས་འོངས་མཁས་བཙུན་
བཟང་པོའི་རླབས་ཕྲེང་གཡོ། །གཞན་ཕན་ག་བུར་གཟེགས་མ་དང་ལྡན་སྙིགས་དུས་རྒུད་པའི་དྲི་མ་འཁྲུད། །འཕྲིན་ལས་ཉལ་འགྲོ་ཕྱོགས་བརྒྱར་འབབ་པས་ཕན་བདེའི་ལོ་ཏོག་རྒྱས་མཛད་པ། །རྣམ་ཐར་སྐལ་ལྡན་ཤིང་རྟ་གང་འདི་
ཐུབ་བསྟན་ནོར་འཛིན་མཛེས་རྒྱན་ཡིན། །མགོན་ཁྱོད་གསང་གསུམ་ཡོན་ཏན་དཔག་དཀའ་ལྷ་ཡི་རྫིང་རིང་མཐའ་བཞིན་དུ། །ཚངས་དང་བརྒྱ་བྱིན་ཟག་པ་ཀུན་ཟང་ཐོས་སྒྲོགས་རང་བྱུང་ཚོགས་རྣམས་ཀྱིས། །བསྐལ་བའི་བར་དུ་
བརྩོན་པས་འབད་ཀྱང་ཇི་བཞིན་སྒྲོག་པར་ནུས་མིན་ན། །འཆིང་བ་ཀུན་ལྡན་ཚུ་རོལ་མཐོང་བ་བདག་འདྲའི་སྤྱོད་ཡུལ་ག་ལ་ཞིག་འོན་ཀྱང་འདིན་མྱ་ངམ་ཐང་དུ་སྐོམ་པས་གདུང་བའི་མགྲོན་པོ་རྣམས། །དྭངས་བསིལ་ཆུ་ཞིག་

[005A]༄༅། །བཙལ་བས་རྙེད་ཚེ་ཡོངས་རྫོགས་བཏུང་བར་མ་ནུས་ཀྱང། །ཆ་ཤས་ཙམ་གྱིས་གདུང་བ་སེལ་ལྟར་བླ་མའི་རྣམ་ཐར་ཆུ་གཏེར་ལས། །ཆུ་ཐིགས་ཙམ་ཞིག་དད་པས་གླེད་འདི་གཟུར་གནས་ཡིད་ཀྱི་དགའ་
སྟོན་ཉིད། །ཆོས་བརྒྱད་འདུ་འགོད་ལས་བརྩམས་བརྗོད་བྱའི་གཟུགས། །རྗོད་བྱེད་སྙན་དག་ཚོན་གྱིས་སྤྲས་པ་ཡི། །རྣམ་ཐར་བཅོས་མའི་མེ་ཏོག་སྤེལ་གྱུར་ཀྱང། །རང་གི་དེ་ཉིད་སྒྲོགས་པ་ཁོ་ནར་ཟང། །མཁས་བཙུན་བཟང་
པོའི་དཀྱིལ་འཁོར་ཡོངས་རྫོགས་པའི། །བདག་ཉིད་ཆེན་པོའི་ཀུན་བཟང་སྤྱོད་པའི་གཏམ། །མ་བཅོས་ལྷུག་པའི་ཚུལ་དུ་བསྒྲགས་པ་ཡིས། །ཐུབ་རྣམས་ཀུན་དགའི་འཛུམ་དཀར་ཅི་ཡང་སྤྲོ། །བདག་ནི་འཇིག་རྟེན་གཞན་དུའང་
མགོན་པོ་འདིའི། །ཞབས་རྡུལ་འཕྲེང་བ་རྟག་ཏུ་མཆོད་གྱུར་ཅེས། །རང་དོན་ལ་གུས་ཞགས་པས་ཡིད་དྲངས་ཏེ། །གཏམ་འདི་བརྗོད་ལ་ཤིན་ཏུ་སྤྲོ་བར་གྱུར། །བཤེས་གཉེན་མཆོག་གི་ཞབས་རྡུལ་གུས་བསྟེན་མདོ་སྔགས་
གཞུང་ལུགས་མཐའ་དག་གསན། །འཆད་རྩོད་རྩོམ་ལ་འགྲན་པའི་ཟླ་བྲལ་གྲུབ་པའི་གོ་འཕང་མཐོན་པོར་གཤེགས། །འཕྲིན་ལས་མཆོག་གིས་བསྟན་འགྲོའི་དོན་མཛད་རྣམ་དཀར་མཆོད་སྤྲིན་རྟག་ཏུ་འགྱེད། །འཛམ་གླིང་
ཆེ་དགུས་གུས་བཏུད་འདི་ནི་ངོ་མཚར་གཏམ་གྱི་གླེང་གཞི་ཡིན། །ཆར་སྤྲིན་གསར་བའི་སྒེག་མོས་འཁྱུད་པའི་ས་འཛིན་མཐོན་པོའི་རྩེ་མོ་ན། །དབྱར་སྐྱེས་རྔ་གསང་དལ་བུར་རྒོད་ཚེ་མགྲིན་སྔོན་མྱོས་པ་འཛིན་པ་བཞིན། །ཐར་འདོད་

[005B] །ཀུན་བཟང་སྤྱོད་ཚུལ་རྒྱ་མཚོའི་གཏམ་འདི་རྣ་བའི་ཟེའུ་འབྲུར་བསྟེན་པར་གྱིས། །དེ་ཡང་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རིག་པ་དང་
ཞབས་སུ་ལྡན་པ། བདེ་བར་གཤེགས་པ་འཇིག་རྟེན་མཁྱེན་པ། སྐྱེས་བུ་འདུལ་བའི་ཁ་ལོ་བསྒྱུར་བ། བླ་ན་མེད་པ། ལྷ་དང་མི་རྣམས་ཀྱི་སྟོན་པ། བཅོམ་ལྡན་འདས་མཆོག་གི་དང་པོའི་སངས་རྒྱས་བློ་བཟང་དཔལ་ལྡན་ཡེ་ཤེས་ཞེས་ཁམས་གསུམ་
སྐྱེ་དགུའི་གཙུག་རྒྱན་ཆེན་པོ་དེ་ཉིད། བསྐལ་པ་དཔག་ཏུ་མེད་པའི་སྔ་རོལ་ཏུ་རྫོགས་སྨིན་སྦྱང་གསུམ་མཐར་ཕྱིན་ཏེ་སྐུ་བཞིའི་ངོ་བོར་སངས་རྒྱས་ཟིན་ཀྱང། བརྒལ་བར་དཀའ་བའི་འཁོར་བའི་རྒྱ་མཚོ་སྲེད་པའི་ལྕགས་རིས་ཡོངས་སུ་བསྐོར་བ། ལས་
ཀྱི་རླུང་གི་རྦ་ཀློང་དང་ཉོན་མོངས་པའི་འཛིན་འཁྲིས་ཁྱབ་པ། ལྟ་བ་ངན་པའི་སྲོག་ཆགས་སྣ་ཚོགས་པས་གཏམས་པའི་ནང་དུ་བྱིད་པའི་ལུས་ཅན་ཉམ་ཐག་པ་རྣམས། མཁྱེན་བརྩེའི་པ་དན་མངོན་པར་གཡོ་བའི་འཕྲིན་ལས་གྲུ་གཟིངས་འབུམ་
གྱིས་རྣམ་གྲོལ་རིན་པོ་ཆེའི་གླིང་དུ་ཡོངས་སུ་དབུགས་འབྱིན་པའི་ཁམས་གསུམ་ཆོས་ཀྱི་དེད་དཔོན་ཆེན་པོ་མཆོག་གི་སྤྲུལ་པའི་སྐུའི་རྣམ་པར་བྱོན་པ་ཡིན་ནོ་ཞེས་ངེས་པར་བྱའོ། །དེ་ལ་འདི་སྐད་ཅེས་བྱ་སྟེ། གྲངས་མེད་བསྐལ་སྔོན་ཐུགས་བསྐྱེད་
བདུད་རྩིའི་གཏེར། །སྙིང་རྗེའི་རི་དཔང་མཆོག་དང་འགྲོགས་པ་ལས། །སྟོབས་བཅུའི་ཟླ་ཤེལ་མཁའ་དབྱིངས་འཛེགས་ཡིས། །མཐའ་ཡས་གདུལ་བྱའི་ཀུ་མུད་ཅི་ཡང་བཞད། །མི་ཟད་སྲིད་པའི་གདུང་བ་ཀུན་པོར་ཏེ། །རྟག་བརྟན་གཡུང་དྲུང་ཆོས་

[006A]༄༅། །ཀྱི་སྐུ་བརྙེས་ཀྱང། །ཚུལ་དེར་མི་གཞོལ་མ་དག་ཞིང་ཁམས་སུ། །འཇོ་སྒེག་གར་གྱིས་རོལ་བ་འདི་ངོ་མཚར། །དེ་ཡང་འཇིག་རྟེན་གསུམ་གྱི་ཕན་བདེའི་སྙིང་བོ་མཚུངས་པ་མེད་པའི་སྤྲུལ་པའི་སྐུ་ཡིད་བཞིན་གྱི་ནོར་བུ་
རིན་པོ་ཆེ་འདི་ཉིད་གང་ལས་འབྱུང་བའི་གནས་ནི་སོ་སོར་རྟོག་པའི་ཡེ་ཤེས་ཀྱི་རང་མདངས་གཟུགས་སྐུའི་རྣམ་པར་ཤར་བརྒྱལ་བ་འོད་མཐའ་ཡས་བ་ཞེས་ནུབ་ཕྱོགས་བདེ་བ་མཐའ་དག་དང་ལྡན་པའི་ཞིང་གི་སྟོན་པ་དེ་ཉིད་ཡིན་ལ་
དེས་ན་སྟོན་པ་དེའི་སྐུ་དང་གསུང་དང་ཐུགས་ཀྱི་ངོ་མཚར་བའི་མཛད་པ་མཐའ་ཡས་པ་རྣམས་ནི་རྗེ་འདི་ཉིད་ཀྱི་མཛད་པ་ལས་གཞན་དུ་མ་དམིགས་སོ། །དེ་ལྟ་བུའི་ངང་ཚུལ་ནི། ཚངས་པ་དང་བརྒྱ་བྱིན་དང་ཉན་ཐོས་དང་རང་སངས་རྒྱས་
དགྲ་བཅོམ་པ་རྣམས་ཀྱིས་ཇི་ལྟ་བ་བཞིན་བརྗོད་པའི་རྡོ་མི་ཐོགས་ན་བདག་ལྟ་བུས་ལྟ་སྨོས་ཀྱང་ཅི་དགོས། དེའི་ཕྱིར་བྱང་ཕྱོགས་ཀྱི་རྒྱུད་འདིར་ཚུ་རོལ་མཐོང་བའི་ངོར་བགྱིས་ཏེ་སྐུའི་བཀོད་པ་ཇི་ལྟར་བསྟན་པ་དང། གདུལ་བྱའི་དོན་ཇི་ལྟར་མཛད་
པའི་རྣམ་པར་ཐར་བ་ཐུན་མོང་བ་ལས་བརྩམས་ཏེ་གཏམ་དུ་བརྗོད་པ་ནི་དོན་ཤིན་ཏུ་ཆེ་སྟེ། ཇི་སྐད་དུ་བྱང་ཆུབ་སེམས་དཔའི་སྐྱེས་པའི་རབས་ལས། གྲགས་པའི་མཚན་མར་གྱུར་བ་བཟང་པོ་འདི་རྣམས་ཀྱིས། །བདེ་བར་གཤེགས་འགྱུར་ལམ་
རྣམས་གང་ཡིན་བསྟན་པར་འགྱུར། །ཡིད་ལ་དད་པ་མེད་པ་རྣམས་ཀྱང་དང་བར་འགྱུར། །ཆོས་དང་ལྡན་པའི་གཏམ་གྱིས་རབ་ཏུ་དགའ་བར་འགྱུར། །ཞེས་གསུངས་པ་ལྟར་རོ། །དེ་ཡང་སྐྱབས་མཆོག་འདི་ཉིད་རྒྱལ་བ་འོད་དཔག་ཏུ་མེད་

[006B] རྨོངས་ཞེན་དང། ཕྱོགས་ལྷུང་དང། གཅམ་བུའི་སྒྲོ་བཏགས་པ་ཙམ་མ་ཡིན་པར་ཡིད་ཆེས་པའི་ཚད་མ་དང་ལྡན་པ་ཉིད་དེ། སློབ་དཔོན་པདྨས་མཛད་པའི་ལྷོ་བྲག་གཏམ་ཤུལ་གྱི་ལུང་བསྟན་ལས་
པདྨ་ང་སྤྲུལ་གཙང་རོང་མཚམས་སུ་འབྱུང། །བོད་ཁམས་ལྷོ་མོན་ཁྱབ་པར་འགྲོ་དོན་སྐྱོང། །དེ་ལས་ཆོས་ཐོས་ངན་སོང་གཏན་བྲལ་བྱེད། །དེ་ནས་འགྲོ་ཀུན་སྙིང་ལ་གདོན་ཞུགས་ནས། །ཁྲག་གི་མཚོ་འཁྱིལ་ཆོས་འཁོར་ལྷ་ཁང་བཤིག་
མཐའ་དམག་བདུད་རིགས་འབྱུང་བོ་བདུད་ཀྱིས་གང། །བོད་ཁམས་སྐྱིད་ཟང་མཚོན་ཆར་འབེབས་པའི་ཚེ། །ཐུགས་རྗེའི་ཤུགས་ཀྱིས་ཧོར་སོག་དམག་དཔུང་བཟློག་བོད་ཡུལ་དབུས་ཀྱི་རས་འཕྲུལ་སྣང་དུ། །ཀླ་ཀློའི་ཚོགས་ལ་དབང་བསྐུར་
བྱིན་རླབས་ནས། །མཐོ་རིས་ལམ་སྟོན་རིང་བོར་མ་ལོན་པར། །བོད་ཁམས་ཡོངས་ལ་གཅེས་པའི་དགེ་སློང་དེ། །ནུབ་ཕྱོགས་བདེ་བ་ཅན་གྱི་ཞིང་དུ་འགྲོ་ཞེས་པ་དང། །ཨུ་རྒྱན་གུ་རུའི་ལུང་བསྟན་ལས། རབ་འབྱོར་སྤྲུལ་པ་གཙང་རོང་མཚམས་
སུ་འབྱུང། །ང་དང་ཁྱད་མེད་བོད་ཁམས་བདེ་བར་བསྒྱུར། །ལས་ཟང་སྙིགས་མའི་མཐའ་ལ་གཏུགས་པའི་ཚེ། །ཧོར་སོག་དམག་བཟློག་བོད་ཁམས་ཐམས་ཅད་དུ། །བདེ་སྐྱིད་སྤྲིན་པར་ཉི་མ་ཙམ་ཞིག་འབྱུང། །སྙིགས་དུས་འགྲོ་བའི་བསོད་
ནམས་ཟད་པའི་རྒྱུས། །གློ་བུར་སྣང་བ་མཐའ་ཡས་དྲུང་དུ་འགྲོ་སླར་ཡང་བདུད་དམག་འབྱུང་བོ་མཚོ་ལྟར་བརྡོལ། །འོན་ཀྱང་བོད་ཁམས་ཡོངས་ཀྱིས་གསོལ་བཏབ་ན། །མཐའ་དམག་བཟློག་ཕྱིར་ཚེ་ལ་དབང་ཐོབ་པས། །ལོ་འགའི་བར་དུ་

[007A]༄༅། །སྦས་ཡུལ་ནགས་ལྗོངས་འགྲིམ། །ཞེས་པ་དང། རྙིང་མ་རྒྱུད་ཆེན་ཟབ་མོ་ཀུན་འདུས་ནའང། གཙང་གི་ཕྱོགས་སུ་རབ་འབྱོར་སྤྲུལ་པ་འབྱུང། །ཆོས་སྡེའི་སྲོག་ཤིང་བསྟན་པའི་རྒྱལ་མཚན་འཛུགས། །འབྲེལ་ཚད་དོན་
ལྡན་ཞིག་གིས་བསྟན་བསྐྱོང། །ཞེས་པ་དང། སློབ་དཔོན་པདྨའི་བཀའི་ཐང་ཡིག་ལས། ལྕགས་ཀྱི་རི་ལ་སྐྱེ་བོའི་སྲོག་མཁར་འཆའ། །སྣང་བ་མཐའ་ཡས་ཐུགས་རྗེས་སྐྱོབ་པར་བྱེད། །ཅེས་གསུངས་པ་རྣམས་ལ་བརྟེན་ནས་གྲུབ་པོ། །ཚིག་རྐང་ཕྱི་
མ་གཉིས་པོ་འདིའི་དོན་ནི། དབུས་གཙང་དུ་དུས་ཟིང་བྱུང་བའི་ཚེ། སྔེ་སྲིད་གཙང་བའི་དམག་ཁྲི་ཕྲག་གཅིག་ལྷག་ཙམ་པོ་ཏ་ལ་དང་ལྕགས་པོ་རིར་རྫོང་བཅས་ནས་བསྔད་པའི་དུས་སུ་སྡེ་པཅ་སྐྱིད་ཤོད་པའི་པོད་དམག་དང། རྒྱལ་པོ་ལྷ་བཙུན་གྱི་
སོག་དམག་གཉིས་ཀྱིས་ཞག་བདུན་གྱི་བར་དུ་ཆུ་བཀག་ནས་གཙང་བའི་དམག་རྣམས་ཉམ་ཐག་པར་གྱུར་བའི་ཚེ། པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱིས་རྒྱལ་པོ་ལྷ་བཙུན་ལ་གསུང་གནང་ཞིང་བྱ་དགའ་ཆེན་པོ་
སྩལ་ནས་གཙང་དམག་རྣམས་འཇིགས་པ་ཆེན་པོ་ལས་བསྐྱབ་པར་མཛད་པའི་དོན་ནོ། །དེ་ཡང་གོང་དུ་གསུངས་པའི་རང་འབྱོར་སོགས་སྐུ་ཚེ་སྔ་མ་རྣམས་ཀྱི་རྣམ་པར་ཐར་པ་ཇི་ལྟ་བུ་ཞེ་ན། སྤྱིར་ཐུགས་རྒྱུད་གཅིག་པའི་དབང་དུ་བྱས་ན། སློབ་
དཔོན་པདྨ་འབྱུང་གནས། ཇོ་བོ་ཆེན་པོ་ཨ་ཏི་ཤ། མཉམ་མེད་དྭགས་པོ་ལྷ་རྗེ་སོགས་མཁས་གྲུབ་ཀྱི་སྐྱེས་བུ་མང་དུ་མཆིས་ཀྱང། འདིར་ནི་པཎ་ཆེན་ཆོས་ཀྱི་རྒྱལ་པོ་མ་ཏི་བྷ་དྲ་དྷྲམ་དྷཱ་ཛས་མཛད་པའི་འཁྲུངས་རབས་གསོལ་འདེབས་ལྟར་

[007B]    ༈    མཉན་ཡོད་དུ་ལོངས་སྤྱོད་ཕུན་སུམ་ཚོགས་པ་དང་ལྡན་པ་བྲམ་ཟེ་འབྱོར་པ་ཞེས་བྱ་བའི་སྲས་སུ་འཁྲུངས། སྔར་འབྱོར་བ་ཆེ་ཡང་བུ་མེད་པ་ལ་འདི་ཉིད་
སྐྱེས་ནས་ད་ནི་རབ་ཏུ་འབྱོར་རོ་ཞེས་རབ་འབྱོར་དུ་བཏགས་སོ། །སྐུ་ཚེ་སྔ་མ་ཀླུ་ལས་ཚེ་འཕོས་པ་ཞིག་ཡིན་པར་གྲགས། གཞོན་ནུ་ཉིད་ནས་བྲམ་ཟེའི་ལས་དྲུག་སོགས་རིག་པའི་གནས་མཐའ་དག་ལ་བྱང་བར་གྱུར། འོན་ཀྱང་སྐུ་ཚེ་སྔ་མའི་བག་ཆགས་
ཀྱི་དབང་གིས་སྤྲུལ་དུ་མས་གང་བའི་ཙན་དན་གྱི་ནགས་ཁྲོད་དུ་གནས་པ་ན་བདེན་པ་མཐོང་བའི་ལྷ་ཞིག་གིས་སྟོན་པའི་དྲུང་དུ་བསྐྱལ། ཚུར་ཤོག་གི་སྒོ་ནས་བསྙེན་པར་རྫོགས། ཆོས་བསྟན་པའི་དོན་ཉམས་སུ་བླངས་པ་ལ་བརྟེན་ནས་ཟག་བཟང་
དེ་དགྲ་བཅོམ་པའི་གོ་འཕང་ཐོབ། མངོན་ཤེས་ཀྱིས་སྔོན་གྱི་མཐའ་ལ་བརྟགས་པས་ཀླུར་སྐྱེས་པ་མཐོང་ནས་ཡིད་བྱུང་སྟེ་ལྟོ་འགྲོ་ལྔ་བརྒྱ་དང་མཁའ་ལྡིང་ལྔ་བརྒྱ་རྣམས་བཏུལ། སྟོན་པས་ཀྱང་ཉན་ཐོས་རྒྱུ་སྐར་རྣམས་ཀྱི་ཁྲོད་དུ་ཁྱོད་ནི་བ་སངས་
ལྟ་བུའོ་ཞེས་ཤེས་རབ་ཅན་རྣམས་ཀྱི་མཆོག་ཏུ་བསྔགས། བྱ་རྒོད་ཕུང་པོའི་རི་པོར་ཤེར་ཕྱིན་གྱི་མདོ་གསུངས་པའི་ཚེ་འདྲི་ཞིང་ལན་ལྡོན་པ་པོ་མཛད་དེ་ཐར་འདོད་རྣམས་ཀྱི་སོམ་ཉིའི་དྲ་བ་བསལ། དེ་ལྟར་ན་ཐེག་པ་ཆེན་པོའི་ས་ལ་གནས་པའི་གང་
ཟག་ཡིན་ཀྱང་ཉན་ཐོས་ཀྱི་ཚུལ་འཛིན་པ་ཞིག་སྟེ་རྒྱས་པར་ལུང་ལས་ཤེས་པར་བྱའོ།    ༈    །གཉིས་པ་རིགས་ལྡན་འཇམ་དཔལ་གྲགས་པ་ནི། གྲོང་ཁྱེར་བྱེ་བ་དགུ་བཅུ་རྩ་དྲུག་གིས་མངོན་པར་མཛེས་པའི་བྱང་ཕྱོགས་ཤམྦྷ་ལར་ཡབ་བྱང་ཆུབ་

[008A]༄༅། །སེམས་དཔའ་ནམ་སྙིང་གི་སྤྲུལ་པ་ལྷའི་དབང་ལྡན་དང། སྣ་ཚོགས་ཡུམ་གྱི་བདག་ཉིད་གཉིས་ཀྱི་སྲས་སུ་སྐུ་འཁྲུངས། གཞོན་ནུ་ཉིད་ནས་སྒྱུ་རྩལ་མཐའ་དག་ལ་མངའ་བརྙེས། ཡབ་གཤེགས་ནས་ནོར་བུའི་ཁྲི་ལ་མངའ་
གསོལ། ཉི་མའི་ཤིང་རྟ་ལ་སོགས་པ་ལྟ་བ་ཕྱིན་ཅི་ལོག་འཛིན་པའི་དྲང་སྲོང་བྱེ་བ་ཕྱེད་དང་བཞིར་བཀའི་ཆད་པ་ཕབ་སྟེ་རྒྱང་རིང་དུ་སྤྱུགས། སླར་ཡང་རྫུ་འཕྲུལ་གྱི་མཐུས་བཀུག་སྟེ་སྣོད་རུང་དུ་མཛད་པ་ན་དེ་དག་གིས་གསོལ་བ་བཏབ་སྟེ་དྲང་
སྲོང་རྣམས་དང། ཤམྦྷ་ལའི་སྐྱེ་བོ་མཐའ་ཡས་པ་རྣམས་བཅོམ་ལྡན་འདས་དུས་ཀྱི་འཁོར་ལོའི་དཀྱིལ་འཁོར་དུ་བཅུག་སྟེ་དབང་བསྐུར། དུས་ཀྱི་འཁོར་ལོའི་རྩ་བའི་རྒྱུད་རྒྱས་པ་སླར་ཡང་སྡུད་པར་མཛད་དེ་དྲང་སྲོང་རྣམས་ཟབ་ལམ་རྡོ་རྗེའི་
རྣལ་འབྱོར་ཡན་ལག་དྲུག་གི་སྒོ་ནས་སྨིན་པར་མཛད། རིགས་བཞི་ཀ་རྡོ་རྗེའི་རིགས་གཅིག་ཏུ་ངེས་པར་བྱས་པས་རིགས་ལྡན་རྣམས་ཀྱི་གཙོ་བོར་གྱུར། མཐར་རང་གི་སྲས་པདྨ་དཀར་པོ་ལ་བསྡུས་རྒྱུད་ཀྱི་འགྲེལ་ཆེན་དྲི་མེད་འོད་རྩོམས་
ཤིག་ཅེས་བྱེད་པ་པོར་བསྐོས་ཏེ་མྱ་ངན་ལས་འདས་པའི་ཚུལ་བསྟན་ནས་ལོངས་སྤྱོད་རྫོགས་པའི་ཐུགས་ཀར་གཤེགས་སོ།    ༈    །གསུམ་བ་སློབ་དཔོན་ལེགས་ལྡན་འབྱེད་ནི། རྒྱ་གར་ཤར་ཕྱོགས་སུ་རྒྱལ་པོའི་རིགས་སུ་སྐུ་འཁྲུངས་
གཞོན་ནུ་ཉིད་ནས་སྐྱེ་བས་ཐོབ་པའི་རྣམ་དཔྱོད་ཕུན་སུམ་ཚོགས་པ་དང་ལྡན་པར་གྱུར་ཏེ་སློབ་དཔོན་འཕགས་པ་ཀླུ་སྒྲུབ་ལ་སོགས་པའི་བཤེས་གཉེན་དུ་མ་བསྟེན་ནས་གཞུང་ལུགས་ལ་སྦྱངས་པས་མཁས་པའི་མཆོག་ཏུ་གྱུར། ཀླུ་

[008B] རྩ་བ་ཤེས་རབ་ཀྱི་འགྲེལ་བ་ཤེས་རབ་སྒྲོན་མེ་བརྩམས་ནས་འཕགས་པའི་དགོངས་པ་རང་རྒྱུད་དུ་བཀྲལ་བས་དབུ་མ་རང་རྒྱུད་པའི་ཤིང་རྟའི་སྲོལ་འབྱེད་དུ་གྲགས། སློབ་དཔོན་སངས་རྒྱས་
བསྐྱངས་ཀྱིས་རྩ་བ་ཤེས་རབ་ཀྱི་དོན་ཐལ་འགྱུར་དུ་བཀྲལ་བ་ལ་སྐྱོན་ཡང་བརྗོད་པར་མཛད་དོ། །སློབ་དཔོན་འདིའི་རྗེས་སུ་འབྲངས་པའི་རང་རྒྱུད་པའི་སློབ་དཔོན་མཁས་པ་དཔག་ཏུ་མེད་པ་བྱོན་ཏེ་རང་རྒྱུད་ཀྱི་གྲུབ་མཐའི་སྲོལ་ཆེས་ཆེར་དར་བར་
བྱས་སོ། །མཐར་རིག་འཛིན་གྱི་གནས་སུ་སྐུ་གཤེགས།    ༈    འཁྲུངས་པའི་ཡུལ་ནི་རྒྱ་གར་ཤར་ཕྱོགས་པ་ཡིན་ལ། ཆེར་སྐྱེ་བ་ན་ཡུལ་དབུས་མ་ག་
དཧར་བྱོན་ནས་རིག་པའི་གནས་ལྔ་ལ་སྦྱངས་པས་པཎྜི་ཏ་ཆེན་པོར་གྱུར་ཏེ་བསྙེན་པར་རྫོགས། དེའི་དུས་ན་མ་ག་དཧའི་རྒྱལ་པོ་ཤིང་སྟན་ཅན་གྱིས་མཆོད་པའི་གནས་སུ་བཟུང་སྟེ་རྙེད་པ་དང་བཀུར་སྟི་ཕུན་སུམ་ཚོགས་བསམ་ཉེས་པར་བྱས་
སོ༑ ༑ཉིན་མོ་ཐུན་གསུམ་དུ་བྱས་ཏེ་དང་པོ་གཉིས་ལ་བསྟན་བཅོས་རྩོམ། ཕྱི་མ་ལ་ཆོས་གསུངས། མཚན་མོ་ནམ་ཕྱེད་པར་དུ་དུར་ཁྲོད་བསིལ་བ་ཚལ་དུ་ཐུགས་དམ་གནང། ནམ་ཕྱེད་མན་དུ་གཙུག་ལག་ཁང་དུ་ངལ་གསོ་བ་དང་མནལ་
བར་མཛད། སྔ་དྲོ་གཅིག་གི་ཚེ་བུད་མེད་གཅིག་གིས་ཤ་དང་ཆང་ཁྱེར་ནས་དྲུང་དུ་འོངས་པ་ལ། སློབ་དཔོན་གྱིས་ཚུལ་ཁྲིམས་ལ་གཅེས་སྤྲས་མཛད་དེ་དང་དུ་མ་བླངས་པས་བུད་མེད་དེ་གར་སོང་ཆ་མེད་དུ་ཡལ། དོགས་པ་སྐྱེས་ཏེ་ཕྱོགས་
[009A]༄༅། །ཀུན་ཏུ་བཙལ་ཡང་མ་རྙེད། དེ་ནས་འགྱོད་པ་ཆེན་པོ་སྐྱེས་ཏེ་བཤགས་པ་བྱས་པས་སྔར་གྱི་བུད་མེད་དེ་གནོན་སུམ་དུ་བྱུང་བ་ལ་བཟོད་པར་གསོལ་ཏེ་རྗེས་སུ་བཟུང་བར་འཚལ་ཞུས་པས། ཁྱོད་སྔར་རྟོག་པ་མ་སྐྱེས་ན་ཚེ་འདིར་
མཆོག་གི་དངོས་གྲུབ་འཐོབ་པ་ཡིན་པ་ལ་དེ་མ་བྱུང། འོན་ཀྱང་ཁྱོད་ཀྱིས་བཤགས་པ་བགྱིས་པས་བར་དོར་མཆོག་ཐོབ་པར་འགྱུར་རོ། །ཁྱོད་ཀྱིས་སྤྱིར་བསྟན་བཅོས་མང་དུ་རྩོམས། ཁྱད་པར་དུ་དཀྱིལ་འཁོར་ཐམས་ཅད་ཀྱི་སྤྱིའི་ཆོ་ག་ཡན་
ལག་དང་བཅས་པ་རྩོམས་ཤིག་ཅེས་བསྐུལ་བར་མཛད། མཁའ་འགྲོ་མས་ལུང་བསྟན་པ་བཞིན་དུ་ཕྲེང་བ་སྐོར་གསུམ་དང། ཁ་སྦྱོར་གྱི་འགྲེལ་བ་མན་ངག་སྙེ་མ་དང། སངས་རྒྱས་ཐོད་པའི་རྣམ་བཤད་མི་འཇིགས་གཞུང་འགྲེལ་སོགས་
བརྩམས། ཙར་སིང་ཧའི་གྲོང་ཁྱེར་དུ་གདོལ་བའི་རྒྱལ་པོ་ལྟ་བ་ངན་པ་ལ་ཞུགས་ནས་མི་བརྒྱ་ཕྲག་གི་མཆོད་སྦྱིན་བྱེད་པར་བརྩམ་པ་ན་སློབ་དཔོན་འདི་སྙིང་རྗེ་ཆེར་སྐྱེས་ནས་དཀོན་མཆོག་ལ་གསོལ་བ་བཏབ་པས་དེ་མ་ཐག་སྤྲུལ་ཆེན་པོ་འཇིགས་
སུ་རུང་བ་ཞིག་སློབ་དཔོན་གྱི་སྐུལ་འཁྲིལ་ནས་གདེངས་ཀ་བྱས་པ་མཐོང་བ་ན་རྒྱལ་པོ་སྐྲག་ནས་མི་རྣམས་ཕུལ། གྲོང་ཁྱེར་བདེ་ལྡན་དུ་སློང་མོ་བ་བྱུང་བ་ལ་ལྷུང་བཟེད་ནམ་མཁའ་ལ་བཟེད་པས་བཟའ་བཏུང་བྱུང་ནས་དེ་རྣམས་ཆམ་པར་བྱས་སོ། །
སྲི་ཀ་མ་ལར་བཞུགས་པའི་ཚེ་ཏུ་རུ་ཀའི་དམག་བྱུང་བར་མཆོད་གཏོར་ཆེན་པོ་བཤམས་ནས་ཆོས་སྐྱོང་བསྐུལ་བས་གཟན་ལས་བྱས་པའི་བྱ་གཟུགས་རྣམས་ནམ་མཁའ་ལྡིང་དུ་གྱུར་ཏེ་ཀླ་ཀློའི་ཚོགས་རྣམས་བཀྲད། གཞན་ཡང་དུག་སྤྲུལ་གྱིས་

[009B] ཆོམ་རྐུན་རྣམས་རིག་སྔགས་ཀྱིས་བཅིང་བ་དང། བསིལ་བ་ཚལ་དུ་བུ་གཅིག་ཤི་བསླར་ཡང་གསོ་བར་མཛད་པ་སོགས་ངོ་མཚར་བའི་རྣམ་ཐར་མང་ངོ། །འདི་ནི་ཆག་ལོ་ཙཱ་བའི་བཞེད་པ་ལྟར་བཀོད་པ་ཡིན་ལ། ཞང་ལོ་ཙཱ་
བ་ནི༑ ཆེ་བ་གསུམ་དུ་བསྡུས་ནས་འཆད་པར་བྱེད་དེ་གཞན་དུ་བལྟའོ།    ༈    །ལྔ་པ་འགོས་ལོ་ཙཱ་བ་ཁུག་པ་ལྷས་བཙས་ནི། གཙང་གི་སའི་ཆ་རྟ་ནག་ཕུར་འཁྲུངས། ནར་སོན་པ་ན་སྔོན་གྱི་བག་ཆགས་སད་དེ་འབྲོག་མི་ལོ་ཙཱ་བ་སོགས་བསྟེན་ནས་
མང་དུ་ཐོས་པ་མཛད། རྒྱ་གར་དུ་བྱོན་ནས་བླ་མ་སྤྲིན་གྱི་ཤུགས་ཅན་དང། མཁས་པ་མངོན་ཤེས་ཅན་དང། བཙུན་མོ་ཅན་སོགས་བླ་མ་བདུན་ཅུ་རྩ་གཉིས་ཀྱི་ཞབས་བསྟེན་ཅིང་མདོ་རྒྱུད་སྤྱི་དང་ཁྱད་པར་དུ་གསང་བ་འདུས་པ་ལ་རྩལ་དུ་བཏོན་
ནས་སྤྱངས་པས་མཁས་པ་ཆེན་པོར་གྱུར། བོད་དུ་བྱོན་ནས་སྒྲུབ་བ་སྙིང་པོར་མཛད་པས། འདུས་པ་ལྷ་སོ་གཉིས་ཀྱི་དཀྱིལ་འཁོར་ཞལ་གཟིགས་པས་གནས་དེ་ཞལ་གཟིགས་རི་ཁྲོད་དུ་གྲགས། གསང་འདུས་ཀྱི་སྟོང་ཐུན་ཆེན་མོ་མཛད། སློབ་
མ་འྡ་མང་དུ་བྱུང་སྟེ། མ་རྒྱུད་ཀྱི་ཀབ་ཚུགས་བ་བཞི། མན་ངག་གི་གདུང་མ་ཐེག་པ་བརྒྱད། ལས་ཚོགས་དང་ལས་ཕྲན་ལ་མཁས་པ་ལྕམ་དང་དྲལ་མ་གཞིབས་པ་ལྟ་བུ་དཔག་ཏུ་མེད་པ་ཡོད་པ་ལས། ཀ་ཆེན་བཞི་ནི། བཞད་པོ་དོང་གི་མར་སྟོན་
སེང་རྒྱལ། ཆབས་ལྷ་ཁང་གི་སུམ་སྟོན་ཡེ་འབར། ཤངས་ཀྱི་སུམ་སྟོན་བྱང་ཆུབ་རྒྱལ་མཚན། གཉལ་གྱི་ཤོང་སྟོན་རྡོ་རྗེ་རྒྱལ་མཚན་དང་བཞིའོ། །གདུང་མ་བརྒྱད་ནི། བཞད་ཀྱི་རྡོག་སྟོན་ཆེན་པོ། རོང་གི་བྲང་ཏི་རྒྱལ་ལེ། རྟ་ནག་གི་མཁས་པ་

[010A]༄༅། །བསོད་རྒྱལ་ལ་སོགས་པའོ། །བསྟན་འགྲོའི་དོན་མཐར་ཕྱིན་ནས་ཆོས་ཀྱི་དབྱིངས་སུ་གཤེགས།    ༈    རྡོ་རྗེ་གདན་ནས་བྱད་དུ་དཔག་ཚད་བརྒྱ་འདས་པ་ན་གྲོམ་སྟོད་དཔལ་
ལྡན་ས་སྐྱར་འཁོན་གྱི་རིགས་སུ་ཡབ་དཔལ་ཆེན་འོད་པོ་དང། ཡུམ་ཉི་ཁྲི་ལྕམ་གཉིས་ཀྱི་སྲས་སུ་ཆུ་ཕོ་སྟག་ལ་སྐུ་འཁྲུངས། མཚན་དཔལ་ལྡན་དོན་གྲུབ་ཏུ་གསོལ། གོག་ཐུབ་པ་ན་སཾ་སྐྲཾ་ཏའི་སྐད་སྨྲ་ཤེས་པ་བྱུང། ཡིག་རིགས་རྣམས་ཀྱང་
མ་བསླབ་པར་མཁྱེན། གཞོན་ནུ་ཉིད་ནས་རྗེ་བཙུན་གྲགས་པ་རྒྱལ་མཚན་ལས་དབང་བསྐུར་བ་ནོད་དེ་མདོ་སྔགས་ལ་གསན་སྦྱོང་མཛད་པས་མཁས་པའི་མཆོག་ཏུ་གྱུར་ཏེ་དགུང་ལོ་དགུ་པ་ལ་མཚོ་སྐྱེས། བཅུ་གཅིག་པ་ལ་བརྟག་གཉིས། བཅུ་
བཞི་པ་ལ་སམྦུ་ཊི་གསུངས། བཅོ་ལྔ་པ་ལ་ཡབ་མེས་ཀྱི་ཆོས་ཐམས་ཅད་ཐུགས་སུ་ཆུད་པར་མཛད། བཅོ་བརྒྱད་པ་ལ་མནལ་ལམ་དུ་སློབ་དཔོན་དབྱིག་གཉེན་ལ་ཆོས་མངོན་པ་མཛོད་གསན། དགུང་ལོ་ཉི་ཤུ་རྩ་བདུན་པ་ལ་པཎ་ཆེན་ཤཱཀྱ་ཤྲཱིས་
མཁན་པོ་མཛད་དེ་བསྙེན་པར་རྫོགས། མཁན་པོ་དེའི་དྲུང་དུ་ཚད་མ། ཕར་ཕྱིན། མངོན་པ། འདུལ་བ། སྔགས་སོགས་མང་དུ་གསན། སྐྱིད་གྲོང་དུ་བྱོན་པའི་ཚེ་འཕྲོག་བྱེད་དགའ་བོ་དང་རྩོད་པ་མཛད་པས་མུ་སྟེགས་པ་རྣམས་ཚར་བཅད། རྗེ་བཙུན་
གྱི་ཞལ་ནས། བྱང་ཕྱོགས་ནས་མི་སྐད་རིགས་མི་གཅིག་པ་ཞྭ་ཁྲ་འཕུར་བ་འདྲ་བ། ལྷམ་ཕག་གི་སྣ་འདྲ་བ་གྱོན་པ་ཞིག་གདན་འདྲེན་དུ་འོང་བར་འདུག་དེ་དུས་ཐེ་ཚོམ་མ་བྱེད་པར་སོང་ན་སངས་རྒྱས་ཀྱི་བསྟན་པ་ལ་ཕན་པ་རྒྱ་ཆེན་པོ་འབྱུང་ངོ་

[010B] ཧོར་རྒྱལ་པོ་གདོན་གྱིས་གདན་དྲངས་ནས་དགུང་ལོ་རེ་གསུམ་པ་ལས་སྐྱ་ནས་བཏེག་སྟེ་བྱོན་པར་ལམ་དུ་ལོ་གསུམ་འགོར་ནས་རེ་ལྔ་པ་ལ་རྒྱལ་པོ་དང་མཇལ་ཏེ་ཆོས་ཀྱི་གསུང་གླེང་མཛད། སྐད་རིགས་མི་གཅིག་པའི་གདུལ་
བྱ་ཆོས་ལ་མི་དད་པ་རྣམས་དད་པར་བྱས། དད་པ་རྣམས་ཐེག་ཆེན་ལ་བཙུད། མདོར་ན་གདུལ་བྱ་མཐའ་ཡས་པ་འཁོར་བ་མཐའ་ཅན་དུ་བྱས་ཏེ། བསྟན་པ་རིན་པོ་ཆེ་དར་ཞིང་རྒྱས་པར་མཛད་དོ། །དགུང་ལོ་བདུན་ཅུ་པ་ལྕགས་ཕག་ཐ་སྐར་ཟླ་བའི་
ཉི་ཤུ་དགུའི་ཉིན་ཕྱེད་ན་ངོ་མཚར་བའི་ལྟས་དུ་མ་དང་བཅས་ཏེ་འཇམ་དཔལ་རྡོ་རྗེའི་ཐུགས་ཀར་གཤེགས། རྣམ་པར་ཐར་བ་བསམ་གྱིས་མི་ཁྱབ་པ་སྣང་ཡང་འདིར་དེ་ཙམ་མོ།    ༈    །བདུན་པ་གཡུང་སྟོན་རྡོ་རྗེ་དཔལ་ནི། ཞ་ལུའི་ཉེ་འདབ་ཚོང་
འདུས་མགུར་མོའི་ལྷོ་ཕྱོགས་སུ་རུས་གླན། རིགས་སྔགས་འཆང་བའི་ཡབ་ཡུམ་གཉིས་ཀྱི་སྲས་སུ་ཤིང་ཕོ་སྤྲེའུ་འཁྲུངས། རྡོ་རྗེ་འབུམ་དུ་མཚན་གསོལ། ནར་སོན་པ་ན་མདའ་སྟོན་ཤཱཀྱ་འཕེལ་གྱི་དྲུང་དུ་གསང་སྔགས་རྙིང་མའི་ཆོས་སྐོར་
གསན། དགུང་ལོ་བཅུ་བདུན་པ་ལ་ཆོས་ཁྲིའི་ཁར་བྱོན་ཏེ་ཆོས་གསུངས། གཞན་ཡང་གཉན་སྟོན་ཤཱཀྱ་སེང་གེ་དང། རྟ་སྟོན་གཟི་བརྗིད་དང། ཤེས་རབ་འབུམ་དང། ཆོས་སྐྱོང་འབུམ་སོགས་བསྟེན་ནས་གསང་སྔགས་རྙིང་མའི་གདམས་པ་
གསན། མཐུ་སྟོབས་ནུས་པའི་དབང་ཕྱུག་ཏུ་གྱུར་ཏེ་སྣང་སྲིད་བྲན་དུ་བཀོལ། གོ་ལུག་གན་རྒྱལ་པོས་རྒྱ་ནག་ཏུ་སྤྱན་དྲངས་ཏེ་རྒྱལ་པོའི་མཆོད་གནས་མཛད་ཅིང་གདུལ་བྱ་མཐའ་ཡས་པ་རྣམས་སྨིན་གྲོལ་གྱི་ལམ་ལ་བཀོད། སླར་བོད་དུ་ཕེབས་

[011A]༄༅། །ཏེ་དགེ་རྩ་རྒྱ་ཆེར་བསྒྲུབས། ཡུམ་གྱི་བཀའ་ནན་ཕེབས་པ་ལ་བརྟེན་ནས་དགུང་ལོ་ཉེར་བརྒྱད་པ་ལ་བཙུན་མོ་བཞེས་ཏེ་རིགས་ཀྱི་སྲས་གཅིག་བསྐྲུན། ཉེར་དགུ་པ་ལ་ཁྱིམ་གྱི་འཆིང་བ་བཅད་དེ་དཀའ་བཞི་པ་གྲགས་པ་
གཞོན་ནུས་མཁན་པོ། བསོད་ནམས་གྲགས་པས་ལས་སློབ་བཀྲ་ཤིས་དཔལ་གྱིས་གསང་སྟོན་བྱས་ཏེ་བསྙེན་པར་རྫོགས། རྡོ་རྗེ་དཔལ་དུ་མཚན་གསོལ། ཆོས་རྗེ་རང་བྱུང་རྡོ་རྗེ་དང། བུ་སྟོན་ཞབས་དང། རྟོགས་ལྡན་མགོན་པོ་ཡེ་ཤེས་
དང༑ འཇམ་དབྱངས་རྒྱལ་མཚན་པ་སོགས་ལས་མདོ་རྒྱུད་ཀྱི་གདམས་བ་མང་དུ་གསན། ཕུང་པོ་རི་བོ་ཆེ། འགར་མོ་ཆོས་རྫོང། བཀྲ་ཤིས་རྫོང་ཁ། ཆོས་སྡིངས། བྲག་རྒྱ་རྡོ་རྗེའི་ཕོ་བྲང་རྣམས་སུ་སྒྲུབ་པའི་རྒྱལ་མཚན་བཙུགས། གསར་རྙིང་
གི་ཆོས་ཀྱང་དུ་མ་མཛད། གཡག་སྡེ་པཎ་ཆེན་སོགས་སློབ་མ་མཁས་པ་མང་དུ་བྱུང། དགུང་ལོ་གྱ་གཉིས་པ་ལ་བྲག་རྒྱ་རྡོ་རྗེའི་ཕོ་བྲང་དུ་ཞི་བར་གཤེགས།    ༈    ལྡོག་གཞུང་དུ་
ཡབ་ཀུན་དགའ་བཀྲ་ཤིས་དང། ཡུམ་བུ་འདྲེན་རྒྱལ་མོ་གཉིས་ཀྱི་སྲས་སུ་ཤིང་མོ་གླང་གི་ལོ་ལ་འཁྲུངས། མཁས་གྲུབ་ལྷ་དབང་བློའི་སྐྱེ་བར་གྲགས་བསམ་པས་གྲུབ་ཆོས་རྗེར་ཐོགས། མཁས་གྲུབ་སེང་གེ་རྒྱལ་མཚན་གྱི་དྲུང་དུ་དགེ་ཚུལ་
བསྒྲུབས་ཏེ་མཚན་དགེ་ལེགས་དཔལ་བཟང་ཞེས་གསོལ། ངམ་རིང་དང་ས་སྐྱར་མཚན་ཉིད་ལ་སྦྱངས་པས་རིགས་པའི་དབང་ཕྱུག་ཏུ་གྱུར། དགུང་ལོ་བཅུ་དྲུག་པའི་ཚེ་དམ་རིང་དུ་པོ་དོང་པཎ་ཆེན་དང་རྩོད་པ་མཛད་པས་མཁས་པ་ཆེན་པོ་དེ་ཕམ་

[011B] རྗེ་བཙུན་རེད་མདའ་པ་སོགས་བསྟེན་ནས་མདོ་སྔགས་ཀྱི་ཆོས་མང་དུ་གསན། དགུང་ལོ་བཅོ་བརྒྱད་པ་ལ་རྗེ་རིན་པོ་ཆེ་ཙོང་ཁ་པ་དང་མཇལ། ཟབ་པ་དང་རྒྱ་ཆེ་བའི་གསུང་རབ་ཀྱི་འབེལ་གཏམ་མཛད་པས། བཙུན་ཆུང་ཤེས་རབ་ཅན་བསྟན་པ་
ཐམས་ཅད་གྲུ་བཞི་ལམ་གྱིས་ཁྱེར་ཤེས་པ་གཅིག་འོང་བ་འདུག་ཅེས་བསྔགས་བརྗོད་གནང། དགུང་ལོ་ཉེར་གཉིས་པ་ལ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་ཞབས་ལ་གཏུགས་ཏེ་མདོ་རྒྱུད་རབ་འབྱམས་དགོངས་འགྲེལ་དང་བཅས་པ་ལ་སྦྱངས་
པས་རྗེ་རིན་པོ་ཆེའི་རིང་ལུགས་ལ་མི་འཕྲོགས་པའི་དད་པ་ཐོབ་ཅིང་གྲུབ་མཐའ་སྔ་མའི་སྒྲོས་རྣམས་དོར་ནས་ལུགས་འདི་ཁོ་ན་ལ་གཙིགས་སུ་མཛད། བདག་པོ་རབ་བརྟན་པས་བསྐུལ་ནས་ཆོས་རྗེ་རོང་ཆེན་པ་དང་རྩོད་པ་མཛད་པར་བརྩམས་པ་
ན་རོང་ཆེན་པ་དཔོན་སློབ་རྣམས་ཀྱིས་རྩོད་མ་ནུས། དགུང་ལོ་ཞེ་དྲུང་པ་ལ་དགའ་ལྡན་གྱི་ཁྲིར་ཕེབས་ན་ཆོས་ཀྱི་འཁོར་ལོ་བསྐོར། གྲུབ་མཐའ་གཞན་གྱི་ཁ་ཕྱིར་འབྲངས་པ་རྣམས་ཚར་བཅད་དེ་རྗེའི་ལུགས་ཁོ་ན་གཞུང་སྲོང་བར་མཛད་
དངུལ་གདུང་རིན་པོ་ཆེའི་དབུ་ཐོག་ཏུ་གསེར་གྱི་རྒྱ་ཕིབས་འབུབས་པ་སོགས་ལུགས་གཉིས་ཀྱི་སྒོ་ནས་རྗེ་བཙུན་ཙོང་ཁ་པའི་བསྟན་པ་ཉིན་མོ་ལྟར་གསལ་བར་མཛད། དགུང་ལོ་ང་བཞི་བཞེས་པའི་ཚེ་ངོ་མཚར་བའི་ལྟས་དུ་མ་དང་བཅས་
དགའ་ལྡན་མཁའ་སྤྱོད་དུ་གཤེགས།    ༈    གཙང་རོང་གི་མཚམས་སུ་འཁྲུངས། ཁྱེའུ་མདོག་དང་ཉམས་ངན་པ་ཞིག་བ་སོ་ཆོས་རྗེ་དགའ་ལྡན་གྱི་ཁྲི་བ་མཛད་པའི་དྲུང་དུ་སོན་པ་ན། མིང་ལ་ཅི་ཟེར་

[012A]༄༅། །དྲིས་པས་པེའུ་ཟེར་ཞེས་ཞུས་པར། བེའི་རྒས་པ་གླང་དུ་འགྲོ་བ་ཡིན་ཞེས་གསུངས་ནས་བསོད་ནམས་ཕྱོགས་ཀྱི་གླང་པོ་ཞེས་མཚན་གསོལ། སྐལ་ལྡན་གྱི་སློབ་མར་གཟིགས་ནས་དབང་ལུང་མདོ་རྒྱུད་དགོངས་འགྲེལ་
མན་ངག་དང་བཅས་པ་ཡོངས་སུ་རྫོགས་པར་གནང་སྟེ་མཁས་པ་ཆེན་པོར་གྱུར། དེ་ནས་གཙང་ཕྱོགས་ལ་ཕེབས། འཆད་ཉན་གྱི་སློབ་མ་བཅུ་དྲུག་ཙམ་བྱུང་བ་ལ་ལེགས་པར་བཤད་པའི་དགའ་སྟོན་རྒྱ་ཆེར་སྩལ་ནས་བསྟན་པའི་སྒྲོན་མེ་
སྦར་བར་མཛད། ཕྱིས་སུ་དབེན་སའི་ཕུར་ཉིད་ཀྱི་ཐུགས་དམ་རྟེན་ཐུབ་དབང་གྲོང་ཁྱེར་མ་ལི་མ་ཁྲུ་གང་པ་ཞིག་ཡོད་པ་དེས་ལུང་བསྟན་ཅིང་རྫུ་འཕྲུལ་གྱིས་ནམ་མཁའ་ལ་བྱོན་ནས་ཞབས་ཀྱིས་བཅགས་པའི་སར་ཆོས་འཁོར་དབུས་སྡིངས་ཀྱི་
དགོན་པ་བཏབ། ཐོག་མར་སྐྱེ་དགུའི་ཕན་པ་དེ་སངས་རྒྱས་ཀྱི་བསྟན་པ་ལ་རགས་ལས་ཤིང། དེ་ཡང་ལྟ་སྤྱོད་རྣམ་ངག་དང་ལྡན་པའི་དགེ་འདུན་ལ་རགས་ལས་བར་དགོངས་ནས། དགེ་འདུན་གྱི་སྡེ་ཞིག་འཛུགས་པར་དོངས་ཀྱང། ཕྱི་ནང་
གི་བར་ཆད་ཀྱི་རྐྱེན་ཅུང་ཟད་ལ་བརྟེན་ནས་བཞེད་པ་བཞིན་མ་གྲུབ་པས། ཉིད་ཀྱི་ཞབས་འབྲིང་དུ་གཉུག་མར་གནས་ནས་སྡེ་སྣོད་གསུམ་གྱི་བཀའ་ལུང་ཅི་རིགས་པར་ནོད་པའི་སྡེ་སྣོད་འཛིན་པ་བཅུ་དྲུག་ཙམ་ཡོད་པ་ཡང་བཀྲ་ཤིས་ལྷུན་པོ་དང་
དགེ་འཕེལ་སོགས་སུ་བཏང། རྗེ་རང་ཉིད་དབེན་ས་ཆོས་ཀྱི་ཕོ་བྲང་གི་དགོན་པ་ཞོལ་དུ་རྣམ་གཡེང་དང་འདུ་འཛིའི་འཆིང་བ་བཅད་དེ་སྒྲུབ་པའི་རྒྱལ་མཚན་བཙུགས་པས་ཐུན་མོང་ད་ཐུན་མོང་མ་ཡིན་པའི་ཡོན་ཏན་དཔག་ཏུ་མེད་པ་བརྙེས། ཐུགས་

[012B] བརྗོད་དོན་ལ་རྒོལ་བས་ཀླན་ཀ་མི་རྙེད་ཅིང་རྗོད་བྱེད་ཚིག་སྦྱོར་ཕུན་སུམ་ཚོགས་པ་སྣང་སྟེ་གསུང་མགུར་ལ་བལྟས་ན་ཤེས་སོ། །གཞན་དོན་
རྫོགས་པ་ན་མྱ་ངན་ལས་འདས་པའི་ཚུལ་བསྟན་ཅིང།    ༈    །བཅུ་བ་རྒྱལ་བ་བློ་བཟང་དོན་གྲུབ་ནི། གཙང་གཡས་རུ་བདེ་རྒྱས་བྱེ་མ་གླིང་གི་གཙུག་ལག་
ཁང་དང་འདབ་ཆགས་པ་ན། གཙང་པོ་འབབ་པའི་འགྲམ་ལྷ་ཁུད་ཀྱི་ཕུ་དབེན་ས་ཞེས་པར། བསོད་ནམས་ཕྱོགས་ཀྱི་གླང་པོ་དང་རུས་གཅིག་པའི་ཡབ་བསོད་ནམས་རྡོ་རྗེ་དང། ཡུམ་དཔལ་འཛོམ་སྐྱིད་ཅེས་པ་གཉིས་ཀྱི་སྲས་སུ་ཤིང་མོ་གླང་གི་ཟླ་བ་
དང་པོའི་ཡར་དོའི་ཚེས་བཅུ་ལ་སྐུ་བལྟམས། འཁྲུངས་མ་ཐག་ཏུ་མ་གྱུར་སེམས་ཅན་ཐམས་ཅད་སྙིང་རེ་རྗེ་ཨོཾ་ན་ཎི་པདྨེ་ཧཱུཾ་ཞེས་ཡི་གེ་དྲུག་པའི་སྒྲ་བསྒྲགས་པས། ཡུམ་གྱིས་འདི་ལྟར་སྐྱེས་མ་ཐག་ཏུ་གཏམ་སྨྲ་བ་ནི་མི་རིགས་པའོ་སྙམ་དུ་མི་
གཙང་བའི་གདན་ཧྲུལ་གྱིས་བདག་ཉིད་ཆེན་པོའི་དབུ་ལ་གཡོག་ཏེ་བཞག་དེའི་སྟོབས་ཀྱིས་མཐར་ན་ཚོད་མཉམ་པའི་བྱིས་པ་གཞན་དག་གཏམ་སྨྲ་བ་ལ་མངོན་དུ་ཕྱོགས་པའི་ཚེ་དམ་པ་འདིའི་གསུང་འབྱིན་དཀའ་བར་གྱུར་ཅིང་ལྗགས་འཐེན་
དང་ཞལ་འཆོས་ཀྱི་རྣམ་པ་དེ་ཡང་དངོས་སུ་དེ་ལ་བརྟེན་ནས་བྱུང་བར་རྗེ་རང་ཉིད་གསུང། དགེ་འཕེལ་གྱི་མཁན་ཆེན་ལེགས་བློ་པས་མཚན་མགོན་པོ་སྐྱབས་སུ་བཏགས། གཞོན་ནུ་ཉིད་ནས་དབེན་པ་ལ་དགྱེས་པ་ཞིག་རང་འཁྲུངས་སུ་ཡོད། ཐུབ་

[013A]༄༅། །དབང་དང་རྗེ་བཙུན་ཙོང་ཁ་པས་ཞལ་གཟིགས་ཤིང་བྱིན་གྱིས་བརླབས། དགུང་ལོ་བརྒྱད་བཞེས་པ་ན་ནུབ་ཅིག་སེག་རིའི་རྩེ་ནས་ཟླ་བའི་དཀྱིལ་འཁོར་ཉ་གང་བ་ཞིག་ཤར་བྱུང་བས། རང་ཉིད་ཀྱི་སྐུ་ལ་དར་དཀར་གྱི་
གོས་དང་རིན་པོ་ཆེའི་རྒྱན་གྱིས་བརྒྱན། རྡོར་དྲིལ་འཛིན་པས་ཟླ་བ་དེ་ལ་བཞུགས་ཏེ་དྲིལ་བུ་གསིལ་བའི་སྒྲས་འཇིག་རྟེན་གྱི་ཁམས་ཁྱབ་པ་ཞིག་རྨིས་གསུང། དགུང་ལོ་བཅུ་གཅིག་བཞེས་པ་ན་ལྷ་རི་རྩེ་པ་གྲགས་པ་དོན་གྲུབ་པས་མཁན་
པོ་མཛད་དེ་རབ་ཏུ་བྱུང་ནས་མཚན་བློ་བཟང་དོན་གྲུབ་ཏུ་གསོལ། རྗེ་ལྷ་རི་པ་ལ་བྱང་ཆུབ་ལམ་གྱི་རིམ་པ་དང། དུས་ཀྱི་འཁོར་ལོ་དང། རྡོ་རྗེ་འཇིགས་བྱེད་ཀྱི་དབང་གསན། རི་བོ་དགེ་འཕེལ་དུ་ཆོས་རྗེ་བློ་གྲོས་རྒྱལ་མཚན་པའི་དྲུང་དུ་གསང་བ་
འདུས་པའི་དབང་སོགས་ཆོས་བཀའ་མང་དུ་གསན། དེ་ནས་བཀྲ་ཤིས་ལྷུན་པོར་བྱོན་ཏེ་བློ་བཟང་བཤེས་གཉེན་པའི་དྲུང་དུ་སྦྱོར་བ་བརྩི་བ་སོགས་མཛད་ཀྱང་ཐུགས་མཁེངས་པར་དོན་ཉམས་སུ་མི་ལེན་པའི་ཚིག་གི་དབུ་བ་འདིས་ཅི་ཞིག་བྱ་
སྙམ་དུ་དགོངས་ཏེ་སློབ་གཉེར་གྱི་འཕྲོ་བཤོལ། དེ་ནས་རྗེ་བློ་གྲོས་རྒྱལ་མཚན་དང། རྗེ་ཐུབ་བསྟན་རྣམ་རྒྱལ་དང། སྐྱབས་མཆོག་དཔལ་བཟང་པོ་རྣམས་ཀྱི་དྲུང་དུ་མདོ་སྔགས་ཀྱི་ཆོས་བཀའ་དཔག་ཏུ་མེད་པ་གསན། དེ་ནས་དགུང་ལོ་བཅུ་
བདུན་པ་ཞེས་པ་ན་ཕྱོགས་ཀུན་ཏུ་འབྲུམ་ནད་ཀྱིས་ཁྱབ་ཅིང། རྗེ་ཉིད་ཀྱང་སྐུ་འབྲུམ་གྱིས་བསྙུན་ཅིང་ཡོད་པ་ལ། ཉིན་གཅིག་ཆབ་སྒོར་རྟེན་འབྲེལ་བསྟོད་པ་ཁ་ཏོན་དུ་བྱེད་པ་གཅིག་འདུག་པས་སློང་མོ་པ་ཞིག་གོ་སྙམ་གཟིགས་པ་ན་

[013B] ཕྱག་དར་ཁྲོད་ཀྱི་ཆོས་གོས་གསོལ་བ་ཤིན་ཏུ་དང་བ་འདྲེན་པ་ཞིག་འདུག་པས་ནང་དུ་སྤྱན་དྲངས་པ་ན་དེས་ཀྱང་དོན་དུ་འགྱུར་བར་མཁྱེན་ནས་ཆ་རྐྱེན་དང་འཚམས་པར་བསྙེན་བཀུར་བ་ཡང་
བདག་གིར་མཛད་དོ། །དེ་ནས་དགེ་སློང་དེ་གྲུབ་ཆེན་ཆོས་ཀྱི་རྡོ་རྗེ་ཡིན་པར་དགོངས་ནས་རྗེས་སུ་འཛིན་པར་ཞུས་པས། སྣོད་ལྡན་དུ་གཟིགས་ཏེ་ཞལ་གྱིས་བཞེས་ནས་དགའ་ལྡན་སྙན་བརྒྱུད་ཀྱི་གདམས་པ་རྫོགས་པར་སྩལ་ཅིང་གྲུབ་ཆེན་གྱི་ཕྱིར་འབྲངས་
ཏེ་འགར་མོ་ཆོས་རྫོང་སོགས་དབུས་གཙང་ཀུན་ཏུ་ཡབ་སྲས་གཉིས་ཀས་གནས་ངེས་མེད་མཛད་དེ་བྱོན། སླར་གཙང་དུ་བྱོན་ཏེ། བ་ནམ་ཇོ་མོ་ལྷ་རིའི་སྒྲུབ་གནས་པདྨ་ཅན་དུ་རྗེ་འདི་ལ་སྤྲུལ་པའི་གླེགས་བམ་གཏད་དེ་རྒྱལ་ཚབ་ཏུ་དབང་བསྐུར། བྲག་
རྒྱ་རྡོ་རྗེའི་ཕོ་བྲང་དུ་སྔར་གསན་མྱོང་བ་དང་མ་མྱོང་བའི་རྒྱ་བོད་ཀྱི་གཞུང་ལུགས་ཐམས་ཅད་ཀྱི་ཚིག་དོན་མ་ལུས་པ་ཐུགས་ལ་ཤར། དེ་ལྟར་གྲུབ་པའི་གོ་འཕང་མཐོན་པོ་བརྙེས་པ་དེ་ནི་རྗེ་རང་ཉིད་ཀྱི་གསུངས་ལས། གངས་ཅན་ཁྲོད་ཀྱི་གདུལ་བྱ་མཆོག་
བློ་བཟང་དོན་གྲུབ་ཅེས་བྱས་ཀྱང། །ལམ་མཆོག་འདི་ཉིད་ཉམས་བླངས་པས། །ཚེ་འདི་ཉིད་ལ་སངས་རྒྱས་གྲུབ། །ཅེས་པ་དང། སྔོན་དུས་ཀྱི་མི་ལ་རས་ཆེན་དང། །ད་དུས་ཀྱི་བློ་བཟང་དོན་གྲུབ་ལ། །འཕྲལ་ཆས་ཀྱི་འཚོ་བ་མ་གཏོགས་པ། །སྤངས་
རྟོགས་ལ་ཁྱད་པར་ཡོད་རེ་ཀན། །ཞེས་སོགས་གསུངས་ཤིང་མཐར་དཔེན་སའི་དགོན་གོང་བློ་བཟང་མདུན་ས་ཆོས་ཀྱི་ཕོ་བྲང་དུ་སྐུ་ཚེ་དང་སྒྲུབ་པ་མཉམ་པར་མཛད་པའི་སྒོ་ནས་རེ་ཞིག་ཆོས་ཀྱི་དབྱིངས་སུ་གཤེགས་པའི་ཚུལ་བསྟན་ཏོ།    ༈    །བཅུ་
[014A]༄༅། །གཅིག་པ་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་ནི། གཙང་རོང་གི་མཚམས་ལྷན་དྲུག་བརྒྱ་ཞེས་པར་རྦ་ཡེ་ཤེས་དབང་པོ་དང། གཡག་སྡེ་པཎ་ཆེན་སོགས་དམ་པ་མང་པོ་འཁྲུངས་པའི་རིགས་
བརྒྱུད་དུ་ཡབ་དཔོན་ཚང་ཚེ་རིང་དཔལ་འབྱོར་དང། ཡུམ་མཚོ་ལྕམ་གཉིས་ཀྱི་སྲས་སུ་མེ་མོ་ཡོས་ཀྱི་ལོའི་ས་ག་ཟླ་བའི་ཚེས་བཅོ་ལྔའི་སྔ་དྲོའི་དུས་སུ་ཁྱེའུ་མདོག་དཀར་ཞིང་ལྟ་ན་སྡུག་པ་ཞིག་འཁྲུངས། ལོ་གཅིག་ལྷག་ཙམ་ལོན་པའི་ཚེ་ཡབ་
དེ་མྱོས་འགྱུར་གྱི་དབང་དུ་སོང་ནས་མི་གཅིག་དམར་གསོད་བྱས་འཕྲལ་ལག་པ་ཁྲག་ཅན་གྱིས་ཁྱེའུ་ལ་འཇུས་པ་ན་གྲིབ་ཕོག་སྟེ་སྐུ་གྲོངས། དེ་ནས་ལྕགས་ཕོ་རྟའི་ལོར་ཡབ་ཡུམ་དེ་གཉིས་ལ་སླར་ཡང་གནས་གཡར་ཏེ་ཁྱེའུ་ཞིག་འཁྲུངས་
མཚན་ཆོས་རྒྱལ་དཔལ་ལྡན་བཟང་པོར་གསོལ། དགུང་ལོ་བཅུ་གསུམ་པ་ལ་མཁས་གྲུབ་སངས་རྒྱས་ཡེ་ཤེས་ཀྱི་དྲུང་དུ་དགེ་ཚུལ་གྱི་སྡོམ་པ་ནོད་དེ་མཚན་བློ་བཟང་ཆོས་ཀྱི་རྒྱལ་མཚན་དུ་བཏགས། བླ་མ་དེ་ཉིད་ཀྱི་དྲུང་དུ་གསང་
འདུས་ཀྱི་དབང་སོགས་ཆོས་བཀའ་མང་དུ་གསན། དགུང་ལོ་བཅུ་བཞི་པར་དཔེན་དགོན་གྱི་ཆོས་ཁྲིར་མངའ་གསོལ་བའི་ཚེ་མེ་ཏོག་གི་ཆར་བབས། དེ་ནས་ལྷ་མོ་དབྱངས་ཅན་མའི་བསྙེན་པ་ཞག་བདུན་མཛད་པས་ལྷ་མོ་ཉིད་ཀྱི་ཞལ་དངོས་
སུ་གཟིགས། གཟིགས་སྣང་དང་མཐུན་པའི་བསྟོད་པ་ཤོ་ལོ་ཀ་བཅུ་བདུན་སྐོར་ཡོད་པ་ཞིག་ཐོགས་མེད་དུ་གསར་རྩོམ་མཛད། ཁྱད་པར་ཞལ་གཟིགས་པའི་དབྱངས་ཅན་མ་དེའི་ཐུགས་ཀ་ནས། ལྷ་མོ་དབྱངས་ཅན་མ་སྔོན་མོ་ཕྱག་གཉིས་

[014B]དངོས་གྲུབ་གཟུགས་ཅན་ལྟ་བུའི་ཤིང་ཏོག་གསར་བས་བཀང་བ་ཞིག་ཐོན་ཏེ་ཕྱག་མཚན་སྣོད་བཅུད་དང་བཅས་པ་གཙོ་མོ་ལ་ཕུལ་བ། གཙོ་མོའི་ཕྱག་གཡས་སུ་བཞེས་པའི་ཤིང་ཏོག་གི་འབྲུ་གཅིག་ལས་དབྱངས་
ཅན་མ་དམར་མོ་ཞིག་ཐོན་བྱུང་བ་དེས། གཙོ་མོའི་ཕྱག་ནས་ཤིང་ཏོག་སྣོད་དང་བཅས་པ་བླངས་ཏེ་རྗེ་ཉིད་ལ་ཕུལ་བྱུང་བ་ལོངས་སྦྱད་པས། བློ་གྲོས་ནམ་མཁའ་མཛོད་ཀྱི་སྒོ་ཐོག་མར་ཕྱེ་བའི་ཚུལ་བསྟན། དེ་རྗེས་ལམ་རིམ་འབྲིང་པོ་ཐུགས་
འཛིན་མཛད་ནས། ཞག་བཅུ་སྐོར་སོང་མཚམས་ལམ་རིམ་ཆེ་བ་ཞིག་གཟིགས་པས་ཐུགས་ཤིན་ཏུ་འགྲོ་བ་བྱུང། དེའི་ནུབ་མོ་བདག་ཅག་གི་སྟོན་པའི་སྐུ་རི་བོ་ལྟར་ཆེ་ཞིང་བརྗིད་པ་ལྟ་བས་ཆོག་མི་ཤེས་པ། འོད་ཟེར་ཉི་མ་བྱེ་བ་ཕྲག་བརྒྱ་འཕྲོ་
བ་ཞིག་ཞལ་གཟིགས་ཤིང་ལམ་རིམ་ཆེ་བའང་ཐུགས་འཛིན་མཛད། དགུང་ལོ་བཅུ་བདུན་བཞེས་པ་ན་བཀྲ་ཤིས་ལྷུན་པོར་བྱོན་ཏེ་མཚན་ཉིད་ཀྱི་ཕྱོགས་ལ་གསན་སྦྱོང་མཛད་པས་ཚིག་དོན་མཐའ་དག་ཐུགས་སུ་ཆུད་དེ་རིགས་པ་སྨྲ་བའི་དབང་
བོར་གྱུར། དགུང་ལོ་ཉེར་གཉིས་པར་པཎ་ཆེན་དམ་ཆོས་ཡར་འཕེལ་གྱིས་མཁན་པོ་མཛད་དེ་བསྙེན་པར་རྫོགས། ལོ་དེའི་སྟོན་མཇུག་དབུས་སུ་བྱོན་ཏེ་ཇོ་ཤཱཀ་རྣམ་གཉིས་མཇལ་ཏེ་རི་བོ་དགའ་ལྡན་དུ་བྱོན། མཁས་མང་ཚོགས་པའི་
དབུས་སུ་དམ་བཅའ་འཇོག་པར་མཛད་པས་མཁས་པའི་གྲགས་སྙན་རྒྱས། སྒོམ་བདེ་ནམ་མཁའ་རྒྱལ་མཚན་གྱི་དྲུང་དུ་བདེ་དུས་དགྱེས་གསུམ་སོགས་ཀྱི་དབང་ལུང་མན་ངག་མང་དུ་གསན། སྲད་རྒྱུད་དུ་རྒྱུད་ཆེན་སངས་རྒྱས་རྒྱ་མཚོའི་

[015A]༄༅། །དྲུང་དུ་རྒྱུད་སྔེ་བཞིའི་ཟུར་བཀའ་དུ་མ་དང། སྒྲུབ་ཐབས་རྒྱ་མཚོ་བརྒྱ་རྩ་སོགས་རྗེས་གནང་མང་དུ་ཞུས། དགུང་ལོ་སོ་གཅིག་པ་ལྕགས་བྱི་ལོར་བཀྲ་ཤིས་ལྷུན་པོའི་ཁྲིར་ཕེབས་ཏེ་ལུགས་གཉིས་ཀྱི་སྒོ་ནས་
སྐྱོང་བར་མཛད་པས་བཤད་སྒྲུབ་བསྟན་པའི་བྱ་བ་དབྱར་མཚོ་ལྟར་འཕེལ། བཀྲ་ཤིས་ལྷུན་པོར་ཆོ་འཕྲུལ་གྱི་སྨོན་ལམ་ཡང་གསར་འཛུག་མཛད། འབྲས་སྤུངས་སུ་བྱོན་ནས་སྔ་ཕྱིར་ཐམས་ཅད་མཁྱེན་པ་ཡོན་ཏན་རྒྱ་མཚོ་ལ་དུས་འཁོར་དང་
རྡོ་རྗེ་འཕྲེང་བའི་དབང། བསྙེན་རྫོགས་ཀྱི་སྡོམ་པ་བཅས་རིམ་བཞིན་སྩལ། དགེ་འདུན་གྱི་འཁྲུག་ལོང་ཞི་བའི་ཆེད་དུ་བཀྲ་ཤིས་ལྷུན་པོར་དགེ་འདུན་དབྱེན་བཟླུམས་ཀྱི་མཆོད་རྟེན་བཞེངས་ཏེ་མེ་ཏོག་གི་ཆར་ཕབ། དགུང་ལོ་ཞེ་བཞི་པ་ལ་
བཀྲ་ཤིས་ལྷུན་པོའི་ཁྲིའི་དགོངས་པ་ཞུ་བར་མཛད་ཀྱང་དགེ་འདུན་མང་མས་ཚོགས་ཕྱག་དང་བཅས་ནན་གྱིས་གསོལ་བ་བཏབ་པས་ངོ་མ་བཟློག་པར་ཞལ་གྱིས་བཞེས་དགོས་པ་བྱུང། བར་སྐབས་ཤིག་རྒྱལ་བ་ཡོན་ཏན་རྒྱ་མཚོ་ཞི་བར་
གཤེགས་སྟབས་དབུས་ཕྱོགས་སུ་དགེ་ལུགས་ཀྱི་བསྟན་པ་ཅུང་ཟད་ཉམས་དམའ་བར་གྱུར་པ་ན། རྗེ་ཉིད་ནས་ཐུགས་ཁུར་ཆེ་བཞེས་ངོས་དབུས་ཕྱོགས་སུ་ཚར་མང་དུ་བྱོན་ཏེ་སྨོན་ལམ་གྱི་ཚོགས་དབུ་ལོ་བཅུ་ལྷག་གི་རིང་གནང། སེར་
འབྲས་ཀྱི་མཁན་པོར་ཕེབས་ཏེ་རྒྱལ་བ་གཉིས་པའི་བསྟན་པ་ཡར་ཟླ་ལ་འགྲན་བཟོད་པར་མཛད། ལྕགས་ཕོ་ཁྱིའི་ལོར་མཆོག་གི་སྤྲུལ་པའི་སྐུའི་གཙུག་ཕུད་བཞེས་ཏེ་མཚན་བློ་བཟང་རྒྱ་མཚོའི་དཔལ་དུ་གསོལ། དགའ་ལྡན་གྱི་ཁྲིར་

[015B] བཀྲ་ཤིས་ལྷུན་པོའི་ཚོགས་ཆེན་ལ་སྔ་ཕྱིར་ཆོས་ཀྱི་ཆར་ཕབ། རྒྱལ་དབང་ཐམས་ཅད་མཁྱེན་པར་ཡང་ཐུགས་བཞེད་ལྟར་བཀའ་ཆོས་
ཅི་རིགས་པ་ཕུལ་ཞིང་བསྙེན་རྫོགས་ཀྱི་མཁན་པོ་མཛད། བར་སྐབས་ཤིག་ཐའི་ཅུང་བོག་ཏོ་རྒྱལ་པོར་མཚམས་ཞུ་ཞུ་བར་སེ་ཆེན་ཆོས་རྗེ་མངགས་ཏེ་བསྟན་པ་ལ་བདག་རྐྱེན་བྱེད་དགོས་ཚུལ་ཞུས་པས་ཤིན་ཏུ་དགྱེས་ཏེ་གནང་སྐྱེས་གྱ་ནོམ་པ་
གནང་བར་མཛད་ཅིང། དེ་ལ་བརྟེན་ནས་ཤུན་ཙི་སོགས་གོང་མ་ན་རིམ་དང་རི་བོ་དགེ་ལྡན་པ་མཆོད་ཡོན་དུ་འབྲེལ་བར་གྱུར་ཏོ། །ཀུ་ཤྲི་བསྟན་འཛིན་ཆོས་ཀྱི་རྒྱལ་པོས་རིགས་ཀྱི་ཅོད་པན་དུ་བཞེས་ཏེ་བསྙེན་བཀུར་དང་སྲི་ཞུ་གྱ་ནོམ་པ་ཞུས། འཇམ་
དབྱངས་གོང་མ་བདག་པོ་ཆེན་པོ་ནས་ཀྱང་གསེར་ཡིག་སྐྱེས་བཟང་གྱ་ནོམ་པ་དང་བཅས་གཟེངས་བསྟོད་སྩལ། བསྙེན་རྫོགས་ཀྱི་སྡོམ་པ་སྩལ་པ་ཁྲི་ཕྲག་ལྔ་བརྒལ་བ། དེ་སྟེང་དགེ་ཚུལ། དགེ་བསྙེན། བསྙེན་གནས་བཅས་ཀྱི་སྡོམ་པ་སྩལ་བ་
འབུམ་ཕྲག་ཏུ་ཉེ་བ་མཆིས། དེ་ལྟར་དབུས་གཙང་གཉིས་ཀར་བསྟན་འགྲོའི་དོན་རྒྱ་ཆེན་པོ་མཛད་བཞིན་པའི་ངང་ནས་དགུང་ལོ་གོ་གསུམ་དང། ཟླ་བ་ཤོལ་དང་བཅས་བརྒྱ་ཕྲག་བརྒལ་བ་བཞེས་པ་སྟག་ལོ་ཧོར་ཟླ་གཉིས་པའི་ཚེས་བཅུ་གསུམ་
གྱི་ནམ་སྟོད་ཞི་བར་གཤེགས་པའི་ཚུལ་བསྟན་ཏོ། །རྗེ་འདི་ནི་ལུང་རྟོགས་ཀྱི་ཡོན་ཏན་མཐའ་ཡས་པ་དང་ལྡན་ཞིང། ཆུང་ངུའི་དུས་ནས་དབེན་པ་ཁོ་ན་ལ་དགྱེས་ཀྱང་བསྟན་འགྲོའི་དོན་དུ་བཤད་སྒྲུབ་ཟུང་འབྲེལ་མཛད། ཁྱད་པར་དུ་སྐུ་མཆེད་

[016A]༄༅། །གསུམ་གྱི་རྣམ་ཐར་བདག་གིར་བཞེས་ཏེ་གཙུག་ལག་ཁང་དང་སྐུ་གསུང་ཐུགས་ཀྱི་རྟེན་བཞེངས་པ་དང། དེ་དག་གི་དྲུང་དུ་གཙང་ཞིང་གྱ་ནོམ་པའི་མཆོད་པའི་ཚོགས་དཔག་ཏུ་མེད་པ་འབུལ་བ་དང། དགེ་འདུན་གྱི་
སྡེ་མཐའ་ཡས་པ་ལ་ཕོགས་དང་ཇ་ཚུལ་དང་མང་འགྱེད་སོགས་ཀྱིས་བསྙེན་བཀུར་བར་མཛད་དེ་དུས་མཐར་རྒྱལ་བའི་བསྟན་པ་ལ་བཀའ་དྲིན་མཆོག་ཏུ་ཆེའོ། །ལེགས་པར་བཤད་པའི་རྩོམ་པ་རྣམས་ཀྱང་མདོ་རྒྱུད་བསྟན་བཅོས་ཀྱི་དགོངས་
པ་དང་མཐུན་ཞིང་ཚིག་དོན་ཟབ་ལ་འཁྱེར་བདེ་བས་མཐའ་དབུས་ཐམས་ཅད་དུ་ཡི་གེ་དྲུག་པའི་གཟུངས་ལྟར་ཁྱབ་པོ། །གསུང་ལས་སྐྱེས་པའི་སློབ་མའང་པད་དཀར་འཛིན་པའི་མཆོག་གི་སྤྲུལ་པའི་སྐུ་སྔ་ཕྱི་གཉིས་དང། བླ་མ་དགེ་
བའི་བཤེས་གཉེན་སོགས་མཆོག་དམན་བར་མའི་སྐྱེ་བོ་ས་ཆེན་པོའི་དྲེག་པ་ལ་ཅོ་འདྲི་བར་བྱེད་དོ། །འདིར་མངས་པས་འཇིགས་ཏེ་མདོར་བསྡུས་པའི་ཚུལ་གྱིས་བརྗོད་པ་སྟེ་རྒྱས་པར་ཤེས་འདོད་ན་རྗེ་རང་ཉིད་ཀྱིས་མཛད་པ་ལས་
རྟོགས་པར་བྱའོ།    ༈    །བཅུ་གཉིས་པ་པཎ་ཆེན་ཐམས་ཅད་མཁྱེན་པ་བློ་བཟང་ཡེ་ཤེས་དཔལ་བཟང་པོ་ནི། གཙང་ཐོབ་རྒྱལ་དུ་བྲུལ་ཚང་ཞེས་པར་མཐོན་པོའི་རིགས་སུ་ཆུ་མོ་ཡོས་ལ་འཁྲུངས། པཎ་ཆེན་གོང་མའི་ཡང་སྲིད་ཡིན་པར་ངེས་
འདྲོངས་སྐྱེས་ནས་དགུང་ལོ་དྲུག་པའི་སྟེང་དུ་ལྔ་མཆོད་ཆེན་མོའི་ཉིན་དགེ་འདུན་ཁྲིར་ཉེ་བའི་སེར་སྦྲེང་དང་བཅས་བཀྲ་ཤིས་ལྷུན་པོར་སྤྱན་དྲངས། དགའ་སྟོན་རྒྱ་ཆེར་བྱས། སློབ་དཔོན་བློ་བཟང་བསྟན་འཛིན་བསྟེན་ནས་ལྗགས་ཀློག་བསླབས་པས་

[016B] དགུང་ལོ་བརྒྱད་པའི་ཚེ་དབུས་སུ་བྱོན་ཏེ་རྒྱལ་བ་ངག་དབང་བློ་བཟང་རྒྱ་མཚོའི་ཞབས་དྲུང་དུ་དགེ་ཚུལ་གྱི་སྡོམ་པ་བཞེས། མཚན་བློ་བཟང་ཡེ་ཤེས་ཞེས་གསོལ་
འཇིགས་བྱེད་བཅུ་གསུམ་མའི་དབང་སོགས་ཆོས་བཀའ་ཅི་རིགས་གསན། བཀྲ་ཤིས་ལྷུན་པོར་བྱོན་ཏེ་ཚོགས་ཆེན་གྱི་ཁྲི་ཁར་གདན་དྲངས་ནས་གསུང་ཆོས་ཀྱི་འབྲེལ་བ་སྩལ། དགུང་ལོ་བཅུ་གཅིག་ནས་བཟུང་སྟེ་རེ་ཞིག་གི་བར་ཟུར་བཞིའི་སློབ་
དཔོན་རྣམས་ཀྱིས་ཞབས་ཕྱི་ཞུས་ནས་བགྲོ་གླེང་མཛད། ཡོས་ལོར་ཆོ་འཕྲུལ་གྱི་སྨོན་ལམ་ཆེན་མོའི་ཚོགས་དབུར་བྱོན་ཏེ་བསྔོ་བ་མཛད་པས་ཐམས་ཅད་ཡིད་ཚིམ། སློབ་དཔོན་སྔ་མ་དེ་གཤེགས་པའི་སྟབས་གཏིང་སྐྱེས་ཚོགས་གསོག་པ་བློ་བཟང་
ཆོས་གྲགས་ཀྱིས་ཞབས་བསྐུལ་ཞུ་བ་པོ་མཛད་དེ་མཚན་ཉིད་ཀྱི་ཕྱོགས་ལ་ཐུགས་གཉེར་གནང། དགུང་ལོ་བཅུ་བདུན་པར་དབུས་སུ་བྱོན། རྒྱལ་དབང་ཐམས་ཅད་མཁྱེན་པར་ཡི་དམ་ལྷ་དུ་མའི་རྗེས་གནང་ཞུས། བསྡུས་གྲྭ་རྫོགས་ནས་རྣམ་འགྲེལ་
ལ་སྦྱངས་པ་མཐར་ཕྱིན་པ་མཛད། སྟག་ལུང་པ་དཀའ་བཅུ་བསོད་ནམས་གྲགས་པ་ཡོངས་འཛིན་དུ་བསྟེན་ཏེ་ཟབ་མོ་དབུ་མའི་གཞུང་ལུགས་ལ་སྦྱངས། རྡོ་རྗེ་འཛིན་པ་དཀོན་མཆོག་རྒྱལ་མཚན་པའི་དྲུང་དུ་གསང་འདུས་མི་བསྐྱོང་པ་སོགས་ཀྱི་དབང་
དང༑ ཁྲིད་དུ་མ། ཆོས་སྐྱོང་རྣམས་ཀྱི་རྗེས་གནང་བཅས་གསན། དངུམ་རྫོགས་ནས་ཤཱནྟི་པའི་ཡིག་ཆའི་སྟེང་ནས་ཕར་ཕྱིན་དང། དེ་རྫོགས་ནས་འདུལ་བ་ལ་ཐུགས་གཉེར་གནང། སླར་ཡང་རྡོ་རྗེ་འཛིན་པ་དཀོན་མཆོག་རྒྱལ་མཚན་པའི་དྲུང་དུ་འཇིགས་བྱེད་

[017A]༄༅། །ལྷ་བཅུ་གསུམ་མའི་དབང་སོགས་དང། མགོན་པོ་བཀའ་བཅུ་གསུམ་གྱི་རྗེས་གནང་སོགས་གསན། དེ་ནས་ཟླ་བ་བཅུ་གཅིག་པའི་ཚེས་བཅུ་གསུམ་ལ་གནས་བརྟན་འདུལ་བ་འཛིན་པ་དཀོན་མཆོག་རྒྱལ་མཚན་པས་མཁན་སློབ་
སྦྲགས་མ་མཛད་དེ་བསྙེན་རྫོགས་ཀྱི་སྡོམ་པ་བཞེས། དགེ་བའི་བཤེས་གཉེན་ཆེན་པོ་བསོད་ནམས་གྲགས་པའི་དྲུང་དུ་སྔ་ཕྱིར་གསང་འདུས་རིམ་ལྔའི་ཁྲིད་ཡིག་བེའུ་བུམ་སྔོན་མོའི་འགྲེལ་པ། ཆོས་ཆུང་བརྒྱ་རྩའི་ལུང་སོགས་གསན་
སློབ་དཔོན་བློ་བཟང་མགོན་པོའི་དྲུང་དུ་འགྲེལ་པ་བཞི་སྦྲགས་ཀྱི་བཤད་ལུང་སོགས་གསན། དྲུང་པ་བརྩོན་འགྲུས་རྒྱལ་མཚན་པའི་དྲུང་དུ་ཕྱག་ཆེན་དང་གཅོད་ཀྱི་ཁྲིད་ལུང་གསན། བཀྲ་ཤིས་ལྗོངས་པ་ཧོར་དཀའ་ཆེན་བློ་བཟང་དོན་
གྲུབ་ཀྱི་དྲུང་དུ་མི་ཏྲ་བརྒྱ་རྩའི་དབང། ཀུན་རིག་གི་དབང་སོགས་དབང་དུ་མ། སྒྲུབ་ཐབས་བརྒྱ་རྒྱམ་དང་སྣར་ཐང་བརྒྱ་རྩའི་རྗེས་གནང། དེ་དག་གི་རང་གཞུང་གི་ལུང། ཕག་དཀར་ཤེས་རབ་གསལ་བྱེད་སོགས་ཟུར་བཀའི་རྗེས་གནང་དུ་མ་
བཀའ་འགྱུར་གྱི་ལུང། བསྟན་འགྱུར་གྱི་ཁྲོད་ནས་གཞུང་དུ་མའི་ལུང་སོགས་གསན། རིག་བྱེད་པ་རྗེ་དྲུང་བློ་བཟང་ནོར་བུ་ལས་སྙན་ངག་གི་གསན་སྦྱོང་མཛད། རྡོ་བཅལ་དུ་ཚོགས་པ་ལྔ་སྟོང་ཙམ་ལ་གྲུབ་རྒྱལ་ལུགས་ཀྱི་ཚེ་དབང་སྩལ་
གཞན་ཡང་དོན་གཉེར་བ་རྣམས་ལ་འདོད་ཆོས་ཀྱི་ཆར་ཕབ། དགུང་ལོ་སོ་གཉིས་བཞེས་པེའི་སྐབས་པའི་ཅིང་མི་སྣ་ཕྱིར་འཁོར་བའི་གདོང་གནམ་བསྐོས་འཇམ་དབྱངས་གོང་མ་ཆེན་པོ་བདེ་སྐྱིད་རྒྱལ་པོ་ནས་རྒྱ་ནག་ཏུ་འབྱོན་དགོས་ཚུལ་

[017B] འབྲུམ་པ་མ་ཐར་བའི་གནས་ཚུལ་དང་བཅས་དགོངས་ཁྲོལ་ཞུ་ཆེད་ཞུ་ཡིག་རྟེན་ལྡན་འབུལ་བ་གནང། དགུང་ལོ་སོ་བཞི་པར་ཐོས་བསམ་གླིང་དཔོན་སློབ་འཇམ་དབྱངས་ཆོས་འཕེལ་གྱིས་བསྐུལ་ནས་ལམ་གྱི་གཙོ་བོ་
རྣམ་གསུམ་གྱི་རྣམ་བཤད་ཚིག་དོན་ཕུན་སུམ་ཚོགས་པ་ཞིག་མཛད་པས་མཁས་པ་ཐམས་ཅད་ཡིད་རངས་པར་གྱུར། རྒྱལ་དབང་མཆོག་གི་སྤྲུལ་སྐུ་དགེ་ཚུལ་དུ་བསྒྲུབས་ནས་མཚན་བློ་བཟང་རིན་ཆེན་ཚངས་དབྱངས་རྒྱ་མཚོ་ཞེས་གསོལ། སྔ་
ཕྱིར་བཀྲ་ཤིས་ལྷུན་པོའི་ཚོགས་ཆེན་དུ་དམ་ཚིག་གསུམ་བཀོད་ཀྱི་དབང། སྣར་ཐང་བརྒྱ་རྩའི་རྗེས་གནང། པོ་ཏི་ལྔའི་རྩ་བའི་ལུང་དང། ཀུན་རིག་དང་ཚེ་དཔག་མེད་ལྷ་དགུའི་དབང། ལམ་རིམ་ཆེན་མོའི་བཤད་ལུང་བཅས་སྩལ། རྒྱལ་པོ་ལྷ་བཟང་
གི་བཞེད་པ་ལྟར་རྒྱལ་དབང་མཆོག་གི་སྤྲུལ་པའི་སྐུ་བསྙེན་པར་རྫོགས་ཏེ་མཚན་ངག་དབང་ཡེ་ཤེས་རྒྱ་མཚོ་ཞེས་བཏགས། དཔའ་གཅིག་དང་གདུགས་དཀར་གྱི་དབང་སོགས་ཆོས་བཀའ་ཅི་རིགས་སྩལ། མཆོད་ཡོན་ལྷན་ཅིག་སེར་འབྲས་
གཉིས་སུ་ཕེབས་ཏེ་དོན་གཉེར་པ་རྣམས་ཀྱི་རེ་བ་སྐོང་བར་མཛད། དེའི་རྗེས་སུ་གོང་མ་ཆེན་པོའི་བཀས་མངགས་པའི་མི་དྲག་རྣམས་དང་མཚོ་སྔོན་དཔོན་ཁག་སོགས་ནས་རྒྱལ་བ་ཚངས་དབྱངས་རྒྱ་མཚོའི་མཆོག་སྤྲུལ་པོ་ཏ་ལར་སྤྱན་དྲངས་སྐབས་
རྗེ་འདིས་རབ་བྱུང་དང་དགེ་ཚུལ་གྱི་སྡོམ་པ་ཕུལ་ཞིང་མཚན་བློ་བཟང་སྐལ་བཟང་རྒྱ་མཚོ་ཞེས་གསོལ། ལམ་རིམ་ཆེན་མོའི་ལྗགས་ལུང་དང་འཇིགས་བྱེད་དཔའ་གཅིག་གི་དབང་གནང། དགུང་ལོ་ང་གཅིག་པའི་སྐབས་འཇམ་དབྱངས་གོང་

[018A]༄༅། །མ་ཆེན་པོ་ནས་གསེར་ཡིག་སྩལ་བར། པཎ་ཆེན་འཕགས་པ་ཁྱེད་ཀྱིས་སྐྱེ་བ་གོང་མ་ནས་ཙོང་ཁ་པའི་བསྟན་པ་ལ་བརྩོན་པས་དྲང་པོའི་སེམས་རྩེ་གཅིག་གིས་བླ་མའི་ཚུལ་བཙུན་པོར་བཟུང། ངས་དགེ་ལུགས་ཀྱི་བསྟན་
པ་འཕེལ་བ་དང། འགྲོ་བ་རྣམས་ལ་བདེ་སྐྱིད་མཐར་ཕྱིན་པའི་བསམ་པ་རྣམ་དག་དང་མཐུན་པའི་ཐུགས་བརྩོན་ལེགས་པ་བྱུང་ཚུལ་གྱི་གཟེངས་བསྟོད་དང། ཡིག་རིགས་གསུམ་བརྐོས་སུ་ཡོད་པའི་གསེར་སམ་འཇའ་ས་དང། བཀའ་ཡིས་
བཀུར་བའི་པཎ་ཆེན་ཨེར་ཏེ་ནིའི་ཐམ་ག་ཞེས་པ་ཁ་རིས་སུ་ཡོད་པའི་གསེར་གྱི་ཐམ་ག་ཆེ་བ་བཅས་སྐྱེལ་བར་ཇ་སག་བླ་མ་དགེ་ལེགས་ཆོས་འཕེལ་ཅན་འབྱོར། ལེགས་འབུལ་གྱི་མཚམས་ཞུ་འབུལ་མི་རྫོད་སྟ་མཛད། ཡོངས་འཛིན་
བསོད་ནམས་གྲགས་པའི་ཞལ་ཆེམས་བཞིན་ཚོགས་ཆེན་དུ་དགྲ་ནག་དང་གཤེད་དམར་ལྷ་བཅུ་གསུམ་གཉིས་ཀྱི་དབང་གནང། རྒྱལ་དབང་ཐམས་ཅད་མཁྱེན་པར་བསྙེན་རྫོགས་ཀྱི་སྡོམ་པ་ཕུལ། རྗེ་ལྕང་སྐྱ་རོལ་པའི་རྡོ་རྗེ་མཆོག་གི་
སྤྲུལ་པའི་སྐུ་ལ་ཡང་བསྙེན་རྫོགས་ཀྱི་སྡོམ་པ་སྩལ་ཏེ་མཚན་ཡེ་ཤེས་བསྟན་པའི་སྒྲོན་མེ་ཞེས་སྩལ་ཅིང་བཀའ་ཆོས་ཅི་རིགས་གནང། དེ་སྐབས་དབུས་གཙང་དུ་དུས་དབང་གིས་འཕོ་འགྱུར་མང་དུ་བྱུང་ཡང། རྗེ་འདིའི་མཛད་པ་འཕྲིན་
ལས་ནི་ཤིང་བསྣན་པའི་མེ་ལྟར་གྱུར་ཏེ་རྒྱལ་པོ་ལྷ་བཟང། ཇུན་གར་ཚེ་རིང་དོན་གྲུབ། པེའི་སི་བཱ་དུར་དའི་ཆིང། མི་དབང་བསོད་ནམས་སྟོབས་རྒྱས་རྣམས་ཀྱིས་གཙུག་རྒྱན་དུ་མཆོད་དེ་བསྙེན་བཀུར་དང་སྲི་ཞུ་ཚད་མེད་པ་བསྒྲུབ་པར་

[018B] དགུང་ལོ་རེ་དྲུག་པ་ས་ཕོ་སྤྲེའུ་ལོར་དབུས་གཙང་གི་དུས་ཟིང་ཐག་ཆོད་མཚམས་ལས་དོན་དབྱེ་འབྱེད་དུ་གོང་ནས་ཨ་ལི་ཧ་ཨམ་པན་གཅིག་དང་མེ་རིན་ཙང་ཀི་བཅས་དཔོན་ཁག་ཆེ་ཆུང་ཉི་ཤུ་སྐོར་འབྱོར་ཏེ་མི་དབང་ཕོ་ལྷ་ནས་
བསོད་ནམས་སྟོབས་རྒྱས་ཀྱིས་བོད་ཀྱི་སྲིད་སྐྱོང་མཛད་པའི་མགོ་ཚུགས་སྐབས། གོང་མའི་མི་དྲག་རྣམས་ནས་གོང་མ་བདག་པོ་ཆེན་པོའི་བཀའ་ལས། གམ་པ་ལ་ནས་གངས་ཏི་སེ་བར་པཎ་ཆེན་ཨེར་ཏེ་ནིའི་མཆོད་གཞིས་སུ་སྩལ་པ་ཡིན་
ཞེས་བཀའ་བསྒྱུར་བྱུང་བར། རྗེ་རང་ཉིད་སྐུ་ན་སྨིན་པས་མི་སེར་མང་པོའི་ཁ་འཛིན་མི་ལྕོགས་པར་མ་ཟད། དགོན་པ་འཛིན་སྐྱོང་གི་ཆ་རྐྱེན་མཆོད་གཞིས་སྔར་ཡོད་ཀྱིས་ཕྱིན་ཆད་ཀྱང་འདེང་ཙམ་བྱུང་ན་དེ་རིགས་ཞུ་འདོད་གཏན་ནས་མེད་ཚུལ་
ཞུས་པར། ཡང་བསྐྱར་ནན་ཆགས་ཀྱིས་མོལ་བྱུང་བར་ཡུལ་དུས་གནས་སྐབས་དང་བསྟུན་སྲིད་སྐྱོང་ལ་གྲོས་བསྡུར་ངོས་ཕུན་ཚོགས་གླིང། ལྷ་རྩེ། ངམ་རིང། རྫོང་ཁ། སྐྱིད་གྲོང། མངའ་རིས་སྐོར་གསུམ་བཅས་ཞུ་རྒྱུར་ཐག་བཅད་དེ་བཀའ་དྲིན་
ཆེ་ཚུལ་གྱི་ལན་ཡང་འབུལ་བ་མཛད། རྗེ་འདིས་བསྟན་འགྲོའི་དོན་རླབས་ཆེན་མཛད་པའི་ཚུལ་ནི་རྣམ་ཐར་ཆེན་མོར་གསལ་ཞིང་བསྙེན་རྫོགས་མཛད་པའང་ཁྱོན་གཅིག་ཏུ་བསྡོམས་ན་ཆིག་ཁྲི་དྲུག་སྟོང་བརྒྱད་བརྒྱ་གོ་གསུམ། དགེ་ཚུལ་
ཆིག་ཁྲི་སུམ་སྟོང་སུམ་བརྒྱ་བརྒྱད་ཅུ། དགེ་བསྙེན་བཞི་བརྒྱ་བཅུ་བཞི་བཅས་བྱུང་འདུག་གོ་དེ་ལྟར་གཞན་དོན་རྒྱ་ཆེན་པོ་མཛད་ཅིང་སྐུ་དངོས་ཀྱི་གདུལ་བྱ་རྫོགས་ནས་དགུང་ལོ་དོན་ལྔ་བཞེས་པ་མེ་སྦྲུལ་ལོའི་ཧོར་ཟླ་བརྒྱད་པའི་ཚེས་ལྔའི་
[019A]༄༅། །ཉིན་གཟིགས་སྐུའི་བཀོད་པ་ཆོས་དབྱིངས་སུ་བསྡུ་བར་མཛད་དོ། །དེ་ལྟར་ན་སྐུ་ཚེ་སྔ་མ་རྣམས་ཀྱི་རྣམ་པར་ཐར་པ་བརྗོད་ཟིན་ཏོ། །སྨྲས་པ། རྣམ་པར་རྟོག་པའི་རྩོལ་བ་དང་བྲལ་ཡང། །སྤྲུལ་པའི་སྤྲིན་གྱིས་འཇིག་
རྟེན་ཀུན་འགེངས་པ། །གང་འདིས་མགོན་ཁྱོད་བསྙེམས་པར་མི་འཚལ་ཏེ། །སྟོབས་བཅུ་མངའ་བ་ཀུན་གྱི་རང་བཞིན་ཉིད། །འོན་ཀྱང་ཐུབ་པ་ཀུན་གྱིས་ཡོངས་སྤངས་པའི། །མི་བཟད་སྙིགས་མའི་འགྲོ་རྣམས་གདུལ་བའི་ཕྱིར། །སྤྲུལ་པའི་
ཕྲེང་བ་རིམ་པར་བྱོན་པ་ཡིས། །རྒྱལ་བ་ཀུན་ལས་ལྷག་ཅེས་བདག་གིས་བསྟོད། །ཡེ་ཤེས་རང་བཞིན་སྤྲུལ་པའི་འཁོར་ལོ་ནི། །བརྟན་གཡོ་ཁྱབ་པར་སྤྲོ་བའི་ངོ་མཚར་གཏམ། །ཆུ་ཐིགས་ཙམ་ཞིག་བརྗོད་པའི་རོལ་མོ་ཡིས། །ཕྱོགས་ཀུན་
རབ་དགའི་འཛུམ་དཀར་ཅི་ཡང་སྤྲོ། །ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ། །ད་ནི་བཀའ་གདམས་གླེགས་བམ་ལས། ཀྱེ་རང་རྒྱུད་ཐ་རྒོད་ཐུལ་བ་ཡི། །ཁོང་དགེ་སློང་དཔལ་ལྡན་ཁུར་བའི་ཕྱིར། །ཞེས་མཚན་སྒྲ་དང་བཅས་གསལ་
བར་ལུང་བསྟན་པའི་སྤྲུལ་སྐུ་བཅུ་གསུམ་པ་རྗེ་བླ་མ་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་རྣམ་པར་ཐར་པ་བརྗོད་པར་བྱ་སྟེ། དེ་ཡང་རྗེ་འདི་ཉིད་གང་དུ་འཁྲུངས་པའི་གནས་ནི། གཙང་གི་སའི་ཆ་མཁས་
གྲུབ་ཁྱུང་པོ་རྣལ་འབྱོར་སོགས་སྐྱེས་ཆེན་དམ་པ་རྣམས་ཀྱི་ཞབས་ཀྱིས་བཅགས་ཤིང་བྱིན་གྱིས་བརླབས་པའི་གནས། ཤངས་ཞེས་བྱ་བའི་ནང་ཚན་བཀྲ་ཤིས་རྩེ་ཞེས་པ་ཡིན་ནོ། །ཡབ་ནི་ཐང་ལྷ་བྱ་བ་དཔའ་མཛངས་རྟུལ་ཕོད་དང་ལྡན་

[019B] ཡུམ་ནི་མང་པོས་བཀུར་བའི་གདུང་བརྒྱུད་བུད་མེད་ཀྱི་རྟེན་ལ་གཡོ་སྒྱུ་ཆུང་ཞིང་རང་བཞིན་དྲང་བ། བླ་མ་དང་དཀོན་མཆོག་ལ་དད་པ་དང་ལྡན་པ་སོགས་ཡོན་ཏན་དུ་མས་བརྒྱན་པ་ཞིག་གོ་དེ་ཡང་རྗེ་འདི་
ཡུམ་གྱི་ལྷུམས་སུ་འཇུག་པ་ལ་མངོན་དུ་ཕྱོགས་པའི་ཚེ། བསམ་ཡས་ཙིའུ་དམར་པོ་ཐོག་བབས་སུ་བྱོན་ནས་མི་རྗེ་ཕོ་ལྷ་ནས་ལ་རྗེ་འདིའི་ཡབ་ཀྱིས་ཁྱོད་རང་ལ་ཕན་ཐོགས་པར་འགྱུར་རོ་ཞེས་ལུང་བསྟན། ཡབ་ཀྱི་མནལ་ལམ་དུ་ཁོང་རང་དཔོན་
གཡོག་བཅུ་ཙམ་བྱང་དུ་སོ་ལྟ་བར་འགྲོ་ཡིན་འདུག་པ་ལ། ཕྱོགས་གཅིག་ན་རི་རྩེ་ལྔ་པ་དཀྱིལ་མ་མཐོན་པོ་གཅིག་འདུག་པར་འདི་ན་ངའི་བུ་ཞིག་ཡོད་སྙམ་པ་བྱུང། ཡང་ལན་གཅིག་གསེར་དངུལ་ཤེལ་གསུམ་ལས་གྲུབ་པའི་མཆོད་རྟེན་
གཟི་འོད་དང་ལྡན་པ་ཞིག་རྨིས། ཡུམ་གྱི་མནལ་ལམ་དུ་རྗེ་བློ་བཟང་ཡེ་ཤེས་ཀྱིས་ཚེ་བུམ་ཞིག་གནང་བྱུང་བ་ཕྱག་ཏུ་བཞེས་པས་ཚེ་རིལ་དཀར་ཁ་དྭངས་པ་གསུམ་དུ་གྱུར་པ་ཞིག་རྨིས། ལྷུམས་སུ་ཞུགས་པའི་སྐབས་སུ་བཀྲ་ཤིས་རྩེའི་ཕྱོགས་
ཀུན་ནས་འཇའ་སྤྲིན་ཤིན་ཏུ་ལེགས་པ་ནར་མར་འཆར་བ་དང། ཁྱད་པར་དུ་དུས་ཆེན་བཞི་ལ་ཚོན་གྱིས་བྲིས་པ་ལྟར་ཁ་དོག་སྣ་ཚོགས་པའི་འཇའ་ཚོན་ཀྱང་རྟག་ཏུ་ཤར། འཇམ་དབྱངས་མེ་ཏོག་རྐང་རེ་ལ་མགོ་ལྔ་སྦྲེལ་ཡོད་པ་དང། གང་བུ་
ལྔ་སྦྲེལ་དང། སྙེ་མ་མགོ་གསུམ་ཡོད་པ་རྣམས་བྱུང། གཞན་ཡང་ཕྱོགས་དེའི་མི་རྣམས་ཀྱང། རང་བཞིན་གྱིས་སྤྲོ་དགའ་དང་ལྡན་པར་གྱུར་ཏེ་རྐང་བྲོ་གླུ་གཞས་སོགས་ཀྱིས་དུས་འདའ་བར་གྱུར། ཡབ་ཡུམ་དེ་གཉིས་ཀྱི་སྲས་སུ་རབ་བྱུང་བཅུ་གཉིས་

[020A]༄༅། །པའི་ནང་ཚན་ལེགས་སྦྱར་གྱི་སྐད་དུ་ཀཱ་ལ་དའུ་ཏི། སྟོད་འགྲེལ་ལས་དུས་ཀྱི་ཕོ་ཉ་ཞེས་པ་ལྗོངས་འདིར་དབང་ཐང་དང་བསྟུན་ས་ཕོ་རྟའི་ལོར་འབོད་པའི་ཧོར་ཟླ་བཅུ་གཅིག་པའི་ཚེས་བཅུ་གཅིག་གཟའ་སྤེན་པ། དུས་ཚོད་ཉི་
ཤར་ལ་ཁྱེའུ་ཁ་དོག་དཀར་ཞིང་དབྱིབས་ལེགས་པ། ལྟ་ན་སྡུག་པ། ལུས་ཅན་མཐའ་དག་གི་འདྲེན་བྱེད་ཀྱི་དགའ་སྟོན་དུ་གྱུར་པ་ཞིག་ངོ་མཚར་བའི་ལྟས་དུ་མ་དང་བཅས་སྐུ་བལྟམས་སོ། །འདིར་སྨྲས་པ། མཚན་དཔེའི་ཆ་ཤས་རྫོགས་པའི་ཟླ་
བ་ཞིག་རིགས་ལྡན་མངལ་གྱི་ཆུ་འཛིན་ལས་ཐོན་ཏེ། །གངས་ཅན་མཁའ་དབྱིངས་མཛེས་པར་གྱུར་པ་ན། །ཕན་བདེའི་ཀུ་མུད་དགའ་ཚལ་མགོ་ལྕོག་ལྟེམ། །ལྷག་མ་ཅན་ནི་མི་ངལ་ཞིང། །རི་བོ་དག་ནི་མ་བསྒྲིལ་ལ། །བདུད་རྩིའི་ཆུ་གཏེར་མ་
བསྲུབས་པར། །རི་བོང་ཅན་འདི་སུ་ཡིས་བསྐྲུན། །སྒྲ་གཅན་དག་གིས་མི་བརྫི་ཞིང། །མར་གྱི་ངོ་ལ་འགྲིབ་པ་མེད། །ར་རིའི་དྲི་མ་དང་བྲལ་བ། །འདི་ནི་སྔོན་མེད་ཟླ་བ་ལགས། །ཞེས་བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་
མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། སྐུ་བལྟམས་པའི་ལེའུ་སྟེ་དང་པོའོ།། །།དེ་ནས་ཡུལ་ལུགས་དང་མཐུན་པར་བཙས་སྟོན་སོགས་རྒྱ་ཆེར་བྱས་ཏེ་མཐུན་པའི་ཡོ་བྱད་དུ་
མ་དང་བཅས་གཅེས་པར་བསྐྱངས་པས་རྫིང་ན་གནས་པའི་པདྨོ་བཞིན་དུ་བསྐྱེད་བསྲིང་བར་གྱུར་ཏོ། །དེ་ཉིན་ཉི་འོད་དང་འགྲོགས་ནས་འཇའ་ཚོན་ཁ་དོག་སྣ་ལྔ་པ་ཞིག་ཁང་པའི་ནང་དུ་ཟུག་ཡང་ཀྱི་ཞལ་ནས། ཉི་མ་རྩེ་ཤར་དང་མཉམ་དུ་བུ་སྐྱེས་

[020B] ཉི་མ་ཤར་བ་ལ་དེ་རིང་ལས་དྲོ་བ་དང། གཏམ་ཐོས་པ་ལ་དེ་རིང་ལས་སྙན་པ་མ་བྱུང་ཞེས་སྤྲོ་ཉམས་ཆེན་པོ་མཛད། ཞག་ཁ་ཤས་སོང་མཚམས་སྐུ་གྲིབ་ལྟ་བུས་མ་བདེ་བ་ལ་ཐབས་གཞན་བསྟེན་ཀྱང་མ་ཕན་པར་དགེ་
སློང་ཚེ་བརྟན་རྣམ་རྒྱལ་གྱིས་བྱབས་ཁྲུས་འགའ་ཕུལ་བས་མྱུར་དུ་དྭངས། དེ་སྐབས་མིག་གིས་མཐོང་རྒྱུ་མེད་པ་ལ་དྲེའུ་རྨིག་པ་བརྡེབ་པའི་སྒྲ་དང། སྐད་ལྷང་ལྷང་འཚེར་བ་ཀུན་གྱིས་ཐོས་པས་ཐམས་ཅད་ངོ་མཚར་ཞིང་ཧ་ལས་པར་གྱུར་པ་དང་
བཀྲ་ཤིས་རྩེར་བྱ་རོག་དུས་རྒྱུན་ཞག་ཏུ་སྡོད་ཀྱིན་མེད་པ་ལ་སྐུ་མ་འཁྲུངས་གོང་གི་སྦྲུལ་ལོའི་མཇུག་ནས་བྱ་རོག་སྣུམ་པ་གཉིས་ཡུམ་བཞུགས་པའི་ཁང་སྟེང་གི་ལྷ་ཚུགས་སུ་མཚན་མོའང་ཉལ་བ་སོགས་བྱུང། ཆེར་སྐྱེས་པ་ན་རྩེད་མོ་མཛད་པ་
ཡང་བྱིས་པ་གཞན་དང་མི་འདྲ་ཞིང། ལྷག་ཏུ་བཀྲ་ཤིས་ལྷུན་པོའི་གྲྭ་པ་གཟིགས་པ་ན་དགྱེས་ཉམས་ཆེན་པོ་མཛད། དེ་ཡབ་ཀྱིས་མཁྱེན་ཀྱང་ཐུགས་སྒམ་པས་མ་མཁྱེན་པ་ལྟ་བུར་གནང། ཟླ་བ་གཉིས་ཙམ་སོང་བ་ན་ཕྱག་གཉིས་ཐལ་མོ་སྦྱོར་
བ༑ ཟླ་བ་བདུན་ནས་ཨོཾ་མ་མ་ཞེས་པའི་མ་ཎིའི་སྒྲ་ཐོལ་བྱུང་དུ་ཡང་ཡང་གསུང་བ། ཟླ་བ་བརྒྱད་ནས་དམིགས་བརྩེ་མ་ཞལ་འདོན་མཛད་པ་བྱུང། བཀྲ་ཤིས་ལྷུན་པོའི་སྐྱེ་བདུན་རིལ་བུ་དང་གཞན་ཕྱོགས་ཀྱི་བྱིན་རྟེན་རིལ་བུ་མདོག་དང་ཆེ་ཆུང་
འདྲ་བ་ཕུལ་ན་མ་འདྲེས་པར་ངོས་འཛིན་པ་དང། དེ་མཚུངས་དགེ་ལུགས་དང་གཞན་ཕྱོགས་ཀྱི་གྲྭ་པའི་ན་བཟའ་ཁ་དོག་མཚུངས་པ་ཕུལ་བ་ན་སྔ་མ་མ་ནོར་བར་ངོས་འཛིན་པ་གནང། འཁྲུངས་རབས་ཐང་གའི་ནང་གི་གཤིན་རྗེའི་ཞལ་གཟིགས་

[021A]༄༅། །པ་ན་གཤིན་རྗེ་གསུང་བ་དང། རྗེ་གོང་མའི་སྐུ་བརྙན་གཟིགས་ནས་འདི་ང་ཡིན་གསུང། སྒྲོལ་མའི་སྣང་བརྙན་གཟིགས་པ་ན། སྒྲོལ་མ་སྒྲོལ་མ་ཞེས་དང། ཨ་ཙ་རའི་རི་མོ་གཟིགས་པ་ན་བྷ་ལ་བྷ་ལ་ཞེས་གསུང་
བ་མཛད། རྒྱུན་པར་བྱིས་པ་ཕལ་བ་ལྟར་དུ་བ་དང། གློས་ཕབ་སྟེ་ཉལ་བ་སོགས་མི་མཛད་པར་ཕྱག་ཐུགས་ཀར་ཐལ་མོ་སྦྱར་ཏེ་སྐྱིལ་ཀྲུང་གི་ཚུལ་དུ་བཞུགས་པ་དང། ཆང་དྲངས་པ་ན་མི་མཉེས་པའི་རྣམ་པ་སྟོན་ཅིང་ནན་གྱིས་ཞུས་
པ་ན་སྐུ་མི་བདེ་བའི་རྣམ་པ་གནང། དབྱངས་དང་རོལ་མོ་ལ་ཐུགས་ཤིན་ཏུ་དགྱེས་ཤིང་རྡོར་དྲིལ་དང་རྔ་འཛིན་ཚུལ་སོགས་སྔོན་ནས་བསླབ་པ་ལྟར་མཁྱེན། དཔེ་ཆ་དང་ཤོག་བུ་ཕྱག་ཏུ་བྱུང་ཚེ་ཀ་ཁ་ཞེས་སོགས་གསུང་བ་དང། རེས་འགའ་
དཔེ་ཆ་ཕྱག་ཏུ་བསྣམས་ནས་ཉེ་འཁོར་ན་མི་ལངས་ནས་ཡོད་པ་རྣམས་ལ་སྡོད་དགོས་པའི་བརྡ་གནང་ནས་རང་ཉིད་ཀྱིས་ཆོས་སྟོན་པའི་ཚུལ་མཛད། ལྷ་མོའི་སྐུ་ཐང་སྙན་དར་གྱིས་བསྒྲིབས་ནས་ཡོད་ཀྱང་ལྷ་མོ་གང་དུ་ཡོད་ཅེས་ཞུས་ན་ལྷ་མོའི་སྐུ་ཐང་
གང་ཡིན་ལ་ཕྱག་མཛུབ་འཛུགས་པ་གནང། བཀྲ་ཤིས་རྩེའི་མགོན་ཁང་དུ་བསྐང་གསོ་བ་རྣམས་ཀྱི་རྩར་བྱོན་ནས་དེ་དག་དང་མཉམ་དུ་བསྐང་གསོ་གཏོང་བའི་སྟངས་ཀ་མཛད་པ་སོགས་བྱིས་པ་ཐ་མལ་བའི་སྤྱོད་ཚུལ་རྒྱང་རིང་དུ་བསྲིངས་ཏེ་ཆོས་འཆད་
པ༑ ཏིང་ངེ་འཛིན་བསྒོམ་པ། རོལ་མོ་དཀྲོལ་བ། ཆོས་སྐྱོང་ལ་བསྟོད་བསྐུལ་མཛད་པ་སོགས་ཀྱིས་དུས་འདའ་བར་གྱུར་ཏོ། །སྐབས་དེར་རྗེ་ཉིད་ཀྱི་ཕུ་བོར་གྱུར་པ་ལ་དྭགས་ས་སྐྱོང་གི་སྲས་ཧེ་མི་སྤྲུལ་སྐུ་ལྷ་སར་ཕེབས་སྐབས་ཡབ་ཡུམ་གཉིས་

[021B] དེའི་སྔ་གོང་ཙམ་དུ་རྗེ་འདིའི་ཞལ་ནས་རྟ་རྟ་ཞེས་གསུང་བས། དེར་ཡུམ་ན་རེ། བྱིས་པ་ལ་མངོན་ཤེས་ཡོད་ཟེར་བ་བདེན་པ་འདྲ། ཨོ་ལོ་འདི་ཁ་སང་ནས་རྟ་རང་ཟེར་གྱིན་འདུག་ཅེས་
གསུང་བ་ལྷ་སར་འགྲོ་རྒྱུ་འདི་མཁྱེན་པའི་བརྡ་ཡིན་འདུག་གསུང། ཕེབས་རྒྱུའི་ཆེད་མགོན་ཁང་དུ་མཇལ་བ་ན་ངོ་མཚར་བའི་ལྟས་དུ་མ་བྱུང། ཕེབས་ཀར་གོས་ཆེན་ལྗང་གུའི་ལྭ་བ་དང། བུ་ལ་གན་གྱི་དབུ་ཞྭ་གསར་དུ་བཟོས་ཏེ་ཕུལ་བ་ན་གསོལ་དུ་
མ་བཞེད། ནན་བྱས་པ་ན་སྤྱན་ཆབ་གཏོང་བ་སོགས་གཏན་ནས་མི་མཉེས་པའི་རྣམ་པ་གནང། ད་ལམ་ཐག་རིང་དུ་ཕེབས་པ་ལ་ན་བཟའ་འདི་མ་བཞེས་ན་སྐུ་མཉེལ་བར་འདུག་པ་ཅི་དྲག་ཅེས་མོལ་བསྡུར་མཛད་པ་ན། བཙུན་མ་ཡེ་ཤེས་ན་རེ། འདི་ཞྭ་
མོ་གཞན་ལ་ཐུགས་བཞེད་མི་འདུག་དགེ་སློང་གི་པཎ་ཐུང་དེ་ལ་དགྱེས་ཚོར་ཆེན་པོ་གནང་གི་འདུག་པས་དེ་འདྲ་ཞིག་བཟོས་ན་བྱས་པས། གཞན་མ་རྣམས་ན་རེ། དེ་འདྲ་བྱས་ན་མངོན་ཆེ་བས་མི་འགབ་ཟེར་བ་ཡབ་ཡུམ་གྱི་ཐུགས་ལ་བབས་
ནས་སྣམ་བུ་སེར་པོའི་ཞྭ་མོ་ཟླུམ་པོ་ཞིག་དང་གོས་ཆེན་སེར་པོའི་ན་བཟའ་ཕུལ་བ་ན་བཞད་མོ་མཛད་ཅིང་ཐུགས་དགྱེས་པར་གྱུར། ལྷ་སར་ཕེབས་སྐབས་ནམ་མཁའི་དབྱིངས་སུ་སྤྲིན་སྲབ་མོར་འཁྲིགས་པ་ལས་ཁ་དོག་སྣ་ལྔ་པའི་མེ་ཏོག་གི་
ཆར་བབས་པས་རྟེན་འབྲེལ་ཕུན་སུམ་ཚོགས་པ་བྱུང། དེར་ཆེར་མ་འགྱང་བར་ཡབ་ཡུམ་གཉིས་དང་བཅས་གཙང་དུ་བྱོན། བར་སྐབས་ཤིག་བཀྲ་ཤིས་རྩེའི་ཀླུ་སྡིངས་འདོད་དགུ་གླིང་གི་གྱང་སྐོར་སྟེང་ནས་འོད་དཔག་མེད་ཀྱི་སྐུ་བརྙན་གཅིག་

[022A]༄༅། །རྙེད་པ་འབྲལ་སྤངས་སུ་མཛད་དེ། གསོལ་བ་བཞེས་ཚེ་སྐུ་དེ་སྟེགས་མཐོན་པོའི་ཁར་བཞག་ནས་ཟས་ཀྱི་ཕུད་མཆག་པར་འབུལ་ཞིང་མགོན་ཁང་གི་ལྷ་མོའི་སྐུ་ལའང་འབུལ་བར་མཛད། ཡང་ཉིན་གཅིག་འདོད་དགུ་གླིང་
གི་དབང་པོ་ལག་པ་ཟེར་བའི་ཤིང་སྡོང་ཆེ་བ་ཞིག་དང་ཀླུ་ཁང་རྫིང་བུ་དང་བཅས་ཡོད་པའི་སར་ཕེབས་པན་རྫིང་བུ་དེར་སྔར་སྦལ་བ་རེ་གཉིས་ལས་མེད་པ་ལ། སྐབས་དེར་སྔར་མཐོང་མ་མྱོང་བའི་སྦལ་བ་དཀར་པོ་སེར་པོ་དམར་པོ་གསུམ་དང་
ཁྲ་བོ་གསུམ་བཅས་བཅུ་སྐོར་ཞིག་རྫིང་ནང་དེར་ཡོད་འདུག་པ་རྗེ་འདི་ཉིད་དང་ཉེ་བར་འོངས་ཏེ། དེའི་ནང་ནས་སྦལ་བ་དཀར་པོ་ཞིག་ཡོད་པ་དེ་རྐང་པ་གཉིས་ས་ལ་བཙུགས། ལག་པ་གཉིས་ཀྱིས་ཆོས་འཆད་དང་ས་གནོན་གྱི་ཕྱག་རྒྱ་ལྟ་བུ་
བྱས་ཏེ་མིག་གིས་རྗེ་ཉིད་ཁོ་ན་ལ་བལྟ་བར་བྱེད། སྦལ་བ་གཞན་ཁ་ཤས་ནས་ཀྱང་འདུད་པའི་རྣམ་པ་བྱེད་པ་ལ། ཨ་ལྕེ་སྒྲོལ་མ་ན་རེ། དེ་རིང་གི་སྦལ་བ་འདི་རྣམས་འུ་ཅག་ཚོའི་མ་རེད། ཨོ་ལོའི་ཡིན་པ་འདུག་ཟེར། ཕྱིས་མགྲོན་
གཉེར་དང་ཡེ་ཤེས་ཆོས་འཛོམ་ནས་སྦལ་བ་དེ་ཚོ་ཇི་ལྟར་ཡིན་ཞུས་པས། དཀར་པོ་ཆེ་བ་དེ་དུང་སྐྱོང་ཡིན། གཞན་མ་རྣམས་དེའི་འཁོར་ཡིན་པར་འདུག་ཅེས་གསུང། དེ་ལྟར་སྐུ་ན་ཕྲ་མོའི་དུས་སུ་ཡང་བྱིས་པ་ཕལ་བའི་སྤྱོད་པ་མཐའ་
དག་ལས་ནི་རྒྱབ་ཀྱིས་ཕྱོགས། དད་པ་དང་གཏོང་བ་དང་རང་བཞིན་གྱིས་ཡིད་གཞུང་བ་སོགས་ཡ་རབས་ཀྱི་སྤྱོད་པ་དུ་མས་ནི་མཛེས། རྟེན་ལ་མཆོད་པ་འབུལ་བ་དང། ཕྱག་འཚལ་བ་དང། གསང་སྔགས་ཟབ་མོའི་བཟླས་བརྗོད་མཛད་

[022B] །གང་ཞིག་སྲིད་པ་གསུམ་གྱི་མཆོད་སྡོད་ཁྱོད། །སྙིགས་དུས་འགྲོ་ལ་བདེ་ལེགས་སྦྱིན་པའི་ཕྱིར། །གསལ་བར་བྱོན་ཚེ་སེམས་
མེད་འདི་རྣམས་ཀྱིས། །འདུད་པར་བྱེད་ན་གཞན་རྣམས་སྨོས་ཅི་འཚལ། །ཕན་བདེའི་གཉེན་གྱུར་རྒྱལ་བའི་མྱུ་གུ་འདིས། །དཀར་ཕྱོགས་རྒྱལ་མཚན་བསྒྲེང་བར་བྱེད་དོ་ཞེས། །མཁར་ཉལ་ཚོགས་རྣམས་དགའ་བའི་གླུ་ལེན་ཅིང། །ཡ་མཚན་
ལྟས་ཀྱིས་བར་སྣང་འགེངས་ལ་བརྩོན། །ན་ཚོད་ཕྲ་མོའི་སྦུབས་རྒྱ་མ་གྲོལ་ཀྱང། །དམ་པའི་སྤྱོད་ཚུལ་དབྱངས་སྙན་སྒྲོགས་པ་ཡིས། །རྒྱལ་སྲས་ཀ་ལ་བིངྒར་དེས་རྙེད་ནས། །སྐྱེ་རྒུ་འདི་ཀུན་ཁྱོད་བ་སྔགས་བརྗོད་པས་བྲེལ། །དེ་ནས་བཀྲ་ཤིས་ལྷུན་
པོ་ནས་བདག་འཛིན་ཇི་ལྟར་མཛད་པའི་ཚུལ་ནི། རྗེ་གོང་མ་གཤེགས་པའི་ཚུལ་བསྟན་སྐབས་གསོལ་དཔོན་རབ་བརྟན་པ་དང། འཚོ་བྱེད་དགེ་འདུན་དོན་གྲུབ་གཉིས་ནས་གསོལ་བ་བཏབ་པ་ན། ཡང་སྲིད་ཕེབས་རྒྱུའི་གསུང་གི་ཟུར་ཕྲ་མོ་སྩལ་འདུག་
པ་དང། སྐུ་གཤེགས་ནས་ཆེར་མ་སོད་པའི་སྐབས་ཤིག་མི་དབང་བསོད་ནམས་སྟོབས་རྒྱས་ནས་ལ་མོ་ཆོས་སྐྱོང་ཆེན་པོ་ཇོ་བོའི་དྲུང་དུ་སྤྱན་དྲངས་ཏེ་ཡང་སྲིད་ཀྱི་སྐོར་ཞུས་སྐབས། ཆོས་སྐྱོང་གི་ཞལ་ནས། སླར་ཡལ་གའི་རི་དྭགས་བགྲང་བྱ་ཚུན། །གདོང་
ལྔ་ཡིས་བཏེག་པའི་སྟེང་ཉིད་དུ། །བསྟན་འགྲོ་ཡི་ཕན་བདེ་སྤེལ་ཕྱིར་དུ། །སྐྱོན་དྲི་མས་མ་གོས་མཚན་དཔེའི་སྐུ། །སྙན་འགྱུར་གྱི་ཉམས་ལྡན་ཚངས་པའི་དབྱངས། །ར་རི་ཡིས་མ་གོས་ནུས་ལྡན་ཐུགས། །དེ་འབྱུང་མི་ནང་ཡིས་ཁག་ཐེག་བྱ། །ཞེས་

[023A]༄༅། །བྱ་ལོ་ཚུན་དུ་མི་འཇིགས་སེང་གེའི་ཁྲི་ལ་མངའ་གསོལ་རྒྱུའི་ལུང་བསྟན་གསལ་པོ་གནང། མཚོ་སྔོན་ཇད་ཙི་ཝང་ནས་པཎ་ཆེན་རིན་པོ་ཆེའི་མཆོག་སྤྲུལ་མྱུར་དུ་ཕེབས་ཡོང་མིན་བློ་ཐག་ཆོད་པ་ཞིག་གནང་དགོས་ཞེས་རྒྱལ་
དབང་ཐམས་ཅད་མཁྱེན་པར་ཞུས་པས། ཕྱིར་ཕེབས་སུ་དེད་ནས་ཀྱང་གསོལ་འདེབས་ནན་ཏན་བགྱིད་ཅིང་ཁྱེད་ཅག་རྣམས་ཀྱིས་ཀྱང་གསོལ་བརྩེ་གཅིག་ཏུ་ཐོབས། ཡུན་མི་རོང་བར་མཆོག་གི་སྤྲུལ་སྐུའི་ཞལ་མཇལ་བའི་སྐལ་བ་ཡོད་ཅེས་
སྩལ༑ དེ་མཚུངས་མེ་རིན་ཙང་ཀི་དགེ་འདུན་ཆོས་འཕེལ་ནས་ཀྱང་ཞུས་པར་འཁྲུལ་བྲལ་གསལ་དྭངས་ཕེབས་པའི་བཀའ་ལུང་གནང་བར་བརྟེན། མགྲོན་གཉེར་ས་ཁུད་པ་བློ་བཟང་བརྩོན་འགྲུས་ནས་ཁུར་བླངས་ཏེ་ཡང་སྲིད་འཁྲུལ་བྲལ་
མྱུར་དུ་གསལ་ཕྱིར་བཀྲ་ཤིས་ལྷུན་པོ་སོགས་དབུས་གཙང་གི་ཆོས་སྡེ་རྣམས་སུ་མང་འགྱེད་གྱ་ནོམ་པ་བསྟབ་སྟེ་རིམ་གྲོའི་ཚོགས་དཔག་ཏུ་མེད་པ་དང། སྐུ་གསུང་ཐུགས་ཀྱི་རྟེན་གསར་དུ་བཞེང་བ་དང། ལྷ་ཁང་རྣམས་སུ་མཆོད་པའི་ཚོགས་
མཐའ་ཡས་པ་འབུལ་བ་སོགས་རྒྱ་ཆེར་བསྒྲུབས་ཏེ་ཕྱོགས་དང་ཕྱོགས་མཚམས་རྣམས་སུ་རྩད་གཅོད་གནང་བ་ན། བཀྲ་ཤིས་རྩེར་བྱིས་པ་ཡ་མཚན་པ་ཞིག་འཁྲུངས་འདུག་ཅེས་གསན་ཏེ་བདེན་མིན་མི་མངོན་པའི་ཚུལ་གྱིས་བརྟག་ཞིབ་བྱས་པས་
བདེན་པར་གོ་ནས། དེའི་གནས་ཚུལ་མི་དབང་ཆེན་པོའི་སྙན་དུ་ཞུ་བར་མཛད་པས་མི་དབང་མཆོག་ནས་དེ་ལྟར་ན་མི་གོ་ཆོད་ཅིག་དང་བཅས་སྐུའི་ཉེར་སྤྱད་རྣམས་ཁྱེར་ནས་ངོས་འཛིན་མཛད་བཅུག་ན་ལེགས་ཚུལ་ཕེབས་པར་བརྟེན། མགྲོན་གཉེར་

[023B]
བ་བསྣམས་པ་ཞིག་དང་འཕྲད་པས་དུར་བ་བཀྲ་ཤིས་པའི་རྫས་ཡིན་པ་དང། གདིང་བ་རབ་བྱུང་གི་སྟན་དུ་སོང་གཤིས་རྟེན་འབྲེལ་ལེགས་པར་གོ་དེ་ནས་མགྲོན་གཉེར་ཤར་རྒྱག་རྒྱ་མཚོ་ཆུ་ཚན་དུ་ཕྱིན་ཏེ་འཕྲོད་བསྟེན་བྱས་ནས་ཚུར་ལམ་
ཟླ་བ་བརྒྱད་པའི་ཚེས་བཅུ་གཉིས་ཀྱི་ཉིན་བཀྲ་ཤིས་རྩེར་འབྱོར་ཏེ། དེའི་སང་ཉིན་གཟའ་སྐར་ཕུན་སུམ་ཚོགས་པའི་ཉི་ཤར་ལ་མགྲོན་གཉེར་གྱིས་མཇལ་ཁ་ཞུས། དེ་གོང་ཙམ་དུ་ཐུགས་དགྱེས་ཉམས་ཆེན་པོ་གནང་ནས་བློ་བཟང་གྲགས་པ་
བློ་བཟང་གྲགས་པ་ཞེས་ཡང་ཡང་གསུང། དེ་ནས་རྗེ་གོང་མའི་ཐུགས་དམ་གྱི་རྟེན་སྒྲོལ་དཀར་གྱི་སྣང་བརྙན། འདུལ་པའི་ལས་ཆོག་ཕྱག་དྲིལ་རྡོར་བཅས། ཕྱག་ཕྲེང། མཆོད་ཞལ་བཅུད་ལྡན་རྣམས་དངོས་དང་བཏགས་པ་གཉིས་ཕུལ་བ་ན་
དངོས་གང་ཡིན་མ་ནོར་བར་ཚམ་ཚོམ་མེད་པར་བཞེས་ཤིང་མགྲོན་གཉེར་གྱི་ཆོས་མིང་ནས་གསལ་བོར་འབོད་པ་གནང་བས་ཁོང་བ་ཡིད་ཆེས་ཀྱི་དད་པ་ཐོབ་ཅིང་ཚུར་འཁོར་ནས་མི་དྲག་རྣམས་ལ་རྒྱུ་མཚན་ཞིབ་རྒྱས་མོལ། མགྲོན་གཉེར་ས་ཁུད་
པ་ནས་དེའི་གནས་ཚུལ་རྣམས་གཞུངས་མཆོད་ཡོན་གྱི་སྙན་དུ་འབུལ་བ་དང་ལ་མོ་ཆོས་སྐྱོང་ཆེན་པོར་ཡང་ལུང་གསལ་ཞུ་བའི་ཆེད་ལྷན་གཞིས་ཀ་ལྷུན་གྲུབ་རབ་བརྟན་གྱི་གཉེར་བ་དཔལ་འབྱོར་རྒྱལ་མཚན་རྫོང་སྟ་མཛད་པ་ལྷ་ལྡན་དུ་ཟླ་བ་བརྒྱད་
[024A]༄༅། །པའི་ཚེས་བཅུ་དགུའི་ཉིན་འབྱོར་ཏེ་མཆོད་ཡོན་གྱི་སྙན་དུ་ཕུལ་བར། མི་དབང་མཆོག་ནས་ཆོས་སྐྱོང་ཆེན་པོར་ལུང་བསྟན་ཞུ་རྩིས་མཛད་དེ་ལ་མོ་དང་དཔལ་ལྷ་ལྕོག་གཉིས་གང་ལེགས་ཞུས་པས། ལྷ་དང་མཁའ་
འགྲོ་འདུ་ཞིང་བཀྲ་ཤིས་པའི་གནས་དགའ་ལྡན་ཁང་གསར་ལེགས་ཞེས་གསུངས་ནས། ཟླ་བ་བརྒྱད་པ་རྗེས་མའི་ཚེས་གཉིས་ཀྱི་ཉིན་གཟའ་སྐར་ཕུན་སུམ་ཚོགས་པ་ལ་དགའ་ལྡན་ཁང་གསར་གྱི་སྟེང་དུ་སྟག་ཤར་གོ་མཚོན་ཐོགས་པ་
བཅུ་ཕྲག་ལྔ་ཚར་དུ་དངར་ཞིང་ལྷ་བསངས་བཏང། སྲས་མོ་བདེ་ལྡན་སྒྲོལ་མ་དཔོན་གཡོག་ཁ་ཤས་ཀྱིས་རྒྱན་དང་ཆས་གོས་གཟབ་མཆོར་སོགས་རྟེན་འབྲེལ་ཕུན་སུམ་ཚོགས་པ་བསྒྲིགས་ཏེ་རྒྱལ་དབང་མཆོག་གི་སྐུ་ཚབ་མགྲོན་གཉེར་ངག་
དབང་བློ་བཟང། སྲིད་སྐྱོང་མིའི་དབང་པོ། བཀྲ་ཤིས་ལྷུན་པོ་ནས་བཏང་བའི་མི་སྣ་ཚོགས་འཛོམ་ཐོག་ཆོས་སྐྱོང་ཆེན་པོ་སྤྱན་འདྲེན་ཞུས་ཏེ་རྒྱལ་དབང་ཐམས་ཅད་མཁྱེན་པས་སྩལ་པའི་སྒྲོན་དར་གསོལ་ཞིང་ལུང་གསལ་ཕེབས་དགོས་ཀྱི་རྡོ་
རྗེའི་ཐ་ཚིག་བསྒྲགས། བཀྲ་ཤིས་ལྷུན་པོའི་མི་སྣས་ཀྱང་བླ་བྲང་ནས་ཕུལ་བའི་དམ་རྫས་སྤྱན་གཟིགས་གྱ་ནོམ་པའི་ཚོགས་ཀྱང་ལེགས་པར་བསྟར། མི་དབང་ནས་ཀྱང་ལུང་གསལ་ཕེབས་པའི་རྟེན་འབྲེལ་གྱི་འཇུག་སྒོ་གསལ་ཆེད་མེ་ལོང་
དྲི་བྲལ་དར་ཚོན་སྣ་ལྔས་བརྒྱན་པ་ཞིག་ཕུལ་ཏེ། སྐྱབས་མགོན་པཎ་ཆེན་ཐམས་ཅད་མཁྱེན་པའི་ཡང་སྲིད་རིན་པོ་ཆེ་དབུས་གཙང་ཁམས་གསུམ་གང་ན་བཞུགས་ཀྱང་གསལ་བར་ལུང་སྟོན་པ་མ་གནང་ན། བདག་སོགས་རྗེས་འཇུག་

[024B] ཆོས་སྐྱོང་ཆེན་པོའི་ཞལ་ནས། ཧྲཱི་སྐྱབས་བསླུ་བ་མེད་པ་དཀོན་མཆོག་གསུམ། །ཡོངས་འགྲོ་བའི་འདྲེན་མཆོག་སྤྱན་རས་
གཟིགས། །རྗེ་སྲིད་ཞིའི་གཙུག་རྒྱན་འོད་དཔག་མེད། །ངས་སྒོ་གསུམ་གུས་པས་གཙུག་ཏུ་མཆོད། །སྐྱབས་མཐོང་བ་དོན་ལྡན་སྐུ་ཚབ་དང། །ལས་ལུང་ཟིན་སྐལ་ལྡན་སྐྱེས་བུ་བཅས། །བོད་ལན་མང་དྲིན་གྱིས་བསྐྱངས་པ་ཡི། །སྟོབས་འཁོར་ལོས་
བསྒྱུར་བའི་མི་རྗེ་དང། །ཞྭ་སེར་གྱི་རིང་ལུགས་འཛིན་པའི་སྡེ། །རྗེ་བློ་བཟང་གྲགས་པའི་ཁྲི་འཛིན་པའི། །གསུང་འཕྲིན་ཚིག་སྐྱེལ་བའི་སྐུ་ཚབ་དང། །བོད་དབུས་གཙང་མི་ཆེན་མང་ཚོགས་ཐོག་གནས་གཡུལ་ལས་རྣམ་རྒྱལ་ཕོ་བྲང་འདིར། །ད་
ལྷ་རྒན་རྒན་པོ་འབོད་པའི་ཐོག་རྗེ་བློ་བཟང་ཡེ་ཤེས་དཔལ་བཟང་པོའི། །སྐུའི་སྐྱེ་ཟླ་གར་བཞེས་འདྲི་མཛད་པ། །དུས་ཕྱིས་འབྱུང་མི་རྣམས་དམུ་རྒོད་ཅིང། །གདོན་རྒྱལ་འགོང་དམ་སྲིའི་འཁྲུལ་ཚབས་བཅས། །རིམ་ཕུལ་ལ་བརྟག་ཞིབ་
དགོས་ཞུས་ཀྱང། །དོན་གོ་བས་གསལ་བར་མཆོད་པས། །དུས་ད་ལམ་རགས་ཙམ་འབུལ་བ་ལ། །སྔོན་རྒྱལ་མཚན་མཐོན་པོའི་བླ་བྲང་དུ། །སྐྱབས་བླ་མ་དཔོན་སློབ་རྣམས་ཀྱི་དྲུང། །ངས་ཕུལ་བའི་གཏམ་ལ་འདི་ལྟར་ཡོད། །དཔལ་ལྷ་
མོ་དམག་ཟོར་རྒྱལ་མོ་ཡི། །འཁོར་བཅས་ལ་འོད་འཁྱིལ་ཁྲོམ་ཚོགས་བཞུགས། །དུས་བཞི་ཡི་ལྷ་མོས་སྐུའི་སྐྱེ་ཟླ། །གར་བཞེས་ལ་བྱར་ལྟ་བ་དང། །ལས་བསྒྲུབ་ལ་རྟགས་སུ་སྟོན་ཞེས་ཞུས། །དཔལ་ལྷ་མོ་འཁོར་བཅས་ཚོགས་རྟགས་

[025A]༄༅། །ལ༑ ༑མངོན་སུམ་དུ་གསལ་བ་དྲེའུ་སྐད། །འཁོར་དུས་བཞི་འཛོམ་པས་དོན་མེད་དུ། །ཚེག་སྒྲ་དང་འུར་སྒྲ་ཆེ་སོགས་འབྱུང། །ཡང་མེ་སྦྲུལ་གསལ་བའི་ལུང་ཚིག་ལ། །དོན་རྡོ་ཁ་འགའ་ཞིག་མཆིས་ནའང། །དེ་
ལྷ་བདག་མི་རྗེ་དམ་པ་ཡིས། །དོན་ཕལ་ཆེར་གོ་བས་ཆོད་པས་ན། །དུས་ད་ལམ་འདི་རུ་འབུལ་མ་དགོས། །ཡང་ས་ལུག་གནམ་ལོའི་དགའ་སྟོན་དུས། །བཀྲ་ཤིས་པའི་རྒྱལ་མཚན་དགུ་བརྩེགས་ལ། །རྩེ་བར་དུ་ཨིནྡྲའི་མདངས་ལྡན་པས། །
ཡུལ་ཕུ་དང་བར་ནས་བདེ་ཆིང་རྒྱུག་རུས་བོན་གྱི་དཔལ་ལ་གསེར་ཏོག་རྒྱས། །བཀྲ་ཤིས་ནི་ཁྱིམ་མིང་བཀྲ་ཤིས་རྩེ། །ཡུལ་ཕུ་བར་ཆུ་རྒྱུན་འབེབས་ལེགས་སམ། །རུས་བོན་ནི་ཕ་རུས་ཞིབ་དཔྱད་མཛོད། །འདིའི་བདག་འཛིན་གཞན་གྱིས་མཛད་
དཀའ་བ། །ང་སྔོན་ནས་དགོན་དེའི་སྲུང་མའི་གཙོ། །ཡིན་ཕྱིར་ན་བཀའ་བབས་ལྷ་ལ་ཡོད། །སྔོན་རིམ་ཕུལ་ལྷ་ཡི་གཏམ་ཚིག་དང། །ཁྱེད་ལྷ་བདག་མི་རྗེའི་མནལ་ལྟས་དང། །དུས་ད་ལམ་འཕྲིན་ལས་བ་ཆེན་པོས། །ངོས་བཟུང་གི་བདག་འཛིན་
གསལ་བ་བཅས། །དགོན་བཀྲ་ཤིས་ལྷུན་པོའི་བདག་ཉིད་རྗེ། །ཡུལ་བཀྲ་ཤིས་རྩེ་རུ་སྐུ་འཁྲུངས་པ། །ད་བཀྲ་ཤིས་མངའ་གསོལ་མྱུར་དུ་མཛོད། །ཀུན་བཀྲ་ཤིས་སྣང་བས་ཁྱབ་གྱུར་ཅིག་ཅེས་ངེས་ཤེས་འདྲོངས་པའི་ལུང་བསྟན་གསལ་པོ་
ཕེབས་པ་རྒྱལ་དབང་ཐམས་ཅད་མཁྱེན་པའི་སྙན་དུ་གསོལ་བའི་ལན་བཀའ་འཕྲིན་གྱི་ལམ་ནས་སྩལ་བ་ནི། རྒྱུ་མཚན་ཞིབ་ཆ་སྲིད་སྐྱོང་ཝང་བརྒྱུད་ན་མོལ་གླེང་བྱུང་བ་ལྟར། འདི་ཀའི་ངོ་ཚབ་ཏུ་མགྲོན་གཉེར་བཏང། སྲིད་སྐྱོད་ཝང་

[025B]ངེད་ནས་འཁྲུལ་མེད་གསལ་བོར་ལུང་བསྟན་དགོས་པའི་དམོད་བཅོལ་ནན་ཏན་བཅས་ཐ་ཚིག་བསྐུལ། སྲིད་སྐྱོང་དང་དེ་ཁ་སོགས་
ནས་ཞིབ་ཏུ་ཞུས་པར། ད་ལམ་བཀྲ་ཤིས་རྩེ་བར་འཁྲུངས་པ་དེ་ཉིད་གང་ཅི་ནས་ངེས་ཤེས་འདྲོངས་པའི་གསལ་ཐོན་བྱུང་འདུག་པ་ཤིན་ཏུ་ལེགས་པས། ངོས་ཀྱང་ང་ཆ་བློ་ལྷོད་ལྷོད་དུ་སོང་བའི་གདུང་ཤུགས་དང་སྤྲོ་དགའ་ཆེན་པོ་བྱུང་ཞེས་བཀའ་
ཕེབས། མཆོག་གི་སྤྲུལ་སྐུ་ཐག་ཆོད་པའི་གནས་ཚུལ་གོང་མ་བདག་པོ་ཆེན་པོའི་སྐུ་ཚབ་ཨམ་པན་གཉིས་ལ་ཞུས་པས། པཎ་ཆེན་ཐམས་ཅད་མཁྱེན་པའི་ཡང་སྲིད་ད་བར་དུ་གསལ་པོ་མ་བྱུང་བས་ངེད་གཉིད་ཀྱང་བློ་མ་བདེ། ད་ཡགས་པོ་བྱུང་
གོང་མ་བདག་པོ་ཆེན་པོར་ཞུས་ན་ཡང་ཐུགས་ཤིན་ཏུ་མཉེས་འགྲོ་གསུང་ཞིང་དགའ་སྤྲོ་ཆེན་པོ་མཛད། དེ་ནས་མ་འགྱང་བར་མཛོད་བཏགས་གཅིག་དང་བཅས་གྲེའུ་ཙེའི་སྟེང་ནས་གོང་མ་བདག་པོ་ཆེན་པོའི་གསེར་སྙན་དུ་ཕུལ། དེ་ལྟར་དོན་གྲུབ་
ནས་དཔལ་འབྱོར་རྒྱལ་མཚན་ཚེས་བདུན་ལ་འབྱོར་ཏེ། དེའི་སང་ཉིན་ཟུར་བཞིའི་སློབ་དཔོན་རྣམས་དང། ཚོགས་ཆེན་དགེ་སྐོས། དྲུང་འཁོར་རགས་རིམ་རྣམས་ལ་ཆོས་སྐྱོང་གི་ལུང་བསྟན་ངོ་མ་དང་བཅས་གནས་ཚུལ་ཞིབ་ཏུ་མོལ། ཚེས་བཅུའི་
ཉིན་འདུས་པ་རྒྱ་མཚོར་བསྙེན་བཀུར་གྱ་ནོམ་པའི་ཐོག་ཆོས་སྐྱོང་གི་ལུང་བསྟན་ངོ་མ་བསྒྲགས་ཏེ། བཀྲ་ཤིས་རྩེའི་སྲས་འདི་སྐྱབས་མགོན་གོང་མའི་ཡང་སྲིད་འཁྲུལ་མེད་ཡིན་པར་ངོས་འཛིན་དང། ལུང་བསྟན་སོགས་སྒོ་དུ་མ་ནས་ངེས་

[026A]༄༅། །འདྲོངས་བྱུང་བས། འདུས་ཚོགས་རྣམས་ནས་ཀྱང་དགའ་སྤྲོ་དང་བཅས་ཞབས་བརྟན་སྐུ་རིམ་ལ་ཐུགས་བརྩོན་གནང་དགོས་ཚུལ་ཞུས། དེ་ཉིན་རྒྱལ་མཚན་མཐོན་པོས་གཙོས་ཆོས་གྲྭ་ཆེན་པོ་ཉེ་སྐོར་དང་
བཅས་པས་དར་འཕྱར་རྒྱས་པར་བསྟར་ཞིང། ནམ་མཁའི་ངོས་སུ་ཡང་མཆོད་རྫས་ཀྱི་རྣམ་པའི་ཆུ་འཛིན་གྱི་དྲ་བས་མངོན་པར་ཁེངས་པ་བྱུང་སྟེ་དཀར་ཕྱོགས་ཀྱི་ལྷ་རྣམས་དགྱེས་པའི་ལྟས་སུ་མངོན། བསྟན་བསྲུང་ཚངས་པའི་
ཞལ་གྱི་པདྨའི་དབུས། །ལུང་བསྟན་རྐང་དྲུག་དབྱངས་སྙན་སྒྲོགས་པ་ན། །ཡིད་སྲུབས་བཞིན་གྱི་ཀུ་མུད་ཉེར་ཟུམ་ཞིང། །སྐལ་བཟང་འཆི་མེད་དགའ་བའི་ཅ་ཅོ་སྒྲོགས། །མི་མཐུན་ཉེར་འཚེའི་སྤྲིན་ནག་དྲ་བ་ཀུན། །ཡི་དམ་བསྟན་བསྲུང་
ནུས་མཐུའི་འཐོར་རླུང་གིས། །ཕྱོགས་མཐར་བསྐྲད་ཚེ་སྐྱབས་མཆོག་ཉིན་མོར་བྱེད། །ཡོངས་སུ་གསལ་བའི་གོ་སྐབས་སུ་ཡིས་འགོག་དེ་ནས་ཧོར་ཟླ་དགུ་པའི་ཚེས་དྲུག་གི་ཉིན་རེས་གཟའ་ཟླ་བའི་བུ་རྒྱུ་སྐར་སོག་པ་དང་ལྷན་ཅིག་ཏུ་སྤྱོད་
པའི་སྔ་དྲོ་ཉི་མ་རྩེ་ཤར་ལ་རྒྱལ་དབང་ཐམས་ཅད་མཁྱེན་པ་ཆེན་པོ་ནས་བློ་བཟང་དཔལ་ལྡན་ཡེ་ཤེས་ཞེས་མཚན་གསོལ་གནང་བ་དང་བསྟུན་བླ་བྲང་ནས་དྲུང་འཁོར་བཅས་བཀྲ་ཤིས་རྩེར་མངགས་ནས་དགའ་སྤྲོའི་སྟོན་མོ་དང་ལེགས་འབུལ་གྱི་
ནོམ་པ་ཕུལ། བཀྲ་ཤིས་ལྷུན་པོའི་དགོན་མ་ལག་བོད་འབྲོག་གི་མི་སེར་རྣམས་དང། གཞུངས་ནས་ཀྱང་ཐུགས་ཁུར་བཞེས་ཏེ་དབུས་གཙང་གི་ལྷ་སྡེ་མི་སྡེ་ཐམས་ཅད་ནས་དར་འཕྱར་རྒྱས་པ་དང་དགའ་སྟོན་གྱི་ཡོ་ལང་ལ་རོལ་པར་གྱུར་

[026B] ན་བཟའ། ཚེ་དཔག་མེད་ཀྱི་སྐུ་བརྙན། འཁོར་ལོ། དུང། རྡོ་རྗེ་སོགས་ཕུལ། སྔོན་དུ་རྗེ་ཉིད་ཀྱི་ཞལ་ནས། ཕོ་ལྷ་ཐའི་ཇི་དབང་
གི་རྒྱལ་པོ་ཞེས་ཐོལ་བྱུང་དུ་ལན་གསུམ་ཙམ་གསུང་བགོང་གསལ་གྱི་མི་སྣ་ལྷ་ལྡན་ནས་ཐོན་པའི་དུས་དང་འགྲིག་པས་ངོ་མཚར་དུ་གྱུར། ཚེས་བདུན་ལ་ཤངས་ལུག་གི་གདོང་གཞིས་ཀ་དོན་གྲུབ་སྨོན་མཁར་དུ་སྤྱན་འདྲེན་ཞུས་ཏེ་རེ་ཞིག་པར་
བཞུགས་པ་གནང། ཧལ་ཧ་ནས་ཨེར་ཁེ་ཏཱ་བླ་མའི་ཨེལ་ཆི་བློ་བཟང་བཀྲ་ཤིས་སྐོར། སྐྱབས་མགོན་མཆོག་གི་ཡང་སྲིད་གསལ་པོ་ཕེབས་ཡོད་ཚེ་དངོས་མཇལ་ཞུ་བ་དང། མེད་ཚེ་གནས་འདིར་འཁྲུངས་ཀྱི་གཏམ་ཁུངས་བཙུན་ཁྱེར་ཡོང་དགོས་
ཞེས་མངགས་པ་རྣམས་ཀྱང་འབྱོར་ཏེ་མཇལ་ཁ་ཞུས། སྐབས་འདིར་རྒྱལ་དབང་ཐམས་ཅད་མཁྱེན་པ་དང་ཚངས་པ་དུང་ཐོད་ཅན་ནས་རྗེ་ཉིད་ཀྱི་བརྟན་བཞུགས་གསོལ་འདེབས་བཀའ་རྩོམ་གནང་བ་བཀྲ་ཤིས་ལྷུན་པོས་མཚོན་དགེ་འདུན་གྱི་སྡེ་རྣམས་
སུ་མང་འགྱེད་ཀྱི་བསྙེན་བཀུར་དང་བཅས་འཕྲལ་འཛུགས་མཛད། ཕྱག་མཛོད་སྔ་མ་ལྷུན་གླིང་ནས་བློ་བཟང་དགེ་འདུན་སྐུ་གཤེགས་ནས་ལྕགས་བྱ་ཧོར་ཟླ་ལྔ་པའི་ཚེས་དགུའི་ཉིན་ལྷ་རི་སྒང་པ་རྗེ་དྲུང་བློ་བཟང་ཚེ་དབང་དབྱངས་ཅན་གྲུབ་པའི་རྡོ་རྗེ་
འཕྲིན་ལས་ཀྱི་ཁུར་འཛིན་དུ་སྐོ་བཞག་གནང། དེ་ནས་སྐྱབས་མགོན་མཆོག་སྤྲུལ་རིན་པོ་ཆེ་གདན་ས་ཆེན་པོར་སྤྱན་འདྲེན་པར་བརྩམས་ཏེ་ཕྱག་མཛོད་ཆེན་མོས་གཙོས་གསོལ་དཔོན། གཟིམས་དཔོན། མགྲོན་གཉེར་གཉིས། ལྡེ་ཆུང་བ་

[027A]༄༅། །མཆོད་དཔོན་པ་སོགས་ཞམ་རིང་བ་རྣམས་དང། མིའི་དབང་པོའི་སྐུ་ཚབ། ཛ་ཡ་པཎྜི་ཏའི་སྤྲུལ་སྐུ་སོགས་གཟབ་མཆོར་དང་བཅས་པའི་རྟ་པ་བརྒྱ་ཕྲག་བརྒལ་བ་དོན་གྲུབ་སྨོན་མཁར་དུ་བྱོན་ཏེ་ཧོར་ཟླ་དྲུག་པའི་དཀར་ཕྱོགས་དགའ་
བ་དང་པོ་རྒྱལ་ཕུར་གྱི་འགྲུབ་སྦྱོར་ལེགས་འཛོམ་ཉིན་བཀྲ་ཤིས་པའི་ཁ་བཏགས་དང་བཅས་ཕྱག་དབང་ཞུས། དེ་སྐབས་སྐུ་ན་ཕྲ་བས་དབུ་སྐྲ་ལྕང་ལོ་དང་བཅས་ཀྱང་རྟེན་འབྲེལ་གྱི་ཁྱད་རབ་ཏུ་བྱུང་བའི་ན་བཟའ་གསོལ་བས་སྐུ་གཟུགས་ཀྱང་ཆེར་
འཕགས་པ་ལྟར་སྣང་ཞིང་དང་བ་ཤིན་ཏུ་འདྲེན་པ་བྱུང། དེ་ནས་གཞིས་ཀ་དེར་ཡོད་པའི་པཎ་ཆེན་ཐམས་ཅད་མཁྱེན་པ་སྐུ་གོང་མའི་བཞུགས་ཁྲིའི་སྟེང་དུ་སྤྱན་དྲངས་ཏེ་བླ་བྲང་ནས་གསོལ་སྟོན་དང་རྟེན་འབྱུང་ལེགས་འབུལ་རྒྱ་ཆེར་ཕུལ། དྲུང་
འཁོར་རྣམས་ལ་ཐོག་མའི་ཕྱག་དབང་སྩལ། གསོལ་ཚིགས་ཐོག་ཡབ་ཡུམ་ནས་སྟོན་འཁོར་ཚང་མར་གསོལ་སྟོན་གཟབས། དེ་ནས་མི་དབང་གི་སྐུ་ཚབ་དང། ཛ་ཡ་པཎྜི་ཏ་སོགས་ཕེབས་བསུ་བ་བྱིངས་ལ་ཕྱག་དབང་གནང། ཞལ་མཇལ་བ་
ཙམ་གྱིས་ཐམས་ཅད་ངོ་མཚར་དང་དད་པ་དགའ་སྤྲོ་རྣམས་ཕན་ཚུན་འགྲན་པ་བཞིན་དུ་འཕེལ། སང་ཉིན་ཚེས་གཉིས་ཀྱི་ཉི་ཤར་ལ་དོན་གྲུབ་སྨོན་མཁར་ནས་ཆིབས་བསྒྱུར། རི་བོ་དགེ་འཕེལ་བ་དང་དར་རྒྱས་སྒྲུབ་སྡེ་བ་སོགས་དགོན་ཁག་བཅུ་
ཕྲག་གཉིས་སུ་ཉེ་བའི་སེར་སྤྲེང་དང། ཉེ་སྐོར་ལྷ་སྡེ་མི་སྡེའི་ཆིབས་བསུ་ཆིབས་སྐྱེལ། བྲོ་གཞས་སོགས་བཀུར་སྟི་རྨད་དུ་བྱུང་བ་དང་ནམ་མཁའི་དབྱིངས་སུའང་སྤྲིན་དཀར་སེང་གེ་དང་སྟག་དང། གྱེར་ལིང་སོགས་སྲོག་ཆགས་ཀྱི་གཟུགས་

[027B] མིའི་དབྱིབས་ཅན་རྣམ་མང་མཆིས་པ་ཕེབས་ཕྱོགས་དང་མཚུངས་བར་འགྲོ་བ་སོགས་ཀུན་གྱི་མཐུན་སྣང་དུ་གྲུབ་པའི་ལྟས་ངོ་མཚར་བ་བྱུང། དེ་ནས་མཐོང་སྨོན་གཤོང་དུ་བཞུགས་ཞག་སར་ཞབས་ཟུང་བཀོད་ཐོག་གོང་
མ་བདག་པོ་ཆེན་པོ་ནས་སྐྱབས་མགོན་མཆོག་ཁྲིར་ཕེབས་ཀྱི་ལེགས་འབུལ་སྟོབ་པར་བཀས་མངགས་པ་ཁཱ་མགྲོན་གཉེར་ཐོ་ཙང་ཀི་ཏཱ་བླ་མ། ཇར་གོ་ཆི། བི་ཆའི་ཆི་སོགས་དང། མིའི་དབང་པོ་བསོད་ནམས་སྟོབས་རྒྱས། རྒྱལ་དབང་མཆོག་གི་
སྐུ་ཚབ་བླ་སྨན་སྡེ་དྲུག་མཁན་པོ་བློ་བཟང་ནོར་བུ་རྣམས་དབུ་གུར་ཡོལ་སྒོར་གྱི་ནང་དུ་ཕེབས་ཐོག་རྗེ་བླ་མ་མཆོག་ནས་གོང་མ་ཆེན་པོའི་སྐུའི་མཚམས་ཞུ་ལེགས་པར་མཛད། དེ་ནས་རྗེ་ཉིད་བཞུགས་ཁྲིར་ཞབས་སོར་བཀོད། རྒྱ་བོད་ཀྱི་བླ་དཔོན་རྣམས་
ནས་ལྷ་རྫས་སྲིད་དུ་རིང་བ་ཕུལ་ཏེ་ཕྱག་དབང་ཞུས། མི་དྲག་རྣམས་སྐུ་གམ་དུ་གྲལ་ལ་འཁོད་ཐོག་གསོལ་ཇ་དང་དཀར་སྤྲོ་བཏེག་མི་རྗེ་ནས་ཕྱག་དབང་ཞུ་སྐབས་བདག་ངོ་ཨེ་མཁྱེན་ཞུས་པས་ངོ་ཤེས་གསུངས་ནས་མགུལ་གྱི་ཕྲེང་བ་ལ་ཕྱག་འཆང་བར་
མཛད་པས་ཕྲེང་བ་འདི་ལ་ཐུགས་དགྱེས་ན་ཕུལ་ཆོག་ཞུས་པས། མི་དགོས། ཕྲེང་བ་འདི་ང་རང་གི་ཡིན་གསུང་བས། ཕྲེང་བ་དེ་སྔོན་རྗེ་གོང་མས་ཁོ་རང་ལ་གནང་བ་ཡིན་གཤིས། སྔོན་གནས་རྗེས་དྲན་གྱི་ཚུལ་ལ་དད་པ་མཆོག་ཏུ་འཁྲུངས་ཏེ་དེའི་གནས་
ཚུལ་གོང་མའི་སྐུ་ཚབ་དང། ཡབ་ཡུམ་སོགས་དེར་ཚོགས་ཀུན་ལ་ཞིབ་ཏུ་མོལ་བས་ཐམས་ཅད་ངོ་མཚར་ཞིང་ཡིད་ཆེས་པའི་དད་པ་ཐོབ། དེ་སྐབས་སྐུ་ན་ཤིན་ཏུ་ཕྲ་ཡང་སྐྱ་སེར་གྱི་ཁྲོམ་ཆེན་པོ་ཚོགས་པའི་དབུས་སུ་རི་དྭགས་ཀྱི་ཁྲོད་དུ་གདོང་ལྔའི་

[028A]༄༅། །དབང་པོ་ལྟར་བག་ཚ་བ་དང་ཞུམ་པའི་རྣམ་པ་ཅུང་ཟད་ཀྱང་མི་མངའ་ཞིང་གང་ལའང་འཇིགས་པ་མེད་པར་བཞུགས་པས་གོང་མའི་མི་སྣ་ཚོགས་ཐམས་ཅད་ངོ་མཚར་ཏེ་སྐུ་བསོད་ཅན་ཞིག་འོང་བ་འདུག་ཅེས་གླེང། དེའི་ཕྱི་
ཉིན་མཐོང་སྨོན་གཤོང་དུ་བཅག་མལ་མཛད་ཐོག་བཀྲ་ཤིས་ལྷུན་པོ་ནས་གྲྭ་ཚང་ཁག་བཞིའི་སློབ་དཔོན་རྣམས་དང་ཚོགས་ཆེན་དགེ་སྐོས་བཅས་ཆིབས་བསུར་བྱོན་པ་ལ་ཕྱག་དབང་སྩལ་ཅིང་དགྱེས་ཉམས་ཆེན་པོ་མཛད། དེ་ནས་རྒྱལ་བས་
ཆོས་འཁོར་བསྐོར་བའི་དུས་ཆེན་དུ་གྱུར་པ་ཚེས་བཞིའི་ཉིན་རྒྱ་བོད་སོག་གསུམ་གྱི་རྟ་པ་སྟོང་ཕྲག་བརྒལ་བས་ཆིབས་བསུ་དང། གདན་ས་ཆེན་པོའི་དགེ་འདུན་གྱིས་ཐོག་དྲངས་ཕྱོགས་མཐའ་ནས་འདུས་པ་བཅས་དགེ་འདུན་ཁྲིར་ཉེ་བས་
གདུགས་དང། རྒྱལ་མཚན་དང། བ་དན་དང། འཕན་དང། དར་གྱི་ལྔ་ལྡི་དང། མེ་ཏོག་སྣ་ཚོགས་པ་དང། རྔ་དང། སིལ་སྙན་དང། དུང་དང། རྒྱ་གླིང་སོགས་མཆོད་རྫས་སྣ་ཚོགས་པ་ཐོགས་པའི་སེར་སྤྲེང་གིས་མདུན་བསུས་ཏེ། བཀའ་
གདམས་གླེགས་པམ་ལས་གསལ་བར་ལུང་བསྟན་པའི་གནས་མཆོག་སངས་རྒྱས་ཀྱི་བསྟན་པའི་སྣང་བྱེད་ཆེན་པོ། མཁས་པ་དང་གྲུབ་པའི་སྐྱེ་བོ་མཐའ་ཡས་པའི་བསྟི་གནས། སྡེ་སྣོད་གསུམ་གྱི་རྔ་པོ་ཆེ་རྒྱུད་མར་སྒྲོག་པའི་ཚེས་གྲྭ་ཆེན་པོ་
བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་གི་ཕོ་བྲང་རྒྱལ་མཚན་མཐོན་པོའི་གཟིམས་ཆུང་བཀའ་གདམས་ཕོ་བྲང་དུ་ཕེབས་པར་གྱུར་ཏོ། །བཀྲ་ཤིས་གནས་མཆོག་ཤར་རིའི་རྩེ་མོ་ནས། །མཆོག་

[028B] །དྲན་དབང་རྒྱུ་སྐར་བྱེ་བའི་འཁོར་དང་བཅས། །བཀའ་གདམས་ཆོས་ཀྱི་མདུན་ས་ཆེ་དེར་གཤེགས། །དེ་ཚེ་རིག་གྲོལ་གཉིས་ལྡན་འདུས་པའི་ཚོགས། །མི་ཕམ་འདུས་པ་དང་པོ་ལྟར་ལྷགས་ཏེ། །སྣ་ཚོགས་མཆོད་
རྫས་ཐོགས་པའི་སེར་སྦྲེང་གིས། །ནོར་འཛིན་ལི་ཁྲིའི་སྟོང་གཡོགས་འཛིན་པར་གྱུར། །དེར་ཕེབས་འཕྲལ་ཁྲི་ཐོག་ནས་བཞེངས་ཏེ་སྐུ་ཐང་རྣམས་ལ་གཟིགས་རྟོག་གནང་ནས་འདིའི་སྐུ་ཐང་གཞན་རྣམས་གར་སོང་གསུང་བར། རྗེ་དེ་ཉིད་ནས་
ཐུགས་གཙིགས་ཤིན་ཏུ་ཆེ་བའི་མཛད་བཅུའི་ཞལ་ཐང་གཅིག་བཅས་ཁ་ཤས་བསྡུས་ནས་ཡོད་ཞུས། དེ་ནས་བཞུགས་ཁྲིར་ཞབས་སོར་བཀོད་དེ་ཚེ་དཔག་མེད་ཀྱི་སྐུ་བརྙན་ཁྱེར་ཤོག་གསུང། གཟིམས་ཆུང་རྟེན་གྲས་སུ་བཞུགས་པའི་ཚེ་དཔག་མེད་
ཀྱི་སྐུ་འདི་ཨེ་ཡིན་ཞུས་པར། དེ་མིན་ཆུང་བ་ཞིག་ཡོད་ཅེས་བཀའ་ཕེབས། ཚེ་དཔག་མེད་ཀྱི་སྐུ་བརྙན་ཆུང་བ་ཞིག་ཡོད་པ་དེ་ཡིན་ཤས་ཆེ་སྙམ་ནས་ཕུལ་བས། འདི་ཡིན་གསུང་ཞིང་བཞེས་ཏེ་གཟིགས་ནས་དགྱེས་དགྱེས་མཛད། དེར་གསོལ་ཇ་དང་གསོལ་
ཞོ་ཞིག་བཏེག་དེ་ནས་གཟིམས་ཆུང་ཉི་འོད་འཁྱིལ་བའི་འགྱུར་མེད་རྡོ་རྗེའི་ཁྲི་སྟེང་དུ་ཞབས་སྐྱེས་གསེར་གྱི་འདབ་སྟོང་ཉེ་བར་བཀོད་དེ་ཐོག་མར་མགོན་ཁང་བསྐང་གསོ་བ་རྣམས་ཀྱིས་བཀྲ་ཤིས་པའི་རྫས་བརྒྱད་དང། གསེར་གྱི་འཁོར་ལོ་བཅས་ཕུལ་
ཏེ་འཛམ་གླིང་སྐྱེ་རྒུ་མཐའ་དག་གི་མགོན་དང་སྐྱབས་དང་དཔུང་གཉེན་གཅིག་པུར་གྱུར་པའི་ཁམས་གསུམ་ཆོས་ཀྱི་རྒྱལ་པོར་མངའ་གསོལ་ནས་ཤིས་པ་བརྗོད་པའི་མེ་ཏོག་གི་ཆར་ཕབ། དེ་ནས་བཞུགས་གྲལ་གྱི་ཐོག་གསོལ་གྲོ་དང་གསོལ་ཇ་ཞུས་ནས་རྗེ་
[029A]༄༅། །བླ་མ་ཉིད་གསེར་ཁྲིར་མངའ་གསོལ་བའི་ལེགས་འབུལ་དུ་འཇམ་དབྱངས་གོང་མ་བདག་པོ་ཆེན་པོ་ལྷས་སྐྱོང་ནས་ནང་མཛོད་ཁ་བཏགས། དངུལ་གྱི་སྤྱད་པ། མཛོད་གོས་ཉི་ཤུ་རྩ་བཞི་སོགས་དངོས་པོ་སྦམ་མཐོ་ང་དང་
དགེ་འདུན་གྱི་ཚོགས་སུ་ཡང་ཁྲི་འགྱེད་ཀྱི་ཐེབས་སུ་དངུལ་སྲད་སུམ་སྟོང་བཅས་སྩལ། རྒྱལ་དབང་ཐམས་ཅད་མཁྱེན་པ་ཆེན་པོ་ནས་དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་སོགས་དང། དངུལ་གྱི་ཉེར་སྤྱད། དངུལ་རྔོ་ཚད་ཉི་ཤུ་རྩ་གཅིག་
གིས་མཚོན་པའི་དགུ་ཚན་ལྔ་བཅུ་ང་གཅིག་ལ་མོ་ཆོས་སྐྱོང་ཆེན་པོ་ནས་མཛོ་བཏགས་དྲི་མེད། ཞབས་བརྟན་ཚིགས་བཅད། མིའི་དབང་པོ་བསོད་ནམས་སྟོབས་རྒྱས་ནས་དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་སོགས་དང། གསེར་གྱི་
འཁོར་ལོ། དུང་དཀར། དངུལ་གྱི་ཉེར་སྤྱད། དངུལ་རྡོ་ཚད་སུམ་ཅུ་སོ་གཅིག་གིས་མཚོན་པའི་དགུ་ཚན་ལྔ་བཅུ་ང་གཅིག་མི་དབང་གི་སྲས་རྒན་པ་ཐུ་ཤེ་ཐུ་གུང་ཡེ་ཤེས་ཚོ་བརྟན་དང། སྲས་གཞོན་པ་ད་ལས་བཱ་དུར། རྒྱལ་དབང་མཆོག་གི་ཡབ་
རྗེ་རྣམས་ནས་ཀྱང་འབུལ་སྐྱེས་གྱ་ནོམ་པ། གོང་མའི་སྐུ་ཚབ་ཏཱ་བླ་མ་དང། ཁཱ་ཨམ་པན་ཐོ་ཙང་ཀི། ཇར་གོ་ཆི། བི་ཆའི་ཆི་རྣམས་ནས་ཀྱང་ཁ་བཏགས། གེས་དར། དངུལ་གྱི་སྤྱད་པ་སོགས་ཕུལ། གཞན་ཡང་ལྷ་སར་བཞུགས་པའི་ཨམ་བན་
གཉིས་སོགས་མི་དྲག་རྣམས་དང། དགའ་ལྡན་ཁྲི་བ། སེར་འབྲས་དགེ་གསུམ། རྒྱུད་སྟོད་སྨད་སོགས་དབུས་ཕྱོགས་དང། གཙང་ཁུལ་གྱི་དགོན་སྡེ་ཁག་རྣམས་ནས་དངོས་འབྱོར་གྱི་མཆོད་པ་ཀུན་ཏུ་བཟང་པོའི་མཆོད་སྤྲིན་ལ་འགྲན་བཟོད་པ་

[029B] བླ་བྲང་རང་ནས་ཀྱང་དགའ་སྤྲོའི་གསོལ་སྟོན་རྒྱ་ཆེན་པོ་བཀོད་པ་མཛེས་པར་བཤམས་ཏེ་མཆོག་དམན་མཐའ་དག་མགུ་བར་བྱས། དེ་དག་གི་ཚོ་ཡུལ་གྲུ་ཐ་དད་པ་ནས་མི་རིགས་མི་གཅིག་པ་མང་དུ་འདུས་པའི་སྐལ་
བ་དང་ལྡན་པ་རྣམས་ནི་སྐྱབས་མགོན་མཆོག་གི་ཞལ་གྱི་དཀྱིལ་འཁོར་མཐོང་ན་མི་མཐུན་པ་མེད་པ་འདྲེན་བྱེད་ཀྱི་ཡུལ་དུ་གྱུར་བས་ཡིད་དགའ་ཞིང་ཚིམ་པ་དང། ངག་གསོལ་འདེབས་ཀྱི་བཟླས་བརྗོད་ལ་བརྩོན་པ་དང། ལུས་ཐལ་མོ་སྦྱར་ཏེ་གུས་
པའི་རྣམ་པ་ལྷུར་ལེན་པར་བྱེད། གཞན་དག་ནི་སྣོད་བཅུད་ཀྱི་འབྱོར་བ་ཕུན་སུམ་ཚོགས་པ་མཐོང་བས་ངོ་མཚར་ཞིང་དགའ་བའི་ཅ་ཅོ་སྒྲོག་མདོར་ན་ཐམས་ཅད་ཀྱི་ཤེས་རྒྱུད་ལ་མཐོང་ཐོས་དྲན་རེག་གི་སྒོ་ནས་བླ་ན་མེད་པའི་བྱང་ཆུབ་ཀྱི་ས་བོན་
གྲུང་པོ་བསྐྲུན་པར་མཛད། དེའི་ཚེ་དཀར་པོའི་ཕྱོགས་ལ་མངོན་པར་དགའ་བའི་འབྱུང་པོ་རྣམས་ཀྱིས་ཀྱང་ནམ་མཁའི་དབྱིངས་སུ་ངོ་མཚར་བའི་ལྟས་དུ་མ་སྤྲུལ་ཏེ་སྐལ་ལྡན་རྣམས་ཀྱི་སྙིང་ལ་རྨད་དུ་བྱུང་བའི་དགའ་སྟོན་ཅི་ཡང་སྦྱིན་པར་གྱུར་ཏོ། །འདིར་
སྨྲས་པ། སྤངས་དང་རྟོགས་པའི་ཡོན་ཏན་ཀུན་རྫོགས་འཕྲིན་ལས་སྣང་བ་འབུམ་གྱིས་འཁྱུད། །མཁས་བཙུན་བཟང་གསུམ་བདུད་རྩིའི་དཔལ་གྱིས་ཐར་འདོད་ཡིད་ཀྱི་འདོད་འཇོ་བ། །དཔལ་ལྡན་ཐུབ་པའི་ཞལ་སྐྱིན་གང་དེ་བཀྲ་ཤིས་རྡུལ་བརྩེགས་ལྷུན་
པོའི་སྦོར། །མེ་འཇིགས་གདོང་ལྔས་མངོན་པར་བཏེག་པའི་ཁྲི་འཕང་མཐོན་པོར་དགྱེས་བཞིན་འཛེག་མཛེས་སོ་འཕགས་ཡུལ་བཛྲ་ཨ་ས་ནར། །སྐྱེ་རྒུའི་འདྲེན་མཆོག་ཟས་གཙང་སྲས་པོ་སྟེ། །བཀྲ་ཤིས་ལྷུན་གྱིས་གྲུབ་པའི་ཆོས་ཀྱི་ཁྲི། །གང་

[030A]༄༅། །གི་ཞབས་སྐྱེས་རྡུལ་ཕྲེང་གཡོ་བས་སོ། །དེ་ཚེ་མཐའ་དག་ནོར་འཛིན་ནི། །གང་གི་དཔུང་པས་འཛིན་བཟོད་པ། །དེ་ཡིས་དད་པའི་རོལ་མཚོ་ལས། །འོངས་པ་མེ་ཏོག་ཕྲེང་པས་མཆོད། །མཆོག་དང་མཆོག་མིན་རྐང་གཉིས་
ལྡན་པ་ཀུན། །མཚར་སྡུག་མེ་ཏོག་མཐོང་བས་ཡིད་ཚིམ་ཞིང། །ཟང་ཟིང་བདོག་པའི་མཆོད་སྤྲིན་ཡོངས་བཏེག་ནས། །གསོལ་འདེབས་རོལ་མོ་སྒྲོག་ལ་ཅི་ཡང་བརྩོན། །མཚན་དཔེའི་གཟི་བརྗིད་མཆོག་ཏུ་འབར་ཞིང་ཡེ་ཤེས་སྤྱན་སྟོང་ཅི་ཡང་
བཀྲ་སྟོབས་བཅུ་ནོར་བུའི་ཅོད་པན་རབ་གཡོ་མཐུ་སྟོབས་ཞོ་འཐུང་རྩེ་བརྒྱ་འཆང། །སྲིད་ཞིའི་གཙུག་རྒྱན་སྤྲིན་ལ་ཞོན་ཁྱོད་ཆོས་ཀྱི་ཁྲི་ལ་ངལ་གསོ་བས། །ནག་ཕྱོགས་ལྷ་མིན་ཚེགས་ཀུན་འདར་ཞིང་སྐལ་བཟང་ལྷ་བརྒྱས་འཛུམ་དཀར་རྒོད། །ཅེས་
བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། ཕོ་བྲང་རྒྱལ་མཚན་མཐོན་པོར་མི་འཇིགས་སེང་གེའི་ཁྲིལ་ཞབས་སེན་གྱི་པདྨོ་མངོན་པར་བཀོད་པའི་ལེའུ་སྟེ་གཉིས་པའོ།། །།འདི་སྐབས་ལྷ་ཁང་རྣམས་སུ་སྟོང་མཆོད་སྣ་ལྔ་དང། འདུས་པ་རྒྱ་མཚོར་དགེ་འདུན་རེར་དངུལ་ཞོ་གསུམ་སྐར་ཕྱེད་བརྒྱད་རེ་ཐོབ་ངེས་པའི་གཡུ་མུ་ཏིག་བྱུ་རུ་སྤོས་ཤེལ་སོགས་སྤུས་གཙང་
བསྩལ། ཚེས་ལྔའི་ཉིན་མི་དབང་ཆེན་པོ་ནས་རྟ་རྒྱུགས་དང་རྒྱང་འཕེན་གྱི་རོལ་རྩེད་སོགས་དགའ་སྟོན་དུ་བསྟར། ཨང་དང་པོ་དགའ་ལྡན་ཁང་གསར་གྱི་བཀྲ་ཤིས་གྲོ་དཀར་ཟེར་བ་རྗེ་ཉིད་ལ་ཕུལ། ཚེས་དྲུག་ལ་གྲྭ་ཚང་ཁག་གི་སློབ་དཔོན་བཞི། སྤྱིས་

[030B]མི་ཚན་ཆེ་འབྲིང་ཆུང་གསུམ། ཞབས་འབྲིང་བ་ཆེ་འབྲིང་དཀྱུས་གསུམ། བོད་འབྲོག་གི་སྡེ་མང་སྤྱི་བསྡུས་བཅས་སོ་སོ་ནས་དགའ་སྟོན་ལེགས་འབུལ་དཔངས་མཐོ་བ་བསྟོད། འཇམ་དབྱངས་གོང་མ་བདག་པོ་ཆེན་པོས་མང་ཇ་ཁྲི་འགྱེད་ཀྱི་
ཐེབས་སུ་དངུལ་སྲང་སུམ་སྟོང་སྩལ་ཐོག་ནས་ཚེས་བདུན་གྱི་ཉིན་འདུས་ཚོགས་སུ་ཇ་ཐུག་བཅོ་ལྔ། འགྱེད་དངུལ་ཞོ་ལྔ་རེ། གཙང་རོང་ཁུལ་གྱི་གྲུབ་མཐའ་རིས་མེད་ཀྱི་དགོན་ཁག་སུམ་བརྒྱ་བདུན་ཅུ་དོན་དགུ་ལ་མང་ཇ་ལྔ་རེ་དང་འགྱེད་དངུལ་སྐར་མ་ལྔ་
རེ་རྣམ་བཞག་བཅས་དང་དེ་བསྟུན་བླ་བྲང་ནས་ཀྱང་མང་འགྱེད་ཀྱི་བསྙེན་བཀུར་བཟང་པོ་བསྟབས། དེ་ནས་རིམ་བཞིན་ས་སྐྱ་སོགས་དབུས་གཙང་གི་གྲུབ་མཐའ་རིས་མེད་ཀྱི་དགོན་སྔེ་ཁག་དང། མི་དབང་གི་ཞབས་གྲས་དྲག་རིམ་ཁ་ཤས། གཙང་མདའ་དཔོན་པད་ཚལ་བ། སྲད་རིན་ཆེན་རྩེ་ཡུམ་སྲས། འབྲོང་རྩེ་བ། བཀྲ་ཤིས་རྩེ། ལྕང་ཅན། བྲུལ་ཚང་བ། རི་གདོང་པ་རྣམས་ཀྱིས་མཚོན་ལྷ་སྡེ་མི་སྡེ། བོད་འབྲོག་སོགས་རིས་སུ་མ་ཕྱེ་བ་ནས་དང་པ་ཆེན་པོས་ཁྲི་འབུལ་རྒྱ་ཆེ་བ་བཏེག་གོང་མ་
བདག་པོ་ཆེན་པོ་ནས་མིའི་དབང་པོར་ཇུན་ཝང་གི་ཆོ་ལོ་དང། ཐམ་ག་སྩལ་བར་ལེགས་སྐྱེས་སུ་མཛོད་བཏགས། ན་བཟའ། གསེར་སྲང་གསུམ། དངུལ་རྡོ་ཚད་བཅོ་ལྔ། གོས་ཡུག་རེ་ཡོད་པའི་དགུ་ཚན་སུམ་ཅུ་སོ་ལྔ། རྟ་ལྔ་བཅས་དང། ཞབས་
ཕྱི་རྣམས་ལའང་གསོལ་རས་སྩལ། ཆོས་གཞིས་སྤྱི་ནས་ཀྱང་མི་དབང་ཆེན་པོར་མཆོག་སྤྲུལ་འཁྲུལ་མེད་ངོས་འཛིན་སྐོར་གྱི་ལུང་ཞུ་དང། ཞབས་བརྟན་བསྒྲུབ་པ་སོགས་གང་ཅི་སྔ་ཕྱིར་ཐུགས་ཁུར་ཆེ་བཞེས་ཀྱིས་བཀའ་དྲིན་ཆེ་བའི་ཐོག་ཁྲི་

[031A]༄༅། །འདོན་མངའ་གསོལ་དུ་སྐུ་ངོས་ཀྱིས་ཕེབས་པ་བཅས་ལེགས་འབུལ་དུ་མཛོད་བཏགས། དངུལ་རྡོ་ཚད་ཉི་ཤུ་རྩ་གཅིག་སོགས་བསྟར། གོང་མ་བདག་པོ་ཆེན་པོར་ཡང་ཞུ་ལན་དངོས་སྐྱེས་དཔངས་མཐོ་བ་བཅས་ཕུལ། གོང་མའི་
མི་དྲག་རྣམས་ལའང་གོ་བབས་དང་བསྟུན་པའི་ཕེབས་རྫོངས་ཀྱི་དངོས་སྐྱེས་མོད་མི་དམའ་བ་བསྟབས། རྒྱལ་དབང་ཐམས་ཅད་མཁྱེན་གཟིགས་ཆེན་པོར་ཞུ་ལན་རྟེན་མཛོད་བཏགས། དངུལ་གྱི་མཎྜལ། གསེར་སྲང་ལྔ། དངུལ་རྡོ་ཚད་བདུན་སོགས་
འབུལ་བ་གནང། མིའི་དབང་པོ་ཕེབས་ཀར་ཐོན་ཆས་སུ་སྐུ་བརྙན། བསྲུང་མདུད། གསེར་མགུར་ཞོ་ལྔ་བཅུ། དངུལ་རྡོ་ཚད་སུམ་ཅུ་སོ་དགུ། ཆིབས་པ་སྒ་འཁོར་ཆ་ཚང་སོགས་དངོས་སྐྱེས་དཔངས་མཐོ་བ་དང། ཞབས་ཕྱི་དྲག་འབྲིང་དཀྱུས་སྤྱིར་དངུལ་རྡོ་
ཚད་བཅུ་བདུན། གོས་དར་སོགས་ཀྱི་དགུ་ཚན་བཞི་བཅུ་ཞེ་ལྔ། ཡབ་རྗེ་དང། གུང། ད་ལས་བཱ་དུར་བཅས་ལའང་ཐོན་ཕྱག་མི་དམན་པ་སྩལ། དཀོན་གཉེར་ཆེན་མོ་རབ་འབྱམས་པ་ཀུན་བཟང་གོང་མ་ཆེན་པོར་ལེགས་འབུལ་དང་ཞབས་བརྟན་
མཚམས་ཞུ་བཅས་འབུལ་བར་རྫོང་སྟ་མཛད། ཡབ་ཡུམ་གཉིས་ལ་ཕེབས་རྫོངས་སུ་ན་བཟའ་ཆ་ཚང་རེ། དངུལ་རྡོ་ཚད་བཞི། གོས་ཡུག་བམ་རེ་ཡོད་ཀྱི་དགུ་ཚན་བཟང་བ་བཅོ་ལྔ། རྟ་གཉིས། རྩེ་ཇ་དང་ཟིང་ཇ་འཁོར་དྲུག་དྲུག། ཞབས་ཕྱི་སྤྱིར་
བཟང་ཇ་འཁོར་དྲུག་གཉིས། རྟ་གཉིས། བཟང་གོས་ཡུག་རྣམས་ཀྱི་དགུ་ཚན་ཁ་ཤས་བཅས་ཀྱི་ཐོན་ཕྱག་སྩལ། ཚེས་བཅོ་ལྔ་ནས་བཟུང་རྒྱུད་པ་གྲྭ་ཚང་དུ་ཉིན་ལྔའི་རིང་གཏང་རག་གི་བསྐང་གསོ་མཛད་རྒྱུར་བསྙེན་བཀུར་འཕར་མ་དང་དགེ་

[031B] སྦྱོར་འཇགས་སུ་གོས་ལྷན་ཐབས་ཀྱི་བསྐང་རྫས་རྒྱུ་དང་བཟོ་བཀོད་རྨད་དུ་བྱུང་བ་དང། དཔེན་དགོན་དུ་རས་བྲིས་ཀྱི་བསྐང་རྫས། ཆོས་སྲུང་རྣམས་ལ་སྙན་ཤལ་གཟབ་པ་བཅས་ཕུལ། ཚེས་བཅོ་
བརྒྱད་ནས་བཟུང་རིམ་པ་བཞིན་དུ་བཞད་པ་ངག་དབང་ཆོས་འཕེལ་ནས་རྣམ་འགྲེལ་གྱི་ཐལ་ཕྲེང་ལེའུ་བཞི། དབེན་དགོན་པ་རྗེ་དྲུང་ཡེ་ཤེས་རྒྱ་མཚོ། དགེ་ལེགས་ཕུན་ཚོགས། སངས་རྒྱས་རྒྱལ་མཚན། བློ་བཟང་ཆོས་འཕེལ་རྣམས་ནས་བདེ་མཆོག་རྩ་རྒྱུད་
ཐེག་མཆོག་གླིང་བ་འཕྲིན་ལས་རྣམ་རྒྱལ་ནས་རྒྱུད་བཞིའི་རྒྱུགས་བཅས་ཕུལ་བར་གནང་ཆ་རྒྱ་ཆེར་སྩལ། ཟླ་བ་བདུན་པའི་ཚེས་གཅིག་ལ་དཔོན་ཚད་དགེ་འདུན་དོན་གྲུབ་གཞུང་ས་མཆོད་ཡོན་གྱི་སྐུའི་མཚམས་ཞུ་དང། ལ་མོ་ཆོས་སྐྱོང་ཆེན་པོར་སྐུ་
ཆས་རྒྱས་པ་དང་འབྲེལ་བའི་མཆོད་སྤྲིན་དང་བཅས་ལེགས་འབུལ་ཞུ་བར་རྫོང་སྟ་མཛད་པའི་མདུན་རྟེན་ཁྱད་པར་ཅན་རྣམས་ལ་ཡང་མཆོད་སྤྲིན་རྒྱ་ཆེན་པོ་སྤྲོ་རྒྱུ་སྩལ། ཚེས་ལྔའི་ཉིན་འདུས་པ་རྒྱ་མཚོར་ཚ་དྲོ་དང། འགྱེད་དངུལ་ཞོ་གསུམ་རེ། རྗེ་བློ་བཟང་
ཡེ་ཤེས་ཀྱི་སྐུ་གདུང་རིན་པོ་ཆེའི་སྐུ་མདུན་དུ་སྟོང་མཆོད་རྒྱས་པ་དང་ཕྱི་དྲོ་གླིང་མེ། གཙང་རོང་ཁུལ་གྱི་དགོན་ཁག་རྣམས་ལ་མང་ཇ་ལྔ་རེ་དང་འགྱེད་དངུལ་ཞོ་རེ། རི་ཁྲོད་ཀྱི་སྡེ་སུམ་ཅུ་སོ་གཉིས་ལ་ཟླ་བ་གཅིག་གི་རིང་ཉིན་ལྟར་མང་ཇ་གསུམ་རེ་དང། དགེ་
ཚུལ་སློང་རེར་འགྱེད་དངུལ་ཞོ་ལྔ་རེ་བཅས་སྩལ། ཛ་ཡ་པཎྜི་ཏ་ནས་ཁྲི་འབུལ་བཏེག་དེ་ནས་རིམ་བཞིན་མགྲོན་གཉེར་ས་ཁུད་པ། དཔོན་ཚང་གྲྭ་ཁང་པ་སོགས་ཞབས་ཕྱི་དྲག་ཞན་རྣམས་ཀྱིས་སྒེར་གྱི་ལེགས་འབུལ་དང། ཧར་གདོང་དང་བ་སོ་མི་

[032A]༄༅། །ཚན་གཉིས་ནས་ཀྱང་ལེགས་སྐྱེས་ཀྱི་བདོག་པ་བསྟར། ཚེས་བཅུ་གཉིས་ལ་སྤྱིས་ཆེན་མོ་ནས་དཀར་སྤྲོ་རྒྱས་པའི་ཐོག་དངུལ་གྱི་མཎྜལ་སྣེ་འདོགས་ཅན། དངུལ་སྲང་ལྔ་བཅུ། བཟང་གོས་ཡུག་གིས་གཙོས་པའི་
དགུ་ཚན་དགུ། གྲྭ་ཚང་བཞིའི་བླ་སྤྱི་དང། དགེ་སྐོས་ལས་ཐོག་པ། ཚོགས་ཆེན་དབུ་མཛད་གཉིས། ཚོགས་གསོག་པ། ཇ་དཔོན། ཆོས་ཁྲིམས་རྒན་གཞོན། འདུ་ཁང་སྐུ་གཉེར། དུང་མཁན། མི་ཚན་ཁག་ཆེ་འབྲིང་ཆུང་གསུམ་བཅས་ནས་
ཚན་གྲངས་བཟང་བ་བཏེག་ཅིང་གོང་གསལ་རྣམས་དང། ཐོས་བསམ་གླིང། དཀྱིལ་ཁང། ཤར་རྩེ་བཅས་ཀྱི་དགེ་འདུན་ལ་ཕྱག་དབང་སྩལ། ཟླ་བ་བརྒྱད་པའི་ཚེས་གཉིས་ལ་འབྲུག་སྡེ་སྲིད་ངག་དབང་རྒྱལ་མཚན་ནས་གངས་རི་བླ་མ་ཆེད་
མངགས་ཀྱི་གདོང་ཁྲི་འབུལ་བསྟར་ཞིང་ཕར་ཡང་འབྱོར་ལན་གཟབས། དེ་ཉིན་མཐོ་སྡིངས་མཁན་པོས་ཁྲི་འབུལ་གཟབ་རྒྱས་ཞུས། སྔོན་དུ་རྒྱལ་དབང་མཆོག་གི་སྐུ་ཞབས་སུ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་སྐུ་གདུང་རིན་
པོ་ཆེའི་དཀར་ཆག་བསྐུལ་བ་ལྟར་སྩལ་ཏེ་མཆོད་ཁང་ཆེན་མོའི་སྒོ་མཆོར་གྱི་གྱང་ལྡེབས་སུ་འདྲིར་འཇུག་པ་གནང། ཚེས་ཉེར་བདུན་ལ་ཆབ་མདོ་འཕགས་པ་ལྷས་ཁྲི་འབུལ་དང། ཟླ་བ་བཅུ་གཅིག་པའི་ཚེས་བརྒྱད་ལ་མངའ་རིས་གུང་
ཡེ་ཤེས་ཚེ་བརྟན་དཔོན་གཡོག་སུམ་བརྒྱ་སྐོར་འབྱོར་ཏེ་ཕྱག་དབང་དང་ཇ་གྲལ་གནང། ཆོས་བཅུ་ལ་གུང་ནས་གསེར་ཞོ་བརྒྱ། དངུལ་རྡོ་ཚད་སུམ་ཅུ། གོས་ཆེན་ཡུག་ཉི་ཤུ་རྩ་གཅིག་སོགས་ཁྲི་འབུལ་རྒྱ་ཆེ་བ་བསྟར། གུང་ལའང་

[032B] ལྷ་བབས་དུས་ཆེན་ཉིན་སྟོང་མཆོད་སྣ་ལྔ་དང། འདུས་པ་རྒྱ་མཚོར་དགེ་འདུན་རེར་འགྱེད་དངུལ་ཞོ་དོ་སྐར་ཕྱེད་གསུམ་རེ་སྩལ། སྐབས་སྔ་ཕྱི་དེ་དག་ཅི་རིགས་པར་གཟིགས་སྣང་ཁྱད་པར་ཅན་
བྱུང་ཚུལ་ནི། བཀྲ་ཤིས་རྩེའི་ནར་སྒང་དུ་བཞུགས་སྐབས་ཤིག་ཁྲོན་པ་རི་ཕྱོགས་སུ་གཟིགས་ནས་ཙོང་ཁ་པ་ཡིན་འདུག་ཅེས་པ་དང། ལོངས་སྤྱོད་སྐྱེད་ཚལ་དུ་བཞུགས་སྐབས་བཀྲ་ཤིས་རྩེའི་རྫོང་གི་རྩེ་ནས་དཔལ་ལྡན་ལྷ་མོ་ང་རང་ཚོར་
གཟིགས་ཀྱིན་འདུག་ཅེས་དང། དགྲ་ལྷ་དཔང་བསྟོད་ཀྱི་སྐབས་ཤིག་ནམ་མཁར་གཟིགས་ཏེ་བཞད་ཅིང་ཡེ་ཤེས་ཆོས་འཛོམ་ལྟོས་དང། ནེ་སེར་བ་ལག་ན་མེ་ཏོག་ཐོགས་ནས་ང་ལ་ཕྱག་འཚལ་གྱིན་འདུག་ཅེས་དང། དེ་ནས་ཅུང་ཟད་
ཙམ་ནས་ད་བཀྲ་ཤིས་ལྷུན་པོར་ལོག་སོང་གསུང། ལུག་གདོང་གཞིས་ཀ་དོན་གྲུབ་སྨོན་མཁར་དུ་བཞུགས་སྐབས་ཤིག་ཡེ་ཤེས་ཆོས་འཛོམ་ལ་ལྟོས་དང་ཕ་གི་ན་བློ་བཟང་གྲགས་པ་བཞུགས་འདུག་གསུང་ཞིང་ཕྱག་འཚལ་གནང། ཉིན་གཅིག་
གསོལ་ཆས་ཆེར་མི་བཞེས་པར་འདུག་པ་ལ་མཆོད་དགོས་ཚུལ་ནན་གྱིས་ཞུས་པར། ང་ལ་ད་ནང་ནེ་སེར་བས་ཞོ་བྱིན་པ་མང་པོ་འཐུངས་པས་ད་ལྟ་ལྟོ་ཟ་མི་ཐུབ་འདུག་ངའི་ཕྲེང་བ་ཡང་ནེ་སེར་བར་བྱིན་པ་ཡིན་ཞེས་གསུང་པ་ལྟར་ཕྱག་ཕྲེང་མི་འདུག་པ་
བཙལ་ཀྱང་ཞག་འགའི་བར་མ་རྙེད། ཉི་མ་འགའ་སོང་མཚམས་མ་ཎི་ཁྲི་སྐོར་དཔངས་མཐོན་པོ་རྗེ་རང་ཉིད་ཀྱི་ཕྱག་གིས་མི་རྙོབས་པ་ཞིག་གི་སྟེང་ནས་རྙེད་བྱུང་བས་ཐམས་ཅད་ཡ་མཚན་པར་གྱུར། གདན་ས་ཆེན་པོར་ཕེབས་ནས་ཀྱང་ཉིན་གཅིག་ཕྱག་

[033A]༄༅། །མཛོད་ཆེན་མོ་སྐུ་ཞབས་སུ་ཕེབས་པ་ན། རབ་བྱུང་མ་ཡེ་ཤེས་ཆོས་འཛོམ་ལ་ཕྱག་མཛོད་ཕེབས་པ་དང་མཉམ་དུ་ནེ་སེར་བ་ཡང་དབུ་ཞྭ་ཆེན་པོ་ཞིག་མཆོད་ནས་ཕེབས་བྱུང། ཁྱོད་དང་གཟིམས་ཆུང་མདོར་མཇལ་བྱུང་ངམ་ཞེས་
བཀའ་ཕེབས་པར་བདག་དང་མཇལ་མ་བྱུང་ཡང་དེ་ཀར་འཇིགས་སྣང་ཆེན་པོ་བྱུང་ཞེས་ཞུས། ཡང་སྐབས་ཤིག་གཟིམས་ཆུང་བཀའ་གདམས་ཕོ་བྲང་གི་སྒོ་བསྒྲིགས་ཀྱི་ནང་ཁུགས་དེར་གཟིགས་ཏེ། འདི་ནས་རེས་འགའ་ལྷ་མོ་དང། རེས་འགའ་ལྕམ་
སྲིང༑ རེས་འགའ་ལ་མོ་རྣམས་ཕེབས་ཀྱི་འདུག་པས་དེར་མ་སྡོད་ཅིག་གསུང་པར། རབ་བྱུང་མ་ཡེ་ཤེས་ཆོས་འཛོམ་སོགས་ལ་འཇིགས་སྣང་ཆེན་པོ་བྱུང། ཡང་ལན་ཅིག་སྦུགས་ཀྱི་ཕྱག་མཛོད་ན་རྗེ་བཙུན་སྒྲོལ་མ་བཞུགས་འདུག་ངས་ཕྱག་བཙལ་
པ་ཡིན་ཞེས་པ་དང། ཁྱད་པར་ཉིན་གཅིག་གཟིམས་ཆུང་ཉི་འོད་འཁྱིལ་པར་ཞབས་འཆག་ཏུ་ཕེབས་སྐབས་ཤིག་བཞུགས་ཁྲི་ཆེན་མོའི་ཕྱོགས་སུ་ཕྱག་འཚལ་མང་དུ་མཛད་རྗེས་སྟན་ལ་བཞུགས་ཏེ་ཕྱག་ཐལ་མོ་སྦྱར་ནས་གསོལ་བ་འདེབས་
པའི་ཚུལ་མཛད་ཀྱི་འདུག་པར། ཕྱག་མཛོད་བློ་བཟང་ཚེ་དབང་ནས་ཇི་ལྟར་ལགས་ཞུས་པར། བཞུགས་ཁྲིའི་སྟེང་དབུས་སུ་རྗེ་བཙུན་ཙོང་ཁ་པ་ཆེན་པོ་དང། གཡས་གཡོན་དུ་རྗེ་བཙུན་འཇམ་དབྱངས་དང་ཕྱག་རྡོར་བཅས་བཞུགས་འདུག་པ་ལ་
གསོལ་བ་བཏབ་པ་ཡིན་ཞེས་བཀའ་ཕེབས། དེ་ལྟར་སྐུ་ན་ཕྲ་མོའི་དུས་སུ་གཟིགས་སྣང་བྱུང་བ་རྣམས་ཐོལ་བྱུང་དུ་གསུང་ཡང། ཕྱིས་སུ་དེ་འདྲའི་སྐོར་ཞུས་པ་ན་བདག་གིར་མི་མཛད་ཅིང་མཐོང་མཐོང་མང་པོ་མེད་པ་འདི་ངའི་རྣམ་ཐར་གྱི་གཙོ་

[033B] །ཐ་མལ་སྣང་ཞེན་དྲི་མ་དང། །བྲལ་བའི་ཡིད་ཀྱི་ཀུན་གསལ་ངོས། །རྒྱལ་བའི་རྒྱུ་སྐར་བགྲང་ཡས་པ། །དྭངས་མཚོར་ཟླ་གཟུགས་བཞིན་དུ་བཀྲ་གྲངས་མེད་རྒྱལ་བའི་དཀྱིལ་འཁོར་ནི། །ནམ་འདོད་གཟིགས་ལ་
དབང་འབྱོར་ན། །ལྷ་འགའི་སྣང་བརྙན་འདྲེན་བྱེད་མཚོར། །གསལ་བར་སྣང་ཞེས་སུ་ཞིག་མཚར། །དགུང་ལོ་གསུམ་བཞེས་པ་ན་སློབ་དཔོན་མཁས་པ་བསྟེན་ནས་ལྗགས་ཀློག་སློབ་ཚུལ་གནང་བས་ལོ་འདིའི་ཟླ་བ་བཅུ་གཉིས་པའི་བར་དུ་ཡི་
གེ་དཀར་ནག་གི་ཀློག་ཤིན་ཏུ་བྱང་བ་དང། གང་བློ་མ། ཤེས་བྱའི་མཁའ་དབྱིངས་མ། སྐྱབས་འགྲོ། ཡན་ལག་བདུན་པ། མཁའ་མཉམ་མ། ཉི་གཞོན་འཆར་ག་མ། ཚེ་གཟུངས། དབྱངས་ཅན་མའི་བསྟོང་པ། ཤར་གང་རི་མ། བསྔོ་བ་ཚིགས་བཅད་
སྨོན་ལམ་ཐོག་མཐའ་མ། ལྷ་མོའི་གཏོར་འབུལ། གཞི་བདག་གཏོར་མ། སངས་རྒྱས་བྱང་སེམས་ཆོས་སྲུང་རྣམས་ཀྱི་བསྟོད་པ་མང་པོ་རྣམས་དཀའ་ཚེགས་མེད་པར་ཐུགས་འཛིན་གྲུབ་པས་མཁྱེན་རབ་འགྲན་ཟླ་དང་བྲལ་བ་ཞིག་འོད་བ་འདུག་
ཅེས་གླེང། དེ་ནས་བཟུང་སྟེ་ལྷ་མོའི་གཏོར་འབུལ་དང་གཞི་བདག་གཏོར་བསྔོ་ཆག་མེད་མཛད། ཚེས་ཉེར་གཅིག་ལ་རྒྱུད་པ་གྲྭ་ཚང་དུ་དགེ་འདུན་རེར་འགྱེད་དངུལ་ཞོ་གསུམ་རེ། རྣམ་བཞག་བཅས་བསྟར། དེའི་ཕྱི་ཉིན་རྒྱུད་གྲྭར་ལོ་
མཇུག་ལྕགས་མཁར་གཏོར་ཆེན་གྱི་སྒྲུབ་པ་དང་ངོ་མཚར་བཀོད་པར་དུས་གཏོར་བསྐང་གསོ་སྔར་ལྟར་ཚུགས། དབུས་གཙང་གི་ཆོས་སྡེ་རྣམས་སུ་བཀའ་འགྱུར་དང་བསྟན་འགྱུར་གསུང་སྒྲོག་ཆོས་སྲུང་གི་བསྐང་གསོ། སྒྲོལ་མ་དང་གདུགས་
[034A]༄༅། །ཤེར་སོགས་སོ་སོའི་འདོན་རྒྱུན་དང་བསྟུན་པ་མཛད་རྒྱུའི་དགོས་ཆ་འབྲུར་ཕབ་ཁལ་ཆིག་འབུམ་བདུན་ཁྲི་ལྔ་སྟོང་སྐོར་དང། ལོ་འདི་ནང་དབེན་དགོན་གྲྭ་རིགས་ཡེ་ཤེས་བཀྲ་ཤིས། ཡེ་ཤེས་མཐའ་ཡས། བཀྲ་ཤིས་
འབྱུང་གནས། ཡེ་ཤེས་མཐའ་ཡས། དོན་གྲུབ་རྒྱལ་མཚན། ཡེ་ཤེས་བསོད་ནམས། ཕུན་ཚོགས་བཀྲ་ཤིས་རྣམས་ཀྱིས་བདེ་མཆོག་རྩ་རྒྱུད། འབྲོང་རྩེ་བ་བློ་བཟང་ཚུལ་ཁྲིམས་དང་རྫོང་ཁ་བ་ཡེ་ཤེས་བསོད་ནམས་གཉིས་ཀྱིས་རྣམ་
འགྲེལ་རྩ་བ་དང། རྣམ་བཤད་ཐར་ལམ་གསལ་བྱེད། སྟག་མོ་པ་བློ་བཟང་བཟོད་པ་དང། བཞད་པ་དགེ་འདུན་དཔལ་བཟང་གིས་རྣམ་འགྲེལ་གྱི་ཐལ་ཕྲེང་ལེའུ་བཞི། སྔགས་གྲྭ་ཧར་གདོང་པ་དཀའ་ཆེན་ཡེ་ཤེས་བསྟན་འཛིན་གྱིས་དཔལ་
གསང་བ་འདུས་པའི་བསྐྱེད་རྫོགས། ཟླ་བ་ཚེ་རིང་གིས་གསོ་རིག་རྒྱུད་པ་ཞི་བཅས་ཀྱི་རྒྱུགས་ཕུལ་བར། གོས་དར། གོན་པ་ཇ་སོགས་ཀྱི་གནང་ཆ་གཟབ་པ་བསྟན་རྒྱུན་ལ་ཕན་པའི་ཆེད་དུ་སྩལ། རྔ་ཆེན་ཞེས་པ་ཆུ་ཁྱི་གནམ་ལོ་གསར་དུ་
བཞད་པའི་ཚེས་གཅིག་གི་སྔ་དྲོ་གཟིམས་ཆུང་ཉི་འོད་འཁྱིལ་པར་འདོད་བ་ཁམས་ཀྱི་དབང་ཕྱུག་མར་ཚེས་གཏོར་དང་ལྷན་ཅིག་དམ་རྫས་སྤྱན་གཟིགས་མཆོད་པའི་བྱེ་བྲག་རྒྱ་ཆེན་པོས་མཆོད། ལོ་གསར་གྱི་མཚམས་ཞུ་འབུལ་མི་གཞུངས་མཆོད་
ཡོན་དང་ས་སྐྱ་བཅས་ཀྱི་སྐུ་ཚབ། ཡབ་ཡུམ་གཉིས། བྲུལ་ཚང་རི་གདོང་པ། སྡིངས་ཆེན་པ། བཀྲ་ཤིས་མཐོང་སྨོན་པ་སོགས་ཐག་ཉེ་རིང་གི་མགྲོན་རིགས་རྣམས་དང། སྣར་ཐང། དགའ་ལྡན་རབ་རྒྱས། ཕུན་ཚོགས་གླིང་བ། ཤེལ་དཀར་ཆོས་སྡེ་

[034B] ཞབས་འབྲིང་བ་དྲ་གཞན་དཀྱུས་གསུམ། སྐུ་སྐྱེ། རྗེ་དྲུང། ཆོས་མཛད་སོགས་བཞུགས་གྲལ་དང་བོའི་མགྲོན་དུ་འོས་པ་རྣམས་དང། རྒྱ་དང་ཁམས་སོག་གི་གྲྭ་རྒྱུན་གང་
ཡོད་སོགས་བཞུགས་གྲལ་གཉིས་པའི་མགྲོན་རིགས་བཅས་ལ་རིམ་བཞིན་ཕྱག་དབང་དང་ལོ་གསར་གྱི་དགའ་སྟོན་ཆེན་པོས་ཚིམ་པར་མཛད་དོ། །ཕུན་ཚོགས་བགྲང་བྱ་གསར་དུ་ཚེས་བའི་མོད། །མགོན་ཁྱོད་འདོད་ཁམས་དབང་ཕྱུག་དམག་
ཟོར་མ། །དགྱེས་བསྐྱེད་དམ་རྫས་སྤྱན་གཟིགས་སྤྲིན་དབུས་ལས། །བསྐང་འཕྲིན་དབྱར་རྔ་རྒོད་པའི་གར་གྱིས་བྲེལ། །དགེ་ལེགས་དུས་སྟོན་གསར་བའི་སྦྲད་རྩི་ཡིས། །གནམ་ལོའི་ལེགས་སྐྱེས་སྟོབས་པའི་རྐང་དྲུག་པ། །མཐའ་དག་སིམ་པའི་
ཚོར་བས་མྱོས་གྱུར་ཏེ། །ཀུན་དགའ་གླུ་དབྱངས་དར་དིར་སྒྲོག་ལ་བརྩོན། །ཚེས་གཉིས་ཀྱི་ཉིན་ཚོགས་ཆེན་དགེ་སྐོས་ཀྱི་བུར་སྟོན་དང། བཀྲ་ཤིས་རྩེ་ནས་གསོལ་སྟོན། དེ་ཉིན་ནས་བཟུང་མཚན་ཉིད་གྲྭ་ཚང་ཁག་གསུམ་ནས་བསྟན་པའི་རྣམ་
གཞག་པ་བཀའ་ཆེན་བཞེངས་མཁན་བཅོ་བརྒྱད་ཀྱི་ནང་ཚན་མི་དྲུག་རེལ་སྔ་དྲོ་ཕྱག་དབང་གནང་པའི་མཇུག་ཏུ་སོ་སོར་རྗེ་ཉིད་ཀྱི་ཕྱག་ཕྲེང་རེ་ཡང་བསྲུང་བའི་ཆེད་དུ་གནང། ཉིན་ཕྱི་མ་གཉིས་ལའང་མི་དྲུག་རེ་ལ་དེ་ཁོ་ན་ལྟར་མཛད། ཁོང་རྣམས་ནས་ཀྱང་རྡོ་
བཅལ་ཆེན་མོར་མཁས་མང་ཚོགས་པའི་དབུས་སུ་དབུ་མ། འདུལ་བ། རྣམ་འགྲེལ། ཕར་ཕྱིན་རྣམས་ཀྱི་དགོངས་དོན་ལས་བ་རྩམས་ཏེ་བཤད་པ་དང། གཞུང་དེ་དག་གི་དགོངས་དོན་ལུང་རིགས་ཀྱི་ལམ་ནས་དྲངས་ཏེ་ལེགས་པར་བཤད་པའི་དགའ་

[035A]༄༅། །སྟོན་སྤེལ། ལོ་གསར་གྱི་མཚམས་ཞུ་འབུལ་མི་རྣམས་ཕྱིར་ལོག་གདོང་སོ་སོའི་འབྱོར་ལན་དང་གནང་སྐྱེས་ཀྱང་སྩལ། ཚེས་ལྔའི་ཉིན་ཆོ་འཕྲུལ་ཆེན་མོའི་སྨོན་ལམ་སྔར་ལྟར་ཚུགས་ཤིང་དེ་ཉིད་རྗེ་གོང་མའི་དུས་
མཆོད་ཀྱང་ཡིན་གཤིས། མཆོད་དབྱངས་སྐབས་ཀྱི་མཆོད་རྫས་སུ་གསར་བསྐྲུན་མུ་ཏིག་གིས་མངོན་པར་བཀྲ་བའི་རྟེན་ཁེབས་དང་རིགས་ལྔ། མཆོད་པའི་ལྷ་མོའི་སྣང་བརྙན་གོས་ལྷན་ཐབས་ལས་གྲུབ་པ། མཎྜལ་རིན་པོ་ཆེའི་ཕྲ་ལྡན་རྣམས་
སྦྱོར་འཇགས་གནང། ཚེས་བདུན་གྱི་ཉིན་གཟའ་སྐར་ལེགས་སྟབས་དབུ་སྐྲ་བསིལ་ཞིང་མདོ་སྡུད་པ་ཐུགས་འཛིན་གྱི་དབུ་ཚུགས། དེ་སྔོན་གནམ་གཤིས་མི་ལེགས་པའི་མུར་ཡོད་ཀྱང། དེ་ཉིན་ནམ་མཁའ་གཡའ་དང་བྲལ་ཞིང་མེ་ཏོག་
གི་ཆར་བབས། དེ་སྐབས་ཐོས་བསམ་གླིང་ཞལ་སྔ་ནས་དང་སྤྱི་ས། མི་ཚན་སོགས་ནས་དཀར་སྤྲོ་དང་ཁྲི་འབུལ་སྦམ་མཐོ་བ། འདུས་ཚོགས་སུ་མང་འགྱེད་ཀྱི་བསྙེན་བཀུར་བཅས་རྟེན་འབྲེལ་ཆེད་བསྒྲིགས་ལྟ་བུ་བྱུང། མི་སྣ་ཆེད་མངགས་ཀྱི་
གདོང་གཞུངས་མཆོད་ཡོན་དུ་སྐུའི་མཚམས་ཞུ་དང། ལྷ་ལྡན་སྨོན་ལམ་ཐོག་ཇོ་ཤཱཀ་རྣམ་གཉིས་སུ་སྟོང་མཆོད་རྒྱས་པ། སྙན་ཤལ། འཕགས་ཚོགས་འདུས་བ་རྒྱ་མཚོར་མང་ཇ་སྦྱོར་སྦྲེལ་ཐོག་དགེ་འདུན་ཆིག་ཁྲི་བདུན་སྟོང་བདུན་བརྒྱ་
བཅོ་ལྔ་ལ་གྲྭ་རེར་འགྱེད་དངུལ་བལ་ཊཾ་རེ་བཅས་སྔར་སྲོལ་བཞིན་དང། སྐྱབས་མགོན་མཆོག་ཁྲིར་ཕེབས་ཀྱི་ལེགས་སོའི་བསྙེན་བཀུར་དུ་འདུས་ཚོགས་སུ་མང་ཇའི་ཐོག་བཀྲ་ཤིས་པའི་ཁ་བཏགས་རེའི་འགྱེད། བསྔོ་རྟེན། རྣམ་གཞག་བཅས་

[035B] དགའ་ལྡན་གསེར་གདུང་དང། རྭ་སྒྲེང་གི་ཇོ་བོ་འཇམ་དཔལ་རྡོ་རྗེ་སོ་སོར་མཆོད་འབུལ། སེར་འབྲས་དགེ་གསུམ་སོགས་དབུས་བྱང་རྒྱུད་ཀྱི་དགོན་ཁག་བཞི་བཅུ་ཞེ་གཉིས་ལ་མང་འགྱེད། མ་གཅིག་དཔལ་ལྷ་དང་ལ་མོར་སྙན་ཤལ་མཆོད་
འབུལ་བཅས་བསྟར། ཟླ་བ་དེ་ཁའི་ཚེས་བཅུ་གསུམ་ལ་སྲད་རིན་ཆེན་རྩེ་ནས་མང་ཇ་འབྲས་ཐུག་ཚ་དྲོ་བཅས་ཀྱི་བསྙེན་བཀུར་སྔར་བཞིན་བསྟབས། ཕྱི་དྲོ་མ་ཎི་སྐོར་དཔོན་བས་མཆོད་མེའི་ཐེབས་སུ་དགེ་བསྐུལ་བགྱིས་པའི་མར་འབུལ་བཏག་ཚེས་བཅོ་
ལྔའི་ཉིན་བཀྲ་ཤིས་ལྷུན་པོའི་ལྷ་ཁང་རྣམས་སུ་སྟོང་མཆོད་སྣ་ལྔ་ཕུལ། འདིས་མཚོན་ཆོ་འཕྲུལ་སྨོན་ལམ་སོགས་དུས་ཆེན་བཞིར་ལྷ་ཁང་རྣམས་སུ་སྟོང་མཆོད་སྣ་ལྔ། ཡན་ལག་བདུན་པ། ཁྲུས་གསོལ། མཇུག་ཏུ་བསྟན་འབར་མ། འདུས་ཚོགས་སུ་
དངུལ་རྐྱང་དང་ཐེབས་རྩིས་བཅས་དང་པོ་གཉིས་ལ་བལ་ཊམ་རེ་དང། གསུམ་པ་ལ་བལ་ཊམ་ཕྱེད་གསུམ་རེ། བཞི་པ་ལ་བལ་ཊམ་ཕྱེད་གཉིས་རེ་བཅས་འཆར་ཅན་དུ་གཏོང་བ་མཛད། དུར་བདེ་རབ་བརྟན་རྡོ་རྗེ་ཝང་གི་བླ་མ་ངོ་གཡོག་འབའ་རྫོང་དཔོན་བཀྲ་
ཤིས་ཕུན་ཚོགས་ཀྱི་མི་སྣ་གཉེར་བ་ཚངས་བ་ངོ་གཡོག་བཅས་སོ་སོ་ནས་ཁྲི་འབུལ་བསྟར་ཞིང་ཕར་ཡང་སློག་ཆ་མི་དམན་པ་སྩལ། ཟླ་བ་གཉིས་པའི་ཚེས་བཅུ་གསུམ་གྱི་ཉིན་པཎ་ཆེན་བློ་བཟང་ཆོས་རྒྱན་གྱི་དུས་མཆོད་ཡིན་གཤིས། ཚོགས་ཆེན་དུ་མར་
ཉག་ལྔ་རེ་དང་ཚ་དྲོ། འབྲུ་མཁར་ཁལ་རེའི་འགྱེད་དང། གཙང་རོང་ཁུལ་གྱི་གྲུབ་མཐའ་རིས་མེད་ཀྱི་དགོན་ཁག་བརྒྱ་དྲུག་ཅུ་རེ་དྲུག་ལ་མང་ཇ་ལྔ་རེ་དང། འགྱེད་དངུལ་སྐར་ཕྱེད་གསུམ་རེ། རི་ཁྲོད་ཀྱི་སྡེ་སུམ་ཅུ་སོ་གཉིས་ལ་ཟླ་བ་གཅིག་གི་རིང་ཉིན་ལྟར་མང་ཇ་

[036A]༄༅། །གསུམ་རེ་དང། དངུལ་ཞོ་གསུམ་རེའི་འགྱེད་འཆར་ཅན་དང། ཟླ་བ་གསུམ་པའི་ཚེས་བརྒྱད་ལ་བཀའ་འགྱུར་གསེར་མ་ལ་རབ་གནས་མཛད་ཅིང་རབ་སྟོན་དང་ཡོན་འཕར་མ། ཚོགས་ཆེན་དུ་དངུལ་སྲང་རེ་དང་རྣམ་གཞག་
བཅས་སྩལ། ད་ལས་བཱ་དུར་དཔོན་གཡོག་དྲུག་བརྒྱ་སྐོར་དང་རྒྱུན་བཞུགས་ཇོ་ཏཱ་ཞིན་གྱི་གཉེར་བ་སྣེ་ཤན་བཅས་རིམ་བཞིན་འབྱོར་བར་ཕྱག་དབང་དང་ཇ་གྲལ་གནང་ཞིང། ཚེས་བཅུ་གསུམ་ལ་ད་ལས་བཱ་དུར་ནས་དངོས་འབུལ་དང་བཅས་
ཞབས་བརྟན་གསོལ་འདེབས་ཞུས། པ་རི་བླ་མ་དང་བཀྲ་ཤིས་ལྗོངས་སྤྲུལ་སྐུས་ཀྱང་དངོས་འབུལ་བསྟར། བླ་བྲང་ནས་ད་ལས་བཱ་དུར་ལ་གསོལ་སྟོན་དང་ཟུར་གསོས་སོགས་བསྙེན་བཀུར་གཟབས། ད་ལས་བཱ་དུར་ངོ་གཡོག་རྣམས་ཕེངས་
ཀར་ཐོན་ཕྱག་སྦམ་མཐོབ་སྩལ། དཀའ་ཆེན་དགེ་འདུན་རིན་ཆེན་ནས་ཁྲི་འབུལ་གྱི་དངོས་པོ་བསྟར། དཔྱིད་ཆོས་གཉིས་པའི་ཐོག་ཚོགས་ཆེན་དུ་དགེ་འདུན་རེར་འགྱེད་དངུལ་ཞོ་གསུམ་རེ་དང་སྤྱིར་འབྲུ་ཁལ་ལྔ་ཁྲི་ཚིག་སྟོང་བདུན་བརྒྱ་དང་ལྔ་བཅུ་
ང་ལྔ་རྩིས་ཀྱི་སེར་སྐྱའི་གོན་པ་སོགས་དངོས་པོ་སྣ་ཚོགས་བསྟབས། མཚོ་སྔོན་དཔོན་མོ་རྣམ་རྒྱལ་སྒྲོལ་མའི་མི་སྣ་འབྱོར་ཏེ་ཁྲི་འབུལ་བསྟར་ཞིང་ཕར་ཡང་གནང་སྐྱེས་སྩལ། ས་ག་ཟླ་བའི་ཚེས་བདུན་ནས་བཟུང་རྗེ་བླ་མ་མཆོག་རྟེན་གཟིགས་
ལ་ཕེབས་ཏེ་བརྒྱ་མཆོད་སྣ་ལྔ་དང་སྙན་ཤལ་བཅས་བསྟར། གཞན་ཡང་རྟན་བྱིན་ཅན་རྣམས་ལ་རིན་པོ་ཆེའི་ཕྲེང་བ་དང་ན་བཟའ་སོགས་འབུལ་བ་མཛད། ཁྲོ་ཕུའི་སྨོན་ལམ་ཐོག་མང་ཇ་གསུམ་འགྱེད་བཅས་དང། བྱམས་མགོན་ལ་སྙན་

[036B] གསང་སྔགས་རྒྱུད་བ་གྲྭ་ཚང་དུ་སྤྱི་འགྱེད་འབྲུ་ཁལ་སུམ་སྟོང་རྩིས་ཀྱི་དངོས་པོ་དང། སྙན་ཤལ། རྣམ་གཞག་བཅས་བསྟར། མངའ་རིས་ཀྱི་ས་ཆར་གནས་པའི་གྲུབ་མཐའ་རིས་མེད་ཀྱི་དགོན་ཁག་བརྒྱ་བཞི་བཅུ་ཞེ་བཞི་ལ་མང་ཇ་ལྔ་རེ་དང་ཁ་
བཏགས་རེའི་འགྱེད། ཉེ་སྐོར་གྱི་སྒྲུབ་སྡེ་སུམ་ཅུ་སོ་གཉིས་ལ་ཟླ་བ་གཅིག་གི་རིང་ཉིན་ལྟར་མང་ཇ་གསུམ་རེ་དང། འགྱེད་དངུལ་ཞོ་གསུམ་རེ་གནང། ཚེས་བཅོ་ལྔ་ལ་སྣར་ཐང་དུ་མང་ཇ་ལྔ་དང་འགྱེད་དངུལ་སྐར་ཕྱེད་བརྒྱད་རེ། སྣར་ཐང་གི་ལྷ་ཁང་རྣམས་
སུ་བརྒྱ་མཆོད་སྣ་ལྔ་ཚར་ལྔ། སྙན་ཤལ་བཅས་ཕུལ། ལི་ཐང་བླ་གྲྭ་དང་རྫོང་དཔོན། ཚ་གན་ནོ་མོན་ཧན་གྱི་མི་སྣ་བཅས་འབྱོར་ཏེ་ཁྲི་འབུལ་བསྟར་ཞིང་ཐོན་ཕྱག་ཀྱང་གནང་མཐོ་ལྡིང་མཁན་པོར་དཀའ་ཆེན་དོན་གྲུབ་རྒྱལ་མཚན་ཐོན་རྒྱུར་གནད་སྐྱེས་
སྩལ༑ ཧལ་ཧ་ནོ་ཡོན་ཆོས་རྗེའི་སྐུ་སྐྱེ་རང་ཡུལ་དུ་ལྡོག་རྒྱུར་ཐོན་ཕྱག་གནང། ཟླ་བ་ལྔ་པའི་ཚེས་བཅུ་བཞི་ནས་བཟུང་ཉིན་གསུམ་གྱི་རིང་བྱམས་པའི་སྨོན་ལམ་ཆེན་མོ་ཚུགས་པར་ཉིན་དང་པོ་ལ་འོད་དཔག་མེད། གཉིས་པར་ཐུབ་དབང། གསུམ་
པ་ལ་བྱམས་པའི་གོས་སྐུ་བཀྲམས་པའི་མདུན་དུ་སྔགས་གྲྭ་ནས་སྤྱན་འདྲེན་ཁྲུས་གསོལ་སོགས་དང། འདུས་པ་རྒྱ་མཚོ་ཡང་སྐྱིད་སྐྱིད་ན་ཁར་འཚོགས་ཏེ་ཉི་མ་རེ་བཞིན་གོས་སྐུ་ལ་མཆོད་འབུལ། ཚེས་བཅོ་ལྔའི་ཉིན་ཚོགས་མང་ནས་གསོ་སྦྱོད་
བཅས་མཛད། སྐྱབས་མགོན་ཆེན་པོ་གཟིགས་ཁང་རྒྱལ་མཚན་མཐོན་པོའི་སྟེང་དུ་ཞབས་སོར་བཀོད་དེ་མགོན་ཁང་བ་རྣམས་དང་ལྷན་ཅིག་ཀུན་བཟང་མཆོད་སྤྲིན་སྤྲོ་བའི་མཆོད་འབུལ་སོགས་སྔོན་དུ་འགྲོ་བས། བསྟན་འགྲོར་ཕན་བདེ་འབྱུང་

[037A]༄༅། །བའི་ཐུགས་སྨོན་རླབས་པོ་ཆེ་གནང། གཞིས་རྩེ་རྫོད་ནས་ཀྱང་འདུས་ཚོགས་སུ་ཇ་ཐུག་ཚ་དྲོ་སོགས་ཀྱི་བསྙེན་བཀུར་ཞུས། དཔལ་འཁོར་ཆོས་སྡེར་མང་ཇའི་ཐོག་དགེ་འདུན་ཆིག་སྟོང་བརྒྱ་ཐམ་བ་ལ་འབྲུ་འགྱེད་མཁར་
ཁལ་རེ། རྣམ་གཞག་བཅས་སྩལ། རབ་བྱུང་མ་ཡེ་ཤེས་ཆོས་འཛོམ་གྱིས་སྐྱབས་མགོན་ཆེན་པོ་སྐུ་བལྟམས་བ་ནས་བཟུང་འདི་ལོ་ཕན་ལོ་ལྔ་ཙམ་གྱི་རིང་ཞབས་འདེགས་ཡང་དག་བསྒྲུབ་པར་བརྟེན་རབ་བྱུང་མ་རང་གནས་སུ་ལོག་སྐབས་ཇི་
སྲིད་མཚོའི་བར་གཞིས་ཀ་དོན་གྲུབ་སྨོན་མཁར་ནས་འབྲུ་ཕོགས་ཞུས་ཐུས་ཀྱི་ཐུགས་དམ་བཀའ་ཤོག་རིན་པོ་ཆེ། གསེར་སྐུ། གོན་པ་ལུས་གང། འབྲུ་རྐྱང་ཁལ་བརྒྱ། ཇ་འཁྲོ་དྲུག་གོས་དར་སོགས་གནང་ཆ་ཡིད་ཚིམ་པ་སྩལ། ཟླ་བ་དྲུག་
པའི་ཚེས་བཞི་རྒྱལ་བས་ཆོས་འཁྲོ་བསྐོར་བའི་དུས་ཆེན་དང་བསྟུན་དབུལ་ཕོངས་ཀྱི་དུཿ་ཁས་མནར་བའི་སློང་མོ་བསྟོང་ཕྲག་བརྒལ་བར་སོ་སོའི་རེ་བ་དང་བསྟུན་པའི་གསོལ་རས་སྩལ་ཏེ་ཡིད་ཚིམ་པར་མཛད། ཚེས་བཅོ་ལྔ་ལ་མཆོད་ཁང་རྣམས་སུ་
སྣ་ལྔའི་བརྒྱ་མཆོད། དེ་ཉིན་དབྱར་གནས་ཀྱི་སྦྱོར་བ་དང། དེའི་སང་ཉིན་དངོས་གཞི་ཚུགས་ཤིང་དབྱར་གནས་དང་བསྟུན་སྒྲུབ་སྔེ་སུམ་ཅུ་སོ་གཉིས་ལ་ཟླ་བ་ཕྱེད་གཉིས་ཀྱི་རིང་ཉིན་ལྟར་མང་ཇ་གསུམ་རེ་དང། དགེ་ཚུལ་སློང་རེར་འགྱེད་དངུལ་ཞོ་གསུམ་
རེ༑ དབེན་ས་ཆོས་ཀྱི་ཕོ་བྲང་སོགས་དགོན་ཁག་བཅུ་ཕྲག་བརྒལ་བར་ཟླ་བ་ཕྱེད་གཉིས་རེའི་རིང་གི་ཞབས་ཏོག་དང་དངོས་པོ་སྣ་ཚོགས་ཀྱི་སྤྱི་འགྱེད། རྣམ་གཞག་བཅས་སྩལ། རིག་སྔགས་འཆང་བའི་འདུས་ཚོགས་ནས་བསྐང་གསོའི་དབྱངས་

[037B] རྗེ་གོང་མ་མ་གཤེགས་གོང་ཙམ་ནས་ལོ་རེ་བཞིན་ཐན་པ་ཤིན་ཏུ་ཆེ་བ་བྱུང་སྟེ་ཆུ་ཤིན་ཏུ་དཀོན་པ་བྱུང་བ་ལ་འདི་ལོ་རྗེ་བླ་མའི་བཀའ་དྲིན་ལ་བརྟེན་ནས་ཡུལ་ཁམས་སྟོད་སྨད་པར་གསུམ་ཚང་
མར་ཆར་གྱི་རྒྱུན་ཉིན་མཚན་ཁོར་མོ་ཡུག་ཏུ་བབས་པས་ཆུ་ཀླུང་དང་ཆུ་ཕྲན་རྣམས་ཀྱང་ཤིན་ཏུ་རྒྱས་པར་གྱུར། ཟླ་བ་བདུན་པའི་ཚེས་ལྔའི་ཉིན་རྗེ་གོང་མའི་དུས་མཆོད་དང་བསྟུན་ཚོགས་ཆེན་དུ་མང་ཇ། འབྲས་ཚ་བཅས་ཀྱི་ཐོག་དགེ་འདུན་རེར་ཚ་དྲོ་
རྩམ་ཁལ་རེ། བཞེས་སྤྲོ་སྣེ་ཁ་གསུམ་རེ། རྒྱར་ཆུང་གི་ཉི་ཤུ་གྲས་རེ། མཆོད་མེའི་རྒྱུར་མར་ཉག་ལྔ་རེ། འགྱེད་དངུལ་ཞོ་གསུམ་རེ། བསྔོ་རྟེན་རྣམ་གཞག་བཟབ་པ་བཅས་སྩལ། དེ་ཉིན་རྗེ་བློ་བཟང་ཡེ་ཤེས་ཀྱི་སྐུ་གདུང་གི་སྐུ་མདུན་དུ་སྟོང་མཆོད་སྣ་
ལྔ་རྒྱས་པ། ཁྲུས་གསོལ། མཆོད་འབུལ་བཅས་གནད་སྨིན་དང་གཙང་རོང་གི་དགོན་ཁག་བརྒྱ་དྲུག་ཅུ་རེ་བདུན་ལ་མང་ཇ་ལྔ་རེ། འགྱེད་དངུལ་ཞོ་རེ། སྒྲུབ་སྡེ་སུམ་ཅུ་སོ་གཉིས་ལ་ཟླ་བ་གཅིག་གི་རིང་ཉིན་ལྟར་མང་ཇ་གསུམ་རེ། འགྱེད་དངུལ་ཞོ་ལྔ་རེ་
བཅས་དང༑ ཚེས་བཅོ་ལྔ་ལ་ཚོགས་ཆེན་དུ་དགེ་འདུན་ཉིས་སྟོང་སུམ་བརྒྱ་བཅུ་གཅིག་ལ་འབྲུ་མཁར་ཁལ་རེ་སྩལ། དབེན་དགོན་དུ་ཡི་གེ་བཞི་པའི་བསྲུང་བཟློག་དང། སྔགས་གྲྭ་ནས་གཙུག་ཏོར་བཟློག་ཆེན། ཡང་ཁ་ཤས་ཀྱིས་འབར་མ། སྒྲོལ་
མ་གཡུལ་བཟློག་གསེར་འོད་དང་སྤྲིན་ཆེན་གསུང་སྒྲོག་ཀླུ་གཏོར་བཅས་མཛད་པར་སོ་སོར་ཡོན་དང་དགོས་ཆ་སྩལ། སྔགས་པ་གྲྭ་ཚང་དུ་འབྲུ་མཁར་ཁལ་གཉིས་རེའི་འགྱེད་རྣམ་གཞག་བཅས་དང། ཚེས་ཉེར་ལྔ་ལ་ཚོགས་ཆེན་དང་སྔགས་

[038A]༄༅། །གྲྭའི་ཆོས་ཁྲིམས་པ་རྙིང་པ་ནས་གཏོང་སྒོ་བཏང་ལྷག་གི་དངོས་པོ་སྣ་ཚོགས་དང་གསར་བ་གཉིས་ནས་སྤོས་ཕུད་ཕུལ་ཏེ་ཕྱག་དབང་ཞུས། ཚེས་ཉེར་བརྒྱད་ལ་ཚོགས་ཆེན་དགེ་སྐོས་སྟག་མོ་བ་དཀའ་བཅུ་ཡེ་ཤེས་སྐལ་
བཟང་ལ་ཕྱག་དབང་གི་བྱིན་རླབས་གནང། ཟླ་བ་བརྒྱད་པའི་ཚེས་གཉིས་ལ་མཚོ་སྔོན་གུང་བཱ་དུར་དའི་ཆིང་གི་མཚམས་ཞུ་བ་འབྱོར་ཏེ་ཕྱག་དབང་དང་ཐོན་ཕྱག་འབྱོར་ལན་བཅས་སྩལ། ཁམས་རྨི་ལི་མཁན་པོའི་མགྲོན་གཉེར་དང་ཆོས་འཁོར་
རྒྱལ་གྱི་མཁན་པོ་ངོ་མ་བཅས་ནས་རིན་ཆེན་དང་པོའི་འབུལ་ནོད་བཟབ་པར་ཁོང་ངོ་གཡོག་ལ་ཕྱག་དབང་གི་བྱིན་རླབས་དང་ཇ་གྲལ་ཐོན་རྫོངས་བཅས་བསྟབས། འདི་སྐབས་ནས་རིམ་འབྱོར་སྲད་རྒྱུད་པ། གངས་ཅན་ཆོས་འཕེལ་པ། རྒྱང་རོ་
གསེར་སྡིངས་པ་སོགས་དབྱངས་ཕུད་འབུལ་མི་བསོད་སྙོམས་པ་རྣམས་ལ་བསྙེན་བཀུར་སྔར་སྲོལ་བཟང་པོ་ལྟར་བསྟབས། འཇམ་པའི་དབྱངས་གོང་མ་བདག་པོ་ཆེན་པོ་བསྟན་འགྲོ་ཡོངས་ལ་བཀའ་དྲིན་བསམ་གྱིས་མི་ཁྱབ་པ་ཡིན་གཤིས་
ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་སྐབས་གསང་སྔགས་རྒྱུད་པ་གྲྭ་ཚང་ཚོགས་ཡོངས་གཟིམས་ཆུང་ཉི་འོད་འཁྱིལ་དུ་འཚོགས་ཏེ་གདུགས་དཀར། སྒྲོལ་མ། ཚེ་གཟུངས་སོགས་འགྲོ་གང་ཆེ་སྔ་ལོ་ནས་བཟུང་སྨིན་རྒྱས་སུ་
བསྒྲུབས་ཏེ་གོང་མ་ཆེན་པོ་ཞབས་པད་བསྐལ་བརྒྱར་བརྟན་ཅིང་ཆབ་སྲིད་དར་ཞིང་རྒྱས་པའི་ཐབས་རིམ་ཡང་དག་པ་མཛད་པར་ཞབས་ཏོག་དང་ཡོན་གཟབ་སྟེ་སྩལ། ཚེས་བཅོ་ལྔ་ལ་ཆོས་སྟོན་ཐོག་ཟུར་བཞི་སློབ་དཔོན། དགེ་བསྐོས་ཆེན་མོ། ལས་

[038B] ཆོས་ཁྲིམས་གསར་རྙིང་གཉིས་བཅས་ལ་ཕྱག་དབང་དང། ཆོས་ཁྲིམས་རྙིང་པ་གཉིས་ལ་གནང་ཆ་བསྟར། འདི་སྐབས་གསང་སྔགས་རྒྱུད་པ་གྲྭ་ཚང་གི་ཚོགས་ཁྲོ་གཉིས་དང་བཀའ་འགྱུར་གསུང་སྒྲོག་པའི་ཚོགས་ཁྲོ་གཅིག་བཅས་གསར་བླུགས་
མཛད། ཟླ་བ་དགུ་པའི་ཚེས་གཅིག་ལ་བཙན་པོ་ནོ་མོན་ཧན་གྱི་མི་སྣ། དགེ་ཚུལ་མ་བློ་བཟང་ཆོས་འཚོའི་མི་སྣ། གཞན་མ་འགྲུལ་སྡེབ་བཅས་འབྱོར་པར་ཕྱག་དབང་དང་ཇ་གྲལ་གནང། དགེ་ཚུལ་མ་ནས་དངུལ་རྟ་རྨི་གམ་བཅུ་བདུན་སོགས་ཁྲི་འབུལ་རྒྱ་ཆེ་བ་
བསྟར། གོང་གསལ་མི་སྣ་རྣམས་ཐོན་ཕྱག་གིས་ཚིམ་པར་མཛད། ཚེས་བཅོ་ལྔ་ལ་དབུས་ནས་བསྟན་འགྲོའི་ཕན་བདེའི་རྩ་ལག་དམ་པ་རྗེ་བཙུན་ངག་དབང་བྱམས་པ་རིན་པོ་ཆེ་མཇལ་བར་བྱོན། ཚེས་བཅོ་བརྒྱད་ཀྱི་ཉིན་ཁོང་ནས་གཟིམས་ཆུང་ངུ་མཛོད་
བཏགས། མཎྜལ། དངོས་འབུལ་སྦམ་མཐོབ་དང་བཅས་ཞབས་བརྟན་ཞུ་གསོལ་གྱི་སྐབས། སྟོན་པ་ཐུབ་པའི་དབང་པོ། རྗེ་ཙོང་ཁ་པ་ཡབ་སྲས། པཎ་ཆེན་སྐུ་གོང་མ་གཉིས་བཅས་ཀྱི་རྣམ་པར་ཐར་བ་རགས་རིམ་སྔོན་དུ་བཏང་ནས་ཞུ་བའི་སྙིང་པོར། རྗེ་བཙུན་
མཆོག་གི་སྤྲུལ་པའི་སྐུ་ཉིད་ནས་ཀྱང་དམ་པའི་རྣམ་པར་ཐར་པ་དེ་རྣམས་ལ་མིག་ལྟོས་ཡར་ལྟ་མཛད་ནས་བཅོས་སླད་དང། གྲོགས་དན་པའི་དབང་དུ་མ་སོང་བར་སྐུ་ན་ཚོད་ཆུང་ངུའི་དུས་འདི་ནས་བཟུང་རང་ཉམས་ལ་དཔགས་པའི་ཐོས་བསམ་སྒོམ་གསུམ་ལ་འབད་
པར་མཛད་དོ༑ ཆོས་ཀྱི་རྒྱལ་བོ་བློ་བཟང་རྒྱལ་བ་གཉིས་པ་ཡབ་སྲས་ཀྱི་བསྟན་པ་རིན་པོ་ཆེ་ཆོས་སྡེ་ཆེན་པོ་འདིར་སྤེལ་ཞིང་རྒྱས་པར་བྱ་བའི་ཁུར་ཆེན་པོ་བཞེས་དགོས་པའི་གསོལ་འདེབས་ནན་ཏན་དུ་མཛད་པ་རྗེ་ཉིད་ནས་ཀྱང་ཐུགས་ཀྱི་ཟེའུ་འབྲུར་བཅད་པའི་
[039A]༄༅། །ཚུལ་བཞེས་ཤིང། ཕྱིས་སུ་ཡང་དེ་དུས་ཀྱི་གསུང་དེ་ངེད་ཀྱི་སེམས་ལ་ཕུར་པ་བཏབ་པ་ལྟ་བུ་ཞིག་བྱུང་ཞེས་ཡང་ཡང་གསུང། འདི་ལོ་ཚངས་པ་དུང་ཐོད་ཅན་གྱིས་བསྐུལ་མ་མཛད་པར་བརྟེན། རྗེ་ངག་དབང་བྱམས་པའི་དྲུང་ནས། བྱང་
ཆུབ་ལམ་སྒྲོན་གྱི་ལུང། རྣམ་འཇོམས་ཀྱི་བྱབས་ཁྲུས། ཚེ་དབང་གྲུབ་རྒྱལ་ལུགས་དང་འཇམ་ལུགས། རྟ་མགྲིན་གསང་སྒྲུབ། གཙུག་ཏོར་རྣམ་རྒྱལ། སྒྲོལ་དཀར། གདུགས་དཀར། ཁྱུག་ནག་འཇམ་དབྱངས་ནད་སྒྲུབ། ཁྲོ་བོ་སྨེ་བརྩེགས། མགོན་
པོ་ཕྱག་དྲུག་པའི་ཆོ་གའི་ལུང་བཅས་གསན། བཀའ་ཆོས་གསན་པའི་ཚེ། རྗེ་ངག་དབང་བྱམས་པ་བཞུགས་ཁྲི་མཐོན་པོ་དང། རྗེ་རང་ཉིད་སྟན་དམའ་བའི་སྟེང་དུ་བཞུགས་ཏེ་ཆོས་གསན་པའི་ཀུན་སྤྱོད་འདུལ་བ་དང་མདོ་སྡེ་ནས་འབྱུང་བ་ལྟར་མཛད་པས་
བསྟན་པའི་དམིགས་རྒྱན་དུ་གྱུར། དེང་སང་རང་ཉིད་གོས་མཐོ་ཕྱིན་ཆོས་ཉན་པའི་ཚེ་ཡང་དེའི་བརྟུལ་ཞུགས་མི་འདོར་བ་མང་དུ་སྣང་བ་ནི་བསྟན་པའི་དབུ་འཕང་སྨོད་པར་བྱེད་པའི་རྟགས་སུ་སྣང་ངོ། །རྗེ་དེ་ཉིད་ལ་ཐུགས་དད་ཚད་མེད་པ་མཛད་ཅིང་
ལམ་སྒྲོན་གྱི་ལུང་གསན་སྐབས་དབུ་ཤོག་ཕྱག་ཏུ་ཕུལ་བ་སྨྲ་བརྗོད་གཙང་ཞིང་ཤར་རྒྱག་གིས་ཀློག་པ་གནང་བས་བླ་མ་མཆོག་ཀྱང་ཐུགས་དགྱེས། མཚོ་སྔོན་ཨེར་ཏེ་ནི་དའི་ཆིང་ཝང་གི་མི་སྣར་ཕྱག་དབང་དང་འབྱོར་ལན་གནང། ཟླ་བ་བཅུ་པའི་ཚེས་
གསུམ་ལ་པེའི་ཅིང་མི་སྣ་དཀོན་གཉེར་ཆེན་མོ་རབ་འབྱམས་པ་ཀུན་བཟང་ཕྱིར་འཁོར་བར་གོང་མ་ཆེན་པོའི་བཀའི་གསེར་ཡིག་རིན་པོ་ཆེར་ཆིབས་བསུ། སེར་སྦྲེང། དར་འཕྱར་སོགས་སྲི་ཞུ་དང་གུས་པ་ཆེན་པོས་བསུ་བ་མཛད་པ་ནི། འདིས་མཚོན་གསེར་

[039B] འདི་སྐབས་གོང་ནས་ཐུགས་དགྱེས་པའི་གསེར་ཡིག་གནང་རྟེན་དང། གཞུང་ལུགས་རབ་འབྱམས་ལ་གསན་སྦྱོང་ཡང་དག་གནང་དགོས་པའི་བཀའ་ཡང་ཕེབས། གོང་ནས་ཞབས་བརྟན་ཕུལ་བའི་སློག་ཏུ་
གོས་ཆེན་བརྒྱ་དང་བཅུ་གཉིས་སོགས་གནང་པ་དགྱེས་པ་ཆེན་པོས་བཞེས། ཁོང་ངོ་གཡོག་དང་འགྲུལ་སྡེབ་པ་གཞན་ལའང་ཕྱག་དབང་སྩལ། དྷ་ཡན་ཏུ་རའི་ཆོས་རྗེ་མི་སེར་ཐུན་མོང་ནས་ཁྲི་འབུལ་བཏེག་ཚེས་བདུན་ལ་ཝང་ཚེ་རིང་རབ་བརྟན་གྱི་མི་སྣ་ལ་
འབྱོར་ཕྱག་དང་དཔལ་ལྡན་ཇ་སག་གི་མི་སྣ་ལ་ཐོན་ཕྱག་འབྱོར་ལན་སྩལ། པེའི་ཅིང་མི་སྣ་དཀོན་གཉེར་ཆེན་མོ་དང་ཚལ་འདམ་དུ་བླ་མར་འབྱོན་མི་དཀའ་བཅུ་བློ་བཟང་བཤེས་གཉེན་སོ་སོ་ནས་དངོས་འབུལ་བསྟབས། ཚེས་བཅུ་གཅིག་ལ་དཀོན་མཆོག་ཝང་
གི་མི་སྣ་དང། བསྟན་འཛིན་ཧུ་ཐོག་ཐུའི་མི་སྣ་འབྱོར་གདོང་ཞུ་ཡིག་རྟེན་ལྡན་དང། ཝང་ནས་དངུལ་རྟ་རྨིག་དྲུག་སོགས་ཁྲི་འབུལ། ཝང་ཚེ་རིང་རབ་བརྟན་སྐུ་མཆེད་ནས་དངུལ་སྲང་སྟོང་ཕྲག་གཅིག་སོགས་ཁྲི་འབུལ། རྒྱ་ནག་ཏུ་བླ་མར་འབྱོན་མིས་ལུང་པ་
དཀའ་བཅུ་དགེ་འདུན་ཚེ་རིང་ནས་གཉེར་པ་ཆེད་མངགས་གདོང་ཁྲི་འབུལ་གྱི་བདོག་པ་བཅས་བསྟར། ཕྱོགས་འདུས་ཀྱི་མཇལ་ཁ་པ་མང་པོར་ཕྱག་དབང་ཡང་སྩལ། ཚེས་བཅུ་བཞི་ལ་རྒྱ་ནག་ནས་ཇ་སག་བླ་མ་སྔགས་པ་དབུ་མཛད་བློ་བཟང་འཕྲིན་ལས་ཀྱི་
གཉེར་པ་འབྱོར་གདོང་ཁྲི་འབུལ་གྱི་བདོག་པ་བསྟབས། གོང་གསལ་གྱི་མི་སྣ་རྣམས་ལ་ཐོན་ཕྱག་དང་འབྱོར་ལན་གནང། རྒྱ་ནག་ཏུ་བླ་མར་འགྲོ་མི་ཇོ་རྫོང་པའི་ཟླ་བོ་རྣམས་འབྱོར་གདོང་དངུལ། གོས་དར་སོགས་རྩི་ནའི་ཡུལ་གྲུ་ལས་ཐོན་པའི་དངོས་པོ་སྣ་

[040A]༄༅། །ཚོགས་ཀྱི་ཁྲི་འབུལ་དང། དེ་བསྟུན་ཨ་མདོ་བ་སོགས་མདོ་ཁམས་སྟོད་སྨད་དང་དྷ་ཡན་ཏུར་ནས་འོངས་པ་དུ་མ། བཀའ་བློན་འབྲོང་རྩེ་བ་ཡབ་སྲས་དཔོན་གཡོག་བཅས་ལ་ཕྱག་དབང་གི་བྱིན་རླབས་དང་བཀའ་བློན་དཔོན་
གཡོག་ལ་དངོས་པོའི་གནང་ཆ་སོགས་སོ་སོའི་གོ་བབས་དང་བསྟུན་པའི་གཟོས་སྒོ་བདག་རྐྱེན་གྱིས་མགུ་བ་མཛད། དགའ་ལྡན་ལྔ་མཆོད་ཆེན་མོའི་ཉིན་ལྔ་མཆོད་ཁང་བའི་གཉེར་བ་ནས་མང་ཇ་གཉིས་དང། ཚ་དྲོ་བཅས་ཀྱི་བསྙེན་བཀུར་སྔར་རྒྱུན་
བཞིན་བསྟབས། གླིང་མེའང་ལེགས་པར་བཞེས་པ་བྱུང། ཟླ་བ་བཅུ་པ་རྟིང་མའི་ཆོས་གཅིག་ལ་ཨོར་ཏུ་སུ་པེའི་ལི་བཀྲ་ཤིས་ཚེ་རིང་གི་མི་སྣ་དང་གནས་རྙིང་ཆོས་རྗེ་སོ་སོ་ནས་ཁྲི་འབུལ་བཏེག་ཚེས་དྲུག་གཟའ་སྐར་ཤིས་པའི་ཉིན་དབེན་ས་ཆོས་
ཀྱི་ཕོ་བྲང་བ་རྣམས་དང་ཆོས་འཁོར་དབུས་སྡིངས་པ། ཆུ་དབར་གཡུ་རྩེ་བ་བཅས་ནས་གཟིམས་ཆུང་ཉི་འོད་འཁྱིལ་དུ་བླ་མ་མཆོད་པའི་ཆོ་ག་དང་འབྲེལ་བའི་བརྟན་བཞུགས་ཕུལ། ཚེས་བཅུའི་ཉིན་རྗེ་ངག་དབང་བྱམས་པའི་དྲུང་དུ་དགེ་བསྙེན་གྱི་སྡོམ་པ་
མནོས། ཕྱི་དྲོ་དཔལ་རྡོ་རྗེ་འཇིགས་བྱེད་ཆེན་པོའི་དབང་གི་སྟ་གོན་དང། དེའི་སད་ཉིན་དབང་དངོས་གཞི་བཅས་ལེགས་པར་གསན། གཏང་རག་གི་ཡོན་དུ་མཎྜལ། མཛོད་བཏགས། དངུལ་སྲང་ལྔ་བཅུ་བཅས་ཕུལ། ཆོས་བཅོ་ལྔའི་ཉིན་ཕེབས་རྫོངས་
ཀྱི་དངོས་པོ་གྱ་ནོམ་པ་བསྟར་ནས་རྗེ་མཻ་ཏྲིའི་མཚན་ཅན་དབུས་ཕྱོགས་སུ་ཕེབས་པར་མཛད་དོ། །འཇིགས་མཛད་རྡོ་རྗེས་རྗེས་བཟུང་གང་དེའི་དྲུང། །དུས་དགྲའི་དབང་པོའི་སྨིན་བྱེད་ལེགས་མནོས་ཏེ། །མ་ཧའི་ཞལ་ཅན་རྣལ་འབྱོར་ལ་བརྟེན་ནས། །གཤིན་

[040B] །དངོས་འབྱོར་མཆོད་པས་གྲུབ་དབང་མཻ་ཏྲིའི་མཚན། །མཉེས་པར་མཛད་དེ་དམ་པའི་རྣམ་ཐར་ལ། །གཞོལ་བར་གྱུར་ཚེ་ནག་ཕྱོགས་འབྱུང་བོའི་ཚོགས། །ཡིད་ཀྱི་ངང་མོ་གདུང་བའི་ཆུ་མཚོར་རོལ། །ཨོར་ཏུ་སུར་འགྲོ་མི་
བློ་བཟང་ཆོས་འཕེལ་དང། དམ་ཆོས་སྦྱིན་པས་དངོས་འབུལ། འདུས་སྡེར་མང་འགྱེད་ཀྱི་བསྙེན་བཀུར། དྷ་ཡན་ཏུ་ར་བ་ཁ་ཤས་དང་ཚལ་འདམ་བླ་མ་སྐོར་ལ་ཐོན་ཕྱག་དང་སྐུ་འབུམ་གྱི་ཚོང་པ་སོགས་མདོ་ཁམས་པ་ཁ་ཤས་ལ་ཕྱག་དབང་གི་བྱིན་རླབས་སྩལ་
སྔགས་གྲྭར་ཚོགས་ཁྲོ་གཅིག་ཀྱང་སྦྱོར་འཇགས་མཛད། ཚེས་ཉེར་ལྔ་ལ་མཁར་སྔོན་སོགས་ཀྱི་བླ་དབོན་མང་པོའི་མི་སྣ་ངོ་བོ་བཅུ་གཅིག་གཡོག་བཅས་ཁྱོན་བརྒྱད་ཅུ་སྐོར་འབྱོར་པར་ཕྱག་དབང་གི་བྱིན་རླབས་དང་ཇ་གྲལ་གནང། སྟག་རྩེར་ད་ལས་བཱ་དུར་ནས། ལ་མོ་ཆོས་
སྐྱོང་ཆེན་པོ་སྐུ་ཕེབས་ཞུས་པར་པཎ་ཆེན་མཆོག་གི་སྤྲུལ་པའི་སྐུ་རིན་པོ་ཆེར་ལོ་ཕྱི་མའི་ནང་དུ་སྐུ་གེགས་ཆེ་ཙམ་འདུག་པས་གཟུགས་མེད་ངོས་ནས་ཞབས་བརྟན་འབུལ་དགོས་འདུག་ཅེས་ཕེབས་པ་ལྟར། ཆོས་རྗེ་སྐུ་རྟེན་བའང་འབྱོར་ཏེ་ཕྱག་དབང་ཇ་གྲལ་གནང། དུར་
བདེ་ཝང་གི་མི་སྣ་ངོ་གཡོག། ཐོར་གོད་པེའི་ལིའི་མི་སྣ་བཅས་འབྱོར་ཏེ་ཝང་ནས་ཞབས་བརྟན་དངོས་འབུལ་སྦམ་མཐོ་བ་བཏེག་ཨེལ་ཆི་རྣམས་ཐོན་ཁར་ཐོན་ཕྱག་དང་འབྱོར་ལན་བཅས་སྩལ། དབེན་དགོན་དང་ཆོས་འཁོར་དབུས་སྡིངས་པ་བཅས་སོ་སོ་ནས་ཞབས་བརྟན་
ཕུལ་ཞིང་ཕར་ཡང་བསྙེན་བཀུར་གཟབས། ཟླ་བ་བཅུ་གཅིག་པའི་ཚེས་གཉིས་ཀྱི་སྔ་དྲོ་གཟིམས་ཆུང་ཉི་འོད་འཁྱིལ་བར་ལ་མོ་ཆོས་སྐྱོང་ཆེན་པོ་སྐུ་གསོལ་གནང་བར་ཕེབས་འཕྲལ་ཆོས་སྐྱོང་ཆེན་པོ་ནས་མཆོད་གར་གྱི་མཇུག་ཏུ་ཕྱག་འཚལ་ལན་གསུམ་གནང་

[041A]༄༅། །སྟེ༑ རྗེ་བླ་མ་མཆོག་ལ་མཇལ་དར་འབུལ་བ་གནང་རྗེས་ཞབས་བརྟན་བདེན་ཚིག་བརྗོད། སྐུ་རྟེན་པ་རང་གིས་ཀྱང་ཞབས་བརྟན་དངོས་འབུལ་བསྟར། མཁར་སྔོན་ཐམ་ག་བླ་མ་ཐོ་ཡོན་ཧུ་ཐོག་ཐུའི་མི་སྣ་ཏཱ་བླ་མ་ནས་ཞབས་བརྟན་
དངོས་འབུལ་བཏེག་ཚེས་དྲུག་ལ་གཟིམས་ཆུང་ཉི་འོད་འཁྱིལ་པར་རྗེ་བླ་མ་མཆོག་ཞབས་ཟུང་བཀོད་དེ། ཆོས་སྐྱོང་ཆེན་པོ་སྦྱན་འདྲེན་སྐུ་གསོལ་ཐོག་གཏང་རག་མཆོད་སྤྲིན་དུ་དངོས་བཤམས་ཚོགས་ཀྱི་འཁོར་ལོ་དང་སྦྱན་གཟིགས་མཆོད་རྫས་དང་བཅས་
ཚད་མེད་པ་བསྟར། སྐུ་རྟེན་པ་ཐོན་ཁར་གནང་སྐྱེས་སྦམ་མཐོ་བ་སྩལ། མཁར་སྔོན་དུ་འགྲོ་མི་ཤངས་པ་དགེ་སློང་གིས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཐོ་ཡོན་ཧུ་ཐོག་ཐུའི་མི་སྣ་སོགས་ལ་ཐོན་ཕྱག་གནང། ཚེས་བཅུ་གཅིག་
ལ་འབྲོང་རྩེ་ཆོས་སྡེའི་གྲྭ་ཚང་གོང་འོག་གཉིས་དང་སྡེ་དགེ་བླ་མའི་མི་སྣ་བཅས་ཀྱིས་དངོས་འབུལ་བཏེག་ཅིང། དེ་དག་དང་གཞིས་རྩེ་རྫོང་དཔོན་བཱ་དུར་ནང་བ་ངོ་གཡོག་སྟོང་འཁོར་ཞབས་དྲུང་གི་མི་སྣ། ནག་ཆུ་ཁ་པ་སོགས་མང་པོར་ཕྱག་དབང་གི་བྱིན་རླབས་
སྩལ༑ ཚེས་བཅུ་དྲུག་ལ་མི་དབང་ནས་ཤེལ་དཀར་མི་འགྱུར་རྡོ་རྗེའི་རྫོང་དུ་བསྟན་འགྱུར་རིན་པོ་ཆེའི་པར་གསར་བསྐྲུན་གནང་གྲུབ་པའི་པར་ཕུད་པོ་ཏི་ཉིས་བརྒྱ་ཉི་ཤུ་རྩ་དྲུག་དང་པར་ངོ་ཐོག་བཅས་འབུལ་མི་ལས་བྱེད་མགོ་བ་མངའ་བདག་པ་དང་ཞལ་ངོ་
ཧོ་ཤུས་ཆི་བཅས་ངོ་གཡོག་བཞི་བཅུ་སྐོར་ལ་ཕྱག་དབང་གི་བྱིན་རླབས་དང་ཇ་གྲལ་བཅས་གནང། ལ་མོ་ཆོས་སྐྱོང་གི་ལུང་ཕེབས་པ་ལྟར་བཅད་རྒྱ་མཛད། འདི་སྐབས་རྒྱལ་དབང་རིན་བོ་ཆེའི་མཆོད་དཔོན་ཞ་ལུ་མཁན་པོ་ངག་དབང་ཡོན་ཏན་འབྱུང་གནས་དང་

[041B]གཞན་ཡང་མཇལ་ཕྱག་དོན་གཉེར་གྱིས་འོངས་པ་དུ་མ་འབྱོར་ཀྱང་ཕྱག་དབང་གནང་སྟབས་མ་བདེ། ངམ་རིང་དགུན་ཆོས་ཐོག་མང་ཇ་རྡོར་དོད་བཅས་པར་ཇ་འཁོར་དྲུག་སྤྱི་འགྱེད་ཁ་བཏགས། དངུལ་སྲང་ལྔ་བཅུ་བཅས་སྔར་བཞིན་སྩལ་
ཟླ་བ་བཅུ་གཉིས་པའི་ཚེས་བཅུ་གཉིས་ལ་ཚོ་བསྡུས་དགེ་འདུན་བརྒྱ་དང་བརྒྱད་ཀྱིས་ཟླ་བ་གཅིག་གི་རིང་ཞབས་བརྟན་བསྒྲུབས་པར་ཡོན་ཀྱང་གཟབས། སྔགས་པ་གྲྭ་ཚང་པ་རྣམས་ནས་ཟླ་བ་ཕྱེད་གསུམ་གྱི་རིང་ཆོས་སྐྱོང་གི་བསྐང་གསོ་མཛད་པར་འགྱེད་པ་ལ་ཊམ་གཉིས་
རེ་སྩལ། ཚེས་ཉེར་གཉིས་ནས་དུས་གཏོར་ཆེན་མོའི་ལྕགས་མཁར་གཏོར་ཆེན་གྱི་སྒྲུབ་པ་སྔར་རྒྱུན་ལྟར་ཚུགས་ཤིང། ཚེས་ཉེར་བདུན་ལ་སྐུ་མཚམས་གྲོལ་ཏེ་གཞུང་གི་མཚམས་ཞུ་པ་ལ་ཕྱག་དབང་ཇ་གྲལ། དེའི་ཕྱི་ཉིན་བཀྲ་ཤིས་མཐོང་སྨོན་པས་ལོ་གསར་
གྱི་སྟོན་མོ་ཕུལ་བར་ཕྱི་དྲོ་ཐོན་ཕྱག་གནང། གསང་སྔགས་རྒྱུད་པ་གྲྭ་ཚང་གི་སློབ་དཔོན་ཞལ་སྔ་ནས། འཆམས་དཔོན་སོགས་ལས་བྱེད་རྣམས་ལ་ཕྱག་དབང་གི་བྱིན་རླབས་གནང། དབེན་ས་ཆོས་ཀྱི་ཕོ་བྲང་སོགས་ཉེ་སྐོར་དགོན་པ་སུམ་ཅུ་སྐོར་ལ་ཉུང་མཐའ་ཟླ་
ཆོས་གསུམ་དང། མང་མཐའ་དྲུག་གི་བར། སྒྲུབ་སྡེ་སུམ་ཅུ་སོ་གཉིས་ལ་ཟླ་ཆོས་རེ། ཡང་སྒྲུབ་སྡེ་ཉི་ཤུ་རྩ་བཞིར་འཕར་མ་ཟླ་ཆོས་རེ་སོགས་གཙང་ཁུལ་གྱི་དགོན་ཁག་རྣམས་སུ་དགོས་ཆ་དང་ཡོན་སྩལ་ཏེ་ཞབས་བརྟན་ཚད་མེད་པ་བསྒྲུབས། སེར་འབྲས་དགེ་
གསུམ། རྒྱུད་སྟོད་སྨད། རྣམ་རྒྱལ་གྲྭ་ཚང། ཨུར་གེ་གྲྭ་ཚང་སོ་སོར་བསྙེན་བཀུར་བསྟབས་ཏེ་ཞབས་བརྟན་རིམ་གྲོ་ཅི་ལྕོགས་བསྒྲུབས། དགུ་གཏོར་ཆེན་མོའི་དབྱངས་རོལ་འཆམས་ཟོར་འཕེན་སོགས་གྲ་འགྲིག་ཅིང་རྟེན་འབྲེལ་ལེགས་པ་བྱུང། ཚེས་གནམ་གང་

[042A]༄༅། །ལ་འཆང་ཅན་གྱི་དུས་སྟོན་དཀར་སྤྲོ་སྔར་བཞིན་བཏེག་ཆུ་ཁྱི་ལོ་འདིར་ལོ་གསར་ནས་བཟུང་སྟེ་ལོ་གཅིག་གི་རིང་བཀྲ་ཤིས་ལྷུན་པོར་ཇ་ཚུལ་དང་ཕོགས་རྒྱུན་གཏོང། འགྱེད། ལྷ་ཁང་རྣམས་སུ་མཆོད་འབུལ་བཅས་རྣམ་དཀར་གྱི་
གཏོང་སྒོ་འཆར་ཅན་དང་གཞུང་ས་མཆོད་ཡོན། བོད་བཞུགས་ཨམ་པ་ན་བཅས་ལ་ལོ་གསར་གྱི་མཚམས་ཞུ། ལྷ་ལྡན་སྨོན་ལམ་འདུས་ཚོགས་སུ་མང་ཇ་སྦྱོར་སྦྲེལ་གྱི་ཐོག་འགྱེད་དངུལ་བལ་ཊམ་རེ་དང་རྣམ་གཞག་ཇོ་ཤཱཀ་རྣམ་གཉིས་ལ་སྟོང་མཆོད་
སྣ་ལྔ། རང་བྱུང་ལྔ་ལྡན་དང་རྒྱལ་དབང་གོང་མའི་གསེར་གདུང་གི་སྐུ་མདུན་དུ་བརྒྱ་མཆོད་སྣ་ལྔ་ཚར་ལྔ། དཔལ་ལྷ་དང་ར་མོ་ཆེའི་མགོན་པོ་གཉིས་ལ་མཆོད་འཕྲིན་བཅས་ལོ་ལྟར་འཆར་ཅན་འབུལ་གནང་མཛད་པ་རྣམས་ཞིབ་ཏུ་བྲིས་པ་ཡིན་ཞིང། ལོ་
ཕྱི་མ་རྣམས་སུ་ཡང་ཡང་ལྔ་བ་སྐྱོར་བྱས་ན་ཚིག་ཚོགས་ཆེས་འགྲོ་བས་གཅིག་པུ་འདིས་ལོ་གཞན་མ་རྣམས་ལ་ཁྱབ་པར་ཤེས་དགོས་ལ། གཞན་ཡང་རྟེན་གསུམ་གྱི་མཆོད་པ་དང། དབེན་དགོན། སྣར་ཐང། དགའ་ལྡན་རབ་རྒྱས། ཕུན་ཚོགས་
གླིང༑ ཐར་པ་ཆོས་སྡེ། རྒྱལ་ཆེན་རྩེ། སྒྲུབ་སྡེ་སུམ་ཅུ་སོ་གཉིས་རྣམས་སུ་ཕོགས་དང་རྒྱུན་ཇའི་ཐེབས་སོགས་ཆོས་སྡེ་ཁག་མང་པོས་མཚོན་པར་དགེ་རྒྱུན་རྣམ་དཀར་གྱི་གཏོང་སྒོ་འཆར་ཅན་སྔར་སྲོལ་ལྟར་ཉམས་མེད་མཛད་པ་གཏོང་དེབ་རྣམས་
སུ་གསལ་བ་ལྟར་རོ། །ལོ་འདི་ནད་དབེན་ས་ཆོས་ཀྱི་ཕོ་བྲང་པ་དཀོན་མཆོག་རྒྱལ་མཚན་དང་བསྟན་པ་རྒྱལ་མཚན། ཡེ་ཤེས་བཀྲ་ཤིས། བཀྲ་ཤིས་ཡར་འཕེལ་བཅས་ཀྱིས་བདེ་མཆོག་རྩ་རྒྱུད་ཀྱི་རྒྱུགས་ཕུལ་བར་གནད་ཆ་ཁ་བཏགས་ཆེ་

[042B] བན་གཟན་སྤུས་འབྲིང། གོས་ཁ་གང། གྲང་མོ་ཆེ་པ་སྐུ་སྐྱེ་བློ་བཟང་རྒྱལ་མཚན་གྱིས་རྣམ་འགྲེལ་གྱི་རྩ་བ་དང་རྣམ་བཤད་ཐར་ལམ་གསལ་བྱེད་ཀྱི་རྒྱུགས་ཕུལ་བར་རྟགས་བརྒྱད་ཁ་བཏགས་ཆེ་བ། བན་གཟན་དང། ཤམ་ཐབས། གོས་རྒྱན་ཉན་
ཁ་གསུམ། བྱད་དར་ཁ་ལྔ། སྨན་ཁ་དྲུག་ལྷོ་རས། གུ་གེ་བ་བློ་བཟང་དབང་ཕྱུག་དང་ཡེ་ཤེས་ཚེ་རིང་གློ་སྦུག་པ་བློ་བཟང་རྣམ་རྒྱལ་བཅས་ཀྱིས་རྣམ་འགྲེལ་གྱི་ཐལ་ཕྲེང་ལེའུ་བཞིའི་རྒྱུགས་ཕུལ་བར་ཁ་བཏགས། བན་གཟན། གཞུང་ཇ་བར་ཁག་གོས་ཁ་
གསུམ། སྨན་ཁ་བདུན། དྲིལ། ལྷོ་རས། སྣར་ཐང་པ་ཡེ་ཤེས་བསམ་གཏན་གྱིས་ལམ་རིམ་ཆེན་མོའི་རྒྱུགས་ཕུལ་བར་ཁ་བཏགས་ཆེ་བ། ཤམ་ཐབས་སྦུས་ལེགས། གོས་ཆེན་དང་སྨན་རྙིང་ཁ་བཞི་འབྲེལ། ཇ་དཔེ་ཡགས་སྦག་ཕྱེད། དྲིལ། ལྷོ་རས། དབེན་
དགོན་པ་བློ་བཟང་འཇམ་དབྱངས་ཀྱིས་ལམ་རིམ་འབྲིད་པོའི་རྒྱུགས་ཕུལ་བར་ཁ་བཏགས་ལེགས་པ། བན་གཟན་སྤུས་ལེགས། གོས་ཆེན་དང་སྨན་རྙིང་ཁ་གསུམ་འབྲེལ། བྱད་དར་ཁ་བཞི། དྲིལ། ལྷོ་རས། སྟག་རྩེ་བ་དཔལ་བཟང་ནས་གསོ་རིག་རྒྱུད་བཞིའི་རྒྱུགས་
ཕུལ་བར་ཁ་བཏགས། གོས་སྔོན་དང་སྨན་རྙིང་ཁ་གསུམ་འབྲེལ། བྱད་དར་ཁ་བཞི། དྲིལ། ཁུམ་བུ། ལྷོ་རས། སེར་ཁང་པ་བློ་བཟང་རབ་རྒྱས་ཀྱིས་རྣམ་བཤད་དགོངས་པ་རབ་གསལ་གྱི་རྒྱུགས་ཕུལ་བར་གནང་ཆ་མོད་མི་དམའ་བ་རྣམས་བསྟན་རྒྱུན་ལ་ཕན་པའི་ཆེད་
དུ་སྩལ།    ༈    དབང་ལུང་མན་ངག་གི་ནོར་བུས་ཐུགས་ཀྱི་བད་

[043A]༄༅། །མཛོད་ཡོངས་སུ་གཏམས་པ་སྔགས་ཆེན་རྡོ་རྗེ་འཛིན་པ་བློ་བཟང་བཟོད་པའི་ཞལ་སྔ་ནས་ཡོངས་འཛིན་དུ་མངའ་གསོལ་བར་མཛད་དེ། ཐོག་མར་དངུལ་གྱི་མཎྜལ་སོགས་དང་བཅས་ཆོས་བཀའ་གསན་པའི་ཚུལ་ནི། པཎ་ཆེན་བློ་བཟང་
ཆོས་རྒྱན་གྱི་གསུང་འབུམ་ནང་ནས་རྗེ་བཙུན་ཙོང་ཁ་པ་ཆེན་པོ་ལ་བརྟེན་པའི་བླ་མའི་རྣལ་འབྱོར། དབྱངས་ཅན་མའི་བསྟོད་པ་ལྷའི་གླུ་དབྱངས། འཇམ་དཀར་གྱི་སྒྲུབ་ཐབས་ཤེས་རབ་མཆོག་སྦྱིན། འཇམ་དབྱངས་ཨར་པ་ཙ་ནའི་སྒྲུབ་ཐབས་ནོར་བུ་ཆུ་
ཤེལ་དང་བློ་གསལ་ཀུནྡའི་དགའ་བྱེད། སྨྲ་སེང་གི་སྒྲུབ་ཐབས་རྨོངས་པའི་རྙོག་སེལ་ནོར་བུ་ཆུ་མདངས་མ་དང་ཤེས་རབ་གསལ་བྱེད། དབྱངས་ཅན་མའི་སྒྲུབ་ཐབས། འཇམ་དབྱངས་ཀྱི་བསྟོད་པ་ཤེས་རབ་གསལ་བྱེད། འཇམ་དཀར་གྱི་བསྟོད་པ་བློ་
གྲོས་མིག་འབྱེད་ཀྱི་ཐུར་མ་དང། རྗེའི་གསུང་ཐོར་བུ་ནས་དབྱངས་ཅན་མའི་སྒྲུབ་ཐབས་རྣམས་ཀྱི་ལུང་གསན་པར་མཛད་དོ། །དྲི་མེད་བློ་གྲོས་ཆུ་ཤེལ་དབང། །ལྷག་བསམ་བཟང་པོའི་ཆ་ཤས་རྫོགས། །བཟོད་པའི་བསིལ་ཟེར་སྤྲོ་བ་ཡིས། །ཁྲོ་བའི་གདུང་
འཇོམས་བཤེས་གཉེན་མཆོག་རྣམ་དཔྱོད་མེ་ཏོག་གིས་མཛེས་པའི། །མོས་གུས་མཐོན་མཐིང་རལ་པར་བསྟེན། །ལེགས་གསུང་ག་བུར་ཐིགས་པ་འབུམ། །འཐུངས་པས་ཁྱོད་ཐུགས་ཀུ་མུད་རྒོད། །རང་མོ་ཉིད་ནས་བརྒྱ་སྟོང་བསྐལ་པ་རུ། །རྣམ་འདྲེན་བྱེ་
བའི་སྤྱན་སྔར་ཆོས་ཀྱི་སྒོ། །མཐའ་ཡས་གསན་ཏེ་ཆོས་ཕུང་མ་ལུས་པ། །ཐུགས་སུ་ཆུད་ན་འདི་ལྟས་ཅི་ཞིག་བྱ། །འོན་ཀྱང་འདི་ན་དབེན་པའི་སྨན་ལྗོངས་སུ། །མང་དུ་ཐོས་པ་བོར་ནས་མུན་སྒོམ་ཙམ། །ལམ་གྱི་མཆོག་ཏུ་འཛིན་པའི་ཁེངས་ལྡན་ལ། །འདོམས་

[043B]ཚེས་བཅོ་ལྔ་ལ་གཟིམས་ཆུང་ཉི་འོད་དུ་སྣར་ཐང་གཉེར་སྤྱི་ནས་དངོས་འབུལ་དང་བཅས་ཞབས་བརྟན་ཕུལ་ཞིང་ཁོང་པ་གྲྭ་མང་དང་བཅས་པར་ཕྱག་དབང་དང་སློག་ཆར་མང་འགྱེད་བཅས་སྩལ། ལོ་གསར་མཚམས་ཞུ་བའི་གདོང་
རྗེ་བླ་མ་སྐུ་ན་རིམ་དང་བཀྲ་ཤིས་ལྷུན་པོའི་བསྟན་བསྲུང་ཁྱད་པར་ཅན་མཐུ་སྟོབས་དྲག་པོའི་དབང་ཕྱུག་ལ་མོ་ཆོས་སྐྱོང་ཆེན་པོར་ཚེས་གསུམ་ལྟ་ཚེས་དགེ་བའི་ཐོག་འབུལ་རྒྱུའི་གཏང་རག་མཆོད་སྤྲིན་བཅས་སུ་སྙན་ཤལ་ཉིན་མོ་བདེ་ལེགས་སྣ་ལྔ་སྲིད་དུ་རིང་
པ༑ དངུལ་གྱི་མཎྜལ་བཀྲ་ཤིས་རྟགས་བརྒྱད་ཀྱི་རི་མོས་མཚན་པ་ཚ་གསེར་མ་སྣེ་འདོགས་སྣ་ལྔ་དང་བཅས་པ། གསེར་ཕུང་མགུར་སྲང་ལྔ། ཞལ་ཇ་སྤུ་ཇ་སྦག་ཚོགས་དོད་དངུལ་སྲང་བཅོ་ལྔ། དངུལ་ཕོར་བཅུད་ཀྱིས་གང་བ། གོ་ཁྲབ། དབུ་རྨོག་རུ་དར། རྒྱལ་
མཚན། མེ་ལོང། མདུང་དམར། ལྕགས་ཀྱུ་སོགས་སྐུ་ཆས་རྒྱས་པ། ལྷ་རྫས་ཚོས་སྣ་ལྔ། སྙན་ཤལ་སྣ་ལྔ་བཅས་འབུལ་བར་མཛད། ལ་མོ་ཆོས་སྐྱོང་སྐུ་གསོལ་ཐོག་སྐུ་ཆས་རྒྱས་པ་འབུལ་བ་འདི་མོ་ལོ་གང་ཡིན་གྱི་སྐབས་སུ་འཆར་ཅན་དུ་གནང་བ་ནི་
འོག་ཏུ་ཡང་ཤེས་དགོས་སོ། །སེར་འབྲས་དགེ་གསུམ། རྒྱུད་སྟོང་སྨད། རྣམ་རྒྱལ་གྲྭ་ཚང། རྨེ་རུ། བཀྲ་ཤིས་ལྗོངས་རྣམས་སུ་ཡང་མང་འགྱེད་ཀྱི་བསྙེན་བཀུར་བསྟབས། ཟླ་བ་གཉིས་པའི་ཚེས་གསུམ་ལ་མཁར་སྔོན་ནས་ཆི་ཐོ་ཡོན་གྱི་མི་སྣ་དང་
ཨོར་ཏུ་སུའི་བླ་དཔོན་ཁ་ཤས་ཀྱི་ཨེལ་ཆི། སྐུ་སྐྱེ་ཕན་བདེའི་དཔལ་འབྱོར་གྱི་མི་སྣ་བཅས་འབྱོར་བར་ཕྱག་དབང་ཇ་གྲལ་གནང། དེ་ཉིན་གཟའ་སྐར་ཕུན་སུམ་ཚོགས་པའི་སྟབས་རྗེ་གོང་མའི་ཕྱག་ཚའི་བར་གྲས་ནས་མགོན་པོ་ཚེ་དཔག་མེད་དང་སྒྲོལ་
[044A]༄༅། །དཀར་ཡིད་བཞིན་འཁོར་ལོ་སོགས་ཀྱི་སྣང་བརྙན་ཕྱག་བདར་གྱིས་འདེབས་པ་གནང། ནས་ཆི་ཐོ་ཡོན་གྱི་མི་སྣ་ནས་དངོས་འབུལ་བསྟར། གོང་གསལ་གྱི་མི་སྣ་རྣམས་དང། ཝང་ཚེ་རིང་རབ་བརྟན་གྱི་བླ་མ། ཨེ་ལ་ཆི་ངོ་གཡོག། ཨོར་
ཏུ་སུར་འགྲོ་མི་བློ་བཟང་ཆོས་འཕེལ་ངོ་གཡོག་རྣམས་ལ་ཐོན་ཕྱག་གི་གནང་ཆ་སྩལ། ཚེས་བཅུ་དྲུག་ལ་ཧལ་ཧ་ནས་བསྟན་པའི་གསལ་བྱེད་རྗེ་བཙུན་དམ་པས་དབུས་ཧལ་ཧ་ཚོ་པ་བདུན་སྤྱི་ནས་ཁྲི་འབུལ་ཞུ་བར་ནོ་ཡོན་ཆོས་རྗེ་དང་རྗེ་བཙུན་དམ་
པའི་གསོལ་དཔོན་ཨེར་ཁེ་ཐོ་ཡོན། ཆོས་གྲྭ་འདི་ཉིད་ནས་སོག་ཡུལ་དུ་བླ་མར་རྫོང་སྟ་མཛད་པ་ཁ་ཤས་དང་གཞན་ཡང་ཧལ་ཧ་སོགས་ཀྱི་བླ་དཔོན་ཕལ་ཆེར་གྱི་ཨེལ་ཆི་བཅས་ངོ་གཡོག་གཉིས་བརྒྱ་སྐོར་འབྱོར་པར་ཕྱག་དབང་གི་བྱིན་རླབས་དང་ཇ་གྲལ་
བཅས་སྩལ། འདི་སྐབས་ལྷུན་གྲུབ་རྩེ་བ་ཆོས་འཕེལ་ནས་དངོས་འབུལ་བསྟར། ནོ་ཡོན་ཆོས་རྗེ་དང་ཨེར་ཁེ་ཐོ་ཡོན་ངོ་གཡོག་ཙང་ཇུན་ཝང་གི་དབུ་མཛད་ངོ་གཡོག་ཛ་ཡ་པཎྜི་ཏ་ངོ་གཡོག་རྣམས་ལ་ཐོན་ཕྱག་སྩལ། ཧལ་ཧ་དཔལ་གྲུབ་ཝང་གིས་དངོས་
འབུལ་བཏེག་ཉེ་སྐོར་དུ་འབྲུམ་ངོགས་བྱུང་བར་བརྟེན། སྔགས་གྲྭ་ནས་གཙུག་ཏོར་ཟློག་ཆེན་འཕངས། ཚེས་ཉེར་བདུན་ལ་ལྷ་བཙུན་ངོ་གཡོག་ལ་ཐོན་ཕྱག་དང་མངའ་རིས་གུང་གི་མཚམས་ཞུ་བར་འབྱོར་ཕྱག་གནང། ཕྱག་རྡོར་ཐོ་ཡོན་ངོ་གཡོག་ལ་ཐོན་ཕྱག་
དང༑ ཛ་ཡ་པཎྜི་ཏའི་ཕྱག་མཛོད་ངོ་གཡོག་རྣམས་ལ་འབྱོར་ཕྱག་སྩལ། ཚེས་གནམ་གང་ལ་བཀྲ་ཤིས་རྩེའི་སྡེ་བ་མགོན་པོ་ཁམས་རྒྱལ་སྟོན་གྱི་རྫོང་དཔོན་ལ་འབྱོན་རྒྱུར་མཇལ་དུ་འོངས་པར་ཕྱག་དབང་ཇ་གྲལ་དང་འགྲོ་ཁར་ཐོན་ཕྱག་བསྟར། བླ་མས་ལུང་

[044B] ཟླ་བ་གསུམ་པའི་ཚེས་བཞི་ལ་དབང་ཆེན་ནོ་མོན་ཧན་གྱི་ཁུ་རེལ་གྱི་དབུ་མཛད་མདངས་ཆེན་པ་དཀའ་ཆེན་བློ་བཟང་བཀྲ་ཤིས་དང། ཐུ་ས་ལག་ཆིའི་མི་སྣ་ཡེ་ཤེས་སྨོན་ལམ་སོ་སོ་ནས་དངོས་འབུལ་གྱི་བདོག་
པ་དང། འགྲུལ་སྡེབ་གཞན་མས་ཀྱང་དངོས་འབྱོར་བསྟབས། དེའི་ཕྱི་ཉིན་ཧལ་ཧ་ཚོ་བ་བདུན་ནས་དངུལ་དཀར་ལས་གྲུབ་པའི་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་སྲང་བརྒྱ་དང་ལྔ་བཅུ། དངུལ་སྲང་བདུན་སྟོང་བཞི་བརྒྱ་ཉི་ཤུ་རྩ་བརྒྱད་
གོས་ཆེན་ཡུག་སུམ་ཅུ་སོ་དྲུག་སོགས་དངུལ་དང་དངོས་པོ་སྣ་ཚོགས་བསྡོམས་དངུལ་སྲང་ཆིག་ཁྲིའི་རྩིས་ཀྱི་དངོས་འབུལ་བཏག་སྟེ་ཞབས་བརྟན་བདེན་ཚིག་བརྗོད་ཅིང་ནོ་ཡོན་ཆོས་རྗེ་དང། རྗེ་བཙུན་དམ་པའི་གསོལ་དཔོན་ངོ་གཡོག་ལ་ཕྱག་དབང་ཇ་གྲལ་
གནང། ཚེས་བརྒྱད་ལ་ཆིང་ཝང་བདེ་ཆེན་སྐྱབས་ཀྱི་བླ་མ་དགོན་ཁྲ་བ་དཀའ་བཅུ་ཚེ་བདག་དང། རྒྱལ་ཆེན་རྩེ་བ་ནོ་མོན་ཧན་གྱི་ཚ་བོ་ཡར་འཕེལ། དྲུང་རམ་པ་ལྔ་འཛོམ་བཅས་སོ་སོ་ནས་དངོས་འབུལ་བསྟར། ཚེས་བཅུ་གཅིག་ལ་སྣར་ཐང་དུ་རྒྱུད་པ་གྲྭ་ཚང་བ་
བླ་གྲྭ་སུམ་ཅུ་སོ་གཅིག་གིས་བསྟན་འགྱུར་གྱི་གསུང་པར་རྣམས་ལ་རབ་གནས་མཛད་པར་ཡོན་ཀྱང་བསྟབས། སྐབས་འདིར་འབྲུམ་ནད་ཀྱི་དོགས་གཞིར་བརྟེན་ཚང་མར་མཇལ་ཁ་གནང་མ་བདེ་ཡང་ནོ་ཡོན་ཆོས་རྗེ་དང་གསོལ་དཔོན་ཨེར་ཁེ་ཐོ་ཡོན་སོགས་
ངོམ་རྣམས་དང་རགས་བསྡུས་ཁ་ཤས། ཛ་ཡ་པཎྜི་ཏའི་སྤྲུལ་སྐུ་ངོ་གཡོག་ཉུང་བསྡུས་བཅས་ལ་ཐོན་ཕྱག་གི་ཕྱག་དབང་དང་མི་སྣ་ཟླ་བཅས་ལ་སོ་སོར་བསྲུང་མདུད། བྱིན་རྟེན་སྐུ་བརྙན། སྤོས་སྣམ་སོགས་གནང་ཆ་དང་ཚོ་བ་སྤྱི་སོགས་ལ་བཀའ་ལན་

[045A]༄༅། །རྟེན་གཟབ་རྒྱས་བཅས་སྩལ་ནས་ཡིད་ཚིམ་པར་མཛད། ཚེས་ཉེར་གཅིག་ལ་ང་ལས་ཧུ་ཐོག་ཐུའི་གཅུང་ཨེར་ཏེ་ནི་ཐའི་ཇི། ཧ་ཐོན་བཅས་སོག་འགྲུལ་ཁ་ཤས་འབྱོར་པར་ངོ་གཡོག་བཞི་བཅུ་སྐོར་ལ་ཕྱག་དབང་ཇ་གྲལ་
བཅས་སྩལ། རྒྱུད་སྟོད་སྨད་ཀྱི་གྲྭ་པ་དྲུག་ཅུ་སྐོར་དང་ཨེ་ར་ཏེ་ནི་ཐའི་ཇི་ངོ་གཡོག་ལ་ཞལ་མཇལ་གནང་ཞིང། དེ་ནས་རེ་ཞིག་པར་སྐུ་མཚམས་བཅད་རྒྱའི་ཐོག་ཡི་དམ་ལྷའི་ལྗགས་བསྙེན་སོགས་ལ་གཞོལ་བར་མཛད། ཟླ་བ་བཞི་པར་སྔོན་དུ་
དངུལ་དཀར་ལས་རྗེ་བཙུན་སྒྲོལ་མ་ཡིད་བཞིན་འཁོར་ལོ་དང། དམག་ཟོད་ལྷ་མོའི་སྐུ་བརྙན་མགོ་བརྩམས་ཏེ་བཞེངས་པ་སྐབས་འདིར་གྲུབ་པའི་ནད་གཞུག་ཏུ་ཐོག་མར་བསིལ་བའི་དབུ་སྐྲ་འབུལ་བ་མཛད་ཅིང་ལྷག་གནས་ཀྱི་མེ་ཏོག་ཀྱང་གཏོང་
ཚེས་བཅུ་གཉིས་ལ་གསང་སྔགས་རྒྱུད་པ་གྲྭ་ཚང་དུ་ཟླ་བ་གསུམ་གྱི་རིང་ཆོས་སྐྱོང་ཡོངས་རྫོགས་ཀྱི་བསྐང་བའི་ཐོག་མགོན་པོ་དང་ཆོས་རྒྱལ། ལྷ་མོ་བཅས་ཀྱི་སྒེར་བསྐང་མཛད་པར་ཡོན་ཀྱང་གཟབ་སྟེ་བསྟབས། ཚེས་བཅོ་ལྔ་ལ་ཡོངས་འཛིན་ཞལ་
སྔ་ནས་ཀྱི་དྲུང་དུ་གསེར་ཞུན་མ་དང། མགོན་དཀར་གྱི་གཏོར་ཆོག་གི་ལུང་གསན། ཟླ་བ་ལྔ་པའི་ཚེས་གཉིས་ལ་ཧལ་ཧ་ཆིང་ཝང་བདེ་ཆེན་སྐྱབས་ཀྱི་བླ་མར་རྟ་ནག་པ་དཀའ་ཆེན་བློ་བཟང་ཐེག་མཆོག་རྫོང་སྟ་གནང་བར་ཐོན་ཕྱག་དང་སྐུ་བརྙན་བྱིན་རྟེན་
བཅས་སྩལ། ཟླ་བ་དྲུག་པའི་ཚེས་གཅིག་ལ་ཡ་དྭགས་ས་སྐྱོང་ནས་མི་སྣ་ཆེད་མདགས་ཀྱིས་ཁྲི་འབུལ་བཟང་པོ་བཏེག་པར་བང་མི་རྣམས་དང། ཚེས་གསུམ་ལ་ལྷོ་འབྲུག་སྡེ་སྲིད་ཨེར་ཏེ་ནི་སྡེ་པ་ནས་སྐུའི་མཚམས་ཞུར་མི་སྣ་འབྱོར་པ་བཅས་ལ་ཕྱག་

[045B] ཧལ་ཧའི་ཁྲི་འབུལ་གྱི་དངུལ་ཕུད་ནས་སྲང་སུམ་ཅུ་སྐོར་ལས་རྗེ་བཙུན་སེང་ལྡེང་ནགས་ཀྱི་སྒྲོལ་མའི་སྐུ་བརྙན་རིན་པོ་ཆེའི་ཕྲ་ལྡན་བཞེངས་པ་རིང་བསྲེལ་གྱི་ཕུང་པོས་གཏམས་ཏེ་ལྷག་གནས་ཀྱི་མེ་ཏོག་ཀྱང་གཏོར། ཚེས་ལྔ་ལ་གུ་གེ་
ས་སྐྱོང་གི་སྲས་བློ་བཟང་པདྨ་བཀྲ་ཤིས་གཤེགས་པའི་བསྔོ་རྟེན་དང། འདུས་པ་རྒྱ་མཚོར་མང་འགྱེད་བཅས་འབྱོར་པར་བསྔོ་སྨོན་གྱི་རྒྱས་འདེབས་མཛད་ཅིང་མི་སྣ་རྣམས་ལའང་ཕྱག་དབང་སྩལ། ཟླ་བ་བདུན་པའི་ཚེས་བརྒྱད་ལ་བསྟན་པའི་གསལ་བྱེད་ཆུ་
བཟང་སྤྲུལ་པའི་སྐུ་བྱོན་པར་ཕྱག་དབང་ཇ་གྲལ་བཅས་བསྟར། ཁོང་བ་ནས་དངོས་འབུལ་གྱ་ནོམ་པ་དང་བཅས་ཞབས་བརྟན་ཕུལ། ཚེས་བཅུ་གཅིག་ལ་ཕྱིར་ཕེབས་རྒྱུར་སྐུ་བརྙན། བྱིན་རྟེན། སྤོས་སྣམ་སོགས་གནང་སྐྱེས་སྦམ་མཐོ་བ་སྩལ། ཟླ་བ་བརྒྱད་པའི་
ཚེས་བརྒྱད་ལ་སེ་ར་འབྲས་སོགས་ཀྱི་གྲྭ་བ་མང་པོར་ཞལ་མཇལ་གནང། ཚེས་ཉེར་གཉིས་ལ་རྒྱ་ཡགས་ཞབས་དྲུང་ངོ་གཡོག་ཉི་ཤུ་རྩ་ལྔ་སྐོར་ལ་ཕྱག་དབང་ཇ་གྲལ་དང། ཕྱི་དྲོ་ཕྱོགས་འདུས་མང་པོར་ཞལ་མཇལ་གནང། ཚེས་ཉེར་ལྔ་ལ་ཁོད་བ་ནས་དངོས་
འབུལ་བ་སྟབས། ཟླ་བ་དགུ་པའི་ཚེས་གཉིས་ལ་རྒྱ་ཡགས་ཞབས་དྲུང་ལ་ཐོན་ཕྱག་དངོས་སྐྱེས་སྩལ། སྐབས་འདིར་དགའ་བཞི་གུང་པཎྜི་ཏེ་དང། ཡུམ། ཞབས་དྲུང་བདེ་ལྡན་སྒྲོལ་མ། སྲས་བཅས་དཔོན་གཡོག་དྲུག་ཅུ་སྐོར་ཕེབས་པར་ཕྱག་དབང་དང་ཇ་གྲལ་གནང་
ཚེས་བཅོ་ལྔའི་ཉིན་གུང་པཎྜི་ཏ་ནས་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་རྟ་རྨིག་བཅུ། གོས་ཆེན་ཡུ་གཉི་ཤུ་རྩ་གཅིག་སོགས་དངོས་འབུལ་སྦམ་མཐོ་བ་དང་བཅས་ཞབས་བརྟན་བདེན་ཚིག་བརྗོད། ཁོང་ངོ་གཡོག་ཕྱིར་ཕེབས་ཀུར་སློག་ཆ་

[046A]༄༅། །གནང་སྐྱེས་གྱ་ནོམ་པ་སྩལ། དཔལ་ལྡན་ས་སྐྱའི་བདག་ཆེན་ཁྲི་ཐོག་པ་ཐེབས་ཏེ་དངོས་འབུལ་གྱ་ནོམ་པ་སྟབས། དར་ལན་དབུ་ཐུག་བཅས་བཀུར་གཟོས་ཆེ་བ་མཛད་ཅིང་ཕྱག་མཛོད་ཞབས་ཕྱི་བཅས་པར་ཕྱག་དབང་དང་
ཇ་གྲལ་གནང། ཕར་ཕེབས་ཀོར་འབུལ་སློག་མི་དམན་པ་སྩལ། ཚེས་བཅུ་དགུ་ལ་མངའ་རིས་གུང་ངོ་གཡོག་རྣམས་འབྱོར་བར་ཕྱག་དབང་ཇ་གྲལ་གནང། ཕྱི་ཉིན་གུང་ནས་མཎྜལ། སྐུ་གསུང་ཐུགས་རྟེན། ཉེར་སྤྱད་ཆ་ཚང། གསེར་ཞོ་བརྒྱ་
དངུལ་སྲང་ཆིག་སྟོང་ལྔ་བརྒྱ་ལྔ་བཅུ་ཐམ་པ། ཤིང་ཏོག་སོགས་དངོས་འབུལ་རྒྱ་ཆེ་བ་བཏེག་ཅིང་པར་ཡང་གསོལ་སྟོན་དང་བསྙེན་བཀུར་གཟབས། ཕྱིར་ཕེབས་སྐབས་དངོས་སྐྱེས་སྦམ་མཐོ་བ་སྩལ། ཟླ་བ་བཅུ་པའི་ཚེས་དྲུག་ལ་མཚོ་སྔོན་ཝང་ཚེ་
རིང་རབ་བརྟན་གྱི་ཨེལ་ཆི་སྨན་པ་བློ་བཟང་ཆོས་འཕེལ་དང་ཟི་ལིང་ཚོང་པར་ངོ་གཡོག་བཅས་ལ་འབྱོར་ཕྱག་དང། འབྲས་ལྗོངས་རྟ་མགྲིན་དབང་པོ་ངོ་གཡོག་དང་ལི་ཐང་བ། སེར་འབྲས་པ་ཁ་ཤས། ལྷོ་པ་བཅས་མང་པར་ཞལ་མཇལ་གནང། ཝང་གི་
ཨེ་ལ་ཆི་ནས་དངོས་འབུལ་གྱི་བདོག་པ་བཏེག་ཚེས་བཅུ་གསུམ་ལ་དངོས་གྲུབ་ཆོས་རྫོང་པ་དཀའ་ཆེན་བློ་བཟང་མཁས་བཙུན་ཐོས་བསམ་གླིང་གི་བླ་མར་སྐོ་བཞག་མཛད། ཟླ་བ་བཅུ་གཅིག་པའི་ཚེས་གཉིས་ལ་ཁམས་ལི་ཐང་བསྟན་སྐྱོང་
སྤྲུལ་སྐུ་ངོ་གཡོག་བརྒྱད་ལ་ཕྱག་དབང་ཇ་གྲལ་དང། བྱིངས་ལ་ཞལ་མཇལ་བཅས་གནང། འདི་སྐབས་གོང་མ་ཆེན་པོའི་མི་དྲག་དང་བཅས་ཇུན་གར་གྱི་འགྲུལ་བ་གཏོས་ཆེ་བ་འབྱོར་རྒྱུའི་བསུ་བར་སྣ་དཀར་རྩེར་མགྲོན་གཉེར་ཆེད་རྫོང་དང། འདིར་

[046B] དྲུང་འཁོར། གྲྭ་ཚང། མི་ཚན་ཁག་ནས་རྟ་བསུ་བཅས་མཛད། འཇམ་དབྱངས་གོང་མ་ཆེན་པོའི་བཀས་ཆེད་དུ་མངགས་པ་ཡུ་ཨ་ས་གན་ཨ་མ་བན་དང། ཙང་ཇུན་ཨུ་ཁེ་ར་ཏཱ། ཇར་གོ་ཆི། བི་ཆའི་ཆི་སོགས་འབྱོར་བར་གོང་མ་ཆེན་བོའི་
སྐུའི་མཚམས་ཞུ་མཛད། གསེར་ཡིག་གནང་རྟེན་བཅས་སྩལ་བ་དགྱེས་གུས་ཆེན་པོས་བཞེས། ཨོ་རོད་ཇུན་གར་གྱི་དཔོན་དགའ་ལྡན་ཚེ་རིང་དབང་པོས་མངགས་པའི་མི་སྣ་བླ་མ་ཕྱག་མཛོད་པ། བླ་མ་གཉེར་བ་ཇེའི་སང་ཆོས་ནམ་མཁའ། བ་ཡེས་གུ་ལང་
རྡོ་རྗེ་ཇེའི་སང། ཁི་ཡའི་གྲས་རབ་རྒྱས། ཕུར་བུ། མེ་གེ་ཆེ། བསྟན་པ། མཁན་པོ་ཁྲི་པ་སྒོ་མང་བླ་མ་བློ་བཟང་ཕུན་ཚོགས་ཀྱི་མི་སྣ་དབོན་པོ། ལམ་རིམ་བླ་མ་བློ་གསལ་གླིང་བོ་གོ་པོ་དགེ་འདུན་གྲགས་པའི་མི་སྣ་དགེ་སློང་དགེ་ལེགས་ཆོས་འཕེལ། ཐོས་བསམ་གླིང་
བླ་མའི་དགེ་སྒྲུབ་པ་མཆེན་དགེ་སློང། སྔགས་པ་བླ་མ་དམིགས་པ་རྗེ་དྲུང་གི་མི་སྣ་དཀའ་ཆེན་དཔོན་པོ། འདུལ་བ་བླ་མ་ཚོགས་གསོག་པའི་གསོལ་དཔོན། ཨ་ཆེན་བླ་མ། ཧོ་ཐོ་ལོ་བླ་མ། ཆོས་མེར་གེན་དའི་ཆིང། བཀྲ་ཤིས་ཟླ་བ། ཡི་ཁེ་ཚེ་རིང་དོན་གྲུབ་ཀྱི་བུ་བ་
ཐོ་དང། ཚ་བོ་ཟླ་བ་ཆི། གྲགས་པ། དཔལ་འབྱོར། ཡ་མཱ་ཁུ་ལ། སུར་ཚའི་བུ། ཨུའི་ཙིང་ཧོ་ཤོའུ་ཆི། ཨ་མོ་ཀོ་ལང་བཅས་ཀྱི་མི་སྣ་རྣམས་ནས་བླ་དཔོན་སོ་སོའི་ཞུ་ཡིག་དང་རྟེན་གསེར། དངུལ། གོས་དང། པགས་རིགས་དང། སྤྱད་པ་ཁྱད་མཚར་དུ་མ་ཚར་དུ་
དངར་བ་རྣམས་བཞེས་ཤིང། ཁོང་པ་རྣམས་ལ་མཚམས་འདྲི་དང། ཕྱོགས་དེར་ཞྭ་སེར་གྱི་བསྟན་པ་དར་རྒྱས་ཆེ་བ་ཨེ་ཡོད་སོགས་ཀྱི་བཀའ་འདྲི་ཕེབས། དེ་ནས་གོང་མ་ཆེན་པོའི་མི་དྲག་རྣམས་དང་ཇུན་གར་བླ་མ་ཇེའི་སང་རྣམས་ཀྱིས་གཙོས་སོག་པོ་བརྒྱ་ཕྲག་

[047A]༄༅། །མང་པོ། ཐུ་ཤེ་ཡེ་ཐུ་གུང་ཡེ་ཤེས་ཚེ་བརྟན། བཀའ་བློན་མདོ་མཁར་བ་སོགས་ལ་སྟོན་ཆེན་གཟབ་པ་བསྟར། དེ་ནས་བླ་མ་ཇེའི་སང་སོགས་ནས་དུས་ཀྱི་ཆོས་ཉིད་དུ་གྱུར་པ་ཨེར་ཏེ་ནི་ཇོ་རིགས་ཐུ་ཧོང་ཐའི་ཇི་དང། དཔོན་མོ་ཀུན་
དགའ་རབ་བརྟན་བཅས་ཀྱི་ཆེད་བསྔོ་རྟེན་སོགས་དངོས་རིགས་སྦམ་མཐོ་བ་ཕུལ་བར་ལྗགས་བསྔོ་སྐྱབས་འཇུག་གནང། ཇུན་གར་དཔོན་དགའ་ལྡན་ཚེ་རིང་དབང་པོའི་ཞུ་ཡིག་རྟེན་ཁ་བཏགས། རྗེ་བླ་མའི་རྟོགས་བརྗོད་མདུན་ལེགས་མ། མཚན་ཉིད་
པོ་ཏི་ལྔའི་རྩ་བ། གསང་འདུས་རྒྱུད་གཞུང། བསྟན་འབར་མ། གསེར་གྱིས་བརྒྱན་པའི་ཤོག་ག་ལི། ན་བཟའ་སྐོར་ཆ་ཚང། འཁར་གསིལ། ལྷུང་བཟེད། སྐུ་སྙེ། བཞུགས་འབོལ། དངུལ། གོས་དར་སོགས་ཕོན་ཆེ་བ་དང། རྗེ་གོང་མའི་དངུལ་
གདུང་རིན་པོ་ཆེའི་ཞལ་འདེབས་སུ་པད་རག་རྡོག་གཉིས། གསེར་སྲང་བཅུ་ཕྲག་ཉི་ཤུ། དངུལ་སྲང་ཉིས་སྟོང། དཔོན་རང་གི་རིམ་གྲོ་དང་ཡབ་ཡུམ་སོགས་ཀྱི་དགེ་སྒྲུབ་ཏུ་འདུས་ཚོགས་སུ་མང་ཇ་སུམ་སྟོང་སུམ་བརྒྱ་རིམ་གཏོང་གི་ཐེབས་བཅས་བསྡོམས་
གསེར་སྲང་བརྒྱ་དང་བཅུ། དངུལ་སྲང་ཆིག་ཁྲི་དགུ་སྟོང་བརྒྱ་དྲུག་ཅུ་རེ་ལྔ། མགོ་དཀར་གྱི་གོས་ཆེན། རྒྱ་གོས། མགོ་སྣམ་ཡུག་བུ་ལ་ཧ་རི། སྲམ་ལྤགས། རས་ཆ་ཚོས་ཁ་སྣ་ཚོགས་སོགས་དངོས་པོས་སྤུས་དག་མང་བ་དང། འདུས་ཚོགས་སུ་མང་ཇ་ཉི་
ཤུ་རྩ་ལྔ། དགེ་འདུན་དེར་འགྱེད་དངུལ་སྲང་ལྔ་རེ་རྣམས་དང། རྗེ་གོང་མ་གཉིས་ཀྱི་སྐུ་གདུང་སོགས་རྟེན་རྣམས་ལ་མཆོད་རྫས། མཆོད་དོད་ཕོན་ཆེ་བ་ཕུལ། སྲས་ཚེ་དབང་རྡོ་རྗེ་རྣམ་རྒྱལ་ནས་ཀྱང་དངོས་སྐྱེས་ཀྱི་བདོག་པ་དང། ཐོས་བསམ་གླིང་གི་བླ་ཟུར་

[047B] བླ་མའི་དགོངས་རྫོགས་སུ་འདུས་སྡེར་མང་འགྱེད་ཞུ་རྟེན་བཅས་སུ་ཟང་ཟིང་གི་བདོག་པ་གཏོས་ཆེ་བ་དང། སྔགས་པ་བླ་མ་དཔལ་འབྱོར་རྒྱ་མཚོའི་བསྔོ་རྟེན་མང་འགྱེད་ཀྱི་ཐེབས་སུ་དངོས་པོ་སྣ་
ཚོགས་པ། ཚོགས་གསོག་པ་བློ་བཟང་ཆོས་འཕེལ་གྱི་མཚམས་ཞུ་ཞུ་རྟེན་ཟང་ཟིང་གི་དངོས་པོ་གྱ་ནོམ་པ་བཅས་བཏེག་གཞན་ཡང་འདུལ་བ། སྔགས་པ། སྒོ་མང་བླ་མ། བླ་ཟུར། དཔོན་ཁག་ཇེའི་སང། མི་བཟང་སོགས་སེར་སྐྱ་མཆོག་དམན་པར་
གསུམ་ནས་མཚམས་ཞུའི་རྟེན་སྦམ་མཐོ་བ་དང། ལྷ་ཁང་རྣམས་སུ་མཆོད་འབུལ། འདུས་ཚོགས་སུ་མང་ཇ་བཟང་མང་དང། འགྱེད་བཅས་ཀྱི་བསྙེན་བཀུར་ཚད་མེད་པ་ཕུལ་ཐོག་ཇུན་གར་དཔོན་ནས། རྗེ་བཙུན་བླ་མ་ཉིད་ཤེས་བྱ་མཐའ་དག་ཐུགས་སུ་ཆུད་
ཟིན་པས་ཐུགས་གཉེར་སོགས་ལ་ལྟོས་པ་མ་མཆིས་ཀྱང། ཐ་མལ་པའི་སྣང་ངོ་དང་བསྟུན་མདོ་སྔགས་རིག་གནས་མཐའ་དག་ལ་གསན་སྦྱོང་ཡང་དག་མཛད་དེ་མཁས་པ་ཕུལ་དུ་ཕྱིན་པའི་ཚུལ་བཞེས་ནས་འཆད་རྩོད་རྩོམ་གསུམ་གྱིས་གོ་ནས་ཞྭ་སེར་གྱི་རིང་ལུགས་
ཉིན་མོ་ལྟར་གསལ་བར་བྱེད་པའི་བསྟན་པའི་བདག་པོ་མཛད་དགོས། བདག་གིས་ཀྱང་སྟོན་པ་སངས་རྒྱས་དང་འཇམ་མགོན་ཙོང་ཁ་པ་ཆེན་པོའི་བསྟན་པ་དར་རྒྱས་སུ་དམིགས་བྱང་ཕྱོགས་འདིར་མདོ་སྔགས་ཀྱི་འཆད་ཉན། རྩོད་གྲྭ། ཆོ་ག་ཕྱག་ལེན་རྣམ་དག་དང་
ལྡན་པའི་དགེ་འདུན་གྱི་སྡེ་མང་པོ་གསར་དུ་བཙུགས་ནས། རྗེ་རྒྱལ་བ་གཉིས་པའི་བསྟན་པ་དར་ཞིང་རྒྱས་པའི་ཞབས་འདྲགས་སུ་འགྱུར་རེ་བྱས་ཡོད། དོན་འདི་ཐུགས་ལ་དགོངས་ཏེ་གསོལ་བ་བཏབ་པའི་དོན་ལས་མི་གཡེལ་བ་ཐུགས་རྗེ་ཆེ་དགོས་ཞེས་པའི་

[048A]༄༅། །ཞུ་ཡིག་དང། དེ་མཚུངས་ཕྱག་མཛོད་ཆེན་མོར་ཡང་མཆོག་གི་སྤྲུལ་པའི་སྐུ་རིན་པོ་ཆེས་གསན་སྦྱོང་ཡང་དག་མཛད་ནས་མདོ་སྔགས་རིག་གནས་ཀུན་ལ་མཁས་པའི་ཕུལ་དུ་ཕྱིན་པའི་ཚུལ་སྟོན་པའི་ཐབས་ལ་འབད་བརྩོན་མཛད་
དགོས་སོགས་ཀྱི་ཞུ་ཡིག་ཕུལ། ཚེས་བཅུ་གསུམ་ལ་གོང་མའི་མི་དྲག་རྣམས་དང་ཇུན་གར་གྱི་ཨེལ་ཆི་རྣམས་ལ་ཕྱག་དབང་ཇ་གྲལ་གནང། གུང་ཡེ་ཤེས་ཚེ་བརྟན་དང་བཀའ་བློན་མདོ་མཁར་བ་སོ་སོ་ནས་དངོས་འབུལ་བཏེག་སྒར་དཔོན་རབ་བརྟན་
རྒྱལ་པོ་དང། མདའ་དཔོན་ལྕང་ལོ་ཅན་པ་གཉིས་ནས་ཀྱང་སྒེར་མཇལ་ཞུས། ཚེས་བཅུ་དྲུག་ལ་གོང་མའི་མི་དྲག་རྣམས་ལ་ཐོན་ཕྱག་སྦམ་མཐོ་བ་དང། གོང་མ་ཆེན་པོའི་གསེར་ཡིག་གི་ལན་ཀྱང་གཟབ་སྟེ་ཕུལ། གུང་ཡེ་ཤེས་ཚེ་བརྟན། བཀའ་བློན་
མདོ་མཁར་བ། སྒར་དཔོན་མདའ་དཔོན་སོ་སོར་ཐོན་ཕྱག་རྒྱ་ནོམ་པ་དང། ཇུན་གར་གྱི་ཨེ་ལ་ཆི་གོང་གསལ་རྣམས་ལ་གནང་སྐྱེས་ཕོན་ཆེ་བ། དཔོན་དགའ་ལྡན་ཚེ་རིང་དབང་པོ་སོགས་བླ་དཔོན་རྣམས་ཀྱི་འབྱོར་ལན་དཔངས་མཐོ་བ་སྩལ་ཏེ་ཡིད་ཀྱི་
འདོད་པ་འཇོ་བར་མཛད་དོ། །བྱང་ཕྱོགས་ནོར་འཛིན་ཆོས་བཞིན་སྐྱོང་མཛད་ཅིང། །རྒྱལ་བ་གཉིས་པའི་རིང་ལུགས་འོད་དཀར་ཅན། །དད་པའི་རལ་པར་བསྟེན་པའི་དཔལ་ལྡན་པ། །གང་དེས་བསྟན་ལ་སྲི་ཞུ་བསྒྲུབ་པའི་སླད། །མཛངས་ཤིང་
གསལ་བའི་བློ་ལྡན་ཕོ་ཉའི་ཚོགས། །བགྲང་ཡས་འདོད་དགུའི་འབྱོར་པའི་སྐྱེས་དང་བཅས། །ཐག་རིང་ཡུལ་ནས་ཆེད་དུ་མངགས་པ་རྣམས། །གངས་ཅན་ལྗོངས་སུ་སྤྲོ་བཞིན་ལྷགས་པར་གྱུར། །དེ་ཚེ་ཁྱད་འཕགས་ཟང་ཟིང་བདོག་པའི་ཚོགས། །

[048B] །མགོན་ཁྱོད་འདུས་པའི་ཚོགས་བཅས་མཆོད་པ་ན། །མགོན་མེད་ཟས་སྦྱིན་ཕྱོགས་འདིར་འོངས་སམ་སྙམ། །ཟླ་བ་བཅུ་གཉིས་པའི་ཚེས་བཅུ་གསུམ་ལ་ཡུ་ཤུལ་བ་བསྟན་པ་དར་རྒྱས་ཀྱིས་དངོས་འབུལ་
བསྟར། ལོ་འདི་ནང་ཆོས་འཁོར་ལྷུན་པོ་པ་སངས་རྒྱས་བཀྲ་ཤིས་དང་བསོད་ནམས་རིན་ཆེན་གྱིས་བྱམས་ཆོས་སྡེ་ལྔ། དབེན་དགོན་པ་ཡེ་ཤེས་མཆོག་ལྡན་དང་ཡེ་ཤེས་ཚེ་རིང། བློ་བཟང་ཚེ་རིང། དཔལ་འབྱོར་རྒྱལ་མཚན། བཀྲ་ཤིས་རྒྱལ་མཚན་
རྣམས་ཀྱིས་བདེ་མཆོག་རྩ་རྒྱུད། ཡེ་ཤེས་ཡར་འཕེལ་གྱིས་ལམ་རིམ་འབྲིང་པོ། གྲང་མོ་ཆེ་བ་བློ་བཟང་ཚུལ་ཁྲིམས་ཀྱིས་རྣམ་འགྲེལ་གྱི་རྩ་བ་དང་རྣམ་བཤད་ཐར་ལམ་གསལ་བྱེད་ཤན་སྦྱར། སྐྱི་མཁར་བ་འཇམ་དབྱངས་བློ་གྲོས་དཔལ་ལྡན་དང་
ཨེ་མ་ཆི་དར་མོ་ནས་བསོད་ནམས་རྡོ་རྗེས་རྒྱུད་བཞིའི་རྒྱུགས་བཅས་ཕུལ་བར་ཁ་བཏགས། ཇ། གོན་པ་སོགས་གནང་ཆ་སྔར་རྒྱུན་བཞིན་སྩལ་ཏེ། མིག་དམར་ཞེས་པ་ཤིང་བྱི་ལོ་ཟླ་བ་གཉིས་པའི་ཚེས་གསུམ་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་
ཉིན་ཕྱག་མཛོད་ཆེན་མོ་ནས་ལ་མོ་ཆོས་སྐྱོང་གི་ལུང་བསྟན་ལྟར་ཁ་བཏགས། མཎྜལ་བཅས་གསོལ་བ་བཏབ་ནས་གསུང་བརྟག་གནང་པའི་མགོ་ཚུགས་ཏེ་རིམ་གྱིས་ཨུ་ཅུ་མུ་ཆིན་ཆེ་ཆེན་རབ་བརྟན་རྣམ་རྒྱལ་དང་དཔོན་མོ་སྒྲོལ་མ་སྐྱིད། སྲས་ཕུན་ཚོགས་རབ་
བརྟན་གསུམ་གྱི་ཚེ་བསོད་རྒྱས་པ་དང། གེགས་བར་གཅོད་ཞི་ཐབས་ཀྱི་རིམ་གྲོ་ཞུས་པར་སྒྲོལ་མ་དང་ཤེར་སྙིང། ཇུན་གར་དཔོན་དགའ་ལྡན་ཚེ་རིང་དབང་པོ་དང་སྲས་ཚེ་དབང་རྡོ་རྗེ་རྣམ་རྒྱལ་གཉིས་ཀྱི་ཚེ་བསོད་རྒྱས་པ་དང་བསམ་དོན་འགྲུབ་པ། གེག་
[049A]༄༅། །བར་གཅོད་ཞི་ཐབས་སུ་སྒྲོལ་མ་དང་གདུགས་ཤེར། ཨེར་ཏེ་ནི་བཱ་དུར་ཅན་གྱི་དགེ་ཚུལ་གྲགས་པ་རྒྱལ་མཚན་གྱི་ལྷག་པའི་ལྷར་ཚེ་དཔག་མེད་དང་ཆོས་སྐྱོང་དཔལ་ལྡན་ལྷ་མོ། རྒྱུན་གྱི་ཁ་འདོན་དུ་དམིགས་བརྩེ་མཐོན་ཞེས་སྩལ་
ཅིང༑ མ་རིག་པས་ལྡོངས་པའི་འགྲོ་བ་རྣམས་ལ་བླང་དོར་གྱི་གནས་གསལ་བར་སྟོན་པར་མཛད་དོ། །ལྐོག་གྱུར་ཤེས་བྱའི་གནས་ལ་རྨོངས་པའི་མུན། །སེལ་སླད་དྲི་མེད་མཁྱེན་པའི་མཁའ་དབྱིངས་ལས། །ལུང་བསྟན་འོད་སྟོང་གསར་དུ་འགྱེད་པ་ཡིས། །ཕན་བདེ་
སྦྲང་རྩིའི་རྒྱལ་མཚན་རྒྱས་པར་མཛད། །དེ་ནས་ཁོང་རྣམས་ཀྱིས་ཆོས་འཚོའི་ཨེ་ཤི་ཁའི་མིང་ཞུས་པར་བློ་བཟང་རྣམ་རྒྱལ་ཞེས་གནང། ཚེས་བརྒྱད་ལ་ཡོངས་འཛིན་བློ་བཟང་བཟོད་པའི་ཞལ་སྔ་ནས་ཉིད་ལས་དཔལ་རྡོ་རྗེ་འཇིགས་བྱེད་ཆེན་པོའི་བླ་མའི་རྣལ་འབྱོར་
དང༑ མགོན་དཀར་ཡིད་བཞིན་ནོར་བུ། བེག་ཙེ་ལྕམ་སྲིང། ལྷ་མཆོག་ཚངས་པ་ཆེན་པོ། ནེ་སེར་ཇོ་བོ་ཆེན་པོ་བཅས་ཀྱི་གཏོར་ཆོག་གི་ལུང་རྣམས་གསན། རྒྱལ་དབང་མཆོག་གི་ཡབ་རྗེ་བསོད་ནམས་དར་རྒྱས་གཤེགས་པའི་སྐྱབས་འཇུག་ཞུ་རྟེན་འབྱོར་ཏེ་བསྔོ་
སྨོན་ཡང་དག་མཛད། ཟླ་བ་གསུམ་པའི་ཚེས་བཅུ་གཉིས་ལ་ལམ་རིམ་བླ་བརྒྱུད་དང་སངས་རྒྱས་སུམ་ཅུ་སོ་ལྔ་སོགས་ཀྱི་སྐུ་བརྙན་རྣམས་ལུགས་སུ་བླུགས་ཏེ་བཞེང་བའི་ལས་གྲ་ཚུགས་པར་བཟོ་བོ་རྣམས་ལ་དངོས་སྐྱེས་བསྟར། ས་ག་ཟླ་བའི་ཚེས་གཅིག་
གི་ཉིན་ཇུན་གར་གྱི་འབུལ་ཕུད་ནས་རྗེ་བཙུན་མ་སྒྲོལ་མའི་སྐུ་བརྙན་བཞེངས་པར་རབ་གནས་མཛད། ཚེས་བརྒྱད་ལ་ཡོངས་འཛིན་ཞལ་སྔ་ནས་བློ་བཟང་བཟོད་པ་ལས་ཕྱག་རྡོར་གཏུམ་པོའི་སྒྲུབ་ཐབས་དང་རྣམ་ཐོས་སྲས་ཀྱི་བསྐང་གསོའི་ལུང་གསན་

[049B] དེ་ཉིན་ནས་བཟུང་ཟླ་བ་ཁ་ཤས་བར་བླ་མ་
ཡི་དམ། སངས་རྒྱས། བྱང་སེམས། ཆོས་སྲུང་སོགས་ཀྱི་སྣང་བརྙན་མང་པོའི་ཕྱག་ཚ་པར་འདེབས་གནང། འདི་སྐབས་རིམ་བཞིན་ཐོས་བསམ་གླིང་ཞལ་སྔ་ནས་དང་ཟི་ལིང་ཚོང་བ་ངོ་གཡོག། །རྒྱལ་ཡུམ་ཉི་ཟླ་དབང་མོ་སྲས་བཅས་རྣམས་ལ་ཕྱག་དབང་གི་
བྱིན་རླབས་དང། སེར་འབྲས་པ་སོགས་དོན་གཉེར་པ་ཁ་ཤས་ལ་ཞལ་མཇལ་གནང། ཚེས་བཅུ་དགུ་ལ་མགྲོན་གཉེར་དགེ་སློང་ཀུན་བཟང་གོང་མ་ཆེན་པོར་མཚམས་ཞུ་དང་ཞབས་བརྟན་འབུལ་བར་རྫོང་སྟ་མཛད། ཟླ་བ་ལྔ་པའི་ཚེས་བཞི་ལ་ཡོངས་འཛིན་
སྔགས་ཆེན་ཞལ་སྔ་ནས་ལས་མགོན་པོ་ཕྱག་དྲུག་པའི་གཏོར་ཆོག་གི་ལུང་གསན། ཟླ་བ་དྲུག་པའི་ཚེས་བཅོ་ལྔའི་ཉིན་ཡོངས་འཛིན་ཞལ་སྔ་ནས་ལས་དཔལ་ལྡན་དམག་ཟོར་ལྷ་མོ་དང་དཔལ་མགོན་ཞལ་བཞི་པའི་གཏོར་ཆོག་འདུས་པ་རྒྱ་མཚོའི་དབུས་སུ་གནང་
རྒྱུའི་གསུང་བསྔོ་བཅས་ཀྱི་ལྗགས་ལུང་གསན། ཚེས་ཉེར་དགུ་ལ་རྒྱལ་དབང་མཆོག་གི་གསོལ་དཔོན་གཞོན་པ་རྗེ་དྲུང་བྱང་བ་ངོ་གཡོག་ལ་ཕྱག་དབང་དང་ཇ་གྲལ་བཅས་གནང། ཟླ་བ་བདུན་པའི་ཚེས་ལྔའི་ཉིན་ཡོངས་འཛིན་ཞལ་སྔ་ནས་ལས་བཅོམ་ལྡན་འདས་རྡོ་རྗེ་
འཇིགས་བྱེད་ཆེན་པོའི་མངོན་རྟོགས་ཀྱི་ལྗགས་ལུང་གསན། ཚེས་བདུན་ལ་ཚོམས་ཆེན་གསར་པའི་ལྡེབས་བྲིས་དང་ཁྱམས་ཆེན་མོ་སོགས་ལ་ལྷག་གནས་ཀྱི་མེ་ཏོག་འཐོར་འབུལ་གྲུབ་རྗེས་མགོན་ཁང་པ་རྣམས་དང་ལྷན་ཅིག་མཆོད་འབུལ་སྔོན་དུ་འགྲོ་བས་བསྟན་

[050A]༄༅། །འགྲོར་ཕན་བདེ་རྒྱས་པའི་ཐུགས་སྨོན་རླབས་པོ་ཆེ་དང། དེ་ནས་མཆོད་སྡོང་ཆེན་མོ་མཇལ་པར་ཕེབས་ནས་མཆོད་འབུལ་དང་བསྟན་འགྲོར་ཕན་བདེ་རྒྱས་པའི་ཐུགས་སྨོན་གོང་བཞིན་གནང། འདི་ཉིན་ཚོམས་ཆེན་དུ་བརྒྱ་མཆོད་
སྣ་ལྔ་ཚར་གཅིག་དང། ཕྱི་ཉིན་ནས་བཟུང་ཞག་བདུན་གྱི་རིང་ཉིན་ལྟར་མཆོད་པ་སྣ་ལྔ་ཚར་བདུན་རེ་འབུལ་བ་མཛད། གྲུབ་ཆེན་སྐུ་སྐྱེ་ནས་ཞབས་བརྟན་དངོས་འབུལ་བསྟར། ཚེས་བཅུ་གསུམ་ལ་བཀྲ་ཤིས་རྩེའི་དབྱར་མཇལ་འབུལ་མི་དང་རྭ་སྒྲེང་པ་སོགས་
ཁ་ཤས་ལ་ཕྱག་དབང་གནང། དེ་ཉིན་མཁའ་སྤྱོད་སོགས་གཟིམས་ཁང་གསར་བསྐྲུན་སྟེང་འོག་དང་ཕྱག་མཛོད་མདོ་སྦུགས་སོགས་ལ་ཕྱག་ནས་གནང་ཞིང་ཕྱག་མཛོད་ཆེན་མོས་ཁ་བཏགས་མཎྜལ་དང་བཅས་ཕུལ་ཏེ་ཞབས་པད་བརྟན་པའི་གསོལ་
འདེབས་ཞུས། ཕེབས་ཞོར་ཤོད་གཟིམས་ཆུང་ལའང་རབ་གནས་མཛད། ཚེས་བཅོ་ལྔའི་ཉིན་ཡོངས་འཛིན་ཞལ་སྔ་ནས་ལས་དཔལ་རྡོ་རྗེ་འཇིགས་བྱེད་ཀྱི་བླ་བརྒྱུད་གསོལ་འདེབས་དང། དམ་ཅན་ཆོས་ཀྱི་རྒྱལ་པོའི་གཏོར་ཆོག་གི་ལུང་གསན། རྒྱལ་
ཡུམ་ཉི་ཟླ་དབང་མོ་སྨོན་ལམ་ཆེན་མོ་ནས་བཟུང་ཞབས་བསྐོར་གསོག་སླད་བཞུགས་པ་ཕྱིར་ཐེགས་སུ་ཉེ་བར་ཐོན་ཕྱག་གནང་ཆ་བཅས་སྩལ། ས་སྐྱ་ཕྱག་མཛོད་དཔོན་གཡོག་དང་མཚོ་སྔོན་ནས་གུང་དའི་ཆིང་བླ་དུར་གྱི་མི་སྣ་ཞུ་ཡིག་བཅས་
རིམ་བཞིན་འབྱོར་པར་ཕྱག་དབང་ཇ་གྲལ་གནང། ཟླ་བ་བརྒྱད་པའི་ཚེས་བརྒྱད་ནས་ཉི་མ་བཞིའི་རིང་ཡོངས་འཛིན་ཞལ་སྔ་ནས་ལས་ཆོས་སྤྱོད་རབ་གསལ་དང། སྨན་བླའི་མདོ་ཆོག་བསྡུས་པ། འཇམ་དབྱངས་ཀྱི་བསྟོད་པ་གང་བློ་མ་དང་ཤེས་བྱའི་མཁའ་

[050B] བླ་མ་མཆོད་པའི་ཆོ་ག་ཙོང་ཁ་བརྒྱད་ཅུ་དང་ཀ་ལཱ་བ་ན་རྣམས་ཀྱི་ལུང་ཞུ་བ་གནང། མཚོ་སྔོན་ཇང་ཙི་ཝང་དང། བསྟན་པ་པེའི་ལི་དང་གསེར་ཐོག་སྐུ་སྐྱེའི་མི་སྣ་འབྱོར་པར་ཕྱག་དབང་ཇ་གྲལ་དང། ཨེར་ཏེ་ནི་ཝང་གི་སྲས་ནས་དངོས་འབུལ་
བཏེག་པར་ཁོང་པ་དང་མི་སྣ་བཅས་ལ་ཐོན་ཕྱག་གནང། སྐབས་འདིར་གོང་མ་བདག་པོ་ཆེན་པོ་ནས་རྒྱལ་ཁབ་པེའི་ཅིང་དུ་ཡུང་ཧེ་གུང་ཞེས་པའི་དགེ་འདུན་གྱི་སྡེ་གསར་འཛུགས་མཛད་པར་བཀའ་དྲིན་ཆེ་ཚུལ་གྱི་ཞུ་ཡིག་རྟེན་ལྡན་ཀྱང་ཕུལ། ཚེས་བཅུ་
གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་གོང་བཞིན་བསྒྲུབས། ཧོར་ཚང་ཆོས་རྗེའི་མི་སྣ་སྐོར་ལ་ཕྱག་དབང་དང་ཨ་མདོ་བ་སོགས་དང་འདུས་མང་པོར་ཞལ་དཀྱིལ་དངོས་མཇལ་གྱི་དགའ་སྟོན་སྩལ། ཟླ་བ་དགུ་པའི་ཚེས་གསུམ་གྱི་ཉིན་
གཟའ་སྐར་འཕྲོད་སྦྱོར་ཕུན་སུམ་ཚོགས་པར། གཟིམས་ཆུང་ཡིད་དགའ་ཆོས་འཛིན་དུ་ལུང་རྟོགས་བསྟན་པའི་གསལ་བྱེད་གནས་བརྟན་འདུལ་པ་འཛིན་པ་ཆེན་པོ་ཡོངས་འཛིན་བློ་བཟང་བཟོད་པས་མཁན་པོ། དཀྱིལ་ཁང་ཞལ་སྔ་ནས་བློ་བཟང་དོན་གྲུབ་ཀྱིས་
སློབ་དཔོན། ཐོས་བསམ་གླིང་ཞལ་སྔ་ནས་བློ་བཟང་མཁས་བཙུན་པས་དུས་གོ་བ། ཤར་རྩེ་ཞལ་སྔ་ནས་བློ་བཟང་མཁས་མཆོག་གིས་གྲོགས་དན་མཛད་དེ་དད་པའི་དགེ་འདུན་གྲངས་ཚང་བའི་དབུས་སུ་ཁྱིམ་ནས་ཁྱིམ་མེད་པར་རབ་ཏུ་བྱུང་སྟེ་ངུར་སྨྲིག་
གི་རྒྱལ་མཚན་གསོལ་ཞིང་དགེ་ཚུལ་གྱི་སྡོམ་པ་ཡང་དག་པར་བཞེས་ཏེ་ཐར་འདོད་རྣམས་ཀྱི་གཙུག་གི་ནོར་བུར་གྱུར་ཏོ། །འདིར་སྨྲས་པ། རྣམ་དག་ཁྲིམས་ལྡན་མཁན་པོའི་གངས་རི་ལས། །ལེགས་འོངས་སྤོང་བཞིའི་ཚུལ་ཁྲིམས་བདུད་རྩིའི་རྒྱུན། །ཁྱོད་

[051A]༄༅། །ཐུགས་ཟ་མ་ཏོག་ཏུ་ཡོངས་འཁྱིལ་བས། །ཚུལ་འཆལ་ཚ་བའི་གདུང་བ་ཅི་ཡང་འཕྲོག་མཚམས་སྤྲིན་གསར་པའི་མདངས་འཛིན་ཆོས་གོས་ཀྱིས། །གང་སྐུའི་འཁྲི་ཤིང་མངོན་པར་འཁྱུད་པའི་མོད། །འཇམ་མཉེན་ཕྱག་སོར་
པདྨའི་ཟེའུ་འབྲུའི་དབུས། །རབ་གནག་ལྷུང་བཟེད་བུང་བས་རྩེ་དགའ་འཛིན། །སྐུ་ནི་དུར་སྨྲིག་གོས་ཀྱིས་མཛེས་ཀྱི་པཉྩ་ལི་ཀས་དེ་ལྟ་མིན། །སྙན་ཤལ་ལེགས་བཤད་འཕྲེང་བས་མཛེས་ཀྱི་མུ་ཏིག་རྣ་ཆ་གཡོ་བས་མིན། །དབུ་ནི་གསེར་མདོག་པཎ་
ཞྭས་མཛེས་ཀྱི་ནོར་བུའི་བྲོག་ཞུས་དེ་ལྟ་མིན། །ཁྱོད་ཉིད་གཅིག་བུས་ཐུབ་བསྟན་མཛེས་ཀྱི་ཐུབ་པ་གཞན་གྱིས་ཇི་ལྟར་འགྲན། །ཞེས་བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་
པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། དགེ་ཚུལ་གྱི་སྡོམ་པ་བཞེས་པའི་ལེའུ་སྟེ་གསུམ་པའོ།། །།དེ་ལྟར་རབ་ཏུ་བྱུང་བའི་བརྟུལ་ཞུགས་དྲི་མ་མེད་པ་བཞེས་པའི་སྟབས་འདུས་བ་རྒྱ་མཚོའི་མགོན་དུ་ཕེབས་པ་ལ་མངོན་
དུ་ཕྱོགས་པ་ན། ལྷ་ས་ནས་མི་དབང་ཆེན་པོ་ལེགས་འབུལ་གྱི་ཆེད་དཔོན་གཡོག་ལྔ་བརྒྱ་སྐོར་ཚེས་བརྒྱད་ལ་འབྱོར། ཟླ་བ་དེའི་ཚེས་བཅུའི་ཉིན་བོད་ཀྱི་སྲིད་སྐྱོང་མི་དབང་ཇུན་ཝང་བསོད་ནམས་སྟོབས་རྒྱས་དང་དགའ་བཞི་གུང་སོགས་ནས་
སྤོས་སྣ་དང་བཅས་མང་ཇ་ཚ་རྟིང་མའི་ཐོག་བཀྲ་ཤིས་ལྷུན་པོའི་གཙུག་ལག་ཁང་ཆེན་པོར། འཕགས་ཚོགས་འདུས་པ་རྒྱ་མཚོའི་ཕྲེང་བ་ཚར་དུ་དངར་བའི་དབུས་མི་འཇིགས་གདོང་ལྔའི་དབང་པོས་ཉེ་བར་བཏེག་ཅིང་འགྱུར་མེད་རྡོ་རྗེའི་རེ་ཁས་

[051B]གོང་མ་བདག་པོ་ཆེན་པོ་ནས་སྩལ་པའི་རིན་ཐང་བྲལ་བའི་རིན་པོ་ཆེའི་སྤྱད་པ་སོགས་གནང་སྐྱེས་
གྱ་ནོམ་པ་དང་པོར་བསྟར། རྒྱལ་དབང་ཐམས་ཅད་མཁྱེན་པ་དང་སྲིད་སྐྱོང་མི་དབང་བསོད་ནམས་སྟོབས་རྒྱས་མཆོད་ཡོན་ནས་མཎྜལ་གྱིས་ཐོག་དྲངས། སྐུ་གསུང་ཐུགས་རྟེན། ན་བཟའ་སོགས་སྐུའི་ཉེར་སྤྱད་སྐོར་ཆ་ཚང། དངུལ་རྟ་རྨིག་མ་བཅུ་ཕྲག་གསུམ་
བརྒལ་བ། མཛོད་གོས་ཡུག་ཆེན་རྣམ་མང། ཇ་འཁོར་དྲུག་དྲུག་ཅུ་རེ་ལྔ། དར་ཚོས་ཁ་སྣ་ཚོགས་ཀྱི་ཚན་གྲངས་དུ་མ་བཅས་ལེགས་འབུལ་སྦམ་མཐོ་བ་དང་དགེ་འདུན་ལ་མང་འགྱེད་ཀྱི་བསྙེན་བཀུར་གཟབ་པ་བསྟབས། དེ་ནས་རིམ་བཞིན་དགའ་
བཞི་གུང་དང། སྲད་རིན་ཆེན་རྩེའི་ཡུམ་སྲས་བཅས་ནས་ཀྱང་དངོས་འབུལ་སྦམ་བསྟོད། འདི་སྐབས་དགུང་ལོ་བདུན་ལས་མ་བཞེས་ཀྱང་སྐྱ་སེར་གྱི་ཚོགས་ཤིན་ཏུ་ཆེ་བའི་དབུས་སུ་གསུང་དཔངས་མཐོ་ཞིང་བརྗོད་པ་གཙང་བའི་སྒོ་ནས་ལྗགས་བསྔོ་
མཛད་པས་ཐམས་ཅད་ངོ་མཚར་བའི་གནས་ལ་བཀོད། མཚམས་སྤྲིན་གསར་བའི་མདངས་འཕྲོག་བླ་གོས་ཀྱིས། །ཉེར་ཀླུབས་མཁས་མཆོག་འབུམ་སྡེའི་སྤྱི་གཙུག་ཏུ། །ཁྱོད་ཞབས་པདྨོ་རྣམ་པར་བཀོད་པའི་མོད། །ཕྱོགས་ཀུན་མྱ་ངན་མེད་པའི་སྐལ་
བཟང་འཛིན། །དགེ་འདུན་གྱི་ཚོགས་སྟན་འབོལ་གྲུམ་གསར་བརྗེ་གནང་ཞིང་རྗེ་བླ་མ་མཆོག་འདུས་སྡེའི་ཚོགས་དབུར་ཁྲི་ཕེབས་གནང་བའི་ལེགས་སྐྱེས་སུ་འདུས་ཚོགས་སུ་མང་ཇའི་ཐོག་དགེ་འདུན་རེར་བསོང་བཏགས་རེ། དངུལ་སྲང་གང་རེ། སྨན་ཙེ་

[052A]༄༅། །ཁ་རེའི་འགྱེད་བཅས་ཀྱི་བསྙེན་བཀུར་བཟང་པོ་བསྟབས། ཆོས་བཅུ་གཉིས་ལ་མིའི་དབང་པོ་ངོ་གཡོག་ལ་གཟིམས་ཆུང་ཉི་འོད་འཁྱིལ་པར་གསོལ་སྟོན་བསྙེན་བཀུར་གཟབས་ཤིང་མི་དབང་ནས་རྗེ་གོང་མ་ནས་བཟུང་ད་ལྟའི་
བར་ཞབས་འདེགས་བསྒྲུབ་ཚུལ་དང། སྐྱེ་འཕྲེང་ཐམས་ཅད་དུ་རྗེས་འཛིན་ཞལ་བཞེས་བཀའ་ཤོག་གི་གཤམ་དུ་ཕྱག་ཟུང་གི་རྗེས་ཡོད་པ་གནང་དགོས་ཚུལ་སྔ་སོར་གདན་སར་སྤྱན་འདྲེན་སྐབས་དང་ད་ལམ་གཉིས་ཀར་ཞུ་ནན་མཛད་པར་བརྟེན་
ཐུགས་བཞེད་ལྟར་གནང། མིའི་དབང་པོར་ཕེབས་རྫོངས་སུ་ཚེ་དཔག་མེད་ཀྱི་སྣང་བརྙན། ན་བཟའ། གསེར་དངུལ། ཁ་བཏགས། གོས་དར། རས་ཆ་བཅས་ཀྱི་དགུ་ཚན་ལྔ་བཅུ་ང་གཅིག་ཆིབས་སྒ་འཁོར་ཆ་ཚང་སོགས་དངོས་སྐྱེས་སྦམ་མཐོ་
བ་དང། བཀའ་བློན་གུང། ཞབས་དྲུང་བདེ་ལྡན་སྒྲོལ་མ་ཡུམ་སྲས། རིན་ཆེན་རྩེའི་སྐུ་མཆེད་ཡུམ་སྲས་བཅས་སོ་སོར་གནང་སྐྱེས་གྱ་ནོམ་པ་དང། ཞབས་ཕྱི་རྣམས་ལ་ཡང་གོ་བབས་དང་བསྟུན་པའི་གསོལ་རས་སྩལ། ཚུར་འབྱོན་དང་ཕར་ཕེབས་
གཉིས་ཀར་ཆིབས་བསུ་སྐྱེལ་རྒྱས་པ་དང་བཅས་བསྙེན་བཀུར་གཟབས། དེ་ཡང་མི་ཡི་དབང་པོ་འདི་ཉིད་ཆོས་སྲིད་ཀྱི་གཙུག་ལག་གཉིས་ཀར་མཁྱེན་དཔྱོད་ཀྱི་འཇུག་པ་མཆོག་ཏུ་ཡངས་ཤིང། རྒྱལ་བའི་བསྟན་པ་བསྟན་འཛིན་དང་བཅས་པར་གུས་
ཞབས་ཀྱི་ཕྱག་རིས་རླབས་ཆེ་བར་མ་ཟད། རྗེ་བླ་མ་འདི་ཉིད་ཐོག་མར་ངོས་འཛིན་དང་གདན་ས་ཆེན་པོར་སྤྱན་འདྲེན་སྐབས་སོགས་སྔ་ཕྱིར་འཕྲིན་ལས་ཀྱི་ཞབས་འདེགས་བླ་ན་མེད་པ་བསྒྲུབ་འདུག་གོ་རྒྱ་ཆེན་བསོད་ནམས་རྩ་བ་རབ་བརྟན་ཅིང། །མཐུ་

[052B] །མི་དབང་དཔག་བསམ་ལྗོན་པས་མགོན་པོ་ཁྱོད། །མཁོ་དགུའི་འབྱོར་བས་ལན་ཅིག་མིན་པར་མཆོད། །གང་གི་ཐབས་མཁས་མཛད་བཟང་དཔུང་པ་ཡིས། །ཁྱོད་ཀྱི་འཕྲིན་ལས་རྒྱལ་མཚན་དགུང་དུ་
བཏེག་དེ་ཚེ་མི་རྗེ་དེ་ཡི་བཀའ་དྲིན་ནི། །དཔག་པར་དཀའ་ཞེས་གཟུར་གནས་ཚོགས་རྣམས་གླེང། །ཚེས་བཅུ་བཞིའི་ཉིན་ཞབས་ཕྱི་དྲུང་འཁོར་སྤྱི་ནས་ཚོགས་དབུར་སྤྱན་དྲངས་ཏེ་དངོས་འབུལ་གྱི་བདོག་པ་སྦམ་མཐོ་བ་དང་འདུས་སྡེར་མང་ཇའི་ཐོག་དགེ་
འདུན་རེར་དངུལ་བལ་ཊཾ་རེ་བཅས་ཀྱི་བསྙེན་བཀུར་ཞུས། སྐྱབས་མགོན་མཆོག་ཚོགས་དབུར་གདན་དྲངས་ཏེ་ཞབས་བརྟན་འབུལ་མི་སུ་འདྲ་ཞིག་ཡིན་ཀྱང་འདུས་ཚོགས་ལ་ཡང་རང་འབྱོར་དང་བསྟུན་ཏེ་མང་འགྱེད་ཀྱི་བསྙེན་བཀུར་ཞུ་བ་འཆར་ཅན་ཡིན་པས་
གཤམ་གསལ་ཚོགས་དབུ་རྣམས་ཀྱི་སྐབས་སུ་འདི་སྐོར་མ་བྱུང་ཡང། གོང་གསལ་དང་འདྲ་བར་མང་འགྱེད་ཀྱི་བསྙེན་བཀུར་ཞུ་བ་སྐབས་ཐམས་ཅད་དུ་ཤེས་དགོས་སོ། །དེ་བསྟུན་ཡབ་གཞིས་བཀྲ་ཤིས་རྩེ། བྱང་བ་བསམ་འགྲུབ་དགའ་ལྡན་བླ་སྤྱི། ངམ་
རིང་ཆོས་སྡེའི་མཁན་སྤྱི། འདར་དར་རྒྱས་གླིང་དགོན་མ་ལག་དང་བཅས་པ། གསེར་མདོག་ཅན་མཁན་སྤྱི། ངོར་མཁན་སྤྱི། སྙེ་མོ་རྒྱལ་བྱེད། ཤངས་སྤོར་ཏོག་བ་ཤེ་དགོན། དར་རྒྱས་སྒྲུབ་སྡེ། རྒོད་ཚང་སྒྲུབ་སྡེ། གཏིང་སྐྱེས་བཀྲ་ཤིས་ཆོས་འཕེལ་
གཞིས་རྩེ་ཁུལ་གྱི་སྒེར་པ་སྤྱི། མང་མཁར་བསམ་གྲུབ་པ། ལྡོག་ལྷ་རི་རྩེ་པ། རྟ་ནག་ལྷུན་གྲུབ་གླིང་པ། མུས་ཁང་གསར་ཁུལ་གྱི་མི་སེར་བོད་འབྲོག་སོགས་སེར་སྐྱ་མང་པོས་ལེགས་འབུལ་བཏེག་ཨ་མདོ་བ་སོགས་དད་ལྡན་མང་པོར་མཇལ་ཁ་གནང་

[053A]༄༅། །ཆོས་བཅོ་ལྔའི་ཉིན་ཡོངས་འཛིན་ཞལ་སྔ་ནས་བློ་བཟང་བཟོད་པའི་ལེགས་འབུལ་དང། བཞད་གཉེར་པ་དྲུང་རམ་པ་བློ་བཟང་དར་རྒྱས་ཀྱིས་ཀྱང་ལེགས་འབུལ་བསྟབས། དེ་ཉིན་སྤྱི་ས་ཆེན་མོ་ནས་དགོངས་ཇའི་ཐོག་འདུས་པ་རྒྱ་
མཚོའི་ཚོགས་དབུར་སྤྱན་དྲངས་ཤིང། དེ་ནས་རྡོ་བཅལ་ཆེན་མོར་འཇིགས་བྲལ་གདོང་ལྔས་བཏེག་པའི་ཁྲི་མཐོར་ཞབས་ཟུང་བཀོད་ཐོག་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། དགེ་འདུན་ཚོགས་ཡོངས་ལ་ཕྱག་དབང་
ཡང་སྩལ། འབྲས་ལྗོངས་རྒྱལ་པོ་ཟུར་བ། དཔལ་འབྱོར་ལྷུན་པོ་པ། ཕུན་གླིང་གཉེར་པ་སྨོན་མཚོ་བ་དང་བཀྲས་མཐོང་བ། ངམ་རིང་རྒྱལ་མཁར་བླ་མ། གུར་མེ་ཤར་རི་བ། མཁར་སྔོན་སོགས་ཀྱི་སོག་བན་མང་བ། ཨ་མདོ་བ་དང་ངལ་པོ་སོགས་
ཕྱོགས་དུ་མ་ནས་ལེགས་སྐྱེས་འབུལ་བ་དང་མཇལ་ཁ་དོན་དུ་གཉེར་ནས་འོངས་པ་བགྲང་བ་ལས་འདས་པ་རྣམས་ལ་ཕྱག་དབང་སྩལ། ཚེས་བཅུ་དྲུག་གི་ཉིན་ཡབ་ཡུམ་དཔོན་གཡོག་ལ་ཐོན་ཕྱག་གནང། ཆོས་ཉི་ཤུ་ལ་མཚོ་སྒོ་སྒང་ཆེན་པ་
དང་གཞིས་རྩེ་བལ་པོ་དྲུག་ཅུ་སྐོར། ཅོ་ནེ་ཁ་ཤས། ཨ་ཙརྱ། ཨ་མདོ་པ་སོགས་ཉིས་བརྒྱ་སྐོར་ལ་ཕྱག་དབང་སྩལ། དེའི་ཕྱི་ཉིན་ཧར་གདོང་མི་ཚན་ནས་དགོངས་ཇའི་ཐོག་ཚོགས་དབུར་སྤྱན་དྲངས་ཏེ་ལེགས་འབུལ་བསྟར། ཆོས་ཉེར་གསུམ་ནས་
བཟུང་རིམ་འབྱོར་ངམ་རིང་རྫོང་དཔོན་དང་ཨ་མདོ་བ་ཁ་ཤས། བཙན་པོ་ནོ་མོན་ཧན་གྱི་བང་ཆེན་པ། ལྡན་མ་ཞབས་དྲུང་ངོ་གཡོག་དགའ་ལྡན་རབ་རྒྱས་པ་ཁ་ཤས། ལྷོ་པ་བླ་མ་སྐོར། གཞིས་རྩེ་ཞོལ་པ་ཁ་ཤས་བཅས་ལ་ཕྱག་དབང་གི་བྱིན་

[053B] ལྡན་མ་ཞབས་དྲུང་ངོ་བོ་དང། བཙན་པོ་ནོ་མོན་ཧན་གྱི་མི་སྣ་སོགས་ལ་ཇ་གྲལ། ཐོན་ཕྱག་དང་བསྟུན་གནང་ཆ་སྩལ། ཟླ་བ་བཅུ་པའི་ཚེས་གཅིག་གི་ཉིན་གཞིས་རྩེ་ཞོལ་གྱི་བསྙེན་གནས་མ་ལྔ་བཅུ་སྐོར་དང། ཕྱུག་གཞུང་སྡིངས་ཆེན་ནས་
ངོ་གཡོག་བཅོ་ལྔ། ཨ་མདོ་བ་སོགས་སུམ་བརྒྱ་སྐོར་ལ་ཕྱག་དབང་གནང། ཚེས་གསུམ་གྱི་ཉིན་གངས་ཅན་ཆོས་འཕེལ་ནས་བླ་མ་མཆོད་པའི་ཆོ་ག་དང་འབྲེལ་བའི་ཞབས་བརྟན་ཕུལ། ནས་ལུང་དགོན་པ་བས་ཀྱང་ལེགས་འབུལ་ཞུས་ཤིང་དགོན་གཉིས་
ཀར་མང་འགྱེད་སོགས་བསྟར། ཚེས་བརྒྱད་ལ་གཟིམས་ཆུང་ཉི་འོད་འཁྱིལ་བར་བཞད་བཀྲ་ཤིས་དགེ་འཕེལ་བ་དང་དགའ་ལྡན་སྟེང་དགའ་བ། བདེ་སྦུག་དྲེས་ཁ། མོ་དགོན་དགའ་ལྡན་ཆོས་སྡིངས་པ་བཅས་ནས་ལེགས་འབུལ་ཞུས། ཚེས་དགུ་ལ་ཐོབ་རྒྱལ་
ལྷ་རི་སྒང་པའི་རྗེ་དྲུང་གི་སྐྲ་ཕུད་བཞེས་ཏེ་མིང་བློ་བཟང་ཕུན་ཚོགས་ཞེས་སྩལ། དེ་ཉིན་ཞ་ལུ་རི་མཐིལ་བ་རྣམས་ཀྱིས་རྒྱལ་བ་ཚེ་དང་ཡེ་ཤེས་དཔག་ཏུ་མེད་བའི་ཆོ་ག་དང་འབྲེལ་བའི་ཞབས་བརྟན་ལེགས་འབུལ་བསྟར། སོ་སོར་སློག་ཆ་ཡང་མི་དམན་པ་སྩལ་
ཚེས་བཅུ་ལ་ཤངས་མདོ་རི་བོ་དགེ་འཕེལ་བ་གཞིས་བྱེས་ཀྱིས་ལེགས་འབུལ་བཏེག་ཚེས་བཅུ་གསུམ་གྱི་ཉིན་གསོལ་གཟིམས། མགྲོན་གཉེར། ལྡེ་ཆུང་བ་བཅས་ཐུན་མོང་ནས་དཀར་སྤྲོའི་ཐོག་དངོས་འབུལ་དང་བཅས་ལེགས་སྐྱེས་བསྟར། ལོ་ཙཱ་བ་
དཀའ་ཆེན་དགེ་འདུན་རིན་ཆེན། འབྲོང་རྩེའི་གྲྭ་ཚང་གོང་འོག་ཉུག་ཆོས་འཁོར་གླིང། ལྷུན་པོ་རྩེ་ཆོས་སྡེ། གདོང་དཀར་མདངས་ཆེན་པ་བཅས་སོ་སོ་ནས་ལེགས་སྐྱེས་བཏེག་ཅིང་སོ་སོར་མང་འགྱེད་ཀྱང་སྩལ། མཚོ་སྔོན་དཀོན་མཆོག་ཝང་གི་མི་སྣ་

[054A]༄༅། །དང་མཚོ་སྔོན་ཆིང་ཝང་གི་མི་སྣ། མཁའ་སྤྱོད་བླ་མ། བྱ་ཁྱུང་མཁན་པོའི་དཔོན་པོ། བཀྲ་ཤིས་རྩེ་རྙིང་པའི་རྗེ་དྲུང་སོགས་ལ་ཕྱག་དབང་ཇ་གྲལ་གནང། ཆིང་ཝང་གི་མི་སྣས་ཚོགས་དབུར་སྤྱན་དྲངས་ཏེ་དངོས་འབུལ་བསྟར། དྲུང་
རམ་པ་བློ་བཟང་བསྟན་བསྲུང་གིས་ཀྱང་དངོས་འབྱོར་བསྟབས། མཚོ་སྔོན་གྱི་མི་སྣ་སོ་སོར་ཐོན་ཕྱག་དང་འབྱོར་ལན་གནང། ཟླ་བ་འདི་ནང་དུ་ཡོངས་འཛིན་སྔགས་ཆེན་ཞལ་སྔ་ནས་ལས་གསང་འདུས་ཀྱི་མངོན་རྟོགས་ཁ་སྐོང་གསོལ་འདེབས་ཀྱི་
རིམ་པ་དང། དཀྱིལ་འཁོར་གྱི་ལས་ཐིག་ཚོན་བཀྱེ་བའི་རིམ་པ་དཀྱིལ་ཆོག་ནས་འབྱུང་བ། དཀྱིལ་འཁོར་གྱི་ཆོ་ག་ངག་འདོན་གྱི་རིམ་པར་བསྒྲིགས་པ། མདུན་བསྐྱེད། དབང་ཆོག་རབ་གནས་ཀྱི་ཆོ་ག་ལག་ལེན་དུ་དྲིལ་བ་དགེ་ལེགས་རྒྱ་མཚོའི་
ཆར་འབེབས། གསང་འདུས་མི་བསྐྱོད་པའི་ཞི་རྒྱས་ཀྱི་སྦྱིན་སྲེག་རྒྱུད་འགྲེལ་འཆད་པའི་སྔོན་དུ་མཆོད་གཏོར་འབུལ་ཚུལ། བླ་བརྒྱུད་གསོལ་འདེབས། དཔལ་རྡོ་རྗེ་འཇིགས་བྱེད་ཀྱི་སའི་ཆོ་ག་སོགས་ལག་ལེན་སྙིང་པོར་དྲིལ་བ་དང། བདག་འཇུག་
ངག་འདོན། ཞི་རྒྱས་ཀྱི་སྦྱིན་སྲེག་གི་ངག་འདོན། ཀུན་རིག་གི་ཆོ་ག་རྒྱུད་དོན་གསལ་བའི་སྙིང་པོ་བསྡུས་པ་ཡིད་བཞིན་ནོར་བུ། ཆོ་ཆོག་འཆི་མེད་འདོད་འཇོ་དབང་གི་རྒྱལ་པོ། རྡོ་རྗེ་རྣམ་པར་འཇོམས་པའི་ཆོ་ག་ཕན་བདེའི་འབྱུང་གནས། གཙུག་ཏོར་ཟློག་ཆེན་
གྱི་ལག་ལེན་སྙིང་པོར་དྲིལ་བ། ཁ་འབར་གཏོར་ཆེན་གྱི་ཆོ་ག་ངག་འདོན་གྱི་རིམ་པ་ཕྱོགས་བསྒྲིགས་རྣམས་དང། དགེ་ཚུལ་གྱི་ཕྱིར་བཅོས། གསོ་སྦྱོང། དབྱར་གནས། དགག་དབྱེ་སོགས་བསླབ་བྱ་མདོར་བསྡུས་རྣམས་ཀྱི་ལུང་གསན། ཟླ་བ་བཅུ་

[054B] ཚེས་ལྔ་ནས་བཟུང་རིམ་བཞིན་ཧལ་ཧ་ད་ལས་པེའི་སིའི་མི་སྣ་སོགས་ལ་ཕྱག་དབང་གནང། རྟ་ནག་ལྷུན་གྲུབ་རྩེའི་གཉེར་བ་དཀའ་ཆེན་ནོ་ནོས་དངོས་འབུལ་བསྟབས་
གོང་གསལ་མི་སྣ་ངོ་གཡོག་སོགས་ལ་ཐོན་ཕྱག་གནང། ཚེས་ཉེར་ལྔ་ནས་བཟུང་ཟླ་བ་གཅིག་གི་རིང་སྐུ་མཚམས་མཛད་དེ་ཐུགས་དམ་ཟབ་མོའི་ཉམས་བཞེས་ལ་ཆུ་བོའི་རྒྱུན་ལྟར་བརྩོན་པར་མཛད། ལོ་འདི་ནང་དུ་ཕུན་ཚོགས་གླིང་པ་གྲགས་པ་
བཟང་པོས་ལམ་རིམ་གྱི་ཁྲིད་བདེ་ལམ་དང་འཇམ་དཔལ་ཞལ་ལུང། དབེན་དགོན་པ་ཡེ་ཤེས་ཤེས་རབ་དང་ཡེ་ཤེས་བཀྲ་ཤིས་ཀྱིས་ལམ་རིམ་འབྲིང་པོ། ཡེ་ཤེས་ཡར་འཕེལ་དང་དམ་ཆོས་རྒྱལ་མཚན། བློ་བཟང་སྐལ་ལྡན་གསུམ་གྱིས་བདེ་མཆོག་
བརྒྱུད། ཆོས་འཁོར་ལྷུན་པོ་པ་བྱམས་པ་རབ་རྒྱས་དང་དགའ་ལྡན་ཆོས་སྡེ་བ་ངག་དབང་རྡོ་རྗེ། བསམ་གྲུབ་དགའ་ལྡན་པ་མགོན་པོ་དཔལ་ལྡན་གསུམ་གྱིས་བྱམས་ཆོས་སྡེ་ལྔ། ཞ་ལུ་པ་བློ་བཟང་དབང་རྒྱལ་གྱིས་དུས་འཁོར་བསྡུས་རྒྱུད་དང་དུས་འཁོར་གྱི་
སྒྲུབ་ཐབས། མཆོད་འཕྲེང་གར་བཅས་རྣམས་ཀྱི་རྒྱུགས་ཕུལ་བར་ཁ་བཏགས། གོས་ཆེན། གོན་པ། ཇ་སོགས་ཀྱི་གནང་ཆ་སྔར་སྲོལ་ལྟར་སྩལ།    ༈   
དང་དགའ་བཞིའི་ཡུམ་བསོད་ནམས་ལྷ་སྒྲོན། དཀྱིལ་ཁང་ཞལ་སྔ་ནས་བློ་བཟང་དོན་གྲུབ། སྣར་ཐང་གཉེར་པ་འདུས་སྤྱི་བཅས་སོ་སོ་ནས་ཚོགས་དབུར་སྤྱན་དྲངས་ཏེ་ཞབས་བརྟན་གསོལ་འདེབས་ཞུས། ཚེས་བཅོ་ལྔ་ལ་སྔ་དྲོ་ཡོངས་འཛིན་ཞལ་སྔ་ནས་

[055A]༄༅། །བློ་བཟང་བཟོད་པའི་དྲུང་དུ་ཐུབ་པའི་དབང་པོའི་བསྟོད་པ་བདུད་དཔུང་ཕྱེ་མར་འཐག་པའི་ལུང་གསན། ཕྱི་དྲོ་དད་ལྡན་མང་པོར་ཞལ་མཇལ་གནང་ཞིང་དགའ་བཞིའི་ཡུམ་ལ་ཐོན་ཕྱག་སྩལ། ཚེས་བཅུ་དགུ་ལ་ལ་མོའི་ལུང་
ཕེབས་ལྟར་སྔགས་གྲྭ་པ་བརྒྱད་ཀྱིས་འབར་མ་དང་སྒྲོལ་མ་གཡུལ་ཟློག་སྔགས་པ་ཚོགས་ཡོངས་ནས་གདུགས་དཀར་ཟློག་ཆེན་བཅས་མཛད་པར་ཡོན་ཀྱང་གཟབས། ཟླ་བ་གཉིས་པའི་ཚེས་གསུམ་ལམ་ཚོ་སྔོན་གུང་བླ་དུར་དའི་ཆིང་གི་ཨེལ་ཆི་བོ་
གཡོག་དང། ཆོས་ལུང་རུ་ཐོག་པ་སོགས་ཁ་ཤས་ལ་ཕྱག་དབང་གནང། ཚེས་བཅུ་གཅིག་ལ་ཡོངས་འཛིན་ཞལ་སྔ་ནས་ཀྱིས་སྔགས་བ་བླ་མའི་གོ་ས་དགོངས་པ་ཞུས་ཏེ། འབྲོང་རྩེ་བ་སེང་ཆེན་དགེ་ལེགས་རབ་རྒྱས་ཀྱི་སྐུ་སྐྱེ་དཀའ་ཆེན་བློ་བཟང་དཔལ་
འབྱོར་བསྐོ་བཞག་མཛད། ཟླ་བ་འདིའི་ཚེས་ཉི་ཤུའི་ནང་དུ་ཧལ་ཧ་མུང་ཁུ་གུང་གི་ཐོ་ཡོན། ཅང་ཇུན་གྱི་བླ་མ། ཆིང་ཝང་བདེ་ཆེན་སྐྱབས། རྣམ་རྒྱལ་པེའི་ལི། མུད་ཁུ་གང། དའི་ཆིང་གུང་སོགས་དཔོན་ཁག་བཅུ་དྲུག་གི་ཨེལ་ཆི་རྣམས་ལ་ཕྱག་དབང་སྩལ། ཟླ་
བ་གསུམ་པའི་ཚེས་གཅིག་གི་ཉིན་ཡོངས་འཛིན་ཞལ་སྔ་ནས་ཀྱི་དྲུང་དུ་པཎ་ཆེན་བློ་བཟང་ཆོས་རྒྱན་གྱི་གསུང་འབུམ་གྱི་ལུང་གསན་པའི་དབུ་བཙུགས་ནས་ཉིན་ལྟར་ཆོས་ཐུན་རེ་ཆག་མེད་དུ་གསན། ཚེས་བཅུ་བཞི་ནས་བཟུང་མཚོ་སྔོན་དགེ་ཚུལ་མ་བློ་
བཟང་ཆོས་མཚོའི་བང་ཆེན་པ། རྩེ་ཇ་ཞུ་འདྲེན་པ་ངོ་གཡོག་རྒོད་ཚང་སྒྲུབ་སྡེའི་གནས་བླ་མ། ཧལ་ཧ་མཉྫུ་ཤྲི་དཔོན་གཡོ་གཉིས་བརྒྱ་སྐོར་དང། སྒར་དཔོན་བར་ཚོ་བ། རྩ་ཧྲེང་རྫོང་དཔོན། ཀ་དུང་ནོ་ནོ་གཉིས། མར་སྡུད་པ་གཟིམས་དཔོན་ལྷ་དབང་སོགས་

[055B] ཚེས་བཅུ་དགུ་ལ་མཉྫུ་ཤྲཱི་ནོ་མོན་ཧན་ནས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་ཞབས་བརྟན་ཕུལ། ཚེས་ཉེར་བདུན་ལ་མཉྫུ་ཤྲཱིར་ཐོན་ཕྱག་དང་གོང་གསལ་ཨེལ་ཆི་ངོ་གཡོག་ལའང་འབྱོར་ལན་གནང་སྐྱེས་
སྩལ༑ འདི་སྐབས་རྗེ་ཉིད་ཀྱི་ཐུགས་དམ་རྟེན་དུ་རིན་ཆེན་གཉིས་པ་ལས་གྲུབ་པའི་དཔལ་རྡོ་རྗེ་འཇིགས་བྱེད་ཀྱི་སྣང་བརྙན་བཞེངས་རྒྱུ་གནང་བ་གཟུངས་འབུལ་དང་ཤེལ་སྒོའི་བཞུགས་ཁང་བཅས་ཡོངས་རྫོགས་གྲུབ་པར་ལྷག་གནས་ཀྱི་མེ་ཏོག་འཐོར་འབུལ་གནང་
ནས་གཟིམས་སྦུགས་རྟེན་གྲས་སུ་བཞུགས་སུ་གསོལ། ཟླ་བ་བཞི་པའི་ཚེས་བདུན་ལ་དགའ་ལྡན་རབ་རྒྱས་ཀྱི་བླ་མ་གསར་བ་ལ་ཐོན་ཕྱག་དང། སྲས་གུང་གི་མང་སྐོལ་ཇ་རྒྱབ་པ། བཀྲ་ཤིས་དགེ་འཕེལ་དང་འབྲོང་རྩེ་ཆོས་སྡེའི་ཆོས་ཁྲིམས་གསར་བ་བཅས་ལ་
ཕྱག་དབང་སྩལ། ཚེས་བཅུ་གཅིག་ལ་ཤངས་དགའ་ལྡན་ཆོས་འཁོར་གླིང་འདུས་སྦྱི་ནས་ཞབས་བརྟན་གསོལ་འདེབས་ཞུས། ཚེས་ཉེར་གསུམ་ལ་རྗེ་བཙུན་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་གསུང་འབུམ་ཡོངས་རྫོགས་ཀྱི་ལུང་གསན་
བཞེས་གྲུབ་ནས། དེའི་ཕྱི་ཉིན་ནས་རྗེ་བཙུན་བློ་བཟང་ཡེ་ཤེས་ཀྱི་གསུང་འབུམ་ཡོངས་རྫོགས་ཀྱི་ལུང་དང། ཟླ་བ་ལྔ་པའི་ཚེས་ལྔའི་ཉིན་ཡོངས་འཛིན་ཞལ་སྔ་ནས་ལས་རིགས་པའི་སྒོ་བརྒྱ་འབྱེད་པའི་ལྡེ་མིག་མཆོག་ཏུ་གྱུར་པ་བསྡུས་གྲྭའི་གསན་
སྦྱོང་གི་དབུ་ཚུགས་པ་མཛད། འདི་སྐབས་ཆར་རྒྱུན་དཀོན་པར་བརྟེན་ཚེས་བཅུ་བདུན་ལ་གཟིམས་ཆུང་དུ་ལུང་བསྟན་སྒྲོལ་མ་སྤྱན་འདྲེན་མཛད་ནས་རྗེ་བླ་མ་ཉིད་ནས་ཁྲུས་གསོལ་མཛད་ཅིང་སྔགས་གྲྭ་ཚོགས་ཡོངས་ནས་གཙུག་ཏོར་ཟློག་ཆེན་གྱི་ཟོར་

[056A]༄༅། །འཕེན་མཛད་པས་ཆར་གྱི་རྒྱུན་བཟང་པོ་འབབས་པས་སྐྱེ་པོ་རྣམས་ཡིད་བདེ་བས་ཚིམ་པར་མཛད། རྗེ་བཙུན་བློ་བཟང་ཡེ་ཤེས་ཀྱི་གསུང་འབུམ་གྱི་ལུང་གསན་གྲུབ་ནས་རྗེ་བཙུན་ཙོང་ཁ་པ་ཆེན་པོའི་གསུང་འབུམ་གྱི་ལུང་
གསན་པའི་དབུ་ཚུགས། ཟླ་བ་དྲུག་པའི་ཚེས་དྲུག་དང་བཅུ་གསུམ་ལ་སྐུ་རིམ་གྱི་ཚོགས་དབུར་ཕེབས། ཚེས་བཅུ་བཞི་ལ་ཞ་ལུ་མཁན་གསར་སྒོ་མང་རབ་འབྱམས་པ་བློ་བཟང་མཁས་མཆོག་ངོ་གཡོག་དང། མཚོ་སྔོན་ཆིང་ཝང་གི་ཨེལ་ཆི་ངོ་
གཡོག་ལ་མོ་སྐུ་རྟེན་པའི་མཚམས་ཞུ་བ་སོགས་ལ་ཕྱག་དབང། ངོ་བོར་ཇ་གྲལ་དང་ཚེས་བཅོ་བརྒྱད་ལ་ཨེལ་ཆི་ངོ་གཡོག་ལ་ཐོན་ཕྱག་གནང་ཆ་ཞུ་ལན་བཅས་སྩལ། ཟླ་བ་བདུན་པའི་ཚེས་བཅུ་གསུམ་ལ་ཚོགས་ཆེན་དགེ་བསྐོས་དཀའ་ཆེན་དགེ་
འདུན་མཆོག་ལྡན་གྱིས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཚོགས་ཆེན་ལ་མེ་ཏོག་ཕྱག་དབང་ལོ་སྔོན་མ་རྣམས་ལམ་གནང་ཞིང་འདི་ལ་ཟླ་བ་དེ་ཉིད་ཀྱི་ཚེས་ཉེར་ལྔ་ལ་ཕྱག་དབང་སྩལ། སྐུའི་ཆབ་སེར་གྱི་རྣམ་པ་སོགས་ལ། ཨེམ་ཆི་ཆེན་མོ་
ནས་འཇུག་ཚུལ་ཞུས་པ་བཞིན། ཟླ་བ་བརྒྱད་པའི་ཚེས་གསུམ་ནས་བཟུང་ཉིན་གསུམ་གྱི་རིང་གཟིམས་ཆུང་ཉི་འོད་འཁྱིལ་པར་དྲང་སྲོང་རྀ་ཥིའི་ཆབ་ཀྱི་འཕྲོད་བཞེས་གནང། ཚེས་བརྒྱད་ལ་ཞི་གནས་གྲྭ་ཚང་གཞིས་བྱེས་ནས་ཞབས་བརྟན་ཕུལ། སྔགས་
གྲྭ་ཚོགས་ཡོངས་ནས་གཙུག་ཏོར་ཟློག་ཆེན་དང། ཁ་ཤས་ནས་སྒྲོལ་མ་གཡུལ་ཟློག་མཛད། གོང་མ་ཆེན་པོའི་འཁྲུངས་སྐར་ཞབས་བརྟན་གོང་བཞིན་བསྒྲུབས། ཚེས་བཅུ་བཞི་ལ་མཚོ་སྔོན་ཨེར་ཁེ་དའི་ཆིད་དང་ར་ཁོ་བླ་མ་ཤེས་རབ་ཆོས་འབྱོར་གྱི་བར་

[056B] ཨེལ་ཆི་ཕྱིར་ལོག་ལ་ཐོན་ཕྱག་གནང། ཟླ་བ་དགུ་པའི་ཚེས་དྲུག་ལ་མཚོ་སྔོན་ནས་ཚ་གན་ནོ་མོན་ཧན། གསེར་ཐོག་སྤྲུལ་སྐུ། དཔལ་ལྡན་ཇ་སག་སོགས་དཔོན་ཁག་ཁ་ཤས་རྣམས་ཀྱི་ཨེལ་ཆི་
འབྱོར་པ་རྣམས་དང། ཨ་མདོ་བ་བརྒྱ་སྐོར་བཅས་ལ་ཕྱག་དབང། ཕྱི་དྲོ་ལ་དྭགས་ས་སྐྱོང་གི་སྲས་དཔོན་གཡོག་བདུན་ཅུ་སྐོར་འབྱོར་པར་ཕྱག་དབང་ཇ་གྲལ་བཅས་སྩལ། ས་སྐྱོང་གི་སྲས་ནས་དངོས་འབུལ་བསྟར། ཚེས་དགུ་ལ་རྗེ་ཉིད་ཀྱི་སྐུའི་ཕུ་པོ་དབེན་
དགོན་དུ་སྒྲིགས་འགྲིམ་མཛད་རྒྱུར་དབུའི་གཙུག་ཕུད་བཞེས་ནས་མཚན་བློ་བཟང་སྦྱིན་པ་ཞེས་སྩལ། ལ་དྭགས་ས་སྐྱོང་གི་སྲས་ཐོན་རྒྱུར་གློག་ཆ་གནང། སྙེ་མོ་རྒྱལ་བྱེད་ཚལ་འདུས་སྤྱིས་ཞབས་བརྟན་དང། རི་ཁྲོད་དགའ་ལྡན་པ་རྣམས་ཀྱིས་ལེགས་
འབུལ་ཞུས། ཨེལ་ཆི་ཕྱིར་ལོག་ལ་ཐོན་ཕྱག་སྩལ། ཚེས་ཉེར་དྲུག་ལ་དཔོན་མོ་དགེ་ཚུལ་མའི་མི་སྣ་ངོ་གཡོག་ལ་ཐོན་ཕྱག་ས་རྡོར་གདན་བླ་མ། ལྷོ་པ། བཞད་འབྲོག་མངའ་རིས་པ་ཁ་ཤས་བཅས་ལ་ཕྱག་དབང་སྩལ། ཟླ་བ་དགུ་པ་རྟིང་མའི་ཚེས་བཞི་
ལ་ཕུན་ཚོགས་གླིང་པས་ཞབས་བརྟན་ཕུལ། པེའི་ཅིང་མི་སྣ་མགྲོན་གཉེར་དགེ་སློང་ཡེ་ཤེས་འཕྲིན་ལས་འབྱོར་པར། གོང་མ་ཆེན་པོའི་སྐུའི་མཚམས་ཞུ་མཛད། གསེར་གྱི་བཀའ་ལུང་དུ་པཎ་ཆེན་ཨེར་ཏེ་ནིའི་སྤྲུལ་སྐུ་ཐམས་ཅད་ཀྱི་བླ་མ་ཆེན་པོ་ཡིན་པས་
ཐུགས་གཉེར་ལ་བརྩོན་པ་མི་ལྷོད་པ་མཛད་དགོས་ཚུལ་དང་གསེར་ཡིག་གནང་རྟེན་འཆར་འཕར་བཟང་པ་སྩལ་པར་ངོ་གཡོག་ཚང་མར་ཕྱག་དབང་ཇ་གྲལ་བཅས་སྩལ། ཝང་ཆེ་རིང་རབ་བརྟན་གྱི་ཨེལ་ཆི་རྣམས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་དང་

[057A]༄༅། །བཅས་ཞབས་བརྟན་ཕུལ། མགྲོན་གཉེར་དགེ་སློང་ཡེ་ཤེས་འཕྲིན་ལས་དང། འདར་བ་ཐུབ་བསྟན་ཡར་འཕེལ་གཉིས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་བཏེག་གཡག་སྡེ་སོག་དགོན་བླ་སྤྱི་དང། རྫོང་ཁ་འཕེལ་
རྒྱས་གླིང། ཚ་ཁོ་དཔོན་དོ་གཡོག་བཅས་ནས་ཀྱང་དངོས་འབུལ་བསྟབས། ཟླ་བ་བཅུ་པར་གནས་པ་དཀའ་བཅུ་བློ་བཟང་ཡར་འཕེལ་ཐོས་བསམ་གླིང་གི་བླ་མར་བསྐོ་བཞག་མཛད། ཚེས་ཉེར་བརྒྱད་ལ་བཀའ་བློན་འབྲོང་རྩེ་བ་དང་རམ་སྡིངས་མ་པ་
རྣམས་ཀྱིས་ལེགས་འབུལ་བཏེག་པེའི་སཾ་བཀྲ་ཤིས་ཚེ་རིང་གི་བང་ཆེན་པ་སོགས་ཕྱོགས་འདུས་མང་པོར་ཕྱག་དབང་འབུལ་སློག་བཅས་གནང། ཟླ་བ་བཅུ་གཅིག་པའི་ཚེས་གཅིག་གི་ཉིན་སྔགས་པ་གྲྭ་ཚང་དུ་སྤྱན་དྲངས་ཏེ་གསོལ་སྟོན་རྒྱས་པ་བཏེག་
རྟེན་གཟིགས་མཛད་དེ་སྙན་ཤལ་ཕུལ། སྔགས་གྲྭའི་ཚོགས་དབུར་སྤྱན་དྲངས་ཏེ་བླ་སྤྱི་ནས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཕར་ཡང་སློག་ཆ་མི་དམན་པ་སྩལ། ཟངས་དཀར་ས་སྐྱོང་གི་སྲས། སོ་ལོ་མའི་མཁན་པོ། ཤོ་
མདོའི་རྫོང་དཔོན་ལྕོག་སྤེ་བ། ཀླུ་སྡིངས་བལ་པོ་རྣམས་དང་གཞན་ཡང་ཕྱོགས་ནས་དད་འདུས་མང་པ་ལ་ཕྱག་དབང་དང། པེའི་སི་བཀྲ་ཤིས་ཚེ་རིང་གི་ཨེལ་ཆི་ངོ་གཡོག་ལ་བཀའ་ལན་རྟེན་བཟང་པོ་དང་གནང་ཆ་བཅས་ཐོན་ཕྱག་སྩལ། ཚེས་བཅུ་ལ་ཤར་རྩེ་གྲྭ་
ཚང་དུ་སྤྱན་དྲངས་ཏེ་གསོལ་སྟོན་དང་ཞབས་བརྟན་དངོས་འབུལ་བཏེག་ཅིང་སློག་ཆ་ཡང་གནང། ལོ་འདིར་རྒྱལ་རྩེའི་ལྷོ་པ་རྣམས་དང་གནས་རྙིང་གཉེར་པ་འཛིན་གྲས་ཀྱི་སྐོར་ལ་ཟློས་པས་ལྟོ་པ་རྣམས་གྲོས་སྦུགས་ཕྱོགས་གཅིག་ཏུ་མཐུན་ཏེ། གནས་རྙིང་

[057B] སྲིད་སྐྱོང་མི་དབང་ནས་ལྷོ་པ་རྣམས་ཀྱིས་སྔ་ཕྱིར་ཁྲིམས་རྐུན་པག་ཡངས་རིམ་བྱས་སུ་མ་ཟད། ད་ལམ་ཡང་ཁྲིམས་ལུགས་ཁྱད་བས་དཀྱིལ་བྱེད་བབས་འོས་མིན་ཆེ་ངེས་བཅས་འདི་ནས་ངོ་ཚབ་ཀྱང་བཏང་ཡོད་པས། མདའ་
རྫོང་དང་སྒོ་བསྟུན་གྱིས་རྫོང་མགོ་ལྔ་ཙམ་གྱི་རྟ་དམག་ཞིབ་བསྐུལ་སྡེབ་བསགས་རྒྱག་གཅིག་མཚོངས་གཅིག་གིས་གནས་རྙིང་རྩེ་ཆེན་རྒྱལ་ཞོལ་སོགས་སུ་ལྟེ་བོ་གང་ཡོད་འཛིན་བཟུང་ཁྲིམས་སྦྱོར་དང་བྱིངས་རྣམས་བཙོན་འཇུག་དང་དམ་སྦྲགས་ཆེ་བ་
བྱས་རྗེས་ཤུལ་གཙང་བཟོ་དགོས་ཀྱི་རྒྱལ་མཚན་ན་ལ་བརྟེན་འགའ་ཞིག་གཡང་བསྐྱུར་དང། གཞན་དག་ལ་འཁྱིག་བརྡུང་ཚ་འཇུན་ཆེ་ངེས་ཡོད་ཚུལ་གསན་འཕྲལ། ཐུགས་ཀྱིས་མ་བཟོད་པར་ལྷོ་བ་རྣམས་གེགས་བསྐྱོད་ཀྱིས་བྱེད་བབས་ངན་པར་བརྟེན་
རྒྱལ་ཁྲིམས་ཀྱི་རྗེས་གནོན་དྲག་པོ་གནང་དགོས་པ་ཐུགས་བདེན་པའི་རང་བཞིན་ཡིན་འདུག་ཀྱང། ད་སྒོས་དངོས་པོའི་སྒྲུབ་བླང་བྱས་རྗེས་ལུས་སྲོག་ལ་བཅད་གྲས། འཁྱིག་བརྡུང། རྒྱང་འབྲུད་སོགས་མེད་པར་སོ་སོའི་གཞིས་སྟེང་བདེ་བར་བབས་ཆོག་པ་
དགོས་ལུགས་ཀྱི་མི་དབང་ལ་གསུང་ཤོག་དང་བཅས་དྲུང་འཁོར་བློ་བཟང་བཀྲ་ཤིས་ཆེད་རྫོང་གནང། མི་དབང་ལ་ཞུས་པར་བཀའ་སྤྱི་བོར་ནོད་དེ་མདའ་རྫོང་སོགས་ལ་རྒྱ་མ་སྩལ་དོན་དུ། སྔོན་དུ་འཁྱིག་བརྡུང་བསད་གསུམ་བྱས་ཟིན་པ་རྣམས་བྱ་ཐབས་བྲལ་
ད་ཆ་ལྷོ་པ་རྣམས་པཎ་ཆེན་ཐམས་ཅད་མཁྱེན་པའི་སྐུ་ཐར་ལ་ཕུལ་བ་ཡིན་པས་སྲོག་སྐྱོན་གཏོང་བ་ལྟ་ཅི། འཁྱིག་བརྡུང་ཙམ་ཡང་བྱས་མི་ཆོག་བརྩོན་དུ་བཟུང་རིགས་རྣམས་ཀྱང་ཅི་བདེར་ཐོངས་ལ། བཀྲ་ཤིས་ལྷུན་པོས་མཚོན་པའི་དགོན་གནས་སུ་བྲོས་

[058A]༄༅། །རིགས་དང་བཅས་པ་ཚང་མ་རང་གཞིས་སུ་བདེ་བར་བབས་ཆོག་ཚུལ་སོགས་གནང་བས་སྐྱེ་བོ་འཇིགས་པས་ཉེན་པ་རྣམས་དབུགས་དབྱུང། དུག་གསུམ་དྲག་པོའི་དབང་གྱུར་སྐྱེ་བོ་རྣམས། །བརླང་པོར་སྤྱོད་པས་མི་བཟད་བཙོན་
ར་རུ༑ ༑ཆུད་ཚེ་མི་འཇིགས་སྦྱིན་པའི་གོ་ཆ་ཡིས། །ཤིག་སོས་སྨན་གྱི་དགའ་སྟོན་སྩོལ་པར་མཛད། །མཐོ་ལྡིང་མཁན་པོའི་གཉེར་པ་དོན་གྲུབ་འཕེལ་རྒྱས་ནས་འབུལ་ནོད་དང་མཁན་པོའི་བསྔོ་རྟེན་ཀྱང་ཕུལ། མཚོ་སྔོན་ཨེར་ཏེ་ནི་ཇོ་ནང་གི་བསྔོ་
རྟེན་འབུལ་མི་འབྱོར་ཏེ་སྐྱབས་འཇུག་མཛད། གསེར་མདོག་ཅན་པ་འབུམ་རབ་འབྱམས་པ་ཤེས་རབ་དཔལ་བཟང་གིས་སྔ་ལོ་འབུམ་པོ་ཏི་བཅུ་དྲུག་ནས་པོ་ཏི་བཅུའི་རྒྱུགས་ཕུལ་བར་བྲེ་ཚད་ཀྱི་ནས་ཁལ་སུམ་བརྒྱ་བདུན་ཅུ་དོན་ལྔ་རྩིས་ལ་བསོད་
བཏགས། ཇ་བར་ཁག་རྩེ་ཞྭ། གོས་སྟོད། གཟན་བར་ཕྲུག་ཤམ་ཐབས། སྨད་གཡོགས། སྐ་རགས། ལྷམ་ཆ། རྟ་སྒ་འཁོར་ཆ་ཚང་རྣམས་དང། ལོ་འདི་དེ་འཕྲོས་འབུམ་པོ་ཏི་དྲུག་གི་རྒྱུགས་ཕུལ་བར་བསོད་བཏགས། གོས་ཁ་ལྔ་འབྲེལ་
སྨན་ཡུག་ཁ་ཟམ། ལ་ད། དྲིལ། ལྷོ་རས་ཡུག་ཇ་བག་རྩེ་ཞྭ། གོས་སྟོད། གཟན། ཤམ་ཐབས་བཅས་གནང། དབེན་དགོན་གྱི་གྲྭ་རིགས་བློ་བཟང་བསམ་གཏན། ཤེས་རབ་ཆོས་འཕེལ། དགེ་འདུན་ཡར་འཕེལ། བློ་བཟང་བསྟན་འཛིན། བློ་བཟང་
ཡར་འཕེལ་རྣམས་ཀྱིས་བདེ་མཆོག་རྩ་རྒྱུད། དོན་གྲུབ་རྒྱལ་མཚན་གྱིས་ལམ་རིམ་འབྲིང་པོ། ཡེ་ཤེས་བྱམས་པས་ལམ་རིམ་དམར་ཁྲིད། ཡེ་ཤེས་ཀུན་མཁྱེན་གྱིས་ལམ་ཁྲིད་མྱུར་ལམ། ཡེ་ཤེས་བཤེས་གཉེན་གྱིས་གསང་འཇིགས་གཉིས་ཀྱི་

[058B] དམ་རིང་ཆོས་སྡེ་བ་བྱམས་པ་ཚེ་རིང། བྱམས་པ་ཆོས་འཕེལ། བསམ་གྲུབ་དགའ་ལྡན་པ་ངག་དབང་ཡེ་ཤེས་རྣམས་ཀྱིས་བྱམས་ཆོས་སྡེ་ལྔ། རྒྱལ་ཆེན་རྩེ་པ་བློ་བཟང་དོན་གྲུབ་ཀྱིས་རྣམ་འགྲེལ་གྱི་ཐལ་ཕྲེང་
ལེའུ་བཞི། ཕུན་ཚོགས་གླིང་པ་ངག་དབང་ཆོས་གྲགས་ཀྱིས་ལམ་ཁྲིད་འཇམ་དཔལ་ཞལ་ལུང་རྣམས་ཀྱི་རྒྱུགས་ཕུལ་བར་གནང་ཆ་བཟང་བ་སྩལ།    ༈    སྤྱི་སྒེར་གྱི་འབུལ་བ་བཏེག་ཟླ་བ་
གཉིས་པའི་ཚེས་ལྔ་ལས་ལུང་དགའ་ལྡན་ཆོས་སྡེ་བ་གཞིས་བྱེས་ཐུན་མོང་ནས་དངོས་འབུལ་བསྟབས། ཚེས་དགུ་ལ་ཨ་བག་ཇི་རིག་ཐུ་ཝང་འཇམ་དཔལ་སྐྱབས་ཀྱི་མི་སྣ་འབྱོར་ཏེ་ཚོགས་དབུར་སྤྱན་དྲངས་ནས་ཞབས་བརྟན་གསོལ་འདེབས་ཞུས་ཤིང་
ཨེལ་ཆིར་ཐོན་ཕྱག་སྩལ། བར་སྐབས་སུ་ཁམས་ཀྱི་སྨད་ལྕགས་མདུད་པ་རྣམས་ཀྱིས་ཁྲིམས་འགལ་མང་དུ་བྱས་པར་བརྟེན། གོང་མ་ཆེན་པོ་ནས་དཔུང་འཇུག་གནང་སྐོར་ལ་ལེགས་སྤེལ་ལྟ་བུར་རྒྱལ་དབང་ཐམས་ཅད་མཁྱེན་པ་ནས་སྐུ་ཚབ་གནང་པ་
དང་བསྟུན། རྗེ་བླ་མ་མཆོག་ནས་ཀྱང་གོང་མ་ཆེན་པོར་ཞུ་ཡིག་སྐུ་ཚབ་དམག་དཔོན་དང། ལྕགས་མདུད་དཔོན་ཁག་ལའང་བཀའ་ཤོག་རྟེན་བཅས་མཆོད་དཔོན་དགེ་སློང་བྱམས་པ་ཆེད་རྫོང་གནང། ཟླ་བ་གསུམ་པའི་ཚེས་བཅུ་ལ་ཇ་སག་ཐེའི་ཇི་དབང་འདུས་
ནས་ཞབས་བརྟན་དངོས་འབུལ་བཏེག་སྟག་མོ་བ་ཨེམ་ཆི་སྔགས་རམ་པས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཚེས་བཅུ་བཞི་ལ་ཇ་སག་ཐེའི་ཇིར་ཐོན་ཕྱག་གནང། འདི་སྐབས་བྱང་ཕུར་གྱི་ངོ་ཆེ་ཚུལ་བྱུང་བ་ཞི་བཟློག་གི་ཆེད་ཕྱག་རྡོར་འཁོར་
[059A]༄༅། །ཆེན་གྱི་ལྗགས་བསྙེན་གནང། ཟླ་བ་བཞི་པའི་ཚེས་ལྔ་ལ་མདའ་དཔོན་རམ་པ་བ་ངོ་གཡོག་རིན་ཆེན་རྩེ་ནས་མང་ཇ་སྟོབ་མི། རྟ་ནག་ཐུབ་བསྟན་རྣམ་རྒྱལ་གྱི་མཁན་པོ་ངོ་གཡོག་ནོ་ནོ་བསོད་ནམས་ཀྱི་བུ། གཞུང་སའི་མང་སྐོལ་
དོ་དམ་པ་དང། ཡར་འབྲོག་ཞབས་དྲུང་གི་བསྔོ་རྟེན་འབུལ་མི་སོགས་ཕྱོགས་འདུས་མང་པོར་ཕྱག་དབང་དང། དགའ་ལྡན་ཕུན་ཚོགས་གླིང་གི་མཁན་པོར་འདི་ཁའི་རྒྱུད་འདོན་པ་དཀའ་བཅུ་དགེ་འདུན་མཆོག་ལྡན་བསྐོ་བཞག་མཛད་ཅིང་དེ་དང་སྟག་
མོ་ཨེམ་ཆི་སྔགས་རམ་པ་བཅས་ལ་ཐོན་ཕྱག་གནང་ཆ། མཐོ་ལྡིང་མཁན་པོའི་ནུ་བོ་དོན་གྲུབ་འཕེལ་རྒྱས་ལ་འབུལ་སློག་བཅས་སྩལ། ཟླ་བ་ལྔ་པའི་ཚེས་གཅིག་ལ་ལྷ་རྩེ་དགའ་ལྡན་འོག་མིན་གླིང་གི་བླ་མ། གསེར་མདོག་ཅན་གྱི་མཁན་སློབ་
གངས་ཅན་ཤར་རྩེའི་བླ་ཟུར་ངོ་གཡོག་བྱང་ངམ་རིང་དུ་གྲྭ་སྐོར་ལ་འབྱོན་མི། ཧར་གདོང་བ་དཀའ་ཆེན་བློ་བཟང་དར་རྒྱས། ཁམས་སྡེ་དགེ་བ། མང་ཇའི་སྦྱིན་བདག་སོགས་མང་པོར་ཕྱག་དབང་སྩལ། ཚེས་ལྔ་ལ་ཡོངས་འཛིན་མཁན་ཆེན་བློ་བཟང་
བཟོད་པ་ལས་འཇམ་དཔལ་མཚན་བརྗོད། མངོན་རྟོགས་རྒྱན། རྗེ་དགེ་འདུན་རྒྱ་མཚོས་མཛད་པའི་ཚེ་རིང་མཆེད་ལྔ་དང་བསྟན་མ་བཅུ་གཉིས་ལ་མཆོད་གཏོར་འབུལ་ཚུལ་རྣམས་ཀྱི་ལུང་གསན་ཅིང་རྒྱུགས་འབུལ་ཀྱང་གནང། དེ་ཉིན་རྗེ་བཙུན་ཙོང་ཁ་
པས་མཛད་པའི་དབྱངས་ཅན་མའི་སྒྲུབ་ཐབས་དང། དེའི་བསྟོད་པ་ལེ་ཚན་གཉིས། ཕག་དཀར་གྱི་བསྟོད་པ་རྣམས་དང། བཤེས་སྤྲིངས། རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་གསུང་འབུམ་ནས་བླ་མ་མཆོད་པའི་ཆོ་ག་རྗེ་བཙུན་ཙོང་ཁ་པ་ཆེན་

[059B] དབྱངས་ཅན་མའི་བསྟོད་པ་ལྷའི་གླུ་དབྱངས། འཇིགས་བྱེད་ལ་བརྟེན་པའི་བླ་མའི་རྣལ་འབྱོར། སྨན་བླའི་མདོ་ཆོ་ག་འཇམ་དཀར་གྱི་སྒྲུབ་ཐབས་ཤེས་རབ་མཆོག་སྦྱིན། འཇམ་དབྱངས་སྒྲུབ་ཐབས་ནོར་བུ་ཆུ་ཤེལ། ཕྱག་རྡོར་འཁོར་
ཆེན་དང་གཏུམ་པོའི་སྒྲུབ་ཐབས། རྗེ་བཙུན་འཇམ་དབྱངས་ཀྱི་བསྟོད་པ་ཤེས་རབ་གསལ་བྱེད། འཇམ་དཀར་གྱི་བསྟོད་པ་བློ་གྲོས་མིག་འབྱེད་ཀྱི་ཐུར་མ། གསུང་བསྔོ་ཚིགས་བཅད་མ། དབྱངས་ཅན་མའི་སྒྲུབ་ཐབས། ཆོས་སྲུང་སྤྱིའི་གཏོར་ཆོག་གསེར་
ཞུན་མ་རྣམས་དུས་གཅིག་ཏུ་རྒྱུགས་འབུལ་གནང་བར་ཡོངས་འཛིན་མཁན་རིན་པོ་ཆེ་ཡང་ཐུགས་ཤིན་ཏུ་དགྱེས་ཤིང་རྗེ་བླ་མ་མཆོག་ལ་ལེགས་སོའི་ཁ་བཏགས་འབུལ་བ་གནང་སྟེ། ད་དུང་ལྗགས་འཛིན་སོགས་ལ་ཐུགས་བརྩོན་མཛད་དགོས་ཚུལ་གྱི་
སྙན་སྒྲོན་ཕུལ། ན་ཚོད་ཆེས་ཕྲའི་དཔག་བསམ་གཞོན་ནུ་ནི། །རྒན་པོའི་བློ་གྲོས་དྲི་བསྲུང་འཐུལ་བ་ཡི། །སྔོན་མེད་འཁྲི་ཤིང་གང་འདི་རིག་བྱེད་བདག་སྣ་ཚོགས་ཐབས་ཀྱིས་བསྐྲུན་པ་ཡིན་ནམ་སྙམ། །ཚེས་བཅུ་གསུམ་ལ་དངུལ་སྲང་བརྒྱད་བརྒྱ་
ལས་སྟོན་པ་ཐུབ་པའི་དབང་པོའི་སྣང་བརྙན་བཞུགས་ཁྲི་རྒྱབ་ཡོལ་དང་བཅས་པ་གསར་བཞེངས་གྲུབ་སྟེ་གཟུངས་གཞུག་ཀྱང་ཚད་ལྡན་འབུལ་བ་གནང། དཔེན་ས་ཆོས་ཀྱི་ཕོ་བྲང་ནས་ཕུ་བོ་རྗེ་དྲུང་བློ་བཟང་སྦྱིན་པ་བདེ་མཆོག་རྩ་རྒྱུད་ཀྱི་རྒྱུགས་འབུལ་དུ་
བྱོན་པར་དགྱེས་པའི་གསུང་གླེང་མཛད། ཚེས་ཉི་ཤུ་ལ་པེའི་ཅིང་མི་སྣ་མཁན་པོར་ཐོན་པ་དཀའ་ཆེན་བློ་བཟང་བཤེས་གཉེན་རྫོང་སྟེ་མཛད། ཟླ་བ་དྲུག་པའི་ཚེས་བཅུ་གཉིས་ལ་གསོལ་ཐབ་བདེ་བ་ཅན་དུ་ཞབས་སོར་བཀོད་པར་རྟེན་འབྱུང་གི་ཁྱད་ཐོག་

[060A]༄༅། །མར་གསོལ་གྲོ་བཏེག་ཅིང། གསོལ་ཇ་ཐེང་གཉིས་ཀྱི་བར་བཞུགས་སྟན་འཇགས། ཟླ་བ་བདུན་པའི་ཚེས་བཅུ་བདུན་ལ་མཚོ་སྔོན་ཨེར་ཏེ་ནི་ཝང་གི་ཚེ་བོ་དཀོན་མཆོག་སྐྱབས་ངོ་གཡོག་ལྔ་བཅུ་སྐོར་འབྱོར་ཏེ་ཚོགས་དབུར་སྤྱན་
དྲངས་པའི་ཐོག་དངོས་འབྱོར་གྱི་མཆོད་སྤྲིན་སྤྲོས། འགྲུལ་སྡེབ་པ་གཞན་མ་ཁ་ཤས་ལའང་ཕྱག་དབང་དང། དཀོན་མཆོག་སྐྱབས་ངོ་གཡོག་ལ་ཐོན་ཕྱག་སྩལ། ཟླ་བ་བརྒྱད་པའི་ཚེས་དྲུག་ལ་ཧལ་ཧ་གཡས་རུ་ཨེར་ཏེ་ནི་བི་ཤི་རེ་ཐུ་ཇ་སག་ཐུ་ཧན་
ཚེ་རིང་དཔལ་དར་ལྟོས་བཅས་ཀྱི་བླ་མ་ནོར་བུ་དགའ་ལྡན་པ་དཀའ་ཆེན་བློ་བཟང་སྐལ་བཟང་དང་མི་སྣ་ཏཱ་བླ་མ་ངོ་གཡོག་ཙང་ཇུན་པེའི་ལི་སོགས་དཔོན་ཁག་མང་པོའི་མི་སྣ་འབྱོར་པར་ཕྱག་དབང་དང་ཇ་གྲལ་སོགས་སྩལ། དེའི་ཕྱི་ཉིན་དུས་
འདས་ཇ་སག་ཐུ་དགེ་ལེགས་ཡར་འཕེལ་གྱི་བསྔོ་རྟེན་དང་ཚོགས་དབུར་སྤྱན་དྲངས་ཀྱི་ཐོག་དངོས་འབུལ་བསྟར། ཚེས་བརྒྱད་ལ་ཨོར་ཏུ་སུ་ཏཱ་པེའི་སི་ཚེ་དབང་དཔལ་འབྱོར་གྱི་མི་སྣ་དང། པེའི་སིའི་བླ་མ་རྒྱལ་ཆེན་རྩེ་པ་དཀའ་ཆེན་བློ་བཟང་འཕྲིན་
ལས་བཅས་ངོ་གཡོག་མང་དུ་འབྱོར་པར་ཕྱག་དབང་སྩལ། པེའི་སིའི་མི་སྣས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཙང་ཇུན་པེའི་ལིའི་མི་སྣ་རྣམས་ལ་ཐོན་ཕྱག་གནང། ཚེས་བཅུ་བཞི་ལ་ཇ་ས་ག་ཐུ་ཧན་གྱི་བླ་མ་ཆོས་རྗེ་དཀའ་ཆེན་བློ་བཟང་
སྐལ་བཟང། མཛོ་དགེ་བླ་མ་ཧར་གདོང་པ་དཀའ་ཆེན་བློ་བཟང་དཔལ་འབྱོར། ཚེས་བཅུ་བདུན་ལ་ཨོར་ཏུ་སུ་ཏཱ་པེའི་སིའི་བླ་མ་རྒྱལ་ཆེན་རྩེ་པ་དཀའ་ཆེན་བློ་བཟང་འཕྲིན་ལས་རྣམས་སོ་སོས་རིམ་པ་བཞིན་ཞབས་བརྟན་དངོས་འབུལ་དང། ཇོ་མོ་རྫོད་པ་ངག་

[060B] ཚེས་ཉེར་དྲུག་ལ་ཇ་སག་ཐུ་ཧན་གྱི་བླ་མ་དང་གོང་གསལ་མི་སྣ་རྣམས་ལ་ཐོན་ཕྱག་སྩལ། ཚེས་གནམ་གང་ལ་མཛོ་དགེའི་མི་སྣ་རྣམས་ལ་ཐོན་ཕྱག་དང་ཇ་སག་བླ་མ་བསྟན་འཛིན་ཆོས་དར་གྱི་མི་སྣ་རྣམས་ལ་ཕྱག་དབང་
ཇ་གྲལ་བཅས་དང། སེར་འབྲས་ཀྱི་དགེ་འདུན་མང་པོ། ཨ་མདོ་པ་ཕོན་ཆེ་བ་བཅས་ལ་ཕྱག་དབང་སྩལ། ཟླ་བ་དགུ་པའི་ཚེས་བཞི་ལ་རྒོད་ཚང། བྱང་ཆེན། དར་རྒྱས་སྒྲུབ་སྡེ་སོགས་རི་ཁྲོད་པ་སྤྱི་ནས་གཟིམས་ཆུང་ཉི་འོད་འཁྱིལ་པར་བླ་མ་མཆོད་པའི་ཆོ་ག་
དང་འབྲེལ་བའི་ཚོགས་ཀྱི་འཁོར་ལོ་དང་བཅས་བརྟན་བཞུགས་ཕུལ། རི་ཁྲོད་པ་རྣམས་དང་མོ་དགོན་ལྷ་ལྔ་བྲག་བཀྲ་ཤིས་ཆོས་རྫོང། རྟ་ཕུག་ཆོས་ལུང། དབུ་ཟུར་བསམ་གྲུབ་ཆོས་རྫོང། དགའ་ལྡན་ཆོས་གླིང། སྐྱར་བསམ་གྲུབ་བདེ་ཆེན། བོར་བཀྲ་
ཤིས་ཆོས་གླིང་སོགས་ཀྱི་མོ་བཙུན་ཉིས་བརྒྱ་བརྒྱད་ཅུ་སྐོར་དང་བསྙེན་གནས་མ་སོགས་མང་པོར་ཕྱག་དབང་མང་འགྱེད་འབུལ་སློག་དང་བཅས་པ་གནང། ཚེས་བདུན་ལ་ལྷ་རྩེ་དགོན་བླ་གྲྭ་ནས་དངོས་འབུལ་བཏེག་ཇ་སག་བླ་མ་བསྟན་འཛིན་ཆོས་དར་གྱི་
མི་སྣ་དང། ཨོར་ཏུ་སུ་པེའི་སིའི་མི་སྣ་ལ་ཐོན་ཕྱག་དང་གཞན་མ་ཁ་ཤས་ལའང་ཕྱག་དབང་སྩལ། ཚེས་བཅུ་བཞི་ལ་གཞུང་མཁན་ནང་གདོང་གོང་མ་ཆེན་པོ་ནས་སྩལ་པའི་ཤེལ་དང་དཀར་ཡོལ་གྱི་སྤྱད་པ་སོགས་འབུལ་བར་གཞུངས་ནས་མགྲོན་གཉེར་ཡོན་
ཏན་ལེགས་གྲུབ་ཆེད་མངགས་གདོང་རྒྱལ་དབང་མཆོག་ནས་ཐུགས་དམ་བཀའ་ཤོག་རྟེན་སྦྲགས་དང་ལྷ་ལྡན་དུ་བཞུགས་པའི་ཨམ་པན་སོགས་ནས་མཚམས་རྟེན་བཅས་འབྱོར་ཞིང། གོང་མ་ཆེན་པོར་བཀའ་དྲིན་ཆེ་ཚུལ་གྱི་ཞུ་ཡིག་སྔོན་ཆུག་ཏུ་

[061A]༄༅། །འབུལ་བ་གནང། མགྲོན་གཉེར་ཡོན་ཏན་ལེགས་གྲུབ་ཀྱིས་དངོས་འབུལ་གྱི་བདོག་པ་བསྟར། ཐོན་ཁར་ཞུ་ལན་ཐོན་ཕྱག་བཅས་གནང། ཟླ་བ་བཅུ་པའི་ཚེས་བཞི་ལ་རྒྱ་ནག་ཏུ་བླ་མར་འགྲོ་མིས་ལུང་པ་དཀའ་ཆེན་དགེ་འདུན་
ཚེ་རིང་གི་ཟླ་བོ་རྣམས་དང། འབྲོང་རྩེ་བ་ཡེ་ཤེས་རྡོ་རྗེ། དེའི་སྦྱིན་བདག་ཧར་ཆེན་ཆེ་ཆིག་ཇ་སག་བཅས་སོ་སོ་ནས་དངོས་འབུལ་བསྟར། ཚེས་བདུན་ལ་ཡོངས་འཛིན་ཞལ་སྔ་ནས་ལས་སྤྱོད་འཇུག་གི་ལུང་གསན་ཅིང། ཕྱི་ཉིན་ཡོངས་འཛིན་ཆེན་པོའི་
སྐུ་མདུན་དུ་སྤྱོད་འཇུག་ཡོངས་སུ་རྫོགས་པ་རྒྱུགས་འབུལ་གནང་བས། ཡོངས་འཛིན་མཁན་ཆེན་ཐུགས་ཤིན་ཏུ་དགྱེས་ཏེ་སྒྲ་དག་ལ་འདོན་བྱང་བ་བྱུང་ཞེས་ལེགས་སོའི་ཁ་བཏགས་འབུལ་བ་གནང། ཚེས་བཅོ་ལྔ་ལ་ཡོངས་འཛིན་ཞལ་སྔ་ནས་
ལས་མཁས་གྲུབ་སངས་རྒྱས་ཡེ་ཤེས་ཀྱི་གསུང་འབུམ་གྱི་ལུང་གསན་པའི་དབུ་ཚུགས། མཚོ་སྔོན་དཀོན་མཆོག་ཝང་བླ་མ་དང་བཅས་པའི་མི་སྣ་བྱུང་བར་ཕྱག་དབང་དང་འབྱོར་ལན་ཐོན་ཕྱག་གཞན་མ་ཁ་ཤས་ལ་ཕྱག་དབང་བཅས་སྩལ། ཟླ་བ་
བཅུ་གཅིག་པའི་ཚེས་གསུམ་ལ་ཐོ་ཡོན་ཆོས་གྲགས་ངོ་གཡོག་ལ་མཇལ་ཁ་དང་འགྲོ་ཁར་ཐོན་ཕྱག་ཀྱང་གནང། ཧོར་ཆེན་ཐུ་ཤེ་ཐུ་ཝང་དང། དུར་བདེ་རབ་བརྟན་རྡོ་རྗེ་ཝང་གི་མི་སྣ་འབྱོར་པར་ཕྱག་དབང་སྩལ། ཚེས་བཅུ་གཉིས་ལ་དུར་བདེ་ཝང་གི་
མི་སྣས་ཚོགས་དབུར་སྤྱན་དྲངས་ནས་ཞབས་བརྟན་ཕུལ། འགྲུལ་སྡེབ་པ་ཁ་ཤས་ནས་ཀྱང་དངོས་འབུལ་བསྟར། ཚེས་བཅུ་བཞི་ལ་མཚོ་སྔོན་ཧོ་ཤེས་ཆིང་ཝང་དགའ་ལྡན་ཇུ་ནང་གི་དཔོན་མོ་ཨེར་ཁེ་ཤར་ངོ་གཡོག་ལ་ཕྱག་དབང་དང་ཇ་གྲལ་

[061B] གོང་གསལ་མི་སྣ་གཉིས་ལ་ཐོན་ཕྱག་དང། ཨ་མདོ་དང་གནམ་མཚོ་བ་མང་པོར་ཕྱག་དབང་སྩལ། ཚེས་བཅུ་དགུ་ལ་དཔོན་མོ་ཨེར་ཁེ་ཤ་རས་ཞབས་བརྟན་དངོས་འབུལ་སྦམ་མཐོ་བ་བཏེག་སྟེ། ཁོང་རང་གི་རིགས་སྲས་ལྕམ་སྲིང་བཞི་ལ་མིང་དགོས་ཚུལ་ཞུས་པ་བཞིན་སྲས་ལ་དགའ་ལྡན་རྣམ་རྒྱལ། སྲས་མོ་ཆེ་བར་བསམ་གྲུབ་སྒྲོལ་མ། བར་པར་བསོད་ནམས་དབྱངས་ཅན། ཆུང་བར་ཚེ་རིང་བསོད་ནམས་ཞེས་པ་རྣམས་སྩལ་ཅིང་ཞག་ཁ་ཤས་ནས་ཐོན་ཕྱག་སྦམ་མཐོ་བ་སྩལ་ཏེ་ཡིད་ཚིམ་པར་མཛད། ལོ་
འདིའི་ཟླ་བ་དང་པོའི་ཚེས་ཉེར་ལྔ་ནས་མགོ་བརྩམས་ཏེ་ཟླ་བ་བཅུ་གཉིས་པའི་བར་དུ་ཡོངས་འཛིན་བློ་བཟང་བཟོད་པའི་དྲུང་དུ་མདོ་སྔགས་ཀྱི་ལུང་རྒྱུན་མང་པོ་གསན་པའི་ཚུལ་ནི། བཀའ་གདམས་ཕ་ཆོས་བུ་ཆོས། མཁས་གྲུབ་རྗེའི་གསུང་ཐོར་བུ། རྒྱུད་སྡེ་སྤྱིར་མ་
སྡོམ་གསུམ་རྣམ་གཞག་ཐུབ་བསྟན་བྱི་དོར། གསང་འདུས་བསྐྱེད་རིམ་དངོས་གྲུབ་རྒྱ་མཚོ། འཇིགས་བྱེད་ཀྱི་བསྐྱེད་རིམ་ཆེན་མོ་སྟོད་ཆ་མཁས་གྲུབ་རྗེ་དང། སྨད་ཆ་བློ་གྲོས་ཆོས་སྐྱོང་གིས་མཛད་པ། འདུལ་བ་འཛིན་པ་གྲགས་པ་རྒྱལ་མཚན་གྱིས་མཛད་པའི་ཀུན་
རིག་ཊཱིཀ་ཆེན། གཞི་གསུམ་ཆོ་ག་འདུལ་བའི་བསླབ་བྱ་ཆེན་མོ། བདེ་མཆོག་ལཱུ་ཨི་པའི་དཀྱིལ་ཆོག་བདེ་ཆེན་རོལ་མཚོ། རྒྱལ་བ་བློ་བཟང་དོན་གྲུབ་ཀྱི་བཀའ་བུམ་པོ་ཏི་གཉིས། ཐུན་དྲུག་གི་རྣལ་འབྱོར་གྱིས་སྙིང་པོ། རྗེ་དགེ་འདུན་གྲུབ་ཀྱི་རྣམ་ཐར་ཡེ་ཤེས་རྩེ་མོས་
མཛད་པ་དང་ལས་ཆེན་ཀུན་རྒྱལ་བས་མཛད་པ་གཉིས། རྗེ་དགེ་འདུན་གྲུབ་ཀྱི་གསུང་ཐོར་བུ། དེས་མཛད་པའི་སོ་ཐར་མདོ་ཊཱིཀ་རིགས་ལྡན་རྣམ་རྒྱལ་གྲགས་པའི་དྲིས་ལན། མཛོད་ཊཱིཀ་ཐར་ལམ་གསལ་བྱེད། རྩ་ཤེའི་ཊཱིཀ་ཆུང། འཇུག་ཊཱིཀ། རྣམ་འགྲེལ་

[062A]༄༅། །གྱི་ཊཱིཀ་ཆུང་རྣམས་ཀྱི་ལུང་གསན། ལོ་འདི་ནང་གསེར་མདོག་ཅན་པ་རྒྱལ་མཚན་གྱིས་བྱམས་ཆོས་སྡེ་ལྔ། དབེན་ས་ཆོས་ཀྱི་ཕོ་བྲང་པ་ཤེས་རབ་བཀྲ་ཤིས། བློ་བཟང་ཡོན་ཏན། བློ་བཟང་བསྟན་དར། ཡེ་ཤེས་དགོན་མཆོག་
རྣམས་ཀྱིས་བདེ་མཆོག་རྩ་རྒྱུད། བློ་བཟང་བཀྲ་ཤིས་ཀྱིས་ལམ་རིམ་དམར་ཁྲིད། བདེ་མཆོག་གི་བསྐྱེད་རིམ། དབེན་དགོན་པ་ངག་དབང་བསྟན་པ་དང། དགའ་ལྡན་རབ་རྒྱས་པ་བློ་བཟང་བརྩོན་འགྲུས་ཀྱིས་ལམ་རིམ་དམར་ཁྲིད། དཔེ་ཐུབ་པ་བློ་
བཟང་ནམ་མཁའ། བློ་བཟང་ནོར་བུ། བཞད་པ་བློ་བཟང་བཀྲ་ཤིས། གུ་གེ་བ་ཆོས་མཛད་ཡེ་ཤེས་དགེ་ལེགས། མདངས་ཆེན་པ་བློ་བཟང་སྐལ་ལྡན། ལྷོ་པ་ཞབས་དྲུང་ཡོན་ཏན་རྒྱལ་མཚན་རྣམས་ཀྱིས་རྣམ་འགྲེལ་གྱི་ཐལ་ཕྲེང་ལེའུ་བཞིའི་
རྒྱུགས་ཕུལ་བར། བསྟན་རྒྱུན་ལ་ཕན་པའི་ཆེད་དུ་ཁ་བཏགས། གོས་ཆེན། གོན་པ། ཇ། རས་ཆ་སོགས་ཀྱི་གནང་ཆ་བཟང་པོ་སྔར་སྲོལ་ལྟར་སྩལ།    ༈   
བརྟན་གསོལ་འདེབས་ཞུས་ཤིང་ཕར་ཡང་སློག་ཆ་གནང། ཟླ་བ་གཉིས་པའི་ཚེས་དྲུག་ལ་མི་དབང་ཇུན་ཝང་བསོད་ནམས་སྟོབས་རྒྱས་སྐུ་གཤེགས་པའི་མ་གྱོགས་བསྔོ་ཞུ་རྟེན་དང། དེ་རྗེས་དགོངས་རྫོགས་སྒྲུབ་མིའི་མདུན་བསྔོ་བ་ཞུ་རྟེན་དངུལ་སྲང་
ཆིག་སྟོང་སོགས་ཀྱིས་གཙོས་པའི་ཚན་གྲངས་དུ་མ། འདུས་ཚོགས་སུ་མང་འགྱེད་གཏོས་ཆེ་བ། སྲད་རིན་ཆེན་རྩེ་ནས་ཀྱང་བསྔོ་རྟེན་མང་འགྱེད་སོགས་ཕོན་ཆེ་བ་བསྟབས། རྗེ་ཉིད་ནས་ཀྱང་དམིགས་ཡུལ་དེ་ཉིད་གཏན་བདེར་འགོད་པའི་བསྔོ་སྨོན་དང་

[062B] འབྲུ་འགྱེད་བཅས་སྩལ། རྒྱལ་བའི་དབང་པོར་ལྗགས་བ་སྔོ་ཞུ་རྟེན་དང་དགའ་ལྡན་ཁང་གསར་དུ་དགེ་ཐེབས་ཀྱི་དངོས་པོ་འབུལ་མི་ཆེད་རྫོང་མཛད། ཟླ་བ་གསུམ་པའི་ཚེས་དྲུག་ལ་དཀྱིལ་
ཁང་གྲྭ་ཚང་གི་བླ་མར་ལྷུན་གྲུབ་རྩེ་ཆོས་སྡེའི་བླ་མས་བདེ་ཆེན་པ་དཀའ་ཆེན་བློ་བཟང་ཆོས་འཕེལ་དང། ཐོས་བསམ་གླིང་གི་བླ་མར་འདར་དར་རྒྱས་གླིང་གི་བླ་མ་ཧར་གདོང་པ་དཀའ་ཆེན་བློ་བཟང་བཀྲ་ཤིས་བསྐོ་བཞག་མཛད། ཐོ་ཡོན་དར་རྒྱས་ཀྱི་བང་ཆེན་པ། ལྷུན་
གྲུབ་རྩེའི་བླ་མ་གསར་པ་ལ་ཁ་བ་དཀའ་ཆེན་བློ་བཟང་དཔལ་འབྱོར། ཐོས་བསམ་གླིང་བླ་མ་རྙིང་བའི་དྲུང་ཆེན་ཟླ་བཅས་རྣམས་ལ་ཕྱག་དབང་སྩལ། ཟླ་བ་བཞི་བའི་ཚེས་གསུམ་ལ་དགའ་ལྡན་ཁང་གསར་ནས་ཙོང་ཁ་བརྒྱད་ཅུའི་པར་གསར་བརྐོས་གནང་བའི་པར་ཕུང་
དང་འཕགས་པ་ལོ་ཀེ་ཤྭ་རའི་འདྲ་ལྕོག་སྐུ་བརྙན་བཅས་འབུལ་མོ་རྣམས་ལ་ཕྱག་དབང་དང། ཐོ་ཡོན་དགེ་ལེགས། བསམ་བློ་རབ་འབྱམས་པ། གྲུབ་དབང་སྐུ་སྐྱེ། ཆུ་བཟང་སྐུ་སྐྱེ། འདར་དར་རྒྱས་གླིང་གི་བླ་མ་གསར་པ་གཏིང་སྐྱེས་བ་དཀའ་ཆེན་བློ་བཟང་དཔལ་
འབྱོར། ལ་མོའི་བང་ཆེན་པ་རྣམས་ལ་ཕྱག་དབང་སྩལ། འདི་སྐབས་ས་སྐྱ་བདག་ཆེན་རིན་པོ་ཆེ་དཔོན་གཡོག་བརྒྱ་སྐོར་མཇལ་ཁར་ཕེབས་པར་མཇལ་ཁ་བཞུགས་གྲལ། གནང་ཆ། འབུལ་བའི་ལན་འདེབས། ཕེབས་བསུ་སྐྱེལ་སོགས་བཀུར་གཟོས་
སྔར་བཞིན་གནང། བཞད་ཁུལ་གྱི་ལྷ་སྡེ་མི་སྡེ་སྤྱི་ནས་ཞབས་བརྟན་དངོས་འབུལ་བཏེག་བླ་སྤྱི་སྒེར་དྲག་གཉེར་བ་སོགས་གཞན་མ་རྣམས་ནས་ཀྱང་སྒེར་མཇལ་ཞུས། ཚེས་ཉེར་ལྔ་ལ་ཨ་ལག་ཤ་ཐོ་ཡོན་ལྷུན་གྲུབ་དར་རྒྱས་དོ་གཡོག་སུམ་ཅུ་སྐོར་འབྱོར་པར་

[063A]༄༅། །ཕྱག་དབང་ཇ་གྲལ་གནང། ཁོང་པ་ནས་དངོས་འབུལ་དང་བཅས་ཞབས་བརྟན་ཕུལ། ཟི་ལིང་ཚོང་དཔོན་ངོ་གཡོག་དང། དྷ་ཡན་ཏུ་རའི་ཆོས་རྗེ་རྒྱལ་ཆེན་རྩེ་བ་དཀའ་ཆེན་བློ་བཟང་ཚེ་རིང། དམ་རིང་གྲྭ་སྐོར་བ་བཅས་ལ་ཐོན་ཕྱག་
སྩལ༑ ཟླ་བ་ལྔ་པའི་ཚེས་གསུམ་གྱི་ཉིན་ངོ་མཚར་ཀུན་འདུས་ལྷ་ཁང་གི་རྟེན་བཞེངས་ཚང་མ་གྲུབ་པར་ལྷག་གནས་ཀྱི་མེ་ཏོག་གཏོར་ཞིང་མཆོད་འབུལ་དང་བཅས་ཐུགས་དམིགས་མཛད། ཚེས་བཞི་ལ་འོད་ཡུག་བྲག་དཀར་བླ་སྤྱི་ནས་དངོས་
འབུལ་བསྟར་ཞིང་སློག་ཆ་ཡང་གནང། ཐོ་ཡོན་དར་རྒྱས་དང་རྩེ་ཇ་ཞུ་འདྲེན་པ། མཛོ་སྡུད་པ་ངོ་གཡོག་བཅས་ལ་ཐོན་ཕྱག་གནང་ཆ་དང། གཞན་ཡང་དད་འདུས་སེར་སྐྱ་ཁ་ཤས་ལ་ཕྱག་དབང་བཅས་སྩལ། ཟླ་བ་དྲུག་པའི་ཚེས་གཉིས་ལ་དགེ་བསྐོས་
དཀའ་ཆེན་ཡེ་ཤེས་ཚེ་བརྟན་གྱིས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཚེས་གསུམ་ལ་རྡོ་བཅལ་ཆེན་མོར་ཞབས་ཟུང་བཀོད་ནས་འདུས་སྡེ་ཚོགས་ཡོངས། ཞབས་འབྲིང་བ་སེར་མོ་བའི་རིགས། སེར་འབྲས་དང་དཔལ་འཁོར་ཆོས་སྡེའི་གྲྭ་
རིགས་ཁ་ཤས། ཁམ་བུ་ལྷག་ལུང་བླ་མ། འབྲས་ལྗོངས་པ། ཁམས་པ། ཨ་མདོ་བ་སོགས་ཕྱོགས་ནས་དད་འདུས་མང་བར་ཕྱག་དབང་སྩལ། ཕེབས་ཞོར་ལ་གཡབ་རིང་གི་ལྷ་ཁང་བརྒྱད་སོ་སོར་རྟེན་མཇལ་དང་མཆོད་འབུལ་མཛད། ཚེས་བཞིའི་ཉིན་
མཆོད་ཁང་ཤར་ནུབ། འདུ་ཁང་ཆེན་མོ། ངོ་མཚར་ཀུན་འདུས་ལྷ་ཁང་སོགས་ལྷ་ཁང་ཁག་སུམ་ཅུ་སོ་གཉིས་དང། སྔགས་ཁང་གི་ལྷ་ཁང་གསུམ་དང། འདུ་ཁང། མགོན་ཁང་སྤུག་ནང་རྟེན། གཟིམས་ཁང་སེར་པོ་བཅས་ལ་རིམ་གྱིས་རྟེན་མཇལ་དུ་ཕེབས་

[063B] མགོན་ཁང་རྣམས་སུ་མཆོད་གཏོར་སྤྱན་གཟིགས་ཕུལ་ཏེ་གོང་མ་ཆེན་པོ་ཞབས་པད་བརྟན་ཅིང་ཆབ་སྲིད་དར་ཞིང་རྒྱས་པའི་ཐུགས་སྨོན་དང་འཕྲིན་བཅོལ་མཛད་དོ། །ཕན་བདེ་བདེ་ལེགས་འབྱུང་བའི་
རྟེན༑ ༑རྟེན་མཆོག་མཆོག་གསུམ་སྣང་བརྙན་ཚོགས། །ཚོགས་གཉིས་གཉིས་མེད་མཆོད་པའི་སྤྲིན། །སྤྲིན་བཟང་བཟང་པོའི་སྦྱོར་བས་མཆོད། །འདི་སྐབས་གོང་མ་ཆེན་པོ་ནས་ལུང་སྩལ་པ་བཞིན་ང་ལས་དའི་ཆིང་བཱ་ཐུར་བོད་ཀྱི་སྲིད་སྐྱོང་དུ་ཁྲི་འདོན་མཛད་
པའི་ལེགས་སྐྱེས་སུ་རྒྱལ་དབང་ཐམས་ཅད་མཁྱེན་པ་ཆེན་པོར་དངོས་འབུལ་དང། ད་ལས་དའི་ཆིང་པཱ་དུར་ལ་ཝ་ནག་གི་ཞྭ་སྒོར། ཁལ་སློག་གསེར། དངུལ། ཚན་གྲངས་སོགས་མོད་མི་དམའ་བ། ཐུ་ཤེ་ཐུ་གུང་སོགས་ལའང་ལེགས་སྐྱེས་བཅས་སྟོབ་མི་ཆེད་
རྫོང་མཛད། ཟླ་བ་བདུན་པའི་ཚེས་བརྒྱད་ལ་བཀྲ་ཤིས་རྩེ་ནས་ཞྭ་དམར་སྤྲུལ་པའི་སྐུ་དང་ཡབ་དཔོན་གཡོག་རྣམས་ཕེབས་པ་དང། དགེ་བསྐོས་ཆེན་མོ་བཅས་ལ་ཕྱག་དབང་བསྩལ། ཚེས་བཅུ་བཞི་ལ་ཞྭ་དམར་སྤྲུལ་པའི་སྐུར་ཕེབས་རྫོང་སྦམ་མཐོ་བ་དང། ཡབ་
རྗེ་ཐང་ལྷར་ན་བཟའ། ཚན་གྲངས། ཞབས་ཕྱི་དྲག་འབྲིང་དང་བསྟུན་པའི་གནང་ཆ་བཅས་ཐོན་ཕྱག་སྩལ། ཚེས་བཅོ་བརྒྱད་ལ་རྟ་ཚག་སྤྲུལ་པའི་སྐུ་མཇལ་ཁར་ཕེབས་པར། ཕྱོགས་འདུས་ཀྱི་སྐྱེ་དོ་ཁ་ཤས་བཅས་ལ་ཕྱག་དབང་དང་སྤྲུལ་པའི་སྐུར་ཇ་གྲལ་གྱི་ཐོག་
མཚམས་འདྲི་གནང། ཚེས་ཉེར་གཅིག་ལ་ཁོང་པ་ནས་དངོས་འབུལ་བཏེག་ཞྭ་དམར་སྤྲུལ་པའི་སྐུ་གདན་འདྲེན་པ་སི་ཏུ་སྤྲུལ་སྐུ་དང། དཔའ་བོ་སྤྲུལ་སྐུ་གཉིས་ནས་དངོས་འབུལ་བསྟབས། སྤྲུལ་པའི་སྐུ་དེ་རྣམས་དང། ཞྭ་ནག་སྤྲུལ་པའི་སྐུའི་གསོལ་དཔོན་
[064A]༄༅། །དང་ཏྲེ་བོ་སྤྲུལ་སྐུའི་སྐུ་ཚབ་བཅས་ལ་ཕྱག་དབང་དང་ཇ་གྲལ། སོ་སོར་ཐོན་ཕྱག་གནང་ཆ་གཟབ་པ་བཅས་སྩལ། ཟླ་བ་བརྒྱད་པའི་ཚེས་གཉིས་ནས་བཟུང་ཉིན་ལྔའི་རིང་ས་དམར་བདེ་ལེགས་དགའ་ཚལ་དུ་ཆབ་ཞུགས་ལ་ཕེབས་
ཤིང༑ ཉིན་ལྟར་ཕེབས་ལམ་རྣམས་སུ་བཀྲ་ཤིས་དགའ་ཚལ་བ་སོགས་དང་བལ་བོ་རྣམས་ཀྱིས་ཟློས་གར་གྱི་རྩེད་སྣའི་གཟིགས་འབུལ་དང། ཞལ་མཇལ་ཞུ་བར་སྐྱེ་བོའི་ཁྲོམ་ཤིན་ཏུ་ཆེ་བ་ཚོགས། ཟུར་བཞིའི་བླ་མ་སོགས་སེར་སྐྱ་མང་པོར་ཕྱག་
དབང་གནང། གཞིས་རྩེ་རྫོང་གི་གར་པ་རྣམས་ཀྱིས་གར་གཟིགས་ཕུལ་བར་གནང་ཆའང་སྩལ། དེ་གོང་ཆར་ཤིན་ཏུ་དཀོན་པར་ཡོང་པ་ལ་ཆ་བཞུགས་ལ་ཕེབས་པ་ནས་བཟུང་ཆར་གྱི་རྒྱུན་ཆེན་པོ་བབས་པས་སྐྱེ་བོ་རྣམས་དགའ་བདེའི་དཔལ་ལ་བཀོད་
ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་གོང་བཞིན་བསྒྲུབས། ཚེས་བཅུ་དྲུག་ནས་བཟུང་སྟེ་རིམ་བཞིན་མཛོད་དགེ་བ་དང་ཨ་མདོ་བ་སོགས་དད་པས་འདུས་པ་དང་ཁམ་བུ་དགོན་སྦུག་རི་ཁྲོད་པ་བཅས་ལ་ཕྱག་དབང་སྩལ། ཞལ་སྔ་
ནས་དམ་ཆོས་དཔལ་འབྱོར་གྱི་སྐུ་སྐྱེའི་གཙུག་ཕུང་བཞེས། ཝང་ད་ལས་བཱ་དུར་གྱིས་སྟོན་པའི་འཁྲུངས་རབས་རྟོགས་བརྗོད་དཔག་བསམ་འཁྲི་ཤིང་དང་རྗེ་བླ་མ་ཙོང་ཁ་པ་ཆེན་པོའི་རྣམ་ཐར་ཙོང་ཁ་བརྒྱད་ཅུ། འཕགས་པའི་གནས་བརྟན་བཅུ་དྲུག་གི་
ཞལ་ཐང་གི་པར་ཤིང་བཅས་འབུལ་མི་ཆེད་རྫོང་གནང་བར་ཕྱག་དབང་གནང་ཆ་དང་ཞུ་ཡིག་གི་བཀའ་ལན་བཅས་སྩལ། ཚེས་བཅུ་དགུ་ལ་ཐུ་ཤེ་ཐུ་གུང་ཡེ་ཤེས་ཚེ་བརྟན་མངའ་རིས་སུ་ཕེབས་ཞོར་མཇལ་ཁར་བྱོན་པར་ཇ་གྲལ་བཀའ་འདྲི་བཅས་

[064B] འབྲུམ་རི་པོ་མདངས་ཅན་གྱི་བླ་གྲྭ། ཏྲེ་བོ་སྤྲུལ་སྐུ། ཕུན་གླིང་རྫོང་དཔོན། ཨ་མདོ་བ་སོགས་དད་འདུས་མང་བར་ཕྱག་དབང་སྩལ། ཟླ་བ་དགུ་པའི་ཚེས་གཅིག་ལ་གུང་ནས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་སྤམ་མཐོ་བ་བཏེག་ཚེས་
གཉིས་ཀྱི་ཉིན་གུང་ནས་རྟ་བརྒྱུགས་དང་ཞང་འཕེན་རྩེད་སྣ་ཚོགས་གཟིགས་མོར་ཕུལ། སོ་སོར་མགྱོགས་དར། རྩེ་དར། ཚ་དར། གར་པར་གནང་ཆ་བཅས་ཡིད་མགུ་བ་དང། གུང་ལ་བྱང་ཆུབ་ལམ་གྱི་སྒྲོན་མའི་ལུང་གནང་ཞིང་འདི་ཉིད་ལུང་གནང་བའི་ཐོག་མ་ཡིན་འདུག་
ཚེས་ལྔའི་ཉིན་གུང་ལ་ཕེབས་རྫོངས་རྒྱས་པ་བསྟར། ཚེས་བཅུ་གཅིག་ལ་ཕྱག་མཛོད་ནས་ཞུས་ངོར་བདེ་བ་ཅན་དུ་བགྲོད་པའི་ཐབས་འཕོ་བ་སྨོན་ལམ་དང། ཚེ་སྒྲུབ་བཅས་ཀྱི་ལྗགས་ལུང་སྩལ། ཚེས་བཅུ་གསུམ་ལ་མཛོད་དགེ་བླ་མ་དང་ངོར་ནས་ཁམས་སུ་བླ་མར་ཕྱིན་
པ་ཁ་ཤས། གསེར་སྡུད་པ། བཞད་གཉེར་གྱི་ཟླ་བོ། མང་ཇའི་སྦྱིན་བདག་ཁ་ཤས་བཅས་ལ་ཕྱག་དབང་གནང། ཚེས་བཅོ་ལྔ་ལ་མཛོ་དགེ་བླ་མ་དོན་གྲུབ་རྒྱ་མཚོས་ཚོགས་དབུར་སྤྱན་དྲངས་ཏེ་དངོས་འབུལ་བསྟབས། བླ་མ་ངོ་གཡོག་དང་ཁམས་པ་མང་པོར་ཕྱག་
དབང་གནང། ཚེས་ཉེར་གཅིག་ལ་པེའི་ཅིང་མི་སྣ་དཀའ་བཅུ་ཡེ་ཤེས་བཤེས་གཉེན་འབྱོར་པར་གོང་ནས་གསེར་ཡིག་ནང་རྟེན་འཆར་ཅན་ཐོག་འཕར་སྐུ་སྙེ། བཞུགས་འབོལ། ཤེལ་དང་དཀར་ཡོལ་གྱི་སྤྱད་པ་རྣམ་མང་སྩལ་པ་རྣམས་གུས་པས་བཞེས་
དཀའ་བཅུ་ངོ་གཡོག་དང་མཛོ་དགེ་དཔོན་ངོ་གཡོག་ལ་ཕྱག་དབང། ངོ་མ་གཉིས་ལ་ཇ་གྲལ་བཀའ་འདྲི་བཅས་སྩལ། ཆབ་མདོ་འཕགས་པ་ལྷའི་དབོན་པོ་དཀོན་མཆོག་རྡོ་རྗེ་ལ་འབྱོར་ཕྱག་དང་བཀའ་འདྲི་གནང། ཁོང་ལ་བླ་མ་བྱམས་པ་རིན་པོ་ཆེ་ནས་དངོས་

[065A]༄༅། །པོའི་བདོག་པ་འབུལ་རྒྱུ་བསྐུར་པའང་བཞེས། ཆུ་བཟང་སྤྲུལ་པའི་སྐུ་དང། རྨི་ལི་མཁན་པོའི་བང་ཆེན་པ། ཨུ་རྒྱན་རྫོང་ཆོས་སྡེའི་བླ་མ། ཨ་མདོ་གནས་སྐོར་བ་ཁ་ཤས་བཅས་ལ་ཕྱག་དབང་གནང། ཟླ་བ་བཅུ་པའི་ཚེས་གསུམ་ལ་བཀྲ་
ཤིས་རྩེ་ནས་ཡུམ་དཔོན་གཡོག་ཕེབས་པར་ཕྱག་དབང་དང་ཇ་གྲལ་བཀའ་འདྲི་བཅས་སྩལ། ཚེས་དྲུག་ལ་པེའི་ཅིང་མི་སྣ་ནས་དངོས་འབུལ་བསྟབས། ཚེས་དགུ་ལ་ཆབ་མདོ་བ་དཀོན་མཆོག་རྡོ་རྗེ་འམ་བློ་བཟང་དབང་ཕྱུག། ཆུ་བཟང་སྤྲུལ་སྐུ་དང་རྨི་ལི་
མཁན་པོའི་བང་ཆེན་པོ་ངོ་གཡོག་བཅས་ལ་ཐོན་ཕྱག་དང་བཀའ་ལན་གནང་ཆ་བསྟར། ཏྲེ་བོ་མ་ཟུར་གྱི་དགེ་ཚུལ་མ་ངོ་གཡོག་ལ་ཕྱག་དབང་སྩལ། ཚེས་ཉེར་གཅིག་ལ་ཏྲེ་བོ་དགེ་ཚུལ་མར་ཐོན་ཕྱག་གནང། འདི་སྐབས་ལ་མོ་སྐུ་རྟེན་པ་ཨེར་ཏེ་ནི་དར་ཧན་
ཆོས་རྗེས་དཔལ་ལྡན་ཚངས་པ་ཞི་དྲག་གི་དུས་མཆོད་གསར་འཛུགས་མཛད་པར་འདི་ལོ་ཐོག་མར་སོང་གཤིས། ཆོས་སྐྱོང་ཆེན་པོར་སྙན་ཤལ་མཛོད་བཏགས་སྣ་ལྔ། སྐུ་ཆས་རྒྱས་པ་ཆ་ཚང། གསེར་ཕུད་མགུར་སྲང་ལྔ། ཞལ་ཇ། ཚོགས་དོད་
དངུལ་སྲང་ལྔ་བཅུས་གཙོས་པའི་དགུ་ཚན་བཟང་པ་ལྔ་སོགས་དང་སྐུ་རྟེན་པར་ལེགས་སོའི་གནང་སྐྱེས་གྱ་ནོམ་པ། ཚོགས་པར་མང་འགྱེད་དང་གདན་གུང་གི་བསྙེན་བཀུར་བཅས་སྩལ། ལ་མོའི་དུས་གསོལ་འདི་ལོ་ནས་བཟུང་ཆག་མེད་གནང། ཟླ་
བ་བཅུ་གཅིག་པའི་ཚེས་ལྔ་ནས་རིམ་བཞིན་དོར་མཁན་པོ། མངའ་རིས་གུང་གི་མང་སྐོལ་དོ་དམ་པ། སྔགས་པ་གསར་པ་དང། བཱ་དུར་ནང་པ། ཨ་མདོ་བ། གནམ་མཚོ་བ་སོགས་ཕྱོགས་ནས་དད་འདུས་མང་པོར་ཕྱག་དབང་དང། འབྲོང་རྩེའི་ཆོས་

[065B] ཚེས་བཅུ་བཞི་ལ་ཐོས་བསམ་གླིང་གྲྭ་ཚང་དུ་བླ་སྤྱི་རྣམས་ཀྱིས་སྤྱན་དྲངས་ཏེ་དཀར་སྤྲོ་གསོལ་སྟོན་རྒྱས་པ་བཏེག། རྒྱུད་གྲྭ་ནས་ཚེས་ཆོག་མཛད་ཐོག་ཐོས་བསམ་གླིང་བླ་སྤྱི་ནས་
ཞབས་བརྟན་དངོས་འབུལ་བསྟར་ཞིང་སློག་ཆའི་གནང་སྐྱེས་ཀྱང་གཟབས། ཚེས་བཅུ་བདུན་ནས་གཞིས་རྩེ་རྫོང་དཔོན་གསར་བ་ཤངས་སྨོན་སྐྱིད་པ་དང། གནམ་རུ་དཔོན། གཞུང་སའི་མང་སྐོལ་དོ་དམ་པ་ངོ་གཡོག་དང། ཀླུ་སྡིངས་བཟོ་རིགས་བལ་པོ་རྣམས་ལ་
ཕྱག་དབང། ཚེས་ཉེར་བརྒྱད་ལ་ཡབ་རྗེ་དཔོན་གཡོག་ཕེབས་པར་ཕྱག་དབང་ཇ་གྲལ་དང། དགྱེས་པའི་བཀའ་འདྲི་བཅས་སྩལ། ཟླ་བ་བཅུ་གཉིས་པའི་ཚེས་ཉེར་གཉིས་ལ་སྔགས་གྲྭའི་འདུ་ཁང་གི་སེང་གཡབ་ལ་རས་བྲིས་ཀྱི་བསྐང་རྫས་གོས་ཆེན་གྱི་གོང་གཤམ་ཅན་
སྦྱོར་འཇགས་ཐོག་འགྱེད་བཀྲ་ཤིས་ཁ་བཏགས་རེ་གནང། ལོ་འདིའི་ཟླ་བ་དང་པོ་ནས་བཟུང་ཟླ་བ་བཅུ་གཉིས་པའི་བར་དུ་ཡོངས་འཛིན་ཞལ་སྔ་ནས་ཀྱི་དྲུང་དུ་འདུལ་བའི་གླེང་འབུམ་ཆེན་མོ། འདུལ་ཊཱིཀ་རིན་ཆེན་འཕྲེང་བ། ཚད་མ་རིགས་རྒྱན། དབུ་མ་འཇུག་པ། འདུལ་བ་
མདོ་རྩ་བ། མཛོད་རྩ་བ། ཚད་མ་རྣམ་འགྲེལ། གསང་འདུས་རྩ་རྒྱུད་རྒྱུད་ཕྱི་མ་དང་བཅས་པ། བདེ་མཆོག་རྩ་རྒྱུད། དུས་འཁོར་བསྡུས་རྒྱུད་ཀྱི་ལེའུ་དང་པོ། འཇིགས་བྱེད་ཀྱི་རྒྱུད་རྟོག་པ་གསུམ་པ་དང་རྟོག་པ་འདུན་པ། རྒྱལ་བ་དགེ་འདུན་རྒྱ་མཚོའི་གསུང་འབུམ་བོ་
ཏི་བཞི། ལྷོ་བྲག་ནམ་མཁའ་རྒྱལ་མཚན་གྱི་གསུང་འབུམ་པོ་ཏི་གཉིས། མཁས་གྲུབ་རྗེ་ལ་ཆིག་བརྒྱུད་དུ་གནང་བའི་རྗེའི་བླ་མའི་རྣལ་འབྱོར། བདེ་མཆོག་གི་བླ་བརྒྱུད་གསོལ་འདེབས། བདེ་མཆོག་ལཱུ་ཨི་པའི་མངོན་རྟོགས་ནག་འགྲོས་སུ་བཀོད་པ། དེའི་ཕྱི་རོལ་

[066A]༄༅། །མཆོད་པ་ལག་མཆོད་དང་བཅས་པ། སྐྱིད་ཤོད་ཞབས་དྲུང་གིས་མཛད་པའི་སྣར་ཐང་བརྒྱ་རྩའི་རྗེས་གནང་བྱ་ཚུལ། དེས་མཛད་པའི་འཇིགས་བྱེད་དཔའ་གཅིག་དང་རྡོར་སེམས་ཀྱི་རྗེས་གནང་བྱ་ཚུལ། སྨན་བླ་བདེ་གཤེགས་བརྒྱད་ཀྱི་རྗེས་
གནང་སྔོན་འགྲོའི་ཆོས་བཤད་དང་བཅས་པ། བློ་སྦྱོང་མཚོན་ཆ་འཁོར་ལོ། རྨ་བྱ་དུག་འཇོམས། ཧོར་སྟོན་ནམ་མཁའ་དཔལ་གྱིས་མཛད་པའི་བློ་སྦྱོང་ཉི་མའི་འོད་ཟེར། ཆེད་དུ་བརྗོད་པའི་ཚོམས། བེའུ་བུམ་སྔོན་པོའི་འགྲེལ་པ། རྒྱུད་ཆེན་དཀོན་
མཆོག་རྒྱལ་མཚན་གྱི་གསུང་ཕྱག་ཆེན་གྱི་སྔོན་འགྲོའི་ཁྲིད་ཆེན་བཞིའི་ཟིན་བྲིས། ཞི་ཁྲོ་སྦྲགས་སྒྲུབ་ཐུན་མོང་མ་ཡིན་པ། སྨན་བླའི་མདོ་ཆོག་ཡིད་བཞིན་དབང་རྒྱལ། ལམ་ཁྲིད་འཇམ་དཔལ་ཞལ་ལུང། ལམ་ཁྲིད་གསེར་གྱི་ཡང་ཞུན། རྣམ་
འགྲེལ་གྱི་རྣམ་བཤད་ཐར་ལམ་གསལ་བྱེད། བུ་སྟོན་གྱིས་མཛད་པའི་འདུལ་བའི་ལས་ཆོག་འཁྲུལ་འཁོར་གྱི་རྣམ་བཤད་ཁམས་གསུམ་རྣམ་རྒྱལ། འཁྲུལ་འཁོར་གྱི་ཞལ་ཤེས་ཡིག་ཆུང་དང་ཡང་ཆུང། རྡོག་གི་རྣལ་འབྱོར། ཀུན་བློའི་རྣམ་
ཐར་བཅས་ཀྱི་ལུང་རྣམས་གསན། ལོ་འདི་ནང་གསེར་མདོག་ཅན་པ་བློ་བཟང་རྒྱ་མཚོ་དང་ཆོས་འཁོར་ལྷུན་པོ་པ་སངས་རྒྱས་བཀྲ་ཤིས། བསོད་ནམས་རྒྱལ་མཚན། ལེགས་བཤད་རྒྱ་མཚོ་བཅས་ནས་བྱམས་ཆོས་སྡེ་ལྔ། གནས་རྙིང་སེར་
བ་ཡེ་ཤེས་རབ་བརྟན། སྟག་མོ་པ་བློ་བཟང་ངག་དབང། གནས་པ་ཚུལ་ཁྲིམས་རྒྱ་མཚོ། བདེ་འབྱོར་པ་ཚུལ་ཁྲིམས་རྒྱ་མཚོ། གྲང་མོ་ཆེ་བ་བློ་བཟང་བསམ་གཏན། འབྲོང་རྩེ་བ་ཡེ་ཤེས་བཟོད་པ། དཔེ་ཐུབ་པ་བློ་བཟང་བསམ་གཏན། འབྲས་སྤུངས་

[066B] མཚན་སྒྲོག་པ་བློ་བཟང་དབང་པོས་ལམ་རིམ་བདེ་ལམ་དང་དམར་ཁྲིད། བློ་བཟང་འཕྲིན་ལས་ཀྱིས་ལམ་རིམ་འཇམ་དཔལ་ཞལ་ལུང་དང་དཔལ་ལྡན་ས་གསུམ་མའི་ཊཱིཀྐ། དབེན་
དགོན་པ་བློ་བཟང་ཚེ་བརྟན། བསྟན་འཛིན་ཤེས་རབ། ཚུལ་ཁྲིམས་རྒྱལ་མཚན། དགེ་ལེགས་ཤེས་རབ། བློ་བཟང་དར་རྒྱས། ཡང་ཚུལ་ཁྲིམས་རྒྱལ་མཚན་བཅས་ནས་བདེ་མཆོག་རྩ་རྒྱུད་དང། ཕུན་ཚོགས་བཀྲ་ཤིས་ཀྱིས་གསང་བདེ་འཇིགས་
གསུམ་གྱི་བསྐྱེད་རིམ། ཕུན་ཚོགས་ཡར་འཕེལ་གྱིས་ལམ་རིམ་དམར་ཁྲིད། ཕུན་ཚོགས་བཀྲ་ཤིས་ཀྱིས་ལམ་རིམ་འབྲིང་པོ། དགའ་ལྡན་རབ་རྒྱས་པ་བློ་བཟང་དོན་གྲུབ་ཀྱིས་ལམ་གཙོའི་རྣམ་བཤད། ལེགས་བཤད་གླིང་བ་ཡེ་ཤེས་འཕྲིན་ལས་དང་
ཁྲོན་ཁ་སྦུག་པ་མཁས་མཆོག་བསྟན་འཛིན་ནས་ཕར་ཕྱིན་སྐབས་བརྒྱད་རྣམས་ཀྱི་རྒྱུགས་ཕུལ་བར་གླེགས་བམ་ཆེ་ཆུང་ལ་དཔགས་པའི་གསོལ་རས་སྩལ།    ༈    དེ་
དག་སྐྱེལ་བར་གོང་ནས་བཀས་མངགས་པའི་ཡུ་ཨ་ས་གན་ཨམ་པན་སོགས་ལྷ་ལྡན་དུ་འབྱོར་ཐོག་སྡ་འགྲོས་སུ་མངགས་པ་པའི་ཙོང་གཅིག་དང། རྗེའི་སང་གཅིག་བཅས་ངོ་གཡོག་རྣམས་འབྱོར་པར་ཕྱག་དབང་དང་ཇ་གྲལ་གནང། མ་འགྱང་བར་ཕྱིར་ཐེགས། ཚེས་
བཅུ་གཉིས་ལ་གདོང་དཀར་གཉེར་བ་བློ་བཟང་སྨོན་ལམ་གྱིས་ཞབས་བརྟན་གསོལ་འདེབས་ཞུས་ཤིང་སེར་སྐྱ་བཞི་བརྒྱ་སྐོར་ལ་ཕྱག་དབང་སྩལ། ཚེས་བཅུ་བཞི་ལ་སྔ་དྲོ་ཀརྨ་པ་སི་ཏུ་སྤྲུལ་སྐུ་ངོ་གཡོག་ལ་ཕྱག་དབང་དང་ངོ་བོར་ཇ་གྲལ། ཕྱི་དྲོ་མ་ཎི་སྐོར་དཔོན་

[067A]༄༅། །པས་ཞུས་ངོར་བསྐོར་བ་གསོག་མི་སོགས་སེར་སྐྱའི་ཚོགས་མང་པོར་ཞལ་མཇལ་གནང། ཚེས་བཅུ་དྲུག་ལ་ཐར་པ་གཉེར་བ་དཀའ་ཆེན་བློ་བཟང་ཡར་འཕེལ་ནས་དངོས་འབུལ་བཏེག་ཡུམ་ཉི་ཟླ་དབང་མོ་ལོ་སྔོན་མའི་མཇུག་ནས་སྙུན་
བབས་ལྕི་ཞིང་སྙུན་ཡུན་རིང་བ་བྱུང་བར་བླ་བྲང་ནས་ཀྱང་སྐུ་རིམ་ཕོན་ཆེ་གནང་བ་སོགས་ལ་བརྟེན་རིམ་དྭངས་ཀྱིས་བཀྲ་ཤིས་རྩེར་ཕྱིར་ཕེབས་གནང་ཉེར་ཡབ་ཡུམ་འཁོར་བཅས་ལ་ཐོན་ཕྱག་ཐོག་གནང་སྐྱེས་གྱ་ནོམ་པ་བཅས་ཐུགས་དགྱེས་པའི་
བཀུར་སྟི་གནང། ཟླ་བ་གཉིས་པའི་ཚེས་བཞི་ལ་བྲུལ་ཚང་ཞབས་དྲུང་ཚེ་རིང་དཔལ་འབྱོར་ལ་ཕྱག་དབང་གནང། དེའི་ཕྱི་ཉིན་ཁོང་པ་ནས་ལེགས་སྐྱེས་བསྟར་ཞིང་ཐོན་ཕྱག་སྩལ། གོང་མའི་མི་དྲག་དང་ཇུན་གར་གྱི་ཨེལ་ཆི་རྣམས་ལྷ་ལྡན་ནས་ཐོན་
པར་ཡར་འབྲོག་ཏུ་མཚམས་རྟེན་དང་ཟུར་གསོས་སྟོབ་པར་དཀའ་ཆེན་ཡེ་ཤེས་བཤེས་གཉེན་རྫོང་སྟ་མཛད། ཚེས་བཅུ་གཅིག་ལ་ཁོང་རྣམས་འབྱོར། དེ་སྐབས་འབྲུམ་ནད་ཀྱི་དོགས་གཞི་བྱུང་བར་བརྟེན་ཚང་མར་མཇལ་ཁ་གནང་རྒྱུ་གཞན་མ་ནས་ཐག་
མ་ཆོད་ཀྱང་རྗེ་བླ་མ་མཆོག་ལ་ཞུས་པས་ཚད་མར་ངོས་འཕྲད་བྱས་ཆོག་ཅེས་ཕེབས། དེ་དོན་བཞིན་ཚེས་བཅུ་གསུམ་གྱི་སྔ་དྲོ་གཟིམས་ཆུང་ཉི་འོད་འཁྱིལ་བར་རྗེ་བླ་མ་མཆོག་ཞབས་སོར་བཀོད་ཐོག་ཡུ་ཨ་ས་གན་ཨམ་པན། ཙོང་བི་ན། ཁི་ཡཱ་
ཇར་གོ་ཆི། བི་ཆའི་ཆི་སོགས་མི་དྲག་རྣམས་འབྱོར་བར་གོང་མ་ཆེན་པོའི་སྐུའི་མཚམས་ཞུ་མཛད། གསེར་ཡིག་དང་གནང་སྐྱེས་སྦམ་མཐོ་བ་སྩལ་པ་རྣམས་གུས་པ་ཆེན་པོས་བཞེས། དེ་ནས་ཨོ་རོད་ཇུན་གར་གྱི་དཔོན་ཚེ་དབང་རྡོ་རྗེ་རྣམ་རྒྱལ་གྱི་མི་སྣ་

[067B] བླ་མ་དབུ་མཛད། སྐུ་གཉེར་བླ་མ། གསོལ་དཔོན་བླ་མ་གཞོན་པ། ཇེའི་སང་གྲས། པ་ཡེ་ས་གུ་ལང། མེ་གེ་ཆི། མཱ་མོད། ཁི་ཡའི་གྲས་རབ་རྒྱས། ཕུར་བུ། བུ་རིང། ཁུ་ཡག་ཆི་བཅས་དང། སྔགས་པ་གྲྭ་ཚང། ལམ་རིམ་གྲྭ་ཚང། མཁན་པོ་
དགེ་འདུན་གྲགས་པ། ཟླ་བ་ཆི། སན་བི་ལིག་ཡ་མ་ཁོ་ལ། བཀྲ་ཤིས་ཟླ་བ། ནེ་མེ་ཁུ་ཇེར་གལ་བཅས་ཀྱི་ཨེལ་ཆི་སོགས་ཚང་མར་ཕྱག་དབང་སྩལ། དེ་ནས་ཇུན་གར་དབོན་གྱི་མཚམས་ཞུའི་ཞུ་ཡིག་དང་ཞབས་བརྟན་གསོལ་འདེབས་ཞུ་རྟེན་མཎྜལ། སྐུ་གསུང་
ཐུགས་རྟེན། སྐུའི་ཉེར་སྤྱད། གསེར་སྲང་བརྒྱ་དང་བརྒྱད་ཅུ་གྱ་ལྔ། དངུལ་སྲང་ལྔ་བརྒྱ། རྒྱ་ནག་དང་མགོ་དཀར་གྱི་གོས་ཆེན་ཡུག་བརྒྱ་དང་བརྒྱད་ཅུ་གྱ་བརྒྱད། ཧོར་ཟམ་ཡུག་བརྒྱ་དང་ཉེར་བརྒྱད། གཞན་ཡང་ལིང། བུ་ལ་ཧ་རི། དཀར་རས། བུ་ལ་ཁའི་པགས་པ། སྲམ་
ཝགས། ཇ། མགོ་སྣམ་སོགས་དང། ཡབ་ཡུམ་གྱི་བསྔོ་རྟེན་གསེར་སྲང་བཅུ་ཐམ་པ། དངུལ་སྲང་བརྒྱ། མགོ་སྣམ་སོགས་དངོས་འབུལ་སྦ་མ་ཤིན་ཏུ་མཐོ་བ་དང་འདུས་ཚོགས་སུ་དགེ་འདུན་རེར་འགྱེད་རྒྱ་དངུལ་སྲང་ལྔ་རེས་མཚོན་བསྙེན་བཀུར་གཟབ་པ་བསྟར་
ཞིང༑ མཁན་པོ་དགེ་འདུན་གྲགས་པའི་མཚམས་ཞུ་དང་ཞབས་བརྟན་གྱི་དངོས་འབུལ། གཞན་ཡང་བླ་མ་གྲྭ་རིགས་དཔོན་ཁག་བཅས་ཀྱི་ཨེལ་ཆི་སོགས་དྲག་ཞན་གྱི་མི་སྣ་རྣམས་ནས་སོ་སོའི་བླ་དཔོན་གྱི་སྐྱབས་འཇུག་དང། མཚམས་ཞུ་རྟེན་གསེར་
དངུལ། རིན་པོ་ཆེའི་དངོས་སྤྱད་དུ་མ། གོས་དར། བགས་རིགས་སོགས་རྣམ་གྲངས་མང་པོ་ཕུལ། མི་སྣ་དེ་དག་འགྲོ་ཁར་ཇུན་གར་དཔོན་གྱི་འབྱོར་ལན་རྒྱས་པ་དང། གཞན་མ་རྣམས་ལའང་འབྱོར་ལན། ཁོ་རང་ཚོར་བསྲུང་མདུད། སྐུ་བརྙན། བྱིན་རྟེན། གོན་

[068A]༄༅། །པ༑ སྤོས་སྣམ་སོགས་ཐོན་ཕྱག་སྦམ་མཐོབ་དང། གོང་མའི་མི་དྲག་རྣམས་ལ་ཡང་ཕེབས་རྫོངས་གྱ་ནོམ་བ་བསྟར། མི་སྣ་རྣམས་ཐོན་གྲུབ་རྗེས་བཅད་རྒྱའི་ཁོངས་སུ་སྐུ་ཡོན་སྦྱོང་བདར་ཚུལ་བཞེས་དང། ཡོངས་འཛིན་ཞལ་སྔ་
ནས་ལས་ལུང་གསན་པ་སོགས་ལ་ཐུགས་བརྩོན་ལྷོད་མེད་དུ་གནང། སྐབས་འདིར་འཇིགས་བྱེད་ལྷ་བཅུ་གསུམ་མའི་དབང་ཆེན་སྟ་གོན་དང་བཅས་པ། མགོན་པོ་ཕྱག་དྲུག་པ། མགོན་དཀར། ཆོས་རྒྱལ་ཕྱི་ནང་གསང་གསུམ། ལྷ་མོ། བེག་ཙེ་ལྕམ་དྲལ་
རྣམས་ཀྱི་རྗེས་གནང་གསན། ཟླ་བ་ལྔ་བའི་ཚེས་གཅིག་ལ་ད་ལས་ཝང་ནས་ལ་མོ་སྐུ་རྟན་བ་ཆེད་གཏོང་མཛད་པ་འབྱོར་གདོང་ཝང་ནས་དུང་དཀར་དང་བཅས་པའི་ཚན་གྲངས་དང། ཆོས་སྐྱོང་ནས་གོས་ཆེན་གྱི་རྒྱལ་མཚན་ཞིག་ཕུལ་ཏེ། འདི་བསྟན་པའི་
རྒྱལ་མཚན་འཛུགས་པའི་རྟེན་འབྲེལ་ཡིན་པས་རྒྱལ་མཚན་འདི་ཞག་གསུམ་གྱི་རིང་སྐུ་ཞབས་རིན་པོ་ཆེའི་སྐུའི་གཡས་ཕྱོགས་ཀྱི་ཀ་བ་ལ་སྒྲོག་བ་གནང་གསུང་བ་ལྟར་མཛད་དོ། །སྔོན་བསྟེན་བསྲུང་མའི་གཙོ་བོ་དུང་ཐོད་ཅན། །མི་ཡི་ཁོག་ཏུ་བརླམས་
པའི་ཟློས་གར་གྱིས། །འཆི་མེད་གོས་ཀྱི་རྒྱལ་མཚན་ལེགས་ཕུལ་ཏེ། །ལས་བཞིའི་འཕྲིན་ལས་སྒྲུབ་བར་ཞལ་གྱིས་འཆེས། །བསྟན་བསྲུང་སྐར་ཚོགས་ལྟ་བུར་འཁྲིགས་པའི་ནང། །ཁྱོད་ཀྱི་འཕྲིན་ལས་རྒྱལ་མཚན་བསྒྲེང་བ་ལ། །འདི་ནི་སྣང་
བྱེད་ཁྲོད་དུ་རྟ་བདུན་བཞིན། །ཁྱད་པར་འཕགས་ཞེས་ཕྱོགས་བྲལ་འགྲམ་བར་སྒྲོགས། །སྲིད་སྐྱོང་ད་ལས་བཱ་ཐུར་ཁྲིར་འཁོད་ནས་ཐོག་མའི་མཇལ་ཕྱག་སྔོན་ནས་ཞུ་རྩིས་མཛད་ཀྱང་ཇུན་གར་གྱི་འགྲུལ་པའི་གཡེང་བར་བརྟེན་སྟབས་མ་འགྲིག་པས་

[068B] ཚེས་བཅོ་ལྔའི་ཉིན་མགྲོན་
གཉེར་གཅིག་དང་གཞན་མ་དྲུང་འཁོར་བརྒྱད། གྲྭ་ཚང་ཁག་གི་སློབ་དཔོན་ཞལ་སྔ་ནས་རྣམས་དང་སྤྱི་སོ། མི་ཚན་ཁག་སྐུ་སྐྱེ་རྗེ་དྲུང་སོགས་ནས་ཕེབས་བསུ་དང། བདེ་ལེགས་དགའ་ཚལ་དུ་ཐབ་བསུ་བཅས་སྔར་རྒྱུན་ལྟར་མཛད་ཅིང། དེ་ཉིན་བླ་བྲང་དུ་ཤར་
ཕེབས་ཀྱིས་གཟིམས་ཆུང་ཉི་འོད་འཁྱིལ་བར་ཝང་ཡབ་སྲས། མངའ་རིས་གུང་གི་སྲས། ལྕམ་བདེ་ལྡན་སྒྲོལ་མ་སྲས་བཅས། ཝང་གི་ལྕམ་གསུམ་དང་བཀའ་བློན་གསུམ། དབུས་གཙང་གི་མངའ་དཔོན། ལ་མོ་སྐུ་རྟེན་བ་བསོད་ནམས་དབང་འདུས། རྭ་སྒྲེང་
མཁན་པོ་དར་ཧན་ཨེམ་ཆི། གསོལ་གཟིམས། མགྲོན་དྲུང། སོག་རིགས་ཐེའི་ཇི། རྗེའི་སང་སོགས་ཞབས་ཕྱི་དྲག་གྲས་བརྒྱ་སྐོར་བཅས་ལ་བཞུགས་གྲལ་ཐོག་ཕྱག་དབང་དང་སྐུ་ངོ་ཚད་མར་བཀའ་འདྲི་ཕེབས། ཚེས་ཉེར་བདུན་ཉིན་གོང་མ་ཆེན་པོ་ནས་ཝང་རང་
ལ་གསོལ་རས་སུ་སྩལ་པའི་ཕུང་ཡིན་ཞེས་དངུལ་སྲང་ཁྲི་ཚོ་ཙམ་རི་ཚུལ་གྱི་ཕྲེང་བ་ངོ་མཚར་བ། ཤེལ་སྤྱད་སྣ་ཚོགས། སྲིད་སྐྱོང་དུ་འཁོད་བའི་ཐོག་མའི་མཇལ་རྟེན་དངུལ་རྡོ་ཚད་བདུན་སོ་སོར་ཁ་བཏགས་དང་བཅས་པ་རྣམས་འབུལ་བ་མཛད་པར་ཡབ་སྲས་ལ་
ཇ་གྲལ་དཀར་སྤྲོ་བཅས་གནང། གནམ་གང་ཉིན་སྐུ་ངོ་ཚད་མ། ཞབས་ཕྱི་དྲག་གྲས་བཅས་མཇལ་ཁར་ཕེབས་ཐོག་ཝང་ནས་གཡང་ཊིའི་ཞལ་དཀར་གཟུགས། བདེ་ལྡན་སྒྲོལ་མས་ཕྱག་ཌཱར་སྦུས་ལེགས། ལྕམ་རྣམས་ནས་ཤེལ་སྡེར་བདུན་ཚར་རེ་བཅས། བཀའ་
[069A]༄༅། །བློན་མདོ་མཁར་བ། བཀའ་བློན་འབྲོད་རྩེ་བ། གཙད་མདའ་དཔོན་གཉིས། དབུས་མདའ་དཔོན། རྭ་སྒྲེད་མཁན་པོ་ཨེ་མཆིད་མཆོས། ཀོང་པོ་ཨོ་རོང་ནས་དངས་དགའ་མགོ་བ། སྐྱིད་སྦུག་པ། མགྲོན་གཉེར་གསུམ་དང་གཟིམས་དཔོན་ཚེ་
དབང། དྲུང་ཡིག་གཉིས་བཅས་སོ་སོ་ནས་རང་མཁོས་དང་བསྟུན་པའི་དངོས་འབྱོར་གྱི་མཆོད་པ་བསྟབས། ཟླ་བ་དྲུག་པའི་ཚེས་གཉིས་ཀྱི་ཉིན་སྲིད་སྐྱོང་ཝང་ནས་ཚོགས་དབུར་སྤྱན་དྲངས་ཏེ་མཎྜལ། སྐུ་གསུང་ཐུགས་རྟེན། ན་བཟའ་ཉེ་སྤྱད། དངུལ་
རྟ་རྨིག་བརྒྱ་དང་གཅིག་གོས་ཡུག་བརྒྱ་དང་ཉི་ཤུ། ཇ་འཁོར་དྲུག་དྲུག་ཅུ་རེ་དགུ། ལིང་ཡུག་སྨན་ཡུག་བུལ་ཧ་རི། རྩེ་ཞྭ་སོགས་དངོས་འབུལ་གཏོས་ཆེབ་བཏེག་སྟེ་ཞབས་པད་བརྟན་པའི་བདེན་ཚིག་བརྗོད། འདུས་པ་རྒྱ་མཚོར་རིམ་བཞིན་ཚེས་
ཉེར་བདུན་ལ་དགེ་འདུན་རེར་འགྱེད་དངུལ་ཞོ་གང་སྐར་ལྔ་རེ། ཉེར་བརྒྱད་ལ་དངུལ་ཞོ་རེ། ཉེར་དགུ་ལ་དངུལ་སྐར་ལྔ་རེ། གནམ་གང་ལ་ཇ་བར་ཁག་རེ་དང་རྩེ་ཞྭ་རེ། དངུལ་སྲང་རེ་བཅས་མང་འགྱེད་ཀྱི་བསྙེན་བཀུར་བཟང་པོ་མཛད། ཝང་གི་ཞབས་བརྟན་
གྱི་མཇུག་ཏུ་བཀའ་བློན་དཀའ་བཞི་གུད་དང། ལྕམ་པ་དེ་ལྡན་སྒྲོལ་མ་གཉིས་ནས་མཎྜལ། སྐུ་གསུང་ཐུགས་རྟེན། དངུལ་རྡོ་ཚད་བཅུ་གཅིག་གོས་ཆེན། སྣམ་བུབས་སོགས་དངོས་འབུལ་བཏེག་འདི་སྐབས་རྒྱལ་དབང་མཆོག་ནས་མཚམས་ཞུའི་
བཀའ་ཤོག་རྟེན་ལྡན་དང་ཞབས་བརྟན་རྟེན་འབྱུང་ཚན་གྲངས་འབུལ་རྒྱུ་གནང་བ་སྲིད་སྐྱོང་ནས་ཕུལ་བར་དགྱེས་པ་ཆེན་པོས་བཞེས། སྲིད་སྐྱོང་དཔོན་གཡོག་ཚང་མར་གཟབ་སྟོན་སྩལ། ཚེས་གསུམ་གྱི་ཉིན་སྲིད་སྐྱོང་ནས་བརྒྱ་དང་བཞི་བཅུ་སྐེར་གྱི་

[069B] ཨང་དར་གྱི་གནང་ཆ་གཟབས། གཟིམས་ཆུང་ཉི་འོད་འཁྱིལ་བར་རྗེ་བླ་མ་མཆོག་གི་སྐུ་གམ་དུ་སྲིད་སྐྱོད་ཝད་ཡབ་སྲས་བཅར་ཐོག་ཚོགས་ཀྱི་འཁོར་ལོ་དང་བཅས་པའི་མཆོད་སྤྲིན་རྒྱས་པར་བཤམས་ཏེ་
ལ་མོ་ཆོས་སྐྱོང་ཆེན་པོ་སྐུ་གསོལ་ཞུས་པར། ཆོས་སྐྱོད་ནས་མཇལ་དར། གསེར་གྱི་རྡོ་རྗེ། དངུལ་གྱི་མཎྜལ་བཅས་ཕུལ་ཏེ། ཞབས་བརྟན་གསོལ་འདེབས་གནང། ཆོས་སྐྱོད་ལ་ཡང་སྐུ་ཆས་རྒྱས་པ་དང་འབྲེལ་བའི་སྤྱན་གཟིགས་མཆོད་སྤྲིན་ཚད་
མེད་པ་བསྟབས། ཆོས་སྐྱོང་ཆེན་པོ་ནས་དམིགས་ཡུལ་ལྟས་མཚན་ལེགས་པ་བྱུང་ཚུལ་ཕེབས་པར་བརྟེན། ད་ལམ་དང་སྔ་སོར་ཆུ་ཁྱི་ལོར་གཟིགས་སྣང་གང་བྱུང་རྣམས་གསལ་པོར་བཀའ་སྩོལ་དགོས་ཚུལ་ཕྱག་མཛོད་ཆེན་མོ་ནས་ཞུ་བ་མཛད་
ལན་དུ། ཆོས་སྐྱོང་ཆེན་པོ་ནས། སྔོན་ཆུ་ཁྱི་ལོར་སྐྱབས་མགོན་ཆེན་པོ་དང་གཟུགས་མེད་དངོས་མཇལ་གནང་བའི་ཐོག་ཏུ་ཤར་ནས་གྲུབ་ཐོབ་ཀྱི་ཆ་བྱད་ཅན་སྟག་ཤམ་ཐོད་སྐམ་སོགས་ཀྱིས་སྤས་པ། ལག་ན་ཌཱར་དྲིལ་ཐོགས་པ་ཞིག་གིས་འདི་སྐད་ཟེར་
ཤར་ནས་ཐོན་པའི་ཆུ་ཤེལ་དེ། །དུ་འཛིན་འཕྲུལ་གྱིས་བསླུས་པ་ཡིས། །གཞན་བསམ་ཅན་དེ་རང་ལ་འཁོར། །ཟེར་བ་ཞིག་དང། ཡང་དེའི་མུ་ལ་གནས་འདི་ཁའི་ནམ་མཁའི་ངོས་སུ་ལྟའི་བུ་བུ་མོའི་ཆ་བྱད་ཅན་མང་པོ་སྤྲིན་གྱི་གསེབ་ནས་རིན་པོ་ཆེའི་
བུམ་པ་བདུད་རྩིས་གང་བ་ཐོགས་ནས་སྐྱབས་མགོན་འདི་ཉིད་ལ་སྐུ་ཁྲུས་འབུལ་ཞིང། མེ་ཏོག་གི་ཆར་རྒྱུན་ཁྲ་ལམ་ལམ་འབེབས་བ་བྱུང། དེང་གི་དུས་སུ་ཐོག་མར་ཉི་མའི་དཀྱིལ་འཁོར་ཤར་ཕྱོགས་ནས་འཆར་པ་འཇའ་གུར་གྱིས་བསྐོར་བ། དེ་ལ་ལྷོ་

[070A]༄༅། །ནས་སྤྲིན་འཁྲིགས་པ། ནུབ་ནས་ས་གཞི་ལེགས་པ་ལ་ནམ་དུས་ཀྱིས་གླང་འདུལ་ཞིང་ས་བོན་འདེབས་པ་སོགས་དང། ཡང་གསལ་འགྲིབ་མེད་པའི་ཤེལ་སྒོ་ལ་ཡ་མཚན་པའི་རྡུལ་འཁྲུག་པ་སོགས་དང། ལྷག་པར་ཁ་སང་གི་
དུས་སུ་སྐྱབས་མགོན་མཚུངས་ཟླ་མ་མཆིས་པ་ཉིད་མགོན་པོ་འོད་དཔག་ཏུ་མེད་པ་དངོས་སུ་ཁྲི་ཐོག་ཏུ་བཞུགས་པ་མཐོང་ཞིང། དེའི་ཕྱག་ཏུ་ལྷུང་བཟེད་བདུད་རྩིས་གང་བ་འཛིན་པ་ཆིལ་གྱིས་ཁོལ་བ་ལས་ཕྱིར་མ་ལུད་པར་འདུག་པ་དང། གཞན་ཡང་
རྩ་བརྒྱུད་ཀྱི་དཔལ་ལྡན་བླ་མ་དམ་པ་རྣམས་དང་ཡི་དམ་ཞི་ཁྲོ། སངས་རྒྱས་བྱང་སེམས། དཔའ་བོ་མཁའ་འགྲོ། ཆོས་སྐྱོང་བསྲུང་མའི་ཚོགས་དན་བཅས་པ་རང་རང་གི་ཆོས་ཚུལ་དང་མཐུན་པའི་ཆོས་ཀྱི་གར། ལྷའི་གར། ཀླུའི་གར་སོགས་གར་སྣ་བརྒྱད་
ཀྱི་ཐོག་ཆོས་དང་འཇིག་རྟེན་པའི་གར་ལ་སོགས་ཉིན་རྩེར་སྤྱོད་པ་མཐོང་ཞིང། དེང་གི་དུས་སུ་དཔལ་ལྡན་ལྷ་མོ་དང། མ་མགོན་ལྕམ་དྲལ་སོགས་ཀྱིས་སྐྱབས་མཆོག་ཉིད་ལ་གུས་པའི་ཚུལ་དང། གདུག་ཅན་རྣམས་སྒྲོལ་བའི་སླད་དུ་དཔའ་ཞིང་
བརྟུལ་ཕོད་པའི་རྣམ་འགྱུར་ཇི་སྙེད་མཛད་པ་སོགས་རགས་ཙམ་དང། ཚང་མ་བརྗོད་ཀྱིས་མི་ལང་ཞེས་ཕེབས། ལ་མོ་སྐུ་རྟེན་པས་ཀྱང་དངོས་འབུལ་གྱི་བདོག་པ་བསྟབས། དེའི་ཕྱི་ཉིན་ཝང་ངོ་གཡོག་ལ་གསོལ་སྟོན་ཕེབས་རྫོངས་ཀྱི་དངོས་པོ་སྦམ་
མཐོ་བ་དང། སྐུ་ངོ་རྣམས་དང་བཀའ་བློན། མདའ་དཔོན། སྐུ་རྟེན་པ། ཞབས་ཕྱི་དྲག་འབྲིང་དཀྱུས་གསུམ། ལག་ངོ་བཅས་ཚང་མར་གོ་བབས་དང་བསྟུན་པའི་གནང་ཆ་གཏོས་ཆེ་བ་སྒེར་འབུལ་སོ་སོའི་སློག་བབས་མཚུངས་བཅས་སྩལ། གྲྭ་ཚང་ཁག་བཞིའི་

[070B] མི་ཚན་ཁག་སོགས་ནས་ཀྱང་དངོས་སྐྱེས་བསྟབས། ལ་མོ་སྐུ་རྟེན་པ་བསོད་ནམས་དབང་འདུས་ལ་དང་ཧན་ཨེར་ཏེ་ནི་ཆོས་རྗེ་ཞེས་པའི་ཚེ་ལོ་དང་བཀའ་ཤོག་གནང་སྐྱེས་བཅས་སྩལ། རྟ་ཐབ་ཀྱི་ཕེབས་སྐྱེལ་ཡང་སྔར་རྒྱུན་
བཞིན་མཛད། ཟླ་བ་དྲུག་པའི་ཚེས་ཉེར་དགུ་ལ་བྲག་གཡབ་ཕྱག་མཛོད་དང་གཉེར་པ་གཉིས་ལ་ཕྱག་དབང་དང། གཞན་མ་རྣམས་ལ་ཞལ་མཇལ་གནང། ཟླ་བ་བདུན་པའི་ཚེས་བརྒྱད་ལ་ཚོགས་ཆེན་དགེ་བསྐོས་ཆེན་མོར་ཕྱག་དབང་དང། ཚེས་ཉེར་ལྔ་ལ་
ཚོགས་ཆེན་ཆོས་ཁྲིམས་པ་གསར་རྙིང་གཉིས་དང། སྔགས་གྲྭའི་ཆོས་ཁྲིམས་པ་གསར་རྙིང་གཉིས་ལ་ཕྱག་དབང་སྩལ། ཟླ་བ་བརྒྱད་པའི་ཚེས་བཅུ་གཉིས་ལ་ཚ་གན་ནོ་མོན་ཧན་གྱི་མི་སྣ་ངོ་གཡོག་ལ་ཞལ་མཇལ་དང། ཚེས་བཅུ་གསུམ་ལ་གོང་མ་ཆེན་པོའི་
འཁྲུངས་སྐར་ཞབས་བརྟན་གོང་བཞིན་བསྒྲུབས། ཉིན་གསུམ་གྱི་རིང་གཟིམས་ཆུང་ཉི་འོད་འཁྱིལ་པར་ཆབ་ཞུགས་ཀྱི་སྐུའི་འཕྲོད་བསྟེན་གནང། ཟླ་བ་བརྒྱད་པ་རྟིང་མའི་གཟའ་ཚེས་དགེ་བར་ཇོ་ལུགས་ཀྱི་སྒྲོལ་མ་ཉེར་གཅིག་གི་སྣང་བརྙན་གསར་བཞེངས་
རྣམས་ལ་སྤྱན་འདྲེན་ཁྲུས་གསོལ་སྔོན་དུ་འགྲོ་བའི་ལྷག་གནས་ཀྱི་མེ་ཏོག་གཏོར། གོང་མ་བདག་པོ་ཆེན་པོ་ནས་ཕྱག་མཛོད་ལ་དར་ཧན་གྱི་ཆོ་ལོའི་གཟེངས་བསྟོད་སྩལ། དུས་ཀྱི་ཆོས་ཉིད་དུ་གྱུར་པ་ཝང་ཚེ་རིང་རབ་བརྟན་དང་གུང་བསྟན་འཛིན་གཉིས་ཀྱི་དགེ་
སྒྲུབ་པ་ངོ་གཡོག་ལ་ཕྱག་དབང་ཇ་གྲལ་གནང། གཞུང་མཁན་ནང་གི་གདོང་གོང་ནས་གནང་སྐྱེས་སྩལ་པ་རྣམས་འབྱོར་ཏེ་ཞུ་ལན་དང། ཕྱག་མཛོད་ལ་ཆོ་ལོའི་གཟེངས་བསྟོད་སྩལ་པ་བཀའ་དྲིན་ཆེ་ཚུལ་གྱི་ཞུ་ཡིག་ཕུལ། ཚེས་ཉེར་བཞི་ལ་ཧར་གདོང་མི་ཚན་

[071A]༄༅། །ནས་དངོས་འབུལ་བསྟར། ཟླ་བ་དགུ་པའི་ཚེས་བཞི་ནས་རིམ་འབྱོར་ཕུན་ཚོགས་གླིང་གི་མཁན་པོ། སྤྱི་ས། བྱང་ཆེན་སྒྲུབ་སྡེའི་གནས་བླ་མ། བྲུལ་ཚང་ཞབས་དྲུང། རྒོད་ཚང་རི་ཁྲོད་པ། དར་རྒྱས་སྒྲུབ་སྡེ་པ། མདངས་ཆེན་བླ་མ། བཞད་
བཀྲ་ཤིས་དགེ་འཕེལ་གྱི་བླ་མ། ཞ་ལུ་མཁན་སྤྱི། སྲད་ནོར་བུ་ཆོས་འཁོར་པ། རྟ་ནག་ལྷུན་གྲུབ་གླིང་པ་དང་ས་ཁུད་པ། ལྷ་རྩེ་དགའ་ལྡན་འོག་མིན་གླིང་བླ་སྤྱི། གམ་པ་ལྷུན་གྲུབ་སྟག་རྩེ་ཁུལ་དང། ཐོབ་རྒྱལ་ཁུལ་གྱི་སྒེར་པ། གསེར་མདོག་ཅན་གྱི་མཁན་སློབ། འདར་བསམ་གྲུབ་པ་བཅས་སོ་སོ་ནས་ལེགས་འབུལ་བཏེག་པར་ཕྱག་དབང་གནད་སྐྱེས་སྩལ། ཚེས་བཅུ་དྲུག་ལ་ཡབ་རྗེ་ཐང་ལྷ་ཆེད་ཕེབས་ཀྱིས་གོང་མ་ཆེན་པོ་ནས་འཕྲིན་ལས་པ་མཆོག་ལ་མཚན་གསོལ་གཟེངས་བསྟོད་སྩལ་
བ་དང། བཀྲ་ཤིས་རྩེ་ཁུལ་བླ་བྲང་མངའ་ཞབས་སུ་ཆོད་པ་བཅས་ཀྱི་ལེགས་སྐྱེས་འབུལ་བ་གནང། ཟླ་བ་བཅུ་བའི་ཚེས་གཅིག་ནས་རིམ་འབྱོར། གཅུང་རི་པོ་ཆེ་བླ་གྲྭ། ཉུག་ཆོས་འཁོར་གླིང་བ། རི་གདོང་ཞབས་དྲུང། ལྷ་རི་སྒང་པ། ཐུབ་བསྟན་ཡངས་
ཅན་གྱི་མཁན་པོ་བཅས་སོ་སོ་ནས་ལེགས་སྐྱེས་ཕུལ་བར་ཕྱག་དབང་དང་སློག་ཆ་སྩལ། གོང་མ་ཆེན་པོའི་བཙུན་མོ་ཁྲིབ་གཤེགས་པའི་དགོངས་རྫོགས་སྒྲུབ་ཆེད་བཀས་མངགས་པའི་ཇ་སག་བླ་མ་དཀའ་བཅུ་ཡེ་ཤེས་འཕྲིན་ལས། རིམ་པ་གཉིས་
བའི་ཏཱ་བླ་མ་གཅིག་རིམ་པ་དང་པོའི་ཁཱ་གཅིག་དང། གཉིས་པའི་ཁཱ་གཅིག། ཇར་བི་བཞི། ལྷ་སར་རྒྱུན་བཞུགས་ཏཱ་ཞིན་སོགས་ཀྱི་མདུན་གསེར་ཡིག་གནང་རྟེན། དངུལ་གྱི་ལྡོང་མོ་དང་བུམ་པ། དངུལ་ཀོང། གོས་ཡུག་བཅུ་གཉིས། ཁ་བཏགས་ཆེ་ཆུང་

[071B] འཕར་མ་བཞུགས་འབོལ། སྐུ་སྙེ། ཤོལ་དང་དཀར་ཡོལ་གྱི་སྤྱད་པ་ཁ་ཤས། གོས་ཡུག་དགུ་བཅས་སྩལ་བ་གུས་པས་བཞེས་ཏེ་སྐུའི་མཚམས་ཞུ་མཛད། མི་དྲག་རྣམས་ལ་ཇ་གྲལ་དང་བཀའ་འདྲི་གནང། སྐུ་གཤེགས་པ་བཙུན་མོ་དམ་པ་དེ་
ཉིད་ཀྱི་དགོངས་པ་རྫོགས་ཆེད་གསུང་བསྔོ་རྟེན་གསེར་སྲང་ཉི་ཤུ་རྩ་དགུ་ཞོ་དོ། ཁ་བཏགས། འདུས་སྡེར་མང་འགྱེད་དོད་དངུལ་སྲང་ཆིག་སྟོང། ཁ་བཏགས་ཆེ་ཆུང་ཉིས་བརྒྱ། ཇ་སྤག་བརྒྱ་བཅས་སྩལ་བར། མང་འགྱེད་འཕྲལ་བཏང་ཐོག་འདུས་སྡེ་དང་
ལྷན་ཅིག་རྒྱལ་བ་སྲས་བཅས་ཀྱི་ཐུགས་རྒྱུད་བསྐུལ་ཏེ་བསྔོ་སྨོན་མཛད། ཚེས་བཅུ་ལ་ཏཱ་ཞིན་ཕྱིར་ལྡོག་རྒྱུར་གནང་ཆ་གཟབས། དེའི་ཕྱི་ཉིན་ཇ་སག་བླ་མ་ཡེ་ཤེས་འཕྲིན་ལས་ཀྱིས་དངོས་འབུལ་གྱི་བདོག་པ་བསྟར་རྗེས་གོང་གི་མི་དྲག་རྣམས་དད་སྣེ་ཤན་
པ་བཀའ་བློན་ཐོན་པ་སོགས་ལ་ཐོན་ཕྱག་གི་གནང་ཆ་གྱ་ནོམ་པ་བསྟར་ཐོག་གསུང་བསྔོ་རྟེན་གྱི་འབྱོར་ལན་དང་གསེར་ཡིག་གནང་རྟེན་བཅས་ཀྱི་བཀའ་ལན་ཀྱང་འབུལ་རྒྱུ་སྩལ། ཚེས་བཅུ་དགུའི་ཉིན་དཀྱིལ་ཁང་གྲྭ་ཚང་དུ་སྤྱན་དྲངས། དཀར་སྤྲོའི་ཐོག་
དཔོན་སློབ་ནས་སྒེར་མཇལ་ཞུས། ཆོས་སྐྱོང་བེག་ཙེ་ཆེན་པོར་སྙན་ཤལ་དང་མེ་མདའ་སག་ཐག་སོགས་སྤྱན་གཟིགས་བསྟར་ནས་འཕྲིན་བཅོལ་མཛད། གསོལ་སྟོན་བཏེག་ཅིང་བླ་སྤྱི་ནས་ཞབས་བརྟན་དངོས་འབུལ་གཟབས། ཕར་ཡང་འབུལ་སློག་
སྩལ༑ ཚེས་ཉེར་གཅིག་ནས་རིམ་བཞིན་རྒྱ་མཚོ་བདེ་ཆེན་རི་ཁྲོད་པ་དང་སྤེལ་བཞི་བ་བཅས་ནས་ལེགས་འབུལ་བཏེག་ཅིང་དེ་བསྟུན་ཨ་མདོ་བ་སོགས་མང་པོར་ཕྱག་དབང་སྩལ། ཚེས་ཉེར་བརྒྱད་ནས་རིམ་འབྱོར་རོང་དགའ་ལྡན་བྱམས་པ་གླིང་པ། མ་ཎི་སྒང་

[072A]༄༅། །པ༑ ཞྭ་དམར་སྤྲུལ་པའི་སྐུ་དང་སི་ཏུ་སྤྲུལ་སྐུ། ས་བདེ་ཆེན་པའི་བླ་མ་སོགས་སེར་སྐྱ་དུ་མ་ནས་ལེགས་འབུལ་བཏེག་དེ་བསྟུན་གནམ་མཚོ་བ་དང་མང་ཇའི་སྦྱིན་བདག་ཨ་མདོ་བ་སོགས་མང་པོ་ལ་ཕྱག་དབང་སྩལ། ཟླ་བ་བཅུ་
གཅིག་པའི་ཆོས་གཅིག་ལ་ཞྭ་དམར་སྤྲུལ་སྐུའི་མི་སྣ་ལ་ཐོན་ཕྱག་གནང། ཚེས་བཞི་ལ་དགའ་ལྡན་རབ་རྒྱས་པ་གཞིས་བྱེས་ཚང་མ་ནས་ཞབས་བརྟན་དངོས་འབུལ་བསྟབས། དྲུང་རམ་པ་བློ་བཟང་ཕྱོགས་གླང་སོགས་ཁ་ཤས་ཀྱིས་སྒེར་མཇལ་
ཞུས༑ འབུལ་སློག་ཀྱང་མི་དམན་བ་སྩལ། མདའ་དཔོན་ལྕང་ལོ་ཅན་པ། གཞུ་རབ་རྒྱས་གླིང་བ། དམ་རིང་ཁུལ་གྱི་མི་སེར་བཅས་ནས་རིམ་བཞིན་ལེགས་འབུལ་བཏེག་བར་ཕྱག་དབང་དང་སློག་ཆ་སྩལ། ཟླ་བ་བཅུ་གཉིས་པའི་ཚེས་ལྔ་ལ་ཤངས་
དགའ་ལྡན་ཆོས་འཁོར་གླིང་བླ་སྤྱི། བཞད་ཁུལ་བོད་འབྲོག་འདམ་བཀྲ་ཤིས་སྒེར་དུ་བ། གཤེན་སྒེར་བ་སོགས་ནས་ལེགས་འབུལ་བཏེག་པར་ཕྱག་དབང་དང་མཇལ་སློག་བཅས་སྩལ། དེ་བསྟུན་སྲིད་སྐྱོང་ཝང་གི་མང་སྐོལ་དོ་དམ་པ་ངོ་གཡོག་
དང་ཁམས་པ་ལྔ་བཅུ་སྐོར། མང་ཇའི་སྦྱིན་བདག་སོགས་ཕྱོགས་འདུས་མང་པོར་ཕྱག་དབང་གི་བྱིན་རླབས་སྩལ། ཚེས་བརྒྱད་ལ་ཚོགས་ཆེན་དགེ་བསྐོས་ལ་ཕྱག་དབང་གནད་ཞིང། དེ་ནུབ་གླིང་མཆོད་རྒྱས་འབུལ་ཐོག་བསྟན་འགྲོར་ཕན་བདེ་འབྱུང་
བའི་ཐུགས་སྨོན་བླ་ན་མ་མཆིས་པ་གནང། འདི་སྐབས་བལ་ཕུལ་དུ་ཡམ་བུ་དང་གོར་ཥ་གཡུལ་འཁྲུག་བྱུང་བར་འཆིར་སྒྲིག་ལེགས་སྤེལ་དང་ལས་སྒོ་སྔར་བཞིན་གྱིས་ཕན་བདེར་འགྱུར་བ་དགེས་ཚུལ་བཅས་ལ་ལོ་ཙཱ་བ་དཀའ་ཆེན་ཡེ་ཤེས་ཆོས་

[072B] ལོ་འདིའི་ནང་དུ་ཟླ་བ་དང་པོ་ནས་བཟུང་ཡོངས་འཛིན་ཞལ་སྔ་ནས་ཀྱི་དྲུང་དུ་དཔེ་ཆོས་རིན་ཆེན་སྤུངས་པ། རྒྱལ་སྲས་ཐོགས་མེད་པའི་བཀའ་འབུམ། སྐྱེས་རབས་སོ་བཞི་པ། མི་ལའི་རྣམ་ཐར་དང་མགུར་འབུམ། ཇོ་བོའི་ཆོས་ཆུང་བརྒྱ་
རྩ༑ མ་ཎི་བཀའ་འབུམ་སྟོད་ཆ་དང་སྨང་ཆ། བ་རི་བརྒྱ་རྩའི་རྗེས་གནང་བྱ་ཚུལ་དཀོན་མཆོག་ལྷུན་གྲུབ་ཀྱིས་མཛད་པ། ཕྱག་ཆེན་གྱི་འགྲེལ་བ་པཎ་ཆེན་གོང་མ་བློ་བཟང་ཆོས་རྒྱན་གྱི་དངོས་སློབ་དགེ་ལེགས་རྒྱ་མྪོའམ་ཀྲེ་པ་ཆོས་རྗེས་མཛད་པ། སྒྲུབ་
ཐབས་རྒྱ་མཚོའི་རྒྱ་གཞུང། དེ་མོ་ངག་དབང་དགེ་ལེགས་རྒྱལ་མཚན་གྱིས་མཛད་པའི་འཁྲུལ་འཁོར་གྱི་འདོན་ཆོག་དད་འཁྲུལ་འཁོར་གྱི་ཞལ་ཤེས་ཡིག་ཆུང་ཡང་ཆུང། སྤྱན་སྔ་བློ་གྲོས་རྒྱལ་མཚན་གྱིས་མཛད་པའི་ཐོག་མའི་བློ་སྦྱོང། དེས་མཛད་པའི་
གཞན་དོན་དོན་གཉེར་གྱི་འགྲེལ་པ། ལམ་ཁྲིད་གཞན་ཕན་སྙིང་པོ། གཞོན་ནུ་རྒྱལ་མཆོག་པའི་བློ་སྦྱོང་ལེགས་བཤད་ཀུན་འདུས། བློ་སྦྱོང་སྙན་བརྒྱུད་ཆེན་མོ་བྱང་སེམས་རྭ་སྒྲེང་བ་ཤཱཀྱ་བསོད་ནམས་ཀྱིས་མཛད་པ། དབུས་ཀྱི་ཆོས་སྤྱོད་རབ་གསལ་པས་
མ༑ བློ་སྦྱོད་དོན་བདུན་མའི་ཁྲིད་ཡིག་ལྷ་བཙུན་བློ་བཟང་རྡོ་རྗེས་མཛད་པ། སྨྱུང་གནས་བླ་མ་བརྒྱུད་པའི་རྣམ་ཐར་ཆོས་ཀྱི་གྲགས་པས་མཛད་པ། བློ་སྦྱོང་སྙན་བརྒྱུད་ཆེན་མོའི་འགྲེལ་བ་དཔལ་ལྡན་ཡེ་ཤེས་ཀྱིས་མཛད་པ། དམིགས་བརྩེ་མའི་ཊཱིཀྐ་ཚིག་
དོན་རབ་གསལ། སཱཙྪ་འདེབས་པའི་ཆོ་ག་བླ་མ་མཆོད་པའི་ཊཱིཀྐ་ཚིག་དོན་གསལ་བའི་སྒྲོན་མེ་མདོ་སྨད་བ་བསམ་གཏན་རྒྱ་མཚོས་མཛད་པ། བུ་སྟོན་ཆོས་འབྱུང། སྒོམ་བདེ་ནམ་མཁའ་རྒྱལ་མཚན་གྱིས་མཛད་པའི་འཇིགས་བྱེད་སྨོན་ལམ་གྱི་ཊཱིཀ་

[073A]༄༅། །འཁོར་ལོ་སྡོམ་པའི་ཞི་བའི་སྦྱིན་སྲེག་གི་ཆོ་ག་འདུལ་བ་མེ་ཏོག་ཕྲེང་རྒྱུད། སྒྲུབ་ཐབས་རྒྱ་མཚོའི་རྗེས་གནང་བྱ་ཚུལ་ཐར་རྩེ་བ་ནམ་མཁའ་དཔལ་བཟང་གིས་མཛད་པ། སྣར་ཐང་བརྒྱ་རྩའི་རང་གཞུང་མཆིམས་ནམ་མཁའ་
གྲགས་ཀྱིས་མཛད་པ། བསླབ་པ་ཀུན་བཏུས་དང་བྱངས། དབུ་མ་རིགས་ཚོགས་དྲུག་བྱམས་ཆོས་ཕྱི་མ་བཞི། ཚད་མ་ཀུན་བཏུས། ཚད་མ་སྡེ་བདུན། གསོ་རིག་རྒྱུད་བཞི། མགོན་པོའི་བེའུ་བུམ། མཁས་གྲུབ་རྗེས་མཛད་པའི་ཕྱག་དྲུག་པའི་བསྙེན་
སྒྲུབ་ལས་གསུམ་གྱི་རྣམ་གཞག་རྟ་ཕུག་པ་དམ་ཆོས་རྒྱལ་མཚན་གྱི་རྣམ་ཐར། དེས་མཛད་པའི་གསོལ་འདེབས་དང་ལམ་རིམ་གྱི་སྔོན་འགྲོ་སོགས་ཀྱི་ལུང་རྣམས་རིམ་གྱིས་གསན། དེ་ལྟར་ལུང་གསན་བཞེས་མཛད་རྒྱུ་ཕལ་ཆེར་གསན་གྲུབ་
པས་བཀའ་དྲིན་གཏང་རག་གི་ཡོན་དུ་དངུལ་སྲང་སུམ་ཅུའི་མཎྜལ། དངུལ་རྟ་རྨིག་གཉིས། གོས་ཆེན་ཡུག་སོགས་ཀྱི་ཡོན་བསྟབས། ལོ་འདི་ནང་སྟག་མོ་བ་བློ་བཟང་མཐུ་སྟོབས་དང་བློ་བཟང་དགེ་ལེགས། དཔེ་ཐུབ་པ་བློ་བཟང་དོན་གྲུབ། བྱང་པ་
སྤང་ཡུལ་བ་དགེ་འདུན་མཆོག་ལྡན། ལེགས་བཤད་གླིང་བ་ཡེ་ཤེས་ཚེ་བརྟན། བདེ་འབྱོར་བ་ཡེ་ཤེས་འཇམ་དབྱངས་དང་དཔལ་འབྱོར་ཡར་འཕེལ། རྒྱལ་ཆེན་རྩེ་བ་དཀོན་མཆོག་ཆོས་གྲགས། བཞད་པ་བློ་བཟང་ཤེས་རབ་བཅས་ནས་
ཚད་མ་རྣམ་འགྲེལ་གྱི་ཐལ་འཕྲེང་ལེའུ་བཞི། བ་སོ་བ་རྗེ་དྲུང་བློ་བཟང་བཀྲ་ཤིས་ཀྱིས་རྣམ་བཤད་དགོངས་པ་རབ་གསལ། དབེན་དགོན་པ་བརྩོན་འགྲུས་རྒྱལ་མཚན་དང་བློ་བཟང་བཀྲ་ཤིས། ཡེ་ཤེས་དཀོན་མཆོག་བློ་བཟང་དགེ་ལེགས་

[073B] ཤེས་རབ་ཆོས་འཕེལ་གྱིས་ལམ་རིམ་འབྲིང་པོ། ཡེ་ཤེས་ཤེས་རབ་ཀྱིས་ལམ་རིམ་ཆེན་མོ། ཤེལ་དཀར་ཆོས་སྡེབ་དཔལ་ལྡན་རྒྱ་མཚོས་མཛོད་ཊཱིཀ་ཉི་མའི་དཀྱིལ་འཁོར་དང་དབུ་མའི་ཊཱིཀྐ། བཞང་པ་བློ་བཟང་
བསྟན་འཛིན་གྱིས་རྣམ་བཤད་ཐར་ལམ་གསལ་བྱེད་རྩ་འགྲེལ་གྱི་རྒྱུགས་ཕུལ་བར་གླེགས་བམ་ཆེ་ཆུང་ལ་དཔགས་པའི་གོན་པ། གོས་དར་སོགས་ཀྱི་གནང་ཆ་བཟང་པ་སྩལ།    ༈   
ནམས་ལྷ་སྒྲོན་གྱིས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བསྟར། གསོལ་དཔོན་ཡེ་ཤེས་དགེ་འདུན། ཤོད་གསོལ་དཔོན་བློ་བཟང་བཀྲ་ཤིས། བྲིས་པ་དབུ་མཛད་དར་རྒྱས་རྒྱལ་མཚན། ལོ་ཙཱ་བ་དཀའ་ཆེན་ཡེ་ཤེས་ཆོས་འཕེལ་
རྒྱུད་འདོན་པ་སོ་སོ་ནས་དངོས་སྐྱེས་བསྟབས། ཚེས་བཅུ་བཞི་ལ་དགའ་བཞིའི་ཡུམ་ལ་ཐོན་ཕྱག་གནང། ཟླ་བ་གཉིས་པའི་ཚེས་ལྔ་ལ་ཨེམ་ཆི་དཔལ་འབྱོར་ཡར་འཕེལ་གྱིས་ཚོགས་དབུར་སྤྱན་དྲངས་ཏེ་དངོས་འབུལ་བསྟབས། གཞན་ཡང་ཡེ་ཤེས་ཀྱི་མགོན་
པོ་ཕྱག་དྲུག་པ། དམ་ཅན་ཆོས་ཀྱི་རྒྱལ་པོ་ཕྱི་ནང་གསང་གསུམ། མགོན་དཀར་ཡིད་བཞིན་ནོར་བུ། དཔལ་ལྡན་ལྷ་མོ། མགོན་པོ་ཞལ་བཞི་པ། ཕྱག་རྡོར་གོས་སྔོན་ཅན། རྒྱལ་ཆེན་རྣམ་སྲས། ཆོས་སྐྱོང་དྲེགས་པ་ལྕམ་སྲིང་རྣམས་ཀྱི་རྗེས་གནང་གསན་
གཏང་རག་གི་ཡོན་དུ་མཎྜལ། དངུལ་སྲང་ལྔ་བཅུ་སོགས་ཕུལ། ཚེས་དགུ་ལ་གཞིས་རྩེ་རྫོང་དཔོན་ཆ་ལུ་ནས་དང་ཞ་ལུ་མཁན་པོ། དཔལ་འཁོར་ཆོས་སྡེའི་གྲྭ་སྐོར་བ། མངའ་རིས་གུང་གི་མང་སྐོལ་དོ་དམ་པ་དང་མདོ་ཁམས་པ་མང་པོར་ཕྱག་དབང་སྩལ་
[074A]༄༅། །སྔགས་པའི་སློབ་དཔོན་བློ་བཟང་དཔལ་འབྱོར། དབུ་ཆོས། མཆོད་དཔོན། ནོར་གཉེར་བ་སོགས་ནས་དེ་སྔོན་གསོལ་བ་ཡང་ཡང་བཏབ་པའི་ཐོག་དངུལ་དཀར་གྱི་མཎྜལ། ཆོས་ཀྱི་འཁོར་ལོ། དུང་དཀར་སོགས་རྟེན་འབྱུང་གི་
དངོས་འབུལ་དང་བཅས་རྗེ་བླ་མ་མཆོག་གི་ཞབས་བརྟན་གསོལ་འདེབས་ཤོ་ལོ་ཀ་ལྔ་ཙམ་ཡོད་པ་ཞིག་དང། བླ་བརྒྱུད་གསོལ་འདེབས་གྲས་སུ་བཅུག་ཆོག་པའི་ཤོ་ལོ་ཀ་གཅིག་བཅས་བཀའ་རྩོམ་བཀའ་དྲིན་ཆེ་དགོས་ཞེས་གསོལ་བ་ལྟར་བློ་གྲོས་
དཔག་བསམ་མ་དང་བློ་བཟང་རྒྱལ་བའི་རིང་ལུགས་མ་གཉིས་གསར་རྩོམ་མཛད་ཅིང་འདི་གཉིས་བཀའ་རྩོམ་གྱི་ཐོག་མ་ཡིན་པར་སྣང་ཞིང་ཚིག་སྦྱོར་ཕུན་སུམ་ཚོགས་པས་མཁས་པ་རྣམས་ཡིད་འཕྲོག་པར་བྱེད་པ་ཞིག་བྱུང་ངོ། །བགྲང་བྱའི་འདབ་མ་
རྫོགས་པར་མ་གྱུར་ཀྱང། །མཁྱེན་རབ་པད་དཀར་ཟེའུ་འབྲུ་རྒོད་པ་ལས། །སྙན་ངག་དྲི་བསུང་འབད་མེད་སྤྲོ་བ་ཡིས། །མཁས་པའི་རྐང་དྲུག་དད་པའི་སྤུ་ལོང་གཡོ། །དེ་ནས་བསྐུལ་བ་པོ་རྣམས་ནས་གསོལ་བ་བཏབ་པ་ལྟར་ཚེས་བཅུ་གཉིས་ཀྱི་ཉིན་
སྔགས་པ་བླ་བྲང་གི་གཟིམས་ཆུང་རྡོ་རྗེའི་གཞལ་ཡས་སུ་ཞབས་ཀྱི་པདྨོ་བཀོད་ཐོག་སྔགས་ཆེན་ཞལ་སྔ་ནས། ལས་སྣེ་དང་བཅས་པ་རྣམས་ལ་ཇ་གྲལ་བཀའ་འདྲི་བཅས་སྩལ་ཅིང། སྔགས་ཆེན་ཞལ་སྔ་ནས་ཉིད་ཀྱིས་གསོལ་གྲོ་དང་དཀར་སྤྲོ་
རྒྱས་པ་སོགས་བསྙེན་བཀུར་གྱ་ནོམ་པ་ཞུས། དེ་ནས་སྔགས་གྲྭའི་ཚོགས་དབུར་ཞབས་ཟུང་བཀོད་དེ་ཞབས་བརྟན་གསོལ་འདེབས་ཚོགས་འདོན་དུ་བཙུགས། སྔགས་པ་བླ་གྲྭ་སྤྱི་ནས་དངོས་འབུལ་སྦམ་མཐོ་བ་དང་བཅས་ཞབས་བརྟན་བདེན་

[074B] སྔགས་ཆེན་ཞལ་སྔ་ནས་ཀྱིས་ཀྱང་དངོས་འབྱོར་གྱི་མཆོད་སྤྲིན་སྤྲོས། བཀའ་རྩོམ་གསར་གནང་ལེ་ཚན་དང། བྱང་ཆུབ་ལམ་སྒྲོན། རྡོ་རྗེ་སེམས་དཔའི་སྒོམ་བཟླས་རྣམས་ཀྱི་ལུང་སྩལ། དགོངས་ཇའི་ཐོག་འདུས་བ་རྒྱ་མཚོའི་ཚོགས་དབུར་
སྤྱན་དྲངས་ཏེ་བསྐུལ་བ་པོ་རྣམས་ཀྱིས་དངོས་འབུལ་བཏེག་རྗེས་བཀའ་རྩོམ་གསར་གནང་ལེ་ཚན་དང་ལམ་རིམ་བསྡུས་དོན། ལམ་གྱི་གཙོ་བོ་རྣམ་གསུམ་བཅས་ཀྱི་ལྗགས་ལུང་སྩལ་ཅིང། ཞབས་བརྟན་གསོལ་འདེབས་གསར་སྩལ་འདུས་སྡེའི་
ཚོགས་འདོན་དུ་མཛད་པའི་དབུ་ཚུགས། ཞལ་བསྲོར་སྔགས་པ་བླ་སྤྱི་ནས་སྔགས་གྲྭ་དང་ཚོགས་ཆེན་གཉིས་ལ་མང་འགྱེད་ཀྱི་བསྙེན་བཀུར་གཟབས། ཚེས་བཅུ་གསུམ་ལ་བཞད་གཉེར་པ་དྲུང་རམ་པ་རྗེ་དྲུང་བློ་བཟང་དར་རྒྱས་སྤུན་གྱིས་མང་ཇ་ཚ་
རྟིང་མའི་ཚོགས་དབུར་སྤྱན་དྲངས་ཏེ་དངོས་འབུལ་བསྟར། སྦྱིན་བདག་དང་ཕྱོགས་འདུས་རྣམས་ལ་ཕྱག་དབང་སྩལ། དགོངས་ཇའི་ཚོགས་དབུར་མཚན་ཉིད་གྲྭ་ཚང་གསུམ་གྱི་བླ་སྤྱི་རྣམས་ཀྱིས་སྤྱན་དྲངས་ཏེ་དངོས་འབུལ་གྱི་བདོག་པ་དང། ལས་ཚན་
པ་རྣམས་དང་མི་ཚན་ཁག་སོ་སོ་ནས་ཚན་གྲངས་རེ་བཅས་ཕུལ་བར། ཐུབ་དབང་བསྟན་སྒྲོན་མ་དང། ཐུབ་དབང་ཞལ་བད་མ། གནས་བརྟན་ཕྱག་མཆོད་རྣམས་ཀྱི་ལྗགས་ལུང་སྩལ། ཚེས་བཅོ་ལྔ་ལ་ཞབས་འབྲིད་པ་རྣམས་དང་དགོན་ཁག་གི་བླ་སྤྱི། མི་
སེར་བོད་འབྲོག་བཅས་ནས་ཚོགས་དབུར་སྦྱན་དྲངས་ཏེ་ཞབས་བརྟན་དངོས་འབུལ་རྒྱ་ཆེ་བ་དང། མགྲོན་གཉེར་བློ་བཟང་ཡར་འཕེལ་གྱིས་ཀྱང་ལེགས་འབུལ་གྱི་བདོག་པ་བསྟར། དཔལ་ལྡན་ས་གསུམ་མ། སྐབས་གསུམ་པ། བསྟན་འབར་མ་བཅས་ཀྱི་

[075A]༄༅། །ལུང་སྩལ། པ་ནམ་གྲང་མོ་ཆེ་པས་ཀྱང་དངོས་འབུལ་བསྟབས། སེར་སྐྱ་བདུན་བརྒྱ་སྐོར་ལ་ཕྱག་དབང་དང་བློ་གྲོས་དཔག་བསམ་མའི་ལུང་སྩལ། སྔགས་པ་གྲྭ་ཚང་དུ་མང་འགྱེད་དང་འབུལ་བའི་སློག་ཀྱང་གནང། ཚེས་ཉེར་ལྔ་ནས་
ཟླ་བ་གསུམ་པའི་ཚེས་གཅིག་གི་བར་ལ་ཡོངས་འཛིན་རྗེ་ཞལ་སྔ་ནས་བློ་བཟང་བཟོད་པའི་དྲུང་ནས་དཔལ་འཁོར་ལོ་བདེ་མཆོག་ལྷ་དྲུག་ཅུ་རྩ་གཉིས། བདེ་མཆོག་དྲིལ་བུ་ལྷ་ལྔ། གསང་འདུས་མི་བསྐྱོད་པ་ལྷ་སུམ་ཅུ་སོ་གཉིས། ཐུབ་པ་དམ་ཚིག་
གསུམ་བཀོད་རྣམས་ཀྱི་དབང་ཆེན་སྟ་གོན་དངོས་གཞི་དང་བཅས་པ། ཆོས་གཉིས་ནས་བཞི་བར་ཚེ་དཔག་མེད་གྲུབ་རྒྱལ་ལུགས་ཀྱི་དབང་དང་རྟ་མགྲིན་སྐྱེར་སྒང་ལུགས། ཕྱག་རྡོར་གཏུམ་པོ། ཁྱུང་ནག་འཇམ་དབྱངས་དཀར་པོ། ལྷ་མོ་དབྱངས་
ཅན་མ་དང་ནོར་རྒྱུན་མ། ཇོ་བོ་རྗེ་ལུགས་ཀྱི་སྒྲོལ་མ་ཉེར་གཅིག་དང་སེང་ལྡིང་ནགས་ཀྱི་སྒྲོལ་མ། སྒྲོལ་དཀར་ཡིད་བཞིན་འཁོར་ལོ་བཅས་ཀྱི་རྗེས་གནང་གསན། གཏང་རག་གི་ཡོན་ཀྱང་གཟབ་སྟེ་ཕུལ། སྔོན་དུ་ཝ་དད་ལས་བཱ་ཐུར་གྱིས་དབུས་སུ་
ཆིབས་བསྒྱུར་གནང་དགོས་ཞུས་པར་མ་ཟད། ལྷག་ཏུ་རྗེ་བླ་མ་ཉིད་ཀྱང་རྒྱལ་དང་མཆོག་མཇལ་བ་དང། བཀའ་ཆོས་ཀྱི་རིམ་པ་ཞུ་བ་བཅས་ཕེབས་བཞེད་ཤིན་ཏུ་ཆེ་བས། འདི་དོན་བཞིན་མཛད་དགོས་ཚུལ་ཞུས་པར་ཟླ་བ་གསུམ་པའི་མཇུག་ཙམ་
ལ་ཕེབས་ན་ལེགས་ཚུལ་ཝང་ནས་གསུངས་པ་བཞིན། རྒྱལ་བའི་དབང་པོར་ཞུ་ཡིག་དང་བཅས་སྙན་ཞུ་འབུལ་མི་ཆེད་རྫོང་མཛད་པར་བཀའ་ལན་དུ་ངོས་ཀྱང་མཇལ་འདོད་སྐོམ་པ་ཆུ་འདོང་ཀྱི་གདུང་བ་སེལ་བ་དང། འདི་ཕྱོགས་ཀྱི་སྐྱེ་འགྲོ་རྣམས་ཀྱང་

[075B] འོན་ཀྱང་སྐུའི་གེགས་སེལ་སོགས་མཆོག་སྤྲུལ་རིན་པོ་ཆེའི་དགོངས་
དཔྱད་དང་ཆོས་སྐྱོང་གི་ལུང་ཕེབས་ལ་འབད་འབུངས་གནང་དགོས་ཚུལ་ཕེབས་པར་ལ་མོ་ཆོས་སྐྱོང་ཆེན་པོར་ཡང་བསྐྱར་ཞུས་པར་སྐུ་གེགས་སོགས་ཀྱི་ངོ་ཆེར་མ་མཆིས་ཚུལ་ཕེབས་པ་བཞིན། ཚེས་ཉེར་དགུ་ལ་ཆིབས་བསྒྱུར་གནང་རྒྱུའི་ཐུགས་
ཐག་ཆོད་པའི་གྲ་སྒྲིག་གནང། ཟུར་བཞིའི་ཞལ་སྔ་ནས་རྣམས་དང་དགེ་བསྐོས་ཆེན་མོ། ལས་ཚན་པ་རྣམས་ཀྱིས་མཚོན། དགོན་ཁག་གི་བླ་སྤྱི་སྒེར་ཁག་བཅས་དང་གཞན་ཡང་མཇལ་ཞུ་བ་ཤིན་ཏུ་མང་བ་དད་པས་འདུས་པ་རྣམས་ལ་རིམ་བཞིན་ཕྱག་དབང་
སྩལ༑ ཉེར་བདུན་ལ་གཞུང་ས་ནས་ཕེབས་བསུར་མགྲོན་གཉེར་ཡོན་ཏན་ལེགས་གྲུབ་དང་དབུས་མདའ་དཔོན་དངོས་གྲུབ་རྣམ་རྒྱལ། ལ་མོ་སྐུ་རྟེན་བ་ཨེར་ཏེ་ནི་དར་ཧན་ཆོས་རྗེ། འབྲས་སྤུངས་རྒྱལ་བ་བླ་མ། སེར་བྱེས་བླ་མ། རི་པོ་དགེ་ལྡན་ནས་བྱང་རྩེ་བླ་
མ་བཅས་རྫོང་སྟ་གནང་བ་འབྱོར་པར་ཕྱག་དབང་དང་ཇ་གྲལ་ཐོག་བཀའི་མཚམས་འདྲི་རྒྱས་པ་བཅས་གནང། ལ་མོ་ཆོས་སྐྱོང་སྐུ་གསོལ་ཞུས་པར་ཆིབས་བསྒྱུར་འདི་སྐོར་ལ་སྐྱོན་མེད་ཚུལ་ཕེབས། ཚེས་ཉེར་དགུའི་ཉིན་ཆོས་གྲྭ་ཆེན་པོ་བཀྲ་ཤིས་ལྷུན་པོ་
ནས་ལྷ་ལྡན་དུ་ཆིབས་ཀྱི་ཁ་ལོ་བསྒྱུར་བ་མཛད་པར་གངས་ཅན་ཆོས་འཕེལ། ཞ་ལུ་བ། དོར་ཆོས་སྡེ། གསང་སྔགས་གླིང་བ་རྣམས་ཀྱིས་མཆོད་རྫས་ཀྱི་བྱེ་བྲག་དུ་མ་ཐོགས་པའི་སེར་སྦྲེང་དང། ཡབ་རྗེ་དཔོན་གཡོག་གཞིས་རྩེ་རྫོང་དཔོན། རྩ་གཉེར། ཚོ་དཔོན་

[076A]༄༅། །སྒེར་ལྡིང། གནས་ཁག་ཇ་ཁེ་བ་སོགས་རྟ་པ་མང་པོའི་ཆིབས་སྐྱེལ་བ་དང་གླུ་གཞས་བྲོ་གར་གྱིས་མདུན་བསུས་ཏེ་ཟམ་སྣེ་ཤར་དུ་ཐབ་སྐྱེལ་ཐོག་ཆིབས་སྐྱེལ་བ་ཚང་མར་ཚན་གྲངས། སེར་སྦྲེང་པ་རྣམས་ལ་མང་འགྱེད། སྤྲང་པོ་
རྣམས་ལ་གསོལ་རས་བཅས་སྩལ། དེ་ནས་ཆིབས་བསྒྱུར་ཏེ་དབེན་དགོན་པ་དང། གསེར་མདོག་ཅན་པ་རྣམས་ཀྱི་བླ་མ་ལས་སྣེ། གཉེར་པ། གཡང། ལུག་གདོང། གྲོང་སྟོད་ཁང་གསར་བ་རྣམས་ཀྱིས་ཆིབས་བསུ་བཅས་བཀྲ་ཤིས་གཤོངས་སུ་གསོལ་
ཚིགས་ཐོག་གཡང། ལུག་གདོང་གི་གཉེར་པ་སོགས་ནས་དངོས་འབུལ་བསྟབས། གསེར་མདོག་ཅན་པའི་སེར་སྦྲེང་ཆིབས་བསུ་བ་བཅས་ལ་མཇལ་ཁ། གསེར་མདོག་ཅན་པ་དང་ཤངས་མདོ་རི་བོ་དགེ་འཕེལ་བར་མང་འགྱེད་དང། སྤེན་ཁུལ་གྱི་བྲོ་གཞས་
པར་གནང་ཆ་སྩལ། དེ་ནས་ཆིབས་བསྒྱུར་ཏེ་རྒྱབ་གྲར་དབེན་དགོན་པའི་ཐབ་བསུའི་ཐོག་དྲུང་ཆེན་ངོ་གཡོག་སོགས་ལ་ཕྱག་དབང་གནང། དབེན་དགོན་པ་དང་ཆོས་འཁོར་དབུས་སྡིངས་པ། གཡུ་རྩེ་བ་རྣམས་ཀྱི་སེར་སྦྲེང་དང་བཅས་དབེན་ས་ཆོས་ཀྱི་ཕོ་བྲང་
དུ་ཕེབས། དེར་བཅག་བཞུགས་གཅིག་གནང་ནས་བླ་བྲང་རྩེ་ཤོད་ཀྱི་ལྷ་ཁང་དང་འདུ་ཁང་རྣམས་ལ་བརྒྱ་མཆོད་སྣ་ལྔ་ཚར་དྲུག་རྒྱལ་བ་བློ་བཟང་དོན་གྲུབ་ཀྱི་སྐུ་བརྙན་རིན་པོ་ཆེར་པཎ་ཞྭ། སྐུ་ཆོས། དངུལ་གྱི་མཎྜལ། སྙན་ཤལ་མཆོད་རྫས་བཅས་
འབུལ་བ་གནང། རྗེ་སངས་རྒྱས་ཡེ་ཤེས་ཀྱི་སྐུ་བརྙན། ཐུབ་དབང་གྲོང་ཁྱེར་མ། ལི་མ་ལྷ་ཁང་རྣམས་སུ་སྙན་ཤལ་དང་མཎྜལ། ཐུབ་པ་གསེར་གླིང་མ། འཇམ་དབྱངས་རྩོད་རྒྱལ་མ། སྒྲོལ་མ་གཡུལ་རྒྱལ་མ། འདུ་ཁང་དང་གཙང་ཁང་གི་རྟེན་

[076B] བླ་བྲང་རྩེའི་མགོན་ཁང་ཐམ་འབྱར་མར་སྙན་ཤལ་སྤྱན་གཟིགས། མགོན་ཁང་གི་དཔལ་མགོན་སྡེ་ལྔ། ལྷ་མོ་རྣམ་གསུམ་བཅས་ལ་སྙན་ཤལ་རེ་དང། སྤྱན་གཟིགས་བཅས་རྟེན་རྣམས་ཞིབ་ཏུ་མཇལ་ཞིང་བསྟན་པ་
དང་འགྲོ་བའི་ཕན་བདེ་དབྱར་མཚོ་ལྟར་འཕེལ་བའི་ཐུགས་སྨོན་དང་བསྟན་སྲུང་རྣམས་ལ་འཕྲིན་བཅོལ་མཛད། དབེན་དགོན་ནས་བསྙེན་བཀུར་གཟབས། དབེན་དགོན། ཆོས་འཁོར་དབུས་སྡིངས། གཡུ་རྩེ་བ་རྣམས་སུ་མང་འགྱེད། ཆོས་འཁོར་
དབུས་སྡིངས་ཀྱི་མགོན་ཁང་ལ་སྙན་ཤལ་སྤྱན་གཟིགས་བཅས་ཕུལ། ཟླ་བ་བཅུ་པའི་ཚེས་གཅིག་ལ་ཆིབས་ཁ་བསྒྱུར། རི་བོ་ཆེ་པ་དང་བྲག་ལྷ་བ་རྣམས་ཀྱིས་སེར་སྦྲེང། རྒྱ་མ་མཁར་པ་རྣམས་ཀྱིས་གླུ་གཞས་བྲོ་གར་གྱིས་བསུ་བ་བཅས་བྱས་པར་
གནང་ཆ་སྩལ། འདི་ནས་བཟུང་ལྷ་ལྡན་དུ་ཕེབས་ཀྱི་བར་ལམ་ཐོག་རྣམས་སུ་དགོན་སྡེ་ཁག་ནས་སེར་སྦྲེང། མི་སྡེ་རྣམས་ནས་གླུ་གཞས་བྲོ་གར་གྱི་རྩེད་འཇོ་དང་བཅས་བསུ་བར་མ་ཆད་དུ་བྱུང། དེ་དག་ལས་སེར་སྦྲེང་བ་རྣམས་ལ་མང་འགྱེད་དང། གླུ་
གཞས་པ་རྣམས་ལ་གནང་ཆ་སྩལ། ཚ་བབ་དང་ཞག་བབ་ཀྱི་སར་ཆིབས་བསུ་ཆིབས་སྐྱེལ་ཞུ་མི་རྣམས་ལ་གནང་ཆ་དང། དངོས་འབུལ་བཅས་སྒེར་མཇལ་ཞུ་མི་རྣམས་ལ་བབས་འབྲེལ་དང་མཚུངས་པའི་སློག་ཆ་སྩལ། ངབ་རར་གསོལ་ཚིགས་
ཐོག་དགའ་ལྡན་རབ་རྒྱས་པས་དཀར་སྤྲོ་བཏེག་ཅིང། བཀྲ་ཤིས་རྫོང་ཁ། ཚར། ཐོབ་རྒྱལ་གཞིས་ཀ་རྣམས་ཀྱི་གཉེར་པས་དངོས་འབུལ་བཏེག་ཁོང་རྣམས་དང་ཆིབས་བསུ་ཆིབས་སྐྱེལ་བ་ཁ་ཤས་ལ་ཕྱག་དབང་སྩལ། དྲེའུ་གཤོངས་སུ་ལྷན་

[077A]༄༅། །གཞིས་ཀ་ལྷུན་གྲུབ་རབ་བརྟན་ནས་ཐབ་བསུ་ཞུས་ཐོག་ལྷན་ཁུལ་གྱི་ཆིབས་བསུ་པ། དགའ་ལྡན་རབ་རྒྱས་ཀྱི་ལས་ཚན་པ། བྲུལ་ཚང་ཡས་མས་ཀྱི་ཞབས་དྲུང་དཔོན་གཡོག་སོགས་ཆིབས་བསུ་པ་དང་ལྷན་གཉེར་པ་བཅས་
ལ་ཕྱག་དབང་གནང། དགའ་ལྡན་རབ་རྒྱས་པ་དང་བྲག་སྔོན་རི་ཁྲོད་པ་རྣམས་ཀྱིས་སེར་སྦྲེང་གིས་མདུན་བསུས། ལྷུན་རབ་གཞིས་ཀར་བཅག་མལ་གཉིས་མཛད། ལྷན་གཉེར་བས་དཀར་སྤྲོ་བཏེག་བྲུལ་ཚང་རི་གདོང་གི་ཞབས་དྲུང་དང། ལྷན་གཉེར་
པ༑ དགའ་ལྡན་རབ་རྒྱས་ཀྱི་གཉེར་པ། ལས་ཚན་པ། སྨན་རི་བླ་མ་སོགས་ཀྱི་སྒེར་མཇལ་དང། ཚེས་གསུམ་ལ་ལ་མོ་ཆོས་སྐྱོང་ཆེན་པོ་སྐུ་གསོལ་ཞུས། སྟག་གྲུ་ཁར་གཞིས་གནས་ཐབ་སྐྱེལ་བྱས། རིན་སྤུངས་རྫོང་དཔོན་ངོ་གཡོག་དང་སྒེར་ལྡིང་སོགས་
ཆིབས་བསུར་འབྱོར་པར་ཕྱག་དབང་སྩལ། ཁུ་ལུང་རྣམ་བཞིར་གསོལ་ཚིགས་ཐོག་ནུབ་ཆོས་ལུང་པ། ཆོས་གཏེར་གླིང་པ། དཀར་པོ་ལྕོག་པ། གོང་ར་ངེས་གསང་རྡོ་རྗེ་གླིང་པ། རྨུ་ཤམ་འབར་བ་བཅས་ཀྱིས་སེར་སྦྲེང་གིས་བསུས། བྱམས་ཆེན་པའི་ཆིབས་
བསུ༑ འབྲས་ཡུལ་སྐྱེད་ཚལ་བའི་སེར་སྦྲེང་དང་བཅས་རིན་སྤུངས་ཀླུ་སྡིངས་སུ་བཞུགས་ཞག་ཐོག་རྫོང་ནས་དཀར་སྤྲོ་དང་ཟུར་གསོས་ཕུལ། ཆིབས་བསུ་སེར་སྦྲེང་བ་དང་བཅས་ལ་ཕྱག་དབང་གནང། ཚེས་བཞིའི་ཉིན་བྱམས་ཆེན་པའི་སེར་སྦྲེང་གིས་བསུས་
བྱམས་མགོན་གྱི་སྐུ་མདུན་དུ་བརྒྱ་མཆོད། མཎྜལ། སྙན་ཤལ་བཅས་ཕུལ། དུར་སྨྲིག་པ་དང་སྐྱོག་པོ་དགོན་གྱི་སེར་སྦྲེང་གིས་བསུས། དུར་སྨྲིག་ཏུ་གསོལ་ཚིགས་ཐོག་ཆིབས་སྐྱེལ་ཆིབས་བསུ་བ་རྣམས་ལ་ཕྱག་དབང་གནང། གཡག་སྡེ་སོག་དགོན་པའི་

[077B] དེ་ནས་མདའ་དཔོན་རམ་པ་པས་ཟུར་གསོས་དང་བཅས་ཕྱག་དབང་ཞུས། ད་ལས་ཝང་ནས་ཆིབས་ཆེན་འབུལ་མི་ཆེད་རྫོང་མཛད་པའང་འབྱོར། ཚེས་ལྔ་ལ་རྩེ་གསུམ་དུ་གསོལ་ཚིགས་ཐོག་རིན་
སྤུངས་རྫོད་གི་ཆིབས་སྐྱེལ་བ་རྣམས་ལ་ཕྱག་དབང་སྩལ། སྣ་དཀར་རྩེའི་རྫོང་དཔོན། རྟ་ཟམ་པ། བསམ་སྡིངས་པ་རྣམས་ཀྱིས་ཆིབས་བསུ་སེར་སྦྲེང་དང་ཡར་གཟིགས་སུ་ཞག་བཞུགས་མཛད། ཚེས་དྲུག་ལ་མཁའ་རེག་གཞིས་གཉེར་དང། རྟ་ཟམ་པ་སོགས་
ཀྱིས་ཆིབས་བསུ་དང་བཅས་སྐྱིད་རལ་དུ་གསོལ་ཚིགས་མཛད་ཅིང་གམ་པ་སྤང་སྤུག་ཏུ་བཞུགས་ཞག་ཐོག་ལ་མོ་ཆོས་སྐྱོང་སྐུ་གསོལ་ཞུས། ཚེས་བདུན་ལ་གོང་དཀར་རྫོང་དཔོན་སོགས་ཀྱི་ཆིབས་བསུ་དང་ལྕགས་ཟམ་དགོན། གོང་དཀར་རྡོ་རྗེ་གདན་པ་དང་
བཤད་སྒྲུབ་གླིང་པ་སོགས་ཀྱི་སེར་སྤྲེང་དང་བཅས་ཆུ་བོ་རིར་གསོལ་ཚིགས་ཐོག་རྫོང་ནས་དཀར་སྤྲོ་དང་ཟུར་གསོས་བ་སྟབས། གཙང་ཆབ་བདེ་བར་བགྲོད་དེ་མཉན་པ་རྣམས་ལ་གསོལ་རས་སྩལ། ཆོས་འཁོར་ཡང་རྩེ་བ་དང་ཆུ་ཤུལ་ཐར་པ་གླིང་བ་རྣམས་ཀྱི་
སེར་སྦྲེང་དང་བཅས་རྒྱལ་ལ་སར་ཞག་བཞུགས་ཐོག་ཆུ་ཤུལ་རྫོང་དཔོན་ནས་དཀར་སྤྲོ་ཟུར་གསོས་དངོས་འབུལ་བཅས་བཏེག་ཚེས་བརྒྱད་ལ་གསང་སྔགས་བྱང་ཆུབ་གླིང་པ། གེ་རེ་གསང་སྔགས་ཕོ་བྲང་པ། གསལ་བྱེད་གླིང་པ་རྣམས་ཀྱི་སེར་སྤྲེང་དང་བཅས་
བཀྲ་ཤིས་རྩེར་གསོལ་ཚིགས་དང། ཉེ་སྐོར་གྱི་དགེ་འདུན་རྣམས་ནས་སེར་སྦྲེང་དང་བཅས་གནམ་མདར་ཞག་བཞུགས་ཐོག་སྲིད་སྐྱོང་ཝང་ད་ལས་བཱ་ཐུར་རྟ་པ་བརྒྱ་ཕྲག་མང་པོ་དང་བཅས་ཆིབས་བསུར་ཕེབས་པར་ཕྱག་དབང་དང་ཇ་གྲལ། བཀའི་མཚམས་

[078A]༄༅། །འདྲི་རྒྱས་པ་བཅས་སྩལ། འདི་སྐབས་རླུང་འཚུབ་དྲག་པོས་བཞུགས་གུར་བསྐྱོད་པ་འཚུབ་ཉམས་ཆེ་ཙམ་བྱུང་བར་དོགས་པ་ཟོས་ནས་རྗེ་བླ་མ་མཆོག་ལ་ཐུགས་དམ་གསུང་བརྟག་ཞུས་པར་སྐྱོན་མེད་ཅེས་ཕེབས། ཚེས་དགུའི་
ཉིན་སྙེ་ཐད་བདེ་བ་ཅན་པ། ཆོས་རྫོང་པ། རྨོག་ལྕོག་པ། བཀྲ་ཤིས་བདེ་ཆེན་པ། འཕགས་སྡེ་པ། བཀྲ་ཤིས་སྒང་བ། ར་བསྟོད་པ་རྣམས་ཀྱི་སེར་སྤྲེང་དང་བཅས་སྙེ་ཐང་དུ་གསོལ་ཚིགས་ཐོག་དགེ་འདུན་རྣམས་ལ་ཕྱག་དབང་སྩལ། སྐྱོང་མོ་ལུང་པ་དང་དགའ་
བ་གདོང་བ་རྣམས་ཀྱི་སེར་སྦྲེང་དང་བཅས་སྟོད་ལུང་སྒང་དུ་བཞུགས་ཞག་ཐོག་རྒྱལ་དབང་མཆོག་ནས་སྐུའི་མཚམས་ཞུར་མགྲོན་གཉེར་དགེ་སློང་སྐལ་བཟང་དོན་གྲུབ་དང། རྒྱུན་བཞུགས་ཏཱ་ཞིན་ཇར་བི་སོགས་རྒྱའི་དཔོན་ཁག་དང་སེར་འབྲས་དགེ་
གསུམ་གྱི་བླ་མ། སྤྲུལ་སྐུ་རྣམ་པ། སྤྱི་གཉེར། ལས་སྣེ། སྐྱོར་ལུང་མཁན་པོ། རབ་སྟོད་པ་བླ་སྤྱི། གྲྭ་དམངས། དགའ་གདོང་སྐུ་རྟེན་པ་བཅས་ལ་རིམ་བཞིན་ཕྱག་དབང་དང་ཇ་གྲལ་གནང། རྒྱལ་དབང་མཆོག་ལ་མཚམས་ཞུའི་འབྱོར་ལན་ཡང་འབུལ་བ་
མཛད། ར་བ་སྟོད་བླ་གྲྭ་སྤྱི་ནས་དངོས་འབུལ་བསྟར། འདི་སྐབས་ཝང་ནས་གནམ་མངའི་གནས་ཚུལ་གསན་འཕྲལ་གཟིག་ལྤགས་ཀྱི་བཞུགས་གུར་འབུལ་མི་ཆེད་རྫོང་མཛད་པར་སྐུ་ཚབ་ལ་ཕྱག་དབང་དང་གནང་ཆ་བཅས་སྩལ། ཚེས་བཅུའི་ཉིན་
ཤུན་གདོང་དཀར་དུ་སྲིད་སྐྱོང་ཝང་གིས་ཆིབས་བསུ་དང། ཆོས་གྲྭ་ཆེན་པོ་འབྲས་སྤུངས་ཀྱི་སེར་སྤྲེང་བཅས་སྤྱི་སོའི་ཐབ་བསུའི་ཐོག་ཏུ་ཕེབས། དེར་གནས་ཆུང་ཆོས་སྐྱོང་ཆེན་པོ་སྐུ་ཕེབས་ནས། གར་འཆམས་མཛད་དེ་རྗེ་བླ་མ་མཆོག་ལ་མཛོད་

[078B] སངས་རྒྱས་ཀྱི་བསྟན་པ་དང་འགྲོ་བ་སྤྱི། ཁྱད་པར་ཕྱོགས་འདིའི་འགྲོ་བ་རྣམས་ཀྱི་དོན་དུ་ཕེབས་བསྐྱོད་གནང་བ་ནི་ཤིན་ཏུ་ལེགས་བྱུང། སྐུ་གེགས་པར་གཅོད་ཀྱི་མཚན་མ་མེད། རྟགས་དང་རྟེན་འབྲེལ་ཤིན་ཏུ་ལེགས་བྱུང་
གསུང། ཕར་ཡང་སྙན་ཤལ་འབུལ་བ་མཛད། སྤྱི་སོའི་དཀར་སྤྲོའི་ཐོག་དངོས་འབུལ་དང། བཀྲ་ཤིས་སྒོ་མང། བློ་གསལ་གླིང། བདེ་ཡངས། སྔགས་པ་བཅས་སོ་སོ་ནས་དངོས་འབུལ་མི་དམན་པ་བཏེག་བླ་མ་ལས་སྣེ་གྲྭ་དམངས་བཅས་ལ་ཕྱག་དབང་
སྩལ༑ གསོལ་ཚིགས་ར་བར་གཞུང་གི་ཐབ་བསུའི་ཐོག་བཀའ་བློན་རྣམས་དང། རྩེའི་མགྲོན་གཉེར་བཞི། དྲུང་འཁོར། རྣམ་རྒྱལ་གྲྭ་ཚང་གི་ལས་སྣེ། ཤོད་དྲུང་བཅས་བརྒྱ་དང་སུམ་ཅུ་སྐོར། ཁ་ཆེ། བལ་པོ་རྟ་པ་ཉིས་བརྒྱ་སྐོར། ཨ་ཙ་ར་རྟ་པ་ལྔ་བཅུ། ལྷ་
ས་རུ་བཞི་ནས་རྟ་པ་བརྒྱ་དང་ལྔ་བཅུ་བཅས་རྟ་པ་བརྒྱ་ཕྲག་མང་པོའི་ཆིབས་བསུ་བ་རྣམས་འབྱོར་ཏེ་ཕྱག་དབང་ཇ་གྲལ་གནང། དེ་ནས་ཆིབས་བསྒྱུར་གནང་བར་མཚན་དཔེའི་དཀྱིལ་འཁོར་མཇལ་དུ་འོངས་པའི་སྐྱེ་བོའི་ཁྲོམ་ཆེན་པོ་སའི་དྲེག་པ་ལྟར་ཚོགས་
པ་རྣམས་ལག་ཐལ་མོ་སྦྱོར་ཞིང་ངག་གིས་མཚན་ནས་བརྗོད་པའི་གསོལ་འདེབས་དང་བཅས་ཞལ་དཀྱིལ་མཇལ་བ་ན་བསྟོད་པ་བརྒྱ་ལྔ་བཅུ་བ་ལས། ཁྱོད་ཀྱི་སྐུ་ནི་མཛེས་པའི་ཕྱིར། །བལྟ་བས་མི་དོམས་རང་བཞིན་པས། །མཐོང་ངོ་ཅོག་ནི་ཕྱི་ཕྱིར་ཞིང། །
དགའ་བ་བསྐྱེད་པར་མཛད་པ་ལགས། །ཞེས་པའི་དོན་མངོན་དུ་གྱུར། རྨེ་རུ་བཞི་སྡེ་བ་རྣམས་ནས་སེར་སྦྲེང་དང། མི་སྔེ་རྣམས་ཀྱི་གླུ་གཞས་བྲོ་གར་དང་ཕོ་བྲང་སྟེང། མདོ་དར། སུརྵ། དར་འཕྱར། བཀྲ་ཤིས་ཁྲ་རིང་དང་བཅས་པས་མདུན་བསུས་ཏེ་ལྟག་
[079A]༄༅། །སྒོའི་འགག་ཏུ་ཆིབས་བཤོལ་འཕྲལ་གསོལ་གཟིམས། མཆོད་དཔོན། མཚན་ཉིད་ཞབས་ཕྱི་ལྔ་རྣམས་དང། ཚོམས་ཆེན་སྟེང་དུ་ཁྲི་ཆེན་ནོ་མོན་ཧན་ངག་དབང་མཆོག་ལྡན་པ་བཅས་སོ་སོ་ནས་མཇལ་དར་ཕུལ། དེ་ནས་
ཕོ་བྲང་ཆེན་པོ་པོ་ཏ་ལའི་གཟིམས་ཆུང་བདེ་བ་ཅན་དུ་ཞབས་ཀྱི་པདྨོ་མངོན་པར་བཀོད་པའི་ཐོག་གསོལ་ཇ་དང་དཀར་སྤྲོ་བཅས་འདེགས་པ་མཛད་ཅིང། དེ་རྗེས་ཚོམས་ཆེན་རྙིང་པར་རྒྱལ་བའི་དབང་པོ་དང་ཞལ་འཛོམ་གྱིས་ཕྱག་དང་མཇལ་དར་རྩེ་
སྤྲོད་ཐོག་དབུ་ཐུག་གནང། ཐོག་མའི་མཇལ་རྟེན་དུ་ཁ་བཏགས། དངུལ་རྟ་རྨིག་མ་བཅུ། གོས་ཆེན་ཡུག་སྣ་ཚོགས་བཅས་རྟེན་འབྱུང་ཚན་གྲངས་དང། ཕྱག་མཛོད་ཆེན་མོ་ནས་ཀྱང་དགུ་ཚན་ཁ་ཤས་ཕུལ། ཡབ་སྲས་གཉིས་བཞུགས་ཁྲི་མཐོ་དམའ་
མཉམ་པར་ཞབས་སོར་བཀོད། སྲིད་སྐྱོང་ཝང་ལ་ཡང་ཐོག་མའི་རྟེན་འབྱུང་དུ་དངུལ་རྟ་རྨིག་བདུན་སོགས་དང། སྲས་ལ་ཡང་གནང་སྐྱེས་བཅས་སྩལ། ཕྱག་མཛོད་ཆེན་མོ་ནས་ཀྱང་ཐོག་མའི་རྟེན་འབྱུང་ཕུལ། དེ་ཉིན་གཞུང་ས་ནས་སྟོན་འཁོར་ཚང་མར་
གསོལ་སྟོན་རྒྱས་པ་བཏེག་སྟོན་མོ་གྲོལ་མཚམས་རྒྱལ་དབང་མཆོག་གི་བཀའ་ལས། ད་ལམ་ཡུལ་ཕྱོགས་འདིར་ཆིབས་བསྒྱུར་གནང་བ་ཤིན་ཏུ་ལེགས་ཚུལ་དང་ད་ཆ་འདི་ཁར་རེ་ཞིག་བཞུགས་སྟན་འཇགས་དགོས་ཤིང། ངོས་ལ་མཁན་ཆེན་
བསྟན་པའི་བདག་པོ་དེ་ཉིད་ནས་སྩལ་པའི་དབང་ལུང་ཡོངས་རྫོགས་དང། ཡོངས་འཛིན་དམ་པ་གཞན་མ་ནས་ཞུས་པ་སོགས་དབང་ལུང་གི་རིགས་གང་ཡོད་ཕུལ་ཆོག་པ་ཞུ་ཞིང། སྐྱེ་བོ་མང་པོ་ལ་ཆོས་བཀའ་བརྒྱ་སྟོང་འཆད་པ་ལས། མཆོག་གི་སྤྲུལ་

[079B] ཕྱག་མཛོད་ཆེན་མོ་ནས་
འདི་ལྟར་བཀའ་གནང་པ་ཐུགས་རྗེས་གཟིགས་པ་བླ་ན་མ་མཆིས་པ་ཡིན་འདུག་ཀྱང། ལ་མོ་ཆོས་སྐྱོང་ཆེན་པོའི་ལུང་ཕེབས་སུ་ད་ལམ་སྐུ་ན་ཕྲ་བ་བཅས་དབང་ལུང་རྗེས་གནང་ཕྲན་ཙམ་ཞིག་ཞུས་ནས་མི་རིང་བར་གདན་སར་ཕྱིར་ཕེབས་པ་ལེགས་གསུང་
དོན་བཞིན་ད་ལམ་དེ་དོན་ལྟར་ཞུས་ཆོག་པ་དང། སླར་སྐུ་ན་འདི་བས་ཅུང་ཟད་ཆེར་ཕེབས་ནས་དབང་ལུང་རྗེས་གནང་སོགས་ཡོངས་སུ་རྫོགས་པ་ཞུས་ཆོག་པ་དགོས་པའི་སྙན་གསན་ཕབས། ཚེས་བཅུ་གསུམ་གྱི་ཉིན་བླ་བྲང་ནས་རྒྱུ་ཡོན་སྦྱར་ཏེ་ཚོམས་
ཆེན་རྙིང་པར་རྒྱལ་པའི་དབང་པོ་སྟོན་འཁོར་ཚང་མ་དང། སྲིད་སྐྱོང་ཝང་དཔོན་གཡོག་རྣམས་ལ་གསོལ་སྟོན་རྒྱས་པ་དང། རྩེར་ཞབས་བརྟན་རྟེན་འབྱུང་དུ་དངུལ་སྲང་དྲུག་ཅུ་རེ་དགུ་ལས་གྲུབ་པའི་མཎྜལ་ཆེ་བ་མཛོད་བཏགས་སྣ་ལྔའི་སྣེ་འདོགས་ཅན་
སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་གྱི་སྣོད་སྦྱད། གསེར་སྲང་བཅུ། དངུལ་རྟ་རྨིག་མ་སུམ་ཅུ་སོ་ལྔ། གོས་ཆེན་ཡུག་སྣ་ཚོགས་བཅས་འབུལ་ནོད་སྦམ་མཐོ་པ་དང། སྲིད་སྐྱོང་ཝང། སྲས། ལྕམ་བཅས་ལའང་དངོས་འབུལ་བསྟར། རྒྱལ་
དབང་ལྔ་པ་ཆེན་པོའི་གསེར་གདུང་དང། ལྷ་ཁང་བཅོ་ལྔའི་རྟེན་རྣམས་ལ་མཆོད་པ་སྙན་ཤལ་བཅས་འབུལ་བ་གནང། འཕགས་པ་ལོ་ཀེ་ཤྭ་ར་གཟིམས་ཆུང་དུ་སྤྱན་དྲངས་ཏེ་མཆོད་འབུལ་རྒྱ་ཆེན་པོ་དང་དངུལ་གྱི་མཎྜལ། མཛོད་བཏགས་སྣ་ལྔའི་

[080A]༄༅། །སྙན་ཤལ་བཅས་ཕུལ་ཏེ་བསྟན་འགྲོའི་ཕན་བདེ་རྫོགས་ལྡན་གྱི་དཔལ་ལ་སྤྱོད་པའི་ཐུགས་དམིགས་མཛད། རྒྱལ་དབང་མཆོག་གི་ཞབས་དྲུང་དུ་འཇམ་དབྱངས་ཨ་ར་པ་ཙ་ནའི་རྗེས་གནང་དང་ལམ་རིམ་བསྡུས་དོན་
དགའ་ལྡན་ལྷ་བརྒྱ་མའི་ལྗགས་ལུང་བཅས་གསན། གཏང་རག་གི་ཡོན་ཀྱང་གཟབ་སྟེ་ཕུལ། རྒྱལ་བའི་དབང་པོ་ནས་དགོངས་བཅད་ཀྱིས་སྐུ་ཚེ་དང་མཛད་པ་འཕྲིན་ལས་རྒྱས་ཕྱིར་སྒྲོལ་དཀར་ཡིད་བཞིན་འཁོར་ལོའི་རྗེས་གནང་ཞིག་འབུལ་
བ་མཛད། འདི་ཉིན་རྒྱལ་དབང་མཆོག་གི་ཡོངས་འཛིན་དང། སྐུ་མདུན་ནང་མ་སོགས་ཞམ་རིང་བ་ཚད་མར་ཕེབས་སྐྱེས་སུ་གནང་ཆ་མི་དམན་པ་སྩལ། དེ་ནས་དགའ་ལྡན་ཁང་གསར་དུ་སྤྱན་འདྲེན་གྱི་སྒོ་དོད་པར། རྒྱལ་དབང་མཆོག་ནས་
བཞུགས་གནས་པོ་ཏ་ལ་རང་ལེགས་ཤིང། དགའ་ལྡན་ཁང་གསར་དུ་ཕེབས་ནས་ཞག་ཤས་བཞུགས་སྟན་འཇགས་རུང། སླར་ཡང་པོ་ཏ་ལར་ཕེབས་ཏེ་རྒྱུན་རིང་ཙམ་མ་བཞུགས་ན་ངོས་འདོད་པ་ཡང་མི་ཁེངས་པ་ཡོང་འདུག་ཅེས་ཐུགས་བརྩེ་
བླ་ན་མ་མཆིས་པས་བཀའ་བཟང་པོ་ཕེབས་ཀྱང། སྲིད་སྐྱོང་ཝང་ད་ལས་བཱ་ཐུང་ནས་རྗེ་ཡབ་སྲས་གཉིས་ཀ་ལ་ཞུ་ནན་ཆེ་བས་ཕེབས་པར་མངོན་དུ་ཕྱོགས་པ་ན་ཚེས་བཅུ་བཞིའི་ཉིན་རྒྱལ་དབང་མཆོག་ནས་རྗེ་བླ་མ་ཉིད་གཟིམས་ཆུང་ཉི་འོད་
འཁྱིལ་བར་སྤྱན་དྲངས་ཏེ་དཀར་སྤྲོའི་ཐོག་སྐུ་ཞབས་གྲྭ་ཚང་བ་རྣམས་ཀྱིས་མདོ་ཆོག་དང་འབྲེལ་བའི་བདེན་ཚིག་བརྗོད་དེ་ཞབས་པད་བརྟན་པར་གསོལ་བ་འདེབས་རྟེན་དངུལ་སྲང་ལྔ་བཅུ་ང་གཅིག་ལས་གྲུབ་པའི་མཎྜལ་མཛོད་བཏགས་སྣ་ལྔའི་སྣེ་

[080B] སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་གྱི་སྣོད་སྤྱད། དངུལ་རྟ་རྨིག་མ་ཉི་ཤུ་རྩ་ལྔ། ཇ་འཁོར་དྲུག་སུམ་ཅུ་སོ་བདུན་སོགས་དངོས་འབུལ་སྦམ་མཐོ་བ་བཏེག་ཞམ་རིང་བ་སྤྱི་ནས་ཀྱང་དངོས་འབུལ་བསྟར། རྗེ་ངག་དབང་
བྱམས་པ་རིན་པོ་ཆེ་དང། ཡོངས་འཛིན་ཁྲི་ཆེན་ནོ་མོན་ཧན་གཉིས་ནས་ཀྱང་དངོས་འབྱོར་གྱི་མཆོད་སྤྲིན་སྤྲོས། རྒྱལ་དབང་མཆོག་གི་ཞམ་རིང་བ་ཕལ་མོ་ཆེ་ནས་སྒེར་མཇལ་ཞུས་པར་སློག་ཆ་ཡང་སྩལ། དེ་ནས་གོང་གསལ་རྣམས་ཀྱིས་ཆིབས་བསུ་
སེར་སྦྲེང། མི་སྡེ་རྣམས་ཀྱིས་གཟབ་མཆོར་དང་བཅས་གླུ་གར་བྲོ་གཞས་ཀྱིས་མདུན་བསུས་ཏེ། དགའ་ལྡན་ཁང་གསར་དུ་ཕྱག་ཕབ། ཐོག་མར་ཚོམས་ཆེན་དུ་སྤྱན་འདྲེན་ཞུས་ཐོག་སྟོན་འཁོར་ཚང་མར་གསོལ་སྟོན་རྒྱས་པ་བཏེག་བོད་བཞུགས་
ཨམ་པན་དང་དབོན་ཆུང་བཅས་ལ་ཕེབས་སྐྱེས་བསྟར། གཟིམས་ཆུང་དུ་དཀར་སྤྲོ་བཏེག་སེར་སྤྲེང་བ་དང་བྲོ་གཞས་པ་རྣམས་ལ་གསོལ་རས་སྩལ། ས་ག་ཟླ་བའི་ཚེས་བཅོ་ལྔའི་ཉིན་ལྷ་ལྡན་སྤྲུལ་པའི་གཙུག་ལག་ཁང་དུ་ཡབ་སྲས་ཞལ་འཛོམ་པ་མཛད་
དེ༑ ལྷན་ཅིག་པར་རྟེན་མཇལ་གནང། ཇོ་བོ་རིན་པོ་ཆེའི་སྐུ་མདུན་དུ་སྟོང་མཆོད་སྣ་ལྔ་ཚར་གཅིག་མཎྜལ། སྙན་ཤལ། སྣམ་སྦྱར། འཕགས་པ་རང་བྱོན་ལྔ་ལྡན་གྱི་དྲུང་དུ་བརྒྱ་མཆོད་སྣ་ལྔ་དང་སྙན་ཤལ། ལྷ་ཁང་གཞན་མ་རྣམས་ལའང་སྙན་ཤལ་
དཔལ་ལྷར་གྲྭ་པ་བརྒྱད་གྲས་ཟླ་བ་གཅིག་གི་རིང་བསྐང་བ་གཏོང་རྒྱུ་དང། སྙན་ཤལ་སྣ་ལྔ། སྤྱན་གཟིགས་སུ་སག་ཐག་མདའ་གཞུ་ཆ་ཚང་བཅས་འབུལ་བ་མཛད། ར་མོ་ཆེར་ཇོ་བོ་མི་བསྐྱོད་རྡོ་རྗེའི་སྐུ་མདུན་དུ་སྟོང་མཆོད་སྣ་ལྔ། མཎྜལ། སྙན་

[081A]༄༅། །ཤལ༑ སྣམ་སྦྱར། མགོན་པོ་བསེ་གདོང་པར་ཞག་ཉི་ཤུའི་རིང་བཞི་སྡེ་པ་གྲྭ་པ་བཅུ་ནས་བསྐང་བ་འཕྲིན་བཅོལ་མཛད་རྒྱུ་དང། སྙན་ཤལ་ཕྱི་མཛོད་སྣ་ལྔ་བཅས་འབུལ་བ་གནང། རྒྱལ་བའི་དབང་པོར་ཐོན་ཕྱག་ཞུ་
རྟེན་དུ་དངོས་འབུལ་སྦམ་མཐོ་པ་བསྟར། གཞུང་ས་མཆོག་ནས་གསོལ་སྟོན་རྒྱས་པ་དང་ཕེབས་རྫོངས་སུ་མཎྜལ། སྐུ་གསུང་ཐུགས་རྟེན། གསེར་དངུལ། གོས་ཡུག་ཇ་འཁོར་དྲུག་སོགས་ཀྱིས་གཙོས་པའི་དངོས་པོ་བསམ་གྱིས་མི་ཁྱབ་པ་
སྩལ་ཏེ་ཞབས་པད་ཡུན་རིང་དུ་བརྟན་ཅིང་གསན་སྦྱོང་རྒྱ་ཆེན་པོ་མཛད་དགོས་པའི་བཀའ་ལུང་ཡང་ཕེབས། དུས་རྒྱུན་པར་ཞལ་འཛོམ་ཐོག་རྒྱལ་བའི་དབང་པོ་ནས་རྗེ་བླ་མ་ཉིད་ལ་ཐུགས་ཤིན་ཏུ་མཉེས་པའི་ཚུལ་དང་གཟོས་སྤོ་སོགས་བསམ་
གྱིས་མི་ཁྱབ་པ་བཀའ་དྲིན་ཆེ་བ་མཛད། ལྷ་ས་བླ་བྲང་གི་གཟིམས་ཆུང་ཉི་འོད་དུ་རྒྱལ་དབང་ཡབ་སྲས་མཆོད་ཡོན་ལྷན་རྒྱས་ཐོག་རྩེ་ཐང་ལྔ་མཆོད་པས་རྗེ་བླ་མ་མཆོག་ལ་མཎྜལ། སྐུ་གསུང་ཐུགས་རྟེན་སོགས་ཀྱི་དངོས་འབུལ་བསྟར། ཚེས་
བཅུ་བདུན་ལ་སེར་འབྲས་དགེ་གསུམ་གྱིས་མཚོན་དབུས་ལྷོ་བྱང་ཁུལ་གྱི་དགོན་ཁག་རྣམས་ལ་མང་ཇ་བཅུ་རེ་དང། སེར་འབྲས་དགེ་གསུམ། རྣམ་རྒྱལ་གྲྭ་ཚང། རྒྱུད་སྟོད་སྨད་བཅས་ཀྱི་དགེ་འདུན་ཁྱོན་བསྡོམས་ཆིག་ཁྲི་ཉིས་སྟོང་བརྒྱ་དང་
བདུན་ཅུ་ལ་དགེ་འདུན་རེར་ཕྱག་འགྱེད་དངུལ་སྲང་གང་རེ། རྭ་སྒྲེང། བཀྲ་ཤིས་ལྗོངས། རྨེ་རུ། སེ་ར་ཨུར་གེ་གྲྭ་ཚང་རྣམས་ལ་དགེ་འདུན་རེར་འགྱེད་དངུལ་ཞོ་དོ་རེ། དེ་ཕྱིན་ལ་འགྱེད་དངུལ་ཞོ་རེ་བཅས་སྩལ། དགའ་ལྡན་གསེར་གདུང་རིན་པོ་ཆེའི་སྐུ་

[081B] སྙན་ཤལ། ཆོས་རྒྱལ་གྱི་སྐུ་མདུན་དུ་དགེ་འདུན་བརྒྱད་གྲས་ཟླ་བ་གཅིག་གི་རིང་བསྐང་པ་མཛད་རྒྱུ་དང། སྙན་ཤལ་མཛོད་བཏགས་སྣ་ལྔ། སྤྱན་གཟིགས་སུ་དཔའ་དམ་
ཤུབས་ལྡན་དང་མེ་མདའ་ཆ་འགྲིག་བཅས་ཕུལ། སེར་འབྲས་དགེ་གསུམ་གྱི་འདུ་ཁང་དུ་འཕན་ཆ་གཉིས་རེ་དང། ཕྱེ་ཕུར་རེ། རྭ་སྒྲེང་དང་བཀྲ་ཤིས་ལྗོངས་གཉིས་ལའང་འཕན་ཆ་རེ། འབྲས་སྤུངས་སྔགས་པའི་འཇིགས་བྱེད་དང་སེ་ར་བྱེས་པའི་རྟ་མགྲིན་སོ་སོར་
མཆོད་འབུལ། སྙན་ཤལ། སྤྱན་གཟིགས། རྭ་སྒྲེང་གི་ཇོ་བོ་འཇམ་དཔལ་རྡོ་རྗེ་དང་ཆོས་འཁོར་རྒྱལ། འོལ་ཁ་རྫིང་ཕྱི་བྱམས་པ་གླིང་གི་རྗེ་བཙུན་བྱམས་པ་གསུམ་སོ་སོར་བརྒྱ་མཆོད་སྣ་ལྔ་ཚར་རེ། སྙན་ཤལ་བཅས་འབུལ་བ་མཛད་ཅིང་ལ་མོ་བྱང་ཆུབ་ལྕོག་ཏུ་
ཟླ་བ་གཅིག་གི་རིང་དཔལ་ལྡན་ཚངས་པ་ཆེན་པོ་ཞི་དྲག་གི་བསྐང་པ་འཕྲིན་བཅོལ་བཅས་མཛད་རྒྱུའི་མང་ཇ། ཡོན། རྣམ་གཞག་བཅས་སྩལ། ཚེས་བཅོ་བརྒྱད་ལ་དགའ་ལྡན་ཁང་གསར་དུ་བཀའ་མདའ་རྩིས་གསུམ་སོགས་རྩེ་ཤོད་ཀྱི་ལས་ཚན་པ་རྣམས་ཀྱིས་
དངོས་འབུལ་བ་སྟར་ཞིང་གསོལ་སྟོན་བཏེག་པར་སེར་སྐྱ་ཁྲི་ཚོ་བརྒལ་བ་ལ་ཕྱག་དབང་སྩལ། ཚེས་བཅུ་དགུ་ལ་རྒྱལ་དབང་རིན་པོ་ཆེ་ཕོ་བྲང་དུ་ཆིབས་བསྒྱུར་གནང་བར་མགྲོན་དྲུང་ཁ་ཤས་ཆིབས་སྐྱེལ་དུ་གཏོང་བར་མཛད། དེ་ཉིན་འདམ་བརྒྱ་ཤོག་དང་
བྱང་རིགས་པ་སྡེ་བཞི་བཅས་ཀྱིས་གསོལ་སྟོན་ཐོག་དངུལ་སྲང་ཆིག་སྟོང་བཞི་བརྒྱ་བཅས་ཕུལ་བར་ཁོང་རྣམས་དང། རྨེ་རུ། བཞི་སྡེ་པ་སོགས་སེར་སྐྱ་ཉིས་སྟོང་བརྒལ་བར་མཇལ་ཁ་དང་སློག་ཆ་སྩལ། དེ་ནས་རིམ་བཞིན་ཆོས་གྲྭ་ཆེན་པོ་དཔལ་ལྡན་

[082A]༄༅། །འབྲས་སྤུངས། སེ་ར་ཐེག་ཆེན་གླིང། སེ་རའི་གྲྭ་ཚང་ཁག་གསུམ་བཅས་ནས་དངོས་འབུལ་བསྟབས། ཨུར་གེ་གྲྭ་ཚང་གིས་སྒེར་མཇལ་ཞུས། དགའ་ལྡན་ཁྲི་རིན་པོ་ཆེ། དགའ་ལྡན་ཤར་བྱང་གཉིས། སེར་འབྲས་དགེ་གསུམ་
གྱི་ཧར་གདོང་ཁམས་ཚན། རྒྱུད་སྟོང་སྨད་བཅས་སོ་སོ་ནས་དངོས་འབྱོར་གྱི་མཆོད་སྤྲིན་སྤྲོས། གཞན་ཡང་ལྕགས་རི་རིག་བྱེད་གླིང། ཉི་སྡིངས་ཆོས་སྡེ། བྲག་དབར། ལ་མོ། ཚེར་གསེབ། རྨེ་རུ། ཞོགས་གུར་སྨོན། གྲྭ་བྱམས་པ་གླིང། ཐང་སག་
དགའ་ལྡན་ཆོས་འཁོར། ཉན་པོ་དགོན། འཕྱོང་རྒྱས་རི་བོ་བདེ་ཆེན། ནཱ་ལེནྡྲ་ཆོས་སྡེ་རྣམས་ནས་དངོས་འབུལ་གྱི་བདོག་པ་བསྟར། གོང་གསལ་སེར་འབྲས་སོགས་དགོན་སྡེ་ཆེ་ཆུང་ལ་འབུལ་སློག་དང་མང་འགྱེད། རྒྱུད་སྨད་ཚོགས་ཡོངས་ལ་
དམིགས་རྩེ་མ། གཡུ་ཐོག་སྤྲུལ་སྐུ་དང་ཤར་རྩེ་གྲྭ་ཚང་གི་བླ་མ་གཉིས་ལ་མཁྱེན་བརྩེ་དྲི་མེད་མའི་ལུང་བཅས་སྩལ། གུང་ཀུན་དགའ་བསྟན་འཛིན་དང་དགའ་བཞི་གུང། མདོ་མཁར་པ། ཐོན་པ། འབྲོང་རྩེ་བ་སྟེ་བཀའ་བློན་བཞི། གཟིམས་
དཔོན་བྱམས་གླིང་མཁན་པོ་བཅས་སོ་སོ་ནས་ཟང་ཟིང་གི་མཆོད་སྤྲིན་བསྟབས། དབུས་གཙང་གི་ཚོ་ཆེན་སོ་སོས་གསོལ་སྟོན་ཐོག་མཎྜལ། རྟེན་གསུམ། དངུལ་སྲང་ཆིག་སྟོང་རེ། གཞན་ཡང་དེ་མོ་སྤྲུལ་པའི་སྐུ་དང་རྒྱལ་སྲས་སྤྲུལ་སྐུ། སེམས་
དཔའ་སྤྲུལ་སྐུ། རྗེ་དྲུང་སྤྲུལ་སྐུ། ཆབ་མདོ་སྤྲུལ་སྐུ་རྣམ་གཉིས། ཏྲེ་བོ་སྤྲུལ་སྐུ། རྭ་སྒྲེང་མཁན་པོ། རྭ་བ་སྟོད་བླ་མ་དང་གཉེར་པ། རྟ་དབང་བླ་མ། གསང་ཕུའི་བླ་མ་ཁག་དྭགས་པོ་སྤྲུལ་སྐུ། གནས་ཆུང་སྐུ་རྟེན་པ། འབྲས་སྤུངས་སྒོ་མང་གཉེར་པ་

[082B] སྤ་རི་བླ་མ། སྤྲོ་བདེ་ཁང་གསར་བ། དཔལ་རབ་མོ་བྲན་སྤྱི་བཅས་ནས་དངོས་འབུལ་བསྟབས། མཇལ་ཁ་དང་འབུལ་སློག་ཀྱང་གནང། ཚེས་ཉེར་གསུམ་ལ་ཀརྨ་ཞྭ་དམར་སྤྲུལ་པའི་སྐུ་དང། སི་ཏུ་སྤྲུལ་སྐུ་གཉིས་ནས་དངོས་འབུལ་གྱི་བདོག་
པ་བཏེག་ཀརྨ་ཞྭ་ནག་སྤྲུལ་པའི་སྐུ་དང། དཔའ་པོ། ཏྲེ་བོ། རྒྱལ་ཚབ་སྤྲུལ་སྐུ་སོ་སོས་རྟ་སོགས་དངོས་འབུལ་དང་བཅས་མི་སྣ་འབྱོར་པར་འབྱོར་ལན་གནང་སྐྱེས་སྩལ། དེ་ཉིན་དགའ་ལྡན་ཁང་གསར་གྱི་ཚོམས་ཆེན་དུ་གསོལ་སྟོན་རྒྱས་པའི་ཐོག་སྲིད་
སྐྱོང་ཝང་ནས་དངུལ་གྱི་མཎྜལ་གྱིས་སྣ་དྲངས་སྐུ་གསུང་ཐུགས་རྟེན། ཉེར་སྤྱད་ཆ་ཚང། དངུལ་རྡོ་ཚད་ལྔ་བཅུ་ང་གཅིག་ཇ་འཁོར་དྲུག་བརྒྱ། སྣམ་དཀར་བུབས་ལྔ་བརྒྱ་སོགས་ཀྱི་དངོས་འབུལ་རྒྱ་ཆེ་བ་བཏེག་ཐེའི་ཇི་དང་ལྕམ་གཉིས་ནས་ཀྱང་དངོས་འབྱོར་
གྱི་བདོག་པ་བསྟབས། ལ་མོ་ཆོས་རྗེ་སྐུ་རྟེན་པས་ཀྱང་དངོས་འབུལ་དང་བཅས་སྒེར་མཇལ་ཞུས། པྲོ་གཞས་པ་རྣམས་ལ་གསོལ་རས་ཀྱང་སྩལ། ཚེས་ཉེར་བཞི་ལ་ཝང་ནས་ཞབས་བརྟན་ཕུལ་བའི་སློག་སྐྱེས་སྦམ་མཐོ་པ་དང། གཞན་མ་རྣམས་ལའང་
འབུལ་བའི་སློག་ཆ་སྩལ། ཚེས་ཉེར་བདུན་ལ་དགའ་ལྡན་ཁང་གསར་གྱི་ཀླུ་སྡིངས་སུ་ཕེབས་རྫོངས་གསོལ་སྟོན་རྒྱས་པའི་ཐོག་སྲིད་སྐྱོང་ཝང་ནས་དངུལ་གྱི་མཎྜལ། གཡུ་དྲུག་དམར་གྱི་ཚེ་དཔག་མེད་ཀྱི་སྣང་བརྙན། དངུལ་རྡོ་ཚད་ལྔ་བཅུ་ང་ལྔ། གོས་ཆེན་
ཡུག་ལྔ་བཅུ་ང་ལྔ། ཇ་འཁོར་དྲུག་ཉིས་བརྒྱ། ཆིབས་ཆེན་བཅས་དངོས་འབུལ་གཏོས་ཆེ་བ་བཏེག་ཆིབས་བསུར་བྱོན་པའི་སེར་འབྲས་དགེ་གསུམ་གྱི་བླ་མ་རྣམས་ལ་གནང་ཆ་སྩལ། དེ་ལྟར་ཡུལ་དབུས་སུ་ཞབས་སྐྱེས་ཀྱི་པདྨོ་ཉེ་བར་བཀོད་དེ་ཐུགས་རྗེ་

[083A]༄༅། །ཉིན་མོར་བྱེད་པའི་འོད་ཟེར་གྱིས་སྐལ་ལྡན་རྣམས་ཀྱི་དད་པའི་པདྨོ་ནི་ཁ་ཕྱེ། མི་མཐུན་རྒུད་པའི་སྨག་རུམ་ནི་སངས། ལུས་ཅན་རྐང་དྲུག་མཐའ་ཡས་པ་རྣམས་ནི་ཕན་བདེ་སྤྲང་རྩི་གསར་པའི་དུས་སྟོན་གྱིས་ཚིམ་པར་མཛད་དོ། །འདིར་
སྨྲས་པ། ནོར་འཛིན་སྐྱོང་བའི་མཚམས་སྦྱོར་ལ་བརྟེན་ནས། །སྐར་མའི་ཚོགས་ཀྱིས་བསྐོར་བའི་ཟླ་བ་བཞིན། །རྨད་བྱུང་དྲན་དབང་བྱེ་བའི་འཁོར་དང་བཅས། །ཡུལ་དབུས་ནོར་འཛིན་ཐིག་ལེར་ཞབས་ཟུང་བཀོད། །མིག་སྟོང་ལྡན་པའི་ཁང་པར་ཅོ་འདྲི་
བའི༑ ༑ཡིད་འཕྲོག་གྲུ་འཛིན་གཉིས་པའི་ཕོ་བྲང་ཆེར། །འཇིག་རྟེན་དབང་ཕྱུག་མཆོག་དང་ཞལ་འཛོམ་སྟེ། །བཀྲ་ཤིས་ཕན་བདེའི་སྣང་བས་ཕྱོགས་ཀུན་ཁྱབ། །གངས་ལྗོངས་འཛིན་མའི་བདག་པོའི་ལྷག་བསམ་གྱིས། །རབ་དཀར་དད་པའི་ཆུ་མཚོ་
ལས་འོངས་པའི། །མཁོ་དགུའི་འབྱོར་པ་རྒྱ་མཚོས་ཁྱོད་མཆོད་ཚེ། །མཆོད་སྦྱིན་བརྒྱ་པའི་དཔལ་ཡང་ཟུམ་པར་བྱས། །ཞེས་བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་
ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། ཡུལ་དབུས་སུ་བྱོན་ཏེ་རྒྱལ་བ་ཡབ་སྲས་ཞལ་ཐོག་མར་འཛོམ་ཞིང་བོད་ཀྱི་སྲིད་སྐྱོང་གིས་བསྙེན་བཀུར་རྒྱ་ཆེན་པོ་ཞུས་པའི་ལེའུ་སྟེ་བཞི་པའོ།། །།དེ་ནས་ཚེས་ཉེར་དགུ་ལ་དགའ་ལྡན་ཁང་གསར་ནས་
ཆིབས་ཁ་བསྒྱུར། ཆིབས་བསུ་ནང་ལྟར་གྱི་ཆིབས་སྐྱེལ་བ་དང་བཅས་གསོལ་ཚིགས་ང་པར་ཐབ་སྐྱེལ་གྱི་སྟེང་དུ་ཕེབས། དེར་ཆིབས་སྐྱེལ་བ་རྣམས་ཕྱིར་ལྡོག་རྒྱུར་བབས་འོས་དང་བསྟུན་པའི་གནང་ཆ་སྩལ། རྒྱལ་དབང་མཆོག་ནས་མཚམས་ཞུ་བ་

[083B] ཕུག་པོ་ཆེའི་མདུན་དུ་གསོལ་ཚིགས་ཐོག་ཝང་ནས་དཀར་སྤྲོ་བཏེག་སྲིད་སྐྱོང་ཝང་དཔོན་གཡོག་རྣམས་འདི་ནས་ཕྱིར་ཕེབས་པར་གནད་ཆ་
གཟབས། སྐྱོར་མོ་ལུང་པ་དང་དགའ་བ་གདོང་པ་རྣམས་ཀྱི་སེར་སྤྲེང་དང་བཅས་འཕྲེང་གདོང་དུ་བཞུགས་ཞག་མཛད། འདི་ནས་བཟུང་སྟེ་བཀྲ་ཤིས་ལྷུན་པོར་ཕེབས་ཀྱི་བར་ལམ་བར་དུ་གནས་པའི་དགོན་སྡེ་རྣམས་ནས་སེར་སྤྲེང་དང། མི་སྡེ་རྣམས་ནས་གླུ་གཞས་
བྲོ་གར་གྱི་བསུ་བ་ཟམ་མ་ཆང་པ་བྱུང་ཞིང། དེ་དག་ལ་ཡང་གསོལ་རས་མི་དམན་པ་གནང། ལེགས་འབུལ་འདེགས་མི་རྣམས་ལའང་བབས་འོས་དང་བསྟུན་པའི་སློག་ཆ་སྩལ། ཉིན་རེ་བཞིན་སྐྱེ་བོ་བརྒྱ་ཕྲག་སྟོང་ཕྲག་རིམ་པ་བཞིན་མཇལ་དུ་འོངས་
པ་ལ་ཕྱག་གཡས་པ་གླང་པོ་ཆེའི་སྣ་ལྟར་བརྐྱངས་ཏེ་བྱིན་གྱིས་བརླབས་པ་སྩལ། ཚེས་གནམ་གང་ལ་པར་བུ་དགོན། དྲ་མིག་རྩེ། ཐང་སྐུ་བ། གནས་ནང་བ་རྣམས་ཀྱི་སེར་སྦྲེང་དང་བཅས་སྣང་རྩེར་གསོལ་ཚིགས་གནང་ཞིང། ལམ་པ་ཆོས་སྡེ་པ། མཚོ་
སྨད་ལྷ་ཁང་པ། བཀྲ་ཤིས་ཆོས་སྡིངས་པ་རྣམས་ཀྱི་སེར་སྦྲེང་གིས་མདུན་བསུས་ཏེ་རྨང་དུ་བཞུགས་ཞག་མཛད། ཟླ་བ་ལྔ་པའི་ཚེས་གཅིག་ལ་ཆུ་བཟང་ཆོས་སྡེ། སྡིངས་ཁ་ཆོས་སྡེ། མཁར་ལུང་རི་ཁྲོད། ཆུ་བཟང་མོ་དགོན་རྣམས་ཀྱི་སེར་སྤྲེང་དང་བཅས་བདེ་
ཆེན་དུ་གསོལ་ཚིགས་གནང་ཞིང་ལུག་པར་ཞག་བཞུགས་དང། ཚེས་གཉིས་ལ་ཟམ་པ་གསར་པར་གསོལ་ཚིགས་ཐོག་གཉན་ཆེན་ཐང་ལྷར་མཆོད་འབུལ་བ་བཏང། ཡངས་པ་ཅན་དགོན་གྱི་སེར་སྤྲེང་དང་བཅས་ངོ་དམར་དུ་ཞག་གསུམ་གྱི་རིང་ཆབ་
[084A]༄༅། །ཚན་གྱི་འཕྲོད་བཞེས་མཛད། ཡངས་པ་ཅན་བླ་སྤྱི་ནས་དཀར་སྤྲོ་དང་དངོས་འབུལ་བསྟར། ཚེས་ལྔ་ལ་ཤོག་བུ་སྦ་ལྷས་སུ་བཞུགས་ཞག་ཐོག་ཡངས་པ་ཅན་མགོ་པ་ཧ་ཤ་ཁ་ངོ་གཡོག་ལ་ཕྱག་དབང་གནང། ཚེས་དྲུག་ལ་
ལམ་ནག་ཏུ་གསོལ་ཚིགས་དང། མར་རྐྱང་མགོ་པ་སོགས་ཀྱི་ཆིབས་བསུ། སྙེ་མོ་རྒྱལ་བྱེད་ཚལ། བྱེ་མཁར་ཆོས་སྡེ། རུ་དགོན་པ། གཞུ་རབ་རྒྱས་གླིང་པ་རྣམས་ཀྱི་སེར་སྦྲེང་དང་བཅས་གྱལ་ཐབ་མདུན་དུ་བཞུགས་ཞག་གནང་བར། དགོན་ཁག་སོ་
སོ་ནས་དངོས་འབུལ་དང་སྨག་ལམ་པས་ཀྱང་བདོག་པ་བཏེག་སེར་སྐྱ་དྲུག་བརྒྱ་བརྒལ་བར་ཕྱག་དབང་སྩལ། ཚེས་བདུན་ལམ་ར་ལ་གཤམ་དུ་གསོལ་ཚིགས་དང། དབེན་དགོན་རྡོ་རྗེ་སློབ་དཔོན་དང་གཉེར་ཚབ་བཅས་དབེན་དགོན་དུ་ཆིབས་བསྒྱུར་
གནང་དགོས་ཞུ་བར་འབྱོར་པ་དང། གླིང་དཀར་རྫོང་དཔོན་སོགས་ཀྱི་ཆིབས་བསུ་དང་བཅས་གློ་གདོང་དུ་བཞུགས་ཞག་མཛད། ཚེས་བདུན་རྟིང་མར་ལ་རྒན་གྱི་མདར་གསོལ་ཚིགས་དང་རམ་སྡིངས་མ་བ། གོས་སྡོན་ལྷ་ཁང་བ་རྣམས་ཀྱི་སེར་སྦྲེང་དང་
བཅས་འོད་ཡུག་འཛོམ་ཐང་དུ་ཞག་བཞུགས་མཛད། དེར་གླིང་དཀར་པ་སོགས་སེར་སྐྱ་མང་པོར་ཕྱག་དབང་སྩལ། ཚེས་བརྒྱད་ཀྱི་ཉིན་བསམ་གླིང་དུ་གསོལ་ཚིགས་ཐོག་འོད་ཡུག་བྲག་དཀར་བ་འདུས་སྤྱི་ནས་ཞབས་བརྟན་ཕུལ། དཔལ་ལྷོ་དགོན། བསམ་
གླིང་སྒྲུབ་སྡེ་སོགས་ཀྱི་སེར་སྦྲེང། ལྷ་ཕུ་རྫོང་དཔོན་སོགས་ཀྱི་ཆིབས་བསུ་དང་བཅས་ལྷ་བུ་རྨོག་ལྕོག་ཏུ་ཞག་བཞུགས་མཛད། དཔལ་ལྷོ་དགོན་ནས་དངོས་འབུལ་བཏེག་དེར་ཡབ་རྗེ་ཡང་ཆིབས་བསུར་བྱོན་ཞིང་སེར་སྐྱ་སྟོང་ཕྲག་བརྒལ་པར་ཕྱག་དབང་

[084B] ཤངས་ཆུ་ཆེ་སྟབས་བཀྲ་ཤིས་རྩེར་ཆིབས་བསྒྱུར་གནང་ན་སྐུ་གེགས་སོགས་ཡོད་མེད་ལ་མོ་ཆོས་སྐྱོང་ཆེན་པོར་ལུང་ཞུ་མཛད་པར་གེགས་འཚུབ་ཅུང་ཟད་འདུག་ཀྱང། རྗེ་བླ་མ་མཆོག་གི་དགོངས་བཞེད་ལྟར་གནང་བས་འཐུས་ཤིད། འོན་ཀྱང་རབ་ལ་
ལྟ་རྟོག་བྱེད་མི་གནང་ན་རྟགས་ཞིག་ཡོང་ཕེབས། ཚེས་དགུ་ལ་ཆིབས་བསུ་དང་སྤོར་ཏོག་པ་སོགས་ཀྱི་སེར་སྦྲེང་དང་བཅས་ལྷ་བུ་རྫོང་མདུན་དུ་གསོལ་ཚིགས་དང། སྐྱེ་བོའི་ཚོགས་སྟོང་ར་ཅན་ལ་མཇལ་ཁ་གནང་ཞིང། སྟག་སྣ་དགོན་གྱི་སེར་སྤྲེང་དང་
བཅས་སྟག་སྣར་བཞུགས། སེར་སྐྱ་ཆིག་སྟོང་དྲུག་བརྒྱ་སྐོར་ལ་ཕྱག་དབང་སྩལ། དེ་སྐབས་ཆུ་རབ་ལ་ལྟ་རྟོག་མཛད་པར་ཆོས་རྗེ་སྐུ་རྟེན་པ་དང། དྲུང་འཁོར་གཅིག་བཅས་གཏོང་པ་གནང་བར་སྔར་གྱི་རབ་གཏིང་རིང་བས་ཕེབས་ཐུབ་པ་ཞིག་མི་ཡོང་འདྲ་
ཟེར་བའི་ཐོག་དེའི་མས་ཙམ་ན་ཕོ་རོག་གཉིས་སྐད་སྒྲོག་ཅིང་ཡོང་འདུག་པ་དེར་རབ་བཙལ་བས་རབ་བདེ་བ་ཞིག་རྙེད། ཚེས་བཅུ་ལ་དགའ་ལྡན་ཆོས་འཁོར་བའི་སེར་སྦྲེང་དང་བཅས་ལྕགས་ཁ་ཤར་དུ་གུང་དྲོ་ཕབ། དེར་དགའ་ལྡན་ཆོས་འཁོར་བའི་དཀར་
སྤྲོ་དང་དངོས་འབུལ་བཏེག་དེ་སྐབས་གེགས་དབང་ལྟ་བུས་སྔ་དྲོ་དགའ་ལྡན་ཆོས་འཁོར་གླིང་གི་གྲྭ་པ་རྣམས་ལྕགས་ལ་དོག་འཚངས་ཀྱིས་བྱོན་པས། ལྕགས་ཐག་གཉིས་ཀ་ཆད་དེ། གྲྭ་པ་བརྒྱ་ཙམ་ཆུར་ལྷུངས་ཀྱང་བཅུ་སྐོར་ཙམ་ལས་བྱིངས་རྣམས་
ལ་སྐྱོན་མ་བྱུང་འདུག་པ་རྗེ་བླ་མའི་ཐུགས་རྗེར་དེས། དེ་ནས་བཀྲ་ཤིས་རྩེའི་ཆིབས་བསུ་དང། ཉེ་སྐོར་གྱི་དགོན་ཁག་རྣམས་ནས་སེར་སྦྲེང་དང་བཅས་ཆུམས་མདར་བཀྲ་ཤིས་རྩེའི་ཐབ་བསུའི་ཐོག་ཕེབས། བཀྲ་ཤིས་རྩེར་ཞག་གསུམ་བཞུགས་ཐོག་ཚེས་

[085A]༄༅། །བཅུ་གཅིག་གི་ཉིན་སེར་སྐྱ་ཉིས་སྟོང་སུམ་བརྒྱ་སྐོར་ལ་ཕྱག་དབང་སྩལ། དེའི་ཕྱི་ཉིན་རྣམ་གླིང་རྫོང་དཔོན་གཉིས་ནས་ཟུར་གསོས་ཕུལ། སྐྱེ་བོ་སྟོང་རྭ་ཅན་ལ་མཇལ་ཁ་གནང། བཀྲ་ཤིས་རྩེ་ནས་བསྙེན་བཀུར་དང་ཞབས་བརྟན་
ལེགས་འབུལ་གཟབས། ཡབ་རྗེ་སོགས་སྐུ་ངོ་རྣམས་ལ་གནང་སྐྱེས་སྦམ་མཐོབ་སྩལ། ཐབ་སྐྱེལ་གྱི་སར་ཆིབས་སྐྱེལ་བ་རྣམས་ལ་མཇལ་ཁ་གནང། མདོ་བརྗོད་དུ་གསོལ་ཚིགས་ཐོག་ཡབ་རྗེ་ངོ་གཡོག་ལ་ཐོན་ཕྱག་སྩལ། དར་རྒྱས་སྒྲུབ་སྔེ། དུལ་
ཡོལ་དཀར། གཡང་ཆོས་སྡེ། དགེ་འཕེལ། རྒོད་ཚང། མཁའ་སྤྱོད། ལྷ་ལྔ་བྲག་པདྨོ་ཆོས་སྡིངས། དཔལ་ཆེན། བསམ་གཏན། ཉུག་ཆོས་འཁོར། རྩེ་གདོད་ཆོས་སྡེ། ཆུ་དབར་གཡུ་རྩེ། མོ་དགོན་དགའ་ལྡན། ཚར་ལྷུན་གྲུབ་ཆོས་གླིང་བ་རྣམས་ཀྱི་
སེར་སྦྲེང་དང་བཅས་གཡང་དུ་ཞག་བཞུགས་མཛད། དེར་གཉེར་པས་དཀར་སྤྲོ་དང་དངོས་འབུལ། གྲོང་སྟོང་ཁང་གསར་བ། རི་གདོང་ཞབས་དྲུང། ལྷ་རི་སྒང་བ། ཚར། ལུག་གདོང་གཉེར་བ་རྣམས་ཀྱིས་དངོས་འབུལ་བསྟབས། གཞིས་རྩེ་རྫོང་དཔོན་སོགས་ཀྱི་
ཆིབས་བསུ། དབེན་དགོན་པ་དང་ཆོས་འཁོར་དབུས་སྡིངས། བྲག་ལྷ་བ། འུག་བྱ་གླིང་བ། གསེར་མདོག་ཅན་པ་རྣམས་ཀྱི་སེར་སྦྲེང་དང་བཅས་མཐོང་སྨོན་གཤོད་དུ་བཞུགས། ཆིབས་བསུ་བ་རྣམས་ལ་ཕྱག་དབང་སྩལ། ཟུར་བཞིའི་བླ་མ་དང། དགེ་བསྐོས་
ཆེན་མོ་རྣམས་དེར་ཆིབས་བསུར་འབྱོར། ཚེས་བཅོ་ལྔ་ལ་དེ་ནས་ཆིབས་ཁ་བསྒྱུར་བར་ཟུར་བཞིའི་བླ་མ་དང་དགེ་བསྐོས་ཆེན་མོ། དྲུང་འཁོར། གྲྭ་ཚང་བཞིའི་རྒན་སྤྱི། མི་ཚན་ཁག་གཞིས་རྩེ། བཞད། རྒྱལ་ཆེན་རྩེ། ཕག་གྲོང། རྟ་ནག་ལྷ་ངམ་ཕུན་

[085B] ཚོང་འདུས་ཁུལ་བཅས་ཀྱི་ཆིབས་བསུ་བརྟ་པ་ཆིག་སྟོང་དྲུག་ཅུ་སྐོར་དང་ཆོས་གྲྭ་ཆེན་པོའི་དགེ་འདུན་རྣམས་དང། རྒྱལ་ཆེན་རྩེ་ཆོས་སྡེ། འབྲོང་རྩེ། ཕུན་ཚོགས་གླིང། ལྷ་རྩེ་འོག་མིན་གླིང། གངས་ཅན། སྲད་རྒྱུད། ཞ་ལུ། ལྷུན་རྩེ། མདངས་ཆེན། གློ་
སྦུག༑ ཇོ་རྫོང། བཀྲ་ཤིས་དགེ་འཕེལ། ཐུབ་བསྟན་རྣམ་རྒྱལ། རི་བོ་གྲུ་འཛིན། གྲྭ་ཚང་ཆེན་མོ། གནས་ཆོས་སྡེ། ཐུབ་བསྟན་ཡངས་ཅན། སྣར་ཐད། ཞི་གནས་གྲྭ་ཚང། རླངས་བ་གསེར་གླིང། རི་ཁུང། དགོན་ཁྲ། དགོན་བྱང། ཆོས་སྤུག་ལྷག་ལུང་སྣ་དཀར་
ངོར་དགོན་པ། བྱ་གཤོང་བོ་དོང་ཨེ་ཆོས་སྡེ། གསང་སྔགས་གླིང་པ་བཅས་བཞི་སྟོང་ཉིས་བརྒྱ་སྐོར་གྱི་སེར་སྤྲེང་དང། གཞུང་དང་བླ་བྲང་གཉིས་ཀྱི་མདའ་ཞབས་ནས་ཆིག་སྟོང་དགུ་བརྒྱ་སུམ་ཅུ་སྐོར་གྱི་བྲོ་གཞས་པ་རྣམས་ཀྱིས་མདུན་བསུས་ཏེ་ཆོས་གྲྭ་ཆེན་པོ་
བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་དུ་ཕྱག་ཕེབས། སྐུ་སྐྱོས་ཀྱི་རྣམ་པ་ལྟ་བུར་ཚོགས་ཆེན་དུ་མང་ཇ་འཕར་མ་དང་འགྱེད་དངུལ་སྲང་གང་རེ། སྔགས་པ་གྲྭ་ཚང་དུ་ཡང་ཞབས་ཏོག་ཉིན་འཁྱོངས་ཐོག་འགྱེད་འཕར་
མ་དངུལ་སྲང་རེ། གོང་གསལ་དགོན་ཁག་རྣམས་ཀྱི་སེར་སྦྲེང་བ་ལ་མང་འགྱེད་དང། གཞིས་རྩེ་རྫོང་དཔོན་སོགས་ཆིབས་བསུ་བ་དང་བྲོ་གཞས་པ་རྣམས་ལ་ཚན་གྲངས་དང། ཟམ་པ་ཤར་དུ་སྤྲང་པོ་རྣམས་ལ་གསོལ་རས། ཕེབས་ལམ་གྱི་རྟ་ཐབ་གཡོག་རྡུལ་
མི་རྣམས་ལ་གནང་ཆ་བཅས་ཟང་ཟིང་གི་སྦྱིན་བའི་ཆར་འབེབས་བར་མཛད་དོ། །ཚེས་བཅུ་དྲུག་ལ་བླ་བྲང་ནས་སྟོན་འཁོར་ཚང་མ་དང་གཞུངས་མཆོད་ཡོན་གྱིས་ཆིབས་སྐྱེལ་དུ་གཏོང་གནང་མགྲོན་གཉེར་ཡོན་ཏན་ལེགས་གྲུབ། ཆོས་རྗེ་སྐུ་རྟེན་པ། མདའ་

[086A]༄༅། །དཔོན། སེར་འབྲས་དགེ་གསུམ་གྱི་བླ་མ་གསུམ་བཅས་ལ་གསོལ་སྟོན་རྒྱས་པ་དང། ཆིབས་སྐྱེལ་བ་མདའ་དཔོན་ངོ་གཡོག་སྔོན་ལ་ཐོན་རྒྱུར་གཅད་ཆ་གཟབ་པ་སྩལ། ཚེས་བཅུ་བདུན་ལ་ཞབས་ཕྱི་རྒྱུན་སྡོད་རྣམས་དང་ཕྱོགས་ཀྱི་
གཞིས་གཉེར་བཅས་སྤྱི་ནས་གསོལ་སྟོན་དང་དངོས་འཕུལ། ཚེས་བཅོ་བརྒྱད་ལ་ཞབས་འབྲིང་པ་དྲག་འབྲིང་དཀྱུས་གསུམ་དང། མདའ་འབངས་ལྷ་སྡེ་མི་སྡེ་ཚང་མས་རྒྱུ་ཡོན་སྦྱར་ཏེ་གསོལ་སྟོན་རྒྱས་པའི་ཐོག་ཞབས་བརྟན་ལེགས་འབུལ་སྦམ་
མཐོ་བ་བསྟར། མི་ཚན་ཁག་སྦྱི་ནས་དངོས་འབུལ་ཚན་གྲངས་དང། ས་སྐྱ་ནས་ཀྱང་མི་སྣ་ཆེད་རྫོང་ངོས་ལེགས་འབུལ་ཞུས། ཕྱོགས་འདུས་ཀྱི་སེར་སྦྲེང་བ། བྲོ་གཞས་པ། ཆིབས་བསུ་བ་སོགས་བཞི་སྟོང་བརྒལ་བར་ཕྱག་དབང་སྩལ། ཚེས་བཅུ་དགུ་
ལ་ཕེབས་སྐྱེལ་བ་མགྲོན་གཉེར་ཡོན་ཏན་ལེགས་གྲུབ། དགའ་ལྡན་དང་སེར་འབྲས་ཀྱི་བླ་མ་གསུམ་བཅས་དོ་གཡོག་ཚང་མར་གནང་ཆ་གྱོན་པ། དངུལ། གོས་དང་བཅས་ཐོན་ཕྱག་དང། གཞན་ཡང་ས་སྐྱ་ཕྱག་མཛོད་གསར་བ་དོ་གཡོག་གངས་ཅན་
མཁན་པོ་དང་ཤར་བྱང་གཉིས་ཀྱི་བླ་མ། ལྷ་རྩེ་ཆོས་སྡེ། འདར་དར་རྒྱས་གླིང། ཕུན་ཚོགས་གླིང། པ་ནམ་གྲང་མོ་ཆེ། འབྲོང་རྩེ་ཆོས་སྡེ། གྲྭ་ཚང་ཆེན་མོ། རྟ་ནག་ཁུལ་སོབས་ཆུ་བྱང་བརྒྱུད་ཀྱི་དགོམ་བག་རྣམས་དང། མངའ་རིས་གུང་གི་ལེགས་འབུལ་བ་
རྩེ་ཇ་ཞུ་འདྲེན་པ་ངོ་གཡོག་བཅས་ལ་མཇལ་ཁ་གནང། ཚེས་བཅུ་དགུ་ལ་ལ་མོ་ཆོས་སྐྱོང་ཆེན་པོ་སྐུ་གསོལ་ཞུས་ཏེ་ལེགས་འབུལ་དུ་གསེར་དངུལ་སོགས་ཚན་གྲངས་སུམ་ཅུ་སོ་གསུམ་དང། ཞབས་འབྲིང་པ་རྣམས་དང་ལྷ་སྡེ་མི་སྟེ་སྤྱི་ནས་ཆོས་སྐྱོང་ལ་

[086B] ཆོས་རྗེ་སྐུ་རྟེན་པར་རྒྱན་བཞིའི་གོས་སློག་ཝ་ནག་གི་ཞྭ་མོ། དངུལ་གོས་དར་སོགས་ཐོན་ཕྱག་གཟབ་པ་སྩལ། གཞུངས་མཆོད་ཡོན་ལ་བཀའ་དྲིན་ཆེ་ཚུལ་གྱི་ཞུ་ཡིག་རྟེན་ལྡན་ཕུལ། ཟླ་བ་དྲུག་བའི་ཚེས་ལྔ་ལ་རྫོང་ཁ་འཕེལ་
རྒྱས་གླིང་མཁན་པོས་དངོས་འབུལ་བཏེག་ཚ་རྟིང་མ་གྲོལ་ནས་རྡོ་བཅལ་ཆེན་མོར་དགེ་འདུན་ཚོགས་ཡོངས་དང། དྲུང་འཁོར། མཛོ་སྡུད་བ་ངོ་གཡོག་ཕྱོགས་འདུས་མང་བ། ཀླུ་སྡིངས་བཟོ་རིགས་པ་རྣམས་དང། གཉེར་ཚང་ནང་གཟན་བཅས་ལ་ཕྱག་དབང་
སྩལ༑ ཚེས་བདུན་ནས་རིམ་བཞིན་མདའ་དཔོན་པད་ཚལ་བ་དང་རམ་པ་བ་ངོ་གཡོག་དགའ་ལྡན་རབ་རྒྱས་གྱི་བླ་མ་རྙིང་པ། གྲང་མོ་ཆེ་བ་དཀའ་ཆེན་བློ་བཟང་རྣམ་རྒྱལ། ངོར་མཁན་པོ་ངོ་གཡོག་འབྲོང་རྩེ་བའི་ལེགས་འབུལ་བ། རུ་ཐོག་རྫོང་དཔོན་གསར་བ་
གནམ་རུ་དཔོན། གཞིས་རྩེ་རྟ་ཟམ་པ་སྤེལ་གོང། ལྷ་རི་རྩེ་བ། དཔལ་ཆོས་ཀྱི་གྲྭ་རིགས་མང་བ་དང། ལ་དྭགས་ཀྱི་གྲྭ་རྒྱུན་ཁ་ཤས་བཅས་ལ་ཕྱག་དབང་གནང། ཞྭ་དམར་སྤྲུལ་པའི་སྐུ་དང་སི་ཏུ་སྤྲུལ་སྐུ་ཁམས་སྡེ་དགེ་ཕྱོགས་ལ་འབྱོན་རྒྱུ་ཡིན་ཚུལ་གྱི་ཞུ་ཡིག་
འབྱོར་པར་བཀའ་ལན་རྟེན་བཟང་བ་དང། ན་བཟའ་ཆ་ཚང་རེ་བཅས་སྩལ། འདི་སྐབས་བལ་བོད་གཉིས་འཐབ་འཁྲུག་ཅུང་ཟད་བྱུང་བར་ཝང་ལ་འཇམ་ཆགས་དགོས་པའི་བཀའ་རྒྱ་རིམ་པར་གནང་ཞིང། བལ་བོའི་ས་སྐྱོང་ཁག་རྣམས་ལ་ཐུགས་དམ་རྟེན་
བཟང་པོ་བཅས་ལོ་ཙཱ་བ་དཀའ་ཆེན་ཡེ་ཤེས་ཆོས་འཕེལ་རྫོང་སྟ་གནང་བར། ཝང་ནས་གསན་དགོངས་ཆེར་མ་བྱུང་རུང་བལ་པོའི་ས་སྐྱོང་ཁག་རྣམས་ཀྱིས་བཀའ་བཞིན་བསྒྲུབ་པའི་ཁས་ལེན་ཞུས། དེ་སྐབས་རི་བོ་དགའ་ལྡན་གྱི་འདུ་ཁང་ཞིག་གསོ་གྲུབ་

[087A]༄༅། །འདུག་པའི་ཞལ་བསྲོར་མང་ཇ་སྤྱོར་སྤྲེལ་ཐོག་དཔེ་འདུན་རེར་ཕྱག་འགྱེད་དངུལ་ཞོ་རེ། འདུ་ཁང་དང་སྒོ་མཆོར་ཡོངས་རྫོགས་ཁེབས་པའི་གནམ་རྒྱན་མཛོད་གོས་རྒྱན་བཞི་དང་བཅད་ལྡན། ཁ་ཐི། ཐོན་ཐི། མང་ནོག་བཅས་ཁ་
ཆིག་སྟོང་དྲུག་བརྒྱ་བདུན་ཅུ་སྐོར་ལས་གྲུབ་པ་རྒྱ་རས་ཀྱི་རྒྱབ་ཤ་ཅན་དང། ལ་མོ་བྱང་ཆུབ་ལྕོག་གི་འདུ་ཁང་གསར་བཟོ་མཛད་པར་ལེགས་སྐྱེས་སྟོབས་པ་བཅས་ཀྱི་ཆེད་མི་ཆེད་གཏོང་གནང། ཟླ་བ་བརྒྱད་པའི་ཚེས་གསུམ་ལ་ཆིང་ཝང་བསྟན་འཛིན་
དབང་ཕྱུག་གཤེགས་པའི་དགེ་སྒྲུབ་པ་ངོ་གཡོག་བཞི་བཅུ་སྐོར་འབྱོར་ཏེ་སྐྱབས་འཇུག་ཞུ་རྟེན་ཕུལ་བར་དམིགས་ཡུལ་དེ་ཉིད་གཏན་བདེའི་དཔལ་ལ་འགོད་བའི་ཐུགས་དམིགས་མཛད། དེ་ནས་རིམ་བཞིན་མཚོ་སྔོན་ཇ་སག་རྡོ་རྗེ་ཚེ་རིང། ཡུམ་ཧ་ཐོན་
བཅས་ཀྱི་བང་ཆེན་པ། ཨེར་ཏེ་ནི་ཝང་དང། ཅང་ཅི་ཝང། གུང་དཀོན་མཆོག་སྐྱབས། ཆེ་ཆེན་ཇུ་ནང། གུང་དའི་ཆིང་སོགས་ཀྱི་ཨེལ་ཆི་ངོ་གཡོག་ཨ་མདོ་བ་དང་ཁམས་པ། སེར་འབྲས་ཀྱི་གྲྭ་རིགས། པར་ཐང་རི་ཁྲོད་པ། མདོ་ཚོང་དུ་འགྲོ་མི་ལྔ་བཅུ་སྐོར་
སོགས་ཕྱོགས་ནས་དད་འདུས་མང་བར་ཕྱག་དབང་དང། བྱང་ཆེན་སྒྲུབ་སྡེའི་གནས་བླ་མ་གསར་པ་ཁྲོན་ཁ་སྦུག་པ་དཀའ་ཆེན་ཡེ་ཤེས་དབང་ཕྱུག་དང་གོང་གསལ་གྱི་ཨེལ་ཆི་རྣམས་ལ་འབྱོར་ལན་དང་ཐོན་ཕྱག་སྩལ། ཟླ་བ་དགུ་པའི་ཚེས་ལྔ་ནས་རིམ་
བཞིན་རྟ་ནག་ཐུབ་བསྟན་མཁན་པོ། དབུ་ཆོས། སྤྱི་གཉེར། གཡང་ཆོས་སྡེ་དང་ལྷུན་གྲུབ་རྩེ་ཆོས་སྡེའི་བླ་མ། མཚོ་སྔོན་ཨེར་ཏེ་ནི་ཝང་གི་མགྱོགས་བསྡོའི་རྟེན་འབུལ་མི། དཔལ་ལྡན་ཇ་སག་དང་ཡུམ་སྐྱབས་གཉིས་ཀྱི་བང་ཆེན་པ། ཝང་དང་མངའ་རིས་

[087B] ཨ་མདོ་བ་དང་ཁམས་པ། སེར་འབྲས་པ། མངའ་རིས་པ། མང་ཇའི་སྦྱིན་བདག་སོགས་ཕྱོགས་འདུས་མང་བར་ཕྱག་དབང་སྩལ། དབུས་སུ་འགྲོ་མི་དྲུང་འཁོར་གྱི་གདོང་རྗེ་ངག་དབང་བྱམས་པའི་འབུལ་སྐྱེས་གནང་བའང་བཞེས་
སོག་པོའི་ཨེལ་ཆི་རྣམས་ལ་འདོད་ཆོས་དང་ཐོན་ཕྱག་སྩལ། ཆ་ཧར་གུང་བསོད་ནམས་རྒྱལ་མཚན་གྱི་ཐོ་ཡོན་དང་མཁར་སྔོན་ཐོ་ཡོན་ངོ་གཡོག་མཚོ་སྔོན་དཀོན་མཆོག་ཝང། ཨེར་ཏེ་ནི་དའི་ཆང་གི་བླ་མ་བཅས་ཀྱི་བང་ཆེན་པ། ཨོར་ཏུ་སུ་བཀའ་འགྱུར་པེའི་ལིའི་
བླ་མའི་ཨེལ་ཆི། སྤ་གྲོ་དགོན་གྱི་བླ་མ། གཅུང་རི་བོ་ཆེ་བ། ཐུབ་བསྟན་རྣམ་རྒྱལ་མཁན་ཟུར། སྐྱིད་གྲོང་ཕུག་པོ་ཆེའི་རི་ཁྲོད་པ། མདའ་དཔོན་ཉ་བཤུར་པ། ཁམས་པ་དང་གནམ་མཚོ་བ། མང་ཇའི་སྦྱིན་བདག་ཁ་ཤས་བཅས་ལ་ཕྱག་དབང་དང། མི་སྣ་ངོ་བོ་རྣམས་
ལ་ཇ་གྲལ་བཅས་སྩལ། ཚེས་བཅོ་ལྔ་ལ་ཚལ་འདམ་ཨེར་ཏེ་ནི་དའི་ཆིང་གི་བླ་མའི་ཟླ་བོ་དང། ཆིང་དཔོན་པོའི་བུ་བཅས་ཐུན་མོང་ནས་ཚོགས་དབུར་སྤྱན་དྲངས་ཏེ་དངོས་འབུལ་བསྟར། དེ་དག་ལ་འདོད་ཆོས་དང་ཐོན་ཕྱག་སྩལ། ཟླ་བ་བཅུ་གཅིག་པའི་ཚེས་གསུམ་
ལ་དཔེན་དགོན་འདུས་སྦྱི་ནས་ཞབས་བརྟན་གསོལ་འདེབས་ཞུས། འདོད་ཆོས་དང་མང་འགྱེད་སྩལ་ཅིང་སྦྱི་འབུལ་རྣམས་ཕྱིར་སློག་པ་མཛད། སྲིད་སྐྱོང་ཝང་དང་མངའ་རིས་གུང་ཡེ་ཤེས་ཚེ་བརྟན་ནང་མ་གཤིན་པས་གཡུལ་འཁྲུག་འབྱུང་བར་ཉེ་བ་ན། སོ་སོར་འཇམ་
ཆགས་ལུགས་ལེགས་དགོས་པའི་རྒྱུ་མཚན་ཞིབ་འཁོད་དང་བཅས་པའི་བཀའ་ཤོག་གནང་རྟེན་བཟང་པོས་སྤ་བ་ནན་ཏན་སྔ་ཕྱིར་སྩལ་ཀྱང་ཕན་ཚུན་གྱི་ལས་དབང་ལྡོག་ཏུ་མེད་པས་དོན་ཐོག་ཏུ་ཇི་བཞིན་ཁེལ་བ་མ་བྱུང། དེ་ནས་རིམ་བཞིན་ཨོར་ཏུ་སུ་ཏཱ་བེའི་སི་

[088A]༄༅། །ཚེ་དབང་དཔལ་འབྱོར། ཆ་ཀར་བླ་མ། རྣམ་རྒྱལ་རྡོ་རྗེ་པེའི་སི། འཇམ་དབྱངས་ཝང། པེའི་ལི་དོན་གྲུབ་རྒྱ་མཚོ་སོགས་ཀྱི་བང་ཆེན་པ་དོ་གཡོག་བརྒྱ་སྐོར་འབྱོར་ཏེ་ཕྱག་དབང་ཞུས། པེའི་ལི་ནས་མཎྜལ། དངུལ་རྡོ་ཚད་དགུ་
གོས་ཡུག་དྲུག་ཆ་ཀར་བླ་མ་བློ་བཟང་བསྟན་དར། ཏཱ་པེའི་སི། རྣམ་རྒྱལ་རྡོ་རྗེ་པེའི་སི་བཅས་སོ་སོ་ནས་དངོས་འབུལ་བཏེག་མི་སྣ་ངོ་གཡོགས་ལ་ཕྱག་དབང་ཐོན་ཕྱག་སྩལ། ཚེས་བཅོ་ལྔ་ལ་པེའི་ཅིང་མི་སྣ་དཀའ་ཆེན་བློ་བཟང་བཤེས་གཉེན་ངོ་གཡོག་
འབྱོར་ཏེ། གོང་ནས་གསེར་ཡིག་གནང་རྟེན་བཟང་པོ་བཅས་སྩལ་བ་བཞེས་ནས་མཇལ་ཁ་དང་བཀའ་དྲི་གནང། ཚེས་ཉེར་དྲུག་ལ་མི་སྣ་ནས་དངོས་འབུལ་བསྟར། མཚོ་སྔོན་ཇུན་གར་ཝང་བསོད་ནམས་རྡོ་རྗེའི་མི་སྣ། དྷ་ཡན་ཏུ་རའི་ཆོས་རྗེ་དཀའ་
ཆེན་བློ་བཟང་ཚེ་རིང་གི་མི་སྣ། དུར་བེང་ཝང་རབ་བརྟན་རྡོ་རྗེའི་མི་སྣ་བཅས་འབྱོར་ཏེ་སོ་སོ་ནས་དངོས་འབུལ་བཏེག་ཁོང་པ་ཚོར་འབྱོར་ལན་དང་ཐོན་ཕྱག་སྩལ་ཏེ་ཡིང་ཚིམ་པར་མཛད། ལོ་འདི་ནང་རྣམ་རབ་དྭགས་པོ་གྲྭ་ཚང་པ་བསོད་ནམས་རྒྱ་མཚོས་
འདུལ་བ་ཐུབ་བསྟན་ཉིན་བྱེད། ཕར་ཕྱིན་དགོངས་དོན་རབ་གསལ། མཛོད་ཇི་སྙེད་ཤེས་བྱའི་གསལ་བྱེད། དབུ་མ་ཐེག་ཆེན་གནད་ཀྱི་གསལ་བྱེད། རྣམ་འགྲེལ་སྡེ་བདུན་དགོངས་རྒྱན་བཅས་ཀྱི་རྒྱུགས་ཕུལ་བར་ཁ་བཏགས་ཆེ་བ། ཇ་ཡཱ་ཇུ་བར་ཁག་གོས་
རྒྱན་ཉན་ཁ་ལྔ་འབྲེལ། བན་གཟན། ཤམ་ཐབས། སྨན་བར་རྙིང་ཡུག་ལྷོ་རས། རྒྱ་ཟམ་དང་ཁ་ཟམ་ཡུག་རེ། རོང་བྱམས་ཆེན་པ་ངག་དབང་དོན་གྲུབ་ཀྱིས་བརྒྱད་སྟོང་པ་དང་ཐེག་མཆོག་ཡར་འཕེལ་གྱིས་ལམ་རིམ་ཆེན་མོ། མངོན་རྟོགས་རྒྱན། འདུལ་

[088B] མངོན་པ་མཛོད། སྲད་པ་དྲུང་རམ་པ་བློ་བཟང་དཔལ་འབྱོར་གྱིས་གསང་འདུས་བསྐྱེད་རྫོགས། དབེན་དགོན་པ་ཡེ་ཤེས་འབྱུང་གནས། བརྩོན་འགྲུས་མཐའ་ཡས། ཡེ་ཤེས་ཆོས་དཔལ། ཡེ་ཤེས་བརྩོན་འགྲུས་བཅས་ནས་བདེ་མཆོག་རྩ་རྒྱུད། གཅེན་ལུང་
བརྗེ་དྲུང་ཡེ་ཤེས་དབང་རྒྱལ་དང་བློ་བཟང་བཤེས་གཉེན། བློ་བཟང་དབང་རྒྱལ། སེར་ཁང་པ་བློ་བཟང་རྣམ་རྒྱལ། གནས་རྙིང་མཆོད་ཁང་བ་བློ་བཟང་དབང་ཕྱུག་བཞད་པ་སྐུ་སྐྱེ་བློ་བཟང་ཚེ་བརྟན། རི་མཁར་བ་ཆོས་མཛད་བློ་བཟང་བསྟན་པ། བ་ཤི་བ་བློ་བཟང་
རྒྱལ་མཚན་རྣམས་ཀྱིས་རྣམ་འགྲེལ་གྱི་ཐལ་འཕྲེང་ལེའུ་བཞི། ཆོས་འཁོར་ལྷུན་པོ་བ་བྱམས་པ་དར་རྒྱས། མང་ཐོས་དཔལ་བཟང། སངས་རྒྱས་དཔལ་བཟང། བྱང་པ་བསམ་གྲུབ་དགའ་ལྡན་པ་བློ་བཟང་བརྩོན་འགྲུས་རྣམས་ནས་བྱམས་ཆོས་སྔེ་ལྔ། ཇོ་
མོ་རྫོང་པ་བློ་བཟང་ཤེས་རབ་ཀྱིས་རྣམ་བཤད་དགོངས་པ་རབ་གསལ། ཞ་ལུ་བསྐལ་བཟང་ཚེ་དབང་གིས་དུས་འཁོར་བསྡུས་རྒྱུད་དང་ཆོ་གཡོངས་རྫོགས་ཀྱི་རྒྱུགས་ཕུལ་བར་གནང་ཆ་སྔར་སྲོལ་བཞིན་སྩལ།    ༈   
གྱི་དགྱེས་སྟོན་སོགས་སྔར་རྒྱུན་ལྟར་མཛད། འདི་ལོ་རྗེ་བླ་མ་མཆོག་དགུང་སྐེག་གི་སྟེང་དུ་ཕེབས་གཤིས་ཚོགས་ཆེན་དུ་དགེ་འདུན་རེར་དངུལ་སྲང་རེའི་འགྱེད་སྩལ་པ་སོགས་ཞབས་བརྟན་རྒྱ་ཆེན་པོ་བསྒྲུབས། ཞམ་རིང་བ་སྤྱི་ནས་ཚོགས་དབུར་སྤྱན་
དྲངས་ཏེ་ཞབས་བརྟན་ཕུལ། གཉེར་ཚང་པ་བློ་བཟང་དཔལ་འབྱོར་དང། རིན་ཆེན་རྩེའི་གཉེར་པ་དྲུང་རམ་པ་བློ་བཟང་རྡོ་རྗེ་གཉིས་ཀྱིས་ཀྱང་ཚོགས་དབུར་སྤྱན་དྲངས་ཏེ་དངོས་འབུལ་བསྟར། བ་སོ་དགའ་ལྡན་རབ་རྒྱས་པའི་འདུས་སྤྱི་ནས་གཟིམས་ཆུང་དུ་ཚེ་
[089A]༄༅། །ཆོག་དང་འབྲེལ་བའི་ཞབས་བརྟན་ཕུལ། སྲིད་སྐྱོང་ཝང་ནས་གུང་ཡེ་ཤེས་ཚེ་བརྟན་དུས་ཆོས་སུ་གྱུར་པའི་བསྔོ་རྟེན་ཕུལ་བ་འབྱོར་ཏེ་བསྔོ་སྨོན་མཛད། མཚོ་སྔོན་རྡོ་རྗེ་ཝང་གི་བླ་མས་ཚོགས་དབུར་གདན་དྲངས་ཏེ་དངོས་འབུལ་
བསྟབས། ས་ག་ཟླ་བའི་ཚེས་བཅུ་དྲུག་ལ་མཚོ་སྔོན་ཆིང་ཝང་དང་ཐོར་གོད་ས་ར་ཇ་སག་སོ་སོའི་མི་སྣ་དང། དགེ་རྩེའི་མཛོད་པ་སོགས་སུམ་ཅུ་སྐོར་ལ་ཕྱག་དབང་སྩལ། ཟླ་བ་ལྔ་པའི་ནང་དུ་སྲིད་སྐྱོང་ད་ལས་ཝང་ཡབ་སྲས་གཙང་ལ་ཆིབས་བསྒྱུར་བར་རྒྱལ་རྩེར་
མཚམས་ཞུ་དང་ཟུར་ཆས་འབུལ་བར་མགྲོན་གཉེར་བློ་བཟང་ཡར་འཕེལ་རྫོང་སྟ་གནང་ཞིང། སྲིད་སྐྱོང་དཔོན་གཡོག་རྣམས་ཕོ་ལྷ་དང་རིན་ཆེན་རྩེ་བརྒྱུད་ཟླ་བ་ལྔ་པའི་ཚེས་ཉེར་གསུམ་ལ་འདི་ཁར་ཕེབས་པར་བསམ་གྲུབ་སྤུག་གི་མདར་ཐབ་བསུ་དང་
ཆིབས་བསུ་སོགས་སྔར་རྒྱུན་བཞིན་མཛད། ཁོང་དཔོན་གཡོག་ལ་ཕྱག་དབང་དང་ཇ་གྲལ་གྱི་ཐོག་བཀའ་འདྲི་གནང། ཚེས་ཉེར་ལྔའི་ཉིན་སྲིད་སྐྱོང་ནས་གཟིམས་ཆུང་དུ་ཐོག་མའི་རྟེན་འབྱུང་མཚོན་བྱེད་ཀྱི་དངོས་སྐྱེས་བསྟར། ལ་མོ་ཆོས་སྐྱོང་ཆེན་པོ་སྐུ་གསོལ་
ཞུས་ཏེ་བྱང་དགྲོལ་དང། མཁའ་འགྲོའི་བསུ་བཟློག་མཛད། ཆོས་སྐྱོང་ཆེན་པོར་དངོས་སྐྱེས་ཀྱི་སྤྱན་གཟིགས་གྱ་ནོམ་པ་ཕུལ། ཝང་ནས་བསྐུལ་ངོར་འདུས་ཚོགས་སུ་འཛུགས་རྒྱུའི་ཞབས་བརྟན་གསོལ་འདེབས་གསར་རྩོམ་གནང། ཚེས་ཉེར་བརྒྱད་ཉིན་སྲིད་སྐྱོང་
ཝང་ནས་ཚོགས་དབུར་སྤྱན་དྲངས་ཏེ་ཞབས་བརྟན་གསོལ་འདེབས་ཚོགས་འདོན་དུ་བཙུགས་ཤིང་དངུལ་གྱི་མཎྜལ་སོགས་དང། དངུལ་རྡོ་ཚད་བརྒྱ་དང་གཅིག་གོས་ཡུག་བརྒྱ་དང་ཉི་ཤུ་རྩ་གཉིས། མཛོད་བཏགས་ཆིག་སྟོང་དགུ་བཅུ་གོ་བདུན། སྨན་

[089B] རྩེ་ཞྭ་དྲུག་བརྒྱ་དང་ལྔ་བཅུ། ཇ་འཁོར་དྲུག་བརྒྱ་དང་བཞི་བཅུ་ཞེ་དྲུག་ཐ་མ་ཁ་ཀོ་དྲ་ལྔ་བཅུང་བཞི། ཀ་ཤིའི་རས་ཡུག་སོགས་དངོས་འབུལ་གཏོས་ཆེ་བ་བཏེག་སྟེ་ཞབས་བརྟན་གསོལ་འདེབས་ཞུས། འདུས་སྡེར་མང་ཇ་བརྒྱ་ཕྲག་གཅིག་དགེ་
འདུན་རེར་འགྱེད་དངུལ་སྲང་གང་ཞོ་ཕྱེད་དོ་རེ། རྩེ་ཞྭ་རེ། ལ་ཕོར་རེ། ཇ་བར་ཁག་རེ་བཅས་ཀྱིས་བསྙེན་བཀུར་བསྟབས་པར་དགེ་བའི་རྩ་བ་རྣམས་རྫོགས་བྱང་དུ་བསྔོ་བའི་ལྗགས་བསྔོ་དང་སྨོན་ལམ་གྱི་རྒྱས་འདེབས་ཡང་དག་པ་གནང། བསོད་ནམས་བགོ་སྐལ་བྱེད་
པོ་ལ་བརྟེན་ནས། །སྟོབས་འབྱོར་དཔུང་གིས་གངས་ལྗོངས་སྲིད་འཛིན་པ། །དེ་ཡིས་དངོས་འབྱོར་མཆོད་སྤྲིན་མཐའ་ཡས་པས། །ཁྱོད་ཞབས་གསེར་གྱི་པདྨོ་ཉེ་བར་མཆོད། །ལོངས་སྤྱོད་ཀུན་ལ་ཆགས་བྲལ་བྱས་པ་ལྟར། །ཕངས་མེད་ཟང་ཟིང་བདོག་པའི་དངོས་པོ་ནི། །
གཅིག་མིན་དུ་མས་དགེ་འདུན་འདུས་པའི་སྡེ། །མཆོད་ཚེ་རལ་པ་ཅན་གྱི་ཁེངས་པ་འཕྲོག་བཀའ་བློན་མདོ་མཁར་ནས། ཇ་སག་ཐེའི་ཇི། མདའ་དཔོན་རམ་པ། དབུས་མདའ་དཔོན་དར་རྒྱས་བཀྲ་ཤིས། ཤེལ་སྟོད་སྤྲུལ་སྐུ། དགའ་ལྡན་བྱང་རྩེ་མཁན་པོ་བཅས་སོ་སོ་ནས་
གཟིམས་ཆུང་དུ་དངོས་འབུལ་གྱི་བདོག་པ་བསྟབས། ཐོག་མཐའ་བར་གསུམ་གྱི་སྟོན་མོ་དང་གནང་སྐྱེས་སྦམ་མཐོ་བ་དང། གཞན་མ་རྣམས་ལ་ཡང་བབས་བསྟུན་གྱི་གསོལ་རས་སྩལ། ས་སྐྱ་བདག་ཆེན་ཀུན་དགའ་བློ་གྲོས་མཇལ་དར་བྱོན་ཏེ་དངོས་འབུལ་བསྟར་ཞིང་
གང་ཅིའི་གསུང་གླེང་དམར་བ་བྱུང། ཕར་ཡང་བཀུར་གཟོས་གནད་སྐྱེས་སོགས་སྔར་རྒྱུན་བཞིན་མཛད། འདི་སྐབས་ཆ་ཀར་གུ་ཤྲི་ངོ་གཡོག་ལ་འབྱོར་ཐོན་དང་བསྟུན་ཕྱག་དབང་དང་གནང་སྐྱེས་སྩལ། ལོ་འདིར་གནམ་གཤིས་འཚུབ་ཅིང། ཉེ་སྐོར་སོགས་སུ་

[090A]༄༅། །གནམ་ལྕགས་ཀྱི་འཇིགས་པ་ལན་འགའ་བྱུང་བར་རྗེ་བླ་མ་མཆོག་ལ་ཐུགས་དམ་གསུང་བརྟག་ཞུས་དོན་ལ། ལྷ་མོར་བསྐད་གསོ་གསོལ་མཆོད་སོགས་གང་རྒྱས་དགོས་ཚུལ་ཕེབས་པ་བཞིན་འཕྲལ་འཛུགས་དང། མགོན་ཁང་
ཆེན་མོའི་ལྷ་མོའི་སྐུ་བརྙན་གྱིས་མཚོན་པའི་སྐུ་བརྙན་བྱིན་ཅན་ཕལ་མོ་ཆེར་སྙན་ཤལ་བཟང་པོ་འབུལ་བ་གནང། ཟླ་བ་བདུན་པའི་ཚེས་གཅིག་གི་ཉིན་གནས་པ་མི་ཚན་ནས་ཞབས་བརྟན་གསོལ་འདེབས་ཞུས། མདའ་རིས་དཔོན་ཁག་བརྒྱད་ངོ་
གཡོག་ལྔ་བཅུ་སྐོར་ལ་ཕྱག་དབང་དང་དཔོན་རྣམས་ལ་བཀའ་འདྲི་བཅས་སྩལ། ཟླ་བ་བརྒྱད་པའི་ཚེས་གསུམ་ནས་བཟུང་བདེ་ལེགས་དགའ་ཚལ་དུ་རྀ་ཥིའི་ཆབ་ཀྱི་འཕྲོད་བསྟེན་མཛད། ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་
སྔར་བཞིན་བསྒྲུབས། ཀརྨ་ཞྭ་ནག་སྤྲུལ་པའི་སྐུ་ནས་མགྲོན་གཉེར་ཆེད་གནང་མདུན་ཞབས་བརྟན་གསུང་རྩོམ་མ་དང་ཞུ་ཡིག་དངོས་འབུལ་བཅས་བསྟར་བར་ཞུ་ལན་གནང་སྐྱེས་ཀྱང་སྩལ། སྲད་ནོར་བུ་ཆོས་འཁོར་བ་དང་ཐར་པ་ཆོས་སྡེ་འདུས་སྤྱིས་ཞབས་བརྟན་
གསོལ་འདེབས་ཞུས། ཟླ་བ་དགུ་པའི་ཚེས་བརྒྱད་ཀྱི་ཉིན་འབྲུག་པ་སྤྲུལ་པའི་སྐུ་ངོ་གཡོག་དྲུག་ཅུ་སྐོར་མཇལ་དུ་བྱོན་པར་ཆིབས་བསུ་སོགས་ཤངས་ལེན་གཟབས་ཤིང་ཕྱག་དབང་དང་བཞུགས་གྲལ་གྱི་ཐོག་བཀའ་འདྲི་གནང། ཁོང་པ་ནས་དངོས་འབུལ་
གྱི་བདོག་པ་བཏེག་ཕར་ཡང་གནང་སྐྱེས་གྱ་ནོམ་པ་བསྟབས། ཚེས་བཅུ་གཅིག་གི་ཉིན་ཤངས་དགའ་ལྡན་ཆོས་འཁོར་བས་ཞབས་བརྟན་དང། ཚེས་ཉེར་ལྔའི་ཉིན་དགའ་ལྡན་ཕུན་ཚོགས་གླིང་གི་འདུས་སྤྱིས་ཞབས་བརྟན་ཕུལ། མཇལ་ཁ་བ་མང་པོར་

[090B] ཟླ་བ་བཅུ་པའི་ཚེས་དགུའི་ཉིན་ལྷ་རྩེ་འོག་མིན་གླིང་འདུས་སྤྱི་ནས་དངོས་འབུལ་དང་བཅས་ཞབས་བརྟན་བདེན་ཚིག་བརྗོད། འདི་སྐབས་སྲིད་སྐྱོང་ཝང་ནས་དམ་སྲིས་རྒྱུད་བསྐུལ་བ་ལྟ་བུས་རྩིང་སྤྱོད་ཆེ་བར་བརྟེན། གོང་མ་ཆེན་པོས་བཀའ་ཕབ་པ་
བཞིན་ཟླ་བ་དེའི་ཚེས་བཅུ་གསུམ་གྱི་ཉིན་ཏཱ་ཞིན་གཉིས་ནས་ཁྲོམ་གཟིགས་ཁང་དུ་ཁྲིམས་ལ་སྦྱར་པར། ཝང་གི་ཟླ་པོ་ཁ་ཤས་ནག་ཕྱོགས་ཀྱིས་ཡིད་བསྐྱོད་པས་ཨམ་པན་གཉིས་ཀྱི་སྐུ་ལ་བསྔོས་པས་ཟིང་གཞིའི་སྐབས་སྐྱོན་གྱུར་མ་བྱུང་གྲས། བི་ཆེའི་ཆི་
གཉིས་དང་ཕོགས་དཔོན། ཨམ་པན་གཉིས་ཀྱི་ཟླ་བོ། དམག་མི་ཚོང་པ་དང་བཟའ་ཁང་པ་བཅས་ཉིས་བརྒྱ་བཞི་བཅུ་ཞེ་བདུན་ལ་སོ་སོའི་གོ་བབས་དང་བསྟུན་སྤོས། དངུལ། འབྲས། གྲོ་ཞིབ་བཅས་ཀྱི་ཟུར་གསོས་གཏོས་ཆེ་བ་འཕྲལ་དུ་སྩལ། གོང་མ་ཆེན་པོར་
ད་དུང་ཉི་མ་ནུབ་ཕྱོགས་པ་རྣམས་བྱམས་བརྩེའི་གཟིགས་པ་རྨད་དུ་བྱུང་བས་སྔར་ལམ་བཟང་པོ་ལྟར་སྐྱོང་དགོས་པ་སོགས་ཀྱི་ཞུ་ཡིག་གནས་ཚུལ་དང་བཅས་པ་སྔ་ཕྱིར་འབུལ་བ་གནང་བར་ཐུགས་དགྱེས་པའི་གསེར་ཡིག་དང་བཀའ་ལུང་བཟང་པོ་གནང་སྐྱེས་ཀྱིས་
བརྒྱན་པ་སྩལ། ཚེས་ཉི་ཤུའི་ཉིན་འདུས་ཚོགས་སུ་དགེ་འདུན་རེར་དངུལ་སྲང་རེ་གནང་སྟེ་སྐུ་གེགས་སེལ་བའི་ཞབས་བརྟན་བསྒྲུབས། ཟླ་བ་བཅུ་པའི་ཚེས་གཉིས་ཀྱི་ཉིན་ཛ་ཡ་པཎྜི་ཏ། དབང་ཆེན་ནོ་མོན་ཧན་བཅས་ཀྱིས་གཙོས་བླ་དཔོན་ཁག་ཉི་ཤུ་སྐོར་གྱི་
མི་སྣ་ངོ་གཡོག་བརྒྱ་སྐོར་ལ་ཕྱག་དབང་དང་ཇ་གྲལ་གནང། སོ་སོ་ནས་ཞུ་ཡིག་དང་འབུལ་བསྐུར་རྣམས་ཕུལ། ཚེས་བཅུ་བཞིའི་ཉིན་ཞྭ་དམར་སྤྲུལ་པའི་སྐུ་དང་སི་ཏུ་སྤྲུལ་སྐུ་གཉིས་ཀྱི་མཚམས་ཞུ་བར་ཕྱག་དབང་ཇ་གྲལ། ཐོན་ཕྱག་སྐབས་ལན་འདེབས་གནང་ཆ་

[091A]༄༅། །སོགས་སྩལ། ཚེས་བཅོ་ལྔའི་ཉིན་གཟིམས་ཆུང་ཉི་འོད་འཁྱིལ་བར་ཧར་གདོང་མི་ཚན་ནས་ཞབས་བརྟན་གསོལ་འདེབས་ཞུས། གོང་གསལ་མི་སྣ་རྣམས་ཕྱིར་ལྡོག་སྐབས་འདོད་ཆོས། བླ་དཔོན་ཁག་སོ་སོར་འབྱོར་ལན་དང་ཐོན་
ཕྱག་བཅས་སྩལ། ཚེས་ཉེར་བདུན་གྱི་ཉིན་ཚ་གན་ནོ་མོན་ཧན་ངོ་གཡོག་རྣམས་འབྱོར་ཏེ། དེའི་ཕྱི་ཉིན་ཁོང་པ་ནས་དངོས་འབུལ་བཏེག་པར་བླ་མའི་རྣལ་འབྱོར་གྱི་ལུང་དང། ཕྱིར་ཕེབས་སྐབས་གནང་ཆ་གྱ་ནོམ་པ་སྩལ། དགའ་བཞི་གུད་པཎྜི་ཏ་བོད་ཀྱི་སྲིད་
སྐྱོང་གི་གོ་སར་བྱོན་པར་གཞུང་ས་མཆོད་ཡོན་ལ་ལེགས་སྐྱེས་འབུལ་བ་དང། གོང་མ་ཆེན་པོས་བཀས་མངགས་པའི་མི་དྲག་བོད་དུ་འབྱོར་ཉེར་ཡོད་པ་རྣམས་ལ་མཚམས་སྐྱེས་སྟོབ་པ་བཅས་ལ་མགྲོན་གཉེར་བློ་བཟང་རྒྱལ་མཚན་རྫོང་སྟ་མཛད། ཨོར་ཏུ་
སུ་དང་མཚོ་སྔོན་སོགས་ནས་དཔོན་ཁག་གི་མི་སྣ་འབྱོར་པར་ཕྱག་དབང་སྩལ། མཚོ་སྔོན་གུང་བཱ་ཐུར་དའི་ཆིང་ངོ་གཡོག་རྣམས་འབྱོར་ཏེ་དངོས་འབུལ་གཏོས་ཆེ་བ་བསྟར། དགའ་ལྡན་ཨ་བོ་དང་ཇ་སག་བཀྲ་ཤིས་དོན་གྲུབ་ཀྱི་མི་སྣའང་འབྱོར། གུང་ངོ་གཡོག་
ལ་བླ་མ་མཆོད་པའི་ལུང་དང་ཐོན་ཕྱག་རྒྱས་པ་སྩལ། ཐུ་ས་ལག་ཆི་ཆོས་བཟང་རྒྱ་མཚོས་དམིགས་བརྩེ་མའི་ལུང་ཞུས་པར་འདོད་སྦྱར་མཛད། ཚེས་ཉེར་བཞིའི་ཉིན་མཚོ་སྔོན་ཆིང་ཝང་གི་སྲས་མོ་བསམ་གྲུབ་སྒྲོལ་མ་ངོ་གཡོག་རྣམས་འབྱོར་ཏེ་དངོས་འབུལ་
བསྟར། སྔོན་དུ་ལྷ་ལྡན་དུ་དུས་ཟིང་བྱུང་བའི་སྐོར་ལ་གོང་དུ་ཞུ་ཡིག་ཕུལ་བའི་ལན་དུ་གསེར་ཡིག་སྩལ་པའང་འབྱོར། འདི་ལོ་དགུང་སྐེག་ཐོག་ཡིན་ཀྱང་སྐུའི་དཀྱིལ་འཁོར་གསལ་དྭངས་བྱུང་བའི་གཏང་རག་ཏུ་ཆོས་སྲུང་རྣམས་ལ་མཆོད་གཏོར་རྒྱས་པ་མཛད་

[091B] རྒྱལ་ཆེན་རྩེ་ཆོས་འཁོར་བདེ་ཆེན། དབེན་ས་ཆོས་ཀྱི་ཕོ་བྲང། དགའ་ལྡན་རབ་རྒྱས། བཞད་བཀྲ་ཤིས་དགེ་འཕེལ་སོགས་སུ་སྒྲོལ་མ་དང་གདུགས་དཀར་ཟློག་བཅས་སོགས་དང། ཆོས་གྲྭ་འདི་ཉིད་དུའང་བསྐང་གསོ་དང་
བཀའ་འགྱུར་གསུང་སྒྲོག་སོགས་ཟླ་བ་སྤྲེལ་མར་བསྒྲུབས། གོང་གསལ་གྱི་དགོས་ཆའི་ཐེབས་སུ་དངུལ་སྲང་ཆིག་འབུམ་ཆིག་ཁྲི་དགུ་བརྒྱ་དང་དགུ་བཅུ་གོ་ལྔའི་རྩིས་ཀྱི་དངོས་པོ་སྣ་ཚོགས་པ་སོགས་གནང། ལོ་འདིའི་ནང་དུ་ཐུགས་བྲེལ་ཆུང་པའི་སྐབས་སུ་ཡོངས་
འཛིན་ཞལ་སྔ་ནས་ལས་བཀའ་འགྱུར་གྱི་ལུང་གསན་པ་ལ་ཐུགས་བརྩོན་ཆེ་བ་མཛད། གངས་ཅན་ཆོས་འཕེལ་བ་དཀའ་ཆེན་དགེ་ལེགས་རྒྱལ་མཚན་གྱིས་སྤྱི་དོན་རིགས་རྒྱན་གྱི་རྒྱུགས་ཕུལ་བར་ཁ་བཏགས་ཆེ་བ། ཇ་སྦག་ཕྱེད། གོས་ཁ་གསུམ། བྱང་དར་ཁ་ཕྱེད་
གསུམ། སྨན་ཁ་ལྔ། དྲིལ། ལྷོར་ས། ཆོས་འཁོར་ལྷུན་པོ་བ་ཆོས་རྒྱལ་མཚན་དང། ངག་དབང་དཔལ་འབྱོར་གཉིས་ཀྱིས་བྱམས་ཆོས་སྡེ་ལྔའི་རྒྱུགས་ཕུལ་བར་ཁ་བཏགས། གོས་ཁ་དོ། སྨན་ཁ་གསུམ། ཇ་སྦག་ཕྱེད། དྲིལ། གོན་ཆུང། ལྷོར་ས། སངས་རྒྱས་དཔལ་
བཟང་གིས་སྡོམ་གསུམ་རབ་དབྱེ། བྱམས་ཆོས་སྡེ་ལྔ། ཚད་མ་རིགས་གཏེར། སོ་ཐར་གྱི་མདོ་བཅས་ཀྱི་རྒྱུགས་ཕུལ་བར་ཁ་བཏགས་ཆེ་བ། གོས་ཁ་བཞི། སྨན་ཁ་དྲུག་ཇ་བར་ཁག། དྲིལ་གཉིས། ལྷོ་རས། ཕུན་ཚོགས་གླིང་བ་བྱམས་པ་ཆོས་གྲགས་ཀྱིས་ལམ་ཁྲིད་
མྱུར་ལམ་གྱི་རྒྱུགས་ཕུལ་བར་བསོད་བཏགས། གོས་ཁ་གསུམ། སྨན་ཁ་གསུམ་འབྲེལ། ཁ་ཟམ་དང་དྲིལ། ལྷོར་ས། ཞ་ལུབ་ངག་དབང་ལྷུན་གྲུབ་ཀྱིས་བུ་སྟོན་ཆོས་འབྱུང། སྨོན་ལམ་བསམ་གཏན་གྱིས་དུས་འཁོར་བསྡུས་རྒྱུད་དང། ཆོ་ག་ཡོངས་རྫོགས། རོང་

[092A]༄༅། །བྱམས་ཆེན་པ་བློ་བཟང་ཆོས་འཕེལ་གྱིས་མངོན་རྟོགས་རྒྱན་དང་ཕར་ཕྱིན་བློ་བཟང་དགོངས་རྒྱན་སྐབས་དང་པོ། བློ་བཟང་དཔའ་ལྡན་གྱིས་མདོ་སྡེ་བསྐལ་བཟང། རྒྱལ་ཆེན་རྩེ་བ་བསོད་ནམས་བཟང་པོས་ཕར་ཕྱིན་སྐབས་བརྒྱད་ཀྱི་ཐལ་
ཕྲེང༑ དཔེན་དགོན་པ་ཡེ་ཤེས་འོད་དཀར། བློ་བཟང་དཔལ་རྒྱས། སྦྱིན་པ་རྒྱ་མཚོ། ཡེ་ཤེས་རྒྱ་མཚོ། ཡེ་ཤེས་དར་རྒྱས་རྣམས་ཀྱིས་བདེ་མཆོག་རྩ་རྒྱུད། གནས་རྙིང་མཆོད་ཁང་པ་བློ་བཟང་བཀྲ་ཤིས། གྲང་མོ་ཆེ་བ་བློ་བཟང་དཔལ་འབྱོར་དང། དགེ་འདུན་
དཔལ་ལྡན། རྒྱལ་ཆེན་རྩེ་བ་དམ་ཆོས་སྨོན་ལམ། མཁས་མཆོག་ནོར་བུ། སྟག་མོ་བ་བློ་བཟང་ལེགས་པ། གཅེན་ལུང་པ་བློ་བཟང་རྣམ་རྒྱལ། བློ་བཟང་བརྩོན་འགྲུས། བ་ཤེ་བ་བློ་བཟང་ཕུན་ཚོགས། དཔལ་གླིང་སྒང་པ་བློ་བཟང་དར་རྒྱས་རྣམས་ནས་རྣམ་འགྲེལ་
གྱི་ཐལ་ཕྲེང་ལེའུ་བཞི་བཅས་ཀྱི་རྒྱུགས་ཕུལ་བར་བསྟན་རྒྱུན་ལ་ཕན་ཆེད་གནང་ཆ་བཟང་པ་སྩལ།    ༈    ལྷ་ལྡན་དུ་གོང་མ་ཆེན་པོའི་བཀས་མངགས་པའི་ཇོའུ་ཧོས་ཨམ་པན་དང་རྣམས་
རྒྱལ་ཨམ་པན། ཇར་གོ་ཆི། བི་ཆེའི་ཆི། ཙོང་བིན། དམག་མི་ལྔ་བརྒྱ་རྣམས་འབྱོར་བའི་མཚམས་འདྲི་ཟུར་གསོས་བཅས་སྟོབ་པར་མགྲོན་གཉེར་བློ་བཟང་རྒྱལ་མཚན་དང་ལོ་ཙཱ་པ་དཀའ་ཆེན་ཡེ་ཤེས་ཆོས་འཕེལ་རྫོང་སྟ་གནང། ཚེས་བཞིའི་ཉིན་སྲས་མོ་
བསམ་གྲུབ་སྒྲོལ་མ་ངོ་གཡོག་ལ་འདོད་ཆོས་ཅི་རིགས་དང་ཐོན་ཕྱག་ཀྱང་སྩལ། རི་གདོང་པའི་ཞབས་དྲུང་རྡོ་རྗེ་དཔལ་འབྱོར་གྱིས་གཙོས་པའི་སྐུ་ངོ་ཁ་ཤས། ཝ་ཤུར་བསོད་ནམས་ནོར་བུའི་བླ་མ། གོང་མའི་གསེར་ཡིག་དང་བཅས་བི་ཆེའི་ཆི་ངོ་གཡོག་འབྱོར་པར་

[092B] ཐོན་ཕྱག་སྐབས་གོང་མའི་ཞུ་ལན་དང་ངོ་གཡོག་ལ་གནང་སྐྱེས་ཀྱང་བསྟབས། ཟླ་བ་གཉིས་པའི་ཚེས་གཉིས་ནས་རིམ་བཞིན་མཚོ་སྔོན་ཕུན་ཚོགས་ཝང་གི་སྲས་དགའ་ལྡན་རབ་བརྟན་ངོ་གཡོག་ཧལ་ཧ་ད་ལས་པེའི་སིའི་བླ་མ་
བཅས་ཀྱི་དང་ཆེན་པ། མཚོ་སྔོན་དར་རྒྱས་ཇ་སག་ངོ་གཡོག་དགའ་ལྡན་ཤི་རེ་ཐུའི་གཅུང་ཏཱ་བླ་མ་ངོ་གཡོག་ཚ་གན་ཏི་ཡན་ཆིའི་དགེ་སྒྲུབ་པ་སོགས་ལ་ཕྱག་དབང་ཇ་གྲལ་བཀའ་འདྲི་བཅས་གནང། ཁོང་པ་སོ་སོ་ནས་ཟང་ཟིང་གི་བདོག་པ་གྱ་ནོམ་པ་ཕུལ་བར་འདོད་ཆོས་ཅི་
རིགས་དང་ཐོན་ཕྱག་ཀྱང་དངོས་གཙང་པ་སྩལ། ཚེས་ཉེར་གཉིས་ནས་བཟུང་བཅད་རྒྱ་མཛད་དེ་ཡི་དམ་ལྷའི་ལྗགས་བསྙེན་ལ་གཞོལ་བ་གནང། ས་ག་ཟླ་བའི་ཚེས་བཞིའི་ཉིན་ཧལ་ཧར་བླ་མར་འགྲོ་མི་མདངས་ཆེན་པ་དཀའ་ཆེན་བློ་བཟང་ལེགས་གྲུབ་ཀྱིས་ཚོགས་དབུར་སྤྱན་
དྲངས་ཏེ་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཚེས་ཉེར་གཅིག་གི་ཉིན་བསམ་སྡིངས་སྤྲུལ་སྐུའི་ཡང་སྲིད་བཀྲ་ཤིས་རྩེར་འཁྲུངས་པ་ངོས་འཛིན་གྲུབ་པས་མྱུར་དུ་གདན་འདྲེན་པ་འབྱོར་རྒྱུར་ཐོན་ཕྱག་ཞུ་བར་སྤྲུལ་པའི་སྐུ་དང་ཡུམ་བཅས་
ཕེབས་པར་ཕྱག་དབང་ཇ་གྲལ་མཚམས་འདྲི་གནང་སྐྱེས་གྱ་ནོམ་པ་བཅས་སྩལ་ཅིང་ཁྲི་འདོན་དུ་བཀྲ་ཤིས་རྫོང་ཁའི་གཉེར་པ་རྫོང་སྟ་མཛད། ཟླ་བ་བདུན་པའི་ཚེས་བདུན་གྱི་ཉིན་ཨང་ཀར་ཞབས་དྲུང་འབྱོར་ཏེ་དངོས་འབུལ་དང་བཅས་ཞབས་བརྟན་གསོལ་འདེབས་
ཞུས་ཤིང་དུས་འཁོར་སྒྲུབ་ཐབས་འཇམ་དཔལ་དགོངས་རྒྱན་གྱི་ལུང་སྩལ། ཁོང་པ་ནས་རྗེ་བླ་མ་མཆོག་དགུང་ལོ་བརྒྱ་ཕྲག་བརྒལ་བ་བཞུགས་པའི་རྟེན་འབྲེལ་དུ་དངུལ་སྲང་སུམ་བརྒྱ་ལས་གྲུབ་པའི་སྐུ་བརྙན་བཞེངས་གྲོགས་ཐུགས་རྗེ་ཆེ་དགོས་ཚུལ་གྱི་རྒྱུ་དང་

[093A]༄༅། །རང་བྱོན་ཡིན་ཚུལ་ཁ་ཤས་བཅས་ཕུལ། འགྲོ་ཁར་ཐོན་ཕྱག་ཀྱང་སྩལ། ཟླ་བ་བརྒྱད་པའི་ཚེས་གཅིག་གི་ཉིན་ཁྲི་ཆེན་ནོ་མོན་ཧན་ངག་དབང་མཆོག་ལྡན་ཞི་བར་གཤེགས་པའི་དགོངས་རྫོགས་འབུལ་མི་འབྱོར་ཏེ་ས་ལམ་གྱི་བགྲོད་པ་
མཐར་ཕྱིན་པའི་ཐུགས་དམིགས་མཛད། ཡོངས་འཛིན་ཞལ་སྔ་ནས་ལས་རྒྱལ་བའི་བཀའ་འགྱུར་རོ་ཅོག་གི་ལུང་ལོ་སྔ་མ་ནས་གསན་པ་ལོ་འདིའི་ཟླ་བ་དབུ་པའི་ཚེས་ལྔའི་ཉིན་གྲུབ་སྟེ་བཀའ་དྲིན་བསབ་ཆེད་དུ་དངུལ་གྱི་མཎྜལ། གསེར་སྲང་གསུམ། དངུལ་སྲང་བརྒྱ་
དགུ་ཚན་བདུན་བཅས་འབུལ་བ་མཛད་དོ། །བུ་རམ་ཤིང་པའི་ལྗགས་ཡངས་པདྨོ་ལས། །ལེགས་འོངས་གངས་ཅན་ལྗོངས་སུ་འགྱུར་རོ་ཅོག་རིམ་པར་གསན་པའི་བདུད་རྩིའི་ཆུ་རྒྱུན་གྱིས། །ཁྱོད་ཐུགས་རིན་ཆེན་བུམ་བཟང་ལྷག་པར་གཏམས། །དེ་ལྟའི་རྣམ་
ཐར་མཆོག་གི་རོལ་མོ་ཡིས། །རྒྱལ་རྣམས་དགྱེས་པའི་འཛུམ་དཀར་སྤྲོ་བྱེད་ཅིང། །དཀར་པོའི་ཕྱོགས་སུ་གྱུར་པའི་ལྷ་རྣམས་ཀྱང། །ཀུན་དགའི་གླུ་དབྱངས་སྲིད་རྩེའི་བར་དུ་སྒྲོག་ཚེས་བཅུ་གཅིག་གི་ཉིན་གོང་མ་ཆེན་པོའི་སྐུའི་མཚམས་ཞུར་འགྲོ་མི་དཀའ་
བཅུ་ཡེ་ཤེས་བཤེས་གཉེན་ངོ་གཡོག་འབྱོར་པར་གསེར་ཡིག་གནང་རྟེན་འཆར་ཅན་ཐོག་འཕར་ཤེལ་སྤྱད་མང་པ། སྐུ་སྙེ། བཞུགས་འབོལ་བཅས་སྩལ་བ་བཞེས། ཚེས་བཅུ་བཞིའི་ཉིན་མཚོ་སྔོན་རྡོ་རྗེ་ཝང་གི་ཨེལ་ཆི་བློ་བཟང་དཔལ་འབྱོར་དང་དྷ་
ཡན་ཏུ་རའི་ཆོས་རྗེ་དཀའ་ཆེན་བློ་བཟང་ཚེ་རིང་གཉིས་སོ་སོ་ནས་དངོས་འབུལ་གྱི་བདོག་པ་བསྟར། ཚེས་ཉེར་གསུམ་གྱི་ཉིན་བཀའ་གདམས་བསྟན་པའི་སྲོག་ཤིང་ཕུར་བུ་ལྕོག་དཔོན་སློབ་མཇལ་བར་ཕེབས་ཏེ་དངོས་འབུལ་སྦམ་མཐོབ་དང་བཅས་ཞབས་

[093B] མགྲོན་གཉེར་བློ་བཟང་རྒྱལ་མཚན་ཆེད་རྫོང་མཛད་དེ་རྒྱལ་དབང་ཐམས་ཅད་མཁྱེན་གཟིགས་ཆེན་པོར་མཎྜལ། གསེར་སྲང་གསུམ། དངུལ་རྟ་རྨིག་བཅུ་དྲུག་སོགས་ཞབས་བརྟན་དངོས་
འབུལ་སྦམ་མཐོ་བ་དང། སྟོན་མོའི་དོད་དངུལ་སྲད་སུམ་བརྒྱ། རྣམ་རྒྱལ་གྲྭ་ཚང་པ་དང་རྩེ་དྲུང་བཅས་ཉིས་བརྒྱ་དགུ་བཅུ་གོ་བརྒྱད་ལ་བལ་ཊམ་གསུམ་རེ་འགྱེད་དང། སྤྱི་འབུལ་བསྟབས། གོང་མའི་མི་དྲག་བོད་བཞུགས་རྣམས་ལ་ཡང་མཚམས་འདྲིའི་རྟེན་སྩལ་
གནམ་གང་གི་ཉིན་གཟིམས་ཆུང་དུ་བླ་མ་བྱམས་པ་རིན་པོ་ཆེར་དཀར་སྤྲོ་དང་བཅས་ཆོས་ཀྱི་གསུང་གླེང་མཛད། ཟླ་བ་བཅུ་པའི་ཚེས་གསུམ་གྱི་ཉིན་རྗེ་མཻ་ཏྲིའི་མཚན་ཅན་གྱི་དྲུང་དུ་རྡོ་རྗེ་རྣམ་འཇོམས་ཀྱི་རྗེས་གནང་བྱབས་ཁྲུས་དང་བཅས་པ། ཚེས་ལྔ་དང་དྲུག་
ནས་རིམ་བཞིན་ཡོངས་འཛིན་རྗེ་ཞལ་སྔ་ནས་ལས་འཇམ་དབྱངས་ཆོས་སྐོར་གྱི་ལྷ་ཚོགས་རྣམས་ཀྱི་རྗེས་གནང་དང། འཕགས་པ་སྤྱན་རས་གཟིགས་ཕྱག་བཞི་པ་དང་རྡོ་རྗེ་སེམས་དཔའ། བདེ་མཆོག་དང་འཇིགས་བྱེད་ཀྱི་སྔགས་བཏུའི་རྗེས་གནང་བཅས་ཞུས་
ཏེ་གཏང་རག་གི་ཡོན་ཀྱང་ཕུལ། ཚེས་དྲུག་གི་ཉིན་བླ་མ་བྱམས་པ་རིན་པོ་ཆེར་ཐོན་ཕྱག་སྩལ། དེ་ནས་རིམ་བཞིན་ས་སྐྱ་བདག་ཆེན་དཔོན་གཡོག་མཇལ་ཁར་ཕེབས་ནས་དངོས་འབུལ་བཟང་བ་བཏེག་པར་མཇལ་ཁ་དང་ཇ་གྲལ་ཐོག་བཀའ་འདྲི་ཞིབ་ཏུ་ཕེབས་
བཀུར་གཟོས་སྔར་བཞིན་མཛད་ཅིང་ཐོན་ཕྱག་མི་དམན་པ་གནང། ཆབ་མདོ་ཞིབ་བཟང་པོའི་སྤྲུལ་སྐུ་ངོ་གཡོག་དང་དར་མདོའི་ཚོང་བ་ཁ་ཤས་ལ་ཕྱག་དབང། སྤྲུལ་པའི་སྐུར་ཇ་གྲལ་བཀའ་འདྲི་བཅས་སྩལ། ཟླ་བ་བཅུ་གཅིག་པའི་ཚེས་བརྒྱད་ལ་སྤེལ་རྐྱང་རྗེ་
[094A]༄༅། །དྲུང་བློ་བཟང་རྣམ་རྒྱལ་གྱིས་བཀའ་འགྱུར་ཡོངས་རྫོགས། ཐང་ག་བཅུ་དགུ་སོགས་དངོས་འབུལ་བཏེག་མཐོ་ལྡིང་མཁན་པོ་དང། མཚོ་སྔོན་དཀོན་མཆོག་ཝང་གི་བང་ཆེན་འབྱོར་ཞིང་ཐོན་ཕྱག་སྐབས་གནང་ཆ་ཞུ་ལན་བཅས་སྩལ་
ཚེས་གནམ་གང་ཉིན་བཀྲ་ཤིས་རྩེ་ནས་ཡབ་རྗེ་དཔོན་གཡོག་ཕེབས་པར་ཕྱག་དབང་དང་ཇ་གྲལ་ཐོག་གསུང་མཆིད་རྒྱས་པ་གནང། ལོ་འདི་ནང་དུ་གཏིང་སྐྱེས། དུར་སྨྲིབ། །གཡུ་ལོ་བཅས་ཀྱི་སྒྲོལ་མའི་སྐུ་མདུན་དུ་མཆོད་པ་དང། གཉེར་གཏད། གཟིམས་
སེར༑ དཀྱིལ་ཁང་སོགས་དང་ཕྱོགས་ཀྱི་ཆོས་སྲུང་གི་གནས་གཞི་ཁག་ཏུ་བསྐང་གསོ། ལྷག་ལྔ་བྲག་ཏུ་དཀར་པོ་ཆོག་བརྒྱད། དབུས་གཙང་གི་གྲུབ་མཐའ་རིས་མེད་ཀྱི་དགོན་ཁག་རྣམས་དང། སྒྲུབ་སྡེ་རྣམས་སུ་དགོས་ཆ་སྩལ་ཏེ་ཞབས་བརྟན་སྐུ་རིམ་མཐའ་
ཡས་པ་བསྒྲུབས། ངག་དབང་དཔལ་འབྱོར་གྱིས་བཀའ་བཞིའི་རྒྱུགས་ཕུལ་བར། གོས་ཆེན་དང། སྨན་རྙིང་ཁ་ཕྱེད་བཞི་འབྲེལ། དྲིལ། ཁུམ་བུ། ལྷོ་རས་བཅས་གནང། གྲང་མོ་ཆེ་པ་བློ་བཟང་སྦྱིན་པ་དང། བློ་བཟང་དར་རྒྱས། ཡེ་ཤེས་བརྩོན་
འགྲུས། བློ་བཟང་རྟ་མགྲིན། བྱང་པ་སྤང་ཡུལ་བ་བློ་བཟང་ཆོས་འཕེལ་བཅས་ནས་རྣམ་འགྲེལ་གྱི་ཐལ་འཕྲེང་ལེའུ་བཞི། འབྲོང་རྩེ་པ་བློ་བཟང་ཤེས་རབ་ཀྱིས་དུས་འཁོར་དང་གསང་བ་འདུས་པའི་ཆོ་ག་ཡོངས་རྫོགས། དབེན་དགོན་པ་དཔལ་ལྡན་ཚེས་
གྲགས་དང་ཟླ་བ་རྒྱལ་མཚན་གྱིས་བདེ་མཆོག་རྩ་རྒྱུད་དང་ཤེས་རབ་ཆོས་འཕེལ་གྱིས་གསང་བདེ་འཇིགས་གསུམ་གྱི་བསྐྱེད་རིམ། ཤེས་རབ་བསྟན་འཛིན་གྱིས་བདེ་མཆོག་བསྐྱེད་རྫོགས་དང་འདོད་འཇོ། བློ་བཟང་མཁྱེན་བརྩེས་ལམ་རིམ་དམར་ཁྲིད་

[094B] ཆོས་འཁོར་ལྷུན་པོ་པ་ཀླུ་སྒྲུབ་དཔལ་བཟང། ཚུལ་ཁྲིམས་དཔལ་ལྡན་རྣམས་ཀྱིས་བྱམས་ཆོས་སྡེ་ལྔ་བཅས་ཀྱི་རྒྱུགས་ཕུལ་བར་གནང་ཆ་སྔར་རྒྱུན་ལྟར་སྩལ།    ༈   
པོའི་ཚེས་བརྒྱད་ལ་མཐོ་ལྡིང་མཁན་པོ་སྲང་པ་དཀའ་ཆེན་བློ་བཟང་འཕྲིན་ལས་ཀྱིས་ཚོགས་དབུར་སྤྱན་དྲངས་རེ་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། ཚེས་བཅུ་གཉིས་ཀྱི་ཉིན་གཟིམས་ཆུང་དུ་ཡོངས་འཛིན་བློ་བཟང་བཟོད་པའི་
ཞལ་སྔ་ནས་ཀྱིས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། འདི་སྐབས་རྒྱལ་བའི་དབང་པོ་ཐམས་ཅད་མཁྱེན་གཟིགས་ཆེན་པོར་དབང་ལུང་རྗེས་གནང་སོགས་བཀའ་ཆོས་ཀྱི་རིམ་པ་ཞུས་ཆོག་པའི་སྙན་སྒྲོན་སྔོན་དུ་ཕུལ་བར་ཞལ་བཞེས་
གནང་བ་ལྟར། འདི་ལོ་ཟླ་བ་ལྔ་པའི་ནང་དུ་བཅར་ཆོག་པ་དགོས་ཚུལ་གྱི་ཞུ་ཡིག་འབུལ་བ་གནང། ཡོངས་འཛིན་ཞལ་སྔ་ནས་ཁྲག་རླུང་གི་སྙུན་གཞི་དང་སྐུ་རྐེད་མ་བདེ་བ་གཉིས་འཛོམ་གྱིས་བསྙུན་པར་སྔ་སོར་རྟ་ནག་འབུ་རུའི་ཚ་ཆུའི་འཕྲོད་བསྟན་གནང་བས་
ཕན་པ་བྱུང་ཞིང་ད་ལམ་ཡང་ཨེ་ཡོང་དགོངས་ཏེ་དེར་བྱོན་པས། ཕར་ལམ་སྙུན་གཞི་ཇེ་ཆེར་སོང་སྟེ་ཆབ་ཚན་ལ་ཅུང་ཟད་བཞུགས་ཀྱང་མ་ཕན་པར་སྐྱབས་མགོན་མཆོག་ནས་བཀའ་གནང་བ་ལྟར་ཚུར་ཕེབས་པ་ཟླ་བ་གསུམ་པའི་ཚེས་བཅུ་གཅིག་ལ་བཀྲ་ཤིས་
ལྷུན་པོར་འབྱོན་ཐུབ་ཙམ་བྱུང། བླ་བྲང་ནས་ཀྱང་འདུས་ཚོགས་སུ་མང་ཇ་སོགས་སྐུ་རིམ་གང་དྲག་མཛད་ཀྱང་སྐུ་ཁམས་དྭངས་བསྐྱེད་མེད་པར་ཚེས་ཉེར་གསུམ་གྱི་ཐོ་རངས་ཀྱི་ཆ་ལ་སྐུ་གཤེགས་པར། རྗེ་བླ་མ་མཆོག་ནས་རྒྱལ་བའི་དབང་པོར་ལྗགས་བསྔོ་ཞུ་ཏེ་

[095A]༄༅། །དངུལ་སྲང་བརྒྱ། གོས་ཡུག་གིས་གཙོས་པའི་བརྒྱད་ཚན་བཟང་བ་དྲུག་དང་ཞུ་ཡིག་རྟེན་སྤྲགས་རྣམས་འབུལ་བ་གནང། དེ་བསྟུན་ཡོངས་འཛིན་གསར་བ་སྒོའི་སྐོར་སྙན་དབང་དུ་རྗེས་སུ་གསོལ་ཆོག་པ་དང། གོང་མ་ཆེན་པོར་
ཡོངས་འཛིན་སྐུ་མ་འཚོ་བའི་གནས་ཚུལ་འབུལ་བརྒྱུད་བཅས་ཞུ་བ་མཛད། དེ་དང་སྟབས་མཚུངས་སུ་ཨམ་པན་གཉིས་ལའང་གནས་ཚུལ་གྱི་ཞུ་ཡིག་བཅས་འབུལ་མི་འཕྲལ་རྫོང་གནང། དགོངས་རྫོགས་སུ་དམིགས་འདུས་ཚོགས་སུ་མང་ཇ་དྲུག་དང་
འགྱེད་དངུལ་བ་ལ་ཊམ་རེ། རྣམ་གཞག་བཅས་དང་མཆོད་ཁང་ཆེན་པོ་རྣམ་གཉིས་ཀྱིས་དབུས་ལྷ་ཁང་རྣམས་སུ་སྣ་ལྔའི་མཆོད་པ་རྒྱས་པ། རྒྱུད་པ་གྲྭ་ཚང་དུ་དཔལ་གསང་བ་འདུས་པའི་ཆོག་མཛད་རྒྱུར་ཉིན་གང་ཞབས་ཏོག་གཟབ་པ་དང་ཡོན་དགེ་འདུན་རེར་
དངུལ་བལ་ཊམ་རེ། རི་ཁྲོད་ཆེ་ཁ་རྣམས་སུ་མང་ཇ་བཅུ་རེ་དང། འགྱེད་དངུལ་སྐར་ལྔ་རེ་བཅས་རྒྱ་ཆེ་གནད་སྨིན་བསྒྲུབས། གོང་མ་ཆེན་པོར་ཡོངས་འཛིན་པ་སྐུ་གཤེགས་པའི་གནས་ཚུལ་ཡང་འབུལ་བ་མཛད། རྒྱལ་དབང་མཆོག་དང་ཨམ་པན་ཟུང་ནས་
ཡོངས་འཛིན་འཕྲལ་དུ་བསྐོ་བ་གནང་དགོས་ཚུལ་བྱུང་བ་བཞིན། དཀྱིལ་ཁང་ཞལ་སྔ་ནས་བློ་བཟང་ཆོས་འཕེལ་དགོངས་པར་བབས་ཚུལ་ཨམ་པན་བརྒྱུད་གོང་དུ་འབུལ་བ་མཛད། ས་ག་ཟླ་བའི་ཚེས་བཞི་ལ་གཙང་མདའ་དབོན་པད་ཚལ་བས་དངོས་འབུལ་
གཏོས་ཆེ་བ་བཏེགས་པར་སློག་ཆ་ཡང་མི་དམན་པ་སྩལ། ཟླ་བ་ལྔ་པའི་ནང་དུ་པེའི་ཅིང་དུ་འགྲོ་མི་ཆོས་རྗེ་དཀའ་བཅུ་བློ་བཟང་ལེགས་གྲུབ་ངོ་གཡོག་ལ་ཐོན་ཕྱག་གནང་ཞིང་གོང་མཆེན་པོར་ཞུ་ཡིག་རྟེན་ཆས་ཀྱང་སྔར་རྒྱུན་ལྟར་ཕུལ། ད་ལས་ཝང་གི་སྐབས་

[095B] ལོ་འདིར་སྣེ་ཤན་པ་གཏོང་མི་དགོས་ཚུལ་ཞུས་པར་སྔར་བས་མ་ཉུང་ཙམ་གཏོང་རྩིས་ཡིན་ཚུལ་ཕེབས་པར། ཡང་སྦྱར་ཞུ་ཡིག་ཏུ་རབ་གོང་ཞུས་ལྟར་དང། གལ་སྲིད་རྟེན་
འབྲེལ་སོགས་ལ་མི་བཏུབ་པ་བྱུང་ཚེ་ཉུང་བསྡུས་ཤིག་ལས་མི་གནང་བ་དགོས་ཚུལ་ཞུས་པར། གང་ཉུང་ཡིན་ཚུལ་གྱི་བཀའ་དང་བཅས་མགྲོན་གཉེར་ཡོན་ཏན་ལེགས་གྲུབ་དང། ཞོལ་སྡེ་པ་ལྷ་ལུང་རྩེ་པ། ཆོས་སྡེ་ཆེན་པོ་གསུམ་ཐུན་མོང་ནས་འབྲས་སྤུངས་
སྤྱི་གཉེར་བཅས་ཚེས་ཉེར་གཅིག་ལ་འབྱོར་ཞིང། ཁོང་རྣམས་ལ་རྒྱལ་བའི་དབང་བོའི་བཀའ་ཕེབས་སུ། ད་ལམ་ཆིབས་བསུ་བ་ཝང་གི་དུས་ལས་མི་ཉུང་བ་གཏོང་རྩིས་ཡིན་ཀྱང། བཀྲ་ཤིས་ལྷུན་པོ་ནས་བཀའ་ནན་ཆེ་སྟབས་ཉུང་བསྡུས་ཙམ་ལས་མེད། ཁྱེད་རྣམས་
ཀྱིས་ཕེབས་བསུ་དང་ཕེབས་ལམ་ཚ་ཞག་གང་སར་གསོལ་ཆས་དང་ཆུ་ཆག་བཅས་མི་སེར་ནས་བསྡུ་འབྲེལ་མིན་པར་རྗོང་གཞིས་འབྲེལ་མཚུངས་ནས་གང་དགོས་ཕུལ་ཏེ། ཇི་སོང་ལ་སླར་སྡོམ་འཛིན་བཏང་ཆོག་པ་བྱས་པས་གྲ་གང་འགྲིག་གིས་ཞབས་འདེགས་
ཆེ་བ་ཡོངས་པ་དང། ངོས་ལ་ལྗོངས་འདིར་མཆོག་སྤྲུལ་རིན་པོ་ཆེ་ལས་ལྷག་པའི་དགོས་གལ་ཆེ་བ་ཅིའང་མེད་པས། གྲ་མ་འགྲིག་བྱུང་ན་མི་ཐུས་པས་དེ་ལུགས་ཀྱི་ཞབས་འདེགས་གང་དྲག་ཡོང་པ་བྱེད་ཅིང། ཆིབས་དྲེལ་སོགས་ལ་ཆད་ལུས་བྱུང་ཚེ་ངོས་རྟ་འུལ་
སོགས་གང་དགོས་དང། རྟ་ཐབ་གཡོག་ཀྱང་གང་དགོས་བཏང་བས་གང་ཅིའི་ཐད་ཞབས་འདེགས་ཡང་དག་ཡོང་བ་དགོས་ཚུལ་གྱི་བཀའ་ནན་ཤིན་ཏུ་ཆེ་བ་སྩལ། རྟ་ཐབ་ཀྱི་གཡོག་ཙམ་མ་གཏོགས་ལམ་བར་གྱི་ཆས་ཆུ་ཆག་སོགས་དགོས་ཆའི་རིགས་ཅི་ཡང་ཞུ་

[096A]༄༅། །དགོས་མེད་ཚུལ་སྣེ་ཤན་རྣམས་ལན་ན་ཆེར་གསུང་རུང། དེ་ལྟར་བྱས་ན་སྐུ་ཞབས་རིན་པོ་ཆེའི་བཀའ་དང་འགལ་འགྲོ་ཞིང། སྔོན་དུ་རྫོང་ཁག་རྣམས་སུ་ཡི་གེ་ཡང་བཏང་ཚར་བས་བྱ་ཐབས་མཆིས་ཞེས་ཞུ་བ་གནང། གོང་གསལ་ཆིབས་
བསུ་བ་རྣམས་ལ་འབུལ་བའི་སློག་དང་གནང་སྐྱེས་མི་དམན་པ་སྩལ། ཚེས་ཉེར་ལྔ་ལ་བཀྲ་ཤི་ལྷུན་པོ་ནས་ཆིབས་ཁ་བསྒྱུར་ཟམ་ཆེན་གྱི་ཤར་དུ་གཞིས་རྩེ་རྫོང་ནས་ཐབ་སྐྱེལ་ཞུས། ཞ་ལུ་དང་ངོར་པ་སོགས་ཡེ་སྐོར་དགོན་ཁག་ཁ་ཤས་ཀྱི་སེར་སྦྲེང། རྫོང་
དཔོན་སོགས་ཀྱི་ཆིབས་སྐྱེལ། མི་སྡེའི་བྲོ་གཞས་པ་སོགས་ལ་གནང་ཆ་སྩལ། དེ་ནས་བྱང་ལམ་བརྒྱུད་དེ་དབུས་སུ་ཕེབས་པར། ལམ་ཐོག་ཏུ་གནས་པའི་དགོན་སྡེ་རྣམས་ནས་སེར་སྦྲེང་དང། མི་སྡེ་རྣམས་ནས་གླུ་གཞས་བྲོ་གར་གྱི་བསུ་བ་བར་མ་ཆད་དུ་
བྱུང་ཞིང། རྫོང་སྡོད། སྒེར་པ། ལྡིང་དཔོན། གཞིས་གཉེར་སོ་སོ་དང་དགོན་ཁག་རྣམས་ཀྱིས་ཆིབས་བསུ་སྐྱེལ་ཞུས་ཤིང་གོང་སྨོས་སེར་སྦྲེང་པ། བྲོ་གཞས་པ། བསུ་སྐྱེལ་བྱེད་མི། རྟ་ཐབ་ཀྱི་གཡོག་རྣམས་ལ་ལུགས་སྲོལ་ལྟར་གྱི་གནང་སྐྱེས། དངོས་འབྱོར་
གྱི་འབུལ་བ་དང་བཅས་སྒེར་མཇལ་ཞུ་མི་རྣམས་ལའང་འབུལ་སློག་ཀྱང་བབས་དང་བསྟུན་ཏེ་སྩལ། ཉིན་རེ་བཞིན་སྐྱེ་བོ་བརྒྱ་སྟོང་མང་པོ་མཇལ་དུ་བྱུང་བ་རྣམས་ཀྱི་རེ་བ་སྐོང་བར་མཛད། གཞན་མ་རགས་རིམ་དབུས་ཕེབས་གོང་མའི་སྐབས་དང་ཆ་
མཚུངས་པས་དེ་ནས་རིམ་གྱིས་ཕེབས་པར་ཟླ་བ་དྲུག་པའི་ཚེས་ལྔའི་ཉིན་སེར་འབྲས་གཉིས་ཀྱི་བླ་མ། སྤྲུལ་སྐུ། ལས་སྣེ། སྐྱོར་མོ་ལུང་མཁན་སྤྱི། དགའ་གདོང་སྐུ་རྟེན་པ་སོགས་དུ་མའི་ཆིབས་བསུ་དང། པར་བུ་དགོན་པ། གྲ་རྨིག་རྩེ་བ། ཐང་སྐུ་བ་བཅས་

[096B] རྣམ་རྒྱལ་ཨམ་པན། རྡོ་རྗེ་ཨམ་པ་ན་སོགས་ཀྱི་མཚམས་ཞུ་བ་འབྱོར་བར་ཕྱག་དབང་འབྱོར་ལན་སྩལ། དེ་ནས་སེར་སྐྱ་མང་པོའི་ཆིབས་བསུ་དང། སྐྱོར་མོ་ལུང་བ་དང་
དགའ་བ་གདོང་པའི་སེར་སྦྲེང་བཅས་སྐྱར་པོར་ཞབས་ཟུང་བཀོད་ཐོག་ཇར་གོ་ཆི་སོགས་དཔོན་ཆུང་རྣམས་ཕེབས་བསུར་འབྱོར་ཏེ་དཀར་སྤྲོ་དང་ཕྱག་དབང་སྩལ། ཆོས་དྲུག་གི་ཉིན་སེར་འབྲས་ཀྱི་བླ་མ། སྤྲུལ་སྐུ། ལས་སྣེ་སོགས་རྟ་པ་བརྒྱ་ཕྲག་མང་པོས་མདུན་
བསུས་ནས་མཚན་ཉིད་གླིང་ཁར་འབྲས་སྤུངས་སྤྱི་སོའི་ཐབ་འཛིན་སར་ཕེབས། གནས་ཆུང་ཆོས་སྐྱོང་སྐུ་ཕེབས་ནས་མཇལ་དར་ཕུལ། ཕར་ཡང་ཆོས་སྐྱོང་ལ་སྒྲོན་དར་ཁ་བཏགས་སྣ་ལྔ་དང་མཐུན་རྫས་སྤྱན་གཟིགས་སོགས་བསྟར། སེར་འབྲས་ཀྱི་བླ་མ་
སྒྲུལ་སྐུ། ལས་སྣེ་སོགས་གྲལ་དུ་འཁོད་ཐོག་སྤྱི་སོ་ནས་དཀར་སྦྲོ་དང་དངོས་འབུལ་བཏེག་བླ་མ་དང་ལས་སྣ་སོགས་ལ་བཤད་སྒྲུབ་དང་སྒྲིགས་ལམ་སྐོར་གྱི་བཀའ་འདྲི་ཕེབས། སོ་སོར་ཕྱག་མདུད་དང་སྤྱི་སོར་སློག་ཆ་གནང། གསོལ་ཚིགས་ར་བར་གཞུང་
ནས་ཐབ་བསུའི་ཐོག་ཨམ་པན་གསུམ། ཏཱ་བླ་མ། ཁཱ། ཇར་གོ་ཆི། བི་ཆའི་ཆི། བཀའ་བློན་སོགས་རྒྱ་བོད་ཀྱི་མི་དྲག་རྣམས་དང་གཞན་མ་བཅས་ནས་དབུས་ཕེབས་སྔོན་མ་ལྟར་གྱི་ཆིབས་བསུ་བ་སེར་སྐྱ་སྟོང་ཕྲག་བརྒལ་བ་འབྱོར་བར་ཕྱག་དབང་སྩལ་
ཅིང་མི་དྲག་རྣམས་ལ་བཀའ་འདྲི་གནང། ཕོ་བྲང་པོ་ཏ་ལའི་ཉེ་འདབས་སུ་རྣམ་རྒྱལ་གྲྭ་ཚང་པ། རྨེ་རུ་བ། བཞི་སྡེ་པ། ལྕགས་རི་རིག་བྱེད་གླིང་པ་བཅས་ཀྱི་སེར་སྦྲེང་རྒྱས་པ། སྐྱེ་བོ་གོས་རྒྱན་ཕུན་སུམ་ཚོགས་པ་དང་ལྡན་པ་དུ་མའི་བྲོ་གཞས་པ་བཅས་ཁག་

[097A]༄༅། །མང་པོ་ཚར་དུ་དང་ར། ཕོ་བྲང་ཆེན་པོའི་རྩེ་ནས་དར་འཕྱར། དུང་འབུད། རྒྱ་གླིང། མདོ་དར་ལ་སོགས་པའི་རོལ་མོའི་བྱེ་བྲག་དུ་མ་དང་བཅས་བཀུར་གཟོས་མཛད། གཟིམས་ཆུང་ཉི་འོད་འཁྱིལ་པར་རྒྱལ་དབང་མཆོག་ལ་རྗེ་ཉིད་ནས་
ཕྱག་འཚལ་བ་དང་བཅས་མཛོད་བཏགས་ཟུང་འབྲེལ་འབུལ་བ་མཛད། དེ་ནས་ཡབ་སྲས་གཉིས་བཞུགས་ཁྲི་སོ་སོར་ཞབས་ཟུང་བཀོད་དེ་ཕན་ཚུན་ཐུགས་ཤིན་ཏུ་དགྱེས་པའི་གསུང་གླེང་མཛད། ཞལ་བསྲོའི་དཀར་སྤྲོ་བཏེག་ཡབ་སྲས་གཉིས་
ཚོམས་ཆེན་དུ་ཕེབས། རྒྱ་བོད་ཀྱི་མི་དྲག་སེར་འབྲས་ཀྱི་བླ་མ། ལས་སྣེ། དྲུང་འཁོར་བཅས་སེར་སྐྱ་མང་པོས་མཇལ་ཁ་ཞུས་ཤིང་བཞུགས་གྲལ་དུ་འཁོད་པར་གཞུང་ནས་གསོལ་སྟོན་གཟབ་རྒྱས་བཏེག་དགེ་པའི་བཤེས་གཉེན་གཉིས་ནས་ལེགས་
པར་བཤད་པའི་དགའ་སྟོན་སྤེལ། འབེལ་གཏམ་པ་དང་གར་བ་སོགས་ཀྱི་སྤྲོས་པ་ཡང་བསྟར་ཞིང་དགའ་བདེ་ཕུན་སུམ་ཚོགས་པའི་དཔལ་ལ་རོལ་པར་གྱུར། སྟོན་མོ་གྲོལ་ནས་རྗེ་བླ་མ་ཉིད་གཟིམས་ཆུང་བདེ་བ་ཅན་དུ་བཞུགས་སྟན་འཇགས། སེར་
སྦྲེང་པ་རྣམས་ལ་མང་འགྱེད་དང། བྲོ་གཞས་པ་རྣམས་ལ་གནང་ཆ་སྩལ། ཚེས་བདུན་གྱི་ཉིན་གཞུངས་ནས་རྗེ་ཉིད་དང་ཕྱག་མཛོད་ཆེན་མོར་གསོལ་ཆས་རྣམས་གསོལ་ཐབ་ནས་ནར་མར་འབུལ་རྒྱུ་དང། ཡོངས་འཛིན་པ་དང་ཞབས་འཕྱི་དག་འབྲིང་
དཀྱུས་སོགས་ལ་ཕོགས་ཟུར་གསོས་སོགས་དགོས་ཆ་ཚད་མེད་པ་བསྟབས། དེ་ཉིན་པན་དེ་ཨམ་པ་ན་ནས་དངུལ་རྟ་རྨིག་མ་བཞི། གོས་ཡུག་བརྒྱད་སོགས་དང། ཨམ་པན་གཉིས་སོགས་གཞན་མ་རྣམས་ནས་ཀྱང་ཟང་ཟིང་གི་བདོག་པ་བསྟར་ཞིང་

[097B] དཀར་སྤྲོ། ཕྱག་མདུད། སྤོས་སྣམ་སོགས་གནང་སྐྱེས་སྩལ། ཏཱ་བླ་མ་དང་ཁཱ་གཉིས་ཕྱིར་ཐོན་རྒྱུར་དེ་ལུགས་ཀྱི་ཐོན་ཕྱག་གནང། དེ་ནས་རིམ་བཞིན་ཨང་ཀར་ཞབས་དྲུང་དང་སེ་རའི་བླ་མ་ཁག་བདུན། མཁར་རྡོ་སྤྲུལ་སྐུ། ལྕགས་ར་སྤྲུལ་
སྐུ༑ དྭགས་པོ་སྤྲུལ་སྐུ། སླེ་རི་སྤྲུལ་སྐུ། སྨན་ཁང་བླ་མ། སེ་རའི་དབུ་མཛད་སོགས་ལས་སྣེ། ནཱ་ལེནྡྲ་མཁན་པོ། སེར་འབྲས་ཀྱི་དགེ་འདུན་མང་པོ། ལྕམ་བདེ་ལྡན་སྒྲོལ་མ། ཕྱག་དཔེ་དྲུང་ཡིག་པ། གསུང་འབུམ་པར་བརྐོས་པ་དང་བྲིས་པ། སློབ་ཕྲུག་པ། རྒྱ་
མི་ཁ་ཤས། སྦྲ་ནག་ཞོལ་པ་སོགས་སེར་སྐྱ་དུ་མ་ལ་ཕྱག་དབང་དང། དྲག་གྲས་རྣམས་ལ་ཇ་གྲལ་བཀའ་འདྲི་བཅས་སྩལ། དགའ་ལྡན་ཁྲི་རིན་པོ་ཆེ་མཇལ་ཞུར་ཕེབས་པར་གདན་ཐོབ་སོགས་བཀུར་གཟོས་ཆེ་བ་མཛད། བཀའ་བློན་རྣམས་མཚམས་ཞུང་
བྱོན་པར་ཕྱག་དབང་དང་ཇ་གྲལ་གནང། ཚེས་བཅུ་གཅིག་ཉིན་བླ་བྲང་ནས་རྒྱུ་ཡོན་སྦྱར་ཏེ་ཚོམས་ཆེན་དུ་རྒྱལ་བའི་དབང་པོ་སྤྱན་དྲངས་ཐོག་སྟོན་ཆེན་དང། རྣམ་རྒྱལ་གྲྭ་ཚང་གིས་གྲུབ་རྒྱལ་ལུགས་ཀྱི་ཚེ་ཆོག་གི་སྒོ་ནས་ཞབས་པད་ཡུན་རིང་དུ་བརྟན་པའི་
བདེན་ཚིག་བརྗོད་དེ། དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་སྲང་ལྔ་བཅུ་ང་གསུམ། དངུལ་རྟ་རྨིག་མ་བརྒྱ་དང་གཅིག་དངུལ་གྱི་སྦྱད་པ། གོས་དར་སོགས་ཀྱི་དཀུ་ཚན་བརྒྱ་དང་བཞི་བཅུ་ཞེ་དགུ་བཅས་བསྟར་ནས་རྗེ་བླ་མ་མཆོག་
གིས་མཎྜལ་ཕྱག་ཏུ་ཐོགས་ཏེ་བསྟན་པ་དང་འགྲོ་བའི་ཕན་བདེའི་སྤྱི་དཔལ་ཆེན་པོར་ཞབས་པད་བགྲང་བྱ་ཁྲི་ཕྲག་གི་བར་དུ་བརྟན་དགོས་པའི་གསོལ་འདེབས་གདུང་ཤུགས་དྲག་པོ་མཛད། ཚེས་བཅུ་གཉིས་ལ་ལ་མོ་ཆོས་སྐྱོང་ཆེན་པོ་སྐུ་གསོལ་ཞུས། དེ་ཉིན་

[098A]༄༅། །ལྷ་ཁང་རྣམས་སུ་རྟེན་གཟིགས་མཛད་པར་ཕེབས་ཏེ་རྟེན་རྣམས་ཀྱི་དྲུང་དུ་མཆོད་པ། སྙན་ཤལ་སོགས་ཕུལ་ཏེ་ཐུགས་སྨོན་གནང། སེར་འབྲས་དགེ་གསུམ། རྒྱུད་སྟོད་སྨད། རྣམ་རྒྱལ་གྲྭ་ཚད་བཅས་ལ་མང་ཇ་དང་འགྱེད་དངུལ་སྲད་རེ། སེ་
ར་ཨུར་གེ་གྲྭ་ཚང་དང། རྨེ་རུ་གཉིས་ལ་དངུལ་ཞོ་དོ་རེ། རྭ་སྒྲེད། ཡང་དགོན། ཕུར་བུ་ལྕོག་ཕ་བོང་ཁ། བཀྲ་ཤིས་ལྗོངས། འཕྱོང་རྒྱས་རི་བོ་བདེ་ཆེན། ཆོས་འཁོར་རྒྱལ། དྭགས་པོ་བཤད་སྒྲུབ་གླིང། རྩེ་ཐང་བཀྲ་ཤིས་དགའ་ལྡན་ཆོས་འཁོར་གླིང། མངའ་
རིས་གྲྭ་ཚད། འོལ་ཁ་རྫིང་ཕྱི། རི་ཁྲོད་ཀྱི་སྡེ་ཚད་མ་དང་བཅས་པར་དངུལ་ཞོ་རེ། དེ་ཕྱིན་ལ་དངུལ་སྐར་ལྔ་རེ་བཅས་སྩལ། དགའ་ལྡན་གསེར་གདུང་རིན་པོ་ཆེ་དང་རྭ་སྒྲེང་ཇོ་བོ་འཇམ་དཔལ་རྡོ་རྗེ། སྟག་ལུང་ཆོས་སྡེའི་རྒྱལ་བ་འབྲོམ་གྱི་སྣང་བརྙན། ཆོས་འཁོར་
རྒྱལ་དང་གྲྭ་བྱམས་པ་གླིང་གི་བྱམས་མགོན། རྫིང་ཕྱིའི་བྱམས་པ་རང་བྱོན་གསུམ་ལྡན་རྣམས་སོ་སོར་བརྒྱ་མཆོང་སྣ་ལྔ་སྙན་ཤལ་དང་བཅས་པ། དཔལ་ལྷ་ལྕོག་དང་རི་བོ་དགེ་ལྡན་གྱི་དམ་ཅན་ཆོས་ཀྱི་རྒྱལ་པོ། ཆོས་འཁོར་རྒྱལ་གྱི་དཔལ་ལྡན་ལྷ་
མོ༑ ར་མོ་ཆའི་མགོན་པོ་རྣམས་ལ་དགེ་འདུན་བརྒྱད་གྲྭ་སོགས་ནས་ཟླ་བ་གཅིག་གི་རིང་ཆོས་སྲུང་དེ་དག་སོ་སོའི་བསྐང་འཕྲིན་མཛད་རྒྱུར་དགོས་ཆ། སྤྱན་གཟིགས། སྙན་ཤལ་དང་བཅས་པ་ཕུལ་ནས་གོང་མ་ཆེན་པོ་སྐུ་ཚེ་བརྟན་ཅིང་ཆབ་སྲིད་རྒྱས་པ་
དང་བསྟན་འགྲོར་ཕན་བདེ་འབྱུང་བའི་ཐུགས་སྨོན་མཛད་དོ། །ལྷ་ལྡན་སྤྲུལ་བའི་གཞལ་མེད་ཁང་ཆེན་པོར། །སངས་རྒྱས་དངོས་དང་མི་གཉིས་རྟེན་གྱི་དྲུང། །རྣམ་མང་མཆོད་ཚོགས་སྤྲིན་བཞིན་ཉེར་དཀྲིགས་ཏེ། །ཟག་མེད་བདེ་བ་ཆེན་པོས་དགྱེས་པ་

[098B] །འཕྲིན་ལས་དབང་སྔོན་སྤྲིན་ཆེན་འཁྲིགས་པའི་དབུས། །རྒྱ་ཆེན་གཏོང་བའི་གྲུ་ཆར་གཡོ་བ་ཡིས། །བཤད་སྒྲུབ་རླབས་འཕྲེང་སྟོང་གིས་རབ་མཛེས་པའི། །དགེ་འདུན་འདུས་པའི་རོལ་མཚོ་ཅི་ཡང་གང། །དེ་ལྟའི་དགེ་ཚོགས་དབུ་པའི་འཛུམ་དཀར་
ཅན༑ ༑རང་དོན་ཚ་སྒོ་ཅན་དུ་མི་གཞོལ་བར། །བསྟན་དང་འགྲོ་བའི་ཞིང་སར་ལེགས་ཕབ་སྟེ། །ཕན་བདེའི་ལོ་ཏོག་བསྐུན་གང་ཨེ་མ་མཚར། །དེ་ནས་རྗེ་ངག་དབང་བྱམས་པ། དགའ་ལྡན་ཉག་རོང་བླ་ཟུར། སྒྲུབ་ཁང་སྐུ་སྐྱེ་བཅས་ལ་མཇལ་ཁ་དང་ཇ་གྲལ་
གྱི་ཐོག་ཆོས་ཀྱི་བཀའ་མཆིང་མཛད། དེ་མོ་སྤྲུལ་སྐུ། བཀའ་བློན་བཞི། གུང་གཉིས། སྐུ་མདུན་ནང་མ། དྲུང་འཁོར་རབ་འབྲིང་དཀྱུས་གསུམ་བཅས་ལ་གོ་བབས་དང་བསྟུན་ཕེབས་གདོང་གི་གནང་སྐྱེས་སྩལ། ཨམ་པ་ན་གསུམ་སོགས་གོང་མའི་མི་
དྲག་རྣམས་ལ་སྤོས་སྣམ་གྱི་གནང་སྐྱེས། གྲ་བཞི་ཐང་གི་དམག་མི་ལྔ་བརྒྱ་ལ་མི་རེར་དངུལ་སྲང་རེ་བཅས་སྩལ། དེའི་ཕྱི་ཉིན་མི་དྲག་རྣམས་ནས་བཀའ་དྲིན་དུ་ཕྱག་ཀྱང་བཙལ། འབྲས་སྤུངས་སྤྱི་སོ་ནས་ཡབ་སྲས་ལྷན་རྒྱས་ལ་དཀར་སྤྲོ་དང་དངོས་འབུལ་
བཏེག་ཅིང་དགེ་འདུན་རྣམས་ལ་ཕྱག་དབང་གནང། ཟླ་བ་དྲུག་པའི་ཚེས་བཅུ་གཉིས་ཉིས་བརྩེགས་ཀྱི་རྗེས་མ་གཟའ་སྐར་འཕྲོད་སྦྱོར་ལེགས་པའི་ཉིན་གཟིམས་ཆུང་ས་གསུམ་རྣམ་རྒྱལ་དུ་རྗེ་བླ་མ་མཆོག་དང། ཁྲི་པ་དྲི་མེད། དེ་མོ་སྤྲུལ་སྐུ། ཕྱག་མཛོད་
ཆེན་མོ་བློ་བཟང་ཚེ་དབང་སོགས་ཡབ་སྲས་གཉིས་ཀྱི་ཞབས་ཕྱི་ནང་མ་བཅས་སུམ་ཅུ་སྐོར་ལ་རྡོ་རྗེ་འཕྲེང་བའི་དབང་གནང་རྒྱུའི་སྔོན་དུ་འགྲོ་བ་སློབ་མ་རྗེས་འཛིན་དང། ཚེས་བཅུ་བཞི་ལ་སྟ་གོན་མཛད། ཚེས་བཅོ་ལྔའི་ཉིན་དབང་ཞུ་རྟེན་དུ་གསེར་སྲང་བཅུ་ལས་
[099A]༄༅། །གྲུབ་པའི་མཎྜལ། གསེར་སྲང་བཅོ་ལྔ་ལས་གྲུབ་པའི་ཆོས་ཀྱི་འཁོར་ལོ། དུང་དཀར། གསེར་སྲང་ལྔ། དངུལ་རྟ་རྨིག་བདུན། ཁ་བཏགས་གོས་ཡུག་སོགས་ཀྱི་དགུ་ཚན་ཉི་ཤུ་རྩ་བདུན། རྒྱ་སྦུབ་དང་སིལ་སྙན་ཆ་རེ། མཆོད་པའི་དོད་
དངུལ་སྲང་བརྒྱ་དང་ལྔ་བཅུ། དྲི་བཟང་གི་ཆུན་པོ་ཉི་ཤུ་རྩ་གཅིག་བཅས་ཕུལ། རྒྱལ་དབང་མཆོག་ནས་གཙུག་ཏོར། རིགས་ལྔ། དར་དཔྱངས། སྟོང་གཡོགས། སྨད་གཡོགས། རྡོ་རྗེ་དྲིལ་བུ་རྣམས་སྩལ། དེ་ཉིན་གསང་འདུས་འཇམ་པའི་རྡོ་རྗེ་ལྷ་
བཅུ་བདུན་གྱི་དབང་ཡོངས་སུ་རྫོགས་པ་གནང། དེ་ནས་བཟུང་སྟེ་ཟླ་བ་བདུན་པའི་ཚེས་བཅོ་བརྒྱད་ཀྱི་བར་ལ་རྡོ་རྗེ་འཕྲེང་བའི་དཀྱིལ་འཁོར་ཞེ་གཉིས་ཀྱི་ཐོག་ཀྲྀ་ཡས་མུཙྪ་ལས་བཤད་པའི་དགེ་ལེགས་སུ་བྱེད་པའི་དཀྱིལ་འཁོར་གསུམ་སྟེ་ཕྲེང་
བ་དང་ཀྲྀ་ཡ་སྦྲགས་མའི་དཀྱིལ་འཁོར་ཞེ་ལྔའི་དབང་གསན། དེའི་ཕྱི་ཉིན་བདེ་མཆོག་ལཱུ་ཨི་བའི་ཚོགས་འཁོར་གྱི་ཐོག་འབུལ་བ་མོད་མི་དམའ་བ་བསྟབས། བདེ་མཆོག་འཁོར་ལོ་བསྒྱུར་དྲུག་དང་དུས་འཁོར་གཉིས་ཀྱི་དབང་གི་སྐབས་སུ་དམ་
པ་གོང་མའི་ཕྱག་ལེན་ལྟར་རྗེ་ཉིད་ཆས་འཇུག་རུས་རྒྱན་དང་བཅས་སེངྒེའི་ཁྲི་སྟེང་དུ་བཞུགས་སུ་གསོལ་བའི་གཡས་གཡོན་དུ་གདུགས་དང་རྒྱལ་མཚན་སོགས་མཆོད་རྫས་དུ་མ་བཀོད་དེ་ཤིས་པ་བརྗོད་པའི་མེ་ཏོག་གི་ཆར་འབེབས་པ་དང་བཅས་གསང་ཆེན་
རྡོ་རྗེ་ཐེག་པའི་ཆོས་ཀྱི་རྒྱལ་སྲིད་ཆེན་པོར་མངའ་གསོལ་བར་མཛད་དོ། །གངས་རིའི་མགོན་པོ་རྒྱལ་དབང་བདུན་པ་ཉིད། །རིགས་རྣམས་ཀུན་གྱི་བདག་པོའི་སྐུར་བཞེངས་ནས། །མཁའ་དབྱིངས་རིགས་ལྔའི་རྒྱལ་བ་སྤྲིན་ལྟར་དཀྲིགས། །རིག་མའི་

[099B] །འདོད་ཡོན་ལྷ་མོའི་གླུ་དབྱངས་ཤིས་བརྗོད་སོགས། །ངོ་མཚར་མཆོད་སྤྲིན་དང་བཅས་མགོན་པོ་ཁྱོད། །གསང་ཆེན་བསྟན་པའི་བདག་པོར་མངའ་གསོལ་བས། །ས་ར་ཧ་དེ་མཁའ་སྤྱོད་གནས་སུ་གཤེགས་
འདི་སྐབས་སེ་ར་ཐེག་ཆེན་གླིང་སྤྱི་སོ་ནས་དཀར་སྤྲོ་དང་དངོས་འབུལ་བཏེག་དགེ་འདུན་དམངས་ལ་མཇལ་ཁ་དང། རྣམ་རྒྱལ་གྲྭ་ཚང་ནས་དཀར་སྤྲོ་དང་དངོས་འབུལ་བསྟར་ཞིང་ཚང་མར་མཇལ་ཁ་གནང། སྔོན་དུ་ཡོངས་འཛིན་ཞལ་སྔ་ནས་སྐུ་གཤེགས་
པའི་གནས་ཚུལ་གོང་མ་ཆེན་པོར་ཕུལ་པར། གོང་མ་ཆེན་པོ་ནས། དགེ་ཐེབས་སུ་མཛོད་བཏགས་ཆེ་བ་བརྒྱ་དང། ཆུང་བ་བརྒྱ། ཇ་སྦག་བརྒྱ་ཐམ་པ་རྣམས་རྟ་ཟམ་ཐོག་སྩལ་འདུག་པ་འབུལ་བར་རྒྱུན་བཞུགས་ཨམ་པ་ན་རྣམས་འབྱོར་པར་དཀར་སྤྲོ་དང་
ཁ་བཏགས་གནང། རྒྱལ་དབང་མཆོག་གི་སྐུ་མདུན་ནང་མ་རྣམས་ཀྱིས་སྒེར་མཇལ་ཞུས། ཚེས་བཅུ་དྲུག་ལ་ཆབ་མདོ་སྤྲུལ་སྐུ་དང་ར་ཉག་སྤྲུལ་སྐུ། བཞི་སྡེ་བའི་བླ་མ་དང་གྲྭ་བཙུན་བརྒྱ་ལྔ་བཅུ་སྐོར། ཁམས་ཚ་བ་སྒང་པ་སོགས་སེར་སྐྱའི་ཚོགས་མང་
པོར་ཕྱག་དབང་སྩལ། སྤྲུལ་སྐུ་གཉིས་དང་བཞི་སྡེའི་བླ་མ་ལ་ཇ་གྲལ་བཀའ་འདྲི་བཅས་གནང། དེ་ནས་རྩེ་ཤོད་ཀྱི་དྲུང་འཁོར་རྣམས་ཀྱིས་སྒེར་མཇལ་ཞུས། ཇོ་བོ་ཤཱཀྱ་མུ་ནི་དང་ཇོ་བོ་མི་བསྐྱོད་རྡོ་རྗེ་གཉིས་ཀྱི་སྐུ་མདུན་དུ་སྟོང་མཆོད་སྙན་ཤལ། རང་
བྱུང་ལྔ་ལྡན་གྱི་དྲུང་དུ་བརྒྱ་མཆོད་སྙན་ཤལ་བཅས་ཕུལ། ར་ཁ་བྲག་སེ་ར་རྩེ། ཕུར་བུ་ལྕོག་བཅས་ཀྱི་རི་ཁྲོད་པ་རྣམས་ལ་རྗེའི་བླ་མའི་རྣལ་འབྱོར་གྱི་ལུང་སྩལ། ཟླ་བ་བདུན་པའི་ཚེས་གཅིག་ལ་རྭ་བ་སྟོད་དང་ཡེར་པའི་བླ་གྲྭ་ལ་ཕྱག་དབང་དང། ཚེས་

[100A]༄༅། །གཉིས་ལ་རྒྱུད་སྟོད་སྨད་ཀྱི་བླ་གྲྭ་རྣམས་ལ་མཇལ་ཁ་གནང། མཚོ་སྔོན་ཆིང་ཝང་གི་སྲས་མོ་བསམ་གྲུབ་སྒྲོལ་མ་སྐུ་གཤེགས་པའི་བསྔོ་རྟེན་འབྱོར་ཏེ་ཐུགས་དམིགས་མཛད། ཚེས་ལྔ་ལ་རྒྱལ་བ་ཡབ་སྲས་ཚོམས་ཆེན་
དུ་ལྷན་རྒྱས་ཐོག་རི་བོ་དགེ་ལྡན་རྣམ་པར་རྒྱལ་བའི་གླིང་གི་སྤྱི་སོ་ནས་དཀར་སྤྲོ་དང་དངོས་འབུལ་བཏེག་བླ་མ་ལས་སྣེ་གྲྭ་མང་བཅས་དང། སེ་ར་ཨུར་གེ་གྲྭ་ཚང་པ་རྣམས་ལ་ཕྱག་དབང་གནང། སྔོན་དུ་དཀྱིལ་ཁང་ཞལ་སྔ་ནས་བློ་བཟང་ཆོས་འཕེལ་
ཡོངས་འཛིན་དུ་བསྐོས་ཆོག་པ། གོང་མ་ཆེན་པོར་སྙན་སྒྲོན་ཞུས་པར་གོང་མ་ཆེན་པོ་ནས་ཡོངས་འཛིན་པ་དེ་ཁས་བྱས་ཆོག་པཎ་ཆེན་ཨེར་ཏེ་ནི་ལ་ཡོན་ཏན་ཡགས་པོ་སློབ་ཏུ་ཆུག་བཀའ་ཕེབ་པ་བཞིན་བྱུང་ན་སླར་བདག་རྐྱེན་ཡོང་ཞེས་པའི་
བཀའ་ཨམ་པན་རྣམས་བརྒྱུད་ཕེབས་བྱུང་བར། རྟ་ཟམ་གྱི་ཐོག་ཁོང་རང་ལ་ཡི་གེ་གནང་བས་ཚེས་དྲུག་ལ་འབྱོར་ཏེ་གོང་མ་ཆེན་པོའི་བཀའ་ཕབ་པ་གསན་ཅིང་གོང་དུ་ཞུ་ལན་ཀྱང་འབུལ་བ་མཛད། ཚེས་བཅུ་གཉིས་ལ་ཚོམས་ཆེན་དུ་གཞུངས་ནས་
གསོལ་སྟོན་རྒྱས་པའི་ཐོག་རྣམ་རྒྱལ་གྲྭ་ཚང་པ་རྣམས་ནས་རྒྱལ་བ་ཚེ་མཐའ་ཡས་པའི་དཀྱིལ་འཁོར་སྒྲུབ་མཆོད་ཀྱི་ཆོ་ག་དང་བཅས་རྒྱལ་དབང་མཆོག་ནས་རྗེ་བླ་མ་མཆོག་ལ་ཞབས་བརྟན་རྟེན་འབྱུང་དུ་མཎྜལ་སྣེ་འདོགས་ཅན། སྐུ་གསུང་ཐུགས་
རྟེན༑ ན་བཟའ་ཉེར་སྤྱད། གསེར་སྲང་ཉི་ཤུ་རྩ་ལྔ། དངུལ་རྟ་རྨིག་མ་བདུན་ཅུ། བླ་ཊཾ་རྡོ་ཚད་བརྒྱ་དང་གཅིག་དངུལ་གྱི་སྤྱད་པ་ཁ་ཤས། གོས་དར། ཟམ་རས་སོགས་དགུ་ཚན་བརྒྱ་དང་དྲུག་ཅུ་རེ་གསུམ་བཅས་རྒྱལ་དབང་ཐམས་ཅད་མཁྱེན་པ་

[100B] སྐུ་འདི་ཉིད་ལའང་ཡབ་རྗེ་བླ་མའི་བཞེད་སྲོལ་དྲི་མ་མེད་པ་ལྟར། བསྟན་པ་ཡོངས་སུ་རྫོགས་པའི་གནད་མཐའ་དག་ལ་གཞན་དྲིང་མི་འཇོག་པའི་གསན་བསམ་གྱི་རིམ་པ་ལ་ཀུན་
ཏུ་གཞོལ་ཅིང། འཆད་རྩོད་རྩོམ་གསུམ་སོགས་མཁས་བཙུན་བཟང་པོའི་མཛད་པ་རྨད་དུ་བྱུང་བའི་སྒོ་ནས་བསྟན་འགྲོར་ཕན་བདེའི་དགེ་མཚན་རྒྱ་ཆེར་སྤེལ་བཞིན་དུ་བསྐལ་པ་བརྒྱ་ཕྲག་དུ་མར་ཞབས་པད་བརྟན་དགོས་ཚུལ་ལུང་འདྲེན་དང་བཅས་
ཞུ་བ་མཛད་པར་ལན་ཀྱང་ཕུལ། ཕྱག་མཛོད་ཆེན་མོ། ཡོངས་འཛིན་ཞལ་སྔ་ནས། ཞབས་ཕྱི་དྲག་འབྲིང་དཀྱུས་གསུམ་བཅས་ལ་བབས་དང་བསྟུན་པའི་གནང་སྐྱེས་སྩལ། ཚེས་བཅུ་གསུམ་གྱི་ཉིན་རྒྱལ་དབང་མཆོག་ནས་གསང་བདེ་འཇིགས་གསུམ་
གྱི་བློས་བསླང་གསར་བཞེངས་མཛད་པ་གྲུབ་པར་ཡབ་སྲས་གཉིས་ཀྱིས་གཙོ་མཛད་ཆོག་རིགས་པ་དང་བཅས་རབ་ཏུ་གནས་པ་མཛད། བློས་བསླང་གསུམ་ལ་མཆོད་འབུལ་ཀྱང་རྒྱས་པ་བསྟར། དྲུང་འཁོར་སྤྱི་དང། དབུས་ཚོ་ཆེན་གྱིས་དངོས་འབུལ་
བསྟབ། དེ་ནས་རིམ་བཞིན་རྗེ་དྲུང་སྤྲུལ་པའི་སྐུ་དང་སེམས་དཔའ་སྤྲུལ་པའི་སྐུ། ལྕོག་སྤེ་པ། ཀུན་དགའ་ཇ་སག་གི་བླ་མ་དང་བང་ཆེན། ཟངས་རིའི་རྗེ་བཙུན་མ། དཀོན་མཆོག་ཝང་གི་བླ་མའི་བང་ཆེན་དང་ཆིང་ཝང་གི་མི་སྣ། ཞབས་དྲུང་ལྕམ་སྲས་བཅས་
གསེར་ཐོག་ཞབས་དྲུང་གི་བང་ཆེན། ཉི་མ་ཐང་ཞབས་དྲུང། འདམ་སོག་དང་ནག་ཆུ་ཁ་པ་སོགས་སེར་སྐྱ་རབ་ཏུ་མང་པོ་ལ་ཕྱག་དབང་དང། དྲག་གྲས་རྣམས་ལ་ཇ་གྲལ་བཅས་གནང། སེ་ར་ཨུར་གེ་གྲྭ་ཚང། སེ་ར་རྩེ་རི་ཁྲོད། ཕ་བོང་ཁ་རི་ཁྲོད། དགེ་

[101A]༄༅། །འཕེལ་རི་ཁྲོད། མཁར་རྡོ་རི་ཁྲོད། རྨེ་རུ་ཆོས་སྡེ། ཕུར་བུ་ལྕོག་ར་ཁ་བྲག་རི་ཁྲོད། བྲག་རི་དགའ་ལྡན། རི་ཁྲོད་བཀྲ་ཤིས་ཆོས་གླིང། ཆུ་བཟང་རི་ཁྲོད་བཅས་སོ་སོར་གདུགས་ཤེར་ཟློག་བཅས་མཛད་རྒྱུར་མང་ཇ་ཉི་ཤུ་རེ། རི་
བོ་དགེ་ལྡན་རྣམ་པར་རྒྱལ་བའི་གླིང་དུ་སྒྲོལ་ཤེར་མཛད་རྒྱུར་མང་ཇ་ཉི་ཤུ། གསེར་གདུང་རིན་པོ་ཆེར་སྟོང་མཆོད་སྣ་ལྔའི་ཐོག་སྙན་ཤལ་ཁ་བཏགས་ཆེ་ལེགས་ཟུང་འབྲེལ་བཅས་འབུལ་བ་གནང། རྒྱལ་དབང་མཆོག་ནས་རྗེ་བླ་མ་ཉིད་ལ་གྲུབ་
ཆེན་མི་ཏྲ་ཛོ་ཀིའི་ལུགས་ཀྱི་དབང་ཆེན་སྩོལ་རྒྱུར་ཚེས་ཉེར་གཉིས་ལ་བྱ་རྒྱུད་ཀྱི་སྟ་གོན་དང། དེའི་ཕྱི་ཉིན་ནས་བཟུང་དབང་དངོས་གཞི་གནང་བར་སྔ་དྲོ་ལྷ་མོ་དབྱངས་ཅན་མ་དང། ཕྱི་དོར་ཛམྦྷ་ལའི་དབང་སྩལ། དེའི་ཕྱི་ཉིན་ནས་བཟུང་སྟེ་དེའི་འཕྲོས་བྱ་
རྒྱུད་ཀྱི་དབང་རྣམས་སྩལ་ཅིང། རྒྱུད་སྡེ་ཕྱི་མ་རྣམས་ལའང་སྟ་གོན་རེ་རེ་མཛད་དེ་དབང་དངོས་གཞི་སྩལ། བླ་མེད་ཀྱི་ནང་ཚན་ཐུགས་རྗེ་ཆེན་པོ་རྒྱལ་བརྒྱ་མཚོ་ལྷ་དགུའི་དབང་སྩལ་སྐབས་རྒྱལ་དབང་མཆོག་ནས་འཁོར་ལོ། ནོར་བུ། རྡོ་རྗེ། པདྨ། སྣ་
ཚོགས་རྡོ་རྗེ། མིག་སྨན། མིག་ཐུར། མེ་ལོང། མདའ་གཞུ། ཐོད་ཌཱར། སྟན་གྱི་འཁོར་ལོ་རྣམས་སྩལ། ཟླ་བ་བརྒྱད་པའི་ཆོས་གཅིག་ལ་བཀའ་གདམས་འཁྱིལ་བར་ཡབ་སྲས་ལྷན་རྒྱས་ཐོག་སེར་འབྲས་གཉིས་ཀྱི་བླ་མ། ལས་སྣེ། འབྲས་སྤུངས་
ཧར་གདོང་དང་བསམ་བློ་ཁམས་ཚན་གྱི་གྲྭ་མང། ཇ་སག་ཐེའི་ཇི། ལྷ་སའི་བླ་བོ་རྣམས་བཅས་ལ་ཕྱག་དབང་སྩལ། འདི་སྐབས་ཡབ་སྲས་གཉིས་རྀ་ཥིའི་ཆབ་ཀྱི་འཕྲོད་བསྟེན་ཉི་མ་བདུན་ཙམ་གྱི་རིང་མཛད་ཅིང་ཆབ་གནང་སྐབས་སྔ་དྲོ་དབང་རེ་འབུལ་

[101B] སྐབས་འདིར་གཞུང་ནས་ཟུར་གསོས་གཏོས་ཆེ་བ་ཕུལ། ཚེས་བདུན་ལ་སེར་འབྲས་གཉིས། ཨུར་གེ་གྲྭ་ཚང། རྨེ་རུ་ཆོས་སྔེ། བཀྲ་ཤིས་ལྗོངས། རི་ཁྲོད་ཁག་རྣམས་སུ་དགོས་ཆ་སྩལ་ཏེ་ཞབས་བརྟན་རྒྱ་ཆེར་བསྒྲུབས། ཚེས་བཅུ་གསུམ་གྱི་
ཉིན་ཐང་སག་དགའ་ལྡན་ཆོས་འཁོར་བ་ཚོགས་ཡོངས་དང། དོལ་གསུང་རབ་གླིང་བ། དགེ་འཕེལ་རི་ཁྲོད་པ་སོགས་སེར་སྐྱ་དུ་མར་ཕྱག་དབང་གནང། ཟླ་བ་དགུ་པའི་ཚེས་གསུམ་ལ་མི་ཏྲ་ལུགས་ཀྱི་དབང་རྫོགས་པར་གྲུབ་ནས། དཔལ་རྡོ་རྗེ་འཇིགས་བྱེད་ལྷ་
བཅུ་གསུམ་མའི་དབང་དགྱེས་བཞིན་དུ་སྩལ་ཏེ། ལྷ་མཆོག་འདི་ཉིད་ལ་ཡི་དམ་གྱི་མཐིལ་དུ་མཛད་ན་མཆོག་དང་ཐུན་མོང་གི་དངོས་གྲུབ་བདེ་བླག་ཏུ་འགྲུབ་པར་འགྱུར་རོ་ཞེས་བཀའ་ཕེབས། དབང་རྣམས་གྲུབ་པའི་མཇུག་ཏུ་དབའ་བོ་མཁའ་འགྲོའི་ཚོགས་
རྣམས་དགྱེས་པ་བསྐྱེད་ཅིང་དམ་ཚིག་ཉམས་ཆགས་བསྐང་བའི་ཕྱིར་བདེ་མཆོག་གི་ཚོགས་འཁོར་རྒྱས་པ་མཛད། ཉིན་དེར་སྦྲ་ནག་ཞོལ་བ་ཚེ་བརྟན་བཀྲ་ཤིས་ཀྱིས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཚེས་དྲུག་ལ་མཁན་ནང་
འབྱོར་བར་གོང་མ་ཆེན་པོའི་མཚམས་ཞུ་མཛད། ཚེས་བརྒྱད་ལ་དུས་འཁོར་གྱི་དབང་གསན་པར་སློབ་མ་རྗེས་འཛིན་མཛད་ཅིང། དགུ་ལ་སྟ་གོན་གནང། དེ་ནས་ས་ཆོག་རྡུལ་ཚོན་དང་བཅས་པ་བསྒྲུབས་ནས། ཚེས་བཅོ་ལྔ་ནས་མཁས་གྲུབ་རིན་པོ་ཆེའི་
སྒྲུབ་དཀྱིལ་དང་མཐུན་བར་བྱིས་པ་ལྟར་འཇུག་པའི་དབང་བདུན། དབང་གོང་མ། གོང་ཆེན། རྡོ་རྗེ་སློབ་དཔོན་བདག་པོ་ཆེན་པོའི་དབང་བཅས་ཉི་མ་གཉིས་ཀྱི་རིང་ཕྱག་ལེན་རྣམ་པར་དག་ཅིང་གསུང་བཤད་ངོ་མཚར་བ་དུ་མ་དང་བཅས་སྩལ། ཆིང་ཝང་གི་

[102A]༄༅། །བང་ཆེན་པ་རྣམས་ལ་འབྱོར་ལན་དང་ཐོན་ཕྱག་གནང། ལ་མོ་སྐུ་རྟེན་པ། དར་ཧན་པེའི་ལིའི་བང་ཆེན། བླ་མ་དམ་ཆོས་ཀྱི་སྐུ་སྐྱེ། གུང་འགྱུར་མེད་དབང་རྒྱལ། ཆུ་བཟང་བླ་མ། རྒྱལ་མོ་རོང་པ་ཁ་ཤས། ཏྲེ་བོ་མ་ཟུར་གྱི་བང་ཆེན། རྒྱ་སྟོན་
སྤྲུལ་སྐུ། སེམས་དཔའ་སྤྲུལ་སྐུའི་ཡབ་སོགས་སེར་སྐྱ་ཤིན་ཏུ་མང་པོར་ཕྱག་དབང་དང་དྲག་གྲས་ལ་ཇ་གྲལ་བཅས་གནང། བདག་དོ་གཡོག་རྣམས་ཀྱང་ཟླ་བ་དགུ་པའི་ནང་དུ་འབྱོར་ཏེ་སྐབས་དེར་ཕྱག་དབང་ཞུས། བཀའ་འགྱུར་སྤྲུལ་པའི་སྐུ་ནས་
དངོས་འབུལ་བསྟར། བན་དེ་ཨམ་པ་ན་ཕྱིར་ཐོན་རྒྱུར་སྐུ་བརྙན། སྤོས་སྣམ་སོགས་ཐོན་ཕྱག་སྩལ། བདག་གིས་ཀྱང་བཀའ་ཆོས་ཀྱི་གྲལ་དུ་བསྡད་ཆོ་ག་པ་ཞིག་དགོས་ཞེས་གསོལ་བ་བཏབ་པར་དགྱེས་བཞིན་དུ་གནང་བ་སྩལ། ཚེས་ཉེར་
གཉིས་ལ་མཆིམས་ནམ་མཁའ་གྲགས་ཀྱིས་ཕྱོགས་གཅིག་ཏུ་བསྒྲིགས་པའི་སྣང་ཐང་བརྒྱ་རྩར་གྲགས་པའི་ལྷ་ཚོགས་རྣམས་ཀྱི་རྗེས་གནང་གསན་པའི་དབུ་ཚུགས། ཉི་མ་རེར་རྗེས་གནང་ལྔ་རེ་གནང་ཞིང་ཉེར་དྲུག་གི་ཉིན་ཡོངས་སུ་རྫོགས་
པ་གྲུབ། ཚེས་ཉེར་བདུན་ལ་བ་རི་བརྒྱ་རྩར་གྲགས་པའི་རྗེས་གནང་གསན་པའི་དབུ་ཚུགས་ཏེ་ཉི་མ་རེར་རྗེས་གནང་དགུ་རེ་སྩལ་ཅིང། ཟླ་བ་བཅུ་པའི་ཚེས་བཞིའི་ཉིན་ཡོངས་སུ་རྫོགས་པ་སྒྲུབ། ཚེས་ལྔ་ལ་སྒྲུབ་ཐབས་རྒྱ་མཚོའི་རྗེས་གནང་
གསན་པའི་དབུ་ཚུགས། དེ་ནས་རིམ་གྱིས་སྩལ་པར་ཚེས་བཅོ་བརྒྱད་ཀྱི་ཉིན་གྲུབ། རྗེས་གནང་སྐབས་སུ་སྣར་ཐང་བརྒྱ་རྩ། བ་རི་བརྒྱ་རྩ། སྒྲུབ་ཐབས་རྒྱ་མཚོ་རྣམས་ཀྱི་རང་གཞུང་གི་ལུང་ཡང་སྩལ། བརྒྱ་རྩ་རྒྱ་མཚོ་གསུམ་རེ་རེའི་མགོ་མཇུག་

[102B] ལྕང་སྐྱ་རིན་པོ་ཆེས་བདེ་འབྱོར་བླ་མར་འབུལ་རྒྱུ་བསྐུར་བའི་རྟེན་ཆས་རྣམས་ཀྱང་ཕུལ། བཀའ་བློན་མདོ་མཁར་བ་དང། དགའ་བཞི་གུང་པཎྜི་ཏ། ཇ་སག་ཉི་མ་རྒྱལ་མཚན་གསུམ་སོ་སོ་ནས་ཀྱང་
དངོས་འབུལ་བསྟར། དབང་ཆེན་ཞབས་དྲུང་གིས་སྒེར་མཇལ་ཞུས། དེ་སྐབས་བདག་གིས་ཀྱང་དད་པས་ཀུན་ནས་བསླངས་ཏེ་དངོས་འབྱོར་གྱི་བདོག་པ་ཕུལ། ཚེས་བཅུ་དགུ་དང་ཉི་ཤུ་ལ་སྙིང་ཞུགས་མ་གཏོགས་པའི་མགོན་པོ་བཀའ་བཅུ་གསུམ་གྱི་
རྗེས་གནང་རྫོགས་པར་གསན། རྗེ་ངག་དབང་བྱམས་པ་རིན་པོ་ཆེ་མཇལ་ཁར་ཕེབས་པར་སྐུ་མདུན་དུ་རྒྱུན་རིང་བཞུགས་ཤིང་ཆོས་ཀྱི་གསུང་གླེང་འཕེལ་བར་མཛད། གུང་ཀུན་དགའ་བསྟན་འཛིན་གྱིས་དངོས་འབུལ་གྱི་མཆོད་སྤྲིན་བསྟར། ཚེས་
ཉེར་གཅིག་ནས་མགོ་བརྩམས་ཏེ་ཕྲེང་བ་སྐོར་གསུམ་གྱི་རྒྱ་གཞུང་དང། ཀྲྀ་ཡས་མུ་ཙྪའི་ལུང་སྩལ། ཚེས་ཉེར་ལྔའི་ཉིན་དུས་ཆེན་དུ་སོང་གཤིས། ཡབ་སྲས་གཉིས་ལྷན་ཅིག་ཏུ་འཕགས་པ་ལོ་ཀེ་ཤྭ་ར་དང་གསེར་གདུང་རིན་པོ་ཆེའི་མདུན་དུ་རྟེན་
མཇལ་མཛད། ཚེས་ཉེར་དྲུག་ནས་རྒྱལ་དབང་ཐམས་ཅད་མཁྱེན་པ་རང་ཉིད་ཀྱི་བཀའ་འབུམ་གྱི་ལུང་གསན་པའི་དབུ་ཚུགས། ཟླ་བ་བཅུ་གཅིག་པའི་ཚེས་གཉིས་ལ་ཁམས་ལི་ཐང་ཆོས་རྫོང་ནས་མི་སྣ་ཆེད་དུ་མངགས་པའི་མདུན་དངོས་འབུལ་བཏེག་
པར་མི་སྣ་རྣམས་ལ་ཇ་གྲལ་དང་ཐོན་སྐབས་འབུལ་སློག་གནང། ཚེས་གསུམ་ལ་གསུང་འབུམ་གྱི་ལུང་གྲུབ། ཚེས་བཞི་ལ་མི་སྣ་མཁན་པོ་དང་བདེ་འབྱོར་བླ་མ། རྒྱུད་སྨད་མཁན་པོ། ཨུར་གེ་གྲྭ་ཚང་གི་བླ་མ་སོགས་དུ་མ་ལ་ལམ་གྱི་གཙོ་བོ་རྣམ་

[103A]༄༅། །གསུམ་གྱི་ལྗགས་ལུང་སྩལ། དེ་ཉིན་རྡོ་རྗེ་སེམས་དཔའ་དང་སྨན་བླ་མ་ཆེད་བདུན་མཐོ་བརྩེགས། ས་སྐྱ་བའི་གསེར་ཆོས་བཅུ་གསུམ་གྱི་ནང་ཚན་འཇམ་དཔལ་ནག་པོ་བཅས་ཀྱི་རྗེས་གནང་དང། ཚེས་ལྔ་ལ་སེང་གདོང་མ་དང་
ཁྱུང་ཁྲ། ཛམྦྷ་ལ་སེར་པོ་གསུམ་གྱི་རྗེས་གནང་སོགས་སྩལ། དེ་ཉིན་རྣམ་རྒྱལ་གྲྭ་ཚང་ནས་ཞབས་བརྟན་ཕུལ། དེ་ལྟར་རྒྱལ་དབང་མཆོག་ནས་དབང་ལུང་རྗེས་གནང་སོགས་ཟབ་ཆོས་མཐའ་ཡས་པ་བུམ་པ་གང་བྱོའི་ཚུལ་དུ་སྩལ་པའི་བཀའ་
དྲིན་བས་པ་ཆད་དུ་ཚེས་དྲུག་གི་ཉིན་དངུལ་སྲང་དྲུག་བརྒྱ་དང་ལྔ་བཅུ་དོད་དུ་ཕུལ་བའི་གསོལ་སྟོན་རྒྱས་པའི་ཐོག་དངུལ་གྱི་མཎྜལ་སྣེ་འདོགས་ཅན། གསེར་མགུར་ཞོ་སྟོང་ཕྲག་གཅིག་དངུལ་རྟ་རྨིག་མ་བརྒྱ་དང་ཉི་ཤུ་རྩ་གཅིག་གོས་ཡུག་
རེ་ཡོད་པའི་དགུ་ཚན་བརྒྱ་དང་ལྔ་བཅུ་ང་ལྔ་བཅས་དངོས་འབུལ་གྱི་མཆོད་སྤྲིན་རྒྱ་ཆེན་པོ་བསྟར་ཏེ། རྗེ་བླ་མ་མཆོག་ནས་མཎྜལ་དང་བཅས་ཞུ་གསོལ་མཛད་པ་ནི། ཨོཾ་སྭ་སྟི། རྨད་བྱུང་བློ་གྲོས་བཟང་པོའི་ཉིན་བྱེད་ལས། །ཐེག་གསུམ་ལེགས་
བཤད་སྣང་བ་འབུམ་འཕྲོ་བས། །སྐལ་བཟང་གདུལ་བྱའི་པད་ཚལ་སྐྱོང་བ་ཡི། །དཀྱིལ་འཁོར་རྒྱ་མཚོའི་མགོན་པོར་ཕྱག་བགྱིའོ། །ཞེས་བཀྲ་ཤིས་བདེ་ལེགས་སུ་བྱ་བའི་ཚིག་སྔོན་དུ་བཏང་ནས་ཡིད་གུས་པ་དང་བཅས་ཏེ་ཞུ་བ། དེང་ཡང་མགོན་པོ་བརྩེ་
བའི་བདག་ཉིད་འཕགས་པ་སྤྱན་རས་གཟིགས་དབང་ཕྱུག་གིས་སྔོན་བསྐལ་པ་དཔག་ཏུ་མེད་པའི་སྔ་རོལ་ཏུ་སངས་རྒྱས་ཡེ་ཤེས་དབང་པོའི་ཏོག་ལ་སོགས་པ་སངས་རྒྱས་བྱེ་བ་ཕྲག་བཅུ་གཅིག་གི་དྲུང་དུ་སེམས་ཅན་གྱི་དོན་ལ་དང་པོར་ཐུགས་བསྐྱེད། བར་དུ་ཚོགས་

[103B] མཐར་སྒྲིབ་གཉིས་བག་ཆགས་དང་བཅས་པ་སྤངས་ཏེ། བླ་ན་མེད་པའི་སྟོན་པ་ཡང་དག་པར་རྫོགས་པའི་སངས་རྒྱས་འོད་ཟེར་ཀུན་འཕགས་རྒྱལ་པོར་སངས་རྒྱས་ཟིན་ཀྱང། སྙིང་རྗེ་དང་སྨོན་ལམ་གྱི་དབང་གིས་གདུལ་བྱའི་དོན་ལ་སྤྲུལ་པ་འགྱེད་
ཚུལ་ནི། མདོ་ཕལ་པོ་ཆེ་ལས། ཇི་ལྟར་ཟླ་བ་ཤར་བ་ན། །ཚད་མེད་པ་ཡི་གཟུགས་བརྙན་རྣམས། །ཆུ་ཡི་སྣོད་དུ་སྣང་གྱུར་ཀྱང། །ཟླ་བ་གཉིས་སུ་གྱུར་པ་མེད། །ཅེས་སོགས་གསུངས་བ་ལྟར། སེམས་ཅན་གྱི་དོན་སྤྱི་དང་ཁྱད་པར་བོད་ཁ་བ་ཅན་པ་རྣམས་ཀྱི་མགོན་
སྐྱབས་གཅིག་བུ། ལྷ་གཅིག་པད་དཀར་འཆད་པ། དེང་སང་སྙིགས་མའི་དུས་འདིར་དུར་སྨྲིག་འཆང་བའི་དགེ་པའི་གཤེས་གཉེན་གྱི་ཚུལ་བཟུང་སྟེ། ཐོས་བསམ་སྒོམ་གསུམ་དང། འཆད་རྩོད་རྩོམ་གསུམ་སོགས་མཁས་བཙུན་བཟང་པོའི་མཛད་པ་རྨད་དུ་བྱུང་
བ་བསྟན་ཏེ། རྒྱལ་བའི་བསྟན་པ་རིན་པོ་ཆེ་འཛིན་སྐྱོང་སྤེལ་གསུམ་གྱི་སྒོ་ནས་དར་ཞིང་རྒྱས་པར་མཛད་པ་དང། ལྷག་པར་བདག་ཉིད་ལ་ཐུགས་བརྩེ་བ་ཆེན་པོས་ཉེ་བར་དགོངས་ཏེ། རྒྱུད་སྡེ་བཞི་ལ་སོགས་པའི་སྨིན་བྱེད་རྣམས་པར་དག་པའི་དབང་དང། ལུང་ལ་
སོགས་པ་དམ་པའི་ཆོས་ཀྱི་བདུད་རྩི་སྩལ་ཏེ། རྒྱུད་སྣོད་རུང་དུ་བྱིན་གྱིས་རློབས་པར་མཛད་པ་སོགས་བཀའ་དྲིན་འཁོར་མཐའ་མེད་པ་ནི། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་གསུང་ལས། ཆོས་ཇི་སྙེད་གསུངས་པའི་ཡི་གེ་ཡཾ། །གྲངས་དེ་སྙེད་བསྐལ་པའི་བར་
ངག་ཏུ། །བདག་ལུས་དང་ལོངས་སྤྱོད་ཀུན་ཕུལ་ཀྱང། །རྗེ་ཁྱོད་ཀྱི་དྲིན་ལན་མི་འཁོར་གསུངས། །ཆོས་ཚིགས་བཅད་རེ་རེའི་ཕྱིར་དུ་ཡང། །མེ་འབར་བའི་འོབས་སུ་མཆོངས་པ་དང། །ལྕགས་གཟེར་རྣོན་སྟོང་གིས་ཕུག་པ་སོགས། །སྔོན་ཐུབ་པས་དཀའ་སྤྱོད་ཇི་ལྟར་
[104A]༄༅། །མཛད། །དུས་དེང་སང་འབད་རྩོལ་ཆེར་མེད་པར། །ཆོས་མདོ་སྔགས་ཟབ་རྒྱས་མང་པོ་ཞིག་ཕ་ཁྱེད་ཀྱི་བཀའ་དྲིན་ཆེ་ལས་ཐོབ། །དྲིན་ཆེ་བར་ངེས་སོ་ཐམས་ཅད་མཁྱེན། །ཞེས་གསུངས་པའི་དོན་ཐོག་ཏུ་བབས་པ་ཡིན་འདུག་པས་བཀའ་དྲིན་
བསམ་བརྗོད་ཀྱི་ཡུལ་ལས་འདས་པ་དེས་ན་བདག་ལུས་ལོངས་སྤྱོད་དུས་གསུམ་དུ་བསགས་པའི་དགེ་ཚེགས། རྟེན་འབྱུང་གི་དངོས་འབུལ་ཕྲན་བུ་དང་བཅས་སྐྱབས་མགོན་མཚུངས་ཟླ་མ་མཆིས་པ་ཁྱབ་བདག་འཁོར་ལོའི་མགོན་པོ་རྡོ་རྗེ་འཆང་ཆེན་པོ་ཉིད་ཀྱི་བཀའ་
དྲིན་གསོབ་ཕྱིར་དུ་འབུལ་བ་ལགས་ན་དགྱེས་བཞིན་བཞེས་ནས། སླར་ཡང་བསྟན་འགྲོའི་དཔལ་དུ་ཞབས་ཟུང་རྡོ་རྗེའི་ཁྲི་ལ་བསྐལ་བརྒྱར་བརྟན་པར་བཞུགས་ནས་ཆོས་ཀྱི་འཁོར་ལོ་རྒྱུན་མི་ཆད་དུ་བསྐོར་ཏེ་རྒྱལ་བའི་བསྟན་པ་རིན་པོ་ཆེ་དར་ཞིང་རྒྱས་པ་དང་
ལྷ་དང་བཅས་པའི་འགྲོ་བ་ཐམས་ཅད་རྫོགས་པའི་སངས་རྒྱས་ཀྱི་གོ་འཕང་ལ་འགོད་པར་མཛད་དུ་གསོལ་ཞེས་ཞུ་བར་མཛད་པས་བཀའ་བཞེས་བཟང་པོ་སྩལ། ཕྱི་དྲོ་རྗེ་བླ་མ་མཆོག་སྐུ་རྐྱང་ལ་མགོན་པོ་སྙིང་ཞུགས་ཀྱི་རྗེས་གནང་སྩལ་པར་དངུལ་གྱི་
མཎྜལ་གསེར་གྱི་ཚོམ་བུ་ཅན་འབུལ་པ་གནང། བཀའ་ཆོས་ཞུ་མི་བྱིངས་དང་བཅས་པར་མ་གཅིག་དཔལ་ལྷ་དང་མགོན་པོ་ཕྱག་བཞི་པའི་རྗེས་གནང་སྩལ། དེ་རྗེས་རྗེ་བླ་མ་མཆོག་ནས་རྒྱ་ཡགས་ཞབས་དྲུང་སོགས་ལ་འདོད་ཆོས་སྩོལ་བ་མཛད། གཞུང་ས་
ནས་གསོལ་སྟོན་རྒྱས་པའི་ཐོག་ཕེབས་རྫོངས་སུ་དངུལ་གྱི་མཎྜལ། ན་བཟའ་ཆ་ཚང། དངུལ་རྟ་རྨིག་མ་བརྒྱད་ཅུ་གྱ་ལྔ། གོས་དར་སོགས་ཀྱི་དགུ་ཚན་བརྒྱ་དང་ལྔ། ཇ་འཁོར་དྲུག་སྟོང་ཕྲག་གཅིག། ཕྱག་མཛོད་ཆེན་མོ་དང་ཡོངས་འཛིན་པ། ཞམ་རིང་བ་

[104B] དེ་ཉིན་རྡོ་རྗེ་འཇིགས་བྱེད་ཞལ་གཅིག་ཕྱག་གཉིས་ཀྱི་རྗེས་གནང། དགའ་ལྡན་ལྷ་བརྒྱ་མའི་ཁྲིད་བཅས་གནང། དེའི་ཕྱི་ཉིན་རྗེ་བླ་མ་ཉིད་ནས་སེར་འབྲས་ཀྱི་བླ་མ་སོགས་མང་པོར་ལམ་གྱི་གཙོ་བོ་རྣམ་
གསུམ་གྱི་ལྗགས་ལུང་སྩལ། ཕྱི་དྲོ་གྲུབ་རྒྱལ་ལུགས་ཀྱི་ཚེ་ཁྲིད་གསན། ཚེས་བཅུ་བཞི་ལ་བདག་གིས་གཙོས་ཁ་ཤས་ལ་བླ་མའི་རྣལ་འབྱོར་གྱི་ལུང་གནང། ཞབས་དྲུང་ལྕམ་བདེ་ལྡན་སྒྲོལ་མ་ངོ་གཡོག་མང་པོར་ཕྱག་དབང་གནང་ཞིང། ངོ་བོར་ཐུགས་
དམ་བཀའ་བསྒོ་སྩལ། ཧལ་ཧའི་བང་ཆེན་སོགས་སེར་སྐྱ་མང་པོར་མཇལ་ཁ་གནང། དེ་སྐབས་རྟེན་འབྲེལ་གྱི་ཁྱད་ལམ་རིམ་ཆེན་མོ་དང་འགྲེལ་པ་བཞི་སྦྲགས་གཉིས་ཀྱི་བཤད་ལུང་གི་མགོ་ཚུགས་ཙམ་མཛད་ནས་འཕྲོ་འཇོག་པ་གནང། སྐབས་དེར་རྗེ་ཉིད་
ནས་རྒྱུན་དུ་འབུལ་བ་མཛད་ཆས་ཀྱི་གསེར་གྱི་མཎྜལ། དངུལ་གཞོང་དང་བཅས་པ་དེར་འཇོག་པ་མཛད། ཆོས་གསན་པའི་སྐབས་དེར་རྗེ་ཉིད་ལ་གཟིགས་སྣང་ཁྱད་པར་ཅན་བྱུང་བར་མངོན་ཏེ། ཉིན་གཅིག་དཔོན་ཚང་དགེ་འདུན་དོན་གྲུབ་རྒྱལ་དབང་མཆོག་
གི་སྐུ་ཞབས་སུ་བཏང་ནས། ཁ་སང་སྔོན་དུ་བདེ་མཆོག་གི་དབང་གནང་སྐབས་ཆོས་ཐུན་མ་གྲོལ་གྱི་བར་དུ་རྗེ་བླ་མ་ཉིད་དཔལ་འཁོར་ལོ་སྡོམ་པ་ཡབ་ཡུམ་གྱི་རྣམ་པར་བཞེངས་ཏེ་དབང་བསྐུར་བའི་སྣང་བ་བྱུང་བ་བཀའ་དྲིན་མཆོག་ཏུ་ཆེ་ཞིང། ཡང་ཉིན་
གཅིག་རྗེ་བླ་མ་མཆོག་ནས་བཀའ་ཆོས་གནང་བའི་མུར་སྤྱན་ཆབ་མང་པོ་བསིལ་སོང་བ་དེ་སྐབས་གཟིགས་སྣང་ཁྱད་པར་ཅན་ཞིག་བྱུང་བ་གདོན་མི་ཟ་བས་ཇི་ལྟར་བྱུང་ཚུལ་སྦ་གསང་མེད་པར་ལྷུག་སྩོལ་གནང་དགོས་ཞེས་ཞུ་བ་མཛད་པའི་ལན་དུ་

[105A]༄༅། །ཁོ་བོ་ལ་དེ་ལྟ་བུའི་ལུང་རྟོགས་ཀྱི་ཡོན་ཏན་གདེང་ཁེལ་བ་མེད་མོད། འོན་ཀྱང་སྐྱེས་བུ་དམ་པ་རྣམས་ལ་བླ་མ་དང་ཡི་དམ་ཐ་མི་དད་ཀྱི་གཟིགས་སྣང་འབྱུང་བར་གསུངས་པས། པཎ་ཆེན་མཆོག་གི་སྤྲུལ་པའི་སྐུ་རིན་པོ་ཆེ་ཉིད་དོན་དུ་མགོན་པོ་
སྣང་བ་མཐའ་ཡས་ཡིན་མོད། ཐུན་མོང་བའི་སྣང་ངོར་ཡང་དེ་འདྲའི་གཟིགས་སྣང་བྱུང་བ་བཀའ་དྲིན་ཆེ་ཞེས་ཕེབས། དེ་ཁར་བཞུགས་རིང་ཆོས་བར་རྣམས་སུ་ཡབ་སྲས་གཉིས་ལྷན་རྒྱས་མཛད་དེ་དམ་པའི་ཆོས་ཀྱི་གསུང་གླེང་མང་དུ་གནང། ཁྱད་པར་དུ་
རྒྱལ་དབང་མཆོག་གི་བཀའ་ལས་མཆོག་གི་སྤྲུལ་པའི་སྐུ་ཉིད་ནས་བསྟན་པའི་ཁུར་ཆེན་པོ་བཞེས་ཏེ་སྐུ་གོང་མའི་དུས་བཞིན་མདོ་སྔགས་རིག་གནས་མཐའ་དག་ལ་གསན་སྦྱོང་མཐར་ཕྱིན་པ་མཛད་དགོས་ཞེས་ཞལ་ཏ་ཡང་ཡང་སྩལ། དེ་མཚུངས་
ཕྱག་མཛོད་ཆེན་མོར་ཡང་ཞལ་ཏ་གནང། དེ་ལྟར་རྒྱལ་དབང་ཐམས་ཅད་མཁྱེན་གཟིགས་ཆེན་པོ་ནས་དཀའ་ཚེགས་ལ་མ་གཟིགས་པར་རྗེ་གོང་མའི་བཀའ་དྲིན་བསབ་ཆེད་དང། བསྟན་པའི་རྒྱུན་ལ་དགོངས་ཏེ་དབང་ལུང་རྗེས་གནང་མན་ངག་
མཐའ་ཡས་པ་རྗེ་བླ་མ་མཆོག་ལ་སྩོལ་པར་མཛད་པ་ནི་རྒྱལ་བའི་བསྟན་པ་རིན་པོ་ཆེ་ཡུན་རིང་དུ་གནས་པའི་གསོས་སྨན་དམ་པར་གྱུར་ཏོ། །དེ་ནས་ཟླ་བ་བཅུ་གཅིག་པའི་ཚེས་བཅུ་བདུན་གྱི་ཉིན་སྔ་དྲོའི་ཆར་གཟིམས་ཆུང་སྦུག་ཏུ་ཡབ་སྲས་
གཉིས་ཞལ་འཛོམ་མཛད་དེ་གསུང་གླེང་མང་དུ་གནང་ཞིང་ཕེབས་ཀར་རྒྱལ་དབང་མཆོག་ནས་སྟོན་པའི་ལི་སྐུ་རྙིང་མ་བྱིན་ཅན་ཞིག་རྗེ་འདིའི་ཕྱག་ཏུ་སྩལ་ནས། ད་རེས་བར་ཆད་ཀྱི་འཚེ་བ་མེད་ཅིང་ཡུན་རིང་པོའི་བར་དུ་ཆོས་བཀའ་མང་དུ་འབུལ་རྒྱུ་

[105B] ད་ནི་ཆོས་བདག་པོ་ལ་འཕྲོད་པས་ངེད་ཀྱང་བློ་བདེ་ཞེས་གསུང་བར། རྗེ་བླ་མ་མཆོག་ཞལ་རས་འགྱུར་ཞིང། སྤྱན་ཆབ་མང་དུ་བསིལ་བཞིན་དུ་ཡབ་སྲས་ཕན་ཚུན་ཕྱག་ནས་འཇུས་ཏེ་ཡུན་རིང་པོའི་བར་
དུ་གསུང་བགྲོས་གཞན་མེད་པར་འབྲལ་མི་ཕོད་པའི་རྣམ་པ་ཁོ་ན་མཛད་པ་ནི་བདེ་ལྡན་ཞིང་དུ་རྣམ་འདྲེན་སྣང་བ་མཐའ་ཡས་དང་སྦྱན་རས་གཟིགས་དབང་ཕྱུག་གཉིས་ཡབ་སྲས་ཀྱི་ཚུལ་དུ་བཞུགས་པ་དང། མ་དག་པའི་ཞིང་འདིར་ཡང་བླ་མ་དྲི་མ་མེད་
པ་དང་རྒྱལ་བུ་དཀོན་མཆོག་འབངས། ཇོ་བོ་ཆེན་པེ་ཨ་ཏི་ཤ་དང་འབྲོམ་སྟོན་པ་རྒྱལ་བའི་འབྱུང་གནས་གཉིས་སོགས་སྐུ་ཚེ་མང་པོར་ཡབ་སྲས་སུ་གྱུར་ཏེ་ཡང་དང་ཡང་དུ་འབྲེལ་བའི་རྟེན་འབྲེལ་མི་བསླུ་བའི་རང་མདངས་མ་འགགས་པར་ཤར་བའོ་སྙམ་དུ་སེམས་སོ། །
དེ་ལ་བརྟེན་ནས་སྐྱེ་བོ་གང་དག་ཡུལ་དམ་པ་ལ་དམིགས་ནས་རིས་སུ་བཅད་དེ་མི་དགེ་བ་ཚན་ཆེན་པོ་གསོག་པའི་ཉེས་པའི་སྒོ་དུ་མ་ཡང་རང་ཤུགས་ཀྱིས་ཁེགས་ཤིང། གཟུར་གནས་མཁས་པ་རྣམས་ནི་ཡབ་སྲས་གཉིས་ཀྱི་མཛད་པ་བསམ་གྱིས་
མི་ཁྱབ་པའི་ཚུལ་མཐོང་ནས་མི་ཕྱེད་དད་པའི་ཟླ་ཟེར་གྱིས་ལག་པའི་པདྨོ་སྙིང་གར་ཟུམ་སྟེ་བསྟོད་བསྔགས་ཀྱི་རོལ་མོ་སྒྲོག་པར་བྱེད་དོ། །དེ་ལྟར་ཡུལ་དབུས་སུ་བྱོན་ཏེ་འཕགས་མཆོག་ཕྱག་ན་པདྨ་རིགས་ཀྱི་ཅོད་པན་དུ་ནི་ཡོངས་སུ་བསྟེན། གསང་
ཆེན་རྡོ་རྗེ་ཐེག་པའི་དབང་དང་བྱིན་རླབས་ཀྱི་ནོར་བུ་དུ་མས་ནི་ཐུགས་ཀྱི་བང་མཛོད་གཏམས། ཟབ་པ་དང་རྒྱ་ཆེ་བའི་ཆོས་ཀྱི་ཆར་ཆེན་པོ་འབེབས་པ་ལ་ནི་དབང་འབྱོར་པའི་ཆོས་ཀྱི་རྒྱལ་པོ་ཆེན་པོར་གྱུར་ཏོ། །འདིར་སྨྲས་པ། ཐབས་ཤེས་གཤོག་

[106A]༄༅། །ཡངས་དཀར་པོ་རྒྱས་གྱུར་པ། །རྒྱལ་སྲས་སྙིང་སྟོབས་ལྡན་པའི་དང་མོ་དེ། །ལེགས་བཤད་བདུད་རྩིའི་དཔལ་ལ་སྤྱོད་པའི་ཕྱིར། །ཡུལ་དབུས་ཆོས་ཀྱི་ཆུ་གཏེར་ཆེ་དེར་གཤེགས། །དེར་ནི་སྙིང་རྗེའི་རང་གཟུགས་གྲུ་འཛིན་བདག་མི་ཡི་
ཟོལ་ལ་བརྟེན་པའི་འཛུམ་དཀར་ཞལ། །མངོན་དུ་གྱུར་ཏེ་སྤྲོ་དགའི་གསུང་གླེང་གིས། །རིང་ནས་འབྲེལ་བའི་མཛའ་གཅུགས་གསལ་བར་གྱུར། །བཤེས་གཉེན་མཆོག་གི་ཞལ་སྒོ་ལས་འོངས་པའི། །རྒྱུད་སྡེ་རྒྱ་མཚོའི་སྨིན་བྱེད་ལམ་གསུམ་འབབ། །
མ་ལུས་ཞལ་དུ་གསོལ་ཚེ་ཛ་ཧ་ནུ། །སླར་ཡང་ནོར་འཛིན་དཔལ་མོར་འོངས་པ་བཞིན། །སྔོན་བྱོན་མཁས་གྲུབ་འབད་པས་ཉེར་སྩལ་པའི། །མན་ངག་ཆུ་ཐིགས་གོ་འཕང་འཛིན་པ་ནི། །ད་ལྟ་ཁྱོད་ཐུགས་ཆུ་གཏེར་དང་འགྲོགས་པས། །སྲིད་མཐར་ཉམས་
པ་མེད་པའི་སྐལ་བཟང་འཛིན། །དབང་ལུང་མན་ངག་རྒྱ་མཚོའི་བང་མཛོད་ཀུན། །ཁྱོད་ཉིད་གཅིག་པུས་བདག་གིར་མཛད་པའི་ཚེ། །རྡོ་རྗེ་སློབ་དཔོན་ཞེས་བྱའི་སྒྲ་དེ་ཡང། །མགོན་པོ་ཁྱོད་ལ་དོན་དང་བཅས་པར་གྱུར། །ཅེས་བྱ་བ་ནི་རྗེ་བླ་མ་སྲིད་ཞིའི་
གཙུག་རྒྱན་པཎ་ཆེན་ཐམས་ཅད་མཁྱེན་པ་ཆེན་པོ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། རྒྱལ་བའི་དབང་པོ་བློ་བཟང་བསྐལ་བཟང་རྒྱ་མཚོའི་ཞལ་སྔ་ནས་ལས་ཟབ་ཆོས་མཐའ་ཡས་
པ་གསན་ནས་ཆོས་ཀྱི་རྒྱལ་ཚབ་ཏུ་དབང་བསྐུར་བའི་ལེའུ་སྟེ་ལྔ་པའོ།། །།དེ་ལྟར་དབུས་སུ་བཞུགས་རིང་འབྱོར་ལྡན་རྣམས་ཀྱིས་དངོས་འབྱོར་གྱི་བདོག་པ་ཚད་མེད་པས་ཉིན་རེ་བཞིན་མཆོད་པ་དང། སྐྱེ་བོ་བརྒྱ་སྟོང་ཕྲག་མང་པོ་མཇལ་དུ་འོངས་པ་

[106B] ཆིབས་སྐྱེལ་བ་རྟ་པ་བརྒྱ་ཕྲག་མང་པོ་དང་བཅས་གསོལ་ཚིག་ར་
བར་ཐབ་སྐྱེལ་གྱི་ཐོག་ཁོང་རྣམས་ལ་གནང་སྐྱེས་གྱ་ནོམ་པ་སྩལ། དེ་ནས་རོང་ངོས་ལ་ལམ་མཛད་དེ་རིམ་གྱིས་ཕེབས་པར་ལམ་བར་དུ་གནས་པའི་དགོན་སྡེ་རྣམས་ཀྱི་སེར་སྦྲེང་དང། མི་སྡེ་རྣམས་ནས་བྲོ་གཞས། རྫོང་དཔོན་ཁག་སོ་སོ་སོགས་ཀྱི་ཆིབས་བསུ་
བཅས་བསྙེན་བཀུར་གཟབས་ཤིང་དེ་དག་ལ་ཡང་གནང་སྐྱེས་བབས་འོས་དང་བསྟུན་པ་སྩལ། ཉིན་རེ་བཞིན་སྒེར་མཇལ་ཞུ་མི་དང་ཕྱག་དབང་དོན་དུ་གཉེར་ནས་འོངས་པ་རྣམས་ཀྱི་རེ་བ་སྐོང་བར་མཛད། དཔེན་དགོན་དུ་ཡང་ཞབས་ཀྱིས་བཅགས་ཤིང་ཟླ་བ་
བཅུ་གཉིས་པའི་ཚེས་བཞིའི་ཉིན་གཞུང་དང་བླ་བྲང་གི་མངའ་ཞབས་ཀྱི་རྟ་པ་སྟོང་ཕྲག་བརྒལ་བའི་ཆིབས་བསུ་དང། བྲོ་གཞས་པ་སོགས་ཚར་དུ་དངར། མཆོད་རྫས་ཀྱི་བྱེ་བྲག་སྣ་ཚོགས་ཐོགས་པའི་དགེ་འདུན་སྟོང་ཕྲག་མང་པོའི་སེར་སྦྲེང་གིས་མདུན་བསུས་
ཏེ་གདན་ས་ཆེན་པོ་བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་གི་རྒྱལ་མཚན་མཐོན་པོའི་ཁྲི་འཕང་མཐོན་པོར་ཞབས་སྐྱེས་ཀྱི་པདྨོ་མངོན་པར་བཀོད་དོ། །ཇི་ལྟར་རིན་ཆེན་གླིང་བགྲོད་དེད་དཔོན་ནི། །ནོར་བུའི་ཚོགས་
བཅས་རང་ཡུལ་སོན་པ་ལྟར། །ཟབ་རྒྱས་ཡིད་བཞིན་ནོར་བུའི་མཛོད་བླངས་ནས། །བསྟན་འཛིན་བྱེ་བའི་སྦྱི་བོར་ངལ་གསོ་མཛད། །དེ་ནས་ཡབ་རྗེ་ཐང་ལྷ། མདའ་དཔོན་རམ་པ་བ། སྣེ་ཤན་མགྲོན་གཉེར་ཡོན་ཏན་ལེགས་གྲུག་ཞོལ་སྡེ་པ། སེ་ར་སྤྱི་སོ་བཅས་

[107A]༄༅། །ནས་དངོས་འབུལ་བསྟར། ཚེས་དྲུག་ལ་ཚོམས་ཆེན་དུ་ཞབས་ཟུང་བཀོད་དེ་ལེགས་འབུལ་འདེགས་མི་ཁག་མང་པོ་དང་ཆིབས་བསུ། སེར་སྦྲེང། བྲོ་གཞས་པ། གཞན་ཡང་ཕྱག་དབང་གི་བྱིན་རླབས་དོན་དུ་གཉེར་བ་སོགས་སེར་སྐྱ་སྟོང་ཕྲག་
མང་པོ་ལ་མཇལ་ཁ་གནང། སོ་སོར་སློག་དང། ཆིབས་བསུ་བ། སེར་སྦྲེང་པ། བྲོ་གཞས་པ་རྣམས་ལ་སྔར་རྒྱུན་ལས་གནང་ཆ་བཟང་བ་སྩལ། རྒྱལ་བའི་དབང་པོར་མགོན་པོ་གང་གི་དྲིན་ལས་ལམ་བགྲོད་བདེ་ངོས་བཀྲ་ཤིས་ལྷུན་པོར་འབྱོར་ཚུལ་གྱི་ཞུ་ཡིག་རྟེན་
ལྡན་འབུལ་རྒྱུ་གནང་ཞིང། མགྲོན་གཉེར་ཡོན་ཏན་ལེགས་གྲུབ་སོགས་ལ་ཐོན་ཕྱག་དང་སྒེར་མཇལ་གྱི་སློག་བཅས་སྩལ། རྗེ་བཙུན་ཙོང་ཁ་བ་ཆེན་པོའི་གསུང་འབུམ་གསེར་མ་མཆོད་སྡོང་ཆེན་པོའི་གཟུངས་གཞུག་ཏུ་ཕུལ་ཚབ་གསར་བཞེངས་མཛད་པ་
གྲུབ་ནས་ཚེས་བཅོ་ལྔའི་ཉིན་ཤིས་པ་བརྗོད་དེ་གཟིམས་ཆུང་ཡིད་དགའ་ཆོས་འཛིན་དུ་བཞུགས་སུ་གསོལ། དེའི་ཕྱི་ཉིན་ཨོང་ཉོད་ཏཱ་བླ་མ་དང་ཡོ་ག་ཙཱ་རིའི་མི་སྣ་རྣམས་ཀྱིས་ཞབས་བརྟན་གསོལ་འདེབས་ཞུ་རྟེན་གྱི་དངོས་པོ་བཏེག་འབྲུག་གཞུང་གི་མི་སྣ་དང་དབང་
ཆེན་ཞབས་དྲུང། མང་ཇའི་སྦྱིན་བདག་སོགས་ཕྱོགས་འདུས་མང་པོར་ཕྱག་དབང་དང། ཚེས་དགུ་ལ་རྡོ་བཅལ་ཆེན་མོའི་བཞུགས་ཁྲིར་ཞབས་ཟུང་བཀོད་དེ་འདུས་པ་རྒྱ་མཚོར་ཕྱག་དབང་སྩལ། ལ་ཁ་བ་དཀའ་ཆེན་བློ་བཟང་བརྩོན་འགྲུས་དཀྱིལ་ཁང་གྲྭ་ཚང་
གི་འཆང་ཉན་པར་བསྐོས་ཏེ་མཇལ་ཁ་གནང། དབང་ཆེན་ཞབས་དྲུང་དང་ཧལ་ཧའི་མི་སྣ་རྣམས་ལ་ཐོན་ཕྱག་དང་འདོད་ཆོས་སྩལ་ཏེ་ཚིམ་པར་མཛད། ལོ་འདི་ནང་འབྲོང་རྩེ་བ་དཀའ་ཆེན་བློ་བཟང་ཚུལ་ཁྲིམས་ཀྱིས་གསང་བ་འདུས་པའི་བསྐྱེད་རྫོགས་ཀྱི་

[107B] བན་གཟན། རྒྱན་རྒྱུའི་གོས་ཆེན་ཁ་དོ། སྤུ་ཇ་ཉག་བཅུ་གཅིག་ལྷོ་རས་བཅས་སྩལ། ཞི་གནས་པ་བློ་བཟང་དགེ་ལེགས་དང། བློ་བཟང་དགའ་ལྡན། རྒྱལ་ཆེན་རྩེ་པ་བློ་བཟང་ཆོས་འཕེལ། གྲང་མོ་ཆེ་བ་ཡེ་ཤེས་
དཔལ་འབྱོར། ཐོན་པ་ཡེ་ཤེས་དབང་ཕྱུག་གནས་པ་བློ་བཟང་ཚེ་བརྟན། རི་མཁར་བ་ཆོས་མཛད་བློ་བཟང་ཤེས་རབ། ལྷོ་པ་ཡེ་ཤེས་མཁས་གྲུབ་བཅས་ནས་རྣམ་འགྲེལ་གྱི་ཐལ་འཕྲེང་ལེའུ་བཞི། ཆོས་འཁོར་ལྷུན་པོ་པ་ཤེས་རབ་རྒྱལ་མཚན་གྱིས་
རྣམ་འགྲེལ་གྱི་སྤྱི་དོན། དབེན་དགོན་པ་ཡེ་ཤེས་ཆོས་གྲགས་དང་འཇམ་དབྱངས་ཆོས་གྲགས། དཔལ་ལྡན་ཚུལ་ཁྲིམས། ཚུལ་ཁྲིམས་དཔལ་ལྡན། བློ་བཟང་ལྷ་དབང། ཤེས་རབ་དཔལ་ལྡན་རྣམས་ནས་བདེ་མཆོག་རྩ་རྒྱུད་བཅས་ཀྱི་རྒྱུགས་ཕུལ་
བར་བསྟན་རྒྱུན་ལ་ཕན་ཆེད་གནང་ཆ་གོང་ལྟར་སྩལ།    ༈    ཧལ་ཧའི་ས་ཆར་བླ་མར་འགྲོ་མི་འདར་པ་དཀའ་ཆེན་བསམ་གཏན་གྱི་ཟླ་བོ་བློ་བཟང་བཀྲ་ཤིས། ཡང་ཧལ་ཧར་བླ་མར་འགྲོ་མི་རྒྱལ་ཆེན་རྩེ་
བ༑ རྟ་ནག་པ། རི་མཁར་བ་བཅས་ཁག་གསུམ། བསོ་དགའ་ལྡན་རབ་རྒྱས་པ། གཉེར་ཚང་བ་བློ་བཟང་དཔལ་འབྱོར། དགའ་བཞིའི་ཡུམ་བསོད་ནམས་ལྷ་སྒྲོན། བཞད་བཀྲ་ཤིས་དགེ་འཕེལ་གྱི་བླ་མ་བཅས་སོ་སོ་ནས་དངོས་འབུལ་བཏེག་ཅིང་བབས་
བསྟུན་གྱི་སློག་ཆ་ཡང་སྩལ། དགའ་ལྡན་རབ་རྒྱས་པར་མང་འགྱེད་དང། འདུ་ཁང་དུ་གོས་ཆེན་གྱི་དྲ་བ་དྲ་ཕྱེད་ནོར་གཟུགས་མ་ཡང་སྦྱོར་འཇགས་མཛད། ཚེས་བཅུ་གཉིས་ཀྱི་ཉིན་རྗེ་ཉིད་ནས་བསྐུལ་ངོར་གནང་བའི་རྒྱལ་དབང་མཆོག་གི་ཞབས་བརྟན་གསར་

[108A]༄༅། །རྩོམ་བཀྲ་ཤིས་ལྷུན་པོའི་ཚོགས་ཆེན་དུ་བཙུགས་ནས་བཀྲ་ཤིས་ཁ་བཏགས་རེའི་འགྱེད་ཀྱང་སྩལ་ཏེ་དགོན་ལག་རྣམས་སུ་ཡང་འཛུགས་པ་གནང། སྔགས་པ་གྲྭ་ཚང་དུ་མང་འགྱེད་འཕར་མ་དང། འདུ་ཁང་གི་སེང་གཡབ་
ཏུ་གོས་ཆེན་སྣ་ཚོགས་བཟང་བསྒྲིགས་ཀྱི་དྲ་བ་དྲ་ཕྱེད་ནོར་གཟུགས་མ། རྟེན་ཐུགས་སྤྱན་གཟིགས་བཅས་སྦྱོར་འཇགས་མཛད། སྣར་ཐང་གཉེར་པ་དྲུང་རམ་པ་དགེ་འདུན་དོན་གྲུབ། རྟ་ནག་རིན་ཆེན་རྩེའི་གཉེར་པ་དྲུང་རམ་པ་བློ་བཟང་དར་རྒྱས་དང། གྲོ་
འཁོར་ཚོང་དཔོན་པ་གསུམ་སོ་སོ་ནས་ཞབས་བརྟན་ཕུལ། ཚེས་བཅུ་དྲུག་གི་ཉན་སེར་སྐྱ་ཆིག་ཁྲིར་ཉེ་བར་ཕྱག་དབང་སྩལ། ཟླ་བ་གཉིས་པའི་ནང་དུ་རིམ་བཞིན་སྡེ་དགེའི་བང་ཆེན་པ་དང། ལི་ཐང་མཁན་པོའི་བང་ཆེན་པ་སོགས་ལ་ཕྱག་དབང་གནང་
དབུས་མདའ་དཔོན་དངོས་གྲུབ་རྣམ་རྒྱལ་གྱིས་ཞབས་བརྟན་ཕུལ། ཚེས་ཉེར་གཅིག་ལ་རྒྱལ་བའི་དབང་པོར་དངོས་འབུལ་སྦམ་མཐོ་བ་དང་བཅས་ཞབས་བརྟན་འབུལ་བར་མགྲོན་གཉེར་བློ་བཟང་རྒྱལ་མཚན་རྫོང་སྟ་མཛད། ཟླ་བ་གསུམ་པའི་ཚེས་གསུམ་
ལ་ལ་མོ་སྐུ་རྟེན་པ་འབྱོར་ཏེ་ཆོས་སྐྱོང་ཆེན་པོ་སྐུ་གསོལ་ཞུས་ཐོག་མཁའ་འགྲོ་བསུ་ཟློག་མཛད། ཆོས་སྐྱོང་ལ་གཏང་རག་གི་ཡོན་དང་སྐུ་རྟེན་པ་ལ་གནང་ཆ་སྩལ། ཚེས་བཅུ་གཉིས་ལ་ལ་མོ་སྐུ་རྟེན་པས་དངོས་འབུལ་བསྟར། ཧལ་ཧ་པེའི་སི་དཔལ་འབྱོར་
རྡོ་རྗེའི་བང་ཆེན། སྟོང་འཁོར་གྱི་མི་སྣ་བཅས་འབྱོར། སྔ་མ་ལ་ཐོན་ཕྱག་འབྱོར་ལན་དང་བསྟན་པའི་གསལ་བྱེད་སྟོང་འཁོར་སྤྲུལ་པའི་སྐུ་ངག་དབང་བསོད་ནམས་རྒྱ་མཚོ་གཞན་དོན་དུ་གཤེགས་པའི་དགོངས་རྫོགས་ཀྱི་དངོས་འབྱོར་ཕུལ་བར་ཐུགས་

[108B] ཟླ་བ་བཞི་པའི་ཚེས་བཅུ་བཞི་ལ་གཞུངས་ནས་ཞབས་བརྟན་འབུལ་མི་མགྲོན་གཉེར་སྐལ་བཟང་དོན་གྲུབ་དང་ངམ་རིང་མཁན་པོ་ཆེད་རྫོང་མཛད་པ་འབྱོར། ཁོང་གཉིས་ནས་སྒེར་མཇལ་ཞུས་ཤིང་ཇ་
གྲལ་གནང། ཚེས་བཅུ་དགུའི་ཉིན་རྒྱལ་དབང་མཆོག་གི་བཀའ་བཞིན་རྗེ་བླ་མ་མཆོག་ཚོགས་དབུར་སྤྱན་དྲངས་ཏེ་གཞུང་ས་ནས་དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྦྱང། གསེར་སྲང་ལྔ། དངུལ་རྟ་རྨིག་མ་ལྔ་བཅུ་ང་གཅིག་ཇ་འཁོར་
དྲུག་ལྔ་བརྒྱ། གོས་དར་སོགས་སྦམ་མཐོ་བ་དང་བཅས་ཞབས་བརྟན་བདེན་ཚིག་བརྗོད། བཀའ་བློན་ལྷན་རྒྱས་ནས་ཀྱང་དངོས་འབུལ་བསྟར། དེ་སྐབས་ཚོགས་ཆེན་དུ་མང་ཇ་ལྔ་བཅུ། འགྱེད་བསོད་བཏགས་རེ། དངུལ་སྲང་རེ། དགེ་འདུན་བརྒྱད་རེར་ཀོ་བི་ཙི་
སྦག་རེ་བཅས་སྩལ། སྐུ་ཚབ་རྣམས་དང་གཞིས་རྩེ་རྫོང་དཔོན། འབུལ་འདེགས་པ་བཅས་བདུན་བརྒྱ་སྐོར་ལ་ཕྱག་དབང་གནང། ལྕགས་ལུག་ལོ་ནས་མགོ་བརྩམས་ཏེ་དངུལ་སྲང་བརྒྱད་བརྒྱ་ལས་རྗེ་བླ་མ་ཙོང་ཁ་པ་ཆེན་པོའི་སྣང་བརྙན་ཁྲི་རྒྱབ་ཡོལ་དང་
བཅས་པ་བཞེངས་པ་ལོ་འདིར་གྲུབ་སྟེ་ཤིས་པ་བརྗོད་པའི་མེ་ཏོག་གཏོར་ཞིང་ལྷ་ཁང་བཀྲ་ཤིས་ཕུན་ཚོགས་འཁྱིལ་པའི་རྟེན་གཙོར་བཞུགས་སུ་གསོལ། གཞུང་ནས་ཞབས་བརྟན་འབུལ་མི་ངོ་གཡོག་ལ་གནང་ཆ་གཟབ་སྟེ་སྩལ། རྒྱལ་བའི་དབང་པོར་ཞུ་
ཡིག་རྟེན་མཛོད་བཏགས། མཎྜལ། གསེར་སྲང་སུམ་བརྒྱ། དངུལ་རྟ་རྨིག་བཞི་བཅུ་ཞེ་ལྔ། གོས་ཡུག་ལྔ་བཅུ་ང་གཅིག་ཧོར་དར་དང་སྨན་རྙིང་ཡུག་བཅས་འབུལ་བ་མཛད། ཟླ་བ་ལྔ་པའི་ཚེས་བཅུ་གཉིས་ལ་གོང་མ་བདག་པོ་ཆེན་པོས་རྒྱལ་བའི་དབང་པོར་
[109A]༄༅། །དབུ་མཛད་དང་གར་འཆམས་སློབ་དཔོན་ཁ་ཤས་རྫོང་དགོས་ཕེབས་བྱུང་བས། འཆམས་སློབ་མི་གཉིས་བཀྲ་ཤིས་ལྷུན་པོ་ནས་གཏོང་བ་གནང་ན་ལེགས་ཚུལ་བཀའ་རྒྱ་ཕེབས་པ་བཞིན་རྒྱལ་ཆེན་རྩེ་པ་དྲུང་རམ་པ་བློ་བཟང་དགེ་
འདུན་དང་རོང་མཚོ་བ་དཀའ་ཆེན་བློ་བཟང་འཕྲིན་ལས་གཉིས་རྫོང་སྟ་མཛད་དེ་ཐོན་ཕྱག་གནང་ཆ་བཅས་སྩལ། ཟླ་བ་དྲུག་པའི་ཚེས་བཞིའི་དུས་ཆེན་གྱི་ཉིན་ཕྱི་དྲོ་སྐུ་རིམ་གྱི་ཚོགས་དབུར་ཕེབས་ནས་བསྡུས་གྲྭའི་རིགས་ལུང་གནང་རྒྱུའི་ཐོག་མར་མཛོད་
འཛིན་ནས་རྟེན་འབྱུང་གི་དངོས་པོ་བསྟར། དེ་ནས་སྐོར་ཚོའི་ཐོག་རྗེ་བླ་མ་མཆོག་ནས་ཐོས་བསམ་གླིང་ཞལ་སྔ་ནས་ལ་བསྡུས་གྲྭའི་བགྲོ་གླེང་གནང་བར་སྐུའི་རྣམ་འགྱུར། གསུང་གི་གདངས། ཐུགས་ཀྱི་རྣམ་དཔྱོད་ཡངས་ཤིང་གསལ་བས་རིགས་པའི་
སྒྲུབ་བྱེད་ཕུན་སུམ་ཚོགས་པས་ཞལ་སྔ་ནས་ཀྱང་དབའ་ཞུམ་པར་མཛད། སྐོར་ཚོ་གྲོལ་ནས་ཕྱག་མཛོད་ཆེན་མོས་ལེགས་སོའི་ཁ་བཏགས་ཕུལ། གཞན་ཡང་ཐོས་བསམ་གྱི་གསན་སྦྱོང་གསར་དུ་གནང་པའི་ལེགས་འབུལ་དུ་ཚེས་བཅུ་དྲུག་གི་ཉིན་
ཞམ་རིང་བ་རྣམས་དང། ཟུར་བཞིའི་བླ་མ། གྲྭ་ཚང་བཞི་སོ་སོ་ནས་རྟེན་འབྱུང་གི་དངོས་པོ་བསྟར། ལས་ཚན་པ་རྣམས་ཀྱིས་ཀྱང་ལེགས་འབུལ་དུ་ཚན་གྲངས་ཕུལ། འདི་ནས་བཟུང་དབྱར་ཆོས་གཉིས་དང། སྟོན་ཆོས་གཉིས་ལ་སྐུ་རིམ་གྱི་ཚོགས་དབུར་
ཡང་ཡང་ཕེབས་ནས་ཞལ་སྔ་ནས་རྣམས་དང་བགྲོ་གླེང་རེ་མོས་ཀྱིས་མཛད། རིགས་པའི་འཕྲུལ་མང་པདྨོའི་ཁེངས་ལྡན་པའི། །བསྡུས་གཞུང་རབ་བསིལ་རྫིང་བུའི་འཇུག་ངོགས་སུ། །ཁྱོད་སྐུའི་དང་མོ་ཉིན་བཞིན་རྣམ་རོལ་ཏེ། །ཐལ་འགྱུར་དབྱངས་སྙན་

[109B] །ཟླ་བ་བདུན་བར་རྣམ་དཀར་གྱི་མཛད་པ་འཆར་ཅན་རྣམས་སྔར་རྒྱུན་བཞིན་གནང་ཞིང། དོན་གཉེར་བ་ཁ་ཤས་ལ་ཕྱག་དབང་ཡང་སྩལ། ཟླ་བ་བརྒྱད་པའི་ཚེས་གཉིས་ལ་ཡོངས་འཛིན་ཞལ་སྔ་ནས་བློ་བཟང་ཆོས་འཕེལ་གྱིས་ཤཱནྟི་བས་
མཛད་པའི་རྣམ་འགྲེལ་གྱི་ཐལ་འཕྲེང་ལེའུ་བཞིའི་ཕྱག་དཔེ་དང། དྲི་བཟང་དམར་སེར་ཆུན་པོ་ཁ་ཤས་ཕུལ། ཕར་ཡང་ཕྱག་མདུད་དང་ན་བཟའ་རྡུལ་གཟན་བཅས་གནང། ཚེས་ཉི་ཤུ་ལ་ཇུན་ཝང་བསོད་ནམས་བསྟན་འཛིན་དང། བཱ་ཐུར་གུང། མི་ཉག་ཞབས་
དྲུང་བཅས་ཀྱི་ཨེལ་ཆི་ངོ་གཡོག་ལ་ཕྱག་དབང་དང་ཞུ་ལན་རྟེན་སྦྲགས་གནང་ཆ་བཅས་སྩལ། ཟླ་བ་དགུ་པའི་ཚེས་གསུམ་ལ་ཉེ་སྐོར་གྱི་སྒྲུབ་སྡེ་རྣམས་ནས་བླ་མ་མཆོད་པའི་ཆོ་ག་དང་འབྲེལ་བའི་ཞབས་བརྟན་ཕུལ་ཞིང་བདེ་ལམ་གྱི་ལྗགས་ལུང་དང་སོ་སོར་
མང་འགྱེད་ཀྱང་སྩལ། དེ་ནས་རིམ་བཞིན་མཚོ་སྔོན་དཀོན་མཆོག་ཝང་གི་ཨེལ་ཆི་ངོ་གཡོག་དང། རབ་བརྟན་གུང། དཔོན་མོ་ཨེར་ཁེ་ཤ་རའི་བསྔོ་རྟེན་འབུལ་མི་ངོ་གཡོག་རྣམས་འབྱོར་ཏེ་སོ་སོའི་རེ་བ་བསྐང་ཞིང་ཐོན་ཁར་གནང་ཆ་དང་འབྱོར་ལན་ཀྱང་གནང་
ཚེས་བཅོ་ལྔ་ལ་པེའི་ཅིང་མི་སྣ་དཀའ་བཅུ་བློ་བཟང་ལེགས་གྲུབ་ངོ་གཡོག་གསེར་ཡིག་རྟེན་འཆར་འཕར་མང་པ་བཅས་འབྱོར་པར་ཕྱག་དབང་ཇ་གྲལ་ཐོག་བཀའ་འདྲི་སྩལ། ཚེས་ཉེར་གསུམ་ལ་པེའི་ཅིང་མི་སྣས་ཞབས་བརྟན་ཕུལ། དགེ་སློང་རིག་གྲོལ་གྱིས་
སྒེར་མཇལ་ཞུས་ཤིང་འདོད་ཆོས་ཀྱང་གནང། ཚེས་ཉེར་ལྔ་ནས་རིམ་བཞིན་ཆ་ཧར་བླ་མ་དར་རྒྱས་དང། སུ་ཉིད་དྷརྨ་གུང། ཚལ་འདམ་ཨེར་ཏེ་ནི་དའི་ཆིང་གི་ཨེལ་ཆི་ངོ་གཡོག་ལེགས་རྩེ་བ། རི་ཁྲོད་པ་ཁ་ཤས་བཅས་ལ་ཕྱག་དབང་སྩལ། ཟླ་བ་དགུ་པ་རྗེས་

[110A]༄༅། །མའི་ཚེས་བདུན་ལ་ཚལ་འདམ་བླ་མ་དཀའ་ཆེན་ཡེ་ཤེས་བཤེས་གཉེན་དང་བླ་མའི་ཟླ་གྲས་བསྟན་པ་ཡར་འཕེལ་དང་བློ་བཟང་བསྟན་པ་སྤུན་གྱིས་ཚོགས་དབུར་སྦྱན་དྲངས་ཏེ་ཞབས་བརྟན་ཕུལ། བསྟན་པ་ཡར་འཕེལ་གྱིས་ཀྱང་
སྒེར་མཇལ་ཞུས་ཤིང་འདོད་ཆོས་ཀྱང་གནང། ཚེས་བརྒྱད་ལ་བླ་མ་བྱམས་པ་རིན་པོ་ཆེ་ནས་ཞབས་བརྟན་དངོས་འབུལ་དང་འདུས་ཚོགས་སུ་མང་འགྱེད་བཅས་གནང་བ་འབྱོར། ཚེས་དགུ་ལ་གོང་གསལ་གྱི་མགྲོན་པོ་རྣམས་ལ་ཐོན་ཕྱག་སྩལ། ཚེས་
བཅུ་གསུམ་ལ་ལྷ་རྩེ་འོག་མིན་གླིང་བླ་སྤྱི་ནས་གཟིམས་ཆུང་ཞབས་བརྟན་ཕུལ་བར་མང་འགྱེད་ཀྱང་གནང། འབྲོང་རྩེའི་ཡུམ་ནས་མུ་ཏིག་གི་ཐོད་མཛེས་དང་སྦོས་ཤེལ་ཆེ་ལེགས་ཀོང་རྣ་བཅས་ཕུལ་བར་ཡུམ་དོ་གཡོག་དང་སྒྲོལ་མ་སྦུག་བླ་མ་
མངའ་རིས་པ་བདུན་ཅུ་སྐོར་བཅས་ལ་ཕྱག་དབང་སྩལ། ཚལ་འདམ་ཨེར་ཏེ་ནི་དའི་ཆིང་གི་བླ་མ་རྙིང་བའི་ཚབ་ཏུ་རྒྱལ་ཆེན་རྩེ་པ་དྲུད་རམ་པ་དམ་ཆོས་ཡོན་ཏན་རྫོང་སྟ་མཛད། ཚེས་ཉེར་གཅིག་ལ་མདོ་ཁམས་བསྟན་པའི་གསལ་བྱེད་བྲག་གཡབ་
སྤྲུལ་སྐུ་ཆུང་ཚང་དང་སྦྲུལ་སྐུ་ཉིད་ཀྱི་ཡབ་ཡུམ་སོགས་དཔོན་གཡོག་མང་བ་འབྱོར་པར་ཕྱག་དབང་དང་ཇ་གྲལ་བཀའ་འདྲི་བཅས་སྩལ། སྤྲུལ་སྐུ་ཆེ་ཚང་གཤེགས་པའི་བསྔོ་རྟེན་དུ་ཟང་ཟིང་གི་བདོག་པ་དང། འདུས་སྡེར་མང་འགྱེད་ཀྱི་བསྙེན་བཀུར་
བསྟབ་པ་བདག་གིར་བཞེས་ཏེ། དགོངས་པ་ཡོངས་སུ་རྫོགས་པའི་ལྗགས་བསྔོའི་རྒྱས་འདེབས་མཛད། ཚེས་ཉེར་དྲུག་ནས་རིམ་བཞིན་ཧལ་ཧ་དཔལ་གྲུབ་ཝང་གི་བླ་མ་མདངས་ཆེན་པ་དཀའ་ཆེན་བློ་བཟང་བཀྲ་ཤིས། ཆིང་ཝང་བདེ་ཆེན་སྐྱབས་ཀྱི་

[110B] པེའི་སི་ཚེ་མགོན་སྐྱབས་དང་པེའི་སི་བློ་བཟང་ཚེ་རིང། ཇ་སག་ཚེ་རིང་འཕེལ་གསུམ་གྱི་ཨེལ་ཆི། དབང་ཆེན་ནོ་མོན་ཧན་གྱི་ཨེལ་ཆི་གཉིས་དང་བླ་མ་དོ་གཡོག། བེ་ལིག་ཐུ་ནོ་མོན་
ཧན་གྱི་ཕྱག་མཛོད་དང། དགེ་བསྐོས་དོ་གཡོག་སོགས་མང་པོར་ཕྱག་དབང་ཇ་གྲལ་བཀའ་འདྲི་བཅས་སྩལ། ཟླ་བ་དགུ་པའི་ཚེས་གསུམ་ནས་རིམ་བཞིན་བྲག་གཡབ་སྤྲུལ་སྐུ་བློ་བཟང་བསྟན་པ་དཔལ་ལྡན། པེའི་སི་བློ་བཟང་ཚེ་རིང། པེའི་སིའི་བླ་མ་བློ་བཟང་
བསྟན་འཛིན། དཔལ་གྲུབ་ཝང་གི་བླ་མ་བློ་བཟང་བཀྲ་ཤིས། ཆིང་ཝང་བདེ་ཆེན་སྐྱབས་ཀྱི་བླ་མ། ཆིང་ཝང་བདེ་ཆེན་སྐྱབས་རྣམས་སོ་སོ་ནས་ཞབས་བརྟན་དངོས་འབུལ་གཏོས་ཆེ་བ་བཏེག་ཆིང་ཝང་བདེ་ཆེན་སྐྱབས་དང་དཔོན་མོ་རིན་ཆེན་རྒྱལ་མོ་གཉིས་ནས་ཟུར་
དུ་འདི་ཕྱིའི་སྐྱབས་འཇུག་ཞུ་རྟེན་དང། ཤངས་འབྲས་སྤུངས་ཨེམ་ཆི་ཕ་བུས་ཀྱང་སྒེར་མཇལ་ཞུས། བྲག་གཡབ་སྤྲུལ་སྐུས་ཞུས་ངོར་ཚོགས་པ་དང་ལྷན་དུ་བྱང་ཆུབ་ལམ་གྱི་སྒྲོན་མ། བླ་མ་གཉིས་ཀྱིས་ཞུས་ངོར་བླ་མ་མཆོད་པ་དང་སྨན་བླའི་མདོ་ཆོག་བསྡུས་
བའི་ལུང་གནང། ཚེས་བཅུ་གཅིག་ནས་རིམ་བཞིན་བྲག་གཡབ་སྤྲུལ་སྐུ་དང་ཡབ། ཕྱག་མཛོད་གསུམ་བཅས་ཀྱིས་ཞུས་ངོར་བདེ་མཆོག་ལཱུ་ཨི་པའི་མངོན་རྟོགས་བདེ་ཆེན་གསལ་བ་དང། ལམ་ཁྲིད་བདེ་ལམ། མཁས་གྲུབ་སངས་རྒྱས་ཡེ་ཤེས་ཀྱི་བཀའ་འབུམ་
དད་འཆི་མེད་རྔ་སྒྲ་བཅས་ཀྱི་ལུང། ཆིད་ཝང་བདེ་ཆེན་སྐྱབས་ཀྱི་བང་ཆེན་བསྐོར་ལ་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་སོགས་ཀྱི་ལུང་སྩལ། ཀུན་དགའ་ཨེར་ཁེ་ཨ་ཀིའི་བང་ཆེན་པ་རྣམས་ཀྱིས་ཞབས་བརྟན་དང། བྲག་གཡབ་ཕྱག་མཛོད་རྙིང་པས་དངོས་

[111A]༄༅། །འབུལ་བཏེག་ལ་དྭགས་ས་སྐྱོང་གི་བང་ཆེན་པ་ངོ་གཡོག་སུམ་ཅུ་སྐོར་ལ་ཕྱག་དབང་ཇ་གྲལ་བཀའ་འདྲི་བཅས་གནང། ཚེས་བཅུ་བདུན་ལ་ཧལ་ཧའི་བླ་དཔོན་ཁག་གི་ཨེལ་ཆི་རྣམས་ལ་ཐོན་ཕྱག། བྱིན་རྟེན། སྐུ་བརྙན། སྤོས་
སྣམ་སོགས་ཀྱི་གནང་ཆ་དང་སོ་སོའི་འབྱོར་ལན་ཀྱང་སྩལ། གོང་གསལ་ཟླ་བ་དྲུག་པ་ནས་བཟུང་བསྡུས་གྲྭའི་ཐུགས་གཉེར་མཛད་པར་རྒྱལ་དབང་མཆོག་ནས་ལེགས་སྐྱེས་སྩལ་ཏེ་ད་དུང་ཡང་གཟིམས་ཆུང་དུ་དགེ་བཤེས་ཁ་ཤས་འབོད་པ་
གནང་ནས་ཐུགས་གཉེར་ལ་ཉིན་མཚན་ཁོར་མོ་ཡུག་ཏུ་འབད་དགོས་པའི་བཀའ་ཡང་ཕེབས། ཚེས་ཉི་ཤུ་ལ་བྲག་གཡབ་སྤྲུལ་པའི་སྐུ་ངོ་གཡོག་ལ་སྐུ་བརྙན། སྤོས་སྣམ་སོགས་ཀྱི་གནང་ཆ་གཟབས། ཟླ་བ་བཅུ་གཅིག་པའི་ཚེས་ལྔ་ལ་ཐོས་བསམ་
གླིང་གྲྭ་ཚང་ནས་ལེགས་བཤད་གླིང་པ་དཀའ་ཆེན་ཡེ་ཤེས་འབྱུང་གནས། དགའ་ལྡན་རབ་རྒྱས་པ་དཀའ་ཆེན་བློ་བཟང་རྒྱལ་མཚན། ཤར་རྩེ་ནས་ལྷོ་པ་དཀའ་ཆེན་ཞབས་དྲུང་ཡོན་ཏན་རྒྱལ་མཚན། དཀྱིལ་ཁང་ནས་ཨུ་རྒྱན་རྫོང་པ་དཀའ་ཆེན་བློ་
བཟང་བཟོད་པ་བཅས་མཚན་ཉིད་ཞབས་ཕྱིར་འབོད་པ་གནང་ནས་གཟིམས་ཆུང་ཉི་འོད་འཁྱིལ་དུ་ཉིན་ལྟར་བགྲོ་གླེང་མཛད། ཟླ་བ་བཅུ་གཉིས་པའི་ཚེས་བདུན་ནས་རིམ་བཞིན་ཞྭ་དམར་སྤྲུལ་པའི་སྐུ་དང། སི་ཏུ་སྤྲུལ་པའི་སྐུ་གཉིས་ཀྱི་བང་ཆེན་པ་ངོ་
གཡོག་པ་ནམ་སྤེལ་བཞི་བ་དང་གྲོད་དཀར་བའི་ཁྱིམ་འཛིན་མ་ངོ་གཡོག་ཁྱུང་རྩེ་རམ་པ་བ་དང་ཁམ་བུ་དགོན་སྦུག་བླ་མ། ཁམས་པ། ཨ་མདོ་པ། གནམ་མཚོ་བ་སོགས་དད་འདུས་མང་པོར་ཕྱག་དབང་སྩལ། བྱང་པ་སྤང་ཡུལ་བ་བློ་བཟང་

[111B] རྒྱ་ཁམས་པ་བློ་བཟང་ཐུབ་བསྟན། གྲང་མོ་ཆེ་པ་རྣམ་རྒྱལ་འཕྲིན་ལས། ཧར་གདོང་པ་རྣམ་རྒྱལ་ཆོས་འཕེལ། དཔེ་ཐུབ་པ་ཡེ་ཤེས་བསམ་གཏན་དང་ཡེ་ཤེས་བསྟན་འཛིན། གཅེན་ལུང་པ་རྣམ་རྒྱལ་བསམ་གྲུབ། ཁྲོན་ཁ་སྦུག་པ་བློ་
བཟང་ཆོས་འཕེལ། སྟག་མོ་བ་ཡེ་ཤེས་ཉི་མ་བཅས་ནས་རྣམ་འགྲེལ་གྱི་ཐལ་འཕྲེང་ལེའུ་བཞི། ཆོས་འཁོར་ལྷུན་པོ་བ་བློ་བཟང་ཐོགས་མེད། ཆོས་དར་རྒྱས། ཀླུ་སྒྲུབ་དཔལ་བཟང། ཟླ་བ་དཔལ་འབྱོར། བློ་གྲོས་རྒྱལ་མཚན་རྣམས་ཀྱིས་བྱམས་ཆོས་སྡེ་ལྔ་དང་
སངས་རྒྱས་དཔལ་བཟང་དང་སངས་རྒྱས་དཔལ་འབྱོར་ནས་ཚད་མ་རིགས་གཏེར་འགྲེལ་པ་དང་བཅས་པ། བསྟན་པ་རྒྱ་མཚོས་བཀའ་བཞི། ཞྭ་ལུ་པ་ཚུལ་ཁྲིམས་རྒྱ་མཚོས་དུས་འཁོར་བསྡུ་ས་རྒྱུད་དང་བདག་མདུན་སོགས་ཆོ་ག་ཡོངས་རྫོགས། མཁྱེན་རབ་མཆོག་
གྲུབ་ཀྱིས་མཛད་པའི་ལྷན་ཐབས་དང་བཅས་པ། ཀུན་དགའ་བློ་གསལ་གྱིས་དུས་འཁོར་བསྡུས་རྒྱུད་དང་མཆོད་གར། དབེན་དགོན་པ་ཡེ་ཤེས་དགེ་ལེགས་ཀྱིས་ལམ་ཁྲིད་མྱུར་ལམ། བདེ་ལེགས་དཔལ་བཟང་དང་འཇམ་དབྱངས་ཆོས་གྲགས་ནས་བདེ་མཆོག་རྩ་
རྒྱུད༑ རྣམ་རབ་དྭགས་པོ་གྲྭ་ཚང་པ་རབ་འབྱམས་པ་སྐལ་བཟང་ཡོན་ཏན་ལྷུན་གྲུབ་ཀྱིས་མཛོད། འདུལ་བ། རྣམ་འགྲེལ། སྡོམ་གསུམ་རབ་དབྱེའི་རྣམ་བཤད། རི་མཁར་བ་བློ་བཟང་བསྟན་པས་ཕར་ཕྱིན་སྐབས་བརྒྱད་ཀྱི་ཐལ་འཕྲེང། ཚོགས་ཆེན་དུད་
མཁན་གུ་གེ་པ་དྲུང་རམ་པ་བློ་གྲོས་རྒྱ་མཚོས་ལམ་རིམ་གྱི་ཁྲིད་མྱུར་ལམ་དང་བདེ་ལམ། རྗེ་བཙུན་ཙོང་ཁ་པ་ལ་བརྟེན་པའི་བླ་མའི་རྣལ་འབྱོར། ནང་གི་ཁོང་སྐྲན་འདོན་པའི་སྐྱུག་སྨན་བཅས་ཀྱི་རྒྱུགས་ཕུལ་བར། གླེགས་ངམ་ཆེ་ཆུང་ལ་དཔགས་པའི་

[112A]༄༅། །ཕྱག་མདུད། ཁ་བཏགས། གོས་དང། རྡུལ་གཟན། ཇ་བཅས་ཀྱི་གནང་ཆ་གཟབ་པ་སྩལ།    ༈   
དར་བཟང་བས་ཟིན་བྲིས་སུ་བཀོད་པའི་རྣམ་འགྲེལ་མཐའ་དཔྱོད་ཐུགས་འཛིན་གྱི་མགོ་ཚུགས། རྫོང་གཞིས་སྣེ་མོ་བ་རྣམས་ནས་དངོས་འབུལ་བཏེག་ལྷ་རྩེ་རྫོང་དབོན་བློ་བཟང་ཤེས་རབ། མཐོ་ལྡིང་མཁན་ཟུར་བློ་བཟང་འཕྲིན་ལས། ཀླུ་སྡིངས་མགོ་བ་བློ་
བཟང་ཆོས་འཕེལ། གདོང་དཀར་གཉེར་པ་བློ་བཟང་དགེ་ལེགས། ཧར་གདོང་མི་ཚན་བཅས་ནས་ལེགས་འབུལ་གྱི་དངོས་སྐྱེས་བསྟར། ལ་དྭགས་ས་སྐྱོང་གི་ཕྱག་མཛོད་ལ་མཇལ་ཁ་ཇ་གྲལ་བཅས་གནང། གཅུང་རི་བོ་ཆེ་བས་དངོས་འབུལ་བཏེག་ཟླ་བ་
གཉིས་པའི་ཚེས་བདུན་ལས་ལུང་དགའ་ལྡན་ཆོས་འཕེལ་བ་འདུས་སྤྱིས་ཞབས་བརྟན་ཕུལ་ཞིང་མང་འགྱེད་ཀྱང་སྩལ། དཀའ་ཆེན་བློ་བཟང་རྣམ་རྒྱལ་གྱིས་དངོས་འབུལ་བཏེག་བཀའ་འགྱུར་བ་ནོ་མོན་ཧན་གྱི་སྤྲུལ་སྐུ་དང། འབའ་ཆོས་སྡེའི་མཁན་པོ་
དབུ་ཆོས་བཅས་ནས་དངོས་འབུལ་བཏེག་པར་ཇ་གྲལ་ཐོག་མཇལ་སློག་གནང་ཞིང། དམིགས་བརྩེ་མ། མཁྱེན་བརྩེ་དྲི་མེད་མ་བཅས་ཀྱི་ལྗགས་ལུང་སྩལ། དེ་བསྟུན་སེར་འབྲས་ཀྱི་དགེ་འདུན་སོགས་ཕྱག་དབང་གི་བྱིན་རླབས་དོན་དུ་གཉེར་བའི་ཕྱོགས་འདུས་
མང་པོའི་རེ་བ་བསྐང། པད་ཚལ་ཆོས་མཛད་ངོ་གཡོག་ལ་མཇལ་ཁ་ཇ་གྲལ་གྱི་ཐོག་འདུལ་བ་རྒྱ་མཚོའི་སྙིང་པོ་དང། ལམ་རིམ་བསྡུས་དོན། ཞབས་བརྟན་གསོལ་འདེབས་བློ་གྲོས་དཔག་བསམ་མ། ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་བཅས་ཀྱི་ལུང་

[112B] ཟླ་བ་གསུམ་པའི་ཚེས་བརྒྱད་ལ་ཡོངས་འཛིན་ཞལ་སྔ་ནས་བློ་བཟང་ཆོས་འཕེལ་གྱིས་དངོས་འབུལ་དང་བཅས་ཞབས་བརྟན་བདེན་ཚིག་བརྗོད། ལ་དྭགས་བཀྲ་ཤིས་རྣམ་རྒྱལ་གྱི་མི་སྣ་ངོ་གཡོག་སུམ་ཅུ་སྐོར་དང། དཔལ་འཁོར་ཆོས་སྡེའི་གྲྭ་སྐོར་
ལ་འབྱོན་མི་ཉི་ཤུ་སྐོར། དགའ་ལྡན་རབ་རྒྱས་དང་བཀྲ་ཤིས་དགེ་འཕེལ་གྱི་ཆོས་ཁྲིམས་པ། དྲེའུ་གཤོངས་པ། ལེགས་གྲུབ་བླ་མ་གསར་བ་བཅས་ལ་ཕྱག་དབང་སྩལ། དེ་ཡང་གཙོ་བོར་གསན་སྦྱོང་ལ་ཐུགས་བརྩོན་ལྷོད་པ་མེད་པའི་ངོས་ནས། བར་བར་དུ་ཞལ་
གྱི་དཀྱིལ་འཁོར་མཇལ་ཞིང། གསུང་གི་བདུད་རྩི་དོན་དུ་གཉེར་བ་དག་གི་རེ་བ་སྐོང་བར་མཛད། སྐབས་དེར་བསྡུས་གྲྭའི་གསན་སྦྱོང་གྲུབ་སྟེ་རིགས་པའི་གསང་ཚིག་ཕྲ་མོ་རྣམས་ཀྱང་ལྷག་མ་མེད་པར་ཐུགས་སུ་ཆུད་དེ། ཕྱོགས་གླང་ཡབ་སྲས་ཀྱིས་གསུངས་པའི་
རྟོག་གེའི་རིགས་ལམ་ཕྲ་མོ་ཁོང་དུ་མ་ཆུད་པར་གཞུང་གཞན་ལ་སྦྱང་བའི་ཁུལ་བྱས་ཀྱང་ཚིག་སྤྱི་ཙམ་དུ་སོང་ནས་ཡང་དག་པའི་ངེས་ཤེས་བརྟན་པོ་རྙེད་དཀའ་བས་ཐར་འདོད་རྣམས་ཀྱི་འཇུག་ངོགས་ནི་འདི་ཁོ་ནའོ་སྙམ་དུ་དགོངས་ནས། ཟླ་བ་དེའི་ཚེས་བཅུ་གསུམ་གྱི་
ཉིན་གོང་གསལ་གྱི་དགེ་བཤེས་རྣམས་དང་བཅས་རྣམ་འགྲེལ་གྱི་གཞུང་ལ་ཐོས་བསམ་གྱི་དབུ་བཙུགས་ནས་བགྲོ་གླེང་མཛད། ཞབས་ཕྱི་རྒྱུན་སྡོད་རྣམས་ནས་ལེགས་སོ་ཕུལ། སྐབས་འདིར་རྒྱལ་བའི་དབང་པོ་མཆོག་སྐུ་ཅུང་ཟད་ལྟེམས་ཚུལ་བཞེས་པར། ངེས་
པའི་དོན་དུ་སྐྱེ་རྒ་ན་འཆིའི་རྒུད་པ་མཐའ་དག་ལས་འདས་པའི་སངས་རྒྱས་ཀྱི་གོ་འཕང་དམ་པ་མངོན་དུ་མཛད་ཟིན་པ་བཞིན། བློ་དམན་གདུལ་བྱའི་སྣང་ངོར་ཡང་སྐུ་ཁམས་རྙོག་པའི་ཚུལ་བཞེས་ཅུང་ཟད་ཀྱང་མེད་པར། མཚན་དཔེའི་དཀྱིལ་འཁོར་གསལ་དྭངས་ཀྱི་

[113A]༄༅། །མུར་བསྟན་འགྲོའི་དཔལ་དུ་ཞབས་པད་བརྟན་དགོས་པར་གསོལ་བ་འདེབས་པའི་རྟེན་འབྱུང་དངོས་འབུལ་གྱ་ནོམ་པ་འབུལ་བར་མགྲོན་གཉེར་བློ་བཟང་ཡར་འཕེལ་རྫོང་སྟ་མཛད། ས་ག་ཟླ་བའི་ཚེས་བཞི་ལདྷ་ཡན་ཏུ་རའི་མི་སྣ་
རྣམས་ལ་ཐོན་ཕྱག་དང་བསྟུན་ཕྱོགས་འདུས་མང་པོར་ཕྱག་དབང་གནང། ཟླ་བ་ལྔ་པའི་ཚེས་ལྔ་ལ་པེའི་ཅིང་མི་སྣ་དཀའ་ཆེན་བློ་བཟང་ལེགས་གྲུབ་ངོ་གཡོག་ལ་ཐོན་ཕྱག་བསྟར། རྒྱལ་དབང་མཆོག་གིས་མགྲོན་གཉེར་སྐལ་བཟང་དོན་གྲུབ་ལེགས་སྐྱེས་
འབུལ་བར་ཆེད་རྫོང་མཛད་པ་འབྱོར་ཏེ་མཇལ་ཁ་གནང། དེ་རྗེས་ཁོང་པ་ནས་སྒེར་མཇལ་ཀྱང་ཞུས། ཚེས་བཅོ་ལྔའི་ཉིན་རྗེ་བླ་མ་ཉིད་ནས་མཚན་ཉིད་ཀྱི་གཞུང་ལུགས་གསན་སྦྱོང་གི་དབུ་ཚུགས་བ་ནས་ཐུགས་བརྩོན་ལྷོད་མེད་ཀྱིས་མཁས་ཚུལ་ཆེ་བ་
བཞེས་པར་རྒྱལ་དབང་ཐམས་ཅད་མཁྱེན་པ་ཆེན་པོ་ནས་ཐུགས་དགྱེས་པ་ཆེན་པོས་ལེགས་སོའི་རྟེན་འབྱུང་དུ་མཎྜལ། སྐུ་གསུང་ཐུགས་རྟེན། ན་བཟའ། གསེར་སྲང་ལྔ། དངུལ་རྡོ་ཚད་ཉི་ཤུ། གོས་དར། ཇ་འཁོར་དྲུག་སོགས་སྩལ་པ་མགྲོན་གཉེར་
ནས་འབུལ་ལམ་ཞུས། དེ་མཚུངས་ཡོངས་འཛིན་པ་དང་མཚན་ཉིད་ཞབས་ཕྱི་བཞི་ལ་ཡང་གནང་སྐྱེས་སྩལ་ཏོ། །གང་ཞིག་ཐོས་པའི་སྒྲོན་མེ་མ་བསྟེན་པར། །རྨོངས་པའི་མུན་པ་སེལ་བར་མི་ནུས་ཞེས། །ལུང་རིགས་སྨྲ་བའི་བཤེས་གཉེན་འགའ་དང་
བཅས། །རིགས་ལམ་བདུད་རྩིའི་དགའ་སྟོན་ཁྱོད་ཀྱིས་སྤེལ། །དེ་ཡི་གནས་ཚུལ་རྒྱུད་མང་བསྒྲེངས་པའི་དབྱངས། །སྙན་གྱི་བུ་གར་སོན་ཚེ་པད་དཀར་འཛིན། །ཐུགས་ཀྱི་ཆུ་གཏེར་དགའ་བདེས་གཡོས་པ་ལས། །ལེགས་སྐྱེས་རླབས་ཕྲེང་གཟེགས་མ་ཅི་ཡང་

[113B] །དེ་ནས་རྒྱལ་བའི་དབང་པོར་བཀའ་དྲིན་ཆེ་ཚུལ་གྱི་ཞུ་ཡིག་དང། སྐུ་ཁམས་དྭངས་སྐྱེད་བཞེས་པའི་ལེགས་སོར་དངུལ་གྱི་མཎྜལ། གསེར་སྲང་སུམ་ཅུ། དངུལ་རྟ་རྨིག་བཅོ་ལྔ། གོས་དར་སོགས་ཕུལ། ཚེས་བཅུ་བདུན་གྱི་ཉིན་མགྲོན་གཉེར་ཐོན་ཁར་སྒེར་
མཇལ་གྱི་སློག་དང་གནང་སྐྱེས་མི་དམན་པ་སྩལ། ཟླ་བ་དྲུག་པའི་ཚེས་བཅུ་དགུ་ནས་བཟུང་ཉིན་ལྔའི་རིང་གཟིམས་ཆུང་ཉི་འོད་འཁྱིལ་དུ་ཆ་བ་བཞུགས་གནང་བ་སྐུ་ལ་འཕྲོད་ཚུལ་ཆེ་བ་བྱུང། ཚོགས་ཆེན་དགེ་བསྐོས་ནས་གསོལ་བ་བཏབ་པ་བཞིན། ཚེས་ཉེར་ལྔ་
ལ་རྡོ་བཅལ་ཆེན་མོའི་བཞུགས་ཁྲིར་ཞབས་ཟུང་བཀོད་དེ་འདུས་པ་རྒྱ་མཚོས་དབུས་གཉུག་མར་གནས་པ་དང་ཕྱོགས་འདུས་ཀྱི་སེར་སྐྱ་མང་པོར་ཕྱག་དབང་གི་བྱིན་རླབས་སྩལ། ཟླ་བ་དྲུག་པའི་གནམ་གང་ལ་དབྱར་ཆོས་རྟིང་མ་ཚུགས་ཤིང་ཆོས་ཐོག་སྔོན་མ་དང་
འདི་གཉིས་ཀར་སྐུ་རིམ་གྱི་ཚོགས་དབུར་ལན་མང་ཕེབས་ཏེ་ཟུར་བཞིའི་སློབ་དཔོན་རྣམས་དང་ལྷན་ཅིག་པར་ཚད་མ་རྣམ་འགྲེལ་གྱི་དགོངས་དོན་ལས་བརྩམས་ཏེ་བགྲོ་གླེང་མཛད་ཅིང་རིགས་པའི་བདར་ཤ་གཅོད་པ་གནང། བྲེལ་བའི་དབང་གིས་ཚོགས་
དབུར་ཕེབས་མ་ཐུབ་ཚེ་གཟིམས་ཆུང་ཉི་འོད་འཁྱིལ་པར་མཚན་ཉིད་ཞབས་ཕྱི་རྣམས་དང་བཅས་བརྒལ་བརྟག་མཛད་པས་མཁྱེན་དཔྱོད་ཀྱི་འཇུག་པ་དབྱར་མཚོའི་འཕེལ་བ་ལ་འགྲན་པར་གྱུར། ཟླ་བ་བརྒྱད་པའི་ཚེས་བདུན་ལ་མཚོ་སྔོན་ཚ་གན་ནོ་མོན་ཧན་དང་
ཨེར་ཏེ་ནི་ད་ལས། བེའི་ལི་བཀྲ་ཤིས་ཚེ་རིང། ཐེའི་ཇི་ཆོས་སྐྱོང་སྐྱབས། ཏྲེ་བོ་སྐུ་སྐྱེ། ཀུན་དགའ་ཇ་སག་སོགས་ཀྱི་མི་སྣ་འབྱོར་ཏེ་མཇལ་ཁའི་ཐོག་ཞུ་ཡིག་རྣམས་ཕུལ་ཞིང་འགྲོ་ཁར་འབྱོར་ལན་དང་ཐོན་ཕྱག་ཀྱང་སྩལ། ཟི་ལིང་ཚོང་པ་བློ་བཟང་ཤེས་རབ་ཀྱིས་
[114A]༄༅། །དངོས་འབུལ་བསྟར། སྔོན་དུ་རྒྱལ་དབང་མཆོག་སེ་ར་དང་དགའ་ལྡན་བརྒྱུད་ཆོས་འཁོར་རྒྱལ་དུ་ཕེབས་པ། ཟླ་བ་དགུ་པའི་ཚེས་བཅུ་གཉིས་ལ་ཕོ་བྲང་ཆེན་པོར་ཕེབས་རྒྱུར་ལེགས་འབུལ་ཞུ་བར་དངོས་སྐྱེས་སྦམ་མཐོ་བ་དང་བཅས་
མགྲོན་གཉེར་བློ་བཟང་ཡར་འཕེལ་རྫོང་སྟ་མཛད། ཚེས་ཉེར་དགུ་ལ་མགྲོན་གཉེར་ཡར་འཕེལ་ཕྱིར་འཁོར་གདོང་རྒྱལ་དབང་མཆོག་ནས་སྐྱེས་བཟང་གིས་བརྒྱན་པའི་ཞུ་ཡིག་སྩལ་པ་བཞེས། ཟླ་བ་བཅུ་པའི་ཚེས་བརྒྱད་ལ་སྤེལ་རྐྱང་རྗེ་དྲུང་བློ་བཟང་
རྣམ་རྒྱལ་དང། ལྷ་རྩེ་ཆོས་སྡེའི་མཁན་པོ་བཅས་ཐུན་མོང་ནས་དངུལ་གྱི་མཎྜལ། གསེར་སྐུ་བཞི་བཅུ། བསྟན་འགྱུར་ཡོངས་རྫོགས། གཞན་ཡང་དངུལ། གོས་སོགས་སྦམ་མཐོ་བ་བཏེག་ཅིང་སློག་ཆ་ཡང་མི་དམན་པ་སྩལ། ཚེས་ཉེར་ལྔ་ལ་གནམ་
མཚོ་པ་ཚེ་རིང་དར་རྒྱས་ཀྱིས་དངོས་འབུལ་བསྟར། དུར་བདེ་ཝང་དང་ཧལ་ཧ་བའི་ལི་སོ་སོའི་བླ་མ་དང་མི་སྣ། གུ་ཤྲི་ཡེ་ཤེས་དོན་གྲུབ། ཆིང་ཝང། དགེ་ཚུལ་མ་ཆོས་འཚོ་སོ་སོའི་མི་སྣ་རྣམས་ལ་མཇལ་ཁ་གནང། ཚེས་ཉེར་བདུན་ལ་གུ་ཤྲི་ཡེ་ཤེས་དོན་
གྲུབ༑ དར་ཧན་པེའི་ལིའི་དགེ་སློང། དགེ་ཚུལ་མའི་མི་སྣ། དུར་བེད་ཝང་གི་བླ་མ། ཧལ་ཧ་པེའི་ལིའི་བླ་མ་བཅས་སོ་སོ་ནས་དངོས་འབུལ་བསྟར་ཞིང་ཐོན་ཕྱག་འབྱོར་ལན་དང་འདོད་ཆོས་ཀྱང་སྩལ། ཟླ་བ་བཅུ་གཅིག་པའི་ནང་དུ་ཁམས་ཏྲེ་བོ་ཁང་གསར་ཁྲི་བ་
བློ་བཟང་རྣམ་རྒྱལ་དང་ཡུམ་དགེ་ཚུལ་མ་སོགས་ངོ་གཡོག་བརྒྱ་དང་དྲུག་ཅུ་སྐོར་ལ་མཇལ་ཁ་དང་ཇ་གྲལ་གནང། དེ་རྗེས་ཁང་གསར་ཁྲི་པ་བློ་བཟང་རྣམ་རྒྱལ་གྱིས་དངོས་འབུལ་རྒྱ་ཆེ་བ་བཏེག། །འགྲུལ་སྡེབ་གཞན་མས་ཀྱང་སྒེར་མཇལ་ཞུས། འདོད་ཆོས་

[114B] དགེ་བའི་བཤེས་གཉེན་ཆེན་པོ་དགེ་སློང་ཡེ་ཤེས་རྒྱལ་མཚན་ནས་དངོས་འབུལ་བསྟར། རྒྱལ་ཆེན་རྩེ་བ་ཇ་སག་བླ་མ་དཀའ་བཅུ་ཡེ་ཤེས་འཕྲིན་ལས་སྐུ་གཤེགས་པའི་བསྔོ་རྟེན་གྱི་བདོག་པ་གཏོས་ཆེ་བ་འབྱོར་ཏེ་བསྔོ་སྨོན་
གནང། ཚེས་བཅུ་དྲུག་ལ་ཞྭ་དམར་སྤྲུལ་པའི་སྐུ་དང་སི་ཏུའི་མཚམས་ཞུ་འབུལ་མི། ཡངས་ཅན་ཕྱག་མཛོད་བཅས་ལ་མཇལ་ཁ་ཇ་གྲལ་གནང། ཐུབ་བསྟན་རྣམ་རྒྱལ་གྱི་མཁན་པོ་དང་གཞིས་རྩེ་ཡོང་སྡུད་པ། མདོ་ཁམས་པ་སོགས་སེར་སྐྱ་དུ་མར་ཕྱག་
དབང་སྩལ། ཚེས་ཉེར་བཞི་ལ་ཁམས་སྡེ་དགེའི་མཁན་པོ་དཔལ་ལྡན་ཆོས་སྐྱོང་ནས་ཞབས་བརྟན་དངོས་འབུལ་སྦམ་མཐོ་བ་བཏེག་མཁན་པོ་ངོ་གཡོག་ཕྱེད་ཉིས་བརྒྱ་སྐོར་ལ་ཇ་གྲལ་དང་སློག་ཆའི་གནང་སྐྱེས་སྦམ་བསྟོད་དེ་སྩལ། ཟླ་བ་བཅུ་གཉིས་པའི་
ཚེས་གཉིས་ལ་དགའ་ལྡན་རབ་རྒྱས་སྤྱི་སོ་ནས་རྒྱུ་ཡོན་སྦྱར་ཏེ་གསོལ་སྟོན་དང་བཅས་གཞིས་བྱེས་ཐུན་མོང་ནས་གཟིམས་ཆུང་ཉི་འོད་དུ་ཚེ་དཔག་མེད་ལྷ་དགུའི་ཆོ་ག་དང་འབྲེལ་བའི་སྒོ་ནས་ཞབས་བརྟན་དངོས་འབུལ་བཏེག་མང་འགྱེད་དང་སྤྱི་སོར་སྦྱོར་འཇགས་
དགེ་འདུན་ཚང་མར་འཇིགས་བྱེད་བཅུ་གསུམ་མའི་མངོན་རྟོགས་ཀྱི་ལུང་བཅས་གནང། ལྕགས་ལ་ཨ་ཁའི་བསྔོ་རྟེན་འབུལ་མིར་མཇལ་ཁ་ཇ་གྲལ་དང་འབུལ་རྟེན་རྣམས་བཞེས་ཏེ་ཚེ་འདས་ཀྱི་ཆེད་དུ་བསྔོ་སྨོན་མཛད་ཅིང་འབྱོར་ལན་ཐོན་ཕྱག་ཀྱང་སྩལ་
ཚེས་ཉེར་ལྔ་ལ་རྒྱུད་པ་གྲྭ་ཚང་དུ་བཟང་གོས་ལས་གྲུབ་པའི་སྣམ་སྦྱར་བརྒྱ་དྲུག་ཅུ་རེ་གཅིག་སྣོད་སྒམ་ཆེ་ལེགས་བཅས་དང། ཟངས་ལྟིར་གསར་བ་བཅུ་བཅས་སྦྱོར་འཇགས་མཛད། སྟག་མོ་བ་བློ་བཟང་མཐུ་སྟོབས་ཀྱིས་ཕར་ཕྱིན་སྐབས་བརྒྱད་ཀྱི་རྒྱུགས་

[115A]༄༅། །ཕུལ་བར་བསོད་བཏགས་ཆེ་བ། གོས་ཁ་གསུམ། བྱང་དར་ཁ་བཞི། སྨན་ཁ་ལྔ། གཞུང་ཇ་སྤག་དྲིལ། ལྷོ་རས་བཅས་སྩལ། གཅེན་ལུང་བ་བློ་བཟང་དཔལ་འབྱོར་དང་བློ་བཟང་ཚེ་བརྟན། བློ་བཟང་རབ་བརྟན། རྗེ་དྲུང་བློ་བཟང་
དཔལ་འབྱོར། དཔེ་ཐུབ་པ་བློ་བཟང་སྦྱིན་པ། བདེ་ཡངས་བ་ཞབས་དྲུང་བློ་བཟང་བྱམས་པ། བཞད་པ་ཡེ་ཤེས་ཆོས་འཕེལ་དང་ཡེ་ཤེས་ཚེ་རིང། ཡང་ཡེ་ཤེས་ཆོས་འཕེལ། གུ་གེ་བ་བློ་བཟང་པདྨ། གྲང་མོ་ཆེ་བ་བློ་བཟང་དོན་ལྡན། ལ་ཁ་བ་བློ་
བཟང་བཀྲ་ཤིས། སྲད་པ་བློ་བཟང་ཡོན་ཏན་རྣམས་ཀྱིས་རྣམ་འགྲེལ་གྱི་ཐལ་འཕྲེང་ལེའུ་བཞི། བཞད་པ་སྐུ་སྐྱེ་བློ་བཟང་ཚེ་བརྟན་གྱིས་ཕར་ཕྱིན་སྐབས་བརྒྱད་ཀྱི་འགྲེལ་བ། དབེན་དགོན་པ་བསྟན་འཛིན་རྒྱ་མཚོ་དང་ཡེ་ཤེས་ཆོས་འཕེལ། བློ་བཟང་
དགེ་ལེགས་བཅས་ཀྱིས་བདེ་མཆོག་རྩ་རྒྱུད་དང། ཡེ་ཤེས་འབྱུང་གནས་ཀྱིས་ལམ་རིམ་འབྲིང་བོ། ཆོས་འཁོར་ལྷུན་པོ་བ་བློ་བཟང་དཔལ་ལྡན་གྱིས་རྣམ་འགྲེལ་གྱི་རྩ་བ། ཞ་ལུ་བ་བློ་བཟང་ཆོས་འབྱོར་གྱིས་བུ་སྟོན་ཆོས་འབྱུང་དང། དུས་འཁོར་གྱི་ཆོ་ག་
ཡོངས་རྫོགས། བསམ་གྲུབ་དགའ་ལྡན་བ་ཡེ་ཤེས་བཟང་པོས་བྱམས་ཆོས་སྡེ་ལྔ་བཅས་ཀྱི་རྒྱུགས་ཕུལ་བར་གནང་ཆ་སྔར་བཞིན་སྩལ།    ༈   
ཉིད་ཞབས་ཕྱི་རྣམས་དང་བཅས་ཉིན་ལྟར་རིགས་ལུང་ལ་འགྲུས་པར་མཛད། ཚེས་བཅོ་བརྒྱད་ལ་ཞྭ་ནག་སྤྲུལ་པའི་སྐུའི་མགྲོན་གཉེར་ངོ་གཡོག་ལ་མཇལ་ཁ་ཇ་གྲལ་དང་གོང་དཀར་རྫོང་དཔོན་དགའ་བོ་ནང་པ་ངོ་གཡོག་དང་གནས་རྙིང་བླ་མ་གསང་བ་

[115B] ཟླ་བ་གཉིས་པའི་ཚེས་གཉིས་ནས་རིམ་བཞིན་གུང་རཏྣ་སིདྡྷི་དང་ཁར་རྡོ་རྗེའི་བླ་མ། ཆུ་བཟང་ཕྱག་མཛོད་ངོ་གཡོག། །རྣམ་གླིང་རྫོང་དཔོན་ལེགས་པ་གླིང་བ་ངོ་གཡོག་དང་མང་ཇའི་སྦྱིན་
བདག་ཁ་ཤས་བཅས་ལ་ཕྱག་དབང་སྩལ། འདི་ཉིན་ཆུ་བཟང་ཕྱག་མཛོད་དང། གུང་རཏྣ་སིདྡྷིའི་བླ་མ་སོ་སོ་ནས་དངོས་འབུལ་བསྟར་ཞིང་གཞན་མ་རྣམས་ཀྱིས་སྒེར་མཇལ་ཞུས་པར་ཐོན་ཕྱག་ཀྱང་གནང། ཟླ་བ་གསུམ་པའི་ཚེས་གསུམ་ལ་བཀའ་བློན་མདོ་མཁར་བ་
ཚེ་རིང་དབང་རྒྱལ་གྱིས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། འདི་སྐབས་རྒྱལ་དབང་རིན་པོ་ཆེ་སྐུ་འཁྲུགས་རྙིང་བ་མ་དྭངས་པར་མགུལ་གློ་བཞེས་པའི་ཚུལ་བསྟན་པར་བླ་བྲང་ནས་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད་
གསེར་སྲང་བཅོ་ལྔ། དངུལ་རྟ་རྨིག་མ་སུམ་ཅུ་སོ་བདུན། ཆོས་གཞིས་སྤྱི་ནས་དངུལ་ཊམ་ཁའོ་རྡོ་ཚད་ཉི་ཤུ་བཅས་ཞབས་བརྟན་འབུལ་བར་མགྲོན་གཉེར་བློ་བཟང་ཡར་འཕེལ་རྫོང་སྟ་མཛད་དོ། །ངེས་པའི་དོན་དུ་རྒྱལ་དབང་པད་དཀར་འཛིན། །མི་ཟད་སྲིད་པའི་
གདུང་བ་དང་བྲལ་ཡང། ཐ་མ་ལ་སྣང་ངོར་མཚན་དཔེའི་ཟླ་ཤེལ་ནི། །འབྱུང་འཁྲུགས་སྤྲིན་གྱི་སྒྲིབ་གཡོགས་འཛིན་པར་གྱུར། །ཚུལ་དེ་མ་བཟོད་ཐུགས་ཀྱི་ནམ་མཁའི་ཀློང། །དད་པའི་ཆུ་འཛིན་འཁྲིགས་ལས་གསོལ་འདེབས་ཀྱི། །འབྲུག་སྒྲ་དང་བཅས་ཟང་ཟིང་
བདོག་པའི་ཆར། །ཕབ་སྟེ་ཕན་བདེ་རྒྱས་པའི་རྟེན་འབྲེལ་བསྒྲིགས། །དེ་མཚུངས་རྒྱལ་པའི་དབང་པོའི་ཞབས་བརྟན་སྐུ་རིམ་དུ་དམིགས་རྣམ་རྒྱལ་གྲྭ་ཚང་དུ་མང་འགྱེད་དང། སེར་འབྲས་དགེ་གསུམ། རྒྱུད་སྟོད་སྨད། སྒྲུབ་སྡེ་ཁག་རྣམས་སུ་མང་འགྱེད་ཀྱི་

[116A]༄༅། །བསྙེན་བཀུར་གཟབས། ཟླ་བ་བཞི་པའི་ཚེས་ཉི་ཤུ་ལ་རྒྱལ་དབང་རིན་པོ་ཆེ་སྐུ་ཁམས་དྭངས་བསྐྱེད་ཆེ་བཞེས་ཡོད་ཚུལ་བཀའ་ཤོག་གནང་རྟེན་བཟང་པ་བཅས་ཞབས་བརྟན་འབུལ་བར་འགྲོ་མི་མགྲོན་གཉེར་ངོ་གཡོག་འབྱོར་པར་རྗེ་
བླ་མ་མཆོག་ཀྱང་ཐུགས་དགྱེས་ཚུལ་ཤིན་ཏུ་ཆེ་བ་མཛད། ཟླ་བ་ལྔ་པའི་ཚེས་གསུམ་ནས་རིམ་བཞིན་ཁམས་སྡེ་དགེ་མཁན་པོ་དང། མཐོ་ལྡིང་མཁན་པོ་ངོ་གཡོག་མང་བ། རྩེ་ཇ་ཞུ་འདྲེན་པ་དང་མཛོ་སྡུད་པ་ངོ་གཡོག་ངམ་རིང་གྲྭ་སྐོར་བ་བཅས་ལ་ཕྱག་
དབང་གི་བྱིན་རླབས་དང་མཁན་པོ་གཉིས་ལ་ཇ་གྲལ་ཐོག་བཀའ་འདྲི་བཅས་སྩལ། ཟླ་བ་དྲུག་པའི་ཚེས་གསུམ་ལ་རྗེ་བླ་མ་མཆོག་ནས་ཤཱནྟི་པ་བློ་གྲོས་རྒྱལ་མཚན་གྱིས་མཛད་པའི་རྣམ་འགྲེལ་གྱི་ཐལ་འཕྲེང་ལེའུ་བཞི་ཡོངས་རྫོགས་ལྗགས་འཛིན་གྲུབ་
པར་ཞམ་རིང་པ་ནང་མ་རྣམས་ཀྱིས་ལེགས་སོ་ཕུལ། གཞུང་ས་ནས་ཞབས་བརྟན་འབུལ་བར་མགྲོན་གཉེར་ཡོན་ཏན་ལེགས་གྲུབ་དང་ནང་ཆེན་ཆོས་མཛད། ཕྱག་མཛོད་ནང་གཟན་བཅས་འབྱོར་པར་ཕྱག་དབང་ཇ་གྲལ་བཅས་གནང། ཚེས་བཞིའི་
ཉིན་སྐུ་ཚབ་གཉིས་ནས་ཚོགས་དབུར་སྤྱན་དྲངས་ཏེ་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་སྲང་ལྔ། དངུལ་རྟ་རྨིག་མ་སུམ་ཅུ་སོ་ལྔ། ཇ་འཁོར་དྲུག་བརྒྱ། གོས་དར་སོགས་དངོས་འབུལ་གཏོས་ཆེ་བ་དང་བཅས་ཞབས་བརྟན་གསོལ་
འདེབས་ཞུས་ཤིང། དེ་མཚུངས་འདུས་ཚོགས་སུ་མང་ཇ་ལྔ་བཅུ་དང། འགྱེད་དགེ་འདུན་རེར་བསོད་བཏགས་དང་དངུལ་ཞོ་གསུམ་རེ། གྲྭ་པ་བརྒྱད་རེར་ཇ་ཀོ་བི་ཙི་སྦག་རེ་བཅས་སྩལ། ཚེས་བརྒྱད་ལ་སྐུ་ཚབ་གཉིས་ནས་སྒེར་མཇལ་ཞུས། ཚེས་བཅུ་

[116B] རྒྱལ་དབང་མཆོག་གི་བཀའ་ལན་དུ་ཞུ་ཡིག་དང། རྟེན་མཎྜལ། གསེར་སྲང་བཅོ་ལྔ། དངུལ་རྟ་རྨིག་མ་ཉི་ཤུ་རྩ་ལྔ་སོགས་འབུལ་བ་མཛད། གོང་མ་བདག་པོ་ཆེན་པོ་ནས་ཇུན་གར་པ་
མངའ་འོག་ཏུ་བསྡུས་གྲུབ་པའི་བཀའ་ལྷ་སའི་ཨམ་པན་བརྒྱུད་ཕེབས་པར་ལེགས་འབུལ་དུ་མཛོད་བཏགས། གསེར་ཟངས་ཀྱི་སྐུ་བརྙན་གསུམ། ཤལ་པ་དཀར་དམར་བཅས་གྲེའུ་ཙེའི་ཐོག་འབུལ་རྒྱུ་གནང། ཟླ་བ་བདུན་པའི་ཚེས་དགུ་ལ་པད་ཚལ་དགེ་སློང་ལ་
ཕྱག་དབང་དང། ལམ་ཁྲིད་བདེ་ལམ་གྱི་ལྗགས་ལུང་དགོས་ཚུལ་བཞིན་སྩལ། ཟླ་བ་བརྒྱད་པའི་ཚེས་གཉིས་ནས་ཉིན་ལྔའི་རིང་གཟིམས་ཆུང་ཉི་འོད་འཁྱིལ་པར་རྀ་ཥིའི་ཆབ་ཀྱི་འཕྲོད་བཞེས་གནང། ཚེས་བཅུ་གཉིས་ཀྱི་ཉིན་ཚོགས་ཆེན་གྱི་འབོལ་གྲུམ་གསར་བརྗེ་དང་
ཟངས་ལྟིར་གསང་བ་བརྒྱད་ཅུ་ཐམ་པ་སྦྱོར་འཇགས་ཐོག་ཞལ་བསྲོར་སྔ་ཇ་སྦྱོར་སྦྲེལ་དང་གྲོ་ཚ། དགོངས་ཇའི་ཐོག་རྗེ་བླ་མ་མཆོག་ཚོགས་དབུར་ཕེབས་ནས་བཀྲ་ཤིས་རབ་གནས་དང་ལྗགས་བསྔོ་བཅས་གནང། འདི་སྐབས་རྒྱལ་བའི་དབང་པོ་ཐམས་ཅད་མཁྱེན་གཟིགས་
ཆེན་པོ་སྔོན་དུ་སྐུ་འཁྲུགས་ཀྱིས་བསྙུན་བབས་ལྕི་ཙམ་བྱུང་བ་ཆབ་བཞུགས་སོགས་ཀྱིས་དྭངས་བསྐྱེད་ཆེ་བ་མ་བྱུང་ཞིང། གསོས་སྨན་གྱིས་ཀྱང་འཇུག་ངོ་ཚར་མ་བྱུང་ཚུལ་དང། འདི་ཁའི་དཔོན་ཚང་ཆེན་མོར་ཡང་སྙུན་བབས་འདི་བཞིན་འདུག་པས་སྙུན་གཞི་
འདི་ཇི་འདྲ་ཡིན་དང། སྔར་ཕན་གསོས་སྨན་ཇི་ལྟར་བཞེས་རིགས་འཇུག་ངོ་མ་བྱུང་བས་ད་ཆ་གསོས་སྨན་ཇི་འདྲ་ཞིག་གནང་ན་འཇུག་པ་ཡོང་སོགས་ཀྱི་ཐུགས་ཐམ་ཕེབས་པར་རྗེ་བླ་མ་ཉིད་ཐུགས་བློང་བློང་པོར་གྱུར་ཏེ། རིགས་དང་དཀྱིལ་འཁོར་རྒྱ་མཚོའི་

[117A]༄༅། །མངའ་བདག་རྗེ་བླ་མ་རྡོ་རྗེ་འཆང་ཆེན་པོ་ཉིད་བསྟན་འགྲོ་སྤྱི་སྒོས་ཡོངས་ཀྱི་མགོན་སྐྱབས་དཔུང་གཉེན་ཆེན་པོར་ཞབས་པད་བསྐལ་བ་རྒྱ་མཚོའི་བར་དུ་བརྟན་པ་དང། ལྷག་ཏུ་སྐུ་ཁམས་དྭངས་བསྐྱེད་སྐོར་ཀྱང་རྗེ་བླ་མ་ཉིད་རང་གི་ཐུགས་བསྐྱེད་ལ་རག་ལས་གཤིས་མྱུར་དུ་སྐུ་ཁམས་དྭངས་བསྐྱེད་ཆེ་བཞེས་ཐུགས་རྗེ་ཆེ་བ་དང། སྙུན་གཞིའི་བབས་ལ་ཐུགས་ཕན་ཐོགས་རེས་དཔོན་ཚང་དགེ་སློང་འདི་པ་ཆེད་རྫོང་ཞུས་ཡོད་ཚུལ་ཞུ་ཡིག་རྟེན་དངུལ་གྱི་མཎྜལ་མཛོད་བཏགས་སྣ་ལྔའི་
སྣེ་འདོགས་ཅན། ཚེ་སྦྱིན་ཡིད་བཞིན་འཁོར་ལོའི་སྣང་བརྙན་བཀྲ་ཤིས་ལི་མ། གླེགས་བམ། ཐུགས་རྟེན། ས་ལེ་སྦྲམ་མགུར་ཞོ་ལྔ་བཅུ། དངུལ་རྟ་རྨིག་གཟུགས་བཞི། དགུ་ཚན་བཅུ་གཅིག་བཅས་དཔོན་ཚང་དགེ་སློང་དགེ་འདུན་དོན་གྲུབ་ཆེད་རྫོང་
གནང། དེ་ཞོར་བོད་བཞུགས་གོང་མའི་མི་དྲག་རྣམས་ལ་མཚམས་ཞུའང་སྩལ། ཟླ་བ་དགུ་པའི་ཚེས་དྲུག་ལ་དགའ་ལྡན་ཕུན་ཚོགས་གླིང་བླ་སྤྱི་ནས་དངོས་འབུལ་བསྟན་ཞིང་བྱང་ཆུབ་ལམ་སྒྲོན་དང་ལམ་གཙོ། ཞབས་བརྟན་བློ་གྲོས་དཔག་བསམ་མ་བཅས་
ཀྱི་ལུང་སློག་ཆ་དང་མང་འགྱེད་བཅས་སྩལ། ཚེས་བདུན་ལ་ཕུན་ཚོགས་གླིང་མཁན་པོས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཚེས་བཅུ་གཉིས་ཀྱི་ཉིན་པེའི་ཅིང་མི་སྣ་དཀའ་བཅུ་བློ་བཟང་ལེགས་གྲུབ་ངོ་གཡོག་འབྱོར་པར་གོང་མ་ཆེན་པོའི་སྐུའི་
མཚམས་ཞུ་མཛད། གསེར་ཡིག་དང་གནང་རྟེན་འཆར་འཕར་རྒྱ་ཆེར་སྩལ་པ་བཞེས། མི་སྣ་ངོ་གཡོག་རྣམས་དང་འགྲུལ་སྡེབ་པ་བཅས་ལ་ཕྱག་དབང་དང། ངོ་བོར་ཇ་གྲལ་བཀའ་འདྲི་གནང། ཚེས་བཅུ་གསུམ་ནས་རིམ་བཞིན་ས་དགའ་མགོ་པ། ཀོང་པོ་

[117B] བྱང་པ་བསམ་གྲུབ་དགའ་ལྡན་གྱི་བླ་སྤྱི། འདར་གྲང་མོ་ཆེའི་སྤྱི་གཉེར། ཚ་གན་ནོ་མོན་ཧན་དང། ཨེར་ཧེ་ནི་དའི་ཆིང་གི་ཨེལ་ཆི། གཞིས་རྩེ་ཡོང་སྡུད་པ་ངོ་གཡོག། དར་མདོའི་ཚོང་པ། ཨ་མདོ་བ་ཉིས་བརྒྱ་སྐོར་བཅས་ལ་ཕྱག་དབང་སྩལ། ཚེས་ཉེར་གཅིག་
གི་ཉིན་པེའི་ཅིང་མི་སྣ་དཀའ་ཆེན་བློ་བཟང་ལེགས་གྲུབ་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་བསྟར། དེའི་མཇུག་མཐུན་དུ་ཨོར་ཏུ་སུར་བླ་མར་འགྲོ་མིའི་ཟླ་བོ་གཉིས་དང། དྷ་ཡན་ཏུ་རའི་ཆོས་རྗེའི་ཟླ་བོ་བཅས་ནས་སྒེར་མཇལ་ཞུས། ཟླ་བ་བཅུ་པའི་ཚེས་
གཅིག་ལ་རྟ་ཚག་སྤྲུལ་སྐུ་བློ་བཟང་དཔལ་ལྡན་རྒྱལ་མཚན་གྱི་ཞབས་བརྟན་འབུལ་མི་ཨེལ་ཆི་ངོ་གཡོག་འབྱོར་པར་དགོངས་ཇའི་ཐོག་འདུས་པ་རྒྱ་མཚོའི་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། རྟ་ཚག་ཨེལ་ཆི་
རྣམས་ལ་ཕྱག་དབང་སྩལ། ཚེས་གཉིས་ལ་དཔལ་ལྡན་ས་སྐྱ་བདག་ཆེན་རིན་པོ་ཆེ་སྐུ་མཆེད་དཔོན་གཡོག་བརྒྱ་དང་སུམ་ཅུ་སྐོར་ཕེབས་ཏེ་སྐུ་བརྟན། གླེགས་བམ། གསེར་སྲང་གསུམ། དངུལ་སྲང་ལྔ་བརྒྱ་སོགས་ཀྱི་དངོས་འབུལ་བཏེག་ཅིང་བཀུར་གཟོས་
སྔར་ལྟར་མཛད་དེ་སློག་ཆ་ཡང་སྦམ་མཐོ་བ་གནང། ཚེས་ལྔ་ལ་རྟ་ཚག་གི་ཨེལ་ཆི་རྣམས་ལ་གནང་ཆ་དང་འབྱོར་ལན་སྐྱེས་བཟང་གིས་སྤུད་པ་སྩལ། ཚེས་བཅུ་གཉིས་ལ་རྒྱལ་དབང་མཆོག་གི་ཞབས་བརྟན་དུ་དམིགས་ཚོགས་ཆེན་དུ་མང་ཇ་ཁ་ཤས་དང་
འགྱེད་པ་ལ་ཊམ་རེ་གནང། ཚེས་བཅུ་གསུམ་ནས་རིམ་བཞིན་ཨོར་ཏུ་སུ་ཧད་ཀིན་པེའི་སི། དར་རྒྱས་ནོ་མོན་ཧན། དུས་འཁོར་པཎྜི་ཏ་སོགས་ཀྱི་ཨེལ་ཆི་ངོ་གཡོག་དང། པེའི་སིའི་བླ་མའི་ཟླ་བོ་བཅས་འབྱོར་པར་ཕྱག་དབང་ཇ་གྲལ་དང་དབེན་དགོན་ཆོས་

[118A]༄༅། །ཁྲིམས་པ། ཨ་མདོ་བ་ཁ་ཤས་བཅས་ལ་ཕྱག་དབང་སྩལ། ཧང་ཀིན་གྱི་མི་སྣ་ནས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། པེའི་སིའི་བླ་མའི་ཟླ་བོ། དར་རྒྱས་ནོ་མོན་ཧན་གྱི་མི་སྣ། དྭགས་པོ་སྤྲུལ་སྐུའི་མི་སྣ་རྣམས་
ནས་ཀྱང་དངོས་འབུལ་པ་ཏེག། །ཁོ་རང་ཚོར་འདོད་ཆོས་དང་ཐོན་ཕྱག་འབྱོར་ལན་ཀྱང་སྩལ། བཞད་ཐུབ་བསྟན་སྐྱིད་སྤུག་པ་དངོས་འབུལ་བསྟར་ཞིང་ཕྱག་དབང་དང་སློག་ཀྱང་གནང། སྔགས་ཆེན་ཞལ་སྔ་ནས་བློ་བཟང་དཔལ་འབྱོར་གྱིས་སྟོན་འཁོར་ཚང་
མར་དཀར་སྤྲོ་དང་གསོལ་སྟོན་རྒྱས་པ་སོགས་ཀྱི་བསྙེན་བཀུར་བཟང་པོ་བསྟབས། དགོངས་ཇའི་ཐོག་ཚོགས་དབུར་སྤྱན་དྲངས་ཐོག་དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་རྡོ་ཚད་བཅོ་ལྔ། གོས་ཡུག་སོགས་དངོས་འབུལ་བསྟར་བར་
འདོད་ཆོས་ཀྱང་སྩལ། ཚེས་ལྔ་ལ་རྣམ་འགྲེལ་སྨོན་ཊཱི་ཀ་ཐུགས་འཛིན་གྱི་དབུ་ཚུགས། ཡོངས་འཛིན་ཞལ་སྔ་ནས་ཀྱིས་མཛོད་བཏགས། སྨོན་ཊཱིཀ་གི་ཕྱག་དཔེ་བཅས་འབུལ་བ་མཛད། ཚེས་དྲུག་ལ་ཆབ་མདོ་འཕགས་པ་ལྷ་ཞི་པར་གཤེགས་པའི་དགོངས་རྫོགས་
སྒྲུབ་མི་ངོ་གཡོག་ནས་དངོས་སྐྱེས་སྦམ་མཐོ་བ་འབྱོར་ཏེ་དམ་པ་དེ་ཉིད་ཀྱི་དགོངས་པ་ཡོངས་སུ་རྫོགས་པའི་ཆེད་ལྗགས་བསྔོའི་རྒྱས་འདེབས་དང། བང་མི་ངོ་གཡོག་དང་ཞྭ་དམར་སྤྲུལ་པའི་སྐུའི་བང་ཆེན་པ། རྩེ་དྲུང་བཟང་པོ། གཞུང་སའི་མང་སྐོལ་དོ་དམ་པ་
གོར་ཥའི་བང་ཆེན་པ་བཅས་ལ་ཕྱག་དབང་གི་བྱིན་རླབས་དང་དགོངས་རྫོགས་སྒྲུབ་མི་ངོ་གཡོག་ལ་གནང་ཆ་དང་ཞུ་ལན་རྟེན་སྦྲགས་བཅས་ཐོན་ཕྱག་ཀྱང་སྩལ། ཚེས་བཅོ་བརྒྱད་ལ་འཚོ་བྱེད་དགེ་སློང་དགེ་འདུན་དོན་གྲུབ་ཕྱིར་འབྱོར་ཏེ་བཀའ་རྒྱ་རྟེན་ལྷ་རྫས་

[118B] དགུ་ཚན་བཅུ་གསུམ་བཅས་ཀྱི་གནང་སྐྱེས་བཟང་བ་དང་དཔོན་ཚང་འདི་པ་ཆེད་རྫོང་གནང་བ་འབྱོར་བསྟུན་གསོས་སྨན་འཕྲོད་པ་དྭངས་བསྐྱེད་ཆེ་ཚུལ་ཕེབས་པར་རྗེ་བླ་མ་མཆོག་ཀྱང་ཐུགས་ཤིན་ཏུ་དགྱེས། ཚེས་ཉེར་གཅིག་ལ་
ཁམས་རྒྱལ་རོང་བཙན་ལ་དཔོན་པོའི་ཆོས་མཛད་ངོ་གཡོག་དྲུག་ཅུ་སྐོར་འབྱོར་ཏེ་དཔོན་གྱིས་དངོས་འབུལ་བཏེག་བང་ཆེན་ངོ་གཡོག་དང་ཨོར་ཏུ་སུ་བཀའ་འགྱུར་པེའི་ལིའི་བང་མི་ཁ་ཤས་བཅས་ལ་ཕྱག་དབང་དང་ཇ་གྲལ་ཐོག་བཀའ་འདྲི། དགའ་ལྡན་ལྷ་
བརྒྱ་མའི་ལྗགས་ལུང་དང་ཐོན་ཕྱག་སྐབས་གནང་ཆ་ཞུ་ལན་རྟེན་སྦྲགས་བཅས་སྩལ། ཟླ་བ་བཅུ་གཉིས་པའི་ཚེས་གསུམ་ལ་འབའ་རྫོང་དཔོན་གཉའ་ངོས་པ་ངོ་གཡོག་འབྱོར་ཏེ་ཞབས་བརྟན་གསོལ་འདེབས་ཞུས་ཤིང་ཇ་གྲལ་གྱི་ཐོག་བཀའ་འདྲི་དང་དམིགས་བརྩེམ་དང་
འཇམ་དཔལ་མཚན་བརྗོད། མ་ཎི། ལྷ་མོའི་གཏོར་འབུལ་བཅས་ཀྱི་ལྗགས་ལུང་དང། ཐོན་སྐབས་གྱོན་པ་སོགས་གནང་ཆ་མི་དམན་པ་བཅས་སྩལ། དཔེ་ཐུབ་པ་བློ་བཟང་མཐུ་སྟོབས་ཀྱིས་རྣམ་བཤད་ཐར་ལམ་གསལ་བྱེད་ཀྱི་རྒྱུགས་ཕུལ་བར་ཁ་བཏགས། གོས་
ཆེན་དང་སྨན་རྙིང་ཁ་གསུམ་འབྲེལ་ཏེ། བྱང་དར་ཁ་ཕྱེད་བཞི། ཤམ་ཐབས་དང་བན་གཟན་སྤུས་འབྲིང་རེ། ལྷོ་རས། སྟག་མོ་པ་བློ་བཟང་ལེགས་པས་ཊཱི་ཀ་ཆེན་རིགས་པའི་རྒྱ་མཚོའི་རྒྱུགས་ཕུལ་བར་ཁ་བཏགས་ཆེ་བ། ཇ་ཡཱ་ཇུ་བར་ཁག་གོས་རྒྱན་ཉན་ཁ་ལྔ་
འབྲེལ། བན་གཟན། ཤམ་ཐབས། སྨན་པར་རྙིང་ཡུག་ལྷོ་རས། གནས་རྙིང་མཆོད་ཁང་པ་བློ་བཟང་དབང་ཕྱུག་གིས་རྣམ་བཤད་དགོངས་པ་རབ་གསལ་གྱི་རྒྱུགས་ཕུལ་བར་ཁ་བཏགས་ཆེ་ལེགས། གོས་ཁ་གསུམ། བན་གཟན་སྤུས་ལེགས། ཇ་ཡཱ་ཇུ་སྦག་
[119A]༄༅། །ཕྱེད༑ སྨན་རྙིང་ཁ་བཞི། དྲིལ། ལྷོ་རས་བཅས་དང། སྲད་པ་བློ་བཟང་རྡོ་རྗེ་དང་ལ་ཁ་པ་བློ་བཟང་མཁས་མཆོག་རྒྱལ་ཆེན་རྩེ་བ་བློ་བཟང་བསྟན་འཛིན། ས་རྡོར་གདན་པ་བློ་བཟང་དར་རྒྱས། རི་མཁར་བ་ཡེ་ཤེས་དགེ་འདུན་
མདངས་ཆེན་པ་བློ་བཟང་ཆོས་འཕེལ་དང་བློ་བཟང་ཟླ་བ། ཡེ་ཤེས་བཟོད་པ། གྲང་མོ་ཆེ་བ་ཆོས་མཛད་བློ་བཟང་དཔལ་འབྱོར། གནས་རྙིང་མཆོད་ཁང་པ་བློ་བཟང་དར་རྒྱས། སེར་ཁང་པ་བློ་བཟང་རྒྱལ་མཚན། གློ་སྤུག་པ་ཡེ་ཤེས་དགེ་བསྙེན། སྟག་མོ་བ་
ཡེ་ཤེས་ཆོས་འཕེལ་དང་བློ་བཟང་ཡོན་ཏན། ལྷ་ཁང་བ་བློ་བཟང་ཡར་འཕེལ། བཞད་པ་ཡེ་ཤེས་ཆོས་དར་དང་བློ་བཟང་དར་རྒྱས། ཇོ་མོ་རྫོང་བ་བློ་བཟང་འཕྲིན་ལས། བདེ་འབྱོར་པ་ཞབས་དྲུང་བློ་བཟང་བསམ་གཏན་བཅས་སོ་སོ་ནས་རྣམ་འགྲེལ་གྱི་ཐལ་
འཕྲེང་ལེའུ་བཞི་དང། བདེ་འབྱོར་པ་བློ་བཟང་རྣམ་རྒྱལ་གྱིས་རྣམ་འགྲེལ་གྱི་རྩ་བ་དང་རྣམ་བཤད། གྲང་མོ་ཆེ་བ་དགེ་འདུན་དབང་རྒྱལ་དང། རྒྱལ་ཆེན་རྩེ་པ་དཀའ་ཆེན་བློ་བཟང་དོན་གྲུབ་དང་མཁས་མཆོག་ནོར་བུ་བཅས་ནས་ཕར་ཕྱིན་སྐབས་བརྒྱད། སྔགས་
གྲྭ་རྒྱལ་ཆེན་རྩེ་པ་དཀའ་ཆེན་བློ་བཟང་དཔལ་འབྱོར་དང་ཇོ་མོ་རྫང་པ་དཀའ་ཆེན་བློ་བཟང་ཤེས་རབ་གཉིས་ཀྱིས་གསང་བ་འདུས་པའི་བསྐྱེད་རྫོགས། ཕྱི་མས་དེའི་སྟེང་དུ་ལམ་རིམ་དམར་ཁྲིད། དབེན་དགོན་པ་དམ་ཆོས་ཡར་འཕེལ་དང་ཡེ་ཤེས་ཕུན་ཚོགས། ཡེ་
ཤེས་སྐལ་བཟང་བཅས་ཀྱིས་བདེ་མཆོག་རྩ་རྒྱུད། ཆོས་འཁོར་ལྷུན་པོ་བ་སངས་རྒྱས་ཆོས་འཕེལ་དང་བྱམས་པ་རྒྱལ་མཚན། སངས་རྒྱས་ཡར་འཕེལ་རྣམས་ཀྱིས་བྱམས་ཆོས་སྡེ་ལྔ་བཅས་ཀྱི་རྒྱུགས་ཕུལ་བར་གནང་ཆ་སྔར་བཞིན་སྩལ།    ༈   

[119B]
དཀའ་ཆེན་མགྲོན་གཉེར་ཡེ་ཤེས་ཆོས་འཕེལ་ཆེད་རྫོང་མཛད་དེ་མཎྜལ། སྐུ་གསུང་ཐུགས་རྟེན། གསེར་སྲང་ལྔ། དངུལ་རྟ་རྨིག་མ་བཞི་བཅུ་ཞེ་ལྔ་སོགས་དང། སེར་འབྲས་དགེ་གསུམ། རྒྱུད་སྟོད་སྨད། རྣམ་རྒྱལ་གྲྭ་ཚང་སོགས་སུ་མང་འགྱེད་ཀྱི་བསྙེན་བཀུར་མཛད། ཟླ་
བ་གཉིས་པའི་ཚེས་བཅོ་ལྔ་ལ་ཁམས་རྒྱལ་ཐང་སུམ་རྩེན་གླིང་སྤྱི་སོ་ནས་དངོས་འབུལ་གྱི་བདོག་པ་བཏེག་ཅིང་འབྱོར་ལན་དང་སློག་ཆ་བཟང་པོ་སྩལ། དཀའ་ཆེན་མགྲོན་གཉེར་ཡེ་ཤེས་ཆོས་འཕེལ་སྐོར་ནག་པ་ཟླ་བའི་ཚེས་གསུམ་ལ་འབྱོར་མདུན་རྒྱལ་དབང་མཆོག་
ནས་གང་ཅིའི་རྟེན་འབྲེལ་ལེགས་པ་བྱུང་ཚུལ་གྱི་བཀའ་རིན་པོ་ཆེ་དང། གསེར་སྲང་ལྔ། དངུལ་རྟ་རྨིག་ཉི་ཤུ་རྩ་བཞིས་གཙོས་པའི་དགུ་ཚན་བཟང་པོ་ཉེར་ལྔའི་གནང་རྟེན་བཅས་སྩལ། ཤིང་ཁྱི་ཟླ་བ་དང་པོའི་ཚེས་བརྒྱད་ནས་མགོ་བརྩམས་ཏེ་རྣམ་འགྲེལ་གྱི་ཐལ་འཕྲེང་
ལ་ཐུགས་གཉེར་མཛད་པ་སྐབས་འདིར་མཐར་ཕྱིན་ཏེ་ཟླ་བ་གསུམ་བའི་ཚེས་བཅུ་གཅིག་ལ་རྣམ་འགྲེལ་སྨོན་ཊཱིཀ་ལ་གསུང་བཤད་རིགས་ལུང་གི་དབུ་བཙུགས་ཤིང་དགྱེས་སྟོན་དང། ཕྱག་མཛོད་ཆེན་མོ་ནས་རྟེན་འབྱུང་ཡང་བསྟར། དེ་ནས་བཟུང་སྟེ་ཆོས་ཐོག་སོ་
སོར་སྐུ་རིམ་སྐབས་འདུས་སྡེའི་ཚོགས་དབུར་ཕེབས་ཤིང། སྐོར་ཚོའི་སྐབས་སྨོན་ཊཱིཀ་ལ་གསུང་བཤད་རྒྱུན་རིང་བ་རེ་གནང་རྗེས་ཟུར་བཞི་སློབ་དཔོན་རྣམས་དང་བཅས་གཞུང་ལུགས་ཀྱི་དོན་ལ་རིགས་པའི་ལམ་ནས་དྲངས་པའི་བརྒལ་ཞིང་བརྟག་པ་སོགས་

[120A]༄༅། །དམ་པའི་ཆོས་ཀྱི་འབེལ་གཏམ་ཁོ་ནས་དུས་འདའ་བར་མཛད། ཚེས་བཅུ་དྲུག་ལ་ཨོར་ཏུ་སུ་བེའི་ལི་ཚེ་དབང་དཔལ་འབྱོར་གྱི་བླ་མར་འགྲོ་མི་རྒྱལ་ཆེན་རྩེ་བ་དཀའ་ཆེན་བློ་བཟང་བཀྲ་ཤིས་ལ་ཐོན་ཕྱག་དང་ཐུགས་དམ་བཀའ་བསྒོ་སྩལ་ཏེ་འགྲོ་དོན་
བསྟན་པའི་ཞབས་འདེགས་ཀྱི་བགྱི་བར་བརྩོན་པ་ལྷོད་མེད་དགོས་པའི་བཀའ་སློབ་ཕེབས། ཟླ་བ་ལྔ་པའི་ཚེས་བཅུ་བདུན་ལ་ཤེལ་དཀར་ཆོས་སྡེ་བླ་གྲྭ་ཐུན་མོང་ནས་སྤྱན་འདྲེན་ཁྲུས་གསོལ་གནས་བརྟན་ཕྱག་མཆོད་རྣམས་ཞལ་འདོན་མཛད་དེ་དངོས་འབུལ་དང་
བཅས་ཞབས་བརྟན་གསོལ་འདེབས་ཞུས་ཤིང་དགོན་པར་མང་འགྱེད་དང་སྒེར་འབུལ་ཞུ་མིར་སློག་ཆ་སྩལ། ཐར་པ་གཉེར་རྙིང་དཀའ་ཆེན་བློ་བཟང་ཡར་འཕེལ་གྱིས་སྒེར་མཇལ་ཞུས། ཚེས་བཅོ་བརྒྱད་ལ་ཨོའི་ལོད་ཕུན་ཚོགས་པེའི་སིའི་བླ་མར་ལེགས་
བཤད་གླིང་པ་དཀའ་ཆེན་ཡེ་ཤེས་དཔལ་ལྡན། གུང་བསྟན་པའི་ཉི་མའི་བླ་མར་གཅེན་ལུང་པ་དཀའ་ཆེན་བློ་བཟང་དཔལ་འབྱོར། དྷ་ཡན་ཏུ་རའི་ཆོས་རྗེར་ལྕགས་པ་དཀའ་ཆེན་ཡེ་ཤེས་མཐའ་ཡས་བཅས་བསྒོ་བཞག་གནང་བ་རྣམས་འགྲོ་ཁར་ངོ་གཡོག་
ལ་ཐོན་ཕྱག་གནང་ཆ་སྩལ། པེའི་ཅིང་མི་སྣ་རབ་འབྱམས་པ་བློ་བཟང་དགེ་ལེགས་ལ་ཐོན་ཕྱག་གནང། ཟླ་བ་དྲུག་པའི་ཚེས་གཉིས་ནས་བཟུང་དགོངས་བདུན་གྱི་རིང་སྨོན་ཊཱིཀ་ལེའུ་གཉིས་པར་གསུང་བཤད་མཛད། ཟླ་བ་བདུན་པའི་ནང་དུ་གཞུང་ནས་
ཞབས་བརྟན་འབུལ་བར་ཆེད་སྩལ་མགྲོན་གཉེར་དགེ་སློང་སྐལ་བཟང་དོན་གྲུབ་དང་རྩེ་དྲུང་ཐོར་གོད་དགེ་སློང་བྱམས་པ་རྣམ་རྒྱལ་ངོ་གཡོག་ལ་མཇལ་ཁ་ཇ་གྲལ་བཅས་དང། དེ་བསྟུན་ལ་དྭགས་ཕུན་ཚོགས་རྣམ་རྒྱལ་གྱི་མི་སྣ་ངོ་གཡོག་ལའང་མཇལ་

[120B] ཚེས་དྲུག་ནས་བཟུང་དགོངས་བརྒྱད་ཀྱི་རིང་སྨོན་ཊཱིཀ་ལེའུ་གསུམ་པར་གསུང་བཤད་མཛད། ཚེས་བརྒྱད་ལ་གཞུང་གི་སྐུ་ཚབ་གཉིས་ནས་རྒྱལ་དབང་མཆོག་གི་བཀའ་ལྟར་རྗེ་ཉིད་ཚོགས་དབུར་སྤྱན་དྲངས་ཏེ་དངུལ་གྱི་མཎྜལ། སྐུ་གསུང་ཐུགས་རྟེན་
ན་བཟའ་ཉེར་སྤྱད། གསེར་སྲང་ལྔ། དངུལ་རྟ་རྨིག་མ་ཉི་ཤུ་རྩ་ལྔ། ཇ་འཁོར་དྲུག་བརྒྱ་དང་ལྔ་བཅུ་སོགས་ཞབས་བརྟན་དངོས་འབུལ་དང། འདུས་ཚོགས་སུ་མང་ཇ་ལྔ་བཅུ། དགེ་འདུན་རེར་དངུལ་བལ་ཊམ་གཉིས་རེ་དང་དགེ་འདུན་ལྔ་རེ་ལ་ཇ་བར་ཁག་རེའི་
འགྱེད་བཅས་གནང། བཀའ་བློན་ལྷན་རྒྱས་ནས་དངོས་འབུལ་བཏེག་ཅིང་སྐུ་ཚབ་གཉིས་ནས་ཀྱང་སྒེར་མཇལ་ཞུས། རྒྱལ་བའི་དབང་པོར་བཀའ་དྲིན་ཆེ་ཚུལ་གྱི་ཞུ་ཡིག་དང་རྟེན་མཎྜལ། མཛོད་བཏགས། གསེར་མགུར་ཞོ་སུམ་བརྒྱ་དང་གཅིག་དངུལ་རྟ་རྨིག་མ་
སུམ་ཅུ་སོ་ལྔ་སོགས་འབུལ་བ་གནང། སྐུ་ཚབ་གཉིས་ལ་སློག་ཆ་དང་གནང་སྐྱེས་སྩལ་ཏེ་ཚེས་བཅུ་གསུམ་ལ་ཐོན། ཟླ་བ་བརྒྱད་པའི་ཚེས་གསུམ་ལ་དཔལ་རྡོ་རྗེ་འཇིགས་བྱེད་ཆེན་པོའི་སྣང་བརྙན་གསེར་ཟངས་ལས་གྲུབ་བ་ཐོག་ཚད་མ་གསར་བཞེངས་ལེགས་
པར་གྲུབ་པ་ལ་བྱུ་རུ་མུ་ཏིག་གི་ཕྲས་མཛེས་པའི་གོས་བཟང་པོའི་ན་བཟའ་གསོལ་ཞིང། བཀྲ་ཤིས་ཕུན་ཚོགས་འཁྱིལ་བར་བཞུགས་སུ་གསོལ་ཏེ་ལྷག་གནས་ཀྱི་མེ་ཏོག་གཏོར། ནག་ཕྱོགས་བདུད་སྡེའི་འཚེ་བ་བཟློག་པའི་སླད། །གསེར་ཟངས་ལས་གྲུབ་རྡོ་རྗེ་འཇིགས་
བྱེད་ཀྱི། །སྣང་བརྙན་ལེགས་བསྒྲུབས་ཤིས་པ་བརྗོད་པ་ལས། །སྲིད་ཞིའི་ཕུན་ཚོགས་མགྲོན་དུ་བསུ་བར་མཛད། །ཚེས་དགུ་ལ་གསང་སྔགས་རྒྱུད་པ་གྲྭ་ཚང་དུ་དཔལ་དུས་ཀྱི་འཁོར་ལོའི་རྒྱུད་འགྲེལ་གྱི་འཆད་ཉན་གསར་འཛུགས་དང་བསྟུན་བཀྲས་བཏགས་ལེགས་པ་རེའི་འགྱེད་སྩལ་

[121A]༄༅། །ཚེས་བཅོ་བརྒྱད་ལ་བཀའ་བློན་ཇ་སག་ཉི་མ་རྒྱལ་མཚན་གྱིས་ཞབས་བརྟན་འབུལ་མི་ཆེད་དུ་མངགས་པ་ནས་ཚོགས་དབུར་སྤྱན་དྲངས་ཏེ་ཞབས་བརྟན་གསོལ་འདེབས་ཞུས་ཤིང་འབྱོར་ལན་དང་སློག་ཆ་ཐོན་ཕྱག་བཅས་སྩལ། ཚེས་བཅུ་
དགུ་ནས་བཟུང་སྐུ་རིམ་ཐོག་འདུས་སྡེའི་ཚོགས་དབུར་ཞབས་ཟུང་བཀོད་དེ། རྣམ་འགྲེལ་གྱི་ཊཱིཀ་ཆེན་ལེའུ་བཞི་པར་གསུང་བཤད་དགོངས་བདུན་གནང། དུས་འདིར་ལྷ་རྩེ་དགའ་ལྡན་འོག་མིན་གླིང་གི་བླ་མར་དགོན་ཁྲབ་དཀའ་ཆེན་བློ་བཟང་སྐལ་བཟང། ས་བདེ་
ཆེན་པོའི་བླ་མར་རོང་མཚོ་བ་དཀའ་ཆེན་དར་རྒྱས་ཆོས་འཕེལ། སེར་ཁང་པའི་བླ་མར་གྲང་མོ་ཆེ་བ་དཀའ་ཆེན་ཡེ་ཤེས་སྐལ་བཟང། ལྷ་ཁང་པའི་བླ་མར་བ་སོ་བ་དཀའ་ཆེན་ཡེ་ཤེས་གྲགས་པ་རྣམས་བསྐོ་བཞག་གནང་སྟེ། ཚེས་ཉེར་དྲུག་ལ་ཐོན་ཕྱག་གནང་
ཟླ་བ་དགུ་པའི་ནང་དུ་ཁྱུང་རྩེ་རམ་པ་བའི་ཐེའི་ཇི་ངོ་གཡོག་ལ་སྨོན་ལམ་བདེ་བ་ཅན་མའི་ལྗགས་ལུང་སྩལ། ཚེས་བཅུ་བཞིའི་ཉིན་སྐུའི་ཕུ་བོ་རྗེ་དྲུང་བློ་བཟང་སྦྱིན་པ་ལ་མཇལ་ཁ་ཇ་གྲལ་བཅས་གནང། དེ་རྗེས་ཚེས་བཅུ་བདུན་ཉིན་ལམ་རིམ་བསྡུས་དོན་དང་
བདེ་མཆོག་གི་བླ་བརྒྱུད། བསྟོད་པ། སྨོན་ལམ། ཤིས་བརྗོད་བཅས་ཀྱི་ལྗགས་ལུང་སྩལ། རྒྱལ་དབང་མཆོག་ནས་ཕུ་བོ་རྗེ་དྲུང་བློ་བཟང་སྦྱིན་པ་ཤངས་ལྷ་ཕུ་སྤོང་ཏོག་གི་མཁན་པོར་མངའ་གསོལ་བརྩེ་བས་བསྐྱངས་པར་རྗེ་ཉིད་ནས་མཁན་ཆས་སྤུས་
གཙང་བ་སོགས་ཀྱི་གནང་ཆ་སྩལ། ཁྲི་འདོན་སྐབས་མཁོ་ལམ་གཉེར་པ་བཀས་ཆེད་དུ་མངགས་ཏེ་ཁྲི་ཇ་ཕྱག་འགྱེད་བཟང་པོ་བཅས་གནང། ཟླ་བ་དགུ་པ་རྟིང་མའི་ཚེས་ལྔ་ལ་མཚོ་སྔོན་ཇ་སག་དར་རྒྱས་ཚེ་རིང་གི་བླ་མ་དཀའ་ཆེན་ཡེ་ཤེས་དར་རྒྱས་ངོ་གཡོག་

[121B] དམ་རིང་ཆོས་སྡེའི་གྲྭ་སྐོར་བ། བདེ་འབྱོར་བླ་མ་གསར་པ། གཞུང་སའི་གསེར་སྡུད་བ་བཅས་ལ་མཇལ་ཁ་གནང། ཚེས་བརྒྱད་ལ་རྟ་ནག་ཐུབ་བསྟན་རྣམ་རྒྱལ་གྱི་མཁན་པོ་ནས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས་
མཁན་པོར་ཇ་གྲལ་དང་སློག་ཆ་གནང། རྒྱུད་པ་གྲྭ་ཚང་ནས་འཇིགས་བྱེད་སླེའུ་ཆུང་མ་གདན་དྲངས་པ་གཟིམས་ཆུང་དུ་བཞུགས་སུ་གསོལ་ཏེ། སྐུ་མཚམས་མཛད་ནས་དཔལ་རྡོ་རྗེ་འཇིགས་བྱེད་ཀྱི་རྣལ་འབྱོར་ལ་གཞོལ་བར་མཛད། ཟླ་བ་བཅུ་པའི་ཚེས་གཅིག་ལ་རྒྱུད་
པ་གྲྭ་ཚང་དུ་ཚོགས་གདན་འབོལ་གྲུམ་གསར་བརྗེ་དང། འཇིགས་བྱེད་སྒྲུབ་མཆོད་ཉིན་གཅིག་སྤོར་བ་མཛད་དེ་དཀྱིལ་འཁོར་ལ་བརྒྱ་མཆོད་སྣ་ལྔ་དང་དགེ་འདུན་རྣམས་ལ་བསྙེན་བཀུར་གཟབས། སྤྱི་སོར་སྦྱོར་འཇགས་སུ་ཀརྨ་གན་དྲིལ་རྡོར་བཅས་བཞི་དང། གསར་
བཟོས་དྲིལ་བུ་རྡོར་བཅས་ཉིས་བརྒྱ་བཅུ་གཅིག་རྣམས་དྲིལ་གདན་དང། ཤུབས་བཅས་ཆ་འགྲིག་འགྱེད་བསོད་བཏགས་ཆེ་བ་རེ་དང་དངུལ་ཞོ་དྲུག་རེ། སྙན་དར་རྟགས་བརྒྱད་ཁ་བཏགས་བཅས་སྩལ། ཆོས་རྗེ་དཀའ་ཆེན་ཡེ་ཤེས་དར་རྒྱས་ཀྱིས་ཚོགས་དབུར་སྤྱན་དྲངས་ཏེ་ཆོས་
རྗེ་ནས་ཞུས་ངོར་སྩལ་པའི་ཞབས་བརྟན་བཀའ་རྩོམ་ཚོགས་འདོན་དུ་བཙུགས་ཤིང་དེའི་ལྗགས་ལུང་ཡང་གནང། དངོས་འབུལ་དང་བཅས་ཞབས་བརྟན་གསོལ་འདེབས་ཞུས། པེའི་སི་བཱ་དུར་དའི་ཆིང་གི་བང་ཆེན་པ་སོགས་མཚོ་སྔོན་གྱི་སོག་རིགས་མང་པོ་དང། ཞྭ་དམར་
སྤྲུལ་པའི་སྐུ་དང་སི་ཏུའི་མི་སྣ། ཆབ་མདོ་བ། བྲག་གཡབ་པ། ཏྲེ་བོ་དང་མང་ཇའི་སྦྱིན་བདག་སོགས་ཕྱོགས་འདུས་མང་པོར་ཕྱག་དབང་སྩལ། ཐོས་བསམ་གླིང་ནས་གྲྭ་ཚང་དུ་སྤྱན་དྲངས་ཏེ་དཀར་སྤྲོ་གསོལ་སྟོན་དང་ཚོགས་དབུར་ཞབས་ཟུང་བཀོད་ཐོག་བླ་སྤྱི་ཐུན་མོང་ནས་

[122A]༄༅། །དངོས་འབུལ་བཏེག་ཧར་གདོང་པ་དཀའ་ཆེན་བློ་བཟང་དར་རྒྱས་ཀྱིས་ཀྱང་དངོས་འབུལ་གྱི་བདོག་པ་བསྟར། སྤྱིས་ནས་ཀྱང་གསེར་དངུལ་གྱི་མཆོད་སྤྲིན་སྤྲོས། ཚོགས་ཡོངས་ལ་ཞབས་བརྟན་བཀའ་རྩོམ་གསར་གནང་དང་འཇམ་དབྱངས་
གང་བློ་མ། ཤེས་བྱའི་མཁའ་དབྱིངས་མ། ཊཱིཀ་ཆེན་རིགས་པའི་རྒྱ་མཚོའི་མགོ་ནས་འཇམ་དབྱངས་ཀྱི་བསྟོད་པ་ཤོ་ལོ་ཀ་གཅིག་ཨར་པ་ཙ་ན་བཅས་ཀྱི་ལྗགས་ལུང་སྩལ། གྲྭ་ཚང་བླ་སྤྱི་ནས་རྒྱུ་ཡོན་སྦྱར་ཏེ་རྗེ་བླ་མ་མཆོག་གི་ཞབས་བརྟན་དུ་རྒྱུད་པ་གྲྭ་ཚང་ནས་ཚེ་
ཆོག་མཛད་པའི་ཚོགས་དབུར་ཞབས་སོར་བཀོད་ཐོག་ཐོས་བསམ་གླིང་ནས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། སོ་སོར་འབུལ་སློག་སྩལ་ཅིང་གྲྭ་ཚང་དུ་འཕན་ཆ་གཉིས་སྦྱོར་འཇགས་གནང། ཟླ་བ་བཅུ་གཉིས་པའི་ཚེས་བཅུ་དྲུག་ནས་
བཟུང་རྗེ་བླ་མ་མཆོག་གིས་གཙོ་མཛད་བླ་གྲྭ་ཉི་ཤུ་རྩ་བདུན་ནས་འཇིགས་བྱེད་ཀྱི་ཞི་བའི་སྦྱིན་སྲེག་ཉིན་བཞིའི་རིང་མཛད་ཅིང། དམ་ཅན་ཆོས་རྒྱལ་ལ་གཏང་རག་བསྐང་གསོ་གནང། ཐུགས་དམ་རྟེན་འཇིགས་བྱེད་ཀྱི་སྣང་བརྙན་སླེའུ་ཆུང་མར་མགུལ་རྒྱན་ན་
བཟའ། བཞུགས་ཁང་བཅས་ཕུལ། རྒྱུད་པ་གྲྭ་ཚང་དུ་ཆུ་གཉིས་ཉེར་སྤྱོད་འབུལ་སྣོད་སྦྱོར་འཇགས་སུ་སྩལ། འབྲོང་རྩེ་བ་བློ་བཟང་འཕྲིན་ལས་དང་གློ་སྤུག་པ་དམ་ཆོས་མཁས་མཆོག་གཉིས་ནས་ཕར་ཕྱིན་གྱི་འགྲེལ་པ། ལེགས་བཤད་གླིང་པ་རྣམ་རྒྱལ་སྦྱིན་པ་
གྲང་མོ་ཆེ་པ་བློ་བཟང་རྒྱལ་མཚན་དང་ཡེ་ཤེས་ཆོས་འཕེལ། དཔེ་ཐུབ་པ་བློ་བཟང་རྒྱལ་མཚན་དང་བློ་བཟང་དབང་ཕྱུག་རྟ་ནག་གསེར་གླིང་པ་བསྟན་འཛིན་རྒྱལ་མཚན། བདེ་འབྱོར་བ་བློ་བཟང་ལེགས་པ། དགའ་ལྡན་རབ་རྒྱས་པ་ཡེ་ཤེས་མཐའ་ཡས། ཞི་

[122B] གློ་སྦུག་པ་ངག་དབང་ཆོས་འཕེལ་རྣམས་ཀྱིས་རྣམ་འགྲེལ་གྱི་ཐལ་ཕྲེང་ལེའུ་བཞི། སྔགས་གྲྭ་འབྲོང་རྩེ་བ་ཚོགས་གསོག་པ་ཡེ་ཤེས་སྨོན་ལམ། རྒྱལ་ཆེན་རྩེ་བ་དྲུང་རམ་པ་བློ་བཟང་བཟང་པོ། དཔེ་ཐུབ་པ་དཀའ་ཆེན་བློ་བཟང་འབྱུང་
གནས། བསོ་བ་དཀའ་ཆེན་བློ་བཟང་དོན་གྲུབ་བཅས་ནས་གསང་བ་འདུས་པའི་བསྐྱེད་རྫོགས། དབེན་དགོན་པ་བཀྲ་ཤིས་རྣམ་རྒྱལ་དང་བློ་བཟང་དགེ་ལེགས། བློ་བཟང་རྒྱལ་མཚན་རྣམས་ནས་བདེ་མཆོག་རྩ་རྒྱུད། ཆོས་འཁོར་ལྷུན་པོ་བ་སངས་རྒྱས་དཔལ་བཟང་དང་
སངས་རྒྱས་དཔལ་འབྱོར་གཉིས་ནས་སྡོམ་གསུམ་རབ་དབྱེའི་རྣམ་བཤད། སྣར་ཐང་པ་བློ་བཟང་འཕྲིན་ལས་ཀྱིས་ལམ་རིམ་འབྲིང་པོ། རོང་བྱམས་ཆེན་པ་བློ་བཟང་ཆོས་འཕེལ་གྱིས་ལམ་རིམ་ཆེན་མོ། ཞ་ལུ་པ་བླ་ཆེན་རིན་ཆེན་ཆོས་བཟང་གིས་དུས་འཁོར་བསྡུས་
རྒྱུད་དང་དུས་འཁོར་གྱི་ཆོ་ག་ལྷན་ཐབས་བཅས་ཀྱི་རྒྱུགས་ཕུལ་པར་གནང་ཆ་སྔར་སྲོལ་ལྟར་དང། གཟིམས་དཔོན་དཔོན་ཚང་དགེ་སློང་དགེ་འདུན་དོན་གྲུབ་ཀྱི་ཚ་བོ་དཀའ་ཆེན་ངག་དབང་ནམ་མཁས་རྒྱུད་བཞིའི་རྒྱུགས་ཕུལ་བར་སྔར་སྲོལ་ལས་འཕར་བའི་གནང་ཆ་བཅས་
སྩལ༑    ༈    ཚོགས་པ་ལ་གནས་བརྟན་ཕྱག་མཆོད་དང་ཞབས་བརྟན་བློ་གྲོས་དཔག་བསམ་མའི་ལྗགས་
ལུང་དང་སློག་ཆ་སྦྱོར་འཇགས་སོགས་མཛད། ཟླ་བ་གཉིས་པའི་ཚེས་གཉིས་ལ་བེ་ལིག་ཐུ་ནོ་མོན་ཧན་གྱིས་དངོས་འབུལ་བཏེག་ཁོང་ངོ་གཡོག་དང་ཧལ་ཧ་དར་ཧན་པེའི་ལིའི་ཐོ་ཡོན་ལ་ཕྱག་དབང་ཇ་གྲལ་གནང། ཚེས་ལྔའི་ཐོ་རངས་རྟ་ཟམ་ཆུ་ཚོད་ཐོག་རྒྱལ་དབང་

[123A]༄༅། །མཆོག་ནས་བཀའ་རྒྱ་ཕེབས་པར་སྔོན་དུ་སྨོན་ལམ་ཚོགས་དབུར་ཕེབས་སྐབས་མགུལ་ཆམ་བཞེས་པ་པོ་ཏ་ལར་ཕེབས་ནས་ཅུང་ཟད་དྭངས་བསྐྱེད་བཞེས་ཐོག་གསོས་སྨན་ཚས་སྐྱོན་ལྟ་བུས་ཡང་བསྐྱར་སྐུ་ཁམས་ལྟེམས་ཚུལ་ཆེར་སོང་
བའི་སྙུན་གཞི་མྱུར་དུ་སིང་དྭངས་ཡོང་བའི་ཐུགས་སྨོན་གྱི་མཚམས་སྦྱོར་དང་ཆོས་སྲུང་དམ་ཅན་རྒྱ་མཚོར་འཕྲིན་བཅོལ་བཅས་གང་གཟབ་གནང་དགོས་ཞེས་ཕེབས་པར་དེ་འཕྲལ་མགོན་ཁང་ཆེན་མོར་ཆོས་སྐྱོང་ཡོངས་རྫོགས་ལ་སྙན་ཤལ་རེ་དང། སྤྱན་གཟིགས་སུ་
མེ་མདའ། རལ་གྲི་ཤུབས་བཅས། གཉེར་གཏད་ལྷ་མོ། བྱམས་ཁང་ལྷ་མོ། ཐོས་བསམ་གླིང། དཀྱིལ་ཁང། ཤར་རྩེ། སྔགས་ཁང། གཟིམས་ཁང་གི་མགོན་ཁང་སོ་སོའི་ཆོས་སྲུང་རྣམས་ལ་སྟན་ཤལ་དང་སྤྱན་གཟིགས་སུ་དཔའ་དམ་གསུམ། མེ་མདའ་ཆ་
འགྲིག་ལྔ་བཅས་འབུལ་བ་གནང་ནས་སྐུ་ཁམས་མྱུར་དུ་དྭངས་པའི་ཐུགས་སྨོན་དང་འཕྲིན་བཅོལ་གང་དྲག་མཛད། རྒྱལ་དབང་མཆོག་གི་ཞབས་བརྟན་དུ་དམིགས་ཚོགས་ཆེན་དུ་མང་ཇ་ཁ་ཤས་དང། འགྱེད་དངུལ་བལ་ཊམ་རེ། མཚན་སྒྲོག་དགའ་ལྡན་དར་རྒྱས་
གླིང༑ ཞ་ལུ། སྲད་རྒྱུད། སྲད་ནོར་བུ་ཆོས་འཁོར། འབྲོང་རྩེ་ཆོས་སྡེ་སོ་སོར་མང་ཇ་བརྒྱ་རེ། གངས་ཅན་ཆོས་འཕེལ་དུ་མང་ཇ་ལྔ་བཅུ་ཡོན་རྣམ་གཞག་བཅས་ཚོགས་འདོན་དུ་གནས་བརྟན་ཕྱག་མཆོད། གདུགས་ཤེར་སྒྲོལ་གསུམ། འཇམ་དཔལ་མཚན་
བརྗོད་བཅས་མཛད་རྒྱུར་དོ་དམ་པ་རྣམས་ལ་ཞབས་བརྟན་གནད་སྨིན་ཡོང་བའི་བཀའ་འདོམས་ཤིན་ཏུ་ལྕི་བ་གནང་སྟེ། ཚེས་དྲུག་གི་སྔ་ཆར་ཐོན་པ་སྩལ། དེ་ལུགས་ཀྱི་ཞུ་ཡིག་གི་ལན་ཀྱང་གསོལ་འདེབས་ཀྱི་རྟེན་དང་བཅས་རྟ་ཟམ་ཆུ་ཚོད་ཐོག་ནས་ཕུལ། གྲུ་འཛིན་

[123B] །མངོན་པར་ཞུགས་པའི་ཉེ་ཞོའི་གཡའ་ཡི་ཚོགས། །དག་ཕྱིར་འཛད་མེད་གཏེར་གྱི་སྒོ་ཕྱེ་ནས། །ཞབས་བརྟན་རིམ་གྲོའི་བྱི་དོར་ཅི་ཡང་བསྒྲུབས། །འོན་ཀྱང་སྙིགས་མའི་སྐྱེ་དགུ་མཐའ་དག་གི་རྣམ་དཀར་བསོད་ནམས་ནུས་མཐུ་
བྲི་བ་ན། །སྲས་བཅས་རྒྱལ་བའི་ཚོགས་རྣམས་ལྷན་ཅིག་ཏུ། །འདུས་ཀྱང་བཟློག་ཏུ་མེད་པ་དངོས་པོའི་གཤིས། །ཚེས་དྲུག་གི་ཉིན་ཕྱེད་ཡོལ་ཙམ་ལ་བཀའ་བློན་རྣམས་དང། སྐུ་མདུན་ནང་མ་རྣམས་ཀྱིས་རྟ་ཟམ་ཐོག་རྒྱལ་དབང་མཆོག་སྐུ་ཁམས་ལྟེམས་པར་སྨན་པ་
མཁས་པ་རྣམས་ནས་གསོས་སྨན་འབུལ་བཞེས་དང། ཚངས་པ་དུང་ཐོད་ཅན་གྱིས་མཚོན་ཆོས་སྐྱོང་ཁག་ལ་ལུང་བསྟན་ཞུས་ཏེ་ཞབས་བརྟན་སྐུ་རིམ་རྒྱ་ཆེར་བསྒྲུབས་ཀྱང། བསྟན་འགྲོ་ཡོངས་ཀྱི་གེགས་ཆགས་དུས་གཅིག་ཏུ་བདོ་བས་སྨན་བཅོས་ཞབས་བརྟན་སྐུ་རིམ་
སོགས་གང་གིས་ཀྱང་ཕན་ངོ་མ་བཞེས་པར་ཕན་བདེའི་ཉི་མ་དགུང་དུ་ནུབ་པ་ལྟ་བུས་ཟླ་བ་གཉིས་པའི་ཚེས་གསུམ་གྱི་ས་སྲིབ་ལ་དགོངས་པ་གཞན་དོན་དུ་གཤེགས་པའི་མཛད་པ་མཐའ་ཅན་དུ་གྱུར་ཏེ། ད་ལྟ་ཐུགས་དམ་ཁོ་ནར་བཞུགས་བཞིན་ལགས་པ། དེ་ཁར་སྟབས་
འགྲོས་ཀྱི་གསོལ་འདེབས་ཞུ་སྙིང། ཁམས་གསུམ་གྱི་མགོན་པོ་རྗེ་བླ་མ་དེ་ཉིད་ཀྱི་ཐུགས་དགོངས་རྫོགས་ཤིང། ས་ལམ་གྱི་བར་ཆད་ཞི་བ་དང་སྤྲུལ་སྐུའི་ཟློས་གར་མྱུར་ཕེབས་ཀྱིས་བསྟན་འགྲོ་ཡོངས་ཀྱི་མགོན་དུ་འགྱུར་བ་དང། ལྷག་པར་དགོངས་རྫོགས་སྒྲུབ་རྒྱུའི་རྣམ་དཀར་གང་
འདྲ་ཞིག་ལ་འབད་ན་འགྱུར་ཆེ་བ་ཡོང་དང། དགོངས་པ་རྫོགས་ཤིང་ཡང་སྲིད་མྱུར་དུ་ཕེབས་པའི་ཐུགས་སྨོན་བཀའ་རྩོམ་ཞིག་ཀྱང་བརྩེ་བས་གཟིགས་དགོས་ཚུལ་གྱི་ཡི་གེ་རྟེན་ལྡན་ཕུལ། དེ་འཕྲལ་རྗེ་བླ་མ་མཆོག་ཀྱང་ཐུགས་ཁྲལ་བཟོད་གླགས་མེད་པ་འཁྲུངས་
[124A]༄༅། །མཆོག་སྤྲུལ་མྱུར་འབྱོན་གྱི་བདེན་ཚིག་དེ་འཕྲལ་གསར་རྩོམ་མཛད་ནས་པར་དུའང་བརྐོས་ཤིང་བཀའ་བློན་དང་ཞམ་རིང་བ་ནང་འཁོར་རྣམས་ལ་ཞུ་ལན་དུ། ངོས་ཀྱང་ཆུ་བྱ་ལོ་ནས་རྒྱལ་དབང་མཆོག་སྐུ་ཁམས་མ་དྭངས་པའི་ཚུལ་
བཞེས་པ་བློ་ཁོལ་གྱི་རང་བཞིན་དུ་གྱུར་ཏེ། སྐུ་ཁམས་མྱུར་དྭངས་ཀྱི་ཆེད་བླ་མ་ལྷ་སྲུང་ལ་གསོལ་འདེབས་འཕྲིན་བཅོལ། དགོན་ཁག་རྣམས་སུ་མང་འགྱེད་ཀྱི་ཐོག་ཞབས་བརྟན་རྒྱ་ཆེར་བསྒྲུབས་པ་དང། ལྷག་པར་ཟླ་བ་དང་པོའི་ནང་དུ་ཡི་གེ་འབྱོར་འཕྲལ་ཞབས་
བརྟན་ལ་འབད་འབུངས་ཆེར་བཏོན་ཅིང། དེ་ཀ་ནས་ཀྱང་ཞབས་བརྟན་རྒྱ་ཆེན་བསྒྲུབས་པས་ཀྱང་གསོལ་བ་མ་ཐེབས་པར་རེ་ཞིག་ཞིང་ཁམས་གཞན་དུ་གཤེགས་ཚུལ་བསྟན་པས་ཕན་བདེའི་ཉི་མ་ནུབ་གཤིས། བཟོད་པར་དཀའ་བའི་བློ་ངལ་དུ་གྱུར་ཀྱང། སྐུ་འདི་
ཉིད་ཀྱི་གདུལ་བྱ་རྫོགས་ནས་རྟག་འཛིན་ཅན་རྣམས་ཆོས་ལ་བསྐུལ་བའི་ཆེད་དུ་ཐ་མའི་མཛད་པ་སྟོན་པ་རྒྱལ་བ་སྲས་བཅས་ཀུན་གྱི་ཆོས་ཉིད་ཡིན་གཤིས་དགོངས་པ་ཟབ་མོ་ཡོངས་སུ་རྫོགས་ཤིང། མཆོག་གི་སྤྲུལ་སྐུ་འཁྲུལ་བྲལ་གསལ་དྭངས་མྱུར་དུ་ཕེབས་
པ་སོགས་ཀྱི་ཆེད་དུ་གསོལ་འདེབས་འཕྲིན་བཅོལ་རྒྱུན་ཆགས་སུ་བགྱིད་འདུན་དང། འདི་ཁ་ཚོགས་ཆེན་དང་གྲྭ་ཚང་ཁག་ཕྱོགས་མཐའི་དགོན་ཁག་བཅས་པར་ཞབས་བརྟན་སྔོན་ཚུགས་རྣམས་དགོངས་རྫོགས་དང་ཡང་སྲིད་མྱུར་ཕེབས་ཀྱི་སྐུ་རིམ་དུ་བསྒྱུར་
བ་དང། གསར་གཏོང་སྐུ་གསུང་ཐུགས་རྟེན་ལ་མཆོད་འབུལ། དགོན་ཁག་ལ་མང་འགྱེད་བཅས་རྒྱ་ཆེ་གནད་སྨིན་བསྒྲུབས་དང་སྒྲུབ་རྩིས་སུ་ཡོད་ཅིང། དགོངས་པ་རྫོགས་ཐབས་སུ་སྨོན་ལམ་རྣམ་གསུམ་སོགས་དང་ཡང་སྲིད་མྱུར་ཕེབས་ཀྱི་སྐུ་རིམ་དུ་སྒྲོལ་མ་དང་

[124B] ཆོས་སྲུང་གི་བསྐད་བ་བཅས་ལ་འབད་པ་དང། མྱུར་འབྱོན་གསོལ་འདེབས་ཀྱང་ཟུར་འབུལ་ཞུས་ཡོད་ཅིང། ད་དུང་ཆོས་སྐྱོང་ཁག་ལའང་ལུང་ཞུ་སོགས་སྒོ་གང་གཟབ་ཅིས་ཀྱང་མཛད་དགས་ལུགས་ཀྱི་བཀའ་རྒྱ་རྟེན་སྦྲགས་ཆུ་ཚོད་རྟ་ཟམ་ཐོག་འབུལ་བ་
མཛད། ཚེས་བདུན་ལ་སྔ་རྔར་ནས་བཟུང་དགེ་འདུན་རྣམས་ཚོགས་ཆོས་གྲྭར་དབུ་ཞྭ་མི་བཞེས་པ་དང། ཀི་ཐལ། ཇ་བཤད་སོགས་མི་མཛད་པའི་བཀའ་ཁྱབ་གནང། དེ་ཉིན་ནས་ཞག་རེ་སྔ་བསྣུར་གྱིས་དགུང་ཞག་ཞེ་གཉིས་རིང་སྔགས་པ་གྲྭ་ཚང་དུ་ཉིན་ལྟར་ཇ་ཐུག་བདུན་རེ་དང། མཆོད་
པ་སྣ་ལྔ་ཚར་ལྔ་རེ་བཅས་དང། གསང་འཇིགས་གཉིས་ཀྱི་སྒྲུབ་མཆོད་མཛད་པར་ཡོན་སྲང་གང་རེའི་རྩིས་ཀྱི་དངོས་པོ་སྩལ། ལྷ་ཁང་ཁག་གི་རྟེན་གཙོ་རྣམས་ཀྱི་དྲུང་དུ་མཆོད་པ་སྙན་ཤལ་བཅས་འབུལ་བ་གནང་ནས། རྒྱལ་བའི་དབང་བོ་དེ་ཉིད་ཀྱི་ཐུགས་ཟག་མེད་ཀྱི་
དགོངས་པ་ཡོངས་སུ་རྫོགས་པ་དང། མཆོག་གི་སྦྲུལ་སྐུའི་ཟློས་གར་འཁྲུལ་བྲལ་མྱུར་དུ་འབྱོན་པའི་ཐུགས་སྨོན་ཤུགས་དྲག་གནད་སྨིན་མཛད། ཚོགས་ཆེན་དུ་ཡང་འགྱེད་དངུལ་སྲང་རེ་གནང། དབེན་དགོན་དུ་བདེ་མཆོག་གི་ཆོ་ག་མཛད་པར་བསྙེན་བཀུར་གྱི་དགོས་
ཆ་སྩལ། ཚེས་བཅུའི་ཉིན་རྒྱལ་དབང་ཐམས་ཅད་མཁྱེན་པའི་སྐུ་གདུང་རིན་པོ་ཆེ་ཡིད་བཞིན་དབང་གི་རྒྱལ་པོར་སྣ་ལྔའི་སྟོང་མཆོད་ཐོག་སྙན་ཤལ་མཛོད་བཏགས་སྣ་ལྔ། དངུལ་རྟ་རྨིག་མ་དྲུག་ཅུ། རྟ་བཞི་བཅུ། གོས་ཡུག་རེ་བཅས་ཀྱིས་གཙོས་པའི་བརྒྱད་ཚན་བརྒྱ་
ཐམ་པ། མངའ་འབངས་ལྷ་སྡེ་མི་སྡེ་སྤྱི་ནས་དངུལ་སྲང་ཉིས་སྟོང་ལྔ་བརྒྱ་རྣམས་ཀྱི་གདུང་འབུལ། གསུང་ཆོག་པ་དགེ་འདུན་ཉི་ཤུ་རྩ་བཞི་ལ་ཉིན་གང་ཞབས་ཏོག་དང་དེ་མོ་སྤྲུལ་བའི་སྐུར་ཡོན་ཁ་བཏགས། གོས་སྨན་ཡུག་བྱིངས་ཉི་ཤུ་རྩ་གསུམ་སོ་སོར་ཁ་བཏགས་

[125A]༄༅། །དངུལ་སྲང་གང་རེ། ཇོ་ཤཱཀ་རྣམ་གཉིས་དང་དགའ་ལྡན་གསེར་གདུང་རིན་པོ་ཆེར་སྟོང་མཆོད་སྣ་ལྔ་ཚར་རེ། རྭ་སྒྲེད་ཇོ་བོ་འཇམ་དཔལ་རྡོ་རྗེ། ཆོས་འཁོར་རྒྱལ་དང་འོལ་ཁ་རྫིང་ཕྱིའི་བྱམས་མགོན་རྣམས་ལ་བརྒྱ་མཆོད་སྣ་ལྔ་ཚར་རེ་དང་སོ་
སོར་སྙན་ཤལ་ཁ་བཏགས་རེ། རྣམ་རྒྱལ་གྲྭ་ཚང། སེར་འབྲས་དགེ་གསུམ། རྒྱུད་སྟོད་སྨད། རྭ་སྒྲེང་སོ་སོར་ཞལ་འདོན་གོང་བཞིན་མཛད་རྒྱུར་མང་ཇ་དགུ་རེ། གྲྭ་གྲངས་ཆིག་ཁྲི་ཉིས་སྟོང་བདུན་བརྒྱ་ལྔ་བཅུ་ང་དྲུག་ལ་དངུལ་སྲང་རེ། གཞན་མ་དབུས་ལྷོ་བྱང་
གི་དགོན་ཁག་བརྒྱ་དང་བཅོ་བརྒྱད་ལ་མང་ཇ་ལྔ་རེ། དགེ་འདུན་ཆིག་ཁྲི་བཞི་སྟོང་སུམ་ཅུ་སོ་བདུན་ལ་འགྱེད་དངུལ་བལ་ཊམ་རེ། བསྔོ་རྟེན་རྣམ་གཞག་བཅས་བསྟར། བཀའ་བློན་རྣམས་ལ་ཡང་དགོངས་རྫོགས་སྒྲུབ་ལུགས་དང། སྤྲུལ་སྐུ་མྱུར་འབྱོན་སྐོར་གྱི་གསུང་
ཤོག་བཅས་མགྲོན་གཉེར་དཀའ་ཆེན་ཡེ་ཤེས་ཆོས་འཕེལ་རྫོང་སྟ་མཛད། གཞུང་ནས་མང་ཇའི་དོད་དངུལ་སྲང་བརྒྱ་གནང་བར་འདུས་ཚོགས་སུ་ཚེས་བདུན་ནས་མང་ཇ་བདུན་རིམ་གཏོང་དང་བསྟུན་བླ་བྲང་ནས་ཀྱང་ཚེས་བཅུ་གཅིག་བར་ཉིན་ལྟར་མང་ཇ་གཉིས་
རེའི་ཐོག་སྨོན་ལམ་རྣམ་གསུམ་དང། ཚེས་བཅུ་གཉིས་ནས་དགེ་འདུན་རྣམས་ཀྱིས་ཚོགས་ལ་དབུ་ཞྭ་བཞེས་ཤིང་ཇ་བཤད་སོགས་སྔར་རྒྱུན་བཞིན་མཛད། ཚོགས་ཆེན་དུ་ཡང་སྲིད་མྱུར་འབྱོན་གསོལ་འདེབས་ཞལ་འདོན་དུ་བཙུགས་ནས་ཁ་བཏགས་རེའི་འགྱེད་
གནང། ཚེས་བཅུ་གསུམ་ལ་གཞུང་ས་ནས་རྒྱལ་མཆོག་དེ་ཉིད་ཀྱི་ཐུགས་ཀྱི་དགོངས་བ་རྫོགས་ཤིང། མཆོག་སྤྲུལ་མྱུར་གསལ་གྱི་ཆེད་མཆོག་གསུམ་གྱི་ཐུགས་རྗེ་བསྐུལ་དགོས་པར་གསོལ་བ་འདེབས་རྟེན་མཎྜལ། ན་བཟའ་ཆ་ཚང། དངུལ་གྱི་སྤྱད་

[125B] ཆིབས་ཆེན་དང་ཆིབས་འདྲ་བཅས་སྒ་འཁོར་ཆ་ཚང་གསུམ། དངུལ་རྟ་རྨིག་གཟུགས་དང་གོས་ཡུག་བཅས་བཅུ་ཚན་བཞི་བཅུ། སྟོང་མཆོད་སྣ་ལྔ། འདུས་སྡེར་མང་ཇ་ལྔ་བཅུ་དང་འགྱེད་རྒྱ་ཊམ་རེ། གྲྭ་བ་ལྔ་རེར་ཇ་སྦ་ག་རེ་བཅས་འབུལ་ཆེད་མགྲོན་
གཉེར་སྨན་རམ་པ་ངོ་གཡོག་འབྱོར་མདུན་གྱི་དངོས་འབུལ་རྣམས་བདག་གིར་བཞེས་ཏེ། རྗེ་བཙུན་བླ་མ་བཀའ་དྲིན་མཚུངས་མེད་དེ་ཉིད་ཀྱི་ཐུགས་ཟག་མེད་ཀྱི་དགོངས་ཟབ་ཡོངས་སུ་རྫོགས་ཤིང་ལྗོངས་འདིར་མཆོག་གི་སྤྲུལ་སྐུ་འཁྲུལ་བྲལ་མྱུར་འབྱོན་གྱི་
ཆེད་གསོལ་འདེབས་དང་ཐུགས་སྨོན་གདུང་ཤུགས་དྲག་པོའི་སྒོ་ནས་མཛད། ཚེས་བཅུ་བཞིའི་ཉིན་མགྲོན་གཉེར་སྨན་རམ་པ་ངོ་གཡོག་ལ་ཐོན་ཕྱག་གནད་ཆ་དང་ཞུ་ལན་རྟེན་སྦྲགས་གནང། ཟླ་བ་དེའི་ཚེས་བཅོ་ལྔ་ལ་བཀའ་བློན་རྣམས་ནས་རྒྱལ་དབང་
མཆོག་གི་སྤྲུལ་སྐུ་མྱུར་གསལ་གྱི་རིམ་གྲོ་ཇི་ལྟར་བསྒྲུབ་དགོས་དང་ཡུལ་ཕྱོགས་གང་དུ་འོན་སེང་བྱེད་དགོས་གསོལ་བར་མཚུངས་མེད་མཆོག་གི་སྤྲུལ་བའི་སྐུ་ཞིག་ཕེབས་ངོ་བབས་ཚུལ་དང་རིམ་གྲོ་སྒྲུབ་རྒྱུའི་ལན་ཀྱང་སྩལ། ཚེས་བཅུ་དྲུག་ནས་རིམ་
བཤིན་མཚོ་སྔོན་ཕྱག་རྡོར་བེའི་སིའི་མི་སྣ། གསེར་ཐོག་ནོ་མོན་ཧན། ཨུ་རད་ཐུས་ལག་ཆི། ཨོར་ཏུ་སུའི་དཔོན་ཁག་ཁ་ཤས་ཀྱི་ཨེལ་ཆི། ཐོ་ཡོན་བློ་བཟང་རབ་བརྟན་ངོ་གཡོག་བཅས་ལ་ཕྱག་དབང་སྩལ། ཚེས་ཉི་ཤུ་ལ་བཀའ་བློན་ལྷན་རྒྱས་ནས་བལ་
བོ་བཟོ་བ་ཁ་ཤས་རྫོང་སྟ་གནང་དགོས་ཞུས་པ་བཞིན་སྐུ་གདུང་ཡིད་བཞིན་ནོར་བུའི་བཞུགས་ཡུལ་མཆོད་སྡོང་ཆེན་པོའི་རྒྱུ་ཡོངས་སུ་རྫོགས་པ་འདེང་རྩིས་ཀྱི་གསེར་ཐུར་སྲང་བདུན་སྟོང་དང་བལ་བོ་མཁས་སྦྲུགས་བརྒྱད་བཅས་པར་དཔོན་ཡེ་ཤེས་གྲགས་

[126A]༄༅། །པ་རྫོང་སྟ་མཛད་དོ། །ལྷ་དང་མིར་བཅས་སྐྱེ་རྒུའི་གཙུག་གི་རྒྱན། །ཡོངས་རྫོགས་ཐུབ་བསྟན་གསལ་བའི་སྒྲོན་མེ་མཆོག་སྤྱན་རས་གཟིགས་དབང་མཚན་དཔེའི་ཟླ་ཤེལ་ནི། །དུས་ཀྱིས་ཆོས་དབྱིངས་ཆུ་ལྷའི་ཕང་བར་གཟིམས།།
དེ་ཚེ་མགོན་ཁྱོད་པད་དཀར་འཛིན་པ་ཡི། །བཀའ་དྲིན་རྗེས་དྲན་སྐྱོ་བའི་འཁྱོག་འབར་གྱིས། །ཐུགས་ཀྱི་ཆུ་གཏེར་ཅི་ཡང་ཁོལ་བ་ལས། །དད་པའི་ཆུ་ཐིགས་གཡོ་བའི་དག་བྱེད་བསྟེན། །རྣམ་མང་མཆོད་པའི་བྱེ་བྲག་སྣ་ཚོགས་དང། །འཛམ་གླིང་རིན་
ཆེན་རྩེར་སོན་ས་ཡི་ཟླ། །སྟོང་ཕྲག་སྲང་འཁོར་ཐུབ་པའི་གྲངས་ལྡན་པ། །ཕངས་མེད་སྩོལ་པའི་མཆོད་སྦྱིན་སྒོ་འཕར་ཕྱེ། །ཡུལ་དབུས་ལྟེ་བ་གྲུ་འཛིན་རི་བོའི་སློར། །སྐུ་གདུང་རིན་ཆེན་འཛིན་པའི་ཟ་མ་ཏོག་བསྒྲུབས་པའི་ཁུར་གྱིས་ཕྲག་པ་ངལ་
རྣམས་ལ། །ངལ་གསོའི་སྟེགས་བུ་བྱིན་པས་ཅི་ཡང་ཚིམ། །ཚེས་ཉེར་བརྒྱད་ལ་ལི་ཐང་ཨ་འབུམ་གྱིས་གསེར་སྲང་གསུམ་སོགས་ཀྱི་དངོས་འབུལ་དང་བཅས་མི་སྣ་འབྱོར། ཟླ་བ་གསུམ་པའི་ཚེས་བཅུ་གསུམ་ལ་གོང་མ་ཆེན་པོའི་སྐུ་ཚབ་ཕུ་ཁཱ་
ཇར་བི་ངོ་གཡོག་དང། ཐོར་གོད་ཧན་དོན་གྲུབ་བཀྲ་ཤིས་ཀྱི་ཨེལ་ཆི་ཆོས་སྐྱབས་ཐེའི་ཇིས་མཚོན་མི་སྣ་ཁག་ལ་ས་དམར་དུ་རྟ་ཐབས་ཀྱི་བསུ་བ་བསྟར། གོང་མ་ཆེན་པོ་ནས་གནང་སྐྱེས་གོས་ཡུག་དྲུག་ཤེལ་གྱི་སྤྱད་པ་དང། གུ་གུ་ཤའི་ཡོལ་གོ་
གོས་ཆེན་གྱི་ཁུག་མ་ཁ་ཤས་བཅས་ཕུ་ཁཱ་དང་ཇར་བིའི་གདོང་སྩལ་བར་གོང་མ་ཆེན་པོར་སྐུའི་མཚམས་ཞུ་མཛད། གནང་རྟེན་རྣམས་བདག་གིར་བཞེས་ནས་དཔོན་པོ་རྣམས་ལ་མཇལ་ཁ་དང་ཇ་གྲལ་གནང། ཚེས་བཅུ་བཞི་ལ་ཕུ་ཁཱ་དང་ཇར་བི་སོགས་རྒྱ་

[126B] ཚེ་ལྡན་དང་ཚེ་འདས་མང་པོའི་ཆེད་འབུལ་བསྐུར་གཏོས་ཆེ་བ་བསྟར་བ་རྣམས་འབྲས་ལྡན་དུ་འགྱུར་བའི་བཀའ་དྲིན་སྩལ། ཚེས་བཅུ་དྲུག་ནས་རིམ་བཞིན་གུང་འགྱུར་
མེད་དབང་རྒྱལ་ལྕམ་བཅས་ངོ་གཡོག་དང། ལ་དྭགས་ས་སྐྱོང་གི་བཙུན་མོ་བུ་ཁྲིད་དཔལ་འཛོམ་གྱི་བང་ཆེན། རྩེ་ཇ་ཞུ་འདྲེན་པ་ངོ་གཡོག་དཔལ་འཁོར་ཆོས་སྡེ་དང་ངམ་རིང་གྲྭ་སྐོར་བ། གཞི་དགོན་ཆོས་ཁྲིམས་པ་ཁག་ཨ་མདོ་བ་ཁ་ཤས་བཅས་ལ་ཕྱག་
དབང་གི་བྱིན་རླབས་དང། གུང་དང་ལྕམ་གཉིས་ལ་ཇ་གྲལ་ཐོག་བཀའ་འདྲི་བཅས་སྩལ། ཚེས་བཅུ་བདུན་ལ་ཀུན་གཟིགས་རྒྱལ་བའི་དབང་པོ་དེ་ཉིད་ཀྱི་དགུང་ཞག་ཞེ་དགུ་གྲོལ་མཆོད་དང་བསྟུན་ཐུགས་ཀྱི་དགོངས་པ་རྫོགས་ཐབས་སོགས་ཡང་བསྐྱར་ཞུ་རྟེན་དུ་རྗེ་
བླ་མ་དེ་ཉིད་ཀྱི་ཐུགས་དམ་རྟེན་འབྲལ་སྤངས་མའི་གྲས་ལི་སེར་ལས་གྲུབ་པའི་འཇམ་དབྱངས་དཀར་པོའི་སྐུ་བརྙན། དབྱངས་ཅན་མའི་སྐུ་བརྙན་ལི་དམར། རྗེ་བཙུན་སྒྲོལ་མའི་སྐུ་བརྙན་ལི་སེར། གཟིགས་དཔེའི་གྲས་གསང་འདུས་ཀྱི་དབང་དོན་དེ་ཉིད་ཡང་གསལ་
བོཏ་དང། དངུལ་གྱི་རྣམ་རྒྱལ་མཆོད་རྟེན། ཕྱག་དྲིལ་ཀརྨ་གན་དྲིལ་རྩེ་ལྔ་རྡོར་བཅས། ཕྱག་ཌཱར། རག་ཤའི་ཕྱག་འཕྲེང་རྒྱུན་བཞེས་རྒྱན་ལྡན། རྒྱུན་བཞེས་ཀྱི་དབང་ཆས་ཆ་ཚང། འཕྲེང་བ་སོགས་ཀྱི་དབང་ཆེན་དང་སྦྱིན་སྲེག་སྐབས་སྐུར་ལན་མང་བཞེས་
པའི་གར་གོས་དང་རུས་རྒྱན་ཆ་ཚང། ནང་མཆོད་སྣོད་ཀ་པཱ་ལི་ཁེབས་སྟེགས་དངུལ་ཚ་གསེར་ལས་གྲུབ་པ། དགང་གཟར་བླུགས་སྐུད་ཚགས་མ། ཞལ་དཀར་གན་དཀར་གསེར་སྟེགས་ཅན། བཟེད་ཞལ། སྤྱི་བླུགས་སོགས་གཡུ་ཕྲས་མཛེས་པ། སྐུ་ལ་ཡུན་རིང་

[127A]༄༅། །གསོལ་གྲས་དབུ་པཎ། སྐུ་ཆོས། སྐུ་བེར་སོགས་ན་བཟའ་ཆ་ཚང། དངུལ་བྲེ་ཆེན་སུམ་ཅུ། མཛོད་དགོས་རྒྱན་བཞི། བཅད་ལྡན། ཇུས་སོགས་ཡུག་བཞི་བཅུ། རྩེ་ཇ་འཁོར་དྲུག་ལྔ་བཅུ་བཅས་བསྟར། འདུས་པ་རྒྱ་མཚོར་མང་
ཇ་ལྔ་བཅུ། འགྱེད་དགེ་འདུན་རེར་བྱང་དར་ཡུག་རེ་དང། དངུལ་ཞོ་ཕྱེད་དོ་རེའི་རྩིས་ཀྱི་ཁ་བཏགས། དགེ་འདུན་གཉིས་རེའི་སར་ཀོ་རྩེ་སྦག་རེ། དངུལ་གདུང་ཆེན་པོ་རྣམ་གཉིས་ལ་སྟོང་མཆོད་སྣ་ལྔ་རེ་དང། དབུ་ཐོག་ཏུ་མང་ནོག་སེར་པོའི་བླ་བྲེ་རེ། དངུལ་
གདུང་མཐོང་བ་དོན་ལྡན་དང་རྗེ་བཙུན་བྱམས་ཆེན་གྱི་དབུ་ཐོག་ཏུ་བླ་བྲེ་རེ། ལྷ་ཁང་བྱིངས་ལ་སྟོང་མཆོད་སྣ་ལྔ་དང་རྟེན་གཙོ་རྣམས་ལ་སྙན་ཤལ་བཅས་འབུལ་བར་མགྲོན་གཉེར་ཆོས་གྲགས་ངོ་གཡོག་འབྱོར་བར་ཕྱག་དབང་ཇ་གྲལ་ཐོག་བཀའ་འདྲི་དང་
དགོངས་པ་རྫོགས་ཐབས་ཀྱི་ཞུ་རྟེན་བཞེས་ཏེ་ཐུགས་སྨོན་ཤུགས་དྲག་མཛད། མགྲོན་གཉེར་ཆོས་གྲགས་ངོ་གཡོག་ལ་ཐོན་ཕྱག་གནང་ཆ་སྩལ། ཚེས་ཉེར་གཅིག་ལ་ཐོར་གོད་དཔོན་དོན་གྲུབ་བཀྲ་ཤིས་ཀྱི་མི་སྣས་རྒྱ་སེར་གྱི་གོས་ཆེན་དང་ཊམ་ཁ་སོགས་
དངོས་འབུལ་སྦམ་མཐོ་བ་བཏེག་སྟེ་ཞབས་བརྟན་གསོལ་འདེབས་ཞུས། དེའི་ཕྱི་ཉིན་ཁོང་བ་ཚོས་ཞུས་ངོར་བླ་མ་མཆོད་པ་དང་མངོན་རྟོགས་རྒྱན། ཚེ་གཟུངས་བཅས་ཀྱི་ལྗགས་ལུང་སྩལ། གོང་དུ་ཞུ་ལན་རྟེན་སྦྲགས་དང་ཐོར་གོད་དཔོན་དུ་ཡང་འབྱོར་
ལན་སྦམ་མཐོ་བ་དང་མི་སྣ་རྣམས་ལ་ཡང་འབྱོར་ལན་དང་སོ་སོར་ཐོན་ཕྱག་ཀྱང་སྩལ། ཟླ་བ་བཞི་བའི་ཚེས་ལྔ་ལ་ཕུན་ཚོགས་གླིང་གི་མཁན་པོ་གསར་བ་དགའ་ལྡན་རབ་རྒྱས་པ་དཀའ་ཆེན་ཞབས་དྲུང་བློ་བཟང་མཁས་མཆོག་དང། མཚོ་སྔོན་ཇ་སག་

[127B] ཇུན་ཝང་བསོད་ནམས་རྡོ་རྗེའི་བླ་མ་ཐོན་པ་ངོ་གཡོག་རྣམས་ལ་ཐོན་ཕྱག་གནང། སྐབས་དེར་ཕྱག་མཛོད་ཆེན་མོ་སྐུ་ཁམས་མ་བདེ་བར་རྗེ་ཉིད་ནས་ཚེ་དབང་ལོ་གྲངས་སྩལ་པས་སྐུ་ཁམས་དྭངས། ཟླ་བ་ལྔ་
བའི་ཚེས་བརྒྱད་ལ་མཚོ་སྔོན་ཝང་བསོད་ནམས་བསྟན་འཛིན་གྱི་དཔོན་མོ་བཀྲ་ཤིས་རབ་བརྟན་ངོ་གཡོག་སུམ་ཅུ་སྐོར་འབྱོར་པར་ཕྱག་དབང་ཇ་གྲལ་གནང། ཁོང་པ་ནས་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། ཐོན་ཁར་ཚེ་དབང་དང་སྐུ་བརྙན། སྤོས་
སྣམ་སོགས་སྩལ། ཚེས་ཉེར་ལྔ་ལ་རྒྱལ་དབང་མཆོག་གི་གསེར་གདུང་གསར་དུ་བཞེངས་པའི་བཟོ་རིག་པ། མགོ་བ། འུལ་མི་བཅས་ལ་གཟུག་སྟོན་གཏོང་བར་རྗེ་དྲུང་བློ་བཟང་དགེ་འདུན་དང་རྗེ་དྲུང་ཡེ་ཤེས་ཆོས་འཕེལ་གཉིས་ཆེད་རྫོང་མཛད་དེ་གསོལ་རས་ཚད་མེད་པ་
སྩལ༑ ས་སྐྱ་བ་དང་སྐུའི་གཅེན་སྤོར་ཏོག་མཁན་པོ། སྐུ་མདུན་དར་ཧན་མཁན་པོ། ངོར་མཁན་ཟུར་དཔལ་ལྡན་ཆོས་སྐྱོང། འབྲོང་རྩེའི་ལྕམ་ལྷ་བྱིན་སྒྲོལ་མ། ཡོངས་འཛིན་བློ་བཟང་ཆོས་འཕེལ། ཐོས་བསམ་གླིང་ཞལ་སྔ་ནས། གསོལ་དཔོན་ཡེ་ཤེས་དགེ་འདུན་
དཔོན་ཚང་དགེ་འདུན་དོན་གྲུབ། གསོལ་དབོན་རྗེ་དྲུང་བློ་བཟང་ཕུན་ཚོགས། མགྲོན་གཉེར་བློ་བཟང་ཡར་འཕེལ། ཡེ་ཤེས་བསྟན་འཛིན། གཉེར་ཚད་པ་དགེ་ལེགས་འབྱུང་གནས། འགག་པ་གཉིས་སོགས་ནས་རྒྱལ་དབང་མཆོག་གི་དགོངས་པ་ཡོངས་སུ་རྫོགས་པ་
ཞུ་རྟེན་དུ་དངོས་འབུལ་བསྟར་བར། རྗེ་བླ་མ་ཉིད་ནས་བདག་གིར་བཞེས་ཏེ་ཐུགས་སྨོན་གང་དྲག་གནང། ཟླ་བ་དྲུག་པའི་ནང་དུ་རྒྱལ་དབང་ཐམས་ཅད་མཁྱེན་པ་ཞབས་པད་བརྟན་ན་དགུང་ལོ་ཉི་ཤུ་བཞེས་མཚམས་བསྙེན་རྫོགས་ཀྱི་མཁན་པོ་ཞུ་རྩིས་མཛད་ཀྱང་དེ་ཐོག་ཏུ་

[128A]༄༅། །མ་ཁེལ་བས། སྔ་སོང་རྒྱལ་དབང་མཆོག་གི་བཀའ་ལས་ཀྱང་དགུང་ལོ་ཉི་ཤུར་ཕེབས་འཕྲལ་ཐུགས་རྫོགས་མཛད་དགོས་ཞེས་གསུང་བས་ཧ་ཅང་འགྱངས་ན་བླ་མའི་བཀའ་བཅག་པར་མ་ཟད། བསྟན་འགྲོའི་དོན་རླབས་ཆེན་མི་འབྱུང་བར་དགོངས་ནས། ལོ་
དེའི་ཟླ་བ་དྲུག་པའི་ཚེས་བཞི་རྒྱལ་བས་ཆོས་འཁོར་བསྐོར་བའི་དུས་ཆེན་གྱི་ཉིན་ཕོ་བྲང་རྒྱལ་མཚན་མཐོན་པོའི་གཟིམས་ཆུང་ཡིད་དགའ་ཆོས་འཛིན་དུ་ལུང་དང་རྟོགས་པའི་ཡོན་ཏན་མཐའ་ཡས་པ་ལ་དབང་འབྱོར་བ། བརྟན་མཁས་ཀྱི་ཡོན་ཏན་གཉིས་དང་ལྡན་པའི་
གནས་བརྟན་འདུལ་བ་འཛིན་པ་ཆེན་པོ་ཡོངས་འཛིན་ཞལ་སྔ་ནས་བློ་བཟང་ཆོས་འཕེལ་གྱིས་མཁན་པོ། ལུང་དང་རིགས་པ་སྨྲ་བའི་དབང་ཕྱུག་ཐོས་བསམ་གླིང་ཞལ་སྔ་ནས་བློ་བཟང་བཀྲ་ཤིས་ཀྱིས་ལས་སློབ། མང་དུ་ཐོས་པའི་བང་མཛོད་འཛིན་པ་ཤར་རྩེ་ཞལ་སྔ་ནས་
བློ་བཟང་མཁས་མཆོག་གིས་གསང་སྟེ་སྟོན་པ། ལུང་དང་རིགས་པ་སྨྲ་བའི་ཁྱུ་མཆོག་དཀྱིལ་ཁང་ཞལ་སྔ་ནས་བློ་བཟང་བརྩོན་འགྲུས་ཀྱིས་དུས་གོབ། མདོ་སྔགས་མན་ངག་རྒྱ་མཚོའི་འཕྲེང་བ་འཛིན་པ་སྔགས་ཆེན་ཞལ་སྔ་ནས་བློ་བཟང་དཔལ་འབྱོར་གྱིས་ལྷུང་བཟེད་འབྲིམས་པ་
བསླབ་གསུམ་ནོར་བུའི་བང་མཛོད་འཛིན་པའི་མཆོད་དཔོན་དཀའ་བཅུ་ཡེ་ཤེས་ཆོས་འཛིན། དགེ་སློང་ཡེ་ཤེས་རྣམ་རྒྱལ། དབུ་མཛད་དཀའ་བཅུ་བློ་བཟང་བཤེས་གཉེན། རྒྱུད་འདོན་པ་དཀའ་བཅུ་ཡེ་ཤེས་བསྟན་འཛིན། ཕྱག་ཕྱག་པ་དཀའ་ཆེན་ཡེ་ཤེས་སྨོན་ལམ་བཅས་
གནས་བརྟན་འདུལ་བ་འཛིན་པ་བཅུ་ཚོགས་ཀྱི་དབུས་སུ་སྔ་དྲོའི་ཆ་ཉི་མ་བརྒྱད་ཆ་ཤར་བ་གྲིབ་ཚོད་སྐྱེས་བུ་གཅིག་དང་རྐང་པ་གཉིས་ཀྱི་སྟེང་དུ་སླེབ་པ་ན་གསོལ་བ་དང་བཞིའི་ལས་ཀྱི་ཆོག་སྦྱོར་དངོས་མཇུག་གསུམ་ཡོངས་སུ་རྫོགས་པ་ཕྱག་ལེན་རྣམ་པར་དག་པའི་སྒོ་ནས་

[128B] །དེ་སྐབས་ནམ་མཁའི་དབྱིངས་སུ་ཆུ་
འཛིན་མཆོད་རྫས་ཀྱི་རྣམ་པ་ཅན་འཁྲིགས་པ་སོགས་ངོ་མཚར་བའི་ལྟས་མང་དུ་བྱུང་ངོ། །དུས་དེ་ཉིད་ནས་བཟུང་སྟེ་ལྟུང་བ་སྡེ་ལྔ་དང་བཅས་པའི་སྤང་བྱའི་གཉེན་པོར་ཁྲིམས་ཉིས་བརྒྱ་དང་ལྔ་བཅུ་རྩ་གསུམ་ཆར་གཏོགས་དང་བཅས་པ་མིག་གི་འབྲས་བུ་ལྟར་གཅེས་པར་
བསྲུང་བར་མཛད་ཅིང། དགོན་པར་བཞུགས་རིང་སྐབས་འགའ་ཞིག་མ་གཏོགས་གསོ་སྦྱོང་ལ་མ་ཆག་པར་ཕེབས་ཤིང་དབྱར་ཞལ་གྱིས་བཞེས་པ་ཡང་མཛད་ནས་གཞི་གསུམ་གྱི་སྒོ་ནས་རྒྱལ་བའི་བསྟན་པ་རིན་པོ་ཆེ་སྤྲིན་དང་བྲལ་བའི་ཟླ་བ་ལྟར་མཛོད་དོ། །འདིར་སྨྲས་པ། སྔགས་
དང་བྱང་སེམས་ཚུལ་ཁྲིམས་ཉལ་འགྲོའི་ཀླུང། །འཐུང་བས་མ་ངོམས་དྲི་བྲལ་ཁྱོད་ཀྱི་ཐུགས། །རྟ་གདོང་གང་དེ་སོ་ཐར་ཆུ་གཏེར་ལ། །སྲེད་པས་མེ་ལྕེའི་གདེངས་ཀ་སྟོང་དུ་འབར། །བརྟན་མཁས་འདུལ་འཛིན་མཁན་སློབ་དེད་དཔོན་དང། །གསོལ་བཞིའི་ལས་ཀྱི་ཆོ་གའི་གྲུ་རྫིངས་ལ། །
བརྟེན་ནས་ཆོས་འདུལ་རྒྱ་མཚོའི་དབུས་སོན་ཏེ། །སྤོང་བདུན་ནོར་བུའི་ཅོད་པན་བདག་གིར་མཛད། །རྒྱ་ཆེན་ལྷག་བསམ་ཙནྡན་ཡུ་བའི་ཤིང། །གཞུང་ལུགས་མང་ཐོས་འཇམ་མཉེན་དར་གྱིས་བཀྲ་སྡོམ་གསུམ་ནོར་བུའི་གཟི་འོད་མཆོག་ཏུ་འབར། །བསྟན་པའི་རྒྱལ་མཚན་སྲིད་པའི་རྩེ་མོར་
བསྒྲེངས། །ཞེས་བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། བསྙེན་པར་རྫོགས་པ་དགེ་སློང་གི་དངོས་པོ་བཞེས་པའི་ལེའུ་སྟེ་དྲུག་པའོ།། །།དེ་ནས་གཟིམས་ཆུང་ཉི་འོད་འཁྱིལ་པར་
[129A]༄༅། །མི་འཇིགས་སེང་གེའི་ཁྲིར་འཁོད་ཐོག་ཟུར་བཞིའི་བླ་མ་རྣམས་དང་ལས་སྣེ། མི་ཚན་ཁག་ཞམ་རིང་བ། མངའ་ཞབས་ཀྱི་ལྷ་སྡེ་མི་སྡེ་སྤྱི་བསྡུས་བཅས་ཀྱིས་རྟེན་འབྱུང་ལེགས་འབུལ་བསྟར། བླ་བྲང་ནས་སྟོན་འཁོར་ཚང་མར་དགའ་སྟོན་གཟབ་རྒྱས་སུ་ཕུལ། ཕྱག་
ཕྱག་པ་དཀའ་ཆེན་ཡེ་ཤེས་སྨོན་ལམ་གྱིས་འདུལ་བའི་སྡེ་སྣོད་ལས་བརྩམས་པའི་འབེལ་གཏམ་སྙན་ཞིང་འཇེབས་པ་དང། མཚན་ཞབས་དཀའ་བཅུ་བློ་བཟང་འབྱུང་གནས་དང་དཀའ་བཅུ་ཡོན་ཏན་རྒྱལ་མཚན་གཉིས་ཀྱིས་ཚད་མ་རྣམ་འགྲེལ་ལས་བརྩམས་ཏེ་བགྲོ་
གླེང་དང་བཅས་ལེགས་བཤད་ཀྱི་དགའ་སྟོན་སྤེལ། འདི་ཉིན་ལྷ་ཁང་ཁག་དང་མགོན་ཁང་ཁག་རྣམས་སུ་མཆོད་འབུལ་སྙན་ཤལ་སྤྱན་གཟིགས་བཅས་བསྟར། ཐུགས་རྫོགས་བཞེས་པའི་དགའ་སྟོན་དུ་འདུས་ཚོགས་སུ་ཡང་ཇ་ཐུག་དང། འགྱེད་ཁ་བཏགས། དངུལ་
སྲང་གང་རེ་བཅས་གནང། གཙང་ཁུལ་གྱི་དགོན་ཁག་སུམ་བརྒྱ་དང་ལྔ་བཅུ་ང་བདུན། སྒྲུབ་སྡེ་སུམ་ཅུ་སོ་བཞི་བཅས་པར་ཡང་མང་འགྱེད་ཀྱི་བསྙེན་བཀུར་བསྟབས། ཚེས་ལྔ་ལ་གསོལ་དཔོན་ཡེ་ཤེས་དགེ་འདུན་གྱིས་དཀར་སྤྲོ་དང་བཅས་ལེགས་འབུལ་ཞུས། དེ་ནས་རིམ་
བཞིན་དུ་དཔོན་ཚང་དགེ་སློང་དགེ་འདུན་དོན་གྲུབ། དཀའ་ཆེན་མགྲོན་གཉེར་ཡེ་ཤེས་ཆོས་འཕེལ། མགྲོན་གཉེར་བློ་བཟང་ཡར་འཕེལ། ཤོད་གསོལ་དཔོན་རྗེ་དྲུང་བློ་བཟང་ཕུན་ཚོགས། ལྡེ་ཆུང་བ་བློ་བཟང་སྨོན་ལམ། ལྡེ་ཆུང་པ་བློ་བཟང་བཀྲ་ཤིས། གཉེར་ཚང་པ་
དགེ་ལེགས་འབྱུང་གནས། ཡེ་ཤེས་བསྟན་འཛིན་བཅས་སོ་སོ་ནས་ལེགས་འབུལ་གྱི་བདོག་པ་བསྟར། འགག་པ་ངག་དབང་བཀྲ་ཤིས་སོགས་དྲུང་འཁོར་གཞན་མ་ཚང་མས་ཀྱང་རང་རང་གི་འབྱོར་པ་དང་བསྟུན་པའི་ལེགས་སོའི་དངོས་འབུལ་བཏེག་ཐོས་བསམ་

[129B] ཧར་གདོང་དང་བ་སོ་མི་ཚན་བཅས་སོ་སོ་ནས་ཀྱང་ལེགས་འབུལ་བསྟབས། ལྷ་རྩེ་རྫོང་སྡོད་བློ་བཟང་ཤེས་རབ་ཀྱིས་ཀྱང་ལེགས་འབུལ་ཞུས། མི་ཚན་གཞན་མ་རྣམས་དང་གཞུང་དང་བླ་བྲང་མངའ་ཞབས་ཀྱི་གཙང་ཁུལ་གྱི་དགོན་སྡེ་དང། སྒྲུབ་སྡེ་ཚང་མས་ཀྱང་
སོ་སོ་ནས་ལེགས་འབུལ་བ་སྟར། ཚེས་བཅོ་ལྔའི་ཉིན་འདུས་པ་རྒྱ་མཚོའི་ཚོགས་དབུར་ཞབས་པད་དཀོད་དེ། ཐུབ་པའི་བསྟན་པ་རིན་པོ་ཆེར་བྱི་དོར་བླ་ལྷག་ཏུ་བསྒྲུབ་པ་དང། ལྷ་མི་ལ་སོགས་པ་སྐྱེ་བོ་མང་པོ་ཆོས་ཉན་པ་ལ་བསྐུལ་བའི་དོན་དུ་ཆོས་བསྒྲགས་ཀྱི་མདོ་ཚིགས་སུ་
བཅད་པ་བཞི་གསུངས་ནས་ཕྱག་འཚལ་བའི་རྒྱུད། མདོ་འདོན་པའི་རྒྱུད། བསྔོ་བའི་རྒྱུད་གསུམ་དང་ལྡན་པའི་སྒོ་ནས་ཚུལ་ཁྲིམས་རྣམ་དག་གི་མདོ་འདོན་པ་སོགས་གསོ་སྦྱོང་གི་བྱ་བ་ཡང་དག་པར་མཛད། དེ་ནས་ཀློག་པ་ཐོས་བསམ་དང། སྒྲུབ་པ་བསམ་གཏན་འཕེལ་བ་
སོགས་ཀྱི་ཆེད་དུ་གནས་མལ་སྟོབ་པ་པོ་བསྐོ་བ་དང། ཚུལ་ཤིང་ཡང་བཞེས་ནས་བསྟན་འགྲོར་ཕན་བདེ་རྒྱས་པའི་བསྔོ་སྨོན་མཛད། ཚེས་བཅུ་དྲུག་གི་སྔ་ཆར་ཐོས་བསམ་གླིང་ཞལ་སྔ་ནས་བློ་བཟང་བཀྲ་ཤིས་གཟིམས་ཆུང་དུ་གདན་དྲངས་ནས་དབྱར་ཞལ་བཞེས་ཀྱི་ཆོ་ག་
ཐུགས་ཉམས་སུ་བསྟར། ཚེས་བཅུ་བདུན་ལ་ལྷ་རྩེ་དགོན་དང། མཁན་པོ་དཀའ་ཆེན་བློ་བཟང་སྐལ་བཟང། རབ་འབྱམས་པ་ངག་དབང་བསྟན་འཛིན། ངག་དབང་རིན་ཆེན། དཀའ་བཅུ་བློ་བཟང་འབྱུང་གནས་བཅས་སོ་སོ་ནས་དངོས་འབུལ་བཏེག་བདག་ཀྱང་ལོ་འདིར་སྐྱབས་
མགོན་མཆོག་གི་གསེར་ཞལ་བལྟ་བ་དང། གཙང་ཕྱོགས་སུ་གནས་མཇལ་སྦྲགས་ཏེ་འོངས་བ་ཟླ་བ་དྲུག་པའི་ཚེས་ཉི་ཤུ་སྐོར་ལ་བཀྲ་ཤིས་ལྷུན་པོར་འབྱོར་ཏེ་ཚེས་ཉེར་བདུན་ལ་ཕྱག་དབང་སྩལ་ཅིང་དགྱེས་པའི་བཀའ་མཆིད་ཀྱང་གནང། ཚེས་ཉེར་དགུ་ལ་འཇིགས་བྱེད་ཀྱི་དྲག་

[130A]༄༅། །པོའི་སྦྱིན་སྲེག་མཛད་དེ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བསྟན་པ་བསྟན་འཛིན་དང་བཅས་པ་ལ་གནོད་ཅིང་འཚེ་བར་བྱེད་པའི་གདུག་པ་ཅན་མཐའ་དག་མིང་གི་ལྷག་མ་ཙམ་དུ་མཛད། དམ་ཅན་ཆོས་ཀྱི་རྒྱལ་པོའི་བསྐང་གསོ་ཡང་གནང། ཚེས་
གནམ་གང་ཉིན་ཚོགས་དབུར་ཕེབས་ཏེ་སོ་ཐར་གྱི་མདོ་གསུངས། དེ་འཕྲལ་རྟེན་གཟིགས་ལ་ཕེབས་ནས་ལྷ་ཁང་རྣམས་སུ་མཆོད་པ་སྙན་ཤལ། མགོན་ཁང་རྣམས་སུའང་སྙན་ཤལ་དང་སྤྱན་གཟིགས་ཕུལ་ཏེ་ཐུགས་སྨོན་དང་འཕྲིན་བཅོལ་མཛད། ཟླ་བ་
བདུན་པའི་ཚེས་གཅིག་ལ་བདག་གིས་དངོས་འབྱོར་གྱི་མཆོད་པ་ཕུལ་ཏེ་ཕྱག་དབང་ཞུས་ཤིང་གསོལ་བ་བཏབ་པ་ལྟར་བྱང་ཆུབ་ལམ་སྒྲོན་དང། སྤྲུལ་སྐུ་མྱུར་འབྱོན། བློ་གྲོས་དཔག་བསམ་མ་རྣམས་ཀྱི་ལུང་སྩལ་ཏེ་གསུང་གི་བདུད་རྩིའི་སྤྱོད་པའི་སྐལ་བཟང་
ཐོབ༑ འདི་སྐབས་ཐུགས་རྫོགས་བཞེས་པའི་ལེགས་སོར་གཞུང་ས་ནས་མགྲོན་གཉེར་ཡོན་ཏན་ལེགས་གྲུབ་ཀྱི་གདོང་ལེགས་འབུལ་གཏོས་ཆེ་བ་བསྟར། བདེ་བཞུགས་ཨམ་པན་གཉིས་དང་གུང་ཀུན་དགའ་བསྟན་འཛིན། བཀའ་བློན་བཞི་ཐུན་མོང་དབུས་གཙང་ཚོ་
ཆེན་སྤྱི། དགའ་བཞི་གུང་སོགས་བཀའ་བློན་བཞི། དར་ཧན་མཁན་པོ་སོགས་སྐུ་མདུན་ནང་མ་རྣམས་བཅས་སྤྱི་སྒེར་སོ་སོ་ནས་ལེགས་འབུལ་དང། སྐུ་ཚབ་མགྲོན་གཉེར་ནས་ཀྱང་ལེགས་འབུལ་གྱི་དངོས་པོ་བཏེག་མགྲོན་གཉེར་སོགས་ཚང་མར་འབྱོར་ལན་
སློག་ཆ་མི་དམན་པ་སྩལ། ཚེས་བརྒྱད་ལ་བཀྲ་ཤིས་རྩེ་ནས་དཀར་སྤྲོ་དང་བཅས་དངོས་འབུལ་བསྟབས། སྐུའི་གཅེན་སྤོར་ཏོག་མཁན་པོ་ནས་ཀྱང་ཟང་ཟིང་གི་བདོག་པ་གྱ་ནོམ་པ་ཕུལ་བར་གྲུབ་རྒྱལ་ལུགས་ཀྱི་ཚེ་དབང་གནང། དགེ་བསྐོས་ནས་གསོལ་བ་

[130B] གཞུང་ས་ནས་གསེར་གདུང་རིན་པོ་ཆེའི་ནང་གཞུག་ཏུ་རྟེན་བྱིན་ཅན་དགོས་ཚུལ་བྱུང་བ་ལྟར་གནང། ཚེས་གནམ་གང་གི་
ཉིན་རྙེད་པའི་སྒོ་དབྱེ་བ་དང། ཚུལ་ཁྲིམས་རྣམ་པར་དག་པ་དང། ཆོས་རྣམ་པར་དག་པར་བྱ་བའི་ཆེད་དུ་ཚོགས་དབུར་ཕེབས་ནས་དགག་དབྱེའི་ཆོ་ག་མཛད། དགྲོལ་ནས་ལྗོངས་རྒྱུའི་ཆེད་དུང་མཚོ་ན་གར་ཞབས་ཟུང་བཀོད། ཟུར་བཞིའི་སློབ་དཔོན་རྣམས་དང་ཆོས་ཀྱི་གསུང་གླེང་
མང་དུ་མཛད། ཚུར་ལམ་དཀྱིལ་ཁང་གྲྭ་ཚང་དུ་བྱོན་ཏེ་ལྕམ་སྲིང་གི་མགོན་ཁང་དུ་སྤྱན་གཟིགས་ཀྱི་ཚོགས་ཚད་མེད་པ་བསྟར། བསྐང་གསོ་རྒྱས་པར་མཛད་ནས་འཕྲིན་བཅོལ་གཉེར་གཏད་གནང། བསྐང་གསོའི་སྐབས་སུ་ཆར་རྒྱུན་འབབ་པ་དང། བསྐུལ་གྱི་དུས་རླུང་འཚུབ་
དམར་པོ་གློ་བུར་དུ་ལྡང་བ་དང། མགོན་ཁང་གི་སྟེང་གི་ནམ་མཁའ་ལ་ཁྲ་བཞི་འཕུར་ལྡིང་གི་ཟློས་གར་བསྒྱུར་བ་བྱུང་སྟེ་ཆོས་སྐྱོང་ཆེན་པོ་གནོད་སྦྱིན་དབང་གི་མདོག་ཅན་འཁོར་དང་བཅས་པ་དགྱེས་པའི་ལྟས་སུ་མངོན། ཟླ་བ་བརྒྱད་པའི་ཆོས་གཅིག་གི་ཉིན་སློབ་དཔོན་ལས་ཚན་པ་
རྣམས་ནས་བསྐུལ་མ་མཛད་པ་ལྟར་ནེ་སེ་ར་ཇོ་བོ་ཆེན་པོའི་ཆོ་ག་གསར་རྩོམ་མཛད་ནས་ལུང་ཡང་སྩལ། མངའ་རིས་དཔེ་ཐུབ་བླ་མ་བློ་བཟང་རབ་རྒྱས་ཀྱིས་ཚོགས་དབུར་སྤྱན་དྲངས་ཏེ་ཞབས་བརྟན་གསོལ་འདེབས་ཞུས། ཁོང་པར་སློག་ཆ་དང་འདོད་ཆོས་ཀྱང་གནང། ལྡེ་ཆུང་པ་
བློ་བཟང་སྨོན་ལམ་གྱིས་ཞུས་ངོར་ཁྱུང་ནག་གི་སྒྲུབ་ཐབས་ཀྱི་ཁྲིད་སྩལ། ཚེས་བཅོ་ལྔའི་ཉིན་ཚོགས་དབུར་ཕེབས་ནས་སོ་ཐར་གྱི་མདོ་འདོན་པ་གནང། དེའི་སྐབས་སུ་བདག་གིས་ཀྱང་དགེ་འདུན་འདུས་པ་དང་ལྷན་ཅིག་ཏུ་བསྡད་ནས་གསོ་སྦྱོང་གི་གདམས་ངག་ཉམས་སུ་

[131A]༄༅། །མྱོང་བའི་སྐལ་བཟང་ནོད། དེ་ནས་སྐུ་རིམ་གྱི་མཇུག་ཏུ་སྐོར་ཚོའི་སྐབས་གཡས་རིང་དུ་སྐྱབས་མགོན་མཆོག་དང་ཟུར་བཞིའི་སློབ་དཔོན་རྣམས་རེ་མོས་ཀྱིས་དགོངས་རེ་བཞིན་རྣམ་འགྲེལ་གྱི་ལེའུ་གསུམ་པའི་ལྷན་ཅིག་དམིགས་ངེས་ཀྱི་སྐོར་
ལས་བརྩམས་ཏེ་བགྲོ་གླེང་གནང་གི་འདུག་པར། བདག་ཀྱང་ཉི་མ་བཅུ་གསུམ་གྱི་རིང་དེར་ཕྱིན་ནས་ཉན་རྒྱུ་བྱུང་བ་གཞལ་བར་དཀའ་བའི་བཀའ་དྲིན་དུ་གྱུར། རང་ལ་བསྔགས་པར་འོས་པའི་ཡོན་ཏན་ཆེར་མེད་ཀྱང་སྐྱབས་མགོན་མཆོག་ནས་བོང་བ་གསེར་
གཟིགས་ཀྱི་ཚུལ་དུ་སྤྱན་བསྐྱངས་མཛད་པ་ནི། རང་ཡང་པཎ་ཆེན་སྐུ་ན་རིམ་ལ་ཁ་ཞེ་མེད་པའི་དད་པ་ཡོད་པ་དང། ཕྱིས་སུ་ཞབས་འགྱུར་ཅུང་ཟད་བསྒྲུབ་རྒྱུ་བྱུང་བ་འདི་ལ་དགོངས་སམ་སྙམ་སྟེ་གང་ལྟར་ཡང་འཇིག་རྟེན་ན་དད་པའི་ཨ་ལུང་ཡོད་ན་ཐུགས་རྗེའི་ལྕགས་
ཀྱུས་འཛིན་ཞེས་པའི་དཔེ་དེར་མངོན། དེར་མ་ཟད་རང་ཡང་དམ་པ་དུ་མའི་ཞབས་བརྟེན་པའི་དབང་གིས་སྙན་གྲགས་ཀྱི་འུར་སྒྲ་ཅན་མཐའ་དག་ལ་ཡིད་འགྲོ་བ་ཞིག་མིན་ཀྱང། སྐྱབས་མགོན་མཆོག་འདི་སྐྲ་ན་ཕྲ་མོའི་དུག་ནས་བསླབ་སྦྱངས་ལ་ཆེར་མ་ལྟོས་པར་སྐུ་
ཡོན་མཐའ་དག་ཡོངས་སུ་རྫོགས་པ་ཞིག་འདུག་པས་ཡིད་ཕྲོགས་ཏེ་དད་པ་ལྷག་པར་སྐྱེས་ཤིང། དེ་ནས་བཟུང་སྟེ་བླ་མ་སངས་རྒྱས་དངོས་སུ་ལྟ་བའི་ངོས་ནས་སྐུ་གསུང་ཐུགས་ཀྱི་ཡོན་ཏན་དྲན་པའི་གསོལ་འདེབས་དང། བཤེས་གཉེན་བསྟེན་ཚུལ་ཕྱིན་ཅི་མ་ལོག་
པའི་དམ་པའི་རྣམ་ཐར་ལག་ལེན་དུ་འདེབས་རྒྱུ་བྱུང་ངོ། །ཚེས་ཉེར་དགུ་ལ་རྒྱལ་དབང་མཆོག་གི་གསེར་དངུལ་རྟེན་དང་བརྟེན་པར་བཅས་པ་གསར་བཞེངས་མཛད་ཟིན་པ་དང་བསྟུན་སྐུ་གདུང་གི་སྐུ་མདུན་དུ་སྟོང་མཆོད་སྣ་ལྔ་རྒྱས་པ། དངུལ་གྱི་མཎྜལ་ཆེ་ལེགས་སོགས་

[131B] རབ་གནས་མཛད་པའི་སློབ་དཔོན་གསུང་ཆོག་པ་དང་བཅས་པར་ཞབས་ཏོག་བསྙེན་བཀུར་གྱ་ནོམ་པ་སྩལ། ཟླ་བ་དགུ་པའི་ཚེས་གཅིག་ལ་སྒྲུབ་སྡེ་སུམ་ཅུ་སོ་བཞི། མོ་དགོན་བརྒྱད་བཅས་ནས་བླ་མ་མཆོད་པའི་
ཆོ་ག་དང་འབྲེལ་བའི་ཞབས་བརྟན་ཕུལ་བར་ཕྱག་དབང་དང་གྲུབ་རྒྱལ་ལུགས་ཀྱི་ཚེ་དབང་སྩལ། དེའི་སྐབས་སུ་བདག་གིས་ཀྱང་ལེགས་པར་ཐོབ། ཚེས་དབང་གྲོལ་ནས་གཟིམས་ཆུང་དུ་ཕྲན་གཅིག་བུ་ལ་ནང་ལུགས་ཀྱི་མཇལ་ཁ་གནང་ཞིང། གང་ཅིའི་གསུང་གླེང་
དམར་བ་བྱུང། རང་ངོས་ནས་ཀྱང་མཛོས་ཆོས་སུ་མ་སོང་བའི་སྙན་བསྐུལ་གང་ཤེས་ཞུས་པས་ཐུགས་ལྷག་པར་དགྱེས་པའི་ཚུལ་ཁོ་ན་མཛད། དགོན་པ་སོ་སོར་མང་འགྱེད་ཀྱི་བསྙེན་བཀུར་དང། སྲང་ནོར་བུ་ཆོས་འཁོར་འདུས་སྤྱི་ནས་ཞབས་བརྟན་གསོལ་འདེབས་ཞུས་
པར་མང་འགྱེད་སྩལ། ཚེས་ལྔ་ལ་ཚ་གན་ནོ་མོན་ཧན་དང། ཨེར་ཏེ་ནི་ད་ལས་སྡེ་པའི་ཨེལ་ཆི། ཇ་སག་ཚེ་རིང་རྡོ་རྗེའི་ཨ་ཁེའི་དགེ་སྒྲུབ་པ་རྣམས་ལ་ཕྱག་དབང་ཇ་གྲལ་བཅས་གནང། གོང་མ་བདག་པོ་ཆེན་པོ་ནས་རྒྱལ་བའི་དབང་བོའི་དགོངས་རྫོགས་ཀྱི་མཆོད་པ་འབུལ་
བར་ཁཱ་གཅིག་དང་དཔལ་འབྱོར་ཧུ་ཐོག་ཐུ་བཅས་སྩལ་བ་ཚེས་བདུན་གྱི་ཉིན་བཀྲ་ཤིས་ལྷུན་པོར་འབྱོར་ཏེ། གོང་ནས་རྗེ་ཉིད་ལའང་གསེར་ཡིག་དང་གནང་སྐྱེས་གྱ་ནོམ་པ་སྩལ་འདུག་པར། གོང་མ་ཆེན་པོར་མཚམས་ཞུ་མཛད་དེ་གནང་སྐྱེས་རྣམས་བཞེས། མི་དྲག་རྣམས་
ལ་ཕྱག་དབང་དང་ཇ་གྲལ་གནང། དེའི་ཕྱི་ཉིན་ཁོང་གཉི་ནས་དངོས་འབུལ་བསྟར། ཐོན་ཁར་གསེར་ཡིག་གི་ཞུ་ལན་དང། གོང་མའི་སྐུ་ཚབ་རྣམས་ལའང་གནང་སྐྱེས་སྦམ་མཐོ་བ་སྩལ། བེའི་ཅིང་མི་སྣ་རབ་འབྱམས་པ་བློ་བཟང་དགེ་ལེགས་ངོ་གཡོག་རྣམས་འབྱོར་པར་

[132A]༄༅། །གོང་མ་ཆེན་པོའི་སྐུའི་མཚམས་ཞུ་མཛད། གསེར་ཡིག་གནང་རྟེན་འཆར་འཕར་སྩལ་པ་རྣམས་བཞེས་ནས་ཇ་གྲལ་གྱི་ཐོག་བཀའ་འདྲི་གནང། ཚེས་ཉེར་གཅིག་ལ་མི་སྣ་རབ་འབྱམས་པ་བློ་བཟང་དགེ་ལེགས་ཀྱིས་དངོས་འབུལ་བསྟར་
ཟླ་བ་བཅུ་པའི་ཚེས་གཉིས་ལ་སྒྲུབ་རྒྱུད་བསྟན་པའི་སྒྲོན་མེ་རྗེ་ངག་དབང་བྱམས་པ་གདན་དྲངས་པ་ལྟར་ཕྱོགས་འདིར་ཕེབས་པས་ཉིན་དེར་ཟམ་པ་ཤར་དུ་རྟ་ཐབ་ཀྱི་ཕེབས་བསུ་མཛད། བཀྲ་ཤིས་ལྷུན་པོར་ཕེབས་ཏེ་གཟིམས་ཆུང་དུ་མཇལ་ཁ་དང་ཇ་གྲལ་
གནང་ཞིང་གང་ཅིའི་གསུང་གླེང་མཛད། དེའི་ཕྱི་ཉིན་བཀའ་ཆོས་ཀྱི་སྙན་གསན་ཕབ། ཟླ་རེ་བཞིན་ཕོགས་དང་ཟུར་གསོས་སོགས་བསྙེན་བཀུར་གཟབས། ཚེས་དྲུག་གི་ཉིན་གཟིམས་ཆུང་ཡིད་དགའ་ཆོས་འཛིན་དུ་རྗེ་མཻ་ཏྲིའི་མཚན་ཅན་ལས་བྱང་ཆུབ་ལམ་གྱི་རིམ་
པ་བདེ་ལམ་གྱི་དམར་ཁྲིད་དབེན་ས་སྙན་བརྒྱུད་ཀྱི་ཞལ་ཤེས་ཀྱིས་བརྒྱན་པ་གསན་པའི་དབུ་ཚུགས། དྷ་ཡན་ཏུ་རའི་ཆོས་རྗེ་རྙིང་པ་རྒྱལ་ཆེན་རྩེ་པ་དཀའ་ཆེན་བློ་བཟང་ཚེ་རིང་གིས་ཚོགས་དབུར་སྤྱན་དྲངས་ཏེ་དངོས་འབུལ་བསྟབས་པར་འདོད་ཆོས་ཀྱང་སྩལ། ཚེས་
བཅུ་ལ་རྗེ་གྲུབ་པའི་དབང་ཕྱུག་ངག་དབང་བྱམས་པའི་མཚན་ཅན་གྱིས་ཚོགས་དབུར་སྤྱན་དྲངས་ཏེ་ཟང་ཟིང་གི་བདོག་པ་དང་བཅས་ཞབས་བརྟན་བདེན་ཚིག་བརྗོད། མཚོ་སྔོན་རྡོ་རྗེ་ཝང་གི་བླ་མ་རབ་འབྱམས་པ་བློ་བཟང་ཚེ་བརྟན་གྱིས་ཚོགས་དབུར་སྤྱན་དྲངས་ཏེ་ཞབས་
བརྟན་ཕུལ། བཞད་གྲྭ་ཚང་ཆེན་མོའི་བླ་མ་དཀའ་ཆེན་བསྟན་འཛིན་རིན་ཆེན་གྲྭ་བཅས་དང། བཞད་པ་དྲུང་རམ་པ་ཡེ་ཤེས་བཟང་པོ་སོ་སོས་དངོས་འབུལ་བཏེག་བླ་མ་མཆོད་པའི་ལུང་དང་མང་འགྱེད་ཀྱང་སྩལ། ཚེས་བཅུ་དྲུག་གི་ཉིན་ལམ་རིམ་གྱི་དམར་ཁྲིད་ལེགས་

[132B] གཏང་རག་གི་ཡོན་ཀྱང་ཕུལ། ཚེས་བཅུ་བདུན་གྱི་ཉིན་རྒྱལ་བའི་གསུང་རབ་ཐམས་ཅད་ཀྱི་གནད་བསྡུས་པ་བྱང་ཆུབ་ལམ་གྱི་རིམ་པ་ཆེན་མོའི་བཤད་ལུང་གི་དབུ་ཚུགས། ཚེས་
ཉེར་བརྒྱད་ལ་བཀའ་བློན་དགའ་བཞི་གུང་པཎྜི་ཏས་རྗེ་བཙུན་ངག་དབང་བྱམས་པ་རིན་པོ་ཆེའི་གསུང་འབུམ་ཆ་ཚང་འབུལ་བར་མངགས་པའི་བང་མི་དང། བྲུལ་ཚང་གི་དཀའ་ཆེན་ཞབས་དྲུང། ཀརྨ་ཞྭ་ནག་སྤྲུལ་སྐུའི་མཚམས་ཞུ་བ། མཁར་རྩེ་གཉེར་པ་ལྷན་སྒོར་བ་
ལྔ་མཆོད་གཉེར་པ། ཏྲེ་བོ་ཁམས་པ་སོགས་ལ་ཕྱག་དབང་ཇ་གྲལ་གནང། ཟླ་བ་བཅུ་གཅིག་པའི་ཚེས་གཉིས་ལ་ལམ་རིམ་ཆེན་མོའི་བཤད་ལུང་ལུང་རིགས་དུ་མས་བརྒྱན་ཏེ་འབྱམས་ཀླས་པའི་བཤད་པ་དང་བཅས་སྩལ་པ་ལེགས་པར་གྲུབ་ཅིང། ལྷག་མཐོང་གི་
སྐབས་སུ་བོད་སྔ་མ་སྤྱི་དང། ཁྱད་པར་དུ་ཇོ་ནང་པའི་གཞན་སྟོང་གི་ཚུལ་ལ་དམིགས་ཕུག་པའི་དགག་པ་མང་དུ་མཛད་པ་རྣམས་རྗེ་ཉིད་ནས་ཚིག་རིས་མ་ཉམས་པར་སྐྱོར་བ་མཛད་ཅིང། དཀའ་བའི་གནས་རྣམས་ལ་དྲི་གཏུགས་དང་བཅས་གཏན་ལ་ཕབ་པས་ཚིག་དོན་
མཐའ་དག་ཐུགས་སུ་ཆུད་དེ་བྱང་ཆུབ་ལམ་གྱི་རིམ་པ་ལ་གཞན་དྲིང་མི་འཇོག་པའི་སྤོབས་པ་བརྙེས་པའི་ཚུལ་བསྟན། ཚེས་གསུམ་དང་བཞི་ལ་རས་བྲིས་ཀྱི་དཀྱིལ་འཁོར་ལ་བརྟེན་ནས་རྗེ་དེ་ཉིད་ཀྱི་དྲུང་དུ་དཔལ་གསང་བ་འདུས་པ་མི་བསྐྱོད་རྡོ་རྗེ་ལྷ་སོ་གཉིས་ཀྱི་དབང་
གི་སྟ་གོན་དངོས་གཞི་དང་བཅས་པ་རྫོགས་པར་གསན། ཚེས་ལྔའི་ཉིན་ས་གསུམ་གྱི་སྒྲོན་མེ་གཅིག་པུར་གྱུར་པ་དཔལ་གསང་བ་འདུས་པའི་རྩ་བའི་རྒྱུད་བཤད་པའི་གཞིར་བཟུང་ནས་འགྲེལ་པ་སྒྲོན་མ་གསལ་བ། བསྡུས་དོན། མཆན་བུ། མཐའ་དཔྱོད་ཀྱི་སྒོ་ནས་

[133A]༄༅། །འཆད་པའི་འགྲེལ་པ་བཞི་སྦྲགས་ཞེས་གྲགས་པའི་བཤད་ལུང་གི་མགོ་ཚུགས། ཉིན་རེ་བཞིན་རྡོར་སེམས་སྒོམ་བཟླས། འགྲེལ་གཏོར་རྣམས་ཕྱག་ལེན་ལྟར་མཛད། རྒྱལ་དབང་ཐམས་ཅད་མཁྱེན་པ་ཆེན་པོའི་མཆོག་སྤྲུལ་ངོས་འཛིན་གྱི་
ཆེད་གོང་མ་ཆེན་པོ་ནས་བཀས་མངགས་པའི་སྐུ་ཚབ་བསྟན་པའི་གསལ་བྱེད་ཆེན་པོ་ཏཱ་ཀཽ་ཤྲཱི་ལྕང་སྐྱ་རོལ་པའི་རྡོ་རྗེ་ཡེ་ཤེས་བསྟན་པའི་སྒྲོན་མེ་རིན་པོ་ཆེ་དང་ཨམ་པན་སོགས་རྒྱལ་ཁབ་ཆེན་པོ་ནས་ལྷ་ལྡན་དུ་ཟླ་བ་བཅུ་གཉིས་པའི་ནང་ཕེབས་རྒྱུའི་གནས་ཚུལ་
གསན་འཕྲལ་སྐུའི་མཚམས་ཞུར་མགྲོན་གཉེར་དཀའ་ཆེན་ཡེ་ཤེས་ཆོས་འཕེལ་གང་མཇལ་སར་འགྲོ་དགོས་པའི་བཀའ་ཁྱབ་དང་བཅས་རྫོང་སྟ་མཛད། སྔོན་དུ་རྗེ་བཙུན་བློ་བཟང་ཆོས་རྒྱན་གྱི་སྐུ་དུས་དབང་ཁྲིད་གནས་སྐབས་ཚོགས་མཆོད་གནང་སྲོལ་ཡོད་
པ་སོར་ཆུད་ཀྱི་ཆེད་སྔགས་གྲྭའི་ལས་ཚན་པ་རྣམས་སྐུ་མདུན་དུ་འབོད་པ་གནང་ནས་ཕྱག་ལེན་གྱི་རིམ་པ་བསྐྱར་འཁྲིད་དང། གདངས་དབྱངས་སོགས་འཁྲིད་པར་མཛད། སྔགས་ཆེན་ཞལ་སྔ་ནས་བློ་བཟང་དཔལ་འབྱོར་དང་བཅས་སྔགས་གྲྭ་སྤྱི་ནས་གསོལ་
བ་བཏབ་པ་ལྟར་ཞལ་གྱིས་བཞེས་ཏེ་ཟླ་བ་བཅུ་གཉིས་པའི་ཚེས་བཞི་ལ་སྔགས་པའི་གཟིམས་ཆུང་རྡོ་རྗེའི་གཞལ་ཡས་སུ་ཕེབས། དེ་ནས་འདུ་ཁང་དུ་རས་དྲིས་ལ་བརྟེན་ནས་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་གི་སྟ་གོན་གྱི་སྔོན་འགྲོའི་རིམ་པ་
རྣམས་ཐུགས་ཉམས་སུ་བསྟར་ནས་སྔགས་གྲྭ་པ་རྣམས་དང་ཕྱོགས་འདུས་བཅས་དོན་གཉེར་བ་བཞི་བརྒྱ་ལྷག་ཙམ་ལ་སློབ་མ་སྟ་གོན་གྱི་རིམ་པ་ལེགས་པར་སྩལ། དེའི་སང་ཉིན་སྔ་དྲོའི་ཆ་ལ་བདག་བསྐྱེད་ནས་བདག་འཇུག་གི་བར་གྲུབ་པར་མཛད་ཅིང་གསོལ་ཚིག་

[133B] སྐུ་ཚེ་འདི་ལ་དབང་གནང་བའི་ཐོག་མར་སོང་གཤིས་སྟ་གོན་དང་དངོས་གཞི་གཉིས་ཀའི་སྐབས་སུ་དབང་རྫས་འགྲེམས་པ་ལ་ཡང་རྗེ་རང་ཉིད་དངོས་སུ་འབྱོན་པ་སོགས་ཕྱག་ལེན་གྱི་ཆ་ཤིན་ཏུ་རྒྱས་པ་དང། གསུང་བཤད་ཀྱང་
ངོ་མཚར་བ་དུ་མ་གནང་བས་དབང་གི་མཇུག་ནམ་ཕྱེད་ཙམ་ལ་གྲུབ་སྟེ་སྨོན་ལམ་དང་ཤིས་བརྗོད་ཀྱང་ལེགས་པར་སྩལ། ཚུལ་དེ་གསན་ནས་རྗེ་ངག་དབང་བྱམས་པས་འཇིགས་བྱེད་ཀྱི་དབང་བཀའ་ཟབ་མོ་འདི་ལྟར་གནང་བ་ནི། རྒྱལ་བ་འཇམ་དཔལ་སྙིང་པོའི་བསྟན་པའི་
གཞི་ཚུགས་པ་ཡིན་འདུག་པས་བཀའ་དྲིན་ཆེ་ཞེས་དགྱེས་པའི་རྩེ་མོར་སོན་པའི་ཉམས་མཛད། དབང་གནང་བའི་ཉིན་གནམ་གཤིས་ལེགས་ཤིང་འཇའ་ཚོན་འཁྲིགས་པ་སོགས་ངོ་མཚར་བའི་ལྟས་མང་དུ་བྱུང། དེའི་ཕྱི་ཉིན་སྔགས་གྲྭ་ནས་ཚོགས་འཁོར་དང་བཅས་
བཀའ་དྲིན་གཏང་རག་གི་ལེགས་འབུལ་གྱ་ནོམ་པ་བསྟབས། མགོན་ཁྱོད་ཐར་པ་ཆེན་པོའི་ཕོ་བྲང་དབུས། །རིགས་རྣམས་ཀུན་གྱི་བདག་པོའི་སྐུར་བཞེངས་ནས། །ཕུང་ཁམས་སྐྱེ་མཆེད་རིགས་ལྔའི་རང་བཞིན་དུ། །བསྒྲུབ་པའི་ཐེག་མཆོག་དབང་གི་དགའ་སྟོན་སྩལ། །རྣམ་
དག་སྨིན་བྱེད་ལྷོ་ཕྱོགས་དྲི་ལེན་མ། །དངོས་གྲུབ་དྲི་བསུང་གསར་བས་ཁྱུད་པ་འདིས། །སྙིང་ལ་རེག་པས་སྐལ་བཟང་མཐའ་དག་གི་སྲིད་པའི་གདུང་བ་སྤྲོས་བྲལ་དབྱིངས་སུ་ཐིམ། །དེ་ནས་སྔགས་པའི་ཆོས་གྲྭར་དམ་པ་གོང་མ་རྣམས་ཀྱི་ཕྱག་ལེན་ལྟར་འགྲེལ་གཏོར་
དང་མཎྜལ་ཕུལ་རྗེས་རྒྱུད་ཆེན་སྦྱིན་པ་དཔལ་བས་མཛད་པའི་རྒྱུད་ཊཱི་ཀ་དང། རྗེ་བཙུན་བློ་བཟང་ཆོས་རྒྱན་གྱིས་མཛད་པའི་འཇིགས་བྱེད་ཀྱི་བསྐྱེད་རིམ་གཉིས་ཀྱི་མགོ་ནས་ཆོས་ཐུན་རེ་སྩལ། དེ་སྐབས་ཇོ་རྫོང་སྐྱོང་དཔོན་དཀའ་ཆེན་ཚེ་རིང་ཆོས་འཕེལ་དང་འབྲོང་རྩེ་
[134A]༄༅། །ཚོགས་གསོག་པ་བསམ་གཏན་ཆོས་འཕེལ་གཉིས་ཀྱིས་བསྐྱེད་རྫོགས་ལས་བརྩམས་ཏེ་བགྲོ་གླེང་བྱས་པར་གཟེངས་བསྟོད་ཀྱང་གནང། ཚེས་བཅུ་ལ་སྔགས་གྲྭ་སྤྱིས་ནས་རྒྱུ་ཡོན་སྦྱར་ཏེ་སྟོན་འཁོར་ཚང་མར་གསོལ་སྟོན་རྒྱས་པ་
དང༑ དགོངས་ཇའི་ཐོག་རྒྱུད་གྲྭའི་ཚོགས་དབུར་སྤྱན་དྲངས་ནས་རྒྱལ་བ་ཚེ་དཔག་མེད་ལྷ་དགུའི་ཆོ་ག་དང་འབྲེལ་བའི་སྒོ་ནས་བཀྲ་ཤིས་རྫས་བརྒྱད་དངོས་འབུལ་དང་བཅས་ཞབས་བརྟན་བདེན་ཚིག་བརྗོད། འབུལ་བའི་སློ་ག་དང་མང་འགྱེད་ཀྱང་གནང། ཚེས་
བཅུ་གཉིས་ལ་དགའ་ལྡན་རབ་རྒྱས་སྤྱི་སོ་ནས་རྒྱུ་ཡོན་སྦྱར་ཏེ་གཞིས་བྱེས་ཐུན་མོང་ནས་ཚེ་ཆོག་དང་འབྲེལ་བའི་ཞབས་བརྟན་ཕུལ་ཞིང་ཕར་སློག་དང་མང་འགྱེད་ཀྱང་སྩལ། ཚེས་བཅུ་བདུན་ནས་བཟུང་ཉིན་གསུམ་གྱི་རིང་རྗེ་ངག་དབང་བྱམས་པའི་དྲུང་དུ་བདེ་
མཆོག་དྲིལ་བུ་ཕྱི་དཀྱིལ་དང་ལུས་དཀྱིལ་གཉིས་ཀྱི་དབང་སྟ་གོན་གཅིག་འཐུས་བྱས་ཏེ་རྫོགས་པར་གསན། ཚེས་ཉེར་གཅིག་ལ་དཔལ་རྡོ་རྗེ་འཇིགས་བྱེད་ཀྱི་བསྐྱེད་རིམ་དང་རྫོགས་རིམ་གཉིས་ཀྱི་དམར་ཁྲིད་གསན་པའི་དབུ་ཚུགས། བསྐྱེད་རིམ་གྲུབ་ནས་
ཚེས་ཉེར་བཞི་ལ་སྒྱུ་ལུས་མཆོད་པ་དང་བཅས་རྫོགས་རིམ་གྱི་ཁྲིད་གསན། དེ་ཡང་ཚིག་སྤྱི་ཙམ་དུ་མ་སོང་བར་རྒྱུད་དང་མན་ངག་གུང་བསྒྲིགས་ནས་བླ་མ་གོང་མའི་ཞལ་ཤེས་མན་ངག་དང་བཅས་རྫོགས་པར་སྩལ། མཇུག་ཏུ་ཆོས་བདག་པོ་ལ་འཕྲོད་པ་
ཡིན་ནོ་གསུངས་ནས་དགྱེས་ཉམས་མཛད། ཚེས་ཉེར་ལྔའི་ཉིན་རྗེ་ཉིད་དང་མཻ་ཏྲིའི་མཚན་ཅན་བཅས་སྔགས་ཁང་དུ་ཕེབས་ནས་རྟེན་མཇལ་དང་སྙན་ཤལ་སྤྱན་གཟིགས་རྨད་དུ་བྱུང་བ་ཕུལ་ཏེ་འཕྲིན་བཅོལ་གནང། སྐབས་དེར་གྲུབ་དབང་མཆོག་ནས་

[134B] དྭགས་པོ་གྲྭ་ཚང་བ་ཀུན་དགའ་ལྷུན་གྲུབ་ཀྱིས་རྣམ་འགྲེལ་གྱི་ཊཱིཀྐ། མཛོད་ཕར་དབུ་
འདུལ་བཅས་ཀྱི་འགྲེལ་བཤད་ཀྱི་རྒྱུགས་ཕུལ་བར་གནང་ཆར་བསོད་བཏགས་ཆེ་བ། གོས་ཁ་བཞི་འབྲེལ། བན་གཟན། སྨན་ཁ་བདུན་འབྲེལ། ཁ་ཟམ་ཡུག་ལྷོ་རས་ཡུག་ཇ་བར་ཁག་ཚུལ་ཁྲིམས་ཁང་བ་བློ་བཟང་སྐལ་བཟང། མདངས་ཆེན་པ་བློ་བཟང་
མཐུ་སྟོབས། བ་ཤེ་བ་བློ་བཟང་ཚུལ་ཁྲིམས། རོང་བ་བློ་བཟང་རྒྱལ་མཚོན། དཔེ་ཐུབ་པ་བློ་བཟང་བརྩོན་འགྲུས། བདེ་བ་ཅན་པ་བློ་བཟང་སྦྱིན་པ། ཨུ་རྒྱན་རྫོང་པ་བློ་བཟང་བསམ་གྲུབ། ལ་ཁ་བ་བློ་བཟང་ཆོས་འཕེལ་དང་བློ་བཟང་དགེ་ལེགས། ཡོལ་དཀར་བ་བློ་བཟང་
རིན་ཆེན། གློ་སྦུག་པ་དམ་ཆོས་ལེགས་གྲུབ། བློ་བཟང་དོན་གྲུབ། གྲང་མོ་ཆེ་བ་ཆོས་མཛད་བློ་བཟང་དགེ་འདུན་རྣམས་ཀྱིས་རྣམ་འགྲེལ་ཐལ་ཕྲེང་ལེའུ་བཞི། གྲང་མོ་ཆེ་བ་དགེ་འདུན་ཚེ་རིང་དང། རྒྱ་ཁམས་པ་བློ་བཟང་ཐུབ་བསྟན་གཉིས་ཀྱིས་ཕར་ཕྱིན་གྱི་འགྲེལ་བཤད་
སྔགས་གྲྭ་གུ་གེ་བ་དཀའ་ཆེན་བློ་བཟང་མཁས་གྲུབ་དང་དཀའ་ཆེན་ཡེ་ཤེས་ཚེ་རིང། ཨུ་རྒྱན་རྫོང་པ་དཀའ་ཆེན་བློ་བཟང་སྦྱིན་པ་གསུམ་གྱིས་གསང་བ་འདུས་པའི་བསྐྱེད་རྫོགས། ཇོ་རྫོད་པ་དཀའ་ཆེན་ཚེ་རིང་ཆོས་འཕེལ་གྱིས་དུས་འཁོར་འགྲེལ་ཆེན་དྲི་མེད་འོད་ཀྱི་
དེ་ཁོ་ན་ཉིད་སྣང་བར་བྱེད་པ་ཡིད་བཞིན་ནོར་བུ། དཔེན་དགོན་པ་ཆོས་འཕེལ་རྒྱ་མཚོ། བྱམས་པ་རྣམ་རྒྱལ། བློ་བཟང་རྒྱལ་མཚན། བློ་བཟང་ནོར་བུ། ཡེ་ཤེས་ཕུན་ཚོགས། བློ་བཟང་བསྟན་འཛིན་རྣམས་ཀྱིས་བདེ་མཆོག་རྩ་རྒྱུད། བསྟན་འཛིན་ཤེས་རབ་ཀྱིས་ལམ་རིམ་འབྲིང་པོ། དཔལ་

[135A]༄༅། །འབྱོར་དོན་གྲུབ་ཀྱིས་ལམ་རིམ་མྱུར་ལམ། དགེ་སློང་ཡེ་ཤེས་བཀྲ་ཤིས་ཀྱིས་གོང་ཐོག་འཇིགས་བྱེད་བསྐྱེད་རིམ། ཆོས་འཁོར་ལྷུན་པོ་བ་ཆོས་དར་གྱིས་བྱམས་ཆོས་སྡེ་ལྔའི་ཐོག་བཀའ་བཞི་དང། སངས་རྒྱས་དཔལ་བཟང་གིས་
བྱམས་ཆོས་སྡེ་ལྔ་དང་ཐུན་མོང་བསྡུས་གྲྭ་བཅས་ཀྱི་རྒྱུགས་ཕུལ་བར་གོན་པ། ཇ། གོས་དར་བཅས་ཀྱི་གནང་ཆ་སྔར་བཞིན་སྩལ།    ༈   
རྫོགས་ཀྱི་དམར་ཁྲིད་ཉི་མ་ལྔའི་རིང་གསན། ཤངས་སྤོར་ཏོག་མཁན་པོ་ཕུ་པོ་དམ་པ་བློ་བཟང་སྦྱིན་པ་གྲྭ་མང་བཅས་ནས་དངོས་འབུལ་གྱ་ནོམ་པ་དང་བཅས་ཞབས་བརྟན་ཕུལ། སྤོར་ཏོག་བླ་གྲྭ་རྣམས་ལ་དཔལ་གསང་བ་འདུས་པའི་རྩ་རྒྱུད་ལེའུ་དང་པོའི་
ལུང་སྩལ། ཚེས་བཅུའི་ཉིན་རྗེ་དེ་ཉིད་ལ་དྲིལ་བུ་ལུས་དཀྱིལ་གྱི་རིམ་པ་གཉིས་ཀྱི་ཁྲིད་གསན། ཚེས་བཅུ་གཉིས་ལ་བྲག་ཁུགས་གཉེར་པ་བློ་བཟང་བཀྲ་ཤིས་ཀྱིས་ཞབས་བརྟན་ཕུལ། ཚེས་བཅུ་གསུམ་གྱི་ཉིན་ནམ་མཁའ་སྒོ་འབྱེད་ཀྱི་དབང་དང་གཅོད་སྟན་
ཐོག་གཅིག་མའི་ཁྲིད་གསན། ཚེས་བཅོ་ལྔ་ལ་བཀའ་གདམས་ཐིག་ལེ་བཅུ་དྲུག་གི་དབང་དང་ཁྲིད་གསན། ཚེས་བཅོ་བརྒྱད་ལ་རྗེ་དེ་ཉིད་ཀྱི་དྲུང་དུ་གསང་བ་འདུས་པའི་བསྐྱེད་རྫོགས་ཀྱི་ཁྲིད་ཆོས་ཐུན་ལྔའི་རིང་གསན་ཅིང་བླ་མ་བརྒྱུད་མཆོད་དང་སྒྱུ་ལུས་ཀྱི་མཆོད་
པ་སོགས་ཕྱག་ལེན་ལྟར་མཛད། ཐུགས་རྫོགས་བཞེས་པའི་ལེགས་འབུལ་དུ་བཞད་གཉེར་པ་ཕུན་ཚོགས་ནོར་བུས་དངོས་འབུལ་བསྟར། མ་ཎི་སྐོར་དཔོན་པ་ཡེ་ཤེས་རྒྱལ་མཚན་དང། གདོང་དཀར་གཉེར་པ་ཡེ་ཤེས་རྣམ་རྒྱལ་གཉིས་ཀྱིས་ཀྱང་མཆོད་

[135B] ཚེས་ཉེར་གསུམ་ནས་བཟུང་ཉི་མ་བཞིའི་རིང་བླ་མ་མཆོད་པའི་ཁྲིད། ཚེམ་བུ་ལུགས་ཀྱི་ཐུགས་རྗེ་ཆེན་པོའི་དམར་ཁྲིད། སྙིང་པོ་དོན་གསུམ་གྱི་ཁྲིད། བློ་སྦྱོང་དོན་བདུན་མའི་ཁྲིད་རྣམས་གསན། དེ་སྐབས་རྗེ་མཻ་ཏྲིའི་མཚན་ཅན་ཉིད་ནས་ཚོགས་དབུར་
སྦྱན་འདྲེན་གྱི་ཐོག་ཞབས་བརྟན་ཕུལ་ཆོག་པའི་སྙན་གསན་དང་རྟེན་འབྲེལ་གྱི་ཁྱད་བདེ་ལམ་གྱི་དབུ་ནས་ཆོས་ཐུན་གཅིག་སྩལ་ཏེ་འཕྲོ་མ་དབྱར་ཆོས་སྐབས་གནང་ཆོག་པ་ཞིག་དགོས་ཞེས་ཞུས་པར་དགྱེས་བཞིན་ཞལ་གྱིས་བཞེས། ཕྱག་མཛོད་ཆེན་མོ་ནས་ཐུགས་
ཁུར་བཞེས་ཏེ་བཞུགས་ཁྲིའི་སྟེང་གི་འབོལ་སྟན་གཅིག་སྤོར་བ་དང་བསྟུན་གདུགས་དང་རྒྱལ་མཚན་སོགས་གསར་བརྗེ་མཛད། ཚེས་ཉེར་དྲུག་གི་ཉིན་ཨོ་རོད་ཚེ་བརྟན་ཝང་གི་བླ་མ་ལེགས་བཤད་གླིང་པ་དཀའ་ཆེན་བློ་བཟང་ཆོས་འཕེལ་གྱིས་ཚོགས་དབུར་སྤྱན་དྲངས་
ཏེ་དངོས་འབུལ་དང་བཅས་ཞབས་བརྟན་ཕུལ་ཞིང་ཁོང་རང་གིས་ཞུས་པའི་ཞབས་བརྟན་གསོལ་འདེབས་ཚོགས་འདོན་དུ་བཙུགས། ཟླ་བ་གཉིས་པའི་ཚེས་གཉིས་ཀྱི་ཉིན་རྒྱལ་བ་གོང་མའི་དུས་མཆོད་མཛད། ཚེས་ལྔའི་ཉིན་གྲུབ་དབང་མཻ་ཏྲིའི་མཚན་ཅན་ནས་
རྗེ་ཉིད་ཚོགས་དབུར་སྤྱན་དྲངས་ཏེ་དགེ་འདུན་ལ་མང་འགྱེད་ཀྱི་བསྙེན་བཀུར་ཞུས་ཐོག་གྲུབ་དབང་མཆོག་ནས་གསུང་བཤད་རྨད་དུ་བྱུང་བ་དང་བཅས་ཞབས་བརྟན་བདེན་ཚིག་བརྗོད་དེ་དངོས་འབུལ་སྦམ་མཐོ་བ་ཕུལ། གྲུབ་དབང་ཉིད་དང་དགེ་འདུན་ཚོགས་ཡོངས་ལ་ལམ་
ཁྲིད་བདེ་ལམ་གྱི་དབུ་ནས་ཆོས་ཐུན་གཅིག་སྩལ། གཟིམས་ཁང་དུ་ཕེབས་འཕྲལ་གྲུབ་དབང་མཆོག་ནས། དེ་རིང་མཁས་མང་རྒྱ་མཚོ་ལྟ་བུ་ཚོགས་པའི་དབུས་སུ་འཇིགས་པའི་རྣམས་ཅུང་ཟད་ཀྱང་མི་མངའ་བར་གསུང་གདངས་མཐོན་པོས་གསུང་བཤད་འབྱམས་

[136A]༄༅། །ཀླས་བ་ཐོགས་མེད་དུ་གནང་བ་ནི་བཀའ་དྲིན་ཤིན་ཏུ་ཆེ་ཞེས་ཁ་བཏགས་དང་བཅས་ཞུས་པའི་ལན་དུ། རྒྱལ་དབང་ཐམས་ཅད་མཁྱེན་པ་སོགས་ཡོངས་འཛིན་ཁྱེད་རྣམས་ཀྱི་བཀའ་དྲིན་ལས་ལེགས་པར་བཤད་པའི་ཚོགས་ཐོས་པ་ཡིད་ལ་
འཇགས་པར་བྱས་པའི་བཀའ་དྲིན་ཡིན་པས་བླ་མ་དགྱེས་པའི་མཆོད་པར་འབུལ་ལོ་ཞེས་གསུང། དེ་ནས་རྗེ་བླ་མ་མཆོག་ནས་བསྐུལ་མ་མཛད་པ་ལྟར་ཚེས་དྲུག་གི་ཉིན་ཚོམས་ཆེན་དུ་བཀྲ་ཤིས་ལྷུན་པོ་རང་གི་དགེ་འདུན་དང་ཕྱོགས་འདུས་དོན་གཉེར་པ་སྟོང་ར་
ཅན་ལ་ཞག་བཅུ་སྐོར་གྱི་རིང་ལམ་ཁྲིད་བདེ་ལམ་གྱི་ཁྲིད་སྩལ་ཅིང་མཇུག་ཏུ་མཆོད་པའི་ཚོགས་རྒྱ་ཆེན་པོ་དང་བཅས་སེམས་བསྐྱེད་པའི་ཆོ་གཡང་རྒྱས་པར་གནང། ཚེས་དབུའི་ཉིན་དབེན་པའི་གནས་སུ་སྒྲུབ་པ་སྙིང་པོར་མཛད་པའི་སྐྱིད་གྲོང་བླ་མ་ཡེ་ཤེས་རྒྱལ་
མཚན་དགེ་སློང་བསམ་གཏན་པ་རྣམས་དང་བཅས་ནས་ཞབས་བརྟན་གྱ་ནོམ་པ་ཕུལ། ཚེས་བཅོ་ལྔའི་ཉིན་ལྡེ་ཆུང་པ་བློ་བཟང་སྨོན་ལམ་དང་གསོལ་དཔོན་ཡེ་ཤེས་བསྟན་འཛིན་སོགས་ཉེ་འཁོར་བ་འགའ་ཞིག་ལ་དམིགས་བརྩེ་མ་དང་སྨོན་ལམ་ཞིང་མཆོག་
སྒོ་འབྱེད། ཕྱག་རྡོར་གཏུམ་པོའི་སྒྲུབ་ཐབས་སོགས་ཀྱི་ཟས་ཁྲིད་ཐུན་མོང་མ་ཡིན་པ་སྩལ། ཚེས་བཅུ་བདུན་གྱི་ཉིན་གྲུབ་དབང་དེ་ཉིད་ཀྱིས་འཇིགས་བྱེད་ཀྱི་བདག་བསྐྱེད། བཟླས་པ། གཏོར་འབུལ། ལས་གཤིན་གྱི་གཏོར་འབུལ། ཚོགས་འཁོར་སོགས་སྔོན་དུ་
བཏང་ནས། མཁས་གྲུབ་རྗེས་མཛད་པའི་རྟོག་པ་གསུམ་པའི་རྣམ་བཤད་ཁམས་གསུམ་རྣམ་རྒྱལ་གྱི་གཟབ་བཤད་ལུང་དང་བཅས་སྩལ་ཅིང་འཁྲུལ་འཁོར་གྱི་ཐིག་ཀྱང་སློབ་པར་མཛད། རྭ་ལོ་ནས་བརྒྱུད་པའི་འཇིགས་བྱེད་ཀྱི་དུག་དབང། ཐེག་ཆེན་གསོ་

[136B] ཕྱག་ཆེན་རྩ་འགྲེལ་གྱི་ཁྲིད། ལམ་གྱི་གཙོ་བོ་རྣམ་གསུམ་གྱི་ལུང་ཁྲིད་བཅས་སྩལ། ལོ་སྔོན་མ་ཟླ་བ་དགུ་པའི་ནང་དུ་བདེ་ལམ་གྱི་ཁྲིད་ནས་བཟུང་སྟེ་ལོ་འདིར་ལམ་གཙོའི་ཁྲིད་གནང་བའི་བར་གྱི་བཀའ་ཆོས་ལེ་ཚན་གང་གནང་ཕལ་ཆེར་གྱི་
མགོ་མཇུག་ཏུ་མཎྜལ། ཁ་བཏགས། དངུལ་སོགས་སྦམ་མཐོ་བ་འབུལ་བ་མཛད། དེ་སྐབས་རྗེ་གྲུབ་པའི་དབང་ཕྱུག་གི་ཞལ་ནས། མཁས་གྲུབ་ཐམས་ཅད་མཁྱེན་པ་དང་པཎ་ཆེན་བློ་བཟང་ཆོས་ཀྱི་རྒྱལ་མཚན་སོགས་དམ་པ་གོང་མ་དེ་དག་སྐུ་ལུས་བརྗེ་བ་ཙམ་མ་
གཏོགས། དོན་གྱི་མཁྱེན་རབ་ལ་ཁྱད་པར་མ་མཆིས་པའི་མཁས་ཚུལ་སྟོན་པ་བཀའ་དྲིན་ཆེ་གསུང་ཞིང་གུས་པའི་རྣམ་པ་དང་བཅས་ཐུགས་ཤིན་ཏུ་དགྱེས་པ་མཛད། རྗེ་བཙུན་དེ་ཉིད་ཟླ་བ་ལྔ་ཙམ་གྱི་རིང་བཀྲ་ཤིས་ལྷུན་པོར་བཞུགས་ནས་གོང་གསལ་གྱི་བཀའ་ཆོས་
རྣམས་འབུལ་བར་མཛད་ཅིང། སེང་བར་རྣམས་སུ་མདོ་སྔགས་ཀྱི་དོགས་གཅོད་མང་དུ་མཛད་པས་རྗེ་ཉིད་ལའང་ཐུགས་བསྐྱེད་གཞན་དང་མ་འདྲ་བ་བྱུང་ཞིང་ཆོས་དང་འབྲེལ་བའི་བསླབ་བྱ་མང་དུ་སྩལ། ཚེས་བཅུ་དགུ་ལ་ཕེབས་རྫོངས་དང་ཆོས་ཡོན་སྤྲགས་བླ་
བྲང་ནས་གྲལ་འཕྲོས་པ། ཚོགས་ལང་པ་བཅས་སྟོན་ཆེན་བསྟར་ཐོག་དངུལ་སྲང་ལྔ་བཅུའི་མཎྜལ། ན་བཟའ་ཆ་ཚང། གསེར་ཞོ་བརྒྱ་དང་ལྔ་བཅུ། དངུལ་རྟ་རྨིག་མ་ཉི་ཤུ་རྩ་གཅིག་གོས་དར་སོགས་དངོས་འབུལ་རྒྱ་ཆེ་བ་བསྟབས། གང་ཅིའི་གསུང་གླེང་རྒྱས་
པར་གནང་ཞིང། ཚེས་ཉེར་གཅིག་གི་ཉིན་གྲུབ་དབང་ཉིད་དབུས་ཕྱོགས་སུ་ཕེབས་པར་རྟ་ཐབ་ཀྱི་སྐྱེལ་མ་སོགས་སྔར་ལྟར་མཛད། དེ་ལྟར་བཀའ་གདམས་བསྟན་པའི་སྲོག་ཤིང་ལམ་རིམ་པ་ཆེན་པོ་རྗེ་ངག་དབང་བྱམས་པའི་ཞལ་གྱི་པདྨོ་ལས་འོངས་པའི་ཟབ་

[137A]༄༅། །པ་དང་རྒྱ་ཆེ་བའི་མན་ངག་སྦྲང་རྩིའི་དགའ་སྟོན་གྱིས་དྲི་མ་མེད་པའི་ཐུགས་ཀྱི་རྐང་དྲུག་རྣམ་དཔྱོད་ཀྱི་ལུས་སྟོབས་ཡོངས་སུ་རྒྱས་ཏེ་གདུལ་བར་བྱ་བའི་སྐྱེད་ཚལ་ཀུན་ཏུ་དམ་པའི་ཆོས་ཀྱི་སྒྲ་དབྱངས་ཅི་དགར་སྒྲོག་པ་ལ་ཆས་པར་གྱུར་
ཏོ༑ ༑བསླབ་གསུམ་བདུད་རྩིས་ཐུགས་རྒྱུད་གཏམས་ཤིང་མང་དུ་ཐོས་པའི་ལུང་གིས་ཕྱུག་ཟབ་མོའི་དེ་ཉིད་ཐུགས་སུ་ཆུད་པས་ལྟ་ངན་མུན་པ་དྲུངས་ནས་ཕྱུང། །མདོ་རྒྱུད་རབ་འབྱམས་སྨྲ་ལ་དབང་འབྱོར་རྗེ་བཙུན་མཻ་ཏྲིའི་མཚན་ཅན་གང། །དུས་མཐར་
ཐུབ་པའི་གདུང་འཚོ་བ་ཉིད་དེ་དེ་སླད་ཁྱོད་ཀྱིས་གུས་པས་བསྟེན། །བཤེས་གཉེན་མཆོག་གི་ཞལ་སྒོའི་མགྲིན་སྔོན་དབུས། །རོ་འཛིན་གློག་གི་འཕྲེང་བ་ཉེར་བསྐྱོད་དེ། །ཟབ་རྒྱས་དམ་ཆོས་བདུད་རྩིའི་ཆར་ཆེན་གྱིས། །མགོན་ཁྱོད་བློ་མཚོ་ཅི་ཡང་གང་
པར་གྱུར། །བྱམས་པའི་རྣམ་འཕྲུལ་བྱམས་པའི་མཚན་ཅན་དྲུང། །རྒྱ་ཆེན་ཆོས་བཀའ་རྒྱ་མཚོ་ལྟར་གསན་ཏེ། །ཟབ་ཆོས་བཀའ་དྲིན་ཟབ་མོ་གཞལ་བའི་ཕྱིར། །དངོས་བཤམས་ཡིད་སྤྲུལ་དངོས་པོའི་ཚོགས་ཀུན་བསྟབས། །ཐེག་མཆོག་བཤེས་
གཉེན་གུས་པས་བསྟེན་པ་དང། །ཟབ་རྒྱས་མན་ངག་མཐའ་ཡས་གསན་པ་དང། །ཐུབ་བསྟན་ཕྱོགས་བརྒྱར་སྤེལ་བའི་ལྷག་བསམ་རྣམས། །ཕན་ཚུན་འགྲན་པ་བཞིན་དུ་ཅི་ཡང་འཕེལ། །ཚེས་ཉེར་བཞི་ནས་བཟུང་ཞག་བདུན་ཕྲག་གཉིས་ཀྱི་རིང་སྐུ་
མཚམས་བཅད་རྒྱ་གནང་སྟེ། སྔ་དྲོའི་ཆ་ལ་འཇིགས་བྱེད་དང་ཕྱི་དྲོ་ཆོས་རྒྱལ། ལྕམ་སྲིང། ཁྱུང་ནག་བཅས་ཀྱི་བསྙེན་སྒྲུབ་ལ་ཐུགས་བརྩོན་ཆེ་བ་མཛད། ཟླ་བ་གསུམ་པའི་ཚེས་བདུན་ལ་སྐུ་མཚམས་གྲོལ་ཏེ་ཕྱག་མཛོད་ཆེན་མོ་ལ་ཁྱུང་ནག་གི་རྗེས་གནང་

[137B] ཚེས་བརྒྱད་ལ་ཁ་སྐོང་གི་ཆེད་དུ་འཇིགས་བྱེད་ཀྱི་ཞི་བའི་སྦྱིན་སྲེག་མཇུག་ཏུ་ཆོས་རྒྱལ། བེག་ཙེ། ནེ་སེར་པ་རྣམས་ཀྱི་བསྐང་འཕྲིན་མཛད། ཟླ་བ་བཞི་པའི་ཚེས་གཅིག་ལ་མདོ་སྔགས་བསྟན་པའི་གསལ་བྱེད་ཆེན་པོ་ལྕང་སྐྱ་
རོལ་པའི་རྡོ་རྗེ། ཇ་སག་བླ་མ་སོགས་དང། ཧཱ་ཏཱ་ཞིན། ཇར་གོ་ཆི། པི་ཆེའི་ཆི། ཏའི་ཕུ་སོགས་མི་དྲག་མང་པོ་དང། གཞུང་ས་ནས་ཞབས་ཕྱི་ཞུ་མི་བཀའ་བློན་གུང་པཎྜི་ཏ། རྩེ་དྲུང་སྐུ་མདུན་མཁན་པོ་སྐལ་བཟང་ཡོན་ཏན། མཆོད་དཔོན་སྡེ་དྲུག་མཁན་པོ་བློ་བཟང་
རྣམ་རྒྱལ། མགྲོན་གཉེར་ཡོན་ཏན་ལེགས་གྲུབ་སོགས་རྒྱ་བོད་ཀྱི་མགྲོན་ཤིན་ཏུ་མང་བ་བྱོན་པར་ཆིབས་བསུ་བ་མགྲོན་གཉེར་སོགས་རྟ་བ་ལྔ་བཅུ་སྐོར། གྲྭ་ཚང་ཟུར་བཞིའི་བླ་མ་དང་སྤྱི་སོ། དགེ་བསྐོས་དང་མི་ཚན་སོ་སོའི་རྒན་པོ། རྗེ་དྲུང་དཔོན་ཆོས་མཛད་སོགས་རྟབ་
བརྒྱ་དང་དྲུག་ཅུ་སྐོར་གྱི་ཆིབས་བསུ་དང་ས་དམར་དུ་ཐབ་འཛིན། དར་འཕྱར། དུང་འབུད། ཆོས་གྲྭ་ཆེན་པོའི་ནུབ་ཟུར་ནས་སྔགས་པ་གྲྭ་ཚང་གི་སེར་སྦྲེང་དང་བཅས་བསུ་པ་མཛད་ཅིང། གཟིམས་ཆུང་ཉི་འོད་འཁྱིལ་དུ་ཕེབས་པའི་ཐོག་མར་འཇམ་དབྱངས་གོང་མ་ཆེན་པོའི་
སྐུའི་མཚམས་ཞུ་གནང། རྗེ་ལྕང་སྐྱ་རིན་པོ་ཆེ་ཉིད་བསྟན་པའི་གསལ་བྱེད་ཆེན་པོ་ཡིན་གཤིས་བཞུགས་ཁྲི་དང་གསོལ་སྟོན་སོགས་ཀྱི་གཟོས་སྒོ་གང་ཆེ་ངོས་ཇ་གྲལ་གྱི་ཐོག་གསུང་གླེང་མཛད། བཀའ་ལས། མ་ཧཱ་ཙི་ནའི་ཡུལ་གྲུ་ཆེན་པོར་རྒྱལ་བ་གཉིས་པ་ཙོང་ཁ་པ་
ཆེན་པོའི་མདོ་སྔགས་ཀྱི་རིང་ལུགས་རྒྱས་པར་མཛད་པ་སོགས་བཀའ་དྲིན་བསམ་ལས་འདས་ཤིང། ལྷག་པར་དུ་ཡང་གངས་ཅན་གྱི་མགོན་པོ་རྒྱལ་དབང་ཐམས་ཅད་མཁྱེན་པ་དེ་ཉིད་རྟག་འཛིན་ཅན་གྱི་གདུལ་བྱའི་སྣང་ངོར་རེ་ཞིག་དག་ཞིང་དུ་གཤེགས་

[138A]༄༅། །པས་ངེད་བོད་ཀྱི་གདུལ་བྱ་རྣམས་ཡིད་ཤིན་ཏུ་གདུང་བ་འཕེལ་ཞིང་ཉམ་ཐག་པའི་སྐབས་འདིར་གོང་མ་ཆེན་པོའི་བཀའ་བཞིན་དབུས་གཙང་གི་ལྗོངས་སུ་ཕེབས་ནས་དམ་པ་དེ་ཉིད་ཀྱི་གསེར་གདུང་རིན་པོ་ཆེ་གཙོ་བོར་གྱུར་པའི་
འཕགས་པ་ལོ་ཀེ་ཤྭ་ར་དང། ཇོ་ཤཱཀ་རྣམ་གཉིས་ཀྱིས་མཚོན་རྟེན་འགངས་ཆེ་བ་རྣམས་ཀྱི་དྲུང་དུ་མཆོད་སྤྲིན་བསམ་གྱིས་མི་ཁྱབ་པ་དང། དགེ་འདུན་གྱི་སྡེ་མང་པོར་མང་འགྱེད་རྒྱ་ཆེན་པོའི་བསྙེན་བཀུར་མཛད་དེ་རྒྱལ་བ་ཀུན་གྱི་སྤྱི་གཟུགས་རྗེ་བཙུན་བླ་མ་
དེ་ཉིད་ཀྱི་མཆོག་གི་སྤྲུལ་སྐུ་འཁྲུལ་མེད་གསལ་དྭངས་བསྟན་འགྲོའི་དཔལ་དུ་མྱུར་དུ་ཕེབས་པའི་གསོལ་འདེབས་འཕྲིན་བཅོལ་རྒྱ་ཆེན་པོ་མཛད་པ་སོགས་བསྟན་འགྲོ་ཡོངས་ལ་བཀའ་དྲིན་ཤིན་ཏུ་ཆེ་ཚུལ་གྱི་སྙན་སྒྲོན་ཞུ་བ་མཛད་པར། རྗེ་ལྕང་སྐྱ་རིན་
པོ་ཆེ་ནས་ཐུགས་དགྱེས་པའི་ལན་འབུལ་བ་མཛད། ཚེས་དྲུག་གི་ཉིན་ཏཱ་ཀཽ་ཤྲཱི་ལྕང་སྐྱ་རོལ་པའི་རྡོ་རྗེ་རིན་པོ་ཆེ་ནས་མང་ཇ་ཚ་རྟིང་མའི་ཐོག་ཚོགས་དབུར་རྗེ་བླ་མ་མཆོག་སྤྱན་འདྲེན་ཞུ་བ་མཛད་དེ། བརྟན་བཞུགས་ཀྱི་འབུལ་བའི་ཐོག་མར་རིན་ཆེན་གཉིས་
པ་ལས་གྲུབ་པའི་མཎྜལ་མཛོད་བཏགས་སྣ་ལྔའི་སྣེ་འདོགས་དང་བཅས་པ། སྐུ་རྟེན་གསེར་ཟངས་ལས་གྲུབ་པའི་རྒྱལ་བ་ཚེ་དཔག་མེད་ཀྱི་སྣང་བརྙན། གསུང་རྟེན་གསེར་གྱིས་བྲིས་པའི་མདོ་སྡེ་སྐལ་བཟང་པོ་ཏི་གཉིས། ཐུགས་རྟེན་བཀའ་གདམས་གདུང་
རྟེན༑ ལྡོ་རོས་ལས་གྲུབ་པའི་ལྷ་ཚེར་རིང། ན་བཟའ་ཉེར་སྤྱད། བྱུ་རུ་དང་ཤེལ་བཅས་ཀྱི་ཕྲེང་བ་དྲུག་དངུལ་རྟ་རྨིག་མ་ཉི་ཤུ། རྒྱན་བཞི་མངགས་བཏགས་སོགས་ཀྱིས་གཙོས་བཟང་གོས་ཡུག་བཞི་བཅུ་ཞེ་བརྒྱད། ནང་མཛོད་ཆོས་འདོན་ཁ་བཏགས། ཧོར་དར་ཡུག་

[138B] རྗེ་ལྕང་སྐྱ་རིན་པོ་ཆེ་ནས་མཎྜལ་ཕྱག་ཏུ་ཐོགས་ནས་མཆོག་གསུམ་ལ་བསྟོད་ཅིང་ཤིས་པ་བརྗོད་པའི་བདེན་ཚིག་སྔོན་དུ་བཏང་སྟེ་རྗེ་བླ་མ་མཆོག་གི་ཆེ་བའི་ཡོན་ཏན་ལས་
བརྩམས་པའི་བསྔགས་བརྗོད་མཛད་པ་ནི། འཕགས་ཆེན་དམ་པ་རྣམས་ཀྱིས་བསམ་བཞིན་དུ་སྲིད་པར་སྐྱེ་བ་བླངས་ནས་འགྲོ་བའི་དོན་ལ་མེ་ཏོག་གི་ཚལ་དུ་བུང་བ་དང། ངང་བ་དྭངས་པའི་རྫིང་བུ་ལ་འཇུག་པ་དང་ཆོས་མཚུངས་པར་ངན་སོང་གི་གནས་ཀྱང་མཐོ་རིས་ཀྱི་
དགའ་ཚལ་ལྟར་སྤྲོ་བ་ལྷུར་ལེན་ཅིང། གདུལ་བྱའི་ཁམས་དང་བསམ་པ་དང་བག་ལ་ཉལ་གྱི་དབང་ལས་མཁས་པ་དང་གྲུབ་པ་དང་བརྟུལ་ཞུགས་སྤྱོད་པ། འཁོར་ལོས་བསྒྱུར་བའི་རྒྱལ་པོ། བློན་པོ། བྱ་རི་དྭགས། གྲུ་དང་ཟམ་པ། ཟས་གོས་གནས་མལ་སོགས་སྤྲུལ་པ་སྣ་
ཚོགས་བསྟན་ནས་འགྲོ་བ་སེམས་ཅན་གྱི་དོན་མཛད་པའི་ཚུལ་ནི་སྤྱན་དང་མངོན་པར་ཤེས་པ་མངའ་བ་ལ་སོགས་པ་མ་གཏོགས། བདག་ཅག་སོ་སྐྱེ་ཐ་མལ་གྱི་སྤྱོད་ཡུལ་ལས་འདས་ཤིང། སྐུའི་སྐྱེ་བ་མཁས་བཙུན་དམ་པ་རགས་རིམ་དང་མཐུན་པར་བསྟན་འགྲོའི་
དོན་མཛད་ཚུལ་ཙམ་ཞུ་བའི་དབང་དུ་བྱས་ན། སྔོན་བཅོམ་ལྡན་འདས་ཀྱི་དྲུང་དུ་འདྲི་ཞིང་ལན་ལྡོན་པའི་ཉན་ཐོས་ཆེན་པོ་འཕགས་པ་རབ་འབྱོར་ནས་བཟུང། བྱང་ཤམྦྷ་ལར་རིགས་ལྡན་འཇམ་དཔལ་གྲགས་པ། བླ་མ་དང་ལྷག་པའི་ལྷས་རྗེས་སུ་བཟུང་བའི་སློབ་
དཔོན་ཆེན་པོ་ལེགས་ལྡན་འབྱེད། པཎྜི་ཏ་འཇིགས་མེད་འབྱུང་གནས། བོད་ཀྱི་ཡུལ་འདིར་གསང་བ་འདུས་པའི་ཆོས་སྐོར་རྒྱས་མཛད་འགོས་ལོ་ཆེན་པོ། དང་ལས་སྐྱ་པའི་གདུང་རུས་སུ་གནས་ལྔ་ལ་མཁས་པའི་པཎྜི་ཏ་ཆེན་པོ་ཀུན་དགའ་རྒྱལ་མཚན། གསང་
[139A]༄༅། །སྔགས་རྙིང་མའི་གྲུབ་ཐོབ་ཆེན་པོ་རྒྱལ་བ་གཡུང་སྟོན། འཇམ་མགོན་བླ་མ་ཙོང་ཁ་པ་ཆེན་པོའི་སྲས་ཀྱི་ཐུ་བོ་བསྟན་པ་འཛིན་པ་ལ་སྨོན་ལམ་གྱི་མཐུ་གྲུབ་པའི་མཁས་གྲུབ་ཐམས་ཅད་མཁྱན་པ། རྗེ་བསོད་ནམས་ཕྱོགས་གླང་
གྲུབ་པའི་དབང་ཕྱུག་བློ་བཟང་དོན་གྲུབ། པཎ་ཆེན་བློ་བཟང་ཆོས་ཀྱི་རྒྱལ་མཚན། ལུང་རྟོགས་བསྟན་པའི་མངའ་བདག་དོན་གྱི་སླད་དུ་མཚན་ནས་སྨོས་ཏེ་བདག་གི་མཁན་རིན་པོ་ཆེ་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་བར་དུ་རིམ་པར་ཕེབས་ཏེ་
མཁས་བཙུན་བཟང་པོའི་མཛད་པ་བསྟན་ནས་རྣམ་པར་དཀར་པའི་འཕྲིན་ལས་རྒྱ་ཆེན་པོ་བསྐྲུན་པ་ལས། སླར་ཡང་རྗེ་བཙུན་མཆོག་གི་སྤྲུལ་པའི་སྐུ་ཉིད་རྒྱལ་དང་རྒྱལ་བ་གཉིས་པའི་བསྟན་འགྲོའི་དཔལ་དུ་ལེགས་པར་ཕེབས་ཏེ་སྔོན་གནས་རྗེས་སུ་དྲན་
པས་མདོ་སྔགས་ཀྱི་གཞུང་ལུགས་གང་ལ་ཡང་མཁས་ཚུལ་བཞེས་པ་བཀའ་དྲིན་ཆེ་ཞིང། ད་དུང་མཁས་པའི་བྱ་བ་རྣམ་གསུམ་མཐར་ཕྱིན་རྫོགས་པར་མཛད་དེ་ཆོས་ཀྱི་འཁོར་ལོ་བསྐོར་བཞིན་པར་བསྟན་འགྲོའི་དཔལ་དུ་ཞབས་ཟུང་རྡོ་རྗེའི་ཁྲི་ལ་གཡོ་མེད་བསྐལ་
བརྒྱའི་བར་དུ་བརྟན་པ་དང། རྒྱལ་དབང་ཐམས་ཅད་མཁྱེན་པའི་སྤྲུལ་པའི་སྐུ་ཞིང་འདིར་མྱུར་དུ་ཕེབས་ནས་དམ་པ་ཉིད་ཀྱི་སྲས་སུ་གྱུར་ཏེ། ཇོ་འབྲོམ་ཡབ་སྲས་ཀྱི་མཛད་པ་བཞིན། ཡབ་སྲས་གཉིས་ཀྱིས་ཆོས་འཁོར་རྒྱ་ཆེན་པོ་བསྐོར་ནས། བོད་ཁམས་ཡོངས་
ལ་བདེ་སྐྱིད་ཕུན་སུམ་ཚོགས་པ་སྩོལ་བ། གོང་མ་བདག་པོ་ཆེན་པོ་ཡང་དཀོན་མཆོག་བླ་མར་འཛིན་ཅིང། བསྟན་པ་རིན་པོ་ཆེ་ལ་གུས་པ་འཕེལ་བ་ལ་བརྟེན་ནས་བསྟན་འགྲོ་ཡོངས་ལ་ཕན་བདེ་བླ་ལྷག་ཏུ་སྤེལ་བའི་ཕྱིར་ཞབས་པད་དགུང་ལོ་ཁྲི་ཕྲབ་ཁྲི་ཕྲག་གི་བར་

[139B] བདག་ཉིད་ཀྱང་ཡབ་སྲས་གཉིས་ཀྱིས་རྗེས་སུ་བཟུང་ནས་གསུང་གི་བདུད་རྩི་ལ་ལོངས་སྤྱོད་པར་དགེ་འདུན་གྱི་སྡེ་དང་ལྷན་ཅིག་གསོལ་བ་སྙིང་ཐག་པ་ནས་འདེབས་པ་ལགས་པས་ཇི་ལྟར་སྨོན་པའི་རེ་བ་འབྲས་ལྡན་དུ་སྨིན་པའི་ཞལ་
བཞེས་བཟང་པོ་སྩོལ་པ་མཁྱེན་མཁྱེན། ཞེས་ཞུ་བ་གནང་པར། རྗེ་བླ་མ་མཆོག་ནས་བདག་ཚུར་མཐོང་བྱིས་པའི་བློ་ཅན་སྐྱེ་འཆི་ལ་རང་དབང་དང་ནུས་མཐུ་ཆུང་བས་ཁས་ལེན་བྱེད་དཀའ་ན་ཡང། རྗེ་ལྕང་སྐྱ་རིན་པོ་ཆེ་དང་དགེ་འདུན་རྣམས་ཐུགས་རྩེ་ཆིག་དྲིལ་གྱིས་
མཆོག་གསུམ་ལ་གསོལ་འདེབས་དང་བདེན་ཚིག་བརྗོད་པ་གནང་བའི་མཐུ་ལ་བརྟེན་བྱིན་རླབས་འོང་བ་གཞིར་བཅས། དཀོན་མཆོག་ལ་གསོལ་བ་བཏབ་སྟེ་འདུན་པ་བྱེད་ཚུལ་གྱི་ལན་ཞུ་བ་གནང། ཇ་སག་བླ་མ་སོགས་ལྕང་སྐྱ་རིན་པོ་ཆེའི་ཞབས་ཕྱི་རྣམས་
ནས་ཀྱང་དངོས་འབུལ་བཏེག་དེ་ནས་རིམ་བཞིན་རྗེ་ལྕང་སྐྱ་རོལ་བའི་རྡོ་རྗེ་མཆོག་ལ་འཇིགས་བྱེད་ལྷ་བཅུ་གསུམ་མའི་དབང། འཇིགས་བྱེད་རིམ་གཉིས་ཀྱི་ཁྲིད། ལྕགས་མཁར་གྱི་ཁྲིད་དང་ལུང། འཁྲུལ་འཁོར་གྱི་རྣམ་བཤད་ཁམས་གསུམ་རྣམ་རྒྱལ་དང་
བསྟོད་པ་བརྒྱ་ལྔ་བཅུ་པ་གཉིས་ཀྱི་ལུང། རྗེ་རིན་པོ་ཆེ་ནས་རྟོགས་ལྡན་འཇམ་དཔལ་རྒྱ་མཚོ་ལ་གནང་བའི་བླ་མའི་རྣལ་འབྱོར། འཇིགས་བྱེད་དཔའ་བོ་གཅིག་པའི་ཞི་ཁྲོ་སྦྲགས་སྒྲུབ། འཇིགས་བྱེད་སེར་པོ་ལ་བརྟེན་པའི་ཚེ་སྒྲུབ། རོང་སྟོན་བློ་བཟང་གྲགས་པས་
མཛད་པའི་འཁོར་ཆེན་གྱི་བསྐྱེད་རྫོགས་ཀྱི་ལུང། འབྱུང་འདུལ་མེ་དབང་མའི་རྗེས་གནང། གྲུབ་རྒྱལ་ལུགས་ཀྱི་ཚེ་དབང། ཆོས་རྒྱལ་ནང་སྒྲུབ་དང་མགོན་པོ་ཕྱག་བཞི་བའི་རྗེས་གནང། རྗེ་ཉིད་ནས་བཀའ་རྩོམ་མཛད་པའི་ལྕང་སྐྱ་རིན་པོ་ཆེའི་འཁྲུངས་རབས་གསོལ་

[140A]༄༅། །འདེབས། རྒྱལ་དབང་མཆོག་གི་གསུང་འབུམ་ནང་ནས་འཕགས་པ་ལོ་ཀེ་ཤྭ་རའི་བསྟོད་པ་དང། རྗེ་ཉིད་ནས་བཀའ་རྩོམ་མཛད་པའི་ཐུགས་རྗེ་ཆེན་པོའི་གསོལ་འདེབས། ཁྱུང་ནག་གི་བྱབས་ཁྲུས་དང་འཇིགས་བྱེད་ཀྱི་དུག་བཅོས་
སོགས་ཀྱི་ལུང་སྩལ་ཏོ། །རྣམ་པར་དཔྱོད་པའི་མིག་གཉིས་རབ་བྱངས་ཤིང། །མང་ཐོས་ལུང་གི་འདབ་གཤོག་མངོན་པར་རྒྱས། །རིགས་པའི་མཆུ་སྔེར་མི་བཟད་མཁའ་ལྡིང་ཁྱོད། །ཐུབ་བསྟན་ལྷུན་པོའི་སྟེ་གསལ་ངལ་གསོ་མཛད། །ཡེ་ཤེས་མཁྱེན་པའི་
དཀྱིལ་འཁོར་རབ་རྒྱས་ཤིང། །བསྟན་པའི་སྒྲོན་མེའི་འཕྲེང་བ་འཛིན་བཟོད་པ། །འགྲོ་མགོན་ལྕང་སྐྱ་སྤྲུལ་པའི་སྐུ་ལ་སོགས། །ཟབ་ཆོས་དོན་གཉེར་སྐལ་ལྡན་སྐྱེ་བོའི་ཚོགས། །མགོན་ཁྱོད་བློ་གྲོས་རབ་དཀར་པདྨོ་ལས། །མདོ་སྔགས་སྤྲང་རྩི་འཐུངས་
པས་མྱོས་པའི་མགྲིན། །དགའ་བའི་དར་དིར་སྒྲོགས་དང་ལྷན་ཅིག་ཏུ། །ལམ་བཟང་མཁའ་དབྱིངས་འཕུར་ལྡིང་ཟློས་གར་འཛིན། །ངོ་མཚར་མཛད་པའི་རྔ་པོ་ཆེ། །ཕྱོགས་ཀྱི་མཛེས་མས་བརྡུང་བ་ན། །གངས་ཅན་མཁས་རྣམས་རལ་བའི་རྩེར། །ཁྱོད་ཞབས་
རྡུལ་འཕྲེང་མཆོད་ལ་བརྩོན། །ཚེས་བདུན་གྱི་སྔ་དྲོ་སྐུ་མདུན་དར་ཧན་མཁན་པོ་དང་མཆོད་དཔོན་གཉིས་གཟིམས་སྤུགས་སུ་བྱོན་ནས། རྒྱལ་དབང་ཐམས་ཅད་མཁྱེན་པ་ཆེན་པོ་དེ་ཉིད་ཞིང་ལ་ཕེབས་སྐོར་གྱི་གནས་ཚུལ་གྱིས་མཚོན་ནང་སྦྱར་གྱི་གསུང་གླེང་
ཞིབ་པ་གནང། སྐུ་མདུན་མཁན་པོ་དང་མཆོད་དཔོན་མཁན་པོ། མགྲོན་གཉེར་ཡོན་ཏན་ལེགས་གྲུབ་བཅས་སོ་སོ་ནས་དངོས་འབུལ་བསྟར། ཚེས་དགུ་ལ་ཞབས་དྲུང་བདེ་ལྡན་སྒྲོལ་མ། ཐེའི་ཇི་པ་སངས་ཚེ་རིང། དགའ་བཞིའི་ཡུམ། ཉི་ལྡེ་སྤྲུལ་སྤུ་སོགས་

[140B] ཉི་ལྔེ་སྤྲུལ་སྐུས་སྒེར་མཇལ་ཞུས། ཆོས་བཅུ་གཅིག་ལ་བཀའ་བློན་དགའ་བཞི་གུང་པཎྜི་ཏས་འདུས་སྡེའི་ཚོགས་དབུར་སྦྱན་དྲངས་ནས་དགེ་འདུན་ལ་མང་འགྱེད་ཀྱི་བསྙེན་བཀུར་བཟང་པོ་བསྟར་ཏེ་དངོས་འབུལ་སྤམ་མཐོབ་
དང་བཅས་ཞབས་བརྟན་གསོལ་འདེབས་ཞུས། གཞན་ཡང་རྒྱ་བོད་ཀྱི་མི་དྲག་གིས་མཚོན་དད་ལྡན་དུ་མའི་དད་པའི་ཆུ་མཚོ་ལས་ཐོན་པའི་བསྙེན་བཀུར་གྱི་ནོར་བུས་ཡང་དག་པར་མཆོད། འདི་སྐབས་གཞུང་ས་དང་རྒྱལ་ཚབ་དེ་མོ་སྤྲུལ་པའི་སྐུ། བཀའ་བློན། ཞབས་
ཕྱི་ནང་འཁོར་དང་བཅས་ནས་དངོས་འབུལ་སྤམ་མཐོབ་དང་བཅས་རྒྱལ་དབང་མཆོག་གི་གསེར་གདུང་ཆེན་མོའི་དཀར་ཆག་བཀའ་རྩོམ་དགོས་ཚུལ་གསོལ་བ་བཞེད་པ་དང་སྦྱར་ཏེ་རྗེས་སུ་སྩལ། ཚེས་བཅུ་དྲུག་གི་ཉིན་ཏཱ་ཀཽ་ཤྲཱི་ལྕང་སྐྱ་རིན་པོ་ཆེ་ཉིད་ནས་མཛོད་བཏགས་
གསེར་སྲང་ལྔ་བཅུ་བཅས་འབུལ་བ་མཛད་དེ་སྔགས་ཁང་དུ་སྔོན་ཆད་འཇིགས་གསང་གཉིས་ལས་བདེ་མཆོག་གི་སྒྲུབ་མཆོད་ཚུགས་པ་ཞིག་མི་འདུག་པས། སྐྱབས་མགོན་མཆོག་ནས་ཐུགས་ཁུར་ཆེ་བཞེས་དོས་འཛུགས་པར་མཛད་ནས་སྔགས་གྲྭ་འདི་ཉིད་གཞན་
དང་མ་འདྲ་བ་ཡིན་གཤིས་རྗེ་རིན་པོ་ཆེའི་བསྟན་པའི་ཞབས་ཏོག་བླ་ན་མེད་པར་འགྱུར་བས། གཞི་རྟེན་སོགས་རྗེས་ནས་ཕུལ་ཆོག་པ་ཞུ་ཞེས་ཞུབ་མཛད་པར། བཀའ་ལས། བསྟན་པའི་གསལ་བྱེད་ཆེན་པོ་ཉིད་ནས་འདི་ལྟར་གསུང་བ་བསྟན་པ་ཐུགས་ལ་བཅང་པའི་
ལྷག་བསམ་ཁོ་ནར་སྣང་བས་དབང་ཁྲིད་སོགས་བགྱིས་ཏེ་གང་གསུང་ལྟར་འཛུགས་པའི་འདུན་བཞུ་ཞེས་ཞུས་པར་ཐུགས་ཤིན་ཏུ་དགྱེས། ལྕང་སྐྱ་རྡོ་རྗེ་འཆང་ཞག་ཉི་ཤུའི་རིང་བཀྲ་ཤིས་ལྷུན་པོར་བཞུགས་པའི་ཉི་མ་རེ་གཉིས་མ་གཏོགས་སྐུ་མདུན་དུ་གདན་དྲངས་

[141A]༄༅། །ནས་ལུགས་གཉིས་ཀྱི་གསུང་གླེང་ཤིན་ཏུ་འཕེལ་བར་མཛད་ཅིང། ཁྱད་པར་དུ་མདོ་སྔགས་ཀྱི་དྲི་བ་སྒོ་དུ་མ་ནས་ཞུས་པ་རྣམས་ལ་རྗེ་ཉིད་ནས་ལན་ཐོགས་མེད་འདེབས་པ་གནང་བས་རྗེ་ལྕང་སྐྱ་མཆོག་ཀྱང་ཐུགས་ཤིན་ཏུ་
དགྱེས་པ་བྱུང། ཚེས་བཅོ་བརྒྱད་ལ་ཕེབས་རྫོངས་སྦམ་མཐོབ་ཕུལ། ཏཱ་ཞིན་དང་ཕྱག་མཛོད་ཇ་སག་བླ་མ་སོགས་ལའང་གོ་བབས་དང་བསྟུན་པའི་ཐོན་རྫོངས་བསྟབས། ཚེས་ཉི་ཤུའི་ཉིན་སྣར་ཐང་ལ་གནས་གཟིགས་ཀྱི་ཆེད་ཉིན་འཁོར་ལ་ཕེབས་
ཕྱིར་འཁོར་འཕྲལ་གཟིམས་ཁང་དུ་བསྙེན་བཀུར་རྒྱས་པར་བསྟར་ཏེ་རྒྱལ་བ་ཚེ་དཔག་མེད་ཀྱི་སྣང་བརྙན་སོགས་ཕུལ་ཏེ། རྒྱལ་དབང་ཐམས་ཅད་མཁྱེན་པ་དེ་ཉིད་ཀྱི་ཡང་སྲིད་སྐོར་ལ་ཐུགས་ཁུར་ཆེ་བཞེས་སོགས་བསྟན་འགྲོའི་དོན་རྒྱ་ཆེན་པོ་མཛད་དགོས་
ཚུལ་གསུང། ལན་དུ་བཀའ་ཕེབས་བཞིན་བསྒྲུབ་པའི་འདུན་བ་ཞུ་ཞིང་སྐྱབས་མགོན་མཆོག་ཉིད་ནས་ཀྱང་མདོ་སྔགས་ཀྱི་ཐུགས་གཉེར་མཐར་ཕྱིན་པ་གནང་དགོས་ལུགས་དང། སླར་ཡང་ཞལ་དཀྱིལ་མྱུར་དུ་མཇལ་ཆོག་པའི་སྐྱབས་འཇུག་ཀྱང་གནང་
དགོས་ཞེས་ཞུས། བཀའ་བློན་དགའ་བཞི་གུང་པཎྜི་ཏ། སྐུ་མདུན་དར་ཧན་མཁན་པོ་སྐལ་བཟང་ཡོན་ཏན། མཆོད་དཔོན་སྔེ་དྲུག་མཁན་པོ་བློ་བཟང་རྣམ་རྒྱལ། མགྲོན་གཉེར་ཡོན་ཏན་ལེགས་གྲུབ་རྣམས་དང། དགའ་བཞིའི་སྐུ་ངོ་རྣམས་ལ་བར་ཆད་སེལ་བའི་
བཀའ་བསྒོ་རིམ་པ་བཞིན་དུ་སྩལ། ལྕང་སྐྱ་རིན་པོ་ཆེ་ཕར་ཕེབས་སྐབས་སུ་ཡང་རྟ་ཐབ་ཀྱི་སྐྱེལ་མ་སྔར་རྒྱུན་བཞིན་མཛད། ཚེས་ཉེར་བཞི་ལ་ངོར་མཁན་པོ་དཔལ་ལྡན་ཆོས་སྐྱོང་ཁམས་སྡེ་དགེར་འབྱོན་རྒྱུར་མཇལ་ཁ་དང་ཇ་གྲལ་དམིགས་བརྩེ་མ་སོགས་

[141B] ཟླ་བ་ལྔ་པའི་ཚེས་གཅིག་གི་ཉིན་སྐྱིད་གྲོང་བླ་མ་ནས་གསོལ་བ་བཏབ་པ་ལྟར་གཟིམས་ཆུང་ཡིད་དགའ་ཆོས་འཛིན་དུ་ཁོད་རང་གིས་གཙོས་རི་ཁྲོད་པ་བཅུ་དྲུག་ལ་དཔལ་རྡོ་རྗེ་འཇིགས་བྱེད་ཀྱི་ལམ་རིམ་པ་གཉིས་ཀྱི་དམར་ཁྲིད་སྒྱུ་ལུས་
མཆོད་པ་དད་བཅས་པ་དམ་པ་གོང་མའི་ཕྱག་ལེན་མ་ཉམས་པ་སྨིན་རྒྱས་སུ་སྩལ་ཅིང། དེ་དག་གི་སྐབས་སུ་སྔགས་ཀྱི་དཀའ་གནད་མཐའ་ཡས་པའི་གསུང་བཤད་གནང་བས་དགེ་བའི་བཤེས་གཉེན་པ་ཡང་ཐུགས་རངས་པར་གྱུར། བཀའ་ཆོས་གྲུབ་པའི་ཡོན་དུ་
བླ་མ་མཆོད་པའི་ཚོགས་འཁོར་དང་འབྲེལ་བའི་སྒོ་ནས་དངོས་འབུལ་རྒྱ་ཆེར་ཕུལ། ཁོང་རང་གིས་བཏབ་པའི་མ་ཎི་ལ་ཁའི་རི་ཁྲོད་ལ་མིང་ཞུས་པར་བཀྲ་ཤིས་བསམ་གཏན་གླིང་ཞེས་པ་སྩལ་ཅིང་གནས་བསྟོད་ཚིགས་བཅད་མ་སོགས་བཀའ་རྩོམ་ལེ་ཚན་ཁ་
ཤས་ཀྱི་ལུང་ཡང་གནང། དེ་ནས་དགེ་པའི་བཤེས་གཉེན་པ་ལ་ཐོན་ཕྱག་གི་གནང་ཆ་སྩལ་ནས་དམ་པའི་ཆོས་ལ་སྒྲུབ་པ་སྙིང་པོར་མཛད་པ་དང། དོན་གཉེར་བ་རྣམས་ལའང་གང་འཚམས་ཀྱི་ཆོས་འཆད་པ་སོགས་བསྟན་པའི་ཞབས་ཏོག་ཏུ་འགྱུར་བ་མཛད་
དགོས་ཞེས་བཀའ་ལུང་བཟང་པོ་སྩལ། ཞུས་དག་པ་དཀའ་ཆེན་སྐུ་སྐྱེ་བློ་བཟང་རིག་གྲོལ་དང། ཉེ་འཁོར་བ་ཁ་ཤས་ལ་རྗེ་ཉིད་ཀྱིས་བཀའ་རྩོམ་མཛད་པའི་ཡོངས་འཛིན་བློ་བཟང་བཟོད་པའི་རྣམ་ཐར་གྱི་ལུང་སྩལ། ཟླ་བ་ལྔ་པའི་ཚེས་བཅུ་གསུམ་གྱི་ཉིན་
གློ་བུར་ཉིད་དུ་སྒྲ་དབྱངས་ལྷ་མོ་ལ་བསྟོད་པའི་ཚིགས་སུ་བཅད་པ་སྙན་དངགས་ཀྱི་འཕྲེང་བ་ཐོགས་མེད་དུ་རྩོམ་པར་མཛད་པས་མཚན་ལྟས་ལེགས་པ་བྱུང། ཚེས་བཅུ་བདུན་གྱི་ཉིན་ཐར་པ་ཆོས་རྗེ་བློ་བཟང་འཕྲིན་ལས་ཀྱིས་བསྐུལ་དོར་འོད་དཔག་མེད་

[142A]༄༅། །ལ་བརྟེན་པའི་བླ་མའི་རྣལ་འབྱོར་གསར་རྩོམ་གནང་སྟེ། དེ་དང་རྗེ་བླ་མ་ལ་བརྟེན་པའི་བླ་མའི་རྣལ་འབྱོར་སོགས་ཀྱི་ལུང་དང། ལྕང་སྐྱ་རོལ་པའི་རྡོ་རྗེ་རིན་པོ་ཆེའི་མགྲོན་གཉེར་རབ་རྒྱས་སོགས་ལ་ཕྱག་རྡོར་འབྱུང་འདུལ་གྱི་
རྗེས་གནང། ལྕང་སྐྱ་རིན་པོ་ཆེའི་འཁྲུངས་རབས་གསོལ་འདེབས་ཀྱི་ལུང། གྲུབ་རྒྱལ་མའི་ཚེ་དབང་བཅས་སྩལ། ཚེས་ཉེར་ལྔའི་ཉིན་ཕྱག་མཛོད་ཆེན་མོར་རྗེ་རིན་པོ་ཆེས་མཛད་པའི་བདེ་མཆོག་ལུས་དཀྱིལ་གྱི་མངོན་རྟོགས། པཎ་ཆེན་བློ་བཟང་ཆོས་རྒྱན་
གྱིས་མཛད་པའི་ལཱུ་དྲིལ་གཉིས་ཀྱི་རྫོགས་རིམ། འཇིགས་བྱེད་དཔའ་གཅིག་གི་མངོན་རྟོགས་དང་འཇིགས་བྱེད་ཀྱི་ཆོས་སྐོར་ཤིན་ཏུ་ཟབ་པ་རྣམས་ཀྱི་ལུང་སྩལ། ཤམྦྷ་ལའི་རིགས་ལྡན་རྣམས་ཀྱི་གསོལ་འདེབས་དངོས་གྲུབ་རྣམ་པར་འབྱུང་བའི་སྒྲ་དབྱངས་ཞེས་
བྱ་བ་ཞིག་ཀྱང་བཀའ་རྩོམ་མཛད། ཚེས་ཉེར་བདུན་ནས་བཟུང་དབྱར་ཆོས་དང་པོ་ཟླ་བ་གཅིག་གི་རིང་སྐུ་རིམ་གྱི་ཚོགས་དབུར་ཕེབས་ནས་ཟུར་བཞིའི་སློབ་དཔོན་རྣམས་དང་ལྷན་ཅིག་པར་ཚད་མ་རྣམ་འགྲེལ་གྱི་གཞུང་ལ་བརྒལ་ཞིང་བརྟག་པར་མཛད་
པས་རིགས་ལམ་ཟླ་བའི་ཟེར་གྱིས་མཁྱེན་དཔྱོད་ཀྱི་ཀུ་མུད་མཆོག་ཏུ་རྒྱས་པར་གྱུར། སྔོན་དུ་རྗེ་མཻ་ཏྲིའི་མཚན་ཅན་གྱིས་ཞབས་བསྐུལ་ཞུས་ཡོད་པར་མ་ཟད། གྲྭ་ཚང་ཁག་བཞིའི་སློབ་དཔོན་རྣམས་ནས་ཀྱང་གསོལ་བ་བཏབ་པར་བརྟེན། ཟླ་བ་དྲུག་པའི་
ཚེས་བཅུ་བདུན་ནས་ཟླ་བ་བདུན་པའི་ཚེས་བཞིའི་བར་ཞག་བཅོ་བརྒྱད་ཀྱི་རིང་གཉུག་མར་གནས་པའི་དགེ་འདུན་རྣམས་ཀྱི་སྟེང་དུ་ཕྱོགས་འདུས་དང་བཅས་དགེ་འདུན་དྲུག་སྟོང་སྐོར་ལ་འདུ་ཁང་ཆེན་མོང་ཆོས་ཕུང་བརྒྱད་ཁྲི་བཞི་སྟོང་གི་དགོངས་དོན་

[142B] རྗེ་བཙུན་ཙོང་ཁ་པ་ཆེན་པོས་མཛད་པའི་བྱང་ཆུབ་ལམ་གྱི་རིམ་པའི་ཉིད་ཁུ། པཎ་ཆེན་བློ་བཟང་ཆོས་ཀྱི་རྒྱལ་མཚན་གྱི་གསུང་གི་བདུད་རྩི་སྔགས་དང་འབྲེལ་བའི་བྱང་ཆུབ་བདེ་
ལམ་གྱི་དམར་ཁྲིད། ས་གསུམ་གྱི་སྒྲོན་མེ་གཅིག་པུར་གྱུར་བ་དེ་ཉིད། ཤིང་རྟ་ཆེན་པོ་རྣམས་ཀྱི་རིང་ལུགས་དྲི་མ་མེད་པའི་གཞུང་བསྲངས། མདོ་རྒྱུད་བསྟན་བཅོས་དུ་མའི་ཤེས་བྱེད་རྒྱབ་སྐྱོར་དུ་དྲངས། དམ་པ་གོང་མའི་མན་ངག་དང་ཞལ་ཤེས་དུ་མས་ཟུར་
བརྒྱན། བཀའ་གདམས་པའི་གསུང་བགྲོས་དུ་མས་ཁ་བསྐང་བར་མཛད་དེ། མ་འབྲེལ་བ་དང། ཟློས་པ་དང། སྔ་ཕྱི་འགལ་བ་སོགས་འཆད་པའི་སྐྱོན་མཐའ་དག་དང་བྲལ་ཞིང་ཚིག་གོ་བདེ་ལ་དོན་གསལ་བ་དང། ཉམས་ལེན་རྒྱུད་སྟེང་དུ་བསྐོར་ནས་འཆད་པའི་
དམིགས་ཐོག་ཏུ་འདྲིལ་བ་དང། ཕྱིའི་གོ་རྒྱ་གཅོད་པ་ཙམ་མ་ཡིན་པར་ནང་གི་ཤེས་རྒྱུད་འདུལ་བ་ཁོ་ན་གཙོ་བོར་བྱས་ཏེ། ཇི་ལྟར་ཝཱ་ར་ཎ་སིར་རྣམ་འདྲེན་བུ་རམ་ཤིང་པ་མི་འཇིགས་སེང་གེའི་ཁྲི་ལ་བཞུགས་ཏེ་འཁོར་ལྔ་སྡེ་ལ་བདེན་པ་བཞིའི་ཆོས་ཀྱི་འཁོར་ལོ་བསྐོར་
བ་དང་ཚུལ་མཚུངས་པར་ཚངས་པའི་དབྱངས་ཀྱིས་སྟོན་པར་མཛད་པས། ཆོས་ཉན་པ་པོའི་ཁྲོད་དུ་གནས་པའི་དགེ་བའི་བཤེས་གཉེན་པ་འགའ་ཞིག་ནི་གསུང་རབ་ཀྱི་དོན་ལ་རྨོངས་པའི་སོམ་ཉིའི་མུན་པ་བསལ་ནས་རྣམ་དཔྱོད་ཀྱི་པདྨོ་ཁ་ཕྱེ། ལ་ལ་ནི་སྲིད་པའི་
དཔལ་འབྱོར་རྣམས་ཀྱང་སྤྲུལ་གདུག་པའི་ཚང་ལྟར་མཐོང་ནས་དབེན་པའི་གནས་སུ་སྒྲུབ་པ་སྙིང་པོར་བྱེད་པའི་ཡིད་དམ་འཆའ། འགའ་ཞིག་ནི་དཀོན་མཆོག་གསུམ་གྱི་ཡོན་ཏན་ཚད་མེད་པ་རྣམས་ལ་ཡིད་ཆེས་པའི་དད་པ་རྙེད་ནས་སྐྱབས་འགྲོའི་བཟླས་བརྗོད་

[143A]༄༅། །ལ་བརྩོན་པར་བྱེད། གཞན་དག་ནི་ལས་དཀར་ནག་གི་འབྲས་བུ་འབྱིན་པའི་ཚུལ་ལ་ངེས་ཤེས་འདྲོངས་ནས་དགེ་སྡིག་གི་བླང་དོར་ཕྲ་ཞིང་ཕྲ་བ་རྣམས་ཁྱད་དུ་མི་གསོད་པར་ཉམས་སུ་ལེན། ཁ་ཅིག་ནི་སྐུ་ན་ཕྲ་མོ་ལ་འདི་ལྟ་བུའི་ཡོན་
ཏན་ཡོངས་སུ་རྫོགས་པ་ངོ་མཚར་ཆེ་ཞེས་བསྟོད་བསྔགས་ཀྱི་རོལ་མོ་སྒྲོག་ཐམས་ཅད་ཀྱང་ཚེ་འདིའི་རྣམ་པར་རྟོག་པའི་སྣང་བ་ནུང་ནས་ཕྱི་མ་ཕན་ཆད་ཀྱི་མངོན་མཐོ་དང་ངེས་ལེགས་ཀྱི་གོ་འཕང་འབའ་ཞིག་བསྒྲུབ་པའི་ཚུལ་ལ་གཅིག་ཏུ་གཞོལ་བར་གྱུར་
ཏོ༑ ༑ཆོས་ཉན་པ་རྣམས་ལའང་བླ་བྲང་ནས་བསྙེན་བཀུར་དང་དགེ་འདུན་རེར་དངུལ་སྲང་གང་རེ་དང་བསོད་བཏགས་རེ་བཅས་སྩལ་ཏེ་ཟང་ཟིང་གི་སྦྱིན་བས་ཀྱང་ཚིམ་པར་བྱས། སེང་ཆེན་སྐུ་སྐྱེ་སྔགས་ཆེན་ཞལ་སྔ་ནས་ཀྱིས་བསྐུལ་ངོར་བླ་མ་བརྒྱུད་མཆོད་ཀྱི་
ཆོག་སྒྲིགས་བཀའ་རྩོམ་མཛད། དེ་ནས་ཁོང་གིས་གསོལ་བ་བཏབ་པ་ལྟར། སྔགས་ཁང་དུ་བྱོན་ཏེ་ཟུར་བཞིའི་བླ་མ་རྣམས་དང། རྒྱུད་གྲྭ་ཚོགས་ཡོངས། མཚན་ཉིད་གྲྭ་ཚང་གསུམ་གྱི་དགེ་བའི་བཤེས་གཉེན་ཁ་ཤས་དང་བཅས་པར་དཔལ་རྡོ་རྗེ་འཇིགས་བྱེད་ལྷ་
བཅུ་གསུམ་མའི་བསྐྱེད་རིམ་གྱི་ཁྲིད་ཞག་ལྔའི་ཁོངས་སུ་རྫོགས་པར་གྲུབ་པ་གནང། འདི་སྐབས་སྟེང་འོག་གི་རྒྱལ་བ་ཞི་ཁྲོའི་རྟེན་རྣམས་ལ་སྙན་ཤལ་དང་བཅས་མཆོད་སྤྲིན་རྒྱ་ཆེན་པོ་སྤྲོས། ཁྱད་པར་གཟིམས་ཁང་སེར་པོའི་དཔལ་ལྡན་ལྷ་མོར་གསེར་
ལྤགས་དང་གོས་བཟང་པོ་ལས་བསྒྲུབས་པའི་གནམ་རྒྱན་སྟེང་ཡོངས་སུ་ཁེབས་པས་མཚོན་མཆོད་རྫས་སྤྱན་གཟིགས་རྒྱས་པར་བསྟར་ནས་བསྟན་པ་བསྲུང་བ་ལ་མ་གཡེལ་ཞིག་པའི་རྡོ་རྗེའི་ཐ་ཚིག་བསྒྲགས། དེ་ནས་སླར་ཡང་གསོལ་བ་བཏབ་པར་བརྟེན་

[143B] །ཟབ་ཡངས་རྣམ་དབྱོད་རལ་བའི་ཅོད་པན་ལས། །མངོན་པར་ཕབ་པའི་མན་ངག་ལྷ་ཡི་ཆུས། །དོན་གཉེར་སྐྱེ་བོའི་སེམས་ཀྱི་རུས་པ་ནི། །
བཀྲུས་པས་ཟུང་འཇུག་མཐོ་རིས་རྩེ་དགའ་འཛིན། །གྲངས་མེད་བསྐལ་བའི་ཕུང་པོ་དང། །རླབས་ཆེན་བྱད་ཀའི་སྤྱོད་པ་ལ། །ལྟོས་མིན་སངས་རྒྱས་བསྒྲུབ་པའི་ཐབས། །གསལ་བར་འདོམས་འདི་བསྔགས་པར་འོས། །དེ་ནས་སྔགས་ཆེན་ཞལ་སྔ་ནས་ཀྱིས་
དགོངས་ཇའི་ཐོག་ཚོགས་དབུར་གདན་དྲངས། ཚོགས་ཀྱི་འཁོར་ལོ་རྒྱ་ཆེན་པོ་དང་འབྲེལ་བའི་དངོས་འབུལ་སྦམ་མཐོ་པ་དང་བཅས་ཞབས་བརྟན་ཕུལ། འདི་སྐབས་ཀྱང་རྒྱུད་གྲྭ་ཚོགས་ཡོངས་ལ་བསོད་བ་ཏགས། དངུལ་སྲང་རེའི་འགྱེད་དང་བཅས་པའི་བསྙེན་
བཀུར་བཟང་པོ་བསྟབས་ཏེ། ཆོས་དང་ཟང་ཟིང་གི་འདོད་དགུ་ཆར་དུ་བསྙིལ། ཚོགས་ཡོངས་ནས་གཏོར་ཆེན་དྲུག་ཅུ་པ་དང་འབྲེལ་བའི་གདུགས་དཀར་བཟློག་ཆེན་མཛད་པའི་ཚོགས་དབུར་ཉིན་གང་ཞབས་ཟུང་བཀོད་དེ་དབྱངས་རོལ་རྒྱས་པ་དང་སྤྱན་དམིགས་
གང་ཟབ་གནང། གཏོར་རྒྱག་སྐབས་རྒྱུད་གྲྭའི་གཙུག་ལག་ཁང་ཆེན་མོའི་སྟེང་གི་ནམ་མཁའ་ལ་ཁ་དོག་སྣ་ལྔ་པའི་དབང་པོའི་གཞུ་ཆོས་འབྱུང་གི་དབྱིབས་ཅན་ཀུན་གྱི་མཐུན་སྣད་དུ་གྲུབ་པ་སོགས་ལྟས་ངོ་མཚར་བ་བྱུང། ཚེས་བཅུ་གསུམ་གྱི་ཉིན་དབང་ཁང་
དུ་ཟུར་བཞིའི་བླ་མ་རྣམས་དང་རྒྱུད་གྲྭའི་དགེ་བའི་བཤེས་གཉེན་དྲུག་ཅུ་སྐོར་ལ་འཇིགས་བྱེད་ལྷ་བཅུ་གསུམ་མའི་རིམ་པ་གཉིས་པའི་གཟབ་ཁྲིད་ཐུན་མོང་མ་ཡིན་པ་སྩལ། བཀའ་ཆོས་སྔ་ཕྱིར་གནང་བ་དེ་དག་གི་སྐབས་སུ་སྔགས་ཆེན་ཞལ་སྔ་ནས་ཀྱིས་ཁུར་
[144A]༄༅། །བླངས་ཏེ་བསྙེན་བཀུར་ཕུན་སུམ་ཚོགས་པ་བསྒྲུབས། ཕར་ཡང་རྩེ་ཞྭ། སྣམ་སྦྱར་གཏུར་བུ་དང་བཅས་པ། གོས་ཡུག་གིས་གཙོས། དགུ་ཚན་གསུམ་རྣམས་སྩལ་ཏེ་འགྲེལ་པ་བཞི་སྤྲགས་དང། རྒྱུད་སྡེ་བཞིའི་དབང་ལུང་
ཁྲིད་སོགས་ཆོས་རྒྱུན་རྣམས་མ་ཉམས་པར་སྤེལ་དགོས་པའི་ཞལ་ཏ་ཕེབས། མཆོད་དཔོན་དང་ཆོས་ཁྲིམས་པ་གཉིས་ནས་ཀྱང་རང་འབྱོར་དང་བསྟུན་པའི་དངོས་པོའི་བདོག་པ་བསྟབས། ཚེས་བཅོ་ལྔའི་ཉིན་དགེ་འདུན་ཚོགས་པ་ལ་མདོ་འཆད་པ་སོགས་
གནང་ནས་རྒྱལ་མཚན་མཐོན་པོར་ཞབས་ཟུང་བཀོད། ཧལ་ཧ་ནས་བྱང་ཕྱོགས་བསྟན་འགྲོའི་དཔལ་མགོན་རྗེ་བཙུན་དམ་པའི་དགོངས་རྫོགས་སྒྲུབ་མི་མགྲོན་གཉེར་སྐོར་འབྱོར་ནས། དམ་པ་དེ་ཉིད་ཀྱི་སྐུའི་ཡང་སྲིད་སྐོར་ལ་ཐུགས་དམ་བརྟག་པ་ཞུས་ལན་
དང་བསྟུན་སྤྲུལ་སྐུ་མྱུར་འབྱོན་གྱི་གསོལ་འདེབས་ཤིག་ཀྱང་དགོས་ཚུལ་ལྟར་བཀའ་རྩོམ་གནང། ཚེས་བཅུ་དྲུག་གི་ཉིན་གཟིམས་ཆུང་ངོ་མཚར་བཀོད་པར་ཟུར་བཞིའི་བླ་མ་རྣམས་དང་རྒྱུད་གྲྭའི་དགེ་འདུན་དྲུག་ཅུ་སྐོར་ལ་འཇིགས་བྱེད་བསྐྱེད་རྫོགས་ཀྱི་མྱོང་
ཁྲིད་ཞལ་ཤེས་ཀྱིས་བརྒྱན་པ་དང་གཏུམ་མོ་དང་རྡོ་རྗེའི་བཟླས་པའི་སྐོར་ལ་ཡང་མན་ངག་དུ་མ་དང་བཅས་གསུངས་ཏེ་ཞག་གསུམ་གྱི་རིང་དམིགས་སྐོར་སྐྱོང་དུ་འཇུག་པ་མཛད། ཚེས་བཅུ་བདུན་ལ་རྗེ་བཙུན་དམ་པའི་མགྲོན་གཉེར་སྐོར་ལ་ཐོན་ཕྱག་བསྟར་
ཚེས་ཉི་ཤུར་དཔལ་རྡོ་རྗེ་འཇིགས་བྱེད་ལ་བརྟེན་པའི་འཕོ་ཁྲིད་ཤིན་ཏུ་ཟབ་པ་དང། དགོངས་མོ་དངོས་གཞི་དམིགས་སྐོར་སྐྱོང་ལུགས་རྣམས་རྒྱས་པར་གནང། དེའི་ཕྱི་ཉིན་རྗེ་རིན་པོ་ཆེ་ཡབ་སྲས་ནས་བརྒྱུད་པའི་སྒྱུ་ལུས་ཀྱི་ཟབ་ཁྲིད། འབྲས་བུ་མངོན་

[144B] གྲུབ་བསྟུན་འཇིགས་བྱེད་ཀྱི་ཚོགས་མཆོད། བསྡོ་སྨོན་ཤིས་བརྗོད་ཀྱི་མཐའ་རྟེན་དང་བཅས་པ་མཛད། ཚོགས་ཆེན་དགེ་བསྐོས་ནས་གསོལ་བ་བཏབ་པ་ལྟར་འདུས་པ་རྒྱ་མཚོར་
འདུལ་བ་མདོ་རྩ་བ། དབུ་མ་འཇུག་པ། མངོན་པ་མཛོད། མངོན་རྟོགས་རྒྱན། ཚད་མ་རྣམ་འགྲེལ་རྣམས་ཀྱི་ལུང་དང་གདུགས་དཀར་ཞལ་གསུམ་ཕྱག་དྲུག་གི་རྗེས་གནང། གྲུབ་རྒྱལ་ལུགས་ཀྱི་ཚེ་དབང་གཟབ་བཤད་བཅས་སྩལ། གནམ་གང་ལ་
དགག་དབྱེ་གྲུབ་ནས་ལྗོངས་རྒྱུ་དང་བསྟུན་དུང་མཚོན་གར་ཞབས་ཟུང་བཀོད་ཐོག་ཐོས་བསམ་གླིང་ཞལ་སྔ་ནས་ཀྱིས་ལོ་འདིར་དབྱར་གནས་ཀྱི་རིང་ལ་རྗེ་བླ་མ་ཉིད་ནས་བཀའ་ཆོས་གནང་བ་རྣམས་འཆད་ཚུལ་ཕུན་སུམ་ཚོགས་པ་བྱུང་བས་གསན་མཁན་
གྱི་དགེ་འདུན་བགྲེས་གཞོན་མཐའ་དག་ཀྱང་སྔར་བས་དམ་པའི་ཆོས་ལ་སྤྲོ་ཉམས་ཆེ་ཞིང། བློ་ཡང་འཁྲུལ་ཚབས་ཆེན་པོ་བྱུང་འདུག་པ་བཀའ་དྲིན་ཆེ་ཞེས་གཅམ་བུ་དང་མ་འདྲེས་པའི་བསྔགས་བརྗོད་ཀྱི་མེ་ཏོག་གཏོར། ཟླ་བ་བརྒྱད་པའི་ཚེས་དགུའི་ཉིན་
གཞུང་ས་ནས་ཀྱང་དགེ་འདུན་གྱི་སྡེ་ཆེན་པོར་མདོ་སྔགས་ཀྱི་ཟབ་ཆོས་རྣམ་མང་སྩལ་བ་བཀའ་དྲིན་ཆེ་ཚུལ་དང་བཅས་པའི་ལེགས་སྐྱེས་མདོ་མི་དམའ་བ་བསྟར། ཕྱག་ཕྱག་པ་དཀའ་ཆེན་ཡེ་ཤེས་སྨོན་ལམ་གྱིས་གསོལ་བ་བཏབ་པའི་ངོར། ཚེ་སྒྲུབ་འཆི་
མེད་བདུད་རྩིའི་ཆུ་རྒྱུན་གྱི་ཁ་སྐོང་དུ་བླ་བརྒྱུད་གསོལ་འདེབས་དང་བདུད་རྩི་འབེབས་སྦྱང་བྱ་ཚུལ། མཇུག་ཏུ་བླ་མའི་བཀའ་དྲིན་དྲན་པའི་གསོལ་འདེབས་ཚིགས་བཅད་དུ་བསྒྲིགས་པ་བཅས་གསར་རྩོམ་མཛད་དེ་ཚེས་བཅུ་གཉིས་ལ་ཕྱག་མཛོད་ཆེན་མོ་དང་

[145A]༄༅། །ཡོངས་འཛིན་རིན་པོ་ཆེ་སོགས་བཅོ་ལྔ་སྐོར་ལ་ལྗགས་ལུང་ཡང་གནང། མདའ་དཔོན་པད་ཚལ་བ་ནས་སྐུ་བརྙན། གསེར་དངུལ། གོས་ཆེན། ཇ་སོགས་ཀྱི་དངོས་འབུལ་བཏེག་པར་གྲུབ་རྒྱལ་ལུགས་ཀྱི་ཚེ་དབང་སྩལ། ཡོངས་འཛིན་
མཆོག་ནས་ཞུས་ངོར་འཁྲུལ་འཁོར་རྣམ་བཤད་ཁམས་གསུམ་རྣམ་རྒྱལ་གྱི་གཟབ་བཤད། ཁྲིད་ཕྱག་ལེན་དང་བཅས་པ་གནང། སྔགས་ཆེན་རྡོ་རྗེ་འཛིན་པ་འབྲོང་རྩེར་གདན་དྲངས་པའི་སྐབས་མཁས་གྲུབ་ཐམས་ཅད་མཁྱེན་པའི་གདན་ས་རི་པོ་
མདངས་ཅན་གྱི་ཕྱི་ནང་གསང་གསུམ་གྱི་མགོན་ཁང་རྣམས་སུ་སྙན་ཤལ་སྤྱན་གཟིགས་མཆོད་རྫས་དང་བཅས་པ་འབུལ་རྒྱུ་གནང། མཉམ་མེད་རི་བོ་དགའ་ལྡན་པའི་བསྟན་པ་བསྟན་འཛིན་དང་བཅས་པ་ལ་སྡང་ཞིང་ལོག་བར་འཁུ་བ་རྣམས་གཞོམ་
པའི་ཆེད་གནས་དེར་འཇིགས་བྱེད་ལ་བརྟེན་པའི་དྲག་པོའི་སྦྱིན་སྲེག་མཛད་རྒྱུའི་ཞལ་བཀོད་ཀྱང་མཛད། ཚེས་ཉེར་ལྔ་ལ་ཕྱག་མཛོད་ཆེན་མོ་བློ་བཟང་ཚེ་དབང་གི་ཐུགས་བཞེད་ལྟར་བློ་བཟང་བཀའ་འབུམ་གྱི་ནང་ནས་འཁོར་ལོ་སྡོམ་པའི་རྣལ་འབྱོར་
རྒྱས་པ་ཉམས་སུ་ལེན་ཚུལ་དང། བླ་མ་རྡོ་རྗེ་འཇིགས་བྱེད་ཀྱི་རྣལ་འབྱོར་རྒྱས་པ་དངོས་གྲུབ་ཀུན་འབྱུང། པཎ་ཆེན་བློ་བཟང་ཆོས་རྒྱན་གྱིས་མཛད་པའི་རྡོ་རྗེ་འཇིགས་བྱེད་ལ་བརྟེན་པའི་ལམ་ཟབ་མོ་བླ་མའི་རྣལ་འབྱོར་ཉམས་སུ་ལེན་ཚུལ། གཞན་ཡང་
བདེ་མཆོག་རྩ་བའི་རྒྱུད། བདེ་མཆོག་རིམ་ལྔའི་བཤད་པ་སྤས་དོན་ལྟ་བའི་མིག་འབྱེད། དྲིལ་བུ་རིམ་ལྔའི་ཁྲིད་ཡིག་རྗེའི་གསུང་བཞིན་སེམས་དཔའ་ཆེན་པོ་ཀུན་དགའ་བཟང་པོས་བཀོད་པ། བདེ་མཆོག་ནག་པོ་བའི་རྫོགས་རིམ་དཔྱིད་ཀྱི་ཐིག་ལེ། བདེ་

[145B] ཚེས་ཉེར་བརྒྱད་ལ་བཞད་རི་བོ་གྲུ་འཛིན་ནས་བཀའ་འགྱུར་བླ་མ་བློ་བཟང་ཆོས་འཕེལ་བྱོན་ཏེ་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཟླ་བ་དགུ་པའི་ཚེས་
གསུམ་གྱི་ཉིན་ཉེ་སྐོར་གྱི་སྒྲུབ་སྡེ་སོ་སོ་ནས་འདུས་པའི་སྤོང་བ་བ་རྣམས་ཀྱིས་གསོལ་བ་བཏབ་པར་བརྟེན། བསམ་གཏན་པ་སུམ་བརྒྱ་བདུན་ཅུ། ཕྱོགས་འདུས་བཅས་དགེ་འདུན་སྟོང་ཕྲག་ལྷག་པར་བྱང་ཆུབ་ལམ་གྱི་རིམ་པ་བདེ་ལམ་གྱི་མདར་ཁྲིད་རྒྱས་
པར་སྩོལ་པའི་དབུ་ཚུགས། དེ་ནས་རིམ་གྱིས་སྩལ་པར་ཚེས་བཅུ་གཅིག་གི་ཉིན་རྫོགས་པར་གྲུབ་སྟེ་བཅུ་གཉིས་ལ་མཆོད་པ་རྒྱ་ཆེན་པོ་དང་བཅས་སེམས་བསྐྱེད་ཀྱི་ཆོ་ག་མཛད། གཞན་ཡང་བླ་མ་མཆོད་པ་དང། ཕྱག་ཆེན་གྱི་ཁྲིད། རྗེ་ཉིད་ཀྱིས་གསར་
རྩོམ་གནང་བ་ཤོག་བུ་ཉིས་བརྒྱ་སྐོར་གྱི་ལུང། གདུགས་དཀར་ཞལ་གསུམ་ཕྱག་དྲུག་པ་དང་ཁྱུད་ནག་གི་རྗེས་གནང་བཅས་སྩལ། དྷ་ཡན་ཏུ་རའི་ཆོས་རྗེ་དཀའ་ཆེན་བློ་བཟང་མཐའ་ཡས་དང། དར་ཧན་རྗེའི་སང་ཆིང་དཔོན་པོ། ཟི་ལིང་ཚོང་དཔོན་མཆེན་
བློ་བཟང་ཤེས་རབ་བཅས་སོ་སོ་ནས་དངོས་འབུལ་བསྟར། ལོ་འདིར་བསྐྱེད་རྫོགས་སོགས་ཀྱི་ཟབ་ཆོས་མང་པོ་གནང་དགོས་བྱུང་བར་ཉན་པ་པོ་མི་སྣ་ཚོགས་འདུས་པ་ལ་བརྟེན་པའི་དམ་ཚིག་ཉམས་ཆགས་བྱུང་རིགས་དག་ཕྱིར་ཚེས་ཉེར་ལྔའི་ཉིན་རྒྱུད་གྲྭ་
དང་ལྷན་དུ་འཇིགས་བྱེད་ཀྱི་ཞི་བའི་སྦྱིན་སྲེག་མཛད་ཅིང་ཆོག་རོགས་པ་རྣམས་བསྙེན་བཀུར་གྱིས་མཉེས་པར་མཛད། འདི་ན་འཆད་པའི་ཁྲི་ལ་ངལ་གསོ་བའི། །སྨྲ་བའི་རྗེ་བོར་རློམ་པ་མཐའ་དག་གི་ཁེངས་པའི་རྒྱལ་མཚན་སྙོལ་བར་བྱེད་པའི་གཏམ། །

[146A]༄༅། །ལེགས་བཤད་ནམ་མཁའི་རྔ་ཆེན་ཁྱོད་ཀྱིས་བརྡུང། །གསང་གསུམ་མཛད་པ་རྣམ་པར་མི་རྟོག་ཀྱང། །འོས་པའི་རི་ལ་ཉི་མའི་འོད་ཟེར་བཞིན། །སྐལ་བཟང་ཡིད་ཀྱི་རེ་བའི་རྫིང་བུ་ནི། །མན་ངག་ཆུ་རྒྱུན་གསར་བས་གང་བར་
བྱས༑ ༑མཁའ་དབྱིངས་སྤྲིན་ཆེན་འཁྲིགས་པའི་དོར་ལས། །བདུད་རྩིའི་གྲུ་ཆར་རེ་མོས་དབང་གིས་ཏེ། །ཁྱོད་ཀྱི་མཁྱེན་བརྩེ་ནམ་མཁའི་གླང་པོ་ལས། །ཟབ་རྒྱས་ཆར་ཆེན་རྟག་ཏུ་འབེབས་འདི་མཚར། །ཐུབ་གསུང་དྲི་བྲལ་མདོ་སྔགས་ཆུ་ཀླུང་རྒྱུན། །འཇམ་
དཔལ་སྙིང་པོའི་གསུང་རབ་གཤོད་བུ་ལ། །ཉེར་དྲངས་ཁྱོད་ཐུགས་ཆུ་མཚོར་བབས་པའི་མོད། །རྣམ་མང་ལེགས་བཤད་དབུ་པའི་འཛུམ་དཀར་རྒོད། །སྙེ་མོ་རྒྱལ་བྱེད་ཚལ་མཁན་པོ་གྲྭ་མང་དང་བཅས་ནས་གནས་བརྟན་ཕྱག་མཆོད་དང་འབྲེལ་བའི་ཞབས་
བརྟན་ཕུལ་ཞིང་སློག་ཆ་ཡང་སྩལ། ཚེས་ཉེར་བརྒྱད་ལ་ཆིང་ཝང་དཔལ་ལྡན་དར་རྒྱས་ཀྱི་མི་སྣས་དངོས་འབུལ་བཏེག་གཞན་ཡང་མི་སྣ་ཨེར་ཏེ་ནི་ནོ་ཡོན་ཆོས་རྗེ། མཆོག་གྲུབ། འབྲི་གུང་ཐང་སྐྱ་སྐུ་སྐྱེའི་མི་སྣ། དཔལ་རབ་སྐུ་སྐྱེ། ཁྲི་ཟུར་རྒྱལ་མཚན་
སེང་གེའི་དབོན་པོ་སོགས་སོ་སོ་ནས་ཀྱང་དངོས་འབྱོར་གྱི་མཆོད་སྤྲིན་སྤྲོས། དེ་ཉིན་ས་དགའ་མགོ་བ་དང། ཁམས་རྨི་ལི་བླ་མའི་ཚ་བོ་ཟུང་གཅིག་ངོ་གཡོག་ལ་མཇལ་ཁ་ཇ་གྲལ་བཅས་གནང། ཟླ་བ་བཅུ་པའི་ཚེས་གཅིག་གི་ཉིན་རྒྱལ་བྱེད་དགོན་སྦྱི་
ནས་གསོལ་བ་བཏབ་པ་བཞིན་དུ་ཚོམས་ཆེན་དུ་རྒྱལ་བྱེད་བླ་གྲྭ་དང་ཨ་མདོ་བ་སོགས་ལྔ་བརྒྱ་སྐོར་ལ་ཚེ་དབང་སྩལ། དེའི་ཕྱི་ཉིན་ཁམས་རྨི་ལི་བླ་མའི་དབོན་པོ་གཉིས་ནས་དངོས་འབུལ་བསྟར། མི་སྣ་སོ་སོས་ཆོས་བཀའ་ཞུས་པར་རང་རང་གི་

[146B] ཚེས་དྲུག་ལ་དྷ་ཡན་ཏུ་རའི་ཆོས་རྗེ་སོགས་ལ་ཐོན་ཕྱག་དང། མདངས་ཆེན་བླ་མ་སོགས་ལ་འབྱོར་ཕྱག་གནང། མཛོད་དགེའི་བླ་མ་ཧར་གདོད་པ་དཀའ་ཆེན་ཡེ་ཤེས་དཔལ་འབྱོར་གྱིས་ཚོགས་དབུར་སྤྱན་དྲངས་ཏ་
འབུལ་ནོད་དང་བཅས་ཞབས་བད་བརྟན་བའི་རྟེན་འབྲེལ་བསྒྲིགས། ཁོད་ནས་བསྐུལ་དོར་ཞབས་བརྟན་གསོལ་འདེབས་ཤིག་གསར་རྩོམ་མཛད། རྨི་ལི་དབོན་པོ་ངོ་གཡོག་ལ་ཐོན་ཕྱག་གནང། རྒད་ཚང་སྒྲུབ་སྡེའི་གནས་བླ་མར་རྒྱ་ཁམས་པ་དཀའ་
ཆེན་བློ་བཟང་འཇམ་དབྱངས་བསྐོ་བཞག་གནང་བར་ཐོན་ཕྱག་སྩལ། དེ་བསྟུན་ནོར་བུ་དགའ་ལྡན་པའི་བླ་མར་འབྲོང་རྩེ་ཚོགས་གསོག་པ་བསམ་གཏན་ཆོས་འཕེལ་གསར་བསྐོ་མཛད་པར་ཐོན་ཕྱག་གནང། མཛོ་དགེ་བླ་མ་རྙིང་བ་མདངས་ཆེན་པ་དཀའ་
ཆེན་དོན་གྲུབ་རྒྱ་མཚོས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཁོང་ནས་ཞུས་ངོར་ཆོས་སྤྱོད་ཁ་ཤས་ཀྱི་ལུང་གནང། ཚེས་བཅུ་གཅིག་ནས་བཟུང་སྐུ་མཚམས་བཅད་དེ། ཐོག་མར་ལྷ་མོ་དབྱངས་ཅན་མ་དང་དེ་ནས་དུས་འཁོར་ཐུགས་དཀྱིལ་གྱི་ལས་
རུང་གི་བསྙེན་པ་ལ་བརྩོན་བར་མཛད། མཚམས་ལ་བཞུགས་པའི་དགོངས་མོ་སྲོད་འཁོར་སློབ་གཉེར་པ་བྱིངས་ཀྱི་སྐྱོར་ཐག་ཆོད་མཚམས་སྲོད་ཐུན་སྐྱོང་བ་མཛད་མུར་བཞུགས་ཁྲི་དང་རྟེན་མཆོད་གཡོ་ངེས་ཤེས་པའི་ས་འགུལ་ལྟ་བུ་ཞིག་དང། གཞུང་ཚེས་བཅོ་
ལྔའི་དགོངས་ཐུན་གྱི་སྐབས་དཔལ་དུས་ཀྱི་འཁྲོ་ལོའི་སྙིང་བོ་ལྗགས་བཟླས་ཀྱི་དུས་སུ་ནང་མཆོད་ཀྱི་དབུས་ནས་ཐོག་མར་དུ་བལྟ་བུ་ཞིག་བྱུང་བ་དེ་འཇའ་ཁ་དོག་སྣ་ལྔ་པ་སྦོམ་ཕྲ་མཐེབ་མགོ་ཙམ་ཡོད་བ་ཀེ་རེ་ལངས་ནས་ཐོག་ཡོལ་ལ་ཟུག་སྟེ་ཡུད་ཙམ་ཞིག་གི་བར་དུ་

[147A]༄༅། །གནས་པ་ངོ་མཚར་ཤིན་ཏུ་ཆེ་བ་བྱུང་ཡང་ཇི་ལྟར་ཡིན་གྱི་དོགས་སེལ་ཞུ་སྦོབས་པ་མ་བྱུང་འདུག་མཚམས་ཁོངས་སུ་འཇུག་པ་མཛད་པའི་ཚོགས་ཆེན་དགེ་བསྐོས་ནས་འདུས་སྡེའི་དབུས་སུ་བཅའ་ཡིག་རིན་པོ་ཆེ་ཞལ་འབྱེད་བྱ་རྒྱུར་གེགས་
སེལ་བཀའ་བསྒོ་སྩལ། སྔགས་པ་མཆོད་དཔོན་གནས་པ་དཀའ་ཆེན་ཡེ་ཤེས་ཆོས་འཛིན་ཐོས་བསམ་གླིང་གི་འཆད་ཉན་སློབ་དཔོན་དུ་བསྐོ་བཞག་མཛད་པ་ལ་འཆད་ཉན་གང་དྲག་དགོས་པའི་ཞལ་ཏ་ཐེབས། ཟླ་བ་བཅུ་གཉིས་པའི་ཚེས་བཅུ་ལ་ནང་
མཚམས་གྲོལ་ཞིང། ཉིན་ཕྱི་མ་གཉིས་ལ་སྔགས་གྲྭའི་ཆོག་རོགས་པ་དང་བཅས་བསྐོང་གི་སྦྱིན་སྲེག་མཛད། ཚེས་བཅུ་གསུམ་གྱི་ཉིན་ཆོས་སྐྱོང་གི་བསྐང་གསོ་གནང། དེ་སྔོན་མཚོ་སྔོན་བསྟན་པ་པེའི་ལི་དང། དཔལ་ལྡན་ཇ་སག་སོགས་དཔོན་ཁག་ལྔ་
ཙམ་གྱི་བང་ཆེན་དོ་གཡོག་སུམ་ཅུ་སྐོར་དང་ཀརྨ་བ་བླ་མ་དཔའ་བོ་ངོ་གཡོག་སུམ་ཅུ་སྐོར་བཅས་ལ་མཇལ་ཁ་བཀའ་འདྲི་གནང། སྔོན་དུ་འཆམས་སློབ་པར་བཏང་བའི་བླ་མ་གཉིས་འབྱོར་ཏེ་ཁོང་རང་རྣམས་དང། ཨ་མདོ་བ། ནག་ཆུབ་སོགས་སེར་སྐྱ་མང་
བོར་ཕྱག་དབང་སྩལ། དེའི་ཕྱི་ཉིན་གོང་གསལ་མི་སྣ་རྣམས་འདོད་ཆོས་དང་ཐོན་ཕྱག་གིས་ཚིམ་པར་མཛད། འཆམས་སློབ་པར་འགྲོ་མི་རྒྱལ་ཆེན་རྩེ་པ་དྲུང་རམ་པ་བློ་བཟང་དགེ་འདུན་གྱིས་རྟེན་འབྱུང་གི་བདོག་པ་བསྟར། མདའ་དཔོན་རམ་པ་བདོ་གཡོག་ལ་
མཇལ་ཁ་ཇ་གྲལ་བཅས་སྩལ། དེའི་ཕྱི་ཉིན་བསྟན་པའི་གསལ་བྱེད་ཆེན་པོ་རྗེ་ལྕད་སྐྱ་རིན་པོ་ཆེ་དང་ནོ་མོན་ཧན་དེ་མོ་སྤྲུལ་པའི་སྐུ་ཐུན་མོང་ནས་ཞུ་ཡིག་རྟེན་སྦྲགས། བཀའ་བློན་ཐུན་མོང་གི་ཞུ་ཡིག་རྟེན་ལྡན་བཅས་གསོལ་དཔོན་གྲགས་པ་མཐའ་ཡས། མགྲོན་

[147B] འབྲས་སྤུངས་ཤས་སྐོར་བླ་མ། རྩིས་དཔོན་ཕུན་ཚོགས་བཅས་དཔོན་གཡོག་སུམ་ཅུ་སྐོར་ཐོབ་རྒྱལ་ལྷ་རི་སྒང་དུ་རྒྱལ་དབང་མཆོག་གི་ཡང་སྲིད་ཀྱི་དོགས་གནས་བྱུང་བ་རྩད་གཅོད་ཀྱི་ཆེད་བྱོན་པ་འབྱོར་པར་ཕྱག་དབང་སྩལ། དེའི་ཕྱི་
ཉིན་ཁོང་རྣམས་ནས་འདུལ། ཇ། གོས་དར་སོགས་ཀྱི་དངོས་འབུལ་བཏེག་པར་ཇ་སྲལ་གནང། ལོ་འདི་ནང་སྣར་ཐང་བ་དགེ་སློང་ཡེ་ཤེས་བསམ་གཏན་གྱིས་འདུལ་བ་རྒྱ་མཚོའི་སྙིང་བོ། མྱུར་ལམ། ལམ་སྒྲོན། དགེ་སློང་གི་བསླབ་བྱ་བཅས་ཀྱི་རྒྱུགས་ཕུལ་བར་གནང་
ཆར་ཁ་བཏགས། གོས་ཁ་དོ། བྱང་དར་ཁ་དོ། སྨན་ཁ་བཞི་འབྲེལ། ཇ་བར་ཁག་གི་སུམ་ཆ་གཅིག་དྲིལ་དང་ལྷོ་རས་ཡུག་བཅས་གནང། སྔགས་གྲྭ་རྒྱལ་ཆེན་རྩེ་བ་བློ་བཟང་བཀྲ་ཤིས་ཀྱིས་གསང་བ་འདུས་པ་དང་འཇིགས་བྱེད་ཀྱི་བསྐྱེད་རྫོགས། ཞི་གནས་པ་དཀའ་
ཆེན་བློ་བཟང་འབྱུང་གནས་དང་བྱང་བ་སྤང་ཡུལ་བ་དྲུང་རམ་པ་ཡེ་ཤེས་རབ་བརྟན་གཉིས་ཀྱིས་གསང་བ་འདུས་པའི་བསྐྱེད་རྫོགས། གྲང་མོ་ཆེ་བ་བློ་བཟང་ཚུལ་ཁྲིམས། དཔེ་ཐུབ་པ་ཡེ་ཤེས་སྦྱིན་པ། གཅེན་ལུང་བ་བློ་བཟང་དབང་རྒྱལ། མདངས་ཆེན་བ་བློ་བཟང་དོན་
གྲུབ༑ འདར་པ་བློ་བཟང་བཟོད་པ། དཔེ་ཐུབ་བ་བློ་བཟང་དོན་ཡོད། རི་མཁར་བ་བློ་བཟང་ཤེས་རབ། བདེ་འབྱོར་བ་བློ་བཟང་བསྟན་འཛིན། ལེགས་བཤད་གླིང་བ་བློ་བཟང་ལུང་རྟོགས་རྣམས་ཀྱིས་བར་ཕྱིན་གྱི་འབྲེལ་བ། གློ་སྤུགས་པ་བློ་བཟང་ཤེས་རབ་དང་བློ་
བཟང་ངག་དབང། དཔེ་ཐུབ་བ་བློ་བཟང་ཚུལ་ཁྲིམས་རྒྱལ་ཆེན་རྩེ་བ་བློ་བཟང་དགེ་ལེགས། ས་བདེ་ཆེན་བ་ཡེ་ཤེས་ཆོས་འཕེལ། ནོར་བུ་དགའ་ལྡན་པ་བློ་བཟང་ཡོན་ཏན། སེར་ཁང་བ་དགེ་ལེགས་རྒྱལ་མཚན། བདེ་འབྱོར་བ་བློ་བཟང་འཕྲིན་ལས། བཞད་པ་བློ་

[148A]༄༅། །བཟང་དར་རྒྱས། བྱང་པ་སྤང་ཡུལ་བ་བློ་བཟང་བསྟན་འཛིན། སྟག་མོ་བ་བློ་བཟང་སྦྱིན་པ་དང་བློ་བཟང་བཟོད་པ། བློ་བཟང་ཡར་འཕེལ། བདེ་ཡངས་པ་བྱམས་པ་ཚུལ་ཁྲིམས། གྲང་མོ་ཆེ་པ་ཆོས་འཕེལ་དོན་གྲུབ་དང་བློ་བཟང་བསྟན་
དར༑ ལེགས་བཤད་གླིང་པ་བློ་བཟང་ཆོས་འཕེལ། ལྕགས་པ་བློ་བཟང་བསྟན་འཛིན། ལ་ཁ་པ་བློ་བཟང་ཚེ་བརྟན། རོང་པ་བློ་བཟང་དཔལ་འབྱོར། གནས་པ་བློ་བཟང་རྣམ་གྲོལ། རྟ་ནག་པ་བློ་བཟང་མཐའ་ཡས། གཅེན་ལུང་བ་བློ་བཟང་རབ་རྒྱས་དང་བློ་
བཟང་ཐུབ་བསྟན་རྣམས་ཀྱིས་རྣམ་འགྲེལ་གྱི་ཐལ་ཕྲེང་ལེའུ་བཞི། དབེན་དགོན་པ་ཡེ་ཤེས་དཔལ་ལྡན། ཡེ་ཤེས་རྒྱལ་མཚན། ལེགས་པ་དོན་གྲུབ། ཡང་ཡེ་ཤེས་དཔལ་ལྡན། བློ་བཟང་ཕུན་ཚོགས། བཀྲ་ཤིས་དཔལ་ལྡན་རྣམས་ཀྱིས་བདེ་
མཆོག་རྩ་རྒྱུད་དང། ཡེ་ཤེས་བསོད་ནམས་ཀྱིས་ལམ་རིམ་འབྲིང་པོ། ཆོས་འཁོར་ལྷུན་པོ་བ་སྐལ་བཟང་དཔལ་ལྡན་གྱིས་ཕར་ཕྱིན་ལུང་རིགས་རྒྱ་མཚོ་དང་བྱམས་ཆོས་སྡེ་ལྔ། སངས་རྒྱས་ཡར་འཕེལ་གྱིས་མདོ་སྡེ་མཛངས་བླུན། ཞ་ལུ་བ་རིན་ཆེན་
ལྷུན་གྲུབ་ཀྱིས་དུས་འཁོར་བསྡུས་རྒྱུད་དང་བདེ་མཆོག་ལྷ་ལྔའི་ལུས་དཀྱིལ། ཚེ་ཆོག་དགེ་སློང་ཡེ་ཤེས་དཔལ་འབྱོར་གྱིས་ལམ་རིམ་འབྲིང་པོ། མྱུར་ལམ་བཅས་ཀྱི་རྒྱུགས་ཕུལ་བར་བསྟན་རྒྱུན་ལ་ཕན་ཆེད་གནང་ཆ་སྔར་བཞིན་སྩལ།    ༈   
ཞེས་པ་ས་མོ་ཡོས་ཀྱི་ལོ་ཟླ་བ་དང་པོའི་ཚེས་གཅིག་གི་ཕྱི་དྲོ་གསོལ་དཔོན་གྲགས་པ་མཐའ་ཡས། མགྲོན་གཉེར། རྩིས་དཔོན་སོགས་ལ་ཐོན་ཕྱག་གནང། ཚེས་བཅུ་གཉིས་ཀྱི་ཉིན་སྡེ་པ་འབྲོང་རྩེ་བས་ཚོགས་དབུར་སྤྱན་དྲངས་ཏེ་རྟེན་འབྱུང་གི་དངོས་

[148B] ཚེས་བཅུ་བཞི་ལ་ཡབ་རྗེ་རིན་པོ་ཆེ་དང། རྒྱལ་ཡུམ་སྲས་བཅས་དཔོན་གཡོག་བཞི་བཅུ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་རྒྱས་པ་དང་ཐོན་ཕྱག་རིམ་བཞིན་སྩལ། ཚེས་བཅུ་དགུ་ལ་འབྲོང་རྩེ་པར་ཐོན་ཕྱག་སློག་ཆ་བཅས་གནང། ཚེས་ཉེར་བཞི་
ལ་ཡོངས་འཛིན་ཞལ་སྔ་ནས་བློ་བཟང་ཆོས་འཕེལ་ལས་ཕྱག་ན་རྡོ་རྗེ་འཁོར་ལོ་ཆེན་པོའི་དབང་བཞི་ཡོངས་སུ་རྫོགས་པ་གསན་ཏེ་ཡོན་ཀྱང་གཟབས། ཟླ་བ་དང་པོ་རྟིང་མའི་ཚེས་གསུམ་ལ་དུར་སྨྲིག་སྒྲོལ་མ་གཟིམས་ཆུང་བཀའ་གདམས་ཕོ་བྲང་དུ་སྤྱན་དྲངས་ནས་
མཆོད་སྤྲིན་དང་གསོལ་འདེབས་བཅས་མཛད། རྗེ་རང་ཉིད་ཀྱིས་ཡུན་རིང་བསྣམས་པའི་བྱུ་རུ། སྤོས་ཤེལ། ཤེལ་གྱི་ཕྱག་ཕྲེང་རྡོ་རྗེ་ཕ་ལམ་གྱི་ཕྲ་ལྡན། སོར་གདུབ་བཅས་ཕུལ་ནས་ལྷ་ཁང་དུ་སྤྱན་དྲངས། དེ་ཉིན་ནས་བཟུང་དཔྱིད་ཆོས་དང་བོའི་སྐུ་རིམ་གྱི་
ཚོགས་དབུར་ཕེབས་ནས་ཞལ་སྔ་ནས་བཞི་དང། མཚན་ཉིད་ཞབས་ཕྱི་རྣམས་དང་བཅས་ཚད་མ་རྣམས་འགྲེལ་ལ་བརྒལ་བརྟག་གི་བགྲོ་གླེང་ཐུགས་འགྲུས་ཆེན་པོ་གནང། དེ་སྐབས་རྗེ་ལྕང་སྐྱ་རིན་པོ་ཆེ་དང། དེ་མོ་སྤྲུལ་པའི་སྐུ་རྣམ་གཉིས་ཀྱིས་གསེར་
གདུང་རིན་པོ་ཆེའི་རབ་གནས་དང། སྐྱབས་མགོན་རྒྱལ་བའི་དབང་བོ་དེ་ཉིད་ཀྱི་མཆོག་སྤྲུལ་སྐོར་ལ་ཐུགས་བརྟག་ཞུ་རྒྱུ་སོགས་ལ་ཟླ་བ་རྗེས་མའི་ནང་དབུས་ལྗོངས་སུ་ཆིབས་བསྒྱུར་གནང་དགོས་ཚུལ་གྱི་ཞུ་ཡིག་རྟ་ཟམ་ཐོག་འབྱོར་པ་བཞིན་དགོངས་བཞེད་
ལྟར་མཛད་རྒྱུའི་བཀའ་ལན་ཀྱང་འབུལ་བ་མཛད། ཚེས་དྲུག་ལ་འབྲུག་པ་སྤྲུལ་སྐུ་དཔོན་གཡོག་བདུན་ཅུ་སྐོར་འབྱོར་ཏེ་ཕྱག་དབང་དང་ཁམས་འདྲི་གནང། སྤྲུལ་པའི་སྐུ་ནས་ཞབས་བརྟན་དངོས་འབུལ་བཏེག་པར་སློག་ཆ་ཡང་གཟབས། ཚེས་ཉེར་གཉིས་
[149A]༄༅། །ལ་བཙན་པོ་ནོ་མོན་ཧན་དང་བྱང་རིགས་མི་སྣ་ཕྱེད་ཉིས་བརྒྱ་སྐོར་ལ་ཕྱག་དབང་ཇ་གྲལ་བཀའ་འདྲི་བཅས་གནང། ཕྱི་ཉིན་ནས་རྒྱུད་གྲྭ་ཚོགས་ཡོངས་དང་ལྷན་ཅིག་འཇིགས་བྱེད་ལ་བརྟེན་པའི་ཞི་རྒྱས་དབང་དྲག་གི་སྦྱིན་སྲེག་གནང་
སྨིན་མཛད། རྒྱུད་འདོན་པ་དཀའ་བཅུ་ཡེ་ཤེས་བསྟན་འཛིན་གྱིས་ཞུས་ངོར་གསང་འདུས་མི་བསྐྱོད་པ་ལ་བརྟེན་པའི་བླ་མའི་རྣལ་འབྱོར་དང། སྐོར་དཔོན་ཚོགས་གསོག་པ་ཡེ་ཤེས་རྒྱལ་མཚན་གྱིས་ཞུས་ངོར་ཐུགས་རྗེ་ཆེན་པོ་ལ་བརྟེན་པའི་བླ་མའི་
རྣལ་འབྱོར་གྱི་བཀའ་རྩོམ་དང་ལྗགས་ལུང་བཅས་སྩལ། ཚེས་ཉེར་བརྒྱད་ཀྱི་ཉིན་བཙན་པོ་སྨིན་གྲོལ་ནོ་མོན་ཧན་ནས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཤངས་དཔལ་ལྷོ་དགོན་སྤྱི་སོ་ནས་
དངོས་འབུལ་བསྟར། ཚེས་གནམ་གང་ལ་བཙན་པོ་ནོ་མོན་ཧན་དང་བྱང་རིགས་མི་སྣ་ཁག་ལ་ཚེ་དབང་དང་ཐོན་ཕྱག་སྦམ་མཐོ་བ་སྩལ། ཟླ་བ་གཉིས་པའི་ཚེས་ལྔ་ལ་ཞམ་རིང་བ་རྣམས་ལ་གྲུབ་རྒྱལ་ལུགས་ཀྱི་ཚེ་དབང་གནང། གཞུང་ས་ནས་ཕེབས་
བསུར་མགྲོན་གཉེར་དགེ་སློང་སྐལ་བཟང་དོན་གྲུབ། ཆིབས་དཔོན་གླིང་བུ་ཆུང། འབྲས་སྤུངས་སྤྱི་གཉེར་ཕོ་བྲང་སྡེ་པ། དྲེལ་ཁག་མགོ་པ་བཅས་འབྱོར་པར་ཕྱག་དབང་གི་བྱིན་རླབས་དང་ཇ་གྲལ་ཐོག་བཀའ་འདྲི་བཅས་སྩལ། ཚེས་དགུ་ལ་གདན་ས་ཆེན་པོ་
ནས་དབུས་ལྗོངས་སུ་ཆིབས་ཁ་བསྒྱུར། དབེན་དགོན་དུ་ཞག་གཉིས་བཞུགས་ཏེ་རྟེན་རྣམས་ལ་མཆོད་འབུལ་དང་སྙན་ཤལ་ཕུལ་ནས། ཐུགས་སྨོན་འཕྲིན་བཅོལ་གནང། ཆོས་འཁོར་དབུས་སྡིངས་ཀྱི་མགོན་ཁང་གི་རྡོ་རྗེ་རབ་བརྟན་མར་སྙན་ཤལ་སྤྱན་

[149B] དབེན་དགོན་དགོན་ལག་དང་བཅས་པར་མང་འགྱེད་ཀྱི་བསྙེན་བཀུར་གཟབས། ཚེས་བཅུ་གཅིག་ལ་དབེན་དགོན་ནས་ཆིབས་ཁ་བསྒྱུར། འདི་ནས་བཟུང་སྟེ་ལྷ་ལྡན་དུ་ཕེབས་ཀྱི་བར་དགོན་སྡེ་རྣམས་ནས་སེར་སྦྲེང། མི་སྡེ་རྣམས་ནས་བྲོ་གཞས་
ཚ་ཞག་གི་སར་བསུ་སྐྱེལ་བྱེད་མི་བཅས་པར་གནང་ཆ་གསོལ་རས་དང། བླ་དཔོན་སོགས་ནས་སྒེར་མཇལ་ཞུས་པར་སློག་ཆ། རྟ་ཐབ་ཀྱིའུ་ལག་པ་རྣམས་ལ་ཡང་གསོལ་རས་དང། ཉིན་རེ་བཞིན་སྐྱེ་བོ་བརྒྱ་ཕྲག་མང་པོ་འདུས་པ་ལ་ཕྱག་དབང་གནང། ཚེས་ཉེར་
གཉིས་ལ་བླ་མ་ལས་སྣེ་སོགས་ཀྱི་ཆིབས་བསུ། དགེ་འདུན་རྣམས་ཀྱི་སེར་སྦྲེང་དང་བཅས་མཚན་ཉིད་གླིང་ཁར་འབྲས་སྤུངས་ཀྱི་ཐབ་བསུའི་སྟེང་དུ་ཕེབས། ཆོས་སྐྱོང་ཆེན་པོས་ཁ་བཏགས་ཕུལ་བར་སྙན་ཤལ་སྤྱན་གཟིགས་སོགས་གནང། སྤྱི་སོས་དཀར་སྤྲོ་བཏེག་པར་
མང་མ་ལ་ཕྱག་དབང་དང་འབུལ་བའི་སློག་ཆ་ཡང་སྩལ། གསོལ་ཚིགས་ར་བར་གཞུང་གི་ཐབ་བསུའི་ཐོག་བསྟན་པའི་སྣང་བྱེད་ཆེན་པོ་རྗེ་ལྕང་སྐྱ་རིན་པོ་ཆེ་དང། རྒྱལ་ཚབ་དེ་མོ་སྤྲུལ་པའི་སྐུ། ཨམ་པན་ཟུང་སོགས་ཆུ་སྤྲེལ་ལོ་ནང་ལྟར་གྱི་བསུ་བ་སེར་སྦྲེང། བཀུར་
གཟོས་དང་བཅས་ཐོག་མར་གཟིམས་ཆུང་བདེ་བ་ཅན་དུ་ཕྱག་ཕེབས། དེ་ནས་ཚོམས་ཆེན་དུ་སྤྱན་དྲངས་ནས་རྗེ་ལྕང་སྐྱ་རིན་པོ་ཆེ། དེ་མོ་སྤྲུལ་པའི་སྐུ། ཨམ་པན་ཟུང་སོགས་གོང་མའི་མི་དྲག་བཀའ་མདའ་རྩིས་གསུམ་སོགས་རྩེ་ཤོད་ཀྱི་དྲུང་འཁོར་རྣམས་
ནས་མཇལ་དར་ཕུལ་ཞིང་གསོལ་སྟོན་ཕུན་སུམ་ཚོགས་པ་ཞུས། དེར་བཞུགས་རིང་རྩེ་ཤོད་ཀྱི་གསོལ་བ། ཞབས་འབྲིང་བ་རྣམས་ལ་ཕོགས་ཟུར་གསོས་སོགས་ཆུ་སྤྲེལ་གྱི་ལོ་ནང་བཞིན་ཞུས། ཚེས་ཉེར་གསུམ་གྱི་ཉིན་ཨམ་པན་ཟུང། ཇར་གོ་ཆི། བི་ཆའི་

[150A]༄༅། །ཆི་སོགས་ནས་དངོས་འབུལ་དང་བཅས་མཇལ་ཁ་ཞུས། སྤོས་སྣམ་སོགས་དངོས་སྐྱེས་སྩལ། རྗེ་ངག་དབང་བྱམས་པ་རིན་པོ་ཆེ་ཡང་དངོས་སྐྱེས་དང་བཅས་མཇལ་བར་བྱོན་ཏེ་དམ་པའི་ཆོས་ཀྱི་གསུང་གླེང་མང་དུ་མཛད། ཚེས་ཉེར་
བཞིའི་ཉིན་གསེར་གདུང་ཆེན་མོ་བཀྲ་ཤིས་འོད་འབར་གྱི་སྐུ་མདུན་དུ་སྣ་ལྔའི་སྟོང་མཆོད་དང། དངུལ་དཀར་གྱི་མཎྜལ་ཚོམ་བུ་སོ་བདུན་མ་ཆེ་ལེགས་ཁ་བརྟགས་སྣ་ལྔའི་སྣེ་འདོགས་ཅན། སྙན་ཤལ་མཛོད་བཏགས་སྣ་ལྔ་འདོམ་བརྒྱད་མ་བཅས་འབུལ་
བ་གནང་ནས་མགོན་ཁང་པ་རྣམས་དང་ལྷན་ཅིག་སྤྱན་འདྲེན་ཁྲུས་གསོལ་མཆོད་འབུལ་སོགས་བསྟན་པ་རྒྱས་ཤིང་ཁྱད་པར་རྒྱལ་དབང་རྡོ་རྗེ་འཆང་དེ་ཉིད་ཀྱི་མཆོག་སྤྲུལ་གསལ་དྭངས་ངེས་པ་རྙེད་པའི་གསོལ་འདེབས་ཐུགས་སྨོན་གདུང་ཤུགས་
དྲག་པོས་མཛད། དེ་ནས་ལྷ་ཁང་སོ་སོའི་རྟེན་གཙོ་རྣམས་ལ་མཆོད་པ་སྙན་ཤལ་བཅས་ཕུལ། རྗེ་ལྕང་སྐྱ་རིན་པོ་ཆེ་མཇལ་པར་བྱོན་ཏེ་གསོལ་ཚིགས་ཐོག་ཆོས་སྲིད་གཉིས་ལྡན་གྱི་གསུང་གླེང་མཛད། ལྕང་སྐྱ་རིན་པོ་ཆེའི་ཕྱག་མཛོད་ཇ་སག་བླ་མ་བློ་བཟང་
ཆོས་འཕེལ་ཟས་གྲིབ་ལ་བརྟེན་པའི་གྲེ་འགགས་ཀྱིས་བསྙུན་ཚབས་ཆེ་བར་བྱབས་སྲུང་དགོས་ཚུལ་གསོལ་བར་ཁྱུང་ནག་ལ་བརྟེན་པའི་བྱབས་སྲུང་སྩལ་པས་དེ་ཉིན་ནས་བཟུང་དྲག་བསྐྱེད་ཆེན་པོ་བྱུང་བས་དད་པ་ལྷག་པར་འཕེལ། ཚེས་ཉེར་ལྔ་ལ་ཚོགས་
མཆོད་སྨོན་ལམ་སྐབས་ཇོ་ཤཱཀ་རྣམ་གཉིས་ཀྱི་སྐུ་མདུན་དུ་སྟོང་མཆོད་དང། རང་བྱུང་ལྔ་ལྡན་གྱི་མདུན་དུ་བརྒྱ་མཆོད། སོ་སོར་སྙན་ཤལ་བཅས་ཕུལ། འདུས་ཚོགས་སུ་མང་ཇ་སྦྱོར་སྤྲལ་ཐོག་དགེ་འདུན་ཆིག་ཁྲི་བཞི་སྟོང་ལྔ་བརྒྱ་བཅུ་བདུན་ལ་རེར་

[150B] བསྔོ་རྟེན་རྣམ་གཞག་གཟབ་རྒྱས་བཅས་འབུལ་བ་མཛད། དེ་ཉིན་སེར་འབྲས་དགེ་གསུམ་གྱི་བླ་མ་དྲུག་དང་སྤྱི་གཉེར། དགེ་བསྐོས་སོགས་མཇལ་ཁར་ཕེབས་པར་ཇ་གྲལ་ཐོག་བཀའ་འདྲི་ཕྱག་མདུད་བཅས་སྩལ་
ཚེས་ཉེར་དྲུག་ནས་རིམ་བཞིན་དགའ་ལྡན་ཁྲི་གདན་ཟུར་གཉིས་མཇལ་ཁར་ཕེབས་པར་ཇ་གྲལ་ཐོག་བཀའ་འདྲི་དང། ཁྲི་ཟུར་དྲི་མེད་ནས་དངོས་འབུལ་བཅས་གཟིམས་ཆུང་ཞབས་བརྟན་ཕུལ་བར་བླ་མའི་རྣལ་འབྱོར་གྱི་ཆོས་འབྲེལ་དང། བྲག་གཡབ་
སྤྲུལ་སྐུ། ཐུའུ་ཀྭན་ཧུ་ཐོག་ཐུ། རྒྱུད་སྟོད་སྨད་ཀྱི་མཁན་པོ། རྣམ་རྒྱལ་གྲྭ་ཚང་གི་སློབ་དཔོན། དབུ་ཆོས། མགར་ཐར་མཁན་པོ། ཞབས་དྲུང་བདེ་ལྡན་སྒྲོལ་མ་རྣམས་ལ་ཕྱག་དབང་གི་བྱིན་རླབས་དང་ཇ་གྲལ་བཀའ་འདྲི་བཅས་གནང། ཚེས་ཉེར་བདུན་
ལ་རྣམ་རྒྱལ་གྲྭ་ཚང་དགེ་འདུན་ཚོགས་ཡོངས་དང། སེར་འབྲས་དགེ་གསུམ་གྱི་དགེ་འདུན་མང་པ། ལྷ་ས་པ་དང་ཕྱོགས་འདུས་སྟོང་ཕྲག་བརྒལ་བར་ཕྱག་དབང་སྩལ། རྗེ་ཉིད་པོ་ཏ་ལར་བཞུགས་རིང་སྐབས་སྐབས་སུ་ལྕང་སྐྱ་རིན་པོ་ཆེ་དང་ལྷན་ཅིག་ཏུ་གསོལ་
ཚིགས་གནང་ཞིང་ཐུགས་དགྱེས་པའི་གསུང་གླེང་མཛད། རྣམ་རྒྱལ་གྲྭ་ཚང་དུ་ཆོས་སྐྱོང་ཡོངས་རྫོགས་ཀྱི་བསྐང་བ་མཛད་པར་ཉིན་གང་གི་ཞབས་ཏོག་དང་དགེ་འདུན་ཉིས་བརྒྱ་དང་གཅིག་ལ་ཕྱག་འགྱེད་དངུལ་སྲང་རེ། ཆོས་སྲུང་སྤྱིར་སྙན་ཤལ། བསྔོ་རྟེན་རྣམ་
གཞག་བཅས་དང། དེ་བསྟུན་དཔལ་ལྷ་ལྕོག་ཏུ་རྨེ་རུ་བ་གྲྭ་པ་བརྒྱད་ཀྱིས་ཟླ་བ་གཅིག་གི་རིང་དང། རྭ་མོ་ཆེའི་མགོན་པོ་བསེ་གདོང་བའི་སྐུ་མདུན་དུ་བཞི་སྡེ་པ་གྲྭ་པ་བཅུས་ཞག་ཉི་ཤུའི་རིང་བསྐང་པ་འཕྲིན་བཅོལ། བསྟོད་པ་བཅས་གང་རྒྱས་མཛད་རྒྱུའི་དགོས་

[151A]༄༅། །ཆ་དང། སྙན་ཤལ། ཡོན་གྲྭ་རེར་དངུལ་སྲང་རེ་བཅས་འབུལ་བ་མཛད། ས་གསུམ་རྣམ་རྒྱལ་དུ་དེ་མོ་སྤྲུལ་པའི་སྐུ་དང་ལྷན་དུ་ཚོགས་མཆོད་ཀྱི་གོས་སྐུའི་ཞལ་མཇལ་ལ་ཕེབས་པར་གཞུང་ས་ནས་གསོལ་ཇ་དང་དཀར་སྤྲོའི་
བསྙེན་བཀུར་བཅས་ཞུ་བ་མཛད་ཅིང། གོས་སྐུའི་སྤྱན་སྔར་སྣ་ལྔའི་བརྒྱ་མཆོད་དང་སྙན་ཤལ་བཅས་འབུལ་བ་གནང། རྗེ་ལྕང་སྐྱ་རིན་པོ་ཆེ། ཏཱ་ཞིན། ཇར་གོ་ཆི། བི་ཆའི་ཆི། བཀའ་བློན་རྣམས་བཅས་ནས་ཁང་སྟེང་ནས་གོས་སྐུའི་ཞལ་མཇལ་མཛད་
པར་་འཇམ་དབྱངས་གོང་མ་ཆེན་པོ་ནས་ཡིར་ཁེན་ཕྱོགས་སུ་དཔུང་འཇུག་མཛད་ནས་མངའ་ཞབས་སུ་བསྡུས་ཚུལ་གྲེའུ་ཙེ་གནང་བ་འབྱོར་པར་གཞུང་གི་ལེགས་སོ་དང་བསྟུན་རྗེ་བླ་མ་མཆོག་ནས་ཀྱང་ཁ་བཏགས། སྐུ་བརྙན། སྤོས་སོགས་ཀྱི་ལེགས་
སྐྱེས་བསྟར། འདི་སྐབས་ལྕང་སྐྱ་རིན་པོ་ཆེ་དང། དེ་མོ་པ། བཀའ་བློན་རྣམས་བཅས་ནས་རྒྱལ་དབང་ཐམས་ཅད་མཁྱེན་པ་དེ་ཉིད་ཀྱི་མཆོག་སྤྲུལ་དོགས་གནས་ཁམས་དང་གཙང་དུ་ཡོད་པར་མ་ཟད། འོལ་ཁ་ཕྱོགས་སུ་ཡང་ཡོད་འདུག་པར་དེ་ལ་བརྟག་
དཔྱད་བྱེད་མི་བཏང་ན་གསུང་བར། འདི་སྐོར་བསྟན་འགྲོའི་དོན་ཆེན་རྩ་བ་ཆེ་བ་ཡིན་སྟབས་ཅིས་ཀྱང་ལེགས་ཚུལ་བཀའ་ཕེབས་པ་བཞིན། སྐུ་མདུན་མཁན་པོ་དང་ལྷ་ས་གཉེར་ཚང་དཀྱིལ་ཁང་པ། སེ་ར་བྱེས་བླ་མ། རྗེ་ཉིད་ཀྱི་གཟིམས་འགག་ངག་དབང་བཀྲ་
ཤིས་རྣམས་རྫོང་སྟ་མཛད་པར་བརྟག་གཞིགས་གང་གཟབ་དགོས་པའི་བཀའ་དང་གནང་ཆ་བཅས་ཐོན་ཕྱག་དང། དེ་མཚུངས་ནོ་མོན་ཧན་དེ་མོ་བར་ཡང་མཆོག་སྤྲུལ་སྐོར་ལ་སྐུ་རིམ་རྒྱ་ཆེ་བ་བསྒྲུབ་དགོས་ཀྱི་བཀའ་ལུང་དང། གསོལ་ཚིགས་གྲོལ་

[151B] གུང་ཀུན་དགའ་བསྟན་འཛིན་སྲས་བཅས་ལ་ཕྱག་དབང་གི་བྱིན་རླབས་དང་བཀའ་འདྲི་བཅས་སྩལ། ཟླ་བ་གཉིས་པའི་ཚེས་གཅིག་ནས་རྒྱུད་སྟོད་སྨད། ཕུར་བུ་ལྕོག་བཅས་ལ་མང་ཇ་ལྔ་རེ་དང་འགྱེད་དངུལ་སྲང་གང་རེ། ཨུར་
གེ་གྲྭ་ཚང། རྨེ་རུ། ར་ཁ་བྲག་ཕ་བོང་ཁ། དགེ་འཕེལ་རི་ཁྲོད་རྣམས་སུ་མང་ཇ་ལྔ་རེ་དང་འགྱེད་བལ་ཊཾ་རེ། དབུས་ལྷོ་བྱང་གི་དགོན་ཁག་བརྒྱ་དང་བཅོ་ལྔ་ལ་མང་ཇ་གོང་བཞིན་དང། དགེ་འདུན་རེར་འགྱེད་དངུལ་ཞོ་རེ། ཆོས་འཁོར་རྒྱལ། འཕྱོང་རྒྱས་རི་བོ་བདེ་
ཆེན༑ མངའ་རིས་གྲྭ་ཚང། འོལ་ཁ་རྫིང་ཕྱི། དྭགས་པོ་བཤད་སྒྲུབ་གླིང། རྩེ་ཐང་དགའ་ལྡན་བཀྲ་ཤིས་ཆོས་འཁོར། འོན་དགའ་ལྡན་ཆོས་སྡིངས། རི་ཁྲོད་ཁག་བཅོ་ལྔ་བཅས་ལ་འགྱེད་འཕར་ཁ་བཏགས་རེ། བསྔོ་རྟེན་རྣམ་གཞག་བཅས་དང། ལ་མོ་བྱང་
ཆུབ་ལྕོག་ཏུ་ཟླ་བ་གཉིས་ཀྱི་རིང་ཉིན་ལྟར་ཇ་ཐུག་དྲུག་རེ་བཏང་ནས་གྲྭ་པ་ཉི་ཤུ་རྩ་གསུམ་གྱིས་ཚངས་པ་ཞི་དྲག་གི་བསྐང་པ་འཕྲིན་བཅོལ་བསྟོད་པ་བཅས་གང་རྒྱས་མཛད་རྒྱུའི་དགོས་ཆ་དང་ཡོན་གྲྭ་པ་རེར་ཁ་བཏགས། དངུལ་སྲང་གང་ཞོ་ལྔ་རེ། ཆོས་འཁོར་རྒྱལ་
གྱི་ལྷ་མོའི་སྐུ་མདུན་དུ་ཟླ་བ་གཅིག་གི་རིང་ཉིན་ལྟར་ཇ་ཐུག་བརྒྱུད་རེ་བཏང་བས་དགེ་འདུན་བརྒྱད་ཀྱིས་ལྷ་མོའི་བསྐང་བ་གྲངས་གསོག་མཛད་པར་ཡོན་གྲྭ་རེར་ཁ་བཏགས། དངུལ་སྲང་རེ། སེ་ར་ཨུར་གེ་གྲྭ་ཚང་དུ་ཞག་བཅོ་ལྔའི་རིང་ཉིན་ལྟར་ཇ་ཐུག་དྲུག་རེ་བཏང་
བས་ཆོས་སྲུང་སྤྱིའི་བསྐང་བ་མཛད་པར་ཡོན་ཁ་བཏགས་རེ། ཆོས་འཁོར་རྒྱལ། འོལ་ཁ་རྫིང་ཕྱི། བྱམས་པ་གླིང་བཅས་ཀྱི་རྗེ་བཙུན་བྱམས་མགོན་གྱི་སྐུ་མདུན་དུ་བརྒྱ་མཆོད་སྣ་ལྔ། ཐུགས་སྨོན་ཅན་གྱི་སྙན་ཤལ་རེ་བཅས་འབུལ་བ་གནང། རྒྱུད་སྟོད་

[152A]༄༅། །སྨད་སོ་སོ་ནས་དངོས་འབུལ་དང་བཅས་ཞབས་བརྟན་ཕུལ། བབས་དང་བསྟུན་པའི་སློག་ཆ་གནང་ཞིང་འདི་ནས་བཟུང་སྟེ་ཞབས་བརྟན་དང་སྒེར་འབུལ་འདེགས་མི་རྣམས་ལ་སློག་ཆ་བབས་བསྟུན་སྩལ། རྒྱུད་སྨད་པར་བདེ་མཆོག་
རྩ་རྒྱུད་དང། རྒྱུད་སྟོང་ཚོགས་ཡོངས་ལ་དཔལ་རྡོ་རྗེ་འཇིགས་བྱེད་ཀྱི་མངོན་རྟོགས་ཀྱི་ལུང་གནང། ཁྲི་ཆེན་དོན་གྲུབ་རྒྱ་མཚོའི་སྐུ་སྐྱེ་དང། བེ་ལིག་ཐུ་ནོ་མོན་ཧན་སོགས་སེར་སྐྱ་སྟོང་ཕྲག་མང་པོར་ཕྱག་དབང་གི་བྱིན་རླབས་རིམ་བཞིན་སྩལ། རྒྱལ་
དབང་མཆོག་གི་ཡང་སྲིད་འཁྲུལ་བྲལ་ངེས་རྙེད་ཀྱི་ཆེད་དུ་མགོན་ཁང་པ་རྣམས་དང་ལྷན་ཅིག་འཇིགས་བྱེད་ཀྱི་ཞི་བ་དང་དྲག་པོའི་སྦྱིན་སྲེག་གནད་སྨིན་དང་ཆོས་རྒྱལ་གྱི་བསྐང་གྶོའང་མཛད་པར་གཞུང་ནས་ཡོན་འབུལ་ཀྱང་བཏེག་ཚེས་བཞི་ལ་རྗེ་
ངག་དབང་བྱམས་པ་རིན་པོ་ཆེ་མཇལ་ཁར་ཕེབས་པར་གསོལ་ཚིགས་ཞུ་བ་མཛད་ནས་ཆོས་དང་མཐུན་པའི་གསུང་གླེང་དང་ཕྱི་དྲོ་རྗེ་ལྕང་སྐྱ་རིན་པོ་ཆེ་དང། དེ་མོ་རིན་པོ་ཆེ་ལྷན་དུ་མཇལ་བར་ཕེབས་པར་ལུགས་གཉིས་དང་འབྲེལ་པའི་གསུང་གླེང་མཛད་
ཚེས་བདུན་གྱི་ཉིན་ལྕང་སྐྱ་རིན་པོ་ཆེ་ནས་དོད་འབུལ་གྱི་གསོལ་སྟོན་མཛད་ཐོག་སྤྱན་དྲངས་ཏེ་རྣམ་རྒྱལ་གྲྭ་ཚང་པ་རགས་བསྡུས་དང་བཅས་རྣམ་པར་རྒྱལ་མའི་ཆོ་ག་དང་འབྲེལ་པའི་ཞབས་བརྟན་འབུལ་བ་མཛད་པར། དངུལ་གྱི་མཎྜལ། སྐུ་གསུང་ཐུགས་
རྟེན༑ ན་བཟའ་ཉེར་སྤྱད། དངུལ་རྡོ་ཚད་སུམ་ཅུ་སོ་གསུམ། གོས་དར། ཇ་སོགས་དངོས་འབུལ་སྦམ་མཐོ་བ་དང་བཅས་ཞབས་པད་བསྐལ་པ་རྒྱ་མཚོར་བརྟན་པའི་རྟེན་འབྱུང་གི་ལེགས་ཚོགས་སྤེལ། ཚེས་དགུའི་ཉིན་ལྕང་སྐྱ་རྡོ་རྗེ་འཆང་ནས་སྔོན་དུ་གསོལ་

[152B] ཚེས་བཅུ་གཅིག་གི་ཉིན་ལྕང་སྐྱ་རོལ་པའི་རྡོ་རྗེ་དཔོན་གཡོག་དང་སྲིད་སྐྱོང་དེ་མོ་སྤྲུལ་པའི་སྐུ་
རྗེ་ངག་དབང་བྱམས་པ། བཀའ་བློན་དགའ་བཞི་གུང། མདོ་མཁར་པ། ཉི་མ་རྒྱལ་མཚན། བྲག་གཡབ་སྤྲུལ་སྐུ། རྒྱལ་སྲས། སེམས་དཔའ། རྗེ་དྲུང་སྤྲུལ་སྐུ་གསུམ། བཙན་པོ་ནོ་མོན་ཧན། ཐུའུ་ཀྭན་ཧུ་ཐོག་ཐུ། བེ་ལིག་ཐུ་ནོ་མོན་ཧན། སེར་འབྲས་དགེ་
གསུམ་གྱི་བླ་མ་ཁྲི་གདན་ཟུར་དང་གྲྭ་རིགས། རྣམ་རྒྱལ་གྲྭ་ཚང་པ། རྒྱུད་སྟོད་སྨད་སོགས་ཀྱི་དགེ་བཤེས་བཅས་ཁྱོན་བསྡོམས་ཉིས་སྟོང་བརྒལ་བར་དུས་ཀྱི་འཁོར་ལོའི་དབང་གི་སྟ་གོན་གྱི་རིམ་པ་རྣམས་སྩལ། སྐབས་དེར་བདག་གིས་ཀྱང་སློབ་མ་
རྗེས་འཛིན་ནས་བཟུང་སྟ་གོན་དང་དབང་གི་བགོ་སྐལ་ཐོབ། ཉི་མ་གསུམ་གྱི་རིང་བྲི་ཐིག་སོགས་མཛད། ཚེས་བཅོ་ལྔའི་ཉིན་མཁས་གྲུབ་རྗེའི་དཀྱིལ་ཆོག་དགོངས་པ་རབ་གསལ་གྱི་དགོངས་དོན་ལྟར་རྡུལ་ཚོན་གྱི་དཀྱིལ་འཁོར་ལ་བརྟེན་ནས་བྱིས་པ་
ལྟར་འཇུག་པའི་དབང་བདུན་དང། བཅུ་དྲུག་ལ་དབང་གོང་མ་དང་གོང་ཆེན། བཅུ་བདུན་ལ་རྡོ་རྗེ་སློབ་དཔོན་བདག་པོ་ཆེན་པོའི་དབང་བཅས་དུས་འཁོར་གྱི་རྒྱུད་དང་འགྲེལ་པའི་དགོངས་དོན་གཞིར་བཟུང། རྗེ་ཙོང་ཁ་པ་ཆེན་པོ་ཡབ་སྲས་ཀྱི་མན་ངག་
གིས་ཁ་བསྐང། རྗེ་རང་ཉིད་ཀྱི་སྐྱེ་བས་ཐོབ་པའི་བློ་གྲོས་ཆུ་གཏེར་ཆེན་པོའི་འཇུག་ངོགས་ལས་ཉེ་བར་འོངས་པའི་ལེགས་པར་བཤད་པ་ཡིད་བཞིན་གྱི་ནོར་བུའི་ཕྲེང་བས་བརྒྱན་ཏེ་ལེགས་པར་སྩལ་པས་སྐལ་བ་དང་ལྡན་པ་རྣམས་ཀྱི་ཡིད་ཀྱི་ཞིང་སར་སྟོང་

[153A]༄༅། །གཟུགས་ཕྱག་རྒྱ་ཆེན་པོའི་མྱུ་གུ་བདེ་བླག་ཏུ་འཁྲུང་པའི་ས་བོན་ཁྱད་པར་ཅན་བསྐྲུན། མ་འོངས་པ་ན་དྲག་པོ་འཁོར་ལོ་ཅན་གྱི་སྐུ་དངོས་ཀྱི་གདུལ་བྱར་གྱུར་ཏེ་ཟུང་འཇུག་གི་རྩེ་དགའ་ལ་མངོན་པར་རོལ་པའི་ཐབས་མཁས་ཀྱི་
རྟེན་འབྲེལ་སྒྲིག་པར་མཛད་དོ། །འདི་སྐབས་མཁས་མང་རྒྱ་མཚོ་ལྟ་བུ་ཚོགས་པའི་དབུས་སུ་བག་ཚ་བ་དང་ཞུམ་པའི་རྣམ་པ་མི་མངའ་བར་སྐུའི་ཟིལ། གསུང་གི་གདངས་མཐོ་བ། ངོ་མཚར་པའི་གསུང་བཤད་དང་བཅས་སྩོལ་པར་མཛད་པ་ན། དགེ་བའི་
བཤེས་གཉེན་ཁེངས་པ་ཅན་རྣམས་ཀྱི་ང་རྒྱལ་གྱི་རི་བོ་སྙིལ། བློ་གསལ་མང་པོའི་བློ་གྲོས་ཀྱི་པདྨོ་ཁ་ཕྱེ། སྐྱེ་བོ་མི་བསྲུན་པ་རྣམས་ཀྱི་ལོག་ལྟའི་མུན་པ་བསལ་ཏེ་གསང་ཆེན་རྡོ་རྗེ་ཐེག་པའི་བསྟན་པ་དྲི་མ་མེད་པའི་རྩ་བ་ཚུགས་པར་གྱུར་ཏོ། །དེའི་ཚེ་
ནམ་མཁའི་དབྱིངས་སུ་ཆུ་འཛིན་གྱི་ཕུང་པོ་སྟུག་པོར་འཁྲིགས་པའི་དབུས་སུ་དབྱར་གྱི་རྔ་གསང་དལ་བུར་བཞད་ཅིང་མེ་ཏོག་གི་ཆར་ཆེན་པོ་མངོན་པར་བབས། དགེ་བའི་ལྟས་ཀྱི་མཚན་མ་དཀྲིགས་པར་གྱུར་པ་ནི་དཔའ་བོ་དང་རྣལ་འབྱོར་མ་རྣམས་
དགྱེས་པའི་ལྟས་སུ་མངོན་ནོ། །དབང་གྲུབ་པའི་མཇུག་ཏུ་ལྕང་སྐྱ་རིན་པོ་ཆེ་ནས་ཆོས་ཀྱི་ཡོན་དུ་མཛོད་བཏགས། དངུལ་གྱི་མཎྜལ། གསེར་སྲང་བཅུ། དངུལ་སྲང་ཉིས་བརྒྱ། གོས་ཆེན་ཡུག་ལྔ་སོགས་འབུལ་བ་མཛད། གཞན་མ་བླ་མ་སྤྲུལ་སྐུ་
བཀའ་བློན་སོགས་སོ་སོ་ནས་བཀའ་དྲིན་གཏང་རག་གི་ཡོན་རྒྱ་ཆེན་པོས་མཆོད། མཇུག་ཏུ་ཚོགས་མང་དང་བཅས་དེང་བརྩམས་མ། ཡོན་ཏན་གཞིར་གྱུར་མ། བདེ་སྨོན། དུས་འཁོར་གྱི་སྨོན་ལམ་ཤིས་བརྗོད། བསྟན་འབར་མ་སོགས་གསུང་ནས་

[153B] །རིགས་ལྡན་འཇམ་དཔལ་གྲགས་པ་དུས་ཀྱི་མཐར། །མཚམས་སྤྲིན་དུར་སྨྲིག་ཟོལ་ལ་བརྟེན་པ་གང། །དྲེགས་ལྡན་བྱེ་བའི་
མགོ་བོས་ཉེར་བཏུད་པའི། །མི་འཇིགས་གདོང་ལྔའི་ཁྲི་ལ་ཞབས་བཀོད་དེ། །གནས་ལྔ་ཀུན་གཟིགས་རོལ་པའི་རྡོ་རྗེ་སོགས། །གངས་ཅན་མཁས་གྲུབ་ཚར་དུ་དངར་བའི་དབུས། །མཁྱེན་བརྩེའི་སྤྲིན་ཆེན་འཁྲིགས་པའི་ཀློང་དབྱིངས་ལས། །ཐེག་མཆོག་དབང་
གི་དགའ་ཆར་འབེབས་པར་མཛད། །དེ་ཚེ་སྨིན་བྱེད་ཟབ་མོ་བདུད་རྩིའི་ཆུས། །རྡོ་རྗེའི་རིགས་ཅན་སྐལ་བཟང་མཐའ་དག་གི་ཡིད་ཀྱི་དྲི་མ་བཀྲུས་པའི་མོད་ཉིད་ལ། །རྣམ་ཀུན་མཆོག་ལྡན་གོ་འཕང་རྩེ་དགའ་འཛིན། །དེ་ནས་རྒྱལ་དབང་ཐམས་ཅད་མཁྱེན་པ་
དེ་ཉིད་ཀྱི་སྐུའི་ཡང་སྲིད་སྐོར་ལ་གནས་ཆུང། ལ་མོ། བསམ་ཡས། ཁྲ་འབྲུག་དགའ་གདོང་སོ་སོའི་ཆོས་སྐྱོང་རྣམས་སྐུ་གསོལ་ཞུ་རྒྱུར་བླང་དོར་གསལ་སྟོན་འོང་ཆེད་རྡོ་རྗེའི་ཐ་ཚིག་བསྐུལ་བའི་བཀའ་ཤོག་ཆོས་སྐྱོང་རྣམས་ཀྱི་སྐུ་གམ་དུ་སྒྲོག་རྒྱུ་ཞིག་
དགོས་ཚུལ་གསོལ་བ་བཞེད་པ་དང་སྦྱོར་བ་མཛད། ཚེས་ཉེར་དྲུག་གི་ཉིན་རྗེ་བླ་མ་མཆོག་གིས་གཙོ་མཛད་རྗེ་ལྕང་སྐྱ་རོལ་པའི་རྡོ་རྗེ། རྒྱལ་ཚབ་དེ་མོ་སྤྲུལ་སྐུ། ཨམ་པན་གཉིས་སོགས་རྒྱ་བོད་ཀྱི་བླ་དཔོན་རྣམས་སྟེང་སེང་གཡབ་ཀྱི་མདུན་གྲལ་ཏུ་འཁོད་
གཞུང་ས་ནས་རྒྱུ་ཡོན་སྦྱར་ཏེ། དེའི་འོག་ཚོམས་ཆེན་གསར་བར་ཆོས་སྐྱོང་རྣམས་སྐུ་གསོལ་ཐོག་རྡོ་རྗེའི་ཐ་ཚིག་བསྐུལ་བའི་བཀའ་ཤོག་བསྒྲགས་རྗེས་ལུང་བསྟན་ཞུ་བ་མཛད། ལྕང་སྐྱ་རིན་དཔོ་ཆེའི་གསོལ་དཔོན་དགེ་ལེགས་ནམ་མཁས་ཞུས་ངོར་
[154A]༄༅། །དབྱངས་ཅན་མའི་སྒྲུབ་ཐབས། འཇིགས་བྱེད་ཀྱི་བདག་བསྐྱེད་མདོར་བསྡུས་བཅས་ལྗགས་རྩོམ་གནང། ས་ག་ཟླ་བའི་ཚེས་གཉིས་ལ་དེ་མོ་སྤྲུལ་པའི་སྐུ་དཔོན་གཡོག་ལྔ་བཅུ་སྐོར་ལ་གྲུབ་ཆེན་མི་ཏྲ་ལུགས་ཀྱི་ཚེ་དཔག་མེད་དཀར་
པོའི་རྗེས་གནང་དང་དེའི་ཕྱི་ཉིན་མཁས་གྲུབ་རྗེའི་གསུང་ཐོར་བུའི་ལུང་བཅས་སྩལ། ཚེས་ལྔ་ནས་རིམ་བཞིན་གཟིམས་དཔོན་བྱམས་གླིང་མཁན་པོ། སྨིན་གྲོལ་གླིང་སྤྲུལ་སྐུ། བཀའ་བློན་ཞབས་དྲུང་གི་སྲས། ལྕམ་སོགས་སོ་སོ་ནས་དངོས་འབུལ་
བཏེག་ཉིན་དེར་བདག་གིས་གསོལ་བ་བཏབ་པ་ལྟར་བདག་དང། བྲག་གཡབ་སྤྲུལ་སྐུ། རྒྱལ་སྲས་སྤྲུལ་སྐུ། བླ་མ་འཇམ་དབྱངས་ཀྱི་སྤྲུལ་སྐུ། འབྲས་སྤྲུངས་སྒོ་བློ་གཉིས་ཀྱི་དགེ་བཤེས་བཅས་ཁྱོན་ལྔ་བཅུ་སྐོར་ལ་འཇིགས་བྱེད་བསྐྱེད་རྫོགས་ཀྱི་
དམར་ཁྲིད་གནང་བའི་དབུ་ཚུགས། ཚེས་བདུན་ལ་རྒྱལ་དབང་མཆོག་གི་དགོངས་རྫོགས་སུ་བཀའ་འགྱུར་གསེར་མ་གསར་བཞེང་གནང་བའི་སྐབས་ཡིན་འདུག་པས་དོ་དམ་པ། དྲུང་ཡིག་པ། ཞུས་དག་པ་སོགས་དེར་གཏོགས་ཐམས་ཅད་ལ་གསོལ་
རས་གྱ་ནོམ་པ་སྩལ། ཚེས་བརྒྱད་ལ་གཞུང་ས་ནས་ཚོམས་ཆེན་དུ་སྤྱན་དྲངས་ཏེ་གསོལ་སྟོན་དང་དངོས་འབུལ་སྦམ་མཐོབ་དང་བཅས་ཞབས་པད་རྡོ་རྗེའི་རང་བཞིན་དུ་བརྟན་པའི་བདེན་ཚིག་བརྗོད། འབྲས་སྤུངས་ཧར་གདོང་ཁམས་ཚན། ཡེར་པ། རྨེ་རུ་
རྒྱུད་པ་བཅས་སོ་སོ་ནས་དངོས་འབུལ་བཏེག་ཧར་གདོང་གི་གྲྭ་མང་ལ་དགའ་ལྡན་ལྷ་བརྒྱ་མའི་ལུང་དང། བལ་པོ་བརྒྱ་སྐོར་ལ་ཕྱག་དབང་བཅས་སྩལ། ཚེས་བཅུ་གཅིག་གི་ཉིན་བསྐྱེད་རྫོགས་ཀྱི་ཁྲིད་གྲུབ་སྟེ་བདག་གིས་ཆོས་ཀྱི་བཀའ་དྲིན་བསབ་

[154B] མཛོད་བཏགས། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་རྡོ་ཚད་བདུན་སོགས་ཀྱི་བདོག་བ་གུས་བས་ཕུལ། དེའི་ཕྱི་ཉིན་ལྕང་སྐྱ་རྡོ་རྗེ་འཆང་གིས་ཞུས་ངོར་དྲུག་ཅུ་པའི་དམིགས་སྐོར་ཞལ་ཤེས་བཀའ་རྩོམ་གྱི་
ལུང་གནང། ཚེས་བཅུ་གསུམ་ལ་གཞུང་ས་ནས་ཞུས་པ་ལྟར་རྗེ་ཉིད་དང། ལྕང་སྐྱ་རྡོ་རྗེ་འཆང། དེ་མོ་སྤྲུལ་པའི་སྐུ། ཡོངས་འཛིན་པ། སྐུ་མདུན་ནང་མ་ལྔ། ཆོག་རོགས་པ་དང་བཅས་དཔལ་རྡོ་རྗེ་འཇིགས་བྱེད་ཀྱི་སྒོ་ནས་གསེར་གདུང་ཆེན་མོ་བཀྲ་
ཤིས་འོད་འབར་ལ་ཉིན་གསུམ་གྱི་རིང་རབ་ཏུ་གནས་པ་རྒྱས་པར་མཛད་དེ་ཞི་རྒྱས་ཀྱི་སྦྱིན་སྲེག་ཀྱང་གནང་ཞིང་རྟེན་དེ་ཉིད་གཟི་བྱིན་དང་ལྡན་པར་བསྒྲུབས། སྐུ་གདུང་གི་སྐུ་མདུན་དུ་མཎྜལ། གསེར་སྲང་ཉི་ཤུ། དངུལ་རྟ་རྨིག་མ་སུམ་ཅུ། ཇ་འཁོར་དྲུག་བརྒྱ་
སོགས་དངོས་འབྱོར་གྱི་མཆོད་པའི་ཚོགས་རྒྱས་པར་བསྟར་ནས་བསྟན་འགྲོའི་མགོན་དུ་རྒྱལ་དབང་དེ་ཉིད་ཀྱི་ཡང་སྲིད་འཁྲུལ་བྲལ་གསལ་དྭངས་མྱུར་དུ་འབྱོན་པའི་གསོལ་འདེབས་ཐུགས་སྨོན་ནན་ཏན་དུ་མཛད། རབ་གནས་ཀྱི་ཡོན་དུ་ལྕང་སྐྱ་རྡོ་རྗེ་འཆང། དེ་
མོ་སྤྲུལ་པའི་སྐུ་སོགས་དང། ཆོག་གྲྭ་པ་བཅས་ལ་བབས་བསྟུན་གྱི་བདོག་པ་བསྟབས། གཞུང་ས་མཆོག་ནས་རྗེ་བླ་མ་ཉིད་ལ་དཀར་སྤྲོ་རྒྱས་པའི་ཐོག་དངོས་འབུལ་སྦམ་མཐོ་བ་བསྟར། ཚེས་བཅུ་དྲུག་ལ་རྒྱལ་ཚབ་དེ་མོ་སྤྲུལ་པའི་སྐུ་ནས་དངོས་འབུལ་
དང་བཅས་ཞབས་བརྟན་ཕུལ། རྣམ་རྒྱལ་གྲྭ་ཚང་ཚོགས་ཡོངས་ནས་ཀྱང་དངོས་འབུལ་བསྟར། སྐྱེ་བོ་སྟོང་ཕྲག་མང་པོར་ཕྱག་དབང་སྩལ། རྒྱལ་དབང་རྡོ་རྗེ་འཆང་ཆེན་པོ་དེ་ཉིད་ཀྱི་སྐུ་གསུང་ཐུགས་ཀྱི་ཡོན་ཏན་དྲན་པའི་གསོལ་འདེབས་བཀའ་རྩོམ་ཕྱག་

[155A]༄༅། །བྲིས་སུ་མཛད་དེ་གཟིགས་འབུལ་མཛད་པར་རྗེ་ལྕང་སྐྱ་རིན་པོ་ཆེ་ཡང་ཐུགས་དགྱེས་པའི་རང་བཞིན་དུ་གྱུར། ཚེས་བཅུ་དགུའི་ཉིན་སྔོན་ནས་ཡང་ཡང་གསོལ་བ་བཏབ་པ་ལྟར་ཆོས་གྲྭ་ཆེན་པོ་དཔལ་ལྡན་འབྲས་སྤུངས་སུ་ཆིབས་ཁ་
བསྒྱུར། ཆིབས་བསུ་སེར་སྦྲེང་དང་བཅས་ཀུན་དགའ་ར་བའི་ཚོམས་ཆེན་དུ་ཕེབས། ཚེས་ཉི་ཤུ་ལ་འདུ་ཁང་ཆེན་མོར་སྤྱན་འདྲེན་ཞུས་ཏེ་སྤྱིས་ནས་དཀར་སྤྲོ་རྒྱས་པའི་ཐོག་དངོས་འབུལ་གྱི་བདོག་པ་བཏེག་དགེ་བའི་བཤེས་གཉེན་བཞིས་ཚོགས་
ལང་མཛད་དེ་ལུང་དང་རིགས་པའི་དགའ་སྟོན་སྤེལ། སྐུ་གསུང་ཐུགས་རྟེན་མ་གཏོགས་པའི་འབུལ་བ་རྣམས་ཕྱིར་སློག་ཐོག་བཟང་གོས་ཀྱི་འཕན་ཆ། གོས་རྡོར་སང་དམར་པོ་ཡུག་དངུལ་རྟ་རྨིག་གཉིས། ཊམ་སྲང་ལྔ་བཅུ། རྩེ་ཇ་འཁོར་
དྲུག་བདུན། མང་ཇ་ལྔའི་ཐོག་དགེ་འདུན་ལྔ་སྟོང་བདུན་བརྒྱ་བཞི་བཅུ་ཞེ་བཞི་ལ་ཕྱག་འགྱེད་དངུལ་སྲང་རེ་རྣམ་གཞག་བཅས་སྩལ། དགེ་འདུན་བྱིངས་ལ་བྱང་ཆུབ་ལམ་གྱི་སྒྲོན་མའི་བཤད་ལུང་གནང། འདུ་ཁང་སྟེང་ཤོད་ཀྱི་རྟེན་རྣམས་ལ་བརྒྱ་
མཆོད་སྣ་ལྔ་ཚར་ཁ་ཤས་ཐོག་སྙན་ཤལ་བཅས་རྟེན་མཇལ་གནང་ནས་བསྟན་པ་རྒྱས་པའི་ཐུགས་སྨོན་མཛད། དེ་ནས་བཀྲ་ཤིས་སྒོ་མང། བློ་གསལ་གླིང། བདེ་ཡངས། སྔགས་པ་རྣམས་སུ་རིམ་བཞིན་སྤྱན་འདྲེན་ཞུས་ནས་འདུ་ཁང་དུ་
དཀར་སྤྲོ་དང་དངོས་འབུལ་བཏེག་གྲྭ་ཚང་རང་རང་གི་བླ་མ། ལས་སྣེ། དགེ་འདུན་མང་ལ་ཕྱག་དབང་གནང། གསོལ་ཚིགས་ཐོན་ནས་སོ་སོའི་ཆོས་གྲྭར་སྒོ་མང་གྲྭ་ཚང་པར་ལམ་རིམ་ཆེན་མོའི་དབུ་ནས་ཆོས་ཐུན་གཅིག་བློ་གསལ་གླིང་པ་ལ་

[155B] བདེ་ཡངས་པ་ལ་ལམ་གྱི་གཙོ་བོ་རྣམ་གསུམ་གྱི་བཤད་ལུང། སྔགས་པ་ལ་བླ་མ་ལྔ་བཅུ་པའི་བཤད་ལུང་བཅས་སྩལ། མཚན་ཉིད་གྲྭ་ཚང་གསུམ་ནས་རང་རང་གི་ཆོས་གྲྭར་དགེ་བཤེས་རྣམས་ཀྱིས་དམ་
བཅའ་དང་བགྲོ་གླེང་གི་དགའ་སྟོན་སྤེལ་བར་ཐུགས་ཤིན་ཏུ་དགྱེས་ཏེ་བསྲུང་མདུད་དང། ནང་མཛོད་ཁ་བཏགས་ཀྱི་གཟེངས་བསྟོད་མཛད། གྲྭ་ཚང་རྣམས་ཀྱི་ལྷ་ཁང་ཁག་ལ་སྣ་ལྔའི་མཆོད་པ་དང་སྔགས་ཁང་གི་འཇིགས་བྱེད་ལ་དངུལ་གྱི་མཎྜལ། བྱུ་
རུའི་འཕྲེང་བ། སྤྱན་གཟིགས། སྙན་ཤལ། ཆོས་རྒྱལ་ལ་ཡང་དེ་མཚུངས། གཞན་མ་རྟེན་རྣམས་ལ་ཡང་སྙན་ཤལ་སོགས་འབུལ་བ་གནང། གྲྭ་ཚང་སོ་སོའི་འབུལ་བ་ཕྱིར་སློག་ཐོག་གྲྭ་ཇ་གཉིས་རེ་དང་སྤྱི་སོར་སྦྱོར་འཇགས་སུ་དངུལ་རྟ་རྨིག་མ་
དང་ཊམ་སྲང་ལྔ་བཅུ། ཇ་འཁོར་དྲུག་བདུན་རེ། དགེ་འདུན་རེར་འགྱེད་ཁ་བཏགས་རེ་བཅས་སྩལ། ཚེས་ཉེར་བཞི་ལ་དགའ་ལྡན་ཕོ་བྲང་གི་མགོན་ཁང་བཀའ་རྒྱ་མར་ཕེབས་ནས་སྙན་ཤལ་དང་སྤྱན་གཟིགས་བསྟར། ཀུན་དགའ་ར་བའི་རྟེན་གཙོ་ཆུ་
མིག་སྒྲོལ་མ་དང། རྩེ་ཆེན་སྒྲོལ་མ་གཉིས་ལ་སྙན་ཤལ་དང་ཕྲེང་བ་རེ། གནས་ཆུང་ཆོས་སྐྱོང་ཆེན་པོར་དངུལ་གྱི་མཎྜལ། ཚོགས་དོད་དངུལ་སྲང་བཅོ་ལྔ། གསེར་ཕུད་སྲང་གང། ཞལ་ཇ་འཁོར་དྲུག་དངུལ་སྲང་ལྔ་བཅུ། གོས་དང་སོགས་ཀྱི་དགུ་
ཚན་གསུམ། སྤྱན་གཟིགས་དཔའ་དམ། མེ་མདའ། སྒྲ་དབྱངས་གླིང་དུ་མང་ཇ། འགྱེད་ཊམ་གཉིས་རེ། རྣམ་གཞག་བཅས་དང། གཙང་པ་ཁམས་ཚན་དང་དགེ་འཕེལ་རི་ཁྲོད་པས་དངོས་འབུལ་བཅས་སྒེར་མཇལ་ཞུས་པར་མང་འགྱེད་སྩལ། ཚེས་

[156A]༄༅། །ཉེར་ལྔ་ལ་འབྲས་སྤུངས་ནས་ཆིབས་ཁ་བསྒྱུར། ཆིབས་བསུ་སེར་སྤྲེང་དང་བཅས་སེར་གཟིམས་ཁང་དུ་ཕེབས། འདུ་ཁང་ཆེན་མོར་སྦྱན་དྲངས་ཏེ་དཀར་སྤྲོ་དང་དངོས་འབུལ་བཏེག་དགེ་བའི་བཤེས་གཉེན་བཞིས་ཚོགས་
ལང་མཛད་དེ་ལེགས་བཤད་ཀྱི་མཆོད་སྤྲིན་སྤེལ། དགེ་འདུན་མང་ལ་ཕྱག་དབང་དང་ལམ་གྱི་གཙོ་བོ་རྣམ་གསུམ་གྱི་བཤད་ལུང་སྩལ། འབུལ་བ་ཕྱིར་སློག་ནས་མང་ཇ་ལྔའི་ཐོག་སྦྱོར་འཇགས་དང་འགྱེད་འབྲས་སྤུངས་ལྟར་གནང། རྟེན་གཟིགས་
ལ་ཕེབས་ཏེ་མཆོད་འབུལ་སྙན་ཤལ་དང་བཅས་ཐུགས་དམིགས་མཛད། ཆུ་བཟང་མཁན་པོ་དཔལ་འབྱོར་གྲགས་པས་དངོས་འབུལ་དང་བཅས་སྒེར་མཇལ་ཞུས་ཤིང་བླ་མའི་རྣལ་འབྱོར་གྱི་ལུང་སྩལ། དེ་ནས་གྲྭ་ཚང་སོ་སོའི་འདུ་ཁང་ནང་དུ་སྤྱན་
དྲངས་ཏེ་དཀར་སྤྲོ་དང་བཅས་དངོས་འབུལ་བསྟར་ཞིང་ཕྱག་དབང་གནང། སོ་སོའི་ཆོས་གྲྭར་ཕེབས་ཏེ་བྱེས་པ་གྲྭ་ཚང་ལ་རྗེ་བླ་མའི་རྣལ་འབྱོར་གྱི་ལུང་དང། སེར་སྨད་ལ་བྱིན་རླབས་སྤུངས་ཞུས་ཀྱི་ཁྲིད། ཨུར་གེ་གྲྭ་ཚང་ལ་གསང་འདུས་རྩ་རྒྱུད་དང་
བླ་མ་མཆོད་པའི་ལུང་བཅས་སྩལ། མཚན་ཉིད་གྲྭ་ཚང་གཉིས་ནས་དགེ་བའི་བཤེས་གཉེན་རྣམས་ཀྱིས་དམ་བཅའ་དང་བགྲོ་གླེང་གི་མཆོད་སྤྲིན་སྤྲོས་པར་བསྲུང་མདུད་དང་མཛོད་བཏགས་ཀྱི་གཟེངས་བསྟོད་མཛད། གྲྭ་ཚང་རྣམས་ཀྱི་འབུལ་
བ་ཕྱིར་གནང་ཐོག་མང་འགྱེད་དང་སྦྱོར་འཇགས་སོགས་འབྲས་སྤུངས་ཀྱི་གྲྭ་ཚང་དང་འདྲ། གྲྭ་ཚང་ཁག་གི་རྟེན་རྣམས་ལ་བརྒྱ་མཆོད་དང། སྙན་ཤལ། རྟ་མགྲིན་ལ་དངུལ་གྱི་མཎྜལ། བྱུ་རུའི་ཕྲེང་བ། སྤྱན་གཟིགས་བཅས་ཕུལ། ཧར་

[156B] དངོས་འབུལ་བསྟར། འདུ་ཁང་གསར་བསྐྲུན་ལ་ཕྱག་ནས་ཀྱང་མཛད་དེ་འབུལ་བའི་སློག་དང། ཨུར་གེ་གྲྭ་ཚང་དུ་གནང་ཆ་འཕར་མང་ཇ་བཞི་དང་འགྱེད་དངུལ་སྲང་རེའི་ཐོག་སྦྱོར་འཇགས་གནང་
ཚེས་ཉེར་བརྒྱད་ལ་སྔ་དྲོ་ཁྱབ་པ་དག་རྡོ་རྗེ་སེམས་དཔའི་ངོ་བོ་རྗེ་ངག་དབང་བྱམས་པ་རིན་པོ་ཆེས་དབུ་མཛད་ཕུར་བུ་ལྕོག་ར་ཁ་བྲག་མཁར་རྡོ། སེ་ར་རྩེའི་རི་ཁྲོད་པ་རྣམས་དང། བཀའ་བློན་གུད་པཎྜིཏ་དང། བཀའ་བློན་ཞབས་དྲུང་བཅས་ནས་བླ་མ་
མཆོད་པའི་ཆོག་དང་ཚོགས་མཆོད་ཀྱི་སྒོ་ནས་ཞབས་བརྟན་འབུལ་བ་མཛད་པར་སོ་སོ་ནས་དངོས་འབུལ་གྱི་བདོག་པ་བསྟར། འབུལ་བའི་སློག་དང་རི་ཁྲོད་པ་རྣམས་ལ་མང་འགྱེད་ཀྱང་སྩལ། ཚེས་གནམ་གང་ལ་སེ་ར་ནས་ཆིབས་ཁ་བསྒྱུར་
བཞི་སྡེ་བའི་སེར་སྦྲེང་དང་བཅས་ར་མོ་ཆེར་གནས་གཟིགས་ལ་ཕེབས། ཇོ་བོ་མི་བསྐྱོད་རྡོ་རྗེའི་སྐུ་མདུན་དུ་སྟོང་མཆོད་སྣ་ལྔ་ཚར་གཅིག་སྙན་ཤལ་མཛོད་བཏགས་སྣ་ལྔ། ལིང་སེར་གྱི་སྣམ་སྦྱར། དངུལ་གྱི་མཎྜལ་བཅས་འབུལ་བ་གནང་ནས་
ཞབས་འབྲིང་བ་རྣམས་དང་ལྷན་དུ་ཡན་ལག་བདུན་པ། ཁྲུས་གསོལ་བཅས་མཛད་ཅིང་འགྲོ་ཀུན་བདེ་སྐྱིད་ལ་འགོད་པའི་ཐུགས་སྨོན་གནང། སྟེང་ཤོད་ཀྱི་རྟེན་རྣམས་ལ་སྙན་ཤལ་འབུལ་བ་མཛད། དེ་ནས་ཁྱམས་རར་ཕེབས་ཏེ་ཇོ་བོ་ཤཱཀྱ་མུ་ནིའི་སྐུ་
མདུན་དུ་སྟོང་མཆོད་སྣ་ལྔའི་ཐོག་དངུལ་སྲང་དྲུག་ཅུ་ལས་གྲུབ་པའི་མཎྜལ། གོས་ལིང་གི་སྣམ་སྦྱར། མཛོད་བཏགས་སྣ་ལྔའི་སྙན་ཤལ། འཕགས་པ་རང་བྱོན་ལྔ་ལྡན་གྱི་སྐུ་མདུན་དུ་བརྒྱ་མཆོད་སྣ་ལྔ། དངུལ་སྲང་ཉི་ཤུའི་མཎྜལ། བྱུ་རུའི་མགུལ་

[157A]༄༅། །ཕྲེང༑ མཛོད་བཏགས་སྣ་ལྔའི་སྙན་ཤལ། རྗེ་བཙུན་ཙོང་ཁ་པ་ཆེན་པོའི་སྣང་བརྙན་ལ་ལིང་གི་སྣམ་སྦྱར། སྙན་ཤལ་མཛོད་བཏགས་སྣ་ལྔ། དཔལ་གྱི་ལྷ་མོར་མཛོད་བཏགས་སྣ་ལྔའི་སྙན་ཤལ། སྤྱན་གཟིགས་བཅས་
དང༑ ལྷ་ཁང་གཞན་རྣམས་ལ་ཡང་མཆོད་འབུལ་དང་སྙན་ཤལ་ཕུལ་ཏེ་ཐུགས་སྨོན་འཕྲིན་བཅོལ་མཛད། ཨེ་ཝཾ་དུ་གཞུང་ནས་སྟོན་མོ་ཕུལ་ཞིང་སླར་ཡང་པོ་ཏ་ལར་ཕེབས། ཟླ་བ་ལྔ་པའི་ཚེས་གཅིག་ལ་བཀའ་བློན་བཞི་ནས་བརྟན་
བཞུགས་ཕུལ། ཚེས་གཉིས་ལ་དེ་མོ་སྤྲུལ་པའི་སྐུ་དང་བཀའ་བློན་བཞི་ལ་སློག་ཆ་ཡང་གནང། བདག་གིས་གསོལ་བ་བཏབ་པའི་དོར་རྗེའི་བླ་མའི་རྣལ་འབྱོར་དང་ཞབས་བརྟན་གསོལ་འདེབས། མཚོ་སྔོན་ཆིང་ཝང་གི་མི་སྣ་ནོ་ཡོན་ཆོས་རྗེ་
སོགས་ནས་བསྐུལ་ངོར་འཇམ་དབྱངས་བཞད་པའི་རྡོ་རྗེའི་འཁྲུངས་རབས་གསོལ་འདེབས་གསར་རྩོམ་མཛད། བཀའ་བློན་གུང་པཎྜི་ཏ་ལྕམ་སྲས་བཅས་ནས་དངོས་འབུལ་བསྟར། གུང་ཀུན་དགའ་བསྟན་འཛིན། གུང་འགྱུར་མེད་དབང་
རྒྱལ༑ བཀའ་བློན་མདོ་མཁར་ཞབས་དྲུང། ཐོན་པ། ཇ་སག་བླ་མ། མདའ་དཔོན་གཡུ་ཐོག་པ་དང། ཕུ་ཁུ་ལུང་པ་བཅས་སོ་སོ་ནས་དངོས་འབུལ་བསྟར། བཀའ་བློན་ཞབས་དྲུང་དང། བེ་ལིག་ཐུ་ནོ་མོན་ཧན། མདའ་དཔོན་གཡུ་ཐོག་
པ༑ སྐུ་མདུན་མཁན་པོ། མགྲོན་གཉེར་ཡོན་ཏན་ལེགས་གྲུབ། དྲུང་ཡིག་སྐལ་བཟང་བདེ་ཆེན་སོགས་རྩེ་དྲུང་ཁ་ཤས་དང། སྐུ་ཞབས་གྲྭ་ཚང་བ་སོགས་ཁྱོན་སེར་སྐྱ་བརྒྱ་ལྔ་བཅུ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་སྩལ། ཚེས་ལྔའི་

[157B] ལྕང་སྐྱ་རིན་པོ་ཆེའི་མཚན་ཉིད་ཀྱི་སྐུ་ཡོན་ལ་རྗེ་ཉིད་ནས་གསན་དགོངས་གནང་
བའི་ཆེད་ལྕང་སྐྱ་རིན་པོ་ཆེ་ནས་ས་ལ་བཞུགས་བཞིན་དུ་རྣམ་མཁྱེན་མཚོན་བྱེད་ཀྱི་ཆོས་བཅུ་ལས་བརྩམས་ཏེ་ཐལ་འགྱུར་གྱི་ཕྲེང་བ་ཚར་དུ་དངར་བར། བདག་གིས་ཀྱང་གང་ཤེས་ཀྱི་ལན་ཕུལ་བས་སྐྱབས་མགོན་མཆོག་ཀྱང་ཐུགས་ཤིན་ཏུ་
དགྱེས། ལྷག་པར་རྗེ་བཙུན་བླ་མ་ལྕང་སྐྱ་རིན་པོ་ཆེ་ཉིད་མཚན་ཉིད་ཀྱི་གྲྭ་ས་ཆེན་པོ་རྣམས་སུ་ཐུགས་གཉེར་ཆེར་མ་མཛད་ཀྱང། སྐྱེས་ཐོབ་དང་སྦྱོར་བྱུང་གི་མཁྱེན་རབ་ཕུན་སུམ་ཚོགས་པས་མཚན་ཉིད་ཀྱི་ཕྱོགས་ལ་ཡང་སྐུ་ཡོན་འགྲན་ཟླ་དང་བྲལ་
བའི་ངང་ཚུལ་ལ། སྐྱབས་མགོན་ཉིད་ཀྱང་ཡ་མཚན་ཞིང་བསྔགས་བརྗོད་མེ་ཏོག་གི་ཕྲེང་བ་ཡང་ཡང་སྤེལ་བར་མཛད། ཨམ་པན་ཟུང་ནས་དངོས་སྐྱེས་དང་བཅས་མཇལ་ཁ་ཞུས་པར་བཀའ་འདྲི་དང་སྐུ་བརྙན། སྤོས་སྣམ་སོགས་སྩལ། རྣམ་རྒྱལ་གྲྭ་ཚང་
ཚོགས་ཡོངས་ལ་བླ་མ་མཆོད་པའི་ལྗགས་ལུང། ལྷ་སའི་སྐོར་དཔོན་པས་ཞུས་དོར་སྨྱུང་གནས་གཏོང་མི་སྐྱ་བོ་དྲུག་བརྒྱ་སྐོར་ལ་ཐེག་ཆེན་གསོ་སྦྱོང་གི་སྡོམ་པ་ལེན་ཚུལ་བསླབ་བྱ་དང་བཅས་པའི་ལུང་སྩལ། རྗེ་གྲུབ་པའི་དབང་ཕྱུག་ངག་དབང་
བྱམས་པ་རིན་པོ་ཆེ་ནས་བསྐུལ་དོར། རྗེ་ཉིད་ཀྱི་འཁྲུངས་རབས་གསོལ་འདེབས་གསར་རྩོམ་གནང་སྟེ་རི་ཁྲོད་ཁག་རྣམས་སུ་བཙུགས། རྗེ་མཻ་ཏྲིའི་མཚན་ཅན་ཆབ་ལ་བརྟེན་ནས་ཅུང་ཟད་བྲོ་འཚལ་བར་ཞབས་བརྟན་གསོལ་འདེབས་ཞུ་བའི་ཆེད་

[158A]༄༅། །དཔོན་ཚང་ཆེན་མོ་རྫོང་སྟ་མཛད། དེ་ཉིན་ནས་བཟུང་ཉི་མ་གསུམ་གྱི་རིང་བདག་ལ་ཡང་དགྱེས་བཞིན་དུ་འཁྲུལ་འཁོར་དང་ལྕགས་མཁར་གྱི་ཁྲིད་སྩལ་ཅིང་མཇུག་ཏུ་འཁྲུལ་འཁོར་གྱི་རྣམ་བཤད་ཆེན་མོ་པཎ་ཆེན་
བློ་བཟང་ཆོས་ཀྱི་རྒྱལ་མཚན་གྱི་ཕྱག་དཔེ་ངོ་མ་ཞིག་ཀྱང་གནང། ཚེས་བཅུ་ལ་གཞུང་ས་ནས་ཚོམས་ཆེན་དུ་སྦྱན་དྲངས་ཏེ་གསོལ་སྟོན་རྒྱས་པའི་ཐོག་དངུལ་གྱི་མཎྜལ། ན་བཟའ་ཆ་ཚང། རྒྱ་དངུལ་རྡོ་ཚད་ཉི་ཤུ་རྩ་གཅིག་ཊ་མ་ཁའི་རྡོ་
ཚད་ཁ་ཤས། ཇ་འཁོར་དྲུག་བཞི་བརྒྱ་སོགས་དངོས་འབུལ་སྦམ་མཐོ་བ་དང། ཕྱག་མཛོད་ཆེན་མོ་དང་ཞམ་རིང་བ་རྣམས་ལ་ཡང་ཐོན་ཆས་གཟབ། པོ་ཏ་ལར་བཞུགས་རིང་དགོན་སྡེ་རྣམས་སུ་དགོས་ཆ་སྩལ་ཏེ་ཞབས་བརྟན་སྐུ་རིམ་
ཡང་རྒྱ་ཆེར་བསྒྲུབས། སྐྱེ་བོ་སྟོང་ཕྲག་མང་པོར་ཉིན་རེ་བཞིན་ཕྱག་དབང་ཡང་སྩལ། ཚེས་བཅུའི་ཕྱི་དྲོ་གཟིམས་ཆུང་ཁམས་གསུམ་དུ་ལྕང་སྐྱ་རིན་པོ་ཆེ་ནས་སྤྱན་དྲངས་ཏེ་བདེ་མཆོག་གི་ཚོགས་འཁོར་དང་འབྲེལ་བའི་དངོས་འབུལ་
བཅས་མཎྜལ་ཕྱག་ཏུ་ཐོགས་ནས་ཞབས་བརྟན་གསོལ་འདེབས་མགུར་དབྱངས་སུ་མཛད་པ་ནི་འདི་ལྟ་སྟེ། ཞིང་བདེ་བ་ཆེན་པོའི་ཕོ་བྲང་ན། །རྗེ་དུས་གསུམ་སངས་རྒྱས་ཐམས་ཅད་ཀྱི། །ཐུགས་མཁྱེན་བརྩེའི་བདག་ཉིད་བློ་བཟང་
གྲགས། །ང་མོས་གུས་དྲག་པོས་གསོལ་བ་འདེབས། །མགོན་ཐུགས་རྗེའི་གཏེར་ཆེན་སྤྱན་རས་གཟིགས། །དྲིན་འཁོར་མེད་སྐལ་བཟང་རྒྱ་མཚོའི་སྡེ། །རྗེ་བློ་བཟང་དཔལ་ལྡན་ཡེ་ཤེས་ཞབས། །དོན་གཉིས་མེད་ངོ་བོར་གསོལ་བ་འདེབས།།

[158B] །ནང་བདུད་རྩི་ལྔ་ཡི་མཆོད་པ་དང། །ཆེས་གསང་བ་ཕྱག་རྒྱའི་མཆོད་པ་གསུམ། །བློ་བདེ་སྟོང་ངན་ནས་འབུལ་བར་བགྱི། །མ་མཁའ་འགྲོ་ཀུན་འདུས་ཝ་ར་ཧི། །གནས་ལྟེ་བ་སྤྲུལ་པའི་འཁོར་ལོར་བཞུགས། །
ཨཾ་ཏི་ལ་ཀ་ཡི་འོད་ཟེར་གྱིས། །དྲོད་བདེ་ཆེན་འབར་བར་བྱིན་གྱིས་རློབས། །དཔལ་བླ་མ་རྣམ་པར་སྣང་མཛད་ཆེ། །གནས་སྤྱི་གཙུག་བདེ་ཆེན་འཁོར་ལོར་བཞུགས། །ཧཾ་ཟླ་བ་དཀར་པོའི་ཆུ་རྒྱུན་གྱིས། །མཆོག་དགའ་བཞི་འདྲེན་པར་བྱིན་གྱིས་རློབས། །མགོན་
རྗེ་བཙུན་ཆོས་ཀྱི་རྡོ་རྗེའི་ཞབས། །གནས་མགྲིན་པ་ལོངས་སྤྱོད་འཁོར་ལོར་བཞུགས། །གདེངས་མི་ཤིག་རྡོ་རྗེ་གསུམ་གྱི་སྒྲས། །དཔལ་མཁའ་སྤྱོད་འགྲུབ་པར་བྱིན་གྱིས་རློབས། །ཕ་བླ་མ་མི་བསྐྱོད་ཧེ་རུ་ཀཿ་གནས་སྙིང་ཁ་ཆོས་འཁོར་ལྟེ་བར་བཞུགས།།
རླུང་ཀུན་རྟོག་རྒྱུ་བ་དྷཱུ་ཏཱིར་བཅད། །དཔེའི་ལྷན་སྐྱེས་སྐྱེ་བར་བྱིན་གྱིས་རློབས། །གནས་མི་ཤིགས་རྡོ་རྗེའི་གུར་ཁང་དུ། །ལྷ་བླ་མ་སྒྱུ་འཕྲུལ་དྲ་བ་བཞེངས། །ཉམས་སྣ་ཚོགས་རྩེ་དགའི་རོལ་པ་ཡིས། །མ་འགྲོ་དོན་བྱེད་པར་བྱིན་གྱིས་རློབས། །ངོན་མ་
བཅོས་སྤྲོས་པྲལ་གཉུག་མ་དང། །སེམས་ལྷན་སྐྱེས་བདེ་སྟོང་རོ་གཅིག་པས། །གེགས་ཉོན་མོངས་སྤྲིན་ཚོགས་དབྱིངས་སུ་དངེས། །དཔལ་འོད་གསལ་འགྲུབ་པར་བྱིན་གྱིས་རློབས། །སེམས་ལྷན་སྐྱེས་བདེ་སྟོང་དབྱེར་མེད་དང། །ལུས་འཇའ་ཚོན་ལྟར་
བཀྲ་རྡོ་རྗེའི་སྐུ། །རོ་གཅིག་ཏུ་མཉམ་པོར་ཞུགས་པ་ཡིས། །མཆོག་ཟུང་འཇུག་འགྲུབ་པར་བྱིན་གྱིས་རློབས། །རྗེ་བཀའ་དྲིན་གསུམ་ལྡན་རྡོ་རྗེ་འཆང། །ཕ་སྐལ་བཟང་རྒྱ་མཚོའི་མཆོག་སྤྲུལ་དང། །མགོན་རྗེ་བཙུན་དཔལ་ལྡན་ཡེ་ཤེས་གཉིས། །
[159A]༄༅། །གདན་ལྷན་ཅིག་འཛོམ་པའི་རྟེན་འབྲེལ་འགྲིག་ཡུལ་བྱང་ཕྱོགས་མཐའ་རུ་སྐྱེས་པ་ཡི། །འབངས་སྐལ་ལྡན་རོལ་བའི་རྡོ་རྗེ་ང། །གླུ་གྲེ་བ་བདེ་མོ་མ་མཆིས་ཀྱང། །དོན་ཟབ་མོའི་གླུ་དབྱངས་འདི་ཕུལ་བས། །ཕ་རྗེ་བཙུན་
འཛུམ་ཞལ་བསྟན་ནས་ཀྱང། །དེང་འདིར་ཚོགས་དད་ལྡན་གདུལ་བྱ་རྣམས། །དུས་དེང་ནས་བྱང་ཆུབ་སྙིང་པོའི་བར། །མགོན་ཁྱོད་ཀྱི་ཐུགས་རྗེའི་ལྕགས་ཀྱུས་ཟུངས། །དད་དམ་ཚིག་གཙང་མའི་རྟེན་འབྲེལ་ལས། །དུས་རིང་པོར་མི་ཐོགས་
ཁྱོད་ཞལ་མཇལ། །གསུང་བདུད་རྩི་ངོམས་མེད་སྤྱད་པའི་མཐུས། །མཆོག་སྐུ་བཞི་མྱུར་དུ་ཐོབ་གྱུར་ཅིག་ཅེས་ཐོལ་བྱུང་དུ་གསུང་བ་ནི་ཟབ་ལམ་རྡོ་རྗེའི་རྣལ་འབྱོར་གྱི་སྒོ་ནས་མགྲིན་པ་ལོངས་སྤྱོད་ཀྱི་འཁོར་ལོ་ཡོངས་སུ་གྲོལ་ཏེ་
ཉམས་རྟོགས་ཀྱི་ཀློང་རྡོལ་བའི་རང་མདངས་སུ་སྣང། ལྕང་སྐྱ་རྡོ་རྗེ་འཆང་ནས་ཞུས་ངོར་སྩལ་པའི་གསང་ཆེན་ལམ་གྱི་འཇུག་སྒོའི་ལུང་ཡང་གནང། དེ་ལྟར་ཡུལ་དབུས་ཀྱི་ཕྱོགས་སུ་དད་སྟོབས་དང་ལྡན་པ་རྣམས་ཀྱིས་ཟང་ཟིང་གི་བདོག་
པས་མཆོད་པ་ནི་དབྱར་གྱི་ཆར་སྤྲིན་བཞིན། ཟབ་པ་དང་རྒྱ་ཆེ་བའི་ཆོས་ཀྱི་འཁོར་ལོ་བསྐོར་བ་ནི་དྲང་སྲོང་ལྷུང་པ་རི་དྭགས་ཀྱི་ནགས་སུ་རྒྱལ་བ་ཟས་གཙང་གི་སྲས་པོ་བྱོན་པ་བཞིན། མཁས་པའི་སྐྱེ་བོས་དབྱིག་འཛིན་གྱི་སྟེང་ཐམས་ཅད་དུ་ཁྱབ་པ་ནི་
ཡིད་བཞིན་གྱི་ནོར་བུ་རིན་པོ་ཆེ་ལས་དགོས་འདོད་ཀྱི་ཆར་ཕབ་པ་བཞིན། སྣོད་བཅུད་ཀྱི་འབྱོར་པ་ཕུན་སུམ་ཚོགས་པ་ནི་རྫོགས་ལྡན་གྱི་དུས་ལ་ཅོ་འདྲི་བ་བཞིན་གྱུར་ཏོ། །འདིར་སྨྲས་པ། ཕྱོགས་བཅུའི་རྒྱལ་བ་མ་ལུས་འདུས་པའི་ཞལ། །མགོན་པོ་

[159B] །གང་ལ་རེག་པས་སྐལ་དམན་ལྕགས་ཀྱི་ཁམས། །ཕན་བདེ་གསེར་གྱི་དངོས་པོར་བསྒྲུབ་པར་མཛད། །མགོན་ཁྱོད་གྲགས་སྙན་ནོར་བུའི་དོ་ཤལ་གྱིས། །ཕྱོགས་ཀྱི་བུ་མོའི་མགུལ་བ་ཅི་ཡང་མཛེས། །དེ་ཉིད་
བཟླས་བརྗོད་ལྷུར་ལེན་འཇིག་རྟེན་འདིར། །སྨྲ་བ་གཞན་རྣམས་གླེང་བའི་གོ་སྐབས་འཕྲོག་ཁྱོད་ཀྱི་ཞབས་སྐྱེས་པདྨོས་བྲིས་པ་ཡི། །ནོར་འཛིན་སྒེག་མོའི་རྡུལ་གྱི་འཕྲེང་བ་ཡང། །མཐའ་དག་འགྲོ་འདིའི་མཆོད་རྟེན་ཉིད་འགྱུར་ན། །གསང་གསུམ་
རྨད་བྱུང་མཛད་པ་སུ་ཡིས་དཔག་ཅེས་བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། ཡུལ་དབུས་ཕོ་བྲང་ཆེན་པོ་པོ་
ཏ་ལར་ལྕང་སྐྱ་རོལ་པའི་རྡོ་རྗེ་སོགས་མཁས་གྲུབ་དུ་མར་དུས་ཀྱི་འཁོར་ལོའི་དབང་སྩལ་བ་སོགས་བསྟན་འགྲོའི་དོན་རླབས་པོ་ཆེ་མཛད་པའི་ལེའུ་སྟེ་བདུན་པའོ།། །།དེ་ནས་ཟླ་བ་དེར་ཚེས་བཅུ་གཅིག་ཉིས་བརྩེགས་ཡོད་པའི་ཕྱི་མ་ལ་པོ་ཏ་ལ་
ནས་ཆིབས་ཁ་བསྒྱུར། བཀྲ་ཤིས་ལྗོངས་ཀྱི་མདོར་སྤྲུལ་བའི་སྐུ་གྲྭ་བཅས་ནས་གཞིས་ལེན་བསྟར་ཐོག་བླ་མའི་རྣལ་འབྱོར་གྱི་ཆོས་འབྲེལ་སྩལ། དེ་ནས་དགའ་ལྡན་གྱི་ཐབ་བསུའི་སྟེང་དུ་ཁྲི་རིན་པོ་ཆེ་ཕེབས་པ་དང་མཇལ་འཕྲད་ངོས་གསུང་གླེང་དམར་
བ་བྱུང། སེར་སྦྲེང་གིས་སྡུན་བསུས་ཏེ་གདན་ས་ཆེན་པོ་དགའ་ལྡན་རྣམ་པར་རྒྱལ་བའི་གླིང་དུ་ཕེབས། དགོན་པའི་མདུན་ནས་ཆིབས་བཤོལ་ཏེ་ཕྱག་འཚལ་གནང་ཞིང་ཁྲི་ཐོག་ཁང་དུ་ཕེབས་པར་དཀར་སྤྲོའི་བསྙེན་བཀུར་གཟབ་པ་ཞུས། དེར་བཞུགས་

[160A]༄༅། །རིང་གཟིམས་ཆུང་དངོས་གཞི་འོད་གསལ་ཕུག་ཏུ་མཛད་ནས་རྗེ་བླ་མའི་ཐུགས་རྗེ་བསྐུལ་བའི་ཕྱག་དང་མཆོད་པ་གསོལ་འདེབས་སོགས་ཀྱིས་དུས་འདའ་བ་གནང། དེ་ཉིན་ནམ་མཁའ་ཤིན་ཏུ་དྭངས་པ་ལ་འཇའ་ཚོན་མཆོད་
རྫས་ཀྱི་རྣམ་པས་ཁེངས་པ་བྱུང་སྟེ་དཀར་པོའི་ཕྱོགས་ཀྱི་ལྷ་རྣམས་དགའ་བའི་ལྟས་སུ་མངོན། ཚེས་བཅུ་གསུམ་གྱི་ཉིན་འདུ་ཁང་ཆེན་མོར་གདན་དྲངས་ཏེ་སྤྱི་སོ་ནས་དཀར་སྤྲོ་དང་ཟང་ཟིང་གི་དངོས་པོ་རྒྱ་ཆེ་བ་བཏེག་གསེར་ཁྲིའི་སྟེང་ནས་དགེ་
འདུན་ཚོགས་ཡོངས་ལ་ལམ་རིམ་ཆེན་མོའི་དབུ་ནས་ཆོས་ཐུན་གཅིག་གཟབ་བཤད་དང་བཅས་ཏེ་སྩལ། ཕྱི་ཉིན་རྟེན་རྣམས་ཀྱི་སྤྱན་སྔར་མཆོད་སྤྲིན་རྒྱ་ཆེན་པོ་སྤྲོས། ཁྱད་པར་གསེར་གདུང་རིན་པོ་ཆེར་སྟོང་མཆོད་སྣ་ལྔའི་ཐོག་སྙན་ཤལ་
ནང་མཛོད་ཁ་བཏགས་སྣ་ལྔ། དངུལ་གྱི་མཎྜལ་ཆེ་ལེགས། དུང་དཀར་ལྷ་རྫས་ཀྱི་ཆུན་འཕྱང་ཅན། རྗེ་ཡབ་སྲས་ཀྱི་སྐུ་བརྙན་དང་འཇམ་དབྱངས་གཙང་པ་བདུན་བརྒྱུད་ཀྱི་སྐུ་གདུང་སོ་སོར་ཡང་སྙན་ཤལ་ཕུལ། ཡན་ལག་བདུན་པ་དང་
བདེ་མཆོག་གི་མཆོད་འཕྲེང། རྐང་བརྒྱད་ཀྱི་བསྟོད་པ། སྨོན་ལམ་ཤིས་བརྗོད་བཅས་ཞལ་འདོན་གནང་ཞིང་ཡབ་རྗེ་རྒྱལ་བ་གཉིས་པའི་རིང་ལུགས་དྲི་མ་མེད་པ་ཕྱོགས་མཐར་འཕེལ་པའི་བསྔོ་སྨོན་གྱི་མཚམས་སྦྱོར་ཕུལ་དུ་བྱུང་བ་མཛད་
དེ་མཚུངས་དགའ་ལྡན་ཆོས་རྒྱལ་ལ་ཡང་སྙན་ཤལ་སྤྱན་གཟིགས་སོགས་ཕུལ་ཏེ་འཕྲིན་བཅོལ་གནང། ཁྲི་ཆེན་ནས་ཡངས་པ་ཅན་དུ་གདན་དྲངས་ཏེ་དཀར་སྤྲོ་དང་དངོས་འབུལ་སྦམ་བསྟོད། དགེ་བཤེས་གཉིས་ཀྱིས་ཚོགས་ལང་བྱས་ཏེ་

[160B] ཚེས་བཅོ་ལྔའི་ཉིན་འདུས་པ་རྒྱ་མཚོའི་ཚོགས་དབུར་ཕེབས་ཏེ་དུས་འབྲེལ་གྱི་གསོ་སྦྱོང་ཡང་གནང། དེ་ནས་ཧར་གདོང་ཁམས་ཚན་དུ་གདན་དྲངས་ཏེ་དངོས་འབྱོར་གྱི་མཆོད་སྤྲིན་སྤྲོས། བྱང་ཤར་གྱི་གྲྭ་
ཚད་སོ་སོར་རིམ་བཞིན་སྤྱན་དྲངས། འདུ་ཁང་དང་ཆོས་གྲྭའི་བཞུགས་ཁྲིར་ཞབས་སོར་བཀོད་ཐོག་དངོས་འབུལ་དང་བཅས་བསྙེན་བཀུར་རྒྱ་ཆེན་པོ་བསྟབས། ཆོས་གྲྭའི་བཞུགས་ཁྲིའི་སྟེང་ནས་བྱང་རྩེ་གྲྭ་ཚང་ཚོགས་ཡོངས་ལ་ལམ་རིམ་བསྡུས་
དོན་གྱི་བཤད་ལུང་དང་སྒྲོལ་མའི་ལུང། ཕྱི་དྲོ་ཡངས་པ་ཅན་དུ་རྒྱུད་སྨད་བླ་སྤྱིས་གདན་དྲངས་ཏེ་དངོས་འབུལ་སྦམ་བསྟོད་རྗེས་ཚོགས་ཡོངས་ལ་གསང་འདུས་རྩ་རྒྱུད་ཀྱི་ལུང། ཤར་རྩེ་གྲྭ་ཚང་ཚོགས་ཡོངས་ལ་འཇམ་དབྱངས་ཨ་ར་པ་ཙ་ནའི་རྗེས་
གནང་དང་བླ་མ་མཆོད་པའི་ཆོ་གའི་བཤད་ལུང་རྣམས་སྩལ། གྲྭ་ཚང་སོ་སོའི་ཆོས་གྲྭར་ཕེབས་སྐབས་དགེ་བཤེས་རྣམས་ཀྱིས་ལུང་རིགས་ཀྱི་དགའ་སྟོན་སྤལ་བ་ལ་ཐུགས་ཤིན་ཏུ་དགྱེས་ཤིང་གཟེངས་བསྟོད་ཀྱང་མཛད། བཀྲ་ཤིས་ལྗོངས་སྤྲུལ་
སྐུ་སྐལ་བཟང་དམ་ཆོས་རྒྱལ་མཚན་ལ་དགེ་བསྙེན་གྱི་སྡོམ་པ་གནང། རྗེ་བླ་མ་མཆོག་ནས་སྡོམ་པ་གནང་བའི་ཐོག་མ་ཡིན་གཤིས་གདན་ས་ཁྱད་པར་ཅན་དུ་མིང་གྲ་སོགས་རྟེན་འབྲེལ་ལེགས་ཞེས་ཕེབས། སྤྲུལ་སྐུ་ཉིད་སྐུ་ན་ཤིན་ཏུ་ཕྲ་ན་ཡང་
བྱང་ཆུབ་ལམ་སྒྲོན་དང་རྒྱན་འཇུག་གཉིས། མཚན་བརྗོད། སྤྱོད་འཇུག་སོགས་ཤོག་བུ་སུམ་བརྒྱ་སྐོར་རྒྱུགས་འབུལ་མཛད་པ་ལ་རྗེ་ཉིད་ཐུགས་ཤིན་ཏུ་དགྱེས་ཏེ་བསྔགས་བརྗོད་དང་གནང་སྐྱེས་བཟང་པོ་སྩལ། བྱང་རྩེར་མཁས་གྲུབ་རིན་པོ་

[161A]༄༅། །ཆེའི་ཕྱག་བཟོའི་མགོན་པོའི་སྐུ་བརྙན་དང་ཡངས་པ་ཅན་གྱི་མགོན་ཁང་དུ་བཞུགས་པའི་ཆོས་སྐྱོང་གི་རྟེན་རྣམས་ལ་སྙན་ཤལ་སྤྱན་གཟིགས་ཕུལ་ནས་འཕྲིན་བཅོལ་མཛད་པས་མཚན་ལྟས་ལེགས་པ་བྱུང་
ཚོགས་ཆེན་དང་གྲྭ་ཚང་སོ་སོར་སྤྱི་འཇོག་དང་དགེ་འདུན་ཉིས་སྟོང་ཉིས་བརྒྱ་སྐོར་ལ་ཁ་བཏགས་རེ་དང་དངུལ་སྲང་དོ་རེ་གནང་ཞིང་ཆོས་དང་ཟང་ཟིང་གཉིས་ཀྱིས་ཚིམ་པར་མཛད། ཚེས་བཅུ་དགུ་ལ་རི་པོ་དགའ་ལྡན་ནས་ཆིབས་བསྒྱུར་གནང་
སྐབས་དགེ་འདུན་མང་པོ་སྤྱན་ཆབ་འབྱིན་ཅིང་ཐུགས་ཤིན་ཏུ་འཕྲང་བའི་རྣམ་པས་རྗེས་སུ་འབྲངས་ཏེ་འགའ་ཞིག་རི་རྐེད་པར་དུ་བྱོན་པ་སོགས་བྱུང་བ་ནི་དང་པ་བཅོས་མ་མ་ཡིན་པ་རང་འཁྲུངས་སུ་ཡོད་པའི་རྟགས་སུ་སྣང་ངོ། །ལ་མོ་ཆོས་
རྗེ་ནས་གདན་དྲངས་པ་ལྟར་བྱང་ཆུབ་ལྕོག་ཏུ་ཕེབས། དེར་ཞག་གསུམ་བཞུགས་རིང་འབུལ་ནོད་སོགས་གང་ཅིའི་བསྙེན་བཀུར་གཟབས། ཁྱད་པར་ཆོས་སྐྱོང་ཆེན་པོ་སྐུ་ཁོག་ཏུ་ཕེབས་ནས་མཁའ་འགྲོ་བསུ་བཟློག་དང་འབྲེལ་བའི་ཞབས་
བརྟན་ཕུལ་ནས་འབྱུང་འགྱུར་གསལ་སྟོན་གྱི་ལུང་བསྟན་ཟབ་མོ་ཕེབས་ཤིང། ཆོས་སྐྱོང་གཙོ་འཁོར་གྱི་འཆམས་གཟིགས་ཀྱང་ཕུལ། ཆོས་རྗེ་སྐུ་རྟེན་པའི་ཐུགས་བཞེད་ལྟར་གཙུག་ལག་ཁང་སྟེང་འོག་རྣམས་ལ་ཕྱག་ནས་དང། སྐུ་ངོ་
རྣམས་ཀྱིས་མཚོན་སེར་སྐྱ་སུམ་བརྒྱ་སྐོར་ལ་ཚེ་དབང་སྩལ། བྱང་ཆུབ་ལྕོག་བཙུན་མོ་ཚལ། ཚེར་གསེབ། དུམ་རི། རྒྱ་མ་གྲྭ་ཚང། སྒྲུབ་གསར་རྙིང། ལྷ་ལུང་སྐྱིད་གྲོང་བ་རྣམས་ཀྱིས་དངོས་འབྱོར་གྱི་མཆོད་སྤྲིན་སྤྲོས་པ་བདག་གིར་བཞེས་ཏེ་

[161B] སྐབས་གསུམ་པ། ལམ་རིམ་བསྡུས་དོན། རྟེན་འབྲེལ་བསྟོད་པ། བསྟན་འབར་མ་རྣམས་ཀྱི་ལུང་སྩལ། ཚེས་ཉེར་གཉིས་ལ་ལ་མོ་ནས་ཆིབས་བསྒྱུར་ཏེ་འཕན་ཡུལ་རྒྱལ་གྲོང་དུ་བཞུགས་ཞག་ཐོག་ཐང་སག་དགའ་ལྡན་
ཆོས་འཁོར་ཚོགས་ཡོངས་ལ་དགའ་ལྡན་ལྷ་བརྒྱ་མའི་ལུང་སྩལ། དེ་ནས་རིམ་བཞིན་སྟག་ལུང་དགོན་གྱི་རྟེན་རྣམས་མཇལ་ཞིང་མཆོད་སྤྲིན་སྤྲོས། སྤྲུལ་སྐུའི་ཐུགས་བཞེད་ལྟར་གཙུག་ལག་ཁང་ལ་ཕྱག་ནས་གནང། ཚེས་ཉེར་ལྔ་ལ་བཀའ་
གདམས་བསྟན་པའི་ཆུ་མགོ་འབྲོམ་སྟོན་རྒྱལ་བའི་འབྱུང་གནས་ཀྱི་གདན་ས་རྭ་སྒྲེང་དུ་ཞབས་ཟུང་བཀོད། དེར་བཞུགས་རིང་ཇོ་བོ་རྗེའི་སྐུ་བརྙན་དབུ་ཡོན་མ་གཉིས་གཟིམས་ཆུང་དུ་གདན་དྲངས་པ་ལ་དངོས་བཤམས་ཡིད་སྤྲུལ་གྱིས་མཆོད་ནས་
གསོལ་འདེབས་ཤུགས་དྲག་མཛད་པས་མནལ་ལྟས་སོགས་ཤིན་ཏུ་ལེགས་པ་བྱུང། ནེ་སེར་ཇོ་བོ་ཆེན་པོ་དགྱེས་པའི་མཚན་མ་གཟིགས་ནས་བསངས་མཆོད་གསར་རྩོམ་གནང་སྟེ་ཉིན་ལྟར་མཆོད་འཕྲིན་མཛད་པས་མཚན་ལྟས་ལེགས་པ་ཤར་
བླ་སྤྱི་ནས་འདུ་ཁང་དུ་སྤྱན་དྲངས་ཏེ་དཀར་སྤྲོ་དང་འབྲེལ་བའི་དངོས་འབུལ་རྒྱས་པར་བསྟབས། གཞི་ན་གནས་པ་དང་ཕྱོགས་འདུས་བཅས་དགེ་འདུན་སྟོང་ཕྲག་སྐོར་ལ་བྱང་ཆུབ་ལམ་གྱི་རིམ་པའི་ཁྲིད་དམར་ཁྲིད་ཐམས་ཅད་མཁྱེན་པར་བགྲོད་པའི་
བདེ་ལམ་གྱི་ཐོག་ནས་གཟབ་བཤད་དང་བཅས་པ། ལམ་སྒྲོན་གྱི་ལུང་རྣམས་དགོངས་ཆོས་གསུམ་གྱི་རིང་ལ་གྲུབ་པ་སྩལ། བཀའ་བློན་དགའ་བཞི་གུང་པཎྜི་ཏས་རྒྱུ་ཡོན་སྦྱར་ཏེ་མཆོད་ཚོགས་རྒྱ་ཆེན་པོ་བཤམས་ནས་ཐེག་པ་ཆེན་པོར་སེམས་

[162A]༄༅། །བསྐྱེད་པའི་ཆོ་ག་མཛད། བཀའ་བློན་ཉིད་ནས་དངུལ་གྱི་མཎྜལ་གྱིས་ཐོག་དྲངས་པའི་དངོས་འབུལ་རྒྱས་པར་བསྟབས་པ་བདག་གིར་བཞེས་ཏེ་དགེ་པའི་རྩ་བ་རྣམས་བླ་ན་མེད་པའི་བྱང་ཆུབ་ཀྱི་རྒྱུར་བསྔོ་བ་གནང། གཞན་
ཡང་ལྷ་ས་བཀྲ་ཤིས་ཁང་གསར་བ་སོགས་བོད་འཕྲོ་གསེར་སྐྱ་དུ་མ་ནས་དངོས་འབྱོར་གྱི་མཆོད་སྤྲིན་སྤྲོས། ཕྱག་དབང་འདོད་ཆོས་སོགས་ཀྱི་སྒོ་ནས་ཚང་མའི་ཡིད་ཀྱི་རེ་བ་སྐོད་པའི་བཀའ་དྲིན་སྩལ། ཇོ་བོ་འཇམ་དཔལ་རྡོ་རྗེས་མཚོན་
པའི་རྟེན་རྣམས་ལ་མཆོད་ཚོགས་རྒྱ་ཆེན་པོ་ཕུལ་ནས་བཀའ་གདམས་ལྷ་ཆོས་བདུན་ལྡན་གྱི་རིང་ལུགས་དར་པ་སོགས་བསྟན་འགྲོའི་ཕན་བདེ་རྒྱས་པའི་ཐུགས་སྨོན་མཛད། སྤྱི་སོར་མཆོད་རྫས་ཀྱིས་མཚོན་པའི་དངོས་པོའི་སྦྱོར་འཇགས་
དང༑ ཚོགས་ཆེན་དུ་དགེ་འདུན་བཞི་བརྒྱད་ཉེ་བ་ལ་ཁ་བཏགས། དངུལ་སྲང་དོ་རེའི་འགྱེད་ཀྱིས་མཚོན་པའི་བསྙེན་བཀུར་བསྟབས། བདག་ཀྱང་ལོ་དེར་མདོ་སྨད་དུ་འགྲོ་རྒྱུར་ཟླ་བ་ལྔ་པའི་ཚེས་ཉི་ཤུ་སྐོར་ལ་ལྷ་ས་ནས་ཐོན་ཏེ་རྭ་སྒྲེང་དུ་འབྱོར་
སྐབས་སྐྱབས་མགོན་མཆོག་ཀྱང་ཕེབས་གྲུབ་འདུག་པ། དེར་ཞག་ཁ་ཤས་ཀྱི་རིང་བསྡད་ནས་ལམ་རིམ་གྱི་ཁྲིད་དང་མགོན་ཆོས་ཀྱི་རྗེས་གནང་སོགས་ཐོབ། ཡོད་ཁར་རང་གི་ཞོན་རྟ་ཚུགས་ཆེ་ཞིང་བརླིང་བ་ཞིག་ཡོད་པ་དེ་ཕུལ་ནས་སྐྱབས་འཇུག་
ཞུས་པས། མདོ་སྨད་དུ་བསྟན་པ་སྤྱི་དང་རྒྱལ་བ་འཇམ་དཔལ་སྙིང་པོའི་བསྟན་པར་ཆིག་དྲིལ་གྱིས་འཛིན་སྐྱོང་སོགས་བསྟན་འགྲོའི་དོན་གང་དྲག་མཛོད་ཅེས་དགྱེས་པའི་གསུང་དང་རྗེས་འཛིན་གྱི་སྐྱབས་འཇུག་གནང། རྭ་སྒྲེང་ནས་ཕེབས་

[162B]གནམ་གང་ལ་འདུས་སྡེར་གསོ་སྦྱོང་གི་མདོ་འཆད་པ་མཛད། ཆུ་སྟོད་ཟླ་བའི་ཚེས་གཅིག་གི་ཉིན་རྒྱལ་བ་སྔགས་རམ་པ་བློ་བཟང་དོན་གྲུབ་ཀྱིས་
ཡང་དགོན་དུ་གདན་དྲངས་ཏེ་རྗེའི་སྒྲུབ་ཕུག་ཏུ་ཕེབས། བླ་མ་སྔགས་རམ་པ་ནས་དཀར་སྤྲོ་དང་བཅས་འབུལ་བ་གྱ་ནོམ་པ་བསྟབས། རི་ཁྲོད་པ་རྣམས་ནས་བླ་མ་མཆོད་པ་ཚོ་རས་འཁོར་དང་བཅས་བརྟན་བཞུགས་ཕུལ། བྱམས་པས་གཙོས་རྟེན་རྣམས་
ལ་མཆོད་སྤྲིན་སྤྲོས་ཏེ་ཐུགས་དམིགས་མཛད། ཆོས་གྲྭར་སྔགས་རིམ་ཆེན་མོའི་དབུ་ནས་ཆོས་ཐུན་གཅིག་སྩལ། རི་ཁྲོད་པ་རྣམས་ལ་མང་འགྱེད་ཀྱང་གནང། དེ་ནས་རྭ་སྒྲེང་མཐིལ་དུ་ཕེབས་ནས་རྩ་ཉག་སྤྲུལ་སྐུར་འཇམ་དབྱངས་དཀར་པོའི་རྗེས་གནང་
སྩལ༑ གནས་ཁྱད་པར་ཅན་དུ་སོང་གཤིས་འགྱུར་ཆེའི་ཁྱད་རྗེ་བླ་མ་མཆོག་གིས་གཙོ་མཛད་ཡོངས་འཛིན་ཞལ་སྔ་ནས་དང། ཡང་དགོན་བླ་མ་སོགས་རིག་པ་འཛིན་པ་བཞི་བཅུ་སྐོར་གྱིས་ཚེས་གཉིས་ཀྱི་སྔ་དྲོ་འཇིགས་བྱེད་ལ་བརྟེན་པའི་ཞི་བའི་
སྦྱིན་སྲེག་མཛད། རྭ་སྒྲེང་ཕྱག་མཛོད་ནས་གསོལ་བ་བཏབ་པ་བཞིན་སེར་སྐྱ་ཆིག་སྟོང་ལྔ་བརྒྱ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་སྩལ། རྒྱལ་བ་སྔགས་རམ་པའི་ཐུགས་བཞེད་ལྟར་ཉུང་འདུས་ཤིག་ལ་ནེ་སེར་ཇོ་བོ་ཆེན་པོའི་རྗེས་གནང་
མཛད༑ ཚེས་གསུམ་ལ་རྭ་སྒྲེང་ནས་ཕྱག་བཏེག་སྟེ་བྱང་ལམ་བརྒྱུད་ནས་ཕེབས། ལམ་བར་དུ་འཁོད་པའི་འབྲོག་སྡེ་སྐྱེ་བོ་སྟོང་ཕྲག་མང་པོ་འདུས་པ་ལ་མཇལ་ཁ་གནང། ཁོ་རང་ཚོས་ཀྱང་རྟ་ནོར་ལུག་གསུམ། མར་སོགས་ཀྱི་དངོས་པོ་གཉོས་

[163A]༄༅། །ཆེ་བ་བཏེག་ཐང་ལྷ་དང་ཇོ་མོ་གངས་དཀར་ལ་མཐུན་རྫས་བསྟར་ཞིང་འཕྲིན་བཅོལ་མཛད། རྭ་སྒྲེང་ནས་བཟུང་སྟེ་བཀྲ་ཤིས་ལྷུན་པོར་ཕེབས་ཀྱི་བར་ལམ་བར་དུ་ཆིབས་བསུ། སར་སྤྲེང། བྲོ་གཞས། སྒེར་མཇལ་ཞུ་
མི༑ མཇལ་ཁ་བ་སོགས་བྱུང་བར་སྔར་རྒྱུན་བཞིན་རེ་བ་བསྐངས། དེ་ནས་རིམ་གྱིས་ཕེབས་པར་ཚེས་བཅུ་བཞིའི་ཉིན་བཀྲ་ཤིས་རྩེ་ནས་ཡབ་རྗེ་དཔོན་གཡོག་གཏོས་ཆེ་བ་ཆིབས་བསུར་འབྱོར། ཚེས་བཅོ་ལྔའི་ཉིན་དགའ་ལྡན་རབ་རྒྱས་སུ་
ཞབས་ཟུང་བཀོད་དེ་ཡབ་རྗེ་སོགས་ལ་ཕྱག་དབང་གནང། དེའི་ཉིན་གཟའ་སྐར་བཟང་བ་དང་འགྲིག་གཤིས། ལྷ་རི་སྒང་དུ་ས་སྟག་ལོར་སྐུ་འཁྲུངས་པའི་སྲས་དེ་རྒྱལ་དབང་ཐམས་ཅད་མཁྱེན་པའི་ཡང་སྲིད་ཀྱི་དོགས་གནས་སུ་འདུག་གཤིས་
ཡབ་ཡུམ་དང་ལྷན་ཅིག་དགའ་ལྡན་རབ་རྒྱས་ཀྱི་གཟིམས་ཆུང་དུ་གདན་དྲངས། རྟེན་འབྲེལ་གྱི་ཁྱད་གྲོ་མ་དང་དཀར་སྤྲོ་བཏེག་སྟེ་བརྟག་དཔྱད་མཛད་པར། སྐུ་ཤིན་ཏུ་ཕྲ་གཤིས་གསུང་གསལ་བའི་དུས་ཚོད་མིན་འདུག་པ་ལས་སྐུ་སྐྱེད་སོགས་
བག་དྲོ་བར་སྣང་བ་ཙམ་དུ་མ་ཟད། དེ་ཉིན་ནམ་མཁར་འཇའ་སྤྲིན་རྣམ་མང་འཁྲིགས་ཤིང་ཡུལ་གཤིས་འཇམ་པ་སོགས་ལྟས་མཚན་ཀྱང་ཤིན་ཏུ་ལེགས་པ་བྱུང། ཚེས་བཅུ་དྲུག་ལ་དྲུག་ཅུ་པའི་གཏོར་ཟློག་དང་འབྲེལ་པའི་འཆམས་
གཟིགས་ཕུལ། ཕྱི་ཉིན་གཟབ་སྟོན་དང་བཅས་ཚེ་ཆོག་དང་འབྲེལ་བའི་ཞབས་བརྟན་གསོལ་འདེབས་ཕུལ་ཞིང་དངོས་འབུལ་སྦམ་བསྟོད། གཞན་ཡང་གཉེར་བ་སོགས་སྤྱི་སྒེར་དུ་མ་ནས་དངོས་འབྱོར་གྱི་མཆོད་སྤྲིན་རིམ་བཞིན་སྤྲོས། འདི་

[163B] དེའི་རིང་འདུས་པའི་ཚོགས་ཀྱི་འདོད་ཆོས་སུ་ཆོས་སྤྱོད་རབ་གསལ་ཡོངས་རྫོགས། བདུད་དཔུང་ཕྱེར་འཐག་མ། བླ་མ་མཆོད་པའི་ཆོ་ག་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་
བཀའ་དྲིན་གསོལ་འདེབས་དང་བཅས་པ། འཇམ་དཔལ་མཚན་བརྗོད། སྨན་བླའི་མདོ་ཆོག་རྒྱས་བསྡུས་གཉིས། དགའ་ལྡན་ལྷ་བརྒྱ་མ། ཆོས་སྐྱོང་རྣམས་ཀྱི་བསྐང་གསོ། ཀུན་རིག་དང་ཚེ་ཆོག་བྱང་ཆུབ་ལམ་སྒྲོན་སོགས་ཀྱི་ལུང། མཇུག་ཏུ་
ལམ་ཁྲིད་བདེ་ལམ་གྱི་མགོ་ནས་གཟབ་ཁྲིད་ཆོས་ཐུན་གཅིག་རྣམས་དང། སེར་སྐྱ་སུམ་སྟོང་སྐོར་ལ་གྲུབ་རྒྱལ་ལུགས་ཀྱི་ཚེ་དབང། ཚོགས་སུ་མང་ཇ་བརྒྱད་ཅུ་དང་འགྱེད་དངུལ་སྲང་རེ། ཡོན་དངུལ་སྲང་སུམ་བརྒྱ་དང་བདུན་ཅུ་དོན་ལྔའི་རྩིས་ཀྱི་དངོས་
པོ་སྣ་ཚོགས་བཅས་སྩལ། ཚེས་ཉེར་བཞིའི་ཉིན་ལྷ་རི་སྒང་པའི་ཡུམ་སྲས་ལ་འཇམ་དབྱངས་དཀར་པོ་ཤེས་རབ་མཆོག་སྦྱིན་གྱི་རྗེས་གནང་དང། ཚེ་རྟ་ཟུང་འབྲེལ་གྱི་དབང་གནང། སྤྱི་ས་ནས་གསོལ་སྟོན་ཞུས། ཚེས་ཉེར་བརྒྱད་ལ་བསྐང་གསོའི་
ཚོགས་དབུར་ཉིན་གང་ཕེབས། དགེ་འདུན་རྣམས་ནས་དབྱངས་རོལ་སོགས་ཕུན་སུམ་ཚོགས་པ་བྱུང། ཟླ་བ་བརྒྱད་པའི་ཚེས་གཅིག་ལ་དགའ་ལྡན་རབ་རྒྱས་ནས་ཆིབས་ཁ་བསྒྱུར། ལམ་བར་དུ་འཁོད་པའི་དད་ལྡན་མང་པོ་ལ་ཕྱག་དབང་གི་བྱིན་
རླབས་སྩལ། འདི་སྐབས་ཆར་ཞོད་སྟབས་ཤངས་ཆུ་དང་གཙང་ཆབ་ལེབ་གཅིག་ཏུ་འབྲེལ་བས་ཆུ་སྟོབས་ཧ་ཅང་ཆེ་ཡང་ཕེབས་བགྲོད་བདེ་བ་བྱུང་བ་ནི་རྗེ་བླ་མ་མཆོག་གི་ཐུགས་རྗེར་གོ་ཚེས་གསུམ་གྱི་སྔ་དྲོ་ཆིབས་བསུ་བ་རྟ་བ་སྟོང་ཕྲག་
[164A]༄༅། །མང་པོས་མདུན་བདར་ཏེ་ནེ་ལ་ཚང་མ་ཟིན་ཙམ་དུ་ཕེབས་པ་ན། ལྷོའི་རི་ཟུར་ནས་བྱང་གཙང་ཆུའི་བར་གྱི་སྐུ་མདུན་གྱི་བར་སྣང་ལ་འཇའ་ཚོན་ཁ་དོག་སྣ་ལྔ་པ་འོད་ཀོར་གྱི་དབྱིབས་ཅན་ཤིན་ཏུ་མཛེས་ཤིང་ཡིད་དུ་འོད་བ་
ཞིག་གིས་སྡུན་བསྡུས་ཏེ་རྒྱུན་རིང་པོའི་བར་མི་ཡལ་བར་ཆི་བས་རགས་ཀྱི་གདོང་དུ་རིམ་འདེགས་སུ་འགྲོ་པ་དང་ལྷན་ཅིག་ཆར་རྒྱུན་ཟིམ་བུ་བབས་པ་སོགས་དགེ་བའི་མཚན་ལྟས་དུ་མ་ཞིག་བྱུང་བ་ལ། བསུ་མི་རྣམས་ནས་དེ་རིང་རྗེ་བླ་མ་
མཆོག་ལ་ངེད་རྣམས་ཀྱིས་བསུ་བ་བྱེད་པ་བཞིན་དུ་དཀར་ཕྱོགས་པ་རྣམས་ནས་བསུ་བ་བྱེད་པའི་ལྟས་སུ་མངོན་ཞེས་གླེང་བ་བྱུང། དེ་ནས་སེར་སྦྲེང་སོགས་ཀྱིས་མདུན་བསུས་ཏེ་བཀྲ་ཤིས་ལྷུན་པོར་ཕྱག་ཕེབས། དད་ལྡན་ཀྱི་སྐྱེ་བོ་མང་
པོ་མཇལ་དུ་འོངས་པ་ལ་ཕྱག་དབང་སྩལ་ཏེ་རེ་བ་རྫོགས་པར་མཛད། འདུས་ཚོགས་སུ་དགེ་འདུན་སུམ་སྟོང་དྲུག་བརྒྱ་སྐོར་ལ་ཁ་བཏགས། དངུལ་སྲང་རེ་དང། རྒྱུད་པ་གྲྭ་ཚད་སྒེར་དུ་དངུལ་སྲང་རེའི་འགྱེད་བཅས་མདོ་སྔགས་ཀྱི་དགེ་འདུན་ཚད་
མར་བསྙེན་བཀུར་འཕར་མ་མོད་མི་དམའ་བ་བསྟར། གཞུང་ས་ནས་ཕེབས་སྐྱེལ་དུ་མདགས་པ་མགྲོན་གཉེར་དགེ་སློང་བསྐལ་བཟང་དོན་གྲུབ་སོགས་ལ་ཐོན་ཕྱག་གནང་ཆ་བསྟར། ཚེས་བཅུ་བཞི་ལ་ཚོགས་ཆེན་དགེ་བསྐོས་རྙིང་བ་དགའ་
ལྡན་རབ་རྒྱས་པ་དཀའ་བཅུ་ཡེ་ཤེས་འབྱུང་གནས་ཀྱིས་གསོལ་བ་བཏབ་པ་བཞིན་འདུས་པ་རྒྱ་མཚོར་གྲུབ་རྒྱལ་ལུགས་ཀྱི་ཚེ་དབང་རྒྱས་པར་སྩལ། ཚེས་བཅོ་ལྔའི་ཉིན་ཚོགས་དབུར་ཕེབས་ཏེ་གསོ་སྦྱོང་གནང། དེ་ནས་རྒྱུན་པར་སྲོད་དང་

[164B]ཉིན་མོའི་རིམ་པ་ལ་སྨོན་ཊཱིཀ་གཙོ་བོ་དང། གཞན་ཡང་རྣམ་བཤད་ཐར་ལམ་གསལ་བྱེད། ཊཱིཀ་ཆེན་རིགས་པའི་རྒྱ་མཚོ། རྣམ་འགྲེལ་གྱི་
ཊཱིཀྐ་རྗེ་དགེ་འདུན་གྲུབ་ཀྱིས་མཛད་པ་སོགས་ལའང་ལེགས་པར་གཟིགས་ཏེ་ཚད་མའི་གཞུང་ལུགས་ཀྱི་ཐུགས་གཉེར་ལ་ཤིན་ཏུ་འགྲུས་པ་དང། སེང་བར་རྣམས་སུ་ཡོངས་འཛིན་མཁན་རིན་པོ་ཆེའི་དྲུང་དུ་འགྲེལ་ཆེན་དྲི་མེད་འོད་ཀྱི་ལུང། ལྷ་མོ་ཤྲ་མ་
ཎའི་རྗེས་གནང། རྒྱལ་བ་དགེ་འདུན་རྒྱ་མཚོ་ནས་བརྒྱུད་པའི་ལྷ་མོའི་བེའུ་བུམ་རྣམས་ཀྱི་ལུང་གསན། སྐབས་དེར་དད་ལྡན་སོ་སོས་ཞུས་ངོར་བཀའ་རྩོམ་དུ་མའང་འཕྲལ་དུ་མཛད། རྗེ་བླ་མ་མཆོག་ལ་རེ་ལྟོས་བཅས་པའི་གཤིན་པོ་རྣམས་ཀྱི་དོན་
དུ་ཚོགས་ཀྱི་འཁོར་ལོ་རྒྱས་པར་བཤམས་ཏེ་མིང་བྱང་ལ་བརྟེན་པའི་སྦྱང་ཆོག་རྒྱས་པ་བསྔོ་སྨོན་གྱི་མཚམས་སྦྱོར་དང་བཅས་པ་ཡང་དག་པ་གནང། སྐུ་མཚམས་བཅད་རྒྱའི་སྐབས་སོགས་དམིགས་བསལ་འགའ་རེར་མ་གཏོགས། ཚེས་བཅོ་
ལྔ་དང་གནམ་གང་ལ་འདུས་པ་རྒྱ་མཚོའི་དབུས་སུ་མདོ་འདོན་པ་སོགས་གསོ་སྦྱོང་གི་བྱ་བ་རྣམས་ཀྱང་ཆག་མེད་མཛད། རྗེ་བཙུན་ངག་དབང་བྱམས་པ་རིན་པོ་ཆེས་ཐ་སྐར་ཟླ་བའི་ཚེས་ལྔ་ལ་འདུས་པ་རྒྱ་མཚོར་མང་འགྱེད་ཀྱི་བསྙེན་བཀུར་བསྟབས་
ཏེ་སྔོན་དུ་རྗེ་བཙུན་རང་ཉིད་ནས་བསྐུལ་མ་མཛད་པའི་རྗེ་བླ་མ་མཆོག་གི་འཁྲུངས་རབས་གསོལ་འདེབས་ཚོགས་འདོན་དུ་བཙུགས། དེ་བསྟུན་རྗེ་བླ་མ་མཆོག་ལའང་བརྟན་བཞུགས་འབུལ་རྒྱུ་གནང་བ་ལྟར་ཐུགས་དམ་བསྐང་གསོབ་རྣམས་ནས་

[165A]༄༅། །མཎྜལ་འབུལ་བ་དང་ཆབས་ཅིག་དངོས་འབུལ་སྦམ་བསྟོད་དེ་ཞབས་བརྟན་བདེན་ཚིག་བརྗོད། རོང་དགའ་ལན་བྱམས་པ་གླིང་པ་དང་མཚན་སྒྲོག་དགའ་ལྡན་དར་རྒྱས་གླིང་བ་སོ་སོ་ནས་དངོས་འབུལ་སྦམ་མཐོ་བ་
དང་བཅས་ཞབས་བརྟན་ཕུལ་བར་དགའ་ལྡན་ལྷ་བརྒྱ་མའི་ལུང་སྩལ། གོར་ཥ་ས་སྐྱོང་དང་ལ་དྭགས་ས་སྐྱོང་གཉིས་ནས་མི་སྣ་ཆེད་མངགས་ཀྱི་གདོང་དངོས་འབུལ་རྒྱ་ཆེ་བ་བསྟར། ལ་སྟོད་པ་མཆོད་དཔོན་དཀའ་བཅུ་བློ་བཟང་
འཇམ་དཔལ་ཤར་རྩེ་གྲྭ་ཚང་གི་སློབ་དཔོན་དུ་བསྐོ་བཞག་མཛད་པ་ལ་འཆད་ཉན་གྱིས་མཚོན་འཛིན་སྐྱོང་སྤེལ་གསུམ་གྱི་བྱ་བ་རྣམས་ཇེ་རྒྱས་སུ་གཏོང་དགོས་པའི་ཞལ་ཏ་དང་བར་ཆད་སེལ་བའི་བཀའ་བསྒོ་སྩལ། ཤིང་ཁྱིའི་
ལོ་ནས་བཟུང་སྟེ་ལོ་འདིའི་བར་དུ་མདོ་དང་སྡེ་བདུན་གྱི་གཞུང་ལུགས་ལ་ལེགས་པར་སྦྱངས་པས་རྟོག་གེའི་ཚིག་དོན་བརྒྱད་དང། བསྟན་པ་དང་སྟོན་པ་སྐྱོན་མེད་པར་བསྒྲུབ་པ་ལ་སོགས་པ་རིགས་པའི་དབང་ཕྱུག་གཉིས་ཀྱི་དགོངས་དོན་ཇི་ལྟ་
བ་བཞིན་ཐུགས་སུ་ཆུད་དེ་རིགས་ལམ་སེང་གེའི་ང་རོའི་དབྱངས་ཀྱིས་སྨྲ་ངན་གཉིས་འཐུང་མཐའ་དག་ཕམ་པར་མཛད་པའི་སྒོ་ནས་གངས་རིའི་ཁྲོད་ཀྱི་རྟོག་གེ་པ་རྣམས་ཀྱི་རལ་བའི་རྩེ་མོར་ཞབས་སྐྱེས་ཀྱི་གོམ་པ་འགོད་པར་མཛད་དོ། །རྨད་བྱུང་མཁྱེན་
ཡངས་དངུལ་དཀར་མེ་ལོང་དོགས། །ཐོས་བསམ་བྱི་དོར་མཛད་པའི་མོད་ཉིད་ལ། །གནས་གསུམ་གཞལ་བྱའི་སྣང་བརྙན་མ་ལུས་པ། །དྭངས་མཚོར་ཟླ་གཟུགས་ཇི་བཞིན་གསལ་བར་བཀྲ། །སྒྲུབ་དང་སུན་འབྱིན་འབར་བའི་འཁོར་ལོ་ནི། །རྟོག་གེའི་

[165B] །གཉིས་འཐུང་སྣ་ཡི་འཁྲི་ཤིང་རྩེ་མོ་རུ། །གཡོ་བས་སྨྲ་ངན་གཞན་སྔེ་ཕྱེ་མར་འཐག་ཚུལ་གསུམ་ལས་སྐྱེས་དངོས་སྟོབས་རིགས་པ་ཡིས། །སྒྲོ་སྐུར་སོམ་ཉི་འདྲི་བ་སུན་ཕྱུང་སྟེ། །རིགས་ལམ་འདུད་རྩིའི་ཆར་གྱིས་
ཐར་འདོད་ཀུན། །སྐྱོང་བའི་དེད་དཔོན་ཁྱོད་ལས་གཞན་ན་གང། །དེ་ནས་ལོ་འདིའི་སྟོན་ཆོས་གཉིས་པ་ནས་བཟུང་སྟེ་འཁོར་ལོ་བར་བའི་སྦས་དོན་མངོན་རྟོགས་ཀྱི་རིམ་པ་གསལ་བར་བྱེད་པའི་བསྟན་བཅོས་ཆེན་པོ་མངོན་པར་རྟོགས་པའི་རྒྱན་འགྲེལ་བ་
དང་བཅས་པའི་དགོངས་དོན་གཏན་ལ་འབེབས་པའི་ཆེད་དུ་པཎ་ཆེན་ཤཱནྟི་པའི་ཡིག་ཆའི་སྟེང་ནས་གསན་སྦྱོང་གི་དབུ་ཚུགས། ཆོས་བཅུ་དྲུག་ནས་བཟུང་སྐུ་རིམ་གྱི་ཚོགས་དབུར་ཕེབས་ཏེ་ཟུར་བཞིའི་བླ་མ་དང་གཞན་མ་དགེ་བའི་བཤེས་གཉེན་
བཞི་དང་བཅས་བཤད་པ་དང་འགྲོ་གླེང་ལ་བརྩོན་པར་མཛད། བསྟན་པའི་གསལ་བྱེད་ཐུའུ་ཀན་ཧུ་ཐོག་ཐུ་ཞ་ལུའི་མཁན་པོར་ཕེབས་པ་མཇལ་དུ་བྱོན་ཏེ་ཁོང་ལ་རྒྱུད་རྟོགས་པ་བདུན་པའི་ལུང་དང་ཟང་ཟིང་གི་དངོས་པོའི་བདག་རྐྱེན་མོད་མི་དམའ་
བ་སྩལ། ཡོངས་འཛིན་ཞལ་སྔ་ནས་ཀྱི་དྲུང་དུ་གཤིན་རྗེ་གཤེད་དམར་ནག་གཉིས་ཀྱི་དབང་དང་རྩ་ཤེའི་འགྲེལ་བ་བུདྡྷ་པཱ་ལི་ཏའི་ལུང་ཞུ་བ་མཛད། ཟླ་བ་བཅུ་བའི་ཚེས་བཅུ་ལ་སྔགས་པ་ནོར་གཉེར་རྙིང་པ་གྲང་མོ་ཆེ་བ་བློ་བཟང་དགའ་བས་
འདུས་སྔེའི་ཚོགས་དབུར་སྤྱན་དྲངས་ནས་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ་བར་ལམ་གྱི་གཙོ་བོ་རྣམ་གསུམ་གྱི་བཤད་ལུང་རྒྱས་པ་སྩལ། དེ་མཚུངས་སྟག་མོ་ཨེམ་ཆི་སྔགས་རམ་པས་ཚོགས་དབུར་སྤྱན་དྲངས་ནས་

[166A]༄༅། །ཞབས་བརྟན་ཕུལ་ཞིང་དེའི་འདོད་པ་ལྟར་འདུས་པའི་ཚོགས་ལ་བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་གཟབ་ཁྲིད་རྒྱས་པ་དང། གཟིམས་ཁང་དུ་ཨེམ་ཆི་ནས་བསྐུལ་ངོར་མགོན་པོ་བར་ཆད་ཀུན་སེལ་
གྱི་རྗེས་གནང་སྩལ། ཟླ་བ་བཅུ་གཅིག་པའི་ཚེས་གཅིག་ལ་ཨོར་ཏུ་སུ་པེའི་ལིའི་བླ་མ་ཨེར་ཏེ་ནི་མེར་གེན་ཆོས་རྗེ་དང། མཚོ་སྔོན་དཔོན་མོ་ཚེ་རིང་བསོད་ནམས་སོ་སོ་ནས་དངོས་འབུལ་བསྟར་ཞིང་འདོད་ཆོས་ཀྱང་སྩལ། ཏྲེ་བོ་ལྷ་
མགོན་སྤྲུལ་སྐུས་དངོས་འབུལ་བཏེག་པར་དགའ་ལྡན་ལྷ་བརྒྱ་མའི་ལྗགས་ལུང་དང། སེང་ལྡེང་ནགས་སྒྲོལ་གྱི་བྱིན་རླབས་གནང། ཚེས་བཅུ་གཉིས་ལ་ཡོངས་འཛིན་རྗེ་ཞལ་སྔ་ནས་ལས་རྟ་མགྲིན་ཤྭ་ན་བཞི་སྐོར་གྱི་
རྗེས་གནང་ཞུ་བ་མཛད། ཚེས་བཅུ་གསུམ་ནས་བཟུང་བཅད་རྒྱ་གནང་ནས་དཔལ་གསང་བ་འདུས་པའི་ལྗགས་བསྟེན་ལ་འགྲུས་པར་གནང། ཚེས་ཉེར་ལྔ་ལ་ཁའུ་བྲག་རྫོང་དུ་བསྟན་འགྲོ་སྤྱིའི་རིམ་གྲོར་དམིགས་རྒྱུན་བསྐང་བ་བདུན་གྱིས་
ཟླ་བ་གཅིག་གི་རིང་དཔལ་མགོན་ཞལ་གྱི་བསྐང་བ་མཛད་རྒྱུའི་དགོས་ཆ་ཡོན་བཅས་དང་སྤྱན་གཟིགས། ཕྱག་མཚན། སྙན་ཤལ་སོགས་འབུལ་བ་མཛད། ཟླ་བ་བཅུ་གཉིས་པའི་ཚེས་བཅུ་བཞི་ལ་སྐུ་མཚམས་གྲོལ་ནས་ཁ་སྐོང་དུ་
གསང་བ་འདུས་པའི་ཞི་རྒྱས་ཀྱི་སྦྱིན་སྲེག་གནང། ཚེས་བཅུ་དྲུག་ནས་རིམ་བཞིན་ཤེལ་དཀར་མཁན་པོ་དང་ནེ་རིང་བླ་མ། ལ་དྭགས་ས་སྐྱོང་གི་བང་ཆེན་པ་སོགས་ལ་ཕྱག་དབང་གི་བྱིན་རླབས་དང། བཀའ་དྲི་བཅས་སྩལ།    ༈   

[166B] ཨོར་ཏུ་སུ་ཏཱ་པེའི་སིའི་བླ་མར་འགྲོ་མི་ཆོས་རྗེ་སེར་ཁང་བ་སྐོར་ལ་ཐོན་ཕྱག་དང་བསྟུན། ཏཱ་པེའི་སིའི་
གཉེར་པ་བློ་བཟང་ཡར་འཕེལ་གྱིས་ཞུས་ངོར་འཇིགས་བྱེད་དཔའ་བོ་གཅིག་པའི་སྒྲུབ་ཐབས་དང་དཔལ་ལྡན་ལྷ་མོའི་བསངས་མཆོད་བཅས་གསར་རྩོམ་གནང་སྟེ་ལྗགས་ལུང་དང་བཀའ་བསྒོ་སྩལ། ཚེས་བདུན་ལ་འདམ་བླ་མའི་ཟླ་བོ་ཚེ་རིང་དར་
རྒྱས་ནས་ཚོགས་དབུར་སྤྱན་དྲངས་ཏེ་དངོས་འབུལ་བཏེག་ཡབ་ཡུམ་གཉིས་ནས་ཕྱི་མའི་དོན་དུ་གསོན་དགེ་རྒྱ་ཆེན་པོ་མཛད་པར་ལེགས་སོའི་ཆེད་དུ་དཀར་སྤྲོ་དང་གསོལ་རས་སྤམ་མཐོ་བ། གྲུབ་རྒྱལ་ལུགས་ཀྱི་ཚེ་དབང་བཅས་སྩལ། ཟླ་བ་
གཉིས་པའི་ཚེས་གསུམ་གྱི་ཉིན་ཡབ་ཡུམ་གཉིས་ལ་རྟ་མགྲིན་གསང་སྒྲུབ་ཀྱི་རྗེས་གནང་དང་ཐོན་ཕྱག་གནང། ཚེས་བཅུ་གཉིས་ལ་དཔོན་མོ་ཚེ་རིང་བསོད་ནམས་ལ་སྤྱན་རས་གཟིགས་དང་ཕྱག་རྡོར་གཏུམ་པོའི་རྗེས་གནང་སྩལ། གཞུང་
ས་ནས་ཞབས་བརྟན་འབུལ་བར་མགྲོན་གཉེར་དགེ་སློང་སྐལ་བཟང་དོན་གྲུབ་འབྱོར་ཏེ་དངོས་འབུལ་དང་བཅས་ཞབས་བརྟན་ཕུལ། ཚེས་བཅོ་བརྒྱད་ལ་དཔོན་མེ་ཚེ་རིང་བསོད་ནམས་སྐོར་ལ་ཐོན་ཕྱག་གནང། ཚེས་ཉི་ཤུ་ལ་གཞུང་གི་
མགྲོན་གཉེར་ལ་འབྱོར་ལན་དང་ཐོན་ཕྱག་སྩལ། ཇ་སག་བླ་མའི་གཉེར་པ་ནང་སོ་དམ་ཆོས་ཕུན་ཚོགས་དང། གཉེར་ཚང་པ་དགེ་ལེགས་འབྱུང་གནས་སོ་སོ་ནས་དངོས་འབུལ་བསྟར། ཚེས་ཉེར་གཉིས་ཀྱི་ཉིན་ཡོངས་འཛིན་

[167A]༄༅། །མཁན་རིན་པོ་ཆེ་ལས་གསང་བ་འདུས་པ་ནས་འབྱུང་བའི་ཛམྦྷ་ལ་ཞལ་གསུམ་ཕྱག་དྲུག་པའི་རྗེས་གནང་ཞུ་བ་གནང། ཚེས་ཉེར་ལྔ་ནས་བཟུང་ཟླ་བ་གསུམ་པའི་ཚེས་བདུན་གྱི་བར་སྐུ་མཚམས་བཅད་རྒྱ་
དམ་པའི་ངང་ནས་ལྷག་པའི་ལྷ་འགའ་ཞིག་གི་བཟླས་བརྗོད་ལ་བརྩོན་པར་མཛད། གོང་མ་ཆེན་པོ་དགུང་ལོ་ལྔ་བཅུར་ཕེབས་པའི་བ་ཡར་འབུལ་མིར་མགྲོན་གཉེར་དཀའ་ཆེན་ཡེ་ཤེས་ཆོས་འཕེལ་ཟླ་བ་གསུམ་པའི་ཚེས་བཅུ་
གཅིག་ལ་རྫོང་སྟ་མཛད་དེ་ཐོན་ཕྱག་གནང། ཇ་སག་བླ་མའི་གཉེར་བ་ནང་སོ་དམ་ཆོས་ཕུན་ཚོགས་ལ་ཇ་གྲལ་ཐོག་ཐོན་ཆས་དང་བཀའ་བསྒོ་སྩལ། ཚེས་ཉེར་གསུམ་ལ་བྲག་གཡབ་སྤྲུལ་སྐུ་སྐལ་བཟང་ཐུབ་བསྟན་དབང་ཕྱུག་ལ་
མཇལ་ཁ་ཇ་གྲལ་བཅས་གནང་ཞིང་མཚམས་འདྲི་མཛད། ཚེས་ཉེར་ལྔའི་ཉིན་བྲག་གཡབ་སྤྲུལ་སྐུ་ནས་འདུས་པ་རྒྱ་མཚོའི་ཚོགས་དབུར་སྤྱན་དྲངས། ཞབས་བརྟན་གསོལ་འདེབས་ཞུ་རྟེན་དངོས་འབུལ་མོད་མི་དམའ་བ་བསྟར་ཐོག་
རིགས་གསུམ་སྤྱི་སྒྲུབ་ཀྱི་བླ་མའི་རྣལ་འབྱོར་གྱི་ཟབ་ཁྲིད་རྒྱས་པ་སྩལ། ཡང་ཁོང་པ་ནས་གསོལ་བ་བཏབ་པ་བཞིན། ཁོང་རང་ངོ་གཡོག་བཞི་བཅུ་ཙམ་དང། དགའ་ལྡན་ཆོས་འཁོར་གྱི་མཁན་པོ་ངོ་གཡོག་མ་ཎི་སྐོར་དཔོན་པ་སོགས་
ལྔ་བཅུ་སྐོར་ལ་ཟླ་བ་གསུམ་པའི་ཚེས་བརྒྱད་ནས་བཟུང་སག་ཟླ་བའི་ཚེས་བཞིའི་བར་བྱང་ཆུབ་བདེ་ལམ་གྱི་ཉམས་ཁྲིད་སྨིན་རྒྱས་སུ་སྩལ། ཚེས་ལྔའི་ཉིན་མཆོད་ཚོགས་རྒྱ་ཆེན་པོ་བཤམས་ཏེ་ཐེག་པ་ཆེན་པོར་སེམས་བསྐྱེད་པའི་ཆོ་

[167B] དེའི་ཕྱི་ཉིན་ཆོས་ཉན་པ་གོང་གསལ་གྱི་ཐོག་ཟུར་བཞིའི་བླ་མ། རྒྱུད་པ་གྲྭ་ཚང་གི་དགེ་བཤེས་བཅས་བརྒྱ་སྐོར་ལ་ཚེ་དཔག་མེད་ལྷ་དགུའི་དབང། འཇམ་དབྱངས་ཆོས་སྐོར་གྱི་རྗེས་གནང། རྗེ་བཙུན་རྡོ་རྗེ་རྣལ་འབྱོར་
མའི་དབང་རྣམས་སྩལ། ཕྲག་གཡབ་སྤྲུལ་བའི་སྐུ་ནས་ཚོགས་འཁོར་དང་འབྲེལ་བའི་གཏང་རག་གི་ཡོན་བཟང་པོ་བསྟབས། སླར་ཡང་སྤྲུལ་པའི་སྐུ་ངོ་གཡོག་རགས་བསྡུས་ལ་ཆོས་རྒྱལ་ཕྱི་ནང་གསང་གསུམ་གྱི་རྗེས་གནང་སྩལ། ཕྱག་
མཛོད་ཆེན་མོ་ནས་ཞུས་ངོར་སྨྱུང་གནས་ཀྱི་བླ་མ་བརྒྱུད་པའི་གསོལ་འདེབས་བཀའ་རྩོམ་གནང་ཞིང་ཁོང་རང་དང་དགེ་འདུན་སྟོང་ཕྲག་བརྒལ་བར་ཐུགས་རྗེ་ཆེན་པོ་ཞལ་བཅུ་གཅིག་པ་དཔལ་མོ་ལུགས་ཀྱི་དབང་དང་སྨྱུང་གནས་ཀྱི་ཆོ་
གའི་ལུང། ཚེས་བཅུ་བཞིའི་ཉིན་ཁོང་རྣམས་ལ་ཐེག་ཆེན་གསོ་སྦྱོང་གི་སྡོམ་པ་བཅས་སྩལ། གྲྭ་ཚང་ཆོས་ཐོག་དང་བསྟུན། གཟིམས་ཆུང་ཉི་འོད་དུ་མཚན་ཉིད་ཞབས་ཕྱི་རྣམས་དང་བཅས་ཕ་རོལ་ཏུ་ཕྱིན་པའི་གཞུང་ལ་བརྒལ་ཞིང་
བརྟག་པ་མཛད་པས་ཉི་མ་རེ་རེ་བཞིན་རྣམ་དཔྱོད་ཀྱི་སྤོབས་པ་སོས་ཀའི་དུས་ཀྱི་པདྨོ་ལྟར་རྒྱས་པར་གྱུར་ཏོ། །ཚེས་ཉེར་གཅིག་ལ་བྲག་གཡབ་སྤྲུལ་སྐུར་ཐོན་ཕྱག་སྦམ་མཐོ་བ་སྩལ། ཟླ་བ་ལྔ་པའི་ཚེས་བརྒྱད་ལ་ཡོངས་འཛིན་ཞལ་སྔ་
ནས་ཀྱི་དྲུང་དུ། བཀའ་གདམས་ལྷ་བཞིའི་རྗེས་གནང། དེའི་ཆོ་གའི་ཁྲིད་ལུང། མཁས་གྲུབ་རྗེའི་རྣམ་ཐར་ཆོས་ལྡན་རབ་འབྱོར་གྱིས་མཛད་པ་དང། ལྷ་མོའི་རྒྱུད་མེ་ལྕེ་འབར་མ་སོགས་ཀྱི་ལུང་གསན། དེ་སྐབས་བྱང་ཕྱོགས་

[168A]༄༅། །བསྟན་འགྲོའི་དཔལ་མགོན་ཧལ་ཧ་རྗེ་བཙུན་དམ་པ་བློ་བཟང་བསྟན་པའི་སྒྲོན་མེ་ཞི་བར་གཤེགས་པའི་དགོངས་རྫོགས་སྒྲུབ་མི་བླ་དཔོན་ངོ་གཡོག་སུམ་བརྒྱ་སྐོར་འབྱོར་ཏེ། ཟང་ཟིང་གི་བདོག་པ་རྒྱ་ཆེན་པོ་
བསྟབ་ཅིང་རྗེ་ཉིད་ནས་ཀྱང་དམ་པ་དེ་ཉིད་ཀྱི་དགོངས་པ་རྫོགས་ཤིང་ཡང་སྲིད་མྱུར་གསལ་གྱི་སྐྱབས་འཇུག་དམིགས་རིམ་རྒྱ་གང་ཆེ་མཛད། ཇ་སག་ཐུ་ཧན་གྱི་བླ་མ་གཅེན་ལུང་པ་ཆོས་རྗེ་དཀའ་ཆེན་བློ་བཟང་རབ་བརྟན་དང་གུང་ཚེ་རིང་དོན་
ཡོད་སོ་སོས་འདུས་སྡེའི་ཚོགས་དབུར་སྦྱན་དྲངས་ཏེ་འབུལ་སྐྱེས་དང་བཅས་ཞབས་བརྟན་ཕུལ་ཞིང། ཁོང་རང་གི་འདོད་མོས་ལྟར་ཚོགས་པ་དང་ལྷན་ཅིག་ཏུ་བརྟན་བཞུགས་གསོལ་འདེབས་དང། རྣམ་དག་གངས་རི་མའི་ལུང་སྩལ། ཚེས་
གནམ་གང་ལ་བའི་ཅིང་མི་སྣ་མཁན་པོ་རབ་འབྱམས་པ་བློ་བཟང་དགེ་ལེགས་ལ་ཐོན་ཕྱག་གནང། ཟླ་བ་དྲུག་པའི་ཚེས་གཅིག་ལ་ཧལ་ཧ་ཚོ་བདུན་སྤྱི་ནས་ཞབས་བརྟན་དངོས་འབུལ་གཏོས་ཆེ་བ་བཏེག་དེའི་ཕྱི་ཉིན་ནས་རིམ་བཞིན་གསང་
བདག་ནོ་ཡོན་ཆོས་རྗེ་སོགས་མི་སྣ་འཁོར་བཅས་ལ་སོ་སོའི་འདོད་ཆོས་སུ་འོད་དཔག་མེད་ལ་བརྟེན་པའི་འཕོ་ཁྲིད། ཁྱུང་ནག་གི་རྗེས་གནང། མཉྫུ་ཤྲཱིའི་ཡང་སྲིད་ཀྱི་བརྟན་བཞུགས་གསོལ་འདེབས། པཎྜི་ཏ་དབང་ཆེན་ཞབས་དྲུང་གི་འཁྲུངས་རབས་
གསོལ་འདེབས། རྗེ་ཉིད་ཀྱི་བཀའ་རྩོམ་གསར་གནང་ལེ་ཚན། དམ་ཚིག་གསུམ་བཀོད་ཀྱི་ཆོ་ག་བདེ་མཆོག་ལཱུ་ཨི་བའི་བདག་བསྐྱེད་མདོར་བསྡུས་རྣམས་ཀྱི་ལུང། ཚེ་སྦྱིན་ཡིད་བཞིན་འཁོར་ལོའི་སྒྲུབ་ཐབས་ཀྱི་ཟབ་ཁྲིད། བཀའ་གདམས་ལྷ་

[168B] གྲུབ་རྒྱལ་ལུགས་ཀྱི་ཚེ་དབང། ཚེ་རྟ་ཟུང་འབྲེལ་གྱི་དབང། འཇམ་དབྱངས་དཀར་ནག་གཉིས་ཀྱི་རྗེས་གནང་དང། འཇམ་དབྱངས་ཀྱི་བསྟོད་པ་བསྟོད་སྤྲིན་རྒྱ་མཚོ། ཁྱུང་ནག་ལ་བརྟེན་པའི་བཀྲུ་བྱབས་བསྲུང་བ་བྱ་
ཚུལ༑ ཧལ་ཧ་བཤད་སྒྲུབ་ཆོས་གླིང་གི་བླ་མ་སྐུ་སྐྱེ་དཀོན་མཆོག་བཀྲ་ཤིས་ཀྱི་བརྟན་བཞུགས་གསོལ་འདེབས། གུང་ཚེ་རིང་དོན་ཡོད་ཀྱི་ཁ་ཏོན་དུ་གསར་རྩོམ་གནང་བ་བཀའ་གདམས་ལྷ་བཞིའི་གསོལ་འདེབས་རྣམས་ཀྱི་ལུང་སྩལ། གཞན་ཡང་བླ་
མ་དང་ལྷག་པའི་ལྷའི་རྣལ་འབྱོར་ཉམས་སུ་ལེན་ཚུལ་དང། གསོལ་འདེབས་སྨོན་ཚིག་བཀའ་རྩོམ། བར་ཆད་སེལ་བའི་བཀའ་བསྒོ་སོགས་རང་རང་གིས་ཇི་ལྟར་གསོལ་བ་བཏབ་པ་བཞིན་གནང། ཚོགས་ཆེན་དབུ་མཛད་དཀའ་བཅུ་གྲང་མོ་ཆེ་བ་ཡེ་
ཤེས་བརྩོན་འགྲུས་ནས་གསོལ་བ་བཏབ་པ་བཞིན་འདུས་པ་རྒྱ་མཚོར་ཚེས་བཅུ་དགུ་ནས་གནམ་གང་བར་ལ་ཉིན་རེ་བཞིན་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་གྱི་ཁྲིད་རྒྱས་པ་གཟབ་བཤད་དང་བཅས་
སྩལ་ཏེ་རྗེས་སུ་སེམས་བསྐྱེད་པའི་ཆོ་ག་ཡང་མཛད། རྗེ་ཉིད་ནས་ཚོགས་ཆེན་ལ་སེམས་བསྐྱེད་ཆོ་ག་སྩལ་བའི་ཐོག་མ་ཡིན་པར་སྣང། ཧལ་ཧའི་ཡུལ་གྲུབ་བླ་མར་འབྱོན་མི་ཆོས་རྗེ་བློ་བཟང་རབ་བརྟན་དང། རྟ་ནག་པ་དཀའ་ཆེན་ཡེ་ཤེས་རྡོ་རྗེ་སོགས་མི་
ཉེར་ལྔ་སྐོར་ལ་ཚེ་དཔག་མེད་ལྷ་དགུའི་དབང་དང་གྲུབ་རྒྱལ་ལུགས་ཀྱི་ཚེ་དབང་སྩལ། སྔགས་ཆེན་ཞལ་སྔ་ནས་སེང་ཆེན་སྐུ་སྐྱེ་བློ་བཟང་དཔལ་འབྱོར་གྱིས་གསོལ་བ་བཏབ་པར་བརྟེན་ཟླ་བ་བདུན་པའི་ཚེས་གསུམ་ལ་རྡོ་བཅལ་ཆེན་མོར་ཕེབས་ཏེ་
[169A]༄༅། །གདུགས་དཀར་ལྷ་བཅུ་བདུན་གྱི་དབང་གི་སྟ་གོན་གྱི་རིམ་པ། དེའི་སང་ཉིན་རྡུལ་ཚོན་གྱི་དཀྱིལ་འཁོར་དུ་དབང་དངོས་གཞི། མཐའ་རྟེན་ལེགས་ལྡན་གྱི་རྗེས་གནང་དང་བཅས་སྨིན་རྒྱས་སུ་སྩལ། དབང་གི་སེང་བར་དུ་ཡོངས་འཛིན་
དམ་པ་ལས་ཁྲོ་བོ་དང་ཁྲོ་མོ་སྨེ་བ་བརྩེགས་པའི་རྗེས་གནང་ཞིག་ཀྱང་གསན། སླར་ཡང་སྔགས་ཆེན་ཞལ་སྔ་ནས་ཀྱིས་གསོལ་བ་ལྟར། ཟླ་བ་བདུན་པའི་ཚེས་བརྒྱད་ལ་གསང་སྔགས་རྒྱུད་པ་གྲྭ་ཚང་དུ་ཞབས་ཟུང་བཀོད། རྒྱུད་གྲྭ་ཚོགས་ཡོངས་ཀྱིས་
མཚོན་དགེ་འདུན་ལྔ་བརྒྱ་སྐོར་ལ་ཚེ་དཔག་མེད་ལྷ་དགུའི་དབང། མགོན་པོ་དཀར་ནག་གཉིས་དང་རྡོ་རྗེ་རྣམ་འཇོམས་ཀྱི་རྗེས་གནང། སྔགས་ཆེན་ཞལ་སྔ་ནས་སྐུ་རྐྱང་ལ་ལྷ་མོ་ཤྲ་མ་ཎའི་རྗེས་གནང་བཅས་སྩལ། འཇིགས་བྱེད་ཀྱི་ཞི་བ་དང་དབང་གི་
སྦྱིན་སྲེག་གདུགས་དཀར་ཟློག་ཆེན་རྣམས་མཛད་པའི་ཚོགས་དབུར་ཡང་ཞབས་ཟུང་བཀོད། སྔགས་ཆེན་ཞལ་སྔ་ནས་ཀྱིས་འཇིགས་བྱེད་ཀྱི་ཚོགས་མཆོད་དང་འབྲེལ་བའི་ཞབས་བརྟན་དངོས་འབུལ་སྤམ་མཐོ་བ་བསྟབས། སྔགས་གྲྭའི་ཆོས་
ཁྲིམས་པ་རྒྱལ་ཆེན་རྩེ་བ་རབ་འབྱམས་པ་ཡེ་ཤེས་རྣམ་རྒྱལ་གྱིས་ཀྱང་དངོས་འབྱོར་གྱི་མཆོད་སྤྲིན་སྤྲོས། ཚོགས་ཆེན་ལ་ཐུབ་པ་བདུད་འདུལ་མ་གཙོ་འཁོར་གསུམ་དང་སེང་ལྡེང་ནགས་སྒྲོལ། སྒྲོལ་མ་ཉི་ཤུ་རྩ་གཅིག་གི་ནད་ཚན་རྗེ་བཙུན་མ་མྱུར་མ་
དཔའ་མོ་སོགས་གསུམ་དང་གཙུག་ཏོར་རྣམ་རྒྱལ་བཅས་ཀྱི་རྗེས་གནང་སྩལ་ཅིང་འཕྲོ་མ་ལོ་རྟིང་མར་གནང་རྒྱུ་མཛད། སྔགས་ཆེན་ཞལ་སྔ་ནས་ཀྱིས་ཀྱང་དམ་པའི་ཆོས་ཀྱི་བཀའ་དྲིན་བསབ་ཆེད་དུ་ཟད་ཟིང་གི་བདོག་བ་རྒྱས་པར་བསྟབས། ཚེས་ཉི་ཤུ་

[169B] གྲུབ་རྒྱལ་ལུགས་ཀྱི་ཚེ་དབང་སྩལ། ཟླ་བ་བརྒྱད་པའི་ཚེས་
བརྒྱད་ནས་ཡོངས་འཛིན་རིན་པོ་ཆེ་ལས་བདེ་མཆོག་ནག་པོ་པའི་ཟུར་བཀའི་དབང་དང་ནག་པོ་གཞུང་དྲུག་གི་ལུང་གསན། ཚེས་བཅུ་ནས་བཟུང་སྟོན་ཆོས་དང་པོའི་སྐུ་རིམ་གྱི་ཚོགས་དབུར་རྟག་པར་ཕེབས་ནས་རིགས་ལུང་ལ་ཐུགས་བརྩོན་ལྷོད་མེད་གནང་
སྔགས་ཆེན་ཞལ་སྔ་ནས་ལ་འབུལ་བའི་སློག་ཆ་མི་དམན་པ་སྩལ། བཞད་ཁུལ་མདའ་འབངས་སྤྱིའི་བདེ་ཐབས་སུ་དམིགས་ཏེ་ཡུལ་གྱི་དབུས་སུ་བཀའ་འགྱུར་གྱིས་གཙོས་སྐུ་གསུང་ཐུགས་རྟེན་དང་བཅས་པའི་ལྷ་ཁང་གསར་བསྐྲུན་མཛད་པར་ལེགས་འབུལ་
ཞུས༑ ལྷ་རི་སྒང་པ་བསོད་ནམས་དར་རྒྱས་ལ་གཏུམ་པོ་ཁྱུང་ལྔའི་རྗེས་གནང་དང་གྲུབ་རྒྱལ་ལུགས་ཀྱི་ཚེ་དབང། བཀའ་བསྒོ་བཅས་སྩལ། ཟླ་བ་དགུ་པའི་ཚེས་གཅིག་ལ་ཡོངས་འཛིན་མཁན་རིན་པོ་ཆེའི་དྲུང་དུ་འཇམ་དཔལ་ནག་རཀཤཱི་རྗེས་གནང་གསན་
མཚོ་སྔོན་ཀུན་དགའ་ཇ་སག་གི་མི་སྣ་སོགས་ལ་དགའ་ལྡན་ལྷ་བརྒྱ་མའི་ལུང་དང། རྣམ་རྒྱལ་པེའི་སིའི་མི་སྣ་དང་ཨེམ་ཆི་སྐོར་ལ་འོད་དཔག་མེད་ཀྱི་འཕོ་ལུང་གནང། ལྷ་ཁང་ཁག་ཏུ་བཞུགས་པའི་རྟེན་གསུམ་རྣམས་ལ་སྟོང་མཆོད་སྣ་ལྔའི་མཆོད་སྤྲིན་
སྤྲོས༑ ཡོངས་འཛིན་མཁན་རིན་པོ་ཆེའི་ཐུགས་བཞེང་ལྟར་རྣམ་རྒྱལ་ལྷ་དགུའི་ཆོ་ག་འཁྱེར་བདེ་གསར་རྩོམ་མཛད་དེ་ལུང་དང་རྗེས་གནང་སྩལ། ཚེས་བཅུ་གཉིས་ནས་བཟུང་བདུན་ཕྲག་གཉིས་ཀྱི་རིང་སྐུ་མཚམས་དམ་པར་བཅད་དེ་ཡི་དམ་ལྷ་ཡི་

[170A]༄༅། །བསྙེན་པ་ལ་ཐུགས་བརྩོན་ཤིན་ཏུ་ཆེ་པར་མཛད་ཅིང་ཚེས་ཉེར་བཞིའི་ཉིན་སྐུ་མཚམས་ཀྲོལ། དེ་ནས་ཆོས་རྒྱུན་དཀོན་པ་འགའ་ཞིག་གསན་པར་བཞེད་དེ་ཡུལ་དབུས་ནས་རྗེ་གྲུབ་པའི་དབང་ཕྱུག་ངག་དབང་བྱམས་པ་གདན་དྲངས་པ་རྟ་ཐབ་ཀྱི་བསུབ་དང་བཅས་ཚེས་ཉེར་ལྔ་ལ་
བཀྲ་ཤིས་ལྷུན་པོར་ཕྱག་ཕེབས། ཟླ་བ་བཅུ་པའི་ཚེས་གཅིག་གི་ཉིན་ཐོག་མར་མཻ་ཏྲིའི་མཚན་ཅན་གྱི་བཞེད་པ་ལྟར་རྗེ་བླ་མ་མཆོག་ནས་ཚེ་དཔག་མེད་ལྷ་དགུའི་དབང་འབུལ་བར་མཛད། ཚེས་ལྔའི་ཉིན་རྗེ་དེ་ཉིད་ཀྱི་དྲུང་དུ་གསང་འདུས་ཀྱི་རྫོགས་རིམ་རིམ་ལྔ་གསལ་བའི་སྒྲོན་མའི་
བཤད་ལུང་རྒྱས་པ་གསན་པར་མཛད་པ་ཚེས་བཅུ་དགུའི་ཉིན་གྲུབ། གསུང་བཤད་གནང་བ་ཕལ་ཆེར་རྗེ་ཉིད་ཀྱི་ཐུགས་ལ་འཇགས་པར་མཛད་ཅིང་དཀའ་བའི་གནས་རྣམས་སུ་དྲི་བ་ཞུས་པའི་སྒོ་ནས་དོགས་པ་རྣམས་བསལ། བླ་མ་བརྒྱུད་མཆོད་དང་འབྲེལ་བའི་ཞབས་བརྟན་ཀྱང་
སྦམ་མཐོ་བ་ཕུལ། ཞྭ་དམར་སྤྲུལ་པའི་སྐུ་དེ་སྔོན་ཁམས་ཕྱོགས་སུ་བྱོན་ནས་འགྲོ་དོན་རྒྱ་ཆེན་པོ་མཛད་དེ་ཕྱིར་འཁོར་གྲུབ་བསྟུན་རྗེ་བླ་མ་མཆོག་མཇལ་དུ་ཕེབས་པར་མགྲོན་དྲུང་སོགས་དགུ་ནས་ཆིབས་བསུ་དང་ཐབ་འཛིན་གྱི་བསུ་བ་མཛོད་དེ་བཀྲ་ཤིས་བདེ་ལེགས་སུ་ཕེབས། དེའི་སང་
ཉིན་སྤྲུལ་པའི་སྐུ་དཔོན་གཡོག་བརྒྱ་སྐོར་ལ་མཇལ་ཁ་ཇ་གྲལ་གནང་ཞིང། སྤྲུལ་པའི་སྐུ་འདི་ཉིད་རྗེ་བླ་མ་མཆོག་གི་སྐུའི་མཆེད་ཟླར་སོང་གཤིས་གདན་ཐོབ་སོགས་ས་སྐྱ་བདག་ཆེན་དང་ཆ་འདྲའི་གཟོས་སྐོ་དང། སྤྲུལ་བའི་སྐུ་སྐུ་རྐྱད་གཟིམས་སྤུ་གྶུའང་གདན་འདྲེན་མཛད་དེ། ཁམས་གྱི་ཡུལ་
བདེ་སྐྱིད་དང་ཆོས་དར་ལུགས་ལས་བརྩམས་པའི་གསུང་གླེང་རྒྱས་པར་མཛད། ཟླ་བ་བཅུ་གཅིག་པའི་ཚེས་གསུམ་གྱི་ཉིན་རྗེ་མཻ་ཏྲིའི་མཚན་ཅན་ནས་རྗེ་བླ་མ་མཆོག་འདུས་སྡེའི་ཚོགས་དབུར་སྤྱན་དྲངས་ཏེ་དངོས་འབུལ་རྒྱ་ཆེན་པོ་དང་བཅས་ཞབས་བརྟན་བདེ་ཚིག་

[170B] ཚེས་བཅུ་གཅིག་ནས་རིམ་བཞིན་རྗེ་བླ་མ་ཉིད་དང་དོན་གཉེར་བ་ཁ་ཤས་བཅས་ཉུང་འདུས་ལ་སྤྱོད་རྒྱུད་རྣམ་སྣང་མངོན་བྱང་དང་དགྱེས་པ་རྡོ་རྗེ་ལྷ་དགུའི་དབང་སྩལ། དེ་སྐབས་རྗེ་ཉིད་ལ་མནལ་ལྟས་ཀྱང་ལེགས་པ་བྱུང། ཕྱག་རྡོར་
གཏུམ་པོའི་རྗེས་གནང་ཡང་གསན། ཚེས་བཅོ་ལྔའི་དགོངས་ཇར་ཞྭ་དམར་སྤྲུལ་པའི་སྐུ་ནས་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ་ཞིང་ཉི་མ་བཅུ་སྐོར་སོང་མཚམས་སྤྲུལ་པའི་སྐུར་ཐོན་ཕྱག་སྦམ་མཐོ་བ་སྩལ། མཻ་ཏྲིའི་མཚན་ཅན་
ནས་རྗེ་བླ་མ་ཉིད་དང་དོན་གཉེར་པ་སུམ་ཅུ་སྐོར་ལ་ཚེས་ཉི་ཤུ་ནས་མགོ་བརྩམས་ཏེ་ཟླ་བ་བཅུ་གཉིས་པའི་ཚེས་བརྒྱད་པར་དུ་ལམ་རིམ་འཇམ་དཔལ་ཞལ་ལུང་གི་དམར་ཁྲིད་རྒྱས་པ་བཤད་པ་དམིགས་ཐོག་ཏུ་འདྲིལ་ཞིང་འཆར་བདེ་བ། ཡིད་འཁུལ་ནུས་
པ་ཞར་ལ་སློབ་གཉེར་བྱེད་ལུགས་སོགས་ཀྱི་བསླབ་བྱ་བཅས་སྩལ་ཅིང་མཇུག་ཏུ་སེམས་བསྐྱེད་ཆོ་གས་འཛིན་པའང་མཛད་དོ། །ཡིད་འཕྲོག་ལུས་ཕྲའི་བཞིན་རས་ངོ་མཚར་གྱིས། །ཆགས་པས་མྱོས་པ་གང་དག་ངོམས་པ་མེད། །དེ་བཞིན་ཆོས་ཀྱི་
སྤྱན་ལྡན་མཁས་པའི་ཚོགས། །ལེགས་བཤད་བདུད་རྩིས་ངོམས་པ་ཇི་ལྟར་སྲིད། །ཐེག་མཆོག་བཤེས་གཉེན་ཞལ་གྱི་སྤྲིན་ཕུང་ལས། །ཟབ་རྒྱས་ཆོས་ཀྱི་གྲུ་ཆར་སྟོང་ཕབ་ཀྱང། །ལྷ་ཡི་ལམ་ལྟར་གཏིང་མཐའ་མི་མངོན་པའི། །ཁྱོད་ཐུགས་ཆུ་
གཏེར་ངོམས་པ་ག་ལ་ཞིག་རྒྱལ་དབང་ཐམས་ཅད་མཁྱེན་པ་བློ་བཟང་སྐལ་བཟང་རྒྱ་མཚོ་དཔལ་བཟང་པོའི་སྐུའི་ཡང་སྲིད་ཐོབ་རྒྱལ་ལྷ་རི་སྒང་དུ་ཕེབས་པ། འཁྲུངས་ནས་ལོ་ངོ་ཕྱེད་གསུམ་ཙམ་ལས་མ་སོང་ཡང། པོ་ཏ་ལའི་ཉེ་འདབས་སུ་སྤྱན་

[171A]༄༅། །དྲངས་ནས་བདག་རྐྱེན་བྱེད་དགོས་པ་གོང་མ་ཆེན་པོ་ནས་བཀའ་ཕེབས་པ་བཞིན་དབུས་སུ་གདན་འདྲེན་ཞུ་གོང་སྤྲུལ་པའི་སྐུ་མཆོག་མཇལ་བར་བཞེད་དེ་ཐོབ་རྒྱལ་ལྷ་རི་སྒང་ནས་བཀུར་གཟོས་ཆེན་པོས་སྤྱན་དྲངས་པ་
ཆོས་བཅུ་བདུན་ལ་བཀྲ་ཤིས་ལྷུན་པོར་ཕེབས་ཏེ་རྗེ་བླ་མ་མཆོག་དང་ཞལ་འཛོམ་དུས། སྐུ་ན་ཆེས་ཕྲ་ཡང། བཞུགས་ཚུགས་ཤིང་རྗེ་ཉིད་ལ་དགྱེས་དགྱེས་མཛད་པ་སོགས་རྒྱལ་བ་སྐུ་གོང་མ་ལྟར་གནང། ལོ་འདི་ནང་སྔགས་གྲྭ་རྒྱལ་ཆེན་རྩེ་
པ་དཀའ་ཆེན་བློ་བཟང་དོན་གྲུབ་ཀྱིས་གསང་བ་འདུས་པའི་བསྐྱེད་རྫོགས། གཅེན་ལུང་བ་བློ་བཟང་དབང་པོ་དང་གནས་རྙིང་མཆོད་ཁང་པ་ཡེ་ཤེས་དཔལ་འབྱོར་གཉིས་ཀྱིས་ཕར་ཕྱིན་གྱི་འགྲེལ་བ། མདངས་ཆེན་པ་དགེ་འདུན་དར་རྒྱས་
དང་བློ་བཟང་རྡོ་རྗེ། དཔེ་ཐུབ་པ་བློ་བཟང་བཟོད་པ། ཞི་གནས་པ་བློ་བཟང་ལུང་རྟོགས་དང་བློ་བཟང་དོན་གྲུབ། ལེགས་བཤད་གླིང་བ་བློ་བཟང་ཆོས་འཕེལ། གུ་གེ་བ་ཡོན་ཏན་ཟླ་བ། སྟག་མོ་བ་བློ་བཟང་ཚེ་རིང། བཞད་པ་བློ་བཟང་དཔལ་
འབྱོར། སྲད་པ་བློ་བཟང་བཀྲ་ཤིས། འབྲོད་རྩེ་པ་བློ་བཟང་རྣམ་རྒྱལ། རྒྱལ་ཆེན་རྩེ་བ་དགེ་འདུན་རྒྱལ་མཚན། ལྷུན་པོ་རྩེ་བ་འཕྲིན་ལས་ཕུན་ཚོགས་རྣམས་ཀྱིས་རྣམ་འགྲེལ་གྱི་ཐལ་འཕྲེང་ལེའུ་བཞི། བཞད་པ་ཡེ་ཤེས་ཆོས་འཕེལ་གྱིས་
རྣམ་བཤད་ཐར་ལམ་གསལ་བྱེད། དབེན་དགོན་པ་དཔལ་ལྡན་དར་རྒྱས་དང་བློ་བཟང་དཔལ་འབྱོར། བློ་བཟང་བསྟན་འཛིན། ཡང་བློ་བཟང་བསྟན་འཛིན་བཅས་ནས་བདེ་མཆོག་རྩ་རྒྱུད། ཡེ་ཤེས་བསོད་ནམས་ཀྱིས་གསང་བདེ་འཇིགས་

[171B] ཆོས་འཁོར་ལྷུན་པོ་བ་ཟླ་བ་དཔལ་འབར་དང་ཆོས་དར་རྒྱས། བྱང་གསང་སྔགས་མཁར་བ་ཆོས་འཕེལ་རྒྱ་མཚོ་གསུམ་གྱིས་བྱམས་ཆོས་སྔེ་ལྔ་རྣམས་ཀྱི་རྒྱུགས་ཕུལ་བར་གནང་ཆ་སྩལ། །
ཁྱུ་མཆོག་ཅེས་པ་ལྕགས་སྦྲུལ་ཟླ་བ་དང་པོའི་ཚེས་ལྔ་ལ་སྔགས་པ་བླ་སྤྱི་ནས་རྒྱལ་བ་ཡབ་སྲས་དང་རྗེ་ངག་དབང་བྱམས་པ་བཅས་སྔགས་ཁང་དུ་སྤྱན་དྲངས་ཏེ་དཀར་སྤྲོ་དང་དངོས་འབུལ་བཏེག་དེ་མཚུངས་ཐོས་བསམ་གླིང། དཀྱིལ་ཁང། ཤར་
རྩེ་སོགས་ནས་ཀྱང་རྟེན་འབྱུང་གི་བདོག་བ་བསྟར། གཞན་ཡང་ཧར་གདོང། ཧལ་ཧ་བསམ་བློ་སོགས་མི་ཚན་རྣམས་ཀྱིས་ཀྱང་དངོས་འབུལ་བསྟབས། ཚེས་བརྒྱད་ཀྱི་ཉིན་གཞུང་ས་ནས་རྒྱལ་དབང་མཆོག་སྤྲུལ་རིན་པོ་ཆེའི་དབུའི་གཙུག་ཕུད་
འབུལ་བཞེས་དང་མཚན་གསོལ་དགོས་ཚུལ་ཞུ་བར་མཆོད་དཔོན་སྡེ་དྲུག་མཁན་པོ་འབྱོར་པར་ཐོག་མར་རྒྱལ་དབང་མཆོག་སྤྲུལ་རིན་པོ་ཆེར་གཞུང་ས་ནས་དངོས་སྐྱེས་དང་བཅས་རྟེན་འབྲེལ་གྱི་སྒོ་ལེགས་པར་བསྒྲིགས། རྗེ་བླ་མ་མཆོག་ལ་
ཡང་སྲིད་སྐྱོང་དེ་མོ་བ་དང་བཀའ་བློན་ལྷན་རྒྱས་སོ་སོའི་མཚམས་ཞུ་དང་མཆོད་དཔོན་གྱིས་ཀྱང་སྒེར་མཇལ་ཞུས། ཚེས་དགུ་ལ་རྒྱལ་དབང་མཆོག་སྤྲུལ་རིན་པོ་ཆེར་ཁྲོ་བོ་སྨེ་བརྩེགས་ཀྱི་རྗེས་གནང་སྩལ། ཚེས་བཅུ་གཅིག་གཟའ་སྐར་འགྲུབ་སྦྱོར་
བཟང་པོ་དང་བསྟུན་གཟིམས་ཆུང་ཡིད་དགའ་ཆོས་འཛིན་དུ་ཐམས་ཅད་མཁྱེན་པ་དགེ་འདུན་གྲུབ་ཀྱི་ཐུགས་དམ་རྟེན་ཐུབ་དབང་ལུང་བསྟན་མ་གདན་དྲངས་པའི་སྤྱན་སྔར་གཞུངས་ནས་བརྒྱ་མཆོད་སྣ་ལྔ་བཤམས། ཡབ་སྲས་གཉིས་ཀར་དངོས་འབུལ་སྤམ་

[172A]༄༅། །བསྟོད། རྗེ་ཉིད་ནས་མཆོག་གི་སྤྲུལ་པའི་སྐུའི་དབུའི་གཙུག་ཕུད་བཞེས་ཏེ་རྗེ་བཙུན་བློ་བཟང་བསྟན་པའི་དབང་ཕྱུག་འཇམ་དཔལ་རྒྱ་མཚོ་དཔལ་བཟང་པོ་ཞེས་མཚན་གསོལ་ཏེ་མཉམ་མེད་བུ་རམ་ཤིང་པའི་གདུང་འཚོབ་
ཏུ་མངའ་གསོལ། ལེགས་སོའི་འབུལ་སྐྱེས་ཀྱང་རྒྱས་པར་བསྟར། རྒྱལ་དབང་མཆོག་སྤྲུལ་རིན་པོ་ཆེ་ཞབས་པད་བརྟན་ཅིང་མཛད་འཕྲིན་རྒྱས་པའི་ཆེད་བརྟན་བཞུགས་གསོལ་འདེབས་ཤིག་ཀྱང་རྗེ་ཉིད་ནས་གསར་རྩོམ་གནང་སྟེ་
འདུས་པ་རྒྱ་མཚོའི་ཞལ་འདོན་དུ་བཙུགས། དེ་ནས་གཞུང་ས་ནས་གསོལ་སྟོན་རྒྱས་པའི་ཐོག་གྲལ་འཕྲོས། ཚོགས་ལང། གར་པ་བཅས་འདུ་བགྱིས་ཏེ་རྗེ་བླ་མ་ཡབ་སྲས་ཚོམས་ཆེན་དུ་སྤྱན་དྲངས་ནས་དངོས་འབུལ་གྱི་བདོག་པ་
སྦམ་མཐོ་བ་བཏེག་རྒྱལ་དབང་མཆོག་སྤྲུལ་རིན་པོ་ཆེའི་དབུའི་གཙུག་ཕུད་འབུལ་བཞེས་གྲུབ་པ་དང་ཆོས་གྲྭ་ཆེན་པོར་ཆིབས་བསྒྱུར་གནང་བའི་ཐོག་མའི་ལེགས་འབུལ་ཆབས་ཅིག་པར་ཚེས་བཅུ་གཉིས་ལ་ཚོམས་ཆེན་དུ་སྤྱན་དྲངས་
ཏེ་བླ་བྲང་ནས་དགའ་སྟོན་རྒྱས་པའི་ཐོག་དངུལ་གྱི་མཎྜལ། སྐུ་གསུང་ཐུགས་རྟེན། གསེར་དངུལ། གོས་དར་སོགས་དངོས་འབུལ་གྱ་ནོམ་པ་ཕུལ། དེའི་ཕྱི་ཉིན་བླ་བྲང་གི་ཞབས་འབྲིང་པ་རྣམས་དང། ཕྱོགས་ཀྱི་སྣེ་མོ་བ་སྤྱི་བསྡུས་ནས་རྒྱལ་
བ་ཡབ་སྲས་སོ་སོར་ལེགས་འབུལ་བསྟར། ལྔེ་ཆུང་བ་བློ་བཟང་བཀྲ་ཤིས་དང་གཉེར་ཚང་བ་དགེ་ལེགས་འབྱུང་གནས་སོ་སོ་ནས་གསོལ་སྟོན་དང་ལེགས་འབུལ་ཞུས། དེ་ནས་ས་སྐྱ་དང། ལྷ་རྩེ་ཆོས་སྡེ་སོགས་གཙང་ཁུལ་གྱི་དགོན་

[172B] པ་ནམ་རྫོང་སྔོད་སོགས་ཉེ་སྐོར་གྱི་ལྷ་སྡེ་མི་སྡེ་མང་པོས་ལེགས་འབུལ་གྱི་བདོག་པ་ཕུལ། འདི་སྐབས་གྲུབ་པའི་དབང་ཕྱུག་བྱམས་པའི་མཚན་ཅན་སྐུ་ཁམས་ཅུང་ཟད་དྭངས་མིན་བྱུང་བར་ཆོས་གྲྭ་ཆེན་པོས་མཚོན་དགེ་འདུན་གྱི་
སྡེ་མང་པོར་བསྙེན་བཀུར་བསྟབས་ནས་སྐུའི་རིམ་གྲོ་གང་གཟབ་བསྒྲུབས་ཤིང་ཚེ་རྟ་ཟུང་འབྲེལ་གྱི་དབང་ཞིག་ཀྱང་འབུལ་བ་མཛད་པས། སྐུ་ཁམས་དྭངས་སྐྱེད་བཞེས་པས་རྗེ་ཉིད་ཀྱང་ཐུགས་མཆོག་ཏུ་དགྱེས། ཚེས་ཉི་ཤུ་ལ་སྐྱིད་གྲོང་བླ་མ་ཡེ་
ཤེས་རྒྱལ་མཚན་རི་ཁྲོད་པ་བཅས་ནས་གཟིམས་ཆུང་ཞབས་བརྟན་ཕུལ་བར་ཇ་གྲལ་གྱི་ཐོག་ཆོས་ཀྱི་གསུང་གླེང་མཛད། འདི་ཉིན་བེ་ལིག་ཐུ་ནོ་མོན་ཧན་དང་མཁར་རྡོ་སྤྲུལ་སྐུ་བཅས་ལ་འཇམ་དབྱངས་ཆོས་སྐོར་གྱི་ནང་ཚན་འཇམ་དབྱངས་
ལུས་དཀྱིལ་གྱི་དབང་དང་བདེ་མཆོག་དཀར་པོའི་ཚེ་དབང། སྒྲོལ་དཀར་གྱི་རྗེས་གནང་བཅས་སྩལ། དེ་ཉིན་ཚོགས་ཆེན་དུ་མང་ཇའི་ཐོག་དགེ་འདུན་རེར་དངུལ་སྲང་རེའི་འགྱིད་ཀྱང་གནང། ཟླ་བ་གཉིས་པའི་ནང་མཻ་ཏྲིའི་མཚན་ཅན་གྱི་དྲུང་དུ་མི་
འཁྲུགས་པའི་དབང་དང་འཕོ་ཁྲིད། གཞན་ཡང་ཟབ་གནད་ཀྱི་གདམས་པ་ཁ་ཤས་ཞུ་བ་མཛད་ཅིང། ཕར་ཡང་འཇིགས་བྱེད་ཀྱི་རིམ་གཉིས་ཁྲིད་ཡིག་སྐུ་གསུམ་ཐེམ་སྐས་དང་རྒྱལ་དབང་མཆོག་གི་སྤྲུལ་པའི་སྐུའི་བརྟན་བཞུགས་གསོལ་
འདེབས་རྒྱལ་ཀུན་མཁྱེན་བརྩེ་མའི་ལུང་གནང། རྗེ་བླ་མ་མཆོག་གཙོ་བོར་གྱུར་པའི་བླ་གྲྭ་ཉི་ཤུ་རྩ་བཞི་ནས་ཚེ་དཔག་མེད་ལྷ་དགུའི་དཀྱིལ་འཁོར་ཞལ་ཕྱེ་བའི་ཐོག་གྲུབ་པའི་དབང་ཕྱུག་མཻ་ཏྲིའི་མཚན་ཅན་ལ་དངོས་འབུལ་རྒྱ་ཆེན་པོ་བསྟར་

[173A]༄༅། །ཏེ་སྐུ་ཆེ་བའི་ཡོན་ཏན་བརྗོད་པ་སྔོན་དུ་འགྲོ་བས་འཇམ་མགོན་བླ་མའི་བསྟན་པའི་དཔལ་དུ་དགུང་ལོ་བརྒྱ་ཕྲག་བརྒལ་བར་བཞུགས་དགོས་པའི་གསོལ་འདེབས་ནན་ཏན་ཆེན་པོ་མཛད་པ་ན། ཚུར་མཐོང་བྱིས་པའི་
བློ་ཅན་བན་རྒན་བདག་ལ་དེ་ལྟ་བུའི་ཁས་ལེན་ཞུ་བའི་ནུས་མཐུ་མ་མཆིས་མོད། འོན་ཀྱང་བླ་མ་དམ་པ་གོང་མ་རྣམས་དང་སྐྱབས་གསུམ་ཀུན་འདུས་ཁྱེད་རང་གི་ཐུགས་རྗེ་དང། དམ་པའི་མཛད་བཟང་གིས་བདག་ཉིད་ལ་བསྟེན་བྱ་དགེ་བའི་
བཤེས་གཉེན་དུ་གཟིགས་པའི་ཐུགས་དད་ཕུན་སུམ་ཚོགས་པས་ཚེ་ཆོག་དང་འབྲེལ་བའི་རིང་དུ་འཚོ་བའི་རྟེན་འབྲེལ་བསྒྲིག་པ་གནང་བའི་མཐུ་ལ་བརྟེན་ནས་ཚེ་རིང་དུ་འཕེལ་བ་གཞིར་བཅས། ངོ་མཚར་མཛད་པ་འདི་ལྟ་བུ་ལ་རྗེས་སུ་ཡི་རང་
ཚུལ་སོགས་ཐུགས་དགྱེས་པ་ཆེན་པོས་ཞུ་བ་མཛད། ཚེས་བཅུ་ལ་ཁྱབ་བདག་ངག་དབང་བྱམས་པ་རིན་པོ་ཆེས་གཟིམས་ཆུང་ཞབས་བརྟན་ཕུལ། དེའི་ཕྱི་ཉིན་རྗེ་ངག་དབང་བྱམས་པ་རིན་པོ་ཆེར་ཕེབས་རྫོངས་ཀྱི་དངོས་པོ་གཏོས་ཆེ་བ་སྩལ། ཧལ་ཧ་
ཆིང་སུ་ཅུག་ཐུ་ནོ་མོན་ཧན་གྱི་མི་སྣ་རྣམས་ནས་ཚོགས་དབུར་སྤྱན་དྲངས། དངོས་འབུལ་སྦམ་མཐོབ་དང་བཅས་ཞབས་བརྟན་ཕུལ། ཁོ་རང་ཚོའི་འདོད་བ་ལྟར་དགའ་ལྡན་ལྷ་བརྒྱ་མ་དང་བརྟན་བཞུགས་གསོལ་འདེབས་གསར་རྩོམ་གྱི་ལུང་སྩལ་
ཚེས་བཅུ་གཉིས་ལ་གསོལ་ཚིགས་སྟེང་དུ་རྗེ་ངག་དབང་བྱམས་པ་རིན་པོ་ཆེ་གདན་དྲངས་ཏེ་རྒྱུན་རིང་བོའི་བར་དུ་བཞུགས་ནས་མདོ་སྔགས་ཀྱི་དཀའ་གནས་མང་པོར་དོགས་གཅོད་མཛད། དེའི་ཕྱི་ཉིན་སྔར་རྒྱུན་ལྟར་གྱི་ཕེབས་སྐྱེལ་དང་བཅས་མཻ་ཏྲིའི་

[173B] ལྷ་ལྡན་བར་དུ་ཕེབས་སྐྱེལ་ཞུ་བར་དཀའ་ཆེན་སྡིངས་ཁ་བྱ་བཟང་བ་གཏོང་བ་གནང་ཞིང་ཕུར་བུ་ལྕོག་ཏུ་བླ་མ་རིན་པོ་ཆེའི་ཞབས་བརྟན་སྒྲུབ་རྒྱུ་མང་ཇ་བརྒྱ་ཐམ་པ་རིམ་གཏོང་གི་དགོས་ཆ་སྩལ། ཆིང་སུ་ཅུག་ཐུའི་
མི་སྣ་རྣམས་ལ་མགོན་པོ་བར་ཆད་ཀུན་སེལ་གྱི་རྗེས་གནང་དང། ཨོར་ཏུ་སུད་ལས་པེའི་སིའི་མི་སྣ་སོགས་སོག་རིགས་ཕྱེད་ཉིས་བརྒྱ་སྐོར་ལ་ཚེ་དབང། རྣམ་འཇོམས་སྒྲུབ་ཐབས་དང་བརྟན་བཞུགས་གསོལ་འདེབས་ཀྱི་ལུང་བཅས་གནང། ལ་མོ་
ཆོས་སྐྱོང་ཆེན་པོ་ནས་གོས་དཀར་གྱི་རྒྱལ་མཚན་སོགས་ཀྱི་རྟེན་འབྱུང་བསྟར་ཞིང་ལུང་བསྟན་བཟང་པོ་ཕེབས། ཆོས་རྗེ་སྐུ་རྟེན་པར་ཚེ་དབང་བརྒྱ་རྩ་དང་རྟ་མགྲིན་གྱི་བཀའ་བསྒོ་སྩལ། རྒྱལ་དབང་མཆོག་གི་སྤྲུལ་པའི་སྐུའི་སྐུ་གེགས་ཞི་ཆེད་དུ་དམིགས་རྗེ་
ཉིད་གཙོ་བོར་གྱུར་པའི་བླ་གྲྭ་སུམ་ཅུ་སོ་གསུམ་ནས་འཇིགས་བྱེད་ལ་བརྟེན་པའི་ཞི་རྒྱས་དབང་དྲག་གི་སྦྱིན་སྲེག་དང་དྲུག་ཅུ་པའི་གཏོར་ཟློག་མཛད། གཞན་ཡང་དེར་དམིགས་པའི་ཞབས་བརྟན་སྐུ་རིམ་མང་དུ་བསྒྲུབས། ཟླ་བ་གསུམ་པའི་ཚེས་གསུམ་
ནས་རྒྱལ་དབང་མཆོག་སྤྲུལ་རིན་པོ་ཆེ་ཉིན་ལྟར་གཟིམས་ཆུང་དུ་གདན་འདྲེན་ཞུ་བ་གནང་ནས་སྐུའི་འགལ་རྐྱེན་སེལ་ཕྱིར་སེང་ལྡེང་ནགས་ཀྱི་སྒྲོལ་མ། ཀུ་རུ་ཀུལླེ། འཇིགས་བྱེད་ཞལ་གཅིག་ཕྱག་གཉིས་ཡབ་རྐྱང་རྣམས་ཀྱི་རྗེས་གནང་དང། དཔལ་
ལྡན་དམག་ཟོར་ལྷ་མོའི་རྗེས་གནང་ཐུན་མོང་མིན་པ། དཔལ་མགོན་ཞལ་བཞི་པའི་བཀའ་བསྒོ། དེ་གཉིས་ཀྱི་སྐུ་ཐང་བྱིན་ཅན་རེ་བཅས་ཐུགས་དམ་རྟེན་དུ་འབུལ་བ་གནང་བར་ཤིན་ཏུ་མཉེས་པར་མཛད། ཚེས་བཞི་ལ་རྗེ་བཙུན་མཆོག་གི་སྤྲུལ་པའི་
[174A]༄༅། །སྐུ་རིན་པོ་ཆེའི་ཡབ་ཡུམ་གཉིས་དང་ཨ་ནེ་ཆོས་དྲུང་མ་བཅས་ལ་གསོལ་ཚིགས་ཐོག་གནང་སྐྱེས་སྩལ། ཚེས་ལྔའི་ཉིན་ས་དམར་དུ་ཐབ་བསུ་དང་མགྲོན་དྲུང་སོགས་ཀྱི་ཆིབས་བསུ་བཅས་རྒྱལ་ཚབ་དེ་མོ་སྤྲུལ་པའི་སྐུ་
དང༑ ཇིས་ཨམ་པ་ན། བཀའ་བློན་དགའ་བཞི་གུང་པཎྜི་ཏ། བཀའ་བློན་ཇ་སག་ཏཱ་བླ་མ་སོགས་དཔོན་གཡོག་བརྒྱད་བརྒྱ་སྐོར་འབྱོར་བ་ཐོག་མར་རྒྱལ་དབང་མཆོག་སྤྲུལ་རིན་པོ་ཆེ་མཇལ་བ་གནང་རྗེས་རྗེ་བླ་མ་མཆོག་གི་མཇལ་ཁར་
ཕེབས་པར་ཕྱག་དབང་གི་བྱིན་རླབས་དང། སྟོན་མོ་རྒྱས་པ་བཅས་ཞུ་བ་གནང་ཐོག་བཀའ་དྲི་གསུང་གླེང་མང་དུ་གནང། དེའི་ཕྱི་ཉིན་གཞུང་ས་ནས་རྒྱལ་བ་ཡབ་སྲས་གཉིས་ཚོམས་ཆེན་དུ་སྤྱན་དྲངས་ཏེ་སྟོན་ཆེན་རྒྱས་པའི་ཐོག་སྒོ་མང་སློབ་
དཔོན་བསྟན་པ་ཡར་འཕེལ་དང། དགའ་ལྡན་ཉག་རོ་ང་བླ་མ་ཡེ་ཤེས་འབྱུང་གནས། མཚན་ཉིད་ཞབས་ཕྱི་ལྷོ་བ་དཀའ་ཆེན་ཞབས་དྲུང་ཡོན་ཏན་རྒྱལ་མཚན་དང་ཨུ་རྒྱན་རྫོང་བ་དཀའ་ཆེན་བློ་བཟང་བཟོད་པ་རྣམས་ཀྱིས་བགྲོ་གླེང་མཛད་
གཞུང་ས་ནས་རྒྱལ་བ་ཡབ་སྲས་ལ་རྟེན་འབྱུང་གི་བདོག་པ་བསྟར། ཚེས་བདུན་ལ་གཞུང་ནས་རྗེ་ཉིད་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། བཀའ་བློན་ལྷན་རྒྱས་ནས་ཀྱང་དངོས་འབུལ་བཏེག་
རྩེ་ཤོད་ཀྱི་དྲུང་འཁོར་མང་པོས་སྒེར་མཇལ་ཞུས། ཚེས་དགུ་ལ་སྲིད་སྐྱོང་དེ་མོ་བ་ནས་དངོས་འབུལ་དང་བཅས་ཞབས་བརྟན་ཕུལ། དེ་ནས་རིམ་བཞིན་བཀའ་བློན་དགའ་བཞི་གུང་ནས་དངུལ་སྲང་ཆིག་སྟོང་སྐོར་སོགས་དང། ཉི་མ་རྒྱལ་མཚན་

[174B] མདའ་དཔོན་འབུམ་ཐང་ནས་ཀྱིས་དངུལ་རྡོ་ཚད་དགུ་སོགས་ཀྱི་དངོས་འབུལ་བཅས་བསྟར་ཞིང་སློག་ཆ་ཡང་མི་དམན་པ་སྩལ། ཇིས་ཨམ་པན་ནས་ཀྱང་དངོས་འབུལ་དང་བཅས་ཞབས་བརྟན་
ཕུལ༑ ཁོ་རང་གི་ཐུགས་བཞེད་ལྟར་ཕྱག་རྡོར་གཏུམ་པོ་ཁྱུང་ལྔའི་རྗེས་གནང་སྩལ། ཚེས་བཅུ་གསུམ་གྱི་ཉིན་ཚོམས་ཆེན་དུ་རྒྱལ་བ་ཡབ་སྲས་ལྷན་རྒྱས་ཐོག་རྒྱལ་ཚབ་དེ་མོ་སྤྲུལ་པའི་སྐུ། ཨམ་པན། བཀའ་བློན་ནང་རྣམ་སོགས་དྲུང་འཁོར་
དྲག་འབྲིང་དཀྱུས་བཅས་ཚང་མར་སྟོན་ཆེན་རྒྱས་པའི་བསྙེན་བཀུར་དང་རྒྱལ་དབང་མཆོག་སྤྲུལ་རིན་པོ་ཆེར་ཕེབས་རྫོངས་སུ་དངུལ་གྱི་མཎྜལ། སྐུ་བརྙན། ན་བཟའ། གོས་ཆེན། དངུལ་རྟ་རྨིག་མ་སོགས་དང་འབུལ་སློག་ཀྱང་ཟུར་དུ་འབུལ་བ་མཛད་
སྲིད་སྐྱོང་དེ་མོ་བ། ཨམ་པན་སོགས་དབུས་ནས་བྱོན་པའི་མི་དྲག་རྣམས་ལ་བབས་འོས་དང་བསྟུན་པའི་གནང་ཆ་སྩལ། ཚེས་བཅུ་བཞིའི་ཉིན་རྒྱལ་དབང་མཆོག་སྤྲུལ་རིན་པོ་ཆེ་གཟིམས་ཆུང་བཀའ་གདམས་ཕོ་བྲང་དུ་སྤྱན་འདྲེན་པ་གནང་ནས་དཀར་
སྤྲོ་གཟབ་པའི་ཐོག་རྟེན་འབྱུང་གི་དངོས་པོ་བསྟར་ནས་དོན་གྲུབ་སྤྲོལ་མའི་རྗེས་གནང་ཕུལ་ཏེ་ཕེབས་ལམ་སོགས་ལ་ཉེ་ཞོ་མེད་པར་བདེ་བར་ཕེབས་ནས་སྐུ་གོང་མ་ལྟ་བུའི་མཁས་བཙུན་བཟང་གསུམ་གྱི་མཛད་པ་ངོ་མཚར་བ་བསྟན་ནས་རྒྱལ་བསྟན་
སྙིང་པོ་འཇམ་མགོན་བླ་མའི་བསྟན་པ་དང་གངས་ལྗོངས་འདིས་མཚོན་མཁའ་ཁྱབ་ཀྱི་འགྲོ་བ་རྣམས་ཕན་བདེའི་དཔལ་ལ་འགོད་པའི་ཐུགས་བསྐྱེད་རྒྱ་གང་ཆེ་མཛད་དགོས་ཀྱི་སྙན་བསྐུལ་ཞིབ་རྒྱས་ཞུ་བ་གནང་བར་ཐུགས་ལ་ཤིན་ཏུ་སིམ་པས་དགྱེས་

[175A]༄༅། །ཉམས་ཀྱིས་བཀའ་ཕེབས། སྐུ་ན་ཕྲ་བའི་སྟབས་རེ་ཤིག་ཞབས་ཕྱི་ཞུ་བར་མགྲོན་གཉེར་བློ་བཟང་ཡར་འཕེལ། མགོན་ཁང་པ་སྤོར་རྗེ་དྲུང་ཡེ་ཤེས་དཀོན་མཆོག། གཉེར་ཚང་གཞོན་པ་བློ་བཟང་དགེ་འདུན། གསོལ་ཆས་ཀྱི་
ཞབས་ཕྱི་ཞུ་མི་གྲྭ་པ་བཞི་བཅས་ལ་ཞབས་འདེགས་ཧུར་བསྐྱེད་ཞུ་དགོས་ཀྱི་བཀའ་སློབ་ཞིབ་རྒྱས་གནང། ཚེས་བཅོ་ལྔ་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་རྒྱལ་དབང་མཆོག་སྤྲུལ་རིན་པོ་ཆེ་རོང་ལམ་བརྒྱུད་ཆིབས་བསྒྱུར་གནང་
རྒྱུར་གྲྭ་ཚང་ཁག་བཞིའི་སློབ་དཔོན། སྤྱི་ས། དགེ་བསྐོས། མི་ཚན་ཁག་དབོན་ཆོས་མཛད་རྣམས་ཀྱི་ཆིབས་སྐྱེལ་དང། ཟམ་ཚན་གྱི་ཤར་དུ་གསོལ་ཐབ་ཐབ་སྐྱེལ། མཐོང་སྨོན་གཤོང་དུ་བཞུགས་ཞག་པར་ཕྱག་མཛོད་ཆེན་མོ་དྲུང་འཁོར་ཉི་
ཤུ་སྐོར་དང་བཅས་པས་ཆིབས་སྐྱེལ་དང་སྙེ་ཐང་བར་ཆིབས་སྐྱེལ་ཞུ་བར་སྐུའི་ཁུ་པོ་རྗེ་དྲུང་བློ་བཟང་ཕུན་ཚོགས་དང་མགྲོན་གཉེར་བློ་བཟང་རབ་བརྟན་བཅས་ཆེད་རྫོང་མཛད། འདི་སྐབས་ཟླ་བ་དང་པོ་ནས་བཟུང་ཟླ་བ་དྲུག་པའི་བར་རྒྱལ་
དབང་ཡབ་སྲས་གཉིས་ཀ་དང་ཁྱད་པར་རྒྱལ་དབང་མཆོག་སྤྲུལ་རིན་པོ་ཆེའི་ཕེབས་ལམ་སོགས་ཀྱི་སྐུའི་འགལ་རྐྱེན་སེལ་ཆེད་དུ་མགོན་ཁང་རྣམས་སུ་དགོས་ཆ་སྩལ་ཏེ་ཞབས་བརྟན་སྐུ་རིམ་རྒྱ་ཆེར་བསྒྲུབས། ཚེས་བཅུ་དྲུག་ནས་བཟུང་
ཐུགས་བྲེལ་དམིགས་བསལ་མེད་སྐབས་སྐུ་རིམ་གྱི་ཚོགས་དབུར་ཕེབས་ནས་ཕ་རོལ་ཏུ་ཕྱིན་པའི་གཞུང་ལ་བགྲོ་གླེང་ཐུགས་འགྲུས་ཆེ་བ་གནང། གོང་གསལ་བསྟན་འགྲོའི་དོན་རླབས་ཆེན་ལེགས་པར་གྲུབ་པའི་གཏང་རག་ཏུ་ཚེས་

[175B] དབང་གི་སྦྱིན་སྲེག་ཀྱང་གནང། གཟིམས་ཁང་སེར་པོའི་ལྷ་མོ་དང་དཀྱིལ་ཁང་གི་བེ་གཙེ་གཉིས་ལ་ཡང་སྙན་ཤལ་སྤྱན་གཟིགས་བསྟར། ཟླ་བ་བཞི་བའི་
ཚེས་གཅིག་ལ་ཨོར་ཏུ་སུ་དཱ་ལས་ཏཱ་པེའི་སིའི་བླ་མར་འགྲོ་མི་སྟག་མོ་རབ་འབྱམས་པ་ཆོས་དཔལ་ལ་ཐོན་ཕྱག་སྩལ། སྔ་སོར་རྒྱལ་དབང་མཆོག་ལ་དུས་འཁོར་གྱི་དབང་གསན་སྐབས་གདན་ས་ཆེན་པོར་ཡང་ཆོ་ག་སྒྲུབ་མཆོད་སོགས་འཛུགས་
དགོས་ཚུལ་བཀའ་ཕེབས་པ་ལྟར་འཛུགས་རྒྱུའི་དགོངས་པ་གཏད་དེ་སྔགས་པ་དབུ་མཛད་དང་མཆོད་དཔོན་པ་སོགས་དགེ་བཤེས་ཁ་ཤས་དཀྱིལ་འཁོར་བྲི་ཐིག་སྦྱོང་དུ་འཇུག་པ་གནང་བ་མཐར་ཕྱིན་རྗེས་ཁོང་རྣམས་ཀྱིས་ཐིག་བཏབ་ཅིང་ལྷ་བྲིས་
པས་དུས་འཁོར་གྱི་དཀྱིལ་ཐང་ཆེན་པོ་ཞིག་གསར་བཞེངས་གྲུབ་སྟེ་རབ་གནས་ཀྱི་མེ་ཏོག་གཏོར། གྲྭ་ཚང་སོ་སོའི་དཔྱིད་ཆོས་དང་བསྟུན་མཚན་ཉིད་ཞབས་ཕྱི་རྣམས་དང་ལྷན་ཅིག་རིགས་ལུང་ལ་ཐུགས་བརྩོན་ཆེ་བ་མཛད། ཡོངས་འཛིན་ཞལ་སྔ་
ནས་ཀྱི་དྲུང་དུ་འབྲི་གུང་དཔལ་འཛིན་གྱིས་མཛད་པའི་གཤིན་རྗེའི་གཤེད་ཀྱི་ཆོས་སྐོར་དཔལ་པོཏ་དུ་གྲགས་པའི་ལུང་གསན། ཟླ་བ་ལྔ་བའི་ཚེས་བདུན་ལ་རྒྱལ་དབང་མཆོག་སྤྲུལ་རིན་པོ་ཆེའི་ཡབ་བསོད་ནམས་དར་རྒྱས་སྐུ་མ་འཚོ་བར་སྐྱབས་
འཇུག་ཞུ་རྟེན་འབྱོར་ཏེ་བསྔོ་སྨོན་དང་སྦྱང་ཆོག་མཛད་ཅིང་དགེ་ཐེབས་ཀྱང་སྩལ། ཚེས་བཅུ་གཅིག་ལ་ཡོངས་འཛིན་དམ་པ་ལས་ཀུན་རིག་རྣམ་པར་སྣང་མཛད་ཀྱི་ཟུར་བཀའ་དབང་གསན། ཚེས་བཅུ་གསུམ་ལ་བཞད་བཀྲ་ཤིས་དགེ་འཕེལ་

[176A]༄༅། །གྱི་བླ་སྤྱིས་ཚོགས་དབུར་སྤྱན་དྲངས་ཏེ་བླ་མ་དཀའ་ཆེན་ཡེ་ཤེས་རྒྱལ་མཚན་དང་སྤྱིས་གཉིས་སོ་སོ་ནས་དངོས་འབུལ་བསྟར། ཚེས་བཅུ་བདུན་ལ་བཀྲ་ཤིས་དགེ་འཕེལ་གྱི་བླ་གྲྭ་རྣམས་ལ་བླ་མཆོད་ཀྱི་ལུང་དང་ཚེ་དབང། མང་
འགྱེད་བཅས་སྩལ། ལོ་སྔོན་མ་ནས་བཟུང་སྟེ་ཕ་རོལ་ཏུ་ཕྱིན་པའི་གཞུང་ལ་གསན་སྦྱོང་མཛད་པར་བཟློག་ཏུ་མེད་པའི་བརྩོན་འགྲུས་དང། སྐྱེ་བས་ཐོབ་པའི་བློ་གྲོས་ཀྱི་མཐུ་ཟུང་དུ་འབྲེལ་བ་ལ་བརྟེན་ནས་སྲས་བཅས་རྒྱལ་བ་མཐའ་དག་གི་འགྲོད་
པ་གཅིག་པའི་ལམ། ཤེས་རབ་ཀྱི་ཕ་རོལ་ཏུ་ཕྱིན་པའི་དགོངས་དོན་མཐའ་དག་ལ་གཞན་དྲིང་མི་འཇོག་པའི་སྤོབས་པ་བརྙེས་པའི་ཚུལ་བསྟན་ཏོ། །རྒྱལ་ཡུམ་སྦས་དོན་གན་མཛོད་ལས་འོངས་པ། །མི་ཕམ་ཆོས་རྗེས་ཡོངས་བཟུང་ཡིད་
བཞིན་ནོར། །ལེགས་བཤད་སྲད་བུར་བརྒྱུས་པའི་དོ་ཤལ་གྱིས། །ད་ལྷ་ཁྱོད་ཀྱི་མགུལ་བ་ཅི་ཡང་མཛེས། །བརྩོན་འགྲུས་རྟ་བདུན་ཁྲི་ལ་ངལ་གསོ་བ། །ཁྱོད་ཀྱི་རྣམ་དཔྱོད་ཉིན་མོར་བྱེད་པའི་ཟེར། །ཕར་ཕྱིན་སྐྱེད་ཚལ་ཕྲེང་བར་རོལ་བ་
ན༑ ༑མཁྱེན་གསུམ་པད་དཀར་ཟེའུ་འབྲུ་རྒོད་པར་གྱུར། །མདོ་རྒྱན་སྦྱོར་ཚུལ་དངོས་ཤུགས་བསྟན་དོན་ཀུན། །འཕགས་སེང་དགོངས་པ་ཇི་བཞིན་ཐུགས་ཆུད་དེ། །གཞུང་དོན་ལམ་གྱི་རིམ་པར་བསྒྲིགས་པ་ཡས། །གངས་ཅན་མཁས་པའི་
ཚོགས་རྣམས་ཚིམ་པར་མཛད། །ཟླ་བ་དེ་ཀའི་ཚེས་ཉེར་བདུན་ནས་བཟུང་སྟེ་འཁོར་ལོ་བར་པའི་དངོས་བསྟན་སྟོང་ཉིད་ཀྱི་རིམ་པ་གསལ་བར་བྱེད་པའི་བསྟན་བཅོས་ཆེན་པོ་རྩ་བ་ཤེས་རབ་ཀྱི་དགོངས་དོན་ཐལ་འགྱུར་དུ་འགྲེལ་བའི་དཔལ་ལྡན་ཟླ་

[176B] དབྱར་ཆོས་ནས་བཟུང་སྐུ་རིམ་གྱི་ཚོགས་དབུར་ཕེབས་ནས་དབུ་མའི་གཞུང་
ལུགས་ལ་ཐུགས་གཉེར་དཔྱིས་ཕྱིན་པ་མཛད། དེ་དག་གི་སྐབས་སུ་རྗེ་བདག་ཉིད་ཆེན་པོས་མཛད་པའི་དབུ་མའི་རྣམ་བཤད་དགོངས་པ་རབ་གསལ། ལེགས་བཤད་སྙིང་པོ། ཤཱནྟི་པས་མཛད་པའི་དབུ་མའི་སྤྱི་དོན་རྣམས་ཐུགས་ལ་བཟུང་ནས་འཛིན་
སྐྱོར་གནང། གཞན་ཡང་དབུ་མའི་ཡིག་ཆ་མང་པོར་གཟིགས་རྟོག་མཛད་ཅིང་བརྩོན་པ་ཆུ་བོའི་རྒྱུན་ལྟར་བསྲིངས། ཟླ་བ་དྲུག་པའི་ཚེས་གཅིག་ལ་སྙེ་ཐང་ནས་རྒྱལ་དབང་མཆོག་སྤྲུལ་རིན་པོ་ཆེས་སྐྱེས་བཟང་དང་བཅས་མཚམས་ཞུའི་བཀའ་འཕྲིན་
འབྱོར། ཡོངས་འཛིན་ཞལ་སྔ་ནས་ཀྱི་བཞེད་པ་ལྟར་འདུས་པ་རྒྱ་མཚོར་སྨན་བླ་མཐོ་བརྩེགས་ཀྱི་རྗེས་གནང་དང་སྨན་བླའི་མདོ་ཆོག་བསྡུས་པའི་ལུང་སྩལ། དེའི་ཕྱི་ཉིན་ཡོངས་འཛིན་རིན་པོ་ཆེ་ནས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་ཞབས་
བརྟན་ཕུལ། འདི་སྐབས་གཟིགས་སྣང་ཁྱད་པར་བ་དུ་མ་བྱུང་ཡང་གསལ་བར་མ་གསུངས་པས་མ་འཚལ་ལ། གསུང་གི་ཟུར་འགའ་ཞིག་ལ་དཔགས་ན་ནེ་སེར་ཇོ་བོ་ཆེན་པོའི་གཟིགས་སྣང་ཡང་ཡང་བྱུང་བར་མངོན་ཞེས་གླེང། གཟིགས་སྣང་དང་མཐུན་པའི་
སྐུ་ཞིག་ཀྱང་བཞེངས་ནས་རབ་གནས་གནང་ཞིང་མཆོད་གཏོར་ཡང་ཕུལ་ཏེ་འཕྲིན་ལས་བཅོལ་བར་མཛད། ཚེས་བཅུའི་ཉིན་དགེ་བསྐོས་རབ་འབྱམས་པ་ཡེ་ཤེས་ཚེ་བརྟན་གྱིས་གསོལ་བ་བཏབ་པར་བརྟེན། དེ་ཉིན་ནས་མགོ་བརྩམས་ཏེ་འདུས་པ་རྒྱ་མཚོར་

[177A]༄༅། །བྱང་ཆུབ་ལམ་གྱི་རིམ་པ་ཆེན་མོའི་བཤད་ལུང་ཤིང་རྟ་ཆེན་པོའི་གཞུང་བཞིན་འཆད་པར་མཛད་པའི་དབུ་བཙུགས། སྐབས་འདིར་ཐན་པ་ཆེ་བར་བརྟེན་ལུང་བསྟན་སྒྲོལ་མ་གཟིམས་ཆུང་དུ་གདན་དྲངས་ནས་ཁྲུས་གསོལ་
ལན་མང་དང་བཀྲ་ཤིས་གསོ་སྦྱོང་མཛད་པས་མི་རིང་བར་ཆར་གྱི་རྒྱུན་ཆེན་པོ་བབས་པས་ཚ་བའི་གདུང་བ་རྒྱང་རིང་དུ་བསྲིངས་ཏེ་ནོར་འཛིན་གྱི་ཁྱོན་ཀུན་རྩྭ་ལྗང་གི་མྱུ་གུའི་སྟོད་གཡོགས་འཛིན་པ་ལ་མངོན་དུ་ཕྱོགས་པར་གྱུར་ཏོ། །ཚེས་བཅུ་
བདུན་ལ་བྱང་ཆུབ་ལམ་རིམ་ཆེན་མོའི་བཤད་ལུང་སྤྱོད་པ་སྤྱི་བསླབ་སོང་མཚམས་སེམས་བསྐྱེད་ཆོས་མཛད། དེའི་ཕྱི་ཉིན་ནས་བཟུང་ལམ་རིམ་གྱི་འཕྲོ་རྣམས་རིམ་གྱིས་སྩལ། ཟླ་བ་བདུན་པའི་ཚེས་བདུན་ལ་བྱང་ཆུབ་ལམ་རིམ་ཆེན་མོའི་བཤད་
ལུང་རྫོངས་པར་གྲུབ་ཅིང། དེ་ལྟར་བསྟན་པའི་ཞབས་ཏོག་ཏུ་དགོངས་ནས་སྐྱེས་བུ་གསུམ་གྱི་ལམ་གྱི་རིམ་པའི་ལེགས་བཤད་ཀྱི་དགའ་སྟོན་སྩོལ་པར་མཛད་པས་ཆོས་ཉན་པ་བོ་རྣམས་བློ་འགྱུར་ཚབས་ཆེ་བ་བྱུང་ཞིང། ཚེ་འདིའི་སྣང་ཤས་
མངོན་གྱུར་པ་བག་ལ་ཞ་བར་གྱུར་ཏེ་ཕྱི་མ་དོན་གཉེར་གྱི་བསམ་པས་དྲངས་པའི་སྒོ་ནས་དམ་པའི་ཆོས་བསྒྲུབ་པ་ལ་བརྩོན་པ་གོང་འཕེལ་དུ་གྱུར་ཏེ་ཕལ་ཆེ་བ་ནི་གཞུང་ལུགས་ཀྱི་ཐོས་བསམ་ལ་ཉིན་མཚན་ཁོར་མོ་ཡུག་ཏུ་བརྩོན་པ་དང། ལ་ལ་ནི་
དབེན་པའི་གནས་སུ་སྒྲུབ་པའི་རྒྱལ་མཚན་འཛིན་པ་ལ་ཆས་པར་གྱུར་ཏོ། །སྐབས་དེར་ཡབ་རྗེ་ཐང་ལྷ་རིན་པོ་ཆེ་སྐུ་བྲོ་འཚལ་བར་འཕྲོད་བཞེས་སྒོ་གང་གཟབ་མཛད་ཀྱང་དྭངས་སྐྱེད་མེད་ཅིང་རིམ་གྱིས་བབས་ལྕིར་སོང་བར་བརྟེན་དཔོན་ཚང་དགེ་འདུན་

[177B] ཡབ་ཆེན་རང་ཉིད་ཀྱི་ཞལ་ནས། ད་ལམ་སྡོད་འདོག་ཁ་བ་ཞིག་མི་
འདུག་འོན་ཀྱང་སྐྱབས་མགོན་རིན་པོ་ཆེ་ཞལ་གཟིགས་པ་ནས་བཟུང་ད་བར་བདེ་ཞིང་སྐྱིད་པ་རང་བྱུང། རྣམ་འདྲེན་ཆེན་པོ་སྐུ་ཁམས་དྭངས་ཤིང་ཆོས་ཀྱི་འཁོར་ལོ་རྒྱ་ཆེན་པོ་བསྐོར་བ་སོགས་མཛད་འཕྲིན་ཕུན་སུམ་ཚོགས་པའི་དུས་འདིར་ཤི་ཡང་
བློ་བདེ་བ་ལས་འགྱོད་པའི་རིགས་མེད། སྐྱབས་མགོན་རིན་པོ་ཆེའི་སྐུ་ཚེ་མཛད་འཕྲིན་ལ་བར་གཅོད་ཡོད་རིགས་བདག་ཉིད་ཀྱིས་འཁུར་ཐུབ་པའི་སྨོན་ལམ་ཁ་ཞེ་མེད་པར་འདེབས་ཀྱི་ཡོད་པས་དེ་ལྟར་འགྱུར་བ་དང་སྐྱབས་མགོན་དམ་པ་ཞབས་པད་བསྐལ་
བརྒྱར་བརྟན་པར་བཞུགས་ནས་ཆོས་ཀྱི་འཁོར་ལོ་བསྐོར་བ་དང་སྐྱེ་སྲིད་ཀུན་ཏུ་རྗེས་སུ་འཛིན་དགོས་པའི་གསོལ་འདེབས་ཞུ་རྒྱུ་འདི་དཔོན་ཚང་ལགས་ནས་ཞུ་རོགས་དང། སྐྱབས་མགོན་རིན་པོ་ཆེ་སྤྱི་གཙུག་ཏུ་བསྒོམས་ཏེ་སྐུ་གསུང་ཐུགས་ཀྱི་ཡི་གེ་གསུམ་
ལ་སེམས་བཟུང་ནས་ཐུགས་ཀར་འཕོ་བའི་འདུན་པ་བྱེད་གསུང་པ་ལས། སྙུན་བབས་ལྕི་བ་ལ་བག་ཚབ་མི་མཛད་པར་ཞབས་ཕྱི་རྣམས་ལ་དགོངས་རྫོགས་སྒྲུབ་ལུགས་ཀྱི་ཞལ་བཀོད་མཛད། གཟིམས་ཁང་གི་སྟེང་གི་ནམ་མཁའ་ལ་འཇའ་གུར་སྣ་ལྔ་
པ་ཞིག་ཡུན་རིང་བྱུང་བ་ཡབ་རྗེ་ཉིད་ལ་ཞུས་པར་དབྱར་གནམ་ལ་ངེས་པ་ཅི་ཡོད་གསུང། སྙུན་ཟུག་སོགས་ཅི་ཡང་མེད་པར་སྐུ་དྲང་པོར་བསྲིངས་ཏེ་དམིགས་བརྩེ་མ་དང་ཕྱག་རྡོར་གྱི་གཟུངས། སྨན་བླའི་མཚན་རྣམས་ཞལ་འདོན་མཛད་བཞིན་པའི་མུར་

[178A]༄༅། །ཚེས་བཅུ་དྲུག་གི་དགོངས་མྱུར་ལ་སྐུ་ཞི་བར་གཤེགས། ཚུལ་དེ་དཔོན་ཚད་ནས་སྙན་དབང་དུ་གསོལ་བ་ན། རྗེ་ཉིད་ཀྱི་བཀའ་གནང་བཞིན་ཕྱག་མཛོད་ཆེན་མོ་ནས་ཐུགས་ཁུར་བཞེས་ཏེ་རྣམ་དཀར་ཀྱི་དགོངས་རྫོགས་རྒྱ་ཆེན་
པོ་བསྒྲུབས། བཀྲ་ཤིས་རྩེར་ཡང་སྐུ་གདུང་ཞུགས་འབུལ་དང་དགོངས་པ་རྫོགས་ཆེད་གསུང་ཆོག་མཛད་པར་ཡོངས་འཛིན་མཁན་རིན་པོ་ཆེ་དང་སྔགས་གྲྭ་བརྒྱད། གདུང་འབུལ་གྱི་དངོས་པོ་རྒྱ་ཆེན་པོ་སྟོབ་པར་དྲུང་འཁོར་བློ་བཟང་མཁས་
མཆོག་བཅས་རྫོང་སྟ་མཛད། སྔགས་ཆེན་ཞལ་སྔ་ནས་བློ་བཟང་དཔལ་འབྱོར་དང་དགེ་བསྐོས་ཆེན་མོ་ནས་གསོལ་བ་བཏབ་པ་བཞིན། འདུས་པ་རྒྱ་མཚོར་སྟ་གོན་གཅིག་འཐུས་ངོས་ཚེ་དཔག་མེད་ལྷ་དགུ་དང་ཐུབ་པ་དམ་ཚིག་གསུམ་བཀོད་
ཀྱི་དབང་གཉིས་རིམ་བཞིན་སྩལ། སླར་ཡང་སྔགས་ཆེན་ཞལ་སྔ་ནས་ཀྱིས་གསོལ་བ་བཏབ་པ་བཞིན་སྔགས་ཁང་དུ་ཞབས་སོར་བཀོད་ནས་རྒྱུད་གྲྭ་ཚོགས་ཡོངས་ལ་ཆོས་རྒྱལ་ཕྱི་སྒྲུབ། ལྷ་མོ། རྣམ་སྲས་བཅས་ཀྱི་རྗེས་གནང་དང། ཆོས་རྒྱལ་
ལྷ་མོ། ཞལ་བཞི། ལྕམ་སྲིང་རྣམས་ཀྱི་གཏོར་ཆོག་དང་བསླབ་བྱ་ཉེར་མཁོ་བཅས་ཀྱི་ལུང་སྩལ། ཚེས་ཉེར་གཅིག་གི་ཉིན་རྒྱུད་པའི་ཆོས་གྲྭར་ཕེབས་ནས་པཎ་ཆེན་བློ་བཟང་ཆོས་ཀྱི་རྒྱལ་མཚན་གྱིས་མཛད་པའི་ཡིག་ཆའི་སྟེང་ནས་བསྐྱེད་རྫོགས་
ཀྱི་ཁྲིད་སྨིན་རྒྱས་སུ་གནང། དགེ་བཤེས་རྣམས་ནས་བསྐྱེད་རྫོགས་ཀྱི་བ་གྲོ་གླེང་མཛད་པ་ལ་གཟིགས་རྟོག་མཛད། དུས་ཀྱི་འཁོར་ལོའི་འཆད་ཉན་གྱི་ཞབས་ཏོག་ཏུ་དགོངས་ནས་དགོངས་ཆོས་ཐོག་དུས་འཁོར་བསྡུས་རྒྱུད་ལེའུ་དང་པོའི་བཤད་

[178B] ཇོ་མོ་རྫོང་བ་དཀའ་བཅུ་ཚེ་རིང་ཆོས་འཕེལ་ནས་དམ་བཅའ་བཞག་ནས་དགེ་བཤེས་གཞན་མ་ལྔས་བསྐྱེད་རྫོགས་ལས་བརྩམས་ཏེ་བགྲོ་གླེང་དར་པོ་བྱས་པར་རྗེ་ཉིད་ཀྱང་ཐུགས་མཆོག་ཏུ་དགྱེས་ཏེ་གཟེངས་བསྟོད་ཀྱང་གནང་
སྔགས་ཆེན་ཞལ་སྔ་ནས་ཀྱིས་གཏང་རག་ཏུ་འབུལ་ནོད་གྱ་ནོམ་པ་བསྟབས། དེ་ལྟར་ཞག་བཅུ་སྐོར་ཙམ་རྒྱུད་གྲྭར་བཞུགས་ནས་སླར་ཡང་རྒྱལ་མཚན་མཐོན་པོར་ཞབས་སོར་བཀོད། རྒྱལ་དབང་མཆོག་གི་སྤྲུལ་བའི་སྐུ་རིན་པོ་ཆེ་ནས་ཁུ་པོ་རྗེ་དྲུང་བློ་བཟང་
ཕུན་ཚོགས་ཆེད་རྫོང་མཛད་པ་འབྱོར་ཏེ་ཚེས་ཉེར་བཞིའི་ཉིན་ཚོགས་དབུར་སྤྱན་དྲངས་ནས་དགེ་འདུན་ལ་མང་འགྱེད་ཀྱི་བསྙེན་བཀུར་དང་བཅས་དངོས་འབུལ་སྦམ་མཐོ་བ་ཕུལ་ཏེ་ཞབས་པད་བརྟན་པའི་གསོལ་འདེབས་ཞུས། དགེ་བསྐོས་རབ་
འབྱམས་པ་ཡེ་ཤེས་ཚེ་བརྟན་གྱིས་ཞུས་དོར་ཕྱི་ཉིན་འདུས་པ་རྒྱ་མཚོར་ཚེ་དབང་སྩལ། ཟླ་བ་བརྒྱད་པའི་ཚེས་གསུམ་ལ་རྟ་ཚག་སྤྲུལ་བའི་སྐུ་རིན་པོ་ཆེ་ཞི་བར་གཤེགས་པའི་ལྗགས་བསྔོ་ཞུ་རྟེན་འབྱོར་ཏེ་དམ་པ་དེ་ཉིད་ཀྱི་ཐུགས་དགོངས་རྫོགས་པའི་
དམིགས་རིམ་མཛད། ཚེས་བཞི་ནས་བཟུང་ཡོངས་འཛིན་ཞལ་སྔ་ནས་ལས་རྭ་པོ་ཏ་ནང་གི་ཕྱག་མཚན་ལས་ཚོགས་སྐོར་གྱི་ལུང་དང་རྣམ་སྲས་མདུང་དམར་ཅན་ཡང་གསང་ཕྱག་མཚན་བཞི་པའི་རྗེས་གནང་ཞུ་བ་གནང། འདི་སྐབས་སྐུ་འཁྲུགས་
ཀྱི་རྣམ་བས་མགུལ་གློ་ཆེ་ཙམ་བྱུང་བ་ལ་ཞབས་འབྲིང་བ་རྣམས་ནས་རེ་ཞིག་ཕྱག་དཔེ་གཟིགས་རྟོག་སོགས་བཤོལ་ནས་སྐུའི་འཕྲོད་བཞེས་གནང་དགོས་ཞུས་པར་གློ་ཕྲན་བུ་ལུ་བ་ལ་ཁག་བཏགས་ནས་སློབ་གཉེར་བཤོལ་ན་མི་ཡོང་
[179A]༄༅། །གསུང་ནས་དབུ་མའི་གཞུང་ལ་གཟིགས་རྟོག་དང་བགྲོ་གླེང་ལ་སྔར་རྒྱུན་བཞིན་ཐུགས་བརྩོན་ཆེ་བར་མཛད་པས་སྐུ་ཁམས་ཀྱང་རིམ་དྭངས་སུ་གྱུར། ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་
སྔར་བཞིན་བསྒྲུབས། ཟླ་བ་དགུ་པའི་ཚེས་བཅོ་བརྒྱད་ལ་པེའི་ཅིང་མི་སྣ་རབ་འབྱམས་པ་བློ་བཟང་དགེ་ལེགས་ངོ་གཡོག་འབྱོར་པར་འཇམ་པའི་དབྱངས་གོང་མ་བདག་པོ་ཆེན་པོའི་སྐུའི་མཚམས་ཞུ་མཛད། གསེར་ཡིག་གནང་རྟེན་
འཆར་འཕར་གྱ་ནོམ་པ་སྩལ་པ་རྣམས་བཞེས་ནས་ཁོང་ངོ་གཡོག་ཚང་མར་ཕྱག་དབང་དང་ཇ་གྲལ་གནང། ཚེས་ཉི་ཤུ་ནས་བཟུང་སྐུ་མཚམས་མཛད། ཟླ་བ་དགུ་པ་རྗེས་མའི་ཚེས་བཅོ་བརྒྱད་ལ་སྐུ་མཚམས་གྲོལ་ནས་སྟག་རིང་རབ་
འབྱམས་པ་བློ་བཟང་དགེ་འདུན་གྱིས་དངོས་འབུལ་བསྟར། ཡོངས་འཛིན་ཞལ་སྔ་ནས་ཀྱི་དྲུང་དུ་གཉན་ལོ་ཙཱ་པ་ནས་བརྒྱུད་པའི་མགོན་པོ་ཞལ་རྣམ་འགྱུར་མི་འདྲ་བའི་རྗེས་གནང་དུ་མ་བཞུགས་པའི་ནང་ནས། བསྙེན་དུས། སྒྲུབ་དུས། ལས་
སྦྱོར༑ དཀར་པོ་ཚེ་འཛིན། སེར་པོ་ནོར་འཕེལ། དམར་པོ་དབང་སྡུད། སྔོན་པོ་ཉམས་པ་སྒྲོལ་བ། གདོང་བརྙན་ཅན་རྣམས་ཀྱི་རྗེས་གནང་གསན། ཚེས་ཉེར་གཉིས་ལ་དུར་བདེ་ཝང་གི་དཔོན་མོ་ངོ་གཡོག་མང་བ་དང། ཨོར་ཏུ་སུ་དཔོན་ཁག་ཁ་
ཤས་ཀྱི་ཨེལ་ཆི། མཚོ་སྔོན་དཀོན་མཆོག་ཝང་དཔོན་གཡོག་བརྒྱ་སྐོར་བཅས་ལ་འབྱོར་ཕྱག་དང་ཇ་གྲལ་བཀའ་འདྲི་གནང། སྟོན་མོ་ཟུར་གསོས་སོགས་བདག་རྐྱེན་ཡང་དག་མཛད། དེ་ཉིན་དྷ་ཡན་ཏུ་རའི་ཆོས་རྗེ་དཀའ་ཆེན་བློ་བཟང་

[179B] ཚེས་ཉེར་དྲུག་ལ་དུར་བདེ་ཝང་གི་དཔོན་མོ་སྒྲོལ་དཀར་སྐྱབས་ཀྱིས་ཚོགས་དབུར་སྤྱན་དྲངས་ཏེ་ཞབས་བརྟན་གྱི་དངོས་འབུལ་
སྦམ་མཐོ་བ་བཏེག་ཟླ་བ་བཅུ་པའི་ཚེས་གཅིག་ལ་དུར་བདེ་ཝང་གི་དཔོན་མོ་སོགས་དང་ཨ་མདོ་བ་བརྒྱ་སྐོར་ལ་ཚེ་རྟ་ཟུང་འབྲེལ་གྱི་དབང་དང་རྗེ་བཙུན་འཇམ་དབྱངས་ལ་བརྟེན་པའི་འཕོ་ཁྲིད། དགའ་ལྡན་ལྷ་བརྒྱ་མའི་ལུང་ཁྲིད་མདོར་བསྡུས་
པ་བཅས་སྩལ། ཚེས་གསུམ་ལ་དཀོན་མཆོག་ཝང་གི་གཅུང་པོ་དགའ་ལྡན་ཨ་བོ་སྔ་ལོ་འདས་པའི་བསྔོ་རྟེན་འབྱོར་ཏེ་ངན་སོང་གནས་འདོན་གྱི་སྐྱབས་འཇུག་མཛད། གོརྵ་སྲིད་སྐྱོང་གི་མི་སྣ་འབྱོར་ཏེ་ཇ་གྲལ་དང་བཀའ་འདྲི་གནང། ཚེས་བཅོ་
ལྔའི་ཉིན་ཨོར་ཏུ་སུ་པེའི་སི་ཚེ་དབང་དཔལ་འབྱོར་གྱི་མི་སྣ་རྣམས་ཀྱིས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། སུ་ཉིད་ཐོ་ཡོན་རབ་བརྟན་གྱིས་ཁོ་རང་གི་ཕ་ལམ་བར་དུ་མ་འཚོ་བའི་བསྔོ་རྟེན་གཏོས་ཆེ་བ་ཕུལ། ཚེས་བདུན་གྱི་ཉིན་ཐོ་
ཡོན་རབ་བརྟན་གྱིས་གསོལ་བ་བཏབ་པ་བཞིན་ཐོ་ཡོན་ངོ་གཡོག་དང། དུར་བདེ་ཝང་གི་དཔོན་མོ་སོགས་དང་གཞིས་རྩེ་རྫོང་དཔོན་གཉིས་སོགས་ཁྱོན་བཞི་བརྒྱ་སྐོར་ལ་འཕགས་པ་བཅུ་གཅིག་ཞལ་གྱི་དབང་གི་སྟ་གོན་དང་ཕྱི་ཉིན་དངོས་གཞི་
བཅས་དབང་བརྡ་འཕྲོད་ངེས་སུ་སྩལ། ཚེས་དགུ་ལ་དུར་བདེ་ཝང་གི་དཔོན་མོར་ཐོན་ཕྱག་སྤམ་མཐོ་བ་གནང། ཚེས་བཅུ་ལ་ཨུ་རད། ཨོར་ཏུ་སུ་པ་བཅས་སོག་རིགས་ལ་སེང་ལྡེང་ནགས་ཀྱི་སྒྲོལ་མའི་རྗེས་གནང་དང་ཐོན་ཕྱག་སྩལ། ཚེས་བཅུ་

[180A]༄༅། །གཅིག་ནས་བཟུང་ལོ་སྔོན་མར་སྔགས་ཆེན་ཞལ་སྔ་ནས་ཀྱིས་ཞུས་པ་བཞིན་འདུས་ཚོགས་སུ་སྒྲོལ་མ་ཉེར་གཅིག་གི་རྗེས་གནང་ནས་ལྷ་ལྔའི་རྗེས་གནང་གྲུབ་ཅིང། དེ་འཕྲོས་ཡོངས་སུ་རྫོགས་པའི་རྗེས་གནང་ཐོག་སྣ་
ཚོགས་ཡུམ་དཀར་མོ། རི་ཁྲོད་མ་ལོ་མ་གྱོན་མ། འཆི་བ་བླུ་བའི་སྒྲོལ་དཀར་ཏེ། བདེ་ལེགས་སུ་བྱེད་པའི་ལྷ་གསུམ་གྱི་རྗེས་གནང་རྣམས་ཚོགས་ཆེན་དང། དཀོན་མཆོག་ཝང་དཔོན་གཡོག་བཅས་ལ་རིམ་བཞིན་སྩལ། ཚེས་བཅོ་ལྔ་ལ་
ཨོར་ཏུ་སུར་འགྲོ་མི་བླ་མ་དཔེ་ཐུབ་རབ་འབྱམས་པ་ཡེ་ཤེས་ཚེ་རིང་གིས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ་བར་བློ་སྦྱོང་དོན་བདུན་མའི་ཁྲིད་ཀྱི་ལུང་གནང། ཚེས་བཅུ་དྲུག་ལ་སྔགས་ཆེན་ཞལ་སྔ་ནས་ཀྱིས་ཚོགས་དབུར་སྤྱན་དྲངས་
ཏེ་རྗེ་བླ་མ་རང་ཉིད་ཀྱིས་བྱང་འདྲེན་མཛད་དེ་སྤྱན་འདྲེན་ཁྲུས་གསོལ། སྒྲོལ་འདོན་བཅས་མཛད་པ་སྔོན་དུ་བཏང་ནས་རྣམ་འགྲེལ་གྱི་ཊཱིཀ་ཆེན་རིགས་པའི་རྒྱ་མཚོའི་དབུ་ནས་ཆོས་ཐུན་གཅིག་སྩལ་ཅིང་གཏང་རག་གི་ཡོན་རྒྱ་ཆེར་ཕུལ། ཇུན་ཝང་
དཀོན་མཆོག་བཀྲ་ཤིས་ཀྱིས་ཚོགས་དབུར་སྤྱན་དྲངས་ཏེ་རྒྱ་དངུལ་རྡོ་ཚད་བརྒྱ་སོགས་དངོས་འབུལ་གཏོས་ཆེ་བ་དང་བཅས་ཞབས་པད་བརྟན་པའི་བདེན་ཚིག་བརྗོད། དེ་མཚུངས་ཇ་སག་དར་རྒྱས་ཚེ་རིང་གི་བླ་མ་ཆོས་རྗེ་དཀའ་ཆེན་ཡེ་ཤེས་དར་
རྒྱས་ཀྱིས་ཀྱང་ཚོགས་དབུར་སྤྱན་དྲངས་ཐོག་ཞབས་བརྟན་ཕུལ། དཀོན་མཆོག་ཝང་ནས་ཞུས་ངོར་ཚོགས་པ་དང་མཉམ་དུ་ཞབས་བརྟན་གསར་རྩོམ་དང་སྨན་བླའི་ཆོ་ག་ཆུང་པའི་ལུང་སྩལ། ཚེས་ཉེར་གཅིག་ལ་རྗེ་བླ་མ་མཆོག་དགུང་སྟེང་དུ་

[180B]
བརྒྱད་གྲས་ཞག་ཉི་ཤུ་རྩ་གཅིག་གི་རིང་དཔལ་རྡོ་རྗེ་འཇིགས་བྱེད་ཀྱི་བསྙེན་མཚམས་དང་འབྲེལ་བའི་དྲུག་ཅུ་པའི་གཏོར་ཟློག་མཛད་རྒྱུའི་ཞལ་ཤེས་ཐུན་མོང་མ་ཡིན་པའི་དམིགས་སྐོར་གྱི་ཁྲིད་བཅས་སྩལ། དེ་ཉིན་ཧལ་ཧ་རྗེ་བཙུན་དམ་པའི་སྤྲུལ་
སྐུའི་དོན་སྐོར་གྱི་ལུང་བསྟན་ཞུ་བར་ཕྱག་རྡོར་ཐོ་ཡོན་ངོ་གཡོག་འབྱོར་ཏེ་ཁུ་རེ་སྤྱི་དང་ཐོ་ཡོན་ནས་དངོས་འབུལ་བསྟབས། ཚེས་ཉེར་གཉིས་ལ་དཀོན་མཆོག་ཝང་གིས་གསོལ་འདེབས་མཛད་པ་བཞིན་སོག་བོད་ཀྱི་དོན་གཉེར་བ་ཉིས་བརྒྱ་སྐོར་ལ་སྟ་
གོན་གཅིག་འཐུས་ཀྱི་ཚེ་དཔག་མེད་ལྷ་དགུ་དང་འཕགས་པ་ཞལ་བཅུ་གཅིག་པའི་དབང་ཆེན། ཝང་སོགས་ཉུང་བསྡུས་ལ་སྒྲོལ་མ་ཉེར་གཅིག་གི་ནང་ནས་རྗེས་གནང་མ་ཐོབ་པའི་གྲས་སེང་ལྡེང་ནགས་སྒྲོལ་ནས་ཧཱུཾ་སྒྲ་སྒྲོག་པའི་སྒྲོལ་མའི་བར་
སྒྲོལ་མ་དྲུག་གི་རྗེས་གནང་དང་འོད་དཔག་མེད་ལ་བརྟེན་པའི་འཕོ་ཁྲིད་བཅས་རིམ་གྱིས་སྩལ། དེ་བསྟུན་ཨོར་ཏུ་སུ་པ་སོགས་སོག་རིགས་ཁ་ཤས་ནས་ཞུས་པའི་བཀའ་རྩོམ་གྲས་འཇིགས་བྱེད་དཔའ་གཅིག་གི་མངོན་རྟོགས་དང་དཔལ་ལྡན་
ལྷ་མོའི་གཏོར་འབུལ། གསོལ་འདེབས་ཁ་ཤས་ཀྱི་ལུང་བཅས་གནང། ཚེས་ཉེར་བདུན་ལ་དཀོན་མཆོག་ཝང་ཡབ་སྲས་གཉིས་ལ་ཕྱག་རྡོར་གཏུམ་པོ་དང་དཔལ་ལྡན་ལྷ་མོའི་རྗེས་གནང་སྩལ། ཚེས་ཉེར་བརྒྱད་ལ་མཁན་པོ་ཕྱག་

[181A]༄༅། །རྡོར་ཐོ་ཡོན་སྐོར་ལ་རྗེ་བཙུན་དམ་པའི་སྤྲུལ་སྐུའི་སྐོར་གྱི་ལུང་བསྟན་དང་ཐོན་ཕྱག་གནང། ཟླ་བ་བཅུ་གཅིག་པའི་ཚེས་གཉིས་ལ་ཐོས་བསམ་གླིང་གྲྭ་ཚང་དུ་བླ་སྤྱིས་སྤྱན་དྲངས་པ་བཞིན་ཐོག་མར་བླ་མའི་གཟིམས་ཆུང་དུ་
དཀར་སྤྲོ་སོགས་ཀྱི་བསྙེན་བཀུར་ཞུས་ཐོག་ཞལ་སྔ་ནས་ལ་དབུ་ཕར་རྣམ་འགྲེལ་གྱི་དཀའ་གནད་ལས་བརྩམས་པའི་བཀའ་འདྲི་ཡུན་རིང་གནང་བར་བླ་མས་གཞུང་དོན་དང་མཐུན་པའི་བཀའ་ལན་ཞུས། གསོལ་ཚིགས་ཐོག་སྟོན་འཁོར་
ཚང་མར་གསོལ་སྟོན་རྒྱས་པ་ཞུས་ཤིང། དགོངས་ཇར་ཚོགས་ཆེན་གྱི་དགེ་འདུན་ཡང་གྲྭ་ཚང་དུ་ཚོགས་ནས་སྔགས་གྲྭ་བ་རྣམས་ཀྱིས་ཚེ་ཆོག་གནང་བའི་ཚོགས་དབུར་རིམ་བཞིན་ཕེབས་ནས་བླ་སྤྱིས་ཞབས་བརྟན་ཕུལ་བར། དགའ་ལྡན་
ལྷ་བརྒྱ་མ་དང་ཞབས་བརྟན་གསར་བའི་ལུང་བཅས་སྩལ། ཚེས་བདུན་ལ་སྡེ་དགེ་དཔོན་བསོད་ནམས་མགོན་པོའི་དགོངས་རྫོགས་སྒྲུབ་མི་འབྱོར་ཏེ་བསྔོ་རྟེན་ཕུལ་བར་སྐྱབས་འཇུག་མཛད། ཚེས་བཅུ་བཞི་ལ་ཁམས་ཏྲེ་བོ་དུ་རལ་ནོ་
ཡོན་གྱི་ཡུམ་དང་ཆོས་མཛད། དཔོན་ཕུན་ཚོགས་རབ་བརྟན་ངོ་གཡོག་བརྒྱ་སུམ་ཅུ་སྐོར་བཅས་ལ་འབྱོར་ཕྱག་དང་ཇ་གྲལ་གནང། ཏྲེ་བོ་དཔོན་གྱིས་ཚོགས་དབུར་སྤྱན་དྲངས་ནས་ཞབས་བརྟན་ཕུལ། དེའི་ཕྱི་ཉིན་ཁོ་རང་དབོན་གཡོག་
བརྒྱ་སུམ་ཅུ་སྐོར་ལ་ཚེ་དཔག་མེད་ལྷ་དགུའི་དབང་སྩལ་ཏེ་ཐོན་ཕྱག་མི་དམན་པ་གནང། ཚེས་ཉེར་གཅིག་ནས་བཟུང་བཅད་བརྒྱར་བཞུགས་ནས་འདོད་ལྷ་འགའ་ཞིག་གི་བསྙེན་སྒྲུབ་ལ་བརྩོན་པར་མཛད་པས་མནལ་ལྟས་སོགས་གང་

[181B] ཟླ་བ་བཅུ་གཉིས་པའི་ཚེས་བཅུ་བདུན་ལ་དཔོན་ཚང་དགེ་འདུན་དོན་གྲུབ་ཀྱིས་ཞབས་བརྟན་ཕུལ། ཚེས་བཅོ་བརྒྱད་ལ་ཐོར་གོད་དར་རྒྱས་པེའི་ལིའི་བང་ཆེན་བ་ངོ་གཡོག་སུམ་ཅུ་སྐོར་འབྱོར་པར་ཕྱག་དབང་ཇ་གྲལ་
གནང། དེའི་ཕྱི་ཉིན་དཀོན་མཆོག་ཝང་ལ་འཇིགས་བྱེད་ལྷ་བཅུ་གསུམ་མའི་དབང་དང་དུག་དབང་བཅས་གནང། ཚེས་ཉི་ཤུ་ལ་ཝང་དཔོན་གཡོག་དང་ཐོར་གོད་ཀྱི་ཨེལ་ཆི་སོགས་སེར་སྐྱ་སུམ་བརྒྱ་སྐོར་ལ་ཚེ་དབང་གྲུབ་རྒྱལ་མ་དང་
འོད་དཔག་མེད་ལ་བརྟེན་པའི་འཕོ་ཁྲིད་རྣམས་ཀྱི་ལུང་གནང། ལོ་རྟིང་མར་དགུང་སྐེག་གི་སྟེང་དུ་ཕེབས་རྒྱུའི་ཞབས་བརྟན་དུ་དམིགས་ཕྱག་མཛོད་ཆེན་མོ་ནས་ཁུར་བླངས་ཏེ་གསེར་སྲང་ལྔ་བརྒྱ་ལས་ཚེ་དཔག་མེད་ཀྱི་སྣང་བརྙན་དང་
དངུལ་སྲང་བཞི་བརྒྱ་བཞི་བཅུ་ཞེ་བདུན་ལས་བདེ་མཆོག་དཀར་པོ་དང་སྒྲོལ་དཀར་གྱི་སྣང་བརྙན་བཞུགས་ཁྲི་རྒྱབ་ཡོལ་དང་བཅས་པ་ཕྲ་རྒྱན་དང་བཟོ་བཀོང་ཕུན་སུམ་ཚོགས་པ་བཞེངས་པར་རབ་གནས་མཛད། ལོ་འདི་ནང་གཅེན་ལུང་བ་
བློ་བཟང་རབ་རྒྱས་ཀྱིས་རྣམ་བཤད་ཐར་ལམ་གསལ་བྱེད། བདེ་འབྱོར་པ་ཚུལ་ཁྲིམས་རྒྱ་མཚོས་དབུ་མ་དགོངས་པ་རབ་གསལ། དཔེ་ཐུབ་པ་བློ་བཟང་རྡོ་རྗེ་དང་ལ་ཁ་པ་བློ་བཟང་བཀྲ་ཤིས། གྲང་མོ་ཆེ་པ་ཡེ་ཤེས་རྡོ་རྗེ་རྣམས་ཀྱིས་ཕར་
ཕྱིན་གྱི་སྤྱི་ཐལ། གྲང་མོ་ཆེ་བ་བློ་བཟང་དབྱིག་གཉེན། བ་སོ་བ་རྗེ་དྲུང་དཔལ་ལྡན་ཆོས་བཟང། གནས་པ་བློ་བཟང་དོན་གྲུབ། ས་བདེ་ཆེན་པ་བློ་བཟང་རྒྱལ་མཚན། ལ་ཁ་བ་བློ་བཟང་ཚེ་རིང། རྒྱལ་ཆེན་རྩེ་པ་བློ་བཟང་བསོད་

[182A]༄༅། །ནམས། ས་རྡོར་གདན་པ་བློ་བཟང་བསྟན་འཛིན་དང་བཀྲ་ཤིས་རྒྱལ་མཚན། དཔེ་ཐུབ་པ་བློ་བཟང་བཟོད་པ། ལྷོ་པ་དམ་ཆོས་ལེགས་བཤད། འདར་པ་བློ་བཟང་བརྩོན་འགྲུས། མདངས་ཆེན་པ་བློ་བཟང་
རྒྱལ་མཚན། གཅེན་ལུང་པ་བློ་བཟང་དོན་གྲུབ་བཅས་ཀྱིས་རྣམ་འགྲེལ་གྱི་ཐལ་ཕྲེང། དབེན་དགོན་པ་ཡེ་ཤེས་རྒྱ་མཚོས་ལམ་ཁྲིད་མྱུར་ལམ། བློ་བཟང་བཀྲ་ཤིས་དང་བློ་བཟང་མཁས་མཆོག་གཉིས་ཀྱིས་བདེ་མཆོག་རྩ་རྒྱུད་
གངས་ཅན་པ་བློ་བཟང་བསྟན་པས་གསང་འདུས་དང། བདེ་མཆོག་གི་བསྐྱེད་རྫོགས་གཉིས་ཀྱི་ཁྲིད། ཆོས་འཁོར་ལྷུན་པོ་བ་སངས་རྒྱས་ཡར་འཕེལ་གྱིས་བྱམས་ཆོས་སྡེ་ལྔ་དང་རྣམ་འགྲེལ་གྱི་སྤྱི་དོན། ཞ་ལུ་པ་རིན་ཆེན་འཇམ་
དབྱངས་བསྟན་འཛིན་གྱིས་དུས་འཁོར་བསྡུས་རྒྱུད་དང་ཆོ་ག་ཡོངས་རྫོགས། གསེར་མདོག་ཅན་པ་རིན་ཆེན་རྒྱ་མཚོས་བྱམས་ཆོས་སྡེ་ལྔ་བཅས་ཀྱི་རྒྱུགས་ཕུལ་བར་སོ་སོར་སྔར་སྲོལ་ལྟར་གྱི་གནང་ཆ་ཡིད་མགུ་བ་གནང། །
སྣ་ཚོགས་ཞེས་པ་ཆུ་ཕོ་རྟའི་ལོ་གསར་ཚེས་ཀྱི་དགའ་སྟོན་དང་བསྟུན་དཀོན་མཆོག་ཝང་སོགས་མགྲོན་རིགས་རྣམས་ལའང་སྟོན་མོ་སྩལ། བཞད་གཉེར་པ་རྫོང་ཁ་པ་དྲུང་རམ་པ་དགེ་འདུན་དོན་གྲུབ་ཀྱིས་ཞབས་བརྟན་ཕུལ་
ཤེལ་དཀར་ཆོས་སྡེའི་ཇ་དཔོན་ནས་ཀྱང་སྒེར་མཇལ་ཞུས། ཡོངས་འཛིན་ལས་ཆོས་རྒྱལ་དུག་རི་ནག་པོ་ཞལ་གཅིག་ཕྱག་བཞིའི་རྗེས་གནང་གསན། དཀྱིལ་ཁང་ཞལ་སྔ་ནས་བློ་བཟང་བརྩོན་འགྲུས་དང་གཞིས་ཞོལ་རིན་

[182B] དཀོན་མཆོག་ཝང་ལ་ཁོ་རང་ནས་ཞུས་ངོར་སྩལ་པའི་དུས་འཁོར་སྐུ་གསུང་ཐུགས་ཡོངས་རྫོགས་ཀྱི་སྒྲུབ་ཐབས་དངོས་གྲུབ་བདུད་རྩིའི་ཆར་འབེབས་དང། བསངས་མཆོད་བཀྲ་ཤིས་ཆར་
འབེབས། དུག་དབང་བདུད་རྩིའི་ཆུ་རྒྱུན་རྣམས་ཀྱི་ལུང་དང་ཐོན་ཕྱག་གི་དངོས་པོ་རྒྱ་ཆེར་སྩལ། ཚེས་དྲུག་ལ་ཇ་སག་ཐུ་ཧན་གྱི་བླ་མ་ནོ་མོན་ཧན་ནས་ཚོགས་དབུར་སྤྱན་དྲངས་ཏེ་ཇ་སག་ཐུ་ཧན་གྱིས་ཕུལ་པའི་དངོས་འབུལ་
གཏོས་ཆེ་བ་བཏེག་རྒྱལ་དབང་མཆོག་ནས་མི་སྣ་འབྱོར་ཏེ་ཞུ་ཡིག་སྐྱེས་བཟང་གིས་བརྒྱན་པ་དང། འདུས་ཚོགས་སུ་ཡང་མ་འགྱེད་ཀྱི་བསྙེན་བཀུར་མཛད། ཚེས་བཅུ་གཅིག་ལ་སྔགས་གྲྭ་ནས་བདེ་མཆོག་གི་དབང་ཐོབ་པ་
བཅོ་ལྔ་སྐོར་ལ་འཁོར་ལོ་སྡོམ་པའི་ཆོ་ག་ཡོངས་རྫོགས་འཛིན་དགོས་པའི་བཀའ་ཕེབས། ཚེས་བཅུ་གཉིས་ནས་བཟུང་ཟླ་བ་གསུམ་གྱི་རིང་སྐུ་མཚམས་མཛད་ནས་འཁོར་ལོ་སྡོམ་པ་ལྷ་དྲུག་ཅུ་རྩ་གཉིས་ཀྱི་ལས་རུང་གི་བསྙེན་པ་
མཛད། ཟླ་བ་བཞི་པའི་ཚེས་བཅུ་གཉིས་ལ་སྐུ་མཚམས་གྲོལ་ནས་ཚེས་བཅུ་གསུམ་གྱི་ཉིན་ཡོངས་འཛིན་རིན་པོ་ཆེ་དང་སྐུའི་ཕུ་བོ་དམ་པ་རྗེ་དྲུང་བློ་བཟང་སྦྱིན་པ་ཆོག་རོགས་པ་བཅོ་བརྒྱད་དང་བཅས་ཁ་སྐོང་གི་སྦྱིན་སྲེག་དང་
ཚོགས་འཁོར་རྒྱས་པ་གནང། དེའི་ཕྱི་ཉིན་འཇིགས་བྱེད་ཀྱི་ཞི་བའི་སྦྱིན་སྲེག་མཛད། ཚེས་བཅོ་ལྔ་ལ་བསྟན་སྲུང་རྣམས་ལ་གཏང་རག་ཏུ་བསྐང་གསོ་གནང། རྒྱལ་དབང་མཆོག་གི་སྤྲུལ་པའི་སྐུའི་ཞབས་བརྟན་དུ་དམིགས་

[183A]༄༅། །ནས་དགོན་ཁག་རྣམས་སུ་དགོས་ཆ་སྩལ་ཏེ་ཞབས་བརྟན་སྐུ་རིམ་རྒྱ་ཆེར་བསྒྲུབས། རྗེ་བླ་མ་མཆོག་དགུང་ལོ་ཉེར་ལྔའི་སྐེག་ཐོག་ཏུ་ཕེབས་པར་བརྟེན། རྗེ་ངག་དབང་བྱམས་པ་ནས་མི་སྣའི་གདོང་ཞབས་བརྟན་
འབུལ་བར་མཛད། ཚེས་བཅུ་དྲུག་གི་ཉིན་རྒྱུད་པ་གྲྭ་ཚང་ནས་གདན་དྲངས་པ་ལྟར་མཆོད་རྫས་སྣ་ཚོགས་པ་ཐོགས་པའི་སེར་སྦྲེང་གིས་མདུན་བསུས་ཏེ་སྔགས་ཁང་དུ་ཞབས་ཟུང་བཀོད། ཚེས་བཅུ་བདུན་གྱི་ཉིན་སྔགས་གྲྭའི་
དགེ་འདུན་སུམ་བརྒྱ་སྐོར་ལ་རས་བྲིས་ཀྱི་དཀྱིལ་འཁོར་དུ་དཔལ་འཁོར་ལོ་སྡོམ་པ་ལཱུ་ཨི་པའི་ལུགས་ལྷ་དྲུག་ཅུ་རྩ་གཉིས་ཀྱི་དབང་གི་སྟ་གོན་དང་དངོས་གཞི་བཅས་སྨིན་རྒྱས་སུ་སྩལ། ཚེས་བཅུ་དགུ་ལ་བདེ་མཆོག་གི་ཆོ་ག་ཡོངས་
རྫོགས་ཀྱི་ལུང་གནང་ཞིང་ཚོགས་འཁོར་དང་སྨོན་ལམ་བཀྲ་ཤིས་སོགས་མཛད། སྔགས་ཆེན་རྡོ་རྗེ་འཛིན་པ་ནས་གཏང་རག་གི་ཡོན་གྱ་ནོམ་པ་བསྟར། རྒྱལ་བ་འཇམ་དཔལ་སྙིང་པོའི་བསྟན་པ་རིན་པོ་ཆེ་འཕེལ་རྒྱས་ཀྱི་ཆེད་དུ་
དམིགས་དཔལ་རྡོ་རྗེ་འཇིགས་བྱེད་ཀྱི་རྒྱས་པའི་སྤྱིན་སྲེག་ཚར་གསུམ་གནང་ཞིང་གཏང་རག་བསྐང་གསོ་སོགས་རྒྱས་པར་གནང། ཚེས་ཉེར་གཅིག་ལ་རྒྱུད་པའི་ཆོས་གྲྭར་ཕེབས་ཏེ་ཚོགས་ཡོངས་ལ་འདུས་པའི་རིམ་གཉིས་
འཛིན་ཆོས་སུ་སྩལ་ཅིང་བགྲོ་གླེང་ལའང་གཟིགས་རྟོགས་མཛད། དགོངས་ཇ་གྲོལ་ནས་རྒྱུད་གྲྭ་བ་རྣམས་ལ་དཔལ་དུས་ཀྱི་འཁོར་ལོའི་རྒྱུད་འགྲེལ་དང། བདེ་མཆོག་བསྐྱེད་རིམ་གྱི་མགོ་ནས་འཛིན་ཆོས་སྩལ་ཅིང། བདེ་མཆོག་རྩ་

[183B] ཚེས་ཉེར་གཉིས་ལ་བླ་བྲང་དུ་ཕེབས། ཚེས་ཉེར་གསུམ་ལ་འདམ་བླ་མ་དཀའ་ཆེན་ཡེ་ཤེས་བསྟན་འཛིན་གྱིས་གཟིམས་ཆུང་ཞབས་བརྟན་ཕུལ། ཚེས་ཉེར་དྲུག་ལ་ཧར་གདོང་མི་
ཚན་ནས་སྤྱན་དྲངས་ཏེ་གསོལ་སྟོན་དང་ཞབས་བརྟན་ཕུལ་ཞིང་ས་གསུམ་མ་དང་བརྟན་བཞུགས་གསར་རྩོམ་གྱི་ལུང་གནང། ཚེས་ཉེར་བརྒྱད་ལ་ཇ་སག་ཐུ་ཧན་གྱི་བླ་མ་ནོ་མོན་ཧན་ནས་ཚོགས་དབུར་སྤྱན་དྲངས་ཏེ་དངོས་འབུལ་དང་
བཅས་ཞབས་བརྟན་ཕུལ། ཚེས་ཉེར་དགུའི་ཉིན་ཆོས་རྗེ་ནོ་མོན་ཧན་དང་དཀྱིལ་ཁང་ཞལ་སྔ་ནས་སོགས་ཉུང་བསྡུས་ལ་དཔལ་ལྡན་ལྷ་མོ་དང་ཆོས་སྐྱོང་ལྕམ་སྲིང་གི་རྗེས་གནང། ལྕམ་སྲིང་གི་གཏོར་འབུལ་གྱི་ལུང་བཅས་གནང། ཕྱི་དྲོའི་
ཆར་ནོ་མོན་ཧན་ངོ་གཡོག་ཚང་མར་གྲུབ་རྒྱལ་ལུགས་ཀྱི་ཚེ་དབང་དང་ཐང་ལྷའི་གསོལ་མཆོད་སོགས་གསར་རྩོམ་ཁ་ཤས་ཀྱི་ལུང་སྩལ། ཟླ་བ་ལྔ་པའི་ཚེས་གཅིག་གི་ཉིན་ལྷ་རྩེ་ཆོས་སྡེ་འདུས་སྤྱི་ནས་ཞབས་བརྟན་ཕུལ་ཞིང་གདུགས་
དཀར་སྒྲོལ་ཤེར་སོགས་ཀྱི་ལུང་གནང། དེ་ནས་རིམ་བཞིན་རི་བོ་མདངས་ཅན་པ་དང་ཐར་པ་ཆོས་སྡེ་བ་སོ་སོ་ནས་ཞབས་བརྟན་གསོལ་འདེབས་ཞུས། ཚེས་ལྔ་ལ་ནོ་མོན་ཧན་ལ་ཐོན་ཕྱག་སྦམ་མཐོ་བ་དང་བསྟན་འགྲོའི་དོན་རྒྱ་གང་ཆེ་བྱེད་
དགོས་པའི་ཞལ་ཏ་ཕེབས། དེའི་ཕྱི་ཉིན་སྣར་ཐང་གཉེར་པ་དཀའ་ཆེན་རྗེ་དྲུང་ཡེ་ཤེས་འབྱུང་གནས་ཀྱིས་རྒྱུ་ཡོན་སྦྱར་ཏེ་སྣར་ཐང་འདུས་སྤྱི་ནས་ཚེ་ཆོག་དང་འབྲེལ་བའི་ཞབས་བརྟན་ཕུལ། འཚོ་བྱེད་དགེ་སློང་དགེ་འདུན་དོན་གྲུབ་ཀྱིས་
[184A]༄༅། །བསྐུལ་མ་ཞུས་ངོར་རིགས་གསུམ་སྤྱི་སྒྲུབ་ཀྱི་བླ་མའི་རྣལ་འབྱོར་བཀའ་རྩོམ་གནང་སྟེ་ལྗགས་ལུང་ཡང་སྩལ། དེའི་ཕྱི་ཉིན་སྲད་རྒྱུད་བླ་གྲྭ་རྣམས་ནས་ཞབས་བརྟན་གསོལ་འདེབས་ཞུས་པར་གསང་འདུས་
རྩ་རྒྱུད་ལེའུ་དང་པོའི་ལུང་གནང། རྗེ་ཉིད་ཀྱིས་ཞལ་བཀོད་མཛད་པ་ལྟར་རྒྱུད་གྲྭ་ནས་གསང་འདུས་རྩ་རྒྱུད་ལེའུ་དང་པོ་དང་སོན་ལམ་ཤིས་བརྗོད་ཞལ་འདོན་མཛད་པས་གྲ་འགྲིག་པ་བྱུང། དེའི་ཕྱི་ཉིན་དཔལ་འཁོར་ཆོས་སྡེའི་
མཁན་ཚབ་དང། གྲྭ་ཚང་ཁག་གི་བླ་མ་བཅུ་བདུན། གྲྭ་རིགས་སོགས་ཚང་མ་བྱོན་ནས་དངོས་འབུལ་གྱི་བདོག་པ་བཏེག་དཀའ་བཅུ་བློ་གྲོས་ཀྱིས་ཀྱང་སྒེར་མཇལ་ཞུས། གྲྭ་ཚང་ཁག་སོ་སོ་ནས་ཀྱང་མཆོད་སྤྲིན་སྤྲོས་ཤིང་
བླ་མ་མཆོད་པའི་ལུང་གནང། ཚེས་བཅུ་ལ་དར་རྒྱས་སྒྲུབ་སྡེ་བས་དངོས་འབུལ་བཏེག་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་དང་དེའི་དམིགས་རིམ། བཀའ་དྲིན་གསོལ་འདེབས་མ་བཅས་ཀྱི་ལུང་གནང། དེའི་ཕྱི་ཉིན་དཔལ་
འཁོར་ཆོས་སྡེའི་བླ་གྲྭ་ལས་སྣེ་སོགས་ཕྱེད་སུམ་བརྒྱ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་སྩལ། བཞད་བཀྲ་ཤིས་དགེ་འཕེལ་གྱི་བླ་མ་གྲང་མོ་ཆེ་པ་དཀའ་བཅུ་ཡེ་ཤེས་རྒྱལ་མཚན་གྱིས་རྒྱུ་ཡོན་སྦྱར་ཏེ་གོས་སྐུ་གསར་
བཞེངས་ལ་ཤིས་བརྗོད་མཛད། ཚེས་བཅོ་བརྒྱད་ལ་ཡབ་རྗེ་དེ་ཉིད་ཀྱི་དགོངས་རྫོགས་སུ་བཞེངས་པའི་མཆོད་རྟེན་ལ་རབ་གནས་གནང། སྐྱིད་གྲོང་མེ་ཏོག་མདངས་ཅན་དུ་བཞུགས་པའི་དཀའ་ཆེན་ནས་ལུང་པ་ཡེ་ཤེས་དཔལ་

[184B] མདོ་སྔགས་ཀྱི་དྲི་ལན། སྣར་ཐང་སྤྱི་ས་ནས་བསྐུལ་ངོར་གནང་བའི་གཏེར་བདག་པར་མཆོད་གཏོར་འབུལ་ཚུལ་རྣམས་ཀྱི་ལུང་ཡང་སྩལ། ཚོགས་ཆེན་དགེ་
བསྐོས་ནས་གསོལ་བ་བཏབ་པ་བཞིན། འདུས་སྡེར་གྲུབ་རྒྱལ་ལུགས་ཀྱི་ཚེ་དབང་གནང། ལོ་འདིར་རྒྱལ་དབང་མཆོག་གི་སྤྲུལ་པའི་སྐུ་པོ་ཏ་ལར་གདན་དྲངས་ཏེ་གསེར་ཁྲིར་མངའ་གསོལ་མཛད་རྩིས་ལ་དགེ་བསྙེན་གྱི་སྡོམ་པ་འབུལ་
བ་སོགས་ཀྱི་ཆེད་ཨམ་པན་གཉིས་དང་དེ་མོ་སྤྲུལ་པའི་སྐུ་རིན་པོ་ཆེ། བཀའ་བློན་སོགས་ནས་སྤྱན་འདྲེན་པར་མགྲོན་གཉེར་སྐལ་བཟང་དོན་གྲུབ། ཆིབས་དབོན་ཤག་བྱང། སེ་ར་སྤྱི་སོའི་གཉེར་པ་བཅས་འོངས་པར་འབྱོར་ཕྱག་གནང་
ལོ་དེའི་ཟླ་བ་དྲུག་པའི་ཚེས་བདུན་ལ་བཀྲ་ཤིས་ལྷུན་པོ་ནས་ཆིབས་ཁ་བསྒྱུར། གཞིས་ཀ་རྩེའི་ཞོལ་མ་ཟིན་ཙམ་ལ་ཆིབས་པ་གློ་བུར་དུ་འདྲོགས་ནས་ཐམས་ཅད་ལ་དངངས་སྐྲག་ཆེར་བྱུང་ཡང་སྐུ་ལ་སྐྱོན་མ་བྱུང་བ་བསྟན་སྲུང་རྣམས་ཀྱི་
ཐུགས་རྗེར་གོ་འདི་ནས་བཟུང་སྟེ་པོ་ཏ་ལ་བར་དུ་ཉིན་རེ་བཞིན་ལམ་སྐབས་སུ་དགོན་སྡེ་རྣམས་ནས་སེར་སྦྲེང་དང། མི་སྡེ་རྣམས་ནས་གླུ་གཞས་བྲོ་གར་སོགས་རྩེད་སྣ་ཕུལ་བར་གནང་སྐྱེས་སྩལ་ཏེ་ཚིམ་པར་བྱས། ཕེབས་ཞོར་
བཀྲ་ཤིས་རྩེར་བྱོན་ཏེ་ཡུམ་གྱི་གཙུག་ཕུད་བཞེས། རྣམ་གླིང་ལྕགས་ཁར་དགའ་ལྡན་ཆོས་འཁོར་གྱི་མཁན་པོ་སྐུའི་ཕུ་བོ་བློ་བཟང་སྦྱིན་པས་གཙོ་མཛད་བླ་སྤྱི་ནས་ཤངས་ལེན་གཟབས་ཏེ་ཞབས་བརྟན་ཕུལ། ཁོང་རྣམས་

[185A]༄༅། །ཀྱི་བཞེད་པ་ལྟར་དགའ་ལྡན་ལྷ་བརྒྱ་མ་སོགས་ཀྱི་ལུང་སྩལ། དེ་མཚུངས་བྲག་དཀར་ཆོས་སྡེ་བ་རྣམས་ནས་དངོས་འབྱོར་གྱི་མཆོད་སྤྲིན་བཏེག་པར་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་གྱི་ལུང་གནང། དེ་
ནས་རིམ་གྱིས་ཕེབས་པར་ཡངས་པ་ཅན་དུ་སྐུའི་གཅུང་ཀརྨ་ཞྭ་དམར་སྤྲུལ་པའི་སྐུ་རིན་པོ་ཆེ་དང་མཇལ་འཕྲད་མཛད། ཕན་ཚུན་གསུང་གླེང་དམར་བ་གནང། མཆོད་སྤྲིན་རྒྱ་ཆེན་པོས་རྟེན་རྣམས་ཡང་དག་པར་མཆོད་དེ་བསྟན་
འགྲོའི་ཕན་བདེ་རྒྱས་པའི་ཐུགས་དམིགས་མཛད། ཞྭ་དམར་བླ་བྲང་ནས་སྟོན་མོ་འབུལ་བ་སོགས་ཡང་དག་པ་གནང། ཚེས་ཉེར་གསུམ་གྱི་ཉིན་བླ་ཆེན། དཔོན་ཆེན་མང་པོའི་ཆིབས་བསུ་དང། དགེ་འདུན་འདུས་པའི་ཚོགས་ཀྱི་
སེར་སྦྲེང་གིས་མདུན་བསུས་ཏེ་སྙེ་ཐང་ར་བ་སྟོད་དུ་ཕྱག་ཕབ་སྟེ་རྒྱལ་དབང་མཆོག་གི་སྤྲུལ་པའི་སྐུ་དང་མཇལ་འཕྲད་མཛད་ཅིང་ཕན་ཚུན་ཐུགས་དགྱེས་པའི་གསུང་གླེང་གནང། ལོ་འདིར་ཐན་པ་ཆེན་པོ་བྱུང་སྟེ་ཞིང་པ་རྣམས་ཉམ་
ཐག་པར་ཡོད་པ་ལ། སྐབས་དེར་ཡབ་སྲས་ཞལ་འཛོམས་པའི་དབང་གིས་ཆར་ཆེན་པོ་བབས་པས་སྐྱེ་བོ་ཀུན་དད་པ་དང་དགའ་བ་འགྲན་བཞིན་འཕེལ། ཡབ་སྲས་ཉི་ཟླའི་སྣང་བ་ལྷན་ཅིག་ཏུ། །རྒྱས་པར་གྱུར་ཚེ་དཀར་ཕྱོགས་ལྷ་ཀླུ་
ཀུན༑ ༑མཁའ་ལ་སྤྲིན་དཀྲིགས་བདུད་རྩིའི་ཆར་ཕབ་སྟེ། །གུས་པའི་ཚུལ་གྱིས་མཆོད་ཡོན་སྤྲོ་བ་བཞིན། །ཕུར་བུ་ལྕོག་ཏུ་རྗེ་བཙུན་ངག་དབང་བྱམས་པ་རིན་པོ་ཆེ་སྐུ་ན་སྨིན་ཁར་སྐུ་ཁམས་རྙོག་ཚུལ་གསན་པས་མཚམས་འདྲི་

[185B] མཆོག་གི་སྤྲུལ་པའི་སྐུ་རིན་པོ་ཆེའི་སྐུ་མདུན་དུ་ཡང་ཉིན་ལྟར་བྱབས་ཁྲུས་འབུལ་བ་མཛད། མགྲོན་གཉེར་དགེ་སློང་སོགས་ལ་ཐོན་ཕྱག་གནང། རྒྱལ་དབང་རིན་པོ་ཆེའི་
ཞབས་བརྟན་དུ་དམིགས་རྭ་བ་སྟོད་པ་དགེ་འདུན་ལྔ་བརྒྱ་སུམ་ཅུ་ནས་གདུགས་དཀར་ཟློག་བཅས་འགྲོ་གང་ཆེ་མཛད་རྒྱུར་མང་ཇ་བཅུ་གཅིག་གི་དགོས་ཆ་དང་དངུལ་སྲང་རེའི་འགྱེད་སྩལ། རྭ་བསྟོད་པ་བླ་སྤྱི་ནས་ཀུན་མཁྱེན་རྒྱལ་དབང་
ཡབ་སྲས་འདུ་ཁང་དུ་སྤྱན་དྲངས་ཏེ་དཀར་སྤྲོའི་ཐོག་དངོས་འབུལ་བཏེག་ཚེས་ཉེར་དགུའི་ཉིན་སྙེ་ཐང་འོར་དུ་བྱོན་ཏེ་ཇོ་བོ་ཨ་ཏི་ཤའི་ཐུགས་དམ་གྱི་རྟེན་སྒྲོལ་མ་གསུང་འབྱོན་མའི་མདུན་དུ་མཆོད་འབུལ་མཛད་ཅིང་ཐུགས་སྨོན་གནང་
གཞན་ཡང་དེ་ཁར་བཞུགས་པའི་རྟེན་སོ་སོ་ལ་སྙན་ཤལ་ཕུལ། འཕགས་སྡེ་སྤྱི་སོ་ནས་དངོས་འབུལ་བསྟར་ཞིང་སློག་ཆ་ཡང་སྩལ། གནམ་གང་གི་སྔ་དྲོ་རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེ་དང་ཡོངས་འཛིན་རྒྱུད་སྨད་
མཁན་པོ། ཙང་ཇུན་བཱ་དུར་ཆིང་ཝང་ཚེ་བརྟན་སྐྱབས་སོགས་ལ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མ་དང་དཔའ་བོ་གཅིག་པའི་དབང་སྟ་གོན་གཅིག་འཐུས་སུ་སྩལ། ཕྱི་དྲོ་རྭ་བསྟོད་ཆོས་གྲྭར་དགེ་འདུན་དྲུག་བརྒྱ་སྐོར་ལ་
དགའ་ལྡན་ལྷ་བརྒྱ་མའི་གཟབ་ཁྲིད་དང་ལམ་རིམ་བསྡུས་དོན། སྒྲོལ་མ་བཅས་འདོད་ཆོས་ཀྱི་ལྗགས་ལུང་སྩལ། ཟླ་བ་བདུན་པའི་ཚེས་གཅིག་ལ་མཆོག་གི་སྤྲུལ་པའི་སྐུ་ནས་དབང་ཡོན་ཕུལ། ཇི་ས་ཨམ་པན་ནས་རྟེན་འབྱུང་བསྟར་

[186A]༄༅། །ཞིང་ཁོ་རང་པེའི་ཅིང་དུ་ཐོན་རྒྱུར་སྐུ་བརྙན། སྤོས་སྣམ་སོགས་བསྟར། རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེའི་ཡུམ་དང་ཆོས་དྲུང་མ་བཅས་ཀྱི་ཐུགས་བཞེད་ལྟར་སྒྲོལ་མ་དང་ཁྱུང་ནག་གི་སྒྲུབ་ཐབས་ཀྱི་
ལྗགས་ལུང་དང་བཀའ་སྒོ་སྩལ། ཡོངས་འཛིན་མཁན་རིན་པོ་ཆེ་ལས་ཕྱག་རྡོར་དྲག་པོ་གསུམ་སྒྲིལ་གྱི་རྗེས་གནང་ཞུས་ནས་བསྙེན་བསྒྲུབ་མཛད། ཚེས་གསུམ་ལ་རྗེ་བཙུན་མཆོག་གི་སྤྲུལ་པའི་སྐུ་དང་ཡོངས་འཛིན་རྒྱུད་སྨད་
མཁན་ཆེན། བཱ་དུར་ཆིང་ཝང་ཚེ་བརྟན་སྐྱབས། བཀའ་བློན་ཐོན་པ། མཆོད་དབོན། གསོལ་གཟིམས་སོགས་ཞབས་ཕྱི་ནང་འཁོར་རྣམས་དང་བཅས་ལ་གྲུབ་རྒྱལ་ལུགས་ཀྱི་ཚེ་དབང་སྩལ། དགོངས་མོ་འདུ་ཁང་ནས་ཆོས་སྐྱོང་
ཆེན་པོ་བསེ་ཁྲབ་པའི་ཞལ་འབག་བྱིན་ཅན་བཀའ་གཉན་དེ་གཟིམས་ཆུང་དུ་སྤྱན་དྲངས་ནས་མཆོད་གཏོར་རྒྱས་པ་ཕུལ་ཏེ་འཕྲིན་ལས་བཅོལ་བར་མཛད། དེར་བཞུགས་རིང་མཆོག་གི་སྤྲུལ་པའི་སྐུ་རིན་པོ་ཆེར་རྣམ་འཇོམས་
ཀྱི་བྱབས་ཁྲུས་ཡང་ཡང་ཕུལ་ཞིང་མགོན་པོ་བར་ཆད་ཀུན་སེལ་གྱི་དབང། མི་གཡོ་བའི་རྗེས་གནང་སོགས་སྩལ། བཱ་དུར་ཆིང་ཝང་ལ་འདོད་ཆོས་ཀྱང་གནང། རྒྱུད་སྨད་མཁན་པོ་ནས་རྒྱལ་བ་ཡབ་སྲས་འདུ་ཁང་དུ་སྤྱན་
དྲངས་ཏེ་ཞབས་བརྟན་ཕུལ། བཱ་དུར་ཆིང་ཝང་ལ་དྲག་པོ་གསུམ་སྒྲིལ་གྱི་རྗེས་གནང་སྩལ། ཚེས་དྲུག་གི་ཉིན་ཕེབས་བསུའི་ཆེད་དུ་པོ་ཏ་ལ་ནས་ནོ་མོན་ཧན་དེ་མོ་སྤྲུལ་པའི་སྐུ་རིན་པོ་ཆེ་དང་གཉུག་མར་གནས་པའི་དྲུང་འཁོར་གྱི་

[186B] དེ་ཉིན་ཕུ་ཡན་བླ་མ་ཨ་ཀྱ་ཧུ་ཐོག་ཐུ་སོགས་རྒྱའི་མི་དྲག་སེར་སྐྱ་དཔོན་གཡོག་དང་བཀའ་བློན། མདའ་དཔོན། རྩིས་དཔོན་
སོགས་ལས་ཚན་ཆེ་འབྲིང་ཆུང་གསུམ། རྫོང་གཞིས་ཀྱི་སྣེ་མོ་བ་སོགས་དང། སེར་འབྲས་དགེ་གསུམ་གྱི་བླ་མ། སྤྲུལ་སྐུ། ལས་སྣེ། གཞན་ཡང་དགོན་ཁག་མང་པོའི་བླ་མ་ལས་སྣེ་སོགས་ཆིབས་བསུ་བ་སྟོང་ཕྲག་མང་པོ་འབྱོར། ཚེས་
བདུན་གྱི་ཉིན་ཡབ་སྲས་ལྷན་ཅིག་ཏུ་ཕེབས་པར། འབྲས་སྤུངས་ནས་སེར་སྦྲེང་དང་ཆོས་སྐྱོང་ཆེན་པོས་ཀྱང་བསུ་བ་མཛད། མཚན་ཉིད་གླིང་གར་ཞག་གཉིས་བཞུགས་ཤིང་འབྲས་སྤུངས་སྤྱི་སོ་ནས་དཀར་སྤྲོ་དང་དངོས་འབུལ་བསྟར་བར་
ཚང་མར་ཕྱག་དབང་གནང། ཚེས་དགུའི་ཉིན་རིན་ཆེན་རྒྱན་ཆ་བ་རྣམས་ཀྱིས་སྣ་དྲངས་ཏེ་ཆིབས་ཁ་བསྒྱུར། གསོལ་ཚིགས་ར་བར་གཞུང་གི་ཐབ་བསུའི་སར་རྒྱ་བོད་ཧོར་སོགས་ཁ་ཆེ་ནེ་པ་ལ་སོགས་ཀྱི་སྐྱེ་བོ་མང་པོ་རང་རང་གི་ལུགས་སྲོལ་
དང་མཐུན་པའི་ཆ་ལུགས་གཟབས་མཆོར་གྱི་ཆིབས་བསུར་འབྱོར་པ་རྣམས་ལ་མཇལ་ཁ་ཇ་གྲལ་གནང། ཕོ་བྲང་ཆེན་པོའི་རྩེ་ནས་དར་འབྱར། དུང་འབུད། རྒྱ་གླིང། གར་རོལ། ལྷ་ལམ་འགེངས་པའི་བསངས་སྣའི་དུང་སྤྲིན། སེར་སྦྲེང་
བྲོ་གཞས་སོགས་བཀོད་པ་མཐའ་ཀླས་པས་མདུན་བསུས་ཏེ། ཕོ་བྲང་ཆེན་པོ་པོ་ཏ་ལའི་གཟིམས་ཆུང་ཉི་འོད་འཁྱིལ་པར་མཆོག་གི་སྤྲུལ་པའི་སྐུ་རྒྱལ་བ་གོང་མའི་བཞུགས་ཁྲི་ལ་ཞབས་ཀྱི་པདྨོ་མངོན་པར་བཀོད། རྗེ་ཉིད་ཀྱང་བཞུགས་

[187A]༄༅། །ཁྲིར་ཕེབས་ནས་ཡབ་སྲས་ལྷན་རྒྱས་ཐོག་གཞུང་ས་ནས་མཆོག་གི་སྤྲུལ་པའི་སྐུ་རིན་པོ་ཆེར་རྟེན་འབྱུང་གི་བདོག་པ་བཏེག་དེ་མཚུངས་རྗེ་ཉིད་ནས་ཀྱང་རྟེན་འབྱུང་གི་མཆོད་སྤྲིན་ཕུལ། ཚེས་བཅུའི་ཉིན་ཚོམས་
ཆེན་དུ་སྤྱན་དྲངས་ཏེ་མཆོག་གི་སྤྲུལ་པའི་སྐུ་རིན་པོ་ཆེར་གཞུང་ནས་ལེགས་འབུལ་དང། རྗེ་བླ་མ་མཆོག་ལའང་ལེགས་སྐྱེས་བསྟར། མཇལ་ཞུ་བ་མང་པོར་ཕྱག་དབང་གནང། སྟོན་མོའི་ཐོག་གྲལ་འཕྲོས་པ། ཚོགས་ལད་པ་
གར་པ། རིན་ཆེན་རྒྱན་ཆ་བ་སོགས་ཚར་དུ་དངར་བ་མཛད། ཚེས་བཅུ་གཉིས་ལ་བླ་བྲང་ནས་རྒྱལ་དབང་མཆོག་གི་སྤྲུལ་བའི་སྐུ་རིན་པོ་ཆེ་ཚོམས་ཆེན་དུ་སྤྱན་དྲངས་ཏེ་དངུལ་རྡོ་ཚད་བཅུ་གསུམ་དོད་འབུལ་གྱི་སྟོན་མོའི་ཐོག་
མཎྜལ། ཁ་བཏགས། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་བྲེ་ཆེན་བརྒྱ་དང་ལྔ་སོགས་ཀྱི་དངོས་འབུལ་སྦམ་མཐོ་བ་བཏེག་དེ་སྐབས་རྗེ་བླ་མ་ཉིད་ནས་མཎྜལ་གྱི་གསུང་བཤད་མཛད། བཱ་དུར་ཆིང་ཝང་ནས་རྗེ་
ཉིད་ལ་དངོས་འབུལ་དང་བཅས་ཞབས་བརྟན་ཕུལ། ཨམ་པན་གཉིས་ཀྱིས་ཀྱང་བདོག་པ་བསྟར། ཚེས་བཅུ་བཞིའི་སྔ་དྲོ་ཉི་འོད་འཁྱིལ་པར་རྗེ་བླ་མ་མཆོག་ནས་མཆོག་གི་སྤྲུལ་སྐུ་རིན་པོ་ཆེར་དགེ་བསྙེན་གྱི་སྡོམ་པ་འབུལ་བ་མཛད་
ཅིང་ལེགས་སྐྱེས་ཀྱང་ཕུལ། ནོ་མོན་ཧན་དེ་མོ་སྤྲུལ་པའི་སྐུ། ཡོངས་འཛིན། བཀའ་བློན། གུང། ཞབས་ཕྱི་ནང་མ་སོགས་ཚང་མར་བབས་བསྟུན་གྱི་ཕེབས་སྐྱེས་མི་དམན་པ་སྩལ། ཉིན་དེར་ནོ་མོན་ཧན་དེ་མོ་སྤྲུལ་པའི་སྐུ་ནས་ཡབ་

[187B] གསོལ་སྟོན་རྒྱས་པ་དང་བཅས་མཆོག་གི་སྤྲུལ་པའི་སྐུ་རིན་པོ་ཆེར་ཞབས་བརྟན་དང་འབྲེལ་བའི་ལེགས་འབུལ་ཤིན་ཏུ་གཟབ་པ་དང། དེ་བསྟུན་རྗེ་བླ་མ་མཆོག་ལའང་དངོས་འབུལ་སྦམ་མཐོ་བ་
བཏེག་བཀའ་བློན་སོགས་བོད་ཀྱི་མི་དྲག་རྣམས་ནས་ཞག་འགའི་བར་མཆོག་གི་སྤྲུལ་པའི་སྐུ་རིན་པོ་ཆེར་གསོལ་སྟོན་དང་ལེགས་འབུལ་འདེགས་པ་མཛད་སྐབས་རྗེ་ཉིད་ལའང་དངོས་སྐྱེས་མི་དམན་པ་བསྟབས་པར་སློག་ཀྱང་གནང་
སེར་འབྲས་དགེ་གསུམ། རྒྱུད་སྟོད་སྨད། རྭ་སྒྲེང། རྣམ་རྒྱལ་གྲྭ་ཚང་བཅས་ལ་སོ་སོར་མང་ཇ་ལྔ་རེའི་ཐོག་དགེ་འདུན་རེར་དངུལ་སྲང་རེ། དེ་ཕྱིན་དབུས་ལྷོ་བྱང་གི་དགོན་ཁག་བླ་བྲང་གི་དགོན་དེབ་ཏུ་གསལ་བ་བརྒྱ་དང་བཅུ་བདུན་
ལ་མང་ཇ་ལྔ་རེ་དང་དགེ་འདུན་རེར་འགྱེད་བལ་ཊམ་རེ་བཅས་གནང་བར་ཁྱོན་བསྡོམས་དངུལ་སྲང་ཆིག་ཁྲི་ལྔ་སྟོང་བརྒྱ་བདུན་ཅུ་དོན་དགུ། དགའ་ལྡན་གྱི་གསེར་གདུང། རྭ་སྒྲེང་གི་ཇོ་བོ་འཇམ་དཔལ་རྡོ་རྗེ། འོལ་ཁ་རྫིང་ཕྱིའི་བྱམས་
པ༑ བྱམས་པ་གླིང་དང་ཆོས་འཁོར་རྒྱལ་གྱི་བྱམས་པ་བཅས་ལ་བརྒྱ་མཆོད་སྣ་ལྔ་དང། ལྷ་རྫས་ཀྱི་སྙན་ཤལ་ཕུལ། ཆོས་འཁོར་རྒྱལ་གྱི་ལྷ་མོར་དགེ་འདུན་བརྒྱད་གྲྭས་ཟླ་བ་གཅིག་གི་རིང་ལྷ་མོའི་བསྐང་འཕྲིན་མཛད་རྒྱུའི་
དགོས་ཆ་ཡོན་བཅས་སྩལ། དེ་ཐམས་ཅད་མཆོག་སྤྲུལ་རིན་པོ་ཆེའི་ཞབས་བརྟན་དུ་དམིགས་པར་མཛད་དོ། །མཁྱེན་བརྩེའི་ཆུ་ཡི་ཁུར་གྱིས་ལྕི་བའི་སྤྲིན། །ཡུལ་དབུས་ལྷ་ལམ་ཡངས་པར་ངལ་གསོ་བ། །དེ་ཚེ་མི་ཟད་གཏོང་བའི་

[188A]༄༅། །དགའ་ཆར་གྱིས། །རིག་གྲོལ་གཉིས་ལྡན་སྡེ་རྣམས་ཅི་ཡང་ཚིམ། །ཚེས་བཅོ་ལྔ་ནས་བཟུང་རྗེ་བླ་མ་མཆོག་ནས་མཆོག་གི་སྤྲུལ་པའི་སྐུ་རིན་པོ་ཆེར་རྣམ་འཇོམས་ལ་བརྟེན་པའི་བྱབས་ཁྲུས་དང། ཀུ་རུ་
ཀུལླེ། དཔལ་གསང་བའི་བདག་པོ་ཕྱག་ན་རྡོ་རྗེ། དཔལ་མགོན་ཞལ་བཞི་པ། སྒྲོལ་དཀར། དཔལ་ལྡན་ལྷ་མོ། ཆོས་སྐྱོང་བེག་ཙེ་རྣམས་ཀྱི་རྗེས་གནང་དང། དཔལ་རྡོ་རྗེ་འཇིགས་བྱེད་ཀྱི་བླ་བརྒྱུད། བདག་བསྐྱེད། སྨོན་ལམ་
ཤིས་བརྗོད། དབུས་ཀྱི་ཆོས་སྤྱོད་རབ་གསལ་བཅས་ཀྱི་ལྗགས་ལུང་འབུལ་བ་མཛད། ཕུ་ཡན་བླ་མ་ཨ་ཀྱ་ཧུ་ཐོག་ཐུ་ནས་གནས་བརྟན་ཕྱག་མཆོད་དང་འབྲེལ་བའི་བརྟན་བཞུགས་ཕུལ། ནང་བློན་ཆེན་པོ་ཕུ་གུང་གི་སྲས་ནས་དངོས་
སྐྱེས་བསྟར་བར་སློག་ཆ་སྦམ་མཐོ་བ་སྩལ། སེར་འབྲས་སྤྱི་སོ་ནས་མཆོད་སྤྲིན་སྤྲོས། རྗེ་ངག་དབང་བྱམས་པ་ནས་རབ་འབྱམས་པ་མངགས་ཏེ་དངོས་འབུལ་དང་ཡོངས་འཛིན་པས་ཀྱང་བདོག་པ་བསྟབས། གཞན་ཡང་མཐོ་ལྡིང་མཁན་པོ་
སོགས་མངའ་རིས་སྐོར་དང་ས་སྐྱ་ཕྱག་མཛོད། འབྲུག་པ་སྤྲུལ་སྐུ་སོགས་གྲུབ་མཐའ་རིས་མེད་ནས་སོ་སོའི་འབྱོར་པ་དང་བསྟུན་པའི་དངོས་འབུལ་བསྟར། བྲག་ཆོས་མཁན་པོ་ངོ་གཡོག་སུམ་ཅུ་སྐོར་ལ་དགའ་ལྡན་ལྷ་བརྒྱ་མའི་
ཁྲིད་སྩལ། འདི་སྐབས་རྗེ་གྲུབ་པའི་དབང་ཕྱུག་ངག་དབང་བྱམས་པ་རིན་པོ་ཆེ་སྐུ་ན་སྨིན་ཆེ་བའི་ཁར་ཆབ་ཀྱི་སྙུན་བཞེས་པར་དྭངས་བསྐྱེད་མ་བྱུང་བའི་གནས་ཚུལ་གསན་ཏེ་དཔོན་གཡོག་ཉུང་བསྡུས་ཕུར་བུ་ལྕོག་ཏུ་ཕེབས་པས་གྲུབ་

[188B] དེ་ནས་དངོས་འབྱོར་གྱི་མཆོད་སྤྲིན་དང་བཅས་འཇམ་མགོན་བླ་མའི་བསྟན་པ་དང་གདུལ་བྱའི་དཔལ་དུ་ཞབས་པད་བརྟན་དགོས་ཚུལ་ནན་ཏན་ཆེན་པོས་གསོལ་བར། བཀའ་ལས། སྐུ་ཞབས་རིན་པོ་
ཆེ་ཐམས་ཅད་མཁྱེན་པའི་ཐུགས་སྨོན་དང་དམ་ཚིག་གཙང་བའི་ནུས་མཐུ་ལ་བརྟེན་ནས་དེ་རིང་རིག་པ་དྭངས་ཤིང་སྐལ་བ་བཟང་ལ་རྟེན་འབྲེལ་ལེགས་པ་བྱུང། དགའ་མོ་ཡོང་འགྲོ་ཞེས་གསུང། དགའ་སྟོན་དང་དངོས་འབུལ་གྱ་ནོམ་པ་ཕུལ་
ཏེ་རྒྱལ་བསྟན་སྤྱི་དང་ཁྱད་པར་འཇམ་མགོན་བླ་མའི་བསྟན་པའི་དཔལ་དུ་ཞབས་པད་བསྐལ་པ་རྒྱ་མཚོའི་བར་དུ་བརྟན་པར་བཞུགས་ནས་འཆད་རྩོད་རྩོམ་གསུམ་གྱི་སྒོ་ནས་རྒྱལ་བའི་བསྟན་པ་རིན་པོ་ཆེ་འཛིན་སྐྱོང་སྤེལ་བ་མཛད་དགོས་
ལྷག་པར་དོན་གཉེར་བ་རྣམས་ལ་རབ་བྱུང་བསྙེན་རྫོགས་ཀྱི་སྡོམ་པ་གནང་དགོས། འདུལ་བ་ནས་རབ་བྱུང་བསྙེན་རྫོགས་ཀྱི་མཁན་པོ་བྱེད་པ་ལ་བསྙེན་པར་རྫོགས་ནས་ལོ་བཅུ་ལོན་དགོས་པར་གསུངས་པ་དེ་སྤྱིར་བཏང་ཡིན། དམིགས་བསལ་
གྱི་དབང་དུ་བྱས་ན་ལོ་ལྔ་ལོན་ནས་ཀྱང་མཁན་པོ་བྱས་ཆོག་པ་ཡོད་ཚུལ་འདུལ་བ་ན་གསལ། བདག་ལྟ་བུ་ནི་ན་སོ་རྒས། རྒྱལ་དབང་མཆོག་ནི་སྐུ་ན་ཕྲ་བས་སྐབས་སུ་མ་བབས། ད་ཆ་སྐྱབས་མགོན་མཆོག་ཐུགས་རྫོགས་བཞེས་ནས་ལོ་
ལྔ་དྲུག་ཙམ་སོང་འདུག་པས། བསྟན་པའི་རྒྱུན་ལ་དགོངས་ནས་དོན་གཉེར་བ་རྣམས་ལ་བསྙེན་རྫོགས་ཀྱི་སྡོམ་པ་གནང་དགོས། ད་ལམ་རབ་བྱུང་གི་ཐོག་མ་ཆབ་མདོ་འཕགས་པ་ལྷའི་སྤྲུལ་པའི་སྐུ་རིན་པོ་ཆེ་ལ་གནང་རོགས་མཛོད་ཅེས་
[189A]༄༅། །གསུང་ནན་ཆེ་བ་ཕེབས་པར་བརྟེན་ཞལ་བཞེས་གནང་དགོས་པ་བྱུང། དེ་ནས་ཐུགས་བཞེད་ལྟར་ཚེ་དབང་ཞིག་ཀྱང་བསྒྲུབས་ནས་འབུལ་བ་གནང། དེ་ཉིན་བླ་མ་མཆོག་གི་སྐུ་མདུན་དུ་ཡུན་རིང་ལྷོད་ཆགས་པ་བཞུགས་ཏེ་སྐུ་
ཁམས་ཀྱང་བདེ་ཉམས་དང་བཅས་དམ་པའི་ཆོས་ཟབ་མོའི་གསུང་གླེང་འབེལ་གཏམ་ཞིབ་ཏུ་མཛད། དེའི་ཕྱི་ཉིན་ཚོགས་ཀྱི་འཁོར་ལོ་རྒྱས་པར་བཤམས་ཏེ་རྗེ་བླ་མ་མཆོག་གིས་གཙོ་མཛད་ཕུར་བུ་ལྕོག་གི་དགེ་སློང་བརྒྱད་གྲྭ་དང་བཅས་བླ་མ་
མཆོད་པའི་ཆོ་ག་མཛད་པའི་ཐོག་རྗེ་བྱམས་པའི་མཚན་ཅན་ལ་དངོས་འབུལ་སྦམ་བསྟོད་དེ། རྗེ་བཙུན་བླ་མ་ཉིད་སྐུ་ཚེ་མང་པོའི་སྔོན་རོལ་ནས་འཇམ་མགོན་བླ་མའི་བསྟན་པ་འཛིན་སྐྱོང་སྤེལ་བ་ལ་སྨོན་ལམ་གྱི་མཐུ་གྲུབ་པ་ཡིན་གཤིས། ད་
དུང་ཡུན་རིང་དུ་ཞབས་པད་བརྟན་པར་བཞུགས་ནས་བསྟན་འགྲོའི་དོན་མཛད་དགོས་པའི་གསོལ་འདེབས་གནང། རྟེན་རྣམས་ཀྱི་སྤྱན་སྔར་མཆོད་སྤྲིན་སྤྲོས་ཤིང་རི་ཁྲོད་འཛིན་པའི་དགེ་འདུན་རྣམས་ལ་མང་འགྱེད་ཀྱི་བསྙེན་བཀུར་བཟང་
པོ་བསྟབས། འདུ་ཁང་དུ་ཞབས་ཟུང་བཀོད་ནས་ཉེ་སྐོར་རི་ཁྲོད་ཁག་དང། སེར་འབྲས་སོགས་ནས་བྱོན་པ་དགེ་འདུན་སྟོང་ཕྲག་ཕྱེད་གཉིས་སྐོར་ལ་ལམ་རིམ་བསྡུས་དོན་གྱི་བཤད་ལུང་རྒྱས་པར་སྩལ། སླར་ཡང་གྲུབ་དབང་
མཆོག་གི་དྲུང་དུ་ཕེབས་ནས་རྒྱུན་རིང་ཙམ་བཞུགས་ནས་གང་ཅིའི་གསུང་གླེང་དམར་བ་མཛད་དེ་པོ་ཏ་ལར་ཕྱག་ཕབ། གོང་མའི་མི་སྣ་ཨ་ཀྱ་ཧུ་ཐོག་ཐུས་གསོལ་བ་བཏབ་པ་བཞིན། དགྱེས་རྡོར་གྱི་རྒྱུད་བརྟག་པ་གཉིས་པ་དང་

[189B] དཔལ་རྡོ་རྗེ་འཇིགས་བྱེད་ཀྱི་རྫོགས་རིམ་དང། སྟོབས་པོ་ཆེ་ལ་བརྟེན་པའི་ཆར་འབེབས་ཀྱི་ཁྲིད། འཇམ་ལུགས་ལྷ་ལྔའི་ཚེ་དབང། རྡོ་རྗེ་སེམས་དཔའི་རྗེས་གནང་བཅས་
དང༑ ཇིས་ཨམ་པན་གྱིས་ཞུས་ངོར་ཨམ་པན་ཉིད་དང་བཀའ་བློན་བཞི་སོགས་ལ་གདུགས་དཀར། སྒྲོལ་མ། ཚེ་གཟུངས། ཡིག་བརྒྱ། དགའ་ལྡན་ལྷ་བརྒྱ་མ་རྣམས་ཀྱི་ལུང་དང། ཨ་མ་པན་ལ་སྒེར་དུ་གདུགས་དཀར་གྱི་རྗེས་
གནང་སྩལ། གནམ་གང་གི་ཉིན་གསེར་གདུང་བཀྲ་ཤིས་འོད་འབར་གྱི་དྲུང་དུ་མཆོད་འབུལ་མཛད་དེ་ཐུགས་སྨོན་གནང། གཞན་ཡང་པོ་ཏ་ལའི་རྟེན་རྣམས་ལ་མཆོད་འབུལ་མཛད། ཟླ་བ་བརྒྱད་པའི་ཚེས་གཅིག་ལ་བསམ་གླིང་སྤྲུལ་སྐུ་
དང༑ ལ་མོ་ཆོས་རྗེ་སོགས་ལ་ཕྱག་དབང་སྩལ། རྗེ་ངག་དབང་བྱམས་པ་རིན་པོ་ཆེ་སྔོན་དུ་ཆབ་ཀྱིས་བསྙུན་ཚུལ་བསྟན་པར་ཞབས་བརྟན་སྐུ་རིམ་སོགས་བསྒྲུབས་ཀྱང་སྐུ་དངོས་ཀྱི་གདུལ་བྱ་རྫོགས་ནས་ཧོར་ཟླ་བརྒྱད་པའི་ཚེས་གསུམ་གྱི་ཐོ་
རངས་ཞིང་གཞན་དུ་གཤེགས་པའི་གཏམ་གསན་ཏེ་རྗེ་བླ་མ་མཆོག་ཀྱང་ཐུགས་ངལ་ཆེ་བར་མཛད་ཅིང་དགོངས་པ་ཆོས་དབྱིངས་སུ་རྫོགས་པའི་རྣམ་དཀར་གྱི་དགེ་རྩ་རྒྱ་ཆེན་པོ་བསྒྲུབས་པ་གནང། ཡང་སྲིད་མྱུར་འབྱོན་གྱི་ཆེད་ཐུགས་རྗེ་བསྐུལ་
བའི་གསོལ་འདེབས་སྨོན་ཚིག་ཀྱང་གསར་རྩོམ་གནང་སྟེ་སྩལ། ཉེ་གནས་རབ་འབྱམས་པ་བློ་བཟང་དར་རྒྱས་ལ་རྗེ་དེ་ཉིད་ཀྱི་ཡང་སྲིད་མྱུར་གསལ་གྱི་སྐོར་ལ་ངེད་ནས་ཀྱང་དམིགས་རིམ་གང་དྲག་བྱེད་ཅིང། ཁྱེད་རྣམས་ནས་ཀྱང་ཐུགས་དགོངས་

[190A]༄༅། །རྫོགས་པའི་རྣམ་དཀར་གྱི་དགེ་སྒྲུབ་རྒྱ་ཆེ་བ་མཛོད་ཅེས་ཞལ་ཏ་གནང། དེ་མོ་སྤྲུལ་པའི་སྐུ་སོགས་བརྒྱ་ལྔ་བཅུ་སྐོར་ལ་འཇིགས་བྱེད་དཔའ་གཅིག་གི་དབང་སྩལ། ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་
དང་བསྟུན་ཞབས་བརྟན་སྒྲུབ་མི་སེར་འབྲས་དགེ་གསུམ་ཚོ་བསྡུས་ཀྱི་དགེ་འདུན་སུམ་བརྒྱ་ཉི་ཤུ་སྐོར་ཚོམས་ཆེན་གསར་པར་ཚོགས་ཐོག་ཡབ་སྲས་གཉིས་ཚོགས་དབུར་ཞབས་ཟུང་བཀོད། གཞུང་དང་བླ་བྲང་གཉིས་ཀ་ནས་བསྙེན་
བཀུར་བསྟབ་སྟེ་གོང་མ་ཆེན་པོ་ཞབས་པད་བརྟན་ཅིང་ཆབ་སྲིད་རྒྱས་པའི་ཆེད་མཆོག་གསུམ་གྱི་ཐུགས་རྗེ་བསྐུལ་བ་མཛད། ཚེས་བཅུ་བཞི་ལ་གཞུང་ས་ནས་རྗེ་བླ་མ་མཆོག་སྟོན་འཁོར་ལ་སྟོན་ཆེན་གྱི་ཐོབ། །མཎྜལ། མཛོད་བཏགས་
སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་ཐུམས་ལྔ། དངུལ་རྟ་རྨིག་མ་བདུན་ཅུ་དོན་ལྔ་སོགས་དངོས་འབུལ་གཏོས་ཆེ་བ་དང། ཞབས་ཕྱི་རྣམས་ལའང་གོ་བབས་དང་བསྟུན་པའི་གནང་སྐྱེས་བདག་རྐྱེན་ཤིན་ཏུ་ཆེ་བ་མཛད་
ཚེས་བཅོ་ལྔ་ལ་ཡབ་སྲས་ལྷན་རྒྱས་ཐོག་རྨེ་རུ་བའི་དཀར་སྤྲོ་ལེགས་འབུལ་དང། བཙན་པོ་ནོ་མོན་ཧན་གྱིས་དངོས་འབུལ་བཏེག་དེའི་ཕྱི་ཉིན་བཞི་སྡེབས་དཀར་སྤྲོ་དང་དངོས་འབུལ་བསྟབས། རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེའི་ཞབས་
བརྟན་དུ་དམིགས། ཡོངས་འཛིན་མཁན་ཆེན་གཉིས་དང་སྐུའི་ཕུ་བོ་དམ་པ་དགའ་ལྡན་ཆོས་འཁོར་གྱི་མཁན་པོ། རྣམ་རྒྱལ་གྲྭ་ཚང་གི་རྡོ་རྗེ་སློབ་དཔོན་དང་དབུ་མཛད་སོགས་དགེ་བཤེས་རགས་བསྡུས་འདི་ཁ་བླ་བྲང་གི་མགོན་ཁང་

[190B]
ཞབས་ཏོག་ཤིན་ཏུ་གཟབ་པ་བསྟར། བྲག་གཡབ་སྤྲུལ་པའི་སྐུ་ནས་ཀྱང་དངོས་འབུལ་གཏོས་ཆེ་བ་བཏེག་འབྲས་སྤུངས་སྒོ་མང་གྲྭ་ཚང་གི་དོན་གཉེར་བ་ཁ་ཤས་ལ་དགའ་ལྡན་ལྷ་བརྒྱ་མའི་ཁྲིད་སྩལ། གོང་མ་ཆེན་པོའི་བཀའ་བཞིན་རྒྱ་
ནག་གི་ཡུལ་གྲུ་ཆེན་པོར་འབྱོན་མི་རྒྱུད་སྟོད་མཁན་པོ་ངག་དབང་ཚུལ་ཁྲིམས་དང། བཀྲ་ཤིས་ལྷུན་པོ་ནས་ཤར་རྩེ་གྲྭ་ཚང་གི་བླ་མ་བློ་བཟང་འཇམ་དཔལ་ལ་ཕྱག་དྲུག་པ་དང་རྟ་མགྲིན་གྱི་རྗེས་གནང་སྩལ། ཤར་རྩེ་བླ་མར་འཕྲལ་
གྱི་བླང་དོར་སྤྱི་དང་ཁྱད་པར་བསྟན་འགྲོའི་དོན་ཆེན་སྒྲུབ་ལུགས་ཀྱི་ཞལ་གདམས་རྒྱས་པར་གནང། ཚེས་ཉེར་བཞི་ལ་གཞུང་ས་ནས་གསོལ་སྟོན་རྒྱས་པའི་ཐོག་ཕེབས་རྫོངས་སྦམ་མཐོ་བ་བཏེག་བླ་བྲང་ནས་ཀྱང་མཆོག་གི་སྤྲུལ་པའི་
སྐུ་རིན་པོ་ཆེར་དངོས་སྐྱེས་རྒྱ་ཆེ་བ་བསྟབ། དེའི་ཕྱི་ཉིན་བསྟན་པའི་གསལ་བྱེད་དམ་པ་ཆབ་མདོ་འཕགས་པ་ལྷས་རྗེ་བླ་མ་མཆོག་ལ་ཞབས་བརྟན་ཕུལ། ཞིབ་བཟང་པོ་དང་ལྕགས་ར་སྤྲུལ་སྐུ་གཉིས་ནས་ཀྱང་དངོས་འབུལ་བསྟར་
རྣམ་རྒྱལ་གྲྭ་ཚང་པ་རྣམས་ནས་གསོལ་བ་བཏབ་པའི་ངོར་གྲྭ་ཚང་གི་དགེ་འདུན་ཡོངས་རྫོགས་དང་ཆབ་མདོ་འཕགས་པ་ལྷ། བྲག་གཡབ་སྤྲུལ་སྐུ། ཞིབ་བཟང་པོ། རྒྱལ་སྲས་སྤྲུལ་སྐུ། མངའ་རིས་སྤྲུལ་སྐུ། བཙན་པོ་ནེ་མོན་ཧན་སོགས་

[191A]༄༅། །སྤྲུལ་སྐུ་རྣམ་མང་དང་བཀའ་བློན་ཞབས་དྲུང། མདའ་དཔོན་གཡུ་ཐོག་པ་སོགས་ཁྱོན་སེར་སྐྱ་སུམ་བརྒྱ་སྐོར་ལ་རས་བྲིས་ཀྱི་དཀྱིལ་འཁོར་དུ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་དབང་ཆེན་ཡོངས་སུ་
རྫོགས་པ་གནང། བཀའ་བློན་ཐོན་པ་ནས་སྒེར་མཇལ་ཞུས་ཐོག་སྒྲོལ་དཀར་གྱི་རྗེས་གནང་སྩལ། ཆབ་མདོ་འཕགས་པ་ལྷས་བསྐུལ་མ་མཛད་ངོར་སེར་སྐྱ་སུམ་བརྒྱ་སྐོར་ལ་ཚེ་རྟ་ཟུང་འབྲེལ་གྱི་བྱིན་རླབས་གནང། གནམ་གང་
གི་ཉིན་ཉི་མ་གཟའ་འཛིན་དང་བསྟུན་ཇོ་ཤཱཀ་རྣམ་གཉིས་ཀྱི་དྲུང་དུ་མཆོད་ཚོགས་རྒྱ་ཆེན་པོ་ཕུལ། རྗེ་ཉིད་ཀྱིས་གཙོ་མཛད་རྣམ་རྒྱལ་གྲྭ་ཚང་གི་གྲྭ་བ་བཞི་བཅུ་སྐོར་གྱིས་དུས་ཀྱི་འཁོར་ལོ་ཐུགས་དཀྱིལ་གྱི་ཆོ་ག་རྒྱས་པར་གསུངས་
ཟླ་བ་དགུ་པའི་ཚེས་གཅིག་གི་སྔ་དྲོ་གསེར་གདུང་བཀྲ་ཤིས་འོད་འབར་གྱི་དྲུང་དུ། རྗེ་ཉིད་ཀྱིས་མཁན་པོ། ཡོངས་འཛིན་ངག་དབང་ཆོས་གྲགས་ཀྱིས་སློབ་དཔོན། ཡོངས་འཛིན་བློ་བཟང་ཆོས་འཕེལ་གྱིས་དུས་གོ་བ་མཛད་དེ་
ཞི་བ་བཟང་པོ་སོགས་དགེ་འདུན་བཅུ་ཚོགས་ཀྱི་དབུས་སུ་འཕགས་པ་ལྷའི་མཆོག་གི་སྤྲུལ་བའི་སྐུར་དགེ་བསྙེན། རབ་བྱུང། དགེ་ཚུལ་གྱི་སྡོམ་པ་བཅས་སྩལ་ཏེ་ལྷག་པ་ཚུལ་ཁྲིམས་ཀྱི་བསླབ་པའི་གནས་ལ་བཀོད། དེ་དང་
མཉམ་དུ་བཀྲ་ཤིས་ལྗོངས་སྤྲུལ་སྐུ། བ་རི་བླ་མའི་སྤྲུལ་སྐུ་སོགས་བསྒྲུབ་བྱ་སུམ་ཅུ་ཙམ་དགེ་ཚུལ་དུ་བསྒྲུབས། ཚེས་གཉིས་ལ་ལྷ་ལྡན་དུ་ཕེབས་ཏེ་ཇོ་ཤཱཀ་རྣམ་གཉིས་སོགས་རྟེན་རྣམས་ཀྱི་དྲུང་དུ་མཆོད་ཚོགས་རྒྱ་ཆེན་

[191B] མཚོ་སྔོན་བསོད་ནམས་ཝང་དང་བཀའ་བློན་སོགས་མང་པོར་ཕྱག་དབང་གི་བྱིན་རླབས་སྩལ་ཏེ་སླར་ཡང་ཕོ་བྲང་པོ་ཏ་ལར་ཞབས་ཟུང་བཀོད། དེའི་ཕྱི་ཉིན་རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེ་
ཞབས་ཕྱི་ནང་འཁོར་དང་བཅས་པར་ཚེ་རྟ་ཟུང་འབྲེལ་གྱི་རྗེས་གནང་འབུལ་བ་གནང། མཆོག་གི་སྤྲུལ་པའི་སྐུ་རིན་པོ་ཆེར་གསན་སྦྱོང་སོགས་ལ་ཐུགས་བརྩོན་ལྷོང་མེད་ཀྱིས་བསྟན་པའི་བྱ་བ་རྒྱ་ཆེན་པོ་མཛད་དགོས་པའི་སྙན་འབུལ་
ཡང་དག་ཞུ་བ་མཛད། ཚེས་ལྔ་ལ་པོ་ཏ་ལ་ནས་གཙང་ལ་ཆིབས་བསྒྱུར་གནང། ཆིབས་སྐྱེལ་བའི་ཚོགས་ཆེན་པོ་དང་བཅས་ཏེ་གསོལ་ཚིགས་ར་བར་ཐབ་སྐྱེལ་གྱི་སྟེང་དུ་ཕེབས། ཇ་གྲལ་གྱི་ཐོག་ཕྱག་དབང་སྩལ་ཏེ་ཨམ་པན་ཟུང་དང་
དེ་མོ་སྤྲུལ་པའི་སྐུ་སོགས་ཆིབས་སྐྱེལ་བ་རྣམས་ཕྱིར་ལོག་རྒྱུར་གནང་ཆ་མི་དམན་པ་སྩལ། སྟོང་ལུང་སྒང་དུ་མདའ་དཔོན་གཡུ་ཐོག་པས་དཀར་སྤྲོ་དངོས་འབུལ་བསྟབས། འདི་ནས་བཟུང་བཀྲ་ཤིས་ལྷུན་པོར་ཕེབས་ཀྱི་བར་དགོན་སྡེ་
རྣམས་ནས་སེར་སྦྲེང། མི་སྡེ་རྣམས་ནས་གླུ་གཞས་བཅས་བར་མ་ཆད་པ་བྱུང་ཞིང། དེ་དག་དང། ཆིབས་བསུ་སྐྱེལ་བར་གསོལ་རས་དང། བླ་དཔོན། དགོན་ཁག་སྒེར་མཇལ་ཞུ་མི་རྣམས་ལ་སློག་རྟ་ཐབ་ཀྱི་གཡོག་ལ་གསོལ་རས་
ཉིན་རེ་བཞིན་དད་ལྡན་གྱི་སྐྱེ་བོ་ཕོ་མོ་མང་པོ་བརྒྱ་ཕྲག་རིམ་པར་བྱུང་བ་ལ་ཞལ་མཇལ་ཕྱག་དབང་གིས་ཡིད་ཚིམ་པར་མཛད། ཆུ་བོ་རིའི་གྲུ་ཁར་ལྕགས་ཟམ་སྤྲུལ་སྐུས་སྒེར་མཇལ་ཞུས། གོང་དཀར་རྫོང་དཔོན་ཇེའི་སང་ཧ་ཤ་ག་དང་

[192A]༄༅། །མདའ་དཔོན་རམ་པ་བསོགས་ཆིབས་བསུ་བ་འགའ་ལ་ཕྱག་དབང་གནང། ཚེས་དགུའི་ཉིན་ཡར་འབྲོག་གཡུ་མཚོའི་ནང་དུ་ཉ་མང་པོར་སྲོག་བླུ་མི་འཇིགས་སྐྱབས་ཀྱི་སྦྱིན་པ་དང་ཉ་པ་རྣམས་ལ་དངོས་པོའི་
སྦྱིན་པ་སྩལ། དཔལ་སྡེར་གསོལ་ཚིགས་ཐོག་མདའ་དཔོན་རམ་པ་པས་དཀར་སྤྲོ་དང་དངོས་འབུལ་བཏེག་ཁོང་གི་བཀའ་འགྱུར་གསར་བཞེངས་ལ་ཤིས་བརྗོད་མཛད། སྲིན་ལག་ཏུ་བཞུགས་ཞག་སར་བསམ་སྡིངས་སྤྲུལ་སྐུ་
ནས་དཀར་སྤྲོ་དང་བཅས་དངོས་འབུལ་གཟབ། ཁ་རོ་ལའི་སྣེ་ཟིན་པ་ནས་ནམ་གཤིས་ཀྱི་བཀྲ་རྟགས་ཡ་མཚན་ཅིང་ལ་རྩེ་ཕྱོགས་ནས་ཁ་ཆར་ཟིམ་བུ་ཕེབས་བསུའི་ཚུལ་དང་ལ་རྩེར་ཕེབས་སྐབས་ནམ་མཁའ་དྭངས་ཤིང་ཉི་འོད་
གསལ་བའི་ངང་ནས་གངས་རི་དཀར་མཛེས་བརྗིད་ཆགས་ན་བུན་གྱི་དོ་ཤལ་ཅན་དུ་སྣང་བ་སོགས་གནོད་སྦྱིན་གང་བ་བཟང་པོ་དགྱེས་པའི་རྟགས་སུ་མངོན། ཚེས་བཅུ་གཉིས་ལ་རྒྱར་ཐང་དུ་བཞུགས་ཞག་གནང་ཡུལ་སར་བཀའ་
བློན་དགའ་བཞི་གུང་ཡབ་སྲས། མདའ་དཔོན་པད་ཚལ་བ་དང་ལྕང་ལོ་ཅན་པ། རྒྱལ་རྩེ་རྫོང་དཔོན། འབྲོང་རྩེ་བ། དཔལ་འཁོར་ཆོས་སྡེའི་མཁན་ཚབ་དང་གྲྭ་ཚང་བླ་མ་སོགས་རྒྱལ་རྩེ་ཁུལ་གྱི་སེར་སྐྱ་མང་པོ་ཕེབས་བསུར་འབྱོར་
པར་མཇལ་ཁ་གནང་བ་དང་བསྟུན་སྐྱེ་བོ་སྟོང་ཕྲག་སྐོར་ལ་ཕྱག་དབང་སྩལ། ཚེས་བཅུ་གསུམ་ཉིན་བསུ་བ་སེར་སྦྲེང་དང་བཅས་བྲག་ཁུགས་ཀླུ་སྡིངས་སུ་ཞབས་ཟུང་བཀོད། གཉེར་པ་ནས་ཀྱང་བསྙེན་བཀུར་གཟབས། རྒྱལ་རྩེ་

[192B] བྲོ་གཞས་པ། སེར་སྦྲེང་པ་བཅས་ནས་མདུན་བསུས་ཏེ་དཔལ་འཁོར་ཆོས་སྡེའི་འདུ་ཁང་ཆེན་མོར་སྤྱན་དྲངས། མཁན་ཚབ་དཀའ་བཅུ་བློ་གྲོས་ཀྱིས་དཀར་སྤྲོའི་ཐོག་དངོས་འབུལ་དང་གྲྭ་ཚང་ཁག་
ནས་ཀྱང་འབུལ་ཚན་ཕུལ་ཞིང་གྲྭ་མང་ལ་ཕྱག་དབང་སྩལ། བླ་བྲང་དཀར་པོར་བཞུགས་སྟན་འཇགས། དེའི་ཕྱི་ཉིན་འདུ་ཁང་ཆེན་མོར་དགེ་འདུན་སྟོང་ཕྲག་བརྒལ་བར་སྨན་བླའི་ཆོ་ག་རྒྱས་པའི་ལྗགས་ལུང་དང། མང་ཇ་བཅུ་བཞིའི་
ཐོག་གྲྭ་གྲངས་ཆིག་སྟོང་ཉིས་བརྒྱ་དགུ་བཅུ་གོ་བཞི་ལ་འགྱེད་དངུལ་བལ་ཊམ་གཉིས་རེ་དང་འབྲུ་མཁར་ཁལ་གཉིས་རེ། བསྔོ་རྟེན་རྣམ་གཞག་བཅས་སྩལ། ཞི་གནས་གྲྭ་ཚང་བས་སྒེར་མཇལ་ཞུས། ལྷོ་པའི་མགོ་པ་སྐྱིད་བདེ་སྦུག་
པས་བཀའ་འགྱུར་ཡོངས་རྫོགས་ཕུལ། མདའ་དཔོན་ལྕང་ལོ་ཅན་པ་དང་རྒྱལ་རྩེ་རྫོང་དཔོན་ནས་དཀར་སྤྲོའི་བསྙེན་བཀུར་དང་དངོས་འབུལ་གཟབ་ཅིང། དེ་བསྟུན་ཕྲེང་རིང་སྐྱོང་ནས་དང་སྣང་དཀར་བ་སོགས་ཀྱིས་དངོས་འབུལ་བསྟར་
ཞིང་མཇལ་ཁ་ཞུས། སེར་སྐྱ་སྟོང་ཕྲག་མང་པོར་ཕྱག་དབང་སྩལ། དེ་ནས་གནས་གཟིགས་ལ་ཕེབས་ཏེ་ཐུབ་པའི་སྣང་བརྙན་བྱང་ཆུབ་ཆེན་པོར་མཆོད་ཚོགས་དང་སྙན་ཤལ། གཞན་མ་རྟེན་རྣམས་ལའང་སྙན་ཤལ་དང། གུར་མགོན་ལ་
སྤྱན་གཟིགས་བཅས་ཕུལ། གཙུག་ལག་ཁང་དང་སྐུ་འབུམ་གྱི་རྟེན་རྣམས་ཞིབ་ཏུ་མཇལ་ནས་ཕྱག་ནས་གནང་ཞིང་ཐུགས་སྨོན་མཛད། དེར་འདུས་སྐྱེ་བོ་རྣམས་ནས་སྔ་སོར་པཎ་ཆེན་སྐུ་གོང་མ་རྗེ་བཙུན་བློ་བཟང་ཡེ་ཤེས་ཀྱིས་ཉང་སྟོད་འདི་ཞབས་

[193A]༄༅། །ཀྱིས་བཅགས་པ་ཞིག་མ་བྱུང་འདུག་རུང། ད་ལམ་མཆོག་སྤྲུལ་ཐམས་ཅད་མཁྱེན་པ་འདི་ཉིད་ཆིབས་ཀྱི་ཁ་ལོ་བསྐྱོད་དེ་ཞལ་གྱི་དཀྱིལ་འཁོར་དངོས་སུ་མཇལ་བའི་སྐལ་བཟང་ཐོབ་པ་འདི་བཀའ་བློན་དགའ་བཞི་གུང་ཁོང་
རང་གི་ཐུགས་རྗེ་ཡིན་ཞེས་གླེང་བའང་བྱུང། ཚེས་བཅོ་ལྔའི་སྔ་དྲོ་དཔལ་འཁོར་ཆོས་སྡེའི་འདུ་ཁང་ཆེན་མོར་དགེ་འདུན་གྱི་ཚོགས་དབུར་བྱོན་ཏེ་གསོ་སྦྱོང་མཛད། བདེ་ཡངས་སུ་གོས་སྐུ་ཆེན་མོ་ལ་ཤིས་བརྗོད་གནང། དེ་ནས་བཀའི་དགུང་
བློན་དགའ་བཞི་གུང་པཎྜི་ཏ་ནས་བསུ་བ་སེར་སྦྲེང་བྲོ་གཞས་དར་འཕྱར་དུང་འབུད་སོགས་བཀོད་པ་ཕུན་སུམ་ཚོགས་པ་དང་བཅས་གཟིམས་ཁང་དུ་སྤྱན་དྲངས། གསོལ་སྟོན་གཟབ་གཤོམ་སོགས་བསྙེན་བཀུར་རྒྱ་ཆེན་པོ་དང་ཁྱད་པར་
སྲད་རྒྱུད་བླ་གྲྭ་དགེ་བའི་བཤེས་གཉེན་རྣམས་ཀྱིས་སྦྱན་འདྲེན་ཁྲུས་གསོལ་སོགས་ཞལ་འདོན་གྱི་རིམ་པ་མཛད་རྗེས་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་རྡོ་ཚད་སུམ་ཅུ་སོགས་ཀྱི་དངོས་འབུལ་བཏེག་ནས་
གུང་པཎྜི་ཏ་རང་ཉིད་ཀྱིས་གསོལ་བ་འདེབས་པ་མཛད། དེའི་ཕྱི་ཉིན་ཡང་གསོལ་སྟོན་གྱ་ནོམ་པ་སོགས་བསྙེན་བཀུར་གཟབ། ཡུལ་ཁམས་སུ་བཀྲ་ཤིས་དགེ་མཚན་ཕུན་སུམ་ཚོགས་པ་འབྱུང་ཆེད་གསོ་སྦྱོང་གི་བསྐུལ་མ་མཛད་
པར་བརྟེན་རྗེ་བླ་མ་མཆོག་གིས་གཙོ་མཛད་སྲད་རྒྱུད་བླ་གྲྭ་དང་རྒྱང་རོ་གསེར་སྡིངས་པ། སེར་ཁང་འོག་མ་བ། མགོན་ཁང་བ་སོགས་ཉེ་སྐོར་དགེ་འདུན་གྱི་ཚོགས་དང་བཅས་བཀྲ་ཤིས་ཀྱི་གསོ་སྦྱོང་མཛད། ཉི་ལྡེ་སྤྲུལ་སྐུ་དང་རྩེ་

[193B]དེ་ནས་སྐུ་གསུང་ཐུགས་ཀྱི་རྟེན་གསར་རྙིང་རྣམས་དང་གཟིམས་ཁང་སྐོར་ལ་ཕྱག་ནས་དགོས་ཚུལ་གསོལ་བར་ཤིས་པ་བརྗོད་པའི་མེ་ཏོག་གི་ཆར་ཕབས། སྐུ་ངོ་རྣམས་ལ་སློག་ཆ་གནང་
སྐྱེས་སྦམ་མཐོ་བ་སྩལ། ཚེས་བཅུ་བདུན་ལ་ཆིབས་སྐྱེལ་བ་དང་བཅས་སྡེ་བ་འབྲོང་རྩེ་བའི་ཁང་པར་ཞག་གཅིག་བཞུགས་སྟན་འཇགས། ཁོང་བ་ནས་དཀར་སྤྲོ་དང་དངོས་འབུལ་གྱི་བདོག་པ་བཏེག་འབྲོང་རྩེ་ཆོས་སྡེབ་དང་སྐྱིད་སྦུག་
པ༑ ཐེག་མཆོག་གླིང་པ་བཅས་ཀྱི་སྤྱི་འབུལ་བསྟབས། སྡེ་པ་འབྲོང་རྩེ་པ་དཔོན་གཡོག་དང་འབྲོང་རྩེ་ཆོས་སྡེའི་གྲྭ་མང་བཅས་ལ་བླ་མ་མཆོད་པ་དང་གདུགས་དཀར་གྱི་ལྗགས་ལུང་གནང་རྗེས་དམངས་མར་མཇལ་ཁ་གནང། དེའི་ཕྱི་ཉིན་
ཆིབས་ཁ་བསྒྱུར་ཏེ་ནུབ་གླིང་དུ་ཚ་བབ། དེ་ནས་མཁས་གྲུབ་ཐམས་ཅད་མཁྱེན་པའི་གདན་ས་ཁྱད་པར་ཅན་རི་བོ་མདངས་ཅན་དུ་གནས་གཟིགས་ཀྱི་ཆེད་ཞབས་ཀྱི་པདྨོ་བཀོད་དེ་ཞག་གཉིས་བཞུགས་སྟན་འཇགས། ཚེས་བཅུ་དགུའི་ཉིན་རི་
བོ་མདངས་ཅན་སྤྱི་ས་ནས་དཀར་སྤྲོ་དང་དངོས་འབུལ་བཅས་བརྟན་བཞུགས་ཕུལ། དགེ་འདུན་ལ་འབུལ་སློག་དང། མང་ཇ་བརྒྱ་ཐམ་པའི་དགོས་ཆ། འགྱེད་གྲྭ་རེར་བཀྲས་བཏགས་སྐྱ་ཆེན་རེ་དང་དངུལ་སྲང་རེ། སྙན་ཤལ། རྣམ་
གཞག་བཅས་སྩལ། གྲང་མོ་ཆེ་བ་སོགས་ཀྱིས་ཀྱང་སྒེར་མཇལ་ཞུས། མཁས་གྲུབ་རྗེའི་སྣང་བརྙན་གྱི་མདུན་དུ་སྣ་ལྔའི་མཆོད་པ་དང་མཆོད་རྫས་སྙན་ཤལ་བཅས་ཕུལ། མགོན་ཁང་དུ་ཡི་དམ་དང་ཆོས་སྲུང་རྣམས་ལ་སྤྱན་
[194A]༄༅། །གཟིགས། མཆོད་འབུལ། སྙན་ཤལ་བཅས་ཕུལ་ཏེ་ཐུགས་སྨོན་དང་འཕྲིན་བཅོལ་མཛད། གཞི་ན་གནས་པ་དང་ཕྱོགས་འདུས་སེར་སྐྱ་སུམ་སྟོང་སྐོར་ལ་གྲུབ་རྒྱལ་ལུགས་ཀྱི་ཚེ་དབང་སྩལ། རི་བོ་མདངས་
ཅན་པ་དང་གྲང་མོ་ཆེ་བ། སྣེ་ཤན་ཁག་སོགས་ལ་དཔལ་གསང་བ་འདུས་པའི་བླ་བརྒྱུད་གསོལ་འདེབས་དང་སྨོན་ལམ་ཤིས་བརྗོད། ཆོས་སྐྱོང་བྱང་བདུད་པའི་གཏོར་འབུལ་སོགས་ཀྱི་ལྗགས་ལུང་སྩལ། ཚེས་ཉི་ཤུ་ལ་ནོར་བུ་
ཁྱུང་རྩེར་གསོལ་ཚིགས་སར་མགྲོན་གཉེར་རབ་འབྱམས་པ་བློ་བཟང་དགེ་ལེགས་ཀྱིས་གཞིས་ལེན་བསྙེན་བཀུར་དང་དངོས་འབུལ་བསྟར་ཞིང། སེར་སྐྱ་ཤིན་ཏུ་མང་པོར་ཕྱག་དབང་སྩལ། དེ་ནས་མཚན་སྒྲོག་དགའ་ལྡན་དར་
རྒྱས་གླིང་པ་དང། མདའ་དཔོན་པད་ཚལ་བ། རྫོང་ཡོང་སོགས་པ་ནམ་ཁུལ་ལྷ་སྡེ་མི་སྡེའི་ཆིབས་བསུ་དང་སེར་སྦྲེང། བྲོ་གཞས་སོགས་ཀྱིས་མདུན་བསུས་ཏེ་ལྕང་མགོར་བཞུགས་ཞག་སར་ཞབས་ཟུང་བཀོད། མཚན་སྒྲོག་སྤྱི་སོ་
དང་པ་ནམ་རྫོང་དཔོན་སོ་སོ་ནས་དཀར་སྤྲོ་དང་དངོས་འབུལ་བཏེག་རྗེས་བརྟན་བཞུགས་གསོལ་འདེབས་ལེ་ཚན་གྱི་ལྗགས་ལུང་སྩལ། སེར་སྐྱ་སུམ་སྟོང་བརྒལ་བར་ཕྱག་དབང་གནང། དེའི་ཕྱི་ཉིན་པད་ཚལ་མདའ་དཔོན་གྱིས་རང་
གནས་སུ་གདན་དྲངས་ཏེ་གུང་སྟོན་དཀར་སྤྲོ་རྒྱས་པར་བསྟར་ཞིང། མཚན་སྒྲོག་པ་དང། འབི་ལུང་རི་ཁྲོད་ཀྱི་དགེ་འདུན་རྣམས་དང་བཅས་མདའ་དཔོན་ནས་དངོས་འབྱོར་གྱི་མཆོད་སྤྲིན་སྤྲོས་ཏེ་ཞབས་བརྟན་ཕུལ་བར་སློག་ཆ་ཡང་

[194B] སྐུ་ངོ་རྣམས་ལ་བླ་མའི་རྣལ་འབྱོར་གྱི་ཁྲིད་སྩལ་ཅིང། རྟེན་རྣམས་ལ་ཤིས་པ་བརྗོད་པའི་མེ་ཏོག་འཐོར་བ་མཛད། དེ་ནས་པ་ནམ་སྒང་དུ་བཀྲ་ཤིས་ལྷུན་པོ་ནས་གྲྭ་ཚང་ཟུར་བཞིའི་བླ་མ་རྣམས་ཀྱང་ཆིབས་བསུར་
འབྱོར་ཞིང། རྫོང་དཔོན། ལས་བྱེད། སྒེར་ལྡིང། གཞིས་གཉེར་སོགས་གཞིས་རྩེ་ཁུལ་གྱི་རྟ་པ་མང་པོ་དང། ཚོང་འདུས་དང་ཐར་པའི་གཉེར་བ་ངོ་གཡོག་སོགས་ནས་ཆིབས་བསུ། ཞ་ལུ་རིམ་མཐིལ་གྱིས་མཚོན་ལྷ་སྡེའི་སེར་
སྦྲེང༑ མི་སེར་རྣམས་ཀྱི་བྲོ་གཞས་དང་བཅས་ཚོང་འདུས་ཀླུ་སྡིངས་སུ་བཞུགས་ཞག་སར་ཞབས་ཟུང་བཀོད། གཉེར་པ་བློ་བཟང་ཤེས་རབ་ཀྱིས་དངོས་འབུལ་བསྟར། དེ་བསྟུན་ཞ་ལུ་བ་དང་ཐར་པ་ཆོས་སྡེ་སྤྱི་སོ་ནས་དཀར་སྤྲོ་དང་
དངོས་འབུལ་བཏེག་སེར་སྐྱ་སྟོང་ཕྲག་བརྒལ་བར་ཕྱག་དབང་གནང། བཀྲ་ཤིས་ལྷུན་པོ་ནས་ལྡེ་ཆུང་བ་སོགས་དྲུང་འཁོར་དུ་མ་དང་དགེ་བསྐོས་ཆེན་མོ། གྲྭ་ཚང་དང་མི་ཚན་སོ་སོའི་ལས་སྣེ། སྐུ་སྐྱེ། དཔོན་ཆོས་མཛད། ཧར་གདོང་
དགེ་རྒན། གཞིས་ཞོལ་གནས་ཁག་དང་ཚོང་དཔོན། ཁ་བལ། གཞན་ཡང་གཙང་ཁུལ་ཆོས་སྡེ་མང་པོའི་བླ་མ། ལས་སྣེ། རྫོང་གཞི་མགོ་བྱེད་ལས་འཛིན། སྒེར་དྲག་སོགས་ཆིབས་བསུ་བ་རྟ་པ་བདུན་བརྒྱ་སྐོར་གྱིས་མདུན་བསུས་
ཏེ་ས་དམར་བདེ་ལེགས་དགའ་ཚལ་དུ་གུང་དྲོ་ཕབ། དེར་ཁ་རག་བཀྲ་ཤིས་མཐོང་སྨོན་པས་དཀར་སྤྲོ་དང་དངོས་འབུལ་བསྟར་བ་རྟེན་འབྲེལ་ལེགས་ཤིང། ཆིབས་བསུ་བ་མཐའ་དག་ལ་ཕྱག་དབང་སྩལ། དེ་ནས་གདན་ས་ཆེན་པོས་

[195A]༄༅། །མཚོན་དགེ་འདུན་མང་བོའི་སེར་སྦྲེང། མི་སྡེ་རྣམས་ནས་པྲོ་གཞས། དར་འཕྱར། དུང་འབུད། བསངས་རྫས་ཀྱི་དུད་སྤྲིན་དང་བཅས་པས་མདུན་བསུས་ཏེ་ཚེས་ཉེར་གཅིག་ལ་གཟིམས་ཁང་རྒྱལ་མཚན་མཐོན་
པོར་ཕྱག་ཕབ། ཚོམས་ཆེན་དུ་བླ་བྲང་ནས་སྟོན་འཁོར་ཚང་མར་གསོལ་སྟོན་བཏེག་སྤྱི་སྒེར་ནས་དངོས་འབུལ་བསྟར། སེར་སྦྲེང་པ་དང། བྲོ་གཞས་པ། སློང་མོ་བ་རྣམས་ལ་གསོལ་རས་སྩལ་ཏེ་ཡིད་ཀྱི་འདོད་པ་འཇོ་བར་
མཛད། མཆོག་སྤྲུལ་རིན་པོ་ཆེར་ཞུ་ཡིག་རྟེན་སྦྲགས་དང་ཕེབས་སྐྱེལ་བ་མགྲོན་གཉེར་དགེ་སློང་དང། ཆིབས་དཔོན་ཤག་བྱང་པ་རྣམས་ལ་གནང་སྐྱེས་མི་དམན་པ་དང། རྡོ་རྗེ་ཕག་མོའི་རྗེས་གནང་སྩལ། ཕྱག་མཛོད་ཆེན་མོ་ནས་
ཁུར་བཞེས་ཏེ་གསེར་ཟངས་ཀྱི་རྒྱལ་མཚན་ཁྱད་དུ་འཕགས་པ་གསར་བསྐྲུན་མཛད་པ་གཟུངས་གཞུག་གིས་བཀང་སྟེ་ཟླ་བ་བཅུ་པའི་ཚེས་བརྒྱད་ལ་གཟིམས་ཁང་གི་སྟེང་དུ་འཛུགས་པ་མཛད། དེ་ནས་ཚེས་དགུའི་ཉི་ཤར་ནས་བཟུང་ཟླ་
བ་བཅུ་གཅིག་པའི་ཚེས་ལྔའི་བར་སྐུ་མཚམས་མཛད་ནས་དཔལ་ཕྱག་ན་རྡོ་རྗེའི་བསྙེན་སྒྲུབ་ལ་ཐུགས་བརྩོན་ཆེ་བ་གནང། སྐུ་མཚམས་གྲོལ་ནས་མཚན་ཉིད་ཞབས་ཕྱི་ལྷོ་པ་དཀའ་ཆེན་ཞབས་དྲུང་ཡོན་ཏན་རྒྱལ་མཚན་ཤར་རྩེ་གྲྭ་ཚང་གི་
བླ་མར་བསྐོ་བཞག་མཛད་དེ་ཚེ་འདིའི་སྣང་ཤས་ཀྱི་དབང་དུ་མ་སོང་བར་བསྟན་པའི་ཞབས་ཏོག་ཏུ་འཆད་ཉན་དམར་བ་བྱེད་དགོས་པའི་བཀའ་ཕེབས། རྗེ་བླ་མ་རང་ཉིད་ལ་ཐུགས་འདུན་ཡོད་པའི་ཁར་བསྟན་པའི་གསལ་བྱེད་ལྕང་སྐྱ་རིན་

[195B] བླ་མ་ལས་སྣེ་དགེ་བཤེས་རྣམས་སྐུ་མདུན་དུ་པོས་ནས་བདེ་མཆོག་གི་ཆོ་ག་ཕྱག་ལེན་འདོན་རྟ་
དབྱངས་སོགས་ལ་དོགས་གཅོད་མཛད། བདེ་མཆོག་ལཱུ་ཨི་པའི་སྣང་བརྙན་ལི་མ་བྱིན་ཅན་གཅིག་དེའི་དཀྱིལ་ཐད་བཅས་སྔགས་གྲྭའི་རྟེན་དུ་སྦྱོར་འཇགས་གནང། ལོ་དེའི་ཟླ་བ་བཅུ་གཅིག་པའི་ཚེས་བཅུ་གསུམ་གཟའ་སྐར་འཕྲོད་
སྦྱོར་དགེ་བའི་ཉིན་ནས་བཟུང་རྗེ་ཉིད་ཀྱིས་གཙོ་མཛད་སྔགས་པ་ཚོགས་ཡོངས་ནས་ཞག་བདུན་གྱི་རིང་དཔལ་འཁོར་ལོ་སྡོམ་པ་ལཱུ་ཨི་པའི་ལུགས་ཀྱི་སྒྲུབ་མཆོད་རྒྱལ་བ་གཉིས་པ་ཡབ་སྲས་ཀྱི་དགོངས་བཞེད་ལྟར་འཛུགས་པར་མཛད་པས་
གདན་ས་ཆེན་པོར་མ་རྒྱུད་ཀྱི་བསྟན་པའི་སྙིང་པོ་ནམ་ཡང་མི་ནུབ་པའི་རྒྱལ་མཚན་དུ་གྱུར། སྐབས་དེར་བླ་བྲང་ནས་ཐུགས་ཁུར་བཞེས་ཏེ་ཞབས་ཏོག་ཕུན་སུམ་ཚོགས་པ་བསྒྲུབས་ཤིང་དཔའ་པོ་མཁའ་འགྲོ་རྣམས་དགའ་བའི་མཚན་ལྟས་
ཀྱང་ལེགས་པ་བྱུང་ངོ་གསུངས། ཕྱི་རུ་མཚན་དཔེའི་དཔལ་གྱིས་ཉེར་མཛེས་ཤིང། །ནང་དུ་བདེ་སྟོང་རྣལ་འབྱོར་ལ་གཞོལ་བའི། །སྔགས་འཆང་འདུས་སྡེའི་འོད་སྟོང་བཞད་པ་ཡིས། །ཐུབ་བསྟན་འདབ་བརྒྱའི་དགའ་ཚལ་ཅི་ཡང་མཛེས། །
ཐེག་མཆོག་ཉལ་འགྲོ་འབུམ་ཕྲག་འཁྱིལ་བའི་དབུས། །གསང་ཆེན་ཀླུ་ཡི་དབང་པོས་ཉེར་བཟུང་བས། །བདེ་ཆེན་རླབས་ཕྲེང་ཆལ་ཆིལ་གཡོ་བའི་རྩེར། །རིག་འཛིན་དང་མོའི་ཚོགས་རྣམས་འཕུར་ཞིང་ལྡིང། །རྣལ་འབྱོར་དབང་ཕྱུག་ཚོགས་

[196A]༄༅། །རྣམས་གཤེགས་པའི་ཤུལ། །དཔའ་བོ་མཁའ་འགྲོ་བྱེ་བའི་སྙིང་གི་བཅུད། །བདེ་མཆོག་བཤད་སྒྲུབ་གསེར་གྱི་རྒྱལ་མཚན་ཆེ། །སྲིད་རྩེར་བསྒྲེང་བས་ཡིད་སྲུབས་བཞིན་རས་ཟུམ། །བདེ་མཆོག་སྒྲུབ་མཆོད་གསར་
འཛུགས་མཛད་པའི་སྐབས་ངེར་ཆེན་པོ་ཧོར་གྱི་རྒྱལ་ཁམས་ནས་རྒྱུད་སྨད་ཐོ་ཡོན་བློ་བཟང་རབ་རྒྱས་འབྱོར་ཏེ་རྒྱུད་གྲྭར་མང་འགྱེད་དང་རྗེ་ཉིད་ལ་ཞབས་བརྟན་འབུལ་བ་སྦམ་མཐོ་བ་ཕུལ་བར། ཁོང་རང་མིང་གྲ་ལེགས་པ་སོགས་ནས་རྟེན་
འབྲེལ་རང་འགྲིག་ཏུ་གྱུར་པ་ལ་ཐུགས་དགྱེས། བཀའ་ལས། རྒྱུད་གྲྭ་འདིར་བསྟན་པའི་ཞབས་ཏོག་ཏུ་འཁོར་ལོ་སྡོམ་པའི་ཆོ་ག་ཡོངས་རྫོགས་འཛུགས་རྒྱུ་བྱུང་བས་ཡིད་བདེ་ཞིང་ཕྱིན་ཆད་ཀྱང་ཟླ་བ་ངོ་རེ་བཞིན་ཚེས་བཅུ་དང་ཉི་ཤུ་
ལ་ཆོ་ག་ཆག་མེད་གཏོང་རྒྱུ་དང། ལོ་རེ་བཞིན་རྡུལ་ཚོན་ལ་བརྟེན་པའི་སྒྲུབ་མཆོད་རྒྱས་པ། སྦྱིན་སྲེག་ཚོགས་འཁོར་དང་བཅས་རྒྱུན་མ་ཉམས་པ་དགོས་ལུགས་ཀྱི་ཞལ་ཏ་རྒྱུད་པ་བླ་གྲྭ་རྣམས་ལ་ཕེབས་ཤིང་ཕྱག་མཛོད་ཆེན་མོར་
ཡང་དེ་མཚུངས་སྩལ། དགེ་ཚོགས་རྣམས་ཀྱང་བསྟན་པ་སྤྱི་དང་བྱེ་བྲག་འཁོར་ལོ་སྡོམ་པའི་བཤད་སྒྲུབ་ཀྱི་བྱ་བ་ཕྱོགས་མཐར་རྒྱས་ཆེད་བསྔོ་བའི་བསྔོ་སྨོན་གནད་སྨིན་མཛད། སྔགས་གྲྭའི་དགེ་འདུན་རེར་བསོད་བཏགས་དང་
དངུལ་སྲང་རེའི་འགྱེད་སྩལ། དུར་བེད་ཐུ་ས་ལག་ཆི་སོགས་མི་ལྔ་ལ་དགེ་བསྙེན་གྱི་སྡོམ་པ་དང། ཐོ་ཡོན་རབ་རྒྱས་སོགས་ལ་ཚེ་དབང། ཚེ་ཁྲིད་སོགས་འདོད་ཆོས་ཅི་རིགས་དང། དར་ཧན་པའི་ལིའི་བླ་མ་བློ་བཟང་དོན་གྲུབ། རྣམ་

[196B] དགའ་ལྡན་ལྷ་བརྒྱ་མའི་ལུང། དགའ་ལྡན་ཤི་རེ་ཐུའི་གྲྭ་པ་ཨེར་ཏེ་ནི་པཎྜི་ཏར་ཁོང་རང་གིས་ཞུས་ངོར་གནང་བའི་དགའ་ལྡན་ཤི་རེ་ཐུའི་ཞབས་བརྟན་གསོལ་འདེབས་
དང་རྟ་མགྲིན་གྱི་གཏོར་འབུལ་གྱི་ལུང་བཅས་སྩལ། ལོ་སྔོན་མ་ནས་བཟུང་དབུ་མའི་གཞུང་ལ་གསན་སྦྱོང་མཛད་པ་ལོ་འདིར་གྲུབ་ཅིང། དེ་དག་གི་སྐབས་སུ་དབུ་མའི་གཞུང་རྣམས་ལ་འཛིན་སྐྱོར་དང། བླ་མ་དང་ཡི་དམ་དབྱེར་མེད་དུ་བྱས་ནས་
གསོལ་བ་འདེབས་པ་དང། དགེ་བཤེས་རྣམས་དང་ལྷན་ཅིག་ཏུ་འབེལ་གཏམ་མཛད་པ་སོགས་ལ་བརྟེན་ཐལ་རང་གི་ཁྱད་པར་ཕྲ་མོ་རྣམས་དང། ཐལ་འགྱུར་བའི་ཐུན་མོང་མ་ཡིན་པའི་དཀའ་གནས་བརྒྱད་སོགས་དང། སྣང་བ་ས་ཡོད་
མཐའ་སེལ་ཞིང་སྟོང་པས་མེད་མཐའ་སེལ་ཚུལ་སོགས་རྒྱལ་པོ་ཙོང་ཁ་པའི་བཞེད་དགོངས་དྲི་མ་མེད་པ་ཇི་ལྟ་བ་བཞིན་ཐུགས་སུ་ཆུད་དེ་དབུ་མའི་གཞུང་ལུགས་རྒྱ་མཚོའི་ཕ་རོལ་ཏུ་སོན་པར་གྱུར་ཏོ། །དཔལ་ལྡན་ཐུབ་པ་ཀུན་གྱི་གསུང་གི་
བཅུད། །ཐེག་གསུམ་འཕགས་རྣམས་བགྲོད་པ་གཅིག་པའི་ལམ། །སྲིད་པའི་ཉེས་བརྒྱ་དྲུང་ནས་འབྱིན་པའི་སྨན། །སྟོང་ཉིད་བདུད་རྩིའི་གཏམ་གྱིས་ཁྱོད་ཐུགས་ཕྲོགས། །ཀླུ་སྒྲུབ་ཟླ་བའི་ཞབས་ཀྱི་དགོངས་པའི་མཐིལ། །བློ་བཟང་རྒྱལ་
བས་ཕྱེ་བའི་སྲོལ་ཆེན་པོ། །ཡོངས་རྫོགས་འཛིན་པར་མཛད་ཚེ་གངས་ཅན་གྱི། །མཁས་རྣམས་དྲེགས་པའི་རི་བོ་སྙིལ་བར་གྱུར། །རྨད་བྱུང་མཁྱེན་པའི་གདེངས་ཀ་སྟོང་ལྡན་ཞིང། །སྤྲོས་བྲལ་བང་མཛོད་འཛིན་པའི་ཀླུ་དབང་ཁྱོད། །སྟོང་

[197A]༄༅། །དང་རྟེན་འབྱུང་རྒྱ་མཚོར་རོལ་བའི་མོད། །སྐལ་བཟང་སྙིང་གི་རྒུད་པ་ཅི་ཡང་འཕྲོག་གངས་ཅན་འདི་ན་དབུ་མའི་དོན་སྨྲ་བ། །ཕལ་ཆེར་བརྗོད་བྱེད་སྒྲ་ཙམ་འཐུང་བས་ཚིམ། །ཁྱོད་ནི་སྤྲོས་བྲལ་ཟབ་མོའི་བདུད་རྩིའི་
རོས༑ ༑ནམ་ཡང་ཚིམ་པ་མེད་པའི་བརྟུལ་ཞུགས་འཛིན། །དེ་ནས་དགུན་ཆོས་གཉིས་པའི་སྐབས་སུ་གཟིམས་ཆུང་ཉི་འོད་འཁྱིལ་པར་དགེ་བཤེས་རྣམས་དང་ལྷན་ཅིག་ཏུ་འཁོར་ལོ་དང་པོའི་དགོངས་འགྲེལ་ཤེས་བྱ་གཞི་ལྔ་གཏན་ལ་
འབེབས་པའི་བསྟན་བཅོས་ཆེན་པོ་ཆོས་མངོན་པ་མཛོད་ཀྱི་གཞུང་ལུགས་ལ་ཐོས་བསམ་གྱི་དབུ་བཙུགས་ནས་དཀའ་བའི་གནས་རྣམས་ལ་བདར་ཤ་ཆོད་པར་མཛད། མཚོ་སྔོན་ཇུན་ཝང་བསོད་ནམས་བསྟན་འཛིན་སོགས་ལ་
འབྱོར་ཕྱག་གནང་ཞིང། ཁོང་རང་ནས་ཚེས་བཅུ་གཅིག་གི་ཉིན་ཚོགས་དབུར་སྤྱན་དྲངས་ཏེ་དངུལ་སྲང་ཆིག་སྟོང་སོགས་དངོས་འབུལ་སྦམ་མཐོ་བ་དང་བཅས་ཞབས་བརྟན་བདེན་ཚིག་བརྗོད། ཁོང་ངོ་གཡོག་རྣམས་ལ་ཚེ་རྟ་ཟུང་
འབྲེལ་དང། རྣམ་པར་རྒྱལ་མ། མགོན་པོ་བར་ཆད་ཀུན་སེལ་གྱི་རྗེས་གནང་སོགས་སྩལ། ཡོངས་འཛིན་ཞལ་སྔ་ནས་ཀྱི་དྲུང་དུ་གསེར་ཆོས་ཀྱི་ནང་ཚན་ཚོགས་ཀྱི་བདག་པོའི་རྗེས་གནང་གསན། ལ་ཁ་པ་བློ་བཟང་དགེ་ལེགས། ཁྲོན་
ཁ་སྤུག་པ་བློ་བཟང་རྒྱལ་མཚན། རྟ་ནག་པ་བློ་བཟང་ཚུལ་ཁྲིམས་བཅས་ཀྱིས་ཕར་ཕྱིན་སྐབས་བརྒྱད། བ་སོ་བ་བློ་བཟང་ཆོས་འབྱོར་དང་ཧར་གདོང་པ་བློ་བཟང་རྒྱལ་མཚན་གཉིས་ནས་དབུ་མའི་རྣམ་བཤད་དགོངས་པ་རབ་གསལ་

[197B] གཅེན་ལུང་བ་བློ་བཟང་བརྩོན་འགྲུས། གཡང་བ་རྗེ་དྲུང་བློ་བཟང་རབ་རྒྱས། ཞི་གནས་པ་བློ་བཟང་མི་འགྱུར། བཞད་པ་ཡེ་ཤེས་དཔལ་འབྱོར། སེར་ཁང་པ་ཆོས་མཛད་བློ་བཟང་མཐུ་སྟོབས། སྟག་མོ་པ་
བློ་བཟང་ཆོས་འབྱོར་བཅས་ནས་རྣམ་འགྲེལ་གྱི་ཐལ་ཕྲེང་ལེའུ་བཞི། དཔེན་དགོན་པ་བློ་བཟང་དཔལ་འབྱོར་དང་བློ་བཟང་བཀྲ་ཤིས་གཉིས་ཀྱིས་བདེ་མཆོག་རྩ་རྒྱུད། སྣར་ཐང་བ་དགེ་སློང་ཡེ་ཤེས་དཔལ་འབྱོར་གྱིས་བྱང་ཆུབ་ལམ་གྱི་རིམ་
པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ་དང་གསང་འདུས་ཀྱི་རྒྱུད། བསྐང་གསོ་ཡོངས་རྫོགས། ཚེ་ཆོག་སྨན་བླའི་མདོ་ཆོ་ག་རྒྱས་པ། རྣམ་འཇོམས། གསེར་ཞུན་མ། བླ་མ་མཆོད་པའི་ཆོ་ག་གསེར་མདོག་ཅན་པ་
དཔལ་བཟང་རྒྱལ་མཚན་གྱིས་བྱམས་ཆོས་སྡེ་ལྔ། ཞ་ལུ་པ་ཕུན་ཚོགས་རྒྱ་མཚོས་དུས་འཁོར་གྱི་ཆོ་ག་ཡོངས་རྫོགས་དང། མཆོད་གར་ས་གར་བཅས་ཀྱི་རྒྱུགས་ཕུལ་བར་གནང་ཆ་སྔར་བཞིན་སྩལ།    ༈   
དང་པོའི་ནང་དུ་སྔགས་པ་གྲྭ་ཚང་དུ་དཔལ་འཁོར་ལོ་སྡོམ་པ་གྲུབ་ཆེན་ལཱུ་ཨི་པའི་ལུགས་ཀྱི་ཆོ་ག་ཡོངས་རྫོགས་གསར་འཛུགས་མཛད་པར་ལེགས་སོའི་ཆེད་གཞུང་ས་ནས་རྒྱུ་ཡོན་སྦྱར་ཏེ། སྔགས་གྲྭ་ཉེར་བརྒྱད་ཀྱིས་བདེ་མཆོག་
གི་ཆོ་ག་བདག་མདུན་བུམ་གསུམ་དབང་ཆོག་བཅས་མཛད་པའི་ཚོགས་དབུར་རྗེ་བླ་མ་མཆོག་སྤྱན་དྲངས། ཚོགས་ཀྱི་འཁོར་ལོ་དང་གསོལ་སྟོན་གཟབ་རྒྱས་ཐོག་རྒྱལ་དབང་ཐམས་ཅད་མཁྱེན་པ་ཆེན་པོ་ནས་ལེགས་སྐྱེས་ཀྱི་

[198A]༄༅། །རྟེན་འབྱུང་བསྟར། གསུང་ཆོག་པ་རྣམས་ལའང་ཡོན་བཟང་པོ་གནང། ཚེས་ལྔ་ལ་རྗེ་བླ་མའི་དགོངས་བཞེད་ལྟར། ཕྱག་མཛོད་ཆེན་མོ་ནས་ཁུར་བཞེས་ཏེ་ཚོགས་ཆེན་འདུ་ཁང་གི་མཐོངས་སྒོར་ཡོངས་རྫོགས་འཁོར་
བའི་གཡུ་མུ་ཏིག་བྱུ་རུ། སྤོས་ཤེལ། མུ་མེན། གཡུ་དྲུག་དཀར་དམར་གྱི་ཕྲ་རྒྱན་ཅན་གྱི་གསེར་བད་དུ་མ་རྣམས་ལས་གྲུབ་པའི་རིན་པོ་ཆེའི་དྲ་བ་དྲ་ཕྱེད་རྒྱ་སེར་གྱི་བཟང་གོས་གསེར་གཞི་ཚོན་བཀྲའི་གོང་པ་ཅན་སྦྱོར་འཇགས་
མཛད། རྒྱལ་དབང་མཆོག་ནས་ཞབས་བརྟན་འབུལ་ཆེད་སྐུ་བཅར་བློ་བཟང་དགེ་འདུན་སྩལ་པ་བཞིན། དེ་ཉིན་རྗེ་བླ་མ་ཉིད་ཚ་རྟིང་མའི་ཚོགས་དབུར་སྤྱན་དྲངས་ཏེ་དངོས་འབུལ་གཏོས་ཆེ་བ་དང་བཅས་ཞབས་བརྟན་ཕུལ། བཀའ་བློན་
ལྷན་རྒྱས་དང། བཀའ་བློན་ཞབས་དྲུང་ནས་སྒེར་འབུལ་བཏེག་ཚེས་བརྒྱད་ཀྱི་ཉིན་ཚོགས་དབུར་ཕེབས་ནས་དྲ་བ་དྲ་ཕྱེད་གསར་འབུལ་གནང་བར་འདུས་པའི་སྡེ་དང་ལྷན་ཅིག་ཤིས་བརྗོད་ཀྱི་མེ་ཏོག་འཐོར་བ་མཛད་ཅིང། ཞལ་
བསྲོར་མང་ཇ་དང་དགེ་འདུན་སུམ་སྟོང་བརྒྱད་བརྒྱ་བཞི་བཅུ་ཞེ་གཉིས་ལ་ཕྱག་འགྱེད་དངུལ་བལ་ཊམ་གཉིས་རེ་བཅས་འབུལ་བ་མཛད། ཚེས་དགུའི་ཉིན་སྐུ་བཅར་བློ་བཟང་དགེ་འདུན་ནས་སྒེར་འབུལ་སྦམ་མཐོ་བ་བཏེག་ཅིང། ལོ་
སྔོན་མར་དབུས་སུ་ཆིབས་བསྒྱུར་གནང་སྐབས་རྗེ་མཻ་ཏྲིའི་མཚན་ཅན་དང། ཡང་དགོན་སྔགས་རམ་པ། སེར་འབྲས་ཀྱི་བླ་མ་འགའ་ཞིག་བཅས་ནས་གསོལ་བ་བཏབ་པའི་དོན་བཞིན་གདུལ་བྱ་རྣམས་ལ་བསྙེན་རྫོགས་ཀྱི་སྡོམ་པ་སྩོལ་

[198B] རྗེ་བླ་མ་ཉིད་ཀྱིས་མཁན་པོ། ཡོངས་འཛིན་ཞལ་སྔ་ནས་བློ་བཟང་ཆོས་འཕེལ་གྱིས་ལས་སློབ། སྔགས་ཆེན་ཞལ་སྔ་ནས་སེང་ཆེན་སྐུ་སྐྱེ་བློ་བཟང་དཔལ་འབྱོར་གྱིས་གསང་སྟོན། ཐོས་
བསམ་གླིང་ཞལ་སྔ་ནས་ཡེ་ཤེས་ཆོས་འཛིན་གྱིས་དུས་གོ་བ། འཚོ་བྱེད་དགེ་སློང་དགེ་འདུན་དོན་གྲུབ་ཀྱིས་ལྷུང་བཟེད་འབྲིམ་པ་པོ་མཛད་ནས་དང་པའི་དགེ་འདུན་གྲངས་ཚང་བའི་དབུས་སུ་ཚོགས་ཆེན་དབུ་མཛད་རབ་འབྱམས་པ་ཡེ་ཤེས་
སྐལ་བཟང། ཞུས་དག་པ་དཀའ་ཆེན་ཆོས་མཛད་བློ་བཟང་ཆོས་འཕེལ། དཀའ་ཆེན་རྗེ་དྲུང་བློ་བཟང་བཀྲ་ཤིས་སོགས་སྔ་དྲོ་བསྒྲུབ་བྱ་དྲུག་ཅུ་རེ་གཅིག་དང། ཕྱི་དྲོ་བསྒྲུབ་བྱ་སུམ་ཅུ་སོ་གཅིག་བཅས་ལ་བསྙེན་རྫོགས་ཀྱི་སྡོམ་པ་སྩལ་ཏེ་
ཐུབ་བསྟན་ཡོངས་སུ་རྫོགས་པའི་བསླབ་པའི་གཞི་ལ་བཀོད། དེའི་ཕྱི་ཉིན་ཕྱོགས་འདུས་དོན་གཉེར་བ་བདུན་ཅུ་དོན་གཅིག་ལ་དགེ་བསྙེན་ནས་དགེ་ཚུལ་བར་གྱི་སྡོམ་པ་ལེགས་པར་སྩལ། ཕྱག་མཛོད་དང་ཟུར་བཞིའི་སློབ་དཔོན་རྣམས་
ནས་ལེགས་སོའི་ཁ་བཏགས་ཕུལ། ཟབ་ཡངས་ཐུགས་ཀྱི་བུམ་པར་ཡོངས་བཟུང་བ། །རྣམ་དག་སོ་ཐར་ཚུལ་ཁྲིམས་ཨ་མྲྀ་ཏས། །སྐལ་བཟང་སྙིང་གི་པདྨོར་རེག་པའི་མོད། །སྲིད་པའི་གདུང་བ་མིང་གི་ལྷག་མར་གྱུར། །ཆོས་འདུལ་
གངས་ཅན་རོལ་མཚོ་ཡིད་འོང་བ། །ཁྱོད་ཀྱི་འཕྲིན་ལས་སྤྲིན་སྔོན་དང་འགྲོགས་པས། །ཚུལ་ཁྲིམས་དག་པའི་རླབས་འཕྲེང་གཡོ་བའི་ནང། །འདུལ་འཛིན་དང་མོ་བྱེ་བས་མཛེས་པར་གྱུར། །ཚེས་བཅུ་དྲུག་ནས་བཟུང་ཟླ་བ་གཅིག་དང་ཞག་
[199A]༄༅། །ཉི་ཤུ་སྐོར་བཅད་རྒྱའི་ཁོངས་ཆོས་སྐྱོང་དྲེགས་པ་ལྕམ་དྲལ་གྱི་བསྙེན་སྒྲུབ་ལ་ཐུགས་འགྲུས་པར་མཛད་པས་བསྟན་སྲུང་དགྱེས་པའི་མཚན་མའང་ཤར་ཞིང། སྐུ་མཚམས་གྲོལ་ནས་མཇུག་ཏུ་ཁ་སྐོང་གི་སྦྱིན་སྲེག་
ཚོགས་འཁོར་གཏང་རག་བསྐང་གསོ་རྣམས་རྒྱས་པར་མཛད། ཡི་དམ་ལྷ་ཡི་སྐུར་བཞེངས་ནས། །དབང་གི་མདོག་ཅན་བསྟན་སྲུང་གི་ཐུགས་རྒྱུད་བསྐུལ་བའི་བཟླས་བརྗོད་ནི། །གངྒཱའི་རྒྱུན་ལ་འགྲན་པ་མཛད། །དེ་ཚེ་ལྕམ་དྲལ་
འཁོར་བཅས་རྣམས། །སྔོན་གྱི་ཐ་ཚིག་མ་བསྙེལ་བར། །མཐུ་སྟོབས་དྲག་པོའི་རྩལ་བསྐྱེད་དེ། །ཁྱོད་ཀྱི་འཕྲིན་ལས་ཅི་ཡང་བསྒྲུབས། །འདི་སྐབས་གསོལ་དཔོན་ཡེ་ཤེས་བསྟན་འཛིན་ལག་པར་ཚེར་མ་ཟུག་པའི་ཉེན་ཁའི་
རྐྱེན་གྱིས་བྲོ་འཚལ་བར་རྗེ་བལ་མ་མཆོག་ནས་སྨན་སྔགས་རིམ་གྲོ་སོགས་འཕྲོད་བསྟེན་གང་དྲག་བགྱིད་དགོས་པའི་བཀའ་སློབ་སྩལ་པར། དངོས་འབུལ་དང་བཅས་ནད་འདིས་མ་བཏང་ཡང་འགྱོད་པ་མེད། འོན་ཀྱང་ཞབས་ཕྱི་ཞུས་པའི་
སྐབས་བག་མེད་པའི་དབང་གིས་ཐུགས་དང་འགལ་བ་བྱུང་རིགས་མཐོལ་ཞིང་བཤགས། སྐུ་གེགས་གང་ཡོད་བདག་གིས་འཁུར་ཐུབ་པ་དང་སྐྱེ་བ་ཀུན་ཏུ་རྗེས་སུ་འཛིན་དགོས་ཚུལ་སོགས་སྐྱབས་འཇུག་ཞུས་པར་སྐུ་ན་ཕྲ་མོའི་
དུས་ནས་དད་གུས་རྩེ་གཅིག་པས་ཞབས་འགྱུར་ཆེ་བར་ཐུགས་བརྩེ་བས་སྐྱབས་འཇུག་གནང། ཟླ་བ་གསུམ་པའི་ཚེས་དྲུག་ལ་སྐུ་མཚམས་གྲོལ། འདི་སྐབས་བཀྲ་ཤིས་རྩེར་སྐུའི་ཕུ་བོ་དགའ་ལྡན་རྣམ་རྒྱལ་སྐུ་ཁམས་མ་འཚོ་བའི་

[199B] ཚེས་བརྒྱད་ལ་ཆ་ཧར་དང། ཧོར་ཆེན་གྱི་སོག་རིགས་བཞི་བཅུ་སྐོར་འབྱོར་པ་རྣམས་ཀྱིས་རང་རང་གི་འབྱོར་བབས་དང་བསྟུན་པའི་དངོས་འབུལ་བསྟར། ཚེས་དགུ་ལ་
ཤེལ་དཀར་ཆོས་སྡེའི་བླ་གྲྭ་སྤྱི་ནས་ཞབས་བརྟན་ཕུལ། ཚེས་བཅུ་ལ་ལྷ་རྩེ་རྫོང་སྡོད་ཡེ་ཤེས་ཡར་འཕེལ། ཐོབ་གཞིས་གཉེར་པ་དཀའ་ཆེན་དམ་ཆོས། རོང་མཚོ་གཉེར་པ་དཀའ་ཆེན་ལེགས་འབྱོར་བཅས་སོ་སོ་ནས་དངོས་འབུལ་བཏེག་
འདི་སྐབས་དབེན་དགོན་གཉེར་པ་ནས་སྤྱན་དྲངས་པ་ལྟར་ཟླ་བ་བཞི་པའི་ཚེས་གསུམ་གྱི་ཉིན་ཆིབས་ཁ་བསྒྱུར། གསེར་མདོག་ཅན་པ་དང། ཉུག་ཆོས་འཁོར་གླིང་གི་དགེ་འདུན་རྣམས་ཀྱིས་སེར་སྦྲེང་དང་བཅས་བཀྲ་ཤིས་གཤོངས་སུ་
ཞག་བཞུགས་མཛད། དགོན་པ་གཉིས་ནས་དཀར་སྤྲོ་དང་བཅས་ཕྱག་དབང་ཞུས། ཚེས་བཞིའི་ཉིན་དབེན་དགོན་ནས་ཆིབས་བསུ། ཐབ་བསུ། སེར་སྦྲེང་དང་བཅས་གཟིམས་ཆུང་ངུ་ཕྱག་ཕེབས། སྤྱི་ས་ནས་གསོལ་སྟོན་གཟབས། དེར་
ཚོགས་པ་ཐམས་ཅད་ལ་ཕྱག་དབང་གནང། རྟེན་གཟིགས་སུ་ཕེབས་ཏེ་ལྷ་ཁང་གི་རྟེན་གཙོ་རྣམས་དང། མགོན་ཁང་གི་ཡི་དམ་བསྟན་སྲུང་རྣམས་ལ་མཆོད་པ་སྙན་ཤལ་བཅས་འབུལ་བ་མཛད། ཚེས་དྲུག་གི་ཉིན་རྒྱལ་བ་བློ་བཟང་
དོན་གྲུབ་ཀྱི་སྐུ་གདུང་རིལ་བོར་བཞུགས་པའི་སྐུ་བརྙན་རིན་པོ་ཆེར་མཛོད་བཏགས། སྣམ་སྦྱར། གསེར་དངུལ་གྱི་མཎྜལ། ཐོད་པའི་ཌཱ་མ་རུ། རྡོ་རྗེ་དྲིལ་བུ། ཤེལ་དང་འབོ་དེ་ཙེའི་འཕྲེང་བ། ཡོལ་གོ་སྣ་ཚོགས། གོས་ཆེན་གྱི་དབུ་

[200A]༄༅། །གདུགས་བཅས་དང། མཁས་གྲུབ་སངས་རྒྱས་ཡེ་ཤེས་ཀྱི་སྣང་བརྙན་ལ་སྙན་ཤལ་སྣ་ལྔ། སྣམ་སྦྱར། འབེ་ཏའི་ཌཱ་མ་རུ། དྲིལ་བུ་རྡོར་བཅས། ཐུབ་དབང་གྲོང་ཁྱེར་མ་སོགས་རྟེན་གཞན་མ་རྣམས་
ལའང་སྙན་ཤལ། མགོན་ཁང་བཀའ་རྒྱ་མར་ཡི་དམ་ཆོས་སྐྱོང་རྣམས་ལ་སྙན་ཤལ། མཆོད་རྫས། སྤྱན་གཟིགས་སོགས་བསྟར་ཏེ་སྤྱན་འདྲེན་ཁྲུས་གསོལ། ཡན་ལག་བདུན་པ་མཆོད་འབུལ་དང་བཅས་པ། ཡི་དམ་ཆོས་སྐྱོང་
རྣམས་ལ་གཏོར་བསྔོ། འཇམ་དཔལ་གསེར་མདོག་མའི་བསྟོད་པ་རྣམས་རྗེ་རང་ཉིད་ཀྱིས་མགོ་བསྐུལ་གནང་ནས་གསུང་ཞིང་བསྟན་འགྲོའི་ཕན་བདེ་རྒྱས་པའི་ཐུགས་སྨོན་དང་འཕྲིན་བཅོལ་གནང། ཚེས་བདུན་ནས་བཟུང་ཟླ་
བ་ཕྱེད་ཀྱི་རིང་རྡུལ་ཚོན་ལ་བརྟེན་པའི་བདེ་མཆོག་སྒྲུབ་མཆོད་ཀྱི་ཚོགས་དབུར་མ་ཆག་པར་ཕེབས། དེ་སྐབས་ཞབས་ཏོག་བསྙེན་བཀུར་དང་འདུ་ཁང་དུ་ཀ་འཕན་བཞི། རྒྱལ་མཚན་གཉིས། ཕྱེ་ཕུར་གཅིག་རྒྱ་སིལ་སྤུས་ལེགས་
ཆ་གཅིག་སོགས་མཆོད་རྫས་སྤྱན་གཟིགས་དུ་མ་སྦྱོར་འཇགས་དང། དགེ་འདུན་ལ་ཇ་འགྱེད། ཚོགས་པ་རྣམས་ལ་བྱང་ཆུབ་ལམ་གྱི་རིམ་པའི་བླ་བརྒྱུད་གསོལ་འདེབས་བྱིན་རླབས་སྤུངས་ཞུས་བཅས་ལ་སྐྱེས་བུ་གསུམ་གྱི་
ལམ་རིམ་གྱི་ཁྲིད་ཚང་བ་མན་ངག་ཞལ་ཤེས་ཀྱིས་བརྒྱན་པ་གནང་བའི་དབུ་ཡང་འདི་ཉིན་ནས་ཚུགས། སྟོན་འཁོར་ཚང་མ་ལ་གཉེར་སྤྱི་ནས་གསོལ་སྟོན་ཀྱང་ཞུས། ཚེས་བཅུ་ནས་བཅུ་གསུམ་པར་ཉིན་ལྟར་དབེན་དགོན་སྤྱི་

[200B] ཐོབ་གཞིས་གཉེར་པ་བློ་བཟང་ལེགས་པ་སོ་སོས་གསོལ་སྟོན་རྒྱས་པའི་ཐོག་བླ་མ་མཆོད་པ་དང་འབྲེལ་བའི་བརྟན་བཞུགས་ཕུལ། ཚེས་བཅུ་གསུམ་གྱི་ཉིན་ཚོགས་པར་ཉིན་གང་གི་
བསྙེན་བཀུར་ཐོག་གྲྭ་པ་རེར་བགྱེད་འབྲུ་ཁལ་ལྔ་རེ་དང། ཆོས་འཁོར་དབུས་སྡིངས་དང་ཆུ་དབང་གཡུ་རྩེའི་གྲ་བཙུན་མ་རེར་འབྲུ་ཁལ་གསུམ་རེ་བཅས་སྩལ། གསོལ་ཚིགས་ཐོན་འཕྲལ་བླ་བྲང་རྩེར་ཕེབས་ནས་བཞུགས་ཞག་གཉིས་
བཞུགས་ཐོག་གྲུབ་པའི་དབང་ཕྱུག་གི་སྐུ་བརྙན་གྱི་སྐུ་མདུན་དུ་མཆོད་རྫས། མགོན་ཁང་བཀའ་རྒྱ་མར་ནས་ནག་རྗེན་བཏགས་ལས་གཏན་གཏོར་གསར་བཤམས་གནང་ནས་བསྐང་གསོ་མཛད། གྲུབ་དབང་གི་སྐུ་བརྙན་གྱི་སྐུ་མདུན་དུ་
བླ་མགོན་དབྱེར་མེད་ཀྱི་རྣལ་འབྱོར་ཟབ་མོའི་ཉམས་བཞེས་གནང་བར་མཚན་ལྟས་ལེགས་པ་བྱུང་ཞེས་ཕེབས། ཚེས་བཅུ་བཞིའི་ཉིན་ཆོས་འཁོར་དབུས་སྡིངས་དང་ཆུད་པར་གཡུ་རྩེའི་བཙུན་མ་བརྒྱ་དང་བཞི་བཅུ་ལ་ཐེག་ཆེན་གསོ་སྦྱོང་གི་
སྡོམ་པ་དང་ཁོ་རང་ཆོས་སྨྱུང་གནས་བསྲུང་རྒྱུར་དགོས་ཆ་ཡང་གནང། ཚེས་བཅོ་ལྔའི་ཉིན་ཚོགས་དབུར་ཕེབས་ཏེ་གསོ་སྦྱོང་མཛད། ཚེས་བཅུ་དྲུག་ལ་ཧར་ཆེན་རབ་འབྱམས་པ་བློ་བཟང་ཤེས་རབ། ཐོ་ཡོན་བསྟན་འཕེལ་གྱི་དགེ་སྒྲུབ་པ་
སོགས་སོག་རིགས་རྣམས་ལ་མཁས་གྲུབ་རྗེ་ལ་ཚིག་བརྒྱུད་དུ་གནང་བའི་བླ་མའི་རྣལ་འབྱོར་གྱི་ལུང་དང་འཁོ་ཁྲིད། གོང་སྟེང་དབེན་དགོན་དང་ཐོབ་གཞིས་ཀྱི་གཉེར་བ་སོགས་ཁྱོན་ལྔ་བཅུ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་བཅས་སྩལ་

[201A]༄༅། །དགེ་འདུན་ཉིས་བརྒྱ་བཅུ་གསུམ་ལ་འགྱེད་ཁ་བཏགས། དངུལ་སྲང་རེ། སྤྱི་འགྱེད་དངུལ་སྲང་བརྒྱ་དང་བརྒྱད་ཅུ་རྩིས་ཀྱི་གོན་པ་སྣེ་ཁ་བརྒྱ་དྲུག་ཅུ་རྣམ་གཞག་བཅས་དང། སྨྱུང་གནས་གཏོང་མི་གོང་གསལ་ལ་
འགྱེད་ཁ་བཏགས། དངུལ་ཞོ་གསུམ་རེ་བཅས་སྩལ། ཚེས་ཉེར་གཉིས་ཀྱི་ཉིན་བདེ་མཆོག་སྒྲུབ་མཆོད་ཀྱི་མཇུག་ཆོག་སྦྱིན་སྲེག་གི་ཚོགས་དབུར་ཕེབས་ཤིང། ཕྱི་ཉིན་ཚོགས་ཡོངས་ནས་དྲུག་ཅུ་པའི་གཏོར་ཟློག་དང་བསྟུན་འཆམས་
གཟིགས་རྒྱས་པར་ཕུལ། འདི་སྐབས་སྔ་ཕྱིར་དབེན་དགོན་གྲྭ་རིགས་ཆོས་རྗེ་དཀའ་ཆེན་བློ་བཟང་ཚེ་རིང་དང་མ་སྒང་དཀའ་ཆེན་རྗེ་དྲུང། དྲུང་ཡིག་བློ་བཟང་བཀྲ་ཤིས་རྣམས་ནས་སྒེར་འབུལ་དང་དགའ་བཞིའི་སྲས་ས་དགའ་མགོ་བ་
ཐེའི་ཇི་པ་སངས་ཚེ་རིང། པད་ཚལ་མདའ་དཔོན། འབྲོང་རྩེ་ལྕམ། ལྷན་དང་བཀྲ་ཤིས་རྫོང་ཁ། ཚར་དགའ་རབ་བཅས་ཀྱི་གཉེར་པ། མཚན་སྒྲོག་མཁན་པོ། སྤྱི་གཉེར། རྩེ་གདོང་འཕེལ་རྒྱས་ཀྱི་གཉེར་པ་རྣམས་ནས་དངོས་
འབུལ་དང་བཅས་མཇལ་ཁ་ཞུས། དགའ་ལྡན་རབ་རྒྱས་སྤྱི་ས་ནས་གསོལ་སྟོན་དང་དངོས་འབུལ་བཏེག་ཚེས་ཉེར་གསུམ་གྱི་ཉིན་དབེན་དགོན་སྤྱི་གཉེར་ནས་གསོལ་སྟོན་ཞུས་ཤིང། ཉེར་བདུན་ཉིན་བླ་བྲང་རྩེར་ཕེབས་ནས་
བཞུགས་ཞག་བདུན་བཞུགས། ཉིན་ལྟར་རྟེན་རྣམས་ཀྱི་དྲུང་དུ་མཆོད་འབུལ་དང་འཕྲིན་བཅོལ་མཛད། ཚེས་ཉེར་བརྒྱད་ཀྱི་ཉིན་འཇིགས་བྱེད་ཀྱི་སྒོ་ནས་དབང་གི་སྦྱིན་སྲེག་གནང། གནམ་གང་གི་ཉིན་གསོ་སྦྱོང་གི་མདོ་འཆད་པ་

[201B] ཟླ་བ་ལྔ་པའི་ཚེས་གཅིག་ལ་དབེན་དགོན་ཚོགས་ཡོངས་བླ་བྲང་རྩེའི་འདུ་ཁང་དུ་ཚོགས་པའི་དབུར་རྗེ་བླ་མ་མཆོག་གྲུབ་པའི་དབང་ཕྱུག་རྒྱལ་བ་བློ་བཟང་དོན་གྲུབ་ཀྱི་བཞུགས་ཁྲིར་སྤྱན་དྲངས་ནས་སྐུ་གཉེར་དགེ་སློང་འཇམ་
དབྱངས་ཀྱིས་ཞབས་བརྟན་ཕུལ། དགེ་འདུན་ཚོགས་པ་དང་ཞབས་འབྲིང་བ་རྣམས་ནས་ལེགས་འབུལ་ཁ་བཏགས་ཕུལ་བར་ཕྱག་དབང་གི་བྱིན་རླབས་དང། རྒྱལ་བ་བློ་བཟང་དོན་གྲུབ་ཀྱི་རྣམ་ཐར་གསོལ་འདེབས་སྐལ་བཟང་ལྷུམ་ཞུགས་
མ༑ ཡི་དམ་གྱི་ཚོགས་འཁོར་དངོས་གྲུབ་ཀུན་འབྱུང། ཇ་མཆོད་ཀུན་བཟང་བདེ་ཆེན་མ་བཅས་ཀྱི་ལྗགས་ལུང་སྩལ། རྒྱུད་པ་རྣམས་ནས་འཁོར་ལོ་བདེ་མཆོག་གི་དཔྱིད་གླུའི་དབྱངས་འཐེན་དུ་འཇུག་པ་གནང་བར་སྙན་འགྱུར་བྱིན་ཆགས་
པ་བྱུང། དབེན་དགོན་གླིང་སྨད་དུ་མཁས་གྲུབ་སངས་རྒྱས་ཡེ་ཤེས་ཀྱི་དགོངས་རྫོགས་སུ་བཞེངས་པའི་རྣམ་རྒྱལ་མཆོད་རྟེན་ལ་ཉམས་གསོ་དང་བསྟུན་གསེར་ཟངས་ཀྱི་གདུགས་གསར་དུ་བསྒྲུབས་ཏེ་ཤིས་པ་བརྗོད་པའི་མེ་ཏོག་གཏོར། འདི་
སྐབས་གླིང་སྐོར་ལ་ཕེབས་ཞོར་རྒྱལ་བ་བློ་བཟང་དོན་གྲུབ་ཀྱི་སྒྲུབ་ཁང་དུ་ཕེབས་པའི་ཚེ་སྔོན་གནས་རྗེས་སུ་དྲན་པའི་ཐུགས་སྤྲོ་ཉམས་ཆེ་ཞིང་ཕྱིན་ཆད་སྒྲུབ་ཁང་འདིར་རྒྱལ་བ་དེ་ཉིད་རང་གི་སྐུ་བརྙན་ཞིག་བཞེངས་ནས་བཞུགས་སུ་གསོལ་ན་ལེགས་
པའི་བཀའ་ཕེབས། ཚེས་བཅུ་དགུ་ལ་ཧལ་ཧ་དབང་ཆེན་ཞབས་དྲུང་གི་མཚམས་ཞུ་བ་ཧལ་ཀ་ཆི་གཉིས་ཟླ་བོ་བཅས་འབྱོར་བར་ཕྱག་དབང་གི་བྱིན་རླབས་དང་བཀའ་འདྲི་གནང། རྒྱལ་དབང་ཐམས་ཅད་མཁྱེན་པ་ཆེན་པོ་ནས་སྐུ་ཚ་རྗེ་དྲུང་

[202A]༄༅། །དཔལ་ལྡན་བཀྲ་ཤིས་ཆེད་གནང་མདུན་མཚམས་ཞུའི་ཞུ་ཡིག་རྟེན་ལྡན་འབྱོར། དབང་ཆེན་ཞབས་དྲུང་གི་འགག་པ་སྐོར་ལ་བཀའ་བསྒོ་བཅས་ཐོན་ཕྱག་སྩལ། དབེན་དགོན་གྱི་གོས་སྐུའི་ཞལ་འབྱེད་
འཆར་ཅན་ཐོག་མཆོད་འབུལ་དང་བསྟན་འགྲོར་ཕན་བདེ་འབྱུང་བའི་ཐུགས་སྨོན་མཛད། མཚོ་སྔོན་དཀོན་མཆོག་ཝང་གིས་ཞབས་བརྟན་འབུལ་བར་ཆེད་དུ་མངགས་པའི་ལྷ་མོ་ཙང་ཀི་དང། གསོལ་དཔོན་ཨོལ་ཅོས་ཐུ་ཁཱ་
བཅས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་རྒྱ་ཆེ་བ་བཅས་བརྟན་བཞུགས་ཕུལ། ཚོགས་པ་ལའང་མང་འགྱེད་ཀྱི་བསྙེན་བཀུར་ཞུས། ཨེལ་ཆི་ངོ་གཡོག་ལ་རྟ་མགྲིན་གྱི་རྗེས་གནང་དང། དངོས་པོའི་གནང་ཆ། ཝང་ལ་བཀའ་
ལན་རྒྱ་ཆེ་བ་བཅས་སྩལ། དབེན་དགོན་དུ་བཞུགས་སྟན་འཇགས་རིང་ཚོགས་པ་ཉིས་བརྒྱ་སྐོར་ལ་བཀའ་དབང། ལུང་ཁྲིད། རྗེས་གནང་རིམ་པར་གནང་བ་ནི། ལམ་རིམ་གསོལ་འདེབས་ཀྱི་དམིགས་སྐོར་ཞལ་ཤེས་དང་བཅས་
པའི་ཁྲིད་ལུང། སེམས་བསྐྱེད་མཆོད་པ། བདེ་མཆོག་ལཱུ་ཨི་པ་དང་འཇིགས་བྱེད་བཅུ་གསུམ་མའི་དབང་ཆེན། དབེན་དགོན་དང། ཆོས་འཁོར་དབུས་སྡིངས། གཡུ་རྩེ་བ་བཅས་ལ་བཅུ་གཅིག་ཞལ་གྱི་དབང་ཆེན། ཡང་དབེན་
དགོན་འདུས་ཚོགས་ལ་བདེ་མཆོག་རྩ་རྒྱུད། བདེ་མཆོག་གི་ཆོ་ག་ཡོངས་རྫོགས། དཀྱིལ་ཆོག་བདེ་ཆེན་རོལ་མཚོ། ཆོས་སྐྱོང་རྣམས་ཀྱི་བསྐང་གསོ། དཔལ་མགོན་སྡེ་ལྔའི་རྗེས་གནང། བདེ་མཆོག་བསྐྱེད་རིམ་གྱི་ཁྲིད། འཇིགས་

[202B] བདེ་མཆོག་གི་དབང་གི་མཇུག་ཏུ་ཚོགས་འཁོར་ཡང་མཛད། ཚེས་བཅུ་བདུན་ལ་ཚོགས་ཡོངས་
ནས་ཞབས་བརྟན་སོགས་ལ་དམིགས་སྒྲོལ་མ་གཡུལ་མདོས་མཛད་པའི་ཚོགས་དབུར་ཕེབས། དེའི་ཕྱི་ཉིན་བླ་བྲང་རྩེར་ཕེབས་ནས་ཞག་གསུམ་བཞུགས་སྟན་འཇགས་པར་རཀཤའི་འཕྲེང་བ། གསེར་ཟངས་ཀྱི་བཀྲ་ཤིས་རྟགས་བརྒྱད་དང་
རྒྱལ་སྲིད་སྣ་བདུན། སྙན་ཤལ། གསེར་མཆོད་བཅས་འབུལ་བ་གནང། མགོན་ཁང་བཀའ་རྒྱ་མར་ཡང་སྙན་ཤལ་མཆོད་གཏོར་བཅས་ཕུལ་ནས་འཕྲིན་བཅོལ་མཛད་ཅིང་ནང་རྟེན་རྣམས་ཀྱང་མཇལ་བ་གནང། སྔ་ཕྱིར་བླ་བྲང་རྩེར་
བཞུགས་རིང་ཐུགས་དམ་ཟབ་མོའི་རྣལ་འབྱོར་ལ་གཞོལ་བར་མཛད། ཚེས་ཉི་ཤུའི་ཉིན་བླ་བྲང་ཤོད་དུ་ཕེབས། ཉེར་གཉིས་ལ་དཔལ་རྡོ་རྗེ་འཇིགས་བྱེད་ཀྱི་བསྟོད་པ་བདུད་ལས་རྣམ་པར་རྒྱལ་བའི་རྔ་སྒྲ་ཞེས་པ་བཀའ་རྩོམ་གནང་ནས་ཁ་
བཏགས་ཀྱི་འགྱེད་བཅས་ཚོགས་འདོན་དུ་འཛུགས་པ་མཛད། དེ་ལྟར་དབེན་ས་ཚེས་ཀྱི་ཕོ་བྲང་དུ་ཟླ་གཅིག་ཞག་ཉི་ཤུ་སྐོར་བཞུགས་ནས་དགེ་འདུན་རྣམས་དང་སྐྱེ་བོའི་ཚོགས་མང་པོ་ཆོས་དང་ཟང་ཟིང་གི་སྦྱིན་པས་ཚིམ་པར་མཛད་དོ། །
དཔལ་ལྡན་དགེ་མཚན་སྟོང་གིས་འཁྱུད་པའི་ལྷ་ཡི་རི་བཞིན་ཡིད་འོང་ཞིང། །ཆོམ་རྐུན་གཅན་གཟན་ཉལ་འགྲོའི་སྒྲ་སོགས་བསམ་གཏན་ཚེར་མ་དག་དང་བྲལ། །དཔའ་བོ་མཁའ་འགྲོ་དང་གིས་འདུ་བས་སྒྲུབ་པ་པོ་ཡི་དབུགས་འབྱིན་པ།།

[203A]༄༅། །དབེན་ས་ཆོས་ཀྱི་ཕོ་བྲང་ཞེས་གྲགས་གྲགས་པའི་བ་དན་སྲིད་རྩེར་འགོད། །གང་དུ་རྒྱལ་བ་ཀུན་གྱི་གདུང་འཚོབ་པ། །ཡོངས་རྫོགས་ཐུབ་བསྟན་མངའ་བདག་མགོན་པོ་ཁྱོད། །དྲི་བཟང་ཁང་པར་རྐང་དྲུག་གཞོན་
ནུ་བཞིན། །ཞབས་སྐྱེས་གསེར་གྱི་འཁོར་ལོས་རྩེན་པ་ན། །ཟབ་མོའི་ཏིང་འཛིན་ཟླ་བ་གསལ་པ་བཞིན། །ཆོས་སྒྲ་སྙན་པ་རྔ་ཆེན་བརྡུང་བ་བཞིན། །རྣམ་དཀར་འཕྲིན་ལས་དཔག་བསམ་གཡོ་བ་བཞིན། །སྐྱེ་བོ་འདི་དག་སོས་ཀའི་
པདྨོ་བཞིན། །ཚེས་ཉེར་གསུམ་གྱི་ཉིན་དབེན་དགོན་ནས་ཆིབས་ཁ་བསྒྱུར་ཏེ་མཐོང་སྨོན་གཤོངས་སུ་ཞག་བཞུགས་མཛད། གསེར་མདོག་ཅན་པ། གཡང་ཆོས་སྡེ། དར་རྒྱས་སྒྲུབ་སྡེ། དགའ་ལྡན་ཆོས་གླིང། པདྨོ་ཆོས་སྡིངས་
ལྷ་སྡིངས། རྒོད་ཚང་སྒྲུབ་སྡེ། མཁའ་སྤྱོད་རི་ཁྲོད། ལྷ་ལྔ་བྲག་བཀྲ་ཤིས་ཆོས་རྫོང་པ་རྣམས་ཀྱིས་སེར་སྤྲེང་དང་སྤྱི་འབུལ། མི་སྡེ་རྣམས་ནས་པྲོ་གཞས། གདན་ས་ཆེན་པོའི་ཆིབས་བསུ་དང་ཐབ་བསུ་སེར་སྦྲེང་གིས་མདུན་
བསུས་ཏེ། ཚེས་ཉེར་བཞིའི་ཉིན་གཟིམས་ཁང་རྒྱལ་མཚན་མཐོན་པོར་ཕྱག་ཕེབས། ཚེས་ཉེར་ལྔའི་ཉིན་ཧལ་ཧ་དབང་ཆེན་ཞབས་དྲུང་གིས་གཙོས་སོགས་རིགས་བདུན་ཅུ་སྐོར་འབྱོར་བར་ཕྱག་དབང་གི་བྱིན་རླབས་དང་ཇ་
གྲལ་ཐོག་བཀའ་འདྲི་གནང། དེའི་ཕྱི་ཉིན་ནས་བཟུང་དབང་ཆེན་ཞབས་དྲུང་གིས་ཞུས་ངོར་སོག་རིགས་གོང་གསལ་ཐོག་སེར་འབྲས་པ་དང་ཨ་མདོ་བསོགས་ཉིས་བརྒྱ་སྐོར་ལ་ཚེ་དཔག་མེད་ལྷ་དགུ་དང་ཀུན་རིག་རྣམ་པར་སྣང་

[203B] མི་འཁྲུག་པ་ལྷ་དགུ་བཅས་ཀྱི་དབང་ཆེན་དང་མགོན་དཀར་ཡིད་བཞིན་ནོར་བུའི་རྗེས་གནང་བཅས་རིམ་བཞིན་སྩལ། ཟླ་བ་དྲུག་པའི་ཚེས་གསུམ་ལ་དབང་ཆེན་ཞབས་དྲུང་ནས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་ཞབས་
བརྟན་ཕུལ། ཐོ་ཡོན་བསམ་གཏན་སོགས་འགྲུལ་སྡེབ་པ་རྣམས་ནས་ཀྱང་དངོས་འབུལ་བསྟབས། ཧལ་ཧ་དང་ཨ་མདོ་བ་སོགས་བསྒྲུབ་བྱ་ཉི་ཤུ་རྩ་བརྒྱད་ལ་བསྙེན་རྫོགས་ཀྱི་སྡོམ་པ་དང། གཅིག་ལྷག་བསྒྲུབ་བྱ་ཉེར་གསུམ་ལ་དགེ་
ཚུལ་གྱི་སྡོམ་པ། སྐྱ་བོ་གཉིས་ལ་དགེ་བསྙེན་གྱི་སྡོམ་པ་བཅས་སྩལ། ཚེས་བཅུའི་ཉིན་དབང་ཆེན་ཞབས་དྲུང་ངོ་གཡོག་ལ་ཐོན་ཕྱག་སྦམ་མཐོ་བ་དང། ཐོ་ཡོན་བཤད་སྒྲུབ་སྐོར་ལ་སྒྲོལ་ལྗང་གི་རྗེས་གནང་བཅས་སྩལ། སྐབས་འདིར་
དགེ་བསྐོས་ཆེན་མོ་ཐོན་པ་རབ་འབྱམས་པ་བློ་བཟང་དོན་གྲུབ་དང་དྲུང་རམ་པ་བློ་བཟང་དཔལ་འབྱོར་ཐུན་མོང་ནས་ཞུས་ངོར་ཚོགས་ཆེན་ལ་བྱང་ཆུབ་ལམ་གྱི་རིམ་པའི་ཁྲིད་ཡིག་འཇམ་དཔལ་ཞལ་ལུང་གནང་བའི་དབུ་འཛུགས་པ་
མཛད། ཧར་ཆེན་སྐུ་སྐྱེ་ཚ་གན་ཐ་ཡན་ཆི་བློ་བཟང་བསྟན་པའི་རྒྱལ་མཚན་སྐོར་ལ་འབྱོར་ཕྱག་ཀྱང་སྩལ། ཚེས་བཅོ་ལྔ་ལ་ཚ་གན་ཐ་ཡན་ཆིས་ཚོགས་དབུར་སྤྱན་དྲངས་ཏེ་དངོས་འབུལ་གཏོས་ཆེ་བ་བཏེག་ཚེས་ཉེར་གཅིག་གི་ཉིན་
འཇམ་དཔལ་ཞལ་ལུང་དམར་ཁྲིད་གྲུབ་སྟེ་སེམས་བསྐྱེད་ཆོ་ག་མཛད། དེ་ཉིན་དགེ་ཚུལ་བཅུ་དགུ་དང། དེའི་ཕྱི་ཉིན་བསྙེན་རྫོགས་བཅུ་དགུ་བསྒྲུབས། ཧར་ཆེན་ཚ་གན་ཐ་ཡན་ཆི་བློ་བཟང་བསྟན་པའི་རྒྱལ་མཚན་དང་ཞབས་དྲུང་
[204A]༄༅། །ངག་དབང་རྒྱ་མཚོ་གཉིས་ཀྱིས་ཞུས་ངོར་ཁོང་ངོ་གཡོག་དང། ཕུར་བུ་ལྕོག་པ། འབྲས་སྤུངས་དགེ་འཕེལ་རི་ཁྲོད་པ་ཁ་ཤས། ཁམས་ལབ་བླ་མ། མཚན་ཉིད་ཞབས་ཕྱི་བཞི། སྐུ་མདུན་ནང་འཁོར་བ་བཅས་ཁྱོན་
ལྔ་བཅུ་སྐོར་ལ་དཔལ་རྡོ་རྗེ་འཇིགས་བྱེད་དཔའ་པོ་གཅིག་པའི་དབང་ཆེན་དང། དེའི་བསྐྱེད་རྫོགས་ཀྱི་ཟབ་ཁྲིད་གསུང་བཤད་མཐའ་ཆོད་ཅིང་མན་ངག་གིས་བརྒྱན་པ་རིམ་བཞིན་གནང་བའི་མཇུག་ཏུ་ཚོགས་མཆོད་རྒྱས་པ་མཛད་
ཆོས་ཞུ་བ་གོང་སྟེང་ཟུར་བཞིའི་བླ་མ་བཞི། ཚོགས་ཆེན་དགེ་བསྐོས་པ་དང་བཅས་པར་སྙིང་ཞུགས་མ་གཏོགས་པའི་དཔལ་ཡེ་ཤེས་ཀྱི་མགོན་པོའི་བཀའ་ཆེན་བཅུ་གསུམ་གྱི་རྗེས་གནང་དང། ཞབས་དྲུང་ངག་དབང་རྒྱ་མཚོར་སྙིང་
ཞུགས་ཀྱི་རྗེས་གནང་བཅས་རིམ་བཞིན་གནང། སྔོན་དུ་བདེ་མཆོག་སྒྲུབ་མཆོད་གནང་སྐབས་རས་བྲིས་ལ་བརྟེན་པ་ཡིན་ཀྱང། ལོ་འདི་ནས་བཟུང་རྡུལ་ཚོན་ལ་བརྟེན་དགོས་པའི་བཀའ་ཕེབས་པ་ལྟར་བསྒྲུབས་ཏེ་ཟླ་བ་བདུན་པའི་
ཚེས་ལྔའི་ཉིན་སྔགས་པ་གྲྭ་ཚང་དུ་ཞབས་ཟུང་བཀོད་ནས་བདེ་མཆོག་སྒྲུབ་མཆོད་ཀྱི་ཚོགས་དབུར་མ་ཆག་པར་ཕེབས་ཏེ་དགེ་འདུན་ལ་བསྙེན་བཀུར་ཡང་གཟབས། ཚེས་བཅུའི་ཉིན་དགེ་ཚུལ་དགུ་དང་དགེ་བསྙེན་གསུམ་བསྒྲུབས་
རྒྱལ་ཡུམ་ཉི་ཟླ་དབང་མོ་དང་ཚ་གན་ཐ་ཡན་ཆི་སོགས་ལ་སྒྲུབ་རྒྱལ་ལུགས་ཀྱི་ཚེ་དབང། ཁྱུང་ནག་དང་ཁྱུང་ཁྲའི་རྗེས་གནང། རྒྱུད་གྲྭ་ཚོགས་ཡོངས་ལ་ནེ་སེར་ཇོ་བོ་ཆེན་པོའི་རྗེས་གནང། བདེ་མཆོག་རྩ་རྒྱུད་ལེའུ་དང་པོ་དང་བདེ་

[204B] སྒྲུབ་མཆོད་གྲོལ་ནས་མཇུག་ཆོག་རྣམས་ཀྱང་རྒྱས་པ་དང། འགྱེད་ཁ་བཏགས། དངུལ་སྲང་རེ་གནང། སྔགས་གྲྭ་ནས་ཀྱང་ཡོན་བསྟབས། བར་སྐབས་སུ་བཀའ་ཆོས་རྒྱུན་རེད་
རིམ་པ་ལྟར་གནང་བའི་རྐྱེན་གྱིས་སྐུ་འཁྲུགས་ཅུང་ཟད་བ་ཞེས་པར་ཚོགས་ཆེན་དུ་འགྱེད་འཕར་མ་སྲང་རེ་སྩལ་ནས་ཞབས་བརྟན་སྐུ་རིམ་རྒྱ་ཆེར་བསྒྲུབས་ཤིང་དགོན་ཁག་རྣམས་སུ་ཡང་ཞབས་བརྟན་བསྒྲུབ་པར་མཛད་པས་སྐུ་ཁམས་
རིམ་གྱིས་དྭངས། ཚེས་ཉེར་ལྔ་ལ་ཡུམ་ངོ་གཡོག་བཞི་རབ་བྱུང་བསྒྲུབས། ཟླ་བ་བརྒྱད་པའི་ཚེས་གཅིག་ལ་ཚ་གན་ཐ་ཡན་ཆི་དང། ཞབས་དྲུང་ངག་དབང་རྒྱ་མཚོ་སྐོར་ལ་དགའ་ལྡན་ལྷ་བརྒྱ་མའི་ཁྲིད། བླ་མའི་རྣལ་འབྱོར་གསར་
ཞུས་ཀྱི་ལུང་དང། སྐུ་བརྙན་སྤོས་སྣམ་སོགས་སྩལ། ཉིན་གསུམ་གྱི་རིང་རྀ་ཥིའི་ཆབ་ཀྱི་འཕྲོད་བསྟེན་མཛད། ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་སྔར་བཞིན་བསྒྲུབས། བདུན་ཕྲག་གཉིས་ཀྱི་རིང་སྐུ་
མཚམས་མཛད་ནས་དཔལ་རྡོ་རྗེ་འཇིགས་བྱེད་ཀྱི་བསྙེན་པ་གནང། སྐུ་མཚམས་ཀྱི་ཁོངས་སུ་ཡོངས་འཛིན་རྡོ་རྗེ་འཛིན་པ་ཆེན་པོ་དང། སྔགས་པ་དབུ་མཛད། མགོན་ཁང་མཆོད་དཔོན་པ་བཅས་ཀྱིས་ཞབས་ཕྱི་ཞུས་ནས་ཞི་རྒྱས་ཀྱི་
སྦྱིན་སྲེག་ཉིན་བཞི་དང། རེངས་པ་དང་བསད་པའི་སྦྱིན་སྲེག་ཉིན་གཉིས། ཉེར་བཞི་དང་ཉེར་ལྔ་ལ་ཞི་རྒྱས་ཀྱི་སྦྱིན་སྲེག་དང་གཏང་རག་བསྐང་གསོ་བཅས་མཛད། སྐུ་མཚམས་གྲོལ་བ་དང་སྔགས་གྲྭར་རྡུལ་ཚོན་ལ་བརྟེན་ནས་བདེ་

[205A]༄༅། །མཆོག་གི་སྒྲུབ་མཆོད་ཚུགས་པར་རྒྱལ་དབང་ཐམས་ཅད་མཁྱེན་པ་ཆེན་པོ་ནས་ལེགས་སོའི་རྟེན་འབྱུང་ཕུལ་བའང་འབྱོར། རྒྱལ་དབང་མཆོག་ལྷ་ལྡན་སྤྲུལ་པའི་གཙུག་ལག་ཁང་དུ་གནས་གཟིགས་ལ་ཕེབས་
བཞེད་ལ་ལེགས་འབུལ་སྟོབས་པར་མགྲོན་གཉེར་དྲུང་རམ་པ་བློ་བཟང་དགེ་ལེགས་རྫོང་སྟ་གནང། སེར་འབྲས་སོགས་ཀྱི་བསྒྲུབ་བྱ་ལྔ་བཅུ་ང་བདུན་བསྙེན་རྫོགས་བསྒྲུབས། ཟླ་བ་དགུ་པའི་ཚེས་གཅིག་ནས་རིམ་བཞིན་ཕུར་བུ་
ལྕོག་ནས་ཕྱག་མཛོད་རབ་འབྱམས་པ་བློ་བཟང་དར་རྒྱས། མཛོ་དགེ་བླ་མ་རྙིང་བ་མདངས་ཆེན་ཆོས་རྗེ་དོན་གྲུབ་རྒྱ་མཚོ། མཛོ་དགེ་བླ་མ་ཆོས་རྗེ་ཡེ་ཤེས་དཔལ་འབྱོར་རྣམས་འབྱོར་པར་ཇ་གྲལ་ཐོག་བཀའ་འདྲི་སྩལ། དེ་ནས་ཉིན་
བརྒྱད་ཀྱི་བར་བླ་མ་ཡི་དམ་བྱང་སེམས་སོགས་ཀྱི་སྐུ་བརྙན་མང་པོ་ཕྱག་བདར་གྱིས་པར་འདེབས་མཛད། ཚེས་བརྒྱད་ཀྱི་ཉིན་ཕྱག་མཛོད་རབ་འབྱམས་པ་བློ་བཟང་དར་རྒྱས་ཀྱིས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་
འབུལ་བསྟབས། མཛོ་དགེ་བླ་མ་གསར་རྙིང་གཉིས་སོ་སོ་ནས་དངོས་འབུལ་བཏེག་ཅིང་ཁོང་ཚོས་ཞུས་ངོར་བླ་མ་མཆོད་པ། ཐུབ་དབང་ཞལ་པད་མ། བློ་གྲོས་དཔག་བསམ་མ་རྣམས་ཀྱི་ལུང་སྩལ། ལྷ་བུ་རྫོང་དཔོན་བསོད་ནམས་
མགོན་པོས་སྒེར་མཇལ་ཞུས། ཚེས་བཅུ་གཉིས་ནས་བཟུང་གཟིམས་ཆུང་ཉི་འོད་འཁྱིལ་པར་འཕགས་ཡུལ་གྱི་བཟོ་རྒྱུན་ལྟར་གསར་དུ་བསྐྲུན་པའི་དཔལ་རྡོ་རྗེ་འཇིགས་བྱེད་ཆེན་པོའི་སྐུ་བརྙན། མགོན་པོ་ཕྱག་དྲུག་པ། དམ་ཅན་

[205B] དམག་ཟོར་མ། ཞལ་བཞི་པ། དྲེགས་པ་ལྕམ་སྲིང་བཅས་ཀྱི་སྣང་བརྙན་གསར་བཞེངས་ཀྱི་སྐུ་མདུན་དུ་མཆོད་གཏོར་རྒྱ་ཆེན་པོ་བཤམས་ནས་འཇིགས་བྱེད་ལ་མདུང་སོ་གཡས་གཡོན་དུ་སྟ་རེས་མཚན་པའི་རུ་མཚོན་མདུང་
རྣོན་སྟ་རེའི་སོ་ཅན་ལྕགས་ཀྱི་གཅོད་པའི་འཁོར་ལོ་གསུམ་དང། གོང་གསལ་ཆོས་སྐྱོང་རྣམས་ཀྱི་ཕྱག་མཚན། སྤྱན་གཟིགས། བསྐང་རྫས་ཀྱི་གཟུགས་འགྲོས་སྣ་ཚོགས་པ་ཚར་དུ་དངར་ཏེ་དབྱངས་རོལ་རྡམ་བརྗིད་དང་ལྡན་པ་སྔོན་དུ་འགྲོ་
བས་ཉིན་དང་པོར། ཕྱག་དྲུག་ཡེ་ཤེས་མགོན་པོ། དེ་ནས་རིམ་བཞིན་ཆོས་རྒྱལ། ལྷ་མོ། ཞལ་བཞི། ལྕམ་སྲིང་རྣམས་ལ་ཉིན་རེ། རྣམ་སྲས། ལ་མོ། ནེ་སེར་བ་རྣམས་ལ་ཉིན་གཅིག་ཆོས་སྲུང་སྤྱིར་ཉིན་གཅིག་བཅས་བསྐང་བ་མངའ་
གསོལ་སོགས་རྒྱས་པར་མཛད་ནས་ཞི་རྒྱས་དབང་དྲག་གི་ལས་ཐོགས་མེད་བསྒྲུབ་པའི་འཕྲིན་ལས་བཅོལ། ཚེས་བཅུ་དགུ་ལ་ཕྱག་མཛོད་རབ་འབྱམས་པ་བློ་བཟང་དར་རྒྱས་ལ་འབུལ་བའི་སློག་ཆ་གནང། ཕྱོགས་འདུས་བསྒྲུབ་བྱ་
བདུན་ཅུ་དོན་གཉིས་བསྙེན་རྫོགས་དང། སུམ་ཅུ་སོ་དྲུག་དགེ་ཚུལ་བསྒྲུབས། ཚེས་ཉེར་གསུམ་ལ་པེའི་ཅིང་མི་སྣ་ལྷ་རྩེ་མཁན་པོ་ངོ་གཡོག་འབྱོར་པར་གོང་མ་ཆེན་པོའི་སྐུའི་མཚམས་ཞུ་མཛད། གསེར་ཡིག་གནང་རྟེན་འཆར་འཕར་
བཟང་པོ་སྩལ་བ་རྣམས་བཞེས་ནས་ཕྱག་དབང་དང་མཁན་པོར་ཇ་གྲལ་ཐོག་བཀའ་འདྲི་མང་དུ་གནང། ཚེས་ཉེར་ལྔ་ནས་བཟུང་དཔལ་དུས་ཀྱི་འཁོར་ལོའི་ཆོ་ག་རྣམས་ཀྱི་སྔགས་དང། ཕྱག་རྒྱ་བྱེད་ལུགས་དབྱངས་རྟ་སོགས་ཞལ་སྔ་

[206A]༄༅། །ནས་བཞི་དང། སྔགས་པའི་ལས་ཚན་པ། ཆོག་གྲྭ་པ་བཅུ་དྲུག་མཚན་ཉིད་ཞབས་ཕྱི་བཞི་བཅས་ལ་ཉིན་ལྟར་ཁྲིད་པའི་དབུ་བཙུགས། ཟླ་བ་བཅུ་པའི་ཚེས་གཅིག་ནས་བཟུང་རིམ་བཞིན་མཚོ་སྔོན་དཔལ་ལྡན་ཇ་
སག་གི་མི་སྣ། པེའི་ཅིང་མི་སྣ་ལྷ་རྩེ་མཁན་པོ། འབྲོང་རྩེའི་སྔགས་རམ་པ་ཡེ་ཤེས་རྡོ་རྗེ་བཅས་སོ་སོ་ནས་དངོས་འབུལ་བསྟར། ཕྱོགས་འདུས་གྲྭ་པ་དྲུག་ཅུ་རེ་གཅིག་བསྙེན་རྫོགས། བཞི་བཅུ་དགེ་ཚུལ་དང། མངའ་རིས་པ་ལྔ་བཅུ་ང་
གཅིག་དགེ་བསྙེན་ནས་དགེ་ཚུལ་བར་བསྒྲུབས། ཚེས་བརྒྱད་ནས་རིམ་བཞིན་ཕུར་བུ་ལྕོག་པ་དགེ་སློང་རྣམ་སྣང་གིས་ཞུས་ངོར་ཕྱག་མཛོད་ཆེན་མོ། ཡོངས་འཛིན། དགེ་སློང་རྣམ་སྣང་ཁུ་ཚན། གསོལ་གཟིམས། མགྲོན་གཉེར་སོགས་
བཅུ་སྐོར་ལ་བཀའ་གདམས་ཐིག་ལེ་བཅུ་དྲུག་གི་དབང་སྩལ། ཆིང་ཝང་གི་མི་སྣ་དར་ཧན་ཐེའི་ཇི་ལ་མགོན་པོ་ཕྱག་དྲུག་པའི་རྗེས་གནང། སོག་པོ་དྲུག་ཅུ་སྐོར་ལ་འོད་དཔག་མེད་ལ་བརྟེན་པའི་འཕོ་ཁྲིད་བཅས་སྩལ། ཚེས་བཅུ་བཞི་ལ་ཟི་
ལིང་ཚོང་དཔོན་ངོ་གཡོག་འགྲུལ་སྡེབ་ཨོར་ཏུ་སུ་པ་དང། ཅོ་ནེ་བ་བཅས་པར་ཕྱག་དབང་སྩལ། ཚེས་བཅུ་དྲུག་ནས་བཟུང་འདི་ཁའི་ལྷ་ཁང་རྣམས་ཀྱི་རྟེན་གྱི་གཙོ་བོ་དང། རང་བྱོན། གསུང་བྱོན་རྣམས་ལ་གསེར་བཏུལ་མ་མགུར་ཞོ་བཅུ་
དྲུག་གིས་ཞལ་གསེར་གསོལ་བ་གནང་ཐོག་སྣ་ལྔའི་བརྒྱ་མཆོད་དུ་མ་དང་བཅས་རྟེན་མཇལ་ལ་རིམ་བཞིན་ཕེབས་ནས་ཁྲུས་གསོལ། མཆོད་འབུལ། སྙན་ཤལ། མཆོད་རྫས། གཉེར་གཏད་དང། མགོན་ཁང་ཆེན་མོ་སོ་སོར་མཆོད་

[206B] སྤྱན་གཟིགས། སྙན་ཤལ་བཅས་ཕུལ་ཏེ་ཐུགས་སྨོན་དང་འཕྲིན་བཅོལ་མཛད། བླ་བྲང་གི་མགོན་ཁང་དུ་མཆོད་གཏོར་དང། སྤྱན་གཟིགས་རལ་གྲི། སྙན་ཤལ་བཅས་བསྟར། མགོན་ཁང་པ་རྣམས་ལ་ལ་མོ་ཆོས་སྐྱོང་ཆེན་པོའི་བསྐང་
གསོའི་ཆོ་ག་དོན་ཡོད་འཕྲུལ་ཞགས་དང། རྟ་མགྲིན་གྱི་སྒྲུབ་ཐབས། ལྕམ་སྲིང་གི་གསེར་སྐྱེམས། ནེ་སེར་ཇོ་བོ་ཆེན་པོའི་བསངས་མཆོད་སོགས་ཀྱི་ལུང་སྩལ། བསྟན་སྲུང་ཚངས་པ་ཆེན་པོར་སྔར་བཅོལ་ལེགས་པའི་གཏང་རག་ཏུ་གཟབ་གསོལ་
གྱི་མཆོད་གཏོར། སྤྱན་གཟིགས་ཚད་མེད་པ་བསྟར་ནས་འཕྲིན་ལས་བཅོལ་བར་མཛད། ཚེས་ཉེར་ལྔ་ལ་གནས་པ་བློ་བཟང་མཁས་མཆོག་ལོ་ཙཱ་བར་བསྐོ་བཞག་གནང། ཟླ་བ་བཅུ་གཅིག་པའི་ཚེས་གཉིས་ཀྱི་ཉིན་ཨོར་ཏུ་སུ་ཏཱ་པེའི་ལི་ཚེ་དབང་
དཔལ་འབྱོར་གྱིས་བརྟན་བཞུགས་འབུལ་བར་མངགས་པའི་ཤེས་རབ་ནང་སོ་ཅན་ནས་ཚོགས་དབུར་སྤྱན་དྲངས་ཏེ་དངོས་འབུལ་བསྟར་ཞིང་དགའ་ལྡན་ལྷ་བརྒྱ་མའི་ཁྲིད་སྩལ། གནས་ཆེན་དུ་མའི་ས་སྣ། རྡོ་སྣ། རིན་པོ་ཆེ་སྣ་ཚོགས། སྨན་སྣ། བྱིན་
རྟེན་བཅས་མང་དུ་བསྲེས་པའི་དར་འདམ་ལས་རྟ་མགྲིན་གསང་སྒྲུབ་ཀྱི་སྐུ་བརྙན་ཁྲུ་གང་ལྷག་ཙམ་བཟོ་བཀོད་ཕུན་སུམ་ཚོགས་པ་བཞེངས་ཏེ་གཟུངས་གཞུག་དང་རབ་གནས་མཛད་ནས་གཟིམས་ཆུང་ངོ་མཚར་བཀོད་པར་བཞུགས་སུ་གསོལ་
ཚེས་གསུམ་ལ་མཚོ་སྔོན་རྡོ་རྗེ་ཝང་གི་ཡུམ་ནས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཐུབ་བསྟན་སྐྱིད་སྦུག་པས་ཀྱང་དངོས་འབུལ་གྱི་བདོག་པ་བཏེག་འདོད་ཆོས་ཀྱང་སྩལ། ཕྱི་ཉིན་དཔལ་ཆོས་ཞི་གནས་གྲྭ་ཚང་གི་བླ་མར་ཐོན་

[207A]༄༅། །ཕྱག་གནང་བ་དང་བསྟུན་གཡང་ཆོས་སྤྲུལ་སྐུ་སོགས་ཕྱོགས་འདུས་མང་པོར་མཇལ་ཁ་གནང། བསྙེན་རྫོགས་སུམ་ཅུ་སོ་དྲུག་དགེ་ཚུལ་གསུམ། བར་མ་རབ་བྱུང་གཅིག་དགེ་བསྙེན་གསུམ་རྣམས་བསྒྲུབས། །
མཚོ་སྔོན་རྡོ་རྗེ་ཝང་གི་ཡུམ་ནས་བསྐུལ་མ་ཞུས་པ་བཞིན་སོག་རིགས་དྲུག་ཅུ་སྐོར་ལ་འཕགས་པ་བཅུ་གཅིག་ཞལ་གྱི་དབང་ཆན་དང་ཚེ་དབང་གྲུབ་རྒྱལ་མ་སོགས་དང། ཡུམ་སྒེར་ལ་མགོན་པོ་བར་ཆད་ཀུན་སེལ་གྱི་རྗེས་གནང་སྩལ་
ཐོན་ཕྱག་ཀྱང་སྦམ་མཐོ་བ་གནང། ཁྲོ་བོའི་རྒྱལ་པོ་མི་གཡོ་བ་དང། སྒྲོལ་དཀར་ཡིད་བཞིན་འཁོར་ལོ་གཉིས་ཀྱི་དངུལ་སྐུ་རྒྱབ་ཡོལ་དང་བཅས་པ། ཕྲ་རྒྱན་ཕུན་སུམ་ཚོགས་པས་མཛེས་པ་གསར་དུ་བཞེངས་ཏེ་བཀྲ་ཤིས་ཕུན་ཚོགས་
འཁྱིལ་དུ་བཞུགས་སུ་གསོལ་བའི་ལྷ་ཁང་གི་སྟེང་དུ་གསེར་ཟངས་ཀྱི་གཉྫི་ར་དང་རྒྱལ་མཚན་ཆ་བཅས་གསར་འཛུགས་གནང་བར་ཤིས་བརྗོད་ཀྱི་མེ་ཏོག་གཏོར། ཚེས་ཉི་ཤུ་ལ་ཕྱག་མཛོད་ཆེན་མོར་རྐྱེན་སེལ་དུ་བདེ་མཆོག་དཀར་པོའི་
ཚེ་དབང་དང། སྔགས་གྲྭའི་དགེ་བཤེས་བཅུ་དྲུག་ལའང་བདེ་མཆོག་དཀར་པོའི་ཚེ་དབང་རྗེས་གནང་དང་ཚེ་སྒྲུབ་བྱ་ཚུལ་གྱི་དམིགས་རིམ་གྱི་ཁྲིད་སྐོར་རྒྱས་པར་གནང། ཚེས་ཉེར་གཅིག་ནས་བཟུང་ཞག་བཅུ་བདུན་རིང་སྐུ་མཚམས་བཅད་
རྒྱར་བཞུགས་ནས་འདོད་ལྷ་འགའི་བསྙེན་སྒྲུབ་ལ་ཐུགས་བརྩོན་ཤིན་ཏུ་ཆེ་བ་མཛད། ཟླ་བ་བཅུ་གཉིས་པའི་ཚེས་བརྒྱད་ལ་སྐུ་མཚམས་གྲོལ། ཁམས་པག་ཤོད་དགོན་གྱི་ཁྲི་བའི་བང་ཆེན་པ་དང་ལྷུན་པོ་རྩེའི་མཁན་རྙིང་སོགས་

[207B] ཨུ་རྒྱན་རྫོང་པ་བློ་བཟང་རྣམ་རྒྱལ་དང་དཔལ་འབྱོར་རྡོ་རྗེ། བར་ཤེ་པ་བློ་བཟང་དགེ་ལེགས། མདངས་ཆེན་པ་བློ་བཟང་མཐའ་ཡས། དཔེ་ཐུབ་པ་སྐུ་སྐྱེ་བློ་བཟང་རབ་རྒྱས། གློ་སྦུག་པ་བློ་བཟང་ཆོས་དར། འདར་བ་བློ་
བཟང་འཇམ་དབྱངས། གྲང་མོ་ཆེ་བ་ཆོས་འཕེལ་དར་རྒྱས། དཔལ་གླིང་ཁང་བ་བློ་བཟང་ཚེ་དབང། ལ་ཁ་པ་བློ་བཟང་རྡོ་རྗེ། བཞད་པ་བློ་བཟང་སྨོན་ལམ། ཤོད་ཁུད་པ་བློ་བཟང་བརྩོན་འགྲུས། ས་བདེ་ཆེན་པ་བློ་བཟང་འཕྲིན་ལས། རྒྱལ་
ཆེན་རྩེ་པ་བློ་བཟང་རྒྱལ་མཚན། གཅེན་ལུང་པ་བློ་བཟང་དཔལ་འབྱོར། ཇོ་མོ་རྫོང་བ་ཡེ་ཤེས་བརྩོན་འགྲུས། ལྷུན་པོ་རྩེ་པས་ཡེ་ཤེས་སྐལ་བཟང་བཅས་ཀྱིས་རྣམ་འགྲེལ་གྱི་ཐལ་ཕྲེང། དཔེ་ཐུབ་པ་བློ་བཟང་བརྩོན་འགྲུས། སེར་ཁང་པ་
བློ་བཟང་ལེགས་ལྡན། ཨུ་རྒྱན་རྫོང་པ་བློ་བཟང་བསམ་གྲུབ། གློ་སྦུག་པ་བློ་བཟང་ཤེས་རབ་རྣམས་ཀྱིས་ཕར་ཕྱིན་གྱི་སྤྱི་ཐལ། དབེན་དགོན་པ་ཡེ་ཤེས་དབང་ཕྱུག་གིས་བདེ་མཆོག་རྩ་རྒྱུད། བློ་བཟང་ནོར་བུས་ལམ་རིམ་འབྲིང་པོ། ཤེལ་
དཀར་ཆོས་སྡེ་བ་རབ་འབྱམས་པ་ངག་དབང་བཀྲ་ཤིས་ཀྱིས་མཛོད་ཊཱི་ཀ་ཆོས་མངོན་རིན་ཆེན་འདྲེན་པའི་ཤིང་རྟ་དང་ལམ་ཁྲིད་འཇམ་དཔལ་ཞལ་ལུང། འབྲོང་རྩེ་ཆོས་སྡེ་བ་ཡེ་ཤེས་དོན་གྲུབ་དང་འཕྲིན་ལས་རྡོ་རྗེ། བློ་བཟང་ཡོན་ཏན་གསུམ་
གྱིས་དུས་ཀྱི་འཁོར་ལོའི་ཆོ་ག་ཡོངས་རྫོགས་བཅས་ཀྱི་རྒྱུགས་ཕུལ་བར་གནང་ཆ་སྔར་རྒྱུན་བཞིན་སྩལ།    ༈   

[208A]༄༅། །བཟང་རྣམ་རྒྱལ་གྱིས་མཚོན་བསྒྲུབ་བྱ་བཞི་བཅུ་ཞེ་ལྔ་བསྙེན་རྫོགས་བསྒྲུབས། ཚེས་བརྒྱད་ཀྱི་ཉིན་ཚ་རྟིང་མའི་ཐོག་འདུས་པ་རྒྱ་མཚོའི་ཚོགས་དབུར་ཞབས་ཟུང་བཀོད་དེ་འཕགས་པའི་གནས་བརྟན་བཅུ་དྲུག་གི་
རྗེས་གནང་དང། སྟོན་པ་ཐུབ་པའི་དབང་པོའི་བསྟོད་པ་བདུད་དཔུང་ཕྱེ་མར་འཐག་པ་ཞེས་བྱ་བའི་ལུང་སྩལ་ཏེ། ཐུབ་པའི་བསྟོད་པ་དེ་ཉིད་ཚོགས་ཡོངས་ནས་བློ་འཛིན་དགོས་པའི་བཀའ་ཕེབས། རྗེ་ཉིད་ནས་བཀའ་ཕེབས་པ་བཞིན་
མདོ་འདོན་པ་པོ་དཀའ་ཆེན་བློ་བཟང་འབྱུང་གནས་ཀྱིས་གཙོས་སྔགས་གྲྭ་བརྒྱ་ཕྲག་གཅིག་གིས་དུང་མཚོན་གར་བཀྲ་ཤིས་ཀྱི་གསོ་སྦྱོང་དང། ཆོས་གྲྭ་ཆེན་པོའི་གཡས་རི་མཁའ་ལྡིང་རང་བྱུང་གི་ནུབ་ཏུ་གནོད་པ་བཟློག་པའི་གསོ་སྦྱོང་
གཞིས་རྩེ་ཟམ་ཆེན་གྱི་ཤར་དུ་དབྱེ་ན་བཟླུམས་པའི་གསོ་སྦྱོང་བཅས་མཛད་པས་རྟེན་འབྲེལ་ལེགས་ཚོགས་ཆེ་བར་གྱུར། བཀའ་བློན་ཞབས་དྲུང་ཚེ་རིང་དབང་རྒྱལ་གཤེགས་ཏེ་བསྔོ་རྟེན་འབྱོར་པར་སྤྱན་དམིགས་གནང། དགའ་ལྡན་
ཆོས་འཁོར་བ་བདུན་བསྙེན་རྫོགས་བསྒྲུབས། ཆོས་གྲྭ་འདི་ཉིད་ཀྱི་གྲྭ་རྒྱུན་གསར་ཆུག་བརྒྱད་ཅུ་སྐོར་དགེ་བསྙེན་ནས་དགེ་ཚུལ་གྱི་བར་བསྒྲུབས། སྐབས་འདིར་ཕྱག་མཛོད་ཆེན་མོར་འཇིགས་བྱེད་དཔའ་གཅིག་གི་དབང་སྩལ། ཡོངས་
འཛིན་པ་ལ་རྗེ་ངག་དབང་བྱམས་པའི་གསུང་འབུམ་གྱི་ལུང་རིམ་གྱིས་གསན། ཞུས་དག་པ་དཀའ་ཆེན་སྐུ་སྐྱ་བློ་བཟང་རིག་གྲོལ་འདམ་བཀྲ་ཤིས་སྒེར་རུའི་བླ་མར་འགྲོ་སྐབས་དྲི་ཟའི་རྒྱལ་པོ་ཟུར་ཕུད་ལྔ་པ་དགྱེས་པ་བསྐྱེད་ཕྱིར་

[208B] མེ་མདའ། རྟ་བཅས་འབུལ་རྒྱུ་གནང། ཟླ་བ་གཉིས་པའི་ཚེས་བཅུ་གཅིག་དང་བཅུ་གཉིས་ལ་ཨོར་ཏུ་སུ་པེའི་སི་རྣམ་རྒྱལ་རྡོ་རྗེ་དང། མཚོ་སྔོན་ཕྱག་རྡོར་སྐྱབས་གཉིས་ཀྱིས་རིམ་བཞིན་ཚོགས་དབུར་སྤྱན་དྲངས་
ཏེ་ཞབས་བརྟན་ཕུལ། སོག་བཙུན་བསྒྲུབ་བྱ་སུམ་ཅུ་སོ་གསུམ་དགེ་ཚུལ། དྲུག་ཅུ་རེ་དྲུག་བསྙེན་རྫོགས། དགུ་དགེ་བསྙེན་བསྒྲུབས། པེའི་སི་རྣམ་རྒྱལ་རྡོ་རྗེའི་བླ་མ་བློ་བཟང་ཆོས་འཕེལ་འདས་པའི་ཟླ་བོ་རྣམས་ནས་དགོངས་ཇའི་ཐོག་ཚོགས་
དབུར་སྤྱན་དྲངས་ཏེ་ཞབས་བརྟན་ཕུལ། སྦྱིན་བདག་གིས་ཞུས་ངོར་ཚོགས་ཡོངས་ལ་དགའ་ལྡན་ལྷ་བརྒྱ་མ་དང་བརྟན་བཞུགས་གསོལ་འདེབས་བློ་གྲོས་དཔག་བསམ་མའི་ལུང་སྩལ། ཚེས་བཅུ་དྲུག་ནས་བཟུང་ཉིན་གཉིས་ཀྱི་རིང་སོག་རིགས་ཉིས་
བརྒྱ་སྐོར་ལ་ཚེ་དཔག་མེད་ལྷ་དགུའི་དབང་གི་སྟ་གོན་དང་ཕྱི་ཉིན་དངོས་གཞི། མཇུག་ཏུ་སོ་སོ་ནས་ཞུས་ངོར་གསར་རྩོམ་གནང་བ་བླ་མའི་རྣལ་འབྱོར་དང་ཡུལ་ལྷའི་གསོལ་མཆོད་སོགས་འདོད་ཆོས་འགའ་དང་རྗེ་བླ་མ་མཆོག་གིས་བཀའ་རྩོམ་
གནང་བ་དཔལ་འཁོར་ལོ་སྡོམ་པའི་ཆོ་ག་དང་སྟོབས་བཞིའི་བཤགས་པ་སོགས་ཀྱི་ལྗགས་ལུང་སྩལ་ཏེ་ཚེས་བཅོ་བརྒྱད་ལ་ཐོན་ཕྱག་གནང། སྦོང་རོང་རྗེ་དཔོན་ནས་བརྟན་བཞུགས་ཕུལ། དེ་ཉིན་དཀྱིལ་ཁང་ཞལ་སྔ་ནས་བློ་བཟང་བརྩོན་
འགྲུས་སྐུ་གཤེགས་པར་གསུང་བསྔོ་ཞུ་རྟེན་གཏོས་ཆེ་བ་ཕུལ་བར་བསྔོ་སྨོན་མཛད། ཚེས་ཉི་ཤུ་ལ་གདན་ས་འདིའི་དགེ་འདུན་བཞི་བཅུ་ཞེ་ལྔ་བསྙེན་རྫོགས་བསྒྲུབས། འབྲས་སྤུངས་ནས་བསྟན་པའི་གསལ་བྱེད་བཙན་པོ་སྨིན་གྲོལ་ནོ་
[209A]༄༅། །མོན་ཧན་བྱོན་པར་ཐུགས་གཉེར་འཕེལ་ལུགས་སོགས་ཀྱི་སྐོར་ལས་བརྩམས་པའི་གསུང་གླེང་ཞིབ་ཏུ་གནང། ཟླ་བ་གསུམ་པའི་ཚེས་བཞི་ལ་བཙན་པོ་ནོ་མོན་ཧན་ནས་ཚོགས་དབུར་སྤྱན་དྲངས་ཏེ་དངོས་འབུལ་
བཏེག་ཁོང་པ་ནས་ཞུས་དོར་རྗེ་བཙུན་ཙོང་ཁ་པ་ཆེན་པོ་ལ་བརྟེན་པའི་བླ་མའི་རྣལ་འབྱོར་བློ་བཟང་བཀའ་འབུམ་དུ་གསལ་གྲས་ཐུན་མོང་མ་ཡིན་པའི་ཁྲིད་སྩལ། ཚེས་བཅུ་གསུམ་ལ་འབྲས་སྤུངས་སྤྱི་གཉེར་བློ་བཟང་དགེ་ལེགས་
ངོ་གཡོག་གསུམ་བསྙེན་རྫོགས་བསྒྲུབས། གནས་པ་མི་ཚན་ནས་བསྐུལ་ངོར་དཔལ་ལྡན་ལྷ་མོ་དང་ནེ་སར་ཇོ་པོ་ཆེན་པོར་མཆོད་གཏོར་འབུལ་ཚུལ་གསར་རྩོམ་གནང་བའི་ལྗགས་ལུང་སྩལ། དེའི་ཕྱི་ཉིན་ཤངས་དགའ་ལྡན་ཆོས་
འཁོར་གྱི་གཉེར་རྙིང་ཆོས་རྒྱན་གྱིས་དངོས་འབུལ་བསྟར། ཁོང་ངོ་གཡོག་ལ་དགའ་ལྡན་ལྷ་བརྒྱ་མའི་ཁྲིད་དང་སྒྲོལ་མའི་ལུང་བཅས་འདོད་ཆོས་འགའ་ཞིག་སྩལ། བཙན་པོ་ནོ་མོན་ཧན་གྱིས་བསྐུལ་མ་མཛད་ངོར་ཞག་ཁ་ཤས་རིང་
ནོ་མོན་ཧན་ཉིད་དང་ཞབས་དྲུང་ངག་དབང་རྒྱ་མཚོ་སོགས་དགེ་བཤེས་བཅོ་ལྔ་སྐོར་ལ་དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་བསྐྱེད་རིམ་གྱི་ཟབ་ཁྲིད། ཚེ་དབང་གྲུབ་རྒྱལ་ལུགས་སོགས་འདོད་ཆོས་འགའ་ཞིག་ནོ་མོན་ཧན་ཆིག་
རྐྱང་ལ་འཁྲུལ་འཁོར་རྣམ་བཤད་ཀྱི་ཕྱག་ལེན་རྣམས་རྒྱས་པར་སྩལ། ཉིན་རེ་བཞིན་ནོ་མོན་ཧན་རྗེ་བླ་མ་མཆོག་གི་སྐུ་གམ་དུ་ཕེབས་ནས་ཆོས་ཀྱི་དྲི་བ་མང་དུ་ཞུས། ཐོན་ཆས་སྐབས་ཐུགས་བཞེད་ལྟར་གྱི་བཀའ་བསྒོ་དང་བླ་ཆས་ཆ་ཚང་

[209B] ཚེས་བཅོ་ལྔ་ལ་ཚ་རྟིང་མའི་ཐོག་འདུས་པ་རྒྱ་མཚོའི་ཚོགས་དབུར་ཞབས་ཀྱི་པདྨོ་བཀོད་དེ་
མཉམ་མེད་ཐུབ་པའི་དབང་པོའི་བསྟོད་པ་བདུད་དབུང་ཕྱེ་འཐག་མར་གྲགས་པ་འདུས་སྡེའི་ཚོགས་འདོན་དུ་བཙུགས། དགེ་འདུན་རྣམས་བཤད་གྲྭ་རིགས་ལུང་སོགས་ལེགས་ཚོགས་གོང་འཕེལ་གྱི་ཆེད་དུ་བཀྲ་ཤིས་པའི་གསོ་སྤྱོད་མཛད་
ཆོས་སྐྱོང་ལྕམ་སྲིང་ལ་རྟེན་ཐུགས་ཞིག་བཙུགས་ན་ལེགས་པའི་མཚན་མ་ཤར་ཏེ་བཀའ་གདམས་ཕོ་བྲང་དུ་རྟེན་ཐུགས་གསར་བསྐྲུན་མཛད། ཚེས་ཉེར་གསུམ་ཉིན་པོ་ཏ་ལ་ནས་མཆོག་གི་སྤྲུལ་པའི་སྐུ་རིན་པོ་ཆེ་ནས་སྐུའི་ཁུ་བོ་རྗེ་དྲུང་བློ་
བཟང་ཕུན་ཚོགས་མདུན་བཀའ་ཤོག་རྟེན་སྦྲགས་གནང་བ་གུས་བཞེས་མཛད་ཅིང། ཁུ་བོ་རྗེ་དྲུང་ལ་ཇ་གྲལ་ཐོག་བཀའ་འདྲི་གནང། ཤངས་དགའ་ལྡན་ཆོས་འཁོར་བ་སོགས་བསྒྲུབ་བྱ་བཅོ་ལྔ་དགེ་ཚུལ་དང། སེར་འབྲས་དགེ་གསུམ་
རྒྱུད་སྟོད་སྨད་སོགས་སུམ་ཅུ་སོ་གསུམ་བསྙེན་རྫོགས་བསྒྲུབས། གནམ་གང་གི་ཉིན་སྔ་དྲོ་གསོ་སྦྱོང་མཛད་ཅིང་ཕྱི་དྲོ་རྒྱུད་སྨད་པའི་གྲྭ་བ་ཞེ་གཉིས་བསྙེན་རྫོགས་བསྒྲུབས། ཟླ་བ་བཞི་བའི་ཚེས་གསུམ་ལ་སེར་ཐེག་ཆེན་གླིང་ནས་ཐོ་ཡོན་བློ་
བཟང་སྦྱིན་པ་འབྱོར་ཏེ་དངོས་འབུལ་བསྟབས། ཚེས་བརྒྱད་ལ་སྔགས་གྲྭ་འགའ་ཞིག་དང་ཐོ་ཡོན་བློ་བཟང་སྦྱིན་པ་སོགས་བསྒྲུབ་བྱ་སོ་གསུམ་བསྙེན་རྫོགས་བསྐྲུབས། དེའི་ཕྱི་ཉིན་ཐོ་ཡོན་བློ་བཟང་སྦྱིན་པ་སོགས་མི་སུམ་ཅུ་སྐོར་ལ་གྲུབ་

[210A]༄༅། །རྒྱལ་ལུགས་ཀྱི་ཚེ་དབང་སྩལ། གཞུང་ས་ནས་རྗེ་བླ་མ་མཆོག་ལ་བརྟན་བཞུགས་འབུལ་བར་ཆེད་དུ་མངགས་རྫོང་གནང་བ་ཁུ་བོ་རྗེ་དྲུང་བློ་བཟང་ཕུན་ཚོགས་ནས་ཚོགས་དབུར་སྤྱན་དྲངས། ཚེ་སྒྲུབ་འཆི་མེད་
བདུད་རྩིའི་ཆུ་རྒྱུན་དང་འབྲེལ་བའི་ཞབས་བརྟན་བདེན་ཚིག་བརྗོད་དེ་དངོས་འབུལ་གཏོས་ཆེ་བ་བཏེག་བཀའ་བློན་ཐུན་མོང་ནས་ཀྱང་དངོས་འབུལ་བསྟར། དེའི་ཕྱི་ཉིན་སྐུའི་ཁུ་བོ་རྗེ་དྲུང་བློ་བཟང་ཕུན་ཚོགས་སྒེར་ནས་འདུས་སྡེའི་
ཚོགས་དབུར་སྤྱན་དྲངས་ཏེ་དངོས་འབུལ་བཏེག་ཕྱག་མཛོད་ཆེན་མོ་དང་ཁུ་བོ་རྗེ་དྲུང་བློ་བཟང་ཕུན་ཚོགས། རྗེ་དྲུང་དཔལ་ལྡན་བཀྲ་ཤིས་བཅས་ཁུ་དབོན་གསུམ་ལ་དཔལ་རྟ་མགྲིན་གྱི་རྗེས་གནང་དང་གྲུབ་རྒྱལ་ལུགས་ཀྱི་ཚེ་དབང་
བརྒྱ་རྩ། ཕྱག་རྡོར་དྲག་པོ་གསུམ་སྒྲིལ་དང་སྒྲོལ་ལྗང་གི་རྗེས་གནང་སོགས་འདོད་ཆོས་འགའ་ཞིག་སྩལ། དབུས་གཙང་གི་གྲྭ་པ་བཞི་བཅུ་ཞེ་བརྒྱད་བསྙེན་རྫོགས་བསྒྲུབས། ཡོངས་འཛིན་པར་བློ་བཟང་བཀའ་འབུམ་གྱི་ལུང་གནང། སྔགས་
ཆེན་ཞལ་སྔ་ནས་ཀྱིས་སྔགས་གྲྭ་སྤྱི་སོར་སྦྱོར་འཇགས་མཛད་རྒྱུར་རྗེ་བླ་མ་མཆོག་གི་སྣང་བརྙན་དངུལ་སྲང་ཉིས་བརྒྱ་ལྔ་བཅུ་ལས་གྲུབ་པ་གསར་བསྐྲུན་དང། གཞན་མ་རྒྱུད་གྲྭའི་ཐུགས་དམ་རྟེན་དུ་བཞུགས་པ་པཎ་ཆེན་སྐུ་གོང་མ་གཉིས་
ཀྱི་སྣང་བརྙན་དངུལ་ལས་གྲུབ་པར་ཞལ་གསེར་གསར་གསོལ་མཛད་པ་བཅས་ལ་རབ་གནས་ཀྱི་མེ་ཏོག་གཏོར་ཞིང་དགྱེས་པའི་བཀའ་ཡང་ཕེབས། ཚེས་ཉེར་བརྒྱད་ལ་འབྲས་སྤུངས་ཀྱི་གྲྭ་པ་ཉི་ཤུ་རྩ་བཞི་བསྙེན་རྫོགས་བསྒྲུབས། ཟླ་

[210B] ལྷ་རི་རྩེ་བ་སོགས་
ཕྱག་དབང་དོན་དུ་གཉེར་པའི་སེར་སྐྱ་མང་པོའི་རེ་བ་བསྐངས། ཚེས་བཅུ་བདུན་ལ་ཁུ་བོ་རྗེ་དྲུང་བློ་བཟང་ཕུན་ཚོགས་འཁོར་བཅས་ལ་གྲུབ་རྒྱལ་ལུགས་ཀྱི་ཚེ་དབང་དང། གཞུང་ས་ཆེན་པོར་ཞུ་ཡིག་རྟེན་སྦྲགས་འབུལ་སློག་དངོས་སྐྱེས་བཅས་
ཐོན་ཆས་རྒྱས་པར་སྩལ། སེར་འབྲས་སོགས་ཀྱི་གྲྭ་པ་བཅོ་བརྒྱད་བསྙེན་རྫོགས་བསྒྲུབས། ལྷ་རྩེ་མཁན་པོ་དཀའ་བཅུ་བློ་བཟང་སྐལ་བཟང་གོང་མ་ཆེན་པོའི་སྐུའི་མཚམས་ཞུར་འགྲོ་རྒྱུར་ལྷ་མོ་ཀུ་རུ་ཀུལླེའི་རྗེས་གནང་སྩལ། ཚེས་ཉེར་ལྔའི་
ཉིན་ཡོངས་འཛིན་ལས་ནཱ་རོ་མཁའ་སྤྱོད་མ་དམར་མོའི་རྗེས་གནང་ཚོགས་འཁོར་དང་བཅས་པ་རྟ་མགྲིན་ལྕགས་རལ་ཅན་གྱི་རྗེས་གནང་རྣམས་རིམ་པར་ཞུ་བ་མཛད། ཐོས་བསམ་ནོར་བུའི་གླིང་གི་རྣམ་འགྲེལ་ཊཱིཀྐ་པ་ཉེར་གཉིས་སྤྱི་
མཐུན་ནས་དཔལ་ཆོས་ཀྱི་གྲགས་པའི་བསྟོད་པ་ཞིག་དགོས་ཚུལ་གསོལ་བ་འཕྲལ་དུ་བཀའ་རྩོམ་གནང་སྟེ་ལྗགས་ལུང་ཡང་སྩལ། ཟླ་བ་དྲུག་པའི་ཚེས་གཅིག་ལ་ཐོས་བསམ་གླིང་གི་བླ་མ་ཧར་གདོང་བའི་སྐུ་སྐྱེ་དང་རྣམ་རྒྱལ་ཚེ་རིང། རྗེ་
བཙུན་མ་རྒན་གཞོན་སོགས་དཔོན་གཡོག་ཉི་ཤུ་སྐོར་ལ་ཐུགས་རྗེ་ཆེན་པོ་ཞལ་བཅུ་གཅིག་པའི་རྗེས་གནང་དང་གྲུབ་རྒྱལ་ལུགས་ཀྱི་ཚེ་དབང་སྩལ་ཅིང་ཐོན་ཕྱག་གནང། གྲྭ་ས་འདི་ཉིད་དང་སེར་འབྲས་སོགས་ཀྱི་བསྒྲུབ་བྱ་སུམ་ཅུ་

[211A]༄༅། །བསྙེན་རྫོགས་དང་གསུམ་དགེ་ཚུལ་བསྒྲུབས། རྟ་ནག་ཐུབ་བསྟན་རྣམ་རྒྱལ་གྱི་མཁན་པོ་དང་ལྷོ་འབྲུག་པ་སོགས་ཕྱོགས་འདུས་མང་པོར་ཕྱག་དབང་གི་བྱིན་རླབས་རིམ་པར་སྩལ། ཕྱག་མཛོད་ཆེན་མོ་སྐུ་གཟུགས་
གཅོང་བར་བརྟེན་ཚེ་ཆོག་ཚེ་སྒྲུབ། ཚེ་མདོ་སོགས་རིམ་གྲོ་ཁག་མང་འཛུགས་པ་མཛད། རྗེ་བླ་མ་མཆོག་ནས་ཀྱང་གྲུབ་རྒྱལ་ལུགས་ཀྱི་ཚེ་དབང་དང། བདེ་མཆོག་དཀར་པོ་ལ་བརྟེན་པའི་ཚེ་དབང། ཕྱག་རྡོར་གཏུམ་པོ་དང་མགོན་པོ་
ཚེ་བདག་གི་རྗེས་གནང་སོགས་འདོད་ཆོས་འགའ་ཞིག་སྩལ། སེར་འབྲས་ཀྱི་གྲྭ་བ་བཅོ་བརྒྱད་བསྙེན་རྫོགས་བསྒྲུབས། རྗེ་བླ་མ་མཆོག་དང་ཡོངས་འཛིན་མཁན་རིན་པོ་ཆེ། མཆོད་དཔོན་དཀའ་བཅུ་ཡེ་ཤེས་རྣམ་རྒྱལ། སྔགས་གྲྭའི་
དབུ་མཛད་སོགས་བཞི་ནས་ཉིན་གཉིས་ཀྱི་རིང་ཆོས་སྐྱོང་དྲེགས་པ་ལྕམ་སྲིང་ལ་བརྟེན་པའི་ཞི་བ་དང་དབང་གི་སྤྱིན་སྲེག་རྗེ་རྒྱལ་བ་གཉིས་པའི་མན་ངག་བཞིན་ཉིན་རེར་ཚར་གསུམ་རེ་དང། སེང་བར་ལ་དཀྱིལ་ཁང་གྲྭ་ཚང་གི་
སྲོལ་རྒྱུན་ཐུན་མོང་མིན་པ་ལྟར་གྱི་བསྐང་གསོ་མཛད། ཚོགས་ཆེན་དགེ་བསྐོས་དཔེ་ཐུབ་པ་དྲུང་རམ་པ་ཡེ་ཤེས་རྒྱལ་མཚན་གྱིས་བསྐུལ་མ་ཞུས་ངོར་དབྱར་གནས་ཀྱི་རིང་འདུས་པ་རྒྱ་མཚོར་ལམ་གྱི་གཙོ་བོ་རྣམ་གསུམ་གྱི་ཁྲིད་
དང་དབུ་མའི་བསྟན་བཅོས་བུདྡྷ་པཱ་ལི་ཏའི་བཤད་ལུང་རྣམས་གང་རྒྱས་སྩལ། ཟླ་བ་བདུན་པའི་ཚེས་དྲུག་ལ་སེར་འབྲས་ཀྱི་གྲྭ་བ་བརྒྱད་བསྙེན་རྫོགས་བསྒྲུབས། དད་ལྡན་མང་པོས་སྔ་ཕྱིར་ཕུལ་བའི་དངོས་པོ་རྣམས་ཆུད་མི་ཟ་བར་

[211B] གཞན་ཡང་རྗེ་བཙུན་བྱམས་པ་མགོན་པོའི་སྣང་བརྙན་ཆེན་མོ། སྦྲོལ་དཀར་ཡིད་བཞིན་འཁོར་ལོའི་སྣང་བརྙན་སོགས་
བྱམས་ཁང་དང་སྒྲོལ་མ་ལྷ་ཁང་དུ་བཞུགས་པའི་སངས་རྒྱས་བྱང་སེམས་སོགས་ཀྱི་སྣང་བརྙན་ཁྱད་པར་ཅན་རྣམས་ལ་གསེར་ཆབ་གསོལ་ཞིང་གོས་བཟང་པོ་ལས་གྲུབ་པའི་ན་བཟའ་འབུལ་བ་མཛད་དེ། ཚེས་བཅོ་ལྔའི་སྔ་དྲོ་གསོ་
སྦྱོང་གྲོལ་བསྟུན་གཙུག་ལག་ཁང་ཆེན་པོར་ཕེབས་ནས་རྟེན་རྣམས་ཀྱི་དྲུང་དུ་སྣ་ལྔའི་མཆོད་པ་རྒྱ་ཆེན་པོ་ཚར་དུ་དངར། མགོན་ཁང་བ་སོགས་ཞམ་རིང་གི་ཚོགས་དང་ལྷན་ཅིག་སྤྱན་འདྲེན་ཁྲུས་གསོལ་སྔོན་དུ་འགྲོ་བའི་མཆོད་འབུལ་རྒྱས་
པ་དང་བཅས་རྟེན་རྣམས་ལ་ལྷ་རྫས་བཟང་པོའི་སྙན་ཤལ་ཕུལ་ནས་ཤིས་པ་བརྗོད་པའི་མེ་ཏོག་གི་ཆར་ཕབ་སྟེ། བསྟན་པ་རྒྱས་ཤིང་འགྲོ་ཀུན་བདེ་སྐྱིད་ཀྱི་དཔལ་ལ་སྤྱོད་པའི་ཐུགས་སྨོན་གསོལ་འདེབས་མཛད། མགོན་ཁང་ཆེན་མོར་
ཡི་དམ་ཆོས་སྲུང་གི་རྟེན་རྣམས་ལ་སྙན་ཤལ་བཟང་པོ་ཕུལ་ཏེ་སྤྱན་འདྲེན་ཁྲུས་གསོལ། མཆོད་གཏོར། གསེར་སྐྱེམས། མཎྜལ། ཚོགས་མཆོད་སོགས་ཀྱིས་དགྱེས་པ་བསྐྱེད་དེ་བསྟན་པ་བསྟན་འཛིན་དང་བཅས་པར་སྲུངས་སྐྱོབ་
གཡེལ་མེད་དགོས་པའི་རྡོ་རྗེའི་ཐ་ཚིག་བསྒྲགས། སྔོན་དུ་དཔལ་དུས་ཀྱི་འཁོར་ལོའི་ཆོ་ག་གསར་འཛིན་མཛད་མི་རྣམས་ལ་སྔགས་དང་ཕྱག་རྒྱའི་བསླབ་བྱ་སོགས་དང་འབྲེལ་བའི་རྩི་བཞག་འཛིན་ཆོས་ཀྱི་རྒྱུན་སྐྱོང་མཛད་པ་འདི་ལོ་ཟླ་

[212A]༄༅། །བ་བདུན་པའི་ཚེས་བཅུ་དྲུག་ལ་གྲུབ། ཁོང་རྣམས་ནས་བླ་མ་མཆོད་པ་དང་འབྲེལ་བའི་བརྟན་བཞུགས་ཕུལ། རྗེ་བླ་མ་མཆོག་ལ་དང་ལྡན་རྣམས་ཀྱིས་སྔ་ཕྱིར་བསྐུལ་མ་ཞུས་ངོར་སྩལ་པའི་བཀའ་རྩོམ་པོ་ཏི་ཁ་
ཤས་ཡོད་པ་རྣམས་ཀྱི་ལྗགས་ལུང་དགོས་ཚུལ་ཞབས་དྲུང་ངག་དབང་རྒྱ་མཚོ་ནས་ནན་གྱིས་གསོལ་བར་བརྟེན། ཞབས་དྲུང་ངོ་གཡོག་གསུམ་གྱི་ཐོག་གྲྭ་ཚང་ཟུར་བཞིའི་བླ་མ་དང་ཚོགས་ཆེན་དགེ་བསྐོས། མཚན་ཉིད་ཞབས་
ཕྱི་སོགས་ཉི་ཤུ་རྩ་གསུམ་སྐོར་ལ་ཚེས་བཅུ་དགུ་ནས་བཟུང་ཞག་བཅུ་སྐོར་རིང་སྔོན་སྩལ་བཀའ་རྩོམ་ཡོངས་རྫོགས་ཀྱི་ལྗགས་ལུང་གནང། འདི་སྐབས་ལ་དྭགས་ས་སྐྱོང་གི་སྲས་ཧེ་མི་དགོན་གྱི་ཁྲི་པ་མཛད་མི་སྐུ་མཆེད་དཔོན་
གཡོག་མང་ཙམ་འབྱོར་པར་ཇ་གྲྭལ་སོགས་བདག་རྐྱེན་མི་དམན་པ་མཛད། ཟླ་བ་བརྒྱད་པའི་ཚེས་གཅིག་ནས་བཟུང་ཞབས་དྲུང་ངག་དབང་རྒྱ་མཚོ་དང། ཟུར་བཞིའི་བླ་མ་སོགས་ལ་འདོད་ཆོས་སྩོལ་པའི་མུ་མཐུད། འདི་སྐབས་
མངའ་རིས་གྲྭ་ཚང་ནས་བསྙེན་རྫོགས་ཀྱི་སྡོམ་པ་དོན་གཉེར་གྱི་ཆེད་བྱོན་པའི་དགེ་བའི་བཤེས་གཉེན་བཞིའི་རེ་བ་འཕྲལ་དུ་རྫོགས་པ་མཛད་ཅིང་གངས་ཅན་ཆོས་འཕེལ་གྱི་གྲྭ་དམངས་ལ་མཇལ་ཁ་གནང། ཚེས་དགུའི་ཉིན་ལ་དྭགས་
ས་སྐྱོང་གི་སྲས་སྐུ་མཆེད་ནས་ཞབས་བརྟན་ཕུལ། ས་སྐྱོང་གི་སྐུ་ཚབ་ཐུགས་སྲས་དང་མཛོད་པ་གསོལ་གཟིམས་སོགས་ནས་ཀྱང་རང་འབྱོར་དང་བསྟུན་པའི་དངོས་འབུལ་བསྟར་བ་བདག་གིར་བཞེས་ཏེ་ཁོང་རྣམས་ལ་ཇ་གྲལ་སྟོན་མོ་

[212B] དྲང་སྲོང་རྀ་ཥི་ཤར་བ་དང་བསྟུན་ཆབ་ཀྱི་འཕྲོད་བཞེས་ཞག་ལྔའི་རིང་གནང་ཞིང། ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་སྔར་བཞིན་བསྒྲུབས། ཚེས་བཅོ་ལྔ་ལ་ཆོས་སྟོན་དང་བསྟུན་ཟུར་བཞིའི་
བླ་མ་རྣམས་དང་ཆོས་ཀྱི་གསུང་གླེང་མང་དུ་མཛད། དགའ་ལྡན། འབྲས་སྤུངས། རྒྱུད་སྟོད་སྨད་སོགས་ཀྱི་གྲྭ་པ་དྲུག་ཅུ་རེ་ལྔ་བསྙེན་རྫོགས་དང། བཅུ་གསུམ་དགེ་ཚུལ་བསྒྲུབས། ཇ་སག་ཀུན་དགའ་ཚེ་བརྟན་ཡུམ་སྲས་ཀྱིས་ཚོགས་
དབུར་སྤྱན་དྲངས་ཏེ་ཞབས་བརྟན་དང། དེའི་ཕྱི་ཉིན་ཨ་རུ་ཧོར་ཆེན་ཞབས་དྲུང་ཡེ་ཤེས་འཕྲིན་ལས་རབ་རྒྱས་ཀྱི་མི་སྣ་དང། ཞབས་དྲུང་དགེ་ལེགས་དོན་གྲུབ་སྦྲེལ་པོས་ཞབས་བརྟན་ཕུལ། ཇ་སག་ཡུམ་སྲས་ཀྱིས་གཙོས་སོག་རིགས་རྣམས་
ལ་འཕགས་པ་ཐུགས་རྗེ་ཆེན་པོ་ཞལ་བཅུ་གཅིག་པའི་དབང་ཆེན་སྟ་གོན་དང་བཅས་པ། འཇམ་དབྱངས་སྨྲ་སེང་གི་རྗེས་གནང། འོད་དཔག་མེད་ལ་བརྟེན་པའི་འཕོ་ཁྲིད། གྲུབ་རྒྱལ་ལུགས་ཀྱི་ཚེ་དབང། བསྙེན་གནས་ཀྱི་སྡོམ་པ་སོགས་
འདོད་ཆོས་མང་པོ་ཡིད་བཞིན་དུ་སྩལ་ཏེ་ཐོན་ཆས་བསྟར། ཞབས་དྲུང་ངག་དབང་རྒྱ་མཚོར་དཔལ་རྡོ་རྗེ་འཇིགས་བྱེད་ཆེན་པོའི་རྫོགས་རིམ་གྱི་མྱོང་ཁྲིད། སྔགས་བཏུའི་རྗེས་གནང། མགོན་པོ་ཕྱག་དྲུག་པའི་རྫོགས་རིམ་གྱི་ཁྲིད་ལུང་
སོགས་ཟབ་ཆོས་འགའ་ཞིག་རིམ་པར་སྩལ་ནས་སོག་པོའི་ཡུལ་གྲུ་སོགས་སུ་བསྟན་པའི་ཞབས་འགྱུར་གང་ལེགས་དགོས་པའི་ཞལ་ཏ་དང་ཐོན་ཕྱག་སྩལ། ཞབས་དྲུང་ནས་ཀྱང་ཚེ་རབས་ཐམས་ཅད་དུ་འབྲལ་མེད་རྗེས་འཛིན་གྱི་

[213A]༄༅། །སྐྱབས་འཇུག་ཞུས། རྣམ་པར་རྒྱལ་མའི་སྐུ་བརྙན་གསེར་སྲང་ལྔ་བརྒྱ་ལས་གྲུབ་པ་ཕྲ་རྒྱན་ཅན་དང། ཡོངས་འཛིན་ཞལ་སྔ་ནས་བློ་བཟང་བཟོད་པ་དང། རྗེ་ངག་དབང་བྱམས་པ་གཉིས་ཀྱི་ཐུགས་དགོངས་
རྫོགས་ཆེད་རྣམ་རྒྱལ་མཆོད་རྟེན་དང་ལྷ་བབས་མཆོད་རྟེན་སོ་སོ་དངུལ་སྲད་ལྔ་བརྒྱ་རེ་ལས་གྲུབ་པ་རིང་བསྲེལ་རྣམ་བཞིའི་སྙིང་པོ་ཅན་བཞེངས་ནས་སྐུ་བརྙན་ངོ་མཚར་ཀུན་འདུས་ལྷ་ཁང་དང་མཆོད་རྟེན་གཉིས་བཀྲ་ཤིས་ཕུན་
ཚོགས་ཀུན་འདུས་སུ་བཞུགས་སུ་གསོལ་ཏེ་ཟླ་བ་དགུ་པའི་ཚེས་ལྔའི་ཉིན་རབ་ཏུ་གནས་པ་མཛད། རྡོ་རྗེ་འཇིགས་བྱེད་དཔའ་བོ་གཅིག་པ་བདུད་ལས་རྣམ་རྒྱལ་ཞལ་ཕྱག་ཡོངས་རྫོགས་ཀྱི་སྣང་བརྙན་ལྕགས་གསུམ་ལས་གྲུབ་
པ་བཟོ་བཀོད་ཕུལ་ཕྱིན་གསར་དུ་བསྐྲུན་པ་བཀའ་གདམས་ཕོ་བྲང་དུ་སྤྱན་དྲངས་ཏེ་མཆོད་རྫས་དང་བཅས་པར་རབ་ཏུ་གནས་པ་མཛད་པ། ཟླ་བ་དགུ་པའི་ཚེས་བདུན་གྱི་ཉིན་སྔགས་གྲྭའི་འདུ་ཁང་དུ་སྤྱན་དྲངས་ཏེ་ཀ་བའི་མདུན་སྟེགས་
བུའི་ཁར་བཞུགས་སུ་གསོལ་ནས་མཆོད་རྫས་དུ་མ་དང་བཅས་སྦྱོར་འཇགས་མཛད། སྔགས་པ་བླ་སྤྱི། མཆོད་དཔོན་སོགས་ནས་ཞལ་བསྲོའི་མང་འགྱེད་བསྙེན་བཀུར་གཟབ་ཅིང། མཆོད་དཔོན་ནས་བསྐུལ་མ་ཞུས་ངོར་དཔལ་
རྡོ་རྗེ་འཇིགས་བྱེད་ཀྱི་བསྟོད་པ་གསར་རྩོམ་མཛད་པའི་ལྗགས་ལུང་སྩལ། དེ་ཉིན་ཚ་རྟིང་མ་ནས་བཟུང་ཉིན་གང་ཚོགས་དབུར་ཞབས་ཀྱི་པདྨོ་བཀོད་དེ་ཚོགས་ཡོངས་ནས་དྲུག་ཅུ་བའི་གཏོར་ཟློག་མཛད། ལི་ཐང་མཁན་པོ་བློ་བཟང་

[213B] སྐབས་འདིར་སྐུ་ཁམས་ཅུང་ཟད་མི་དྭངས་པའི་ཚུལ་བཞེས་པར་གསོས་སྨན་གྱི་འཕྲོད་བཞེས་དང་འཕྲིན་ལས་བ་ནས་ཞབས་བརྟན་རྒྱ་ཆེན་པོ་བསྒྲུབ་བཀོད་མཛད་
པས་འཕྲལ་དུ་དྭངས་སྐྱེད་བྱུང། ཟླ་བ་དགུ་བ་རྟིང་མའི་ཚེས་གཅིག་ལ་ལ་དྭགས་ས་སྐྱོང་གི་སྲས་རྒྱན་པ་ཧེ་མི་དགོན་གྱི་ཁྲི་པ་སྐོར་བྱ་ཡུལ་ལ་འབྱོན་རྒྱུར་དངུལ་དང་ཇ། གོས་དར་སོགས་ཀྱི་ཐོན་ཆས་བསྟར་ཞིང། ས་སྐྱོང་གི་སྲས་གཞོན་
པ་བཀྲ་ཤིས་ལྷུན་པོར་ཆོས་མཛད་རྒྱུའི་གཙུག་ཕུད་བཞེས་ཏེ་བློ་བཟང་བཀྲ་ཤིས་ཞེས་པའི་མཚན་སྩལ། དབུས་གཙང་གི་གྲྭ་པ་ང་བདུན་བསྙེན་རྫོགས་བསྒྲུབས། ཡོངས་འཛིན་ལས་དུས་འཁོར་འགྲེལ་ཆེན་དྲི་མེད་འོད་ཀྱི་ལུང་གསན་
པའི་དབུ་ཚུགས། ཟླ་བ་བཅུ་པའི་ཚེས་མགོར་སྲང་རྒྱུད་མཁན་པོ། གཞིས་རྩེ་ཡོང་སྡུད་པ། གཞུང་དྲེལ་མགོ་པ། ནུབ་གླིང་པ། ལ་དྭགས་ས་སྐྱོང་གི་ཚོང་པ། ཨ་མདོ། འབྲོག་རིགས་སོགས་ཕྱོགས་འདུས་ཤིན་ཏུ་མང་པོར་རིམ་
བཞིན་ཕྱག་དབང་དང་ལྕགས་ར་སྤྲུལ་སྐུ་དཔོན་གཡོག་སུམ་ཅུ་སྐོར་ལ་མཇལ་ཁ་ཇ་གྲལ་བཅས་གནང། བསྒྲུབ་བྱ་དགུ་དགེ་ཚུལ་དང། སུམ་ཅུ་སོ་གཉིས་བསྙེན་རྫོགས་བསྒྲུབས། ཚེས་ཉེར་གྶུམྒྱི་ཉིན་ལྕགས་ར་སྤྲུལ་སྐུ་
ངག་དབང་འཕྲིན་ལས་དཔལ་བཟང་ནས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། དཀའ་བཅུ་ཐབས་མཁས་སོགས་ཞབས་ཕྱི་རྣམས་ནས་ཀྱང་རང་འབྱོར་དང་བསྟུན་པའི་དངོས་འབུལ་བསྟར། དེའི་ཕྱི་ཉིན་ནས་བཟུང་ལྕགས་ར་སྤྲུལ་
[214A]༄༅། །སྐུ་སྐོར་ལ་གྲུབ་ཆེན་དྲིལ་བུ་ཞབས་ལུགས་ཀྱི་བདེ་མཆོག་ལུས་དཀྱིལ་གྱི་མངོན་རྟོགས་བདེ་ཆེན་བདུད་རྩིའི་ཆུ་རྒྱུན་དང་བྱང་སེམས་རྭ་སྒྲེང་པས་མཛད་པའི་བློ་སྦྱོང། ཁོང་རང་གིས་བསྐུལ་བའི་འདོད་ཆོས་
གསར་རྩོམ་གྱི་ལུང་དང། གསང་འདུས་ལས་བཤད་པའི་ཛམྦྷ་ལ་ཞལ་གསུམ་ཕྱག་དྲུག་པའི་རྗེས་གནང། གྲུབ་རྒྱལ་ལུགས་ཀྱི་ཚེ་དབང། བླ་མའི་རྣལ་འབྱོར་མཁས་གྲུབ་ཆིག་བརྒྱུད་མའི་ཁྲིད་རྣམས་གསུང་བཤད་གང་རྒྱས་སུ་
སྩོལ་བ་སོགས་འདོད་ཆོས་ཀྱི་རེ་བ་བསྐང་སྟེ་ཐོན་ཕྱག་སྩལ། ཟླ་བ་བཅུ་གཅིག་པའི་ཚེས་གསུམ་ལ་གསེར་ཟངས་ཀྱི་རྒྱལ་མཚན་ཆ་གཅིག་དང་ཧོར་ཕིབས་རྣམས་ལེགས་པར་གྲུབ་པར་གཟུངས་གཞུག་ཕུལ་ནས་གསར་བསྐྲུན་
གཡུ་ལོ་བཀོད་པ་དང་ངོ་མཚར་ཀུན་འདུས་ལྷ་ཁང་གི་སྟེང་དུ་བཙུགས། བཀྲ་ཤིས་ཕུན་ཚོགས་འཁྱིལ་པར་རྗེ་བཙུན་ཙོང་ཁ་པ་ཆེན་པོའི་སྣང་བརྙན་རིན་པོ་ཆེའི་དབུ་ཐོག་ཏུ་གསེར་ཟངས་ལས་གྲུབ་པའི་རྒྱ་ཕིབས་གསར་བསྐྲུན་
མཛད་རྒྱུའི་ལས་གྲྭ་ཡང་བཙུགས། མ་ཎི་སྐོར་དཔོན་ཟུར་བ་ཚོགས་གསོག་པ་ཡེ་ཤེས་རྒྱལ་མཚན་གྱིས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཁོང་རང་གིས་ཞུས་ངོར་ཚོགས་ཡོངས་ལ་སྒྲོལ་མ་མཎྜལ་བཞི་པའི་ཆོ་
གའི་ལུང་གནང། སྔོན་དུ་ཡོངས་འཛིན་མཁན་རིན་པོ་ཆེ་ལས་མཁས་གྲུབ་རྗེས་མཛད་པའི་དུས་འཁོར་གྱི་ཊཱིཀ་ཆེན་དང་ཀྱཻ་རྡོར་གྱི་ཆོ་གའི་ལུང་གསན་པ་ཚེས་བཅོ་ལྔའི་ཉིན་ལེགས་པར་གྲུབ། མགོན་པོ་ཚེ་དཔག་མེད་ཀྱི་སྣང་བརྙན་

[214B] ལུགས་ཕུད་སྒྲོལ་མ་དཀར་སྔོ་གཉིས་ཀྱི་སྐུ་བརྙན་བཅས་གསར་བཞེངས་གྲུབ་སྟེ་ཚེ་དཔག་མེད་ཀྱི་སྐུ་རྣམས་འཆི་མེད་ལྷ་ཁང་དུ་བཞུགས་སུ་
གསོལ་ནས་རབ་གནས་མཛད། ལུགས་ཕུད་ཀྱི་སྒྲོལ་མ་གཉིས་ཀྱང་གཡུ་ལོ་བཀོད་པར་བཞུགས་སུ་གསོལ། སྲིད་འདིར་རྙེད་དཀའ་རྨད་བྱུང་རིན་ཆེན་ལས། །འཆི་མེད་འདོད་པ་འཇོ་བའི་ཚེ་མཐའ་ཡས། །དཔག་མེད་བཞེངས་ཏེ་
མཐའ་ཡས་འགྲོ་བ་ཀུན། །འཆི་བདག་གཡུལ་ལས་རྒྱལ་བའི་དགའ་སྟོན་བསྒྲུབས། །བཀྲ་ཤིས་ཕུན་ཚོགས་འཁྱིལ་པའི་རྗེའི་སྣང་བརྙན་རིན་པོ་ཆེའི་དབུ་ཐོག་ཏུ་གོས་ཆེན་གྱི་གདུགས་འབུལ་བ་གནང། དེ་དག་ཏུ་མཆོད་འབུལ་
དང༑ སྟེང་དུ་གསེར་ཟངས་ཀྱི་ཧོར་ཕིབས་དང་རྒྱལ་མཚན་གསར་བསྐྲུན་རྣམས་ལ་རབ་ཏུ་གནས་པའི་མེ་ཏོག་འཐོར་བ་མཛད། དེ་ཉིན་ལྡེ་ཆུང་བ་བློ་བཟང་བཀྲ་ཤིས། བཞད་ཚོང་དཔོན་ནོར་བུ་བཅས་སོ་སོ་ནས་དངོས་འབུལ་བཏེག་ཟླ་
བ་བཅུ་གཉིས་པའི་ནང་དུ་ཇ་སག་སྟར་སྡོད་ནས་སོགས་ཕྱོགས་འདུས་འགའ་ཞིག་ལ་མཇལ་ཁ་སྩལ། ཧལ་ཧའི་ཡུལ་གྲུ་ནས་བསྟན་པའི་རྩ་ལག་དམ་པ་རྗེ་བཙུན་དམ་པའི་སྤྲུལ་པའི་སྐུ་རིན་པོ་ཆེ་ནས་སྐུའི་མཚམས་ཞུར་མངགས་པའི་མི་
སྣ་བསྟན་པ་དགེ་བསྐོས་སོགས་མི་བཞི་བཅུ་སྐོར་ལ་འབྱོར་ཕྱག་གི་མཇལ་ཁ་གནང། སྤྲུལ་པའི་སྐུ་རིན་པོ་ཆེའི་བཀས་མངགས་པ་བཞིན། མི་སྣ་དགེ་བསྐོས་སོགས་ནས་ཁུར་བླང་སྟེ་ཚེས་བཅུ་དྲུག་གི་ཉིན་རྟེན་འབྱུང་དངོས་འབུལ་

[215A]༄༅། །བསྟར། བསྒྲུབ་བྱ་དགུ་དང་ཐུ་ས་ལག་ཆི་ཀུན་དགའ་བཀྲ་ཤིས་དགེ་ཚུལ་བསྒྲུབས། གྲྭ་པ་ཉི་ཤུ་རྩ་གཅིག་ལ་བསྙེན་རྫོགས་ཀྱི་སྡོམ་པ་སྩལ། ཕྱི་དྲོ་སོག་རིགས་མི་བཞི་བཅུ་ལ་ཚེ་དབང་གྲུབ་རྒྱལ་ལུགས་དང་
རྡོ་རྗེ་གཅོད་པ། སྐྱབས་འགྲོ། སྒྲོལ་མ། དམིགས་བརྩེ་མ། མ་ཎི། རྗེ་བླ་མ་མཆོག་གི་བཀའ་རྩོམ་གྲས་ཁྱུད་ནག་གི་སྒྲུབ་ཐབས། ཆོས་རྗེ་བློ་བཟང་སྐལ་བཟང་གིས་ཞུས་དོར་སྩལ་བའི་བསངས་མཆོད། ནོ་ཡོན་ཆོས་རྗེའི་ཕྱག་མཛོད་ཀྱིས་
ཞུས་དོར་གནང་བ་ཉི་མ་སྦས་པའི་ལུགས་ཀྱི་བླ་མེད་སྒྲོལ་མའི་སྒྲུབ་ཐབས་རྣམས་དང། སྦྱིན་སྲེག་གི་ཆོ་ག་བཀའ་རྩོམ་གསར་གནང་གི་ལུང་བཅས་འདོད་ཆོས་འགའ་ཞིག་སྩལ་ཅིང། བསྟན་པའི་རྩ་ལག་རྗེ་བཙུན་དམ་པའི་སྤྲུལ་པའི་
སྐུ་རིན་པོ་ཆེར་ཞུ་ལན་ལེགས་འབུལ་དང་བཅས་ཁོང་རྣམས་ལ་ཐོན་ཕྱག་སྩལ། རྒྱལ་ཆེན་རྩེ་པ་བློ་བཟང་བསྟན་པ་དང་གཅེན་ལུང་པ་རྣམ་རྒྱལ་བསམ་གྲུབ་གཉིས་ཀྱིས་ཕར་ཕྱིན་དང་མདངས་ཆེན་པ་བློ་བཟང་རྡོ་རྗེས་རྣམ་འགྲེལ་གྱི་
ཤེས་ཚུལ་ཁྲིམས། བཞད་པ་རྗེ་དྲུང་བློ་བཟང་འོད་ཟེར། གུ་གེ་མཁས་མཆོག་དང་བྱམས་པ་དབང་ཕྱུག་བློ་བཟང་དོན་གྲུབ། གཅེན་ལུང་པ་བློ་བཟང་མཁས་མཆོག་དང་བློ་བཟང་དོན་ལྡན། ཡེ་ཤེས་ཚུལ་ཁྲིམས། བཞད་པ་རྗེ་དྲུང་བློ་བཟང་
འོད་ཟེར། གུ་གེ་བ་བློ་བཟང་བསྟན་འཛིན། རྒྱལ་ཆེན་རྩེ་བ་ཡེ་ཤེས་བསོད་ནམས། དཔེ་ཐུབ་པ་བློ་བཟང་དོན་གྲུབ། ཤོད་ཁུད་པ་ཡེ་ཤེས་བྱམས་པ། ནོར་བུ་དགའ་ལྡན་པ་བློ་བཟང་རྒྱལ་མཚན། འབྲོང་རྩེ་བ་བློ་བཟང་ལེགས་པ་

[215B] ལྕགས་པ་བློ་བཟང་ཆོས་འཕེལ། མདངས་ཆེན་པ་བློ་བཟང་བྱམས་པ། གྲང་མོ་ཆེ་བ་བློ་བཟང་བཀྲ་ཤིས་དང་བློ་བཟང་དབང་ཕྱུག་བཅས་ནས་རྣམ་འགྲེལ་གྱི་ཐལ་ཕྲེང། དབེན་དགོན་པ་དཔལ་ལྡན་བཀྲ་
ཤིས་དང་དཔལ་ལྡན་བློ་བཟང། བློ་བཟང་བསྟན་འཛིན། དཔལ་ལྡན་དོན་གྲུབ། བློ་བཟང་ཕུན་ཚོགས། བློ་བཟང་རྡོ་རྗེ་རྣམས་ཀྱིས་བདེ་མཆོག་རྩ་རྒྱུད། བསམ་གྲུབ་དགའ་ལྡན་པ་ཡེ་ཤེས་བདེ་ལེགས་དང་བདེ་སྤུག་པ་ཀུན་དགའ་
འཇམ་དབྱངས། ཆོས་འཁོར་ལྷུན་པོ་བ་བསོད་ནམས་ཡར་འཕེལ་དང་ལྷ་བཙུན་ཡར་འཕེལ། དངོས་གྲུབ་ཡར་འཕེལ་བཅས་ནས་བྱམས་ཆོས་སྡེ་ལྔ། ཞ་ལུ་བ་ཡེ་ཤེས་བསྟན་འཛིན་གྱིས་དུས་འཁོར་བསྡུས་རྒྱུད་དང་བདག་མདུན་བུམ་
གསུམ་རྣམས་ཀྱི་རྒྱུགས་ཕུལ་བར་གནང་ཆ་སྔར་སྲོལ་ལྟར་སྩོལ་བ་སོགས་བསྟན་པ་རྒྱས་པའི་ཐབས་ཚུལ་ལ་གཞོལ་བ་མཛད།    ༈   
འཁོར་གསར་འཛུགས་གནང་བའི་ལེགས་འབུལ་བསྟར། ཚེས་བཅུ་དྲུག་ནས་བཟུང་ཉང་སྟོང་སྐྱིད་སྦུག་སྤྲུལ་སྐུ་སོགས་དགེ་ཚུལ་དྲུག་ཅུ་བསྒྲུབས། གདན་ས་དང་སེར་འབྲས་པ་སོགས་བཞི་བཅུ་ཞེ་ལྔ་བསྙེན་རྫོགས་བསྒྲུབས། ཚེས་ཉེར་
ལྔ་ལ་དུས་འཁོར་ཆོག་གྲྭ་བ་རྣམས་ཀྱིས་ཆོ་ག་རྣམས་བྱང་ཆུབ་པ་བྱུང་ཡོང་མེད་གཟིགས་རྟོག་གནང་ཁྱད་གཟིམས་ཆུང་ཉི་འོད་འཁྱིལ་བར་ཉིན་གང་ཚོགས་དབུར་ཕེབས་ནས་གཟིགས་རྟོག་གནང་བར་ཆོ་ག་གདངས་སོགས་ཚང་མ་

[216A]༄༅། །ཐུགས་གྲྭ་ཤིན་ཏུ་འགྲིག་པ་བྱུང་ཞེས་དགྱེས་ཚོར་ཆེ་བ་གནང། ཆོག་གྲྭ་པ་རྣམས་ལ་དཀྱིལ་འཁོར་བྲི་ཐིག་དང་གར། དེའི་དབྱངས་སོགས་བྱ་ཚུལ་མན་ངག་ཞལ་ཤེས་ཀྱི་རིམ་པ་རྒྱས་པ་དང། སྦྱིན་སྲེག་བྱ་ཚུལ་
གྱི་གཟབ་ཁྲིད་སྩལ། ཟླ་བ་གཉིས་པའི་ཚེས་གཉིས་ལ་བསྟན་པའི་གསལ་བྱེད་དགའ་ལྡན་ཤེ་རེ་ཐུ་བློ་བཟང་བསྟན་པའི་ཉི་མའི་དགོངས་རྫོགས་སྒྲུབ་མི་ཕྱག་མཛོད་ཇ་སག་བླ་མ་དཀོན་མཆོག་ལྷུན་གྲུབ་འགྲུལ་སྡེབ་པ་ཁ་ཤས་
བཅས་འབྱོར་པར་ཕྱག་དབང་དང་ཇ་གྲལ་ཐོག་བཀའ་འདྲི་གནང། ཚེས་གསུམ་གྱི་ཉིན་དབུ་མཛད་དཀའ་ཆེན་བློ་བཟང་རྒྱལ་མཚན་སོགས་བསྒྲུབ་བྱ་གསུམ་བསྙེན་རྫོགས་བསྒྲུབས། སོ་ཉིད་ཝ་ང་གཤེགས་པའི་བསྡོ་རྟེན་
གཏོས་ཆེ་བ་ཕུལ། ཚེས་དགུ་ལ་དགའ་ལྡན་ཤི་རེ་ཐུ་དེ་ཉིད་ཀྱི་དགོངས་རྫོགས་སུ་དམིགས་ཇ་སག་བླ་མ་དཀོན་མཆོག་ལྷུན་གྲུབ་ཀྱིས་ཚོགས་དབུར་སྤྱན་དྲངས་ཏེ་དངུལ་བྲེ་ཆེན་བརྒྱ་ཕྲག་བརྒལ་བ་སོགས་ཀྱི་དངོས་འབུལ་བསྟར། དམ་
པ་དེ་ཉིད་ཀྱི་ཐུགས་དགོངས་རྫོགས་པའི་ཐུགས་སྨོན་གནང། ཚེས་བཅུ་གཅིག་ལ་དུས་འཁོར་པཎྜི་ཏའི་དགོངས་རྫོགས་སྒྲུབ་མི་རབ་འབྱམས་པ་བློ་བཟང་འབྱུང་གནས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་བསྟར། ཇ་སག་
བླ་མ་དཀོན་མཆོག་ལྷུན་གྲུབ་སོགས་བསྒྲུབ་བྱ་བརྒྱ་དང་གཉིས་བསྙེན་རྫོགས། ཞེ་བཞི་དགེ་ཚུལ། གསུམ་དགེ་བསྙེན་བཅས་བསྒྲུབས། ཇ་སག་བླ་མར་ནང་ལུགས་ཀྱི་དཀར་སྤྲོའི་ཐོག་ཁྲི་ཆེན་དེ་ཉིད་ཀྱི་རྣམ་ཐར་སོགས་གསུང་

[216B] ཡང་ཁོང་བས་ཞུས་ངོར་གདུགས་དཀར། འཇིགས་བྱེད་ཕྱག་གཉིས་པ། མགོན་ཆོས་བཅས་ཀྱི་རྗེས་གནང་དང། རབ་འབྱམས་པ་བློ་བཟང་
འབྱུང་གནས་ཀྱིས་ཞུས་ངོར་སོག་རིགས་ཉིས་བརྒྱ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་དང་འོད་དཔག་མེད་ལ་བརྟེན་པའི་འཕོ་ཁྲིད་བཅས་གནང། ཇ་སག་བླ་མ་ཐོན་ཁར་སྐུ་བརྙན། བྱིན་རྟེན། སྤོས་སྣམ་སོགས་སྦམ་མཐོ་བ་སྩལ། ཚེས་
བཅུ་ལ་ཨོར་ཏུ་སུ་པེའི་ལི་དོན་གྲུབ་རྒྱ་མཚོའི་སྲིང་མོ་ཐོ་ཡོན་དགེ་ཚུལ་མ་ངག་དབང་ཆོས་འཛོམ་གྱིས་གཟིམས་ཆུང་ཞབས་བརྟན་ཕུལ་བར། ཁོང་རྣམས་ལ་གདུགས་དཀར་ཞལ་གཅིག་ཕྱག་གཉིས་པའི་རྗེས་གནང་དང། འོད་དཔག་མེད་ཀྱི་
སྒོམ་ལུང། འཇམ་དཔལ་མཚན་བརྗོད་ཀྱི་ལུང་སོགས་འདོང་ཆོས་དང་རིམ་བཞིན་ཐོན་ཕྱག་སྩལ། དགེ་བསྐོས་རྙིང་པ་དཔེ་ཐུབ་པ་དྲུང་རམ་པ་ཡེ་ཤེས་རྒྱལ་མཚན་གྱིས་དངོས་འབུལ་བསྟར། ཚེས་ཉེར་གཉིས་ནས་བཟུང་ཡོངས་འཛིན་རྗེ་ཞལ་
སྔ་ནས་ལས་དཔལ་མགོན་ཞལ་གྱི་བེའུ་བུམ་ཡོངས་རྫོགས་ཀྱི་ལུང་རིམ་བཞིན་གསན། ཟླ་བ་གསུམ་པའི་ཚེས་གསུམ་ལ་མཐོ་ལྡིང་མཁན་པོ་གསར་བས་མཇལ་ཁ་ཞུ་བ་དང་བསྟུན། ཕྱོགས་འདུས་སེར་སྐྱ་མང་པོར་ཕྱག་དབང་གནང་
དེ་སྐབས་སྔགས་པ་ཆོག་གྲྭ་པ་བཅུ་དྲུག་ནས་དུས་འཁོར་གྱི་སྒྲུབ་མཆོད་འཛུགས་པར་བཞེད་དེ་ཚེས་བཅུའི་སྔ་ཆར་གཟིམས་ཆུང་ཉི་འོད་འཁྱིལ་པར་ཆོག་གྲྭ་པ་རྣམས་དང་བཅས་ས་སྦྱང་བ་ནས་བཟུང་ཐིག་ཚོན་བྱིན་རླབས་ལ་སོགས་པ་རྒྱུད་དང་

[217A]༄༅། །འགྲེལ་ཆེན་གྱི་དགོངས་པ་ཇི་ལྟ་བ་བཞིན་དུ་དམ་པ་གོང་མ་རྣམས་ཀྱི་ཕྱག་ལེན་དང་མན་ངག་རྣམ་པར་དག་པས་བརྒྱན་ནས་དུས་ཀྱི་འཁོར་ལོའི་སྐུ་གསུང་ཐུགས་ཡོངས་སུ་རྫོགས་པའི་རྡུལ་ཚོན་གྱི་དཀྱིལ་འཁོར་ཆེན་
པོ་ལེགས་པར་བཞེངས་ནས་མཆོད་པའི་སྤྲིན་མཐའ་ཡས་པ་དང་བཅས་ནག་ཟླའི་ཚེས་བཅོ་ལྔའི་ཉིན་ནས་བཟུང་སྒྲུབ་མཆོད་དངོས་གཞི་ཉིན་བདུན་མཇུག་ཏུ་སྦྱིན་སྲེག་དང་བཅས་པ། དེའི་ཕྱི་ཉིན་ཚོགས་འཁོར་དང་བསྡུ་ཆོག་དེ་
རྗེས་ཉིན་གཉིས་གཏང་རག་བསྐང་གསོ་བཅས་མཛད་པའི་ཚོགས་དབུར་རྗེ་ཉིད་ཀྱང་ཆག་མེད་ཕེབས་ཏེ་བསྟན་འགྲོར་སྨན་པའི་སྤྱན་དམིགས་དང་བཅས་ཆོ་གའི་རིམ་པ་ཐུགས་ཉམས་སུ་བསྟར། ཆོག་གྲྭ་བ་རྣམས་ལ་བསྙེན་བཀུར་
བཟང་པོ་བསྟབ་ཅིང་རྗེ་ཉིད་ནས་སོ་སོར་ཁ་བཏགས་རེ་གནང་ནས་ཆོག་ཕྱག་ལེན་གྲ་འགྲིག་ཅིང་ཕུན་སུམ་ཚོགས་པ་བྱུང་ཞེས་བཀའ་ཕེབས། གྲྭ་ཚང་ཁག་བཞིའི་ཞལ་སྔ་ནས་རྣམ་པ་བཞི་དང་ཆོས་སྡེ་འདི་ཉིད་ཀྱི་དགེ་འདུན་ཕལ་
མོ་ཆེ། ཞབས་འབྲིང་དྲག་འབྲིང་དཀྱུས་གསུམ། བད་ཚལ་དགེ་སློང་འཕྲིན་ལས་རྣམ་རྒྱལ་སོགས་སྤྱི་སྒེར་དུ་མ་ནས་ལེགས་སོའི་དངོས་འབྱེར་གྱི་མཆོད་སྤྲིན་སྤྲོས་ཏེ་བསོད་ནམས་ཀྱི་ཚོགས་རྒྱ་ཆེན་པོ་བསྐྲུན། སྒྲུབ་མཆོད་
ཀྱི་སྐབས་རྣམས་སུ་ནམ་མཁའ་འཇའ་སྤྲིན་གྱིས་གང་བ་དང་མེ་ཏོག་གི་ཆར་བབས་པ་སོགས་ལྟས་ལེགས་པ་བྱུང། དེ་ལྟར་གསར་འཛུགས་གནང་རྒྱུ་བྱུང་བ་ལ་ཐུགས་ཤིན་ཏུ་དགྱེས། ཆོ་ག་བྱང་བའི་ཆེད་དུ་ལོ་རེ་བཞིན་ཟླ་བ་བྱུང་

[217B] བརྒྱད། ཉེར་ལྔ་རྣམས་ལ་ཆོ་ག་ཡོངས་སུ་རྫོགས་པ་ཚར་རེ་དང། ནག་ཟླར་དུས་ཀྱི་འཁོར་ལོའི་ཆོས་འཁོར་བསྐོར་བའི་དུས་ཆེན་དང་བསྟུན་ལོ་ལྟར་རྡུལ་ཚོན་གྱི་དཀྱིལ་འཁོར་ལ་བརྟེན་པའི་སྒྲུབ་མཆོད་ཆག་མེད་མཛད་རྒྱུའི་
ཞལ་ཏ་ཡང་རྒྱས་པར་སྩལ་ཏེ་དཔལ་དུས་ཀྱི་འཁོར་ལོའི་བཤད་སྒྲུབ་སྲིད་མཐའི་བར་དུ་མི་ཉམས་པའི་བདག་རྐྱེན་བླ་ན་མ་མཆིས་པ་མཛད་དོ། །རིགས་ལྡན་གངས་ཀྱི་རི་བོ་ལས་འོངས་པའི། །དུས་ཀྱི་འཁོར་ལོའི་བྱིན་རླབས་ཉལ་འགྲོའི་
རྒྱུན༑ ༑པད་དཀར་འཛིན་པའི་ཐུགས་མཚོར་བཟུང་བ་གང། །མ་ལུས་དད་པའི་སྙིམ་པས་ཞལ་དུ་གསོལ། །དཔལ་ལྡན་དུས་ཀྱི་འཁོར་ལོའི་བཤད་སྒྲུབ་རྒྱུན། །དུས་ཀྱི་མཐར་ཡང་མི་ཉམས་འཕེལ་བའི་སླད། །བཀའ་གདམས་བསྟན་པའི་
འབྱུང་གནས་ཆོས་ཀྱི་གྲྭར། །ཐེག་མཆོག་གསེར་གྱི་རྒྱལ་མཚན་སྲིད་རྩེར་བསྒྲེང། །དེ་ཚེ་དཔའ་བོ་མཁའ་འགྲོ་བྱེ་བའི་ཚོགས། །དགའ་བའི་གར་བྱེད་སྙན་པའི་གླུ་དབྱངས་ལེན། །ནག་པོའི་ཕོ་ཉ་མ་ལུས་བཞིན་ཟུམ་ནས། །མྱ་ངན་སྨྲེ་སྔགས་
འདོན་ལ་བརྩོན་པར་གྱུར། །གང་གི་ཐབས་མཁས་མཛད་པ་ལ་བརྟེན་ནས། །མ་འོངས་དུས་ན་དྲག་པོ་འཁོར་ལོ་ཡི། །འཁོར་གྱི་ཐོག་མར་བདག་ཅག་འགྱུར་རོ་ཞེས། །སྐལ་བཟང་འགྲོ་འདི་དགའ་བའི་ཅ་ཅོ་སྒྲོག་སྐབས་དེར་རྒྱལ་དབང་ཐམས་
ཅད་མཁྱེན་པ་ཆེན་པོ་ནས་སླར་ཡང་ལེགས་སོ་བརྗོད་པའི་ཞུ་ཡིག་དངོས་སྐྱེས་སྦམ་མཐོ་བ་བཅས་སྩལ། དེ་བསྟུན་སྐུའི་ཁུ་བོ་རྗེ་དྲུང་བློ་བཟང་ཕུན་ཚོགས་དང་སྐུ་བཅར་ངམ་རིང་མཁན་པོ་བློ་བཟང་ཡར་འཕེལ་སོགས་ནས་ཀྱང་ལེགས་

[218A]༄༅། །སོའི་དངོས་འབུལ་བསྟར། སེར་འབྲས་པ་སོགས་ཕྱོགས་འདུས་བསྒྲུབ་བྱ་དོན་བརྒྱད་བསྙེན་རྫོགས་དང། བཞི་དགེ་ཚུལ་བསྒྲུབས། དེ་གོང་གཞུང་ས་ནས་ཟླ་བ་དྲུག་པའི་ཚེས་བཞི་དང་བསྟུན་རྒྱལ་དབང་མཆོག་
སྤྲུལ་རིན་པོ་ཆེར་དགེ་ཚུལ་གྱི་བསླབ་སྡོམ་བཞེས་རྒྱུའི་མཁན་པོར་དབུས་ཕྱོགས་སུ་ཆིབས་བསྒྱུར་གནང་དགོས་ཚུལ་ཞུ་བ་མཛད་པ་བཞིན། ས་ག་ཟླ་བ་ཚེས་པ་དང་བསྟུན་བསྟན་འགྲོའི་བདེ་ཐབས་དང་རྒྱལ་དབང་ཡབ་སྲས་ཞལ་
འཛོམ་གྱིས་བསླབ་སྡོམ་སོགས་ཆོས་ཀྱི་འཁོར་ལོ་བསྐོར་བར་འགལ་རྐྱེན་ཞི་ཕྱིར་དུ་དམིགས་གཙང་ཁུལ་གྱི་དགོན་ཁག་མང་པོར་མང་སྐོལ་ཟླ་སྦྲེལ་འཛུགས་རྒྱུ་དང། ས་ཟླའི་དུས་ཆེན་དང་བསྟུན་འདི་ཁའི་ལྷ་ཁང་རྣམས་ལ་སྟོང་
མཆོད་སྣ་ལྔ་དང་ཚོགས་ཆེན་དུ་མང་ཇའི་ཐོག་དགེ་འདུན་སུམ་སྟོང་བརྒལ་བར་ཕྱག་འགྱེང་དངུལ་སྲང་རེ། བསྔོ་རྟེན་རྣམ་གཞག་བཅས་པ། མཛོད་འཛིན་འཕྲིན་ལས་པ་ཆེན་པོ་སྐུ་གཟུགས་གཙོང་བའི་རྐྱེན་སེལ་དུ་ཚེ་དབང་དང་
གདུགས་དཀར། རྣམ་རྒྱལ་མ། སྒྲོལ་དཀར། ཕྱག་རྡོར་གཏུམ་པོ་ཁྱུང་ལྔ། རྟ་མགྲིན་སོགས་ཀྱི་རྗེས་གནང། འཆི་བླུ་དང་འབྲེལ་བའི་ཚེ་དཔག་མེད་ལྷ་དགུའི་དབང་ཆེན་རྣམས་རིམ་ཅན་དུ་སྩལ། དགེ་ཚུལ་གཉིས་དང་བསྒྲུབ་
བྱ་ཞེ་བརྒྱད་བསྙེན་རྫོགས་བསྒྲུབས། ཁམས་ཏྲེ་བོ་ཆོས་མཛད་འཁོར་བཅས་འབྱོར་ཏེ་དངོས་འབུལ་བཏེག་པར་འདོད་ཆོས་སུ་ཁོང་རང་གྲྭ་བཅས་ངོ་གཡོག་བཞི་བཅུ་སྐོར་ལ་བདེ་ལམ་གྱི་ཁྲིད་ལུང་དང། ཇོ་བོ་ལུགས་ཀྱི་སྒྲོལ་མ་

[218B]འཇིགས་བྱེད་ཞལ་གཅིག་ཕྱག་གཉིས་པ་བཅས་ཀྱི་རྗེས་གནང། ཁོང་རང་གིས་ཞུས་པའི་བླ་མའི་རྣལ་འབྱོར་གྱི་ལྗགས་ལུང། གནང་ཆ་མི་དམན་པ་དང་བཅས་ཐོན་ཕྱག་སོགས་རིམ་བཞིན་སྩལ། ཟླ་བ་ལྔ་པའི་ཚེས་གཅིག་
ལ་ས་སྐྱ་བདག་ཆེན་རིན་པོ་ཆེ་ནས་སྐུའི་མཚམས་ཞུར་ཞུ་ཡིག་རྟེན་བཟང་བཅས་འབུལ་བར་དྲུང་ཡིག་འབྱོར་ཏེ་ཕྱག་དབང་དང་ཇ་གྲལ་བཀའ་འདྲི་བཅས་གནང། ཚེས་བཞིའི་ཉིན་སྔགས་གྲྭའི་ཚོགས་དབུར་ཕེབས་ནས་བསྟན་པ་སྤྱིའི་རིམ་གྲོར་
གཙུག་ཏོར་ཟློག་ཆེན་གྱི་ཟོར་འཕེན་དབྱངས་རོལ་ཕུན་སུམ་ཚོགས་པ་བཅས་མཛད། ཕྱག་མཛོད་ཆེན་མོ་ནས་རྗེ་བླ་མ་མཆོག་གི་སྣང་བརྙན་གསེར་སྦྱང་ལས་གྲུབ་པ་བཞུགས་ཁྲི་རྒྱབ་ཡོལ་དང་བཅས་པ་གསར་བཞེང་གྲུབ་སྟེ་ངོ་མཚར་
ཀུན་འདུས་ལྷ་ཁང་དུ་བཞུགས་སུ་གསོལ་བར་རབ་གནས་གནང། ཚེས་དགུ་ནས་བཟུང་ཉིན་གསུམ་གྱི་རིང་ཤར་ནུབ་ཀྱི་མཆོང་ཁང་ཁག་དང་གཡབ་རིང། འདུ་ཁང་ཆེན་མོ་སྟེང་འོག་གི་མཆོད་ཁང་རྣམས་སུ་རྟེན་གཟིགས་ལ་རིམ་
བཞིན་ཕེབས་ནས་རྟེན་གཙོ་རྣམས་ལ་སྙན་ཤལ། མཆོད་འབུལ། མགོན་ཁང་ཆེན་མོར་སྙན་ཤལ། སྤྱན་གཟིགས་བཅས་བསྟར་ནས་དབུས་ཕྱོགས་སུ་བསྟན་འགྲོའི་དོན་རླབས་ཆེན་བསྒྲུབ་པར་ཉེར་འཚེ་མི་འབྱུང་བའི་འཕྲིན་བཅོལ་
མཛད། ཚེས་བཅུ་གཉིས་ཀྱི་ཉིན་ཆིབས་བསུར་མགྲོན་གཉེར་དགེ་སློང་སྐལ་བཟང་དོན་གྲུབ་དང། ཆིབས་དཔོན་སྤེལ་གསར་ནས། འབྲས་སྤུངས་སྤྱི་སོ་བཅས་འབྱོར་པར་ཕྱག་དབང་དང་བཀའ་འདྲི་ཞིབ་རྒྱས་ཕེབས་ཤིང། རྒྱལ་ཡུམ་
[219A]༄༅། །རིན་པོ་ཆེར་གྲུབ་རྒྱལ་ལུགས་ཀྱི་ཚེ་དབང་སྩལ། ཚེས་བཅུ་དྲུག་གི་ཉིན་བཀྲ་ཤིས་ལྷུན་པོ་ནས་དབུས་ཕྱོགས་སུ་ཆིབས་ཁ་བསྒྱུར། རྟ་ཐབ་ཀྱི་སྐྱེལ་མ་དང་སེར་སྦྲེང་སོགས་སྔར་བཞིན་དང། དབེན་དགོན་དུ་
ཞག་གསུམ་བཞུགས། མཆོད་ཚོགས་རྒྱ་ཆེན་པོ་དང་བཅས་རྟེན་རྣམས་ཞིབ་ཏུ་མཇལ་ནས་བསྟན་བགྲོར་ཕན་བདེ་རྒྱས་བའི་ཐུགས་སྨོན་དང། མགོན་ཁང་བཀའ་རྒྱ་མར་བཞུགས་པའི་རྟེན་རྣམས་རྗེ་ཉིད་སྐུ་རྐྱང་གིས་མཇལ་
བ་མཛད། མཆོད་གཏོར་རྣམས་ལའང་ཞིབ་ཏུ་གཟིགས་པ་ན་ཆུ་ལུག་ལོ་ཕུལ་བའི་ཕྱེ་མར་ཤིང་ཏོག་བཅས་པར་བྱི་ཟོས་སོགས་ཀྱི་སྐྱོན་གང་ཡང་མ་མཆིས་པར་གཏོར་མ་དང་གཏོར་གདུགས་མདའ་བཅས་ལྷག་མེད་དུ་བཞེས་ནས་
སྣོད་བད་སྡེར་རྣམས་ཀྱང་གད་བདར་བ་གྱིས་པ་ལྟ་བུར་སྣང་བས། ཆོས་སྐྱོང་མཉེས་པའི་རྟགས་མཚན་ལེགས་འདུག་ཅེས་ཐུགས་དགྱེས་ཉམས་ཆེན་པོ་མཛད། གཏོར་མ་སྔོན་བཞེས་རྣམས་ཀྱི་ཚབ་བདུད་རྩི་རིལ་བུ་ལས་གསར་དུ་
བསྒྲུབས། སྙན་ཤལ་སྐུ་ཆས་སྤྱན་གཟིགས་སོགས་རྒྱས་པར་བསྟར་ནས་བསྐད་གསོ་མཛད་དེ་འཕྲིན་ལས་གཉེར་དུ་གཏང། ལོ་འདིར་སོས་ཐན་ཆེ་ཡང་དབེན་དགོན་དུ་བཞུགས་རིང་རྟེན་རྣམས་ལ་ཁྲུས་གསོལ་མཆོད་འབུལ་དང་ཆར་འབེབས་
སུ་ཆེད་ཀྱིས་དམིགས་བླ་བྲང་རྩེའི་སྟེང་ནས་ཁྲུས་གསོལ་དད་ཆབས་ཅིག་ལྷ་ཀླུ་གཞི་བདག་ལ་བཀའ་བསྒོ་མཛད་པས་ཆར་གྱི་རྒྱུན་ཟད་མི་ཤེས་པ་བབས་ཏེ་ལུས་ཅན་རྣམས་དགའ་བདེའི་དཔལ་ལ་བཀོད། ཚོགས་ཡོངས་ལ་སྦྱིན་སྲེག་

[219B] ཚེས་ཉེར་གཉིས་ཀྱི་ཉིན་བྱམས་ཆེན་ཀླུ་སྡིངས་སུ་བཞུགས་ཞག་གནང། རིན་སྤུངས་སུ་ཕེབས་སྐབས་ཕྱག་མཛོད་ཆེན་མོ་སྐུ་
ལྟེམས་པར་ལྗགས་སྔགས་བཀའ་བསྒོ་བཅས་སྩལ་འཕྲལ་དྭངས་སྐྱེད་བྱུང་བས་རྗེ་བླ་མ་མཆོག་གི་བྱིན་རླབས་ཀྱི་ནས་པ་མདོན་དུ་གྱུར་པར་དེར་འདུས་རྣམས་དད་གུས་འཕེལ་བར་གྱུར། ཕེབས་བསུ་བ་མགྲོན་གཉེར་སོགས་ཐུགས་
གཡེང་མཛད་པ་ལ། ད་ལམ་གྱི་སྙུན་གཞི་འདིས་སྐྱོན་མི་ཡོང་བ་ངེད་རང་ནས་ཁག་ཐེག་ཅེས་བཀའ་ཕེབས་པ་བཞིན་དོན་ལའང་གནས་པ་བྱུང། མཛོད་བ་སྐུ་ལྟེམས་པའི་དབང་གིས་དེར་ཞག་གསུམ་བཞུགས། བྱམས་ཆེན་ཆོས་སྡེ་བ་
རྣམས་ཀྱིས་འདུ་ཁང་དུ་སྤྱན་དྲངས། གཞིས་ལེན་བསྙེན་བཀུར་གཟབ་ཅིང་དངོས་འབུལ་སྦམ་བསྟོད་དེ་ཞབས་བརྟན་གསོལ་འདེབས་ཞུས། ཚོགས་ཡོངས་ལ་ལམ་གྱི་གཙོ་བོ་རྣམ་གསུམ་ལས་བརྩམས་པའི་སྔོན་འགྲོའི་གསུང་བཤད་བློ་
འཁུལ་ཆེ་བ་དང་བཅས་ཁྱུང་ནག་གི་རྗེས་གནང་དང་གདུགས་དཀར་གྱི་ལུང་སྩལ། བྱམས་ཆེན་གྱིས་མཚོན་རྟེན་རྣམས་ཞིབ་ཏུ་མཇལ་ནས་དངོས་བཤམས་ཡིད་སྤྲུལ་གྱིས་མཆོད་དེ་བསྟན་འགྲོར་སྨན་པའི་ཐུགས་སྨོན་མཛད། ཚེས་ཉེར་
དྲུག་ལ་ཡར་གཟིགས་སུ་ཞག་བཞུགས་ཐོག་རྒྱལ་དབང་ཐམས་ཅད་མཁྱེན་གཟིགས་ཆེན་པོར་མཚམས་ཞུ་བ་མགྲོན་གཉེར་རབ་འབྱམས་བརྗོད་སྟ་གནང། བསམ་སྡིངས་སྤྲུལ་སྐུ་ནས་དཀར་སྤྲོ་གཟབ་པ་དང་དངོས་འབུལ་སྦམ་མཐོ་

[220A]༄༅། །བསྟར་བར་ཇ་གྲལ་ཐོག་བཀའ་འདྲི་ཕེབས། ཚེས་ཉེར་བདུན་ལ་གམ་པ་གཤམ་སྨད་དུ་བཞུགས་ཞག་གནང་བར་ལ་མོ་ཆོས་སྐྱོང་སྐུ་གསོལ་ཞུས། རྒྱལ་དབང་མཆོག་གི་སྐུའི་ཁུ་བོ་ཆིབས་བསུར་ཕེབས་པར་
ཡུན་རིང་པོའི་བར་རྒྱལ་དབང་མཆོག་སྐུ་སྐྱེད་ཆེ་ཆུང་དང། སྐུ་ཡོན་གསན་སྦྱོང་སྐོར་སོགས་ཐུགས་མཆོག་ཏུ་དགྱེས་པའི་གསུང་གླེང་ཤིན་ཏུ་དམར་བ་མཛད་དེ་འབྱོར་ལན་ཀྱང་ཕུལ། ཟླ་བ་དྲུག་པའི་ཚེས་གཅིག་ལ་སྟོད་ལུང་ནས་
ཆིབས་ཁ་བསྒྱུར་ཏེ་མཚན་ཉིད་གླིང་གར་འབྲས་སྤུངས་ནས་སྔར་རྒྱུན་བཞིན་ཐབ་བསུ་སོགས་ཞུས་ཤིང་ཆོས་སྐྱོང་ཆེན་པོ་ཡང་ཕེབས་ནས་མཇལ་དར་ཕུལ། གསོལ་ཚིགས་ར་བར་དེ་མོ་སྤྲུལ་སྐུ་དང། ཨམ་པན་ཟུང་སོགས་ཆིབས་
བསུ་བ་འབྱོར་པར་ཇ་གྲལ་དང་ཕྱག་དབང་བཀའ་འདྲི་གནང། དེ་ནས་བསུ་བའི་བཀོད་པ་དཔག་ཏུ་མེད་པས་བསུས་ཏེ་པོ་ཏ་ལར་གཡས་སྐོར་མཛད་དེ་ལྷ་ལྡན་སྤྲུལ་པའི་གཙུག་ལག་ཁང་དང་ཟུང་དུ་འབྲེལ་བའི་ཕོ་བྲང་གི་གཟིམས་ཆུང་དགའ་
ལྡན་ཡང་རྩེར་རྒྱལ་དབང་མཆོག་སྤྲུལ་རིན་པོ་ཆེ་དད་ཞལ་འཛོམས། བསུ་པ་གུས་འདུད་སོགས་ཡང་དག་པ་མཛད། དེ་ནས་ཡབ་སྲས་ལྷན་རྒྱས་ཁྱམས་ར་ཆེན་མོར་སྤྱན་དྲངས་ཏེ་གཞུང་ནས་གསོལ་སྟོན་རྒྱས་པ་ཕུལ་ཐོག་རིན་
ཆེན་རྒྱན་སྤྲོས། གྲལ་འཕྲོས། ཚོགས་ལང། གར་རོལ་སོགས་དགྱེས་སྟོན་ཕུན་སུམ་ཚོགས་པ་བསྟར། བཞུགས་གྲལ་གྲོལ་ནས་ཇོ་བོ་རིན་པོ་ཆེས་མཚོན་ར་ས་འཕྲུལ་སྣང་གི་གཙུག་ལག་ཁང་དུ་བཞུགས་པའི་རྟེན་རྣམས་ཞིབ་ཏུ་

[220B] སྙན་ཤལ་སོགས་དངོས་བཤམས་ཡིད་སྤྲུལ་གྱིས་མཆོད་ནས་བསྟན་འགྲོར་ཕན་བདེ་རྒྱས་པའི་ཐུགས་སྨོན་མཛད་རྗེས་ལྷས་བླ་བྲང་གི་ཟུར་འཕྱོད་གཟིམས་ཆུང་དུ་ཞབས་ཟུང་བཀོད། གཞུང་ནས་ལྷ་ལྡན་སྤྲུལ་པའི་གཙུག་ལག་ཁང་
རྟེན་དང་བརྟེན་པར་བཅས་པར་རབ་གནས་བསྐྱར་མ་གནང་དགོས་ཚུལ་ཞུས་པར་བརྟེན་ཚེས་གཉིས་ཀྱི་ཉིན་རྗེ་ཉིད་ཀྱིས་གཙོ་མཛད་དེ་མོ་སྤྲུལ་པའི་སྐུ། ཡོངས་འཛིན་ཁྲི་པ་ངག་དབང་ཆོས་གྲགས། ཡོངས་འཛིན་བློ་བཟང་ཆོས་འཕེལ། སྐུའི་ཕུ་
བོ་དགའ་ལྡན་ཆོས་འཁོར་གྱི་མཁན་པོ། རྣམ་རྒྱལ་གྲྭ་ཚང་པ་དང་མགོན་ཁང་པ་བཅས་རྡོ་རྗེ་འཇིགས་བྱེད་ཀྱི་སྒོ་ནས་ཉིན་གཉིས་ཀྱི་རིང་རབ་ཏུ་གནས་པ་རྒྱས་པ་མཛད་དེ་རྟེན་རྣམས་དགེ་ལེགས་ཀྱི་གཟི་འོད་དང་ལྡན་པར་བསྒྲུབས་ཤིང་གཞུང་ས་ནས་
ཡོན་ཀྱང་བསྟབས། བླ་བྲང་ནས་རྒྱལ་དབང་མཆོག་ལ་རྟེན་འབྱུང་གི་བདོག་པ་བསྟར། གཞུང་ས་ནས་ཕོགས་ཟུར་གསོས་སོགས་སྔར་རྒྱུན་བཞིན་གཟབས། ཚེས་བཞི་བདེན་པ་བཞིའི་ཆོས་འཁོར་བསྐོར་བའི་དུས་ཆེན་ཉིན་ཇོ་བོ་ཤཱཀྱ་མུ་ནིའི་མདུན་
སར་རྗེ་བླ་མ་མཆོག་ནས་སློབ་དཔོན་མཛད། ཡོངས་འཛིན་ཁྲི་པ་ངག་དབང་ཆོས་གྲགས་ཀྱིས་དུས་གོ་བ། ནོ་མོན་ཧན་དེ་མོ་སྤྲུལ་པའི་སྐུ། ཡོངས་འཛིན་ཞལ་སྔ་ནས་བློ་བཟང་ཆོས་འཕེལ། དགའ་ལྡན་ཆོས་འཁོར་གླིང་གི་མཁན་པོ་སྐུའི་ཕུ་བོ་བློ་
བཟང་སྦྱིན་པ། གཟིམས་དཔོན་བྱམས་གླིང་མཁན་པོ་བློ་བཟང་ཚེ་རིང། མཆོད་དཔོན་སྡེ་དྲུག་མཁན་པོ་བློ་བཟང་རྣམ་རྒྱལ། འབྲས་སྤུངས་སྒོ་མད་བླ་མ་ངག་དབང་དགེ་ལེགས། བློ་གསལ་གླིང་བླ་མ་བློ་བཟང་དགེ་ལེགས། སེར་སྨད་བླ་མ་

[221A]༄༅། །བཅས་དགེ་འདུན་བཅུ་ཚོགས་ཀྱི་དབུས་སུ་རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེར་དགེ་ཚུལ་གྱི་སྡོམ་པ་སྩལ་ཏེ་བསྟན་འགྲོའི་དབུང་གཉེན་ཆེན་པོར་མངའ་གསོལ་བར་མཛད་དོ། །མགོན་ཁྱོད་ཐུགས་རྗེའི་རི་
བོང་འཛིན་པ་ལས། །རྣམ་དག་ཆོ་གའི་ག་བུར་ཟེར་འཕྲེང་གིས། །པད་དཀར་འཛིན་པའི་ཐུགས་ཀྱི་སྐྱེད་ཚལ་དུ། །སྤོང་བཞིའི་ཀུ་མུད་ཅི་ཡང་བཞད་པར་གྱུར། །དེ་ཚེ་རབ་བསིལ་ཆུ་གཏེར་ནི། །འབབ་ཆུ་དྲག་པོས་གང་བ་བཞིན། །དེ་
ཡི་ཐུགས་ནི་སྤྲོ་དགའ་ཡི། །རླབས་འཕྲེང་མཆོག་ཏུ་གཡོ་བར་གྱུར། །གཞུང་ས་ནས་རྟེན་འབྱུང་གི་བདོག་པ་ཡང་བསྟར། ཐུབ་པའི་དབང་པོའི་བསྟོད་པ་སྐབས་གསུམ་པའི་བཤད་ལུང་རྒྱས་པ་སྩལ། སྐབས་དེར་ནམ་མཁའ་ནས་མེ་
ཏོག་གི་ཆར་བབས་པ་དང་འཇའ་ཚོན་འཆར་པ་སོགས་ལྟས་ལེགས་པ་མང་དུ་བྱུང་བས་ཀུན་ཀྱང་དད་པ་ལྷག་པར་འཕེལ། ཡབ་སྲས་ཕྱོགས་མཐུན་དུ་རྟེན་གཟིགས་ལ་ཕེབས་ཏེ་མཆོད་ཚོགས་རྒྱ་ཆེན་པོ་ཕུལ་ནས་བསྟན་འགྲོར་ཕན་བདེ་
རྒྱས་པའི་ཐུགས་སྨོན་རླབས་པོ་ཆེ་མཛད། གསོལ་ཚིགས་གྲོལ་རྗེས་གཟིམས་ཆུང་ཨེ་ཝཾ་དུ་ཆོག་གྲྭ་པ་རྣམས་དང་ལྷན་དུ་རབ་གནས་ཀྱི་ཁ་སྐོང་ཞི་བའི་སྦྱིན་སྲེག་མཛད་རྗེས་དཔལ་ལྷ་ལྕོག་ཏུ་ཕེབས་ནས་ཚོགས་འཁོར་དང་འབྲེལ་བའི་
གཏང་རག་བསྐད་གསོ་རྒྱས་པ་གནང་ཞིང་མ་གཅིག་དཔལ་གྱི་ལྷ་མོར་སྙན་ཤལ་སྣ་ལྔ། བྱུ་རུའི་མགུལ་འཕྲེང། སྤྱན་གཟིགས་རལ་གྲི་བཅས་འབུལ་བ་མཛད། ཚེས་ལྔའི་ཉིན་གཞུང་ས་ནས་མཆོག་སྤྲུལ་རིན་པོ་ཆེར་དགེ་ཚུལ་གྱི་སྡོམ་

[221B] ཡོངས་འཛིན་ཁྲི་པ་ནས་ཀྱང་ལེགས་འབུལ་ཞུས། ཨམ་པན་ཟུད་སོགས་གོང་མའི་མི་དྲག་རྣམས་དང། བོད་
ཀྱི་མི་དྲག་དྲུང་འཁོར་སོགས་ནས་ཀྱང་ལེགས་སྐྱེས་ཕུལ། རྗེ་ཉིད་ནས་ཀྱང་ལེགས་སོའི་སྐྱེས་བསྟབས། ཚེས་དྲུག་གི་ཉིན་སེར་འབྲས་དགེ་གསུམ་གྱི་གྲྭ་པ་བདུན་ཅུ་དོན་དགུ་བསྙེན་རྫོགས་སུ་བསྒྲུབས། དེའི་ཕྱི་ཉིན་གཞུང་མཁན་ནང་སོགས་
ལ་ཕྱག་དབང་གནང། གོང་མ་ཆེན་པོར་རྒྱལ་དབང་མཆོག་ལ་དགེ་ཚུལ་གྱི་སྡོམ་པ་ཕུལ་བའི་རྒྱུ་མཚན་ཞུ་ཡིག་ཨམ་པན་བརྒྱུད་ནས་ཕུལ། ལྷ་ལྡན་སྨོན་ལམ་ཆེན་མོའི་ཚོགས་ཁྲོ་གསར་བླུགས་ཀྱི་ཞལ་འདེབས་སུ་གསེར་སྲད་ལྔ། དངུལ་རྡོ་
ཚད་གཅིག་བཅས་སྩལ། ཚེས་བརྒྱད་ཀྱི་སྔ་དྲོ་ཡབ་སྲས་ལྷན་རྒྱས་ཆིབས་ཁ་བསྒྱུར་ཏེ་ཕེབས་ཞོར་ར་མོ་ཆེར་ཇོ་བོ་མི་བསྐྱོད་རྡོ་རྗེའི་སྐུ་མདུན་དུ་ཕེབས་ནས་ཇོ་བོ་རིན་པོ་ཆེར་ལིང་སེར་གྱི་སྣམ་སྦྱར། དངུལ་སྲད་ཉེར་ལྔའི་མཎྜལ། སྙན་ཤལ་བཅས་འབུལ་
བ་གནང་ནས་རྣམ་རྒྱལ་གྲྭ་ཚང་པ་རྣམས་དང་ལྷན་ཅིག་ཁྲུས་གསོལ་མཆོད་འབུལ་དང། མགོན་པོ་བསེ་གདོད་བ་སོགས་རྟེན་རྣམས་ལ་སྙན་ཤལ་བཅས་ཐུགས་སྨོན་གནང་ནས་པོ་ཏ་ལར་ཕྱག་ཕབ། རྒྱལ་དབང་མཆོག་སྤྲུལ་རིན་པོ་ཆེ་ཚོམས་
ཆེན་དུ་སྤྱན་དྲང་ཏེ་བླ་བྲང་ཕྱག་མཛོད་ནས་གསོལ་སྟོན་རྒྱས་པའི་ཐོག་དགེ་ཚུལ་གྱི་དངོས་པོ་བཞེས་པའི་ལེགས་འབུལ་དུ་དངུལ་རྟ་རྨིག་བརྒྱ་དང་ཉི་ཤུ་སོགས་དངོས་འབུལ་གཏོས་ཆེ་བ་བཏེག་ཞབས་ཕྱི་དྲུང་འཁོར་དྲག་འབྲིང་སྤྱི། བླ་བྲད་མདའ་

[222A]༄༅། །ཞབས་ཀྱི་མི་སེར་བཅས་ནས་ཀྱང་ལེགས་འབུལ་ཞུས། དེ་མོ་སྤྲུལ་པའི་སྐུ། ཨམ་པན་ཟུང། ཇར་གོ་ཆི། པི་ཆའི་ཆི། དམག་དཔོན། མཛོད་དཔོན། བཀའ་བློན་བཞི་སོགས་ལ་བབས་བསྟུན་གྱི་སྐྱེས་བཟང་སྩལ། ཚེས་
བཅུ་ནས་བཟུང་མཆོག་སྤྲུལ་རིན་པོ་ཆེ། ཡོངས་འཛིན་ཁྲི་པ། སྐུའི་ཁུ་བོ་རྗེ་དྲུང་བློ་བཟང་ཕུན་ཚོགས་སོགས་ཞབས་འབྲིང་ནང་འཁོར་བཅོ་ལྔ་བཅས་ལ་ལམ་རིམ་ཆེན་མོའི་བཤད་ལུང། སེམས་བསྐྱེད་མཆོད་པ་དང་བཅས་འབུལ་བའི་
དབུ་ཚུགས། ཚེས་བཅུ་གཉིས་ཀྱི་ཉིན་བོད་ཁམས་ལྷ་སྡེ་མི་སྡེ་ཐུན་མོང་ནས་རྒྱལ་དབང་ཡབ་སྲས་ལྷན་རྒྱས་ཚོམས་ཆེན་དུ་སྤྱན་དྲངས་ཏེ་གསོལ་སྟོན་དང་བཅས་རྒྱལ་དབང་མཆོག་སྤྲུལ་རིན་པོ་ཆེར་ལེགས་སོའི་དངོས་འབུལ་དང་བསྟུན་རྗེ་བླ་མ་
མཆོག་ལའང་དངོས་འབུལ་གཏོས་ཆེ་བ་ཕུལ། ཚེས་བཅུ་གསུམ་གྱི་ཉིན་ཁྲི་ཆེན་ནོ་མོན་ཧན་ངག་དབང་མཆོག་ལྡན་གྱི་སྤྲུལ་པའི་སྐུ་ལ་དགེ་བསྙེན་དང་དགེ་ཚུལ་གྱི་སྡོམ་པ་སྩལ། ཚེས་བཅོ་ལྔའི་ཉིན་རྒྱལ་བ་ཡབ་སྲས་ལྷན་དུ་ཕོ་བྲང་དམར་པོ་རིའི་
ལྷ་ཁང་རྣམས་ཀྱི་རྟེན་གཟིགས་སུ་རིམ་བཞིན་ཕེབས་ནས་ཐོག་མར་གསེར་གདུངས་བཀྲ་ཤིས་འོད་འབར་གྱི་སྐུ་མདུན་དུ་རྣམས་རྒྱལ་གྲྭ་ཚང་པ་རྣམས་དང་བཅས་སྤྱན་འདྲེན་ཁྲུས་གསོལ་དང་འབྲེལ་བའི་མཆོད་འབུལ་རྒྱས་པ་གནང། འཕགས་པ་ལོ་ཀི་
ཤྭ་རའི་སྐུ་མདུན་དུ་མཎྜལ་འདེགས་སྲང་སུམ་ཅུ་ཡོད་པ། གསེར་གདུང་བཀྲ་ཤིས་འོད་འབར་ལ་མཎྜལ་འདེགས་སྲང་ཉེར་ལྔ་ཡོད་པ། བློས་བསླང་ལྷ་ཁང། སྲིད་གསུམ་རྣམས་རྒྱལ། དུས་འཁོར་ལྷ་ཁང་རྣམས་ལའང་མཎྜལ་རེ། དེ་ཕྱིན་གཞན་

[222B] ཚེས་བཅུ་དྲུག་ལ་བཀའ་བློན་ཐུན་མོང་ནས་ཚོམས་ཆེན་དུ་སྤྱན་དྲངས་ཏེ་གསོལ་སྟོན་རྒྱས་པའི་ཐོག་རྒྱལ་དབང་མཆོག་སྤྲུལ་རིན་པོ་ཆེར་ལེགས་འབུལ་དང་
བསྟུན་རྗེ་བླ་མ་མཆོག་ལའང་དངོས་འབུལ་གྱི་བདོག་པ་བསྟབས། ཞི་བ་བཟང་པོ། མཆོད་དཔོན་སྡེ་དྲུག་མཁན་པོ། རི་པོ་བདེ་ཆེན་སྤྱི་སོ། རྒྱལ་ཡུམ་ཕུན་ཚོགས་དབང་མོ་སྲས་བཅས། རྔོ་རིང་ཞབས་དྲུང་ལྕམ། ཇ་སག་བླ་མ་ཤེ་དར་མཁན་
པོ་དང་བདེ་ཆེན་སྤྲུལ་སྐུ། ཕུར་བུ་ལྕོག་རབ་འབྱམས་པ་བློ་བཟང་དར་རྒྱས། གུང་འགྱུར་མེད་དབང་རྒྱལ། ལྕགས་ར་སྤྲུལ་སྐུ། རྒྱལ་སྲས་སྤྲུལ་སྐུ། འབྲས་སྤུངས་ཧར་གདོང་ཁམས་ཚན། ར་མོ་ཆེ་བ། བཞི་སྡེ་བ། སེར་ཨུར་གེ་གྲྭ་ཚང། དྭགས་
པོ་གྲྭ་ཚང། ལྷ་ལྡན་དུ་སྡོད་མི་བལ་པོ་སྤྱི་བཅས་སོ་སོ་ནས་རྒྱལ་དབང་རིན་པོ་ཆེར་ལེགས་འབུལ་ཞུ་བ་དང་བསྟུན་རྗེ་བླ་མ་མཆོག་ལའང་རང་རང་གི་འབྱོར་པ་དང་བསྟུན་པའི་དངོས་འབུལ་རིམ་བཞིན་བསྟར། ཚེས་ཉེར་གསུམ་ལ་རྒྱལ་བ་ཡབ་སྲས་
ཀྱི་ཞབས་བརྟན་དུ་དམིགས། སེར་འབྲས་དགེ་གསུམ། རྒྱུད་སྟོད་སྨད། རྭ་སྒྲེང། རྣམ་རྒྱལ་གྲྭ་ཚང་བཅས་སོ་སོར་མང་ཇ་བདུན་རེ་དང་དགེ་འདུན་ཞལ་གྲངས་ཆིག་ཁྲི་ཉིས་སྟོང་བརྒྱད་བརྒྱ་དྲུག་ཅུ་རེ་གཉིས་ལ་ཕྱག་འགྱེད་གྲྭ་རེར་དངུལ་སྲང་རེ། བསྔོ་
རྟེན་རྣམ་གཞག་གཟབ་པ་དང། དེ་ཕྱིན་དབུས་ལྷོ་བྱང་ཁུལ་དགོན་ཁག་བརྒྱ་བདུན་ཅུ་ལ་མང་ཇ་ལྔ་རེ། དགེ་འདུན་ཆིག་ཁྲི་སུམ་སྟོང་དགུ་བརྒྱ་བརྒྱད་ཅུ་གྱ་ལྔ་ལ་འགྱེད་ཊཾ་རེ། བསྔོ་རྟེན་རྣམ་གཞག། དེ་བསྟུན་དགེ་ལྡན་གསེར་གདུང་རིན་པོ་ཆེ། རྭ་སྒྲེང་

[223A]༄༅། །ཇོ་བོ་འཇམ་དཔལ་རྡོ་རྗེ། འོལ་ཁ་རྫིང་ཕྱིའི་བྱམས་མགོན། ཆོས་འཁོར་རྒྱལ་གྱི་བྱམས་མགོན་བཅས་སོ་སོའི་སྐུ་མདུན་དུ་བརྒྱ་མཆོད་སྣ་ལྔ་ཚར་རེ་དང་སྙན་ཤལ། རི་བོ་དགེ་ལྡན་གྱི་དམ་ཅན་ཆོས་ཀྱི་རྒྱལ་པོའི་སྐུ་མདུན་
དང་ཆོས་འཁོར་རྒྱལ་གྱི་དཔལ་ལྡན་ལྷ་མོའི་སྐུ་མདུན་སོ་སོར་གྲྭ་བ་བརྒྱད་རེས་ཟླ་བ་གཉིས་རེའི་རིང་ཆོས་རྒྱལ་དང་ལྷ་མོའི་བསྐང་འཕྲིན་བསྟོད་པ་བཅས་གང་རྒྱས་མཛད་རྒྱུར་སྙན་ཤལ། སྤྱན་གཟིགས་རལ་གྲི་རེ། དཔལ་ལྷ་ལྕོག་ཏུ་ཟླ་བ་གཉིས་
ཀྱི་རིང་རྨེ་རུ་བ་དགེ་འདུན་བརྒྱད་གྲས་མ་གཅིག་དཔལ་ལྡན་ལྷ་མོའི་བསྐང་པ་ཡོངས་རྫོགས། རྭ་མོ་ཆེའི་མགོན་པོ་བསེ་གདོང་པའི་སྐུ་མདུན་དུ་ཟླ་བ་གཉིས་ཀྱི་རིང་བཞི་སྡེ་བ་བརྒྱད་གྲས་མགོན་པོའི་བསྐང་བ་ཡོངས་རྫོགས། ལ་མོ་བྱང་ཆུབ་ལྕོག་དང་
ཚེར་གསེབ་དགོན་སོ་སོར་ཟླ་བ་གཉིས་རེའི་རིང་དཔལ་ལྡན་ཚངས་པ་ཞི་དྲག་གི་བསྐང་བ་མཛད་རྒྱུ་དང། སྙན་ཤལ། སྤྱན་གཟིགས་རལ་གྲི་རེ་རྣམས་རིམ་བཞིན་བསྟར། ཚེས་ཉེར་དྲུག་ལ་འབྲས་སྤུངས་སྤྱི་སོས་གཟིམས་ཆུད་ཉི་འོད་འཁྱིལ་པར་ཡང་
སྲས་སྙན་རྒྱས་ཀྱི་ཐོག་དཀར་སྤྲོ་དང་དངོས་འབུལ་བསྟར། གཞན་ཡང་ལྕགས་རི་བཻ་ཌཱུར། དགེ་འཕེལ་རི་ཁྲོད་པ། སྤོས་ཁང་མཁན་པོ་ཁྲི་ཁང་ཆོས་མཛད། ཆིབས་དཔོན་སྦེལ་གསར་བ། གྲ་རི་བོ་རྣམ་རྒྱལ་བ། ལྟག་སྒོ་ནང་བ་བཅས་སོ་སོ་ནས་ཀྱང་
དངོས་འབུལ་བསྟར། ཚེས་ཉེར་བདུན་ལ་ལམ་རིམ་ཆེན་མོའི་བཤད་ལུང་གྲུབ་སྟེ་ལམ་ཁྲིད་མྱུར་ལམ་དང་བདེ་ལམ། འཁྲུངས་རབས་སོ་བཞི་པ་རྣམས་ཀྱི་ལུང་རིམ་གྱིས་ཕུལ། ཚེས་ཉེར་བརྒྱད་ལ་རྒྱལ་སྲས་སྤྲུལ་པའི་སྐུས་ཞུས་ངོར་ཁོང་

[223B] དགའ་ལྡན་ཁྲི་རིན་པོ་ཆེ། ཆབ་མདོ་ཞིབ་བཟང་པོ། མཁར་རྡོ་སྤྲུལ་སྐུ། སེ་ར་ཨུར་གེ་གྲྭ་ཚང་དང་འབྲས་སྤུངས་སྒོ་མང་གྲྭ་ཚང་གཉིས་ཀྱི་བླ་མ་ཟུར་བ། གཞན་ཡང་རྒྱུད་སྟོད་སྨད། སེར་འབྲས་དགེ་གསུམ་གྱི་དགེ་བའི་བཤེས་གཉེན་
བཅས་བརྒྱ་ལྔ་བཅུ་སྐོར་ལ་ཟབ་མོ་དབུ་མའི་ལྟ་ཁྲིད་ལུང་རིགས་ཀྱི་བཤད་པ་མཐའ་ཆོད་བརྒྱས་པར་སྩལ་བས་ཆོས་ཀྱི་སྤྱན་ལྡན་རྣམས་ཀྱང་དགའ་དད་སྤྲོ་གསུམ་འཕེལ་པར་གྱུར། ཆོས་གནམ་གང་གི་ཉིན་རྒྱུད་སྟོད་སྨད་གཉིས་སྤྱི་ནས་རྒྱལ་དབང་ཡབ་
སྲས་གཟིམས་ཆུང་བཀའ་གདམས་འཁྱིལ་པར་སྤྱན་དྲངས་ཏེ་རྒྱལ་དབང་མཆོག་ལ་ལེགས་སོའི་བརྟན་བཞུགས་ཕུལ་བར་རྗེ་བླ་མ་ཉིད་ལའང་རྒྱུད་སྟོང་སྨད་སོ་སོ་ནས་དངོས་འབུལ་བསྟར། དེ་ཉིན་མཆོད་དཔོན་མཁན་པོ་དང་སྒྲུབ་པའི་རྒྱལ་མཚན་འཛིན་པ་
ཀུན་སྤངས་ངག་དབང་བློ་བཟང་བཅས་ལ་རྗེ་ཉིད་ཀྱི་གསུང་འབུམ་ནང་ནས་དུས་འཁོར་ལ་བརྟེན་པའི་བླ་མའི་རྣལ་འབྱོར་ཉམས་སུ་ལེན་ཚུལ་གྱི་ཁྲིད་ལུང་དང་དུས་འཁོར་སྨོན་ལམ་སོགས་འདོད་ཆོས་འགའ་ཞིག་གི་ལུང་ཡང་སྩལ། འདི་སྐབས་སྔ་ཕྱིར་གྲྭ་ས་
ཆེན་པོ་གསུམ་དང་རྒྱུད་སྟོད་སྨད་སོགས་དབུས་ལྷོ་བྱང་གི་དགོན་ཁག་དུ་མ་ནས་བསྙེན་རྫོགས་དོན་གཉེར་གྱིས་བྱོན་པའི་དགེ་འདུན་ཤིན་ཏུ་མང་པོ་རྣམས་ཀྱིས་བསྙེན་རྫོགས་ཀྱི་སྡོམ་པ་སྩོལ་དགོས་པའི་གསོལ་བ་ནན་ཆེར་བཏབ་པར། བཀའ་ལས། དེང་
དུས་སྔ་དྲོའི་ཆར་ནི་རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེར་ཐུགས་བཞེད་ཀྱི་ཆོས་རྣམས་འབུལ་བའི་ཐུན་སྐྱོང་དགོས་དང། གཞན་ཡང་ལེགས་འབུལ་བས་མཚོན་སེར་སྐྱ་རབ་ཏུ་མང་པོ་ལ་ངོས་འཕྲད་གཏོང་དགོས་པ་སོགས་བྲེལ་བ་ཆེ་དེས་འདུག་
[224A]༄༅། །ཀྱང་སོ་སོར་ཐར་པའི་སྡོམ་པ་བསྟན་པའི་རྩ་བ་ཡིན་པར་མ་ཟད་ཐག་རིང་ནས་བྱོན་པའི་དགེ་བའི་བཤེས་གཉེན་རྣམས་ཡུན་རིང་སྒུག་བཅུག་ན་མི་ཡོང་གསུངས་ནས་ཞལ་བཞེས་མཛད། དེ་སྐབས་རྒྱལ་དབང་རིན་པོ་ཆེར་ཆོས་
བཀའ་འབུལ་དགོས་པའི་ཐུགས་བྲེལ་ཆེ་བ་དང་བསྒྲུབ་བྱ་ཡང་ཧ་ཅང་མང་བའི་སྟབས་མདོ་རྩ་བ་ལས། དུ་མ་མཁན་པོ་གཅིག་པ་གསུམ་མན་ཆད་ཚིགས་གཅིག་གིས་བསྙེན་པར་རྫོགས་པར་བྱང་རུང་ངོ་ཞེས་གཟིམས་ཁང་གི་ནང་དུ་མཚམས་སོ་
སོར་བཅད་ནས་བསྒྲུབ་བྱ་གསུམ་ཚན་སོ་སོར་འདུག་ཏུ་བཅུག་མཚམས་ཀྱི་འཛོམ་དུ་མཁན་སློབ་དགེ་འདུན་དང་བཅས་པ་བཞུགས་ནས་བསྙེན་པར་རྫོགས་པ་སྒྲུབ་ཆོག་པར་གསུངས་པ་ཕྱག་ལེན་དུ་བསྟར་ཏེ་མངའ་རིས་སྤྲུལ་སྐུས་གཙོས་བསྒྲུབ་
བྱ་སྟོང་ཕྲག་གཅིག་དང་བཅུ་གཅིག་ལ་བསྙེན་རྫོགས་ཀྱི་སྡོམ་པ་རིམ་བཞིན་སྩལ་བར་སྐབས་འགའ་ཞིག་མཚན་ཐུན་དང་པོའི་བར་དུ་འགྲོ་དགོས་པ་བྱུང་ཡང་སྐྱོ་ངལ་དང་དཀའ་ཚོགས་ལ་མ་གཟིགས་པ་ནི་བསྟན་པ་ཐུགས་ལ་བཅངས་པའི་རྣམ་
ཐར་དུ་སྣང་ངོ། །ཟླ་བ་བདུན་པའི་ཚེས་གཅིག་ལ་དབུས་མདའ་དཔོན་ཐེའི་ཇི་པ་སངས་ཚེ་རིང་དང་གཡུ་ཐོག་པ་དངོས་གྲུབ་རྣམ་རྒྱལ། གཙང་མདའ་དཔོན་རམ་པ་བ། པད་ཚལ་བ། ལྕང་ཅན་བཅས་ཐུན་མོང། འབྲས་སྤུངས་གཙང་པ་ཁམས་ཚན་
འབྲས་སྤུངས་བསམ་བློ་ཁམས་ཚན། གྲྭ་བྱམས་པ་གླིང། ཕུར་བུ་ལྕོག་ར་ཁ་བྲག་སྒྲུབ་ཁང་སྐུ་སྐྱེ། རྒྱ་གླིང་ཚོགས་པ། རྭ་སྒྲེང་སྤྱི་སོ། ལྷ་རི་བླ་མ་བཅས་སོ་སོ་ནས་ཀྱང་རང་རང་གི་འབྱོར་པ་དང་བསྟུན་པའི་དངོས་འབུལ་བསྟབས། ཚེས་གཉིས་ཀྱི་

[224B] འབྲས་སྤུངས་ཞོ་སྟོན་གྱི་རྩེད་སྣ་གཟིགས་འབུལ་བ་ཁག་སུམ་ཅུ་སོ་གསུམ་སྐོར་ལ་ཁ་བཏགས་སོགས་ཀྱི་གནང་ཆ་སྩལ། ཚེས་བཞི་ལ་ནོ་མོན་ཧན་དེ་མོ་སྤྲུལ་
བའི་སྐུས་རྒྱལ་བ་ཡབ་སྲས་གཟིམས་ཆུང་ཉི་འོད་འཁྱིལ་བར་སྤྱན་དྲངས་ནས་བན་གཙང་པ་རྣམས་ཀྱིས་རྣམ་རྒྱལ་མའི་ཆོ་ག་དང་འབྲེལ་བའི་སྒོ་ནས་བརྟན་བཞུགས་ཕུལ་བར། རྗེ་ཉིད་ལའང་བརྟན་བཞུགས་ཀྱི་འབུལ་བ་སྦམ་མཐོ་བ་བཏེག་བན་གཙང་གྲྭ་
སྤྱི་ནས་ཀྱང་དངོས་འབུལ་བསྟབས། ཚེས་ལྔ་དང་དྲུག་ལ་རྒྱུད་སྟོད་བླ་གྲྭ་སྤྱིས་ཞུས་ངོར་སེར་འབྲས་ཀྱི་དགེ་འདུན་ཁ་ཤས་བཅས་ཚིག་སྟོང་སྐོར་ལ་གཟིམས་ཆུང་བཀའ་གདམས་འཁྱིལ་པར་གསང་འདུས་ཀྱི་རྒྱུད་ནས་གསུངས་པའི་ཛམྦྷ་ལ་ཞལ་གསུམ་
ཕྱག་དྲུག་གི་རྗེས་གནང་དང། རྒྱུད་ཆེན་ཀུན་དགའ་དོན་གྲུབ་ཀྱི་གསོལ་འདེབས་དང་རྒྱུད་པའི་བླ་བརྒྱུད་གསོལ་འདེབས་བཀའ་རྩོམ་གསར་ཞུས་རྣམས་ཀྱི་ལྗགས་ལུང་བཅས་སྩལ་པའི་མཇུག་ཏུ་རྒྱུད་པ་རྣམས་ནས་གསང་བ་འདུས་པའི་རྒྱུད་ལེའུ་དང་པོ་ནས་
ལེའུ་གསུམ་པའི་བར་དང་སྨོན་ལམ་ཤིས་བརྗོད་བཅས་ཞལ་འདོན་མཛད་པར་གསུང་གྲ་བཟང་ཞིང་གྲ་འགྲིག་པ་བྱུང་ཞེས་དགྱེས་ཚུལ་ཤིན་ཏུ་ཆེ་བ་མཛད། དེ་མཚུངས་སྨད་རྒྱུད་བླ་གྲྭ་རྣམས་ནས་ཞུས་ངོར་ཚོགས་ཡོངས་ལ་མགོན་པོ་ཕྱག་དྲུག་པའི་རྗེས་གནང་
སྨིན་རྒྱས་སུ་སྩལ། ཁོང་རྣམས་ཀྱིས་དཔལ་གསང་བ་འདུས་པའི་རྒྱུད་ལེའུ་དང་རྟིང། ཀྵེ་ཏྲ་བཱ་ལའི་འགྱིངས་དབྱངས་དང། འདུས་པའི་སྨོན་ལམ་ཤིས་བརྗོད་བཅས་ཞལ་འདོན་མཛད་དགོས་བཀའ་ཕེབས་པ་བཞིན་དབྱངས་སོང་གསལ་རྣམས་རྡམ་བརྗིད་དང་

[225A]༄༅། །ལྡན་པར་གསུངས་པས་དགྱེས་ཚུལ་ཆེ་བར་མཛད། ཚེས་བདུན་ལ་བླ་བྲང་ནས་གསོལ་སྟོན་རྒྱས་བཤམས་ཐོག་རྒྱལ་དབང་མཆོག་སྤྲུལ་རིན་པོ་ཆེ་ཚོམས་ཆེན་དུ་སྤྱན་དྲངས་ནས་རྣམ་རྒྱལ་གྲྭ་ཚང་བ་རྣམས་ཀྱིས་ཚེ་སྦྱིན་རྣམ་པར་
རྒྱལ་མའི་ཆོ་ག་དང་འབྲེལ་བའི་སྒོ་ནས་བརྟན་བཞུགས་ཞུ་བའི་རྟེན་དུ་དངུལ་བྲེ་ཆེན་བརྒྱ་དང་བདུན་སོགས་དངོས་སྐྱེས་ཀྱི་བདོག་པ་ཕུལ། དེ་མཚུངས་དེ་མོ་རིན་པོ་ཆེ། ཨམ་པ་ན་ཟུང། ཇར་གོ་ཆི། བི་ཆའི་ཆི། དམག་དཔོན། མཛོད་དཔོན། བཀའ་
བློན་བཅས་པར་ཡང་བབས་འབྲེལ་དད་བསྟུན་པའི་སྐྱེས་ཀྱི་བདོག་པ་བསྟར། ཚེས་བརྒྱད་ལ་གཟིམས་ཆུང་ཁམས་གསུམ་རྣམ་རྒྱལ་དུ་བླ་བྲང་ནས་རྒྱུ་ཡོན་གནང་སྟེ་རྣམ་རྒྱལ་གྲྭ་ཚང་ནས་དུས་འཁོར་ཆོག་གྲྭ་བ་ལྔ་བཅུ་ང་གསུམ་གྱིས་དཔལ་དུས་
ཀྱི་འཁོར་ལོའི་ཆོ་ག་ཡོངས་རྫོགས་མཛད་པའི་ཚོགས་དབུར་རྗེ་བླ་མ་མཆོག་ཀྱང་ཕེབས་ཤིང་གསུང་ཆོག་པ་རྣམས་ལ་བསོད་བཏགས། དངུལ་སྲང་རེའི་ཡོན་བཅས་སྩལ། དེ་ཉིན་གྲྭ་ཚང་དབུ་མཛད་སྐལ་བཟང་འབྱོར་རྒྱས་ནས་ཡབ་སྲས་གཉིས་ཀར་
ཚོགས་མཆོད་དང་འབྲེལ་བའི་ཞབས་བརྟན་ཕུལ། ཚེས་བཅུ་གཉིས་ལ་བཀའ་བློན་ཞབས་དྲུང་མདོ་མཁར་བ། དགའ་ལྡན་ཆོས་འཁོར་གླིང་གི་མཁན་པོ་ཕུ་བོ་རྗེ་དྲུང་བློ་བཟང་སྦྱིན་པས་གཙོས་བླ་གྲྭ་ཐུན་མོང། བཀའ་བློན་གུང་ཀུན་དགའ་
བསྟན་འཛིན། བཀའ་བློན་ཇ་སག་ཉི་མ་རྒྱལ་མཚན་བཅས་སོ་སོ་ནས་རྒྱལ་དབང་རིན་པོ་ཆེར་བརྟན་བཞུགས་འབུལ་བ་དང་བསྟུན་རྗེ་བླ་མ་ཉིད་ལའང་དངོས་འབུལ་གྱི་བདོག་པ་བཏེག་གཞན་ཡང་བཀའ་ཤག་དྲུང་ཡིག་བཀྲ་ཤིས་མཐོང་སྨོན་པ་དང་

[225B] ལྷ་རྩེ་སྐྱིད་སྦུགས་པ། ཀླུ་ལུང་ཆོས་མཛད། ནཱ་ལེནྡྲ་ཆོས་རྗེ་བཅོ་བརྒྱད་པ། གཏིང་སྐྱེས་ཟམ་གསར་པ། དཔལ་རབ་མོ་བྲན། ལྷ་ས་བཀྲ་ཤིས་ཁང་གསར་བ་བཅས་ནས་དངོས་འབུལ་དང་བཅས་སྒེར་མཇལ་ཞུས། ཚེས་བཅུ་གསུམ་
ནས་རིམ་བཞིན་བཀའ་བློན་གུང་པཎྜི་ཏ་སྐུ་ངོས་བཅས་ནས་ཞུས་དོར་སེར་སྐྱ་སུམ་བརྒྱ་སྐོར་ལ་གྲུབ་རྒྱལ་ལུགས་ཀྱི་ཚེ་དབང། རྩེ་དྲུང་རྣམས་ཀྱིས་ཞུས་ངོར་སེར་སྐྱ་བདུན་བརྒྱ་བརྒལ་བར་ཚེ་རྟ་ཟུང་འབྲེལ་གྱི་དབང། སེར་ཨུར་གེ་གྲྭ་ཚང་པ་བླ་གྲྭ་ནས་ཞུས་
དོར་མགོན་པོ་ཕྱག་དྲུག་པའི་རྗེས་གནང་དང་གསེར་ཞུན་མའི་ལྗགས་ལུང། རྒྱལ་དབང་མཆོག་གི་ཁུ་བོ་དམ་པ་ནས་ཞུས་ངོར་རྣམ་རྒྱལ་གྲྭ་ཚང་ཚོགས་ཡོངས་ལ་ནག་པོ་སྐོར་གསུམ། དཔལ་ལྡན་ལྷ་མོའི་བསྐད་གསོ། འཁྲུངས་ལྷ་གསོལ་མཆོད་བཅས་
ཀྱི་ལྗགས་ལུང། རྒྱལ་ཡུམ་ཕུན་ཚོགས་དབང་མོ་ནས་ཞུས་ངོར་ཚེ་དབང་གྲུབ་རྒྱལ་མ་དང་རྡོ་རྗེ་སེམས་དཔའི་སྒོམ་བཟླས་ཀྱི་ཁྲིད། མདའ་དཔོན་གཡུ་ཐོག་པས་ཞུས་ངོར་ཤོད་དྲུང་ཡོངས་རྫོགས་སོགས་ལྔ་བརྒྱ་སྐོར་ལ་ཚེ་རྟ་ཟུང་འབྲེལ། སྐུ་དྲག་ནང་མ་བཞིས་
ཞུས་ངོར་དགའ་ལྡན་ལྷ་བརྒྱ་མ་དང་རྡོར་སེམས་སྒོམ་བཟླས་ཀྱི་ཁྲིད། ཞི་བ་བཟང་པོའི་སྦྲུལ་སྐུས་ཞུས་དོར་ཁོང་བ་རང་དང་རྭ་སྒྲེང་ཡང་དགོན་གྱི་བླ་མ་སོགས་ལ་བདེ་མཆོག་དྲིལ་བུ་ལུས་དཀྱིལ་གྱི་རིམ་གཉིས་གཟབ་ཁྲིད། མཇུག་ཏུ་ཚོགས་འཁོར་དང་བཅས་པ་
འབྲས་སྤུངས་སྒོ་མང་དང་བློ་གསལ་གླིང་བླ་གྲྭ་བདུན་བརྒྱ་སྐོར་ལ་འཇིགས་བྱེད་ཕྱག་གཉིས་པའི་རྗེས་གནང། འབྲས་སྤུངས་སྒོ་མང་བླ་གྲྭ་བརྒྱ་སྐོར་ལ་རྗེ་བཙུན་སྒྲོལ་དཀར་གྱི་རྗས་གནང་བཅས་རིམ་བཞིན་སྩལ་ཏེ་དོན་གཉེར་བ་རྣམས་ཀྱི་རེ་བའི་ཤིང་རྟ་ཟབ་

[226A]༄༅། །ཆོས་ཡིད་བཞིན་ནོར་བུས་གང་བར་མཛད། ཚེས་བཅུ་བཞིའི་ཉིན་དབུས་ཚོ་ཆེན་གྱིས་རྒྱལ་དབང་ཡབ་སྲས་ཚོམས་ཆེན་དུ་སྤྱན་དྲངས་ཏེ་གསོལ་སྟོན་རྒྱས་པའི་ཐོག་རྒྱལ་དབང་མཆོག་ལ་ལེགས་འབུལ་དང། རྗེ་བླ་མ་ཉིད་
ལའང་དངོས་འབུལ་གྱི་མཆོད་སྤྲིན་སྤྲོས། ཚེས་བཅོ་ལྔ་ལ་ཟླ་བ་གཟའ་འཛིན་དང་བསྟུན་ལྷ་ལྡན་དང་པོ་ཏ་ལའི་རྟེན་རྣམས་ལ་མཆོད་འབུལ་མཛད། དེ་ཉིན་སེར་བྱེས་པ་གྲྭ་ཚང་ནས་རྒྱལ་དབང་ཡབ་སྲས་གཉིས་ལ་དཀར་སྤྲོའི་ཐོག་རྗེ་བླ་མ་ཉིད་
ལའང་དངོས་འབུལ་དང། སེ་ར་བསམ་བློ་ཁམས་ཚན་ནས་ཀྱང་བདོག་པ་བསྟར། ཕྱི་དྲོ་རྒྱལ་དབང་རིན་པོ་ཆེ་དང་ཞབས་ཕྱི་ནང་མ་བཅས་ལ་ཚེ་རྟ་ཟུང་འབྲེལ་གྱི་དབང་གནང། ཚེས་བཅུ་དྲུག་ལ་རྒྱལ་དབང་མཆོག་སྤྲུལ་རིན་པོ་ཆེའི་ཞབས་བརྟན་
དུ་དམིགས་གཞུང་ནས་རྒྱུ་ཡོན་སྦྱར་ཏེ་གཟིམས་ཆུང་བཀའ་གདམས་འཁྱིལ་དུ་ཡོངས་འཛིན་རྗེ་ཞལ་སྔ་ནས་དང། སྐུའི་ཕུ་བོ་དམ་པ་དཀའ་ལྡན་ཆོས་འཁོར་གླིང་གི་མཁན་པོ། གྲྭ་ཚང་པ། མགོན་ཁང་པ་བཅས་དགེ་འདུན་ལྔ་བཅུ་སྐོར་གྱི་ཚོགས་
དབུར་ཕེབས་ནས་དཔལ་རྡོ་རྗེ་འཇིགས་བྱེད་ཀྱི་སྒོ་ནས་ཞི་རྒྱས་དབང་གསུམ་གྱི་སྦྱིན་སྲེག་དང། ཆོས་སྐྱོང་ཡོངས་རྫོགས་ཀྱི་བསྐང་བ་དང་འདོད་ཁམས་དབང་ཕྱུག་མའི་སྒེར་བསྐང་བཅས་ཉིན་དྲུག་གི་རིང་བསྒྲུབ་པ་མཛད་ཅིང་ཡོན་དང་བསྙེན་བསྐུར་
གཟབས། ཚེས་ཉེར་གཉིས་ལ་འབྲས་སྤུངས་བློ་གསལ་གླིང། བདེ་ཡངས། སྔགས་པ་བཅས་སོ་སོ་ནས་རྒྱལ་དབང་མཆོག་ལ་ལེགས་འབུལ་དང་བསྟུན་རྗེ་ཉིད་ལའང་དངོས་འབུལ་བསྟར། བཀྲ་ཤིས་སྒོ་མང་གྲྭ་ཚང་ནས་རྒྱལ་དབང་རིན་པོ་ཆེར་

[226B]གནས་ཆུང་སྒྲ་དབྱངས་གླིང་བའི་སྐུ་རྟེན་པ་གྲྭ་སྤྱི་དང། སྙེ་ཐང་རབ་སྟོད། ལྷ་རྩེ་འོག་མིན་གླིང་བཅས་སོ་སོ་ནས་གོང་མཚུངས་ཐོག་དངོས་འབྱོར་གྱི་མཆོད་སྤྲིན་སྤྲོས་
བཀའ་བློན་དགའ་བཞི་གུང་གཙང་དུ་ཕེབས་རྒྱུར་ཕྱག་མདུད་གནང་ཆ་བཅས་ཐོན་ཕྱག་སྩལ། ཚེས་ཉེར་བཞིའི་ཉིན་རྒྱལ་དབང་མཆོག་སྤྲུལ་རིན་པོ་ཆེར་རྗེ་ཙོང་ཁ་པ་ཆེན་པོའི་རྣམ་ཐར་དད་པའི་འཇུག་ངོགས་ཀྱི་ལྗགས་ལུང་དང། དེའི་ཕྱི་ཉིན་བྱབས་ཁྲུས་
འཇམ་དཀར་གྱི་རྗེས་གནང། ཉེར་བརྒྱད་དང་གནམ་གང་ཉིན་ཆོས་རྒྱལ་ནང་སྒྲུབ་ཀྱི་རྗེས་གནང་དང། རྗེ་ཙོང་ཁ་པ་ཆེན་པོའི་གསུང་འབུམ་གྱི་ལྗགས་ལུང་འབུལ་བའི་དབུ་ཚུགས། རྒྱལ་དབང་སྐུ་འཕྲེང་ན་རིམ་གྱི་ཐུགས་དམ་ནང་རྟེན་རྣམས་རིམ་བཞིན་
མཇལ་བ་གནང་ནས་སྙན་ཤལ་ཕུལ་ཏེ་ཐུགས་དམིགས་མཛད། སྔ་ཕྱིར་སེར་སོགས་ཀྱི་གྲྭ་པ་བརྒྱ་དང་བཅུ་གཉིས་བསྙེན་རྫོགས་བསྒྲུབས། ཟླ་བ་བརྒྱད་པའི་ཚེས་གཅིག་ནས་བཟུང་ཉིན་གསུམ་གྱི་བར་གཞུང་ས་ནས་ཆབ་བཞུགས་དཀར་སྤྲོ་བཏེག་ཅིང་
ཕར་ཡང་བླ་བྲང་ནས་དཀར་སྤྲོ་བསྟབས། ཚེས་གཉིས་ཀྱི་ཉིན་རྒྱལ་དབང་མཆོག་ནས་རྗེ་བླ་མ་མཆོག་ཚོམས་ཆེན་དུ་སྤྱན་དྲངས་ཏེ་གསོལ་སྟོན་རྒྱས་པའི་ཐོག་དངུལ་བྲེ་ཆེན་བརྒྱ་དང་ལྔ་སོགས་ཀྱི་དངོས་འབུལ་གཏོས་ཆེ་བ་དང་བཅས་རྣམ་རྒྱལ་གྲྭ་
ཚང་པས་ཚེ་ཆོག་མཛད་པའི་སྒོ་ནས་ཞབས་པད་རྡོ་རྗེའི་རང་བཞིན་དུ་བརྟན་པའི་རྟེན་འབྲེལ་བསྒྲིགས། པོ་ཏ་ལའི་རྩེ་དྲུང་དྲག་ཞན་འབྲིང་གསུམ་སྤྱི་ནས་དངོས་འབུལ་བཏེག་ཕྱག་མཛོད་ཆེན་མོར་ཡང་དགུ་ཚན་ཉེར་ལྔ་བཅས་སྩལ། ཚེས་གསུམ་

[227A]༄༅། །གྱི་ཉིན་རྒྱལ་དབང་རིན་པོ་ཆེར་ལྷ་མོའི་རྗེས་གནང་ཕུལ། རྩེའི་དྲུང་འཁོར་དྲག་འབྲིང་ཚང་མས་སྒེར་མཇལ་ཞུས། མལ་དྲོ་གླིང་སྟོད་པ་དབང་ཕྱུག་རབ་བརྟན་གྱིས་གཟིམས་ཆུང་ཞབས་བརྟན་ཕུལ། ཚེས་ལྔའི་ཉིན་དེ་མོ་
སྤྲུལ་པའི་སྐུ་རིན་པོ་ཆེ་ནས་སྤྱན་དྲངས་པ་ལྟར་བན་གཙང་པ་རྣམས་དང། རྨེ་རུ། བཞི་སྡེའི་སེར་སྦྲེང་དང་བཅས་ཐོག་མར་འདུ་ཁང་དུ་ཕེབས་ཐོག་དཀར་སྤྲོ་དང་དངུལ་རྡོ་ཚད་བཅོ་ལྔ་སོགས་ཀྱི་དངོས་འབུལ་བཏེག་བན་གཙང་སྤྱི་སོ་དང་བླ་མ་དགེ་འདུན་
བདེ་ཆེན། ཞམ་རིང་པ་སྤྱི་བཅས་ནས་དངོས་འབུལ་བཏེག་དེ་ནས་དཔལ་རྡོ་རྗེ་འཇིགས་བྱེད་ཀྱི་སྒོ་ནས་གཙུག་ལག་ཁང་རྟེན་དང་བརྟེན་པར་བཅས་པ་ལ་རབ་གནས་མཛད་པར་ཡོན་ཀྱང་གཟབས། ཚོགས་པས་ཞུས་ངོར་འཇིགས་བྱེད་ལྷ་བཅུ་གསུམ་མའི་
མངོན་རྟོགས་ཀྱི་ལྗགས་ལུང་དང། རབ་སྟོན་མང་ཇའི་ཐོག་གྲྭ་རེར་འགྱེད་བསོད་བཏགས། དངུལ་སྲང་རེ་བཅས་སྩལ། དེ་རྗེས་འདུ་ཁང་གཙང་ཁང་སོགས་ལ་རྟེན་གཟིགས་སུ་ཕེབས་ནས་རྟེན་རྣམས་ལ་སྙན་ཤལ། མགོན་ཁང་དུ་སྤྱན་གཟིགས་བཅས་
ཕུལ། གསོལ་ཚིགས་ཐོག་ནོ་མོན་ཧན་དེ་མོ་སྤྲུལ་པའི་སྐུ་དང་ཞི་བ་བཟང་པོའི་སྤྲུལ་སྐུ་བཅས་རྗེ་བླ་མ་མཆོག་གི་སྐུ་མདུན་དུ་བཞུགས་ཏེ་གསུང་གླེང་འཕེལ་བར་མཛད། ལྷ་ལྡན་དུ་རྟེན་གཟིགས་ལ་ཕེབས་ནས་པོ་ཏ་ལར་ཕྱག་ཕེབས། དགའ་ལྡན་
སྤྱི་སོ། ཤར་བྱང། ཧར་གདོང། སེ་ར་སྤྱི་སོ། སྨད་པ་གྲྭ་ཚང། ཐང་སག་དགའ་ལྡན་ཆོས་འཁོར་དང་ཞོགས་གུར་སྨོན། མངའ་རིས་གྲྭ་ཚང། ཤེལ་དཀར་ཆོས་སྡེ། ཡེར་པ་གྲྭ་ཚང། རྨེ་རུ་བཅས་ཀྱི་བླ་སྤྱི་སོ་སོ་ནས་རྒྱལ་དབང་རིན་པོ་ཆེར་ལེགས་

[227B] རྟ་དབང་སྤྲུལ་སྐུས་ཀྱང་སྒེར་མཇལ་ཞུས། རྣམ་རྒྱལ་གྲྭ་ཚང་སྤྱི་ནས་རྒྱལ་དབང་ཡབ་སྲས་ལྷན་རྒྱས་ལ་སྒྲོལ་དཀར་གྱི་ཆོ་ག་དང་འབྲེལ་བའི་བརྟན་བཞུགས་ཕུལ། ལ་མོ་ཆོས་
རྗེ་སྐུ་རྟེན་པས་དཀར་སྤྲོའི་ཐོག་རྒྱལ་དབང་མཆོག་ལ་ལེགས་འབུལ་ཞུ་བ་དང་བསྟུན་རྗེ་བླ་མ་ཉིད་ལའང་དངོས་སྐྱེས་ཀྱི་བདོག་པ་བསྟར། བྱང་ཆུབ་ལྕོག་དང་བཙུན་མོ་ཚལ། ཚེར་གསེབ་དགོན། བཀྲ་ཤིས་ལྗོངས་རྣམས་ནས་ཀྱང་དངོས་འབྱོར་གྱི་མཆོད་
སྤྲིན་སྒྲོས། དེ་སྐབས་རྗེ་ངག་དབང་བྱམས་པའི་སྤྲུལ་པའི་སྐུ་རིན་པོ་ཆེའི་བརྟན་བཞུགས་གསོལ་འདེབས་གསར་རྩོམ་རྣམས་ཀྱི་ལུང་སྩལ། སྤྲུལ་པའི་སྐུ་ཡབ་ཡུམ་དང་བཅས་པར་ལེགས་སྐྱེས་ཀྱང་བསྟར། སེར་འབྲས་དགེ་གསུམ་དང། རྒྱུད་སྟོད་སྨད་ཀྱིས་
མཚོན་དགོན་སྡེ། སྒྲུབ་སྡེ་སོ་སོའི་སྤྱི་འབུལ་ནས་མཎྜལ་དང་སྐུ་གསུང་ཐུགས་རྟེན། སྣམ་བུ་འགའ་རེ་བཅས་བཞེས་ཤིང། དེ་ཕྱིན་སློག་པར་མཛད། གཞན་དྲག་གཞན་འབྲིང་གསུམ་གྱི་སྒེར་འབུལ་ཞུས་པ་རྣམས་ལ་དངོས་པོའི་སྟེར་ཆ་གཟབ་སྟེ་སྩལ་པ་
རྣམས་སོ་སོའི་སྐབས་སུ་ཤེས་དགོས། ཚེས་བདུན་གྱི་ཉིན་ལ་མོ་ཆོས་སྐྱོང་ཆེན་པོ་སྐུ་ཕེབས་ནས་ཡབ་སྲས་གཉིས་ཞབས་པད་ཡུན་རིང་དུ་བརྟན་པའི་རྟེན་འབྲེལ་བསྒྲིགས། རྒྱལ་དབང་མཆོག་དང་ཡོངས་འཛིན་ཁྲི་པ། ཁུ་བོ་རྗེ་དྲུང་སོགས་བཅོ་ལྔ་སྐོར་ལ་
དཔལ་རྡོ་རྗེ་འཇིགས་བྱེད་ཀྱི་དབང་ཆེན་དང། གདུགས་དཀར་ལྷ་སོ་བདུན་མའི་དབང། ལེགས་ལྡན་མཆེད་གསུམ་གྱི་རྗེས་གནང་དང་བཅས་པ་སྩལ། མགོན་པོ་རྒྱན་ཅན་དང། སྒྲུབ་ཐབས་བརྒྱ་རྩའི་ནང་གི་ལྷ་མོ་འོད་ཟེར་ཅན་མ། འཇམ་དབྱངས་ནག་པོ་

[228A]༄༅། །འཇམ་དབྱངས་སྨྲ་སེང་བཅས་ཀྱི་རྗེས་གནང་དང་རྒྱན་འཇུག་གཉིས་ཀྱི་ལུང་ཕུལ། འདི་སྐབས་སྔ་ཕྱིར་གསོལ་དཔོན་ཡེ་ཤེས་རབ་བརྟན་དང་སྐུ་མདུན་པ་རྗེ་དྲུང་ཡེ་ཤེས་དཀོན་མཆོག་གཉིས་ནས་ཞུས་ངོར་འཇིགས་བྱེད་ཀྱི་
རྫོགས་རིམ་མདོར་བསྡུས་ཀྱི་ཁྲིད་དང་འདོད་ཆོས་བཀའ་རྩོམ་གྱི་ལུང། རྒྱུད་སྨད་པ་དང། སེ་ར་རྩེ། ར་ཁ་བྲག་སོགས་ཀྱི་དགེ་འདུན་ལྔ་བརྒྱ་སྐོར་གྱིས་ཞུས་ངོར་འཇིགས་བྱེད་ལྷ་བཅུ་གསུམ་མའི་མངོན་རྟོགས་དང་གདུགས་དཀར། ལམ་གཙོ་
ཞབས་བརྟན་གསོལ་འདེབས་རྣམས་ཀྱི་ལྗགས་ལུང། ལ་མོ་ཆོས་རྗེ་སྐུ་རྟེན་པ་ནས་ཞུས་ངོར་སྒྲ་མི་སྙན་པའི་ཚེ་སྒྲུབ་ཀྱི་ལུང་དང་ཚེ་དབང། བཀའ་བློན་ཐོན་པས་ཞུས་ངོར་སེར་སྐྱ་སུམ་བརྒྱ་སྐོར་ལ་གྲུབ་རྒྱལ་ལུགས་ཀྱི་ཚེ་དབང། རྒྱུད་སྟོང་བླ་མ་
དབུ་མཛད་ཀྱིས་ཞུས་ངོར་དགེ་འདུན་བརྒྱ་སྐོར་ལ་བླ་མཆོད་བདེ་སྟོང་དབྱེར་མེད་མའི་ཁྲིད་ལུང། འབྲས་སྤུངས་སྒོ་མང་བླ་མ་སོགས་སུམ་ཅུ་སྐོར་ལ་རྭ་ལུགས་འཇིགས་བྱེད་ཞལ་གཅིག་ཕྱག་གཉིས་པའི་རྗེས་གནང། མཆོད་དཔོན་མཁན་པོའི་རི་
ཁྲོད་པ་རྣམས་ཀྱིས་ཞུས་ངོར་བྱང་ཆུབ་ལམ་གྱི་སྒྲོན་མ་དང། ཤམྦྷ་ལའི་སྨོན་ཚིག་བཀའ་རྩོམ་མའི་ལྗགས་ལུང། བདེ་ཆེན་སྤྲུལ་སྐུར་འཇམ་དབྱངས་དཀར་པོའི་རྗེས་གནང། ཨོར་ཏུ་སུ་བ་ངག་དབང་ལྷུན་གྲུབ་ཀྱིས་ཞུས་ངོར་ཉི་མ་སྦས་པའི་ལུགས་
ཀྱི་སྒྲོལ་ལྗང་སྒྲུབ་ཐབས་དང། དེའི་སྦྱིན་སྲེག་བྱ་ཚུལ། བཅའ་ཡི་གེ་གསར་ཞུས་ཀྱི་ལུང། རྣམ་རྒྱལ་གྲྭ་ཚང་ཚོགས་ཡོངས་ལ་ཚེ་རྟ་ཟུང་འབྲེལ་གྱི་དབང་དང་བདེ་མཆོག་ལཱུ་ཨི་པའི་བདག་མདུན་བུམ་གསུམ་སོགས་ཆོ་ག་ཡོངས་རྫོགས་ཀྱི་ལུང་

[228B] དགའ་ལྡན་པ་བརྒྱ་དྲུག་ཅུ་རེ་གཅིག་བསྙེན་རྫོགས་བསྒྲུབས། ཚེས་དགུའི་ཉིན་རྣམ་རྒྱལ་གྲྭ་
ཚང་པ་ངག་དབང་བློ་བཟང་གིས་རྒྱུ་ཡོན་སྦྱང་ནས་དགེ་འདུན་བཅུ་སྐོར་གྱིས་གསེར་གདུང་ཆེན་མོའི་སྐུ་མདུན་དུ་དཔལ་འཁོར་ལོ་བདེ་མཆོག་གི་གསུང་ཆོག་མཛད་པའི་མདུན་བསྐྱེད་ཐོག་རྒྱལ་བ་ཡབ་སྲས་གཉིས་སྤྱན་དྲངས་ཏེ་ཞབས་བརྟན་ཕུལ། གཞུང་
ནས་གོང་མ་ཆེན་པོའི་འཁྲུངས་སྐར་དང་བསྟུན། སེར་འབྲས་དགེ་གསུམ་ཚོ་བསྡུས་དགེ་འདུན་སུམ་བརྒྱས་ཞབས་བརྟན་བསྒྲུབ་པ་དང་མུ་མཐུད་དུ་བླ་བྲང་ནས་ཀྱང་ཉིན་གསུམ་གྱི་རིང་བསྒྲུབས་པར་མཆོག་སྤྲུལ་རིན་པོ་ཆེར་འབུལ་བ་དང་དགེ་འདུན་རྣམས་
ལ་འགྱེད་གནང། ཚེས་བཅོ་ལྔའི་ཉིན་པོ་ཏ་ལ་དང་ལྷ་ལྔན་བཅས་ཀྱི་རྟེན་གཙོ་རྣམས་ལ་སྟོང་མཆོད་བརྒྱ་མཆོད་སོགས་ཕུལ། ཚེས་བཅུ་བདུན་ལ་གཞུངས་ནས་རྗེ་བླ་མ་མཆོག་ཚོམས་ཆེན་དུ་སྤྱན་དྲངས་ནས་གསོལ་སྟོན་རྒྱས་པའི་ཐོག་ཕེབས་རྫོངས་སུ་
དངུལ་བྲེ་ཆེན་ལྔ་བཅུ། ཇ་འཁོར་དྲུག་དྲུག་བརྒྱ་སོགས་ཀྱི་དངོས་སྐྱེས་གཏོས་ཆེ་བ་བསྟབས། ཕྱག་མཛོད་དང། ཡོངས་འཛིན། ཞམ་རིང་བ་དྲག་ཞན་བཅས་ལའང་བབས་བསྟུན་གྱིས་གསོལ་རས་སྩལ། ཚེས་ཉེར་གཅིག་གི་ཉིན་རྒྱལ་དབང་མཆོག་སྤྲུལ་
རིན་པོ་ཆེའི་གཟིམས་སྦུགས་སུ་རྗེ་བླ་མ་མཆོག་གིས་དབུ་མཛད། སྤྱན་འདྲེན་སྔོན་དུ་འགྲོ་བའི་མཎྜལ་སོགས་ཀྱི་དངོས་འབུལ་དང་བཅས་བསྟན་འགྲོ་སྤྱི་བྱེ་བྲག་གི་མགོན་དུ་ཞབས་པད་བསྐལ་བརྒྱར་བརྟན་པར་བཞུགས་ནས། མདོ་སྔགས་རིག་
[229A]༄༅། །གནས་མཐའ་དག་ལ་གསན་སྦྱོང་ཕུལ་དུ་ཕྱིན་པ་མཛད་དེ་སྐུ་གོང་མ་ལྟ་བུའི་མཁས་ཚུལ་བཞེས་དགོས་པའི་གསོལ་འདེབས་ནན་ཏན་དུ་མཛད་པས་ཞལ་བཞེས་བཟང་པོ་གནང། གསོལ་ཚིགས་རྒྱབ་ལ་རྒྱལ་དབང་མཆོག་
སྤྲུལ་རིན་པོ་ཆེ་ལ་ཚེ་དབང་བརྒྱ་རྩ་འབུལ་བ་མཛོད། ཚེས་ཉེར་གཉིས་ལ་རྒྱལ་དབང་མཆོག་ནས་རྗེ་བླ་མ་ཉིད་གསོལ་ཚིགས་སྟེང་གདན་དྲངས་ནས་མཎྜལ་སོགས་དངོས་འབུལ་དང་བཅས་ཞབས་པད་སྲིད་མཐང་བརྟན་ཅིང་གདུལ་བྱ་རྣམས་
བྱང་གྲོལ་གྱི་ལམ་ལ་འགོད་པ་དང། སླར་ཡང་མྱུར་བ་ཉིད་དུ་ཞལ་དཀྱིལ་མཇལ་ནས་ཟབ་ཆོས་ཀྱི་རིམ་པ་ཞུས་ཆོག་པ་བཅས་ཀྱི་གསོལ་འདེབས་མཛད། འདི་སྐབས་གཞུང་ནས་ཞབས་ཏོག་བསྙེན་བཀུར་བཀུར་གཟོས་ཕུན་སུམ་ཚོགས་པ་
སྒྲུབ་པར་མཛད་དོ། །དེ་ལྟར་གངས་རིའི་མགོན་པོ་རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེར་དགེ་ཚུལ་གྱི་སྡོམ་པ་ཕུལ་ཏེ་ཐུབ་བསྟན་རིན་པོ་ཆེའི་རྩ་བ་ནི་ཚུགས། སྔོན་གྱི་སྨོན་ལམ་རླབས་པོ་ཆེའི་མཐུ་གྲུབ་པ་ལ་བརྟེན་ནས་ཉིན་རེ་བཞིན་ཕྱོགས་
མཐའ་དག་ནས་སྐྱེ་བོའི་ཚོགས་དཔག་ཏུ་མེད་པ་དབྱར་གྱི་སྤྲིན་བཞིན་འདུས་པ་རྣམས་ནི་སྨིན་ཅིང་གྲོལ་བར་མཛད། ནམ་མཁའ་མཛོད་ཀྱི་སྒོ་འཕར་ཕྱེ་སྟེ་དགེ་འདུན་གྱི་སྡེ་རྣམས་ནི་རྙེད་པ་དང་བཀུར་སྟིས་ཡང་དག་པར་མཆོད། མདོར་ན་བསྟན་
པ་དང་འགྲོ་བའི་ཕན་བདེའི་སྐྱེད་ཚལ་ཆེན་པོ་ཉི་མའི་ཟེར་དང་འཕྲད་པ་བཞིན་རྒྱས་པར་མཛད་དོ། །འདིར་སྨྲས་པ། འོད་ཟེར་དཔག་མེད་སྦྲང་རྩིའི་རྒྱལ་མཚན་རྨད་བྱུང་ཡོན་ཏན་གེ་སར་ལས་འོངས་སྤྲིངས་ཡིག་ནི། །གསེར་ལྡན་དགའ་

[229B] །སྤྲང་རྩི་གསར་པའི་ཐིག་ལེས་རྣམ་ཁེངས་རྡུལ་གྱི་གཟེགས་མ་བློ་གྲོས་སྦྲང་མའི་རྐང་པ་ལ། །དོག་པ་རྣམ་བཀོད་སྙན་པའི་གླུ་སྒྲས་ཕྱོགས་ཀྱི་བུ་མོའི་རྣ་བའི་དགའ་སྟོན་སྤྲོ་བར་
བྱེད༑ ༑རྒྱལ་བ་རྣམས་ཀྱིས་གཏང་སྙོམས་མཛད་གྱུར་སྙིགས་དུས་ཐུབ་བསྟན་གཟུང་དཀའ་བ། །ཁྱོད་ཀྱི་སྙིང་སྟོབས་ཕྲག་པར་བཀོད་དེ་བཤད་སྒྲུབ་ཁུར་ཆེན་བཏེག་པ་ན། །ལུས་ཅན་འདི་དག་བཞིན་རས་པད་ཚལ་གེ་སར་སོ་འཕྲེང་རྒོད་བྱེད་ཅིང། །དེ་
ཡི་བཀའ་དྲིན་ཕུང་པོ་ལ་ཆགས་ཟང་ཟིང་མཆོད་ཡོན་ཅི་ཡང་བསྒྲེང། །རྒྱ་ཆེན་ལེགས་བཤད་གསར་པ་དང་འགྲོགས་ལྷག་བསམ་འཕྲིན་ལས་ཞགས་པ་ཡིས། །མི་ཟད་ཁྱིམ་གྱི་གཡང་ས་ལས་དྲངས་ཡིད་དབང་འདམ་སྐྱེས་རལ་པའི་རྩེར། །སོ་ཐར་
ཚུལ་ཁྲིམས་སྦྲང་རྩིས་ཡོངས་གཏམས་བགྲང་ཡས་དུར་སྨྲིག་འཛིན་པའི་ཁུར། །རབ་ཏུ་ལྕི་བའི་ངལ་བ་ཉེར་བསྟེན་ནོར་འཛིན་རྡུལ་ཆུའི་ཉལ་འགྲོ་འབབ། །ཅེས་བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་
དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེ་ངོས་བཟུང་སྟེ་གསེར་ཁྲིར་མངའ་གསོལ་ཞིང་དགེ་ཚུལ་གྱི་སྡོམ་པ་ཕུལ་བ་སོགས་བསྟན་འགྲོའི་དོན་
རླབས་པོ་ཆེ་མཛད་པའི་ལེའུ་སྟེ་བརྒྱད་པའོ།། །།ཚེས་ཉེར་གསུམ་ལ་ཕོ་བྲང་ཆེན་པོ་པོ་ཏ་ལ་ནས་གཙང་ཕྱོགས་སུ་ཆིབས་ཁ་བསྒྱུར། ཐབ་སྐྱེལ་གྱི་ཐོག་ཆིབས་སྐྱེལ་བ་རྣམས་ལ་ཕྱག་དབང་དང་གནང་སྐྱེས་སྩལ། འཁྲུངས་ལྷའི་སྐུ་མཁར་

[230A]༄༅། །དུ་ཕེབས་ནས་བསྐང་གསོ་མཛད་ཅིང་སྙན་ཤལ་ཕུལ། སྔོན་དུ་སྙན་གསན་ཕུལ་བ་ལྟར་ཆིབས་བསུ་སེར་སྦྲེང་དང་བཅས་བཤད་སྒྲུབ་བསྟན་པའི་འབྱུང་གནས་ཆོས་གྲྭ་ཆེན་པོ་དཔལ་ལྡན་འབྲས་སྤུངས་སུ་ཕྱག་ཕབ་སྟེ་
ཀུན་དགའ་ར་བའི་གཟིམས་ཆུང་དུ་བཞུགས་སྟན་འཇགས། ཕོ་བྲང་སྡེ་བ་དང་འབྲས་སྤུངས་སྤྱི་སོ་ནས་དཀར་སྤྲོ་དང་རྟེན་འབྱུང་བསྟར། དགའ་ལྡན་ཕོ་བྲང་གི་མགོན་ཁང་དུ་སྙན་ཤལ་དང་སྤྱན་གཟིགས་ཕུལ་ཏེ་བསྐང་གསོ་མཛད་དུ་བཅུག་
ཚེས་ཉེར་བཞིའི་སྔ་དྲོ་སྤྱི་སོ་སྡེ་བ་གཉིས་ཀྱིས་དཀར་སྤྲོ་དང་དངོས་འབུལ་བཏེག་ནས་སྒེར་མཇལ་ཞུས། གསོལ་ཚིགས་ཐོག་བློ་གསལ་གླིང། སྒོ་མང། བདེ་ཡངས་པ་བཅས་གྲྭ་ཚང་ཁག་རྣམས་ཀྱིས་ཞབས་བརྟན་གསོལ་འདེབས་ཞུ་རྟེན་
དངོས་འབུལ་བཏེག་བླ་མ་ལས་སྣེ་ནས་ཞུས་དོར་འདུ་ཁང་ཆེན་མོའི་བཞུགས་ཁྲིའི་སྟེང་ནས་ཚོགས་ཆེན་ལ་ལམ་གྱི་གཙོ་བོ་རྣམ་གསུམ་གྱི་གཟབ་ཁྲིད་རྒྱས་པར་སྩལ། དེ་ཁའི་སྟེང་ཤོད་ཀྱི་ལྷ་ཁང་རྣམས་མཇལ། དེ་ནས་སྔགས་ཁང་གི་
རྟེན་གཟིགས་སུ་ཕེབས་ཏེ་དཔལ་རྡོ་རྗེ་འཇིགས་བྱེད་ཀྱི་སྣང་བརྙན་ལ་སྙན་ཤལ་སྤྱན་གཟིགས་བཅས་ཕུལ་ནས། བསྟན་འགྲོར་སྨན་པའི་ཐུགས་སྨོན་ཤུགས་དྲག་མཛད། སྔགས་པ་གྲྭ་ཚང་སྤྱི་སོས་དཀར་སྤྲོའི་ཐོག་དངོས་འབུལ་བཏེག་ཅིང་དེ་
རྗེས་གླིང་སྐོར་ལ་ཕེབས། སྒོ་མང་གྲྭ་ཚང་དང་ཧར་གདོང་ཁམས་ཚན་སོ་སོས་གདན་དྲངས་ཏེ་དཀར་སྤྲོའི་ཐོག་མཎྜལ། རྟེན་གསུམ་སོགས་ཀྱི་དངོས་འབུལ་བཏེག་དགེ་འདུན་རྣམས་ལ་རིམ་པ་བཞིན་དགའ་ལྡན་ལྷ་བརྒྱ་མ་དང་དབེན་ས་སྙན་

[230B] གཞན་ཡང་གཙང་བ་ཁམས་ཚན། དགེ་འཕེལ་རི་ཁྲོད་པ། གནས་ཆུང་སྒྲ་དབྱངས་གླིང་བ་སོ་སོས་དངོས་འབུལ་དང་བཅས་མཇལ་ཁ་ཞུས། གོང་གསལ་རྣམས་ལ་ཕྱག་དབང་
དང༑ སྤྱི་སོ་དང་གྲྭ་ཚང་ཁག་སོགས་ལ་གནང་ཆ་གཟབས། ཚོགས་ཆེན་དུ་མང་ཇ་ལྔ་དང་འགྱེད་དགེ་འདུན་དྲུག་སྟོང་ལྔ་བརྒྱ་བདུན་ཅུ་དོན་ལྔ་ལ་གྲྭ་པ་རེར་ཁ་བཏགས། དངུལ་བལ་ཊམ་རེ། བསྔོ་རྟེན་རྣམ་གཞག་གྲྭ་ཚང་ཁག་བཞི་སོ་སོར་མང་ཇ་
སྦྱོར་སྦྲེལ་རེ། འགྱེད་དགེ་འདུན་རེར་ཁ་བཏགས་རེ། བསྔོ་རྟེན་རྣམ་གཞག་བཅས་བསྟར། གནས་ཆུང་ཆོས་སྐྱོང་ཆེན་པོར་སྙན་ཤལ་སྤྱན་གཟིགས་ཕུལ། ཚེས་ཉེར་ལྔ་ལ་ཆིབས་ཁ་བསྒྱུར། ཐབ་སྐྱེལ་གྱི་ཐོག་ཆིབས་སྐྱེལ་བ་རྣམས་ལ་ཕྱག་
དབང་དང་གནང་ཆ་བསྟར། མདའ་དཔོན་གཡུ་ཐོག་པ་དང་སྐྱོར་མོ་ལུང་མཁན་པོ། ལས་སྣེ་སོགས་ཀྱིས་ཆིབས་བསུ་བཅས་སྟོད་ལུང་མདར་མདའ་དཔོན་ནས་སྟོན་འཁོར་ཚང་མར་ཉིན་གང་ཞབས་ཏོག་དང་དཀར་སྤྲོའི་ཐོག་རྟེན་འབྱུང་གི་དངོས་པོ་
བསྟར་ཞིང་གནང་ཆ་ཡང་སྦམ་མཐོ་བ་སྩལ། འདི་ནས་བཟུང་སྟེ་ཉིན་རེ་བཞིན་སེར་སྤྲེང་དང་བྲོ་གཞས་པ་བྱུང་བར་སྔར་རྒྱུན་བཞིན་གསོལ་རས་གནང་བ་འོག་ཏུ་ཡང་ཤེས་དགོས། དེའི་ཕྱི་ཉིན་སྟག་ཚང་རྭ་བ་སྟོད་པ་རྣམས་ཀྱིས་སྤྱན་དྲངས་ནས་
དཀར་སྤྲོ་དང་དངོས་འབུལ་བསྟབ་པར་ལམ་སྒྲོན་གྱི་ལུང་དང་མང་འགྱེད་སྩལ། ར་ལུང་ཆུ་འདུས་སུ་ཞག་བཞུགས་ཐོག་གོང་མ་བདག་པོ་ཆེན་པོ་ནས་རྗེ་ཉིད་ཀྱིས་རྒྱལ་དབང་རིན་པོ་ཆེར་དགེ་ཚུལ་གྱི་སྡོམ་པ་ཕུལ་བའི་ལེགས་སོའི་སྐྱེས་བཟང་

[231A]༄༅། །འབྱོར་པར་གུས་པས་བཞེས་ཏེ་བཀའ་དྲིན་ཆེ་ཚུལ་གྱི་ལན་ཡང་ཕུལ། ཟླ་བ་དགུ་པའི་ཚེས་བཞི་ལ་ལུང་དམར་དུ་གསོལ་ཚིགས་ཐོག་དཔལ་འཁོར་ཆོས་སྡེའི་བླ་མ་ལས་སྣེ་རྣམས་ཆིབས་བསུར་འབྱོར། དེ་ནས་དགའ་བཞི་
གུང་སྲས་བཅས་དང་མདའ་དཔོན་པད་ཚལ། ལྕང་ལོ་ཅན་པ་སོགས་རྒྱ་རགས་སུ་ཞག་བཞུགས་ཐོག་ཆིབས་བསུར་འབྱོར་པ་ལ་ཕྱག་དབང་དང་ཇ་གྲལ་བཀའ་འདྲི་གནང། དེའི་ཕྱི་ཉིན་བྲག་ཁུགས་སུ་གསོལ་ཚིགས་མཛད་དེ་དཔལ་འཁོར་
ཆོས་སྡེར་ཕེབས། དེར་ཞག་གཉིས་བཞུགས། རྟེན་གཟིགས་དང་མཆོད་འབུལ་སོགས་སྔར་རྒྱུན་བཞིན་མཛད། འདུས་ཚོགས་དང་བཅས་སེར་སྐྱ་སྟོང་ཕྲག་མང་པོར་ཚེ་དབང་གནང། སྤྱི་སྒེར་ནས་ཞབས་ཏོག་བསྙེན་བཀུར་གཟབས་
ཚོགས་སུ་མང་ཇ་བཅོ་ལྔ་དང་འགྱེད་ཞོ་གསུམ་རེ་གནང། མཁན་ཚབ་དང་གསེར་ལྕོག་གཉེར་པ་གཉིས་ལ་གནང་ཆ་སྩལ། ཚེས་བདུན་ལ་དཔལ་འཁོར་ཆོས་སྡེ་ནས་ཆིབས་ཁ་བསྒྱུར། སེར་སྦྲེང་གིས་མདུན་བསུས་ཏེ་དགའ་བཞིའི་ལྷ་ཁང་
འཆི་མེད་བདེ་ལྡན་དུ་ཕེབས་ཏེ་ཞག་གཉིས་བཞུགས། གསོལ་སྟོན་རྒྱས་པའི་ཐོག་དངུལ་རྡོ་ཚད་སུམ་ཅུ་སོ་དྲུག་དང། ཇ་འཁོར་དྲུག་བརྒྱ་སོགས་ཀྱི་དངོས་འབུལ་བསྟར་ཞིང་ཞམ་རིང་བ་རྣམས་ལ་ཡང་དངོས་སྐྱེས་གཟབས། སྐུ་ངོ་རྣམས་ལ་
མགོན་པོ་བར་ཆད་ཀུན་སེལ་གྱི་རྗེས་གནང་དང། སེར་སྐྱ་སྟོང་ཕྲག་བརྒལ་བར་ཚེ་དབང་སྩལ། ལྷ་ཁང་རྣམས་ལ་ཤིས་བརྗོད་ཀྱི་མེ་ཏོག་གཏོར། ཚེས་དགུ་ལ་དེ་ནས་ཆིབས་ཁ་བསྒྱུར་ཏེ་འབྲོང་རྩེར་གདན་དྲངས་ནས་བསྙེན་བཀུར་དང་བཅས་

[231B] དེ་ནས་ཁང་དམར་དུ་གསོལ་ཚིགས་ཐོག་བསྙེན་བཀུར་དང་དངོས་འབུལ་བཏེག་ལྕང་ཆུང་ན་གར་ཞག་བཞུགས་ཐོག་རི་བོ་མདངས་ཅན་པ་དང་སྤོས་ཁང་ཚོགས་བས་དངོས་འབུལ་བསྟར་ཞིང་འདོད་ཆོས་ཀྱང་སྩལ། ཕྱི་ཉིན་ལྕང་ཆུང་
ནག་ནས་ཆིབས་བསྒྱུར། ནོར་བུ་ཁྱུང་རྩེར་མགྲོན་གཉེར་རབ་འབྱམས་པ་བློ་བཟང་དགེ་ལེགས་ཀྱིས་གུང་སྟོན་དང་འབྲེལ་བའི་བསྙེན་བཀུར་བསྟབས། འདི་སྐབས་ནམ་མཁའ་ལ་འཇའ་སྤྲིན་གྱིས་ཁྱབ་པ་ལས་མེ་ཏོག་གི་ཆར་ངོ་མཚར་བ་བབས། པ་
ནམ་ཀྱི་ཐང་ཤར་ཕྱོགས་ཀྱི་ནམ་མཁའ་ལ་འཇའ་སྤྲིན་རིང་མོ་པོ་ཏི་བརྩིགས་པ་ཞལ་ཕྱེ་བ་ལྟ་བུའི་རྣམ་པ་ཅན་མང་དུ་ཤར་འདུག་པ་རྣམས་གཟིགས་མ་ཐག་ཡ་གི་ན་ལུང་བསྟན་གྱི་ཡི་གེ་མང་པོ་འདུག་གསུང་ཕྱག་མཛུབ་གཏད་དེ་གཟིགས་རྟོག་མཛད་
པར༑ གཟིམས་དཔོན་འཚོ་བྱེད་དགེ་སློང་དགེ་འདུན་དོན་གྲུབ་ནས་ལུང་བསྟན་གྱི་ཡི་གེ་ཇི་འདྲ་སྣང་ཞུས་པར། བཀའ་ལས། ཅི་ཡིན་མི་ཤེས་ཡི་གེ་མང་པོ་འདུག་སྟེ་བཤད་པར་མི་བྱའོ་གསུང། སྐྱེས་ཆེན་དམ་པ་རྣམས་ཡོན་ཏན་སྦ་བ་ལ་མཁས་
ཤིང་གོམས་པའི་སྟོབས་ཀྱིས་བཀའ་གསལ་བར་མ་ཕེབས་ཀྱང་གཟིགས་སྣང་ཁྱད་པར་ཅན་ཞིག་བྱུང་བ་ནི་གོར་མ་ཆག་གོ་རི་བོ་མདངས་ཅན་དུ་མཁས་གྲུབ་རྗེའི་སྣང་བརྙན་དང་མགོན་ཁང་གི་རྟེན་རྣམས་ལ་སྙན་ཤལ། སྤྱན་གཟིགས། མཆོད་རྫས་
བཅས་འབུལ་རྒྱུ་གནང། ཚེས་བཅུ་ལ་པད་ཚལ་མདའ་དཔོན་གྱིས་གདན་དྲངས་དཀར་སྤྲོ་དང་དངོས་འབུལ་གྱ་ནོམ་པ་དང་བཅས་ཞབས་བརྟན་ཕུལ། དེ་ནས་ཆིབས་བསུ་སེར་སྦྲེང་དང་བཅས་གདན་ས་ཆེན་པོ་ཞ་ལུར་ཞག་བཞུགས་མཛད། མཁན་

[232A]༄༅། །པོ་བློ་བཟང་ཚེ་དབང་གིས་གཙོས་བླ་སྤྱི་ཐུན་མོང་ནས་དཀར་སྤྲོ་དང་དངོས་འབུལ་བཏེག་རྟེན་གཟིགས་སུ་ཕེབས་ནས་ཆོས་རྒྱལ་གྱི་ཞལ་འབག་གིས་གཙོས་རྟེན་རྣམས་ལ་སྙན་ཤལ་མཆོད་འབུལ་མཛད། བཀྲ་ཤིས་ལྷུན་
པོའི་ཆིབས་བསུ་བ་རྣམས་འབྱོར་ཏེ་མཇལ་ཁ་དང་གསུང་གླེང་གནང། ཚེས་བཅུ་གཉིས་ཀྱི་ཉིན་རི་སྦུག་ཏུ་ཕེབས་ནས་གྲུབ་ཆེན་ག་ཡ་དྷ་རའི་བུམ་ཆུ་ནས་བདུད་རྩིའི་ཆུ་རྒྱུན་བཞེས། བུ་སྟོན་རིན་པོ་ཆེའི་སྣང་བརྙན་ང་འདྲ་མ་ལ་སྙན་ཤལ་
མཎྜལ་བཅས་ཕུལ་ཏེ་ཐུགས་སྨོན་མཛད། དེ་ནས་ཞ་ལུ་མཐིལ་དུ་ཕེབས་ནས་རྡོ་བཅལ་དུ་གྲྭ་མང་སོགས་སེར་སྐྱ་དུ་མར་ཕྱག་དབང་གནང། དགེ་འདུན་རྣམས་ལ་མང་འགྱེད་སྩལ། ཕེབས་ཞོར་ལ་རྒྱན་གོང་ལྷ་མོ་རྡོ་རྗེ་རབ་བརྟན་མ་མཇལ། སྙན་
ཤལ་སྤྱན་གཟིགས་ཕུལ་ཏེ་འཕྲིན་བཅོལ་མཛད། ཚོང་འདུས་ལྕང་ར་སྐྱིད་ཚལ་དུ་བཞུགས་ཞག་ཐོག་གཉེར་བས་དཀར་སྤྲོ་དང་དངོས་འབུལ་བཏེག་ཚེས་བཞིའི་ཉིན་ཆིབས་བསུ་སེར་སྦྲེང་དང་བཅས་བཀྲ་ཤིས་ལྷུན་པོར་ཕྱག་ཕེབས། དེའི་ཕྱི་
ཉིན་པེའི་ཅིང་མི་སྣ་ལྷ་རྩེ་མཁན་པོ་འབྱོར་ཏེ་གོང་མ་ཆེན་པོའི་སྐུའི་མཚམས་ཞུ་མཛད། གནང་སྐྱེས་རྣམས་བཞེས་ནས་ཕྱག་དབང་གནང། ཚེས་བཅུ་དྲུག་གི་ཉིན་བླ་བྲང་ནས་གསོལ་སྟོན་རྒྱས་པ་ཞུས། དེའི་ཕྱི་ཉིན་གྲྭ་ཚང་བཞིའི་བླ་སྤྱི་དང་མི་
ཚན་ཁག་དྲུང་འཁོར་གཞིས་སྡོད་པ་དང་ཕྱོགས་ཀྱི་རྫོང་གཞིས་གཉེར་པ་བཅས་ནས་རྒྱུ་ཡོན་སྦྱར་ཏེ་གསོལ་སྟོན་རྒྱས་པའི་ཐོག་ལེགས་འབུལ་བསྟར། ཚེས་བཅོ་བརྒྱད་ནས་བཟུང་རིམ་བཞིན་དགེ་བསྐོས་རྙིང་བ་ཚུལ་ཁྲིམས་ཁང་པ་དང་གསར་

[232B] རྡོ་བཅལ་ཆེན་མོར་དགེ་འདུན་རྣམས་ལ་ཕྱག་དབང་སྩལ། ཚེས་བཅུ་དགུའི་སྔ་དྲོ་གཞུང་གི་འགྲོན་གཉེར་དགེ་སློང་སྐལ་བཟང་དོན་གྲུབ་དང་ཆིབས་དཔོན་སྦེལ་
གསར་བ། དགའ་ལྡན་སྤྱི་སོ་ངོ་གཡོག་རྣམས་ལ་འདོད་ཆོས་སུ་ཚེ་དབང་གྲུབ་རྒྱལ་ལུགས་དང། གོན་པ་སོགས་གནང་ཆ་གཟབ་པ་བཅས་ཐོན་ཕྱག་སྩལ། ཕྱག་མཛོད་ཆེན་མོ་ལ་ཚེ་དབང་དང། གདན་ས་དང་ཕྱོགས་འདུས་ཀྱི་གྲྭ་པ་བདུན་ཅུ་
དོན་གསུམ་བསྙེན་རྫོགས་བསྒྲུབས། ཚེས་ཉེར་བདུན་ཉིན་ནག་ཚང་ཨ་ཇོ་དཔལ་བཟང་རབ་བརྟན་གྱིས་མི་སྣ་ཆེད་དུ་མངགས་པ་ནས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། མི་སྣ་ལྷ་རྩེ་མཁན་པོ་དང་ཧར་ཆེན་དུ་བླ་མར་འགྲོ་མི་འབྲོང་རྩེ་བ་
ཆོས་རྗེ་ཡེ་ཤེས་རྡོ་རྗེའི་གཉེར་པ་གཉིས་ནས་གཟིམས་ཆུང་ཞབས་བརྟན་ཕུལ། ཟླ་བ་བཅུ་པའི་ཚེས་གཅིག་ལ་གཉའ་ནང་འཕེལ་རྒྱས་གླིང་བླ་སྤྱི་ནས་སྤྱན་འདྲེན་ཁྲུས་གསོལ་སྔོན་དུ་འགྲོ་བའི་ཟང་ཟིང་གི་བདོག་པ་བསྟབ་སྟེ་བརྟན་བཞུགས་ཕུལ་
ཚེས་ལྔ་ལ་སྔགས་ཆེན་ཞལ་སྔ་ནས་ཀྱིས་གསོལ་བ་བཏབ་པ་བཞིན་འདུས་ཚོགས་སུ་རྗེ་བླ་མ་མཆོག་གི་གསུང་འབུམ་སྔར་ཡོད་རྣམས་ཀྱི་ལུང་སྩལ། ཚེས་བདུན་ལ་ཆུ་བཟང་སྤྲུལ་པའི་སྐུའི་མི་སྣ་དབོན་ཆུང་ངོ་གཡོག་འབྱོར་ཏེ་གཟིམས་ཆུང་
ཞབས་བརྟན་ཕུལ། དབོན་ཆུང་ངོ་གཡོག་ལ་འཇིགས་བྱེད་ཀྱི་རྗེས་གནང་དང་ཚེ་དབང། འཇམ་དཀར་སྒྲུབ་ཐབས་ཀྱི་ལུང་གནང་ཞིང་འབྱོར་ལན་དང་ཐོན་ཕྱག་སྩལ། སོག་བོད་ཨ་མདོ་བ་སོགས་དྲུག་ཅུ་རེ་ལྔ་བསྙེན་རྫོགས་བསྒྲུབས། ཚེས་དགུ་

[233A]༄༅། །ལས་སྐྱ་བདག་ཆེན་ནས་ཕྱག་མཛོད་མངགས་ཏེ་མཎྜལ། རྟེན་གསུམ། གསེར་སྲང་བརྒྱད། དངུལ་སྲང་ཉིས་བརྒྱ་ལྔ་བཅུ། དགུ་ཚན་བཅུ་གཅིག་སོགས་ཀྱི་དངོས་འབུལ་བཅས་གཟིམས་ཆུང་ཞབས་བརྟན་ཕུལ་ཞིང། ཕྱག་
མཛོད་ལ་ཇ་གྲལ་ཐོག་བཀའ་འདྲི་དང་སྟོན་མོ་ཟུར་གསོས་སོགས་བདག་རྐྱེན་ཆེ་བ་དང། དངོས་སྐྱེས་བཟང་པོ་བཅས་ཐོན་ཕྱག་གནང། ཚེས་བཅུ་གསུམ་གྱི་ཉིན་རྒྱལ་དབང་མཆོག་ནས་མཚམས་ཞུ་འབུལ་བར་སྐུ་བཅར་ངམ་རིང་མཁན་
པོ་བློ་བཟང་ཡར་འཕེལ་འབྱོར་ཏེ་ཕྱག་དབང་དང་བཀའ་མཆིད་སྩལ། གཉའ་ནང་འཕེལ་རྒྱས་གླིང་དང། སྙེ་མོ་རྒྱལ་བྱེད་ཚལ་བླ་གྲྭ་བཅས་སོ་སོ་ནས་མཆོད་སྤྲིན་བསྟར་ཞིང་འདོད་ཆོས་གནང། ཕྱག་མཛོད་ཆེན་མོར་རྐྱེན་སེལ་དུ་ཚེ་རྟ་ཟུང་
འབྲེལ། ཕྱག་རྡོར། འཇམ་དབྱངས་ནག་པོ། ཁྱུང་ནག་གདུགས་དཀར་སོགས་ཀྱི་རྗེས་གནང་རིམ་བཞིན་སྩལ། ཚེས་བཅུ་བདུན་ཉིན་ལྷ་མགོན་སྤྲུལ་སྐུས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཚ་ཁོ་དཔོན་པོ་པདྨ་ནོར་བུ་མ་
འཚོ་བའི་བསྔོ་རྟེན་འབྱོར་ཏེ་ངན་སོང་གནས་འདོན་མཛད། ཟླ་བ་བཅུ་གཅིག་པའི་ཚེས་གསུམ་ལ་གསུང་འབུམ་པོ་ཏི་གཉིས་ཀྱི་ལྗགས་ལུང་གྲུབ། མངའ་རིས་གུ་གེ་ནས་ལོ་ཆེན་རིན་ཆེན་བཟང་པོའི་སྤྲུལ་སྐུ་བློ་བཟང་བསྟན་འཛིན་རྒྱལ་མཚན་
འབྱོར་ཏེ་ཇ་གྲལ་བཀའ་འདྲི་གནང་ཞིང་ཁོང་པ་དང་གོང་གསལ་དོན་གཉེར་པ་བཅས་ལ་གཞི་གསུམ་གྱི་ཆོ་ག་དང་བསླབ་བྱ་ཉེར་མཁོ། བྱམས་པས་དམ་བཅས་པའི་གཟུངས་རྣམས་ཀྱི་ལྗགས་ལུང། འཇམ་དབྱངས་སྨྲ་སེང་རིགས་གཉིས་དང་

[233B] སྤྲུལ་པའི་སྐུ་འདི་ཉིད་སྐྱབས་མགོན་མཆོག་ནས་གྲྭ་ཚང་དུ་འཇུག་པར་མཛད་ཅིང་ཐུགས་ལོང་དང་བསྟུན། རྣམ་འགྲེལ་ཕར་ཕྱིན་སོགས་ཀྱི་དཔེ་ཁྲིད་དང་ཟབ་ཆོས་བསླབ་བྱ་བཅས་
སྩལ་ཏེ་ཐུགས་དགྱེས་པའི་ཆེན་པོས་རྗེས་སུ་བཟུང་པར་མཛད་འདུག་གོ་མཇུག་ཏུ་སེམས་བསྐྱེད་མཆོད་པ་མཛད་པར་སྔགས་ཆེན་ཞལ་སྔ་ནས་ཀྱིས་བཀའ་ཆོས་ཀྱི་ཡོན་གཟབས། ཚེས་བདུན་ནས་བཅུའི་བར་ལ་གཟིམས་ཆུང་ཉི་འོད་འཁྱིལ་དུ་ལོ་ཆེན་
སྤྲུལ་སྐུ། ཟུར་བཞིའི་སློབ་དཔོན། དགེ་བསྐོས་ཆེན་མོ། ལྷ་མགོན་སྤྲུལ་སྐུ། སྔགས་པ་གྲྭ་ཚང་གི་དགེ་འདུན་ཡོངས་རྫོགས། རི་ཁྲོད་ཆེ་ཁ་གསུམ་གྱི་བླ་མ་བཅས་ལ་རྗེ་རང་ཉིད་ཀྱི་གསུང་འབུམ་བཀའ་རྒྱ་མའི་ལྗགས་ལུང་སྩལ། སྔགས་གྲྭར་ཆོས་
སྐྱོང་གི་དབྱངས་རོལ་རྣམས་མ་ཉམས་པར་དགོས་པའི་བཀའ་ཕེབས། འདམ་བླ་མ་རྙིང་བ་ནོར་བུ་དགའ་ལྡན་པའི་ཚ་བོ་བློ་བཟང་བསྟན་དར་ཅན་ནས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ལྷ་མགོན་སྤྲུལ་སྐུས་ཞུས་ངོར་ཚེས་དགུ་ནས་དཔལ་རྡོ་
རྗེ་འཇིགས་བྱེད་ལྷ་བཅུ་གསུམ་མའི་བསྐྱེད་རྫོགས་ཀྱི་ཁྲིད་སྨིན་རྒྱས་སུ་སྩལ་ཏེ་མཇུག་ཏུ་ཚོགས་འཁོར་མཛད། སྐུ་བཅར་དམ་རིང་མཁན་པོ་བློ་བཟང་ཡར་འཕེལ་གྱིས་ཞུས་ངོར་རྡོ་རྗེ་སེམས་དཔའི་སྒོམ་བཟླས་ཀྱི་ཁྲིད་གནང། མངའ་རིས་ལོ་ཆེན་སྤྲུལ་
སྐུ་སོགས་དགུ་དགེ་ཚུལ་བསྒྲུབས། ཚེས་བཅོ་ལྔའི་ཉིན་ལྷ་མགོན་སྤྲུལ་སྐུ་ངོ་གཡོག་ལ་ཐོན་ཕྱག་སྩལ། ཚེས་བཅུ་དྲུག་ནས་བཟུང་ཟླ་བ་གཅིག་གི་རིང་སྐུ་མཚམས་བཅད་རྒྱར་བཞུགས་ནས་ཡི་དམ་གྱི་ལྷ་འགའ་ཞིག་གི་ལྗགས་བསྙེན་ལ་གཞོལ་བར་
[234A]༄༅། །མཛད། ཟླ་བ་བཅུ་གཉིས་པའི་ཚེས་བཅོ་བརྒྱད་ཀྱི་ཉིན་སྐུ་མཚམས་གྲོལ་ནས་དྲུང་འཁོར་རྣམས་ལ་ཕྱག་དབང་གནང། བདེ་ཡངས་པ་བྱམས་པ་བསྟན་དར། སྲད་པ་བློ་བཟང་རྣམ་རྒྱལ། སྟག་མོ་བ་བློ་བཟང་རྡོ་རྗེ་དང་
བློ་བཟང་བསམ་གྲུབ། བློ་བཟང་ལྷུན་གྲུབ། ལ་ཁ་པ་བློ་བཟང་དར་རྒྱས་རྣམས་ཀྱིས་རྣམ་འགྲེལ་གྱི་ཐལ་ཕྲེང། བ་ཤེ་བ་དགེ་སློང་བློ་བཟང་བཀྲ་ཤིས་ཀྱིས་ཕར་ཕྱིན་གྱི་ཐལ་ཕྲེང། ས་ལུང་པ་དཀའ་ཆེན་བློ་བཟང་ཆོས་འཕེལ་གྱིས་གསང་
འདུས་ཀྱི་བསྐྱེད་རྫོགས། དབེན་དགོན་པ་བློ་བཟང་འཕྲིན་ལས་དང། བློ་བཟང་བསྟན་འཛིན། བློ་བཟང་དགེ་འདུན། བློ་བཟང་བསྟན་འཛིན་རྣམས་ཀྱིས་བདེ་མཆོག་རྩ་རྒྱུད་བཅས་ཀྱི་རྒྱུགས་ཕུལ་བར་གནང་ཆ་སྔར་སྲོལ་ལྟར་སྩལ། གཞན་
ཡང་སྔ་ཕྱིར་སེམས་ཅན་མང་པོའི་སྲོག་བླུ་དང། མུ་ལྟོ་བའི་ཚོགས་ལ་གནང་སྦྱིན་སོགས་རྣམ་པར་དཀར་བའི་མཛད་པ་རྒྱུན་མེ་འཆད་གོང་འཕེལ་དུ་མཛད།    ༈   
རིང་མཁན་པོ་བློ་བཟང་ཡར་འཕེལ་གྱིས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་བཞབས་བརྟན་གསོལ་འདེབས་ཞུས། གཉུག་མར་གནས་པ་དང་ཕྱོགས་འདུས་བཅས་གྲྭ་པ་སུམ་ཅུ་སོ་གཉིས་བསྙེན་རྫོགས་སུ་བསྒྲུབས། ཕུ་
ཡན་བླ་མ་ཨ་ཀྱ་ཧུ་ཐོག་ཐུ་ནས་བརྒྱ་མཆོད་འབུལ་སྣོད་རྒྱ་ཏིང་ཉིས་བརྒྱ་དང་བཅུ་དྲུག་མཆོད་ཀོང་བརྒྱ་དང་བརྒྱད་རྣམས་གྲྭ་མཚུངས་དགོངས་བཞེད་དང་མཐུན་པར་ཕུལ་བ་དགྱེས་བཞིན་དུ་བདག་གིར་བཞེས་ཏེ་ཏིང་དང་ཀོང་བུ་རྣམས་དབེན་

[234B] ལ་དྭགས་སྐྱོང་གི་སྲས་གཞོན་པ་དང་རི་གདོང་ཞབས་དྲུང། དཔོན་སློབ་རིག་གྲོལ་གྱི་སྐུ་སྐྱེ་སོགས་ལྔ་བཅུ་ང་བདུན་དགེ་ཚུལ་བསྒྲུབས། ས་སྐྱོང་གི་སྲས་ཉིད་སྐུའི་ཚ་
བོར་སོང་གཤིས་གནང་ཆ་སྦམ་མཐོ་བ་སྩལ། ཟླ་བ་གཉིས་པའི་ནང་དུ་རྒྱ་ནག་དང་མཚོ་སྔོན་ནས་འགྲུལ་བ་མང་རབ་འབྱོར་པར་མཇལ་ཁ་ཇ་གྲལ་དང་དྲག་གྲགས་རྣམས་ལ་བཀའ་འདྲིན་ཞིབ་པ་གནང། ཏྲེ་བོ་སྐུ་སྐྱེ་ངག་དབང་འཇམ་དཔལ་གྱིས་མཎྜལ་
ཇ་གོས་དར་པགས་རིགས་སོགས་ཀྱི་དངོས་འབུལ་བསྟར། མཚོ་བདུན་ལྷ་ཁང་གི་བླ་མ་ཤི་རེ་ཐུ་སྦྱིན་པ་འོད་ཟེར་སྐུ་གཤེགས་པའི་དགོངས་རྫོགས་སྒྲུབ་མི་ཕྱག་མཛོད་དགེ་འདུན་རིན་ཆེན་གྱིས་ཚེས་བཅུ་གཅིག་གི་ཉིན་ཚོགས་དབུར་སྤྱན་དྲངས་ཏེ་དངོས་
འབུལ་བཏེག་དེའི་ཕྱི་ཉིན་སོག་རིགས་རྣམས་ལ་འཇིགས་བྱེད་ཞལ་གཅིག་ཕྱག་གཉིས་པ་དང་གདུགས་དཀར་ཞལ་གསུམ་ཕྱག་དྲུག་པའི་རྗེས་གནང། གདུགས་དཀར་དང་བཀའ་རྩོམ་གསར་གནང་འགའ་ཞིག་གི་ལུང་བཅས་སྩལ། སུ་ཉིད་ཐུ་ས་ལག་
ཆིའི་མི་སྣ་ནང་སོ་བློ་བཟང་ལྷུན་གྲུབ་ཀྱིས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བསྟབས། ཚེས་བཅུ་བཞིའི་ཉིན་བསྒྲུབ་བྱ་བཅུ་གཉིས་དགེ་བསྙེན་དང་དགེ་ཚུལ་བསྒྲུབས་ཤིང། སེར་འབྲས་ཀྱི་གྲྭ་པ་ཉི་ཤུ་རྩ་བཞི་བསྙེན་རྫོགས་བསྒྲུབས་
འབྲས་སྤུངས་སྒོ་མང་གྲྭ་ཚང་གི་འབུལ་སྡུད་པ་རབ་འབྱམས་པ་སྐལ་བཟང་དཔལ་ལྡན་གྱིས་དངོས་འབུལ་དང་བཅས་སྒེར་མཇལ་ཞུས། དེ་བསྟུན་སྟོད་དར་རྒྱས་གླིང་གི་བླ་མ་དང་སོགས་འགྲུལ་བ་ཁ་ཤས་ལ་མཇལ་ཁ་ཇ་གྲལ་དང་བཀའ་འདྲི་གནང། སོག་

[235A]༄༅། །རིགས་འགྲུལ་བ་རྣམས་ལ་གྲུབ་རྒྱལ་ལུགས་ཀྱི་ཚེ་དབང་དང། འཇམ་དཔལ་མཚན་བརྗོད། སྒྲོལ་མ། མ་ཎི་རིལ་སྒྲུབ་བྱ་ཚུལ་སོགས་བཀའ་རྩོམ་གསར་གནང་ལེ་ཚན་ཁ་ཤས་ཀྱི་ལུང་དང་དགའ་ལྡན་ལྷ་བརྒྱ་
མའི་ཁྲིད། འོད་དཔག་མེད་ལ་བརྟེན་པའི་འཕོ་ཁྲིད་སོགས་ཟབ་ཆོས་མང་དུ་སྩལ་ཅིང་ཐོན་ཕྱག་བསྟར། ཧལ་ཧར་བླ་མར་འབྱོན་མི་དཀའ་ཆེན་ཡེ་ཤེས་འཇམ་དཔལ་ལ་ཐོན་ཕྱག་གནང། ཐུ་ས་ལག་ཆིའི་མི་སྣ་དགེ་སློང་བློ་བཟང་ལྷུན་
གྲུབ་ཀྱིས་སྒེར་མཇལ་ཞུས། ཚེས་ཉེར་གསུམ་ལ་བཀྲ་ཤིས་རྩེའི་རྗེ་བཙུན་མ་དཔོན་གཡོག་ལྔ་དགེ་བསྙེན་དང་བར་མ་རབ་བྱུང་བསྒྲུབས། ཡོངས་འཛིན་ལས་སྒྲུབ་ཐབས་རིན་འབྱུང་ནང་གི་འཇིགས་བྱེད་ཞལ་གསུམ་ཕྱག་དྲུག་པའི་རྗེས་གནང་
གསན། ཟླ་བ་གསུམ་པའི་ཚེས་བདུན་གྱི་ཉིན་ཤེལ་དཀར་ཆོས་སྡེའི་དབུ་མཛད་རྗེ་དྲུང་བློ་བཟང་ནོར་བུ་བསྙེན་རྫོགས་བསྒྲུབས། སྔོན་དུ་སྔགས་ཆེན་ཞལ་སྔ་ནས་ཀྱིས་གསོལ་བ་བཏབ་པ་ལྟར་ཚེས་བརྒྱད་ཀྱི་ཉིན་སྔགས་ཆེན་ཞལ་སྔ་ནས་དང་སྔགས་
གྲྭ་ཡོངས་རྫོགས། ཕྱག་མཛོད་ཆེན་མོ། ཡོངས་འཛིན་མཁན་རིན་པོ་ཆེ། གྲྭ་ཚང་བཞིའི་བླ་མ། ཚོགས་ཆེན་དགེ་བསྐོས་བཅས་ལ་སློབ་མ་རྗེས་འཛིན་མཛད། ཚེས་བཅུ་གཅིག་གི་ཉིན་བཅོམ་ལྡན་འདས་དུས་ཀྱི་འཁོར་ལོའི་དབང་གི་སྟ་གོན་གནང་
ཚེས་བཅུ་གཉིས་ནས་བྲི་ཐིག་གི་སྐོར་མཛད། ཚེས་བཅོ་ལྔའི་ཉིན་དུས་ཀྱི་འཁོར་ལོའི་བྱིས་པ་ལྟར་འཇུག་པའི་དབང་བདུན་སྩལ། བཅུ་དྲུག་ལ་དབང་གོང་མ་དང་གོང་ཆེན། བཅུ་བདུན་ལ་རྡོ་རྗེ་སློབ་དཔོན་བདག་པོ་ཆེན་པོའི་དབང་གསུང་བཤད་

[235B] འགྲོ་ཀུན་ཀཱ་ལ་ཙ་ཀྲའི་ལམ་བཟང་ལ། །བརྟེན་ནས་དང་པོའི་སངས་རྒྱས་མཆོག་གི་སར། །འགོད་སླད་དབང་བཞིའི་བྱིན་རླབས་བདུད་རྩིའི་ཆར། །འབེབས་པའི་ཐབས་མཁས་མཛད་བཟང་འདི་ངོ་
མཚར། །དེ་ཚེ་སྐལ་ལྡན་སྐྱེ་བོའི་སྙིང་གི་དབུས། །ལམ་མཆོག་དྲི་མེད་དངུལ་ཆུའི་ཚོན་ཆེན་གྱིས། །ཐ་མལ་ལྕགས་ཁམས་ཀུན་ཟོས་གཟུགས་ཀྱི་སྐུའི། །ངོ་མཚར་རྩེ་དགའ་འཛིན་པས་བྲེལ་བར་གྱུར། །དེའི་ཕྱི་ཏིན་དུས་འཁོར་གྱི་ཚོགས་མཆོད་མཛད་
ཐོག་སྔགས་ཆེན་ཞལ་སྔ་ནས་ཀྱིས་བཀའ་དྲིན་གཏང་རགས་གི་ཡོན་རྒྱ་ཆེར་ཕུལ། ཆོག་གྲྭ་བ་རྣམས་ནས་ཀྱང་ཡོན་གྱི་བདོག་པ་བསྟབས། དགེ་འདུན་རྣམས་ལ་དུས་འཁོར་བསྡུས་རྒྱུད་ལེའུ་དང་པོའི་ལུང་གནང། སྔགས་ཆེན་ཞལ་སྔ་ནས་ཀྱིས་སྦྱིན་
བདག་མཛད་དེ་ཚེས་བཅུ་དགུ་ནས་བཟུང་ཉི་མ་བདུན་གྱི་རིང་རྡུལ་ཚོན་གྱི་དཀྱིལ་འཁོར་ལ་བརྟེན་ནས་དུས་ཀྱི་འཁོར་ལོའི་སྒྲུབ་མཆོད་མཛད་དེ་རྗེ་བླ་མ་ཉིད་ཀྱང་ཚོགས་དབུར་མ་ཆག་པར་ཕེབས། མཇུག་ཏུ་ཞི་བའི་སྦྱིན་སྲེག་དང་ཚོགས་འཁོར་བཅས་གནང་
ཚོས་ས་ཆེན་དགེ་བསྐོས་ནས་གསོལ་བ་བཏབ་ངོར་དགེ་འདུན་ཡོངས་རྫོགས་ལ་དཀྱིལ་འཁོར་ཆེན་པོའི་ཞལ་མཇལ་དང་རྗེ་བཙུན་བླ་མ་མཆོག་གི་ཕྱག་དབང་ཆབས་ཅིག་ཏུ་སྩལ། ཚོགས་འཁོར་གྱི་ཐོག་དུས་འཁོར་ཆོག་གྲྭ་བ་དཀའ་ཆེན་ཡེ་ཤེས་རྣམ་རྒྱལ་དང་
བློ་བཟང་དབང་ཕྱུག་ནས་བསྐྱེད་རྫོགས་ལས་བརྩམས་ཏེ་ཚོགས་ལང་མཛད། དེ་སྐབས་ནམ་མཁར་འཇའ་སྤྲིན་འཁྲིགས་པ་སོགས་ངོ་མཚར་བའི་ལྟས་མང་དུ་བྱུང། ཟླ་བ་བཞི་བའི་ཚེས་གཅིག་ལ་དམ་རྫས་སྤྱན་གཟིགས་མཆོད་པའི་བྱེ་བྲག་རྒྱ་ཆེན་པོ་

[236A]༄༅། །དང་བཅས་ཆོས་སྲུང་དམ་ཅན་རྒྱ་མཚོའི་ཚོགས་ལ་གཏང་རག་གི་བསྐང་གསོ་རྒྱས་པར་གནང་ཞིང་དགེ་འདུན་རྣམས་ལ་ཞབས་ཏོག་ཡོན་སོགས་བསྙེན་བསྐུར་གྱ་ནོམ་པ་བསྟབས། སྒྲུབ་པའི་བུམ་ཆུ་ནས་ཚོགས་ཆེན་ལའང་
འབྲིམ་པ་མཛད། མཆོད་ཁང་ཆེན་པོ་རྣམ་གཉིས་དང་གྲྭ་ཚང་ཁག་སོགས་ཀྱི་ལྷ་ཁང་ཡོངས་སུ་རྫོགས་པ་དང་སྒྲོལ་མ་རི་སོགས་ཉེ་སྐོར་གྱི་རི་ཁ་ཤས་བཅས་སུ་ཁྲུས་གསོལ་མཛད་དགོས་ཀྱི་བཀའ་དང། དགོན་པའི་གླིང་ཁྲོད་ཀྱི་ཁྲོན་པ་གང་ཡོད་
དང༑ དུང་མཚོ། སྐྱིད་སྐྱིད་ན་གའི་ཆུ་མིག་སོགས་ལ་རྡུལ་ཚོན་འདེབས་རྒྱུ་དང་བཅས་སྔགས་པ་བཞི་གྲྭ་ནས་ཁྲུས་གསོལ་མཛད་དགོས་པའི་བཀའ་ཕེབས། ཁྲུས་གསོལ་གྱི་ཉིན་སྐྱིད་སྐྱིད་ན་གའི་བཞུགས་ཁྲིའི་ཐད་ནས་སྤང་བཅལ་གྱི་བཞུགས་
ཁྲིའི་ཐད་ཀ་བར་འཇའ་ཁ་དོག་སྣ་ལྔ་ཤིན་ཏུ་མཛེས་པ་འོད་ཀོར་གྱི་དབྱིབས་ཅན་ཟུག་པ་དང། ཤར་རིའི་རྩེ་མོ་ནས་དུང་མཚོ་ན་ག་ཕྱོགས་སུའང་མཛེས་ཤིང་ཡིད་དུ་འོང་བའི་འཇའ་ཟུག་པ་དང། བཀྲ་ཤིས་དགའ་ཚལ་ཐད་ལྷོ་ཕྱོགས་ནམ་མཁའི་
དབྱིངས་ནས་འཇའ་ཀེར་ལང་དུ་ཟུག་པ་དང། མེ་ཏོག་གི་ཆར་བབས་པ་སོགས་ཀུན་གྱི་མཐུན་སྣང་དུ་གྲུབ། སྐུ་བཅར་ངམ་རིང་མཁན་པོ་བློ་བཟང་ཡར་འཕེལ་ལ་གྲུབ་རྒྱལ་ལུགས་ཀྱི་ཚེ་དབང་བརྒྱ་རྩ་སྩལ་ཅིང་འབུལ་སློག་དང་བཅས་པའི་ཐོན་
ཕྱག་གནང། ཚེས་བདུན་ནས་བཟུང་ཡོངས་འཛིན་མཁན་རིན་པོ་ཆེ་ལས་སྤྱན་རས་གཟིགས་རྒྱལ་བ་རྒྱ་མཚོའི་དབང་སྟ་གོན་དང་བཅས་པ་གསན། ཤེལ་དཀར་ཆོས་སྡེའི་མཁན་པོ་དང་རྒྱ་རགས་སྤྲུལ་སྐུ། གཞུང་སའི་གསེར་སྡུད་མགོ་བ་

[236B] སྨད་རྒྱུད། སེ་ར་སོགས་ཀྱི་གྲྭ་པ་དྲུག་ཅུ་རེ་གཅིག་བསྙེན་རྫོགས་བསྒྲུབས། མགོན་ཁང་ཆེན་མོར་སྙན་ཤལ་སྤྱན་གཟིགས་ཕོན་ཆེ་གཤིས་བཟོ་བཅོས་ཤིག་དགོས་ལུགས་སྙན་དུ་
གསོལ་བར་བརྟེན། ཚེས་བཅུ་གཉིས་ཀྱི་ཉིན་རྗེ་བླ་མ་ཉིད་དེར་ཞབས་ཟུང་བཀོད་དེ་མགོན་ཁང་པ་རྣམས་དང་ལྷན་ཅིག་ཐོག་མར་ཡིག་བརྒྱ་དང་འབྲེལ་བའི་བཤགས་པ་གནང། དེ་ནས་ཆོས་སྲུང་རྣམས་ལ་གཏོར་མ་ཕུལ་ནས་གནང་བ་ཞུ་བ་མཛད་དེ་
བཅོས་བསྒྱུར་བྱེད་ཚུལ་དོ་དམ་པ་རྣམས་ལ་བཀའ་ཕེབས། རྗེས་སུ་གཟིགས་རྟོག་ལ་ཕེབས་ཏེ་ཆོས་སྐྱོང་གི་རྟེན་སོ་སོའི་ཞལ་ཁེབས་རྣམས་བསལ་ནས་གཟན་གཙང་མའི་དྲིལ་ཕྱིས་གནང་སྟེ་ཕྲེང་བ་རྒྱན་ལྡན་རེ་དང་སྙན་ཤལ་བཅས་ཕུལ། བཟོ་
བཅོས་གྲུབ་བསྟུན་རྗེ་བླ་མ་མཆོག་ནས་ཞལ་འདོན་བསྐུལ་བ་པོ་མཛད་དེ་ཆོག་རོགས་དང་བཅས་ཆོས་སྐྱོང་སོ་སོའི་བསྐང་གསོ་གཟབ་རྒྱས་གནང། ཞལ་བྱང་ཅན་གྱི་སྙན་ཤལ་གསེར་ཐམ་གྱིས་སྦ་བ་དང། སྤྱན་གཟིགས་རྣམས་ཕུལ་ནས་བསྟན་
འགྲོའི་ཕན་བདེ་རྒྱས་པའི་འཕྲིན་བཅོལ་མཛད། ཚེས་བཅོ་ལྔའི་ཉིན་གདན་ས་དང་ཕྱོགས་འདུས་བཅས་གྲྭ་པ་ལྔ་བཅུ་ང་ལྔ་བསྙེན་རྫོགས་དང། བཅུ་གཉིས་དགེ་ཚུལ་བསྒྲུབས། ཚེས་ཉེར་ལྔ་ལ་ཡོངས་འཛིན་མཁན་རིན་པོ་ཆེ་ལས་ས་སྐྱའི་གསེར་ཆོས་
སུ་གྲགས་གྲས་རིག་བྱེད་མ་དམར་མོ་ཀུ་རུ་ཀུལླེ་དང་ལྷ་མོ་དུས་མཚན་མའི་རྗེས་གནང་ཞུ་བ་མཛད། ལྷ་ལྡན་དུ་བཞུགས་མི་ཨཱ་ཏཱ་ཞིན་དང་ཇ་སག་ཐེའི་ཇི་དུས་ཀྱི་ཆོས་ཉིད་དུ་གྱུར་པའི་གནས་ཚུལ་དང་ཇ་སག་ཐེའི་ཇིའི་ཆེད་དུ་གསུང་བསྔོ་ཞུ་རྟེན་

[237A]༄༅། །སྦམ་མཐོ་བཅས་འབྱོར་པར་གཉིས་གར་བསྔོ་སྨོན་གྱི་རྒྱས་འདེབས་ཡང་དག་གནང་ཞིང། ཨཱ་ཏཱ་ཞིན་གྱི་དགེ་སྒྲུབ་ཐེབས་སྟོབས་པར་བར་དཔོན་ཡེ་ཤེས་མཐའ་ཡས་རྫོང་སྟ་མཛད། ཟླ་བ་ལྔ་པའི་ནང་དུ་རྒྱལ་དབང་མཆོ་
ནས་བཀའ་ཆོས་ཀྱི་ཐོག་མ་ལྷ་མགོན་སྤྲུལ་སྐུ་ལ་སྩོལ་རྒྱུར་ལེགས་སྐྱེས་འབུལ་བར་མགྲོན་གཉེར་རབ་འབྱམས་པ་བློ་བཟང་དགེ་ལེགས་རྫོང་སྟ་མཛད། གསང་སྔགས་རྒྱུད་པ་གྲྭ་ཚང་དུ་ཚེས་གཏོར་དང་དར་འཕྱར་སྐབས་ཉེ་བར་མཁོ་བ་བཟང་
གོས་ལས་གྲུབ་པའི་འཕྱར་དར་ཆོས་སྲུང་གི་སྣང་བརྙན་གྱིས་སྤ་བ་ཁ་ཤས་དང། གོས་སྐུ་སྤྱན་འདྲེན་གྱི་མཆོད་རྫས་སུ་གོས་བཟང་བསྒྲིགས་ཀྱི་རྒྱལ་མཚན། འཕན། ཕྱེ་ཕུར་སོགས་རྣམ་མང་གསར་སྦྱོར་མཛད་པའི་ཞལ་བསྲོར་རྒྱུད་ཇའི་ཐོག་
དགེ་འདུན་ཉིས་བརྒྱ་དྲུག་ཅུ་རེ་བདུན་ལ་འགྱེད་བཀྲ་ཤིས་པའི་ཁ་བཏགས་རེ། བསྔོ་རྟེན་རྣམ་གཞག་མདའ་དར་བཅས་གནང། ཚེས་བརྒྱད་ལ་རོང་བྱམས་ཆེན་པ་སོགས་བསྒྲུབ་བྱ་ཉི་ཤུ་རྩ་བཞི་བསྙེན་རྫོགས་བསྒྲུབས། དགེ་བའི་བཤེས་གཉེན་
ཡེ་ཤེས་རྒྱལ་མཚན་དང། མཐོ་ལྡིང་མཁན་པོར་འབྱོན་མི་སེ་ར་སྨད་དགེ་བཤེས་བཅས་ལ་མཇལ་ཁ་གནང་ཞིང་ཆོས་ཀྱི་གསུང་གླེང་མང་དུ་མཛད། ཡུམ་ཉི་ཟླ་དབང་མོ་སྐྱིད་སྐྱིད་ན་གར་བཞུགས་པའི་སྐུ་གམ་དུ་ཕེབས་ནས་ཐུགས་བཞེད་
ལྟར་གྱི་ཚེ་དབང་སྩལ་ཏེ། དངུལ་དང་ཇ་གོས་དར་རྩི་བཅུད་ལྟང་བཅས་འབུལ་བ་མཛད་ཅིང་དེར་ཁང་པ་གསར་བསྐྲུན་རྣམས་ལ་ཕྱག་ནས་གནང། ཡུམ་ནས་ཀྱང་གཟབ་སྟོན་བསྙེན་བཀུར་གཟབས། ལོ་འདིར་ཆར་ཤིན་ཏུ་དཀོན་པར་

[237B] ལུང་བསྟན་སྒྲོལ་མ་གཟིམས་ཆུང་དུ་སྤྱན་དྲངས་ཏེ་མགུལ་རྒྱན་དུ་རིན་ཆེན་དང་པོའི་ཕྲེང་བ་དོ་མཚར་ཅན་ཞིག་ཕུལ་ནས་ཁྲུས་གསོལ་དང་བཅས་གསོལ་འདེབས་ཤུགས་དྲག་མཛད། རྒྱུད་གྲྭའི་ཆོས་གྲྭར་དཔལ་རྡོ་རྗེ་འཇིགས་བྱེད་ཀྱི་
སྣང་བརྙན་སླེའུ་ཆུང་མ་སྤྱན་དྲངས་ཏེ་སྔགས་གྲྭ་ཚོགས་ཡོངས་ནས་སྐུ་ཁྲུས་གསོལ་དུ་འཇུག་པ་མཛད་ཐོག་ཉ་ཁྲབ་ཅན་ལ་སོགས་པ་ཆུར་གནས་ཀྱི་སེམས་ཅན་འགའ་ཞིག་གི་གཟུགས་བརྙན་སོགས་སྤྱན་གཟིགས་འབུལ་གནད་དང་ཆབས་
ཅིག་ཐུགས་སྨོན་ནན་ཏན་ཅན་མཛད་པས་དེ་མ་ཐག་ནམ་མཁའ་ལ་སྤྲིན་གྱི་ཚོགས་མང་པོ་གློ་བུར་དུ་འདུས་པ་ལས་ཆར་རྒྱུན་སྙོམས་པར་བབས་པས་སྐྱེ་འགྲོ་ཀུན་གྱི་བདེ་སྐྱིད་ཀྱི་གསོས་སུ་གྱུར། ཕྱག་མཛོད་ཆེན་མོ་སྙུན་གཞི་རྙིང་བ་མ་དྭངས་
པར་བརྟེན་གེགས་སེལ་དུ་སྒྲོལ་དཀར་ཡིད་བཞིན་འཁོར་ལོ་སོགས་ཡི་དམ་གྱི་ལྷ་དུ་མའི་རྗེས་གནང། སངས་རྒྱས་སྤྱན་མ་ལ་བརྟེན་པའི་བྱ་བས་ཁྲུས། ས་བདག་གདོན་གྲོལ། བདེ་མཆོག་དཀར་པོ་དང་གྲུབ་རྒྱལ་ལུགས་ཀྱི་ཚེ་དབང་སོགས་ཆོས་
བཀའ་མང་དུ་སྩལ། མཛོད་པ་འདི་ཆོས་སྲིད་ཀྱི་གཙུག་ལག་ལ་རྣམ་དབྱོད་ཀྱི་འཇུག་པ་ཡངས་ཤིང། འཕྲིན་ལས་ཀྱི་ཞབས་འདེགས་ཕུན་སུམ་ཚོགས་པ་བསྒྲུབ་པར་བརྟེན། རྩེའི་གཟིམས་སྤུགས་ནས་ཀྱང་དགེ་འདུན་ལ་ཡོན་གྱ་ནོམ་པ་བསྟབས་ཏེ་
རིམ་གྲོ་རྒྱ་ཆེར་བསྒྲུབ་པ་གནང་ཞིང་དེ་ལུགས་ཀྱི་བཀའ་ཡང་ཕེབས། མཛོད་པ་རང་ནས་ཀྱང་བདག་ལ་དུས་དང་རྣམ་པ་ཀུན་ཏུ་སྐྱབས་མགོན་མཆོག་ནས་ཐུགས་རྗེས་གཟིགས་པ་བཀའ་དྲིན་ལྷག་པར་ཆེ་ཞིང། བདག་ལས་དབང་གིས་གཟུགས་གཞི་

[238A]༄༅། །གཅོང་བ་འདི་ལ་ཐུགས་གཡེང་མེད་ངོས་བསྟན་འགྲོའི་དཔལ་དུ་ཞབས་པད་བསྐལ་བརྒྱར་བརྟན་པ་ཞིག་བྱུང་ན་བདག་གི་བསམ་པ་དེ་ཀས་རྫོགས་ཤིང། སྔ་སོར་ཞབས་འདེགས་ཞུ་རྒྱུ་བྱུང་བ་སྐལ་བ་མཆོག་ཏུ་གྱུར་ལ། ད་
དུང་ཡང་རྗེ་བཙུན་བླ་མ་གཅིག་པུ་ལ་གསོལ་བ་འདེབས་པ་ལས་གཞན་ཞུ་རྒྱུ་མ་མཆིས། ཤི་གསོན་གང་བྱུང་ཡང་སྐྱབས་མགོན་ཉིད་ལས་རེ་ས་སྐྱབས་གནས་གཞན་ན་མེད་པས། ཚེ་རབས་ཀུན་ཏུ་རྗེས་སུ་བཟུང་དུ་གསོལ་ཞེས་ཞུས་ཏེ་རྗེས་
འཛིན་གྱི་ཚིགས་བཅད་འགའ་ཞིག་ཀྱང་རང་ཉིད་ཀྱི་སུག་བྲིས་སུ་མཛད་དེ་སྤྱན་ལམ་དུ་བསྟར། དེ་ནས་ཚེས་ཉེར་དྲུག་གི་ཉིན་དགེ་བའི་བཤེས་གཉེན་ཡེ་ཤེས་རྒྱལ་མཚན་གྱིས་གསོལ་བ་བཏབ་པར་བརྟེན་ཁོང་རང་དང་ཟུར་བཞིའི་བླ་མ། ཚོགས་
ཆེན་དགེ་བསྐོས། སྔགས་གྲྭའི་ལས་ཚན་བས་མཚོན་དགེ་བཤེས་དྲག་གྲས། བཀྲ་ཤིས་བསམ་གཏན་གླིང་གི་རི་ཁྲོད་པ་སོགས་དགེ་འདུན་རྒྱ་སྐོར་ལ་རྗེ་རྒྱལ་བ་གཉིས་པའི་ལེགས་བཤད་སྔགས་རིམ་ཆེན་མོའི་བཤད་ལུང་གནང་བའི་
དབུ་ཚུགས། རྒྱུད་སྡེ་འོག་མ་གསུམ་རྫོགས་ནས་བླ་མེད་རྒྱུད་ཀྱི་གསུང་བཤད་ཚུགས་མཚམས་སུ་བཤེས་གཉེན་ཆེན་པོ་ཡེ་ཤེས་རྒྱལ་མཚན་ནས་རྒྱུ་ཡོན་སྦྱར་ཏེ་ཚོགས་མཆོད་རྒྱས་པ་མཛད་ཅིང་ངོ་མཚར་ཆེ་བའི་གསུང་བཤད་དང་བཅས་རིམ་
གྱིས་སྩལ་བར་ཟླ་བ་དྲུག་པའི་ཚེས་བཅོ་བརྒྱད་ལ་ལེགས་པར་གྲུབ་སྟེ་བཅུ་དགུའི་ཉིན་དཔལ་འཁོར་ལོ་སྔོམ་པའི་ཚོགས་འཁོར་གནང། དགེ་པའི་བཤེས་གཉེན་ཡེ་ཤེས་རྒྱལ་མཚན་ནས་ཀྱང་བཀའ་དྲིན་གཏང་རབ་ཏུ་བླ་མ་མཆོད་པ་དང་

[238B] སེར་འབྲས་ཀྱི་གྲྭ་བ་དྲུག་བསྟེན་རྫོགས་དང་བཅོས་བརྒྱད་དགེ་ཚུལ་བསྒྲུབས། ཟླ་བ་དྲུག་བའི་ཚེས་ཉེར་བཞི་ལག་ཞིས་ཞོལ་དབང་འདུས་ཁང་གསར་
བས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། གདུགས་དཀར་གྱི་བསྟོད་པ་དང་སྒྲོལ་མའི་ལུང་གནང། ཚོགས་ཆེན་དགེ་བསྐོས་རྒྱལ་ཆེན་རྩེ་པ་དཀའ་བཅུ་བསོད་ནམས་བཟང་པོས། དབྱར་གནས་ཀྱི་སྐབས་འདིར་རྗེ་བླ་མ་མཆོག་གི་བཀའ་
རྩོམ་གྱི་ལུང་སྔོན་སྩལ་གྱི་འཕྲོ་གང་ཡོད་དང། ཚད་མ་རྣམ་འགྲེལ་གཙོ་བོར་གྱུར་པའི་གཞུང་ལུགས་ཆེན་པོ་རྣམས་ཀྱི་བཤད་པ་འདུས་ཚོགས་སུ་སྩོལ་དགོས་ཞེས་གསོལ་བ་བཏབ་པར་བརྟེན། ཉིན་དེར་དགོངས་ཇའི་ཐོག་ཚོགས་དབུར་ཕེབས་ནས་
ཉིན་གསུམ་གྱི་རིང་གསུང་འབུམ་གྱི་འཕྲོ་གནང། དེ་ནས་རྣམ་འགྲེལ། ཐར་ལམ་གསལ་བྱེད། རིགས་པའི་རྒྱ་མཚོ། རྣམ་འགྲེལ་ཊཱིཀ་ཆུང། རིགས་རྒྱན། སྨོན་ཊཱིཀ་རྟ་ནག་དགེ་འདུན་བློ་བཟང་གི་རྣམ་འགྲེལ་སྤྱི་ཐལ་རྣམས་གུང་བསྒྲིགས་ཏེ་ཚད་མ་
རྣམ་འགྲེལ་གྱི་བཤད་པ་དང། དབུ་ཕར། འདུལ་མཛོད་སོགས་གཞུང་ལུགས་ཆེན་པོ་རྣམས་ཀྱི་བཤད་པ་སྩལ་བར་གསུང་གདངས་ཤིན་ཏུ་མཐོ་བའི་དབང་གིས་འདུ་ཁང་དང། དེའི་སྟེང་དུ་འཁོད་པ་ཐམས་ཅད་ཀྱིས་ཚིག་འབྲུ་གསལ་བར་གོ་ཞིང་དཀའ་
བའི་གནས་ཀྱི་མདུད་པ་དགྲོལ་བའི་གསུང་བཤད་དང་བཅས་ཞག་ཉེར་གཅིག་གི་རིང་ཉིན་ལྟར་ཆོས་ཐུན་རེ་སྩོལ་པར་མཛད། ཆོས་ཀྱི་སྤྱན་དང་ལྡན་པའི་དགེ་བའི་བཤེས་གཉེན་རྣམས་ནི་ཡིད་ཀྱི་ཆུ་གཏེར་དད་པའི་རླུང་གིས་བསྐྱོད་པས་དགའ་སྤྲོའི་
[239A]༄༅། །རླབས་འཕྲེང་གཡོ་བར་གྱུར་ཅིང། བློ་གསལ་རྐང་དྲུག་ལྡན་པའི་ཚོགས་རྣམས་གཞུང་ལུགས་པདྨའི་ཚལ་དུ་ལུང་རིགས་སྦྲང་རྩིའི་དགའ་སྟོན་མྱོང་བ་ལ་བརྟེན་ནས་རྣམ་པར་དཔྱོད་པའི་ལུས་སྟོབས་རྒྱས་ཏེ་དགག་སྒྲུབ་སྤང་
གསུམ་གྱི་རྩོད་པའི་དབྱངས་སྙན་དར་དིར་སྒྲོག་པར་གྱུར་ཏོ། །ཟླ་བ་བདུན་པའི་ནང་དུ་གདན་ས་དང་ཕྱོགས་འདུས་བཅས་གྲྭ་པ་ཉི་ཤུ་རྩ་དྲུག་བསྙེན་རྫོགས་བསྒྲུབས། ཚེས་བཅོ་ལྔའི་ཉིན་གོང་གསལ་གྱི་གསུང་ཆོས་གྲུབ་པའི་མཇུག་ཏུ་མཆོད་ཚོགས་
རྒྱ་ཆེན་པོ་དང་བཅས་སེམས་བསྐྱེད་པའི་ཆོ་ག་མཛད་དེ་ཐོས་བསམ། རིགས་ལུང། བློ་འཛིན། སྐྱོར་སྦྱང་སོགས་ལ་བརྩོན་དགོས་པའི་བཀའ་ནན་ཏན་དུ་ཕེབས། དགེ་བསྐོས་ནས་ཀྱང་གཏང་རག་གི་མཆོད་སྤྲིན་སྤྲོས། འབྲུག་སྡེ་སྲིད་ནས་སྐུའི་
མཚམས་ཞུ་བ་མི་སྣ་ཆེད་དུ་མངགས་འབྱོར་མདུན་ཞུ་ཡིག་རས་ཆ་སོགས་དངོས་འབུལ་སྦམ་མཐོ་བ་བསྟར། མི་སྣར་ཇ་གྲལ་ཐོག་བཀའ་འདྲི་ཞིབ་ཏུ་ཕེབས། འབྲུག་པའི་བླ་མ་ཀརྨ་དཔལ་འབར་གྱིས་སྐྱེས་བུ་གསུམ་གྱི་ཁྲིད་མདོར་བསྡུས་གོ་
བདེ་བ་ཞིག་དགོས་ཞེས་གསོལ་བར། ལྷོ་འབྲུག་ནས་ཆོས་དགོས་ཟེར་བ་ད་ལམ་མིན་པ་མ་བྱུང་གསུང་ཞིང་དགྱེས་བཞིན་དུ་ཞལ་གྱིས་བཞེས་ཏེ། སྐྱེས་བུ་གསུམ་གྱི་ལམ་གྱི་རིམ་པའི་གཟབ་ཁྲིད་གོ་བདེ་རྨད་དུ་བྱུང་བ་ཞིག་ཆོས་ཐུན་གཅིག་ལ་རྫོགས་
པར་སྩལ་བས་ཁོང་པ་མི་ཕྱེད་པའི་དད་པ་བརྟན་པོ་ཐོབ་སྟེ་ཕྱིར་ཐེགས། ཀརྨ་ཞྭ་དམར་སྤྲུལ་བའི་སྐུ་རིན་པོ་ཆེ་ཕེབས་པར་མགྲོན་དྲུང་འགའ་ཞིག་གིས་རྟ་ཐབ་ཀྱི་བསུ་བ་དང་བཅས་རྗེ་བླ་མ་ཉིད་དང་ཞལ་འཛོམ་གནང་སྟེ་ཐུགས་སྤྲོ་བའི་གསུང་གླེང་

[239B] ཚེས་བཅུ་དྲུག་ལ་གསང་སྔགས་རྒྱུད་པ་གྲྭ་ཚང་པ་རྣམས་ནས་རྗེ་བླ་མ་མཆོག་གི་སྤྱན་སྔར་ཆོས་སྲུང་རྣམས་ཀྱི་བསྐང་གསོའི་དབྱངས་རྒྱུགས་ཕུལ་བར་ཐུགས་ཤིན་ཏུ་དགྱེས་པའི་གཟེངས་བསྟོད་ཀྱི་སྒོ་ནས་དགེ་འདུན་རྣམས་ལ་ཕྱག་དབང་
དང་ཞབས་ཏོག་ཡོན་སོགས་བསྙེན་བཀུར་རྨད་དུ་བྱུང་བ་བསྟར། གོང་མ་བདག་པོ་ཆེན་པོ་ནས་རྗེ་ཉིད་ལ་འཇའ་ས་འབུལ་བར་ཆེད་གནང་མི་དྲག་རྣམས་དར་རྩེ་མདོ་བརྒྱུད་ནས་ཡོང་གི་ཡོད་པའི་གནས་ཚུལ་གཞུང་ས་ནས་སྙན་དུ་གསོལ་བར་བསུ་
རིང་ལ་པར་དཔོན་ཡེ་ཤེས་མཐའ་ཡས་དང། བསུ་ཐུང་ལ་མགྲོན་གཉེར་བློ་བཟང་དགེ་ལེགས། ལོ་ཙཱ་བ་བློ་བཟང་མཁས་མཆོག་བཅས་རྫོང་སྟ་མཛད། སྔོན་དུ་ཐོས་བསམ་འཆད་ཉན་གོང་འཕེལ་དགོས་པའི་བཀའ་སློབ་སྩལ་པ་བཅས་གྲྭ་ཚང་
ཁག་ཏུ་ཐུགས་གཉེར་འཕེལ་རྒྱས་ཇི་ལྟར་ཡོད་གཟིགས་རྟོག་གནང་བཞེད་ཐོག་ཟླ་བ་བདུན་པའི་ཚེས་ཉི་ཤུའི་ཉིན་དཀྱིལ་ཁང་ལེགས་བཤད་གླིང་བླ་སྤྱི་ནས་གྲྭ་ཚང་དུ་སྤྱན་དྲངས། ཐོག་མར་གཟིམས་ཆུང་དང་དེ་ནས་ཆོས་གྲྭའི་ཁྲི་ལ་ཞབས་ཟུང་
བཀོད་དེ་འཛིན་གྲྭ་སོ་སོར་འཛིན་ཆོས་སྩལ་ནས་ཆོས་གྲྭ་གོང་འོག་ཏུ་ཕེབས་ཏེ་བགྲོ་གླེང་མཛད་ལུགས་ལ་གཟིགས་རྟོག་གནང། དེ་ནས་རྗེ་བླ་མ་མཆོག་གིས་གཙོ་མཛད་ཡོངས་འཛིན་མཁན་རིན་པོ་ཆེ། གྲྭ་ཚང་ཁག་བཞིའི་བླ་མ། ཚོགས་ཆེན་དགེ་
བསྐོས་རྣམས་དང་གཞུང་ལུགས་རབ་འབྱམས་སྨྲ་བའི་དགེ་བའི་བཤེས་གཉེན། བློ་གསལ་དོན་གཉེར་གྱི་ཚོགས་དང་བཅས་པའི་མཁས་མང་དགེ་འདུན་གྱི་སྡེ་ཆེན་པོ་དཔང་པོར་བཞུགས་པའི་དབུས་སུ་སྟག་མོ་བ་དཀའ་ཆེན་བློ་བཟང་བཀྲ་ཤིས་

[240A]༄༅། །ཀྱིས་རྣམ་འགྲེལ། དབུ་མ། འདུལ་བ། མཛོད། ཕར་ཕྱིན་རྣམས་ལ་དམ་བཅའ་བཞག་གཞན་མ་འགའ་ཞིག་བཞེངས་ནས་བགྲོ་གླེང་མཛད་དེ་གཞུང་ལུགས་བདུད་རྩིའི་ཆུ་གཏེར་ལས་འོངས་པའི་དགག་སྒྲུབ་
དང་མོའི་གླུ་དབྱངས་ཅི་ཡང་སྒྲོགས་པས་གཟུར་གནས་མཁས་པ་མཐའ་དག་གི་རྣ་བའི་དགའ་སྟོན་རྒྱས་པར་སྤེལ། རིགས་ལུང་གཏོང་མི་རྣམས་ལ་ཕྱག་མདུད་དང་མཛོད་བཏགས་ཀྱི་དཔའ་དར་གཡོགས། བླ་སྤྱི་ཐུན་མོང་ནས་བསྙེན་
བཀུར་དང་དངོས་འབུལ་བཏེག་ཅིང་ཚོགས་ཡོངས་ལ་ཕྱག་དབང་གནང། སྤྱི་འབུལ་གྱི་ཐོག་ནས་མཎྜལ། སྐུ་གསུང་ཐུགས་རྟེན། ན་བཟའ་སོགས་ཉེར་སྤྱད་རྣམས་བཞེས་ཤིང། དེ་ཕྱིན་ཕྱིར་སློག་ཐོག་ཀོ་རྩེ་འཁོར་དྲུག་ཉི་ཤུ་རྩ་
གཅིག་དང་ཆོས་གྲྭ་ཇ་སྦྱོར་སྦྲེལ་གྱི་དགོས་ཆ་དང་འགྱེད་ཁ་བཏགས་རེ་དང་དངུལ་སྲང་རེ་བཅས་གནང། བླ་མ་ལས་སྣེ་རྣམས་ལ་ཇ་གྲལ་ཐོག་ཕྱག་མདུད་གནང་སྟེ་འཆད་ཉན་ལ་བརྩོན་པ་ལྷུར་ལེན་དགོས་པའི་ཞལ་ཏ་ནན་ཏན་དུ་ཕེབས། འདུ་
ཁང་གི་རྟེན་རྣམས་དང་མགོན་ཁང་གི་རྟེན་བཅས་ལ་སྙན་ཤལ་མཆོད་འབུལ་བསྐང་གསོ་དང་བཅས་ཐུགས་སྨོན་དང་འཕྲིན་བཅོལ་མཛད། ཚེས་ཉེར་གཅིག་ལ་ཤར་རྩེ་བསམ་གཏན་གླིང་བླ་སྤྱི་ནས་གྲྭ་ཚང་དུ་སྤྱན་དྲངས་ཏེ་བསྙེན་བཀུར་གཟབས་
འཛིན་གྲྭ་སོ་སོར་འཛིན་ཆོས་གནང་ཞིང་རྒྱལ་ཆེན་རྩེ་པ་དྲུང་རམ་པ་ཡེ་ཤེས་ཚེ་རིང་གིས་པོ་ཏི་ལྔ་ལ་དམ་བཅའ་བཞག་གཞན་མ་རྣམས་ནས་བགྲོ་གླེང་མཛད་དེ་ལུང་རིགས་ཀྱི་དགའ་སྟོན་སྤེལ་བར་གཟེངས་བསྟོད་ཀྱང་གོང་བཞིན་སྩལ་

[240B] འབུལ་སློག་ཀྱང་གོང་དང་འདྲ། འཆད་ཉན་ཡར་རྒྱས་སུ་འཕེལ་དགོས་པའི་ཞལ་ཏ་ཕེབས་ཤིང་རྟེན་རྣམས་ལ་སྙན་ཤལ་ཕུལ་ཏེ་ཐུགས་སྨོན་གནང། ཚེས་
ཉེར་གཉིས་ལ་ཐོས་བསམ་ནོར་བུའི་གླིང་གི་བླ་སྤྱི་ནས་གྲྭ་ཚང་དུ་སྤྱན་དྲངས་ཏེ་བསྙེན་བཀུར་གཟབས། འཛིན་གྲྭ་སོ་སོར་བརྩི་བཞག་གནང། གཅེན་ལུང་པ་དཀའ་ཆེན་བློ་བཟང་དབང་པོས་པོ་ཏི་ལྔ་ལ་དམ་བཅའ་བཞག་གཞན་མ་རྣམས་ཀྱིས་
བགྲོ་གླེང་མཛད་དེ་ལུང་རིགས་སེངྒེའི་ང་རོའི་སྒྲ་དབྱངས་བསྒྲགས་པར་གཟེངས་བསྟོད་ཀྱང་སྩལ། བླ་སྤྱི་ནས་དངོས་འབུལ་བསྟབ་པར་སློག་ཆ་སོགས་གོང་དང་འདྲ། ཚད་མ་འདི་ཡོན་ཏན་ཀུན་གྱི་གཞི་རྟེན་ཡིན་པས་ཐོས་བསམ་ལ་འབད་དགོས་
པའི་བཀའ་ཡང་སྩལ། ཚེས་ཉེར་གསུམ་ལ་གསང་སྔགས་རྒྱུད་པ་གྲྭ་ཚང་དུ་སྤྱན་དྲངས། སྔ་ཇ་ནས་བཟུང་ཚོགས་དབུར་ཕེབས་ཏེ་གསང་བདེ་འཇིགས་གསུམ་གྱི་ཆོ་ག་མཛད། ཚོགས་བར་ལ་ཆོས་གྲྭར་ཞབས་ཟུང་བཀོད་དེ་རྒྱུད་གྲྭ་ཚོགས་
ཡོངས་ལ་བསྐྱེད་རྫོགས་ཀྱི་འཛིན་ཆོས་སྩལ། ཇོ་མོ་རྫོང་པ་དཀའ་ཆེན་ཚེ་རིང་ཆོས་འཕེལ་གྱིས་བསྐྱེད་རྫོགས་ལ་དམ་བཅའ་བཞག་གཞན་མ་རྣམས་ཀྱིས་ཀྱང་བསྐྱེད་རྫོགས་ལས་བརྩམ་པའི་བགྲོ་གླེང་མཛད་པར་གཟེངས་བསྟོད་སྩལ། བླ་
སྤྱི་ནས་དངོས་འབུལ་བསྟར་བར་སློག་ཆ་སོགས་གོང་དང་འདྲ། སྔགས་ཀྱི་འཆད་ཉན་དང་ཆོ་ག་ཕྱག་ལེན་སོགས་ཡར་རྒྱས་སུ་གཏོང་དགོས་པའི་བཀའ་ཡང་ཕེབས། ཆོས་རྒྱལ་གྱི་བསྐང་གསོ་མཛད། ཚེས་ཉེར་བདུན་ལ་ཕྱག་མཛོད་

[241A]༄༅། །ཆེན་མོ་བློ་བཟང་ཚེ་དབང་གི་སྙུན་གཞིར་སྔོན་དུ་སྨན་དཔྱད་རིམ་གྲོ་རྒྱུན་ཆགས་བསྒྲུབས་ཀྱང་དྭངས་སྐྱེད་མེད་པའི་ཁར་སྐུ་ཁམས་རིམ་ཞན་དུ་སོང་བར་བརྟེན་རྗེ་ཉིད་ཀྱང་ཕྱག་མཛོད་ཀྱི་གཟིམས་ཆུང་དུ་ཞབས་ཟུང་བཀོད་
དེ༑ བཀའ་འདྲི་ཞིབ་ཏུ་ཕེབས་ཤིང་བྱབས་ཁྲུས་དང་འབྲེལ་པའི་ཚེ་དབང་ཞིག་སྩལ་པས། དེ་གོང་ཐུགས་རིག་བྱིངས་ཙམ་ཡོད་པ་སིང་དྭངས་སུ་གྱུར་ཏེ། ལུས་གནད་དྲང་བོར་བསྲངས་ཤིང་ཕྱག་ཐལ་མོ་སྤྱར་ནས། སྐྱབས་མགོན་ཆེན་པོ་
བསྟན་འགྲོའི་དཔལ་དུ་ཞབས་པད་བརྟན་པ་དང། བདག་ཉིད་སྐྱེ་བ་ནས་ཚེ་རབས་ཐམས་ཅད་དུ་རྗེས་སུ་འཛིན་དགོས་པའི་སྐྱབས་འཇུག་ཞུས། རྗེ་ཉིད་ནས་ཀྱང་རྗེས་འཛིན་གྱི་ཞལ་བཞེས་བཟང་པོ་མཛད། མཛོད་པ་ཡང་དུས་ཀྱི་ཆོས་
ཉིད་མངོན་དུ་གྱུར་ཏེ་ཡི་དམ་གྱི་ལྷ་ལ་གསོལ་འདེབས་དང། གཟུངས་སྔགས་ཀྱི་བཟླས་བརྗོད་ལ་བརྩོན་བཞིན་པའི་མུར་ཉིན་དེའི་གུང་ཡོལ་ཙམ་ལ་སྐུ་གཤེགས། ཚུལ་དེར་རྗེ་ཉིད་ཀྱང་ཐུགས་གཡེང་ཆེར་མཛད་ཅིང་རྗེས་འཛིན་གྱི་བསྔོ་སྨོན་
སྐྱབས་འཇུག་གནད་སྨིན་མཛད། སྔར་ནས་ཕྱག་མཛོད་སྦུགས་སུ་སྐུ་བུར་གྱི་རིགས་འཇོག་སྲོལ་མེད་ཚུལ་ཞུས་པར། སྐྱོན་མེད། ངེད་རང་གི་བཀས་ཁྲོལ་ཕྱིན་གྲིབ་དང་མི་གཙང་བའི་རྣམ་རྟོག་ངན་པ་ཅིའང་མི་དགོས། ཞག་བདུན་ཕྲག་
གཅིག་གི་རིང་དེ་ཀར་བཞག་ནས་སྔགས་ཆེན་དང་ཐོས་བསམ་གླིང་ཞལ་སྔ་ནས་གཉིས། མདོར་སྔགས་གྲྭ་དགེ་བཤེས་བརྒྱད་བཅས་ནས་ཆོ་ག་གང་རྒྱས་མཛད་ངོས། མཐར་སྐུ་བུར་ཞུགས་ལ་འབུལ་དགོས་པའི་ཞལ་བཀོད་མཛད་

[241B] མཆོད་ཁང་ཤར་ནུབ་ཀྱིས་མཚོན་ལྷ་ཁང་སོ་སོའི་རྟེན་རྣམས་ཀྱི་དྲུང་དུ་མཆོད་འབུལ་
རྒྱ་ཆེན་པོ་དང་འདུས་ཚོགས་སུ་མང་ཇ་འཕར་མའི་ཐོག་དངུལ་སྲང་རེའི་འགྱེད། བསྔོ་རྟེན་རྣམ་གཞག་རྒྱས་པ་བཅས་བསྟར། རྒྱལ་དབང་མཆོག་སྤྲུལ་རིན་པོ་ཆེའི་སྐུ་ཞབས་སུ་གསུང་བསྔོ་ཞུ་རྟེན་སྦམ་མཐོ་བ་དང། ནོ་མོན་ཧན་དེ་མོ་སྤྲུལ་
པའི་སྐུ་དང། ཡོངས་འཛིན་ཁྲི་པ་གཉིས་ལ་ཡང་བསྔོ་རྟེན་བཅས་འབུལ་བར་མགྲོན་གཉེར་བློ་བཟང་རབ་བརྟན་རྫོང་སྟ་མཛད། གཞན་ཡང་ལྷ་ལྡན་ཇོ་ཤཱཀ་རྣམ་གཉིས་དང་རང་བྱོན་ལྔ་ལྡན། འཕགས་པ་ལོ་ཀེ་ཤྭ་ར། གསེར་གདུང་འཛམ་
གླིང་རྒྱན་གཅིག་དང་བཀྲ་ཤིས་འོད་འབར། དགའ་ལྡན་གསེར་གདུང་རིན་པོ་ཆེ། རྭ་སྒྲེང་ཇོ་བོ་འཇམ་དཔལ་རྡོ་རྗེ། རྫིང་ཕྱིའི་བྱམས་པ་རང་བྱོན་གསུམ་ལྡན། བྱམས་པ་གླིང་ཆོས་སྡེ་དང་ཆོས་འཁོར་རྒྱལ་གྱི་བྱམས་པ་བཅས་ལ་སྣ་ལྔའི་
མཆོད་པ་བརྒྱ་སྟོང་ཕྲག་མང་པོ་སྙན་ཤལ་དང་བཅས་པ། སེར་འབྲས་དགེ་གསུམ། རྒྱུད་སྟོད་སྨད། རྭ་སྒྲེང། རྣམ་རྒྱལ་གྲྭ་ཚང། ཕུར་བུ་ལྕོག་རྣམས་སུ་མང་ཇ་བཞི་རེ་དང་འགྱེད་དངུལ་བལ་ཊམ་རེ། དེ་ཕྱིན་དབུས་ལྷོ་བྱང་གི་དགོན་ཁག་
རྣམས་ལ་མང་ཇ་གོང་མཚུངས་དང་འགྱེད་དངུལ་ཞོ་རེ། སོ་སོར་བསྔོ་རྟེན་རྣམ་གཞག་དང་བཅས་དྲུང་འཁོར་ཆེད་རྫོང་མཛད་ཅིང། གསང་སྔགས་རྒྱུད་པ་གྲྭ་ཚང་དང་དབེན་ས་ཆོས་ཀྱི་ཕོ་བྲང། གཙང་རོང་གི་དགོན་ཁག་རི་ཁྲོད་ཀྱི་སྡེ་དང་བཅས་པ་

[242A]༄༅། །རྣམས་སུའང་མང་འགྱེད་སོགས་དགོངས་རྫོགས་རྣམ་དཀར་རྒྱ་ཆེན་པོ་བསྒྲུབས་པ་གནང། ཟླ་བ་བརྒྱད་པའི་ཚེས་གཅིག་ལ་གྲྭ་པ་བཅུ་གཉིས་བསྙེན་རྫོགས་བསྒྲུབས། ཁམས་རྨི་ལི་བླ་མས་མི་སྣ་ཆེད་མངགས་
མདུན་གསེར་དངུལ་སོགས་ཀྱི་དངོས་འབུལ་བསྟར། རྨི་ལི་བ་དང་སེར་འབྲས་སོགས་གྲྭ་པ་སུམ་ཅུ་བསྙེན་རྫོགས་བསྒྲུབས། རྨི་ལི་བ་སོགས་ལྔ་བཅུ་སྐོར་ལ་ཚེ་དབང་དང་དགའ་ལྡན་ལྷ་བརྒྱ་མའི་གཟབ་ཁྲིད་སྩལ་ཏེ་རྨི་ལི་བ་རྣམས་ལ་ཐོན་
ཕྱག་གནང། སྐྱིད་སྐྱིད་ན་གར་རྒྱལ་ཡུམ་བློ་བཟང་ཆོས་ཀྱི་སྒྲོལ་མའི་སྐུ་གམ་དུ་ཉིན་གཉིས་ཞབས་ཟུང་བཀོད་དེ་ཚེ་དཔག་མེད་ལྷ་དགུའི་དབང་བཞེད་པ་ལྟར་སྩལ། དངུལ་དང་གོས་དར། ཇ་མར་བཅས་སྐུ་རིམ་སྒྲུབ་ཐེབས་ཕོན་ཆེ་བ་བསྟར་
ཏེ་གང་ཅིའི་གསུང་བགྲོས་མཛད། ཚེས་གཉིས་ཀྱི་ཉིན་ཁུ་བོ་རྗེ་དྲུང་བློ་བཟང་ཕུན་ཚོགས་དང་སྐུ་བཅར་ངམ་རིང་མཁན་པོ་བློ་བཟང་ཡར་འཕེལ། གསོལ་དཔོན་ཡེ་ཤེས་རབ་བརྟན། སྐུ་བཅར་རྗེ་དྲུང་ཡེ་ཤེས་དཀོན་མཆོག་སྐུ་བཅར་བློ་བཟང་
དགེ་འདུན་སོགས་ནས་འཕྲིན་ལས་པ་ཆེན་པོ་དེ་ཉིད་ཀྱི་ཆེད་དུ་གསུང་བསྔོ་ཞུ་རྟེན་དངུལ་གོས་དར་སོགས་མང་དུ་ཕུལ་བར་བསྔོ་སྨོན་གྱི་རྒྱས་འདེབས་ཡང་དག་མཛད། དེ་ནས་མི་རིང་བར་རྒྱལ་དབང་མཆོག་སྤྲུལ་རིན་པོ་ཆེ་ནས་ཕྱག་མཛོད་
དེ་ཉིད་ཀྱི་དགོངས་རྫོགས་སྒྲུབ་སླད་ཆེད་གནང་རྩེ་དྲུང་སྐལ་བཟང་ཆོས་དབང་འབྱོར་ཏེ་འདུས་སྡེར་མང་འགྱེད་དང། རྗེ་ཉིད་ལ་ཡང་གསུང་བསྔོ་སྐྱབས་འཇུག་ཞུ་རྟེན་ཕུལ། དེ་མཚུངས་དེ་མོ་རིན་པོ་ཆེ་ནས་ཀྱང་ཕུལ་བ་བདག་གིར་བཞེས་ཏེ་

[242B] དེའི་ཕྱི་ཉིན་གཞུང་ས་ནས་རྒྱུ་ཡོན་སྦྱར་ཏེ་རྗེ་བླ་མ་མཆོག་གིས་གཙོ་མཛད་ཆོག་རོགས་པ་བཅུ་དང་བཅས་རྡོ་རྗེ་འཇིགས་བྱེད་ཀྱི་བདག་འཇུག་ཚོགས་འཁོར་སོགས་སྨོན་ལམ་དང་བཅས་པ་མཛད་
ཅིང་ཞབས་ཏོག་དང་ཡོན་གཟབས། ཞུ་ལན་དང་བཅས་རྩེ་དྲུང་ངོ་གཡོག་ལ་ཐོན་ཕྱག་གནང། ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་གོང་བཞིན་བསྒྲུབས། ཟླ་བ་དགུ་པའི་ཚེས་གཅིག་ནས་བཟུང་ཕྱོགས་འདུས་
སེར་སྐྱ་མང་པོར་ཕྱག་དབང་སྩལ། གནམ་སྐོས་འཇམ་དབྱངས་གོང་མ་ཆེན་པོ་ནས་འཇའ་ས་གསེར་སམ་སོགས་སྩོལ་བར་ཨ་ས་ཧན་ཀྭན་ཨམ་པན་དང་ཇ་སག་བླ་མ་ངག་དབང་དཔལ་འབྱོར་ཧུ་ཐོག་ཐུ། རིམ་པ་གསུམ་པའི་ཁི་ཡ་ཐའི་བུ། ཇར་
བི་སོགས་མངགས་གནང་མེ་ཁྱི་ཟླ་བ་དགུ་པའི་ཚེས་བཅུ་བདུན་གྱི་ཉིན་གང་ན་ས་ཆེན་པོར་འབྱོར་རྒྱུར། ཟུར་བཞིའི་བླ་མ། ཚོགས་ཆེན་དགེ་བསྐོས། མགྲོན་གཉེར་རབ་འབྱམས་པ་བློ་བཟང་དགེ་ལེགས། ལོ་ཙཱ་བ་བློ་བཟང་མཁས་མཆོག་རྫོང་
གཞིས་ལས་སྣེ་འཛིན་མི་བཅས་དྲུང་འཁོར་མང་པོ། གྲྭ་ཚང་སོ་སོའི་སྤྱི་མི། མི་ཚན་ཁག་གི་རྒན་པོ། ཧར་གདོང་དགེ་རྒན་དང་གཉེར་པ། རྗེ་དྲུང། ལྷ་བཙུན། གཞིས་རྩེ་རྫོང་ཡོང་ལས་བྱེད། གནས་ཁག་ཚོང་དཔོན་སོགས་སེར་སྐྱ་རྟ་བ་བརྒྱ་ཕྲག་
མང་པོའི་ཆིབས་བསུ་དང་གཞིས་རྩེ་ཟམ་ཆེན་གྱི་ཤར་དུ་ཐབ་བསུ། གཟིམས་ཁང་གི་སྟེང་སོགས་སུ་དར་འཕྱར་རྒྱས་པ། གསང་སྔགས་རྒྱུད་པ་གྲྭ་ཚང་ཚོགས་ཡོངས་ཐོག་མཚན་ཉིད་གྲྭ་ཚང་ཁག་གསུམ་ཚོ་བསྡུས་སོགས་ཀྱི་དགེ་འདུན་

[243A]༄༅། །ཕྲག་མང་པོའི་སེར་སྦྲེང་སོགས་བཀོད་པ་ཕུན་སུམ་ཚོགས་པས་མདུན་བསུས་ཤིང། རྗེ་བླ་མ་མཆོག་ཀྱང་གཟིམས་ཆུང་ཉི་འོད་ཀྱི་མཐོངས་སུ་ཕེབས་ནས་བསུ་བ་མཛད་དེ། ཐོག་མར་གོང་མ་བདག་པོ་ཆེན་པོའི་སྐུའི་
མཚམས་ཞུ་གནང། དེ་ནས་བཞུགས་ཁྲིའི་མདུན་དུ་ཕེབས་འཕྲལ་ལུགས་གཉིས་ལ་རྣམ་དཔྱོད་ཡངས་པ་བཀའ་བློན་དགའ་བཞི་གུང་པཎྜི་ཏས། གཟེངས་བསྟོད་བསྔགས་བརྗོད་ཀྱི་བཀའ་ལུང་གསེར་གྱི་ཡི་གེ་རྣམས་བསྒྲགས་པར། ཚེ་
རིང་གནམ་གྱི་ཤེ་མོང་བཙན་པོས་ས་སྟེང་ཡོངས་ལ་མངའ་བསྒྱུར་བ་ཧྭ་ང་ཏིའི་བཀའ། བདག་ས་སྟེང་གི་སྐྱེ་འགྲོ་མ་ལུས་པ་ལ་ཁྲིམས་ཀྱི་ཁ་ལོ་བསྒྱུར་བ། སྐྱེ་འགྲོ་ཐམས་ཅད་བདེ་སྐྱིད་ལ་འགོད་པ། བཀའ་ཁྲིམས་བཟང་པོས་རྒྱ་མཚོ་བཞིའི་
ཁོང་དུ་ཁྱབ་པ། བྱམས་བརྩེའི་དགོངས་པ་མཐར་ཐུག་ཕྱོགས་དུས་ཀུན་ཏུ་སྐྱོང་བའི་དྲིལ་བསྒྲགས་པ་ཡིན་པས། སུ་ཞིག་རང་གི་བསླབ་ཁྲིམས་ལ་བརྩོན་ཞིང་རྨད་བྱུང་དམ་པའི་སྤྱོད་པ་ལ་ཚུལ་བཞིན་སློབ་པས་མངོན་པར་འཕགས་པ་རྣམས་ལ་
གདོན་མི་ཟ་བར་བརྩེ་བའི་བཀའ་བཟང་པོའི་སྒོ་ནས་ཞྭ་སེར་གྱི་བསྟན་པའི་དབུ་འཕང་བསྟོད་པ་ཡིན། ཁྱོད་ནི་བསྟན་པའི་དེ་ཉིད་རྟོགས་ཤིང་ཏཱ་ལའི་བླ་མའི་དབུ་བླར་གྱུར་པ་ཡིན་པས། སྐུ་ཚེ་སྔོན་མར་གྲུབ་པའི་གོ་འཕང་ཐོབ་ཅིང། སྐུ་ཚེ་འདི་ཡི་
འདུལ་ཁྲིམས་གཙང་མ་ཡང་གསལ་བར་བྱས། སྤྲུལ་སྐུ་བྱོན་པ་ནས་བརྩམས་ཏེ་སྐུ་ཡིན་ཚོད་རིམ་གྱིས་མཐོ་བས། ངེད་ནས་འཇའ་ས་གསེར་ཡིག་སྩལ་ནས་ཁྱོད་ལ་སྔར་བཞིན་པཎ་ཆེན་ཨེར་ཏེ་ནི་ཞེས་པའི་གཟེངས་བསྟོད་བྱས་ཏེ་བཀྲ་

[243B] ཁྱོད་ཀྱང་དགེ་འདུན་སྤྱི་མང་ལ་འདུལ་ཁྲིམས་ཀྱི་དྲིལ་བསྒྲགས་ཏེ་དམ་པའི་སྤྱོད་ཚུལ་ལ་ནན་ཏན་བྱས་ནས་དབུས་གཙང་དུ་བསྟན་པ་རྣམ་དག་སྔར་བཞིན་སྤེལ་བ་དང་ངེད་ཀྱི་ཡུལ་དབུས་
འདིར་སེམས་རྩེ་གཅིག་གིས་ཕུ་དུད་ལེགས་པར་གྱིས། བརྩོན་པར་གྱིས། གནམ་སྐྱོང་དགུང་ལོ་སུམ་ཅུ་བའི་དགུན་ཟླ་དང་པོའི་ཚེས་བཞི་ལ། ཞེས་པའི་གསེར་གྱི་ལུང་བོད་སོག་མན་ཇུའི་ཡིག་རིགས་གསུམ་བསྒྲིགས་ཡོད་པའི་འཇའ་ས་
གསེར་སྲང་ཉིས་བརྒྱ་སུམ་ཅུ་ལས་གྲུབ་པའི་གླེགས་བུ་བལྟབ་བཅུ་གསུམ་པ་དང། གསེར་སྲང་ཉིས་བརྒྱ་དང་བརྒྱད་ལས་གྲུབ་པའི་ཐམ་གཞལ་བྱང་ལ་བཀའ་ཡིས་བཀུར་པའི་པཎ་ཆེན་ཨེར་ཏེ་ནིའི་ཐམ་ག་ཞེས་མན་ཇུ། སོག་པོ། བོད་གསུམ་
གྱི་ཡི་གེ་ཡོད་པ་པཎ་ཆེན་སྐུ་གོང་མའི་སྐབས་སྩལ་བས་ཐུས་པ་གནང་ཞིང། མཛོད་བཏགས་དང་གོས་ཆེན་ཡུག་མང་པོ། དངུལ་དང་ཤེལ་གྱི་སྤྱད་པ་བཅས་སྦམ་མཐོ་བ་སྩལ། ཨ་ས་ཧན་ཀྭན་ཨམ་པན་ཉིད་ནས་འཇའ་ས་གསེར་སམ་རྗེ་ཉིད་ཀྱི་
ཕྱག་ཏུ་འབུལ་བ་མཛད་པར་གུས་འདུད་ཆེན་པོས་བཞེས་ཤིང། དེ་ནས་གནང་རྟེན་རྣམས་སྩལ་གྲུབ་རྗེས། རྗེ་ཉིད་ནས་འཇམ་དབྱངས་གོང་མ་ཆེན་པོས་བསྟན་འགྲོ་མཐའ་དག་ལ་གཟིགས་པ་རྨད་དུ་བྱུང་བས་བསྐྱངས་ཤིང། བདག་ཉིད་ལའང་
གཟིགས་པ་མཆོག་ཏུ་དགེ་བས་འཇའ་ས་གསེར་སམ། གནང་སྦྱིན་རྒྱ་ཆེན་པོ་བཅས་སྩལ་པ་བཀའ་དྲིན་ཆེ་ཚུལ་སོགས་རྒྱས་པར་ཞུ་བ་གནང། མཁྱེན་བརྩེའི་གཏེར་ཆེན་གང་གི་གསང་གསུམ་གྱི། །རྨད་བྱུང་ཡོན་ཏན་པདྨའི་འཁྲི་ཤིང་ནི། །
[244A]༄༅། །ཚུལ་ཁྲིམས་དྲི་བསུང་གསར་བས་འཁྱུད་པ་ཡིས། །འཁོར་བསྒྱུར་ཐུགས་ཀྱི་བུང་བ་ཕྲོགས་གྱུར་ཏེ། །གསེར་གྱི་གླེགས་བུ་རིམ་པར་བརྩེགས་པའི་ངོས། །བསྟོད་བཀུར་བསྔགས་པའི་བཀའ་ཡི་རི་མོ་ཅན། །ལེགས་
པར་སྩལ་ཏེ་འཛམ་གླིང་བསྟན་འགྲོ་ཡི། །ཆོས་ཀྱི་རྒྱལ་སྲིད་ཆེན་པོར་དབང་བསྐུར་མཛད། །སྟོབས་འབྱོར་ཞགས་པས་རྒྱ་མཚོའི་གོས་ཅན་ཀུན། །འཆིང་བའི་དཔལ་ལྡན་འཛམ་གླིང་བདག་པོའི་བཀས། །ཁྱོད་ལ་བསྟི་སྟང་བྱེད་པ་འདི་
ལྟ་ན། །དྲེགས་ལྡན་ཕལ་གྱིས་མི་འདུད་རང་དབང་ཅི། །དེ་ནས་བཀས་མངགས་པའི་མི་དྲག་སེར་སྐྱ་རྣམས་དང། སི་ཁྲོན་ཙོང་དུའི་མཚམས་ཞུ་འབུལ་མི། བཀའ་བློན་དགའ་བཞི་གུང། སྐུ་བཅར་གངས་ཅན་མཁན་པོ། གཙང་མདའ་
དཔོན་གསུམ། གསང་སྔགས་དགའ་ཚལ་གྱི་ལྔེ་ཆུང་པ་རྡོ་རྗེ་སོགས་ལ་སྟོན་ཆེན་གྱི་ཐོག་བཀའ་མཆིད་དང་ལེགས་སྐྱེས་བསྟར། གོང་མ་ཆེན་པོར་པ་ཡར་འབུལ་མི་རྗེས་སུ་གནང་རྒྱུ་ལ། སྔོན་མགྱོགས་སུ་བཀའ་དྲིན་ལ་ཐུགས་རྗེ་ཆེ་ཞུ་
བའི་ཞུ་ཡིག་འབུལ་རྟེན་དང་བཅས་པ་གྲེའུ་ཙེའི་ཐོག་འབུལ་བ་མཛད། དེའི་ཕྱི་ཉིན་ཚོམས་ཆེན་དུ་རྗེ་བླ་མ་མཆོག་གིས་གཙོ་མཛད། ཨ་ས་ཧན་ཨམ་པན་སོགས་བཀས་མངགས་པའི་མི་དྲག་སེར་སྐྱ་འཁོར་བཅས། ཞྭ་དམར་སྤྲུལ་པའི་
སྐུ་རིན་པོ་ཆེ། ཟུར་བཞིའི་བླ་མ། ཚོགས་ཆེན་དགེ་བསྐོས། རྗེ་ཉིད་ཀྱི་ཞམ་རིང་བ་བཅས་པར། བཀའ་བློན་གུང་པཎྜི་ཏ་དང་སྐུ་བཅར་གངས་ཅན་མཁན་པོ་ནས་ཁུར་ལེན་མཛད་དེ་གཞུང་ས་ནས་རྒྱུ་ཡོན་སྦྱར་ཏེ་སྟོན་ཆེན་རྒྱས་པའི་ཐོག་རྟེན་

[244B] བཀས་མངགས་པའི་མི་དྲག་རྣམས་ལའང་ལེགས་སྐྱེས་སྦམ་མཐོ་
སྩལ༑ དེ་བསྟུན་ནོ་མོན་ཧན་དེ་མོ་སྤྲུལ་པའི་སྐུ་རིན་པོ་ཆེ་ནས་ཀྱང་ལྡེ་ཆུང་པ་རྡོ་རྗེ་ཆེད་མངགས་ཀྱི་གདོང་གསེར་དངུལ་གོས་དར་སོགས་ཀྱི་སྐྱེས་བཟང་བསྟར། བཀའ་བློན་ཐུན་མོང་ནས་ལེགས་འབུལ་སྦམ་མཐོ་དང་བཀའ་བློན་གུང་པཎྜི་ཏ་སྒེར་
ནས་ཀྱང་དངུལ་སྲང་ཆིག་སྟོང་གིས་མཚོན་པའི་ལེགས་སྐྱེས། གཞན་ཡང་ཡོངས་འཛིན་རིན་པོ་ཆེ་དང་རྒྱལ་ཡུམ་སྲས་བཅས། གུང། ཇ་སག། རྩེ་ཤོད་ཀྱི་ཞབས་ཕྱི་དྲག་འབྲིང་དཀྱུས་གསུམ་བཅས་ནས་རང་འབྱོར་དང་བསྟུན་པའི་ལེགས་
སྐྱེས་བསྟབས། ས་སྐྱ་བདག་ཆེན་ནས་ལྡེ་ཆུང་བ་ཆེད་དུ་མངགས་མདུན་ལེགས་སྐྱེས་རྒྱ་ཆེན་པོ་དང། སྐུ་བཅར་གངས་ཅན་མཁན་པོ། དབུས་གཙང་གི་ཚེ་ཆེན། གཙང་མདའ་དཔོན་གསུམ་སོགས་ནས་རང་འབྱོར་དང་བསྟུན་པའི་
གསེར་དངུལ་ཇ་གོས་དར་སོགས་ཀྱི་ལེགས་འབུལ་ཞུས། ཚེས་ཉེར་གཉིས་ལ་སྟོན་འཁོར་ཚང་མར་བླ་བྲང་ནས་རྒྱུ་ཡོན་སྦྱར་ཏེ་སྟོན་ཆེན་ཐོག་གྲལ་འཕྲོས། ཚོགས་ལང། གར་རོལ་སོགས་གསོལ་སྟོན་སྔ་མ་རྣམས་ཀྱི་སྐབས་ལྟར་
དང་ལྷ་སྡེ་མི་སྡེ་སྤྱི་ནས་རྗེ་ཉིད་ལ་ལེགས་སྐྱེས་དངོས་འབྱོར་གྱི་མཆོད་སྤྲོན་སྤྲོས་ཏེ་སྔགས་ཆེན་ཞལ་སྔ་ནས་ཀྱིས་བདེན་ཚིག་དང་འབྲེལ་བའི་ལེགས་སོ་བརྗོད། བཀས་མངགས་པའི་མི་དྲག་རྣམས་ལའང་མཛོད་བཏགས་སྤོས་

[245A]༄༅། །སྣམ་སོགས་ཀྱི་ལེགས་སྐྱེས་བསྟབ་ཅིང་དྲུང་འཁོར་རྣམས་ནས་ཀྱང་ཁ་བཏགས་ཕུལ། དུས་འདིར་ཞྭ་དམར་བསྟན་པའི་གསལ་བྱེད་སྤྲུལ་པའི་སྐུ་རིན་པོ་ཆེ་ནས་གསེར་དངུལ། གོས་དར། ཇ་འཁོར་དྲུག་བརྒྱ་
སོགས་དངོས་འབུལ་དང་བཅས་ཞབས་བརྟན་ཕུལ། ཨ་ས་ཧན་ཨམ་པན་སོགས་མི་དྲག་རྣམས་ནས་ཀྱང་ཤེལ་གྱི་སྤྱད་པ་སོགས་སྒེར་འབུལ་བསྟབས། ཇ་སག་བླ་མ་ངག་དབང་དཔལ་འབྱོར་ཧུ་ཐོག་ཐུ་ནས་བུདྡྷཱ་པཱ་ལི་ཏའི་ལུང་
དང་གཅོད་སྟན་ཐོག་གཅིག་མ་དང་དགའ་ལྡན་ལྷ་བརྒྱ་མའི་ཁྲིད་བཅས་དགོས་ཚུལ་གསོལ་བ་བཞེད་པ་དང་སྦྱོར་བ་མཛད། ཇ་སག་བླ་མའི་ཟླ་བོ་གསུམ་བསྙེན་རྫོགས་བསྒྲུབས། ཨ་ས་ཧན་ཨམ་པན་ལྷ་སར་ལས་དོན་ལ་བཞུགས་རྒྱུ་
དང༑ དེ་ཕྱིན་པེའི་ཅིང་ཕོ་བྲང་ཆེན་པོར་ཕྱིར་ཐེགས་མཛད་རྒྱུ་ལ། ཚེས་ཉེར་ལྔའི་ཉིན་སྟོན་ཆེན་ཐོག་སྐུ་བརྙན། སྤོས་སྣམ་སོགས་གནང་སྐྱེས་སྦམ་མཐོ་བ་སྩལ། ཚེས་ཉེར་བརྒྱད་ཀྱི་ཉིན་ས་དམར་དུ་རྟ་ཐབ་ཀྱི་སྐྱེལ་མ་དང་ཁ་རོ་ལ་ཕར་ནང་
བར་ལོ་ཙཱ་བ་བློ་བཟང་མཁས་མཆོག་སྐྱེལ་རིང་ཆེད་ཁམས་ལྷ་རི་བར་མགྲོན་གཉེར་བློ་བཟང་རབ་བརྟན་དང་པར་དཔོན་ཡེ་ཤེས་མཐའ་ཡས་བཅས་ཆེད་རྫོང་མཛད། དེའི་ཕྱི་ཉིན་མཆོད་ཁང་ཆེན་མོ་གཉིས་དང་འདུ་ཁང་དུ་སྟོང་མཆོད་སྣ་ལྔ་
ཚར་ལྔ་རེ་དང། ལྷ་ཁང་བྱིངས་ལ་སྟོང་མཆོད་སྣ་ལྔ་ཚར་གཅིག། རྟེན་གྱི་གཙོ་བོ་རྣམས་ལ་ལྷ་རྫས་སྣ་ལྔ་ལ་སོགས་པའི་སྙན་ཤལ། ཤེར་ཕྱིན་ལྷ་ཁང་གི་རྟེན་གཙོར་མགུལ་རྒྱན་དུ་ཨིཎྜུར་ཎ་དང་བྱུ་རུ། རང་བྱུང་སྤོས་ཤེལ་བཅས་ཀྱི་ཕྲེང་བ་རྗེ་ཉིད་

[245B]ལྡེམ་གཉིས་ལ་ཤེལ་ཕྲེང་རྒྱན་ལྡན་རེ། ཡུམ་ཆེན་མོར་སྙན་དར་ཞལ་བྱང་ཅན་བཅས་འབུལ་བ་གནང་
གཞན་ཡང་ལྷ་ཁང་རྣམས་སུ་མཆོད་རྫས་དངུལ་གྱི་མཎྜལ། གོང་མ་ཆེན་པོ་ནས་གནང་བ་སོགས་ཀྱི་གཡང་ཊི་དང་ཤེལ། གུ་གུ་ཤ། དཀར་ཡོལ་སོགས་ཀྱི་སྤྱད་པ་ངོ་མཚར་ཅན་རྣམ་མང། ལྷ་རྫས་བཟང་པོ་སྣ་ལྔ་ལ་སོགས་པའི་སྙན་ཤལ་
ཆོས་སྲུང་རྣམས་ལ་སྤྱན་གཟིགས་རྨད་དུ་བྱུང་བ་རྣམས་ཕུལ་ནས་འཇམ་པའི་དབྱངས་གོང་མ་བདག་པོ་ཆེན་པོ་ཞབས་པད་བརྟན་ཅིང་ཆབ་སྲིད་དར་ཞིང་རྒྱས་པ། དེའི་མཐུ་ལ་བརྟེན་ནས་ཡངས་པའི་རྒྱལ་ཁམས་རྣམས་སུ་ནད་མུག་གཡུལ་འཁྲུག་སོགས་
མི་མཐུན་པའི་རྒུད་པ་མཐའ་དག་ཞི་བ། རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེས་གཙོ་མཛད་བསྟན་འཛིན་གྱི་སྐྱེས་བུ་རྣམས་ཞབས་བད་བརྟན་ཅིང་བསྟན་པ་རྒྱས་པ། འགྲོ་ཀུན་གནས་སྐབས་ཆོས་འབྱོར་བདེ་སྐྱིད་ཀྱི་དཔལ་ལ་སྤྱོད་ཅིང་མཐར་
ཐུག་བླ་ན་མེད་པའི་བྱང་ཆུབ་ཐོབ་པ་བཅས་ཀྱི་ཐུགས་སྨོན་རླབས་པོ་ཆེ་ཆོས་སྲུང་ལ་འཕྲིན་བཅོལ་དང་བཅས་པ་གནང། ཟླ་བ་བཅུ་པའི་ནང་དུ་ལྡེ་ཆུང་པ་བློ་བཟང་སྨོན་ལམ་གྱིས་ཁུར་བླངས་ཏེ་མངའ་འོག་ཏུ་གཏོགས་པའི་ལྷ་སྡེ་མི་སྡེ་ཚང་མས་
སྤྱི་བསྡུས་ཀྱི་ལེགས་འབུལ་ཞུ་བའི་ཆེད་ཚོགས་དབུར་སྤྱན་དྲངས་ཏེ་དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་རྟ་རྨིག་བརྒྱ་དང་གཅིག་སོགས་ཀྱི་དངོས་འབུལ་སྦམ་མཐོ་བ་བཏེགས་ནས་ཞབས་བརྟན་བདེན་ཚིག་

[246A]༄༅། །བརྗོད། འདུས་ཚོགས་སུ་དངུལ་སྲང་རེའི་འགྱེད་བཏང། དེ་ཉིན་བླ་བྲང་ནས་རྒྱུ་ཡོན་སྦྱར་ཏེ་སྟོན་འཁོར་ཚད་མར་གསོལ་སྟོན་རྒྱས་པ་བསྟར། ཁུ་བོ་རྗེ་དྲུང་བློ་བཟང་ཕུན་ཚོགས་དང། བཀྲ་ཤིས་རྩེའི་སྡེ་པ་ཚེ་དབང་
དར་རྒྱས་གཉིས་སོ་སོ་ནས་དངོས་འབུལ་བཏེག་གཞན་ཡང་གཞིས་རྩེའི་རྫོང་དཔོན་དང་གཞིས་ཞོལ་གནས་ཁག། ཚོང་དཔོན། འགུ་བཟང། ཁ་ཆེ། བལ་བུ། སྡིངས་ཆེན་ནས་དང་བཀྲ་ཤིས་མཐོང་སྨོན་པ། འདུལ་བྱུང་རྫོང་
དཔོན། རླངས་པ་གསེར་གླིང་གི་བླ་མ། པོ་དོང་གཉེར་པ་བཀྲ་ཤིས་ཁུད་པ། དུས་འཁོར་ཆོག་གྲྭ་བ་རྣམས་དང་མཚན་ཉིད་ཞབས་ཕྱི། སུ་གེ་མདའ་པ་མཁར་དཔོན་དང། སྟོང་སྒར་དཔོན་རྙིང་པ་དྭགས་པོ་བཧྲུམ་པ་བ། ཀརྨ་བསྟན་པའི་
གསལ་བྱེད་ཞྭ་ནག་སྤྲུལ་པའི་སྐུ་རིན་པོ་ཆེ། འབྲས་སྤུངས་སྒོ་མང་བླ་སྤྱི་དང་སེ་ར་ཨུར་གེ་གྲྭ་ཚང་བླ་སྤྱི། རི་གདོང་ཞབས་དྲུང་བཅས་ནས་ལེགས་ཆའི་དངོས་འབུལ་བསྟར། གདན་སའི་དབུ་མཛད་གཞོན་པ་སོགས་དང་སེར་འབྲས་པ་
བཅས་གྲྭ་པ་སུམ་ཅུ་སོ་གཅིག་བསྙེན་རྫོགས་བསྒྲུབས། སྐུ་བཅར་གངས་ཅན་མཁན་པོ་དང་སྡེ་པ་ཚེ་དབང་སོགས་མི་བཞི་བཅུ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་སྩལ། རླངས་པ་གསེར་གླིང་གི་བླ་མ་དཀའ་ཆེན་དགེ་བསྙེན་ལ་
མགོན་པོ་ཚེ་བདག་གི་ཚེ་དབང་བསྐུར་ཚུལ་གསར་རྩོམ་གྱི་ལུང་གནང་སྟེ་ཆོས་ཀྱི་གསུང་གླེང་མཛད། མངའ་རིས་ཟངས་དཀར་གྱི་གྲྭ་པ་བཅུ་བཞི་དགེ་ཚུལ་དང། སེར་འབྲས་པ་དང་དགའ་བ་གདོང་པ་སོགས་གྲྭ་པ་བཅུ་བཞི་བསྙེན་རྫོགས་

[246B] མགྲོན་གཉེར་རབ་འབྱམས་པར་ཚེ་དབང་སྩལ། སྒོ་མང་རབ་འབྱམས་པ་བསོད་ནམས་དབང་རྒྱལ་གྱིས་ཞུས་ངོར་དགེ་བའི་བཤེས་གཉེན་འགའ་ཞིག་ལ་ལམ་རིམ་བསྡུས་དོན་གྱི་ཁྲིད་ལུང་གནང། རབ་འབྱམས་པ་ཁོང་པ་སྐུ་ཡོན་
ཆེ་གཤིས་ཆོས་ཀྱི་གསུང་གླེང་མང་དུ་འཕེལ་ཞིང་ཐུགས་དགྱེས་པ་ཆེན་པོ་མཛད། ཚེས་བཅུ་བཞི་ནས་བཟུང་ཉིན་གསུམ་གྱི་རིང་ཆོག་རོགས་པ་སུམ་ཅུ་དང་བཅས་བསྐང་གསོ་གནང། ལྕགས་ར་སྤྲུལ་པའི་སྐུ་ནས་གཉེར་པ་ཆེད་མངགས་ཀྱི་
གདོང་ལེགས་སྐྱེས་བསྟར། ཟླ་བ་བཅུ་གཅིག་པའི་ཚེས་གཅིག་ལ་གོང་ནས་འཇའ་ས་གསེར་སམ་སྩལ་བར་ལེགས་འབུལ་གྱི་ཞུ་ཡིག་སྐྱེས་བཟང་གིས་སྤ་བ་དང་བཅས་མགྲོན་གཉེར་རབ་འབྱམས་པ་བློ་བཟང་དགེ་ལེགས་རྫོང་སྟ་མཛད། ལ་
དྭགས་ཀྱི་གྲྭ་རྒྱུན་སུམ་ཅུ་དགེ་ཚུལ་དང། གདན་ས་དང་དགའ་ལྡན་པའི་གྲྭ་པ་ལྔ་བསྙེན་རྫོགས་བསྒྲུབས། གསེར་སམ་སྩལ་བའི་ལེགས་སྐྱེས་སུ་ལ་མོ་ཆོས་སྐྱོང་ཆེན་པོས་རྟེན་འབྱུང་གི་བདོག་པ་བསྟར། ཚེས་བཅུ་བདུན་ལ་བཀྲ་ཤིས་
རྩེའི་ལྕམ་སྲས་བཅས་ནས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་ཞབས་བརྟན་ཕུལ། ཤར་རྩེ་ཞལ་སྔ་ནས་ཡོན་ཏན་རྒྱལ་མཚན་གྱིས་ཞུས་དོར་ཕྱག་དྲུག་པས་གཙོས་ཆོས་སྲུང་སྤྱི་དང་ཚངས་པ་བཅས་ལ་གཏོར་མ་འབུལ་ཚུལ་
གསར་རྩོམ་མཛད་དེ་ལུང་ཡང་གནང། རོང་དགའ་ལྡན་བྱམས་པ་གླིང་དུ་ཟླ་བ་གཉིས་ཀྱི་རིང་ཚེ་མདོ་གསུང་སྒྲོག་མཛད་རྒྱུའི་དགོས་ཆ་དང། རྗེ་བཙུན་བྱམས་མགོན་ལ་སྟོང་མཆོད་སྣ་ལྔའི་ཐོག་མཛོད་གོས་གཞི་སེར་གསེར་ཇུས་མས་མཚོན་

[247A]༄༅། །ལྷ་རྫས་སྣ་ལྔའི་སྙན་ཤལ་འབུལ་རྒྱུ་སྩལ་ཏེ་བསྟན་པ་རྒྱས་པའི་ཐུགས་སྨོན་གནང། ཚེས་ཉེར་གཅིག་ལ་ཉི་ལྡོག་དང་བསྟུན་སྐུ་མཚམས་མཛད་དེ་ཟབ་ལམ་རིམ་པ་གཉིས་ཀྱི་རྣལ་འབྱོར་ལ་གཞོལ་བར་མཛད་
ཟླ་བ་བཅུ་གཉིས་པའི་ནང་དུ་བརྒྱད་མཆོད་ཀྱི་གླིང་མེ་ཧ་ཅང་བཞེས་པ་མ་བྱུང་བའི་གནས་ཚུལ་ཞུས་པར། ཐམས་ཅད་མཁྱེན་པ་དགེ་འདུན་གྲུབ་ཀྱི་སྐུ་གདུང་རིན་པོ་ཆེའི་སྐུ་མདུན་དུ་ཞག་བཅོ་ལྔའི་རིང་ཉིན་ལྟར་བརྒྱ་མཆོད་སྣ་ལྔ་
ཚར་རེ་དང། དགེ་སློང་བརྒྱད་གྲྭ་ནས་སྒྲོལ་མ་མཎྜལ་བཞི་པའི་ཆོ་ག་མཛད་དགོས་པའི་བཀའ་ཕེབས་པ་བཞིན་འཕྲལ་དུ་བསྒྲུབས། ཚེས་བཅོ་བརྒྱད་ལ་སྐུ་མཚམས་གྲོལ། དེའི་ཕྱི་ཉིན་སྐྱིད་སྐྱིད་ན་གར་ཞབས་ཟུང་བཀོད་དེ་རྒྱལ་
ཡུམ་བློ་བཟང་ཆོས་ཀྱི་སྒྲོལ་མ་ལ་རྗེ་བཙུན་རྡོ་རྗེ་རྣལ་འབྱོར་མའི་རྗེས་གནང་སྩལ་ཅིང་ཐུགས་དགྱེས་པའི་གསུང་གླེང་མཛད། ཚེས་ཉེར་བདུན་ལ་བསམ་སྡིངས་སྤྲུལ་སྐུ་མཇལ་བར་བྱོན་ཏེ་ཕྱག་དབང་དང་ཇ་གྲལ་གནང། ལོ་འདི་ནང་
ས་རྡོར་གདན་པ་བློ་བཟང་རྒྱལ་མཚན་གྱིས་སྨོན་ཊཱིཀ་གི་རྒྱུགས་ཕུལ་བར་གནང་ཆར་ཁ་བཏགས། གོས་ཁ་གསུམ། སྨན་ཁ་གསུམ། བྱང་དར་ཁ་བཞི། ཤམ་ཐབས། བན་གཟན། ལྷོ་རས་ཡུག་བཅས་གནང། ཐོན་པ་དཀའ་ཆེན་
ཡེ་ཤེས་དབང་ཕྱུག་དང། སྤོར་ཏོག་པ་དཀའ་ཆེན་རིན་ཆེན་གྱིས་གསང་འདུས་བསྐྱེད་རྫོགས། མདངས་ཆེན་པ་བློ་བཟང་རྡོ་རྗེ་དང་གུ་གེ་བ་ཡོན་ཏན་ཟླ་བ་གཉིས་ཀྱིས་ཕར་ཕྱིན། སྤང་ཡུལ་བདེ་བ་ཅན་པ་བློ་བཟང་བཤེས་གཉེན། ལེགས་

[247B] བློ་བཟང་བསྟན་རྒྱན། བདེ་ཡངས་པ་བློ་བཟང་ཡར་འཕེལ། སྟག་མོ་བ་བློ་བཟང་བཤེས་གཉེན་དང་བློ་བཟང་དོན་གྲུབ། བློ་བཟང་ཆོས་འཕེལ། ས་རྡོར་གདན་པ་བློ་བཟང་ཕུན་ཚོགས། ལ་ཁ་བ་
བློ་བཟང་ཆོས་འཕེལ་དང་བློ་བཟང་ཚེ་རིང། བཞད་པ་ཡེ་ཤེས་ལྷུན་གྲུབ། གྲང་མོ་ཆེ་པ་རྗེ་དྲུང་བློ་བཟང་བཀྲ་ཤིས། འབྲོང་རྩེ་འོག་མ་བ་བློ་བཟང་རྡོ་རྗེ། ཁྲོན་ཁ་སྦུག་པ་བློ་བཟང་ཡར་འཕེལ། མདངས་ཆེན་པ་བློ་བཟང་འཕྲིན་ལས། དཔེ་ཐུབ་པ་བློ་བཟང་
བཟོད་པ། སེར་ཁང་པ་བློ་བཟང་ཆོས་གྲགས། རི་མཁར་པ་བློ་བཟང་བཤེས་གཉེན་བཅས་ནས་རྣམ་འགྲེལ་གྱི་ཐལ་ཕྲེང། དབེན་དགོན་པ་ཡེ་ཤེས་དགེ་འདུན་དང་བློ་བཟང་བཀྲ་ཤིས། བློ་བཟང་རྒྱལ་མཚན། ཡང་བློ་བཟང་རྒྱལ་མཚན་བཅས་ཀྱིས་བདེ་མཆོག་
རྩ་རྒྱུད། ཆོས་འཁོར་ལྷུན་པོ་བ་དངོས་གྲུབ་ཡར་འཕེལ་དང་བསོད་ནམས་ཡར་འཕེལ། དམ་ཆོས་ཡར་འཕེལ། འཕྲིན་ལས་ཡར་འཕེལ་སོགས་ཀྱིས་བྱམས་ཆོས་སྡེ་ལྔ། འབྲོང་རྩེ་བ་བློ་བཟང་བཟོད་པ་དང་ཡེ་ཤེས་ཚེ་རིང་གཉིས་ཀྱིས་དུས་འཁོར་གྱི་ཆོ་ག་
ཡོངས་རྫོགས། ཐར་པ་ཚེས་སྡེ་བ་བློ་བཟང་དགེ་འདུན་གྱིས་ཀྱཻ་རྡོར་གྱི་རྒྱུད་བརྟག་པ་གཉིས་པ་དང་འཇམ་དཔལ་མཚན་བརྗོད། ཞ་ལུ་བ་བསྟན་པ་རིན་ཆེན་གྱིས་བུ་སྟོན་ཆོས་འབྱུང། བདེ་འབྱོར་པ་ཞབས་དྲུང་བློ་བཟང་བསམ་གཏན་གྱིས་སྤྱི་དོན་རིགས་རྒྱན་
ཤེལ་དཀར་ཆོས་སྡེ་བ་རབ་འབྱམས་པ་བློ་བཟང་བསྟན་པ་རབ་རྒྱས་ཀྱིས་བྱང་ཆུབ་ལམ་གྱི་རིམ་པའི་དམར་ཁྲིད་འཇམ་དཔལ་ཞལ་ལུང་དང་དབུ་མའི་དགོངས་འགྲེལ་རྒྱལ་བ་ལྔ་པས་མཛད་པ་རྣམས་ཀྱི་རྒྱུགས་ཕུལ་བར་གླེགས་བམ་ཆེ་ཆུང་ལ་དཔགས་པའི་

[248A]༄༅། །གནང་ཆ་སྩལ།    ༈    ཚེས་བཅུ་ལ་འོད་ཡུག་བྲག་དཀར་བླ་སྤྱི་
ནས་གཟིམས་ཆུང་ཞབས་བརྟན་ཕུལ་པར་གྲུབ་རྒྱལ་ལུགས་ཀྱི་ཚེ་དབང་དང། ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་གྱི་ལུང་གནང། བྲག་དཀར་བ་དང་ཟམ་མཚེར་བཙུན་མ་བཅས་ལ་སློག་ཆར་མང་འགྱེད་ཀྱང་སྩལ། མདའ་དཔོན་པད་ཚལ་བས་བྱམས་
པའི་སྐུ་བརྙན་གསར་བཞེངས་ལ་ཕྱག་ནས་གནང། ལོ་འདི་ནས་བཟུང་ཞབས་བརྟན་དུ་སྔགས་པ་གྲྭ་ཚང་ནས་རས་བྲིས་ཀྱི་དཀྱིལ་འཁོར་ལ་བརྟེན་པའི་ཚེ་ཆོག་སྒྲུབ་མཆོད་ཉིན་བདུན་གྱི་རིང་སྟར་ཆགས་འཛུགས་པ་གནང་རྒྱུར་འདི་ལོ་རྟེན་འབྲེལ་
ཁྱད་སྔགས་པ་ཞལ་སྔ་ནས་ཀྱིས་ཉིན་བཞི་དང། ནོར་གཉེར་པས་ཉིན་གསུམ་སྦྱིན་བདག་མཛད་ནས་ཚེས་བཅོ་ལྔ་ནས་བཟུང་བཙུགས་ཆོག་པའི་སྙན་འབུལ་ཞུ་བ་མཛད་པར་ལེགས་སོའི་གསུང་གིས་གཟེངས་བསྟོད་དེ་བླ་བྲང་ནས་ཀྱང་དངུལ་སྲང་ལྔ་བཅུ་
ཇ་མར་འབྲས་སོགས་ཀྱི་ཞལ་འདེབས་ཀྱང་སྩལ། ཚེ་ཆོག་གི་སྦྱིན་བདག་རྣམས་ནས་སྔགས་པའི་ཚོགས་དབུར་སྤྱན་དྲངས་ཏེ་ཞབས་བརྟན་གསོལ་འདེབས་ཞུས། ཚོགས་པ་ལ་ཚེ་ཆོག་འཆི་མེད་འདོད་འཇོ་དང་ཚེ་མདོ། འཆི་མེད་རྔ་སྒྲ། རྗེ་བློ་བཟང་ཆོས་རྒྱན་
གྱི་གསུང་འབུམ་ནང་གི་ཚེ་དབང་བསྐུར་ཚུལ་དང་ཚེ་ཁྲིད་བཅས་ཀྱི་ལུང་གནང། ཞལ་བསྲོར་འཕར་ཇའི་ཐོག་འགྱེད་ཁ་བཏགས་རེ་དང་དངུལ་བལ་ཊམ་རེ། བསྔོ་རྟེན་རྣམ་གཞག་བཅས་སྩལ། ཚེས་བརྒྱད་ཀྱི་ཉིན་གདན་སའི་གྲྭ་པ་དང་སོག་བཙུན་བཅས་

[248B] བདུན་ཅུ་དོན་བཞི་དགེ་ཚུལ་བསྒྲུབས། ཟླ་བ་གཉིས་པའི་ཚེས་གཅིག་གཟའ་སྐར་འཕྲོད་སྦྱོར་ཕུན་སུམ་ཚོགས་པའི་ཉིན་སྐུ་ཚེ་དུ་མར་རྗེ་བླ་མ་ཉིད་དང་ལྷན་ཅིག་བསྟན་འགྲོའི་དོན་རླབས་པོ་ཆེ་མཛད་པའི་ཐུགས་སྨོན་གྱི་མཐུ་གྲུབ་
པ༑ སྐུའི་གཅེན་མཁན་ཆེན་བློ་བཟང་སྦྱིན་པ་མཛོད་འཛིན་གྱི་ཁྲི་ལ་མངའ་གསོལ་ཏེ་ཛམྦྷ་ལའི་སྐུ་བརྙན་དང་བཅས་དབང་བསྐུར་བའི་ཤིས་པ་བརྗོད། དེའི་ཕྱི་དྲོ་ཕྱག་མཛོད་ཆེན་མོ་ནས་དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་
དངུལ། གོས་དར་སོགས་ཀྱི་དངོས་འབུལ་སྦམ་མཐོ་བ་བཏེགས་ནས་ཞབས་པད་མི་ཤིགས་རྡོ་རྗེའི་རང་བཞིན་དུ་བརྟན་པའི་གསོལ་འདེབས་བདེན་ཚིག་བརྗོད། རྒྱལ་དབང་མཆོག་ནས་གཟིམས་འགག་དགེ་སློང་ཆེད་མངགས་གདོང་རྗེ་ཉིད་ལ་ཡང་ལེགས་སྐྱེས་
དང་མཁན་ཆེན་བློ་བཟང་སྦྱིན་པ་ཕྱག་མཛོད་ཀྱི་ཁྲིར་གསར་ཕེབས་ཀྱི་ལེགས་སྐྱེས་གྱ་ནོམ་པ་བསྟར། དེ་མཚུངས་ནོ་མོན་ཧན་དེ་མོ་སྤྲུལ་པའི་སྐུ་དང་བཀའ་བློན་བཞི། ཞྭ་དམར་སྤྲུལ་བའི་སྐུ། ཞབས་དྲུང་རྡོ་རྗེ་ཕག་མོ། ཡབ་གཞིས་བཀྲ་ཤིས་རྩེ། གདན་སའི་
གྲྭ་ཚང་བླ་སྤྱི། མི་ཚན་ཁག་ས་སྐྱ། རྫོང་མགོ་གསུམ་གྱི་ཁུལ། གཙང་རོང་ཁུལ་བཅས་ཀྱི་ལྷ་སྡེ་མི་སྡེ་ཁག་ཤིན་ཏུ་མང་བ་དང་སེར་འབྲས་སོགས་ཀྱི་བླ་སྤྱི་བཅས་སོ་སོ་ནས་རྩེ་ཤོད་གཉིས་ཀར་ལེགས་འབུལ་གྱི་བདོག་པ་རིམ་པ་བཞིན་དུ་བསྟབས། ཚེས་
ལྔའི་ཉིན་ཨོར་ཏུ་སུ་པེའི་ལི་བཀྲ་ཤིས་ཚེ་རིང་དང། པེའི་སི་རྣམ་རྒྱལ་རྡོ་རྗེ་གཉིས་ཀྱི་མི་སྣ་དང། ཨོང་ཉོད་སོགས་བྱང་རིགས་འགྲུལ་པ་ཁ་ཤས་འབྱོར་པར་ཕྱག་དབང་གནང། མི་སྣ་རྣམས་ལ་འཕགས་པ་བཅུ་གཅིག་ཞལ། སེང་ལྡིང་ནགས་སྒྲོལ། འཇིགས་

[249A]༄༅། །བྱེད་རྣམས་ཀྱི་རྗེས་གནང། ཚེ་དབང་གྲུབ་རྒྱལ་ལུགས། བྱང་ཆུབ་ལམ་སྒྲོན། ལམ་གཙོ་རྣམ་གསུམ། རྡོར་སེམས་སྒོམ་བཟླས། འོད་དཔག་མེད་ཀྱི་སྒོམ་ལུང། ཡིག་དྲུག་གི་ལུང། མི་ལ་ཞབས་དྲུང་ནས་ཞུས་ངོར་ཀླུ་དབང་རྒྱལ་
པོའི་རྗེས་གནང་བཅས་སྩལ། པེའི་སི་རྣམ་རྒྱལ་རྡོ་རྗེའི་ཨེལ་ཆི་རྣམས་ཀྱིས་ཚོགས་དབུར་སྤྱན་དྲངས་ནས་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། པེའི་ལི་བཀྲ་ཤིས་ཚེ་རིང་གི་མི་སྣས་ཟང་ཟིང་གི་བདོག་པ་དང་བཅས་གཟིམས་ཆུང་ཞབས་
བརྟན་ཕུལ། དཔོན་ཁག་སོ་སོར་འབྱོར་ལན་སྐྱེས་བཟང་གིས་བརྒྱན་པ་དང། ཨེལ་ཆི་ངོ་གཡོག་ལ་ཐོན་ཕྱག་གནང། ཚེས་ཉེར་གཅིག་གི་ཉིན་སྐྱིད་སྐྱིད་ན་གར་ཕེབས་ནས་ཡུམ་ལ་སྒྲོལ་དཀར་གྱི་རྗེས་གནང་སྩལ། དེའི་ཕྱི་ཉིན་བཀྲ་ཤིས་རྩེའི་སྡེ་པ་ཚེ་
དབང་དཔོན་གཡོག་ལ་ཐོན་ཕྱག་གནང་བ་དང་བསྟུན་ཕྱོགས་འདུས་མང་པོར་ཕྱག་དབང་གནང། ཚེས་གཅིག་གི་ཉིན་ཁྲོ་ཕུ་བྱམས་ཆེན་ལ་མཛོད་གོས་སེར་པོ་ཡུག་ཆེན་ཉི་ཤུ་རྩ་གཉིས་ལས་གྲུབ་པའི་སྣམ་སྤྱར་རུང་བ་ཚད་དང་ལྡན་པ་ཞལ་བྱང་སྨོན་ཚིག་ཅན་
གསེར་ཐམ་འབྱར་བ། གསེར་ཟངས་ཀྱི་སྤྱི་བླུགས་ཆེ་བ་འཕང་དུ་འདོམ་གང་ལྷག་ཙམ་ཡོད་པ་དང། གོས་ཆེན་གྱི་རྒྱལ་མཚན། གོས་ཇུས་དཀར་ཡུག་དང། མཛོད་བཏགས་འདོམ་བརྒྱད། ཞལ་གསེར་གྱི་རྒྱུར་གསེར་བཏུལ་མ་མགུར་ཞོ་སུམ་ཅུ། སྟོང་
མཆོད་སྣ་ལྔ་ཚར་གསུམ། པཎ་གྲུབ་གསུམ་གྱི་སྐུ་བརྙན་ལ་སྙན་ཤལ་རེ། དེའི་ཐོག་གངས་ཅན་ཆོས་འཕེལ་བ་གྲྭ་བ་བརྒྱད་ཀྱིས་ཉིན་གསུམ་གྱི་རིང་སྤྱན་འདྲེན་ཁྲུས་གསོལ། མཆོད་འབུལ་གང་རྒྱས་དང། བྱམས་སྨོན་བཅས་མཛད་རྒྱུའི་ཞབས་

[249B] ཁྲོ་ཕུ་ཚོགས་ཡོངས་ལ་མང་འགྱེད་བཅས་གཏོང་བར་ལོ་ཙཱ་བ་བློ་བཟང་མཁས་མཆོག་རྫོང་སྟ་མཛད་པར་རྩིས་པ་ལུགས་ཀྱི་ཟླ་བ་དང་པོ་རྟིང་མའི་ཚེས་གཅིག་གི་ཉིན་འབུལ་བ་མཛད། དེའི་ཚེ་ནམ་མཁའི་དབྱིངས་སུ་འཇའ་སྤྲིན་འཁྲིགས་པ་དང། དབྱར་
གྱི་རྔ་གསང་དལ་བུར་སྒྲོག་པ། མེ་ཏོག་གི་ཆར་བབས་པ་སོགས་དགེ་བའི་ལྟས་ཕུན་སུམ་ཚོགས་པ་བྱུང་ངོ། །རྣམ་འདྲེན་མི་ཕམ་མགོན་པོའི་སྣང་བརྙན་ལ། །གསེར་སྦྱངས་བཙོ་མའི་མདངས་འཕྲོག་སྣམ་སྦྱར་དང། །ངོ་མཚར་མཆོད་ཚོགས་ཕུལ་བའི་ལྕགས་
ཀྱུ་ཡིས། །འགྲོ་འདི་དགའ་ལྡན་གནས་སུ་འདྲེན་ནམ་སྙམ། །དེ་ཚེ་ཀུན་གསལ་སྒེག་མོ་འཇའ་སྦྲིན་གྱི། །སྟོད་གཡོགས་དང་བཅས་ཆུ་འཛིན་གསར་བའི་མགྲིན། །དབྱར་སྐྱེས་རྔ་གསང་དལ་བུར་སྒྲོགས་བྱེད་ཅིང། །མེ་ཏོག་ཆར་གྱིས་ནོར་འཛིན་དོག་
པོར་བྱས། །དོན་གཉེར་བ་བརྒྱ་དང་སུམ་ཅུ་སོ་བརྒྱད་བསྙེན་རྫོགས་དང། བཅོ་ལྔ་དགེ་ཚུལ་བསྒྲུབས། བྲུལ་ཚང་གི་སྲས་གཅིག་དགེ་བསྙེན་དུ་བསྒྲུབས་ཏེ་བློ་བཟང་དོན་གྲུབ་ཅེས་པའི་མིང་གནང། ཟླ་བ་གསུམ་པའི་ཚེས་དགུའི་ཉིན་རྒྱལ་དབང་མཆོག་
གི་སྐུའི་ཁུ་བོ་ནས་སྐུ་ཚ་རྗེ་དྲུང་དཔལ་ལྡན་དོན་གྲུབ་ཆེད་མངགས་གདོང་རྩེ་ཤོད་གཉིས་ཀར་ལེགས་འབུལ་བསྟར་ཞིང་ཕྱག་དབང་དང་ཇ་གྲལ་གྱི་ཐོག་གསུང་གླེང་གནང། ཚེ་དབང་ཞིག་ཞུས་པར་འདོད་སྦྱར་མཛད། སྐྱིད་གྲོང་བླ་མ་ཡེ་ཤེས་རྒྱལ་མཚན་
དབུས་ཕྱོགས་ནས་ཕེབས་པར་མཇལ་ཁའི་ཐོག་ཆོས་དང་འབྲེལ་བའི་གསུང་གླེང་གནང། ཚེས་བཅུ་ནས་བཟུང་དུས་འཁོར་སྒྲུབ་མཆོད་མཛད་ཅིང་དེའི་སྐབས་སུ་ཞྭ་དམར་སྤྲུལ་པའི་སྐུ། རྡོ་རྗེ་ཕག་མོ། བཀྲ་ཤིས་རྩེའི་ཡུམ་སྲས། སྐུ་ཚ་རྗེ་དྲུང་

[250A]༄༅། །དཔལ་ལྡན་དོན་གྲུབ། གསོལ་གཟིམས་སོགས་ནས་བསྙེན་བཀུར་ཞབས་ཏོག་རྨད་དུ་བྱུང་བ་ཞུས། ཟླ་བ་བཞི་པའི་ཚེས་ལྔའི་ཉིན་ཕྱག་མཛོད་ཆེན་མོ་རྒྱལ་དབང་རིན་པོ་ཆེར་མཇལ་ཁ་ཞུ་བར་ཕེབས་རྒྱུར་ཞབས་ཕྱི་དྲུང་འཁོར་
རྣམས་ལ་ཐོན་ཕྱག་གནང་ཞིང་གསུང་གླེང་མཛད། ཚེས་ལྔ་ལ་དུས་འཁོར་ཆོག་གྲྭ་པ་རྣམས་ལ་རྒྱལ་དབང་སྐལ་བཟང་རྒྱ་མཚོས་མཛད་པའི་དུས་འཁོར་ཐུགས་དཀྱིལ་གྱི་ཆོ་ག་དང། དུས་འཁོར་གྱི་བསྙེན་ཡིག་གསར་རྩོམ་གཉིས་ཀྱི་ལུང་གནང་
དགེ་བའི་བཤེས་གཉེན་ཡེ་ཤེས་རྒྱལ་མཚན་གྱིས་ཞུས་ངོར་རི་ཁྲོད་པ་བཅོ་ལྔ་སྐོར་ལ་དབེན་ས་སྙན་བརྒྱུད་ཀྱི་བླ་མའི་རྣལ་འབྱོར་གྱི་གཟབ་ཁྲིད། ཡོངས་འཛིན་པར་བརྟན་བཞུགས་གསོལ་འདེབས་ཀྱི་ལུང། སྡེ་པ་ཚེ་དབང་འཁོར་བཅས་ལ་སྒྲོལ་དཀར་
གྱི་རྗེས་གནང་བཅས་རིམ་བཞིན་སྩལ། ཚེས་བཅོ་ལྔ་ལ་འབྲུམ་རི་བོ་མདངས་ཅན་པ་རྣམས་ཀྱིས་ཞབས་བརྟན་ཕུལ་བར་ཆོས་རྒྱལ་གྱི་བསྐད་གསོའི་ལུང་དང་གནང་ཆ་བསྟར། བཀའ་བློན་ཇ་སག་བླ་མ་ཉི་མ་རྒྱལ་མཚན་སྐུ་གཤེགས་པའི་བསྔོ་རྟེན་
འབྱོར་ཏེ་ཐུགས་དམིགས་གནང། སེར་འབྲས་དགེ་གསུམ་གྱི་གྲྭ་བ་བརྒྱ་དང་གཉིས་བསྙེན་རྫོགས་བསྒྲུབས། རྗེ་ཡབ་སྲས་དང་རྗེ་གོང་མ་གཉིས་ཀྱི་དབུ་ལོ་ན་བཟའ། ཤངས་མཚལ་སོགས་བྱིན་རྟེན་མང་པོ་དང། སྨན་སྣ། རིན་པོ་ཆེའི་ཕྱེ་མ་རྣམས་བསྲེས་པའི་
འཇིམ་པར་ཤེས་རབ་ཀྱི་ལྷ་དང་ཚེ་ལྷ་སོགས་སངས་རྒྱས་བྱང་སེམས་ཀྱི་སྐུ་བརྙན་མང་པོ་ཕྱག་བདར་གྱིས་འདེབས་པ་གནང་ནས་ཚེས་ཉེར་ལྔའི་ཉིན་གྲྭ་ཚང་སོ་སོའི་ཕོགས་ཡིག་ལྟར་དགེ་འདུན་རེར་ཕྱག་ཚ་བཅོ་ལྔ་རེ་སྩལ་བར་དད་སྤྲོ་ཆེན་པོས་ཟེའུ་ལྷ་

[250B] ཟླ་བ་ལྔ་བའི་ཚེས་གསུམ་ལ་སེར་འབྲས་པ་དང་ལ་ཕྱི་ཆུ་དབར་བ་སོགས་གྲྭ་བ་ཉི་ཤུ་རྩ་བདུན་བསྙེན་རྫོགས་བསྒྲུབས། ཚེས་བཅུ་གསུམ་གྱི་ཉིན་ཕྱག་མཛོད་ཆེན་མོ་དབུས་ནས་ཕྱིར་ཕེབས་པར་ཕྱག་དབང་དང་
གསུང་གླེང་མཛད། ཚེས་བཅུ་དགུའི་ཉིན་ཤངས་དགའ་ལྡན་ཆོས་འཁོར་གླིང་གི་སྤྱི་གཉེར་རྙིང་པ་ཆོས་རྒྱལ་མཚན་གྱིས་དངོས་འབུལ་བསྟར། ཚེས་ཉེར་གཅིག་ལ་དཀྱིལ་ཁང་ཞལ་སྔ་ནས་ཡེ་ཤེས་ཚེ་བརྟན་གྱིས་ཞུས་ངོར་བླ་མ་དང་ཆོས་སྐྱོང་ལྕམ་སྲིང་
དབྱེར་མེད་དུ་གསོལ་བ་འདེབས་པའི་རྣལ་འབྱོར་གྱི་རིམ་པ་འཇིགས་མེད་གདོང་ལྔའི་སྒྲ་དབྱངས་ཞེས་པ་བཀའ་རྩོམ་གནང་ནས་ཞལ་སྔ་ནས་དང་དྲུང་ཆེན། ལས་ཚན་པ་སོགས་ལ་ལྗགས་ལུང་གནང། ཆུ་རྟ་ནས་བཟུང་སྟེ་ལོང་སྐབས་དང་བསྟུན་ཆོས་མངོན་
པ་མཛོད་ཀྱི་གཞུང་ལུགས་ལ་སྦྱངས་པར་མཛད་པས་བརྗོད་དོན་མ་ལུས་པ་ཐུགས་སུ་ཆུད་དེ་ཆོས་མངོན་རྒྱ་མཚོའི་ཕ་རོལ་ཏུ་སོན་པའི་ཚུལ་བསྟན་ཏོ། །མགོན་ཁྱོད་ཉིན་བཞིན་ཐོས་བསམ་གྲུ་སྦྱར་ཏེ། །ཆོས་མངོན་ཆུ་གཏེར་ཆེན་པོའི་དོགས་བགྲོད་
པས༑ ༑དགོངས་དོན་ཡིད་བཞིན་ནོར་བུའི་ཚོགས་བླངས་ཏེ། །གངས་ཅན་མཁས་པ་ཀུན་གྱི་དེད་དཔོན་གྱུར། །ཤེས་བྱ་གཞི་ལྔའི་རིན་ཆེན་ཚོགས་འཛིན་པའི། །ཆོས་མངོན་སིནྡྡུའི་བདག་པོའི་ན་ཆུང་གིས། །ཁྱོད་ཐུགས་གསེར་གྱི་འཛིན་མར་འཁྱུད་
པ་ན༑ ༑ཐོགས་མེད་སྐུ་མཆེད་མཐོ་རིས་གནས་སུ་གཤེགས། །ཟླ་བ་དྲུག་པའི་ཚེས་གསུམ་ནས་བཟུང་སྐུ་རིམ་གྱི་ཚོགས་དབུར་ཕེབས་ནས་ཞལ་སྔ་ནས་བཞི། མཚན་ཉིད་ཞབས་ཕྱི་དང་བཅས་ལྷན་ཅིག་པར་འདུལ་བའི་གཞུང་དོན་ནས་

[251A]༄༅། །བརྩམས་ཏེ་བགྲོ་གླེང་མཛད། ཐར་པ་གཉེར་བ་རོང་མཚོ་བ་དཀའ་ཆེན་ཆོས་རྗེ་ནས་གསེར་ཟངས་ལས་གྲུབ་པའི་རྗེ་ཙོང་ཁ་པ་ཆེན་པོའི་སྣང་བརྙན་ཕུལ། ཚེས་དགུ་ལ་འབྲུག་དགེ་བཤེས་ཧས་བཟེར་བ་ཞིག་གིས་རྡོ་རྗེ་འཆང་ལ་
བརྟེན་པའི་བླ་མའི་རྣལ་འབྱོར་བཀའ་རྩོམ་ཞུས་པ་བཞིན་སྩལ་ནས་ལྗགས་ལུང་གནང་བས་ཡིད་མགུ་བར་གྱུར། ཚེས་བཅུ་བདུན་ལ་འབྲོང་རྩེ་ལྕམ་སོགས་ཕྱོགས་འདུས་མང་པོར་ཕྱག་དབང་སྩལ། དགེ་བསྐོས་རི་མཁར་བས་དབྱར་གནས་སྐབས་དགེ་
འདུན་འདུས་པའི་ཚོགས་ལ་གསུང་ཆོས་རྒྱ་ཆེར་གནང་དགོས་ཞུས་པ་བཞིན་ཞག་ཉི་ཤུའི་རིང་དགོངས་ཇའི་ཚོགས་དབུར་རྟག་པར་ཕེབས་ནས་སྐྱེས་རབས་སོ་བཞི་པའི་བཤད་ལུང་གསུང་བཤད་རྒྱས་པ་དང། བློ་སྦྱོང་དོན་བདུན་མའི་ཁྲིད་ཤིན་ཏུ་རྒྱས་པ་
གནང། ཁྱད་པར་དུ་སྐྱེས་རབས་ཀྱི་ལེའུ་བཅུ་བདུན་པ་བུམ་པ་ཅན་གྱི་སྐྱེས་རབས་ཀྱི་སྐབས་སུ་ཆང་གི་ཉེས་དམིགས་མང་དུ་གསུངས་པ་རྣམས་ཀྱི་བཤད་པ་རྒྱས་པར་སྩལ་ནས་སྔར་རྗེ་བློ་བཟང་ཡེ་ཤེས་དཔལ་བཟང་པོས་ཀྱང་འདི་ཉིད་འཆད་པ་གནང་
སྐབས་གསུང་བཤད་རྒྱས་པ་བཅས་ཆང་ལ་བག་མེད་མཛད་ན་མི་ཐུས་པའི་བཀའ་གནང་ཚུལ་རྣམ་ཐར་དུ་བཞུགས་པ་བཞིན་ད་ལམ་ངེད་ནས་ཀྱང་བསྟན་རྒྱུན་ལ་ཕན་ཕྱིར་ཞུས་པ་ཡིན་པས་གནས་འདི་ལ་བག་དང་ལྡན་པ་མཛད་དགོས་གསུང། གཞན་
ཡང་ཐེག་པ་ཆེན་པོའི་བློ་སྦྱོད་ཟེར་བ་འདི་སྐྱེ་བོ་བསོད་ནམས་དམན་པ་རྣམས་ཀྱིས་ཉམས་སུ་ལེན་པ་ལྟ་ཅི། ཁྲིད་ཐོབ་པའང་དཀའ་བས་འདི་ལྟ་བུའི་དམ་པའི་ཆོས་ཀྱི་ཁྲིད་གསན་ནས། ཕན་བདེ་ལེགས་ཚོགས་ཐམས་ཅད་ཀྱི་གཞི་མ་ཚུལ་ཁྲིམས་དག་

[251B] བློ་སྦྱོང། ལམ་རིམ། སྔགས་ཀྱི་ཉམས་ལེན་སོགས་དེ་དང་འབྲེལ་བར་ཉམས་སུ་ལེན་ཤེས་པ་དང། མདོར་ན་ཆོས་ཟབ་མོ་གསན་པ་ཆུད་གཟེན་དུ་མ་སོང་
བ་ཉམས་ལེན་གྱི་རྒྱུན་སྐྱོང་ཞིང། གྲྭ་སའི་སྒྲིགས་ལམ་ཀུན་སྤྱོད་སོགས་གང་ཅིའི་ཐད་ནས་བསྟན་པའི་རྒྱུན་ལ་ཕན་པ་མཛད་དགོས་ཚུལ་སོགས་ནན་ཏན་ཤིན་ཏུ་ཆེ་བ་མཛད། མཇུག་ཏུ་བཀའ་རྩོམ་གྲས་ཤོག་བུ་བརྒྱ་སྐོར་གྱི་ལུང་ཡང་གནང། གཞིན་
གནས་པ་དང་སྙེ་མོ་བ་སོགས་ཉེར་བདུན་བསྙེན་རྫོགས་བསྒྲུབས། ཟླ་བ་བདུན་པའི་ཚེས་གསུམ་གྱི་ཉིན་མཆོད་པའི་ཚོགས་རྒྱ་ཆེ་བ་དང་བཅས་སེམས་བསྐྱེད་པའི་ཆོ་ག་རྒྱས་པ་མཛད། ཚེས་བཞི་ལ་བཞད་གཉེར་དྲུང་རམ་པ་དགེ་འདུན་དོན་གྲུབ་ཀྱིས་ཚོགས་
དབུར་སྤྱན་དྲངས་ཏེ་ཞབས་བརྟན་ཕུལ། ཚེས་ལྔའི་ཉིན་སྐྱིད་སྐྱིད་ན་གར་ཕེབས་ནས་རྒྱལ་ཡུམ་དམ་པར་གྲུབ་རྒྱལ་ལུགས་ཀྱི་ཚེ་དབང་སྩལ། དངུལ་གྱི་མཎྜལ་གསེར་གྱི་ཚོམ་བུ་ཅན་སོགས་ཕུལ་ནས་ཞབས་པད་ཡུན་རིང་དུ་བརྟན་དགོས་པའི་གསོལ་
འདེབས་གནང། ཞབས་ཕྱི་ཞུ་མི་རབ་བྱུང་མ་གསུམ་ལ་གསོལ་རས་དང། སྡེ་པ་འབྲོང་རྩེ་བར་བསྙེན་གནས་ཀྱི་སྡོམ་པ་སྩལ། འབྲས་སྤུངས་ནས་རྒྱལ་སྲས་སྤྲུལ་པའི་སྐུ་མཇལ་ཁར་ཕེབས་པར་ཕྱག་དབང་ཇ་གྲལ་ཐོག་ཆོས་དང་འབྲེལ་བའི་གསུང་གླེང་
མང་དུ་གནང། ཚེས་བཅུ་བཞིའི་ཉིན་རྒྱལ་སྲས་སྤྲུལ་བའི་སྐུས་ཚོགས་དབུར་སྤྱན་དྲངས་ཏེ་ཞབས་བརྟན་གསོལ་འདེབས་ཞུས། ཚེས་བཅོ་ལྔའི་ཉིན་རྒྱལ་ཡུམ་སྐུ་ཁམས་ཇེ་ཞན་དུ་གྱུར་པར་སྐྱིད་སྐྱིད་ན་གར་ཕེབས་ནས་སྐུའི་སྙུན་འདྲི་སོགས་ཞིབ་རྒྱས་

[252A]༄༅། །དང༑ ཐུགས་དམ་བཀའ་བསྒོ་བཅས་གནང། དེ་རྗེས་མང་འགྱེད་སོགས་སྐུའི་རིམ་གྲོ་ཡང་རྒྱ་ཆེ་བ་བསྒྲུབ་པར་མཛད་ཀྱང། དུས་བབས་ཀྱི་དབང་གིས་ཚེས་བཅུ་བདུན་གྱི་སྲོད་འཁོར་ལ་སྐུ་གཤེགས་ཏེ་ཐུགས་དམ་ལ་བཞུགས་
དེའི་གནས་ཚུལ་སྙན་དུ་ཕུལ་བར། བསྔོ་སྨོན་གནང་ཞིང་བདུན་ཕྲག་གཅིག་གི་རིང་སྐུ་མཚམས་བཅད་རྒྱ་ལྟ་བུའི་དང་ནས་དཔལ་འཁོར་ལོ་སྡོམ་པའི་དཀྱིལ་འཁོར་སྒྲུབ་ཅིང་མཆོད་པ་སོགས་དགོངས་པ་རྫོགས་པའི་ཐབས་ནན་ཏན་དུ་མཛད། སྔགས་
ཆེན་ཞལ་སྡ་ནས་སོགས་སྔགས་གྲྭའི་དགེ་བའི་བཤེས་གཉེན་བརྒྱད་གྲྭ་ནས་གསུང་ཆོག་མཛད་པར་ཡོན་ཀྱང་གཟབ་སྟེ་སྩལ། རྒྱལ་དབང་མཆོག་ལ་ཡང་ལྗགས་བསྔོ་ཞུ་རྟེན་རྟ་ཟམ་གྱི་ཐོག་ནས་ཕུལ་ཞིང། རྟེན་རྣམས་ལ་ཡང་མཆོད་པ་མཐའ་མེད་
པ་དང། བདུན་ཚིགས་དང་པོར་ཚོགས་ཆེན་དུ་མང་ཇ་འཕར་མའི་ཐོག་དགེ་འདུན་རེར་འགྱེད་དངུལ་སྲང་གང་རེ། བདུན་ཚིགས་གཉིས་པར་མང་ཇའི་ཐོག་འགྱེད་དངུལ་བལ་ཊམ་རེ། བདུན་ཚིགས་ཕྱི་མ་རྣམས་ལ་ཡང་སོ་སོར་འགྱེད་སྣ་རེ་གནང་
སྔགས་པ་གྲྭ་ཚང་དུ་ཞག་བདུན་གྱི་རིང་དཔལ་འཁོར་ལོ་བདེ་མཆོག་གི་སྒྲུབ་མཆོད་མཛད། གཙང་རོང་ཁུལ་གྱི་དགོན་ཁག་སྒྲུབ་སྡེ་རྣམས་ལ་མང་འགྱེད་བཅས་སྩལ། རྒྱལ་དབང་རིན་པོ་ཆེར་གསུང་བསྔོ་ཞུ་རྟེན་སྐུ་གསུང་ཐུགས་རྟེན། དངུལ་རྟ་རྨིག་
མ་དྲུག་སོགས་ཕུལ། ནོ་མོན་ཧན་དེ་མོ་སྤྲུལ་པའི་སྐུ། དགའ་ལྡན་ཁྲི་བ། བླ་མ་བྱམས་པའི་སྤྲུལ་སྐུ་སོགས་ལ་བསྔོ་རྟེན་དང། ཇོ་ཤཱཀ་རྣམ་གཉིས་དང། དགའ་ལྡན་གསེར་གདུང། པོ་ཏ་ལའི་གསེར་གདུང་རྣམ་གཉིས། རྭ་སྒྲེང་གི་ཇོ་བོ་སོགས་

[252B] སེར་འབྲས་དགེ་གསུམ། རྒྱུད་སྟོད་སྨད་རྣམས་ལ་མང་ཇ་ཐུག་རེ་དང་འགྱེད་བལ་ཊ་མ་རེ། དབུས་ལྷོ་བྱང་གི་དགོན་ཁག་རྣམས་ལ་མང་ཇ་བཞི་རེ་དང་འགྱེད་ཁ་བཏགས་རེ་བཅས་སྟོབ་པར་དྲུང་འཁོར་ཆེན་རྫོང་མཛད། སྐུ་
གདུང་ཞུགས་འབུལ་གྱི་ཆོ་ག་ཡོངས་འཛིན་རྗེ་ཞལ་སྔ་ནས་ཀྱིས་མཛད་པར་དེ་ཉིན་ཆར་ཟིམ་བུར་འབབ་པ་སོགས་དང་འཇའ་སྤྲིན་ངོ་མཚར་བ་དུ་མས་ནམ་མཁའི་ཕྱོགས་མཚམས་ཁྱབ་པ་སོགས་ཡ་མཚན་པ་བྱུང། སྐུ་རུས་ཀྱི་ཆ་ཤས་རྣམས་ལ་སངས་རྒྱས་
བྱང་སེམས་ཀྱི་སྐུ་བརྙན་མང་པོ་ཕྱག་འདེབས་གནང། རྗེའི་རྣམ་ཐར་ཐང་ག་བཅོ་ལྔ་དང་བཀའ་འགྱུར་བར་མ་གསར་བཞེངས་མཛད། དངུལ་སྲང་ལྔ་བརྒྱ་ལས་གྲུབ་པའི་རྣམ་རྒྱལ་མཆོད་རྟེན་འཕྲལ་དུ་བཞེད་དགོས་པའི་བཀའ་ཁྱབ་སྩལ་ཅིང་རྒྱལ་ཡུམ་དེ་ཉིད་
ཀྱི་དགོངས་པ་ཆོས་དབྱིངས་སུ་རྫོགས་པའི་རྣམ་དཀར་རྒྱ་ཆེན་པོ་བསྒྲུབ་པར་མཛད་དོ། །མཚན་དཔེའི་སྣང་བརྙན་མེ་ཏོག་ཉེར་བསྐྲུན་པའི། །ཤེས་རབ་ཡུམ་མཆོག་དུས་ཀྱིས་ཞི་བར་གཟིམས། །བཀའ་དྲིན་བསབ་སླད་རྣམ་དཀར་དགེ་བའི་ཚོགས། །རྒྱ་ཆེར་
བསྒྲུབས་པས་ཐར་པའི་ཟམ་སྟེགས་བཙུགས། །ཚེས་ཉེར་གསུམ་གྱི་ཉིན་རྒྱལ་སྲས་སྤྲུལ་པའི་སྐུ་དཔོན་གཡོག་བཞི་བཅུ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་སྩལ། ཚེས་ཉེར་བདུན་ལ་ཁམས་པ་སོགས་བཅོ་བརྒྱད་བསྙེན་རྫོགས་དང། གཉིས་དགེ་
ཚུལ་བསྒྲུབས། ཟླ་བ་བརྒྱད་པའི་ཚེས་གཉིས་ནས་བཟུང་རྒྱལ་སྲས་སྤྲུལ་བའི་སྐུ་ཆིག་རྐྱང་ལ་བྱང་ཆུབ་ལམ་གྱི་རིམ་པ་བདེ་ལམ་གྱི་དམར་ཁྲིད་རྒྱས་པར་སྩལ། རྒྱལ་དབང་མཆོག་ནས་རྒྱལ་ཡུམ་དེ་ཉིད་ཀྱི་དགོངས་རྫོགས་ཞལ་འདེབས་སུ་དངུལ་ཇ་གོས་

[253A]༄༅། །དར་སོགས་ཕོན་ཆེ་བ་འབུལ་བར་རྩེ་དྲུང་སླེ་ལུང་ཆོས་མཛད་འབྱོར་པར་མཇལ་ཁ་གནང་ཞིང་མི་རིང་བར་ཞུ་ལན་དང་བཅས་ཐེན་ཕྱག་བསྟར། ཚེས་བཅུ་གསུམ་ལ་གོང་མ་ཆེན་པོའི་འཁྲུངས་སྐར་ཞབས་བརྟན་སྔར་བཞིན་བསྒྲུབས་
བཀྲ་ཤིས་རྩེ་ནས་རྒྱུ་ཡོན་སྦྱར་ཏེ་སྔགས་པ་གྲྭ་ཚང་གི་དགེ་འདུན་རྣམས་ཀྱིས་གཟིམས་ཆུང་ཉི་འོད་དུ་གསང་བདེ་གཉིས་ཀྱི་ཆོ་ག་མཛད་པའི་ཚོགས་དབུར་རྗེ་བླ་མ་མཆོག་སྤྱན་དྲངས་ནས་ཚོགས་མཆོད་རྒྱས་པ། རྒྱལ་ཡུམ་དེ་ཉིད་ཀྱི་དགོངས་རྫོགས་སུ་
ན་བཟའ། གསེར་དངུལ། ཇ་གོས་དར་སོགས་ཀྱི་ལྗགས་བསྔོ་རྟེན་རྒྱ་ཆེན་པོ་དང། ཞྭ་དམར་སྤྲུལ་བའི་སྐུས་ཀྱང་གསུང་བསྔོ་རྟེན་སྤམ་མཐོ་བ་ཕུལ་བ་རྣམས་བདག་གིར་བཞེས་ཏེ་དགོངས་པ་ཡོངས་སུ་རྫོགས་ཤིང། དག་པའི་ཞིང་ཁྱད་པར་ཅན་དུ་
བགྲོད་པའི་ལྗགས་བསྔོ་རྒྱས་པར་མཛད། ཚེས་ཉེར་བདུན་ལ་སེར་འབྲས་སོགས་ཀྱི་གྲྭ་པ་སུམ་ཅུ་བསྙེན་རྫོགས་བསྒྲུབས། ཕྱོགས་འདུས་མང་པོར་ཕྱག་དབང་གནང། ཟླ་བ་དགུ་པའི་ཚེས་བཅུ་གཉིས་ཀྱི་ཉིན་པེའི་ཅིང་མི་སྣ་མཁན་པོ་ངོ་གཡོག་
འབྱོར་པར་གོང་མ་ཆེན་པོའི་སྐུའི་མཚམས་ཞུ་མཛད། གསེར་ཡིག་གནང་རྟེན་འཆར་འཕར་སྩལ་བ་རྣམས་དགྱེས་བཞིན་བཞེས་ཏེ་ཕྱག་དབང་སྩལ་ཅིང་བཀའ་འདྲི་གནང། ཞབས་དྲུང་རྡོ་རྗེ་ཕག་མོས་ཞུས་ངོར་སེར་སྐྱ་བཞི་བཅུ་སྐོར་ལ་ཇོ་བོ་ལུགས་ཀྱི་
སྒྲོལ་མ་ཉེར་གཅིག་དང། སྒྲོལ་དཀར་གྱི་རྗེས་གནང། རྗེ་དྲུང་རྣམ་སྲས་པ་དང་བཀྲ་ཤིས་དགེ་འཕེལ་སྤྱི་སོ་ནས་ཞུས་ངོར་རིགས་གསུམ་སྤྱི་སྒྲུབས་ཀྱི་བླ་མའི་རྣལ་འབྱོར་དང། ཆོས་བདག་དྲག་བཙན་གྱི་གཏོར་འབུལ་བཀའ་རྩོམ་གསར་གནང་གི་

[253B] ཚེས་ཉི་ཤུ་ལ་གྲྭ་པ་ཉི་ཤུ་རྩ་ལྔ་བསྙེན་རྫོགས་བསྒྲུབས། དེའི་ཕྱི་ཉིན་ཞྭ་དམར་སྤྲུལ་བའི་སྐུར་གདུགས་དཀར་གྱི་རྗེས་གནང་དང་ཆེ་དབང། ན་བཟའ། དངུལ། གོས་དར་སོགས་དངོས་སྐྱེས་བསྟར། ཚེས་ཉེར་བཞི་ལ་
ཞབས་དུང་རྡོ་རྗེ་ཕག་མོ་དཔོན་གཡོག་ལན་བཟའ། དངུལ། གོས་དར་སོགས་ཀྱི་ཕེབས་རྫོངས་གཟབས། པེའི་ཅིང་མི་སྣ་ལྷ་རྩེ་མཁན་པོ་དང། རྒྱལ་ཁང་སྤག་ར་པའི་ཚོང་དཔོན་སོ་སོ་ནས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་
ཞབས་བརྟན་གསོལ་འདེབས་ཞུས། མི་སྣ་མཁན་པོས་ཞུས་ངོར་འདུས་ཚོགས་དང་ལྷན་དུ་ཀླུ་དབང་རྒྱལ་པོའི་སྒྲུབ་ཐབས་ཀྱི་ལྗགས་ལུང་སྩལ། ཟླ་བ་དགུ་པ་རྟིང་མའི་ཚེས་ལྔ་ལ་སོག་རིགས་འགྲུལ་བ་ཁ་ཤས་འབྱོར་པར་དཔོན་མོ་ཚེ་རིང་བསོད་
ནམས། དྷ་ཡན་ཏུ་རའི་ཆོས་རྗེ་དཀའ་ཆེན་ཡེ་ཤེས་མཐའ་ཡས། ཐེ་བོ་སྐུ་སྐྱེ་ཡེ་ཤེས་སྐལ་བཟང་ཆོས་གྲགས། ཆོས་འཕེལ་པེའི་ལིའི་ཨེལ་ཆི་ཡེ་ཤེས་རྡོ་རྗེ་བཅས་སོ་སོ་ནས་དངོས་འབུལ་དང་བཅས་ཞབས་བརྟན་ཕུལ། ཁོང་བ་རྣམས་ལ་
དགའ་ལྡན་ལྷ་བརྒྱ་མའི་ཁྲིད་མ་དོར་བསྡུས་དང། ཐུབ་དབང་ཞལ་པད་མ། ཕྱག་རྡོར་གཏུམ་པོ། ཨུ་ཙརྱ། གོས་སྔོན་ཅན་རྣམས་ཀྱི་སྒྲུབ་ཐབས་ཀྱི་ལུང་བཅས་སྩལ། སྡེ་དགེ་དཔོན་གྱི་མཚམས་ཞུ་བ་འབྱོར་པ་རྣམས་ལ་ཕྱག་དབང་ཇ་གྲལ་ཐོག་བཀའ་འདྲི་གནང་
ཚེས་བཅུའི་ཉིན་ཧར་ཆེན་པ་བློ་བཟང་རིན་ཆེན་དང་ཐེ་བོ་སྐུ་སྐྱེ། དྷ་ཡན་ཏུ་ར་བ་བཅས་སོག་རིགས་བརྒྱ་སྐོར་ལ་ཚེ་དབང་དང། སྒྲོལ་དཀར་གྱི་རྗེས་གནང། འཇམ་དཔལ་མཚན་བརྗོད་ཀྱི་ལུང་བཅས་སྩལ། ཚེས་བཅུ་གཅིག་ནས་ཡོངས་འཛིན་
[254A]༄༅། །རྡོ་རྗེ་འཛིན་པ་རྗེ་ཞལ་སྔ་ནས་ལས་གསང་འདུས་འཇམ་དཔལ་རྡོ་རྗེ་དང། གསང་འདུས་འཇིག་རྟེན་དབང་ཕྱུག་གཉིས་ཀྱི་ཟུར་བཀའི་དབང་ཆེན་ཞུ་བ་གནང་ནས་འབུལ་ཡོན་གྱིས་མཉེས་པར་མཛད། སོག་རིགས་ཁམས་
པ་བཅས་དྲུག་ཅུ་རེ་ལྔ་བསྙེན་རྫོགས་དང། ཉི་ཤུ་རྩ་བརྒྱད་དགེ་ཚུལ་བསྒྲུབས། འབྲི་གཡག་བཅུ་དང་བ་ལང་མོ་གཅིག་ལུག་ཉིས་བརྒྱ་བཅས་ཀྱི་སྲོག་ལ་མི་འཇིགས་པའི་སྐྱབས་སྦྱིན་དང། ནག་པོ་རྨུའི་གྲུ་གསར་བཟོའི་མཐུན་རྐྱེན་དུ་ལྕགས་
དང༑ ཤིང་ཆ་ཕོན་ཆེ་བ་སྩལ། ཐེ་པོ་སྐུ་སྐྱེ་དང། སོག་རིགས་ལ་གནང་སྐྱེས་དང་བཅས་ཐོན་ཕྱག་བསྟར། ཐེ་བོ་སྐུ་སྐྱེ་ལ་དཔལ་ལྡན་ས་གསུམ་མ་དང་ཆོས་སྐྱོང་བསེ་ཁྲབ་པའི་བསྐང་གསོའི་ལྗགས་ལུང་གནང། ཁམས་ནས་སི་ཏུ་སྤྲུལ་སྐུས་
མཚམས་ཞུ་འབུལ་མི་འབྱོར་པ་དང་བསྟུན་ཕྱོགས་འདུས་སེར་སྐྱ་མང་པོར་ཕྱག་དབང་སྩལ། ཚེས་ལྔ་ལ་ལ་དྭགས་ཧི་མི་དགོན་གྱི་ཁྲི་བ་མི་ཕམ་དཔོན་གཡོག་འབྱོར་བར་ཕྱག་དབང་ཇ་གྲལ་བཀའ་འདྲི་གནང། ཁོང་རྣམས་ནས་དངོས་འབུལ་སྦམ་
བསྟོད་དེ་ཞབས་བརྟན་གསོལ་འདེབས་ཞུས། ཚེས་བརྒྱད་ལ་བྲག་གཡབ་སྤྲུལ་སྐུ་ཆེ་ཚང་དཔོན་གཡོག་བརྒྱ་སྐོར་འབྱོར་པར་ཕྱག་དབང་དང་ཇ་གྲལ་ཐོག་བཀའ་འདྲི་དང། སྟོན་མོ་ཟུར་གསོས་སོགས་བདག་རྐྱེན་མི་དམན་པ་གནང། ཚེས་བཅུའི་
ཉིན་རྗེ་ཉིད་ནས་མཁན་པོ་དང་སློབ་དཔོན་མཛད་དེ་བྲག་གཡབ་སྤྲུལ་པའི་སྐུ་དཔལ་ལྡན་བསྟན་པ་དར་རྒྱས་དགེ་བསྙེན་དང། བར་མ་རབ་བྱུང། དགེ་ཚུལ་རྣམས་དཀྱུས་ཐོག་གཅིག་ལ་བསྒྲུབས། མཇུག་ཏུ་ཐུབ་པའི་དབང་པོའི་གསེར་སྐུ་དང། དཀར་

[254B] གཞུང་ལུགས་ཆེན་མོ་རྣམས་ལ་ཐུགས་གཉེར་དབྱིས་ཕྱིན་པ་མཛད་དགོས་པའི་བཀའ་ཕེབས། དེའི་ཕྱི་ཉིན་སྤྲུལ་པའི་སྐུ་ནས་ཚོགས་དབུར་སྤྱན་དྲངས་ཏེ་དངོས་འབུལ་གཏོས་ཆེ་བ་དང་བཅས་ཞབས་བརྟན་
ཕུལ༑ དགའ་ལྡན་ལྷ་བརྒྱམ་དང་སྒྲོལ་མའི་ལུང་གནང། ཨོར་ཏུ་སུ་བ་སོགས་སོག་རིགས་ཁ་ཤས་འབྱོར་བར་ཕྱག་དབང་གནང་ཞིང། ཞུ་ཡིག་དང་སྐྱབས་འཇུག་ཞུ་རྟེན་རྣམས་ཕུལ། ཚེས་བཅོ་ལྔ་ནས་བཟུང་ཉིན་ལྔའི་རིང་ཨོར་ཏུ་སུ་ཏཱ་བེའི་ལི་ཚེ་
དབང་དཔལ་འབྱོར་གྱི་མི་སྣ། ཧོར་ཆེན་ཏཱ་བླ་མ། ནས་ཆི་ཐོ་ཡོན་གྱི་དགོངས་རྫོགས་སྒྲུབ་མི། ཨུ་རང་བློ་བཟང་ཉི་མ། སེར་ཁང་ཆོས་རྗེ་ཡེ་ཤེས་མཁས་མཆོག་བཅས་སོ་སོ་ནས་ཉི་མ་རིམ་བཞིན་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བཏེག་པར་
བླ་མ་མཆོད་པ། དགའ་ལྡན་ལྷ་བརྒྱ་མ། སྒྲོ་མ། སྨོན་ལམ་ཐོག་མཐའ་བ། བརྟན་བཞུགས་གསོལ་འདེབས་ཁ་ཤས་བཅས་ཀྱི་ལུང་སྩལ། ཚེས་བཅོ་བརྒྱད་ལ་སྔགས་པ་གྲྭ་ཚད་དུ་སྤྱན་དྲངས་ནས་སྟོན་འཁོར་ཚང་མར་གསོལ་སྟོན་རྒྱས་པ་ཞུས་ཤིང་
དགོངས་ཇའི་ཐོག་ཚོགས་དབུར་གདན་དྲངས་ནས་བཀྲ་ཤིས་རྟགས་བརྒྱད། རྒྱལ་སྲིད་སྣ་བདུན། མཎྜལ་སོགས་དངོས་འབུལ་རྒྱ་ཆེ་བ་བཅས་རྗེ་ཞལ་སྔ་ནས་ཀྱིས་དབུས་བླ་སྦྱིས་ཞབས་པད་བརྟན་པའི་རྟེན་འབྲེལ་བསྒྲིགས་ཤིང། འབུལ་སློག་གཟབ་པའི་ཐོག་
རྒྱུད་ཇ་ཉིན་གང་དང་གྲྭ་རེར་ཕྱག་འགྱེད་དངུལ་བལ་ཊམ་གཉིས་དང་ཁ་བཏགས་རེ་བཅས་སྩལ། དེ་ནས་ཉིན་ལྔའི་རིང་ཕྱོགས་འདུས། སོག་རིགས། ཁམས་པ་སོགས་བདུན་ཅུ་དོན་བདུན་དགེ་ཚུལ་དང། བརྒྱ་དང་ཉེར་བཞི་བསྙེན་རྫོགས། ལྔ་དགེ་བསྙེན་

[255A]༄༅། །བཅས་བསྒྲུབས། ཚེས་ཉེར་ལྔ་ལ་སྔོན་དུ་གོང་མ་ཆེན་པོར་བ་ཡར་འབུལ་བར་མགྲོན་གཉེར་བློ་བཟང་དགེ་ལེགས་བཏང་བར་གོང་ནས་བདག་རྐྱེན་ཚད་མེད་པ་གནང་འདུག་ཀྱང། ཁོ་རང་ལམ་བར་དུ་ཁམས་མ་འཚོ་བར་ཟླ་པོ་
རྣམས་དང། སྣེ་ཤན་པཱ་ཙོང་གཅིག་བཅས་འབྱོར་པར་གསེར་ཡིག་གནང་རྟེན་རྣམས་དགྱེས་བཞིན་བཞེས་ནས་ཁོང་རྣམས་ལ་མཇལ་ཁ་ཇ་གྲལ་བཀའ་འདྲི་གནང། ཞ་ལུ་སྐུ་སྐྱེས་གཟིམས་ཆུང་ཞབས་བརྟན་ཕུལ། ཟླ་བ་བཅུ་གཅིག་པའི་
ཚེས་གསུམ་ལ་མི་སྣའི་ཟླ་བོ་བློ་བཟང་རྒྱལ་མཚན་གྱིས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཚེས་བཞི་ལ་ཚལ་འདས་དཔལ་འབྱོར་ཇ་སག་གི་བླ་མ་རྒྱལ་ཆེན་རྩེ་པ་ཆོས་རྗེ་དམ་ཆོས་ཡོན་ཏན་གྱིས་ཚོགས་དབུར་སྤྱན་དྲངས་ཏེ་དངོས་
འབུལ་བསྟབས། སྦྱིན་བདག་གི་བཞེད་པ་ལྟར་འདུས་ཚོགས་དང་ལྷན་ཅིག་ཏུ་ཕྱག་རྡོར་དྲག་པོ་གསུམ་སྒྲིལ་གྱི་སྒྲུབ་ཐབས་ཀྱི་ལུང་སྩལ། ཚེས་ལྔ་ལ་གངས་ཅན་བྱང་རྩེའི་བླ་མ་རྙིང་པ་བཞད་པ་དཀའ་ཆེན་བློ་བཟང་བསོད་ནམས་ཀྱིས་ཚོགས་
དབུར་སྤྱན་དྲངས་ཏེ་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཚེས་བརྒྱད་ལ་མངའ་རིས་རྫོང་ཁ་མཁན་པོ་དང། གུ་གེ་མདའ་པ་མཁར་དཔོན་ཁྲོ་རྒྱ་མཚོ་བ་སོགས་ཕྱོགས་འདུས་མང་པོར་ཕྱག་དབང་གནང། ཤངས་དཀར་
བོར་སྐུའི་ཕུ་བོ་དམ་པ་ཕྱག་མཛོད་ཆེན་མོ་བློ་བཟང་སྦྱིན་པས་རྒྱལ་བ་གཉིས་པའི་བསྟན་པའི་ཞབས་ཏོག་ཏུ་དགོངས་དགའ་ལྡན་བདེ་ཆེན་རབ་རྒྱས་གླིང་གསར་འཛུགས་མཛད་པར་ཐོག་མའི་ཞལ་བསྲོ་སོགས་ཉིན་གསུམ་གྱི་རིང་ཞབས་ཏོག་

[255B] འགྱེད་ཁ་བཏགས་ཆེ་བ་རེ་དང་དངུལ་སྲང་རེ། ཟླ་བ་གཉིས་ཀྱི་རིང་མང་ཇ་རྒྱུན་འཛུགས་ཀྱང་མཛད། གསེར་ཟངས་ཀྱི་སྣང་བརྙན་བཅུ་བཞི། ཞལ་ཐང་བཅུ་དགུ། མཆོད་རྟེན་བཅོ་བརྒྱད། རྡོར་དྲིལ་ཉི་ཤུ་རྩ་ལྔ། ཆས་
འཇུག་བཅོ་ལྔ། འཕན། བླ་བྲེ། རྒྱལ་མཚན། ཕྱེ་ཕུར་སོགས་མཆོད་རྫས་མཐའ་ཡས་པ་སྤྱོར་འཇགས་གནང། བྲག་གཡབ་སྤྲུལ་བའི་སྐུར་འཇམ་དབྱངས་སྨྲ་སེང་གི་རྗེས་གནང་སྩལ། དགའ་ལྡན་ལྷ་བརྒྱ་མའི་ཁྲིད། བཀའ་རྩོམ་འགའི་ལུང། ཧོར་
ཆེན་ཏཱ་བླ་མ་དང་ཞ་ལུ་སྐུ་སྐྱེ། ཨོར་ཏུ་སུ་ཏཱ་པེའི་ལིའི་ཨེལ་ཆི་བཅས་སོག་རིགས་འགའ་ཞིག་གིས་ཞུས་ངོར་ཕྱག་རྡོར་གོས་སྔོན་ཅན། རྣམ་སྲས། སྒྲོལ་དཀར། ཕྱག་རྡོར་འབྱུང་འདུལ། ཚོགས་བདག་དམར་ཆེན། འཇམ་དཀར་བཅས་ཀྱི་རྗེས་གནང་
འཕགས་པ་བཅུ་གཅིག་ཞལ་གྱི་དབང་ཆེན། སྨྱུང་གནས་ཀྱི་ཆོ་གནོར་བུའི་ཕྲེང་བ་དང། དགེ་སློང་གི་བསླབ་བྱ་ཉེར་མཁོ། འདོད་ཆོས་བཀའ་རྩོམ་མང་པོའི་ལྗགས་ལུང། ཚེ་དབང་བཅས་སྩལ་ཅིང། གནང་ཆ་གཟབ་པ་དང་སོ་སོའི་བླ་དཔོན་རྣམས་ལ་ཞུ་ལན་
རྟེན་སྤྲགས་བཅས་ཐོན་ཕྱག་གནང། ཚེས་བཅོ་བརྒྱད་ལ་ཡོངས་འཛིན་རྗེ་ཞལ་སྔ་ནས་ལས་ཞལ་བྲམ་གཟུགས་ཀྱི་རྗེས་གནང་ཤིན་ཏུ་ཟབ་པ་གསན། ཕྱོགས་འདུས་གྲྭ་པ་བཅོ་ལྔ་བསྙེན་རྫོགས་བསྒྲུབས། རྒྱལ་སྲས་སྤྲུལ་པའི་སྐུར་སྔོན་དུ་འཇིགས་བྱེད་ཀྱི་
བསྐྱེད་རྫོགས་ཀྱི་གཟབ་ཁྲིད་སྩལ་པ་ཚེས་བཅོ་བརྒྱད་ཉིན་ཡོངས་རྫོགས་གྲུབ་པ་མཛད་ཅིང། རྫོགས་རིམ་གྱི་ཁྲིད་གནང་སྐབས་སྒྱུ་ལུས་མཆོད་པ་དང་ཚོགས་འཁོར་བཅས་ཕྱག་ལེན་ལྟར་གནང། ཚེས་ཉེར་གཅིག་ནས་སྐུ་མཚམས་བཅད་རྒྱར་བཞུགས་

[256A]༄༅། །ནས་ཐུགས་དམ་ཟབ་མོའི་ཉམས་བཞེས་ལ་གཞོལ་བར་མཛད། ཟླ་བ་བཅུ་གཉིས་པའི་ཚེས་དྲུག་ལ་རྟ་ཚིག་སྤྲུལ་སྐུ་བློ་བཟང་བསྟན་པའི་མགོན་པོའི་ཕྱག་མཛོད་དཔལ་ལྡན་རྒྱ་མཚོ་སྐུའི་མཚམས་ཞུར་འབྱོར་བར་སྐུ་མཚམས་
ཁོངས་སྙན་ཞུ་ཕུལ་བ་ཧ་ཅང་སྐུག་ཡུན་རིང་ན་སྤྲུལ་པའི་སྐུ་བསྟན་པའི་རྩ་ལག་ཆེན་པོ་ཡིན་གཤིས་མི་རུང་གསུང་ནས་ཚེས་བཅུ་དྲུག་གི་ཉིན་སྐུ་མཚམས་ཁོངས་མཇལ་ཁ་གནང་ནས་བཀའ་མཆིད་ཞུ་ལན་སོགས་ཀྱིས་རེ་བ་བསྐངས། ཚེས་
ཉི་ཤུའི་སྔ་དྲི་སྐུ་མཚམས་གྲོལ་ནས་རྒྱལ་ཡུམ་དེ་ཉིད་ཀྱི་དགོངས་རྫོགས་སུ་བཞེང་བར་མཛད་པའི་རྣམ་རྒྱལ་མཆོད་རྟེན་ལ་ལྷག་གནས་ཀྱི་མེ་ཏོག་འཐོར་འབུལ་གནང། སྙན་ཤལ་ཕུལ་ཏེ་ཐུགས་སྨོན་མཛད། དེ་རྗེས་དུས་གཏོར་སོགས་སྦར་
རྒྱུན་བཞིན་གནང། ལོ་འདི་ནང་ས་རྡོར་གདན་པ་བློ་བཟང་རྣམ་རྒྱལ། རྒྱ་ཁམས་པ་ཡེ་ཤེས་བློ་བཟང། གློ་སྦུག་པ་ངག་དབང་འཇམ་དབྱངས། བློ་བཟང་དོན་གྲུབ། བློ་བཟང་ཚུལ་ཁྲིམས། དཔེ་ཐུབ་པ་བློ་བཟང་དར་རྒྱས་དང། བློ་བཟང་ཤེས་
རབ༑ སྤོར་ཏོག་པ་བློ་བཟང་རྒྱལ་མཚན། རི་མཁར་བ་བློ་བཟང་བཀྲ་ཤིས། སྟག་མོ་བ་བློ་བཟང་ཆོས་འཕེལ། ཁྲོན་ཁ་སྦུག་པ་བློ་བཟང་རྒྱལ་མཚན། ཨུ་རྒྱན་རྫོང་བ་བློ་བཟང་སྦྱིན་པ། ཇོ་མོ་རྫོང་བ་བློ་བཟང་སྐལ་བཟང། གྲང་མོ་ཆེ་བརྗེ་དྲུང་
བློ་བཟང་དགེ་ལེགས། གཅེན་ལུང་བ་ཡེ་ཤེས་དོན་གྲུབ། རྒྱལ་ཆེན་རྩེ་བ་བློ་བཟང་སྐལ་བཟང་དང། བློ་བཟང་བསྟན་འཛིན། ལྷུན་གྲུབ་རྩེ་བ་ཡེ་ཤེས་བསྟན་འཛིན། ལ་ཁ་བ་བློ་བཟང་བཤེས་གཉེན། འབྲས་སྤུངས་པ་བློ་བཟང་དཔལ་

[256B] བཞད་པ་བློ་བཟང་དར་རྒྱས་ཀྱིས་རྣམ་བཤད་ཐར་ལམ་གསལ་བྱེད། གུ་གེ་བ་སྐུ་སྐྱེ་བློ་བཟང་བསྟན་འཛིན་དང། དཔེ་ཐུབ་པ་བློ་བཟང་བཟོད་པ་གཉིས་ཀྱིས་སྨོན་ཊཱིཀ་རྒྱལ་ཆེན་རྩེ་བ་བློ་བཟང་རྒྱལ་
མཚན་དང་ཡེ་ཤེས་བསོད་ནམས། ཞི་གནས་པ་བློ་བཟང་མི་འགྱུར། བ་ཤེ་བ་བློ་བཟང་དགེ་ལེགས་བཅས་ཀྱིས་རྣམ་འགྲེལ་གྱི་རྩ་འགྲེལ་ཤན་སྦྱར། རྒྱལ་ཆེན་རྩེ་བ་དཀའ་ཆེན་དགེ་འདུན་རྒྱལ་མཚན་དང་བློ་བཟང་བསྟན་དར། དཔེ་ཐུབ་པ་བློ་བཟང་
ཚུལ་ཁྲིམས་དང་བློ་བཟང་བཟོད་པ། གཡང་བ་རྗེ་དྲུང་བློ་བློ་བཟང་མཐུ་སྟོབས་ཀྱིས་འདུས་པའི་བསྐྱེད་རྫོགས། དབེན་དགོན་རྩེ་བ་དགེ་སློང་བློ་བཟང་བརྩོན་འགྲུས། གློ་སྦུག་པ་དམ་ཆོས་བློ་གྲོས། ས་པ་བཀྲ་ཤིས་རྒྱལ་མཚན། ཆོས་འཁོར་ལྷུན་པོ་བ་བྱམས་པ་
ཆོས་འཕེལ་བཅས་ཀྱིས་ཕར་ཕྱིན་གྱི་ཐལ་ཕྲེང། དཔེ་ཐུབ་པ་བློ་བཟང་མཐུ་སྟོབས་ཀྱིས་འདུས་པའི་བསྐྱེད་རྫོགས། དབེན་དགོན་པ་བློ་བཟང་རྒྱལ་མཚན། བློ་བཟང་དབང་ཕྱུག་བློ་བཟང་དགེ་ལེགས། དགེ་ལེགས་འབྱུང་གནས། བཟང་པོ་བཀྲ་ཤིས་དང་བློ་
བཟང་བཀྲ་ཤིས། འཕྲིན་ལས་ལྷུན་གྲུབ། བྱམས་པ་རྒྱ་མཚོ་བཅས་ཀྱིས་བདེ་མཆོག་རྩ་རྒྱུད། ཞ་ལུ་བ་རིན་ཆེན་རབ་རྒྱས་ཀྱིས་དུས་འཁོར་བསྡུས་རྒྱུད་དང་དེའི་ཆོ་ག་ཡོངས་རྫོགས། སངས་རྒྱས་ཆོས་འཕེལ་གྱིས་བློ་རིག་གསལ་བྱེད་བཅས་ཀྱི་རྒྱུགས་ཕུལ་
བར་གནང་ཆ་སྔར་རྒྱུན་ལྟར་སྩལ།    ༈   

[257A]༄༅། །པ་རྠི་ཀཱལླའི་ཡུལ་གྱི་གོས་བཟང་པོའི་ན་བཟའ་སྨོན་ཚིག་གི་ཞལ་བྱང་ཅན་གསེར་ཐམ་འབྱར་བ། ལྷ་རྫས་བཟང་པོའི་སྙན་ཤལ་བཅས་ཕུལ་ནས་སྤྱན་འདྲེན་ཁྲུས་གསོལ་མཆོད་འབུལ་སོགས་མཛད་དེ་ཤིས་པ་བརྗོད་པའི་
མེ་ཏོག་གཏོར། ངོ་མཚར་ཐུབ་པའི་སྣང་བརྙན་ལ། །ཁྱད་འཕགས་བཟང་གོས་ན་བཟའ་ནི། །འཆི་མེད་གོས་ལ་འགྲན་བཟོད་པ། །ཕུལ་ཏེ་ཐུགས་སྨོན་ཡང་དག་མཛད། །ཚེས་གསུམ་གྱི་ཉིན་སྤྱི་བསྐྱུར་གྱི་ཚོགས་དབུར་ཕེབས། ཚེས་བརྒྱད་
ཀྱི་ཉིན་བཞད་ཐུབ་བསྟན་སྐྱིད་སྤུག་པས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ་ཞིང། ཚོགས་ཡོངས་ལ་བླ་མའི་རྣལ་འབྱོར་གྱི་ལུང་གནང། ཚེས་བཅུ་ལ་སླེ་ཕུ་གཉེར་པ་དྲུང་རམ་པ་བློ་བཟང་རྒྱལ་མཚན་གྱིས་དངོས་འབུལ་དང་བཅས་
ཞབས་བརྟན་གསོལ་འདེབས་ཞུས། ཚེས་བཅོ་ལྔ་ནས་བཟུང་ཞག་བདུན་གྱི་རིང་ཚེ་ཆོག་སྒྲུབ་མཆོད་མཛད་སྐབས་སྔགས་གྲྭའི་འདུ་ཁང་དུ་རྒྱལ་བ་ཚེ་དཔག་མེད་དང་སྒྲོལ་དཀར་ཡིད་བཞིན་འཁོར་ལོ། མགོན་དཀར་ཡིད་བཞིན་ནོར་བུ་
དམག་ཟོར་རྒྱལ་མོ་བཅས་ཀྱི་སྣང་བརྙན་གོས་ལྷན་ཐབས་ལས་གྲུབ་པ། རིན་པོ་ཆེའི་རྒྱན་གྱིས་མཛེས་བ་སྦྱོར་འཇགས་མཛད། སྔགས་འཆང་འདུས་སྔེའི་པད་མཚོ་ནི། །ཚེ་ཆོག་འོད་དཀར་དང་འགྲོགས་པས། །འཆི་མེད་རླབས་འཕྲེང་
གཡོ་བ་ཡིས། །མཐར་བྱེད་ཡིད་ལ་གདུང་བ་འཛིན། །ཟླ་བ་འདིའི་ཚེས་བཅུ་གསུམ་གྱི་ཉིན་རྒྱལ་དབང་མཆོག་ལྷ་ལྡན་སྨོན་ལམ་གྱི་ཚོགས་དབུར་ཞབས་ཟུང་བཀོད་པའི་ཐོག་མར་སོང་གཤིས། ལེགས་སྐྱེས་དངོས་འབུལ་རྒྱ་ཆེན་པོ་དང་

[257B] དེ་མཚུངས་རྒྱལ་དབང་རིན་པོ་ཆེར་ཡང་ཆབ་ཤོག་ཚིགས་བཅད་མ་སྙན་ངག་གི་ལམ་ནས་དྲངས་པ་
བཅས་འབུལ་བར་མགྲོན་གཉེར་བློ་བཟང་རབ་བརྟན་རྫོང་སྟ་མཛད། ཟླ་བ་གཉིས་པའི་ནང་དུ་ཡོངས་འཛིན་ཞལ་སྔ་ནས་ལས་བདེ་མཆོག་བོང་ཞལ་ཅན་གྱི་དབང་གསན། གླིང་གི་གྲུ་གསར་བཟོ་ལ་དངོས་པོའི་མཐུན་རྐྱེན་གནང། ཚེས་བཅུ་གཉིས་
ལ་གྲྭ་པ་བཅོ་ལྔ་བསྙེན་རྫོགས་དང། ལ་དྭགས་ཧེ་མིའི་གྲྭ་པ་སུམ་ཅུ་སོ་ལྔ་དགེ་ཚུལ་བསྒྲུབས། ཚེས་བཅོ་ལྔ་ལ་སེར་འབྲས་པ་དང། རོང་བྱམས་ཆེན་སོགས་ཀྱི་གྲྭ་པ་བཞི་བཅུ་ཞེ་ལྔ་བསྙེན་རྫོགས་བསྒྲུབས། ཚེས་བཅུ་བདུན་གྱི་ཉིན་དགའ་
ལྡན་ཕུན་ཚོགས་གླིང་བ་མཁན་སློབ་གྲྭ་དམངས་དང་བཅས་པ་བྱོན་ནས་གནས་བརྟན་ཕྱག་མཆོད་དང་འབྲེལ་བའི་ཞབས་བརྟན་ཕུལ་ཞིང་རྡོ་རྗེ་སློབ་དཔོན་གྱིས་སྒེར་མཇལ་ཞུས། ཚོགས་ཡོངས་ལ་གྲུབ་རྒྱལ་ལུགས་ཀྱི་ཚེ་དབང་དང་སློག་ཆ་མང་
འགྱེད་བཅས་སྩལ། ཕྱོགས་འདུས་གྲྭ་པ་ལྔ་བཅུ་རྩ་ལྔ་བསྙེན་རྫོགས་བསྒྲུབས། ཚེས་ཉེར་ལྔ་ལ་འཕགས་ཡུལ་ལི་མ་ལྷ་ཁང་དུ་ཞབས་ཟུང་བཀོད་དེ་རྗེ་བཙུན་མའི་སྣང་བརྙན་གསུང་འབྱོར་གཏིང་སྐྱེས་སྒྲོལ་མར་གྲགས་པ་ལ་གསེར་སྦྱངས་སྲང་
སུམ་ཅུ་སོ་གཅིག་ལས་གྲུབ་པའི་དབུ་གདུགས་བཟོ་བཀོད་རྨད་དུ་བྱུང་བ་རིན་པོ་ཆེའི་ཕྲ་ལྡན། གོས་བཟང་པོའི་ན་བཟའ་ནང་ངོས་སུ་བཀའ་རྩོམ་སྨོན་ཚིག་གིས་བརྒྱན་པ། ཆུ་ཤེལ་གྱི་མར་མེའི་རྒྱལ་མཚན་བཅས་ཕུལ་ཏེ་རེ་ཞིག་བར་དགེ་སློང་

[258A]༄༅། །བཞི་གྲས་སྒྲོལ་མ་མཎྜལ་བཞི་པའི་ཆོ་ག་འཛུགས་པ་མཛད། ངུར་སྨྲིག་སྒྲོལ་མ་ལ་བཟང་གོས་གྱི་ན་བཟའ་སྨོན་ཚིག་ཅན་གོང་འདྲ་དང། ཤེལ་གྱི་མེ་ལོང་བཅས་འབུལ་བ་གནང། རྟེན་དེ་དག་སོ་སོར་ལྷ་རྫས་བཟང་
པོའི་སྙན་ཤལ། སྣ་ལྔའི་མཆོད་པ་རྒྱས་པ་བཅས་ཕུལ་ནས་མཆོད་འཕྲེང་དང་སྒྲོལ་མ་སོགས་ཞལ་འདོན་གྱི་རིམ་པ་མང་དུ་མཛད་དེ་བསྟན་འགྲོར་ཕན་བདེ་འབྱུང་བའི་ཐུགས་སྨོན་མཛད། བོད་ཀྱི་ལས་དོན་མཛད་མི་ཏཱ་ཞིན་གསར་འབྱོར་གདོང་
གོང་མ་ཆེན་པོ་ནས་རྗེ་བླ་མ་མཆོག་ལ་ཁ་བཏགས། གོས་ཡུག་རྣམ་མང། ཤེལ་དང་དཀར་ཡོལ་གྱི་སྤྱད་པ་སོགས་སྦམ་མཐོ་སྩལ་བ་རྣམས་གཞུང་སའི་མགྲོན་གཉེར་མང་ཐོས་མདུན་འབྱོར་པ་གུས་འདུད་ཆེན་པོས་བཞེས་ནས་གོང་མ་ཆེན་
བོར་བཀའ་དྲིན་ཆེ་ཚུལ་གྱི་ཞུ་ཡིག་རྟེན་སྦྲགས་ཕུལ། མགྲོན་གཉེར་ལའང་ཇ་གྲལ་བཀའ་འདྲི་དང་ཐོན་ཕྱག་མི་དམན་པ་སྩལ། རྗེ་ཉིད་ལ་བརྟན་བཞུགས་འབུལ་བའི་ཆེད་ལ་མོ་སྐུ་རྟེན་དར་ཧན་ཨེར་ཏེ་ནི་ཆོས་རྗེ་དཔོན་གཡོག་ལྔ་བཅུ་སྐོར་འབྱོར་
པར་ཇ་གྲལ་བཀའ་འདྲི་བཅས་གནང། ཟླ་བ་གསུམ་པའི་ཚེས་གཅིག་གི་སྔ་དྲོ་ཆོས་སྐྱོང་ཆེན་པོ་སྐུ་གསོལ་ཞུས་ཏེ་གཏང་རག་དང་སྤྱན་གཟིགས་བསྟར། ཚེས་གཉིས་ལ་ཆོས་སྐྱོང་ཆེན་པོ་སྐུ་ཕེབས་ཤིང་དགེ་འདུན་བཅུ་ཚོགས་དང་བཅས་པས་
ཚེ་སྒྲུབ་དང་འབྲེལ་བའི་བརྟན་བཞུགས་འབུལ་བ་མཛད། ཆོས་རྗེ་སྐུ་རྟེན་པའི་སྲས་གཅིག་གི་གཙུག་ཕུད་བཞེས། ཚེས་བརྒྱད་ཀྱི་ཉིན་ཆོས་སྐྱོང་ཆེན་པོའི་དགོངས་བཞེད་ལྟར་ཚོགས་དབུར་སྤྱན་དྲངས་ཐོག་ཆོས་སྐྱོང་ཆེན་པོ་སྐུ་ཕེབས་ཏེ་

[258B] རྗེ་ཉིད་ནས་ཀྱང་མཛེད་བཏགས་སྣ་ལྔའི་སྙན་ཤལ་ཐུལ། ཆོས་སྐྱོང་ཆེན་པོ་ནས་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་
དངུལ་སོགས་དངོས་འབུལ་སྦམ་མཐོ་བ་དང་བཅས་ཞབས་པད་ཡུན་རིང་དུ་བརྟན་དགོས་པའི་རྒྱུ་མཚན་ཞུ་བ་གནང། ཉི་མ་ཁ་ཤས་སོང་མཚམས་ལ་མོ་ཆོས་སྐྱོང་ཆེན་པོ་ཚོམས་ཆེན་དུ་སྐུ་གསོལ་ཞུས་ཏེ། གཏང་རག་ལེགས་འབུལ་རྒྱས་པ་དང་
འབྲེལ་བའི་འཆམས་གཟིགས་མདོར་བསྡུས་ཤིག་ཕུལ། དེའི་ཕྱི་ཉིན་ཆོས་རྗེ་སྐུ་རྟེན་པ་ཡབ་སྲས་གསུམ་ལ་ཚེ་རྟ་ཟུང་འབྲེལ་གྱི་དབང་དང་ཞབས་ཕྱི་རྣམས་ལ་གྲུབ་རྒྱལ་ལུགས་ཀྱི་ཚེ་དབང། ཆོས་རྗེ་སྐུ་རྟེན་པའི་སྲས་གཅིག་དང་ཞབས་ཕྱི་གཉིས་
བཅས་ལ་དགེ་བསྙེན་གྱི་སྡོམ་པ་སྩལ། དེ་ནས་ཆོས་རྗེ་སྐུ་རྟེན་པར་བཀའ་བསྒོ་ཐོན་ཆས་སྩལ་ཅིང། དེ་བསྟུན་རྒྱལ་སྲས་སྤྲུལ་སྐུ་དཔོན་གཡོག་ལ་གྲུབ་རྒྱལ་ལུགས་ཀྱི་ཚེ་དབང་དང་ཐོན་ཆས་གནང། སྲད་རྒྱུད་མཁན་པོ་དང་ཤངས་དགའ་
ལྡན་ཆོས་འཁོར་གྱི་མཁན་པོ། སྲད་རིན་ཆེན་རྩེའི་རྫོང་དཔོན་རྣམས་ལ་མཇལ་ཁ་ཇ་གྲལ་བཅས་གནང་ཞིང་བཀའ་འདྲི་ཕེབས། རྒྱུད་སྨད་པ་སོགས་གྲྭ་པ་སུམ་ཅུ་སོ་དྲུག་བསྙེན་རྫོགས་དང། ཟླ་བ་བཞི་པའི་ཚེས་གཉིས་ལ་གྲྭ་པ་ཉི་ཤུ་རྩ་
གཅིག་དགེ་ཚུལ། བརྒྱད་ཅུ་གྱ་བཞི་བསྙེན་རྫོགས་བཅས་བསྒྲུབས། ཚེས་བདུན་ལ་དཔལ་རྡོ་རྗེ་འཇིགས་བྱེད་ཀྱི་སྒོ་ནས་ཚེ་འདས་མང་པོའི་མིང་བྱང་ལ་བརྟེན་སྦྱང་ཆོག་རྒྱས་པར་མཛད། དེའི་ཕྱི་ཉིན་ཤངས་དགའ་ལྡན་ཆོས་འཁོར་གྱི་བླ་
[259A]༄༅། །མ་ལས་སྣེ་གྲྭ་མང་དང་བཅས་ནས་བརྟན་བཞུགས་དངོས་འབུལ་བསྟར་ཞིང། ཁོང་རྣམས་ལ་འཇམ་དཔལ་མཚན་བརྗོད་ཀྱི་ལུང་དང་གྲུབ་རྒྱལ་ལུགས་ཀྱི་ཚེ་དབང་འབུལ་སློག་བཅས་གནང། འདི་སྐབས་རྟ་ཚག་སྤྲུལ་
པའི་སྐུའི་ཞབས་ཕྱི་རབ་འབྱམས་པ་བློ་བཟང་དབང་ཕྱུག་ནས་རང་འབྱོར་དང་བསྟུན་པའི་དངོས་འབུལ་བཏེག་ཅིང་ཁོང་ལ་བླ་མ་མཆོད་པའི་ལུང་སྩལ། གམ་པ་གཉེར་སྡོད་བློ་བཟང་ཚེ་བརྟན་སོགས་བཞི་བཅུ་ཞེ་གཉིས་བསྙེན་རྫོགས་དང་
དགའ་ལྡན་ཆོས་འཁོར་བ་སོགས་བརྒྱ་དང་སུམ་ཅུ་སོ་གསུམ་བར་མ་རབ་བྱུང་དང་དགེ་ཚུལ་དུ་བསྒྲུབས། ཕུར་བུ་ལྕོག་ནས་རྗེ་བཙུན་ངག་དབང་བྱམས་པའི་སྤྲུལ་པའི་སྐུ་རིན་པོ་ཆེ་ཕེབས་པར་མགྲོན་དྲུང་སོགས་འགའ་ཞིག་ནས་ཆིབས་བསུ་
དང་ཐབ་འཛིན་གྱི་བསུ་མ། གདན་ཐོབ་སོགས་གཟོས་སྒོ་ཆེ་བ་དང་བཅས་ཞལ་འཛོམ་གནང་ཞིང་ཐུགས་དགྱེས་པའི་གསུང་གླེང་འཕེལ། དེ་སྐབས་སྤྲུལ་པའི་སྐུ་རིན་པོ་ཆེ་ཟླ་བ་གཅིག་ལ་ཉེ་བ་བཞུགས་ཤིང། ཐེག་མར་རྡོ་རྗེ་རྣམ་འཇོམས་ལ་
བརྟེན་པའི་བྱབས་ཁྲུས་སྩལ། ཚེས་བཅུ་གཉིས་ལ་སྤྲུལ་པའི་སྐུ་ཉིད་ལ་དགེ་བསྙེན་གྱི་སྡོམ་པ་གནང་སྟེ་གཙུག་ཕུད་བཞེས་ཤིང། བློ་བཟང་བྱམས་པ་ཞེས་པའི་མཚན་གསོལ། ཚེས་བཅོ་ལྔའི་ཉིན་སྤྲུལ་པའི་སྐུ་ནས་ཚོགས་དབུར་སྤྱན་དྲངས་ཏེ་
དངུལ་བྲེ་ཆེན་བཅུ་སོགས་ཀྱི་འབུལ་བ་དང་བཅས་ཞབས་བརྟན་ཕུལ། སྤྲུལ་པའི་སྐུ་ལ་རྣམ་འཇོམས་དང་ཚེ་དཔག་མེད་འཇམ་ལུགས་ལྷ་ལྔ། འཇམ་དབྱངས་དམར་སེར་དང་ནག་པོ་བཅས་ཀྱི་རྗེས་གནང། སྨེ་བརྩེགས་ཀྱི་བྱབས་ཁྲུས། བྱང་

[259B] ལམ་གྱི་གཙོ་བོ་རྣམ་གསུམ། བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་བདེ་ལམ། ཕྱག་མཛོད་རབ་འབྱམས་
པས་ཞུས་ངོར་སྤྲུལ་པའི་སྐུ་ཉིད་ཀྱི་ཞབས་བརྟན་གསོལ་འདེབས་བཀའ་རྩོམ་གསར་གནང་རྣམས་ཀྱི་ལུང་དང་འཇིགས་བྱེད་དཔའ་བོ་གཅིག་པ་དང་གདུགས་དཀར་ལྷ་སོ་བདུན་མའི་དབང་རྣམས་སྩལ། ཕེབས་རྫོངས་སུ་སྣང་བརྙན་དུ་མ། དངུལ་
གོས་དར་སོགས་སྦམ་མཐོ་བ་གནང། དེའི་རྗེས་སུ་ལྷ་མོའི་རྗེས་གནང་དང་ལམ་རིམ་ཆེན་མོའི་དབུ་ནས་ཚུགས་ཙམ་མཛད་ཅིང་གསན་སྦྱོང་ཡང་དག་གནང་དགོས་པའི་བཀའ་ཡང་ཕེབས། རྟ་ཐབ་ཀྱི་སྐྱེལ་མ་སྔར་རྒྱུན་བཞིན་མཛད། ཕུར་བུ་ལྕོག་
པར་ཕེབས་སྐྱལ་དུ་དྲུང་འཁོར་ཡེ་ཤེས་ཕུན་ཚོགས་རྫོང་སྟ་གནང། གདན་སའི་གྲྭ་པ་སོགས་ཉི་ཤུ་རྩ་ལྔ་བསྙེན་རྫོགས་བསྒྲུབས། ནོ་མོན་ཧན་དེ་མོ་སྤྲུལ་པའི་སྐུ་ནས་བང་ཆེན་ཆེད་མངགས་གདོང་ཞུ་ཡིག་དང་དངོས་སྐྱེས་སྦམ་མཐོ་བ་ཕུལ། འབྲུག་
སྡེ་སྲིད་བསྟན་འཛིན་རྣམ་རྒྱལ་དུས་ཆོས་སུ་གྱུར་པའི་ཆེད་གསུང་བསྔོ་ཞུ་རྟེན་དངུལ་སྲང་སྲོང་ཕྲག་བརྒལ་བའི་ལྷོ་ཟོག་གཏོས་ཆེ་འབུལ་མི་སྡེ་སྲིད་གསར་པ་ནས་མངགས་པ་ལྟར་འབྱོར་ཏེ་དམིགས་ཡུལ་དེ་ཉིད་ཀྱི་རྣམ་ཤེས་དག་ཞིང་དུ་འདྲེན་པའི་ཐུགས་
དམིགས་མཛད། ཕྱོགས་འདུས་གྲྭ་པ་བཅུ་དྲུག་བསྙེན་རྫོགས་བསྒྲུབས། ཟླ་བ་ལྔ་པའི་ཚེས་བཅུ་གཉིས་ལ་ལྷ་རྩེ་མཁན་པོ་བློ་བཟང་སྐལ་བཟང་གོང་དུ་མཚམས་ཞུ་ལ་འགྲོ་རྒྱུར་ཐོན་ཕྱག་སྩལ། ཡོངས་འཛིན་གྱིས་ཞུས་ངོར་རྗེ་བཙུན་ཙོང་ཁ་

[260A]༄༅། །བ་ཆེན་པོའི་གསུང་འབུམ་གྲས་ནས་ལམ་རིམ་ཆུང་བ། རིམ་ལྔ་གསལ་སྒྲོན། རིམ་ལྔ་གདན་རྫོགས། དྲིལ་བུ་ལུས་དཀྱིལ། བདེ་མཆོག་སྦས་དོན་ཀུན་གསལ། འདོད་འཇོ་སོགས་ཀྱི་ལུང་ཕུལ། ཚེས་བཅོ་བརྒྱད་
ལ་འབྲས་སྤུངས་ཀྱི་གྲྭ་པ་ལྔ་བསྙེན་རྫོགས་བསྒྲུབས། དཔལ་ལྡན་ས་སྐྱའི་ཕྱག་མཛོད་གསར་པ་ནས་དངུལ་དང་གོས་དང་སོགས་ཀྱི་དངོས་འབུལ་སྦམ་མཐོ་བ་དང་བཅས་མཇལ་ཁ་ཞུས་པར་ཇ་གྲལ་ཐོག་བཀའ་འདྲི་ཞིབ་ཏུ་ཕེབས་ཤིང་ཐོན་
ཕྱག་གཟབ་སྟེ་གནང། ཟླ་བ་དྲུག་པའི་ཚེས་གསུམ་ལ་ཤར་རྩེ་བླ་སྤྱི་ཐུན་མོང་ནས་གྲྭ་ཚང་དུ་གདན་དྲངས་ཏེ་དཀར་སྤྲོ་གུང་སྟོན་སོགས་ཀྱི་བསྙེན་བཀུར་གཟབས། དགེ་འདུན་རྣམས་ལ་འཛིན་ཆོས་གནང་ཞིང་ཆོས་གྲྭར་ཕྱག་ནས་སྩལ།།
རྒྱལ་ཆེན་རྩེ་པ་དགེ་བའི་བཤེས་གཉེན་དཀོན་མཆོག་ཤེས་རབ་ནས་པོ་ཏི་ལྔ་ལ་དམ་བཅའ་བཞག་གཞན་མ་འགའ་ཞིག་ལངས་ཏེ་བགྲོ་གླེང་མཛད་པར་གཟེངས་བསྟོད་ཀྱང་སྩལ། དེ་ནས་འདུ་ཁང་དུ་ཚོགས་དབུར་སྤྱན་དྲངས་ཏེ་དགེ་བཤེས་
གཉིས་ཀྱིས་ཚོགས་ལང་མཛད། བླ་སྤྱི་ནས་དངོས་འབྱོར་གྱི་མཆོད་སྤྲིན་སྤྲོས་ཤིང་དགེ་འདུན་རྣམས་ལ་ཕྱག་དབང་གནང། ཞལ་སྔ་ནས་ཀྱིས་ཞུས་ངོར་ཀུན་མཁྱེན་ལེགས་པ་དོན་གྲུབ་ཀྱི་འཁྲུངས་རབས་གསོལ་འདེབས་གསར་རྩོམ་གྱི་ལུང་སྩལ་
མགོན་ཁང་དུ་ཆོས་སྲུང་རྣམས་ལ་སྙན་ཤལ་སྤྱན་གཟིགས་སོགས་ཕུལ་ནས་འཕྲིན་བཅོལ་མཛད་ཅིང་སློག་ཆ་དང་མང་འགྱེད་ཀྱང་གནང། བསྒྲུབ་བྱ་བཅུ་གཅིག་ལ་དགེ་ཚུལ་གྱི་སྡོམ་པ་དང། བསྒྲུབ་བྱ་ཉི་ཤུ་ལ་བསྙེན་རྫོགས་ཀྱི་སྡོམ་པ་སྩལ་

[260B] དངུལ་སྲང་ཚིག་སྟོང་བདུན་ཅུ་དོན་དྲུག་ཞོ་བདུན་རེ་ལས་སྤྱན་རས་གཟིགས་དང་མཐུ་ཆེན་ཐོབ་ཀྱི་སྣང་བརྙན་གསར་དུ་བསྒྲུབ་པ་ནང་གཞུག་རིང་བསྲེལ་རྣམ་བཞིས་བྱུར་བུར་
གཏམས་ཏེ། རྗེ་བླ་མ་མཆོག་གིས་གཙོ་མཛད་བླ་གྲྭ་ལྔ་བཅུ་ནས་ཚེ་ཆོག་དང་འབྲེལ་བའི་རབ་གནས་མཛད་ནས། རྗེ་བཙུན་བློ་བཟང་ཡེ་ཤེས་ཀྱི་སྐུ་གདུང་རིན་པོ་ཆེའི་གཡས་ཕྱོགས་སུ་བཞུགས་སུ་གསོལ་བའི་སྐུ་མདུན་དུ་མཆོད་རྫས་བཟང་ཞིང་གྱ་ནོམ་པ་
དཔག་ཏུ་མེད་པ་འབུལ་བར་མཛད་དོ། །ཟླ་བའི་མདངས་འཕྲོག་རིན་ཆེན་གཉིས་པ་ལས། །འཆི་མེད་དགའ་སྟོན་སྩོལ་བའི་ཚེས་མཐའ་ཡས། །སྲས་ཀྱི་ཐུ་བོ་གཉིས་བཅས་སྣང་བརྙན་ནི། །ཡིད་འཕྲོག་མིག་གི་དགའ་སྟོན་ལེགས་པར་བསྒྲུབས། །ཡི་དམ་ལྷ་
ཡི་འཕྲིན་ལས་གཞུང་བསྲུངས་ཏེ། །སྔགས་དང་ཏིང་འཛིན་ཕྱག་རྒྱའི་རོལ་པ་ཡིས། །ཆུ་ལ་ཆུ་བཞག་ཇི་བཞིན་དམ་ཡེ་གཉིས། །དབྱེར་མེད་བསྲེས་པས་དགེ་ལེགས་ཆར་དུ་བསྙིལ། །སྐབས་འདིར་ལུག་ཉི་ཤུ་རྩ་གཉིས་ལ་སྲོག་བླུ་མི་འཇིགས་པའི་
སྐྱབས་སྦྱིན་སྩལ། མཛོད་གོས་ཚོས་ཁ་སྣ་ཚོགས་ཡུག་ལྔ་བརྒྱ་དྲུག་ཅུ་བརྒལ་པ། ནང་ཤའི་རྒྱུར་སྨན་ཙེ་དང་ཨལ་ཅག་སོགས་ཡུག་དྲུག་བརྒྱར་ཉེ་བ་ལས། སངས་རྒྱས་བྱང་སེམས་ཀྱི་སྣང་བརྙན་སྟོང་ཕྲག་དུ་མ་མཆིས་པ་རྣམས་ལ་གོས་བཟང་
བོའི་ན་བཟའ་སྨོན་ཚིག་གསར་རྩོམ་གྱི་ཡི་གེ་ཅན་ཕུལ་ཏེ་དགེ་ཚོགས་རྣམས་རྒྱལ་བའི་བསྟན་པ་རིན་པོ་ཆེ་དར་ཞིང་རྒྱས་པའི་རྒྱུར་བསྔོ་བ་མཛད། དབྱར་གནས་ཚུགས་འཕྲལ་ཚོགས་ཆེན་དགེ་བསྐོས་གནས་པ་དཀའ་ཆེན་རྣམ་རྒྱལ་བཀྲ་ཤིས་ནས་

[261A]༄༅། །གསོལ་བ་བཏབ་པ་བཞིན་འདུས་པ་རྒྱ་མཚོར་རྣམ་ཐར་དད་པའི་འཇུག་ངོགས་ཀྱི་བཤད་ལུང། ལམ་ཁྲིད་མྱུར་ལམ། ལམ་རིམ་གྱི་བླ་མ་བརྒྱུད་བའི་རྣམ་ཐར་པདྨ་དཀར་པོའི་ཕྲེང་བ། རྗེ་ཉིད་ཀྱི་གསུང་འབུམ་ནས་
བཀའ་རྩོམ་གསར་གནང་ལེ་ཚན། སྙིང་པོ་དོན་གསུམ་གྱི་ཁྲིད་ཡིག་རྣམས་ཀྱི་ལུང། རྗེ་ཙོང་ཁ་པ་ལ་བརྟེན་པའི་བླ་མའི་རྣལ་འབྱོར་གྱི་ཁྲིད་བཅས་རིམ་བཞིན་སྩལ་ཅིང་ལྷ་མོའི་གཏོར་འབུལ་དང་སེམས་བསྐྱེད་ཀྱི་ཆོ་ག་ཡང་མཛད། ཟླ་བ་
བདུན་པའི་ཚེས་དྲུག་གི་ཉིན་བདེ་མཆོག་སྒྲུབ་མཆོད་སྐབས་གཟིམས་ཆུང་ཉི་འོད་འཁྱིལ་དུ་སྔགས་པ་ཚོགས་ཡོངས་ལ་ཞག་ལྔའི་རིང་བདེ་མཆོག་རྩ་རྒྱུད་ཀྱི་གསུང་བཤད་གནང། ཚེས་བཅུ་གཅིག་གི་ཉིན་རྒྱུད་པའི་ཆོས་གྲྭར་དགེ་འདུན་རྣམས་ཀྱིས་
བསྐྱེད་རྫོགས་ཀྱི་བགྲོ་གླེང་མཛད་པ་ལ་གཟིགས་རྟོག་གནང། དེ་ནས་ཆོས་གྲྭར་དགེ་འདུན་རྣམས་ལ་བདེ་མཆོག་རྩ་རྒྱུད་ཀྱི་བཤད་ལུང་སྩལ། སྔགས་པ་བླ་སྤྱི་ནས་རྟེན་འབྱུང་གི་བདོག་པ་བསྟར། སྔགས་པ་ཆོས་ཁྲིམས་པས་ཀྱང་སྒེར་མཇལ་ཞུས་
ཤིང་ཚོགས་ཡོངས་ལ་ཕྱག་དབང་གནང། ལ་དྭགས་ས་སྐྱོང་གི་བློན་པོ་ནོ་ནོ་དབང་རྒྱལ་མིང་སྲིང་ནས་དངོས་འབུལ་དང་བཅས་ཞབས་བརྟན་ཕུལ་ཞིང་འགྲོ་ཁར་ཐོན་ཕྱག་ཀྱང་སྩལ། པད་ཚལ་མདའ་དཔོན་ཕུན་ཚོགས་རྣམ་རྒྱལ་ལ་མཇལ་ཁ་གནང་
ཞིང༑ མདའ་དཔོན་ནས་རྒྱུན་གྱི་ཁ་འདོན་དུ་ཞབས་བརྟན་གསོལ་འདེབས་བཀའ་རྩོམ་ཞུས་པ་བཞིན་སྩལ་བའི་ལྗགས་ལུང་ཡང་གནང། སྔོན་དུ་རྟེན་རྣམས་ལ་གོས་བཟང་པོའི་ན་བཟའ་གསར་གསོལ་གནང་བར་གཟིགས་རྟོག་དང་ཆབས་

[261B] ཚེས་ཉེར་གཉིས་ལ་གཟིམས་ཆུང་ཉི་འོད་དུ་རྗེ་བླ་མ་མཆོག་གིས་གཙོ་
མཛད་དཀྱིལ་ཁང་ཞལ་སྔ་ནས་དང་མཆོད་ཕྱག་རྒྱུད་འདོན་པ། དཀྱིལ་ཁང་གྲྭ་ཚང་པ་སྔགས་པ་བཅོ་ལྔ་བཅས་ནས་ཆོས་སྐྱོང་ལྕམ་སྲིང་གི་སྦྱིན་སྲེག་དང་དེའི་ཕྱི་ཉིན་གཏང་རག་བསྐང་གསོ་གནང་ཞིང་ཆོག་རོགས་བ་རྣམས་ལ་ཡོན་གཟབས། ཟླ་བ་བརྒྱད་
པའི་ནང་དུ་ཕྱོགས་འདུས་གྲྭ་པ་དགུ་བཅུ་གོ་དགུ་བསྙེན་རྫོགས་བསྒྲུབས། དྲང་སྲོང་རྀ་ཥི་ཤར་བ་དང་བསྟུན་ཞག་ལྔའི་རིང་ཆབ་བཞུགས་ཀྱི་འཕྲོད་བསྟེན་གནང། ལི་ཐང་སྡེ་བ་ཨ་འབུམ་བཀྲ་ཤིས་དུས་ཀྱི་ཆོས་ཉིད་དུ་གྱུར་པའི་ཆེད་གསུང་བསྔོ་ཞུ་རྟེན་སྦམ་
མཐོ་འབྱོར་པར་དུས་འདས་དེ་ཉིད་ངན་སོང་ལས་གྲོལ་བའི་ཐུགས་དམིགས་མཛད། མི་སྣར་འཇམ་དབྱངས་དཀར་པོའི་རྗེས་གནང་དང་ལམ་གྱི་གཙོ་བོ་རྣམ་གསུམ་གྱི་ལུང་གནང། ཕྱོགས་འདུས་སེར་སྐྱ་མང་པོར་ཕྱག་དབང་སྩལ། ཚེས་ཉེར་ལྔ་ལ་
རྗེ་བཙུན་ཙོང་ཁ་པ་ཆེན་པོའི་སྣང་བརྙན་དང་ཕྱག་མཛོད་ནས་ཁུར་བླངས་ཏེ་རྗེ་རང་ཉིད་ཀྱི་སྣང་བརྙན་དངུལ་སྲང་བརྒྱ་དང་ཉི་ཤུ་རེ་ལས་གྲུབ་པ་གཟུངས་གཞུག་གིས་སྤུད་དེ་རྗེ་བློ་བཟང་ཡེ་ཤེས་ཀྱི་སྐུ་གདུང་གི་གཡས་གཡོན་དུ་བཞུགས་སུ་གསོལ་ནས་
ཤིས་པ་བརྗོད་པའི་མེ་ཏོག་གཏོར། ཚེས་ཉེར་བརྒྱད་ལ་ཉེ་སྐོར་གྱི་སྒྲུབ་སྡེ་རྣམས་ཀྱིས་ཚོམས་ཆེན་དུ་སྤྱན་དྲངས་ཏེ་བླ་མ་མཆོད་བ། ཚོགས་མཆོད་དང་ཞབས་བརྟན་དངོས་འབུལ་བསྟར་བར་ཁོང་རྣམས་ལ་ལམ་ཁྲིད་དང་ཕྱག་ཆེན་རྩ་

[262A]༄༅། །བའི་ལུང། འབྱུང་བོ་འདུལ་བྱེད་ཀྱི་རྗེས་གནང་སོགས་སྩལ་ཏེ་སློག་ཆ་དང་མང་འགྱེད་ཀྱང་གནང། ལྷ་ལྔ་བྲག་པ་སོགས་ཉིས་བརྒྱ་སྐོར་ལ་སྤྱན་རས་གཟིགས་ཕྱག་བཞི་པའི་སྒོམ་ཁྲིད། ཤངས་མཁའ་སྤྱོད་པ་
དང་དགེ་འཕེལ་བ་སོགས་གྲྭ་པ་ལྔ་བཅུ་སྐོར་ལ་བདེ་མཆོག་ལུས་དཀྱིལ་གྱི་ཆོ་གའི་ལུང་དང་སོ་སོར་མང་འགྱེད་ཀྱི་བསྙེན་བཀུར་བཅས་གནང། ཟླ་བ་དགུ་པའི་ཚེས་བདུན་ལ་ཆུ་དབར་རི་ཁྲོད་པ་བསྟན་པ་སངས་རྒྱས་ཀྱིས་ཞབས་བརྟན་ཕུལ་
དགེ་སློང་རང་ཉིད་ནས་པར་ཤིང་བསྒྲུབས་ཏེ་རྗེ་བཙུན་མི་ལའི་རྣམ་མགུར་ཡོངས་རྫོགས་པར་དུ་བརྐོས་ནས་བཀྲ་ཤིས་ལྷུན་པོའི་པར་ཁང་དུ་བཞུགས་དགོས་ཚུལ་སྙན་དུ་གསོལ་བར་དགྱེས་པ་ཆེན་པོས་ཞལ་བཞེས་དང་གཟེངས་བསྟོད་བདག་རྐྱེན་
སྩལ༑ སེར་འབྲས་པ་སོགས་གྲྭ་པ་སུམ་ཅུ་སོ་དྲུག་བསྙེན་རྫོགས་བསྒྲུབས། ཚེས་བཅུ་དྲུག་གི་ཉིན་ཐོས་བསམ་གླིང་བླ་སྤྱི་ནས་གྲྭ་ཚང་དུ་སྦྱན་དྲངས་ཏེ་དཀར་སྤྲོ་གུང་སྟོན་སོགས་བསྙེན་བཀུར་གཟབས། ཞལ་སྔ་ནས་ཡེ་ཤེས་ཆོས་འཛིན་གྱིས་
བསྐུལ་ངོར་དམག་ཟོར་མའི་འཕྲིན་བཅོལ་བཀའ་རྩོམ་མཛད། མགོན་ཁང་དུ་དཔལ་ལྡན་ལྷ་མོ་གསུང་འབྱོན་མར་སྙན་ཤལ། སྤྱན་གཟིགས། མཆོད་གཏོར་སོགས་རྒྱ་ཆེན་པོ་དང་བཅས་རྗེ་རང་ཉིད་ནས་བསྐུལ་བ་བོ་མཛད་དེ་ལྷ་མོའི་བསྐད་
གསོ༑ གཏོར་འབུལ། མངའ་གསོལ་སོགས་རྒྱས་པར་གནང་ནས་བཤད་སྒྲུབ་འཕེལ་ཞིང་བསྟན་པ་རྒྱས་པའི་འཕྲིན་བཅོལ་མཛད། བླ་སྤྱི་ནས་རྒྱུ་ཡོན་སྦྱར་ཏེ་གསང་སྔགས་རྒྱུད་པ་གྲྭ་ཚང་པ་རྣམས་ནས་རྒྱལ་བ་ཚེ་མཐའ་ཡས་པའི་

[262B] དེ་དང་འབྲེལ་བའི་ཞབས་བརྟན་རྒྱས་པ་འབུལ་རྒྱུར་དགེ་འདུན་རྣམས་ལ་མང་འགྱེད་ཀྱི་བསྙེན་བཀུར་དང་བཅས་དགོངས་ཇའི་ཐོག་རྗེ་བླ་མ་མཆོག་ཚོགས་དབུར་སྤྱན་དྲངས་ཏེ་དངོས་འབུལ་བསྟར། ཚོགས་སྐོར་དང་པོ་ལ་སྔགས་
གྲྭ་པ་རྣམས་ཀྱིས་བཀྲ་ཤིས་རྫས་བརྒྱད་འབུལ་བ་སོགས་སྔར་རྒྱུན་བཞིན་གནང། འབུལ་སློག་དང་གྲྭ་ཇའི་ཐེབས་སྩལ་ཐོག་བཟང་གོས་ཀྱི་འཕན་ཆ་གཅིག་སྦྱོར་འཇགས་མཛད། འདི་སྐབས་རྡོ་བཅལ་ཆེན་མོའི་སངས་རྒྱས་སྟོང་སྐུ་སོགས་ལ་
ཚོན་རྩི་གསར་གསོལ་དང་རྟེན་འགའ་ཞིག་གསར་དུ་བཞེངས་པར་ཚེས་ཉེར་གཉིས་ལ་རྡོ་བཅལ་དུ་ཞབས་ཟུང་བཀོད་དེ་རྒྱུད་གྲྭ་ཚོགས་ཡོངས་དང་ལྷན་ཅིག་དཔལ་གསང་བ་འདུས་པའི་སྒོ་ནས་དགོན་གནས་རྟེན་གསུམ་དང་བཅས་པ་ལ་དམ་ཡེ་དབྱེར་
མེད་ཀྱི་རབ་ཏུ་གནས་པ་མཛད་རྗེས་འདུས་པ་རྒྱ་མཚོ་དང་བཅས་ཤིས་པ་བརྗོད་པའི་མེ་ཏོག་གི་ཆར་ཕབ། རྟེན་རྣམས་སྟོང་མཆོད་སྣ་ལྔ་ལ་སོགས་པས་མཆོད། རབ་སྟོན་དུ་དགེ་འདུན་ཚོགས་ཡོངས་ལ་མང་ཇ་བཟང་པོ། བཞེས་ཚྭ། དངུལ་སྲང་རེའི་
འགྱེད་སོགས་བསྙེན་བཀུར་རྨད་དུ་བྱུང་པ་མཛད། ཉིན་རྗེས་མ་ལ་གཏང་རག་བསྐང་གསོ་གནང། དེ་ལྟར་རབ་གནས་མཛད་པའི་མཐུ་ལ་བརྟེན་ནས་ཡུལ་ཁམས་སྣུམ་བག་དང་ལྡན་ཞིང་དགེ་མཚན་དུ་མས་གང་བར་གྱུར། ཚེས་ཉེར་ལྔའི་ཉིན་ཀྱང་
ཚ་རྟིང་མ་གྲོལ་ནས་དགེ་འདུན་ཡོངས་རྫོགས་རྡོ་བཅལ་དུ་འཚོག་རྒྱུའི་ཞལ་ཏ་ཕེབས་པ་བཞིན་བསྒྲུབས་ཏེ་ཚོགས་ཡོངས་ནས་རིགས་ལུང་མཛད་དུ་བཅུག་རྗེ་ཉིད་ནས་ཀྱང་ཐོས་བསམ་གླིང་ཞལ་སྔ་ནས་མཁས་དབང་ཡེ་ཤེས་ཆོས་འཛིན་ལ་ཚད་མ་

[263A]༄༅། །རིག་པའི་དཀའ་གནས་ལས་བརྩམས་ཏེ་བགྲོ་གླེང་མཛད་པས་ཞལ་སྔ་ནས་ཀྱི་དམ་བཅའ་མཛུབ་རྩེས་རེག་པའི་དངུལ་ཆུ་ལྟར་གྱུར་ཏེ་རྩོད་ངག་སེང་གེའི་ང་རོས་སྨྲ་ངན་རི་དྭགས་ཀྱི་ཚོགས་རྣམས་འདར་བར་མཛད་དོ། །སྐྱེ་
བས་ཐོབ་པའི་བློ་གྲོས་སྟོབས་རྫོགས་ཤིང། །མང་ཐོས་གསན་པའི་རལ་ཁུར་གཡོ་བ་ཅན། །མགོན་ཁྱོད་དགག་སྒྲུབ་ཁྲི་ལ་བཞུགས་ཙམ་གྱིས། །སྨྲ་ངན་གཉིས་འཐུང་ཀུན་གྱི་སྤོབས་པ་འཕྲོག་དེ་ནས་དགེ་བའི་བཤེས་གཉེན་སྟག་མོ་བ་དཀའ་
ཆེན་བློ་བཟང་བཀྲ་ཤིས་ནས་པོ་ཏི་ལྔ་ལ་དམ་བཅའ་བཞག་མཚན་ཉིད་གྲྭ་ཚང་ཁག་གསུམ་ནས་དགེ་བའི་བཤེས་གཉེན་གཉིས་རེ་བཞེངས་ཏེ་ལེགས་པར་བཤད་པའི་དགའ་སྟོན་སྦེལ་བར་དེ་དག་ལ་གཟེངས་བསྟོད་ཀྱང་སྩལ། ཡོངས་འཛིན་
མཁན་རིན་པོ་ཆེ་ལས་ཉི་མ་སྦས་པའི་ལུགས་ཀྱི་སྒྲོལ་མ་ཉེར་གཅིག་གི་རྗེས་གནང་ཞུ་བ་མཛད། གནམ་གང་གི་ཉིན་ཕྱོགས་འདུས་སུམ་ཅུ་སོ་དགུ་བསྙེན་རྫོགས་བསྒྲུབས། ཟླ་བ་བཅུ་པའི་ཚེས་གཅིག་ནས་བཟུང་ཕྱོགས་འདུས་དོན་གཉེར་བ་
བརྒྱ་དགེ་ཚུལ་དང། གཉིས་དགེ་ཚུལ་མར་བསྒྲུབས། གྲྭ་པ་བརྒྱ་དང་བཞི་བཅུ་ཞེ་བཞི་ལ་བསྙེན་རྫོགས་ཀྱི་སྡོམ་པ་གནང། ཚེས་ལྔ་ལ་ཨ་མདོ་བ་སུམ་བརྒྱ་སྐོར་ལ་ཕྱག་དབང་དང་ཚེ་དཔག་མེད་ཀྱི་སྒོམ་ལུང་སྩལ། ཚེས་བརྒྱད་ལ་འདུས་སྡེར་མང་
ཇ་བཟང་པོའི་ཐོག་འགྱེད་དངུལ་བལ་ཊམ་གསུམ་རེ་དང་སྤྱིར་བྱིན་རྟེན་དུ་ན་བཟའ་ལུས་གང་གཅིག་གནང། ཚེས་བཅུ་གཅིག་ནས་བཟུང་ཉིན་གསུམ་གྱི་རིང་ཨ་མདོ་བ་དགུ་བཅུ་གོ་གསུམ་བསྙེན་རྫོགས་བསྒྲུབས། མཚོ་སྔོན་བསྟན་པ་པའི་ལི་བཀྲ་

[263B] དཔོན་མོ་སྲས་བཅས་དཔོན་གཡོག་སུམ་བརྒྱ་སྐོར་ལ་མཇལ་ཁ་ཇ་གྲལ་བཀའ་འདྲི་གནང། ཞག་ཁ་ཤས་སོང་མཚམས་བསྟན་པ་པེའི་ལི་ནས་ཚོགས་དབུར་སྤྱན་དྲངས་ཏེ་དངོས་འབུལ་རྒྱ་ཆེན་པོ་དང་བཅས་ཞབས་བརྟན་
ཕུལ༑ ཁོང་བ་ནས་ཞུས་ངོར་ངོ་གཡོག་རྣམས་དང་ཨ་མདོ་བ་བཞི་བརྒྱ་སྐོར་ལ་ནཱ་རོ་མཁའ་སྤྱོད་ཀྱི་དབང་དང། གདུགས་དཀར་ལྷ་བཅུ་བདུན་མའི་དབང་གནང། གཞན་ཡང་གྲུབ་རྒྱལ་ལུགས་ཀྱི་ཚེ་དབང། འཕོ་ཁྲིད་སོགས་བཞེད་པ་དང་སྦྱར་
སླར་ཡང་པེའི་ལི་ནས་དངོས་སྐྱེས་གྱ་ནོམ་པ་ཕུལ། ཕེབས་ཀར་གནང་སྐྱེས་སོགས་སྦམ་མཐོ་བ་སྩལ། ཚེས་བཅུ་དྲུག་ནས་བཟུང་ཞག་ཁ་ཤས་ཀྱི་རིང་སོག་རིགས་ལྔ་བཅུ་དགེ་ཚུལ་དང། བརྒྱ་དང་བཅུ་བདུན་བསྙེན་རྫོགས་བསྒྲུབས། ཕུ་ཡན་བླ་
མ་ཨ་ཀྱ་ཧུ་ཐོག་ཐུ་སྐུ་གཤེགས་པའི་དགོངས་རྫོགས་སྒྲུབ་མི་ནས་ཚོགས་དབུར་སྤྱན་དྲངས་ཏེ་དངོས་འབུལ་བསྟར་ཞིང་སྦྱིན་བདག་གི་ངོར་ཚོགས་ཡོངས་དང་ལྷན་དུ་རྗེ་བླ་མའི་རྣལ་འབྱོར་གྱི་ཁྲིད་སྩལ། སྐུ་གཤེགས་དེ་ཉིད་ཀྱི་ཐུགས་དགོངས་རྫོགས་
པའི་ཐུགས་དམིགས་གནང། འགྲོ་ཁར་ཐོན་ཕྱག་སྩལ་ཏེ་རེ་བ་བསྐང། ཧལ་ཧ་བདེ་མཆོག་ཡེལ་ཏིང་ཝང་གི་མི་སྣས་དངོས་འབུལ་དང་བཅས་ཞབས་བརྟན་ཕུལ། བཀྲ་ཤིས་འཁྱིལ་གྱི་སྡེ་པ་བླ་མ། དུར་བདེ་ཐེའི་ཇི་བཅས་ཐུན་མོང་ནས་ཚོགས་
དབུར་སྤྱན་དྲངས་ཏེ་ཞབས་བརྟན་དངོས་འབུལ་བཏེག་པར་དེ་དག་ལ་བབས་བསྟུན་གྱི་ཐོན་ཕྱག་སྩལ། ཟླ་བ་བཅུ་གཅིག་པའི་ཚེས་གཉིས་ལ་སེར་སྐྱ་མང་བོར་ཕྱག་དབང་གནང། ཚེས་ལྔ་ལ་མཆོད་གཏོར་རྒྱས་པར་བཤམས་ཏེ་གཟིམས་ཆུན་
[264A]༄༅། །ཉི་འོད་དུ་རྗེ་བླ་མ་མཆོག་གིས་གཙོ་མཛད་བླ་གྲྭ་བཞི་བཅུ་སྐོར་ནས་ཞིང་སྐྱོང་ཆེན་པོ་ཙ་ཏུ་རྨུ་ཁ་དང་ཆོས་སྐྱོང་དྲེགས་པ་ལྕམ་སྲིང་གི་བསྐང་གསོ་མཛད་པར་ཡོན་སོགས་བསྙེན་བཀུར་བཟང་པོ་བསྟར། དེ་ནས་རེ་ཞིག་
བར་སྐུ་མཚམས་བཅད་རྒྱའི་ཁོངས་སུ་ཐུགས་དམ་ཟབ་མོའི་ཉམས་བཞེས་ལ་གཞོལ་བར་མཛད། ཐུབ་པ་དམ་ཚིག་གསུམ་བཀོད་ཀྱི་ཆོ་ག་རྒྱུན་ཉག་ཕྲ་གཤིས་དེ་ཉིད་མི་ཉམས་གོང་འཕེལ་སོགས་ཀྱི་ཆེད་ཐོབ་རྒྱལ་བདེ་ཆེན་དུ་དགེ་སློང་བཞི་
གྲྭའི་སྒྲུབ་སྡེ་གསར་འཛུགས་མཛད་པར་དམ་ཚིག་གྲུབ་པ་ཞེས་པའི་མིང་སྩལ་ཅིང་དགེ་སློང་དེ་དག་ནས་ཟླ་བ་ངོ་རེ་བཞིན་གྱི་ཉ་སྟོང་བརྒྱད་གསུམ་དང། ལོ་ལྟར་དམ་ཚིག་གསུམ་བཀོད་ཀྱི་སྒྲུབ་མཆོད་ཞག་ཉེར་གཅིག་རེའི་རིང་མཛད་རྒྱུའི་མཆོད་པའི་
རྒྱུ་དང་ཕོགས་ཡོན་བཟང་པོའི་ཐེབས་ཀྱི་ཐོག་མཆོད་ཆས་དུ་མ་སྦྱོར་འཇགས་གནང། ཟླ་བ་བཅུ་གཉིས་པའི་ཚེས་བཅུ་བདུན་ལ་སྐུ་མཚམས་གྲོལ་ཏེ་ཕྱོགས་འདུས་སེར་སྐྱ་མང་པོར་ཕྱག་དབང་སྩལ། ལོ་འདི་ནང་ཨུ་རྒྱན་རྫོང་པ་བློ་བཟང་རྣམ་རྒྱལ་དང་
དཔལ་འབྱོར་རྒྱལ་མཚན། བ་སོ་བ་བློ་བཟང་བསྟན་འཛིན། ཡང་བློ་བཟང་བསྟན་འཛིན། ས་ལུང་པ་རྗེ་དྲུང་ཡེ་ཤེས་ཚེ་བརྟན། ཇོ་རྫོང་པ་དགེ་ལེགས་རྒྱལ་མཚན། ལྷུན་གྲུབ་རྩེ་པ་བློ་བཟང་པདྨ་བཅས་ནས་ཕར་ཕྱིན་གྱི་འགྲེལ་པ། འབྲོང་
རྩེ་པ་བློ་བཟང་བསྟན་འཛིན། གློ་སྦུག་པ་བློ་བཟང་ཟླ་གྲགས། ལྷ་ཁང་པ་བློ་བཟང་ཚེ་རིང། དཔེ་ཐུབ་པ་བློ་བཟང་ཚེ་རིང་དང་བློ་བཟང་བསྟན་པ། རི་མཁར་བ་ཆོས་མཛད་བློ་བཟང་དགེ་ལེགས། ལ་ཁ་བ་བློ་བཟང་རྒྱལ་མཚན། ཇོ་རྫོང་པ་

[264B] ས་པ་བློ་བཟང་བསྟན་འཛིན་སོགས་ནས་རྣམ་འགྲེལ་ཕྱི་ཐལ་ཕྲེང་ལེའུ་བཞི། བཞད་པ་ཡེ་ཤེས་སྐལ་ལྡན། མདངས་ཆེན་པ་དགེ་འདུན་དར་རྒྱས་བཅས་ནས་སྨོན་ཊཱི་ཀ་གློ་སྤུག་པ་དཀའ་ཆེན་ཡེ་ཤེས་རྣམ་རྒྱལ། ཤོད་
ཁུད་པ་བློ་བཟང་རྒྱལ་མཚན། ཞི་གནས་པ་དཀའ་ཆེན་དགའ་ལྡན་ཆོས་འཕེལ་བཅས་ནས་གསང་བ་འདུས་པའི་བསྐྱེད་རྫོགས། དབེན་དགོན་པ་ཡེ་ཤེས་གྲགས་པ་དང་དཔལ་འབྱོར་ཕུན་ཚོགས། ཡེ་ཤེས་གྲགས་པ། ཡེ་ཤེས་རྡོ་རྗེ། བློ་བཟང་
བསྟན་པ། ཡེ་ཤེས་ཆོས་གྲགས། བློ་བཟང་བརྩོན་འགྲུས་བཅས་ནས་བདེ་མཆོག་རྩ་རྒྱུད། ཆོས་འཁོར་ལྷུན་པོ་བ་འཕྲིན་ལས་ཡར་འཕེལ། བསོད་ནམས་ཡར་འཕེལ་བཅས་ནས་བྱམས་ཆོས་སྡེ་ལྔ། དངོས་གྲུབ་ཀྱིས་བྱམས་ཆོས་སྡེ་ལྔ་དང་
ཚད་མ་རིགས་གཏེར། སངས་རྒྱས་ཆོས་དར་གྱིས་ལུང་རིགས་རྒྱ་མཚོ། ཕུན་གླིང་བ་དཀའ་བཅུ་དགེ་འདུན་ཕུན་ཚོགས་ཀྱིས་དབུ་མའི་རྩ་བ་དང་དེའི་འགྲེལ་པ་རྒྱལ་དབང་ལྔ་པས་མཛད་པ། ཞ་ལུ་བ་བློ་བཟང་མཁས་མཆོག་གིས་དུས་འཁོར་གྱི་
ཆོ་ག་ཡོངས་རྫོགས་བསྡུས་རྒྱུད་དང་བཅས་པ། ཐར་པ་བ་བློ་བཟང་དགེ་ལེགས་ཀྱིས་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་མྱུར་ལམ་དང་ཀྱཻ་རྡོར་གྱི་རྒྱུད། འཇམ་དཔལ་མཚན་བརྗོད། གུ་གེ་བ་དགེ་སློང་བློ་བཟང་
ཡོན་ཏན་གྱིས་མཛོད་ཀྱི་ཐལ་ཕྲེང་བཅས་ཀྱི་རྒྱུགས་ཕུལ་བར་གནང་ཆ་སྔར་སྲོལ་ལྟར་སྩལ།    ༈    སྡེ་དགེ་

[265A]༄༅། །དཔོན་མོ་དུས་ཆོས་སུ་གྱུར་པས་ངན་སོང་གནས་འདོན་མཛད། ཟླ་བ་གཉིས་པའི་ཚེས་གཅིག་གི་ཉིན་གུ་གེ་ཞང་ཞུང་པ་དགེ་སློང་ཡེ་ཤེས་མཐའ་ཡས་སྐུ་གཤེགས་ཁར་སྐྱབས་འཇུག་ཞུས་པས་ཐུགས་དགྱེས་པ་
ཆེན་པོས་རྗེས་འཛིན་གྱི་གསུང་སྩལ། གྲུབ་དབང་དགེ་སློང་འདི་ཉིད་ལྟ་གྲུབ་དང་ཚུལ་ཁྲིམས་གཙང་ཞིང་དཀའ་སྤྱད་ཀྱི་སྒོ་ནས་བླ་མ་དམ་པ་རྣམས་ལས་ཟབ་ཆོས་མཐའ་ཡས་པ་གསན་ཏེ་ཡོངས་འཛིན་གཉིས་ལ་འབུལ་བར་མཛད་པས་བཀའ་
དྲིན་ལྷག་པར་ཆེ་གཤིས། སྐྱབས་མགོན་མཆོག་ནས་ཀྱང་ཐུགས་ཤིན་ཏུ་བརྩེ་བའི་སྦས་པའི་རྣལ་འབྱོར་པ་ཞིག་ཡིན་སྣང། ཚེས་བདུན་ལ་པད་ཚལ་མདའ་དཔོན་ཕུན་ཚོགས་རྣམ་རྒྱལ་གྱིས་དངོས་འབུལ་སྦམ་མཐོ་བ་དང་བཅས་མཇལ་
ཁ་ཞུས། ཁོང་རང་ལ་དབྱངས་ཅན་མའི་སྐོམ་ལུང་དང་འབུལ་སློག་བཅས་སྩལ། ཧལ་ཧ་ཛ་ཡ་པཎྜི་ཏའི་དགོངས་རྫོགས་སྒྲུབ་མི་དང། ཨ་ལག་ཤ་དྭགས་པོ་ཞབས་དྲུང། ཕུན་ཚོགས་པེའི་སིའི་བླ་མ་སོགས་འབྱོར་པར་ཕྱག་དབང་ཇ་གྲལ་
བཀའ་འདྲི་གནང། ཚེས་བཅོ་བརྒྱད་ཀྱི་ཉིན་དྭགས་པོ་སྤྲུལ་པའི་སྐུ་ནས་དངོས་སྐྱེས་དང་བཅས་ཞབས་བརྟན་གསོལ་འདེབས་ཞུས། ལྷ་རྩེ་ལྷག་སྒོ་ནང་བའི་ཚོང་དཔོན་ནས་གཟིམས་ཆུང་ཞབས་བརྟན་ཕུལ། ཨུ་རད་གུང་ཀུན་དགའ་རབ་
བརྟན་གྱི་མི་སྣ་ཐུ་ས་ལག་ཆི་ལྷ་སྲུང། ལྕགས་ལ་དཔོན་མོ། ལྷ་མགོན་སྤྲུལ་སྐུའི་དགོངས་རྫོགས་སྒྲུབ་མི་སོགས་ཀྱིས་རང་འབྱོར་དང་བསྟུན་པའི་དངོས་འབུལ་དང། ཛ་ཡ་པཎྜི་ཏའི་དགོངས་རྫོགས་སྒྲུབ་མི་ནས་ཚོགས་དབུར་སྤྱན་དྲངས་

[265B] དམ་པ་དེ་ཉིད་ཀྱི་ཐུགས་དགོངས་རྫོགས་པའི་སྤྱན་དམིགས་ཀྱང་གནང། ཉིན་ཁ་ཤས་ཀྱི་རིང་ཧལ་ཧ་ཐུ་ས་ལག་ཆི་ལྷ་སྲུང་གིས་ཞུས་ངོར་སོག་རིགས་བརྒྱ་སྐོར་ལ་ཚེ་དཔག་མེད་ལྷ་དགུ་དང་མི་འཁྲུགས་པ་ལྷ་བཅུ་
གསུམ་གྱི་དབང་ཆེན། དགའ་ལྡན་ལྷ་བརྒྱ་མ་དང་ཕྱག་ཆེན་གྱི་ཁྲིད་བཅས་སྩལ། ལྷ་མགོན་སྤྲུལ་སྐུའི་གཉེར་པ་བློ་བཟང་བཀྲ་ཤིས་ལ་ཐོན་ཕྱག་གནང་བ་དང་བསྟུན་སྤྲུལ་སྐུ་མྱུར་འབྱོན་གསོལ་འདེབས་སོགས་ཀྱི་ལྗགས་ལུང་གནང། དཀྱིལ་
ཁང་གྲྭ་ཚང་དུ་གསེར་ཟངས་ཀྱི་རྒྱལ་མཚན་གསར་བསྐྲུན་མཛད་རྒྱུའི་ཞལ་འདེབས་སུ་གསེར་བརྒྱད་ཇོ་བཅུ་སྩལ། ཧལ་ཧ་སོགས་བཙུན་གསུམ་བསྙེན་རྫོགས་བསྒྲུབས། ཟླ་བ་གསུམ་པའི་ཚེས་གཅིག་ལ་ཤངས་དགའ་ལྡན་བདེ་ཆེན་རབ་རྒྱས་
གླིང་བ་རྣམས་ཀྱིས་ཞུས་ངོར་ཕྱག་ན་རྡོ་རྗེ་འཁོར་ལོ་ཆེན་པོའི་སྨིན་བྱེད་ཀྱི་དབང་གི་སྟ་གོན་དང། དེའི་ཕྱི་ཉིན་དངོས་གཞི་བཅས་སྩལ། ཚེས་གསུམ་གྱི་ཉིན་དགའ་ལྡན་བདེ་ཆེན་རབ་རྒྱས་གླིང་ཚོགས་ཡོངས་ནས་འཁོར་ལོ་ཆེན་པོའི་བདག་མདུན་
བུམ་གསུམ། དབང་བཅས་ཆོ་ག་ཡོངས་རྫོགས་མཛད་པའི་ཚོགས་དབུར་རྗེ་བླ་མ་མཆོག་དང་ཕྱག་མཛོད་ཆེན་མོ་ཕེབས་བར། ཆོ་ག་རྣམས་བྱང་ཆུབ་ཅིང་ཕུན་སུམ་ཚོགས་པ་བྱུང་ཞེས་ལེགས་སོ་བརྗོད་ཅིང་འགྱེད་ཀྱང་སྩལ། ད་དུང་སྔགས་
པ་གྲྭ་ཚང་གི་བསྐང་གསོའི་དབྱངས་རོལ་རྣམས་སྦྱོང་དགོས་པའི་བཀའ་ཁྱབ་གནང། གཅེན་ལུང་བ་ཆོས་རྗེ་བློ་བཟང་དཔལ་འབྱོར་དང། ལེགས་བཤད་གླིང་པ་ཆོས་རྗེ་ཡེ་ཤེས་དཔལ་ལྡན་གྱི་གཉེར་པ་བཅས་སོ་སོ་ནས་ཚོགས་དབུར་སྤྱན་

[266A]༄༅། །དྲངས་ཏེ་དངོས་འབུལ་དང་བཅས་ཞབས་བརྟན་ཕུལ་བར་རྣམ་རྒྱལ་མའི་གཟུངས་རིང་གི་ལུང་སྩལ། རྒྱུད་སྟོད་སྨད་ཀྱི་གྲྭ་པ་བཅུ་བདུན་བསྙེན་རྫོགས་དང། སོག་རིགས་ཉེར་བཞི་དགེ་ཚུལ་བསྒྲུབས། དྭགས་པོ་ཞབས་
དྲུང་གིས་ཞུས་དོར་འཇིགས་བྱེད་ཀྱི་སྔགས་བཏུའི་རྗེས་གནང་དང། བཀའ་གདམས་ཐིག་ལེ་བཅུ་དྲུག་གི་སྒོམ་ཁྲིད། སྒྲོལ་དཀར་གྱི་རྗེས་གནང། འཇམ་དཔལ་མཚན་བརྗོད་ཀྱི་ལུང། ཐོང་ག་ལག་ཆོས་རྗེས་ཞུས་ངོར་ངོ་གཡོག་གཉིས་ལ་འཇིགས་
བྱེད་ཀྱི་བསྐྱེད་རྫོགས་ཀྱི་ཁྲིད། ཧལ་ཧ་ཨུ་རད་སོགས་སོག་རིགས་བྱིངས་ལ་ཚེ་དབང་དང་རང་རང་གི་འདོད་ཆོས་བཀའ་རྩོམ་ཞུས་པ་རྣམས་ཀྱི་ལྗགས་ལུང་དང། སྤོས་སྣམ་སོགས་ཀྱི་གནང་སྦྱིན་བཅས་ཐོན་ཕྱག་རིམ་བཞིན་སྩལ། ཟླ་བ་བཞི་པའི་ཚེས་
བདུན་ལ་དགའ་ལྡན་བདེ་ཆེན་རབ་རྒྱས་གླིང་བ་རྣམས་ཀྱིས་རྩེ་ཤོད་ལྷན་རྒྱས་སུ་མགོན་ཆོས། ལྷ་མོ་སོགས་ཆོས་སྐྱོང་རྣམས་ཀྱི་བསྐང་གསོའི་དབྱངས་ཆེན་དང་བར་གདངས་བཅས་ལེགས་པར་སྦྱངས་ཏེ། གདངས་རྒྱུགས་ཕུལ་བར་ཤིན་ཏུ་དགྱེས་པར་
མཛད་ཅིང་ཁ་བཏགས། དངུལ་བཅས་ཀྱི་འགྱེད་གྱ་ནོམ་པ་སྩལ། དེ་རྗེས་ཁོང་ཚོགས་པ་རྣམས་ལ་འཁོར་ལོ་ཆེན་པོའི་སྦྱིན་སྲེག་གི་ཆོ་གའི་ལྗགས་ལུང་དང། ཟླ་བ་གསུམ་གྱི་རིང་ཉིན་ལྟར་ཇ་ཐུག་བདུན་རེ་དང་ཆོས་སྐྱོང་ཡོངས་རྫོགས་ཀྱི་བསྐང་གསོ་
གཏོང་རྒྱུའི་དགོས་ཆ་སྩལ་ནས་གསར་བཙུགས་ཆོ་ག་ཕྱག་ལེན་རྣམས་མ་ཉམས་པ་དགོས་པའི་བཀའ་ཕེབས། འདི་སྐབས་སྔ་ཕྱིར་སྐུ་སྐྱེ་བློ་བཟང་རིག་གྲོལ། ཚོགས་ཆེན་དགེ་བསྐོས་མདངས་ཅན་པ། སྤེལ་ཁང་རྗེ་དྲུང། སེར་འབྲས་དང་རྒྱུད་པ་

[266B] འདོད་དཔལ་དོ་དམ་པ་བློ་བཟང་དཔལ་འབར་གྱིས་བྱམས་པའི་སྐུ་བརྙན་ལི་མཆེ་བ་ཞིག་ཕུལ་བར་ཐུགས་དགྱེས། བཀྲ་ཤིས་རྩེའི་ཉི་འོད་ལྕམ་སྲས་བཅས་ལ་སྐྱབས་འགྲོའི་
ཁྲིད༑ གཞུང་གི་གསེར་དཔོན། ཤིང་ཏོག་སྒྲུབ་མི། གསེར་མདོག་ཅན་བླ་སྤྱི་སོགས་ཕྱོགས་ནས་དད་འདུས་མང་བོར་ཕྱག་དབང་གནང། ཟླ་བ་ལྔ་པའི་ནང་དུ་སྨོན་ལམ་ཆེན་མོ་དང་གོས་སྐུའི་ཞལ་མཇལ་སོགས་སྔར་བཞིན་མཛད། ཚེས་བཅུ་
དྲུག་ལ་གསང་འདུས་མི་བསྐྱོད་རྡོ་རྗེའི་སྣང་བརྙན་གསེར་ཟངས་ལས་གྲུབ་པ། དཔངས་སོར་ལྔ་བཅུ་ཡོད་པ། གྲུབ་ཆེན་ལཱུ་ཨི་བའི་ལུགས་ཀྱི་འཁོར་ལོ་སྡོམ་པའི་སྣང་བརྙན་དཔངས་སོར་ཞེ་བཞི་ལྷག་ཙམ་ཡོད་པ། ཀུན་རིག་དང་རྣམ་འཇོམས་ཀྱི་སྣང་
བརྙན་ཁྲུ་ཕྱེད་དོ་ལྷག་ཙམ་ཡོད་པ་རྣམས་བཟོ་བཀོད་ཕུན་སུམ་ཚོགས་ཤིང་རིན་པོ་ཆེའི་ཕྲ་རྒྱན་དུ་མས་མཛེས་པ་ལེགས་པར་བཞེངས་གྲུབ་པའི་གཟུངས་འབུལ་གྱི་ཡོ་བྱད་རིང་བསྲེལ་རྣམ་བཞིའི་ཕུང་པོ་བཅས་ལ་བགེགས་སྐྲོད་དང་གནོད་སྦྱིན་
འཁོར་ལོ་བསྒྲུབ་པ་སོགས་རྗེ་རང་ཉིད་ཀྱིས་མཛད་ཅིང་ཏིང་ངེ་འཛིན་གྱིས་བྱིན་གྱིས་བརླབས། སྔགས་ཆེན་ཞལ་སྔ་ནས་སོགས་བླ་གྲྭ་འགའ་ཞིག་ཐེག་པ་ཆེན་པོའི་གསོ་སྦྱོང་ལ་གནས་པའི་སྒོ་ནས་གཟུངས་འབུལ་ནོར་བུའི་མེ་ལོང་གི་དགོངས་དོན་
དང་མཐུན་པར་བསྒྲུབས། རྗེ་བླ་མ་མཆོག་གིས་གཙོ་མཛད་བླ་གྲྭ་བརྒྱད་ནས་རབ་གནས་ཡང་དག་པ་དང། རྒྱལ་བསྟན་སྤྱི་དང་ཁྱད་པར་གསང་སྔགས་རྡོ་རྗེ་ཐེག་པ་ཡུན་རིང་དུ་གནས་པའི་ཐུགས་དམིགས་མཛད། གོང་གསལ་གྱི་རྟེན་དེ་རྣམས་

[267A]༄༅། །ཚེས་ཉེར་བདུན་གྱི་ཉིན་སྔགས་ཁང་དུ་སྤྱན་དྲངས་ཏེ་ཚ་རྟིང་མའི་ཐོག་འབུལ་སྦྱོར་མཛད་པར། སྔགས་གྲྭའི་དགེ་འདུན་རྣམས་ནས་ཀྱང་ཤིས་པ་བརྗོད་པའི་མེ་ཏོག་གཏོར། དེ་སྔོན་ཐན་པ་ཆེ་བའི་མུ་ཡིན་ཀྱང་དེ་ཉིན་ནས་
བཟུང་ཆར་གྱི་རྒྱུན་ཆེན་པོ་བབས་པས་རྟེན་འབྲེལ་ལེགས་པར་གྱུར། ཟླ་བ་དྲུག་པ་དཀར་འཕྲལ་ནས་བཟུང་ཆོས་གྲྭ་པ་འདི་ཉིད་ཀྱི་ལྷ་ཁང་རྣམས་ཀྱི་སྐུ་བརྙན་ཚང་མར་གྲང་གསེར་ཞོ་ཉིས་བརྒྱ་བརྒལ་བས་གསེར་གསོལ་མཛད། ཚེས་བདུན་
ལ་ཚུལ་ཁྲིམས་ཁང་པ་མི་ཚན་གྱིས་དཀར་སྤྲོ་དང་བཅས་གཟིམས་ཆུང་ཞབས་བརྟན་ཕུལ་བར་སློག་ཆ་མང་འགྱེད་དང། གྲུ་ཁང་གི་གྲུ་གསར་བཟོའི་མཐུན་རྐྱེན་སྩལ། ཚེས་བཅོ་བརྒྱད་ཀྱི་ཉིན་དགེ་བསྐོས་ཐོན་པ་དྲུང་རམ་པ་བློ་བཟང་དཔལ་
འབྱོར་ནས་འདུས་སྡེའི་ཚོགས་དབུར་སྤྱན་དྲངས། ཞབས་བརྟན་གསོལ་འདེབས་ཞུ་རྟེན་དངོས་འབུལ་མོད་མི་དམའ་བ་བཏེག་དགེ་བསྐོས་ནས་གསོལ་བ་བཏབ་པ་བཞིན། དབྱར་གནས་སྐབས་འདུས་བ་རྒྱ་མཚོར་ལམ་ཁྲིད་བདེ་ལམ་གྱི་ཐོག་
ནས་གཟབ་བཤད་དང་བཅས་པ། གཏོར་མ་བརྒྱ་རྩའི་དམིགས་སྐོར་ཞལ་ཤེས། རྗེ་རང་ཉིད་ཀྱི་གསུང་འབུམ་གྲས་ཤོག་བུ་བརྒྱ་དང་བདུན་ཅུ་སྐོར་གྱི་ལུང། མཆོད་ཚོགས་རྒྱ་ཆེན་པོ་དང་བཅས་ཐེག་པ་ཆེན་པོར་སེམས་བསྐྱེད་པའི་ཆོག་གནང་
ཚེས་ཉེར་གཉིས་ཀྱི་ཉིན་སྔགས་གྲྭ་ནས་ཆོས་སྐྱོང་རྣམས་ཀྱི་བསྐང་གསོའི་དབྱངས་ཆེན་དང། བར་གདངས་ཀྱི་རྒྱུགས་ཕུལ་བར་གཟིགས་རྟོག་དང་འགྱེད་ཀྱང་སྩལ། འདི་སྐབས་ཐན་པ་ཆེ་བས་ལོ་ཏོག་ལ་གནོད་ཚབ་ཆེན་པོ་བྱུང་བ་ཐུགས་ཀྱིས་

[267B]
ལྷག་གནས་ཀྱི་མེ་ཏོག་གཏོར་ཏེ་ཀླུ་གཏོར་བསྔོས། ས་བདག་ཀླུ་གཉན་གྱི་ཉེར་འཚོ་ཞི་ཞིང་ཆར་ཆུ་དུས་སུ་ཕེབས་པ་སོགས་ཀྱི་ཐུགས་སྨོན་མཛད་པས་དེ་ཉིན་ནས་བཟུང་ཆར་རྒྱུན་སྙོམས་པར་བབས་པས་ཕན་བདེའི་གསོས་སུ་གྱུར། དཔལ་
ལྡན་ཨ་ཏི་ཤ་དང་ཐམས་ཅད་མཁྱེན་པ་དགེ་འདུན་གྲུབ། རྗེ་བཙུན་བློ་བཟང་ཆོས་ཀྱི་རྒྱལ་མཚན་གསུམ་གྱི་གོས་སྐུ་གསར་དུ་བཞེངས་ཏེ། འདུས་པ་རྒྱ་མཚོའི་ཐུགས་དམ་རྟེན་རྙིང་པ་གསུམ་གྱི་བརྗེ་ཚབ་ཏུ་ཕུལ་བ་ལ་འདུས་པའི་སྡེ་དང་ལྷན་
ཅིག་ཤིས་པ་བརྗོད་པའི་མེ་ཏོག་གཏོར་ཏེ་རབ་ཡོན་ཀྱང་སྩལ། ཕྱོགས་འདུས་གྲྭ་བ་བདུན་ཅུ་དོན་ལྔ་བསྙེན་རྫོགས་བསྒྲུབས། ཟླ་བ་བརྒྱད་པའི་ཚེས་བརྒྱད་ཀྱི་ཉིན་དཀྱིལ་ཁང་གྲྭ་ཚང་ནས་སྤྱན་དྲངས་པ་ལྟར་ཕེབས། བླ་སྦྱི་ནས་དཀར་སྤྲོ་གུང་
སྟོན་ལ་སོགས་པའི་བསྙེན་བཀུར་གཟབས། ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་ཞབས་བརྟན་ཕུལ། སྐུ་གསུང་ཐུགས་རྟེན་དང་སྐུའི་ཉེར་སྤྱད་རྣམས་བཞེས་ཤིང། དེ་ཕྱིན་སྤྱི་འབུལ་དངུལ་ཕྱིར་སློག་ཐོག་མང་འགྱེད་དང་འཕན་
ཆའི་སྦྱོར་འཇགས་མཛད། རྀ་ཥི་ཤར་བ་དང་བསྟུན་ཞག་ལྔའི་རིང་ཆབ་ཀྱི་འཕྲོད་བཞས་གནང། ཚེས་བཅུ་དྲུག་ལ་ཞྭ་དམར་སྤྲུལ་བའི་སྐུའི་ཕྱག་མཛོད་གསར་བ་མཇལ་དུ་འོངས་པར་ཕྱག་དབང་བཀའ་འདྲི་དང་འགྲོ་ཁར་ཐོན་ཕྱག་ཀྱང་སྩལ་

[268A]༄༅། །འབྲུག་སྡེ་སྲིད་ནས་སྨན་བ་རྟ་མགྲིན་ཚེ་རིང་ཆེད་དུ་མངགས་པའི་མདུན། མཎྜལ་དང། རྒྱ་གར་དང་འབྲུག་ཕྱོགས་ཀྱི་དངོས་པོའི་འབུལ་ནོད་རྒྱ་ཆེ་བ་བཅས་བརྟན་བཞུགས་ཕུལ་བར་ཕྱག་དབང་བཀའ་འདྲི་དང་འབྱོར་ལན་ཀྱང་
སྦམ་མཐོ་བ་སྩལ། རྟ་ཚག་སྤྲུལ་སྐུའི་ཕྱག་མཛོད་དཔལ་ལྡན་རྒྱ་མཚོའི་མཚམས་ཞུ་བ་འབྱོར་བར་ཕྱག་དབང་གནང། འདི་སྐབས་རྗེ་བཙུན་བློ་བཟང་ཡེ་ཤེས་དཔལ་བཟང་པོའི་དངུལ་གདུང་ཆེན་མོའི་ཉེ་འགྲམ་སོགས་ཀྱི་ལྷ་ཁང་གསར་
བཞེངས་རྣམས་ལ་གཉེར་གཏད་ཀྱི་བསྲུང་མ་ཁྱད་པར་ཅན་ཞིག་དགོས་པ་འདུག་གསུང་སྟེ། བཀྲ་ཤིས་ཕུན་ཚོགས་འཁྱིལ་གྱི་ནུབ་ཟུར་དུ་དབང་ལྡན་མ་རུ་རྩེའི་དུར་ཁྲོད་ཀྱི་བཀོད་པ་དང་མཚུངས་པའི་མགོན་ཁང་གསར་བསྐྲུན་ནང་ཆོས་སྐྱོང་དྲེགས་
པ་ལྕམ་སྲིང་གཙོ་འཁོར་གསུམ་གྱི་སྣང་བརྙན། གནས་ཆེན་དུ་མའི་ས་སྣ་རྡོ་སྣ་དང་བྱིན་རྟེན། རིན་པོ་ཆེ་རྣམས་བསྲེས་པའི་དར་འདམ་ལས་གྲུབ་པ་ནང་གཞུག་ཕུལ་ཕྱིན་གྱིས་གཏམས་པ་གསར་དུ་བཞེངས་པ་ལ་རྗེ་བླ་མ་མཆོག་གིས་གཙོ་མཛད་
བླ་གྲྭ་བཅུ་གསུམ་སྐོར་ནས་རབ་གནས་དང་བསྐང་འཕྲིན་རྒྱས་པར་མཛད། རྟེན་གསུམ་མཆོད་རྫས་དང་བཅས་པ་གཉེར་དུ་གཏད་ཅིང་འཕྲིན་ལས་བཅོལ་བས་རྟགས་མཚན་ལེགས་བ་བྱུང། རིན་ཆེན་རང་བཞིན་གཞལ་མེད་ཁང་ཆེན་འགྲམ། །
རྡམ་བརྗིད་དཔའ་བོ་རོལ་པའི་ཕོ་བྲང་མཆོག་བྱང་ཤར་མ་རུ་རྩེ་ཡི་དུར་ཁྲོད་ལྟར། །བསྒྲུབས་པས་སྲིན་པོའི་ཚོགས་ཀྱང་སྐྲག་པ་འཛིན། །གང་དེར་ཞིང་བཅུའི་དགྲ་བོའི་སྲོག་གི་གཤེད། །དབང་གི་མདོག་ཅན་གནོད་སྦྱིན་བཤན་པའི་ཚོགས།།

[268B] །འབྲལ་མེད་ཐུབ་བསྟན་བསྲུང་བའི་གར་གྱིས་རོལ། །ཚེས་ཉི་ཤུ་ལ་ཕྱོགས་འདུས་ཉི་ཤུ་རྩ་བདུན་བསྙེན་རྫོགས་བསྒྲུབས། ཨ་ཙ་ར་མ་ཎི་རམ་ལ་བཀའ་ཕེབས་ཏེ་སློང་མོ་བ་ལོང་བ་བཅུ་དྲུག་གི་
མིག་འབྱེད་དུ་འཇུག་པ་གནང་ནས་དེ་དག་ལ་མི་རེར་གོན་པ་རེ་དང་དངུལ་སྲང་རེ། མ་ཎི་རམ་ལ་ཁ་བཏགས། དངུལ་སྲང་བཅུ་བདུན་བཅས་སྩལ། ཟླ་བ་དགུ་པའི་ཚེས་བརྒྱད་ལ་པེའི་ཅིང་མི་སྣ་ལྷ་རྩེ་མཁན་པོ་ངོ་གཡོག་འབྱོར་པར་གོང་མ་ཆེན་པོའི་
སྐུའི་མཚམས་ཞུ་མཛད། གསེར་ཡིག་གནང་རྟེན་འཆར་འཕར་རྒྱ་ཆེ་བ་བཅས་སྩལ་པ་བཞེས་ནས་མཁན་པོར་ཇ་གྲལ་དང་བཀའ་འདྲི་གནང། སྐུ་ཁམས་ཅུང་ཟད་བྲོ་འཚལ་བའི་ཚུལ་བསྟན་པར་སྐུ་མཚམས་བཅད་རྒྱར་བཞུགས་ནས་སྐུའི་
འཕྲོད་བཞེས་མཛད་ཅིང། ཕྱག་མཛོད་ཆེན་མོ་ནས་ཁུར་བཞེས་ངོས་ཚོགས་ཆེན་དང་སྔགས་གྲྭ། གྲུབ་མཐའ་རིས་མེད་ཀྱི་དགོན་ཁག་རྣམས་ལ་མང་སྐོལ་གནང་ནས་ཞབས་བརྙན་སྐུ་རམ་རྒྱ་ཆེར་བསྒྲུབས། མ་འགྱང་བར་སྐུ་ཁམས་དྭངས་པས་
སྐུའི་འཕྲོད་བཞེས་སུ་ཆབ་ཚན་གནང་ན་ལེགས་ཚུལ་ལ་མོ་ཆོས་སྐྱོང་ནས་ལུང་ཕེབས་པ་བཞིན། ཟླ་བ་དགུ་བའི་ཚེས་བཅུ་གཉིས་ཉིན་ཤངས་རྒྱ་མཚོའི་ཆབ་ཚན་ལ་ཆིབས་ཁ་བསྒྱུར། གླིང་གྲུ་ཁ་ལྷོར་ཞག་བཞུགས་གནང་ཐོག་གཞུངས་མཆོད་
ཡོན་ནས་སྐུའི་མཚམས་ཞུ་དང། ཕེབས་ལམ་སོགས་ཀྱི་གྲྭ་སྒྲིག་ཏུ་མགྲོན་གཉེར་ཆོས་མཛད་ངོ་གཡོག་འབྱོར་ཞིང། དབེན་དགོན་གཉེར་བ་དང་རྡོར་སློབ་སོགས་ལས་ཚན་པ། བཀྲ་ཤིས་རྫོང་ཁ་དང་ལྷན་གཉེར་པ། གསེར་མདོག་ཅན་བླ་སྤྱི་
[269A]༄༅། །སོགས་ཀྱིས་ཆིབས་བསུ་དང་སེར་སྦྲེང། བྲོ་གཞས་བཅས་བྱུང་བར་མང་འགྱེད་གནང་ཆ་སོགས་སྔར་རྒྱུན་བཞིན་སྩལ། ཚེས་བཅུ་གསུམ་གྱི་ཉིན་གླིང་གྲུ་ཁ་བྱང་དུ་བཀྲ་ཤིས་རྩེ་ནས་སྡེ་པ་ཚེ་དབང་སྲས་བཅས་དང་གཡང་
ལུག་གདོང། མཁོ་ལམ། ཐོབ་གཞིས་བཅས་ཀྱི་གཉེར་པ་དང་གྲོང་སྟོད་ཁང་གསར་བ་དང་གྲོང་སྟོད་ཤར་བ། བྱེ་ཕུ་ལྷོ་པ་སོགས་ཀྱི་ཆིབས་བསུ་བཅས་གཡང་ཀླུ་སྡིངས་སུ་བཞུགས་ཞག་ཐོག་གཉེར་པས་དཀར་སྤྲོ་དང་དངོས་འབུལ་བསྟར། དེའི་
ཕྱི་ཉིན་དགའ་ལྡན་བདེ་ཆེན་རབ་རྒྱས་གླིང་ནས་གསོལ་དཔོན་དཔལ་ལྡན་དར་རྒྱས་དང། རྡོར་སློབ་དབུ་ཆོས་བཅས་ཀྱི་ཆིབས་བསུ་སེར་སྦྲེང་བཅས་བྱུང་བར་གནད་ཆ་མང་འགྱེད་སྩལ། དེ་ནས་རིམ་བཞིན་གྲོང་རྙིང། རྒྱ་མཚོ་ཀླུ་སྡིངས་རྣམས་སུ་
བཞུགས་ཞག་མཛད་དེ། ཚེས་བཅུ་བདུན་གྱི་སྔ་དྲོ་ནས་ཞག་བཅུ་གཅིག་རིང་རྒྱ་མཚོ་ཆབ་ཚན་གྱི་འཕྲོད་བཞེས་གནང། གཞུངས་ནས་སྐུའི་མཚམས་ཞུ་དང་ལྗགས་སྨིན་འབུལ་མི་མགྲོན་གཉེར་ངོ་གཡོག་འབྱོར་པར་མཇལ་ཁ་གནང། གཞན་ཡང་
བཀྲ་ཤིས་རྩེ། གཡག་པ་དཔོན། རྒྱ་མཚོ་བདེ་ཆེན་རི་ཁྲོད་བཅས་ཀྱིས་དཀར་སྤྲོ་བཏེག་ཅིང། ར་རྙིང་བཀྲས་སྒང་བ་སོགས་རྒྱ་མཚོ་ཁུལ་གྱི་སྒེར་ལྡིང་ཕྱོགས་འདུས་ཁ་ཤས་བཅས་ཀྱིས་མཇལ་ཁ་ཞུས་པར་ཕྱག་དབང་གནང་སྦྱིན་སོགས་ཡིད་མགུ་བ་
དང་བདེ་ཆེན་རི་ཁྲོད་པར་མང་འགྱེད་གྱ་ནོམ་པ་བཅས་བསྟར། ཚེས་ཉེར་བརྒྱད་ལ་དེ་ནས་ཆིབས་ཁ་བསྒྱུར་ཏེ་གཤོང་དུ་ཐང་དཔོན་གྱིས་གསོལ་ཚིགས་ཀྱི་བསྙེན་བཀུར་དང་དངོས་འབུལ་ཕུལ་བར་མཇལ་ཁའི་ཐོག་བཀའ་འདྲི་གནང་ཆ་བཅས་

[269B] རྣམ་གླིང་ཀླུ་སྡིངས་སུ་བཞུགས་ཞག་ཐོག་དགའ་ལྡན་ཆོས་འཁོར་བླ་མ་འདུས་སྤྱི་ནས་མཎྜལ་སོགས་དངོས་འབུལ་དང་བཅས་བརྟན་བཞུགས་ཕུལ་བར་ཕྱག་དབང་དང་བླ་སྤྱིར་གནང་ཆ་མང་འགྱེད་བཅས་བསྟར། ཟླ་བ་བཅུ་པའི་ཚེས་གཅིག་
ལ་དགའ་ལྡན་བདེ་ཆེན་རབ་རྒྱས་གླིང་དུ་ཕེབས། བཞུགས་ཞག་ལྔའི་རིང་གསོལ་སྟོན་སོགས་བསྙེན་བཀུར་གཞིས་ལེན་གཟབ་རྒྱས་ཞུས། དེའི་ཕྱི་ཉིན་རྟེན་གཟིགས་སུ་ཕེབས་ནས་ཐུབ་དབང་གི་སྣང་བརྙན་སོགས་རྟེན་རྣམས་དང་ཆོས་སྐྱོང་གི་རྟེན་
རྣམས་ལ་སྙན་ཤལ་མཆོད་འབུལ་སྤྱན་གཟིགས་བཅས་བསྟར། ཚེས་གསུམ་གྱི་ཉིན་བདེ་ཆེན་རབ་རྒྱས་གླིང་གཉེར་ཚང་ནས་རྒྱུ་ཡོན་སྦྱར་ཏེ་འདུས་པའི་ཚོགས་ཀྱིས་བདེ་མཆོག་ལཱུ་ཨི་པའི་ཆོ་ག་དང་འབྲེལ་བའི་སྒོ་ནས་ཞབས་བརྟན་ཕུལ། ཚོགས་པ་རྣམས་
ལ་ཕྱག་དབང་དང་ཕྱག་མཛོད་ཆེན་མོ་ནས་ཞུས་ངོར་ཞབས་བརྟན་གསོལ་འདེབས་མི་འགྱུར་རྡོ་རྗེའི་སྒྲ་དབྱངས་ཞེས་པ་བཀའ་རྩོམ་མཛད་དེ་ལྗགས་ལུང་གནང། ཆོས་གཞིས་མི་སེར་རྣམས་ནས་ཀྱང་དངོས་འབུལ་བཏེག་དེའི་ཕྱི་ཉིན་ཀྱང་ཚོགས་སྐོར་བཞི་
ཙམ་ལ་ཚོགས་དབུར་ཕེབས། གཉེར་ཚང་དང་གསོལ་དཔོན་དཔལ་ལྡན་དར་རྒྱས་བཅས་ལ་འབུལ་བའི་སློག་ཆ་གཟབ་སྟེ་སྩལ། ལྡེ་ཆུང་བ་དགེ་ལེགས་འབྱུང་གནས་ཀྱིས་དཀར་སྤྲོའི་ཐོག་དངོས་འབུལ་བསྟར། དགའ་ཆོས་མཁན་པོ་དང་ལུག་གདོང། མཁོ་
ལམ་བཅས་ཀྱི་གཉེར་པ། རྣམ་གླིང་རྫོང་དཔོན་གཉིས། མ་ཎི་སྒང་བ། ཤེལ་ཤིག་པ། རྒོད་ཚང་སྒྲུབ་སྡེ། རྡོར་གླིང་གཉེར་པ། ཆུམ་པ་མི་ཚན་རྣམས་ནས་རང་འབྱོར་དང་བསྟུན་པའི་དངོས་འབུལ་ཕུལ་བར་སློག་ཆ་དང། སློང་མོ་བའི་ཚོགས་མང་བོར་

[270A]༄༅། །གནང་སྦྱིན་གྱ་ནོམ་པ་བཅས་སྩལ། སྲེག་ཤིང་གི་འཇམ་དབྱངས་གར་གཟིགས་མའི་སྐུ་མདུན་དུ་བརྒྱ་མཆོད་སྣ་ལྔ་དང། སྙན་ཤལ་འབུལ་མི་གཏོང་བ་མཛད། ཚེས་དྲུག་ལ་དེ་ནས་ཆིབས་ཁ་བསྒྱུར་ཏེ་བཀྲ་ཤིས་རྩེར་ཞག་
གསུམ་བཞུགས། སྟོན་འཁོར་ཚང་མར་གསོལ་སྟོན་གཟབ་རྒྱས་ཐོག་དངོས་འབུལ་རྒྱ་ཆེ་བ་བསྟར། སྐུ་ངོ་སོ་སོར་ན་བཟའ། གསེར་དངུལ། ཇ། འབྲུ་སོགས་ཀྱི་གནང་ཆ་གཟབ་པ་དང། ནང་གཟན་རྣམས་ལ་གནང་སྦྱིན་བཅས་སྩལ་
མགོན་ཁང་དུ་ལྷ་མོར་སྙན་ཤལ་སྤྱན་གཟིགས་ཕུལ་ཏེ་འཕྲིན་བཅོལ་དང། ལྕམ་འབྲུག་ཆོས་འཛོམ་གྱིས་གསར་བཞེངས་རྟེན་རྣམས་ལ་རབ་གནས་མཛད། ཚེས་དགུ་ལ་བཀྲ་ཤིས་རྩེ་ནས་ཆིབས་ཁ་བསྒྱུར་ཏེ་གཡང་དུ་བཞུགས་ཞག་ཐོག་
གཉེར་པས་དཀར་སྤྲོ་དང་དངོས་འབུལ་བཏེག་ས་སྨད་དུ་གྲོང་སྟོད་ཁང་གསར་བས་གཞིས་ལེན་བསྙེན་བཀུར་ཞུས་ཤིང་བཀའ་འགྱུར་ཡོངས་རྫོགས་ཕུལ། མཐོང་སྨོན་གཤོངས་སུ་དབེན་དགོན་གཉེར་སྤྱི་ནས་དཀར་སྤྲོ་དང་དངོས་པོའི་
བདོག་པ་བསྟབས། གདན་ས་ཆེན་པོའི་ཞལ་སྔ་ནས་བཞི་སོགས་ཕེབས་བསུར་འོངས་པ་འབྱོར་ཏེ་ཕྱག་དབང་དང་བཀའ་འདྲི་སྩལ། ཚེས་བཅུ་གཅིག་ལ་ཟམ་པ་ཤར་དུ་གསོལ་ཚིགས་ཐོག་གཞིས་རྩེ་རྫོང་དཔོན་སོགས་ཆིབས་བསུ་བ་
རྣམས་ལ་མཇལ་ཁ་གནང། སེར་སྦྲེང་བྲོ་གཞས་ཀྱི་བསུ་བ་དང་བཅས་གདན་ས་ཆེན་པོར་ཕྱག་ཕེབས། དེའི་ཕྱི་ཉིན་བླ་བྲང་ནས་གསོལ་སྟོན་ཞུས། ཆབ་ཚན་ནས་ཚུར་ཕེབས་སྐབས་ལམ་བར་གྱི་ལྷ་སྡེ་མི་སྡེ་རྣམས་ནས་སེར་སྦྲེང་དང་བྲོ་

[270B] ཚེས་བཅུ་བཞིའི་ཉིན་གཞུང་གི་མགྲོན་གཉེར་དང་དྲུང་འཁོར་ངོ་གཡོག་ལ་ཐོན་ཕྱག་གནང། ཚེས་བཅུ་དགུའི་ཉིན་ལ་དྭགས་ཧེ་མིའི་ཁྲི་པ་མི་ཕམ་གྱིས་དངོས་འབུལ་
རྒྱ་ཆེ་བ་དང་བཅས་ཞབས་བརྟན་ཕུལ། ཁམས་རྨི་ལི་བླ་མ་སོགས་གྲྭ་བ་དགུ་བཅུ་གོ་གཅིག་བསྙེན་རྫོགས་དང། དྲུག་ཅུ་རེ་ལྔ་དགེ་ཚུལ་བསྒྲུབས། ཚེས་ཉེར་གསུམ་ལ་རྒྱལ་དབང་མཆོག་གི་སྐུའི་ཁུ་བོ་དང་སྐུ་ཚ་སྡེ་བ་དཔལ་ལྡན་དོན་གྲུབ་ངོ་གཡོག་
ཕེབས་པར་ཕྱག་དབང་ཇ་གྲལ་བཀའ་འདྲི་གནང། ཚེས་ཉེར་ལྔ་ལ་གནས་པ་ལོ་ཙཱ་བ་བློ་བཟང་མཁས་མཆོག་གསོལ་དཔོན་དུ་བསྐོ་བཞག་མཛད། དེ་ཉིན་རྒྱལ་དབང་མཆོག་གི་སྐུའི་ཁུ་བོ་རྗེ་དྲུང་བློ་བཟང་ཕུན་ཚོགས་ཀྱིས་དངོས་འབུལ་གཏོས་ཆེ་བ་དང་
བཅས་ཞབས་བརྟན་ཕུལ། ཚེས་ཉེར་དྲུག་གི་ཉིན་སྔགས་ཆེན་ཞལ་སྔ་ནས་དང། སྤྱི་ས་ནས་སྔགས་པ་གྲྭ་ཚང་གི་གཙུག་ལག་ཁང་གི་སྟེང་དུ་གསེར་ཟངས་ཀྱི་རྒྱལ་མཚན་ཆ་གསར་འཛུགས་མཛད་པར་ཕྱག་ནས་ཀྱི་བྱིན་རླབས་ཞུ་བའི་ཆེད་སྤྱན་དྲངས་
ནས་གསོལ་སྟོན་རྒྱས་པ་དང་མང་ཇ་འཕར་མའི་ཐོག་བླ་སྤྱི་སོ་སོ་ནས་དངོས་པོའི་བདོག་པ་བཏེག་ཅིང་ཚོགས་པར་ཕྱག་དབང་སྩལ། ཞལ་བསྲོར་ཞབས་ཏོག་ཉིན་གང་ཐོག་ཁ་བཏགས། དངུལ་བལ་ཊམ་རེའི་འགྱེད་སློག་ཆ་བཅས་གཟབས། མགོན་ཁང་
སྦུགས་ཀྱི་རྟེན་དང་གཟིམས་ཁང་སེར་བོའི་ལྷ་མོ་བཅས་ལ་སྙན་ཤལ་སྤྱན་གཟིགས་ཕུལ་ཏེ་འཕྲིན་བཅོལ་གནང། ཟླ་བ་བཅུ་གཅིག་པའི་ཚེས་དྲུག་གི་ཉིན་སྐུའི་ཁུ་བོ་ཉིད་ནས་ཞུས་ངོར་གྲུབ་རྒྱལ་ལུགས་ཀྱི་ཚེ་དབང་དང། དེའི་ཕྱི་ཉིན་གནང་ཆ་གཟབ་སྟེ་

[271A]༄༅། །སྩལ༑ བཞུགས་རིང་སྟོན་མོ་ཟུར་གསོས་དང་རྟ་ཐབ་ཀྱི་བསུ་སྐྱེལ་སོགས་བཀུར་གཟོས་ཆེ་བ་མཛད། གཉེར་པ་གྲང་མོ་ཆེ་བ་ཡེ་ཤེས་རྣམ་རྒྱལ་ནས་ཁུར་བླངས་ཏེ་ཚེས་བཅུ་གཉིས་ཀྱི་ཉིན་གཟིམས་ཆུང་ཉི་འོད་འཁྱིལ་བར་
དགའ་ལྡན་རབ་རྒྱས་འདུས་ཚོགས་ནས་ཚེ་ཆོག་མཛད་པའི་ཚོགས་དབུར་སྤྱན་དྲངས་ཏེ་སྤྱི་ས་ནས་དངོས་འབུལ་དང་བཅས་ཞབས་བརྟན་ཕུལ། བ་སོ་མི་ཚན་ནས་ཀྱང་ཞབས་བརྟན་ཕུལ་བར་དམ་ཚིག་གསུམ་བཀོད་ཀྱི་བླ་བརྒྱུད་གསོལ་
འདེབས་ཀྱི་ལུང་གནང། སོ་སོར་སློག་ཆ་མང་འགྱེད་བཅས་དང། བྱེ་གླིང་པ་སོགས་ལའང་མང་འགྱེད་གནང། ཨོར་ཏུ་སུ་པེའི་སི་རྣམ་རྒྱལ་རྡོ་རྗེའི་ཐེའི་ཇི་དང། པེའི་ཅིང་མི་སྣ་ལྷ་རྩེ་མཁན་པོ་སོ་སོ་ནས་ཞབས་བརྟན་ཕུལ། བདེ་ཆེན་སྤྲུལ་
སྐུ་སོགས་སོག་རིགས་དུ་མས་དངོས་འབུལ་བསྟར་ཞིང་མཁན་པོས་ཞུས་ངོར་བཀའ་དྲིན་གསོལ་འདེབས་ཀྱི་ལུང་གནང། གཡག་པ་དབོན་རྣམ་རྒྱལ་ཚེ་རིང་བོད་འབྲོག་བཅས་སྡེ་སྤྱི་ནས་དངོས་འབུལ་བཏེག་པར་སློག་ཆ་ཡང་སྩལ། ཚེས་བཅུ་
དྲུག་ལ་ཏྲེ་བོ་ཁང་གསར་སྤྲུལ་སྐུ་སོགས་དང་སོག་རིགས་རྣམས་ལ་དགའ་ལྡན་ལྷ་བརྒྱ་མའི་བླ་མའི་རྣལ་འབྱོར་དང་འབྲེལ་བའི་ལམ་ཁྲིད་མདོར་བསྡུས་དང་ཚེ་དབང་དངོས་སྐྱེས་བཅས་ཐོན་ཕྱག་གནང། སོག་རིགས་བཅུ་བདུན་བསྙེན་རྫོགས་
བསྒྲུབས། ཚེས་བཅུ་དགུ་ལ་གཟིམས་ཁང་རྒྱལ་མཚན་མཐོན་པོའི་གཟིམས་ཆུང་མདོ་སྤུགས་ཀྱི་རྟེན་རྣམས་ལ་ཞལ་གསེར་ཕུལ་ཏེ་སྤྱན་འདྲེན་ཁྲུས་གསོལ་དང་འབྲེལ་བའི་ལྷག་གནས་ཀྱི་མེ་ཏོག་འཐོར་འབུལ་གནང། ཚེས་ཉི་ཤུ་ནས་

[271B] ཟླ་བ་བཅུ་གཉིས་པའི་ཚེས་བཅུ་དགུ་ལ་སྐུ་མཚམས་གྲོལ་ནས་ཁ་སྐོང་གི་སྦྱིན་སྲེག་གནང། ལོ་འདི་ནང་ཧར་གདོང་བ་བློ་བཟང་རྒྱལ་མཚན་དང་
ཡེ་ཤེས་ཆོས་དར། ལ་ཁ་བ་བཀྲ་ཤིས་རྒྱལ་མཚན། ལྷུན་པོ་རྩེ་བ་ཡེ་ཤེས་རྒྱལ་མཚན། ལེགས་བཤད་གླིང་བ་ཡེ་ཤེས་བཀྲ་ཤིས་དང་བློ་བཟང་སྙན་གྲགས། འདར་བ་བློ་བཟང་བསྟན་འཛིན། ཞི་གནས་པ་བློ་བཟང་བརྩོན་འགྲུས། མདངས་
ཆེན་པ་ཡེ་ཤེས་འཕྲིན་ལས། བཞད་པ་བློ་བཟང་བྱམས་པ་དང་ཡེ་ཤེས་བསྟན་དར། སྤང་ཡུལ་བ་བློ་བཟང་བཟོད་པ། གཏིང་སྐྱེས་པ་བློ་བཟང་དོན་ཡོད། བ་སོ་བ་བློ་བཟང་ཚེ་རིང། འབྲོང་རྩེ་བ་བློ་བཟང་སྐལ་བཟང་དང་བློ་བཟང་ཀླུ་དབང། གྲང་
མོ་ཆེ་བ་ཡེ་ཤེས་སྐལ་ལྡན། གློ་སྦུག་པ་དཔལ་ལྡན་ཆོས་འབྱོར། ནོར་བུ་དགའ་ལྡན་པ་ཡེ་ཤེས་དར་རྒྱས། བ་ཤེ་བ་བློ་བཟང་འབྱུང་གནས་བཅས་ཀྱིས་རྣམ་འགྲེལ་ལེའུ་བཞིའི་ཐལ་ཕྲེང། མདངས་ཆེན་བ་བློ་བཟང་མཐའ་ཡས་དང་བློ་བཟང་
རྒྱལ་མཚན། དཔེ་ཐུབ་པ་བློ་བཟང་སྦྱིན་པ། བཞད་པ་དགེ་སློང་བློ་བཟང་དཔལ་འབྱོར། པད་གླིང་ཁང་པ་བློ་བཟང་འོད་ཟེར། ཐོན་པ་བློ་བཟང་དོན་གྲུབ་རྣམས་ཀྱིས་ཐར་ཕྱིན་གྱི་ཐལ་ཕྲེང། གནས་པ་དཀའ་ཆེན་བློ་བཟང་དཔལ་འབྱོར་གྱིས་
གསང་འདུས་བསྐྱེད་རྫོགས། དཔེན་དགོན་པ་ཚུལ་ཁྲིམས་རྒྱ་མཚོ། བསྟན་པ་རྒྱལ་མཚན། བློ་བཟང་བསྟན་འཛིན། བློ་བཟང་དགེ་ལེགས། ཡེ་ཤེས་ཚུལ་ཁྲིམས། ཡེ་ཤེས་བཤེས་གཉེན། བློ་བཟང་རྒྱ་མཚོ། ཡེ་ཤེས་ཚེ་རིང། བློ་བཟང་

[272A]༄༅། །བརྩོན་འགྲུས། བསྟན་པ་དར་རྒྱས། ཡེ་ཤེས་གྲགས་པ། བློ་བཟང་རྡོ་རྗེ། ཡེ་ཤེས་འཕྲིན་ལས་རྣམས་ཀྱིས་བདེ་མཆོག་རྩ་རྒྱུད། དཔལ་ཆོས་རིན་སྡིངས་གྲྭ་ཚང་པ་ཡེ་ཤེས་ཆོས་ལྡན་གྱིས་བརྒྱད་སྟོང་པ། འབྲས་
ཡུལ་སྐྱིད་ཚལ་བ་ཀུན་དགའ་མཆོག་གྲུབ་གྱིས་འདུལ་མངོན་གྱི་སྤྱི་དོན་དང་སྡོམ་གསུམ་རབ་དབྱེ། ཞ་ལུབ་དགེ་འདུན་ཚངས་དབྱངས་ཀྱིས་དུས་འཁོར་བསྡུས་རྒྱུད། ཆོས་འཁོར་ལྷུན་པོ་བ་སངས་རྒྱས་ཆོས་དར་གྱིས་སྡོམ་གསུམ་རབ་དབྱེ། ཚད་
མ་རིགས་གཏེར། མངོན་རྟོགས་རྒྱན། སོ་ཐར་གྱི་མདོ། བསོད་ནམས་བསྟན་འཛིན་གྱིས་བྱམས་ཆོས་སྡེ་ལྔ་བཅས་ཀྱི་རྒྱུགས་ཕུལ་བར་གནང་ཆ་སྔར་རྒྱུན་བཞིན་སྩལ།    ༈   
ནས་བཟུང་ཉིན་གཉིས་ཀྱི་རིང་བསྒྲུབ་བྱ་དྲུག་ཅུ་རེ་གསུམ་བསྙེན་རྫོགས་བསྒྲུབས། བྱང་ཆེན་སྒྲུབ་སྡེར་དགེ་སློང་ཉི་ཤུ་རྩ་བཞི་དང། རྒོད་ཚང་སྒྲུབ་སྡེར་དགེ་སློང་ཉི་ཤུ་རྩ་བརྒྱད་ནས་ཟླ་བ་གསུམ་གྱི་རིང་མ་ཎི་རིལ་སྒྲུབ་མཛད་པར་མཆོད་ཆས་དང་
ཕོགས་ཡོན་བཟང་པོ་སྩལ། ཚེས་བཅུ་བཞི་ལ་ལ་དྭགས་ས་སྐྱོང་གི་སྲས་མི་ཕམ་གྱིས་གཙོས་བསྒྲུབ་བྱ་སུམ་ཅུ་བསྙེན་རྫོགས་མཛད། ཚེས་བཅུ་དྲུག་ལ་ཉུག་ཆོས་འཁོར་གླིང་འདུས་སྤྱི་ནས་མདོ་ལུགས་དང་འབྲེལ་བའི་ཞབས་བརྟན་དངོས་འབུལ་
བསྟར་བར་སློག་ཆ་དང་མང་འགྱེད། དགའ་ལྡན་ལྷ་བརྒྱ་མའི་ཁྲིད་བཅས་སྩལ། ཕྱག་མཛོད་ཆེན་མོ་ནས་ཆོས་སྡེ་དགའ་ལྡན་བདེ་ཆེན་རབ་རྒྱས་གླིང་གསར་འདེབས་གནང་བར་གཞུང་ས་མཆོག་ནས་གཟིམས་འགག་མདུན་ལེགས་སྐྱེས་དངོས་འབུལ་

[272B] སྐབས་འདིར་གོརྵ་ས་སྐྱོང་གི་མི་སྣ་ཕྱིར་ལོག་གདོང་ས་སྐྱོང་ཉིད་ལ། སྤྱིར་ཡང་འཇིག་རྟེན་གྱི་ཁམས་ཀྱི་སྐྱེ་བོ་ཕལ་བ་རྣམས་ཀྱི་གནས་སྐབས་ཀྱི་བདེ་སྐྱིད་ནི་རྒྱལ་བོ་ཆེན་པོ་
རྣམས་ཆོས་དང་ལྡན་པ་ལ་རག་ལུས་ཤིང། ཁྱད་པར་དུ་ནཻ་པ་ལའི་ཡུལ་གྲུ་ཆེན་པོ་ནི། དེ་བཞིན་གཤེགས་པ་འཁོར་བ་འཇིག་ནས་བཟུང་སྟེ་བཅོམ་ལྡན་འདས་དཔལ་འཁོར་ལོ་སྡོམ་པའི་གནས་ཁྱད་པར་ཅན་དུ་རྒྱུད་ལས་གསུངས་པ་ཡིན་པས་
འདི་ཉིད་ཉམས་ཆགས་སུ་གྱུར་ཚེས་སྐྱོང་རང་གི་ཚེ་བསོད་ལ་གནོད་པ་དང། བསྟན་འགྲོ་སྤྱི་ལ་ཡང་མི་ལེགས་པས་ས་སྐྱོང་ཉིད་ནས་ཐུགས་ཁུར་བཟང་པོ་དོན་ལ་ཁེལ་བ་ཞིག་མཛད་དེ། བལ་བོའི་ཡུལ་གྱི་མཆོད་རྟེན་གཉིས་དང། ཤན་ཏཱ་བུ་རིའི་
གཙུག་ལག་ཁང་དུ་གནས་པ་སོགས་བལ་ཡུལ་གྱི་ནང་བའི་སྡེ་རྣམས་ལ་རྒྱབ་སྐྱོར་དང་མཆོད་པ་རྒྱ་ཆེར་མཛད་དགོས་པར་མ་ཟད། ས་སྐྱོང་ཁག་ཕན་ཚུན་གཞན་རྣམས་ཀྱི་སར་ཡང་འཁྲུག་རྩོད་མེད་པར་ཐུགས་མཐུན་མཛད་ནས་བཞུགས་ན་ལེགས་
ཚུལ་གྱི་བསླབ་བྱ་ཞིབ་རྒྱས་དང་བཅས་པའི་བཀའ་ཤོག་གནང་རྟེན་བཟང་པོས་སྤ་བ་སྩལ། མི་སྣ་རྣམས་ལའང་དེ་ལུགས་ཀྱི་བཀའ་དང་ཐོན་ཕྱག་གནང། དེ་དང་ཕྱོགས་མཚུངས་པར་སྐྱབས་འཇུག་དགོས་ཚུལ་གྱི་ཞུ་ཡིག་འབུལ་མི་བྱུང་པ་སོ་སོར་
དངོས་པོའི་གནང་སྐྱེས་བཟང་པོ་དང་བཅས་རང་རང་གི་ལྟ་གྲུབ་དང་མཐུན་པའི་བསླབ་བྱ་སྩལ་ནས་ཕན་ཚུན་ཐུགས་མཐུན་ཞོད་འཇགས་མཛད་ན་ལེགས་ཚུལ་རྒྱས་པར་བཀའ་ཕེབས་ཏེ་ཡུལ་གྲུ་དེ་དག་ཏུ་འཁོད་པའི་སྐྱེ་བོ་རྣམས་བདེ་སྐྱིད་ཀྱི་

[273A]༄༅། །དཔལ་ལ་སྦྱོར་བའི་ཐབས་ཚུལ་མཛད། གདན་ས་འདི་ཉིད་ཀྱི་སྒྲིགས་འགྲིམས་གྲས་གསར་ཚུད་བརྒྱ་ཕྲག་ཏུ་ཉེ་བ་དགེ་བསྙེན་ནས་དགེ་ཚུལ་གྱི་བར་བསྒྲུབས། གཟིམས་དཔོན་འཚོ་བྱེད་དགེ་སློང་དགེ་འདུན་དོན་གྲུབ་
ན་ཚོད་མཐོན་པོར་གྱུར་པས་དགོངས་པ་ཞུས་ཁྲོལ་ལ་བརྟེན། བླ་སྨན་པ་ཉིད་ཀྱི་ཚ་བོ་དཀའ་ཆེན་ངག་དབང་ནམ་མཁའ་གཟིམས་དཔོན་དང་བླ་སྨན་གཉིས་འཐུས་ཀྱི་གོ་སར་ཁོང་རང་གི་འདོད་པ་བཞིན་བསྐོ་བཞག་མཛད། དེ་ནས་རིང་བོར་མ་
ལོན་པར་འཚོ་བྱེད་ཀྱང་དུས་ཆོས་སུ་གྱུར་པར་ཐུགས་བརྩེ་བ་ཆེན་པོས་རྗེས་འཛིན་གྱི་སྐྱབས་འཇུག་མཛད། འདི་དང་དུས་འདས་གསོལ་དཔོན་ཡེ་ཤེས་བསྟན་འཛིན་གཉིས་ཀར་སོ་སོའི་མིང་ནས་སྨོས་ཏེ་སྙིང་རེ་རྗེ་ཞེས་ཡང་ཡང་གསུང་ཞིང་
བདུན་ཚིགས་སོ་སོར་འཇིགས་བྱེད་ལ་བརྟེན་ནས་སྡིག་སྒྲིབ་སྦྱོང་བའི་སྤྱན་དམིགས་མཛད་ཅིང་ངེད་ཀྱི་ཟླ་བོ་སྤོ་ཕོ་དེ་རྣམས་བདེ་བ་ཅན་དུ་སྐྱེས་སོ་ཞེས་གསུངས་ནས་མཉེས་ཚུལ་གནང། གཞན་ཡང་རྒྱ་དཀར་ནག་དང་བོད་སོགས་ཡུལ་གྲུ་དུ་མ་ནས་
ཕུལ་བའི་བྱ་བྱིའུ་རི་དྭགས་ལ་སོགས་པ་རྣམས་ལ་བཟའ་བཏུང་དང་སྡོད་གནས་ཉམས་སྤྲོ་བ་སྩལ་ཏེ་ཤི་བ་ན་མི་འཁྲུགས་པའི་སྒོ་ནས་རུས་ཆོག་དང་ཚ་ཚ་འདེབས་པ་སོགས་མཛད། ཁ་བ་དང་ཆར་བ་དང་འཇའ་སྤྲིན་ལ་སོགས་པ་བྱུང་བ་ན་དེ་དག་ལ་
གཟིགས་ནས་ངེད་ཀྱི་སྲོག་ཆགས་ཤི་བ་དེ་དང་དེ་ལྷར་སྐྱེས་ནས་རྒྱལ་བ་མི་འཁྲུགས་པ་དང་ཁོ་བོ་ཅག་རྣམས་ལ་མཆོད་པ་ཡིན་འདུག་གསུངས་ནས་དགྱེས་དགྱེས་མཛད་པ་སོགས་ངོ་མཚར་བ་མང་དུ་གནང། ཧེང་ཏཱ་ཞིན་འབྱོར་གདོང་གོང་ནས་གནང་

[273B] དེ་གོང་རྗེ་བླ་མ་མཆོག་ནས་ནོ་མོན་ཧན་དེ་མོ་སྤྲུལ་པའི་སྐུ་རིན་པོ་ཆེར་བཀའ་འཕྲིན་སྩལ་ཏེ། རྒྱ་གར་གྱི་པཎྜི་ཏ་ཟླ་བ་ཞེས་པའི་ཐུགས་དམ་རྟེན་འཁོར་
ལོ་སྡོམ་པ་ལྷ་དྲུག་ཅུ་རྩ་གཉིས་པའི་དཀྱིལ་ཐང་དང་ཐུབ་དབང་བྱང་ཆུབ་ཆེན་པོའི་བྲིས་ཐང་དྲང་སྲོང་སྲིན་པོ་རིའི་གཙུག་ལག་ཁང་ན་བཞུགས་པ་འདི་ཁར་བསྲིང་བ་མཛད་དགོས་ཕེབས་པ་འདི་སྐབས་ཕྱག་ཏུ་འབྱོར་པར་ཞིབ་གཟིགས་གནང་སྟེ་
དགྱེས་པ་ཆེན་པོ་མཛད། ལ་དྭགས་ས་སྐྱོང་གི་སྲས་བློ་བཟང་འཕྲིན་ལས་རྒྱལ་མཚན་གྱིས་སྔོན་ནས་གསོལ་བ་བཏབ་པ་བཞིན། གདུགས་དཀར་ལྷ་སོ་བདུན་མའི་དབང་གནང། ལོ་སྔོན་མའི་ནང་དུ་དེ་མོ་སྤྲུལ་པའི་སྐུ་ནས་རྡོ་རྗེ་དབྱིངས་ཀྱི་སྦྱིན་
སྲེག་གི་ཆོ་ག་བླ་བརྒྱུད་གསོལ་འདེབས་སྨོན་ལམ་ཤིས་བརྗོད་གསར་རྩོམ་ཞུས་པ་གསར་སྒྲིག་མཛད་དེ་སྩལ། གོང་དུ་བཀའ་དྲིན་ཆེ་ཚུལ་གྱི་ཞུ་ཡིག་རྟེན་ལྡན་འབུལ་བ་དང་བཅས་རྩེ་དྲུང་ལ་ཐོན་ཕྱག་གནང། ཟླ་བ་གཉིས་པའི་ཚེས་གཉིས་ལ་
མཁས་མཆོག་བྱེ་བའི་བསྟི་གནས་ཐོས་བསམ་གླིང་བླ་སྤྱི་ནས་རྒྱུ་ཡོན་སྦྱར་ཏེ་གྲྭ་ཚང་གི་གཙུག་ལག་ཁང་ཆེན་པོའི་སྟེང་གསེར་ཟངས་ལས་གྲུབ་པའི་རྒྱལ་མཚན་ཆ་གཉིས་དང། ལྷ་མོ་གསུང་འབྱོན་མའི་བཞུགས་ཁང་གི་སྟེང་དུ་གསེར་ཟངས་ཀྱི་
གཉྫི་ར་བཅས་གསར་འཛུགས་མཛད་པར་རབ་གནས་ཀྱི་ཆེད་སྤྱན་དྲངས་པ་ལྟར་གྲྭ་ཚང་དུ་ཕྱག་ཕེབས། ཆོས་གྲྭའི་ཚོགས་དབུར་ཞབས་ཟུང་བཀོད་ནས་འཛིན་གྲྭ་སོ་སོར་བརྩི་བཞག་སྩལ། གཅེན་ལུང་པ་དགེ་བའི་བཤེས་གཉེན་དགའ་
[274A]༄༅། །ཆེན་བློ་བཟང་དཔལ་འབྱོར་ནས་པོ་ཏི་ལྔ་ལ་དམ་བཅའ་བཞག་གཞན་མ་འགའ་ཞིག་བཞེངས་ནས་ཐལ་འགྱུར་གྱི་ཕྲེང་བ་སྤྲོ་བར་མཛད་པ་ལ་ཐུགས་མཆོག་ཏུ་དགྱེས་ཏེ་གཟེངས་བསྟོད་དང། དགེ་འདུན་རྣམས་
ལ་ཕྱག་དབང་གནང། གཟིམས་ཆུང་དུ་ཞལ་སྔ་ནས་ཀྱིས་སྟོན་ཆེན་དང་འབྲེལ་བའི་བསྙེན་བཀུར་གཟབས། དགོངས་ཇའི་ཐོག་ཆོས་གྲྭ་འདི་ཉིད་ཀྱི་དགེ་འདུན་ཚོགས་ཡོངས་གྲྭ་ཇ་ཆེན་མོར་ཚོགས་པའི་དབུས་སུ་ཆོས་ཀྱི་གདན་ཁྲི་ཆེན་པོར་
ཞབས་ཀྱི་པདྨོ་བཀོད་ཐོག་གྲང་མོ་ཆེ་བ་དཀའ་བཅུ་ཆོས་འཕེལ་དོན་གྲུབ་དང། སེར་ཁང་པ་དཀའ་བཅུ་དགེ་ལེགས་རྒྱལ་མཚན་གཉིས་ཀྱིས་རྣམ་འགྲེལ་ལ་ཚོགས་ལང་མཛད་པར་ལེགས་དར་གནང་ཞིང་བླ་སྤྱིས་གསེར་ཟངས་ཀྱི་རྒྱལ་མཚན་
དང་གཉྫིར་གསར་བསྐྲུན་གྲུབ་པའི་ལེགས་སོའི་དངོས་འབུལ་བཏེག་ཞལ་སྔ་ནས་ཡེ་ཤེས་ཆོས་འཛིན་གྱིས་རྗེ་ཉིད་ཀྱི་སྐུའི་ཆེ་བ་དང་ཞབས་པད་བརྟན་དགོས་པའི་རྒྱུ་མཚན་ཞུས། ཚོགས་ཡོངས་ལ་ཞབས་བརྟན་གསར་རྩོམ་གྱི་ལུང་ཡང་
གནང། འདུ་ཁང་སྟེང་དུ་ཕེབས་ནས་རྒྱལ་མཚན་དང་གཉྫིར་གསར་བསྐྲུན་ལ་ཤིས་པ་བརྗོད་པའི་མེ་ཏོག་གཏོར། རོང་པ་མི་ཚན་གྱི་ཚོགས་ཁང་ལ་དེ་ཉིད་ནས་ཕྱག་ནས་གནང། ཐོས་བསམ་གླིང་གི་མི་ཚན་ཁག་ནས་ཀྱང་དངོས་འབུལ་བསྟར་
ལྷ་མོ་གསུང་འབྱོན་མའི་མགོན་ཁང་དུ་མཆོད་རྫས་སྤྱན་གཟིགས་བཤམས་ཏེ་རྗེ་རང་ཉིད་ཀྱིས་སྦུབ་ཆལ་བསྣམས་ནས་བསྐང་གསོ་མཛད། འབུལ་བའི་སློག་དང་དགེ་འདུན་ཆིག་སྟོང་བཞི་བརྒྱ་ལ་མང་འགྱེད་སྩལ། གོས་ཆེན་གྱི་འཕན་ཆ་

[274B] ཕྱི་དྲོ་རྒྱལ་མཚན་མཐོན་པོར་ཞབས་ཟུང་བཀོད་ཐོག་རྗེ་ཉིད་ཀྱི་བཀའ་ལས་དེ་རིང་གི་དམ་བཅའ་བ་དང་བགྲོ་གླེང་མཛད་མི་དེ་ཐམས་ཅད་སློབ་གཉེར་བཟང་པོ་བྱུང། ད་ལྟ་བཀྲ་ཤིས་ལྷུན་པོ་འདི་ན་དགེ་བཤེས་བཟང་
པོ་འདུག་ཅེས་ཐུགས་དགྱེས་པ་ཆེན་པོ་གནང། རྗེ་འདི་གླུ་གར་སོགས་གསན་གཟིགས་ལ་དགྱེས་ཚོར་མི་མཛད་ཅིང་ཆོས་ཀྱི་གཏམ་སྤྱི་དང་ཁྱད་པར་བགྲོ་གླེང་གསན་བན་དགྱེས་ཚོར་ཆེན་པོ་དང། སངས་རྒྱས་ཀྱི་སྐུ་བརྙན་གཟིགས་པ་ན་སངས་
རྒྱས་དང་མཇལ་བ་རྙེད་པར་དཀའོ་ཞེས་བྱིན་རླབས་ཞུ་པར་མཛད་པ་ནི་རྗེས་འཇུག་རྣམས་ལ་དེ་ལྟར་བྱེད་དགོས་ཞེས་པའི་བརྡར་སྣང། རྒྱལ་དབང་གོང་མའི་དུས་མཆོད་ཀྱི་ཉིན་བྱང་ཆུབ་ཆེན་པོའི་བྲིས་ཐང་དྲང་སྲོང་སྲིན་པོ་རི་ནས་སྤྱན་དྲངས་པ་
བྱིན་ཆེན་གྱིས་མཚོན་དཀོན་མཆོག་གི་རྟེན་རྣམས་ཀྱི་དྲུང་དུ་མཆོད་ཚོགས་རྒྱ་ཆེན་བཤམས་ཏེ་སྤྱན་འདྲེན་ཁྲུས་གསོལ་སོགས་མཛད་ནས་ཐུགས་སྨོན་གནང། ཕྱི་དྲོ་གླིང་མེ་ཕུལ་ཞིང་འཇིགས་བྱེད་ཀྱི་བདག་འཇུག་ཐུགས་ཉམས་སུ་བཞེས། རྗེ་
ཉིད་ཀྱི་སྐུ་ཚ་མི་ཕམ་རང་ཡུལ་ལ་ཐེགས་སྐབས་ཁྱོད་རང་རང་ཡུལ་དུ་འབྱོར་ནས་སངས་རྒྱས་ཀྱི་བསྟན་པའི་ཞབས་ཏོག་གང་དྲག་བསྒྲུབ་དགོས། གལ་སྲིད་ནང་མ་མཐུན་པ་དང། ད་ལྟའི་ས་སྐྱོང་ཚེས་མ་ཟིན་པ་སོགས་བྱུང་ཚེ་འགའ་ཞིག་ནས་
ས་སྐྱོང་གི་གོ་སར་འཇོག་འདོད་བྱས་ཡོང་ཤས་ཆེ་བས། དེ་རིགས་ལ་ཉན་འཇོག་བྱས་ན་མི་ལེགས་པས་སེམས་ལ་ཞོག་ཅེས་བཀའ་སློབ་དང་ཐོན་ཕྱག་གནང། ཚེས་བརྒྱད་ལ་སྟོབས་འཕྲོག་གདོང་བཞི་པ་དང་གནོད་སྦྱིན་ཆེན་པོ་དྲེགས་

[275A]༄༅། །པ་ལྕམ་སྲིང་ལ་མཐུན་པའི་དམ་རྫས་མཆོད་གཏོར་བཟང་ཞིང་གྱ་ནོམ་པ་དང། སྤྱན་གཟིགས་དུ་མ་ཚར་དུ་དངར་ནས་རྗེ་ཉིད་ཀྱིས་གཙོ་མཛད་ཆོག་རོགས་པ་ཉེར་བཞི་དང་བཅས་ཆོས་སྐྱོང་གཉིས་ཀྱི་བསྐང་གསོ་རོལ་མོ་
དབྱངས་དང་བཅས་པ་མཛད་དེ་འཕྲིན་ལས་བཅོལ། རྒྱ་ནག་ཏུ་བླ་མར་འབྱོན་མི་རྒྱུད་སྨད་དགེ་བཤེས་སངས་རྒྱས་འོད་ཟེར་སྲད་རྒྱུད་དུ་ཁྲི་འདོན་བྱེད་པར་འགྲོ་རྒྱུའི་ལམ་ཞོར་མཇལ་དུ་འོངས་པར་ཕྱག་དབང་ཇ་གྲལ་བཀའ་འདྲི་གནང། ཁོང་རང་
ནས་ཞུས་ངོར་མགོན་པོའི་རྗེས་གནང་དང་ཚེ་དབང་སྩལ། ཚེས་བཅུ་གཉིས་ལ་ཧལ་ཧ་གཡས་རུ་ཇ་སག་ཐུ་ཧན་གྱི་བླ་མ་ནོར་བུ་དགའ་ལྡན་པ་དཀའ་ཆེན་བློ་བཟང་སྐལ་བཟང་གི་དགེ་སྒྲུབ་པ་སློབ་དཔོན་དགེ་སློང་བློ་ལྡན་དང། དའི་ཆིང་ཐེའི་ཇི་སྨན་
གུག་སོགས་ལ་འབྱོར་ཕྱག་གནང། སེར་འབྲས་དགེ་གསུམ་སོགས་ཀྱི་གྲྭ་པ་བཞི་བཅུ་ཞེ་ལྔ་བསྙེན་རྫོགས་བསྒྲུབས། གོང་མ་བདག་པོ་ཆེན་པོ་དགུང་ལོ་དྲུག་ཅུར་ཕེབས་པའི་བ་ཡར་འབུལ་མི་མཁན་པོ་ཡེ་ཤེས་དགེ་འདུན་གྱི་གདོང་ཞུ་ཡིག་
སྙན་ངག་གི་ལམ་ནས་དྲངས་པ་སྐྱེས་བཟང་གྱ་ནོམ་པ་དང་བཅས་ཕུལ། དཔོན་ཚང་ངག་དབང་ནམ་མཁའ་ནས་དཔོན་ཚང་གོང་མའི་དགོངས་རྫོགས་ཀྱི་ཆེད་གཟིམས་ཆུང་སོ་སོར་བརྒྱ་མཆོད་ཕུལ་བ་རྣམས་རྗེ་ཉིད་ནས་བྱིན་གྱིས་བརླབས་ཏེ་དམིགས་
ཡུལ་དེ་ཉིད་ཀྱི་ཆེད་དུ་བསྔོ་བ་གནང། བྱང་རིགས་མི་སྣ་ཁག་ནས་དངུལ་གོས་དར་སོགས་ཀྱི་དངོས་འབུལ་བསྟར། ཚེས་བཅུ་བདུན་གྱི་ཉིན་ཧལ་ཧ་གཡས་རུ་ཇ་སག་ཐུ་ཧན་ཚེ་རིང་དཔལ་དར་གྱི་ཤོག་ཧུར་ཚ་བེ་ལིག་ཐུ་དང་གཉེར་བ་ཡེ་ཤེས་

[275B] དུས་འདས་གུ་ཤྲི་ནོ་ཡོན་ཆོས་རྗེ་བློ་བཟང་ངག་དབང་ཕྱག་རྡོར་གྱི་ཆེད་དུ་བསྔོ་བ་ཞུ་རྟེན་སྦམ་མཐོ་བ་ཕུལ་བར་རྗེས་འཛིན་གྱི་
སྐྱབས་འཇུག་ཀྱང་མཛད། ཚེས་བཅུ་དགུ་ལ་ཧལ་ཧ་སོགས་ནས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བསྟར། དེའི་ཕྱི་ཉིན་དགེ་བཤེས་སངས་རྒྱས་འོད་ཟེར་སྲད་རྒྱུད་ཀྱི་ཁྲི་འདོན་གྲུབ་ནས་ཕྱིར་འབྱོར་པར་གསང་འདུས་རྩ་
རྒྱུད་ལེའུ་བཅུ་གསུམ་པའི་ལུང་དང་དངོས་པོའི་གནང་ཆ་གྱ་ནོམ་པ་སྩལ་ནས་གོང་མ་ཆེན་པོའི་དགོངས་བཞེད་ལྟར་བསྟན་པའི་ཞབས་ཏོག་ལ་འབད་དགོས་པའི་ཞལ་ཏ་གནང། དེའི་ཕྱི་ཉིན་སེར་འབྲས་དགེ་གསུམ་དང་སོག་རིགས་སོགས་
གྲྭ་བ་སུམ་ཅུ་བསྙེན་རྫོགས་དང། བཅུ་བདུན་དགེ་ཚུལ། གཉིས་དགེ་བསྙེན་བཅས་བསྒྲུབས། དྲང་སྲོང་སྲིན་པོ་རི་ནས་སྤྱན་དྲངས་པའི་སྐུ་ཐང་གཉིས་སླར་ཡང་དབུས་སུ་གདན་འདྲེན་གནང་རྒྱུར་གཟིམས་ཆུང་ཉི་འོད་དུ་ཞལ་ཕྱེ་སྟེ་མཆོད་ཚོགས་
རྒྱ་ཆེན་པོ་ཚར་དུ་དངར་ནས་རྗེ་བླ་མ་མཆོག་ནས་ཡན་ལག་བདུན་པ་སྔོན་དུ་འགྲོ་བའི་ཁྲུས་གསོལ་དང་ཕྱག་འཚལ་བཅས་ཐུགས་སྨོན་ཡང་དག་མཛད། བྲིས་ཐང་འདི་གཉིས་ཀྱི་གོང་གཤམ་རྙིང་བ་བརྗེས་ནས་གསར་དུ་བསྐྲུན། ཟླ་བ་གསུམ་
པའི་ཚེས་གསུམ་གྱི་ཉིན་ལྷ་རྩེ་བླ་གྲྭ་ཐུན་མོང་ནས་གཟིམས་ཆུང་ཉི་འོད་དུ་གནས་བརྟན་ཕྱག་མཆོད་དང་བཅས་ཞབས་བརྟན་ཕུལ། དགེ་འདུན་བྱིངས་ལ་མཚམས་འདྲི་དང་འཆད་ཉན་འཕེལ་ལུགས་སོགས་ཀྱི་བཀའ་འདྲི་ཕེབས། དེའི་ཕྱི་ཉིན་

[276A]༄༅། །ལྷ་རྩེ་བ་དགེ་འདུན་རྣམས་དང་གཙང་མདའ་དཔོན་གསུམ་སོགས་དད་ལྡན་མང་པོར་གྲུབ་རྒྱལ་ལུགས་ཀྱི་ཚེ་དབང་གནང། ལྷ་རྩེ་བ་གྲ་པ་བཅུ་གཉིས་བསྙེན་རྫོགས་བསྒྲུབས། བྱང་རིགས་ཀྱི་མི་སྣ་རྣམས་ལ་ཕྱག་
དབང་དང་སྒྲོལ་མའི་རྗེས་གནང་སྩལ། ས་ག་ཟླ་བའི་ཚེས་གཅིག་ནས་བཟུང་ཉིན་གསུམ་གྱི་རིང་རྒྱུད་སྨད་པ་སོགས་གྲྭ་པ་དགུ་བཅུ་བསྙེན་རྫོགས་བསྒྲུབས། ཚེས་དྲུག་ལ་དུས་འཁོར་ཆོག་གྲྭ་པ་རྣམས་ལ་ཁྲོ་བོ་ཆེན་པོ་རྡོ་རྗེ་ཤུགས་ཀྱི་མན་
ངག་ལ་བརྟེན་ནས་ཆར་འབེབས་བྱ་ཚུལ་གྱི་ཁྲིད། དེའི་ཆོ་ག་གསར་རྩོམ་གྱི་ལུང་བཅས་གནང། སྙིང་རི་ཞབས་དྲུང་ཡེ་ཤེས་བཀྲ་ཤིས་ནས་སྒྲ་མདོ་ཀ་ལཱ་པའི་རྒྱུགས་ཕུལ་བར་གདོང་དྲུག་དགའ་བའི་ལང་ཚོ་ཞེས་པའི་མིང་དང་གནང་ཆ་བསྟར་
ཚེས་དགུ་ནས་བཟུང་ཁྲོ་བོ་རྡོ་རྗེ་ཤུགས་ཀྱི་མན་ངག་ལ་བརྟེན་ནས་ཆར་འབེབས་མཛད་པས་རིང་པོར་མ་ལོན་པར་ཆུ་ཡི་ལྕིད་ཀྱིས་ངལ་བའི་སྤྲིན་ཆེན་པོ་འཁྲིགས་པ་ལས་ཆར་རྒྱུན་ལེགས་པར་བབས། ཚེས་བཅུ་གསུམ་ལ་གྲྭ་པ་ཉི་ཤུ་རྩ་བདུན་
བསྙེན་རྫོགས་བསྒྲུབས། སྐབས་འདིར་རིམས་ནད་ཐོར་བུ་བྱུང་བར་བརྟེན་ཚེས་བཅོ་བརྒྱད་ལ་རྗེ་ཉིད་ནས་ཆོག་རོགས་པ་ལྔ་བཅུ་དང་བཅས་གཟིམས་ཆུང་ཉི་འོད་འཁྱིལ་པར་ཆོས་སྐྱོང་རྣམས་ཀྱི་བསྐང་གསོ་དང་གདུགས་དཀར་ཟློག་ཆེན་མཛད་
པའི་ཟོར་ཁ་དང་མེ་བཀྲ་ལེགས་ཤིང་དེ་ལ་བརྟེན་ནས་རིམས་ནད་ཀྱང་སྤྲིན་དྭངས་པ་བཞིན་དུ་གྱུར། ཚེས་ཉེར་ལྔ་ལ་ཕྱོགས་འདུས་གྲྭ་པ་ཉི་ཤུ་རྩ་བདུན་བསྙེན་རྫོགས་བསྒྲུབས། དབུས་མདའ་དཔོན་དངོས་གྲུབ་རྣམ་རྒྱལ་ཁམས་མ་འཚོ་བར་

[276B] གཉེར་བ་བཙན་རྒོད་དང་སེར་འབྲས་པ་
སོགས་མང་པོར་ཕྱག་དབང་སྩལ། དམ་ཅན་ཆོས་ཀྱི་རྒྱལ་པོར་ཕྱི་ནང་གསང་བའི་རྟེན་རྫས་རྣམས་འཛུགས་པར་བཞེད་དེ་དེའི་གྲ་བསྒྲིགས་པ་ན། བོད་ཀྱི་ཁྱི་ཆེན་པོ་འགའ་ཞིག་གཟིགས་ཕུལ་བས་འདིས་མི་ཡོང་གསུང་སྟེ་འབྲུག་སྡེ་སྲིད་
བརྒྱུད་རྒྱ་གར་བྷངྒ་ལའི་ས་སྐྱོང་ཁག་ལྔ་ལ་བཀའ་ཕེབས་པར། དེ་དག་གིས་དང་བ་ཆེན་པོས་ཀུན་ནས་བསླངས་ཏེ་ཕུལ་བ་ན་ཐུགས་ཤིན་ཏུ་དགྱེས། ཚེས་ཉེར་དགུའི་ཉིན་དམ་ཅན་ཆོས་ཀྱི་རྒྱལ་པོར་མཆོད་གཏོར་སྔར་བས་ཀྱང་བཟང་ཞིང་
གྱ་ནོམ་པ་བཤམས་ཏེ་དབྱངས་རོལ་དང་བཅས་བསྐང་གསོ་རྒྱས་པར་མཛད། དེང་ཕྱིན་ཆད་ཉེར་དགུ་ནམ་བྱུང་ལ་མཆོད་གཏོར་མ་ཆག་པ་བྱེད་དགོས་པའི་བཀའ་ཕེབས། ཟླ་བ་ལྔ་པའི་ཚེས་བཅུ་བཞི་ནས་བཟུང་སྨོན་ལམ་ཆེན་མོ་སྔར་
བཞིན་མཛད། ཚེས་ཉི་ཤུ་ལ་དོན་གཉེར་ཅན་སུམ་ཅུ་སོ་དགུ་བསྙེན་རྫོགས་བསྒྲུབས། ལོ་འདིར་མཚོ་སྔོན་ནས་དཔོན་བཱ་ཐུར་པེའི་སི་རྣམ་རྒྱལ་ཚེ་རིང་དཔོན་མོ་དང་བཅས་དབུས་གཙང་དུ་མཇལ་བར་བྱོན་པ་འདམ་གྱི་ས་ཆར་པེའི་སི་ཉིད་
སྐུ་ཁམས་མ་འཚོ་བར་དཔོན་མོ་ནོར་འཛིན་དབང་མོ་ནས་ལྗགས་བསྔོ་ཞུ་རྟེན་དང་ལྔད་བྱེད་ཀྱི་དུམ་བུ་བཅས་རྟ་ཟམ་རིམ་བརྒྱུད་ཀྱི་ཐོག་ཕུལ་བ་འབྱོར་པར་པེའི་སི་དང་སྔར་ནས་ཐུགས་འདྲིས་ཡོད་གཤིས་ཐུགས་ལ་བཅགས་པ་གནང་སྟེ་སྡིག་

[277A]༄༅། །པ་སྦྱང་བའི་ཆོ་ག་རྒྱས་པར་མཛད་ནས་སོ་དེ་ལ་མི་འཁྲུགས་པའི་སྐུ་བརྒྱ་ཕྲག་མང་པོ་པར་དུ་འདེབས་པ་གནང་སྟེ་རིའི་རྩེ་དང་ཆུ་བོའི་ཀླུང་དུ་སྤྱན་འདྲེན་པར་མཛད་དེ་དམིགས་ཡུལ་དེ་ཉིད་འཁོར་བ་དང་ངན་སོང་གི་འཇིགས་
སྐྲག་ལས་གྲོལ་ཏེ་བདེ་ལྡན་ཞིང་དུ་སྐྱེ་བའི་ཐུགས་དམིགས་ཡང་དག་མཛད། ཚེས་ཉེར་དྲུག་ནས་བཟུང་ཉིན་གསུམ་གྱི་རིང་གཟིམས་ཆུང་ཉི་འོད་འཁྱིལ་བར་དཔལ་རྡོ་རྗེ་འཇིགས་བྱེད་ཆེན་པོའི་དབང་གི་སྦྱིན་སྲེག་ཚར་མང་དུ་མཛད་པའི་མཇུག་ཏུ་
ཆོས་རྒྱལ་གྱི་བསྐང་གསོ་ཡང་གནང། སྡིངས་ཆེན་པ་དང་མཚོ་སྒོ་སྒང་ཆེན་པ་སོགས་ཕྱོགས་འདུས་མང་པོར་རིམ་གྱིས་ཕྱག་དབང་གི་བྱིན་རླབས་དང་བབས་བསྟུན་གྱི་གནང་སྐྱེས་སྩལ། ཟླ་བ་དྲུག་པའི་ཚེས་གསུམ་ནས་བཟུང་སྔོན་དུ་བཀའ་
ཕེབས་པ་ལྟར་ཆོས་རྒྱལ་གྱི་སྤྱན་གཟིགས་སྲོག་ཆགས་ཚང་མ་འཛོམས་ནས་གདན་ས་ཆེན་པོ་འདི་ཉིད་དུ་མི་དང་མི་མ་ཡིན་པའི་འཚེ་བ་མཐའ་དག་ཉེ་བར་ཞི་ཞིང་བཤད་སྒྲུབ་བསྟན་པའི་བྱ་བ་གོང་འཕེལ་དུ་འགྱུར་བའི་ཆེད་ཚོམས་ཆེན་དུ་
ཆོས་ཀྱི་རྒྱལ་པོར་རྗེན་ཕྱེ་ཁལ་སུམ་བརྒྱ་བརྒལ་བ་ལས་གྲུབ་པའི་གཏོར་ཆེན་དང། གཞན་ཡང་མཆོད་གཏོར། ཕྱག་མཚན། ཁྱི་ལུག་སོགས་སྲོག་ཆགས་སྤྱན་གཟིགས་ཀྱི་ཚོགས་ཚར་དུ་དངར། ཆོག་རོགས་པ་བཞི་བཅུ་ལྷག་དང་བཅས་
ཞག་བདུན་གྱི་རིང་དམ་ཅན་ཆོས་ཀྱི་རྒྱལ་པོར་གཟབ་གསོལ་དང་ཚེས་དགུ་ལ་གཏོར་ཆེན་དྲུག་ཅུ་པ་འཕེན་པ་གནང། ས་འཛིན་ཁེངས་འཕྲོག་དམར་ཆེན་གཏོར་མ་དང། །དམ་རྫས་སྲོག་ཆགས་སྤྱན་གཟིགས་ཚར་དུ་དངར། །གདུང་དབྱངས་

[277B] །འཇམ་དཔལ་བཀའ་སྡོད་འཁོར་བཅས་བསྐུལ་བའི་མོད། །དྲག་པོའི་ཕོ་ཉ་གློག་ལྟར་འཁྱུག་པ་ཡིས། །ཐུབ་པའི་བསྟན་ལ་སྡང་པའི་ནག་ཕྱོགས་ཀུན། །དུས་མཐའི་རླུང་གིས་རེག་པའི་སྒྲོན་མེ་བཞིན།།
བཅོམ་པའི་གྲགས་སྙན་སྲིད་པ་གསུམ་དུ་འབར། །མཚོ་སྔོན་བཱ་ཐུར་པེའི་སིའི་དཔོན་མོ་ནོར་འཛིན་དབང་མོ་དང་ཧལ་ཧ་སོགས་བྱང་རིགས་པ་ཁ་ཤས་བཅས་འབྱོར་བར་མཇལ་ཁ་ཇ་གྲལ་བཀའ་འདྲི་གནང། དཔོན་མོར་ཁྱེད་ཚང་གི་དཔོན་པོ་
ཁམས་མ་འཚོ་བ་དེ་མ་ལེགས་འདུག་རུང། ཁོ་རང་རྗེ་ཙོང་ཁ་པའི་བསྟན་པའི་སྦྱིན་བདག་ཡིན་གཤིས་དབུས་གཙང་གི་ལྗོངས་སུ་བསྟན་པ་བསྟན་འཛིན་དང་བཅས་པར་གུས་མཆོད་ཀྱི་སླད་དུ་འོངས་པའི་རྣམ་དཀར་གྱི་འདུན་པ་མ་ཉམས་པའི་ངང་
ནས་ཚེ་འཕོས་པར་བརྟེན་ཕྱི་མར་རྟེན་ཁྱད་པར་ཅན་ཐོབ་འོད་ཞེས་སོགས་སེམས་གསོ་བའི་བཀའ་ནན་ཏན་དུ་གནང། སླར་ཡང་པེའི་སི་དུས་འདས་དེ་ཉིད་ཀྱི་ཆེད་བསྔོ་རྟེན་སྦམ་མཐོ་བ་དང་ཤུལ་མི་ཉེ་འབྲེལ་ལྟོས་བཅས་ཀྱིས་སྐྱབས་འཇུག་ཞུ་
རྟེན་ཕུལ་བར་རེ་བ་འབྲས་ལྡན་དུ་མཛད། པེའི་སིའི་སྲས་ཆུང་དུ་ཞིག་ཡོད་པ་དེ་ལ་མིང་ཞུས་པར་མི་འགྱུར་རབ་བརྟན་རྡོ་རྗེ་ཞེས་སྩལ། ཚེས་བཅུ་གཅིག་ལ་དཔོན་མོ་ནོར་འཛིན་དབང་མོ་ནས་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་
དང་བཅས་ཞབས་བརྟན་ཕུལ། འདུས་ཚོགས་སྦྱིན་བདག་དང་བཅས་པར་དགའ་ལྡན་ལྷ་བརྒྱ་མའི་ཁྲིད་དང་ཚེ་མདོའི་ལུང་གནང། མེ་ཕག་ནས་བཟུང་སྟེ་འདུལ་བའི་གཞུང་ལུགས་ལ་སྦྱངས་བར་མཛད་པས་རྣམ་པར་དཔྱོད་པའི་ཉི་ཟེར་གྱིས་

[278A]༄༅། །འདུལ་བ་འབུམ་སྡེའི་ཚིག་དོན་པདྨའི་གེ་སར་ཅི་ཡང་གསལ་བར་གྱུར་ཏོ། །བུ་རམ་ཤིང་བསྟན་ཉལ་འགྲོ་བྱེ་བ་བརྒྱའི། །རྩ་བ་ཆོས་འདུལ་གངས་ཆེན་མཚོ་ཉིད་དེ། །འདི་མེད་ཆོས་ཚུལ་རྫིང་བུ་འགའ་མཆིས་ཀྱང། །ཐུབ་
བསྟན་གངྒ་འབེབས་པར་ནུས་མ་ཡིན། །དེ་སླད་མགོན་ཁྱོད་དམ་པའི་ཞབས་བསྟེན་ནས། །འདུལ་བ་འབུམ་སྡེའི་གཞུང་ལུགས་མ་ལུས་པ། །ཡོངས་སུ་གསན་པས་དགག་སྒྲུབ་གནང་གསུམ་གྱི། །བསླབ་པའི་བཅས་མཚམས་ཇི་བཞིན་
ཐུགས་སུ་ཆུད། །དེ་ཚེ་འདི་ཡིས་ལུས་ཅན་མ་ལུས་པ། །ཐར་པའི་ཁང་བཟང་མཆོག་ཏུ་འཁྲིད་འགྱུར་ཞེས། །ཆུ་སྲིན་རྒྱལ་མཚན་སྡེ་དང་བཅས་པའི་ཚོགས། །འདར་བས་མེ་ཏོག་ཅོད་པན་ལྷུང་ངམ་སྙམ། །ཆོས་གྲྭ་ཆེན་པོ་འདི་ཉིད་དུ་བཀའ་
པོ་ཏ་ཆེན་པོ་ལྔའི་འཆང་ཉན་ཡར་རྒྱས་སུ་འགྱུར་བའི་ཆེད་འཇམ་དཔལ་ཡེ་ཤེས་སེམས་དཔའ་སྣང་བརྙན་རྒྱབ་ཡོལ་གྱི་ངོས་ལ་འཇམ་དཔལ་ནག་པོའི་སྣང་བརྟན་བཀྲ་ཤིས་ཛྷཻ་ཀྵིཾ་ལས་གྲུབ་པ་དང་གཞན་ཡང་འཇམ་དབྱངས་བརྟེན་པའི་
འཁོར་ལོ། འཇམ་དབྱངས་ཤེས་རབ་འཁོར་ལོ། འཇམ་དཔལ་རྒྱལ་པོ་རོལ་པ། དཔལ་ལྡན་ངག་གི་རྒྱལ་པོ་དམར་སེར། འཇམ་དབྱངས་དཔའ་བོ་གཅིག་སྒྲུབ། འཇམ་དབྱངས་ཨ་ར་པ་ཙ་ན། དག་གི་དབང་ཕྱུག་རྒྱལ་པོ་རྣམས་ཀྱི་སྣང་བརྙན་
གསེར་ཟངས་ལས་གྲུབ་པ་བྱོན་ལེགས། འཇམ་དབྱངས་དཀར་པོའི་སྣང་བརྙན། འཇམ་དབྱངས་སྨྲ་སེང་གི་སྣང་བརྙན་རིན་པོ་ཆེའི་ཕྲ་རྒྱན་དུ་མས་མཛེས་པ་གཟུངས་གཞུག་ཚད་ལྡན་དང་རབ་གནས་ཀྱང་རྗེ་རང་ཉིད་ནས་མཛད་དེ་མཚན་ཉིད་གྲྭ་

[278B] ཐོག་མར་ཐོས་བསམ་གླིང་ནས་རྗེ་ཉིད་དང་སྣང་བརྙན་བཅས་སྤྱན་དྲངས་པར། རྟེན་འབྲེལ་གྱི་ཁྱད་དགེ་འདུན་རྣམས་གཟབ་མཆོར་དང་བཅས་ཕན་ཚུན་བགྲོ་གླེང་མཛད་བཞིན་རྒྱལ་མཚན་
མཐོན་པོའི་བདེ་ཡངས་ནས་ཐོས་བསམ་གླིང་གི་ཆོས་གྲྭའི་བར་གཡས་གཡོན་གཉིས་སུ་གྲལ་བསྒྲིགས་ཤིང་བླ་མ་ལས་སྣེ་རྣམས་ཀྱིས་སྤོས་སྣ་བྱས་ཏེ་ཆོས་གྲྭར་ཞབས་ཟུང་བཀོད། འཇམ་དཔལ་ཡེ་ཤེས་སེམས་དཔའི་སྣང་བརྙན་སྟེགས་བུའི་
ཁར་བཞུགས་སུ་བཅུག་ནས་མཆོད་པ་རྒྱ་ཆེན་པོ་བཤམས། རྗེ་ཉིད་ནས་གཞུང་ལུགས་ཆེན་པོ་ལྔའི་བཤད་པ་མདོར་བསྡུས་ཤིག་སྩལ་པར་གྲྭ་ཚང་ནས་ལེགས་སོའི་དངོས་འབུལ་བསྟབས། དེ་ནས་གྲང་མོ་ཆེ་པ་དཀའ་ཆེན་བློ་བཟང་དཔལ་འབྱོར་
གྱིས་པོ་ཏི་ལྔར་དམ་བཅའ་བཞག་དགེ་བཤེས་གཞན་མ་བདུན་རིམ་བཞིན་བཞེངས་ནས་བགྲོ་གླེང་མཛད་དེ་བླང་དོར་གྱི་གནས་ལ་རྨོངས་པའི་མུན་པ་སེལ་པར་བྱེད་པའི་ལུང་རིགས་ཉིན་མོར་བྱེད་པའི་འོད་ཟེར་ཅི་ཡང་སྤྲོས། དགེ་འདུན་ལྔ་བཅུ་
སྐོར་གྱི་སེར་སྦྲེང་དང་བཅས་སྐུ་བརྙན་དེ་གྲྭ་ཚང་གི་འདུ་ཁང་ནང་དུ་སྤྱན་དྲངས་ཏེ་ཀ་བའི་གདོང་དུ་བཞུགས་སུ་གསོལ། དེ་ནས་གྲྭ་ཚང་དུ་ཚོགས་ཆེན་གྱི་དགེ་འདུན་ཡོངས་རྫོགས་ཚོགས་པའི་དབུས་སུ་ཞབས་ཟུང་བཀོད། དགེ་བཤེས་གཉིས་ཀྱིས་
ཚོགས་ལང་མཛད། མཇུག་ཏུ་བསྔོ་སྨོན་གྱི་རྒྱས་འདེབས་སྩལ། དེའི་ཕྱི་ཉིན་དཀྱིལ་ཁང་གྲྭ་ཚང་དུ་ཕེབས་ཏེ་འཇམ་དབྱངས་དཀར་པོའི་སྣང་བརྙན་དང། ཚེས་བཅོ་བརྒྱད་ཀྱི་ཉིན་ཤར་རྩེ་གྲྭ་ཚང་དུ་ཕེབས་ཏེ་འཇམ་དབྱངས་སྨྲ་སེང་གི་སྣང་བརྙན་
[279A]༄༅། །འབུལ་སྦྱོར་གནང། བསུ་བ་གསུང་བཤད། ལེགས་འབུལ། དམ་བཅའ། བགྲོ་གླེང། ཚོགས་དབུར་ཕེབས་པ་སོགས་ཐམས་ཅད་ཐོས་བསམ་གླིང་གི་སྐབས་དང་འདྲ། ཟླ་བ་དྲུག་པའི་ཚེས་ཉེར་གཅིག་གི་ཉིན་སེར་
སྦེང་དང་བཅས་རྒྱུད་པའི་ཆོས་གྲྭར་སྤྱན་དྲངས། ཚོགས་ཡོངས་ལ་རྡོ་རྗེ་ཐེག་པའི་བཀའ་ཆོས་ཆོས་ཐུན་གཅིག་སྩལ། ཐོན་པ་དཀའ་ཆེན་བློ་བཟང་དབང་ཕྱུག་ནས་བསྐྱེད་རྫོགས་ལ་དམ་བཅའ་བཞག་དགེ་བའི་བཤེས་གཉེན་ཁ་ཤས་
བཞེངས་ནས་ལུང་རིགས་ཀྱི་དགའ་སྟོན་སྤེལ། དེ་ལྟར་མང་ཐོས་མཁས་པའི་ཚོགས་ཀྱིས་ཡོངས་སུ་གཏམས་པའི་མཚན་ཉིད་གྲྭ་ཚང་གསུམ་དུ་གསུང་གི་མངའ་བདག་རྗེ་བཙུན་འཇམ་པའི་དབྱངས་ཀྱི་སྣང་བརྙན་གཟི་བྱིན་དང་ལྡན་པ་སྦྱོར་
འཇགས་མཛད་དེ་སྡེ་སྣོད་གསུམ་གྱི་འཆད་ཉན་སྲིད་མཐའི་བར་དུ་དར་ཞིང་རྒྱས་པའི་ཐུགས་སྨོན་མཛད་དོ། །བཀྲ་ཤིས་རྡུལ་བརྩེགས་སྤུངས་པའི་དགའ་ཚལ་དུ། །བློ་གསལ་རྐང་དྲུག་བསྟིག་ནས་རྩེ་མོའི་གྲངས། །ལྡན་པའི་རོལ་མཚོ་བཤད་
པའི་རླབས་འཕྱུར་ཞིང། །བསླབ་གསུམ་ནོར་བུའི་གན་མཛོད་ལྟོར་བཟུང་སྟེ། །རིགས་ལམ་དང་མོ་འབུམ་སྡེའི་དབྱངས་སྙན་གྱིས། །ཕྱོགས་བྲལ་རྣ་བའི་དགའ་སྟོན་སྤེལ་བའི་སླད། །འཇམ་དཔལ་སྣང་བརྙན་ཡིད་འོང་གདེངས་ཅན་གྱིས། །རོལ་
རྩེད་འཛིན་པས་ས་འདི་སྐལ་བཟང་བྱས། །དགེ་བསྐོས་རྣམ་རྒྱལ་བསམ་གྲུབ་ནས་གསོལ་བ་བཏབ་པ་བཞིན། དབྱར་གནས་ཀྱི་སྐབས་འདུས་པ་རྒྱ་མཚོར་རྗེ་ཉིད་ཀྱི་གསུང་ཁ་ཤས་ཀྱི་ལུང། བྱམས་པས་དམ་བཅས་པའི་གཟུངས་ཀྱི་བཤད་ལུང་

[279B] ཉུང་འདུས་ཁ་ཤས་ལ་ལེགས་ལྡན་མཆེད་གསུམ་གྱི་རྗེས་གནང། གྲུབ་རྒྱལ་ལུགས་ཀྱི་ཚེ་དབང་པཎ་ཆེན་དབེན་ས་པ་ཡབ་སྲས་ཀྱི་མན་ངག་གིས་བརྒྱན་པ་རྣམས་དང། རྒྱུད་པ་གྲྭ་ཚང་དུ་བདེ་མཆོག་སྒྲུབ་
མཆོད་དང་བསྟུན་གཟིམས་ཆུང་ཉི་འོད་འཁྱིལ་པར་ཉིན་བདུན་གྱི་རིང་ཉིན་རེ་བཞིན་རྒྱུད་གྲྭ་ཚོགས་ཡོངས་ནས་བསྐྱེད་རྫོགས་ཀྱི་ཆོས་གྲྭ་མཛད་རྗེས་འགྲེལ་གཏོར་དང་མཎྜལ་ཕུལ་ཏེ། རྗེ་ཉིད་ནས་བདེ་མཆོག་རྒྱུད་འགྲེལ་གྱི་བཤད་པ་སྩལ་
སྐབས་འདིར་གཞུངས་ནས་རྒྱལ་དབང་ཐམས་ཅད་མཁྱེན་པ་ཆེན་པོར་བཀའ་ཆོས་ཀྱི་རིམ་པ་སྩོལ་སླད་རྗེ་བླ་མ་མཆོག་གྲུ་འཛིན་གྱི་ཕོ་བྲང་ཆེན་པོར་ཕེབས་དགོས་ཚུལ་གྱི་ཞུ་ཡིག་རྟ་ཟམ་ཐོག་འབྱོར་པར་དགོངས་བཞེད་དང་སྦྱོར་རྒྱུའི་བཀའ་ལན་
ཀྱང་རྟ་ཟམ་ཐོག་ནས་འབུལ་བ་གནང། ཕེབས་ལམ་དང་བཀའ་ཆོས་འབུལ་རྒྱུའི་གེགས་སེལ་དུ་དུས་འཁོར་དང་བདེ་གསང་འཇིགས་གསུམ་གྱི་ཆོ་ག་ཆོས་སྐྱོང་རྣམས་ཀྱི་བསྐང་གསོ་བཅས་མཛད། སྐབས་སྔ་ཕྱི་འདི་དག་ཏུ་གསུང་འཕྲོས་
ཀྱི་ཞོར་ལ་འདི་ལོ་དགེ་འདུན་རྣམས་ལ་སྐུ་གེགས་ཀྱི་ངོ་ཆེན་པོ་འདུག་ཅེས་ཡང་ཡང་ཕེབས། གསོལ་དཔོན་བློ་བཟང་མཁས་མཆོག་ནས་སྐུ་གེགས་ཀྱི་ངོ་འདུག་ཚེ་རྗེ་བླ་མ་མཆོག་ནས་ཐུགས་དམ་སྐྱབས་འཇུག་གནང་དགོས་ཞེས་ཞུས་པར་
ངེད་ནས་འཕགས་པའི་དགེ་འདུན་གྱི་སྡེ་ལ་སྐྱབས་འཇུག་གང་དྲག་བྱེད། གཙོ་བོར་དགེ་འདུན་རྣམས་ཀྱིས་རྗེ་རྒྱལ་བ་གཉིས་པ་ཙོང་ཁ་པ་ཆེན་པོའི་བསྟན་པའི་བཤད་སྒྲུབ་འཆད་ཉན་གྱི་བྱ་བ་ལ་རག་ལུས་ཞེས་ཕེབས། དེའི་གནས་ཚུལ་གསོལ་

[280A]༄༅། །དཔོན་ནས་ཕྱག་མཛོད་ཆེན་མོར་ཞུས་པས། ཁོང་གིས་ཀྱང་ཐུགས་ཀྱིས་མ་བཟོད་པར་ཕྱག་མཛོད་དང་གསོལ་དཔོན་གཉིས་ཀ་ནས་འདི་ལོ་དགེ་འདུན་རྣམས་ལ་སྐུ་གེགས་ཀྱི་ངོ་ཡོད་ཚུལ་བཀའ་ཕེབས་འདུག་པ། སྐུ་གེགས་
ཀྱི་ངོ་ཆེ་བ་མེད་ལས་ཆེ། ཡོད་ཚེ་དེ་དག་དམིགས་མེད་དུ་ཞི་བའི་ཐུགས་དམ་སྐྱབས་འཇུག་གནང་བ་དང། དེར་དམིགས་བཟློག་ཐབས་སྐུ་རིམ་གཏོར་ཟློག་གི་རིམ་པ་སོགས་ཇི་ལྟར་ཞུ་དགོས་གསོལ་བར། བཀའ་ལས། འདི་ལ་སྐུ་རིམ་དམིགས་
བསལ་དང། གཏོར་ཟློག་གི་རིམ་པ་མི་དགོས། ཡིན་ཀྱང་དབྱར་སྟ་གོན་གྱི་སྐབས་ཚུལ་ཤིང་མཐོ་བརྩེགས་སུ་བཞག་པ་འགྱེལ་བ་དང། དབྱར་བདག་པ་ཐོས་བསམ་གླིང་ཞལ་སྔ་ནས་གློ་བུར་དུ་སྙུན་པ་སོགས་ཅུང་ཟད་དགེ་འདུན་གྱི་སྡེ་ལ་སྐུ་གེགས་
ཀྱི་ངོ་ཡིན། འདི་ཉིད་དམིགས་མེད་དུ་ཞི་བའི་ཕྱིར་ཁོ་བོ་ཅག་རང་འདི་ཁའི་གླིང་སྐོར་ལ་ཕྱིན་ཏེ། དགོན་པའི་ཕྱོགས་བཞིར་ཆ་གསུམ་དང་ཁྲུས་གསོལ་བྱས་ན་ལེགས་ཞེས་ཕེབས་པ་བཞིན་ཚེས་ཉེར་བདུན་གྱི་ཉིན་གསོལ་ཚིགས་སྔ་ཐོན་ལ་རྗེ་བླ་མ་
མཆོག་དང་འཕྲིན་ལས་པ་ཆེན་པོ། ཡོངས་འཛིན་མཁན་རིན་པོ་ཆེ། ཟུར་བཞིའི་བླ་མ་བཞི། ཚོགས་ཆེན་དགེ་བསྐོས་བཅས་གླིང་སྐོར་ལ་ཕེབས་པར། ནུབ་ཏུ་ཆ་གསུམ་གཏོར་མ། དྲེགས་པ་ལྕམ་སྲིང་གི་གསེར་སྐྱེམས། བྱང་དུ་ནེ་སེར་ཇོ་བོ་ཆེན་
པོའི་མཆོད་གཏོར། ཤར་དང་ལྷོར་ཆ་གསུམ་དང་སྤྱན་འདྲེན་ཁྲུས་གསོལ་བཅས་གཏོང་བ་མཛད་པས་རྟེན་འབྲེལ་ལེགས་ཞེས་གསུང། ཟླ་བ་བརྒྱད་པའི་ནང་དུ་དཔོན་མོ་ནོར་འཛིན་དབང་མོ་ནས་དོད་ཕུལ་ཏེ་དུས་འདས་པཱ་ཐུར་པེའི་སི་རྣམ་རྒྱལ་ཚེ་

[280B] དཔོན་མོ་ནོར་འཛིན་དབང་མོ་དང་བྱང་རིགས་མི་སྣ་ཁག་ནས་གསོལ་བ་བཏབ་པ་བཞིན། གྲུབ་རྒྱལ་ལུགས་ཀྱི་ཚེ་
དབང་དང་འོད་དཔག་མེད་ལ་བརྟེན་པའི་འཕོ་ལུང། དཔོན་མོ་ནོར་འཛིན་དབང་མོར་སྣ་གཅིག་སྤྱོད་པའི་དགེ་བསྙེན་གྱི་སྡོམ་པ་བཅས་སྩལ། སྐབས་འདིར་སོག་རིགས་སུམ་ཅུ་སོ་དགུ་བསྙེན་རྫོགས་བསྒྲུབས། དཔོན་མོ་ནོར་འཛིན་དབང་མོ་ངོ་གཡོག་དང་
བྱང་རིགས་མི་སྣ་རྣམས་ལ་ཐོན་ཕྱག་སྩལ། དཔོན་མོ་སྒེར་དུའང་གནང་སྐྱེས་སྦམ་མཐོ་བ་སྩལ་ཏེ་ཁྱེད་རྣམས་རྗེ་ཙོང་ཁ་བའི་བསྟན་པའི་སྦྱིན་བདག་རྙིང་ཁོངས་སུ་སོང་སྟབས་ཐག་རིང་པོ་ནས་དཀའ་ཚེགས་ལ་མ་ལྟོས་པར་འོངས་ཏེ་རྒྱལ་དབང་མཆོག་དང་
ཇོ་ཤཱཀ་རྣམ་གཉིས་སོགས་རྟེན་རྣམས་མཇལ་ཞིང། དགོན་ཆེན་བཞི་སོགས་སུ་དགེ་འདུན་གྱི་སྡེ་ལ་བསྙེན་བཀུར་རྒྱ་ཆེན་པོ་ཞུས་ཏེ་རྣམ་དཀར་གྱི་བྱ་བ་འདོད་པ་ལྷར་གྲུབ་པ་ཤིན་ཏུ་ལེགས། ངེད་ནས་ཀྱང་ཁྱེད་རྣམས་རང་རང་གི་ཡུལ་དུ་བདེ་བར་འབྱོར་ཏེ་
ཚེ་བསོད་སྟོབས་འབྱོར་གོང་འཕེལ་དུ་འགྱུར་བའི་སྐྱབས་འཇུག་བགྱིད། ཁྱེད་རྣམས་ནས་ཀྱང་དཀོན་མཆོག་ལ་གསོལ་བ་དྲག་ཏུ་ཐོབ་ཅེས་སྩལ་བས་ཚང་མ་དད་པ་འཕེལ་བཞིན་པའི་ངང་ནས་ཐེགས། གཞུང་ས་ནས་ཕེབས་བསུའི་ཆེད་མགྲོན་གཉེར་
དགེ་སློང་སྐལ་བཟང་དོན་གྲུབ་དང་ཆིབས་དཔོན་རྣམ་སྲས་གླིང་བ། འབྲས་སྤུངས་སྤྱི་སོ་བཅས་འབྱོར་མདུན་རྒྱལ་དབང་མཆོག་ནས་རྗེ་ཉིད་ལ་མཚམས་ཞུའི་ཞུ་ཡིག་རྟེན་སྦྲགས་སྩལ་བ་དགྱེས་པ་ཆེན་པོས་བཞེས་ཤིང་སྐུའི་མཚམས་འདྲི་གནང། ཁོང་

[281A]༄༅། །རྣམས་ལའང་ཇ་གྲལ་དང་གསུང་གླེང་མཛད། མི་སྣ་ངོ་བོ་གསུམ་སོ་སོ་ནས་དངོས་འབུལ་བཏེག་པར་གློག་ཆ་དང་གནང་སྦྱིན་གྱ་ནོམ་པ་སྩལ། ཕེབས་ལམ་དང་བཀའ་ཆོས་འབུལ་རྒྱུའི་གེགས་སེལ་བཅས་ཀྱི་ཆེད་ལྷ་
མོའི་བསྐང་གསོ་དང་སྒྲོལ་མ་གཡུལ་ཟློག་མཛད། ཟུར་བཞིའི་སློབ་དཔོན། ཚོགས་ཆེན་དང་སྔགས་གྲྭའི་ལས་སྣེ་བཅས་ལ་མཇལ་ཁ་ཇ་གྲལ་ཐོག་ཆོས་གྲྭ་འདི་ཉིད་དུ་བཞུགས་པའི་དགེ་འདུན་རྣམས་ཐུགས་མཐུན་ཁྲིམས་གཙང་གི་སྒོ་ནས་འཆད་
ཉན་བཤད་སྒྲུབ་ཀྱི་བྱ་བ་གཙོ་བོར་བཏོན་ངོས། སྒྲིགས་ལམ་ཀུན་སྤྱོད་རྣམ་པར་དག་བ་ལ་ལེ་ཤོར་དུ་མ་སོང་བ་མཛད་དགོས། ཁྱད་པར་འདི་ལོ་ནད་ཡམས་ཀྱི་ངོ་ཆེ་བས་རྒྱུན་གཏན་དང་ལྷག་ཏུ་དུས་གཏོར་ཆེན་མོའི་སྐབས་དང་ཆོ་འཕྲུལ་སྨོན་
ལམ་དུས་ཉེ་སྐོར་དང་ཕྱོགས་མཐའ་ནས་འོངས་མི་ཀུན་དགོན་པའི་གླིང་ཁྲོད་དུ་མ་བཏང་བ་ལེགས་ཚུལ་སོགས་འཕྲལ་ཡུན་དུ་སྨན་པའི་བཀའ་སློབ་ཞིབ་ཏུ་ཕེབས། ཟླ་བ་དགུ་པའི་ཚེས་བཅུ་ལ་བཀྲ་ཤིས་ལྷུན་པོ་ནས་དབུས་སུ་ཆིབས་ཁ་
བསྒྱུར། ཆིབས་སྐྱེལ་སེར་སྦྲེང་སོགས་དབུས་ཕེབས་སྔོན་མ་དང་འདྲ། དབེན་དགོན་དུ་ཞག་གསུམ་བཞུགས་སྟན་འཇིགས། འདི་ནས་བཟུང་ལྷ་ལྡན་དུ་ཕེབས་ཀྱི་བར་ཉིན་རེ་བཞིན་ལམ་པར་དུ་འཁོད་པའི་ལྷ་སྡེ་རྣམས་ནས་སེར་སྦྲེང་དང། མི་སྡེ་
རྣམས་ནས་བྲོ་གཞས་པར་མ་ཆད་པར་བྱུང་བ་རྣམས་དང་ཆིབས་བསུ་སྐྱེལ་བྱེད་མི་བཅས་ལ་གསོལ་རས་སྔར་རྒྱུན་ལྟར་སྩལ། སྒེར་མཇལ་ཞུ་མི་རྣམས་ལའང་སློག་ཆ་གནང། འཕན་ལ་རྩར་ཞག་བཞུགས་གནང་སྐབས་རྒྱལ་དབང་མཆོག་གི་

[281B] དེ་ནས་རིམ་གྱིས་ཕེབས་པར་མཚན་ཉིད་གླིང་ཁར་འབྲས་སྤུངས་ཀྱི་ཐབ་བསུ་དང་གསོལ་ཚིགས་ར་བར་གཞུང་གི་ཐབ་བསུ་དང་ཆིབས་བསུ་
སྔར་རྒྱུན་ལྟར་མཛད་ཅིང། པོ་ཏ་ལའི་རྩེ་ནས་དར་འཕྱར། མདོ་དར། སུརྞ། བཀྲ་ཤིས་ཁྲ་རིང་བཀྲམ་པ་སོགས་ཀྱི་བཀུར་གཟོས་དང་བཅས་ཕོ་བྲང་ཆེན་པོར་ཞབས་ཟུང་བཀོད་དེ་གཟིམས་ཆུང་ཉི་འོད་དུ་རྒྱལ་དབང་ཡབ་སྲས་གཉིས་ཞལ་འཛོམ་ཞིང་
ཕྱག་དང་མཇལ་དར་རྩེ་སྤྲོད་གནང། རྒྱལ་དབང་མཆོག་ལ་ཐོག་མའི་མཇལ་རྟེན་རྟེན་འབྱུང་གི་དངོས་པོ་ཕུལ། གཞུང་ནས་དཀར་སྤྲོ་བཏེག་ཅིང་ཕན་ཚུན་ཐུགས་དགྱེས་པའི་གསུང་གླེང་མཛད། དེ་ནས་ཚོམས་ཆེན་དུ་རྒྱལ་དབང་ཡབ་སྲས་ཞལ་
འཛོམ་ཐོག་གཞུང་ནས་སྟོན་ཆེན་བཏེག་དེའི་ཕྱི་ཉིན་ནས་བཟུང་ཞག་ཁ་ཤས་ཀྱི་རིང་རྒྱལ་དབང་རིན་པོ་ཆེར་རྣམ་འཇོམས་ཀྱི་བྱ་བས་ཁྲུས་འབུལ་བ་མཛད། དབུས་སུ་བཞུགས་སྟན་འཇགས་རིང་རྩེ་ཤོད་ཀྱི་གསོལ་ཆས། ཟུར་གསོས་ཕོགས་
སོགས་སྔར་རྒྱུན་བཞིན་གཟབས། སེར་འབྲས་ཀྱི་བླ་མ་སྤྲུལ་སྐུ་ལས་སྣེ། བོད་བཞུགས་ཨམ་པན་སོགས་རྒྱ་བོད་ཧོར་སོག་གི་སེར་སྐྱ་མཆོག་དམན་མང་པོ་མཇལ་ཞུར་བྱུང་བ་རྣམས་ལ་ཕྱག་དབང་གི་བྱིན་རླབས་སྩལ་ཏེ་སོ་སོའི་གོ་བབས་
དང་བསྟུན་པའི་བདག་རྐྱེན་གནང། ཟླ་བ་བཅུ་པའི་ཚེས་གཉིས་ཀྱི་ཉིན་རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེ་དང། ཡོངས་འཛིན་ཁྲི་པ། ཁྲི་ཆེན་ནོ་མོན་ཧན་གྱི་སྤྲུལ་སྐུ། རྗེ་ངག་དབང་བྱམས་པའི་སྤྲུལ་སྐུ། ཞབས་ཕྱི་ནང་མ་ཁ་ཤས་

[282A]༄༅། །བཅས་ལ་འཇམ་དབྱངས་ཆོས་སྐོར་གྱི་རྗེས་གནང་གི་མགོ་བརྩམས་ཏེ་སྩལ་པ་ཚེས་ལྔའི་ཉིན་གྲུབ། ཨམ་པན་སོགས་གོང་མའི་མི་དྲག་དང། བཀའ་བློན་སོགས་བོད་ཀྱི་མི་དྲག་རྩེ་ཤོད་ཀྱི་དྲུང་འཁོར་རབ་འབྲིང་
དཀྱུས་གསུམ་སོགས་ལ་ཕེབས་སྐྱེས་ཀྱི་དངོས་པོ་བསྟར། གསེར་གདུང་གཉིས་དང་ལོ་ཀེ་ཤྭ་ར་སོགས་རྟེན་རྣམས་ཀྱི་དྲུང་དུ་སྣ་ལྔའི་མཆོད་པ་ཕུལ། དེ་ཉིན་གཞུང་ས་ནས་རྗེ་བླ་མ་སྟོན་འཁོར་རྣམས་དང་རྒྱ་བོད་ཀྱི་མི་དྲག་མགྲོན་དུ་འོས་པ་
རྣམས་ལ་གསོལ་སྟོན་རྒྱས་པའི་ཐོག་རྣམ་རྒྱལ་གྲྭ་ཚང་པས་ཚེ་ཆོག་མཛད་དེ་དངུལ་གྱི་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་རྟ་རྨིག་མ་བརྒྱ་དང་ལྔ་སོགས་ཀྱི་དངོས་འབུལ་སྦམ་མཐོ་བ་བཏེག་ནས་རྒྱལ་དབང་མཆོག་གསེར་
ཁྲིའི་ཁར་བཞེངས་ནས་ཞབས་བརྟན་ཞུ་འབུལ་གནང། ཚེས་བཅོ་ལྔ་ལ་བླ་བྲང་ནས་རྒྱུ་ཡོན་སྦྱར་ཏེ་གསོལ་སྟོན་རྒྱས་པའི་ཐོག་རྒྱལ་དབང་ཐམས་ཅད་མཁྱེན་པ་ཚོམས་ཆེན་དུ་སྤྱན་དྲངས་ཏེ་རྣམ་རྒྱལ་གྲྭ་ཚང་ཚོགས་ཡོངས་ནས་ཚེ་ཆོག་མཛད་ཅིང་
ཁ་བཏགས། མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། དངུལ་རྟ་རྨིག་མ་བརྒྱ་ཕྲག་བརྒལ་བ་སོགས་དངོས་འབུལ་སྦམ་མཐོ་བ་དང་བཅས་རྗེ་བླ་མ་ཉིད་ནས་ཞབས་བརྟན་གསོལ་འདེབས་ཞུ་བ་གནང། དེ་བསྟུན་ནོ་མོན་ཧན་དེ་མོ་སྤྲུལ་
པའི་སྐུ་དང། ཨམ་པན། ཇར་བི། བཀའ་བློན་ལྷན་རྒྱས་སོགས་ལ་དངོས་སྐྱེས་བཟང་པོ་བསྟར། ཚེས་བཅུ་དགུ་ལ་གཟིམས་ཆུང་དབང་ཁང་དུ་ཞབས་ཟུང་བཀོད་དེ་དཔལ་གསང་བ་འདུས་པ་མི་བསྐྱོད་རྡོ་རྗེའི་དབང་གི་སྟ་གོན་གནང་བར། དེ་གོང་

[282B] ཞབས་བརྟན་སྐུ་རིམ་རྒྱ་ཆེར་བསྒྲུབས་ཏེ་དབང་གི་འཕྲོ་འཇོག་པ་མ་གནང་
བར་དེའི་ཕྱི་ཉིན་དབང་དངོས་གཞི་ཡོངས་སུ་རྫོགས་པ་ལེགས་པར་སྩལ། དེའི་རྗེས་སུ་དཔལ་འཁོར་ལོ་བདེ་མཆོག་གི་དབང་སྟ་གོན་དང་བཅས་པ་འབུལ་བ་གནང། དེ་རྗེས་སྟ་གོན་གཅིག་གིས་འཐུས་པ་མཛད་དེ་འཇིགས་བྱེད་དང་གཤེད་དམར། དགྲ་
ནག་བཅུ་གསུམ་མ་གསུམ་གྱི་དབང་ཆེན་གནང་སྟེ་བདེ་མཆོག་གི་ཚོགས་འཁོར་ཀྱང་མཛད། རྒྱལ་དབང་མཆོག་ནས་གཏང་རག་གི་ཡོན་ཀྱང་གཟབས་ཏེ་ཕུལ། དེ་སྐབས་གོང་མ་བདག་པོ་ཆེན་པོར་རྒྱལ་དབང་མཆོག་ལ་བཀའ་ཆོས་འབུལ་
བཞེས་ཀྱི་གནས་ཚུལ་གྲེའུ་ཙེའི་ཐོག་ནས་འབུལ་བ་གནང། རྩེ་ཐང་ལྔ་མཆོད་པ་དང་མངའ་རིས་གྲྭ་ཚང་སོ་སོར་གཏོང་སྒོའི་ཐེབས་ཀྱང་སྩལ། སེར་འབྲས་དགེ་གསུམ། རྒྱུད་སྟོད་སྨད། རྣམ་རྒྱལ་གྲྭ་ཚང། གསང་སྔགས་དགའ་ཚལ་སོ་སོར་མང་ཇ་
བདུན་རེ་དང། འགྱེད་དངུལ་བལ་ཊམ་རེ། རྭ་སྒྲེང་དུ་མང་ཇ་བདུན་དང་འགྱེད་དངུལ་སྲང་རེ། དེ་ཕྱིན་དབུས་ལྷོ་བྱང་གི་དགོན་ཁག་དགོན་དེབ་ནང་གསལ་གྱི་ཁོངས་སུ་དགེ་འདུན་ཆིག་ཁྲི་བཞི་སྟོང་སུམ་བརྒྱ་བརྒྱད་ཅུ་གྱ་བརྒྱད་ལ་འགྱེད་དངུལ་བལ་ཊཾ་
རེ་བཅས་གནང། དགའ་ལྡན་གསེར་གདུང་རིན་པོ་ཆེ་དང་རྫིང་ཕྱིའི་བྱམས་པ། ཆོས་འཁོར་རྒྱལ་དང་བྱམས་པ་གླིང་ཆོས་སྡེའི་བྱམས་མགོན་སོ་སོར་བརྒྱ་མཆོད་སྣ་ལྔ་ཚར་རེ། སྙན་ཤལ་དང་བཅས་པ། དཔལ་གྱི་ལྷ་མོ་དང་མགོན་པོ་བསེ་གདོང་

[283A]༄༅། །པ༑ ཆོས་འཁོར་རྒྱལ་གྱི་དཔལ་ལྡན་ལྷ་མོ། དགའ་ལྡན་ཆོས་རྒྱལ། ལ་མོ་བྱང་ཆུབ་ལྕོག་དང་ཚེར་གསེབ། བཙུན་མོ་ཚལ་སོ་སོར་ཆོས་སྲུང་གི་བསྐང་པ་མཛད་རྒྱུར་ཟླ་བ་རིལ་བོ་འཁྱོངས་པ་སོགས་ཀྱི་བསྙེན་
བཀུར། མཆོད་ཆས། ལྷ་རྫས་ཀྱི་སྙན་ཤལ་བཅས་བསྟར། ཚེས་ཉེར་ལྔའི་དུས་མཆོད་ཀྱི་སྐབས་ཇོ་ཤཱཀ་རྣམ་གཉིས་སོགས་ལྷ་ལྡན་གྱི་རྟེན་རྣམས་དང། པོ་ཏ་ལའི་རྟེན་རྣམས་ཀྱི་དྲུང་དུ་བརྒྱ་མཆོད། སྟོང་མཆོད། སྙན་ཤལ་བཅས་འབུལ་བ་
མཛད། ཡབ་སྲས་གཉིས་ལྷན་ཅིག་ཏུ་པོ་ཏ་ལའི་རྟེན་གཟིགས་ལ་ཕེབས་ནས་ཁྲུས་གསོལ་གནང། སྐབས་སྔ་ཕྱི་འདི་དག་ཏུ་འོལ་ཁ་རྫིང་ཕྱི་བ། འབྲི་གུང་པ། རྭ་སྒྲེང་བླ་སྤྱི་སྡེ་དགོན་ཐུན་མོང། འབྲས་སྤུངས་གཙང་པ་ཁམས་ཚན། རྒྱུད་སྟོན་སྨད་
ཐུན་མོང་དང་རྒྱུད་སྟོང་པ་སྒེར། རི་བོ་རྣམ་རྒྱལ་བ། སྒྲུབ་ཁང་སྐུ་སྐྱེ། འབྲུག་ལ་མཁན་ཆེན་སྐུ་སྐྱེ་བློ་བཟང་བསྟན་འཛིན། ཕུར་བུ་ལྕོག་སྤྲུལ་པའི་སྐུ་རི་ཁྲོད་ཚོགས་ཡོངས་དང་བཅས་པ་རྣམས་ནས་དངོས་འབྱོར་གྱི་མཆོད་སྤྲིན་སྤྲོས་ཤིང་སོ་སོར་
བབས་བསྟུན་གྱི་སློག་ཆ་ཡང་སྩལ། དེ་ཉིན་རྒྱལ་དབང་ཡབ་སྲས་གཟིམས་ཆུང་ཉི་འོད་དུ་ལྷན་རྒྱས་ཐོག་བཀའ་བློ་ན་བཞི། མདའ་དཔོན་ཇ་སག་བཅས་དང་རྗེ་ཉིད་ཀྱི་ཞབས་ཕྱི་རྣམས་ལ་ཇ་གྲལ་དཀར་སྤྲོ་བཅས་གནང། ཟླ་བ་བཅུ་གཅིག་པའི་
ཚེས་གཅིག་ནས་བཟུང་གཟིམས་ཆུང་དབང་ཁང་ཏུ་རྒྱལ་དབང་ཐམས་ཅད་མཁྱེན་པ་ཆེན་པོ། ཡོངས་འཛིན་རྣམ་པ་གཉིས། སྐུའི་མཆེད་ཟླ་རྣམས་དང་རྒྱལ་ཡུམ་ཕུན་ཚོགས་དབང་མོ། ཆབ་མདོ་འཕགས་པ་ལྷ། ར་སྒྲེང་ཁྲི་ཆེན་སྤྲུལ་སྐུ། རྗེ་ངག་

[283B] བྲག་གཡབ་སྤྲུལ་སྐུ་ཆེ་ཚང། རྒྱལ་སྲས་སྤྲུལ་སྐུ། སེམས་དཔའ་སྤྲུལ་སྐུ། འོད་ཟེར་སྐུ་སྐྱེ། ཡབ་སྲས་གཉིས་ཀྱི་ཞབས་ཕྱི་ནང་མ་ཁ་ཤས། གྲྭ་ཚང་སློབ་དཔོན་སོགས་མང་པོར་ཇོ་ལུགས་ཀྱི་སྒྲོལ་མ་ཉེར་གཅིག་དང་
སློབ་དཔོན་ཉི་མ་སྦས་པའི་ལུགས་ཀྱི་སྒྲོལ་མ་ཉེར་གཅིག་གི་རྗེས་གནང་ཉིན་རེ་ལ་ལྔ་རེ་གནང། ཉི་ལྡོག་དང་བསྟུན་སྐུ་མཚམས་མཛད་ཅིང་མཚམས་ཀྱི་ཁོངས་སུ་རྒྱལ་དབང་མཆོག་ལ་ཕྱབས་ཁྲུས་འབུལ་བ་མཛད། འདི་སྐབས་ཁམས་ལྷ་རི་
སྐོར་དུ་འབྲུམ་དོགས་ཀྱི་གླེང་གཞི་བྱུང་བ་ས་མཚམས་མགོ་ཡོད་ནས་ལྷ་ལྡན་དུ་གནས་ཚུལ་གྱི་ཡི་གེ་འབྱོར་འཕྲལ་རྒྱ་བོད་ཉིས་སྤྲེལ་གྱི་ཞིབ་དཔྱོད་པ་མངགས་ཤིང། པོ་ཏ་ལའི་ཞོལ་དང་ལྷ་ལྡན་ཉེ་སྐོར་བཅས་པར་མི་རྣམས་ལ་རྩི་ཤག་ཕྱོགས་
མྠ་འི་རྫོང་གཞིས་ཁག་ཏུའང་ནད་དོགས་ལ་ཟོན་སྐྱོར་དམ་སྦྲགས་དགོས་པའི་རྩ་ཚིག་བཅས་གནང། དེ་ཡང་སྔ་ལོ་སྟོན་དུས་ནམ་མཁའ་ལ་དུ་བ་མཇུག་རིང་ཤར་པ། འདི་ལོ་དཔྱིད་ཀ་ཉི་མ་ཁྲག་མདོག་ཅན་སྣང་ཞིང་རི་ཀླུང་ཐལ་རྡུལ་གྱིས་ཁྱབ་པ། སྟོན་
ས་གཡོ་བྱུང་བ་རྣམས་ནད་ཡམས་ཀྱི་སྔ་ལྟས་སུ་གླེང་བས་ཚང་མ་ཐུགས་གཡེང་དུ་གྱུར། དེར་བརྟེན་གཞུང་ས་ནས་རྒྱལ་བ་ཡབ་སྲས་དང་ཆོས་སྐྱོང་ཁག་ལ་ལུང་ཞུ་མཛད་པའི་ཕྱིར་ཕེབས་དགོངས་དོན་ལྟར་གྲུབ་མཐའ་རིས་མེད་ཀྱི་དགོན་སྡེ་ཁག་
མང་དུ་གཏོར་ཟློག་སོགས་རིམ་གྲོ་རྒྱ་ཆེན་པོ་བསྒྲུབ་གནང་དང་བསྟུན་བླ་བྲང་ནས་ཀྱང་སེར་འབྲས་དགེ་གསུམ། རྒྱུད་སྟོད་སྨད། རི་ཁྲོད་ཀྱི་སྡེ་སོགས་མང་པོར་རིམ་གྲོ་རྒྱ་ཆེན་བསྒྲུབ་པ་མཛད། སྐབས་འདིར་ནད་དོགས་ཀྱི་རྡབས་ཤོགས་ཧ་ཅང་
[284A]༄༅། །ཆེ་སྟབས་རྗེ་བླ་མ་མཆོག་ལ། ཕྱག་མཛོད་ཆེན་མོ་དང། གསོལ་དཔོན་སོགས་ཞམ་རིང་རྣམས་ནས། ད་ལྟ་ཤེས་བཞིན་ཉིན་ཆེའི་རིགས་མ་མཆིས་ཀྱང། བཀྲ་ཤིས་ལྷུན་པོར་ངང་ཚུལ་འདི་ལྟ་བུ་གསན་ཚེ་ས་ཁད་
འགྱངས་སྟབས་ཐུགས་གཡེང་ཆེ་བ་བྱུང་འགྲོ་བས། སྐྱབས་མགོན་རྒྱལ་དབང་མཆོག་དང་ནོ་མོན་ཧན་དེ་མོ་སྤྲུལ་པའི་སྐུ་རིན་པོ་ཆེ་སོགས་ལ་བབས་རྒྱུན་གནང་ནས་གཙང་ལ་ཆིབས་བསྒྱུར་མགྱོགས་མྱུར་ཡོང་བ་དགོས་ཚུལ་ནན་གྱིས་གསོལ་བར། རྗེ་
ཉིད་ནས། ད་ལྟ་ཉེན་ཆེ་རང་མེད་གཤིས་སྔ་མགྱོགས་ཐེན། ཕྱིས་ནས་ཉེན་ཆེར་གྱུར་ཚེ་འགྲོ་རྩིས་རང་བྱེད། བཀྲ་ཤིས་ལྷུན་པོར་དགེ་འདུན་རྣམས་ནས་ཚུལ་འདི་ལྟ་བུ་གསན་ཚེ་ཐུགས་གཡེང་གིས་བཤད་སྒྲུབ་འཆད་ཉན་གྱི་བྱ་བ་ལ་སད་
རྐྱེན་བྱུང་དོགས་ཚོགས་ཡོངས་ལ་བབས་རྒྱུན་གསེད་བཀྲོལ་གྱི་ཐུགས་དམ་བཀའ་ཤོག་ཕྱག་བྲིས་མ་རྟ་ཟམ་གྱི་ཐོག་ནས་སྩོལ་བར་མཛད། ཟླ་བ་དེ་ཉིད་ཀྱི་ཚེས་བཅུ་དྲུག་ནས་བཟུང་ཟླ་བ་བཅུ་གཉིས་པའི་ཚེས་གསུམ་བར་རྒྱལ་དབང་ཐམས་ཅད་
མཁྱེན་པ་ཆེན་པོར་གཟིམས་སྦུགས་སུ་རྣམ་འགྲེལ། འདུལ་བ། ཕར་ཕྱིན། དབུ་མ། མངོན་པ་མཛོད་བཅས་ཀྱི་རྩ་བ་དང་རྡོ་རྗེ་འཇིགས་བྱེད་ཀྱི་བསྐྱེད་རིམ་གྱི་བཤད་ལུང། མགོན་པོ་དཀར་ནག་གི་རྗེས་གནང་ཚོགས་འཁོར་དང་བཅས་པ། དམ་
ཅན་ཆོས་ཀྱི་རྒྱལ་པོ་ཕྱི་སྒྲུབ་ཀྱི་རྗེས་གནང། ལྷ་མོའི་རྗེས་གནང་ཚོགས་འཁོར་དང་བཅས་པ་དང། དེ་དག་གི་བར་དུ་རྣམ་འཇོམས་ཀྱི་བྱབས་ཁྲུས་བཅས་འབུལ་བ་མཛད་ཅིང། དེ་རྗེས་དཔལ་མགོན་ཞལ་བཞི་པ་དང་ཆོས་སྐྱོང་དྲེགས་པ་

[284B] རྣམ་ཐོས་སྲས། མ་གཅིག་དཔལ་ལྷ། མགོན་པོ་ཕྱག་བཞི་པ་བཅས་ཀྱི་རྗེས་གནང་རྣམས་རིམ་བཞིན་འབུལ་བ་གནང། ཟླ་བ་བཅུ་གཉིས་པའི་ཚེས་ལྔ་ལ་ཕུར་བུ་ལྕོག་ཏུ་རྗེ་བཙུན་ངག་དབང་བྱམས་པའི་སྐུ་བརྙན་རིན་པོ་ཆེར་སྙན་
ཤལ་དང་མཆོད་འབུལ་ཞུ་བར་ཤོད་གསོལ་དཔོན་ཞབས་དྲུང་བློ་བཟང་ཚེ་རིང་རྫོད་སྟ་མཛད། དེ་སྐབས་ཕུར་བུ་ལྕོག་ཚོགས་ཡོངས་ལ་མང་འགྱེད་དང་སྤྲུལ་པའི་སྐུ་ལ་ཡང་དངོས་སྐྱེས་འབུལ་རྒྱུ་གནང། ནོ་མོན་ཧན་དེ་མོ་སྤྲུལ་པའི་སྐུ་རིན་པོ་
ཆེ་ནས་སྔོན་དུ་གསང་སྔགས་དགའ་ཚལ་དུ་ཞབས་ཟུང་འགོད་དགོས་ཚུལ་གསོལ་བར་ཞལ་བཞེས་སྩལ་བ་བཞིན། ཚེས་དགུའི་ཉིན་ནོ་མོན་ཧན་དཔོན་གཡོག་ལྔ་བཅུ་སྐོར་ཆིབས་བསུར་བྱོན་པར་རགས་བསྡུས་ལ་ཇ་གྲལ་བཀའ་འདྲི་གནང་
དེ་ནས་ཆིབས་ཁ་བསྒྱུར་ཏེ་སེར་སྦྲེང་དང་བསུ་བའི་བཀོད་པ་སྣ་ཚོགས་དང་བཅས་འདུ་ཁང་དུ་ཞབས་ཟུང་བཀོད། དཀར་སྤྲོ་རྒྱས་པའི་ཐོག་དངོས་འབུལ་སྦམ་མཐོ་བ་དང་བཅས་ཞབས་བརྟན་བདེན་ཚིག་བརྗོད། དེ་ནས་གཟིམས་ཆུང་དུ་ཞབས་ཟུང་
བཀོད། གུང་སྟོན་སོགས་བསྙེན་བཀུར་གཟབས། དགོངས་ཇའི་ཐོག་ནོ་མོན་ཧན་དེ་མོ་སྤྲུལ་བའི་སྐུ་དང། བླ་མ་ཞི་བ་བཟང་པོ། དགེ་འདུན་བདེ་ཆེན། ཞབས་ཕྱི་རགས་རིམ། བན་གཙང་འདུས་སྤྱི་བཅས་ལ་དམག་ཟོར་རྒྱལ་མོའི་རྗེས་གནང་
སྩལ༑ དེའི་ཕྱི་ཉིན་ཚོགས་དབུར་ཞབས་ཟུང་བཀོད་དེ་རྟེན་གསར་བཞེངས་རྣམས་ཀྱིས་མཚོན་དགའ་ལྡན་གསང་སྔགས་དགའ་ཚལ་གྱི་གཙུག་ལག་ཁང་རྟེན་དང་བརྟེན་པར་བཅས་པ་ལ་དཔལ་རྡོ་རྗེ་འཇིགས་བྱེད་ཀྱི་སྒོ་ནས་རབ་ཏུ་གནས་པ་ཟབ་

[285A]༄༅། །མོས་བྱིན་ཆེན་ཕབ་ཅིང་རབ་ཡོན་དངོས་འབུལ་སྦམ་མཐོ་བ་བསྟབས། རྟེན་གཟིགས་ལ་ཕེབས་ཏེ་རྟེན་རྣམས་ལ་སྙན་ཤལ་མཆོད་འབུལ་གཟབས། དེ་མོ་སྤྲུལ་པའི་སྐུ་རིན་པོ་ཆེར་ཡང་འབུལ་པའི་སློག་ཆ་སྦམ་
མཐོ་བ་སྩལ། བན་གཙང་འདུས་སྤྱིར་ཡང་མང་འགྱེད་དང་གོས་ཆེན་གྱི་འཕན་ཆ་གཅིག་བཅས་སྦྱོར་འཇགས་མཛད། བླ་མ་ཞི་པ་བཟང་པོ་དང། ཕྱག་མཛོད། གཟིམས་དཔོན་སོགས་དང། བན་གཙང་འདུས་སྤྱི་བཅས་ནས་དངོས་འབྱོར་
གྱི་མཆོད་སྤྲིན་སྤྲོས་པར་སློག་ཆ་ཡང་གནང། ཚེས་བཅུའི་ཉིན་པོ་ཏ་ལར་ཞབས་ཟུང་བཀོད། ཕེབས་སྐྱེལ་བ་རྣམས་ལ་ཡང་གསོལ་རས་སྩལ། དེ་སྐབས་ཆིང་ཝང་གི་མི་སྣ་ཁོ་ཤོས་ཙང་ཀི་མགོན་པོ་རྡོ་རྗེ། ཉིག་ཐ་བི་ཆེའི་ཆི། ཁྲི་དཔལ་
ལྡན་གྲགས་པའི་ཕྱག་མཛོད། ཚལ་འདམ་ཇ་སག་བཀྲ་ཤིས་ཚེ་འཕེལ་གྱི་མི་སྣ་སྔགས་རམ་པ། ཧལ་ཧ་ཁཱ་ཇོ་རིགས་ཐུ་བཟང་པོ། མགྲོན་གཉེར་དར་རྒྱས། ཁཱ་ཆོས་འབྱོར་དང་བཀྲ་ཤིས་སྐྱབས། དགེ་སློང་སྨན་རམ་པ། ཏཱ་པེའི་སིའི་མི་
སྣ་ཇོ་རིགས་ཐུ་བསྟན་འཛིན། ཡིལ་གུག་སན་ཧུ་ཐོག་ཐུའི་མི་སྣ་ཞབས་དྲུང་དངོས་གྲུབ། ཧོ་ཐོ་གོད་ཇ་སག་བསམ་གྲུབ་ཀྱི་མི་སྣ་གོའུ་ཤྲཱི་ངག་དབང་ཤེས་རབ། ཚལ་འདམ་དཔལ་འབྱོར་ཇ་སག་གི་མི་སྣ་དར་ཧན་ནང་སོ། །གཞན་ཡང་རབ་
འབྱམས་པ་རྒྱལ་མཚན་འོད་ཟེར། ཇེའི་སང་ཚེ་བརྟན་སོགས་འབྱོར་ཏེ་བླ་དཔོན་རྣམས་ཀྱི་འབུལ་བསྐུར་དང་སྒེར་འབུལ་བཅས་བསྟར་བར་ཕྱག་དབང་དང་ཇ་གྲལ་གནང། འགྲོ་ཁར་སོ་སོར་འབྱོར་ལན་དང་མི་སྣ་ངོ་གཡོག་ལ་ཐོན་ཕྱག་

[285B] སྐབས་དེར་ལྷ་ལྡན་རྒྱུད་ཁང་གི་འགག་དང་པོ་ཏ་ལའི་རྫོང་རྒྱབ་བཅས་ནས་ཁམས་པ་འབྲུམ་ནད་ཀྱིས་ན་བ་རེ་ཐོན་ཅིང། རི་བོ་དགེ་ལྡན་དུའང་དགེ་འདུན་ཉི་ཤུ་སྐོར་ལ་འབྲུམ་ནད་བྱུང་བར། རྒྱལ་དབང་མཆོག་སྐུ་མཚམས་ལ་
བཞུགས་རྒྱུའི་ཁྱད་རེ་ཞིག་གཙང་ལ་ཆིབས་བསྒྱུར་གནང་རྒྱུའི་དགོངས་པ་གཏད་དེ། རྒྱལ་དབང་མཆོག་གི་ཞབས་བརྟན་དང། གངས་ལྗོངས་སུ་ནད་རིམས་ཞི་ཆེད་དུ་དམིགས་སེར་འབྲས་དགེ་གསུམ། རྒྱུད་སྟོད་སྨད། རྣམ་རྒྱལ་གྲྭ་ཚང་
དགའ་ལྡན་གསང་སྔགས་དགའ་ཚལ་བཅས་སུ་གདུགས་ཤེར་ཟློག་བཅས་མཛད་རྒྱུར་མང་ཇ་བདུན་རེ་དང་འགྱེད་དངུལ་སྲང་རེ། བཀྲ་ཤིས་ལྗོངས་སུ་མང་ཇ་བརྒྱ་དང་ཉི་ཤུའི་ཐོག་འགྱེད་ཁ་བཏགས། དངུལ་ཞོ་གསུམ་རེ། དགའ་ལྡན་
གསེར་གདུང་དང་ཆོས་རྒྱལ་གྱི་སྐུ་མདུན་དུ་ཡང་མཆོད་འབུལ་དང་བསྐང་གསོའི་དགོས་ཆ་སྩལ། ཚེས་བཅོ་ལྔ་ལ་ལྷ་ལྡན་དང་པོ་ཏ་ལའི་རྟེན་རྣམས་ལ་མཆོད་འབུལ་དང་སྙན་ཤལ་བཅས་ཕུལ་ཏེ་ཐུགས་སྨོན་དང་འཕྲིན་བཅོལ་མཛད་
གཟིམས་ཆུང་ཉི་འོད་དུ་རྒྱལ་དབང་ཐམས་ཅད་མཁྱེན་གཟིགས་ཆེན་པོར་རྟེན་འབྱུང་དངོས་འབུལ་རྒྱ་ཆེ་བ་བསྟར། རྗེ་ཉིད་ནས་མཁན་པོ་དང་སློབ་དཔོན་མཛད་དེ། ཕུར་བུ་ལྕོག་སྤྲུལ་པའི་སྐུ་བར་མ་རབ་བྱུང་དང་དགེ་ཚུལ་དུ་བསྒྲུབས་ཏེ་
ཐུབ་པའི་སྣང་བརྙན་དང། དངུལ་གོས་དར་སོགས་ཀྱི་གནང་སྐྱེས་སྩལ། ཚེས་བཅུ་བདུན་གྱི་ཉིན་དབང་ཁང་དུ་རྒྱལ་དབང་མཆོག་གི་སྤྲུལ་པའི་སྐུ་རིན་པོ་ཆེ་དང། གཞན་ཡང་བཀའ་ཆོས་ཞུ་མི་གོང་བཞིན་གྱི་ཐོག་བཀའ་བློན་གུང་

[286A]༄༅། །པཎྜི་ཏ། མདའ་དཔོན་དང་བཅས་པ་ལ་སྒྲོལ་དཀར་ཡིད་བཞིན་འཁོར་ལོའི་རྗེས་གནང་སྩལ། ཟབ་ཆོས་དུ་མ་གསན་པའི་བཀའ་དྲིན་གཏང་རག་གི་ཡོན་དུ་རྒྱལ་དབང་མཆོག་ནས་མཎྜལ། སྐུ་གསུང་ཐུགས་རྟེན་
ན་བཟའ་ཉེར་སྤྱད། གསེར་སྲང་ལྔ། དངུལ་རྟ་རྨིག་མ་ལྔ་བཅུ་ང་བདུན་སོགས་དངོས་འབུལ་སྦམ་མཐོ་བ་བཏེག་པོ་ཏ་ལར་བཞུགས་རིང་སེར་སྐྱ་མཆོག་དམན་པར་པ་མཐའ་ཡས་ནས་རང་འབྱོར་དང་བསྟུན་པའི་དངོས་འབུལ་བསྟར་ཞིང་
དེ་དག་ཀྱང་གནས་སྐབས་དང་མཐར་ཐུག་གི་བདེ་བ་ལ་འགོད་པར་མཛད། གཞུང་ནས་ཕེབས་རྫོངས་སུ་ཁ་བཏགས། མཎྜལ། ན་བཟའ་ཉེར་སྤྱད། དངུལ་བྲེ་ཆེན་ལྔ་བཅུ་ང་གཅིག་ཇ་འཁོར་དྲུག་བདུན་བརྒྱ་སོགས་ཀྱི་དངོས་འབུལ་སྦམ་མཐོ་
བ་དང། ཞམ་རིང་བ་རྣམས་ལའང་གོ་བབས་དང་བསྟུན་པའི་གནང་སྐྱེས་བསྟར། ཚེས་བཅུ་དགུ་ལ་པོ་ཏ་ལ་ནས་ཆིབས་ཁ་བསྒྱུར། གསོལ་ཚིགས་ར་བར་ཆིབས་སྐྱེལ་བ་རྣམས་ཕྱིར་ལོག་གདོང་བབས་བསྟུན་གྱི་གནང་སྐྱེས་སྩལ། མཚན་
ཉིད་གླིང་གར་འབྲས་སྤུངས་སྤྱི་སོ་ནས་ཀྱང་དཀར་སྤྲོ་དངོས་འབུལ་བཏེག་སྙེ་ཐང་རྒྱལ་གྲོང་དུ་ཞབ་བབ་ཐོག་བཀའ་བློན་གུང་པཎྜི་ཏ་ནས་མཛོད་གོས་སེར་པོ་ལས་གྲུབ་པའི་དབུ་གུར་རྒྱ་ཕིབས་གཟུགས་གསེར་ཟངས་ཀྱི་གཉྫི་ར་དང་རྒྱལ་མཚན་གྱིས་
མཛེས་པ་ཡོལ་སྒོར་དང་བཅས་པ་བཀོད་ལེགས་འབུལ་རྒྱུ་ཕུབས་པའི་ནང་རྗེ་བླ་མ་མཆོག་སྤྱན་དྲངས་ཏེ་དཀར་སྤྲོ་དང་བཅས་དངོས་འབུལ་སྦམ་མཐོ་བ་ཕུལ། བཞུགས་གུར་དང་རྔ་མོ། རྟ་དྲེལ་རྣམས་བཞེས་ཤིང་དེ་ཕྱིན་ཕྱིར་སློག་ནས་གནང་

[286B] ལམ་བར་དུ་ཞོལ་སྡེ་པ་རྣམ་རྒྱལ་དོན་གྲུབ། གཞིས་གཉེར། ལྡིང་དཔོན་རྣམས་དང། ལྕགས་ཟམ་སྤྲུལ་སྐུ། ནང་སོ་བཀྲ་ཤིས། གོང་དཀར་རྫོང་དཔོན། བཤད་སྒྲུབ་གླིང་གི་བླ་མ། མདའ་དཔོན་རམ་པ་བ། བསམ་
སྡིངས་ཕྱག་མཛོད། ས་སྐྱའི་མགྲོན་གཉེར། སྣ་དཀར་རྩེའི་གཞིས་གཉེར་རྣམས་ལ་སྔ་ཕྱི་ཅི་རིགས་པར་ཕྱག་དབང་སྩལ་ཅིང་སྒེར་མཇལ་ཞུ་མི་རྣམས་ལ་སློག་ཆ་གནང། ཚེས་ཉེར་བཞི་ལ་ཆུ་ཚན་ཁར་བཞུགས་ཞག་སར་རྒྱལ་ཡུམ་ཕུན་ཚོགས་
དབང་མོས་འཛིན་སྐྱོང་གནང་བའི་གཞིས་ཀ་གཡག་སྡེ་ཁང་གསར་ནས་གྲ་སྒྲིག་མཛད། རྒྱལ་དབང་མཆོག་གི་སྐུའི་མཆེད་ཟླ་གསུམ་ཕེབས་སྡོངས་སུ་ཡོད་པ་ནས་དཀར་སྤྲོ་དངོས་འབུལ་སྦམ་མཐོ་བ་བཏེག་རིན་སྤུངས་སུ་ཞག་བཞུགས་
སྐབས་འདུལ་ཚེས་ཀྱི་ཉེར་དགུ་དང་འགྲིག་པས་བཀྲ་ཤིས་ལྷུན་པོའི་དུས་གཏོར་ཆེན་མོ་མཛད་རྒྱུར་སོང་གཤིས་རྗེ་བླ་མ་མཆོག་གིས་གཙོ་མཛད་མགོན་ཁང་པ་རྣམས་དང་མཚན་ཉིད་ཞབས་ཕྱི་བཅས་ནས་དམ་ཅན་ཆོས་ཀྱི་རྒྱལ་པོའི་བསྐང་གསོ་
དབྱངས་རོལ་རྒྱས་པ་དང་བཅས་གནང་སྟེ་གཏོར་ཆེན་དྲུག་ཅུ་པ་འཕེན་པ་མཛད། ལོ་འདི་ནང་ཇོ་རྫོང་པ་དགེ་ལེགས་རྒྱལ་མཚན། དཔེ་ཐུབ་པ་བློ་བཟང་བཟོད་པ། བཞད་པ་ཡེ་ཤེས་ལྷུན་གྲུབ། གྲང་མོ་ཆེ་བ་ཆོས་འཕེལ་དར་རྒྱས། སྟག་མོ་བ་
བློ་བཟང་ཆོས་འབྱོར་བཅས་ནས་ཕར་ཕྱིན་གྱི་འགྲེལ་པ། མདངས་ཆེན་པ་བློ་བཟང་བྱམས་པས་སྨོན་ཊཱི་ཀ་ལྕགས་པ་ཡེ་ཤེས་བརྩོན་འགྲུས། གུ་གེ་བ་བློ་བཟང་སྦྱིན་པ། དཔེ་ཐུབ་པ་དཔལ་ལྡན་ཚུལ་ཁྲིམས། ནོར་བུ་དགའ་ལྡན་པ་བློ་བཟང་

[287A]༄༅། །འཕྲིན་ལས། ཧར་གདོང་པ་བློ་བཟང་དགེ་ལེགས། ལེགས་བཤད་གླིང་པ་ཡེ་ཤེས་དོན་གྲུབ། འབྲས་སྤུངས་པ་ཡེ་ཤེས་དོན་གྲུབ་བཅས་ནས་རྣམ་འགྲེལ་གྱི་ཐལ་ཕྲེང་ལེའུ་བཞི། མདངས་ཆེན་པ་བློ་བཟང་བསམ་གྲུབ་
ཀྱིས་འདུལ་བ་གཞི་སྟོད་གཞི་སྨད། དབེན་དགོན་པ་སྐལ་བཟང་བདེ་ལེགས། ཡེ་ཤེས་དབང་རྒྱལ། བློ་བཟང་འཕྲིན་ལས། བློ་བཟང་རྒྱལ་མཚན། བློ་བཟང་དོན་གྲུབ་རྣམས་ཀྱིས་བདེ་མཆོག་རྩ་རྒྱུད། འབྲོང་རྩེ་བ་བློ་བཟང་དར་རྒྱས་ཀྱིས་
དུས་འཁོར་གྱི་ཆོ་ག་སྣར་ཐང་པ་བློ་བཟང་བསྟན་འཛིན་གྱིས་གསོ་རིག་རྒྱུད་བཞི། ཆོས་འཁོར་ལྷུན་པོ་པ་དཔལ་འབྱོར་རྒྱལ་མཚན་དང་ངག་དབང་བཟང་པོ་གཉིས་ཀྱིས་བྱམས་ཆོས་སྡེ་ལྔ། བསོད་ནམས་བསྟན་འཛིན་ནས་ཚད་མ་རིགས་
གཏེར་དང་མངོན་རྟོགས་རྒྱན། སྡོམ་གསུམ་རབ་དབྱེ། སོ་ཐར་གྱི་མདོ་རྣམས་ཀྱི་རྒྱུགས་ཕུལ་བར་གནང་ཆ་སྔར་སྲོལ་ལྟར་དང། དཀའ་ཆེན་ངག་དབང་ནམ་མཁས་ཞ་ལུ་ལོ་ཙཱ་བས་མཛད་པའི་འགྲེལ་པའི་སྟེང་ནས་སྒྲ་མདོ་ཀ་ལཱ་པའི་རྩ་བ་
རི་མོ་དང་བཅས་པའི་རྒྱུགས་ཕུལ་བར་གོན་པ་ཚན་གྲངས་བཅས་ཀྱི་གནང་ཆ་གཟབ་པ་དང་གདོང་དྲུག་བསྙེམས་པའི་རྡོ་རྗེ་ཞེས་པའི་མིང་སྩལ། གུ་གེ་བ་དཀའ་ཆེན་སྐུ་སྐྱེ་བློ་བཟང་བསྟན་འཛིན་གྱིས་སྒྲའི་རྒྱུགས་གོང་བཞིན་ཕུལ་བར་
གནང་ཆ་དང་གདོང་དྲུག་གྲུབ་པའི་རྡོ་རྗེ་ཞེས་པའི་མིང་གནང།    ༈    ཚེས་གསུམ་ལ་དབེན་དགོན་དུ་ཕེབས། ཚོགས་ཡོངས་ལ་བདེ་

[287B] མཚན་སྒྲོག་བླ་སྤྱི་ནས་དཀར་སྤྲོ་དང་ཞབས་བརྟན་ཕུལ་བར་གྲྭ་མང་ལ་ཕྱག་དབང་དང་སློག་ཆ་སྩལ། མདའ་དཔོན་པད་ཚལ་པ་ཕུན་ཚོགས་རྣམ་རྒྱལ་ནས་ཀྱང་སྒེར་མཇལ་ཞུས། དབེན་དགོན་
ཚོགས་ཡོངས་ནས་འཆམས་གཟིགས་ཕུལ་ཞིང། མཇུག་ཏུ་གཏོར་ཆེན་དྲུག་ཅུ་པ་འཕེན་པ་མཛད། དེ་ནས་ཆིབས་ཁ་བསྒྱུར་ཏེ་ཆིབས་བསུ། སེར་སྦྲེང། བྲོ་གཞས་སོགས་ཚར་དུ་དངར་བས་མདུན་བསུས་ཏེ་ཚེས་དགུའི་ཉིན་ཆོས་གྲྭ་ཆེན་
པོ་བཀྲ་ཤིས་ལྷུན་པོར་ཕྱག་ཕབ། དེ་ཉིན་བླ་བྲང་ནས་གསོལ་སྟོན་རྒྱས་པ་དང། དེའི་ཕྱི་ཉིན་རྒྱུན་སྡོད་དྲུང་སྤྱི་ནས་གསོལ་སྟོན་རྒྱས་པ་ཕུལ། གྲྭ་ཚང་དང་མི་ཚན་ཁག་གི་རྒན་པོ་རྣམས་ལ་ཕྱག་དབང་གནང། ཚེས་བཅུ་གསུམ་གྱི་ཉིན་མཚོ་སྔོན་
ཆོས་འཕེལ་པེའི་ལིའི་བླ་མ་ཐོན་པ་དཀའ་ཆེན་ཆོས་རྗེ་བློ་བཟང་དབང་ཕྱུག་གིས་ཚོགས་དབུར་སྤྱན་དྲངས་ཏེ་དངོས་འབུལ་བསྟར། སྨྱུང་གནས་ཀྱི་ཆོ་ག་དང་བྱམས་པས་དམ་བཅས་པའི་གཟུངས་ཀྱི་ལུང་གནང། རྗེ་བླ་མའི་དགོངས་བཞེད་ལྟར་ཕྱག་
མཛོད་ཆེན་མོ་ནས་ཁུར་བླངས་ཏེ་འདུ་ཁང་གི་མཐོངས་ཁོར་དང་སེང་གཡབ་ལ་མཛོད་གོས་ཚོས་ཁ་སྣ་ཚོགས་པའི་ནོར་བུའི་དྲ་བ་དྲ་ཕྱེད་བཟོ་བཀོད་ལེགས་པ་ཚེས་བཅོ་ལྔའི་ཉིན་སྦྱོར་འཇགས་མཛད། དེ་ཉིན་རྗེ་ཉིད་ཀྱང་ཚོགས་དབུར་ཕེབས་ཏེ་ཚོགས་
ཡོངས་ལ་སྣ་ཚོགས་ཡུམ་དཀར་མོའི་རྗེས་གནང་སྩལ། ཚེས་བཅུ་བདུན་ལ་གཞུང་གི་ཆིབས་སྐྱེལ་བ་མགྲོན་གཉེར་དགེ་སློང་ལ་རྡོ་རྗེ་རྣལ་འབྱོར་མའི་རྗེས་གནང་སྩལ་ཏེ་མགྲོན་གཉེར་དང། ཆིབས་དཔོན་རྣམ་སྲས་གླིང་པ། སེ་ར་སྤྱི་སོ། གཟིམས་

[288A]༄༅། །དྲེལ་མགོ་པ་སོགས་ཆིབས་སྐྱེལ་བ་རྣམས་ལ་འདོད་ཆོས་དང་གནང་སྐྱེས་ཕོན་ཆེ་བ་བསྟར། ཚེས་ཉེར་ལྔའི་ཉིན་ཡོངས་འཛིན་རྗེ་ཞལ་སྔ་ནས་ལས་རྒྱལ་ཆེན་བཞིའི་རྗེས་གནང་གསན། ཕུན་ཚོགས་གླིང་གཉེར་པ་
དྲུང་རམ་པ་བློ་བཟང་ཚེ་རིང་སོགས་སུམ་ཅུ་བསྙེན་རྫོགས་བསྒྲུབས། མདངས་ཆེན་པ་རྗེ་དྲུང་བློ་བཟང་དོན་གྲུབ་ཀྱིས་སྒྲ་ཀ་ལཱ་པའི་རི་མོ་ཡོངས་རྫོགས་ཞ་ལུ་ལོ་ཙཱ་བའི་འགྲེལ་པའི་སྟེང་ནས་རྒྱུགས་ཕུལ་བར་གནང་ཆ་གཟབ་པ་དང་
གདོང་དྲུག་ལང་ཚོའི་བློ་གྲོས་ཞེས་པའི་མིང་སྩལ། ཚེས་ཉེར་བདུན་ཉིན་བཀྲ་ཤིས་རྩེའི་སྐུ་ངོ་རྣམས་ལ་གནང་ཆ་དང་བཅས་ཐོན་ཕྱག་གནང། ཟླ་བ་གཉིས་པའི་ཚེས་དྲུག་ལ་མུས་ཁང་གསར་གཉེར་པ་དཀའ་ཆེན་སྡིངས་ཁ་བྱ་བཟང་
པས་ཚོགས་དབུར་སྤྱན་དྲངས་ཏེ་དངོས་འབུལ་དང་བཅས་ཞབས་བརྟན་ཕུལ། ཚེས་བཅོ་ལྔའི་ཉིན་ཟུར་བཞིའི་སློབ་དཔོན། དགེ་བསྐོས་ལས་སྣེ་རྣམས་ལ་ཆོས་སྟོན་ཐོག་མཇལ་ཁ་དང་གསུང་གླེང་ཞིབ་རྒྱས་གནང། ཟླ་བ་གསུམ་པའི་
ཚེས་བཅོ་ལྔའི་ཉིན་གོང་དུ་བ་ཡར་འབུལ་མི་མཁན་པོ་འབྱོར་པར་གོང་མ་ཆེན་པོའི་སྐུའི་མཚམས་ཞུ་མཛད། གསེར་ཡིག་གནང་རྟེན་རྣམས་དགྱེས་གུས་ཆེན་པོས་བཞེས། ཟླ་བ་བཞི་པའི་ཚེས་གཅིག་ནས་བཟུང་ཞག་བདུན་གྱི་རིང་
ཆོས་སྐྱོང་དྲེག་པ་ལྕམ་སྲིང་གི་གཏོར་སྒྲུབ་དང། མཇུག་ཏུ་གཏང་རག་བསྐང་གསོ་ཚོགས་འཁོར་བཅས་གནང། ཚེས་ཉེར་ལྔའི་ཉིན་རིམས་ནད་སོགས་སེལ་བའི་ཆེད་དུ་ལྷ་མོའི་བསྐང་གསོ་དང་འཕྲིན་བཅོལ་མཛད། ཟླ་བ་ལྔ་པའི་ཚེས་བཅོ་

[288B] ཚེས་ཉི་ཤུ་ལ་འཇིགས་བྱེད་ཀྱི་ལས་ཐམས་ཅད་པའི་སྦྱིན་སྲེག་མཛད། སྨོན་ལམ་ཆེན་མོའི་གོས་སྐུ་རྣམས་ལོ་མང་
སོང་བས་ཅུང་ཟད་ཧྲུལ་སྐྱོན་ཆེ་བར་གོས་ཆེན་སྣ་ཚོགས། སྨན་རྙིང། ལིང། ཧོར་དར་དུ་མ་སྩལ་ཏེ་ཉམས་གསོ་ལེགས་པར་མཛད། ཟླ་བ་དྲུག་པའི་ཚེས་གཅིག་ལ་གཟིམས་ཆུང་ཉི་འོད་དུ་དམ་ཅན་གཤིན་རྗེ་ཆོས་ཀྱི་རྒྱལ་པོར་རྩམ་ཁལ་བདུན་ཅུ་
ལས་གྲུབ་པའི་མཆོད་གཏོར་ཤིན་ཏུ་བཟང་བ་བཤམས་ནས་རྗེ་བླ་མ་ཉིད་ཀྱིས་གཙོ་མཛད་ཆོག་རོགས་པ་བདུན་ཅུ་དང་བཅས་བསྐང་གསོ་མངའ་གསོལ་སོགས་གནང། ཚེས་བཞིའི་ཉིན་ཡོངས་འཛིན་ཞལ་སྔ་ནས་ལས་གཤམ་གསལ་གྱི་དབང་གི་སྟ་
གོན་དང། ཚེས་ལྔ་ལ་རོ་ལངས་བརྒྱད་སྐོར། དྲུག་ལ་ཞེ་དགུ་མའི་དབང་ཆེན་གསན། ཟླ་བ་བདུན་པའི་ཚེས་བཞི་ལ་ཚོགས་ཆེན་དུ་ལམ་རིམ་བསྡུས་དོན་གྱི་ཁྲིད་དང། དེའི་ཕྱི་ཉིན་སེམས་བསྐྱེད་མཆོད་པ་གནང། ཚེས་དྲུག་ནས་བདེ་མཆོག་སྒྲུབ་
མཆོད་ཀྱི་སྐབས་སྦས་དོན་ཀུན་གསལ་གྱི་བཤད་ལུང་གི་འཕྲོ་ལེའུ་བཅུ་པ་ནས་རིམ་བཞིན་གསུང་བཤད་དང་བཅས་པ་སྩལ། ཚེས་བདུན་ལ་ལུང་བསྟན་སྒྲོལ་མའི་སྐུ་མདུན་དུ་མཆོད་འབུལ་དང་བཅས་ཐུགས་དམིགས་མཛད། ཚེས་བཅུ་གསུམ་ལ་
བཀའ་རྩོམ་གསར་དུ་གནང་བ་རྣམས་ཀྱི་ལུང་དང། དེའི་ཕྱི་ཉིན་སེམས་བསྐྱེད་མཆོད་པ་གནང། ནོ་མོན་ཧན་དེ་མོ་སྤྲུལ་པའི་སྐུ་ནས་བསམ་ཡས་ཀྱི་ཞིག་གསོ་མཛད་པའི་ཞལ་འདེབས་སུ་དངུལ་སྲང་བདུན་བརྒྱའི་རྩིས་ཀྱི་གསེར་དངུལ་དང་ལྷ་ཁང་
[289A]༄༅། །རྣམས་སུ་མཆོད་འབུལ་གྱི་ཐེབས། བྱང་ཆུབ་ཆེན་པོ་སོགས་རྟེན་རྣམས་ལ་སྙན་ཤལ་བཅས་ཕུལ། ཚེས་བཅུ་དྲུག་གི་ཉིན་སྔགས་གྲྭའི་ཚོགས་དབུར་ཕེབས་ནས་ཕྱོགས་མཐར་འབྲུམ་ནད་ཀྱི་དོགས་གཞི་ཐོར་བུ་
ཡོད་པ་ཞི་ཕྱིར་དང་འདི་ཁའི་མཁན་སློབ་དགེ་འདུན་གྱི་སྡེ་དང་བཅས་པ་རྣམས་ཀྱི་གེགས་སེལ་དུ་དམིགས་ལྷ་མོའི་བསྐང་བ་དང་མཇུག་ཏུ་གཙུག་ཏོར་ཟློག་ཆེན་མཛད། ཚེས་བཅུ་བདུན་ལ་སྔགས་གྲྭ་སོགས་གྲྭ་པ་བཅུ་བདུན་བསྙེན་རྫོགས་བསྒྲུབས་
དེའི་ཉིན་རྟེན་གཟིགས་སུ་ཕེབས་ནས་ལྷ་ཁང་ཁག་དུ་མའི་རྟེན་གཙོ་སོགས་ལ་མཆོད་འབུལ་སྙན་ཤལ་དང། མགོན་ཁང་སོ་སོར་སྙན་ཤལ། སྤྱན་གཟིགས་བཅས་ཕུལ་ཏེ་ཐུགས་སྨོན་འཕྲིན་བཅོལ་མཛད། ཚེས་ཉེར་ལྔའི་ཉིན་ཚོམས་ཆེན་
དུ་དཔལ་རྡོ་རྗེ་འཇིགས་བྱེད་ཆེན་པོར་རྩམ་ཁལ་བདུན་ཅུ། ངམ་ཅན་ཆོས་ཀྱི་རྒྱལ་པོར་ནས་ནག་གི་ངར་ཕྱེ་ཁལ་དྲུག་ཅུ། ཆོས་སྐྱོང་སྤྱི་ལ་ཁལ་བཅུ་གཉིས་རྣམས་ལས་གྲུབ་པའི་མཆོད་གཏོར་ཤིན་ཏུ་ཆེ་ཞིང། རྒྱན་དུ་མས་མཛེས་པ་དང་སྤྱན་
གཟིགས་སུ་དཔལ་རྡོ་རྗེ་འཇིགས་བྱེད་ཀྱི་ཕྱག་མཚན་ཡོངས་སུ་རྫོགས་པ་དང། ཞེ་དགུ་མའི་སྒྲུབ་ཐབས་ནས་གསུངས་པའི་རྡོ་རྗེ་མ་ཧེ། རྡོ་རྗེ་བ་ལང། རྡོ་རྗེ་ཕག་པ། རྡོ་རྗེ་བོང་བུ། རྡོ་རྗེ་རྔ་མོ། རྡོ་རྗེ་ཁྱི། རྡོ་རྗེ་ལུག་རྡོ་རྗེ་ཝ། རྡོ་རྗེ་བྱ་རྒོད། རྡོ་རྗེ་
འུག་པ། རྡོ་རྗེ་བྱ་རོག་རྡོ་རྗེ་ནེ་ཙོ། རྡོ་རྗེ་ཁྲ། རྡོ་རྗེ་བྱ་ཆེན་པོ། རྡོ་རྗེ་ཁྱིམ་བྱ། རྡོ་རྗེ་བཞད་རྣམས་ཀྱི་གཟུགས་ལ་སོགས་པ་མཆོད་པའི་ཡོ་བྱད་ཚར་དུ་དངར་ནས། འཇམ་མགོན་རྒྱལ་བ་གཉིས་པའི་བསྟན་པ་རིན་པོ་ཆེ་ཕྱོགས་མཐར་རྒྱས་པའི་ཐུགས་

[289B] །བློ་བཟང་ཐུབ་པའི་རིང་ལུགས་ཉིན་མོར་བྱེད། །འགྲོ་ཁམས་གླིང་བཞིའི་དཔལ་དུ་རྟག་འཆར་ཞིང། །བཤད་སྒྲུབ་འོད་སྟེང་མཁའ་ཁྱབ་སྤྲོ་པ་ལས། །ཕན་བདེའི་ཆུ་སྐྱེས་འཛུམ་དཀར་འགྱེད་པའི་སླད། །ཕྱི་ནང་གསང་བའི་གཤིན་
རྗེ་ཀུན་འཇོམས་པ། །དཔལ་ལྡན་དུས་དགྲའི་དབང་པོའི་ལྷ་ཚོགས་ལ། །རིན་ཆེན་ལས་གྲུབ་རྡོ་རྗེ་བཞད་ལ་སོགས། །སྣ་ཚོགས་སྲོག་ཆགས་གཟུགས་ཀྱིས་ཅི་ཡང་མཆོད། །དེ་ནས་ཆོས་རྒྱལ་གྱི་བསྐང་གསོ་དང་དྲུག་ཅུ་པ་བསྔོ་བ་མཛད་ཅིང་དེའི་ཕྱི་ཉིན་
ཆོས་སྐྱོང་ཡོངས་རྫོགས་ཀྱི་བསྐང་གསོ་ཡང་གནང། ཟླ་བ་བརྒྱད་པའི་ཚེས་གཉིས་ལ་རྒྱལ་དབང་མཆོག་གི་སྐུའི་ཕུ་བོ་བསོད་ནམས་བཀྲ་ཤིས་དང། སྐུ་ཞིང་སྡེ་པ་ཚེ་དབང་དཔོན་གཡོག་རྣམས་གཡག་སྡེར་ཕེབས་རྒྱུར་ཐོན་ཕྱག་སྩལ། ཚེས་དྲུག་གི་ཉིན་
བཀའ་བློན་དགའ་བཞི་གུང་པཎྜི་ཏ་དཔོན་གཡོག་མཇལ་ཁར་ཕེབས་ཏེ། ཐོག་མའི་མཇལ་རྟེན་དུ་རབ་དཀར་ལྷ་རྫས། རྟ་རྒྱུ་ཚུགས་ལེགས་པ་བཞི། དྲེའུ་བརྒྱ་ཐམ་པ་སྒ་གདན་རྒྱབ་ཁལ་སོགས་ཆ་འགྲིག་བཅས་ཕུལ་བར་འབྱོར་ཕྱག་དང་ཇ་གྲལ་བཀའ་འདྲི་
གནང། དེའི་ཕྱི་ཉིན་ཁོང་རྣམས་ལ་དཀར་སྤྲོ་བསྟར། ཚེས་བཅུ་གཉིས་ཀྱི་ཉིན་བཀའ་བློན་གུང་པཎྜི་ཏ་ནས་འདུས་པ་རྒྱ་མཚོའི་ཚོགས་དབུར་སྤྱན་དྲངས་ཏེ་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད། སྤོས་ཤེལ་དང་བྱུ་རུའི་ཤལ་པ། གསེར་
དངུལ། གོས་ཡུག་གིས་གཙོས་པའི་ཚན་པ། ལྗོན་ཇ་ཤིང་འབྲས་སོགས་དངོས་འབུལ་གཏོས་ཆེ་བ་ཕུལ་ནས་ཞབས་བརྟན་གསོལ་འདེབས་ཞུས། བཀའ་བློན་ནས་གསོལ་བ་བཏབ་པ་བཞིན་ངོ་གཡོག་ཚང་མར་གདུགས་དཀར་གྱི་དབང་དང་

[290A]༄༅། །ཚེ་དབང། སྒྲ་མི་སྙན་གྱི་ཚེ་སྒྲུབ། གདུགས་དཀར་གྱི་ལུང་བཅས་སྩལ། སྐབས་ཤིག་རྗེ་ཉིད་ཀྱི་ཞལ་ནས། ཁྱོད་ཀྱི་མིང་ལ་པཎྜི་ཏ་ཟེར་བ་ཡིན་མོད། ཁོ་བོས་སཾ་སྐྲྀ་ཏའི་སྐད་དུ་དོན་ཁ་ཤས་འདྲི་བ་འདི་ལ་ལན་ཐོབ་ཅིག་གསུངས་
ནས་དྲི་ལ་ཁ་ཤས་མཛད་པར་ཚིག་ཟུར་དཔྱིས་ཕྱིན་མིན་ཙམ་མ་གཏོགས་ཕལ་ཆེར་ལ་ལན་ཕུལ་བས་ཐུགས་མཆོག་ཏུ་དགྱེས། བཀའ་བློན་གུང། ཐའི་ཇི་བ་སངས་ཚེ་རིང། སྲས་ཆུང། ཞབས་དྲུང་བདེ་ལྡན་སྒྲོལ་མ་བཅས་ལ་ཚེ་དཔག་མེད་ཀྱི་
སྣང་བརྙན། བྱིན་རྟེན། ཝ་ནག་གི་ཞྭ་སྒོར། ཁཱ་སློག་སོགས་གོན་པ་ཆ་ཚང། དངུལ་སྲང་སྟོང་ཕྲག་བརྒལ་བ། རྟ་སྒ་འཁོར་ཆ་ཚང་སོགས་གནང་སྐྱེས་གྱ་ནོམ་པ་སྩལ། གུང་འདི་ནི་ཐུགས་རིག་གསལ་ཞིང་ལུགས་གཉིས་ལ་མཁྱེན་པ་རྒྱས་
པ༑ དཀོན་མཆོག་ལ་དད་ཅིང་ཁྱད་པར་དུ་རྗེ་འདི་ལ་མཆོག་ཏུ་གུས་པ་ཞིག་ཡིན་པར་སྣང་ཞིང། འདིས་མཚོན་སྔ་ཕྱིར་ཞབས་ཏོག་དང་སྲི་ཞུ་བླ་ན་མ་མཆིས་པ་མཛད་འདུག་ཚེས་བཅུ་བདུན་གྱི་ཉིན་སྲད་རྒྱུད་པ། གཞིས་རྩེ་རྫོང་དཔོན། ངོར་
མཁན་པོ་སོགས་ཕྱོགས་འདུས་སེར་སྐྱ་མང་པོར་ཕྱག་དབང་གནང། ཚེས་བཅུ་དགུའི་ཉིན་འབྲུག་སྡེ་སྲིད་ཀྱི་མཚམས་ཞུ་འབུལ་བ་དང་བཀའ་འགྱུར་པར་འདེབས་པར་མངགས་པའི་བང་མི་རྣམས་དང་གཞན་ཡང་ཕྱོགས་འདུས་སེར་སྐྱ་མང་
པོར་ཕྱག་དབང་དང། འབྲུག་གཞུང་གི་མི་སྣ་གཉིས་ལ་ཇ་གྲལ་ཐོག་བཀའ་དྲི་ཞིབ་པར་ཕེབས་ཤིང་ཐོན་ཕྱག་སྐབས་གནང་སྦྱིན་བཟང་པོ་དང་སྡེ་སྲིད་ལ་བཀའ་ལན་རྟེན་སྦྲགས་བཅས་སྩལ། ཚེས་ཉེར་གཉིས་ཉིན། གཟིམས་སྤུགས་ཀྱི་ཆོས་

[290B] ཕྱིར་སྤྱན་གཟིགས་ཀྱི་བྱེ་བྲག་སྣ་ཚོགས་ཀྱི་རི་མོ་ཚར་དུ་དངར་བ། སྟེང་གི་དབུས་སུ་གསེར་ཟངས་ཀྱི་གཉྫི་ར་
གཡས་གཡོན་དུ་རྒྱལ་མཚན་ཐུགས་རྣམས་གཟུངས་གཞུག་གིས་བྱིན་ཆགས་བར་མཛད་དེ། ཕྱི་ཉིན་བསྐང་གསོ་རྒྱས་པ་དང་འཕྲིན་བཅོལ་མཛད། ཚེས་ཉེར་དྲུག་ནས་ཉིན་གཉིས་ཀྱི་རིང་གདོང་ཁང་སྤྲུལ་སྐུ། སེར་འབྲས་དགེ་གསུམ། སྙེ་ཐང་རྭ་བསྟོད་
པ་སོགས་ཕྱོགས་འདུས་དྲུག་ཅུ་བསྙེན་རྫོགས་བསྒྲུབས། བཞད་གྲྭ་ཚང་ཆེན་མོའི་མཁན་པོ་དགེ་བསྐོས་པ་སོ་བ་དཀའ་ཆེན་ཡེ་ཤེས་འབྱུང་གནས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་པ་བཏེག་གྲྭ་ཚང་སྤྱི་ནས་ཀྱང་མཆོད་སྤྲིན་
སྤྲོས་པར་མང་འགྱེད་ཀྱང་སྩལ། ཟླ་བ་དགུ་པའི་ཚེས་གཅིག་ལ་གཟིམས་ཆུང་བཀའ་གདམས་ཕོ་བྲང་དང། སྟུག་པོ་བཀོད་པ་གཉིས་སུ་རྗེ་བླ་མ་མཆོག་ནས་ཆ་གསུམ་གཏོང་པ་གནང་ཞིང། གཟིམས་ཆུང་ཡིད་དགའ་ཆོས་འཛིན་དང་ངོ་མཚར་
བཀོད་པ། ཉི་འོད་བཅས་སུ་ཡོངས་འཛིན་རྗེ་ཞལ་སྔ་ནས་དང། མགོན་ཁང་པ་རྣམས་ཆ་གསུམ་གཏོང་དུ་འཇུག་པ་མཛད་པར་གསོལ་དཔོན་ཆེན་མོ་ནས་དགོངས་གཞི་གང་ཡིན་ཞུས་པར་མནལ་ལམ་ཟིར་བུན་བྱུང་ཞེས་ཕེབས། ཚེས་ལྔའི་
ཉིན་ཚོམས་ཆེན་དུ་རྗེ་བླ་མ་ཉིད་ཀྱིས་གཙོ་མཛད་ཆོག་རོགས་པ་ལྔ་བཅུ་དང་བཅས་ལྷ་མོའི་བཀང་གསོ་དང་མཇུག་ཏུ་སྒྲོལ་མ་གཡུལ་ཟློག་མཛད། འཕགས་ཡུལ་གྱི་ཨ་ཙ་ར་སུ་ཀ་དེ་པོ་གི་རི་འབྱོར་སྐབས་དུང་དཀར་གཡས་འཁྱིལ་ཆེ་བ་གསེར་

[291A]༄༅། །གྱི་གཤོག་པ་ཅན་གཅིག་དང། ཕེ་རེང་གི་ཤེལ་མིག་གཉིས་སོགས་ཕུལ་བར་གནང་ཆ་གྱ་ནོམ་པ་དང་ཨ་ཙ་རའི་སྐད་དུ་རྒྱ་གར་གྱི་གསུང་གླེང་མང་པོ་གནང། ཚེས་བདུན་ལ་པེའི་ཅིང་མི་སྣ་རབ་འབྱམས་པ་ཡེ་ཤེས་
མཐའ་ཡས་འབྱོར་གདོང་གོང་མ་ཆེན་པོའི་སྐུའི་མཚམས་ཞུ་མཛད། གསེར་ཡིག་གནང་སྐྱེས་གྱ་ནོམ་པ་དང་བཅས་སྩལ་བ་གུས་པ་ཆེན་པོས་བཞེས། ཁྱད་པར་དུ་སྔོན་ཆད་བོད་དུ་མ་འགྱུར་བའི་སངས་རྒྱས་གཙུག་ཏོར་དཔའ་བར་
འགྲོ་བའི་མདོ་རྒྱ་ནག་གི་བཀའ་འགྱུར་ཁྲོད་དུ་བཞུགས་པ་གོང་མ་ཆེན་པོའི་བཀས་བོད་ཀྱི་སྐད་དུ་བསྒྱུར་བ་དེ་གནང་ནས། མདོ་སྡེ་འདི་ཉིད་སྔོན་བོད་དུ་མ་འགྱུར་སྟབས་ངེད་ནས་བསྟན་པའི་ཞབས་ཏོག་ཏུ་བོད་སྐད་དུ་བསྒྱུར་ནས་གླེགས་
བམ་འདི་ཉིད་པཎ་ཆེན་ཨེར་ཏེ་ནི་ལ་བསྐུར་བ་ཡིན། པཎ་ཆེན་ཨེར་ཏེ་ནི་ཞྭ་སེར་གྱི་བསྟན་པའི་གཙོ་བོ་ཡིན་གཤིས་འདིའི་དོན་དགེ་འདུན་གྱི་སྡེ་མང་པོར་སྤེལ་ཞིག་དེ་ལྟར་ན་ངེད་ཀྱི་བསམ་པ་རྫོགས་པ་ཡིན། ཞེས་ཕེབས་པར་ཐུག་དགྱེས་
པ་ཆེན་པོས་རྗེ་ཉིད་ནས་དེ་མ་ཐག་ལྗགས་ཀློག་གནང་རྗེས། བཀྲ་ཤིས་ལྷུན་པོའི་དགེ་འདུན་རྣམས་ལ་བསྙེན་བཀུར་ཏེ་དོན་རྣམས་བཤད་ཅིང་སྒྲོགས་སུ་བཅུག་པར་ཀུན་ཀྱང་དད་པ་འཕེལ། ཚེས་བརྒྱད་ལ་དཔལ་མགོན་ཞལ་དང་ལྕམ་སྲིང་ལ་
བརྒྱད་གཏོར་བསྐང་གསོ་སྔར་བཞིན་མཛད། ཚེས་དགུ་ནས་ཉི་མ་ལྔའི་རིང་གདོང་ཁང་སྤྲུལ་སྐུ་དང། གཞིས་རྩེ་རྫོང་དཔོན། དཔལ་ཆོས་མཁན་ཚབ་སོགས་ཕྱོགས་འདུས་སེར་སྐྱ་མང་པོར་ཕྱག་དབང་གནང་ཞིང་རྒྱུད་སྟོང་སྨད་སོགས་ཀྱི་གྲྭ་པ་

[291B] ཚེས་བཅུ་བཞི་ལ་རྩམ་ཁལ་བདུན་ཅུ་ལས་གྲུ་བའི་མཆོད་གཏོར་དང་བཅས་ལྕམ་སྲིང་གི་བསྐང་གསོ་གནང། མི་སྣ་ནས་གཟིམས་ཆུང་ཞབས་བརྟན་ཕུལ། དེ་ཉིན་ཕྱི་དྲོ་སྐུ་མཚམས་བསྡམས་ནས་དབལ་ཚོགས་
ཀྱི་བདག་པོའི་བསྙེན་པ་གནང། སྐབས་འདིར་གསོལ་དཔོན་བློ་བཟང་མཁས་མཆོག་ལ་ཚོགས་བདག་གི་རྗེས་གནང་དང་དེའི་སྒྲུབ་ཐབས་ལས་ཚིགས་དང་བཅས་པའི་ལུང་སྩལ། གནམ་གང་གི་ཉིན་སྔ་དྲོ་འཇིགས་བྱེད་ཀྱི་དབང་གི་སྦྱིན་སྲེག་དང། ཕྱི་དྲོ་ནས་
བཟུང་ཉིན་བཞིའི་རིང་ཚོགས་བདག་ལ་བརྟེན་པའི་དབང་གི་སྦྱིན་སྲེག་མཛད་དེ་སྐུ་མཚམས་གྲོལ། ཟླ་བ་བཅུ་པའི་ཚེས་གསུམ་གྱི་ཉིན་རྒྱལ་ཡུམ་ཕུན་ཚོགས་དབང་མོ་སྲས་བཅས་དང་སྐུ་ཞང་སྡེ་པ་ཚེ་དབང་དཔོན་གཡོག་རྣམས་རོང་གཡག་སྡེ་ནས་
འབྱོར་པར་ཕྱག་དབང་ཇ་གྲལ་དང་གསུང་མཆིད་གནང། ཚེས་ལྔ་ནས་བཟུང་རིམ་གྱིས་གཞིན་གནས་པ་དང་ཕྱོགས་འདུས་བཅས་ཉིས་བརྒྱ་བཅུ་གསུམ་བསྙེན་རྫོགས་བསྒྲུབས། ཚེས་དགུའི་ཉིན་རྒྱལ་ཡུམ་གྱིས་ཚོགས་དབུར་སྤྱན་དྲངས་ཏེ་
ཟང་ཟིང་གི་དངོས་པོ་སྦམ་མཐོ་བ་དང་བཅས་ཞབས་བརྟན་གསོལ་འདེབས་ཞུས། ཚེས་བཅོ་ལྔའི་ཉིན་བཀྲ་ཤིས་རྩེའི་སྐུ་ངོ་རྣམས་ལ་ཕྱག་དབང་དང་གསོལ་ཚིགས་ཐོག་གང་ཅིའི་གསུང་གླེང་མཛད། དེའི་ཕྱི་ཉིན་ཞ་ལུ་གསེར་ཁང་གི་མ་ཧེ་སྐད་གཏོང་
བ་འབྱོར་པར་བདེ་ཡངས་དང་གཟིམས་ཆུང་འགག་སྐུ་མདུན་རྣམས་སུ་གར་འཆམས་བྱེད་བཞིན་འོངས་ནས་བཀའ་བསྒོ་ཞུས་པར་འཇིགས་བྱེད་ལ་བརྟེན་པའི་བཀའ་བསྒོ་སྩལ་ཏེ་རྣལ་འབྱོར་པ་ཕྱག་རྒྱ་ཆེན་པོའི་དོན་ལེགས་པར་སྒོམས་ཤིག་ཅེས་

[292A]༄༅། །བཀའ་ཕེབས་པར་ཁོང་རང་ནས་ཀྱང་སྐྱབས་འཇུག་ཞུས་ཤིང་གནང་ཆ་ཡང་སྩལ། ཚེས་བཅུ་བདུན་ལ་གཟིམས་ཆུང་ཉི་འོད་འཁྱིལ་བར་ཡི་དམ་དང། མགོན་པོ། ལྷ་མོ། གནོད་སྦྱིན་བཞི། ཆོས་རྒྱལ་རྣམས་ལ་རྩམ་
ཁལ་དྲུག་ཅུ་ལས་གྲུབ་པའི་གཏོར་མ་དང། རྟ་ནག་མ་ཧེ། དོམ་སོགས་ཀྱི་སྤྱན་གཟིགས་རྣམ་མང་ཆེར་དུ་དངར། རྗེ་ཉིད་དང་ཆོག་རོགས་པ་ལྔ་བཅུ་སྐོར་ནས་བསྐང་གསོ་རྟེན་འབུལ་སོགས་རྒྱས་པར་མཛད་དེ་དམ་པའི་ཆོས་བསྒྲུབ་པའི་འགལ་
རྐྱེན་བར་ཆད་མཐའ་དག་ཞི་ཞིང། མཐུན་རྐྱེན་མཐའ་དག་ཚུལ་བཞིན་དུ་བསྒྲུབ་པའི་འཕྲིན་བཅོལ་གནང། དམ་ཅན་ཆོས་རྒྱལ་གྱི་ལྷ་རྟ་རྒྱ་གར་གྱིས་རྩ་ཞིག་ཡོད་བ་དེ་གློ་བུར་དུ་ན་ནས་སྙན་སྒྲོན་ཞུས་པར། ཆོས་རྒྱལ་གྱིས་བཞེས་རྒྱུ་ཡིན་
འདྲ་བས། ཨ་དྲུང་ནས་ཕྱག་གསུམ་བཙལ་ནས་གསོལ་བ་བཏབ་ཕྱིན་དེ་རིང་སྐྱོན་མི་ཡོང་གསུང་བར། ཨ་དྲུང་ནས་ཀྱང་དེ་ལྟར་བྱས་པས་དེ་ཉིན་སྐྱོན་མ་བྱུང་བར་སང་ཉིན་ཆོས་རྒྱལ་གྱི་མངའ་གསོལ་གྱི་སྐབས་ཤི་བས་ཡ་མཚན་པར་
གྱུར༑ འདི་སྐབས་རྒྱ་ཕིབས་ཀྱི་སྟེང་དུ་བྱ་གོང་མོ་ཞིག་བབས་པ་ན། རི་བྱ་ཀླུང་དུ་བབས་པ་གེགས་འཚུབ་ཀྱི་ལྟས་སུ་དགོངས་ནས། བཀའ་ལས། འཚུབ་དོ་འདི་བཟློག་པའི་ཕྱིར་སྔ་མགྱོགས་གདུགས་དཀར་ཟློག་ཆེན་དང། དེ་རྗེས་དགེ་འདུན་
ལོ་དྲུག་ཅུ་ལོན་པ་ཡན་ཆད་ལ་བསྙེན་བཀུར་བཟང་པོ་སྟོབ་ཅེས་གསུང། ཚེས་བཅུ་དགུ་ལ་ཤངས་དགའ་ལྡན་བདེ་ཆེན་རབ་རྒྱས་གླིང་སྤྱིས་ནས་ཉི་འོད་དུ་ཚོགས་འཁྲོ་དང་དཀར་སྤྲོའི་ཐོག་བདེ་མཆོག་གི་ཆོ་ག་དང་འབྲེལ་བའི་སྒོ་ནས་དངོས་

[292B] ཚོགས་པར་ཕྱག་དབང། སློག་ཆ་མང་འགྱེད་བཅས་སྩལ། ཚེས་ཉི་ཤུ་ལ་བདེ་ཆེན་རབ་རྒྱས་ཀྱི་དགེ་འདུན་རྣམས་དང། ལྷ་ཀླུའི་རྒྱལ་ཡུམ་དཔོན་གཡོག། གཞན་ཡང་ཕྱོགས་འདུས་སེར་སྐྱ་དུ་མ་བཅས་
ལ་འཇམ་ལུགས་ལྷ་ལྔའི་ཚེ་དབང་སྩལ། དེའི་ཕྱི་ཉིན་ལྷ་ཁང་པ་གཞིས་བྱེས་ནས་གཟིམས་ཆུང་ཞབས་བརྟན་ཕུལ་ཞིང་འདོད་ཆོས་དང་སློག་ཆ་མང་འགྱེད་བཅས་གནང། ཚེས་ཉེར་གསུམ་ལ་ཐུགས་དམ་བརྟག་ཕེབས་བཞིན་ཆོས་གྲྭ་འདི་
ཁའི་དགེ་འདུན་དགུང་ལོ་དྲུག་ཅུ་ཡན་གཟིམས་ཆུང་ཉི་འོད་དུ་ཚོགས་པའི་མགོན་དུ་རྗེ་བླ་མ་ཉིད་ཕེབས་ནས་ཁྱེད་རྣམས་ཀྱིས་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་ཐོག་ཚེ་གཟུངས་བརྒྱ་རྩ་རེ་བཟླ་བ་དང། ཕྱོགས་འདིར་ནད་རིམས་སོགས་ཞི་ཞིང་
ལྷག་པར་ཆོས་གྲྭ་ཆེན་པོ་འདིར་འགྲོ་བའི་ཡམས་མི་འབྱུང་བའི་དམིགས་པ་གང་དྲག་མཛད་དགོས་ཞེས་ཕེབས་ཤིང་བསྙེན་བཀུར་ཀྱང་གཟབས། ལྔ་མཆོད་ཀྱི་ཉིན་འདུས་ཚོགས་སུ་དགེ་འདུན་རེ་རེ་འགྱེད་དངུལ་སྲང་རེ། སློབ་དཔོན་དབུ་ཆོས་ལ་
རྣམ་གཞག་བཅས་འབུལ་བ་མཛད། བདེ་ཆེན་རབ་རྒྱས་པ་སོགས་གྲྭ་པ་ཉི་ཤུ་རྩ་བདུན་བསྙེན་རྫོགས་བསྒྲུབས། ལྷ་ཁང་པ་གཞིས་བྱེས་ལ་གྲུབ་རྒྱལ་ལུགས་ཀྱི་ཚེ་དབང། རྩེ་དྲུང་བསྟན་འཛིན་གྲགས་པ། ཡངས་ཅན་མཚམས་ཞུ་བ་འགག་པ་
དབང་རྒྱལ། གཞིས་རྩེ་རྫོང་རྙིང་སྤྱི་བདེ་བ་སོགས་སེར་སྐྱ་མང་པོར་ཕྱག་དབང་བཅས་རིམ་བཞིན་སྩལ། ཚེས་ཉེར་དགུའི་ཉིན་རྒྱལ་ཡུམ་ཕུན་ཚོགས་དབང་མོ་དཔོན་གཡོག་ལ་དངུལ། གོས་དར། རྟ་སྒྲ་འཁོར་སོགས་གནང་ཆ་གྱ་ནོམ་པ་བཅས་ཐོན་

[293A]༄༅། །ཕྱག་སྩལ། སྐབས་འདིར་སྔོན་དུ་གསེར་ཁ་ཕྱོགས་སུ་གཉན་ནད་ཡིན་ཚུལ་གྱི་ནད་བབ་ལྕི་ངེས་ཡོད་ཚུལ་བྱུང་བ་རིམ་གྱིས་ལྷ་དམ་རྟ་ནག་ཁུལ་སོགས་སུ་ཐོར་བུར་བྱུང་ཚུལ་ལ་བརྟེན། ཕྱག་མཛོད་ཆེན་མོ་ནས་དམ་
སྦྲགས་གང་དྲག་མཛད་ཀྱང། འདར་པ་དྲུང་རམ་པ་བསྟན་འཛིན་དབང་པོ་ཟེར་བ་འཁོར་ཞག་ལ་ཕྱིན་པར་ཕྱིར་ལོག་ཐོག་ཟླ་བོ་ཞིག་ལམ་པར་ཐོར་པས་ན་ཞིང་དགོན་ནང་དུ་འབྱོར་པ་ཞག་གསུམ་ནས་འདས་པ་དེ་འཕྲལ་ཁོ་བ་དང་གཞན་མ་
བགས་འདྲེས་བྱུང་རིགས་རྣམས་ལུགས་རྫི་སྦུག་ཏུ་ལོགས་བཀྲ་གྱིས་འཇོག་པ་མཛད། ཕྱག་མཛོད་ཆེན་མོ་སོགས་ཞམ་རིང་བ་རྣམས་ནས་འདི་སྐོར་གྱི་རྒྱུ་མཚན་ཞུས་པར། ལྷ་བེག་མ་མཉེས་པའི་ངོ་འདུག་པས། མགོན་ཁང་ཁག་ཏུ་
བསྐང་གསོ་དང་ཁྲུས་གསོལ། གཙུག་ཏོར་ཟློག་ཆེན། སྒྲོལ་མདོས་སོགས་རིམ་གྲོ་ལ་འབད་པ་དང། དགེ་འདུན་འབྲུམ་ཡོལ་ལ་ཕེབས་ནས་དགོན་གནས་སྟོང་པར་འཇོག་པ་ནི་རྟེན་འབྲེལ་ལ་མི་བཏུབ་པས་འདིར་བཞུགས་ནས་འཆད་
ཉན་དང་རྒྱུན་གཏན་གྱི་སྐུ་རིམ་ལ་སེང་ཤོར་མེད་པ་འདི་རང་གལ་ཆེ། གཞན་གྱི་སྣང་ངོར་ཁོ་བོ་རེ་ཞིག་དབེན་དགོན་དུ་ཡོལ་ཙམ་ཞིག་བྱས་ན་འཕྲལ་ཕུགས་གཉིས་སུ་ལེགས་པ་འདུག་ཅེས་ཕེབས། ཞལ་སྔ་ནས་བཞི་དང་དགེ་བསྐོས་ཆེན་མོ་
བཅས་ནས་ཆོས་གྲྭ་འདིར་ཡམས་ནད་གཞི་ཆེར་མི་འགྱུར་བར་མྱུར་ཆོད་ཡོད་པའི་སྐྱབས་འཇུག་ཐུགས་རྗེ་ཆེ་བ་དང། སྐྱབས་མགོན་མཆོག་ཀྱང་རིང་མིན་གདན་ས་ཆེན་པོར་ཆིབས་བསྒྱུར་གནང་དགོས་ཞེས་གསོལ་བ་བཏབ་པར། ནད་འདི་ཡོང་དོ་

[293B] དེར་དམིགས་ནས་ལོ་སྔ་ཕྱི་གཉིས་ཀར་མཆོད་གཏོར་རྒྱ་ཆེན་པོ་འབུལ་བ་དང། སྤྱན་གཟིགས་སྒྲུབ་དཀའ་བ་རྣམས་ཀྱང་འབད་པས་བསྒྲུབས་ཏེ་རྟེན་འབུལ་
དང་འཕྲིན་བཅོལ་སོགས་ཀྱི་སྒོ་ནས་ཆོས་སྐྱོང་རྣམས་དགྱེས་པ་བསྐྱེད་པའི་མཐུ་ལས། ནད་འདི་ཕ་ཅང་ཚབས་ཆེ་རང་ཨེ་འབྱུང་མི་ཤེས། ཞལ་སྔ་ནས་རྣམས་དང་དགེ་འདུན་གྱི་སྡེ་བཅས་ནས་ཉམས་གྲིབ་བྱང་ཕྱིར་ཆོས་སྐྱོང་སོར་བསྐང་
བཤགས་དང་འཕྲིན་བཅོལ་སོགས་གང་རྒྱས་མཛད་དགོས་ཞེས་གསུང། ཚེས་གནམ་གང་ཉིན་བཀྲ་ཤིས་རྩེའི་སྐུ་ངོ་རྣམས་ལ་ཐོན་ཕྱག་གནང། ཟླ་བ་བཅུ་གཅིག་པའི་ཚེས་གསུམ་གྱི་ཉིན་བཀྲ་ཤིས་ལྷུན་པོ་ནས་ཆི་བས་ཁ་བསྒྱུར། ཚེས་བཞིའི་
ཉིན་ཆིབས་བསུ། སེར་སྦྲེང་དང་བཅས་དབེན་ས་ཆོས་ཀྱི་ཕོ་བྲང་དུ་ཕྱག་ཕེབས། གཞིས་རྩེའི་རྫོང་དཔོན་སོགས་ཆིབས་སྐྱེལ་བ་རྣམས་དང། སེར་སྦྲེང་པ། བྲོ་གཞས་པ་རྣམས་ལ་གསོལ་རས་སྩལ། དེའི་ཕྱི་ཉིན་དབེན་དགོན་ནས་ཞབས་
ཏོག་བསྙེན་བཀུར་ཞུས། ཚེས་ལྔའི་ཉིན་རྒྱལ་དབང་ཐམས་ཅད་མཁྱེན་གཟིགས་ཆེན་པོར་འབྲུམ་དོགས་སྐོར་དམིགས་མེད་དུ་ཞི་བའི་ཐུགས་སྨོན་སྐྱབས་འཇུག་དང། རྗེ་བླ་མ་མཆོག་ཀྱང་དབེན་དགོན་དུ་ཕེབས་པའི་གནས་ཚུལ་ཆབ་ཤོག་རྟ་
ཟམ་ཐོག་འབུལ་བ་གནང། ཕྱི་དྲོ་བླ་བྲང་རྩེར་རྟེན་གཟིགས་སུ་ཕེབས་ནས་རྒྱལ་བ་བློ་བཟང་དོན་གྲུབ་ཀྱི་སྐུ་བརྙན་ལ་སྙན་ཤལ། དངུལ་གྱི་མཎྜལ། ཐུབ་དབང་ལུང་བསྟན་མ། ལྷ་སྲས་རྗེའི་ཕྱག་བཟོ་ཆོས་རྒྱལ་གྱི་ཞལ་འབག་སོགས་རྟེན་
[294A]༄༅། །གཙོ་རྣམས་ལ་སྙན་ཤལ། ཁྲུས་གསོལ། མཆོད་འབུལ་དང་བཅས་ཕྱི་ནང་གི་ཉེར་འཚེ་ཞི་བའི་ཐུགས་དམིགས་མཛད། ཚེས་དྲུག་གི་ཉིན་རླུང་འཚུབ་ཆེ་ཙམ་བྱུང་བར། གཞི་བདག་གཏོར་མ་དང་དཔལ་
མགོན་སྡེ་ལྔ། ལྷ་མོ་རྣམ་གསུམ། གསང་བའི་ཆོས་རྒྱལ་བཅས་ལ་གསེར་སྐྱེམས་ཆག་མེད་དུ་འབུལ་བ་མཛད། ཆོས་འཁོར་དབུས་སྡིངས་ཀྱི་གཏོར་གཞི་སྤོ་སྐབས་ཉིན་གསུམ་གྱི་རིང་སྣ་ལྔའི་མཆོད་པ་དང་ཐུབ་དབང་འཇིགས་
བྱེད་མགོན་པོ་ཕྱག་དྲུག་པ་འཁོར་བཅས། དམ་ཅན་ཆོས་རྒྱལ། ལྷ་མོ་རྡོ་རྗེ་རབ་བརྟན་མ། དཔལ་ལྷ་བཅས་ལ་སྙན་ཤལ་ཐུགས་སྨོན་གྱིས་བརྒྱན་པ་དང་སྤྱན་གཟིགས་མེ་མདའ་བཅས་འབུལ་བ་གནང། འབྲུག་སྡེ་སྲིད་བཞི་དར་ནས་
གོས་སྐུ་ཆེན་པེ་གསར་དུ་བཞེངས་གྲུབ་པ་དང་བསྟུན་རྗེ་བླ་མ་མཆོག་ལ་ལེགས་འབུལ་སྟོབ་མི་ཆེད་དུ་མངགས་པ་འབྱོར། ཕར་ཡང་ལེགས་སོ་བརྗོད་པའི་བཀའ་ཤོག་དང་གནང་སྐྱེས་བཟང་པོ་བཅས་དྲུང་འཁོར་ཆེད་དུ་མངགས་ཏེ། གྷ་ཊི་ཀའི་
རཱ་ཛ་སྡེ་སྲིད་ནས་བཙོན་དུ་བཟུང་ཡོད་འདུག་པ་གློད་གྲོལ་མཛད་ན་ལེགས་པའི་ཞལ་ཏ་ཕེབས། སྡེ་སྲིད་ནས་ཀྱང་བཀའ་སྤྱི་བོས་ནོད་དེ་སངས་རྒྱས་སྟོང་སྐུ་གསེར་ཟངས་ལས་གྲུབ་པ་གསར་བཞེངས་ཀྱི་བཟོ་ཕུད་ཡིན་ཚུལ་གྱི་སྐུ་བརྙན་གྱིས་
ཐོག་དྲངས་པའི་དངོས་འབུལ་རྒྱ་ཆེན་པོ་བསྟར་ཏེ། བཀའ་ལས་ཅུང་ཟད་མི་འགལ་བར་དེ་འཕྲལ་གྷ་ཊི་ཀའི་རཱ་ཛ་ཡང་བཙོན་ནས་བཏང་བའི་གནས་ཚུལ་གྱི་ཞུ་ཡིག་འབྱོར་བས་ཐུགས་མཆོག་ཏུ་དགྱེས། ཚེས་བཅུ་གསུམ་གྱི་ཉིན་བླ་བྲང་རྩེར་ཕེབས་

[294B] ཚོགས་ཡོངས་ནས་གཙུག་ཏོར་ཟློག་ཆེན་དང་དྲུག་ཅུ་པ་མཛད་པར་ཡོན་སྩལ། ཚེས་བཅུ་བཞི་ལ་མཁས་གྲུབ་སངས་རྒྱས་ཡེ་ཤེས་ཀྱི་དུས་མཆོད་དང་བསྟུན་གླིང་མེའི་མཆོད་
འཕུལ་རྒྱས་པ་དང། མགོན་ཁང་པ་རྣམས་དུས་བཟང་ཆོས་སྤྱོད་གསུང་དུ་བཅུག་དེའི་ཕྱི་ཉིན་རྗེ་ཉིད་དང་ཕྱག་མཛོད་ཆེན་མོ། ཆོ་ག་རོགས་པ་དང་བཅས་བདེ་མཆོག་གི་བླ་མའི་རྣལ་འབྱོར་དང་གསེར་ཞུན་མའི་བསྐང་གསོ་ཡང་གནང། ཚེས་བཅུ་
དྲུག་ནས་བཟུང་དབེན་དགོན་ཚོགས་ཡོངས་ནས་ནད་རིམས་ཞི་བ་སོགས་ཀྱི་ཆེད་དུ་སྒྲོལ་མ་གཡུལ་མ་དོས་དང་དྲུག་ཅུ་བ། ཁ་འབར་མ། གཙུག་ཏོར་ཟློག་ཆེན་བཅས་རིམ་བཞིན་མཛད་པར་ཡོན་དང་ཞབས་ཏོག་གཟབས། གྲུབ་དབང་གི་སྐུ་བརྙན་ལ་
ཁྲུས་གསོལ་དང། ལྕམ་སྲིང་གི་བསྐང་གསོ། ཆོས་རྒྱལ་ཕྱི་སྒྲུབ་ཀྱི་ཞི་བའི་སྦྱིན་སྲེག་བཅས་མཛད། སྐབས་འདིར་དབེན་དགོན་གྱི་ཉེ་འདབས་ལྷོ་ཁུད་དུ་གྲོང་གཅིག་ལ་འབྲུམ་ནད་བྱུང་བར་བརྟེན། རྗེ་བླ་མ་མཆོག་བླ་བྲང་རྩེར་དཔོན་གཡོག་
ཉུང་བསྡུས་ཀྱིས་སྐུ་མཚམས་བཅང་རྒྱ་ལྟ་བུར་བཞུགས་སྟན་འཇགས་ཁོངས་སུ་ཐུགས་དམ་ཟབ་མོའི་ཉམས་བཞེས་ལ་ལྷག་པར་གཞོལ་བར་གྱུར་ཏེ། གནས་འདི་ལྟ་བུར་སྡོད་རྒྱུ་ཡོད་པ་ནི་སྐལ་བ་མཆོག་ཏུ་བཟང། འདི་དང་བྲག་རྒྱ་རྡོ་
རྗེའི་ཕོ་བྲང། པ་རྣམ་ཇོ་མོ་ལྷ་རི། རི་བོ་དགེ་ལྡན། རྒྱ་སོག་ཕུ་རྣམས་སུ་མཁས་གྲུབ་མང་པོ་གྲུབ་པའི་གོ་འཕང་བརྙེས་པ་ཡིན་པས། གནས་གཞན་དུ་ཟླ་བ་མང་པོ་དགེ་སྦྱོར་དང་བཟླས་བརྗོད་བྱས་པ་བས། འདི་རྣམས་སུ་ཞག་གཅིག་

[295A]༄༅། །སྔགས་བཟླ་བ་སོགས་ཕན་ཡོན་བརྒྱ་འགྱུར་སྟོང་འགྱུར་གྱིས་ཆེ་བ་ཡིན། གསོལ་དཔོན་རང་ཡང་གང་ཤེས་ཀྱི་ཁ་འདོན་རེམ་ཞེས་པའི་ཞལ་ཏ་ཕེབས། དབེན་པའི་སྨན་ལྗོངས་གྲུབ་པའི་བསྟི་གནས་སུ། །
བདེ་སྟོང་ཟབ་མོའི་རྣལ་འབྱོར་ལ་གཞོལ་བས། །བགྲང་ཡས་ཡི་དམ་བྱེ་བའི་ལྷ་ཚོགས་དང། །ངོ་མཚར་དག་བའི་སྣང་བ་འབྱམས་སུ་ཀླས། །ཚེས་ཉེར་བདུན་ལ་གཟིམས་ཆུང་བཀའ་རྒྱ་མར་བཞུགས་ནས་མཆོད་འབུལ་དང་བསྙེན་
སྒྲུབ་མཛད། དེ་ནུབ་མཁས་གྲུབ་སངས་རྒྱས་ཡེ་ཤེས་ཀྱི་སྐུ་བརྙན་གྱི་སྐུ་མདུན་དུ། ངེད་སྐྱེ་བ་རྗེས་མ་གང་དུ་སྐྱེ་རྨི་ལམ་བརྟག་པ་བྱེད་རྒྱུ་ཡིན་བཀའ་ཕེབས། སང་ཉིན་སྔ་དྲོ་གསོལ་དཔོན་བློ་བཟང་མཁས་མཆོག་ནས། མནལ་ལམ་ཇི་
ལྟར་བྱུང་གསོལ་བར། ཤིན་ཏུ་ལེགས་པ་བྱུང། ངེད་སྐྱེ་བ་རྗེས་མ་ལ་མི་ཡུལ་དུ་ཡོང་བ་འདྲ་གསུང། ཟླ་བ་བཅུ་གཉིས་པའི་ཚེས་གསུམ་གྱི་ཉིན་ལྷ་བྲིས་པ་དབུ་མཛད་དེ་སྔོན་ཞ་ལུའི་མ་ཧེ་མཆོད་པའི་བཀོད་པ་རྣམས་འབྲི་བར་ཆེད་རྫོང་མཛད་
པར་བརྟེན། དེ་ཉིན་བཀོད་པ་རྣམས་འབྲི་སྐབས་ཡིན་གསུང་ནས་གཟིམས་ཁང་སྟེང་ནས་མཆོད་གཏོར་རྒྱ་ཆེ་བ་བཤམས་ནས་ཡོངས་འཛིན་རྗེ་ཞལ་སྔ་ནས་དང་བཅས་གཤིན་རྗེའི་རྒྱལ་པོ་འཁོར་བཅས་ལ་བསྐང་བ་དང། གཤེགས་གཏོར་
མངའ་གསོལ་བཅས་མཛད། འདི་དག་གི་སྔ་ཕྱིར་འབྱུང་བཞི་གཏོར་མ་དང། བརྒྱ་རྩ། ཆ་གསུམ་བཅས་ཉིན་རེ་མོས་ཀྱིས་ཕྱག་ལེན་དུ་བསྟར། ཚེས་ཉེར་གསུམ་གྱི་ཉིན་གཉེར་སྤྱི་ནས་སྟོན་འཁོར་ཚང་མར་གསོལ་སྟོན་རྒྱས་པ་ཞུས་ཤིང་དེ་ཉིན་

[295B] གཟིམས་ཆུང་སྟེང་ནས་མགོན་པོའི་ཐུན་གཏོར་ཀྱང་འབུལ་བ་མཛད། ཚེས་ཉེར་དྲུག་གི་ཉིན་གཟིམས་ཁང་སྟེང་ནས་རྒྱ་གར་རྡོ་རྗེ་གདན་གྱི་བྱང་ཆུབ་ཆེན་པོ་དང། རྒྱ་
ནག་གི་ཙན་དང་ཇོ་བོ། རྒྱ་མཚོའི་ནང་གི་ཐུབ་པ་གངས་ཅན་མཚོ་བཅས་ལ་སྣ་ལྔའི་མཆོད་སྤྲིན་བསམ་གྱིས་མི་ཁྱབ་པ་དང་བཅས་སྤྱན་འདྲེན་ཁྲུས་གསོལ། མཆོད་འབུལ་རྒྱ་ཆེར་མཛད་དེ་བསྟན་འགྲོར་ཕན་བདེ་འབྱུང་བའི་ཐུགས་སྨོན་ཡང་དག་
པ་གནང། ཚེས་ཉེར་བརྒྱད་ལ་མགོན་ཁང་དུ་སྤྱན་གཟིགས་ཕུལ་ཏེ་ཐུགས་སྨོན་མཛད། དེའི་ཕྱི་ཉིན་དབེན་དགོན་ནས་འཆམས་གཟིགས་ཕུལ། གཏོར་ཆེན་དྲུག་ཅུ་པ་འཕངས་པར་ཟོར་བཀྲ་ལེགས་པ་བྱུང། ལོ་འདི་ནང་ལེགས་བཤད་
གླིང་བ་བློ་བཟང་མཁས་མཆོག་གཅེན་ལུང་བ་ཡེ་ཤེས་ཚུལ་ཁྲིམས། སྲད་པ་བློ་བཟང་བཀྲ་ཤིས་རྣམས་ཀྱིས་རྣམ་བཤད་ཐར་ལམ་གསལ་བྱེད། རྒྱལ་ཆེན་རྩེ་བ་བློ་བཟང་བསོད་ནམས། ལེགས་བཤད་གླིང་བ་ཡེ་ཤེས་བཀྲ་ཤིས་
གུ་གེ་བ་བློ་བཟང་རྒྱལ་མཚན། ནོར་བུ་དགའ་ལྡན་པ་ཡེ་ཤེས་བློ་གྲོས། དགོན་ཁྲ་བ་བློ་བཟང་མཁས་མཆོག་བཅས་ཀྱིས་རྣམ་འགྲེལ་གྱི་ཐལ་ཕྲེང། རྒྱལ་ཆེན་རྩེ་བ་བློ་བཟང་སྐལ་བཟང་དང་བློ་བཟང་བསྟན་འཛིན། ཁྲོན་ཁ་སྤུག་པ་བློ་
བཟང་རྒྱལ་མཚན་བཅས་ནས་རྣམ་འགྲེལ་གྱི་རྩ་བ་དང་འགྲེལ་བ་ཤན་སྦྱར་བ། བཞད་པ་ཡེ་ཤེས་དཔལ་འབྱོར་དང་བློ་བཟང་སྨོན་ལམ་གཉིས་ཀྱིས་ཕར་ཕྱིན་གྱི་ཐལ་ཕྲེང། ལྕགས་པ་དཀའ་ཆེན་བློ་བཟང་བསྟན་འཛིན་དང། སྲད་པ་

[296A]༄༅། །དཀའ་ཆེན་ཡེ་ཤེས་སྐལ་བཟང་གཉིས་ཀྱིས་གསང་པ་འདུས་པའི་བསྐྱེད་རྫོགས། སྔགས་གྲྭ་འབྲས་སྤུངས་པ་དཀའ་ཆེན་བློ་བཟང་བརྩོན་འགྲུས་དང། རྒྱལ་ཆེན་རྩེ་པ་དཀའ་ཆེན་ཡེ་ཤེས་དཔལ་གྲུབ་ཀྱིས་བདེ་
མཆོག་རྩ་རྒྱུད་དང་དེའི་འགྲེལ་པ་སྦས་དོན་ཀུན་གསལ། དབེན་དགོན་པ་བློ་བཟང་བཀྲ་ཤིས། ཡེ་ཤེས་ལྷུན་གྲུབ། བློ་བཟང་དཔལ་འབྱོར། ཡེ་ཤེས་བསྟན་པ། བློ་བཟང་བཀྲ་ཤིས་རྣམས་ཀྱིས་བདེ་མཆོག་རྩ་རྒྱུད། བཟང་པོ་བཀྲ་
ཤིས་ཀྱིས་ལམ་རིམ་དམར་ཁྲིད་དང་བདེ་མཆོག་ལཱུ་ཨི་པའི་བསྐྱེད་རིམ། ཡེ་ཤེས་གྲགས་པས་ལམ་རིམ་འབྲིང་པོ། དགེ་སློང་དགེ་འདུན་ཡར་འཕེལ་གྱིས་ལམ་རིམ་དམར་ཁྲིད། ཟླ་བ་རྒྱལ་མཚན་གྱིས་གོང་གསལ་ལམ་རིམ་དང་འཇིགས་
བྱེད་ཀྱི་བསྐྱེད་རིམ་དངོས་གྲུབ་སྙེ་མ། ཞ་ལུ་བ་བློ་བཟང་དོན་གྲུབ་ཀྱིས་དུས་འཁོར་བསྡུས་རྒྱུད། ཆོས་འཁོར་ལྷུན་པོ་བ་སངས་རྒྱས་བསྟན་རྒྱན་གྱིས་བྱམས་ཆོས་སྡེ་ལྔ་བཅས་ཀྱི་རྒྱུགས་ཕུལ་བར་གནང་ཆ་སྔར་རྒྱུན་བཞིན་སྩལ།    ༈   
ཞེས་པ་ཆུ་ཕོ་འབྲུག་གི་ལོ་ཟླ་བ་དང་པོའི་ཚེས་གཅིག་ལ་འབྲུག་སྡེ་སྲིད་ཀྱི་མི་སྣ་འབྱོར་པར་ཕྱག་དབང་ཇ་གྲལ་བཀའ་འདྲི་གནང། དབེན་དགོན་གཉེར་པས་གསོལ་སྟོན་བཏེག་ཆོ་འཕྲུལ་སྨོན་ལམ་ཆེན་མོའི་སྐབས་བླ་བྲང་རྩེར་ཕེབས་ཏེ་རྗེ་གྲུབ་
པའི་དབང་ཕྱུག་གི་སྐུ་བརྙན་ང་འདྲ་མ་ལ་མཆོད་འབུལ་མཛད། མགོན་ཁང་བཀའ་རྒྱ་མ་ཞལ་ཕྱེ་སྟེ་མཆོད་གཏོར་བཟང་པོ་དང། ཤེལ་གྱི་ཡོལ་གོ་ཤིང་འབྲས་ཀྱིས་གང་བ། ཀ་པཱ་ལ་སྨན་དང་རིན་པོ་ཆེའི་ཕྱེ་མ་སོགས་ཀྱིས་བཀང་བ། མདའ་

[296B] སྙན་ཤལ་བཅས་ཕུལ་ཏེ་བླ་མ་མགོན་པོ་དབྱེར་མེད་ཀྱི་རྣལ་འབྱོར་ལ་བརྩོན་པར་མཛད། ཚེས་བརྒྱད་དང་བཅུ་ལ་ཞལ་བཞི་པའི་བསྐང་འཕྲིན་དང་གཤེགས་གཏོར་གནང། ཚེས་བཅུ་གཉིས་ལ་མགོན་ཁང་བཀའ་རྒྱ་མར་ཆོས་རྒྱལ་གྱི་བསྐང་
གསོ་དང། དེའི་ཕྱི་ཉིན་མགོན་ཁང་དེར་གཏོར་ཁང་གསར་བསྐྲུན་གྱི་ནང་མགོན་ཆོས་སོགས་ཆོས་སྲུང་རྣམས་ལ་རྟག་གཏོར་ཕུལ་ཞིང་དབེན་ས་སྙན་བརྒྱུད་ཀྱི་རིང་ལུགས་ཕྱོགས་མཐར་རྒྱས་པའི་འཕྲིན་བཅོལ་མཛད། ཚེས་བཅོ་ལྔ་ལ་གྲུབ་པའི་དབང་
ཕྱུག་གི་སྐུ་བརྙན་གྱི་སྐུ་མདུན་དུ་མཆོད་གཏོར་རྒྱ་ཆེན་པོ་བཤམས་ཏེ་བདེ་མཆོག་གི་ཆོ་ག་དང་བླ་མ་མཆོད་པའི་མཆོད་འབུལ། གསེར་ཞུན་མ། བདེ་མཆོག་གི་སྨོན་ལམ་ཤིས་བརྗོད་སོགས་གནང། དེའི་ནུབ་མོ་རྩ་མཁལ་བཞི་བཅུ་ལས་གྲུབ་
པའི་ལྷ་བཤོས་རྒྱ་མཚོ་མ་རྒྱན་བཟང་པོས་སྦ་བས་མཚོན་མཆོད་པ་སྔ་ལྔ་སོ་སོ་ནས་སྟོང་ཕྲག་རེ་བརྒལ་བ། སྟེང་དུའང་མར་མེའི་འཕྲེང་བ་ཁོར་ཡུག་ཏུ་བཀོད་པ་ལ་སོགས་པ་མཆོད་ཚོགས་རྒྱ་ཆེན་པོ་བཤམས། རྗེ་བླ་མ་མཆོག་ནས་སྔགས་དང་
ཕྱག་རྒྱ་དང་ཏིང་ངེ་འཛིན་གྱིས་བྱིན་གྱིས་བརླབས་ནས། མདོ་སྡེ་དང་རྒྱུད་སྡེ་ནས་འབྱུང་བའི་ཆོ་ག་རྣམ་པར་དག་པས་རྗེ་གྲུབ་པའི་དབང་ཕྱུག་བློ་བཟང་ཐུབ་དབང་རྡོ་རྗེ་འཆང་ཆེན་པོ་གཙོ་བོར་གྱུར་པའི་ཕྱོགས་བཅུའི་རྒྱལ་བ་སྲས་དང་བཅས་པ་མཆོད་
ཅིང༑ བསྟན་པ་སྤྱི་དང་ཁྱད་པར་འཇམ་མགོན་རྒྱལ་བ་གཉིས་པའི་རིང་ལུགས་ཕྱོགས་མཐར་རྒྱས་པའི་ཐུགས་སྨོན་མཛད། དེ་སྔོན་རླུང་གི་རྒྱུ་བ་ཤུགས་དྲག་པ་སོགས་ཡུལ་གཤིས་རྩུབ་མུས་ཡིན་ཀྱང་འདི་སྐབས་བསེར་བུའི་འགྲོ་འོང་

[297A]༄༅། །བྲལ་བས་གླིང་མཆོད་ཀྱང་ཤིན་ཏུ་བཞེས་པ་བྱུང། རྣམ་འདྲེན་གྲུབ་དབང་མཆོག་གི་སྣང་བརྙན་དྲུང། །རྣམ་མང་དངོས་འབྱོར་མཆོད་ཚོགས་ཀུན་བཟང་གི་རྣམ་ཐར་མཆོག་ལ་འགྲན་པ་ལེགས་ཕུལ་ཏེ། །རྣམ་
དཀར་བསོད་ནམས་རླབས་ཆེན་བསྒྲུབ་པར་མཛད། །ཚེས་བཅུ་དྲུག་གི་ཉིན་དཔལ་རྡོ་རྗེ་འཇིགས་བྱེད་ཆེན་པོར་གཏོར་མ་རྩམ་ཁལ་ལྔ་ལས་གྲུབ་པ་དང་ཆོས་སྲུང་སོ་སོར་རྩམ་ཁལ་རེ་ལས་གྲུབ་པའི་གཏོར་མ་དང་མཆོད་ཚོགས་རྒྱ་ཆེན་
པོ་བཤམས་ཏེ་རྗེ་ཉིད་ཀྱིས་གཙོ་མཛོད་ཆོག་རོགས་པ་དང་བཅས་བསྐང་གསོ་མཛད། ཁྱད་པར་དུ་ཆོས་སྐྱོང་དྲེགས་པ་ལྕམ་སྲིང་འཁོར་བཅས་ལ་རྟ་དང་ནོར་སྐྱོང་དར་ཚོན་སྔ་ལྔས་བརྒྱན་པ་སོགས་སྤྱན་གཟིགས་དང་བཅས་བསྐང་གསོ་
གནང། རྗེ་སྐྱབས་མཆོག་དཔལ་བཟང། གྲུབ་པའི་དབང་ཕྱུག་མཁས་གྲུབ་སངས་རྒྱས་ཡེ་ཤེས། དབེན་ས་སྤྲུལ་སྐུ་བཅས་ཀྱི་སྣང་བརྙན་དང་ཐུབ་དབང་ལུང་བསྟན་མ། མགོན་ཁང་བཀའ་རྒྱ་མ། འཇིགས་བྱེད་ཀྱི་དཀྱིལ་འཁོར་བློས་
བསླངས་རྣམས་དང། ཁྱད་པར་དེ་བཞིན་གཤེགས་པའི་ཚེམས་མཆེ་བ་གཡོན་པ་བྲེ་ནང་དུ་བཞུགས་པའི་དངུལ་གདུང་རིན་པོ་ཆེར་སྙན་ཤལ་དང་མཆོད་འབུལ་བསྟར། ཚེས་ཉེར་གསུམ་གྱི་ཉིན་རྒྱལ་བ་བློ་བཟང་དོན་གྲུབ་ཀྱི་དུས་ཆེན་དང་
བསྟུན་རྟེན་སོ་སོར་མཆོད་སྤྲིན་མཐའ་ཡས་པས་མཆོད། མཚོ་སྔོན་དང་ཨོར་ཏུ་སུ་སོགས་ནས་བྱང་རིགས་མི་སྣ་ཁག་མང་རིམ་འབྱོར་ལ་མཇལ་ཁ་གནང། ཧལ་ཧ་དར་རྒྱས་ཏཱ་པེའི་སིས་དངོས་འབུལ་དང་བཅས་ཞབས་བརྟན་ཕུལ། དེའི་ཆིང་

[297B] མི་སྣ་རྣམས་ལ་ཚེ་དབང་དང་སྤྱན་རས་གཟིགས་ཀྱི་སྒྲུབ་ཐབས་དང་བཀའ་རྩོམ་གསར་གནང་རྣམས་ཀྱི་ལུང། དགའ་ལྡན་ལྷ་བརྒྱ་མའི་ཁྲིད། འོད་དཔག་མེད་ཀྱི་འཕོ་ཁྲིད་རྣམས་སྩལ་ཏེ་འབྱོར་ལན་དང་
ཐོན་ཕྱག་གནང། ཟླ་བ་གཉིས་པའི་ཚེས་གཅིག་ལ་དའི་ཆིང་དབུ་མཛད་དང་རབ་འབྱམས་པ་བཟང་པོ་བཅས་ནས་ཞུས་ངོར་དཔལ་རྡོ་རྗེ་འཇིགས་བྱེད་ཞལ་གཅིག་ཕྱག་གཉིས་པ་དང་འཇིགས་བྱེད་ཀྱི་སྔགས་བཏུའི་རྗེས་གནང། རྗེ་ཉིད་ཀྱི་བཀའ་དྲིན་
གསོལ་འདེབས་ཀྱི་ལུང་བཅས་སྩལ། ཇུན་གར་ཙང་ཇུན་ཚེ་རིང་ཨུ་པ་ཤི། ཨོ་ཐོག་ཝང་གི་བླ་མ་ནས་ལུང་ཞབས་དྲུང་བཅས་འབྱོར་པར་རིམ་བཞིན་མཇལ་ཁ་དང་ཇ་གྲལ་བཀའ་འདྲི་གནང། ཚེས་གསུམ་ལ་ཚེ་རིང་ཨུ་བ་ཤི་ནས་ཚོགས་
དབུར་སྤྱན་དྲངས་ཏེ་དངོས་འབུལ་བཏེག་མི་སྣ་དེ་མ་ཆི་དགེ་སློང་བརྩོན་འགྲུས་ཤེས་རབ་དང་ཇེའི་སང་དབང་ཕྱུག་བཅས་ཀྱིས་ཟང་ཟིང་གི་བདོག་པ་བསྟབས། པེའི་ཅིང་ནང་ཡུང་ཧེ་གུང་གི་ཁྲི་བ་ཨེར་ཏེ་ནི་ནོ་མོན་ཧན་དང། ནས་ལུང་ཞབས་དྲུང་
ཨེར་ཏེ་ནི་དེའི་ཆིང་ཧོ་ཤུས་ཆི་ཚེ་དཔང་དཔལ་འབྱོར་རྣམས་སོ་སོས་མངགས་པའི་མི་སྣ་ནས་ཚོགས་དབུར་སྤྱན་དྲངས་ཏེ་དངོས་འབུལ་བསྟར། ཇུན་གར་རྒྱུད་པ་གྲྭ་ཚང་གི་བླ་མ་ཚུལ་ཁྲིམས་རིན་ཆེན་དང་མི་སྣ་དགེ་བསྐོས་དགེ་འདུན་སོ་སོ་ནས་
ཀྱང་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། བྱང་རིགས་པ་སུམ་ཅུ་དགེ་ཚུལ་དང། དགུ་བཅུ་བསྙེན་རྫོགས་བསྒྲུབས། མི་སྣ་རྣམས་དང་དབེན་དགོན་འདུས་སྤྱི་ནས་ཞུས་ངོར་བདེ་མཆོག་གི་སྐུ་གསུམ་ལམ་ཁྱེར་དང། དུས་

[298A]༄༅། །འཁོར་ལ་བརྟེན་པའི་བླ་མའི་རྣལ་འབྱོར། རྗེ་རང་ཉིད་ཀྱིས་མཛད་པའི་ཚེ་ཆོག་འཆི་མེད་རྔ་སྒྲ། ཨོར་ཏུ་སུ་ཏཱ་པེའི་ལི་ཚེ་དབང་དཔལ་འབྱོར་གྱིས་ཞུས་པའི་བླ་མའི་རྣལ་འབྱོར། དམིགས་བརྩེ་མ་བཅས་ཀྱི་ལུང། ཚེ་རྟ་ཟུང་
འབྲེལ་དང་སྒྲོལ་མའི་རྗེས་གནང་ལམ་ཁྲིད་ཀྱི་བྱིན་རླབས་དཔུང་ཞུས་བྱ་ཚུལ། འོད་དཔག་མེད་ཀྱི་འཕོ་ཁྲིད། འཇིགས་བྱེད་དང་ཚེ་དཔག་མེད་ཀྱི་དབང་ཆེན་བཅས་སྩལ། མི་སྣ་རྣམས་ལ་འབྱོར་ལན་དང་གནང་སྐྱེས་བསྟར། དཔལ་
ལྡན་གཏུམ་དྲག་དབང་པོར་བསྟོད་པ་རྔམ་པའི་སྒྲ་སྒྲོག་ཅེས་བྱ་བ་གསར་རྩོམ་མཛད་པ་དབེན་ས་ཆོས་ཀྱི་ཕོ་བྲང་གི་ཚོགས་འདོན་དུ་འཛུགས་པར་བཞེད་ནས་དེ་ཉིན་ཚོགས་ཡོངས་ལ་ལྗགས་ལུང་དང་དབྱངས་སོགས་ཚུལ་འདི་ལྟར་མཛད་དགོས་
པའི་བཀའ་ཕེབས། ལོ་འདི་ནང་དུ་བཀྲ་ཤིས་ལྷུན་པོར་འབྲུམ་ནད་ཀྱིས་དགེ་འདུན་འགའ་ཞིག་གོད་པར་བརྟེན་བཅོས་ཐབས་བྱེད་མིར་དཔལ་ལྡན་རྒྱུད་སྨད་གྲྭ་ཚང་གི་གྲྭ་རིགས་བྲག་གླ་ཀླུ་སྤུག་བླ་མ་རོགས་བྱེད་རྒྱུད་གྲྭ་བཞི་བཅས་གཞུང་ས་ནས་
རྫོང་སྟ་གནང་བ་འབྱོར་པར་མཇལ་ཁ་ཇ་གྲལ་བཀའ་འདྲི་གནང། ཀླུ་སྤུག་བླ་མ་ལ་འབྲུམ་ནད་མྱུར་ཆོད་ཡོང་བའི་བཅོས་ཐབས་གང་གཟབ་བྱེད་དགོས་པའི་བཀའ་དང་ཐོན་ཕྱག་སྩལ། རྒྱལ་དབང་མཆོག་ནས་ཞུ་ཡིག་གི་ལམ་ནས་དངོས་འབུལ་
དང་བཅས་ཞབས་བརྟན་གསོལ་འདེབས་མཛད་པར་ལན་ཀྱང་ཕུལ། ཚེས་བཅུ་དགུ་ལ་དབེན་དགོན་གཉེར་པ་སྤྱི་སོ་བཅས་ནས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ་ཞིང་གསོལ་སྟོན་ཀྱང་བཏེག་པར་སློག་ཆར་མང་འགྱེད་དང་སྦྱོར་

[298B] དེ་བསྟུན་གཉེར་པ། ནང་གཟན། ཆོས་འཁོར་དབུས་སྡིངས་སྤྱི་སོ་དང་ལས་སྣེ་བཅས་ནས་དངོས་འབྱོར་གྱི་མཆོད་སྤྲིན་སྤྲོས་པར་ཡང་སློག་ཆ་དང། ཚོགས་ཡོངས་ལ་ཆོས་རྒྱལ་གྱི་གཏོར་ཆོག་གི་ལུང་དང་གཏོར་མ་
བརྒྱ་རྩའི་ལུང་ཁྲིད་སྩལ། ཚེས་ཉེར་གཉིས་ལ་བླ་བྲང་ནས་རྒྱུ་ཡོན་སྦྱར་ཏེ་ཚོགས་ཡོངས་ནས་གཏོར་ཆེན་དྲུག་ཅུ་པ་སྒྲུབ་འཕེན་མཛད་རྒྱུར་ཚོགས་སྐོར་གཉིས་ཙམ་ལ་ཞབས་ཟུང་བཀོད་དེ་སྤྱན་དམིགས་མཛད། ལྷན་དང་བཀྲ་ཤིས་རྫོང་ཁའི་གཉེར་པ་
གཉིས་ནས་ཀྱང་དངོས་འབུལ་བསྟར། ཚེས་ཉེར་དྲུག་ལ་བླ་བྲང་རྩེར་རྟེན་གཟིགས་ལ་ཕེབས་ཏེ་རྟེན་གྱི་གཙོ་བོ་རྣམས་ལ་སྙན་ཤལ་མཆོད་འབུལ། མགོན་ཁང་དུ་བཞི་གྲྭ་ནས་བསྐང་གསོ་བཅས་མཛད། ཞལ་བཞི་པའི་བསྟོད་པ་གསར་
རྩོམ་ཉིན་དེར་ཚོགས་འདོན་དུ་བཙུགས་པའི་ཞལ་བསྲོར་མང་འགྱེད་ཀྱང་སྩལ། སྐབས་འདིར་གཞིས་རྩེར་འབྲུམ་ནད་རིམ་མཆེད་ཐོག་དབེན་དགོན་གྱི་ཉེ་འདབས་སུའང་འབྲུམ་དོགས་ཀྱི་གླེང་གཞི་ཆེ་བར་བརྟེན། རེ་ཞིག་ཤངས་དགའ་ལྡན་བདེ་
ཆེན་རབ་རྒྱས་གླིང་དུ་བཞུགས་སྟན་འཇགས་རྒྱུར་ཚེས་ཉེར་བརྒྱད་ལ་དབེན་དགོན་ནས་ཆིབས་ཁ་བསྒྱུར། ཐབ་སྐྱེལ་གྱི་ཐོག་ཆིབས་སྐྱེལ་བ་རྣམས་ཕྱིར་ལོག་པར་ཕྱག་དབང་དང་གནང་ཆ་སྩལ། ཉུག་ཆོས་འཁོར་གླིང་པའི་སེར་སྦྲེང་དང་
བཅས་གསོལ་ཚིགས་སར་ཕེབས། ཆོས་འཁོར་གླིང་སྤྱི་སོ་དང་གཉེར་བས་དཀར་སྤྲོའི་ཐོག་དངོས་འབུལ་བཏེག་བདེ་ཆེན་གཞིས་གཉེར་གྱིས་ཀྱང་སྒེར་མཇལ་ཞུས་པར་སོ་སོར་སློག་ཆ་གནང། དེ་ནས་ཤངས་དགའ་ལྡན་ཆོས་འཁོར་
[299A]༄༅། །གླིང་གི་བླ་མ། ལས་བྱེད། བདེ་ཆེན་རབ་རྒྱས་ཀྱི་ལས་སྣེ། རྣམ་གླིང་རྫོང་དཔོན་གཉིས་སོགས་ཤངས་ཕུལ་གྱི་ཆིབས་བསུ་བརྟབ་མང་པོས་མདུན་བདར་ཏེ་དགེ་འཕེལ་རྡོ་ཐང་དུ་ལུག་གདོང་གཉེར་བས་བསྙེན་
བཀུར་ཞུས། མཁའ་སྤྱོད་སྒྲུབ་སྡེ་བ་དང་ལྷ་ལྔ་བྲག་པ་སོགས་ནས་སེར་སྦྲེང་དང་མི་སྡེའི་བྲོ་གཞས་བཅས་ཀྱིས་མདུན་བསུས་ཏེ། དོན་གྲུབ་སྨོན་མཁར་དུ་ཞག་བཞུགས་མཛད། དེའི་ཕྱི་ཉིན་སྒྲུབ་སྡེ་རྣམས་ཀྱི་སེར་སྦྲེང་དང་བཅས་
དབེན་པའི་གནས་མཆོག་རྒོད་ཚང་སྒྲུབ་སྡེའི་བླ་བྲང་རྩེར་ཞབས་ཟུང་བཀོད། དཔལ་འཁོར་ལོ་བདེ་མཆོག་དང་ཆོས་སྐྱོང་དྲེགས་པ་ལྕམ་དྲལ་ལ་མཆོད་གཏོར་དང་ཚོགས་འཁོར་བཟང་པོ་བཤམས་ཏེ་བསྐང་གསོ་མཛད། ཆོས་སྐྱོང་གི་སྐུ་
བརྙན་ལ་སྙན་ཤལ་དང་སྤྱན་གཟིགས་བསྟར། བཀྲ་ཤིས་ལྷུན་པོར་འབྲུམ་ནད་ཞི་ཆེད་དུ་དམིགས་རྗེ་ཉིད་ཀྱི་གསུང་བཀོད་ལྟར་ཡོངས་འཛིན་སོགས་ནས་འཆི་བླུ་མཛད། སྒྲུབ་སྡེ་སྤྱི་སོ་ནས་ཞབས་ཏོག་བསྙེན་བཀུར་ཞུས། ཚོགས་དབུར་སྤྱན་
དྲངས་ཏེ་ཞབས་བརྟན་ཕུལ། གནས་བླ་མ་ནས་ཞུས་ངོར་བླ་མ་དང་ཆོས་སྐྱོང་དྲེགས་པ་ལྕམ་སྲིང་དབྱེར་མེད་ཀྱི་བླ་མའི་རྣལ་འབྱོར་གྱི་ལྗགས་ལུང་སྩལ་ཏེ་འབུལ་བའི་གློག་དང་མང་འགྱེད་གནང། ལྷ་ལྔ་བྲག་པ་སོགས་ཀྱིས་སྒེར་མཇལ་
ཞུས་པར་གནང་ཆ་སྩལ། རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་སྐུ་བརྙན་ང་འདྲ་མ་དང་དྲུང་པ་རྒྱལ་ཚབ་བའི་སྐུ་གདུང་རིན་པོ་ཆེར་སྙན་ཤལ་ཕུལ་ཏེ་ཐུགས་དམིགས་མཛད། དེ་ནས་སླར་ཡང་གཞིས་ཀ་དོན་གྲུབ་སྨོན་མཁར་དུ་ཕེབས་

[299B] ལས་སྣེ། མཁའ་སྤྱོད་རི་ཁྲོད་པ། ལུག་གདོང་གཉེར་པ། ནང་གཟན་བཅས་ལ་ཕྱག་དབང་སྩལ། དེ་ཀའི་གཞིས་གཉེར་དང་བྱེ་ཕུ་ལྷོ་བ། གྲོང་སྟོད་ཁང་གསར་བ། གྲོང་སྟོད་ཤར་པ། མཁའ་སྤྱོད་པ། དགེ་འཕེལ་བ་
བཅས་ནས་དངོས་འབུལ་བསྟར་ཞིང་སློག་ཀྱང་སྩལ། ཟླ་བ་གསུམ་པའི་ཚེས་གཅིག་ལ་དེ་ནས་ཆིབས་ཁ་བསྒྱུར་ཏེ་བཀྲ་ཤིས་རྩེའི་མངའ་ཁུལ་སོགས་ལྷ་སྡེ་མི་སྡེ་མང་པོ་ནས་སེར་སྦྲེང་དང་མི་སྡེའི་བྲོ་གཞས་སོགས་ཀྱིས་མདུན་བསུས་ཏེ་གཙང་
གཙང་ན་གར་གསོལ་ཚིགས་སར་ཞབས་ཟུང་བཀོད་ཐོག་བཀྲ་ཤིས་རྩེ་ནས་སྟོན་འཁོར་ཚང་མར་གུང་སྟོན་དཀར་སྤྲོ་སོགས་གང་ཅིའི་བསྙེན་བཀུར་གཟབས། སྐུ་ངོ་རྣམས་ལ་མཇལ་ཁ་ཇ་གྲལ་གནང་སྟེ་ཕན་ཚུན་ཐུགས་དགྱེས་པའི་གསུང་གླེང་
གནང། ཤངས་འབྲས་སྤུངས་ཀྱི་མགོན་པོ་ལ་སྙན་ཤལ་འབུལ་མི་ཆེད་རྫོང་མཛད། དགའ་ལྡན་བདེ་ཆེན་རབ་རྒྱས་གླིང་ནས་དར་འཕྱར་རྒྱས་པ་དང་དགེ་འདུན་རྣམས་ནས་ན་བཟའ་གཟབ་མཆོར་དང་བཅས་མཆོད་རྫས་སྣ་ཚོགས་ཐོགས་པའི་
སེར་སྦྲེང། གཞན་ཡང་དག་བ་ལྡན་ཆོས་འཁོར་གླིང། མཚོ་ཉ་རིན་ཆེན་སྒང། དཀར་པོ་བྲག་སྟག་སྣ་དགོན། མོ་དགོན་དོན་གྲུབ་ཆོས་རྫོང། དགའ་ལྡན་མཉན་ཡོད་སོགས་ཀྱི་སེར་སྦྲེང་དང། མི་སྡེའི་གླུ་གཞས་བཅས་དགེ་ལྡན་བདེ་ཆེན་རབ་
རྒྱས་གླིང་གི་གཟིམས་ཆུང་ཉི་འོད་འཁྱིལ་པའི་ཁྲི་འཕང་མཐོན་པོར་ཞབས་ཀྱི་པདྨོ་བཀོད། བདེ་ཆེན་རབ་རྒྱས་བླ་བྲང་ནས་སྟོན་འཁོར་ཚང་མར་གསོལ་སྟོན་བཏེག་དཔེན་དགོན་ནས་བདེ་ཆེན་རབ་རྒྱས་པར་ཆིབས་བསུ། སེར་སྦྲེང། བྲོ་གཞས་

[300A]༄༅། །སོགས་བྱུང་བར་གནང་ཆ་སྔར་རྒྱུན་བཞིན་སྩལ། བདེ་ཆེན་རབ་རྒྱས་པའི་ཚོགས་ཡོངས་དང། དགའ་ལྡན་མཉན་ཡོད་པ་དང་ཤེལ་ཞིག་པ་སོགས་སེར་སྐྱ་བརྒྱ་ཕྲག་མང་པོར་ཕྱག་དབང་གནང། དེ་ནས་རིམ་
བཞིན་ཆོས་རྒྱལ་དང་ལྷ་མོ་ལ་རྟ། དྲེའུ་བཅས་སྤྱན་གཟིགས་བསྟར་ནས་བསྐང་གསོ་མཛད། བདེ་ཆེན་རབ་རྒྱས་གླིང་གི་འདུས་ཚོགས་སུ་ཞབས་ཏོག་ཉིན་འཁྱོངས་ཀྱི་ཐོག་འགྱེད་ཁ་བཏགས་རེ་དང་དངུལ་སྲང་རེ་བཅས་སྩལ། ཐོས་བསམ་
གླིང་ཞལ་སྔ་ནས་བློ་བཟང་བཀྲ་ཤིས་ཀྱི་སྐུ་སྐྱེ་ཡེ་ཤེས་ཚུལ་ཁྲིམས་དང། བཀྲ་ཤིས་རྩེའི་སྡེ་པ་ཚེ་དབང་དར་རྒྱས། རྗེ་བཙུན་མ་གཉིས། ཐང་པ་དཔོན། གཞོང་གཞོང་གཉེར་བ་བཅས་ལ་རིམ་བཞིན་ཇ་གྲལ་གནང། མགོན་ཁང་པ་དང་བདེ་
ཆེན་རབ་རྒྱས་ཚོགས་ཡོངས་ནས་ཞག་བདུན་གྱི་རིང་བདུད་རྩི་རིལ་སྒྲུབ་མཛད། ཚེས་བཅུ་གཅིག་ལ་བཀྲ་ཤིས་རྩེ་ནས་དཀར་སྤྲོ་གུང་སྟོན་དང་འབྲེལ་བའི་གསོལ་སྟོན་བཏེག་ཅིང་དངོས་འབུལ་བསྟར། སྡེ་པ་ཚེ་དབང་དར་རྒྱས་ལ་མཇལ་ཁ་དང་
བཀའ་མཆིད་སློག་ཆ་ཡང་གནང། ས་ག་ཟླ་བའི་ནང། སྐུ་ཚ་རྣམ་རྒྱལ་ཚེ་རིང་དང་ཕུན་ཚོགས་རྣམ་རྒྱལ་ཐུན་མོང་ནས་དཀར་སྤྲོ་དང་དངོས་འབུལ་བསྟར་བར་སློག་ཆ་དང་གནང་སྐྱེས་ཀྱང་སྩལ། རྒྱལ་དབང་མཆོག་ལ་མཚམས་ཞུ་འབུལ་དུ་འགྲོ་
མི་འབྱོར་གདོང་ལན་དང། ཕུར་བུ་ལྕོག་སྤྲུལ་པའི་སྐུ་ནས་ཀྱང་ཞབས་བརྟན་གསོལ་འདེབས་ཞུ་རྟེན་ཕུལ་བའི་ལན་ཀྱང་བསྟར། རྒྱལ་ཡུམ་ཕུན་ཚོགས་དབང་མོ་ནས་ལྗགས་སྨིན་དང་སྐུའི་མཚམས་ཞུ་འབུལ་བར་མངགས་པ་གླིང་དཀར་

[300B] ཟླ་བ་ངོ་རེ་བཞིན་ཚེས་ཉེར་དགུ་ལ་དམ་ཅན་ཆོས་ཀྱི་རྒྱལ་པོར་བསྐང་གསོ་དང། ཟླ་བ་ལྔ་པའི་ཚེས་བཅུ་གསུམ་ལ་དཔལ་ལྡན་དམག་ཟོར་གྱི་རྒྱལ་མོར་སྤྱན་གཟིགས་མཆོད་རྫས་སོགས་
ཚར་དུ་དངར་ཏེ་གཟབ་གསོལ་མཛད། ཚེས་བཅོ་ལྔ་ལ་པེའི་ཅིང་མི་སྣ་རབ་འབྱམས་པ་ཡེ་ཤེས་མཐའ་ཡས་ལ་ཐོན་ཕྱག་གནང། དེ་ནས་རིམ་བཞིན་ཆོས་རྒྱལ་དང་ཞལ་བཞི་པ། ལྕམ་སྲིང་བཅས་ལ་བསྐང་འཕྲིན་དང། ཚེས་བཅུ་དགུ་ལ་
གཟིམས་ཆུང་ཉི་འོད་འཁྱིལ་འཆི་མེད་གྲུབ་པའི་ཕོ་བྲང་དུ་མཆོད་གཏོར་དང་ཚོགས་མཆོད་རྒྱས་པ་བཤམས་ཏེ་རྗེ་ཉིད་དང་ཆོ་ག་རོགས་པ་བཅས་ནས་ཆོས་སྐྱོང་དྲེགས་པ་ལྕམ་སྲིང་གི་གཏོར་ཟོར་གྱི་ལས་སྦྱོར་གནང། དེ་སྐབས་ཐན་པ་ཆེ་བར་
བརྟེན་གཟིམས་ཆུང་ཉི་འོད་འཁྱིལ་པར་རྗེ་ཉིད་ནས་ཆར་འབེབ་ཀྱི་ཐུགས་དམིགས་གནང་ཞིང་རྟེན་རྣམས་ལ་ཁྲུས་གསོལ་མཛད་པས་མ་འགྱངས་པར་ཆར་ཆེན་པོ་བབས་པས་སྐྱེ་བོ་རྣམས་ཡིད་ཚིམ། སྐབས་དེ་དག་ཏུ་ནད་རིམས་ཞི་ཆེད་དགེ་
འདུན་གྱི་སྡེ་མང་པོར་བསྙེན་བཀུར་གྱི་དགོས་ཆ་སྩལ་ཏེ་རིམ་གྲོ་རྣམ་མང་བསྒྲུབས། རྗེ་ཉིད་ནས་ཀྱང་ནད་རིམས་ཞི་ཆེད་ཟབ་མོའི་ཏིང་ངེ་འཛིན་ལ་གཞོལ་བའི་ངང་ནས་གཟུངས་སྔགས་ཀྱི་བཟླས་བརྗོད་མང་དུ་མཛད། ཟླ་བ་དྲུག་པའི་ཚེས་གཅིག་ལ་
ཞལ་བཞི་པའི་སྒོ་ནས་ཟོར་འཕེན་ཡང་གནང། ཚེས་བཞིའི་ཉིན་རྒྱལ་དབང་ཐམས་ཅད་མཁྱེན་པ་ནས་མཚན་ཉིད་ཀྱི་གསན་སྦྱོང་གི་དབུ་ཚུགས་རྒྱུར་མི་སྣ་ཆེད་མངགས་མཛད་བཞེད་ཡོད་རུང་འབྲུམ་ནད་ཀྱི་དོགས་གཞིར་བརྟེན། སྔ་མ་གྱོགས་

[301A]༄༅། །ལེགས་སྐྱེས་མཎྜལ་སོགས་རྟ་ཟམ་ཐོག་ནས་ཕུལ་ཏེ་རྟེན་འབྲེལ་གྱི་སྒོ་འཕར་ཕྱེ། ཚེས་དགུའི་ཉིན་རྗེ་བླ་མ་མཆོག་ནས་སྒྲོལ་མ་གཡུལ་ཟློག་མཛད། ཚེས་བཅོ་བརྒྱད་ལ་ཕྱག་མཛོད་ཆེན་མོ་དང། བདེར་བ་ཕྱག་
མཛོད་དཔལ་ལྡན་དར་རྒྱས་སོགས་ལ་བདེ་མཆོག་ལཱུ་ཨི་པའི་སྒྲུབ་ཐབས་གསར་རྩོམ་གྱི་ལུང་གནང། བདེ་ཆེན་རབ་རྒྱས་པས་གསང་བདག་འཁོར་ཆེན་གྱི་སྒྲུབ་མཆོད་སྐབས་གང་ཅིའི་དོགས་གཅོད་ཞུས་པར་ལན་གནང་ཞིང་ཚོགས་
ཡོངས་ལ་འཁོར་ཆེན་གྱི་ཆོ་ག་ཆ་ལག་ཚང་མའི་ལུང་སྩལ། གཞན་ཡང་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན། བླ་མ་མཆོད་པའི་ཆོ་ག་འཁོར་ལོ་ཆེན་པོའི་རྒྱུད། སྦྱིན་སྲེག་གི་ཆོ་གའི་ལུང་རྣམས་སྩལ་ནས་འཁོར་ཆེན་གྱི་ཚོགས་འཁོར་
ཀྱང་མཛད། ཚེས་བཅོ་བརྒྱད་ལ་དགའ་ལྡན་བདེ་ཆེན་རབ་རྒྱས་གླིང་དུ་མདོ་སྔགས་ཟུང་འབྲེལ་གྱི་འཆད་ཉན་གྱི་དབུ་ཚུགས། སྐྱིད་ཚལ་ཀླུ་སྡིངས་སུ་ཆོས་གྲྭ་གསར་བསྐྲུན་མཛད་བར་ཞབས་ཟུང་བཀོད་དེ་ཕྱག་མཛོད་ཆེན་མོ་ནས་ཁ་
བཏགས་འབུལ་བ་གནང་ཞིང་ལམ་ཁྲིད་བྱང་ཆུབ་བད་ལམ་དང་འཇིགས་བྱེད་བསྐྱེད་རྫོགས་ཀྱི་དབུ་ནས་འཛིན་ཆོས་རེ་སྩལ། རབ་འབྱམས་པ་བསྟན་པ་ཚུལ་ཁྲིམས་ཀྱིས་དམ་བཅའ་བཞག་གཞན་མ་བཞིས་བགྲོ་གླེང་མཛད་དེ་ལེགས་
བཤད་ཀྱི་དགའ་སྟོན་སྤེལ། བླ་སྤྱི་ཐུན་མོང་ནས་དཀར་སྤྲོ་དང་བསྙེན་བཀུར་གཟབ་སྟེ་གཏང་རག་ཏུ་དངོས་འབུལ་བསྟར། ཚེས་ཉེར་བཞི་ལ་མཆོད་ཚོགས་རྒྱ་ཆེན་པོ་དང་བཅས་ཐེག་པ་ཆེན་པོར་སེམས་བསྐྱེད་པའི་ཆོ་ག་གནང། ཕྱག་མཛོད་

[301B] དབུ་ཆོས་སོགས་ནས་གཏང་རག་གི་ཡོན་ཀྱང་ཕུལ། དེའི་ཕྱི་ཉིན་འདུས་སྡེས་མཚོན་སེར་སྐྱ་མང་པོར་གྲུབ་རྒྱལ་ལུགས་ཀྱི་ཚེ་དབང་སྩལ། སྔོན་དུ་དབྱར་ཞལ་བཞེས་མཛད་སྟབས་གནམ་གང་གི་ཉིན་ལྗོངས་
རྒྱུར་ཕེབས་ཤིང་བདེ་ཆེན་རབ་རྒྱས་ནས་བསྙེན་བཀུར་གཟབས། ཟླ་བ་བརྒྱད་པའི་ཚེས་གསུམ་གྱི་ཉིན་ཚོགས་ཡོངས་ལ་ཆོས་སྐྱོང་དྲེགས་པ་ལྕམ་སྲིང་གི་གདབ་ལས་ཀྱི་ལུང་ཁྲིད་སྩལ། འཆམས་བྱ་ཚུལ་ཀྱང་འདི་ལྟར་ཡིན་ནོ་ཞས་སློབ་པ་
མཛད། དེ་སྐབས་ནམ་མཁའ་ལ་སྤྲིན་གློ་བུར་དུ་འཁྲིགས་ཤིང་འབྲུག་སྒྲ་དྲག་པོ་དང་བཅས་མི་རིང་བའི་སར་གནམ་ལྕགས་ཤིག་ཀྱང་བབས་པས་འཚུབ་ལྷོང་ཆེ་བ་བྱུང། ཚེས་བཅུའི་ཉིན་དམ་ཅན་ཆོས་རྒྱལ། ཞལ་བཞི་པ། དྲེགས་པ་
ལྕམ་སྲིང་རྣམས་ལ་སྦྱན་གཟིགས་དང་བསྐང་འཕྲིན་གནང། ཚེས་བཅོ་བརྒྱད་ཀྱི་ཉིན་གོང་གསལ་ཆོས་སྐྱོང་གསུམ་གྱི་སྦྱིན་སྲེག་མཛད། སྲ་ཤིང་དུ་རྗེ་བཙུན་ས་པཎ་གྱི་ཐུགས་དམ་རྟེན་འཇམ་དབྱངས་གར་གཟིགས་མའི་བྲིས་སྐུ་རིན་པོ་ཆེར་
བརྒྱ་མཆོད་སྣ་ལྔ་སྙན་ཤལ་དང་བཅས་པ་ཕུལ། ཚེས་བཅུ་དགུ་ནས་བཟུང་རྗེ་ཉིད་དང་ཆོག་རོགས་པ་བཅས་ནས་དཔལ་རྡོ་རྗེ་འཇིགས་བྱེད་ཆེན་པོའི་ཞི་རྒྱས་དབང་གསུམ་གྱི་སྦྱིན་སྲེག་ཉི་མ་འགའི་རིང་གནང། ཟླ་བ་དགུ་པའི་ཚེས་གཅིག་ལ་
སྔོན་དུ་སྐབས་ཤིག་རྗེ་ཉིད་ནས་བསྐང་གསོ་གནང་བའི་མུར་དཔལ་ལྡན་གཏུམ་དྲག་དབང་བོ་མངོན་སུམ་དུ་བྲན་དུ་འཁོལ་ནས་འཕྲིན་ལས་ཚུལ་བཞིན་བསྒྲུབ་པའི་གཟིགས་སྣང་ཁྱད་པར་ཅན་བྱུང་ཚུལ་དང་བཅས་ལྷ་མཆོག་དེ་ཉིད་ཀྱི་རྟེན་

[302A]༄༅། །ཐུགས་གསར་བསྐྲུན་དགོས་པའི་བཀའ་ཕེབས་པ་སྐབས་དེར་གྲུབ་སྟེ་བསྐང་གསོ་དང་ཐུགས་ཆོག་རབ་གནས་རྒྱས་པ་མཛད། ལ་མོ་ཆོས་སྐྱོང་ཆེན་པོར་བསྐང་མདོས་ཕྱག་ལེན་གསར་བཏོད་ཀྱི་བཀའ་རྩོམ་གླེགས་
བུ་དང་ཆབས་ཅིག་རྟེན་འབྱུང་རྣམ་མང་དང། བསྐང་མདོས་གསར་འཛུགས་དང་བསྟུན་བྱང་ཆུབ་ལྕོག་ཏུ་ཚོགས་ཡོངས་ནས་ཞག་བདུན་རིང་ཚངས་པ་ཞི་དྲག་གི་བསྐང་གསོ་མཛད་རྒྱུའི་དགོས་ཆ་སྙན་ཤལ་བཅས་སྩལ། བདེ་ཆེན་རབ་
རྒྱས་སུ་གསང་སྔགས་རྒྱུད་པ་གྲྭ་ཚང་གི་ཕྱག་ལེན་ལྟར་གྱི་འཆམས་གསར་སྦྱོང་མཛད་པ་བྱང་ཆུབ་སྟེ་འཆམས་རྒྱུགས་ཕུལ་བར་ཐུགས་དགྱེས་པའི་གཟེངས་བསྟོད་སྩལ། ཟླ་བ་དགུ་པ་རྟིང་མའི་ནང་རྒྱལ་དབང་ཐམས་ཅད་མཁྱེན་པའི་
ཐུགས་བཞེད་ལྟར་རྗེ་བླ་མ་མཆོག་ནས་ཞག་བདུན་ཕྲག་གཅིག་གི་རིང་རྗེ་བཙུན་འཇམ་པའི་དབྱངས་ལ་བརྟེན་པའི་རིལ་སྒྲུབ་ནན་ཏན་གནང་རྗེས་འབུལ་མི་དྲུང་འཁོར་བྱམས་པ་དགེ་ལེགས་ཆེད་རྫོང་མཛད། ཚེས་བདུན་གྱི་ཉིན་རྗེ་ཉིད་ཀྱི་ཞལ་
བཀོད་ལྟར། བླ་བྲང་ནས་རྒྱུ་ཡོན་སྦྱར་ཏེ་བསྟན་འགྲོར་ཉེར་འཚེ་ཞི་བའི་ཆེད་དུ་དམིགས་ཚོགས་ཡོངས་ནས་ཆོས་སྐྱོང་དྲེགས་པ་ལྕམ་སྲིང་གི་གཏོར་ཆེན་བསྒྲུབ་པའི་ཚོགས་དབུར་ཞབས་ཟུང་བཀོད་དེ་སྤྱན་དམིགས་ཟབ་མོ་མཛད། ཟོར་འཕེན་སྐབས་
རླུང་གི་རྒྱུ་ཕྱོགས་ཀྱང་ལེགས་པ་བྱུང། ཚེས་དགུའི་ཉིན་རྒྱ་མཚོ་ཆབ་ཚན་ལ་ཆིབས་ཁ་བསྒྱུར། ལམ་བར་དུ་འཁོད་པ་ཐམས་ཅད་ཀྱིས་ཆིབས་བསུ་སྐྱེལ། སེར་སྦྲེང། བྲོ་གཞས་བཅས་བསྟར། སྤྱི་སྒེར་ནས་དངོས་འབྱོར་གྱི་མཆོད་སྤྲིན་སྤྲོས་

[302B] སྔགས་ལུང་པ། དབུ་ཟུར་བ། ཆུ་མིག་རིང་མོ་བ་སོགས་ཀྱི་གྲྭ་བཙུན་མང་པོ་ནས་སེར་སྦྲེང་གིས་མདུན་བསུས་ཏེ་རྒྱ་མཚོ་ཆབ་ཚན་ཁར་ཞབས་ཟུང་བཀོད། ཚེས་བཅུ་གཉིས་ཀྱི་ཉིན་ཆབ་ཚན་འཕྲོད་བཞེས་ཀྱི་
དབུ་ཚུགས། དེ་ཉིན་བདེ་ཆེན་རི་ཁྲོད་པ་བླ་གཉེར་ཐུན་མོང་ནས་དཀར་སྤྲོ་དང་དངོས་འབུལ་བསྟར་བར་སློག་ཆ་སྩལ། གཞན་ཡང་དབུ་ཟུར་བ། སྔགས་ལུང་པ། སྐྱར་བསམ་གྲུབ་བདེ་ཆེན་པ། ཆུ་མིག་རིང་མོ་བ། བདེ་ཆེན་གཉེར་པ་དང་མི་སེར་སྤྱི་
ཉང་ར་སྨན་གྲོང་པ། ཡུ་གུ་སྤེལ་བ། ཡུ་གུ་སྐྱབས་པ། ར་རྙིང་བཀྲ་ཤིས་ཁང་གསར་པ། ལྡིང་ཕུ་པ། རུ་འདུས་སྡེ་སྤྱི། གླིང་དཀར་རྫོང་དཔོན། རྒྱ་མཚོ་ཡོང་སྡུད་རླང་མཐོང་པ། ལྷ་ལུང་རྩེ་པ་བཅས་ནས་རིམ་བཞིན་དངོས་འབུལ་བསྟར་བར་བབས་
བསྟུན་གྱི་གནང་ཆ་སྩལ། རྒྱལ་དབང་མཆོག་ནས་མགྲོན་གཉེར་སྐལ་བཟང་ཆོས་དབང་གི་གདོང་མཚམས་ཞུའི་ཞུ་ཡིག་རྟེན་ལྡན་དང་ལྗགས་སྨིན་བཅས་ཕུལ་བ་གུས་པས་བཞེས་ཏེ་བཀའ་འདྲི་གནང། ཚེས་བཅུ་བཞི་ལ་རྒྱ་མཚོ་རྫོང་
དཔོན་བཀྲ་ཤིས་རྩེའི་སྡེ་པ་ཚེ་དབང་དར་རྒྱས་ནས་སྟོན་འཁོར་ཚང་མར་གསོལ་སྟོན་རྒྱས་པ་སོགས་ཉིན་གང་ཞབས་ཏོག་གཟབ་ཅིང་དངོས་འབུལ་བཏེག་པར་བཀའ་མཆིད་གནང་སྐྱེས་ཀྱང་སྩལ། གཞན་ཡང་ནག་ཚང་མགོ་བ་གཉིས་
ཚལ་ཆོས་ལུང་གྲྭ་སྤྱི། རྒྱ་མཚོ་ཆོས་སྡེ་བཅས་ནས་དངོས་འབུལ་བསྟར་ཞིང་བབས་བསྟུན་གྱི་གནང་ཆ་སྩལ། ཚེས་ཉེར་གཅིག་ལ་ནད་རིམས་ཞི་ཆེད་དུ་ཞལ་བཀོད་མཛད་པ་ལྟར་དགེ་འདུན་བཞི་བཅུ་ནས་དྲུག་ཅུ་པ་དང་འབྲེལ་བའི་གདུགས་

[303A]༄༅། །དཀར་གཏོར་ཟློག་མཛད། བདེ་ཆེན་རི་ཁྲོད་པ་རྣམས་ནས་ཆོས་སྐྱོང་གི་བསྐང་གསོའི་དབྱངས་རྒྱུགས་ཕུལ་བར་ཐུགས་ཤིན་ཏུ་དགྱེས་ཏེ་གསོལ་རས་ཀྱང་སྩལ། ཚེས་ཉེར་དྲུག་ལ་ཆབ་ཚན་ཁ་ནས་ཆིབས་ཁ་
བསྒྱུར། ཆིབས་བསུ་སྐྱེལ། སེར་སྦྲེང། བྲོ་གཞས་སོགས་སྔ་མ་དང་འདྲ་ཞིང་གསོལ་རས་ཀྱང་སྩལ། ཚེས་ཉེར་བདུན་ལ་གཤོང་དུ་ཐང་པ་དཔོན་ནས་གསོལ་ཚིགས་དཀར་སྤྲོ་དང་དངོས་འབུལ་བསྟར་བར་འབུལ་བའི་སློག་ཀྱང་
གནང། གླང་ཆེན་དུ་ཞག་བབས་ཐོག་སྟག་སྣ་སྤྲུལ་སྐུས་དངོས་འབུལ་བཏེག་ཁོང་རང་དང་ཀརྨ་ཞྭ་དམར་ནག་གཉིས་ཀྱི་མགྲོན་གཉེར། སྤྲུལ་སྐུའི་ཕྱག་མཛོད་རྣམས་ལ་ཇ་གྲལ་བཀའ་འདྲི་བཅས་གནང། ཚེས་ཉེར་དགུའི་ཉིན་
རྟ་པ་བརྒྱ་ཕྲག་དུ་མས་ཆིབས་བསུ། དགེ་འདུན་གྱི་སེར་སྦྲེང། མི་སྡེའི་བྲོ་གཞས་དང་བཅས་དགའ་ལྡན་བདེ་ཆེན་རབ་རྒྱས་གླིང་གི་གཟིམས་ཆུང་ཉི་འོད་འཁྱིལ་འཆི་མེད་གྲུབ་པའི་ཕོ་བྲང་དུ་ཞབས་ཀྱི་པདྨོ་བཀོད་ཐོག་བདེ་ཡངས་སུ་བདེ་
ཆེན་རབ་རྒྱས་ཚོགས་ཡོངས་ནས་བཀྲ་ཤིས་ལྷུན་པོའི་གསང་སྔགས་རྒྱུད་པ་གྲྭ་ཚང་གི་ཕྱག་ལེན་སྟར་གྱི་རོལ་ཆེན་བཀྲ་ཤིས་དགུ་བརྩེགས་ཀྱི་མཆོད་སྤྲིན་སྤྲོས། དབུས་སུ་མཚམས་ཞུ་སོགས་འབུལ་བར་འགྲོ་མི་དྲུང་འཁོར་བྱམས་པ་དགེ་
ལེགས་འབྱོར་ཏེ་ལོ་སྔོན་མར་གོང་མ་ཆེན་པོའི་ཡུམ་དགུང་ལོ་བརྒྱད་ཅུར་ཕེབས་པའི་བ་ཡར་ཕུལ་བའི་ལན་དུ་གོང་ནས་བཞུགས་སྟན། རྒྱབ་ཡོལ། ཤེལ་གྱི་སྤྱད་པ། གོས་ཆེན་ཡུག་སོགས་སྩལ་པ་དགྱེས་གུས་ཆེན་པོས་བཞེས། བདེ་ཆེན་

[303B] འདི་སྐབས་འབྲུམ་པའི་དོགས་གཞིར་བརྟེན་བཀྲ་ཤིས་ལྷུན་པོ་ནས་ལྗགས་སྨིན་གསོལ་ཆས་
སྐོར་འབུལ་བ་མ་བདེ་སྟབས་རྒྱལ་དབང་མཆོག་ནས་མགྲོན་གཉེར་དང་གཉེར་པ་བཙན་རྒོད་ཀྱི་མདུན་སྔ་ཕྱིར་ལྗགས་སྨིན། ན་བཟའ་སོགས་མང་དུ་འབུལ་བ་གནང་ཞིང་འདི་སྐབས་ཀྱང་ལྗགས་སྨིན་གཏོས་ཆེ་བ་དང་ཆབ་ཤོག་རྟེན་ལྡན་སྩལ་པར་
བཀའ་ལན་ཞིབ་རྒྱས་ཕུལ། ཚེས་ཉེར་བཞི་ལ་གཞུང་གི་མགྲོན་གཉེར་སྐལ་བཟང་ཆོས་དབང་ལ་ཐོན་ཕྱག་སྩལ། མཚོ་ཉ་རིན་ཆེན་སྒང་པ་དང་མ་ཎི་སྒང་བ། ཤེལ་ཤིག་པ་བཅས་ལ་ཕྱག་དབང་གནང། སྔ་ལོ་ཟླ་བ་ལྔ་པའི་ནང་འབྲོང་རྩེ་
ཆོས་མཛད་དྲུང་རམ་པ་དགེ་སློང་བློ་བཟང་ཚེ་རིང་འཕགས་ཡུལ་རྡོ་རྗེ་གདན་གྱི་བྱང་ཆུབ་ཆེན་པོ་དང་བལ་ཡུལ་གྱི་གནས་ཆེན་ཁག་ལ་མཆོད་འབུལ་དུ་ཆེད་རྫོང་གནང་བ་ཟླ་བ་བཅུ་པའི་ཚེས་དྲུག་གི་ཉིན་ཕྱིར་འཁོར་མདུན་རྒྱ་གར་ཝཱ་ར་ཎ་སིའི་ས་
སྐྱོང་དང་གོར་ཥ་ས་སྐྱོང་སོགས་ཀྱིས་གུས་འདུད་ཆེན་པོས་ཞུ་ཡིག་རྟེན་སྦྲགས་དང། གནས་ཆེན་རྣམས་ཀྱིས་རྡོའི་སྣ་མང་པོ། གངྒཱ་ལ་སོགས་པ་དུ་མའི་ཆུ་སྣ་བཅས་ཕུལ་བ་དགྱེས་བཞིན་བཞེས་ཏེ་ཡུལ་དབུས་མ་ག་དྷ་སོགས་ཀྱི་གནས་
ཚུལ་ཇི་ལྟར་མཆིས་པའི་བཀའ་འདྲི་ཞིབ་ཏུ་ཕེབས། ཚེས་བདུན་གྱི་ཉིན་ཆོས་རྒྱལ་གསང་སྒྲུབ་ཀྱི་ཞི་བའི་སྦྱིན་སྲེག་མཛད། ཚེས་བཅུ་གཉིས་ལ་གཟིམས་ཆུང་ཉི་འོད་འཁྱིལ་འཆི་མེད་གྲུབ་པའི་ཕོ་བྲང་དུ། ཡི་དམ་གྱི་གཏོར་མ་རྩམ་
[304A]༄༅། །ཁལ་ལྔ་ལས་གྲུབ་པ། ཆོས་སྐྱོང་རྣམས་སོ་སོའི་གཏོར་མ་རྩམ་ཁལ་རེ་ལས་གྲུབ་པ། ཉེར་སྤྱོད་འདོད་ཡོན་ལ་སོགས་པ་དང། རྟ། ཁྱི། ལུག། ར་སྐྱེས་ལ་སོགས་པ་དར་ཚོན་སྣ་ལྔའི་རྒྱན་གྱིས་མཛེས་པ་འདུ་
བགྱིས་ཏེ་ཆོས་སྐྱོང་ཡོངས་རྫོགས་ཀྱི་བསྐང་གསོ་མཛད། དེའི་ཕྱི་ཉིན་བདེ་ཆེན་རབ་རྒྱས་ཀྱི་འདུ་ཁང་དུ་ཆོས་རྒྱལ། ཞལ་བཞི་བ། བེག་ཙེ་བཅས་སོ་སོར་རྩམ་ཁལ་ཉི་ཤུ་རེ་ལས་གྲུབ་པའི་གཏོར་མ་དང། མཆོད་ཚོགས་རྒྱ་ཆེན་པོ་
བཤམས་ཏེ་ཆོས་སྐྱོང་དེ་དག་གི་བསྐང་འཕྲིན་མཛད། སྡེ་པ་ཚེ་དབང་དར་རྒྱས་ནས་དབྱར་མཇལ་གྱི་ལྗགས་སྨིན་ཕུལ་བར་ངོ་གཡོག་ལ་ཕྱག་དབང་དང་ཇ་གྲལ་བཀའ་འདྲི་གནང། སྐབས་འདིར་དབེན་ས་ཆོས་ཀྱི་ཕོ་བྲང་གི་རྟེན་རྣམས་
ཀྱི་དྲུང་དུ་སྣ་ལྔའི་མཆོད་པ་རྒྱ་ཆེན་པོ་དང། སྦོ་ལེ། གུ་གུ་ཤ་བཅས་ཀྱི་སྤྱད་པ། མགོན་ཁང་བཀའ་རྒྱ་མར་སྤྱན་གཟིགས་སྙན་ཤལ། དགེ་འདུན་བསྙེན་སོང་བཅུ་དྲུག་ནས་ཞག་བཅུ་དྲུག་གི་རིང་བསྐང་གསོ་མཛད་རྒྱུའི་དགོས་ཆ་དང། དེ་
བསྟུན་བཀྲ་ཤིས་ལྷུན་པོར་ཡང་ཆོས་སྲུང་རྣམས་ལ་སྤྱན་གཟིགས་སྙན་ཤལ་བཅས་འབུལ་རྒྱུ་གནང། འཕགས་ཡུལ་གྱི་ཨ་ཙརྱ་དཧེ་ཡ་གི་རི་ཞེས་པ་གཅིག་ནས་རྗེ་ཉིད་ལ་སྤོས་ཤེལ་གྱི་ཤལ་བ་བརྒྱད་དང། བྱུ་རུའི་ཤལ་བ་བཅུ་
བཞི༑ ཤེལ་སྒོར་མོ་གཅིག་བཅས་ཕུལ་བར་སྐྱེ་བོ་རྣམས་ཐེ་ཚོམ་གྱི་དྲ་བར་ཆུད་དེ་དཀར་ཕྱོགས་ཀྱི་ལྷ་ཞིག་གི་སྤྲུལ་པ་མིན་ནམ་ཞེས་གླེང་བརྗོད་ཀྱང་བྱུང། ཕལ་པའི་ཚུལ་འཛིན་འཕགས་ཡུལ་སྐྱེ་བོ་ཞིག་རྨད་བྱུང་རིན་ཆེན་

[304B] །ཕུལ་ཏེ་གློ་བུར་གཤེད་ཐེགས་པ་ན། །དངོས་སམ་སྒྱུ་མའམ་སྙམ་དུ་འཕྱང་མོ་ཉུག་ཚེས་ཉེར་བཞི་ལ་ཨཙརྱ་སུག་དཧི་གི་རི་ཞེས་པ་ཞིག་འབྱོར་པ་ནས་ཕྱག་རྟེན་དུ་དུང་དཀར་གཡས་འཁྱིལ་གཅིག། མུ་ཏིག་དང་བྱུ་རུའི་ཤལ་
པ་རེ། ཐོ་སྣམ་ཁ་ཤས། ཤེལ་མིག་རྡོ་རྗེ་ཕ་ལམ་སོགས་དང། སིངྒ་ལའི་ཡུལ་གྱི་ནེའུ་ཙོ་དམར་པོ་གཅིག་དང་དཀར་པོ་སྤྱི་བོར་སྒྲོ་ཕོད་ཡོད་པ་གཅིག་བཅས་ཕུལ་བ་བདག་གིར་བཞེས་ཏེ་ཕྱག་དབང་ཇ་གྲལ་བཀའ་འདྲི་གནང། ཚེས་ཉེར་ལྔ་ལ་
དབུས་ཕྱོགས་ནས་འོངས་པའི་བསྙེན་རྫོགས་དོན་གཉེར་པ་རྣམས་ལ་ཕྱག་དབང་གནང། དེའི་ཕྱི་ཉིན་ནས་ཉི་མ་བཞིའི་རིང་རྒྱུད་པ་དང་སེར་འབྲས་བཅས་གྲྭ་པ་བརྒྱ་དང་ཉི་ཤུ་བསྙེན་རྫོགས་བསྒྲུབས། ཨོར་ཏུ་སུ་ཨོ་ཐོག་ཝང་དོན་གྲུབ་རྒྱ་མཚོའི་མི་སྣ་ཏཱ་
བླ་མ་དང་དར་ཧན་མཁན་པོ་ཐོ་ཡོན་བློ་བཟང་མཁས་མཆོག་མཚོ་སྔོན་ཆིང་ཝང་གི་དགེ་སྒྲུབ་པ་སོགས་བྱང་རིགས་མི་སྣ་བརྒྱ་ཕྲག་བརྒལ་བ་འབྱོར་པ་རྣམས་ལ་མཇལ་ཁ་ཇ་གྲལ་བཀའ་འདྲི་གནང། ཚེས་ཉེར་དགུ་ལ་རྒྱུད་པ་གོང་གསལ་རྣམས་ནས་
དཔལ་ལྡན་སྨད་རྒྱུད་གྲྭ་ཚང་གི་ཕྱག་ལེན་ལྟར་གཏོར་ཆེན་དྲུག་ཅུ་པ་འཕེན་པ་མཛད་པར་རྗེ་ཉིད་ནས་གཟིགས་རྟོག་དང་སྤྱན་དམིགས་གནང། དེའི་ཕྱི་ཉིན་སྨད་རྒྱུད་གྲྭ་རིགས་ནས་ཞུས་ངོར་དཔལ་གསང་བ་འདུས་པའི་རྩ་རྒྱུད་ཀྱི་ལུང་སྩལ། རི་བོ་དགེ་
ལྡན་གྱི་དམ་ཅན་ཆོས་ཀྱི་རྒྱལ་པོ་དང་སྟོད་ལུང་འཆི་མེད་ལུང་གི་རྡོ་རྗེ་ལེགས་པ་སོ་སོར་སྙན་ཤལ་ཐུགས་སྨོན་ཅན་རེ་འབུལ་རྒྱུ་ཁོང་རྣམས་ལ་བསྐུར་བ་མཛད། ཝང་དོན་གྲུབ་རྒྱ་མཚོའི་དངོས་འབུལ་རྣམས་མི་སྣས་ཁུར་བླངས་ཏེ་ཚོགས་དབུར་

[305A]༄༅། །སྤྱན་དྲངས་ཀྱི་ཐོག་ཕུལ། མི་སྣ་གཞན་མ་རྣམས་ནས་ཀྱང་དངོས་འབྱོར་གྱི་མཆོད་སྤྲིན་སྤྲོས། ཁོང་རྣམས་དང་ཚོགས་ཡོངས་ལ་དགའ་ལྡན་ལྷ་བརྒྱ་མའི་ཁྲིད་སྩལ། ཟླ་བ་བཅུ་གཅིག་པའི་ཚེས་གཅིག་ནས་བཟུང་
རིམ་བཞིན་སོག་རིགས་བདུན་ཅུ་དགེ་ཚུལ་དང། བྱང་རིགས་མི་སྣ་དང་དགའ་ལྡན་ཆོས་འཁོར་བ་སོགས་བསྒྲུབ་བྱ་དགུ་བཅུ་གོ་དགུ་བསྙེན་རྫོགས་བསྒྲུབས། བསམ་སྡིངས་སྤྲུལ་པའི་སྐུའི་མགྲོན་གཉེར་ལ་ཕྱག་དབང་དང་བཀའ་འདྲི་
སྩལ༑ ཚེས་བདུན་ལ་བྱང་རིགས་མི་སྣ་རྣམས་དང་བདེ་ཆེན་རབ་རྒྱས་གླིང་ཚོགས་ཡོངས། ཞམ་རིང་བ་སོགས་སེར་སྐྱ་མང་པོར་རྩ་མགྲིན་གསང་སྒྲུབ་དང་འཇམ་དབྱངས་དཀར་པོའི་རྗེས་གནང། སྨྱུང་གནས་ཀྱི་ཆོ་གའི་བཤད་ལུང་
གྲུབ་རྒྱལ་མའི་ཚེ་དབང། མི་སྣ་རང་རང་གིས་ཞུས་ངོར་བཀའ་རྩོམ་གསར་གནང་ལེ་ཚན་གྱི་ལུང་བཅས་སྩལ། དེའི་ཕྱི་ཉིན་མི་སྣ་རྣམས་ལ་སོ་སོའི་འབྱོར་ལན་དང་ཐོན་ཕྱག་བསྟར། པད་ཚལ་མདའ་དཔོན་ཕུན་ཚོགས་རྣམ་རྒྱལ་ངོ་གཡོག་
ལ་ཕྱག་དབང་ཇ་གྲལ་བཀའ་འདྲི་གནང། དེའི་ཕྱི་ཉིན་མདའ་དཔོན་ནས་དངོས་འབུལ་སྦམ་མཐོ་བ་བཏེག་ཚེས་བཅུ་གཉིས་ཀྱི་ཉིན་མདའ་དཔོན་ངོ་གཡོག་ལ་འབུལ་བའི་སློག་དང་གོན་པ་ལ་སོགས་པའི་གནང་ཆ་བཟང་པོ་སྩལ། ཚེས་
བཅུ་བཞིའི་ཉིན་དགའ་ལྡན་བདེ་ཆེན་རབ་རྒྱས་གླིང་བླ་བྲང་འདུས་སྡེ་འཁོར་འབངས་བཅས་ནས་སྟོན་འཁོར་ཚང་མར་གསོལ་སྟོན་སོགས་ཉིན་གང་གི་ཞབས་ཏོག་ཕུལ་ཞིང་རྗེ་ཉིད་ཚོགས་དབུར་སྤྱན་དྲངས་ཏེ་འཁོར་ལོ་ཆེན་པོའི་

[305B] དེ་མཚུངས་དགའ་ལྡན་མཉན་ཡོད་པ་དང་དཀར་པོ་བྲག་པ་བཅས་ནས་ཀྱང་དངོས་འབྱོར་གྱི་མཆོད་སྤྲིན་སྤྲོས། གསོལ་ཚིགས་ཐོག་ཕྱག་མཛོད་དཔལ་ལྡན་དར་
རྒྱས་ནས་ཁ་བཏགས་ཕུལ་བར་གནམ་གཤིས་སོགས་རྟེན་འབྲེལ་ལེགས་པ་བྱུང་ཞེས་དགྱེས་པའི་བཀའ་ཕེབས། འབུལ་བའི་སློག་ཆ་མང་འགྱེད་དང་སྦྱོར་འཇགས་གྱ་ནོམ་པ་སྩལ། ཕྱག་མཛོད་ཆེན་མོ་ནས་ཞུས་ངོར་སྩལ་བའི་བཅའ་ཡིག་གི་
དགོངས་དོན་ལྟར་འདུལ་ཁྲིམས་གཙང་ཞིང་སྒྲིགས་ལམ་ཀུན་སྦྱོད་ཡང་དག་དགོས་པའི་ཞལ་ཏ་གནང། ཚེས་བཅོ་ལྔ་ལ་དགའ་ལྡན་ཆོས་འཁོར་དགོན་མ་ལག་རྣམས་ནས་དཀར་སྤྲོ་བཏེག་བདེ་ཡངས་སུ་མཇལ་གུར་ཆེན་མོ་ཕུབས་པའི་ནང་དགེ་འདུན་
ཚོགས་པའི་དབུས་སུ་རྗེ་བླ་མ་ཉིད་གདན་དྲངས་ཏེ་ཞབས་བརྟན་དངོས་འབུལ་བསྟར། དེ་མཚུངས་ལྗགས་དགོན་པ་དང་དོན་གྲུབ་ཆོས་རྫོང་བཅས་ནས་དངོས་འབུལ་བཏེག་པར་ཚང་མར་ཕྱག་དབང་གནང་ཞིང་འབུལ་བའི་སློག་མང་འགྱེད་བཅས་བསྟར་
དེའི་ཕྱི་ཉིན་མི་ལ་ཞབས་དྲུང་དང་བྱང་རིགས་མི་སྣ་ཁ་ཤས་ནས་ཞུས་ངོར་སྒྲོལ་དཀར་དང་རྡོ་རྗེ་སེམས་དཔའི་རྗེས་གནང་སྩལ། སེར་འབྲས་པ་དགུ་བསྙེན་རྫོགས་བསྒྲུབས། ཚེས་བཅོ་བརྒྱད་ལ་ལྷ་མོའི་བསྐང་འཕྲིན་དང་ཁ་འབར་མའི་གཏོར་ཆེན་
མཛད། ནོ་མོན་ཧན་དེ་མོ་སྤྲུལ་བའི་སྐུ་རིན་པོ་ཆེ་ནས་སྐུ་ཚབ་ཆེད་མངགས་མདུན་རྟེན་འབྱུང་གི་དངོས་པོ་བསྟར། ཀརྨ་ཞྭ་ནག་རྒྱལ་བའི་དབང་པོས་ཀྱང་མི་སྣ་མངགས་ཏེ་ཟང་ཟིང་གི་བདོག་པའི་རྟེན་འབྱུང་ཇ་འཁོར་དྲུག་བཅུ་གཉིས། རྟ་དགུ། དྲེའུ་

[306A]༄༅། །བདུན། གོས་སྨན་ཡུག་ཁ་བཏགས་བཅས་ཕུལ་བར་སྐུ་ཚབ་གཉིས་ལ་འབྱོར་ཐོན་སྐབས་ཇ་གྲལ་བཀའ་འདྲི་གནང་ཞིང་ཞུ་ལན་རྟེན་བཟང་པོ་དང་བཅས་ངོ་གཡོག་ལ་ཐོན་ཆས་རྒྱས་པར་སྩལ། བཀྲ་ཤིས་རྩེ་སྡེ་པ་ཚེ་
དབང་དར་རྒྱས་ལ་འཁྲུངས་གཞིས་ཀྱི་དཔལ་ལྡན་ལྷ་མོའི་སྣང་བརྙན་བྱིན་ཅན་ལ་སྙན་ཤལ་ཐུགས་སྨོན་ཅན་འབུལ་རྒྱུ་གནང། ཚེས་ཉེར་གསུམ་ལ་སྔོན་དུ་ལ་མོ་ཆོས་སྐྱོང་ནས་ཕུལ་བའི་རྡོ་རྗེ་རྩེ་གསུམ་པ་མགོན་ཁང་དུ་ཕུལ་ཏེ་གནམ་
ལོ་གསར་ཚེས་ཀྱི་སྐབས་ལྟར་མཆོད་གཏོར་བཟང་པོ་བཤམས་ནས་ལ་མོ་ཆོས་སྐྱོང་གི་བསྐང་གསོ་རྒྱས་པ་རྗེ་ཉིད་ཀྱི་བཀའ་རྩོམ་མ་ཉིན་རེར་ཚོགས་སྐོར་རེའི་རིང་གཏོང་དགོས་པའི་བཀའ་གནང། ཚེས་ཉེར་ལྔ་ནས་བཟུང་བདུན་གསུམ་གྱི་
རིང་སྐུ་མཚམས་བཅད་རྒྱའི་ཁོངས་སུ་མ་གཅིག་འདོད་པ་ཁམས་ཀྱི་དབང་ཕྱུག་མའི་བསྙེན་སྒྲུབ་ལ་བརྩོན་པར་མཛད། ཉེ་སྐོར་གྱི་སློང་མོ་བ་རྣམས་ལའང་ཟང་ཟིང་གི་སྦྱིན་པ་སྩལ། བདེ་རབ་སྐུ་ཚབ་བློ་བཟང་དར་རྒྱས་ནས་སྟོན་འཁོར་ཚང་
མར་ཉིན་གང་ཞབས་ཏོག་དང་དངོས་འབུལ་བསྟར། ཟླ་བ་བཅུ་གཉིས་པའི་ནང་དུ་གོང་མ་ཆེན་པོ་ནས་རྟ་ཟམ་རིམ་བརྒྱུད་ཀྱི་ཐོག་བཀའ་ཕེབས་པར། ངེད་ནས་ལྷ་ཁང་དུ་མཆོད་རྒྱུར། དེ་ཁ་ནས་ཚེ་ལྷའི་སྐུ་བརྙན་སྒྲུབ་དགོས་འདུག་པས་
ཡོན་དུ་མཛོད་བཏགས་ཆེ་བ་གཅིག། མཛོད་གོས་མང་ནུག་སྣ་ཚོགས་ཡུག་ཆེན་བཅོ་བརྒྱད། གསེར་སྲང་བཅོ་བརྒྱད། དངུལ་སྲང་བཞི་བརྒྱ་ལྔ་བཅུ་ཐམ་པ་བཅས་མི་སྣར་རྩིས་སྤྲད་ཡོད། པཎ་ཆེན་ཨེར་ཏེ་ནིས་བཀོད་པ་མཛད་དེ་བཀྲ་

[306B] ཚེ་དཔག་མེད་ཀྱི་སྐུ་འདྲ་ཞེ་མཚུངས་ལྔ་བཅུ་ང་དྲུག་གསར་བཟོ་བྱེད་དགོས། འཕྲལ་དུ་མ་གྲུབ་ཚེ་སྔོན་དུ་སྐུ་འདྲ་བརྒྱད་བསྐུར་ནས། དེ་འཕྲོས་རྣམས་རིམ་པར་བསྒྲུབས་ཏེ་ཕུལ་བས་འཐུས། སྐུ་འདྲ་འདི་རྣམས་འབུལ་རེ་བྱུང་
ཚེ་མི་སྣ་མཁན་པོའི་གདོང་དུ་འཆར་ཅན་རྣམས་མ་ཕུལ་ཀྱང་ཆོག་ཅེས་སོགས་ཀྱི་བཀའ་ཕབ་པ་བོད་བཞུགས་ལཱ་ཨམ་པན་དང་སོ་ཏཱ་ཞིན་གཉིས་བརྒྱུད་ནས་སྩལ། དེ་བསྟུན་རྗེ་ལྕང་སྐྱ་རིན་པོ་ཆེ་ནས་ཀྱང་རྒྱུ་མཚན་ཞིབ་འཁོར་ཀྱི་ཞུ་ཡིག་བཅས་
འབྱོར་པས་འཕྲལ་དུ་བཟོ་གྲ་ཚུགས་ལ་གོང་ནས་སྩལ་བའི་འཆར་དཔེ་དང་མཐུན་པའི་བཟོ་བཀོད་དང་ཕྲ་རྒྱན་སོགས་ཀྱིས་མཛེས་པ་གསར་བསྐྲུན་དགོས་པའི་ཞལ་བཀོད་ཕེབས། ཚེས་བརྒྱད་ཀྱི་ཕྱི་དྲོ་སྐུ་མཚམས་གྲོལ། བཅད་རྒྱའི་སྐབས་
རླུང་གི་རྒྱུ་བ་ཤུགས་དྲག་ཅིང་ཁ་བ་འབབས་པ་དང་བུ་ཡུག་གི་འཚུབ་མ་ཆེ་པེ་སོགས་བྱུང་བ་ལྷ་མོ་དགྱེས་པའི་རྟགས་སུ་མངོན་ཞེས་གསུང། ཞྭ་དམར་སྤྲུལ་སྐུའི་མཚམས་ཞུ་དང། རྒྱལ་ཡུམ་ནས་ལྗགས་སྨིན་འབུལ་མི་སོ་སོར་བཀའ་ལན་
དང་ཐོན་ཕྱག་སྩལ། མཆོད་གཏོར་རྒྱ་ཆེན་པོ་བཤམས་ཏེ་ཆོས་རྒྱལ་གྱི་བསྐང་འཕྲིན་དང་སྦྱིན་སྲེག་བཅས་མཛད། དབེན་དགོན་པ་བློ་བཟང་ཆོས་གྲགས་ཀྱིས་བདེ་མཆོག་གི་བསྐྱེད་རྫོགས། དགའ་ལྡན་ཆོས་འཁོར་བ་བློ་བཟང་དཔལ་འབྱོར་
གྱིས་རྟགས་རིགས། ཚད་མ་རིགས་རྒྱན། ཕར་ཕྱིན་སྐབས་དང་པོའི་འགྲེལ་པ། དྲང་ངེས་རྣམ་འབྱེད། དགེ་འདུན་ཉི་ཤུ། བསམ་གཟུགས། རྟེན་འབྲེལ་སྐོར་བཅས་ཤོག་གྲངས་ལྔ་བརྒྱ་དང་བཅོ་བརྒྱད། ཤར་རྒྱུད་མི་ཚན་གྱི་གྲྭ་པ་ཤེས་རབ་རིག་

[307A]༄༅། །གྲོལ་ནས་རྒྱན་འཇུག་གཉིས་དང། ཕར་ཕྱིན་བློ་བཟང་དགོངས་རྒྱན་རྣམས་ཀྱི་རྒྱུགས་ཕུལ་བར་བསྟན་རྒྱུན་ལ་ཕན་ཆེད་གནང་ཆ་བཟང་པོ་སྩལ། གཞན་ཡང་ལོ་འདི་ནང་མཆོག་གསུམ་གྱི་སྤྱན་སྔར་མཆོད་ཚོགས་རྒྱ་
ཆེན་པོ་དང། དགེ་འདུན་གྱི་སྡེ་རྣམས་ལ་བསྙེན་བཀུར་མོད་མི་དམའ་བ། ཟས་གོས་ཀྱིས་ཕོངས་པའི་སྐྱེ་བོ་རྣམས་ལ་དངོས་པོའི་སྤྱིན་པ་བཅས་སྩལ་ཏེ། དགེ་བའི་རྩ་བ་རྣམས་ཀྱང་བསྟན་པ་རྒྱས་ཤིང་འགྲོ་ཀུན་བདེ་བའི་རྒྱུར་བསྔོ་བ་
མཛད་དོ། །བསླབ་གསུམ་རྣམ་པར་དག་པའི་རྩབ་བརྟན། །འཆད་རྩོད་རྩོམ་པའི་ཡལ་འདབ་གཡུར་ཟ་བ། །མཚུངས་བྲལ་རྣམ་འདྲེན་ཡོངས་འདུའི་དབང་པོ་ལས། །ཕན་བདེའི་འདོད་དགུ་འཇོ་འདི་གདུལ་བྱའི་དཔལ།    ༈   
ཞེས་པ་ཆུ་མོ་སྤྲུལ་གྱི་ལོ་ཟླ་བ་དང་པོའི་ནང་བདེ་ཆེན་རབ་རྒྱས་ཚོགས་ཡོངས་ནས་རྡུལ་ཚོན་གྱི་དཀྱིལ་འཁོར་དུ་བདེ་མཆོག་གི་སྒྲུབ་མཆོད་སྔར་རྒྱུན་བཞིན་མཛད་པར་ཚོགས་དབུར་ཕེབས་ནས་གསུང་ཆོག་མཛད། གསོ་སྦྱོང་གི་མདོ་
འཆད་པ་ཡང་གནང། མཇུག་ཏུ་ལྗགས་བསྔོ་དང་བདེ་མཆོག་གི་ཤིས་བརྗོད་མཐུན་འགྱུར་དང་བཅས་པ་མཛད། རྡོ་བཅལ་གྱི་དབུས་སུ་རྩམ་ཁལ་སུམ་ཅུ་ལས་གྲུབ་པའི་ཞལ་ཟས་ཆེ་བ་དང། གཡས་གཡོན་དུ་རྩམ་ཁལ་རེ་ལས་གྲུབ་
པའི་ཞལ་ཟས་གཉིས་རེ། གཙུག་ལག་ཁང་གི་ནང་དང་སྐོར་ལམ་ཁོར་ཡུག་ཏུ་མཆོད་པ་སྣ་ལྔའི་ཚོགས་བསམ་གྱིས་མི་ཁྱབ་པ་ཚར་དུ་དངར་བ་བཀོད་པས་མཛེས་པ་བཤམས་ནས། དགེ་འདུན་རྣམས་ནས་གདུགས། རྒྱལ་མཚན་

[307B] ཕྱེ་ཕུར། རོལ་མོའི་བྱེ་བྲག་དུམ་དང་བཅས་མཆོད་སྐོར་ཚར་གསུམ་མཛད་རྗེས་རྡོ་བཅལ་ནས་རོལ་ཆེན་བཀྲ་ཤིས་དགུ་བརྩེགས་འབུལ་བ་སོགས་རྒྱལ་བ་སྲས་བཅས་ལ་ཀུན་ཏུ་བཟང་པོའི་མཆོད་སྤྲིན་རྒྱ་མཚོས་དགྱེས་པ་
བསྐྱེད་ནས་བསྟན་འགྲོར་ཕན་བདེ་རྒྱ་ཆེན་པོ་འབྱུང་བའི་ཐུགས་སྨོན་མཛད་དོ། །བློ་དམན་བློ་ཡི་སྤྱོང་ཡུལ་ལས་འདས་པའི། །རྣམ་མང་མཆོད་པའི་ཚོགས་རྣམས་ཚར་དངར་ཏེ། །སྲས་བཅས་རྒྱལ་བའི་ཚོགས་ལ་མཆོད་པ་ན། །ཞི་བའི་
དབྱིངས་ལས་རིངས་པར་བཞེངས་སྙམ་བགྱིད། །ཚེས་ཉེར་བཞིའི་ཉིན་མགོན་ཁང་པ་རྣམས་ལ་རྡོ་རྗེ་མཁའ་ལྡིང་ནག་པོའི་ལས་ཚོགས་དང། བདེ་ཆེན་རབ་རྒྱས་ཚོགས་ཡོངས་ལ་ཚོགས་བདག་དམར་ཆེན་ཕྱག་བཅུ་གཉིས་པའི་ཆོ་ག་གསར་
དུ་འཛུགས་བཞེད་ཀྱིས་ཕྱག་རྡོར་འབྱུང་འདུལ་དང་ཚོགས་བདག་ཁྱུང་ནག་གི་རྗེས་གནང་ཁྲིད་བཅས་གནང། སྐུ་ཚ་བླ་མ་སྐུ་སྐྱེས་ཞུས་ངོར་རྡོ་རྗེ་འཇིགས་བྱེད་ཀྱི་དབང་ཆེན་དང། ཕྱག་མཛོད་ཆེན་མོ་སོགས་ལ་གཅོད་དབང་ནམ་མཁའ་སྒོ་
འབྱེད་དང་གཅོད་ཁྲིད་ཐར་འདོད་དེད་དཔོན་མའི་ཁྲིད་ལུང་བཅས་རིམ་བཞིན་སྩལ། དོན་གཉེར་པ་གསུམ་བསྙེན་རྫོགས་བསྒྲུབས། བཀྲ་ཤིས་རྩེའི་དཔལ་ལྡན་ལྷ་མོར་མཆོད་གཏོར། སྙན་ཤལ། སྤྱན་གཟིགས་བཅས་གཟབ་གསོལ་མཛད་
ཟླ་བ་གཉིས་པའི་ཚེས་གཅིག་ལ་བླ་མ་སྐུ་སྐྱེས་ཞུས་ངོར་གཏུམ་མོའི་ཁྲིད་གནང་ཞིང་དངོས་སྐྱེས་སྩལ། ཚེས་གསུམ་ལ་ཆོག་རོགས་པ་དང་བཅས་བསྐང་གསོ་དང་དྲུག་ཅུ་པ་དང་འབྲེལ་བའི་གཙུག་ཏོར་ཟློག་ཆེན་བཅས་གནང། དེ་ཉིན་རྒྱལ་

[308A]༄༅། །ཚབ་དེ་མོ་ནོ་མོན་ཧན་ནས་ལྷ་ལྡན་སྨོན་ལམ་ཆེན་མོ་གྲོལ་མཚམས་ལྕང་གསེབ་ཤར་དུ་གྲུམ་པ་བརྒྱུགས་པ་དང། གྱག་ནང་དུ་དགུན་གྲང་ངུས་ཆུ་ཆེ་ཙམ་བརྡོལ་བ་སོགས་རྟགས་སྣ་ཚོགས་བྱུང་བ་རྒྱལ་དབང་མཆོག་
གི་སྐུ་ཚེས་མཚོན་གཞུང་བསྟན་སྲིད་སྤྱིར་གེགས་འཚུབ་ཡོད་ཚེ་ཞབས་བརྟན་ཇི་ལྟར་སྒྲུབ་དགོས་ཚུལ་རྟ་ཟམ་ཐོག་ཞུ་ཡིག་འབྱོར་བའི་ལན་འཕྲལ་འབུལ་མཛད། ཚེས་བཅུ་གསུམ་ཉིན་གཟིམས་ཆུང་ཉི་འོད་འཁྱིལ་འཆི་མེད་གྲུབ་པའི་
ཕོ་བྲང་དུ་བྱང་ཤམྦྷ་ལའི་དཔལ་དུས་ཀྱི་འཁོར་ལོ་དང། རིགས་ལྡན། ཐུབ་པ་གངས་ཅན་མཚོ། རྡོ་རྗེ་གདན་གྱི་བྱང་ཆུབ་ཆེན་པོ་བཅས་ལ་སྣ་ལྔའི་བརྒྱ་མཆོད་སོགས་དངོས་སུ་བཤམས་པ་དང་ཏིང་ངེ་འཛིན་གྱིས་སྤྲུལ་བའི་མཆོད་
འབུལ་གནང། ཚེས་བཅུ་བདུན་ལ་ཡི་དམ། ཆོས་རྒྱལ། ལྷ་མོ། ཞལ། ལྕམ་སྲིང་བཅས་ལ་གསུང་བསྐང་དང། བཅུ་དགུའི་ཉིན་ཡི་དམ་དང། དཔལ་ལྡན་དམག་ཟོར་རྒྱལ་མོར་རྩམ་ཁལ་བརྒྱད་ལས་གྲུབ་པའི་མཆོད་གཏོར་བཤམས་
ནས་བསྐང་གསོ། རྟེན་འབུལ། མངའ་གསོལ་བཅས་མཛད། ཚེས་ཉི་ཤུའི་ཉིན་གཡག་པ་དཔོན་ངོ་གཡོག་ལ་ཕྱག་དབང་ཇ་གྲལ་ཐོག་གསུང་མཆིད་ཀྱང་ཕེབས། དེ་ཉིན་སྔ་ཕྱིར་རེ་ལྟོས་ཞུས་པའི་དུས་འདས་རྣམས་ལ་གཤིན་པོ་
རྗེས་འཛིན་སྦྱང་ཆོག་དང། བདེ་བ་ཅན་དུ་སྐྱེ་བའི་བསྔོ་སྨོན་གྱི་རྒྱས་འདེབས་གནང། ཚེས་ཉེར་གསུམ་ཉིན་བཀའ་བློན་གུང་ཀུན་དགའ་བསྟན་འཛིན་གཤེགས་པའི་ལྗགས་བསྔོ་དང་སྦྱང་ཆོག་ཞུ་རྟེན་འབྱོར་ཏེ་ཀུན་རིག་ལ་བརྟེན་པའི་

[308B] དངུལ་གོས་དར་སོགས་ཀྱི་དགེ་ཐེབས་དང་མི་སྣ་ལ་ཐོན་ཕྱག་ཀྱང་གནང། ཟླ་བ་གསུམ་པའི་ཚེས་བརྒྱད་ལ་རྗེ་བཙུན་བློ་བཟང་ཆོས་ཀྱི་རྒྱལ་མཚན་གྱི་སྐུ་གདུང་རིན་པོ་ཆེའི་སྐུ་མདུན་དུ་
སྟོང་མཆོད་སྣ་ལྔ་དང་སྙན་ཤལ་ཐུགས་སྨོན་གྱིས་བརྒྱན་པ་བཅས་འབུལ་རྒྱུ་གནང་བ་དང་བསྟུན་སྔགས་ཆེན་ཞལ་སྔ་ནས་ཀྱིས་ཞུས་དོར་མཁན་སློབ་དགེ་འདུན་གྱི་སྡེ་དང་བཅས་པར་མི་མཐུན་པའི་ཕྱོགས་ཀུན་ཉེ་བར་ཞོ་བའི་འདོད་གསོལ་སྨོན་ཚིག་
བཀའ་རྩོམ་ཡང་སྩལ། ཚེས་བཅུ་གཅིག་ཉིན་ཧར་ཆེན་ཧུ་ཐ་རིང་པེའི་སིའི་བླ་མ་ཆོས་རྗེ་དཔལ་ལྡན་རྒྱ་མཚོ་སོགས་བྱང་རིགས་མི་སྣ་བརྒྱ་ཕྲག་ལ་ཉེ་བ་འབྱོར་བར་ཕྱག་དབང་ཇ་གྲལ་བཀའ་འདྲི་གནང། ཚེས་བཅུ་གསུམ་ལ་ཆོས་རྗེ་དཔལ་ལྡན་རྒྱ་
མཚོ་ནས་འདུས་སྔེར་མང་འགྱེད་ཀྱི་བསྙེན་བཀུར་བཅས་ཚོགས་དབུར་སྤྱན་དྲངས་ནས་ཞབས་བརྟན་དངོས་འབུལ་བསྟར། ཁོང་རང་ནས་ཞུས་ངོར་ཚོགས་པ་དང་ལྷན་དུ་སྙིང་པོ་དོན་གསུམ་གྱི་ཁྲིད་ཡིག་གི་ལུང་གནང། ཆོས་རྗེ་ནས་བསྐུལ་ངོར་རྡོ་
རྗེ་སེམས་དཔའ་ལ་བརྟེན་པའི་སྒོམ་བཟླས་དང་སྡིག་སྒྲིབ་སྦྱོང་བའི་སྦྱིན་སྲེག་བྱ་ཚུལ། དགའ་ལྡན་ཤིར་ཐུའི་སྤྲུལ་སྐུ་མྱུར་འབྱོན་བཅས་ཀྱི་བཀའ་རྩོམ་མཛད། ཆོས་རྗེ་དཔལ་ལྡན་རྒྱ་མཚོ་སོགས་སོག་རིགས་ཉུང་བསྡུས་ལ་དཔལ་འཁོར་ལོ་སྡོམ་
པ་དྲིལ་བུ་ལྷ་ལྔའི་དབང། བདེ་མཆོག་དཀར་པོ་དང་སྒྲོལ་མའི་རྗེས་གནང་བཅས་སྩལ། སོག་རིགས་ཁ་ཤས་དང་རྒྱུད་སྨད་པ་སོགས་གྲྭ་པ་བརྒྱ་དང་ལྔ་བསྙེན་རྫོགས་དང། སུམ་ཅུ་སོ་བཞི་དགེ་ཚུལ་བསྒྲུབས། ཚེས་ཉི་ཤུ་ལ་ཆོས་རྗེ་སོགས་
[309A]༄༅། །བྱང་རིགས་པ་རྣམས་ལ་ཐོན་ཕྱག་སྩལ། ཚེས་གནམ་གང་ཉིན་མཆོད་གཏོར་བཤམས་ནས་རྗེ་ཉིད་དང་ཡོངས་འཛིན་པ། རྒྱུད་སྨད་པ་བཞི་བཅུ་སྐོར་བཅས་ནས་དཔལ་ལྡན་སྨད་རྒྱུད་གྲྭ་ཚང་གི་སྲོལ་ལྟར་ཆོས་སྐྱོང་
གི་བསྐང་གསོ་དང་དྲུག་ཅུ་པ་བསྔོ་བར་མཛད། ཟླ་བ་བཞི་པའི་ཚེས་གསུམ་ལ་བཀའ་བློན་གུང་པཎྜི་ཏ་དཔོན་གཡོག་ཉུང་བསྡུས་ཀྱིས་མཇལ་དུ་ཕེབས་པར་འབྱོར་ཕྱག་དང་བསྟུན་རྒྱལ་དབང་མཆོག་ནས་སྐུའི་མཚམས་ཞུ། ན་བཟའ་
ལྗགས་སྨིན་སོགས་འབུལ་རྒྱུ་གནང་བ་རྣམས་བཞེས་ནས་ཇ་གྲལ་གནང། ཚེས་ལྔའི་ཉིན་བཀའ་བློན་གུང་པཎྜི་ཏས་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ་ཞིང་ཚོགས་པར་མང་འགྱེད་ཀྱི་
བསྙེན་བཀུར་གཟབས། བཀའ་བློན་སྲས་བཅས་ལ་སྒྲོལ་དཀར་གྱི་རྗེས་གནང། གྲུབ་རྒྱལ་ལུགས་ཀྱི་ཚེ་དབང། ཚེ་དཔག་མེད་ཀྱི་བསྐྱེད་རྫོགས་ཀྱི་ཁྲིད་བཅས་སྩལ། ཚེས་བཅུ་གཅིག་ལ་དགའ་ལྡན་བདེ་ཆེན་རབ་རྒྱས་གླིང་གི་ཆོས་གྲྭ་
གསར་བསྐྲུན་གྱི་སྦྱིན་བདག་བཀའ་བློན་གུང་ནས་མཛད། ཡོངས་རྫོགས་གྲུབ་ཉིན་ཆོས་གྲྭའི་ཚོགས་དབུར་སྤྱན་དྲངས་ཏེ་འདུས་ཚོགས་དང། གཞན་ཡང་སེར་སྐྱ་མང་པོར་ལམ་རིམ་བསྡུས་དོན་གྱི་བཤད་ལུང་དང་སེམས་བསྐྱེད་མཆོད་པ་
མཛད། ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་དང་བཀའ་དྲིན་གསོལ་འདེབས་ཀྱི་ལུང་སྩལ། སྟོན་འཁོར་ཚང་མར་གསོལ་སྟོན་རྒྱས་བ་ཞུས་ཐོག་རབ་འབྱམས་སྨྲ་བ་དཔལ་ལྡན་རྒྱ་མཚོ་ནས་དམ་བཅའ་བཞག་གཞན་དྲུག་ནས་བགྲོ་གླེང་གི་

[309B] ཚོགས་པ་དང་སེར་སྐྱ་མང་པོར་མཇལ་ཁ་གནང། རྗེ་ཉིད་ཀྱི་བཀའ་བཞིན་གུང་པཎྜི་ཏ་དབེན་གནས་རྒོད་ཚང་སྒྲུབ་སྡེར་ཞག་བདུན་ཕྲག་གཅིག་གི་རིང་ཚེ་སྒྲུབ་བསྙེན་མཚམས་མཛད་པར་འབྱོན་རྒྱུར་
གསུང་གླེང་མཛད། ཚེས་བཅོ་ལྔ་ལ་བདེ་ཆེན་རབ་རྒྱས་གླིང་གི་འདུས་ཚོགས་སུ་མང་ཇ་འཇམ་བཅས་བཅུ་གཅིག་དང་འཇིགས་བྱེད་སྒྲུབ་མཆོད་སྐབས་ཉིན་གཉིས་ཀྱི་རིང་ཚ་དྲོ་དང་བཅས་པའི་བསྙེན་བཀུར་གོང་བཞིན་དང་འགྱེད་པལ་ཊཾ་རེ་བཅས་
སྩལ༑ དེའི་ཕྱི་ཉིན་མཚོ་སྔོན་ཆོས་འཕེལ་པེའི་ལིའི་བླ་མ་ཐོན་པ་དཀའ་ཆེན་ཡེ་ཤེས་དབང་ཕྱུག་ལ་ཕྱག་རྡོར་གོས་སྔོན་ཅན་དང་རྣམ་སྲས་མདུང་དམར་ཅན། ཕྱག་རྡོར་འབྱུང་འདུལ། ཚོགས་བདག་དམར་ཆེན་བཅས་ཀྱི་རྗེས་གནང་སྩལ་ཏེ་
བསྟན་འགྲོར་སྨན་པའི་ལྷག་བསམ་དགོས་ལུགས་ཀྱི་ཞལ་ཏ་ཕེབས། ཚེས་ཉི་ཤུའི་ཉིན་བཀའ་བློན་གུང་རྒོད་ཚང་སྒྲུབ་སྡེ་ནས་ཕེབས་པར་མཇལ་ཁའི་ཐོག་གསུང་གླེང་དང། དེའི་ཕྱི་ཉིན་བཀའ་བློན་དཔོན་གཡོག་དང་སྐུའི་ཉེ་འཁོར་བ་ཁ་ཤས་
ལ་ཐིག་ཆེན་གསོ་སྦྱོང་གི་སྡོམ་པ་སྩལ། ཚེས་ཉེར་གཅིག་གི་ཉིན་བཀའ་བློན་སྲས་བཅས་ལ་གནང་སྐྱེས་གྱ་ནོམ་པ་དང་མགོན་པོའི་བཀའ་བསྒོ་མཛད། ཞམ་རིང་བར་ཡང་གོ་བབས་དང་བསྟུན་པའི་གནང་སྦྱིན་བཅས་ཐོན་ཕྱག་གནང་བ་དང་
བསྟུན་རྒྱལ་དབང་ཐམས་ཅད་མཁྱེན་གཟིགས་ཆེན་པོར་སྐུའི་མཚམས་ཞུའི་ཆབ་ཤོག་རྟེན་སྤྲགས་འབུལ་རྒྱུ་གནང། ཚེས་ཉེར་གཉིས་ཀྱི་སྔ་དྲོ་བཀའ་བློན་ནས་སྐྱབས་འཇུག་ཞུ་རྟེན་སྦམ་མཐོ་དང་བཅས་མཇལ་ཁར་ཕེབས་པར་ཕྱག་

[310A]༄༅། །དབང་སྩལ་ཏེ་ལུགས་གཉིས་དང་འབྲེལ་བའི་གསུང་གླེང་ཞིབ་རྒྱས་སུ་གནང་ནས་གུང་དཔོན་གཡོག་ལྷ་ལྡན་དུ་ཕྱིར་ཐེགས། ཚེས་ཉེར་གསུམ་ཉིན་དགའ་ལྡན་ཆོས་འཁོར་བླ་སྤྱི་ནས་ཞུས་ངོར་གྲྭ་བྱིངས། དགའ་
ལྡན་བདེ་ཆེན་རབ་རྒྱས་གླིང་པ་ཚོགས་ཡོངས། གཞན་ཡང་ཕྱོགས་འདུས་སེར་སྐྱ་སྟོང་ཕྲག་བརྒལ་བ་རྣམས་ལ་ཚེ་དབང་སྩལ། ཚེས་ཉེར་ལྔའི་ཉིན་གོང་མ་བདག་པོ་ཆེན་པོར་འབུལ་རྒྱུའི་ཚེ་དཔག་མེད་ཀྱི་སྣང་བརྙན་བཀྲ་ཤིས་ཡི་
མ་ལྔ་བཅུ་ང་དྲུག་བཀོད་ལེགས་ཕྲ་རྒྱན་གྱིས་མཛེས་པ་ཡོངས་རྫོགས་གྲུབ་ནས་བདེ་ཆེན་རབ་རྒྱས་སུ་འབྱོར་པར་གཟིམས་ཆུང་ཉི་འོད་འཁྱིལ་འཆི་མེད་གྲུབ་པའི་ཕོ་བྲང་དུ་བཞུགས་སུ་གསོལ། མཆོད་ཚོགས་རྒྱ་ཆེན་པོ་བཤམས་
ནས་རབ་གནས་ཀྱི་མེ་ཏོག་གཏོར། ཟླ་བ་ལྔ་པའི་ཚེས་གཉིས་ལ་གོང་དུ་ཚེ་ལྷའི་སྣང་བརྙན་འབུལ་བར་འགྲོ་མི་མཁན་པོ་དཀའ་བཅུ་བློ་བཟང་དོན་གྲུབ་ངོ་གཡོག་ལ་གྲུབ་རྒྱལ་ལུགས་ཀྱི་ཚེ་དབང་དང་བཀའ་བསྒོ་ཐོན་ཕྱག་བཅས་སྩལ་
ཚེས་བཅུ་གསུམ་གྱི་ཉིན་བསྟན་འགྲོ་སྤྱིའི་རིམ་གྲོར་དམིགས་བདེ་ཆེན་རབ་རྒྱས་གླིང་གི་ཚོགས་དབུར་ཕེབས་ནས་བསྐང་གསོ་དང་དྲུག་ཅུ་པ། གདུགས་དཀར་ཟློག་ཆེན་བཅས་མཛད། ཚེས་བཅོ་ལྔ་ལ་ཤོད་གསོལ་དཔོན་ཞབས་དྲུང་བློ་བཟང་
ཚེ་རིང་ནས་རྒྱུ་ཡོན་སྦྱར་ཏེ་ཆོས་གྲྭར་འདུས་སྡེའི་ཚོགས་དབུར་སྤྱན་དྲངས་ཏེ་ཐོག་མར་གསོ་སྦྱོང་གནང། དེ་རྗེས་ལམ་རིམ་དམར་ཁྲིད་དང་འཇིགས་བྱེད་བསྐྱེད་རིམ་དངོས་གྲུབ་སྙེ་མའི་འཛིན་ཆོས་སྩལ། ཆོས་གྲྭའི་རིགས་ལུང་ཡང་ཚུགས་ཙམ་

[310B] རབ་འབྱམས་སྨྲ་བ་འཕྲིན་ལས་བསྟན་པ་ནས་དམ་བཅའ་བཞག་གཞན་དྲུག་ལངས་ནས་ལུང་རིགས་ཀྱི་དགའ་སྟོན་སྤེལ་བར་གཟེངས་བསྟོད་སྩལ། ཤོད་གསོལ་དཔོན་ནས་དངོས་འབུལ་བསྟར་ཞིང་སྟོན་འཁོར་ཚང་མ་དང་འདུས་
ཚོགས་ལ་གསོལ་སྟོན་མང་འགྱེད་ཀྱི་བསྙེན་བཀུར་ཞུས། ཚེས་ཉེར་གཉིས་ལ་ཤངས་ནང་གི་སྒེར་བ་རྣམས་ཀྱིས་དངོས་འབུལ་དང་བཅས་མཇལ་ཁ་ཞུས་པ་དང་བསྟུན་སེར་སྐྱ་མང་པོར་ཕྱག་དབང་གནང། ཚེས་ཉེར་བརྒྱད་ལ་ཕྱག་མཛོད་
ཆེན་མོ་དང་བདེ་རབ་ཕྱག་མཛོད་དཔལ་ལྡན་དར་རྒྱས་གཉིས་ལ་འཇིགས་བྱེད་ཀྱི་བྱད་དགྲོལ་མཛད། ཟླ་བ་དྲུག་པའི་ཚེས་གསུམ་ལ་ཞྭ་དམར་སྤྲུལ་པའི་སྐུ་དང། སི་ཏུ་སྤྲུལ་སྐུ་གཉིས་ཀྱི་མཚམས་ཞུར་བང་མི་དང། པ་ནམ་རྫོང་དཔོན་གྲོང་
གསར་བ་དང་སྲད་རིན་ཆེན་རྩེའི་རྫོང་དཔོན་སོགས་ཕྱོགས་འདུས་མང་པོར་ཕྱག་དབང་སྩལ། ཆོས་འཁོར་བསྐོར་བའི་དུས་ཆེན་ཉིན་བདུད་འདུལ་ཐུབ་ཆེན་གྱི་སྐུ་མདུན་དུ་སྣ་ལྔའི་བརྒྱ་མཆོད་དང་བཅས་བསྟན་འགྲོར་ཕན་བདེ་རྒྱ་ཆེར་འབྱུང་
བའི་ཐུགས་སྨོན་མཛད། ཚེས་བཅོ་ལྔའི་ཉིན་གསོ་སྦྱོང་གི་མདོ་འཆད་པ་གནང་ཞིང་དབྱར་གནས་པའི་སྦྱོར་བ་མཛད་དེ་བཅུ་དྲུག་གི་ཉིན་དབྱར་ཞལ་བཞེས་གནང། ནེ་སེར་ཇོ་བོ་ཆེན་པོར་ཡང་བསངས་མཆོད་དང་འཕྲིན་བཅོལ་མཛད་
ཚེས་ཉེར་བཞིའི་ཉིན་དགའ་ལྡན་བདེ་ཆེན་རབ་རྒྱས་གླིང་ཚོགས་ཡོངས་ནས་ཞུས་ངོར། ཚོགས་ཡོངས་དང། རྒྱ་མཚོ་བདེ་ཆེན་རི་ཁྲོད་པ་བཅས་ལ་བདེ་མཆོག་ལཱུ་ཨི་པའི་ལུགས་ཀྱི་དབང་གི་སྟ་གོན་དང། ཕྱི་ཉིན་དབང་དངོས་གཞི། དྲག་

[311A]༄༅། །པོ་སྡེ་གསུམ་གྱི་བསྐང་གསོ་གསར་རྩོམ་གྱི་ལུང་བཅས་གནང། ཚེས་ཉེར་བདུན་གྱི་ཉིན་བཀྲ་ཤིས་རྩེའི་སྡེ་པ་ཚེ་དབང་དཔོན་གཡོག་དང། མདའ་དཔོན་ལྕང་ལོ་ཅན་པ་ངོ་གཡོག་སོགས་ཕྱོགས་འདུས་སེར་
སྐྱ་མང་པོར་ཕྱག་དབང་དང་མདའ་དཔོན་ནས་དངོས་འབུལ་སྦམ་མཐོ་བ་བཏེག་པ་རྣམས་བཞེས་ནས་ཇ་གྲལ་བཀའ་འདྲི་གནང་སྟེ་འགྲོ་ཁར་ཐོན་ཕྱག་ཀྱང་སྩལ། འཕན་ཡུལ་སྲས་ཁང་དགོན་པའི་གྲྭ་རིགས་སོགས་དགུ་བསྙེན་རྫོགས་
བསྒྲུབས། ཟླ་བ་བདུན་པའི་ཚེས་གཅིག་ལ་གོར་ཥ་ས་སྐྱོང་གི་བང་མི་བྷརྨ་ཙ་རི་བྷ་གི་ར་ཐི་དང། ཛ་ཡ་ས་རམ་ཐ་པ་སོགས་མི་སུམ་ཅུ་སྐོར་བལ་བོད་ཀྱི་ལས་སྒོའི་སྐོར་ལ་ཞུ་དོན་བྱེད་པར་ཆེད་དུ་མངགས་པ་ལྷ་ལྡན་བརྒྱུད་འདི་ཉིན་འབྱོར་
པ་ནས་ཙན་དན་ལས་གྲུབ་པའི་འཕགས་པ་ལོ་ཀེ་ཤྭ་ར་དང། གསེར་ཟངས་ལས་གྲུབ་པའི་རྡོ་རྗེ་སེམས་དཔའི་སྣང་བརྙན། ཊམ་གསར་གྱི་པར་ཕུད་སྲང་བཅོ་ལྔ། སྨན་འབྲས་སོགས་ལྟད་ཁ་ཤས་ཀྱི་རྟེན་དང་བཅས་པའི་ཞུ་ཡིག་བྷརྨ་ཙ་
རི་ནས་སཾ་སྐྲྀ་ཏའི་སྐད་དུ་ཤིས་བརྗོད་ཀྱི་ཚིགས་བཅད་བརྗོད་པ་དང་བཅས་ཕུལ་བར་དེ་དག་བཞེས་ནས་ཕྱག་དབང་དང་ཇ་གྲལ་ཐོག་རྒྱ་བལ་གྱི་གནས་ཚུལ་བཀའ་འདྲི་གནང། འདུ་ཁང་གི་ཐུབ་ཆེན་ལ་སྣ་ལྔའི་བརྒྱ་མཆོད་ཕུལ། ཚེས་འདས་འགའ་
ཞིག་གི་ཆེད་སྦྱང་ཆོག་དང་བཅས་བསྔོ་སྨོན་མཛད། དེ་སྐབས་གོར་ཥ་ས་སྐྱོང་གིས་འབྲུག་དང་ཕེ་རེང་སོགས་ས་སྐྱོང་ཁ་ཤས་འཁྲུག་ཟིང་གི་སྐབས་སུ་ཡོད་འདུག་པར་རྗེ་ཉིད་ནས་བར་ཆིང་ཞིག་གནང་ན་བཀའ་དྲིན་ཆེ་ཚུལ་ཞུས་པར་

[311B] ལས་སྒོའི་མཚམས་དང་འབྲུག་ཕྱོགས་ཀྱི་འཁྲུག་ཟིང་ལ་ཕན་ཐོགས་པ་བྱེད། བལ་ཡུལ་འདི་རྒྱལ་པོ་འོད་ཟེར་གོ་ཆའི་གདུང་བརྒྱུད་ཀྱི་རྒྱལ་པོའི་གནས་ཡིན་པར་མ་ཟད། ནང་པའི་བསྟན་
པ་དང་ཕྱི་ནང་ཐུན་མོང་བའི་བསྟན་པ་གཉིས་ཀ་ཡོད་པའི་ས་ཆ་ཡིན་འདུག་པས། དེ་དག་གི་ཞབས་འདེབས་དང་ལྷ་ཁང་རྣམས་ལ་ཉམས་གསོ། གནས་སྐོར་བའི་རིགས་ལ་རོགས་ལམ་གང་དྲགས་སྐྱོང་ནས་བྱེད་དགོས་པ་སོགས་ཀྱི་བཀའ་
ཕེབས་ཤིང་བཀའ་ལན་རྟེན་སྦྲགས་དང་སོ་སོར་དངོས་པོའི་གནང་ཆ་སྦམ་མཐོ་བ་སྩལ། ཚེས་དགུ་ལ་མཁོ་ལམ་གཉེར་པ་ནས་གསོལ་སྟོན་ཞུས་པར་གཉེར་པ་དང་ཕྱོགས་འདུས་མང་པོར་ཕྱག་དབང་གནང། ཚེས་ཉི་ཤུ་ལ་རྗེ་ཉིད་དང་ཆོག་
རོགས་པ་བརྒྱད་ཅུ་ནས་ཆོས་སྲུང་གི་བསྐང་གསོ། གདུགས་དཀར་ཟློག་ཆེན། དྲུག་ཅུ་པ་བཅས་མཛད། ཚེས་ཉེར་གཅིག་ལ་ཐོར་གོང་ཇོ་རིགས་ཐུ་ཧན་ཨུ་པ་ཤིའི་མི་སྣ་དགེ་སློང་སྦྱིན་པ་དང་བློ་གྲོས་ཤེས་རབ། གཞན་མ་ཝང། པེའི་
ལི༑ པེའི་སི་སོགས་ཀྱི་ཨེལ་ཆི་བཅས་སུམ་ཅུ་སྐོར་དང་གོང་ནས་བཀས་མངགས་པའི་ཇར་པི་གཉིས། སྤོ་ཤོ་ཁ་གཉིས། ཆན་པཱ་གཉིས། དམག་མི་བཅུ་སྐོར་བཅས་འབྱོར་པར་ཕྱག་དབང་ཇ་གྲལ་བཀའ་འདྲི་གནང། ཚེས་ཉེར་
གསུམ་ནས་བཟུང་ཐོར་གོད་པ་སོགས་ལྔ་བཅུ་ང་དྲུག་བསྙེན་རྫོགས་དང། ཉི་ཤུ་རྩ་ལྔ་དགེ་ཚུལ་བསྒྲུབས། ཚེས་ཉེར་བཞི་ལ་ཐོར་གོད་མི་སྣ་རྣམས་ཀྱིས་ཚོགས་དབུར་སྤྱན་དྲངས་ནས་དངུལ་དཀར་གྱི་མཎྜལ། ན་བཟའ་སོགས་སྐུའི་

[312A]༄༅། །ཉེར་སྤྱད་ཆ་ཚང། རྒྱ་དང་ནེ་མེ་ཤིའི་ཡུལ་གྱི་གོས་དར་དང་གསེར་དངུལ། མུ་ཏིག། པགས་རིགས་སོགས་དངོས་འབུལ་སྦམ་མཐོ་བ་དང་འདུས་སྡེར་མང་འགྱེད་བཅས་ཞབས་པད་རྡོ་རྗེའི་རང་བཞིན་དུ་བརྟན་པའི་
གསོལ་འདེབས་ཞུས་པར་ཚོགས་པ་དང་མཉམ་དུ་དགའ་ལྡན་ལྷ་བརྒྱ་མའི་ལུང་སྩལ། དགེ་ཚོགས་བླ་ན་མེད་པའི་བྱང་ཆུབ་ཀྱི་རྒྱུར་བསྔོ་བར་མཛད། ཐོར་གོད་མི་སྣ་རྣམས་དང་བདེ་ཆེན་རབ་རྒྱས་ཚོགས་ཡོངས་ནས་ཞུས་ངོར་
ཚེས་ཉེར་ལྔ་ནས་བཟུང་ཉིན་གཉིས་ཀྱི་རིང་འཇིགས་བྱེད་ལྷ་བཅུ་གསུམ་མའི་དབང་ཆེན་གནང། ཇར་གོ་ཆིས་ཞུས་ངོར་གྲུབ་རྒྱལ་ལུགས་ཀྱི་ཚེ་དབང་དང། ཐོར་གོང་ཨེལ་ཆི་རྣམས་དང་ཇར་བི། སྤོ་ཤོ་ཁ། སེར་འབྲས་པ་སོགས་ཁ་
ཤས་ལ་དམ་ཅན་ཆོས་ཀྱི་རྒྱལ་པོའི་རྗེས་གནང་ཐུན་མོང་བ་དང། ལོ་མ་གྱོན་མའི་རྗེས་གནང་བཅས་རིམ་བཞིན་སྩལ། ཚེས་ཉེར་དྲུག་ལ་ཐོར་གོད་མི་སྣ། ཇར་གོ་ཆི། བི་ཆའི་ཆི་བཅས་ལ་སྐུ་བརྙན། བྱིན་རྟེན་སོགས་དངོས་པོའི་གནང་
སྐྱེས་གྱ་ནོམ་པ་དང། དཔོན་ཁག་རྣམས་དང་སྡེ་དམངས་ཀྱི་སྐྱབས་ཞུ་སོགས་ལ་འབྱོར་ལན་རྟེན་སྦྲགས་བཅས་ཐོན་ཕྱག་གནང་ཞིང། ཇ་གྲལ་ཐོག་ཞྭ་སེར་བསྟན་པའི་ཞབས་འདེགས་ལ་ལྷག་བསམ་རྣམ་པར་དག་པ་སྔར་བཞིན་བྱེད་
དགོས་པའི་བཀའ་ཕེབས་པར། མི་སྣ་རྣམས་ནས་ངེད་ཚོ་ཕ་མེས་ཀྱི་སྡོད་གནས་རྙིང་པ་ཐོར་གོད་ཀྱི་སའི་ཆར་སྔར་ཕན་རྗེ་བླ་མའི་བསྟན་པ་དར་རྒྱས་དགའ་མོ་ཡོད་ཀྱང། མཐའ་ཐམས་ཅད་ཕྱི་པ་ཤ་སྟག་གིས་བསྐོར་བར་བརྟེན། མ་འོངས་

[312B] ཇོ་རིགས་ཐུ་ཨུ་བ་ཤིས་དབུས་དུད་ཁ་ཁྲི་ཕྲག་ལྔ་ཙམ་ཞིག་མྱ་ངམ་གྱི་ཐང་མང་པོ་དང་དགྲ་ཇག་གི་སྡེ་དུ་མ་
བརྒལ་ཏེ་འོངས་པར་ལམ་བར་དུ་ཁ་སག་དང་པོ་རྡོ་སོགས་ཀྱི་དམག་ཇག་མང་པོས་རྗེས་འདེང་བྱུང་ནས་འཐབ་འཛིང་དུ་དུད་ཁ་ཁྲི་ཚོ་གཉིས་ཙམ་ཤོར། ནད་ཡམས་ཀྱིས་ཀྱང་མི་མང་པོ་གོད་པ་སོགས་ཉེས་སྐྱོན་ཚབས་ཆེ་བ་བྱུང་ཡང་འཕྲོས་ལུས་
པ་རྣམས་འཇམ་དབྱངས་གོང་མ་ཆེན་པོར་མགོ་བཏགས་ཞུས་ནས་ད་ལྟ་གོང་མའི་བཀའ་དྲིན་ལ་བརྟེན་ཚང་མ་སྐྱིད་པོ་ཡོད་ཅིང། ཁྱད་པར་དུ་སངས་རྒྱས་ཀྱི་བསྟན་པ་སྤྱི་དང་དབུས་གཙང་དག་པའི་ཞིང་གི་སྐྱེས་ཆེན་དམ་པ་རྣམས་དང་འཕགས་
པའི་དགེ་འདུན་གྱི་སྡེ། རྟེན་གསུམ་ཁྱད་པར་ཅན་རྣམས་ལ་བསྙེན་བཀུར་མཆོད་སྤྲིན་སྤྲོ་རྒྱུ་ཡོད་པ་དང་ངེད་རང་རྣམས་ཀྱང་དེ་དག་མཇལ་རྒྱུ་བྱུང་བ་ནི་དཀོན་མཆོག་གི་ཐུགས་རྗེར་ངེས་པ་རྙེད། ད་དུང་དཔོན་འབངས་ཚང་མ་གནམ་སྐོས་
གོང་མ་ཆེན་པོའི་ཆབ་སྲིད་ཀྱི་འོག་ཏུ་བཀའ་དྲིན་གྱིས་འཚོ་ནས་ཞྭ་སེར་གྱི་བསྟན་པའི་ཞབས་འདེགས་སུ་ཆེས་ཆེར་འགྱུར་བ་དང། དཔོན་འབྲངས་རྣམས་ཀྱི་ཚེ་བསོད་མངའ་ཐང་རྒྱས་ཤིང་ཚེ་རབས་ཀུན་ཏུ་འབྲལ་མེད་རྗེས་འཛིན་གྱི་
སྐྱབས་འཇུག་དགོས་པའི་གསོལ་བ་བཏབ་པར་བཀའ་བཞེས་བཟང་པོ་དགྱེས་བཞིན་སྩལ། སྔ་ཕྱིར་སྟོན་མོ་ཟུར་གསོས་སོགས་ཆོས་དང་ཟང་ཟིང་གཉིས་ཀས་ཚིམ་པར་མཛད་དོ། །གང་གི་འཕྲིན་ལས་དྲི་བསུང་ཕོ་ཉ་ཡིས། །ཉེ་

[313A]༄༅། །བར་བཀུག་པའི་དད་ལྡན་རྐང་དྲུག་པ། །བསོད་ནམས་མེ་ཏོག་དངོས་སྐྱེས་སྦྲང་རྩི་ཡིས། །ཁྱོད་ཞབས་མཆོད་པས་རྟག་ཏུ་ཚིམ་པར་གྱུར། །ཕྱི་མའི་དཔལ་ལ་སྲེད་ལྡན་པ། །དེ་དག་ཡིད་ཀྱི་ཤིང་རྟ་ནི། །དཔག་
བསམ་ཤིང་དང་འགྲོགས་པ་བཞིན། །ཡོངས་སུ་གང་བས་རེ་བ་རྫོགས། །དབྱར་གནས་ཀྱི་སྐབས་གསོ་སྦྱོང་ལ་མ་ཆག་པར་ཕེབས་ཤིང་གནམ་གང་གི་ཉིན་ཚོགས་དབུར་ཕེབས་ནས་གསོ་སྦྱོང་དང་དགག་དབྱེ་མཛད་དེ་ནུབ་བྱང་གི་
ཕྱོགས་རྒྱང་གྲགས་གཅིག་བརྒལ་བའི་སའི་ཆར་ལྗོངས་རྒྱུར་ཕེབས། དེར་དགྱེས་སྟོན་ཕུན་སུམ་ཚོགས་པ་མཛད་ནས། ཆོས་སྲུང་རྣམས་ལ་བསྐང་གསོ་གནང། སྒོར་ཤིལ་ཤིག་པ་དང། སྲ་ཤིང་པ་སོགས་སེར་སྐྱ་མང་པོར་
ཕྱག་དབང་སྩལ། ཟླ་བ་བརྒྱད་པའི་ཚེས་བཞིའི་ཉིན་འདུས་སྡེའི་ཚོགས་དབུར་ཕེབས་ནས་དྲུག་ཅུ་པ་དང་སྒྲོལ་མ་གཡུལ་ཟློག་མཛད། ཚེས་ལྔ་ལ་གཟིམས་ཆུང་དུ་ཡོངས་འཛིན་རྗེ་ཞལ་སྔ་ནས་དང་རྒྱུད་སྟོད་པ་བསྙེན་རྫོགས་ཞུ་མི་
དགེ་འདུན་སུམ་ཅུ་དང་ལྷན་ཅིག་མཆོད་གཏོར་རྒྱ་ཆེར་བཤམས་ནས་མགོན་ཆོས། ལྷ་མོ། རྣམ་སྲས་བཅས་ལ་བསྐང་བ་དང་གཏོར་ཆེན་དྲུག་ཅུ་པའི་ཟོར་འཕེན་བཅས་གནང། སྟོང་འཁོར་སྤྲུལ་སྐུ་དགེ་འདུན་འཇམ་དབྱངས་རྒྱལ་
མཚན་གྱིས་ཞུས་ངོར་ལམ་གཙོའི་ཁྲིད་དང་དཔལ་ལྡན་ལྷ་མོའི་རྗེས་གནང་བཅས་སྩལ། ཕྱག་མཛོད་ཆེན་མོ་ནས་བདེ་ཆེན་རབ་རྒྱས་ཀྱི་ཉི་འདབས་སུ་དགའ་ལྡན་རྡོ་རྗེ་གདན་ཞེས་པའི་རི་ཁྲོད་ཀྱི་སྡེ་གསར་འཛུགས་མཛད་པར་

[313B] དེའི་ཕྱི་ཉིན་ཕྱག་མཛོད་དཔལ་ལྡན་དར་རྒྱས་ནས་ཞུས་ངོར་བདེ་ཆེན་རབ་རྒྱས་པ་རྣམས་དང་
རྡོ་རྗེ་གདན། ཆུམ་ལྷ་སྡིངས་པ་བཅས་ཀྱི་རི་ཁྲོད་འཛིན་པ་རྣམས་དང་གཞན་ཡང་སེར་འབྲས་སོགས་ཕྱོགས་འདུས་དགེ་འདུན་རྣམས་ལ་ཕྱག་ཆེན་ཡང་གསལ་སྒྲོན་མེའི་ཁྲིད་བཤད་རྒྱས་པ་དང་སེར་སྐྱ་མང་པོར་ཕྱག་དབང་སྩལ། ཕྱི་
ཉིན་སྒྲུབ་སྡེའི་སྐྱེད་མོས་ཚལ་གྱི་ངོགས་རྫིང་བུའི་ཉེ་འདབས་སུ་ཕེབས་ནས་ཤིས་བརྗོད་ཀྱི་མེ་ཏོག་འཐོར་བ་མཛད་ཅིང་དཀར་སྤྲོ་བཏེག་ཚེས་བཅོ་བརྒྱད་ཀྱི་ཉིན་འདུ་ཁང་དུ་བདེ་ཆེན་རབ་རྒྱས་ཚོགས་པ་དང་སྤོང་བ་པ་རྣམས་ལྷན་ཅིག་བཀྲ་
ཤིས་ཀྱི་གསོ་སྦྱོང་མཛད་རྗེས་རྟེན་དང་བརྟེན་པ་རྣམས་ལ་ཤིས་པ་བརྗོད་པའི་མེ་ཏོག་གཏོར། ཕྱག་མཛོད་ཆེན་མོ་དང་ཡོངས་འཛིན་ཞལ་སྔ་ནས། བདེ་ཆེན་རབ་རྒྱས་ཀྱི་གྲྭ་པ་བཅུ་གཉིས་བཅས་དང་ལྷན་ཅིག་ཏུ་མཆོད་གཏོར་རྒྱ་ཆེན་པོ་
བཤམས་ཏེ་བདེ་མཆོག་གི་ཆོ་ག་དང་ཆོས་རྒྱལ། ཞལ་བཞི་པ། ལྕམ་སྲིང་རྣམས་ཀྱི་བསྐང་འཕྲིན་མཛད། ཕྱག་མཛོད་དཔལ་ལྡན་དར་རྒྱས་ལ་འབུལ་བའི་སློག་ཆ་སྩལ་ཅིང་སེར་སྐྱ་མང་པོར་ཕྱག་དབང་གནང། དེའི་ཕྱི་ཉིན་སེར་སྦྲེང་
དང་བཅས་བདེ་ཆེན་རབ་རྒྱས་སུ་ཞབས་སོར་བཀོད། ཚེས་ཉེར་བདུན་ལ་མཛོ་དགེ་བླ་མ་པ་ཤེ་བ་ཚོགས་གསོག་པ་བློ་བཟང་དཔལ་ལྡན་ངོ་གཡོག། མཛོ་དགེའི་འགྲུལ་སྡེ་པ་གཏོས་ཆེ་བ་བཅས་འབྱོར་པར་ཕྱག་དབང་ཇ་གྲལ་བཀའ་འདྲི་
[314A]༄༅། །གནང། བླ་མ་དང་མཛོ་དགེ་དཔོན་ཁག་མང་མ་བཅས་ཀྱིས་རྟ་ཉིས་བརྒྱ་ལྷག་ཕུལ། འབྲོང་རྩེའི་ཡུམ་ལྷ་བྱིན་སྒྲོལ་མ། བསམ་སྡིངས་སྤྲུལ་སྐུའི་མཚམས་ཞུ་འབུལ་མི། པ་ནམ་རྫོང་དཔོན་སོགས་ནས་དངོས་
འབུལ་དང་བཅས་མཇལ་ཁ་ཞུས་པར་ཇ་གྲལ་དང་གནང་ཆའི་བདོག་པ་སྩལ། ཐོར་གོང་ཨེལ་ཆི་རྣམས་ཀྱིས་ཞུས་ངོར་རྒྱལ་དབང་མཆོག་ནས་ཞབས་བརྟན་བཀའ་རྩོམ་གྱི་ཐོག་མ་གནང་བར་དྲུང་འཁོར་བློ་བཟང་ནོར་བུ་རྫོང་སྟ་མཛད་
དེ་ལེགས་འབུལ་བསྟར། རྒྱུད་སྟོད་པ་སོགས་གྲྭ་པ་བརྒྱ་དང་ཉི་ཤུ་རྩ་དྲུག་བསྙེན་རྫོགས་དང། ཉི་ཤུ་དགེ་ཚུལ་བསྒྲུབས། ཟླ་བ་དགུ་པའི་ཚེས་གསུམ་གཟའ་ཕུར་བུའི་ཉིན་གནས་རྣམས་ལ་མཆོད་འབུལ་དང། ཟངས་མདོག་
དཔལ་རི། གཏེར་ལུང་བདུན་པ་བཅས་སུ་དར་ཆེན་འཛུགས་པར་བླ་མ་སྐུ་སྐྱེ་སྔོན་དུ་རྫོང་སྟ་གནང་བ་ཕྱིར་འཁོར་ལ་བཀའ་འདྲི་གནང། ཚེས་ལྔའི་ཉིན་པེའི་ཅིང་མི་སྣ་མཁན་པོ་ཡེ་ཤེས་མཐའ་ཡས་ངོ་གཡོག་གནང་རྟེན་འཆར་
འཕར་རྒྱ་ཆེ་བ་བཅས་འབྱོར་པར་གོང་མ་ཆེན་པོའི་སྐུའི་མཚམས་ཞུ་མཛད། གསེར་ཡིག་གནང་རྟེན་རྣམས་གུས་པས་བཞེས་ཏེ་ཕྱག་དབང་ཇ་གྲལ་བཀའ་འདྲི་གནང། ཚེས་དགུའི་ཉིན་མི་སྣ་མཁན་པོས་དངོས་འབུལ་དང་བཅས་
གཟིམས་ཆུང་ཞབས་བརྟན་ཕུལ། ཚེས་བཅུ་གཅིག་ལ་མཛོ་དགེ་བླ་མ་ནས་འདུས་ཚོགས་སུ་མང་འགྱེད་ཀྱི་བསྙེན་བཀུར་ཞུས་པའི་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བཏེག་དེའི་ཕྱི་ཉིན་ཧལ་ཧ་ཨེར་ཏེ་ནི་གུང་

[314B] ཆིང་སུ་ཅུག་ཐུ་ནོ་མོན་ཧན་གྱི་མི་སྣ་ཨེར་ཏེ་ནི་ཆོས་རྗེ་བློ་བཟང་དགེ་འདུན་དང། གསོལ་དཔོན་ཆེ་ཆེན་ཐོ་ཡོན་བཅས་ནས་ཟང་ཟིང་གི་བདོག་པ་རྒྱ་ཆེ་བ་བསྟབས་
པར་ཁོང་རྣམས་ལ་དགའ་ལྡན་ལྷ་བརྒྱ་མའི་ཁྲིད་ཡིག་དངོས་གྲུབ་ཀུན་འབྱུང་གི་ལུང་གནང། དོལ་པ་རྒྱན་པོ་བཞི་འཛོམ་སྡེ་དམངས་བཅས་ནས་རྟ་བཞི་བཅུ་སྐོར་གྱི་དངོས་འབུལ་བཅས་མཇལ་ཁ་ཞུས་པར་ཕྱག་དབང་དང་གྲུབ་རྒྱལ་
ལུགས་ཀྱི་ཚེ་དབང་སྩལ། དེ་ནས་ཉིན་ཁ་ཤས་ཀྱི་རིང་ཧལ་ཧ་དང་མཛོ་དགེ་སོགས་ཉིས་བརྒྱ་དང་བདུན་དགེ་བསྙེན་ནས་དགེ་ཚུལ་གྱི་བར་དང། སེར་འབྲས་དང་ཁམས་པ་སོགས་ཉིས་བརྒྱ་ང་ལྔ་བསྙེན་རྫོགས་བསྒྲུབས། མཛོ་དགེ་བླ་
མ་ལ་ཆོས་རྒྱལ་ཕྱི་ནང་གསང་གསུམ་གྱི་རྗེས་གནང་སྩལ། ཚེས་ཉེར་གཅིག་ནས་བཟུང་རིམ་བཞིན་ཧལ་ཧ་གུང་སོགས་བྱང་རིགས་རྣམས་དང། མཛོ་དགེ་བདེ་ཆེན་རབ་རྒྱས་ཚོགས་ཡོངས་བཅས་དྲུག་བརྒྱ་བརྒལ་བར་དུས་འཁོར་
ཐུགས་དཀྱིལ་སྒྲུབ་ཐབས་དང། གཅོད་གཞུང་ཐར་འདོད་དེད་དཔོན་མ། དགའ་ལྡན་ལྷ་བརྒྱ་མ། དམིགས་བརྩེ་མ། འཇམ་དཔལ་མཚན་བརྗོད། མདོ་སྡུད་པ། སྒྲོལ་མ། གདུགས་དཀར། སྨོན་ལམ་རྣམ་གསུམ་བཅས་ཀྱི་ལྗགས་
ལུང་དང་ཇོ་བོ་རྗེ་ནས་བརྒྱུད་པའི་འཕགས་པ་ཡི་གེ་དྲུག་པའི་རྗེས་གནང། ཚེ་རྟ་ཟུང་འབྲེལ་གྱི་དབང། སོག་རིགས་ཨེལ་ཆི་རྣམས་དང་བདེ་ཆེན་རབ་རྒྱས་པ་ཚོགས་ཡོངས་ལ་དཔལ་རྡོ་རྗེ་འཇིགས་བྱེད་ཀྱི་དབང་ཆེན། ཧལ་ཧ་བེ་

[315A]༄༅། །ལིག་ཐུ་ཆོས་རྗེ་དགེ་ལེགས་ལྷུན་གྲུབ་ཀྱིས་ཞུས་ངོར་ཆོས་རྗེ་དང་གུང་བཅས་ལ་བདེ་མཆོག་དྲིལ་བུ་ལུས་དཀྱིལ་གྱི་དབང་ཆེན། གུང་མི་འགྱུར་རྡོ་རྗེ་ངོ་བོར་འཇམ་དཔལ་ནག་པོ། དབྱངས་ཅན་མ་དམར་མོ་
སྒྲོལ་དཀར། སེང་གདོང་མ། ཀུ་རུ་ཀུལླེ། བེག་ཙེ་ལྕམ་སྲིང་རྣམས་ཀྱི་རྗེས་གནང་སྩལ་ཏེ། ལྕམ་སྲིང་གི་བེའུ་བུམ་ནས་ཆོས་ཚན་འགའ་ཞིག་དང། ཕྱག་རྡོར་འཁོར་ཆེན་གྱི་རྩ་སྔགས་ཀྱི་ལྗགས་ལུང། ཆིང་སུ་ཅུག་ཐུའི་མི་
སྣ་ཆོས་རྗེ་དང། གསོལ་དཔོན་ཐོ་ཡོན་གཉིས་ལ་འཇིགས་བྱེད་ཀྱི་བསྐྱེད་རྫོགས་ཀྱི་ལྗགས་ལུང། མདའ་དཔོན་པད་ཚལ་བར་མཇལ་ཁའི་ཐོག་ཞུས་ངོར་བྲུལ་གཏོར་དང། ཆབ་གཏོར་གྱི་ལྗགས་ལུང། མགོན་པོ་ཕྱག་དྲུག་པའི་
སྒོ་ནས་བཀའ་བསྒོ་བཅས་རིམ་ཅན་དུ་སྩལ། ཚེས་ཉེར་ལྔའི་ཉིན་ཧལ་ཧ་གུང་མི་འགྱུར་རྡོ་རྗེས་གཙོས་བྱང་རིགས་ཨེལ་ཆི་ཁག་ལ་སྐུ་བརྙན། བྱིན་རྟེན། སྤོས་སྣམ་སོགས་ཀྱི་གནང་ཆ་དང་སོ་སོའི་འབྱོར་ལན། གུང་ལ་མེར་
གན་པེ་ལིག་ཐུ་དར་ཧན་གྱི་ཆོ་ལོ་དང་བཀའ་ཤོག་བཅས་སྩལ་ཏོ། །མགོན་ཁྱོད་གསང་གསུམ་མཛད་པར་རྗེས་ཆགས་པས། །རིང་པོའི་ཡུལ་ལའང་ཇི་སྙམ་མི་སེམས་པར། །དགའ་བའི་དཔལ་གྱིས་འཁྱུད་བཞིན་འོངས་པ་ནི། །པདྨའི་
མཚོ་ལ་བུང་བ་འདུ་བ་བཞིན། །དད་པའི་ནོར་ལྡན་མཆོག་དམན་ལུས་ཅན་རྣམས། །རང་རང་ཁམས་དང་མགོ་པ་དང་འཚམས་པར། །བསྡུ་བ་རྣམ་བཞིའི་འཕྲིན་ལས་སྒོ་ཕྱེ་ནས། །ཆོས་སྲིད་དགའ་སྟོན་སྩོལ་བས་ཚིམ་པར་མཛད། །

[315B] ཡུམ་ཆེན་བཞིར་རྩམ་ཁལ་རེ། ཆོས་སྐྱོང་ལྕམ་སྲིང་ལ་ཁལ་བཅུ་གཉིས་
རྣམས་ལས་གྲུབ་པའི་གཏོར་མ་ཆེ་ཞིང་རྒྱན་བཀོད་ཀྱིས་སྤ་བ་དང། གོ་མཚོན། རྟ། ཁྱི། དོམ་སོགས་སྤྱན་གཟིགས་ཚར་དུ་དངར་བ་བཤམས་ནས་ཚོགས་དབུར་ཕེབས་ཏེ་གོང་གསལ་ཆོས་སྲུང་རྣམས་ཀྱི་བསྐང་གསོ་མཛད་
སྐབས་འདིར་་འཇམ་པའི་དབྱངས་གོང་མ་བདག་པོ་ཆེན་པོ་ནས། གནམ་འོག་ས་སྟེང་གི་བསྟན་འགྲོ་ཐམས་ཅད་ཀྱི་བདེ་ཐབས་ལ་དགོངས། བསྟན་པ་ལ་ལོག་པར་འཁུ་བའི་གདུག་ཅན་འགའ་ཞིག་ལ་དཔུང་འཇུག་གནང་
བའི་རྒྱུ་མཚན་གྱི་གསེར་གྱི་བཀའ་ཨམ་པན་བརྒྱུད་ཕེབས་པ་བཞིན། རྗེ་བླ་མ་མཆོག་ནས་ཀྱང་ཆབ་སྲིད་ཆེན་པོའི་ལས་དོན་གྱི་ཞབས་འདེགས་སུ་དམིགས་གཤིན་རྗེ་གཤེད་ཀྱི་རྩ་པའི་སྔགས་ཀྱིས་བཅིངས་པའི་གྲོང་ཁྱེར་
དཀྲུག་པའི་འཁྲུལ་འཁོར་དང་བཅས་པས་རེངས་པ་སོགས་དྲག་པོའི་ལས་སྦྱོར་གྱི་རིགས་རྣམ་མང། དེ་མཚུངས་བཀྲ་ཤིས་ལྷུན་པོ་དགོན་མ་ལག་དང་བཅས་པའི་གྲུབ་མཐའ་རིས་མེད་ཀྱི་དགེ་འདུན་མང་པོ་ནས་སོ་སོའི་
འདོན་རྒྱུན་དང་བསྟུན་དམ་ཅན་ཆོས་ཀྱི་རྒྱལ་པོའི་གཏོར་ཆེན་དྲུག་ཅུ་པ་དང། གདུགས་དཀར་ཟློག་ཆེན། སྒྲོལ་མ་ག་ཡུལ་ཟློག་ལྷ་མོའི་གཏོར་ཆེན། ཕ་རོལ་གྱི་དཔུང་གནོན་པའི་སྦྱིན་སྲེག་དེ་དག་གི་རྒྱབ་ཆོས་སུ་གདུགས་

[316A]༄༅། །ཤེར་སེང་གདོང་མའི་ཟློག་བ། བཀའ་བསྟན། གསེར་འོད། དཀོན་བརྩེགས། འོད་ཟེར་ཅན་མ་དང་རྒྱལ་མཚན་རྩེ་མོའི་དབུང་རྒྱན། འབུམ་སོགས་ཞི་དྲག་གི་རིམ་གྲོ་རྒྱ་ཆེན་སྒོ་དུ་མ་ནས་བསྒྲུབས་ཏེ་
དེ་ལུགས་ཀྱི་བཀའ་ལན་ཀྱང་རྟ་ཟམ་གྱི་ཐོག་ནས་འབུལ་བ་མཛད། ཚེས་བདུན་གྱི་ཉིན་ཤངས་ཁུལ་གྱི་སྒྲུབ་སྡེ་རྣམས་ནས་བླ་མ་མཆོད་པའི་ཆོ་ག་ཚོགས་འཁོར་དང་འབྲེལ་བའི་སྒོ་ནས་ཞབས་བརྟན་ཕུལ། རི་ཁྲོད་པ་
སོགས་སེར་སྐྱ་ཉིས་སྟོང་བརྒལ་བར་ཚེ་རྟ་ཟུང་འབྲེལ་གྱི་དབང་དང། བླ་མ་མཆོད་པ། གནས་བརྟན་ཕྱག་མཆོད་བཅས་ཀྱི་ལྗགས་ལུང་དང། རི་ཁྲོད་ཀྱི་སྡེ་སོ་སོར་མང་ཇ་འགྱེད་བཅས་རྣམས་སྩལ། ཚེས་བཅོ་ལྔའི་ཉིན་
བདེ་ཆེན་རབ་རྒྱས་ཚོགས་པ་དང་ལྷན་ཅིག་གདན་ས་ཆེན་པོ་བཀྲ་ཤིས་ལྷུན་པོའི་མཁན་སློབ་དགེ་འདུན་གྱི་སྡེ་དང་བཅས་པ་རྣམས་ཀྱི་གེགས་སེལ་དུ་འཇིགས་བྱེད་ཀྱི་སྒོ་ནས་རྒྱས་པའི་སྦྱིན་སྲེག་དང་མཇུག་ཏུ་གཏང་རག་བསྐང་
གསོ་བཅས་གནང། ཚེས་བཅོ་བརྒྱད་ནས་བཟུང་སྒྲུབ་སྡེ་ཁག་གི་གནས་བླ་མ་དང་མདོ་འདོན་པ་སོགས་ཀྱིས་ཞུས་ངོར་ཉུང་བསྡུས་ལ་འཇིགས་བྱེད་ཀྱི་བསྐྱེད་རྫོགས་ཀྱི་གཟབ་བཤད་ཀྱི་ཁྲིད་དང། རྗེ་རང་ཉིད་ཀྱི་གསུང་ཐོར་བུ་འགའི་
ལྗགས་ལུང། རྡོ་རྗེ་གདན་རི་ཁྲོད་པ་དང། སེར་འབྲས་པ་ཁ་ཤས་ལ་དགའ་ལྡན་ལྷ་བརྒྱ་མ་དང། བཟང་སྤྱོད། མཐའ་ཡས་མ་སོགས་ཀྱི་ལུང། དགའ་ཆོས་གཉེར་རྙིང་མེ་རུ་རྒྱབ་པས་ཞུས་ངོར་ཕྱག་རྡོར་གོས་སྔོན་ཅན་གྱི་

[316B] སྐུ་མདུན་དར་ཧན་མཁན་པོ་ཆོས་མཛད་སྐལ་བཟང་བསྟན་འཛིན་རྣམ་རྒྱལ་བཀའ་བློན་གྱི་གོ་སར་ཕེབས་པའི་ལེགས་འབུལ་མཚམས་ཞུ་འབུལ་མི་ནང་སོ་གྲོ་སྐྱིད་བཅས་ངོ་གཡོག་ལ་ཕྱག་དབང་ཇ་གྲལ་ཐོག་
བཀའ་འདྲི་དང། དེ་རྗེས་བཀའ་ལན་གནང་ཆ་བཅས་སྩལ། རྡོ་རིང་ལྕམ་བདེ་ལྡན་སྒྲོལ་མ་གཤེགས་པའི་བསྔོ་རྟེན་དང་བྱང་ཞུ་རྟེན་སྦམ་མཐོ་འབྱོར་བར་སྦྱང་ཆོག་བསྡོ་སྨོན་དང་བཅས་དམིགས་ཡུལ་དེ་ཉིད་འཁོར་བ་དང་ངན་སོང་
གི་འཇིགས་པ་ལས་གྲོལ་བའི་སྐྱབས་འཇུག་མཛད། ཚེས་ཉེར་གསུམ་གྱི་ཉིན་ལྷ་ཕུ་སྤོར་ཏོག་འདུས་སྤྱི་ནས་མཎྜལ། དངོས་འབུལ་དང་བཅས་ཞབས་བརྟན་ཕུལ་བར་འབུལ་སློག་མང་འགྱེད་དང། གདུགས་དཀར་ཟློག་ཆེན་གྱི་
ཆོ་གའི་ལྗགས་ལུང་བཅས་སྩལ། ཚེས་ཉེར་ལྔའི་ཉིན་འཁོར་ལོ་བདེ་མཆོག་དང། འཇིགས་བྱེད་སོ་སོར་རྩམ་ཁལ་གསུམ་རེ་དང། ཆོས་རྒྱལ་དང་དཔལ་མགོན་ཞལ་ལ་རྩམ་ཁལ་རེ་ལས་གྲུབ་པའི་མཆོད་གཏོར་རྒྱ་ཆེ་བ་བཤམས་
ཏེ་ཡོངས་འཛིན་རྗེ་ཞལ་སྔ་ནས་དང་བདེ་ཆེན་རབ་རྒྱས་པ་དགེ་འདུན་ཉི་ཤུ་དང་བཅས་བདེ་མཆོག་དང་འཇིགས་བྱེད་ཀྱི་ཆོ་ག་བསྟན་སྲུང་གི་བསྐང་གསོ་རྒྱས་པ་བཅས་མཛད། གཞོང་གཞོང་ལྷ་ཁང་དུ་སྣ་ལྔའི་བརྒྱ་མཆོད་ཐོག་
མཁས་གྲུབ་ཁྱུང་པོ་རྣལ་འབྱོར་གྱི་སྐུ་བརྙན་རིན་པོ་ཆེར་གོས་སེར་གྱི་སྣམ་སྦྱར། སྙན་ཤལ་སོགས་དང། གཞན་ཡང་དེར་བཞུགས་པའི་སྤྱན་རས་གཟིགས། མཁའ་འགྲོ་མ་ནེ་གུ་མ་དང། སུ་ཁ་སིདྡྷི། བླ་མ་རྨོག་ལྕོག་

[317A]༄༅། །པའི་སྐུ་བརྙན་བཅས་ལ་སྙན་ཤལ་དང་ཕྱག་དྲུག་ཡིད་བཞིན་མགོན་པོའི་སྣང་བརྙན་ལ་སྙན་ཤལ་དང། སྤྱན་གཟིགས་བཅས་ཕུལ་ཞིང་སྒྲུབ་སྡེར་མང་འགྱེད་ཀྱང་སྩལ། མདོ་སྨད་ཚ་ཁོ་བ་སོགས་
དྲུག་ཅུ་རེ་གསུམ་བསྙེན་རྫོགས་དང། ཉི་ཤུ་དགེ་ཚུལ་བསྒྲུབས། ཟླ་བ་བཅུ་གཅིག་པའི་ཚེས་གཉིས་ལ་རི་གདོང་ཞབས་དྲུང་མཇལ་ཁར་བྱུང་སྟེ་དགྱེས་པའི་གསུང་གླེང་མཛད། ཨ་མདོ་བ་སོགས་སེར་སྐྱ་བརྒྱ་ཕྲག་
བརྒལ་བར་ཕྱག་དབང་དང་ཞུས་ངོར་ཡི་གེ་དྲུག་པའི་ལྗགས་ལུང་གནང་ནས་བཀའ་ཕེབས་བཞིན། ཉིན་རེར་ཡིག་དྲུག་སུམ་བརྒྱ་རེ་མ་ཆག་པ་འདྲེན་པའི་དམ་བཅའ་ཕུལ། ཚེས་གསུམ་ལ་དཔལ་རྡོ་རྗེ་འཇིགས་བྱེད་ཀྱི་
བདག་བསྐྱེད་སྔོན་འགྲོའི་ཆོས་སྐྱོང་ཡོངས་རྫོགས་ལ་གཏང་རག་བསྐང་གསོ་མཛད། ཚེས་དྲུག་ལ་རྟ་ཐོག་གཞིས་གཉེར་དགེ་སློང་བསྟན་འཛིན་གྱི་ཤུལ་མི་རྣམས་ནས་འདུས་སྡེའི་ཚོགས་དབུར་སྤྱན་དྲངས་ཏེ་ཞབས་བརྟན་
ཕུལ༑ ཚེས་བཅོ་བརྒྱད་ཀྱི་ཉིན་ཡི་དམ་ལ་རྩམ་ཁལ་བདུན་དང་དཔལ་ལྡན་འདོད་བ་ཁམས་ཀྱི་དབང་ཕྱུག་མར་རྩམ་ཁལ་སུམ་ཅུ་ལས་གྲུབ་པའི་མཆོད་གཏོར། གོ་མཚོན། དྲེའུ་དང། ཞོལ་ཕོ་མོ་སོགས་སྤྱན་གཟིགས་
བཅས་འདུས་སྡེ་དང་ལྷན་ཅིག་དམག་ཟོར་རྒྱལ་མོར་གཟབ་གསོལ་གནང། དེའི་ཕྱི་ཉིན་ལྷ་མོར་རྟེན་འབུལ་དང་གཤེགས་གཏོར་ཕུལ་ཏེ་གློ་བུར་ལས་སྦྱོར་གྱི་ཟོར་ལས་མཛད། ལྕགས་ལའི་མི་སྣ་དང་སྒྲིལ་མ་སྤྲུལ་སྐུ་

[317B] སྐྱིད་གཤོངས་ཀྱི་ཞབས་དྲུང་རྣམས་ལ་མཇལ་ཁའི་ཐོག་བཀའ་འདྲི་ཕེབས། གཞན་མ་སེར་འབྲས་པ་དང་ཨ་མདོ་བ་སོགས་སེར་སྐྱ་མང་པོར་ཕྱག་དབང་གནང། སྒྲིལ་མ་སྤྲུལ་སྐུ་སོགས་ལྔ་བཅུ་པ་
དགུ་བསྙེན་རྫོགས་དང། བཅུ་དགེ་ཚུལ་བསྒྲུབས། ཚེས་ཉེར་དྲུག་ལ་རྩམ་ཁལ་དྲུག་ལས་གྲུབ་པའི་གཏོར་མ་དང་མཆོད་ཚོགས་བཅས་ཞལ་བཞི་བར་བསྐང་གསོ་མཛད། ཚེས་གནམ་གང་ཉིན་མཚོ་སྔོན་ཇ་སག་བཀྲ་ཤིས་རབ་
བརྟན་གྱི་བླ་མ་དགེ་རྩེ་སྐུ་སྐྱེ་དང། སྟོང་འཁོར་ཞབས་དྲུང་གི་མི་སྣ་ཆེ་ཆེན་དཔོན་པོ། ཕྱག་རྡོར་པེའི་སིའི་མི་སྣ་དར་ཧན་དགེ་སློང་སོགས་བྱང་རིགས་པ་ཕྱེད་ཉིས་བརྒྱ་སྐོར་འབྱོར་པར་ཕྱག་དབང་ཇ་གྲལ་བཀའ་འདྲི་གནང། ཟླ་བ་
བཅུ་གཉིས་པའི་ཚེས་གཉིས་ལ་མཚོ་སྔོན་མི་སྣ་ཁག་ནས་གཟིམས་ཆུང་ཞབས་བརྟན་ཕུལ་བར་ཚེ་དབང་དང། སྒྲོལ་མ། གདུགས་ཤེར། བཟང་སྤྱོད། གསེར་ཞུན་མ། འདོད་མོས་ཀྱིས་ཞུས་པའི་བཀའ་རྩོམ་ཁ་ཤས་ཀྱི་ལུང་
བཅས་སྩལ། དཔོན་ཁག་སོ་སོར་འབྱོར་ལན་དང་མི་སྣ་རྣམས་ལ་ཐོན་ཕྱག་གནང། ཚེས་བཞི་ལ་ཞྭ་དམར་སྤྲུལ་པའི་སྐུ་མཇལ་ཕྱག་ཏུ་ཕེབས་པར་རྣམ་གླིང་ལྕགས་ཁར་ཐབ་འཛིན་དང་མགྲོན་དྲུང་ལྔ་ཙམ་གྱིས་ཕེབས་བསུ་
བཅས་མཇལ་འཛོམ་ཐོག་དགྱེས་པའི་གསུང་གླེང་མང་དུ་གནང། སྟོན་མོ་དང་ཟུར་གསོས་སོགས་བཀུར་གཟོས་ཆེ་བ་མཛད། ཚེས་བདུན་ཉིན་རྒྱལ་དབང་མཆོག་གི་རྨོ་དྲུང་དཔོན་གཡོག་མཇལ་ཁར་ཕེབས་པར་ཕྱག་དབང་དང་

[318A]༄༅། །ཇ་གྲལ་ཐོག་བཀའ་འདྲི་ཕེབས། དེ་རྗེས་རྨོ་དྲུང་སྒྲོལ་མ་སྐྱིད་ནས་གཟིམས་ཆུང་ཞབས་བརྟན་ཕུལ་བར་ཚེ་དབང་དང་ཐོན་ཕྱག་སྩལ། ཚེས་ཉེར་གཉིས་ལ་གཟིམས་ཆུང་ཤར་དུ་གཏོར་མ་བྱིན་རླབས་
སྐབས་མགོན་ཁང་བ་རྣམས་ཀྱི་ཚོགས་དབུར་ཕེབས། ཚེས་ཉེར་གསུམ་ནས་བཟུང་དགའ་ལྡན་བདེ་ཆེན་རབ་རྒྱས་གླིང་ཚོགས་ཡོངས་ནས་ཆོས་སྐྱོང་དྲེགས་པ་ལྕམ་སྲིང་ལ་བརྟེན་པའི་ལོ་མཇུག་དུས་གཏོར་གྱི་གཏོར་
སྒྲུབ་དང་སྒྲོལ་ཆོག་ཚུགས་བར་ཉིན་ལྟར་མང་ཇ་འབྲས་འཇམ་གདན་གུང་གི་སྟོན་མོའི་བསྙེན་བཀུར་བཟང་པོ་བཅས་གནང། ཚེས་ཉེར་བརྒྱད་དང་ཉེར་དགུ་གཉིས་ལ་ཚོགས་དབུར་ཕེབས་ནས་སྒྲོལ་ཆོག་སྐབས་བསྟན་
འགྲོར་སྨན་པའི་སྤྱན་དམིགས་མཛད། དུས་གཏོར་ཉིན་དགའ་ལྡན་བདེ་ཆེན་རབ་རྒྱས་གླིང་བ་རྣམས་ཀྱིས་འཆམས་གཟིགས་ཕུལ་བར་གཟིགས་རྟོག་གནང། ཟོར་བཀྲ་སོགས་ལེགས་པ་བྱུང། གྲྭ་ཚང་ཆོས་རྗེའི་སྐུ་སྐྱེ་ཡེ་
ཤེས་ཚུལ་ཁྲིམས་ནས་བསྡུས་ཚན་དང་ཐལ་འཕྲེང་ལེའུ་གཉིས་པ། དཔེ་ཐུབ་པ་བློ་བཟང་དར་རྒྱས་ཀྱིས་རྣམ་འགྲེལ་གྱི་ཐལ་ཕྲེང། སྟག་མོ་བ་དཀའ་ཆེན་བློ་བཟང་བསྟན་འཛིན་གྱིས་ཕར་ཕྱིན་སྐབས་བཞི་པ་དང་དབུ་མའི་ཐལ་
འཕྲེང། དབེན་དགོན་པ་བློ་བཟང་དགེ་འདུན། དམ་ཆོས་དཔལ་འབྱོར། དཔལ་ལྡན་རྒྱལ་མཚན། བློ་བཟང་བཀྲ་ཤིས། དཔལ་ལྡན་དོན་གྲུབ། བསྟན་འཛིན་ཀུན་མཁྱེན་བཅས་ཀྱིས་བདེ་མཆོག་རྩ་རྒྱུད། སངས་རྒྱས་ཡར་

[318B] སྐུ་སྐྱེ་ཡེ་ཤེས་ཆོས་གྲགས་ཀྱིས་ལམ་ཁྲིད་བདེ་ལམ། གསང་འདུས་དང་འཇིགས་བྱེད་ཀྱི་བསྐྱེད་རྫོགས། དགའ་ལྡན་ཆོས་འཁོར་བ་བློ་གྲོས་རྒྱལ་མཚན་གྱིས་ཕར་
ཕྱིན་བློ་བཟང་དགོངས་རྒྱན། བསྟན་པ་དར་རྒྱས་ཀྱིས་དབུ་མ་རྩ་ཤེའི་འགྲེལ་པ་དང་མངོན་རྟོགས་རྒྱན། དབུ་མ་འཇུག་པ། མཛོད་རྩ། འདུལ་བ་རྒྱ་མཚེའི་སྙིང་པོ། བློ་བཟང་རབ་འབྱོར་གྱིས་དབུ་མའི་ཊཱིཀྐ་ཐེག་ཆེན་རྒྱ་མཚོར་འཇུག་
པའི་གྲུ་གཟིངས། དབུ་མ་ཡང་གསལ་སྒྲོན་མེ་བཅས་ཀྱི་རྒྱུགས་ཕུལ་བར་བསྟན་རྒྱུན་ལ་ཕན་ཆེད་གནང་ཆ་བཟང་པོ་ཡིད་མགུ་བ་སྩལ།    ༈   
གཟིམས་ཆུང་འཆི་མེད་གྲུབ་པའི་ཕོ་བྲང་དུ་མཆོད་གཏོར་རྒྱ་ཆེན་པོ་བཤམས་ཏེ་ཆོག་རོགས་པ་དང་བཅས་ཡི་དམ་གྱི་ཆོ་ག་དང། ཆོས་རྒྱལ། ཞལ་བཞི་པ། ལྕམ་སྲིང་རྣམས་ཀྱི་བསྐང་གསོ་མཛད། ལྷ་ཕུ་དཔལ་ལྷོ་
དགོན་འདུས་སྤྱི་ནས་དངོས་འབུལ་དང་བཅས་ཞབས་བརྟན་ཕུལ། གསེར་ཞུན་མའི་ལུང་གནང་ཞིང་སློག་ཆ་མང་འགྱེད་བཅས་སྩལ། དགའ་ལྡན་ཆོས་འཁོར་བ་ཆུམ་པ་མི་ཚན་དང། དགའ་ལྡན་ཆོས་འཁོར་བླ་སྤྱི་བཅས་
སོ་སོ་ནས་དཀར་སྤྲོ་བཏེག་བསྟན་པའི་གསལ་བྱེད་ཞྭ་དམར་སྤྲུལ་པའི་སྐུ་རིན་པོ་ཆེ་ནས་རྒྱུ་ཡོན་སྦྱར་ཏེ་གཟིམས་ཆུང་དུ་མགོན་ཁང་པ་རྣམས་དང་ལྷན་ཅིག་མཎྜལ་ཕུལ་ཏེ་དངོས་འབུལ་དང་བཅས་ཞབས་བརྟན་གསོལ་འདེབས་
[319A]༄༅། །ཞུས༑ ཚོགས་དབུར་རྗེ་ཉིད་ནས་སྤྱིའི་བསྔོ་བ་དང་བདེ་མཆོག་སྨོན་ལམ་ཤིས་བརྗོད་བཅས་མཛད། ཚེས་བཅོ་ལྔའི་ཉིན་བདེ་ཆེན་རབ་རྒྱས་སུ་ཉིན་གང་གི་ཞབས་ཏོག་དང་འགྱེད་བཅས་སྩལ་ཅིང། ཚོགས་
དབུར་ཕེབས་ནས་བདེ་མཆོག་གི་ཆོ་ག་ཡོངས་རྫོགས་བདག་འཇུག་དང་བཅས་པ་གནང། ཐུབ་ཆེན་གྱི་སྐུ་མདུན་དུ་བརྒྱ་མཆོད་སྣ་ལྔའི་ཐོག་བཀྲ་ཤིས་རྫས་བརྒྱད་དང་རྒྱལ་སྲིད་སྣ་བདུན་རྣམས་རྗེ་ཉིད་ཀྱི་ཕྱག་བདར་ཏེ་འབུལ་བ་
མཛད། རྡོ་བཅལ་དུ་རྩམ་ཁལ་སུམ་ཅུ་ལས་གྲུབ་པའི་ལྷ་བཤོས་ཆེན་པོ་གཅིག་རྩམ་ཁལ་རེ་རེ་ལས་གྲུབ་པའི་ལྷ་བཤོས་བཞི་བཅས་མར་རྒྱན་གྱིས་མཛེས་པ་བཤམས། གླིང་གི་མཐའ་སྐོར་དུའང་མེ་ཏོག་སོགས་ཀྱི་མཆོད་པའི་
ཚོགས་ཚར་དུ་དངར་ནས་བྱིན་གྱིས་བརླབས་ཏེ་ཚོགས་ཡོངས་ནས་ན་བཟའ་གཟབ་མཆོར་གྱིས་མཆོད་རྫས་སྣ་ཚོགས་ཐོགས་པའི་སེར་སྤྲེང་གི་མཆོད་སྐོར་ལན་གསུམ་མཛད་རྗེས་རོལ་ཆེན་བཀྲ་ཤིས་དགུ་བརྩེགས་དང་བཅས་
སྲས་བཅས་རྒྱལ་བའི་ཚོགས་ལ་མངོན་པར་མཆོད་ཅིང་བསྟན་པ་དང་སེམས་ཅན་གྱི་བདེ་སྐྱིད་དབྱར་མཚོ་ལྟར་འཕེལ་བའི་ཐུགས་སྨོན་མཛད། ཨོར་ཏུ་སུ་ཏཱ་པེའི་སི་བཀྲ་ཤིས་ཚེ་རིང། སྲས་ཐེའི་ཇི་མགོན་པོ་རྡོ་རྗེ་དང། དུར་བེད་
ཝང་གི་མི་སྣ་སྨན་རམ་པ་དགེ་སློང་ངག་དབང་ཚུལ་ཁྲིམས་སོགས་བྱང་རིགས་མི་སྣ་ཁག་དང་གནས་མཇལ་བ་བཅས་བརྒྱ་ཕྲག་བརྒལ་བ་འབྱོར་བར་མཇལ་ཁ་གནད། ཚེས་བཅུ་ལ་ཐེའི་ཇི་མགོན་པོས་དངོས་འབུལ་དང་བཅས་

[319B] སོག་རིགས་དང་སེར་འབྲས་དགེ་གསུམ། དགའ་ལྡན་ཆོས་འཁོར་བཅས་ཀྱི་གྲྭ་བ་བཞི་བཅུ་ཞེ་བཞི་དགེ་ཚུལ་དང། བརྒྱ་དང་བརྒྱད་ཅུ་བསྙེན་རྫོགས། དགེ་
ཚུལ་མ་གཉིས་དང་དགེ་བསྙེན་ལྔ་བཅས་བསྒྲུབས། བྱང་རིགས་མི་སྣ་རྣམས་ལ་སོ་སོའི་འདོད་པ་ལྟར་གྱི་བཀའ་ཆོས་སྩལ་ཏེ་སྦྱིན་བདག་སོ་སོའི་འབྱོར་ལན་དང་མི་སྣ་རྣམས་ལ་ཐོན་ཕྱག་ཀྱང་གནང། ཞམ་རིང་བ་དྲུང་འཁོར་སྤྱི་དང་
མངའ་ཞབས་ལྷ་སྡེ་མི་སྡེ་སྤྱི་ནས་འདུས་སྡེར་མང་འགྱེད་ཀྱི་བསྙེན་བཀུར་བཟང་པོ་དང་བཅས་རྗེ་བླ་མ་མཆོག་ཚོགས་དབུར་སྤྱན་དྲངས་ཏེ་དངུལ་གྱི་མཎྜལ་སྐུ་གསུང་ཐུགས་རྟེན། ན་བཟའ་ཉེར་སྤྱད། གསེར་དངུལ་གོས་དར་དང་ཇ་
སོགས་དངོས་འབུལ་རྒྱ་ཆེར་བསྟར་ནས་རྗེ་བླ་མ་ཉིད་འདི་ལོ་དགུང་ལོ་སོ་བདུན་གྱི་སྐེག་ཐོག་ཏུ་ཕེབས་པར་སྐུ་གེགས་ཀྱི་མཚན་མའི་ཚུལ་བཞེས་ཅུང་ཟད་ཀྱང་མེད་པར་ཞབས་ཟུང་རྟག་བརྟན་རྡོ་རྗེའི་རང་བཞིན་དུ་བརྟན་པའི་གསོལ་
འདེབས་ཞུས་ཤིང་ཚང་མར་ཕྱག་དབང་གནང། བདེ་ཆེན་རབ་རྒྱས་པ་དགེ་སློང་བཞི་ལ་ཕྱག་རྡོར་འབྱུང་བོ་འདུལ་བྱེད་དང། ཚོགས་བདག་དམར་ཆེན་གཉིས་ཀྱི་སྒྲུབ་ཐབས་ཀྱི་ལུང་སྩལ། བསམ་སྡིངས་སྤྲུལ་བའི་སྐུ་ནས་
ཞབས་བརྟན་ལེགས་འབུལ་གྱི་ཆེད་དུ་མངགས་པའི་མགྲོན་གཉེར་ངོ་གཡོག་ལ་མཇལ་ཁ་ཇ་གྲལ་བཀའ་འདྲི་བཅས་གནང། མདོ་ཁམས་བསྟན་པའི་སྒྲོན་མེ་ཆབ་མདོ་འཕགས་པ་ལྷ་འཇིགས་མེད་ཡེ་ཤེས་དཔལ་ལྡན་བསྟན་

[320A]༄༅། །པའི་མགོན་པོ་ཉིད་བསྙེན་རྫོགས་ཀྱི་སྡོམ་པ་དང་ཟབ་ཆོས་དུ་མ་ཞུ་བའི་ཆེད་བྱོན་པར་རྟ་ཐབ་ཀྱི་བསུ་བ་དང་བཅས་ཚེས་བཅུ་དྲུག་གི་ཉིན་འབྱོར་པར་ཕྱག་དབང་ཇ་གྲལ་གྱི་ཐོག་དགྱེས་པའི་བཀའ་མཆིད་
མཛད། ཚེས་བཅུ་དགུ་ལ་རྗེ་བླ་མ་མཆོག་ནས་མཁན་སློབ་ཟུང་འབྲེལ་མཛད་དེ། གསང་སྟོན། དུས་གོ་བ་དང་བཅས་དད་པའི་དགེ་འདུན་གྲངས་ཚང་བའི་དབུས་སུ་འཕགས་པ་ལྷ་སྤྲུལ་པའི་སྐུ་རིན་པོ་ཆེར་བསྙེན་རྫོགས་ཀྱི་སྡོམ་པ་
སྩལ་ཏེ་ཐུགས་ཀྱི་ཤིང་རྟ་སྤོང་བདུན་ནོར་བུའི་གན་མཛོད་ཀྱིས་གཏམས་པར་མཛད་ནས་ནང་མཛོད་ཁ་བཏགས། བསྟན་པའི་བདག་པོའི་སྣང་བརྙན། སྣམ་སྦྱར་གཏུར་བུ་དང་བཅས་པ་རྣམས་སྩལ་ཏེ། བསྟན་འགྲོའི་དོན་རྒྱ་ཚན་
པོ་མཛད་དགོས་པའི་ཞལ་ཏ་ཕེབས། སྤྲུལ་པའི་སྐུ་ནས་ཀྱང་བཀའ་དྲིན་བསབ་ཆེད་དུ་ཟང་ཟིང་གི་བདོག་པ་གཏོས་ཆེ་བ་བཏེག་རྒྱལ་དབང་མཆོག་ནས་མཚམས་ཞུ་འབུལ་བར་བཀས་མངགས་པའི་གཉེར་བ་བཙན་རྒོད་ངོ་
གཡོག་ལ་མཇལ་ཁ་ཇ་གྲལ་བཅས་གནང་ཞིང། ཞུ་ལན་རྟེན་སྤྲགས་དང་བཅས་ཐོན་ཆས་བསྟར། འཕགས་པ་ལྷ་སྤྲུལ་པའི་སྐུའི་ཡོངས་འཛིན་བླ་ཆེན་འཕགས་པ་བསམ་གཏན་ནས་སྒེར་མཇལ་ཞུས་པར་ཇ་གྲལ་ཐོག་
གང་ཅིའི་བཀའ་མཆིད་སྩལ། འཕགས་པ་ལྷ་སྤྲུལ་པའི་སྐུ་རིན་པོ་ཆེ་ནས་ཞུས་ངོར་སྤྲུལ་པའི་སྐུ་དཔོན་གཡོག་སུམ་ཅུ་སྐོར་དང། སེར་འབྲས་པ། དགའ་ལྡན་རྡོ་རྗེ་གདན་པ། བདེ་ཆེན་རབ་རྒྱས་གླིང་གི་ལས་སྣེ་སོགས་དགེ་

[320B] ཚེས་ཉེར་བཞིའི་ཉིན་འཕགས་པ་ལྷ་ནས་འདུས་སྡེར་མང་འགྱེད་ཀྱི་བསྙེན་བཀུར་དང་བཅས་རྗེ་
བླ་མ་མཆོག་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ་བར་ཇ་གྲལ་གྱི་ཐོག་གསུང་གླེང་དམར་བ་གནང། དེ་ནས་སྤྲུལ་པའི་སྐུ་དཔོན་གཡོག་རགས་བསྡུས་ལ་དཔལ་རྡོ་རྗེ་འཇིགས་བྱེད་ཀྱི་རིམ་
པ་གཉིས་ཀྱི་དམར་ཁྲིད་སྩལ། སྤྲུལ་པའི་སྐུ་སྒེར་དུ་རིམ་གཉིས་ཀྱི་མན་ངག་ཞལ་ཤེས་འགའ་ཞིག་གཟིམས་སྤུགས་སུ་གནང། དེ་ནས་འདུ་ཁང་དུ་སྤྲུལ་བའི་སྐུ་ངོ་གཡོག་དང་བདེ་ཆེན་རབ་རྒྱས་ཚོགས་ཡོངས། ཞམ་རིང་བ་
བཅས་ཁྱོན་སུམ་བརྒྱ་བརྒལ་བར་གདུགས་དཀར་ལྷ་སོ་བདུན་མའི་དབང་མཐའ་བརྟེན་དང་བཅས་པ། ཚེ་དཔག་མེད་འཆི་མེད་རྔ་སྒྲའི་དབང། ཐུགས་རྗེ་ཆེན་པོ་བཅུ་གཅིག་ཞལ་གྱི་དབང་རྣམས་རིམ་བཞིན་སྩལ། སྤྲུལ་པའི་སྐུ་
དཔོན་གཡོག་ལ་བྱང་ཆུབ་ལམ་སྒྲོན་དང། བྱང་ཆུབ་བདེ་ལམ། འདུལ་བའི་ལས་ཆོག་སྟོབས་བཞིའི་བཤགས་བསྡམ་བྱ་ཚུལ། ཀླུ་དབང་རྒྱལ་པོའི་སྒྲུབ་ཐབས་དང། དམིགས་བརྩེ་མའི་ལས་ཚོགས། བསླབ་བྱ་
ཉེར་མཁོ་སོགས་ཆོས་ཚན་དུ་མའི་ལུང་དང། སྤྲུལ་བའི་སྐུ་རིན་པོ་ཆེར་གྲུབ་རྒྱལ་ལུགས་ཀྱི་ཚེ་དབང་བརྒྱ་རྩ་སྩལ་ཅིང་ཧལ་ཧའི་མི་སྣ་སོགས་ལའང་ཚེ་དབང་གནང། དེའི་རྗེས་སུ་སྤྲུལ་པའི་སྐུ་ལ་དཔལ་མགོན་ཞལ་བཞི་

[321A]༄༅། །པའི་རྗེས་གནང་བཅས་ཟབ་ཆོས་མཐའ་ཡས་པ་སྩལ་ཏེ་སྐལ་ལྡན་རྣམས་ཀྱི་རེ་བསྐོང་བར་མཛད་དོ། །འདི་ན་སྐོམ་པས་གདུང་ལ་ཆུ་དང་བཀྲེས་པས་ཉེན་ལ་གཡོས་ལེགས་ཟས། །ཆགས་པས་
གཟིར་ལ་བུད་མེད་ལང་ཚོ་ཚ་བས་གདུང་ལ་གྲིབ་བསིལ་བཞིན། །ཡིད་འོང་ཐར་བའི་གླིང་དུ་འཇུག་པའི་སྐལ་བཟང་འཇིག་རྟེན་འདི་དག་ལ། །དམ་ཆོས་རིན་ཆེན་གྲུ་རྫིངས་ལས་གཞན་ངོ་མཚར་དགའ་སྟོན་ཡོད་མ་ཡིན། །གོང་
གསལ་ཟབ་ཆོས་ལེ་ཚན་སོ་སོ་གྲུབ་མཚམས་སུ་སྤྲུལ་པའི་སྐུ་ནས་གཏང་རག་གི་ཡོན་ཀྱང་གཟབས། ཕེབས་རྫོངས་སུ་སྐུ་བརྙན། སྤོས་སྣམ། དངུལ་དང་གོས་དར་སོགས་སློག་ཆ་སྦམ་མཐོ་བ་སྩལ། དེ་མཚུངས་ཡོངས་འཛིན་
སོགས་ཞམ་རིང་བ་རྣམས་ལ་གོ་བབས་དང་བསྟུན་པའི་གནང་སྐྱེས་ཀྱིས་ཚིམ་པར་མཛད། ཧལ་ཧ་མཉྫུ་ཤྲཱི་མཇལ་དུ་བྱོན་པར་ཇ་གྲལ་གྱི་ཐོག་བཀའ་འདྲི་གནང། སྤྲུལ་བའི་སྐུ་ཉིད་ནས་འདུས་སྡེར་མང་འགྱེད་ཀྱི་བསྙེན་བཀུར་བཟང་
པོ་དང་བཅས་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་བཏེག་སྤྲུལ་པའི་སྐུ་དཔོན་གཡོག་ཁ་ཤས་དགེ་ཚུལ་བསྒྲུབས། འདི་སྐབས་ཕུན་ཚོགས་གླིང་ནས་ཤར་རྩེ་ཞལ་སྔ་ནས་ཡོན་ཏན་རྒྱལ་མཚན་མཇལ་ཞུས་
བྱོན་པར་ཇ་གྲལ་གྱི་ཐོག་བཀའ་འདྲི་གནང། དེའི་ཕྱི་ཉིན་སྤྲུལ་སྐུ་ངོ་གཡོག་དང་སེར་འབྲས་པ་སོགས་སུམ་ཅུ་སོ་དགུ་བསྙེན་རྫོགས་བསྒྲུབས། སྤྲུལ་བའི་སྐུས་ཞུས་ངོར་ཁོང་ངོ་གཡོག་དང་སེར་འབྲས་པ། རྡོ་རྗེ་གདན་པ་སོགས་

[321B] ཕྱག་རྡོར་གོས་སྔོན་ཅན། རྣམ་སྲས་གསེར་ཅན་དང་མདུང་དམར་ཅན། རྟ་སྔོན་ཅན། ལྗང་ཁུ་བེ་ཅོན་ཅན་བཅས་རྣམ་སྲས་རིགས་བཞི། འཇམ་དབྱངས་སྨྲ་སེང་བཅས་ཀྱི་རྗེས་
གནང། འོད་དཔག་མེད་ལ་བརྟེན་པའི་འཕོ་ཁྲིད། སྤྲུལ་བའི་སྐུ་དང་སེར་འབྲས་པ་སོགས་དགེ་འདུན་བརྒྱ་ཕྲག་བརྒལ་བར་ལམ་རིམ་ཆུང་བའི་བཤད་ལུང་རྣམས་སྩལ། སྤྲུལ་སྐུ་སྐུ་རྐྱང་ལ་ལྕགས་མཁར་གཏོར་ཆེན་གྱི་ཆོ་གའི་
ལུང་གནང། ཕུར་བུ་ལྕོག་སྤྲུལ་བའི་སྐུ་རིན་པོ་ཆེ་མཇལ་བར་བྱོན་པར་ཕྱག་དབང་ཇ་གྲལ་བཀའ་འདྲི་གནང། སྤྲུལ་བའི་སྐུ་ཉིད་ནས་ཞུས་ངོར་ཁོང་ངོ་གཡོག་དང། མཉྫུ་ཤྲཱིའི་སྤྲུལ་སྐུ་དཔོན་གཡོག། སེར་འབྲས་ཀྱི་དགེ་འདུན་
བཅས་ཁྱོན་བདུན་ཅུ་སྐོར་ལ་རྟ་མགྲིན་གསང་སྒྲུབ་དང། ཁྱུང་ནག་མེའི་སྤུ་གྲི། འཇམ་དབྱངས་དཀར་པོ། དབྱངས་ཅན་མ་དཀར་མོ་བཅས་ཀྱི་རྗེས་གནང་དང། ཡང་སྤྲུལ་བའི་སྐུ་རིན་པོ་ཆེ་དང་ཤར་རྩེ་ཞལ་སྔ་ནས་བཅས་ལ་མྱུར་
མཛད་ཡེ་ཤེས་ཀྱི་མགོན་པོ་ཕྱག་དྲུག་པ་དང། གཤིན་རྗེ་ཆོས་ཀྱི་རྒྱལ་པོ་གསང་སྒྲུབ་ཀྱི་རྗེས་གནང་སྩལ། ཡང་སྤྲུལ་བའི་སྐུ་རིན་པོ་ཆེས་འདུས་སྡེར་མང་འགྱེད་ཀྱི་བསྙེན་བཀུར་དང་བཅས་རྗེ་བླ་མ་མཆོག་ཚོགས་དབུར་སྤྱན་དྲངས་
ཏེ་མཎྜལ། སྐུ་གསུང་ཐུགས་རྟེན། སྐུའི་ཉེར་སྤྱད་ཆ་ཚང། དངུལ་རྟ་རྨིག་མ་དང་ཊམ་ཁའི་རྡོ་ཚད། སྤོས་ཤེལ་གྱི་ཤལ་པ། གོས་ཡུག་ཚོས་ཁ་སྣ་ཚོགས་ཀྱི་དངོས་འབུལ་སྦམ་མཐོ་བཅས་སྤྲུལ་པའི་སྐུ་ནས་མཎྜལ་ཕྱག་ཏུ་

[322A]༄༅། །ཐོགས་ཏེ་རྗེ་བླ་མ་མཆོག་གི་སྐུ་ཆེ་བའི་ཡོན་ཏན་ལས་བརྩམས་པའི་གསུང་བཤད་རྨད་དུ་བྱུང་བ་སྔོན་དུ་བཏང་སྟེ་ཞབས་བརྟན་གསོལ་འདེབས་ཞུས་པར་ཐུགས་དགྱེས་པ་ཆེན་པོས་ཞལ་བཞེས་དང། སྤྲུལ་བའི་སྐུར་སྒེར་དུ་སེང་གདོང་མ་
དང༑ གཏུམ་པོའི་རྗེས་གནང། གྲུབ་རྒྱལ་ལུགས་ཀྱི་ཚེ་དབང་བཅས་གནང། ཕེབས་ཀར་དངོས་སྐྱེས་སྦམ་མཐོ་བའི་གནང་ཆ་གཟབས། ཕྱག་མཛོད་རབ་འབྱམས་པ་བློ་བཟང་དར་རྒྱས་སོགས་ལའང་བབས་བསྟུན་གྱི་གནང་སྐྱེས་དང། མཉྫུ་ཤྲཱི་
སྤྲུལ་པའི་སྐུ་སོགས་ལ་ཐོན་ཕྱག་གི་དངོས་པོ་ཕོན་ཆེ་བ་སྩལ། སྔ་ཕྱིར་ཐེ་བོ་སྐུ་སྐྱེ་སོགས་སེར་འབྲས་དགེ་གསུམ། ཁམས་སོག་ཉེ་སྐོར་གྱི་དགོན་ཁག་རྣམས་ཀྱི་གྲྭ་པ་སུམ་བརྒྱ་དང་སོ་དྲུག་བསྙེན་རྫོགས་དང། སོ་དགུ་དགེ་ཚུལ། གཅིག་དགེ་བསྙེན་
བཅས་བསྒྲུབས། རྒྱུད་སྟོད་སྨད་ཀྱི་དགེ་འདུན་སུམ་ཅུ་སྐོར་ལ་གསང་བ་འདུས་པའི་རྩ་རྒྱུད་ཀྱི་ལུང། དགའ་ལྡན་ཕུན་ཚོགས་གླིང་བ་འགའ་ཞིག་ལ་འཇམ་དབྱངས་ལ་བརྟེན་པའི་བླ་མའི་རྣལ་འབྱོར་གྱི་ཁྲིད། སེར་འབྲས་པ་སོགས་གྲྭ་རིགས་ཁ་ཤས་
ལ་ཡན་ལག་བདུན་པ་དང་དགའ་ལྡན་ལྷ་བརྒྱ་མའི་ཁྲིད་བཅས་རིམ་བཞིན་སྩལ། རྗེ་བླ་མ་མཆོག་དགུང་གྲངས་སོ་བདུན་གྱི་སྐེག་ཐོག་ཕེབས་པར་སྐུ་གེགས་ཀྱི་ཚུལ་བཞེས་མི་འབྱུང་ཆེད་རྒྱལ་དབང་ཐམས་ཅད་མཁྱེན་པ་ཆེན་པོ་
ནས་ཞབས་བརྟན་འབུལ་བར་བཀས་མངགས་པ་སྐུའི་ཕུ་བོ་བསོད་ནམས་བཀྲ་ཤིས་དང་སྐུ་བཅར་བློ་བཟང་དགེ་འདུན་གཉིས་རིམ་འབྱོར་ལ་མཇལ་ཁ་ཇ་གྲལ་ཐོག་རྒྱལ་དབང་མཆོག་གི་སྐུའི་མཚམས་ཞུ་སོགས་གང་ཅིའི་བཀའ་འདྲི་

[322B] ཟླ་བ་གསུམ་པའི་ཚེས་བཅུ་གསུམ་གྱི་ཉིན་གཞུང་ས་ནས་རྒྱུ་ཡོན་སྦྱར་ཏེ་སྐུའི་ཕུ་བོ་མཆོག་དང་སྐུ་བཅར་གཉིས་ནས་བདེ་ཆེན་རབ་རྒྱས་ཀྱི་ཚོགས་དབུར་སྤྱན་དྲངས་ཏེ་ལྷ་མོའི་བསྐང་གསོ་མཛད་ཐོག་མཎྜལ། སྐུ་གསུང་ཐུགས་རྟེན། ན་བཟའ་
ཉེར་སྤྱད། གསེར་སྲང་ལྔ། དངུལ་བྲེ་ཆེན་ཉི་ཤུ་རྩ་ལྔ། ཇ་འཁོར་དྲུག་སོགས་དངོས་འབུལ་སྦམ་མཐོ་བ་དང་བཅས་སྐུའི་ཕུ་བོ་བསོད་ནམས་བཀྲ་ཤིས་ནས་ཞབས་བརྟན་གསོལ་འདེབས་ཞུས། ནོ་མོན་ཧན་དེ་མོ་སྤྲུལ་བའི་སྐུ་དང་བཀའ་བློན་ལྷན་རྒྱས་
སྐུ་བཅར་བློ་བཟང་དགེ་འདུན་སོ་སོ་ནས་དངོས་འབུལ་སྦམ་མཐོ་བ་བཏེག་ཚེས་བཅུ་བདུན་ལ་རྒྱལ་ཡུམ་ཕུན་ཚོགས་དབང་མོ་དང་ཕུ་བོ་བསོད་ནམས་བཀྲ་ཤིས་སོགས་ཡུམ་སྲས་ཐུན་མོང་ནས་རྒྱུ་ཡོན་སྦྱར་ཏེ་འདུས་སྡེའི་ཚོགས་དབུར་སྤྱན་དྲངས་ནས་
ཟང་ཟིང་གི་བདོག་པ་ཕོན་ཆེ་བ་དང་བཅས་ཞབས་བརྟན་གསོལ་འདེབས་ཞུས། སྐུ་བཅར་བློ་བཟང་དགེ་འདུན་སྔོན་ལ་འབྱོན་རྒྱུར་རྒྱལ་དབང་ཐམས་ཅད་མཁྱེན་པ་ཆེན་པོར་ཞབས་བརྟན་རྟེན་འབྱུང་གི་འབྱོར་ལན་འབུལ་སློག་བཅས་དང་
མཚམས་ཞུའི་ཞུ་ཡིག་རྟེན་སྦྲགས། ཁ་བཏགས་བཅས་བསྟར་ཏེ་་རྒྱལ་དབང་མཆོག་ནས་ཁོ་བོ་ཅག་ལ་རིང་འཚོའི་རྟེན་འབྲེལ་སྒྲིག་པར་མཛད་པ་ནི་བཀའ་དྲིན་ཆེ་ཞིང་རྒྱལ་དབང་མཆོག་ཀྱང་ཞབས་པད་བརྟན་ཅིང་ཐུགས་གཉེར་ལ་བརྩོན་པ་གང་དྲག་གནང་
དགོས་པའི་ཞལ་ཏ་བཅས་དང། སྐུ་བཅར་ཉིད་ལའང་གནང་སྐྱེས་གྱ་ནོམ་པ་དང་འབུལ་བའི་སློག་གནང། ཕུ་བོ་བསོད་ནམས་བཀྲ་ཤིས་ལ་ཚེ་དབང་དང་གནང་སྐྱེས་གཏོས་ཆེ་བ། ཞབས་བརྟན་གྱི་སློག་བཅས་དང། རམ་སྡིངས་མང་འདུས་སྤྱི་ནས་

[323A]༄༅། །ཀྱང་དངོས་འབུལ་དང་བཅས་ཞབས་བརྟན་གསོལ་འདེབས་ཞུས་པར་འབུལ་བའི་སློག་དང་མང་འགྱེད་ཀྱང་སྩལ། ཧལ་ཧ་རྗེ་བཙུན་དམ་པ་གཟུགས་སྐུ་ཆོས་དབྱིངས་སུ་ཐིམ་པའི་དགོངས་
པ་ཡོངས་སུ་རྫོགས་ཆེད་མགྱོགས་བསྔོ་ཞུ་རྟེན་འབུལ་བ་དང་ཡང་སྲིད་སྐོར་ལ་ཐུགས་དམ་བརྟག་པ་ཞུ་ཆེད་གསོལ་དཔོན་ངོ་གཡོག་བརྒྱད་དང་སྣེ་ཤན་དཔོན་ཆུང་གཅིག་བཅས་འབྱོར་པར་ཕྱག་དབང་ཇ་གྲལ་གནང་
མི་སྣས་དངོས་འབུལ་བསྟར་ཏེ་སྤྲུལ་སྐུ་མྱུར་འབྱོན་གྱི་གསོལ་འདེབས་དང་ཡང་སྲིད་དོན་སྐོར་གྱི་ཞུ་ཡིག་ཕུལ་ཏེ་མི་སྣ་སོ་སོས་སྒེར་འབུལ་བསྟབས། ཧལ་ཧ་མགྲོན་གཉེར་མགོན་པོ་རྡོ་རྗེ་དང། གསོལ་དཔོན་སོ་སོ་ནས་ཀྱང་
དངོས་འབུལ་དང་བཅས་ཞབས་བརྟན་གསོལ་འདེབས་ཞུས་པར་རྣམ་འཇོམས་དང་སྒྲོལ་དཀར་གྱི་རྗེས་གནང་སྩལ། མི་སྣ་རྣམས་ལ་ཐུགས་དམ་གསུང་བརྟག་གི་ལན་དང། འབུལ་སློག་ཐོན་ཕྱག་བཅས་གནང། ཉུག་ཆོས་འཁོར་
གླིང་འདུས་སྤྱི་དང་དགའ་ལྡན་ཆོས་འཁོར་གླིང་འདུས་སྤྱི་བཅས་སོ་སོ་ནས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས་པར་སྔ་མ་ལ་ལམ་རིམ་བསྡུས་དོན་དང། ཕྱི་མ་ལ་ཚེ་སྒྲུབ་འཆི་མེད་བདུད་རྩིའི་ཆུ་རྒྱུན་གྱི་
ལུང༑ གཉིས་ཀ་ལའང་སོ་སོར་མང་འགྱེད་འབུལ་སློག་སྦྱོར་འཇགས་བཅས་སྩལ། ཕྱག་མཛོད་ཆེན་མོ་སྐུ་ན་ཕྲ་མོའི་སྐབས་ཀྱི་ཞམ་རིང་བ་ཕྱག་མཛོད་དཔལ་ལྡན་དར་རྒྱས་བྲོ་འཚལ་བར་སྨན་དཔྱད་རིམ་གྲོ་གང་གིས་ཀྱང་བཟློག་

[323B] ཕྱག་མཛོད་ནས་ཐུགས་ངལ་མཛད་པར་ཐུགས་གསོ་བའི་ཞལ་ཏ་ཕེབས། དེའི་ཕྱི་ཉིན་བདེ་ཆེན་རབ་རྒྱས་གླིང་བླ་བྲང་ནས་རྒྱུ་ཡོན་སྦྱར་ཏེ་འདུས་སྡེའི་ཚོགས་དབུར་སྤྱན་དྲངས་ནས། ཕྱག་
མཛོད་དཔལ་ལྡན་དར་རྒྱས་དེ་ཉིད་ཀྱི་ཆེད་དུ་ཟང་ཟིང་གི་བདོག་པ་གཏོས་ཆེ་བ་ཕུལ་བ་བདག་གིར་བཞེས་ཏེ་བདེ་འགྲོའི་རྟེན་ཁྱད་པར་ཅན་ཐོབ་པའི་ཐུགས་དམིགས་མཛད། དེ་ནས་ཉིན་ཁ་ཤས་ཀྱི་བར་སྔོན་བཞིན་མཆོད་གཏོར་རྒྱ་ཆེན་
པོ་བཤམས་ཏེ་ཆོག་རོགས་པ་དང་བཅས་བསྟན་སྲུང་རྣམས་ཀྱི་བསྐང་གསོ་གནང། ཟླ་བ་བཞི་པའི་ཚེས་བཅུ་དྲུག་གི་ཉིན་མཆོད་གཏོར་རྒྱ་ཆེན་པོ་དང། སོ་སོའི་ཕྱག་མཚན་དངུལ་ལས་གྲུབ་པ་གསར་བསྐྲུན་རྣམས་བསྟར་ནས་
ཆོས་སྲུང་རྣམས་ཀྱི་བསྐང་གསོ་དང་འཕྲིན་བཅོལ་གནད་སྨིན་མཛད། ཞྭ་དམར་སྤྲུལ་བའི་སྐུ་སྐུ་འཕྲེང་བཅུ་པ་སྐལ་བཟང་དགེ་ལེགས་ཐེག་མཆོག་འཇིགས་མེད་ཆོས་ཀྱི་དབང་ཕྱུག་ནས་ཞུས་ངོར་དཔོན་གཡོག་བརྒྱད་ཅུ་སྐོར་ལ་
གྲུབ་རྒྱལ་ལུགས་ཀྱི་ཚེ་དབང་སྩལ། དེ་ནས་ཡང་སྔར་བཞིན་བསྐང་གསོ་མཛད། པེའི་ཅིང་མི་སྣ་མཁན་པོ་རབ་འབྱམས་པ་བློ་བཟང་ཀུན་དགའ་དང་ཧལ་ཧ་བདེ་མཆོག་ཡེལ་ཏིང་ཝང་གི་བླ་མ་རྒྱལ་ཆེན་རྩེ་བ་དཀའ་ཆེན་བློ་
བཟང་ཆོས་འཕེལ། ཆོས་རྗེ་འབྲུག་པའི་མཚམས་ཞུ་བ་འགག་པ་སོགས་ནས་ཞུས་ངོར་སེར་སྐྱ་བརྒྱ་ཕྲག་བརྒལ་བར་གྲུབ་རྒྱལ་ལུགས་ཀྱི་ཚེ་དབང་སྩལ། མི་སྣ་མཁན་པོ་སོགས་གོང་གསལ་རྣམས་ལ་ཐོན་ཕྱག་གནང། རྟ་
[324A]༄༅། །ནག་འགོས་ལོའི་སྒྲུབ་གནས་ཞལ་གཟིགས་ཀྱི་རི་ཁྲོད་པ་འགའ་ཞིག་གིས་ཞུས་ངོར་སྒྲ་མི་སྙན་གྱི་ཚེ་སྒྲུབ་ཀྱི་ལུང་གནང། ཟླ་བ་ལྔ་པའི་ཚེས་བཅོ་ལྔའི་ཉིན་ཆོས་གྲྭར་ཞབས་ཟུང་བཀོད་དེ་སོ་ཐར་གྱི་
མདོ་གསུངས། དེ་ནས་ལམ་རིམ་ཆེན་མོ་དང་བསྐྱེད་རྫོགས་ཀྱི་འཛིན་ཆོས་སྩལ། ཚོགས་ཡོངས་ནས་རིགས་ལུང་མཛད་རྗེས་དཀའ་བཅུ་བསྟན་འཛིན་ཆོས་འཕེལ་ནས་དམ་བཅའ་བཞག་དགེ་བཤེས་གཞན་མ་
དྲུག་ནས་བགྲོ་གླེང་མཛད་པར་གཟེངས་བསྟོད་ཀྱང་གནང། ཕྱག་མཛོད་ཆེན་མོ་ནས་ཐུགས་ཁུར་བཞེས་ཏེ་བདེ་ཆེན་རབ་རྒྱས་གླིང་གི་རྟེན་དང་བརྟེན་པར་བཅས་པ་གསར་བཞེངས་ལེགས་པར་གྲུབ་པའི་ཞལ་བསྲོར། ཚེས་ཉེར་
གཉིས་ལ་བདེ་ཆེན་རབ་རྒྱས་བླ་བྲང་ནས་སྟོན་ཆེན་པ་ཏེག་ཅིང་ཁྱད་པར་འདུས་སྡེའི་ཚོགས་དབུར་ཞབས་ཟུང་བཀོད་དེ། དཔལ་རྡོ་རྗེ་འཇིགས་བྱེད་ཀྱི་སྦོ་ནས་གཙུག་ལག་ཁང་གསར་བསྐྲུན་རྟེན་དང་བརྟེན་པར་བཅས་པ་ལ་རབ་
ཏུ་གནས་པ་རྒྱས་པར་མཛད། གཏང་རག་གི་ཡོན་བཟང་པོ་བསྟར་ཏེ་ཞབས་བརྟན་གསོལ་འདེབས་ཞུས། རྗེ་བླ་མ་མཆོག་ནས་ཀྱང་འདུ་ཁང་དང་གཙང་ཁང་གི་ཐོག་ཡོངས་སུ་ཁེབས་པའི་གནམ་རྒྱན། སེང་གཡབ་ཏལ་བརྒྱུགས་
དང་འདུ་ཁང་གི་མཐོངས་ཁོར་ཡུག་ཁྱབ་པའི་ཐང་སྐོར་བཟང་གོས་འབའ་ཞིག་ལས་གྲུབ་པའི་རྒྱལ་མཚན། ཕྱེ་ཕུར། ཀ་འཕན། ཤེལ་ཚོས་ཁ་སྣ་ཚོགས་ལས་གྲུབ་པའི་དྲ་བ་དྲ་ཕྱེད། མགོན་ཁང་གི་མདུན་ཏལ་བརྒྱུགས་ཁྱབ་

[324B]སྟེང་གི་ལྷ་ཁང་ཀ་བཞི་མར་སངས་རྒྱས་བྱང་སེམས་ཀྱི་སྣང་བརྙན་ལི་མ་མང་པོ་དང། གསེར་ཟངས་དང་ཙནྡན་ལས་གྲུབ་པ་གྲངས་མང། བྲིས་ཐང་དུ་མ། མཆོད་རྫས་དང་བཅས་པ། འདུ་ཁང་རྙིང་པའི་ཐུབ་ཆེན་
བདུད་དཔུང་ཟིལ་གནོན་གྱི་དྲུང་དུ་རོལ་མོའི་སྤྱད་པ་རྣམ་མང། འདུས་སྤྱིར་བཟང་གོས་ལས་གྲུབ་པའི་སྟོད་གཡོགས་སྨད་གཡོགས་བཞི་བཅུ་སྐོར་སྩོལ་བ་དང་ཆབས་ཅིག་མང་ཇ་དང། དགེ་འདུན་རེར་ཁ་བཏགས། དངུལ་སྲང་གང་
རེ་བཅས་ཀྱི་བསྙེན་བཀུར་བཟང་པོ་བསྟབས། གཡས་རུ་ཤངས་ཞེས་གྲགས་པའི་ས་ཡི་ཆར། །དགའ་ལྡན་རིང་ལུགས་ལ་བརྟེན་བདེ་ཆེན་ལམ། །ལྷུར་ལེན་ཉམས་རྟོགས་རབ་རྒྱས་འདུས་པའི་སྡེ། །གསར་དུ་བསྐྲུན་འདི་ཐུབ་
བསྟན་ནོར་འཛིན་རྒྱན། །རྒྱབ་རི་དཀར་པོ་བྲག་ཅེས་རབ་མཐོ་བར། །ནམ་མཁའ་མཛོད་ཀྱི་མངའ་བདག་རྣམ་ཐོས་སྲས། །གནོད་སྦྱིན་རྟ་བདག་བརྒྱད་དང་བཅས་པའི་ཚོགས། །དགའ་བས་རོལ་ཏེ་འདོད་དགུའི་དངོས་གྲུབ་སྩོལ། །
རི་ཞོལ་མར་གད་མདངས་འཕྲོག་རྐང་འཐུང་ཚོགས། །ཡལ་འདབ་རབ་རྒྱས་མེ་ཏོག་ཕང་ཕུང་རྒོད། །དེ་ཡི་མཛེས་པ་ལ་ཆགས་གཉིས་སྐྱེས་རྣམས། །སྣ་ཚོགས་སྐད་སྙན་སྒྲོགས་པས་ཅི་ཡང་ཚིམ། །གཉིས་འཐུང་དབང་པོའི་དྲི་
འཛིན་བརྐྱངས་པ་ལྟར། །མཛེས་པའི་མདུན་རི་ནོར་བུའི་རང་བཞིན་འཛིན། །དེ་ཡི་མདུན་དུ་རྫ་རི་མཐོན་པོ་ལ། །གལ་ལྕམ་བཤན་པའི་ཚོགས་ཀུན་སྒྲུབ་པ་པོར། །རྟག་ཏུ་བྱར་མཛད་ཅིང་མཐའ་སྐོར་དུ། །རབ་བརྗིད་རྫ་བྲག་རི་

[325A]༄༅། །པོའི་འཕྲེང་པ་ལ། །དཔའ་པོ་མཁའ་འགྲོ་ཆུ་འཛིན་བཞིན་དཀྲིགས་ནས། །ལམ་བཟང་མཐུན་རྐྱེན་བསྒྲུབས་པས་ཅི་ཡང་བྲེལ། །ཤོད་གསོལ་དཔོན་ཞབས་དྲུང་བློ་བཟང་ཚེ་རིང་ནས་ཚོགས་དབུར་སྤྱན་
དྲངས་ཏེ་མཆོད་སྤྲིན་སྤྲོས། ཚོགས་པར་ལམ་རིམ་གྱི་བཀའ་ཆོས་ཆོས་ཐུན་གཅིག་སྩལ། སྐུ་བཅར་དམ་རིང་མཁན་པོ་བློ་བཟང་ཡར་འཕེལ། ལྡེ་ཆུང་པ་དགེ་ལེགས་འབྱུང་གནས། རྗེ་ཉིད་ཀྱི་ཞམ་རིང་དྲག་འབྲིང་དཀྱུས་
གསུམ། རྒྱུད་འདོན་པ་དཀའ་ཆེན་དཀོན་མཆོག་ཡར་འཕེལ། བཀྲ་ཤིས་རྩེ་པ། བདེ་ཆེན་རབ་རྒྱས་གླིང་གྲྭ་མང། སྔགས་ཆེན་ཞལ་སྔ་ནས། པད་ཚལ་མདའ་དཔོན་ཕུན་ཚོགས་རྣམ་རྒྱལ་བཅས་སོ་སོ་ནས་ལེགས་
འབུལ་གྱི་ཟང་ཟིང་གི་བདོག་པ་གཏོས་ཆེ་བ་དང་བཅས་ཞབས་བརྟན་ཕུལ། དེ་དག་སོ་སོར་འབུལ་བའི་སློག་གནང་སྐྱེས་གྱ་ནོམ་པ་སྩལ་ཏེ་ཡིད་ཚིམ་པར་མཛད། སྔོན་དུ་འབྲུག་སྡེ་སྲིད་བཞི་དར་ནས་གྷཊི་ཀའི་རཱ་ཛ་བཙོན་དུ་
བཟུང་བར་རཱ་ཛའི་གཡོག་རྣམས་ནས་རྒྱ་གར་བྷདྒྷ་ལའི་བདག་པོ་ལ་རྒྱབ་གཉེར་ཞུས་པར་བརྟེན་འབྲུག་པ་དང་བྷདྒྷ་ལའི་བདག་པོ་མ་མཐུན་པར་གཡུལ་འཁྲུག་གི་བྱ་བ་ལ་ཞུགས་ཏེ། འབྲུག་པའི་ས་ཆ་འགའ་ཞིག་ཀྱང་ཤོར་ཞིང་
ཕྱོགས་དེའི་སྐྱེ་བོ་མང་པོ་སྡུག་བསྔལ་གྱིས་མནར་བ་ཐུགས་ཀྱིས་མ་བཟོད་པར་སྐུ་ཚབ་ཆེད་དུ་མངགས་ཏེ། འཕྲལ་ཕུགས་ཀྱི་ཁེ་ཉེན་ལེགས་པར་བསམས་ནས་འཇམས་ཆགས་དགོས་པའི་ཞལ་ཏ་བཀའ་ཤོག་ཕེབས་པར་

[325B] འདྲུག་པའི་ས་ཆ་རྣམས་ཀྱང་ཕྱིར་སློག་ཅིང། ཕན་ཚུན་ཁོན་དང་རྩོད་པ་མེད་པར་གནས་པ་བྱུང་བ་ནི་སྐྱེ་བོ་མང་པོའི་ཕན་བདེའི་གསོས་སུ་གྱུར། དེ་ལྟར་རྗེ་བླ་མ་མཆོག་གི་ཐུགས་
རྗེའི་འཇུག་པ་ནི་རྟ་བདུན་བདག་པོའི་སྣང་བ་ལྟར་རིས་སུ་མ་ཆད་པའི་སེམས་ཅན་ཐམས་ཅད་ལ་ཉེ་བར་ཁྱབ་པའི་དབང་གིས་ཆོས་ལུགས་དང་ཡུལ་གྲུ་མི་གཅིག་པའི་སའི་ཆ་དེར་ཡང་གསུང་དང་བཀའ་ཤོག་སྩལ་པ་ན། ཐམས་ཅད་
ཀྱིས་རང་རང་གི་རྗེ་བོའི་བཀའ་ལྟར་གུས་པས་ནོད་དེ། གཡུལ་འཁྲུག་གི་སྦྱོར་བ་རྒྱང་རིང་དུ་བསྲིངས་ནས་ཕན་པ་དང་བདེ་བའི་དཔལ་ལ་རྫོགས་ལྡན་གྱི་དུས་བཞིན་སྤྱོད་པར་གྱུར་ཏོ། །གང་ཞིག་མི་བསྲུན་སྐྱེ་བོའི་ཚོགས་འདི་རྣམས། །
སྙིགས་མའི་གདོན་ཆེན་ཁྲོས་པས་རྒྱུད་བརླམས་ཏེ། །ཡིད་ཀྱི་བུད་ཤིང་ཞེ་སྡང་གིས་སྦར་བའི། །འཁྲུག་ལོང་མེ་ལྕེས་ཕྱོགས་ཀུན་ཟ་བ་བཞིན། །དེ་ཚེ་ཟབ་ཡངས་ཆོས་སྐུའི་མཁའ་དབྱིངས་སུ། །མཁྱན་བརྩེའི་སྤྲིན་ཆེན་མངོན་པར་
འཁྲིགས་པ་ལས། །ཐབས་མཁས་མཛད་བཟང་བདུད་རྩིའི་ཆར་ཕབ་སྟེ། །སྡིག་སྤྱོད་ཞུགས་ཀྱི་ཚ་གདུང་ཞི་བར་མཛད། ཁྱོད་ཀྱིས་མཐའ་ཡས་འགྲོ་བ་ཀུན། །ཉེ་རིང་མེད་པར་རྗེས་འཛིན་པའི། །བརྩེ་བ་འདི་འདྲ་འཇིག་རྟེན་ན། །མ་
ཡིས་བུ་ལའང་ཡོད་རེ་གན། །སྐབས་འདིར་འཛུམ་ལང་ས་སྐྱོང་གི་མི་སྣ་འབྱོར་ཏེ་མཚམས་ཞུའི་ཞུ་ཡིག་དང། རྟི་པི་ཅག་ཟེར་བའི་རྟ་མཆོག་གཅིག་ཀྱང་ཕུལ། རྗེན་ཕྱེ་བཟང་བོ་ཁལ་བདུན་ལས་གྲུབ་པའི་གཏོར་མ་དང། མཆོད་

[326A]༄༅། །ཚོགས་རྒྱ་ཆེན་པོ་བཤམས་ཤིང་འཛུམ་ལང་ས་སྐྱོང་གིས་ཕུལ་བའི་རྟེ་དེ་ཡང་སྤྱན་གཟིགས་སུ་བསྟར་ནས་ཆོག་རོགས་པ་དང་བཅས་ཆོས་སྐྱོང་དྲེགས་པ་ལྕམ་སྲིང་ལ་བསྐང་འཕྲིན་རྒྱས་པ་མཛད། བཀྲ་ཤིས་
རྩེའི་ལྕམ་འབྲུག་ཆོས་འཛོམ་ནས་ལེགས་སྐྱེས་བསྟར་བར་མཇལ་ཁ་ཇ་གྲལ་བཀའ་དྲི་གནང། ཚེས་བཅོ་ལྔ་ལ་གསོ་སྦྱོང་དང་དེའི་ཕྱི་ཉིན་དབྱར་ཞལ་བཞེས་མཛད། ཟླ་བ་བདུན་པའི་ཚེས་དྲུག་གི་ཉིན་མགྲོན་གཉེར་ཞ་
ལུ་མཁན་པོ་དང་རྩེ་དྲུང་དཀའ་བཅུ་བཅས་ལ་མཇལ་ཁ་གནང། རྒྱལ་དབང་མཆོག་ལ་མཚམས་ཞུ་འབུལ་བ་མཛད་ཅིང་ཁོང་གཉིས་ལ་ཐོན་ཕྱག་ཀྱང་སྩལ། བདེ་ཆེན་རབ་རྒྱས་གླིང་འདུས་སྤྱི་ནས་ཞུས་ངོར་འདུས་སྤྱི་དང་
དགའ་ལྡན་ཆོས་འཁོར་བ་བཅས་ལྔ་བརྒྱ་སྐོར་ལ་བྱང་ཆུབ་བདེ་ལམ་གྱི་དམར་ཁྲིད་གནང། སྔོན་དུ་རྗེ་བླ་མ་མཆོག་ནས་རྒྱ་གར་རྡོ་རྗེ་གདན་གྱི་ཐུབ་དབང་བྱང་ཆུབ་ཆེན་པོ་དང། གཡ་གོའུ་རི་ཞེས་པ་ལྟེང་རྒྱས་འོད་སྲུང་བཏུལ་བའི་
གནས་དང། ད་ལྟ་བྲེ་ཡག་ཅེས་པ་གྲོང་ཁྱེར་ཡངས་བཅན་དང། ཝཱ་ར་ཎ་སི། ད་ལྟ་ཆུ་ཀླུང་ཕལ་སུ་ཞེས་པ་ནཻ་རཉྫ་ན་ཡིན་པ་བཅས་གནས་ཆེན་དེ་དག་རྣམས་སུ་མཆོད་འབུལ་གྱི་ཆེད་འབྲོང་རྩེ་དྲུང་རམ་པ་ཆོས་མཛད་བློ་བཟང་ཚེ་
རིང་དང་གཞན་མ་གསུམ་བཅས་གློ་བོ་བརྒྱུད་རྫོང་སྟ་གནང་བར། གཞན་མ་གསུམ་པོ་མོན་གྱི་ཚ་བ་མ་ཐེག་པར་འདས། རྒྱ་གར་གྱི་ཡུལ་ནི་ས་ཐག་རིང་ལ་ཚ་བ་ཆེ་བ། ལམ་དུ་དུག་སྤྲུལ་དང་གཅན་གཟན་དང་ཆོམ་རྐུན་ལ་སོགས་

[326B] ས་མཚམས་རྒྱལ་ཕྲན་རྣམས་ཀྱི་ལམ་སྲུང་དམ་སྦྲགས་ཆེ་བ་བཅས་བགྲོད་ཤིན་ཏུ་དཀའ་ཡང་རྗེ་ཉིད་ཀྱི་བྱིན་མཐུ་ལ་བརྟེན་ཆོས་མཛད་ཉིད་རྒྱ་གར་གྱིས་སྣེ་ཟིན་པ་ནས་བཟུང། བཀྲ་ཤིས་བླ་མས་མཆོད་
འབུལ་དུ་བཏང་བའི་མི་ཡིན་ཚུལ་སྨྲས་པར་ས་སྣེའི་རྒྱལ་ཕྲན་གྱིས་མཚོན། ཡུལ་གྲུ་སོ་སོའི་མི་རྣམས་ནས་བསུ་སྐྱེལ་སོགས་གྲོགས་དན་ཡང་དག་བྱས་ཏེ་ད་ལྟ་ཀ་ཤི་ཞེས་པ། ཝཱ་ར་ཎ་སིའི་གྲོང་ཁྱེར་དུ་འབྱོར་ནས། ཡུལ་དེའི་ས་
སྐྱོང་རྩེ་ཏེ་སེང་བྷ་དུར་ལ་མཇལ་ཁ་ཞུས་ཏེ་བཀའ་ཤོག་རྟེན་ལྡན་ཕུལ་བར། ས་སྐྱོང་ཁྲིའུ་ཤིང་གི་སྟེང་ནས་བཞེངས་ཏེ་ལེན་པ་སོགས་མཐོང་གཟོས་ཤིན་ཏུ་ཆེ་བ་མཛད། ས་སྐྱོད་གི་སྐྱེལ་མ་དང་བཅས་ཕྱིན་པས་ཟླ་བ་ཕྱེད་ཀྱི་ལམ་ན་རྡོ་རྗེ་
གདན་འདུག་པས་དེར་འབྱོར་ཏེ་བསྐལ་བཟང་གི་སངས་རྒྱས་སྟོང་མངོན་པར་སངས་རྒྱ་བའི་ཚུལ་སྟོན་པའི་གནས་མཆོག་རྡོ་རྗེ་གདན་བྱང་ཆུབ་ཆེན་པོའི་སྐུ་མདུན་དུ་སྟོང་མཆོད་སྣ་ལྔ་རྒྱས་པར་བཤམས་ཏེ་ཕུལ་ནས། མཉམ་མེད་ཐུབ་
པའི་དབང་པོའི་བསྟན་པ་རིན་པོ་ཆེ་འདི་ཉིད་ཕྱོགས་དུས་གནས་སྐབས་ཐམས་ཅད་དུ་དར་ཞིང་རྒྱས་ལ་ཡུན་རིང་དུ་གནས་པ་དང། གོང་མཆེན་པོ་སྐུ་ཚེ་བརྟན་ཅིང་ཆབ་སྲིད་རྒྱས་པ། བསྟན་འཛིན་གྱི་སྐྱེས་ཆེན་དམ་པ་གང་ན་སུ་བཞུགས་
ཐམས་ཅད་ཞབས་པད་བརྟན་ཅིང་མཛད་འཕྲིན་རྒྱས་པ། དགེ་འདུན་གྱི་སྡེ་རྣམས་ཐུགས་མཐུན་ཁྲིམས་གཙང་གི་སྒོ་ནས་བཤད་སྒྲུབ་འཕེལ་བ། དེ་དག་གི་མཐུ་ལ་བརྟེན་ནས་འགྲོ་ཀུན་གནས་སྐབས་ཆོས་འབྱོར་བདེ་སྐྱིད་ཀྱི་དང་ལ་

[327A]༄༅། །ལ་སྤྱོད་ཅིང། མཐར་ཐུག་བླ་ན་མེད་པའི་བྱང་ཆུབ་ཐོབ་པ་སོགས་བསྟན་འགྲོར་སྨན་པའི་སྨོན་ལམ་གྱི་རིམ་པ་རྗེ་བླ་མ་མཆོག་གིས་གསུང་བ་ལྟར་བྱས། གནས་འཛིན་པ་ཤེ་བོ་རེ་དེ་རྣམས་ལ་ཡང་བསྙེན་
བཀུར་ཞབས་ཏོག་རྒྱས་པར་བསྟར། སྐབས་དེར་བཀྲ་ཤིས་བླ་མ་མ་ཧཱ་གུ་རུའི་མཆོད་འབུལ་བ་རྡོ་རྗེ་གདན་དུ་འབྱོར་ཟེར་བའི་གཏམ་རྒྱ་གར་གྱི་ཡུལ་སྒྲུ་མང་པོར་གྲགས་པར་དད་པ་དང་ལྟད་མོའི་ཆེད་དུ་འདུས་པའི་མི་ཚོགས་ཤིན་
ཏུ་ཆེ་བ་རྗེ་བླ་མ་ལ་གུས་པ་གསལ་བར་བྱེད་པའི་ཆེད་དུ་ཐལ་མོ་སྦྱར་ཏེ། ལ་ལ་ནི་མེ་ཏོག་དང་མ་ཧེའི་མར་གྱི་སྣང་གསལ་འབུལ། གཞན་དག་ལ་དུ་ལ་སོགས་པའི་རང་རང་གི་ལུགས་སྲོལ་ལྟར་གྱི་མཆོད་པ་རྣམ་པ་མང་པོ་ཞབས་
མཐུད་ཀྱི་ཚུལ་དུ་འབུལ་ཞིང་དགེ་སློང་ཆོས་མཛད་ལའང་མེ་ཏོག་གི་ཕྲེང་བ་དང་མ་ཧེའི་མར་ལ་སོགས་པ་དངོས་པོའི་སྟེར་ཆ་རྣམ་མང་སྟོབ་པ་སོགས་མཛའ་བའི་ཡིད་ཀུན་ནས་གཅུགས་པའི་གཉེན་བཤེས་ཀྱི་ཁྲོད་དུ་སོན་པ་ལྟར་
གྱུར༑ གནས་ཆེན་གཞན་མ་རྣམས་སུ་ཡང་མཆོད་འབུལ་དང་སྨོན་ལམ་སོགས་གོང་ལྟར་བྱས་ནས་རིམ་གྱིས་ཝཱ་ར་ཎ་སིའི་ས་སྐྱོང་གི་མདུན་དུ་འཁོར། ས་སྐྱོང་ཉིད་ནས་ཀྱང་མ་ཧཱ་གུ་རུའི་བཀའ་བཞིན་མཆོད་འབུལ་སོགས་
ལེགས་པར་བགྱིས་ཏེ་ཕྱིར་འཁོར་བ་ནི་ཤིན་ཏུ་ལེགས་ཞེས་དགྱེས་པའི་གསུང་ཕེབས། ཝཱ་ར་ཎ་སིའི་ཡུལ་གྱི་གནས་ཁྱད་པར་ཅན་རྣམས་སུའང་མཆོད་འབུལ་དང། སྨོན་ལམ་སོགས་གོང་བཞིན་བགྱིས་ཏེ་ས་སྐྱོང་དང་དམག་

[327B] རྗེ་བླ་མ་མཆོག་ལ་སྐུའི་མཚམས་ཞུ་འབུལ་བར་གུ་སང་གི་ཤིན་བུ་རི་དང་སོ་བ་རམ་གཉིས་དགེ་སློང་ཆོས་མཛད་དང་མཉམ་དུ་རྫོང་སྟ་མཛད་པ་རིམ་གྱིས་རྗེ་བླ་མ་མཆོག་
གི་སྐུ་གམ་དུ་འབྱོར་འཕྲལ་མཇལ་ཁ་གནང་ཞིང་ས་སྐྱོང་གི་ཞུ་ཡིག་རྟེན་སྦྲགས་ཕུལ་བ་ཐུགས་དགྱེས་པ་ཆེན་པོས་བདག་གིར་བཞེས། ཞུ་ཡིག་བོད་སྐད་དུ་བསྒྱུར་བ་ནི་འདི་ལྟ་སྟེ། སྐུ་ཞབས་རིན་པོ་ཆེ། ཐམས་ཅད་མཁྱེན་པ། ས་དང་
གནམ་གྱིས་ཁྱབ་པའི་སེམས་ཅན་རྣམས་ཀྱི་ཕམ་ལྟ་ཕུ་གནང་མཁན་གྱི་ས་ནས་ཕྱག་བྲིས་གནང་བ་རྣམས་འབྱོར་བྱུང་བས་ངོས་མཇལ་ལྟ་བུའི་དགའ་ཚོར་ཆེན་པོ་བྱུང། གནང་རྟེན་གོས་ཆེན་དང། གསེར་བཅས་སྤྱི་བོའི་གཙུག་ཏུ་
བསྲུང་བ་དང་བྱིན་རླབས་ལྟ་བུར་ཁུར་གྱིན་ཡོད། བཀའ་ཕེབས་དགོངས་དོན་བཞིན། དེ་ནས་བཏང་བའི་དགེ་སློང་ཆོས་མཛད་ལ་འདི་ཕྱོགས་རྡོ་རྗེ་གདན་གྱི་ཡུལ་གྱི་ལྷ་ཁང་གང་ཡོད་ཚང་མའི་མཇལ་ཁ་དང་མཆོད་འབུལ་སྐོར་བ་སོགས་
ལ་ལམ་སྣ་ས་རྒྱུས་བ་དང་དགེ་སློང་རང་ལ་མགྱོགས་བྱམས་དང། ལམ་ཡིག་བཀའ་ཤོག་སོགས་སྦྲད་དེ་ཁོང་རང་གི་ཐུགས་འདོད་ལྟར་ཡོང་བའི་གྲོགས་དན་དང་ཕན་པ་ཡང་དག་བསྒྲུབས་ནས་ཁོ་བ་ཕྱིར་ལོག་ཆོག་པ་ཞུས་ཡོད། ཀ་ཤི་
མི་རི་མལ་དང་བདག་གཉིས་སེམས་མཐུན་པོ་ཡགས་པོ་ཡོད། བདག་གཉིས་ཐུགས་རྗེའི་བྱམས་པས་སྐྱོང་དགོས། བདག་གཉིས་ནས་བཏང་བའི་མི་གུ་སང་གི་ཤིན་བུ་རི་དང། སོ་བ་རམ་རོགས་བཅས་ལ་བདག་རྐྱེན་ཡགས་པོ་

[328A]༄༅། །གནང་དགོས། ངེད་རང་གཉིས་ལ་གནང་བ་དང་ཁྱད་མེད་ཡིན། ད་དུང་བདག་རྣམས་ལ་ཕྱག་བྲིས་སོགས་ཐུགས་རྗེ་ཆེན་པོ་ཚད་མེད་གནང་དགོས། འདི་ནས་ཀྱང་ཞུ་ཡིག་ཡང་ཡང་ཕུལ་ཆོག་བ་དགོས། འདི་ཕྱོགས་
ཀྱི་གནས་ཚུལ་ཞུ་རྒྱུ་རྣམས་དགེ་སློང་དང་ཁོང་བ་གཉིས་ནས་ཞུ་པ་ཡོད། དེ་ནང་བཞིན། ཞེས་པའི་ཞུ་ཡིག་དང། རྟེན་གསེར་གྱི་རང་བཞིན་ལས་གྲུབ་པའི་རྒྱ་གར་གྱི་གོས་ཡུག་ཀ་ཤི་ཀའི་རས་ཡུག་སོགས་དང། བློན་པོ་དམག་
དབོན་ཀ་ཤི་མི་རི་མལ་གྱི་ཞུ་ཡིག་ན་ག་རའི་ཡི་གེར་བཀོད་པ་བརྗོད་བྱ་གོང་མཚུངས་དང། རྟེན་རྡོ་རྗེ་གདན་གྱི་མ་ཧཱ་བོ་དཧིའི་གནྡྷོ་ལའི་འདྲ་ཅོག་རིན་པོ་ཆེའི་ཕྲ་རྒྱན་གྱིས་མཛེས་པ། རིན་པོ་ཆེ་ལས་གྲུབ་བའི་དུས་ཚོད་འཁོར་ལོ་ཁྱད་འཕགས་
ཤེལ་དང་བ་སོ། གཡང་ཊི་སོགས་ཀྱི་སྤྱད་བ་ངོ་མཚར་བ་དུ་མ་བཅས་ཕུལ་ཞིང་ཇ་གྲལ་གྱི་ཐོག་བཀའ་འདྲི་ཞིབ་ཏུ་གནང། དེ་ནས་རྗེ་དགེ་འདུན་གྲུབ་ཀྱིས་བཞེངས་པའི་བཀྲ་ཤིས་ལྷུན་པོའི་ཐུབ་ཆེན་ལ་གུར་ཀུམ་གྱིས་ཁ་བསྒྱུར་བའི་ཀ་ཤིའི་
རས་ཀྱི་སྣམ་སྦྱར་དང། སྙན་ཤལ། སྟོང་མཆོད་སྣ་ལྔ་སོགས་ཀྱི་མཆོད་སྤྲིན་སྤྲོས། གཏང་རག་ཏུ་མཆོད་གཏོར་རྒྱ་ཆེན་པོ་བཤམས་ཏེ་བསྟན་སྲུང་རྣམས་ཀྱི་བསྐང་གསོ་གནང། དྲུང་རམ་པ་ཆོས་མཛད་ཀྱིས་རྡོ་རྗེ་གདན་ནས་སྤྱན་
དྲངས་བའི་མཉམ་མེད་ཐུབ་བའི་དབང་བོ་དང་རྗེ་བཙུན་མ་ཕམ་མགོན་པོའི་སྣང་བརྙན་རྡོ་ནག་ལས་གྲུབ་བ་ཟུང་ལ་གསེར་ཆབ་གསོལ་ཞིང་སྤྱན་འབྱེད་ལེགས་བར་མཛད་དེ་སྣང་བརྙན་དེ་གཉིས་དང་ཝཱ་ར་ཎ་སིའི་ཞིང་བཀོད་སོ་སོར་

[328B] གནམ་གང་ལ་དགག་དབྱེ་གནང་ཞིང་ལྗོངས་རྒྱུ་བར་ཕེབས་བ་མཛད་དེ། སེར་སྐྱ་སུམ་སྟོང་བརྒལ་བར་ཕྱག་དབང་གནང། སློང་མོ་བ་རྣམས་ལ་ཟང་ཟིང་
གི་དངོས་པོ་གཏོས་ཆེ་བ་སྩལ། དེ་ཉིན་ཉི་མ་ཧ་ཅང་ཚ་བའི་རྒྱེན་ལྟ་བུས་སྐུ་ཁམས་ཅུང་ཟད་མི་དྭངས་པའི་ཚུལ་བསྟན་པར་ཞབས་བརྟན་སྐུ་རིམ་རྒྱ་ཆེར་བསྒྲུབས། ཟླ་བ་བརྒྱད་པའི་ཚེས་བཅུ་ལ་བཀྲ་ཤིས་རྩེའི་ཞབས་དྲུང་ལྕམ་དང་སེར་
འབྲས་པ་སོགས་དྲུག་ཅུ་སྐོར་ལ་གྲུབ་རྒྱལ་ལུགས་ཀྱི་ཚེ་དབང་སྩལ། གྲྭ་པ་བཞི་བཅུ་ཞེ་གཉིས་བསྙེན་རྫོགས་བསྒྲུབས། སྐབས་འདིར་ཡང་མཆོད་གཏོར་དང་བཅས་བསྟན་སྲུང་རྣམས་ལ་བསྐང་གསོ་མཛད། ལ་མོ་སྐུ་རྟེན་བ་དར་ཧན་ཨེར་
ཏེ་ནི་ཆོས་རྗེ་ཡབ་སྲས་དཔོན་གཡོག་དྲུག་ཅུ་སྐོར་འབྱོར་པར་མཇལ་ཁ་ཇ་གྲལ་གྱི་ཐོག་བཀའ་འདྲི་གནང། ཚེས་བཅོ་བརྒྱད་ལ་གཟིམས་ཆུང་དུ་ལ་མོ་ཆོས་སྐྱོང་ཆེན་པོ་སྐུ་གསོལ་ཞུས་ཏེ་གཏང་རག་གི་མཆོད་སྤྲིན་བསྟར། ཆོས་སྐྱོང་ཆེན་
པོའི་ལུང་ཕེབས་ལྟར་གཟིམས་ཆུང་གི་སྟེང་དུ་རྒྱགས་རྔན་དང་དགྲ་ལྷ་དབང་བསྟོད་རྒྱས་པ་མཛད། ཚེས་བཅུ་དགུ་ལ་ཆོས་རྗེ་སྐུ་རྟེན་བས་དངོས་འབུལ་དང་བཅས་ཞབས་བརྟན་ཕུལ། ཆོས་རྗེས་དཀར་སྤྲོ་རྒྱས་བ་བཏེག་ཐོག་དགེ་བའི་
བཤེས་གཉེན་བཞིས་ལུང་རིགས་ཀྱི་དགའ་སྟོན་སྤེལ་དེའི་ཕྱི་ཉིན་རྗེ་བླ་མ་མཆོག་གི་བཀའ་བཞིན་མཆོད་གཏོར་རྒྱས་པར་བཤམས་ཏེ་ཆོས་རྗེ་སྐུ་རྟེན་པ་དང་ལྕོག་གྲྭ་བ་རྣམས་བཅས་ནས་ལྷ་མཆོག་སྲིད་གསུམ་གྱི་བདག་པོ་ཚངས་བ་
[329A]༄༅། །ཆེན་པོ་དགྱེས་པ་བསྐྱེད་ཅིང་དབུ་འཕང་བསྟོད་པའི་བསྐང་གསོ། འཕྲིན་བཅོལ་དང་བཅས་སྨིན་རྒྱས་མཛད། སེར་འབྲས་པ་དང་ལ་མོ་བ་བཅས་གྲྭ་པ་སུམ་ཅུ་བསྙེན་རྫོགས་བསྒྲུབས། ཚེས་ཉེར་དྲུག་ལ་ཚོགས་དབུར་
ཞབས་ཟུང་བཀོད་དེ་ལམ་རིམ་གྱི་གསུང་ཆོས་གནང་བར་ཞི་ལྷག་གཉིས་ལ་གསུང་བཤད་རྒྱས་པ་གནང། སེར་འབྲས་པ་དང་རྣམ་གླིང་ཡོང་སྡུད་པ། གསེར་སྡུད་མགོ་པ་སོགས་མང་པོར་ཕྱག་དབང་སྩལ། ཆོས་རྗེ་སྐུ་རྟེན་པ་དང་
ལྕོག་གྲྭ་བ་བདུན་བཅས་ནས་ལྷ་ཆེན་ཚངས་པ་ཆེན་པོ་ཞི་དྲག་གི་དམར་ཆེན་གཏོར་ཟླག་ཞག་བདུན་རིང་ནུས་ལྡན་དྲག་པོར་བསྒྲུབས་ནས་ཚེས་ཉེར་དགུའི་ཉིན་འཕེན་པ་མཛད། ཟླ་བ་དགུ་པའི་ཚེས་གཅིག་ལ་བདེ་ཡངས་སུ་ཞབས་ཟུང་
བཀོད་དེ་སེར་སྐྱ་སྟོང་ཕྲག་མང་པོར་ཞལ་མཇལ་གནང་ཞིང་ཚངས་པ་ཆེན་པོ་སྐུ་གསོལ་ཞུས་ཏེ་དངོས་བཤམས་ཡིད་སྤྲུལ་གྱི་མཆོད་པ་དང། བདེ་ཆེན་རབ་རྒྱས་ཀྱི་དགེ་འདུན་རྣམས་ཀྱིས་འཆམས་གཟིགས་ཕུལ། ཙི་དམར་ཆོས་སྐྱོང་
དང་ཀལ་ལྕམ་གྱི་ཞལ་འབག་ལ་རྗེ་བླ་མ་མཆོག་དང་ལྷ་མཆོག་ཚངས་པ་ཆེན་པོ་གཉིས་ཀ་ནས་ཤིས་བརྗོད་ཀྱི་མེ་ཏོག་གཏོར་ཞིང་ཆོས་སྐྱོང་ལ་བཀའ་བསྒོ་དང་ཆོས་གྲྭ་ཆེན་པོར་འབྲུམ་ནད་དམིགས་མེད་དུ་ཞི་བའི་འཕྲིན་ལས་གཉེར་དུ་
གཏད། ཚེས་གསུམ་གྱི་ཉིན་ཚོགས་དབུར་ཞབས་ཟུང་བཀོད་དེ་མཆོད་ཚོགས་རྒྱ་ཆེན་པོ་དང་བཅས་ཞི་བ་ལྷའི་ལུགས་ལྟར་སྨོན་འཇུག་ཅིག་ཅར་དུ་འཛིན་པའི་སེམས་བསྐྱེད་ཆོ་ག་མཛད་དེ་ཐེག་པ་ཆེན་པོའི་འཇུག་ངོགས་ལ་བཀོད། ཚེས་

[329B] ཡུངས་ཀར། འཐོར་ནས་བཅས་པར་དཔལ་རྡོ་རྗེ་འཇིགས་བྱེད་ཆེན་པོ་དང་ཁྲོ་པོ་རྟ་མཆོག་རོལ་པའི་གཟུངས་སྔགས་ཟབ་མོ་བཟླ་བ་མཛད་པའི་
ལྗགས་ཆབ་ཀྱི་བྱིན་རླབས་ལྷ་དང་བླ་མ་གཉིས་ཀས་སྩལ། དེ་ནས་རྗེ་བླ་མ་མཆོག་ནས་ཆོས་སྐྱོང་ཉིད་བཀྲ་ཤིས་ལྷུན་པོར་ཆེད་ཀྱིས་ཕེབས་ནས་མདོས་རྫོང་གིས་མཚོན་སྔོན་དུ་བཀས་ལུང་བསྟན་པའི་རིམ་གྲོ་ཚང་མ་གནད་སྨིན་བསྒྲུབ་
པ་མཛད་དེ། ནད་བདག་ལ་སོགས་པ་བགེགས་རིགས་འབྱུང་པོའི་ཚོགས་རྣམས་རྒྱ་མཚོའི་ཕ་མཐར་བསྐྲད་ནས་དཔོན་སློབ་དགེ་འདུན་གྱི་སྡེ་དང་བཅས་པ་མྱུར་དུ་གདན་འཛོམ་ཡོང་བའི་འཕྲིན་ལས་གཉེར་དུ་གསོལ་བར་ཆོས་སྐྱོང་ཆེན་
པོ་ནས་བཀའ་ཇི་ལྟར་ཕེབས་པ་བཞིན་གཟུགས་མེད་ནས་བཀྲ་ཤིས་ལྷུན་པོར་ཕྱིན་ཏེ་གང་ཅིའི་ཞབས་འདེགས་སྔོན་གྱི་ཁས་བླངས་དམ་བཅས་ལས་མི་གཡེལ་བ་ཅིས་ཀྱང་ཞུ་ཞེས་ལན་འབུལ་བ་མཛད་དེ་སྐུ་རྟེན་པ་ངོ་གཡོག་བཀྲ་ཤིས་ལྷུན་
པོར་ཐོན། ཚེས་ལྔ་ལ་སེར་འབྲས་པ་དང་ཨ་མདོ་བ་སོགས་བསྒྲུབ་ཡ་སུམ་ཅུ་སོ་དགུ་བསྙེན་རྫོགས་བསྒྲུབས། འབྲུག་སྡེ་སྲིད་རྙིང་པ་བཞི་དར་བསམ་ཡས་སུ་ནོ་མོན་ཧན་དེ་མོ་སྤྲུལ་པའི་སྐུ་རིན་པོ་ཆེའི་སྐུ་གམ་དུ་ཐོན་རྒྱུར་གང་ཅིའི་ཞལ་ཏ་
ཕེབས་ཤིང་གོན་པ་སོགས་དངོས་པོའི་གནང་ཆ་སྩལ། བཀའ་བློན་དགའ་བཞི་གུང་པཎྜི་ཏའི་མཚམས་ཞུ་བ་དང་འཛུམ་ལང་ས་སྐྱོང་གི་བང་ཆེན་པ་བཅས་ལ་མཇལ་ཁ་གནང། གཞན་ཡང་དྷ་ཡན་ཏུ་ར་བ་སོགས་བྱང་འགྲུལ་བ་ཁ་

[330A]༄༅། །ཤས་ཀྱིས་མཚོན་སེར་སྐྱ་མང་པོར་ཕྱག་དབང་གི་བྱིན་རླབས་རིམ་བཞིན་སྩལ། འདི་སྐབས་བདག་གིས་ཆིབས་ཆེན་དུ་དམིགས་རྟ་གྲོ་དཀར་རྒྱུ་ཚུགས་ལེགས་པ་ཞིག་ཕུལ་བར་ཤངས་ནས་གདན་ས་ཆེན་པོར་
ཕེབས་སྐབས་ཆིབས་སྒ་ཚུགས་ཤིང་དེ་ནས་བཟུང་ཆིབས་ཆེན་གྱི་གཙོ་བོ་མཛད་དེ་ཕྱིས་སྐུ་འབུམ་དུ་ཕེབས་ཀྱི་བར་ཐུགས་ཕན་ཐོགས་པ་བྱུང་འདུག་དེ་ནས་འབྲོང་རྩེབ་དགེ་སློང་ཆོས་མཛད་བློ་བཟང་ཚེ་རིང་ཤངས་བདེ་ཆེན་རབ་རྒྱས་ནས་
རྫོང་སྟ་མཛད་དེ་བཀྲ་ཤིས་ལྷུན་པོའི་ཐུབ་ཆེན་ལ་ཤེལ་གྱི་ལྷུང་བཟེད་བྱུ་རུའི་ལྗོན་ཤིང་གཟུགས། སྙན་ཤལ་ནང་མཛོད་དང། སྔགས་གྲྭའི་འཇིགས་བྱེད་སླེའུ་ཆུང་མར་རལ་གྲི། སྙན་ཤལ་བཅས་འབུལ་རྒྱུ་སྩལ་ནས། ཕན་བདེ་འབྱུང་བའི་
གནས་གཅིག་པུ། ཞེས་སོགས་ཤོ་ལོ་ཀ་དང། ཕན་བདེའི་འབྱུང་གནས་བསྟན་པ་དར་ཞིང་རྒྱས། །ཞེས་པ་ནས། བཀྲ་ཤིས་ལྷུན་པོ་རྟག་ཏུ་རྒྱས་གྱུར་ཅིག་ཅེས་ཤོ་ལོ་ཀ་གཉིས་པོ་ཚར་གསུམ་རེ་བརྗོད་དེ་ཕུལ་ཞིག་ཅེས་གསུང་
དཀྱིལ་ཁང་གི་ཆོས་སྐྱོང་དྲེགས་པ་ལྕམ་སྲིང་གི་སྣང་བརྙན་ལ་སྙན་ཤལ་འབུལ་བར་ཚོགས་གསོག་པ་བློ་བཟང་དོན་གྲུབ་རྫོང་སྟ་མཛད། པེའི་ཅིང་མི་སྣ་ཚེ་ལྷ་མཁན་པོ་དཀའ་ཆེན་བློ་བཟང་དོན་གྲུབ་ཚེས་བཅུའི་ཉིན་ཕྱིར་འབྱོར་པར་གོང་
མ་བདག་པོ་ཆེན་པོའི་སྐུའི་མཚམས་ཞུ་མཛད། གོང་མ་ཆེན་པོའི་བཀའ་ལས། ངེད་ཀྱིས་སྔོན་དུ་པཎ་ཆེན་ཨེར་ཏེ་ནི་ལ་ཇི་ལྟར་ཞུས་པ་བཞིན། ཚེ་དཔག་མེད་ཀྱི་སྣང་བརྙན་ཚང་མ་བཟོ་བཀོད་ཕུལ་དུ་བྱུང་བ་འཆར་དཔེ་པས་ཀྱང་ཆེས་

[330B] ངེད་ལ་པཎ་ཆེན་ཨེར་ཏེ་ནིས་པ་ཡར་ཆེན་པོ་གནང་བ་ཡིན་འདུག་རྟེན་འབྲེལ་ཡང་མཆོག་ཏུ་ལེགས་པ་བྱུང་ཞེས་ཐུགས་མཆོག་ཏུ་དགྱེས་པའི་བཀའ་དང། གོང་མ་ཆེན་པོ་རང་གི་སྐུ་ལ་
བཞེས་པའི་བུ་ལ་གན་གྱི་ཏཱ་ཧུ་སོགས་གནང་སྐྱེས་གྱ་ནོམ་པ་སྩལ་བ་རྣམས་དགྱེས་གུས་ཆེན་པོས་བཞེས་ཏེ་མི་སྣ་ངོ་གཡོག་ལ་ཕྱག་དབང་ཇ་གྲལ་གནང། སོག་རིགས་སུམ་ཅུ་སོ་ལྔ་དགེ་ཚུལ་དང། སུམ་ཅུ་སོ་དྲུག་བསྙེན་རྫོགས་བསྒྲུབས་
རྩམ་ཁལ་བརྒྱ་ལས་གཏོར་མ་བཞེངས་ཏེ་ཆོས་རྒྱལ་ལ་གཏང་རག་བསྐང་གསོ་མཛད། ཚེས་བཅུ་གསུམ་ལ་ལ་མོ་སྐུ་རྟེན་པ་ཕྱིར་འཁོར་ཏེ་མདོས་རྫོང་སོགས་རིམ་གྲོ་དང་བཅོས་ཐབས་ཚང་མ་གནད་སྨིན་ལམ་འགྲོ་བྱུང་ཞེས་ཞུས་པར་ཐུགས་
ཤིན་ཏུ་དགྱེས། བྱང་རིགས་མི་སྣ་ཁག་ནས་ཞུས་ངོར། མི་སྣ་རྣམས་དང་ཆོས་རྗེ་སྐུ་རྟེན་པ་དཔོན་གཡོག་བདེ་ཆེན་རབ་རྒྱས་གླིང་གི་ཚོགས་ཡོངས་བཅས་པར་ཐུགས་རྗེ་ཆེན་པོ་བཅུ་གཅིག་ཞལ་གྱི་དབང་སྩལ། ཚེས་བཅོ་ལྔ་ལ་ལ་མོའི་ཕྱག་
མཛོད་དང་ཨ་ཙ་ར་ཁ་ཤས་ལ་མཇལ་ཁ་གནང། ཨ་ཙ་ར་རྣམས་ནས་ཕེ་རེང་གི་ཡུལ་གྱི་དངོས་སྤྱད་ཁ་ཤས་དང་རལ་གྲི་ངོ་མཚར་དང་ལྡན་པ་ཆ་གཅིག་ཕུལ། ཆོས་རྗེ་སྐུ་རྟེན་པ་སྲས་བཅས་ལ་དཀར་སྤྲོ་རྒྱས་པར་བསྟར། ཚེས་བཅུ་དགུ་ལ་འདུ་
ཁང་རྙིང་པར་ཆོས་རྗེ་སྐུ་རྟེན་པ་ངོ་གཡོག་སོགས་སེར་སྐྱ་མང་པོར་ཚེ་རྟ་ཟུང་འབྲེལ་གྱི་དབང་གནང། སྐུ་རྟེན་པར་གནང་སྐྱེས་དང་འབུལ་སློག་ཕྱག་གཡོག་རྣམས་ལའང་བབས་བསྟུན་གྱི་གནང་ཆ་བཅས་སྩལ། དེའི་ཕྱི་ཉིན་ཆོས་སྐྱོང་

[331A]༄༅། །ཆེན་པོ་སྐུ་གསོལ་ཞུས་ནས་གཏང་རག་གི་མཐུན་རྫས་བསྟར་ཏེ་འཕྲིན་བཅོལ་གནང་བར་ཆོས་སྐྱོང་ནས་ཀྱང་ཇི་ལྟ་བ་བཞིན་སྒྲུབ་རྒྱུའི་ཞལ་བཞེས་གནང། རྩམ་ཁལ་བརྒྱ་ལས་གཏོར་མ་རེ་བཞེངས་ཏེ་སྟོབས་
འཕྲོག་གདོང་བཞི་པ་དང་ཆོས་སྐྱོང་དྲེགས་པ་ལྕམ་སྲིད་གཉིས་ལ་གཏང་རག་གི་བསྐང་གསོ་མཛད། འདུ་ཁང་གསར་བསྐྲུན་གྱི་ཞལ་བསྲོ་དང་བསྟུན་བཞད་གཉེར་བ་རྗེ་དྲུང་བློ་བཟང་དགེ་འདུན་ནས་མཎྜལ་གྱིས་མཚོན་པའི་དངོས་འབུལ་
བསྟར། ཞྭ་དམར་ཕྱག་མཛོད་དང་གཉེར་པ་བཙན་རྒོད། ཚེ་ལྷ་མཁན་པོ་ངོ་གཡོག་གདན་ས་ཆེན་པོར་འགྲོ་མི་ཞབས་འབྲིང་བ་ཁ་ཤས་བཅས་དང་གཞན་ཡང་སེར་སྐྱ་མང་པོར་རིམ་བཞིན་ཕྱག་དབང་ཇ་གྲལ་དང། ཨ་མདོ་བ་
སོགས་དགུ་དགེ་ཚུལ་དང། བཞི་བཅུ་ཞེ་བརྒྱད་བསྙེན་རྫོགས་བསྒྲུབས། ཀོང་པོ་ཆོས་མཛད་སོགས་ཁ་ཤས་ལ་དགའ་ལྡན་ལྷ་བརྒྱ་མའི་ཁྲིད་གནང། ཚེས་ཉེར་དྲུག་ལ་ཕྱག་མཛོད་ཆེན་མོ། གསོལ་དཔོན་ཆེན་མོ། ཞམ་
རིང་དྲུང་འཁོར་ཁ་ཤས་བཅས་བཀྲ་ཤིས་ལྷུན་པོར་མཆོད་འབུལ་དང། གཟིམས་ཆུང་རྣམས་ལ་གད་བདར་སོགས་དགོས་པ་འགའ་ཞིག་གི་ཆེད་མངགས་རྫོང་མཛད། ཟླ་བ་བཅུ་པའི་ཚེས་གཅིག་ལ་ཕྱོགས་བཞིར་ཉེར་སྤྱོད་
ཚར་ལྔ་རེ་བཤམས་ཏེ་ཁྲུས་གསོལ། མཎྜལ། མཆོད་འབུལ་མཛད། འབྲུག་སྡེ་སྲིད་སྣེ་ཤན་རྩེ་དྲུང་བཅས་བསམ་ཡས་ནས་འབྱོར་པར་མཇལ་ཁ་ཇ་གྲལ་ཐོག་སྡེ་སྲིད་རང་གི་འདོད་པ་ལྟར་རེ་ཞིག་རྒྱལ་རྩེར་འགྲོ་རྒྱུར་བླང་དོར་

[331B] བདེ་ཆེན་རབ་རྒྱས་ཚོགས་ཡོངས་ལ་དཔལ་རྡོ་རྗེ་འཇིགས་བྱེད་ཀྱི་བླ་མའི་རྣལ་འབྱོར་དང་རབ་གནས་ཀྱི་ཆོ་གའི་ལུང། ཨ་མདོ་བ་མང་པོར་སྤྱན་རས་གཟིགས་ཕྱག་བཞི་པའི་རྗེས་གནང་དང་རིགས་
གསུམ་མགོན་པོའི་གཟུངས་ཀྱི་བཟླས་ལུང། འོད་དཔག་མེད་ལ་བརྟེན་པའི་འཕོ་བའི་ཁྲིད་བཅས་སྩལ། དེ་ནས་ཉིན་སྔ་ཕྱིར་མཆོད་གཏོར་རྒྱས་པར་བཤམས་ཏེ་རྗེ་བླ་མ་མཆོག་དང་ཡོངས་འཛིན་མཁན་རིན་པོ་ཆེ་སོགས་ནས་ཆོས་རྒྱལ་
ལྷ་མོ། ཞལ་བཞི། ལྕམ་སྲིད་བཅས་ལ་གཏད་རག་བསྐང་གསོ་རྒྱས་པར་མཛད། ཕྱག་མཛོད་ཆེན་མོ་དང་གསོལ་དཔོན་ཆེན་མོ་བཅས་ཕྱིར་འཁོར་བ་དང་ཕྱོགས་མཚུངས་གདན་ས་ནས་ཞལ་སྔ་ནས་བྮིའང་ཕེབས་བསུར་འབྱོར་པར་ཇ་གྲལ་ཐོག་
དགྱེས་པའི་གསུང་གླེང་མང་དུ་གནང། ཕྱི་ཉིན་ཟུར་བཞིའི་བླ་མ་རྣམས་ནས་མཎྜལ་གྱིས་ཐོག་དྲང་པའི་དངོས་འབུལ་བཏེག་སྟེ་བསྟན་འགྲོའི་དཔལ་དུ་ཞབས་པད་བརྟན་པ་དང་མྱུར་དུ་གདན་ས་ཆེན་པོར་ཆིབས་ཀྱི་ཁ་ལོ་བསྒྱུར་ཏེ་བདག་ཅག་རྣམས་
སྐལ་བཟང་དགའ་སྟོན་གྱི་དཔལ་ལ་སྤྱད་ཆོག་པའི་བཀའ་དྲིན་སྩོལ་དགོས་ཚུལ་གསོལ་བར་དགྱེས་བཞིན་དུ་ཞལ་བཞེས་གནང། རི་བོ་དགེ་འཕེལ་བ་རྣམས་ཀྱིས་དངོས་འབུལ་བསྟར། ཟུར་བཞིའི་བླ་མ་དང་སྐུའི་ཚ་བོ་རྣམས་རྒྱལ་ཚེ་རིང། ཏྲེ་བོ་དགེ་
སློང་བློ་བཟང་བཀྲ་ཤིས་དང་སོག་རིགས། ཨ་མདོ་སོགས་མང་པོར་གྲུབ་རྒྱལ་ལུགས་ཀྱི་ཚེ་དབང་སྩལ། ཨ་ཙ་ར་བཧོ་གོལ་འཁོར་བཅས་ནས་ཤེལ་གྱི་བུམ་པ་སོགས་ཀྱི་དངོས་འབུལ་བཏེག་པར་ཇ་གྲལ་ཐོག་ན་ག་རའི་སྐད་དུ་བཀའ་མཆིད་མཛད་

[332A]༄༅། །སྐུའི་མཚམས་ཞུ་འབུལ་མི་གཉེར་པ་བཙན་རྒོད། དགའ་ལྡན་ཆོས་འཁོར་གྱི་མཁན་པོ་དང་སྤྱི་གཉེར། ཐང་བ་དཔོན། གཞན་ཡང་ཤངས་ནང་གི་སྒེར་པ་ཁག་བཅས་ལ་མཇལ་ཁ་དང་བཀའ་འདྲི་གནང། ཨ་མདོ་བ་དང་
སེར་འབྲས་པ་སོགས་མང་པོར་ཕྱག་དབང་སྩལ། ཟུར་བཞིའི་བླ་མ་རྣམས་དང་དགའ་ལྡན་ཆོས་འཁོར་གྱི་མཁན་རྙིང་ལ་ཐོན་ཕྱག་གནང། རྗེ་བླ་མ་མཆོག་སྐུ་རྐྱང་ནས་དམ་ཅན་ཆོས་ཀྱི་རྒྱལ་པོ་གསང་སྒྲུབ་ལ་བརྟེན་པའི་སྤྱིན་སྲེག་
མཛད། སྡོན་དུ་ཚེ་ལྷ་མཁན་པོའི་གདོང་ལྕང་སྐྱ་རིན་པོ་ཆེ་ནས་ཚོགས་འཁོར་དོད་འབུལ་མཛད་པར་བརྟེན། ཚེས་ཉེར་ལྔའི་ཉིན་མཆོད་ཚོགས་རྒྱ་ཆེན་པོ་དང་བཅས་རྗེ་བླ་མ་མཆོག་གིས་གཙོ་མཛད་བླ་གྲྭ་ཉེར་གཅིག་ནས་འཁོར་ལོ་སྡོམ་པའི་
བདག་མདུན་དང་འབྲེལ་བའི་ཚོགས་འཁོར་རྒྱས་པ་དུས་བཟང་ཆོས་སྤྱོད་སྨོན་ལམ་བཀྲ་ཤིས་ཀྱི་མཐའ་རྟེན་དང་བཅས་པ་སྨིན་རྒྱས་སུ་མཛད། ཕྱོགས་འདུས་ཉིས་བརྒྱ་བཅུ་བཞི་བསྙེན་རྫོགས་དང། ལྔ་བཅུ་ང་བརྒྱད་དགེ་ཚུལ་བསྒྲུབས་
ཀརྨ་སི་ཏུ་རིན་པོ་ཆེ་སྐུ་གཤེགས་པའི་དགོངས་རྫོགས་སྒྲུབ་མི་དང། རྣམ་གླིང་རྫོང་ཡོང་ངོ་གཡོག་སྒེར་བ་སོགས་ལ་མཇལ་ཁ་གནང། ར་ཉག་སྐུ་སྐྱེ་ནས་སེམས་བསྐྱེད་མཆོད་པའི་ཆེད་མངགས་རྫོད་མཛད་པའི་མི་སྣ་སོགས་ཁམས་
འགྲུལ་ཁ་ཤས་ངང་བདེ་ཆེན་རབ་རྒྱས་གླིང་གི་ལས་སྣེ་བཅས་མང་པོར་ཐེག་པ་ཆེན་པོར་སེམས་བསྐྱེད་པའི་ཆོ་གའི་བཀའ་དྲིན་སྩལ། ཟླ་བ་བཅུ་གཅིག་པའི་ཚེས་བདུན་ལ་བདེ་ཆེན་རབ་རྒྱས་གླིང་བླ་བྲང་ནས་སྟོན་འཁོར་ཚང་མར་ཉིན་གང་

[332B] ཚ་རྟིང་མའི་ཐོག་རྗེ་བླ་མ་མཆོག་འདུས་སྡེའི་ཚོགས་དབུར་སྤྱན་དྲངས་ཏེ་བླ་སྤྱི་སོ་སོ་ནས་དངོས་འབུལ་སྤམ་མཐོ་བ་བཏེག་པར་འཇིགས་བྱེད་ཀྱི་བླ་བརྒྱུད་གསོལ་འདེབས། ཚོགས་ཀྱི་བདག་པོའི་
སྦྱིན་སེག་གི་ཆོ་ག་ཚེ་ཆོག་གི་ཁྲིད་ཡིག་གི་ལྗགས་ལུང་བཅས་གནང། འབུལ་བའི་ཐོག་ནས་མཎྜལ་བཞེས་ཤིང་དེ་ཕྱིན་ཕྱིར་སློག་ཐོག་དངུལ། གོས་ཆེན། ཇ་འཁོར་དྲུག་བཅས་དང་འདུས་སྡེར་མང་ཇ་འབྲས་ཚ་བསྡོམས་བཅུ་གཉིས་
འགྱེད་ཁ་བཏགས་རེ་དང་དངུལ་ཞོ་གསུམ་རེ་བཅས་སྩལ། སྐུ་ཚབ་དྲུང་ཡིག་ཕུན་ཚོགས་བཀྲ་ཤིས་དང། རྗེ་དྲུང་བློ་བཟང་རྒྱལ་མཚན་གཉིས་སོ་སོར་གནང་སྐྱེས་གྱ་ནོམ་པ། གཞན་ཡང་བློ་བཟང་སངས་དགེ་དགེ་སློང་མ་ཆེན། སྐལ་བཟང་
དགེ་ལེགས། རིགས་འཛིན་ནོར་བུ། ནང་གཟན་བྱིངས། སྐུ་གཉེར་ངག་དབང་དགེ་འདུན། རྡོ་རྗེ་སློབ་དཔོན་སོགས་ལས་སྣེ་རྣམས་དང་བཅས་པར་བབས་བསྟུན་གྱི་གནང་ཆ་བཟང་པོ་སྩལ། རྡོ་རྗེ་སློབ་དཔོན། དབུ་ཆོས། གདངས་དཔོན་བཅས་
ལ་གསར་རྩོམ་ཞལ་བཞི་པའི་བསྟོད་པའི་དབྱངས་དང་རྔ་ཆིངས་བྱ་ལུགས་ཀྱི་བཀའ་ཕེབས་པ་བཞིན། ཁོང་རྣམས་ནས་ཀྱང་ལེགས་པར་བསླབས་ཏེ་གདངས་རྒྱུགས་ཀྱང་ཕུལ། ཐུབ་ཆེན་གྱི་སྐུ་མདུན་དུ་སྟོང་མཆོད་དང། དགའ་ལྡན་རྡོ་རྗེ་གདན་
དུ་བརྒྱ་མཆོད་བཅས་བསྟར། བདེ་ཆེན་རབ་རྒྱས་ཚོགས་ཡོངས་ནས་བསྐང་གསོ་མཛད་རྒྱུའི་དགོས་ཆ་དང། དགའ་ལྡན་རྡོ་རྗེ་གདན་དང་དགའ་ལྡན་མཉན་ཡོད་སོ་སོར་མང་ཇ་དགུ་རེ་འགྱེད་བཅས། རྣམ་གླིང་རྫོང་དཔོན་གཉིས་དང་རྫོང་མདུན་རྩྭ་

[333A]༄༅། །གཉེར་སོགས་ནས་བདེ་ཆེན་རབ་རྒྱས་སུ་ཞབས་ཟུང་བཀོད་པ་ནས་བཟུང་ཞབས་འགྱུར་ཡང་དག་ཞུས་པ་དང། སྒེར་ཤེལ་ཤིག་པ་ནས་བཞུགས་རིང་དབྱར་དུས་གསོལ་མཛོ་བརྒྱད་ལ་གཟན་པ་ཕུལ་བ་
སོགས་ཀྱི་ཞབས་འགྱུར་ཞུས་པ་བཅས་སོ་སོར་གནང་སྐྱེས་བཟང་པོ་དང། བསྡམས་རའི་སྐབས་ལམ་སྲུང་གི་ལས་ཁུར་འཛིན་མི་ཁག་ལ་འབྲུའི་གནང་ཆ་ཕོན་ཆེ་བ་སྩལ། དེ་ལྟར་དགའ་ལྡན་བདེ་ཆེན་རབ་རྒྱས་གླིང་དུ་བཞུགས་
རིང་བསྟན་འགྲོའི་བདེ་སྐྱིད་དང། ཁྱད་པར་གདན་ས་ཆེན་པོ་སོགས་ཡུལ་ཕྱོགས་འདིར་རྡོ་རྗེ་ཚེར་མའི་འཇིགས་པ་ཞི་བའི་སླད་དུ་རྗེ་བཙུན་ཐམས་ཅད་མཁྱེན་པ་ཉིད་ནས་ཟབ་མོའི་རྣལ་འབྱོར་གྱི་སྒོ་ནས་ཐུགས་དམིགས་དང། རྟེན་
བྱིན་ཅན་རྣམས་ལ་མཆོད་འབུལ། བསྟན་སྲུང་རྣམས་ཀྱི་བསྐང་གསོ། སྦྱིན་སྲེག་གཏོར་ཟློག་སོགས་ལན་ཅིག་མ་ཡིན་པར་མཛད་པའི་ཐུགས་རྗེའི་འོད་ཟེར་ལ་བརྟེན་ནས་སྐབས་དེར་ཡམས་ནད་སོགས་མི་ཤིས་རྒུད་པའི་སྨག་རུམ་
མཐའ་དག་དྲུངས་ནས་ཕྱུང་སྟེ། ཕན་པ་དང་བདེ་བའི་འདབ་སྟོང་མངོན་པར་བཞད་པའི་ལྡིང་ཁང་དུ་ལུས་ཅན་རྐང་དྲུག་མཐའ་དག་ཀུན་དགའི་གླུ་དབྱངས་དར་དིར་དུ་སྒྲོག་པ་ལ་བརྩོན་པར་གྱུར་ཏོ། །འདིར་སྨྲས་པ། གང་ཞིག་འཇིག་
རྟེན་དག་ཏུ་རྩོད་ལྡན་མཚན་མོ་རྒུད་པའི་མུན་པ་ཇི་ལྟ་ཇི་ལྟར་སྤྲོ་བྱེད་པ། །དེ་ལྟ་དེ་ལྟར་དཔལ་ལྡན་ཐུབ་པ་རྣམས་ཀྱིས་ཐབས་མཁས་མཛད་པའི་འོད་ཟེར་སྣང་བ་འགྱེད་པ་སྟེ། །བཀྲ་ཤིས་རིན་ཆེན་ལྷུན་པོར་སྤུངས་པའི་ཆོས་ཀྱི་སྡེ་

[333B] །མགོན་ཁྱོད་ཐུགས་བསྐྱེད་ལྷག་པར་བདོ་བས་དུཿ་ཁ་ཀུན་བཅོམ་རྫོགས་ལྡན་དགའ་སྟོན་སླར་ཡང་བོས་པ་བཞིན། །མ་རྒད་མདངས་འཕྲོག་དཔག་བསམ་ལྗོན་པ་རབ་དཀར་མེ་ཏོག་ཕོན་པོ་དང་
རླབས་འཕྲེང་ལྡན་པའི་རོལ་མཚོ་འདི་ཡང་ཆུ་བྱའི་འཕྲེང་བས་མངོན་པར་སྒེག་དེ་བཞིན་ཕྱོགས་ཀྱི་བུ་མོའི་བཞིན་རས་འདབ་སྟོང་བཞད་པའི་འགྲམ་པ་ལ། །ཁྱོད་ཀྱི་འཕྲིན་ལས་རྒྱ་ཆེན་ཡིད་འོང་སྦྲང་རྩི་གསར་བའི་དོགས་པས་མཛེས། །ཞེས་
བྱ་བ་ནི་རྗེ་བླ་མ་སྲིད་ཞིའི་གཙུག་རྒྱན་པཎ་ཆེན་ཐམས་ཅད་མཁྱེན་པ་བློ་བཟང་དཔལ་ལྡན་ཡེ་ཤེས་དཔལ་བཟང་པོའི་ཞལ་སྔ་ནས་ཀྱི་རྣམ་པར་ཐར་པ་ཉི་མའི་འོད་ཟེར་ལས། གཙང་པོ་བྱང་བརྒྱུད་ཤངས་ཀྱི་མཚོ་ཉ་བདེ་ཆེན་རབ་རྒྱས་གླིང་དུ་ཞབས་
སེན་གྱི་པདྨོ་ཉེ་བར་བཀོད་ནས་བསྟན་འགྲོའི་དོན་རླབས་པོ་ཆེ་མཛད་པ་སོགས་ཀྱི་ལེའུ་སྟེ་དགུ་པའོ།། །།དེ་ནས་ཚེས་བཅུ་གཉིས་ཀྱི་ཉིན་ཆོས་གྲྭ་ཆེན་པོ་བཀྲ་ཤིས་ལྷུན་པོར་ཆིབས་ཁ་བསྒྱུར། ལུང་བཟང་མདོར་བདེ་ཆེན་རབ་རྒྱས་གླིང་བླ་བྲང་
ནས་ཐབ་འཛིན་སར་བསྙེན་བཀུར་གཟབ། ཆིབས་སྐྱེལ་བ་ཁ་ཤས་ལ་ཕྱག་དབང་དང་གནང་ཆ་བསྟན། དེ་ནས་བཟུང་གདན་ས་ཆེན་པོར་ཕེབས་ཀྱི་པར་ཆིབས་བསུ་སྐྱེལ། སེར་སྦྲེང། བྲོ་གཞས་པ་རྣམས་ལ་ཕྱག་དབང་དང་གནང་ཆ། སྒེར་
མཇལ་ཞུ་མི་རྣམས་ལ་སློག་ཆ་བཅས་སྩལ། བཀྲ་ཤིས་ཆོས་རྫོང་དུ་གུང་སྟོན་མཛད་དེ་བཀྲ་ཤིས་རྩེར་ཞག་གསུམ་བཞུགས་སྟན་འཇགས་རིང་སྟོན་ཆེན་དང་འབྲེལ་བའི་བསྙེན་བཀུར་གཟབས། དངོས་འབུལ་ཀྱང་གཏོས་ཆེ་བ་བསྟབས་
[334A]༄༅། །དགའ་ལྡན་ཆོས་གླིང་པ། ལྷ་སྡིངས་པ། ཆོས་ལུང་པ་སོགས་ནས་སྒེར་མཇལ་ཞུས། ཆོས་གསུམ་ལ་མགོན་ཁང་དུ་རྩམ་ཁལ་ལྔ་བཅུ་ལས་གྲུབ་པའི་གཏོར་མ་བཞེངས་ཏེ་ལྷ་མོར་གཟབ་གསོལ་མཛད། ཟླ་བ་
གཅིག་རིང་བསྐང་གསོ་གཏོང་རྒྱུའི་དགོས་ཆ་ཡང་སྩལ། འཁྲུངས་ལྷ་གཞི་བདག་རྣམས་ལ་ཡང་གསོལ་མཆོད་མཛད། ཚེས་བཅོ་ལྔ་ལ་བཀྲ་ཤིས་རྩེ་ནས་ཆིབས་ཁ་བསྒྱུར་ཏེ་གཡང་གཞིས་ཀའི་ཀླུ་སྡིངས་སུ་གསོལ་ཚིགས་དང། ས་
སྨད་དུ་ཞག་བཞུགས་གནང། གྲོང་སྟོད་ཁང་གསར་བས་དཀར་སྤྲོ་དང་དངོས་འབུལ་བཏེག་རྒོད་ཚང་སྒྲུབ་སྡེ། རི་བོ་དགེ་འཕེལ། དགའ་ལྡན་རབ་རྒྱས། རྩེ་གདོང་ཆོས་སྡེ། དམ་ཚིག་གྲུབ་པ། པདྨོ་ཆོས་སྡིངས། ལྷ་ལྔ་བྲག་འབར་ར་
དགོན་པ། དཔལ་ཆེན། མཁའ་སྤྱོད། མོ་དགོན་ཁམ་བྲག་བཅས་ཀྱི་གྲྭ་བཙུན་ཚང་མས་སེར་སྤྲེང་དང་སྤྱི་འབུལ། ལས་སྣེའི་སྒེར་འབུལ་བཅས་བསྟར། བྲུལ་ཚང་པ། རི་གདོང་པ། དགའ་ལྡན་རབ་རྒྱས་གཉེར་པ། ཐོབ་རྒྱལ་གཞིས་ཀ་
པ༑ འཕེལ་རྒྱས་གཉེར་པ་བཅས་ནས་དངོས་འབུལ་གྱི་མཆོད་སྤྲིན་སྤྲོས། ཚེས་བཅུ་དྲུག་ལ་གླིང་གི་གྲུ་ཁ་བྱང་དུ་གསོལ་ཚིགས་ཀྱི་སར་ཉུག་ཆོས་འཁོར་གླིང་པ་དང། ཆུ་དབར་གཡུ་རྩེ་བས་སྒེར་མཇལ་ཞུས། ཟུར་བཞིའི་བླ་མ་
སོགས་ཀྱི་ཆིབས་བསུ་དང་བཅས་མཐོང་སྨོན་གཤོངས་སུ་བཞུགས་ཞག་མཛད། དབེན་དགོན་པ་དང་བཀྲ་ཤིས་རྫོང་ཁའི་གཉེར་བ་སོགས་ནས་དངོས་འབུལ་བསྟབས། གཞུང་གནས་གཟིམས་དཔོན་བྱམས་གླིང་མཁན་པོ་རྗེ་

[334B] སྐུའི་མཚམས་ཞུ་འབུལ་བ་སོགས་ཀྱི་ཆེད་དུ་རྫོང་སྟ་གནང་བ་འབྱོར་བར་མཇལ་ཁ་བཀའ་འདྲི་གནང། ཟུར་བཞིའི་བླ་མ་རྣམས་ལ་ཐུགས་དགྱེས་པའི་བཀའ་མཆིད་སྩལ། ཚེས་བཅུ་
བདུན་ལ་དེ་ནས་ཆིབས་ཁ་བསྒྱུར་ཏེ་རྟ་པ་སྟོང་ཕྲག་ལྷག་པའི་ཆིབས་བསུ་དང་བཅས་ཟམ་ཆེན་ཤར་དུ་ཐབ་འཛིན་སར་ཕེབས། ཆིབས་བསུ་བ་སོགས་སེར་སྐྱ་བརྒྱ་ཕྲག་མང་པོར་ཕྱག་དབང་གནང། དེ་ནས་ཆིབས་བསུ་བ་རྣམས་དང་གར་
རོལ་བ་སོགས་ཀྱིས་མདུན་བསུས། གདན་ས་ཆེན་པོ་དང། སྣར་ཐང་ཆོས་སྡེ། གངས་ཅན་ཆོས་འཕེལ། ཞ་ལུ། རྒྱལ་ཆེན་རྩེ་ཆོས་འཁོར་བདེ་ཆེན་ལ་སོགས་པའི་དགེ་འདུན་སྟོང་ཕྲག་མང་པོས་དུར་སྨྲིག་གི་རྒྱལ་མཚན་གསོལ་ཞིང་
མཆོད་པའི་བྱེ་བྲག་སྣ་ཚོགས་ཐོགས་པའི་སེར་སྦྲེང་དང། མི་སྡེ་རྣམས་ཀྱི་སྐྱེ་བོ་ཕོ་མོ་བརྒྱ་ཕྲག་མང་པོའི་བྲོ་གཞས་སོགས་ཚར་དུ་དངར། བླ་བྲང་དང། གྲྭ་ཚང་ཁག་སྤྱི་ཁང་སོ་སོ་བཅས་ཀྱི་སྟེང་ནས་དར་འཕྱར་དང་བསངས་སྣའི་དུད་
སྤྲིན། དུང་ཆེན་གྱི་སྒྲ་དབྱངས་ལ་སོགས་པས་མངོན་པར་མཆོད་དེ། ཆོས་གྲྭ་ཆེན་པོ་བཀྲ་ཤིས་ལྷུན་པོ་དཔལ་གྱི་སྡེ་ཆེན་ཕྱོགས་ཐམས་ཅད་ལས་རྣམ་པར་རྒྱལ་བའི་གླིང་གི་གཟིམས་ཁང་རྒྱལ་མཚན་མཐོན་པོའི་གཟིམས་ཆུང་བཀའ་
གདམས་ཕོ་བྲང་གི་འཇིགས་བྲལ་གདོང་ལྔས་བཏེག་པའི་རྡོ་རྗེའི་ཁྲི་འཕང་མཐོན་པོར་ཞབས་ཀྱི་པདྨོ་བཀོད། དེའི་ཚེ་ཕྱོགས་ཕྱོགས་སུ་འབྲུམ་ཡོལ་དུ་བྱོན་པ་རྣམས་ཀྱང་འདུས་ནས་དཔོན་སློབ་ཚང་མ་ཞལ་འཛོམ་ཞིང་སྔོན་མེད་པའི་ཕན་བདེའི་

[335A]༄༅། །རྫོགས་ལྡན་གྱི་དགའ་སྟོན་ལ་རོལ་པར་གྱུར་ཏོ། །ཚེས་བཅོ་བརྒྱད་ལ་ཚོམས་ཆེན་དུ་རྡོ་རྗེའི་ཁྲི་འཕང་ཆེ་མཐོར་ཞབས་ཟུང་བཀོད། འཕྲིན་ལས་པ་ཆེན་པོ་དང་ཡོངས་འཛིན་མཁན་རིན་པོ་ཆེ། ཟུར་བཞིའི་བླ་མ། ཐོས་
གླིང་ཞལ་སྔ་ནས་ཀྱི་སྐུ་སྐྱེ། ལ་དྭགས་ས་སྐྱོང་གི་སྲས། གཟིམས་དཔོན་བྱམས་གླིང་མཁན་པོ། ནོ་མོན་ཧན་དེ་མོ་སྤྲུལ་པའི་སྐུ་རིན་པོ་ཆེའི་མཚམས་ཞུ་འབུལ་མི་དང་དཔལ་ལྡན་ས་སྐྱའི་མགྲོན་གཉེར། འཕགས་ཡུལ་བྷངྒ་ལའི་ཡུལ་གྱི་
བཧོ་གོལ་ས་ཧེབ་འཁོར་བཅས་དང། ཝཱ་ར་ཎ་སིའི་ས་སྐྱོང་ཙེ་ཏེ་སིང་བྷ་དུར་དང་ཀ་ཤི་མི་རི་མལ་གྱི་མི་སྣ་འགུ་བཟང་ངོ་གཡོག་ཧལ་ཧ་དང། མཚོ་སྔོན་རྒྱལ་ཁག་གི་མི་སྣ་སོགས་སོག་རིགས་རྣམ་མང། གཞིས་རྩེ་རྫོང་དཔོན་བཅས་མགྲོན་
དུ་འོས་པའི་སེར་སྐྱ་མང་པོ་གྲལ་དུ་འཁོད་པའི་ཐོག་བླ་བྲང་ནས་སྟོན་ཆེན་དང་འབྲེལ་བའི་བསྙེན་བཀུར་གཟབ་ཅིང་ལེགས་སྐྱེས་བསྟར། ཕྱག་ཕྱག་པ་བློ་བཟང་མཁས་མཆོག་ནས་གྲལ་འཕྲོས་མཛད། ཇོ་རྫོང་པ་དཀའ་ཆེན་བློ་བཟང་
བཀྲ་ཤིས་དང་གཅེན་ལུང་པ་དཀའ་ཆེན་བློ་བཟང་དཔལ་འབྱོར་གཉིས་ཀྱིས་ཚད་མ་རྣམ་འགྲེལ་གྱི་མཆོད་བརྗོད་ལས་བརྩམས་ཏེ་ལུང་རིགས་ཀྱི་སྒོ་བརྒྱ་ཕྱེ། གར་པ་རྣམས་ཀྱིས་རོལ་རྩེད་ཀྱི་ཟློས་གར་ཡང་མངོན་པར་བསྒྱུར། དེར་ཚོགས་
པ་ཐམས་ཅད་ལུས་སེམས་བདེ་བས་ཚིམ་ཞིང་དགའ་བའི་ཅ་ཅོ་སྒྲོག་པར་བྱེད་དོ། །གསར་བསྐྲུན་ཚེ་དཔག་མེད་ལྷ་དགུའི་སྣང་བརྙན་བཞུགས་པའི་གཞལ་མེད་ཁང་ཆེན་པོ་ཚེ་ཆོག་ལྷ་ཁང་དུ་གྲགས་པར་ཞབས་ཟུང་བཀོད་དེ། རྟེན་སོ་

[335B] དེའི་ཕྱི་ཉིན་རྗེ་བླ་མ་
མཆོག་ཚོམས་ཆེན་དུ་ཞབས་ཟུང་བཀོད། མགྲོན་དུ་འོས་པ་གོང་གསལ་ཐོག་ཞི་བ་བཟང་པོ། མདའ་དཔོན་པད་ཚལ། གྲྭ་ཚང་དང་མི་ཚན་ཁག་གི་ལས་སྣེ་བཅས་གྲལ་དུ་འཁོད་པ་ལ། ཟུར་བཞིའི་བླ་མ་དང་གྲྭ་ཚང་སྤྱི་སོ་མི་ཚན་
སོ་སོ། ཞམ་རིང་དྲག་འབྲིང་དཀྱུས་གསུམ་བཅས་སྤྱི་ནས་སྟོན་ཆེན་དང་འབྲེལ་བའི་ཞབས་ཏོག་རྒྱས་པར་བསྟར། གྲལ་འཕྲོས། གར་རོལ་སོགས་སྔར་བཞིན་ལ། དཔེ་ཐུབ་པ་དཀའ་ཆེན་བློ་བཟང་བཟོད་པ་དང་སེར་ཁང་པ་དཀའ་ཆེན་དགེ་
ལེགས་རྒྱལ་མཚན་གཉིས་ཀྱིས་ལེགས་བཤད་ཀྱི་མཆོད་སྤྲིན་སྤྲོས། དེ་ཡང་སྐྱབས་མགོན་ཐམས་ཅད་མཁྱེན་པ་ཉིད་དབེན་དགོན་དང། བདེ་ཆེན་རབ་རྒྱས་གཉིས་སུ་མཚན་དཔེའི་དཀྱིལ་འཁོར་གསལ་དྭངས་སུ་བཞུགས་པ་ནས་གདན་
ས་ཆེན་པོས་མཚོན། ཡུལ་ཕྱོགས་རྣམས་སུ་ནད་རིམས་ལ་སོགས་པ་ཉེར་འཚེ་མཐའ་དག་མིང་གི་ལྷག་མ་ཙམ་དུ་གྱུར་ཏེ་བསྟན་འགྲོའི་ཕན་བདེའི་སྣང་བ་ཕྱོགས་བརྒྱར་འབར་བཞིན་པའི་ཐོག་གདན་ས་ཆེན་པོར་ཞབས་ཟུང་བཀོད་པའི་
རྟེན་འབྱུང་ལེགས་འབུལ་ཞུས། སླར་ཡང་ཞབས་པད་རྡོ་རྗེའི་རང་བཞིན་དུ་བརྟན་ནས་ཟབ་རྒྱས་ཆོས་ཀྱི་འཁོར་ལོ་རྒྱུན་མི་འཆད་དུ་བསྐོར་བར་གསོལ་བ་འདེབས་རྟེན་མཛོད་བཏགས། མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད་

[336A]༄༅། །སོགས་དངོས་འབུལ་སྦམ་མཐོ་བ་བཏེག་ཞལ་སྔ་ནས་རྣམ་པ་བཞིས་མཚོན་གོང་གསལ་རྣམས་ཀྱིས་ལྷ་རྫས་དྲི་བྲལ་དང་བཅས་ཕྱག་དབང་ཞུས། འབྲོང་རྩེ་ཆོས་སྡེ་པ་སོགས་སེར་སྐྱ་མང་པོར་ཕྱག་དབང་སྩལ། བད་
ཚལ་མདའ་དཔོན་ཕུན་ཚོགས་རྣམ་རྒྱལ། གཞུང་སའི་ལེགས་འབུལ་བ་རྩེ་དྲུང་གཉིས། ཨོར་ཏུ་སུ་ཝང་དོན་གྲུབ་རྒྱ་མཚོའི་དགེ་སྒྲུབ་པ་ནང་སོ་ཆོས་གྲགས། ཨུ་ཅུ་མུ་ཆིན་དཀའ་བཅུ་ངག་དབང་རྒྱ་མཚོ། ཇ་སག་ཐུ་ས་ལག་ཆི་སོགས་
སོག་རིགས་མི་སྣ་ངོ་གཡོག་ཉིས་བརྒྱ་དགུ་བཅུ་སྐོར་སོགས་གསར་འབྱོར་ལ་རིམ་བཞིན་མཇལ་ཁ་ཇ་གྲལ་བཀའ་འདྲི་གནང། བླ་མ་ཞི་བ་བཟང་པོ་དང། ཕུན་ཚོགས་གླིང་རྡོ་རྗེ་སློབ་དཔོན་པ་གཉིས་སོ་སོས་དངོས་འབུལ་བཏེག་པར་
ཞི་བ་བཟང་པོར་གང་ཅིའི་བཀའ་འདྲི་གནང། ཡོངས་འཛིན་མཁན་རིན་པོ་ཆེ་ནས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བསྟབས། ཚེས་ཉེར་གཉིས་ལ་གཟིམས་དཔོན་བྱམས་གླིང་མཁན་པོ་དང་རྩེ་དྲུང་གཉིས་བཅས་
ནས་ཁུར་བླང་སྟེ། གཞུང་ས་ནས་འདུས་སྡེར་མང་འགྱེད་ཀྱི་བསྙེན་བཀུར་དང་བཅས་ཚོགས་དབུར་སྤྱན་དྲངས་ཏེ་རྟ་རྨིག་མ་ལྔ་བཅུ་སོགས་ཀྱི་དངོས་འབུལ་གཏོས་ཆེ་བ་བཏེག་ཚེས་ཉེར་བཞི་ལ་ཞ་ལུ་ཆོས་སྡེ་སྤྱི་ནས་ཚེ་ཆོག་དང་
འབྲེལ་བའི་སྒོ་ནས་ཞབས་བརྟན་གསོལ་འདེབས་ཞུས། དེའི་ཕྱི་ཉིན་ཨོར་ཏུ་སུ་པེའི་ལིའི་བླ་མ་ཆོས་རྗེ་རབ་འབྱམས་པ་ངག་དབང་འཕྲིན་ལས་ཀྱིས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བསྟར། ཚེས་ཉེར་དགུ་

[336B] གཙུག་ལག་ཁང་གི་སྟེང་དུ་ལྷ་བེག་གི་ཐུགས་གསེར་ཟངས་ལས་གྲུབ་པ་ཆེ་ལེགས་གསར་བསྐྲུན་བཀའ་དྲིན་ཆེ་བར་སྔགས་པ་བློ་སྤྱི་ནས་ལེགས་སོ་དང་བརྟན་བཞུགས་ཆབས་ཅིག་
གི་ཆེད་དགོངས་ཇ་དང་རྟིང་གཉིས་ལ་ཚོགས་དབུར་སྤྱན་དྲངས་ཏེ་རྟེན་འབྱུང་དངོས་འབུལ་རྒྱ་ཆེར་བ་སྟར། རྒྱལ་སྲིད་རིན་པོ་ཆེ་སྣ་བདུན་དང་བཀྲ་ཤིས་པའི་རྫས་རྟགས་བརྒྱད་སོགས་ཕྱག་ཏུ་ཕུལ་ནས་སྔགས་ཆེན་ཞལ་སྔ་ནས་ཀྱིས་
གསུང་བཤད་དང་བཅས་ཞབས་བརྟན་གསོལ་འདེབས་ཞུས། མགོན་ཁང་གི་རྟེན་དང་གཟིམས་སེར་ལྷ་མོ་རྣམས་ལ་མཐུན་རྫས་བསྟར། ཚེས་ཉེར་བརྒྱད་ལ་བསམ་བློ་བླ་མའི་མི་སྣ་རྣམས་ཀྱིས་ཚོགས་དབུར་སྤྱན་དྲངས་ཏེ་དངོས་
འབུལ་བཏེག་མཚོ་སྔོན་དང། ཨོར་ཏུ་སུ་པ་སོགས་མཇལ་བ་གཞན་མ་རྣམས་ཀྱིས་ཀྱང་མཆོད་སྤྲིན་སྤྲོས་པར་དགའ་ལྡན་ལྷ་བརྒྱ་མའི་ཁྲིད་སྩལ། གནམ་གང་ལ་བླ་མ་ཞི་བ་བཟང་པོར་ཆོས་རྒྱལ་དུག་རི་ནག་པོའི་སྒྲུབ་ཐབས་
ལས་ཚོགས་དང་བཅས་པའི་ཆོས་སྐོར་རྗེ་ཉིད་ཀྱི་བཀའ་རྩོམ་མའི་ལུང་གནང། དེ་ཉིན་བཧོ་གོལ་ས་ཧེབ་འཁོར་བཅས་ལ་དཀར་སྤྲོ་དང་གུང་སྟོན་སྐུ་གམ་དུ་སྩལ་ཏེ་བཀའ་ཞི་བ་ཏུ་ཕེབས། ཟླ་བ་བཅུ་གཉིས་པའི་ཚེས་གཅིག་ལ་རྒྱལ་ཁང་
སྤག་ར་བས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། སོག་རིགས་དང་གདན་སའི་གྲྭ་པ་བཅས་གསར་ཞུགས་བཅུ་དགེ་བསྙེན་ནས་དགེ་ཚུལ་བར་བསྒྲུབས། དེའི་ཕྱི་ཉིན་བླ་མ་ཞི་བ་བཟང་པོ་རོ་གཡོག་དང། ལྕགས་

[337A]༄༅། །ལ་དཔོན་གྱི་མཚམས་ཞུ་བ་སོགས་ཁམས་སོགས་སེར་སྐྱ་མང་པོར་རྗེ་བཙུན་སྒྲོལ་མའི་རྗེས་གནང་སྩལ་རྗེས་ཞི་བ་བཟང་པོ་ངོ་གཡོག་ལ་ཐོན་ཕྱག་སྩལ། སེར་འབྲས་པ་དང་སོག་རིགས། ཁམས་རྨི་ལི་བ་སོགས་
བརྒྱ་དང་གོ་ལྔ་བསྙེན་རྫོགས་བསྒྲུབས། ནོ་མོན་ཧན་དེ་མོ་སྤྲུལ་པའི་སྐུ་རིན་པོ་ཆེ་ནས་ལེགས་སྐྱེས་སྦམ་མཐོ་བསྟར་བར་འབྱོར་ལན་དང་འབུལ་མི་སྦྲེལ་པོར་ཐོན་ཆས་གནང། ཚེས་དྲུག་གི་ཉིན་གཞུང་སའི་ལེགས་འབུལ་གྱི་འབུལ་
སློག་བཟང་པོ་དང་རྩེ་དྲུང་ཟུང་ལ་གནང་སྐྱེས་གཟབས། ཚེས་བདུན་གྱི་ཉིན་གསོལ་དཔོན་ཆེན་མོ་བློ་བཟང་མཁས་མཆོག་ནས་ཚོགས་དབུར་སྤྱན་དྲངས་ཏེ་ལེགས་འབུལ་སྦམ་མཐོ་བཏེག་སྟེ་ཞབས་པད་ཡུན་རིང་དུ་བརྟན་དགོས་པའི་
གསོལ་འདེབས་ནན་ཏན་དུ་ཞུས། ཚེས་དགུ་ལ་ལྷ་རྩེ་མཁན་པོ་དཀའ་ཆེན་བློ་བཟང་སྐལ་བཟང་གིས་ཚོགས་དབུར་སྤྱན་དྲངས་ཏེ་རྟེན་འབྱུང་གི་དངོས་པོ་བསྟར། ཚེས་བཅུ་གཅིག་ལ་མཚན་སྒྲོག་འདུས་སྤྱི་ནས་ཞབས་བརྟན་ཕུལ་
ཁམས་འགྲུལ་དང་ཆོས་སྐྱོང་སྐྱབས་པེའི་ལིའི་མི་སྣ་སོག་རིགས་མང་པོ་ལ་འདོད་ཆོས་སུ་རྡོ་རྗེ་སེམས་དཔའ། སྤྱན་རས་གཟིགས། རྣམ་རྒྱལ་མ། མགོན་དཀར་བཅས་ཀྱི་རྗེས་གནང། མགོན་པོ་འོད་དཔག་མེད་ལ་བརྟེན་
པའི་འཕོ་ཁྲིད། སྨྱུང་གནས་ཀྱི་ཆོ་གའི་ལུང་བཅས་སྩལ། གཉེར་པ་བཙན་རྒོད་འབྱོར་གདོང་རྒྱལ་དབང་ཐམས་ཅད་མཁྱེན་པ་ཆེན་པོ་ནས་མཚམས་ཞུའི་ཞུ་ཡིག་དང། རྒྱལ་ཡུམ་ཕུན་ཚོགས་དབང་མོ་སྲས་བཅས་ཀྱི་མཚམས་

[337B] རྨི་ལི་ཆོས་མཛད་དང་ལྕགས་ལའི་མགྲོན་གཉེར། ཨོར་ཏུ་སུ་དང་མཚོ་སྔོན་པ་སོགས་ལ་གནང་སྐྱེས་དང་བཅས་ཐོན་ཕྱག་གནང། ཚེས་བཅུ་གསུམ་ལ་དཀྱིལ་ཁང་གྲྭ་ཚང་དུ་
སྤྱན་དྲངས་ཏེ་གསོལ་སྟོན་བཏེག་དྲེགས་པ་ལྕམ་སྲིང་ལ་ཕེ་རིང་གི་རལ་གྲི་སོགས་སྤྱན་གཟིགས་བསྟར་ནས་གཏང་རག་གི་བསྐང་གསོ་མཛད། དགོངས་ཇའི་ཐོག་ཚོགས་དབུར་སྤྱན་དྲངས་ཏེ་དངོས་འབྱོར་གྱི་མཆོད་སྤྲིན་སྤྲོས། སོག་
རིགས་མི་བཞི་དགེ་བསྙེན་བསྒྲུབས། རྩམ་ཁལ་ལྔ་རེ་ལས་གྲུབ་པའི་གཏོར་མ་དང་མཆོད་ཚོགས་རྒྱ་ཆེན་པོ་བཅས་བཤམས་ཏེ་ཆོས་རྒྱལ། ཞལ་བཞི་པ། ལྷ་མོ་རྣམས་ལ་གཏང་རག་བསྐང་གསོ་ཉིན་གསུམ་གྱི་རིང་མཛད། གཞུང་སའི་
མགྲོན་གཉེར་ཞ་ལུ་མཁན་པོ་འབྲས་ལྗོངས་དང་གོར་ཥའི་གཡུལ་འཁྲུག་གི་ཆིངས་སྒྲིག་ཏུ་བསྐྱོད་རྒྱུར་མཇལ་ཁ་དང་ཇ་གྲལ་ཐོག་འཕྲལ་ཡུན་དུ་སྨན་པའི་བཀའ་མཆིད་སྩལ། ཧར་གདོང་མི་ཚན་གྱིས་ཚོགས་དབུར་སྤྱན་དྲངས་ཏེ་དངོས་
འབུལ་རྒྱ་ཆེར་བསྟར། དེའི་ཕྱི་ཉིན་གཡག་སྡེ་སོག་དགོན་པས་ཞབས་བརྟན་ཕུལ། དེ་དག་གི་སྐབས་སྔ་ཕྱི་རྣམས་སུས་སྐྱ་བདག་ཆེན། མདོ་ཁམས་བསྟན་པའི་སྒྲོན་མེ་འཕགས་པ་ལྷ་སྤྲུལ་པའི་སྐུ། བཀའ་བློན་དགའ་བཞི་གུང་
པཎྜི་ཏ། བསམ་གྲུབ་ཕོ་བྲང་སོགས་དུ་མ་ནས་ཞུ་འཕྲིན་དང་བཅས་པའི་ལེགས་སྐྱེས་བསྟར། སྒྲ་སློབ་དཔོན། འབྲས་ལྗོངས་མངའ་བདག་པ། རྒོད་ཚང་བླ་སྤྱི། བསམ་གཏན་སྒང་པ། མདའ་དཔོན་པད་ཚལ་བ་དང་རམ་པ་བ། གཞིས་རྩེ་

[338A]༄༅། །རྫོང་དཔོན་གདོང་སྣ་བ། རྣམ་གླིང་རྫོང་དཔོན། བཀྲ་ཤིས་མཐོང་སྨོན་པ། མག་སོག་ཁང་པ་བཅས་དང། གཞན་ཡང་ལྷ་སྡེ་མང་པོའི་བླ་སྤྱི། རྫོང་གཞིས་ཀྱི་སྣེ་མོ་ལས་འཛིན་སྒེར་དྲག་ལ་སོགས་པ་སྤྱི་སྒེར་དུ་མ་ནས་
རང་འབྱོར་དང་བསྟུན་པའི་ལེགས་འབུལ་བཏེག་ཚེས་ཉི་ཤུ་ལ་ཡོངས་འཛིན་མཁན་རིན་པོ་ཆེ་དང་གསོལ་དཔོན་བློ་བཟང་མཁས་མཆོག་གཉིས་སོ་སོར་འབུལ་བའི་སློག་ཆ་གྱ་ནོམ་པ་དང། བརྟན་བཞུགས་དང་ལེགས་སྐྱེས་འབུལ་མི་
མཐའ་དག་ལ་གནང་ཆ་གཟབས། བཀྲ་ཤིས་རྩེའི་སྐུ་ངོ། གཡག་དཔོན་རྣམ་རྒྱལ་ཚེ་རིང། བྲུལ་ཚང་བ་རྣམས་ལ་མཇལ་ཁ་ཇ་གྲལ་བཀའ་འདྲི་གནང། སྐབས་འདི་དག་ཏུ་ཉིན་རེ་བཞིན་གཉུག་མར་གནས་པ་དང་ཕྱོགས་འདུས་བཅས་
སྐྱེ་བོ་མང་པོ་སྔ་ཕྱིར་བྱུང་བ་ལ་ཕྱག་དབང་སྩལ། ཚེས་ཉེར་གཅིག་ལ་གཟིམས་སྦུགས་ཀྱི་གཏོར་གཞི་སྤོ་བ་གནང་སྟེ་སྤྱན་འདྲེན་ཁྲུས་གསོལ། གཏོར་མ་བྱིན་རླབས་འཕྲིན་བཅོལ་དང་བཅས་པ་མཛད། དེའི་ཕྱི་ཉིན་བསམ་སྡིངས་སྤྲུལ་
སྐུར་མཇལ་ཁ་ཇ་གྲལ་གུང་སྟོན་དང་བཅས་སྩལ་ཅིང་བཀའ་འདྲི་གནང། ངོ་མཚར་བཀོད་པར་གཏོར་མ་བྱིན་རླབས་སྐབས་ནས་བཟུང་རིམ་བཞིན་ཚོགས་སྐོར་དྲུག་ལ་ཚོགས་དབུར་ཞབས་ཟུང་བཀོད། གོར་ཥ་ས་སྐྱོང་གི་བང་
ཆེན་ལ་མཇལ་ཁ་ཇ་གྲལ་ཐོག་ན་ག་རའི་སྐད་དུ་བཀའ་འདྲི་ཞིབ་རྒྱས་གནང། བདེ་འབྱོར་བ་བློ་བཟང་བཀྲ་ཤིས། གྲང་མོ་ཆེ་བ་བློ་བཟང་འཕྲིན་ལས། ལྷུན་པོ་རྩེ་བ་སྐལ་བཟང་མཆོག་གྲུབ། བཞད་པ་བློ་བཟང་ཚུལ་ཁྲིམས། ལྕགས་

[338B] གཅེན་ལུང་བ་ཡེ་ཤེས་བཟོད་པ་བཅས་ཀྱིས་རྣམ་འགྲེལ་གྱི་ཐལ་ཕྲེང་ལེའུ་བཞི། དབེན་གདོན་པ་བློ་བཟང་ཡར་འཕེལ། དཔལ་ལྡན་འཇིགས་མེད། ཡེ་ཤེས་དོན་གྲུབ། བློ་བཟང་རྒྱལ་མཚན། དཔལ་ལྡན་
འཕྲིན་ལས། བློ་བཟང་བསྟན་འཛིན་རྣམས་ཀྱིས་བདེ་མཆོག་རྩ་རྒྱུད། ནོར་བུ་དགའ་ལྡན་པ་ཡེ་ཤེས་དར་རྒྱས་ནས་རྣམ་འགྲེལ་གྱི་རྩ་བ་དང་རྣམ་བཤད་ཐར་ལམ་གསལ་བྱེད་ཤན་སྦྱར་པ། སྲད་པ་བློ་བཟང་བསོད་ནམས་ཀྱིས་སྤྱི་
དོན་རིགས་རྒྱན། དགའ་ལྡན་ཆོས་འཁོར་བ་བློ་བཟང་བསྟན་དར་ནས་ཕར་ཕྱིན་སྐབས་གསུམ་པ་དང་བཞི་པ། བློ་བཟང་བསྟན་དར་གྱིས་འདུལ་བ་བདེ་ལེགས་ཉི་མའི་གཞི་སྟོད་དང་སྒྲ་པ་ཤེས་རབ་རིན་ཆེན་གྱི་རྩོད་ལན་སེངྒེའི་
ང་རོ། ས་བདེ་ཆེན་པ་བློ་བཟང་ཕུན་ཚོགས་ཀྱིས་ཕར་ཕྱིན་གྱི་འགྲེལ་པ། གུ་གེ་བ་བློ་བཟང་བསྟན་འཛིན་ནས་འདུལ་བ་གཞི་སྟོད་གཞི་སྨད། འབྲོང་རྩེ་བ་ཡེ་ཤེས་བཀྲ་ཤིས་དང་བློ་བཟང་དོན་གྲུབ་ཀྱིས་དུས་འཁོར་གྱི་ཆོ་ག་ཡོངས་
རྫོགས། སྣར་ཐང་པ་ཡེ་ཤེས་བཀྲ་ཤིས་ནས་ལམ་རིམ་འབྲིང་པོ། དབེན་དགོན་པ་བློ་བཟང་དགེ་ལེགས་ཀྱིས་བྱང་ཆུབ་ལམ་གྱི་རིམ་པའི་དམར་ཁྲིད་ཐམས་ཅད་མཁྱེན་པར་བགྲོད་པའི་མྱུར་ལམ་བཅས་ཀྱི་རྒྱུགས་ཕུལ་བར་གནང་ཆ་
སྔར་སྲོལ་བཞིན་སྩལ།    ༈    ཞལ་ངོ་དབང་འདུས་དང་འོད་ཡུག་བྲག་
[339A]༄༅། །དཀར་བླ་སྤྱི་གཉིས་སོ་སོ་ནས་ཞབས་བརྟན་གསོལ་འདེབས་ཞུས། སོ་སོར་འབུལ་སློག་དང་བྲག་དཀར་བར་མང་འགྱེད་བཅས་གནང། སྐྱིད་སྦུག་སྤྲུལ་སྐུ་དང་བཀའ་བློན་ཇ་སག་བླ་མའི་མཚམས་ཞུ་འབུལ་མི་
ནང་སོ་གྲོ་སྐྱིད་ངོ་གཡོག་དྲུང་ཡིག་ཕུན་ཚོགས་བཀྲ་ཤིས་སོགས་སེར་སྐྱ་མང་པོར་ཕྱག་དབང་རིམ་བཞིན་སྩལ། ཚེས་བཅུ་གཅིག་ལ་ཡབ་གཞིས་བཀྲ་ཤིས་རྩེ་ནས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས། ཞག་
བདུན་གྱི་རིང་མཆོད་གཏོར་རྒྱ་ཆེ་བ་དང་བཅས་དཔལ་མགོན་ཞལ་བཞི་པར་གསུང་བསྐང། འཕྲིན་བཅོལ་སོགས་སྨིན་རྒྱས་གནང། མདའ་དཔོན་ལྕང་ལོ་ཅན་པ་ནས་དངོས་འབུལ་བསྟར། འབྲས་ལྗོངས་མངའ་བདག་པ་སོགས་ལ་
མཇལ་ཁ་སྩལ། ཚེས་བཅུ་དགུ་ལ་གཟིམས་ཆུང་ཉི་འོད་འཁྱིལ་བར་རྒྱ་གར་རྡོ་རྗེ་གདན་གྱི་གནྡྷོ་ལའི་ཞིང་བཀོད་དང་གོང་མ་ཆེན་མོ་ནས་འབུལ་གནང་གི་སངས་རྒྱས་རབས་བདུན་གྱི་སྐུ་ཐང་སོགས་ཀྱི་སྐུ་མདུན་དུ་སྣ་ལྔའི་བརྒྱ་མཆོད་
དང་བཅས་མགོན་ཁང་པ་རྣམས་དང་ལྷན་ཅིག་སྤྱན་འདྲེན་ཁྲུས་གསོལ། མཆོད་འབུལ། ཆོས་སྐྱོང་དྲེགས་པ་ལྕམ་སྲིང་ལ་གསེར་སྐྱེམས་བཅས་འབུལ་བ་གནང། ཚེས་ཉི་ཤུའི་ཉིན་བསམ་སྡིངས་སྤྲུལ་བའི་སྐུ་ནས་ཞུས་ངོར་དབེན་ས་
སྙན་བརྒྱུད་ལུགས་ཀྱི་ཚེ་དབང་བརྒྱ་རྩ་དང། དེ་རྗེས་ཞབས་ཕྱི་རྣམས་ལ་ཚེ་དབང་ཚར་གཅིག་བཅས་གནང་ཞིང། བཀྲ་ཤིས་རྩེ་དང་བྲུ་རི་ཁང་དམར་བཅས་ཀྱི་ངོ་གཡོག་རྣམས་ལ་དངོས་པོའི་གནང་སྐྱེས་བཅས་ཐོན་ཕྱག་སྩལ། དེ་བསྟན་

[339B] ཚེས་ཉེར་བདུན་ཉིན་ཤེལ་དཀར་ཆོས་སྡེ་བླ་སྤྱི་
ནས་ཞབས་བརྟན་ཕུལ་ཞིང་སློག་ཆ་ཡང་སྩལ། གཟིམས་དཔོན་བྱམས་གླིང་མཁན་པོ་ཐོན་སྐབས་རྒྱལ་དབང་མཆོག་གི་བཀའ་ལན་དང། ཁོང་རང་ལའང་གནང་སྐྱེས་གཟབས། གདན་ས་འདི་དང་སེར་འབྲས་པ་སོགས་གྲྭ་པ་
བརྒྱ་དང་ལྔ་བསྙེན་རྫོགས་བསྒྲུབས། ཟླ་བ་གཉིས་པའི་ཚེས་གཉིས་ལ་བསམ་སྡིངས་སྤྲུལ་སྐུར་མཇལ་ཁའི་ཐོག་དམ་པའི་ཆོས་ཀྱི་གསུང་གླེང་མང་དུ་མཛད། ཚེས་དགུའི་ཉིན་ཞྭ་དམར་སྤྲུལ་པའི་སྐུའི་ཕྱག་མཛོད་དང། སྲད་རིན་
ཆེན་རྩེའི་རྫོང་དཔོན་ངོ་གཡོག་ལ་ཕྱག་དབང་དང་ཇ་གྲལ་བཀའ་འདྲི་གནང། ཚེས་བཅུ་བཞི་ལ་བསམ་སྡིངས་སྤྲུལ་སྐུར་ཕེབས་རྫོངས་སྦམ་མཐོ་བ་སྩལ། ཨོར་ཏུ་སུ་ཏཱ་པེའི་སིའི་བླ་མ་དཔེ་ཐུབ་པ་ཆོས་རྗེ་ངག་དབང་འཕྲིན་ལས་ངོ་གཡོག་
ལའང་ཐོན་ཕྱག་གནང། ཚེས་བཅུ་བདུན་ནས་བཟུང་ཐོར་གོད་དབང་རྒྱལ་པེའི་ལིའི་མི་སྣ་རབ་འབྱམས་པ་ངོ་གཡོག་སུམ་ཅུ་སྐོར་དང། བྲག་གཡབ་སྤྲུལ་སྐུ་ཆུང་ཚང་གཤེགས་པའི་དགོངས་རྫོགས་སྒྲུབ་མི་མཛོད་པ་ངོ་གཡོག། གཞུང་
སའི་མང་སྐོལ་དོ་དམ་པ་བཅས་རིམ་བཞིན་འབྱོར་པར་ཕྱག་དབང་དང་ཇ་གྲལ་བཀའ་འདྲི་མཛད། ཤངས་མ་གཏོགས་པའི་སྒྲུབ་སྡེ་རྣམས་དང་ཕུན་ཚོགས་གླིང་འདུས་སྤྱི། མཁན་པོ་བཞད་པ་དཀའ་ཆེན་རྗེ་དྲུང་བློ་བཟང་བཀྲ་ཤིས། གྲང་

[340A]༄༅། །མོ་ཆེ་བ་གཞིས་བྱེས་ཐུན་མོང། སྲད་ནོར་བུ་ཆོས་འཁོར་བ་གཞིས་བྱེས། ལྷ་རྩེ་དགའ་ལྡན་འོག་མིན་གླིང་བླ་གྲྭ་སྤྱི་བཅས་སོ་སོ་ནས་དངོས་འབུལ་དང་བཅས་ཞབས་བརྟན་གསོལ་འདེབས་ཞུས་པར་རི་ཁྲོད་པ་
རྣམས་ལ་གྲུབ་རྒྱལ་ལུགས་ཀྱི་ཚེ་དབང་དང་མང་ཇ་བརྒྱ་དང་ལྔ་བཅུ་འགྱེད་བཅས། ལྷ་རྩེ་འོག་མིན་གླིང་པར་ཚེ་དབང། དགའ་ལྡན་ཕུན་ཚོགས་གླིང་བར་སྒྲོལ་མ་དང་གདུགས་ཤེར་གྱི་ལྗགས་ལུང། སྲད་ནོར་བུ་ཆོས་འཁོར་བ་རྣམས་
ལ་སྨན་བླའི་མདོ་ཆོག་གི་ལྗགས་ལུང། སོ་སོར་འབུལ་སློག་མང་འགྱེད་བཅས་སྩལ། དེ་རྗེས་ཐོར་གོད་པེའི་ལིས་ཆེད་དུ་མངགས་པའི་ཨེལ་ཆི་རྣམས་དང་བྲག་གཡབ་སྤྲུལ་སྐུའི་མཛོད་པ། རྭ་ལོ་སྐུ་སྐྱེའི་གཉེར་བ་བཅས་
ནས་གཟིམས་ཆུང་ཞབས་བརྟན་ཕུལ། ཐོར་གོད་མི་སྣས་ཞུས་ངོར་ཁོང་རྣམས་དང། ཞལ་སྔ་ནས་བཞི། ཁམས་འགྲུལ་བ་སོགས་སེར་སྐྱ་བརྒྱ་ཕྲག་གཉིས་བརྒལ་བར་མི་གཡོ་བ་དཀར་པོ་དང། ཚེ་དཔག་མེད། ཡུམ་ཆེན་མོ་བཅས་
ཀྱི་རྗེས་གནང། དགའ་ལྡན་ལྷ་བརྒྱ་མའི་ཁྲིད་དང་རྗེ་བླ་མ་མཆོག་གི་གསུང་འབུམ་གྲས་ནས་དམིགས་བརྩེ་མའི་ལས་ཚོགས་བཅུ་གཅིག་གི་ལྗགས་ལུང་བཅས་དང། མི་སྣ་རྣམས་དང་བྲག་གཡབ་ཕྱག་མཛོད་སོ་སོར་འབྱོར་
ལན་དང་ཐོན་ཕྱག་གནང། ཁམས་སོག་སེར་འབྲས་པ་སོགས་ཉིས་བརྒྱ་དང་ཞེ་དགུ་བསྙེན་རྫོགས་བསྒྲུབས། ཟླ་བ་གསུམ་པའི་ཚེས་གསུམ་ལ་གོང་མ་བདག་པོ་ཆེན་པོ་ནས་ལྷ་སའི་ཨམ་པན་བརྒྱུད་བཀའ་ཕབ་པར་

[340B] ད་ཆ་རྒྱལ་བ་རིགས་ལྔ། སེམས་དཔའ་བརྒྱད། སྤྱན་རས་གཟིགས། གསང་བདེ་འཇིགས་གསུམ་
ཆོས་རྒྱལ། ལྷ་མོ། དགྱེས་རྡོར་རྣམས་བཞེངས་བཅུག་ནས་མཆོད་རྒྱུ་ཡིན་པས་ལྷ་སོ་སོའི་སྐུ་ཚད་མ་དཔེ་བྲིས་ནས་བསྐུར་རྒྱུ་ཡིན། ཡོན་དུ་དངོས་སྐྱེས་གནང་བ་རྣམས་མི་སྣ་མཁན་པོར་སྤྲད་ཡོད། འཕྲལ་དུ་བཟོ་མགོ་བརྩམས་ནས་
སྤུས་གང་ལེགས་བསྒྲུབས་ཏེ་སྤྲེལ་ལོ་མི་སྣ་ཡོང་སྐབས་ཁྱེར་ཡོང་དགོས། འདིའི་ཆེད་དུ་བཀའ་ཕབ་པ་ཡིན་ཞེས་པ་དང་དེ་མཚུངས་ལྕང་སྐྱ་རིན་པོ་ཆེ་ནས་ཀྱང་རྒྱུ་མཚན་ཞིབ་བཀོད་ཀྱི་ཕྱག་བྲིས་གནང་བ་སོགས་འབུལ་བར་གཞུང་
སའི་རྩེ་དྲུང་ཚ་ཏི་ཆོས་མཛད་ངོ་གཡོག་འབྱོར་བར་ཕྱག་དབང་ཇ་གྲལ་ཐོག་བཀའ་འདྲི་ཕེབས་ཤིང། གོང་མ་ཆེན་པོར་བཀའ་ལན་ཀྱང་དེ་འཕྲལ་འབུལ་བ་མཛད། ཚེས་བདུན་ཉིན་བསྟན་པའི་གསལ་བྱེད་བྲག་གཡབ་སྤྲུལ་སྐུ་ཆེ་
ཚང་དཔལ་ལྡན་བསྟན་པའི་རྒྱལ་མཚན་མཇལ་ཁར་ཕེབས་པར་ཇ་གྲལ་ཐོག་དགྱེས་པའི་བཀའ་འདྲི་ཕེབས། གསོལ་ཚིགས་རྒྱབ་ལ་བཧོ་གོལ་ས་ཧེབ་དང། བཧྲག་དཧར་ངོ་གཡོག་ལ་མཇལ་ཁའི་ཐོག་ཡུལ་དབུས་ཀྱི་བཀའ་མཆིད་ཞིབ་
རྒྱས་དང། ངོ་བོ་གཉིས་ལ་གྱོན་པ་སོགས་ཀྱི་གནང་ཆ་ཡིད་མགུ་བ་དང་བཀའ་ལན་རྟེན་སྦྲགས་བཅས་ཐོན་ཕྱག་སྩལ། ཚེས་བརྒྱད་ལ་སྲད་རྒྱུད་བླ་སྤྱི་ཐུན་མོང་ནས་བརྟན་བཞུགས་ཕུལ་བར་སློག་ཆ་དང་མང་འགྱེད་ཀྱང་གནང། ཚེས་

[341A]༄༅། །བཅུ་གཉིས་ལ་བྲག་གཡབ་སྤྲུལ་སྐུ་དང། མདའ་དཔོན་པད་ཚལ་བ། དགའ་ལྡན་ཆོས་འཁོར་གྱི་མཁན་པོ་རྣམས་ལ་ཕྱག་དབང་དང་བཀའ་འདྲི་སྩལ། གསེར་སྡུད་པ་སོགས་ཕྱོགས་འདུས་མང་པོར་མཇལ་
ཁ་གནང། ཚེས་ཉེར་གཉིས་ལ་ཞྭ་དམར་སྤྲུལ་པའི་སྐུ་ངོ་གཡོག་ཕེབས་པར་མཇལ་ཁའི་ཐོག་དགྱེས་པའི་གསུང་གླེང་མཛད། འདི་སྐབས་གདུགས་དཀར་དབུ་སྟོང་ཕྱག་སྟོང་གི་སྣང་བརྙན་གསེར་ཟངས་ལས་གྲུབ་པ་ཁྲུ་ཕྱེད་དོ་ཙམ་
ཡོད་པ། རིན་པོ་ཆེ་སྣ་ཚོགས་པའི་ཕྲ་རྒྱན་གྱིས་མཛེས་པ། རིང་བསྲེལ་རྣམ་བཞིས་གཏམས་པ་རབ་གནས་རྒྱས་པར་མཛད་དེ་འདུས་སྔའི་ཐུགས་དམ་རྟེན་དུ་སྦྱོར་འཇགས་གནང་པའི་ཞལ་བསྲོར་འདུས་ཚོགས་སུ་མང་འགྱེད་སྩལ་
རོང་བྱམས་ཆེན་གྱི་རྒྱ་ཕིབས་གསར་བཅོས་ཀྱི་ཞལ་འདེབས་སུ་གསེར་མགུར་ཞོ་བརྒྱ། ཇ་འཁོར་དྲུག་གསུམ། ལ་མོ་བྱང་ཆུབ་ལྕོག་གི་གཙུག་ལག་ཁང་གི་ལྡེབ་བྲིས་ཉམས་གསོའི་ཐེབས་སུ་གསེར་ཤོག་ཁྲི་བམ་བཞི། ཤག་
མཚལ་ཐུར་སྲང་ལྔ་བཅུ་ང་ལྔ། གསེར་སྲང་གསུམ་བཅས་གནང། ཚེས་ཉེར་བདུན་ལ་རྒྱལ་རོང་ཁྲོ་སྐྱབས་དཔོན་གྱིས་དངོས་འབུལ་བཏེག་པར་འབྱོར་ལན་དང་གནང་ཆ། གཏིང་སྐྱེས་རྫོང་དཔོན་ལྕེ་བདེ་བ་སོགས་ཕྱོགས་འདུས་
མང་པོར་ཕྱག་དབང་གནང། དོན་གཉེར་བ་ཞེ་ལྔ་བསྙེན་རྫོགས་བསྒྲུབས། ཟླ་བ་བཞི་པའི་ཚེས་གཉིས་ལ་བྲག་གཡབ་སྤྲུལ་སྐུ་དཔོན་སློབ་དང། སེར་འབྲས་པ་སོགས་བརྒྱ་ཕྲག་མང་པོར་བྱང་ཆུབ་ལམ་གྱི་རིམ་པ་བདེ་ལམ་

[341B] ཚེས་ལྔའི་ཉིན་བྲག་གཡབ་སྤྲུལ་པའི་སྐུས་ཚོགས་དབུར་སྤྱན་དྲངས་ཏེ་དངོས་འབུལ་གཏོས་ཆེ་བ་དང་བཅས་ཞབས་བརྟན་གསོལ་འདེབས་ཞུས། ཚེས་དགུའི་ཉིན་མཆོད་གཏོར་དང་བཅས་དམ་ཅན་
རྒྱ་མཚོར་བསྐང་གསོ་མཛད། ཚེས་བཅོ་ལྔ་ལ་བྲག་གཡབ་སྤྲུལ་སྐུ་དང་ལོ་ཆེན་སྤྲུལ་སྐུ་བློ་བཟང་བསྟན་འཛིན་རྒྱལ་མཚན་སོགས་བཞི་བཅུ་ཞེ་ལྔ་ལ་བསྙེན་པར་རྫོགས་པའི་སྔོམ་པ་སྩལ་ཏེ་བསླབ་པ་ཡོངས་སུ་རྫོགས་པའི་
གཞི་ལ་བཀོད། ཚེས་བཅུ་དགུ་ལ་བདེ་ལམ་གྱི་ཁྲིད་ཡོངས་རྫོགས་གྲུབ་ནས་སྐལ་བ་དང་ལྡན་པ་རྣམས་ཐེག་པ་ཆེན་པོའི་ལམ་དུ་བཀྲི་བར་བཞེད་དེ་སློབ་དཔོན་ཆེན་པོ་ཞི་བ་ལྷ་དང་ཇོ་བོ་ཨ་ཏི་ཤའི་མན་ངག་གིས་བརྒྱན་ཅིང། རྒྱལ་
བའི་སྲས་ཀྱི་སྤྱོད་པར་སྤྲོ་བ་བསྐྱེད་པའི་གསུང་བཤད་སྔོན་དུ་འགྲོ་བའི་སྒོ་ནས་ལུས་ཅན་ཀུན་གྱི་རྒུད་པ་དྲུངས་ནས་འབྱིན་པའི་རྩི་སྨན་གྱི་ལྗོན་པ་ཆེན་པོ། སྲས་བཅས་རྒྱལ་བ་རྣམས་ཀྱིས་ཡོངས་སུ་བསྔགས་པའི་ལམ་བཟང་པོ། བླ་
ན་མེད་པའི་བྱང་ཆུབ་ཀྱི་སེམས་རིན་པོ་ཆེ་དེ་ཉིད་ཐེག་པ་ཆེན་པོའི་རིགས་ཀྱི་ནུས་པ་མངོན་པར་བརྟས་པའི་གདུལ་བྱ་རྣམས་ཀྱི་རྒྱུད་ལ་བསྐྱེད་དེ་བྱང་ཆུབ་སེམས་དཔའི་སྔོམ་པ་འབོགས་པར་མཛད་པས་རིགས་ཀྱི་སྒོ་ནས་ཉན་རང་དགྲ་བཅོམ་
པ་རྣམས་ཟིལ་གྱིས་གནོན་ནུས་པའི་དཔལ་ཡོན་དང་ལྡན་པར་མཛད་དོ། །སྙིང་རྗེའི་ཆ་ཤས་གང་བའི་ཟླ་ཤེལ་ལས། །སེམས་བསྐྱེད་འདུང་རྩིའི་ཐིགས་འཕྲེང་འཛག་པ་ཡིས། །སྐལ་བཟང་འགྲོ་བའི་བློ་མཚོར་རེག་པ་ན། །ཐེག་མཆོག་

[342A]༄༅། །རིགས་ཀྱི་ཀུ་མུད་རྒྱས་པར་མཛད། །སྲིད་པའི་ཁུར་གྱིས་དུབ་པའི་ལུས་ཅན་རྣམས། །རིན་ཆེན་སེམས་མཆོག་བཟུང་བའི་མོད་ཉིད་ལ། །རྐང་སོར་བསྐྱོད་པའི་རྡུལ་གྱི་དོག་པ་ཡང། །མིག་སྟོང་ལྡན་པས་མཐོན་མཐིང་
རལ་པར་འཛིན། །ཟླ་བ་ལྔ་པའི་ཚེས་གཉིས་ལ་བྲག་གཡབ་སྤྲུལ་བའི་སྐུ་དང་ཕྱོགས་འདུས་མང་པོར་ཕྱག་དབང་གནང། ཚེས་བཅུ་གཉིས་ལ་ཚེ་འདས་འགའ་ཞིག་གི་ཆེད་སྦྱང་བཞུའི་སྒོ་ནས་སྡིག་སྦྱོང་མཛད། ཚེས་བཅོ་བརྒྱད་ལ་
འབྲུག་སྡེ་སྲིད་ནས་གངས་རིའི་གནས་འཛིན་བླ་མའི་གདོང་སྐུའི་མཚམས་ཞུའི་རྟེན་སྦམ་མཐོ་ཕུལ་བར་བང་ཆེན་པ་རྣམས་ལ་ཕྱག་དབང་དང་བཀའ་ལན་རྟེན་སྦྲགས་བཅས་དང། འཕགས་ཡུལ་ཀ་ཤིའི་ས་སྐྱོང་གི་མི་སྣ་ཀི་སིང་པུ་རི་ངོ་
གཡོག་ལ་གནང་སྐྱེས་སྩལ་ཐོག་ཀ་ཤི་རཱ་ཛ་དང། ཀ་ཤི་མི་རིམ་ལ་གཉིས་ལའང་གསུང་འཕྲིན་རྟེན་ལྡན་སྩལ། ཚེས་ཉེར་གཉིས་ལ་བཀའ་འགྱུར་བླ་མ་མེར་གན་ཆོས་རྗེས་གཟིམས་ཆུང་ཞབས་བརྟན་ཕུལ། ནོ་མོན་ཧན་དེ་མོ་སྤྲུལ་
པའི་སྐུ་ནས་ཁུར་བཞེས་ཏེ་བསམ་ཡས་ཀྱི་གཙུག་ལག་ཁང་རྣམས་ལ་གཞུང་ནས་ཉམས་གསོ་མཛད་པའི་ཐེབས་སུ་གསེར་མགུར་ཞོ་བཞི་བཅུ་ཞེ་ལྔ། དངུལ་སྲང་ལྔ་བརྒྱ། ལྷ་ཁང་རྣམས་ལ་སྟོང་མཆོད་ཐོག་བྱང་ཆུབ་ཆེན་པོ་
སོགས་རྟེན་གཙོ་རྣམས་ལ་སྙན་ཤལ་དང། ཨར་སྟོན་དོད་དངུལ་སྲང་སུམ་བརྒྱ་ལྔ་བཅུ་བཅས་གནང། བསྒྲུབ་བྱ་ཞེ་བདུན་བསྙེན་རྫོགས་བསྒྲུབས། ཟླ་བ་དྲུག་པའི་ཚེས་གཉིས་ལ་བྲག་གཡབ་སྤྲུལ་པའི་སྐུ་ནས་དུས་འཁོར་

[342B] འདི་
སྐབས་བྲག་གཡབ་སྤྲུལ་པའི་སྐུ་ལ་གོང་སྨོས་བྱང་ཆུབ་ལམ་རིམ་བདེ་ལམ་གྱི་ཁྲིད་དང། གསང་འདུས་རྩ་རྒྱུད། ཤམྦྷ་ལའི་ལམ་ཡིག་ཆོས་རྒྱལ་དུག་རི་ནག་པོའི་ཆོས་སྐོར་བཅས་ཀྱི་ལྗགས་ལུང། འཇམ་དབྱངས་ཆོས་སྐོར་དང་
མགོན་པོ་ཕྱག་དྲུག་པ། དཔལ་ལྡན་ལྷ་མོ་བཅས་ཀྱི་རྗེས་གནང་དང་གདུགས་དཀར་ལྷ་སོ་བདུན། ཚེ་དཔག་མེད་ལྷ་དགུ། འཕགས་པ་བཅུ་གཅིག་ཞལ། འཇིགས་བྱེད་དཔའ་བོ་གཅིག་པ། བདེ་མཆོག་དྲིལ་བུ་ལུས་དཀྱིལ་རྣམས་
ཀྱི་དབང་ཆེན་དང། སྤྲུལ་པའི་སྐུ། ཡོངས་འཛིན་རབ་འབྱམས་པ། ཡོངས་འཛིན་རྗེ་ཞལ་སྔ་ནས་གསུམ་ལ་ཆོས་རྒྱལ་དུག་རི་ནག་པོ་དང། གོང་སྟེང་ལོ་ཆེན་སྤྲུལ་པའི་སྐུ་བཅས་ལ་ཆོས་རྒྱལ་ཕྱི་ནང་གསང་གསུམ་སོགས་ཀྱི་རྗེས་
གནང་རྣམས་རིམ་བཞིན་སྩལ། ཚེས་ལྔའི་ཉིན་སྤྲུལ་པའི་སྐུ་ནས་རྒྱུ་ཡོན་སྦྱར་ཏེ་གཟིམས་ཆུང་ཉི་འོད་འཁྱིལ་པར་སྔགས་པ་ཉི་ཤུས་འཁོར་ལོ་བདེ་མཆོག་གི་ཆོ་ག་མཛད་པའི་ཚོགས་དབུར་རྗེ་བླ་མ་མཆོག་སྤྱན་དྲངས་ནས་ཚོགས་མཆོད་དང་མཎྜལ་
རྟེན་གསུམ། དངུལ། ཇ། གོས་དར་སོགས་ཕྱི་ནང་གསང་བའི་མཆོད་པའི་ཡོན་འབུལ་གཟབ་པ་མཛད། ཚེས་དྲུག་ལ་བྲག་གཡབ་སྤྲུལ་བའི་སྐུ་རིན་པོ་ཆེ་ངོ་གཡོག་ལ་གྲུབ་རྒྱལ་ལུགས་ཀྱི་ཚེ་དབང་གནང་སྟེ་ཕེབས་རྫོངས་སུ་སྣང་བརྙན་

[343A]༄༅། །གསེར་དངུལ། གོས་དར་སོགས་སྦམ་མཐོ་བ་དང་ཞབས་ཕྱི་རྣམས་ལའང་གོ་བབས་དང་བསྟུན་པའི་གནང་སྐྱེས་སྩལ། བཞུགས་རིང་སྔ་ཕྱིར་སྟོན་མོ་ཟུར་གསོས་སོགས་བདག་རྐྱེན་གཟབས། ཕྱོགས་འདུས་བཅོ་
ལྔ་བསྙེན་རྫོགས་དང། བཅོ་བརྒྱད་དགེ་ཚུལ་བསྒྲུབས། ཚེས་བཅུ་གཉིས་ལ་སྤྲུལ་པའི་སྐུས་དངོས་སྐྱེས་དང་བཅས་སྐྱབས་འཇུག་ཞུས་པར་ཐུགས་གཉེར་ལ་འབད་བརྩོན་དང་བསྟན་འགྲོར་གང་ཕན་མཛད་དགོས་སོགས་ཀྱི་ཞལ་ཏ་
ཕེབས། རྟ་ཐབ་ཀྱི་སྐྱེལ་མ་རྣམས་སྔར་རྒྱུན་བཞིན་གནང། ཚེས་བཅོ་བརྒྱད་ཀྱི་ཉིན་འཇིགས་བྱེད་ལ་མཆོད་གཏོར་རྩམ་ཁལ་བརྒྱ་དང་བཅོ་ལྔ་ལས་གྲུབ་པ་དང། གཤམ་གསལ་ཆོས་སྐྱོང་རྣམས་ལ་རྩམ་ཁལ་བརྒྱ་ཕྲག་རེ་ལས་གྲུབ་
པའི་གཏོར་མ་དང་མཆོད་ཚོགས་སྤྱན་གཟིགས་བཅས་བཤམས་ཏེ་ཆོག་རོགས་པ་དང་བཅས་ཡི་དམ། ཆོས་རྒྱལ། ལྷ་མོ། ཞལ་བཞི་པ། བེག་ཙེ། ཆོས་སྐྱོང་ཀུན་འདུས་བཅས་སོ་སོའི་བསྐང་གསོ་འཕྲིན་བཅོལ་གནད་སྨིན་ཉིན་ལྔའི་
རིང་མཛད། ཚེས་ཉེར་བདུན་ལ་གྲོ་ཤོད་དགའ་ལྡན་ཆོས་འཁོར་གྱི་བླ་མ་སོགས་ཕྱོགས་འདུས་སེར་སྐྱ་མང་པོར་ཕྱག་དབང་སྩལ། ཟླ་བ་བདུན་པའི་ཚེས་གཅིག་ལ་དགེ་བསྐོས་ས་ལུང་པ་དཀའ་ཆེན་བློ་བཟང་ཆོས་འཛིན་གྱིས་
གསོལ་བ་བཏབ་ངོར་འདུས་ཚོགས་སུ་བྱང་ཆུབ་ལམ་རིམ་བདེ་ལམ་གྱི་དམར་ཁྲིད་སྩོལ་བའི་དབུ་ཚུགས། བདེ་མཆོག་སྒྲུབ་མཆོད་སྐབས་ལྷ་ཁང་རྣམས་ལ་སྣ་ལྔའི་བརྒྱ་མཆོད་དང་བཅས་རྟེན་གཟིགས་ལ་རིམ་བཞིན་ཕེབས་ནས་

[343B] ཆོས་སྐྱོང་རྣམས་ལ་སྤྱན་གཟིགས་མཚོན་ཆ་སོགས་བསྟར་ནས་ཐུགས་སྨོན་འཕྲིན་བཅོལ་མཛད། ཚེས་བདུན་ལ་དགེ་བའི་བཤེས་གཉེན་སྐྱིད་གྲོང་བླ་མ་ཡེ་ཤེས་རྒྱལ་མཚན་གྱིས་ཚོགས་དབུར་
སྤྱན་དྲངས་ཏེ་ཞབས་བརྟན་དངོས་འབུལ་སྦམ་མཐོ་བ་བཏེག་ཚེས་བཅུ་དགུ་ལ་མཆོད་ཚོགས་བརྒྱ་ཕྲག་དུ་མ་དང་བཅས་གདན་ས་དང་ཕྱོགས་འདུས་དགེ་འདུན་ལྔ་སྟོང་བརྒལ་བར་ཐེག་པ་ཆེན་པོར་སེམས་བསྐྱེད་པའི་ཆོ་ག་ཞི་བ་ལྷའི་
ལུགས་ལྟར་མཛད། སྔགས་གྲྭ་པ་རྣམས་ཀྱིས་དབྱངས་རྒྱུགས་ཕུལ་བར་བདག་རྐྱེན་སྩལ། ཚེས་ཉེར་གཉིས་ལ་བྱང་ཆུབ་ལམ་གྱི་རིམ་པའི་ཁྲིད་ཡོངས་རྫོགས་གྲུབ་སྟེ་འདུས་པའི་སྡེ་དང་ལྷན་ཅིག་དཔལ་ལྡན་འདོད་ཁམས་དབང་
ཕྱུག་མར་མཆོད་གཏོར་རྒྱ་ཆེ་བ་བཅས་གཏོར་འབུལ་དང་འཕྲིན་ལས་ཚུལ་བཞིན་བཅོལ་བ་མཛད། ཚེས་ཉེར་གསུམ་ལ་སྔགས་གྲྭའི་ཚོགས་དབུར་ཕེབས་ཏེ་གཙུག་ཏོར་དང་དབྱུ་གུ་དྲུག་ཅུ་རྩ་བཞིའི་གཏོར་མ་བསྔོས། ཚེས་ཉེར་དྲུག་
ལ་སྔགས་གྲྭའི་ལྷ་ཁང་རྣམས་སུ་ཕེབས་ནས་རྟེན་རྣམས་ལ་སྙན་ཤལ་དང་མགོན་ཁང་སྦུགས་དང་གཟིམས་སེར་ལྷ་མོ་བཅས་པར་སྤྱན་གཟིགས་བསྟར་ནས་འཕྲིན་བཅོལ་མཛད། ཟླ་བ་བརྒྱད་པའི་ཚེས་གཅིག་ལ་ཞལ་དང་
ལྕམ་སྲིང་གི་བསྐང་གསོ་གནང། ཚེས་གཉིས་ཀྱི་སྲོད་འཁོར་དགོན་པའི་ཐོད་དུ་ཆར་དྲག་དང་འབྲུག་སྒྲ་དྲག་པོ་བཅས་ཐོག་ཉེན་ཆེ་བ་བྱུང་བར་རྗེ་བླ་མ་མཆོག་ནས་འཇིགས་བྱེད་ཆེན་པོའི་སྐུར་བཞེངས་ཏེ་ལྗགས་སྔགས་འདྲེན་
[344A]༄༅། །བཞིན་པར་བསྡིགས་པའི་སྟ་སྟངས་སྤྱན་དམིགས་སོགས་གནང་བས་དེ་འཕྲལ་ཞི་ཞིང་བྱད་ཕུར་གྱི་ལྟས་སུ་མངོན་ཞེས་གསུང། སྤྲིན་ནག་སྲིན་པོ་ཁྲོས་པའི་གདོང། །གློག་འཕྲེང་རོ་འཛིན་སྟོད་འཁྱུག་
ཅིང། །གད་རྒྱངས་འབྲུག་སྒྲ་རྒོད་བཞིན་དུ། །གནམ་ལྕགས་གཟེར་མ་སྤྲོ་བར་ཆས། །དེ་ཚེ་དམིགས་མེད་དབྱིངས་ཉིད་ལས། །དྲག་སྔགས་འཐོར་རླུང་གཡོ་བའི་མོད། །སོས་ཐན་དུས་ཀྱི་སྤྲིན་བཞིན་དུ། །ཞི་པར་གྱུར་འདི་ཨེ་མ་
མཚར། །གནམ་གང་ལ་ཉི་འཛིན་དང་བསྟུན་གཟིམས་ཆུང་ཉི་འོད་འཁྱིལ་པ་དང་འཕགས་ཡུལ་ལི་མ་ལྷ་ཁང་སོགས་ལ་སྣ་ལྔའི་བརྒྱ་མཆོད་དང། གཡུ་ལོ་བཀོད་པ་དང། ཚེ་ཆོག་ལྷ་ཁང་སོ་སོར་དགེ་འདུན་ཉེར་གཅིག་རེས་
སྒྲོལ་མ་དང་ཚེ་གཟུངས་གྲངས་གསོག་མཛད་པར་ཡོན་བཟང་པོ་བསྟབས། དགོངས་མོ་ལྷ་ཆེན་ཞལ་བཞི་བར་ཐུན་གཏོར་འབུལ་བ་མཛད། ཚེས་བདུན་གྱི་ཉིན་གོད་མ་ཆེན་པོ་ནས་ལྷ་སའི་ཨམ་པན་བརྒྱུད་རྒྱལ་རོང་རབ་བརྟན་ཕྱོགས་
ཀྱི་མི་རིགས་བཞད་སོགས་ན་ཡོད་པ་རྣམས་ཀྱི་ལས་དོན་གཅོད་བར་གཞུང་གི་མི་དྲག་ཁ་ཤས་འབྱོར་པར་མགྲོན་གཉེར་རབ་བརྟན་རོགས་རམ་བྱེད་པར་རྫོང་སྟ་མཛད། ཚེས་བཅུ་གཅིག་ནས་བཟུང་ཉིན་ལྔའི་རིང་མཆོད་གཏོར་
སྤྱན་གཟིགས་རྒྱ་ཆེན་པོ་བཤམས་ནས་ཆོག་རོགས་པ་དང་བཅས་ཆོས་སྐྱོང་དྲེགས་པ་ལྕམ་སྲིང་གི་གཏོར་ཆེན་བསྒྲུབས་ཤིང་མཇུག་ཏུ་དཀྱིལ་ཁང་ཞལ་སྔ་ནས་ཀྱིས་ཟོར་འཕངས་པས་མེ་བཀྲ་དང་དུད་ཕྱོགས་ལེགས་པ་

[344B] དེའི་ཕྱི་ཉིན་བདེ་ཡངས་སུ་སྤྱན་གཟིགས་སྲོག་ཆགས་དར་ཚོན་སྣ་ལྔས་བརྒྱན་པ་བསྟར་ནས་གཏང་རག་བསྐང་གསོ་མཛད། ཚེས་བཅུ་བདུན་ལ་མགྲོན་གཉེར་ཆོས་མཛད་ཕྱིར་འཁོར་ལ་མཇལ་ཁ་དང་བཀའ་འདྲི་གནང། གཞུང་
ས་ནས་འབྲས་མོ་ལྗོངས་དང་གོར་ཥ་གཡུལ་འཁྲུག་བྱས་པར་ཆིངས་སྒྲིག་བྱེད་པར་མངགས་པའི་མདའ་དཔོན་པད་ཚལ་བ་དང། མགྲོན་གཉེར་ཞ་ལུ་མཁན་པོ་བཅས་རིམ་བཞིན་འབྱོར་པར་ཕྱག་དབང་ཇ་གྲལ་ཐོག་བཀའ་འདྲི་དང་
གནང་ཆ་བཅས་ཐོན་ཕྱག་སྩལ། ཚེས་ཉེར་ལྔའི་ཉིན་སྐྱིད་གྲོང་བླ་མ་ཡེ་ཤེས་རྒྱལ་མཚན་སྤོང་བ་པ་རྣམས་དང་བཅས་དབུས་ཕྱོགས་སུ་འབྱོན་རྒྱུར་ཐོན་ཕྱག་ཐོག་དམ་པའི་ཆོས་དང་འབྲེལ་བའི་གསུང་གླེང་དང་དངོས་པོའི་གནང་སྐྱེས་
འབུལ་སློག་བཟང་པོ་བཅས་གནང་བ་དང་བསྟུན་རྒྱལ་དབང་མཆོག་དང། ནོ་མོན་ཧན་དེ་མོ་སྤྲུལ་པའི་སྐུ། ཕུར་བུ་ལྕོག་སྤྲུལ་པའི་སྐུ་རྣམས་ལ་མཚམས་ཞུའི་བཀའ་རྒྱ་དང། ཇོ་ཤཀ་རྣམ་གཉིས་སོགས་ལ་སྙན་ཤལ་ཐུགས་སྨོན་གྱིས་
བརྒྱན་པ་འབུལ་རྒྱུ་གནང། སྐབས་འདིར་བློ་བཟང་ཆོས་སྒྲོན་ནས་ཆེད་ཀྱིས་ཞུས་ངོར་སྐྱབས་འགྲོའི་ཁྲིད་དང་རྟེན་ལ་བསྐོར་བ་ཕྱག་འཚལ་བགྱིས་པའི་ཕན་ཡོན། སྣར་ཐང་རྡོ་རྗེ་སློབ་དཔོན་དཀའ་ཆེན་ཡེ་ཤེས་རྒྱལ་མཚན་ནས་ཞུས་ངོར་
སྣར་ཐང་མཁན་བརྒྱུད་ཀྱི་གསོལ་འདེབས། དགེ་སློང་སྤོང་བ་པ་ཞིག་གིས་ཞུས་ངོར་སྐྱིད་གྲོང་བླ་མ་ཡེ་ཤེས་རྒྱལ་མཚན་གྱི་བརྟན་བཞུགས་གསོལ་འདེབས་བཅས་ཀྱི་བཀའ་རྩོམ་མཛད། བསྒྲུབ་བྱ་དྲུག་ཅུ་བསྙེན་རྫོགས་བསྒྲུབས། ཟླ་བ་དགུ་པའི་

[345A]༄༅། །ཚེས་བདུན་གྱི་ཉིན་ལ་དྭགས་ནོ་ནོ་ལོ་འདིར་མཚན་བཏགས་མཛད་རྒྱུར་དཀར་སྤྲོའི་བསྙེན་བཀུར་ཞུས་པར་ཕྱག་དབང་དང། གསོལ་དཔོན་བློ་བཟང་མཁས་མཆོག་ཆིག་རྐྱང་ལ་འཇིགས་བྱེད་དམར་པོ་མདའ་གཞུ་
འགེངས་པ་ལ་བརྟེན་པའི་དུག་དབང་སྩལ། ཚེས་དགུ་ལ་ནེ་སེར་ཇོ་བོ་ཆེན་པོར་མཆོད་གཏོར་ཕུལ་ཏེ་འཕྲིན་བཅོལ་གནང། ཚེས་བཅུའི་ཉིན་པེའི་ཅིང་མི་སྣ་དཀའ་ཆེན་བསྟན་འཛིན་བཟང་པོ་ངོ་གཡོག་འབྱོར་པར་གོང་མ་ཆེན་པོའི་སྐུའི་
མཚམས་ཞུ་མཛད། གནང་སྦྱིན་འཕར་མ་གཡུ་ལས་གྲུབ་པའི་ལྷ་མོ་རི་བོང་ཅན་གྱི་སྐུ་བརྙན་དང་མུ་ཏིག་གི་ཕྱག་ཕྲེང་སོགས་གནང་བ་གུས་པས་བཞེས་ནས་མི་སྣ་ལ་ཇ་གྲལ་དང་བཀའ་འདྲི་གནང། གོང་མ་ཆེན་པོ་ནས་གཟིམས་ཆུང་གི་
རྟེན་གསུམ་རྣམས་མཇལ་དུ་བཅུག་ནས་པཎ་ཆེན་ཨེར་ཏེ་ནི་ལ་འདི་དང་འདི་འདུག་གི་རྒྱུ་མཚན་ཞུས་ཞེས་ཕེབས་ཏེ་སྲིད་ན་གཞན་གྱིས་རྙེད་པར་དཀའ་བའི་བསམ་གྱིས་མི་ཁྱབ་པའི་བཀའ་དྲིན་སྩལ། རྒྱལ་སྲས་ཆེན་པོ་དྲུག་པས་ཀྱང་གནང་སྐྱེས་
གྱ་ནོམ་པ་དང། ནང་གི་བླ་མ། བློན་པོ་རྣམས་དང། ཕྱིའི་སོག་པོའི་བླ་དཔོན་ཁག་ནས་རྟེན་ཆས་གཏོས་ཆེ་བ་འབྱོར། ཤར་རྩེ་ནོ་མོན་ཧན་གྱི་མི་སྣ་དང་ཨོར་ཏུ་སུ་པེའི་སི་བཀྲ་ཤིས་ཚེ་རིང་སོགས་ཀྱི་བླ་མ་དང་ཨེལ་ཆི། མཚོ་སྔོན་ཆོས་
འཕེལ་པེའི་ལི་སོགས་བྱང་འགྲུལ་བ་ཁ་ཤས་འབྱོར་པར་ཕྱག་དབང་བཀའ་འདྲི་གནང། ཚེ་འདས་འགའ་ཞིག་གི་ཆེད་སྦྱང་ཆོག་ཀྱང་མཛད། ཚེས་བཅོ་བརྒྱད་ལ་བཀྲ་ཤིས་རྩེའི་ཞབས་དྲུང་ལྕམ་ངོ་གཡོག་ལ་ཕྱག་དབང་དང། སྲས་

[345B]གཞན་ཡང་གཞིས་རྩེ་ཡོང་སྡུད་པ། སེར་འབྲས་པ། ཨ་མདོ། མཛོ་དགེ་བ་སོགས་ཕྱོགས་འདུས་མང་པོར་ཕྱག་དབང་སྩལ། ཚེས་ཉེར་གཅིག་ལ་ཚོམས་ཆེན་
དུ་ཆོག་རོགས་པ་དང་བཅས་ཆོས་རྒྱལ་དང་ལྷ་མོའི་བསྐང་གསོ་མཛད་དེ་སྒྲོལ་མ་གཡུལ་མདོས་དང་དྲུག་ཅུ་པའི་ཟོར་འཕེན་པ་གནང། པེའི་ཅིང་མི་སྣ་མཁན་པོ། བྱང་བ་བསམ་གྲུབ་དགའ་ལྡན་བླ་སྤྱི། དགེ་བཤེས་སྙན་གྲགས། ཆུ་
དབར་འགྲོ་ཕན་གླིང་གི་དགེ་སློང་སངས་རྒྱས་བཅས་སོ་སོ་ནས་གཟིམས་ཆུང་ཞབས་བརྟན་ཕུལ། མཚོ་སྔོན་ཆོས་འཕེལ་པེའི་ལིའི་མི་སྣ་དང། ཤར་རྩེ་ནོ་མོན་ཧན་བློ་བཟང་འཇམ་དཔལ་ནས་ཆེད་དུ་མངགས་པའི་ཨེལ་ཆི། པེའི་ལིའི་
བླ་མ་དཀའ་ཆེན་བློ་བཟང་དབང་ཕྱུག་གི་གཉེར་བ། དཔེ་ཐུབ་པ་དཀའ་ཆེན་བློ་བཟང་བསམ་གཏན། དྷ་ཡན་ཏུ་རའི་ཆོས་རྗེ་རྒྱལ་ཆེན་རྩེ་བ་དཀའ་ཆེན་བསམ་གཏན་རྣམས་ནས་མཎྜལ། རྟེན་གསུམ། དངུལ། གོས་དར་སོགས་ཀྱི་དངོས་
འབུལ་དང། པེའི་སི་བཀྲ་ཤིས་ཚེ་རིང་གི་ཨེལ་ཆི་དཔེ་ཐུབ་སྨན་རམས་པ་བློ་བཟང་དགེ་འདུན་བཅས་སོ་སོ་ནས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བསྟར་བར་འདོད་ཆོས་དང། བྱང་བ་བསམ་གྲུབ་དགའ་ལྡན་བླ་སྤྱིར་
མང་འགྱེད། ཁོ་རང་ཚོས་ཞུས་ངོར་བླ་གྲྭ་རྣམས་དང་བྱང་རིགས་མི་སྣ་ཁག་སོགས་སེར་སྐྱ་བརྒྱ་ཕྲག་གསུམ་བརྒལ་བར་གྲུབ་རྒྱལ་ལུགས་ཀྱི་ཚེ་དབང་བཅས་སྩལ། བསྒྲུབ་བྱ་སུམ་ཅུ་བསྙེན་རྫོགས་དང། སྐུ་སྐྱེ་བློ་བཟང་དགེ་འདུན་དགེ་ཚུལ་

[346A]༄༅། །བསྒྲུབས། ཟླ་བ་བཅུ་པའི་ཚེས་གཉིས་ལ་མཛོ་དགེ་དཔོན་བསོད་ནམས་གྲགས་པ་དང། དཔོན་མགོན་པོ་རབ་བརྟན། ཅོ་ནེ་སོགས་སེར་སྐྱ་མང་པོར་ཕྱག་དབང་དང་དཔོན་དོ་གཡོག་ལ་ཇ་གྲལ་བཀའ་འདྲི་གནང། ནོ་
མོན་ཧན་དེ་མོ་སྤྲུལ་པའི་སྐུ་ནས་བསམ་ཡས་ཀྱི་གཙུག་ལག་ཁང་ཆེན་པོར་ཉམས་གསོ་གྲུབ་ཐོག་རབ་གནས་གནང་སྐབས་ལེགས་སྐྱེས་དང། རབ་སྟོན་མང་འགྱེད་བཅས་འབུལ་མི་ཆེད་རྫོང་མཛད། ཚེས་གསུམ་ནས་རིམ་བཞིན་རྭ་སྒྲེང་
ཡང་དགོན་སྔགས་རམ་པའི་ཚ་བོ་སོགས་ནས་པཎ་ཆེན་བློ་བཟང་ཆོས་རྒྱན་གྱིས་གནས་བཅུ་རབ་འབྱམས་པར་ནང་རྟེན་དུ་གནང་བའི་དབུ་མཛད་ཆོས་དབྱིངས་རྒྱ་མཚོའི་ཕྱག་བྲིས་འཁྲུངས་རབས་བཅུ་གཉིས་དང་གནས་བཅུ། ནེ་སེར་ཇོ་བོ་
ཆེན་པོ་བཅས་ཀྱི་སྐུ་ཐང་བྲིས་ལེགས་ཕུལ་བ་ཐུགས་དགྱེས་པ་ཆེན་པོས་བཞེས། དེ་ནུབ་མནལ་ལམ་དུ་འབྲོག་པ་མང་པོ་གནས་ཚང་གཏོང་དགོས་ཟེར་སླེབ་བྱུང་གསུང་ནས་ནེ་སེར་ཇོ་བོ་ཆེན་པོའི་སྐུ་ཐང་དེ་འགྲེམ་པ་གནང་ཐོག་བསྐང་
འཕྲིན་མཛད་ཅིང་སྐུ་ཐང་དེ་མགོན་ཁང་དུ་བཞུགས་སུ་བཅུག་མཛོ་དགེ་དཔོན་གྲགས་པ་བསམ་གྲུབ་ནས་ཞུས་ངོར་ངོ་གཡོག་ལྔ་བརྒྱ་སྐོར་ལ་འཕགས་པ་བཅུ་གཅིག་ཞལ་གྱི་དབང་ཆེན་དང་ཁོ་རང་ཚོས་ཞུས་ངོར་སྩལ་བའི་བཀའ་རྩོམ་
གྱི་ལུང་གནང། ཨ་མཆོག་བླ་མས་ཞུས་ངོར་སེར་སྐྱ་བཞི་བརྒྱ་བརྒལ་བར་སྤྱན་རས་གཟིགས་ཀྱི་རྗེས་གནང་དང། སྨྱུང་གནས་ཀྱི་ཆོ་ག་བཀའ་རྩོམ་གསར་གནང་གི་ལུང་དང་ཐོན་ཕྱག་སྩལ། ཚེས་དགུའི་ཉིན་བོད་བཞུགས་ཧེང་ཨམ་

[346B] དེའི་ཕྱི་ཉིན་ཨམ་པན་ནས་མཎྜལ། གོས་ཡུག་ཁ་ཤས། དཀར་ཡོལ་དང་ཤེལ་སྤྱད་སོགས་དངོས་འབུལ་སྤམ་མཐོ་བ་
བཏེག་སྟེ་དད་གུས་ཆེན་པོས་སྐྱབས་འཇུག་ཀྱང་ཞུ་བ་མཛད་པར་བཀའ་བཞེས་བཟང་པོ་སྩལ། དཀྱིལ་ཁང་ཞལ་སྔ་ནས་ཀྱིས་གདོང་དཀར་མདངས་ཆེན་དུ་སྦྱོར་འཇགས་མཛད་རྒྱུའི་གནས་བཅུའི་གོས་སྐུར་ཕྱག་ནས་གནང། ཞལ་སྔ་ནས་ཨུ་
རྒྱན་རྫོང་ཆོས་སྡེའི་ཁྲི་འདོན་དུ་ཕེབས་རྒྱུར་ཐོན་ཕྱག་དང། ཆོས་སྐྱོང་ལྕམ་སྲིང་ལ་སྙན་ཤལ་འབུལ་རྒྱུ་བཅས་སྩལ། སྐབས་འདི་དག་སྔ་ཕྱིར་ལ་དྭགས་ས་སྐྱོང་གི་སྲས་ནོ་ནོ་བློ་བཟང་བཀྲ་ཤིས་དང། ཨ་མཆོག་བླ་མ་སོགས་ནས་ཞུས་དོར་དུར་
ཁྲོད་བདག་པོའི་བསྐང་བའི་ཁ་སྐོང། ཚོགས་འཁོར། གསེར་སྐྱེམས། གསང་བདེ་འཇིགས་གསུམ་ལ་བརྟེན་པའི་བླ་མའི་རྣལ་འབྱོར། བློ་སྦྱོང་གི་ཁྲིད་མདོར་བསྡུས་སོགས་ཀྱི་བཀའ་རྩོམ་མཛད། མཛོ་དགེ་བ་སོགས་ཕྱོགས་འདུས་སུམ་བརྒྱ་
ཉེར་བཞི་བསྙེན་རྫོགས་བསྒྲུབས། ཚེས་བཅུ་དྲུག་གི་ཉིན་ཨམ་བན་དང། བཀའ་བློན་འཁོར་བཅས་ལ་ཕྱག་དབང་ཇ་གྲལ་བཀའ་དྲི་གནང། དེའི་ཕྱི་ཉིན་བཀའ་བློན་ནས་གཟིམས་ཆུང་ཞབས་བརྟན་ཕུལ། ཚེས་བཅོ་བརྒྱད་ཀྱི་ཉིན་ཨན་པན་
ལ་སྐུ་བརྙན། སྤོས་སྣམ་སོགས་ཀྱི་གནང་ཆ་དང། བཀའ་བློན་ལ་ཡང་གོན་པ་དངུལ་སོགས་ཀྱི་གནང་ཆ་དང་ཐོན་ཕྱག་སྩལ། ཚེས་ཉི་ཤུ་ལ་རྒྱལ་དབང་མཆོག་ནས་ཕར་ཕྱིན་གྱི་གསན་སྦྱོང་གི་དབུ་ཚུགས་པར་དཀར་སྤྲོ་དང་ལེགས་སྐྱེས་སྦམ་

[347A]༄༅། །མཐོ་བ་འབུལ་བར་ཕྱག་ཕྱག་པ་བློ་བཟང་མཁས་མཆོག་རྫོད་སྟ་མཛད། བཀའ་བློན་ཇ་སག་བླ་མའི་མཚམས་ཞུ་བ་ནང་སོ་གྲོ་སྐྱིད། བསམ་སྡིངས་སྤྲུལ་པའི་སྐུའི་མགྲོན་གཉེར། འབྲུག་སྡེ་སྲིད་གསར་བའི་མཚམས་ཞུ་བ་
ངོ་གཡོག་བཅས་ལ་ཕྱག་དབང་དང་ཇ་གྲལ་བཀའ་འདྲི་གནང། ཚེས་ཉེར་བཞི་ནས་བཟུང་ཉིན་གསུམ་གྱི་རིང་སངས་རྒྱས་བྱང་སེམས་ཀྱི་སྣང་བརྙན་མང་པོ་པར་དུ་འདེབས་པ་མཛད། ཉེར་དགུ་ནས་བཟུང་སྐུ་མཚམས་མཛད་དེ་ཐུགས་དམ་
ཟབ་མོའི་རྣལ་འབྱོར་ལ་གཞོལ་པ་གནང། ཟླ་བ་བཅུ་གཉིས་པའི་ཚེས་བཅུ་བཞི་ནས་བཟུང་ཉིན་ལྔའི་རིང་འཇིགས་བྱེད་དང་ཞལ་བཞི་པའི་ཞི་རྒྱས་དབང་གསུམ་གྱི་སྦྱིན་སྲེག་མཛད། སྐུ་མཚམས་སྐབས་གསོལ་དཔོན་ལ་རྨི་ལམ་འགའ་ཞིག་བྱུང་
བ་ཞུས་པར་ཆོས་སྐྱོང་རྣམས་ཀྱིས་འཕྲིན་ལས་བསྒྲུབ་པའི་རྟགས་སུ་སྣང་ཞེས་གསུང། ཚེས་བརྒྱད་ཀྱི་ཉིན་སྐུ་མཚམས་གྲོལ། དེའི་ཕྱི་ཉིན་མཚོ་སྔོན་ཇ་སག་དགའ་ལྡན་ངའི་ཆིང་སོགས་བྱང་འགྲུལ་བ་བརྒྱ་སྐོར་འབྱོར་པ་དང། དྲུང་འཁོར་
རྣམས་ལ་ཕྱག་དབང། ཇ་སག་སོགས་བྱང་རིགས་པ་རྣམས་ལ་ཇ་གྲལ་ཐོག་བཀའ་འདྲི་མཛད། ཚེས་ཉི་ཤུའི་ཉིན་ཨ་རིག་རབ་འབྱམས་པ་རྒྱལ་མཚན་འོད་ཟེར་གྱིས་གཟིམས་ཆུང་ཞབས་བརྟན་ཕུལ། རྡོ་རིང་གུང་པཎྜི་ཏ་ནས་བརྟན་
བཞུགས་འབུལ་མི་གཟིམས་དཔོན་སྐོར་འབྱོར་པར་ཕྱག་དབང་བཀའ་འདྲི་གནང། ལོ་འདི་ནང་དབེན་དགོན་པ་སྐུ་སྐྱེ་ཡེ་ཤེས་ཆོས་གྲགས་ཀྱིས་སྔགས་རིམ་ཆེན་མོ། ཆོས་འཁོར་ལྷུན་པོ་བ་སངས་རྒྱས་དཔལ་འབྱོར་གྱིས་ཕར་ཕྱིན་ལུང་རིགས་

[347B] ངག་དབང་ཡོན་ཏན་གྱིས་བྱམས་ཆོས་སྡེ་ལྔ་དང་བཀའ་བཞི། ཚང་མ་རིགས་ཐིག། ཟླ་བ་སངས་རྒྱས་ཀྱིས་རྣམ་འགྲེལ་ཉི་མའི་འོད་ཟེར། ཆོས་འཕེལ་དར་རྒྱས་དང་སངས་རྒྱས་བསྟན་རྒྱན་གཉིས་ཀྱིས་རྟགས་རིགས་རྣམས་ཀྱི་རྒྱུགས་
ཕུལ་བར་གནང་ཆ་ཡིང་མགུ་བ་སྩལ།    ༈   
སྩལ༑ མཚུར་ཕུ་ནས་ཀརྨ་པ་ཞྭ་ནག་ཅོད་པན་འཛིན་པ་དང། རྒྱལ་ཚབ་པ་བཅས་དཔོན་གཡོག་ཕྱེད་ཉིས་བརྒྱ་སྐོར་མཇལ་ཁར་ཕེབས་པར་འབྱོར་ཕྱག་ཐོག་དགྱེས་པའི་གསུང་གླེང་དང། སྟོན་མོ་ཟུར་གསོས་སོགས་བཀུར་གཟེས་ཆེ་བ་
མཛད། ཚེས་དྲུག་ནས་བཟུང་རིམ་བཞིན་ཇ་སག་དགའ་ལྡན་ཨེར་ཏེ་ནི་ངའི་ཆིང། ལ་ཁ་བླ་མ། དཱ་ལས་ཧུ་ཐོག་ཐུའི་ཨེལ་ཆི། ཐུབ་བསྟན་སྐྱིད་སྦུག་པ་བཅས་སོ་སོ་ནས་ཚོགས་དབུར་སྤྱན་དྲངས་ཏེ་ཞབས་བརྟན་དངོས་འབུལ་བཏེག་སྐྱིད་
སྦུག་པས་ཞུས་དོར་འདོད་ཆོས་སྩལ། ཟླ་བ་ངོ་རེ་བཞིན་ཚེས་བརྒྱད་དང་ཉེར་དགུ་ལ་མཆོད་གཏོར་དང་བཅས་ཞལ་བཞི་དང་ཆོས་རྒྱལ་གྱི་བསྐང་གསོ་འཆར་ཅན་དུ་མཛད། ཚེས་དགུའི་ཉིན་ཇ་སག་དགའ་ལྡན་ཨེར་ཏེ་ནི་དའི་ཆིང་ལ་གནད་སྐྱེས་སྤམ་
མཐོབ་དང། ཚ་གན་ནོ་མོན་ཧན་གྱི་མི་སྣ། མཚོ་སྔོན་ཕྱག་རྡོར་པེའི་སིའི་ཨེལ་ཆི། སོག་པོ་ཞབས་དྲུང། དཱ་ལས་ཧུ་ཐོག་ཐུའི་ཨེལ་ཆི་སོགས་ལ་བྱིན་རྟེན། སྤོས་སྣམ་སོགས་ཀྱི་གནང་ཆ་བཅས་ཐོན་ཕྱག་དང། སོག་རིགས་གོང་གསལ་ཐོག་

[348A]༄༅། །བཀྲ་ཤིས་རྩེའི་སྐུ་ངོ། དར་སྡིངས་སྐྱིད་གཤོངས་པའི་ཞབས་དྲུང་སོགས་ལ་ཚེ་རྟ་ཟུང་འབྲེལ་གྱི་དབང། འོད་དཔག་མེད་ལ་བརྟེན་པའི་འཕོ་ཁྲིད། བཟང་སྤྱོད། སྒྲོལ་མ། འདོད་མོས་ཀྱིས་ཞུས་པའི་བཀའ་རྩོམ་འགའི་
ལུང་བཅས་སྩལ། ཇ་སག་དགའ་ལྡན་ཨེར་ཏེ་ནི་དའི་ཆིང་ལ་རྨ་ཆེན་སྦོམ་རར་སྤྱན་གཟིགས་སུ་ཕེ་རེང་གི་མེ་མདའ་དང། རྒྱ་གར་གྱི་གྲི། ཀ་ཤི་ཀའི་རས་གསེར་སྐུད་ཀྱི་རི་མོ་ཅན་གྱི་སྙན་ཤལ་ཁ་བྱང་ཅན་རྣམས་འབུལ་རྒྱུ་གནང། ཚེས་
བཅུ་ལ་སོག་རིགས་ལྔ་བརྒྱ་སྐོར་དང། སྨོན་ལམ་པ་སོགས་སྐྱེ་བོ་སྟོང་ཕྲག་བརྒལ་བར་ཚེ་དབང་སྩལ། རྒྱལ་དབང་མཆོག་གི་སྨོ་དྲུང་སྒྲོལ་མ་སྐྱིད་ཀྱི་ཆེད་དུ་བསྔོ་རྟེན་འབྱོར་པར་ཐུགས་སྨོན་སྐྱབས་འཇུག་མཛད། ཚེས་བཅོ་ལྔའི་ཉིན་
གཟིམས་ཆུང་ཉི་འོད་འཁྱིལ་པར་ཀརྨ་ཞྭ་ནག་ཅོད་པན་འཛིན་པ། ཞྭ་དཀར་སྤྲུལ་པའི་སྐུ། མཆོད་ཁང་གོང་རྒྱལ་ཚབ་སྤྲུལ་པའི་སྐུ་བཅས་སོ་སོ་ནས་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། བཞུགས་གྲལ་གྱི་
ཐོག་ཐུགས་དགྱེས་པའི་བཀའ་མཆིད་མང་དུ་མཛད། སྲད་རིན་ཆེན་རྩེའི་རྫོང་དཔོན་སོགས་སེར་སྐྱ་མང་པོར་ཕྱག་དབང་སྩལ། ཚེས་ཉི་ཤུ་ལ་ཀརྨ་ཞྭ་དམར་ནག་ཡབ་སྲས་གཉིས་དང། རྒྱ་ཚབ་སྤྲུལ་སྐུ་དཔོན་གཡོག་ལ་སྐུ་བརྙན་
ན་བཟའ། གསེར་དངུལ་གོས་དར་སོགས་ཀྱི་ཕེབས་རྫོངས་རྒྱ་ཆེ་བ། ཞབས་འབྲིང་བ་རྣམས་ལའང་གོ་བབས་དང་བསྟུན་པའི་གནང་ཆ་བཟང་པོ་དང་གྲུབ་རྒྱལ་ལུགས་ཀྱི་ཚེ་དབང་བཅས་སྩལ། དབུས་གཙང་ཁམས་སོག་གི་

[348B] ཟླ་བ་གཉིས་པའི་ཚེས་གཅིག་ལ་ཐོས་བསམ་གླིང་གྲྭ་ཚང་ནས་ཚོགས་འདོན་དུ་འཛུགས་རྒྱུའི་ཞབས་བརྟན་གསོལ་འདེབས་བཀའ་རྩོམ་ཞུས་པ་བཞིན་སྩལ། ཚེས་ལྔ་དང་དྲུག་གི་ཉིན་
ཀརྨ་པ་ཡབ་སྲས་ལ་མཇལ་ཁའི་ཐོག་ཆོས་དང་འབྲེལ་བའི་དགྱེས་པའི་གསུང་གླེང་དང། ཚེས་བརྒྱད་ཀྱི་ཉིན་ཀརྨ་པ་ཞྭ་དམར་ནག་གཉིས་ལ་ནང་ལུགས་གསོལ་ཚིགས་ཐོག་བསྟན་འགྲོར་སྨན་པའི་གསུང་གླེང་དམར་བ་སྩལ། ཚེས་བཅུ་
ལ་ལྷུན་པོ་རྩེ་བླ་སྤྱི་ནས་ཞབས་བརྟན་ཕུལ་བར་དགའ་ལྡན་ལྷ་བརྒྱ་མའི་ལུང་གནང་ཞིང་འབུལ་བའི་སློག་དང་མང་འགྱེད། ཆོས་རྒྱལ་གྱི་ཞལ་འབག་ལ་སྙན་ཤལ་འབུལ་རྒྱུ་བཅས་གནང། ཚེས་བཅུ་གཉིས་ཀྱི་ཉིན་ཐོས་བསམ་
གླིང་གྲྭ་ཚང་དུ་སྤྱན་དྲངས་ཏེ་བླ་སྤྱི་ཐུན་མོང་ནས་དཀར་སྤྲོ་དང་གསོལ་སྟོན་ཞུས། རྒྱུད་གྲྭ་རྣམས་གྲྭ་ཚང་འདུ་ཁང་དུ་ཚོགས་པའི་དབུ་དང་དགོངས་ཇའི་སོག་དབུར་རིམ་བཞིན་སྤྱན་དྲངས་ནས་དངོས་འབུལ་དང་བཅས་ཞབས་བརྟན་བདེན་
ཚིག་བརྗོད། མི་ཚན་རྣམས་ནས་ཀྱང་ཚན་གྲངས་ཕུལ། སྔགས་གྲྭས་བཀྲ་ཤིས་རྫས་བརྒྱད་ཕུལ་ཞིང་ལྷ་མོའི་བསྐང་འཕྲིན་མཛད། ཞལ་སྔ་ནས་ལ་འབུལ་སློག་ན་བཟའ་ཆ་ཚང་སོགས་དང། སྤྱི་འབུལ་བྱིངས་ཕྱིར་སློག་ཐོག་ཆོས་གྲྭ་ཇའི་རྒྱུ་
ཇ་འཁོར་དྲུག་སྔོར་བཅས། སྦྱོར་འཇགས་སུ་བཅད་ལྡན་སྔོན་པོའི་འཕན་ཆ། ལས་ཚན་པ་དང་མི་ཚན་ཁག་ལ་འབུལ་སློག་བཅས་གནང། ཚེས་བཅུ་གསུམ་ལ་དུས་འཁོར་ཆོག་གྲྭ་བ་རྣམས་ཀྱིས་ས་གར་སྦྱངས་པ་མཐར་ཕྱིན་ནས་
[349A]༄༅། །གཟིམས་ཆུང་ཉི་འོད་དུ་གར་རྒྱུགས་ཕུལ་བར་གཟིགས་རྟོག་དང། བཀྲ་ཤིས་ཁ་བཏགས་རེའི་འགྱེད་བཅས་སྩལ། ཚེས་བཅོ་བརྒྱད་ལ་དྷ་ཡན་ཏུ་ར་ལྷ་དར་ཇའི་སང་སྐོར་ལ་ཐོན་ཕྱག་དང། ཆོས་སྐྱོང་སྐྱབས་པེའི་ལིའི་
མི་སྣ་དར་ཧན་ཇའི་སང་གིས་ཞུས་ངོར་རྗེ་བླ་མ་མཆོག་གི་འཁྲུངས་རབས་མདོར་བསྡུས་བཀའ་རྩོམ་གནང་བའི་ལྗགས་ལུང་བཅས་གནང། མདའ་དཔོན་པད་ཚལ་བ་འབྲས་ལྗོངས་དང་གོར་ཥའི་ཆིངས་སྒྲིག་བགྱིས་ནས་འབྱོར་པར་ཕྱག་དབང་
ཇ་གྲལ་ཐོག་བཀའ་འདྲི་སྩལ། གཞན་ཡང་གཡང་ཆོས་སྤྲུལ་སྐུ། ཤེལ་དཀར་རྫོང་དཔོན་སྡིངས་ཆེན་པ། འབྲུག་པ་ལྔ་བཅུ་སྐོར་བཅས་ལ་ཕྱག་དབང་གནང། གནམ་གང་གི་ཉིན་རྣམ་སྲས་མདུང་དམར་ཅན་ལ་བསྐང་གསོ་མཛད། ཟླ་བ་
གསུམ་པའི་ཚེས་གཉིས་ལ་བཀའ་བསྟན་གསེར་མ་གསར་བཞེངས་ཀྱི་དྲུང་ཡིག་ཨེ་སྙེ་གཉིས་སོགས་ནས་བརྒྱ་སྐོར་འབྱོར་པར་ཕྱག་དབང་སྩལ། ཚེས་དགུ་ལ་དུས་འཁོར་སྒྲུབ་མཆོད་ཀྱིས་ཆོག་ཚུགས་པར་ལྷའི་སྐུ་མདོག་དང་མཐུན་པའི་
གར་གོས། སེ་རལ་ཁ་ལ་སོགས་པའི་རྒྱན་དྲུག་གིས་བརྒྱན་པའི་ས་གར་རྒྱས་པ་མཛད། དེ་ཉིན་རྒྱལ་དབང་ཐམས་ཅད་མཁྱེན་པ་ཆེན་པོ་འབྲས་སྤུངས་སུ་མཚན་ཉིད་ཀྱི་གསན་སྦྱོང་མཛད་པར་ཕེབས་རྒྱུའི་གནས་ཚུལ་ཐུགས་བརྟག་
ཞུ་རྒྱུ་བཅས་འབྱོར་བར་བཀའ་ལན་ཀྱང་དེ་འཕྲལ་ཕུལ། ཚེས་བཅོ་ལྔ་ལ་སེར་འབྲས་པ་སོགས་ཕྱོགས་འདུས་སྐྱེ་བོ་སུམ་བརྒྱ་བརྒལ་བར་ཕྱག་དབང་སྩལ། ཚེས་བཅུ་དྲུག་གི་ཉིན་གོ་རྵའི་མི་སྣ་རྣམས་ལ་མཇལ་ཁ་དང་བཀའ་

[349B] ཚེས་བཅོ་བརྒྱད་ཀྱི་ཉིན་བོད་བཞུགས་ཨམ་པན་ཨུ་བཧོ་ཡེའི་བརྗེ་ཚབ་ལིའུ་ཨམ་པན་འབྱོར་གདོང་གོང་མ་ཆེན་པོ་ནས་མཛོད་བ་ཏགས་སོགས་གནང་རྟེན་སྩལ་བའི་གནས་ཚུལ་རྟ་ཟམ་གྱི་ཐོག་འབྱོར་པའི་བཀའ་
ལན་ཀྱང་འཕྲལ་འབུལ་མཛད། ས་ག་ཟླ་བའི་ཚེས་གཅིག་ལ་རྒྱལ་དབང་མཆོག་ཕར་ཕྱིན་ལ་གསན་སྦྱོང་གནང་ཆེད་འབྲས་སྤུངས་སུ་ཆིབས་བསྒྱུར་གནང་ཐོག་ལེགས་འབུལ་དུ་མཎྜལ། སྐུ་གསུང་ཐུགས་རྟེན། ན་བཟའ་ཉེར་སྤྱད་
དངུལ་བྲེ་ཆེན་ལྔ་བཅུ་བརྒལ་བ་སོགས་དང། ཐོག་མའི་རྟེན་འབྱུང་ཚན་གྲངས་བཅས་འབུལ་བ་དང། འབྲས་སྦུངས་སུ་ཡང་མང་ཇ་ཉི་ཤུ་རྩ་གཅིག་དང་འགྱེད་ཁ་བཏགས། བལ་ཊམ་རེ་བཅས་གཏོང་བར་མགྲོན་གཉེར་རྗེ་དྲུང་དཔལ་
ལྡན་བཟང་པོ་རྫོང་སྟ་མཛད། ཚེས་གསུམ་གྱི་ཉིན་ཧལ་ཧ་སན་ནོ་ཡོན་གྱི་ཤོག་མི་སྣ་ངོ་གཡོག་བཞི་བཅུ་སྐོར་དང། བོད་བཞུགས་ལིའུ་ཨམ་བན་ནས་མཚམས་ཞུ་འབུལ་བར་གཉེར་པ་དང། ཁྲིམས་དཔོན་བཅས་འབྱོར་པར་ཕྱག་
དབང་ཐོག་བཀའ་འདྲི་དང། ཨམ་པན་ལ་བཀའ་ལན་རྟེན་སྦྲགས་བཅས་གཉེར་པ་ཁྲིམས་དཔོན་གཉིས་ལ་རིམ་བཞིན་ཐོན་ཕྱག་གནང། ཚེས་དྲུག་གི་ཉིན་བྱང་རིགས་མི་སྣ་རྣམས་ལ་ཞབས་བརྟན་གྱི་འབུལ་བའི་སློག་དང་དངོས་པོའི་གནང་
ཆ་སྩལ། དེ་ཉིན་ནས་བཟུང་སངས་རྒྱས་བྱང་སེམས་ཀྱི་སྣང་བརྙན་མང་བོའི་བར་འདེབས་མཛད། ཚེས་བཅུ་བཞིའི་ཉིན་གོང་མ་བདག་པོ་ཆེན་པོའི་བཀས་མངགས་པའི་དཔུང་རྣམས་ནས་རྒྱལ་རོང་རབ་བརྟན་གྱིས་ཆ་མཐའ་དག་དབང་དུ་

[350A]༄༅། །བསྡུས་ནས་མི་ནག་ཅན་རྣམས་འཛིན་བཟུང་གིས་ཕོ་བྲང་ནང་དུ་བརྫངས་པས་མདོ་ཁམས་ཕྱོགས་ཞོད་འཇགས་ལ་བཀོད་གྲུབ་པའི་རྒྱུ་མཚན་བོད་བཞུགས་ཨམ་པན་གཉིས་ནས་ཡི་གེ་འབྱོར་བ་དེ་འཕྲལ་གོང་མ་
ཆེན་པོར་ལེགས་འབུལ་གྱི་ཞུ་ཡིག་ནང་མཛོད། སྐུ་བརྙན་ལི་མ་བཞི་བཅས་ཀྱི་རྟེན་སྦྲགས་རྟ་ཟམ་ཐོག་འབུལ་བ་མཛད། ཚེས་བཅུ་བདུན་གྱི་ཉིན་དགའ་ལྡན་བདེ་ཆེན་རབ་རྒྱས་གླིང་ཆོས་གཞིས་མ་ལག་དང་བཅས་བླ་བྲང་ཁོངས་གཙང་
ཆོད་བྱུང་བའི་ལེགས་འབུལ་དུ་བདེ་ཆེན་རབ་རྒྱས་གླིང་བླ་བྲང་ནས་དངོས་འབུལ་བསྟར། དེ་ཉིན་སྔོན་དུ་པེའི་ཅིང་ནང་ནས་ཨེ་ཕུ་ཕུན་ཚོགས་བཀྲ་ཤིས་ཀྱིས་ཞུ་ཡིག་གི་ལམ་ནས་དཔལ་རྡོ་རྗེ་འཇིགས་བྱེད་ཀྱི་བསྐྱེད་རྫོགས་དང། མདུང་ནག་
ཞབས་དྲུང་གིས་ཞུས་ངོར་རྣམ་སྲས་མདུང་དམར་ཅན་ཡང་གསང་གི་སྒྲུབ་ཐབས་ལས་ཚོགས་དང་བཅས་པ་བཀའ་རྩོམ་བརྩེ་གཟིགས་ཀྱིས་དེ་དག་གི་ལུང་དང་སྨྱུང་གནས་ཀྱི་ཆོ་གའི་ལྗགས་ལུང་བཅས་པེའི་ཅིང་མི་སྣ་མཁན་པོར་གནང་དགོས་
ཚུལ་ཞུས་པ་བཞིན། མི་སྣ་དཀའ་ཆེན་བསྟན་འཛིན་བཟང་པོར་ལྗགས་ལུང་རྣམས་ལེགས་པར་སྩལ། ཚེས་བཅོ་བརྒྱད་ལ་འབྲས་ལྗོངས་རྫོགས་ཆེན་སྤྲུལ་སྐུ་ལ་ཕྱག་དབང་དང་ཇ་གྲལ་ཐོག་བཀའ་འདྲི་གནང། ཁོང་པ་ནས་
ཞུས་ངོར་ཚེ་དབང་སྩལ། སོག་ཡུལ་དུ་འགྲོ་མི་ཆོས་རྗེ་ཁག་ལ་ཐོན་ཕྱག་གནང། འདི་སྐབས་སྔ་ཕྱིར་ཧལ་ཧ། སེར་འབྲས། ཕུན་གླིང། སྙེ་མོ་བ་སོགས་ཉིས་སྟོང་དགུ་བཅུ་གོ་བདུན་བསྙེན་རྫོགས་དང། ཉི་ཤུ་རྩ་གཅིག་

[350B] ཚེས་ཉེར་དགུ་ལ་ཆོས་རྒྱལ་གྱི་བསྐང་གསོ་དང་དྲུག་ཅུ་པའི་ཟོར་འཕེན་མཛད། གནམ་གང་ཉིན་ཧལ་ཧའི་མཇལ་ཁ་བ་ཉིས་བརྒྱ་བརྒལ་བ་འབྱོར་བར་ཕྱག་དབང་གནང། ཟླ་བ་ལྔ་པའི་ཚེས་གཅིག་ལ་
ཧལ་ཧ་ཨེར་ཏེ་ནི་ཝང་གི་མི་སྣ་ཐོ་ཡོན་སངས་རྒྱས་རྒྱལ་མཚན་གྱིས་གཟིམས་ཆུང་ཞབས་བརྟན་ཕུལ། ཧལ་ཧ་ཛ་ཡ་པཎྜི་ཏའི་ཡོངས་འཛིན་ལྷ་རམ་པའི་དགེ་སྒྲུབ་པ་རྣམས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་སྤམ་མཐོ་
པ་བཏེག་ཚེས་གསུམ་ལ་ཧལ་ཧ་ཨེར་ཏེ་ནི་ཝང་གི་མི་སྣ་དང། ཚེས་བཞི་ལ། དབང་ཆེན་ནོ་མོན་ཧན་གྱི་ཚ་བོ་ནོ་ཡོན་ཧུ་ཐོག་ཐུ་གཉིས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་བསྟབས། ཚེས་དྲུག་གི་ཉིན་ཧལ་ཧ་རྗེ་
བཙུན་དམ་པའི་དགོངས་རྫོགས་སྒྲུབ་མི་འཇམ་དཔལ་རྡོ་རྗེ་ནོ་མོན་ཧན་དང། དཔོན་ཁག་རྣམས་ནས་སྐུའི་མཚམས་ཞུ་ཞུ་བར་ཁུ་རལ་གྱི་དགེ་བསྐོས་ཧལ་ཧ་ཆི་སོགས་ཁ་ཤས་འབྱོར་པར་ཕྱག་དབང་དང་ཇ་གྲལ་ཐོག་བཀའ་འདྲི་གནང། ཚེས་
བདུན་གྱི་ཉིན་གོང་གསལ་མི་སྣ་རྣམས་ལ་ཐོན་ཕྱག་སྩལ་ཏེ་མི་སྣ་རྣམས་དང་རྒྱུད་སྨད་ཀྱི་བསྙེན་རྫོགས་སྒྲུབ་མི་བཅས་སུམ་བརྒྱ་སྐོར་ལ་ཚེ་དབང་དང། འོད་དཔག་མེད་ཀྱི་འཕོ་བ། དགའ་ལྡན་ལྷ་བརྒྱ་མ། བཀའ་རྩོམ་གསར་གནང་
རྣམས་ཀྱི་ལུང་བཅས་དང། མཆོག་དམན་དུ་མའི་འབྱོར་ལན་ཀྱང་མ་འདྲེས་པར་སྩལ། ཚེས་བརྒྱད་ཀྱི་ཉིན་ལ་མོ་སྐུ་རྟེན་པར་ཕྱག་དབང་དང་བཀའ་འདྲི་གནང། ཚེས་བཅུ་གཅིག་ལ་བྱང་ཕྱོགས་བསྟན་པའི་གསལ་བྱེད་རྗེ་བཙུན་དམ་པའི་

[351A]༄༅། །དགོངས་རྫོགས་སྒྲུབ་མི་འཇམ་དཔལ་རྡོ་རྗེ་ནོ་མོན་ཧན་དང། པེའི་སི་དོན་གྲུབ་རྡོ་རྗེ། གུང་མི་ཕམ་རྡོ་རྗེ། ཇ་སག་མཆོག་གསུམ་སྐྱབས། པཱ་དུར་ཝང་གི་སྲས་ཇ་སག་བསམ་འཕེལ་རྡོ་རྗེ། ཁུ་རལ་གྱི་དགེ་
བསྐོས། ཧལ་ཧ་ཆི། སྣེ་ཤན་ཇར་གོ་ཆི། བི་ཆའི་ཆི། སྦོ་ཤོ་ཁ་སོགས་ཁྱོན་སུམ་བརྒྱ་སྐོར་འབྱོར་པར་ཕྱག་དབང་དང་ཇ་གྲལ་བཀའ་འདྲི་གནང། དེ་ཉིན་ལ་མོ་ཆོས་སྐྱོང་ཆེན་པོ་སྐུ་ཕེབས་ནས་མཁའ་འགྲོའི་བསུ་བཟློག་དང་འབྲེལ་
བའི་སྐུ་གླུད་རྫོད་བ་མཛད་པར་གཏང་རག་ཀྱང་གཟབས། ཚེས་བཅུ་གཉིས་ལ་ཧལ་ཧ་ཚོ་ཆེན་ནས་རྗེ་བཙུན་དམ་པའི་དགོངས་རྫོགས་སུ་དམིགས་ཚོགས་དབུར་སྤྱན་དྲངས་ཏེ་དངུལ་བྲེ་ཆེན་བཞི་བཅུ་སོགས་ཀྱི་དངོས་འབུལ་བསྟར། དེའི་
ཕྱི་ཉིན་འཇམ་དཔལ་རྡོ་རྗེ་ནོ་མོན་ཧན་གྱིས་ཚོགས་དབུར་སྤྱན་དྲངས་ཏེ་དངུལ་སྲང་ཁྲི་ཚོ་གཅིག་རྩིས་ཀྱི་དངོས་འབུལ་དང་བཅས་ཞབས་བརྟན་བདེན་ཚིག་བརྗོད། ཚེས་བཅོ་ལྔ་ལ་སྐྱིད་སྐྱིད་ན་གར་གསོ་སྦྱོང་གི་ཚོགས་དབུར་ཞབས་ཟུང་
བཀོད་དེ་གོས་སྐུའི་ཞལ་མཇལ་དང་བསྟུན་བཞུགས་གུར་དུ་འཇམ་དཔལ་རྡོ་རྗེ་ནོ་མོན་ཧན་སོགས་རྒྱ་སོགས་གི་བླ་དཔོན། ལ་མོ་ཆོས་རྗེ་སྐུ་རྟེན་པ། ཨ་ཙརྱ། ཁ་ཆེ་བལ་བོ་སོགས་སྐྱེ་བོ་སྟོང་ཕྲག་བརྒལ་བར་ཕྱག་དབང་སྩལ་
ཅིང་དེ་དག་ལས་མགྲོན་དུ་འོས་པ་རྣམས་ལ་གསོལ་སྟོན་གནང། སྒྲོལ་མ་ལྷ་ཁང་དུ་བཀྲ་ཤིས་རྩེའི་སྡེ་པ་ཚེ་དབང་གིས་དཀར་སྤྲོ་བཏེག་ཚེས་བཅུ་དྲུག་བཅུ་བདུན་གཉིས་ལ་གུང་མི་ཕམ་རྡོ་རྗེ་དང། ཧལ་ཧ་བདེ་མཆོག་ཡེལ་

[351B] དར་རྒྱས་ཏཱ་པེའི་སི་གཉིས་ཀྱིས་མངགས་པའི་ཨེལ་ཆི་སོ་སོ་ནས་གཟིམས་ཆུང་ཞབས་བརྟན་ཞུས། ཚེས་བཅོ་བརྒྱད་ལ་ཇ་སག་བསམ་འཕེལ་རྡོ་རྗེས་ཚོགས་དབུར་སྤྱན་དྲངས་ཏ་ཞབས་བརྟན་ཕུལ། དེ་མཚུངས་
མཉྫུ་ཤྲཱིའི་སྤྲུལ་སྐུ། པེའི་སི་དོན་གྲུབ་རྡོ་རྗེ། ཇ་སག་མཆོག་གསུམ་སྐྱབས། ཧོང་ཐའི་ཇི་རྣམས་ནས་དངོས་འབུལ་དང་བཅས་གཟིམས་ཆུང་ཞབས་བརྟན་ཕུལ་བར་ཕྱག་དབང་གནང། ཚེས་ཉི་ཤུའི་ཉིན་ལ་མོ་སྐུ་རྟེན་ཨེར་ཧེ་ནི་
ཆོས་རྗེས་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ་ཞིང་ཚེས་ཉེར་གཉིས་ནས་བཟུང་ཉིན་གསུམ་གྱི་རིང་ཇོ་ལུགས་ཀྱི་སྒྲོལ་མ་ཉེར་གཅིག་གི་རྗེས་གནང་སྩལ། ཚེས་ཉེར་གསུམ་གྱི་ཉིན་གཟིམས་ཆུང་ཉི་འོད་འཁྱིལ་པར་ཧལ་
ཏའི་མི་སྣ་རྣམས་ཡོད་ཐོག་ལ་མོ་ཆོས་སྐྱོང་ཆེན་པོ་སྐུ་གསོལ་ཞུས་ཏེ་རྗེ་བཙུན་དམ་པའི་སྤྲུལ་སྐུའི་དོན་སྐོར་ཞུས་པར། རྒྱལ་དབང་མཆོག་གི་སྐུའི་ཕུ་བོ་བསོད་ནམས་བཀྲ་ཤིས་ཀྱི་སྲས་ལུག་ལོ་བ་དེ་ཡིན་པར་ཐག་བཅད་ནས་ལྷ་སའི་
ཨམ་པན་གཉིས་ལ་གནས་ཚུལ་དང་ལུང་བསྟན་གྱི་འདྲ་བཅས་རྟ་ཟམ་ཐོག་ནས་འབུལ་བ་མཛད། བྱང་རིགས་སོགས་བསྒྲུབ་བྱ་བཞི་བརྒྱ་དང་བཅུ་གཅིག་བསྙེན་རྫོགས་དང། བརྒྱད་ཅུ་དགེ་ཚུལ་བཅུ་བཞི་དགེ་བསྙེན་བཅས་
བསྒྲུབས། ཟླ་བ་དྲུག་བའི་ཚེས་གསུམ་ལ་ནོ་མོན་ཧན་ས་སྐྱ། ཕུན་གླིང་སོགས་མཇལ་བར་འབྱོན་རྒྱུར་ཕྱག་དབང་གནང། ཚེས་བཞི་ལ་ཇ་སག་མཆོག་གསུམ་སྐྱབས། ཇ་སག་བསམ་འཕེལ་རྡོ་རྗེ། ཁུ་རལ་གྱི་དགེ་བསྐོས་

[352A]༄༅། །བདེ་མཆོག་ཡེལ་ཏིང་ཝང་གི་ཐོ་ཡོན། མཉྫུ་ཤྲཱིའི་མཛོད་པ་བཅས་སོག་རིགས་ཕྱེད་ཉིས་བརྒྱ་སྐོར་ལ་ཐོན་ཕྱག་ཐོག་ཕྱག་རྡོར་འབྱུང་འདུལ་གྱི་རྗེས་གནང། དགའ་ལྡན་ལྷ་བརྒྱ་མ། འཕོ་ཁྲིད། འཇམ་
དཔལ་མཚན་བརྗོད། སྒྲོལ་མའི་མཚན་བརྒྱ་རྩ་བརྒྱད་པ། གསར་རྩོམ་གྱི་ལུང་དང། སྐུ་བརྙན་དམ་རྫས། སྤོས་སྣམ་སོགས་གནང་སྐྱེས་སྩལ། པེའི་ཅིང་མི་སྣ་དཀའ་ཆེན་བསྟན་འཛིན་བཟང་པོ་ངོ་གཡོག་ལ་ཐོན་
ཕྱག་གནང། ཚེས་དགུ་ལ་དཀྱིལ་ཁང་ཆོས་སྐྱོང་ཆེན་པོར་མཆོད་གཏོར་དང་རྟི་པི་ཅག་སྒ་སྲབ་རྒྱན་ལྡན་རྟེན་འཛུགས་མཛད་ནས་ཉིན་བདུན་གྱི་རིང་བསྐང་གསོ་གནང། རྒྱུད་སྨད་པ་བསྙེན་རྫོགས་ཞུ་མི་ཁ་ཤས་ལ་དཔལ་གསང་
པ་འདུས་པའི་རྒྱུད་ལེའུ་བཅུ་གསུམ་པ་དང། ཇ་སག་མཆོག་གསུམ་སྐྱབས་ལ་ཁོང་རང་གིས་ཞུས་པའི་འདོད་ཆོས་གསར་རྩོམ་གྱི་ལུང་སྩལ། ཚེས་བཅུ་གཅིག་ལ་ཚོམས་ཆེན་དུ་ལ་མོ་ཆོས་རྗེ་སྐུ་རྟེན་བ་དང་བྱང་ཆུབ་ལྕོག་གི་
གྲྭ་པ་བཅུ་བཅས་ནས་བདུན་ཕྲག་གཅིག་གི་རིང་རྗེ་བླ་མ་མཆོག་གི་ཞབས་བརྟན་དང། བསྟན་འགྲོའི་བདེ་ཐབས་སུ་དམིགས་ཚངས་པ་ཞི་དྲག་གི་བསྐང་བ་དང་འབྲེལ་བའི་དམར་ཆེན་གཏོར་ཟློག་དང། མདོས་ཆེན་གྱི་
ཟོར་འཕེན་བཅས་མཛད་པར་དེ་ཉིན་ཚོགས་དབུར་ཕེབས་ནས་བསྟན་འགྲོར་སྨན་པའི་སྤྱན་དམིགས་མཛད། ཚེས་བཅུ་གཉིས་ལ་ནོ་མོན་ཧན་སོགས་ཕྱིར་འབྱོར་པར་མཇལ་ཁ་གནང། ཚེས་བཅུ་དྲུག་ལ་ཚོམས་ཆེན་དུ་

[352B] པེའི་སི། གུང། དུ་རལ། ཇའི་སང། ཇར་བི། སྤོ་ཤོ་ཁ་བཅས་ངོ་གཡོག་ལ་སྟོན་མོ་དང། ནོ་མོན་ཧན་ལ་སྣང་བརྙན། སྤོས་སྣམ་སོགས་སྦམ་མཐོ་བ་དང། བཀའ་ཤོག་འབོབ་
ལྕག་རྟ་དར་བཅས་སྩལ། དཔོན་ཁག་གཞན་རྣམས་ལ་ཡང། སྐུ་བརྙན། སྤོས་སྣམ་སོགས་ཀྱི་གནང་ཆ་གཟབ། ནོ་མོན་ཧན་གྱིས་ཞུས་ངོར་སྒྲོལ་མའི་སྒྲུབ་ཐབས་དང་དེའི་མཚན་བརྒྱ་རྩ་བརྒྱད་པའི་འགྲེལ་པ། དཔལ་
རྡོ་རྗེ་འཇིགས་བྱེད་ཀྱི་བདག་འཇུག་ལེན་ཚུལ། ཆོས་སྐྱོད་དྲེགས་པ་ལྕམ་སྲིང་གི་མདོས་ཆོག་བཅས་ཀྱི་བཀའ་རྩོམ་མཛད། དེའི་ཕྱི་ཉིན་མཉྫུ་ཤྲཱིའི་སྤྲུལ་བའི་སྐུར་དམ་ཅན་རྡོ་རྗེ་ལེགས་པའི་རྗེས་གནང་དང། དེའི་བེའུ་བུམ་གྱི་
མན་ངག་ཁ་ཤས་ཀྱི་ཁྲིད། གུང་མི་ཕམ་རྡོ་རྗེར་འཇམ་དབྱངས་ནག་པོའི་རྗེས་གནང་བཅས་སྩལ། འཇམ་དཔལ་རྡོ་རྗེ་ནོ་མོན་ཧན་ལ་སྔ་ཕྱིར་དཔལ་རྡོ་རྗེ་འཇིགས་བྱེད་ཀྱི་བསྐྱེད་རྫོགས་ཀྱི་དཀའ་གནད་ཞལ་ཤེས་ཀྱི་རིམ་པ། ལམ་
རིམ་དང་འདུལ་བའི་གནད་འགག་རབ་གནས་ཀྱི་ཆོ་ག་དང་སྦྱིན་སྲེག་གི་མེ་ལྷ་བསྐྱེད་ཚུལ་སོགས་ཀྱི་ཁྲིད་དང། བེག་ཙེའི་བེའུ་བུམ་གྱི་མན་ངག་ཞལ་ཤེས་བཅས་སྩལ། འདི་སྐབས་སྔོན་དུ་ལ་མོ་ཆོས་སྐྱོང་ཆེན་པོ་སྐུ་གསོལ་
ཚར་གཉིས་ཞུས་ཤིང། ཚེས་ཉེར་གཅིག་ལ་ཡང་སྐུ་གསོལ་ཞུས་ཏེ་སྔར་བཅོལ་ལེགས་པའི་གཏང་རག་དང། ད་བཅོལ་འཕྲིན་ལས་བསྒྲུབ་པའི་རྟེན་དུ་མཐུན་རྫས་སྤྱན་གཟིགས་ཟང་ཟིང་གི་མཆོད་པ་རྒྱ་ཆེ་བ་བཅས་བསྟར་བས་

[353A]༄༅། །ཆོས་སྐྱོང་ཆེན་པོ་ཡང་དགྱེས་པའི་རྣམ་འགྱུར་མཛད། དེའི་ཕྱི་ཉིན་ཆོས་རྗེ་སྐུ་རྟེན་པར་ཐོན་ཕྱག་གནང་ཆ་གཟབས། བཀྲ་ཤིས་རྩེའི་སྡེ་བ་ཚེ་དབང་ངོ་གཡོག་ལ་ཐོན་ཕྱག་དང་ལྷ་མོར་སྙན་ཤལ་དང་
ཚོན་སྣ་ལྔ་འབུལ་རྒྱུ་གནང། ཧལ་ཧ་ཁུ་བེ་གུང་གི་ཧོང་ཐའི་ཇི་བསྙེན་རྫོགས་ཀྱི་སྡོམ་པ་ཞུ་འདོད་ཡོད་ཀྱང་གོང་མ་ཆེན་པོས་ཕ་ཤུལ་བུར་འཇགས་པའི་ལས་དོན་བྱེད་དགོས་ཡོད་པར་བརྟེན་སྟབས་མི་འགྲིག་པར་འདུག་པས་
དགེ་ཚུལ་གྱི་སྡོམ་པ་ཞིག་གནང་དགོས་ཞེས་ཞུས་པར། ཐའི་ཇི་རང་ཁྱིམ་གྱི་ཉེས་དམིགས་མཐོང་པས་རབ་ཏུ་འབྱུང་འདོད་པ་ཤིན་ཏུ་ལེགས་ཀྱང་རྒྱལ་པོ་དང་ཕ་མ་གཉིས་ལས་གནང་བ་མ་ཐོབ་ཅིང། སྐྲ་དང་ཁ་སྦུ་མ་བྲེགས་པ་
དང༑ གོས་ངུར་སྨྲིག་མ་བགོས་བར་དགེ་ཚུལ་གྱི་སྡོམ་པ་ལེན་པ་སངས་རྒྱས་ཀྱིས་མ་གནང་བས། དེ་བས་ཡོངས་རྫོགས་དགེ་བསྙེན་བསྒྲུབས་ཏེ་ཚུལ་བཞིན་བསྲུང་ན་ཁེ་ཆེ་ལ་ཉེན་ཆུང་བ་ཡིན་ཞེས་གསུངས་ནས་ཡོངས་རྫོགས་
དགེ་བསྙེན་གྱི་སྡེམ་པ་སྩལ་ཏེ་མི་ཚངས་སྤྱོད་མ་གཏོགས་པའི་ཡན་ལག་ལྔ་ལ་སོགས་པ་བསླབ་བྱ་རྣམས་སྲོག་དང་བསྔོས་ཏེ་བསྲུང་དགོས་པའི་བཀའ་ཕེབས། ཐའི་ཇི་རང་གིས་ཕ་ཁེ་སྦས་གུང་སྡིག་ཚན་ཆེ་བ་ཡོད་པས་དེའི་
སྒྲིབ་སྦྱོང་དུ་སྨོན་ཚིག་ཤོ་ལོ་ཀ་གཅིག་བཀའ་རྩོམ་ཞུས་པ་ལྟར་སྩལ། ཚེས་ཉེར་དྲུག་གི་ཉིན་དགེ་བསྐོས་ཆེན་མོ་ནས་ཞུས་ངོར་འདུས་པའི་སྡེ་ལ་རྗེ་རང་ཉིད་ཀྱི་གསུང་འབུམ་གྱི་ལྗགས་ལུང་སྔར་གྱི་མུ་ནས་རིམ་བཞིན་སྩོལ་བའི་

[353B] སྔ་ཕྱིར་རྒྱུད་སྨད་པ་སོགས་སུམ་ཅུ་བསྙེན་རྫོགས་དང། ལྔ་དགེ་ཚུལ་བསྒྲུབས། ཟླ་བ་བདུན་པའི་ནང་དུ་དཔའ་བར་འགྲོ་བའི་མདོ་དང་མི་ལའི་རྣམ་མགུར་གྱི་པར་བརྐོས་གྲུབ་པར་ཕྱག་ནས་དང། སྔགས་གྲྭ་
ནས་ཞུས་ངོར་སྔགས་པ་ཚོགས་ཡོངས་དང་སྐྱིད་གྲོང་བླ་མ་ཡེ་ཤེས་རྒྱལ་མཚན་རི་ཁྲོད་པ་བཅས་པར་བདེ་མཆོག་གི་རྒྱུད་འགྲེལ་སྦས་དོན་ཀུན་གསལ་གྱི་བཤད་ལུང་གནང་བར་སྔགས་པ་བླ་སྤྱི་ནས་གཏང་རག་གི་ཡོན་ཀྱང་
གཟབས། དམ་ཅན་ཆོས་ཀྱི་རྒྱལ་པོར་གཏང་རག་གི་བསྐང་གསོ་གནང། ཚེས་བཅོ་བརྒྱད་ཀྱི་ཉིན་དགེ་བསྐོས་དཀའ་ཆེན་བློ་བཟང་བསྟན་འཛིན་གྱིས་ཞུས་ངོར་འདུས་ཚོགས་ལ་འདུལ་བའི་གཞུང་ལུགས་ཀྱི་བཤད་པ་ལ་ལམ་
རིམ་གྱིས་བརྒྱན་པ་ཉིན་བཞིའི་རིང་གནང་སྟེ་སེམས་བསྐྱེད་ཀྱི་ཚེ་ག་ཡང་མཛད། ཟླ་བ་བརྒྱད་པའི་ཚེས་གཉིས་ནས་བཅུའི་བར་དུས་འཁོར་ཆོག་གྲྭ་བ་རྣམས་ནས་ཞུས་ངོར་གཟིམས་ཆུང་ཉི་འོད་དུ་ཁོང་རྣམས་ཀྱི་ཐོག་སྐྱིད་གྲོང་བླ་མ་ཡེ་
ཤེས་རྒྱལ་མཚན། དགེ་སློང་སྤོང་བ་པ་རྣམས་དང་བཅས་པ་ལ་དཔལ་དུས་ཀྱི་འཁོར་ལོའི་ཕྱི་ཉི་ཟླ་གཟའ་སྐར་སོགས་འཇིག་རྟེན་ཁམས་ཀྱི་རྣམ་གཞག་དང། ནང་སྐྱེས་བུའི་རྩ་རླུང་ཐིག་ལེའི་གནས་ལུགས། གཞན་དུས་ཀྱི་
འཁོར་ལོའི་དཀྱིལ་འཁོར་བསྒོམ་པ་ལ་བརྟེན་ནས་ཕུང་པོ་ལྔ་སྒྲིབ་བྲལ་དུ་དག་ནས་མཆོག་གི་དང་བོའི་སངས་རྒྱས་ཀྱི་གོ་འཕང་མངོན་དུ་བྱེད་པའི་རྣམ་གཞག་གཟབ་བཤད་ཀྱིས་བརྒྱན་པ་སྩལ་ཨྕིང་མཇུག་ཏུ་ཚོགས་འཁོར་ཡང་
[354A]༄༅། །མཛད། ཚེས་བཅུ་དྲུག་གི་ཉིན་སྔོན་དུ་སྐྱིད་གྲོང་བླ་མ་དགེ་བའི་བཤེས་གཉེན་ཡེ་ཤེས་རྒྱལ་མཚན་ནས་ཡང་ཡང་གསོལ་བ་བཏབ་པ་བཞིན་ཁོང་རང་རྣམས་དང། ཕྱག་མཛོད་ཆེན་མོ། ཞལ་སྔ་ནས་བཞི་
རྒྱུད་གྲྭའི་འགྲེལ་དཔོན་པ་སོགས་ལ་རྒྱུད་ཀྱི་རྒྱལ་པོ་ཆེན་པོ་དཔལ་གསང་བ་འདུས་པའི་འགྲེལ་པ་བཞི་སྦྲགས་འཆད་པའི་དབུ་ཚུགས། ཉིན་རེ་བཞིན་འགྲེལ་གཏོར་འབུལ་བ་སོགས་ཕྱག་ལེན་བཞིན་མཛད་ཅིང་ལེགས་པར་
བཤད་པ་མཐའ་ཡས་པས་བརྒྱན་ཏེ་སྩོལ་བར་མཛད། དོན་གཉེར་པ་བཅོ་ལྔ་བསྙེན་རྫོགས་བསྒྲུབས། ཟླ་བ་དགུ་པའི་ཚེས་གཅིག་ནས་བཟུང་ཉིན་ཁ་ཤས་ཀྱི་རིང་རྒྱུད་སྟོད་སྨད་སོགས་ཕྱོགས་འདུས་བསྒྲུབ་བྱ་བརྒྱ་དང་ལྔ་བསྙེན་
རྫོགས་བསྒྲུབས། ཚེས་བཅོ་ལྔ་ལ་སྐུ་ཁམས་ཅུང་ཟད་མི་དྭངས་པའི་ཚུལ་བསྟན་པར་སྨན་གྱི་འཕྲོད་བཞེས་དང། སྔགས་ཁང་དུ་མགོན་པོ་ཞལ་བཞི་པར་མཆོད་གཏོར་རྒྱ་ཆེན་པོ་དང་བཅས་བསྐང་འཕྲིན་མཛད་བཅུག། དཀྱིལ་
ཁང་གི་ལྕམ་སྲིང་ལའང་སྙན་ཤལ་ཕུལ་ཏེ་འཕྲིན་བཅོལ་མཛད་པས་མ་འགྱང་བར་དྭངས། ཚེས་བཅུ་དྲུག་གི་ཉིན་འགྲེལ་པ་བཞི་སྦྲགས་ཀྱི་བཤད་ལུང་རྫོགས་པར་གྲུབ་སྟེ་རྗེ་བླ་མ་ཉིད་རིགས་ཐམས་ཅད་ཀྱི་བདག་པོར་བཞེངས་
པ་ལ་རྡོ་རྗེ་སློབ་མ་རྣམས་ཀྱིས་ཕྱི་ནང་གསང་བའི་མཆོད་པ་རྒྱ་ཆེན་པོས་མཉེས་པར་བྱས་པའི་མཐར་སྔོན་བྱུང་ལ་རྡོ་རྗེ་འཆང་གིས་རྡོ་རྗེ་ཆོས་ལ་རྒྱུད་གཏད་པ་དང་མཚུངས་པར་འགྲེལ་པའི་དབང་བསྐུར་བ་ཡང་ཕྱག་ལེན་བཞིན་

[354B] །ཚེ་གཅིག་སངས་རྒྱས་བསྒྲུབ་པའི་ཉེ་ལམ་མཆོག་དཔལ་ལྡན་གསང་བ་འདུས་པའི་རྒྱུད་ཀྱི་དོན། །བློ་བཟང་རྒྱལ་བའི་
བཞེད་སྲོལ་ཇི་བཞིན་དུ། །སྔོན་མེད་ལེགས་བཤད་དགའ་སྟོན་ཁྱོད་ཀྱིས་སྤེལ། །མི་ཤིགས་ཤིན་ཏུ་ཕྲ་བའི་རླུང་སེམས་ལས། །རྨད་བྱུང་སྒྱུ་ལུས་བསྒྲུབ་པའི་དཀའ་གནང་ཀུན། །ད་ལྟ་ཁྱོད་ཀྱི་མགྲིན་པར་ངལ་གསོ་བས། །
སྐལ་ལྡན་རིག་འཛིན་ཀུན་གྱི་འདོད་པ་འཇོ། །དགེ་བའི་བཤེས་གཉེན་ཡེ་ཤེས་རྒྱལ་མཚན་ནས་ཀྱང་དངོས་འབུལ་དང་བཅས་བཀའ་དྲིན་གཏང་རག་གི་ཡོན་རྒྱ་ཆེ་བ་བསྟར། གསོལ་ཚིགས་ཀྱི་ཐོག་དཔོན་སློབ་ཚང་མར་འགྲེལ་སྟོན་
གནང་ཞིང་ཆོས་རྒྱལ་དང་ཞལ་བཞི་པར་གཏང་རག་གི་བསྐང་གསོ་དང་ཁ་བཏགས་དངུལ་འགྱེད་བཅས་སྩལ། ཚེས་བཅོ་བརྒྱད་ནས་བཟུང་ཉི་མ་བདུན་གྱི་རིང་མགོན་པོ་ཞལ་དང་ལྕམ་སྲིང་གི་བསྐང་གསོ་མཛད། ཚེས་ཉེར་དྲུག་ལ་སྐྱིད་
གྲོང་བླ་མ་ངོ་གཡོག་ལ་གནང་ཆ་སྦམ་མཐོ་བ་དང་བཅས་ཐོན་ཕྱག་གནང་ཞིང་བསྟན་པ་འཛིན་སྐྱོང་གནང་དགོས་པའི་བཀའ་ཡང་ཕེབས། རྫོང་ཁ་མི་ཚན་གྱི་གྲྭ་རིགས་ཡེ་ཤེས་ཆོས་འཕེལ་སོགས་ཀྱིས་ཞུས་ངོར་བླ་མ་ཉིད་ཀྱི་རྟོགས་
བརྗོད་གསོལ་འདེབས་བཀའ་རྩོམ་གནང་པའི་ལྗགས་ལུང་སྩལ། བསྒྲུབ་བྱ་བརྒྱ་དང་ལྔ་བསྙེན་རྫོགས་བསྒྲུབས། ཟླ་བ་དགུ་པ་རྟིང་མའི་ཚེས་དགུ་ལ་ནེ་སེར་ཇོ་བོ་ཆེན་པོར་བསངས་མཆོད་དང་བཅས་འཕྲིན་བཅོལ་གནང། སྔགས་

[355A]༄༅། །གྲྭ་བཞི་ནས་སྐྱིད་སྐྱིད་ནག་དུང་མཚོ། ཁྲོན་ཁ་ཆེན་མོ་བཅས་ཀྱི་ཀླུ་ཆེན་རྣམས་ལ་ཀླུ་གཏོར་ཉིན་འཁྱོངས་གཏོང་རྒྱུ་སྩལ། སྣར་ཐང་པ་སོགས་བསྒྲུབ་བྱ་ཉི་ཤུ་རྩ་བཞི་བསྙེན་རྫོགས་བསྒྲུབས། ཚེས་བཅུ་
དྲུག་གི་ཉིན་སྟག་མོ་མི་ཚན་གྱི་གྲྭ་རིགས་དགེ་སློང་བློ་བཟང་བསམ་གཏན་གྱིས་ཞུས་ངོར་དཔལ་མགོན་ཕྱག་བཞི་པའི་མངོན་རྟོགས་སྤྱན་འདྲེན་ནས་མངའ་གསོལ་ཤིས་བརྗོད་སོགས་གཏོར་ཆོག་རྒྱས་ཤིང་ཆ་ཚང་བའི་བཀའ་རྩོམ་
གནང། ཚེས་བཅུ་དགུ་ལ་གཞུང་མཁན་ནང་གི་གདོང་གོང་མ་ཆེན་པོ་ནས་དུས་གསུམ་སངས་རྒྱས་ལྷ་མགྲོན་རྒྱལ་ཆེན་བཞི་བཅས་ཡོད་པའི་ཞལ་ཐང་ཐགས་གྲུབ་མ་དང། སྐུ་སྙེ། བཞུགས་འབོལ། བཟང་གོས་ཡུག་ཁ་ཤས་
དང༑ ཤེལ་གྱི་ཡོལ་གོ་སོགས་ཀྱི་གནང་རྟེན་འབུལ་རྒྱུ་སྩལ་བ་འབྱོར་པར་དགྱེས་པ་ཆེན་པོས་བཞེས་ནས་སྐུ་ཐང་རྣམས་ལ་མཆོད་འབུལ་དང་བཅས་གོང་མ་ཆེན་པོ་ཞབས་བད་ཡུན་རིང་བརྟན་ཅིང་ཆ་བ་སྲིད་དར་ཞིང་རྒྱས་པའི་
ཐུགས་སྨོན་རྒྱ་ཆེར་མཛད། ཟླ་བ་བཅུ་པའི་ཚེས་གཉིས་ལ་ལ་དྭགས་ཧེ་མིའི་ཕྱག་མཛོད་དབུ་རྒྱན་ལ་ཕྱག་དབང་ཇ་གྲལ་ཐོག་བཀའ་དྲི་དང། འདམ་སོག་ཁ་ཤས་བཅས་ལ་ཕྱག་དབང་སྩལ། རྒྱ་གར་ནས་ཨ་ཙ་ར་བྷ་ར་མ་
པུ་རི་ཞེས་པ་ཕྱི་རོལ་པའི་བརྟུལ་ཞུགས་ལ་སྤྱོད་པ་ངོ་གཡོག་བཅུ་སྐོར་འབྱོར་པས་ནེའུ་ཙོ་དམར་པོ་དྲུག་རྒྱ་གར་གྱི་རལ་གྲི་ཤུབས་ལྡན་གཉིས། སྤྲེའུ། རྒྱ་ཁྱི་བདུན། རྒྱ་གར་གྱི་ལུག་བཅས་ཕུལ་བར་མཇལ་ཁའི་ཐོག་

[355B] ཚེས་དྲུག་གི་ཉིན་པེའི་ལི་ཆོས་སྐྱོང་སྐྱབས་དཔོན་གཡོག་བཞི་བཅུ་སྐོར་དང། གཞན་ཡང་དཔོན་ཁག་ཁ་ཤས་ཀྱི་མི་སྣ་གནས་སྐོར་བ་སོགས་བརྒྱད་ཅུ་སྐོར་འབྱོར་པར་ཕྱག་དབང་དང་ཇ་གྲལ་བཀའ་
འདྲི་སྩལ། ཚེས་བཅུ་དགུ་ལ་མཚོ་སྔོན་པེའི་ལི་ཆོས་སྐྱོང་སྐྱབས་ཀྱིས་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། ཁོང་པ་ནས་ཞུས་ངོར་ཞབས་བརྟན་གསོལ་འདེབས་གསར་རྩོམ་
མཛད་དེ་ལུང་གནང། དེའི་ཕྱི་ཉིན་པེའི་ལིར་སྟོན་མོ་དང་བསྟན་པ་རིན་པོ་ཆེར་དད་གུས་བླ་ལྷག་ཏུ་དགོས་པའི་བཀའ་སྩལ། ཟི་ལིང་ཚོང་དཔོན་ངོ་གཡོག་དང། ཨོ་ར་ཏུ་སུ་ད་ལས་པེའི་སིའི་བླ་མ་རོང་མཚོ་ཆོས་རྗེ་
མཚོ་སྔོན་མི་འགྱུར་པེའི་སིའི་བླ་མ་གློ་སྤུག་ཆོས་རྗེ་ངོ་གཡོག་བཅས་འབྱོར་པར་ཕྱག་དབང་དང་ཆོས་རྗེ་གཉིས་ལ་ཇ་གྲལ་བཀའ་འདྲི་གནང། ཕྱོགས་འདུས་བསྒྲུབ་བྱ་གོ་གསུམ་བསྙེན་རྫོགས་དང། བདུན་ཅུ་དགེ་ཚུལ་
བསྒྲུབས། བྱང་རིགས་མི་སྣ་ཁ་ཤས་ལ་ཐོན་ཕྱག་སྟག་མོ་མི་ཚན་ནས་ཞུས་པ་བཞིན་ཕྱག་བཞི་པའི་གཏོར་ཆོག་གསར་རྩོམ་གྱི་དབྱངས་རོལ་བྱེད་ལུགས་སོགས་ཀྱི་བཀའ་སློབ་སྩལ། ཚེས་གནམ་གང་ནས་བཟུང་བཅད་རྒྱར་
བཞུགས་ཏེ་ཐུན་མོང་དང་ཐུན་མོང་མ་ཡིན་པའི་ཉམས་བཞེས་ཀྱི་རིམ་པ་ལ་གཞོལ་བར་མཛད། ཟླ་བ་བཅུ་གཅིག་པའི་ཚེས་གསུམ་གྱི་ཉིན་རྟ་ཟམ་ཐོག་རྒྱལ་དབང་ཐམས་ཅད་མཁྱེན་གཟིགས་ཆེན་པོ་དང། རྒྱལ་ཚབ་ནོ་མོན་ཧན། བཀའ་

[356A]༄༅། །ཤག་ལྷན་རྒྱས་བཅས་ནས་ཕྱི་ལོ་རྒྱལ་དབང་ཐམས་ཅད་མཁྱེན་པ་ཆེན་པོར་ས་ཟླའི་དུས་ཆེན་དང་བསྟུན་ཐུགས་རྫོགས་འབུལ་བ་དང། བཀའ་དབང་རྗེས་གནང་སོགས་སྩོལ་བར་ཟླ་བ་གཉིས་པའི་
ནང་དུ་དབུས་ཕྱོགས་སུ་ཆིབས་བསྒྱུར་གནང་དགོས་ཚུལ་གྱི་ཞུ་ཡིག་འབྱོར་པ་བཞིན་བཀའ་ལན་ཀྱང་འཕྲལ་འབུལ་གནང། ཚེས་བཅུ་གསུམ་ལ་རྒྱ་གར་བྷངྒ་ལའི་ས་སྐྱོང་བྷ་ར་ས་ཧེ་བ་ལ་མཚམས་འདྲི་དང། ཡུལ་དེའི་
གནས་ཆེན་ཁག་ལ་མཆོད་འབུལ་བྱེད་མི་གཏོང་བ་མཛད། གནམ་གང་ལ་བསྟན་པའི་གསལ་བྱེད་ཚ་ཀན་ནོ་མོན་ཧན་དཔོན་གཡོག་ཉིས་བརྒྱ་བརྒྱལ་ཙམ་མཇལ་ཁར་འབྱོར་བར་ནོ་མོན་ཧན་སྐུ་རྐྱང་ལ་མཚམས་ཁོངས་མཇལ་
ཁ་གནང། ཟླ་བ་བཅུ་གཉིས་པའི་ཚེས་གཅིག་ནས་བཟུང་ཉིན་གཉིས་ཀྱི་རིང་དབང་དང་རྒྱས་པའི་སྦྱིན་སྲེག་མཛད་དེ་སྐུ་མཚམ་སྒྲོལ། སྐུ་མཚམས་སྐབས་སྔགས་བཟླས་འགྲོ་ཆེ་ཞིང་ཉམས་རྟོགས་ལ་བོགས་ཐོན་
པའི་མནལ་ལམ་ཁྱད་པར་ཅན་བྱུང། གཞན་ཡང་བྱ་བྱིའུ་རི་དྭགས་སོགས་མང་པོ་སྐུ་མདུན་དུ་འོངས་ནས་མི་ཇི་ལྟ་བ་བཞིན་རང་རང་གི་སྐྱིད་སྡུག་གི་གནས་ཚུལ་ཞུ་བ་དང་དེ་རྣམས་དང་མཐུན་པའི་ལན་གྱིས་ཡིད་ཀྱི་རེ་བ་སྐོང་
བར་མཛད་པའི་སྣང་བ་དུ་མ་བྱུང་ཞེས་དགྱེས་པའི་བཀའ་ཕེབས། དེའི་ཉིན་ཚ་གན་ནོ་མོན་ཧན་དང། མཚོ་སྔོན་དཀོན་མཆོག་ཝང་གི་མི་སྣ། འཇིགས་མེད་པེའི་ལི། ཚལ་འདམ་དཔལ་འབྱོར་ཇ་སག་མི་འགྱུར་

[356B] ཁམས་པ་ལྔ་བརྒྱ་སྐོར་ལ་ཕྱག་དབང་ཇ་གྲལ་བཀའ་འདྲི་གནང། ཚེས་བཞི་ལ་ཆོས་སྐྱོང་སྐྱབས་པེའི་ལིར་སྐུ་བརྙན། དམ་རྫས། སྣམ་ཕྲུག་སོགས་
ཕེབས་རྫོངས་གཏོས་ཆེ་བ་བསྟར། དེའི་ཕྱི་ཉིན་པེའི་ལི་དང། འཇིགས་མེད་པེའི་ལིའི་ཐུ་ས་ལག་ཆི་བཅས་ནས་ཞུས་ངོར་ཁོང་རང་རྣམས་དང་ཚ་གན་ནོ་མོན་ཧན་དཔོན་གཡོག་བཅས་ལ་ཚོམས་ཆེན་དུ་འཕགས་པ་
ཐུགས་རྗེ་ཆེན་པོ་བཅུ་གཅིག་ཞལ་གྱི་ཕྱག་དབང་གི་སྟ་གོན་དང་ཕྱི་ཉིན་དབང་དངོས་གཞི་བཅས་སྩལ་ཏེ་སྐུ་གཉིས་འགྲུབ་པའི་ས་བོན་ཁྱད་པར་ཅན་བསྐྲུན་པར་མཛད། མཇུག་ཏུ་གདུགས་དཀར་དང་འཇམ་དཔལ་མཚན་བརྡོད་
འཕོ་ཁྲིད་བཅས་ཀྱི་ལྗགས་ལུང་སྩལ། ཚེས་དྲུག་གི་ཉིན་ཧར་ཆེན་ཞབས་དྲུང་བློ་བཟང་བསྟན་འཛིན་ནས་ཞུས་ངོར་ཚ་གན་ནོ་མོན་ཧན་དང། ཞབས་དྲུང་ངོ་གཡོག་རྣམས་ལ་ཁྱུང་ནག་གི་རྗེས་གནང་དང་སྐྱབས་འགྲོའི་
ཁྲིད་སོགས་སྩལ། ཧར་ཆེན་ཞབས་དྲུང་ལ་ཐོན་ཕྱག་ཀྱང་གནང། ཚེས་དགུ་ལ་ཚ་གན་ནོ་མོན་ཧན་ནས་ཚོགས་དབུར་སྤྱན་དྲངས་ཏེ་དངོས་འབུལ་སྦམ་མཐོ་བ་དང་བཅས་ཞབས་བརྟན་ཕུལ། ཚེས་བཅུ་ནས་བཟུང་ཉི་མ་
ཁ་ཤས་ཀྱི་རིང་སོག་པོ། ཨ་མདོ་བ་སོགས་བསྒྲུབ་བྱ་ཉིས་བརྒྱ་དང་གཅིག་བསྙེན་རྫོགས། བརྒྱ་དང་ང་བརྒྱད་དགེ་བསྙེན་ནས་དགེ་ཚུལ་གྱི་བར་བསྒྲུབས། ཚེས་བཅུ་གཅིག་ལ་མི་འགྱུར་པེའི་སིའི་བླ་མ་གློ་སྤུག་ཆོས་

[357A]༄༅། །རྗེ་བློ་བཟང་མཁས་མཆོག་ཨོར་ཧུ་སུ་ད་ལས་ཏཱ་བེའི་སི་བསྟན་བ་དར་རྒྱས་ཀྱི་བླ་མ་རོང་མཚོ་བ་ཆོས་རྗེ་བཅས་སོ་སོས་རིམ་བཞིན་ཚོགས་དབུར་སྤྱན་དྲངས་ཏེ་ཞབས་བརྟན་ཕུལ། ཚེས་བཅུ་
གསུམ་ལ་ཚ་གན་ནོ་མོན་ཧན་སྐུ་རྐྱང་ལ་ཚེ་དབང་བརྒྱ་ཚར་དང་སོག་རིགས་བྱིངས་ལའང་ཚེ་དབང། རིགས་གསུམ་མགོན་པོའི་གཟུངས། དམིགས་བརྩེ་མའི་ལས་ཚོགས་བཅུ་གཅིག་བཅས་ཀྱི་ལུང་གནང་ཞིང་
སྐུ་བརྙན། དམ་རྫས། སྤོས་སྣམ་སོགས་ཕེབས་རྫོངས་དངོས་གཙང་བ་དང་བཀའ་ཤོག་བཅས་སྩལ། སྡེ་དགེ་བླ་མ་ངོར་ཀླུ་སྡིངས་མཁན་པོ་རིན་ཆེན་མི་འགྱུར་རྒྱལ་མཚན་ནས་གཟིམས་ཆུང་ཞབས་བརྟན་ཕུལ་བར་
ཇ་གྲལ་བཀའ་འདྲི་གནང། ལོང་རང་གིས་ཞུས་ངོར་ལམ་རིམ་བསྡུས་དོན། རྗེ་ཙོང་ཁ་པར་བརྟེན་པའི་བླ་མའི་རྣལ་འབྱོར་དང་རྗེ་བློ་བཟང་ཆོས་རྒྱན་གྱི་གསུང་གྲས་ནང་གི་ཁོང་སྐྲན་འདོན་པའི་སྐྱུག་སྨན་རྣམས་ཀྱི་
ལྗགས་ལུང་དང་འབུལ་སློག་བཟང་པོ་བཅས་སྩལ། ལོ་འདི་ནང་ས་བདེ་ཆེན་པ་ཡེ་ཤེས་བསམ་གཏན། ལ་སྟོད་པ་བློ་བཟང་ཚེ་བརྟན། བཞད་པ་བཀྲ་ཤིས་རྒྱ་མཚོ། ལེགས་བཤད་གླིང་པ་བློ་བཟང་
བསམ་གཏན། རྒྱལ་ཆེན་རྩེ་པ་བློ་བཟང་བརྩོན་འགྲུས་དང་བློ་བཟང་དབང་པོ། རྫོང་ཁ་པ་ཡེ་ཤེས་ཚེ་རིང། ཨུ་རྒྱན་རྫོང་བ་དཔལ་ལྡན་ངར་རྒྱས་བཅས་ཀྱིས་རྣམ་འགྲེལ་གྱི་ཐལ་ཕྲེང། གྲང་མོ་ཆེ་བ་བློ་བཟང་

[357B] དགོན་ཁྲ་པ་བློ་བཟང་སྦྱིན་པ་རྣམས་ཀྱིས་ཕར་ཕྱིན་གྱི་ཐལ་ཕྲེང། དབེན་དགོན་པ་འཇམ་དབྱངས་དཔལ་ལྡན། ཟླ་བ་རྒྱལ་མཚན། ཡེ་ཤེས་བྱམས་པ། བློ་བཟང་བཀྲ་ཤིས། ཡེ་ཤེས་
བརྩོན་འགྲུས། དཔལ་ལྡན་དོན་ཡོད། ཤེས་རབ་དར་རྒྱས། ཀུན་དགའ་དཔལ་ལྡན་རྒྱལ་མཚན། དཔལ་ལྡན་བརྟན་བཟང་རྣམས་ཀྱིས་བདེ་མཆོག་རྩ་རྒྱུད། རྗེ་དྲུང་སྐལ་བཟང་དཔལ་ལྡན་གྱིས་ལམ་
རིམ་དམར་ཁྲིད། གཅེན་ལུང་བ་དཀའ་ཆེན་བློ་བཟང་དབང་པོ་དང་ཧར་གདོང་བ་སྔགས་རམ་པ་བློ་བཟང་ཚེ་དབང་གཉིས་ཀྱིས་གསང་འདུས་ཀྱི་བསྐྱེད་རྫོགས། དགའ་ལྡན་ཆོས་འཁོར་བ་བློ་བཟང་རབ་འབྱོར་ནས་ཕར་
ཕྱིན་སྐབས་གསུམ་པ་དང། གྲུབ་མཐའ་སྤྱི་རྣམས། དབུ་མའི་སྤྱི་དོན། བློ་བཟང་ཆོས་འབྱོར་གྱིས་ཕར་ཕྱིན་སྐབས་དྲུག་པ། ལམ་རིམ་བདུད་རྩིའི་བུམ་བཟང། དགའ་ལྡན་བདེ་ཆེན་རབ་རྒྱས་གླིང་པ་བློ་བཟང་
དོན་གྲུབ་ཀྱིས་ལམ་སྒྲོན། བདེ་ལམ། འཇིགས་བྱེད་ཀྱི་བསྐྱེད་རིམ། ཕྱག་ཆེན་རྩ་བ། དགེ་འདུན་དཔལ་འབྱོར་དང། བསྐལ་བཟང་བསྟན་འཛིན་གཉིས་ནས་ཕྱག་ཆེན་རྩ་བ་མ་གཏོགས་གོང་གསལ་ཐོག་
མཚན་བརྗོད། ཆོས་འཁོར་ལྷུན་པོ་བ་བཀྲ་ཤིས་ཆོས་འཕེལ་གྱིས་བྱམས་ཆོས་སྡེ་ལྔ། ཟླ་བ་ཆོས་འཕེལ་གྱིས་བློ་རིགས། དངོས་གྲུབ་ཡར་འཕེལ་གྱིས་ཕར་ཕྱིན་སྐབས་དང་བོ་མ་གཏོགས་ཡོངས་རྫོགས་དང་

[358A]༄༅། །མདོ་སྡེ་རྒྱན། བསྟན་འཛིན་ཆོས་འཕེལ་གྱིས་སྡོམ་གསུམ་རབ་དབྱེ། སོ་ཐར། མངོན་རྟོགས་རྒྱན། ཚད་མ་རིགས་རྒྱན། འབྲོང་རྩེ་ཆོས་སྡེ་བ་བློ་བཟང་རྒྱལ་མཚན་གྱིས་དུས་འཁོར་
གྱི་ཆོ་ག་ཡོངས་རྫོགས། བདེ་ཆེན་རི་ཁྲོད་པ་བློ་བཟང་བཀྲ་ཤིས་ཀྱིས་ལམ་རིམ་བདེ་ལམ་དང། དམར་ཁྲིད། གསང་འདུས་རྩ་རྒྱུད་དང་དབང་ཆོག་བཅས་ཀྱི་རྒྱུགས་ཕུལ་བར་གནང་ཆ་ཡི་དམ་གུ་བ་སྩལ།། །།

[358B][BLANK PAGE]



