
[001A]༄༅། །སྲད་རྒྱུད་ལུགས་ཀྱི་དགའ་ལྡན་ལྷ་བརྒྱ་མའི་འཕོ་ཁྲིད་འདོན་ཆོག་དང་བཅས་པ་སྐལ་བཟང་དགའ་ལྡན་བགྲོད་པའི་ཐེམ་སྐས་ཞེས་བྱ་བ་བཞུགས་སོ།།

[001B] །བརྟན་པའི་འཁོར་ལོ་རྒྱལ་ཀུན་ཡེ་ཤེས་གར། །མི་ཡི་ཟོལ་གྱིས་སྙིགས་མཐའི་འགྲོ་བ་ལ། །ཚང་ལ་མ་ནོར་ལམ་བཟང་གསལ་མཛད་པ། །རྒྱལ་བ་གཉིས་པ་ཙོང་ཁ་པ་ལ་འདུད།།
མགོན་པོ་ཁྱོད་ཀྱི་སྙན་བརྒྱུད་བདུད་རྩིའི་རོར། །སྤྱོད་པའི་སྐལ་བཟང་དགའ་ལྡན་མཁའ་སྤྱོད་དུ། །བདེ་བླག་བགྲོད་པའི་གདམས་ཟབ་སྙིང་པོའི་གནད། །འབྲི་ལ་ཆོས་བདག་རྣམས་ཀྱིས་གནང་བ་
སྩོལ༑  ༑འདིར་རྗེ་བཙུན་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་སྙན་བརྒྱུད་ཀྱི་མན་ངག་དགའ་ལྡན་འཕོ་ཁྲིད་ཐུན་མོང་མ་ཡིན་པ་དམིགས་བརྩེ་མ་འབུམ་གྱི་བཀའ་རྒྱ་ཅན་གྱི་ཟབ་གནད་མཐར་ཐུག་པའི་སྙིང་པོ་བསྡུས་ཏེ་ཉམས་སུ་བཞེས་ཚུལ་འདོན་ཆོག་དང། དམིགས་
རྣམ་དཀྱུས་སྦྲགས་སུ་ཉུང་དུའི་ཚིག་གི་ལམ་ནས་གཟིགས་བདེར་འགོད་པ་ལ། འདུན་པས་སྦྱང་བ་དང། ལས་ལ་སྦྱར་བ་གཉིས་ལས། དང་པོ་ནི། སྟན་བདེ་བ་ལ་ལུས་གནད་དང་ལྡན་པས་འཁོད་དེ་འདི་ལྟར་བསམ་པར་བྱའོ། །རང་ཉིད་འཁོར་པ་འདིར་སྐྱེ་ཤིའི་

[002A] །འཕྲུལ་འཁོར་རྒྱུན་མི་ཆད་པའི་སྡུག་བསྔལ་དྲག་པོས་འཁོར་བ་ཐོག་མ་མེད་པ་ནས་ད་བར་རབ་ཏུ་མནར་ལ། ད་དུང་ཡང་ད་རེས་དལ་འབྱོར་གྱི་རྟེན་བཟང་པོ་ཐོབ་པའི་སྐབས་འདིར་བཙན་ས་ཟིན་པ་ཞིག་བྱེད་མ་ནུས་ན་སླར་ཡང་རིགས་དྲུག་གི་སྐྱེ་
གནས་ཀུན་ཏུ་རང་དབང་མེད་པར་ལས་ཉོན་གྱི་ཞགས་པ་དམ་པོས་རྟག་ཏུ་བཅིངས་ཏེ་ཚ་གྲང་བཀྲེས་སྐོམ། ངལ་འཇིགས་བཀོལ་སྤྱོད་སྐྱེ་རྒ་ན་འཆི་སོགས་སྡུག་བསྔལ་མི་བཟད་པའི་ཚོར་བ་དྲག་པོ་མུ་མཐའ་མེད་བ་མྱོང་བཞིན་འཁོར་བ་མཐའ་མེད་དུ་འཁྱམས་དགོས་པ་
བྱུང་ན་ཅི་རང་དྲེག་སྙམ་དུ་སྐྱོ་ཤས་དང། བདག་གིས་འདི་ལས་ངེས་པར་ཐར་བར་བྱའོ་སྙམ་དུ་ངེས་འབྱུང་དང། དེ་ཡང་རང་གཅིག་བུ་ཙམ་མིན་པར་སེམས་ཅན་ཐམས་ཅད་ཀྱང་རང་ཉིད་བཞིན་འཁོར་བ་མཐའ་མེད་དུ་འཁྱམས་པ་ཤ་སྟག་མ་ཟད། སྤྱོད་འཇུག་ལས། སྡུག་
བསྔལ་འདོར་འདོད་སེམས་ཡོད་ཀྱང། །སྡུག་བསྔལ་ཉིད་ལ་མངོན་པར་རྒྱུགས། །བདེ་བ་འདོད་ཀྱང་གཏི་མུག་པས། །རང་གི་བདེ་བ་དགྲ་ལྟར་འཇོམས། །ཞེས་གསུངས་པ་ལྟར་ཉོན་མོངས་པའི་གདོན་གྱིས་ཡིད་དཀྲུགས་པས་རང་དབང་མེད་པར་བླང་དོར་གོ་ལོག་

[002B]གཏན་གྱི་འདུན་མ་དང་འཇིག་རྟེན་ཕྱི་མའི་མཐའ་ལ་མནོ་བསམ་ཙམ་ཡང་མེད་པར་ཤིན་ཆུ་འཁྲུལ་པ་དྲག་པོས་སྨྱོས་ཏེ་སྡུག་བསྔལ་གྱི་རྒྱུ་འབའ་ཞིག་ལ་ཤིན་ཏུ་ཡང་བར་སྤྱོད་པའི་འགྲོ་བ་འདི་རྣམས་
སྙིང་རེ་རྗེ། འདི་དག་ཀྱང་བདག་གི་ཚེ་རབས་སྔ་མ་རྣམས་སུ་མ་མ་བྱས་པ་གཅིག་ཀྱང་མེད། མའི་སྡུག་བསྔལ་སེལ་བའི་ཁུར་བུ་ལ་བབས་པ་ལྟར་བདག་གི་མ་ཉམ་ཐག་པ་འདི་རྣམས་བདེ་བ་ཐམས་ཅད་དང་ལྡན་ཞིང་སྡུག་བསྔལ་ཐམས་ཅད་དང་བྲལ་བ་ཞིག་བདག་གིས་
བྱ༑ དེ་ཡང་ད་ལྟ་བདག་ལ་དེ་ལྟ་བུའི་ནུས་པ་མེད། ནུས་པ་སུ་ལ་ཡོད་ན་ཡང་དག་པར་རྫོགས་པའི་སངས་རྒྱས་ལ་ཡོད་པས་དེས་ན་བདག་གིས་མ་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱི་གོ་འཕང་མྱུར་དུ་ཐོབ་བ་ཞིག་བྱའོ། །དེ་ས་ཡང་ལམ་མ་ནོར་བར་
སྟོན་པའི་བཤེས་གཉེན། ཚུལ་བཞིན་ཉམས་སུ་ལེན་པའི་གྲོགས། གང་དུ་ཉམས་སུ་ལེན་པའི་གནས། ཉམས་སུ་བླང་བྱའི་ཆོས་སོགས་ལེགས་བར་འཛོམས་པ་གལ་ཆེ་ཞིང། དེ་ནི་དགའ་ལྡན་ཡིད་དགའ་ཆོས་འཛིན་ལས་ལྷག་པ་མེད་བས་འདི་ནས་འཕོས་མ་ཐག་ཞིང་དེར་
སྐྱེས་ཏེ་བྱམས་མགོན་སྲས་དང་བཅས་པའི་གསུང་གི་འདུད་རྩི་ལ་ལོངས་སྤྱད་ནས་ཟུང་འཇུག་རྡོ་རྗེ་འཆང་གི་གོ་འཕང་མྱུར་དུ་ཐོབ་པར་བྱ། དེའི་ཆེད་དུ་ཟབ་ལ་མ་འཕོ་བའི་གདམས་པ་ཉམས་སུ་བླང་བར་བྱའོ་སྙམ་དུ་དགེ་སེམས་ཁྱད་པར་ཅན་གྱི་ངང་ནས། མདུན་གྱི་ནམ་མཁར་པདྨ་
འདབ་མ་བཞི་པ་ཡངས་ཤིང་རྒྱ་ཆེ་བ་ལྟེ་བར་བླ་མ་དང་གཉིས་སུ་མེད་པའི་བྱམས་མགོན་ལ་རྗེ་ཡབ་སྲས་སོགས་ཀྱིས་བསྐོར་བ་དང། མདུན་གྱི་འདབ་མར་ཡི་དམ་རྒྱུད་སྡེ་བཞིའི་ལྷ་ཚོགས། གཡས་ཀྱི་འདབ་མར་སངས་རྒྱས། གཡོན་གྱི་འདབ་མར་ཐེག་པ་གསུམ་གྱི་

[003A]༄༅། །དགེ་འདུན་དང། དཔའ་བོ་མཁའ་འགྲོ། ཆོས་སྲུང་ཡེ་ཤེས་པའི་ཚོགས། རྒྱབ་ཀྱི་འདབ་མར་དེ་རྣམས་ཀྱི་ཐུགས་རྒྱུད་ལ་མངའ་བའི་རྟོགས་པའི་ཆོས་རྣམས་པོ་ཏེའི་རྣམ་པར་ཤར་པར་ཤར་བ་བྲག་རི་ལྟར་བརྩེགས་པ་རྣམས་གསལ་གདབ། རང་
གི་མཐའ་སྐོར་དུ་རིགས་དྲུག་གི་སེམས་ཅན་ཐམས་ཅད་སའི་དྲེག་པ་ལྟར་འཁོད་པར་མོས་ནས། རང་གཞན་ཐམས་ཅད་སྲིད་ཞིའི་འཇིགས་པ་ལས་ད་ལྟ་ཉིད་དུ་སྐྱོབ་ཏུ་གསོལ་སྙམ་པའི་གདུང་ཤུགས་དྲག་པོའི་ངང་ནས་འདི་ལྟར།  རང་གི་ཐུགས་ཀ་ནས་འོད་
ཟེར་འཕྲོས་ཚོགས་ཞིང་ནམ་མཁའ་གང་བ་སྤྱན་དྲངས་མདུན་གྱི་ནམ་མཁར་བཞུགས་པར་གྱུར། བདག་དང་འགྲོ་བ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་དུས་རྟག་པར་བླ་མ་ལ་སྐྱབས་སུ་མཆིའོ།།
སངས་རྒྱས་ལ་ཆོས་ལ་དགེ་འདུན་ལ་སྐྱབས་སུ་མཆིའོ།  །ལན་གསུམ།  བདག་གིས་སེམས་ཅན་ཐམས་ཅད་མུ་མཐའ་མེད་པའི་འཁོར་བ་སྡུག་བསྔལ་གྱི་རྒྱ་མཚོ་ཆེན་པོ་འདི་ལས་བསྒྲལ་ཏེ་བླ་ན་མེད་པའི་
བྱང་ཆུབ་ཀྱི་སྙིང་པོ་ལ་འགོད་པར་བགྱི། དེའི་ཕྱིར་དུ་ཟབ་ལམ་འཕོ་བའི་གདམས་པ་ཉམས་སུ་བླང་བར་བགྱིའོ།  །ལན་གསུམ་གྱིས་སྐྱབས་འགྲོ་སེམས་བསྐྱེད་ནན་ཏན་བྱས་རྗེས།  སྐྱབས་ཡུལ་རྣམས་རང་གི་སྨིན་མཚམས་
ནས་ཐིམ་པས་རྒྱུད་བྱིན་གྱིས་བརླབ་པར་གྱུར་ པར་བསམ། དངོས་གཞི་ལ་ཐོག་མར་རླུང་རོ་འབུད་པ། ལུས་ཀྱི་སྟོད་ར། ཚྭའི་སྟོང་ར་རྣམས་གལ་ཆེ་བས་དང་བོ་རླུང་ར་འབུད་པ་ནི། ལུས་རྣམ་སྣང་གི་ཆོས་བདུན་ལྡན་དུ་འཁོད་དེ་ལུས་ཀྱི་དབུས་གཡས་གཡོན་གཉིས་ནས་

[003B] མར་སྣེ་སྟེ་འོག་སོར་བཞིའི་མཚམས་སུ་སླེབས་པ། དེའི་
གཡས་སུ་རོ་མ་དམར་པོ། གཡོན་དུ་རྒྱང་མ་དཀར་བོ་གཉིས་སྦོམ་ཕྲ་གྲོ་སོག་ཙམ། ཡར་སྣེ་སྤྱི་བོ་ནས་མར་གུག་སྟེ་སྣ་བུག་གཉིས་ལ་ཟུག་པ། མར་སྣེ་དབུ་མ་ལས་ཅུང་ཟད་རིང་བར་གནས་པ་གསལ་བཏབ། དེ་ནས་རྐྱང་མའི་མར་སྣེ་རོ་མའི་ནང་དུ་ལུ་དུང་ནང་ཕུ་དུང་བཅུག་པ་ལྟར་མོས། ལག་
པ་གཡས་ཀྱི་སྲིན་ལག་གིས་སྣ་བུག་གཡས་བཀག་དལ་བུས་རླུང་སྣ་བུག་གཡོན་ནས་རྡུ་བཅིང། སྣ་བུག་གཡོན་བཀག་སྟེ་གཡས་ནས་འབུད་པ་ལན་གསུམ། ཡང་རོ་མའི་མར་སྣེ་རྐྱང་མར་བཅུག་པར་མོས་ལ་ལག་གཡོན་སྲིན་ལག་གིས་སྣ་བུག་གཡོན་བཀག་རླུང་སྣ་བུག་གཡས་ནས་རྡུབ་ཅིང་
གཡོན་ནས་འབུད་པ་ལན་གསུམ། རོ་རྐྱང་གཉིས་ཀའི་མར་སྣེ་དབུ་མར་བཅུག་པར་མོས་ལ། སྣ་བུག་གཉིས་ཀ་ནས་རྡུབ་ཅིང་གཉིས་ཀ་ནས་འབུད་པ་ལན་གསུམ། དེ་དག་གི་སྐབས་ལས་ངན་སྡིག་སྒྲིབ་མི་དགེ་བའི་རྟོག་པ་བག་ཆགས་དང་བཅས་པ་རླུང་དང་མཉམ་དུ་སངས་ཀྱིས་སོང་པར་བསམ་
འདི་སྐབས་སྔར་རང་གི་སྙིང་གར་བཀོད་པའི་རྗེ་བླ་མ་རྩ་དབུ་མ་དང་བཅས་པ་ཆེད་གཉེར་གྱིས་གསལ་བདབས་པ་དང། ཉེར་བསྡུ་སྟོང་སྦྱང་སོགས་མི་བྱེད་པར་བཏང་སྙོམས་སུ་མི་དམིགས་པར་འཇོག་གོ་གཉིས་བ་ལུས་ཀྱི་སྟོང་ར་ནི་སྔར་གྱི་རྩ་གསུམ་མི་དམིགས་པར་དེ་ལྟར་ལས་ངན་སོགས་
སྦྱངས་པས་རང་ལུས་ཤ་ཁྲག་བརྡོས་བཅས་མིན་པར་ཕྲུ་མ་ཕུས་བཏབ་བའམ། ཤེལ་བུམ་ནང་དུ་མར་མེ་འབར་བ་ལྟར་སྟོང་སང་དེ་བ་དྭངས་གསལ་འོད་ཀྱི་རང་བཞིན་ཅན་དུ་བསྒོམ། གསུམ་པ་རྩའི་སྟོང་ར་ནི། དེ་ལྟར་ལུས་སྟོངས་སང་ངེ་བ་དེའི་དབུས་དྲང་པོར་རྩ་དབུ་མ་ཁྱད་ཆོས་བཞི་ལྡན་སྦོམ་ཕྲ་

[004A]༄༅། །སྦ་ལྕག་ཙམ་རག་དུང་མགོ་མཇུག་ལོག་པ་ལྟར་ཡར་སྣེ་ཇེ་ཆེར་སོང་བ་ཚངས་བུག་ཏུ་རྒྱ་མཐོངས་ཁ་ཕྱེ་བ་ལྟར་བུ་ག་དཀར་ཐལ་ལེ་ཡོད་པ། མར་སྣེ་ལྟེ་འོག་སོར་བཞིའི་ཐད་འོད་ཟེར་སྐྱ་ཆིལ་ལེ་བ་ཞིག་གིས་དམ་པོར་བཀག་པ་ཡང་ཡང་
གསལ་འདེབས་བ་ནི་རྩའི་སྟོང་རའོ། །དེ་ལྟར་སྟོང་ར་གཉིས་པོ་འདི་ཤིན་ཏུ་གལ་ཆེ་བས་ནན་ཏན་དུ་སྐྱོང་དགོས། དེ་ནས་སྙིང་ཁའི་ཐད་ཀྱི་དབུ་མ་དེའི་ནང་དུ་རྒྱུན་པར་རང་གི་དགའ་ལྷའི་རྣལ་འབྱོར་སྐབས་སྙིང་དབུས་སུ་བསྐྱེད་བསྟིམ་ཡང་ཡང་བྱས་པའི་རྗེ་བླ་མ་
ཤིན་ཏུ་ཕྲ་བའི་རླུང་སེམས་དང་ངོ་བོ་དབྱེར་མེད་དུ་ཡོད་པ་དེ་ཉིད་གསལ་བཏབ། སྔགས་ཀྱི་དཀྲིས་དཀྲོལ། པདྨ་བུམ་སྐུ་ཁ་བྱེ་བར་བསམ་སྟེ་རང་ལུས་སྟོང་སང། དེ་དབུས་རྩ་དབུ་མ། དེ་ནས་རང་སེམས་རྗེ་བླ་མ་དབྱེར་མེད་རྣམས་
ལ་ཡིད་ཡང་ཡང་གོམས་སུ་གཞུག་དེ་ནས་འཕོ་བའི་ཞིང་གསལ་འདེབས་ནི། རང་ཉིད་གང་དུ་ཁ་ཕྱོགས་པའི་སྟེང་གི་ནམ་མཁའི་དབྱིངས་སུ་དགའ་ལྡན་གྱི་ཞིང་ཁམས། དེའི་དབུས་སུ་ཕོ་བྲང་རྒྱལ་མཚན་མཐོན་པོ། དེའི་མདུན་དུ་ཡིད་དགའ་ཆོས་འཛིན་སོགས་
དགའ་ལྷའི་ཁྲིད་ཀྱི་སྐབས་ལྟར་གསལ་གདབ། ཡིད་དགའ་ཆོས་འཛིན་གྱི་དབུས་སུ་སེང་གེས་བཏེག་པའི་རིན་པོ་ཆེའི་ཁྲིའི་སྟེང་དུ་རང་གི་རྩ་བའི་བླ་མ་དང་རྒྱལ་བ་ཙོང་ཁ་པ་དབྱེར་མེད་པའི་རྗེ་བཙུན་བྱམས་མགོན་བཟང་པོའི་འདུག་སྟངས་ཀྱིས་བཞུགས་པ་སྐུ་མདོག་གསེར་
གྱི་ལྷུན་པོ་ལ་ཉི་མ་འབུམ་གྱིས་འཁྱུད་པ་ལྟ་བུ། ཕྱག་གཉིས་ཐུགས་ཀར་ཆོས་འཁོར་གྱི་ཕྱག་རྒྱ་མཛད་པས་ཀླུ་ཤིང་གི་མེ་ཏོག་སྡོང་བུ་དང་བཅས་པ་གཡས་ཀྱི་སྟེང་ན་འཁོར་ལོ་དང་གཡོན་གྱི་སྟེང་ན་རིལ་བ་སྤྱི་བླུགས་ཀྱིས་མཚན་པ་འཛིན་པ་མཆོག་གི་སྤྲུལ་སྐུའི་ཆ་བྱད་ཅན། སྐུ་ལ་

[004B] མཚན་བཟང་པོ་སུམ་ཅུ་རྩ་གཉིས་དང། དཔེ་བྱད་བཟང་པོ་བརྒྱད་ཅུས་སྤྲས་པ། གཟི་བརྗིད་ཉི་མ་འབུམ་ལས་ལྷག་པ། དགྱེས་པའི་འཛུམ་དཀར་དང་ལྡན་པའི་སྤྱན་གྱིས་གཟིགས་པ། ཐུགས་ཀར་དཔལ་གྱི་བེའུ་རི་མོ་ཕྲ་སེང་ངེ་ཐའི་ནང་
དུ་རྗེ་བླ་མ་ཡབ་སྲས་གསུམ་བཞུགས་པ། རྗེ་བཙུན་གྱི་འཁོར་དུ་ཡང་ཉེ་བའི་སྲས་ཆེན་བརྒྱད། རྗེ་བླ་མའི་རྣམ་རོལ་རྒྱལ་སྲས་འཇམ་དཔལ་སྙིང་པོ། ཇོ་བོ་རྗེའི་རྣམ་རོལ་ནམ་མཁའ་དྲི་མ་མེད་པ་སོགས་དག་པའི་འཁོར་ཚོགས་རྒྱ་མཚོ་ལྟ་བུའི་དབུས་སུ་ཆོས་ཀྱི་སྒྲ་དབྱངས་ལྷང་ལྷང་གསུང་
བ་གསལ་འདེབས་པ་དང་བཅས། རང་གི་མདུན་གྱི་ཐད་དྲང་མཁའ་དབྱིངས་སུ། །སྟེང་ཕྱོགས་དགའ་ལྡན་མཁའ་སྤྱོད་ཞིང་ཁམས་ཆེ། །དེ་དབུས་ཕོ་བྲང་རྒྱལ་མཚན་མཐོན་པོ་ཞེས། །ཆོས་ཀྱིས་མཐོ་བའི་ཁང་བཟང་ཁྱད་འཕགས་མདུན། །
ཡིད་དགའ་ཆོས་འཛིན་ཀུན་དགའ་ར་བར་ནི། །རིན་ཆེན་སེང་ཁྲི་པད་ཟླའི་གདན་སྟེང་དུ། །རྩ་བའི་བླ་མ་རྗེ་བཙུན་མི་ཕམ་མགོན། །གསེར་རི་ལྟར་བརྗིད་ཆོས་འཁོར་ཕྱག་རྒྱ་ཅན། །དེ་ཡི་ཐུགས་ཀར་དཔལ་གྱི་བེའུ་ནང། །རྒྱལ་བའི་དབང་
པོ་རྗེ་བཙུན་ཙོང་ཁ་པ། །སྲས་ཀྱི་ཐུ་བོ་གཉིས་དང་བཅས་པ་ཡི། །མཐའ་སྐོར་འཁོར་ཚོགས་རྒྱ་མཚོས་བསྐོར་བར་གྱུར། །མདུན་གྱི་ནམ་མཁར་སེང་ཁྲི་པད་ཟླའི་སྟེང། །བྱམས་མགོན་རྗེ་བཙུན་བླ་མ་ཡབ་སྲས་བཅས། །བདག་
ཅག་བསོད་ནམས་ཞིང་གི་དམ་པ་རུ། །འཁོར་བ་མ་སྟོངས་བར་དུ་བཞུགས་སུ་གསོལ། །ཤེས་བྱའི་ཁྱོན་ཀུན་འཇལ་བའི་བློ་གྲོས་ཐུགས།  །ཞེས་པ་ནས།  བསྟན་པའི་སྙིང་པོ་རིང་དུ་གསལ་བྱེད་ཤོག་ །བར་དགའ་ལྷའི་རྣལ་འབྱོར་ལྟར་དང།།

[005A]༄༅། །ས་གཞི་སྤོས་ཀྱིས་བྱུགས་ཤིང་མེ་ཏོག་བཀྲམ། །རི་རབ་གླིང་བཞི་ཉི་ཟླས་བརྒྱན་པ་འདི། །དགའ་ལྡན་ཞིང་དུ་དམིགས་ཏེ་ཕུལ་བ་ཡིས། །འགྲོ་ཀུན་དགའ་ལྡན་ཞིང་ལ་སྤྱོད་པར་ཤོག་ །ཅེས་ཡན་ལག་བདུན་
པ་མཎྜལ་དང་བཅས་པ་དམིགས་རྣམ་རྒྱུད་དང་འདྲེས་ངེས་སུ་བསྐྱང། མཚམས་འདིར་སྤྲོ་ན་འཕོ་བའི་འགལ་རྐྱེན་སེལ་ཞིང་མཐུན་རྐྱེན་འགྲུབ་པ་དང། ཁྱད་པར་ད་ལྟ་ཉིད་དུ་དགའ་ལྡན་ཆོས་ཀྱི་ཕོ་བྲང་དུ་ཐོགས་པ་མེད་པར་དྲང་དུ་གསོལ་སྙམ་པ་དང་བྱམས་མགོན་རྒྱལ་སྲས་རྒྱ་མཚོའི་ཚོགས་དང་
བཅས་པའི་ཞལ་མཐོང། གསུང་གི་བདུད་རྩིར་སྤྱོད་པའི་སྨོན་འདུན་ཤུགས་དྲག་པོས་དམིགས་བརྩེ་མ་ཅི་རིགས་ཀྱིས་གསོལ་བ་བཏབ། བྱམས་མགོན་སྲས་བཅས་ཀྱི་སྐུ་ལས་བདུད་རྩིའི་རྒྱུན་བབས་ངན་སོང་དུ་སྐྱེ་འགྱུར་གྱི་ལས་ངན་སྡིག་སྒྲིབ་དང་དགེ་བ་ཡིན་ཡང་དག་ཞིང་དུ་སྐྱེ་བ་ལ་
གེགས་བྱེད་མཐའ་དག་ལྷག་མེད་དུ་སྦྱངས། སླར་ཡང་བདུད་རྩིའི་རྒྱུན་བབས། དེར་སྐྱེ་བའི་མཐུན་རྐྱེན་མཚང་བ་མེད་པའི་རྟོགས་པ་ཕུན་སུམ་ཚོགས་པ་ཐོབ་པར་བསམ། དེ་ནས་རང་གཞན་སེམས་ཅན་ཐམས་ཅད་སྤྱིར་འཁོར་བ་དང། ཁྱད་པར་ངན་སོང་གསུམ། མདོར་ན་རིགས་དྲུག་གང་
དུ་སྐྱེས་ཀྱང་སྡུག་བསྔལ་གྱི་རང་བཞིན་ཁོ་ན་ལས་མ་འདས་པས་དེ་ལས་ཐར་འདོད་ཀྱི་བློ་ཤུགས་དྲག་པོ་དང། ཞིང་མཆོག་ཡིད་དགའ་ཆོས་འཛིན་དུ་སྐྱེས་ནས་བྱམས་མགོན་སྲས་བཅས་ཀྱི་ཞལ་མཇལ། གསུང་གི་བདུད་རྩིར་སྤྱད་ནས་མ་རྒན་སེམས་ཅན་ཐམས་ཅད་ཀྱི་དོན་དུ་མྱུར་དུ་འཚང་
རྒྱ་ཐུབ་པ་ཞིག་བྱའོ་སྙམ་དུ། ཞིང་དེར་འགྲོ་འདོད་ཀྱི་འདུན་པ་དྲག་པོ་དང། དེར་བགྲོད་པའི་ཐབས་ཟབ་མོ་ནི་གདམས་ངག་འདི་ཁོ་ན་དང། འདི་ལ་བརྟེན་ནས་ངེས་པར་བགྲོད་ནུས་སོ་སྙམ་དུ་ཡིད་ཆེས་ཀྱི་དད་པ། འཁོར་བའི་གནས་ལུས་ལོངས་སྤྱོད་གང་ལ་ཡང་ཆགས་ཞེན་མེད་པའི་ཞེ་

[005B] རང་ལུས་སྟོང་རའི་དབུས་རྩ་དབུ་མའི་ནང་རང་སེམས་རྗེ་བླ་མར་གསལ་བ་ཕ་རི་ནས་ཚུ་རིར་བལྟ་བ་ལྟ་བུ་མ་ཡིན་པར་རང་སེམས་ཞུགས་པ་བཞིན་བྱས། དེས་རྩ་དབུ་མའི་ནང་ནས་ཡར་བལྟས་པས་རྗེ་བཙུན་གྱི་ཐུགས་ཀ་གསེར་གྱི་མཎྜལ་ཕྱིས་ང་ལ་ཉི་མ་ཕོག་བ་ལྟར་སེར་
ལྷག་གེ་མཐོང། རྗེ་བཙུན་གྱིས་ཀྱང་མར་གཟིགས་ཏེ་བུ་ཁྱོད་དགའ་ལྡན་མཁའ་སྤྱོད་ཀྱི་ཞིང་འདིར་མྱུར་དུ་ཤོག་ཅེས་གསུང་ལྷང་ལྷང་བྱོན་པ་དང། ཐུགས་ཀ་ནས་སྤྲིན་དཀར་སྦུབས་ཅན་ཕུ་དུང་ལྟ་བུ་ཞིག་བརྐྱངས་པའི་མར་སྣེ་དང། རང་གི་དབུ་མའི་ཡར་སྣེའི་ཚངས་བུག་སྦྲེལ་བའི་སྦུབས་ནས་རྗེ་
བཙུན་གྱི་ཐུགས་ཀ་གསེར་གྱི་མཎྜལ་ཕྱིས་པ་ལྟ་བུ་མཐོང་བས་སྤྲིན་སྦུབས་ལ་ལམ་གྱི་འདུ་ཤེས། ལམ་དེ་ལ་རང་ཉིད་འགྲོ་བའི་འདུ་ཤེས། སོང་ནས་བྱམས་མགོན་དང་རྗེ་བླ་མའི་ཐུགས་རང་སེམས་དབྱེར་མེད་དུ་བསྲེ་བའི་འདུ་ཤེས་གསུམ་དང་མདོར་ན་སྐྱིད་སྡུག་ལེགས་ཉེས་ཇི་ལྟར་གྱུར་ཀྱང་
རྗེ་བཙུན་ཡབ་སྲས་མ་གཏོགས་བདག་ལ་སྐྱབས་དང་མགོན་དང་རེ་ས་གཞན་ན་མེད་པས་བདག་ད་ལྟ་ཉིད་དུ་དགའ་ལྡན་ཆོས་ཀྱི་ཕོ་བྲང་མི་ཕམ་རྒྱལ་བའི་ཐུགས་ཀར་དྲང་དུ་གསོལ་སྙམ་པའི་གདུང་ཤུགས་དྲག་པོས་སྙིང་ཁོང་རུས་པའི་གཏིང་ནས་གསོལ་བ་འདི་ལྟར་གདབ་པར་བྱའོ། །
སྟེང་དགའ་ལྡན་ལྷ་བརྒྱའི་མགོན་པོ་མཆོག་རྗེ་མི་ཕམ་ཆོས་ཀྱི་བླ་མ་དང། །དབྱེར་མེད་པའི་འདྲེན་མཆོག་ཐམས་ཅད་མཁྱེན། །ཕ་བློ་བཟང་གྲགས་པ་ཡབ་སྲས་ལ། །ཡིད་རྩེ་གཅིག་གུས་པས་གསོལ་བ་འདེབས། །ལམ་ཟབ་མོ་འཕོ་བའི་
རྣལ་འབྱོར་གྱིས། །ཞིང་དགའ་ལྡན་མཁའ་སྤྱོད་གནས་མཆོག་དེར། །དུས་ད་ལྟ་ཉིད་དུ་བགྲོད་པ་དང། །རྗེ་བླ་མ་ཡབ་སྲས་ཞལ་མཐོང་ཞིང། །གསུང་བདུད་རྩིའི་དགའ་སྟོན་མྱོང་བ་ལས། །ལམ་ཟབ་མོའི་རྟོགས་པ་མཐར་ཕྱིན་ནས། །
[006A]༄༅། །མཆོག་མྱུར་དུ་ཐོབ་པར་བྱིན་གྱིས་རློབས། །ཕ་ཁྱོད་ཀྱི་ཐུགས་རྗེའི་ལྕགས་ཀྱུ་ཡིས། །འོད་སྦུ་གུའི་ལམ་ལས་སྐད་ཅིག་ལ། །རྗེ་མི་ཕམ་ཆོས་ཀྱི་མདུན་ས་དེར། །དུས་ད་ལྟ་ཉིད་དུ་དྲང་དུ་གསོལ། །ལམ་འཕོ་བ་
འབྱོངས་པར་བྱིན་གྱིས་རློབས།  །ཞེས་གདུང་ཤུགས་དྲག་པོས་གསོལ་བ་ལན་གསུམ་བཏབ་པས་རྗེ་བཙུན་གྱི་ཐུགས་ཀའི་རྗེ་ཡབ་སྲས་གསུམ་གྱི་ཐུགས་ཀ་ནས་འོད་ཟེར་དམར་པོ་ལྕགས་ཀྱུ་ལྟ་བུ་རེ་སྤྲོས་ཏེ་གཅིག་ཏུ་གྱུར་པ་འོད་ཀྱི་སྦུ་གུ་དེའི་ནང་ནས་རང་སེམས་རྗེ་བླ་མར་གསལ་བའི་སྙིང་གར་
བཏབ་རྡོ་ཁབ་ལེན་གྱིས་ལྕགས་འདྲེན་པ་ལྟར་དྲང་བར་མོས། སྔར་གྱི་འདུ་ཤེས་གསུམ་ལྡན་གྱི་ངང་ནས། ལུས་གནད་མ་འཕྱུགས་པར་རྐང་ལག་གི་མཛུབ་མོ་རྣམས་བསྐུམས་ཏེ་ཉྭ་བཞི་བསྒྲིམས་པས་འོག་རླུང་དྲག་ཏུ་འཐེན་པས་ཀྱང་བཏེག་སྟེ། ཧིཀ་ཅེས་སྒྲ་ཇེ་ཆེར་བརྗོད་པས་ཚངས་བུག་ཏུ་རེག་ཙམ་བྱས་
དབུགས་མར་འཇོག་པ་དང། ཀ་ཞེས་སྡོམ་གྱི་བ་ཐག་གློད་པ་ལྟར་སྔར་གྱི་རང་གནས་སུ་མར་ཕབ། ཧི་ཀ་ཅེས་ཡར་འཕངས་དུས་མྱུར་བ་དང། ཀ་ཞེས་མར་འབེབས་དུས་དལ་བ་དགོས། དེ་ཡང་ཧི་ཞེས་པ་རླུང་ཡར་དྲངས་པའི་སྒྲ་དང། ཀ་ཞེས་པ་དམིགས་རྟེན་ཚངས་བུ་གེ་ལ་རེག་པའི་ཐག་སྒྲ་
ལྟ་བུར་གོ་དགོས། དེ་ལྟར་ཐུན་རེ་ལ་འཕངས་འབེབས་ལན་ལྔའམ། བདུན་ནམ། ཉེར་གཅིག་བརྒྱ་སོགས་གང་མོས་བྱེད་གསུངས་ཀྱང། ཉེར་གཅིག་པ་ཚན་ཕ་གསུམ་བྱ་བ་ཕྱག་ལེན་དུ་ཡོད། དེ་ཡང་ཉེར་གཅིག་རེའི་མཚམས་སུ་སྔར་གྱི་གསོལ་འདེབས་ལན་གསུམ་རེ་བྱ། དེ་ནས་
ཐུན་འཇོག་ཁར་ཧིཀ་ཅེས་ཆངས་བུག་ཏུ་དྲངས། ཕཊ་དྲག་པོས་ཚངས་བུག་ནས་ཐོན་ཏེ་བྱམས་མགོན་གྱི་ཐུགས་ཀར་སིབ་ཀྱིས་ཐིམ་པས་རང་སེམས་རྗེ་བཙུན་གྱི་ཐུགས་བདེ་སྟོང་ཆོས་ཀྱི་སྐུ་དང་དབྱེར་མེད་འདྲེས་པར་བསམས་ལ་དར་ཅིག་མཉམ་པར་བཞག་ཀ་ཞེས་སྟེང་རླུང་མནན་

[006B] ཡང་ཧིཀ་ཅེས་ཚངས་བུག་དང་ཕཊ་ཅེས་ཐུགས་ཀར་འཕང་བ་དང། མར་འབེབས་པ་སོགས་ལན་གསུམ་བྱ། ཐ་མའི་ཚེ་རང་སེམས་རྗེ་བླ་མར་གསལ་བ་སྙིང་གར་བཞུགས།  དཔལ་
ལྡན་རྩ་བའི་བླ་མ་རིན་པོ་ཆེ། །བདག་གི་སྙིང་ཁར་པདྨོའི་སྟེང་བཞུགས་ལ།  །ཞེས་སོགས་བརྗོད་དེ་བྱམས་མགོན་རྗེ་ཡབ་སྲས་ཀྱི་སྐུ་ལས་རང་འདྲ་ཆད་དེ་སྙིང་ཁའི་རྗེ་བླ་མ་ལ་ཐིམ། པདྨ་ཁ་བུབ་ཀྱིས་འདུས། སྔགས་ཀྱིས་དཀྲི་བ་སོགས་དགའ་ལྷའི་གཞུང་ལྟར་བྱ། འོད་ཟེར་དང་སྤྲིན་
སྦུབས་ཐུགས་ཀ་ནས་ཚད་པ་བདུད་རྩི་གསེར་ཞུན་མའི་རྣམ་པར་ཞུ་ནས་དབུ་མའི་ནང་ཐམས་ཅད་ཁེངས། ཚངས་བུག་རྡོ་རྗེའི་རང་བཞིན་གྱི་འོད་སྔོན་པོས་བཀག་པར་བསམས་ན་ཚེ་རིང་བའི་རྟེན་འབྲེལ་དུ་འགྱུར་གསུང། མཇུག་ཏུ་བསྔོ་སྨོན་གྱི་རྒྱས་འདེབས་པ་གལ་ཆེ་ཞིང། བྱམས་པས་དམ་
བཅས་པའི་གཟུངས། བྱམས་སྨོན་སོགས་དང། བསྡུ་ན།  དེ་ལྟར་དངོས་གྲུབ་མ་ལུས་འབྱུང་བའི་གནས། །རྗེ་བཙུན་བླ་མ་མཆོད་ཅིང་གསོལ་བཏབ་མཐུས། །སྐྱེ་བ་ཀུན་ཏུ་འཇམ་དབྱངས་བླ་མ་ཡིས། །མཉེས་བཞིན་རྗེས་སུ་འཛིན་པ་ཉིད་གྱུར་ཅིག་
རིན་ཆེན་དུ་མ་ལས་གྲུབ་དགའ་ལྡན་ཞིང། །ངོ་མཚར་བྱེ་བའི་དབུས་ན་མི་ཕམ་མགོན། །ལེགས་པར་བསྒོམས་པས་རྣམ་དག་ཞིང་འགྲུབ་ཅིང། །ཚེ་འཕོས་མོད་ལ་གནས་དེར་སྐྱེ་བར་ཤོག་རྗེ་བཙུན་ཐུགས་ཀ་ནས་འཕྲོས་སྤྲིན་
དཀར་ཡུག་བརྐྱང་བའི་སྣེ་མོར་བླ་མ་སྲས་དང་བཅས། །སྤྱན་དྲངས་ཡན་ལག་བདུན་གྱིས་ཚོགས་བསགས་པས། །བདག་རྒྱུད་བདེ་བླག་ཉིད་དུ་སྨིན་པར་ཤོག་དུས་གསུམ་རྒྱལ་བའི་མཁྱེན་བརྩེ་ནུས་པ་རྣམས། །ཟུང་འཇུག་སྤྲུལ་སྐུར་

[007A]༄༅། །ཤར་བའི་རྣམ་འདྲེན་གང། །རིགས་གསུམ་ངོ་བོར་ཐག་བཅད་གསོལ་བཏབ་མཐུས། །མཆོག་ཐུན་དངོས་གྲུབ་མ་ལུས་མྱུར་ཐོབ་ཤོག་ཁྱད་པར་དག་པ་ཡེ་ཤེས་བདུད་རྩིའི་ཆུས། །སྒོ་གསུམ་སྡིག་སྒྲིབ་མི་ཤེས་
ཀུན་འཁྲུད་ཅིང། །འཆད་རྩོད་རྩོམ་སོགས་མཐའ་ཡས་ཤེས་བྱ་ལ༑ །བློ་གྲོས་མགོན་པོ་འཇམ་དབྱངས་མཚུངས་པར་ཤོག་འདི་སྣང་འགག་ཚེ་འདའ་ཀའི་རྣལ་འབྱོར་གྱིས། །དགའ་ལྡན་མཁའ་སྤྱོད་གནས་སུ་བགྲོད་ནས་ནི། །བློ་བཟང་
རྒྱལ་བ་ཡབ་སྲས་ཞལ་མཐོང་ཞིང། །གསུང་གི་བདུད་རྩིའི་དགའ་སྟོན་མྱོང་བར་ཤོག་བྱང་ཤར་ངོ་མཚར་རྨད་བྱུང་བཀོད་པའི་ཞིང། །རྣམ་འདྲེན་སེང་གེའི་ང་རོའི་ཞབས་དྲུང་དུ། །འཁོར་གྱི་ཐོག་མར་སྐྱེས་ནས་མདོ་སྔགས་ལ། །ཐོས་
བསམ་བསྒོམས་རྟག་ཏུ་འདའ་བར་ཤོག་མདོར་ན་སྐྱེ་ཞིང་སྐྱེ་བ་ཐམས་ཅད་དུ། །རྗེ་བཙུན་བློ་བཟང་གྲགས་པ་ཡབ་སྲས་དང། །མི་འབྲལ་རྒྱལ་བའི་ཆོས་ཚུལ་ཀུན་བཟུང་ནས། །བསྟན་དང་འགྲོ་བའི་དོན་ཆེན་ལྷུར་ལེན་ཤོག་ །ཅེས་
སོགས་བསྔོ་བ་དང་སྨོན་ལམ་གྱི་རྒྱས་འདེབས་ནན་ཏན་བྱ། དེ་ལྟར་སྦྱངས་པས་སྤྱི་གཙུག་ཟ་བ་དང་འཕྲིག་པ་འཇག་མ་ཚུགས་པ་སོགས་གནད་ཆེ་བར་བྱེད་ཀྱང་དེ་ཅམ་ལ་ངེས་པ་ཅི་ཡང་མེད། དམིགས་པ་གང་ཡང་མེད་པར་ཧིཀ་ཁོ་ན་བྱས་ཀྱང་སྤྱི་པོ་སྐྲང་བ་སོགས་འབྱུང་བར་གསུང། གཙོ་བོར་དམིགས་རྣམ་ལ་འདྲིས་
ཤིང་ཉམས་འོག་ཏུ་ཚུད་པར་བྱས་ཏེ་དུས་ཐ་མར་ལས་ལ་སྦྱོར་བའི་ཚེ་ལག་ལེན་ལ་འགེལ་ཐུབ་ངེས་སུ་སྦྱོང་བ་གནད་ཚ། དེ་ལྟར་སྦྱངས་ཟིན་ནས་རྒྱུན་དུ་དམིགས་པ་བསྐྱང་དྲགས་ན་འཕོ་རབ་ཚེ་ཐུང་ཞེས་དམིགས་པའི་གནད་ཀྱིས་ཚེ་ལ་གནོད་པས་འཁྲིད་དམིགས་མ་བརྗེད་ཙམ་བྱས་པས་འཐུས། རྒྱུན་དུ་

[007B] སྐྱེ་བ་གཞན་གྱིས་བར་མ་ཆོད་པར་དེར་འཕོ་འདོད་དྲག་པོ་དང། དགེ་རྩ་ཐམས་ཅད་དེར་སྐྱེས་ནས་རྗེ་བཙུན་གྱི་སྲས་ཀྱི་ཐུ་བོར་རྗེས་སུ་བཟུང་བའི་རྒྱུར་བསྔོས་ན། རང་གི་དགེ་རྩས་ཉེར་ལེན་དང་བྱམས་མགོན་སྲས་བཅས་ཀྱི་ཐུགས་རྗེ་བྱིན་རླབས་ཀྱིས་
ལྷན་ཅིག་བྱེད་རྐྱེན་བྱས་ཏེ་ངེས་པར་སྐྱེ་ནུས། ལྷག་པར་རྒྱུན་དུ་རང་སེམས་རྗེ་བླ་མ་དང། དགའ་ལྡན་གྱི་རྗེ་བཙུན་གྱི་ཐུགས་ཀ་འོད་ཟེར་རམ་སྤྲིན་དཀར་གྱིས་འབྲེལ་བར་བསམས་པ་ཡང་ཡང་བྱེད་པ་ཤིན་ཏུ་གནད་ཆེའོ། །གཉིས་པ་ལས་ལ་སྦྱར་བ་ནི། འཆི་བའི་དུས་ལ་མ་བབས་པར་འཕོ་བ་བྱས་ན། ཕུང་
པོ་སངས་རྒྱས་ལྔ་བདག་ཉིད། །དེ་ལ་བརྙས་བྱེད་བརྒྱད་པ་ཡིན། །ཞེས་པའི་དོན་ལྟར་རིགས་ལྔ་ལ་སོགས་པའི་ལྷ་བསད་པའི་ཉེས་པ་འབྱུང་བར་གསུངས་པས་འཆི་ལྟས་མ་བྱུང་བར་འཕོ་བ་མི་བྱེད། འཆི་ལྟས་བྱུང་ནས་ཀྱང་དེ་མ་ཐག་འཕོ་བ་མི་བྱེད་པར་འཆི་བ་བླུ་བའི་ཐབས་ལ་སྒོ་སྣ་ཚོགས་ནས་འབད། དེ་ལྟར་
འབད་ཀྱང་འཆི་ལྟས་མ་ལྡོག་ན་གནད་གཅོད་ཀྱིས་མ་ཟིན་གོང་ནས་འཕོ་ཐུབ་ན་ལེགས་ཤིང། དེ་ཡང་ཚེ་འདིར་ཆགས་ཞེན་ཕྲ་མོ་ཙམ་ཡང་མེད་པ་ཤིན་ཏུ་གལ་ཆེ་སྟེ། འཕོ་བའི་ཉམས་ལེན་ཡོད་ཀྱང་འཆི་ཁར་ཆགས་ཞེན་བྱུང་ན་བྱ་ནམ་མཁར་འཕུར་བའི་རྐང་བ་རྡོ་ལ་བཏགས་པ་དང་འདྲ་བར་གསུངས་པས། ཟས་
པོས་གནས་མལ། གཉེན་ཉེད། འཁོར་མཛའ་བཤེས། ལུས་ལོངས་སྤྱོད་གང་ལ་ཡང་ཆགས་ཞེན་མི་བྱ་བར། འདི་དག་ཐམས་ཅད་ཀྱིས་ཀྱང་བདག་འདོར། བདག་གིས་ཀྱང་འདི་དག་ཐམས་ཅད་འདོར་ངེས་བས་ཆགས་པས་ཅི་ཕན་སྙམ་པ་དང། དག་ཞིང་དུ་སྐྱེས་ན་གནས་ལུས་ཡོངས་སྤྱོད་ད་ལྟའི་
འདི་བས་བརྒྱ་འགྱུར་སྟོང་འགྱུར་གྱིས་ལྷག་པ་ཡོད་པས་འདི་དག་ལ་ཆགས་པས་ཅི་བྱ་སྙམ་པ་དང་འཁོར་བའི་བདེ་འབྱོར་གང་ལ་ཡང་ཡིད་བརྟན་དུ་རུང་བའི་སྙིང་པོ་མེད་ཚུལ་བསམས་པ་སོགས་སྒོ་སྣ་ཚོགས་ནས་ཆགས་ཞེན་ཕྲ་མོ་ཚུན་ཆད་འགོག་ཅི་ཐུབ་བྱ། ནོར་རྫས་རྣམས་དགེ་ཕྱོགས་སུ་གཏོང་བ་སོགས་

[008A]༄༅། །ཚོགས་གསོག་སྒོ་དུ་མ་ནས་འབད། དགེ་རྩ་རྣམས་དགའ་ལྡན་དུ་སྐྱེས་ནས་མྱུར་དུ་ཟུང་འཇུག་ཐོབ་པའི་རྒྱུར་བསྔོ། སྔར་བསགས་སྡིག་ལྟུང་རྣམས་ལ་བཤགས་པ་སྒོ་སྣ་ཚོགས་ནས་འབད། ལྷག་པར་གསང་སྔགས་ཀྱི་དབང་ཆེན་ཐོབ་པ་རྣམས་ཀྱིས་དབང་བསྐྱར་ནས་
ཞུ་བའམ། བདག་འཇུག་ལེན་པ་ལ་སོགས་པའི་སྒོ་ནས་བྱང་སྡོམ་དང་སྔགས་སྡོམ་སོར་ཆུད་པར་བྱེད། བསྔོ་བ་དང་སྨོན་ལམ་གྱིས་མཚམས་སྦྱོར་ནན་ཏན་བྱས་རྗེས་སྔར་བཞིན་འཕོ་བའི་དམིགས་པ་རྣམས་སྐྱོང་ཞིང་མི་འདྲ་བའི་ཁྱད་པར་ཧིཀ་ཅེས་རྣམ་ཤེས་རྗེ་བླ་མར་གསལ་བ་བྱམས་མགོན་གྱི་
ཐུགས་ཀའི་རྗེ་བླ་མའི་ཐུགས་ཀར་འབངས༑ ཀ་ཞེས་མར་མི་འབེབས་པར་སླར་དམིགས་རྟེན་གསར་པ་ཞིག་གསལ་བཏབ་ནས་ཡང་ཐུགས་ཀར་འཕངས་པ་ཤ་སྟག་དབུགས་ཀྱི་རྒྱུ་བ་མཆད་བར་བརྒྱུད་མར་ཉམས་སུ་བླང་དྲན་པ་མི་གསལ་དུ་སོང་ན་སྐྱེས་བུ་དམ་པ་སོགས་ལམ་འདི་ཉམས་སུ་ལེན་པ་ཞིག་
གམ། མིན་ཀྱང་གྲོགས་དམ་ཚེག་གཙང་མས་རྣ་ཁུང་ནས་ཚིག་གསལ་འདེབས་བྱེད་པ་སོགས་ནན་ཏན་དུ་ཉམས་སུ་བླངས་ན་ངེས་པར་དགའ་ལྡན་མཁའ་སྤྱོད་ཡིད་དགའ་ཆོས་འཛིན་དུ་རྗེ་བཙུན་མི་ཕམ་མགོན་དང། རྒྱལ་བ་ཙོང་ཁ་པ་ཡབ་སྲས་ཀྱི་ཞབས་དྲུང་དུ་སྐྱེས། དངོས་སུ་ཆོས་ཉན་པའི་སྐལ་བ་ཅན་དུ་
གྱུར་ནས་རིང་པོར་མི་ཐོགས་བར་ཟུང་འཇུག་རྡོ་རྗེ་འཆང་གི་གོ་འཕང་ཐོབ་པར་འགྱུར་རོ།  །འཇམ་མགོན་སྙན་བརྒྱུད་ལས་འོངས་གདམས་ཟབ་འདི། །སྐལ་བཟང་དགའ་ལྡན་བགྲོད་པའི་ཐེམ་སྐས་ཏེ། །སྡིག་ཅན་བཙན་ཐབས་འཚང་རྒྱའི་མྱུར་ལམ་དང། །ལམ་
ངན་གཡང་ས་འགོག་པའི་རྭ་བའང་ཡིན། །གབ་དཀྲུགས་འཐོར་དང་ཞལ་ལས་ཤེས་དགོས་སོགས། །གནད་ཀུན་ཕྱོགས་གཅིག་བཀླག་ཆོག་ཏུ་བཀོད་པས། །ཟློས་པའི་སྐྱོན་དབ་རང་བཟོའི་ལྷད་མེད་བར། །མཐའ་ཡས་སྐལ་བཟང་སྤྱི་ནོར་

[008B] །འདི་ལས་རབ་དཀར་དགེ་ཚོགས་གང་ཐོབ་དེས། །མི་དབང་མཆོག་དང་བདག་དང་འགྲོ་ཀུན་ཀྱང། །དགའ་ལྡན་ཞིང་དུ་རྒྱལ་སྲས་ཐུ་བོ་རུ། །སྐྱེས་ནས་ཟུང་འཇུག་རྒྱལ་ས་མྱུར་ཟིན་ཤོག་ །དེ་ལྟར་དགའ་ལྡན་ལྷ་བརྒྱ་
མ་ལ་བརྟེན་པའི་འཕོ་བའི་གདམས་པ་ཉམས་སུ་ལེན་ཚུལ་སྐལ་བཟང་དགའ་ལྡན་བགྲོད་འི་ཐེམ་སྐས་ཞེས་བྱ་བ་འདི་ནི། སྲིད་ཞིའི་མགོན་གཅིག་རྣམ་འདྲེན་ཕྱག་ན་པདྨོའི་བཀའི་མདུན་བློན་ཞོལ་ཁང་བ་རྗེ་རྒྱལ་བ་གཉིས་པའི་བསྟན་པ་ལ་མི་ཕྱེད་པའི་ཐུགས་དད་ཕུལ་དུ་བྱུང་བ་མཆོག་གསུམ་བླ་མར་འཛིན་པ་
དོན་གྲུབ་ཕྱན་ཚོགས་ཀྱི་ཉམས་བཞེས་སུ་དགོས་ཚུལ་གསུངས་པ་ལྟར། སྙན་བརྒྱུད་མན་ངག་གི་གཏོར་མཛོད། རྩ་བའི་བླ་མ་ཟུང་འཇུག་རྡོ་རྗེ་འཆང་སྐུ་འབུམ་ཆེ་ཤོས་རིན་པོ་ཆེ་བློ་བཟང་བྱང་ཆུབ་བསྟན་པའི་སྒྲོན་མེ་དཔལ་བཟང་པོའི་ཞལ་སྔ་ནས་ལམ་འདིའི་མན་ངག་ཞལ་ཤེས་དང་བཅས་པ་
ལེགས་པར་ནོས་པའི་བཙུན་གཟུགས་བྱམས་པ་བསྟན་འཛིན་འཕྲིན་ལས་རྒྱ་མཚོར་འབོད་པས། མན་ངག་ཁོང་ན་སྦས་པ་རྣམས་གསལ་བར་ཕྱེ། འཐོར་བ་རྣམས་ཕྱོགས་གཅིག་ཏུ་བསྡུས། ཞལ་ཤེས་གནད་ཀྱིས་ཟུར་བརྒྱན། འཇུག་པ་བདེ་ཁྱད་འདོན་ཆོག་དང་དམིགས་རྣམ་དཀྱུས་གཅིག་ཏུ་སྦྲགས་ཏེ་
བཀོད་པ་འདི་ཡང་བགྲང་ཡས་འགྲོ་བ་སྒྲོལ་བའི་དེད་དཔོན་དུ་གྱུར་ཅིག།། །།དགེ་ལེགས་འཕེལ།། །།



