༄༅། །ཨོཾ་སྭ་སྟི། ཐུགས་རྗེ་ཉིན་མོར་བྱེད་པའི་འོད་སྟོང་གིས། །གདུལ་བྱའི་རྨོངས་མུན་མཐའ་དག་སེལ་
མཛད་ཅིང། །ཕན་བདེའི་འདབ་བརྒྱ་བཞད་པའི་དཔལ་སྟེར་བ། །དྲིན་ཅན་བླ་མ་རྣམས་ལ་གསོལ་བ་འདེབས། །སྐྱོན་བྲལ་ཡོན་ཏན་ཀུན་གྱི་མཛོད་འཛིན་པ། །ཕྱོགས་བཅུ་དུས་གསུམ་ཀུན་ཏུ་བཞུགས་པ་ཡི། །རྫོགས་སངས་རྒྱས་

[026A]༄༅། །དང་བྱང་ཆུབ་སེམས་དཔའི་ཚོགས། །མ་ལུས་པ་ལ་གུས་པས་གསོལ་བ་འདེབས། །དྲན་པ་ཙམ་གྱིས་བར་གཅོད་ཀུན་སེལ་ཞིང། །ཐུན་མོང་མཆོག་གི་དངོས་གྲུབ་སྩོལ་མཛད་པའི། །མཁའ་འགྲོ་
ཆོས་སྐྱོང་བསྲུང་མའི་ཚོགས་རྣམས་ལ། །དང་བའི་ཡིད་ཀྱིས་བསྟོད་ཅིང་གསོལ་བ་འདེབས། །བསླུ་མེད་སྐྱབས་ཀྱི་དམ་པ་ཁྱེད་རྣམས་ལ། །གུས་པས་བཏུད་ཅིང་གསོལ་བ་བཏབ་པའི་མཐུས། །ཕྱི་ནང་འགལ་རྐྱེན་བར་གཅོད་
ཀུན་ཞི་ཞིང། །བསམས་དོན་ཆོས་བཞིན་འགྲུབ་པར་བྱིན་གྱིས་རློབས། །དེང་ནས་བཟུང་སྟེ་བྱང་ཆུབ་སྙིང་པོའི་བར། །རྟག་ཏུ་དལ་འབྱོར་ཚང་བའི་རྟེན་ཐོབ་ཅིང། །མཚན་ཉིད་ལྡན་པའི་དགེ་བའི་བཤེས་གཉེན་གྱིས། །འབྲལ་
མེད་རྗེས་སུ་འཛིན་པ་ཉིད་གྱུར་ཅིག་དེ་ཡི་མཐུ་ལས་མདོ་སྔགས་གསུང་རབ་ཀུན། །ཚིག་དོན་ཇི་བཞིན་རྟོགས་པའི་རྣམ་དཔྱོད་ཀྱིས། །སྲས་བཅས་རྒྱལ་བའི་མཛད་པ་འཕྲིན་ལས་རྣམས། །ཇི་བཞིན་བསྒྲུབ་ལ་འཇམ་
དབྱངས་ལྟར་གྱུར་ཅིག་ཅེས་པ་འདི་ཡང་མདོ་སྔགས་ཡོངས་སུ་རྫོགས་པའི་དགེ་བའི་བཤེས་གཉེན་ཆེན་པོ་ངག་དབང་ཆོས་ཀྱི་རྒྱལ་མཚན་པས་འདི་ལྟ་བུ་ཞིག་དགོས་ཅེས་ནན་ཆེར་བསྐུལ་བ་ལ་བརྟེན་ནས། བཙུན་པ་བློ་
བཟང་ཆོས་ཀྱི་རྒྱལ་མཚན་གྱིས་སྨྲས་པའོ།། །།



