   ༈   
ཞེན་གྱི་གཉེན་པོ་བསྟེན་ཐབས་ནི། དཔུང་བཟང་གིས་ཞུས་པ་ལས། རེ་ཞིག་གཅིག་ནི་དགྲ་ཡང་མཛའ་བོར་འགྱུར། །མཛའ་བོ་ཡང་ནི་དེ་བཞིན་དགྲ་ཡང་འགྱུར། །དེ་བཞིན་ཁ་ཅིག་ཀྱང་ནི་ཕར་མར་འགྱུར། །བར་
མ་དེ་ཉིད་ཀྱང་ནི་དགྲ་བོར་འགྱུར། །དེ་བཞིན་མཛའ་ཤེས་འགྱུར་བར་རིག་ནས་ནི། །བློ་གྲོས་ལྡན་པས་ནམ་ཡང་ཆགས་མི་བྱ། །གཉེན་ལ་དགའ་བའི་སེམས་ཀྱི་རྣམ་རྟོག་དག་བཟློག་ནས་དགེ་ལ་ཅི་བདེར་བཞག་

[088A]༄༅། །པར་བྱ། །ཞེས་དང། རྒྱལ་སྲས་རིན་པོ་ཆེས། འབྱོར་བའི་ཚེ་ན་བྲོས་ཀྱང་རྗེས་སུ་སྙེག་རྒུད་པའི་ཚེ་ན་རྗེས་སུ་བསྙེགས་ཀྱང་འབྲོས། །བུ་ཡིས་རང་གི་ཕ་ཡང་གསོད་བྱེད་ན། །ཉེ་དུ་
རྣམས་ལ་སུ་ཞིག་ཡིད་བརྟན་བྱེད། །ཅེས་དང། གཞོན་ནུ་ཟུར་ཕུད་མེ་ཏོག་གི་རྟོགས་བརྗོད་ལས། འབྱོར་བའི་ཚེ་ན་ཐམས་ཅད་གཉེན། །འདུད་པའི་ཐོག་མ་དགྲ་ཡིས་བྱེད། །རྒུད་པའི་ཚེ་ན་ཀུན་ཀྱང་དགྲ། །
འཛུགས་པའི་ཐོག་མ་གཉེན་གྱིས་བྱེད། །ཅེས་གསུངས་པ་ལྟར། སྤྱིར་དགྲ་གཉེན་གང་ལ་ཡང་ཡིད་བརྟན་མེད་ཚུལ་དང། ཁྱད་པར་སྤྱོད་འཇུག་ལས། ཐམས་ཅད་བོར་ཏེ་ཆ་དགོས་པར། །བདག་གིས་དེ་ལྟར་མ་
ཤེས་ནས། །མཛའ་དང་མི་མཛའི་དོན་གྱི་ཕྱིར། །སྡིག་པ་རྣམ་པ་སྣ་ཚོགས་བྱས། །ཞེས་པ་ལྟར། དགྲ་གཉེན་གྱི་སོ་ཚིས་བྱ་བའི་ཕྱིར་དུ་སྡིག་པ་བསགས་ན་རང་གཞིན་ཐམས་ཅད་ལ་གནོད་ཚུལ་དང། ཆགས་
སྡང་བཀག་ནས་ཆོས་ཚུལ་བཞིན་བྱས་ན་རང་གཞན་ཐམས་ཅད་ལ་ཕན་ཚུལ་དང། གཉེན་ལ་ཕན་པ་སྒྲུབ་ན་ཡང་ཆོས་ཀྱིས་ཕན་བཏགས་པ་ཉིད་མཆོག་ཏུ་འགྱུར་ཚུལ་རྣམས་ལུང་རིགས་དུ་མའི་སྒོ་ནས་བསམས་
ལ་ངེས་པ་འདྲེན་པ་སྟེ། མཁས་གྲུབ་རིན་པོ་ཆེས་ཀྱང། ཕན་གདགས་ཞིང་གི་མཆོག་གྱུར་དྲིན་ཅན་མ། །སྡིག་སྤོང་དགེ་ལ་སྦྱོར་བའི་བླང་དོར་གྱིས། །གཏན་དུ་ཕན་པའི་ལམ་ལ་ལེགས་བཀོད་ན། །ཕན་འདོགས་

[088B] །དངོས་སུ་ཚུལ་དེ་བསྒྲུབ་པར་མ་ནུས་ན། །དྲིན་ཅན་ཕ་མའི་ཐོག་མའི་སྡིག་པའི་ཚོགས། །ཡོངས་སུ་སྦྱོང་བའི་སྔགས་དང་ཏིང་འཛིན་སོགས། །ཐབས་མཁས་ཚུལ་ལ་འབད་པ་རྒྱལ་བས་
བསྔགས། །རང་གི་དགེ་སྦྱོར་ཚུལ་དང་ཀློག་པ་དང། །བསམ་གཏན་རིམ་པ་ཉམས་པར་མི་འགྱུར་ན། །ཁ་ཟས་སྨན་དང་རིམ་གྲོས་ཕན་འདོགས་ཤིང། །མཆོད་པ་བསོད་ནམས་ཚོགས་ཀྱི་ཡན་ལག་ཡིན། །ཐོས་
བསམ་སྒོམ་པའི་བྱ་བ་ཡལ་བོར་ནས། །ཕ་མའི་བསྙེན་བཀུར་ཙམ་ལ་ཆགས་པ་ནི། །རྒྱལ་བའི་ལམ་བཟང་དེ་ཉིད་མ་རིག་པའི། །འཇིག་རྟེན་རྒན་པོའི་སྤྱོད་ཚུལ་ལེགས་པར་ཁུམས། །ཞེས་གང་གསུངས་
པ་ལྟར་རོ།།



