   ༈   
ལན༑    ༈    སྟབས་འཇོས་ཀྱིས་ཞུ་འབྲས། བང་མི་ཆེད་གནང་མདུན་གསུང་འཕྲིན་གནང་རྟེན་གྱིས་སྤུད་པ་

[105B] དམིགས་པ་བརྟན་ཐབས་ནི། སྤྱོད་འཇུག་ལས། བཟླས་བརྗོད་དང་ནི་དཀའ་ཐུབ་སོགས། །ཡུན་རིང་དུས་སུ་སྤྱད་བྱས་ཀྱང། །སེམས་གཞན་གཡེང་བས་བྱས་པ་ནི། །དེ་ཉིད་རིག་པས་དོན་མེད་
གསུངས། །ཞེས་སེམས་གཞན་དུ་ཡེངས་བའི་དགེ་སྦྱོར་ལ་ཕན་ཡོན་ཆེན་པོ་མི་འབྱུང་བར་གསུངས་མོད། འོན་ཀྱང་རང་རེ་ལས་དང་པོ་ལ་རྣམས་ཀྱི་ཉི་མ་རེ་རེ་བཞིན་ཐུན་རིང་པོའི་བར་དུ་དགེ་སྦྱོར་གཅིག་ལ་སེམས་
གཏན་ནས་མ་ཡེངས་པར་བྱ་རྩིས་བགྱིས་ན་འཕྲལ་དུ་སྣ་སུན་འཕོག་ཅིང། ཆོས་དྲེད་ཀྱི་རྒྱུད་འགྲོ་བ་ལ་དགོངས་ནས། ལམ་རིམ་ཆེན་མོང། དེ་ཡང་དང་པོར་ཡུན་རིང་ན་བྱིང་རྒོད་ཀྱི་དབང་དུ་འགྲོ་སླ་ཞིང། དེ་
ལ་གོམས་ན་བློ་འཆོས་དཀའ་བས་ཐུན་ཆུང་ལ་གྲངས་མང་བར་བྱ། ཞེས་དང། ཇོ་བོའི་སྤྱོད་པ་བསྡུས་པའི་སྒྲོན་མ་ལས་ཀྱང། བདེ་བའི་སྟན་ལ་འདུག་ནས་ནི། །ཆོས་རྣམས་ཆོས་ཉིད་དྲན་པར་བྱ། །མཚན་
མས་གཡེང་བས་མ་ནུས་ན། །ལངས་ལ་དངོས་པོར་སྣང་བ་ཀུན། །སྒྱུ་མ་ལྟ་བུར་ཉེ་བར་བརྟག་ཅེས་གསུངས་པ་ཡིན་པས། བསྒོམ་བཟླས་ཐུན་ཉུང་དུ་ཞིག་གི་རིང་སེམས་གཏན་ནས་མ་ཡེངས་ཤིང། ལྕགས་
སྐུད་ཤིང་བལ་གྱིས་དཀྲིས་པ་ལྟར་ཁོང་གྲིམས་ལ་འཕྲལ་ལྷོད་ཆགས་པའི་དངོས་གཙང་བ་ཞིག་དང། དེ་ནས་ཐུན་མཚམས་གྱི་དགེ་སྦྱོར་ཀློག་དང་ཁ་ཏོན། ཕྱག་དང་སྐོར་བ། མཆོད་དང་སྦྱིན་

[086A]༄༅། །གཏོང་སོགས་ལ་སྤྲོས་ཀྱི་ན་འབད་ནས་ཡང་བསྒོམ་བཟླས་ཀྱི་ཐུན་ལ་འཇུག་པ་ལྟ་བུའི་དགེ་སྦྱོར་གྱི་གནད་ཅིག་ཤེས་ན། བྱིས་པ་རྩེད་མོ་ལ་ཡེངས་པ་ལྟར་ཉིན་མཚན་གར་སོང་
ངོ་མི་ཤེས་པའི་དགེ་སྦྱོར་ཤིན་ཏུ་འཕེལ་བ་ཞིག་འབྱུང་ཞེས་བཀའ་གདམས་གོང་མ་རྣམས་གསུང་བ་ལྟར་ལགས། བྱང་སེམས་སྦྱོང་ཐབས་ནི། སྤྱིར་རྗེ་རིན་པོ་ཆེས། ཐོག་མར་ཞིང་གི་མཐུ་ལ་བརྟེན་
ནས་ནི། །ནང་གི་བསམ་པའི་སྟོབས་ནི་སྐྱེ་འགྱུར་བས། །དགེ་བའི་བཤེས་དང་དཀོན་མཆོག་མཆོད་པ་ལ། །རྒྱུན་མི་འཆད་པའི་སྦྱོར་བ་བསྟེན་འཚལ་ལོ། །ཞེས་དང། པཎ་ཆེན་བློ་བཟང་ཆོས་ཀྱི་
རྒྱལ་མཚན་གྱིས། ལམ་གོང་མའི་རྟོགས་པ་སྐྱེ་བ་ལ། །གེགས་སྡིག་སྒྲིབ་ཡིན་པས་སྦྱོང་བའི་ཐབས། །བདུན་རྣམ་དག་ཡན་ལག་བདུན་པ་ཡིས། །དུས་རྒྱུན་དུ་ཚོགས་གསོག་སྒྲིབ་སྦྱོང་གཅེས་
ཞེས་དང། ཀུན་མཁྱེན་ལྔ་པས། ལྷ་ཆོས་ལྟ་ཞོག་མི་ཆོས་བྱ་བཞག་ཀྱང། །ལམ་དུ་རྒྱུག་པ་བསོད་ནམས་ལ་རག་པས། །དཀོན་མཆོག་མཆོད་དང་ངན་སློང་སྦྱིན་གཏོང་སོགས། །ལེགས་བྱས་སྤེལ་
བའི་ཚོགས་ཆེན་གསོག་པ་གནད། །ཅེས་གང་གསུངས་པ་ལྟར་ལགས་ཤིང། ཁྱད་པར་རྗེ་རིན་པོ་ཆེས། རང་ཉིད་སྲིད་མཚོར་ལྷུང་བ་ཇི་བཞིན་དུ། །མར་གྱུར་འགྲོ་བ་ཀུན་ཀྱང་དེ་འདྲ་བར། །མཐོང་ནས་

[086B] །བྱང་ཆུབ་སེམས་མཆོག་འབྱོངས་པར་བྱིན་གྱིས་རློབས། །ཞེས་གསུངས་པ་ལྟར། སྐྱེས་བུ་ཆུང་འབྲིང་གི་ལམ་རྣམས་ལེགས་པར་བསྒོམས་པ་ལ་བརྟན་ནས་འཁོར་བ་
འདི་སྡུག་བསྔལ་དྲག་ཅིང་བཟོད་པར་དགའ་བའི་རང་བཞིན་ཅན་དུ་མཐོང་བ་ཞིག་དང། སྐྱེས་བུ་ཆེན་པོའི་རྒྱུ་འབྲས་མན་ངག་བདུན་མ་དང་བདག་གཞན་མཉམ་བརྗེ་རིང་དུ་བསྒོམས་པ་ལ་བརྟེན་ནས་སེམས་
ཅན་མཐའ་དག་མ་དྲིན་ཅན་གཅེས་ཤིང་ཕངས་ལ་སྡུག་ཅིང་ཡིད་དུ་འོང་བའི་རྣམ་པར་མཐོང་བ་ཞིག་སྟེ་དེ་གཉིས་བྱུང་ན། རང་འཁོར་བའི་སྡུག་བསྔལ་གྱིས་མནར་བ་ལ་ཐར་འདོད་ཀྱི་ངེས་འབྱུང་སྐྱེ་བ་བཞིན་དུ། སེམས་
ཅན་ཐམས་ཅད་འཁོར་བའི་སྡུག་བསྔལ་གྱིས་མནར་བ་ལ་ཡང་སྒྲོལ་འདོད་ཀྱི་སྙིང་རྗེ་ཆེན་པོ་སྐྱེ་བ་ཡིན་ལ། དེའི་ཚེ་སེམས་ཅན་མཐའ་དག་སྒྲོལ་བའི་ནུས་པ་སངས་རྒྱས་ཁོ་ན་ལ་ཡོད་པར་མཐོང་ནས་སེམས་ཅན་གྱི་
དོན་དུ་སངས་རྒྱས་ཐོབ་འདོད་ཀྱི་བྱང་ཆུབ་ཀྱི་སེམས་སྐྱེ་བ་ཡིན་པས། བྱང་ཆུབ་ཀྱི་སེམས་སྐྱེ་བའི་ཐབས་མཐར་ཐུག་པ་ནི་ལམ་རིམ་བསྒོམ་པ་ཉིད་ཡིན་པ་མཁྱེན་པར་མཛོད་ཅིག་



