
[001A]
༄༅།  །ཁྲི་ཆེན་སྤྲུལ་པའི་སྐུ་བློ་བཟང་བསྟན་པའི་ཉི་མ་དཔལ་བཟང་པོའི་རྣམ་པར་ཐར་པ་དཔྱོང་ལྡན་ཡིད་དབང་འགུགས་པའི་ཕོ་ཉ་ཞེས་བྱ་བ་བཞུགས། །།

[001B] །ན་མོ་གུ་རུ་མཉྫུ་གྷོ་ཥཱ་ཡ། རྒྱལ་ཀུན་མཁྱེན་བརྩེའི་དཔལ་འབར་ཉི་གཞོན་གསར། །སྲིད་སྣང་དག་པའི་མཁའ་ལ་ཉེར་ཤར་ཏེ། །ཁམས་གསུམ་མི་ཤེས་མུན་སྟུག་དྲུངས་འབྱིན་
པའི། །འཇམ་མགོན་བློ་བཟང་གྲགས་པར་ཕྱག་འཚལ་ལོ། །བློ་གྲོས་དྲི་མ་ཡོངས་དག་འདྲེན་བྱེད་སྟོང། །ཤེས་བྱའི་དཀྱིལ་འཁོར་རྒྱ་མཚོར་གསལ་བྱ་ཡི། །རྣམ་དཔྱད་མ་སྨད་ལྷ་དབང་གཉིས་པའི་མཐུ། །ཉེར་
གྲུབ་བཤེས་གཉེན་ཆེན་པོར་གུས་པས་འདུད། །ངག་དབང་འཇམ་དབྱངས་རྩེན་པའི་བློ་གྲོས་གསར། །མ་རྨོངས་འདབ་རྒྱ་གྲོལ་བའི་པད་དཀར་ཚལ། །རྒྱ་མཚོའི་གོས་ཅན་མཛེས་རྒྱན་འདི་ན་ཞེས། །ཕྱོགས་ཀུན་
བསྔགས་པས་ཡོངས་ཁྱབ་གང་དེ་རྒྱལ། །བློ་བཟང་རྒྱལ་བ་གཉིས་པར་མངོན་གྲུབ་དེའི། །མདོ་སྔགས་བསྟན་པའི་ཉི་མ་རིས་བྲལ་འགྲོར། །ལེགས་ལམ་བྱ་བ་སྟོན་ཕྱིར་འདྲེན་མཁས་པའི། །རྩལ་རྫོགས་སྐྱ་རེངས་

[002A] །གསར་པ་གང་དེ་བསྔགས། །ཟླ་རྒྱས་མཁའ་ལས་འཕོ་བ་མ་ཡིན་ཡང། །རང་འདྲའི་དཀྱིལ་འཁོར་ཆུ་སྣོད་ཐ་དད་དབུས། །འཆར་བའི་ཚད་ལ་འདི་ཞེས་འཕགས་པས་ཀྱང། །བརྗོད་དུ་
ནུས་མིན་མ་བཅོས་ངང་གི་ལུགས། །དེ་བཞིན་འཁྲུལ་པའི་རང་མཚང་ཀུན་རིག་པའི། །རྣལ་འབྱོར་སྒྱུ་འཕྲུལ་དྲ་བའི་གར་མཁན་རྣམས། །བརྟན་གཡོར་བརྫུ་བའི་ཕ་མཐའ་འདི་ཙམ་ཞེས། །ཀུན་རྟོག་བློ་ཡི་ཡུལ་ལས་ཉེ་བར་
འགོངས། །སྙིགས་སྤྱོད་རླབས་འཕྲེང་ཆེར་གཡོ་དུག་ཅན་མཚོར། །ཐུབ་བསྟན་ས་གཞི་བྱིང་བ་འདེགས་བཟོད་ཀྱི། །རྣམ་ཐར་འཇུག་པ་བཅུ་པའི་ངང་ཚུལ་ལས། །མདོ་ཙམ་མོས་ལྡན་དགའ་བ་སྡེལ་ཕྱིར་གླེང། །འདིར་རྗེ་
བཙུན་ཆོས་ཀྱི་རྒྱལ་པོ་རྒྱལ་བ་གཉིས་པ་ཙོང་ཁ་པ་ཆེན་པོའི་བསྟན་པ་འདི་ཉིད་གསལ་བར་བྱེད་པའི་ཐུགས་བསྐྱེད་ཀྱི་མཐུ་གྲུབ་པ་བསྔགས་འོས་དམ་པའི་ཡོན་ཏན་གྱིས་ཉེ་བར་ཕྱུག་ཅིང་སྐལ་ལྡན་གྱི་འགྲོ་བ་མཐའ་ཡས་པ་

[002B] རྗེ་བཙུན་ཆོས་ཀྱི་རྒྱལ་པོ་
ཙོང་ཁ་པ་ཆེན་པོའི་འཇིགས་མེད་སེངྒེའི་ཁྲི་ཆེན་པོར་མངོན་པར་དབང་བསྒྱུར་བའི་ཁྲི་ཐོག་ཞེ་བཞི་པ་ངག་དབང་བློ་གྲོས་རྒྱ་མྪོའམ་མཚན་ཡོངས་སུ་གྲགས་པ་ཁྲི་ཆེན་རྒྱ་ནག་པར་གྲགས་པ་དེ་ཉིད་སྐུ་ཚེ་དེར་མདོ་སྔགས་
ཀྱི་བསྟན་པའི་གནད་ཡོངས་སུ་རྫོགས་པ་ལ་དང་པོར་ཐོས་པ་ངོམས་པ་མེད་པར་གསན། བར་དུ་ཐོས་པའི་དོན་ལ་བསམ་བྱུང་གིས་སྒྲོ་འདོགས་ལེགས་པར་བཅད། ཐ་མར་བསྒོམས་པས་ཉམས་མྱོང་འཁྲུལ་པ་
མེད་པ་ཐུགས་རྒྱུད་ལ་འཁྲུངས་ཏེ། རང་གིས་ཇི་ལྟར་རྟོགས་པའི་ལམ་གྱི་གནད་རྣམས་ལུང་རིགས་ཡང་དག་པའི་ལམ་ནས་དྲངས་ཏེ་གཞན་ལ་བརྩེ་བས་འདོམས་པར་མཛད་པས་མཁས་གྲུབ་ཀྱི་གཙུག་རྒྱན། འགྲོ་བའི་
མུན་པ་སེལ་བའི་ཉི་མ། ཡང་དག་ལམ་གྱིས་མཁན་དམ་པར་གྱུར་པ་སྟེ། སྐྱེས་སྦྱངས་ཀྱི་ཡོན་ཏན་གང་ཡང་མེད་པར་དམ་པའི་བཞུགས་གྲལ་དུ་སྙེག་པའི་རང་བྱུང་གི་དམ་པ་སྤང་ལ་ཤ་མོ་རྡོལ་བ་ལྟ་བུ་དེ་འདྲ་མ་
ཡིན་པའི་རྣམ་ཐར་ཟུར་ཙམ་འོག་ཏུ་བརྗོད་པ་བཞིན་ཡིན་པས་སྔོན་གྱི་འཁྲུངས་རབས་ཡོངས་སུ་གྲགས་པ་ཡོད་མེད་ལ་མ་ལྟོས་པར། ཆོས་བཅུ་པའི་མདོ་ལས། དུ་བ་ལས་ནི་མེར་ཤེས་དང། །ཆུ་སྐྱར་ལས་ནི་ཆུར་ཤེས་ལྟར་

[003A]༄༅། །བྱང་ཆུབ་སེམས་དཔའ་བློ་ལྡན་གྱི། །རིགས་ནི་མཚན་མ་དག་ལས་ཤེས། །ཞེས་གསུངས་པ་བཞིན་སྙིང་རྗེ་ཆེ་ཞིང། སྙིང་རྗེ་སྒོམ་པ་ལ་དགའ་བ་དང་སྡུག་བསྔལ་གྱི་དཀའ་སྤྱད་
ལ་བཟོད་བསྲན་ཆེ་བ། ཐེག་པ་ཆེན་པོའི་ཆོས་རྒྱ་ཆེན་པོ་ལ་མོས་པ་སོགས་ཀྱི་རྟགས་ལས་ཐེག་ཆེན་གྱི་རིགས་ཡོད་པར་རྗེས་སུ་དཔོག་པ། དུ་བ་ལས་མེ་དང། ཆུ་སྐྱར་ལས་ཆུ་ཡོད་པར་རྗེས་སུ་དཔོག་པ་བཞིན། །དམ་
པ་འདི་ཡང་མཁས་བཙུན་བཟང་གསུམ་གྱི་རྣམ་པར་ཐར་པ་རྨད་དུ་བྱུང་བའི་འབྲས་རྟགས་ལས། མཁས་གྲུབ་ཤ་སྟག་གི་སྐྱེ་འཕྲེང་ང་རྒྱུད་ནས་བྱོན་པའི་གང་ཟག་ཡིན་པར་གདོན་མི་ཟ་བར་ཤེས་པར་ནུས་ལ། ཡོངས་སུ་
གྲགས་པ་ལྟར་ནའང་རྗེ་འཇམ་དབྱངས་བཞད་པས་འཇིགས་བྱེད་ཆོས་འབྱུང་དུ། བྱིས་པའི་དུས་ནས་འཇིགས་པ་སོགས་ཀྱི་ཚེ་དམིགས་བརྩེམ་དང། བཛྲ་པཱ་ཎི་གསུངས་པས་དཔྱོད་ལྡན་དག་གིས་འདི་འདིའི་སྐྱེ་བའོ་ཞེས་
གླེང་བརྗོད་དུ་མ་བྱེད་ཅེས་རྗེ་བཙུན་ཙོང་ཁ་པ་ཆེན་པོའི་རྣམ་འཕྲུལ་དུ་གསུངས་པ་དང། ལྕང་སྐྱ་རྡོ་རྗེ་འཆང་ཆེན་པོའི་རང་རྣམ་ལས། སྣ་ཚོགས་དབྱིག་ལ་འཇམ་དབྱངས་གཞོན་ནུ་གང། །བློ་བཟང་རྒྱལ་བའི་བསྟན་པ་སྤེལ་
བ་དང། །རྣམ་མང་གདུལ་བྱ་ཕན་བདེར་དགོད་པའི་ཆེད། །དུར་སྨྲིག་འཛིན་པའི་མཆོག་ཏུ་གར་བསྒྱུར་པ། །འདྲེན་མཆོག་ངག་དབང་བློ་གྲོས་རྒྱ་མཚོ་རྗེ། །ཞེས་རྗེ་བཙུན་འཇམ་དབྱངས་ཀྱི་སྤྲུལ་པར་གསུངས་པ་ནི་

[003B] བདག་གི་སྤྲུལ་པ་དམ་པ་ཞིག་རེས་འགའ་དགེ་སློང་ཉིད་དུ་སྤྲུལ། །དེས་ནི་གནས་དེ་སྐྱོང་བར་བྱེད། །རེས་འགའ་བྱིས་པའི་གཟུགས་སུ་འོང། །རེས་འགའ་དབུལ་ཕོངས་སྤྲང་པོའི་གཟུགས། །
རེས་འགའ་བྱོལ་སོང་བྱ་ཁྱིའི་གཟུགས། །རེས་འགའ་གསོལ་འདེབས་དབྱངས་ཀྱི་གཟུགས། །རེས་འགའ་ཡིག་འབྲུ་གཟུངས་ཀྱི་གཟུགས། །གྲགས་བ་ཅན་གྱི་དགེ་སློང་ངོ། །བསྟན་གནས་པར་དུ་ཡང་ཡང་འོང། །ཞེས་རྗེ་ཐམས་ཅད་མཁྱེན་པས་བྱིན་
གྱིས་བརླབས་པའི་སྤྲུལ་པ་བསྟན་པ་ནམ་གནས་ཀྱི་བར་རྒྱུན་མི་ཆད་དུ་འབྱུང་བར་གསུངས་པ་བཞིན་སངས་རྒྱས་དང་བྱང་ཆུབ་སེམས་དཔའ་ས་ཆེན་པོ་ལ་བཞུགས་པ་རྣམས་ཀྱི་སྐུ་གསུང་ཐུགས་ཀྱི་སྤྲུལ་པའི་རོལ་གར་ནི། དཔེར་ན་ཟླ་བའི་དཀྱིལ་
འཁོར་གཅིག་ཉིད་མཁའ་ལ་ཤར་བ་ནས་སྟེང་གི་ཆུའི་སྣོད་ཐམས་ཅད་དུ་ཟླ་གཟུགས་དུས་གཅིག་ཏུ་ཤར་བ་བཞིན། སྐད་ཅིག་གཅིག་ལའང་དག་པ་དང་མ་དག་པ་དང། བརྟན་གཡོ་སྣ་ཚོགས་པའི་སྤྲུལ་པ་མཐའ་ཡས་པ་སྟོན་པར་མཛད་པས་ན་གསུང་དེ་
ངག་དོན་ལ་གནས་པ་གོར་མ་ཆག་ལ། གཞན་ཡང་གྲགས་ཚོད་ཀྱི་འཁྲུངས་རབས། དགའ་ལྡན་གསེར་གྱི་ཁྲི་ལ་འཛེགས་པའི་ཁྲི་ཐོག་སུམ་ཅུ་པ་འཇམ་དབྱངས་སྟག་ལུང་བྲག་པ་སོགས་འགའ་ཞིག་སྣང་བ་ལས། འཇམ་དབྱངས་སྟག་ལུང་བྲག་པ་
ནི༑ མེ་ཕོ་རྟའི་ལོར་སྟོད་ལུང་གི་སའི་ཆ་སྟག་ལུང་བྲག་ཏུ་འཁྲུངས། ལོ་འདི་རྗེ་གཤེགས་ནས་ལོ་བརྒྱ་དང་ཉེར་བརྒྱད་པ་ཡིན་པར་མཁར་ནག་ཆོས་འབྱུང་དུ་གསུངས། གངས་ཅན་གྱི་འདུལ་བ་འཛིན་པ་སྔོན་བྱོན་རྣམས་ཀྱི་གཙུག་གི་རྒྱན་ལྟ་བུར་གྱུར་པ་སྦས་

[004A]༄༅། །ཏི་དགྲ་བཅོམ་པའི་གདན་ས་མཁས་གྲུབ་དུ་མ་འབྱུང་བའི་བསྟི་གནས་སྐྱོར་མོ་ལུང་དུ་རབ་ཏུ་བྱུང། དེ་ནས་བཤད་སྒྲུབ་བསྟན་པའི་འབྱུང་གནས་ཀྱི་ཆོས་སྡེ་དུ་མར་མདོ་རྒྱུད་མ་ལུས་པའི་རྒྱ་མཚོ་ཆེན་པོར་ཐོས་བསམ་སྒོམ་
པའི་གྲུ་རྫིངས་བརྟན་པོས་ཞུགས་ནས་ལུང་རྟོགས་ཀྱི་ཡོན་ཏན་དུ་མའི་ནོར་བུ་རིན་པོ་ཆེ་དབང་གི་རྒྱལ་པོ་ལག་ཏུ་ལོན་པའི་དེད་དཔོན་བླ་ན་མེད་པར་གྱུར། ངག་དབང་ལྷ་མོ་མགྲིན་པའི་པད་མཚོར་དགྱེས་བཞིན་དུ་བཞུགས་པས་སྨྲ་བརྗོད་ཤིན་ཏུ་གཙང་བར་གྲགས་
ལ༑ ལུང་དང་རིགས་པའི་མཆེ་སྡེར་རྣོན་པོས་སྨྲ་ངན་རི་དྭགས་ཀྱི་ཀླད་པ་འགེམས་པར་བྱེད་པའི་མཁས་མཆོག་སྟག་གི་ཚང་དུ་གྱུར་པ་བསླབ་གསུམ་བསྟན་པའི་ནགས་ཚལ་སྟུག་པོར་བ་སྟོད་དང། དཔལ་གསང་བ་འདུས་པ་སོགས་གསང་ཆེན་རྒྱུད་སྡེ་རྒྱ་
མཚོའི་མངའ་བདག་དཔལ་ལྡན་སྨད་རྒྱུད་པའི་འཆད་ཉན་པ་མཛད། རྗེ་འདིའི་སྐབས་རབ་སྟོད་དུ་གྲ་ཚོགས་ཆེ་ཞིང། ཕོགས་ཐེབས་ཀྱིས་ཞིང་མང་དུ་འཕེལ་བ་སོགས་འཛིན་སྐྱོང་སྤེལ་གསུམ་གྱི་སྒོ་ནས་གྲྭ་ཚང་འདི་ལ་སྐུ་དྲིན་ལྷག་པར་ཆེ་བ་ཞིག་ཡིན་
ཞེས་ཁྲི་ཆེན་རྒྱལ་ཁང་རྩེ་པའི་རྣམ་ཐར་ལས་འབྱུང། གཞན་ཡང་སྐྱོར་མོ་ལུང། གསང་སྔགས་མཁར། དགེ་ལྡན་བྱང་རྩེ་སོགས་ཀྱི་ཆོས་ཀྱི་གདན་ཁྲི་ལ་རིམ་པར་འཁོད། མཁས་པའི་བྱ་བ་མཐའ་ཀླས་པའི་སྒོ་ནས་ཐུབ་བསྟན་ཡོངས་སུ་རྫོགས་
པ་བླ་ལྷག་པར་བསྐྱངས་ཤིང། ཁྱད་པར་དུ་ཡང་དགེ་ལྡན་བྱང་རྩེ་གྲ་ཚང་ཐོས་བསམ་གླིང་དུ་གྲགས་པ་གཞི་སོ་སོ་ཐར་པའི་ཚུལ་ཁྲིམས་ཀྱི་རྩ་བ་བརྟན་པོ་སྐྱེད་དུ་བསྲིངས་ནས། ཐུབ་པའི་དགོངས་པ་འཛམ་གླིང་མཛེས་པར་བྱེད་པའི་རྒྱན་དྲུག་མཆོག་

[004B] མཐའ་དབུས་ཀྱི་འགྲོ་བ་བགྲང་བ་ལས་འདས་པ་ལ་གཞན་ཕན་གྱི་འདོད་དགུ་ཆར་བཞིན་དུ་བསྙིལ་པའི་དཔག་བསམ་ལྗོན་པའི་ཚལ་སྟུག་པོ་
འདི་ཉིད་གསར་དུ་སྐྲུན་པར་མཛད་ཅིང། སྐྱོར་མོ་ལུང་གི་བཤད་གྲྭ་བར་སྐབས་རྒྱུན་ཆད་པ་ཡང་གསོ་བར་མཛད། དགུང་ལོ་བདུན་ཅུ་པ་ཤིང་མོ་ཡོས་ཀྱི་ལོར་དགེ་ལྡན་གསེར་ཁྲིར་ཕེབས། བདུན་ཅུ་དོན་གསུམ་པས་རྟ་ལོར་གཟུགས་སྐུ་ཆོས་དབྱིངས་སུ་
བསྡུས་པའི་ཚུལ་བསྟན་པའི་དུས་མཆོད་ཀྱང་ད་ལྟ་མ་ཆད་པ་ཡོད་པར་སྣང། དེ་ནས་མདོ་སྨད་དགོན་ལུང་ཕྱོགས་སུ་སུམ་པ་དམ་ཆོས་རྒྱ་མཚོ་ཞེས་ཕྱོགས་དེའི་བསྟན་འགྲོའི་གསོས་སུ་གྱུར་པའི་མཁས་གྲུབ་ཞིག་ཏུ་འཁྲུངས་འདུག་ནའང་རྣམ་ཐར་རྒྱས་པའི་
གཏམ་མཐོང་ཐོས་སུ་མ་གྱུར་པས་འདིར་འདྲི་བའི་རྔོ་མ་ཐོགས། ཁྲི་ཆེན་ངག་དབང་བློ་གྲོས་རྒྱ་མཚོ་ནི། འཕགས་པ་སྤྱན་རས་གཟིགས་དབང་ཕྱུག་གི་ཐུགས་རྗེའི་ཟླ་སྣང་འགག་མེད་དུ་ཤར་བའི་མཐུ་ལས་ཆོས་སྲིད་ཀྱི་ལེགས་ཚོགས་ཀུ་མུ་དའི་འཕྲེང་བ་བཞང་
པས་ཡངས་པའི་ས་ཆེན་པོ་བར་མཚམས་མེད་པར་གཏམས་པའི་བོད་དང་འོད་ཆེན་པོ་ཞེས་གྲགས་པ་ལས་བོད་ཆེན་པོའམ་མདོ་ཁམས་དེ་ལའང་སྟོད་སྨད་གཉིས་ལས་བླ་ཆེན་པོ་སོགས་དམ་པ་དུ་མས་ཞབས་ཀྱིས་བཅགས་ཤིང་བྱིན་གྱིས་བརླབས་པའི་
གནས་མདོ་སྨད་ཀྱི་སའི་ཆ། རྗེ་བཙུན་འཇམ་དཔལ་དབྱངས་མཐོན་མཐིང་གི་ཟུར་ཕུད་དང་རིན་པོ་ཆེའི་རྒྱན་དོར་ནས་བསམས་བཞིན་དུ་རྗེ་བཙུན་བློ་བཟང་གྲགས་པའི་དཔལ་དུ་ཟློས་པ་སྐུ་བལྟམས་པའི་གནས་ཙོང་ཁར་གྲགས་པ་དང་ཉེ་བའི་ཕྱོགས་མི་

[005A]༄༅། །ཉག་གི་ཡུལ་ར་ལྡིང་དུ་ཆུ་མོ་ཕག་གི་ལོར། ཡབ་རྟག་ཕྱུག་ཚེ་དར་དང། ཡུམ་ཚེ་སྨོན་རྒྱལ་གཉིས་ཀྱི་སྲས་སུ་འཁྲུངས། བྱིས་པའི་དུས་ནས་ཉོན་མོངས་པའི་གཞན་དབང་དུ་སོང་བའི་ཐ་མལ་པ་དག་གི་དང་
ཚུལ་དང་མི་འདྲ་བར་མ་ཟད། འཇིགས་སྐྲག་བྱུང་བ་སོགས་ཀྱི་ཚེ་དམིགས་བརྩེ་མ་དང། བཛྲ་པཱ་ཎིའི་གཟུངས་སྔགས་བཟླས་ནས་ལྷ་དང་བླ་མར་གསོལ་བ་འདེབས་པར་མཛད། དགུང་ལོ་དྲུག་ལོན་པའི་དུས་ཡུམ་ཚད་ནད་ཀྱིས་གྲོངས། རྗེ་འདི་ཉིད་
ཀྱང་ཚད་པས་བསྙུང་བའི་ཚེ་ལྷ་མོ་ཡིན་ཟེར་བའི་བུད་མེད་དཀར་མོ་ན་བཟའ་དཀར་པོ་མ་ནབས་པ་རིན་པོ་ཆེའི་རྒྱན་གྱིས་སྤྲས་པ་ཞིག་རེས་མདུན་གྱི་ནམ་མཁའ་དང། རེས་སྐུའི་ལོགས་གཡས་གཡོན་དུ་བཞུགས་ནས་དགྱེས་པའི་རྣམ་འགྱུར་གྱིས་དབུགས་དབྱུང་
བའི་སྣང་བ་གྱུང་ཞིང། གཞན་ཡང་སྐུ་ན་ཕྲ་དུས་སུ་དེ་འདྲའི་སྣང་བ་ཡང་ཡང་བྱུང། དགུང་ལོ་བདུན་པའི་དུས་སྐུ་ཞང་འཚོ་བྱེད་བྱམས་པ་རྒྱ་མཚོས་རྗེ་འདི་ལ་དེ་གོང་ལྟས་མཚན་ལེགས་པའི་རིགས་འགའ་བྱུང་བ་བཅས་བསྟན་པ་ལ་ཕན་པའི་དམ་པ་
ཞིག་གི་རེ་བ་ཡོད་འདུག་པའི་སྟབས་པང་དུ་བླངས་ཏེ། ཁྱོད་ཀྱིས་ཐོག་མར་གང་སློབ་དྲིས་པར། སྐྱབས་འགྲོ་སློབ་གསུངས་པས་རྟེན་འབྲེལ་ཤིན་ཏུ་ལེགས་ཞེས་དགའ་བ་ཐོབ་ཅིང་སྐྱབས་འགྲོ་བྱེད་ལུགས་དང། ཁྲོས་མ་ནག་མོའི་དབང་ཆོག་སྐལ་ལྡན་རྗེས་
འཛིན་གྱི་སྒོ་ནས་ཐོག་མའི་གསང་སྔགས་ཀྱི་འཇུག་སྒོ་མཛད་ཅིང་ཁྲོས་ནག་གི་སྒོ་ནས་བསྲུང་བའི་གདམས་པ་ཟབ་མོ་ཞིག་ཀྱང་མཛད། རྗེ་བཙུན་མཁྱེན་པའི་གཏེར་གྱི་བྱིན་རླབས་ཀྱི་སྣང་བས་བློའི་མུན་པ་མཐའ་དག་པ་རིང་ནས་བསལ་བ་ཞིག་ཡིན་པའི་སྟབས་

[005B] བྱིས་པ་གཞན་ལྟར་སྦྱོར་ཀློག་སྔོན་དུ་མ་བཏང་བར་བཟང་སྤྱོད་དཔེ་ཐོག་ནས་འཁྲིད་པས་མཁྱེན། དགུང་ལོ་བཅུ་གཅིག་པ་ཤིང་བྱ་ལོ་
གོང་མ་ནོ་མོན་ཁང། ཁལ་ཁའི་དབོན་ཨུའི་ཆིང་གིས་གདན་དྲངས་སྐབས་སྐུ་ཞང་དང་ལྷན་དུ་སོག་ཡུལ་དུ་ཕེབས། ལོ་དེའི་ཟླ་བ་བཅུ་པའི་དཀར་ཕྱོགས་ཀྱི་རྫོགས་པ་གཉིས་པའི་དུས་ཚེས་དགེ་བར་དུས་འཁོར་པའི་དབྱངས་ཨལ། གསལ་བྱེད་དཧུ། ཁམས་
ས༑ ཡོན་ཏན་གཟུགས། དབྱངས་འཆར་བའི་དབྱངས་ཨོ། གསལ་བྱེད་ལ། ཁམས་ནམ་མཁའ། ཡོན་ཏན་སྒྲ། ན་ཚོད་སྨིན་པ་དང། སྦྲུལ་གྱི་ཉི་མར་ཁལ་ཁ་དང་བོད་ཀྱིས་མཚམས་སུ་ཆོས་རྗེ་ནོ་མོན་ཁང་གིས་མཁན་པོ་མཛད་དེ་ཀུན་མཁྱེན་བུ་རམ་ཤིང་
པའི་བསྟན་པའི་སྒོར་རབ་ཏུ་བྱུང། དེ་ལོ་ནས་བརྩམས་ཕག་ལོའི་བར་ཁལ་ཁར་བཞུགས། ཕག་ལོའི་སྟོན་ཟླ་འབྲིང་པོའི་ནང་དུ་མཁར་སྔོན་པོར་སྐུ་ཞང་གི་སར་ཕེབས་ཏེ་ཡོས་ལོའི་པར་བཞུགས། སྐུ་ཞང་ལ་འཇིགས་བྱེད་མངོན་རྟོགས་ཟ་མ་ཏོག་གི་ལུང་
གསན༑ དེ་སྐབས་བྱིས་པ་གཞན་མང་པོ་དང་ལྷན་ཅིག་ཏུ་རྟའི་བང་འགྲན་པར་རྟ་འགྱེལ་ཏེ་ཡོབ་ནང་དུ་ཞབས་ཐོགས་པས་ཚེའི་ཐ་མ་ནི་འདི་ཙམ་མོ་སྙམ་དུ་དགོངས་པའི་ཚེ་རྟ་ལངས་ཏེ་དྲི་སྣོམ་པ་སོགས་དགའ་བའི་རྣམ་འགྱུར་གྱིས་བསྡད་པས་ཡ་མཚན་པར་
གྱུར༑ དེ་དུས་ཞང་པོའི་དབོན་པོ་བསྟན་པོ་བསྟན་པ་རྒྱ་མཚོ་བྱ་བ་ཞིག་གིས་ཆིབས་དེ་དབང་ཡོད་ཀྱིས་ཞོན་ཏེ་འགྲོ་བར་འདོད་ཀྱང་ཚ་ལམ་ཙམ་གྱིས་ནས་རྟས་དབང་མེད་དུ་ཁྱེར་ནས་ཕྱིར་སླེབས། དེའི་ཕ་ཚེ་རིང་ཟེར་བས་སྙིང་ནད་ལྟ་བུས་ངན་སྨྲས་སྣ་ཚོགས་པ་དང། སྐུ་ལ་བསྔོ་

[006A]༄༅། །བའི་ངན་སེམས་སྐྱེས་པར་ཡུན་མི་རིང་བར་སྨྱོ་འབོག་གིས་ཐེབས་ཤིང། མི་ནག་པོ་ཞིག་གིས་ཞགས་པས་བཅིངས། ཐོ་བས་བརྡུངས་ཏེ་ཁྱོད་ཀྱིས་བྱིས་པ་དེ་གསོད་པར་འདོད་དམ་ཟེར་བ་སོགས་སྡིགས་སྟངས་
ཀྱི་འཕྲུལ་སྣང་ཡང་བ་དུ་མ་དང་བཅས་ལྔ་ལམ་དུ་གྱུར་པས་ཐམས་ཅད་ཀྱིས་འདི་ལ་སྲུང་སྐྱོབ་བྱེད་པའི་ལྷ་ཁྱད་པར་ཅན་ཞིག་ཡོད་པར་ངེས་ཞེས་མཐུན་པར་གླེང། ལོ་དེའི་ཟླ་བ་བརྒྱད་པའི་ནང་དུ་དབུས་གཙང་ལ་ཕེབས་པའི་སྟ་གོན་གྱི་ཚེ། ནུབ་ཅིག་མནལ་
ལམ་དུ་མཚོ་ཞིག་གི་ཁར་སླེབས་པར་མི་མང་པོ་ཞིག་གིས་ཁྱོད་ཀྱི་གཅེན་པོ་འདས་པ་དེ་མཚོ་འདིར་ཀླུ་ཞིག་ཏུ་སྐྱེས་ཡོད་ཟེར། དེར་མཚོ་ངོས་ལ་བལྟས་པ་ན་མཚོ་འགྲམ་བྲག་རི་ཐོ་རེ་བ་ཞིག་གི་ཐང་དུ་མི་སྔོན་པོ་རྐང་ལག་ལ་སྦྲུལ་རྒྱན་བྱས་པ་ཞིག་མཐོང་བར་
ཕ་གི་ཡིན་ཞེས་བསྟན། དེ་ནས་རིམ་གྱིས་དབུས་ཕྱོགས་སུ་འོངས་པའི་སྣང་བ་ལ་ཞང་པོ་ཆོས་རྗེས་གན་དཀར་ཤིན་ཏུ་ལེགས་པ་ཞིག་འོ་མས་བཀང་སྟེ་འདི་དབུས་སུ་པཎ་ཆེན་ཐམས་ཅད་མཁྱེན་པར་ཕུལ་ཞེས་ལག་ཏུ་གཏད་བྱུང་བར་བོར་བླགས་མེད་པར་
ཁྱེར་ཏེ་དབུས་ཡིན་ཟེར་བའི་ས་ཕྱོགས་ཡིད་དུ་འོང་བ་ལ་དབུས་སུ་པོ་ཏ་ལའི་རི་ཙིཏྟའི་དབྱིབས་འདྲ་བ་ཞིག་འདུག་པའི་སྟེང་དུ་ཁང་བཟང་དཀར་པོ་མཐོང་བ་ཙམ་གྱིས་དགའ་བ་བསྐྱེད་ནུས་པ། པཎ་ཆེན་ཐམས་ཅད་མཁྱེན་པའི་བཞུགས་གནས་ཡིན་ཟེར་བ་
ཞིག་ཏུ་སླེབས། ས་གཞི་རྡོ་ལས་གྲུབ་པ་ལྟ་བུའི་ཡིད་དུ་འོང་བར་བྱང་ཕྱོགས་ནས་ཁང་པ་སྒོ་དམར་པོ་ལྷོར་བསྟན་པ་ཞིག་གི་མདུན་ངོས་སུ་ཁྲིའུ་ཤིང་གི་སྟེང་པཎ་ཆེན་རིན་པོ་ཆེ་ཡིན་ཟེར་བའི་བླ་མ་སྐུ་ཤ་དཀར་ཞིང་རྒྱས་ལ་གཟི་མདངས་དང་ལྡན་པ་ཞིག་

[006B] རང་ཉིད་བྱང་གི་ཁང་པའི་ནང་དུ་ཁྲིད་པར་དེར་དཀོན་མཆོག་གསུམ་གྱི་རྟེན་མང་པོ་དང་སྒྲོན་མ་སོགས་
མཆོད་རྫས་རྒྱས་པ་བཤམས་པར་བླ་མ་དེ་ཉིད་ཀྱིས་ཁྲིའི་སྟེང་ནས་ཆོས་གསུངས་ཤིང། སྔར་གྱི་དཀར་ཡོལ་དེ་གསང་ཆབ་ཀྱི་རིལ་བུས་བཀང་སྟེ་ཞང་པོར་བྱིན་ཅིག་ཅེས་གནང་བ་ཁྱེར་ཏེ་རང་ཡུལ་དུ་ལོག་པར་བརྩམས་པ་ན་གཡས་གཡོན་ནས་ཁྱི་ནག་པོ་དང་སེར་
པོ་གཉིས་ཀྱིས་རྨུགས་པར་འཇིགས་པས་རྡོ་ཞིག་ལ་རྐང་པ་ཐེགས་ཏེ་འགྱེལ་བར་དབུ་ཅུང་ཟད་བརྡབས་པའི་སྣང་བ་བྱུག་ཉང་དཀར་ཡོལ་མ་ཆག་ཅིང་ཡོལ་གོའི་དམ་རྫས་ནས་ཅུང་ཟད་བོ། འགྱེལ་བ་ལས་ལངས་པ་ན་ཁྱི་གཉིས་མི་སྣང་ལ་དམ་རྫས་ཀྱིས་སྣོད་
མ་ཁེངས་པ་མི་ལེགས་སྙམ་ནས་སྔར་གྱི་བླ་མའི་དྲུང་དུ་ཕྱི་ན་ནས་གནས་ཚུལ་རྣམས་ཞུས་པས་དགྱེས་པ་ཆེན་པོས་སླར་ཡང་དམ་རྫས་ཀྱིས་སྣོད་ཕྱུར་པོར་བཀང་སྟེ་གནང་བ་ཁྱེར་ནས་རང་ཡུལ་དུ་སླེབས་པ་ན་ཞང་པོ་ཆོས་རྗེ་མི་བཞུགས་པ་དང། ཕ་
ཡུལ་ཡང་སྔར་དང་མི་འདྲ་པར་ཉམས་པའི་མཚན་ལྟས་བྱུང་བ་ནི་སྐུ་ཚེ་དེ་ཉིད་ལ་རྗེ་བཙུན་བླ་མ་ཙོང་ཁ་པ་ཆེན་པོའི་མདོ་སྔགས་ཀྱི་ལེགས་བཤད་ཡོངས་སུ་རྫོགས་པའི་བདུད་རྩིས་ཐུགས་ཀྱི་ཡོལ་གོ་ཁེངས་ནས་གཞན་དོན་རླབས་པོ་ཆེ་འགྲུབ་པ་དང། སྐུ་ཚེ་
དང་གསེར་ཁྲི་མཐར་ཕྱིན་པ་ལ་བར་ཆད་ཀྱི་མཚན་མ་འབྱུང་བའི་བརྡ་སྟེ་རང་ཉིད་ཀྱི་མཁྱེན་པའི་མེ་ལོང་དུ་མ་འོངས་འབྱུང་འགྱུར་གྱི་གཟུགས་བརྙན་རྣམས་གསལ་བར་སྣང་བ་གཞན་གྱི་སྣང་ངོར་མནལ་ལམ་དུ་ཁ་གཡར་ནས་བསྟན་པ་ཙམ་མོ། །

[007A]༄༅། །མཁར་སྔོན་པོ་ནས་རང་ཡུལ་དུ་བྱོན་ཏེ་རྗེ་རྒྱལ་བ་གཉིས་པ་བསམས་བཞིན་དུ་མིའི་སྲིད་པ་བཟུང་པའི་གནས་ཁྱད་པར་ཅན་སྐུ་འབུམ་དུ་ཕྱག་ན་པདྨོ་བསོད་ནམས་རྒྱ་མཚོའི་འཕྲིན་ལས་ཀྱི་ཆགས་ལས་གྲུབ་པའི་ཆོས་སྡེ་ཆེན་
པོ་དགའ་ལྡན་བྱམས་པ་གླིང་མཇལ་བར་ཕེབས། དེར་གནས་དང་གང་ཟག་གི་ཁྱད་པར་ལ་དད་གུས་ལྷག་པར་འཁྲུངས་ཤིང་ཁྱད་པར་གྲྭ་པ་རྣམས་ནས་འགྲོ་གླེང་མཛད་པ་མཐོང་བས་བདག་ཀྱང་འདི་འདྲ་བ་ཞིག་བྱེད་དགོས་སྙམ་པའི་ཐུགས་འདུན་ལྷང་བ་
སྐྱེས༑ རབ་ཏུ་བྱུང་བ་རྣམས་ཀྱི་རྣམ་ཐར་གཙང་མས་ཐུགས་ཕྲགས་ཏེ་དེ་ནས་བཟུང་ན་བཟའ་ཡན་ལག་གི་སྦུབས་ཅན་མ་བཞེས་པས་དགུན་གྱི་གྲང་རེག་མ་བཟོད་པའི་ཚུལ་གྱིས་ཞལ་ནས་ཨ་ཆུ་ཞེས་ཤོར་བས། གྲོགས་གཞན་ནས། མི་ཡོང་བའི་ཡོང་
མདོག་བྱས་ན་དེ་ལས་འོས་ཅི་ཡོད་ཅེས་འཕྱ་སྨོད་བྱས་འདུག་པ་ནི། ལེགས་བཤད་རིན་པོ་ཆེ་ལས། ཡོན་ཏན་མེད་པའི་སྐྱེ་བོ་རྣམས། །ཡོན་ཏན་ཅན་ལ་ལྷག་པར་སྡང། །གངས་ཀྱི་ཡུལ་དུ་ད་ཀུན་སྐྱེས་པའི། །མེ་ཏོག་ལྟས་ངན་ཡིན་ཞེས་སྒྲོག་ཡོན་
ཏན་ལོག་པར་སྦྱངས་པ་འགའ། །ལེགས་པར་སྦྱངས་པ་ཁྱད་དུ་གསོད། །ལྦ་བ་མེད་ན་གླིང་ཕྲན་འགར། །ཡན་ལག་མེད་པའི་སྐྱོན་དུ་བྱེད། །ཅེས་པ་ལྟར་ཡིན་འདུག་སྟེ། ཕྱིས་སུ་རྗེ་རང་གིས་ཀྱང། དེ་སྐབས་གྲོགས་འགས་བཞད་གང་བྱེད་པ་བྱུང་
ཡང་ཕྱིས་བསམས་ན་བྱེད་སྤྱོད་དགའ་མོ་ཡིན་འདུག་ཅེས་གསུང་གླེང་ཡང་བྱུང་འདུག། ལོ་དེར་ཆོས་རྗེ་དོན་གྲུབ་རྒྱ་མཚོ་ལས་ནག་པོ་སྐོར་གསུམ། ལྷ་མོ། རྣམ་སྲས་རྣམས་ཀྱི་རྗེས་གནང་དང། རྗེ་ཆུ་བཟང་པ་ལས་སེང་ལྡེང་ནགས་སྒྲོལ་གྱི་རྗེས་གནང་

[007B] འབྲུག་ལོར་ཁམས་གསུམ་འགྲོ་བའི་བླ་མ་ཤེས་བྱ་ཀུན་མཁྱེན་ངག་དབང་བློ་བཟང་རྒྱ་མཚོ་དབང་ཕྱོགས་འཇམ་དབྱངས་གོང་མའི་རྒྱལ་ཁབ་ཏུ་ཆིབས་བསྐྱོད་སྐབས་ཁྲི་ཤོད་རྒྱལ་མོའི་མཚོ་
འགྲམ་དུ་སྐུ་ཞང་དང་ལྷན་ཅིག་པར་མཇལ་ཞིང་བརྒྱ་འབུལ་བཟང་པོ་ཕུལ། ཞལ་མཇལ་བ་དང། གསུང་གི་བདུད་རྩིའི་བགོ་སྐལ་ཐོག་མར་མྱོང་བའི་སྐལ་བཟང་དུ་གྱུར། དེ་ནས་མ་འགྱངས་པར་དབུས་ཕྱོགས་སུ་བཏེག། ལོ་དེ་གའི་ཟླ་བ་བཅུ་
པའི་ཚེས་བཅུ་བདུན་ལ་བཀའ་གདམས་བསྟན་པའི་ཆུ་མགོ་བྱང་ར་སྒྲེང་རྒྱལ་བའི་དབེན་གནས་སུ་ཕེབས། རྟེན་རྣམས་ཞིབ་པར་མཇལ་ནས་ཐུགས་སྨོན་བཟང་པོས་མཚམས་སྦྱར། ཚོགས་པ་ལ་མང་འགྱེད་དང། ཞལ་སྔ་ནས་བསམ་སྒང་པ་མཇལ་ནས་
ཚེ་དཔག་མེད་ཀྱི་རྗེས་གནང་དང་འགོ་བའི་གདམས་པ་གསན། ལྔ་མཆོད་ཀྱི་དུས་ཆེན་ཉིན་ལྷ་ལྡན་དུ་ཕེབས། ཟླ་བ་བཅུ་གཅིག་པའི་ཚེས་བཅུ་ཚུན་ལ་སྐུ་ཞང་དང་ལྷན་ཅིག་ཏུ་བཤད་སྒྲུབ་བསྟན་པའི་འབྱུང་གནས་གྲ་ས་ཕན་ཚུན་དང། གཙུག་ལག་ཁང་
རྟེན་བརྟེན་པར་བཅས་བ་རྣམས་ཞིབ་པར་མཇལ་ཞིང། གྲ་ས་རྣམས་དང་ཁྱད་པར་དཔལ་ལྡན་བཀྲ་ཤིས་སྒོ་མང་དུ་མང་ཇ་དང་འགྱེད་གཟབས་པས་བསྙེན་བཀུར། སྒོ་མང་སློབ་དཔོན་པ་མཁས་བཙུན་ཆེན་པོ་སྨིན་གྲོལ་ནོ་མོན་ཁང་ལ་དངུལ་དཀར་ལས་བསྒྲུབས་
པའི་རྣམ་རྒྱལ་བུམ་པ་ཞིག་འབུལ་བར་མཛད་པ་ཕྱིས་སུ་གྲུ་ཚང་འདིའི་བླ་མ་ཡོང་བའི་རྟེན་འབྲེལ་དུ་འདུག་ཅེས་གསུང། དེ་ནས་བཀྲ་ཤིས་ལྷུན་པོར་ཕེབས་པའི་ལམ་སྟོད་ལུང་རྨང་དུ་ཞགས་གནང་བར་གནས་པོ་ནང་སོ་རྒྱལ་མཚན་ཟེར་བས་མ་དང་

[008A]༄༅། །མ༑ ཀུན་རིག། ཚེ་དཔག་མེད་ཛཻ་ཏ་རི་ལུགས་ལྷ་དགུ་མ་རྣམས་ཀྱི་དབང་དང། གྲུབ་རྒྱལ་ལུགས་ཀྱི་ཚེ་དཔག་ལྷ་གཅིག་བུམ་གཅིག་དང། རྟ་མགྲིན་གསང་སྒྲུབ་ཀྱི་རྗེས་གནང། ལམ་རིམ་ཆུང་བའི་ལུང་རྣམས་
དང༑ ལམ་པའི་དྲུང་པ་ཚུལ་གྲགས་པ་ལས་སྙིང་པོ་དོན་གསུམ། ནཱ་རོ་ཆོས་དྲུག། བཀའ་དྲིན་གསོལ་འདེབས། བླ་མ་རྒྱང་འབོད། བླ་མ་མཆོད་པ། ནང་གི་ཁོང་སྐྲན་འདོན་པའི་སྐྱུག་སྨན། ཕྱག་ཆེན་གྱི་འཁྲིད་ཡིག་དང། དེའི་གསོལ་འདེབས་རྣམས་
ཀྱི་ལུང་གསན། མེ་མོ་བྱ་ལོར་སྔ་རྒོལ་རབ་འབྱམས་པ་རིན་ཆེན་དཔལ་མགོན་དང། རྗེ་འདིས་ཕྱི་རྒོལ་བ་མཛད་ནས་རིགས་ཀྲའི་ཚོགས་དབུས་སུ་བསམ་གཟུགས་ཀྱི་འབེལ་གཏམ་མཛད་པས་སྔ་རྒོལ་མི་སྨྲ་བའི་བརྟུལ་ཞུགས་ལ་བཀོད། སླར་ཡང་
གངས་ཅན་ལྷ་གཅིག་རྒྱལ་དབང་ཐམས་ཅད་མཁྱེན་པ་ཆེན་པོའི་ཞབས་དྲུང་དུ། དྲུང་པ་རྒྱལ་ཚབ་དང། ལྷ་པ་ཞབས་དྲུང་སོགས་དང་ལྷན་ཅིག་ཏུ། ཕྱག་རྡོར་ཨུ་ཙ་རྒྱ་ཝ་མེད་ལུགས། སྤྱན་རས་གཟིགས་གཙོ་འཁོར་གསུམ། བདེ་མཆོག་དཀར་པོ་
ཁྱུང་ཁྲ་རྣམས་ཀྱི་རྗེས་གནང། བཀའ་རྩོམས་གྲས་འདུལ་བའི་བསླབ་བྱ་ཉུང་དུ་རྣམ་གསལ་གྱི་ལུང་རྣམས་དང། མངའ་རིས་དྲུང་པ་བརྩོན་འགྲུས་རྒྱལ་མཚན་ལས་གསང་བདེ་འཇིགས་གསུམ་གྱི་མངོན་རྟོགས་དང། མགོན་ཆོས། ལྷ་མོ། རྣམ་སྲས་
རྣམས་ཀྱི་གཏོར་ཆོག་གཙང་གི་པར་མ་ལྟར་དང། གསང་འདུས་རྒྱུད་འདེབས། བདེ་མཆོག་དཀྱིལ་ཆོག་བདེ་ཆེན་རོལ་མཚོ། སྨོན་ལམ་ཤིས་བརྗོད་དང་བཅས་པ། བདེ་མཆོག་གི་བསྟོད་པ་མཁས་གྲུབ་རིན་པོ་ཆེས་མཛད་པ། པཎ་ཆེན་ཐམས་ཅད་མཁྱེན་

[008B] བློ་བཟང་ངག་གི་དབང་པོ་ལས་རིགས་གསུམ་མགོན་པོའི་རྗེས་གནང། རྗེ་ཐམས་ཅད་མཁྱེན་པའི་བཞད་པ་ལྟར་སྤྲུལ་སྐུ་བསོད་ནམས་དབང་པོས་མཛད་པའི་སེང་གདོང་མ་གཙོ་འཁོར་གསུམ་གྱི་
ཡིག་ཆའི་ལུང་དང་རྗེས་གནང། ཁྱུང་ནག་གི་རྗེས་གནང་དང་སྒྲུབ་ཡིག་གི་ལུང་བཅས་དང། ཕ་བོང་ཁ་པ་དབོན་དར་བ་ལས། ཚེ་དབང་གྲུབ་རྒྱལ་ལུགས་རྣམས་མནོས། ས་ཁྱི་ལོར་འཇམ་མགོན་འཕྲིན་ལས་ལྷུན་གྲུབ་པ་ལས་གཅོད་དབང་ནམ་མཁའ་
སྒོ་འབྱེད་ཀྱི་རྩ་བ་དང། གཅོད་འཁྲིད་པཎ་ཆེན་ཐམས་ཅད་མཁྱེན་པས་མཛད་པའི་ལུང། གླིང་སྟོད་ཞབས་དྲུང་ དཔོན་ཐང་ཟེར་བ་སྣང།  སྨན་བླའི་རྣམ་སྤྲུལ་ཉི་ཐང་བློ་བཟང་རྒྱ་མཚོ་ལས། འཇམ་དབྱངས་དཀར་པོ། ཕྱག་རྡོར་ཨུ་ཙ་རྱ། ཞང་བློན་རྣམས་
ཀྱི་རྗེས་གནང། གཅོད་དབང་ནམ་མཁའ་སྒོ་འབྱེད། དཔེ་ཆོས་རྩ་འགྲེལ་གྱི་ལུང་རྣམས་གསན། ས་ཕག་གི་ལོར་སྐྱོར་མོ་ལུང་དུ་ཤོམ་དཀའ་བཅུ་ཟེར་བ་དང་དཔེ་འཛིན་གྱི་ཤེས་རབ་འགྲན་པ་ན་ཆོས་མངོན་རིན་ཆེན་འདྲེན་པའི་ཤིང་རྟའི་གནས་དང་
རི་ཡོངས་རྫོགས་ཉིན་གཅིག་ལ་བཟུང་བས་འགྲན་ཟླ་ཤིན་ཏུ་ངོ་མཚར་བས་ལེགས་སོ་ཕུལ། དེ་ལོ་ཀུན་མཁྱེན་ལྔ་པ་ཆེན་པོའི་ལྗགས་རྩོམས་ཀྱི་མངོན་པ་མཛོད། སེར་རྗེ་བཙུན་པའི་འདུལ་བ། སྒོ་མང་བའི་ཡིག་ཆའི་དབུ་མའི་སྟོད་དང་བློ་རྟགས་གཉིས་
རྣམ་འགྲེལ་གྱི་ཌཱིཀྐ་ཕལ་ཆེར་བཟུང། ས་ཕག་འདི་རྗེ་རིན་པོ་ཆེ་ཆོས་དབྱིངས་སུ་གཤེགས་ནས་དྲུག་ཅུ་སྐོར་བཞི་སོང་བའི་ཐ་མ་དང། རབ་བྱུང་བཅུ་གཅིག་པའི་ནང་གི་ཉག་མ་སོ་གཉིས་འདས་པའི་སོ་གསུམ་པ་ཡིན་པ་རྗེ་འཇམ་དབྱངས་འཞད་པས་

[009A]༄༅། །དུ་གུའི་ཟི། གངས་ཅན་འདིར་དབང་ཐང་དང་བསྟུན་པ་ཆུ་མོ་སྤྲུལ་གྱི་ལྡོར་དཔྱིད་ཟླ་ར་བའི་དཀར་ཕྱོགས་ཀྱི་ཚེས་བདུན། དུས་འཁོར་དང་དབྱངས་འཆར་ལུགས་ཀྱི་དབྱངས་གསལ་འབྱུང་བ་ཡོན་ཏན་གཟའ་སྐར་
སོགས་དགེ་བའི་ཉིན་ཞུགས་ནས་རིག་པ་སྨྲ་བའི་དབང་ཕྱུག་སྒོ་མང་འཕྲིན་ལས་ལྷུན་སྒྲུབ་པ་ལས། རིག་པའི་སྒོ་འབྱེད་ཚད་མ་རིག་པའི་བསྡུས་གྲའི་རྩི་བཞག་གི་དགའ་སྟོན་ཐོག་མ་མྱོང། དཔྱིད་ཆོས་གཉིས་པ་ནས་འགྲོ་གླེང་བྱེད་ཐུབ་པ་བྱུང། དཔྱིད་
ཆོས་གསུམ་པ་ནས་བསྡུས་ཆུང་དང་བསྡུས་འབྲིང་གཉིས་ཀའི་རྩི་བཞག་བཟུང། ཉིན་གཅིག་སྐྱོར་དཔོན་གྱིས་རྩི་བཞག་ལེགས་པར་མ་འཁྱོལ་བར་བླ་མས། རྗེ་འདི་པ་ལ་སྐྱོར་བར་བསྐུལ་བས་ཚང་མ་ཐག་ཐོགས་མེད་པར་བསྐྱར་བས་ཤིན་ཏུ་
མཉེས༑ བསྡུས་ཆེན་གྱི་སྐྱོར་དཔོན་ལ་བསྐོས་ཏེ་ཁོ་གསར་པ་ཡོངས་མ་ཐག་པ་ཞིག་གིས་ཁྱེད་ཚོའི་སྐྱོར་དཔོན་ཕྲོགས་སོང་ཞེས་བཞད་གང་ཀྱི་རྣམ་པ་ལ་རྗེ་འདིའི་མཁྱེན་རབ་ལ་གཞན་ལས་ཡུལ་དུ་བྱུང་བའི་བསྔགས་བརྗོད་ཀྱི་མེ་ཏོག་འཐོར་
བར་མཛད། དེ་ནས་ལོ་ངོ་གཉིས་ཀྱི་རིང་བསྡུས་གྲ་དང་བློ་རྟགས་ཞིབ་པར་སྦྱངས། ཤིང་རྟའི་དགུན་འབྲིང་ནང་རྒྱལ་བའི་གསུང་རབ་ཀུན་གྱི་ཡང་རྩེ་ཡུམ་ཤེས་རབ་ཀྱི་ཕ་རོལ་ཏུ་ཕྱིན་པའི་སྦས་དོན་མངོན་རྟོགས་ཀྱི་རིམ་པ་རྣམས་བརྒལ་བརྟགས་
ཀྱིས་གཏན་ལ་འབེབས་པའི་ཕར་ཕྱིན་གྱི་གཞུང་གསར་དུ་ཞུགས། ལུག་ལོ་རིགས་གྲའི་ཐོག་མཁས་མང་བློ་གསལ་གླིང་གི་གླིང་ཁམས་ཕྲུག་ཅེས་ཤེས་རིག་བཟང་བར་གྲགས་པ་དང་སེམས་བསྐྱེད་ཀྱི་ཚོགས་ལངས་མཛད་པས་སྤོབས་བ་དང་

[009B] རིགས་གྲའི་ཆོས་མཚམས་སྐབས། གྲུབ་བརྙེས་དགེ་ལེགས་དར་རྒྱས་ལས་གསང་འདུས་མི་བསྐྱོད་པ། འཇིགས་བྱེད་བཅུ་གསུམ་མ་དང་དཔའ་གཅིག་བདུད་ལས་རྣམ་རྒྱལ། བདེ་མཆོག་ལུ་ཨི་བ། ཀུན་
རིག༑ ཚེ་དཔག་མེད་ལྷ་དགུ་རྣམས་ཀྱི་དབང་དང་རྡོ་རྗེ་སེམས་དཔའི་རྗེས་གནང། གདུགས་དཀར། སྨོན་ལམ་ལྔ། མཁས་གྲུབ་ཁྱུང་པོའི་མགུར་བརྒྱད་ཀྱི་གདམས་པ་རྣམས་གསན། བདེ་མཆོག་དབང་གི་སྟ་གོན་ནུབ་མི་ཞིག་གིས་ཤ་ཆེན་སྟེར་
ཞིང་དགའ་བའི་རྣམ་འགྱུར་བྱེད་པའི་མཚན་ལམ་བྱུང་བ་ནི། སྐུ་ཚེ་དེ་ཉིད་ལ་གསང་ཆེན་རྒྱུད་སྡེ་རྒྱ་མཚོའི་མངའ་བདག་ཏུ་འགྱུར་པའི་བརྡ་ཆོས་བདག་དཔའ་བོ་མཁའ་འགྲོ་རྣམས་ཀྱིས་བསྟན་པ་སྟེ། བླ་མས་ཀྱང་མཚན་མ་ཤིན་ཏུ་བཟང་བའི་བསྔགས་
བརྗོད་མཛད། ཤིང་ལུག་ལོར་ཐམས་ཅད་མཁྱེན་གཟིགས་ལྔ་པ་ཆེན་པོའི་ཞབས་པད་ནས་སྐྱེས་ཚོམས་གཉིས། ས་རྒྱན་གཉིས། བསླབ་སྤྱོད་གཉིས་ཏེ་བཀའ་གདམས་གཞུང་དྲུག་ཏུ་གྲགས་པའི་ལྗགས་ལྕང་དང། གཞན་ཡང། སྨོན་ལམ་
ལྔ༑ ས་ལམ་སྐབས་གསུམ། གདུགས་ཤེར་ཚེ་གཟུངས་རྣམས་ཀྱི་ལུང་སོགས་དམ་པའི་ཆོས་ཀྱི་གསན་པ་མང་དུ་མཛད་པར་སྣང། མེ་སྤྲེ་ལོ་ཆོས་གྲའི་སྲུབས་དབར་ལ་སྤྲུལ་བའི་སྐུ་གྲགས་པ་རྒྱལ་མཚན་ལས་སེང་གདོང་མ་སྔོན་མོ་དང། འཇམ་
དཔལ་ནཱ་ག་རཤའི་རྗེས་གནང། སྨོན་ལམ་ལྔ། སྒྲོལ་ཤེར་མཚན་བརྗོད། ས་ལམ་སོགས་ཀྱི་ལུང་གསན། བསམ་སྒང་པ་བློ་བཟང་ངག་གི་དབང་པོ་ལས་བསང་འདུས་འཕགས་ལུགས། བདེ་མཆོག་ལཱུ་ཨི་པ་ལུགས། འཇིགས་བྱེད་བཅུ་གསུམ་

[010A]༄༅། །རྨི་ལམ་དུ་གསེར་གྱི་མཆོད་རྟེན་རིན་པོ་ཆེའི་རྒྱན་དུ་མས་སྤྲས་པའི་ངོ་མཚར་བ་ཞིག་ཆུས་ཁྱེར་པ་རྨིས་པ་ད་ནང་ཁྱེད་ཕེབས་པའི་ལྟས་སུ་འདུག་ཅེས་སྐུ་ཞང་ལ་གུས་པ་དང་ཞབས་ཏོག་གཟབས་པར་བྱས་
ཕྱིས་རྗེ་འདི་རྒྱུང་ལ་ཕེབས་སྐབས་རྨི་ལམ་དེ་དེ་སྐབས་སྐུ་གཞང་གཙོ་བོ་ལྟར་བུར་སོང་བས་ངེ་ལ་བལྟ་པ་འདྲ་སྙམ་ཡང་ཁྱེད་ཀྱི་ལྟས་ཀྱི་ལྟས་ཡིན་པར་འདུག་ཅེས་རྗེ་འདི་ལ་དད་གུས་ལྷག་པར་ཆེ་བ་བྱེད། ཟླ་བ་དེ་གའི་ཉི་ཤུ་གཅིག་ལ་བཤད་སྒྲུབ་བསྟན་པའི་རྒྱ་
མཚོ་ཆེན་པོ་བཀྲ་ཤིས་ལྷུན་པོར་ཕེབས། སྣང་བ་མཐའ་ཡས་ཐ་མལ་དུར་སྨྲིག་གི་རྒྱལ་མཚན་འཛིན་པའི་སྐུ་ཉིད་དུ་བསྟན་པ་པཎ་ཆེན་ཐམས་ཅད་མཁྱེན་པ་བློ་བཟང་ཆོས་ཀྱི་རྒྱལ་མཚན་གྱི་ཞལ་མཇལ་བར་བརྒྱ་འབུལ་དང་བཀྲ་ཤིས་ལྷུན་པོའི་ཚོགས་
ཆེན་ལ་འགྱེད། དཀྱིལ་ཁང་དང་སྔགས་པ་གྲྭ་ཚང་གཉིས་ལའང་གྲྭ་ཇ་དང་འགྱེད་ཀྱིས་ཚོགས་བསག་བསྒྲུབས། པཎ་ཆེན་ཐམས་ཅད་མཁྱེན་པ་ལས། དགེ་བསྙེན་ནས་དགེ་ཚུལ་གྱི་བར་གྱི་སྔོམ་ཁྲིམས་མནོས་ཤིང། སྨན་བླ་དང་ཞལ་དྲམ་
གཟུགས་ཀྱི་རྗེས་གནང། ཐུབ་དབང་ཞལ་བད་མའི་ལུང་རྣམས་གསན། ཤར་རྩེ་བ་བློ་བཟང་པདྨར་བསོ་བ་ནས་བརྒྱུད་པའི་རྗེ་རིན་པོ་ཆེར་བརྟེན་པའི་བླ་མའི་རྣལ་འབྱོར་དང། དཀྱིལ་ཁང་སློབ་དཔོན་འཇམ་དབྱངས་པར་རྟ་མགྲིན་ཡང་གསང་
གི་རྗེས་གནང་གསན། ཟླ་བ་བཅུ་གཉིས་པའི་ཚེས་བཅུ་གསུམ་ལ་ལྷ་སར་ཕྱིར་ཕེབས། ལྷ་ལྡན་ཆོ་འཕྲུལ་ཆེན་མོའི་སྐབས་འདུས་པ་རྒྱ་མཚོར་མང་འགྱེད་ཀྱིས་བསྙེན་བཀུར། དགའ་ལྡན་ཁྲི་རིན་པོ་ཆེ་དགོན་མཆོག་ཆོས་བཟང་པ་ལས་དམིགས་

[010B] ཆོས་རྒྱལ་ཕྱི་སྒྲུབ་ཀྱི་རྗེས་གནང། པཎ་ཆེན་ཐམས་ཅད་མཁྱེན་པས་མཛད་པའི་རྨ་ཆེན་སྤོམ་རའི་གཏོར་འབུལ་གྱི་ལུང་རྣམས་ཞུས། རྒྱུད་སྟོད་སྨད་ཀྱི་བླ་མ་རྣམས་མཇལ་ཞིང་འདུས་པའི་ཚོགས་ལ་གྲྭ་ཇ་དང་འགྱེད་ཕུལ་
ཟུར་གྱི་རིག་འཛིན་ལ་སྐུ་ཞང་དང་ལྷན་དུ་གུར་དྲག་གི་ལས་བྱང་གི་ལུང་གསན། དེ་ནས་སྐུ་ཞང་རང་ཡུལ་ལ་ཕྱིར་ལོག་ཁར་གཞན་གྱིས་བསྐུལ་བ་དང། རང་ཉིད་ཀྱང་ཐུགས་གཉེར་གསན་སྤྱོད་གི་ཕྱིར་བཞུགས་འདོད་ཆེན་པོ་བྱུང་བས་དེ་གའི་རྒྱུ་མཚན་
མོལ་བར་ཞང་པོ་ཡང་ལྷག་པར་དགའ་སྟེ་ཆོས་ཚུལ་བཞིན་བྱེད་དགོས་ལུགས་ཀྱི་སྙན་བསྐུལ་དང་དངོས་ཆོས་ཀྱི་མཐུན་རྐྱེན་ལེགས་པར་ཕུལ་ཏེ་ཞང་པོ་ཤེས་རབ་འབྱུང་གནས་ལ་བཅོལ་དམ་བྱས། དེ་ནས་ཕན་བདེའི་རྩ་ལག་དམ་པ་བཤད་སྒྲུབ་ཀྱི་བསྟན་
པ་མ་ལུས་པའི་འབྱུང་གནས། འཛམ་གླིང་ཡངས་པའི་ས་ཆེན་པོའི་རྒྱན་གཅིག། པད་དཀར་འཆང་བ་མིའི་གཟུགས་ཅན་ཐམས་ཅད་མཁྱེན་པ་རིམ་བྱོན་གྱི་གདན་ས་ཆོས་སྡེ་ཆེན་པོ་ཕྱོགས་ཐམས་ཅད་ལས་རྣམ་པར་རྒྱལ་བ་དཔལ་ལྡན་འབྲས་སྤུངས་
སུ་ཐུབ་པའི་གཞུང་ལུགས་ཐམས་ཅད་ལ་མ་རྟོགས་པ་དང། ལོག་པར་རྟོག་པ་དང། ཐེ་ཚོམ་གྱི་དྲི་མ་མཐའ་དག་ལུང་དང་རིགས་པའི་དག་བྱེད་རྣོན་པོས་ལེགས་པར་སྦྱངས་ཏེ་དྲི་མ་དང་བྲལ་བའི་ཡིད་བཞིན་དབང་གི་རྒྱལ་པོ་བཤད་དང་སྒྲུབ་པའི་
རྒྱལ་མཚན་གྱི་རྩེ་ལ་བཀོད་དེ། འགྲོ་བ་མང་པོར་དོན་གཉིས་ཀྱི་འདོད་དགུ་སྩོལ་བར་བྱེད་པའི་མཁས་པ་དུ་མས་ཡོངས་སུ་གང་བའི་དཔལ་ལྡན་བཀྲ་ཤིས་སྒོ་མང་གི་ཆོས་གྲར་ལེགས་པར་སྦྱར་བ་ལྷའི་སྐད་དུ་བི་ཛ་ཡ་སྟེ་རྣམ་རྒྱལ། རྒྱ་ནག་གི་སྐད་

[011A]༄༅། །གསུངས། ལྕགས་བྱི་ལོར་སྒོ་མང་ཟུང་པ་འཇམ་དབྱངས་དཔལ་འབྱོར་པའི་དྲུང་ནས་འཇམ་དབྱངས་དཀར་པོའི་རྗེས་གནང། པཎ་ཆེན་ཐམས་ཅད་མཁྱེན་པའི་གསུང་གི་བླ་མའི་རྣལ་འབྱོར་མགོར། མདུན་གྱི་ནམ་
མཁར་འོད་འབར་ནོར་བུའི་ཁྲིར་ཞེས་ཡོད་པ། རྗེ་རིན་པོ་ཆེ་ལ་བརྟེན་པའི་འཕོ་འཁྲིད་རྣམས་དང། རྗེ་བློ་བཟང་དོན་ཡོད་པ་ལས་ཕྱག་དྲུག་པའི་རྗེས་གནང། གསང་འདུས་མངོན་དཀྱིལ་ཀྱི་ལུང། བསམ་སྒང་པ་ལས་སྤྱན་རས་གཟིགས་སངྒྲེ་སྒྲ་དང་
གཙོ་འཁོར་གསུམ་པ། ཆོས་རྒྱལ་ཕྱི་སྒྲུབ། དཔལ་ལྡན་ལྷ་མོ། རྣམ་འཇོམས་ལྗང་སྤོན་བཅས་ཀྱི་རྗེས་གནང། བྱབས་ཁྲུས་ཀྱི་ཕྱག་འཁྲིད། རྟེན་ལ་གཟུངས་གཞུག་འབུལ་ཚུལ་གྱི་ཕྱག་འཁྲིད་དང། འཕོ་བའི་སྐོར་རྣམས་ཞུས། དཀའ་ཆེན་བློ་
བཟང་ཀུན་དགའ་ལས་ཀྱང་འཕོ་བ་འཇག་ཆུགས་མའི་ལུང་འཁྲིད་གསན་ཏེ་འཕོ་བ་སྦྱངས་པས་སྤྱི་གཙུག་ངང་པའི་སྒོ་ང་ཙམ་སྐྲངས་པའི་རྟགས་ཐོན་པར་རྗེ་བསམ་སྒང་པས། འཕོ་བ་ཤིན་ཏུ་འཕྱོངས་པར་སྣང། འདི་འདྲ་སྔོན་བཀའ་གདམས་པའི་བླ་མ་
ཞིག་ལའང་བྱུང་ནས་སྐྲངས་པ་མ་ཞི་བར་ཟངས་ཐུར་སྣུམ་ལྡན་མེ་ལ་བསྲོས་ཏེ་སྦྱར་བས་ཕན་པའི་ལོ་རྒྱུས་འདུག་གསུངས། དེ་རྗེས་ཚངས་བུག་གི་ཐད་དུ་མཐེ་བོང་གི་རྒྱ་ཙམ་སྐྲ་མི་སྐྱེ་བ་ལོ་གཅིག་ཙམ་གྱི་བར་བྱུང་བ། དེ་དུས་ཀྱི་གྲྭ་པ་འགྲོགས་
བཤེས་ཀུན་ལ་མཐུན་གྲུབ་ཡིན་པར་འདུག། ལྕགས་བྱི་ལོ་དེའི་དགུན་ཆོས་ཀྱི་དམ་བཅའི་སྐབས་སྐུ་ན་གཞོན་པ་དང་འཛིན་གྲ་དམས་བའི་སྟབས་ཀྱིས་འགའ་ཞིག་ནས་བརྙས་བཅོས་ཀྱི་རྣམ་པས་དེ་རིང་ཀླུ་འབུམ་ཁམས་ཕྲུག་ལ། ཡིན་ཟེར་

[011B] མིན་ཟེར་ནའང་འཁོར་གསུམ་བྱེད་དགོས་ཟེར་ནས་ཐོག་མར་འདུལ་བའི་སྤང་ལྟུང་ནས་ཚར་གཅོད་རྩིས་ཀྱིས་བཏང་བར་འགྲོ་ཁྱབ་གང་ཡང་མ་བྱུང་བས་འདི་ལ་བལྟ་རྟོག་བྱས་པའི་ངེས་པོ་འདུག་ཅེས་མཛོད་ཀྱི་ངེས་གནས་ལ་ཁ་སྤོས་ནས་
བཏང་ཡང། ལུང་རིགས་གང་གི་སྒོ་ནས་ཀྱང་ནུས་པ་མ་ཐེངས་པས་ཅི་བྱ་གཏོལ་མེད་ཀྱིས་སྐུ་ལ་དྲིལ་བུ་བཏགས་པར་སྣང། ལྕགས་གླང་ལོར་ཡོངས་འཛིན་རིན་པོ་ཆེ་མཚོ་སྔོན་དུ་ཕེགས་ཚེ་གང་ཅིར་བཀའ་མཆིད་ཞིབ་མོལ་ཡོང་པའི་རེ་བ་ཆེན་ཡང་མ་བྱུང་བས་
ཐུགས་ཅུང་ཟད་མ་བདེ་བ་ཡོད་པའི་སྐབས་ཤིག་མནལ་ལམ་དུ་ཡོངས་འཛིན་རིན་པོ་ཆེས་བཏང་བ་ཡིན་ཟེར་བའི་རབ་བྱུང་ཞིག་གིས་བསོད་ནམས་ཁ་བཏགས་དྲི་མ་མེད་པ་ལ་རྡོ་རྗེའི་མདུད་པ་ལྔ་ཡོད་པ་གཅིག་དང་ཇ་སྦ་ལྟེར་གང་གནང་བ་བྱིན་པས་སྤྲོ་བ་
འཕེལ་བར་རྨིས། མནལ་སད་པ་ན་སྨོན་ལམ་ཆེན་པོའི་གྲ་སྐོར་མཛད་ཉེར་ཡོད་པའི་སྟབས། ད་ལམ་གྱི་གྲྭ་སྐོར་ལེགས་རབ་ཡོང་བའི་ལྟས་ཡིན་འདྲ་སྙམ་པ་འཁྲུངས་འདུག་ཅིང། དེར་མ་ཟད་ཕྱིས་ཀྱི་མཛད་པ་རྣམས་རྗེ་བླ་མའི་བསྟན་པ་དང་སེམས་
ཅན་ལ་སྨན་པའི་ཐབས་ཁོ་ནར་འགྱུར་བར་བླ་མས་བྱིན་གྱིས་བརླབས་པའི་མཚན་མ་ཕུལ་དུ་བྱུང་བར་འཁུམས། གྲ་སྐོར་སྐབས་མིང་བཏགས་པ་གཞན་རྣམས་གཞུང་འགྲོ་ཤིན་ཏུ་ཆེ་ལ། རྗེ་ཉིད་རང་ན་ཚོད་ཕྲ་ཞིང་གཞན་ལ་དཔགས་ན་གཞུང་གི་འགྲོ་
རྒྱ་ཡང་ཅུང་ཟད་ཆུང་བ་ཡོད་པའི་སྟབས་ཁོང་ཚོར་རེ་ཡོང་སྙམ་པ་བྱེད་འདུག་ཀྱང། ཆོས་རང་གིས་བྱས་པ་ཞིག་དགོས་པས་ན་ཁོང་རྣམས་བཏང་སྙོམས་སུ་བཞག་པ་ཡིན་གསུངས་ཤིང། དོན་དུ་ཡང་མཁྱེན་རབ་འགྲན་ཟླ་དང་བྲལ་བའི་སྟབས་ཀྱིས་

[012A]༄༅། །དཀའ་གནད་མང་བོར་མཛུབ་འཁྲིད་ཀྱི་ལྗགས་བཤད་དང་བཅས་ལེགས་པར་ནོས། རྗེ་བསམ་སྒང་པ་ལས་འཇིགས་བྱེད་བདུད་ལས་རྣམ་རྒྱལ་དང། བདེ་མཆོག་ལྷ་ལྔའི་དབང། དྲུག་ཅུ་པའི་ཕྱག་འཁྲིད་དོགས་
གཅོད་དང་བཅས་པ། རྒྱལ་བ་དགེ་འདུན་རྒྱ་མཚོས་མཛད་པའི་འཇིགས་བྱེད་བསྐྱེད་རིམ་དང། རྗེ་རང་ཉིད་ཀྱིས་མཛད་པའི་རྡོ་རྗེ་འཕྲེང་བའི་དཀྱིལ་ཆོག་གི་ལུང་རྣམས་དང། ཡོངས་འཛིན་ཧོར་རིན་པོ་ཆེ་དང་ལྷན་ཅིག་བཅུ་གཅིག་ཞལ་གྱི་དབང་ཆེན་
ཡང་གསན་ཞིང་གོང་མཆོས་རྗེར་ཡང་ལྕམ་སྲིང་གི་རྗེས་གནང་གསན། དགུང་ལོ་ཉེར་དགུ་པ་ཆུ་ཡོས་ཀྱི་ལོར་ཡུམ་གཅིག་པའི་སྤུན་ཟླ་དགེ་སློང་བྱམས་པ་བསྐལ་བཟང་གིས། རང་ཡུལ་དུ་ཕེབས་དགོས་ཚུལ་གྱི་ཞུབ་ནན་ཆེར་བྱས་པ་ལ་གནས་ཆུང་
སྤྲུལ་པའི་ཆོས་སྐྱོང་ཆེན་པོར་ལུང་བསྟན་ཞུས་པར། ཚིག་གཅིག་ཚིག་མིན་ན་ཚིག་བརྒྱ་ཚིག་མིན། སྔ་སོར་ཡང་རེ་ཞིག་མ་འགྲོ་བྱས། ད་དུང་ཡང་སྡད་ན་ལེགས་ཚོགས་ཆེ་ཚུལ་གནང་བ་དང། རྗེ་བསམ་སྒང་བས་ཀྱང་ངའི་རྨི་ལམ་གྱི་མཚན་མ་ལ་
བལྟས་ན་ཁྱེད་སྐྱེ་བ་འདི་ལ་གར་ཕྱིན་ཀྱང་འཕྲིན་ལས་ཤིན་ཏུ་ཆེ་བ་ཞིག་འོང་བ་འདུག། འོན་ཀྱང་བོད་དུ་སྡད་ན་སྒོ་མང་གྲྭ་ཚང་གི་ཁ་འཛིན་མྱུར་དུ་བྱེད་དགོས་པའི་རྟགས་དང་རྟེན་འབྲེལ་མང་པོ་བྱུང་བས། ད་ལམ་སྡང་པ་རང་བཟང་གསུང་བར་བརྟེན་མི་
འབྱོན་པར་ཐག་བཅད་ནས་འབོད་མི་རང་ཡུལ་དུ་བརྫངས་པར། དེ་ཉིད་ལམ་དུ་མ་འཚོ་བའི་དགེ་བར་དམིགས། འབྲས་སྤུངས་ཚོགས་ཆེན་དུ་མང་ཇ་དྲུག་སོགས་འཁོས་དཔགས་ཀྱི་དགེ་བ་རྒྱ་ཆེར་མཛད། གོང་མ་ཆོས་རྗེ་དབུས་སུ་བསྡད་པ་ལ་ཤིན་

[012B] ད་དུང་ཡང་བསྟན་པ་ཞེ་ལ་བཞག་པའི་སློབ་གཉེར་གང་དྲག་བྱེད་དགོས། ཆོས་ཁྱོད་ལ་རེ། འཇིག་རྟེན་གྱི་དགོས་བྱེད་མ་བྱུང་ན་ང་ལ་ཁག་ཡོད་ཅེས་སོགས་ཀྱི་བསླབ་བྱ་ནན་ཤིན་ཏུ་ཆེ་བ་
མཛད་འདུག་པས་ཆོས་རྗེ་འདི་རང་ལ་ཉེ་བ་རྣམས་ཚོང་ཁེ་སྤོགས་དང། འཇིག་རྟེན་གྱི་གཏམ་སྙན་གྲགས་སྒྲུབ་པ་ལ་མི་སྦྱོར་བར་འདི་ཕྱི་ཐམས་ཅད་དུ་ཕན་ངེས་པའི་དམ་པའི་ཆོས་བྱེད་པ་ལ་དགའ་བ། རང་གཞན་ལ་ཕན་སླེབས་གང་ཆེ་བལྟ་ཤེས་
པའི་དཔྱོད་ལྡན་ཞིག་ཡོད་པར་སྣང་ངོ། །དེ་ནས་རྒྱལ་བ་ཁྱབ་བདག་རྡོ་རྗེ་འཆང་ཆེན་པོའི་ཞལ་ལུང་དཔལ་མགོན་འཕགས་པ་ཀླུ་སྒྲུབ་ཡབ་སྲས་སོགས་མཁས་གྲུབ་དུ་མས་བཤད་སྒྲུབ་ཀྱིས་གཏན་ལ་ཕབ་པ་གསང་བ་ཟབ་མོའི་མྱུར་ལམ་མཐར་ཐུག་དཔལ་
གསང་བ་འདུས་པ་སོགས་རྒྱུད་སྡེ་རྒྱ་མཚོའི་འབྱུང་གནས། ཨཽ་ཌི་ཡ་ནའི་གསང་མཛོད་ལྟ་བུ། དཔལ་ལྡན་སྨད་རྒྱུད་གྲྭ་ཚང་དུ་འཇུག་བཞེད་དེ། སྨད་རྒྱུད་བླ་མ་བློ་བཟང་དོན་ཡོད་སེ་ར་རྩེར་བཞུགས་པར་དགེ་རྒན་དགེ་སློང་བྱམས་པ་ལྷུན་གྲུབ་སྙན་
གསན་འབེབས་པར་བཏང། སྔ་དུས་རྗེ་བདག་ཉིད་ཆེན་པོས་འདུས་པའི་བཤད་གྲྭ་འབྱུང་བའི་གནས་སུ་ལུང་བསྟན་པ་ཆུ་མིག་ལུང་དུ་རྒྱུད་གྲར་ཞུགས། བསྟན་པའི་རྩ་བ་སོ་སོ་ཐར་པའི་བསླབ་པ་ཡོངས་སུ་སྤྱོད་བའི་ཐབས་གཞི་གསུམ་གྱི་ཕྱག་ལེན་རྣམ་
པར་དག་པས་གཞི་བཟུང། རྒྱུད་ཐམས་ཅད་ཀྱི་རྒྱལ་པོ། མདོ་སྡེ་ཐམས་ཅད་ཀྱི་ཟ་མ་ཏོག། དཔལ་གསང་བ་འདུས་པའི་རྩ་རྒྱུད་ལ་འགྲེལ་པ་བཞི་སྒྲགས་ཀྱི་སྒོ་ནས་བཤད་ལུང་ཡོངས་སུ་རྫོགས་པ་རྒྱུད་མཆོད་དང་བཅས་པ། གསང་བ་འདུས་

[013A]༄༅། །པའི་བསྐྱེད་རྫོགས། ཊཱིཀྐའི་འཛིན་ཆོས་བཅས་ལ་ཐུགས་སྐྱོང་གཙོ་བོར་མཛད་ཅིང་ཞར་བྱུང་དུ་དཀྱིལ་འཁོར་ས་ཆོག་གི་སྐབས་གདུག་བསྐྲོད་པའི་སྟང་སྟབས། རྡོ་རྗེའི་འགྲོས། མཆོད་པའི་གར་དུ་མ་དང་
དཀྱིལ་འཁོར་གྱི་ཚད་གཏན་ལ་འབེབས་པའི་ཐིག་རང་ལུགས་ཀྱི་སྲོལ་མ་ཉམས་པ་དང། ཡི་དམ་སྲུང་མས་དངོས་སུ་འཐེན་པ་བཞིན་རྗེས་ཕྱག་ལེན་དུ་བཏབ་པའི་དབྱངས་ཆེན་རྣམས་ཀྱི་ས་མཚོན་ཡི་དམ་ཆོས་སྲུང་མཆོད་པའི་གདངས་དབྱངས་
རྣམས་སྦྱོང་བར་མཛད། དེ་སྐབས་རྒྱུད་པ་བླ་མ་དེ་ཉིད་ལ་ལམ་རིམ་ཆེན་མོ་དང་པཎ་ཆེན་རིན་པོ་ཆེས་མཛད་པའི་གཏོར་མ་བརྒྱ་རྩ་རྣམས་ཀྱི་ལུང་ཡང་ནོས། ལོ་དེའི་དགུན་ཆོས་ལ་བགྲང་ཡས་རྒྱལ་བ་སྲས་བཅས་འདུ་བའི་བསྟི་གནས་དག་པའི་
སྣང་ངོར་རྡོ་རྗེའི་དཀྱིལ་འཁོར་ཆེན་པོར་ལྷུན་གྱིས་གྲུབ་ཅིང། ཐ་མལ་པའི་ངོར་ཡང་རི་མཐོ་ཞིང་ས་གཙང་བ་སྤང་གཤོངས་དང་རྐང་འཐུང་གི་ཕྲེང་བ་ཚར་དུ་དངར་བ་སོགས་ཡི་གར་འོང་བས་གནས་དེར་སླེབས་པ་ཙམ་གྱིས་ཀྱང་དང་སྤྲོ་ལ། ཉམས་རྟོགས་
དགེ་སྦྱོར་ངང་གིས་འཕེལ་བ། རྗེ་རྒྱལ་བ་གཉིས་པས་བདུད་ཀྱི་སྡེ་མཐའ་དག་བཅོམས་ནས་ཟུང་འཇུག་གི་གོ་འཕང་མངོན་དུ་མཛད་པའི་གནས་རྡོ་རྗེའི་གདན་དང་མཚུངས་པ་དགེ་ལྡན་རྣམ་པར་རྒྱལ་བའི་གླིང་དུ། རྒྱུད་ཆེན་དེ་ཉིད་ལ་གྲུབ་པའི་
དབང་ཕྱུག་ཉོ་བྱེ་བའི་གཤེགས་བཤུལ་དཔལ་གསང་བ་འདུས་པའི་ཟབ་ལམ་རིམ་པ་ལྔ་གསལ་བའི་སྒྲོན་མེ་དང། བསྐྱེད་རིམ་ཆེན་མོ་དངོས་གྲུབ་རྒྱ་མཚོ་གཉིས་ཀྱི་བཤད་ལུང་རྗེ་ཡབ་སྲས་ནས་ད་ལྟའི་བར་རྒྱུན་མ་ཆད་པའི་ཟབ་བཤད་ཀྱི་བདུད་

[013B] །དེ་ནས་འབྲས་སྤུངས་སུ་རྒྱུད་ཀྱི་གྲལ་འཛིན་མཛད་པའི་ཕྱི་ཉིན་དཔལ་ལྡན་ཟབ་ཡངས་འཁྱིལ་པའི་གྲྭ་ཚང་གི་སློབ་དཔོན་བྱེད་དགོས་པའི་བཀའ་ཤོག་སློབ་དཔོན་དོན་གྲུབ་རིན་ཆེན་སོགས་ཀྱིས་ཕུལ་ཞིང་
ཁ་འཛིན་མཛད་དགོས་ཚུལ་ཞིབ་པར་ཞུས། དེ་སྐབས་དགོངས་པར་རྒྱུད་ལ་ལོ་གསུམ་ཙམ་ཕྱིན་དེ་རྗེས་ལུང་འཁྲིད་མན་ངག་སོགས་ཐོས་པ་རྒྱ་ཆེན་བྱས་ནས་དེ་དོན་རྣམས་ཚུལ་བཞིན་ཉམས་སུ་ལེན་པར་བྱེད་སྙམ་པ་ཐུགས་ཐག་པ་ནས་ཡོད་པའི་སྟབས་དགོངས་
པ་ཞུ་དགོས་དགོངས། ས་སྐྱོང་འཕྲིན་ལས་རྒྱ་མཚོར་དེ་གའི་རྒྱུ་མཚན་ཞུས་པར་བླ་མ་སྔ་མ་འདི་སྐུ་ན་སོགས་ཀྱིས་ཕེར་བ་ཞིག་མ་བྱུང། ད་ལམ་གོང་ས་སྐྱབས་མགོན་མཆོག་ནས་བསྐོ་བཞག་བཀའ་དྲིན་བསྐྱངས་པ་ཡིན་འདུག་པའི་སྟབས་བྱས་པ་རང་ལེགས་
འདྲ༑ ཅིས་ཀྱང་དགོངས་པ་ཞུ་འདོད་ཡོད་ན་གོངས་མཆོག་ཏུ་བསླབ་སྟོན་ཞུ་ལུགས་ཀྱིས་གསུངས་པར་བརྟེན། རྒྱལ་དབང་མཆོག་གི་ཞབས་པད་དུ་སྙན་ཞུ་ཕུལ་བར། བཀའ་ལས། བླ་མ་བྱས་ནས་ཐོས་བསམ་བྱས་མི་ཆོག་ཟེར་བ་ག་ན་འདུག། བྱས་
པ་རང་འགབ། འདི་མི་འདོད་ན་དགོན་པ་གཞན་ཞིག་གི་མཁན་པོ་བྱས་པ་འགབ་ཅེས་ཕེབས་པར་བརྟེན། རང་གི་གྲྭ་སའི་གྲ་ཚང་བཞག་ནས་གཞན་ཞིག་གི་མཁན་པོར་མིང་བཏགས་པ་ལ་དགོས་པ་ཅི་ཡོད། དགོངས་པ་ཐུགས་ལམ་བཏགས་ཕྱིན་བཀའ་
གནང་ལྟར་ཞུ་ཚུལ་ཞུས། གནས་ཆུང་ཆོས་སྐྱོང་ཆེན་པོས་ཀྱང་སྔ་སོར་མ་འགྲོ་བྱས་པ་འདི་ཡིན། ཁྱོད་ཀྱི་འཕྲིན་ལས་ཀྱི་ཐོག་མ་འདི་ནས་འབྱེད་དགོས་པ་ཡོད་ཅེས་ལུང་བསྟན་པ་ལྟར། འཕྲིན་ལས་ཀྱི་སྒོ་ཐོག་མ་དེ་ནས་བྱེ་ནས་མཐའ་དབུས་ཀུན་ཏུ་

[014A]༄༅། །གསུང་བཤད་དང་དམ་བཅའ་ཐམས་ཅད་གཞན་ལས་ཁྱད་ཐོན་པ་བྱུང། ལྷག་ཏུ་མི་བསྲུན་པའི་རིགས་ཅན་འགའ་ཞིག་ནས་དམའ་འབེབས་འདོད་ཀྱི་ཐབས་སྣ་ཚོགས་བགྱིས་ཀྱང་མེ་དང་སྨ་རལ་དཔེ་ལྟར་
རང་ཉིད་དམའ་ཕབ་པ་དང་ཕོངས་པའི་རྒྱུ་ཁོ་ནར་སོང་ཞེས་གླེང། བླ་མ་ངག་དབང་དཔལ་འབྱོར་སོགས་གཟུར་གནས་ཀྱི་མཁས་པ་རྣམས་ནས་ལེགས་སོ་གནང་ཞིང། སེར་བྱེས་སློབ་དཔོན་པ་ཏྲེ་པོས་ཀྱང་མདུན་དུ་བོས་ནས་ཁྱེད་ཀྱིས་སྤྱིར་མཚན་
ཉིད་པ་དང་ཁྱད་པར་ངེད་རང་ཁམས་སོག་གི་གཏམ་དོན་ལ་ཕན་པར་བྱས་པས་ང་ཤིན་ཏུ་དགའ་ཞེས་ལེགས་སོར་སྟོང་འགག་ཞིག་ཕུལ། རང་ལོ་ཉེར་བདུན་པ་ལྕགས་གླང་ལོ་དེ་གའི་ཧོར་ཟླ་གསུམ་བའི་ནང་དུ་ཆོས་གྲོགས་རབ་འབྱམས་སྨྲ་བ་འགའ་དང་
ལྷན་ཅིག་ཏུ་བཀྲ་ཤིས་ལྷུན་པོར་ཕེབས། ཟླ་བ་དེ་གའི་ཉེར་གཅིག་ལ་པཎ་ཆེན་ཐམས་ཅད་མཁྱེན་ཅིང་གཟིགས་པ་ཆེན་པོ་བློ་བཟང་ཆོས་ཀྱི་རྒྱལ་མཚན་གྱིས་མཁན་པོ། ཐོས་བསམ་གླིང་སློབ་དཔོན་པས་ལས་སློབ། ལྷ་པ་ཞབས་དྲུང་གིས་གསང་སྟོན་
མཛད་ནས་ཁ་སྐོངས་སུ་འོས་པའི་དགེ་འདུན་གྲངས་ཚང་བའི་དབུས་སུ་སླར་ཡང་དགེ་བསྙེན་ནས་དགེ་ཚུལ་གྱི་བར་བསྐྱར་བསྒྲུབས་ཀྱི་ཐོག་དམ་པའི་ཆོས་འདུལ་བའི་སྙིང་པོ་དུར་སྨྲིག་གི་རྒྱལ་མཚན་འཛིན་པ་རྣམས་ཀྱི་མཆོག། ཁྲིམས་ཉིས་བརྒྱ་ལྔ་བཅུ་རྩ་
གསུམ་གྱི་བདག་ཉིད་ཅན་གྱི་དགེ་སློང་གི་སྡོམ་པ་ལེགས་པར་ནོས་ཏེ་འདུལ་བ་འཛིན་པའི་མཆོག་འཕགས་པ་ཉེ་བ་འཁོར་གངས་ཅན་འཛིན་མའི་རྒྱན་དུ་དངོས་སུ་བྱོན་པ་ལྟར་གྱུར། དེ་སྐབས་ལམ་དུ་འབྲས་ཡུལ་སྐྱེད་ཚལ་བའི་བཙུན་པ་རབ་བྱུང་གི་ཆ་

[014B]
ལ༑ དགེ་སློང་གི་དངོས་པོ་ཐོབ་ན་རྒྱལ་བསྟན་ཡོངས་རྫོགས་དང་མཇལ་ཚུལ་སོགས་ཀྱི་ཕན་ཡོན་བཀའ་སྩལ་པས། བླ་མ་ལ་མོས་གུས་ཚད་མེད་པ་འཁྲུངས། བདག་བསྙེན་པར་རྫོགས་པ་ཅུང་ཟད་འཕྱིས་པ་འདུག་སྙམ་དུ་དད་པ་དང་སྤྲོ་བ་ལྷང་
ལྷང་བ་བྱུང་བ་ན་བླ་མའི་བྱིན་རླབས་ཀྱིས་སྐུ་མདུན་དེ་ཁར་སྔར་གྱི་ནད་ངན་དེ་སངས་དྲག་ཏུ་སོང་བས། མདོ་རྒྱུད་ཀུན་ནས་ལེགས་ཚོགས་ཐམས་ཅད་ཀྱི་རྩ་བ་བླ་མའི་བྱིན་རླབས་དང། མོས་གུས་ལ་རག་ལས་པར་གསུངས་པ་ལ་ཡིད་ལྷག་པར་ཆེས་
ཤིང་མོས་གུས་གོང་ནས་གོང་དུ་འཕེལ་བའི་གསོས་སུ་གྱུར། ཟླ་བ་དེ་གའི་ཉེར་གསུམ་ལ་བཀྲ་ཤིས་ལྷུན་པོ་ནས་འཐོན། བཞི་པའི་བཅུ་གཅིག་ལ་ཆོས་སྡེ་ཆེན་པོ་དཔལ་ལྡན་འབྲས་སྤུངས་སུ་འབྱོར། ཡོངས་འཛིན་ངག་དབང་དཔལ་འབྱོར་ལས་ཟབ་
ཆོས་ཀྱི་གདམས་པ་ཅི་རིགས་པ་ཞུས། དགུང་ལོ་ཉེར་བརྒྱད་པ་ཆུ་སྟག་གི་ལོ་གོང་མ་ཆོས་རྗེ་འབྱོར་པ་དང་ལྷན་ཅིག་ཏུ་སྐྱབས་མགོན་རྒྱལ་བའི་དབང་པོ་ཐམས་ཅད་མཁྱེན་གཟིགས་ཆེན་པོའི་ཞབས་དྲུང་དུ་ཚེ་དབང་གྲུབ་རྒྱལ་མ། སྤྱན་རས་གཟིགས་ཕྱག་
བཞི་པ་དང། འོད་ཟེར་ཅན་མ་རྣམས་ཀྱི་རྗེས་གནང། མགོན་པོ་ཕྱག་དྲུག་པའི་གཏོང་དབང་བར་ཆད་ཀུན་སེལ། བརྒྱད་སྟོང་པ་དང་འཇིགས་བྱེད་ཀྱི་རྒྱུད་རྟོག་བདུན་ཕྱག་མཚན་ལས་ཚོགས་བཅས་ཀྱི་ལུང། ལམ་འཁྲིད་འཇམ་དཔལ་ཞལ་ལུང་གི་ལུང་ལ་

[015A]༄༅། །གཞན་དོན་རླབས་ཆེ་བ་བྱུང་འདུག་པས་ལུང་བསྟན་ད་གསུང་གི་རྒྱལ་ཆེན་རྡོ་རྗེ་གྲགས་ལྡན་དངོས་རང་ཁོག་ཏུ་བརླམས་པའི་རྡོ་རྗེའི་ལུང་ཡིན་འདུག་ཅིང། སྔ་ཕྱིའི་ལུང་བབས་གང་ལ་བརྟགས་ཀྱང་སྐུ་ཚེ་སྔོན་མ་ཞིག་ནས་
ཆོས་སྐྱོང་ཆེན་པོ་དང་འབྲེལ་ཐོགས་ཤིང། སྐུ་ཚེ་འདིར་ཡང་འཕྲིན་ལས་ཚུལ་བཞིན་དུ་མཛད་པའི་སྲུང་མ་ཡིན་ཚུལ་དུ་སྣང། ཟླ་བ་བཅུ་གཉིས་པའི་ཆོས་ཉེར་གཉིས་དགེ་བའི་ཉིན་བདེ་ཡངས་གྲྭ་ཚང་གི་ཆོས་ཀྱི་ཁྲི་མཐོན་པོར་འཁོད། དེར་ལོ་ངོ་གསུམ་
ཀྱི་བར་འཆད་ཉན་གྱི་སྒོ་ནས་བསྟན་པའི་བྱ་བ་མཛད། དགུང་ལོ་སུམ་ཅུ་པ་ཤིང་འབྲུག་ཟླ་བ་བཅུ་གཉིས་པའི་ཉེར་གསུམ་གྱི་ཉིན་དཔལ་ལྡན་བཀྲ་ཤིས་སྒོ་མང་གི་བླ་མའི་སྙན་གསན་ཕབ། གཞུང་དུ་དགོངས་པ་ཞུས་ཀྱང་མ་ཁྲོལ་བ་དང། ཆོས་
སྐྱོང་ཆེན་པོ་ནས་ཀྱང་གྲྭ་ཚང་ལ། སློབ་དཔོན་འཕྲིན་ལས་རྒྱས་པའི་དུས་ལ་བབས་པས་སུས་ཀྱང་མི་ཁོགས། ནམ་མཁའི་ནོར་བུ་མཐོང་བ་དོན་ལྡན་གྱི་བཀའ་བཞིན་ཞུས། ཞེས་སོགས་ལུང་བསྟན་པ་ལ་བརྟེན་ཞལ་བཞེས་མཛད། བདེ་ཡངས་
པའི་གྲྭ་པ་ཐུགས་གཉེར་བ་རྣམས་ནས་འབྲལ་མི་ཕོད་པ་ལྟ་བུའི་ཞུ་བ་ནན་གྱིས་ཕུལ་ཡང་མཛད་ཐབས་མ་བྱུང། བདེ་ཡངས་གྲྭ་ཚང་དུ་འཇོག་རྐ་མགོ་སྤྱིལ་བུའི་རབ་རྒྱབ་མ་ལ་དངུལ་སྲང་ཉི་ཤུ་རྩ་གཅིག་གིས་གཞལ་ཏེ་ཆོས་ར་ཆེ་རུ་བཏང། གྲྭ་
ཁང་དུ་བཟང་གོས་ཡུག་གསུམ་ལས་བསྒྲུབས་པའི་བླ་རེ། བླ་བྲང་དུ་ཆོས་ཁྲི་ལེགས་པ་ཆ་འགྲིག། མྱ་ངན་མེད་མཆོག་དཔལ་གྱི་སྐུ་བཀའ་གདམས་ལི་མ་གཅིག། ཐང་ཀ་གཉིས། བླ་ཆས་དང། ཉེར་སྤྱད་སྐོར། རྟ་སྒ་བཅས། མཛོ་མོ་གསུམ་

[015B] དགུང་ལོ་སོ་གཅིག་པ་ཤིང་སྤྲུལ་ལོའི་ཧོར་ཟླ་གཉིས་པའི་དཀར་ཕྱོགས་ཀྱི་ཚེས་
བཅུ་གཟའ་སྐར་འགྲོད་སྦྱོར་ལེགས་པའི་ཉི་དྲོས་ལ་དཔལ་ལྡན་བཀྲ་ཤིས་སྒོ་མང་པའི་འདུས་པ་རྒྱ་མཚོའི་མངོན་དུ་དབང་བསྐུར། དེ་ཉིན་ཆོས་རར་རྩི་བཞག་ཐོག་མ་ཡང་ཕུལ། ཆོས་ཐོག་དེར་སྐབས་གཉིས་པའི་འཛིན་ཆོས་པ་འགའ་ཞིག་ལ་གཞན་གྱིས་
དབྱེན་བཅོས་པས་ཚུལ་མིན་ཡིད་བྱེད་ཡོད་པ་ལ་དགོངས་ཏེ་དགོས་དབང་གིས་རྩི་བཞག་ཤིན་ཏུ་རིང་བ་བཏང་བར་ལན་གཉིས་གསུམ་གྱི་བར་བླ་མ་རང་ལ་གཏོང་རྒྱུ་ཡོད་པ་རྒྱུ་མཚན་དུ་བྱས་ནས་དེ་ལྟར་གནང་ན་ངེད་ཚོས་མི་ཟིན་པ་འདུག་ཅེས་ཞུ་བ་ནན་གྱིས་ཕུལ་
བས་རིམ་གྱིས་ཐུང་དུ་བཏང་ཡང། དཔྱིད་ཆོས་གཉིས་པར་རྩི་བཞག་ལྔ་ཙམ་གྱི་ཚོད་ལས་མ་ལུས་པར་རྫོགས། དེས་མ་རུངས་པ་དེ་དག་གི་ལོག་རྟོག་ལྷག་མེད་དུ་ཞི། དབུ་མ་དཔྱིད་ཆོས་དང་པོར་མགོ་བཙུགས་པ་སྟོན་ཆོས་གསུམ་པའི་སྐབས་རྫོགས་
པར་གྲུབ་པས་འཛིན་གྲྭ་དེ་ལ་བློ་གྲོས་ཀྱི་རྩལ་དང་ལྡན་པ་ཤིན་ཏུ་མང་བའི་སྟབས་ཚང་མ་ལྷག་པར་དགྱེས་ཤིང། ཕྱིས་སུ་ཡང་རྩི་བཞག་དེ་ལས་རིང་བ་འཛིན་མ་མྱོང་ཞིང། ད་ལྟའི་བབས་ལ་བསམས་ན་སྐལ་པ་ཡང་ཤིན་ཏུ་བཟང་བར་འདུག་ཅེས་རྗེས་སུ་
ཡི་རང་བ་བྱེད་པ་མང་དུ་བྱུང། དེ་སྔ་ཕན་འདུལ་མཛོད་ལོ་རེ་མོས་ཀྱིས་གཏོང་སྲོལ་ཡོད་འདུག་ཀྱང། སྐྱེ་བོ་སློབ་གཉེར་གྱི་ཤེས་འདོད་མེད་པ་བ་གླང་གི་བརྟུལ་ཞུགས་འཛིན་པ་ཚོར་རྩི་བཞག་མང་ཉུང་ལ་ཁྱད་པར་མེད་ཅིང། བློ་གྲོས་ཀྱི་ནོར་ཅན་ཐོས་པ་

[016A]༄༅། །ངོམ་མེད་དུ་སྤྱོད་པའི་དོན་གཉེར་ཅན་རང་གཞན་ལེགས་སུ་འདོད་པ་རྣམས་ལ་ཕན་སླེབས་ཆེ་བར་དགོངས་ཏེ་ལོ་སྟར་བཞིན་འདུལ་མངོན་གྱི་འཛིན་གྲྭ་སོ་སོར་བྱས་ནས་པོ་ཏི་རྫོགས་པའི་རྩི་བཞག་ཕུལ་བས་བློ་བསྐྱེད་ཐོན་
བ་ཤིན་ཏུ་མང་བ་བྱུང་འདུག་པ་ནི། བློ་ལྡན་གཟུར་གནས་ཀྱིས་བརྟགས་ན་རྣམ་པར་ཐར་པ་ཁྱད་པར་དུ་འཕགས་པ་རྒྱལ་བ་སྲས་བཅས་ཐམས་ཅད་ཀྱིས་ཀྱང་དར་དིར་དུ་བསྟོད་བསྔགས་སྒྲོག་པར་མཛད་པའི་འོས་སུ་ཆེའམ་སྙམ། མེ་རྟ་ལོ་
གངས་ཅན་ལྟ་གཅིག་རྒྱལ་མཆོག་ལྔ་པ་ཆེན་པོ་དཔལ་ལྡན་འབྲས་སྤུངས་ཆོས་ཀྱི་སྡེ་ཆེན་པོར་ཆིབས་བསྐྱོད་སྐབས་རྗེ་ཉིད་ཀྱིས་ཐོག་དྲངས་བཀྲ་ཤིས་སྒོ་མང་བའི་ཚོགས་ཡོངས་ནས་ཀུན་དགའ་ར་བར་རྒྱལ་བའི་དབང་པོར་ཞབས་བརྟན་དང་སྟོན་མོ་
རྒྱས་པའི་བསྙེན་བཀུར་ཞུས། དེ་སྐབས་འབྲས་སྤུངས་ཚོགས་ཆེན་དང་ལྟན་དུ་རྒྱལ་དབང་མཆོག་གི་ཞབས་པད་ནས་ལམ་རིམ་ཆེན་མོའི་ཟབ་བཤད་སྐྱབས་འགྲོའི་འཕྲིན་ལས་ཀྱི་བར་ཐོབ། དགའ་ལྡན་ཕོ་བྲང་དུ་སྨན་བླ། འཇམ་དབྱངས་དམར་
སེར༑ ཐུགས་རྗེ་ཆེན་པོ་རྣམས་ཀྱི་རྗེས་གནང་ཡང་རྒྱལ་དབང་མཆོག་ལ་ཞུས། གཞན་ཡང་ལུག་ལོ་ནས་བརྩམས་གླང་ལོ་ཟླ་བ་གསུམ་པའི་བར་རྒྱལ་མཆོག་ཕྱག་ན་པདྨོའི་སྐུ་དྲུང་དང་རྗེ་བཙུན་ཙོང་ཁ་པ་ཆེན་པོའི་གསུང་རབ་ཀྱི་ལུང་སྤེལ་
པའི་སྨོན་མཐུ་གྲུབ་པ་ངག་དབང་བློ་གྲོས་དཔལ་བཟང་སོགས་ཚད་ལྡན་གྱི་དགེ་བའི་བཤེས་གཉེན་དུ་མར་མདོ་སྔགས་ཀྱི་ཟབ་པ་དང་རྒྱ་ཆེ་བའི་དམ་པའི་ཆོས་མང་དུ་གསན། གཙོ་བོར་གྲྭ་ཚང་ལ་ཆོས་ར་ཀུན་དང་དབྱར་དགུན་གྱི་ཆོས་མཚམས་ཕལ་

[016B] སྔ་དུས་འབྲས་སྤུངས་སུ་གྲྭ་ཚང་ཚང་མར་ཆོས་མཚམས་སུ་ཡང་བློ་གསལ་དོན་གཉེར་ཅན་གྱི་རིགས་ལ་རྩི་བཞག་གནང་སྲོལ་ཡོད་པ་ད་ལྟ་བཞུགས་པའི་སྔགས་པ་སློབ་དཔོན་ཟུར་པ་བློ་བཟང་ཆོས་འཕེལ་སོགས་ཀྱིས་ཐུགས་
དྲན་བསོས་པའི་གསུང་གླེང་ཁོ་བོས་ཀྱང་ཐོས་མོད། དེང་སང་ནི་ཆོས་མཚམས་ཀྱི་རྩི་བཞག་འཇའ་ཡལ། ཆོས་ར་དངོས་ཀྱི་རྩི་བཞག་གྲངས་ཚང་བ་ཡང་དཀའ་བའི་ཉེར་བསྡུའི་སྐབས་སུ་བབ་པར་སྣང་ངོ། །གཞན་ཡང་དཔྱིད་དང་དབྱར་གྱི་ཆོས་ཐོག་ལ་
གསུང་ཆོས་ཀྱང་འཛུགས་པར་མཛད། རྗེ་འདི་པ་གསུང་རབ་ལ་སྦྱངས་པའི་ཡོན་ཏན་གྱིས་ཕྱུག་པར་མ་ཟད། བསྟན་པ་ཁོ་ན་འཕེལ་ཐབས་ལ་དགོངས་པའི་ཐུགས་བསྐྱེད་བཟང་པོའི་ཀུན་སློང་དང་ལྡན་པ་དང། སྐུ་ཚེ་སྔ་མའི་སྨོན་ལམ་གྱི་སྟོབས་སོགས་
སྒོ་དུ་མ་ནས་འཆད་ཉན་མཛད་སྐབས་དགེ་བཤེས་ཐོན་ཤིན་ཏུ་ཆེ་བ་བྱུང་འདུག་ཅིང། ཡིག་ཆ་སྔ་མའི་ཟེར་ཟློས་ཙམ་མ་ཡིན་པར་རང་གི་བློ་གྲོས་ཀྱི་རྩལ་ལས་དྲངས་པའི་ལུང་རིགས་ཀྱི་མདའ་རྣོན་པོས་ལོག་སྨྲའི་ཕས་རྒོལ་གྱི་ཚོགས་རྨེག་མེད་པར་
འཇོམས་པར་བྱེད་པའི་ཡིག་འཇོག་ཐུབ་པའི་བསྟན་འཛིན་རྒྱལ་བ་གཉིས་པའི་རིང་ལུགས་ཀྱི་གསལ་བྱེད་ཆེན་པོ་འགྲན་ཟླ་དང་བྲལ་བ་ལྕང་སྐྱ་རྡོ་རྗེ་འཆང་ངག་དབང་བློ་བཟང་ཆོས་ལྡན། མཁས་གྲུབ་ཆེན་པོ་འཇམ་དབྱངས་བཞད་པའི་རྡོ་རྗེ། གཞན་ཡང་
དོན་ཤེར་གཉིས། སྐལ་ལྡན་གཉིས། འཇམ་དབྱངས་གཉིས། ཆོས་སྐྱོང་རྒྱ་མཚོ་སོགས་མང་དུ་བྱུང་འདུག་ཅིང། ཆོས་རའི་སྐབས་རྩོད་པའི་འབེལ་གཏམ་ཤིན་ཏུ་སྨར་བས་མཚན་འཁྱོངས་པའང་མང་དུ་བྱུང། དེ་དུས་ཀྱི་རྩོད་གྲ་དང་ཐོན་ཙམ་སྔ་

[017A]༄༅། །དུས་ཀྱི་སུ་ལའང་བྱུང་སྐད་མ་ཐོས་ཞེས་འཇམ་དབྱངས་བཞད་པས་གསུངས་ཏེ་བུ་སློབ་མཁས་པ་བྱོན་ལུགས་ལ་བལྟས་ན་བསྔགས་བརྗོད་དེ་ཉིད་དོན་ལ་གནས་པར་སེམས། དེ་སྔ་ཕན་བླ་སྤྱི་སོ་སོར་མེད་པས་ཆོས་ཐོག་
ཆེབ་བཞིའི་སྐབས་ལས་གཞན་དུ་ཇ་ཚུལ་མེད་པ་མང་བ་ལ་ཡུལ་ཐག་རིང་པོ་ནས་ཐུགས་གཉེར་གསན་སྦྱོང་སོགས་ཀྱི་ཆེད་དུ་བྱོན་པའི་གྲ་པ་རྣམས་འོ་བརྒྱལ་བ་ཐུགས་ཀྱིས་མ་བཟོད་ནས། སྣ་ཆེན་དང། དགེ་རྒན་སོགས་གྲོས་དབང་རྣམས་དང་བསྡུར་ཐོག་
སྤྱི་པའི་དངོས་ཆས་ཟུར་དུ་བཞག་ནས་ཚ་རྟིང་མར་གྲ་ཇ་གཉིས་ཆག་མེད་གཏོང་བ་སོགས་ཀྱི་སྲོལ་འཛུགས་པར་མཛད་པས་ལུགས་གཉིས་ཐད་ནས་གྲ་ཚང་འདིར་བཀའ་དྲིན་ཆེ་བ་ཡིན་པར་འཁུམས། ཆུ་གླང་ལོ་ཧོར་ཟླ་གསུམ་པ་རྒྱལ་བས་དཔལ་ལྡན་དུས་ཀྱི་
འཁོར་ལོ་གསུངས་པའི་དུས་ཆེན་དང་ཉེ་བ་དམར་ཕྱོགས་བཟང་པོ་དང་པོའི་ཚེས་ཀྱི་ཉིན་རྒྱལ་སྲས་ཆེན་པོ་དོན་གྲུབ་རྒྱ་མཚོ་སྒོ་མང་པའི་ཆོས་ཀྱི་ཁྲིར་མངའ་གསོལ། ཟླ་བ་དེ་གའི་དམར་ཕྱོགས་ཀྱི་དགའ་བ་གཉིས་པའི་དུས་ཚེས་ཤིན་ཏུ་བཟང་བའི་ཉིན་
རིག་སྔགས་འཆང་བའི་འདུས་སྡེ་ཀུན་གྱི་གཙུག་རྒྱན་དཔལ་ལྡན་སྨད་རྒྱུད་གྲྭ་ཚང་གི་བླ་མའི་ཁྲིར་འཁོད་ནས་རྒྱལ་བ་གཉིས་པའི་ལེགས་བཤད་མང་པོ་དང་ཁྱད་པར་དཔལ་གསང་བ་འདུས་པའི་རྒྱུད་འགྲེལ་པ་བཞི་སྦྲགས་དང་བཅས་པ་སོགས་
བླ་མེད་རྡོ་རྗེ་ཐེག་པའི་ཆོས་སྒྲ་དབྱར་སྐྱེས་རྔ་གསང་མཐོན་པོས་སྐལ་ལྡན་མདོངས་མཐའ་ཅན་རྣམས་ཀྱི་ཡིད་ཀྱི་བརྟན་པ་རང་དབང་མེད་པར་ཕྲོགས། སེ་ར་རྩེར་རྗེ་རིན་པོ་ཆེས་རྒྱུད་འགྲེལ་གནང་བའི་བཞུགས་ཁྲིའི་རྒྱབ་རྟེན་གྱི་སྟར་ཁའི་

[017B] ལོ་དེའི་ཟླ་བ་དྲུག་པའི་ཚེས་བཅུ་བདུན་ལ་དགེ་ལྡན་བྱང་རྩེའི་ཁྲིར་ཕེབས། དེ་ལོ་ཆུ་མིག་ལུང་ནས་ཆུ་
བཟང་ཆབ་ཚན་ལ་ཕེབས་དུས་ཆུ་གོང་ནས་གསར་དུ་བརྡོལ་བ་དང་ཆུར་བཞུགས་ཐོག་འཇའ་ཟུག་པའི་ལྟས་ཡ་མཚན་མ་སོགས་ཐམས་ཅད་ལ་མཐུན་སྣང་དུ་བྱུང། དཔལ་གསང་བ་འདུས་པའི་རྫོགས་རིམ་དམར་འཁྲིད་བླ་མ་གུར་སྨོན་པ་ལ་ཞུས་ཤིང་
ལྕང་སྐྱ་རྡོ་རྗེ་འཆང་ཆེན་པོ་ལ་ཡང་དབེན་ས་པའི་ལུགས་ཀྱི་དམར་འཁྲིད་ལེགས་པར་གསན་པས་རྒྱུད་པའི་བླ་མ་ན་རིམ་བཞིན་ནས་བརྒྱུད་པ་དང། དབེན་ས་པའི་སྙན་རྒྱུད་ཀྱི་གདམས་པའི་ཆུ་བོ་གཉིས་འདྲེས་ཀྱི་རིམ་ལྔའི་དམར་འཁྲིད་ཀྱང་སྐལ་ལྡན་གྱི་གདུལ་
བྱ་དུ་མར་འབེབས་པ་མཛད། ལེགས་པར་སྦྱར་བའི་སྐད་དུ་ཨ་ན་ལ་སྟེ། ལྗོངས་འདིར་མེ་ཕོ་འབྲུག་གི་ལོར་ལྷ་སའི་རྒྱུད་ཁང་གི་འགྲམ་བཏིང། དེ་ཡང་ཀུན་མཁྱེན་ལྔ་པ་ཆེན་པོར་སྙན་ཞུ་གནང་བར། ད་ལྟའི་རྒྱུད་ཁང་གིས་འདིར་སྔར་ཆོས་རྒྱལ་སྲོང་
བཙན་སྒམ་པོས་ཚོགས་འཁོར་བསྐོར་བའི་གནས་ཡིན། མ་འོངས་པ་ན་འཛམ་གླིང་ལ་དབང་བྱེད་པའི་གསང་སྔགས་ཀྱི་སྡེ་འབྱུང་བར་ཆོས་རྒྱལ་གྱིས་ལུང་བསྟན་པ་ཡིན་པས། དེར་རྒྱོབ་ཅིག་པའི་བཀའ་གནང་བ་ཡིན་ཚུལ་རྒྱུད་རྒན་རྣམས་ཀྱིས་གསུངས་
པ་ངེས་འདྲོངས་ཡིན་འདུག་ཅེས་ཁྲི་ཆེན་བླ་མ་གསུང། དེ་ལོ་གཞུང་ནས་ལྷོ་མོན་དུ་དཔུང་བཅུག་པའི་ཇུས་རིམ་ལ་དྲུག་ཅུ་པའི་ལྕགས་མཁར་ཆེན་མོ་གནང་དགོས་བྱུང་བར་རྡོ་རྗེ་སློབ་དཔོན་མཛད་པའི་སྒྲལ་ཆོག་གི་སྐབས་བྱིའུ་ནག་པོ་ཞིག་ལྕགས་

[018A]༄༅། །མཁར་གྱི་ཆོས་འབྱུང་ནང་དུ་འགྲོ་གྲབས་ཡང་ཡང་བྱེད་པ་དང་ཁ་གདངས་ཏེ་ན་བའི་རྣམ་འགྱུར་སྟོན་པ། རབ་འབྱམས་པ་འོད་ཟེར་གྱིས་ཡང་ཡང་ཕྱིར་འཐེན་དགོས་པ་སོགས་མངོན་སྤྱོད་ཀྱི་རྟགས་མཚན་གསལ་བར་
ཐོན་པས་རྭ་ལོ་ཆེན་པོ་རྡོ་རྗེ་གྲགས་ཀྱི་དཔེ་ཟླར་འོས་པ་བྱུང། དེ་སྐབས་རྗེ་འཇམ་དབྱངས་བཞད་པ་ལ་ཁྱོད་སྔར་བསྙེན་པ་སོང་བའི་སྟབས་ལིངྒའི་གནས་ཡིག་བྲིས་གསུངས་པ་ལྟར་མཛད་ཅིང་སྒྲལ་ཆོག་གི་ཡང་ལས་ཀྱི་རྡོ་རྗེ་སློབ་དཔོན་གྱིས་གནང་བར་
དྲག་ལས་རིགས་ལ་འདོད་པ་མེད་ཅིང། སྒྲུབ་པ་ཁོ་ན་ལྷུར་ལེན་པར་འདོད་པས་དགོངས་པ་དགོས་ཚུལ་ནན་ཞུ་གནང་བས་ཕྲོལ། དམིགས་ཡུལ་དེ་དག་ལ་ཆེར་མ་དམིགས་ཀྱང་མངོན་སུམ་གྱི་མཐོང་སྣང་སྣ་ཚོགས་པ་བྱུང་བ་བཅས་མངོན་སྤྱོད་ཀྱི་འཕྲིན་
ལས་ལམ་དུ་སོང་སྟེ་འབྲུག་གཞུང་གི་ཞབས་དྲུང་དེ་སྔ་ཕན་སྔགས་འཆང་མང་པོས་ལས་སྦྱོར་ཧཱུཾ་ཕཊ་ཀྱི་སྒྲ་བསྒྲགས་ཀྱང་ནུས་པ་ཆེར་མ་བྱུང་བ། དེ་ནས་མི་རིང་བར་སྐུ་གཤེགས་ནས་སྤྲུལ་སྐུ་འཚོལ་བ་སོགས་བྱུང་ཞེས་འཇམ་དབྱངས་བཞད་པས་
གསུངས་པ་ནི་རྡོ་རྗེ་འཛིན་པ་ཆེན་པོ་འདི་ཉིད་འཇིགས་མཛད་གཤིན་རྗེའི་གཤེད་ཀྱིས་བྱིན་གྱིས་བརླབས་པའི་མཐུ་སྟོབས་ཀྱི་བདག་ཉིད་ཡིན་པ་དང། ཟ་བྱེད་གཤིན་རྗེ་ཁྲོས་པའི་དྲག་ལས་ལྕགས་མཁར་ཆེན་པོ་འདི་ཉིད་རྫས་རྫགས་ཏིང་ངེ་
འཛིན་ཚོགས་པའི་ཕྱག་ལེན་རྣམ་པར་དག་པས་བྱས་ན་ནག་ཕྱོགས་ཀྱི་མི་དང་མི་མ་ཡིན་མཐའ་དག་དུས་མཐའི་མེ་དང་ཕྲད་པའི་རྩྭ་སྦུར་བཞིན་ལྷག་མེད་དུ་འཇོམས་པར་བྱེད་པའི་ནུས་པ་ཐོགས་མེད་དྲག་ཡོའི་འཁྲུལ་འཁོར་མཐར་ཐུག་ཡིན་པ་

[018B] ཆུ་མིག་ལུང་དུ་དོན་གྲུབ་རྒྱ་མཚོས་འཁྲིད་དབོན། གཞན་མ་འཇམ་དབྱངས་བཞད་པ་སོགས་ཁྲིད་པ་དགུར་རིམ་ལྔའི་དམར་འཁྲིད་དམ་པ་བར་མ་ཆད་པའི་ཞལ་ལུང་བཞིན་རྫོགས་པར་གནང་ཞིང། འཇམ་དབྱངས་
བཞད་པར་འཁྲིད་འདི་ཁའི་འཕྲོ་སྐྱོང་རྒྱུ་བྱུང་ན་མི་རིང་པར་རྟོགས་པ་ཁྱད་པར་ཅན་སྐྱེ་བ་འདྲ་སྙམ་པའི་བྲོད་རྟགས་ཀྱང་འཁྲུངས་འདུག། ཆུ་མིག་ལུང་ནས་ལྷ་སར་ཕེབས་སྐབས་རྒྱུད་ཁང་གི་ཐོག་གྲུབ་འདུག་པར་འཇམ་དཔལ་གཤིན་རྗེ་གཤེད་པོ་རྡོ་
རྗེ་འཇིགས་བྱེད་ཀྱི་བདག་འཇུག་དང་རྡུལ་ཚོན་གྱི་བྲིས་ཐིག་ཐོག་མར་གསར་འཛུགས་ཀྱི་ཕྱག་ལེན་འཁྲུལ་བྲལ་དུ་བསྟར། དགེ་ལྡན་དགུན་ཆོས་ཀྱི་ཐོག་བསྐྱེད་རྫོགས་ཆེན་མོ་གཉིས་ལ་ཟབ་བཤད་བླ་མ་སྔ་མ་སོ་སོའི་བཞེད་ཚུལ་མི་འདྲ་བ་དང་
སྒྱུ་ལུས་ཀྱི་ལྡང་ཚུལ་སོགས་ལ་དགག་བཞག་ལུང་རིགས་ཀྱིས་མཐའ་ཆོད་པ་དང། འབྲས་སྤུངས་སུ་ཡེ་ཤེས་རྡོ་རྗེ་ཀུན་ལས་བཏུས་ཀྱི་མན་ངག་རྒྱན་བདུན་གྱི་སོར་མོས་རྩ་རྒྱུད་ཀྱི་སྦས་དོན་དཀའ་གནད་ཀྱི་མདུད་བ་མཐའ་དག་ལྷུག་པར་བཀྲོལ་
བས་དེར་འདུས་ཀྱི་མཁས་པ་མང་པོ་དང་གུས་ཀྱི་ཟླ་ཟེར་འཕྲོས་པའི་མཐུས་ལག་པའི་པདྨ་སྙིང་གར་ཡང་ཡང་ཟུམ་པར་གྱུར། འདི་དག་གི་སྐབས་འཇམ་དབྱངས་བཞད་པ་ཡང་རྒྱུད་ལ་ཕེབས་སྐབས་ཡིན་འདུག་པས་འགྲེལ་པ་ཡོངས་སུ་རྫོགས་
པ་ཚར་གསུམ་དང་རྒྱུད་མཆོད་ཚར་བཞི། བསྐྱེད་རྫོགས་ཆེན་མོ་ཚར་བཞི། རིམ་ལྔའི་དམར་འཁྲིད་སྨིན་རྒྱས་ཚར་གཉིས་གསན་ཚུལ་གསུང་པ་རྗེ་རྒྱལ་བ་གཉིས་པའི་བསྟན་པ་སྤྱི་དང་ཁྱད་པར་གསང་སྔགས་བླ་མེད་ཀྱི་རང་ལུགས་ལ་བྱ་བ་ཆེར་

[019A]༄༅། །མཛད་པའི་དོན་ལྡན་གྱི་རྣམ་པར་ཐར་པ་རྨད་དུ་བྱུང་བར་གོ། ས་རྟ་ལོ་ལྷ་ལྡན་སྤྲུལ་པའི་གཙུག་ལག་ཁང་གི་བྱང་ངོས་སུ་རྒྱུད་ཁང་གསར་བཞེངས་ཡོངས་སུ་རྫོགས་པར་གྲུབ་སྟེ་དེ་ཡང་རྒྱུད་ཁང་སྦུག་ཏུ་གཙང་ཁང་
མགོན་ཁང་གཉིས་ཡོད་པའི་གཙང་ཁང་དུ་སྟོན་པ་ཐུབ་པའི་དབང་པོ་ཉེ་བའི་སྲས་བརྒྱད་སོགས་ཀྱི་སྣང་བརྙན་དང། མགོན་ཁང་དུ་དཔལ་རྡོ་རྗེ་འཇིགས་བྱེད་ཆེན་པོའི་སྣང་བརྙན་སུ་མཐོག་གི་ཚད་ཙམ། ཞལ་ཕྱག་ཡོངས་རྫོགས་ཡུམ་དང་
བཅས་པ། ཡེ་ཤེས་མགོན་པོ་ཕྱག་དྲུག་པ་དང་ལས་གཤིན་ཕྱི་སྒྲུབ་ཀྱི་སྣང་བརྙན་ཉིས་ཐོག་གི་ཚད་ཙམ་ལ་གཟུངས་གཞུག་རབ་གནས་སོགས་དམ་པའི་ཕྱག་ལེན་འཁྲུལ་པ་དང་བྲལ་བ་བསྟར་ཏེ་གནས་འདིར་རྒྱུད་པའི་ཆོས་འཕེལ་བའི་རྟེན་
འབྲེལ་འགྲིག་གསུངས། མཆོད་ཁང་གཉིས་སུ་གནམ་རྒྱན་སོགས་ཀྱི་མཆོད་རྫས་བཟང་གོས་ལས་བསྒྲུབས་པ་དུ་མ་དང། འདུ་ཁང་དུ་ཚོགས་གདན་དང། དཀྱིལ་འཁོར་སྒྲུབ་མཆོད་ཀྱི་ཡོ་བྱད་ཚད་མ། མགོན་ཁང་དུ་ཁྲོ་ལེགས་པ་གཉིས་
རུང་ཁང་དང་བླ་མའི་གསོལ་ཐབ་ཀྱི་དགོས་བྱེད་ཆ་ཚང། གཟིམས་ཆུང་དུ་རྒྱལ་དབང་མཆོག་གི་སྐུ་བརྙན་དང། རྗེ་བཙུན་འཇམ་དབྱངས་ཀྱི་སྐུ་བརྙན། ཞལ་ཐང་བདུན། ཏིང་ཀོང་སོགས་མཆོད་རྫས་ཆ་ཚང་ཆོས་གཞིས་ཐེམ་རྐང་
བཞི་དང་ཕོགས་ཐེབས་ཀྱི་ཞིང་དུ་མ། ཐུག་དར་ལྕོག། རྒྱལ་མཚན་སོགས་ཕྱི་ནང་གི་ཡོ་བྱད་ཚང་མ་ལེགས་པར་འདུ་བྱས་ཏེ་དགེ་འདུན་གྱི་བཞུགས་གནས་ལ་འབུལ་སྦྱོར་མཛད་ཅིང། རྡོ་རྗེ་འཇིགས་བྱེད་ཀྱི་བསྐྱེད་རྫོགས་ཆེན་

[019B] པཎ་ཆེན་ཐམས་ཅད་མཁྱེན་པས་མཛད་བའི་འཇིགས་བྱེད་བསྐྱེད་རིམ་གྱི་རྩི་བཞག་སྟོན་ཆོས་དང་འབྲེལ་བར་ཚར་རེ་གཏོང་བའི་སྲོལ་བཙུགས། དགུང་ལོ་ཞེ་དྲུག་པ་ལྕགས་སྤྲེ་ལོའི་ཟླ་བ་ལྔ་པའི་ནང་དུ་པཎ་ཆེན་བཀའ་འགྱུར་
པ་སྦྱིན་པ་རྒྱ་མཚོ་དཔལ་ལྡན་སྨད་རྒྱུད་པའི་བླ་མའི་ཁྲིར་མངའ་གསོལ་མཛད། རྗེ་ཉིད་བྱང་རྩེར་བཞུགས་ཏེ་ཕྱོགས་དུ་མ་ནས་འདུས་པའི་མཁན་སློབ་དགེ་བཤེས་མཚན་བཏགས་པ་སོགས་དོན་གཉེར་པའི་འདུས་པ་མང་པོར་མཁས་གྲུབ་ཆེན་པོ་
འཇིགས་མེད་འབྱུང་གནས་ཞབས་ལ་རྗེ་བཙུན་རྡོ་རྗེ་རྣལ་འབྱོར་མས་དངོས་སུ་སྩལ་བའི་རྡོ་རྗེ་འཕྲེང་བ་དང། གྲུབ་པའི་དབང་ཕྱུག་ཆེན་པོ་དར་པཎ་ཨཱ་ཙརྱའི་ལུགས་ཀྱི་ཀྲྀ་ཡ་ས་མུཙྪ་ཟུང་དུ་འབྲེལ་བའི་རྒྱུད་སྡེ་བཞིའི་དཀྱིལ་འཁོར་གྱི་དབང་
བསྐུར་ཞེ་ལྔ། སྒྲུབ་ཐབས་རྒྱ་མཚོ། པ་རི་བརྒྱ་རྩ། སྣར་ཐང་བརྒྱ་རྩ། སྣར་ཐང་བརྒྱ་རྩ། འཇམ་དབྱངས་ཆོས་སྐོར་ཚར་གསུམ་སོགས་དང། དུས་གསུམ་རྒྱལ་བ་ཀུན་གྱི་བགྲོད་པ་གཅིག་པའི་ལམ་པོ་ཆེ་བྱང་ཆུབ་ལམ་གྱི་རིམ་པའི་དམར་འཁྲིད་ལན་གཉིས་ཀྱི་བར་
གནང་བ་སོགས་མདོ་སྔགས་ཀྱི་དམ་པའི་ཆོས་ཀྱི་སྦྲང་ཆར་ཟིམ་བུས་སྐལ་ལྡན་མཐའ་ཡས་པའི་དད་པའི་ཞིང་སར་མངོན་མཐོ་དང་ངེས་ལེགས་ཀྱི་འབྲས་བཟང་སྐྱེད་བསྲིངས་པར་མཛད། དགུང་ལོ་ཞེ་བརྒྱད་བཞེས་པ་ཆུ་ཁྱི་ལོ་སྟོན་ཟླ་འབྲིང་པོའི་
དཀར་ཕྱོགས་ཀྱི་ཚེས་བཅོ་ལྔ། དུས་འཁོར་བའི་དབྱངས་ལཱ། གསལ་བྱེད་དྷ། འབྱུང་བས། ཡོན་ཏན་དྲི། དབྱངས་འཆར་བའི་དབྱངས་ཨོ། གསལ་བྱེད་ཧ། ཁམས་ནམ་མཁའ། ཡོན་ཏན་སྒྲ། ན་ཚོད་སྨིན་པའི་ཉིན་ནམ་མཁའི་ནོར་བུ་ཤར་

[020A]༄༅། །ཕྱོགས་ས་འཛིན་གྱི་ཕྲག་པ་ནས་ཐོན་ཏེ་འཛམ་གླིང་ཡོངས་སུ་རྫོགས་པར་སྣང་བའི་ཟེར་བརྒྱ་འགྱེད་པའི་འབྲུག་གི་དུས་སྐབས་དགེ་ལྡན་རྣམ་པར་རྒྱལ་བའི་གླིང་དུ། ཁམས་གསུམ་གྱི་བླ་མ། སྲིད་པ་གསུམ་
གྱི་འདྲེན་མཆོག་འཇམ་མགོན་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་འཇིགས་མེད་སེངྒེས་བཏེག་པའི་གསེར་གྱི་ཁྲི་འཕང་མཐོན་པོར་ཞབས་ཟུང་བཀོད། སློབ་མ་དང་སྦྱིན་བདག་གི་རིགས་ནས་ཁྲི་ཕེབས་ཟང་ཟིང་གི་ལེགས་སྐྱེས་ཟླ་གཅིག་ལྷག་གི་བར་
བསྒྲུབས། ཞལ་བསྲོའི་དགའ་སྟོན་གྱི་དམ་བཅའ་སྤྲུལ་སྐུ་མངོན་དགའ་བས་མཛད། ཧོར་ཟླ་བཅུ་པའི་ནང་ནས་འགོ་བརྩམས་ཏེ་རྗེ་བཙུན་ཙོང་ཁ་པ་ཆེན་པོ་ནས་ཉེ་བར་བརྒྱད་པའི་བདེ་མཆོག་ལཱུ་ཨི་པ་དང། དྲིལ་བུ་ལྷ་ལྔ། དྲིལ་བུ་པའི་ལུས་དཀྱིལ་
གསང་འདུས་འཕགས་ལུགས། རྡོ་རྗེ་འཇིགས་བྱེད་བཅུ་གསུམ་མ་དང་དཔའ་བོ་གཅིག་པའི་དབང། དེ་དག་གི་རིམ་གཉིས་ཀྱི་དམར་འཁྲིད། ལམ་རིམ་དང་ཟབ་མོ་དབུ་མའི་ལྟ་འཁྲིད། ཟབ་ལམ་ནཱ་རོ་ཆོས་དྲུག་གི་འཁྲིད་སོགས་དཔལ་ལྡན་སྲད་རྒྱུད་པ་
ལས་འོངས་པའི་ཟབ་ཆོས་མང་པོའི་སྒོ་དབྱེ། གཞན་ཡང་འཇམ་དབྱངས་ཆོས་སྐོར། སྒྲུབ་ཐབས་བརྒྱ་རྒྱམ། སྣར་ཐང་བརྒྱ་རྩ་སོགས་རྗེས་གནང་གི་རིགས། རྗེའི་རྩ་འཇུག་གི་རྣམ་བཤད་ཀྱི་ལུང་སོགས་ཆོས་མཐའ་ཡས་པ་སྩལ་ཞིང། དེ་སྐབས་ཆོས་
རྗེ་ཞི་བ་བཟང་པོ་སོགས་སྤྲུལ་སྐུ་དང་དགེ་བཤེས་མཁས་བཙུན་བཟང་གསུམ་འཛོམ་བ་བསྟན་པར་ཕན་ངེས་པའི་འདུས་པ་མང་ལ་རགས་པ་བྱུང། ཁྲི་རིན་པོ་ཆེ་སྔ་མ་མང་པོའི་དུས། ཆོས་རའི་གསུང་ཆོས་ལ་ཉན་མཁན་ཆེར་ཡོང་གི་མེད་འདུག་ཀྱང་

[020B] མང་དུས་ཆོས་རར་མི་ཤོང་བ་ཡང་བྱུང། ཚོགས་ཆེན་གྱི་འདུ་ཁང་དཀར་མོ་རྗེ་བདག་ཉིད་ཆེན་པོའི་སྐུ་དུས་ནས་བཟུང་འདི་ཡན་ལག་ལ་ཞིག་གསོ་ཕྲན་བུ་ལས་ཡོངས་རྫོགས་ལ་
སུས་ཀྱང་འཐོ་གཏོང་མ་ནུས་པས་ཆུང་སྐྱོན་དང་གོག་ཉམས་ཆེ་བ་ཡོད་འདུག་པར་བརྟེན། འདུ་ཁང་གི་ཉམས་གསོ་ལེགས་པར་གྲུབ་ན་ཉམ་ཉེས་པ་ཇི་ལྟ་བུ་ཞིག་བྱུང་ཡང་བཟོད་དགོངས་པའི་སྙིང་སྟོབས་ཀྱི་གོ་ཆ་ཆེན་པོ་བཞེས་ཏེ་སྔ་མ་ལས་མཆུ་ཞེང་ཐམས་
ཅད་ཀྱིས་ཆེར་བཏང་ཞིང། ཤིང་ཆ་བཟོ་བཀོད་སོགས་ཚང་མ་ནས་ཕུན་སུམ་ཚོགས་པ་ཀུན་གྱི་མིག་གི་བདུད་རྩིར་གྱུར་ཅིང་སྲ་བརྟན་རྡོ་རྗེའི་རང་བཞིན་དུ་མཛད་པ་ད་ལྟའང་ཚང་མའི་མཐུན་སྣང་དུ་གྲུབ་པ་འདི་བཞིན་ལྡེམས་རིས་མ་གཏོགས་ཚང་མ་དང་
རུང་ཁང་ཡང་ཀ་བ་བརྒྱད་ཀྱི་ཁྱོན་དང་ལྡན་པ་གསར་རྒྱག་གནང་བ་རྣམས་གེགས་མེད་པར་གྲུབ་པ་ནི་སྔོན་གྱི་ཐུགས་བསྐྱེད་ཀྱི་སྟོབས་དང། སྐུ་ཚེ་འདིར་ཡང་རང་ཉིད་ལ་གནོད་པ་དང་མི་བདེ་བའི་རྐྱེན་ངན་བྱུང་དོགས་པ་དང། རྙེད་བཀུར་སྙན་གྲགས་
སོགས་ཡོང་དུ་རེ་བའི་འཆིང་རྒྱ་གྲོལ་ནས་ཅི་བྱུང་ཡང་བྱུང་སྙམ་པའི་ཚེ་བློས་བཏང་གི་བདེན་པའི་མཐུ་སྟེ། བཀའ་གདམས་གོང་མའི་གསུང་སྒྲོས་ལས། ཚེ་བློས་བཏང་ནས་མི་ཁྱུ་ནས་བུད་པའི་ཞེ་མེད་ཅན་ལ་མིའི་གནོད་པ་གང་གིས་ཀྱང་མི་ཚུགས་
པར་མ་ཟད། བདུད་རིགས་ཀྱི་རྐྱེན་ངན་ཐམས་ཅད་ཀྱང་གྲོལ་བར་གསུངས་པ་ངེས་པ་ཡང་དག་པའི་གཏམ་ཁོ་ནའོ། །མཆོད་ཁང་ཡང་གསར་བཞེངས་ཀྱི་ཐུགས་བདུན་གཏད་དེ་སྟ་གོན་གནང་བ་སོགས་ལེགས་མཛད་ཀྱི་ཆ་མང་པོ་ཞིག་ལ་སྔར་

[021A]༄༅། །མནལ་ལམ་དུ་ཁྱི་གཉིས་ཀྱིས་རྨུགས་པར་བརྟེན་སྐུ་བརྡབས་ཀྱི་རྣམ་པ་བྱུང་ཚུལ་འདུག་པ་དེ་ཁ་ཐོག་ཏུ་བབས་པའི་རེ་གཉིས་ཀྱི་རྐྱེན་ངན་ལ་བརྟེན་བཞེད་པ་ལྟར་མ་གྲུབ་པ་ཡང་ཡོད་ཚོད་དུ་སྣང། དགའ་ལྡན་སྐོར་
ལམ་གྱི་ཕྱིར་ཤིན་ཏུ་སྲ་བའི་རྡོ་བའི་ངོས་སུ་ཞབས་རྗེས་གསལ་བའི་གྲུབ་རྟགས་བཞག་པ་ད་ལྟ་ཚང་མའི་མངོན་སུམ་དུ་གྱུར་པ་ཡོད་ཅེས་ཁྲི་ཆེན་རྗེ་བཙུན་བླ་མའི་བཀའ་ལས་ཐོས། དེ་ནས་ཤར་ཕྱོགས་རྒྱལ་ཁབ་ཀྱི་འཇིག་མེད་ཁྲི་ཆེན་པོར་འཇམ་
དབྱངས་གཞོན་ནུ་གནམ་བསྐོས་མིའི་བདག་པོར་བསྟན་པ་གོང་མ་བདེ་སྐྱིད་རྒྱལ་པོས་ཕྱོགས་དེར་བསྟན་པ་དང་འགྲོ་ལ་ཕན་པ་འབྱུང་ངེས་པའི་བླ་མ་ཞིག་གཏོང་དགོས་ཚུལ་ཐམས་ཅད་མཁྱེན་པ་ཏཱ་ལའི་བླ་མའི་སྐུ་ཞབས་སུ་གསེར་ཡིག་པ་རྫོང་
བརྡ་གནང་བར། དེ་སྐབས་ཀུན་མཁྱེན་ལྔ་པ་ཆེན་པོ་ཞིང་ཁམས་གཞན་དུ་དགོངས་པ་གཏད་པའི་གསང་སྒོའི་སྐབས་ཡིན་ཚོད་དུ་འདུག་ཀྱང། གོང་གི་ཡིན་པའི་ཚུལ་གྱིས་རྒྱ་སོག་གི་ཡུལ་དུ་ཕེབས་དགོས་པའི་བཀའ་ཤོག་བྱུང་བ་བླ་མའི་བཀའ་
ཡིན་པར་དགོངས་ཏེ་དང་དུ་བཞེས། བྱང་སེམས་སྙིང་སྟོབས་ཆེན་པོ་རྣམས་སེམས་ཅན་གཅིག་གི་དོན་དུ་འགྱུར་ནའང་དམྱལ་བའི་གནས་སུ་ངང་པ་པད་མཚོར་འཇུག་པ་བཞིན་སྤྲོ་བ་ཆེན་པོས་འཇུག་པའི་རྣམ་ཐར་བཞིན་བཤུལ་རིང་ལམ་གྱི་
ངལ་བ་སོགས་ཁྱད་དུ་བསད་ནས་ཆིབས་བསྐྱོད་གནང་བར། དེ་སྐབས་སྙིགས་མ་ལྔ་ཆེས་ཆེར་བདོ་བའི་དུས་ཀྱི་ཆད་པས་མནར་ཏེ། ཁལ་ཁ་དང། ཨོ་རོད་ཕྱོགས་གཡུལ་འཁྲུགས་ཀྱིས་སྐྱེ་བོ་དུམ་མི་འདོད་བཞིན་དུ་འཕངས་པའི་སྲོག་འདོར་

[021B] ཐུགས་བསྐྱེད་བཟང་པོའི་གནང་སྒོ་ལ་བརྟེན་ལོ་ཤས་བར་འཁྲུག་ངོ་ཞི་བའི་བདེ་འཇགས་བྱུང་ཡང། ཆིངས་དན་མཐར་འཁྱོལ་བ་ཞིག་མ་བྱུང་བ་ནི་སྐྱེ་བོ་རྣམས་
རང་རང་གི་ལས་ཉོན་གྱི་འབྲས་བུ་སྨིན་པ་ཐོག་ཏུ་བབས་པ་ལ་དུས་གསུམ་སངས་རྒྱས་ཐམས་ཅད་ཀྱིས་ཀྱང་བཟློག་ནུས་པ་མ་ཡིན་ནོ། །གནམ་བསྐོས་མིའི་རྗེ་བོ་དང་འཇལ་འཕྲད་གནང་ཞིང་སྲི་ཞུ་དང་བཀུར་སྟི་ཇེ་རྒྱས་ཀྱིས་གཟེངས་སུ་བསྟོད་པར་མཛད། དེ་
ནས་རྒྱ་ཧོར་དང་མདོ་སྨད་ཕྱོགས་ཀྱི་སྐྱེ་བོ་དུ་མ་ལ་དམ་པའི་ཆོས་ཀྱི་བགོ་སྐལ་སྩལ་བ་སོགས་མཐོང་ཐོས་དྲན་རེག་མཐའ་དག་ལ་གནས་སྐབས་ཀུན་ཏུ་སྨན་པར་འགྱུར་བའི་ཆོས་སྦྱིན་མི་ཟད་པའི་སྒོ་འཕར་ཡངས་པོར་ཕྱེ་སྟེ་སྐུ་ཚེ་དེ་ཉིད་ཀྱིས་གདུལ་བར་བྱ་བའི་
དངོས་ཀྱི་གདུལ་བྱ་རྣམས་རྫོགས་ཏེ་རེ་ཞིག་ཞི་བར་མནལ་བའི་བདེ་བས་ཐུགས་ཕྲོགས་པ་ལྟར་གྱུར་ནས་མདོ་སྨད་ཀྱི་ཕྱོགས་སུ་སྙུང་ཟུག་སོགས་ཕལ་པ་ལྟ་བུའི་མི་བདེ་བའི་རྣམ་པ་ཡེ་མེད་པར་དགོངས་པ་ཆོས་དབྱིངས་སུ་ཐིམ། སྐུ་གདུང་ཞུགས་ལ་ཕུལ་
བར་རང་བྱོན་གྱི་རྣམ་པ་མང་དུ་བྱོན་པ་ལ་རྗེས་འཇུག་རྣམས་ཀྱིས་རིན་ཆེན་གཉིས་པ་ལས་བསྒྲུབས་པའི་མཆོད་རྟེན་བཞེངས་པ་སོགས་དགོངས་པ་རྫོགས་ཐབས་རྒྱས་པར་བསྟར། རྣམ་པར་ཐར་པ་འདི་རྣམས་རྗེ་འཇམ་དབྱངས་བཞད་པས་མཛད་པའི་
འཇིགས་བྱེད་ཆོས་འབྱུང་ནས་བླངས་པ་ཡིན་ལ། དེར་རྒྱ་ཧོར་ཕྱོགས་སུ་ཕེབས་པ་ཕྱིན་གྱི་རྣམ་ཐར་མ་འཁོད་འདུག་ཅིང། དེ་སྔ་ཕན་གྱི་རྣམ་ཐར་ལའང་ཧ་ཅང་གི་ཞིབ་རྒྱས་མེད་པ་དང། རྣམ་ཐར་གྱི་ཡི་གེ་གཞན་མའི་རིགས་ཀྱང་མ་མཐོང་བས་འདིར་

[022A]༄༅། །རེ་ཞིག་དེ་ཙམ་མོ། །གང་ཐུགས་བཀྲ་ཤིས་དཔལ་གྱི་བེའུ་གྲར། །ཆོས་ཀུན་ཅིག་ཅར་ཤོང་བའི་ལྷ་མཆོག་ལ། །འཇམ་དབྱངས་གཞོན་ནུ་ཞེས་གྲགས་དེ་ཉིད་ཀྱང། །མཁས་གྲུབ་གཙུག་གི་རྒྱན་དུ་དེང་འདིར་བསྟན་
རབ་མཐོས་འཛིན་དཔལ་གྱི་དོ་ཤལ་ཅན། །གསེར་ལྡན་སྨིན་ལེགས་ལྟོ་བར་གཞོན་ནུའི་ལུས། །ཆགས་པའི་ཁུར་གྱིས་དུབ་སྟེ་བ་སྤུ་ནས། །རྡུལ་རྒྱུན་ཆུ་བོ་རྣམ་བཞིའི་འགྲོས་སུ་བབས། །འཕགས་བོད་མཁས་གྲུབ་ཡོངས་ཀྱི་ཞལ་ལུང་ཆབ། །རྣམ་དཔྱོད་ལྟོ་བ་
གཅིག་ཏུ་འཁྱིལ་བཟོད་པ། །གངས་ཅན་འདི་ན་དྲང་སྲོང་རྀ་ཥི་ཞིག་བྱུང་བའི་ངོ་མཚར་གཏམ་དེ་གསར་དུ་ཐོས། །ཆེན་པོའི་གཏམ་དང་བརྣག་པའི་ནོར་རྫས་ཀྱིས། །ཐེམ་སྐས་རྐང་བའི་འདེགས་འཇོག་བྱས་མིན་པར། །རང་སྟོབས་ནམ་མཁའི་ཀློང་ནས་འབར་
མེད་དུ། །ཆོས་ཀྱི་ཁྲི་ལ་འཁོད་པའི་ཚངས་པ་བྱུང། །འཇམ་མགོན་རྒྱལ་བ་གཉིས་པའི་རིན་ཆེན་ཁྲིར། །ཞབས་ཟུང་རྡོ་རྗེའི་མདུད་པ་དམ་བཅིངས་པའི། །ལེགས་བྱས་རང་གི་བགོ་སྐལ་མྱོང་བའི་སླད། །ཉིན་བྱེད་རྟ་བདུན་ཤིང་རྟས་ཕྱོགས་འདིར་དྲངས། །རྣམ་འདྲེན་
གསུང་གསང་ཆོས་ཀྱི་ཕུང་པོའི་ཚད། །བརྗོད་པའི་ཡུལ་ལས་འདས་ཞེས་གཏམ་འདི་བརྫུན། །ཚེ་ཐུང་ཡུན་ལ་མཁས་དབང་ཁྱོད་ཉིད་ཀྱིས། །ལེགས་བཤད་མ་ལུས་དབྱངས་སུ་བྱས་མིན་ནམ། །རང་མཐུ་མཁའ་ཡི་གླང་པོ་རྩལ་རྫོགས་པའི། །འཕྲིན་ལས་
བདུད་རྩིའི་གྲུ་ཆར་འཛད་མིན་ཡང། །ལས་ངན་བ་ཚྭ་ཅན་གྱིས་གཞིའི་ངོགས། །བདེ་སྐྱིད་མྱུ་གྲུས་དབེན་འདིར་སུ་ཞིག་གཤུད། །འོན་ཀྱང་དབང་ཕྱོགས་ས་གཞིར་ཞབས་ཐུང་གི་གོམ་སྟབས་གསར་དུ་འཕོས་པའི་ཤུལ་རྗེས་རེར། །དགེ་ལེགས་པདྨ་གསར་

[022B] །རྒྱ་མཚོའི་འགྲམ་དུ་སྙེག་པའི་ཞགས་པ་བརྐྱངས། །མཁས་གྲུབ་རྣམ་ཐར་ཕུལ་བྱུང་གསར་པའི་གཏམ། །དཔྱོད་ལྡན་ཡིད་ཀྱི་གསོས་སྨན་ཉེར་བསྒྲགས་ཚེ། །ཚངས་གནས་འཇིག་རྟེན་སྤྱི་མེས་རྒན་པོ་ཡང། །ཉན་ཕྱིར་རྣ་བ་བརྒྱད་དུ་སྤྲུལ་བ་སྙམ།།
དེ་ལྟར་རྒྱལ་བ་གཉིས་པའི་རྒྱལ་ཚབ་སྙིགས་དུས་ཕན་བདེའི་རྩ་ལག་དམ་པར་གྱུར་པ་ཁྲི་ཆེན་ངག་དབང་བློ་གྲོས་དཔལ་བཟང་པོ་དེ་ཉིད་སྐལ་ལྡན་གྱི་སྐྱེ་བོ་དུ་མའི་བསོད་ནམས་ཀྱི་ར་བར་ཐུགས་བསྐྱེད་ཀྱི་ས་བོན་སྐྱེད་དུ་བསྲིངས་བ་ལས་ལུང་དང་རྟོགས་པའི་
ཡོན་ཏན་གྱི་ཡལ་ག་ཡངས་པོས་སྐྱེ་དགུ་མཐའ་ཡས་པར་དགེ་ལེགས་ཀྱི་གྲིབ་བསིལ་སྦྱིན་པའི་ཆོ་ག་མཁན། སླར་ཡང་འཁྲུལ་པ་དང་བྲལ་བའི་སྤྲུལ་པའི་ཟློས་གར་ཡོངས་འདུའི་འཁྲི་ཤིང་གསར་པར་བསྟན་པ་བློ་བཟང་བསྟན་པའི་ཉི་མ་དཔལ་བཟང་པོའི་
རྣམ་པར་ཐར་པ་གླེང་བ་ལ་འཇུག་སྟེ། དེ་ཡང་དམ་པ་འདི་ཉིད་ཐོག་མར་འཁྲུངས་པའི་ཡུལ་ནི། གནམ་སྔོན་ས་ལ་ཞུན་མར་འཁྱིལ་བ་ལྟ་བུའི་མཚོ་ཁྲི་ཤོར་རྒྱལ་མོའི་གཡས་ཕྱོགས་མང་ཡུལ་བྱེ་མའི་ཆར་གཏོགས་ཤར་རི་སྲིན་པོའི་རི་རྒྱུད་གཡས་སུ་
འཁོར་བ། ལྷོ་རི་གསལ་ལུང། ནུབ་ཏུ་བྲག་དཀར་གངས་རིའི་འཕྲེང་བ་ཅན། །བྱང་དུ་རྨ་ཆུར་གྲགས་པའི་ཆུ་ཀླུང་ཆེན་པོ་དལ་ཀྱིས་འབབ་བ་དང་བཅས་དགེ་མཚན་དུ་མས་བསྐོར་བའི་ལྗོངས། མཐོ་རིས་ཀྱི་དགའ་ཚལ་ས་ལ་འཕོས་པ་ལྟ་བུའི་ཡང་བཟང་ཞེས་བྱ་
བའི་ས་ཆར། རབ་འབྱམས་དཀྱིལ་འཁོར་སྤྲོ་ཞིང་བསྡུ་བའི་བྱེད་པ་པོ་མཉམ་མེད་ཐུབ་པ་རིན་པོ་ཆེའི་རྒྱལ་ཚབ། རྣམ་པར་དག་པའི་ཡོན་ཏན་རྒྱ་མཚོ་ལྟ་བུ་མངའ་བ། དོན་གྱི་སླད་དུ་མཚན་ནས་སྨོས་ན་བདག་གི་མཁན་རིན་པོ་ཆེ་ངག་དབང་བློ་བཟང་བསྟན་པའི་

[023A]༄༅། །རྒྱལ་མཚན་དཔལ་བཟང་པོ་མཚན་ཡོངས་སུ་གྲགས་པ་ཚ་གན་ནོ་མོ་ན་ཧན་ཞེས་གྲགས་པ་དེ་ཉིད་ལ་མཆེད་གཉིས་བྱུང་བའི་གཅེན་ཨུའི་ཆིན་ཐའི་ཇི་ཞེས་བྱ་བ་དང། ཀླུ་མོ་སྐྱིད་ཅེས་བྱ་བའི་ཡབ་ཡུམ་གཉིས་ཀྱི་སྲས་སུ་
ས་མོ་སྦྲུལ་ལོའི་ཧོར་གྱི་ཟླ་བ་དང་པོའི་ཡར་ཚེས་བཞིའི་དུས་ཆེན་དགེ་བའི་ཉིན། མཁན་ཆེན་རྗེ་བཙུན་བླ་མ་དེ་ཉིད་སྐུ་བལྟམས་པའི་གུར་གྱི་ནང་དེ་ཁར་རིགས་རུས་ཆོ་འབྲང་ཕུན་སུམ་ཚོགས་པ་དང་ལྡན་པར་འཁྲུངས། དེ་དུས་གུར་གྱི་ཐོག་ཏུ་འཇའ་ཟུག་པ་ཉེ་སྐོར་དུ་
གནས་པ་མང་པོའི་འདྲེན་བྱེད་ཀྱི་ཡུལ་དུ་གྱུར་བས། མཚན་ལྟས་ལེགས་པ་འདི་ལ་དཔགས་ན་སྐུ་སྐྱེ་ཞིག་བྱོན་ཡོད་པར་འདུག་ཅེས་པའི་གཏམ་ཕྱོགས་དེར་གྲགས་ཤིན་ཏུ་ཆེ་བ་བྱུང། སྲས་འདི་མ་འཁྲུངས་པའི་གོང་དུ་ཡབ་ལ་བུ་རྒྱུད་གཅིག་ལས་མེད་པའི་སྟབས་
སྲིད་འབྱུང་བའི་དོན་དུ་ལ་མོར་བསྟན་སྲུང་ཚངས་པ་ཆེན་པོ་ལ་ལུང་བསྟན་ཞུས་པའི་ལན་དུ། བརྒྱད་སྟོང་པ་བརྒྱ་ཚར་སྒྲོག་ཅིང། བསྐལ་བཟང་འདྲི། བུའི་མིང་ལ་ལྷས་སྦྱིན་ཚངས་སྐྱབས་ཐོགས་ཞེས་དམ་པ་འདི་ཉིད་མི་རིང་བར་བལྟམས་པའི་མ་འོངས་འབྱུང་
འགྱུར་རྗེན་པར་གཟིགས་པའི་ལུང་བསྟན་བྱུང། གོང་མ་ཁྲི་ཆེན་རྒྱ་ནག་པ་ཕོ་བྲང་ནས་ཡར་ཕེབས་སྐབས་སྐུ་འབུམ་ཆོས་ཀྱི་སྡེ་ཆེན་པོ་དང་ཉེ་བའི་མི་ཉག་གི་སའི་ཆར་བཞུགས་སྒར་ཕབ། མྱ་ངན་ལས་འདའ་བ་ལ་དགོངས་པ་མངོན་དུ་ཕྱོགས་ཡོད་སྐབས་དེར་མཁན་
ཆེན་ནོ་མོན་ཧན་སྐུ་མཆེད་གཉིས་ནས་མཇལ་བར་ཕེབས་པའི་ཚེ། མཁན་ཆེན་ལ་ཁྱེད་ནས་དགོན་པ་གསར་འདེབས་གནང་བ་ཨེ་ཚར་ཞེས་གནང་བར། དེ་དུས་བདེ་ཆེན་དགོན་གསར་པ་འདི་ཉིད་གྲུབ་མ་ཐག་པའི་སྐབས་ཡིན་འདུག་པས། དེ་ལུགས་ཀྱི་

[023B] ཁྱེད་ཀྱིས་ཁང་པ་སུམ་ཐོག་ཡོད་པ་ཅིག་རྒྱོབ། ང་ཡང་དེར་མི་ཡོང་བའི་ངེས་པ་མེད། ཅེས་གསུངས་པར་དགོན་གསར་དུ་གདན་འདྲེན་ཞུ་བ་གནང་བཞེད་ཡོད་པ་དང་འགྲིག་པས་ཐུགས་སྤྲོ་བར་གྱུར་ཏེ། ང་ཡང་དགོན་པར་སྤྱན་འདྲེན་ལ་འོངས་པ་
ཡིན་གནང་བར། ཐུགས་མཉེས་ཏེ་གདན་མ་དྲངས་ཀྱང་འགྲོ་རྒྱུ་ཡིན་གསུངས་ནས་བཞད། གཅེན་པོ་ཐའི་ཇི་ལ་ཡང་མིང་འདྲི་བ་གནང་ནས་དེ་ཉིད་ལན་ཁ་ཤས་བར་ཞལ་ལ་བླངས། ཕར་བལྟས་ན་མཛེས་པ་མིག་ལ་བྱམས་པོ་དཔའ་རྩལ་དང་ལྡན་པ་ཞིག་ཡོད་
པ་འདྲ་གསུངས་ནས་དགྱེས་ཚོར་ཆེ་ཞིང་ཞལ་དཀར་གྱི་གསོལ་ཇའི་འཕྲོ་གནང་བ་དང། ཕྱིར་འཐོན་གདོང་སྐུ་བེར་ཞིག་དད་རྟེན་དུ་གནང་བ་སོགས་འདི་ཉིད་ཀྱི་སྲས་སུ་བལྟམས་བཞེད་ཀྱི་དགོངས་པ་གཏད་ཡོད་འདུག་ཅིང། མཁན་ཆེན་རིན་པོ་ཆེས་ཀྱང་ངེད་ཀྱི་
ཕྱོགས་འདིར་ཁྲི་རིན་པོ་ཆེའི་སྤྲུལ་སྐུ་འབྱོན་པ་སྐུ་གོང་མ་རང་ནས་ལུང་གསལ་བར་བསྟན་འདུག་ཀྱང། ཕྱིས་སུ་མ་གཏོགས་དེ་སྐབས་བརྟག་ཞིབ་མ་བྱུང། ཨ་མདོའི་ཕྱོགས་འདིར་ཁང་པ་སུམ་ཐོག་བཟོ་བའི་སྲོལ་ཆེན་པོ་མི་འདུག་ཀྱང། བདག་གིས་
བླ་མའི་བཀའ་ལྟར་སུམ་ཐོག་ཅན་ཕུབ་པ་འདི་ལ་དོན་ཆེ་བ་བྱུང་ཞེས་ཡང་ཡང་གནང་བ་ཁྲི་དབོན་སོགས་ནས་ཐོས། དགུང་ལོ་གཅིག་ལོན་པའི་དུས་ཡུམ་ཚད་ནད་ཀྱིས་གྲོངས་པར། མཁན་ཆེན་རིན་པོ་ཆེའི་ཡུམ་གྱིས་མ་མ་བྱས་ནས་གསོས་སྐབས་ཡུམ་
གྱི་དགེ་རྩ་གཏོང་བར་གྲོ་ཕྱེད་གོས་པའི་གླེང་བརྗོད་ཉེ་སྐོར་དུ་གཏོང་མི་བྱུང་བར། ངའི་གྲོ་ཕྱེ་མང་པོ་སྐུ་འབུམ་དུ་ཡོད་གསུངས་པ་དང། ཨ་ར་པ་ཙ་ནའི་སྔགས་འདོན་ཅིང། དབྱངས་འཐེན་པའི་རྣམ་འགྱུར་མཛད་པ་དང། ང་དབུས་སུ་འགྲོ། དགེ་

[024A]༄༅། །ལྡན་དུ་འགྲོ་ཞེས་སོགས་སྔོན་གནས་གསལ་བར་དྲན་པའི་གསུང་དང་རྣམ་འགྱུར་ཇི་སྙེད་བསྟན། དགུང་ལོ་དགའི་སྐབས་འབྲུམ་ནད་ཀྱི་སྙུང་གཞི་བྱུང་བར་འཚོ་བྱེད་ནས་འབྲུམ་ནག་ཤིན་ཏུ་ལྕི་བ་ཡིན་འདུག་ཅས་
གླེང་བ་དང། འབྲུམ་པའི་རྨ་འཐུག་ལ་མདོག་ཀྱང་ཤིན་ཏུ་མི་མཛེས་པའི་སྟབས། ཡུམ་ནས་གསོན་པའི་རེ་བ་མེད་ཕ་འདྲ་ཞེས་སེམས་ངལ་ཆེ་བ་བྱས་སྐབས། ཨ་མ་དུ་མི་དགོས། ང་མི་འཆི་ཞེས་དབུགས་དབྱུང་བའི་གསུང་བྱོན། དེ་ནུབ་རྨ་ཐམས་
ཅད་སངས་དྲག་ཏུ་སོང་བ་དང། སྐུ་བལྟམས་ནས་བཟུང་འཁྲུངས་ཡུལ་དུ་བཞུགས་རིང་གྲང་ངད་ཇི་ཙམ་ཆེ་ཡང། གཟིམས་གུར་ཐོག་ཏུ་ཁ་པ་མི་ཆགས་པ་སོགས་ཀྱི་ལྟས་ཡ་མཚན་པ་ཡང་མང་དུ་བྱུང། ལྕགས་ཕོ་རྟའི་ལོ། ཡོངས་འཛིན་
མཁན་རིན་པོ་ཆེ་དང། བདེ་ཆེན་དཔོན་སློབ་ངག་དབང་བློ་བཟང་བཀྲ་ཤིས་གཉིས་ནས་ལ་མོ་ཆོས་སྐྱོང་གི་ལུང་བབས་དང། བལྟམས་དུས་འཇའ་ཟུག་པ་སོགས་ཀྱི་ལྟས་ཡ་མཚན་པ་བྱུང་བ་དང། མ་འཁྲུངས་པའི་གོང་ནས་ཡབ་ཀྱི་རྨི་ལམ་དུ་པཎ་ཆེན་
རིན་པོ་ཆེ་ཡིན་ཟེར་བའི་བླ་མ་ཞིག་གིས་གསེར་སྐུ་བྱིན་པ་དང། ནུབ་ཅིག་ཡུམ་གྱི་མཐོང་སྣང་ལ་གུར་གྱི་ནང་ཐམས་ཅད་འོད་ཀྱི་སྣང་བ་ཆེན་པོས་ཁྱབ་པ་བྱུང། ནམ་ལངས་སམ་སྙམ་སྟེ་ཕྱིར་འཐོན་པ་ན། ནམ་མ་ལངས་པས་ནང་དུ་ལོག་འོངས་པའི་ཚེ་
ད་དུང་ཡང་སྣང་བ་དེ་ཁ་ཡུན་རིང་བྱུང་འདུག་པ་སོགས་ལ་དཔགས་ན། དམ་པ་ཞིག་གི་སྤྲུལ་སྐུ་འམ། གང་ལྟར་རིགས་བཟང་ཞིག་ཡིན་པ་འདུག་ཅེས་བཀའ་བགྲོས་ཏེ་སྤྲུལ་སྐུའི་གནས་སུ་ཕེབས། ཡོངས་འཛིན་རིན་པོ་ཆེ་ནས། ཚེ་རྟ་མགོན་གསུམ་

[024B] བླ་མ་ངག་དབང་བློ་བཟང་བཀྲ་ཤི་པ་ནས་རྡོ་རྗེ་རྣམ་འཇོམས་དང་ཁྲོ་བོ་སྨེ་བརྩེགས་ཀྱི་བྱབས་བཀྲུས་མང་པོ་རྐྱེན་སེལ་གྱི་ཚུལ་དུ་མཛད། མཚན་ཡང་ལ་མོའི་ལུང་བསྟན་བཞིན་ལྷས་སྦྱིན་ཚངས་སྐྱབས་ཞེས་སྒྲོན། གསོ་བ་རིག་པ་ལ་མཁས་
ཤིང་སུམ་རྟགས་སོགས་ཐུ་མིའི་བརྡ་སྤྲོད་པའི་བསྟན་བཅོས་ལ་བྱང་བ་དགེ་སློང་ངག་དབང་རྒྱ་མཚོ་ཟེར་བ་ཞིག་ཡི་གེ་སོགས་ཀྱི་སློབ་དཔོན་དུ་བསྐོས། མཁན་ཆེན་རིན་པོ་ཆེ་མཚོ་སྔོན་གྱི་རྒྱལ་པོ་ཁྲི་པ་དཱ་ལས་ཧོང་ཐའི་ཇི་སྙུན་བབས་ལྕི་བར་བརྟེན་གདན་འདྲེན་པའི་མི་
སྣ་འབྱོར་བ་དང། བདེ་ཆེན་དཔོན་སློབ་ཀྱང་དགོན་པའི་ཆོས་ཐོག་གི་རྩི་བཞག་གཏོང་བའི་ཐུགས་བྲེལ་བཅས་ཕྱིར་ཕེབས། ཀློག་པའི་སློབ་དཔོན་པ་ནས་ཡི་གེའི་ཀློག་ཕུལ་བས་དཀའ་ཚེགས་མེད་པར་མཁྱེན་ནས་ལོ་དེའི་ཁོངས་སུ་རྡོར་གཅོད་སོགས་ཐོགས་མེད་
དུ་ཀློག་མཁྱེན་པ་བྱུང། མཁན་རིན་པོ་ཆེ་བ་དཱ་ལས་ཧོང་ཐའི་ཇིའི་དབུ་སྒེར་ཐོག་ཏུ་ཕེབས་ནས་བཞུགས་སྐབས་དེར་རྗེ་རྒྱལ་བ་གཉིས་པའི་བསྟན་པའི་གསལ་བྱེད་ལྕང་སྐྱ་རྡོ་རྗེ་འཆང་ངག་དབང་བློ་བཟང་ཆོས་ལྡན་པ་ཡང་ཕེབས་ཏེ་དམ་པ་གཉིས་གདན་འཛོམ་
དགོངས་ཇའི་སྐབས་ཤིག་ལྕང་སྐྱ་རྡོ་རྗེ་འཆང་མཁན་རིན་པོ་ཆེའི་གཟིམས་གུར་དུ་ཕེབས་ཕན་ཚུན་ཐུགས་མཐུན་པའི་བཀའ་མཆིད་དུ་མ་དང། ཁྱེད་ཀྱི་གཅེན་པོ་ཐའི་ཇི་ལ་སྤྲུལ་སྐུ་ཡ་མཚན་པ་ཞིག་ཡོད་འདུག་ཟེར་བ་ཨེ་བདེན་གསུངས་པར། སྐུ་སྐྱེ་འདི་ཡིན་གྱི་
གསལ་དོད་པ་ཞིག་ད་ལྟ་མེད་ཀྱང་བྱིས་པ་མཚན་ལེགས་པ་ཞིག་ཡོད་ཚུལ་གནང། དེར་ལྕང་སྐྱ་རིན་པོ་ཆེ་ནས་ཞབས་ཕྱི་བྱིངས་རྣམས་ཕྱིར་བསངས་པའི་ཐོག། བྱིས་པ་དེ་ངེད་ཀྱི་བླ་མ་ཁྲི་རིན་པོ་ཆེའི་སྤྲུལ་སྐུ་ཡིན་པར་ཐག་ཆོད། ཆོས་དབྱིངས་སུ་གཤེགས་

[025A]༄༅། །སྐབས་ངེད་མང་པོས་སྤྲུལ་སྐུའི་སྐོར་ཞུས་རུང་ལན་གསལ་བར་མ་བྱུང། དེ་རྗེས་ངེད་རང་གཅིག་བུ་ཡོད་སྐབས་ཤིག། ང་ལ་ཚ་གན་ནོ་མོན་ཧན་དང་ཁྱེད་གཉིས་ཀྱིས་དོ་དམ་གྱིས་ཞེས་གསུང་བ་དང། སྔར་
སྐུ་འབུམ་གྱི་ཉེ་སྐོར་དུ་བཞུགས་སྒར་ཐོག། ངོས་རང་མཇལ་ཁར་ཕེབས་སྐབས་ཀྱང་སྐུ་མཆེད་གཉིས་ཀར་གསུང་གླེང་གནང་ལུགས་སོགས་གང་ལ་གཞིགས་ཀྱང་བདག་གི་བླ་མའི་ཡང་སྲིད་འཁྲུལ་མེད་རང་ཡིན་ཞེས་མཉེས་ཚོར་ཤིན་ཏུ་ཆེ་བ་གནང། ལྕང་
སྐྱེ་རྡོ་རྗེ་འཆང་ཉིད་ཀྱི་རང་རྣམ་ལས། ཁྲི་ཆེན་འཇམ་མགོན་མཆོག་གི་སྤྲུལ་སྐུ་ཡི། །གསུང་སྒྲོས་མཛད་ཅིང་ནང་སྦྱར་སྙན་དུ་ཕུལ། །ཞེས་གསུངས་པ་ཡང་དོན་འདི་སྐོར་ལ་དགོངས་པར་མངོན། དམ་པ་གཉིས་རང་གིས་ཁྲི་ཆེན་གྱི་ཡང་སྲིད་ཡིན་པར་མཁྱེན་པས་
ཚོད་ཟིན་མོད་ཀྱང། བརྟན་བརླིང་ཆེ་བ་དང། སྦྱིན་བདག་གྲྭ་རིགས་སོགས་ཀྱི་རེ་བ་བསྐང་བའི་དགོས་ཆེད་དུ་མ་ལ་དགོངས། རྒྱལ་བ་ཡབ་སྲས་དང་ཆོས་སྐྱོང་ཁག་ལ། སྤྲུལ་སྐུའི་སྐོར་གྱི་ལུང་བསྟན་ཞུ་རྒྱུའི་བཀའ་ཁྱབ་ལྕང་སྐྱ་རིན་པོ་ཆེ་ནས་གནང་བར་
འདུག་དེ་སྐབས་དཱ་ལས་ཧོར་ཐའི་ཇི་གཤེགས་པའི་དགོངས་རྫོགས་སུ་དམ་པ་གཉིས་ལྷན་ཅིག་ཏུ་དགུང་ཞག་བདུན་གྱི་བར། དཔལ་གསང་བ་འདུས་པ་མི་བསྐྱོད་པའི་ཆོག་སྨོན་ལམ་སོགས་སྩལ་བ་ནི་སྔོན་བྱུང་ལ་སྟོན་པ་གཅིག་ཉིད་དམ་པ་རིགས་བརྒྱའི་
རྣམ་པར་བསྟན་པ་བཞིན་དཀྱིལ་འཁོར་རྒྱ་མཚོའི་དབང་ཕྱུག་རྡོ་རྗེ་འཆང་གཅིག་བུ་རང་འདྲ་གཉིས་སུ་བསྟན་ནས། དེར་ཚོགས་པའི་འགྲོ་བ་རྣམས་ལ་མཐོང་ཐོས་དྲན་རེག་ཙམ་གྱིས་ཀྱང་སྨིན་གྲོལ་གྱི་ལམ་བཟང་པོར་འགོད་པའི་སྐལ་བཟང་མཆོག་སྦྱིན་པར་

[025B] །ལྕང་སྐྱ་རྡོ་རྗེ་འཆང་གི་བཀའ་ཕེབས་བཞིན། མཁན་ཆེན་བསྟན་པའི་གསལ་བྱེད་ཆེན་པོ་ནས་སྤྲུལ་སྐུའི་སྐོར་གྱི་ལུང་བསྟན་ཞུ་བར་བྱ་མ་རྟ་དབུས་སུ་བརྫངས། པཎ་ཆེན་ཐམས་ཅད་མཁྱེན་ཅིང་གཟིགས་པ་ཆེན་པཱི་བཀའ་ལུང་དང། གནས་ཆུང་
ལ་མོ༑ དགའ་གདོང་ཚང་མའི་ལུང་མཐུན་པར་ཁྲི་ཆེན་གྱི་ཡང་སྲིད་ཡིན་པར་བྱུང་བས་རྗེས་འཇུག་རྣམས་ཀྱི་སོམ་ཉིའི་དྲ་བ་བཅད། དེ་གའི་གནས་ཚུལ་ལྕང་སྐྱ་རྡོ་རྗེ་འཆང་ཆེན་པོའི་སྙན་དུ་ལྷུངས་པར་བརྟེན། ཆུ་སྤྲེ་ལོ་གོང་མའི་དབོན་པོ་བི་ན་དུ་ཆོས་
རྗེ་དོན་གྲུབ་རྒྱ་མཚོ་དཔོན་གཡོག་བརྫངས་པ་སྤྲུལ་སྐུ་དང་མཇལ་ཞིང་ཞག་ཤས་བར་དེར་བསྡད། མཁན་ཆེན་རིན་པོ་ཆེ་དང་བདེ་ཆེན་ཆོས་རྗེ་གཉིས་ནས་ཀྱང་སྤྲུལ་སྐུའི་སྐོར་གྱི་ལུང་བསྟན་གསལ་བར་བྱུང་སྐོར་དང། རེ་ཞིག་བདེ་ཆེན་དགོན་དུ་གདན་
དྲངས་ནས་བཞུགས་ཆོག་པ་དགོས་ཚུལ་གྱི་ཞུ་ཡིག་ལྕང་སྐྱ་རིན་པོ་ཆེར་འབུལ་རྒྱུ་དང་བཅས་དབོན་པོ་ཆོས་རྗེ་ལ་སྟོན་མོ་སྟེར་ཆ་སོགས་སྣ་ལེན་རྒྱས་པར་བྱས་ནས་ཕྱིར་བརྫངས། ཆུ་བྱ་ལོའི་ཟླ་བ་དྲུག་པའི་ཡར་ངོའི་ཚེས་བཟང་པོ་ལ་འགུར་དགའ་ལྡན་རྣམ་
རྒྱལ་བ། རྔ་སྒར་བྱང་ཆུབ་གླིང། སྒྲུབ་སྡེ་བྱམས་པ་ཆོས་གླིང་སོགས་ཉེ་སྐོར་གྱི་དགོན་པ་རི་ཁྲོད་དང་བཅས་པའི་དགེ་འདུན་ངང་པ་གཞོན་ནུ་པདྨའི་མཚོ་ལ་དགའ་བཞིན་དུ་འཇུག་པའི་འཕྲེང་བ་ཚར་དུ་དངར་བ་བཞིན་དགེ་སྦྱོང་གི་ཆ་ལུགས་བལྟ་བས་མི་ངོམས་
པ་ཕྱག་ན་མཆོད་རྫས་ཀྱི་བྱེ་བྲག་སྣ་ཚོགས་ཐོགས་པ་ཉིས་སྟོང་ལ་ཉེ་བས་སེར་སྦྲེང་གི་བཀོད་པ་ཡིད་དུ་འོང་བས་མདུན་བསུ་བ་དང། དགོན་ཕན་ཚུན་གྱི་བླ་མ་ཁྲི་གདན་ཟུར་སོགས་ཆེ་བཙན་གྱི་རིགས་ཀྱི་རྟ་བསུ་དང་བཅས་བདེ་ཆེན་དགོན་དུ་གདན་དྲངས་

[026A]༄༅། །ཐོག་མའ༑ཨི་ལེགས་སྐྱེས་སུ་འབུལ་བ་དེང་སྟོན་མོ་སོགས་རྟེན་འབྲེལ་བཟང་པོའི་སྒོ་འཕར་ཡངས་པོར་ཕྱེ། མཁན་ཆེན་རིན་པོ་ཆེ་དེ་ཉིད་སྐུ་དྲུང་ནས་དུག་གསུམ་དང་དེས་ཀུན་ནས་བསླང་ཨཱི་ལུས་ངག་གི་ཉེས་སྤྱོད་དུ་
མའི་འབྱུང་ཁུངས་ཁྱིམ་གྱི་གནས་ལ་བཙོན་ར་དང་འདྲ་བར་མཐོང་བའི་ངེས་འབྱུང་གིས་རྒྱུད་བསྐུལ་ནས་སྟོན་པ་མཉམ་མེད་ཟས་གཙང་གི་སྲས་པོའི་རྗེས་སུ་རབ་ཏུ་བྱུང་བའི་ཚུལ་ཁྲིམས་བཞེས་ཏེ་དྲང་སྲོང་ཆེན་པོའི་ཆ་ལུགས་ཡང་དག་པས་མཛེས་
པར་གྱུར། མཚན་འཇམ་དབྱངས་རྒྱ་མཚོ་ཞེས་གནང། ཉེར་མཁོའི་ཆོས་སྤྱོད་ཀྱི་རིགས་དང་འཇིགས་བྱེད་ཀྱི་ཆོ་ག་ཆོས་སྐྱོང་གི་རིགས་མང་པོའི་གཏོར་ཆོག་བསྐང་གསོ་སོགས་དགོན་པར་མ་ཕེབས་གོང་ནས་ཐུགས་འཛིན་གནང་གྲུབ་ཅིང། དེར་ཕེབས་
ནས་མཁན་ཆེན་དམ་པ་དེ་ཉིད་ཀྱིས་དགེ་རྒན་ནམ་གནས་ཀྱི་སློབ་དཔོན་ལྟ་བུ་མཛད་དེ་རྒྱན་འཇུག་གཉིས། འཇམ་དཔལ་མཚན་བརྗོད་སོགས་ཐུགས་འཛིན་གནང་བཅུག་པ་ལོ་ཁོངས་དེ་ཁར་ཐུགས་ལ་བཟུང། ལོ་དེར་གཡེར་ཤོང་སློབ་དཔོན་པ་འཇམ་
དབྱངས་བློ་གྲོས་ཞེས་གྲགས་པ་སྔོན་གྱི་གནས་གསལ་བར་དྲན་པའི་མངོན་ཤེས་སོགས་རྟོགས་པའི་ཡོན་ཏན་དང་མཁས་གྲུབ་ཆེན་པོ་འཇམ་དབྱངས་བཞད་པའི་སྐུ་དྲུང་སོགས་ནས་མདོ་སྔགས་ཀྱི་ཟབ་ཆོས་མང་དུ་ནོས་པའི་ལུང་གིས་ཕྱུག་པ་དེ་དང་
ཉུ་གུ་སློབ་དཔོན་ཆོས་རྗེ་མ་ཎི་བ་སོགས་རོང་པོའི་ཕྱོགས་ཀྱི་བླ་མ་ཕལ་ཆེར་དང། ཨ་སྐྱ་ནང་སོ་སོགས་བྱ་ཁྱུང་ཕྱོགས་ཀྱི་སྦྱིན་བདག་གྲྭ་རིགས་འགའ་དང། མཚོ་ཁྲི་ཤོར་རྒྱལ་མོའི་འགྲམ་དུ་བསྟི་བའི་དད་སྟོབས་དང་ལྡན་པའི་སྦྱིན་བདག་ཆེ་ཕྲ་དུ་མ་

[026B] ཁྲི་དབོན་བིན་དུ་ཆོས་རྗེ་དོན་གྲུབ་རྒྱ་མཚོས་ཀྱང་བདོག་པའི་དངོས་པོ་རིང་དུ་སྤེལ། གོང་མའི་ཐུགས་དམ་རྟེན་གྱི་རྒྱལ་བ་ཚེ་དཔག་མེད་ཀྱི་སྣང་བརྙན་བྱིན་ཅན་སོགས་རྟེན་གྱི་རིགས་དང་
ཕྱག་འཕྲེང། རྡོར་དྲིལ་བུམ་པ་སོགས་དབང་རྫས་ན་བཟའ་ཉེར་སྤྱད་ཀྱི་རིགས་མང་བ་སྤྱན་འབེབས་བསྟར་བར་འཁྲུལ་མེད་ངོས་འཛིན་མཛད། མེ་བྱི་ལོར་བདེ་ཆེན་ཆོས་གླིང་གི་ཆོས་རྭར་ཕེབས། འཆད་ཉན་སློབ་དཔོན་པ་ངག་དབང་བློ་བཟང་བཀྲ་ཤིས་ཀྱི་
དྲུང་ནས། འཕགས་ཡུལ་མཁས་པ་ཡོངས་ཀྱི་གཙུག་རྒྱན་ཆོས་ཀྱི་གྲགས་པའི་གཞུང་ལུགས་ཚད་མ་རྣམ་འགྲེལ་གྱི་རིག་པའི་སྒོ་བྱེད་བསྡུས་གྲལ་གསན་སྦྱོང་འགྲུས་པར་མཛད། མེ་གླང་ལོའི་དགུན་བདེ་ཆེན་དགོན་གྱི་ཉེ་སྐོར་དུ་ཆམ་པའི་རིམས་ནད་
ལོད་པ་ཞིག་བྱུང་བའི་རྐྱེན་གྱིས་མཁན་ཆེན་ཆོས་ཀྱི་རྒྱལ་པོ་དེ་ཉིད་ཀྱི་བཞུགས་སྒར་ཐོག་ཏུ་ལོ་ངོ་བཞི་ཙམ་གྱི་བར་བཞུགས། ས་སྟག་ལོར་ལྕང་སྐྱ་རྡོ་རྗེ་འཆང་ངག་དབང་བློ་བཟང་ཆོས་ལྡན་གནམ་བསྐོས་འཇམ་དབྱངས་གོང་མའི་གསེར་ཡིག་པར་དབུས་
སུ་ཕེབས་པའི་ཕྱིར་ལམ་ཟི་ལིང་མཁར་ནས་རྗེ་རྒྱ་ནག་པ་དེ་ཉིད་དང་ཕར་སློབ་ཚུར་སློབ་ཏུ་གྱུར་པའི་ལུགས་གཉིས་ཀ་ནས་སྐུ་དྲིན་ཆེ་ཤོས་ཤོག་ཏུ་འཛིན་པ་གནང་གི་ཡོད་འདུག་པའི་སྟབས་བླ་མའི་སྤྲུལ་སྐུ་མཇལ་བ་སོགས་ཀྱི་ཆེད་མང་རའི་བཞུགས་སྒར་
ཐོག་ཏུ་ཕེབས། སྤྲུལ་སྐུ་དང་མཇལ་ནས་རྒྱ་བོད་ཀྱི་དངོས་རིགས་མནངས་ཆེ་བ་དུ་མའི་སྐྱེས་ཀྱིས་རྨུགས་འཛིན་གྱི་བང་མཛོད་ལ་འགྲན་བཟོད་པ་ལྟ་བུར་མཛད། ལྕང་སྐྱ་རྡོ་རྗེ་འཆང་གི་རང་རྣམ་ལས། ནོ་མོ་ན་ཧན་དང་དཔོན་སློབ་ནང་སོ་བཅས། །སྤྲུལ་

[027A]༄༅། །སྐུའི་སྐོར་གསུང་གླེང་ཞིབ་པར་བྱུང། །ཞེས་འབྱུང་བ་བཞིན་མཁན་ཆེན་དེ་ཉིད་དང། བདེ་ཆེན་དཔོན་སློབ་གཉིས་ཀར་སྤྲུལ་སྐུའི་གསན་སྦྱོང་གནང་ལུགས་ཀྱིས་མཚོན་སྐུ་དོན་ཆེ་ཕྲ་མང་པོའི་བཀའ་སློབ་
གནང་འདུག་པ་ཞིབ་ཆ་ཐོར་མ་འཁོད་འདུག་ཀྱང། རྗེ་འདི་མཁྱེན་དཔྱོད་འགྲན་ཟླ་དང་བྲལ་ཞིང་བསྟན་པར་གང་ཕན་གྱི་ཕྱི་མཐའ་ལེགས་པར་གཟིགས་པ་ཡིན་པའི་སྟབས་ཆོས་ཀྱི་རྗེ་དོན་གྲུབ་རིན་ཆེན་པས་འཇམ་གོན་བླ་མ་ཙོང་ཁ་པ་ཆེན་པོ་དབུས་སུ་
ཕེབས་སྐབས་དང་པོར་ཕར་ཕྱིན་ལ་ཐུགས་སྦྱོང་མཛད་དགོས་ལུགས་སོགས་ཀྱི་བསླབ་བྱ་གནང་བ་དང་ཚུལ་མཚུངས་པ་ཞིག་ཡོད་པར་འཁུམས། མཁན་ཆེན་ཆོས་ཀྱི་རྒྱལ་པོ་ནས་ཀྱང་ཡུལ་ལུགས་དང་བསྟུན་པའི་འབུལ་བ་ཤངས་ལེན་གྱི་རིགས་གཟབས་
རྒྱས་སུ་བསྟར། སྤྲུལ་སྐུ་འདི་ཡིན་གྱི་གནས་ཚུལ་གོང་མ་ཆེན་པོའི་སྙན་དུ་ལྷོངས་ནས་རྒྱ་ནང་ཕྱོགས་སུ་ཕེབས་དགོས་འདྲ་ཤར་ཚེ་བདག་ལ་འདི་ཕྱོགས་སུ་སྒར་དགོན་བཅུ་ལྷག་ཙམ་དང་བོད་སོག་གི་གྲྭ་རིགས་རྣམས་ལ་བདག་པོ་འདི་ལས་མེད་གཤིས་
སྤྲུལ་སྐུའི་གནས་ཚུལ་ཕྱིར་མི་མཆེད་པ་དགོས་ཚུལ་སོགས་ཞུ་བ་གནང། ས་མོ་ཡོས་ཀྱི་ལོར་མཁན་ཆེན་ཆོས་ཀྱི་རྒྱལ་པོ་གངས་ཅན་འཛིན་མའི་ཆར། དུས་གསུམ་རྒྱལ་བའི་སྤྱི་གཟུགས་དཀྱིལ་འཁོར་ཀུན་གྱི་ཁྱབ་བདག་མཁན་རིན་པོ་ཆེ་པཎ་ཆེན་ཐམས་ཅད་མཁྱེན་ཅིང་
གཟིགས་པ་ཆེན་པོ་དེ་ཉིད་དང། ཕྱག་ན་པད་དཀར་འཆང་བ་ཤེས་བྱ་ཀུན་གཟིགས་དྲུག་པ་ཚངས་དབྱངས་རྒྱ་མཚོ་མཇལ་བ་དང། ཆོས་སྡེ་ཆེན་པོ་རྣམས་སུ་མངའ་འགྱེད་སོགས་རྣམ་དཀར་རྒྱ་ཆེར་ཅྶྒྲུབ་པའི་སླད་དབུས་ཕྱོགས་སུ་ཆིབས་ཁ་བསྐྱོད་

[027B] མཁན་ཆེན་ཕྱིར་ཕེབས་བསྟུན་ཡབ་སྲས་ལྷན་རྒྱས་སུ་བདེ་ཆེན་དགོན་དུ་ཕེབས། ལྕགས་སྦྲུལ་ལོ་བདེ་ཆེན་ཆོས་རྗེ་ངག་དབང་བློ་བཟང་བཀྲ་ཤིས་ཀྱི་དྲུང་ནས། བློ་རྟགས། ཕར་ཕྱིན་སོགས་
ཀྱི་རྩི་བཞག་བཞེས་ནས་ལུང་དང་རིགས་པའི་བརྒལ་བརྟགས་ཀྱི་སྒོ་ནས་གསན་སྦྱོང་མཛད་ཅིང། དེ་ཞོར་ལ་འགྲེལ་པ་དོན་གསལ། རྣམ་བཤད་སྙིང་པོའི་རྒྱན། གུང་རུ་ཆོས་འབྱུང་གིས་མཛད་པའི་ཕར་ཕྱིན། བསམ་འགྲུབ་སྒང་པའི་དགེ་འདུན་
ཉི་ཤུ༑ རྒྱལ་བའི་དགོངས་པ་དྲང་བ་དང་ངེས་པའི་དོན་རྣམ་པར་འབྱེད་པའི་བསྟན་བཅོས་ལེགས་བཤད་སྙིང་པོ། ཞུགས་གནས་ཀྱི་སྐྱེས་བུ་ཆེན་པོའི་རྣམ་གཞག་སྟོན་པ་བློ་གསལ་བགྲོད་པའི་ཐེམ་སྐས་སོགས་ཐུགས་བློར་བཟུང། བདེ་ཆེན་དཔོན་
སློབ་ཀྱི་གསར་རྩོམས་དབུ་མའི་ཡིག་ཆའི་ཐོག་ནས་དབུ་མར་ཐུགས་གཉེར་གནང་ཞིང། རྣམ་བཤད་དགོངས་པ་རབ་གསལ་ཡང་ཐུགས་བློར་བཟུང། དེ་རྗེས་འདུལ་བ་མདོ་རྩ་བ་དང་ཐལ་འཕྲེང་རྫོགས་པ་ཐུགས་འཛིན་གནང་ནས་འདུལ་བའི་
གསན་སྦྱོང་མཛད། ས་གླང་ལོར་འཇམ་དབྱངས་བཞད་པའི་རྡོ་རྗེ་བདེ་ཆེན་དགོན་དུ་ཕེབས་པའི་ཚེ་སྐུ་མདུན་དུ་དམ་བཅའ་དང་རིགས་ལུང་སོགས་གནང་བར། རྗེ་དེ་ཉིད་ཀྱང་དགྱེས་པ་ཆེན་པོས་ཐུགས་རིག་གི་བབས་སོགས་ལ་བསྔགས་བརྗོད་ཀྱི་དཔྱད་
ལྷའི་རོལ་མོའི་རྗེས་སུ་འགྲོ་བ་མཛད། དེ་ཉིད་ཀྱི་དྲུང་དུ་ལྷོ་བྲག་སྙན་རྒྱུད་གྲས་དོན་དམ་སེམས་བསྐྱེད་ཀྱི་བྱིན་རླབས། མགོན་པོ་ཚེ་དཔག་མེད་ལྷ་དགུའི་ཚེ་དབང། སྣུར་ལུགས་ཀྱི་མངོན་དཀྱིལ་བདུད་རྩིའི་ཆུ་རྒྱུན་གྱི་སྟེང་ནས་རྡོ་རྗེ་རྣམ་པར་འཇོམས་

[028A]༄༅། །པའི་དབང། དངོས་གྲུབ་གཏེར་མཛོད་ཀྱི་ཡིག་ཆའི་སྟེང་ནས་ཕྱག་རྡོར་ཞལ་གཅིག་ཕྱག་གཉིས་པ་དང། ཞལ་གསུམ་ཕྱག་དྲུག་པ། ཕྱག་རྡོར་སྐུ་ལྔའི་རྗེས་གནང། གཅེས་འཕྲེང་གི་ཡིག་ཆའི་སྟེང་ནས་ཕྱག་རྡོར་
གཏུམ་པོ་ཞལ་གཅིག་ཕྱག་གཉིས་པའི་རྗེས་གནང་སོགས་གསན། ལྕགས་ཡོས་ལོར་ལྕང་སྐྱ་རྡོ་རྗེ་འཆང་ཆེན་པོ་དགོན་ལུང་དུ་ཕེབས་པར་དམ་པ་འདི་ཉིད་དང། བདེ་ཆེན་དཔོན་སློབ་གཉིས་མཇལ་བར་བྱོན། རྟ་བརྒྱ་སོགས་དངོས་པོའི་འབུལ་སྐྱེས་
གྱ་ནོམ་པས་བསྙེན་བཀུར། ལྕང་སྐྱ་རིན་པོ་ཆེ་ནས་ཀྱང་ཕ་བུ་ཕྲད་པ་ལྟར་དགྱེས་པ་ཆེན་པོ་བསམ་གྱིས་མི་ཁྱབ་པས་བསྐྱངས་ཤིང། དགོན་ལུང་ཆོས་སྡེ་ཆེན་པོའི་རྡོ་གཅལ་དུ་དམ་བཅའ་དང་བགྲོ་གླེང་གནང་བ་གསན་པར་རྣམ་དཔྱོད་ཀྱིས་ཐུགས་
ལྷག་པར་རངས་པར་གྱུར། བླ་མ་ཆེན་པོའི་སྤྲུལ་སྐུ་ཡིན་པའི་སྙན་གྲགས་དང། ཚ་གན་ནོ་མོན་ཧན་གྱི་སྐུ་ཚ་ཡིན་པའི་རིགས་རུས་སྟོབས་འབྱོར་གྱིས་མཐོ་བ་བཅས་ཐུགས་གཉེར་གནང་ལོ་ཙམ་ལས་གཤའ་མ་རང་མ་བྱུང་དོགས་ཡོད་ཀྱང་
ཁྲི་ཆེན་དེ་ཉིད་ཀྱི་ཡང་སྲིད་འཁྲུལ་མེད་དུ་སོང་བའི་སྟབས་དང། དགེ་རྒན་སློབ་དཔོན་པ་ཡང་ཡོངས་རྫོགས་ཀྱི་དགེ་བའི་བཤེས་གཉེན་ཡིན་པས་སྙན་བསྐུལ་ལེགས་པ་དང། ཚ་གན་ནོ་མོན་ཧན་ཡང་སྐྱེས་ཆེན་དམ་པ་གཞན་དང་མི་འདྲ་བས་ཐུགས་
དགོངས་རྣམ་པར་དག་པ་དང་ལྡན་པ་བཅས་ཐུགས་གཉེར་གནང་ལུགས་ཤིན་ཏུ་ལེགས་པས་དད་གུས་འཕེལ་ཚུལ་རྡོ་རྗེ་འཆང་ཉིད་ཀྱིས་རང་རྣམ་དུ་གསུངས། རྗེ་དེ་ཉིད་ཀྱི་དྲུང་ནས། བདེ་ཆེན་དཔོན་སློབ་དང་ལྷན་དུ་བདེ་མཆོག་ལུས་དཀྱིལ་གྱི་དབང་

[028B] ལྕང་སྐྱ་རྡོ་རྗེ་འཆང་ནས་རྟེན་འབྲེལ་གྱི་སྒོ་བསྒྲིག་པར་དགོངས་ཏེ་དམ་པ་འདི་ཉིད་དགོན་ལུང་ཚོགས་ཆེན་གྱི་དབུས་སུ་ཁྲིར་གདན་
དྲངས། དེའི་བླ་མ་གདན་ཟུར་འདུས་པའི་ཚོགས་དང་བཅས་པ་ལ་བསྟན་བཅོས་མངོན་པར་རྟོགས་པའི་རྒྱན་གྱི་ལྗགས་ལུང་གནང། གཞན་ཡང་དེ་སྐབས་ཐོ་གོན་རབ་འབྱམས་པ་དང། གླིང་རབ་འབྱམས་པ་སོགས་ཀྱིས་དམ་བཅའ་བཞག་
པར་དབུ་མའི་ཐལ་བཟློག་གི་དཀའ་གནད་ནས་བརྩམས་རིགས་ལུང་གནང་བས་མཁས་པའི་གྲགས་པ་ཐོབ། དགོན་ལུང་དུ་གྲྭ་ཚང་ཁག་ལ་མང་ཇ་དང་འགྱེད་ཀྱིས་བསྙེན་བཀུར། ཚུར་ཡང་སྤྱི་བླ་བྲང་སོ་སོ་ནས་སྟོན་མོ་བཟང་གཤོམ་དང། ལྕང་
སྐྱ་རྡོ་རྗེ་འཆང་ནས་མཆོད་རྫས་ན་བཟའ་སོགས་རིན་ཐང་ཆེ་བའི་དངོས་པོ་རྒྱ་ཆེ་བ་དང། གཞན་ཡང་སྐུ་གོང་མའི་རྟེན་གསུམ། ཕྱག་དཔེ། དབང་རྫས་སོགས་ཚང་མ་གནང་ནས། ད་དུང་བསྟན་འགྲོའི་དོན་དུ་མདོ་སྔགས་ཡོངས་སུ་རྫོགས་པ་ལ་
མཁས་པར་སྦྱངས་ཏེ་ཐོས་བསམ་སྒོམ་པ་མཐར་ཕྱིན་པ་མཛད་དགོས་ཚུལ་སྙན་འདེབས་གནང། ཡབ་སྲས་འདི་གཉིས་ལན་ཅིག་ཙམ་མ་ཡིན་པར་སྔོན་གྱི་སྐྱེས་རབས་ཀྱི་འཕྲེང་བ་དུ་མར་ཕན་ཚུན་བླ་མ་དང་སློབ་མར་གྱུར་པ་སོགས་དམ་ཚིག་གཙང་མའི་
འབྲེལ་པས་བཅིངས་པའི་མཐུ་ལས་སྐུ་ཚེ་འདིར་ཡང་ཕན་ཚུན་མཇལ་བ་ཙམ་ནས་ཐུགས་ཡིད་གཅིག་འདྲེས་ཀྱི་མཛའ་གཅུགས་ལྷོད་པ་མེད་པར་གྱུར་ཏོ། །ཕེབས་ལམ་སེ་ཁོག་གི་དགོན་སྡེ་ཆེན་པོར་ཕེབས། གྲྭ་ཚང་སོ་སོར་མང་འགྱེད་ཀྱིས་བསྙེན་བཀུར་

[029A]༄༅། །དེར་ཡང་དམ་བཅའ་འཇོག་པ་གནང་བར་བཙན་པོ་བ་སྨིན་གྲོལ་ནོ་མོན་ཧན་གྱི་སྤྲུལ་སྐུས་བསྡུས་གྲ་དང། དགེ་བཤེས་གཞན་མའི་རིགས་ནས་ཤིང་རྟ་ཆེན་པོའི་གཞུང་ལུགས་དུ་མ་ནས་རིགས་ལུང་ཕུལ་བར་
ཁས་ལེན་ཡང་དག་པས་མཁས་པའི་ཚོགས་རྣམས་མགུ་བར་གྱུར་ཅིང། སེ་ཁོག་དགོན་གྱི་དགེ་བཤེས་མཱ་བསམ་གཏན་པས་དམ་བཅའ་བཞག་པར་དམ་པ་འདི་ལ་སོགས་པ་བདེ་ཆེན་པ་རྣམས་ཀྱིས་བགྲོ་གླེང་མཛད། དེ་སྐབས་སེ་ཁོག་དགོན་གྱི་བླ་མ་
དཀྱིལ་འཁོར་རྒྱ་མཚོའི་ཁྱབ་བདག་རྡོ་རྗེ་འཆང་དངོས་མིའི་གཟུགས་སུ་བྱོན་པ་ཆུ་བཟང་རིན་པོ་ཆེ་ནས་གནང་སྐབས་ཡིན་འདུག་པས་བླ་བྲང་དུ་གདན་འདྲེན་ཞུས་ཏེ་ཤངས་ལེན་གྱི་སྟོན་མོ་དང་འབུལ་བ་རྒྱས་པར་མཛད། སེ་ཁོག་གི་ཚོགས་དབུར་ཕེབས་ཏེ་
རྗེའི་རྟོགས་བརྗོད་མདུན་ལེགས་མའི་ལུང་གནང། སྨིན་གྲོལ་ཆོས་ཀྱི་རྒྱལ་པོའི་སྤྲུལ་སྐུ་མཇལ་ཁར་ཕེབས་པར་ཕན་ཚུན་ཐུགས་མཛའ་བས་འབེལ་གཏམ་ལྷུག་པར་གནང་ཞིང་ཡུལ་ལུགས་ཀྱི་སྟོན་མོས་མཉེས་པར་མཛད། དེ་ནས་སྐུ་འབུམ་ཆོས་
ཀྱི་སྡེ་ཆེན་པོར་ཕེབས། ཚོགས་པར་མང་འགྱེད་ཀྱི་བསྙེན་བཀུར་དང། ཚུར་ཡང་སྤྱི་བླ་བྲང་སོ་སོ་ནས་འབུལ་བ་དང་སྟོན་མོ་རྒྱས་པར་ཞུས། དེར་ཡང་བཀའ་བོད་ཀྱི་གཞུང་ལ་དམ་བཅའ་བཞག་ནས་དགེ་བཤེས་དུ་མས་བགྲོ་གླེང་ཕུལ་བར་
དཔྱོད་ལྡན་རྣམས་ཀྱི་ཡིད་ཀྱི་བརྟན་པ་འཕྲོག་པར་མཛད་ཅིང། དགེ་བཤེས་འགའ་ནས་དམ་བཅའ་བཞག་པར་བདེ་ཆེན་དགོན་པ་བ་དཔོན་སློབ་རྣམས་ཀྱིས་གཞུང་ལུགས་མང་པོའི་བགྲོ་གླེང་གི་འབེལ་གཏམ་མཛད། སྐུ་འབུམ་ཚོགས་ཆེན་དུ་

[029B] གཞན་ཡང་དེར་བཞུགས་རིང་དཀའ་རམས་པ་སོགས་མང་པོར་རྗེས་གནང་ལུང་ལ་སོགས་པའི་འདོད་ཆོས་མང་དུ་གནང་ངོ། །དེ་ནས་བདེ་ཆེན་དགོན་དུ་ཕེབས། འདུལ་བའི་
ཐུགས་གཉེར་གྱི་འཕྲོ་ཡོངས་སུ་རྫོགས་པ་དང། མངོན་པ་མཛོད་རྩ་བ་དང། ཐལ་འཕྲེང་ཐུགས་འཛིན་གྱི་ཐོག་ནས་མཛོད་ཀྱི་གཞུང་ལུགས་ལ་མཁས་པར་སྦྱངས། དེ་སྐབས་བདེ་ཆེན་སློབ་དཔོན་པ་མདོ་སྨད་ཀྱི་བཤད་སྒྲུབ་བསྟན་པའི་ཆུ་མགོ་བྱ་
ཁྱུང་ཆོས་ཀྱི་སྡེ་ཆེན་པོའི་མཁན་པོ་དང་ཟུང་འབྲེལ་མཛད་པའི་སྟབས་སློབ་དཔོན་པ་དེར་ཕེབས་རིང་བདེ་ཆེན་དགོན་གྱི་བླ་ཚབ་གནང་ནས་ཐོག་མར་བླ་མའི་བཞུགས་ཁྲིའི་སྟེང་ནས་འཛིན་གྲྭ་ཁག་བཅུ་གཉིས་ལ་ཉིན་རེར་རྩི་བཞག་གཉིས་རེ་དང། སྐབས་
འགར་སྲོད་ཆོས་ཀྱང་གནང། རྩི་བཞག་ཚར་བསྟུན་བཞུགས་ཁྲིའི་རྩར་ཕེབས་ནས་རང་གི་འཛིན་གྲ་ཚོར་མཛོད་དང་རྣམ་འགྲེལ་ལ་བརྒལ་བརྟགས་ཀྱིས་ཐུགས་གཉེར་དང། ཞར་བྱུང་དུ་ཕྱག་སྦྱོང་མཛད་པ་སོགས་དམ་པའི་རྣམ་ཐར་ཡ་མཚན་པ་ལ་
དེ་ཕྱོགས་ཀྱི་སྐྱེ་བོ་ཤེས་ལྡན་ཀུན་དད་གུས་བླ་ལྷག་ཏུ་འཕེལ་ལོ། །མཐོ་རིས་དཔལ་གྱི་དགའ་ཚལ་ཤར་ཕྱོགས་སུ། །འཕོས་པའི་ནོར་འཛིན་ལྟེ་བར་གང་གི་སྐུ། །མཚར་སྡུག་གཞོན་ནུའི་ལུས་ལ་སེམས་མེད་ཀྱི། །དབང་པོའི་གཞུ་ཡང་ཆགས་པས་
འཁྱུད་པ་སྙམ། །གཞོན་ནུ་ཉིད་ཀྱང་བློ་གྲོས་མེ་ལོང་དུ། །སྔོན་རབས་དམ་པའི་རྣམ་ཐར་ཆེས་གསལ་བ། །འདི་ཡིས་འཇམ་མགོན་རྒྱལ་བའི་རྒྱལ་ཚབ་གང། །ཞི་བར་མནལ་བའི་གཏམ་དེ་རྫུན་དུ་བྱས། །དཀྱིལ་འཁོར་ཀུན་བྱེད་རྡོ་རྗེ་སློབ་དཔོན་གྱིས། །ཤིས་

[030A]༄༅། །བརྗོད་རིན་ཆེན་བུམ་པས་དབང་བསྐུར་ཚེ། །རྒྱལ་སྲས་ཆོས་ཀྱི་སྤྲིན་ཆེན་དཔའ་བོ་ལ། །འོད་ཟེར་ཆེན་པོའི་དབང་བསྐུར་གཉིས་པ་བཞིན། །སྡུག་བསྔལ་བརྒྱ་ཡི་འབྱུང་གནས་ཁྲི་མུན་དོང། །དུག་གསུམ་
མེ་ལྕེ་འབར་བའི་ཚང་ཚིང་ནགས། །སྲིད་པའི་ཚུལ་འདི་སྙིང་ལ་ཚེར་མ་ལྟར། །ཟུག་པས་ཐར་པའི་ཕྱོགས་སུ་ཁ་ལོ་བསྒྱུར། །སྙིགས་མའི་དུས་འདིར་རྒྱལ་བ་གཉིས་པ་ཡི། །བསྟན་ལ་འཕྲིན་ལས་མཐུ་སྟོབས་མ་སྨད་པའི། །དམ་པ་གང་དང་
ཐུགས་ཀྱི་མཛའ་བ་ནི། །མཁའ་ལ་མཁའ་ཡི་སྦྱོར་བ་བཞིན་དུ་འདྲེས། །མཁས་བཙུན་རྣམ་ཐར་ཕྱག་རྒྱ་བསྟན་ཙམ་གྱིས། །དཔྱོད་ལྡན་དྲེགས་པའི་གཉིས་འཐུང་མ་ལུས་པ། །རབ་རྣོན་ལྕགས་ཀྱུའི་མཚོན་གྱིས་བཏབ་མིན་པར། །ཡིད་
དབང་འགུགས་འདི་ཁྱོད་མིན་སུ་ཡིས་ཤེས། །དེ་ལྟར་མང་དུ་ཐོས་པའི་བློ་གྲོས་ཀྱི་རྒྱུད་བརྟན་པོས་གཞུང་ལུགས་ཆེན་པོ་མཐའ་དག་གི་དཀའ་གནད་སྲ་བའི་གཞུ་ལེགས་པར་བཀུག་སྟེ། ལུང་དང་རིགས་པའི་ཉག་ཕྲན་རྣོན་པོས་ལྟར་སྣང་དམ་
བཅའི་དགྲ་སྡེ་མིང་གི་ལྷག་མ་ཙམ་དུ་གཞོམ་པའི་སྔོན་མེད་སྲིད་སྒྲུབ་ཏུ་གྱུར་པ་དེས། མཚན་ཉིད་དང་ལྡན་པའི་དགེ་བའི་བཤེས་གཉེན་དུ་མའི་དྲུང་ནས་མདོ་སྔགས་ཀྱི་ཆོས་ཀྱི་བདུད་རྩི་ངོམས་པ་མེད་པ་བླངས་ནས་ཐུགས་ཀྱི་བུམ་བཟང་
འགེང་བར་མཛད་པའི་ཚུལ་ལ། དགུང་ལོ་བཅུ་གཉིས་པའི་དུས་བདེ་ཆེན་སློབ་དཔོན་པ་ངག་དབང་བློ་བཟང་བཀྲ་ཤིས་ཀྱི་དྲུང་ནས། དཔལ་རྡོ་རྗེ་འཇིགས་བྱེད་ལྷ་བཅུ་གསུམ་མའི་རས་བྲིས་ཀྱི་དཀྱིལ་འཁོར་དུ་དབང་བཞི་ཡོངས་སུ་རྫོགས་པར་

[030B] བརྟག་གཉིས་ནས་བཤད་པའི་ཀྱཻ་རྡོ་རྗེ་ལྷ་དགུའི་དབང་དང་རྗེས་གནང་གི་རིགས་ཁ་ཤས་གསན། དགུང་ལོ་བཅོ་ལྔ་པའི་ཐོག་བླ་མ་དེ་ཉིད་ཀྱི་དྲུང་ནས། སློབ་
དཔོན་ཨ་བྷྱའི་རྡོ་རྗེ་འཕྲེང་བ་དང། གྲུབ་མཆོག་དར་པཎ་ལུགས་ཀྱི་ཀྲྀ་ཡ་ས་མུཙྪ་ཟུང་དུ་འབྲེལ་བའི་དཀྱིལ་འཁོར་ཞེ་ལྔའི་དབང་ཡོངས་སུ་རྫོགས་པ་དང། མདོ་ཕྱོགས་གསན་སྦྱོང་གི་སྲུབས་དབར་ལ་རྣམ་སྲས་ཀྱི་བཀའ་ཆེན་བཅོ་ལྔ་སོགས་
རྗེས་གནང་དུ་མ་དང། བླ་མ་དེ་དང་རྗེ་འཇམ་དབྱངས་བློ་གྲོས་པ་གཉིས་ཀྱི་དྲུང་ནས་རྗེ་ཐམས་ཅད་མཁྱེན་པའི་གསུང་འབུམ་ཕལ་ཆེ་བའི་ལུང་དང། བྱང་ཆུབ་ལམ་རིམ་ཆེན་མོའི་བཤད་ལུང། ལམ་གྱི་རིམ་པའི་དམར་འཁྲིད། འགྲེལ་པ་
བཞི་སྦྲགས། བཀའ་གདམས་ཕ་ཆོས་བུ་ཆོས། མཁས་གྲུབ་རིན་པོ་ཆེའི་གསུང་ཐོར་བུ་རྣལ་འབྱོར་རོལ་བའི་དགའ་སྟོན་དང་བཅས་པ། སྟོང་ཐུན་སྐལ་བཟང་མིག་འབྱེད། ཐུབ་བསྟན་བྱི་དོར། ཐམས་ཅད་མཁྱེན་པ་དགེ་འདུན་རྒྱ་མཚོའི་
གསུང་འབུམ་ཡོངས་སུ་རྫོགས་པ། དཔལ་མགོན་འཕགས་པ་ཀླུ་སྒྲུབ་ཞབས་ཀྱི་རིགས་ཚོགས་དྲུག་དང། བསྟོད་ཚོགས་ཐོར་བུ། རྣམ་བཤད་སྙིང་པོའི་རྒྱན། ཁྱུང་ཁྲའི་ལས་ཚོགས། པོ་ཏོ་བའི་བེ་བུམ་སྔོན་པོ་རྩ་འགྲེལ། བཀའ་གདམས་ཆོས་
འབྱུང། ཀུན་མཁྱེན་ལྔ་པ་ཆེན་པོའི་གསུང་འབུམ་གྲས་ནས་རྣམ་ཐར་དུ་ཀཱུ་ལའི་གོས་བཟང། ལམ་གྱི་གཙོ་བོ་རྣམ་གསུམ་གྱི་མཆན་འགྲེལ་དང། འགྲེལ་བ་ལུང་རིགས་གཏེར་མཛོད། གཏོར་མ་སྣ་ཚོགས། བསླབ་བྱ་ཤེལ་དཀར་མེ་ལོང། པཎ་ཆེན་བློ་

[031A]༄༅། །བཟང་ཆོས་ཀྱི་རྒྱལ་མཚན་དང། ཁྲི་ཆེན་དཀོན་མཆོག་ཆོས་འཕེལ། ཟུར་ཆོས་དབྱིངས་རང་གྲོལ་བཅས་ཀྱི་རྣམ་ཐར། འཇམ་དཔལ་ཞལ་ལུང། ཡི་དམ་སྒྲུབ་སྐོར་གྱི་གྲས་ཁ་ཤས་དང། སྨན་ཆོག་ཡིད་བཞིན་དབང་
རྒྱལ་རྣམས། པཎ་ཆེན་ཐམས་ཅད་མཁྱེན་པས་མཛད་པའི་བྱང་ཆུབ་བདེ་ལམ། ལམ་འཁྲིད་གསེར་གྱི་ཡང་ཞུན། དཔེ་ཆོས་རིན་ཆེན་སྤུངས་པའི་འགྲེལ་པ། བློ་སྦྱོང་མཚོན་ཆ་འཁོར་ལོ། བྱང་སེམས་རྭ་སྦྲེང་བ་ལུགས་ཀྱི་བློ་སྦྱོང། དབུ་མ་འཇུག་
པ༑ སྤྱོད་འཇུག། བསླབ་བཏུས། འཇམ་དཔལ་མཚན་བརྗོད། མདོ་སྡུད་པ། བླ་མ་ལྔ་བཅུ་པ། ཇོ་བོའི་ཆོས་ཆུང་བརྒྱ་རྩ། འཇམ་དབྱངས་ཀུན་དགའ་རྒྱལ་མཚན་གྱིས་མཛད་པའི་འཇམ་དབྱངས་ཀྱི་སྒྲུབ་ཐབས། སློབ་དཔོན་སྒེག་པའི་རྡོ་རྗེའི་ལུགས་ཀྱི་
འཇམ་དབྱངས་ཀྱི་སྒྲུབ་ཐབས་རྗེས་གནང་དང་བཅས་པ། ས་སྐྱ་པའི་གསེར་ཆོས་འཇམ་དཔལ་ནག་པོའི་སྒྲུབ་ཐབས་རྗེས་གནང་དང་བཅས་པ། རྗེ་བཙུན་ཙོང་ཁ་པ་ལ་བརྟེན་པའི་བླ་མའི་རྣལ་འབྱོར་མཁས་གྲུབ་རིན་པོ་ཆེར་ཆིག་རྒྱུད་དུ་གནང་བ། སེང་
གེ་སྨའི་མངོན་རྟོགས་རྗེས་གནང་དང་བཅས་པ། ཁྱུང་ནག་གི་སྒོམ་བཟླས་དང། ཁྱུང་རིལ་བྱ་ཚུལ། ཐུགས་རྗེ་ཆེན་པོ་སྐྱེད་སྒང་ལུགས་ཀྱི་ཉམས་ལེན་དང་རྗེས་གནང་གི་ཆོ་ག་གནས་བརྟན་འཇམ་དབྱངས་གྲགས་པས་མཛད་པ། བཅུ་གཅིག་ཞལ་གྱི་རྗེས་
གནང་གི་ཆོ་ག་བཀླགས་པས་དོན་འགྲུབ། སྤྱན་སྔ་བློ་གྲོས་རྒྱལ་མཚན་གྱི་གསུང་གི་གྲས་དོན་དམ་བྱང་ཆུབ་ཀྱི་སེམས་ཀྱི་བློ་སྦྱོང། བློ་སྦྱོང་མཁས་པའི་ཡིད་འཕྲོག། བྱང་ཆུབ་དོན་གཉེར་གྱི་བློ་སྦྱོང། བཀའ་འབུམ་ལེགས་བཤད་རྒྱ་མཚོ་

[031B] ལེགས་བཤད་འཇིག་རྟེན་མུན་སེལ། འཇིག་རྟེན་བྱ་བའི་རྣམ་གཞག། བློ་སྦྱོང་རྣམ་དག་གཙུག་ནོར། གང་ཟག་མཆོག་དམན་ལ་ཕན་གདགས་ཚུལ། རྗེ་བཙུན་འཇམ་དཔལ་རྒྱ་མཚོའི་རྣམ་ཐར། སྙན་རྒྱུད་ནོར་བུའི་
འཕྲེང་བ། ལྟ་འཁྲིད་སྙན་རྒྱུད་ཀྱི་གདམས་པ་ཟབ་མོ། གཞན་དོན་དོན་གཉེར་རྩ་འགྲེལ། ཐོག་མའི་བློ་སྦྱོང་ཉོན་མོངས་གདུང་སེལ་རྣམས། པ་ཚབ་ལོ་ཙཱ་བ་དང་ཤར་པ་གཉིས་ཀྱི་དྲིས་ལན། འདུལ་འཛིན་རིན་པོ་ཆེས་མཛད་པའི་ཀུན་རིག་གི་ཆོ་ག་
དང༑ གཞི་གསུམ་གྱི་ཆོ་ག། དགེ་སློང་གི་བསླབ་བྱ། པཎ་ཆེན་གོང་མའི་མགུར་གྱི་སྐོར། བློ་སྦྱོང་དོན་བདུན་མ་དང། གླང་རི་ཐང་པའི་ཚིགས་བརྒྱད་མ། བློ་སྦྱོང་ལེགས་བཤད་ཀུན་འདུས། ས་པཎ་གྱི་ཞེན་པ་བཞི་བྲལ། ལྷོ་བྲག་བཀའ་
འབུམ། མཁན་ཆེན་ངག་དབང་ཆོས་གྲགས་ཀྱི་རྣམ་སྲས་ཀྱི་རྗེས་གནང། རྒྱལ་སྲས་ཐོགས་མེད་བཟང་པོ་དཔལ་གྱི་རྣམ་ཐར། འབྲོམ་གྱི་མི་ཆོས་གནད་འཕྲེང། རྣམ་ཐར་གཟིགས་པ་ལྔ་ལྡན་ཆོས་ལྡན་རབ་འབྱོར་གྱིས་མཛད་པ། བློ་བཟང་བཀའ་
འབུམ། པཎ་ཆེན་དགེ་འདུན་གྲུབ་ཀྱི་འདུལ་བའི་གླེང་འབུམ་ཆེན་མོ། ངག་དབང་བློ་བཟང་བཀྲ་ཤིས་ཀྱིས་མཛད་པའི་སྒྲོལ་དཀར་སྒྲུབ་ཐབས། མར་པ། མི་ལ། རས་ཆུང་པ་གསུམ་གྱི་རྣམ་ཐར་དང་མི་ལའི་མགུར་འབུམ། ཤེས་རབ་བརྒྱ་པ་
མདོ་མཛངས་བླུན་སོགས་གསན། ཤིང་ཕོ་རྟའི་ལོ། བཀྲ་ཤིས་འཁྱིལ་དུ་ཕེབས་པའི་ལམ་ནས་གཡེར་ཤོང་སློབ་དཔོན་པ་སྔགས་འཆང་འཇམ་དབྱངས་བློ་གྲོས་པས་དགོན་གནས་སུ་གདན་དྲངས། རི་ཁྲོད་པ་རྣམས་ལ་ལམ་རིམ་ཆེན་མོའི་དབུ་

[032A]༄༅། །ནས་ཤོག་བུ་འགའི་བཤད་ལུང་གནང། དེ་ནས་རོང་པོའི་དགོན་པར་ཕེབས། དེ་ཕྱོགས་ཀྱི་བླ་མ། ནང་སོ། སྦྱིན་བདག། གྲ་རིགས་སུམ་བརྒྱ་ལྷག་ཙམ་ལ་རང་རང་གི་འདོད་ཆོས་ཀྱིས་ཚིམས་པར་
མཛད་ཅིང། དེ་དག་ནས་ཀྱང་རང་འབྱོར་དང་བསྟུན་པའི་འབུལ་ནོད་ཀྱིས་བསྙེན་བཀུར་བ་བདག་གིར་མཛད། དེ་ནས་དཔལ་འཁོར་ལོ་སྡོམ་པའི་ཕོ་བྲང་དུ་གྲགས་པ་གཉའ་ཀོད་བྲག་དཀར་ཟེར་བའི་གནས་ཆེན་དུ་ཕིབས། རྡོ་སྐུ་
རང་བྱོན་སོགས་གནས་ཀྱི་ཁྱད་པར་ངོ་མཚར་བ་རྣམས་གཟིགས་ནས། རྟེན་གསུམ་དངོས་སུ་བཞུགས་པ་དང་མཁའ་ཁྱབ་ཀྱི་རྒྱལ་བ་སྲས་བཅས་ལ་དངོས་བཤམས་ཡིད་སྤྲུལ་གྱི་མཆོད་སྤྲིན་ཀུན་ཏུ་བཟང་པོའི་རྣམ་ཐར་ལ་འགྲན་བཟོད་
པས་མཆོད་པར་མཛད། དེར་འཁོད་ཀྱི་ཚོགས་པ་ལ་མང་འགྱེད་དང། འདོད་ཆོས་སྣ་ཚོགས་པ་སྩལ་ནས་ཆོས་དང་ཟང་ཟིང་གིས་ལན་བཏགས། དེ་ནས་བཀྲ་ཤིས་འཁྱིལ་དུ་ཕེབས་པར་རྒྱལ་བ་གཉིས་པའི་བསྟན་པའི་གསལ་བྱེད་
ཆེན་པོ་འཇམ་དབྱངས་བཞད་བའི་རྡོ་རྗེས་རྟ་པ་ལྔ་བཅུ་སྐོར་གྱི་བསུ་བ་སོགས་བཀུར་བཟོས་དང་ཤངས་ལེན་རྒྱས་པས་བསྙེན་བཀུར་བ་མཛད། རྗེ་དེ་ཉིད་ཀྱི་དྲུང་ནས་འཕགས་པ་སྤྱན་རས་གཟིགས་ཀྱི་ཞལ་ལུང་གྲུབ་མཆོག་མི་ཏྲ་བའི་ཐུགས་དམ་བརྒྱ་
རྩའི་ནང་ནས་ཨ་བྷྱ་ཡའི་རྡོ་རྗེ་འཕྲེང་བ་དང་ཐུན་མོང་མ་ཡིན་པ་རྣམས་ཀྱི་དབང་ཡོངས་སུ་རྫོགས་པ་གསན་པ་སོགས་ཀྱི་སླད་ཟླ་གཅིག་ལྷག་ཙམ་བཞུགས། དམ་པ་འདི་དང། ཞབས་འབྲིང་པ་བདེ་ཆེན་དགོན་པའི་གྲྭ་རིགས་བཅས་ནས་དམ་

[032B] བཀྲ་ཤིས་འཁྱིལ་པའི་དགེ་བཤེས་མང་རགས་ལ་བགྲོ་གླེང་མཛད་པས་རྒྱན་དྲུག་མཆོག་གཉིས་ཆོས་ཀྱི་བགྲོ་བ་ལ་གདན་འཛོམ་པ་ལྟ་བུར་གྱུར། དེ་སྐབས་བེ་གེའི་སྙུན་བྱུང་བར་འཚོ་བྱེད་སྙན་གྲགས་པས་ཞག་བཅུ་ཙམ་གྱི་
བར་དབང་གསན་པའི་འཕྲོ་བཤོལ་བ་དང། ཤ་སྤོང་བ་སོགས་འཕྲོད་བཞེས་གནང་དགོས་ཚུལ་ཞུས་པར། དམ་པ་རྣམས་ནི་ཆོས་ཀྱི་ཕྱིར་དུ་སྲོག་ཀྱང་འདོར་བར་མཛད་པའི་དཀའ་སྤྱད་ལྷུར་བཞེས་པ་བཞིན་ཆོས་མཚམས་འཇོག་པའི་
ཐུགས་འདུན་མ་གཏད་ཅིང་གསོལ་ཟས་སོགས་ཀྱང་ནར་མ་གང་ཡིན་ལས་སྤང་བླང་མ་མཛད་ཀྱང། དེ་ནུབ་རང་སྐུ་ལས་རྡུལ་མང་དུ་ཐོན་ནས་སྙུན་གཞི་མེད་དུ་གདངས། ནང་པར་འཚོ་བྱེད་ནས། འདི་ལྟ་བུ་ནི་སྐྱེས་བུ་དམ་པའི་གྲུབ་རྟགས་ཁོ་
ནས་ངེད་སྨན་པ་རྣམས་སུན་ཕྱུང་བར་འདུག་ཅེས་ཤིན་ཏུ་ངོ་མཚར་བར་བྱེད་ཅིང། རྗེ་འཇམ་དབྱངས་བཞད་པ་ནས་ཀྱང། དབང་མཚམས་འཇོག་མ་དགོས་པར་སྙུན་གཞི་ཆེ་ཡང་ཞག་གཅིག་གི་ཁོངས་སུ་གདངས་པ་འདི་ལྟ་བུ་སངས་རྒྱས་བྱང་
སེམས་ཀྱི་ཁྱད་ཆོས་སུ་འདུག་ཅེས་བསྟོད་བསྔགས་གནང། རྗེ་དེ་ལ་དབང་ཡོན་གྱི་འབུལ་ནོད་རྒྱ་ཆེན་པོས་མཉེས་པ་བསྒྲུབས་ནས། དངོས་གྲུབ་ཐམས་ཅད་ཀྱི་རྩ་བ་ཚུགས་པའི་རྟེན་འབྲེལ་གྱི་སྒོ་ལྷུན་གྲུབ་ཏུ་འགྲིག། དེ་ནས་ངེད་ཆིན་ཝང་བཀྲ་ཤིས་
བཱ་ཐུར་ཐའི་ཇིའི་སྒར་ཐོག་ཏུ་འབྱོར་བའི་གཏམ་གསན་པར་བརྟེན་མགྱོགས་མྱུར་རང་གནས་སུ་ཕེབས་ཏེ། ལམ་གྱི་ཆས་སོགས་གྲ་སྒྲིག་གནང་ངོས་མཁན་ཆེན་རྡོ་རྗེ་འཆང་དེ་ཉིད་དང་ལྷན་ཅིག་པར་སྒར་ཐོག་དེར་ངེད་ཀྱི་འཁྲིས་སུ་ཕེབས། དེར་ཟླ་གཅིག་

[033A]༄༅། །ཙམ་གྱི་བར་ཡབ་སྲས་ལྷན་ཅིག་བར་གཏན་ཆགས་ཤིང། བདག་གིས་ཀྱང་མཁན་ཆེན་ཆོས་ཀྱི་རྒྱལ་པའི་སྐུ་དྲུང་དུ་དེ་དུས་ནས་བརྩམས་མཚོ་ཁ་དང་སྐུ་འབུམ་དུ་གཏན་ཆགས་རིང་དང་མཁན་ཆེན་ཡབ་སྲས་
གཉིས་བོད་དུ་ཕེབས་སྐབས་བཅས་པར་བསྟན་པའི་འཇུག་སྒོ་དང་པོ་བར་མ་རབ་བྱུང་གི་ཚུལ་ཁྲིམས་དང། རྗེ་ཐམས་ཅད་མཁྱེན་པའི་བཀའ་འབུམ་ནས་ལམ་རིམ་ཆེ་ཆུང་སོགས་མང་ཙམ་དང། རྒྱལ་བའི་བཀའ་རིན་པོ་ཆ་གངས་ཅན་དུ་འགྱུར་རོ་ཚལ་
ནས་བསྐལ་བཟང་ཉི་ཁྲི་སོགས་གང་འགྲོ་དང། གཞན་ཡང་རྗེས་གནང་ལུང་སོགས་དམ་པ་ཆོས་ཀྱི་བདུད་རྩི་མང་དུ་ནོས་པའི་སྐལ་བ་བཟང་པོ་ཐོབ་པའི་བཀའ་དྲིན་ནི་བྱང་ཆུབ་མ་ཐོབ་ཀྱི་བར་དུ་གཞལ་བར་དཀའ་བའི་རང་བཞིན་ཁོ་ནའོ། །དམ་པ་འདི་ཉིད་
ཀྱང། མཁན་ཆེན་རིན་པོ་ཆེ་ནས་བདག་ལ་བརྩེ་བ་ཆེན་པོས་རྗེས་འཛིན་བུ་གཅིག་པ་ལྟ་བུར་གནང་བའི་སྤྱན་ལྟོས་དང། སྐུ་ཚེ་སྔོན་མར་བཟང་པོའི་འབྲེལ་ཐོགས་པ་ཞིག་ཡིན་ཚོད་དུ་འདུག་པ་བཅས་ཤིན་ཏུ་དགྱེས་པའི་དག་སྣང་མཛོད། ཤིང་ལུག་
ལོའི་དབྱར་ཐོག་མཁན་ཆེན་རྗེ་བཙུན་བླ་མ་ཁུ་དབོན་གྱིས། ཁོ་བོ་མང་རའི་བཞུགས་སྒར་ཐོག་ཏུ་འབོད་པ་གནང། དགེ་འདུན་སྟོང་ཕྲག་ལྷག་ཙམ་ནས་སེར་སྦྲེངས་ཀྱི་བསུ་བ་སོགས་དང། སྟོན་མོ་དངོས་པོའི་གནང་སྦྱིན་སོགས་རྨུགས་འཛིན་གྱི་
གན་མཛོད་ཕྱེ་ནས་གཏན་པ་མེད་པའི་མཆོད་སྦྱིན་ལ་ཅོ་འདྲི་བ་ལྟ་བུ་གནང། རྒྱ་ཧོར་གྱི་ཡུལ་གྲུར་འཁོད་པའི་བླ་ཆེན་མང་པོ་ཞིག་ཡུལ་སྲོལ་སྣང་ངོ་དང་བསྟུན་དགོས་པའི་སྟབས་དམ་པའི་ཆོས་འདུལ་བ་ནས་གསུངས་པའི་བཅས་པ་ཕྲ་མོ་ཇི་བཞིན་

[033B] བླ་མ་འདི་ཉིད་ཐ་ན་ཕྱི་དྲོ་ཞོ་དང་འོ་མ་མི་བཞེས་པ་སོགས་དམ་པའི་ཆོས་འདུལ་བའི་བཅས་པ་ཁོ་ན་གཅེས་སྤྲས་སུ་གནང་བའི་རྣམ་ཐར་གཙང་མ་ཉེ་བར་འཁོར་ལྟ་བུ། མཆོག་དམན་པར་པའི་སྐྱེ་དགུ་སུ་ལའང་རང་
རང་གི་མོས་པ་དང་འཚམས་པར་སྙན་པར་སྨྲ་བའི་བཀའ་མཆིད་ཆོས་དང་ལྡན་པས་ཡིད་རང་དབང་མེད་པར་འགུགས་པར་མཛད་ཅིང། གཞན་ཕན་གྱི་ཐུགས་བསྐྱེད་ཤིན་ཏུ་བཟང་བས་སྐུ་མདུན་དུ་སླེབ་ཙམ་ཉིད་ནས་ཡིད་དགའ་ཞིང་འཁོས་སུ་
ཕེབས་བ་ཞིག་ངེས་པར་འོང་བ་འཕགས་པ་གྲུ་འཛིན་གྱི་བདག་པོ་གཉིས་པ་བཞིན། མཐུ་ལྡན་གྱི་ཆོས་སྲུང་སྤྱི་དང། ཁྱད་པར་དམ་པ་གོང་མའི་དུས་ནས་བསྙེན་སྒྲུབ་མཛད་པའི་དཔལ་མགོན་སྟོབས་འཕྲོག་དབང་པོ་གདོང་བཞི་པ་དངོས་སུ་
བྲན་ལྟར་ཁོལ་བར་གྱུར་པས་སྐུ་དྲུང་ནས་དཔལ་མགོན་གྱི་རྗེས་གནང་ཐོབ་པ་འགས། བྱ་ནག་བསད་པ་སོགས་ཀྱི་དམ་ཚིག་ལ་མ་གནས་པ་བྱུང་བ་དེ་མ་ཐག་གདོང་ལྟག་པར་བཅུས་པའི་འཆི་བ་ལ་ཐུག་པ་དང། དེ་ལ་བཀའ་བསྒོ་གནང་བའི་མོད་
ཉིད་ལ་བསོས་པ་སོགས་མཐུ་སྟོབས་ཀྱི་བདག་ཉིད་དུ་གྱུར་པའི་གཏམ་ཡ་མཚན་པ་དུ་མ་ཞིག་སྔར་ཐོས་ཀྱང། ན་ཕྲ་བའི་སྐབས་ལ་སོང་པས་ད་ལྟ་དྲན་པའི་ཡུལ་དུ་མ་གྱུར། དེ་ལ་སོགས་པ་སྐུ་གསུང་ཐུགས་ཀྱི་མཛད་པ་ངོ་མཚར་བ་དང། ཁྱད་
པར་ཇོ་བོ་བཀའ་གདམས་པ་གོང་མ་རྣམས་ལྟ་བུའི་ཆོས་མཐུན་གྱི་རྣམ་ཐར་གཙང་མ་ལྷུར་བཞེས་པའི་སྟབས་ཕྱོགས་མཐའ་དག་ནས་སྐྱེ་བོ་རྣམས་པདྨའི་མཚོ་ལ་ངང་པ་འདུ་བ་ལྟར་གྱུར་པ་དང། བསྟན་འཛིན་གུ་ཤྲི་ཁང་གི་རིགས་རུས་མཚོ་སྔོན་གཡས་རུ་

[034A]༄༅། །གཡོན་རུའི་ཞྭ་སེར་བསྟན་པའི་སྦྱིན་བདག་ཚང་མའི་དབུ་བླར་གྱུར་པ་བཅས་ཀྱི་སྟབས། དབུ་སྒེར་གྱི་ཕྱི་ནང་བར་གསུམ་གྱི་བཀོད་པ་སོགས་སྲིད་ཀྱི་འདུ་ལོང་བརྒྱ་བྱིན་ལྷའི་ཕོ་དྲང་དང་ཆོས་མཚུངས་ཤིང་
དམ་པ་ཉིད་ཀྱི་མཛད་སྤྱོད་ལ་མིག་ཡར་བལྟ་བྱས་པས་དགེ་འདུན་རྣམས་ཀྱང་དེ་ཕྱོགས་ཀྱི་སེར་མོ་བ་གཞན་ལས་ཁྲིམས་གཙང་ལ་ཆོས་སྤྱོད་ཀྱི་རིམ་པ་ཡང་ཤིན་ཏུ་འཕེལ་བ་ཞིག་ཡོད་ཚོད་དུ་འདུག་ཅིང། ལྷག་པར་གོང་སྨོས་ལྟར་སྐུ་དངོས་ཀྱི་རྣམ་
ཐར་ལྷག་པར་བཙུན་ལ་ཐུགས་རྒྱུད་ཞི་ཞིང་དུལ་བ་དང། དངོས་ཅག་ན་ཤིན་ཏུ་ཕྲ་བའི་སྟབས་སྐུ་མདུན་དུ་བག་མེད་ཀྱི་འབྱུང་རྟགས་ཇི་འདྲ་ཞིག་བསྟན་ཀྱང་ཐུགས་ཁྲོས་པའི་རྣམ་པ་ཡེ་མི་སྟོན་པར་གསུང་ངག་འཇམ་པོའི་སྒོ་ནས་བག་ཡོད་པ་ཁོ་
ནར་སྦྱོར་བའི་ཐབས་གནང་བའི་བྱིས་པའི་སྣང་ངོ་དང་བསྟུན་མཁས་པ་ཞིག་ཀྱང་ཡོད་པའི་སྟབས་བཅས་འཁྲོས་སུ་བཞུགས་པ་རང་དགའ་ཞིང། དད་པ་དང་སྤྲོ་བ་ལྷག་པར་འཕེལ་བ་ཞིག་ཡོད་དོ། །བླ་མ་དེ་ཉིད་ཀྱིས་བཀའ་གནང་སྟབས་ཁུ་དབོན་
ལྷན་ཅིག་པར་གྲུབ་རྒྱལ་ལུགས་ཚེ་དབང་ལྷ་གཅིག་བུམ་གཅིག་ཏུ་གྲགས་པ་ཕུལ། དེར་ཚོགས་ཀྱི་སྐྱ་སེར་ཤིན་ཏུ་མང་བ་ལའང་དམིགས་བརྩེ་མ་དང་མ་ཎིའི་བཟླས་ལུང། ལག་པའི་འདེགས་འཇོག་གི་ཕྱག་དབང་དུ་གྲགས་པ་དང། ཞལ་མཇལ་
ལ་བསྙད་པའི་ཁྲི་མཐོན་པོའི་ཁར་འཛེགས་ཏེ་ཨར་ཁ་ཀྱོག་གི་འཆམ་སྟབས་ལ་ཅོ་འདྲི་བའང་མང་དུ་བྱས་ཚོད་དུ་འདུག། གཞན་ཡང་ངེད་མཚོ་ཁ་དང་སྐུ་འབུམ་དུ་སྡོད་རིང་མཁན་ཆེན་དེ་ཉིད་དང་ལྷན་ཅིག་ཏུ་ཕེབས་པ་ཤས་ཆེ་བའི་མཇལ་ཕྲད་ཡང་

[034B] དེ་དག་གི་སྐབས་ཐམས་ཅད་དུ་ཐུགས་ལྷག་པར་དགྱེས་པ་དང། ཕར་ཡང་རྒྱུན་གཏན་བཅར་བཞུགས་ལྟ་བུ་མ་མཛད་ཀྱང་མོས་པ་ཆེ་བས་གཞན་ལས་ནང་གཙང་བ་ཞུ་བ་ཞིག་གཤིས་ཀྱིས་བྱུང། མེ་སྤྲེ་ལོ་ནས་དགྱུན་དཔྱིད་གཉིས་
ཀྱི་ཟླ་བ་དྲུག་གི་རིང་སྐུ་གསུང་ཐུགས་ལུང་མ་བསྟན་གྱི་སྤྱོད་པ་ལས་ཉེ་བར་བསྡམས་པའི་བཅད་རྒྱར་བཞུགས་ཏེ་ཐུན་མོང་དང་ཐུན་མོང་མ་ཡིན་པའི་ལམ་གྱི་རིམ་པའི་རྣལ་འབྱོར་ལ་གཅིག་ཏུ་གཞོལ་བའི་སྒྲུབ་པ་ལྷུར་མཛད། དབྱར་སྟོན་གྱི་དུས་གཉིས་
ལ་མཁན་ཆེན་མཆོག་གི་སྐུ་དྲུང་དུ་སྒྲུབ་ཐབས་བརྒྱ་རྩ་དང། རྒྱ་མཚོའི་རྗེས་གནང་ཡོངས་སུ་རྫོགས་པ་དང། མྱུར་མཛད་ཡེ་ཤེས་ཀྱི་མགོན་པོ་ཕྱག་དྲུག་པའི་བཀའ་ཆེན་བཅུ་གསུམ་སོགས་ཟུར་བཀའི་རྗེས་གནང་གི་རིགས་དང། ལུང་སོགས་
ཀྱི་གསན་པ་ཤིན་ཏུ་མང་བར་མཛད། མེ་བྱ་དང་ས་ཁྱིའི་ལོ་གཉིས་ལ་དགེ་བའི་བཤེས་གཉེན་ཆེན་པོ་ངག་དབང་ཆོས་སྐྱོང་རྒྱ་མཚོའི་དྲུང་དུ་རས་བྲིས་ཀྱི་དཀྱིལ་འཁོར་ལ་བརྟེན་ནས་འཁོར་ལོ་སྡོམ་པ་ལཱུ་ཨི་པ་ལུགས། གསང་བ་འདུས་པ་ལྷ་
སོ་གཉིས་པ། འཇིགས་བྱེད་དཔའ་གཅིག་བདུད་ལས་རྣམ་རྒྱལ་རྣམས་ཀྱི་དབང། རང་ཅག་དགེ་ལྡན་པའི་ཟབ་ཆོས་འཁྲིད་ཆེན་བརྒྱད་ཀྱི་འཁྲིད་ལུང། བདེ་གསང་འཇིགས་གསུམ་གྱི་བསྐྱེད་རིམ་དང་རིམ་ལྔའི་དམར་འཁྲིད། འཇམ་དབྱངས་ཆོས་སྐོར་གྱི་
རྗེས་གནང་ཚང་མ། དེའི་ལྷན་ཐབས་སོགས་རང་ཉིད་ཀྱི་གསུང་རྩོམས་ཚང་མ། གཅོད་ཕུལ་བྱུང་གསེར་འཕྲེང་དང། གཉན་ཁྲོད་པ་སྨོན་ལམ་མཐའ་ཡས་རྒྱ་མཚོའི་གཅོད་གཞུང་རྣམས་ཀྱི་ལུང་གསན། བླ་མ་འདི་གྲུབ་ཆེན་ནག་པོ་སྤྱོད་པའི་

[035A]༄༅། །རྣམ་སྤྲུལ་དུ་གྲགས་པར་སྣང། གངས་ཅན་གྲུབ་པའི་དབང་ཕྱུག་ཆེན་པོ་མི་ལ་བཞད་པའི་རྡོ་རྗེའི་རྣམ་སྤྲུལ་དུ་གྲགས་པ་རོང་པོ་ཆེས་པ་རིན་པོ་ཆེ་འཇམ་དབྱངས་བློ་གྲོས་པའི་དྲུང་ནས་དམར་པོ་སྐོར་གསུཾ་
སོགས་དཔལ་ལྡན་ས་སྐྱ་པའི་གསེར་ཆོས་ཕལ་ཆེ་བའི་རྗེས་གནང། རི་ཁྲོད་མ་གསུམ་གྱི་རྗེས་གནང། འཇིགས་བྱེད་དཔའ་གཅིག་གི་རྗེས་གནང། སྒྲ་མི་སྙན་པའི་ཚེ་སྒྲུབ་ཀྱི་འཁྲིད་ལུང། ལྕང་སྐྱ་རྡོ་རྗེ་འཆང་ངག་དབང་བློ་བཟང་ཆོས་ལྡན་དཔལ་
བཟང་པོའི་གསུང་འབུམ་ཆ་ཚང་གི་ལུང་རྣམས་གསན། དམ་པ་རང་ཟང་ཟིང་གི་འདུ་འགོད་སོགས་རྣམ་པར་གཡེང་བ་ལ་མི་དགྱེས་པར་དབེན་པའི་སྒོ་ནས་སྒྲུབ་པ་ལྷུར་མཛད་བཞེད་ཡོད་འདུག་ཀྱང། དད་ལྡན་གྱི་སྦྱིན་བདག་མང་པོས་མཁན་ཆེན་
རིན་པོ་ཆེར་ཞུས་པའི་བཀའ་བཟློག་མ་ནུས་པར་རབ་གནས་སོགས་གཞན་ཕན་གྱི་འཕྲིན་ལས་སྐྱོང་བར་ལན་འགའ་ཞིག་ཕེབས་དགོས་ཤར། དེ་དག་གི་འབུལ་བའི་རྙེད་པ་རྣམས་བར་མདོར་ཆུད་མ་ཟོས་པར་མཆོད་ཡུལ་གྱི་ཞིང་བསྙེན་བཀུར་བ་དང་
དབུལ་ཕོངས་ལ་སྦྱིན་གཏོང། སྐུ་གསུང་ཐུགས་ཀྱི་རྟེན་བཞེང་པ་སོགས་རྣམ་དཀར་གྱི་ལས་ལ་སྤྱོད་པར་མཛད་ཅིང། ཁྱད་པར་མ་ཎི་རིལ་སྒྲུབ་མང་དུ་མཛད་ན་རང་གཞན་ལ་ཕན་པའི་མཚན་མ་འགའ་ཞིག་བྱུང་བ་ལ་བརྟེན། ས་ཁྱི་ནས་མེ་སྟག་
གི་བར་ལོ་ཉེར་དགུའི་རིང་ལོ་སྟར་བཞིན་མ་ཎི་བུམ་སྒྲུབ་ཚར་གཉིས་རེལ་ཉུང་མཐར་བྱས་པ་བདེ་ཆེན་དགོན་དུ་འཛུགས་པར་མཛད། ལྕགས་གླང་ལོར་བསྟན་པའི་བདག་པོ་མཁན་རིན་པོ་ཆེ་པཎ་ཆེན་ཐམས་ཅད་མཁྱེན་ཅིང་གཟིགས་པས་དབུས་སྐྱེས་

[035B] འོག་མིན་གཉིས་པ་ལྟ་བུའི་གཙུག་ལག་ཁང་རྟེན་བརྟེན་པ། བཤད་སྒྲུབ་བསྟན་པའི་འབྱུང་གནས་གྲྭ་ས་ཆེན་པོ་རྣམས་དང་བཅས་པ་ལ་བསྙེན་བཀུར་བའི་དགོངས་བཞེད་ཀྱིས་རྗེ་བཙུན་བླ་མ་དེ་ཉིད་ཁུ་དབོན་གཉིས་ཀ་དབུས་ཕྱོགས་སུ་
ཆིབས་བསྐྱོད་ཀྱང། ནོར་རྫས་ཆུང་ངུའི་ཕྱིར་གཞན་གྱི་སྲོག་འཇོམས་པ་ལ་ཇི་མི་སྙམ་པའི་ཨར་ཇག་གི་སྟབས་ཕེབས་ལམ་ནས་ཕྱིར་ལོག་པ་གནང་དགོས་བྱུང། སླར་ཆུ་ཕོ་སྟག་གི་ལོར་ཁུ་དབོན་ལྷན་ཅིག་པར་དབུས་ཕྱོགས་སུ་བཏེག་པ་གནང་
ཐོག་མར་བྱད་རྭ་སྒྲེང་རྒྱལ་བའི་དབེན་གནས་སུ་ཕེབས་ཏེ་ཞག་འགའ་བཞུགས་ཐོག་ཕྱི་ནང་གི་རྟེན་རྣམས་ཞིབ་མཇལ་དང། མཆོད་འབུལ། མང་འགྱེད་སོགས་གནང། དེ་ནས་གདན་ས་ཆེན་པོ་རི་བོ་དགེ་ལྡན་རྣམ་པར་རྒྱལ་བའི་གླིང་དུ་ཕེབས་
གསེར་གདུང་རིན་པོ་ཆེས་གཙོས་པའི་རྟེན་བརྟེན་པ་རྣམས་ཞིབ་པར་མཇལ་ཞིང། མཆོད་རྫས་སོགས་དངོས་བཤམས་ཡིད་སྤྲུལ་གྱི་མཆོད་སྤྲིན་རྒྱ་མཚོ་ལྟ་བུས་མཆོད། དགེ་ལྡན་ཚོགས་ཆེན་དུ་མང་ཇ་དང། གསེར་དངུལ་གྱི་ཕྱག་འགྱེད་ཕུལ་
དེ་ནས་གངས་ཅན་སའི་ལྟེ་བ་སྐྱིད་ཤོད་ཀྱི་ལྷ་ལྡན་དུ་ཕེབས། སྟོན་པ་ཟས་གཙང་སྲས་པོ་དང་དབྱེར་མེད་པའི་ཇོ་ཤཱཀ་སོགས་གཙུག་ལག་ཁང་རྟེན་བརྟེན་པ་ཐམས་ཅད་ཞིབ་པར་མཇལ་ཏེ་དངོས་བཤམས་ཡིད་སྤྲུལ་གྱི་མཆོད་པས་མཆོད། དངོས་
ཅག་གི་དྲུང་དུ་ཁུ་དབོན་ལྷན་ཅིག་ཏུ་བྱོན་པ་མཇལ་ཞིང་དངོས་པོ་སྦམས་མཐོ་བའི་སྟེར་ཆ་གནང། གཞུང་ནས་ཀྱང་སྟོན་འཁོར་ཚར་མར་གསོལ་ཕོགས་དང་ཟུར་གསོས་སོགས་རྒྱས་པར་ཕུལ། དཔལ་ལྡན་འབྲས་སྤུངས་དང། སེ་ར་ཐེག་

[036A]༄༅། །པ་ཆེན་པོའི་གླིང་གཉིས་སུ་ཡང་རིམ་པར་ཕེབས། འདུས་པ་རྒྱ་མཚོའི་ཚོགས་ལ་མང་ཇ་དང། གསེར་དངུལ་གྱི་འགྱེད། དཔལ་ལྡན་བཀྲ་ཤིས་སྒོ་མང་སྒེར་དུ་གྲ་ཇ་དང། གསེར་དངུལ། ཆོས་འདོན་ཁ་
བཏགས་རེའི་འགྱེད་བཅས་བསྙེན་བཀུར་ཕུལ་དུ་བྱུང་བ་མཛད། ཧོར་ཟླ་བཅུ་པའི་ནང་ལ་ཡབ་སྲས་ལྷན་རྒྱས་སུ་བཀྲ་ཤིས་ལྷུན་པོ་ཆོས་ཀྱི་སྡེ་ཆེན་པོར་ཕེབས། པཎ་ཆེན་ཤེས་བྱ་ཐམས་ཅད་མཁྱེན་ཅིང་གཟིགས་པ་མཇལ། རྒྱ་ཧོར་གྱི་དངོས་པོ་
མནངས་ཆེན་དུ་མའི་འབུལ་བ་བཏེག། ཧོར་ཟླ་བཅུ་པའི་ཚེས་ཉེར་གསུམ་དགེ་བའི་ཉིན། པཎ་ཆེན་ཐམས་ཅད་མཁྱེན་པ་ཆེན་པོས་མཁན་པོ། ཐོས་བསམ་གླིང་སློབ་དཔོན་ཚོགས་གསོག་པ་ཚེ་བརྟན་རྒྱ་མཚོས་ལས་སློབ། དཀྱིལ་ཁང་སློབ་དཔོན་
པ་བློ་བཟང་དོན་གྲུབ་ཀྱིས་གསང་སྟོན། ཤར་རྩེ་སློབ་དཔོན་པ་བློ་བཟང་མགོན་པོས་དུས་གོ་བ། སྔགས་པ་སློབ་དཔོན་ཞབས་དྲུང་བློ་བཟང་བཀྲ་ཤིས་ཀྱིས་ཁ་སྐོངས་བཅས་དགེ་འདུན་གྲངས་ཚང་བའི་དབུས་སུ་བསྙེན་པར་རྫོགས་པ་དགེ་སློང་
གི་དངོས་པོར་བསྒྲུབས་ཏེ་དུར་སྨྲིག་གི་རྒྱལ་མཚན་འཛིན་པ་རྣམས་ཀྱི་མཆོག་ཏུ་གྱུར། དེའི་ཚེ་མཁན་ཆེན་ཐམས་ཅད་མཁྱེན་པ་ནས། མཚན་བློ་བཟང་བསྟན་པའི་ཉི་མ་ཞེས་སྩལ་བ་ནི་མཚན་དང་དོན་མཐུན་པ་ཁོ་ནའོ། །བཀྲ་ཤིས་
ལྷུན་པོ་བླ་བྲང་ནས་དེ་ཁར་བཞུགས་རིང་ཟུར་གསོས་སོགས་དང། ཕྱིར་ཕེབས་གདོང་ལི་སྐུ་དང་ཐུགས་དམ་རྟེན་གྱི་ཐང་ཀ་བྱིན་ཅན་འགའ་ཞིག་ལ་སོགས་པའི་རྟེན་གསུམ། ན་བཟའ་ཆ་ཚང་སོགས་དངོས་པོ་སྤམས་མཐོ་བའི་ཕེབས་རྫོངས་

[036B] དབུས་སུ་ཕྱིར་ཕེབས་ནས་དགུན་ཐོག་དེར་ཇོ་བོ་རིན་པོ་ཆེའི་སྐུ་མདུན་དུ་བསག་སྦྱང་ལ་འབད་པར་དགོངས་ཏེ་ལྷ་ལྡན་དུ་བཞུགས་ནས་ཉིན་རེ་བཞིན་ཇོ་ཤཱཀ་གི་དྲུང་དུ་ཕྱག་འཚལ་གྱི་ཚོགས་གསོག་ལ་བརྩོན་འགྲུས་ཆེར་མཛད་ཅིང་
གནམ་ལོ་གསར་ཚེས་ཀྱི་དགའ་སྟོན་ལ་ཡབ་སྲས་ལྷན་ཅིག་ཏུ་བོ་ཏ་ལའི་ཚོམས་ཆེན་དུ་ཕེབས། དེ་དག་གི་བར་སྐབས་སུ་འབྲས་སྤུངས་ནས་ཐོར་གོད་ནོ་མོན་ཧན་གྱི་སྤྲུལ་སྐུས་གཙོ་མཛད་དགེ་བའི་བཤེས་གཉེན་ཤས་ཆེ་བའི་འདུས་པ་མང་པོར་
བྱམས་ཆོས་སྡེ་ལྔ་ལ་སོགས་པའི་ལུང་དང། འཇམ་དབྱངས་ཆོས་སྐོར་གྱི་ལུང་དང་རྗེས་གནང་ཚང་མ། གཞན་མའི་རྗེས་གནང་ཁ་འཐོར་བ་སོགས་མང་པོ་གནང་ཞིང། དུས་གསུམ་སངས་རྒྱས་ཀུན་གྱི་སྤྱི་གཟུགས་དཀྱིལ་འཁོར་རྒྱ་མཚོའི་མགོན་པོ་
མཁས་གྲུབ་ཀུན་གྱི་གཙུག་རྒྱན་བཀའ་དྲིན་སུམ་ལྡན་ཁྲི་རིན་པོ་ཆེ་ཨ་ཆི་ཐུ་ནོ་མོན་ཧན་ངག་དབང་མཆོག་ལྡན་པའི་ཞལ་སྔ་ནས་ལའང་འཇིགས་བྱེད་རྭ་པོད་ཀྱི་ལུང་ཕུལ་ཞིང། ཚུར་ཡང་གཅོད་དབང་ནམ་མཁའ་སྒོ་འབྱེད་སོགས་ཟབ་ཆོས་འགའ་
གསན། ངེད་ནས་ཚེ་དབང་གྲུབ་རྒྱལ་ལུགས། རྟ་མགྲིན་གསང་སྒྲུབ་ཀྱི་རྗེས་གནང། མགོན་པོའི་རྗེས་གནང་བར་ཆད་ཀུན་སེལ་ཕུལ་བ་སོགས་འདི་ཁར་བཞུགས་རིང་ཡང་ཆོས་འཆད་ཉན་དང། ཚོགས་གཉིས་རྒྱ་ཆེར་སྤེལ་བ་སོགས་དམ་པ་
ཁོ་ནའི་མཛད་སྤྱོད་ཀྱིས་དུས་འདའ་བར་མཛད། ཆུ་ཡོས་ལོ་ལྷ་ལྡན་སྨོན་ལམ་ཆེན་མོའི་ཐོག། སེ་འབྲས་ཀྱི་སློབ་དཔོན་རྣམ་པས་བསྐུལ་མ་གནང་བ་ལྟར་གྲྭ་སྐོར་བ་བློ་གསལ་གླིང་དགེ་བཤེས་བློ་བཟང་དྲི་མེད་སོགས་ལ་བགྲོ་གླེང་ཡང་དག་པར་

[037A]༄༅། །གནང༑ དེ་སྐབས་ངེད་ནས་དམ་པ་འདི་ཉིད་ཉེ་འཁྲིས་སུ་བཞུགས་དགོས་ཚུལ་ཞུས་པར་དེ་དོན་ལྟར་གནང་རྩིས་ཀྱི་ཐུགས་འདུན་ཆེ་ཡང། མཁན་ཆེན་དེ་ཉིད་ཀྱི་བཀའ་ལས། ངེད་ན་མཐོ་བ་དང་བཅས་མ་
གིའི་ཡུལ་གྱི་སྡེ་དགོན་རྣམས་མགོ་འདོན་གྱི་བདག་པོ་འདི་ལ་རེ་བ་ཡིན་པས་ལྷན་དུ་ཕྱིར་འབྱོན་པའི་འཁྲོལ་ཆ་དགོས་ཚུལ་གནང་བར་བརྟེན་དགོངས་བཞེད་དང་སྦྱོར་དགོས་བྱུང་འདུག། འདི་ཁ་ནས་ཡབ་སྲས་གཉིས་ཀར་སྐུ་འདྲ་སོགས་
རྟེན་གྱི་རིགས་དང། ན་བཟའ་སོགས་ཡུལ་ལུགས་དང་བསྟུན་པའི་ཕེབས་རྫོངས་ཞུས་ནས་ཐུགས་འབྲལ་མི་ཕོད་པའི་ཉམས་དང། བདག་ཀྱང་སེམས་ཤིན་ཏུ་འཕྲེང་བར་གྱུར་མོད་ནའང་ཕྱོགས་དེའི་སྐྱེ་བོ་དད་ཅན་རེ་ལྟོས་ཞུ་བ་རྣམས་ཀྱི་
མགོན་སྐྱབས་སུ་མི་ཕེབས་མཐུ་མེད་བཅས་དཔྱིད་ཀ་འདི་ནས་ཆིབས་ཁ་བསྒྱུར་ཏེ་ཕེབས་ལམ་དུ་ཉེ་ཞོ་མེད་པར་དབྱར་དུས་རང་གི་བསྟི་གནས་སུ་ཕྱགས་ཕེབས། ཤིང་སྦྲུལ་ལོར་དགེ་བའི་བཤེས་གཉེན་ཆེན་པོ་སྒོ་མི་ཆོས་རྗེ་གྲགས་པ་རྒྱ་མཚོས་
མཆོད་རྟེན་སྐེའི་དགོན་པར་སྤྱན་དྲངས། ཟླ་གཅིག་ལྷག་ཙམ་བཞུགས་རིང། ཆོས་རྗེ་གྲ་དམངས་བཅས་ལ་དབང་རྗེས་གནང། འཁྲིད་ལུང་མང་པོ་དང། གཞན་ཡང་ཕྱོགས་དེའི་སྐྱ་སེར་དུ་མར་འདོད་ཆོས་ཀྱི་ཆར་ཕབ། ཕེབས་ལམ་ནས་བྱ་
ཁྱུང་ཆོས་ཀྱི་སྡེ་ཆེན་པོར་སྤྱན་དྲངས་པར་ཚོགས་ཆེན་ལ་མང་འགྱེད། སྤྱི་སོར་རྟ་བཟང་བ་དུ་མའི་སྦྱོར་འཇགས་བཅས་དང། ཚོགས་ཡོངས་ལ་ལམ་རིམ་བསྡུས་དོན་གྱི་སྟེང་ནས་འཁྲིད་ལུང་གནང། མེ་རྟ་ལོ་བདེ་ཆེན་དགོན་གྱི་ཁྲིར་ཕེབས། ནར་

[037B] འདོད་ཆོས་དུ་མའི་ཟབ་རྒྱས་ཆོས་ཀྱི་གདམས་པས་སྐལ་ལྡན་མང་པོ་སྨིན་གྲོལ་ལ་འགོད་པར་མཛད་པ་སོགས་ལུགས་གཉིས་ནས་ལེགས་པར་བསྐྱངས་པས། དབྱར་དུས་ཀྱི་ལང་ཚོ་དང་འགྲོགས་
པའི་ཆུ་གཏེར་ལྟར་ཆེས་ཆེར་རྒྱས་བཞིན་པར་ཤིང་ཕོ་སྟག་གི་ལོ་བར་བསྐྱངས། མེ་ལུག་ལོར་ཨ་རིག་ཕྱོགས་སུ་གདན་དྲངས། ཨ་རིག་རབ་འབྱམས་པ་མཁས་བཙུན་ལ་འབྲོང་ཐའི་མདོར་དགོན་འདེབས་དགོས་ཚུལ་གྱི་བཀའ་གནང་བར་ས་ཕྱོགས་
དེར་སྔར་ཡང་འགའ་ཞིག་གིས་དགོན་འདེབས་པའི་སྟ་གོན་བྱས་ཀྱང། གཞི་བདག་ནག་ཕྱོགས་ལ་དགའ་བ་ཞིག་གི་སྟབས་བར་གཅོད་ཀྱིས་མཐོ་བཙམས་ཏེ་དེ་མུར་ལུས་པའི་རྒྱུ་མཚན་ཞུས་པར། གཞི་བདག་ལ་གཏོར་མ་དང་འཕྲིན་བཅོལ་
གནང་བས་དེ་ཉིན་རི་ཆེན་པོ་ཞིག་འདུག་པ་དེའི་ནང་ནས་འབྲུག་ལྟ་བུའི་སྒྲ་ཆེ་བ་ཞིག་ཡུན་རིང་དུ་གྲགས་པ་དེར་འཁོད་ཚོས་ཐོས་པ་གཞི་བདག་མཉེས་པའི་མཚན་མར་གོ་སྟེ་བསངས་ཡིག་གསར་རྩོམས་ཀྱི་བསྐུལ་མ་ཞུས་པ་ལྟར་གནང། ཚོ་པ་བཅུ་
གཉིས་ཀྱི་བླ་དཔོན་རྣམས་ཀྱིས་གདན་འདྲེན་ཞུས་པ་ལྟར་སྲིད་པའི་ལྷ་ཆེན་གཉན་པོ་རྨ་ཆེན་སྤོམ་རའི་མདུན་ངོས་སུ་ཕེབས། ལྷ་ཆེན་པོ་ལ་མཐུན་རྫས། སྤྱན་གཟིགས་སྔགས་དང་ཕྱག་རྒྱ་ཏིང་ངེ་འཛིན་གྱི་སྒོ་ནས་ནམ་མཁའི་མཐའ་ཀླས་པར་
སྤེལ་བས་མཉེས་པར་མཛད་ཅིང་བསངས་ཡིག་གསར་རྩོམས་ཤིག་ཀྱང་གནང། ལྷ་ཆེན་པོ་ཡང་མཉེས་པའི་མཚན་མ་འགའ་བྱུང། དེར་འཁོད་ཀྱི་བླ་དཔོན་སྐྱ་སེར་དུ་མར་སོ་སོའི་འདོད་པ་དང་མཐུན་པའི་དབང་རྗེས་གནང་སོགས་འགྲོ་རྒྱུད་ཀྱི་ཞིང་

[038A]༄༅། །ས་གཤིན་པོ་ཆོས་ཀྱི་བདུད་རྩིས་བརླན་པར་མཛད་ཅིང་རབ་བྱུང་བསྙེན་རྫོགས་ཀྱི་སྡོམ་པ་ཡང་མང་དུ་གནང། ས་སྤྲེ་ལོར་མཁན་ཆེན་རྗེ་བཙུན་བླ་མ་དེ་ཉིད་སྐུ་དངོས་ཀྱི་གདུལ་བར་བྱ་བ་རྣམས་རྫོགས་ཏེ་གདུལ་
བྱ་རྟག་འཛིན་ཅན་རྣམས་ངེས་པར་འབྱུང་བས་ཡིད་བསྐུལ་བའི་ཕྱིར་དང། རེ་ཞིག་དག་པའི་ཞིང་ཁམས་ཉུལ་བར་བཞེད་ནས་གཟུགས་སྐུ་ཆོས་ཀྱི་དབྱིངས་སུ་བསྡུ་བའི་ཚུལ་བསྟན་པར་དགོངས་པ་ཡོངས་སུ་རྫོགས་པའི་ཐབས་རྒྱ་ཆེན་པོ་བསྐྲུན་པ་
དང༑ དད་ལྡན་རྗེས་སུ་འཇུག་པ་རྣམས་ཀྱི་གསོལ་བ་འདེབས་པའི་རྟེན་དུ་རིན་པོ་ཆེ་ལས་བསྒྲུབས་པའི་གདུང་རྟེན་བཞེངས་པ་སོགས་ཀྱི་ཐུགས་ཁུར་ལེགས་པར་བཞེས། ས་བྱའི་ལོར་ཆོས་རྗེ་ཆོས་སྐྱོང་རྒྱ་མཚོའི་སྤྲུལ་སྐུ་རབ་ཏུ་འབྱུང་བར་མཛད་
པའི་ཕྱིར་ཐར་ཤུལ་དགོན་དུ་ཕེབས། དེར་ཞག་འགའ་བཞུགས་རིང་སྤྲུལ་སྐུ་རབ་ཏུ་ཕྱུང་བ་སོགས་ཆོས་ཀྱི་བྱ་བས་འདའ་བར་མཛད། ཚུར་ཕེབས་ལམ་སྐྱེ་བོ་མི་བསུན་པ་འགའ་ཞིག་གིས་ཟས་ངན་ཞུས་པར་ངག་དབང་བློ་བཟང་བཀྲ་ཤིས་ཀྱི་སྤྲུལ་སྐུ་
སོགས་སྐུ་གཅར་ཕྱག་གཡོག་འགའ་ཞིག་ཚ་ཁད་ཙམ་གྱི་ས་ནས་དྲན་མེད་དུ་བརྒྱལ་བ་སོགས་དུག་དྲག་པོའི་རྟགས་མངོན་མཚན་ཆེ་བ་བྱུང་ཡོད་འདུག་ཀྱང། དམ་པ་རང་ལ་ཕལ་པ་ལྟ་བུའི་ནུས་པ་མ་ཐེངས་ཤིང་དུག་སྦྱོངས་ཀྱི་སྨན་སྔགས་སོགས་
ཐབས་ཟབ་མོ་གནང་བར་བརྟེན་དཔོན་གཡོག་ཚང་མར་སྐྱོན་ཆེར་མ་བྱུང། རྗེ་རང་གི་ལྗགས་གས་པ་ལོ་གཅིག་ཙམ་གྱི་བར་སྲུབས་དབར་ལ་ནས་རྡོག་ཤོང་ཙམ་གྱི་མངོན་ཆེ་བར་ཡོད་ཅེས་གླེང། རང་ཉིད་བརྟུལ་ཞུགས་སྤྱོད་པའི་རྣལ་འབྱོར་གྱི་མཐུ་དང་

[038B] ལྕགས་ཁྱི་ལོ་དགོན་གནས་དེ་ཁར་བཀའ་གདམས་ཐིག་ལེ་བཅུ་དྲུག་གི་དབང། ཆོས་རྒྱལ་ཕྱི་ནང་གསང་གསུམ། སེང་གདོང་མ་དམར་
ནག༑ དམར་ཆེན་སྐོར་གསུམ་གྱི་རྗེས་གནང་སོགས་གསེར་ཆོས་ཕལ་ཆེ་བ་ཞིག་གནང། བསྟན་པ་དང་འགྲོ་བའི་དོན་དང་ཁྱད་པར་མཉམ་མེད་རི་བོ་དགེ་ལྡན་པའི་བསྟན་པའི་རིམ་གྲོར་དམིགས་འཆི་བདག་གཤིན་རྗེའི་རྒྱལ་པོའི་
གཏོར་ཆེན་དྲུག་ཅུ་པའི་ལྕགས་མཁར་ཁམས་གསུམ་རྣམ་རྒྱལ་ལྟར་འཛུགས་པ་གནང་བའི་གཏོར་རྒྱག་གི་ཉིན་སྨག་ཤིན་ཏུ་འཐིབས་པ་མཚན་མོ་ལྟ་བུར་གྱུར་པ་དང། མེའི་ཕུང་པོ་ཆེན་པོ་ཞིག་བརྒྱུགས་པ་ཀུན་གྱི་མཐོང་སྣང་དུ་བྱུང་བ་དང་
ལྕགས་ཕག་ཧོར་ཟླ་བཞི་པའི་ཚེས་བཅུ་དགུ་ལའང་སྔར་བཞིན་ལྕགས་མཁར་གྱི་གཏོར་བཟློག་གནང་བའི་ཟོར་བསྐྱོད་པ་དང་ལྷན་དུ་ནམ་མཁའ་དྭངས་ཡོད་པའི་མུར་གློ་བུར་དུ་སྤྲིན་ནག་འཐིབས་ཏེ་དྲག་པོའི་ཆར་གྱི་རྒྱུན་དང། གནམ་ལྕགས་
ཀྱི་ཐོག་ལན་གསུམ་བབས་པ་སོགས་གཏུམ་དྲག་གཤིན་རྗེའི་རྒྱལ་པོ་འཁོར་དང་བཅས་པ་ནག་པོའི་རྩ་ལག་གཞོམ་པར་བྱ་བའི་ཕྱིར་དྲག་པོའི་གཡུལ་ངོར་ཆས་པའི་རྟགས་མཚན་མངོན་སུམ་དུ་བསྟན་ཏེ། ཁྲི་ཆེན་གོང་མའི་དུས་ཀྱང་འཇམ་དཔལ་
གཤིན་རྗེའི་གཤེད་ཀྱི་གསང་བ་གསུམ་གྱི་རྣལ་འབྱོར་གྲུབ་པའི་མཐུ་སྟོབས་ཀྱི་བདག་པོ་ཞིག་ཡོད་འདུག་པ་དང་གཉིས་སུ་མེད་པའི་རྣམ་ཐར་རོ། །ལྕགས་ཕག་ལོའི་ཧོར་ཟླ་དྲུག་པའི་ཚེས་བཞི་ལ་རྫོང་དཀར་དར་རྒྱས་གླིང་དུ་ཆོས་རྗེ་མ་ཎི་

[039A]༄༅། །པས་གདན་དྲངས། ཆོས་རྗེ་རང་ཉིད་ཀྱིས་གཙོས་དེ་ཕྱོགས་ཀྱི་སྒྲུབ་སྡེ་བཅོ་བརྒྱད་ཀྱི་བླ་མ་ཕལ་ཆེ་བ་དང། དབེན་པའི་རི་སུལ་དུ་དལ་འབྱོར་ལ་སྙིང་པོ་ལེན་པའི་ཐུགས་དམ་པ་ཤས་ཆེ་བའི་འབུས་པ་ཤིན་ཏུ་མང་བ་ལ་རྡོ་
རྗེ་འཕྲེང་བ་དང། ཀྲྀ་ཡ་བརྒྱུད་པའི་ཆུ་བོ་གཅིག་ཏུ་འདྲེས་པའི་དཀྱིལ་འཁོར་ཞེ་ལྔའི་དབང་རས་བྲིས་ཀྱི་དཀྱིལ་འཁོར་གྱི་སྟེང་ནས་སྟ་གོན་རྣམས་དང། དཀྱིལ་འཁོར་སྒྲུབ་མཆོད་སོགས་སླ་ཆོས་སུ་མ་སོང་བ་དང། དབང་དངོས་གཞིའི་
སྐབས་ཀྱང་དུས་འཁོར་ལྷ་གྲངས་མང་བས་དབང་སྒྲུབ་ཡུན་རིང་བའི་སྟབས་འཕྲེང་རྐྱང་གི་ཕྱག་ལེན་བསྡུས་པ་དང། དཀྱིལ་འཁོར་གཞན་མ་རྣམས་ལ་འཕྲེང་བའི་ཐོག་ཀྲྀ་ཡའི་སྒོས་ཆོས་འགའ་ཞིག་བསྣན་པའི་ཕྱག་ལེན་རྒྱས་པ། བདེ་མཆོག་
འཁོར་ལོ་སྒྱུར་དྲུག་གི་ཉིན་ཀྲྀ་ཡའི་སྒོས་ཆོས་ཕྲ་མོ་རྣམས་ཀྱང་བསྣན་པའི་ཕྱག་ལེན་ཤིན་ཏུ་རྒྱས་པ་བཅས་ཁྱབ་བདག་རྡོ་རྗེ་འཆང་ནས་བཟུང་དམ་པ་བར་མ་ཆད་དུ་བརྒྱུད་པའི་ཕྱིན་རླབས་ཀྱི་བཀའ་བབས་བླ་ལྷག་ཏུ་ཆེ་བ་ལ་མཁས་གྲུབ་ཚད་ལྡན་
རྣམས་ཀྱི་དགོངས་པ་ལྟར་འཁྲུལ་པ་དང་བྲལ་བའི་ལེགས་བཤད་སྔགས་རིམ་ཆེན་མོའི་དགོངས་དོན་མཐོང་བ་བརྒྱུད་པའི་ཕྱག་ལེན་རྣམ་བྱར་དག་པས་བརྒྱན་ཏེ་གནང་ནས། གསང་སྔགས་སྤྱོད་པའི་རྣལ་འབྱོར་པས་ཡངས་པའི་ས་ཆེན་པོ་འགེངས་
པར་མཛད། དེར་ཟླ་བ་གཅིག་ལྷག་ཙམ་བཞུགས། དེ་ནས་རོང་པོ་ཕྱོགས་སུ་གྲུབ་དབང་ནོ་མོན་ཧན་གྱི་སྒར་ཐོག་ཏུ་གདན་དྲངས། འབུལ་སྟོན་རྒྱས་པས་བསྙེན་བཀུར་ཞིང་དམ་པའི་ཆོས་ཀྱི་སྐྱེས་ཀྱང་གནང་ནས། ཆིན་ཝང་དའི་ཆིང་ཁོ་ཤོར་ཆེའི་

[039B] མཁན་ཆེན་དེ་ཉིད་ཀྱི་སྤྲུལ་སྐུའི་ལུང་ཞུ་སྐོར་ལ་ཆིན་ཝང་དང་བཀའ་བགྲོས་ཐོག་སྒར་དགོན་དང། ཆིན་ཝང་གིས་གཙོས་མཚོ་སྔོན་གྱི་དཔོན་ཁག་ཕལ་ཆེ་བའི་མི་སྣ་དབུས་སུ་བརྫངས། ཝང་དབོན་དཔོན་མོ་སོགས་ལ་རྗེས་
གནང་འགའ་ཞིག་གནང་ཞིང། གཞན་ཡང། ཕྱོགས་དེའི་དཔོན་འབངས་དུ་མ་ལ་འདོད་ཆོས་དང། ཐར་ཤུལ་དགོན་དུ་ཆོས་སྐྱོང་རྒྱ་མཚོའི་སྤྲུལ་སྐུར་རྗེས་གནང་སོགས་སྩལ། དེ་ནས་བདེ་ཆེན་དགོན་པར་ཕེབས་ནས་ཆུ་ཁྱི་ཧོར་ཟླ་དང་པོའི་ཚེས་
གཅིག་གི་ཉིན་བསྙེན་རྫོགས་སུམ་ཅུ་ལྷག་ཙམ་བསྒྲུབས་པ་སོགས་ལོ་དེ་ཁོངས་སུ་རབ་བྱུང་བསྙེན་རྫོགས་བརྒྱ་ཕྲག་བརྒལ་བའི་མཁན་པོ་གནང། ཆུ་གླང་ལོའི་སྟོན་ཟླ་དང་པོའི་ནང་དུ་མཁན་ཆེན་དེ་ཉིད་ཀྱི་སྤྲུལ་པའི་སྐུ་ཨ་རིག་གི་ཕྱོགས་སུ་བྱུང་
བ་ལ་ངོས་འཛིན་མཛད་དེ། མང་རའི་བཞུགས་སྒར་ཐོག་གོང་མའི་གདན་ཁྲིའི་སྟེང་དུ་སྤྱན་དྲངས། མངའ་ཞབས་ཡུལ་འབྲོག་ཐམས་ཅད་ནས་དགའ་སྟོན་གྱི་བདོག་པ་རྒྱ་ཆེར་སྤེལ། ཨ་རིག་པ་རྣམས་ལ་རྟ་ནོར་སྟོང་གི་སྟེར་ཆས་ཚིམས་
པར་མཛད། ཆིན་ཝང་གི་དཔོན་མོ་རྣམ་རྒྱལ་སོགས་མཚོ་སྔོན་ཕྱོགས་ཀྱི་དད་སྟོབས་དང་ལྡན་པའི་སྦྱིན་བདག་དུ་མས་ཀྱང་ལེགས་སོ་བསྟར། སྟོན་ཟླ་འབྲིང་པོའི་ཚེས་གྲངས་དགེ་བའི་ཉིན་ནས་བརྩམས། བདེ་ཆེན་ཆོས་གླིང་དུ་དགེ་
འདུན་ཚོགས་པ་ཤིན་ཏུ་མང་བར་གྲུབ་ཆེན་མི་ཏྲ་ཛོ་ཀིའི་ཐུགས་དམ་དཀྱིལ་འཁོར་བརྒྱ་རྩའི་དབང་ཡོངས་སུ་རྫོགས་པ་གནང། གཞན་ཡང་དེར་ཚོགས་པའི་དགེ་འདུན་གྱིས་དབུས་སྐྱ་སེར་ཤིན་ཏུ་མང་བར་ཐུགས་རྗེ་ཆེན་པོ་བཅུ་གཅིག་ཞལ་

[040A]༄༅། །དཔལ་མོ་ལུགས་ཀྱི་དབང་གནང་ཐོག། དེར་འདུས་ཀྱི་སྐྱ་སེར་རྣམས་ཡིག་དྲུག་དང། སྨྱུང་གནས་ལ་དད་འདུན་ཆེ་བ་བྱུང་འདུག་པར་བརྟེན། སྒྲུབ་པ་ལ་གཞོལ་པའི་དཀའ་བཅུ་སྨོན་ལམ་པ་ཟེར་བ་ཞིག་ཡུལ་
གྲོང་རྣམས་སུ་དགེ་བསྐུལ་ལ་བཏང་བར་ལོ་ངོ་བཅུའི་ཁོངས་སུ་མ་ཎི་དུང་འཕྱུར་ཁྲིར་ཉེ་བ་དང། སྨྱུང་གནས་ཉིས་འབུམ་ཙམ་བྱུང་འདུག་པས་སྐྱེ་བོ་མཐའ་ཡས་པ་ཞིག་གི་ངན་སོང་གི་སྒོ་ནི་བཅད་པ་བཞིན་དུ་བྱས། མཐོ་རིས་ཀྱི་ལམ་ཡངས་པོ་ནི་
མངོན་སུམ་དུ་བསྟན། ཐར་པ་དང་ཐམས་ཅད་མཁྱེན་པའི་ཁང་བཟང་གི་སྒོ་མོ་ནི་ཕྱེ་བར་བྱས་ཏེ་བདེ་བ་བླ་ན་མེད་པ་ལ་བཀྲི་བའི་བག་ཆགས་དཀར་པོའི་སྣང་བས་ཡུག་གཅིག་ཏུ་ཁྱབ་པར་མཛད་དོ། །འཕགས་བོད་མཁས་གྲུབ་མཁྱེན་རབ་ཁ་
བའི་རྡུལ། །མི་གཞིག་ཏི་སེར་བརྩེགས་པའི་ས་འཛིན་ལས། །རབ་རྒྱས་དབུ་བ་འཛུམ་པའི་ཆུ་ཀླུང་བརྒྱ། །ཁྱོད་ཐུགས་རྒྱ་མཚོའི་ངོགས་སུ་རོ་གཅིག་བབས། །མཁས་མང་ཚང་ཚིང་འཁྲིགས་པའི་ནགས་ཀྱི་ཀླུང། །ལུང་རིགས་སྐད་གསང་མཐོར་
སྒྲོགས་གདོང་ལྔ་པས། །འཇིགས་མེད་མཆེ་སྡེར་རྣོན་པོ་གདེངས་ཙམ་གྱིས། །སྨྲ་ངན་རྒོལ་སྙིང་ཆལ་བ་སྟོང་དུ་ཞིག་རྡོ་རྗེའི་རྣལ་འབྱོར་མཁའ་ལྟར་ཡངས་པའི་ཀློང། །ཟབ་གསལ་མཁའ་འགྲོའི་དབང་ཕྱུག་འཕང་གཅོད་ཀྱང། །གཞན་ཕན་
འཕྲིན་ལས་སྣ་ཚོགས་གྲིབ་མ་ནི། །མཐའ་ཡས་ཡིད་ཅན་སྣང་བར་ཆད་མེད་འཁོར། །ཤིང་སྟག་ཧོར་ཟླ་བཞི་པའི་ནང་དུ་གནམ་བསྐོས་འཇམ་དབྱངས་གོང་མ་ཆེན་པོས། གསེར་གྱི་རྒྱལ་ཁབ་ཆེན་པོར་ཕེབས་དགོས་པའི་བཀའ་ལུང་བྱུང་

[040B] ཟི་ལིང་ཏཱ་ཞིན་ནས་བླ་མའི་ཐུགས་དང་མཐུན་པར་བདེ་བར་གདན་དྲོངས་ཞིས་པའི་བཀའ་ཡོད་པས། ཚད་པ་ཆག་པ་དང་བསྟུན་ཕེབས་ཆོག་ཟེར་བ་ལྟར། སླར་ཧོར་ཟླ་བདུན་པའི་ཚེས་བཅུ་དགུ་ལ་བདེ་ཆེན་
དགོན་ནས་ཕེབས། ཟི་ལིང་མཁར་དུ་འབྱོར་བར་དེའི་ཏཱ་ཞིན་སོགས་ལ་སྤོས་དང་སྣ་མ་བུ་སོགས་ཀྱི་སྟེར་ཆ་གནང། དེར་བཞུགས་རིང་དབོན་མོ་རྣམ་རྒྱལ་དང་པའི་སེ་བསོད་ནམས་བཀྲ་ཤིས་སོགས་མཚོ་སྔོན་ཕྱོགས་ཀྱི་སྦྱིན་བདག་དུ་མ་དང་
དགོན་ལུང་ནས་སུམ་པ་ཁྲི་ཟུར་དང། ལྕང་སྐྱ་རིན་པོ་ཆེའི་བླ་བྲང་གི་སྦ་ཡན་ནང་སོ་སོགས་ཆོས་སྡེ་ཁག་གི་སྣེ་མོ་བ། གཞན་ཡང་སྐྱ་སེར་གྱི་མཇལ་མི་ཤིན་ཏུ་མང་བ་ལ་འདོད་ཆོས་དང་དངོས་པོའི་གནང་སྦྱིན། ཕྱག་དབང་སོགས་ཀྱིས་སོ་
སོའི་བློའི་རེ་བ་ཡོངས་སུ་བཀང་ནས་ཕྱོགས་དེའི་སྦྱིན་བདག་གྲ་སློབ་རྣམས་འབྲལ་མི་ཕོད་པའི་སེམས་ཤིན་ཏུ་འཁྲེན་བཞིན་དུ་རྒྱའི་དཔོན་ཁག་གི་སྣེ་ཤན་དང་བཅས་ཉི་ཤུ་དགུ་ལ་ཟི་ལིང་ནས་བཏེག། རྒྱའི་ཡུལ་གྲུ་དུ་མ་རིམ་གྱིས་བརྒྱུད་ཕེབས་པར་
ཡུལ་གྲུ་སོ་སོའི་མཁར་དཔོན། མི་དབོན་སོགས་ཀྱིས་ཡུལ་ལུགས་དང་བསྟུན་པའི་ཞབས་ཏོག་ཞུས། ཙོང་ཤན་ཟེར་བའི་མཁར་ལ་བཞུགས་ཐོག་སྟག་ལུང་དགོན་པའི་བླ་མ་གྲྭ་བཅས་ཚང་མས་དཀར་ཟས་ཀྱིས་བསྙེན་བཀུར་ཞིང་འབུལ་བ་བསྟར་
སྟག་ལུང་ཆོས་རྗེ་གྲྭ་བཅས་ལ་སྒྲོལ་མའི་རྗེས་གནང་གནང། དེ་ནས་རིམ་གྱིས་བརྒྱུད་ནས་དེ་རེ་སུན་ཧོ་ཐོ་ཟེར་བར་ཨ་ཕོད་ཝང་གི་ཤོག་ནས་ཐའི་ཇི་འགས་སོག་ལུགས་ཀྱི་བསྙེན་བཀུར་ཞུས་པ་སོགས་བདག་གིར་མཛད་བཞིན་པར་ཕེབས་ཏེ་གླང་

[041A]༄༅། །རི་དང་ཉེ་བའི་ས་ཆ་རྨ་ཆུའི་འགྲམ་དུ་བཞུགས་ཞག་ཐོག་གླང་རིལ་ཕེབས་འདུན་ཆེ་བ་བྱུང་བར། རྒྱ་དཔོན་འགའ་ནས་ཕེབས་ན་མི་འགབ་ཚུལ་ཞུས་པ་ལ་བརྟེན་ནས་ཕེབས་བཞེད་མ་གྲུབ་ཀྱང་གནས་དེའི་ཐད་ནས་
མཆོད་ཚོགས་རྒྱ་ཆེ་བ་ཕུལ། དེ་ནས་ཉིན་ཤཱ་མཁར་སོགས་སྣོད་བཅུད་ཀྱི་འབྱོར་པ་ཤིན་ཏུ་ཆེ་བའི་རྒྱ་སོག་གི་ཡུལ་གྲུ་དུ་མ་དང། ཆུ་ཀླུང་ཆེན་པོ་རྨ་ཆུ་ལན་གཉིས་ཀྱི་བར་དུ་བརྒལ་བ་དང། རེས་འགའ་གཅོང་རོང་ཤིན་ཏུ་དོག་པོའི་འཕྲད་བརྒྱུད་
དགོས་པ་སོགས་ནས་རིམ་བཞིན་ཏོའུ་དེན་ཟེར་བར་ཕེབས་ཐོག། བསྟན་པའི་གསལ་བྱེད་ཆེན་པོ་ལྕང་སྐྱ་མཆོག་སྤྲུལ་རིན་པོ་ཆེ་དང། ཐོ་ཀོན་ཁོ་ཐོག་ཐུའི་གྲྭ་པ་མང་བ་བསུ་བར་འབྱོར། ལྕང་སྐྱ་རིན་པོ་ཆེ་ནས་ན་བཟའི་རྣམ་གྲངས་འགའ་ཞིག་
དང༑ ཆིབས་སྒ་བཅས་གནང་བ་འབྱོར་ཞིང། བླ་བྲང་གཉིས་ཀྱིས་སྟོན་མོ་ཞུས། ཟླ་བ་དགུ་པའི་ཚེས་བཅུ་གཉིས་ཀྱི་ཉིན་ཟམ་པ་ཆེན་པོ་ཞིག་གི་འགྲམ་གཡས་གཡོན་དུ་རྡོ་དཀར་པོ་ལས་གྲུབ་པའི་སེང་གཟུགས་གྲངས་ཀྱིས་མི་ཆོད་པ་ལྟ་བུ་རྒྱའི་
གྲུབ་ཐོབ་ཅིག་གིས་བཟོས་པར་གྲགས་པ་ཡོད་པའི་གནས་སུ་ཕེབས། ཏཱ་ཝང་ཟི་དང། ཟ་ན་ཕོའུ་ཟིའི་ཏཱ་བླ་མ་གཉིས། བཙན་པོ་བ་སྨིན་གྲོལ་ཆོས་ཀྱི་རྒྱལ་པོའི་གྲྭ་པ་རྣམས་བསུ་བར་འབྱོར། དེ་ནས་ལྷ་ཁང་སེར་པོར་ཕྱགས་ཕེབས་པར། དེའི་
ཏཱ་བླ་མ་དང་གྲྭ་པ་ཐམས་ཅད་ཀྱིས་རྒྱ་ལུགས་ཀྱི་རོལ་མོ། གདུགས། རྒྱལ་མཚན་སོགས་མཆོད་པའི་ཡོ་བྱད་ཐོགས་ཏེ་སེར་སྦྲེངས་ཀྱི་བསུ་བ་མཛད། བདག་པོ་ཆེན་པོ་ནས་སོག་པོའི་ཡ་མོན་གྱི་ཨས་ཁ་ན་ཨ་མ་བ་ཞིག་མངགས་ཏེ་ཁ་བཏགས་

[041B] ཕེབས་ལམ་དུ་ཞབས་ཅུང་ཟད་མ་བདེ་བ་ཡོད་པར་གོང་ནས་རྒྱའི་སྨན་པ་མཁས་པ་འགའ་ཞིག་གནང་བས་དཔྱད་ཞུས་པའི་སྟབས་ཀྱིས་རིམ་བདེར་སོང། ལྕང་སྐྱ་རིན་པོ་ཆེ་རྒྱལ་པོའི་སྐུ་ཞབས་སུ་སྐྱེད་མོས་ཚལ་དུ་
བཞུགས་སྐབས་ཡིན་པར། བླ་མ་ཡོངས་འདུག་པ་འཕྲད་འདོད་ན་ལྷ་ཁང་སེར་པོར་བྱོན་ཞེས་བཀའ་ཁྲོལ་བར་བརྟེན། བཅོ་ལྔའི་ཉིན་རྒྱལ་བ་གཉིས་པའི་བསྟན་པའི་གསལ་བྱེད་བླ་ན་མེད་པ་ཏཱ་ཀཽ་ཤྲི་ལྕང་སྐྱ་རོལ་པའི་རྡོ་རྗེ་ལྷ་ཁང་སེར་པོར་
ཕེབས་ཏེ་ཞལ་འཛོམ། ལྕང་སྐྱ་རིན་པོ་ཆེ་ནས་གྲལ་གོང་དུ་བཞུགས་དགོས་ཚུལ་གནང་ཡང། ཁྱེད་གོང་མ་ཆེན་པོའི་བླ་མ་ཡིན་པས་གྲལ་མགོར་བཞུགས་ཞེས་ཕུ་དུད་ཤིན་ཏུ་ཆེ་བ་གནང་ལྟ་སྐུ་གོང་མ་མང་པོའི་དུས་ནས་གཟུགས་ཀྱི་སྐུ་གཉིས་སུ་
བསྟན་པ་ཙམ་ལས་མཁྱེན་པའི་ཡེ་ཤེས་ངོ་བོ་གཅིག་ཏུ་འདྲེས་པ་ལྟ་བུའི་དག་པའི་སྣང་བ་འདིར་ཡང་མ་འགགས་པར་ཤར། ཚེས་བཅུ་དགུའི་ཉིན། གནས་བསྐོས་གོང་མ་ཆེན་པོའི་མཇལ་ཁར་སྐྱེད་མོས་ཚལ་དུ་ཕེབས། གོང་མར་ཕྱག་རྟེན་དུ་
ཕུལ་བའི་སྐུ་འདྲ་དང་ཁ་བཏགས་ཕྱག་ཏུ་བཞེས། ཚུར་ཡང་ཕྱག་གིས་ཁ་བཏགས་གནང། གཡས་ཕྱོགས་སུ་བཞུགས་གདན་ལ་ཕྱག་གིས་སྟོན་པ་གནང་སྟེ་དེར་སྐྱིལ་ཀྲུང་གིས་བདེ་བར་བཞུགས་ཞེས་པ་དང། ཕེབས་ལམ་གྱི་བདེ་དོག་
དང༑ ཟབ་མོ་དབུ་མའི་ལྟ་བའི་དཀའ་གནད་ལས་བརྩམས་ཏེ་དྲི་བ་མང་པོ་གནང་བར། དེ་ལུགས་ཀྱི་ལན་ཕུལ་བ་ལ་ཐུགས་མཉེས་པས་གོས་ཡུག་ཆེན་གྱི་གནང་སྦྱིན་འཕྲལ་དུ་སྩལ། ལྕང་སྐྱ་རིན་པོ་ཆེ་དང་ལྷན་ཅིག་པར་སྐྱེད་མོས་ཚལ་དུ་བཞུགས་

[042A]༄༅། །ཞེས་པའི་བཀའ་ལྟར་བདག་པོ་ཆེན་པོ་སྐྱོ་སངས་ཀྱི་སྐྱེད་མོས་ཚལ་ར་བ་ཉིས་རིམ་གྱིས་བསྐོར་བའི་དབུས་སུ། རི་རབ་ཁང་ཁྱིམ་གྱི་བཀོད་པ་ངོ་མཚར་བ་དུ་མ་དང། འབབ་ཆུ། ལྗོན་ཤིང། ནེའུ་གསིང། མེ་ཏོག་གི་
ཚལ་བྱ་སྣ་ཚོགས་སྐད་སྙན་པར་སྒྲོག་པ་སོགས་སུམ་ཅུ་རྩ་གསུམ་གྱི་དགའ་ཚལ་དངོས་ལྟ་བུ་དེར་བཞུགས། གོང་མ་ཆེན་པོ་ནང་བློན་ཉུང་རགས་ཀྱི་འཁོར་དང་བཅས་གྲུར་ཞུགས་ནས་ཕེབས། བཞུགས་ཁྲི་གཅིག་གི་ཁར་དབུས་སུ་རྒྱལ་པོ། གཡས་སུ་
ལྕང་སྐྱ་རིན་པོ་ཆེ། གཡོན་དུ་རྗེ་འདི་པ་བཅས་བཞུགས་པར་ཆོས་ཀྱི་བཀའ་མཆིད་མང་དུ་གནང་ཞིང་གཞན་ཡང་མཇལ་ཁ་ཡང་ཡང་གནང་བར་ཆོས་ཀྱི་བཀའ་མཆིང་དང། ཡང་ཉིན་ཅིག་ལྕང་སྐྱ་རིན་པོ་ཆེ་དང། རྒྱལ་སྲས་བཅུ་བདུན་པ་ཧོ་ཤོས་
ཁེང་ཟེ་ཆིང་ཝང་གཉིས་ནས་ལོ་ཙཱ་གནང་བཅུག་སྟེ་ཆོས་ཀྱི་དྲི་བ་མང་པོ་གནང་བའི་ལན་ཕུལ་བ་དགོངས་པར་འབྱོར་ཏེ་བདག་ལ་ཕྱག་གཡོག་ཡུན་རིང་བསྒྲུབས་པའི་རིགས་ལ་མ་གཏོགས་གཞན་ལ་སྟེར་སྲོལ་མེད་ཀྱང། བླ་མ་ཁྱེད་ཡོན་ཏན་བཟང་ཞིང་
ངེད་ཀྱི་ཐུགས་ལ་བབས་པ་བྱུང་བས་ཆེན་ཤིའི་ལུང་ལས་སྟེར་བ་ཡིན་ཞེས་པ་དང། གོང་མ་རང་གི་ཕོ་བྲང་གི་སྒོ་འགག་བར་རྟ་དང་ཤིང་རྟ་ལ་ཞོན་ཆོག་པའི་བཀའ་གནང་ནས་ཟླ་བ་བཅུ་གཅིག་པའི་ཚེས་བཅུ་གསུམ་ཉིན་བོད་ཆོས་ལྷ་ཁང་དུ་བཞུགས་
ཐོག་ཆན་ཤིའི་ཐམ་ཀ་དང་ལུང་ལས་སོགས་སེང་ཨ་ལི་ཧན་ཨ་མྲ་བས་གཙོས་མི་དཔོན་སུམ་ཅུ་ལྷག་ཙམ་སྐྱེལ་བར་གནང། ཨ་ལི་ཧན་ཨམ་པར་རྟ་སྒ་བཅས་གསུམ་ལ་སོགས་པ་མི་བབས་དང་བསྟུན་པའི་སྟེར་ཆ་དང་སྟོན་མོ་བཟབས་པར་

[042B] རྒྱལ་སྲས་བཅུ་གཉིས་པ། བཅུ་དྲུག་པ་སོགས་པེ་ཅིང་ནང་གི་ཝང་མི་དྲག། བླ་མ་སེར་མོ་བའི་རིགས་ནས་ལེགས་སོ་རྒྱས་པར་ཞུས། ཧོར་ཟླ་བཅུ་པའི་ནང་དུ་ལྕང་སྐྱ་
མཆོག་གི་སྤྲུལ་པའི་སྐུ་གོང་གི་བཀས་དབུས་སུ་ཕེབས་པའི་སྒོ་དོད་པར། དངུལ་སྲང་སུམ་བརྒྱ་ཙམ་གྱི་ཕེབས་རྫོངས་དང། དགོངས་བཞེད་ལྟར་ཚེ་དཔག་མེད་ཀྱི་རྗེས་གནང་སོགས་ཀྱང་འབུལ་བ་གནང། ལྕང་སྐྱ་རིན་པོ་ཆེ་ནས་ཀྱང་ཐབ་འཛིན་ཐེབས་ལྟ་
བུར་དངུལ་སྲང་ལྔ་བརྒྱ་དང། ཁྲི་སྟན་རྒྱབ་ཡོལ་སོགས་ཉེར་སྤྱད་མང་པོ་གནང། དེ་ནས་ལྕང་སྐྱ་རྡོ་རྗེ་འཆང་དབུས་ཕྱོགས་སུ་ཆིབས་ཁ་བསྒྱུར་ཞིང། དམ་པ་འདི་ཕོ་བྲང་ནང་གི་བོད་ཆོས་ལྷ་ཁང་དུ་བཞུགས། ཤིང་མོ་ཡོས་ཀྱི་ལོར་ཆོ་འཕྲུལ་
ཆེན་མོའི་སྨོན་ལམ་གྱི་ཚོགས་དབུ་གནང་ནས་ལྷ་ཁང་སེར་པོར་བཞུགས་ཐོག། པཎ་ཆེན་ཐམས་ཅད་མཁྱེན་གཟིགས་ཆེན་པོ་ནས། བདག་པོ་ཆེན་པོར་ཞབས་བརྟན་འབུལ་བ་གནང་བར་བདེན་ཚིག་བརྗོད་པའི་གཙོ་བོར་ཕེབས་པར་པཎ་ཆེན་རིན་པོ་ཆེ་
ནས་ཕུལ་བའི་བཞུགས་སྟན་རྒྱབ་ཡོལ་དང། ཝང་ཕོ་ལྷབས་ཕུལ་བའི་དངུལ་གྱི་མཆོད་རྟེན་བཀྲ་ཤིས་པའི་རྫས་རྟགས། རྒྱལ་སྲིད་སྣ་བདུན་གྱི་གཟུགས་ཚང་མ་དམ་པ་འདི་ལ་སྩལ་བ་སོགས་སྔ་ཕྱིར་གསོལ་བས་མང་བ་གནང། ཟླ་བ་གཉིས་པའི་
ནང་དུ་ཉེ་སྐོར་གྱི་གྲ་ཚང་ཁག་འགའི་གྲྭ་པ་བརྒྱ་ལྷག་ཙམ་གྱི་བསྙེན་རྫོགས་ཀྱི་མཁན་པོ་མཛད། ཟླ་བ་གསུམ་པའི་ནང་དུ་ཕོ་བྲང་ནང་ཚ་བ་ཆེས་པའི་སྟབས་དབྱར་གྱི་རིང་ཕྱིའི་མཚོ་བདུན་དགོན་པར་བྱོན་ནས་ཟླ་བ་དགུ་པ་བཅུ་པའི་ནང་ཙམ་ལ་ཕོ་བྲང་ནང་དུ་

[043A]༄༅། །ཤོག་ཅིག་པའི་བཀའ་གནང་བར་བརྟེན་གསུམ་པའི་ཉི་ཤུ་སྐོར་ལ་ཕོ་བྲང་ནས་འཐོན་ནས་མཚོ་བདུན་གྱི་དགོན་པར་ཕེབས། དེ་ལྕང་སྐྱ་བླ་བྲང་གི་གཉེར་ལས་འཛིན་རྣམས་ཀྱིས་བསུ་བ་སེར་སྦྲེངས་དང་
ཞབས་ཏོག་རྒྱ་ཆེ་བ་བྱས་ཤིང། ཨ་པ་ག་ཏཱ་ཝང། ཆེ་ཆེ་ན་ཆིན་ཝང། ཇུ་རིག་ཐུ་ཝང། སོ་ནིད་ཝང། ཧོའུ་ཆིང་ཝང་གཉིས། ཨོང་ཉོད་པའི་ལི་སོགས་ཆེན་པོ་ཧོར་གྱི་ཡུལ་གྲུར་གནས་པའི་དང་སྟོབས་དད་ལྡན་པའི་སྦྱིན་བདག་དུ་མ་དང་
མཁར་སྔོན་ཛ་ཡ་པཎྚི་ཏ་སོགས་བླ་མ། གྲ་རིགས་དུ་མས་རང་རང་གི་འབྱོར་པ་དང་བསྟུན་པའི་འབུལ་བ་བསྟབས་ཤིང་སོ་སོར་དབང་རྗེས་གནང་ལུང་སོགས་ཀྱི་ཆོས་འབྲེལ་ཇི་སྙེད་པ་ཞིག་དང། རབ་བྱུང་བསྙེན་རྫོགས་ཉིས་བརྒྱ་ལྷག་
བསྒྲུབས་པ་སོགས་དབྱར་ཐོག་དེར་ཆོས་ཀྱི་སྦྱིན་པས་འགྲོ་བ་མཐའ་ཡས་པ་ཞིག་སྨིན་པར་མཛད། བརྒྱད་བའི་ཉེར་གསུམ་ཉིན་ཐོའུ་ཀོན་ཞབས་དྲུང་གིས་དགོངས་བཞུས་སྟབས་ཕོ་བྲང་གི་ཐམ་ཀ་བླ་མ་རེ་ཞིག་གནང་དགོས་པའི་ཡི་གེ་འབྱོར་
ནས་མི་རིང་བར་ནའི་རལ་ཐུ་བདག་པོ་ཆེན་པོ་ཞི་བར་གཤེགས་པའི་གནས་ཚུལ་གསན་འཕྲལ། ནམ་ཉིན་ལམ་ལྟོས་པར་ཕེབས་ཏེ་དགུ་པའི་ཚེས་དྲུག་ལ་ཕོ་བྲང་དུ་འབྱོར། འཇམ་དབྱངས་ལྷ་སྐྱོང་མིའི་བདག་པོ་འདི་ཉིད་ཡངས་པའི་ས་
ཆེན་པོའི་མངའ་བདག་ཏུ་འཇིགས་པ་མེད་པའི་ཁྲི་ཆེན་པོར་ཞབས་ཟུང་གི་འཁོར་ལོ་གསར་དུ་བཀོད་པའི་ཉིན་བཞི་པའི་དུས་གོང་མའི་མཚམས་ཞུས་གནང་བར་གསོལ་ལྷག་གི་ཇ་གནང་སྟེ་ཡབ་རྒྱལ་བོའི་གདུང་ལ་སྨོན་ལམ་འདེབས་དགོས་

[043B]
གི་བར་རྒྱལ་པོའི་དགོངས་རྫོགས་བསྒྲུབས། ཧོར་ཟླ་བཅུ་པའི་ཉེར་ལྔའི་དུས་ཆེན་དགེ་བའི་ཉིན་མཉམ་མེད་ཐུབ་པའི་དབང་པོ་དང་མི་གཉིས་པའི་ཙན་དན་ཇོ་བོའི་ལྷ་ཁང་གི་ཁྲིར་ཕེབས་པར་གྲྭ་པ་རྣམས་ནས་བརྟན་བཞུགས་དང་ཁྲི་འབུལ། རྒྱལ་སྲས་
བཅུ་གཉིས་པ། བཅུ་དྲུག་པ། བཅུ་བདུན་པ་སོགས་གོང་དང་སྐུ་རུས་གཅིག་པའི་ཝང་དང་མི་དྲག་མང་པོ་ནས་བབས་བསྟུན་གྱི་ལེགས་སོ་རྒྱས་པར་བསྟར། ནང་གི་གྲ་ཚང་ཁག་ལ་གོས་ཐེབས་མ་བྱུང་བར་ལོ་མང་རབས་སོང་འདུག་པ། བདག་
པོ་ཆེན་པོའི་སྙན་ལྷོངས་ཐབས་མཁས་ཀྱིས་ཞུས་པར་བརྟེན་གྲྭ་པ་རེར་དངུལ་སྲང་ལྔ་ལྔའི་གསོལ་རས་བྱུང། མེ་འབྲུག་ལོར་རྒྱལ་སྲས་བཅུ་བདུན་པར་ཀྱཻ་རྡོ་རྗེ་དང། རྡོ་རྗེ་ཕག་མོའི་དབང། མགོན་ཆོས་གཉིས་ཀྱི་རྗེས་གནང་ཕུལ། ཨོ་རཱ་ཧན་
དགེ་སློང་བསྟན་འཛིན་གྱིས་མ་ཎི་བུམ་སྒྲུབ་བྱེད་འདུན་ཡོད་པ་རྗེ་འདི་པར་ཞུས་པ་བཞིན། ཤི་ཕན་ཐང་གི་གྲྭ་ཚང་དུ་ཚུགས་པའི་རྡོ་རྗེ་སློབ་དཔོན་གནང་ནས་བཞུགས་ཐོག་ཝང་བཅུ་བདུན་པ་མཇལ་ཁར་ཕེབས་པར་སྒྲུབ་ཁང་སྟེང་དུ་འཇའ་ཤར་བ་
གཟིགས་པས་ཐུགས་དད་ལྷག་པར་འཁྲུངས་ནས་ཚོགས་ཐེངས་གཅིག་གི་བར་བཞུགས་ཤིང་དངུལ་འགྱེད་སོགས་གནང། དགོན་དེར་ཝང་ནས་རྒྱུ་སྦྱར་ཏེ་མ་ཎི་བུམ་སྒྲུབ་འཛུགས་པ་གནང་བར་ཡང་སྔར་ལྟ་བུའི་ལྟས་ཡ་མཚན་པ་བྱུང་བས་སླར་ཡང་

[044A]༄༅། །མ་ཎིའི་སྒྲུབ་པ་འཛུགས་པ་དང་ཝང་རང་གི་ཞལ་འདོན་ལ་མ་ཎི་ཆག་མེད་གནང་བའི་དམ་བཅའ་ཕུལ་ཞིང། ཐུགས་རྗེ་ཆེན་པོ་རྒྱལ་བ་རྒྱ་མཚོའི་དབང་ཡང་གསན་ནས་ཐུགས་དམ་མཛད། མེ་འབྲུག་ལོར་ཡང་སྨོན་
ལམ་ཆེན་མོའི་ཚོགས་དབུ་སོགས་སྔར་མཁྱུད་ལྟར་གནང། ཟླ་བ་གསུམ་པའི་ནང་ཚ་བའི་སྟབས་དང་བཅས་ས་ཆུ་མ་འཕྲོད་པས་སྐུ་ཅུང་ཟད་མ་བདེ་བར་ཕྱི་ལོགས་སུ་ཕེབས་ཆོག་པའི་དགོངས་ཞུ་གནང་བར་བློན་པོ་རྣམས་ནས་ཐམ་ཀ་བླ་མ་སུ་ཡིན་ཀྱང་
ཐམ་ཀ་བཞག་ནས་རང་དོན་དུ་འགྲོ་བའི་སྲོལ་མེད་ཅེས་བཀག་ཆ་བྱུང་ཡང་ནན་ཞུས་བྱས་བར་མཚོ་བདུན་དགོན་པར་ཚ་བའི་རིང་ལོ་ལོ་བཞིན་ཕེབས་ཆོག་པ་གོང་གི་བཀས་ཁྲོལ་བར་བརྟེན་མཚོ་བདུན་དུ་ཕེབས། སྐུ་གཟུགས་ཀྱང་རིམ་བདེར་སོང། དཔྱིད་ཀའི་
རིང་སྐུ་མཚམས་ཀྱི་ངོས་ནང་དུ་ཡང་དག་འཇོག་ལ་གཞོལ་བར་མཛད། དབྱར་དུས་ཆ་གན་ཐ་ཡན་ཆིའི་སྤྲུལ་སྐུ་དང། ཨ་པ་ག་ཏཱ་ཝང་སོགས་མང་རབས་ཤིག་ལ་རྗེ་ཐམས་ཅད་མཁྱེན་པའི་གསུང་འབུམ་ཚང་མའི་ལུང་དང། ཆེ་ཆེན་ཝང་གི་མ་དང་
གུ་ཤྲི་ངག་དབང་བཟོད་པ་སོགས་མང་པོར་གསང་འདུས་འཕགས་ལུགས་དང། ཨོང་ཉོད་པའི་ལི་དཔོན་དཔོན་མོ་བཅས་པར་འཇིགས་བྱེད་ཀྱི་དབང། གཞན་ཡང་སོག་རིགས་ཀྱི་དཔོན་དཔོན་མོ་མང་པོར་རང་རང་གི་འདོད་ཆོས་ཀྱིས་ཚིམས་པར་
མཛད། ལྕང་སྐྱ་མཆོག་གི་སྤྲུལ་པའི་སྐུ་བོད་ནས་ཕྱིར་ཕེབས་དུས་ལམ་རིམ་བླ་མ་བརྒྱུད་པའི་ཐང་སྐུ་འགའ་དང། མགོན་པོ་ཚེ་མཐའ་ཡས་པའི་སྣང་བརྙན་སོགས་རྟེན་གསུམ་གྱི་རིགས་དང། སྤོས་སྣམ་སོགས་ཕེབས་སྐྱེས་རྒྱས་པ་གནད་

[044B] ཉེ་ཞོ་མེད་པར་བདེ་བར་ཕེབས་པའི་དགའ་སྟོན་ཀྱང་གནང། མེ་འབྲུག་ནས་ལྕགས་སྤྲེའི་བར་ཕལ་ཆེར་དབྱར་མཚོ་བདུན་དང། དགུན་དཔྱིད་ཕོ་བྲང་ནང་དུ་ཕེབས་ནས་འཆད་ཉན་གཙོ་ཆེ་བའི་སྒོ་ནས་གོང་གི་ཞབས་འདེག་བསྒྲུབས་
ལྕང་སྐྱ་རིན་པོ་ཆེར། སེང་གདོང་མ་དམར་མོ། རྣམ་འཇོམས། ཁྱུད་ཁྲ། རི་ཁྲོད་མ་གསུམ་གྱི་རྗེས་གནང། དེ་དང་ཁྱུད་ཁྲའི་ལས་ཚོགས། རྗེ་ཆོས་སྐྱོང་རྒྱ་མཚོའི་གཅོད་གཞུང་གི་ལུང་སོགས་འབུལ་བར་གནང། རྒྱལ་སྲས་ཝང་བཅུ་
གཉིས་པར། རྣམ་སྲས་བཀའ་མི་འདྲ་བ་བཅོ་ལྔའི་རྗེས་གནང་ཕུལ་བ་སོགས་ཕོ་བྲང་ནང་གི་སེར་སྐྱ་མཆོག་དམན་གྱི་རིགས་འདོད་ཆོས་ཞུ་བ་ཆད་མེད་ལྟ་བུ་ལ་སོ་སོའི་རེ་བ་བཀང། ས་རྟ་ཟླ་བ་བརྒྱད་པའི་ཚེས་བཅོ་ལྔའི་ཉིན་རྗེ་འདི་བས་མཁན་
པོ་དང། ལྕང་སྐྱ་རྡོ་རྗེ་འཆང་གིས་ལས་སློབ། ཛ་སག་བླ་མ་ཨ་ཆི་ཐུ་ཆོས་རྗེས་གསང་སྟོན་མཛད་ནས་དད་པའི་དགེ་འདུན་གྲངས་ཚང་བ་དང་བཅས་པས་མཁར་སྔོན་ཤི་རེ་གེ་ཐུ་ཁོ་ཐོག་ཐུའི་སྤྲུལ་སྐུ་བསྙེན་པར་རྫོགས་པར་མཛད་པ་སོགས་སྐྱེ་བོ་
མང་པོ་ལ་དགེ་སློང་དགེ་ཚུལ་དགེ་བསྙེན་ཕ་མའི་སྡོམ་པ་བྱིན་པའི་སྒོ་ནས་བསྟན་པའི་རྩ་བ་འདུལ་བསྟན་རིན་པོ་ཆེ་ཡང་ཆེས་ཆེར་སྤེལ་བར་མཛད། ལྕགས་བྱ་ལོར་ཟི་ཉན་ཀོང་དུ་ཡང་མེས་ཐཱ་ཧོས་བཞེངས་པའི་གསེར་གྱི་བཀའ་འགྱུར་རིན་པོ་ཆེ་སྣ་ཚོགས་
ཀྱིར་ཕྲས་སྤྲས་པའི་བལྟ་བས་ཆོག་མི་ཤེས་པ་ཞིག་བཞུགས་པའི་དུས་འདོན་སྐབས་རྒྱལ་པོ་ཆེན་པོ་ཕྱག་འཚལ་གནང་བར་ཕེབས་པར་བཀའ་འགྱུར་འདི་འདྲ་དུ་ཡོད་དང། བཀའ་བསྟན་གྱི་པར་ཡོད་མེད་སོགས་ནང་བློན་རྣམས་ལ་བཀའ་འདྲི་གནང་བར་

[045A]༄༅། །ཨ་ས་ཁན་ཨམ་པ། པའི་ལི་ཚེ་མགོན་སྐྱབས་ནས། བཀའ་འགྱུར་འདི་འདྲ་བ་གཞན་ཡང་ཡོད། བཀའ་འགྱུར་བསྟན་འགྱུར་གྱི་པར་ཡང་བོད་ཀྱི་ཡི་གེར་ཡབ་མེས་གོང་མ་རྣམས་ཀྱི་སྐུ་རིང་ལ་བསྒྲུབས་པ་
བཞུགས། ད་ཆ་བདག་པོ་ཆེན་པོ་ཉིད་ནས་བསྟན་འགྱུར་སོག་སྐད་དུ་བསྒྱུར་བའི་པར་གྱིས་ཆོས་སྦྱིན་གནང་ན་རྒྱལ་བའི་བསྟན་པ་ལ་ཕན་པ་དང། སེམས་ཅན་གྱི་བདེ་སྐྱིད་འཕེལ་བའི་བཀའ་དྲིན་ཆེ་བ་ཡོང་འདུག་ཚུལ་སྙན་ཞུ་ཕུལ་བར་
བདག་པོ་ཆེན་པོ་ཉིད། ཞྭ་སེར་གྱི་བསྟན་པ་དང་འགྲོ་བའི་བདེ་སྐྱིད་འཕེལ་ཐབས་ལ་ཐུགས་གཞོལ་བའི་སྟབས་ཀྱིས་དགྱེས་ཚེར་ཆེན་པོས། ལྕང་སྐྱ་རིན་པོ་ཆེ་དང། དམ་པ་འདི་གཉིས་ལ་བསྟན་འགྱུར་ཚང་མ་སོག་སྐད་དུ་བསྒྱུར་དགོས་པའི་
བཀའ་ཕེབས་པ་ལྟར་བོད་ནས་རིག་གནས་ཤེས་པ་འགའ་ཞིག་དང། སོག་པོ་ཚེ་ཆེན་ཞེ་དགུ། ཁལ་ཁ་ཚོ་བདུན། ཆ་དཀར་ཧོ་ཤོས་སོགས་ནས་བླ་མ། སྐུ་སྐྱེ། དཀའ་རམས། གུ་ཤྲི་སོགས་བོད་སོག་གི་ཡིག་རིགས་དང། ཆོས་ཚུལ་ལ་བློ་
མིག་ཐོབ་བ་མཐའ་ངག་བསྡུས་པའི་གཙོ་བོ་སྐྱེས་མཆོག་དམ་པ་ཟུང་ནས་གནང་སྟེ། ཆུ་ཁྱི་ལོ་ནས་བཟུང་བསྟན་འགྱུར་སོག་སྐད་ལ་གསར་དུ་བསྒྱུར་བ་དང། བསྒྱུར་ཟིན་འཆོས་པ་དང། ཞུས་ཆེན་མཛད་པ་སོགས་ཀུན་ཏུ་དོན་ཡོད་པའི་ལེགས་
མཛད་ཀྱི་བྱ་བ་ལས་ཀྱི་འཁོར་ལོ་ལ་གཞོལ་བར་མཛད། མཁས་གྲུབ་ཆེན་པོ་ལྕང་སྐྱ་རིན་པོ་ཆེས་ཞུ་ཆེན་འདི་སྐོར་ལ་ཕན་པའི་དག་ཡིག། གངས་ཅན་འདིར་འཕགས་པའི་ཡུལ་ནས་ཆོས་ཐོག་མར་བསྒྱུར་བའི་སྐབས་ཆོས་རྒྱལ་ལོ་པཎ་རྣམས་

[045B] བྱེ་བྲག་རྟོགས་བྱེད་སོགས་ཀྱི་ཚུལ་དང་མཚུངས་པའི་ལེགས་བཤད་བཀའ་རྩོམས་གནང་བ་ཞིག་ཀྱང་ཁོ་བོས་མཐོང་བ་དང། སྙན་པའི་གྲགས་པ་ཐོས་འཛིན་གྱི་བུ་གར་སོན་པས་སྔར་བསིལ་ལྡན་གྱི་
ལྗོངས་འདི་དགེ་སྡིག་གི་བླང་དོར་ལ་རྨོངས་པ་མུན་པའི་རུམ་ལྟ་བུ་ལ། རྒྱལ་བློན་ལོ་པཎ་རྣམས་ཀྱི་བཀའ་དྲིན་ལས་དམ་པའི་ཆོས་ཀྱི་སྣང་བས་ཉི་མ་ཤར་བ་བཞིན་དུ་གྱུར་པ་དང་མཚུངས་པར་རྒྱ་ཧོར་གྱི་ཡུལ་གྲུ་ཆེན་པོར་ཡང། གོང་མ་རིམ་བྱོར་
སོགས་ཀྱི་བཀའ་དྲིན་ལས་ཆོས་ཚུལ་ལ་བློ་གྲོས་ཀྱི་འཇུག་པ་ཡངས་པ་ཤིན་ཏུ་མང་བའི་ཐོག། སླར་ཡང་གངས་ཅན་འདི་དང་འདྲ་བའི་དམ་ཆོས་ཀྱི་སྒྲོན་མེ་ཆེས་ཆེར་གསལ་བར་འགྱུར་བ་གདོན་མི་ཟ་སྙམ་བདག་པོ་ཆེན་པོའི་ལེགས་མཛད་དང་
བཀའི་རྗེས་སུ་འབྲངས་ནས་བསྟན་པའི་བྱ་བ་མཛད་མི་འདི་དག་ལ་མོས་པ་དང་སྤྲོ་བ་ལྷག་པར་འཕེལ་བར་གྱུར་ཏོ། །དེ་དག་གི་སྐབས་སུ་ཡང་ལྕང་སྐྱ་རིན་པོ་ཆེར། ཚེ་རྟ་མགོན་གསུམ་གྱི་རྗེས་གནང་དང། མཁར་སྔོན་ཐམ་ཀ་བླ་མ་ནའི་ཆི་ཐོ་ཡོན་
ཁོ་ཐོག་ཐུར་སྤྱན་རས་གཟིགས་ཀྱི་རྗེས་གནང་སོགས་འདོད་ཆོས་འགའ་དང། ཁལ་ཁ་ནས་བསྟན་པའི་གསལ་བྱེད་མཉྫུ་ཤྲི་ནོ་མོན་ཧན་ལ་འགྲེལ་པ་བཞི་སྦྲགས་སོགས་མཆོག་དམན་དུ་མར་ཆོས་ཀྱི་སྒོ་འཕར་ཡངས་པོར་ཕྱེ། ཆུ་ཕག་ལོར་
གནམ་བསྐོས་མིའི་བདག་པོ་ཆེན་པོ་རི་དྭགས་ལ་ཕེབས་པའི་ཞབས་ཕྱིར་མཚོ་བདུན་དུ་བཞུགས་ཐོག་ནས་ཕོ་བྲང་ནང་དུ་འབྱོན་མི་དགོས་པར་ཕྱི་རོལ་བསིལ་ས་ཞིག་ནས་ཕེབས་ཆོག་པའི་བཀའ་གནང་བ་ལྟར་བཞད་ཧོར་ནས་བདག་པོ་ཆེན་པོ་དང་

[046A]༄༅། །མཇལ། རྒྱལ་པོ། ཡུམ་དང་བཙུན་མོའི་འཁོར། རྒྱལ་ཕྲན་མང་པོ་བློན་འབངས་དཔུང་དུ་བཅས་པ་འབུམ་ཕྲག་གསུམ་ལྷག་ཙམ་པས་རི་ཀླུངས་ཐམས་ཅད་སྨུག་ཤིག་ཤིག་གང་བས་རིམ་བཞིན་ཧར་
ཆེན་ཧོར་ཆེན་གྱི་རི་དྭགས་ཀྱིས་བརྒྱུད་ཟླ་བ་ཕྱེད་གཉིས་ཙམ་གྱི་སར་གོང་མའི་ཡབ་མེས་ཀྱི་གཞིས་མུན་ཏེན་ཞེས་བྱ་བའི་ཕོ་བྲང་དུ་ཕེབས། ས་ཕག་དང་བཅོས་མའི་རྡོ་ལས་བསྒྲུབས་པའི་མཁར་ཤིན་ཏུ་ཁོ་ལག་ཡངས་པར་རྒྱལ་པོའི་ཕོ་བྲང་དང་
མཛོད་ཁང་དང་ཚོང་ཁང་སོགས་རྒྱ་ཆེ་བ་རྣམ་པར་རྒྱལ་བའི་ཁང་བཟང་གི་དཔེར་འོས་པ་དེར་སྒོ་བཞིར་མཆོད་རྟེན་ཆེན་པོ་བཞི་དང། དགོན་སྡེ་དང། ལྷ་ཁང་མང་པོ། མཁར་གྱི་གཡས་ངོས་ཀྱི་ཕྱི་ལོགས་སུ་ལྷ་ཁང་སེར་པོའི་གྲ་ཚང་དང། སྐྱེད་ཚལ་
གྱི་གྲ་ཚང་གཉིས་ཀྱང་ཡོད་པ། ལྷ་ཁང་སེར་པོའི་ནང་རྟེན་དུ་གསེར་སྲང་སྟོང་ལས་བསྒྲུབས་པའི་མགོན་པོའི་སྣང་བརྙན་ཧོར་རྒྱལ་པོས་འགྲོ་མགོན་འཕགས་པ་རིན་པོ་ཆེར་ཕུལ་བ་ཡེ་ཤེས་པ་དངོས་དང་རྣམ་དབྱེར་མ་མཆིས་པའི་བྱིན་རླབས་ཀྱི་གཟི་
འོད་འབར་བ་དེ་དང། འཇམ་དཔལ་དབྱངས་གོང་མ་བདེ་སྐྱིད་རྒྱལ་པོས་གསེར་སྲང་སྟོང་ལས་གསར་བཞེངས་གནང་བའི་མགོན་པོ་བདེ་གི་སྣང་བརྙན། མཁར་གྱི་ནང་དུ་རྒྱལ་པོའི་གཟིམ་ཆུང་སོགས་ཕལ་ཆེ་བར་ཡང་སྐུ་གསུང་ཐུགས་ཀྱི་རྟེན་
བསམ་གྱིས་མི་ཁྱབ་པ་དང། ཁང་པའི་ལོགས་སུ་ལཉྩ་དང་ཝར་ཏུ་ལའི་གཟུངས་སྔགས་ཟབ་མོ་བྲིས་པ་སོགས་བདག་པོ་ཆེན་པོའི་སྤྱན་ལམ་དུ་བབས་པར་དེ་དག་གི་རྒྱུ་མཚན་གང་ཡིན་བཀའ་འདྲི་གནང་བར་དམ་པ་འདིས་དགོངས་ཚོད་ཀྱི་ལན་

[046B] སླར་ཡང་དྭངས་པའི་ཤེལ་ངོས་ཟླ་ཟེར་ཕོག་པས་ལྷག་པར་གསལ་བར་གྱུར་པ་བཞིན་ཡབ་མེས་གོང་མ་རྣམས་ཆོས་རྒྱལ་ཤ་སྟག་ཏུ་བྱོན་པའི་ཕྱག་རྗེས་ལ་
མཉེས་པ་དང། ཐུབ་པའི་བསྟན་པ་རིན་པོ་ཆེ་ལ་དད་གུས་ལྷག་པར་དུ་འཕེལ་བའི་ཚུལ་བསྟན། བླ་མ་འདི་ལའང་རྒྱལ་པོ་དང་སྐུ་རུས་གཅིག་བའི་ཝང་ཐམས་ཅད་ཀྱི་གྲལ་མགོར་བཞུགས་སུ་བཅུག་པའི་བཀུར་བཟོས་དང་བཅས་དགྱེས་སྟོན་བསམ་
གྱིས་མི་ཁྱབ་པ་གནང། དེ་ནས་ཧོར་ཟླ་བཅུ་པའི་ནང་བ་ཚྭ་ཅན་གྱི་རྒྱ་མཚོའི་འགྲམ་སོགས་ནས་རིམ་བཞིན་བརྒྱུད་དེ་ཕོ་བྲང་དུ་ཕེབས་ཐོག་གོང་ནས་རྒྱ་དང་ཧོར་གྱི་རྒྱལ་རབས་སྔ་མོ་ནས་ཀྱི་དུས་ནས་བཟུང་སྟེ། ད་ལྟའི་བར་རིམ་བྱུང་ཕོ་བྲང་ནང་གི་སྐུ་
གསུང་ཐུགས་ཀྱི་རྟེན་མཐའ་དག་ལ་སྐུ་རྒྱུ་དང་ལྷ་སུ་ཡིན་ཁུངས་དག་མི་དག་སོགས་དབྱེ་གསལ་གྱིས་ཤིག་པར་ལྕང་སྐྱ་རྡོ་རྗེ་འཆང་དང་དམ་པ་འདི་གཉིས་ལ་བཀའ་ཕེབས་པར་བརྟེན། དམ་པ་གཉིས་ནས་གཙོ་མཛད་ཕོ་བྲང་ནང་གི་བླ་མ་དྲག་རིགས་
དང༑ སོག་པོའི་ཡ་མོན་གྱི་ཡི་གེ་པའི་དཔོན་ཆེ་ཆུང་འགས་རོགས་རམ་བྱས་ནས་ཟླ་བ་གཉིས་ཙམ་གྱི་བར་ཞིབ་པར་བརྟགས་ཏེ་སོ་སོར་ཁ་བྱང་བོད་སོག་གི་ཡི་གེ་ཤན་སྦྱར་ནས་ཕུལ་བ་དགོངས་པར་འབྱོར་བའི་བདག་རྐྱེན་ཀྱང་ཆེ་བར་གནང་
ལོ་དེའི་དགུན་ཐོག་གོང་ནས་ནང་བློན་གོང་ཡེ་དང། བན་ཨ་ལི་ཧན་ཨམ་པ། ནཱ་ཨ་ལི་ཧན་ཨམ་པ་སོགས་དམ་པ་གཉིས་ཀྱི་སར་མངགས་ཏེ། རྒྱལ་ཁབ་པེ་ཅིང་འདི་གནས་ཤིན་ཏུ་ཆེ་བར་འདུག་ནའང། ཡབ་མེས་གོང་མ་རྣམས་ཀྱི་

[047A]༄༅། །དུས་བསྟན་པའི་སྲོལ་དར་རྒྱས་ཆེ་མོད་ཀྱང། ཕྱི་ནང་རིག་པའི་གནས་ཚད་མར་འཆད་ཉན་གྱི་སྲོལ་ཆེ་བ་མ་དར་འདུག། ད་ཆ་ཐུབ་བསྟན་སྤྱི་དང་ཁྱད་པར་ཞྭ་སེར་ཅོད་པན་འཆང་བའི་བསྟན་པ་རྒྱས་པ་དང། ཡབ་
མེས་གོང་མ་རྣམས་ཀྱི་ཐུགས་དགོངས་རྫོགས་པ། འགྲོ་བའི་བདེ་སྐྱིད་འཕེལ་བའི་ཆེད་དུ་དམིགས་ཡབ་རྒྱལ་པོ་ཝང་གནང་དུས་བཞུགས་པའི་གཟིམ་ཁང་འདིར་ལྷ་ཁང། འདུ་ཁང། གྲ་ཤག་སོགས་དགོན་གནས་རྒྱ་ཆེ་བ་གསར་དུ་བསྐྲུན་པར་
རིག་གནས་ལྔ་ལ་འཆད་ཉན་བྱེད་པའི་གྲྭ་ཚང་གསར་འཛུགས་གནང་རྒྱུ་ཡིན་པའི་བཀའ་ངོ་མཚར་རྨད་དུ་བྱུང་བ་ཕེབས་པར། དམ་པ་གཉིས་ནས་མགྲིན་གཅིག་པར་རྗེ་བཙུན་འཇམ་དཔལ་དབྱངས་རྗེ་བླ་མའི་བསྟན་པ་དང་འགྲོ་བ་མཐའ་དག་གི་བདེ་
སྐྱིད་སྤེལ་བའི་སླད་དུ་བསམས་བཞིན་དུ་གསེར་གྱི་ཁྲི་ཆེན་པོར་སྟོབས་ཀྱི་འཁོར་ལོས་སྒྱུར་བའི་ཚུལ་བཟུང་བ་ནི་དགོས་པ་འདི་འདྲ་བ་ཁོ་ནའི་ཕྱིར་ཡིན་པ་ལ་སེམས་དགའ་བ་དང་དད་པ་དཔག་མེད་སྐྱེས་སྔར་བོད་དུ་ཆོས་མ་དར་བའི་སྐབས་རྒྱ་གར་
གྱི་ཡུལ་སོགས་ནས་པཎ་གྲུབ་མང་པོ་སྤྱན་དྲངས་ཏེ། བསྟན་པའི་སྲོལ་བཙུགས་བ་རྣམས་དར་རྒྱས་ཤིན་ཏུ་ཆེ་བས་ད་ལྟའི་བར་གནས་པ་ཡིན། བདག་པོ་ཆེན་པོ་ནས་ཀྱང་བོད་ནས་མཁས་པ་བོས་ཏེ་མདོ་སྔགས་རིག་གནས་ལ་འཆད་སྤེལ་གྱི་
སྲོལ་འཛུགས་པ་གནང་ན་བདག་པོ་ཆེན་པོའི་ཐུགས་བསྐྱེད་གཞན་དང་མི་འདྲ་བའི་མཐུ་ལས་འཕེལ་རྒྱས་འབྱུང་བ་གཞིར་བཅས་ཞེས་ཞུས་པ་དགོངས་པར་འབྱོར། འདི་ཁར་གྲ་ཚང་ཁག་གི་འཆད་ཉན་བྱེད་མིའི་བླ་མ། དགེ་སྐོས། བྱང་འདྲེན་

[047B] ཤིང་བྱི་ལོར་ཟི་ཕི་ཡོན་ཞེས་པའི་གྲ་ཚང་ལ་དངུལ་སྲང་སུམ་སྟོང་གིས་ཞིང་ས་ཉོས་ནས་ཇི་སྲིད་བར་ལོ་སྟར་བཞིན་མ་ཎི་དུང་འཕྱུར་གཉིས་རེ་འཛུགས་རྒྱུའི་ཐེབས་སྦྱར་བའི་རྒྱུ་མཚན་ཡ་མོན་གྱི་
ཏང་ཙེ་དང། དགོན་པའི་རྡོ་རིང་གི་ངོས་སུ་ཡི་གེར་བཀོད། དེ་ནས་མ་འགྱངས་པར་མཛོད་ནས་གཏན་པ་མེད་པའི་མཆོད་སྦྱིན་གྱི་སྒོ་འཕར་ཡངས་པོར་ཕྱེ་ནས་དགོན་ཆེན་པོ་གསར་བསྐྲུན་གྱི་ལས་གྲ་ཚུགས་པ་མི་རིང་བར་གྲུབ་སྟེ་ཕྱི་ལྕགས་རི་སྲ་
ཞིང་བརྟན་པོའི་ཁོར་ཡུག་ཤིན་ཏུ་ཡངས་པའི་དབུས་ཚོགས་ཆེན་གྱི་འདུ་ཁང་ཆེན་མོ། དེའི་གཡས་ཕྱོགས་སུ་ལྷ་ཁང། གཡོན་ཕྱོགས་སུ་མགོན་ཁང། བསྙེན་རྫོགས་ཀྱི་སྡོམ་པ་འབོགས་ཆོག་གི་ཁང་པ། གདུགས་དཀར་ལྷ་ཁང། སྨན་བླ་ལྷ་ཁང་
རྒྱ་གར་པཎ་གྲུབ་ཀྱི་སྣང་བརྙན་བཞུགས་པའི་ལྷ་ཁང། རྗེ་ཡབ་སྲས་ཀྱི་སྣང་བརྙན་བཞུགས་པའི་ལྷ་ཁང། ཆོས་འཁོར་རབ་རྒྱས་གླིང་ལྷ་ཁང་སོགས་སྐུ་གསུང་ཐུགས་རྟེན་བཞུགས་པའི་ལྷ་ཁང་མང་པོ་དང་མཚན་ཉིད། རྒྱུད་པ། སྒྲ་སྙན་དང་གས་
སྨན་གྱི་གྲྭ་ཚང་ཁག་བཞིའི་གྲ་ཁང་དང། གྲྭ་པ་རེར་ཁང་པ་ཆེ་ཆུང་དང་ཚང་མང་བཅས་ཀྱི་ཤག་སྐོར་སོགས་གྲངས་མང་ཞིང་རྒྱ་ཆེ་བ་རྒྱུ་དང་བཟོ་བཀོད་ཕུལ་དུ་བྱུང་བ་རྒྱལ་བྱེད་ཚལ་གྱི་ཀུན་དགའ་ར་བ་མཧཱ་ཙི་མའི་ཡུལ་གྲུ་ཆེན་པོར་འཕོས་པ་འདྲ་བ་
ལེགས་པར་གྲུབ། དམ་པ་འདི་ཉིད་ཀྱིས་རྡོ་རྗེ་སློབ་དཔོན་མཛད་ནས་ཕོ་བྲང་ནང་གི་རིག་སྔགས་འཆང་བ་དུ་མ་ཚོགས་པས་དགོན་གསར་བསྐྲུན་ལ་རབ་ཏུ་གནས་པ་དགུང་ཞག་གསུམ་གྱི་བར་གནང་སྟེ་ཡེ་ཤེས་ཀྱི་བྱིན་ཆེན་པོ་ཕབ། གོང་ནས་ཀྱང་

[048A]༄༅། །རབ་ཡོན་གྱི་དངོས་པོའི་གནང་སྦྱིན་ཤིན་ཏུ་རྒྱ་ཆེ་བ་སྩལ། བོད་ནས་བྱོན་པའི་བླ་མ། དགེ་བཤེས་རྣམས་རྒྱལ་ཁབ་ཆེན་པོར་འབྱོར་ནས་གོང་གི་མཇལ་ཁའི་སྐབས་སྐུ་མདུན་དུ་མཚན་ཉིད་ཀྱི་བླ་མ་ངག་
དབང་ཆོས་འཕེལ་དང། རྒྱུད་པ་བླ་མ་དཀོན་མཆོག་བསྟན་དར་གཉིས་ལ་བགྲོ་གླེང་ལན་ཁ་ཡར་བྱེད་འཇུག་པ་གནང་བ་སོགས་ཆོས་ཀྱི་རྒྱལ་པོའི་རྣམ་པར་ཐར་པ་རྨད་དུ་བྱུང་བས་བོད་ཀྱི་བླ་མ་རྣམས་ལ་བརྩེ་བས་ལྷག་པར་བསྐྱངས་ཤིང་སོ་སོའི་
བབས་དང་བསྟུན་པའི་ལུང་ལས་བདག་རྐྱེན་ལྕི་བ་སྩལ། ཆོས་ཀྱི་འབེལ་གཏམ་བྱས་པ་དེ་དག་གི་དོན་ཇི་ལྟར་ཡིན་གྱི་བཀའ་འདྲི་དམ་པ་གཉིས་ལ་ཡང་ཡང་སྩལ་བར་ལན་ཕུལ་བ་རྣམས་དགོངས་པར་ཤིན་ཏུ་འབྱོར་ཏེ་བྱ་དགས་དབུགས་
དབྱུང༑ ཤིང་མོ་གླང་གི་ལོ་ཧོར་ཟླ་གཉིས་པའི་ཚེས་བརྒྱད་ནས་དགོན་གསར་པར་ཆོ་འཕྲུལ་ཆེན་མོའི་དུས་སྟོན་ཚུགས་པའི་ཚོགས་དབུར་གོང་མའི་བཀའ་ལྟར་ཕེབས། ནག་པ་ཟླ་བའི་ཚེས་གསུམ་ལ་མཚན་ཉིད་ཀྱི་གྲྭ་ཚང་ལ་གྲྭ་པ་སུམ་བརྒྱ། རྒྱུད་
པ་གྲྭ་ཚང་ལ་བརྒྱ། སྨན་དང་སྒྲ་སྙན་གྱི་གྲྭ་ཚང་སོ་སོར་ལྔ་བཅུ་རེ་བཅས་བཞག་པ་ལ་ཚོགས་པ་ཚོག་ལུགས། ཆོས་འཆད་ཉན་བྱེད་ལུགས། རྒྱུན་གྱི་སྒྲིགས་རྣམ་གཞག་སོགས་ཐུབ་པའི་བསྟན་པའི་སྲོལ་ཡང་དག་པ་དང་མཐུན་པར་དགོས་
པའི་བཀའ་ཕེབས་ནས། བདག་པོ་ཆེན་པོ་ཡང་དགྱེས་སྤྲོ་ཆེན་པོས་ཡང་ཡང་ཆིབས་ཁ་བསྒྱུར་ཏེ་གཟིགས་རྟོག་གནང། དམ་པ་འདི་ཟླ་བ་དེ་ཁའི་ཉི་ཤུ་སྐོར་ལ་མཚོ་བདུན་དགོན་པར་ཕེབས་ཏེ་དྲུག་པའི་ཚེས་བཅུའི་བར་བཅད་རྒྱའི་ངོས་

[048B] །སྐུ་མཚམས་གྲོལ་ནས་ཕྱོགས་དེའི་སྦྱིན་བདག་གྲ་རིགས་རྣམས་ལ་འདོད་ཆོས་བར་མ་ཆད་པ་ལྟ་བུ་གནང། གོང་མ་རི་དྭགས་ཀྱིས་ནས་མཚོ་བདུན་དགོན་པར་ཕེབས་རྒྱུའི་བཀའ་ཕེབས། ལྕང་སྐྱ་རིན་པོ་ཆེ་ཡང་
དེར་ཕེབས། རྒྱལ་པོར་དགྱེས་སྟོན་དང་བསུ་བའི་སེར་སྦྲེངས་བྱེད་ལུགས་སོགས་དམ་པ་གཉིས་ནས་བཀའ་བཀོད་ལེགས་པར་མཛད། བརྒྱད་པའི་ཉེར་གཉིས་ཉིན་གོང་མ་ཆེན་པོ་དགོན་གནས་དེར་ཕེབས་ཐོག་ཆོས་ཀྱི་འབེལ་གཏམ་བྱེད་
དགོས་པ་སོགས་ཀྱི་བཀའ་ཕེབས་ཤིང། ལྷག་པར་དམ་པ་གཉིས་ནས་བགྲོ་གླེང་དང། ཡང་རྗེ་འདི་པ་དང། རྗེ་བཙུན་དམ་པའི་སྤྲུལ་པའི་སྐུ་གཉིས་བགྲོ་གླེང་གནང་དུ་བཅུག། དམ་པ་གཉིས་ནས་རང་འབྱོར་དང་བསྟུན་པའི་སྟོན་མོའི་
བསྙེན་བཀུར་དང། སྐུ་གསུང་ཐུགས་རྟེན། སྤོས། ཕྲུག། རྟ་སོགས་ཀྱི་འབུལ་བ་ཕུལ་བར་སྐུ་གསུང་ཐུགས་རྟེན་རྣམས་བཞེས། གཞན་མ་རྣམས་ཕྱིར་སྩལ། སྟོན་མོ་སྤྱན་ལམ་དུ་བསྟར་བ་རྣམས་འདི་རྣམས་བླ་མ་གཉིས་ཀྱིས་ང་ལ་
དྲངས་པའི་སྟོན་མོ་ཡིན་ཞེས་དགྱེས་དགྱེས་ལྟར་ཝང་མི་དྲག་གཞན་ལ་གསོལ་རས་སུ་སྩལ། རིན་པོ་ཆེའི་རིགས་ཀྱི་འཕྲེང་བ་བཞི་དང་བཟང་གོས། རྟ་བརྒྱ་ལ་སོགས་པའི་དངོས་པོའི་གནང་སྐྱེས་གྱ་ནོམ་པ་དང། དགོན་པའི་བླ་མ་གྲ་རིགས་ཚང་
མར་ཡང་གནང་སྦྱིན་རྒྱ་ཆེར་སྩལ། དེ་ནས་གོང་མ་ཕྱིར་ཕེབས་པའི་ཞམ་འབྲིང་དུ་བྱོན་ཕོ་བྲང་ནང་དུ་ཕེབས་ནས་ཀྱང་ཆོས་ཀྱི་འཕྲིན་ལས་རྒྱ་ཆེན་པོས་བདག་པོ་ཆེན་པོའི་དགོངས་བཞེད་བསྒྲུབས། མེ་སྟག་ལོར་ཙན་དན་ཇོ་བོ་དང། ལྷ་ཁང་སེར་

[049A]༄༅། །པོའི་སྨོན་ལམ་གྱི་ཁྲིབ་ཡང་བཀའ་ལྟར་བསྒྲུབས། ཧོར་ཟླ་གཉིས་པའི་ནང་དུ་དགོན་སྡེ་གསར་པར་སྨོན་ལམ་གྱི་ཚོགས་དབུ་ཡང་སྔར་ལྟར་གནང། དེ་གའི་ཚེས་གཅིག་ལ་བདག་པོ་ཆེན་པོ་ཡང་ཚོགས་དབུར་ཕེབས་
ཐོག་དམ་པ་གཉིས་ལ་ཆོས་ཀྱི་བགྲོ་གླེང་དང། དགོན་པ་གསར་པའི་གྲྭ་སྐོར་བ་གཉིས་ཀྱིས་དམ་བཅའ་བཞག་པར་དགེ་བཤེས་མང་པོས་བགྲོ་གླེང་བཏང་སྟེ་ལྷ་ལྡན་སྨོན་ལམ་ཆེན་མོ་བཞིན་མིང་བཏགས་ཀྱི་སྲོལ་འཛུགས་པ་གནང། གོང་མའི་སྐུ་
མདུན་དེ་ཁར་བླ་མ་དགེ་འདུན་འདུས་པའི་ཚོགས་དང་བཅས་པ་ལ་ལྕང་སྐྱ་རྡོ་རྗེ་འཆང་གིས་བཀའ་ཆོས་གནང་ཞིང། བླ་མ་གཉིས་ལ་བཞུགས་སྟན། སྙེ་འབོལ་སོགས་ཉེར་སྤྱད་ཀྱིས་གཙོས་དངོས་པོ་མནངས་ཆེ་བ་དང། དེ་འོག་གི་བླ་མ་
གྲ་རིགས་རྣམས་ལའང་བབས་དང་བསྟུན་པའི་གསོལ་རས་རྒྱ་ཆེར་སྩལ། དེ་སྐབས་འདི་ནས་སྐུའི་མཚམས་ཞུས་སུ་མངགས་པའི་མཁན་པོ་དང་ནང་སོ་གཉིས་ཀྱང་བརྩེ་བ་ཆེན་པོས་བསྐྱངས་ཏེ་འབོད་པ་གནང་བར་འཕར་མའི་གསོལ་རས་སོགས་
མངོན་པར་ལྕི་བའི་བདག་རྐྱེན་ཐོབ་ཅིང། ངེད་ལའང་ཞྭ་སེར་བསྟན་པར་དགོངས་པའི་བཀའ་དང་གནང་སྐྱེས་བཟང་པོ་སྩལ་བ་སོགས་ཆོས་ཀྱི་རྒྱལ་པོ་ཆེན་པོ་དང། ཞབས་འདེགས་ཀྱི་སྐྱེས་མཆོག་དམ་པ་གཉིས་ལ་སོགས་པ་སྙིགས་མའི་
དུས་འདིར་མཐའ་དབུས་ཀྱི་འགྲོ་བ་མཐའ་དག་གི་རྒུད་པ་གཞིལ་བ་དང། ཐུབ་བསྟན་ཡོངས་སུ་རྫོགས་པའི་གནད་ཚང་ལ་མ་ནོར་བ་ཞྭ་སེར་ཅོད་པན་འཛིན་པའི་རིང་ལུགས་འདི་ཉིད་སྤེལ་བ་ལ་རྣམ་པར་དགེ་བའི་སྨོན་ལམ་གྱི་མཐུས་གཙོ་

[049B] ཚུལ་ལུགས་ཇི་ལྟ་བ་བཞིན་དུ་འབྱེད་པའི་དཔྱོད་ལྡན་མཐའ་
དག་དད་པ་དང་སྤྲོ་བ་དང་རྗེས་སུ་ཡི་རང་བའི་གནས་སུ་གྱུར་པའོ། །དམ་པ་འདི་ཉིད་འཁོར་བའི་ཕུན་ཚོགས་མཐའ་དག་མེ་འབར་བའི་ཀློང་ལྟར་གཟིགས་པའི་ངེས་འབྱུང་གི་མཐུས་སྲིད་ཀྱི་འདུ་ལོང་སོགས་ལ་རི་དྭགས་ཀྱི་མདུན་དུ་ཤ་ཁྲག་གི་ལོངས་
སྤྱོད་བཞིན། སྲེད་ཞེན་གྱི་འཆིང་བ་དང་བྲལ་ནའང། པདྨའི་དྲི་གཞོན་ལ་རྐང་དྲུག་གི་ཚོགས་རྣམས་མ་བོས་པར་ངང་གིས་འདུ་བ་བཞིན་མཆོག་དམན་གྱི་སྐྱེ་བོ་དུ་མས་བསྙེན་བཀུར་གྱི་ཞིང་མཆོག་ཏུ་བཟུང་ནས་རང་འབྱོར་དང་བསྟུན་པའི་བདོག་
པའི་དངོས་པོ་ཕུལ་བ་མཐའ་དག་བར་མ་དོར་ཆུད་མ་ཟོས་པར་རྣམ་དཀར་ཁོ་ནར་གཏོང་བར་མཛད་པའི་ཚུལ་མདོ་ཙམ་ནི། སྐུ་རྒྱུ་ལྗོན་དམར་ལ་རིན་པོ་ཆེ་དང་པོའི་ཁུ་བས་བྱུགས་པའི་རྒྱལ་བ་རྡོ་རྗེ་འཆང་གི་སྣང་བརྙན་ཁྲུ་ཚད་ལྔ་པ་དང། སྐུ་རྒྱུ་གོང་
འདྲའི་ཉེ་བའི་སྲས་ཆེན་བརྒྱད་ཀྱི་སྣང་བརྙན་ཁྲུ་ཚད་གཉིས་པ། སྐུ་རྒྱུ་གོང་འདྲའི་འཇམ་མགོན་བླ་མ་ཙོང་ཁ་པ་ཆེན་པོའི་སྣང་བརྙན་ཁྲུ་ཚད་གསུམ་པ། ཡང་བྱམས་འཇམ་དབྱངས་ཀྱི་སྐུ་ཁྲུ་ཚད་གཉིས་པ་དང། བྱམས་པའི་སྐུ་བརྙན་གོང་འདྲ་
བཅས་བདེ་ཆེན་དགོན་པར་སྦྱོར་འཇགས་གནང་བ་དང། གསེར་ཟངས་ལས་བསྒྲུབས་པ་ཤ་སྟག་གི་སངས་རྒྱས་སུམ་ཅུ་སོ་ལྔ། སྒྲོལ་མ་ཉི་ཤུ་རྩ་གཅིག། སྤྱན་རས་གཟིགས། གནས་བརྟན་བཅུ་དྲུག། སྨན་བླ་བདེ་གཤེགས་བརྒྱད་

[050A]༄༅། །བདེ་གསང་འཇིགས་གསུམ། མགོན་པོ། ཆོས་རྒྱལ། ལྷ་མོ། ཞལ། རྣམ་སྲས། རིགས་གསུམ་མགོན་པོ། དུས་གསུམ་སངས་རྒྱས། གདུགས་དཀར། རྒྱལ་བ་རིགས་ལྔ། རྗེ་ཡབ་སྲས་གསུམ་
རྒྱལ་བ་ཡབ་སྲས། རྡོ་རྗེ་ཕག་མོ། འཇིགས་བྱེད་དཔའ་གཅིག། ཡང། མགོན་ཆོས་ལྷ་མོ། བཅུ་གཅིག་ཞལ། རྡོ་རྗེ་སེམས་དཔའ། རྒྱལ་བ་ཚེ་མཐའ་ཡས་པའི་སྣང་བརྙན་སོགས་བརྒྱ་དང་ལྔ་བཅུ་ལྷག་བརྒལ་བ། ཙན་དན་ལས་
བསྒྲུབས་པའི་བདེ་གཤེགས་མཆོད་རྟེན་བརྒྱད་དཔངས་ཁྲུ་གསུམ་པ་ཅན། ཡང་ཙན་དན་ལས་བསྒྲུབས་པའི་བདེ་གཤེགས་མཆོད་རྟེན་བརྒྱད་གྲེ་ཚར་བདུན། དངུལ་ལས་བསྒྲུབས་པའི་མཆོད་རྟེན་ཆེ་ཆུང་བཅུ་ལྷག་ཙམ་དང། གསེར་ལས་
བསྒྲུབས་པའི་མཆོད་རྟེན་ཆེ་བ་གཅིག། གསེར་ཟངས་ལས་བསྒྲུབས་པའི་མཆོད་རྟེན་བརྒྱད་གྲ་ཚར་གསུམ། འཇམ་དབྱངས་ཆོས་སྐོར་ནས་གསུངས་པའི་ལྷ་ཚོགས་རྣམས་ཀྱི་ཞལ་ཐང། རྗེ་ཙོང་ཁ་པ་དང་པཎ་ཆེན་ཐམས་ཅད་མཁྱེན་པའི་
རྣམ་ཐར་རས་བྲིས། སྨན་བླ་བདེ་གཤེགས་བརྒྱད། གྲུབ་ཐོབ་བརྒྱད་ཅུ། བསྟན་པའི་གཏད་རབས་བདུན། གནས་བརྟན་བཅུ་དྲུག། ལམ་རིམ་བླ་མ་བརྒྱུད་པ་རྣམས་ཀྱི་སྐུ་ཐང། བདེ་གསང་འཇིགས་གསུམ་དང་ཆོས་སྐྱོང་འགའི་སྐུ་ཐང་
སྒྲོལ་དཀར་དང་ཚེ་དཔག་གི་སྟོང་ཐང། མགོན་པོ་ཚེ་མཐའ་ཡས་པའི་རས་བྲིས་བཞེངས་པ་སོགས་འབྲེལ་ཐོགས་ཀྱི་སྐྱེ་བོ་ཀུན་ལ་ཕན་པར་འགྱུར་བའི་རྣམ་དཀར་གྱི་བྱ་བ་ལ་རྒྱུན་དུ་བརྩོན་བཞིན་པ་དང། རྒྱན་དྲུག་མཆོག་གཉིས་ལ་

[050B] དཔྱོད་ལྡན་མཁས་པའི་ཚོགས་རྣམས་རྒྱང་རིང་དུ་གནས་
ནའང་ཡིད་རང་དབང་མེད་པར་འགུགས་པ། མཛད་པའི་གཙོ་བོ་གསུང་གི་འཕྲིན་ལས། ལེགས་བཤད་ཀྱི་རིགས་ཆེ་ཆུང་གསར་སྤེལ་གནང་བར། ལྕང་སྐྱ་རྡོ་རྗེ་འཆང་གི་བཀས་བསྐུལ་ཏེ་མ་གཅིག་གི་གཅོད་གཞུང་རྒྱས་པ། གཞན་ཡང་
དད་ལྡན་གྱི་སྐྱེ་བོ་དུ་མས་བསྐུལ་ངོར་གནང་བ་ལ། སྨྱུང་གནས་ཀྱི་བླ་བརྒྱུད་རྣམ་ཐར་དང། དེའི་ཆོ་ག་པོ་བསྟོད་ཊཱིཀྐ་དང་བཅས་པ། ཕར་ཕྱིན་སྐབས་བརྒྱད་ཚད་མའི་མཐའ་དཔྱོད། འདུལ་བའི་ལས་ཆོག་གི་ཊཱིཀྐ་ཐུབ་བསྟན་གསལ་བའི་
སྒྲོན་མེ། བཟང་སྤྱོད་ཀྱི་ཊཱིཀྐ་ཐར་འདོད་འཇུག་ངོགས། བྱམས་སྨོན་གྱི་ཊཱིཀྐ་ཐར་ལམ་གསལ་སྒྲོན། བརྒྱ་རྩའི་རྣམ་བཤད་ཚོགས་གཉིས་རིན་ཆེན་འདྲེན་པའི་ཤིང་རྟ། དཔལ་གསང་བ་འདུས་པའི་སྒྲུབ་ཐབས་དང་དེའི་སྨོན་ལམ་གྱི་
ཊཱིཀྐ་གཤིན་པོའི་སྦྱང་ཆོག་གི་ལྷན་ཐབས། ཐུགས་རྗེ་ཆེན་པོ་རྒྱལ་བ་རྒྱ་མཚོའི་སྒྲུབ་ཐབས་ཐར་པར་བགྲོད་པའི་ཐེམ་སྐས། ཕག་མོའི་སྒྲུབ་ཐབས་བདེ་ཆེན་རབ་རྒྱས། ཀྱཻ་རྡོར་གྱི་ཆོ་ག་གསང་ཆེན་མྱུར་ལམ། གཞན་ཡང་སྒྲོལ་མ་དཀར་
ལྗང་སོགས་རྒྱུད་སྡེ་བཞི་དང་འབྲེལ་བའི་ཡི་དམ་གྱི་ལྷའི་སྒྲུབ་ཐབས། མྱུར་མཛད་ཡེ་ཤེས་ཀྱི་མགོན་པོ་སོགས་མཐུ་ལྡན་ཆོས་སྐྱོང་སྲུང་མའི་མངོན་རྟོགས་གཏོར་ཆོག། ལྷ་རི་རི་ཁྲོད་པ་རྣམས་ཀྱི་བཅའ་ཡིག་སྒྲིགས་ལམ་གསལ་བའི་སྒྲོན་མེ་

[051A]༄༅། །སོགས་བཅའ་ཡིག་སྐོར། དཎྜིའི་གཞུང་ལུགས་ལས་བྱུང་བའི་དབྱངས་གཅིག་ལ་བསྐོར་བའི་བྱ་དཀའ་བ་སོགས་སྙན་དངགས་ཀྱི་སྐོར། ཡུལ་ལྷ་གཞི་བདག་མཆོད་པའི་བསངས་ཡིག་སྐོར། བླ་མ་ཡི་དམ་ལ་གསོལ་བ་
འདེབས་པའི་རིམ་པ་སོགས་ཤིང་བྱི་ཕན་ལ་པོད་ཚད་བཞི་ཙམ་ལོངས་པ་དད་སྟོབས་དང་ལྡན་པའི་སྦྱིན་བདག་ཨེ་བུ་བློ་བཟང་དོན་གྲུབ་ཀྱིས་པར་དུ་རྐོ་བའི་མགོ་བརྩམས་ནས་ཆོས་སྦྱིན་མི་ཟད་པར་སྤེལ་བ་སོགས་རྒྱལ་བ་ཀུན་གྱི་མཁྱེན་པའི་རང་གཟུགས་
འཇམ་དབྱངས་གཞོན་ནུའི་བྱིན་རླབས་ཀྱི་ཉིན་བྱེད་སྣང་བས་སྐྱེད་དུ་བསྲིངས་པའི་སྒྱུ་འཕྲུལ་ངོ་མཚར་བྱེ་བའི་འདབ་མ་ཅི་ཡང་གྲོལ་བའི་ཆུ་སྐྱེས་གསར་པ་སྐུ་གསུང་ཐུགས་ཀྱི་འཕྲིན་ལས་སྦྲང་རྩི་མྔྡར་པོ་བསྟན་པ་དང་འགྲོ་བའི་གསོས་སྨན་་ལྷའི་
བདུད་རྩིའི་གྲུ་ཆར་བཞིན་ཆད་མེད་དུ་ཕབ་པའི་རྣམ་པར་ཐར་པ་དཔྱོད་ལྡན་མགུ་བར་བྱེད་པའི་གཏམ་ཉུང་ཟད་བརྗོད་པ་སྟེ། ད་དུང་ཡང་འཇམ་མགོན་རྒྱལ་བ་གཉིས་པའི་བསྟན་པ་རིན་པོ་ཆེ་མཛེས་པའི་རྒྱན་དང། སྐལ་ལྡན་ཕྱི་འགྲོ་བ་མཐའ་ཡས་
པ་ལ་བླང་དོར་ཚུལ་བཞིན་སྟོན་པའི་སྣང་བྱེད་ཀྱི་སྒྲོན་མེར་བསྐལ་པའི་མཐའ་དང་མཉམ་པར་ཞབས་ཟུང་མི་གཞིག་པ་རྡོ་རྗེའི་ཆོས་བདུན་དང་ལྡན་པར་བརྟན་པའི་ངོས་སུ་སྐུ་གསུང་ཐུགས་ཀྱི་མཛད་པ་ངོ་མཚར་བ་ལས་བརྩམས་པའི་འབེལ་གཏམ་
དབྱར་སྐྱེས་རྔ་གསང་དལ་གྱིས་རྒོད་པའི་སྒྲ་དབྱངས་སྙན་པོ་བཞིན་རྒྱུན་མི་ཆད་པར་འབྱུང་བའོ། །འཇམ་མགོན་གཞོན་ནུའི་མཁྱེན་བཟང་གུར་ཀུམ་མདངས། །བསླབ་གསུམ་བླ་གོས་གསར་པའི་མཚམས་སྤྲིན་དང། །འགྲོགས་པས་སྲིད་ཞིའི་

[051B] །བཅོམ་པའི་བྱེད་པོ་གཉིས་པ་གསར་དུ་འཁྲུངས། །མདོ་སྔགས་བསྟན་པ་མཆོག་གི་རིན་ཆེན་གདུགས། །ཁམས་གསུམ་ཡོངས་ལ་གྲིབ་ཏུ་བསིལ་སྦྱིན་པ། །འདེགས་པའི་མཁས་གྲུབ་ཁྱུ་མཆོག་འདི་ལྟ་བུ། །འཛམ་གླིང་ས་
ཆེན་མཛེས་པའི་རྒྱན་གཅིག་ཉིད། །མི་བསྲུན་སྤྱོད་པའི་བ་ཚས་ཆེར་རྙོགས་པའི། །དུག་ཅན་སྙིགས་མའི་རྒྱ་མཚོ་འདི་ནང་དུ། །ཕུན་ཚོགས་སྣང་བ་དམ་པའི་གཟི་བྱིན་ཅན། །ཨེ་མ་དགོས་འདོད་སྩོལ་བའི་ནོར་ཡང་སྣང། །དམ་པ་ལ་འོས་གསང་བ་གསུམ་
འབྱུང་བའི། །རྣམ་ཐར་རིན་ཆེན་བརྡར་བའི་ཁོག་པ་ལས། །རྒྱུད་མང་འགྱུར་ཁུགས་སྟོང་དུ་བསྐུལ་བའི་སྒྲ། །འདི་ཡིས་དཔྱོད་ལྡན་ཡིད་དབང་བརྟན་པ་འཕྲོག་བསྔགས་འོས་བསྔགས་པའི་སྙན་དངགས་མེ་ཏོག་འཕྲེང། །ཚིག་རྒྱན་ཚིག་གི་སྲད་བུ་ལ་
བརྒྱུས་པ། །དོན་བཟང་དོན་དང་ལྡན་པའི་མཛེས་བྱེད་འདི། །དད་ལྡན་དད་པའི་གསོས་སུ་མགུལ་པར་ཐོགས། །སླར་ཡང་བསྐལ་པའི་སྲིད་དང་མཉམ་སོང་བའི། །འཕྲིན་ལས་དར་དཀར་ཡུག་ཏུ་ཉེར་བརྐྱངས་ཏེ། །ཕན་བདེའི་དགའ་སྟོན་འགུགས་པའི་
བྱེད་པོ་རུ། །བཤེས་གཉེན་མཆོག་གང་མི་གཡོ་བརྟན་གྱུར་ཅིག་གནམ་བསྐོས་ལྷ་སྐྱོང་རྒྱལ་པོའི་མཛད་བཟང་ནི། །ཆོས་ལྡན་བཀའ་ཁྲིམས་མཁའ་ལྟར་ཡངས་ཤིང་བརྟན། །སྐྱེས་མཆོག་ཉི་ཟླ་ནོར་བུའི་དཀྱིལ་འཁོར་ཅན། །ནམ་ཡང་ཉམས་མེད་འོད་སྣང་
འབར་གྱུར་ཅིག་རྟག་ཏུ་དལ་འབྱོར་ཡོངས་ཚང་གཞོན་ནུའི་ལུས། །ཐེག་མཆོག་དམ་པའི་གཙུག་རྒྱན་དང་འགྲོགས་ནས། །བླ་མེད་ས་དང་ལམ་གྱི་དགའ་ཚལ་དུ། །དོན་གཉིས་གར་དུ་རྩེ་བ་ལྷུར་ལེན་ཤོག་ཅེས་འཇམ་མགོན་རྒྱལ་བ་གཉིས་པའི་བསྟན་པ་ལ་

[052A]༄༅། །ལན་ཅིག་མ་ཡིན་པར་སྐུ་འཕྲེང་དུ་མར་མཁས་པའི་བྱ་བ་གསུམ་གྱིས་ཕན་པ་ཁོ་ན་ལྷུར་མཛད་པའི་གསལ་བྱེད་ཆེན་པོ་ལུང་རྟོགས་ཀྱི་ཡོན་ཏན་རྒྱ་མཚོའི་བདག་ཉིད་ཁྲི་ཆེན་སྤྲུལ་པའི་སྐུ་བློ་བཟང་བསྟན་པའི་ཉི་མ་
དཔལ་བཟང་པོའི་རྣམ་པར་ཐར་པ་དཔྱོད་ལྡན་ཡིད་དབང་འགུགས་པའི་ཕོ་ཉ་ཞེས་བྱ་བ་འདི་ནི། མེ་ཕོ་སྟག་གི་ལོ་གསེར་གྱི་རྒྱལ་ཁབ་ཆེན་པོར་མངགས་པའི་མཁན་ནང་གི་གདོང་དུ་དམ་པ་གང་གི་དབོན་པོ་དགེ་སློང་བློ་བཟང་བསྟན་འཕེལ་དང་
དར་ཧན་དབོན་པོ་ཐུན་མོང་ནས། འཁྲུངས་རབས་དང་འབྲེལ་བའི་རྣམ་ཐར་ཞིག་རྩོམས་དགོས་ཞེས་གོང་གསལ་རྣམ་ཐར་རགས་བསྡུས་ཟིན་ཐོ་དང་བཅས་བསྐུལ་ཞིང། དད་སྟོབས་ལྡན་པའི་ཧོར་ཆེན་འཆི་མེད་ཝང་གིས་ཀྱང་བསྐུལ་མའི་
མཐུན་འགྱུར་བྱུང་བའི་ངོར། མཉམ་མེད་ཤཱཀྱ་སེང་གེའི་རྗེས་སུ་ཞུགས་པའི་དགེ་སློང་ཆོས་སྨྲ་བ་བློ་བཟང་བསྐལ་བཟང་རྒྱ་མཚོས་འཕགས་པ་གྲུ་འཛིན་གྱི་བདག་པོས་བྱིན་གྱིས་བརླབས་པའི་གནས་ཆེན་པོ་ཏ་ལར་སྦྱར་བའི་ཡི་གེ་པ་ནི་
གཟིམས་དཔོན་བྱམས་གླིང་མཁན་པོ་བློ་བཟང་ཚེ་རིང་གིས་བགྱིས་པའོ།། བཀྲ་ཤིས།།





