༄༅། །ལམ་རིམ་འཇམ་དཔལ་ཞལ་ལུང་གི་ཟིན་བྲིས་འཕྲོ་ཅན་བཞུགས་སོ།།

[001A]༄༅། །ན་མོ་གུ་རུ་མཉྫུ་གྷོ་ཥཱ་ཡ། རྗེ་བཙུན་བླ་མ་དམ་པ་ཐུགས་རྗེ་ཆེན་པོ་དང་ལྡན་པ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པའི་
ཞབས་ལ་གུས་པས་ཕྱག་འཚལ་ལོ། །བརྩེ་བ་ཆེན་པོས་དུས་ཐམས་ཅད་དུ་རྗེས་སུ་བཟུང་སྟེ། སྐྱེས་བུ་གསུམ་གྱི་ལམ་གྱི་རིམ་པའི་རྟོགས་པ་
ཁྱད་པར་ཅན་མྱུར་དུ་རྒྱུད་ལ་སྐྱེ་བར་བྱིན་གྱིས་བརླབ་ཏུ་གསོལ། ཚུལ་ཁྲིམས་གོས་ཀྱིས་ཀླུབས་པའི་གཞོན་ནུའི་སྐུ། །བྱམས་པས་སེམས་ཅན་
ཀུན་ལ་སྨན་པའི་གསུང། །རྒྱ་མཚོ་ལྟ་བུའི་འགྲོ་ལ་མཉེས་པའི་ཐུགས། །ཟླ་མེད་བླ་མའི་ཞབས་ལ་གུས་བཏུད་ནས། །གང་གི་ཞལ་གྱི་བུམ་བཟང་

[002A]༄༅། །ལས་འོངས་པའི། །སྐྱེས་བུ་གསུམ་གྱི་ལམ་གྱི་རིམ་པ་ཡི། །སྙིང་པོ་བརྒྱུད་ལྡན་བླ་མའི་ཞལ་ཤེས་རྣམས། །རང་དང་གཞན་ལ་ཕན་
ཕྱིར་འདིར་བཤད་བྱ། །དེ་ཡང་ཐོག་མར་རྗེ་བདག་ཉིད་ཆེན་པོས་རྗེ་བཙུན་འཇམ་པའི་དབྱངས་ཀྱི་བཀའ་ལུང་བཞིན་རྭ་སྒྲེང་ཡང་དགོན་བྲག་སེངྒེའི་ཞོལ་གྱི་
དགོན་པར་དབྱར་གནས་མཛད་དེ། ཇོ་བོ་དཔལ་ལྡན་ཨ་ཏི་ཤའི་སྐུ་དངོས་དང་དབྱེར་མ་མཆིས་པའི་སྐུ་འདྲ་དབུ་ཡོན་མ་ཆེ་བ་ཞེས་གྲགས་པ་དབུ་སྡའི་མགོར་
གདན་དྲངས་ཏེ། ཟླ་བའི་བར་གསོལ་འདེབས་ཤུགས་དྲག་མཛད་པས་ལམ་རིམ་བླ་བརྒྱུད་ཀྱི་བླ་མ་རྣམས་ཞལ་གཟིགས་པར། གསོལ་འདེབས་

[002B] འཁོར་རྣམས་ཀྱང་ཇོ་བོ་ལ་ཐིམ། ཇོ་བོས་ཕྱག་རྗེའི་དབུ་ཐོག་ཏུ་བཞག་ནས། ་རྒྱལ་
བའི་བསྟན་པ་ལ་བྱ་བ་རྒྱ་ཆེན་པོ་གྱིས་ཤིག་ཅེས་གསུང་གི་དབུགས་དབྱུང་མཛད་པ་དང་བསྟུན། ལོ་ཆེན་སྐྱབས་མཆོག་དཔལ་བཟང་སོགས་དད་ལྡན་གྱི་མིའི་སློབ་མ་དུ་མ་དང། སྲིད་པའི་ལྷ་རྒན་རྨ་ཆེན་དང་
གཉན་ཆེན་ཐང་ལྷ། འོ་དེ་གུང་རྒྱལ་སོགས་ལྷ་རྣམས་འབྲོག་པའི་ཚུལ་བསྟན་ནས་ཞོ་དང་འོ་མ་མར་ཐུད་སོགས་ཕུལ་ཏེ་བསྐུལ་བའི་ཉེར་ལེན་བྱས་པ་ལས། ་རྒྱལ་བའི་གསུང་རབ་ཐམས་ཅད་ཀྱི་གནད་
བསྡུས་པ་བྱང་ཆུབ་ལམ་གྱི་སྒྲོན་མེ་དེ་ཉིད་ཀྱི་དོན་རྣམས་གང་ཟག་གཅིག་སངས་རྒྱས་པའི་ལམ་གྱི་རིམ་པར་བསྒྲིགས་པས་ས་གསུམ་འགྲོ་བ་ཀུན་གྱི་མིག་གཅིག་པུ་བྱང་ཆུབ་ལམ་གྱི་རིམ་པ་ཆེ་འབྲིང་ཆུང་
གསུམ་དུ་གྲགས་པའི་ལེགས་བཤད་འདི་ཉིད་མཛད་ཅིང། དེ་རིང་གི་གནས་སྐབས་སུ་དེ་ཉིད་ཀྱི་ཁྲིད་འབུལ་བར་བྱེད་པ་ལ། དེ་ལ་ཡང་རྗེ་བདག་ཉིད་ཆེན་པོའི་མདོ་སྔགས་ཡོངས་རྫོགས་ཀྱི་བསྟན་པ་
གནམ་གྱིས་ས་བཀབ་པ་ལྟ་བུ་བྱུང་བས། ཁྲིད་ཡིག་ཀྱང་དེ་སྙེད་དུ་ཡོད་མོད། ད་ལམ་འདིར་གྲགས་ཆེ་བ། རྒྱལ་དབང་ལྔ་པ་ཆེན་པོས་མཛད་པའི་ལམ་ཁྲིད་འཇམ་དཔལ་ཞལ་ལུང་དང། པཎ་ཆེན་

[003A]༄༅། །ཐམས་ཅད་མཁྱེན་པས་མཛད་པའི་བདེ་ལམ་གཉིས་སུ་ཡོད་པ་ལས། དེ་གཉིས་ཀྱི་ཁྲིད་ཚུལ་ཡང། འཇམ་དཔལ་ཞལ་ལུང་ནི་མདོ་ཕྱོགས་རྐྱང་བའི་ལུགས་སུ་བྱས་ནས་ཁྲིད་པ་དང་
བདེ་ལམ་ནི་དཔལ་དབེན་ས་སྙན་རྒྱུད་ཀྱི་མན་ངག་ཐུན་མོང་མ་ཡིན་པ། མདོ་སྔགས་ཟུང་འབྲེལ་གྱི་མན་ངག་རྗེན་པར་སྟོན་པའི་སྒོ་ནས་ཁྲིད་པ་ཡིན་པས། བདེ་ལམ་ཟབ་ཅིང་མྱུར་མོད། ལས་དང་པོ་པ་ལ་
འཇམ་དཔལ་ཞལ་ལུང་གི་སྟེང་ནས་དམིགས་སྐོར་སྐྱོང་བ་འཆར་བདེ་བས། ་རྗེ་སྒྲུབ་ཁང་པ་དགེ་ལེགས་རྒྱ་མཚོས་ཐོག་མར་བདེ་ལམ་གྱི་སྟེང་ནས་མྱོང་བ་ཐོན་ཀྱང། རྗེས་སོར་འཇམ་དཔལ་ཞལ་ལུང་ཕྱག་
ཏུ་འབྱོར་བ་ནས། རང་ཉིད་ཀྱིས་ཐུགས་ཉམས་སུ་བཞེས་ཤིང། གཞན་ལ་ཕལ་ཆེར་འདི་ཉིད་ཀྱི་སྟེང་ནས་སྟོན་པར་མཛད་པ་ཡིན་ཅིང། དེ་རིང་གི་གནས་སྐབས་འདི་ཉིད་ཀྱི་སྟེང་ནས་ཁྲིད་བྱེད་པ་ཡིན་
འདི་ལ་གཞན་ལ་མེད་པའི་ཟབ་ཁྱད་ཁྱད་པར་ཅན་གཅིག་ཀྱང་ཡོད་གསུང། འདི་རྣམས་ཞལ་ལུང་གི་སྔོན་འགྲོའི་གསུང་བཤད་རགས་བསྡུས་བློ་ལ་གང་ཟིན་བཀོད་པའོ། །བདེ་ལམ་གྱི་མཆོད་བརྗོད་སྐབས། རྗེ་
བཙུན་བླ་མ་དམ་པ་ཐུབ་དབང་རྡོ་རྗེ་འཆང་དང་དབྱེར་མ་མཆིས་པའི་ཞབས་ལ་དུས་ཐམས་ཅད་དུ་ཕྱག་འཚལ་ལོ། །ཞེས་པ་དེར་བདེ་ལམ་གྱི་གནད་ཆ་ཚང་བ་འདུས་པ་ཡིན་ཅིང། དེ་ཡང་ཐོག་མར་རྗེ་ཞེས་པ་རབ་

[003B] བཙུན་ཞེས་པ་སྐྱེས་བུ་འབྲིང་གི་ལམ་
གྱི་རིམ་པས་བསྡུས་པའི་བསླབ་པ་གསུམ་གྱི་མི་མཐུན་ཕྱོགས་ལས་བཟློག་སྟེ། བླང་དོར་རྣམས་ཇི་ལྟ་བ་བཞིན་དུ་ཉམས་ལེན་གྱི་སྒོ་ནས་ཉོན་མོངས་པའི་འཚུབ་མ་ཞི་ནས་ཚུལ་ཁྲིམས་རྣམ་པར་དག་པས་ན་བཙུན། བླ་
མ་དམ་པ་ཞེས་པ་སྐྱེས་བུ་ཆེན་པོའི་ལམ་གྱི་རིམ་པས་བསྡུས་པའི་བྱང་ཆུབ་ཀྱི་སེམས་ཀྱི་སྒོ་ནས་བླ་ན་མེད་པའམ་གོང་ན་མེད་པའི་དོན་ཡིན་པས། རང་ཉིད་གཅིག་བུ་ཞི་བདེ་དོན་དུ་གཉེར་པའི་ཉན་རང་ལས་མཆོག་ཏུ་
གྱུར་བའི་བླ་ན་མེད་པའམ་གོང་ན་མེད་པས་བླ་མ་དང། རང་རྒྱུད་ཀྱི་སེམས་བསྐྱེད་ཀྱི་སྟོབས་ཀྱིས་བྱང་ཆུབ་སེམས་དཔའ་ལས་ཉན་རང་རྣམས་ཚུལ་ཁྲིམས་དང། རྫུ་འཕྲུལ་སོགས་ཇི་ལྟར་མངའ་ཡང་དམ་པ་མིན་
བས༑ ཐེག་པ་ཆེན་པོ་ནི་དམ་པ་མཐར་ཐུག་ཡིན་པས་བླ་མ་དམ་པ་ཞེས་པས་སྐྱེས་བུ་ཆེན་པོའི་ལམ་གྱི་རིམ་པ་བསྟན། ཐུབ་དབང་རྡོ་རྗེ་འཆང་ཞེས་པས། སྐུ་རྡོ་རྗེ། གསུང་རྡོ་རྗེ། ཐུགས་རྡོ་རྗེ་སྟེ་རང་གི་ཐོབ་བྱའི་
འབྲས་བུ་དང། གསང་སྔགས་ཀྱི་ལམ་གྱི་རིམ་པ་རྒྱ་ཆེ་བ་ཞིག་བསྟན་ཞེས་གསུང། འཇམ་དཔལ་ཞལ་ལུང་གི་མཆོད་བརྗོད་སྐབས། ཐབས་དང་ཤེས་རབ་ཟུང་དུ་འཇུག་པ་ཚོགས་གཉིས་ཟླ་བའི་མ་མ་ལས། །ཞེས་

[004A]༄༅། །སོགས་ཀྱི་ལྗགས་ལུང་སྩལ་ནས། ཐབས་དང་ཤེས་རབ་ཅེས་པའི་སྐབས་སུ། བདག་ཅག་གི་སྟོན་པ་ཐུབ་པའི་དབང་པོ་དེ་ཉིད། སྔོན་སློབ་པ་ལམ་གྱི་གནས་སྐབས་སུ་ཐབས་ཤེས་ཡ་མ་
བྲལ་བར་ཚོགས་གཉིས་ལ་བརྟེན་ནས་འཁྲུངས་ཤིང། རང་ཅག་རྣམས་ཀྱང་ལམ་ཇི་འདྲ་ཞིག་ཉམས་སུ་བླངས་ཀྱང་ཐབས་ཤེས་ཡ་མ་བྲལ་བ་ཞིག་དགོས་པ་ཡིན། ལམ་ཐམས་ཅད་ལ་ཐབས་ཤེས་ཀྱི་ཆ་རེ་ཡོད་
ཀྱང་ཡོད། དཔེར་ན་བཤེས་གཉེན་བསྟེན་ཚུལ་ལྟ་བུ་ལ་མཚོན་ན། བཤེས་གཉེན་ལ་སྐྱོན་རྟོག་པའི་ཆ་བཀག་ནས་ཇི་མཛད་ཡོན་ཏན་ཏུ་མཐོང་བའམ་རྟོགས་པའི་ཤེས་པ་རྣམས་ཤེས་རབ་ཀྱི་ཆ། རྩབ་དད་པ་
སྦྱངས་པ་སོགས་ཐབས་ཀྱི་ཆ་ཡིན་ཞིང། དེ་བཞིན་དུ་དལ་འབྱོར་ལ་ཡང། རྙེད་དཀའ་མི་དཀའ་རྟོགས་པ་སོགས་ཤེས་རབ་ཀྱི་ཆ་དང། རྙེད་དཀའ་དོན་ཆེ་སོགས་བསྒོམ་པའི་བློ་རྣམས་ཐབས་ཀྱི་ཆ་དང་
དེ་བཞིན་དུ་ལྷག་མཐོང་གི་བར་གྱི་བློ་རྣམས་ལ་ཐབས་ཤེས་གཉིས་གཉིས་ཚང་བ་ཡིན་གསུང། དེ་ནས་རིམ་གྱིས་མཆོད་བརྗོད་རྣམས་ལ་ཚིག་འགྲེལ་མཛད་དེ། ཐེག་ཆེན་ཆོས་ཀྱི་ཉི་མ་འོད་པོ་ཆེ། །ལོག་
རྟོག་མུན་པ་སེལ་དང་ཞེས་པའི་སྐབས་སུ། མཁན་ཆེན་ཞི་བ་འཚོ་སོགས་ཀྱིས། གངས་ཅན་གྱི་ལྗོངས་འདིར་རྒྱལ་བའི་བསྟན་པ་ཉིན་མོ་ལྟར་གསལ་བར་མཛད་མོད། བར་སྐབས་སུ་གླང་དར་གྱིས་

[004B] ཧྭ་ཤང་གི་གྲུབ་མཐའི་བསླད་པས་ཚུལ་ཁྲིམས་ཚུལ་བཞིན་བསྲུང་བ་ཉིན་མོའི་སྐར་མ་ལྟར་གྱུར་ཅིང། མདོ་ལ་མོས་པ་རྣམས་སྔགས་ལ་སྨོད་ཅིང་སྔགས་ལ་མོས་པ་རྣམས་མདོ་ལ་
སྨོད་པའི་སྐབས་དེར། ལྷ་བླ་མ་ཁུ་དཔོན་གཉིས་ཀྱིས་ཇོ་བོ་ལྷ་གཅིག་གདན་དྲངས་ཏེ་བྱང་ཆུབ་ལམ་གྱི་སྒྲོན་མེ་གསུངས་པས་གོང་གི་ལོག་རྟོག་གི་མུན་པ་རྣམས་བསལ་ཏེ། ཐུབ་བསྟན་འོད་སྣང་དཀར་པོས་
ཁྱབ་པར་མཛད་པ་ཡིན་ཞེས་གསུང། རྒོལ་ངན་སྤོབས་པའི་སྦྱིན་སྐྱེས་ལུས་ཕྲ་མ་ཡི་མང་ལ་ཁུར་མཐའ་དག་ལྷུང་བྱེད་པའི། །ཞེས་པའི་སྐབས་སུ། རྗེ་བདག་ཉིད་ཆེན་པོ་རང་ཉིད་ཀྱིས་ཞྭ་སེར་ཅོད་པཎ་འཆང་བས་
ས་སྟེང་ཁྱབ་པར་མཛད་པ་སུས་ཀྱང་རྨ་འབྱིན་པར་མི་ནུས་པ་འདི་ཉིད་རྗེ་ཉིད་སྐུ་སྟོབས་ཆེ་བ་དང་སྐུ་དབང་ཆེ་བ་སོགས་ཀྱིས་མ་ཡིན་པར། གསུང་རབ་ཀུན་ལ་བློ་གྲོས་ཀྱི་མཁྱེན་པ་ཤིན་ཏུ་རྒྱས་པས་སུས་ཀྱང་གླགས་
མི་རྙེད་པ་ཡིན་ཚུལ་སོགས་རྗེ་བདག་ཉིད་ཆེན་པོའི་བསྔགས་པ་མཐའ་ཡས་བར་བསྩལ། ཐོག་མཐའ་བར་དུ་དགེ་བའི་དཔལ་ལྡན་པའི། །ཞེས་པའི་ཚིག་བཞི་འདི་ཟུར་ཆོས་དབྱིངས་རང་གྲོལ་ལ་མཆོད་བརྗོད་
མཛད་པ་ཡིན་ཞེས་གསུང། དེ་ལྟ་བུའི་མཆོད་བརྗོད་མཛད་པ་རང་ག་བ་མ་ཡིན་པར། ཆུ་ཡི་ཐུག་ས་གངས་ཏེ་སེ་དང། ཆོས་ཀྱི་ཐུག་ས་ཤཱཀྱ་ཐུབ་པའི་དཔེ་ལྟར་སྟོན་པ་ནས་རིམ་གྱིས་མཆོད་བརྗོད་མཛད་

[005A]༄༅། །པ་ཡིན་ཞེས་གསུང། ཁོ་བོ་ནས་གྲུབ་པའི་དབང་ཕྱུག་གཙང་བ་བླ་མ་ཉི་མ་ཆོས་འཕེལ་རིན་པོ་ཆེའི་དྲུང་ནས་ཐོབ་ཅིང། རྗེ་ཉིད་ནས་གནས་བླ་མ་ཡེ་ཤེས་ཆོས་གྲགས་ཀྱི་དྲུང་ནས་
གསན། དེས་སྙན་བརྒྱུད་མཛོད་འཛིན་ཚེ་གླིང་ཡོངས་འཛིན་ཡེ་ཤེས་རྒྱལ་མཚན་པའི་དྲུང་ནས་གསན་པ་ཡིན་ཞེས་གསུངས། དེང་སང་ནི་རང་རེའི་དགོན་པའི་བླ་རབས་འདྲེན་པ་ཙམ་དང། བར་
སྐབས་ཀྱི་བརྒྱུད་པའི་ཁུངས་མེད་པར་གཞན་ལ་སྟོན་པ་སོགས་གནང་ཚུལ་ལ་མཐའ་ཡས་སོ། །འདི་ལ་འགའ་ཞིག་གིས་རྒྱལ་དབང་ལྔ་བ་ཆེན་པོ་འདི་སྐུ་དབང་ཆེ་བས་ཐམས་ཅད་ལ་བཀའ་བཀྱོན་
གནང་བ་རེད་ཟེར་མོད། འདི་ཉིད་ནི་བཀའ་བཀྱོན་མ་ཡིན། དེ་དག་ལ་བརྩེ་བ་ཆེན་པོའི་ཐུགས་ཀྱིས་མ་བཟོད་པར་གསུང་པ་ཡིན་ཞེས་བདག་གི་བླ་མ་དམ་པ་གྲུབ་པའི་དབང་ཕྱུག་ཆེན་པོ་ཉི་མ་ཆོས་
འཕེལ་པས་གསུང་ཞེས་གསུངས། སྣོད་ཀྱི་སྐྱོན་གསུམ་གྱི་སྐབས་ལེགས་པར་ཞེས་པས་སྣོད་དྲི་མ་ཅན་དེ་བསྟན། རབ་ཏུ་ཉོན་ལ་ཞེས་པས་སྣོད་ཁ་སྦུབ་པ་དེ་བསྟན། ཡིད་ལ་ཟུངས་ཞེས་པས་
སྣོད་ཞབས་བརྡོལ་བ་དེ་བསྟན། འདུ་ཤེས་དྲུག་གི་དེ་བཞིན་གཤེགས་པ་ལ་སྐྱེས་བུ་དམ་པའི་འདུ་ཤེས་ཞེས་པ་ནི། རང་ཅག་ལ་མཚན་ཉིད་པ་རྣམས་ཀྱིས་དེ་བཞིན་གཤེགས་པ་སྐྱེས་བུ་དམ་པར་

[005B] དེ་བཞིན་གཤེགས་པ་ཉིད་སྐྱེས་བུ་དམ་པ་ཡིན་ན་དེས་གསུངས་པའི་བླང་དོར་གྱི་གནས་རྣམས་ངག་ཚད་མ་ཡིན་དགོས། འདི་ཡིན་ན་བླ་མ་འདིས་གསུངས་པའི་བླང་དོར་
གྱི་གནས་རྣམས་དེ་བཞིན་གཤེགས་པས་གསུངས་པ་རྣམས་རང་ལ་སྒོ་སྐྱེལ་ལྟ་བུ་མཛད་པ་ཡིན་པས་ངག་རྣམ་དག་ཡིན་སྙམ་པ་ལྟ་བུ་ལ་བྱེད་ཅེས་གསུང། ཇོ་བོ་བཀའ་གདམས་པར་གྲགས་པ་མཁས་བཙུན་
བཟང་གསུམ་གྱི་བརྟུལ་ཞུགས་མི་ཉམས་པར་འཛིན་པ། གནམ་གྱིས་ས་བཀབ་པ་ལྟ་བུའི་གངས་ཅན་གྱི་ལྗོངས་འདིར་ཡོངས་སུ་ཁྱབ་པར་གྱུར་བ་ཞེས་སོགས་ཀྱི་སྐབས་སུ། ཇོ་བོ་བཀའ་གདམས་པ་ཞེས་རང་
ཅག་རྣམས་ཀྱིས་སྨོན་གནས་སུ་བྱེད་པ་དེ་ཡང། སྨོན་གནས་ཙམ་བྱེད་པ་ལ་གོ་རྒྱུ་མ་ཡིན། ད་ལྟ་རང་ཅག་རྣམས་རྗེ་བདག་ཉིད་ཆེན་པོའི་བཀའ་དྲིན་གྱིས། དཔེར་ན་ཚོགས་འཚོགས་པ་ལྟ་བུ་ལ་མཚོན་ན་
བཀའ་གདམས་པའི་གྲལ་འཇུག་དེར་ལངས་ནས་བསྡད་ཡོད་པ་ལྟ་བུ་ཡིན་པས། བསྡད་ན་བསྡད་ཆོག་ཆོག་ལངས་ན་ལངས་ཆོག་ཆོག་སྡོད་མི་སྡོད་རང་རང་གི་ལག་ན་ཡོད་པ་ཡིན་ཞེས་གྲུབ་པའི་དབང་ཕྱུག་
རྗེ་ཉི་མ་ཆོས་འཕེལ་པས་གསུང་ཞེས་གསུངས། སླར་ཡང་ཞེས་པ་ནས་བསྟན་པ་ཐམས་ཅད་འགལ་མེད་དུ་རྟོགས་པའི་ཆེ་བ་ཞེས་པའི་ལུང་བསྩལ་ནས། བསྟན་པ་ཐམས་ཅད་འགལ་མེད་དུ་རྟོགས་ཚུལ་ག་

[006A]༄༅། །ཟབ་བཤད་རྒྱས་པར་སྩལ། དེ་ལྟར་གྱུར་པའི་དོན་རྣམས་ཞེས་པ་ནས། གསུང་རབ་ཐམས་ཅད་གདམས་ངག་ཏུ་འཆར་བའི་ཆེལ་ཞེས་པའི་བར་ལུང་སྩལ་ནས། གསུང་རབ་གདམས་ངག་
ཏུ་འཆར་ཚུལ་སྤྱི་དང། བྱེ་བྲག་བྱང་ཆུབ་ལམ་རིམ་ཆེན་མོ་འདི་ལྟ་བུའི་ཡིག་འཕྲེང་གཅིག་བཀློག་སྟེ་དོན་བསམ་ན་སྐྱོན་སྣ་རེ་འགག་པ་དང། ཡོན་ཏན་སྣ་རེ་སྐྱེ་ཞིང། ད་དུང་དེས་འོག་གི་ཡིག་འཕྲེང་གཅིག་
ཀློག་ཚེ་དེ་ལ་བསྟེན་པའི་ཡོན་ཏན་སྐྱེ་ཞིང། མདོར་ན་ཡི་གེ་སྣ་གཅིག་ཀྱང་འདོར་རྒྱུ་མེད་གསུང་པ་སོགས་ཟབ་བཤད་མཐའ་ཀླས་པ་སྩལ། དེ་ལྟ་བུའི་གདམས་ངག་ཏུ་གསུང་རབ་ཐམས་ཅད་རྫོགས་པར་འཆར་
པ་ན་ཞེས་པ་ནས། རྒྱལ་བའི་དགོངས་པ་བདེ་བླག་ཏུ་རྙེད་པའི་ཆེ་བ་ཞེས་པའི་བར་ལུང་བསྩལ་ཏེ་ཁྲིད་གནང། དེ་ནི་གསུང་རབ་དགོངས་འགྲེལ་དང་བཅས་པ་ཞེས་པ་ནས། ཉེས་སྤྱོད་ཆེན་པོ་རང་
འགགས་སུ་འགྲོ་བའི་བར་བསྩལ་ཏེ། ཆོས་སྤོང་གི་ལས་ཀྱི་ངོ་བོ་སོགས་རྒྱས་པར་བསྩལ། དེ་ལྟ་བུའི་ཆེ་བ་བཞི་དང་ལྡན་པའི་གདམས་པ་འདི་ཉམས་སུ་ལེན་པ་ལ། སྔོན་འགྲོ་དངོས་གཞི་མཇུག་གི་རིམ་
པ་དང་གསུམ་ལས། དང་པོ་ནི། སྤྱོད་པ་སྤྱི་ལ་བསླབ་ཚུལ། ཁྱད་པར་རྡོ་རྗེ་ཐེག་པ་ལ་བསླབ་ཚུལ་ལོ། །ཞེས་པ་ལྟར་ན་སྔགས་ཀྱི་སྐབས་སུ་སྤྱོད་པ་མཆོག་གི་སྐོར་རྣམས་སྔོན་འགྲོར་འགྲོ་བས། ཁྲིད་

[006B] གཞན་དུ་ན་ཕ་རིལ་ལྟོས་ནས་ཚུར་རི་དང། ཚུར་རིལ་ལྟོས་ནས་ཕ་རི་འཇོག་པ་བཞིན་སྐབས་དོན་གྱི་ངོ་བོ་མ་ཟིན་པའི་འཁྲུལ་
བའི་ལམ་དུ་འཕྱན་པ་མང་བའི་ཕྱིར། ཞེས་པ་ནི་བདེ་ལམ་དུ་གསུངས་པ་ཡིན། ཡིག་ཆུང། དབེན་ས་སྙན་བརྒྱུད་ཀྱི་མན་ངག་རྣམས་རྟོགས་ལྡན་འཇམ་དཔལ་རྒྱ་མཚོ་ནས་མཁས་གྲུབ་སངས་རྒྱས་ཡེ་ཤེས་ཀྱི་
བར་སྤྲུལ་པའི་གླེགས་བམ་དང་བཅས་པ་ཚིག་བརྒྱུད་ཀྱི་ཚུལ་དུ་ཕེབས་པས་སུས་ཀྱང་ཤེས་པ་མེད་ཅིང། པཎ་ཆེན་བློ་བཟང་ཆོས་རྒྱན་ནས་སྣོད་ལྡན་གྱི་གདུལ་བྱ་མ་རྙེད་པར་སྤྲུལ་པའི་གླེགས་བམ་ཆེན་མོ་བཀའ་
རྒྱས་བཏབ་སྟེ། སྐྱེས་བུ་གསུམ་གྱི་ལམ་གྱི་རིམ་པ་རྣམས་བདེ་ལམ་དུ་བསྒྲིགས་ཏེ། དེ་ཚུན་ཁྲོམ་བསྒྲིགས་སུ་བསྩལ་བ་རྒྱལ་མཆོག་ལྔ་པ་ཆེན་པོས་སྔོན་ནས་དེ་ལྟར་ཡོད་པ་མ་མཁྱེན་པའི་ཚུལ་བསྟན་ནས་
འགགས་པ་མཛད་པ་ཡིན་ཞེས་ཟུར་བཤད་གནང། ཡིག་ཆ་ན། འདིར་ཕྱག་བཞེས་ལ་བཤེས་གཉེན་བསྟེན་ཚུལ་སྦྱོར་བ་དང། དལ་འབྱོར་ནས་ལྷག་མཐོང་བར་དངོས་གཞིར་མཛད་པ་ཡིན་པས་དེ་ལ་དགོས་
པ་ཤིན་ཏུ་ཆེ་སྟེ་བཤེས་གཉེན་བསྟེན་ཚུལ་ལ་མྱོང་བ་རྣམ་དག་ཐོན་པ་ཞིག་བྱུང་ན། གཞན་རྣམས་ལ་ཟླ་བ་གཅིག་གཉིས་དང། ཞག་བཅུ་བཅོ་ལྔའི་རིང་ལ་མྱོང་བ་ཐོན་པ་ཡང་ཡོད་ཅེས་ཞལ་ནས་ལན་ཁ་

[007A]༄༅། །ཡར་གསུངས། དོན་དེ་ལ་དགོངས་ནས་རྗེ་བཙུན་སྟག་ཕུ་བའི་ཕྱག་ཏུ་འཇམ་དཔལ་ཞལ་ལུང་འདི་འབྱོར་བའི་ཚེ། ཨ་ཙིའུ་འདི་ངའི་ལག་ཏུ་སྔོན་ནས་འབྱོར་ཡོད་ན། བདེ་ལམ་གྱི་སྟེང་
ནས་དཀའ་ལས་དེ་ཙམ་རྒྱག་དགོས་མི་འདུག་ཅེས་བསྔགས་པ་མཛད་ཅེས་གསུངས། བར་སྐབས་ཚིགས་བཅད་སྐབས། བདུད་རྩིའི་སྤུན་ཟླ་གཉིས་པ་རྙེད་དཀའི་ལམ། །ཞེས་པ་ནི། གླ་རྩི་ལ་བྱེད་ཅིང་
དཔེར་ན་གླ་རྩི་ཐུན་ཆུང་ངུ་ཞིག་གིས་དུག་སྤྲུལ་སྟོབས་ཆེ་ཞིང་དྲག་ཤུལ་ཆེ་བ་འཇོམས་ནུས་པ་བཞིན་དུ། བྱང་ཆུབ་ལམ་རིམ་ནས་བཤད་པའི་མི་རྟག་པ་དང་དལ་འབྱོར་སོགས་ལམ་རིམ་སྒོམ་ཀྱང་ཉོན་མོངས་
པ་ཤིན་ཏུ་སྟོབས་ཆེ་བ་ཡང་འཇོམས་ནུས་པ་ཡིན་ཞེས་གསུང། དེའི་ཚིགས་བཅད་རྣམས་ལ་དབེན་ས་པ་ལ་ཡིད་གཞོལ་པའི་ཟབ་བཤད་རྒྱས་པར་གནང་ནས། བསོད་སྙོམས་བགྱིས་ཞེས་པ། ངེས་པར་
སློང་གི་ཞེས་པར་ལོག་འཚོ་ལྔས་མ་བསླད་པའི་འཚོ་བ་བཟང་ངན་གང་བྱུང་ན་དེས་ཆོག་གསུང། སྔོན་འགྲོ་བཤེས་གཉེན་བསྟེན་ཚུལ་དངོས་ལ་ཡང། དངོས་གཞི་བཤེས་གཉེན་བསྟེན་ཚུལ་ཉམས་སུ་
ལེན་པ་དངོས་ལས། དང་པོ་སྐྱབས་འགྲོ་ནི། སྐྱབས་ཡུལ་གསལ་གདབ། བདེ་ལམ་ལྟ་བུའི་སྔགས་གཞུང་དང་འདྲེས་པའི་དམ་ཚིག་པ་བསྐྱེད་བསྟིམ་སོགས་མི་བཞེད་པར། གང་ཞིག་མོས་པ་

[007B] །དེའི་མདུན་ན་ཐུབ་པ་བཞུགས། །ཞེས་གསུངས་པ་ལྟར་གྱིས་ནམ་མཁའི་གར་ཁྱབ་ལ་ཆོས་སྐུས་ཁྱབ་ཆོས་སྐུས་གར་ཁྱབ་ལ་སངས་རྒྱས་ཀྱི་མཁྱེན་པས་ཁྱབ། དེས་གར་ཁྱབ་ལ་སངས་རྒྱས་ཀྱི་
སྐུས་ཁྱབ་ཅིང། རང་ཉིད་ལ་དད་པ་ཡོད་ཚེ་སངས་རྒྱས་ཀྱིས་ཡེ་མི་གཟིགས་པའི་དུས་སྐད་ཅིག་ཀྱང་མེད་པས། རང་གི་མདུན་དུ་བཞུགས་ཡོད་པ་རྒྱུན་དུ་ལས་ཀྱི་དབང་གིས་སྒྲིབ་ཏེ་མ་མཐོང་ཀྱང། ད་ལྟ་དད་
པའི་དབང་གིས་གསལ་བར་མཇལ་བྱུང་སྙམ་པ་དང། ཡང་ན་སངས་རྒྱས་ཀྱི་ས་བར་མཚམས་མེད་པར་སུ་ནི་དར། སུ་ནི་རྒུད། སུ་ནི་མཆོག་སུ་ནི་དམན་སོགས་གསལ་བར་གཟིགས་པས་ན་རང་ཉིད་
ཀྱིས་དད་པ་སྐྱེས་མ་ཐག་ཏུ་སྐྱབས་ཡུལ་རྣམས་བྱ་ནམ་མཁའ་ལ་འཕུར་བ་ལྟ་བུས་གཤེགས་བྱུང་སྙམ་པའམ་དེ་གཉིས་གང་མོས་བྱེད། །དེ་ནས་མདུན་དུ་བླ་མ་ཡི་དམ་སངས་རྒྱས་བྱང་སེམས་དཔའ་བོ་
མཁའ་འགྲོ་སོགས་དགེ་འདུན་གྱི་ཚོགས། ཡང་རང་དང་རབ་བྱུང་བསྙེན་རྫོགས་གདན་གཅིག་པའི་སྤུན། འཛིན་གྲྭ་གཅིག་པ། ཐ་ན་ཆོས་སྤྱོད་ཚིགས་བཅད་གཅིག་ཙམ་མཉམ་དུ་འདོན་པའི་ཕྲུག་གུ་མཐེབ་
རྡོག་ཙམ་ཡན་ཆད་དགེ་འདུན་དཀོན་མཆོག་དངོས་ཀྱི་འདུ་ཤེས་བཞག་སྟེ། ཚོགས་ཞིང་སྐབས་དང་མི་འདྲ་བའི་ཁ་ཞེ་མེད་པར་ཡང་དང་ཡང་དུ་བློ་ཡུལ་དུ་གསལ་གང་ཐེབས་བྱ། དེ་ནས་ཚོགས་ཞིང་རྣམས་ཀྱི་

[008A]༄༅། །ཡོན་ཏན་དྲན་པར་བྱས་ཏེ། དེ་ཡང་སྔོན་བྱོན་གྱི་སངས་རྒྱས་བྱང་སེམས་རྣམས་ལ་རང་གིས་མ་མཇལ་བའི་དབང་གིས་སྐྱོན་རྟོག་གི་བློ་སོགས་མི་སྐྱེ་ཡང། ད་ལྟར་བཞུགས་པའི་བླ་
མ་རྣམས་ལ་སྐྱོན་རྟོག་གི་བློ་འགོག་དགོས་ཏེ། རང་ཉིད་ལ་སྔོན་བྱོན་གྱི་སངས་རྒྱས་དེ་རྣམས་མྱ་ངན་ལས་འདས་ཚུལ་བསྟན་ཟིན་པས། ད་ལྟར་བཞུགས་པའི་བླ་མ་རྣམས་བཀའ་དྲིན་ཤིན་ཏུ་ཆེ་ཞིང་ཡོན་
ཏན་སྒོ་སྣ་ཚོགས་ནས་དྲན། དགེ་འདུན་དཀོན་མཆོག་སྐབས་ཀྱི་ཕྲུག་གུ་ཙམ་ལ་ཡང། འདི་བདག་འདུལ་བའི་ཕྱིར་དུ་སྤྲུལ་པ་མ་ཡིན་པའི་ངེས་པ་ཅི་ཡོད། དེས་ཆོས་སྤྱོད་བཏོན་པ་ལ་བརྟེན་ནས་ཁོ་བོའི་རྒྱུད་
ལ་ཐར་པའི་བག་ཆགས་བཏབ་པོ་སྙམ་པའི་དད་པ་དང་ཡོན་ཏན་སྐྱོང། དེ་ལྟར་ཡིན་པ་མ་ཤེས་པར་ད་ལྟར་བཞུགས་པའི་བླ་མ་དགེ་འདུན་རྣམས་ལ་དག་སྣང་སྐྱོང་རྒྱུ་མེད་པར། སྟོན་པ་ཐུབ་པའི་དབང་པོ་
སོགས་སྔོན་བྱོན་རྣམས་ལ་དད་པ་བྱེད་ཁུལ་བྱས་ཀྱང། དཔེར་ན་མི་ཞིག་རྒྱ་གར་ལ་འགྲོ་རྩིས་བྱེད་པ་ལ་ལམ་བར་གྱི་སྟག་གཟིག་སོགས་ཀྱི་འཇིགས་པ་ཅི་ཡོད་རྣམས་ཤེས་ནས་ཟོན་བྱེད་གྱིན་ཡོད་མོད། སྒོ་
འགྲམ་དེར་མེ་དོང་ཞིག་ཡོད་པ་མ་ཤེས་པས་ཕྱིན་པའི་ཚེ་མེ་དོང་ནང་དུ་ལྷུང་བ་བཞིན་ཡིན་ཞེས་གསུངས། སྐྱབས་ཡུལ་དེ་རྣམས་མགོན་སྐྱབས་དང་དཔུང་གཉེན་དུ་བཞུགས་ཡོད་སྙམ་པའི་དད་པ་ལྷང་ལྷང་བ་

[008B] རང་ཉིད་ཀྱི་མཐའ་བསྐོར་དུ་སེམས་ཅན་ཐམས་ཅད་འགྲོ་བ་སོ་སོའི་རྣམ་པའམ། འཆར་བདེ་བའི་ཕྱིར་མིའི་རྣམ་པའང་རུང་བས་དེ་ཐམས་ཅད་སྐྱབས་ཡུལ་རྣམས་ལ་ཡིད་གཏོད་པའི་ཁ་ནག་ཐིང་བ། སའི་
དྲེགས་པ་ལྟར་འཁོད་པར་བསམ་ནས། རང་གཞན་སེམས་ཅན་ཐམས་ཅད་འཁོར་བ་ཐོག་མ་མེད་པ་ནས་ལས་སྣ་ཚོགས་བསགས་པའི་འབྲས་བུ་སྡུག་བསྔལ་སྣ་ཚོགས་པ་མྱོང་བ་འདིས་མི་ངོམས་པར། ད་ལྟ་ཡང་
ལས་ངན་འཚབ་ཆེན་བསགས་པ་འདི་ལ་བརྟེན་ནས་ཤི་མ་ཐག་ཏུ་ངན་སོང་མུ་མཐའ་མེད་པར་ལྷུང་བ་འདུག་སྙམ་བས་རང་ཉིད་གསོད་པའི་དགྲ་སྟོབས་ལྡན་ཞིག་མྱུར་དུ་འོང་བ་ལྟ་བུའི་འཇིགས་སྐྲག་དང། དེ་ལས་སྐྱོབས་
པའི་ནུས་པ་དཀོན་མཆོག་ལ་ཡོད་པར་ཡིད་ཆེས་པས་བློ་ལིང་གིས་བཀལ་ཞིང། མདོར་ན་རང་དང་སེམས་ཅན་ཐམས་ཅད་ཀྱི་སྐྱིད་སྡུག་ལེགས་ཉེས་ཅི་བྱུང་ཡང་ཁྱེད་རྣམས་མཁྱེན་སྙམ་པ་དང་བཅས། བདག་དང་
འགྲོ་བ་ནམ་མཁའི་མཐའ་དང་མཉམ་པའི་ཞེས་སོགས་ཀྱི་སྐྱབས་འགྲོ་བཞི་སྐོར་མང་དུ་བརྗོད། དེའི་སྐབས་འོད་ཟེར་སྤྲོ་བསྡུ་བྱེད་ཅིང། བདུད་རྩིའི་འབེབས་སྦྱངས་སྔགས་ལུགས་ཡིན་པས་མི་བྱེད་གསུངས་
འཕྲེང་བ་ལྟ་བུར་རྩིས་ཏེ་ཐོག་མར་ལན་བྲྒྱའམ། དེ་ནས་རིམ་གྱིས་ཉེར་གཅིག་བདུན་ལ་སོགས་པ་བཟླས་ཏེ། མང་ཉུང་འཚམས་པར་ཡིད་མི་སུན་པར་བྱེད། ཐོག་མར་དགེ་སྦྱོར་ལ་འཇུར་མདུད་བྱེད་པ་དེ་

[009A]༄༅། །ཉམས་ལེན་གྱི་གནད་མི་ཤེས་པའི་རྟགས་ཡིན། དེང་དུས་འགའ་ཞིག་ལོ་གསུམ་ཕྱོགས་གསུམ་གཏོང་གི་ཡིན་ཞེས་ལོ་གཉིས་གསུམ་སྡུག་རུས་བྱས་ཏེ། དེ་ནས་སངས་རྒྱས་ཚར་བ་
ལྟ་བུ་སྡོད་པ་ལ་བྱ་བ་ཡིན་གསུངས། སྐྱབས་འགྲོའི་ཉམས་ལེན་གྱི་འོག་ཏུ་བླ་མ་དང་དཀོན་མཆོག་རིན་པོ་ཆེ་རྣམ་པ་གསུམ་ལ་སྐྱབས་སུ་མཆིའོ། །ཞེས་སྐབས་དང་བསྟུན་ནས་དང་པོར་ཐུན་ཆུང་ལ་གྲངས་མང་བ་
དེ་ནས་རིམ་གྱིས་ཐུན་རིང་དུ་གཏོང་བ་སོགས་ཐབས་མཁས་པར་བྱེད། དེ་ལྟར་གསོལ་བ་བཏབ་པས་འོག་ནས་འབྱུང་བའི་དམིགས་སྐོར་སྐབས་སྐྱབས་ཡུལ་རྣམས་ཀྱིས་ཞལ་གྱིས་བཞེས་པའི་མོས་པ་བྱེད་
དེ་ནས་འོག་ནས་འབྱུང་བའི་བསླབ་བྱ་རྣམས་ལ་སློབ་པར་བྱ། འཇམ་དཔལ་ཞལ་ལུང་འདིར་བདེ་ལམ་ལྟར་གྱི་ཚིགས་བརྗོད་དགོས་པ་ཡིན་ཏེ། བདག་གིས་སེམས་ཅན་ཐམས་ཅད་ཀྱི་དོན་དུ་ཞེས་སོགས་སེམས་བསྐྱེད་
བྱས་ནས་འོག་ནས་འབྱུང་བའི་དམིགས་སྐོར་རྣམས་ཉམས་སུ་ལེན་པའི་འདུན་པ་ཤུགས་དྲག་བྱ། དེ་ཡང་སྐྱེས་བུ་ཆུང་དུ་འབྲིང་ཉན་རང་ཙམ་ལ་བྱེད་ཅིང། །འདིར་ཐུན་མོང་བ་ཞེས་པ་དེ་དང་ཆ་འདྲ་བའི་
སྒོ་ནས། བདག་གིས་མ་སེམས་ཅན་ཐམས་ཅད་ཀྱི་དོན་དུ་རྫོགས་པའི་སངས་རྒྱས་ཀྱིས་དང། དེའི་ཆེད་དུ་འཁོར་བ་དང་ངན་སོང་ལས་ཐར་པར་བྱ་སྙམ་པའི་སེམས་བསྐྱེད་ཀྱི་རྩིས་ཟིན་པ་ཞིག་ལ་བྱ་བ་ཡིན་

[009B] མདོར་ན་ཁྲིད་ཅེས་པ་ནི་བཤད་པ་བྱས་པ་ཙམ་གྱིས་མི་ཆོག་པར་དཔེར་ན་དམུས་ལོང་ལ་ལོང་ཁྲིད་ལྟ་བུར་འདིར་རྐང་པ་བརྐྱང་དགོས། འདིར་བསྐུམ་དགོས་ཞེས་པ་ལྟ་བུས་བླ་མ་ཉམས་མྱོང་དང་ལྡན་
པ་ཞིག་གིས་སློབ་མ་ལ་ཐོག་མར་འཁྲིད་བཏབ། དེ་ནས་བསྒོམ་དུ་བཅུག་གང་རྒྱུད་ལ་སྐྱེས་པ་རྣམས་ཀྱང་སླར་ཡང་ཁྲིད་དེ། ལམ་རྗེས་མ་རྗེས་མ་རྣམས་རིམ་གྱིས་བསླབ་ཏེ་སྒོམ་དུ་འཇུག་དགོས་པ་རེད་
ཇོ་བོ་བཀའ་གདམས་པ་རྣམས་ཀྱིས་ཀྱང་དེ་ལྟར་མཛད་ཅིང། དེང་དུས་རྗེ་སྒྲུབ་ཁང་པས་སྟག་ཕུ་པ་ལ་ཁྲིད་ཞུ་བའི་ཚེ་རྒོད་ཚང་རི་ཁྲོད་དུ་བཞུགས་ཏེ་སྒོམ་གྱིན་སྒོམ་གྱིན་འཁྲིད་པར་མཛད། དེ་རྗེས་བླ་མ་ངག་དབང་
བྱམས་པ་དང། ཡོངས་འཛིན་ཡེ་ཤེས་རྒྱལ་མཚན་སོགས་ཀྱིས་ཐུགས་ཐོག་ནས་ཁྲིད་མཛད་ཅིང། ལམ་རིམ་གྱི་ཁྲིད་ཐོབ་ལ་ལུང་མ་ཐོབ་པ་སོགས་ཡོད་གསུངས། རྭ་སྒྲེང་ཁྲི་ཆེན་གོང་མ་སོགས་ཀྱིས་
རྩི་བཞག་གནང་ནས་ཁྲིད་པར་མཛད་པ། མདོར་ན་དེང་དུས་སུ་ཁྲིད་ཀྱི་མིང་ཙམ་དུ་གྱུར་པའི་དུས་འདིར་བླ་མས་ཀྱང་བརྡའ་སྤྲོད་པ་དང། སློབ་མས་ཀྱང་འདི་དང་འདིར་དེ་སྙམ་པའི་གཤར་སྒོམ་རེ་ངེས་པར་བྱེད་
དགོས། དོན་དེ་ལ་དགོངས་ནས་ཁྲི་ཆེན་ངག་དབང་ཆོས་འཕེལ་གྱིས་ཁྲིད་གནང་མཁན་གྱི་བླ་མ་དང་སློབ་མ་ཐམས་ཅད་ཀྱིས་བསམ་མནོ་ཡག་པོ་མ་བཏང་ན་གད་ཤོར་ཤོར་བྱེད་འདུག་ཅེས་གསུང་གིན་ཡོད་ཅེས་

[010A]༄༅། །གསུངས་སོ། །སྨྲས་པ། སྔོན་བསགས་ལེགས་བྱས་བསོད་ནམས་བཟང་པོའི་མཐུས། །སངས་རྒྱས་དངོས་དང་འདྲ་བའི་བླ་མ་མཇལ། །སྐྱེས་བུ་གསུམ་གྱི་ལམ་གྱི་རིམ་པ་
མྱོང༑ ༑ཨ་ཧོ་ངོ་མཚར་བསོད་ནམས་སྐལ་བཟང་ཐོབ། །དགའ་ལྡན་ཞིང་གི་མགོན་པོ་བྱམས་པ་ཉིད། །རང་གི་མན་ངག་མངོན་རྟོགས་རྒྱན་འདི་ཡི། །དོན་རྣམས་འདུལ་བྱའི་ཉམས་ལེན་སྤེལ་
བའི་ཕྱིར། །འཛིན་མའི་ཁྱོན་འདིར་ཐོན་པ་ཨེ་མ་མཚར། །ཞེས་བྱ་བ་ནི་བར་སྐབས་ཀྱི་ཚིགས་སུ་བཅད་པའོ། །གཉིས་པ་དངོས་གཞིའི་རྩ་བ་བཤེས་གཉེན་བསྟེན་པའི་སྐབས་སུ། མདོ་སྡེ་རྒྱན་ལས། བཤེས་གཉེན་
དུལ་བ་ཞི་བ་ཉེར་ཞི་བ། །ཞེས་སོགས་ཀྱི་ལུང་འདྲེན་མཛད་དེ། དེ་ལྟ་བུའི་བཤེས་གཉེན་དེ་ཡང། ཡོན་ཏན་བརྒྱད་དང་ལྡན་པ་ཞིག་དགོས་ཤིང། སེམས་རྒྱུད་དུལ་ཞིང་མང་དུ་ཐོས་པའི་ཡོན་ཏན་གྱིས་རྒྱུད་
ལེགས་པར་ཕྱུག་པ། རྟོགས་པའི་ཡོན་ཏན་བདག་མེད་གཉིས་ཀྱི་གནས་ཚུལ་ཇི་ལྟ་བ་བཞིན་དུ་རྟོགས་པ། སློབ་མ་ལས་ཡོན་ཏན་ལྷག་པ། ལུང་དོན་རིགས་པས་འབྱེད་པའི་རྣམ་དཔྱོད་ཀྱིས་ཆོས་སྟོན་
པའི་དབྱངས་སྙན་ཞིང་དོན་རྒྱ་ཆེ་བ། གདུལ་བྱ་རྣམས་ལ་གང་ལ་གང་འདུལ་གྱི་ཆོས་བཏན་པའི་སྒོམ་ལམ་ལ་དཀྲི་མཁས་པ། བསྙེན་བཀུར་སོགས་ལ་བལྟ་བ་མེད་ལ། འགྲོ་བ་རྣམས་ལ་ཅི་འདོད་

[010B] གཞན་གྱི་དོན་སྒྲུབ་པ་ལ་བརྩོན་འགྲུས་དང་ལྡན་པ། ཡང་ཡང་འཆད་པ་ལ་དཀའ་སྤྱད་ཁུར་དུ་བ་ཁྱེར་བསྟེ་ཡོན་ཏན་བརྒྱད་དང་ལྡན་པ་དགོས་སོ། །ཁོ་བོ་ལྟ་བུ་ལ་དེ་ལྟ་བུའི་ཡོན་
ཏན་བརྒྱད་ལྟ་ཞོག་ལྔ་དྲུག་ཙམ་ཡང་མི་ལྡན་ཞིང། དེང་དུས་སུ་ཡོན་ཏན་དེ་དག་དང་ལྡན་པ་དཀའ་བས་བརྒྱད་ཀྱི་ཕྱེད་ཁའམ་བཞི་ཙམ་ཞིག་ལྡན་པ་དགོས། མ་མཐའ་ཡང་བླ་མ་དེ་ཉིད་འདི་ཕྱི་གཉིས་ཀྱི་ནང་ནས་ཕྱི་མ་
གཙོ་བོར་མཛད་པ། ཆོས་འཇིག་རྟེན་གཉིས་ཀྱི་ནང་ནས་ཆོས་གཙོ་བོར་མཛད་པ། ལས་འབྲས་ལ་རྩིས་འཇོག་དང་ཚུལ་ཁྲིམས་ཁ་ངལ་སྣ་རལ་མི་བྱེད་པ་ངེས་པར་དགོས་ཤིང། དེ་ཡང། རང་གི་བླ་མ་དང་ཆོས་ལུགས་
སྣ་ཚོགས་མ་འདྲེས་པ་བརྒྱུད་པའི་བླ་མ་ལ་སོགས་པ་གང་ལའང་དམ་ཚིག་གི་སེལ་ཞུགས་སོགས་ཡོད་མེད་ལེགས་པར་བརྟག་སྟེ། དེ་དག་དང་ལྡན་པའི་ཚེ་རྗེས་སུ་དད་ལོག་ཏུ་གྱུར་པ་དང། རང་ཉིད་ཀྱང་དེ་ལྟ་བུའི་
སྐྱོན་ཅན་དུ་གྱུར་པའི་དགག་བྱ་ཡོད་པས་དང་པོ་ནས་ཁྱི་དང་གློ་བ་འཕྲད་པ་ལྟ་བུ་མ་ཡིན་པའི་བརྟག་དཔྱད་ལེགས་པར་བྱ་ཞིང། དེ་ཡང་ཆོས་མ་ཞུས་གོང་ནས་བརྟག་དཔྱད་བྱེད་གང་ཐུབ་བྱེད། ཆོས་ཞུས་ཚང་ནས་
སྐྱོན་ཅི་ཙམ་མཐོང་ཡང་བརྟག་དཔྱད་སོགས་གཏན་ནས་བྱ་མི་རུང་གསུང། དེ་ཡང་དམ་ཚིག་སེལ་ཡོད་རིགས་རྣམས་ལ་གཏན་ནས་ཆོས་ཞུ་མི་རུང་ཆོས་ཞུན་དངོས་གྲུབ་ཀྱི་བགེགས་དང་སྐྱོན་དུ་གྱུར་བས་བསྟེན་བྱར་

[011A]༄༅། །མི་རུང། འོན་ཀྱང་དེ་དག་ལ་ཞེ་སྡང་གིས་སྡང་ཤུགས་ལ་སོགས་པ་གཏན་ནས་བྱ་མི་ཉན། སློབ་མའི་མཚན་ཉིད་སོགས་ལའང་ཟབ་བཤད་རྒྱས་པར་བསྩལ། བསམ་པས་
བསྟེན་ཚུལ་གྱི་སྐབས་སུ། དཀོན་མཆོག་ཏ་ལའི་མདོ་དྲངས་ཏེ། དད་པ་བདེ་ལེགས་གྲོང་ཁྱེར་མཚོན་བྱེད་ཡིན། །ཞེས་པ་དེ་ནི། གྲོང་ཁྱེར་ཆེན་པོ་ཞིག་གི་ཚོང་འདུས་སུ་མི་ཐམས་ཅད་འདུས་པ་བཞིན་དུ་
བདེ་ལེགས་ཐམས་ཅད་ཀྱང་དེ་ལ་བརྟེན་ནས་འདུ་ཞིང། དད་པ་ནོར་དང་གཏེར་དང་རྐང་བའི་མཆོག་ལག་པ་བཞིན་དུ་དགེ་སྡུད་རྩ་བ་ཡིན། །ཞེས་པ་གཞན་གྱིས་འཕྲོག་ཏུ་མེད་པའི་ནོར་དང་གཏེར་དང་རྐང་
བའི་མཆོག་ལག་པ་བཞིན་དུ་དགེ་སྡུད་རྩ་བ་ཡིན་པ་ནམ་ཡང་ཟད་པ་མེད་པའི་གཏེར་མཆོག་དང། རྣམ་པ་ཐམས་ཅད་མཁྱེན་པའི་སར་བགྲོད་པར་བྱེད་པའི་རྐང་བའི་མཆོག་དང། དཔེར་ན་ཁྲོམ་ལ་སོགས་
པར་ཕྱིན་པའི་ཚེ་དངོས་པོ་སྣ་ཚོགས་མཐོང་བ་ན་ལག་པས་ལེན་ཞིང། ལག་པ་མེད་ན་ལེན་མི་ཐུབ་པ་བཞིན་དུ་ཅི་འདོད་པའི་དགེ་རྩ་རྣམས་སྡུད་པར་བྱེད་པ་ཡིན་ཞེས་སོགས་ཚིགས་བཅད་རྣམས་ལ་ཚིག་
འགྲེལ་མཛད་དེ། དེ་ལྟ་བུའི་རྩ་བ་དད་པ་སྦྱངས་པས་ན་སྐྱོན་ཀུན་ཟད་ཡོན་ཏན་ཀུན་མཐོང་དགོས་པས། ཐོག་མར་སྐྱོན་རྟོག་གི་བློ་དེ་ཉིད་སེལ་བ་ལ་སྨན་པ་མཁས་པས་སྨན་བཏང་བ་བཞིན་དུ་ཐོག་མར་སྐྱོན་

[011B] སྐྱོན་རེ་མི་འཆར་བ་ཡང་སྲིད། ཆེད་དུ་གཉེར་ནས་གསལ་པོ་འཆར་དུ་བཅུག་པ་ན། ག་རེ་འདི་ལ་སྐྱོན་ཡོད་ནས་
འཆར་བ་ཡིན་ནམ་མེད་ནས་ཤར་བ་ཡིན་སྙམ་དུ་བསམ། དེའི་ཚེ་ཡོད་ནས་ཤར་བ་ལོས་ཡིན། བདག་གིས་དེ་ཚེ་མིག་གིས་མཐོང་འབྱུང་སྙམ་བའི་ལོག་ལྟ་ཞིག་ཤར་བ་དེའི་ཚེ། ག་རེ་ཁྱོད་ཚེར་བས་ཐོག་མ་མེད་པ་
ནས་ཉོན་མོངས་པས་སྤགས་ཆེ་བས་སྣང་བར་འདུག་དབང་ཤེས་འཁྲུལ་བའི་ངོར་མཁྲིས་ནད་ཅན་གྱིས་དུང་སེར་པོར་སྣང་བ་སོགས་ཡོད་པས་ག་ལ་འདྲ། འོན་ཀྱང་དེ་ལྟར་སྣང་བ་དེ་བླ་མ་འདིས་རང་གི་སྐྱོན་འདོན་པའི་
ཕྱིར་དུ་མཛད་སྤྱོད་འདི་འདྲ་མཛད་པ་ཡིན་འདུག་དེ་ལ་བརྟེན་ནས་རང་གིས་ཀྱང་སྐྱོན་འདི་དང་འདི་ལྟ་བུ་མཐོང་སྙམ་པའི་ངང་ནས་བླ་མའི་སྐྱོན་ཡོན་ཏན་དུ་མཐོང་བའི་དད་པ་བསྒོམ། དེ་ལྟ་བུའི་སྐྱོན་མཐོང་བ་དེ་ཡང་
རང་གི་ལས་ཉོན་གྱི་སྐྱོན་མ་གཏོགས། བླ་མའི་སྐྱོན་གཏན་ནས་མིན། དཔེར་ན་ལྷས་སྦྱིན་དང་མུ་སྟེགས་བྱེད་རྣམས་ཀྱིས་སྟོན་པ་ལ་སྐྱོན་གྱི་གོང་བུར་མཐོང་བ། འཕགས་པ་ཐོགས་མེད་སྐྱེས་བུ་དམ་པ་ཡིན་ཀྱང་
རྗེ་བཙུན་བྱམས་པ་མགོན་པོ་ལོ་བཅུ་གཉིས་ཀྱི་བར་དུ་སྒྲུབ་ཀྱང་ཞལ་མ་མཐོང་བར་ཕྱིར་བྱོན་པའི་ཚེ་ཁྱི་མོ་དམར་མོ་རོ་སྨད་འབུས་གཡེངས་ཏེ་བཟོས་པ། ཁོག་སྟོད་འགུལ་ཞིང་ཞེ་སྡང་གིས་དུ་ཟུག་བྱེད་པ་ཞིག་གཟིགས་

[012A]༄༅། །པས་སྙིང་རྗེ་སྐྱེས་ཏེ། འབུ་བསལ་ན་འབུ་ཤི་བ་འདུག་མ་བསལ་ན་ཁྱི་མོ་ཤི་བ་འདུག་དགོངས་ཏེ་ལྷུང་བཟེད་ནས་སྤུ་གྲི་བཏོན་ཏེ་རང་གི་བརླ་འོག་ནས་ཤ་བཅད་དེ་གླན་སྙམ་པའི་ཚེ་འབུ་ཤི་བར་
འདུག་དགོངས་ནས། ལྕེ་ཡིས་འབུ་བསལ་སྙམ་ནས་རང་གི་ལྕེ་བརྐྱང་པས་ལྕེ་ས་ལ་རེག་པས་སྤྱན་ཕྱེ་སྟེ་གཟིགས་པས་ཁྱི་མོ་མི་སྣང། མདུན་དུ་འོད་ཀོར་རེ་བའི་དཀྱིལ་དུ་རྗེ་བཙུན་གྱི་སྐུ་མཇལ་བར། རྗེ་བཙུན་
ཐུགས་རྗེ་རེ་ཆུང་སོགས་ཀྱིས་ཡུས་ཞུ་བར། ཁྱོད་ཀྱི་ཐོག་མར་བསྒྲུབ་དུས་ནས་མ་བྲལ་བར་ཡོད་ཀྱང་ལས་ཀྱིས་སྒྲིབ་པས་མ་མཐོང་བ་རེད། ད་ལྟ་ལས་སྒྲིབ་དག་ནས་སྙིང་རྗེ་ཆེན་པོ་སྐྱེ་བ་འཛོམས་པས་མཇལ་བ་
ཡིན༑ ད་ངེད་ཀྱི་ཆོས་གོས་ལ་འཇུས་གསུང་ནས་དགའ་ལྡན་དུ་གཤེགས་པའི་ལོ་རྒྱུས་དང། སློབ་དཔོན་སངས་རྒྱས་ཡེ་ཤེས་ཞབས་ཀྱིས་སློབ་དཔོན་འཇམ་དཔལ་བཤེས་གཉེན་ཁྱིམ་བཙུན་རྒད་པོ་ཆོས་
གོས་ཀྱི་ཐོད་བྱས་ནས་རྨོ་རྨོད་ཅིང་རོལ་ནང་གི་སེམས་ཅན་མང་པོ་ཆུ་ནང་དུ་འཚོད་པ། ནཱ་རོ་པས་ཏེ་ལོ་པ་ཉ་གསོན་བསྲེག་བྱེད་པ། དགེ་ཚུལ་ཚེམ་བུ་པས་རྡོ་རྗེ་ཕག་མོ་མཛེ་མོར་མཐོང་བ་སོགས་དཔེ་དང་གཏན་
ཚིགས་དུ་མའི་སྒོ་ནས་བསམ། དེ་ཡང་ཡབ་སྲས་མཇལ་བའི་མདོ་ལས། དེ་བཞིན་གཤེགས་པ་བདུད་འདུལ་བའི་ཕྱིར་དུ་བདུད་དུ་སྤྲུལ་བ་སོགས་ཀྱང་གསུང་བས། ད་ལམ་བདུད་དུ་མ་སྤྲུལ་བར་དགེ་བའི་

[012B] དེ་ནས་བཤེས་གཉེན་ལ་མཁས་བཙུན་བཟང་གསུམ་གྱི་ཡོན་ཏན་དང་མ་མཐའ་
དངོས་པོ་འཛིན་ཆགས་ཆུང་བ་སེམས་རྒྱུད་དུལ་བ་ན་བཟའ་བཞེས་ཚུལ་བཟང་བ་སོགས་ཡོན་ཏན་ཕྲ་མོ་ལའང་ཆེན་པོར་མོས་ཏེ། བླ་མ་དེ་ལ་ཡོན་ཏན་དེ་དང་དེ་འདུག་ལྟ་བུ་སྙམ་པའི་དད་པ་ལེགས་པར་སྦྱོང། དམ་པ་འདི་ནི་
གངྒཱའི་བྱེ་མ་སྙེད་ཀྱི་སངས་རྒྱས་ཐམས་ཅད་ལས་ཀྱང་བཀའ་དྲིན་ཤིན་ཏུ་ཆེ་བ་ཡིན་ཏེ། བདག་ཉིད་སྟོན་པ་ཐུབ་པའི་དབང་པོ་ནས་བཟུང་སངས་རྒྱས་བྱང་སེམས་བགྲང་ལས་འདས་པ་ཞིག་བྱོན་མོད། དེ་རྣམས་ལ་ཐུགས་རྗེའི་
ལྕགས་ཀྱུ་མེད་པ་མིན་ཀྱང་རང་ཉིད་དེ་རྣམས་ལ་འབྲེལ་བ་ཆུང་བས་རྗེས་སུ་བཟུང་བ་མཉན། བླ་མ་འདི་བདག་འདུལ་བའི་ཕྱིར་དུ་རང་དང་སྐལ་བ་མཉམ་པའི་ཐ་མལ་བའི་རྣམ་པར་འབྱོན་བས་རང་ངོས་ནས་སངས་རྒྱས་
ལས་ཀྱང་བཀའ་དྲིན་ཆེ། སྔོན་ཐུབ་པ་བཅོམ་ལྡན་འདས་ཀྱིས་སློབ་པ་ལམ་གྱི་གནས་སྐབས་སུ། ཆོས་ཚིགས་བཅད་གཅིག་གི་དོན་དུ་སྐུ་ལུས་ལ་ལྕགས་གཟེར་སྟོང་བཏབ་བ་དང། མར་མེ་སྟོང་བཙུགས་པ་སོགས་
མཛད་འདུག་ཅིང་བདག་ནི་དཀའ་སྤྱད་དེ་འདྲ་བྱེད་མི་དགོས་པར་ཆོས་ཁྱད་པར་ཅན་འདི་ལྟ་བུ་ཐོབ་པ་ཡང་བླ་མ་འདིས་ཆོས་སྒོ་སྐྱེལ་གྱི་ཚུལ་དུ་མཛད་པ་ནི་བླ་མ་འདི་ཉིད་ངེས་པར་བཀའ་དྲིན་ཤིན་ཏུ་ཆེ། སྟོང་གསུམ་གསེར་གྱིས་བཀང་སྟེ་

[013A]༄༅། །ཕུལ་ཡང་བཀའ་དྲིན་གྱི་ཆ་ཕྲ་མོ་ཙམ་ཡང་གཞལ་བར་ག་ལ་ནུས་སྙམ་ནས་མིག་ནས་མཆི་མ་འཁྲུག་པ་དང། ལུས་ཀྱི་བ་སྤུ་ལྡང་པའི་བར་དུ་བསྒོམ། དེ་ལྟར་བྱུང་ཚེ་མྱོང་བ་ཐོན་པ་ཡིན་གསུང། ༸སྦྱོར་
བའི་བསྟེན་ཚུལ་གྱི་སྐབས་སུ། མཆོད་པ་གསུམ་གྱི་ནང་ནས་མཆོག་ཏུ་གྱུར་བ་བཀའ་བཞིན་སྒྲུབ་པ་མཆོད་པའི་མཆོག་ཡིན་པས་དེ་ཉིད་ལ་སྒོ་ཀུན་ནས་འབད་དགོས་ཚུལ་སོགས་ཀྱི་ཟབ་བཤད་རྒྱས་པར་བསྩལ། དེ་ཡང་མགོན་པོ་
གསེར་གླིང་བའི་རྣམ་ཐར་ལྟར། གནས་ཁང་བྱི་དོར་བྱས་ལ་ཞེས་སོགས་ཀྱི་སྐབས་སུ།    ༈    ཁང་པ་དང་བྲག་ཕུག་སོགས་གང་ཡིན་ཀྱང། ཕྱག་བརྡར་ལེགས་པར་
བྱ་དགོས་ཤིང། དེ་ཡང་ལ་ལས་གནས་ཁང་འདི་ཤིན་ཏུ་སྡུག་པས་ཕྱག་བརྡར་སོགས་བྱས་མ་བྱས་ཅང་མེད་ཟེར་བ་ལྟ་བུ་མ་ཡིན་པར། གནས་ཁང་བཟང་ངན་ལ་མ་ལྟོས་པར་ཕྱག་བརྡར་སོགས་ལེགས་པར་བྱ་
དགོས་ཤིང། དེ་ཡང་གོང་དུ་སེམས་བསྐྱེད་བྱས་པ་དེ་ཡང་གནས་ཁང་བྱི་དོར་བྱེད་པ་སོགས་སེམས་བསྐྱེད་ཀྱིས་རྩིས་ཟིན་པའི་དགོས་པ་ཁྱད་པར་ཅན་ཡོད་སྙམ་དུ་བསམ། དེ་ལྟར་ཡང་ཡང་བསམ་སྟེ་གནས་ཁང་
འདིར་མཆིས་བའི་རྡུལ་འདི་ཐོག་མ་ནས་འདི་ཀ་རང་དུ་ཡོད་པ་ཡིན་ནམ་གསར་དུ་བྱུང་བ་ཞིག་ཡིན་གང་ཡིན་ལ་བརྟག་ཅིང་དཔྱད་པའི་ཚེ། སྤྱིར་རང་སྡོད་པའི་ཁང་ཁྱིམ་ཡོ་བྱད་སོགས་རང་གི་རྣམ་སྨིན་གྱི་བདག་འབྲས་

[013B] རྡུལ་འདི་རང་ངོས་ནས་གྲུབ་པ་ཞིག་མ་ཡིན་ན་ལན་དུ་མར་བྱབས་པས་ཟད་དགོས་པ་ལས། ཇི་ལྟར་བྱས་ཀྱང་མང་དུ་འགྲོ་བ་དེ་ནང་གི་ཉོན་མོངས་པ་དེ་རྡུལ་གྱི་རྣམ་པར་ཤར་བས་ཉོན་མོངས་པ་མ་ཟད་པར་
དུ་རྡུལ་དེ་ཟད་པར་མི་འདུག་བདེ་བ་ཅན་སོགས་དག་པའི་ཞིང་ཁམས་རྣམས་ལ་རྡུལ་མེད་པར་གསུང། རང་ཅག་སོ་སྐྱེས་ཀྱི་གནས་མ་དག་པའི་ཞིང་རྣམས་སུ་ཡོད་པའི་རྡུལ་ཕལ་བར་མ་བསམ་པར་རང་རྒྱུད་ཀྱི་ཉོན་
མོངས་པའི་རྡུལ་ཁོ་ན་ཡིན་པར་འདུག་པས། ད་དེ་ཉིད་བདག་གིས་གཙང་སིང་ངེ་བ་བྱབས་ཏེ་དག་པའི་ཞིང་ལྟ་བུ་ཞིག་བྱའོ་སྙམ་པ་བྱ་ཞིང། དེ་ཞི་ཞིང་སྦྱོང་བའམ་སེམས་སྦྱོང་བ་ལ་བྱེད་གསུངས་པས་ཞིང་སྦྱོང་བའི་
མན་ངག་ཁྱད་པར་ཅན་ཡིན་ནོ། །དེ་ཡང་དཔེར་ན་མི་ཁྱིམ་རང་ག་བ་ཞིག་གི་ནང་དུ་རྒྱལ་པོ་ཆེན་པོ་ཞིག་སྤྱན་འདྲེན་ཞུ་ན། ཁོ་རང་གི་དཔག་ཚོད་དང་བསྟུན་པའི་བྱི་དོར་བྱས་ཏེ་གཙང་སིང་ངེ་བ་བཟང་པོ་དགོས་པ་བཞིན་དུ་
བདག་གིས་ཀྱང་ཉོན་མོངས་པ་འདི་འདུལ་བའི་ཕྱིར་དུ་ཕྱོགས་བཅུའི་རྒྱལ་བ་སྲས་བཅས་སྤྱན་འདྲེན་པའི་གནས་འདིར་གཙང་སིང་ངེ་བ་ཞིག་བྱའོ་སྙམ་པ་དང་བཅས་ལག་ཏུ་ཐོགས་པའི་ཕྱགས་མ་དེ་རྒྱལ་བའི་ཡེ་ཤེས་ལྔའི་རང་
བཞིན་དུ་བསམ་སྟེ། འཕགས་པ་ལམ་ཆུང་བའི་རྣམ་ཐར་ཡིད་ལ་དྲན་བཞིན་པའི་ངང་ནས། རྡུལ་འདི་ས་རྡུལ་མ་ཡིན་གཏི་མུག་རྡུལ། །རྡུལ་འདི་ས་རྡུལ་མ་ཡིན་འདོད་ཆགས་རྡུལ། །རྡུལ་འདི་ས་རྡུལ་མ་ཡིན་ཞེ་སྡང་

[014A]༄༅། །རྡུལ༑ ༑ཞེས་དང། རྡུལ་སྤང་ངོ། དྲི་མ་སྤང་ངོ། ཞེས་ངག་ནས་འདོན་བཞིན་པའི་ངང་ནས་ལེགས་པར་བྱ་བས། ཆུས་ཆག་ཆག་ལེགས་པར་བཏབ། འདིའི་སྐབས་སུ་འཕགས་པ་ལམ་ཆུང་བའི་
རྣམ་ཐར་རྒྱས་པར་བཀའ་སྩལ་ཏོ།།    ༈    རང་ཉིད་ལས་མཐོ་བའི་སྟེགས་ཀྱི་ཁར། མེད་མི་རུང་བའི་སྟོན་པ་ཐུབ་པའི་དབང་པོའི་སྐུ་གཙོ་བོར་བཞུགས་
དེ་ཡང་དེང་དུས་སུ་བསྙེན་རྫོགས་སྒྲུབ་སྐབས་བླ་མས་སྟོན་པའི་སྐུ་བརྙན་གནང་སྲོལ་ཡོད་པ་དེ་ཡང་རྗེས་སུ་ལམ་རིམ་བསྒོམ་པའི་ཚེ་རྟེན་གྱི་གཙོ་བོར་གནང་བ་མ་གཏོགས། གར་འགྲོ་སར་ཁྱེར་རྒྱུར་གནང་བ་མིན་ཞེས་སྔོན་གྱི་
བླ་མ་དམ་པ་རྣམས་ཀྱིས་གསུང་གསུང། འབྱོར་ཚེ་གཡས་སུ་ཨ་ཏི་ཤ་དང། རྒྱལ་བ་ཙོང་ཁ་པ་ཡབ་སྲས་ཀྱི་སྐུ། རང་གི་རྩ་བའི་བླ་མའི་སྐུ་རྣམས་བསྒྲིགས། སྤྱིར་བླ་མ་རྣམས་ལ་བཟང་ངན་མ་མཆིས་ཀྱང་
དེ་རྣམས་རང་ཅག་ལ་བཀའ་དྲིན་ཆེ་བ་ཡིན་པས་གཙོ་བོའི་ཚུལ་དུ་བསྒྲིགས་པ་ཡིན་གསུང། དེ་ནས་རིམ་གྱིས་རྒྱུ་བཟང་ངན་ལ་མ་ལྟོས་པར་བླ་མ་དང་ཡི་དམ་སངས་རྒྱས་བྱང་སེམས་སོགས་ཀྱི་སྐུ་བརྙན་རྣམས་ཡོད་
ཚེ་གོ་རིམ་མ་འཆོལ་བར་རིམ་གྱིས་བསྒྲིགས། དེ་ལ་ཐོག་མར་ཆོས་སྐྱོང་གི་སྐུ་སོགས་མི་བཀོད་གཤམ་དུ་བཀའ་སྡོད་ཀྱི་ཚུལ་དུ་བཀོད། དགོས་པའི་ཆོས་སྐྱོང་གི་སྐུ་ཡང་མགོན་ཆོས་རྣམ་གསུམ་ལས་ལྷག་མི་

[014B] དེང་སང་འཇིག་རྟེན་པའི་ལྷ་རྣམས་ལ་སྐྱབས་སུ་འགྲོ་བ་དང། དེ་དག་གི་ལྷ་རྟེན་སོགས་བཞེངས་རླུང་ལང་མོད། རྗེ་གྲུབ་པའི་དབང་ཕྱུག་ཀློང་རྡོལ་བླ་མ་རིན་
པོ་ཆེས་སྐུ་ཐང་སོགས་ལ་གཤམ་དུ་རྒྱལ་ཆེན་སྐུ་ལྔ་སོགས་རྒྱབ་པ་གཟིགས་ཚེ། སྐུ་ཐང་ཡག་ཏོ་འདི་ལ་འདིས་བསླད་འདུག་ཅེས་ཕྱག་མཛུབ་འཛུགས་པར་མཛད་པ་རེད་ཅེས་གསུང། དེ་དག་ལ་སྐྱབས་སུ་སོང་ཚེ་འཇིག་
རྟེན་པའི་འདྲེ་ཞིག་ཡིན་ཚེ་ཁོ་རང་ཚོགས་ཞིང་ཐམས་ཅད་ལས་ཤེད་པོ་ཞིག་ཡིན་སྙམ་ནས་ཅུང་ཟད་ཙམ་གྱིས་ཡི་དམ་གུ་མིན་ལ་བརྟེན་ནས་བར་ཆད་གཏོང། དེ་ལྟར་མ་བྱས་ཀྱང་ཁོར་རང་གིས་ངོས་ནས་གཟབ་གཟབ་བྱེད་འཁུལ་
བྱས་ཀྱང། ཁོ་རང་བཞིན་གདུག་པ་ཅན་ཡིན་ཕྱིར་མཐར་སྡུག་པ་ཞིག་ལས་མི་འོང་བས་བཏང་སྙོམས་སུ་བཞག་ན་ཕན་གནོད་ཆུང། འཇིག་རྟེན་ལས་འདས་ཀྱང་འཇིག་རྟེན་པའི་ཚུལ་བསྟན་པ་རྣམས་ཀྱང། སྡེ་སྲིད་སྤྲང་ཆས་
སྤྲད་པ་དང་འདྲ། སྡེ་སྲིད་སྤྲང་ཆས་སྤྲད་ཚེ་མི་རྣམས་ཀྱིས་ཀྱང་ངོ་མི་ཤེས་པའི་ཚུལ་བྱས་ན་བདག་རྐྱེན་ཡོང། ཤེས་འདོག་ཁ་བས་སྐུ་བཞོག་ཅེས་པེ་ལི་ཁྲབ་ན་བཀའ་བཀྱོན་འོང་བ་བཞིན། བསྟན་པ་བསྲུང་བར་དྲེགས་པའི་
ཚུལ་བཟུང་བ་ཡིན་པས་སངས་རྒྱས་བྱང་སེམས་སོགས་ཀྱི་སྐྱབས་འགྲོ་བྱས་མི་ཆོག་པར་མ་ཟད། སྐྱབས་འགྲོའི་བསླབ་བྱ་དང་འགལ་བའི་ཉེས་པ་ཆེན་པོ་ཡོང། དེ་དག་ལ་དགོངས་ཏེ་གྲྭ་སར་གྲྭ་ཚང་ཚོགས་ཆེན་སོགས་སུ་

[015A]༄༅། །མགོན་ཁང་ཞེས་ཟུར་ཞིག་ཏུ་ལོགས་སུ་ཡོད་པ་དེ། ལྷ་དེ་རྣམས་གཙོ་བོར་མི་འགྱུར་བའི་ཆེད་དུ་ཞེས་གསུང། གཞན་ཡང་བླ་སྐུ་སོགས་སྐུ་ཉམས་ཅུང་ཟད་ཞན་རིགས་རྣམས་ཀྱང་རང་ངོས་ནས་དཀོན་མཆོག་
དངོས་ཀྱི་འདུ་ཤེས་བཞག་དགོས་ལ། གཞན་གྱིས་མཐོང་ན་འཕྱ་སྨོད་སོགས་འཕྱོར་རིགས་རྣམས་མི་དགེ་བའི་ལས་བསོགས་པའི་དགག་བྱ་ཡོད་པས་རྒྱབ་ལོགས་སོགས་སུ་མིས་མི་མཐོང་བའི་སར་སྲི་ཞུ་བཅས་བཞག་
ཉིན་རེ་བཞིན་རྟེན་བཀྲམ་པ་མ་གྲུབ་ཚེ། རྡུལ་སྤྲུགས་རྒྱག་པ་དང། དབུ་གཟྭ་བསལ་བསྒྲོན། རྡུལ་ཕྱིས་སོགས་ཡང་ཡང་བྱ། ལམ་དུ་འགྲོ་སྐབས་རྟེན་མང་པོ་ཞུ་མ་ཐུབ་ཚེ་རྡོའི་མཎྜལ་གྱི་སྟེང་དུ་འབྲུའི་ཚོམ་བུའམ་རྡོ་དང་
གཟེགས་མའི་ཚོམ་བུ་ལྔའམ་དགུ་བཀོད་དེ། ཐུབ་དབང། བྱམས་པ་འཇམ་དབྱངས། རྡོ་རྗེ་འཆང། རྩ་བའི་བླ་མ་རྣམས་དངོས་སུ་བཞུགས་པའི་མོས་པ་བྱ།    ༈   
པ་ལ། གཡོ་ཞེས་པ་ནང་གི་གཡོ་ལ་བྱེད་པ། ཁ་བསག་གཞོགས་སློང་སོགས་ལོག་འཚོ་ལྔ་ལ་གོ་དགོས། ཁ་བསག་ཞེས་པ་ཡང། མཆོད་པའི་ཕྱིར་རང་ཉིད་ལ་ནོར་རྫས་ཡོད་བཞིན་སེར་སྣས་གཏོང་མ་
ཕོད་པར། ངས་མཆོད་པ་ཞིག་འབུལ་བསམ་མོད་འབུལ་བྱེད་མེད་པས་སྦྱིན་བདག་ཞིག་བཙལ་བ་ཡིན་འདོག་འདོག་ཀྱིས་གཞན་ལ་མཆོད་རྫས་ཐོབ་འདོད་ཁ་བསག་དང། གཞོགས་སློང་ནི། སྦྱིན་བདག་ཞིག་

[015B] དེར་ཕྱིན་ནས་ཁོང་ལ་ཕུལ་ན་ཁོང་ཟ་ངེ་ཟིང་ངེ་ཚ་བོ་ཡིན་པས་ཡག་པོ་བྱེད་ཀི་མེད། ང་ལ་ཕུལ་ན་ངས་ཆུད་མི་ཟ་བར་གང་ཡག་ཡག་བྱེད་ཟེར་ལྟ་བུ་གཞོགས་སློང་གི་
མཆོད་པ་སོགས་ནི་མཆོད་པའི་གྲལ་དུ་མི་འགྲོ་མཆོད་པའི་རྫས་གཞན་ལ་སློང་དགོས་པ་བྱུང་ཚེ། སྦྱིན་བདག་ལ་མཆོད་པའི་ཕན་ཡོན་སོགས་བཤད་དེ་ཁྱེད་ཀྱིས་བདག་ལ་མཆོད་པའི་རྫས་ཞིག་སྩལ་དུ་
གསོལ༑ ཞེས་པ་ལྟ་བུས་སློང། མཆོད་པ་འབུལ་འདོད་པ་རྣམས་ལ་ཐོག་མར་མཆོད་པ་དེ་ཡང། ཇོ་བོ་བཀའ་གདམས་པ་རྣམས་ཀྱིས་མཆོད་པའི་རྫས་ལ་རག་མ་ལས། རང་གི་ཀུན་སློང་ལ་རག་ལས་གསུངས་
པ་ལྟར། རྫས་སྟོབས་ཆེན་བསོད་ནམས་བསོག་ཕུལ་ཆེ་ཡང། མཆོད་པ་བཟང་ངན་དང། ཐར་པའི་རྒྱུར་གྱུར་མི་གྱུར་ནི་ནང་གི་ཀུན་སློང་ལ་རག་ལས་པས། རྗེ་སྒྲུབ་ཁང་པ་དགེ་ལེགས་རྒྱ་མཚོས་རང་གི་བཞེས་
རྒྱན་བཀྲུས་ནས་ཡོན་ཆབ་ཕུལ་བ་དང། གཡམ་པའི་མཎྜལ་འབུལ་བ་སོགས་འཁོར་ལོས་སྒྱུར་བའི་རྒྱལ་སྲིད་མཐའ་དག་སྦྱིན་པ་བཏང་བ་ལས་ཀྱང་ལྷག་པའི་བསོད་ནམས་དང། ཡེ་ཤེས་ཀྱི་ཚོགས་རྫོགས་པ་ཡིན་
ཞེས་གསུང། དེ་ཡང་ཆོས་བརྒྱད་ཀྱིས་མ་བཅིང་བ་གལ་ཆེ་སྟེ། སྔོན་དགེ་བའི་བཤེས་གཉེན་འབན་གུང་རྒྱལ་གྱིས་ཉིན་གཅིག་མཇལ་ཁ་ཡོང་མཁན་མང་པོ་ཡོང་བར། དེ་རིང་མི་མང་པོ་ཡོང་བས་མཆོད་པ་འདྲ་

[016A]༄༅། །ཆགས་པ་ཞིག་འབུལ་དགོས་སྙམ་སྟེ་ཕུལ། མཆོད་པ་ཕུལ་ཚར་ནས་ཀུན་སློང་བརྟག་པས། འཇིག་རྟེན་ཆོས་བརྒྱད་ཀྱི་དབང་དུ་སོང་འདུག་པ་ཐུགས་འགྱོང་ནས་ཡར་བཞེངས་ཏེ་སྒོ་
རྒྱབ་ནས་ཐལ་བ་སྦར་གང་བླང་ནས་མཆོད་པ་ལ་གཏོར་ཏེ་ཐལ་བས་གཡོགས། རང་བཞུགས་མལ་དུ་དབུ་གཏུམ་བཞུགས་པ། རྒྱ་གར་ནས་ཕ་དམ་པ་མངོན་ཤེས་ཀྱིས་གཟིགས་ཏེ། དེ་རིང་བོད་ནས་དགེ་
བཤེས་པའི་འབན་གྱི་མཆོད་པ་ལས་ལྷག་པ་བྱུང་མ་སོང། ཁོང་གིས་ཆོས་བརྒྱད་ཀྱི་ཁ་ལ་ཐལ་བ་རྒྱབ་སོང་ཞེས་དགྱེས་དགྱེས་མཛད་པ་རེད་གསུང། དེ་ཡང་ཆུ་ལ་སེར་སྣ་མེད་པས་ཡོན་ཆ་བརྒྱ་གང་ཆེ་རེ་
ཕུལ། འབུལ་བའི་ཚེ་ཡང། ཏིང་ལེགས་པར་ཕྱིས་ཏེ་འོད་འབར་བར་བྱས་ནས་བླ་མ་ཆེན་པོར་གསོལ་དཔོན་གྱིས་གསོལ་ཇ་ཞུས་པ་ལྟར་གུས་ཞབས་དང་ལྡན་པར་འཇིགས་ཞུམ་པ་དང་བཅས་དང་བ་འདྲེན་
པའི་ཚུལ་དུ་འབུལ། དེ་ལྟར་མ་བྱས་པར་སྣང་བ་གང་དྲན་གྱིས་འཕོ་བ་སོགས་བྱས་ན་རང་ཚུལ་ཁྲིམས་འཆལ་བའི་ཉེས་པ་བྱུང། ཁ་མ་འགིངས་ན་རང་བསོད་ནམས་ཆུང་བར་གྱུར་བས་མཐོ་དམའ་རན་པར་འབུལ་
རང་ལ་དངོས་པོ་གང་ཡོད་ཀྱི་ཆ་གཉིས་ཀྱིས་མཆོད་པ་འབུལ་བ་དང། ཆ་གཅིག་རང་གིས་ལོངས་སྤྱོད་པར་གསུངས་པས་དཔེར་ན་དངུལ་སྐར་ཕྱེད་བརྒྱད་ཀྱིས་མར་ཉོས་ཚེ་སྐར་ལྔས་མཆོད་མེ་འབུལ་ཞིང་

[016B] མཆོད་མེ་འབུལ་སྐབས་ཀྱང། ཁ་མངའ་བ་དང་མཆོད་རྐོང་གི་ཕྱིར་འཕོ་བ་སོགས་མ་ཡིན་པར་འབུལ། མི་ལ་ལ་ནི་མར་སྡུག་པ་ཁ་ཚ་སོགས་ཀྱིས་མཆོད་མེ་ཕུལ་ན་
ནོམ་ཆེན་པོ་འོད་ཟེར་བ་སོགས་རང་གི་བསོད་ནམས་ཟད་པའི་རྒྱུ་སྒྲུབ་པའི་རྟགས་ཡིན། དེ་ཡང་ཉིན་དུས་སུ་ཡོན་ཆབ་གཙོ་བོ་དང། མཚན་དུས་སུ་མར་མེ་གཙོ་བོ་འབུལ། སྤོས་ནི་དུས་ཐམས་ཅད་དུ་འབུལ་གསུང་
ཏིང་བསྒྲིགས་བའི་ཚེ་གཅིག་ལ་གཅིག་ཐུག་དྲག་ན་གཅིག་ཕུལ་བའི་ཕན་ཡོན་ལས་མི་འཐོབ་གསུང། གང་ལྟར་ཡང་ཉེ་རིང་འཚམ་བ་རེ་གལ་ཆེ། སྦྱོར་ཆོས་དང་པོ་གཉིས་ཐུན་དང་པོ་ལ་ལེགས་པར་བྱ་སྟེ། ཐུན་རྗེས་
མ་རྣམས་སུ་རྒྱས་པར་མ་འགྲུབ་ཚེ། མིག་གིས་ཅེ་རེ་བལྟས་ནས་ད་ལྟ་གསར་དུ་འབུལ་མི་དགོས་འདུག་སྙམ་ནས་བསྡད་པས་ཆོག་གསུང། སྦྱོར་ཆོས་གསུམ་པ་ལུས་རྣམ་སྣང་གི་ཆོས་བདུན་ལྡན་དུ་འཁོད་དེ་
སྐྱབས་འགྲོའི་སེམས་བསྐྱེད་རྒྱུད་དང་འདྲེས་སུ་བྱ་བ་ལ། འདིར་སྐྱབས་སེམས་ཀྱི་གསལ་ཁ་མི་འབྱུང་ཡང། ཉམས་ལེན་གྱི་སྐབས་གོང་གི་སྐྱབས་སེམས་འདིར་ལེན་པ་མན་ངག་ཡིན་པས། དེ་ཡང་ཐོག་
མར་རང་ཉིད་གང་དུ་འདུག་བའི་འོག་གཞི་དེར་ས་དཀར་གྱིས་གཡུང་དྲུང་ཆོས་སྐོར་རིས་སུ་བྲིས། དེ་ཡང་སྔོན་ཐུབ་པའི་དབང་པོ་མངོན་པར་རྫོགས་པར་སངས་རྒྱས་པའི་ཚེས་གང་བྱུང་གིས་མི་ཐེག་པར་འོག་གཞི་

[017A]༄༅། །རྡོ་རྗེ་ཕ་ལམ་ལས་གྲུབ་པའི་རྡོ་རྗེ་གདན་དུ་སངས་རྒྱས་པ་ཡིན་པས་འོག་གཞི་དེར་ས་དཀར་གྱིས་གཡུང་དྲུང་ཆོས་འཁོར་དུ་བྲིས་པས་སྔོན་བྱུང་སྟོན་པའི་རྣམ་ཐར་རྗེས་འཇུག་འདུལ་བྱའི་ཉམས་
ལེན་དུ་ཁྱེར་བ་ཡིན། ལ་ལ་ནི་མི་འགྱུར་གཡུང་དྲུང། མི་བཤིག་པའི་རྡོ་རྗེ་ཞེས་པ་ཡིན་པས་རྡོ་རྗེ་རྒྱབ་ཀྱང་ཆོག་ཟེར་ཡང། དེ་ནི་མི་རིགས་ཏེ་རྡོ་རྗེ་དྲིལ་བུའི་སྟེང་དུ་བསྡད་ན། གསང་སྔགས་ཀྱི་དབང་
ཐོག་པ་ཞིག་ཡིན་ཚེ། ལྷའི་མཚན་མ་འགོམ་པའི་ཉེས་པ་འབྱུང་བས་མི་རུང་ངོ། །དེང་དུས་འགའ་ཞིག་ནས་བླ་མའི་བཞུགས་གདན་དུ་རྡོ་རྗེའི་རི་མོ་ཡོད་པ་དེ། འདུས་པར་རྡོ་རྗེའི་རེ་ཁས་སྤྲས་
པའི་ཁྲི་ཡིན་ཁུལ་བྱས་ཀྱང། དེའི་རྒྱུ་མཚན་རྡོ་རྗེའི་རེ་ཁ་ཞེས་པ་དེང་དུས་རྡོར་གདན་དུ་གྲགས་པའམ་རྟེན་ཁབས་རྡོ་རྗེ་ཞེས་པ་ཁྲིའི་ངོས་སུ་བཀྲམ་རྒྱུ་དེ་ཡིན་གསུང། དེ་ནས་སྔོན་བཅོམ་ལྡན་འདས་ཤཱཀྱ་ཐུབ་
པ་མངོན་པར་རྫོགས་པར་སངས་རྒྱས་སུ་ཉེ་བ་ན་རྩྭ་འཚོང་གི་ཁྱེའུ་བཀྲ་ཤིས་ལས་རྩྭ་དུར་བ་བཞེས་ཏེ་བྱང་ཆུབ་ཤིང་དུ་རྩྭ་དུར་བ་རྩ་བརྒྱ་བ་དང་རྩེ་མོ་མདུན་དུ་བསྟན་པར་བཀྲམ་པའི་སྟེང་དུ་སྐྱིལ་ཀྲུང་མི་བཤིག་པའི་
དམ་བཅའ་བཅས་བཞུགས་ནས་མཉམ་བར་བཞག་སྟེ་མངོན་པར་རྫོགས་པར་སངས་རྒྱས་པའི་མཛད་པ་དང་མཐུན་པར། རང་གིས་སངས་རྒྱས་རྗེས་སུ་དྲན་ནས་གདན་འོག་ཏུ་རྩྭ་དུར་བའམ་ཀུ་ཤ་གང་རིགས་རྩ་

[017B]དེའི་སྟེང་དུ་ཤིང་ཁྲི་ཁྲ་མིག་ཅན་གྱི་ཁར་འབོལ་སྟན་རྒྱབ་མཐོ་ལ་མདུན་དམའ་བའི་སྟེང། རང་འཁོད་དེ་འདུགས་དེར། དང་པོ་ནས་དཔའ་ཞུམ་པའི་སེམས་ཀྱིས་ང་
འདིར་ཉིན་འགའ་སྡོད་ཁུལ་བྱས་ཀྱང་དགེ་སྦྱོར་འཕེལ་བ་དང་རྟོགས་པ་སོགས་སྐྱེ་བ་གང་ཡང་མི་ཡོང་པས་གཞན་ཞིག་ཏུ་འགྲོ་བར་བྱའོ་སྙམ་པ་ལྟ་བུ་མ་ཡིན་པར། ཁོ་བོ་གནས་འདི་དང་གདན་འདིའི་སྟེང་དུ་དགེ་
སྦྱོར་འཕེལ་བ་དང་རྟོགས་པ་ཇི་སྲིད་མ་སྐྱེས་ཀྱི་བར་དུ་གནས་པར་བྱའོ་སྙམ་ནས་སྡོད་དགོས། སྡོད་ཚུལ་ཡང་ལུས་རྣམ་སྣང་ཆོས་བདུན་ནམ་སྤྱོད་ལམ་གང་བ་དེར་འཁོད་པར་གསུང་བས། སྤྱོད་ལམ་གང་བདེ་
ནི༑ སྔོན་དགྲ་བཅོམ་པ་བ་གླང་དག་ཅེས་པ་ཁོང་སྐྱེ་བ་སྔོན་མ་མང་པོར་བ་གླང་དུ་སྐུའི་སྐྱེ་བ་བཞེས་པའི་བག་ཆགས་ཀྱི་དབང་གིས་བ་གླང་ཉལ་སྟབས་ཀྱིས་ཉལ་བའི་ཚུལ་གྱིས་བསྡད་པའི་ཚེ་ཏིང་དེ་འཛིན་གསལ་
ཞིང་ཡིད་བདེ་བས་བྱུང་བ་ལྟ་བུ་དང། དེ་ལྟ་བུའི་དམིགས་གསལ་འགའ་ཞིག་ལ་དགོངས་ནས་གསུངས་པ་ཡིན་གསུང། དེ་མིན་ལུས་རྣམ་སྣང་གི་ཆོས་བདུན་ལྡན་དུ་འཁོད་དགོས། དེའི་ཚུལ་ནི་རྐང་པ་རྡོ་རྗེ་སྐྱིལ་ཀྲུང་
དམ་སྐྱིལ་ཀྲུང་ཕྱེད་པ་ཞེས་གསུང། རང་རྡོ་རྗེ་སྐྱིལ་ཀྲུང། མ་བྱུང་ཡང། སྐྱིལ་ཀྲུང་ཕྱེད་པ་བྱ་ཞིང། དེ་ཡང་གཡོན་གྱི་རྐང་མགོ་གཡས་ཀྱི་བརླ་འོག་ཏུ་ཆུད་པ་དང། གཡོན་པ་གཡས་པའི་སྟེང་དུ་བཞག་པ་སོགས་

[018A]༄༅། །བྱ་མི་རུང་བས། གཡོན་གྱི་རྐང་མགོ་གསང་གནས་ཀྱི་ཐད་དང། གཡས་ཀྱི་རྐང་མགོ་བརླ་གཡོན་སྟེང་དམ་དེའི་ཕྱིར་བཞག་པ་བྱས། རྐེད་པ་སྒལ་ཚིག་མདའ་ལྟར་སྲང། ལག་གཉིས་ལྟེ་
བུ་གའི་ཐད་དུ་མཉམ་བཞག་སྐེ་ཅུང་ཟད་གུག་ཕྲག་པ་གཉིས་ཐད་ཀར་བརྐྱང། མིག་གཉིས་ཟིམ་བུའི་སྣ་རྩེར་གཏད། དེང་དུས་འགའ་ཞིག་གིས་མོས་པ་བྱེད་སྐབས་མིག་བཙུམ་གྱིན་བྱེད་འདུག་པས་
ནག་འཐེགས་པ་གཅིག་ལས་མི་འོང་བས་མིག་ཟིམ་བུའི་ཚུལ་གྱིས་བལྟ་བ་བྱིང་བ་མི་སྐྱེ་བའི་ཆེད་ཡིན་གསུང། དེ་ལྟར་ལུས་རྣམ་སྣང་གི་ཆོས་བདུན་ལྡན་དུ་འཁོད་དེ། རང་རྒྱུད་ལ་ལེགས་པར་བརྟག་
ན༑ ཆགས་སྡང་རྨོངས་གསུམ་དང་འཇིག་རྟེན་ཆོས་བརྒྱད་དཀར་ནག་ཕྲ་གསུམ་གྱི་བློ་ཞིག་མེད་པ་མི་འོང་བས་དེ་ཉིད་ལེགས་པར་ངོ་ཤེས་པར་བྱ་དགོས་ཏེ། ག་རེ་བདག་འཁོར་བ་ཐོག་མ་མེད་པ་ནས་
བློ་ངན་འདི་ངོ་མ་ཤེས་པས་སྡུག་ཏུ་བཅུག་པ་ཡིན། ད་ལྟ་བླ་མའི་བཀའ་དྲིན་ལ་བརྟེན་ནས་ཅུང་ཟད་ངོ་ཤེས་པའི་དུས་འདིར་བློ་ངན་ཡུལ་ནས་ཐོན་པ་བྱ་སྙམ་ནས། སྣ་བུག་གཡས་ནས་རླུང་ཕྱིར་ཐོན་
པ་དང་མཉམ་དུ་ཉོན་མོངས་པའི་རྟོག་པ་རྣམས་དུད་ཁུ་དང་སོལ་ཁུའི་རྣམ་པར་ཕར་སོང། གཡོན་ནས་ཚུར་རྡུབས་པ་དང་མཉམ་དུ་སངས་རྒྱས་བྱང་སེམས་ཀྱི་ཐུགས་རྒྱུད་ཀྱི་སྤངས་རྟོགས་ཀྱི་ཡོན་

[018B] རང་གི་ལུས་ཀྱི་ནང་ཐམས་ཅད་མུན་ཁུང་དུ་སྒྲོན་མེ་བཏེགས་པ་ལྟར་དྭངས་ཤིང་གསལ་ཟིང་ངེ་བར་བྱས་སོང་སྙམ་པའི་མོས་པ་བྱ། དེ་ནས་
མོས་པ་བྱེད་པ་མ་གཏོགས། སྣ་བུག་ནས་རླུང་ངོས་སུ་འབྱུང་འཇུག་ཕྱེད་པ་མིན་ཅིང། དབུགས་རང་བབས་སུ་བཞག་སྟེ་ཁུག་པ་ཉེར་གཅིག་གི་བར་དལ་བུས་འདྲེན། གཙོ་བོ་སེམས་བརྟན་པའི་ཐབས་
ཡིན་པས་དབུགས་དབྱུང་རྔུབ་ལ་དམིགས་པ་གཏད། བློའི་ཟུར་ཞིག་གིས་གཏོང་ལེན་གྱི་དམིགས་རྣམ་དང་དབུགས་ཀྱི་གྲངས་འདྲེན་པ་སོགས་བྱ། དེ་ལྟར་བརྒྱ་དང་ཉེར་གཅིག་བདུན་སོགས་གང་མཁོས་
བྱས་པས་སེམས་དགེ་མི་དགེ་གང་གིས་ཀྱང་མ་སྤྱོད་པ། ནམ་མཁའི་དཀྱིལ་དུ་བཞག་པ་ལྟ་བུ་ཞིག་བྱུང། དེ་ནི་དཔེར་ན་ཤེལ་དཀར་པོ་མཚོན་གང་གིས་བསྒྱུར་ཀྱང་བསྒྱུར་སླ་བ་བཞིན། དགེ་མི་དགེ་གང་
དུ་བསྒྱུར་སླ་བ་ནི། རང་རྒྱུད་བརྟག་ཚུལ་དང། ཀུན་སློང་བཅོས་ཚུལ་ནི། ག་རེ་བདག་འཁོར་བ་ཐོག་མ་མེད་པ་ནས་ད་ལྟའི་བར་ལུས་གྲངས་མེད་པ་བགྲང་ལས་འདས་པ་རི་རབ་ཀྱིས་རྡུལ་ལས་ཀྱང་མང་བ་
ཞིག་དོར་ཞིང། དོན་ཕྲ་མོ་ཙམ་ཡང་མ་བྱུང་བར་སྡུག་བསྔལ་དཔག་ཏུ་མེད་པ་ཞིག་མྱོང་འདུག་ཏུ་ཟིན་ཀྱང་ད་དུང་སྡུག་བསྔལ་གྱི་གཏིང་དང་མཐའ་དཔག་བར་དཀའ་བར་འདུག་དེས་ན་ད་ལྟ་ལས་ཀྱི་དབང་

[019A]༄༅། །དང། དཀོན་མཆོག་གི་ཐུགས་རྗེའི་དབང་གིས་སྤྱིར་མི་ལུས་ཁྱད་པར་ཅན་དལ་བརྒྱད་འབྱོར་བཅུ་ཚང་བའི་མི་ལུས་ལན་ཅིག་བླང་བ་འདི་ཉིད་ཡིད་བཞིན་གྱི་ནོར་བུ་ལས་ཀྱང་ཆེས་ཁྱད་པར་
དུ་འཕགས་པ་ཞིག་འདུག་འདིའི་སྟེང་དུ་སྙིང་པོ་ཞིག་ལེན་དགོས་པར་སྣང། དེ་ལྟར་སྙིང་པོ་མ་བླང་ན་འདི་འདྲ་རྙེད་པ་ད་རེས་ཙམ་མ་གཏོགས་དཀའ་ཞིང། དེར་མ་ཟད་དེ་ཡང་མྱུར་དུ་སྙིང་པོ་མ་བླང་ཚེ་
ལུས་འདི་ནི་ཆུའི་ཆུ་བུར་དང། ནམ་མཁའི་གློག་དང་འདྲ་བས་སང་འཇིག་རྟེན་ཕྱི་མ་གཉིས་ཀྱི་དོན་སྤྱོད་ཞུ་རྒྱུ་གང་སྔོན་དུ་ཡོང་ཆ་མི་འདུག་དེ་ལྟར་སྙིང་པོ་མ་བླང་བར་འཆི་བར་གྱུར་ཚེ། ལས་ཀྱི་དབང་
གིས་ངན་སོང་དུ་སྐྱེ་བ་ལས་འོས་མི་འདུག་པས་ངན་སོང་དུ་སྐྱེས་ཚེ། དམྱལ་བ་ལ་ཚེ་གྲང་གི་སྡུག་བསྔལ། ཡི་དྭགས་ལ་བཀྲེས་སྐོམ་གྱི་སྡུག་བསྔལ། དུད་འགྲོ་ལ་གླེན་ལྐུགས་ཀྱི་སྡུག་བསྔལ་
བཟོད་གླགས་མེད་པས་མནར་དགོས་པ་འདུག་པས། དེ་རྣམས་སུ་མི་ལྷུང་བའི་ཐབས་ཞིག་ད་ལྟ་ནས་བྱ་དགོས་པ་འདུག་དེ་ཡང་ངན་སོང་ཙམ་ལས་ཐར་བས་མི་ཆོག་པར། འཁོར་བ་འདིར་སྐྱེ་ཕྱིན་
ཆད་སྡུག་བསྔལ་ཤ་སྟག་ལས་མི་འདུག་པས་དེ་ལས་ཐར་པའི་ཕྱིར་དུ་ལམ་བསླབ་པ་གསུམ་གྱི་ཉམས་ལེན་ལ་བརྟེན་ནས་སྲིད་པ་ཧྲུལ་བར་བྱེད་པ་ཞིག་བྱ། དེ་ཡང་རང་གཅིག་པུ་ཐར་པ་ཙམ་གྱིས་མི་

[019B]
དེའི་ཕྱིར་དུ་བདག་གིས་སངས་རྒྱས་ཀྱི་གོ་འཕང་འཐོབ་པ་ཞིག་ཅི་ནས་ཀྱང་བྱ་དགོས་སྙམ་པའི་ཀུན་སློང་བཅོས། དེའི་ངང་ནས་གོང་དུ་བཤད་པའི་སྐྱབས་འགྲོ་ལེགས་པར་བྱ། དེ་ཡང་སྐྱབས་དཀོན་མཆོག་
གསུམ་ཡང་ཐག་རིང་བ་ཞིག་དུ་ཡོད་སྙམ་པ་མ་ཡིན་པར་རང་དང་འབྲལ་མེད་དུ་ཡོད་པ་ནི། གང་ཟག་ཁྱད་པར་ཅན་ཞིག་དང། ཐ་མལ་བ་གཉིས་དཔུང་བ་བསྒྲིགས་ནས་ཡོད་པའི་ཚེ། ཁྱད་པར་ཅན་དེ་ལ་དག་པའི་
སྣང་བ་དུ་མ་ཞིག་འཆར་ཡང། ཐ་མལ་བ་དེ་ལ་གང་ཡང་མཐོང་རྒྱུ་མེད་པ་ནི་རང་ལས་མ་དག་པའི་དབང་གིས་མ་བྱུང་བ་བཞིན་ནོ། །སྤྱིར་ཆོས་དཀོན་མཆོག་འགོག་ལམ་སོགས་ལ་བྱེད་ཅིང། ཉམས་ལེན་
གྱི་ཚེ་སྐབས་འདིར་རང་ཉིད་གང་ལ་ཉམས་སུ་ལེན་པའི་ཆོས་དེ་ལ་བརྟེན་ནས་བསྒྲོད་པར་བྱེད་པའི་ཡོན་ཏན་རྣམས་ལ་བྱེད་ཅིང། སྐྱེས་བུ་ཆུང་ངུ་ལྟ་བུ་ལ་མཚོན་ན། རང་རྒྱུད་ཀྱི་སྐྱེས་བུ་ཆུང་ངུའི་ལམ་དང། རང་
ཉིད་དེ་ལ་བརྟེན་ནས་སྐྱེ་བའི་ལམ་ལ་བྱེད། རང་ཅག་ཐ་མལ་བ་ཡིན་ན་རང་རྒྱུད་ཀྱི་བསླབ་པ་གསུམ་དང། རང་གི་ངག་ཏུ་འདོན་རྒྱུ་ཡོད་པ་དང། རང་གིས་ཤེས་པའི་མན་ངག་རྣམས་ལ་ཆོས་དཀོན་མཆོག་དངོས་

[020A]༄༅། །སུ་འཇོག་གསུང། སྦྱོར་བའི་བསྟེན་ཚུལ་གྱི་སྐབས་སུ། བླ་མ་དེ་ཉིད་ཚོགས་ཞིང་གི་གཙོ་བོར་མོས་ཏེ་སྲི་ཞུ་བྱས་པ་ལས་འཕྲོས་ཏེ་ཚོགས་ཞིང་གསལ་འདེབས་འདི་དོན་སྤྱོད་ཞུ་རྒྱུའི་གཙོ་བོ་
ཡིན་པས། ཚོགས་ཞིང་གསལ་འདེབས་པ་བཤེས་གཉེན་བསྟེན་ཚུལ་གྱི་ས་བཅད་དེ་ལ། འདི་ཀའི་ལུགས་དང། བདེ་ལམ་གྱི་སྐབས་སུ་གསུངས་པའི་ལུགས་གཉིས་ལས། དང་པོ་ནི། ཡེ་ཤེས་
པ་དགུག་བསྟིམ་སོགས་མི་བྱ་བ། མགྲོན་སྟབས་ཀྱི་ཚུལ་གྱིས་སྤྱན་འདྲེན་པ་ཡིན་པས། སྨན་བླའི་མདོ་ཆོག་ནས་བྱུང་བ་ལྟར། དཀོན་མཆོག་གསུམ་གྱི་བདེན་པ་དང། ཞེས་སོགས་བརྗོད་པ་དང་
མཉམ་དུ། རང་གི་མདུན་གྱི་ཐད་དྲང་དེར་བདེ་བ་ཅན་གྱི་ཞིང་གི་བཀོད་པ་དང་ལྡན་པའི་ལྕགས་རི་རིན་པོ་ཆེ་སྣ་ཚོགས་ལས་གྲུབ་པ། གྲུ་བཞི་སྒོ་བཞི་པ། ལོགས་རྣམས་སུ་དྲ་བ་དང་དྲ་བ་ཕྱེད་པ་འཕྱང་བ་དྲིལ་
བུ་དང་རྔ་ཡབ་ལ་སོགས་པ་ནོར་བུས་སྤྲས་པ། དེའི་ནང་གི་ས་གཞི་ཐམས་ཅད་གསེར་གྱི་ས་གཞི་ལ་བཻཌཱུརྱའི་མིག་མངས་རིས་སུ་བྲིས་པ། མནན་ན་ནེ་མ་དང་བཏེགས་ན་སྤར་བྱེད་པ། དེའི་དབུས་སུ་
སེངྒེ་ཆེན་པོ་བརྒྱད་ཀྱིས་བཏེགས་པའི་ཁྲི་ཡངས་ཤིང་རྒྱ་ཆེ་བའི་སྟེང་དུ་རིམ་གྱིས་ཆུང་བའི་མཆོད་རྟེན་གྱི་བང་རིམ་ལྟ་བུའི་ཁྲི་བཞི་བརྩེགས། འདི་གསུང་ཆོས་རྭ་དང་གྲྭ་ཚང་སོ་སོའི་ཆོས་རྭའི་བཞུགས་

[020B] སྟེང་གི་རྒྱབ་ཀྱི་ཆ་ལ་ཉེ་བར་སེངྒེའི་ཁྲི། དེ་ནས་རིམ་གྱིས་གཡས་ཕྱོགས་སུ་རྒྱ་ཆེན་སྤྱོད་རྒྱུད་ཀྱི་བླ་མ་རྣམས་ཀྱི་བཞུགས་གདན་དང། གཡོན་ཕྱོགས་སུ་ཟབ་མོ་ལྟ་རྒྱུད་ཀྱི་བླ་མ་
རྣམས་ཀྱི་བཞུགས་གདན། གཙོ་བོའི་མདུན་དུ་ཇོ་བོ་ཨ་ཏི་ཤ། གཡས་སུ་འབྲོམ་སྟོན་པ། གཡོན་དུ་པོ་ཏོ་པ། བང་རིམ་གཉིས་པའི་དབུས་སུ་རྗེ་རིན་པོ་ཆེ། གཡས་སུ་རྗེ་ཤེས་རབ་སེངྒེ། གཡོན་དུ་
པཎ་ཆེན་དགེ་འདུན་གྲུབ་པ་གསུམ་གྱི་བཞུགས་གདན། བང་རིམ་གསུམ་པའི་དབུས་སུ་རྒྱལ་མཆོག་ལྔ་པ་ཆེན་པོ། གཡས་སུ་ཁྲི་ཆེན་སྦྱིན་པ་རྒྱ་མཚོ། གཡོན་དུ་བཤེས་གཉེན་བྱམས་པ་མཆོག་
ལྡན༑ བང་རིམ་བཞི་པའི་དབུས་སུ་དྲིན་ཅན་རྩ་བའི་བླ་མ། གཡས་གཡོན་དུ་ཆོས་འབྲེལ་དངོས་ཐོབ་ཀྱི་བླ་མ་རྣམས་ཀྱི་བཞུགས་གདན། མཐའ་སྐོར་དུ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་
སྲུང་མ་རྣམས་ཀྱི་བཞུགས་གདན་དང་བཅས་པ། གདན་རྣམས་ཀྱང་པད་གདན་སོགས་མ་ཡིན་པ་ཐུབ་དབང་དང་རྩ་བའི་བླ་མ་གཉིས་ལ་སེང་ཁྲིའི་གདན། དེ་མིན་རྣམས་འབོལ་གདན་གྱི་རྣམ་པ། མཐའ་
སྐོར་ལ་རྒྱུན་རྒྱོན་ ཕྱིའི་སྒོ་བཞིར་རྒྱལ་ཆེན་སྡེ་བཞིས་སྒོ་སྲུང་བ། དེ་དག་གི་བར་བར་དུ་སྐྱེས་བུ་གསུམ་གྱི་ལམ་གྱི་རིམ་པ་འཆད་པ་དང། རྩོད་པ་དང། ནང་དུ་ཡང་དག་འཇོག་པ་ལ་སོགས་

[021A]༄༅། །པའི་དགེ་འདུན་རྣམས་ཀྱིས་གང་བ། རང་ཉིད་ཤར་སྒོའི་ཐད་དུ་གནས་པས་མཐའ་སྐོར་དུ་སེམས་ཅན་ཐམས་ཅད་སའི་དྲེགས་པ་ལྟར་སྨུག་ཤིག་གེ་འཁོད་པར་མོས་གསུང། སྐྱབས་འགྲོའི་སྐབས་
འགོག་ལམ་སོགས་ནི་རང་རྒྱུད་ལ་ཡོད་པས་དངོས་སུ་སྐྱོབ་པར་མི་མཛད་ཀྱང། རང་རྒྱུད་ཀྱི་ཡོན་ཏན་དེ་རྣམས་ཀྱིས་འཁོར་བ་དང་ངན་སོང་གི་འཇིགས་པ་སོགས་ལས་རིམ་གྱིས་སྐྱོབ་ཅིང། སྐྱབས་དངོས་ཡིན་
ཕྱིར་གོང་སྨོས་དེ་ལ་སྐྱབས་ཀྱི་འདུ་ཤེས་མ་བོར་བ་གལ་ཆེ་གསུང། དེ་ནས་ཚད་མེད་བཞི་ཡོངས་གྲགས་ལྟར་དང་སེམས་བསྐྱེད་སོགས་ལེགས་པར་བྱས། གཉིས་པ་བདེ་ལམ་ལྟར་ན། ཚོགས་ཞིང་གི་
གཙོ་བོ་སྟོན་པ་ཐུབ་པའི་དབང་པོའི་ཐུགས་ཀ་ནས་འོད་ཟེར་དཀར་པོ་སྡོམ་གྱི་བ་ཐག་ལྟ་བུ་རྩ་བ་གཅིག་ལ་རྩེ་མོ་དུ་མའི་སྟེང་དུ་ཆོས་འབྲལ་དངོས་ཐོབ་ཀྱི་བླ་མ་རྣམས་བཀོད་པ་ཡིན། སྦྱོར་ཆོས་བཞི་པའི་སྐབས་སུ་
ཁྲུས་གསོལ་ནི་ཚོགས་ཞིང་གསལ་འདེབས་ཀྱི་ཁོངས་སུ་བསྡུས་པས། གོང་དུ་བཤད་པའི་བཤེས་གཉེན་བསྟེན་ཚུལ་ལ་རྩལ་དུ་བཏོན་ནས་བློ་ལེགས་པར་སྦྱང་གསུང། དེ་ནས་སྤྱན་འདྲེན་པ་ལ། མ་ག་དྷ་
བཟང་མོའི་གཏམ་རྒྱུད་བཞིན་དུ། མ་ལུས་མ་དང། རྣམ་དག་ཆོས་དབྱིངས་མ་སོགས་གདངས་སྙན་པོས་དལ་འདོན་བྱ། དེ་ཚེ་ཚོགས་ཞིང་རྣམས་རྫུ་འཕྲུལ་གྱིས་ནམ་མཁའ་ནས་བྱོན་ཏེ། སོ་སོའི་བཞུགས་

[021B] བྱིན་བརླབས་ཉེ་བརྒྱུད་ཀྱི་བླ་མ་རྣམས་གཙོ་བོ་རྡོ་རྗེ་འཆང་ལ་ཡུམ་ཆེན་མོས་འཁྱུད་པའི་དབུ་སྟེང་དུ་མཐོ་བརྩེགས་ཀྱི་ཚུལ་
དང༑ ཐིག་ལེ་བཅུ་དྲུག་གི་བླ་བརྒྱུད་རྣམས་གཙོ་བོའི་དབུ་ཐད་དུ་མཐོ་བརྩེགས་ཀྱི་ཚུལ་དུ་བཞུགས་པར་མོས། དེ་ནས་ཚོགས་ཞིང་རྣམས་ཀྱིས་སྐུའི་རྣམ་པ། སོ་སོའི་ཆོས་ཀྱི་གསུང་གླེང་མཛད་པ། གང་ལ་གང་
འདུལ་གྱི་མཛད་པ་སྣ་ཚོགས་ཕར་འཕྲོ་པ་དང་ཚུར་བསྡུ་པ་སོགས་ཀྱི་དམིགས་རྣམ་གསལ་ལེགས་པར་ཐེབས་པར་བྱས་ན་འབོགས་འདོན་གྱི་གནད་ཁྱད་པར་ཅན་ཡིན་གསུང། དེ་ནས་ཁྲུས་ཀྱི་ཁང་པ་ཞེས་སོགས་
བརྗོད་པ་དང་མཉམ་དུ་སྒོ་བཞི་སོ་སོའི་ཐད་དམ། མ་གྲུབ་ཚེ་ཤར་སྒོའི་ཐད་དུ་ཁྲུས་ཀྱི་རྫིང་བུ་གྲུ་བཞི་པ། ཕྱོགས་བཞི་ནས་རྡོ་སྐས་ཡོད་པ། དེ་དག་གི་ནང་དང་ཕྱི་རྣམས་སུ་མེ་ཏོག་པདྨ་དང། ཀུ་མུ་ད་རྣམས་
ཀྱི་དྲ་བས་ཁེབས་པ། དེའི་དབུས་སུ་གསེར་གྱི་ཕ་བོང་ཤིན་ཏུ་ཆེ་བ་རུས་སྤལ་གྱི་རྒྱབ་ཀྱི་རྣམ་པ་ཅན། མནན་ན་ནེམ་དང། བཏེགས་ན་སྤར་བྱེད་པ། དེའི་སྟེང་དུ་ཁྲུས་ཁང་ཤེལ་ལས་བྱས་པ་མུ་ཏིག་སོགས་
རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ་ཞིག་གསལ་བཏབ། དེར་ཞེས་པ་དང་མཉམ་དུ་ཚོགས་ཞིང་རྣམས་སོ་སོའི་ཐད་ཀྱི་སྒོ་ནས་བྱོན་ཏེ་ཁྲུས་ཁ་དུ་བྱོན་པར་བསམ་མོ། །དེ་ཡང་རང་ཉིད་མཆོད་པའི་ལྷ་མོས་

[022A]༄༅། །མོས་པར་གསུང་ཀྱང། དགེ་སློང་ཕྱག་བརྡར་ཁྲོད་ཀྱི་ཆོས་གོས་རྣམ་གསུམ་བགྱོན་པ། སྤྱོད་ལམ་རྣམ་བཞི་ལ་མཁས་ཤིང་ཚུལ་ཁྲིམས་ཀྱི་དྲི་ངད་ནུར་ནུར་པོ་ཁ་བ་མོས་ན་རང་ཉིད་ཚུལ་
ཁྲིམས་གཙང་བའི་ཁྱད་ཡོད་ཅེས་གྲུབ་དབང་ཉི་མ་ཆོས་འཕེལ་གྱིས་གསུང་ཞེས་གསུང། ཚོགས་ཞིང་རེ་རེའི་མདུན་དུ་དེ་ལྟ་བུའི་དགེ་སློང་གསུམ་རེ་གཅིག་གིས་བུམ་པ། གཅིག་གིས་འདག་རྫས། གཅིག་
གིས་ཁྲུས་རས་བཅས་ཐོགས་ཏེ་སྐུ་ཁྲུས་གསོལ་བའི་མོས་པ་བྱ། དེ་ཡང་སྤྲུལ་པ་ཞེས་པ་སྙིང་ཁ་ནས་སྤྲོས་པ་ལྟ་བུ་མ་ཡིན་པར། རང་ཉིད་ཀྱིས་ལུས་དང་སེམས་ཅན་ཐམས་ཅད་དུ་མང་བསྐྱེད་པ་ཡིན་པས་
དེ་ཐམས་ཅད་ཀྱང་རང་ཉིད་ཡིན་ལ་རྣམ་པ་དུ་མར་འཆར་བར་མོས། འདི་ནི་མ་འོངས་པ་ན་རྒྱུན་མཐའི་གནས་སྐབས་སུ་སྤྲུལ་པ་དུ་མ་འགྱེད་དེ་འགྲོ་བའི་དོན་བྱེད་པའི་སྨིན་བྱེད་ཀྱི་རྒྱུ་ཡང་ཡིན་གསུང། དེ་ནས་
ཁྲུས་གསོལ་གྱི་ཚིགས་བཅད་རྣམས་བཏོན་ཏེ། སྐུ་ཁྲུས་གསོལ་བས་ཚོགས་ཞིང་རྣམས་ལ་དྲི་མ་མི་མངའ་ཡང་སེམས་ཅན་གྱི་སྣང་ངོ་དང། བསོད་ནམས་ཀྱི་ཚོགས་རྫོགས་པའི་ཕྱིར་དུ་སྐུའི་དྲི་མ་
རྣམས་དག་པའི་མོས་པ་བྱ། དེ་དག་སྐུ་ལ་ཞེས་པས་སྐབས་ཁྲུས་རས་ཀྱིས་སྐུ་ཕྱིས་པའི་མོས་པ་དང། སྟོང་གསུམ་ཀུན་ཏུ་ཞེས་པའི་སྐབས་སུ། རྒྱ་གར་པས་དྲི་ཞིམ་པོའི་བྱུགས་སྨན་སྦྱར་བ་

[022B] སྲབ་འཇམ་ཡང་བ་ཞེས་པའི་སྐབས། རབ་ཏུ་བྱུང་བའི་ཆ་བྱད་ཅན་རྣམས་ལ་ཆོས་གོས་རྣམ་གསུམ་སོགས་རབ་བྱུང་གི་ན་བཟའ་དང། ཡི་དམ་སོགས་ཁྲོ་བོ་རྣམས་ལ་གླང་ལྤགས་
སྟག་ལྤགས་སོགས་གང་ལ་གང་འཚམས་པའི་ན་བཟའ་ཕུལ་བའི་མོས་པ་བྱེད། ན་བཟའ་རྙིང་པ་རྣམས་གསེར་གྱི་ཟ་མ་ཏོག་གི་ནང་དུ་བླུགས་ཏེ་རང་ལ་བྱིན་རྟེན་གྱི་ཚུལ་དུ་གནང་བ་རང་གི་སྨིན་མཚམས་སུ་བསྟིམ་
པའམ། ཡང་ན་ལྷ་རྣམས་ཀྱི་སེར་འཕྲེང་དང་བཅས་སྲི་ཞུ་ཆེན་པོས་ལྷ་ཡུལ་དུ་སྤྱན་དྲངས་བའི་མོས་པ་གང་བདེར་བྱ། ཞལ་ལུང་འདིར་གོང་གི་ཁྲུས་གསོལ་གྱི་ཚིགས་བཅད་རྣམས་ཀྱི་མཇུག་ཏུ་སྔགས་བརྗོད་
མི་དགོས་གསུང། སྣ་ཚོགས་དབང་པོའི་གཞུ་ལྟར་ཞེས་སོགས་ཀྱི་སྐབས། རབ་བྱུང་རྣམ་པ་ཅན་ལ་འཁར་བསིལ། ལྷུང་བཟེད་ལ་སོགས་པའི་རྒྱན་དང། ཡི་དམ་ཆོས་སྐྱོང་རྣམས་ལ་རུས་རྒྱན་
དྲུག་ཕྱག་མཚན་སྣ་ཚོགས་གང་ལ་གང་འཚམས་སུ་ཕུལ། བདག་དང་འགྲོལ་ཞེས་སོགས་ཀྱི་སྐབས། སྔར་བཞིན་སོ་སོའི་བཞུགས་ཁྲིར་འཁོད་པར་མོས་གསུང།    ༈   
ན༑ སྐྱབས་ཡུལ་མི་བསྡུ་བའི་ལུགས་སུ་བྱས་ཏེ། མདུན་དུ་ཀུན་བཟང་མཆོད་སྤྲིན་རྒྱ་མཚོའི་དབུས། །ཞེས་སོགས་གསུང་པ་ལྟར། རང་གི་མདུན་གྱི་སྨིན་མཚམས་ཀྱི་ཐད་དྲང་གི་ནམ་མཁར། རང་གི་རྣཾ་

[023A]༄༅། །དཀར་དགེ་བའི་ངོ་བོ་རྣམ་པ་རྒྱ་མཚོ་ཆེན་པོའི་དབུས་སུ་དཔག་བསམ་ལྗོན་པ། རྩེ་མོ་པདྨ་འདབ་མ་སྟོང་དང་ལྡན་པ། ཤིང་གི་གཡས་གཡོན་དང་ནམ་མཁའ་ཁམས་ཁྱབ་པར་ཀུན་ཏུ་བཟང་པོའི་
མཆོད་པའི་སྤྲིན་གྱིས་ཕྱུར་བུར་གང་བ། དེའི་དབུས་སུ་དབང་ཕྱུག་བརྒྱད་མཚོན་པའི་སེངྒེ་བརྒྱད་ཀྱིས་བཏེགས་པའི་རིན་པོ་ཆེའི་ཁྲི་ཡངས་ཤིང་རྒྱ་ཆེ་བའི་སྟེང་འཇམ་ལ་དབུས་འབུར་བ། དེའི་རྒྱབ་ཀྱི་པད་ཆུད་
ཉེ་བར་སེང་ཁྲི་སྣ་ཚོགས་པད་ཟླའི་གདན་དང་བཅས་པ། དེའི་སྟེང་དུ་ངོ་བོ་དྲིན་ཅན་རྩ་བའི་བླ་མ་ཡིན་པ་ལ་རྣམ་པ་ཤཱཀྱ་ཐུབ་པ་དང་དབྱེར་མ་མཆིས་པ་སྐུ་མདོག་གསེར་གཙོ་མ་ལྟ་བུ། དབུ་གཙུག་ཏོར་དང་
ལྡན་པ། མཚན་བཟང་པོ་སུམ་ཅུ་རྩ་གཉིས་དང། དཔེ་བྱད་བཟང་པོ་བརྒྱད་ཅུས་སྤྲས་པ། མདོར་ན་དེའི་སྐབས། སྦྱོར་ཆོས་ཐུབ་བསྟན་ལྷུན་མཛེས་ནས། མཛེས་པའི་སྐུ་ནི་ཞེས་སོགས་གསུང་པ་ལྟར་
གྱི་སྟོན་པའི་སྐུ་གསུང་ཐུགས་ཀྱི་ཡོན་ཏན་རྣམས་ཡིད་ལ་གསལ་གང་ཐུབ་བྱ། མདོར་ན་དེ་ཉིད་ཀྱི་སྐུ་ལས་འོད་ཟེར་གྱི་ཚོགས་དཔག་ཏུ་མེད་པ་འཕྲོས་པའི་སྣེ་ལ་མཛད་པ་བཅུ་གཉིས་ལ་སོགས་པའི་གང་
ལ་གང་འདུལ་གྱི་མཛད་པས་འགྲོ་བ་རྣམས་སྨིན་གྲོལ་གྱི་ལམ་ལ་འགོད་པར་བྱེད་པ་དང། ཡང་དམྱལ་ཁམས་རྣམས་སུ་འཕྲོས་པས་ཚ་གྲང་གི་སྡུག་བསྔལ་སེལ་བ་སོགས་གང་ལ་གང་འཚམས་པར་སྟོན་

[023B] གཞན་ཡང་སྐུ་ལས་སངས་རྒྱས་ཀྱི་ཞིང་དང། སངས་རྒྱས་ཀྱི་སྐུའི་རྣམ་པར་སྟོན་པ། ཚུར་ཡང་སངས་རྒྱས་ཀྱི་ཞིང་དང་སྐུའི་རྣམ་པ་དཔག་ཏུ་མེད་པ་སྐུ་ལ་ཐིམ་པ་སོགས་བློ་ཡུལ་དུ་གསལ་གང་ཐེབས་བྱེད་པ་ནི་
འབོགས་འདོན་གྱི་གཙོ་བོ་ཡིན་ནོ། །དེའི་གཡས་གཡོན་རྣམས་སུ་པད་ཟླའི་གདན་བླ་བརྒྱུད་ཀྱི་གྲངས་དང་མཉམ་པ། དེའི་སྐབས། ཐུབ་བསྟན་ལྷུན་མཛས་སུ། དགུ་བཅས་དགུ་ཕྲག་བཅུ་གཉིས་མཚར་དུ་
དངར། །ཞེས་པ་དང། ལ་ལ་དག་འཁྲུལ་གཞི་བྱེད་ཀྱང་ལམ་རིམ་བླ་བརྒྱུད་ཀྱི་གྲངས་ལ་ངེས་པ་མེད་བས་གྲངས་མཚོན་པ་ཙམ་དུ་གསུང་བ་ཡིན་གསུང། གདན་རྣམས་ཀྱི་སྟེང་དུ་གཡས་སུ་བྱམས་པ་ལ་རྒྱ་
ཆེན་སྤྱོད་བརྒྱུད་ཀྱི་བླ་མ་རྣམས་ཀྱིས་བསྐོར་བ། གཡོན་དུ་འཇམ་དབྱངས་ལ་ཟབ་མོ་ལྟ་བརྒྱུད་ཀྱི་བླ་མ་རྣམས་ཀྱིས་བསྐོར་བ། རྒྱབ་ཏུ་རྒྱལ་བ་རྡོ་རྗེ་འཆང་ལ་བྱིན་བརླབས་ཉེ་བརྒྱུད་ཀྱི་བླ་མ་རྣམས་ཀྱིས་བསྐོར་བ་
འདི་ལ་ལྷུན་མཛེས་སུ། རྡོ་རྗེ་འཆང་ལ་ཡུམ་ཆེན་མོས་འཁྱུད་པ། ཐིག་ལེ་བཅུ་དྲུག་གི་ལྷ་ཚོགས་རྣམས་ཀྱིས་བསྐོར་བ། ཞེས་སོགས་གསུང་པ་ནི་འཇམ་དཔལ་ཞལ་ལུང་གཙོ་བོར་མཛད་པ་ཡིན་ཅིང། བདེ་
ལམ་རང་ལུགས་འདིར་དགེ་ལྡན་སྙན་རྒྱུད་ཀྱི་བླ་མ་རྣམས་བཀོད་པས་ཆོག་གསུང། མདུན་དུ་དྲིན་ཅན་རྩ་བའི་བླ་མ་ཞལ་མཇལ་དུས་ཀྱི་རྣམ་པ་ཅན་ལ་ཆོས་འབྲེལ་དངོས་ཐོབ་ཀྱི་བླ་མ་རྣམས་ཀྱིས་བསྐོར་བ། རྩ་བའི་

[024A]༄༅། །བླ་མ་ཞེས་པ་འདི་ཡང་ཕ་ཡུལ་གཅིག་པ་དང། དགོན་པ་གཅིག་པ་སོགས་ཀྱི་ཞེན་ཕྱོགས་སུམ་སོང་བར་སྐབས་དང་བསྟུན་པའི་གསང་སྔགས་ཀྱི་ལམ་རིམ་གཉིས་ཀྱི་ཉམས་ལེན་བྱེད་པའི་
ཚེ་ཐོག་མར་དབང་ཐོབ་པའི་བླ་མ་དེ་ཉིད་རྩ་བའི་བླ་མར་ངོས་བཟུང་དགོས། ལམ་རིམ་གྱི་ཁྲིད་བསྒོམ་པའི་སྐབས། ཐོག་མར་ཁྲིད་གནང་བའི་བླ་མ་དེ་ཉིད་རྩ་བའི་བླ་མ་དང། དེ་ཡང་བླ་མ་དུ་མ་ཡོད་ཚེ་བླ་མ་གང་གི་
མན་ངག་ལ་བརྟེན་ནས་རང་རྒྱུད་ལ་ཡོན་ཏན་བསྐྱེད་ཆེ་བ་དེ་ལ་ངོས་བཟུང་དགོས། རང་གི་བླ་མའི་གཙོ་བོ་ཡིན་ན་དེ་སྐབས་ཀྱི་རྩ་བའི་བླ་མ་ཡིན་པས་ཁྱབ་པ་མེད་ཅེས་གསུང། དེའི་མཐའ་བསྐོར་དུ་སྔགས་ལུགས་
ཀྱི་ཡི་དམ་སོགས་འགོད་ཚུལ་ཡང་བླ་མཆོད་ལྟར་ན། བང་རིམ་དང་པོའི་སྟེང་དུ་བླ་མེད་དང། དེ་ནས་རིམ་གྱིས་རྒྱུད་སྡེ་གཞན་རྣམས་བཀོད། བདེ་ལམ་གྱི་སྐབས་འདིར། མདུན་དུ་བླ་མེད། གཡས་སུ་རྣལ་
འབྱོར་རྒྱུད། རྒྱབ་ཏུ་བྱ་རྒྱུད། གཡོན་དུ་སྤྱོད་རྒྱུད་ཀྱི་ལྷ་ཚོགས། དེའི་མཐའ་སྐོར་དུ་མདོ་ཆོག་ལྟར་གྱི་སངས་རྒྱས་སྤྲུལ་སྐུའི་ཆ་བྱད་ཅན་རྣམས་དང། དེའི་མཐའ་སྐོར་དུ་བྱང་སེམས། རང་རྒྱལ། ཉན་ཐོས་
དཔའ་བོ་མཁའ་འགྲོ། ཆོས་སྐྱོང་སྲུང་མ་ལ་མགོན་པོ་ཆོས་རྒྱལ་རྣམ་སྲས་རྣམས་ལས་མི་འགོད། ཚོགས་ཞིང་རྣམས་ཀྱི་མདུན་དུ། ལྷུན་མཛེས་སུ། པུ་ཏི་རྣམ་པ་གདན་ཁྲི་བཟང་པོའི་སྟེང། །ཞེས་

[024B] བྲིས་ཆ་རྣམས་སུ་གཞུང་ལྟར་བྱེད་བཞིན་འདུག་ཀྱང། དེ་ལྟར་མི་དགོས་པར། པད་སྡོང་དང། ཀུན་དགའ་ར་བ་དང། ཆོས་ཁྲི་སོགས་ཀྱི་སྟེང་དུ་ངོ་བོ་ཚོགས་ཞིང་རྣམས་ཀྱི་ཐུགས་
རྒྱུད་ཀྱི་ཆོས་དཀོན་མཆོག་འགོག་ལམ་ཡིན་པ་ལ། རྣམ་པ་རང་རང་གིས་གསུངས་པའི་ལེགས་བཤད་རྣམས་བཻཌཱུརྱའི་ཤོག་བུའི་ངོས་སུ་གསེར་ཞུན་མའི་ཡི་གེ་རང་སྒྲ་སྒྲོག་བཞིན་པ་ན་བཟའ་གླེགས་ཤིང་གླེགས་
ཐག་དང་བཅས་པ། སེང་ཁྲི་ཆེན་མོའི་འོག་གི་ཕྱོགས་བཞིར་རྒྱལ་ཆེན་སྡེ་བཞི་བསྲུང་བའི་ཚུལ་དུ་ལེགས་པར་གསལ་བཏབ། ཚོགས་ཞིང་གི་སྐབས་འདིར་སྐྱབས་ཡུལ་རྣམས་ལ་གསལ་སྣང་འདོན་པའི་ཕྱིར་
སྐྱབས་ཡུལ་རྣམས་ཀྱི་སྤྱི་བོར་ཨོཾ་དཀར་པོ། མགྲིན་པར་ཨཱ་དམར་པོ། ཐུགས་ཀར་ཧཱུཾ་སྔོན་པོ། ལྟེ་བར་སཱ་སེར་པོ། གསང་གནས་སུ་ཧཱ་ལྗང་ཁུ་གསལ་གདབ། ཐུགས་ཀའི་ཧཱུཾ་ལས་འོད་ཟེར་ཕྱོགས་བཅུར་
འཕྲོས་ཕྱོགས་བཅུའི་ཞིང་ཁམས་ནས་བླ་མ་རྒྱལ་བ་སྲས་དང་བཅས་པ་རྫུ་འཕྲུལ་གྱིས་ཐོགས་མེད་དུ་བྱོན་པའི་དམིགས་པ་དང་བཅས། རང་ཉིད་ཀྱིས་སྤོས་དྲི་ཞིམ་པོ་སྦར་ནས་ལག་ཏུ་ཐོགས་ཏེ། མ་ལུས་
སེམས་ཅན་ཞེས་སོགས་ཚིགས་བཅད་རྣམས་དལ་པུས་གདངས་དང་བཅས་བརྗོད་པའི་ཚེ་ཚོགས་ཞིང་རྣམས་སོ་སོའི་ཞིང་ཁམས་ནས་ཐོགས་མེད་དུ་བྱོན་ཏེ་ཛཿ་ཧཱུཾ་བཾ་ཧོཿ་ཞེས་བརྗོད་སྐབས་རང་རང་གི་དམ་

[025A]༄༅། །ཚིག་པ་དང་གཉིས་སུ་མེད་པར་བསྟིམ་པའི་མོས་པ་བྱེད། དེ་ནས་ཚོགས་ཞིང་རྣམས་ཀྱི་བཀའ་དྲིན་དྲན་པར་བྱེད་དགོས་པས། ག་རེ་ཚོགས་ཞིང་གི་གཙོ་བོ་ཐུབ་པའི་དབང་པོ་འདི་མེད་ན་ཆོས་
ཟེར་བ་རྩ་བ་ནས་ཡོང་བ་མི་འདུག་བརྒྱུད་པའི་བླ་མ་གོང་མ་འདི་རྣམས་མེད་ན། ཐུབ་པའི་དབང་པོའི་གསུངས་རྒྱུན་ཀྱང་དེང་དུས་སུ་དབང་ལུང་བཤད་པའི་རྒྱུན་འདི་མི་ཡོང་བར་འདུག་དེང་སང་སྔར་རྒྱུན་ཆད་
པའི་རིགས་ཀྱི་དབང་ལུང་སོགས་འཆད་སྤེལ་བྱེད་པ་མེད་པ་བཞིན་ཉམས་སུ་ལེན་རྒྱུའང་མི་ཡོང་འདུག་རྒྱུན་ཞིག་བཞུགས་ཀྱང་ཆོས་འབྲེལ་དངོས་ཐོབ་ཀྱི་བླ་མ་འདི་རྣམས་མེད་ཚེ་རང་གིས་ཐོབ་པ་མི་འདུག་
བས་དེ་ཕྱིར་ཚོགས་ཀྱི་ཞིང་འདི་རྣམས་ངེས་པར་བཀའ་དྲིན་ཆེ་སྙམ་དུ་བསམ། ཡང་ཚོགས་ཞིང་རྣམས་སོ་སོར་ནང་ཕན་ཚུན་ཆོས་ཀྱི་འབེལ་གཏམ་མཛད་པ་དང། རང་ཉིད་ལ་ཐུགས་བརྩེ་བའི་སྤྱན་གྱིས་
གཟིགས་ཤིང། རང་ཉིད་ཉོན་མོངས་པའི་རྟོག་པ་ངན་པ་སོགས་ཆགས་སྡང་རྨོངས་གསུམ་གྱི་རྟོག་པ་ནམ་སྐྱེ་ཚེ་ཚོགས་ཞིང་རྣམས་ཉལ་ནག་ཐིང་ངེ་བ་དང། དགེ་སེམས་ཅུང་ཟད་དྲག་པོར་སྐྱེ་ཚེ་ཚོགས་ཞིང་
རྣམས་ཞལ་འཛུམ་བག་དང་ལྡན་པར་མོས་ན་འབོག་འདོན་གྱི་གཙོ་བོ་ཡིན་ཞེས་གསུང། ཁྲུས་གསོལ། ཚོགས་བསོགས་སོགས་གོང་དང་འདྲ་བར་གསུང་ཡང་བཞུགས་ཁྲི་ཆེན་མོའི་ཕྱོགས་བཞིར་ཁྲུས་

[025B] ལྷ་མོ་གསུམ་གསུམ་གྱིས་ཁྲུས་དང་འདག་རྫས། སྐུ་ཕྱིས་
ན་བཟའི་རྒྱན་འབུལ་བ་སོགས་གོང་ལྟར་རོ་



