༄༅། །ཁྱབ་བདག་རྡོ་རྗེ་འཆང་ཕ་བོང་ཁ་པ་དཔལ་བཟང་པོས། བྱང་ཆུབ་ལམ་གྱི་རིམ་པའི་ཉིང་པོ་བསྡུས་པ་ཡོན་ཏན་གཞིར་གྱུར་མའི་ཟབ་ཁྲིད་གནང་སྐབས་ཀྱི་བརྗེད་བྱང་མདོར་བསྡུས་སུ་བཀོད་པ་བླང་དོར་ལྟ་བའི་མིག་རྣམ་པར་འབྱེད་པ་ཞེས་བྱ་བ་བཞུགས་སོ། །

[001B] །རྗེ་བཙུན་བླ་མ་དམ་པ་བློ་བཟང་ཐུབ་དབང་རྡོ་རྗེ་འཆང་ཆེན་པོ་བདེ་ཆེན་སྙིང་པོའི་ཞབས་ཀྱི་པདྨོར་སྒོ་གསུམ་གུས་པས་ཕྱག་འཚལ་ལོ། །དེ་ལ་འདིར་ཁྱབ་བདག་འཁོར་ལོའི་
མགོན་པོ་རྡོ་རྗེ་འཆང་ཕ་བོང་ཁ་པ་བཀའ་དྲིན་མཉམ་མེད་དེ་ཉིད་ཀྱི་ཞལ་སྔ་ནས། དུས་གསུམ་གྱི་རྒྱལ་བ་ཐམས་ཅད་གང་ནས་གཤེགས་པའི་གཞུང་ལམ་གཅིག་པུ། བྱང་ཆུབ་ལམ་གྱི་རིམ་པའི་སྙིང་པོ་
བསྡུས་པ། ཡབ་རྗེ་རྒྱལ་བ་གཉིས་པའི་གདམས་པའི་ཉིང་ཁུ་གསུང་རབ་ཀུན་གྱི་བཅུད་ཕྱུང་བ་ལྟ་བུ་ཡོན་ཏན་གཞིར་གྱུར་མའམ་བྱིན་རླབས་སྤུངས་ཞུས་སུ་གྲགས་པའི་ཟབ་ཁྲིད་ལེགས་པར་ནོས་སྐབས་
ཀྱི་ཟིན་ཐོ་མདོ་ཙམ་བྲི་བ་ལ། ཐོག་མར་རྗེ་ཉིད་ནས་དབུ་བསྐུལ་གྱིས་ཤེར་སྙིང་དང་སེང་གདོང་བཟློག་པ་ནས། བདེ་ལེགས་ཤོག་ཅེས་པའི་བར་སྤྱི་ལྟར་དང། ཡང་རེ་རེ་བཞིན་དབུ་བསྐུལ་ཏེ། ཕུན་

[002A]༄༅། །ཚོགས་དགེ་ལེགས། བྱམས་པ་ཐོགས་མེད། འཇམ་དབྱངས་ཡོད་མེད། ཐུགས་རྗེ་ཆེན་པོ། བཤད་སྒྲུབ་གདམས་པའི། གངས་ཅན་ཤིང་རྟའི། སྐྱབས་གསུམ་ཀུན་འདུས་
རབ་འབྱམས་གསུང་རབ། སྐྱེ་བ་ཀུན་ཏུ་རྣམས་ཤླཽ་ཀ་རེ་ལྷན་དུ་གསུངས། དབུ་མཛད་ཀྱིས་བསྐུལ་ནས་མཎྜལ་ས་གཞི་སྤོས་བྱུགས། མདུན་གྱི་ནམ་མཁར་སེང་ཁྲི། ཕུལ་བྱུང་མཁྱེན་བརྩེའི་ཆུ་འཛིན། ཨི་
དཾ་གུ་རུ་བཅས་དང། ཡང་རྡོ་རྗེ་འཆང་མཆོག་ནས་དབུ་བསྐུལ་གནང་སྟེ། སངས་རྒྱས་ཆོས་ཚོགས་ལན་གསུམ་སྡེབ་གསུངས་དང། དེ་ནས། ལྷ་དང་ལྷ་མིན་སོགས་དང། ལྷ་ཡི་སྐད་དང་སོགས་ཤླཽ་ཀ་རེ་རེ་རྗེ་
ཉིད་ནས་གནང་བའི་མཐར། འོ་ལགས་སོ། །དེ་ཡང་ནི་ཇི་སྐད་དུ་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་གསུངས་ལས། དལ་བའི་རྟེན་འདི་ཡིད་བཞིན་ནོར་ལས་ལྷག་ཅེས་སོགས་འདྲེན་པར་མཛད་

[002B] ཐར་འདོད་ཁྱེད་ཀྱང་དེ་བཞིན་བསྐྱང་འཚལ་ལོ། །ཞེས་གསུངས་པ་ལྟར། རང་ཅག་རྣམས་འཁོར་བ་ཐོག་མེད་ནས་ད་ལྟ་ཕན་ཆད་ལ་འགྲོ་བ་རིགས་དྲུག་ཏུ་སྐྱེ་བ་འདི་མ་བླངས་བྱ་བ་གཅིག་ཀྱང་མེད་པར། འཕྲལ་གྱི་བདེ་
བ་དང་སྡུག་བསྔལ་སྣ་ཚོགས་པ་མྱོང་སྟེ་སྲིད་རྩེ་ནས་མནར་མེད་ཀྱི་བར་འཁྱམས་འཁྱམས་ནས་བསྡད་ཀྱང་སྙིང་པོ་གང་ཡང་མ་ལོན་པར་དོན་མེད་སྟོང་ཟད་དུ་ཤོར་ནས་ད་དུང་ཡང་ཁམས་གསུམ་གྱི་འཁོར་བའི་ནང་དུ་
འཁོར་དང་འཁོར་ངེས་པ་འདི་ག་ཡིན། སྔོན་ཆད་ང་རང་ཚོ་སྟབས་ལེགས་ཀྱི་དབང་གིས་ཐང་འགའ་ཙམ་ལ་བླ་མ་དཀོན་མཆོག་གི་ཐུགས་རྗེས་བཟུངས་ཏེ་ལས་བཟང་པོ་སྟོབས་ལྡན་འགའ་བསགས་པའི་མཐུ་ལས་ད་
ལྟ་མི་ཁོམ་པའི་སྐྱོན་དང་བྲལ་བའི་དལ་འབྱོར་གྱི་རྟེན་བཟང་པོ་འདི་ལན་ཅིག་ཙམ་རྙེད་པ་རེད་མོད་དེ། ད་རེས་ལུས་རྟེན་དང། བླ་མ་དང། ཆོས་སོགས་མཐུན་རྐྱེན་ཐམས་ཅད་འཛོམས་ཏེ། ཆོས་བྱེད་པའི་ནུས་པ་
རང་ལག་ན་ཡོད་པའི་དུས་འདིར་སྐྱེ་བ་གཏན་གྱི་འདུན་མ་སྒྲུབ་ཐུབ་པ་ཞིག་མ་བྱུང་ན། སླར་ཡང་མི་ཁོམ་པའི་གནས་སུ་ལྟུང་བར་འགྱུར་བ་ལ་ཐེ་ཚོམ་མེད། དེ་ལྟར་ལྷུང་ན་མི་ཁོམ་པའི་གནས་ངན་ག་འདྲ་ཞིག་
ཏུ་སྐྱེས་ཀྱང་སྡུག་བསྔལ་ཁོ་ན་ལས་མ་འདས་ཤིང། ཕྱིན་ཆད་མི་ཁོམ་པའི་སྐྱེ་བ་བཟློག་པའི་ཐབས་ནི་ད་རེས་ཆོས་རྣམ་དག་ཅིག་བསྒྲུབ་པ་ལས་ལྷག་པ་བྱར་མེད་ལ། ཆོས་དེ་ཡང་ད་ལྟ་ཉིད་ནས་མ་བསྒྲུབས་ན། རང་ཉིད་

[003A]༄༅། །འཆི་བར་ངེས་ཤིང་ནམ་འཆི་ཆ་མེད་པ་དང། འཆི་བའི་འོག་ཏུ་ཇི་ལྟར་འགྱུར་སྙམ་ན། ད་ལྟ་རང་རེས་ལས་དགེ་སྡིག་གང་དང་གང་སྤྱད་པ་དེས་ཕྱི་མར་བདེ་འགྲོ་དང་ངན་འགྲོ་སོ་སོར་འཕེན་པས་
ཆོས་མ་འགྲུབ་པར་ད་ལྟའི་བྱེད་སྟངས་ངན་པ་འདི་གའི་མུས་ནས་ཤི་ན་ཕྱི་མར་ངན་སོང་རང་དུ་འགྲོ་བ་ལས་འོས་མེད་པས། རེ་ཞིག་ངན་འགྲོའི་སྐྱེ་བ་བཟློག་པའི་སླད་དུ་དཀོན་མཆོག་གསུམ་ལ་སྐྱབས་སུ་འགྲོ་ཞིང། སྔོན་
བྱས་ཀྱི་སྡིག་པ་ལ་གཉེན་པོ་སྟོབས་བཞིའི་སྒོ་ནས་བཤགས་བསྡམས་ཤུགས་དྲག་དང། དགེ་མི་དགེའི་བླང་དོར་ཕྲ་ཞིང་ཕྲ་བ་ལ་འབད། དེའི་སྟེང་དུ་ལམ་ལྷག་པའི་བསླབ་པ་གསུམ་ཉམས་སུ་བླངས་ན། རང་ཉིད་འཁོར་བའི་
འཇིགས་པ་མཐའ་དག་ལས་གྲོལ་བར་འགྱུར་ལ། དེ་ལྟར་རང་གཅིག་པུ་འཁོར་བ་ལས་ཐར་བ་ཙམ་གྱིས་ཀྱང་མི་ཆོག་པར། སློབ་དཔོན་ཙནྡྲ་གོ་མིས། ཤིན་ཏུ་རྙེད་སླའི་རྩྭ་ཁམ་འགའ་ལྟ་ཕྱུགས་ཀྱང་རང་ཉིད་ཟ། །ཤིན་
ཏུ་སྐོམ་པས་གདུངས་པའང་ཆུ་ཞིག་རྙེད་ན་དགའ་མགུར་འཐུང། །འདི་ན་སྐྱེས་བུ་གཞན་དོན་བྱེད་པར་བརྩོན་པ་གང་ཡིན་པ། །དེ་འདིའི་བརྗིད་བག་ཡིན་ཏེ་དེ་བདེ་སྐྱེས་པུའི་རྩལ་དེ་འཕགས། །ཉི་མ་རླབས་ཆེན་རྟ་ཞོན་རྒྱུ་
བ་སྣང་བྱེད་གང་ཡིན་དང། །ཁུར་ལ་མི་རྩེག་ས་ཡིས་འཇིག་རྟེན་འདེགས་པ་གང་ཡིན་དེ། །རང་དོན་འགའ་མེད་ཆེན་པོ་རྣམས་ཀྱི་རང་བཞིན་དེ་འདྲ་སྟེ། །དེ་དག་འཇིག་རྟེན་ཕན་དང་བདེ་བའི་རོ་ལ་གཅིག་ཏུ་གཞོལ། །ཞེས་

[003B] དེ་དགོས་པའི་རྒྱུ་མཚན་ཡང། སེམས་ཅན་ཐམས་ཅད་རང་གི་ཕ་མ་ལན་གྲངས་བགྲང་ལས་འདས་པར་བྱེད་མྱོང་
བ་ཤ་སྟག་ཡིན་ཅིང། དེ་བྱས་པའི་དུས་སུ་དྲིན་ཆེན་པོའི་སྒོ་ནས་ཡང་ཡང་མ་བསྐྱངས་པ་མེད། དེའི་ཕྱིར་དེ་དག་ལ་དྲིན་གཟོའི་བསམ་པ་མེད་ན། ཀླུའི་རྒྱལ་པོ་རྔ་སྒྲའི་ཚིགས་སུ་བཅད་པ་ལས། རྒྱ་མཚོ་དང་ནི་རི་རབ་དང། །ས་རྣམས་
བདག་གི་ཁུར་མིན་གྱི། །བྱས་པ་མི་གཟོ་གང་ཡིན་པ། །དེ་ནི་བདག་གི་ཁུར་ཆེན་ཡིན། །ཞེས་དང། གཞན་ཡང། དྲིན་ལ་ལན་ཡོད་བཟང་པོ་སྟེ། །དྲིན་གཟོ་མེད་པ་ངན་པ་ཡིན། །ཞེས་པ་ལྟར་མ་རབས་ཁྲེལ་མེད་ཀྱི་ལུགས་ངན་པ་ཡིན་
པས༑ རང་རེས་སེམས་ཅན་གྱི་དྲིན་ལས་ད་ལྟ་ལུས་རྟེན་བཟང་པོ་ཚུན་ཆད་རྙེད་སྐབས་འདིར་དྲིན་གཟོ་བ་དགོས། དྲིན་ལན་བསབ་པའི་དུས་ཀྱང་ད་རེས་རང་གིས་ཆོས་ལྡན་གྱི་ལུས་རྟེན་ཕུན་སུམ་ཚོགས་པ་རྙེད་པའི་དུས་འདིར་མགོ་
འཛུགས་ཐུབ་པ་ཞིག་དགོས་ཀྱི། དེ་མིན་འདི་ནས་དོན་ཆེན་པོ་བསྒྲུབ་རྒྱུ་མ་བྱུང་བར་སྟོང་ལོག་ཏུ་ཤོར་ན། སེམས་ཅན་གྱི་དོན་བྱེད་པ་ལྟ་བཞག་རང་གིས་བདེ་འགྲོའི་རྟེན་རྙེད་པ་ཙམ་ཡང་དཀའ་བ་ཡོད། འོ་ན་དྲིན་ཇི་ལྟར་གཟེ་སྙམ་
ན༑ དྲིན་གཟོའི་མཆོག་ཏུ་གྱུར་པ་ནི་བདེ་བ་ཐམས་ཅད་དང་ལྡན་པ་དང། སྡུག་བསྔལ་ཐམས་ཅད་དང་བྲལ་བར་བྱེད་པ་ཡིན་པས་དེ་ལྟར་བྱའོ་སྙམ་དུ་བྱམས་པ་དང་སྙིང་རྗེ་ཤུགས་དྲག་ཏུ་བསྐྱེད་ཅིང། སེམས་ཅན་ཐམས་ཅད་བདེ་བ་

[004A]༄༅། །ཐམས་ཅད་དང་ལྡན་པ་དང་སྡུག་བསྔལ་ཐམས་ཅད་དང་བྲལ་བ་དེ་ཡང་གཞན་ལ་རག་མ་ལས་པར་རང་ཉིད་གཅིག་པུས་བྱེད་སྙམ་པའི་ཁུར་དུ་འཁྱེར་བ་དགོས། དེ་ལྟར་བྱེད་པའི་ནུས་པ་ཡོད་པ་སངས་རྒྱས་
ཉག་གཅིག་ལས་གཞན་སུ་ཡང་མི་འདུག་སེམས་ཅན་ཁོ་ནའི་དོན་དུ་སངས་རྒྱས་ཀྱི་གོ་འཕང་ཞིག་ཐོབ་ན་དོན་གཉིས་ཕུན་སུམ་ཚོགས་པ་བརྙེས་ཏེ་རང་དོན་ཡང་མ་ཚང་བ་མེད་པ་ཞར་ལ་འབྱུང། གཞན་དུ་ན་ཉན་རང་དགྲ་བཅོམ་པ་
ཡིན་ཡང་རང་དོན་ཡོངས་སུ་མ་རྫོགས་ལ། གཞན་དོན་ཡང་ཉི་ཚེ་བ་ཙམ་ལས་མེད། དེས་ན་དོན་གཉིས་མཐར་ཕྱིན་པའི་སངས་རྒྱས་ཀྱི་གོ་འཕང་དེ་སྒྲུབ་དགོས། དེ་ལ་བསྒྲུབ་ཚུལ་ཤེས་དགོས། དེ་ལ་ཆོས་ཐོས་དགོས་པར་འདུག་
པས་དེའི་ཕྱིར་བདག་གིས་ཆོས་འདི་ལྟ་བུ་ཐོས་ནས་ཉམས་སུ་བླངས་ཏེ་སངས་རྒྱས་ཀྱི་གོ་འཕང་སྒྲུབ་སྙམ་དུ་ཐེག་ཆེན་སེམས་བསྐྱེད་གསལ་འདེབས་པ་དང། དམའ་མྠའང་སེམས་བསྐྱེད་བཅོས་མ་ཚུན་ཆད་ཀྱི་རྩིས་ཟིན་པའི་སྒོ་ནས་
གསན་དགོས་པ་ཡིན། གསན་པར་བྱ་བའི་ཆོས་ནི། འཇམ་མགོན་བླ་མ་ཙོང་ཁ་པ་ཆེན་པོས་བྱང་རྭ་སྒྲེང་རྒྱལ་བའི་དཔེན་གནས་ཀྱི་ཡང་དགོན་བྲག་སེང་གེ་འདྲ་བའི་ཞོལ་དུ་བསྟན་འགྲོ་འབའ་ཞིག་ལ་དགོངས་ནས་རྗེས་འཇུག་གི་
གདུལ་བྱ་རྣམས་ལ་གདམས་པ་དོན་དང་ལྡན་པ་ཡོན་ཏན་གཞིར་གྱུར་མའམ། བྱིན་རླབས་སྤུངས་ཞུས་སུ་གྲངས་པའི་གཞུང། བྱང་ཆུབ་ལམ་གྱི་རིམ་པ་མགོ་བཤེས་གཉེན་བསྟེན་ཚུལ་ནས། མཇུག་མི་སློབ་པའི་ཟུང་འཇུག་གི་

[004B] རྒྱལ་བའི་གསུང་རབ་ཐམས་ཅད་ཀྱི་སྙིང་པོ་གཅིག་ཏུ་བསྡུས་པའི་ཐེག་པ་ཆེན་པོའི་ཆོས་ཀྱི་ཡང་རྩེ་བླ་ན་མེད་པ་འདོམས་པར་མཛད་པ་འདི་ཉིད་ཡིན་ཞིང། རྗེ་བླ་མའི་ཉམས་མགུར་
ལས༑ ལམ་མཆོག་གཉིས་ཀར་དགོས་པའི་ཐུན་མོང་ལམ། །ཇི་བཞིན་བསྐྱེད་ནས། ཞེས་པ་ལྟར་སྤྱིར་མདོ་སྔགས་གང་ཡིན་ཡང་ཆོས་བྱང་ཆུབ་ལམ་གྱི་རིམ་པ་འདི་མེད་ཐབས་མེད་ལ། ལྷག་པར་དུ་རྒྱལ་མཆོག་ལྔ་པ་ཆེན་པོས། སྐྱེས་
པུ་ཆེན་པོའི་ཆོས་ལུངས་སྙིང་པོའི་དོན། །གང་དེར་རྒྱུ་དང་འབྲས་བུའི་ཐེག་པ་ལས། །ཆེས་ཟབ་གསང་བ་སྔགས་ཞེས་རབ་གྲགས་ཀྱང། །ཐུན་མོང་ལམ་གྱིས་རྒྱུད་སྦྱངས་མ་སོང་བ། །མ་དུལ་གླང་པོ་ཞོན་ལྟར་རང་ཉིད་ཕུང། །ཞེས་
གསུངས་པ་ལྟར་གསང་སྔགས་ཀྱི་སྒོར་འཇུག་བར་འདོད་པ་རྣམས་ཀྱིས་སྔོན་དུ་ལམ་ཐུན་མོང་བས་རྒྱུད་སྦྱང་བ་འདི་ཧ་ཅང་གལ་ཆེ་བ་ཡོད། གཞུང་འདི་ལ་བྱིན་རླབས་སྤུངས་ཞུ་ཞེས་གསུངས་པའི་དོན་ཡང་བཤེས་གཉེན་བསྟེན་
ཚུལ་ནས་ཟུང་འཇུག་གི་བར་གྱི་རྟོགས་པ་ཐམས་ཅད་གཅིག་ཏུ་སྤུངས་ཏེ་བྱིན་རླབས་ཀྱི་ཚུལ་དུ་ཞུ་བས་ན་དེ་ལྟར་བརྗོད་ལ། དགེ་བཤེས་སྟོན་པའི་ཞལ་ནས། བསྟན་པ་ཐམས་ཅད་གྲུབ་བཞི་ལམ་གྱིས་འཁྱེར་ཤེས་པ་ངའི་བླ་མའི་ཁྱད་
ཆོས་མིན་པ་ལ་མེད། ཅེས་གསུངས་པ་དང། ངོ་མཚར་བཀའ་ནི་སྡེ་སྣོད་གསུམ་ཡིན་ཏེ། །གདམས་པ་སྐྱེས་བུ་གསུམ་གྱིས་མཛེས་པ་ཡིན། །བཀའ་གདམས་རིན་ཆེན་གསེར་གྱི་འཕྲེང་བ་འདི། །འགྲོ་བ་གང་གིས་གྲངས་ཀྱང་

[005A]༄༅། །དོན་ཡོད་འགྱུར། །ཅེས་པ་ལྟར། བྱང་ཆུབ་ལམ་གྱིས་རིམ་པ་འདི་ནི། རྗེ་བླ་མས་ལམ་རིམ་ཆེ་ཆུང་ནས་གསུངས་པ་ལྟར་ཁྱད་ཆོས་གསུམ་དང་ཆེ་བ་བཞིའི་སྒོ་ནས་ཆོས་གཞན་དང་གཞན་ལས་ཁྱད་པར་དུ་འཕགས་
ལ༑ རྒྱལ་བའི་བཀའ་སྡེ་སྣོད་གསུམ་གྱི་གནད་བསྡུས་པ། ཆོས་ཕུང་བརྒྱད་ཁྲི་བཞི་སྟོང་གི་འགག་མདོ་ལྟ་བུ། དུས་གསུམ་གྱི་རྒྱལ་བ་ཐམས་ཅད་གང་ནས་གཤེག་པའི་གཞུང་ལམ་གཅིག་པུ་ཡིན་ཏེ། ཡོན་ཏན་རིན་པོ་ཆེ་སྡུད་པ་
ལས༑ རྒྱལ་བ་འདས་དང་མ་བྱོན་ད་ལྟར་གང་བཞུགས་པ། །ཀུན་ལམ་ཕ་རོལ་ཕྱིན་པ་འདི་ཡིན་གཞན་མ་ཡིན། །ཞེས་གསུངས་པས་སོ། །དེས་ན་རང་ཅག་བླ་མའི་དྲུང་ནས་དབང་ལུང་ཁྲིད་སོགས་ཞུ་བ་དང། གཞུང་བཀའ་བོད་
ལྔ་ལ་ཐོས་པ་མཐིལ་ཕྱིན་བྱས་ཟེར་བསོགས་ཇི་འདྲ་ཞིག་ཡིན་ཡང་མཐར་མལ་རིམ་རང་ལ་གཅིག་ཏུ་དྲིལ་ཏེ་ཉམས་སུ་ལེན་ཐུབ་པ་མ་བྱུང་ན། ལྔ་པ་ཆེན་པོས། མི་ཤེས་བླུན་པོ་ཚེ་འདིའི་དོན་གྱི་ཆེད། །མི་དགེའི་ལས་ལ་
འཇུག་པ་བདེན་མོད་ཀྱི། །ཁོ་བོ་གསུང་རབ་མང་པོ་ཐོས་བཞིན་དུ། །གཏན་འདུན་རླུང་ལ་བསྐུར་བ་ངོ་རེ་གནོང། །ཞེས་གསུངས་པ་ལྟར་འགྲོ་ཉེན་ཡོད་པས། ཐོས་པ་བྱས་པ་ཁ་ནང་དུ་བསྐོར་ཏེ་ཆོས་བྱང་ཆུབ་ལམ་གྱི་རིམ་པའི་
ཆེ་བ་བཞི་པོ་རང་རྒྱུད་ལ་འབྱོར་བ་ཞིག་བྱ་དགོས། དེར་མ་ཟད་སྟག་ཚང་ལོ་ཙཱ་བས། གསུང་རབ་མཐའ་དག་ཁྱད་པར་རྡོ་རྗེའི་ཐེག་རྒྱུད་སྡེ་མཐའ་དག་ཁྱད་པར་བླ་མེད་དོན། །རིམ་གཉིས་མཐའ་དག་ཁྱད་པར་སྒྱུ་ལུས་ལ། །

[005B] །ཅེས་སོགས་དང། ཀརྨ་པ་མི་བསྐྱེད་རྡོ་རྗེ། བྱང་གི་ཕྱོགས་འདིར་རྒྱལ་བའི་བསྟན་པ་ལ། །ཕལ་ཆེར་ལོག་པ་འབའ་ཞིག་སྤྱོད་པའི་སྐབས། །འཁྲུལ་མེད་བྱི་དོར་མཛད་པའི་ཙོང་ཁ་
པ༑ ༑རི་བོ་དགའ་ལྡན་པ་ལ་བསྟོད་པར་བགྱི། །ཞེས་སོགས་ལྟར་སྐུ་ཚེའི་སྨད་དུ་རྗེ་བླ་མ་ལ་དབང་རྣོན་ཆོས་རྗེས་འབྲངས་པའི་དད་པ་རྨད་དུ་བྱུང་བ་སྐྱེས་ནས་བསྟོད་པ་ཕུལ་བ་དང། རྒྱལ་མཆོག་བསྐལ་བཟང་རྒྱ་མཚོས་ཀྱང། རྣམ་ཐར་
གཙང་མ་དགའ་ལྡན་བཀའ་བརྒྱུད། །ཕྱོགས་རེ་འཛིན་པའི་གྲུབ་མཐའ་མིན་ནོ། །མདོ་སྔགས་ཐམས་ཅད་གདམས་པར་ཤར་བའི། །བཤད་སྒྲུབ་བསྟན་པའི་ཉིང་ཁུ་ལགས་སོ། །ཞེས་གསུངས་པ་ལྟར་རང་རེ་རི་པོ་དགའ་ལྡན་པའི་བཀའ་
སྲོལ་འདི་ལ་མདོ་སྔགས་གང་གི་ཐད་ནས་ཀྱང་གཞན་ལ་མེད་པའི་བསྟན་པ་ཆ་ཚང་ལ་དྲི་མ་དང་བྲལ་བ། ཟབ་ཅིང་མྱུར་བ་སོགས་ཁྱད་ཆོས་འགྲན་ཟླ་མེད་པ་མང་པོ་ཡོད་པས། འཇམ་མགོན་ཙོང་ཁ་པ་ཆེན་པོས་སྲོལ་ཕྱེ་བར་མཛད་པའི་བྱང་ཆུབ་
ལམ་རིམ་འདི་ལའང་གྲུབ་མཐའ་གཞན་ཕྱོགས་པ་དང། བཀའ་གདམས་གོང་མ་རྣམས་ལ་མེད་པའི་མན་ངག་མཐའ་ཡས་པ་ལྟ་བུ་ཡོད་ལ། ཆོས་བྱང་ཆུབ་ལམ་གྱི་རིམ་པ་འདི་ལས་ཟབ་ཅིང་རྒྱ་ཆེ་བ་ནི། གཞན་དག་གི་ཆོས་ཟབ་
ཟབ་མོ་དང། རྟོགས་པ་མཐོ་མཐོ་མོ་ཡིན་ཟེར་བ་ཚོ་ལའང་མེད་པས། གཅོད་དང་བསྐྱེད་རྫོགས། རྩ་རླུང་ཐིག་ལེ། ཕྱག་ཆེན་རྫོགས་ཆེན་སོགས་གསང་ཆེན་སྔགས་ཀྱི་ཡང་རྩེ་སྒྲོགས་པ་ཞིག་མངོན་དུ་བྱེད་པ་སྐད་

[006A]༄༅། །ཟེར་ཀྱང། བྱང་ཆུབ་ལམ་རིམ་འདི་ལ་མ་བརྟེན་ན། ལམ་ཡོངས་རྫོགས་རྒྱུད་ལ་སྐྱེ་བ་ལྟ་ཅི། བག་ཆགས་ཙམ་ཡང་འཇོག་པར་མི་ནུས། དེའི་ཕྱིར་འདི་ལ་ཐོས་བསམ་སྒོམ་གསུམ་བྱེད་པ་གལ་ཆེ་
བས༑ འདིར་བྱང་ཆུབ་ལམ་གྱི་རིམ་པའི་སྙིང་པོ་བསྡུས་པ་ཡོན་ཏན་གཞིར་གྱུར་མར་གྲགས་པའི་བཤད་ལུང་མདོར་བསྡུས་ཙམ་ཞིག་འབུལ་བར་བྱེད་པ་ཡིན་གསུངས། འདི་ལ་ས་བཅད་དུ་ཕྱེ་ན། ལམ་གྱི་རྩ་བ་བཤེས་
གཉེན་བསྟེན་པའི་ཚུལ། བསྟེན་ནས་བློ་ཇི་ལྟར་སྦྱང་བའི་ཚུལ། ལམ་སྒྲུབ་པའི་མཐུན་རྐྱེན་འགྲུབ་པ་དང་འགལ་རྐྱེན་ཞི་བར་གསོལ་བ་འདེབས་པ། སྐྱེ་བ་ཐམས་ཅད་དུ་བླ་མས་རྗེས་སུ་གཟུང་སྟེ་ས་ལམ་གྱི་འབྲས་བུ་མངོན་
དུ་བྱེད་ནུས་པར་སྨོན་པ་དང་བཅས་ཏེ་བཞི་ཡོད་པ་ལས། དང་པོ་ནི། ཡོན་ཏན་ཀུན་གཞིར་གྱུར་དྲིན་ཅན་རྗེ། །ཚུལ་བཞིན་བསྟེན་པ་ལམ་གྱི་རྩ་བ་རུ། །ལེགས་པར་མཐོང་ནས་འབད་པ་དུ་མ་ཡིས། །གུས་པ་ཆེན་
པོས་བསྟེན་པར་བྱིན་གྱིས་རློབས། །ཞེས་པའི་ཤླཽ་ཀ་གཅིག་གིས་བསྟན། དེ་ལ་རྩ་བ་དད་པ་སྦྱང་བ་དང། བཀའ་དྲིན་རྗེས་སུ་དྲན་ཏེ་གུས་པ་བསྐྱེད་པ་གཉིས། དང་པོ་ལའང་བསམ་པས་བསྟེན་ཚུལ་དང། སྦྱོར་བས་
བསྟེན་ཚུལ་གཉིས་ཡོད། དེ་ཡང་སཾ་བཧུ་ཊའི་རྒྱུད་ལས། སྐྱ་བ་འཛིན་པ་མེད་པར་ནི། །གྲུ་ཡིས་ཕ་རོལ་ཕྱིན་མི་ནུས། །ཡོན་ཏན་ཐམས་ཅད་རབ་རྫོགས་ཀྱང། །བླ་མ་མེད་ན་སྲིད་ཐར་མིན། །ཞེས་དང། ཤེར་ཕྱིན་མདོ་སྡུད་པ་

[006B] སངས་རྒྱས་ཆོས་རྣམས་དགེ་བའི་བཤེས་ལ་བརྟེན་ཏོ་ཞེས། །ཡོན་ཏན་ཀུན་གྱི་མཆོག་མངའ་རྒྱལ་བ་དེ་སྐད་གསུངས། །ཞེས་པ་དང། དེ་ལྟ་བས་ན་བྱང་ཆུབ་དམ་པ་འཚོལ་བ་ཡི། །བསམ་པ་དྲག་ལྡན་མཁས་པས་ང་རྒྱལ་
ངེས་བཅོམ་ནས། །ནད་པའི་ཚོགས་ཀྱིས་གསོ་ཕྱིར་སྨན་པ་བསྟེན་པ་ལྟར། །གཡེལ་བ་མེད་པར་དགེ་བའི་བཤེས་གཉེན་བསྟེན་པར་བྱ། །ཞེས་དང། འཇམ་མགོན་ཙོང་ཁ་པ་ཆེན་པོས་ཀྱང། འཕྲལ་དང་ཡུན་གྱི་བདེ་བ་ཡིད་བཞིན་དུ། །ལེགས་
པར་འགྲིགས་པའི་རྟེན་འབྲེལ་རྩ་བ་ནི། །གསུང་རབ་ཀུན་ལས་བླ་མར་གསུངས་པས་ན། །སྐྱབས་གསུམ་ངོ་བོར་བསྒོམས་ལ་གསོལ་བ་ཐོབ། །ཅེས་གསུངས་པ་ལྟར་རང་གིས་ས་ལམ་གྱི་ཡོན་ཏན་ཞིག་འཐོབ་པར་འདོད་ན། ཐོག་མར་དེ་བསྒྲུབ་
ཚུལ་སྟོན་པའི་བླ་མ་ཞིག་ངེས་པར་བསྟེན་དགོས། དེ་འདྲའི་བླ་མའང་གང་བྱུང་བྱུང་གི་མིང་དུ་བཏགས་པས་མི་ཆོག་པར། མདོ་སྡེ་རྒྱན་ལས་གསུངས་པ་ལྟར་སྒོ་གསུམ་དུལ་བ། ཞི་བ། ཉེ་བར་ཞི་བ་སྟེ་བསླབ་གསུམ་དང་ལྡན་པ། སློབ་མ་ལས་
ཡོན་ཏན་ལྷག་པ། བརྩོན་འགྲུས་ཆེན་པོ་དང་ལྡན་པ། ལུང་གི་ཡོན་ཏན་ཕུན་སུམ་ཚོགས་པ་མངའ་བ། དེ་ཁོ་ན་ཉིད་རྟོགས་པ། ཆོས་སྨྲ་བ་ལ་མཁས་པ། སློབ་མ་ལ་བརྩེ་བ་ཆེན་པོ་ཡོད་པ། ཆོས་ཇི་ཙམ་འཆད་ཀྱང་སྐྱོ་ངལ་མེད་པ་བཅས་ཡོན་
ཏན་བཅུ་དང་ལྡན་པ་ཞིག་དང། ད་ལྟ་སྙིགས་མའི་དུས་སུ་དེ་ཐམས་ཅད་ཚང་བ་རྙེད་དཀའ་ན། རྗེ་བླ་མས། ཡིན་ལུགས་ཁོང་དུ་ཆུད་ཅིང་དབང་པོ་དུལ། །མཐོང་བ་ཙམ་གྱིས་གཞན་ཡིད་འཕྲོག་པར་བྱེད། །བསྟེན་པ་ཙམ་གྱིས་དགེ་འཕེལ་

[007A]༄༅། །སྐྱོན་འགྲིབ་པའི། །བཤེས་གཉེན་དམ་པ་སྟེན་དང་རྒྱལ་ཁམས་པ། །ཞེས་སོགས་ལྟར་བསླབ་པ་གསུམ་གྱིས་ཐུགས་རྒྱུད་དུལ་བ། དེ་ཉིད་རྟོགས་པ། བརྩེ་བ་དང་ལྡན་པ་སྟེ་ལྔ་ཚང་བ་དགོས་ཤིང། དམའ་མཐའ་
དམའ་མྠའང་ཆོས་དང་འཇིག་རྟེན་གཉིས་ལས་ཆོས་གཙོ་བོར་བྱེད་པ། ཚེ་འདི་དང་ཕྱི་མ་གཉིས་ལས་ཕྱི་མ་གཙོ་བོར་བྱེད་པ། རང་དང་གཞན་གཉིས་ལས་གཞན་གཙོ་བོར་བྱེད་པ། སྒོ་གསུམ་བག་མེད་དུ་མི་གཏོང་བ། སློབ་མ་ལམ་ལོག་
ལམ་གོལ་ལྟ་སྤྱོད་ཕྱིན་ཅི་ལོག་ཏུ་མི་འཁྲིད་པ་སྟེ་ཡོན་ཏན་དེ་དག་དང་ལྡན་པ་ཞིག་ངེས་པར་དགོས། དེ་ལྟའི་བླ་མ་མཚན་ལྡན་རྙེད་ནས་ཚུལ་གཞིན་བསྟེན་པའི་ཕན་ཡོན་འདི་ཕྱིའི་ལེགས་ཚོགས་ཐམས་ཅད་འབྱུང་བ་དང། མ་བསྟེན་པ་དང་བསྟེན་
ཚུལ་ལོག་པའི་ཉེས་དམིགས་འཕྲལ་དང་ཡུན་གྱི་སྡུག་བསྔལ་མི་བཟད་པ་དུ་མ་འབྱུང་ཚུལ་རྣམས་ལེགས་པར་ཤེས་པར་བྱས་ཏེ། རང་རྒྱུད་ཀྱི་སྐྱོན་སྣ་གཅིག་འགྲིབ་པ་དང། ཡོན་ཏན་སྣ་གཅིག་སྐྱེ་བ་ཚུན་ནམ། ཟུང་འཇུག་གི་གོ་འཕང་ནས་དགེ་
བའི་བློ་སྐད་ཅིག་ཙམ་སྐྱེས་པ་ཡན་གྱི་མདོ་སྔགས་གཉི་གའི་ས་ལམ་གྱི་ཡོན་ཏན་ཐམས་ཅད་འབྱུང་བའི་གྮིའམ་རྩ་བ་ལྟ་བུར་གྱུར་བ་ནི་བླ་མ་ཡིན་ཞིང། རྒྱལ་བའི་སྐུ་གསུང་ཐུགས་ཡོན་ཏན་འཕྲིན་ལས་ཀུན་གྱི་ངོ་བོའམ་བདག་ཉིད་ཀྱི་གཞིར་གྱུར་
པའང་བླ་མ་ཉིད་ཡིན་པར་བསམ་པ་ནི་རྩ་བ་དད་པ་སྦྱང་བ་སྟེ། རང་གི་དད་པའི་ངོས་ནས་བླ་མ་ལ་སངས་རྒྱས་དངོས་ཀྱི་འདུ་ཤེས་བྱུང་ན་སངས་རྒྱས་དངོས་ཀྱི་བྱིན་རླབས་འཇུག་པ་འོང་བས། ལམ་རིམ་ལས་གསུངས་པ་ལྟར་བླ་མ་སངས་རྒྱས་

[007B] བལྟ་ནུས་པའི་རྒྱུ་མཚན། ཚུལ་ཇི་ལྟར་བལྟ་ཚུལ་སོགས་ལ་བློ་སྦྱང་བ་གལ་ཆེ། དྲིན་ཅན་ཞེས་པས་བཀའ་དྲིན་རྗེས་དྲན་གྱིས་གུས་པ་བསྐྱེད་པ་བསྟན། རྗེ་ནི། སྐད་དོད་སཱ་མི་ཞེས་པའི་སྟེང་ནས་འགྲོ་བ་ལྷ་དང་
བཅས་པའི་བཙུག་གི་ནོར་བུ་ལྟར་གྱུར་པ་ལ་འཇུག་ཅིང། དེ་ཚུལ་བཞིན་བསྟེན་པ་རང་ཉིད་བླ་མའི་དབང་དུ་གཏོང་བར་ཡང་གོ་དགོས་པ་སྡོང་བཀོད་ལས་བྱུང་བའི་བུ་མཛངས་པ་ལྟ་བུའི་སེམས་སོགས་སེམས་དགུས་བསྟེན་ཚུལ་གསུནས་པ་ལྟར་
དང༑ མདོར་ན། བཤེས་གཉེན་བསྟེན་ཚུལ་གྱི་ཆོས་སྐོར་རྣམས་ནས་ཇི་སྐད་བཤད་པའི་བླང་དོར་མཐའ་དག་མ་ནོར་བར་བྱེད་པ་ཞིག་དགོས་ཤིང། དེ་ལྟར་ཚུལ་བཞིན་དུ་བསྟེན་པས་ནི་དཔེར་ན། ཁང་པའི་འགྲམ་རྩའམ་རྩིག་རྨང་བརྟན་ན་ཁང་
པ་བརྟན་པོ་འོང་བ་དང། ཤིང་གི་རྩ་བ་བརྟན་ན་ཡལ་ག་ལོ་འབྲས་སོགས་འབྱུང་བ་བཞིན་དུ་དལ་འབྱུར་ནས་ཟུང་འཇུག་བར་གྱི་ལམ་ཡོངས་རྫོགས་འབྱུང་བ་ལ་དཀའ་ཚེགས་མེད་པར་ལེགས་པར་མཐོང་བའི་ངེས་ཤེས་བརྟན་པོ་རྙེད་པར་བྱས་ནས་
བཤེས་གཉེན་བསམ་པས་བསྟེན་ཚུལ་གྱི་སྐོར་རྣམས་འདིར། ལེགས་པར་མཐོང་ནས་ཞེས་པ་འདིས་བསྟན་པས། དགེ་བའི་བཤེས་གཉེན་ལ་སངས་རྒྱས་དངོས་སུ་བལྟས་ཏེ། སྦྱོར་བའི་བསྟེན་ཚུལ། བླ་མ་མཉེས་པའི་ཆ་རྣམས་ལམ་ཐུན་མོང་བར་བཤེས་
གཉེན་བསྟེན་ཚུལ་སྤྱིར་བཏང་སྐབས་གསུངས་པ་བཞིན་དང། གསང་སྔགས་ལྟར་ན་བླ་མ་ལྔ་བཅུ་པ་ནས་བསྟན་པ་བཞིན་དུ་སྒོ་གསུམ་ཅི་ནུས་ཀྱི་དཀའ་སྤྱད་ལྷུར་བླངས་ནས། འབད་པ་དུ་མ་ཞེས་པས་རྙེད་པ་ཟང་ཟིང་དབུལ་བ། བཀུར་སྟི་རིམ་གྲོ་

[008A]༄༅། །བྱེད་པ། ཐོས་དོན་སྒྲུབ་པ་ལ་གཞོལ་བ་བཅས་སྔ་མ་སྔ་མ་ལས་ཕྱི་མ་ཕྱི་མ་རྣམས་བླ་མའི་ཞབས་ཏོག་མཆོག་ཡིན་པས། བླ་མས་ཆོས་བསྟན་པ་རྣམ་ལ་སྒྲུབ་པ་སྙིང་པོར་བྱེད་པ་སོགས་སོ་སོའི་བློ་ནུས་དང་བསྟུན་
ཏེ་ཐབས་སྣ་ཚོགས་ཀྱིས་བསྟེན་དགོས་ཚུལ་གསུངས་པ་ཡིན་ལ། བསྟེན་པའི་ཚེ་ཡང། ཞིང་ས་ལ་ས་བོན་འདེབ་པ་ན། སོ་ནམ་གྱི་དཀའ་ལས་ཇི་ལྟར་བྱུང་ཡང་རང་གི་དོན་ཁོ་ན་ལས་ཞིང་ལ་ཕར་དྲིན་གྱིས་བསྐྱངས་པའི་ཡུས་མི་བྱེད་པ་
ལྟར༑ བདག་ཉིད་ཐར་པ་དང་ཐམས་ཅད་མཁྱེན་པ་ཐོབ་ཐབས་སུ་བླང་དོར་བྱ་དགོས་ཀྱང་ད་ལྟ་རང་ཉིད་བླང་དོར་ལ་རྨོངས་པ་ལོང་བ་ལྟ་བུར་གྱུར་པའི་སྐབས་འདིར་ལོང་འཁྲིད་དང་འདྲ་བའི་དགེ་བའི་བཤེས་གཉེན་བསྟེན་སྐབས་ཀྱང་སྡིག་
དང་མ་འདྲེས་པའི་ངལ་དུབ་ཀྱི་ངན་ལས་ཇི་འདྲ་ཞིག་བྱེད་དགོས་པ་བྱུང་ཡང་གཞན་ལ་དཀའ་སྤྱད་བྱས་རབས་ཀྱི་ཡུས་མི་བདོ་བར་མ་ཟད། ད་དུང་ཁུར་དུ་མ་སོང་བར་རྒྱན་དུ་བཟུང་སྟེ་བདག་སྐལ་བ་རེ་བཟང་སྙམ་དུ་དད་ཅིང་གུས་པ་ཆེན་པོའི་
སྒོ་ནས་བསམ་སྦྱོར་གཉིས་ཀྱིས་ཚུལ་བཞིན་བསྟེན་ཏེ་བསྒྲུབ་པ་དགོས། དེ་ལྟར་བཤེས་གཉེན་བསྟེན་ཚུལ་འདི་བཟང་པོ་བྱུང་ན། ཚེ་རབས་ཐམས་ཅད་དུ་བླ་མས་རྗེས་སུ་འཛིན་པ་དང། ད་རེས་ཀྱི་ལུས་རྟེན་འདི་ཨང་ཀི་དང་པོར་བརྩིས་
ཏེ༑ འདི་ནས་བཟུང་དལ་བརྒྱད་འབྱོར་བཅུ་ཚང་བའི་མིའི་རྟེན་བཟང་བར་མ་ཆད་པར་ཐོབ་ནས་དལ་འབྱོར་གྱི་ཨང་ཀི་མ་འཁྲུགས་པར་ཆོས་ཉམས་སུ་བླངས་ཏེ་སངས་རྒྱས་ཀྱི་གོ་འཕང་སྒྲུབ་ཐུབ་པ་འོང། བྱིན་གྱིས་རློབས་ཞེས་པ་གཟི་བྱིན་

[008B] རང་རྒྱུད་སྐད་ཅིག་སྔ་མ་ཉོན་མོངས་དང་མཚུངས་ལྡན་དུ་སོང་བའི་བློ་ཕྱིན་ཅི་ལོག་ཏུ་ཡོད་པ་དེ་སྐད་ཅིག་ཕྱི་མར་བླ་མ་ལ་དད་གུས་ཆེན་པོའི་སློ་ནས་ཚུལ་བཞིན་དུ་བརྟེན་ནུས་པ་དང། ལམ་ཡོངས་རྫོགས་ཕྱིན་ཅི་མ་ལོག་པ་རྒྱུད་
ལ་ལྡན་པའི་སྐལ་བ་ཅན་དུ་སྒྱུར་བར་མཛོད་ཅིག་ཅེས་གསོལ་བ་བཏབ་པ་སྟེ། འདི་འོག་མ་རྣམས་ལའང་འགྲེ་གསུངས། གཉིས་པ་བསྟེན་ནས་བློ་ཇི་ལྟར་སྦྱང་བའི་ཚུལ་ལ་གཉིས། དལ་འབྱོར་ལ་སྙིང་པོ་བླང་བའི་ཕྱིར་བསྐུལ་བ་དང། སྙིང་
པོ་ཇི་ལྟར་ལེན་པའི་ཚུལ་ལོ། །དང་པོ་ནི། ལན་ཅིག་རྙེད་པའི་དལ་བའི་རྟེན་བཟང་འདི། །ཤིན་ཏུ་རྙེད་དཀའ་དོན་ཆེན་ཤེས་གྱུར་ནས། །ཉིན་མཚན་ཀུན་ཏུ་སྙིང་པོ་ལེན་པའི་བློ། །རྒྱུན་ཆད་མེད་པར་སྐྱེ་བར་བྱིན་གྱིས་རློབས། །ཞེས་པའི་ཤླཽ་ཀ་
གཅིག་སྟེ། ལན་ཅིག་རྙེད་ཅེས་པ་ཕྱིན་ཆད་ཡང་ཡང་མི་རྙེད་པའི་དོན་དང། འདིར་དལ་འབྱོར་ངོས་བཟུང་བའི་སྐབས། དལ་འབྱོར་རྟེན་ཞེས་མ་གསུངས་བར་དལ་བའི་རྟེན་ཞེས་གསུངས་པའི་རྒྱུ་མཚན། ངན་སོང་གསུམ་དང་ལྷ་ཚེ་རིང་པོ་
ཀླ་ཀློ༑ ལོག་ལྟ་ཅན། ལྐུག་པ། རྒྱལ་བ་འཇིག་རྟེན་དུ་མ་བྱོན་པའི་དུས་སུ་སྐྱེས་པ་སྟེ་མི་ཁོམ་པ་བརྒྱད་དང་བྲལ་བའི་དལ་བ་བརྒྱད་དངོས་སུ་ཚང་ལ། མི་ཉིད་དབུས་སྐྱེས་དབང་པོ་ཚང། །ལས་མཐའ་མ་ལོག་གནས་ལ་དད། །ཅེས་པ་ལྟར་
དགེ་སློང་ཕ་མ། དགེ་བསྙེན་ཕ་མ་བཅས་སྟོན་པའི་འཁོར་རྣམ་བྮིའམ། གཙོ་བོ་དགེ་སློང་ཕ་ཡོད་པའི་ཆོས་ཚིགས་ཀྱི་ཡུལ་དབུས་སུ་སྐྱེས་ཤིང། །ལས་མཐའ་མ་ལོག་པ་སྟེ་ཚེ་འདིར་མཚམས་མེད་ཀྱི་ལས་བསགས་ལ་མ་སྦྱངས་པ་

[009A]༄༅། །མིན་པ་དང། དཀར་པོའི་ཆོས་ཀུན་སྐྱེ་བའི་གནས་འདུལ་བ་སྟེ། རང་རྒྱུད་འདུལ་ཕྱིར་འདུལ་བའི་སྒྲས་བཏགས་པ་སྡེ་སྣོད་གསུམ་ལ་དད་པ་སོགས་རང་འབྱོར་ལྔ་ཀ་ཚང་བ་ཡོད་ཀྱང། སང་རྒྱས་བྱོན་དང་དམ་
ཆོས་སྟོན། །བསྟན་པ་གནས་དང་དེ་རྗེས་འཇུག་གཞན་ཕྱིར་སྙིང་ནི་བརྩེ་བའོ། །ཞེས་པའི་གཞན་འབྱོར་ལྔ་ནས། སངས་རྒྱས་བྱོན་ཏེ་བཞུགས་བཞིན་པ་དང། སངས་རྒྱས་སམ་དེའི་ཉན་ཐོས་ཀྱིས་ཆོས་གསུངས་པ། སངས་རྒྱས་མྱ་ངན་ལས་
མ་འདས་པར་འབྲས་བུའི་བསྟན་པ་གནས་པ། ཆོས་བསྟན་པ་དེས་འབྲས་བུ་བཞི་དངོས་སུ་ཐོབ་པར་མཐོང་ནས་གདུལ་བྱ་གཞན་མའང་དེའི་རྗེས་སུ་འཇུག་པ་བཞི་དགེ་སློང་འཆར་ཀ་ལྟ་བུ་ལ་ཚང་བ་ལས། མགོན་པོ་ཀླུ་སྒྲུབ་ལའང་དངོས་
གནས་པ་མཚང་ལ། རང་རེས་ཀྱང་སངས་རྒྱས་དང་ཁྱད་མེད་པའི་བླ་མ་མཇལ་ཏེ་ཆོས་གསུངས་པ་སོགས་ཀྱིས་དེ་དག་དོད་ཐུབ་སྦྱོར་དུ་ཡོད་པ་ལས་དངོས་གནས་མ་ཚང་ཡང། དལ་བ་བརྒྱད་དངོས་སུ་ཚང་བ་ལ་གཙོ་བོར་དགོངས་ཏེ་གསུངས་
པ་རེད། གཞན་ཕྱིར་སྙིང་བརྩེ་ཞེས་པ། སྦྱིན་བདག་དང་བླ་མ་སོགས་ཀྱིས་གང་ཟག་གཞན་རང་ཉིད་ཀྱི་ཕྱིར་དུ་སྙིང་བརྩེ་བས་ཆོས་ཀྱི་མཐུན་རྐྱེན་ཟས་གོས་སོགས་སྟེར་བའམ། ཆོས་སྟོན་པ་སོགས་ཏེ། རང་གིས་ཆོས་སྒྲུབ་པའི་མཐུན་རྐྱེན་
སྦྱིན་མཁན་ཡོད་པ་ལ་བྱ་དགོས། རང་ཅག་མི་ཁོམ་པ་བརྒྱད་དང་བྲལ་ནས་ཆོས་སྒྲུབ་ཏུ་ཡོད་པའི་དུས་འདིར་མི་སྒུབ་པར། ཚེ་འདི་པའི་འཆིང་ཐག་གིས་བཅིངས་ཏེ། རྙེད་བཀུར་སྙན་གྲགས་དང། འཇིག་རྟེན་མཐུན་འཇུག་སྒྲུབ་པ་སོགས་

[009B] མི་ཁོམ་པ་དགུ་པ་ཞིག་ཆེད་དུ་བཙལ་བ་ཡིན་ཞིང། སྔར་གྱི་དམ་པ་ཚོས་སངས་རྒྱས་སྒྲུབ་པར་མཛད་པའི་རྟེན་བཟང་འདི་ལྟ་བུ་རང་རེས་སྡིག་པ་བསགས་པའི་སྣོད་དུ་བཀོལ་ན། དལ་
འབྱོར་འདི་སྡུག་འབྱོར་དུ་སོང་བ་ཡིན་པས། སླན་ཆད་དེ་ལྟར་མ་ཤོར་བར་ད་རེས་མཐུན་རྐྱེན་མ་ཚང་བ་མེད་པ་འཛོམས་པའི་རྟེན་བཟང་ལན་ཅིག་ཙམ་རྙེད་པ་འདི་ལ་སྙིང་པོ་ཁྱད་པར་ཅན་ལོན་པ་ཞིག་མ་བྱུང་ན། ཕྱིས་ནས་དལ་འབྱོར་གྱི་
ལུས་རྟེན་རྙེད་པར་ཤིན་ཏུ་དཀའ། དེ་རྙེད་མི་རྙེད་ད་ལྟ་རང་ལ་དལ་འབྱོར་གྱི་རྒྱུ་ཚང་མ་ཚང་བལྟ་བ་ལས། མི་མང་ཉུང་ལ་བལྟས་པས་མི་ཕན་ཏེ། འགྲོ་བ་རིགས་དྲུག་ནས་གཅིག་མི་ཡིན་པས་འཁོར་བའི་སེམས་ཅན་རིགས་དྲུག་པོ་མ་
ཟད་བར་དུ་མི་ཡང་རྫོགས་མཐའ་མེད་པར་མང་པོ་དེ་ག་རང་འོང་ལ། དལ་འབྱོར་མ་ཚང་ན་མི་མང་ཡང་སྡིག་པ་མི་དགེ་བ་བསག་སྟོབས་ཆེ་བས་འཁོར་བའི་ཟོང་རྟེན་མང་བ་ལ་དགའ་རྒྱུ་མེད་གསུངས། འོ་ན་དལ་འབྱོར་གྱི་རྒྱུ་ཇི་འདྲ་
དགོས་ཤེ་ན། དལ་རྟེན་རྣམ་དག་ཐོབ་པའི་རྒྱུ་ལ་ཚུལ་ཁྲིམས་རྣམ་པར་དག་པས་གཞི་བཟུང། སྤྱིན་སོགས་དྲུག་གིས་གྲོགས་བྱས། སྨོན་ལམ་དྲི་མ་མེད་པས་མཚམས་སྤྱར་བ་བཅས་དགོས་པས་རྒྱུའི་སྒོ་ནས་རྙེད་དཀའ་བ་དང། རང་ཅག་
གིས་སྡིག་པ་མི་དགེ་བ་ལ་དུས་རྟག་ཏུ་སྤྱད་པ་འདི་ཡང་དལ་འབྱོར་འཐོབ་པའི་གེགས་ཐུ་ཤོས་ཤིག་ཡིན་པར་མ་ཟད། འདུལ་བ་ལུང་གཞི་སོགས་ནས་གསུངས་པ་བཞིན་ངན་འགྲོ་གཞན་ལས་དུད་འགྲོ་ཉུང། དེ་ལས་མིའི་

[010A]༄༅། །འགྲོ་བ་ཉུང། མི་ཡང་སངས་རྒྱས་ཀྱི་སྟན་པ་དར་བའི་ཡུལ་དུ་སྐྱེ་བ་ཉུང། དེ་སྐྱེས་ཀྱང་ཆོས་དང་མཇལ་བའི་རྟེན་བཟང་ཁྱད་པར་ཅན་ནི་རྙེད་མི་སྲིད་པ་ལྟ་བུ་ཡིན་པས་ན། ངོ་བོའི་སྒོ་ནས་རྙེད་དཀའ་
བཤེས་སྤྲིང་ལས། རྒྱ་མཚོ་ཆེར་གཡེངས་གཉའ་ཤིང་བུ་ག་དང། །རུས་སྦལ་ཕྲད་པ་བས་ཀྱང་དུད་འགྲོ་ལས། །མི་ཉིད་ཆེས་ཐོབ་དཀའ་བས་མི་དབང་གིས། །དམ་ཆོས་སྤྱད་པས་དེ་འབྲས་མཆིས་པར་མཛོད། །ཅེས་སོགས་ལྟར་
དཔེའི་སྒོ་ནས་ཀྱང་རྙེད་དཀའ་བས། ད་རེས་ཆོས་སྒྲུབ་པར་ཁོམ་ཞིང། ཕྱིའི་རྐྱེན་བླ་མ་དགེ་བའི་བཤེས་གཉེན་སངས་རྒྱས་དངོས་ལྟ་བུ་དང་ཕྲད། ནང་གི་རྐྱེན་ཤེས་པ་ལ་སྐྱོན་མ་ཞུགས་ཤིང་ཐོས་བསམ་སྒོམ་གསུམ་བྱར་རུང་བའི་ཤེས་
རབ་དང་ལྡན། རང་གིས་སྒྲུབ་པར་བྱེད་ན་གནས་སྐབས་མངོན་མཐོ་ལྷ་མིའི་རྟེན་བཟང་ནས་མཐར་ཐུག་རྡོ་རྗེ་འཆང་གི་གོ་འཕང་མན་ཆད་ངེས་པར་སྒྲུབ་ནུས་པའི་རྟེན་བཟང་ཁྱད་པར་ཅན་རྙེད་པ་འདི་ཉིད་དོན་ཆེན་པོ་དང་ལྡན་པར་ཤེས་
ཤིང་ངོ་འཕྲོད་པར་གྱུར་ནས། དཔེར་ན་སེམས་ལ་དགའ་བ་དང། སྡུག་བསྔལ་ཆེན་པོ་ཡོད་པའི་མི་དེས་མཚན་མོར་གཉིད་སད་རེས་ཀྱང་དགའ་སྡུག་དེ་དང་དེ་ལྷང་ལྷང་དུ་འབྱུང་བ་བཞིན་དལ་འབྱོར་ངོས་ཟིན་པའི་ལག་རྗེས་སུ། རྙེད་པར་
དཀའ་ཞིང་རྙེད་ན་དོན་ཆེ་བའི་དལ་འབྱོར་ཚང་བའི་རྡོ་རྗེའི་ལུས་རྟེན་འདི་ལྟ་བུད་རེས་ཐེངས་གཅིག་ཙམ་རྙེད་པའི་སྐབས་འདིར་འཁོར་བ་མཐའ་མེད་ཀྱི་ངང་ཚུལ་དང། སངས་རྒྱས་ཀྱི་གོ་འཕང་བསྐལ་པ་མང་པོར་སྒྲུབ་དགོས་

[010B] ཉིན་མཚན་བར་མ་ཆད་པར་གནས་སྐབས་ཀུན་ཏུ་དོན་མེད་སྟོང་ལོག་ཏུ་མ་ཤོར་བར་སྙིང་པོ་ལེན་འདོད་ཀྱི་བློ་རྒྱུན་ཆད་མེད་པར་སྐྱེ་བར་བྱིན་གྱིས་རློབས་ཤིག་ཅེས་གསོལ་བ་བཏབ་པ་ཡིན། གཉིས་པ་
སྙིང་པོ་ཇི་ལྟར་ལེན་པའི་ཚུལ་ལ་གསུམ་ལས། དང་པོ་སྐྱེས་བུ་ཆུང་དུ་དང་ཐུན་མོང་བའི་ལམ་གྱི་རིམ་པར་བློ་སྦྱང་བ་ནི། ལུས་སྲོག་གཡོ་བ་ཆུ་ཡིན་ཆུ་བུར་བཞིན། །མྱུར་དུ་འཇིག་པའི་འཆི་བ་དྲན་པ་དང། །ཤི་བའི་རྗེས་སུ་ལུས་དང་
གྲིབ་མ་བཞིན། །དཀར་ནག་ལས་འབྲས་ཕྱི་བཞིན་འབྲང་བ་ལ། །ངེས་པ་བརྟན་པོ་རྙེད་ནས་ཉེས་པའི་ཚོགས། །ཕྲ་ཞིང་ཕྲ་བ་རྣམས་ཀྱང་སྤོང་བ་དང། །དགེ་ཚོགས་མཐའ་དག་སྒྲུབ་པར་བྱེད་པ་ལ། །རྟག་ཏུ་བག་དང་ལྡན་པར་བྱིན་
གྱིས་རློབས། །ཞེས་པའི་ཤླཽ་ཀ་གཉིས་ཀྱིས་བསྟན་ཏེ། དེ་ལྟར་དལ་འབྱོར་གྱིས་རྟེན་བཟང་ཁྱད་པར་ཅན་ཐོབ་ཀྱང་ལུས་སྲོག་ཡུན་རིང་དུ་མི་གནས་པར་གཡོ་ཞིང་འགྱུར་ནས་སྐད་ཅིག་མ་རེ་རེས་ཀྱང་འཆི་བ་ལ་ཇེ་ཉེར་འགྲོ་བར་མ་ཟད། འཆི་
རྐྱེན་གློ་བུར་བ་ནད་གདོན་བགེགས་རིགས་འབྱུང་བཞིའི་གནོད་པ་སོགས་ཀྱིས་ཚེ་སྲོག་འཕྲོག་པ་ལ་ཁྱིས་གླུད་ལ་བརྔམས་ རང་གི་ལུས་འདི་ཆུའི་ཆུ་བུར་བཞིན་དུ་རྐྱེན་ཕྲ་མོ་ཙམ་ཡང་མི་ཐེག་པར་ཚེར་
མ་ཟུག་པ་ཙམ་གྱིས་ཀྱང་འཆི་བའི་རྐྱེན་དུ་བྱེད་ནུས་པ་མཐོང་ཆོས་སུ་འོང་བ་སོགས་ལྟར་ཤིན་ཏུ་ཉམ་ཆུང་བས་ན། མྱུར་དུ་འཇིག་པའི་འཆི་བ་འོང་ཚུལ་རྗེའི་ལམ་རིམ་ཆེ་ཆུང་སོགས་ལས་གསུངས་པ་ལྟར་རྩ་བ་གསུམ་དང། རྒྱུ་མཚན་

[011A]༄༅། །དགུ༑ ཐག་བཅད་པ་རྣམ་པ་གསུམ་གྱི་སྒོ་ནས་འཆི་བར་ངེས་ཤིང། ནམ་འཆི་ལ་ངེས་པ་མེད་ལུགས། འཆི་བའི་ཚེ་གཉེན་ནོར་ལོངས་སྤྱོད་སོགས་དང། ཐ་ན་ལུས་ཀྱིས་ཀྱང་མི་ཕན་པ་རྣམ་ཡང་དང་ཡང་
དུ་བསམས་ཤིང་དྲན་པ་དང། དེ་ཡང་རང་དགར་འཆི་བ་ལ་སྐྲག་སྟེ་བསྡད་པས་མི་འོང་ཞིང། བུ་སྟོན་ཐམས་ཅད་མཁྱེན་པའི་ཞལ་ནས། ཚེ་འདི་ལོང་མེད་མྱུར་དུ་འཆི་འགྱུར་ཞིང། །གསོད་སར་ཁྲིད་པའི་དུད་འགྲོ་ཇི་བཞིན་དུ། །
སྐད་ཅིག་རེ་རེ་བཞིན་ཡང་འཆི་ལ་ཉེ། །དེང་བྱ་སང་བྱའི་བསམ་པ་མ་རྫོགས་པར། །བསམ་པ་བརྒྱ་ཕྲག་མ་བསམས་གཅིག་འོག་ཚུད། །གཤིན་རྗེ་འཇིགས་རུང་ཉམ་པའི་མདུན་བསུས་ནས། མལ་གྱི་ཐ་མར་དབུགས་སྡུད་སྲོག་
ཆད་ཚེ། །ཆོས་ལས་གཞན་གྱིས་མི་ཕན་རིན་ཆེན་གྲུབ། །ཅེས་པ་དང། ཕ་དམ་པ་སངས་གྱས་ཀྱིས། ལས་ཀྱི་རྣམ་སྨིན་རྒྱུ་འབྲས་བདེན་ངེས་པས། ། མི་དགེ་སྡིག་ལ་འཛེམས་ཤིག་དིང་རི་བ། །ཞེས་དང། ཕྱི་མའི་ཡུལ་ན་
གཉེན་བཤེས་ཉུང་བ་ཡིན། །བློ་གཏད་ཆོས་ལ་གྱིས་ཤིག་དིང་རི་བ། །ཞེས་སོགས་དང། བོ་དོང་པཎ་ཆེན་འཇིགས་བྲལ་ཕྱོགས་ལས་རྣམ་རྒྱལ་གིས་ཀྱང། སྐྱེ་བ་སྔ་ཕྱི་ཡོད་པར་རིགས་པས་ཀྱང་ཤེས་ཏེ། མི་ལུས་རྒྱུ་མེད་
ལས་ཡོང་ན་ཤེས་བྱ་ཐམས་ཅད་མི་ལུས་ཀྱིས་གང་བའི་ཚོད་ཡིན། མི་ལུས་སེམས་སྔ་མ་སྔོན་དུ་མ་སོགས་བར་བེམ་པོ་ཙམ་ལ་འོང་ན། ས་རྡོ་རི་ལུང་ཐམས་ཅད་མི་ལུས་ཀྱིས་གང་བའི་ཚོད་ཡིན་གསུང་སྟེ་ཆད་ལྟ་བ་རྣམས་ལ་

[011B] གཞན་ཡང་མཁས་གྲུབ་མངོན་ཤེས་ཅན་མང་པོས་གཟིགས་པས་ཀྱང་རང་གཞན་ཡི་བར་དོ་དང་སྐེ་བ་སྔ་ཕྱི་དྲན་པའི་རྣམ་ཐར་ཤིན་ཏུ་མང་ཞིང། ཕྱི་རོལ་བའི་དྲང་སྲོང་མངོན་ཤེས་ཅན་
རྣམས་ཀྱིས་ཀྱང་སྐྱེ་བ་བརྒྱད་ཅུ་དྲན་པ་ལ་སོགས་པ་བྱུང་བ་ཡིན། ཞེས་གསུངས་པ་ལྟར་འཆི་བའི་སྐབས་དང་ཕྱི་མའི་སྐྱེ་བ་ལེན་པའི་ཚེ་ཆོས་མ་གཏོགས་གཞན་གང་གིས་ཀྱང་མི་ཕན་པས་ན། ཚེ་བློས་བཏང་གིས་ཕྱི་མར་ཕན་
ཐབས་ཀྱི་འཆི་ཆོས་གཤའ་མ་ཞིག་ངེས་པར་འསྒྲུབ་པ་གལ་ཆེ་སྟེ། རང་རེ་རྣམས་ཤི་བའི་རྗེས་སུ་རིག་པ་རྒྱུན་ཆད་ནས་མེད་དེ་མི་འགྲོ་བར་སྐྱེ་བ་རེ་མ་བླངས་ཐབས་མེད་ལ། དེ་ལེན་ས་བདེ་འགྲོ་ངན་འགྲོ་གཉིས་ལས་མ་འདས་
དེ་གཉིས་གང་དུ་སྐྱེ་རང་ལ་རང་དབང་མེད་པར་འགྲོ་བ་གཉིས་ཀྱི་རྒྱུའམ། ལས་དཀར་ནག་གི་རྗེས་སུ་འགྲོ་དགོས་ཤིང། རང་རྒྱུད་ལ་བདེ་འགྲོའི་རྒྱུ་ཤིན་ཏུ་ཉུང་ལ། ངན་འགྲོའི་རྒྱུ་ནི་ཧ་ཅང་མང་བ་ཡོད། ད་ལྟར་དགེ་སྡིག་གི་བྱ་བ་དཀར་
ནག་ཇི་འདྲ་ཞིག་བྱས་ཀྱང་འཆི་ཁར་དེ་དང་མཐུན་པའི་ལས་ཤིག་ལ་གསོས་བཏབ་ནས་ཉིང་མཚམས་སྦྱོར་དགོས་ལ། དེ་ནས་ཀྱང་ཕྱི་མར་དགེ་མི་དགེའི་ལས་ཀྱི་འབྲས་བུ་བཟང་ངན་ཅུང་ཟད་ཀྱང་མི་འཆོལ་བར་རྣམ་ཤེས་གང་དུ་འགྲོ་བའི་ཕྱི་
རྗེས་སུ་ལུས་དང་གྲིབ་མ་ཇི་བཞིན་འབྲང་སྟེ་བདེ་སྡུག་སོ་སོ་ནས་མྱོང་དགོས་ཚུལ་རྒྱལ་བའི་བཀའ་དྲི་མ་མེད་པ་མདོ་སྡེ་དང་འདུལ་བ་སོགས་ནས་ལས་ངེས་པ་དང། འཕེལ་ཆེ་བ། ལས་མ་བྱས་པ་དང་མི་འཕྲད་པ། ལས་བྱས་པ་ཆུད་མི་

[012A]༄༅། །ཟ་བ་སོགས་དང།ལུས་ཅན་དག་གི་ལས་རྣམས་ནི། །བསལ་པ་བརྒྱར་ཡང་ཆུད་མི་ཟ། །ཚོགས་ཤིང་དུས་ལ་བབ་པ་ན། །འབྲས་བུ་སྨིན་པ་ཉིད་དུ་འགྱུར། །ཅེས་གསུངས། མཁས་པ་པོ་དོང་པས་ཀྱང་མདོ་ལུང་
འདི་དྲངས་ནས། ཁོ་བོ་ནི་ཆུ་བུར་གྱི་མིག་པས་སྟོན་པའི་བཀའ་ལ་ཚ་དམར་བྱེད་དེ། ཤི་སྐྱེ་བ་ཆད། རྒས་མ་ལེ་བོག་ཀྱང་སྟོན་པ་ཁོ་ན་ལ་ཡིད་ཆེས་བྱེད་པ་ཡིན། ཞེས་གསུནས་ཡོད། དེ་ལྟར་གསུངས་པའི་རྒྱུ་མཚན་ཡང་
ཞི་བ་ལྷས། ལས་ཚུལ་བསམ་གྱིས་མི་ཁྱབ་སྟེ། །ཐམས་ཅད་མཁྱེན་པ་ཁོ་ནས་མཁྱེན། །ཞེས་གསུངས་པ་ལྟར་ཡིན་པས། སྟོན་པས་ལས་འབྲས་ཀྱི་རྣམ་གཞག་མཐའ་ཡས་པར་གསུང་བ་ལ་ངེས་པ་བརྟན་པོ་རྙེད་ཐབས་བྱེད་
ཅིང༑ དེ་རྙེད་ནས་སྔོན་ཆད་སྡིག་པ་བསས་པའི་འབྲས་བུར་ཚེ་རྗེས་མར་ངན་འགྲོར་འགྲོ་བར་ཤེས་ཏེ་ངན་སོང་གསུམ་གྱི་གཙོ་སྲེག་ཚ་གྲང། བཀྲེས་སྐོམ་ངལ་འཇིགས། གླེན་ཞིང་གཏི་མུག་པ་དང། གཅིག་ལ་གཅིག་ཟ་ལ་
སོགས་པའི་སྡིག་བསྔལ་ཤུགས་དྲག་ཏུ་བསམས་པས་ཡིད་འཇིགས་ནས་དེ་ལས་སྐྱོབ་པའི་སྐྱབས་དཀོན་མཆོག་གསུམ་ལ་སྙིང་ཐག་པ་ནས་སྐྱབས་སུ་འགྲོ་ཤིང། ཕྱིན་ཆད་ངན་སོང་དུ་སྐྱེ་བའི་རྒྱུ་ཉེས་པར་སྤྱད་པ་སྡིག་པ་མི་དགེ་
བའི་ཚོགས་ཤེས་སླ་བའི་རགས་པ་རྣམས་མི་བྱེད་པ་སྨོས་ཅི། ཧ་ཅང་རིག་དཀའ་བའི་སྡིག་པ་ཕྲ་ཞིང་ཕྲ་བ་རྣམས་ཀྱང་ངོས་ཟིན་པར་བྱས་ན་སྤང་བ་དང། ལྷག་པར་དུ་འབྲོམ་ཆོས་ཀྱི་རྒྱལ་པོས། ཚེ་ལ་ལོང་མེད་ཡུན་རིང་མི་སྡོད་

[012B] ༑འཇིག་རྟེན་ལྟོ་རྒྱབ་སྤྲངས་ཀྱང་ཕྱིད་དེ་མཆིས། །ཆོས་དང་མཐུན་ན་ལྟོགས་གྲིར་ཤི་དོགས་མེད། འཇིག་རྟེན་འདི་ཡི་བྱ་བ་རྒྱབ་ཏུ་བོར། །འདི་དང་ཕྱི་མ་གཉིས་ཀ་མི་འགྲུབ་ཀྱི། །ཕྱི་མ་གལ་ཆེ་ཆོས་ལ་འབད་པ་ཐོན། །ཞེས་དང། ཚེ་འདིའི་ལྟོ་
རྒྱབ་ཇི་ལྟར་བྱས་ཀྱང་ཕྱིད། །ཚེ་རབས་ཕྱི་མ་ཆོས་དང་འཕྲད་པར་དཀའ། །དེ་བས་ཚེ་འདིར་ཆོས་ལ་འབད་པར་གྱིས། །ད་ལྟ་དགེ་བའི་ལས་ལ་མ་འབད་ན། །ཕྱི་མར་སྡུག་བསྔལ་མྱོང་བར་འགྱུར་ཏ་རེ། །ཞེས་གསུངས་པ་ལྟར་ཕྱི་མར་བདེ་འགྲོར་
འགྲོ་བའི་རྒྱུར་དགེ་སྡིག་གི་བླང་དོར་རྣམ་པར་དག་པ་ཞིག་མ་བྱས་ཐབས་མེད། དེ་བྱ་ཚུལ་ལ་སྤྱིར་མཐའ་ཡས་པ་ལྟ་བུ་ཡོད་ཀྱང། སྟོན་པ་ཐུགས་རྗེ་ཅན་གྱིས་རང་ཅག་གི་བླང་དོར་བྱ་སའི་གནས་ཆེ་ལོང་ཙམ་དུ་བསྡུས་ནས་དགེ་མི་དགེའི་ལས་
ལམ་བཅུར་གསུངས། དེས་ན། མི་དགེ་བཅུ་སྤོང་གི་ཚུལ་ཁྲིམས་བསྲུང་བསམ་ཚོན་ཏེ་སྐྱབས་འགྲོའི་བསླབ་བྱ་ཕྲ་རགས་ཀྱིས་བསྡུས་པའི་དགེ་བའི་ཚོགས་མཐའ་དག་ཚུལ་བཞིན་དུ་སྒྲུབ་པར་བྱེད་པ་ལ་དུས་རྟག་ཏུ་དྲན་ཤེས་བག་ཡོད་དང་ལན་པའི་
སྒོ་ནས་འཇུག་པ་ཞིག་དང། དེར་མ་ཟད། སྐྱེས་བུ་ཆུང་འབྲིང་དང་ཐུན་མོང་གི་བསམ་པ་སྦྱང་བ་གང་གི་སྐབས་ཀྱང་བློ་ཕུགས་སུ་སྐྱེས་བུ་ཆེན་པོའི་ལམ་ལ་བློ་སྦྱོང་བ་གཞིར་བཅས་བྱས་ཏེ་བྱང་ཆུབ་ཀྱི་སེམས་སྐྱེ་བའི་ཐབས་སུ་འཁྱེན་ཤེས་པ་དགོས་པས། དེ་ལྟར་ནུས་
པར་གསོལ་བ་བཏབ་པ་ཡིན་གསུངས། གཉིས་པ་སྐྱེས་བུ་འབྲིང་དང་ཐུན་མོང་བའི་ལམ་གྱི་རིམ་པར་བློ་སྦྱང་བ་ལ་གཉིས་ལ། དང་པོ་ཐར་པ་དོན་དུ་གཉེར་བའི་བློ་བསྐྱེད་པ་ནི། སྤྱད་པས་མི་ངོམས་སྡུག་བསྔལ་ཀུན་གྱི་སྒོ། །ཡིད་

[013A]༄༅། །བརྟན་མི་རུང་སྲིད་པའི་ཕུན་ཚོགས་ཀྱི། །ཉེས་དམིགས་རི་གནས་ཐར་པའི་བདེ་བ་ལ། །དོན་གཉེར་ཆེན་པོ་སྐྱེ་བར་བྱིན་གྱིས་རློབས། །ཞེས་པའི་ཤླཽ་ཀ་གཅིག་གསུངས། དེ་ལྟར་འཆི་བའི་ངང་ཚུལ་དང། ངན་སོང་གི་
སྡུག་བསྔལ་བསམ་ཞིང། སྐྱབས་འགྲོ་དང་ལས་འབྲས་ཀྱི་བླང་དོར་ལ་ཚུལ་བཞིན་འབད་པས། གནས་སྐབས་མངོན་མཐོ་ལྷ་མིའི་རྟེན་བཟང་དང་དཔལ་འབྱོར་ཕུན་སུམ་ཚོགས་པ་ལན་རེ་ལན་གཉིས་ཙམ་འཐོབ་པ་སྲིད་མོད། འཁོར་
བའི་བདེ་བ་ནི་ཇི་ཙམ་བྱུང་ཡང་ལོངས་སྤྱད་པས་མི་ངོམས་པར་ད་དུང་ཆགས་པ་ལྷག་པར་འཕེལ་ཏེ་སྡུག་བསྔལ་མི་བཟད་པ་དུ་མ་འདྲེན་པར་བྱེད་པས་སྡུག་བསྔལ་ཀུན་གྱི་སྒོར་གྱུར་པ་ཡིན་ཅིང། དེ་ཡང་རྒྱལ་མཆོག་ལྔ་པ་ཆེན་པོས་
སྔོན་ཐོག་མེད་དུས་ནས་རང་སེམས་དང། །དུས་སྐད་ཅིག་འབྲལ་བ་མེད་པ་ཡི། །གྲོགས་ཉོན་མོངས་འདི་ཀོ་བསྟེན་བསྟེན་པས། །མཐའ་མི་མངོན་འཁོར་བའི་རྒྱ་མཚོར་བསྐྱུར། །ལས་མི་འདོད་རླུང་གིས་རབ་བསྐྱེད་ནས། །ཡོངས་སྡུག་བསྔལ་
གསུམ་གྱི་རྦ་ཀློང་དུ། །དུས་གཏན་དུ་མགལ་མི་ལྟར་འཁོར་བ། །འདི་བསམས་ཀྱིན་ཉོན་མོངས་དྭངས་མའི་དགྲ། །ཚེ་འདི་སྣང་དགྲ་ཞིག་བསད་པ་ལ། །རང་གོ་ཆོད་དཔག་བོར་རློམ་བྱེད་ན། །དུས་གཏན་གྱི་དགྲ་པོ་ཉོན་མོངས་འདི། །ད་གདུལ་
པའི་དུས་ལ་ངེས་པར་བབ། །ཅེས་གསུངས་པ་ལྟར་འཁོར་བ་འདིར་སྡུག་བསྔལ་ཐམས་ཅད་འབྱུང་བའི་རྩ་བ་ནི། རང་གིས་གཅེས་པར་བྱས་ཏེ་སྙིང་དབུས་སུ་བཅུག་པའི་ཉོན་མོངས་པའི་དགྲ་པོ་འདི་ཉིད་ཡིན་ལ། འདིས་རང་ཅག་

[013B] ད་དུང་ཉོན་མོངས་འདི་གཏན་བརླག་ཏུ་གཏོང་ཐུབ་པ་ཞིག་མ་བྱུང་ན། དེའི་དབང་གིས་ལས་བསགས། ལས་ཀྱི་དབང་གིས་འཁོར་བའི་གནས་སུ་ཉིང་མ་ཚམས་སྦྱར་
དེར་སླར་ཡང་ཉོན་མོངས་པས་ལས་བསགས་ཏེ་དེའི་དབང་གིས་ཉེར་ལེན་གྱི་ཕུང་པོར་ཉིང་མཚམས་སྦྱར་ནས་འགྲོ་བ་རིགས་དྲུག་ཏུ་ཡང་དང་ཡང་དུ་སྐྱེ་བ་ལེན་པ་ཐག་ཆོད། དེ་བླངས་ན་འཁོར་བ་འདིར་མཐོ་དམའ་གང་འདྲ་ཞིག་ཏུ་སྐྱེ་བ་
བླངས་ཀྱང་སྡུག་བསྔལ་གསུམ་གྱིས་གོ་མཚམས་མེད་པར་མངར་བ་ལས། བདེ་བའི་སྐབས་ཅུང་ཟད་ཀྱང་མི་འབྱུང་བས་གནས་གང་དུ་ཕྱིན་ཀྱང་སྡུག་བསྔལ་གྱི་གནས། གྲོགས་སུ་དང་འགྲོགས་ཀྱང་སྡུག་བསྔལ་གྱི་གྲོགས། ལོངས་
སྤྱོད་གང་ལ་ལོངས་སྤྱད་ཀྱང་སྡུག་བསྔལ་གྱི་ལོངས་སྤྱོད་ཁོ་ན་ལས་མ་འདས། འོ་ན་དེ་ལྟའི་སྡུག་བསྔལ་དང་འབྲལ་བའི་ཐབས་ཇི་ལྟར་བྱ་དགོས་སྙམ་ན། ལས་དང་ཉོན་མོངས་པའི་རང་བཞིན་ཅན་གྱི་འཁོར་བའི་སྐྱེ་རྒྱུན་གཅོད་ཐུབ་པ་ཞིག་
མ་བྱུང་བར་དུ་སྡུག་བསྔལ་དང་བྲལ་བའི་གནས་མེད་ལ། འཁོར་བའི་སྐྱེ་རྒྱུན་གཅོད་པ་ལ་རྗེ་བླ་མའི་ལམ་གཙོའི་རྩ་ཚིག་ལས། ལས་འབྲས་མི་སླུ་འཁོར་བའི་སྡུག་བསྔལ་རྣམས། །ཡང་ཡང་བསམས་པས་ཕྱི་མའི་སྣང་ཤས་ལྡོག་
ཅེས་པ་ལྟར་ཐོག་མར་འཁོར་བའི་ཕུན་ཚོགས་ཀྱི་མཐར་ཐུག་ཚངས་པ་བརྒྱ་བྱིན་འཁོར་བསྒྱུར་སོགས་ཀྱི་ལུས་རྟེན་དང་དཔལ་འབྱོར་ལྟ་བུ་རྙེད་ཀྱང་ཡིན་བརྟན་མེད་པར་སྔར་མི་དགེ་བ་བསགས་པའི་ལས་ཀྱི་འབྲས་བུར་མཐར་ངན་སོང་

[014A]༄༅། །གསུམ་ལ་སོགས་པར་སྐྱེས་ཏེ་འཁོར་བའི་སྡུག་བསྔལ་མཐའ་མེད་དུ་མྱོང་དགོས་ཚུལ་དང། ཀུན་འབྱུང་ལས་དང་ཉོན་མོངས་པའི་ཉེས་དམིགས་ཡང་ཡང་བསམས་ནས་ཕྱི་མའི་སྣང་ཤས་ལྡོག་པ་དགོས་
ཤིང༑ དེ་ལ་དང་པོར། སྔར་སྐྱེས་བུ་ཆུང་ངུའི་སྐབས་བཤད་པ་བཞིན་དུ། །དལ་འབྱོར་རྙེད་དཀའ་ཚེ་ལ་ལོང་མེད་པ། །ཡིད་ལ་གོམས་པས་ཚེ་འདིའི་སྣང་ཤས་ལྡོག་ཅེས་པ་ལྟར་རྙེད་པར་དཀའ་བའི་དལ་འབྱོར་རྟེན་བཟང་པོ་ད་རེས་
ལན་ཅིག་ཙམ་རྙེད་ཀྱང་ཚེ་ལ་སྣོན་པ་བརྒྱག་ཏུ་མེད་ཅིང་འབྲིད་བྱེད་པར་མ་ཆད་པ་ཡོད་པས་དུས་ཡུན་རིང་པོར་མི་གནས་པར་འཆི་དགོས་པའི་ཚུལ་བསམས་ནས་ཚེ་འདིའི་སྣག་ཤས་ལྡོག་པ་དགོས་ལྟེ་ རང་རེས་ངན་འགྲོའི་སྐྱེ་བ་ཟློག་པ་
དང༑ ཐར་པ་དང་ཐམས་ཅད་མཁྱེན་པའི་གོ་འཔང་བསྒྲུབ་པ་གང་ལའང་ཚེ་འདི་སྣང་གི་ཞེན་པ་ཟློག་པ་འདི་ཐོག་མཐའ་བར་གསུམ་དུ་གལ་ཆེ་ཞིང། འདིའི་སྐོར་རྣམས་བཀའ་གདམས་གསར་རྙིང་དང་བཀའ་བརྒྱུད་གོང་མ་ཚོའི་གསུང་
ལ་བརྟེན་ནས་བློ་སྦྱངས་ན་ནུས་པ་ཆེ་བ་ཡོད། དེ་ཡང་རྒྱལ་བ་ཡང་དགོན་པས། ཚེ་ངེས་མེད་ལ་ནམ་འཆིའི་དུས་བཏབ་མེད། །བདུད་འཆི་བདག་ཁོ་བྲེལ་ཁོམ་གྱི་བྱུས་མི་རྩི། །དུས་དེ་རིང་འབྱུང་བཞི་དང་རྣམ་ཤེས་འགྱེས་གྱུར་ན། །
གདེང་དང་བློ་བདེ་ཚགས་སུ་ཚུད་དམ་སོམས། །ཞེས་དང། གཞན་ཡང། བདེ་སྡུག་གཏམ་ངན་ཁྱད་བསད་ནས། །ཕངས་སྲིས་བྱས་པའི་ནོར་གྱིས་ཀྱང། །ཁམ་ཅིག་འཁྱེར་དབང་མེད་པས་ན། །དགོས་དུས་མེད་པའི་ནོར་གྱིས་ཅི། །

[014B] །སྡུག་རོགས་བྱས་པའི་གཉེན་གྱིས་ཀྱང། །གོམ་གང་སྐྱེལ་མཁན་མེད་པས་ན། །དགོས་དུས་མེད་པའི་གཉེན་གྱིས་ཅི། །སྒོ་གསུམ་རྡུལ་དུ་རབ་བརླགས་ཏེ། །འབད་པས་བརྩིགས་པའི་མཁར་གྱིས་ཀྱང། །
འཆི་བདག་ནངས་གཅིག་མི་ཐུན་ན། །དགོས་དུས་མེད་པའི་ཁང་པས་ཅི། །ཞེས་བྱ་བ་བླ་སོགས་པ་དང། དབྱར་སྤྲིན་ཆེན་འཁྲིགས་པའི་ནམ་མཁའ་ལ། །གློག་ད་ལྟ་བྱུང་བ་ད་ལྟ་ཡལ། །ཚེ་མི་རྟག་པའི་སྡུག་བསྔལ་ཐུར་གྱིས་དྲན། །རྟག་
འཛིན་གྲབས་ཤོམས་ཀྱི་ཁོ་ཐག་དེ་ནས་ཆོད། །རྒྱུ་ཉི་ཆར་གྱི་རྟེན་འབྲེལ་ཚོགས་པ་ལས། །འཇའ་ད་ལྟ་བྱུང་བ་ད་ལྟ་ཡལ། །བདེ་སྐྱིད་མི་རྟག་པའི་སྡུག་བསྔལ་ཐུར་གྱིས་དྲན། །མཛེས་ཆོས་མཆོར་སྒེག་གི་ཁོ་ཐག་དེ་ནས་ཆོད། །རྒྱུ་ལྷངས་ཀྱིས་
ཀུ་ཅོ་བཏབ་པ་ན། །བྲག་ཅ་ད་ལྟ་བྱུང་བ་ད་ལྟ་ཡལ། །སྙན་གྲགས་མི་རྟག་པའི་སྡུག་བསྔལ་ཐུར་གྱིས་དྲན། །ཆེ་འདོད་གྲགས་འདོད་ཀྱི་ཁོ་ཐག་དེ་ནས་ཆོད། །ཡུལ་དབུས་ཀྱི་ཚོང་དུས་མགྲོན་ཁང་དུ། །མགྲོན་པོ་སྔ་དྲོ་སླེབ་པ་ཕྱི་དྲོ་ཐེགས། །
གྲོགས་མི་རྟག་པའི་སྡུག་བསྔལ་ཐུར་གྱིས་དྲན། །གཉེན་མཐུན་འཇུག་གི་ཁོ་ཐག་དེ་ནས་ཆོད། །དབྱར་དུས་སྦྲང་མས་ཡང་ཡང་བསགས་པ་ཡི། །སྦྲང་ཚང་གློ་བུར་ཞིག་པ་མཐོང་ཙ་ན། །ཟས་ནོར་མི་རྟག་པའི་སྡུག་བསྔལ་ཐུར་གྱིས་དྲན། །
ཟས་ནོར་གསོག་འཇོག་གི་ཁོ་ཐག་དེ་ནས་ཆོད། །ཅེས་དང། འབྲོམ་རྒྱལ་བའི་འབྱུང་གནས་ཀྱི་རང་རྒྱུད་བསྐུལ་འདེབས་ལས་གསུངས་པ་སོགས་ལྟར་ཡང་ནས་ཡང་དུ་བསམས་ཏེ་ཚེ་འདིའི་སྣང་ཤས་ལྡོག་ཐབས་ལ་འབད་ཅིང། དེས་ཀྱང་

[015A]༄༅། །མི་ཆོག་པ་རྒྱལ་མཆོག་བསྐལ་བཟང་རྒྱ་མཚོས། ཁམས་གསུམ་འཁོར་བ་ཞེས་གྲགས་ལྕགས་སྲེག་གི་ཁང་པ། །ཕྱོགས་བཅུ་གང་དུ་ཕྱིན་ཀྱང་སྡུག་བསྔལ་གྱིས་བསྲེག་པའི། །སྙིང་ལ་གཟན་ཀྱང་རང་གི་
སྣང་ཚུལ་དུ་འདུག་པ། །གནས་ངན་འདི་འདྲར་འཁྱམས་པའི་སྣང་ཚུལ་འདི་སྐྱོ་བ། །ཞེས་གསུངས་པ་ལྟར་ཁམས་གསུམ་གྱི་འཁོར་བ་འདིར་མཐོ་དམན་གང་འདྲ་ཞིག་ཏུ་སྐྱེས་ཀྱང་སྡུག་བསྔལ་གྱི་རང་བཞིན་ཁོ་ན་ལས་མེད་ཚུལ་
བསམས་ནས་འཁོར་བ་ལས་ཐར་ཐབས་དང། དགྲ་ཉོན་མོངས་པ་འཇོམས་ཐབས་ལ་འབད་དགོས། དེས་ན་རང་རེས་འཛམ་གླིང་འདིར་ལུས་ལོངས་སྤྱོད་སྟོབས་འབྱོར་སྙན་གྲགས་ཇི་ཙམ་འཛོམས་པར་བརློམས་ཀྱང། སོ་སོའི་
འཁོས་ཀ་ལ་དཔགས་ན། དུད་འགྲོ་འབུ་སྲིན་དང་བྱ་བྱེའུ་སོགས་ལས་ཁྱད་པར་མ་ཐོན་པའི་རིག་རྩལ་སྟོབས་འབྱོར་རྒྱ་ཆུང་ཆུང་ཞིག་ལས་མེད་པ་འདི་ལ་ཤི་སྦར་འཐམ་སྟེ་ཆགས་སེམས་དང་ཡིད་བརྟན་བྱར་མི་རུང་བ་ལྟ་ཅི་
འཁོར་བའི་བདེ་འབྱོར་གྱི་མཐར་ཐུག་ཚངས་པ་བརྒྱ་བྱིན་དང་འཁོར་སྒྱུར་གྱི་རྒྱལ་སྲིད་ལ་ལོངས་སྤྱོད་པ་མང་པོ་ཡང་མཐར་ངན་འགྲོའི་གནས་ངན་མི་བཟད་པར་འཁྱམ་དགོས་པར་བཤེས་སྤྲིང་སོགས་ནས་གསུངས་པ་ལྟར་སྲིད་
པའི་ཕུན་ཚོགས་ཇི་འདྲ་ཞིག་ཐོབ་ཀྱང་མཐར་བསླུ་བའི་ཆོས་ཅན་ལས་མ་འདས་པའི་རང་མཚངས་སམ་ཉེས་དམིགས་ལེགས་པར་བསམས་པས། འཁོར་བ་མཐའ་དག་སྡུག་བསྔལ་གྱི་རང་བཞིན་ཅན་དུ་མཐོང་ཞིང་རིག་ནས་

[015B] མཐར་ཐུག་འཁོར་བའི་སྡུག་བསྔལ་མཐའ་དག་ལས་གྲོལ་བའི་ཐར་པ་མི་གནས་པའི་མྱང་འདས་ཀྱི་བདེ་བ་ཐོབ་པར་འདོད་པའི་ངེས་འབྱུང་གི་བསམ་པ་ཁྱད་པར་ཅན་གཞན་གྱི་ཟེར་རྗེས་འབྲང་བ་དང་ཁ་
ཙམ་ཚིག་ཙམ་གྱི་ཡམ་མེ་བ་ལྟ་བུ་མ་ཡིན་པར། ཐར་པའི་བདེ་བ་ལ་དོན་གཉེར་ཆེན་པོ་བཅོས་མ་མ་ཡིན་པའི་བློ་ཤུགས་དྲག་ཏུ་སྐྱེ་བར་གསོལ་འདེབས་བྱེད་པ་ཡིན་གསུངས། གཉིས་པ་ཐར་པར་བགྲོད་པའི་ལམ་གྱི་རང་བཞིན་གཏན་
ལ་དབབ་པ་ནི། རྣམ་དག་བསམ་པ་དེ་ཡིས་དྲངས་པ་ཡི། །དྲན་དང་ཤེས་བཞིན་བག་ཡོད་ཆེན་པོ་ཡིས། །བསྟན་པའི་རྩ་བ་སོ་སོ་ཐར་པ་ལ། །སྒྲུབ་པ་སྙིང་པོར་བྱེད་པར་བྱིན་གྱིས་རློབས། །ཞེས་པའི་ཤླཽ་ཀ་གཅིག་སྟེ། སྔར་བཤད་
པ་ལྟར་འཁོར་བའི་ཕུན་ཚོགས་ལའང་སྙིང་པོ་མེད་པར་མཐོང་ནས་འཁོར་བ་མཐའ་དག་ལ་ཡིད་གཏིང་ནས་ལོག་སྟེ། ཐར་པ་དོན་གཉེར་གྱི་བློ་རྣམ་པར་དག་བ་ངེས་འབྱུང་གི་བསམ་པ་ཤུགས་དྲག་པོ་དེས་དྲངས་ནས། རྗེ་ཐམས་ཅད་མཁྱེན་
པ་ཉིད་ཀྱིས། རྒྱལ་བའི་གསུང་རབ་མ་ལུས་སྡེ་སྣོད་གསུམ། །དེ་ཕྱིར་བསྟན་པའི་སྙིང་པོ་བསླབ་པ་གསུམ། །དེ་དག་ཐོག་མ་ཚུལ་ཁྲིམས་བསླབ་པ་སྟེ། །དེ་ཡི་གནས་ནི་འདུལ་བ་ཡིན་པར་གསུངས། །དེ་ཕྱིར་ལེགས་པར་གསུངས་པའི་
དམ་པའི་ཆོས། །འདུལ་བའི་ཚུལ་ལ་མང་པོ་བཀོད་པ་ལ། །བསྟན་པའི་གོ་རིམ་ཤེས་པའི་མཁས་པ་རྣམས། །ཅི་ཡི་ཕྱིར་ན་དགའ་བ་སྐྱེ་མི་འགྱུར། །ལྷག་མཐོང་ཤེས་རབ་བསླབ་པ་སྐྱེ་བ་ལ། །ཞི་གནས་ཏིང་འཛིན་དགོས་པའི་མིང་ཙམ་

[016A]༄༅། །སྣང༑ ༑འདི་ན་རྣམ་དག་གཏིང་འཛིན་སྐྱེ་བ་ལ། །ཚུལ་ཁྲིམས་བསླབ་པ་དགོས་པའི་གཏམ་ཡག་ནུབ། །ཁས་ལེན་ཏམ་ལ་རབ་ཏུ་དཔའ་བ་ཡིས། །དམ་བཅས་རབ་ཏུ་འདོར་བ་ཕལ་བའི་ཕལ། །རང་གིས་ཅི་ཙམ་
ཁས་ལེན་བྱས་པ་ཡི། །ཚུལ་ཁྲིམས་བསྲུང་ལ་བརྩོན་པ་དམ་པའི་ཚུལ། །དེ་ལྟར་མཐོང་ནས་ཉེས་པའི་སྒོ་གསུམ་ལ། །ཡང་དང་ཡང་དུ་རྟོག་པའི་ཤེས་བཞིན་དང། །དྲན་དང་བག་ཡོད་ངོ་ཚ་ཁྲེལ་ཡོད་ཀྱིས། །ལོག་པའི་ལམ་དུ་
ཞུགས་པའི་དབང་པོའི་རྟ། །འབད་པས་འདུ་བར་བྱེད་པ་དེ་ཡི་ཡིད། །དགེ་བའི་དམིགས་པ་གང་གང་འདོད་དེ་ལ། །དེ་ལྟ་དེ་ལྟར་རབ་ཏུ་གནས་པར་འགྱུར། །དེ་ཕྱིར་ཚུལ་ཁྲིམས་ཏིང་འཛིན་རྒྱུ་རུ་བསྔགས། །ཞེས་གསུངས་
པ་ལྟར་དྲན་པས་དང་པོར་བླང་དོར་གྱི་གནས་མ་བརྗེད་པར་འཛིན། ཤེ་བཞིན་གྱིས་བར་བར་དུ་སྒོ་གསུམ་གྱི་སྤྱོ་པ་ལེགས་ཉེས་གང་དང་གང་དུ་འགྲོ་མི་འགྲོ་ལྟ་རྟོག་བྱེད། བག་ཡོད་ཀྱིས་སྐབས་ཐམས་ཅད་དུ་མི་རུང་བའི་བསམ་
སྦྱོར་མཐའ་དག་འགོག་ཅིང། རུང་བའི་ཀུན་སྤྱོད་རྣམས་བསྟེན་པ་ལས་མི་འདའ་བར་བྱས་ཏེ། རྒྱལ་བའི་བསྟན་པའི་གནད་ལུང་སྡེ་སྣོད་གསུམ་གྱི་བརྗོད་བྱའི་དོན་རྣམས་ཚུལ་ཁྲིམས་དང། ཏིང་ངེ་འཛིན་དང། ཤེས་རབ་ཀྱི་
བསླབ་པ་སྟེ་ལྷག་པའི་སླབ་པ་རིན་པོ་ཆེ་རྣམ་པ་གསུམ་དུ་འདུ་ཞིང། ཕྱི་མ་འདི་གཉིས་འབྱུང་མི་འབྱུང་གི་གནས་དང། རྟེན་དང། རྩ་བའམ་ས་གཞི་ལྟ་བུ་ནི། གཙོ་བོར་སོ་སོར་ཐར་པའི་ཚུལ་ཁྲིམས་ཉིད་ཡིན་ལ། དེ་

[016B] སྔོན་ཆད་བཅས་རྐྱང་ཕྲོ་མོ་དུ་མ་ལ། །འདི་ཙམ་འདས་ཀྱང་ཉ་པ་ཆུང་སྙམ་དུ། །བསམ་ཞིང་དེ་དང་འགལ་བ་དུ་མ་བྱས། །ལེགས་པར་བརྟགས་ན་དེ་ལྟར་སེམས་པ་དེ། །
བདེ་འགྲོའི་སྲོག་རྩ་གཅོད་པའི་གཤེད་མར་འདུག་ཅེས་གསུངས་པ་ལྟར་བཅས་རྒྱང་ཕ་མོ་ཞིག་གིས་ཀྱང་དེ་ལྟར་འགྱུར་ན། དེ་ལས་ཆེ་བའི་ཉེས་པ་བསགས་པས་ནི་སྡུག་བསྔལ་བཟོད་གླྶྒྶ་མེད་པའི་ངན་འགྲོ་ཁོ་ནར་
བརྒྱུད་དེ་འགྲོ་བ་ལས་འོས་མེད་ཕྱིར་བཅས་རྐྱང་ཚུན་ཆོད་ལ་མནངས་ཆུང་མི་བྱེད་པར་ཚུལ་བཞིན་དུ་སྲུང་དགོས་པས་ན། དགེ་བསྙེན་ནས་དགེ་སློང་གི་བར་གྱི་སོ་ཐར་རིས་བརྒྱད་པོའི་བསླབ་སྡོམ་གང་ཁས་བླངས་པ་རྣམས་ལ་
མཁས་པར་བསླབ་ཅིང་སྒྲུབ་པ་སྙིང་པོར་བྱས་ཏེ་རང་རྒྱུད་ཀྱི་སྡོམ་པ་འདི་ནི་སྟོན་པའི་སྐུ་ཚབ་ཡིན་སྙམ་དུ་བསམས་ནས་བསླབ་བྱ་རྣམས་གཅེས་སྤྲས་ཆེན་པོའི་སྒོ་ནས་བསྲུང་བ་སོགས་ལམ་ལྷག་པའི་བསླབ་པ་གསུམ་ཚུལ་
བཞིན་ཉམས་སུ་ལེན་ནུས་པར་བྱིན་གྱིས་རློབས་ཤིག་ཅེས་པ་ཡིན་གསུངས། གསུམ་པ་སྐྱེ་བུ་ཆེན་པོའི་ལམ་གྱི་རིམ་པར་བློ་སྦྱང་བ་ལ་གཉིས་ལས། དང་པོ་བྱང་ཆུབ་ཏུ་སེམས་བསྐྱེད་པའི་ཚུལ་ནི། རང་ཉིད་སྲིད་མཚོར་
ལྷུང་བ་ཇི་བཞིན་དུ། །མར་གྱུར་འགྲོ་བ་ཀུན་ཀྱང་དེ་འདྲ་བར། །མཐོང་ནས་འགྲོ་བ་སྒྲོལ་བའི་ཁུར་འཁྱེར་བའི། །བྱང་ཆུབ་སེམས་མཆོག་འབྱོངས་པར་བྱིན་གྱིས་རློབས། །ཞེས་པའི་ཤླཽ་ དེ་ཡང་དཔའ་བྱིན་

[017A]༄༅། །གྱིས་ཞུས་པའི་མདོ་ལས། བྱང་ཆུབ་སེམས་ཀྱི་བསོད་ནམས་གང། །དེ་ལ་གལ་ཏེ་གཟུགས་མཆིས་ན། །ནམ་མཁའི་ཁམས་ནི་ཀུན་བཀང་སྟེ། །དེ་ནི་དེ་བས་ལྷག་པར་འགྱུར། །ཞེས་དང། སྤྱོད་
འཇུག་ལས། དགེ་བ་གཞན་ཀུན་ཆུ་ཤིང་བཞིན་དུ་ནི། །འབྲས་བུ་བསྐྱེད་ནས་ཟད་པར་འགྱུར་བ་ཉིད། །བྱང་ཆུབ་སེམས་ཀྱི་ལྗོན་ཤིང་རྟག་པར་ཡང། །འབྲས་བུ་འབྱིན་པས་མི་ཟད་འཕེལ་བར་འགྱུར། །ཞེས་སོགས་དང་
ཇོ་བོ་ཆེན་པོས། ཐབས་གོམས་དབང་གིས་བདག་ཉིད་ཀྱིས། །གང་གིས་ཤེས་རབ་རྣམས་བསྒོམས་པ། །དེས་ནི་བྱང་ཆུབ་མྱུར་དུ་འཐོབ། །བདག་མེད་གཅིག་པུ་བསྒོམས་པས་མིན། །ཞེས་པ་དང། རྗེ་བླ་མ་རང་ཉིད་ཀྱིས་ཀྱང། སེམས་
བསྐྱེད་ཐེག་མཆོག་ལམ་གྱི་གཞུང་ཤིང་སྟེ། །ཞེས་སོགས་ཕན་ཡོན་མཐའ་ཀླས་པ་གསུངས་པ་ལྟར་རང་རེས་སངས་རྒྱས་ཀྱི་གོ་འཕང་ཞིག་འདོད་ཕྱིན་ཆད་བྱང་ཆུབ་ཀྱི་སེམས་བསྐྱེད་པ་འདི་མེད་ཐབས་མེད། འདི་ཡོད་ན་
ཡོན་ཏན་གཞན་གང་ཡང་མེད་ཀྱང་རྒྱལ་བའི་སྲས་ཞེས་བྱ་བའི་མིང་ཐོབ་ཅིང། ཐེག་ཆེན་པའི་གྲལ་དུ་ཚུད། སེམས་འདི་མེད་པར་བདག་མེད་པའི་ལྟ་བ་བསྒོམ་པ་སོགས་ཡོན་ཏན་གཞན་ཇི་འདྲ་ཡོད་ཀྱང་འཚང་རྒྱ་རྒྱུ་ལྟ་ཅི་
ཐེག་པ་ཆེན་པོའི་གྲལ་དུའང་མི་ཆུད་པས་ན། བྱང་ཆུབ་ཏུ་སེམས་བསྐྱེད་པ་གལ་ཆེ། དེ་ལ་སྐྱེས་བུ་ཆུང་འབྲིང་སྐབས་ངན་སོང་དང་འཁོར་བའི་སྡུག་བསྔལ་རང་སྟེང་དུ་བསྒོམས་པས་ངེས་འབྱུང་སྐྱེས་ཡོད་ཚེ། འདིར་

[017B] བྱང་ཆུབ་ལམ་རིམ་ལས་གསུངས་པ་ལྟར་གྱི་མན་ངག་རྒྱུ་འབྲས་བདུན་མ་དང། བདག་གཞན་མཉམ་བརྗེའི་སྒོ་ནས་བློ་རིམ་གྱིས་སྦྱངས་ཏེ། སེམས་བསྐྱེད་ཀྱི་མྱོང་བ་
སྣེ་ཟིན་ཙམ་སྐྱེས་པ་སོགས་ནས་སྨོན་འཇུག་གི་སེམས་ཆོ་གས་བཟུང་བ་སོགས་ལ་སློབ་པ་དགོས། དེས་ན་གཞུང་འདིས་བསྟན་པའི་དོན་ཡང། རང་ཉིད་སྲིད་པ་སྟེ་འཁོར་བ་སྡུག་བསྔལ་གྱི་རྒྱ་མཚོ་གཏིང་དང་མཐའ་མི་མངོན་ལ་
ལས་ཉོན་དང་སྐྱེ་རྒ་ན་འཆིའི་རྦ་ཀློང་དྲག་ཏུ་འཁྲུགས་པའི་ནང་དུ་ལྷུང་ནས། སྡུག་བསྔལ་གྱི་སྡུག་བསྔལ། འགྱུར་བའི་སྡུག་བསྔལ། ཁྱབ་པ་འདུ་བྱེད་ཀྱི་སྡུག་བསྔལ་གསུམ་གྱི་ཆུ་སྲིན་གདུག་པ་ཅན་དུ་མས་དུས་རྟག་ཏུ་གཙེས་ཏེ་སྡུག་
བསྔལ་བཟོད་དཀའ་བས་བར་མཚམས་མེད་པར་མནར་བ་ཇི་ལྟ་བ་དེ་བཞིན་དུ། ཚེ་རབས་ཐོག་མ་མེད་པའི་དུས་ནས་དྲིན་ཆེན་པོའི་སྒོ་ནས་ཡང་དང་ཡང་དུ་བསྐྱངས་པའི་མར་གྱུར་པའི་འགྲོ་བ་ཀུན་ཏེ་སེམས་ཅན་ཐམས་ཅད་ཀྱང་དེ་དང་འདྲ་
བར་སྡུག་བསྔལ་དུ་མས་ཉམ་ཐག་པའི་ཚུལ་མཐོང་ནས། དེ་ལྟ་བུའི་འགྲོ་བ་རྣམས་གཞན་ལ་རག་མ་ལས་པར་རང་ཉིད་གཅིག་པུས་སྡུག་བསྔལ་རྒྱུ་དང་བཅས་པ་ལས་སྒྲོལ། བདེ་བ་ཐམས་ཅད་དང་ལྡན་པར་བྱེད་པའི་ཁུར་འཁྱེར་
ཞིང༑ ལྷག་པར་སངས་རྒྱས་ཀྱི་གོ་འཕང་ལའང་བདག་རང་གིས་དགོད་སྙམ་དུ། མ་རྒན་སེམས་ཅན་རྣམས་བདེ་བས་ཕོངས་ཤིང་སྡུག་བསྔལ་གྱིས་མནར་བ་ལ་ཆེས་མི་བཟོད་པའི་བྱམས་པ་དང་སྙིང་རྗེ་ཤུགས་དྲག་པོས་ཀུན་ནས་བསླངས་

[018A]༄༅། །པའི་བྱང་ཆུབ་སེམས་མཆོག་བཅོས་མ་མ་ཡིན་པར་གོམས་པ་ཡོངས་སུ་རྫོགས་པའི་བློ་སྟན་ཐོག་འདི་ག་རང་དུ་འབྱོངས་པའམ་སྐྱེ་ནུས་པར་གསོལ་བ་བཏབ་པ་ཡིན་གསུངས། གཉིས་པ་སེམས་
བསྐྱེད་ནས་སྤྱོད་པ་ལ་སློབ་པའི་ཚུལ་ལ་གཉིས། མདོ་ཕྱོགས་ལ་སློབ་ཚུལ་དང། སྔགས་ཕྱོགས་ལ་སློབ་ཚུལ་ལོ། །དང་པོ་མདོ་ཕྱོགས་ཀྱི་སྤྱོད་པ་ལ་སློབ་པའི་ཚུལ་ལའང་གཉིས་ལས། དང་པོ་སྤྱོད་པ་སྤྱི་ལ་སློབ་ཚུལ་
ནི༑ སེམས་ཙམ་བསྐྱེད་ཀྱང་ཚུལ་ཁྲིམས་རྣམ་གསུམ་ལ། །གོམས་པ་མེད་ན་བྱང་ཆུབ་མི་འགྲུབ་པར། །ལེགས་པར་མཐོང་ནས་རྒྱལ་སྲས་སྡོམ་པ་ལ། །བརྩོན་པ་དྲག་པོས་སློབ་པར་བྱིན་གྱིས་རློབས། །ཞེས་པའི་ཤླཽ་ཀ་
གཅིག་སྟེ། དེ་ལྟར་སྔར་བཤད་པ་བཞིན་སེམས་ཅན་གྱི་དོན་དུ་སངས་རྒྱས་ཀྱི་གོ་འཕང་ཐོབ་པར་བྱེད་སྙམ་པའི་སེམས་ཙམ་ཞིག་བསྐྱེད་པར་བྱས་ཀྱང། སེམས་བསྐྱེད་ནས་རྒྱལ་སྲས་ཀྱི་སྡོམ་པ་བཟུང་སྟེ་སྤྱིན་སོགས་ཕར་ཕྱིན་དྲུག་ལ་
མ་བསླབ་པར་འཚང་རྒྱ་བར་མི་འགྱུར་ལ། དེས་ན་འདིར་ཕར་ཕྱིན་དྲུག་ཚུལ་ཁྲིམས་རྣམ་པ་གསུམ་དུ་བསྡུས་ཏེ་གསུངས་པ་ཧ་ཅང་གནད་ཆེ་སྟེ། སྤྱིར་སེར་སྐྱ་གང་ཡིན་ཡང་ངེས་པར་བསྲུང་དགོས་པའི་བསྲུང་བྱ་ཐུན་མོང་བ་མི་དགེ་
བཅུ་སྤོང་གི་ཚུལ་ཁྲིམས་ལེགས་པར་བསྲུང་བའི་ཐོག་བྱེ་བྲག་ཏུ་རང་རང་གིས་སོ་ཐར། བྱང་སེམས། གསང་སྔགས་ཏེ་སྡོམ་པ་གསུམ་གང་ཁས་བླངས་པ་དེ་དང་དེའི་བཅས་མཚམས་དང་འགལ་བའི་ཉེས་པས་ནམ་ཡང་མ་གོས་

[018B] བསོད་ནམས་དང་ཡེ་ཤེས་ཏེ་ཚོགས་གཉིས་ཀྱིས་བསྡུས་པའི་དགེ་རྩ་རླབས་པོ་ཆེ་རྣམས་ཐབས་སྣ་ཚོགས་ཀྱི་སྒོ་ནས་རང་རྒྱུད་ལ་སྡུད་པར་
བྱེད་པ་དགེ་བའི་ཆོས་སྡུད་པའི་ཚུལ་ཁྲིམས། སྔར་བཤད་པའི་སྡོམ་པའི་ཚུལ་ཁྲིམས་དེ་རྣམས་རང་དོན་ཡིད་བྱེད་ཀྱིས་མ་བསླད་པར་སེམས་ཅན་ཐམས་ཅད་ཀྱི་ཕྱིར་རྫོགས་བྱང་དོན་དུ་གཉེར་བ་ཁོ་ནའི་ཆེད་དུ་བསྲུང་བ་སེམས་ཅན་
དོན་བྱེད་ཀྱི་ཚུལ་ཁྲིམས་ཡིན་པས། དེ་ལྟ་བུའི་ཚུལ་ཁྲིམས་རྣམ་པ་གསུམ་ལ་གོམས་ཤིང་འདྲིས་པར་བྱས་པའི་མྱོང་བ་ཆེན་པོ་ཞིག་མེད་ན། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཀྱི་གོ་འཕང་མི་འགྲུབ་པར་ལེགས་པར་
མཐོང་བའི་ངེས་པ་བརྟན་པོ་རྙེད་ནས། རྒྱལ་བའི་སྲས་ཏེ་བྱང་ཆུབ་སེམས་དཔའི་སྡོམ་པ་བཟུང་ནས་ཚུལ་ཁྲིམས་རྣམ་པ་གསུམ་ལ་བརྩོན་པ་ཤུགས་དྲག་པོས་སློབ་ནུས་པར་བྱིན་གྱིས་རློབས་ཞེས་པ་ཡིན་གསུངས། གཉིས་པ་
ཕར་ཕྱིན་ཐ་མ་གཉིས་ལ་སློབ་ཚུལ་ནི། ལོག་པའི་ཡུལ་ལ་གཡེང་བ་ཞི་བྱེད་ཅིང། །ཡང་དག་དོན་ལ་ཚུལ་བཞིན་དཔྱོད་པ་ཡི། །ཞི་གནས་ལྷག་མཐོང་ཟུང་དུ་འབྲེལ་བའི་ལམ། །མྱུར་དུ་རྒྱུད་ལ་སྐྱེ་བར་བྱིན་གྱིས་རློབས། །ཞེས་
པའི་ཤླཽ་ཀ་གཅིག་གིས་བསྟན། དེ་ཡང་ལོག་པའི་ཡུལ་ཞེས་པ་ཕྱིན་ཅི་ལོག་གི་ཡུལ་ལ་བྱ་དགོས་པ་དཔེར་ན། ཕྱི་རོལ་པས་རྡེལ་ཤིང་སོགས་ལ་སེམས་བཟུངས་ནས་ཏིང་ངེ་འཛིན་བསྒོམ་པ་ལྟ་བུ་སྟེ། དེ་འདྲའི་སེམས་ཕྱི་

[019A]༄༅། །རོལ་གྱི་ལོག་པའི་ཡུལ་ལ་རྣམ་པར་གཡེང་བ་ཞི་བའམ་མེད་པར་བྱེད་ཅིང། བོད་ཁ་ཅིག་ལྟར་ཡིད་བྱེད་ཐམས་ཅད་བཀག་སྟེ་ནག་ཐོམ་མེ་བར་གནས་པ་ལ་ཞི་གནས་དང། དེ་ཐོག་ནས། སེམས་ཞེས་
པ་དེ་དབྱིབས་དང་ཁ་དོག་གང་དུ་གྲུབ་འདུག་བརྟགས་ནས་མ་རྙེད་པའི་སེམས་ཀྱི་ཀུན་རྫོབ་པའི་ངོ་བོ་སྟོང་སང་ཙམ་ལ་ལྷག་མཐོང་དུ་བཤད་པ་ལྟ་བུ་མིན་པར། རྒྱལ་ཚབ་བྱམས་པའི་དབུས་མཐའ་རྣམ་འབྱེད་ཀྱི་མན་ངག་རྗེའི་
ལམ་རིམ་ཆེ་ཆུང་སོགས་ལས་གསུངས་པ་ལྟར་ཉེས་པ་ལྔ་སྤོང་ཞིང། གཉེན་པོ་འདུ་བྱེད་བརྒྱད་བསྟེན་པ་དང། ཡིད་བྱེད་བཞི་དང་ལྡན་པའི་སེམས་གནས་པ་དགུ་རིམ་བཞིན་བསྒྲུབས་ཏེ། དགེ་བའི་དམིགས་རྣམ་གང་རུང་
ཞིག་ལ་རྩེ་གཅིག་ཏུ་བཞག་པས་ལུས་སེམས་ཤིན་སྦྱངས་ཀྱི་དགའ་བ་དེས་དྲངས་པའི་ཞི་གནས་དང། ཡང་དག་སྟེ། བདག་མེད་པའི་དོན་ལ་སོ་སོར་རྟོག་པའི་ཤེས་རབ་ཀྱིས་ཚུལ་བཞིན་དུ་དཔྱོད་ཅིང། དཔྱད་མཐར་རྙེད་
པའི་ངེས་ཤེས་ཀྱི་དོན་ལ་མཉམ་པར་འཇོག་པའི་དཔྱད་འཇོག་ཟུང་དུ་འབྲེལ་བ་ལ་བརྟེན་ནས་བྱུང་བའི་ལུས་སེམས་ཤིན་སྦྱངས་ཀྱི་བདེ་བས་ཟིན་པའི་ལྷག་མཐོང་བསྒོམ་པ་བཅས་དེ་ལྟ་བུའི་ཞི་གནས་དང་ལྷག་མཐོང་ཡ་མ་
བྲལ་བར་ཉམས་སུ་བླངས་པ་ལ་བརྟེན་ནས་ཞི་ལྷག་ཟུང་འབྲེལ་གྱི་རྟོགས་པ་ཁྱད་པར་ཅན་མྱུར་བ་ཉིད་དུ་རྒྱུད་ལ་སྐྱེ་བར་བྱིན་གྱིས་རློབས་ཤིག་ཅེས་གསོལ་བ་བཏབ་པའོ། །གཉིས་པ་སྔགས་ཕྱོགས་ཀྱི་སྤྱོད་པ་ལ་སློབ་པའི་ཚུལ་ལ་

[019B] རྒྱུད་སྣོད་རུང་དུ་བྱས་ནས་དབང་བཞི་རྣམ་པར་དག་པ་ནོས་ཏེ་རྡོ་རྗེའི་ཐེག་པ་ལ་འཇུག་པ། དབང་དུས་ཀྱི་ཁས་བླངས་པའི་དམ་ཚིག་དང་སྡོམ་པ་དག་པར་བྱ་ཚུལ། དམ་སྡོམ་ལ་གནས་ནས་ལམ་རིམ་པ་གཉིས་བསྒོམ་
པའི་ཚུལ་ལོ། །དང་པོ་ནི། ཐུན་མོང་ལམ་སྦྱངས་སྣོད་དུ་གྱུར་པ་ན། །ཐེག་པ་ཀུན་གྱི་མཆོག་གྱུར་རྡོ་རྗེའི་ཐེག་སྐལ་བཟང་སྐྱེ་བོའི་འཇུག་ངོགས་དམ་པ་དེར། །བདེ་བླག་ཉིད་དུ་འཇུག་པར་བྱིན་གྱིས་རློབས། །ཞེས་པའི་ཤླཽ་ཀ་
གཅིག་གསུངས་ཏེ། དེ་ལྟར་མདོ་སྔགས་གཉིས་ཀ་ལ་མེད་དུ་མི་རུང་བའི་ཐུན་མོང་བའི་ལམ་གྱི་རིམ་པ་སྤྱི་དང། ཁྱད་པར་དུ་ངེས་འབྱུང་བྱང་སེམས་ཡང་དག་པའི་ལྟ་བ་སྟེ་ལམ་གྱི་གཙོ་བོ་རྣམ་གསུམ་གྱི་རྒྱུད་ལེགས་པར་སྦྱངས་ཏེ་
བྱང་ཆུབ་ཀྱི་སེམས་ཤུགས་དྲག་ཏུ་སྐྱེས་པ་སྔོན་དུ་སོང་ནས་གསང་སྔགས་ལ་འཇུག་རུང་གི་སྣོད་དུ་གྱུར་པ་དེའི་ཚེ་ན། འབྲས་བུ་ལམ་དུ་བྱེད་པ་སོགས་ཡོད་པའི་ཆ་ནས་ཉན་ཐོས་དང་རང་རྒྱལ་དང་བྱང་ཆུབ་སེམས་དཔའི་ཐེག་པ་ཀུན་
གྱི་མཆོག་ཏུ་གྱུར་པ་གསང་སྔགས་རྡོ་རྗེའི་ཐེག་པ་ལ་འཇུག་དགོས་ཤིང། རྡོ་རྗེའི་སྐད་དོད་བྫྲ་ཞེས་པ་དབྱེར་མི་ཕྱེད་པ་ལ་འཇུག་པས་ན། རྡོ་རྗེ་ནི་ངེས་དོན་གྱི་ཐུགས་རྡོ་རྗེ་ལྟ་བུའི་ཏིང་ངེ་འཛིན་ནམ། ཐབས་བདེ་བ་ཆེན་པོ་དང་ཤེས་
རབ་སྟོང་པ་ཉིད་གཉིས་དབྱེར་མི་ཕྱེད་པའི་ཡེ་ཤེས་དེ་ཉིད་ཡིན་ལ། ཐེག་པ་ཞེས་པ་བཞོན་པའི་མིང་སྟེ། རྡོ་རྗེའི་ཐེག་པ་ཞེས་པའང་རྡོ་རྗེའི་བཞོན་པ་ཞེས་པ་ལྟ་བུར་ཡོད་པས། ཕར་ཕྱིན་ཐེག་པར་སངས་རྒྱས་ཀྱི་གོ་འཕང་གྲངས་མེད་

[020A]༄༅། །གསུམ་གྱི་ཡུན་ལ་སྒྲུབ་དགོས་ཕྱིར་བཞོན་པ་མེད་པར་རྐང་ཐང་གིས་བགྲོད་པའི་ཚོད་ཙམ་དུ་འགོར་བ་ཡིན་ཞིང། གསང་སྔགས་རྡོ་རྗེའི་ཐེག་པ་ལ་བརྟེན་ན་དེ་ལྟར་མི་དགོས་པར་ཟུང་འཇུག་གི་གོ་འཕང་
སྙིགས་དུས་ཀྱི་ཚེ་ཐུང་གཅིག་གམ། ལོ་གསུམ་ཕྱོགས་གསུམ་ཙམ་གྱི་རིང་ལ་འཐོབ་པར་བྱེད་ནུས་པས་རྟ་བཟང་པོ་བང་རྩལ་ཅན་ཞོན་པ་ལྟར་འཚང་རྒྱ་བའི་ཐབས་ཧ་ཅང་ཟབ་ཅིང་མྱུར་ལ། ཉན་ཐོས་དང་རང་སངས་རྒྱས་རྣམས་ཀྱིས་
རང་ཉིད་གཅིག་པུའི་ཞི་བདེ་དོན་དུ་གཉེར་བས་གཞན་དོན་ཁུར་དུ་འཁྱེར་བའི་སྐལ་བ་དམན་པ་དང། བྱང་ཆུབ་སེམས་དཔའ་རྣམས་ཀྱིས་ནི་རང་བདེ་ཡལ་བར་དོར་ནས། གཞན་དོན་འབའ་ཞིག་ལ་ཞུགས་ཏེ་དོན་གཉིས་མཐར་
ཕྱིན་པའི་སངས་རྒྱས་ཀྱི་གོ་འཕང་སྒྲུབ་པའི་སྐལ་བ་བཟང་པོ་དང་ལྡན་པ་ཡིན་པས། དེ་ལྟའི་སྐལ་བཟང་སྐྱེ་བོ་བྱང་ཆུབ་སེམས་དཔའ་རྣམས་ཀྱི་འཇུག་ངོགས་ཏེ་ལམ་ལ་འཇུག་པའི་སྒོ་དམ་པའམ་མཆོག་ཏུ་གྱུར་པ་གསང་སྔགས་
རྡོ་རྗེ་ཐེག་པའི་དབང་བཞི་ལེགས་པར་ནོས་པས་སྐུ་བཞིའི་ས་བོན་ཐེབས་ངེས་སུ་བྱས་ཏེ་གསང་སྔགས་བླ་མེད་རྡོ་རྗེ་ཐེག་པའི་ལམ་ཟབ་མོ་དེ་ལྟ་བུར་བདེ་བླག་ཉིད་དུ་འཇུག་ནུས་པར་བྱིན་གྱིས་རློབས་ཤིག་ཅེས་པ་ཡིན་གསུངས་
གཉིས་པ་དབང་དུས་ཀྱི་ཁས་བླངས་པའི་དམ་ཚིག་དང་སྡོམ་པ་དག་པར་བྱ་བའི་ཚུལ་ནི། དེ་ཚེ་དངོས་གྲུབ་རྣམ་གཉིས་འགྲུབ་པའི་གཞི། །རྣམ་ད་དམ་ཚིག་སྡོམ་པར་གསུངས་པ་ལ། །བཅོས་མ་མིན་པའི་ངེས་པ་རྙེད་གྱུར་

[020B] ༑སྲོག་དང་བསྡོས་ཏེ་བསྲུང་བར་བྱིན་གྱིས་རློབས། །ཞེས་པའི་ཤླཽ་ཀ་གཅིག་གིས་བསྟན་ཅིང། དེ་ཡང་གསང་སྔགས་རྡོ་རྗེ་ཐེག་པའི་སྣོད་རུང་དུ་གྱུར་ནས་དབང་བཞི་ལེགས་པར་ཐོབ་པ་དེའི་ཚེ། མཆོག་གི་དངོས་གྲུབ་མི་སློབ་པའི་
ཟུང་འཇུག་རྒྱལ་བ་རྡོ་རྗེ་འཆང་གི་གོ་འཕང་དང། རལ་གྲི། མིག་སྨན། རྐང་མགྱོགས། རི་ལུ༑ ས་འོག་མི་སྣང་བ། བཅུད་ལེན། མཁའ་སྤྱོད་ཀྱི་དངོས་གྲུབ་བཅས་གྲུབ་པ་ཆེན་པོ་བརྒྱད་ལ་སོགས་པའི་ཐུན་མོངས་གི་དངོས་གྲུབ་སྟེ་དངོས་
གྲུབ་རྣམ་པ་གཉིས་གང་ལས་སྒྲུབ་པའི་གྮིའམ། བརྟེན་ས་ལྟ་བུ་ནི་དབང་གི་དུས་སུ་གང་ཁས་བླངས་པའི་རྩ་བ་དང་ཡན་ལག་གི་དམ་ཚིག་དང་སྡོམ་པ་མཐའ་དག་རྣམ་པར་དག་པར་བསྲུང་བ་ཉིད་ཡིན་པས། བྱང་སེམས་ཀྱི་རྩ་ལྟུང་
བཅོ་བརྒྱད་དང། ཉེས་བྱས་ཞེ་དྲུག་གསང་སྔགས་ཀྱི་རྩ་ལྟུང་བཅུ་བཞི་དང། སྦོམ་པོ་བརྒྱད། གཞན་ཡང་རིགས་ལྔ་སྤྱི་བྱེ་བྲག་གི་དམ་ཚིག་རྣམས་ཚུལ་བཞིན་བསྲུང་དགོས་ཤིང། དེ་ཡང། མི་ཤེས་པ། མ་གུས་པ། བག་མེད་པ་
ཉོན་མོངས་མང་བ་སྟེ་ལྟུང་བ་འབྱུང་བའི་སྒོ་བཞི་པོ་མ་བཀག་པར་བསྲུང་མི་ནུས། དེ་དགག་པའི་ཚུལ་ནི། ལྟུང་བ་འབྱུང་ཚུལ་རྣམས་ཤེས་པ། ལས་འབྲས་བསམས་ནས་བསླབ་པ་ལ་གུས་པ། རྒྱུན་དུ་དྲན་པ་དང་ཤེས་བཞིན་ལ་
གནས་པ། ཉོན་མོངས་གང་ཤས་ཆེ་བའི་གཉེན་པོ་བསྟེན་པ་རྣམས་ཡིན་ཅིང། བྱང་སེམས་དང་སྔགས་ཀྱི་བསླབ་བྱའི་སྐོར་རྣམས་རྗེ་ཙོང་ཁ་པ་ཆེན་པོའི་གསུང་བྱང་སེམས་བསླབ་བྱ་བྱང་ཆུབ་གཞུང་ལམ་དང། གསང་སྔགས་

[021A]༄༅། །ཀྱི་རྩ་ལྟུང་རྣམ་བཤད་དནོས་གྲུབ་སྙེམ་སོགས་དང། ཉུང་མཐར་སྡོམ་གསུམ་བསླབ་བྱ་ནོར་བུའི་འོད་འཕྲེང་དང། སྔགས་བྱང་སེམས་ཀྱི་བསླབ་བྱའི་སྡོམས་ཚིག་ལྟ་བུ་བསླབ་བྱ་རྒྱས་བསྡུས་ཅི་ལྕོགས་ལས་ངེས་
པར་བྱས་ཏེ་བསྲུང་དགོས། དེ་ལྟར་བསྲུངས་ཏེ་དམ་སྡོམ་ལ་ཚུལ་བཞིན་དུ་གནས་པ་ཞིག་བྱུང་ཕྱིན་ཆད་ལམ་བསྐྱེད་རྫོགས་བསྒོམ་པ་སོགས་ལ་འབད་པ་ཆེན་པོ་མ་ཐུབ་པར་ཚེ་འདིར་ས་ལམ་མཐར་ཕྱིན་པ་མ་བྱུང་ཡང། དམ་ཚིག་
དང་སྡོམ་པ་དག་པར་གྱུར་པའི་སྟོབས་ཀྱིས་སྐྱེ་བ་བརྒྱུད་མར་སྔགས་སྤྱོད་པའི་རྟེན་ཁྱད་པར་ཅན་འཐོབ་ཅིང། རྡོ་རྗེ་སློབ་དཔོན་མཚན་ལྡན་དང་མཇལ། གསང་སྔགས་ཀྱི་ལམ་ཉམས་སུ་ལེན་ནུས་པ་ཤ་སྟག་ཏུ་གྱུར་ཏེ་སྐྱེ་བ་བདུན་
ནམ༑ དམའ་མྠའང་སྐྱེ་བ་བཅུ་དྲུག་ཚུན་ཆད་དུ་ངེས་པར་འཚང་རྒྱ་བར་སྟོན་པ་རྡོ་རྗེ་འཆང་གིས་གསང་བའི་མཛོད་ཀྱི་རྒྱུད་ལས། དབང་བསྐུར་ཡང་དག་སྦྱིན་ལྡན་ན། །སྐྱེ་དང་སྐྱེ་བར་དབང་བསྐུར་འགྱུར། །དེ་ཡིས་སྐྱེ་བ་བདུན་ལ་
ནི༑ ༑མ་བསྒོམས་པར་ཡང་དངོས་གྲུབ་ཐོབ། །གང་ལ་བསྒོམ་པ་དང་ལྡན་ཞིང། །གལ་ཏེ་དམ་ཚིག་སྡོམ་ལ་གནས། །སྐྱེ་འདིར་ལས་དབང་གིས་མ་འགྲུབ། །སྐྱེ་བ་གཞན་དུ་དངོས་གྲུབ་ཐོབ། །ཅེས་དང། རྣམ་གྲོལ་ཟླ་བས། མ་
བསྒོམ་སྒྱུར་ཀྱང་ལྟུང་མེད་ན། །སྐྱེ་བ་བཅུ་དྲུག་དག་ན་འགྲུབ། །ཅེས་པ་དང། དམ་ཚིག་ལྔ་པ་ལས་ཀྱང། གལ་ཏེ་ལྟུང་བ་མེད་གྱུར་ན། །སྐྱེ་བ་བཅུ་དྲུག་དག་ན་འགྲུབ། །ཅེས་སོགས་གྱུད་དང་གྲུབ་ཆེན་དུ་མས་ལན་ཅིག་མ་ཡིན་

[021B] དེ་འདྲའི་བཀའ་བསླུ་བ་མེད་པ་ལ་བཅོས་མ་མིན་པའི་ངེས་པའམ་ཡིད་ཆེས་བརྟན་པོ་གཞན་ཡིས་བསྒྱུར་དུ་མི་བཏུབ་པའི་གཏིང་ཕྱིན་པ་རྙེད་པར་གུར་ནས་སྲོག་དང་བསྡོས་ཞེས་པ་དཔེར་ན། མུ་སྟེགས་པ་དང་
ཀླ་ཀློ་ལྟ་བུ་མི་བསྲུན་པའི་སྐྱེ་བོ་སྡིག་པོ་ཆེ་ཞིག་གིས། ཁྱོད་སྡོམ་པ་དམ་ཐིག་འདི་ཚོ་མི་བསྲུང་རྒྱུ་ཁས་མ་བླངས་ན་ད་ལྟ་རང་གསོད་ངེས་ཡིན་ཞེས་ཟེར་ཏེ་ཚུལ་ཁྲིམས་བློས་མ་བཏང་ན་གསོད་པར་ཐག་ཆོད་པ་ཞིག་ཏུ་གྱུར་ཀྱང། ངས་
ཚུལ་ཁྲིམས་འདི་ཡལ་བར་བོར་ན་ཁོས་མ་བསོད་ཀྱང་སྐྱེ་བ་གཏན་གྱི་འདུན་མ་ཤི་ཚར་བ་ཡིན་པས་གསོན་ཀྱང་ཤི་བ་དང་ཁྱད་པར་མེད་ལ། ཚུལ་ཁྲིམས་བསྲུང་ན་ཚེ་རབས་གཏན་དུ་བདེ་བར་འགྱུར་བས་དེ་བསྲུང་བའི་དོན་དུ་ད་
ལྟ་ཁོས་གསད་ཀྱང་རུང་སྟེ་ཚུལ་ཁྲིམས་བློས་མི་གཏོང་སྙམ་དུ་སྲོག་འདོར་བ་དང་ཚུལ་ཁྲིམས་ཉམས་པ་གཉིས་སྔ་མ་རང་ལ་འདམ་སྟེ། རང་གིས་ཚེ་འདིར་གཅེས་ཤོས་སུ་བྱེད་པའི་སྲོག་ལས་ཀྱང་དམ་ཚིག་དང་སྡོམ་པ་ལ་
གཅེས་སྤྲས་ལྷག་པར་དུ་ཚེ་བར་བྱས་ཏེ་དམ་སྡོམ་ཚུལ་བཞིན་དུ་བསྲུང་ནུས་པར་བྱིན་གྱིས་རློབས་ཞེས་པའོ། །གསུམ་པ་དམ་ཚིག་དང་སྡོམ་པ་ལ་གནས་ནས་ལམ་རིམ་པ་གཉིས་བསྒོམ་པའི་ཚུལ་ནི། དེ་ནསྒྱུད་སྡེའི་སྙིང་
པོ་རིམ་གཉིས་ཀྱི། །གནད་རྣམས་ཇི་བཞིན་རྟོགས་ནས་བརྩོན་པ་ཡིས། །ཐུན་བཞིའི་རྣལ་འབྱོར་མཆོག་ལས་མི་གཡེལ་བར། །དམ་པའི་གསུང་བཞིན་སྒྲུབ་པར་བྱིན་གྱིས་རློབས། །ཞེས་པའི་ཤླཽ་ཀ་གཅིག་སྟེ། དེ་ལྟར་དམ་

[022A]༄༅། །སྡོམ་ལ་གནས་པའི་འོག་ཏུ་ཇི་ལྟར་བྱ་དགོས་སྙམ་ན། རྒྱལ་བའི་དབང་པོ་བསྐལ་བཟང་རྒྱ་མཚོས། ལར་སྐྱེ་འཆི་བར་དོ་གང་ལ་ཡང། །དུས་ད་ལྟའི་བག་ཆགས་གཙོ་ཆེ་བས། །དེ་སྤྱོད་བྱེད་བསྐྱེད་
རྫོགས་རྣལ་འབྱོར་གྱིས། །སྐྱབས་སྐུ་གསུམ་རང་ངོ་ཤེས་བར་མཛོད། །ཅེས་གུངས་པ་བཞིན་སྔར་བཤད་པ་དེ་ལྟ་བུའི་གསང་སྔགས་ཀྱི་དམ་ཚིག་དང་སྡོམ་པ་མཐའ་དག་ཚུལ་བཞིན་དུ་བསྲུང་བའི་ཐོག་ནས། རྒྱུད་སྡེ་རྒྱ་
མཚོའི་སྙིང་པོ། ཐ་མལ་གྱི་གནས་ལུས་ལོངས་སྤྱོད་ཕུང་ཁམས་སྐྱེ་མཆེད་སོགས་ལ་རང་ག་བར་འཛིན་པའི་ཐ་མལ་གྱི་སྣང་ཞེན་དང། སྐྱེ་ཤི་བར་དོ་ཐ་མལ་པ་རྣམས་ཀྱང་རྒྱལ་བའི་སྐུ་གསུམ་དུ་འཁྱེར་བས་མཚོན་ཏེ་
གང་ཤར་སྣང་གྲག་རིག་གསུམ་གཞལ་ཡས་ཁང་དང་ལྷ་དང་བླ་མའི་སྒྱུ་འཕྲུལ་དག་པ་རབ་འབྱམས་འབའ་ཞིག་ཏུ་འཆར་བར་བྱེད་པའི་ལམ་བསྐྱེད་པའི་རིམ་པ་དང། རྩ་རླུང་བསྒོམ་པ་ཙམ་ལ་ཆེད་ཆེར་བྱས་ཏེ་གཏུམ་
མོ་ཕལ་པ་འབར་བ་ཙམ་དང། སེམས་གསལ་རིག་གི་ངོ་བོ་མཐོང་བ་ཙམ་ལ་ལམ་མཐོན་བོར་འཁྲུལ་བ་ལྟ་བུ་མ་ཡིན་པར། ཀུན་རྟོག་ལས་རླུང་གི་རྒྱུ་བ་མཐའ་དག་དབུ་མའི་ནང་དུ་ཞུགས་གནས་ཐིམ་གསུམ་བྱས་པ་
ལས་བྱུང་བའི་གཉུག་སེམས་འོད་གསལ་ལྷན་ཅིག་སྐྱེས་པའི་ཡེ་ཤེས་ཀྱི་མཐུས་གང་སྣང་བདེ་སྟོང་གི་རོལ་བར་འཆར་བའི་རྣལ་འབྱོར་སོགས་ཡང་དང་ཡང་དུ་གོམས་པའི་མཐར། སྐུ་ཐུགས་ཟུང་འཇུག་ཁྱབ་བདག་

[022B] དེ་དག་ཇི་ལྟར་ཉམས་སུ་ལེན་ཚུལ་གྱི་གནད་དོན་རྣམས་ཕྱིན་ཅི་མ་ལོག་པར་རྒྱུད་དང་གྲུབ་
ཆེན་གྱིས་བཀྲལ་བའི་དགོངས་པ་ཇི་ལྟ་བ་བཞིན་དུ་ལེགས་པར་རྟོགས་ནས། བརྩོན་པ་སྟེ་བརྩོན་འགྲུས་ཐང་ལྷོད་རན་པར་རྒྱུན་མི་འཆད་དུ་བསྟེན་པ་ཡིས། ཐོ་རངས་དང། སྔ་དྲོ། ཕྱི་དྲོ། སྲོད་ཀྱི་ཐུན་ཏེ་ཐུན་བཞིའི་རྣལ་འབྱོར་
གྱི་ཉམས་ལེན་ལ་མཆོག་ཏུ་སྤྱོད་པ་ཉིད་ལས་དུས་རྟག་ཏུ་མི་གཡེལ་བའམ་མི་འདའ་བར་འབད་ཅིང། དེ་ཡང་རྨོངས་ཞེན་གྱིས་བཅོས་པའི་རང་བཟོའི་རྫུན་ཆོས་དང། ལམ་ལོག་ལམ་གོལ། བོན་དང་མུ་སྟེགས་སོགས་ཀྱི་
བསླད་པ་མ་ཞུགས་པར། དམ་པ་ཞེས་པ། ནམ་ཡང་མི་སླུ་བའི་སྐྱེས་བུ་ཚད་མ། ཐུན་པ་སངས་རྒྱས་བཅོམ་ལྡན་འདས་ལ་བྱེད་པས། དེའི་གསུང་རབ་ལས་བྱུང་བའི་མན་ངག་ཇི་ལྟ་བ་བཞིན་དུ་སྒྲུབ་ནུས་པར་གསོལ་བ་བཏབ་པ་ཡིན་
གསུངས། རྩ་བའི་གསུམ་པ་ལམ་སྒྲུབ་པའི་མཐུན་རྐྱེན་འགྲུབ་པ་དང་འགལ་རྐྱེན་ཞི་བར་གསོལ་བ་འདེབས་པ་ནི། དེ་ལྟར་ལམ་བཟང་སྟོན་པའི་བཤེས་གཉེན་དང། །ཚུལ་བཞིན་སྒྲུབ་པའི་གྲོགས་རྣམས་ཞབས་བརྟན་ཅིང། །ཕྱི་
དང་ནང་གི་བར་དུ་གཅོད་པའི་ཚོགས། །ཉེ་བར་ཞི་བར་བྱིན་གྱིས་བརླབ་ཏུ་གསོལ། །ཞེས་པའི་ཤླཽ་ཀ་གཅིག་གསུངས། དེ་ཡང་ལམ་ལ་ཕྱིན་ཅི་མ་ལོག་པ་དང། ལམ་གོལ་བ་དང། ལམ་ནོར་བར་ཤོར་བ་སོགས་བཟང་ངན་སྣ་ཚོགས་

[023A]༄༅། །ཡོད་ཅིང། རང་ཅག་གིས་ཉམས་སུ་བླང་བྱའི་ལམ་དེ་ལམ་བཟང་པོ་མ་ནོར་མ་འཁྲུལ་བ་ཞིག་ལ་མ་ཞུགས་ན། འཁྲུལ་བའི་ལམ་ཕྱིན་ཅི་ལོག་ཅིག་ལ་ལོ་སྟོང་དུ་སྒྲུབ་པ་བྱས་ཀྱང་འབྲས་བུ་བཟང་པོ་མ་འཁྲུལ་
བ་འབྱུང་བ་གཏན་ནས་མི་སྲིད་ལ། དེ་དག་ཀྱང་རྒྱལ་མཆོག་ལྔ་པ་ཆེན་པོས། གུར་ཀུམ་ཚོས་ཀྱིས་བཙོས་པའི་ལྭ་བའི་ཞྭས། །རང་རིགས་བསྟན་པ་ཟིན་ན་ཆེས་ལེགས་ཀྱི། །ཕ་མས་ལུང་དང་རྟོགས་པའི་ཁྱད་ནོར་ཚོགས། །རྣམ་གཡེང་
རྐུན་པོར་ཤོར་བའི་ལག་སྟོང་མང། །ཞེས་གསུངས་པ་ལྟར་བཀའ་རྙིང་སོགས་དང་དགེ་ལུགས་ཀྱི་ཁྱད་པར་ཞྭ་དམར་སེར་ཙམ་གྱིས་འབྱེད་ན་མ་གཏོགས། གཞན་མའི་ལུང་རྟོགས་ཀྱི་བསྟན་པའི་ཟབ་ཁྱད་འདོན་རྒྱུ་མེད་ན། དགེ་ལྡན་
པའི་ཞབས་དྲངས་པ་ཡིན་པས། དེ་ལྟར་མ་སོང་བར་འཇམ་མགོན་ཙོང་ཁ་པ་ཆེན་པོས་དཀའ་བ་བརྒྱ་ཕྲག་དུ་མས་ཐུབ་བསྟན་ཡོངས་སུ་རྫོགས་པ་ལ་བསྲེགས་བཅད་བརྡར་བའི་གསེར་བཞིན་དུ་དག་ཐེར་ལེགས་པར་མཛད་པའི་
རིང་ལུགས་གསེར་ཞུན་མ་ལྟ་བུ་འདི་འདྲ་དང་ད་རེས་ལན་ཅིག་ཙམ་མཇལ་བ་འདིར་མཇལ་གོ་ཆོད་པ་བྱེད་དགོས་པས་ན། ལྟ་སྤྱོད་རྣམ་པར་དག་པའི་རང་ལུགས་ཀྱི་བཤེས་གཉེན་ཚད་ལྡན་བསྟེན་ཅིང། གཞུང་ཆེན་བཀའ་པོད་ལྔ་ལ་
ཐོས་བསམ་མཐིལ་ཕྱིན་པ་བྱས་ཏེ་བདེན་གཉིས་ཀྱི་རྣམ་གཞག་ཕྱིན་ཅི་མ་ལོག་པར་གཏན་ལ་འབེབ། ལམ་ཐབས་ཤེས་ཡ་མ་བྲལ་བར་ཉམས་སུ་ལེན་ཚུལ་ལ་སྒྲོ་འདོགས་གཅོད་ཚུལ་ཤིང་རྟ་ཆེན་པོའི་བཞེད་སྲོལ་དྲི་མ་མེད་

[023B] འབྲས་བུ་བཟང་པོ་སངས་རྒྱས་ཀྱི་སར་
འགྲོ་བ་ལས་གཞན་དུ་འཁྱོགས་མེད་པས་ལམ་བཟང་པོ་ཞེས་པ་དེ་ལྟ་བུ་ལ་བྱ་དགོས། དེས་ན་གོང་དུ་ཞུས་ཟིན་པ་ལྟར་གྱི་མདོ་སྔགས་ཟུང་འབྲེལ་གྱི་ལམ་བཟང་པོ་ཉམས་སུ་ལེན་པའི་མཐུན་རྐྱེན་བློ་ལས་སུ་རུང་བ་སོགས་དང། ཁྱད་
པར་ལམ་དེ་སྟོན་པར་མཛད་པའི་བླ་མ་དགེ་བའི་བཤེས་གཉེན་དང། དེས་ཇི་ལྟར་བསྟན་པའི་དོན་མཐའ་དག་ཚུལ་བཞིན་སྒྲུབ་པའི་ཆོས་མཐུན་གྱི་གྲོགས་ཚད་ལྡན་རྣམས་ཞབས་ཟུང་རྡོ་རྗེའི་རང་བཞིན་དུ་བརྟན་ཅིང། འགལ་རྐྱེན་
གྱི་གཙོ་བོ་ཕྱིའི་བར་གཅོད་རྒྱལ་པོ་ཆོས་བཞིན་དུ་མི་སྤྱོད་ཅིང། གཞན་ཡང་ཆོས་བྱེད་ལ་དགྲ་ལྡང་བ་སོགས་ཆོས་ལམ་དུ་མི་གཏོང་བ་དང། ནང་གི་བར་ཆད་ལུས་ལ་ནད་དང་གདོན་སོགས་ཀྱིས་གཙེས་ཤིང། རང་གི་རྒྱུད་དགེ་བ་ལ་བཀོལ་
དུ་མི་རུང་བས་མཚོན་ཏེ་ཕྱི་ནང་གི་བར་དུ་གཅོད་པའི་ཚོགས་མཐའ་དག་ཉེ་བར་ཞི་བར་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་པ་ཡིན། འདི་དང་གོང་དུ་བཤད་པ་རྣམས་ཀྱི་དམིགས་རིམ་དང། བདུད་རྩི་འབེབ་སྦྱང་བྱ་ཚུལ་སོགས་
མན་ངག་གི་གནད་མང་དུ་ཡོད་པ་རྣམས་ལམ་རིམ་གྱི་དམར་ཁྲིད་རྒྱས་པའི་སྐབས་ལྟར་ཤེས་དགོས་པ་ཡོད་གསུངས། བཞི་པ་སྐྱེ་བ་ཐམས་ཅད་དུ་བླ་མས་རྗེས་སུ་གཟུང་སྟེ་ས་ལམ་གྱི་འབྲས་བུ་མངོན་དུ་བྱེད་ནུས་པར་སྨོན་པ་ནི། སྐྱེ་བ་

[024A]༄༅། །ཀུན་ཏུ་ཡང་དག་བླ་མ་དང། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང། །ས་དང་ལམ་གྱི་ཡོན་ཏན་རབ་རྫོགས་ནས། །རྡོ་རྗེ་འཆང་གི་གོ་འཕང་མྱུར་ཐོབ་ཤོག་ཅེས་པའི་ཤླཽ་ཀ་གཅིག་གིས་བསྟན་
དེ་ཡང་སྐྱེ་བ་འདི་དང་སྐྱེ་བ་གཞན་ཀུན་ཏུ། ཡང་དག་པ་སྟེ་དགེ་བའི་བཤེས་གཉེན་མཚན་ཉིད་དང་ལྡན་པ་བླ་མ་བློ་བཟང་ཐུབ་དབང་རྡོ་རྗེ་འཆང་ཆེན་པོ་དང་དུས་སྐད་ཅིག་ཀྱང་འབྲལ་བ་མེད་པར། མདོ་སྔགས་སམ། ལྟ་སྤྱོད་ཀྱི་གདམས་
པ་ཟབ་ཅིང་རྒྱ་ཆེ་བའི་ཆོས་ཀྱི་དཔལ་འབྱོར་ལ་ངོམས་པ་མེད་པར་ལོངས་སྤྱོད་ཅིང། བླ་མས་ཇི་ལྟར་བསྟན་པ་ལྟར་གྱི་ལམ་གྱི་རིམ་པ་རྣམས་ཉམས་སུ་བླངས་པ་ལ་བརྟེན་ནས་ས་བཅུ་དང་ལམ་ལྔའི་ཡོན་ཏན་མ་ལུས་པ་རབ་བམ་མཆོག་ཏུ་
གྱུར་པ་སྟེ་ལེགས་པར་རྫོགས་ནས། བླ་མ་བློ་བཟང་ཐུབ་དབང་རྡོ་རྗེ་འཆང་གི་གོ་འཕང་ཚེ་འདི་ཉིད་དམ། དམའ་མཐའ་སྐྱེ་བ་བདུན་ནམ། བཅུ་དྲུག་ནས་མ་འགྱངས་པར་མྱུར་དུ་ཐོབ་པའི་སྐལ་བ་ཅན་དུ་འགྱུར་བར་ཤོག་ཅིག་
ཅེས་སྨོན་ལམ་བཏབ་པ་སྟེ། སྐྱེ་བ་ཀུན་ཏུ་སོགས་ཀྱི་ཚིགས་བཅད་འདི་ཡོན་ཏན་གཞིར་གྱུར་མའི་མཇུག་གི་བཀའ་རྩོམ་མིན་ཡང། རང་རེས་བསྔོ་སྨོན་བྱ་སའི་ཡུལ་ལ། དགེ་བ་འདི་ཡིས་སྐྱེ་བོ་ཀུན། །ཞེས་སོགས་ལྟ་བུ་སངས་རྒྱས་
འཐོབ་པའི་རྒྱུར་བསྔོ་བ། རྒྱལ་སྲས་སྨོན་ལམ་གངྒཱའི་ཀླུང་རྣམས་ནི། །ཞེས་སོགས་ལྟ་བུ་བསྟན་པ་རྒྱས་པའི་རྒྱུར་བསྔོ་བ། སྟོན་པ་བླ་ན་མེད་པའི་བསྟན་པ་དང། །ཞེས་སོགས་ལྟ་བུ་བླ་མས་རྗེས་སུ་འཛིན་པའི་རྒྱུར་བསྔོ་བ་སྟེ་གསུམ་

[024B] བླ་མས་རྗེས་སུ་བཟུང་ན་སྔ་མ་གཉིས་རང་ཤུགས་ཀྱིས་འོང་བས་ན། འདིར་ཕྱི་མ་ལྟར་བྱེད་པ་བསྔོ་སྨོན་གྱི་སྡོམས་ཆེན་པོ་ཡིན་པས། རང་ཕྱོགས་ཀྱི་མཁས་གྲུབ་གོང་མ་མང་པོའི་གསུང་རྒྱུན་ཕྱག་བཞེས་ལྟར་མཇུག་ཐོགས་འདིར་སྦྱར་
ནས་བཤད་པ་ཡིན་གསུངས། དེ་ལྟར་འཇམ་མགོན་ཙོང་ཁ་པ་ཆེན་པོའི་ཐུགས་བཅུད། ཆོས་ཕུང་བརྒྱད་ཁྲི་བཞི་སྟོང་གི་ཡང་སྙིང་རྗེན་པར་ཕྱུང་བ་ལྟ་བུ་ཚིག་ཉུང་ལ་དོན་འདུས་པའི་གདམས་པ་ཁྱད་པར་དུ་འཕགས་པ་བྱིན་རླབས་སྤུངས་
ཞུས་སུ་གྲགས་པའི་བཤད་པ་ས་བཅད་མ་སྟོངས་ཙམ་ལེགས་པར་ཕུལ་ཟིན་པ་ཡིན་པས། བློ་གྲོས་མཆོག་དམན་ཚང་མས། སྔར་གོང་དུ་ཞུས་པ་ལྟར་རྗེ་བླ་མས་བྱང་རྭ་སྒྲེང་རྒྱལ་བའི་དབེན་གནས་ཀྱི་དགོན་པ་གོང་དུ་ལམ་མཆོག་སྒོ་
འབྱེད་དང་ཡོན་ཏན་གཞིར་གྱུར་མ་འདི་བཀའ་རྩོམ་དང་གསོལ་འདེབས་མཛད་པས་ལམ་རིམ་བླ་མ་བརྒྱུད་པ་ཡོངས་རྫོགས་ཀྱི་ཞལ་གཟིགས། བྱང་ཆུབ་ལམ་རིམ་གྱི་བསྟན་པ་ཉིན་མོ་ལྟར་གསལ་བར་མཛད་པ་སོགས་བསྟན་འགྲོའི་
དོན་རླབས་པོ་ཆེ་གནང་རྒྱུའི་རྟེན་འབྲེལ་གྱི་སྒོ་མང་པོ་བྱེ་སྟེ་འཕྲིན་ལས་ནམ་མཁའ་དང་མཉམ་པར་བྱུང་བའི་རྣམ་ཐར་གྱི་རྗེས་སུ་འབྲངས་ནས་བྱང་ཆུབ་ལམ་གྱི་རིམ་པའི་བསྟན་པ་རང་གཞན་གྱི་རྒྱུད་ལ་རྒྱས་པར་མཛད་པའི་ཕྱིར་དུ་སྦྱོར་
ཆོས་དང་དགའ་ལྷ་སོགས་ཀྱི་སྒོ་ནས་བསགས་སྦྱང་གསོལ་འདེབས་ནན་ཏན་བྱེད་པ་སྔོན་དུ་བཏང། ཉུང་མཐའ་ཡང་གཞུང་འདི་ཙམ་གྱི་ཚིག་དོན་ལ་འདྲིས་པར་བྱས་ཏེ། བཤར་སྒོམ་གྱིས་བག་ཆགས་འཇོག་པ་ཚུན་ལ་ནན་ཏན་དུ་འབད་

[025A]༄༅། །པ་དང། ཐུའུ་བཀྭན་ཆོས་ཀྱི་ཉི་མའི་གསུང་ལས། ཐོས་རྒྱུའི་ཆོས་དེ་གང། དེ་ཐོས་པའི་ཚུལ་ཇི་ལྟར་ཞེ་ན། ཆོས་ནི་བླང་དོར་གྱི་གནད་ལ་ཚད་མར་གྱུར་པ་སངས་རྒྱས་ཉག་གཅིག་ཡིན་པས་དེས་གསུངས་པའི་
མདོ་རྒྱུད་ནས་བཤད་པའི་ཉམས་ལེན་གྱི་གནད་མ་ཚང་བ་མེད་པར་སྟོན་པ་ཇོ་བོའི་ལམ་སྒྲོན་དང། དེའི་དགོངས་འགྲེལ་ལམ་རིམ་ཆེ་ཆུང་ལྟ་བུ་སོགས་ལ་ཐོས་པ་བྱ་ཡི། གཞན་དུ་ན་ས་ལས་ཐོན་པ་སྐད་དང། གནམ་ལས་
བབས་པ་སྐད་དང། ཕ་མེས་ཀྱི་སྙན་བརྒྱུད་ནས་བྱུང་བ་སྐད་པའི་ཤོག་དྲིལ་ཆང་ཆུང་ཙམ་འཕྲལ་དུ་ཐོས་ནས་ཤེས་ཀྱང་ཕུགས་སུ་བསླུ་བའི་ཆོས་ཅན་ལས་མ་འདས་པས་དེའི་རྒྱུ་མཚན་གྱིས་མིད་ལ་དང། ཁྱུང་པོ་སོགས་ཚད་
ལྡན་གྱི་སྐྱེས་བུ་དམ་པ་གོང་མ་འགའ་ཞིག་གིས་ཀྱང་དང་པོར་དེ་ལྟ་བུའི་ཆོས་ལྟར་སྣང་རེ་གསན་ཀྱང་རྗེས་སུ་ཁྱི་ལུད་ལྟར་དོར་ནས་འཚང་རྒྱ་བའི་ཆོས་ལོགས་སུ་འཚོལ་དགོས་བྱུང་བ་ཡིན་ནོ། །ཞེས་དང། ལྕང་སྐྱ་རོལ་པའི་རྡོ་
རྗེའི་ཞལ་ནས། སྔོན་བྱོན་པའི་སངས་རྒྱས་བགྲང་ཡས་ཀྱིས། །ཆོས་ཟབ་དགུ་མང་དུ་གསུངས་ལགས་ཀྱང། །རྗེ་ཐུབ་པའི་དབང་པོའི་གསུང་རབ་ཀུན། །དོན་མ་ཚང་མེད་པར་གཅིག་བསྡུས་པ། །བློ་མཆོག་དམན་ཀུན་ལ་ཕན་
པའི་ཆོས། །ལྟ་སྒོམ་དང་སྤྱོད་པ་མ་འཁྲུལ་བ། །ཁོང་བློ་བཟང་གྲགས་པའི་ལེགས་པར་བཤད། །གཞུང་བྱང་ཆུབ་ལམ་རིམ་ལས་གཞན་གང། །དེ་ཉམས་ལེན་མཛོད་ཅིག་སྐལ་ལྡན་དག་ཅེས་པ་དང། གུང་ཐང་བསྟན་པའི་སྒྲོན་

[025B] སེམས་དེ་ལྟར་ཆོས་ལ་འཁྲུལ་བ་ན། །ཆོས་ཟབ་མོའི་སྒྲ་ཅན་མང་ན་ཡང། །མགོན་དུས་གསུམ་རྒྱལ་བའི་ཐུགས་ཀྱི་བཅུད། །རྗེ་བློ་བཟང་རྒྱལ་བའི་རིང་ལུགས་མཆོག་ཆོས་མདོ་སྔགས་བཤད་སྒྲུབ་ཟུང་འབྲེལ་གྱི། །ལམ་
ངོ་བོ་གྲངས་དང་གོ་རིམ་སོགས། །གནད་ཚང་ལ་མ་ནོར་ཡོངས་རྫོགས་ལ། །དུས་ཉིན་བཞིན་བག་ཆགས་ཅི་ཐེབས་ཀྱིས། །བཤར་སྒོམ་ལ་ཉམས་ལེན་དངོས་གཞིར་བྱས། །དེའི་སྦྱོར་དང་མཇུག་གི་རིམ་པ་ཡང། །རྗེ་བླ་མའི་བཀའ་
བཞིན་ལེགས་བསྒྲུབ་སྟེ། །དལ་འབྱོར་ལ་སྙིང་པོ་ལེན་པར་འཚལ། །ཞེས་སོགས་གསུངས་པ་ལྟར་རྗེ་ཡབ་སྲས་རྗེས་འབྲང་དང་བཅས་པའི་གསུང་དུ་མདོ་སྔགས་ལམ་གྱི་རིམ་པ་རྒྱས་འབྲིང་བསྡུས་གསུམ་ཇི་འདྲ་ཞིག་དགོས་ཀྱང་རིན་
པོ་ཆེའི་ཟ་མ་ཏོག་ཁ་ཕྱེ་བ་ལྟར་ལག་མ་ཐོགས་པ་ཡོད་པས། གཞན་གྱིས་ཆོས་སྐད་ཟབ་ཟབ་མོར་སྒྲོགས་པའི་སྙིང་པོ་མེད་པའི་སྟོང་འུར་ལ་འགྲམ་ཆུ་མི་ལྡང་བར། རང་ལུགས་ཀྱི་མཁས་གྲུབ་དུ་མའི་གཞུང་མན་ངག་དང་བཅས་
པར་ཐོས་བསམ་སྒོམ་གསུམ་གྱི་སྒོ་ནས་ལམ་རིམ་ལ་རྩོལ་བཅས་རྩོལ་མེད་ཀྱི་མྱོང་བ་ལེགས་པར་བཏོན། ངེས་འབྱུང་བྱང་སེམས་ཡང་དག་པའི་ལྟ་བ། ལམ་རིམ་པ་གཉིས་དང་བཅས་པའི་ཉམས་མྱོང་ཁྱད་པར་ཅན་རང་རང་
གི་རྒྱུད་ལ་རིམ་བཞིན་བསྐྱེད་ནས། ད་རེས་དལ་འབྱོར་གྱི་རྟེན་བཟང་ལན་ཅིག་རྙེད་པའི་སྐབས་འདིར་དོན་མེད་དོན་ཆུང་སྟོང་ལོག་ཏུ་མ་ཤོར་བར་མཁའ་ཁྱབ་ཀྱི་འགྲོ་བ་དྲིན་ཤིན་ཏུ་ཆེ་བའི་མ་རྒན་ཉམ་ཐག་པའི་སེམས་ཅན་རྣམས་ཀྱི་དོན་

[026A]༄༅། །དུ་ཟུང་འཇུག་རྡོ་རྗེ་འཆང་གི་གོ་འཕང་རིན་པོ་ཆེ་དུས་རིང་པོར་མི་ཐོགས་པར་འཐོབ་པའི་ཐབས་ལ་འབད་དེ་དལ་བའི་རྟེན་ལ་སྙིང་པོ་མཆོག་ཏུ་ལོན་པ་ཞིག་ངེས་པར་མཛད་དགོས་པ་ཡིན་གསུངས་
རྒྱལ་ཀུན་བགྲོད་པ་གཅིག་གྱུར་དྲི་མེད་ལམ། །བུ་རམ་ཤིང་པའི་གསུང་རབ་གཅེས་རྒུའི་མཛོད། །རྒྱལ་ཚབ་མི་ཕམ་མགོན་དང་འཇམ་པའི་དབྱངས། །ལས་འོངས་ཟབ་མོའི་ལྟ་དང་རྒྱ་ཆེའི་གཞུང། །ཀླུ་སྒྲུབ་ཡབ་
སྲས་ཐོགས་མེད་མཆེད་ལ་སོགས། །སྔོན་མེད་ཤིང་རྟ་ཆེ་ལས་ལེགས་བརྒྱུད་པ། །ལྷ་གཅིག་ཕུལ་བྱུང་ཞབས་དང་འབྲོམ་སྟོན་རྗེའི། །དྲིན་ལས་གངས་ཅན་འགྲོ་བའི་དཔལ་དུ་ཐོབ། །ལོ་པཎ་མཁས་གྲུབ་
དུ་མའི་དཀའ་བ་བརྒྱས། །འཕགས་ཡུལ་བཀའ་བསྟན་བྱེ་སྙེད་གངས་ལྗོངས་འདིར། །དར་བའི་སྲོལ་བཟང་སྤེལ་བ་རིང་ཞིག་ནས། །མི་མཁས་བསླད་པས་འགྲིབ་ལ་མངོན་དུ་ཕྱོགས། །དེ་ཚེ་འཇམ་དཔལ་
དབྱངས་དངོས་ཙོང་ཁ་པས། །ཐུབ་བསྟན་ཡོངས་རྫོགས་མདོ་སྔགས་ལམ་རིམ་གྱི། །ཤིང་རྟའི་སྲོལ་ཆེན་གསར་དུ་ཕྱེ་བའི་ཚེ། །ཐར་འདོད་སྐྱེ་རྒུ་ཡོངས་ལ་སྐལ་བཟང་བྱིན། །ཁྱད་པར་གསུང་རབ་ཀུན་གྱི་སྙིང་
པོ་ཞེས། །བསྔགས་པ་དོན་ལྡན་མཆོག་འབྲིང་དམན་པའི་བློར། །འཚམས་པ་དེ་ཀོ་ཡང་དག་ལམ་སྟོན་བཤེས། །བླང་དོར་མ་ནོར་ལྟ་བའི་མིག་ཀྱང་ཡིན། །ཟབ་རྒྱས་ལམ་གྱི་རིམ་པའི་གནད་བསྡུས་

[026B] ༑མདོ་རྒྱུད་ཟླ་མེད་སྨྲ་བའི་དྲང་སྲོང་ཆེ། །ཁྱབ་བདག་བདེ་ཆེན་སྙིང་པོ་ཕ་བོང་ཁའི། །དྲུག་ཅུའི་དབྱངས་ལྡན་དཔལ་གྱི་མགུར་ལས་ཐོན། །དེ་ཕྱིར་ལེགས་བཤད་ཟླ་བའི་མ་མ་འདིས། །ཐུབ་བསྟན་དབང་
གི་རྒྱལ་པོའི་མཛོད་བཟུང་སྟེ། །དགའ་ལྡན་ལུགས་འཛིན་ཀླུ་དབང་བྱེ་བའི་ཤུགས། །མཁའ་མཉམ་ཕན་བདེའི་དཔྱིད་དུ་དར་གྱུར་ཅིག་ཅེས་ཡོན་ཏན་གཞིར་གྱུར་མའི་གསུང་བཤད་ཀྱི་བརྗེད་བྱང་མདོར་
བསྡུས་སུ་བཀོད་པ་འདི་ཡང། ཁྱབ་བདག་འཁོར་ལོའི་མགོན་པོ་བཀའ་དྲིན་མཉམ་མེད་རྗེ་ཕ་བོང་ཁ་པ་རྡོ་རྗེ་འཆང་ཆེན་པོའི་ཞལ་སྔ་ནས་ཀྱིས། ཆུ་སྤྲེལ་ཧོར་ཟླ་བཞི་པའི་ཚེས་ཉེར་གཉིས་ཉིན་དབེན་གནས་བཀྲ་
ཤིས་ཆོས་གླིང་དུ། འགོ་ལོག་བླ་མ་འཇམ་དཔལ་རོལ་པའི་བློ་གྲོས་དཔལ་བཟང་པོ་དང། ཞོལ་ཁང་སྲས་གངས་གིའུ་སྤྲུལ་སྐུ་རིན་པོ་ཆེ་སོགས་སྐལ་ལྡན་གྱི་ཚོགས་པ་སུམ་ཅུ་སྐོར་ལ། བདེ་མཆོག་དྲིལ་བུ་
ལུགས་ཕྱི་དཀྱིལ་ལྷ་ལྔ་སོགས་ཀྱི་དབང་བཀའ་འགའ་ཤས་ཤིག་གནང་བའི་སྔོན་དུ་འདིའི་བཤད་ལུང་ཞུས་སྩལ་དང། སྐབས་གཞན་དུ་རྡོ་རྗེ་འཆང་ཉིད་ཀྱི་དྲུང་ནས་ཟབ་ཁྲིད་མདོར་བསྡུས་འགའ་ཙམ་
ནོས་པའི་རང་ཉིད་ཀྱི་དྲན་གསོའི་བརྗེད་ཐོ་ཉུང་ངུ་རེ་བཏབ་ཡོད་པ་རྣམས་སླད་ཕྱོགས་སྒྲིགས་བགྱིད་འདུན་ཐོག་བློ་བཟང་རྒྱལ་བའི་དབང་པོའི་བསྟན་པ་བསྟན་འཛིན་བླ་མ་སློབ་བརྒྱུད་དང་བཅས་པ་ལ་མི་ཕྱེད་དད་དམ་ཟླ་མེད་

[027A]༄༅། །རྡོ་རྗེའི་ལྷུན་པོ་ལྟར་བརྟན་པའི་ཡོན་གྱི་བདག་མོ་ཆེན་མོ་ལྷ་ལྕམ་སྐུ་ངོ་གཡང་འཛོམས་ཚེ་རིང་མཆོག་ནས། ཟིན་བྲིས་འདི་ཉིད་སྤར་བརྐོ་ཞུ་རྒྱུར་མ་དཔེ་འཕྲལ་ཐོན་དགོས་ཚུལ་གྱི་བསྐུལ་མ་ནན་
ཆེར་གནང་བར། གཞན་ལ་ཞུ་དག་གཟིགས་འབེབ་སོགས་ཉི་འཕྲུལ་ཟླ་འཕུལ་གྱི་ཡུན་བགྱངས་མ་སྤོབས་པར། རང་མཉམ་བློ་དམན་དག་ལའང་ཕན་འདོད་ཀྱི་བསམ་པས་ཟིན་ཐོ་ཁག་དང། རང་བློར་རེ་ཟུང་ངེས་པ་རྣམས་
ལས་སྙིང་པོའི་ཆ་མཐའ་དག་བྲེལ་རྟབ་ཀྱིས་ལེགས་པར་བཏུས་ཏེ། འདན་གྲྭ་དགེ་མིང་པ་བློ་བཟང་རྡོ་རྗེས་མ་སྤྲེལ་དབོ་ཟླའི་མར་གྱི་མཁའ་འགྲོ་འདུ་བའི་དུས་བཟང་པོར་ཡབ་གཞིས་ལྷ་ཀླུ་དགའ་ཚལ་བའི་ཕོ་བྲང་དུ་མཇུག་
གྲུབ་པར་བྱས་པ། རྒྱལ་བ་གཉིས་པ་ཙོང་ཁ་པ་ཆེན་པོའི་མདོ་སྔགས་ཀྱི་བསྟན་པའི་སྙིང་པོ་དྲི་མ་མེད་པ་རང་གཞན་ཡོངས་ཀྱི་རྒྱུད་ལ་རྒྱས་པར་བྱེད་ནུས་པའི་རྒྱུར་གྱུར་ཅིག་ །།   ༈   
བདག་མོ་ཆེ། །གཡང་འཛོམས་ཚེ་རིང་གིས་བསྐྲུན་རྣམ་དཀར་མཐུས། །ས་ལམ་བགྲོད་པ་རབ་མྱུར་ཤིང་རྟའི་ཤུགས། །ཟུང་འཇུག་གདོད་མའི་རྒྱལ་སར་མྱུར་འགོད་ཤོག་ །།དགེ་ལེགས་འཕེལ།། །།


