
[001A]༄༅། །དྲང་ངེས་རྣམ་འབྱེད་ཀྱི་སྤྱི་དོན་ལེགས་པར་བཤད་པའི་སྙིང་པོ་པད་མ་དཀར་པོའི་འཕྲེང་བ་ཞེས་བྱ་བ་བཞུགས་སོ།།

[001B]༄༅། །གཉིས་པ་འཁོར་ལོ་གསུམ་གྱི་དྲང་ངེས་འགྲེལ་ཚུལ་བྱེ་བྲག་ཏུ་བཤད་པ་ལ། དགོངས་འགྲེལ་ལས་བཤད་ཚུལ་དང། གཟུངས་རྒྱལ་གྱི་མདོ་ནས་བཤད་ཚུལ་གཉིས། དང་པོ་ལ་སེམས་ཙམ་པའི་ལུགས་དང། དབུ་མ་པའི་
ལུགས་གཉིས། དང་པོ་ལ། མདོ་སྡེ་ལ་འགལ་སྤོང་གི་དྲི་བ་ནས་ངོ་བོ་ཉིད་གསུམ་གྱི་ངོ་བོ་ངོས་འཛིན་པའི་བར་རྣམས་ནི། རྒྱས་པར་དྲང་ངེས་རྣམ་འབྱེད་ལས་ཤེས་པར་བྱའོ། །གྲུབ་དོན་ཞུས་ཚུལ་ལ། བཤད་བྱའི་མདོ་འགོད་པ་དང། མདོའི་དོན་བཤད་པ་གཉིས་
དང་པོ་ལ། དགོངས་འགྲེལ་ལས། བཅོམ་ལྡན་འདས་ཀྱིས་དང་པོར་ཡུལ་ཝཱ་ར་ཎ་སིར་དྲང་སྲོང་སྨྲ་བ་རི་དྭགས་ཀྱི་ནགས་སུ་ཉན་ཐོས་ཀྱི་ཐེག་པ་ལ་ཡང་དག་པར་ཞུགས་པ་རྣམས་ལ་འཕགས་པའི་བདེན་པ་བཞིའི་རྣམ་པ་བསྟན་པས། ངོ་མཚར་རྨད་དུ་བྱུང་བའི་ཆོས་
ཀྱི་འཁོར་ལོ་སྔོན་ལྷར་གྱུར་པ་འམ་མིར་གྱུར་པ་སུས་ཀྱང་མཐུན་པར་འཇིག་རྟེན་ན་མ་བསྐོར་བ་གཅིག་རབ་ཏུ་བསྐོར་ཏེ། བཅོམ་ལྡན་འདས་ཀྱིས་ཆོས་ཀྱི་འཁོར་ལོ་རབ་ཏུ་བསྐོར་བ་དེ་ཡང་བླ་ན་མཆིས་པ། སྐབས་མཆིས་པ། དྲང་བའི་དོན་རྩོད་པའི་གཞིའི་གནས་སུ་གྱུར་པ་
ལགས་ལ། བཅོམ་ལྡན་འདས་ཀྱིས་ཆོས་རྣམས་ཀྱི་ངོ་བོ་ཉིད་མ་མཆིས་པ་ཉིད་ལས་བརྩམས། སྐྱེ་བ་མ་མཆིས་པ་དང་འགག་པ་མ་མཆིས་པ་དང་གཟོད་མ་ནས་ཞི་བ་དང། རང་བཞིན་གྱི་ཡོངས་སུ་མྱ་ངན་ལས་འདས་པ་ཉིད་ལས་བརྩམས་ཏེ། ཐེག་པ་ཆེན་པོ་ལ་ཡང་དག་པར་
ཞུགས་པ་རྣམས་ལ་སྟོང་པ་ཉིད་སྨོས་པའི་རྣམ་པས་ཆེས་ངོ་མཚར་རྨད་དུ་བྱུང་བའི་ཆོས་ཀྱི་འཁོར་ལོ་གཉིས་པ་བསྐོར་ཏེ། བཅོམ་ལྡན་འདས་ཀྱིས་ཆོས་ཀྱི་འཁོར་ལོ་བསྐོར་བ་དེ་ཡང་བླ་ན་མཆིས་པ། སྐབས་མཆིས་པ། དྲང་བའི་དོན་རྩོད་པའི་གཞིའི་གནས་སུ་གྱུར་པ་
ལགས་ཀྱི། བཅོམ་ལྡན་འདས་ཀྱིས་ཆོས་རྣམས་ཀྱི་ངོ་བོ་ཉིད་མ་མཆིས་པ་ལས་བརྩམས། སྐྱེ་བ་མ་མཆིས་པ་དང། འགག་པ་མ་མཆིས་པ་དང། བཟོད་མ་ནས་ཞི་བ་དང། རང་བཞིན་གྱི་ཡོངས་སུ་མྱ་ངན་ལས་འདས་པ་ཉིད་ལས་བརྩམས་ཏེ། ཐེག་པ་ཐམས་

[002A]༄༅། ཅད་ལ་ཡང་དག་པར་ཞུགས་པ་རྣམས་ལ་ལེགས་པར་རྣམ་པར་ཕྱེ་བ་དང་ལྡན་པའི་ཆོས་ཀྱི་འཁོར་ལོ་གསུམ་པ་བསྐོར་ཏེ། བཅོམ་ལྡན་འདས་ཀྱིས་ཆོས་ཀྱི་འཁོར་ལོ་བསྐོར་བ་འདི་ནི་བླ་ན་མ་མཆིས་པ། སྐབས་མ་མཆིས་པ། ངེས་པའི་དོན། རྩོད་
པའི་གཞིའི་གནས་སུ་མ་གྱུར་པ་ལགས་སོ། །ཞེས་གསུངས་སོ། །གཉིས་པ་མདོ་དོན་བཤད་པ་ལ། མདོ་དོན་ཅུང་ཟད་བཤད་པ་དང། འཁོར་ལོ་གསུམ་གྱི་དྲང་ངེས་འགྲེལ་ཚུལ་རྒྱས་པར་བཤད་པ་གཉིས། དང་པོ་ལ། མདོ་ཚན་དང་པོས་བརྗོད་བྱ་ཇི་ལྟར་བསྟན་ཚུལ་ཡོད་དེ། བདེན་
པ་བཞིའི་རྣམ་པ་བསྟན་པས་ཞེས་པ་ཡན་གྱིས་འཁོར་ལོ་དང་པོ་གསུང་བ་པོ་དུས་ཡུལ་ཆེད་དུ་བྱ་བའི་གདུལ་བྱ་བརྗོད་བྱ་རྣམས་དང། ཆེས་ངོ་མཚར་ནས་རབ་ཏུ་བསྐོར་ཏེ་ཞེས་པ་ཡན་གྱིས་བྱེ་བའི་ཡོན་ཏན་བསྟན། བཅོམ་ལྡན་འདས་ཀྱིས་འཁོར་ལོ་ཞེས་པ་མན་ཆད་ཀྱིས་རིམ་
པ་བཞིན་དུ་འདིའི་གོང་ན་ངེས་དོན་གྱི་མདོ་གཞན་ཡོད་པས་བླ་ན་མཆིས་པ། རྒོལ་བ་གཞན་གྱིས་ཀླན་ཀའི་སྐབས་མཆིས་པ། སྒྲ་ཇི་བཞིན་དུ་གཟུང་དུ་མི་རུང་བས་དྲང་བའི་དོན་དོན་གསལ་པོར་མ་བསྟན་པས་དགོངས་པ་གང་ཡིན་མི་མཐུན་པའི་རྩོད་པའི་གནས་སུ་གྱུར་པར་བསྟན་པའི་
ཕྱིར། གྲུབ་དོན་གཉིས་པས་བརྗོད་བྱ་ཇི་ལྟར་བསྟན་ཚུལ་ཡོད་དེ། གཉིས་པ་བསྐོར་ཏེ་ཞེས་པ་ཡན་གྱིས་འཁོར་ལོ་གཉིས་པ་གསུང་བ་པོ་བརྗོད་བྱ་ཆེད་དུ་བྱ་བའི་གདུལ་བྱ། ཕྱེ་བའི་ཡོན་ཏན་དུས་ཀྱི་ཁྱད་པར་རྣམས་བསྟན། དེ་ཡང་ཞེས་པ་མན་ཆད་ཀྱིས་སྔར་ལྟར་བསྟན་པའི་
ཕྱིར། གྲུབ་དོན་གསུམ་པས་བརྗོད་བྱ་ཇི་ལྟར་བསྟན་ཚུལ་ཡོད་དེ། བཅོམ་ལྡན་འདས་ཀྱིས་ཞེས་པ་ནས་གསུམ་པ་བསྐོར་ཏེ་ཞེས་པའི་བར་གྱིས་གསུང་བ་པོ་ནས་དུས་ཀྱི་བར་སྔར་ལྟར་དང། འདི་ནི་བླ་ན་མ་མཆིས་པ་ཞེས་པ་མན་ཆད་ཀྱིས་འདིའི་གོང་དུ་ངེས་དོན་གྱི་མདོ་གཞན་མེད་
པས་བླ་ན་མ་མཆིས་པ་དང། ཆོས་མཐུན་གྱི་ཀླན་ཀའི་སྐབས་མ་མཆིས་པ། སྒྲ་ཇི་བཞིན་དུ་ཁས་བླང་དུ་རུང་བས་ངེས་པའི་དོན་དང། དོན་གང་ཡིན་གསལ་པོར་ཕྱེ་སྟེ་བསྟན་པས་མཁས་པས་བརྟགས་ན་རྩོད་པའི་གནས་མེད་པས་རྩོད་པའི་གནས་སུ་མ་གྱུར་པར་བསྟན་པའི་

[002B] གཉིས་པ་འཁོར་ལོ་གསུམ་གྱི་དྲང་ངེས་འགྲེལ་ཚུལ་རྒྱས་པར་བཤད་པ་ལ། འོ་ན། གྲུབ་དོན་གྱི་མདོས་འཁོར་ལོ་དང་པོ་གཉིས་དྲང་དོན་དང་ཐ་མ་ངེས་དོན་དུ་བཤད་ན། གསུམ་པོ་དེའི་མཚན་གཞི་དང། དང་པོ་གཉིས་དྲང་དོན་དང། ཐ་མ་ངེས་དོན་དུ་འགྲེལ་ཚུལ་ཇི་ལྟ་བུ་ཞེ་ན། སྤྱིར་གྲུབ་དོན་དང་པོའི་སྐབས་ནས་བསྟན་པའི་
བདེན་བཞིའི་ཆོས་འཁོར་ལ་འགལ་སྤོང་གི་དྲི་བའི་དབང་དུ་བྱས་ན་ཕུང་ཁམས་སྐྱེ་མཆེད་བདེན་བརྟེན་འབྲེལ་ཟས་བཞི་ལམ་བྱང་ཕྱོགས་སོ་བདུན་རྣམས་རང་ཉིད་རང་ཉིད་ཅེས་པའི་ཐ་སྙད་འཇུག་པའི་འཇུག་གཞིར་རང་གི་གནས་ལུགས་ཀྱི་དབང་གིས་གྲུབ་པར་སྟོན་པའི་བདེན་བཞིའི་ཆོས་འཁོར་ཡོད་པར་མངོན་ཡང་དེ་རྣམས་
ཀྱི་ནང་ནས་བརྗོད་བྱ་བདེན་བཞི་ལས་བརྩམས་ནས་སྟོན་པའི་དབང་དུ་བྱས་ན། དགེ་སློང་དག་འདི་ནི་སྡུག་བསྔལ་འཕགས་པའི་བདེན་པའོ། །འདི་ནི་ཀུན་འབྱུང་འཕགས་པའི་བདེན་པའོ། །འདི་ནི་འགོག་པ་འཕགས་པའི་བདེན་པའོ། །འདི་ནི་ལམ་འཕགས་པའི་བདེན་པའོ། །སྡུག་བསྔལ་ཤེས་པར་བྱ། ཀུན་འབྱུང་སྤང་བར་བྱ་
འགོག་པ་མངོན་དུ་བྱ། ལམ་བསྒོམ་པར་བྱ། སྡུག་བསྔལ་ཤེས་པར་བྱ་སྟེ། སླར་ཡང་ཤེས་པར་བྱར་མེད། ཀུན་འབྱུང་སྤང་བར་བྱ་སྟེ། སླར་ཡང་སྤང་བར་བྱར་མེད། འགོག་པ་མངོན་དུ་བྱ་སྟེ། སླར་ཡང་མངོན་དུ་བྱར་མེད། ལམ་བསྒོམ་པར་བྱ་སྟེ། སླར་ཡང་བསྒོམ་པར་བྱར་མེད། ཅེས་པ་ལྟ་བུའི་མདོ་རྣམས་དེའི་མཚན་
གཞི། རྒྱས་འབྲིང་བསྡུས་གསུམ་བར་པའི་མཚན་གཞི། དགོངས་འགྲེལ་གྱི་འགལ་སྤོང་གི་དྲི་བ་ནས་ངོ་བོ་ཉིད་གསུམ་གྱི་ངོ་བོ་ངོས་འཛིན་གྱི་བར་གསུམ་པའི་མཚན་གཞིར་འཇོག་ཕྱི་མ་ལ་འཁོར་ལོ་དང་པོ་དྲང་དོན་དུ་འགྲེལ་ཚུལ། བར་པ་དྲང་དོན་དུ་འགྲེལ་ཚུལ། དེ་ལ་བརྟེན་ནས་ཐ་མ་ངེས་དོན་གྱི་མདོར་གྲུབ་པར་
བསྟན་པ། དྲང་ངེས་ཕྱེ་བའི་དགོས་པ་བསྟན་པའི་སྒོ་ནས་ལུགས་འདིའི་མཐའ་གཉིས་སྤངས་པའི་བདག་མེད་གཉིས་འཇོག་ཚུལ་ལོ། །དང་པོ་ལ། འཁོར་ལོ་དང་པོ་དྲང་དོན་གྱི་མདོ་ཡིན་ཏེ། དགོངས་གཞི་དགོས་པ་དངོས་ལ་གནོད་བྱེད་གསུམ་དང་བཅས་པའི་མདོ་ཡིན་པའི་ཕྱིར། དགོངས་གཞི་ཡོད་དེ། ཀུན་གཞིའི་
རྣམ་ཤེས་ཀྱི་སྟེང་དུ་ཕྱི་རོལ་དོན་སྣང་གི་བག་ཆགས་བཞག་པ་སྨིན་པ་ལ་བརྟེན་ནས་དོན་སྣང་གི་རྣམ་ཤེས་སྐྱེ་བ་ལ་དགོངས་པའི་ཕྱིར། དགོས་པ་ཡོད་དེ། དོན་སྨྲ་སྡེ་གཉིས་རྗེས་སུ་བཟུང་བའི་ཕྱིར་དུ་ཡིན་པའི་ཕྱིར། དངོས་ལ་གནོད་བྱེད་ཡོད་དེ། ཕྱི་དོན་འགོག་པའི་ལུང་རིགས་རྣམས་ཀྱིས་གནོད་པའི་ཕྱིར། དེ་

[003A]༄༅། །ལྟར་བསྟན་པས་དོན་སྨྲ་གཉིས་རྗེས་སུ་འཛིན་ནུས་ཏེ། དཔེར་ན། ནང་སྡེ་ཁ་ཅིག་བསྟན་པ་གོང་མ་གོང་མ་ལ་འཇུག་པའི་ཕྱིར་དུ། དགེ་སློང་དག་འཁུར་ཡོད་དོ། །ཞེས་སོགས་ཀྱི་མདོ་ལྟ་བུ་ཡིན་པའི་ཕྱིར། དེ་སྐད་དུ་ཡང། ཉི་ཤུ་པ་ལས། རང་གི་ས་བོན་གང་ལས་སུ། །རྣམ་རིག་
སྣང་བ་གང་འབྱུང་བ། །དེ་དང་དེ་ཡི་སྐྱེ་མཆེད་ནི། །རྣམ་པ་གཉིས་སུ་ཐུབ་པས་གསུངས། །ཞེས་དང། གཟུགས་སོགས་སྐྱེ་མཆེད་ཡོད་པ་ནི། །དེས་འདུལ་བ་ཡི་སྐྱེ་བོ་ལ། །ཞེས་སོགས་གསུངས་པའི་ཕྱིར། དགོངས་གཞི་དེ་ལ་དགོངས་ནས་གསུངས་པས་ཀྱང་རྗེས་སུ་འཛིན་ནུས་ཏེ། ཕྱི་གཟུགས་ཀྱི་སྐྱེ་མཆེད་
དང་ནང་མིག་གི་སྐྱེ་མཆེད་གཉིས་ལས་དོན་གཞན་པའི་མིག་གི་རྣམ་ཤེས་སྐྱེ་བར་བཤད་པ་ལ་བརྟེན་ནས་བདག་རྟག་པ་སོགས་བཀག་ནས་གང་ཟག་གི་བདག་མེད་གཏན་ལ་འབེབས་པའི་དགོས་པ་ཡོད་པའི་ཕྱིར། ཁ་ཅིག་འཁོར་ལོ་དང་པོའི་དགོངས་གཞི་ཡིན་ན། དེའི་དགོངས་པ་ཡིན་པས་ཁྱབ་ཟེར་ན། འོ་ན། ཀུན་གཞིའི་
རྣམ་ཤེས་ཀྱི་སྟེང་དུ་དོན་སྣང་གི་བག་ཆགས་བཞག་པ་སྨིན་པ་ལ་བརྟེན་ནས་དོན་སྣང་གི་རྣམ་ཤེས་སྐྱེ་བ་ཆོས་ཅན། དེར་ཐལ། དེའི་ཕྱིར། དེར་ཐལ། དགོངས་གཞི་དེ་ལ་དགོངས་ནས་ཕྱི་དོན་ཡོད་པར་གསུངས་པའི་ཕྱིར། འདོད་ན། དེའི་བསྟན་དོན་དུ་ཐལ། འདོད་པའི་ཕྱིར། འདོད་མི་ནུས་ཏེ། དོན་སྨྲ་གཉིས་ལ་དེ་སྟོན་མི་རུང་བའི་ཕྱིར་ཏེ། དེ་
ཉིད་ཀྱིས་ཕྱི་དོན་འདོད་པའི་ཕྱིར། ཡང་ཁ་ཅིག་དེ་མ་ཡིན་པས་ཁྱབ་ཟེར་ན། ངོ་བོ་དང་ཁྱད་པར་ལ་ཀུན་བཏགས་[*BRTAGS ETC THROUGHOUT]པའི་ཀུན་བཏགས་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ལ་དགོངས་ནས་དེ་རང་གི་མཚན་ཉིད་ཀྱིས་གྲུབ་པར་གསུངས་པའི་ཕྱིར། འདོད་མི་ནུས་ཏེ། དེས་དེ་ཡོད་པར་བསྟན་པའི་ཕྱིར་ཏེ། དེས་དེ་རང་
གི་མཚན་ཉིད་ཀྱིས་གྲུབ་པར་བསྟན་པའི་ཕྱིར། དེར་ཐལ། དེས་འགོག་བདེན་རང་གི་ཐ་སྙད་འཇུག་པའི་འཇུག་གཞིར་རང་གི་གནས་ལུགས་ཀྱི་དབང་གིས་གྲུབ་པར་བསྟན་པའི་ཕྱིར་ཏེ། འགལ་སྤོང་གི་དྲི་བའི་སྐབས་སུ་དེ་བཞིན་དུ་ཞེས་ཕུང་པོ་ལྔ་ནས་འགོག་བདེན་གྱི་བར་ལ་སྦྱར་ནས་གསུངས་པའི་ཕྱིར། སློབ་དཔོན་ལེགས་
ལྡན་འབྱེད་ལ་སོགས་པའི་མདོ་སྡེ་སྤྱོད་པའི་དབུ་མ་པ་དང། ཉན་ཐོས་སྡེ་གཉིས་ཀྱིས་ཕྱི་དོན་བཞེད་པར་མཚུངས་ཀྱང་འཁོར་ལོ་དང་པོ་སྒྲ་ཇི་བཞིན་དུ་ཁས་ལེན་མི་ལེན་གྱི་ཁྱད་པར་ཡོད་དེ། སློབ་དཔོན་ལེགས་ལྡན་འབྱེད་ཀྱིས་ཕྱི་དོན་བདེན་གྲུབ་བསྟན་པའི་ཆ་ནས་དྲང་དོན་དུ་འགྲེལ་བའི་ཕྱིར། ཉན་ཐོས་ཀྱི་ཐེག་པ་ལ་ཡང་

[003B] དེའི་ཆེད་དུ་བྱ་བའི་གདུལ་བྱ་རང་རྒྱལ་གྱི་རིགས་ཅན་ཡོད་པའི་ཕྱིར། དེར་ཐལ། བཅོམ་ལྡན་འདས་ཀྱི་གསུང་གི་ཆེད་དུ་བྱ་བའི་གདུལ་བྱ་རང་རྒྱལ་ཡོད་པ་གང་ཞིག་རང་རྒྱལ་ལ་
ཉན་ཐོས་ལས་སྡེ་སྣོད་ཟུར་པ་མེད་པའི་ཕྱིར། གང་ཞིག་དེར་ཐལ། ཐུབ་བའི་གསུང་ལ་བརྟེན་ནས་མཁས་པར་བྱ་བའི་དངོས་པོ་དྲུག་ལ་མཁས་པར་བྱེད་པའི་རང་རྒྱལ་ཡོད་པའི་ཕྱིར། གཉིས་པ་འཁོར་ལོ་བར་པ་དྲང་དོན་གྱི་མདོ་ཡིན་ཏེ། དགོངས་གཞི་དགོས་པ་དངོས་ལ་གནོད་བྱེད་དང་བཅས་པའི་མདོ་ཡིན་པའི་ཕྱིར་
དེར་ཐལ། ཀུན་བཏགས་རང་གི་མཚན་ཉིད་ཀྱིས་གྲུབ་པའི་ངོ་བོ་ཉིད་མེད་པ། གཞན་དབང་བདག་ལས་སྐྱེ་བའི་ངོ་བོ་ཉིད་མེད་པ། ཡོངས་གྲུབ་ཆོས་བདག་གི་ངོ་བོ་ཉིད་མེད་པའི་ངོ་བོ་ཉིད་མེད་པ་གསུམ་ལ་དགོངས་ནས་གསུངས་པའི་ཕྱིར་ཏེ། དགོངས་འགྲེལ་ལས། དོན་དམ་ཡང་དག་འཕགས་ངས་ཆོས་རྣམས་ཀྱི་ངོ་བོ་
ཉིད་མེད་པ་རྣམ་པ་གསུམ་པོ་འདི་ལྟ་སྟེ། མཚན་ཉིད་ངོ་བོ་ཉིད་མེད་པ་དང། ཞེས་སོགས་དང། སུམ་ཅུ་པ་ལས། ངོ་བོ་ཉིད་ནི་རྣམ་གསུམ་གྱི། །ངོ་བོ་ཉིད་མེད་རྣམ་གསུམ་ལ། །དགོངས་ནས་ཆོས་རྣམས་ཐམས་ཅད་ནི། །ངོ་བོ་ཉིད་མེད་བསྟན་པ་ཡིན། །ཞེས་གསུངས་པའི་ཕྱིར། དགོས་པ་ངོ་བོ་ཉིད་མེད་པར་སྨྲ་བའི་
རིགས་ཅན་རྗེས་སུ་བཟུང་བའི་ཆེད་དུ་ཡིན། དངོས་ལ་གནོད་བྱེད་གཞན་དབང་དང། ཡོངས་གྲུབ་བདེན་གྲུབ་ཏུ་བསྒྲུབ་པའི་ལུང་རིགས་རྣམས་ཀྱིས་གནོད་པའི་ཕྱིར། ཁ་ཅིག་འཁོར་ལོ་བར་པའི་སྒྲས་ཟིན་གྱི་དོན་ཡིན་ན་དེའི་བསྟན་དོན་མ་ཡིན་པས་ཁྱབ་ཟེར་ན། ནམ་མཁའ་རང་གི་མཚན་ཉིད་ཀྱིས་མ་གྲུབ་པ་ཆོས་ཅན། དེར་
ཐལ། དེའི་ཕྱིར། དེར་ཐལ། དེས་སྒྲས་ཟིན་ལ་ནམ་མཁའ་རང་གི་མཚན་ཉིད་ཀྱིས་མ་གྲུབ་པར་བསྟན་པའི་ཕྱིར། དེས་ཆོས་ཐམས་ཅད་རང་གི་མཚན་ཉིད་ཀྱིས་མ་གྲུབ་པ་སྒྲས་ཟིན་ལ་བསྟན་པའི་ཕྱིར། འདོད་ན། དེ་དེའི་བསྟན་དོན་ཡིན་པར་ཐལ། ཀུན་བཏགས་རང་གི་མཚན་ཉིད་ཀྱིས་མ་གྲུབ་པ་དེའི་བསྟན་དོན་མཐར་
ཐུག་ཡིན་པའི་ཕྱིར། ཁ་ཅིག་རྒྱས་འབྲིང་བསྡུས་གསུམ་གྱིས་གཞན་དབང་བདེན་པར་མེད་པ་མ་བསྟན་ཟེར་ན། དེ་བསྟན་པར་ཐལ། དེས་སྒྲས་ཟིན་ལ་བསྟན་པ་གང་ཞིག་དེ་ལྟར་བསྟན་པས་ངོ་བོ་ཉིད་མེད་པར་སྨྲ་བའི་རིགས་ཅན་རྗེས་སུ་འཛིན་ནུས་པའི་ཕྱིར། ངོ་བོ་ཉིད་མེད་པར་སྨྲ་བའི་ལྟ་བ་དེ་རྒྱས་འབྲིང་བསྡུས་

[004A]༄༅། །གསུམ་ལས་བསྟན་པའི་ལྟ་བ་ཡིན་པའི་ཕྱིར། དེར་ཐལ། ཕྱི་དོན་བསྟན་པའི་ལྟ་བ་དེ་འཁོར་ལོ་དང་པོ་ལས་བསྟན་པའི་ལྟ་བ་ཡིན་པའི་ཕྱིར། ཁ་ཅིག་རྒྱས་འབྲིང་བསྡུས་གསུམ་ངོ་བོ་ཉིད་མེད་པར་སྨྲ་བའི་མདོ་ཡིན་ཟེར་ན། དེ་མི་འཐད་དེ། དེ་སེམས་ཙམ་པའི་མདོ་ཡིན་པའི་ཕྱིར་ཏེ་
དེའི་ཆེད་དུ་བྱ་བའི་གདུལ་བྱ་དེ་སེམས་ཙམ་པ་གང་ཞིག་ཐེག་པ་ཆེ་ཆུང་གི་སྡེ་སྣོད་ཆེད་དུ་བྱ་བའི་གདུལ་བྱའི་སྒོ་ནས་འཇོག་པའི་ཕྱིར། འཁོར་ལོ་བར་པའི་གདུལ་བྱ་ཕལ་པ་ངོ་བོ་ཉིད་མེད་པར་སྨྲ་བའི་རིགས་ཅན་ཡོད་ཀྱང། དེའི་ཆད་དུ་བྱ་བའི་གདུལ་བྱ་ངོ་བོ་ཉིད་མེད་པར་སྨྲ་བའི་རིགས་ཅན་མེད་དེ། དེའི་ཆེད་དུ་
བྱ་བའི་གདུལ་བྱ་དེ་སེམས་ཙམ་པ་ཡིན་པའི་ཕྱིར་ཏེ། དེ་འདྲ་བའི་གདུལ་བྱ་དེ་གཞན་དབང་ཡོངས་གྲུབ་བདེན་པར་གྲུབ་ཀུན་བཏགས་བདེན་པར་མ་གྲུབ་པར་འདོད་པའི་གདུལ་བྱ་ཡིན་པའི་ཕྱིར། ཉི་ཤུ་པ་རྩ་འགྲེལ་གྱིས་འཁོར་ལོ་བར་པ་དྲང་དོན་དུ་བཀྲལ་བ་དང། སུམ་ཅུ་པ་རྩ་འགྲེལ་གྱིས་འཁོར་ལོ་བར་པ་དྲང་དོན་
དུ་བཀྲལ་བ་གཉིས་དྲང་དོན་དུ་འགྲེལ་བ་ཙམ་དུ་མཚུངས་ཀྱང་འགྲེལ་ཚུལ་མི་མཚུངས་ཏེ། དང་པོས་དགོངས་གཞི་མཐར་ཐུག་བསྟན་དོན་གྱི་གཙོ་བོར་མ་བྱས་པར་འགྲེལ། གཉིས་པས་དགོངས་གཞི་མཐར་ཐུག་བསྟན་དོན་གྱི་གཙོ་བོར་བྱས་ནས་འགྲེལ་བའི་ཕྱིར། འཁོར་ལོ་གསུམ་གྱི་ངོ་བོ་དང་མཚན་གཞི་སོགས་སྟོན་
པའི་སྐུ་ཚེའི་སྟོད་སྨད་གསུམ་དུ་ཕྱེ་ནས་འཇོག་པ་སོགས་ནི་མི་འཐད་དེ། དུས་དང་པོར་གསུངས་ཀྱང་དགེ་སློང་དག་ཤམ་ཐབས་ཟླུམ་པོར་བགོ་བ་ལ་བསླབ་པར་བྱའོ་ཞེས་སོགས་དང། དུས་བར་པར་གསུངས་ཀྱང་བདག་མེད་སྟོན་ཚུལ་གསུམ་པོ་གང་དང་ཡང་མི་མཐུན་པའི་མདོ་དང། དུས་ཐ་མར་གསུངས་ཀྱང་འདུལ་བ་
རུང་མཐུན་དུ་གྲགས་པ་རྣམས་དགོངས་འགྲེལ་ནས་བཤད་པའི་འཁོར་ལོ་གསུམ་པོ་གང་ཡང་མ་ཡིན་པའི་ཕྱིར་ཏེ། བརྗོད་བྱ་བདག་མེད་གསུམ་པོ་གང་ཡང་སྟོན་ཚུལ་དང་མི་ལྡན་པའི་ཕྱིར། མདོ་དེ་རྣམས་དགོངས་འགྲེལ་ནས་བཤད་པའི་དྲང་ངེས་འབྱེད་པའི་གཞིར་མི་རུང་ཡང་སྤྱིར་དྲང་ངེས་འབྱེད་པའི་གཞིར་མི་
རུང་བ་མ་ཡིན་ཏེ། གཟུངས་རྒྱལ་གྱིས་དྲང་ངེས་ཕྱེ་བ་ལྟར་ན་དྲང་དོན་གྱི་མདོ་དང། དགོངས་འགྲེལ་གྱིས་དྲང་ངེས་ཕྱེ་བ་ལྟར་ན་ངེས་དོན་གྱི་མདོ་ཡིན་པའི་ཕྱིར། ཕྱི་མ་དེར་ཐལ། དེ་ལྟར་ན་སྒྲ་ཇི་བཞིན་པའི་མདོ་ཡིན་པའི་ཕྱིར། གསུམ་པ་ལ་དང་པོ་གཉིས་དྲང་དོན་དུ་བཀྲལ་བ་ལ་བརྟེན་ནས་ཐ་མ་ངེས་དོན་དུ་གྲུབ་

[004B] དང་པོ་གཉིས་སྒྲ་ཇི་བཞིན་དུ་ཁས་བླང་དུ་མི་རུང་བར་བཤད་པ་ལ་བརྟེན་ནས། མཚན་ཉིད་གསུམ་ལ་བདེན་པར་གྲུབ་མ་གྲུབ་བྱེ་ནས་བསྟན་པའི་ལེགས་པར་རྣམ་པར་ཕྱེ་བའི་ཆོས་འཁོར་སྒྲ་ཇི་བཞིན་པར་བསྒྲུབ་པ་གང་ཞིག་གྲུབ་དོན་དང་པོ་གཉིས་ཀྱི་སྐབས་སུ་སྒྲ་ཇི་བཞིན་དུ་ཁས་བླང་དུ་མི་རུང་བའི་མདོ་ལ་དྲང་དོན་གྱི་
མདོ་དང། གྲུབ་དོན་ཐ་མའི་སྐབས་སུ་སྒྲ་ཇི་བཞིན་དུ་ཁས་བླང་དུ་རུང་བའི་མདོ་ལ་ངེས་དོན་གྱི་མདོར་བཤད་པའི་ཕྱིར། ཤེར་ཕྱིན་མན་ངག་ལས། མདོ་གང་དག་གི་དོན་སྒྲ་ཇི་བཞིན་པ་ཡིན་པ་དེ་དག་ནི་ངེས་པའི་དོན་ཞེས་བྱ་སྟེ། ཞེས་གསུངས་པའི་ཕྱིར། ཁ་ཅིག་བདེན་བཞིའི་ཆོས་འཁོར་གྱི་བདེན་བཞིའི་ཆོས་འཁོར་སོགས་མི་འབྱེད་
ཀྱང། འཁོར་ལོ་གསུམ་པོ་རེ་རེ་ལ་གསུམ་གསུམ་འབྱེད་ཅིང་དེ་ཡང་འཁོར་ལོ་དང་པོའི་བདེན་བཞིའི་ཆོས་འཁོར་སོགས་འབྱེད་དོ་ཟེར་ན་དེ་མི་འཐད་དེ། འཁོར་ལོ་གསུམ་པོ་གང་རུང་ཡིན་ན་དགོངས་འགྲེལ་ནས་བཤད་པའི་འཁོར་ལོ་གསུམ་པོ་གང་རུང་ཡིན་དགོས་པ་གང་ཞིག་དེ་འདྲ་བའི་འཁོར་ལོ་གསུམ་པོ་དེ་དུས་ཁོ་ན་དང་བརྗོད་
བྱ་ཁོ་ནའི་སྒོ་ནས་ཀྱང་མི་འཇོག་པའི་ཕྱིར་དང། གཟུངས་རྒྱལ་ནས་བཤད་པའི་འཁོར་ལོ་དང་པོས་འཁོར་ལོ་དང་པོའི་གོ་མི་ཆོད་པའི་ཕྱིར། འཁོར་ལོ་གསུམ་པོ་དེ་ལ་སྒྲ་ཇི་བཞིན་དུ་ཁས་བླང་དུ་རུང་མི་རུང་སོགས་ཀྱི་ཁྱད་པར་ཡོད་ཀྱང། བརྗོད་བྱ་ཡོད་མེད་ཀྱི་ཁྱད་པར་མེད་དེ། མདོ་ཡིན་ན་དགོས་སོགས་ཆོས་བཞི་ལྡན་ཡིན་
དགོས་པའི་ཕྱིར་དང། འཕགས་པའི་བདེན་པ་བཞིའི་རྣམ་པ་བསྟན་པས་ཞེས་གསུངས་པ་དང། སྟོང་པ་ཉིད་སྨོས་པའི་རྣམ་པས་ཞེས་པ་རྣམས་རིམ་པ་བཞིན་དུ་བརྗོད་བྱ་ངོས་འཛིན་གྱི་མདོ་ཡིན་པའི་ཕྱིར་དང། གྲོལ་བ་དོན་གཉེར་གྱི་སྐྱེས་བུ་ལ་ཉེར་མཁོའི་དོན་མ་བསྟན་ན་བརྩམས་པ་དགོས་པ་མེད་པའི་ཕྱིར། དེ་ལྟར་ཡིན་
ཀྱང་འཁོར་ལོ་དང་པོར་ཕྱི་དོན་བསྟན་པའི་བརྗོད་བྱ་མེད་དེ། དེ་ལ་དངོས་ལ་གནོད་བྱེད་འཇུག་པའི་ཕྱིར། ཐེག་པ་ཐམས་ཅད་ལ་ཡང་ཞུགས་ཀྱི་དོན་ལ། ཁ་ཅིག་དེའི་ཆེད་དུ་བྱ་བའི་གདུལ་བྱ་རིགས་ཅན་གསུམ་ག་ཡོད་པའི་དོན་ཡིན་ཟེར་ན། དེ་མི་འཐད་དེ། དེ་ཐེག་ཆེན་གྱི་རིགས་ཅན་ཡིན་པའི་ཕྱིར་ཏེ། རྣམ་བཤད་ལས་
ཐེག་པ་ཆེན་པོའི་རིགས་ཅན་ཡིན་ཡང་སྔ་མ་ལས་དབང་པོ་དམན་པ་ཡིན་ནོ། །ཞེས་གསུངས་པའི་ཕྱིར། གཞན་ཡང་འཁོར་ལོ་ཐ་མའི་ཆེད་དུ་བྱ་བའི་གདུལ་བྱ་དང་པོ་ཉིད་ནས་ཐེག་དམན་དུ་རིགས་ངེས་གཅིག་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། སྟོང་ཉིད་མངོན་སུམ་དུ་རྟོགས་པའི་དང་པོ་ཉིད་ནས་ཐེག་

[005A]༄༅། །དམན་རིགས་ངེས་གཅིག་ཡོད་པར་ཐལ། འདོད་པའི་ཕྱིར། ཁྱབ་སྟེ། དེའི་ཆེད་དུ་བྱ་བའི་གདུལ་བྱ་ཐེག་དམན་གྱི་རིགས་ཅན་ཡོད་པ་གང་ཞིག་དེ་ལ་ཐེག་ཆེན་ལམ་དུ་ཞུགས་མྱོང་གིས་ཁྱབ་པ་གང་ལས་ཀྱང་མ་གསུངས་པའི་ཕྱིར། རང་ལུགས་ལ། ཐེག་པ་ཐམས་ཅད་ལ་ཡང་ཞུགས་ཀྱི་
དོན་ཡོད་དེ། འཁོར་ལོ་ཐ་མས་བར་པའི་དགོངས་པ་བཀྲལ་བ་ལ་བརྟེན་ནས་ཆོས་ཀྱི་བདག་མེད་ཀྱི་དབང་དུ་བྱས་པའི་མཚན་ཉིད་གསུམ་གྱི་རྣམ་གཞག་དངོས་སུ་གོ་བའི་ཤུགས་ལ་འཁོར་ལོ་དང་པོས་བསྟན་པའི་མཚན་ཉིད་གསུམ་གྱི་རྣམ་གཞག་དེ་གང་ཟག་གི་བདག་མེད་ཀྱི་དབང་དུ་བྱས་པའི་མཚན་ཉིད་གསུམ་
གྱི་རྣམ་གཞག་ཏུ་གོ་ནུས་ཤིང་བདག་མེད་གཉིས་ཀ་སྟོན་པའི་སྣོད་དུ་རུང་བ་དང། དོན་དམ་ཡང་དག་འཕགས་ཀྱིས་སྟོན་པ་ལ་འགལ་སྤོང་གི་དྲི་བ་ཞུས་པ་ལྟར་གྱི་དོགས་པ་དང་ལྡན་པའི་གདུལ་བྱ་ཡིན་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། དེ་སྐད་དུ་ཡང་དྲང་ངེས་རྣམ་འབྱེད་ལས། ཕུང་པོ་ལ་སོགས་པ་
གཞན་དབང་དང། ཞེས་སོགས་གསུངས་པའི་ཕྱིར། དེ་ལྟར་ཡིན་ཀྱང་སྔ་མ་གཉིས་ནི་ཐེག་པ་ཆེ་ཆུང་སོ་སོ་བ་ཡིན་ལ། ཞེས་སོགས་གསུངས་པ་དང་འགལ་བའི་སྐྱོན་མེད་དེ། འཁོར་ལོ་དང་པོའི་ཆེད་དུ་བྱ་བའི་གདུལ་བྱ་དེས་གང་ཟག་གི་བདག་མེད་ཀྱི་དབང་དུ་བྱས་པའི་མཚན་ཉིད་གསུམ་གྱི་རྣམ་གཞག་
སྟོན་པའི་སྣོད་དུ་རུང་ལ་ཆོས་ཀྱི་བདག་མེད་ཀྱི་དབང་དུ་བྱས་པའི་མཚན་ཉིད་གསུམ་གྱི་རྣམ་གཞག་སྟོན་པའི་སྣོད་དུ་མི་རུང་ཞིང། བར་པའི་ཆེད་དུ་བྱ་བའི་གདུལ་བྱ་དེས་འཁོར་ལོ་བར་པའི་དགོངས་པ་ཐ་མས་བཀྲལ་བ་ལ་མ་བལྟོས་པར་རང་སྟོབས་ཀྱིས་རྟོགས་ནུས། ཐ་མའི་ཆེད་དུ་བྱ་བའི་གདུལ་བྱ་དེས་འཁོར་
ལོ་བར་པའི་དགོངས་པ་ཐ་མས་བཀྲལ་བ་ལ་མ་བལྟོས་པར་རྟོགས་མི་ནུས། བཀྲལ་བ་ལ་བརྟེན་ནས་རྟོགས་ནུས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། དེ་ལྟ་མ་ཡིན་ན། དེ་ཐེག་པ་ཆེ་ཆུང་གཉིས་ཀ་ལ་ཞུགས་པའི་གདུལ་བྱ་ཡིན་པར་ཐལ། སྔ་མ་གཉིས་ནི་ཐེག་པ་ཆེ་ཆུང་སོ་སོ་བ་ཡིན་ལ། ཞེས་གསུངས་
ན་དེའི་ཆེད་དུ་བྱ་བའི་གདུལ་བྱ་རིགས་ཅན་གསུམ་ག་ཡོད་དགོས་པ་གང་ཞིག་འདི་ནི་གཉིས་ཀའི་དབང་དུ་བྱས་པའོ། །ཞེས་གསུངས་པའི་ཕྱིར། དེ་ལྟར་ན། བཅོམ་ལྡན་འདས་ཀྱིས་དུས་དང་པོར་རང་གི་ཆེད་དུ་བྱ་བའི་གདུལ་བྱ་ཉན་ཐོས་ཀྱི་རིགས་ཅན་ལ་བདེན་བཞི་བསྟན་བྱའི་གཙོ་བོར་བྱས་ནས་སྟོན་པའི་མདོ། བཀའ་

[005B] བཅོམ་ལྡན་འདས་ཀྱིས་དུས་བར་པར་རང་གི་ཆེད་དུ་བྱ་བའི་གདུལ་བྱ་ཐེག་ཆེན་གྱི་རིགས་ཅན་དབང་པོ་ཤིན་ཏུ་རྣོན་པོ་ལ་སྟོང་ཉིད་ཕྲ་མོ་བསྟན་བྱའི་གཙོ་བོར་བྱས་ནས་སྟོན་པའི་མདོ། །བཀའ་བར་པ་མཚན་ཉིད་མེད་པའི་ཆོས་འཁོར་གྱི་མཚན་ཉིད། བཅོམ་ལྡན་འདས་ཀྱིས་
དུས་ཐ་མར་ཆེད་དུ་བྱ་བའི་གདུལ་བྱས་དགོངས་འགྲེལ་གྱི་མདོ་གཞན་ལ་བརྟེན་ནས་མཚན་ཉིད་མེད་པའི་ཆོས་འཁོར་གྱི་དགོངས་པ་མཐར་ཐུག་རྟོགས་དགོས་པའི་གདུལ་བྱ་ལ་སྟོང་ཉིད་ཕྲ་མོ་བསྟན་བྱའི་གཙོ་བོར་བྱས་ནས་སྟོན་པའི་མདོ། །བཀའ་ཐ་མ་ལེགས་པར་རྣམ་པར་ཕྱེ་བའི་ཆོས་འཁོར་གྱི་མཚན་ཉིད། མཚན་
གཞི་གོང་དུ་བཤད་ཟིན་པ་ལྟར་ཡིན་ནོ། །བཞི་པ་ལ། འཁོར་ལོ་དང་པོ་གཉིས་དྲང་དོན་དང་ཐ་མ་ངེས་དོན་དུ་བསྒྲུབ་པ་ལ་དགོས་པ་ཡོད་དེ། རྟག་ཆད་ཀྱི་མཐའ་གཉིས་སྤངས་པའི་དེ་ཁོ་ན་ཉིད་གཏན་ལ་འབེབས་པའི་དགོས་པ་ཡོད་པའི་ཕྱིར། དེར་ཐལ། འཁོར་ལོ་དང་པོ་དྲང་དོན་དུ་བཀྲལ་བ་ལ་བརྟེན་ནས་རྟག་མཐའ་
སྤོང། བར་པ་དྲང་དོན་དུ་བཀྲལ་བ་ལ་བརྟེན་ནས་ཆད་མཐའ་སྤོང་བའི་ཕྱིར། དེར་ཐལ། ངོ་བོ་དང་ཁྱད་པར་ལ་ཀུན་བཏགས་པའི་ཀུན་བཏགས་རང་གི་མཚན་ཉིད་ཀྱིས་གྲུབ་པར་འཛིན་པ་དེ་རྟག་པའི་མཐར་འཛིན་དང། གཞན་དབང་དང་ཡོངས་གྲུབ་བདེན་མེད་དུ་འཛིན་པ་དེ་ཆད་པའི་མཐར་འཛིན་ཡིན་པའི་ཕྱིར་
འོ་ན། སྒྲོ་སྐུར་གྱི་མཐར་ལྟ་ཚུལ་དང། དེ་འགོག་བྱེད་ཀྱི་ལུང་རིགས་དེ་གང་ཡིན་ཞེ་ན། སྦྱིར་སྐུར་འདེབས་ལ་གཞན་སྡེ་ཁ་ཅིག་གིས་ཐར་པ་དང་ཐམས་ཅད་མཁྱེན་པ་མེད་པར་འཛིན་པ་དང། སྐྱེ་བ་སྔ་ཕྱི་མེད་པར་འཛིན་པ་དང། ནང་སྡེ་ཁ་ཅིག་གིས་སྲིད་པ་བར་དོ་མེད་པར་འཛིན་པ་སོགས་དུ་མ་ཡོད་ཀྱང་འདིའི་སྐུར་
འདེབས་ཀྱི་གཙོ་བོ་ནི་ནང་སྡེས་བཏགས་པ་ཁོ་ན་དང། དེ་ཡང་གཞན་དབང་དང་ཡོངས་གྲུབ་བདེན་མེད་དུ་འཛིན་པ་དེ་ཡིན་ཞིང། དེ་སྤོང་བའི་ཚུལ་ཡོད་དེ། འཁོར་ལོ་བར་པར་ཆོས་ཐམས་ཅད་ངོ་བོ་ཉིད་མེད་པར་གསུངས་པ་དེ་དྲང་དོན་དུ་བཀྲལ་བ་ལ་བརྟེན་ནས་སྤོང་བའི་ཕྱིར། སྒྲོ་འདོགས་ལ་ཡང་ཀུན་རྫོབ་པའི་གནས་
ཚུལ་ལ་སྒྲོ་འདོགས་པའི་ཚུལ་དང། གནས་ལུགས་ཀྱི་དོན་ལ་སྒྲོ་འདོགས་པའི་ཚུལ་དང་གཉིས་ལས། དང་པོ་ལ་ཡང་དུ་མ་ཡོད་པ་ལས། སྒྲ་རྟག་འཛིན་རྟོག་པ་དང། གང་ཟག་རང་རྐྱ་ཐུབ་པའི་རྫས་ཡོད་དུ་འཛིན་པའི་རྟོག་པ་ལྟ་བུ་ཡིན་ནོ། །ཕྱི་མ་ལ་ཡང་གཟུགས་ནས་རེག་བྱའི་བར་ཕྱི་རོལ་དོན་དུ་གྲུབ་པར་

[006A]༄༅། །འཛིན་པ་དང། གཟུགས་དང་གཟུགས་འཛིན་ཚད་མ་རྫས་ཐ་དད་དུ་འཛིན་པ་སོགས་དང། གཟུགས་ནས་རྣམ་མཁྱེན་གྱི་བར་རང་ཉིད་རང་ཉིད་ཅེས་པའི་ཐ་སྙད་འཇུག་པའི་འཇུག་གཞིར་རང་གི་གནས་ལུགས་ཀྱི་དབང་གིས་གྲུབ་པར་འཛིན་པའི་རྟོག་བ་ལྟ་བུ་ཡིན་ཞིང། དེ་རེ་རེ་ལ་
ཡང་ཀུན་ལྷན་གཉིས་གཉིས་ཡོད་ཅིང། ལྷན་སྐྱེས་འགོག་པ་གཙོ་བོ་ཡིན་ཏེ། ཀུན་བཏགས་བཀག་པ་ཙམ་གྱིས་ལྷན་སྐྱེས་འགོག་མི་ནུས་པའི་ཕྱིར། དེ་ཡང་རྟོག་པ་དེ་དག་གི་ཞེན་ཡུལ་རིགས་པ་ཡང་དག་གིས་ཁེགས་པ་ལ་རག་ལས་པས། གཟུགས་དང་གཟུགས་འཛིན་ཚད་མ་རྫས་ཐ་དད་དུ་གྲུབ་པ་དེ་
འགོག་བྱེད་ཀྱི་རིགས་པ་ཡོད་དེ། ལྷན་ཅིག་དམིགས་ངེས་ཀྱི་རིགས་པ་རྣམས་ཀྱིས་འགོག་པའི་ཕྱིར། གཟུགས་གཟུགས་འཛིན་ཚད་མ་དང་རྫས་ཐ་དད་དུ་གྲུབ་པ་དང་དེ་ལྟར་གྲུབ་པར་འཛིན་པའི་རྟོག་པ་གཉིས་རྟགས་ཀྱི་དགག་བྱ་ཡིན་ཏེ། དྲང་ངེས་རྣམ་འབྱེད་ལས། རིགས་པའི་དགག་བྱ་ལ་ཡང་སྒྲོ་འདོགས་དང་
སྐུར་འདེབས་གཉིས་ལས། སྐུར་འདེབས་ནི་གྲུབ་མཐས་བཏགས་པ་ཁོ་ན་དང། ཞེས་གསུངས་པའི་ཕྱིར། ཁ་ཅིག་གཟུགས་ཕྱི་རོལ་དོན་གྱིས་སྟོང་བའི་སྟོང་ཉིད་དེ་ཕྱོགས་གླང་ཆོས་གྲགས་ལུགས་ཀྱི་ཆོས་ཀྱི་བདག་མེད་ཕྲ་མོ་དང། གཟུགས་ནས་རྣམ་མཁྱེན་གྱི་བར་རང་ཉིད་རང་ཉིད་ཅེས་པའི་ཐ་སྙད་འཇུག་པའི་
འཇུག་གཞིར་རང་གི་མཚན་ཉིད་ཀྱིས་གྲུབ་པས་སྟོང་པ་དེ་ཐོགས་མེད་སྐུ་མཆེད་ལུགས་ཀྱི་གནས་ལུགས་མཐར་ཐུག་ཡིན་པས་དེ་གཉིས་གནས་ལུགས་མཐར་ཐུག་འདོད་ཚུལ་མི་མཐུན་པ་ཡིན་ནོ་ཞེས་སོ་སོར་འབྱེད་པ་མི་འཐད་དེ། ཐེག་བསྡུས་ལས། དེ་ལ་ཀུན་བཏགས་པའི་མཚན་ཉིད་གང་ཞེ་ན། ཞེས་སོགས་
གསུངས་པའི་ཕྱིར་དང། ཕྱི་དོན་མེད་པར་དམ་བཅས་ནས་དེ་སྒྲུབ་པ་ལ་ས་བཅུ་པའི་མདོ་དང། དགོངས་འགྲེལ་ལ་སོགས་པའི་ལུང་དང། ཡི་དྭགས་དུད་འགྲོ་མི་རྣམས་དང། ཞེས་སོགས་རིགས་པའི་རྣམ་གྲངས་དུ་མ་དང་ཕྱི་དོན་མེད་ཀྱང་ཤེས་པ་བདེན་པར་གྲུབ་པའི་དཔེར་རྨི་ལམ་སྒྱུ་མ་རབ་རིབ་ཅན་གྱི་མིག་ཤེས་
སོགས་དུ་མ་བཀོད་ནས་རྒྱས་པར་སྒྲུབས་པའི་ཕྱིར། ཕྱོགས་ཀྱི་གླང་པོས་བརྒྱད་སྟོང་དོན་བསྡུར། མེད་ཅེས་བྱ་ལ་སོགས་ཚིག་གིས། །བཏགས་པ་ཐམས་ཅད་འགོག་པ་སྟེ། ཞེས་སོགས་རྣམས་ཀྱིས་ངོ་བོ་དང་ཁྱད་པར་དུ་ཀུན་བཏགས་པ་རང་གི་མཚན་ཉིད་ཀྱིས་གྲུབ་པ་བཀག་པའི་ཆོས་ཀྱི་བདག་མེད་ཤེར་ཕྱིན་གྱི་

[006B] འོ་ན་གཟུགས་སོགས་ཀྱི་ཆོས་རྣམས་རང་ཉིད་རང་ཉིད་ཅེས་པའི་ཐ་སྙད་འཇུག་པའི་འཇུག་གཞིར་རང་གི་མཚན་ཉིད་ཀྱིས་གྲུབ་པར་འཛིན་པའི་རྟོག་པ། དེ་ཁོ་ན་ཉིད་ཀྱི་དོན་ལ་སྒྲོ་འདོགས་པའི་སྒྲོ་འདོགས་དང། གཟུགས་སོགས་ཀྱི་ཆོས་ཐམས་ཅད་རང་ཉིད་
རང་ཉིད་ཅེས་པའི་ཐ་སྙད་འཇུག་པའི་འཇུག་གཞི་ཡིན་ན། དེའི་ཚུལ་སོགས་ཇི་ལྟ་བུ་ཞེ་ན། དེ་ལ་རྟོག་པའི་ཞེན་ཚུལ་ལས། དབང་ཤེས་ཀྱི་སྣང་ཚུལ་ངེས་དཀའ་བས། དེ་བརྗོད་ན། དབུ་མ་རང་རྒྱུད་པ་རྣམས་དབང་ཤེས་ལ་དོན་དམ་དཔྱོད་བྱེད་ཀྱི་རྟགས་ཀྱི་དགག་བྱ་མི་སྣང་བར་འདོད་ཀྱང། ཐལ་འགྱུར་བ་དང་སེམས་ཙམ་
པ་གཉིས་དབང་ཤེས་ལ་དེ་སྣང་བར་འདོད་པས་དེ་བཤད་ན། བརྡ་སྦྱང་གི་སྐྱེས་བུས་ཡིད་གཏད་པའི་ཚུལ་གྱི་སྔོན་པོ་མཐོང་བའི་ཚེ་ཕྱིན་ཅི་ལོག་མ་ལོག་གི་སྣང་ཚུལ་གསུམ་འབྱུང་སྟེ། མིག་ཤེས་དེ་ལ་སྔོན་པོ་སྔོན་པོར་སྣང་ཚུལ་གཅིག་སྔོན་པོ་འདི་ནི་གཟུགས་སོ། །འདི་ནི་གཟུགས་ཀྱི་སྐྱེ་བའོ། །ཞེས་སོགས་ངོ་བོ་
དང་ཁྱད་པར་གྱི་ཐ་སྙད་འཇུག་པའི་འཇུག་གཞིར་སྔོན་པོར་སྣང་བའི་སྣང་ཚུལ་གཅིག་དང་འཇུག་གཞི་དེར་རང་གི་མཚན་ཉིད་ཀྱིས་གྲུབ་པར་སྣང་བའི་སྣང་ཚུལ་གཅིག་དང་གསུམ་འབྱུང་བའི་ཕྱིར། དེའི་སྣང་ཚུལ་དང་པོ་གཉིས་སྣང་ཚུལ་དོན་མཐུན་དང། ཕྱི་མ་ཕྱིན་ཅི་ལོག་གི་སྣང་ཚུལ་ཡིན་ཏེ། སྔོན་པོ་སྔོན་པོ་ཡང་
ཡིན། སྔོན་པོ་འདི་ནི་གཟུགས་སོ། །འདི་ནི་གཟུགས་ཀྱི་སྐྱེ་བའོ་ཞེས་སོགས་ཐ་སྙད་འཇུག་པའི་འཇུག་གཞི་ཡང་ཡིན་པའི་ཕྱིར། ཕྱི་མ་ཕྱིན་ཅི་ལོག་གི་སྣང་ཚུལ་ཡིན་ཏེ། ཆོས་ཀྱི་བདག་འཛིན་གྱིས་བསླད་པའི་སྣང་ཚུལ་ཡིན་པའི་ཕྱིར། དེ་ལ་སྣང་ཚུལ་གཉིས་པ་ཡོད་དེ། དེ་ལྟ་བུའི་སྔོན་འཛིན་མིག་ཤེས་དེ་ལ། སྔོན་པོ་
དེ་འདི་ནི་གཟུགས་ཀྱི་སྐྱེ་བའོ། །ཞེས་སོགས་ཀྱི་ཐ་སྙད་འཇུག་པའི་འཇུག་གཞིར་སྔོན་པོ་ལྟར་སྣང་བ་དེ་ལ་ཞེན་ནས་དེ་དྲན་ཡུལ་དུ་བཞག་པ་ལ་བརྟེན་ནས་སྔོན་པོ་འདིའི་ངོ་བོ་གང་ཡིན་དྲིས་པ་ན་འདིའི་ངོ་བོ་གཟུགས་ཡིན་ནོ་ཞེས་ལན་འདེབས་པའི་ཀུན་སློང་གི་རྟོག་པ་ཚད་མ་གཞན་ལ་མ་བལྟོས་པར་རང་སྟོབས་ཀྱིས་འདྲེན་པའི་
ཕྱིར། སྣང་ཚུལ་ཕྱི་མ་ཡོད་དེ། འཇུག་གཞི་དེར་སྔོན་པོ་རང་གི་གནས་ལུགས་ཀྱི་དབང་གིས་གྲུབ་པར་སྣང་བའི་ཚུལ་ཡོད་པའི་ཕྱིར། འཇུག་གཞི་དེར་སྔོན་པོར་སྣང་བའི་ཚུལ་ཡོད་པའི་ཕྱིར། སྣང་ཚུལ་གྱི་དོན་དེ་རྣམས་ལ་དངོས་པོ་ཡིན་མིན་གྱི་ཁྱད་པར་ཡོད་དེ། སྣང་ཚུལ་དང་པོའི་དོན་དངོས་པོ་དང། གཉིས་པའི་

[007A]༄༅། །དོན་དང། གསུམ་པའི་སྣང་ཆ་ཙམ་རང་གི་མིང་བརྡས་བཞག་པའི་རྣམ་གྲངས་པའི་ཀུན་བཏགས་དང་སྣང་བ་ལྟར་དུ་གྲུབ་པ་མཚན་ཉིད་ཡོངས་ཆད་ཀྱི་ཀུན་བཏགས་ཡིན་བའི་ཕྱིར། སྔོན་པོ་འདི་ནི་གཟུགས་སོ་འདི་ནི་གཟུགས་ཀྱི་སྐྱེ་བའོ་ཞེས་སོགས་ཀྱིས་ཐ་སྙད་འཇུག་པའི་འཇུག་
གཞི་ཡིན་པ་མིང་བརྡས་བཞག་ཙམ་ཡིན་ཏེ། དེ་ནི་མིག་ཤེས་དེ་ལ་སྣང་བའི་སྔོན་པོ་ལྟར་སྔོན་པོར་སྣང་གི་བག་ཆགས་རྒྱུར་བྱས་པ་ལས་སྐྱེས་པ་ཡང་མ་ཡིན། སྔོན་པོ་དེའི་གནས་ཚོད་ཀྱི་དབང་གིས་ཤར་བ་ཡང་མ་ཡིན་པའི་ཕྱིར། སྔོན་པོ་འདི་ནི་གཟུགས་སོ་འདི་ནི་གཟུགས་ཀྱི་སྐྱེ་བའོ་ཞེས་སོགས་ཀྱི་མིང་
བརྡའི་བརྗོད་པ་ཡང་ཡང་གོམས་པའི་སྣང་བ་ཙམ་ཡིན་པའི་ཕྱིར། སྔོན་པོ་དེ་རྟོག་པའི་ཞེན་གཞིར་འཇོག་པའི་དོན་ཡོད་དེ། དེ་སྔོན་འཛིན་རྟོག་པའི་ཞེན་ཡུལ་དང་དེ་གཟུགས་སུ་འཛིན་པའི་རྟོག་པའི་ཞེན་ཡུལ་ཙམ་མ་ཡིན་པར་སྔོན་གྱི་བག་ཆགས་ཀྱི་དབང་གིས་དེ་འདི་ནི་གཟུགས་སོ་འདི་ནི་གཟུགས་ཀྱི་སྐྱེ་བའོ་
སྙམ་དུ་འཛིན་པའི་རྟོག་པའི་ཞེན་གཞི་དང། དེ་འདྲ་བའི་ཐ་སྙད་འཇུག་པའི་འཇུག་གཞིར་རང་གི་མཚན་ཉིད་ཀྱིས་གྲུབ་པར་འཛིན་པའི་ཕྱིན་ཅི་ལོག་གི་ཞེན་པ་དང། འཇུག་གཞི་དེར་གྲུབ་པར་འཛིན་པའི་ཕྱིན་ཅི་མ་ལོག་པར་ཞེན་པའི་རྟོག་པ་ཡང་ཡང་བསྐྱེད་ནས་དེ་འདྲ་བའི་སྔར་གྱི་བག་ཆགས་གིས། །ཕྱིས་ཀྱི་བག་ཆགས་
འཇོག་པའི་གཞི་ཡིན་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། མདོ་སྡེ་པ་ནི་སྣང་ཚུལ་གསུམ་གའི་དོན་དངོས་པོ་རང་མཚན་པར་འདོད་དེ། དབང་ཤེས་མ་འཁྲུལ་བའི་སྣང་ཡུལ་དུ་གྱུར་པའི་སྤྱི་མཚན་མི་བཞེད་པའི་ཕྱིར། སྔོན་པོ་དེ་སྔོན་འཛིན་རྟོག་པའི་ཞེན་ཡུལ་ཡིན་པ། སྔོན་འཛིན་རྟོག་པའི་ཞེན་ཡུལ། སྔོན་པོ་
སྔོན་པོ་ཞེས་པའི་སྒྲའི་བརྗོད་བྱ་ཡིན་པ། སྒྲ་དེའི་བརྗོད་བྱ་སྤྱི་མཚན་དངོས་མེད་དུ་འདོད་པ་དང། རྟོག་པ་དེའི་ཞེན་ཡུལ་དུ་གྱུར་པའི་སྔོན་པོ་རང་མཚན་དང། སྒྲ་དེའི་བརྗོད་བྱར་གྱུར་པའི་སྔོན་པོ་རང་མཚན་ཡིན་པ་དང། དེར་མ་ཟད་གཞི་ལྡོག་སྔོན་པོ་གཟུགས་ཀྱི་ངོ་བོ་དང་ཁྱད་པར་གྱི་ཐ་སྙད་འཇུག་པའི་འཇུག་གཞི་
ཡིན་པ། དེ་འདྲའི་རྟོག་པའི་ཞེན་གཞི་དངོས་པོ་རང་མཚན་ཡིན་པ་སོགས་ཀྱང་སྔོན་པོ་དང་གཟུགས་ཀྱི་ངོ་བོ་དང་ཁྱད་པར་གྱི་ཐ་སྙད་འཇུག་གཞིར་རང་གི་མཚན་ཉིད་ཀྱིས་གྲུབ་པར་འཛིན་པའི་འཛིན་སྟངས་འཐད་ལྡན་དུ་འདོད་པ་སོགས་ལུགས་དེ་ལ་མི་འགལ་བར་འདོད་དེ། དྲང་ངེས་རྣམ་འབྱེད་ལས། དེའི་ཕྱིར་

[007B] །སྔོན་པོ་དེ་ཇི་ལྟར་སྣང་བ་ལྟར་དུ་གྲུབ་པར་འཛིན་པ་ནི་སྔོན་པོ་ལ་གཟུགས་སོ་ཞེས་མིང་དུ་བཏགས་
པ་ལ་རང་གི་མཚན་ཉིད་ཀྱིས་གྲུབ་པར་འཛིན་པའི་སྒྲོ་འདོགས་ཡིན་ལ་བྱིས་པ་རྣམས་ལ་ཡོད་པ་སྔར་བཤད་པ་དེས་གྲུབ་ཅིང་དེ་འདྲའི་འཛིན་སྟངས་འཐད་ལྡན་དུ་དོན་སྨྲ་སྡེ་གཉིས་ཀྱང་འདོད་པས་སྒྲའི་བརྗོད་བྱའི་རང་ལྡོག་རྟོག་བཏགས་ཡིན་ཀྱང་དེའི་གཞི་ལྡོག་ཏུ་རང་མཚན་འོང་བའི་ལུགས་དང་ག་ལ་མཚུངས། ཞེས་
གསུངས་པའི་ཕྱིར། ཁ་ཅིག་མདོ་སྡེ་པའི་ལུགས་ལ་སྤྱི་མཚན་སྤྱི་མཚན་ཞེས་པའི་ཐ་སྙད་འཇུག་པའི་འཇུག་གཞིར་རང་གི་མཚན་ཉིད་ཀྱིས་གྲུབ་པར་འདོད་པར་ཐལ། དེས་དེ་ལྟར་མ་གྲུབ་ན་སྤྱི་མཚན་ཡོད་པར་འཇོག་མི་ཤེས་པའི་ཕྱིར། དྲང་ངེས་རྣམ་འབྱེད་ལས། གཟུགས་སོགས་རྟོག་པའི་ཞེན་གཞི་དང་བརྡའ་འདོགས་པའི་
གནས་སུ་རང་མཚན་གྱིས་གྲུབ་པ་ཁེགས་ན་དེ་དག་ཡོད་པར་འཇོག་མི་ཤེས་ཏེ། ཚད་མ་པ་ལ་གྲགས་པའི་རང་མཚན་ནི་མིན་ནོ། །ཞེས་གསུངས་པའི་ཕྱིར། འདོད་ན། འོ་ན། མདོ་སྡེ་པས་སྤྱི་མཚན་རང་གི་མཚན་ཉིད་ཀྱིས་གྲུབ་པར་འདོད་པར་ཐལ། འདོད་པ་དེའི་ཕྱིར། འདོད་ན། སྤྱི་སྐད་དང་ཁས་བླངས་གཉིས་ཀ་དང་
འགལ། ཁ་ཅིག་ཐལ་འགྱུར་སྔ་མ་ལ་མ་ཁྱབ་ཟེར་ན། འོ་ན། དེས་སྤྱི་མཚན་སྤྱི་མཚན་ཞེས་པའི་ཐ་སྙད་འཇུག་པའི་འཇུག་གཞི་ཡིན་པ་རང་གི་མཚན་ཉིད་ཀྱིས་གྲུབ་པར་འདོད་པར་ཐལ། མ་ཁྱབ་པ་དེའི་ཕྱིར། འདོད་ན། དེས་དེ་རང་མཚན་དུ་འདོད་པར་ཐལ། འདོད་པ་དེའི་ཕྱིར། འདོད་ན། སྤྱི་མཚན་རང་མཚན་
དུ་ཐལ་བ་ལྡོག་ཏུ་མེད་དོ། །ཁ་ཅིག་གསུང་དེ་ལ་བརྟེན་ནས་མདོ་སྡེ་པའི་ལུགས་ལ་ནམ་མཁའ་དང་སྤྱི་མཚན་སོགས་འདུས་མ་བྱས་ཀྱི་ཆོས་རྣམས་ཀྱང་རང་གི་མཚན་ཉིད་ཀྱིས་གྲུབ་པར་འདོད་ཟེར་ན། དེའི་ལུགས་ལ་གཟུགས་གཟུགས་འཛིན་རྟོག་པའི་ཞེན་གཞི་ཡིན་པ་དང། གཟུགས་འཛིན་རྟོག་པའི་ཞེན་
ཡུལ་གཉིས་ལ་རྟོག་པས་སྒྲོ་བཏགས་ཙམ་ཡིན་མིན་གྱི་ཁྱད་པར་མེད་པར་ཐལ། དེ་གཉིས་ལ་རང་གི་མཚན་ཉིད་ཀྱིས་གྲུབ་མ་གྲུབ་ཀྱི་ཁྱད་པར་མེད་པའི་ཕྱིར། རྟགས་ཁས། འདོད་མི་ནུས་ཏེ། དྲང་ངེས་རྣམས་འབྱེད་ལས། སྒྲའི་བརྗོད་བྱའི་རང་སྡོག་རྟོག་བཏགས་ཡིན་ཡང་གཞི་ལྡོག་ཏུ་རང་མཚན་འོང་བའི་ལུགས་

[008A]༄༅། །དང་ག་ལ་མཚུངས། ཞེས་གསུངས་པའི་ཕྱིར། གཞན་ཡང། ཤེས་བྱ་ལ་རང་སྤྱི་གཉིས་ཀྱི་དྲང་ངེས་ཀྱང་མི་འཐད་པར་ཐལ། ཤེས་བྱ་ཡིན་ན་རང་གི་མཚན་ཉིད་ཀྱིས་གྲུབ་པས་ཁྱབ་པའི་ཕྱིར། ཁ་ཅིག་དེའི་ལུགས་ལ་གཞི་གྲུབ་ན་ཆོས་བདག་ཡིན་པས་ཁྱབ་པ་ཁས་ལེན་པ་ཡིན་ཟེར་
ན༑ འོ་ན། སེམས་ཙམ་པའི་ལུགས་གཞིར་བཞག་ལ་དེས་ངོ་བོ་དང་ཁྱད་པར་ལ་ཀུན་བཏགས་པའི་ཀུན་བཏགས་རང་གི་མཚན་ཉིད་ཀྱིས་གྲུབ་པར་ཁས་བླངས་ན་དེས་དེ་ཆོས་བདག་ཏུ་ཁས་བླངས་པས་ཁྱབ་པར་ཐལ། དམ་བཅའ་འཐད་པའི་ཕྱིར། འདོད་ན། སློབ་དཔོན་ལེགས་ལྡན་འབྱེད་ཀྱིས་ཀྱང་ངོ་བོ་དང་ཁྱད་
པར་ལ་ཀུན་བཏགས་པའི་ཀུན་བཏགས་ཆོས་བདག་ཏུ་ཁས་བླངས་པར་ཐལ། དེས་དེ་རང་གི་མཚན་ཉིད་ཀྱིས་གྲུབ་པར་ཁས་བླངས་པ་གང་ཞིག་འདོད་པའི་ཕྱིར། འདོད་མི་ནུས་ཏེ། དེས་དེ་ཆོས་ཀྱི་བདག་མེད་དུ་ཁས་བླངས་པའི་ཕྱིར་དང། ཆོས་བདག་ཁས་བླངས་ན་དབུ་སེམས་ཀྱི་དྲི་མི་བྲོ་བའི་ཕྱིར། མདོ་སྡེ་
པའི་ལུགས་གཞིར་གཞོག་གང་ཟག་གི་བདག་མེད་ཆོས་ཅན། ཁྱོད་གཞི་ཆོས་ཅན་གཅིག་གི་སྟེང་དུ་བཀག་པ་ཆོས་ཀྱི་བདག་མེད་དུ་འགྱུར་བ་ཡོད་པར་ཐལ། ཁྱོད་ཆོས་བདག་ཡིན་པའི་ཕྱིར། རང་ལུགས་གསུང་དེ་དག་གི་དོན་ཡོད་དེ། ནམ་མཁའ་ལྟ་བུ་ཉན་ཐོས་སྡེ་གཉིས་ཀྱི་ནམ་མཁའ་ཞེས་པའི་ཐ་
སྙད་འཇུག་པའི་འཇུག་གཞིར་རང་གི་གནས་ལུགས་ཀྱི་དབང་གིས་མ་གྲུབ་ན་དེ་དག་ཡོད་པར་འཇོག་མི་ཤེས་ཤིང། དེ་ཡང་དོན་བྱེད་ནུས་པ་མ་ཡིན་ན་དེ་དག་ཡོད་པར་འཇོག་མི་ཤེས་པ་མིན་པ་གཅིག་བསྟན་ཞིང། སེམས་ཙམ་པས་གཞལ་བ་ན་དེ་དག་འཇུག་གཞི་དེར་རང་གི་མཚན་ཉིད་ཀྱིས་མ་གྲུབ་ན་
ཡོད་པར་འཇོག་མི་ཤེས་པར་སོང་ཞེས་པའི་དོན་ཡིན་པའི་ཕྱིར། འདིའི་སྐབས་སུ་བརྗོད་པར་བྱ་བ་མང་ཡང་ཡི་གེ་མང་བས་འཇིགས་སྟེ་རེ་ཞིག་མ་བྲིས་སོ། །དེ་ལྟར་བྱས་ན་བརྡའ་སྦྱང་གི་སྐྱེས་བུས་ཡིད་གཏད་པའི་ཚུལ་གྱི་སྔོན་པོ་མཐོང་བའི་བག་ཆགས་བརྟན་བྱུང་གི་དབང་ཤེས་ལ་སྔོན་པོ་གཟུགས་ཀྱི་ངོ་བོ་
དང་ཁྱད་པར་གྱི་ཐ་སྙད་འཇུག་པའི་འཇུག་གཞིར་རང་གི་མཚན་ཉིད་ཀྱིས་གྲུབ་པར་སྣང་བ་ལྟར་དུ་གྲུབ་པ་དང། དེ་ལྟར་གྲུབ་པར་འཛིན་པའི་རྟོག་པའི་ཞེན་ཡུལ་འདིའི་ལུགས་ཀྱི་དོན་དམ་ལ་སྤྱོད་པའི་རྟགས་ཀྱི་དགག་བྱ་མཐར་ཐུག་དང། དེ་ལྟར་འཛིན་པའི་རྟོག་པ་ཆོས་ཀྱི་བདག་འཛིན་ཕྲ་མོ་ཡིན་ཏེ། དགག་བྱ་

[008B] རྣམ་དག་གི་དམིགས་པ་མཐར་ཐུག་ཡིན་པའི་ཕྱིར། དེ་ལ་ལུང་གིས་སྒྲུབ་བྱེད་ཡང་དག་ཡོད་དེ། དགོངས་འགྲེལ། ལང་གཤེགས། རྒྱན་སྟུག་པོ་སོགས་དང། དེར་མ་ཟད་སྲིད་པ་འཕོ་བའི་མདོ་དང་
དོན་གྱི་སྡེ་ཚན་པའི་མདོ། །སྡུམ་བྱེད་ཀ་ཏ་ཡ་ན་ལ་གདམས་པའི་མདོ་སོགས་ཀྱིས་གྲུབ་པའི་ཕྱིར། རིགས་པ་གང་གིས་ཁེགས་ན་རིགས་པ་གསུམ་ལས། དང་པོ་ནི་ལྟོ་ལྡིར་བ་བུམ་པའི་ཐ་སྙད་ཀྱི་གཞིར་འཇོག་པ་བུམ་པ་ཞེས་པའི་མིང་བརྡའ་ལ་གཏན་མི་བལྟོས་པར་ཐལ། དེ་དེར་ལྟོ་ལྡིར་བ་རང་གི་དངོས་པོའི་གནས་
ལུགས་ཀྱི་དབང་གིས་གྲུབ་པའི་ཕྱིར། འདོད་ན། ལྟོ་ལྡིར་བ་ལ་བུམ་པའོ་སྙམ་པའི་བློ་སྐྱེ་བ་བུམ་པ་ཞེས་པའི་བརྡའ་ལ་མི་བལྟོས་པར་ཐལ། འདོད་པ་དེའི་ཕྱིར། འདོད་ན། ལྟོ་ལྡིར་བ་ལ་བུམ་པ་ཞེས་པའི་མིང་མ་ཐོགས་པའི་སྐྱེས་བུས་ཀྱང་ལྟོ་ལྡིར་བ་མཐོང་བ་ན་བུམ་པའོ་སྙམ་པའི་བློ་སྐྱེ་བ་ཡིན་པར་ཐལ། དེ་ལྟར་ཐལ་བ་
ལས་དེའི་གོང་དུ་དེ་འདྲའི་བློ་སྐྱེ་བ་མེད་པའི་ཕྱིར། དེ་དེའི་ཐ་སྙད་ཀྱི་གཞིར་རང་གི་མཚན་ཉིད་ཀྱིས་མ་གྲུབ་བོ། །རིགས་པ་གཉིས་པ་ནི་སྐྱེས་བུ་གཅིག་ལ་བརྒྱ་བྱིན་དང། དབང་པོ། གྲོང་འཇོམས་སོགས་ཀྱི་མིང་དུ་མ་འཇུག་པའི་ཚེ་མིང་དེ་དག་སྐྱེས་བུ་དེ་ལ་དངོས་དབང་གིས་འཇུག་པར་ཐལ། སྐྱེས་བུ་དེ་མིང་དེ་དག་འཇུག་པའི་
གཞིར་དངོས་པོའི་གནས་ལུགས་ཀྱི་དབང་གིས་གྲུབ་པའི་ཕྱིར། འདོད་ན། སྐྱེས་བུ་གཅིག་པོ་དེ་མིང་དུ་མ་ལྟར་དོན་ཡང་རྒྱུད་ཐ་དད་དུ་མར་ཐལ་ལོ། །འདིས་ཀྱང་སྔར་ལྟར་སྒྲུབ་བྱེད་འཕེན་ནོ། །རིགས་པ་གསུམ་པ་ནི་སྐྱེས་བུ་གཉིས་ལ་ལྷས་བྱིན་ཞེས་མིང་གཅིག་འཇུག་པའི་ཚེའང་དེ་གཉིས་ལ་མིང་གཅིག་པོ་དེ་དངོས་དབང་གིས་འཇུག་
པར་ཐལ། དེ་གཉིས་མིང་གཅིག་པོ་དེ་འཇུག་པའི་གཞིར་དངོས་པོའི་གནས་ལུགས་ཀྱི་དབང་གིས་གྲུབ་པའི་ཕྱིར། འདོད་ན། དེ་གཉིས་མིང་གཅིག་ཡིན་པ་བཞིན་དུ་དོན་ཡང་གཅིག་ཏུ་འགྱུར་བས་སྐྱེས་བུ་དེ་གཉིས་རྒྱུད་འདྲེས་པར་ཐལ་ལོ། །དེ་ལྟར་ཡང་ཐེག་བསྡུས་ལས། མིང་གི་སྔ་རོལ་བློ་མེད་ཕྱིར། །མང་བའི་ཕྱིར་དང་མ་འདྲེས་
ཕྱིར། ། དེ་ཡི་བདག་ཉིད་བདག་མང་དང། །བདག་འདྲས་འགལ་བས་འགྲུབ་པར་འགྱུར། །ཞེས་གསུངས་པའི་ཕྱིར། དེ་ལྟར་བཤད་ཀྱི་བུམ་པ་ཞེས་པའི་མིང་མ་བཏགས་གོང་གི་ལྟོ་ལྡིར་བ་བུམ་པ་ཡིན་མིན་རྩོད་པ་སོགས་ནི་དོན་མི་ཆེ་སྙམ་མོ། །དོན་སྨྲ་གཉིས་ཀྱི་ལྟོ་ལྡིར་བ་བུམ་པ་ཞེས་པའི་སྒྲའི་བརྗོད་བྱ་རང་གི་མཚན་ཉིད་ཀྱིས་

[009A]༄༅། །གྲུབ་ན་བརྡ་འབྲེལ་བྱས་པ་ལ་མི་བལྟོས་པ་སོགས་ཀྱི་སྐྱོན་ཡོད་ཀྱང་ལྟོ་ལྡིར་བ་བུམ་པ་ཞེས་པའི་ཐ་སྙད་འཇུག་པའི་འཇུག་གཞི་ཡིན་པ་རང་གི་མཚན་ཉིད་ཀྱིས་གྲུབ་པ་ལ་སྐྱོན་དེར་མི་འགྱུར། ཞེས་ཟེར་ཡང་རྣམ་པ་ཀུན་ཏུ་མཚུངས་སོ། །དོན་སྨྲ་གཉིས་ཀྱིས་གཟུགས་སོགས་ངོ་བོ་དང་ཁྱད་
པར་གྱི་ཐ་སྙད་འཇུག་པའི་འཇུག་གཞིར་རང་གི་གནས་ལུགས་ཀྱི་དབང་གིས་མ་གྲུབ་ན་དེ་དག་ཡོད་པར་འཇོག་མི་ཤེས། སེམས་ཙམ་པས་དེ་ལྟར་མ་གྲུབ་ན་དེ་དག་ཡོད་པར་འཇོག་ཤེས་ཀྱང་གསུམ་གས་མིང་བརྡས་བཞག་ཙམ་ཡིན་ཕྱིན་དེ་ལ་རྒྱུ་འབྲས་མི་རུང་བར་འདོད་དེ། རྒྱུ་འབྲས་ཀྱི་བྱ་བ་བྱེད་པའི་ཆོས་ཡིན་ན་རང་གི་
མཚན་ཉིད་ཀྱིས་གྲུབ་པས་ཁྱབ་པ་བཞེད་པའི་ཕྱིར། དེ་ལ་ཁ་ཅིག་གོང་དུ་བཤད་པ་དེ་དག་མི་འཐད་པར་ཐལ། གཟུགས་སོགས་ཀྱི་ཆོས་རྣམས་ངོ་བོ་དང་ཁྱད་པར་གྱི་ཐ་སྙད་འཇུག་པའི་འཇུག་གཞིར་རང་གི་གནས་ལུགས་ཀྱི་དབང་གིས་མ་གྲུབ་ན་ཉན་ཐོས་སྡེ་གཉིས་སུ་མ་ཟད་སེམས་ཙམ་པས་ཀྱང་དེ་དག་འཇོག་
པར་མི་ཤེས་པའི་ཕྱིར་ཏེ། དེར་རང་གི་གནས་ཚུལ་གྱི་དབང་གིས་མ་གྲུབ་ན། དེ་དག་ཡོད་པར་འཇོག་མི་ཤེས་པའི་ཕྱིར། ཟེར་ན། རྣམ་པ་གཅིག་ཏུ་མ་ཁྱབ། དེར་ཐལ། དེར་རང་ངོས་ནས་མ་གྲུབ་ན་དེ་དག་ཡོད་པར་འཇོག་མི་ཤེས་པའི་ཕྱིར། ཟེར་ན་མ་ཁྱབ། མ་གྲུབ་ན་དེར་ཐལ། དེར་མེད་ན་དེ་དག་ཡོད་པར་འཇོག་མི་
ཤེས་པའི་ཕྱིར། གཟུགས་སོགས་རང་ཉིད་རང་ཉིད་ཅེས་པའི་ཐ་སྙད་འཇུག་པའི་འཇུག་གཞིར་རང་གི་མཚན་ཉིད་ཀྱིས་གྲུབ་པ་བཀག་པ་དེ་ཆོས་ཀྱི་བདག་མེད་མཐར་ཐུག་པ་ཡིན་ན་དེ་ལ་བརྟེན་ནས་རྣམ་པར་རིག་པ་ཙམ་དུ་འཇུག་པའི་ཚུལ་དེ་ཇི་ལྟ་བུ་ཡིན་ཞེ་ན། དེའི་ཚུལ་ཡང་ཡོད་དེ། གཟུགས་ནས་རྣམ་མཁྱེན་གྱི་བར་
གྱི་ཆོས་ཐམས་ཅད་མིང་དང་བརྡས་ཐ་སྙད་འདོགས་པའི་གནས་དང། རང་འཛིན་རྟོག་པའི་ཞེན་གཞིར་རང་གི་མཚན་ཉིད་ཀྱིས་གྲུབ་པ་ཁེགས་དེ་ལ་བརྟེན་ནས་མིང་དང་བརྗོད་བྱའི་དོན་ལ་འབྲེལ་བ་གྲུབ། དེ་ལ་བརྟེན་ནས་བརྗོད་བྱའི་དོན་དེ་མིང་དེ་ལ་མ་བལྟོས་པར་བརྗོད་བྱའི་དོན་གྱི་ངོ་བོ་དང་ཁྱད་པར་དུ་དོན་དེ་དང་དེའི་གནས་
ཚུལ་གྱི་ངོས་ནས་གྲུབ་པ་ལྟ་བུར་སྣང་ནས་ཞེན་པའི་ཡིད་ཀྱི་ཤེས་པ་ལོག་ཤེས་སུ་གྲུབ། དེ་ལ་བརྟེན་ནས་རྫས་འཛིན་བཀག་པའི་རྣམ་པར་རིག་པ་ཙམ་དུ་འཇུག་པའི་ཕྱིར། དེ་ལ་བརྟེན་ནས་ཕྱི་རོལ་དོན་ལ་བལྟོས་པའི་གཟུགས་འཛིན་རྫས་གཞན་ཁེགས་པའི་རྒྱུ་མཚན་ཡོད་དེ། གཟུགས་སོགས་ངོ་བོ་དང་ཁྱད་པར་

[009B]
སུ་སྣང་བ་མིན་པར་ཕྱི་རོལ་ནས་རང་འདྲའི་རྣམ་པ་གཏད་པའི་སྒོ་ནས་སྣང་བས་ཕྱི་རོལ་གྱི་སྟོབས་ལས་སྐྱེས་པ་ཁེགས་པའི་ཕྱིར། དེ་ལྟར་བྱས་ན་གཟུགས་ནས་རྣམ་མཁྱེན་གྱི་བར་གྱི་ཆོས་ཐམས་ཅད་རང་གི་སྟེང་དུ་གནས་ལུགས་གཏན་ལ་འབེབས་པའི་གཞིའི་གཞན་དབང་དང། དེའི་སྟེང་དུ་ངོ་བོ་དང་ཁྱད་པར་དུ་
ཀུན་བཏགས་པ་ཀུན་བཏགས་དང། བཏགས་པ་ལྟར་དུ་རང་གི་མཚན་ཉིད་ཀྱིས་གྲུབ་པས་སྟོང་པ་ཡོངས་གྲུབ་ཡིན་ཞིང། དེ་ལྟར་བྱས་ན་རང་གི་རྒྱུ་རྐྱེན་གྱིས་བསྐྱེད་པའི་ཆོས། གཞན་དབང་གི་མཚན་ཉིད། རང་འཛིན་རྟོག་པས་བཏགས་ཙམ་གང་ཞིག་རང་འཛིན་པའི་བློ་འཁྲུལ་པའི་ངོས་ནས་གྲུབ་པ། ཀུན་
བཏགས་ཀྱི་མཚན་ཉིད། རྣམ་དག་ལམ་གྱི་དམིགས་པ་མཐར་ཐུག་ཡོངས་གྲུབ་ཀྱི་མཚན་ཉིད། འོ་ན་གཟུགས་གཟུགས་ཞེས་པའི་ཐ་སྙད་འཇུག་པའི་འཇུག་གཞིར། རང་གིས་མཚན་ཉིད་ཀྱིས་མ་གྲུབ་པ་ཆོས་ཀྱི་བདག་མེད་ཕྲ་མོ་ཡིན་ན། གཟུགས་གཟུགས་ཞེས་པའི་ཐ་སྙད་འཇུག་པའི་འཇུག་གཞི་དེར་ཡོད་དམ་
མེད་ཅེ་ན། ཡོད་དེ། དེར་རང་གི་མཚན་ཉིད་ཀྱིས་མ་གྲུབ་པ་དེ་གཞི་ཆོས་ཅན་དང་འབྲེལ་བའི་ཆོས་ཉིད་ཡིན་པའི་ཕྱིར། གཞན་ཡང་འཇུག་གཞི་དེར་ཡོད་པར་ཐལ། གཟུགས་ཞེས་ངོ་བོ་དང་ཁྱད་པར་དུ་ཀུན་བཏགས་པའི་ངོ་བོར་ཡོད་པའི་ཕྱིར་ཏེ། དྲང་ངེས་རྣམ་འབྱེད་ལས། ཕུང་པོ་ལ་སོགས་པ་ལ་འདི་གཟུགས་སོ་
ཞེས་ངོ་བོ་དང་འདི་གཟུགས་ཀྱི་སྐྱེ་བའོ་ཞེས་སོགས་ཁྱད་པར་དུ་མིང་དང་བརྡར་བཏགས་པའི་ངོ་བོ་དེ་ཙམ་ཞིག་ཏུ་ནི་ཕུང་པོ་ལ་སོགས་པ་ཡོད་པས་དེར་ཡོད་པར་འཛིན་པ་སྒྲོ་འདོགས་མིན་གྱི་ཕུང་སོགས་ངོ་བོ་དང་རང་གི་མཚན་ཉིད་ཀྱིས་ཡོད་པར་འཛིན་པ་སྒྲོ་འདོགས་སོ། །ཞེས་གསུངས་པའི་ཕྱིར། སྔོན་པོ་སོགས་ཐ་
སྙད་འཇུག་པའི་གཞི་དེར་གཞན་དབང་ཡིན་ཏེ། བག་ཆགས་བརྟན་བྱུང་གི་དབང་ཤེས་ལ་སྔོན་པོ་ཞེས་པའི་ཐ་སྙད་འཇུག་པའི་འཇུག་གཞི་དེར་སྔོན་པོར་སྣང་བའི་སྣང་ཚུལ་ཡོད་པ་གང་ཞིག་དེ་སྣང་ཚུལ་དོན་མཐུན་ཡིན་པའི་ཕྱིར། གང་ཞིག་དེར་ཐལ། སྔོན་པོ་ཞེས་བརྗོད་པའི་སྒྲའི་དོན་གང་ཡིན། ཞེས་

[010A]༄༅། །དྲིས་པ་ན་འདི་གཟུགས་ཡིན་ནོ། །ཞེས་ལན་འདེབས་པའི་རྟོག་པ་རང་སྟོབས་ཀྱིས་འདྲེན་པའི་ཕྱིར། དེར་ཐལ། དྲང་ངེས་རྣམ་འབྱེད་ལས། གཟུགས་ཞེས་བརྗོད་པའི་དོན་དེའི་ངོ་བོ་ཉིད་གང་ཡིན་དྲིས་པ་ན་དེའི་ངོ་བོ་ཉིད་གཟུགས་ཡིན་ནོ། །ཞེས་སྨྲའི་གཟུགས་ཞེས་པའི་མིང་
དུ་བཏགས་པ་ཙམ་ཞིག་གཟུགས་ཞེས་བརྗོད་པའི་དོན་དེའི་ངོ་བོ་ཉིད་ཡིན་ནོ་ཞེས་སྨྲ་རྒྱུ་མེད་དོ། །ཞེས་གསུངས་པའི་ཕྱིར། ཁོ་ན་རེ་སྔོན་པོ་སྔོན་པོ་ཞེས་པའི་ཐ་སྙད་འཇུག་པའི་འཇུག་གཞིར་བདེན་པར་གྲུབ་པར་ཐལ། དེར་གཞན་དབང་ཡིན་པའི་ཕྱིར། ཁྱབ་སྟེ། གཞན་དབང་ཡིན་ན་བདེན་པར་གྲུབ་དགོས་
པའི་ཕྱིར་ཟེར་ན། འོ་ན་སེམས་ཅན་སེམས་ཅན་སངས་རྒྱས་པའི་ཚེ་ཡོད་པར་ཐལ། དེ་དེ་སངས་རྒྱས་པའི་ཚེ་སངས་རྒྱས་འཕགས་པ་ཡིན་པའི་ཕྱིར། ཁྱབ་སྟེ། སངས་རྒྱས་འཕགས་པ་ཡིན་ན་ཡོད་དགོས་པའི་ཕྱིར། ཁྱབ་པ་ཁས། ཁ་ཅིག་ཁྱོད་ཁྱོད་རང་ཡིན་པའི་དངོས་པོ་ཡིན་ན་ཁྱོད་ཁྱོད་ཅེས་པའི་ཐ་
སྙད་འཇུག་པའི་འཇུག་ཞིར་ཁྱོད་ཁྱོད་རང་ཡིན་དགོས་པར་ཐལ། སྔོན་པོ་སྔོན་པོ་ཞེས་པའི་ཐ་སྙད་འཇུག་པའི་འཇུག་གཞིར་སྔོན་པོ་སྔོན་པོ་ཡིན་པའི་ཕྱིར། འདོད་ན་བདེན་པར་གྲུབ་པའི་དངོས་པོ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། དེར་བདེན་པར་མ་གྲུབ་པའི་ཕྱིར། ཟེར་ན་མ་ཁྱབ་
འོ་ན་སེམས་ཅན་སེམས་ཅན་སངས་རྒྱས་པའི་ཚེ་ཡོད་པར་ཐལ། སེམས་ཅན་སངས་རྒྱས་པའི་ཚེ་དེ་ཡོད་པའི་སངས་རྒྱས་འཕགས་པ་ཡིན་པའི་ཕྱིར། དེར་ཐལ། དེའི་ཚེ་ཡོད་པའི་སངས་རྒྱས་འཕགས་པ་དང་མེད་པའི་སངས་རྒྱས་འཕགས་པ་གང་རུང་ཡིན། མེད་པའི་སངས་རྒྱས་འཕགས་པ་མ་ཡིན་
པའི་ཕྱིར། ཞེས་ཟེར་ན་ཁོ་ན་རེ། གང་ཟག་གི་བདག་མེད་ཆོས་ཅན། རྣམ་དག་གི་དམིགས་པ་མཐར་ཐུག་ཡིན་པར་ཐལ། ཡོངས་གྲུབ་ཡིན་པའི་ཕྱིར། དེར་ཐལ། གང་ཟག་གི་བདག་མེད་ཕྲ་མོ་ཡིན་པའི་ཕྱིར། ཁྱབ་སྟེ། དབུས་མཐའ་ལས། རྣམ་དག་སྤྱོད་ཡུལ་རྣམ་གཉིས་ཏེ། །གཅིག་པོ་ཁོ་ནར་
བརྗོད་པ་ཡིན། །ཞེས་གསུངས་པའི་ཕྱིར་དང། དེའི་འགྲེལ་པ་ལས། ཡོངས་སུ་གྲུབ་པའི་ངོ་བོ་ཉིད་དུ་བརྗོད་དོ། །ངོ་བོ་ཉིད་གཞན་ནི་རྣམ་པར་དག་པའི་ཡེ་ཤེས་རྣམ་པ་གཉིས་ཀྱི་ཡུལ་མ་ཡིན་པའི་ཕྱིར། ཞེས་གསུངས་པའི་ཕྱིར། ཟེར་ན་སྐྱོན་མེད་དེ། དེའི་དོན་ནི་གང་ཟག་གི་བདག་མེད་ཀྱི་དབང་དུ་

[010B] ཆོས་ཀྱི་བདག་མེད་ཀྱི་དབང་དུ་བྱས་པའི་མཚན་ཉིད་གསུམ་གྱི་ནང་ནས་ཆོས་ཀྱི་བདག་མེད་དེ་ཤེས་སྒྲིབ་དག་
པའི་རྣམ་དག་གི་དམིགས་པ་དང། དེའི་དབང་དུ་བྱས་པའི་ཡོངས་གྲུབ་ཡིན་ཞེས་པའི་དོན་ཡིན་པའི་ཕྱིར། ཁ་ཅིག་ནམ་མཁའ་འཛིན་པའི་ཚད་མ་ནམ་མཁའི་གཞན་དབང་ཡིན་ཟེར་ན། གཟུགས་འཛིན་ཚད་མ་གཟུགས་ཀྱི་གཞན་དབང་ཡིན་པར་ཐལ། འདོད་པའི་ཕྱིར། འདོད་ན་མ་ཡིན་པར་ཐལ། དགོངས་
འགྲེལ་ལས། གཟུགས་ཕུང་གི་སྟེང་དུ་མཚན་ཉིད་གསུམ་གྱི་རྣམ་གཞག་བྱས་ནས་ཆོས་ཀྱི་བདག་མེད་གཏན་ལ་འབེབས་ཚུལ་དེ་ཁམས་བཅོ་བརྒྱད་ཀྱི་བར་ལ་སྦྱར་བར་གསུངས་པ་གང་ཞིག་དེ་ལ་གཟུགས་ཕུང་གཟུགས་ཕུང་གི་གཞན་དབང་དང། དེའི་སྟེང་དུ་ངོ་བོ་དང་ཁྱད་པར་ལ་ཀུན་བཏགས་པ་ཀུན་བཏགས་
སུ་གསུངས་པའི་ཕྱིར། གང་ཞིག་དེར་ཐལ། དྲང་ངེས་རྣམ་འབྱེད་ལས། གཟུགས་ཕུང་ལ་ཇི་ལྟར་སྦྱར་བ་བཞིན་དུ་ཕུང་པོ་ལྷག་མ་བཞི་དང། ཞེས་སོགས་གསུངས་པའི་ཕྱིར། གཞན་ཡང་ནམ་མཁའ་འཛིན་པའི་ཚད་མ་ནམ་མཁའི་གཞན་དབང་མ་ཡིན་པར་ཐལ། དེ་ནམ་མཁའ་འཛིན་པའི་ཚད་མའི་གཞན་
དབང་དུ་འདོད་པའི་ཕྱིར། ཁ་ཅིག་ནམ་མཁའ་ནམ་མཁའི་གཞན་དབང་མ་ཡིན་པར་ཐལ། དེ་དེའི་ཀུན་བཏགས་ཡིན་པའི་ཕྱིར། དེར་ཐལ། དེ་ཀུན་བཏགས་ཡིན་པའི་ཕྱིར་ཟེར་ན་འོ་ན་ཆོས་ཉིད་ཆོས་ཉིད་ཀྱི་ཆོས་ཉིད་ཡིན་པར་ཐལ། དེ་ཆོས་ཉིད་ཡིན་པའི་ཕྱིར། ཁ་ཅིག་གཟུགས་ཕུང་གཟུགས་ཕུང་གི་ཆོས་
ཉིད་གཏན་ལ་འབེབས་པའི་གཞན་དབང་ཡིན་པ་དང། གཟུགས་ཕུང་འཛིན་པའི་ཚད་མ་གཟུགས་ཕུང་གི་གཞན་དབང་ཡིན་པ་མི་འགལ་བར་ཐལ། གཟུགས་གཟུགས་འཛིན་པའི་ཚད་མ་དང་རྫས་ཐ་དད་ཀྱིས་སྟོང་བའི་སྟོང་ཉིད་དེ་གཟུགས་དང་དེ་འཛིན་པའི་ཚད་མ་གཉིས་ཀའི་གནས་ལུགས་ཡིན་པའི་ཕྱིར། དེར་
ཐལ། རྣམ་འགྲེལ་ལས། དེ་ཕྱིར། གཉིས་སྟོང་གང་ཡིན་པ། །དེ་ནི་དེའི་ཡང་དེ་ཉིད་ཡིན། །ཞེས་པ་དང། དེ་ལ་གཅིག་ནི་མེད་པས་ཀྱང། །གཉིས་ཀའང་མཉམ་པར་འགྱུར་བ་ཡིན། །ཞེས་གསུངས་པའི་ཕྱིར། ཟེར་ན་འོ་ན་ཉེར་ལེན་གྱི་ཕུང་པོ་འཛིན་པའི་རྣམ་མཁྱེན་དང་ཉེར་ལེན་གྱི་ཕུང་པོ་རྫས་ཐ་དད་ཀྱིས་

[011A]༄༅། །སྟོང་བ་དེ་དེ་གཉིས་ཀའི་གནས་ལུགས་ཡིན་པར་ཐལ། ཉེར་ལེན་གྱི་ཕུང་པོ་འཛིན་པའི་ཚད་མ་ཉེར་ལེན་གྱི་ཕུང་པོ་དང་རྫས་ཐ་དད་ཀྱིས་སྟོང་བ་དེ་གཉིས་ཀའི་གནས་ལུགས་ཡིན་པའི་ཕྱིར། ཁ་ཅིག་ མ་ཁྱབ་ཟེར་མ་གྲུབ་ན། དེར་ཐལ། གཟུགས་དང་གཟུགས་འཛིན་པའི་ཚད་
མ་རྫས་ཐ་དད་ཀྱིས་སྟོང་བ་དེ་དེ་གཉིས་ཀའི་གནས་ལུགས་ཡིན་པའི་ཕྱིར། འདོད་ན་དེ་ཆོས་ཅན། སྒྲིབ་པ་སྤངས་པའི་ཆོས་ཉིད་ཡིན་པར་ཐལ། འདོད་པའི་ཕྱིར། འདོད་ན་མ་ཡིན་པར་ཐལ། སྒྲིབ་པ་མ་སྤངས་པའི་ཆོས་ཉིད་ཡིན་པའི་ཕྱིར། ཉེར་ལེན་གྱི་ཕུང་པོའི་ཆོས་ཉིད་ཡིན་པའི་ཕྱིར། མ་ཁྱབ་མཚམས་
ལ་ལོངས་སྐུའི་དབུ་སྐྲ་བུང་བ་ལྟར་གནག་དང། དེ་འཛིན་པའི་ཚད་མ་རྫས་གཞན་གྱིས་སྟོང་བ་ཆོས་ཅན། སྒྲིབ་པ་སྤངས་པའི་གནས་ལུགས་ཡིན་པར་ཐལ། ལོངས་སྐུའི་དབུ་སྐྲ་བུང་བ་ལྟར་གནག་གི་གནས་ལུགས་ཡིན་པའི་ཕྱིར། འདོད་ན། མ་ཡིན་པར་ཐལ། དེ་འཛིན་པའི་ཚད་མའི་གནས་ལུགས་ཡིན་
པའི་ཕྱིར། ཁྱབ་སྟེ། དེ་འཛིན་པའི་ཚད་མ་སྒྲིབ་པ་མ་སྤངས་པའི་ཆོས་ཡིན་པའི་ཕྱིར། དེ་རྒྱུད་ལྡན་གྱི་བྱང་འཕགས་ཡོད་པའི་ཕྱིར། དེ་འཛིན་པའི་ཚད་མའི་གནས་ལུགས་སུ་ཁས་བླངས་སོ། །གཞན་ཡང། ཤེས་སྒྲིབ་གཟུང་རྟོག་དང་འཛིན་རྟོག་ཡིན་ཁྱབ་མཉམ་ཡིན་པ་དང། ཕྱི་སྟོང་པ་ཉིད་དང་ནང་སྟོང་པ་
ཉིད་མི་འགལ་བ་དང། དངོས་པོ་སྟོང་པ་ཉིད་དང། དངོས་པོ་མེད་པ་སྟོང་པ་ཉིད་ཡིན་ཁྱབ་མཉམ་ཡིན་པར་ཐལ། གཟུགས་ཀྱི་གནས་ལུགས་དང་གཟུགས་འཛིན་ཚད་མའི་གནས་ལུགས་ཡིན་ཁྱབ་མཉམ་ཡིན་པའི་ཕྱིར། འདོད་ན་མི་འཐད་དེ། ཤེས་སྒྲིབ་གཟུང་འཛིན་གྱི་རྣམ་པར་རྟོག་པ་མངོན་གྱུར་བ་
འགོ་གནོན་དཀའ་སླའི་ཁྱད་པར་ཡོད་པའི་ཕྱིར། མདོ་སྡེ་རྒྱན་ལས། དེ་ཚེ་དེ་ཡི་གཟུང་བ་ཡི། །རྣམ་པར་གཡེང་བ་དེ་སྤོང་འགྱུར། །འདི་ལྟར་དེ་ཡི་འཇུག་ཐོགས་སུ། །འཛིན་པའི་རྣམ་པར་གཡེང་བ་སྤོང། །ཞེས་གསུངས་པའི་ཕྱིར། ཁ་ཅིག་ སངས་རྒྱས་ཀྱི་ས་ན་བློ་བུར་རྣམ་དག་ཡོད་ཀྱང། རང་བཞིན་རྣམ་དག་མེད་
པས་ཉེར་ལེན་གྱི་ཕུང་པོའི་ཆོས་ཉིད་དུ་གྱུར་པའི་རང་བཞིན་རྣམ་དག་ཁས་བླངས་པའི་སྐྱོན་མེད་དོ། ཞེས་ཟེར་ན། དེ་མི་འཐད་དེ། དབུ་སེམས་གཉིས་མ་དག་པའི་གཞན་དབང་བདེན་པར་གྲུབ་མ་གྲུབ་རྩོད་པའི་སྐབས་སུ་རང་བཞིན་རྣམ་དག་ཁས་ལེན་པ་གཞིར་བྱས་ཀྱི་སྟེང་ནས་བློ་བུར་རྣམ་དག་ཁས་ལེན་དགོས་

[011B] དེ་ལྟར་ཡིན་ཀྱང་རྣམ་འགྲེལ་གྱི་ལུང་དང་འགལ་བའི་སྐྱོན་མེད་དེ། ལུང་དང་པོའི་དོན་གཟུགས་གཟུགས་འཛིན་ཚད་མ་དང་རྫས་ཐ་དད་ཀྱིས་སྟོང་བ་དེ་གཟུགས་ཀྱི་གནས་ལུགས་ཡིན་པར་མ་ཟད། གཟུགས་འཛིན་ཚད་མ་གཟུགས་དང་རྫས་ཐ་དད་ཀྱིས་སྟོང་བ་དེ་གཟུགས་འཛིན་ཚད་མའི་
གནས་ལུགས་ཡིན་ཞེས་པའི་དོན་ཡིན་པའི་ཕྱིར། ཁ་ཅིག་ཀུན་བཏགས་རང་གི་མཚན་ཉིད་ཀྱིས་མ་གྲུབ་པ་དེ་གནས་ལུགས་མཐར་ཐུག་ཡིན་ཟེར་ན། མ་ཡིན་པར་ཐལ། ནམ་མཁའ་དང་སྤྱི་མཚན་རང་གི་མཚན་ཉིད་ཀྱིས་མ་གྲུབ་པ་དེ་གནས་ལུགས་མཐར་ཐུག་མ་ཡིན་པའི་ཕྱིར་ཏེ། མདོ་སྡེ་པས་ཀྱང་ཚད་མས་
གྲུབ་པའི་ཕྱིར་ཏེ། དེ་དངོས་མེད་དུ་ཚད་མས་གྲུབ་ཟིན་པའི་ཕྱིར། ཀུན་བཏགས་རང་གི་མཚན་ཉིད་ཀྱིས་མ་གྲུབ་པ་དེ་ཀུན་བཏགས་ཀྱི་གནས་ལུགས་མཐར་ཐུག་མ་ཡིན་པར་ཐལ། ཀུན་བཏགས་ཀུན་བཏགས་ཞེས་པའི་ཐ་སྙད་འཇུག་པའི་འཇུག་གཞིར་རང་གི་མཚན་ཉིད་ཀྱིས་མ་གྲུབ་པ་དེ་དེའི་གནས་ལུགས་
མཐར་ཐུག་ཡིན་པའི་ཕྱིར། མ་གྲུབ་ན་ཀུན་བཏགས་ཆོས་ཅན། ཁྱོད་ཁྱོད་ཅེས་པའི་ཐ་སྙད་འཇུག་པའི་འཇུག་གཞིར་རང་གི་མཚན་ཉིད་ཀྱིས་མ་གྲུབ་པ་དེ་ཁྱོད་ཀྱི་གནས་ལུགས་ཡིན་པར་ཐལ། ཁྱོད་གཞི་གྲུབ་པའི་ཕྱིར། གཞན་ཡང་གཟུགས་དེ་གཟུགས་ཞེས་བརྗོད་པའི་སྒྲའི་བརྗོད་བྱའི་ངོ་བོར་རང་གི་མཚན་ཉིད་ཀྱིས་མ་
གྲུབ་པ་དེ་གཟུགས་ཀྱི་གནས་ལུགས་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན། གཟུགས་ཞེས་བརྗོད་པའི་སྒྲའི་བརྗོད་བྱ་དེ་གཞན་དབང་ཀུན་བཏགས་ཀྱིས་སྟོང་བ་ཡོངས་གྲུབ་ཏུ་འཇོག་པ་ལ་མཁོ་བའི་ཀུན་བཏགས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། དྲང་ངེས་རྣམ་འབྱེད་ལས་
སྤྱིར་ཀུན་བཏགས་ལ་ནམ་མཁའ་དང་སྤྱི་མཚན་ལ་སོགས་དུ་མ་ཡོད་ཀྱང་དགོངས་འགྲེལ་ལས་མ་གསུངས་པ་ནི་གཞན་དབང་ཀུན་བཏགས་གང་གིས་སྟོང་བ་ཡོངས་གྲུབ་ཏུ་འཇོག་པའི་སྐབས་སུ་ཉེ་བར་མི་མཁོ་བས་སོ། །ཞེས་གསུངས་པའི་ཕྱིར། ཁ་ཅིག་ གཟུགས་གཟུགས་ཞེས་པའི་ཐ་སྙད་འཇུག་པའི་འཇུག་
གཞིར་རང་གི་མཚན་ཉིད་ཀྱིས་མ་གྲུབ་པ་དེ་ཆོས་ཀྱི་བདག་མེད་དང། དེ་ཐེག་དམན་གྱི་སྡེ་སྣོད་ལས་མ་བསྟན་པར་འདོད་པ་མི་རིགས་པར་ཐལ། སྲིད་པ་འཕོ་བའི་མདོ་ལས། མིང་ནི་གང་དང་གང་གིས་སུ། །ཆོས་རྣམས་གང་དང་གང་བརྗོད་པ། །དེ་ནི་དེ་ལ་ཡོད་མ་ཡིན། །ཞེས་གསུངས་པའི་ཕྱིར་ཟེར་ན། ཁྱོད་

[012A]༄༅། །ཀྱི་ལུགས་དེ་མ་འབྲེལ་ཏེ་དེ་ཐེག་ཆེན་གྱི་མདོ་ཡིན་པའི་ཕྱིར། དེས་ན་ལུང་དེའི་དོན་ཡོད་དེ། གཟུགས་ལ་གཟུགས་ཞེས་བརྗོད་པའི་སྒྲའི་བརྗོད་བྱ་བདེན་པར་གྲུབ་ན་བརྡའ་འབྲེལ་བྱེད་པ་ལ་མི་བལྟོས་པར་དངོས་སུ་གསུངས་ནས་དགོངས་གཞི་གཟུགས་ཀྱི་ཆོས་ཉིད་ལ་དགོངས་ནས་གསུངས་
པའི་དོན་ཡིན་པའི་ཕྱིར། ཁ་ཅིག་དེས་ཆོས་ཀྱི་བདག་མེད་ཕྲ་མོ་བསྟན་པས་ཐེག་དམན་གྱི་སྡེ་སྣོད་ལས་ཆོས་ཀྱི་བདག་མེད་ཕྲ་མོ་བསྟན་པ་ཡིན་ཟེར་བ་དང། ཡང་ཁ་ཅིག་ སྲིད་པ་འཕོ་བའི་མདོ་རིལ་པོ་ཐེག་དམན་གྱི་མདོ་ཡིན་ཀྱང་དེ་འདྲ་བ་དེ་ཐེག་ཆེན་གྱི་མདོ་ཡིན་ཟེར་ན། འོ་ན་ཕལ་ཆེན་སྡེ་པས་འདོད་པའི་རྩ་
བའི་རྣམ་པར་ཤེས་པ་ཞེས་པ་དེས་ཀུན་གཞིའི་རྣམ་ཤེས་བསྟན་པར་ཐལ། མིང་ནི་གང་དང་གང་གིས་སུ། །ཞེས་པ་དེས་སྟོང་ཉིད་ཕྲ་མོ་བསྟན་པ་གང་ཞིག་ དེ་གཉིས་དཔེ་དོན་དུ་སྦྱར་ནས་གསུངས་པའི་ཕྱིར། འདོད་ན། འཁོར་ལོ་དང་པོས་ཀུན་གཞི་བསྟན་པར་ཐལ། འདོད་པའི་ཕྱིར། དེ་ཡང་འདོད་
ན༑ འཁོར་ལོ་དང་པོས་སྟོང་ཉིད་ཕྲ་མོ་བསྟན་པར་ཐལ། འདོད་པའི་ཕྱིར། ལུགས་གཉིས་པ་དེ་མི་འཐད་པར་ཐལ། དེ་འདྲ་ཚད་ལྡན་གྱི་གཞུང་གང་ལས་ཀྱང་མ་གསུངས་པའི་ཕྱིར། ཁོ་ན་རེ། བྱང་སར་ཆོས་ཀྱི་བདག་མེད་ཕྲ་མོ་དེ་སྲིད་པ་འཕོ་བའི་མདོ་དང་དོན་གྱི་སྡེ་ཚན་པའི་མདོ་དང། སྡུམ་བྱེད་
ཀ་ཏ་ཡ་ན་ལ་གདམས་པའི་ཐེག་དམན་རང་ལ་གྲགས་པའི་མདོ་གསུམ་གྱིས་བསྒྲུབ་པར་གསུངས་པ་དེ་མི་འཐད་པར་ཐལ། སྲིད་པ་འཕོ་བའི་མདོས་སྟོང་ཉིད་ཕྲ་མོ་མ་བསྟན་པའི་ཕྱིར། ཟེར་ན་སྐྱོན་མེད་དེ། མདོ་སྡེ་པས། མིང་ནི་གང་དང་གང་གིས་སུ། །ཞེས་པ་དེས་གཟུགས་ཞེས་བརྗོད་པའི་སྒྲའི་བརྗོད་
བྱ་དེ་བདེན་པར་གྲུབ་ན་བརྡའ་འབྲེལ་བྱས་པ་ལ་མི་བལྟོས་པར་འདོད་པ་དེ་བཞིན་དུ། འདི་པས་ཀྱང་གཟུགས་གཟུགས་ཞེས་པའི་ཐ་སྙད་འཇུག་པའི་འཇུག་གཞིར་བདེན་པར་མ་གྲུབ་ཅིང། བདེན་པར་གྲུབ་ན་བརྡའ་འབྲེལ་བྱས་པ་ལ་མི་བལྟོས་པར་རིགས་མཐུན་གྱི་དཔེས་བསྒྲུབ་པའི་དོན་ཡིན་པའི་ཕྱིར།། །།
དབུ་མ་པའི་ལུགས་བཤད་པ་ལ། དབུ་མ་རང་རྒྱུད་པའི་ལུགས་བཤད་པ་དང། ཐལ་འགྱུར་བའི་ལུགས་བཤད་པ་གཉིས། དང་པོ་ལ། མདོ་སྡེ་ལ་འགལ་སྤོང་གི་དྲི་བ་ཞུས་པའི་ཚུལ་ཡོད་དེ། བཅོམ་ལྡན་འདས་ཀྱིས་དུས་དང་པོར་བདེན་པ་བཞི་ལས་བརྩམས་ཏེ། གཟུགས་ནས་བྱང་ཕྱོགས་སོ་

[012B] དུས་བར་པར་གཟུགས་ནས་རྣམ་མཁྱེན་གྱི་བར་ངོ་བོ་ཉིད་མེད་མཉམ་དུ་ཤེས་རབ་སྙིང་པོ་སོགས་སུ་གསུངས་པ་དེ་སྒྲ་སོར་བཞག་ན་འགལ་བ་ལྟར་སྣང་ནའང། དུས་བར་པར་དེ་ལྟར་གསུངས་
པ་དེ་གང་ལ་དགོངས་ནས་གསུངས་ཞེས་དངོས་སུ་ཞུས་ནས། དང་པོར་དེ་ལྟར་གསུངས་པ་གང་ལ་དགོངས་ནས་གསུངས་ཞེས་དོན་གྱིས་ཞུས་པའི་ཕྱིར། དེའི་ལན་མདོར་བསྟན་རྒྱས་བཤད་གཉིས་ཀྱི་སྒོ་ནས་མཛད་པའི་ཚུལ་ཡོད་དེ། ཤེས་རབ་སྙིང་པོ་ལྟ་བུར་ངོ་བོ་ཉིད་མེད་པ་སོགས་སུ་གསུངས་པ་དེ། མཚན་
ཉིད་ངོ་བོ་ཉིད་མེད་པ་དང་སྐྱེ་བ་ངོ་བོ་ཉིད་མེད་པ་དང། དོན་དམ་པ་ངོ་བོ་ཉིད་མེད་པ་གསུམ་ལ་དགོངས་ནས་གསུངས་ཞེས་མདོར་བསྟན་པ་དང། འོ་ན་མཚན་ཉིད་ངོ་བོ་ཉིད་མེད་པ་སོགས་ཇི་ལྟར་ཡིན་ཞེ་ན། ཀུན་བཏགས་ཀྱི་ཆོས་རྣམས་མཚན་ཉིད་ངོ་བོ་ཉིད་མེད་པ་ཡིན་ལ། དེ་ཡང་དགག་ཕྱོགས་ནས་དོན་དམ་པར་
རང་གི་མཚན་ཉིད་ཀྱིས་མ་གྲུབ། སྒྲུབ་ཕྱོགས་ནས་མིང་དང་བརྡས་བཞག་པ་དང། གཞན་དབང་རྣམས་དགག་ཕྱོགས་ནས་དོན་དམ་པར་བདག་ལས་མི་སྐྱེ་བ་དང། སྒྲུབ་ཕྱོགས་ནས་རང་གི་རྒྱུ་རྐྱེན་ལས་སྐྱེ་བ་དང། ཡོངས་གྲུབ་རྣམས་དགག་ཕྱོགས་ནས་ཆོས་བདག་གི་ངོ་བོ་མེད་པ་དང། སྒྲུབ་ཕྱོགས་ནས་རྣམ་
དག་ལམ་གྱི་དམིགས་པ་མཐར་ཐུག་ཡིན་པའི་ཕྱིར། མ་སྐྱེས་པ་སོགས་སུ་གསུངས་པའི་དགོངས་གཞི་ཡོད་དེ། མཚན་ཉིད་དང་མཐའ་གཉིས་ལ་དགོངས་ནས་གསུངས་པའི་ཕྱིར། དེ་ལྟར་བྱས་ན་ངོ་བོ་ཉིད་གསུམ་གྱི་ངོ་བོ་ཡོད་དེ། གཟུགས་ནས་རྣམ་མཁྱེན་གྱི་བར་ཐམས་ཅད་གནས་ལུགས་གཏན་ལ་འབེབས་པའི་
གཞི་གཞན་དབང་དང། དེའི་སྟེང་དུ་བདེན་པར་སྒྲོ་བཏགས་པ་ཀུན་བཏགས་དང། བཏགས་པ་ལྟར་དུ་གྲུབ་པས་སྟོང་པ་ཡོངས་གྲུབ་ཡིན་པའི་ཕྱིར། ངོ་བོ་ཉིད་མེད་པ་གསུམ་གྱི་དགོངས་གཞི་ཡང་དེ་ལྟར་དུ་བཤད་དགོས་ཀྱི་སྒྲ་ཇི་བཞིན་དུ་ཁས་བླང་དུ་མི་རུང་སྟེ། དེ་ལྟར་ན་མཚན་ཉིད་གསུམ་ག་ལ་སྐུར་འདེབས་སུ་
འགྱུར་བའི་ཕྱིར། འཁོར་ལོ་གསུམ་གྱི་དྲང་ངེས་ཀྱི་གྲུབ་དོན་ཞུས་པའི་ཚུལ་ཡོད་དེ། དུས་དང་པོར་བདེན་བཞི་ལས་བརྩམས་ཏེ། གཟུགས་ནས་བྱང་ཕྱོགས་སོ་བདུན་གྱི་བར་རྣམས་དོན་དམ་པར་རང་གི་མཚན་ཉིད་ཀྱིས་ཡོད་པར་གསུངས་པ་རྣམས་དྲང་དོན་དང། དུས་བར་པར་ཤེས་རབ་སྙིང་པོ་སོགས་སུ་

[013A]༄༅། །ཆོས་ཐམས་ཅད་ངོ་བོ་ཉིད་མེད་པ་སོགས་སུ་གསུངས་པ་དྲང་དོན་གྱི་མདོ་དང། དུས་མཐའ་མར་ངོ་བོ་ཉིད་གསུམ་པོ་དེ་དོན་དམ་པར་རང་གི་མཚན་ཉིད་ཀྱིས་མ་གྲུབ་པ་དང་ཐ་སྙད་དུ་རང་གི་མཚན་ཉིད་ཀྱིས་གྲུབ་པ་སོ་སོར་ཕྱེ་ནས་སྟོན་པའི་དོན་དམ་ཡང་དག་འཕགས་ཀྱིས་ཞུས་པའི་
ལེའུ་ལྟ་བུ་ངེས་དོན་དུ་གོའོ་ཞེས་ཞུས་པ་ཡིན་པའི་ཕྱིར། འཁོར་ལོ་དང་པོ་དེ་དགོངས་གཞི་དགོས་པ་དངོས་ལ་གནོད་བྱེད་དང་བཅས་པའི་མདོ་ཡིན་ཏེ། དགོངས་གཞི་ཆོས་ཐམས་ཅད་རང་གི་མཚན་ཉིད་ཀྱིས་གྲུབ་པ་ལ་དགོངས། དགོས་པ་དོན་སྨྲ་གཉིས་རྗེས་སུ་བཟུང་བ་དང། དངོས་ལ་གནོད་བྱེད་ཆོས་
ཐམས་ཅད་དོན་དམ་པར་རང་གི་མཚན་ཉིད་ཀྱིས་གྲུབ་པ་འགོག་བྱེད་ཀྱི་ལུང་རིགས་རྣམས་ཀྱིས་གནོད་པའི་ཕྱིར། ཤེས་རབ་སྙིང་པོ་ལྟ་བུ་དྲང་དོན་དུ་འགྲེལ་བའི་ཚུལ་ཡོད་དེ། དགོངས་གཞི་ཆོས་ཐམས་ཅད་དོན་དམ་པར་རང་གི་མཚན་ཉིད་ཀྱིས་མ་གྲུབ་པ་ལ་དགོངས། དགོས་པ་ངོ་བོ་ཉིད་མེད་པར་སྨྲ་བའི་
རིགས་ཅན་ཐལ་འགྱུར་བ་རྗེས་སུ་བཟུང་བ་དང། དངོས་ལ་གནོད་བྱེད། གཟུགས་སྒྲ་སོགས་མངོན་སུམ་དུ་མཐོང་ཞིང་ཐོས་པ་དང་འགལ་བའི་ཕྱིར། དོན་དམ་ཡང་དག་འཕགས་ཀྱིས་ཞུས་པའི་ལེའུ་འདིས། འཁོར་ལོ་དང་པོ་དང་ཤེས་རབ་སྙིང་པོ་གཉིས་དྲང་དོན་དུ་བཀྲལ་བ་ལ་དགོས་པ་ཡོད་དེ། དགག་བྱ་
ལ་དོན་དམ་གྱི་ཁྱད་པར་འགོ་མཇུག་གང་རུང་ལ་སྦྱར། སྐབས་དེར་མ་སྦྱར་བའི་རྒྱས་འབྲིང་བསྡུས་གསུམ་ལས་ངོ་བོ་ཉིད་མེད་པ་དང། སྐྱེ་མེད་འགག་མེད་སོགས་སུ་གསུངས་པ་དེ་ངེས་དོན་དུ་གྲུབ་པ་དང། ཤེས་རབ་སྙིང་པོ་ལྟ་བུ་དགག་བྱ་ལ་དོན་དམ་གྱི་ཁྱད་པར་འགོ་མཇུག་གང་དུ་ཡང་དངོས་སུ་མ་
སྦྱར་བ་རྣམས་དྲང་དོན་དུ་བསྟན་ནས། དོན་དམ་ཡང་དག་འཕགས་ཞུས་ཀྱི་ལེའུ་ཆེད་དུ་བྱ་བའི་གདུལ་བྱའི་དོན་དུ་སྒྲོ་སྐུར་གྱི་མཐའ་གཉིས་བསལ་ནས། མཐའ་གཉིས་སྤངས་པའི་དབུ་མའི་ལམ་གཏན་ལ་འབེབས་པའི་དགོས་པ་ཡོད་པའི་ཕྱིར། དབུ་མ་སྣང་བ་ལས། དེའི་དོན་དུ་བཅོམ་ལྡན་འདས་ཀྱི་སྐྱེ་བ་
མེད་པ་ལ་སོགས་པ་གསུངས་པ་ཡང་དོན་དམ་པའི་དབང་དུ་མཛད་པ་ཁོ་ནར་བརྗོད་ཅིང། ངོ་བོ་ཉིད་མེད་པ་གསུམ་གྱི་དགོངས་པ་བསྟན་པས་དབུ་མའི་ལམ་མཐའ་གཉིས་དང་བྲལ་བ་རབ་ཏུ་བསྟན་པའི་ཕྱིར་ངེས་པའི་དོན་ཁོ་ནར་གཞུང་འཛུག་པར་མཛད་པ་ཡིན་ནོ། །ཞེས་གསུངས་པའི་ཕྱིར། དེ་ལྟར་དུ་བསྟན་

[013B] ཤེས་རབ་སྙིང་པོ་དྲང་དོན་དུ་བཀྲལ་བ་ལ་བརྟེན་ནས་གཟུགས་སྒྲ་སོགས་ཡེ་མེད་དུ་འཛིན་པ་དེ་ཁེགས། འཁོར་ལོ་དང་པོ་དྲང་དོན་དུ་བཀྲལ་བ་ལ་བརྟེན་ནས་ཐ་སྙད་དུ་ཡང་མེད་པའི་རྟག་པའི་དངོས་པོ་དང་གཟུགས་སོགས་ཀྱི་ཆོས་རྣམས་བདེན་པར་
བཟུང་བ་ལྟར་དུ་གྲུབ་པ་དེ་ཁེགས་པའི་ཕྱིར། ཤེས་རབ་སྙིང་པོ་དྲང་དོན་དུ་བཀྲལ་བས་གཟུགས་སྒྲ་སོགས་ཡེ་མེད་དུ་འཛིན་པ་ཁེགས་པའི་རྒྱུ་མཚན་ཡོད་དེ། གཟུགས་སྒྲ་སོགས་རང་བཞིན་མེད་པར་གསུངས་པའི་དོན་དེ། དོན་དམ་པར་རང་བཞིན་མེད་པའི་དོན་དང་ཐ་སྙད་དུ་རང་གི་མཚན་ཉིད་ཀྱིས་གྲུབ་
པ་འགྲུབ་ཅིང། གཞན་དབང་རྒྱུ་རྐྱེན་ལས་སྐྱེས་ཤིང་བདག་ཉིད་ཀྱིས་མི་སྐྱེ་བ་བཤད་པ་དེ་ཡང། མ་དྲོས་པས་ཞུས་པ་ལས། གང་ཞིག་རྐྱེན་ལས་སྐྱེས་པ་དེ་མ་སྐྱེས། ཞེས་གསུངས་པ་དང་མཐུན་པའི་ཕྱིར། ཀུན་བཏགས་དོན་དམ་པར་མཚན་ཉིད་ངོ་བོ་ཉིད་མེད་པར་བཤད་པས་རྟག་
མཐའ་ཁེགས་པའི་རྒྱུ་མཚན་ཡོད་དེ། གཟུགས་སོགས་ཀྱི་ཆོས་ཐམས་ཅད་བདེན་པར་བཟུང་བ་ལྟར་གྱི་དོན་དེ་ཀུན་བཏགས་ཡིན་ལ། གཟུགས་སོགས་ལ་དེ་ལྟར་བཏགས་པ་ལྟར་དུ་མ་གྲུབ་པ་བཤད་པ་ལ་བརྟེན་ནས་རྟག་མཐའ་ཁེགས་པའི་ཕྱིར་ཏེ། གཟུགས་སོགས་ཀྱི་ཆོས་ཐམས་ཅད་བདེན་པར་
གྲུབ་པ་ཁེགས་པའི་ཕྱིར། གཞང་དབང་བདེན་པར་མེད་པ་ཀུན་བཏགས་མཚན་ཉིད་ངོ་བོ་ཉིད་མེད་པའི་དོན་དུ་བཤད་པ་ལ་འགལ་བའི་སྐྱོན་མེད་དེ། གཞན་དབང་བདེན་པར་འཛིན་པའི་བདེན་འཛིན་དེས་གཞན་དབང་བདེན་པར་ཀུན་བཏགས་པའི་ངོ་བོར་ཞེན་པ་ཡིན་ཞིང། བདེན་ཞེན་དེ་སྤོང་བ་ལ་
གཞན་དབང་བདེན་མེད་དུ་གཏན་ལ་འབེབས་དགོས་པའི་ཕྱིར། དགོངས་འགྲེལ་ལས་ངོ་བོ་ཉིད་གསུམ་ག་དོན་དམ་པར་རང་གི་མཚན་ཉིད་ཀྱིས་མ་གྲུབ་པ་མཚུངས་པ་ལ་ཀུན་བཏགས་མཚན་ཉིད་ངོ་བོ་ཉིད་མེད་པ་བཤད། གཞན་གཉིས་ལ་མི་འཆད་པའི་རྒྱུ་མཚན་ཡོད་དེ། གཞན་གཉིས་
བདེན་པར་མེད་པ་དེ་ཀུན་བཏགས་མཚན་ཉིད་ངོ་བོ་ཉིད་མེད་པའི་དོན་ཡིན་པའི་ཕྱིར། མདོར་ན་དོན་དམ་ཡང་དག་འཕགས་ཞུས་ཀྱི་ལེའུ་འདིས། མཐའ་གཉིས་སྤངས་ནས་དབུ་མའི་ལམ་བསྟན་པའི་ཚུལ་ཡོད་དེ། ཤེས་རབ་སྙིང་པོར་གཟུགས་སོགས་ངོ་བོ་ཉིད་མེད་པར་བཤད་པའི་དོན་དམ་པར་

[014A]༄༅། །ངོ་བོ་ཉིད་མེད་པའི་དོན་དུ་བཤད་པ་ལ་བརྟེན་ནས་རྟག་མཐའ་དེ་ཁེགས། དེ་ལ་བརྟེན་ནས་གཟུགས་སྒྲ་སོགས་རང་བཞིན་མེད་པར་གསུངས་པ་དེ་དག་སྒྲ་ཇི་བཞིན་དུ་འཛིན་པ་བཀག་པ་ལ་བརྟེན་ནས་ཆད་མཐའ་ཁེགས་པའི་ཕྱིར། དགོངས་འགྲེལ་ལས་གཟུགས་
སོགས་ཀྱི་ཆོས་ཐམས་ཅད་ངོ་བོ་དང་ཁྱད་པར་ལ་ཀུན་བཏགས་པའི་ངོ་བོར་རང་གི་མཚན་ཉིད་ཀྱིས་མ་གྲུབ་པས་ཀུན་བཏགས་ཀྱིས་གཞན་དབང་སྟོང་པར་གསུངས་པའི་དོན་ཡོད་དེ། གཟུགས་སོགས་ངོ་བོ་དང་ཁྱད་པར་ལ་ཀུན་བཏགས་པའི་ངོ་བོར་དོན་དམ་པར་རང་གི་མཚན་ཉིད་ཀྱིས་གྲུབ་པས་
སྟོང་པ་ལ་སློབ་དཔོན་ལེགས་ལྡན་འབྱེད་ཀྱིས་བཤད་པ་ལྟར་བཞེད་པའི་ཕྱིར། ཁ་ཅིག་ན་རེ། དོན་དམ་ཡང་དག་འཕགས་ཀྱིས་ཞུས་པའི་ལེའུ་འདིས་རྒྱས་འབྲིང་བསྡུས་གསུམ་ངེས་དོན་དུ་བསྒྲུབ་པ་དེ་མི་འཐད་པར་ཐལ། དེས་དྲང་དོན་དུ་བཀྲལ་བའི་ཕྱིར། དེར་ཐལ། དེས་ཀུན་བཏགས་
མཚན་ཉིད་ངོ་བོ་ཉིད་མེད་པ་དང། གཞན་དབང་སྐྱེ་བ་ངོ་བོ་ཉིད་མེད་པ་དང་ཡོངས་གྲུབ་དོན་དམ་པར་ངོ་བོ་ཉིད་མེད་པ་གསུམ་པོ་དེ་རྒྱས་འབྲིང་བསྡུས་གསུམ་གྱི་དགོངས་གཞིར་གསུངས་པའི་ཕྱིར། ཟེར་ན་དེ་མི་འཐད་དེ། དེ་ཙམ་དགོངས་གཞིར་བསྟན་པ་མ་ཡིན་པར། ཀུན་
བཏགས་དོན་དམ་པར་རང་གི་མཚན་ཉིད་ཀྱིས་མ་གྲུབ་པ་དང། གཞན་དབང་དོན་དམ་པར་མི་སྐྱེ་བ་དང། ཡོངས་གྲུབ་ཆོས་བདག་གི་ངོ་བོར་མ་གྲུབ་པ་གསུམ་དགོངས་གཞིར་བསྟན་པའི་ཕྱིར་ཏེ། མདོ་ཚན་གསུམ་པའི་སྐབས་སུ་དགག་བྱ་ཆོས་བདག་བཀག་པ་ཙམ་གྱི་ཡོངས་གྲུབ་
བསྟན་པའི་དགག་བྱ་དེས་ཆོས་ཐམས་ཅད་ཀྱི་ངོ་བོ་ཉིད་མེད་པར་གསུངས་པས་ངོ་བོ་ཉིད་གཞན་གཉིས་ལ་ཡང་དོན་དམ་གྱི་ཁྱད་པར་སྦྱོར་དགོས་པའི་ཕྱིར། དེས་ན་དོན་དམ་ཡང་དག་འཕགས་ཀྱིས་ཞུས་པའི་ལེའུ་འདིས་རྒྱས་འབྲིང་བསྡུས་གསུམ་ངེས་དོན་དུ་བསྒྲུབ་པ་ཡིན་ཏེ། རྒྱས་
འབྲིང་བསྡུས་གསུམ་ལས་གཟུགས་སྒྲ་སོགས་མི་སྐྱེ་བར་གསུངས་པ་དེ་དོན་དམ་པར་མ་སྐྱེས་པ་ལ་དགོངས་པ་དང། ཤེས་རབ་སྙིང་པོར་གཟུགས་སྒྲ་སོགས་མེད་པར་གསུངས་པ་དེ་སྒྲ་ཇི་བཞིན་དུ་བཟུང་ན་མངོན་སུམ་དུ་མཐོང་ཞིང་ཐོས་པ་དང་འགལ་བ་དང། ཡུམ་འབུམ་ལྟ་

[014B] སྐྱེ་མེད་དུ་གསུངས་པ་དེ་ངོ་བོ་ཉིད་དང་མཐའ་གཉིས་ལ་དགོངས་ནས་གསུངས་པའི་ཕྱིར། དབུ་
མ་སྣང་བ་ལས། འདིས་ནི་མདོ་སྡེ་ཁ་ཅིག་ལས་ཆོས་ཐམས་ཅད་ངོ་བོ་ཉིད་མེད་པ་ཞེས་སོགས་གསུངས་པ་ནི་དྲང་དོན་ཡིན་ཏེ། དགོངས་འགྲེལ་ལ་སོགས་པ་ལས་མདོ་ཉིད་ཀྱི་དགོངས་པ་བསྟན་ཏེ་ཞེས་རྩོད་པའི་ལན་དུ་དེའི་ཕྱིར་དགོངས་པ་བསྟན་པ་ཡང་ངེས་པའི་དོན་ཉིད་དུ་འགལ་བ་མེད་
དོ༑ ༑དེ་ཉིད་ཀྱི་ཕྱིར་སྐྱེ་བ་མེད་པ་ལ་སོགས་པ་གསུངས་པ་ངེས་པའི་དོན་ཉིད་དུ་བསྒྲུབས་པའི་ཕྱིར་དང། མཐོང་བ་ལ་སོགས་པ་དང་འགལ་བ་སྤངས་པ་དང་སྒྲ་ཇི་བཞིན་དུ་རྟོག་པ་བསལ་བའི་ཕྱིར། ཇི་སྐད་དུ་འཕགས་པ་དགོངས་པ་ངེས་པར་འགྲེལ་བ་དེ་ཉིད་ལས། ཞེས་སོགས་
གསུངས་པའི་ཕྱིར། སྒྲ་ཇི་བཞིན་དུ་རྟོག་པ་བསལ་རྒྱུའི་མདོ་དེའི་ནང་དུ་ཤེར་ཕྱིན་འབུམ་ལྟ་བུའི་དགག་བྱ་ལ་དོན་དམ་གྱི་ཁྱད་པར་འགོ་མཇུག་གང་རུང་དུ་དངོས་སུ་སྦྱར། སྐབས་དེར་མ་སྦྱར་བའི་མདོ་རྣམས་སྐབས་དེར་མ་སྦྱར་བ་ལྟར་སྒྲ་ཇི་བཞིན་དུ་འཛིན་དུ་མི་རུང་བ་ཡང་བཤད་
པར་བྱ་སྟེ། སྟོང་མཐུན་ཆེན་མོ་ལས། འདིས་ཡུམ་རྒྱས་འབྲིང་སོགས་ནས་ཆོས་ཐམས་ཅད་སྐྱེ་བ་མེད་པར་གསུངས་པ་སོགས་ལ་སྒྲ་ཇི་བཞིན་དུ་བཟུང་དུ་མི་རུང་བར་དོན་དམ་པར་སྐྱེ་བ་མེད་པ་སོགས་སུ་བཟུང་དགོས་པ་ཡིན་པར་བསྟན་པས། མདོ་སྡེ་དགོངས་འགྲེལ་གྱིས་ཡུམ་
རྒྱས་འབྲིང་བསྡུས་གསུམ་ངེས་དོན་ཡིན་པར་གཏན་ལ་ཕབ་པར་དབུ་མ་སྣང་བ་ལས་རྒྱས་པར་བཤད་པའི་ཕྱིར། ཞེས་གསུངས་པའི་ཕྱིར། དབུ་མ་སྣང་བའི་ལུང་འདིས་རྒྱས་འབྲིང་བསྡུས་གསུམ་ལས་ངོ་བོ་ཉིད་མེད་པར་གསུངས་པ་དེ་དོན་དམ་པར་ངོ་བོ་ཉིད་མེད་པ་སོགས་སུ་
དགོངས་པར་བཤད་པའི་སྒོ་ནས། ཤེས་རབ་སྙིང་པོ་ལྟ་བུར་གཟུགས་མེད་སྒྲ་མེད་ཅེས་སོགས་དང། དོན་དམ་གྱི་ཁྱད་པར་འགོ་མཇུག་གང་རུང་དུ་དངོས་སུ་སྦྱར། སྐབས་དེར་མ་སྦྱར་བའི་ཤེར་ཕྱིན་འབུམ་ལྟ་བུའི་མདོ་རྣམས་དོན་དམ་གྱི་ཁྱད་པར་སྐབས་དེར་དངོས་སུ་མ་

[015A]༄༅། །སྦྱར་བ་ལྟར་དུ་སྒྲ་ཇི་བཞིན་དུ་འཛིན་དུ་མི་རུང་བར་བཤད་ནས་རྒྱས་འབྲིང་བསྡུས་གསུམ་སོགས་ལས་དེ་ལྟར་གསུངས་པ་དེ་ངེས་དོན་དུ་གཏན་ལ་ཕབ་པ་ཡིན་ཏེ། དྲང་ངེས་རྣམ་འབྱེད་ལས། འདི་ནི་ངོ་བོ་ཉིད་མེད་པ་སོགས་སུ་
གསུངས་པའི་དགོངས་པ་དགོངས་འགྲེལ་གྱིས་བཀྲལ་ཏེ། སྒྲ་ཇི་བཞིན་དུ་འཛིན་པ་བཀག་ནས་ངེས་དོན་དུ་བསྒྲུབ་པར་བཤད་པའི་ཕྱིར། ཞེས་གསུངས་པའི་ཕྱིར། དེ་ལྟ་བུའི་རྒྱས་འབྲིང་བསྡུས་གསུམ་གྱི་མདོ་དེ་སྐབས་དེར་དོན་དམ་གྱི་ཁྱད་པར་དངོས་སུ་
མ་སྦྱར་བ་ལྟར་དུ་སྒྲ་ཇི་བཞིན་དུ་འཛིན་དུ་མི་རུང་བ་ཡིན་གྱི་སྤྱིར་ན་སྒྲ་ཇི་བཞིན་པ་ཡང་ཡིན། དོན་དམ་གྱི་ཁྱད་པར་སྦྱར་བ་ཡང་ཡིན་ཏེ། ངེས་དོན་གྱི་མདོ་ཡིན་པའི་ཕྱིར། ཁ་ཅིག་གིས་དོན་དམ་ཡང་དག་འཕགས་ཀྱིས་ཞུས་པའི་ལེའུ་འདིས། འཁོར་ལོ་བར་པ་ངེས་
དོན་དུ་སྒྲུབ་པ་མ་ཡིན་པར་ཐལ། དྲང་དོན་དུ་བཀྲལ་བའི་ཕྱིར། ཟེར་ན། དེའི་སྐྱོན་མེད་དེ། དགོངས་པ་བསྟན་ནས་ངེས་དོན་དུ་གསུངས་པ་དང། དྲང་དོན་དུ་བཀྲལ་བ་གཉིས་མདོ་གཅིག་ཡིན་ན་འགལ་ཡང་མདོ་གཅིག་མ་ཡིན་པའི་ཕྱིར། དྲང་ངེས་རྣམ་འབྱེད་
ལས། དྲང་དོན་དུ་གསུངས་པ་དང་དགོངས་པ་བསྟན་ནས་ངེས་དོན་དུ་སྒྲུབ་པ་གཉིས་མདོ་གཅིག་ཡིན་ན་འགལ་མོད་ཀྱི་འཁོར་ལོ་བར་པ་ཙམ་དུ་གཅིག་པ་ཡིན་གྱི་མདོ་གཅིག་མ་ཡིན་ནོ། །ཞེས་གསུངས་པའི་ཕྱིར། དོན་དམ་ཡང་དག་འཕགས་ཀྱིས་ཞུས་པའི་ལེའུ་
འདིས། རྒྱས་འབྲིང་བསྡུས་གསུམ་ངེས་དོན་དུ་གཞུང་འཛུག་པ་ཡིན་ཏེ། ཐེག་ཆེན་གྱི་རིགས་ཅན་ལ་འཁོར་ལོ་གཉིས་པ་གསུངས་པ་དེ་ལ་དགག་བྱ་ལ་དོན་དམ་གྱི་ཁྱད་པར་དངོས་སུ་སྦྱར་བ་དང་མ་སྦྱར་བ་གཉིས་ལས་ཕྱི་མའི་མདོ་ནས་འབྱུང་བ་སྒྲ་ཇི་བཞིན་དུ་གཟུང་དུ་མི་རུང་བར་
སྔ་མའི་མདོ་ནས་འབྱུང་བ་ལྟར་སྒྲ་ཇི་བཞིན་པར་ཤེས་པར་གྱིས་ཤིག་ཅེས་བསྟན་པའི་ཕྱིར། ཁོ་ན་རེ། དོན་དམ་ཡང་དག་འཕགས་ཀྱིས་ཞུས་པའི་ལེའུ་འདིས། དབུ་མ་པ་འདོད་པ་ལྟར་གྱི་མཚན་ཉིད་གསུམ་གྱི་རྣམ་གཞག་བསྟན་བྱའི་གཙོ་བོ་དང། སེམས་

[015B] མི་འཐད་དེ། སེམས་ཙམ་པས་འདོད་པ་ལྟར་གྱི་མཚན་ཉིད་གསུམ་གྱི་རྣམ་གཞག་དེ་སེམས་ཙམ་པས་འཁོར་ལོ་བར་པའི་དོན་དུ་ཇི་ལྟར་
བཀྲལ་བ་ལེའུ་འདིའི་དོན་མ་ཡིན་པར་ལེགས་ལྡན་འབྱེད་ཞི་འཚོ་ཡབ་སྲས་རྣམས་ཀྱིས་དབུ་མའི་ཚུལ་དུ་བཀྲལ་བ་ལྟར་འཐད་པའི་ཕྱིར། དྲང་ངེས་རྣམ་འབྱེད་ལས། དགོངས་འགྲེལ་ལས། མཚན་ཉིད་གསུམ་གསུངས་པའི་དོན་རྣལ་འབྱོར་སྤྱོད་པ་བདག་གིས་ཇི་ལྟར་བཀྲལ་བ་མདོའི་
དོན་མ་ཡིན་པར་དབུ་མའི་དོན་དུ་འགྲེལ་བའི་ལམ་སྲོལ་འདི་ནི་ལེགས་ལྡན་འབྱེད་ཀྱིས་བྱེ་བ་ཞིབ་ཏུ་ནི་དབུ་མ་སྣང་བ་ལས་བཤད་ཚུལ་གཉིས་ཀྱི་མདོ་འགྲེལ་ཚུལ་ཞིབ་ཏུ་ཤེས་ན་ཤིང་རྟ་ཆེན་པོ་རྣམས་ཀྱི་རིག་པའི་རྣམ་འགྱུར་དང་གསུང་རབ་འགྲེལ་ཚུལ་དུ་མ་ཞིག་ཤེས་སོ། །ཞེས་
གསུངས་པའི་ཕྱིར། དོན་དམ་ཡང་དག་འཕགས་ཀྱིས་ཞུས་པའི་ལེའུ་འདི་ངེས་དོན་གྱི་མདོ་ཡིན་ཀྱང། སེམས་ཙམ་པ་འདོད་པ་ལྟར་གྱི་མཚན་ཉིད་གསུམ་གྱི་རྣམ་གཞག་སྟོན་པའི་ལེགས་ཕྱེའི་ཆོས་འཁོར་གཅིག་ནི་འདོད་དེ། དྲང་ངེས་རྣམ་འབྱེད་ལས། གལ་ཏེ་
རྣལ་འབྱོར་སྤྱོད་པ་བས་མཚན་ཉིད་གསུམ་གྱིས་འཇོག་ལུགས་མདོ་འདིའི་དོན་མ་ཡིན་ན་མདོ་གང་གི་ཡང་དོན་མ་ཡིན་པར་བཞེད་དམ་སྙམ་ན། དབུ་མ་སྣང་བ་ལས་དགོངས་འགྲེལ་དང་ལང་གཤེགས་དང། ཞེས་སོགས་གསུངས་པའི་ཕྱིར། ཁོ་ན་རེ། དོན་དམ་
ཡང་དག་འཕགས་ཀྱིས་ཞུས་པའི་ལེའུ་འདིས། དབུ་མ་པ་འདོད་པ་ལྟར་གྱི་མཚན་ཉིད་གསུམ་གྱི་རྣམ་གཞག་བསྟན་བྱའི་གཙོ་བོ་དང། སེམས་ཙམ་པས་འདོད་པ་ལྟར་གྱི་མཚན་ཉིད་གསུམ་གྱི་རྣམ་གཞག་དེ་དངོས་སུ་བསྟན་པ་དེ་ཆ་ཕྱེ་ནས་འཇོག་པའི་དོན་ཡིན་ཟེར་བ་མི་འཐད་
དེ༑ སློབ་དཔོན་ལེགས་ལྡན་འབྱེད་ཀྱིས་ཕྱི་དོན་བཀག་ནས་སེམས་ཙམ་དུ་སྒྲུབ་པའི་གཞན་དབང་བདེན་པར་གྲུབ་པའི་རྣམ་གཞག་དེ་མདོ་གང་གི་ཡང་དོན་མ་ཡིན་པར་གཞེད་ན། དེ་ལྟར་ཞི་འཚོ་ཡབ་སྲས་ཀྱང་བཞེད་དམ་སྙམ་ན་མ་ཡིན་ཏེ། ཞི་འཚོ་ཡབ་སྲས་ཀྱིས་
[016A]༄༅། །དབུ་མ་སྣང་བར་བཤད་པ་ལྟར་དགོངས་འགྲེལ་ལང་གཤེགས་རྒྱན་སྟུག་པོ་བཀོད་པ་སོགས་ཀྱི་མདོ་རིལ་པོའི་དོན་ལ་ཆ་ཕྱེ་ནས་འཇོག་ཅེས་དོགས་པ་དཔྱོད་པའི་སྐབས་ཡིན་པའི་ཕྱིར། དང་པོ་དེར་ཐལ། རྣམ་བཤད་དགོངས་པ་རབ་
གསལ་ལས། སློབ་དཔོན་ལེགས་ལྡན་འབྱེད་ཕྱི་དོན་བཀག་པ་མདོ་གང་གི་ཡང་དོན་མ་ཡིན་པར་བཞེད་དམ་སྙམ་སྟེ་དཔྱོད་པར་བྱའོ། །ཞེས་གསུངས་པའི་ཕྱིར། དེ་ལྟར་མ་ཡིན་ན་དོན་དམ་ཡང་དག་འཕགས་ཀྱིས་ཞུས་པའི་ལེའུ་འདིས་སེམས་ཙམ་པ་འདོད་པ་ལྟར་གྱི་
དྲང་ངེས་དངོས་སུ་བཀྲལ་བར་ཐལ། དེས་སེམས་ཙམ་པ་འདོད་པ་ལྟར་གྱི་མཚན་ཉིད་གསུམ་གྱི་རྣམ་གཞག་དངོས་སུ་བསྟན་པའི་ཕྱིར། འདོད་ན། ལེའུ་འདིས་རྒྱས་འབྲིང་བསྡུས་གསུམ་དྲང་དོན་དུ་དངོས་སུ་བཀྲལ། དོན་དམ་ཡང་དག་འཕགས་ཞུས་ཀྱི་
ལེའུ་དེ་རྣམས་ངེས་དོན་དུ་བསྒྲུབ་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། དོན་དམ་གྱི་ཁྱད་པར་འགོ་མཇུག་གང་དུ་ཡང་དངོས་སུ་མ་སྦྱར་བའི་ཤེས་རབ་སྙིང་པོ་ལྟ་བུ་དྲང་དོན་དུ་བཀྲལ། མདོ་རྒྱས་འབྲིང་བསྡུས་གསུམ་ངེས་དོན་དུ་དངོས་སུ་བསྒྲུབ་པའི་
ཕྱིར་ཏེ། དྲང་ངེས་རྣམ་འབྱེད་ལས། དེ་ཡང་ཤེས་རབ་སྙིང་པོ་ལྟ་བུ་མདོ་དེའི་ནང་དུ་དོན་དམ་པ་དང་བདེན་པའི་ཁྱད་པར་གསལ་བར་མ་སྦྱར་བར་གཟུགས་མེད། ཅེས་པ་ལ་སོགས་པ་བསྟན་པ་ནི་ཇི་ལྟར་བསྟན་པ་དེ་ཙམ་གྱི་སྒྲ་ཇི་བཞིན་པར་གཟུང་དུ་མི་རུང་བས་གཞན་
དུ་དྲང་དགོས་པས་དྲང་དོན་ནོ། །ཞེས་གསུངས་པའི་ཕྱིར། གཞན་ཡང། མདོ་གཅིག་ཡིན་ན་འགལ་མོད་ཅེས་གསུངས་པ་མི་འཐད་པར་ཐལ། དྲང་དོན་དུ་འགྲེལ་རྒྱུའི་འཁོར་ལོ་བར་པ་དང། ངེས་དོན་དུ་སྒྲུབ་རྒྱུའི་འཁོར་ལོ་བར་པ་གཉིས་རྒྱས་འབྲིང་
བསྡུས་གསུམ་ལྟ་བུ་གཅིག་ལ་བྱེད་རིགས་པའི་ཕྱིར། གཉིས་པ་ལ་དབུ་མ་ཐལ་འགྱུར་བའི་ལུགས་ཡོད་དེ། དགེ་སློང་དག་འདི་ནི་སྡུག་བསྔལ་འཕགས་པའི་བདེན་པའོ། །ཞེས་སོགས་ངེས་དོན་གྱི་མདོ་དང། འཁོར་ལོ་བར་པ་ལ་ངེས་དོན་གྱི་མདོས་

[016B] ཐ་མ་ལ་དྲང་དོན་གྱི་མདོས་ཁྱབ་པར་འདོད་པའི་ཕྱིར། དང་པོ་དེར་ཐལ། བདེན་བཞིའི་ཆོས་འཁོར་གསུངས་པའི་ཚེ་ན་ཀུན་ཤེས་ཀཽཎྜི་ནྱའི་རྒྱུད་ལ་མཐོང་ལམ་སྐྱེས་པ་གསུངས་པའི་ཕྱིར་དང། སྡུག་བསྔལ་ཤེས་པར་བྱ་སླར་ཡང་ཤེས་པར་བྱར་མེད། ཅེས་
པ་དེས་བདེན་བཞི་རང་བཞིན་གྱིས་ཤེས་པར་བྱར་མེད་པ་སོགས་བསྟན་པའི་ཕྱིར། འཁོར་ལོ་བར་པ་ལ་ངེས་དོན་གྱི་མདོས་ཁྱབ་པར་ཐལ། ཤེས་རབ་སྙིང་པོ་ངེས་དོན་གྱི་མདོར་འདོད་པའི་ཕྱིར། དེ་ལྟར་ཡིན་ཀྱང་དགག་བྱ་ལ་དོན་དམ་གྱི་ཁྱད་པར་དངོས་སུ་སྦྱར་བའི་མདོར་མི་
འདོད་དེ། མདོ་དེའི་ནང་དུ་དོན་དམ་པ་དང་བདེན་པ་ཞེས་པའི་ཐ་སྙད་གསལ་པོ་མེད་པའི་ཕྱིར། དོན་དམ་ཡང་དག་འཕགས་ཀྱིས་ཞུས་པའི་ལེའུ་དྲང་དོན་གྱི་མདོར་འདོད་ཀྱང། སེམས་ཙམ་པ་འདོད་པ་ལྟར་གྱི་མཚན་ཉིད་གསུམ་གྱི་རྣམ་གཞག་སྟོན་པའི་ལེགས་
ཕྱེའི་ཆོས་འཁོར་གྱི་ཐ་སྙད་ནི་འདོད་དེ། ཐ་སྙད་ཀྱི་རྣམ་གཞག་འཇིག་རྟེན་པ་དང་མཐུན་པར་འཇོག་པའི་ཕྱིར་དང། དེ་དང་དེའི་སྒྲ་འཇུག་པ་ལ་བཤད་དུ་ཡོད་པས་མ་ཁྱབ་པའི་ཕྱིར།    ༈    མདོའི་
དོན་བཤད་པ་གཉིས་ལས། དང་པོ་ལ། འཁོར་ལོ་གསུམ་གྱི་ཐ་སྙད་དངོས་སུ་མ་གསུངས་ཀྱང། གདུལ་བྱ་བཀྲི་བའི་རིམ་པ་གསུམ་གྱི་སྒོ་ནས་འབྱུང་བའི་ཆོས་འཁོར་གསུམ་གྱི་ཐ་སྙད་གསུངས་ཏེ། གཟུངས་ཀྱི་དབང་ཕྱུག་རྒྱལ་པོས་ཞུས་པའི་མདོ་ལས་
རིགས་ཀྱི་བུ་དཔེར་ན་འདི་ལྟ་སྟེ། ནོར་བུ་མཁན་མཁས་པས་ནོར་བུ་སྦྱོང་བའི་ཚུལ་ལེགས་པར་ཤེས་པ་དེས། ནོར་བུ་རིན་པོ་ཆེའི་རིགས་ནས་ཡོངས་སུ་མ་དག་པའི་ནོར་བུ་རིན་པོ་ཆེ་བསླངས་ཏེ། དང་པོར་ལན་ཚྭའི་ཆུ་རྣོན་པོས་སྦངས་ཏེ་སྐྲའི་རེ་བས་ཡོངས་སུ་སྦྱོང་བས་སྦྱོང་
བར་བྱེད་དོ། །དེ་ཙམ་གྱི་བརྩོན་པ་འདོར་བ་ཡང་མ་ཡིན་ཏེ། དེའི་འོག་ཏུ་ཟས་ཀྱི་ཁུ་བ་རྣོན་པོས་སྦངས་ནས་བལ་གྱི་ལྭ་བས་ཡོངས་སུ་སྦྱོང་བས་སྦྱོང་བར་བྱེད་དོ། །དེ་ཙམ་གྱི་བརྩོན་པ་འདོར་བ་ཡང་མ་ཡིན་ཏེ། དེའི་འོག་ཏུ་སྨན་ཆེན་པོའི་ཁུ་བས་སྦངས་ནས་

[017A]༄༅། །རས་སྲབ་མོས་ཡོངས་སུ་སྦྱོང་བས་སྦྱོང་བར་བྱེད་དོ། །ཡོངས་སུ་བྱང་སྟེ་དྲི་མ་དང་བྲལ་བ་ནི་བཻ་ཌུརྱའི་རིགས་ཆེན་པོ་ཞེས་བྱའོ། །རིགས་ཀྱི་བུ་དེ་བཞིན་དུ། དེ་བཞིན་གཤེགས་པས་ཡོངས་སུ་མ་དག་པའི་སེམས་ཅན་གྱི་ཁམས་མཁྱེན་
ནས་མི་རྟག་པ་དང། སྡུག་བསྔལ་བ་དང། བདག་མེད་པ་དང། མི་གཙང་བ་ལ་ཡིད་འབྱུང་བའི་གཏམ་གྱིས་འཁོར་བ་ལ་དགའ་བའི་སེམས་ཅན་སྐྱོ་བ་བསྐྱེད་པར་མཛད་དེ། འཕགས་པའི་ཆོས་འདུལ་བ་ལ་འཛུད་པར་མཛད་དོ། །དེ་ཙམ་གྱིས་དེ་བཞིན་
གཤེགས་པས་བརྩོན་པ་འདོར་བ་མ་ཡིན་ཏེ། དེའི་འོག་ཏུ་སྟོང་པ་ཉིད་དང། མཚན་མ་མེད་པ་དང། སྨོན་པ་མེད་པའི་གཏམ་གྱིས་དེ་བཞིན་གཤེགས་པའི་ཚུལ་རྟོགས་པར་མཛད་དོ། །དེ་ཙམ་གྱིས་དེ་བཞིན་གཤེགས་པས་བརྩོན་པ་འདོར་བ་ཡང་མ་ཡིན་ཏེ་
དེའི་འོག་ཏུ་ཕྱིར་མི་ལྡོག་པའི་འཁོར་ལོའི་གཏམ་དང་འཁོར་གསུམ་ཡོངས་སུ་དག་པའི་གཏམ་གྱི་རང་བཞིན་སྣ་ཚོགས་ཀྱི་རྒྱུ་ཅན་གྱི་སེམས་ཅན་དེ་དག་དེ་བཞིན་གཤེགས་པའི་ཡུལ་ལ་འཇུག་པར་མཛད་དོ། །ཞུགས་པར་གྱུར་ཅིང་དེ་བཞིན་གཤེགས་པའི་ཆོས་ཉིད་རྟོགས་པ་ནི་
བླ་ན་མེད་པའི་ཡོན་གནས་ཆེན་པོ་ཞེས་བརྗོད་པ་ནི་ཡིན་ནོ། །ཞེས་གསུངས་པའི་ཕྱིར། གཉིས་པ་ལ་ཁ་ཅིག་གིས། དགོངས་འགྲེལ་ལས་བཤད་པའི་འཁོར་ལོ་གསུམ་དང་འདི་ནས་བཤད་པའི་ཆོས་འཁོར་གསུམ་དོན་གཅིག་ཅིང། འདི་ནས་བཤད་པའི་
འཁོར་ལོ་གསུམ་པོའི་མཚན་གཞིར་མདོ་སྡེ་དགོངས་འགྲེལ། དེ་བཞིན་གཤེགས་པའི་སྙིང་པོའི་མདོ་སོགས་སྙིང་པོའི་མདོ་བཅུ་འཛིན་པ་ཡིན་ཟེར་བ་མི་འཐད་དེ། དགོངས་འགྲེལ་ནས་བཤད་པ་དེ་གདུལ་བྱ་རྒྱུད་ཐ་དད་པའི་དབང་དུ་བྱས། འདི་ནས་བཤད་པ་དེ་ནོར་བུ་
གཅིག་ཉིད་སྦྱོང་བྱེད་གསུམ་གྱི་སྦྱོར་བ་ལྟར་གདུལ་བྱ་རྒྱུད་གཅིག་ལམ་ལ་བཀྲི་བའི་དབང་དུ་བྱས། དོན་དམ་ཡང་དག་འཕགས་ཞུས་གྱི་ལེའུ་ནང་དུ་མཐར་ཐུག་ཐེག་པ་གསུམ་དུ་གྲུབ་པར་བསྟན། དཔལ་འཕྲེང་གི་མདོ་སོགས་ལས་མཐར་ཐུག་ཐེག་པ་གཅིག་ཏུ་གྲུབ་པར་

[017B] དགོངས་འགྲེལ། ཡེ་ཤེས་སྣང་བ་རྒྱན་གྱི་མདོ་སོགས་ཀྱིས་དྲང་ངེས་ཕྱེ་བ་དང་མི་མཐུན་པའི་ཕྱིར། རང་ལུགས་ཡོད་དེ། སྐྱེས་བུ་ཆུང་ངུའི་ཆོས་སྐོར་སྟོན་པའི་མདོ་རིམ་པ་དང་པོ་དང། མི་རྟག་སོགས་བཅུ་དྲུག་སྟོན་པའི་མདོ་དང་ཆོས་ཀྱི་བདག་མེད་སོགས་སྟོན་པའི་མདོ་
རྣམས་རིམ་པ་བཞིན་གཉིས་པ་དང། མཐར་ཐུག་ཐེག་པ་གཅིག་ཏུ་གྲུབ་པ་དང་བྱང་ཆུབ་ཏུ་སེམས་བསྐྱེད་ནས་རྒྱལ་སྲས་ཀྱི་སྤྱོད་པ་ལ་སློབ་ཚུལ་སྟོན་པའི་མདོ་གསུམ་པ་ཡིན་པའི་ཕྱིར། རྒྱས་འབྲིང་བསྡུས་གསུམ་ལྟ་བུའི་ནང་དུ་འདི་ནས་བཤད་པའི་འཁོར་ལོ་རིམ་པ་གསུམ་ག་ཡོད་དེ་
བདག་ཉིད་སྡིག་སྤོང་དགེ་བ་སྒྲུབ་པ། གཞན་དེ་ལ་བསྐུལ་བ་སོགས་ཀྱི་མདོ་དང་པོ་དང། གཟུགས་མི་རྟག་པ་ཉིད་དུ་ཡིད་ལ་བྱའོ་ཞེས་སོགས་གཉིས་པ་དང། དེ་ལས་གཞན་པའི་མདོ་གསུམ་པ་ཡིན་པའི་ཕྱིར། དེས་ན་མདོ་འདི་ཐེག་ཆེན་གྱི་རིགས་ཅན་དང་ཐེག་དམན་
གྱི་རིགས་ཅན་གཉིས་ལམ་ལ་སློབ་ཚུལ་བསྟན་པ་ཡིན་ཏེ། རིམ་པ་དང་པོས་ཐེག་དམན་གྱི་རིགས་ཅན་མངོན་མཐོའི་རྟེན་ལ་ཚུལ་ཁྲིམས་ཉམས་སུ་ལེན་ཚུལ་བསྟན། གཉིས་པས་གང་ཟག་གི་བདག་མེད་རྟོགས་ནས་ཉན་ཐོས་དགྲ་བཅོམ་པའི་གོ་འཕང་ཐོབ་ཚུལ་བསྟན། གསུམ་
པས་བྱང་ཆུབ་མཆོག་ཏུ་སེམས་བསྐྱེད་ནས་ཐེག་ཆེན་ལ་སློབ་ཚུལ་བསྟན་པའི་ཕྱིར་དང། དང་པོས་ཐེག་ཆེན་གྱི་རིགས་ཅན་མངོན་མཐོའི་རྟེན་ལ་ལྷག་པ་ཚུལ་ཁྲིམས་ཀྱི་བསླབ་པ་ཉམས་སུ་ལེན་ཚུལ་བསྟན། གཉིས་པས་བྱང་ཆུབ་ཏུ་སེམས་བསྐྱེད་པའི་སྔ་རོལ་དུ་སྟོང་ཉིད་རྟོགས་པར་བྱེད་
ཚུལ་བསྟན། གསུམ་པས་བྱང་ཆུབ་ཏུ་སེམས་བསྐྱེད་ནས་རྫོགས་བྱང་མངོན་དུ་བྱེད་ཚུལ་བསྟན་པའི་ཕྱིར། ཐེག་ཆེན་གྱི་རིགས་ཅན་དབང་རྣོན་རྣམས་ཀྱིས་དེ་ལྟར་དུ་བྱེད་པ་ཡིན་ཏེ། བཞི་བརྒྱ་པ་ལས། དང་པོར་བསོད་ནམས་མིན་པ་ལོག་ཅེས་གསུངས་
པའི་ཕྱིར། དབང་རྟུལ་ལ་ངེས་པ་མེད་ཀྱང་དབང་རྣོན་རྣམས་ཀྱིས་དང་པོར་སྟོང་ཉིད་རྟོགས་ནས་དེའི་རྗེས་སུ་བྱང་ཆུབ་ཏུ་སེམས་བསྐྱེད་པར་བྱེད་པ་ཡིན་ཏེ། དབུ་མ་རྒྱན་ལས། ཡང་དག་ཤེས་རྩོལ་སྔོན་བཏང་སྟེ། ཞེས་སོགས་གསུངས་པའི་ཕྱིར། དབང་རྟུལ་

[018A]༄༅། །ལ་ངེས་པ་མེད་དེ། དེ་ཉིད་ལས། ཡང་དག་དད་པའི་རྗེས་འབྲང་བ། །ཞེས་སོགས་གསུངས་པའི་ཕྱིར་རོ།། །།ཤེས་རབ་ཀྱི་ཕ་རོལ་ཏུ་ཕྱིན་པའི་མན་ངག་གི་བསྟན་བཅོས་མངོན་པར་
རྟོགས་པའི་རྒྱན་གྱི་དགོངས་འགྲེལ་པདྨ་དཀར་པོའི་འཕྲེང་བ་ཞེས་བྱ་བ་ལས་མཁས་ཤིང་གྲུབ་པ་བརྙེས་པའི་དགེ་སློང་དགེ་འདུན་བསྟན་པ་དར་རྒྱས་ཀྱིས་སྦྱར་བའི་དྲང་ངེས་རྣམ་འབྱེད་ཀྱི་སྤྱི་དོན་བཤད་ཟིན་ཏོ།།



