
[001A]༄༅། །ཡེ་ཤེས་ཀྱི་མགོན་པོ་གྲི་གུག་དང་ཚེར་གསེབ་ཆོས་སྐྱོང་བསྟན་མ་གསུམ་གྱི་གཏོར་ཆོག་བཞུགས་སོ།།

[001B] །སྭ་སྟི། ཡེ་ཤེས་ཀྱི་མགོན་པོ་གྲི་གུག་ལ་མཆོད་གཏོར་འབུལ་ཚུལ་དངོས་གྲུབ་ཀུན་སྩོལ་ཞེས་པ། དཔལ་གཤིན་རྗེའི་གཤེད་ཀྱི་ལྷ་ཚོགས་ལ་ཕྱག་འཚལ་ལོ། །དེ་ལ་
འདིར་མགོན་པོ་གྲི་གུག་ལ་མཆོད་གཏོར་འབུལ་ཚུལ་ནི། རང་འཇིགས་བྱེད་ལྟ་བུའི་ང་རྒྱལ་ལ་གནས་བཞིན་པའི་ངང་ནས། ནང་མཆོད་མཆོད་གཏོར་རྣམས་བྱིན་གྱིས་བརླབས་ལ། ཆོས་སྐྱོང་བསྐྱེད་
པ་ནི། སྭ་བྷཱ་ཝས་སྟོང་པར་སྦྱངས། སྟོང་པའི་ངང་ལས་རང་གི་མདུན་དུ་སྣ་ཚོགས་པདྨ་འདབ་མ་བརྒྱད་པའི་ལྟ་བར། རཾ་ལས་ཉི་མ་དང་རོ་གདན་གྱི་སྟེང་དུ། ཧཱུཾ་ལས་གྲི་གུག་ཧཱུཾ་གིས་མཚན་པ། དེ་
ལས་འོད་འཕྲོས། དགྲ་བགེགས་གདུག་པ་ཅན་ཐམས་ཅད་ཚར་བཅད་ཚུར་འདུས་ཡོངས་སུ་གྱུར་པ་ལས། དཔལ་ཡེ་ཤེས་ཀྱི་མགོན་པོ་གྲི་གུག་སྐུ་མདོག་མཐིང་ནག་ཞལ་གཅིག་ཕྱག་གཉིས་པ་

[002A] །ཕྱག་གཡས་འབར་བ་དང་བཅས་པའི་གྲི་གུག་དགྲ་བགེགས་ཀྱི་ཀླད་ལ་འཕྱར་ཞིང། གཡོན་གདུག་པའི་ཁྲག་གིས་གང་བའི་ཐོད་པ་ཐུགས་ཀར་འཛིན་པ། ཞལ་རབ་ཏུ་གདངས་ཤིང་མཆེ་བ་
རྣམ་པར་གཙིགས་པ། སྤྱན་གསུམ་དམར་ལ་ཟླུམ་པ་གློག་ལྟར་འཁྱུག་ཅིང་ཁྲོ་གཉེར་ཤིན་ཏུ་བསྡུས་པ། སྨིན་མ་དང་སྨར་དམར་སེར་རབ་ཏུ་འབར་ཞིང་དབུ་སྐྲ་ཁམ་སེར་གྱེན་དུ་བརྫེས་པ། ཐོད་སྐམ་ལྔའི་དབུ་རྒྱན་
དང་ཁྲག་འཛག་པའི་མགོ་ཕྲེང་ལྔ་བཅུའི་དོ་ཤལ་ཅན། སྦྲུལ་དང་རུས་པའི་རྒྱན་གྱིས་བརྒྱན་པ། སྟག་གི་པགས་པའི་ཤམ་ཐབས་ཅན། སྐུ་ལ་དར་ནག་གི་འཇོལ་བེར་གསོལ་བལ་གསེར་གྱི་སྐ་རགས་བཅིང་པ་
ཞབས་གཡས་བསྐུམས་ཤིང་གཡོན་བརྐྱངས་པའི་སྟབས་ཀྱིས་ཡེ་ཤེས་ཀྱི་མེ་རབ་ཏུ་འབར་བའི་དབུས་ན་བཞུགས་པ། དེའི་གཡས་སུ་སྣ་ཚོགས་པདྨ་དང་ཉི་མ་དང་རོའི་གདན་གྱི་སྟེང་དུ་ཧཱུཾ་ལས་ཙནྡན་གྱི་བེ་ང་ཆེན་
ཧཱུཾ་གིས་མཚན་པ། དེ་ལས་འོད་འཕྲོས། དགྲ་བགེགས་གདུག་པ་ཅན་ཐམས་ཅད་ཚར་བཅད། ཚུར་འདུས་ཡོངས་སུ་གྱུར་པ་ལས་དཔལ་ནག་པོ་ཆེན་པོ་སྐུ་མདོག་མཐིང་ནག་ཞལ་གཅིག་ཕྱག་གཉིས་པ། གཡས་

[002B] གཡོན་པ་ཁྲག་གིས་གང་བའི་ཐོད་པ་འཛིན་པ། ཞལ་རྣམ་པར་འགྱུར་ཞིང་མཆེ་བ་རྣོན་པོ་བཞི་གཙིགས་པ། སྨིན་མ་དང་སྨ་
ར་དམར་སེར་གྱེན་དུ་འཁྱིལ་ཞིང། དབུ་སྐྲ་ཁམ་སེར་གྱེན་དུ་བརྗེས་པའི་རལ་པའི་ཐོར་ཚུགས་ལ་སྦྲུལ་གྱིས་བཅིང་པ། ཐོད་སྐམ་ལྔའི་དབུ་རྒྱན་དང་ཁྲག་འཛག་པའི་མགོ་བོ་རློན་པ་ལྔ་བཅུའི་དོ་ཤལ་ཅན། སྐུ་ལ་དར་ནག་གི་འཇོལ་བར་ལ་གསར་གྱི་སྐ་
རགས་ཀྱིས་བཅིང་པ་གསོལ་པ། ཞབས་ལ་སག་ལྷམ་མན་པས་པ། ཞབས་གཡས་བསྐུམས་ཤིང་གཡོན་བརྐྱངས་པའི་སྟབས་ཀྱིས་བཞུགས་པ། ཡེ་ཤེས་མགོན་པོའི་གཡོན་དུ་བྷྱཽ་ལས་མ་གཅིག་འདོད་པ་ཁམས་ཀྱི་དབང་ཕྱུག་མ་སྐུ་མདོག་
མཐིང་ནག་ཕྱག་གཡས་རལ་གྲི་མེ་ལྕེའི་འཁོར་ལོ་ཅན་དང། གཡོན་ནེའུ་ལེའི་རྐྱལ་པ་འཛིན་པ། སྙན་གཡས་གཡོན་ལ་སེང་གེ་དང་སྦྲུལ་གྱིས་བརྒྱན་ཅིང། མི་ཝགས་དང་གླང་ཆེན་གྱི་ཀོ་བས་སྟོད་གཡོགས་པ། རེ་ལྔའི་ཤམ་ཐབས་ཅན་
ཞབས་གཉིས་བོང་བུ་གྭ་པའི་སྟེང་ན་ཕྱེད་སྐྱིལ་དུ་བཞུགས་པ་ལ་ལྕགས་སྒྲོག་གིས་བརྒྱན་པ། མགོན་པོ་བང་གི་གཡོན་དུ་བྷྱོ་ལས་དཔལ་ལྡན་རེ་མ་ཏི་དྲེའི་རྟ་ལ་ཆིབས་པ། སྲིན་མོ་ཁྲོས་པའི་གཟུགས་ཅན། ཕྱག་གཡས་བདུད་ཀྱི་ཁྲམ་བམ་དང་
གཡོན་ནད་ཀྱི་རྒྱལ་པ་བསྣམས་པ། སྙན་གཡས་ལ་སེང་གེ་དང་གཡོན་ལ་སྦྲུལ་གྱིས་བརྒྱན་ཅིང། ཐོད་སྐམ་ལྔའི་དབུ་རྒྱན་དང། མི་མགོ་རློན་པ་ལྔ་བཅུའི་དོ་ཤལ་ཅན། སྤྱི་བོར་ཟླ་བ་དང། ལྟེ་བར་ཉི་མའི་དཀྱིལ་འཁོར་འཆར་བ། ཁྲག་གི་

[003A]༄༅། །ཐིག་ལེ་དང་ཞག་གི་སོར་རིས་ཐལ་ཆེན་གྱི་ཚོམ་བུས་བརྒྱན་པ། དེ་དག་གི་འཁོར་དུ་ནག་པོ་སྟོང། ཤ་ཟ་འབུམ། མ་མོ་བྱེ་བ། དམ་ཅན་རྒྱ་མཚོའི་ཚོགས་དང་བཅས་པས་བསྐོར་བ། དེ་རྣམས་ཀྱི་སྤྱི་བོར་ཨོཾ་དཀར་པོ། མགྲིན་
པར་ཨཱ་དམར་པོ། ཐུགས་ཀར་ཧཱུཾ་སྔོན་པོ་དེ་ལས་འོད་ཟེར་འཕྲོས། འོག་མིན་གྱི་གནས་དང་བསིལ་བའི་ཚལ་གྱི་དུར་ཁྲོད་ཆེན་པོ་ནས། མགོན་པོ་འཁོར་དང་བཅས་པ་སྤྱན་དྲངས། མངོན་སུམ་དུ་མདུན་གྱི་ནམ་མཁར་བྱོན་པར་བསམ་མོ། །
རོལ་མོ་སྤོས་དུད་དང་བཅས། ཧཱུཾ། རང་བཞིན་ཆོས་ཀྱི་སྐུ་ལས་མ་གཡོས་ཀྱང། །ཆོས་འཁོར་གཉེན་པོ་བསྲུང་ཞིང་སྐྱོང་བའི་ཕྱིར། །ཆོས་དབྱིངས་རྣམས་པར་དག་པའི་ཞིང་ཁམས་ནས། །མགོན་པོ་འཁོར་བཅས་གནས་འདིར་གཤེགས་སུ་
གསོལ། ཤྲཱི་མ་ཧཱ་ཀཱ་ལ་ཡེ། ས་པ་རི་ཝཱ་ར་ཨ་ཧྱ་ཧི་ས་མ་ཛཿ་ཛཿ་ཧཱུཾ་བཾ་ཧོཿ་དམ་ཚིག་པ་དང་གཉིས་སུ་མེད་པར་གྱུར། དེ་ནས་དམ་ཚིག་གི་ཕྱག་རྒྱ་རྡོ་རྗེ་རྩེ་གཅིག་པ་བསྟན་ལ། ཨོཾ་ཤྲཱི་མ་ཧཱ་ཀཱ་ལ་ཡེ། མ་ཧཱ་ཀཱ་ལི་དེ་བའི་ཡེ། ས་མ་ཡ་མ་ནུ་སྨ་
ར་ཡེ། ས་མ་ཡ་མ་ཏི་ཀྲ་མཱ་ཡ། རཀྵཱ་ནྟུ། མགོན་པོ་འཁོར་དང་བཅས་པ་དམ་ཚིག་གི་རིམ་པ་ལ་གནས་པར་མཛོད་ཅིག་ཅེས་དམ་ལ་བཞག་ཧཱུཾ། བསྟན་ལ་གནོད་བྱེད་དགྲ་བོ་རྣམས། །བསྒྲལ་བའི་ཁྲག་གི་རྒྱ་མཚོ་དང། །ལྷ་རྫས་ཡིད་འོང་
མཆོད་ཡོན་ཚོགས། །བསྟན་སྲུངས་འཁོར་དང་བཅས་ལ་འབུལ། །ཨོཾ་ཤྲཱི་མ་ཧཱ་ཀཱ་ལ་ཡ་ས་པ་རི་ཝཱ་ར་ཨརྒྷཾ་པྲ་ཏཱི་ཙྪ་སཱ་ཧཱ། བསྟན་ལ་གནོད་བྱེད་དགྲ་བོ་རྣམས། །བསྒྲལ་བའི་ཁྲག་གི་རྒྱ་མཚོ་དང། །ལྷ་རྫས་ཡིད་འོང་ཞབས་བསིལ་ཚོགས།།

[003B] །ཨོཾ་ཤྲཱི་མ་ཧཱ་ཀཱ་ལ་ཡ་ས་པ་རི་ཝཱ་ར་པཱ་དྱཾ་པྲ་ཏཱི་ཙྪ་སཱ་ཧཱ། དགྲ་བོའི་དབང་པོའི་མེ་ཏོག་དང། །ལྷ་མིའི་ཞིང་ཀུན་ཡོངས་གང་བའི། །མཛེས་པའི་མེ་ཏོག་སྣ་ཚོགས་པ། །བསྟན་སྲུངས་འཁོར་དང་བཅས་ལ་འབུལ་
ཨོཾ་ཤྲཱི་མ་ཧཱ་ཀཱ་ལ་ཡ་ས་པ་ར་ཝཱ་ར་པུཥྤེ་པྲ་ཏཱི་ཙྪ་སཱ་ཧཱ། ཤ་ཆེན་དུད་པའི་བདུག་སྤོས་དང། །གུ་གུལ་ནག་པོ་ཨ་ཀ་རུ། །དྲི་ཞིམ་བདུག་སྤོས་སྣ་ཚོགས་པ། །བསྟན་སྲུངས་འཁོར་དང་བཅས་ལ་འབུལ། །ཨོཾ་ཤྲཱི་མ་ཧཱ་ཀཱ་ལ་ཡ་ས་པ་རི་ཝཱ་ར་དྷཱུ་པེ་པྲ་
ཏཱི་ཙྪ་སཱ་ཧཱ། ཞུན་ཆེན་སྦར་བའི་མར་མེ་དང། །སྤྲིན་བྲལ་ཉི་ཟླའི་འོད་ལ་སོགས། །གླིང་བཞིའི་མུན་སེལ་སྣང་བྱེད་ཚོགས། །བསྟན་སྲུངས་འཁོར་དང་བཅས་ལ་འབུལ། །ཨོཾ་ཤྲཱི་མ་ཧཱ་ཀཱ་ལ་ཡ་ས་པ་རི་ཝཱ་ར་ཨཱ་ལོ་ཀེ་པྲ་ཏཱི་ཙྪ་སཱ་ཧཱ། ག་པུར་གྱིས་
བསྒོས་ཁྲག་ཞག་གི་དྲི་ཆབ་སྟོང་གསུམ་ཡོངས་གང་བ། །དྲི་ཆབ་བྱེ་བྲག་སྣ་ཚོགས་པ། །བསྟན་སྲུངས་འཁོར་དང་བཅས་ལ་འབུལ། །ཨོཾ་ཤྲཱི་མ་ཧཱ་ཀཱ་ལ་ཡ་ས་པ་རི་ཝཱ་ར་གནྡྷེ་པྲ་ཏཱི་ཙྪ་སཱ་ཧཱ། ཞིང་བཅུ་མ་ལུས་བསྒྲལ་བ་ལས། །བྱུང་བའི་ཤ་
རུས་ཞལ་ཟས་དང། །རོ་བརྒྱའི་བཅུད་ལྡན་ཞལ་ཟས་སོགས། །བསྟན་སྲུངས་འཁོར་དང་བཅས་ལ་འབུལ། །ཨོཾ་ཤྲཱི་མ་ཧཱ་ཀཱ་ལ་ཡ་ས་པ་རི་ཝཱ་ར་ནི་ཝི་དྱ་པྲ་ཏཱི་ཙྪ་སཱ་ཧཱ། གསང་བའི་རྔ་ཆུང་ཅད་ཏེའུ། །སིལ་སྙན་དུང་དང་རྔ་བོ་ཆེ། །རྔམ་བརྗིད་སྙན་
པའི་རོལ་མོའི་ཚོགས། །བསྟན་སྲུངས་འཁོར་དང་བཅས་ལ་འབུལ། །ཨོཾ་ཤྲཱི་མ་ཧཱ་ཀཱ་ལ་ཡ་ས་པ་རི་ཝཱ་ར་ཤཔྟ་པྲ་ཏཱི་ཙྪ་སཱ་ཧཱ། དེ་ནས་ནང་མཆོད་འབུལ་བ་ནི། དྲིན་ཅན་རྩ་བ་དང་བརྒྱུད་པར་བཅས་པའི་དཔལ་ལྡན་བླ་མ་དམ་པ་རྣམས་ཀྱི་ཞལ་དུ་

[004A]༄༅། །ཨོཾ་ཨཱ་ཧཱུཾ། ཡི་དམ་དཀྱིལ་འཁོར་གྱི་ལྷ་ཚོགས་རྣམས་ཀྱི་ཞལ་དུ་ཨོཾ་ཨཱ་ཧཱུཾ། ཨོཾ་ཤྲཱི་ཧཱ་ཀཱ་ལ་ཨཾ་ཨཱ་ཧཱུཾ་གིས་མགོན་པོ་གྲི་གུག་དང། ཨོཾ་ཤྲཱི་མ་ཧཱ་ཀཱ་ལ་རཀཤ་དུ་བེཾ་ཛཿ་ཨོཾ་ཨཱཧཱུཾ་གིས་མགོན་པོ་བེང་དང། ཨོཾ་ཤྲཱི་དེ་ཝཱི་ཀཱ་ལི་
དེ་ཝཱི་ཨོཾ་ཨཱ་ཧཱུཾ་གིས་ལྷ་མོ་གཉིས་དང། ཤཱ་ས་ནཱི་མཐར་ཨོཾ་ཨཱ་ཧཱུཾ་གིས་འཁོར་སྤྱི་ལ་འབུལ། དེ་ནས་བཤགས་པ་བྱ་བ་ནི། བདག་ཉིད་ཀྱི་ཐུགས་ཀའི་ཧཱུཾ་ལས་འོད་ཟེར་འཕྲོས་སྐུ་གསུང་ཐུགས་ཀྱི་ལྷ་ཚོགས་མདུང་ཡི་ནམ་མཁར་སྤྱན་དྲངས། དེ་རྣམས་
ཀྱི་གནས་གསུམ་ལས་ཡི་གེ་བརྒྱ་པ་དཀར་དམར་མཐིང་གསུམ་བྱུང། རང་དང་མགོན་པ་འཁོར་བཅས་ཀྱི་གནས་གསུམ་དུ་ཐིམས་པས། རང་གི་སྒོ་གསུམ་གྱི་དམ་ཚིག་ཉམས་ཆགས་དང། ཆོས་སྐྱོང་འཁོར་དང་བཅས་པ་ལ་དེའི་གྲིབ་ཀྱིས་འཕོག་
པ་དག་པར་གྱུར་བར་བསམས་ལ། ཡི་གེ་བརྒྱ་པ་ཉེར་གཅིག་བཟླ། ཧཱུཾ། ཚུལ་བཞིན་བསྟེན་ན་དངོས་གྲུབ་མཆོག་སྩོལ་བའི། །རྩ་བརྒྱུད་བླ་མའི་ཚོགས་རྣམས་དགོངས་སུ་གསོལ། །ཐོག་མེད་དུས་ནས་ནོངས་པ་ཅི་བགྱིས་རྣམས། །གནོད་ཞིང་
འགྱོད་པའི་ཡིད་ཀྱིས་མཐོལ་ལོ་བཤགས། །ལྷན་ཅིག་སྐྱེས་པའི་བདེ་བ་ཆེན་པོའི་དངོས། །དཀྱིལ་འཁོར་ལྷ་ཚོགས་བདག་ལ་དགོངས་སུ་གསོལ། །གསང་སྔགས་རྡོ་རྗེ་ཐེག་པའི་སྒོར་ཞུགས་ནས། །དམ་ཚིག་ཉམས་ཆགས་མ་ལུས་མཐོལ་
ལོ་བཤགས། །རང་བཞིན་ཆོས་སྐུའི་ངང་ལས་མ་གཡོས་ཀྱང། །བདུག་པ་འདུལ་ཕྱིར་ཁྲོ་བོའི་སྐུར་བསྟན་པ། །གྲི་གུག་མགོན་པོ་འཁོར་བཅས་དགོངས་སུ་གསོལ། །ཁྱོད་ཀྱི་སྐུ་གསུང་ཐུགས་དང་འགལ་བ་ཡི། །ལོག་སྤྱོད་བག་མེད་བདག་

[004B] །ལེ་ལོའི་དབང་གིས་མཆོད་གཏོར་ཆག་པ་དང། །དམ་ཉམས་རྫས་ཀྱིས་ལོག་པར་མཆོད་པ་བཤགས། །དཔལ་ལྡན་མགོན་པོ་འཁོར་དང་བཅས་རྣམས་ཀྱིས། །གཡེལ་མེད་བདག་གི་འཕྲིན་ལས་མཛད་པ་ལ། །གཏང་རག་
མ་ཕུལ་བསྒོམ་བཟླས་གཡེལ་ལ་སོགས། །ཐུགས་དང་འགལ་བ་ཅི་བགྱིས་མཐོལ་ལོ་བཤགས། །མདོར་ན་སྒོ་གསུམ་ཉོན་མོངས་དབང་གྱུར་པའི། །འཁྲུལ་ཞིང་ནོངས་པའི་ཚོགས་རྣམས་ཅི་བགྱིས་པ། །རང་རང་ངོ་བོའི་སྒོ་ནས་མ་གྲུབ་པའི། །
རང་བཞིན་སྟོང་པའི་ངག་དུབ་ཤགས་པར་བགྱི། །ཞེས་གདུང་ཤུགས་དྲག་པོའི་སྒོ་ནས་བཤགས་པ་བྱ།།དེ་ནས་བསྐང་རྫས་རྣམས། སྭ་བྷཱ་ཝ་སྟོང་པར་སྦྱངས།།སྟོང་པའི་ངག་ལས་རང་རང་གི་མིང་ཡིག་དང་པོ་ཐིག་ལེས་བརྒྱན་བ་ཞུ་བ་ལས་བྱུང་
བའི། ནག་པོ་ཆེན་པོ་འཁོར་དང་བཅས་པ་མཉེས་པར་བྱེད་པའི་དམ་རྫས། སྤྱན་གཟིགས།།མཆོད་པའི་བྱེ་བྲག་བསམ་གྱིས་མི་ཁྱབ་པ་ཞིག་ནག་པོ་ཆེན་པོ་འཁོར་དང་བཅས་པའི་སྤྱན་ལམ་དུ་འབྱུང་བར་གྱུར་ཅིག་ཨོཾ་སརྦ་བིད་པཱུ་ར་པཱུ་ར་
སཱུ་ར་སཱུ་ར། ཨཱ་ཝཱརྟ་ཡ། ཨཱ་ཝཱརྟ་ཡ་ཧོ། བཛྲ་སྥ་ར་ན་ཁཾ། ཞེས་ནམ་མཁའ་མཛོད་ཀྱི་སྔགས་ཕྱག་རྒྱ་དང་བཅས་པས་བྱིན་གྱིས་བརླབས་ལ། རོལ་མོ་དབྱངས་དང་བཅས་པས་འབུལ་བ་ནི། ཧཱུཾ། དཔལ་ལྡན་གྲི་གུག་མགོན་པོ་འཁོར་བཅས་ལ།།
ལྷན་སྐྱེས་བདེ་བ་ཆེན་པོའི་ཡེ་ཤེས་ནི། །ཡིད་འོང་དགྱེས་པའི་མཆོད་རྫས་སྣ་ཚོགས་སུ། །རབ་ཤར་ལྷ་ལམ་བཀང་ཏེ་འབུལ་བ་ནི། །དམར་ཆེན་རཀྟའི་རྦ་རླབས་མཁའ་ལ་འཕྱོ། །དགྲ་བགེགས་དབང་པོའི་མེ་ཏོག་རི་ལྟར་སྤུངས། །སྦར་ཆེན་

[005A]༄༅། །དུད་པའི་སྦྱིན་གྱིས་ནམ་མཁའ་གང། །ཞུན་ཆེན་སྒྲོན་མེ་འོད་ཟེར་སྟོང་འབར་འདིས། །དཔལ་ལྡང་རི་གུག་མགོན་པོ་འི་ཐུགས་དམ་བསྐད། །བདེ་ཆེན་ནག་པོ་ཆེན་པོའི་ཐུགས་དམ་བསྐད། །མ་ཅིག་འདོད་ཁམས་དབང་ཕྱུག་
ཐུགས་དམ་བསྐད། །འཁོར་ཚོགས་དམ་ཅན་བསྲུང་མའི་ཐུགས་དམ་བསྐད། །འཁོར་བཅས་བདེ་བ་ཆེན་པོས་མཉེས་གྱུར་ནས། །རྣལ་འབྱོར་དམ་ཚིག་ཉམས་པ་སོས་གྱུར་ཅིག་དགྲ་བགེགས་འདུད་རིགས་བར་ཆད་ཞི་བ་དང། །མཆོད་དང་
ཐུན་མོང་དངོས་གྲུབ་མ་ལུས་སྩོལ། །ག་བུར་ཁྲག་ཞག་སྦྱར་བའི་དྲི་ཆ་བ་དང། །ཤི་རུས་སྣ་ཚོགས་སྤུངས་པའི་ཞལ་ཟས་དང། །འཆི་མེད་བདེ་སྟེར་བདུད་རྩིའི་རྒྱ་མཚོ་དང། །སྙན་བརྗིད་རོལ་མོའི་བྱེ་བྲག་མཐའ་ཡས་པས། །དཔལ་ལྡན་གྲི་
གུག་མགོན་པོའི་ཐུགས་དམ་བསྐད། །བདེ་ཆེན་ནག་པོ་ཆེན་པོའི་ཐུགས་དམ་བསྐད། །མ་གཅིག་འདོད་ཁམས་དབང་ཕྱུག་ཐུགས་དམ་བསྐད། །འཁོར་ཚོགས་དམ་ཅན་བསྲུང་མའི་ཐུགས་དམ་བསྐད། །འཁོར་བཅས་བདེ་བ་ཆེན་པོས་མཉེས་
གྱུར་ནས། །རྣལ་འབྱོར་དམ་ཚིག་ཉམས་ཆགས་སོས་གྱུར་ཅིག་དགྲ་བགེགས་བདུད་རིགས་བར་ཆད་ཞི་བ་དང། །མཆོད་དང་ཐུན་དངོས་གྲུབ་མ་ལུས་སྩོལ། །རླུང་ལྟར་མྱུར་མགྱོགས་རྟག་ནག་རྟིང་དཀར་དང། །དྲག་པོའི་དང་སྒྲ་བཞད་པའི་གཡག་
རོག་དང། །མཛེས་ལྡན་ལུག་ནག་དབྱིགས་འཛིན་གང་བ་དང། །མཁའ་ལམ་ཁྱབ་བའི་བྱ་ནག་ཚོགས་རྣམས་ཀྱིས། །དཔལ་ལྡན་གྲི་གུག་མགོན་པོའི་ཐུགས་དམ་བསྐད། །བདེ་ཆེན་ནག་པོ་ཆེན་པོའི་ཐུགས་དམ་བསྐད། །མ་གཅིག་འདོད་ཁམས་

[005B] །འཁོར་ཚོགས་དམ་ཅན་བསྲུང་མའི་ཐུགས་དམ་བསྐད། །འཁོར་བཅས་བདེ་བ་ཆེན་པོས་མཉེས་གྱུར་ནས། །རྣལ་འགྱུར་དམ་ཚིག་ཉམས་ཆགས་སོ་སྒྱུར་ཅིག། །དགྲ་བགེགས་བདུད་རྟིགས་བར་ཆད་ཞི་བ་
དང། །མཆོག་དང་ཐུན་མོང་དངོས་གྲུབ་མ་ལུས་སྩོལ། །དམ་ཉམས་སྲོག་ལ་རྔམ་པའི་ཁྱི་ནག་དང། །འཇིགས་པའི་གཟུགས་ཅན་གཅན་གཟན་སྣ་ཚོགས་དང། །དགྲ་བགེགས་དམག་དཔུང་འཇོམས་པའི་དཔལ་རྩལ་ཅན། །ལས་བྱེད་མི་
ནག་གྱིང་ཕོའི་ཚོགས་རྣམས་ཀྱིས། །དཔལ་ལྡན་གྲི་གུག་མགོན་པོའི་ཐུགས་དམ་བསྐད། །བདེ་ཆེན་ནག་པོ་ཆེན་པོའི་ཐུགས་དམ་བསྐད། །མ་གཅིག་འདོད་ཁམས་དབང་ཕྱུག་ཐུགས་དམ་བསྐད། །འཁོར་ཚོགས་དམ་ཅན་བསྲུང་མིའི་ཐུགས་
དམ་བསྐད། །འཁོར་བཅས་བདེ་ཆེན་པོས་མཉེས་གྱུར་ནས། །རྣལ་འབྱོར་དམ་ཚིག་ཉམས་ཆགས་སོས་གྱུར་ཅིག་དགྲ་བགེགས་དུད་རིགས་པར་ཆད་ཞི་བ་དང། །མཆོག་དང་ཐུན་མོང་དངོས་གྲུབ་མ་ལུས་སྩོལ། །སྲ་རྟན་མཛེས་པའི་
རྡོ་རྗེའི་གོ་ཁྲབ་དང། །རྣོ་ངར་སྟོབས་ལྡན་མཚོན་ཆ་སྣ་ཚོགས་དང། །ཐོད་སྐམ་དབུ་རྒྱན་མི་མགོའི་ཕྲེང་བ་དང། །རུས་པའི་རྒྱན་སོགས་དུར་ཁྲོད་ཆས་རྣམས་ཀྱིས། །དཔལ་ལྡན་གྱི་གུག་མགོན་པོའི་ཐུགས་དམ་བསྐད། །བདེ་ཆེན་ནག་པོ་ཆེན་
པོའི་ཐུགས་དམ་བསྐད། །མ་གཅིག་འདོད་ཁམས་དབང་ཕྱུག་ཐུགས་དམ་བསྐད། །འཁོར་ཚོགས་དམ་ཅན་བསྲུང་མའི་ཐུགས་དམ་བསྐད། །འཁོར་བཅས་བདེ་བ་ཆེན་པོས་མཉེས་གྱུར་ནས། །རྣལ་འབྱོར་དམ་ཚིག་ཉམས་ཆགས་སོགས་

[006A]༄༅། །གྱུར་ཅིག་དགྲ་བགེགས་བདུད་རིགས་བར་ཆད་ཞི་བ་དང། །མཆོག་དང་ཐུན་མོང་དངོས་གྲུབ་མ་ལུས་སྩོལ། །རྟག་གཏོར་རྒྱུན་གཏོར་བསྙེན་ཅིང་སྒྲུབ་པ་དང། །ཐུགས་དམ་གནད་ལ་བསྐུལ་བའི་ཏིང་འཛིན་དང། །གླིང་
བཞི་ལྷུན་པོ་ཉི་ཟླ་རིན་ཆེན་བདུན། །སྐུ་གསུང་ཐུགས་དང་བླ་མེད་རྟེན་རྣམས་ཀྱིས། །དཔལ་ལྡན་གྲི་གུག་མགོན་པོའི་ཐུགས་དམ་བསྐང། །བེང་ཆེན་ནག་པོ་ཆེན་པོའི་ཐུགས་དམ་བསྐང། །མ་གཅིག་འདོད་ཁམས་དབང་ཕྱུག་ཐུགས་དམ་
བསྐང། །འཁོར་ཆོགས་དམ་ཅན་བསྲུང་མའི་ཐུགས་དམ་བསྐང། །འཁོར་བཅས་བདེ་བ་ཆེན་པོས་མཉེས་གྱུར་ནས། །རྣལ་འབྱོར་དམ་ཚིག་ཉམས་ཆགས་སོས་གྱུར་ཅིག་དགྲ་བགེགས་བདུད་རིགས་བར་ཆད་ཞི་བ་དང། །མཆོག་དང་ཐུན་
མོད་དངོས་གྲུབ་མ་ལུས་སྩོལ། ཅེས་ཐུགས་དམ་བསྐངས། དེ་ནས་བཟླས་པ་ནི། རང་གི་ཐུགས་ཀའི་ཧཱུཾ་ལས་འོད་ཟེར་འཕྲོས། མགོན་པོ་གཉིས་ཀྱི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུཾ་དང། ལྷ་མོ་གཉིས་ཀྱི་ཐུགས་ཀར་བྷྱཽམྠིང་
ནག་གི་མཐར་བཟླས་བྱའི་སྔགས་ཀྱིས་བསྐོར་བ་ལ་འཕོག་པས་ཐུགས་རྒྱུད་རང་དབང་མེད་པར་བསྐུལ། བདག་ཉིད་ཀྱིས་བསྐུལ་བའི་ལས་ཐམས་ཅད་སྒྲུབ་པར་བསམས་ལ། ཡེ་ཤེས་མགོན་པོ་ལ། ཨོཾ་མ་ཧཱ་ཀཱ་ལ་ཡ་ཧ་ན་ཧ་ན་ཧཱུཾ་ཕཊ། ཅེས་
དང། མགོན་པོ་བེང་ལ། ཨོཾ་ཤྲཱི་མ་ཧཱ་ཀཱ་ལ་རཀྵ་དུ་བེཾ་ཛཿ་ཞེས་པ་སྙིང་པོ་དང། གཉིས་ཀའི་རྩ་སྔགས། ཤཱ་ས་ནའང་ཅུང་ཟད་བཟླས། ཨོཾ་བཛྲ་རཀྵ་རེ་མ་ཏི་ཡཀྵ་ས་མ་ཡ་ཧཱུཾ་ཕཊ། ཅེས་པ་དང། ཨོཾ་རུ་རུ་ཙ་ཕལ་ཨག་ཤུག་མེ་ཧཱུཾ་ཕཊ་

[006B] ཞེས་པ་གཉིས་གང་མང་བཟླས། དེ་ནས་ཡི་གེ་བརྒྱ་པ་བཟླས་ནས་ལྷག་ཆད་བསྐངས། དེ་ནས་གཏོར་མ་ནང་མཆོད་ལྟར་བྱིན་གྱིས་བརླབས་ནས་འབུལ་བ་ནི། གྲི་གུག་མགོན་པོ་འཁོར་དང་བཅས་པའི་ལྗགས་ཧཱུཾ་ལས་སྐྱེས་པའི་རྡོ་རྗེ་རྩེ་
གཅིག་པ་དམར་པོ་འོད་ཀྱི་སྦུ་གུ་ཅན་དུ་གྱུར་པས་གཏོར་མའི་བཅུད་ཐམས་ཅད་རྡུབས་ཏེ་གསོལ་བར་བསམས་ལ། ཨོཾ་ཤྲཱི་མ་ཧཱ་ཀཱ་ལ་ཡེ། ཤྲཱི་མ་ཧཱ་ཀཱ་ལ། རཀཤན་དུ་བེཾ་ཛཿ་ཤྲཱི་དེ་ཝཱི་ཀཱ་ལཱི་དེ་ཝཱི་ཡེ། ས་པ་རི་ཝཱ་ར། ན་མཿ་སརྦ་ཏ་ཐཱ་ག་ཏ་བྷྱོ་བི་
ཤྭ་མུ་ཁེ་བྷྱ་སརྦ་ཐ་ཁཾ་ཨུཏྤ་ཏེ་སྤ་རཎ་ཧི་མཾ་ག་ག་ན་ཁཾ་གྲི་ཧྞེ་དཾ་པ་ལིཾ་ཏ་ཡ་སཱ་ཧཱ། ཞེས་པ་བདུན་ནམ་གསུམ་ཙམ་གྱིས་གཏོར་མ་ཕུལ། དེ་ནས་མཆོད་པ་དང་ནང་མཆོད་ཕུལ་ནས་འཕྲིན་ལས་འཆོལ་བ་ནི། ཧཱུཾ། གཙང་ཞིང་གཙང་མར་སྦྱར་བའི་
མཆོད་སྦྱིན་གྱི་གཏོར་མ་རྒྱན་དམ་པ་དང་ལྡན་པ། ཁ་དོག་དམ་པ་དང་ལྡན་པ། ས་གཞི་ལས་རྒྱ་ཆེ་བ། དབུས་ཀྱི་རི་རྒྱལ་ལས་འཕང་མཐོ་བ་གསེར་གྱི་རི་བདུན་ལས་བརྗིད་ཆགས་པ། ཉི་ཟླ་གཟའ་སྐར་ལས་འོད་གསལ་བ་འདི་ཉིད་འབུལ་ཞིང་
བསྔོ་བའི་གནས་སུ་གྱུར་པ་ནི། མ་ཧཱ་ཀཱ་ལ་མགོན་པོ་གྲི་གུག་ནག་པོ་ཆེན་པོ་འཁོར་དང་བཅས་པ་ཁྱེད་རྣམས་ལ་འབུལ་ལོ། །འདི་བཞེས་ལ་སངས་རྒྱས་ཀྱི་བསྟན་པ་སྲུངས། དཀོན་མཆོག་གི་དབུ་འཕང་བསྟོད། ཆོས་མི་ནུབ་པའི་རྒྱལ་མཚན་
ཚུགས། ཁྱད་པར་དུ་ཡང་རྣལ་འབྱོར་པ་བདག་ཅག་འཁོར་དང་བཅས་པ་རྣམས་ཀྱི་འགལ་རྐྱེན་ཐམས་ཅད་སོལ། མཐུན་རྐྱེན་ཐམས་ཅད་སྒྲུབས། དགྲ་བགེགས་ཐམས་ཅད་ཐུལ། ལས་བཞིའི་འཕྲིན་ལས་ཐམས་ཅད་ཡིད་བཞིན་དུ་འགྲུབ་པར་

[007A]༄༅། །མཛོད་ཅིག་ཅེས་འཕྲིན་བཅོལ་བྱ། དེ་ནས་རོལ་མོ་དབྱངས་དང་བཅས་པས་བསྟོད་བ་བྱ་བ་ནི། ཧཱུཾ། ཆོས་ཉིད་ངང་ལས་པདྨ་ཉི་མའི་སྟེང། །འཇིགས་པའི་གཟུགས་ཅན་ཞལ་གཅིག་ཕྱག་གཉིས་པ། །བརྐྱངས་བསྐུམས་
སྟབས་ཀྱིས་བདུག་པའི་ལུས་བརྫིས་ཤིང། །འཇིགས་པ་རྣམས་ཀྱང་འཇིགས་པར་མཛད་ལ་འདུད། །བསྐལ་པ་འཇིག་པའི་མེ་ལྟར་མི་བཟད་པའི། །ཡེ་ཤེས་མེ་དཔུང་འབར་བའི་ཀློང་དཀྱིལ་ན། །དམ་ཅན་རྒྱ་མཚོས་བསྐོར་བའི་དཔའ་བོ་ཁྱོད་
གར་དགུའི་ཉམས་ཀྱིས་རོལ་པར་མཛད་ལ་འདུད། །ཕྱག་གཡས་རྣོ་ཞིང་འབར་བའི་གྲི་གུག་གིས། །དགྲ་བགེགས་རྩད་ནས་གཅོད་པའི་འཕྲིན་ལས་མཛད། །གདུག་པའི་ཁྲག་གིས་གང་བའི་ཐོད་པ་ནི། །གཡོན་པའི་ཕྱག་གིས་ཐུགས་ཀར་
འཛིན་ལ་བསྟོད། །རབ་བརྗིད་ཨིནྡྲ་ནཱི་ལའི་རི་བོའི་རྩེར། །དུས་མཐའི་མེ་ཆེན་གྱེན་དུ་མཆེད་པ་བཞིན། །དབུ་སྐྲ་དམར་སེར་གྱེན་དུ་བརྗེས་པ་ཡིས། །སྟེང་གི་བགེགས་ཚོགས་སྐྲག་པར་མཛད་ལ་འདུད། །བརྐྱངས་བསྐུམས་ཞབས་ནི་ཅུང་
ཟད་བརྡབས་པས་ཀྱང། །རྒྱ་མཚོའི་གོས་ཅན་མཐའ་དག་འདར་བྱེད་ཅིང། །འོག་ཕྱོགས་བགེགས་དཔུང་རྡུལ་དུ་བརླག་མཛད་པ། །དཔལ་ལྡན་ནག་པོ་ཆེན་པོའི་ཞབས་ལ་འདུད། །ཉི་ཟླ་འབར་བའི་སྡང་མིག་བགེགས་ལ་གཟིར། །ཁྲོ་གཉེར་
རབ་བསྡུས་སྨིན་མ་གློག་ལྟར་འཁྱུག་བ་སྤུ་དུས་མཐའི་མེ་ལྟར་འབར་བ་ཡིས། །བར་གྱི་བགེགས་ཚོགས་སྲེག་པར་མཛད་ལ་འདུད། །རབ་འཇིགས་ཞལ་གྱི་ཆར་སྤྲིན་ནག་པོ་ལས། །ལྗགས་ཀྱི་གློག་འཕྲེང་ཀུན་ནས་རབ་འཁྱུག་ཅིང་

[007B] །བདུད་ཀྱི་གནས་རྣམས་ཕྱེ་མར་འཐག་ལ་འདུད། །དྲག་པོའི་དབུགས་འཕྲེང་དུས་མཐའི་རླུང་ཚུབ་བཞིན། །དྲག་པོའི་ཤ་ཁྲག་མཆེ་བའི་ཁྱོགས་ལ་ལེན། །དྲག་པོའི་རྐན་རྡེབ་འཇིགས་པའི་གང་རྒྱངས་
ཀྱིས། །བདུད་ཀྱི་སྲོག་རྣམས་ངེས་པར་འགོག་ལ་འདུད། །འཇིགས་རུངས་ཐོད་སྐམ་ལྔ་ཡི་དབུ་རྒྱན་དང། །ཁྲག་འཛག་མི་མགོའི་འཕྲེང་བའི་དོ་ཤལ་ཅན། །རུས་པའི་རྒྱན་དང་རིན་ཆེན་ཕྲེང་བ་དང། །སྦྲུལ་གདུག་རྒྱན་གྱིས་བརྒྱན་པ་ཁྱོད་ལ་
བསྟོད། །གཡས་ན་རི་བོ་འགྱིང་འདྲ་བརྗིད་པའི་སྐུ། །ལེགས་ལྡན་ནག་པོ་ཞལ་གཅིག་ཕྱག་གཉིས་ཀྱིས། །ཙནྡན་བེང་ཆེན་ཐོད་ཁྲག་འཛིན་མཛད་པ། །དམ་ཚིག་ཅན་གྱི་དགྲ་ལྷ་ཁྱོད་ལ་འདུད། །གཡོན་ན་དཔལ་ལྡན་འདོད་ཁམས་དབང་
ཕྱུག་མ། །བོང་བུ་གཞོན་མི་སྡུག་འཇིགས་པའི་གཟུགས། །ཞལ་གཅིག་ཕྱག་གཉིས་རལ་གྲི་ཐོད་ཁྲག་འཛིན། །འཕྲིན་ལས་མྱུར་སྒྲུབ་ལྷ་མོ་ཁྱོད་ལ་བསྟོད། །རླུང་ལྟར་མགྱོགས་པའི་དྲེའུ་སྔོན་མོ་ཆིབས། །དམ་ཉམས་དགྲ་ལ་ཤིན་ཏུ་ཁྲོས་
པའི་སྐུ། །སྒྲུབ་པ་པོ་ལ་ཤིན་ཏུ་བརྩེ་བའི་མ། །དཔལ་ལྡན་ལྷ་མོ་རེ་མ་ཏི་ལ་བསྟོད། །ཤ་དང་ཁྲག་ལ་རོལ་པའི་ཁྱི་ནག་དང། །མི་ནག་བྱ་ནག་མཁའ་ལྡིང་དབང་པོ་སོགས། །འཕྲིན་ལས་སྒྲུབ་ལ་ཐོགས་པ་མི་མངའ་བའི། །སྤྲུལ་པའི་ཕོ་
ཉ་རྣམས་ཀྱང་བསྟོད་པར་བགྱི། ཞེས་ཐམས་ཅད་མཁྱེན་པ་དགེ་འདུན་གྲུབ་ཀྱིས་མཛད་པའི་བསྟོད་པས་བསྟོད་ཅིང། ལོང་སྐབས་བྱུང་ན། ཧཱུཾ། དུས་གསུམ་རྒྱལ་བ་ཀུན་གྱི་འཕྲིན་ལས་ནི། །གང་འདུལ་ཐབས་ཀྱིས་དྲག་པོའི་སྐུར་བསྟན་

[008A]༄༅། །ནས། །བསྟན་ལ་གནོད་པའི་དགྲ་བགེགས་ཚར་གཅོད་པ། །མགོན་པོ་ལེགས་ལྡན་ནག་པོ་ཁྱོད་ལ་བསྟོད། །སྣ་ཚོགས་པདྨ་ཉི་མའི་གདན་སྟེང་དུ། །མིག་ཟུམ་དབུགས་བྲལ་སྐྱེ་བོའི་སྟེང་དུ་ནི། །རབ་བརྗིད་མིག་སྨན་
ལྷུན་པོ་བརྩེགས་པ་བཞིན། །འཇིགས་རུངས་ཁྲོས་པའི་གར་མཛད་ཁྱོད་ལ་བསྟོད། །ཞལ་གདངས་མཆེ་བ་མི་བཟད་གཙིགས་པའི་ཞལ། །སྤྱན་གསུམ་སྨ་ར་དུས་མཐའི་མེ་ལྟར་འབར། །རལ་པ་དམར་སེར་གྱེན་དུ་བརྫེས་པའི་མཐར། །ཐོད་
སྐམ་རིན་ཆེན་འབར་བས་བརྒྱན་ལ་བསྟོད། །ཕྱག་གཡས་ཙནྡན་བེང་ཆེན་སྒོ་གསུམ་ནས། །བདུད་འདུལ་སྤྲུལ་པའི་དམག་དཔུང་བྱེ་བ་འགྱེད། །གཡོན་པ་ཁྲག་ལྡན་ཐོད་པ་ཞལ་དུ་གསོལ། །རེས་འགའ་ལྕགས་ཀྱི་པར་པུ་བསྣམས་ལ་བསྟོད།།
སྐུ་ལ་ལྷབ་ལྷུབ་དར་ནག་བེར་ཆེན་དང། །ཁྲག་འཛག་མི་མགོ་ལྔ་བཅུའི་ཕྲེང་བས་བརྒྱན། །གཡས་བསྐུམས་གཡོན་བརྐྱངས་ཞབས་ཀྱིས་ས་གསུམ་གཡོ། །དམ་ཉམས་སྲོག་འཕྲོག་བཤན་པ་ཁྱོད་ལ་བསྟོད། །དཔལ་ལྡན་ལྷ་མོ་སྲིད་གསུམ་
ཀུན་གྱི་བདག་རྫུ་འཕྲུལ་ཤུགས་ལྡན་དྲེ་རྟ་རྐང་གསུམ་ཆིབས། །ནང་བདག་མ་མོ་བྱེ་བའི་འཁོར་གྱིས་བསྐོར། །དཔལ་ལྡན་འདོད་ཁམས་གཙོ་མོ་ཁྱོད་ལ་བསྟོད། །གཞན་ཡང་ནག་པོ་འབུམ་དང་ཤ་ཟ་སྟོང། །ཁྲག་འཐུང་བྱེ་བ་དམ་ཅན་རྒྱ་
མཚོའི་ཚོགས། །ས་དང་བར་སྣང་ནམ་མཁའི་ཁྱོན་གང་བ། །བསྟན་དགྲ་ཐལ་བར་བརླག་མཛད་ཁྱོད་ལ་བསྟོད། །དཔལ་ལྡན་ནག་པོ་ཆེན་པོ་འཁོར་བཅས་ཀྱིས། །ནམ་མཁའ་གང་བའི་མཆོད་གཏོར་འདི་བཞེས་ལ། །རྒྱལ་བའི་བསྟན་

[008B] །བསྟན་འཛིན་སྐྱེས་བུ་ཐམས་ཅད་ཞབས་བརྟན་མཛོད། །རྒྱལ་བའི་བསྟན་དང་བསྟན་འཛིན་རྣམས་ལ་འཚེ། །ཁྱད་པར་རྣལ་འབྱོར་བདག་ཅག་འཁོར་བཅས་ལ། །འཁུ་བའི་སེམས་འཆང་དགྲ་དང་བགེགས་རྣམས་ཀྱི་
སྙིང་ཁྲག་འཐུངས་ལ་མྱུར་དུ་ཚར་ཆོད་ཅིག་ཕྱི་ནང་བར་ཆད་ཉེར་འཚེ་ཞི་བ་དང། །ཚེ་དང་བསོད་ནམས་བཤད་སྒྲུབ་རྒྱས་པ་དང། །འཇིག་རྟེན་གསུམ་པོ་དབང་དུ་འདུ་པ་སོགས། །ཇི་ལྟར་བཅོལ་བའི་འཕྲིན་ལས་འགྲུབ་པར་མཛོད། ཅེས་པས་བསྟོད་
ཅིང། དེ་ནས་མཇུག་ཆོག་གི་རིམ་པ་ཆོས་སྐྱོང་སྤྱི་འགྲོ་ལྟར་བྱ་ཞིང། འདོད་དོན་ལ་གསོལ་བ་གདབ་པ་དང་ཤིས་པ་བརྗོད་པ་སོགས་སྐབས་དང་བསྟན་ནས་བྱའོ། ཞེས་གྲི་གུག་མགོན་པོ་ལ་མཆོད་གཏོར་འབུལ་ཚུལ་དངོས་གྲུབ་ཀུན་སྩོལ་ཞེས་
བྱ་བ་འདི་ནི། ལ་མོ་ཆོས་སྐྱོང་ཆེན་པོའི་དྲུང་ཡིག་པ་བསོད་ནམས་གྲགས་པས་བསྐུལ་བའི་དོར་ཐམས་ཅད་མཁྱེན་པ་དགེ་འདུན་གྲུབ་ཀྱིས་མཛད་པའི་གྲི་གུག་གི་བསྟོད་པའི་དགོངས་པ་ཐམས་ཅད་མཁྱེན་པ་དགེ་འདུན་རྒྱ་མཚོས། ཆོས་སྐྱོང་བཞི་སྦྲག་
གི་གཏོར་ཆོག་ཏུ་བཀྲལ་བ་ལ་གཞི་བྱས་ནས་ཆོས་སྨྲ་བའི་བཙུན་པ་བློ་བཟང་ཡེ་ཤེས་ཀྱིས་བཀའ་གདམས་ཕོ་བྲང་དུ་སྦྱར་བ་བའོ།། མངྒལཾ།། ་ལ་མོ་ཆོས་སྐྱོང་ཆེན་པོ་ལ་གཏོར་མ་འབུལ་ཚུལ་ནི། རང་ཡི་དམ་གྱི་ང་རྒྱལ་ལ་གནས་པས་
མཆོད་གཏོར་རྣམས་བླ་མེད་ལྟར་བྱིན་གྱིས་བརླབས། རང་གི་ཐུགས་ཀའི་ཧཱུཾ་སྔོན་པོའི་འོད་ཟེར་ལྕགས་ཀྱུའི་རྣམ་པ་ཅན་གྱིས་ཆོས་སྐྱོང་ཆེན་པོ་འཁོར་དང་བཅས་པ་སྐད་ཅིག་གིས་སྤྱན་དྲངས་པར་བསམས་ལ། ཀྱཻ། རིན་ཆེན་མང་སྤྲུལ་རྣམ་

[009A]༄༅། །མང་ཐོས་པའི་སྲས། །དབང་གི་མདོག་ཅན་མདུང་དམར་ཞགས་པ་འཛིན། །བསྟན་པ་ཚུལ་བཞིན་བསྲུང་མཛད་དགེ་གཉེན་ཆེ། །རྩེ་གཅིག་གུས་པའི་ཡིད་ཀྱིས་སྤྱན་འདྲེན་ན། །རང་བཞིན་ཆོས་སྐུའི་དབྱིངས་ལས་མ་
གཡོས་པར། །སྣ་ཚོགས་སྤྲུལ་པས་བསྟན་པ་སྐྱོང་ཕྱིར་དུ། །ཡིད་ལྟར་མགྱོགས་པས་ལྷ་ཡི་ལམ་ཡངས་པོར། །འཁོར་བཅས་ཐོགས་པ་མེད་པར་གཤེགས་སུ་གསོལ། །སྔོན་ཚེ་གྲུབ་དབང་པདྨ་འབྱུང་གནས་ཀྱིས། །ཇི་ལྟར་བསྒོ་བཞིན་
བཀའ་ལས་མི་འདའ་བར། །བསྟན་དགྲ་འཇོམས་ཤིང་བསྟན་འཛིན་བུ་བཞིན་དུ། །སྐྱོང་མཛད་དགེ་བསྙེན་ཆེན་པོར་ཕྱག་འཚལ་ལོ། །དངོས་བཤམས་ཡིད་སྤྲུལ་མཆོད་སྤྲིན་རྒྱ་མཚོས་མཆོད། །དམ་ཚིག་ཉམས་ཆགས་གནོད་ཞིང་འགྱོད་པས་
བཤགས། །རྣམ་དཀར་ཡི་རང་བསྐུལ་ཞིང་གསོལ་བཏབ་པའི། །དགེ་ཚོགས་མ་ལུས་བསྟན་པ་རྒྱས་ཕྱིར་བསྔོ། །དེ་ནས་བྱིན་གྱིས་བརླབས་པའི་གཏོར་མ་འབུལ་བ་ནི། ཆོས་སྐྱོང་འཁོར་དང་བཅས་པའི་ལྗགས་འོད་ཟེར་གྱི་སྦུ་གུས་གཏོར་
མའི་བཅུད་རྣམས་དྲངས་ཤིང་གསོལ་བས། ཐུགས་རྒྱུད་བདེ་བ་ཆེན་པོས་དགྱེས་ཤིང་ཚིམས་ནས་མཐུ་སྟོབས་དང་ནུས་པ་སྔར་ལས་ཀྱང་རྒྱས་པར་བསམས་ནས། ཨོཾ་པྲ་ཧྨ་ཎ་ཡས་པ་རི་ཝཱ་ར་ཨི་དཾ་བ་ལིཾ་ཏ་ཁ་ཁ་ཁཱ་ཧི་ཁཱ་ཧི་ཞེས་པ་ཉེར་གཅིག་
གམ་བདུན་ཡན་ཆད་ཀྱིས་མ་ཡེངས་པར་དམིགས་པ་བརྟན་པོས་ཕུལ་ལ། ཀྱཻ། དངོས་གྲུབ་ཆར་འབེབས་རྣམ་མང་ཐོས་པའི་བུ། །འཕྲིན་ལས་རྣམ་བཞིས་བསྟན་པ་བསྲུང་མཛད་ཅིང། །བསྟན་འཛིན་བུ་བཞིན་སྐྱོང་བའི་དམ་ཚིག་ཅན། །རྒྱལ་

[009B] །ཆོས་སྐྱོང་ཆེན་པོའི་བཀའ་ལས་མི་འདའ་བའི། །ལྷ་ཀླུ་སྡེ་བརྒྱད་རྫུ་འཕྲུལ་མཐུ་སྟོབས་ཅན། །ཡང་བྲན་དམ་ཅན་རྒྱ་མཚོ་འཁོར་བཅས་ལ། །འཕྲིན་ལས་ཐོགས་མེད་བསྒྲུབ་ཕྱིར་བསྟོད་པར་བགྱི།།
རྒྱལ་བའི་བསྟན་པ་སྤྱི་དང་ཁྱད་པར་དུ། །ཁམས་གསུམ་ཆོས་ཀྱི་རྒྱལ་པོ་ཙོང་ཁ་པའི། །བསྟན་དང་བསྟན་འཛིན་བུ་བཞིན་སྐྱོང་བ་དང། །མདོ་སྔགས་བཤད་སྒྲུབ་དར་ཞིང་རྒྱས་པར་མཛོད། །བསྟན་དང་བསྟན་འཛིན་རྣལ་འབྱོར་འཁོར་བཅས་ལ།།
གནོད་ཅིང་འཚེ་བའི་མི་དང་མི་མིན་ཚོགས། །ཇི་ལྟར་འཚམ་པའི་ཆད་པས་ཚར་ཆོད་ལ། །རྒྱལ་བའི་བསྟན་ལ་གནས་པའི་འཕྲིན་ལས་མཛོད། །འཇིག་རྟེན་ཁམས་སུ་ནད་ཡམས་མུ་གེ་དང། །འཐབ་རྩོད་ལོ་ཉེས་སད་སེར་ཐན་པ་སོགས། །ཕྱི་
ནང་ཉེར་འཚེ་མ་ལུས་ཞི་བ་དང། །དཔལ་འབྱོར་ལེགས་ཚོགས་རྒྱས་པའི་འཕྲིན་ལས་མཛོད། །མཐུ་སྟོབས་དབང་ཕྱུག་པདྨ་ཀ་ར་ཡིས། །དབང་བསྐུར་བསྟན་པ་བསྲུང་བར་བཀའ་བསྒོས་བཞིན། །ནམ་ཡང་གཡེལ་བ་མེད་པའི་དམ་ཚིག་ཅན། །ལྷ་
ཆེན་ཚངས་པ་ཆེན་པོའི་བཀྲ་ཤིས་ཤོག་ཅེས་སོགས་བཀྲ་ཤིས་སྐབས་སུ་གང་བབ་བྱའོ། །ཞེས་པ་འདི་ཡང་ཆོས་སྐྱོང་ཆེན་པོའི་དྲུང་ཡིག་པ་བསོད་ནམས་གྲགས་པས་བསྐུལ་པ་ལྟར། ཤཱཀྱའི་བཙུན་པ་བློ་བཟང་ཡེ་ཤེས་ཀྱིས་བཀའ་གདམས་
ཕོ་བྲང་དུ་སྦྱར་བ་དགེ་ལེགས་འཕེལ།།    ༈    ཚེར་གསེབ་ཀྱི་བསྟན་མ་ལ་གཏོར་མ་འབུལ་ཚུལ་ནི། མཆོད་གཏོར་རྣམས་ཨ་ཀཱ་རོས་བྱིན་གྱིས་བརླབས་ནས། དུས་གསུམ་རྒྱལ་བ་ཀུན་གྱི་ཡུམ་གཅིག་མ། །དཔལ་ལྷ་མོ་ཤེལ་དཀར་

[010A]༄༅། །ཞུན་མའི་མདོག་མདའ་དར་ནོར་གཞོང་བཟུངས་ནས་མཆོག་སྟེར་མ། །སྤྱན་འདྲེན་མཆོད་པའི་གནས་འདིར་གཤེགས་སུ་གསོལ། །འཆི་མེད་ལམ་ཀུན་ཡོངས་སུ་གང་བ་ཡི། །ལྷ་མིའི་ཞལ་ཟས་རི་ལྟར་སྤུངས་པ་དང། །སྙན་ཅིང་བརྗེད་པའི་སྒྲ་
ལྡན་རོལ་མོ་སོགས། །དགྱེས་པ་བསྐྱེད་ཕྱིར་མཆོད་སྤྲིན་སྣ་ཚོགས་འབུལ། །རླུང་ལྟར་མྱུར་མགྱོགས་རྟ་ཡི་ཚོགས་རྣམས་དང། །རབ་བརྗིད་གངས་རིའི་མདངས་ཆགས་ཞོལ་མོ་དང། །དར་གྱི་ཅོད་པན་གྱིས་མཛེས་ར་དང་ལུག་དཔལ་ལྡན་ལྷ་མོ་འཁོར་དང་བཅས་
ལ་འབུལ། །འཆི་མེད་བདུད་རྩིའི་བཏུང་བརྒྱ་མཚོ་དང། །དྲི་ཞིམ་སྤོས་ཀྱི་དུད་པ་སྤྲིན་ལྟར་འཁྲིགས། །སྨན་སྣ་འབྲུ་སྣ་རིན་ཆེན་རྣམ་ལྔ་སོགས། །བསྟན་སྐྱོང་ཆེན་མོ་འཁོར་དང་བཅས་ལ་འབུལ། །དེ་ནས་གཏོར་མ་འབུལ་བ་ནི། ཨ་ཀཱ་རོ་ལན་གསུམ་མམ་བདུན་གྱིས་གཏོར་མ་
ཕུལ། དེ་རྗེས་གཞི་བདག་ལ་བསྔོས་ལ། བྷྱཽ་ངག་གི་དཔལ་སྟེར་ཚངས་པའི་བུ་མོ་མཆོག་བོད་ཁམས་རྒྱལ་བའི་བསྟན་པ་བསྲུང་ཕྱིར་དུ། །རབ་མཛེས་ཞི་བའི་ཉམས་ལྡན་ཡིད་འཕྲོག་མ། །ཆོས་འཁོར་དགེ་འདུན་སྡེ་བཅས་སྐྱོང་ལ་བསྟོད། །སྔོན་ཚེ་མཚོ་སྐྱེས་རྡོ་རྗེས་བཀའ་བསྒོས་
བཞིན། །རྒྱལ་བའི་བསྟན་པ་བསྲུང་ལ་གཡལ་མེད་ཅིང། །བར་ཆད་གེགས་ཀྱི་མཚན་མ་ཀུན་ཞི་ཞིང། །ཚེ་རིང་དཔལ་འབྱོར་ལེགས་ཚོགས་རྒྱས་པར་མཛོད། །ཁྱད་པར་ཀུན་མཁྱེན་གཉིས་པ་ཙོཨྔ་ཁ་པའི། །བཤད་སྒྲུབ་བསྟན་པ་ཕྱོགས་མཐར་རྒྱས་པ་དང། །འཇིག་རྟེན་ཁམས་སུ་ལོ་ཏོག་
རྩི་བཅུད་འཕེལ། །བདེ་སྐྱིད་མངའ་ཐང་འབྱོར་པ་རྒྱས་པར་མཛོད། །སྡེ་སྣོད་གསུམ་དང་ཞེས་སོགས་བཀྲ་ཤིས་སྐབས་དང་བསྟུན་ནས་བྱ་ཞེས་པའང་ལ་མོ་ཆོས་སྐྱོང་ཆེན་པོའི་དྲུང་ཡིག་པ་བསོད་ནམས་གྲགས་པས་བསྐུལ་བའི་ངོར་ཆོས་སྨྲ་བའི་བཙུན་པ་བློ་བཟང་ཡེ་ཤེས་ཀྱིས་སྨྲས་པའོ། །བཀྲ་ཤིས་

[010B][BLANK PAGE]



