
[001A]༄༅། །རྡོ་རྗེ་འཆང་ཆེན་པོ་པཎ་ཆེན་ཆོས་ཀྱི་རྒྱལ་པོ་རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོས་ཆོས་གྲྭ་ཆེན་པོ་བཀྲ་ཤིས་ལྷུན་པོའི་ཚོགས་
ཆེན་འདུས་སྡེ་ཆེན་པོའི་དབུས་སུ་གཏོར་མ་བརྒྱ་རྩའི་དམར་ཁྲིད་རྒྱས་པར་སྩལ་སྐབས། གསུང་བཤད་ཕལ་མོ་ཆེའི་ཟིན་བྲིས་སྐལ་ལྡན་སྤྱི་ནོར་ཞེས་བྱ་བ་བྮུགྶོ། །

[001B] །རྗེ་བཙུན་བླ་མ་དམ་པ་དམིགས་པ་མེད་པའི་ཐུགས་རྗེ་ཆེན་པོ་དང་ལྡན་པ་དེ་ཉིད་ཀྱི་ཞབས་ལ་སྒོ་གསུམ་གུས་པ་ཆེན་པོས་ཕྱག་འཚལ་
ལོ༑ ༑ཚེ་རབས་ཐམས་ཅད་དུ་རྗེས་སུ་བཟུང་དུ་གསོལ། འདིར་དཔལ་ལྡན་བླ་མ་རྡོ་རྗེ་འཆང་ཆེན་པོ་དོན་གྱི་སླད་དུ་མཚན་ནས་སྨོས་ཏེ་བདག་གི་མཁན་རིན་པོ་ཆེ་
རྗེ་བཙུན་བློ་བཟང་དཔལ་ལྡན་ཡེ་ཤེས་དཔལ་བཟང་པོ་དེ་ཉིད་ཀྱི་ཞལ་སྔ་ནས་ཆོས་གྲྭ་ཆེན་པོ་བཀྲ་ཤིས་ལྷུན་པོའི་ཚོགས་ཆེན་འདུས་སྡེ་ཆེན་པོའི་དབུས་སུ་
གཏོར་མ་བརྒྱ་རྩའི་དམར་ཁྲིད་རྒྱས་པར་སྩལ་སྐབས། བདག་སཾ་གྷའི་མིང་ཅན་གྱིས་རང་བློར་འཇགས་པ་རགས་པ་ཞིག་བརྗེད་ཐོའི་ཚུལ་དུ་རང་དང་བླ་

[002A]༄༅། །མ་དེ་ཉིད་ལ་མི་ཕྱེད་པའི་དད་པ་ཡིད་ཆེས་ཀྱི་དྭང་བའི་སྒོ་ནས་གསུང་ལ་ཉམས་ལེན་མཛད་འདོད་པའི་བཤེས་གཉེན་རྣམས་ཀྱི་བརྗེད་བྱང་ཟིན་བྲིས་སུ་
བཀོད་པ་ལ། དེ་ཡང་མི་འཇིགས་སེང་གེའི་ཁྲི་འཕང་མཐོན་པོར་རབ་ཏུ་བརྗིད་པའི་སྐུ་ཡི་དཀྱིལ་འཁོར་ལྷམ་མེ་ལྷང་དེར་ཐུགས་ཀྱི་དགྱེས་པ་ཆེན་པོ་དང་བཅས་ཏེ་བཞུགས་ནས་
སྔོན་འགྲོའི་མཐའ་བསྐོར་གསོལ་འདེབས་མཎྜལ་དང་བཅས་པ་སྔོན་དུ་སོང་རྗེས་དར་གཅིག་བཞུགས་ནས། ནག་པོའི་ཕྱོགས་རྣམས་ཟིལ་གྱིས་གནོན་པར་དཔའ་བོ་བགད་མོ་
མགུལ་གསལ་ཚུལ་དུ་ལན་གསུམ་ཙམ་མཛད་དེ། དེང་རྡོ་རྗེའི་ཚིག་འདི་སྐད་ཅེས་བཀའ་སྩལ་ཏོ། །མ་གྱུར་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་དོན་
དུ་མྱུར་བ་མྱུར་བར་བླན་མེད་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་ཐོབ་པར་བྱ། དེའི་ཕྱིར་དུ་དམ་པའི་ཆོས་ཟབ་མོ་གསན་སྙམ་པའི་ཀུན་སློང་

[002B] གསན་པར་བྱ་བའི་ཆོས་ནི་སྟོན་པ་མཉམ་མེད་ཡང་དག་པར་རྫོགས་པའི་སངས་རྒྱས་ནས་བཟུངས་པཎ་ཆེན་དབེན་ས་
པ་བློ་བཟང་དོན་གྲུབ་དང་ཆོས་ཀྱི་རྒྱལ་མཚན་གཉིས་ཀྱིས་ཕྱག་བཞེས་མཛད་པའི་གཏོར་མ་བརྒྱ་རྩ་ཞེས་མཚན་ཡོངས་སུ་གྲགས་པ་འདི་ཉིད་ཡིན་ལ། འདི་འཆད་པར་བྱེད་པ་ལ་ཡང་ས་བཅད་
ཀྱི་དབང་དུ་བྱས་ན་གསུམ། སྔོན་འགྲོ། དངོས་གཞི། མཇུག་སྡུད་པའོ། །དང་པོ་ལ་གསུམ། སྐྱབས་འགྲོ་སེམས་བསྐྱེད་ཚད་མེད་བཞི་བསྒོམ་པ། རང་ལྷར་གསལ་བ། ཚོགས་ཞིང་གསལ་
བཏབ་པའོ། །དང་པོ་ནི། རང་གི་དྲིན་ཅན་རྩ་བའི་བླ་མ་བརྒྱུད་པ་དང་བཅས་པ་ཡི་དམ་དཀྱིལ་འཁོར་གྱི་ལྷ་ཚོགས་སངས་རྒྱས་བྱང་སེམས་བསྟན་བསྲུང་ཡེ་ཤེས་པའི་ཆོགས་དང་བཅས་
པ༑ ཁྱད་པར་འཕགས་མཆོག་སྤྱན་རས་གཟིགས་དབང་ཕྱུག་ལ་སྐྱབས་ཐུན་མོང་དང་ཐུན་མོང་མིན་པ་ལེགས་པར་བྱས་ཏེ། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ་ཞེས་
སོགས་ཀྱིས་སྨོན་སེམས་དང། མ་གྱུར་སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག་ཅེས་བྱ་བ་ལ་སོགས་པས་ཚད་མེད་བཞི་བསྒོམ་པ་སྔོན་དུ་བཏང་ནས་བྱ་

[003A]༄༅། །བ་ཡིན། འདི་རྣམས་ལ་སྔར་ཡང་བཤད་པ་མང་དུ་བྱས་ཡོད། གཉིས་པ་ལ་མཆོད་པ་སོགས་ཀྱི་རྣམ་གཞག་སྤྱིར་བཤད་པ། དོན་དངོས་བཤད་པའོ། །དང་པོ་ནི། འདི་ལ་
འགའ་ཞིག་འདིར་མཆོད་པ་ངེས་པར་བཤམས་དགོས་ཟེར་པ་ཡང་ཡོད། འགའ་ཞིག་འབུལ་འབུལ་ལ་བྱུང་ན་ཐུས་ཟེར་པའང་ཡོད། གང་ཡིན་ཀྱང་ཉེར་སྤྱོད་སོགས་ལོགས་ལ་ཡོད་
ན་ནི་འབུལ་ཀྱང་ཡོང། མེད་ན་འདིར་བཤམས་དགོས། དེ་ཡང་གཏོར་ཐེབ་དེ་དང་གཏོར་ཁྱེམ་ལ་སོགས་པ་ལ་གང་ཡག་པོ་བྱས་གཙང་སྤྲ་ཐོན་པོ་བྱས་ནས། གཏོར་ཐེབ་ལ་ཆུ་བླུག་གཏོར་
རྫས་ཀྱང་བཏབ། བརྒྱ་རྩ་རང་བྱེད་ན་སྣོང་གཅིག་ལ་གཏོར་རིལ་བརྒྱ་དང་བརྒྱད་ཕྲི་ནས་བཞག་གཏོར་རིལ་ཡང་ཧ་ཅང་སླ་བ་དང་སྐམ་པ་མ་ཡིན་པ་ཆེ་ཆུང་མ་ཤོར་བ་བྱེད་དགོས། དེ་ནས་
བཅད་གཏོར་བྱེད་ན་ནི་གྲངས་ཁ་མི་དགོས། སྤག་ནར་ནར་བྱས་ནས་དེ་བཅད་དེ་འཇོག་པ་རེད། གཏོར་རྫས་གཞན་ནི་སྲན་མ་གྲ་བོ་ཡུང་ས་ཀར་སོགས་མི་རུང། ནས་འབྲས། གྲོ༑ མེ་ཏོག་
སྣ་ཚོགས། དུག་རིགས་མ་ཡིན་པའི་དཀར་གསུམ་མངར་གསུམ་སོགས་འབྱོར་བ་དང་བསྟུན་ན་ཤིས་པ་ཡིན། གཏོར་ཆ་རྣམས་ནི་རབ་གསེར་དངུལ། འབྲིང་ཟངས། ཐ་མ་ཤིང་དང་རྫས་ཞེས་

[003B] །ལྕགས་དང་ཁྲོ་ལ་སོགས་པ་ནི་དྲག་པོའི་རྫས་ལ་སོང་ནས་མི་རུང་སྙམ། མི་ཡང་རྔབ་ཤོགས་ཚ་འདེ་འདུག་པ་ཡི་དྭགས་རྣམས་ནི་དེ་ལས་ཀྱང་རྡབ་ཤོགས་ཚ། མཚོན་ཆར་མཐོང་ནས་མཚོན་
ཆ་འདུག་གོ་ཟེར་ནས་དཔག་ཚད་དུ་མའི་ས་ལ་བྲོས་ལངས་འགྲོ་ཡང་ཟངས་སེར་ལ་ཡང་ཏི་ཚ་བསྲེས་པ་ལ་མགྲོན་གཙང་སྦྲ་ཅན་རྣམས་སྐྱུག་བྲོ་ནས་འཁོར་མི་ཉན། དེ་ཡང་མི་རུང། གོང་དུ་བཤད་པའི་
གཏོར་སྣོད་གང་རུང་ལ་བྱེད་པ་དང། ཏིང་ཤགས་ལ་ཡང་ལུགས་ཀྱི་དྭངས་སྙིགས་ཀྱི་ཁྱད་པར་ལ་སྐད་དགའ་སྡུག་ཡོད། རོལ་མོ་ཡིན་ན་དགའ་བ་དེ་གཡས་ལ་འཁུར་དགོས། ཏིང་ཤགས་སྡུག་པ་དེ་གཡས་
ལ་འཁུར། དགའ་བ་དེ་གཡོན་ལ་འཁུར་དགོས། དེ་ནས་སྐྱབས་འགྲོ་སེམས་བསྐྱེད་ནས་ཚད་མེད་བཞི་རྒྱུད་དང་འདྲེས་ངེས་ཤེས་པའི་སྒོ་ནས་བྱའོ།།    ༈    ཨོཾ་སྭ་བྷ་ཝ་ཞེས་པ་ནས་
འོད་དཔག་མེད་ཀྱིས་དབུ་བརྒྱན་པར་གྱུར། ཞེས་པའི་བར་གྱི་ཆོ་གའི་ཚིག་འགྲོས་དང་བསྟུན་ནས་རང་ཉིད་ལྷར་གསལ་ཡག་པོ་འདེབས་དགོས། དེ་ནས་སྣོད་བཅུད་ཀྱིས་བསྡུས་པའི་འཁོར་འདས་ཀྱི་
ཆོས་ཐམས་ཅད་རང་ངོས་ནས་གྲུབ་པ་དང་རང་བཞིན་གྱིས་གྲུབ་པ་རྡུལ་ཙམ་ཡང་མེད་པ་ལ་ངེས་པ་བརྟན་པོས་དགག་བྱ་བདེན་གྲུབ་བཀག་བའི་མེད་དགག་སྟོང་སང་དེ་བའི་ངང་ནས་རང་གི་གོ་སར་པདྨ་

[004A]༄༅། །དཀར་པོ་འདབ་མ་སྟོང་དང་ལྡན་པའི་ལྟེ་བར་རང་གི་སེམས་ཀྱི་ཡི་གེ་ཧྲཱིདྐར་པོ་རིང་ཆ་ཚེག་དྲག་དང་བཅས་པ་གཅིག་གསལ་བཏབ། དེ་ལས་འོད་ཟེར་འཕྲོས། དོན་གཉིས་བྱས་ཚུར་
འདུས་ཡོངས་སུ་གྱུར་པ་ལས། རང་ཉིད་འཕགས་པ་སྤྱན་རས་གཟིགས་དབང་ཕྱུག་སྐུ་མདོག་དཀར་པོ་ཞལ་གཅིག་ཕྱག་བཞི་པ་ཕྱག་དང་པོ་གཉིས་ཐུགས་ཀར་ཐལ་མོ་སྦྱར་བ། གཡས་འོག་མས་
ཤེལ་དཀར་གྱི་ཕྲེང་བ་དང། གཡོན་འོག་མས་གསེར་གྱི་པདྨ་བསྣམས་པ། ཞབས་གཉིས་རྡོ་རྗེ་སྐྱིལ་ཀྲུང་གིས་བཞུགས་པ་མཚན་སོ་གཉིས་དང། དཔེ་བྱང་བརྒྱད་ཅུས་བརྒྱན་པ། ཞིང་ཁམས་
ཐམས་ཅད་སྐུ་ལ་སྣང་ཞིང་སྐུས་ཞིང་ཁམས་ཐམས་ཅད་ཁྱབ་པ། དྭངས་གསལ་འོད་ཀྱི་རང་བཞིན་ཅན་གཅིག་ཏུ་བསྐྱེད་དགོས། གསེར་ཟངས་ཀྱི་སྐུ་འདྲ་ལྟ་བུའི་གག་གེ་གོག་གེ་ཞིག་ཏུ་བསྐྱེད་ན་
མི་ཡོང། དེ་ལ་ཡང་ངས་གསེར་ཟངས་ཀྱི་སྐུ་འདྲ་ལ་གག་གེ་གོག་གེ་ཟེར་རྒྱུ་མིན། ཡང་ཏིག་རགས་པའི་རྣམ་པ་ཅན་མ་ཡིན་པ་སྣང་ལ་རང་བཞིན་མེད་པའི་འཇའ་ཚོན་ལྟ་བུ་ཞིག་ཏུ་སྒོམ་དགོས། དེ་
ཡང་རང་གི་ལུས་འཕགས་པ་སྤྱན་རས་གཟིགས་དབང་ཕྱུག་གི་སྐུ། རང་གི་ངག་འཕགས་པ་སྤྱན་རས་གཟིགས་དབང་ཕྱུག་གི་གསུང། རང་གི་སེམས་འཕགས་པ་སྤྱན་རས་གཟིགས་དབང་ཕྱུག་གི་

[004B] དེ་ཡང་ང་ཡི་བ་དང་ངར་འཛིན་པ་ཞེས་བྱ་བ་ནི་སྤུབས་ལ་འཚང་ཡོད་པ་རེད། དེ་ལྷའི་སྐུ་གསུང་ཐུགས་ལ་ང་རྒྱལ་འཇོག་པ་ལ་ནི་ལྷ་དེ་དང་དེ་ངའོ་སྙམ་དུ་ང་
རྒྱལ་འཇོག་དགོས། ལྷ་དེ་ཕ་རོལ་ཞིག་ཏུ་བཞག་ནས། དེ་དང་རང་ཕན་ཚུན་ཐ་དད་ལྟ་བུ་བྱས་ནི་མ་ཡོད། འོན་ཀྱང་ལྷ་དེའི་སྐུ་གསུང་ཐུགས་དང་རང་གི་ལུས་ངག་ཡིད་གསུམ་ཆུ་ལ་ཆུ་བཞག་པ་བཞིན་དུ་ངོ་བོ་
དབྱེར་མེད་ཡིན་པ་ལ་ཐ་མལ་གྱི་སྣང་ཞེན་མེད་པ་ཅིག་གལ་ཆེ། དེ་ལྟ་བུའི་ལྷ་སྐུ་དེ་ཡང་རིན་པོ་ཆེའི་དབུ་རྒྱན་སྙན་རྒྱན་ལ་སོགས་པའི་རྒྱན་སྣ་ཚོགས་པ་དང། དར་སྣ་ཚོགས་ཀྱི་ན་བཟའ་ཅན་ཞབས་གཉིས་
རྡོ་རྗེ་སྐྱིལ་ཀྲུང་གིས་བཞུགས་པའི་སྤྱི་བོར་ཨོཾ་དཀར་པོ། མགྲིན་པར་ཨཱ་དམར་པོ། ཐུགས་ཀར་ཧྲཱི་དཀར་པོ། ཧཱུཾ་སྔོན་པོས་མཚན་པ། དེ་ལས་འོད་ཟེར་འཕྲོས། རང་བཞིན་གྱི་གནས་དང་པོ་ཏ་ལ་ནས་
སྒོམ་པ་དང་འདྲ་བའི་ཡེ་ཤེས་པ་དང། དབང་གི་ལྷ་རྣམས་སྤྱན་དྲངས་ནས་ཡེ་ཤེས་པ་བསྟིམ། དབང་གི་ལྷས་དབང་བསྐུར་འོད་དཔག་མེད་ཀྱིས་དབུ་བརྒྱན་པར་བསམ། མཆོད་པ་བྱིན་རླབས་བྱས་ནས་
ཨོ་ཨཱརྱ་ལོ་ཀེ་ཤྭ་ར་ཞེས་སོགས་ཀྱིས་འཕགས་པ་སྤྱན་རས་གཟིགས་ལ་ཕུལ་ནས་བརྒྱ་རྩ་རང་བྱེད་ན་མ་ཎི་ལྔ་བཅུ་ཙམ་འདྲེན། གཞན་གང་ལྕོགས་བྱས་ནས་དགེ་བ་འདི་ཡིས་མྱུར་དུ་བདག་ཅེས་སོགས་

[005A]༄༅། །ཀྱིས་སྨོན་ལམ་བྱ། སྐྱོན་གྱིས་མ་གོས་ཞེས་སོགས་ཀྱི་ས་བསྟོད་ནས་གཏོར་ཆུ་རྙིང་པ་ཕར་བཤལ། གཏོར་ཐེབ་ཀྱང་རབ་ལན་གསུམ་བཤལ། གསུམ་རང་མ་བྱུང་ན་ལན་གཅིག་དེས་
པར་བཤལ་དགོས། དེ་ནས་གཏོར་ཐེབ་ལ་ཆུ་བླུག་གཏོར་རྫས་མི་འདེབས་པར་བཞག་གོ།    ༈    ཚོགས་ཞིང་གསལ་བཏབ་པ་དང། མཆོད་པ་རིམ་གྱིས་འབུལ་བའོ། །དང་པོ་
ནི༑ རང་གི་མདུན་དུ་རིན་པོ་ཆེ་སྣ་ཚོགས་ལས་གྲུབ་པའི་སྟེགས། གང་ན་ཁྲི་རྡོ་སྐས་མའི་དབྱིབས་ལྟ་བུ་བང་རིམ་གསུམ་མམ་བཞི་སོགས་རང་གི་བློ་ལ་ཇི་ལྟར་འཚམས་པ་གང་བདེ་བ་རྒྱ་ཆེ་བ་མཐོ་ཞིང་
ཡངས་བའི་སྟེང། ཡར་མགྲོན་རྣམས་བཞུགས་པ་ལ་པདྨ་དང་ཉི་ཟླའི་གདན། བར་མགྲོན་རྣམས་ལ་རང་གང་འོས་པའི་གདན་པདྨ་དང་ཟླ་བ་ཙམ་དང། མགྲོན་འོག་མ་སོ་སོ་ལ་ཡང་པདྨ་རེ་ཙམ་བྱས་
པས་ཐུས། བང་རིམ་དང་པོ་ལ། དབུས་སུ་སེང་གེ་ཆེན་པོ་བརྒྱད་ཀྱིས་བཏེག་པའི་སྟེང་དུ། སྣ་ཚོགས་པད་ཟླ་ཉི་མའི་དཀྱིལ་འཁོར་གྱི་སྟེང་དུ་ངོ་བོ་དྲིན་ཅན་རྩ་བའི་བླ་མ་ཡིན་པ་ལ་རྣམ་པ་རྒྱལ་བ་ཤཱཀྱ་ཐུབ་
པ་སྐུ་མདོག་གསེར་བཙོམ་ལྟ་བུ་ཞེས་བྱ་བ་ལ་སོགས་པ་ལམ་རིམ་གྱི་སྐབས་སུ་བཤད་པ་ལྟར་གསལ་ལེགས་པར་བཏབ། བང་རིམ་གཉིས་པའི་དབུས་སུ་སའི་ལྷ་མོ་བསྟན་མ་ལ། སྟོང་གསུམ་གཞི་

[005B] གཡས་སུ་འཕགས་པ་སྤྱན་རས་གཟིགས་དབང་ཕྱུག་ལ་རིགས་དྲུག་གི་སེམས་ཅན་གྱི་མགྲོན་གྱིས་བསྐོར་བ། གཡོན་དུ་དཔལ་ཕྱག་ན་རྡོ་རྗེ་ལ་གདོན་བགེགས་ཀྱི་
མགྲོན་གྱིས་བསྐོར་བ། བང་རིམ་གསུམ་པ་ལ་དབུས་སུ་དཔལ་རྟ་མགྲིན་ལ་ལན་ཆགས་ཤ་འཁོན་གྱི་མགྲོན་གྱིས་བསྐོར་བ། དེའི་གཡས་གཡོན་རྣམས་སུ་གློ་བུར་དུ་ལྷགས་པའི་མགྲོན་སའི་དྲེགས་
པ་ལྟར་འདུས་ནས་འཁོད་པར་བསམ། བླ་མ་ཡི་དམ་དཀོན་མཆོག་སྲི་ཞུའི་མགྲོན་ཞེས་པ་ནས། ཀ་མ་ལ་ཡེ་སྟྭཾ་ཞེས་པའི་བར་བརྗོད། ཚོགས་ཞིང་གི་ཡེ་ཤེས་པ་རྣམས་སྤྲིན་གྱི་ཕུང་པོ་ལྟར་འདུས་ནས་
རང་རང་གི་དམ་ཚིག་བ་སོ་སོ་ལ་ཐིམ་སོང་བསམ་པ་བྱེད། འཇིག་རྟེན་པ་རྣམས་ཀྱང་དོན་སྤྱི་ཙམ་དང་དམིགས་ཡུལ་ཙམ་མ་ཡིན་པ་ཐམས་ཅད་ངོ་ཐོག་རང་ཡིན་སྙམ་པ་དང། ཡར་མགྲོན་རྣམས་ལ་
སྐྱབས་གནས་མཐར་ཐུག་དང། མར་མགྲོན་རྣམས་ལ་སྙིང་རྗེའི་མཐར་ཐུག་དང་ལྡན་པའི་སྒོ་ནས་རང་དང་འཇིག་རྟེན་པའི་མགྲོན་ཐམས་ཅད་ལྷན་ཅིག་ཏུ་རང་གི་དབུ་མཛད་བྱས་ནས། བདེ་ཆེན་དངོས་གྲུབ་
ཆར་འབེབས་ཡིད་བཞིན་ནོར། ཞེས་སོགས་ཀྱིས་བསྟོད་པ་དང་ཕྱག་བྱས་པས་ཚོགས་ཞིང་རྣམས་ཀྱི་སྐུའི་ཆ་ལས་བདུད་རྩི་སྣ་ལྔ་འོད་ཟེར་དང་བཅས་པའི་རྒྱུན་བབས། རང་དང་འགྲོ་བ་སྤྱིའི་སྤྱི་བོ་ནས་ཞུགས་

[006A]༄༅། །ལུས་ཐམས་ཅད་ཡེ་ཤེས་ཀྱི་བདུད་རྩིས་གང། སྔོན་ཐོག་མེད་ནས་བསགས་པའི་སྡིག་སྒྲིབ་བག་ཆགས་དང་བཅས་པ་བྱང་ཞིང་དག་སྐྱབས་འོག་ཏུ་ཆུད་པར་བསམས་ནས། ཨོཾ་
ཨཱགུ་རུ་བུདྡྷ་བོ་དཧི་སཏ་ཞེས་སོགས་ཀྱིས་ཉེར་སྤྱོད་ཕུལ། ཏིང་བཤགས་བརྡུང། དེ་ཡང་མཆོད་ཡོན་ཞལ། ཞབས་བསིལ་ནི་ཞབས་འཁྲུད་ཡག་རེང་དེ་ཞབས། མེ་ཏོག་དབུ་ལ། བདུག་སྤོས་ཤངས་
སྣང་གསལ་སྤྱན། དྲི་ཆབ་ཐུགས་ཀ། ཞལ་ཟས་ལྗགས། ཏིང་ཤགས་ཀྱི་སྒྲ་སྙན་ཕུལ་བས་ཤིན་ཏུ་མཉེས་པར་བསམ་ནས། སླར་ཡང། ཞལ་ཟས་རོ་བརྒྱ་ལྡན་པའི་ཡིད་འཕྲོག་པ་ཞེས་སོགས་
བརྗོད་ནས། བླ་མ་སྤག་འདོད་པ་ལ་སྤག། ཤ་འདོད་པ་ལ་ཤ། བདུད་རྩི་འདོད་པ་ལ་བདུད་རྩི། ཇ་འདོད་པ་ལ་ཇ། ཆང་འདོད་པ་ལ་ཆང། སྦྲམ་སྦྲུམ་འདོད་པ་ལ་སྦྲམ་སྦྲུམ་སོགས་མགྲོན་རྣམས་ལ་རང་
གང་འདོད་པ་དེ་ཐོགས་པ་མེད་པར་བྱུང་སོང་སྙམ་པ་དང། དེ་དང་དེར་བསྒྱུར་ནས་ཕུལ་ཡོད་སྙམ་དུ་བསམ་པའི་དམིགས་པ་གོང་འོག་ཀུན་ཏུ་ཡག་པོ་བྱེད་དགོས། དེས་ན་ཏིང་ངེ་འཛིན་གྱི་མཐུ་ལས་དེ་
ལྟར་འབྱུང་བ་ཡང་ཡིན་ཏེ། དེ་ཡང་དང་པོ་བོད་དུ་བླ་མ་ཞང་ཞེས་བྱ་བ་དེ་འབྱོར་པ་ཆེན་པོ་གཅིག་ཡོད་པ་རེད། དེས་གཏོར་མ་ཡང་མ་ཆག་པ་གཏོང། གཏོར་ཐེབ་ཡང་གསེར་འབའ་ཞིག་ལས་བྱས་པ་

[006B] གཏོར་རིལ་ཡང་འཛོག་མགོ་ཙམ་གཏབ་ནས་གཏོང་གི་ཡོད་པ་རེད། ནམ་ཞིག་ཙ་ན་མི་འདྲེ་མཐོང་མཁན་ཅིག་ཡོད་པ་རེད། དེའི་ལམ་ན་ཡི་དྭགས་མང་བོ་འཚོགས་འདུག་
ཟེར། ཁོས་འདི་ཚོ་གང་བྱེད་ཀྱིན་ཡོད་དམ་སྙམ་ཕག་ཉན་རྒྱབ་པས། ཡི་དྭགས་ཞར་བ་ཅིག་གིས་བླ་མ་ཞང་གི་གསུང་གཏོར་དེ་ད་ལྟ་གནང་ན་ཡོང་བ་འདུག་དེའི་ཤུལ་ལ་སྒོམ་ཆུང་པའི་གསུང་གཏོར་གྱི་རྗེས་
མི་ཟན་པ་འདུག་ཟེར། ཡི་དྭགས་གཞན་འགའ་ཞིག་ན་རེ། བླ་མ་ཞང་གི་གསུང་གཏོར་བཤམ་དུས་ཤོག་རལ་ཆེ་ལ་ཟ་རྒྱུ་ཉུང་བ་ཅིག་ཡོང་གི་ཡོད། སྒོམ་ཆུང་པའི་གསུང་གཏོར་དེ་བཤམ་དུས་ཁ་ཐབས་
སྡུག་མདོག་ཁ་ཡང་གང་ཟ་ཟ་དང་གང་འཐུང་འཐུང་གང་འཁུར་འཁུར་ཡོང་གི་ཡོད། ད་དེ་རན་སོང་འགྲོ་ཟེར་ཐམས་ཅད་ལངས་ནས་སོང་ཟེར། དེ་ནས་མི་དེ་ཡང་ཡི་དྭགས་སྟོབས་ནག་དེས་གང་ཟ་ཟ་
གང་འཁུར་འཁུར་ཡོང་བའི་གཏོར་མ་དེ་འདྲ་གང་འདྲ་ཡོད་དམ་སྙམ་པར་བསམ་ནས་ཁ་རག་གི་སྒོམ་ཆུང་པ་བཞུགས་ས་ལ་སོང་ནས་བལྟས་པས་སྒོམ་ཆུང་པས་ནི་ཁམ་བུའི་ཚིག་གུ་ཕྱེང་ཁ་ཞིག་
གི་ནང་ན་ཆུ་ཞིག་བླུག་རྩམ་པ་ཅུང་ཟད་བཏབ་ནས་སྤྱན་ཟིམ་མེ་བཞུགས་འདུག་ཟེར། ཡི་དྭགས་རྣམས་ལ་ནི་ཁོ་རང་ཚོ་གང་ཟེར་བ་ལྟར་འདུག་ཟེར་བ་རེད། དེ་གང་ཡིན་བྱས་ན་ཏིང་ངེ་འཛིན་རྒྱ་ཆེ་ཆུང་

[007A]༄༅། །ཤོར་བ་རེད། ཏིང་ངེ་འཛིན་ཡག་པོ་བྱེད་དགོས། དེ་ནས་མཆོད་ཡོན་ཞབས་བསིལ་མེ་ཏོག་བདུག་སྤོས་དང་ཞེས་སོགས་བརྗོད་ནས་ཡན་ལག་བདུན་པའི་ལྷག་མ་བྱེད་པ་ཡིན་
དེ་ལ་སྔར་ལམ་རིམ་སོགས་གང་ལ་ཡང་མང་པོ་བཤད་ཡོད་གཅིག་པ་རེད། དགོས་ཀྱི་བཤད་རྒྱུ་མེད། དེ་ནས་འགྲོ་བའི་སྒྲོན་མེ་རྒྱལ་བ་སྲས་བཅས་ལ་ཞེས་སོགས་བརྗོད་ནས། རྒྱས་པ་བྱེད་ན་
ཁྲུས་གསོལ་བྱེད་པའི་ཕྱག་སྲོལ་ཀྱང་ཡོད། མ་བྱས་ཀྱང་ཆད་པའི་སྐྱོན་དུ་མི་འགྱུར། གོང་གི་ཚིགས་བཅད་དང་ཨོཾ་སརྦ་ཏ་ཐཱ་ག་ཏ་ཞེས་སོགས་བརྗོད་ནས་གཏོར་ཐེབ་ལ་ཆུ་ཞིག་བླུག་ནས་
མགྲོན་རྣམས་ཁྲུས་ཀྱི་རྫིང་བུ་ཕུན་སུམ་ཚོགས་པ་ལ་ཁྲུས་མཛད་སོང་སྙམ་དུ་བསམ། དེ་ནས་ཆུ་སྦྱིན་བྱེད་པ་ཡིན་པས། ཆུ་སྦྱིན་བྱེད་པ་ནི་གཙོ་བོ་ཡི་དྭགས་ཡིན། དེའི་ནང་ནས་ཀྱང་ཡི་དྭགས་
འཇུར་གེགས་ཞེས་བྱ་བའི་དོན་དུ་བཅོམ་ལྡན་འདས་ཀྱིས་ཤཱ་རིའི་བུ་ལ་བཀའ་སྩལ་པ་རེད། དེ་ཡང་བཅོམ་ལྡན་འདས་གྲོང་ཁྱེར་ཡངས་པ་ཅན་ན་བཞུགས་ཡོད་པ་རེད། ནམ་ཞིག་ཙན་
ཉན་ཐོས་ཆེན་པོ་ཤཱ་རིའི་བུ་གྲོང་ཁྱེར་གྱི་ཕྱི་རོལ་ན་ཕར་ཕེབས་པ་རེད་ཙ་ན། གྲོག་པོ་ཆེན་པོ་ཅིག་འདུག་པ་དེའི་ནང་ནས། མ་སྦྱིན་ཅིག་ཅེས་བྱ་བ་དང། མང་ཡོང་ངོ་ཞེས་བྱ་བ་དང། ཅུང་ཟད་

[007B] འདི་ཅི་ཡིན་སྙམ་གཟིགས་པས་ཡི་དྭགས་འཇིགས་སུ་རུང་བ་ཁ་ནས་མེ་འབར་བ་ལྟོ་བ་ཆེ་བ། མགྲིན་པ་རིང་བ་ཡན་ལག་ཕྲ་
བ༑ མངོག་མི་སྡུག་པ་སྐམ་ཞིང་རིད་པ་ཞིག་གིས་སྒྲ་གསུམ་པོ་དེ་སྒྲོགས་པ་ཐོས། བཅོམ་ལྡན་འདས་ཀྱི་སྐུ་མདུན་དུ་བྱོན་ནས་སྔར་གྱི་ལོ་རྒྱུས་རྣམས་ཞུས་པས། བཅོམ་ལྡན་འདས་ཀྱིས་ཡི་
དྭགས་དེ་འཇུར་གེགས་ཞེས་བྱ་བ་ཡིན། དེ་སྔོན་སངས་རྒྱས་མར་མེ་མཛད་ཀྱི་དུས་སུ་ཁྱིམ་བདག་ལ་སྐྱེས་བའི་དུས་སུ། མ་དེ་སྦྱིན་པ་ལ་དགའ་བ་ཡོད་པ་རེད། ཁོ་རང་སེར་སྣ་ཅན་ལ་སོང་བས་མའི་
སྦྱིན་པ་གཏོང་བ་ལ་མ་སྦྱིན་ཅིག་མང་ཡོང་ངོ། །ཅུང་ཟད་ཅིག་ལས་མ་སྟེར་ཞེས་སྦྱིན་པའི་ཁ་འགེགས་བྱས་ཤིང་སྒྲ་གསུམ་པོ་དེ་སྒྲོགས་པས་ཡི་དྭགས་སུ་སྐྱེས་པ་ཡིན་ཁྱོད་སོང་ལ། དེ་ལ་ཆུའི་སྦྱིན་
པ་གྱིས་གསུངས། ཤཱ་རིའི་བུས་ཆུ་སྦྱིན་ཇི་ལྟར་ལགས་ཞུས་པས། ཆུ་ཁྱེར་ལ་དེར་སོང་ནས། ཨོཾ་ཨཱཧྲཱིཧཱུཾ་ཞེས་སོགས་ཆུ་སྦྱིན་གྱི་སྔགས་རྣམས་དང། དེ་བཞིན་གཤེགས་པ་བཞིའི་མཚན་སྒྲོགས་
ཤིག་གསུངས། ཤཱ་རིའི་བུས་ཀྱང་ཆུ་སྦྱིན་དེ་བཞིན་བྱས་པས། ཡི་དྭགས་དེས་ཅུང་ཟད་ཅིག་འཐུང་ནས། ཡང་སྔར་གྱི་སྒྲ་གསུམ་པོ་བསྒྲགས་ནས་དཔག་ཚད་གཅིག་ཏུ་བྲོས་ལངས་སོང། ཡང་སླར་

[008A]༄༅། །བཅོམ་ལྡན་འདས་ལ་ཞུས་པས། ཁྱོད་ཀྱི་སོར་མོའི་ཧྲག་ན་ཟས་ཀྱི་རྫི་གཅིག་ཡོད་པས་ལན། སང་སོར་མོ་ལ་ཟས་ཀྱི་རྫི་མེད་པར་བྱས་ནས་སྔར་ལྟར་ཆུ་སྦྱིན་གྱིས་གསུངས། དེ་ལྟར་
བྱས་པས་ཁོ་བོས་ཆུ་ངོམས་པ་འཐུངས་སོ།། དེ་ནས་ཤཱ་རིའི་བུས་ཁྱོད་བཅོམ་ལྡན་འདས་ཀྱི་སྐུ་མདུན་དུ་ཁྲིད་ནས་བསླབ་པའི་གཞི་བླངས་ན་ཁྱོད་སྡུག་བསྔལ་ལས་ཐར་རོ།། ཤོག་བྱས་པས་ཁོ་སླེབས་
བྱུང༑ བཅོམ་ལྡན་འདས་ཀྱི་སྐུ་མདུན་དུ་ཁྲིད་ནས་བསླབ་པའི་གཞི་བླངས་ཆོས་ཉན་ནས་ཡི་དྭགས་ཀྱི་སྐྱེ་གནས་ལས་ཐར། ཚེ་འཕོས་ཏེ་སུམ་ཅུ་རྩ་གསུམ་པའི་ལྷར་སྐྱེས་པ་རེད། དེ་ལ་འདི་ལྟར་
བྱེད་དགོས། རང་འཕགས་པ་སྤྱན་རས་གཟིགས་སུ་གསལ་བའི་ཕྱག་གཡས་པའི་མཐིལ་ལ་ཟླ་གདན་ལ་ཡེ་ཤེས་སེམས་དཔའ་སྐུ་མདོག་སྔོན་པོ་ཕྱག་གཡས་པས་སྤྱི་བླུགས་བསྣམས་
པ་ལས་བདུད་རྩི་འོ་མའི་མདོག་ཅན་གྱི་རྒྱུན་བབས་པ་དང་མཉམ་དུ་སྤྱན་རས་གཟིགས་ཀྱི་ཕྱག་ནས་ཀྱང་བདུད་རྩིའི་རྒྱུན་བབས་པས་ཡི་དྭགས་རྣམས་ཀྱི་ཁར་སོང་བས་བཀྲེས་སྐོམ་གྱི་སྡུག་བསྔལ་
ཞི་བར་བསམ་ནས། འཕགས་པ་སྤྱན་རས་གཟིགས་དབང་གི་ཞེས་སོགས་བརྗོད་ནས། ཨོཾ་ཨཱཧྲཱིཧཱུཾ། ཨོཾ་མ་ཎི་པདྨེ་ཧཱུཾ། ཞེས་དང་བརྒྱ་རྩ་བྱེད་ན་འདིར་མ་ཎི་ལྔ་བཅུ་ཙམ་འདྲེན། ཨོཾ་ཛཱ་ལ་མི་

[008B]ཨོཾ་ཛྙཱ་ན་ཞེས་པ་དང་མཉམ་དུ་ལག་པ་གཡས་པས་གཏོར་ཐེབ་ཀྱི་ནང་ལ་ཆུ་རྒྱུན་མི་འཆད་པ་བླུག་ནས། གཡོན་པས་མཆོག་སྦྱིན་གྱི་ཕྱག་
རྒྱས་སེ་གོལ་གཏོགས་ནས། ཛཱ་ལ་ནི་སཱཧཱ་ཞེས་པའི་བར་དང། སྲིད་པ་བར་དོའི་འགྲོ་ཀུན་ལ་ཞེས་སོགས་བརྗོད་ནས། ཨོཾ་ཀཾ་ཀ་ནི་ཞེས་སོགས་བཅོམ་ལྡན་འདས་མི་འཁྲུགས་པའི་གཟུངས་ཀྱིས་བར་
དོའི་ཆུ་སྦྱིན་བྱེད་པ་ཡིན་པས། སྲིད་པ་བར་དོའི་འགྲོ་བ་རིགས་དྲུག་གི་བར་སྲིད་མངོན་པ་མཛོད་ནས་ཇི་ལྟར་བཤད་པ་ལྟར་ཁ་བ་བབས་པ་ལྟ་བུའི་བར་སྲིད་དང། དྲི་ཟ་པི་ཙ་ཎ་དང་སྣོད་སྦྱིན་ཀུན་ཏུ་
རྟོགས་འདོད་མཆོག་ཅེས་བྱ་བ་དང། རྒན་མོ་འཆི་ཁ་མའི་སེམས་ལ་འཇུག་པ་ཞེས་བྱ་བ་ལ་སོགས་པ་དེ་ཚོ་བར་སྲིད་པ་མིན་ཏེ། དེ་ཚོ་བར་སྲིད་པ་ལ་བརྫུས་ནས་ལྟོ་འཚོལ་ལ་སླེབས་ཡོང་བ་
ཡིན༑ ཡིན་པ་ནི་དྲི་ཟའི་རིགས་ཀྱི་འགྲོ་བ་རེད། དེ་ཐམས་ཅད་ལ་དམིགས་ནས་བདུད་རྩི་འོ་མའི་མདོག་ཅན་རང་ལ་འདོད་པ་གང་ཡོད་བྱུང་སོང་སྙམ་དུ་དམིགས་པ་ཡག་པོ་བྱེད་དགོས། དམིགས་
པ་རྒྱ་གང་ཆེ་བཞིན་ཁོང་རྣམས་ལ་རྒྱ་གང་ཆེ་དང་གང་འདོད་ཚད་ཡོང་བ་ཡིན། འདི་ན་ཆུ་གཅིག་པུ་ལས་མེད་པས། རང་རང་ལ་གང་འདོད་བྱུང་སོང་བསམ་པ་བྱས་ཀྱང་མི་ཡོང་རྒྱུ་མེད་འགྲོ་བསམ་

[009A]༄༅། །པ་ཡོང་ཤས་ཆེ་སྟེ་དེ་བྱེད་མི་ཉན། རང་གི་བློས་ཐག་བཅད་དེ་དམིགས་པ་ནན་ཏན་བྱས་ན་ཁོང་ཚོ་ལ་གང་འདོད་ཡོང། དཔེར་ན་ངེད་རང་ཚོ་བསངས་ལྟ་བུ་ཅིག་བཏང་སོང་བ་
ཡིན་ན། འགའ་ཞིག་ཏུ་ཐུག་པ་ལྟ་བུ་ལ་སྣང་ནས་ཧུབ་དང་ཧུབ་ཟེར་ནས་འཐུང་རྒྱུ་ཡོད། འགའ་ཞིག་ལ་འཁུར་བ་ལྟ་བུར་སྣང་ནས་ཆོམ་དང་ཆོམ་ཟེར་ནས་ཟ་རྒྱུ་ཡོང། འགའ་ཞིག་ལ་ལག་དོགས་
རྒྱབ་ནས་ཁུར་འགྲོ་རྒྱུ་ཡོད། འགའ་ཞིག་ལ་ཆུང་ཆུང་ཆེན་པོར་སྣང་ནས་ཟ་ཚད་དང་འཐུང་ཚད་ཡོད་པ་དེ་འདྲ་ཡོང། སྔོན་རྒྱ་གར་ན་བུད་མེད་རྒན་མོ་ཟེར་བ་གཅིག་ཡོད་པ་རེད། དེས་དྲང་སྲོང་
མངོན་ཤེས་ལྔ་དང་ལྡན་པ་ཞིག་ལ་ཉིན་རེ་བཞིན་བསོད་སྙོམས་ཆག་མེད་འབུལ་གིན་ཡོད་པ་རེད། ཉིན་གཅིག་ཁྱིམ་བདག་དེ་གཞན་གཅིག་གི་ཆོས་སྟོན་ལ་སོང་ནས་དེའི་ཉིན་དྲང་སྲོང་ལ་བསོད་སྙོམས་
འབུལ་རྒྱུ་མ་བྱུང་བ་རེད། དགོང་མོ་ནང་ལ་སླེབས་ནས་ཨ་ཁ་དེ་རིང་དྲང་སྲོང་ལ་འཚོ་བ་འབུལ་རྒྱུ་མ་བྱུང། དྲང་སྲོང་ལ་འཚོ་བ་ཆད་ན་ཁོ་མོ་དམ་ཚིག་ཉམས་པ་ཡོད་ཟེར་ནས། བུ་མོ་མངག་
གཞུག་མ་ལ་དྲང་སྲོང་ལ་འབུལ་རྒྱུའི་ཟན་བསྐུར་ནས་བཏང་བ་རེད་ཙ་ན། ལམ་ཁན་ཡི་དྭགས་མོ་བུ་ཤིན་ཏུ་མང་བ་ཞིག་དང་འཕྲད་དེ། དེ་ལ་ཟན་སླངས་པས། འདི་དྲང་སྲོང་ལ་འབུལ་དགོས་པ་

[009B] ཡི་དྭགས་མོ་ན་རེ་ཅུང་ཟད་བྱིན་ཅིག། གལ་ཏེ་མི་སྟེར་ན་གནོད་པ་བསྐྱལ་ལོ་ཟེར་བ་ལ། མོ་དྲེད་ནས་ཅུང་ཟད་བྱིན་པས། ཡི་དྭགས་མོ་མ་བུ་ཐམས་ཅད་ལ་ངོམ་པ་ཟ་རྒྱུ་བྱུང་བ་རེད་
དེ་གང་ཡིན་བྱས་ན་ཡི་དྭགས་ཀྱི་རིགས་འགའ་ཞིག་ལ་ཟ་རྒྱུ་མི་རྙེད་ཅིང་ཅུང་ཟད་རྙེད་ན་མང་པོ་ལ་བསྒྱུར་ནུས་པ་ཡོད། དེ་ནས་ཉེར་དགའ་བོ་ལ་སོགས་པ་ཞེས་བརྗོད་ནས་གཉུག་མར་གནས་པའི་ཀླུ་
རྒྱལ༑ དགའ་བོ་དང་ཉེར་དགའ་བོ་ལ་སོགས་པའི་ཆུ་ཀླུང་གི་བདག་པོ་རྣམས་ལ་ཆུ་སྦྱིན་བྱེད་པ་ཡིན། དེ་རྣམས་ཀྱིས་ཆུ་འཐུང་རྒྱུ་མ་རྙེད་ནས་ཆུ་སྦྱིན་བྱེད་པ་མིན། འཕགས་པ་སྤྱན་རས་གཟིགས་
ཀྱི་ཕྱག་ནས་བྱུང་བའི་ཏིང་ངེ་འཛིན་གྱི་ཆུ་རྒྱུན་དེ་ཁོང་ཚོས་འཐུང་རྒྱུ་མ་རྙེད་པ་ཡིན། དེ་སྤྱིའི་སེམས་ལ་སངས་རྒྱས་ཀྱི་གོ་འཕང་ཐོབ་པའི་བག་ཆགས་བཞག་པ་ཡིན་པ་དེ་སེམས་ཀྱི་རྒྱན། དེ་
ལྟ་བུའི་སེམས་ལ་བག་ཆགས་བཞག་པ་དེ་སད་ནས་ཚོགས་གཉིས་རྫོགས་ནས་སངས་རྒྱས་ཀྱི་སས་བསྡུས་པའི་ལོངས་སྤྱོད་བྱ་གང་ཡིན་དེ་རྣལ་འབྱོར་གྱི་ཡོ་བྱད་དམ་པ་ཡིན། ལོངས་
སྤྱོད་བྱའི་འབྲས་དུས་ཀྱི་ལོངས་སྤྱོད་དེ་ལ་ལོངས་སྤྱོད་མཁན་གྱི་སངས་རྒྱས་སུ་གྱུར་ཅིག་ཅེས་བྱ་བ་ཡིན་ནོ།།    ༈    ཡར་མགྲོན་ལ་མཆོད་པ། བར་མགྲོན་ལ་

[010A]༄༅། །མཆོད་པ། ལྷག་མགྲོན་ལ་སྤྱིན་པ་གསུམ། དང་པོ་ལ་བཞི། བླ་མ་དཀོན་མཆོག་ལ་མཆོད་པ། ཆོས་སྐྱོང་བསྲུང་མ་ལ་མཆོད་པ། དྲང་སྲོང་མཆོག་བརྒྱད་ལ་མཆོད་པ། ནོར་
ལྷ་ལྷན་སྐྱེས་ལ་མཆོད་པའོ།། དང་པོ་ནི། སྔར་གྱི་མཆོད་པ་དེ་བཤལ། གཏོར་ཐེབ་བཤལ་བཤལ་བྱས་ཆུ་བླུག་བརྒྱ་རྩ་རང་བྱེད་ན་གཏོར་རིལ་བཅུ་བླུག། སངས་རྒྱས་ཆོས་ཚོགས་མ་ཡང་བཅུ་
ཙམ་བྱས། གོང་གི་བདག་བསྐྱེད་ལྟར་མཆོད་པ་བྱིན་གྱིས་བརླབས། ན་མསརྦ་ཏ་ཐཱ་ག་ཏ་སོགས་ཀྱི་བརྒྱ་རྩ་བྱེད་ན་བཅུ་ཙམ་བྱས། བརྒྱ་རྩ་རང་མི་བྱེད་ན་བདུན་ནམ་གསུམ་སོགས་སངས་རྒྱས་
ཆོས་ཚོགས་མ་དང། གཏོར་རིལ། རྒྱ་ཆེན་ཤུགས་ལྡན་གྱི་སྔགས་སོགས་གྲངས་འདྲ་འདྲ་བྱེད་དགོས། འདི་བཅོམ་ལྡན་འདས་ཀྱི་ཞལ་ནས་དངོས་སུ་གསུངས་བའི་བཀའ་ཡིན། དེ་ཡང་
བཅོམ་ལྡན་འདས་གྲོང་ཁྱེར་སེར་སྐྱ་ན་བཞུགས་པའི་དུས་གཅིག་ན། གཅུང་དགའ་བོས་ཆོས་ཡིད་ལ་བྱེད་པ་ཟེར་དཔེ་ཆ་འཛིན་གྱི་ཡོད་པ་རེད། ནམ་གྱི་སྨང་ཆ་ལ་གཅུང་དགའ་བོའི་དྲུང་དུ་
ཡི་དྭགས་མོ་ཁ་ནས་མེ་འབར་བ་གཟུགས་མི་སྡུག་པ། མིག་ཁོང་དུ་སྡིབ་པ། མཆེ་བ་དང་སེན་མོ་རིང་བ། སྐྲ་འཛིངས་བ། དྲི་མི་ཞིམ་པ། ལུས་ཤིན་ཏུ་རིད་པ། མགྲིན་པ་རྟ་རྔ་ལྟར་ཕྲ་བ། ལྟོ་བ་ཤིན་

[010B] འཇིགས་སུ་རུང་བ། དེ་ལྟ་བུ་ཞིག་འོངས་ནས། ཡི་དྭགས་ངེ་ན་རེ། གཅུང་དགའ་བོ་ལ་ཁྱོད་ད་སྟེ་ཞག་བདུན་ནས་ཚེའི་དུས་བྱས་ཏེ་ཡི་དྭགས་ཀྱི་འཇིག་རྟེན་དུ་སྐྱེ། ཚེ་ཡང་བསྐལ་བ་བརྒྱད་ཁྲི་
གནས་པར་འགྱུར། ཁྱོད་ཀྱི་སྲོག་དབུགས་ཤ་ཁྲག་དེ་ཚོ་ངའི་ཟས་སྐལ་ཡིན་ཟེར་བས། གཅུང་དགའ་བོ་འཇིགས་ཤིང་སྐྲག་ནས་ཡི་དྭགས་ལ་སྨྲས་པ། བདག་ཡི་དྭགས་སུ་སྐྱེ་བའི་རྒྱུ་ཅི་ཡིན། དེར་
མི་སྐྱེ་བའི་ཐབས་གང་བྱས་ན་ཕན་བྱས་པས། ཡི་དྭགས་དེ་ན་རེ་ཁྱོད་ཀྱིས་སྐྱེ་བ་སྔ་མ་སེར་སྣ་བྱས་པས་ལན། ད་དེ་ལས་ཐར་འདོད་ན། སང་གི་ཉི་མ་ལ་ཡི་དྭགས་གངྒཱའི་བྱེ་མ་སྙེད་ལ་འབྲས་ཡུལ་
དབུས་ཀྱི་བྲེ་ཚད་ཀྱི་བྲེ་བདུན་དང། བྲམ་ཟེ་དང་དྲང་སྲོང་དེ་སྙེད་ལའང་དེ་ལྟར་ཕུལ་ནས། ཁོ་མོའི་ཆེད་དུ་དཀོན་མཆོག་ལ་མཆོད་པ་རྒྱ་ཆེན་པོ་ཕུལ་ན་ཚེ་རིང་ཞིང་ཡི་དྭགས་ཀྱི་འཇིག་རྟེན་ལས་ཐར་ཏེ་
མཐོ་རིས་ཀྱི་ལྷར་སྐྱེས་ནས་ལྷའི་བདེ་བ་མྱོང་ངོ་ཟེར་ནས་མི་སྣང་བར་གྱུར་ཏོ། དེ་ནས་གཅུང་དགའ་བོ་འཇིགས་ཤིང་སྐྲག་ནས་བཅོམ་ལྡན་འདས་ཀྱི་དྲུང་དུ་སོང་ནས་སྔར་གྱི་ལོ་རྒྱུས་རྣམས་ཞུས་ཏེ་
དེ་ལྟ་བུའི་ཐབས་བསྟན་དུ་གསོལ། ཞེས་ཞུས་པས། བཅོམ་ལྡན་འདས་ཀྱིས་དགའ་བོ་ལ་བཀའ་སྩལ་པ། ཁྱོད་འཇིགས་བར་མ་བྱེད་ཅིག་དགའ་བོ་ད་ལ་གཟུངས་སྔགས་གཟི་བརྗིད་ཚད་མེད་བའི་

[011A]༄༅། །འོད་ཟེར་རྣམ་པར་རྒྱལ་བའི་ཤུགས་ཞེས་བྱ་བ་ཡོད་དེ། དེ་ཡང་ང་སྔོན་བྲམ་ཟེའི་ཁྱེའུ་གྱུར་པ་ན་སངས་རྒྱས་དབང་ཕྱུག་རྒྱལ་པོ་ཞེས་བྱ་བ་ལས་གཟུངས་འདི་ཐོས་ནས་བྲམ་ཟེ་
དང་དྲང་སྲོང་དང་ཡི་དྭགས་རྣམས་ལ་བསྔགས་ཏེ་བྱིན་པས། ཡི་དྭགས་རྣམས་ཀྱང་སྡུག་བསྔལ་ལས་ཐར་ཏེ་མཐོ་རིས་ཀྱི་ལྷར་སྐྱེས་ནས་བདེ་བ་དཔག་ཏུ་མེད་པ་མྱོང་ངོ། །དགའ་བོ་ཁྱོད་ཀྱིས་
གཟུངས་འདི་གཟུངས་ཤིག་ཁྱོད་ཀྱི་ཚེ་དང་བསོད་ནམས་ཡང་འཕེལ་བར་འགྱུར་རོ། །གཞན་དག་ལ་ཡང་རྒྱ་ཆེར་སྤེལ་ཞིག་གཟུངས་འདི་ལན་བདུན་བསྔགས་ཏེ། དེ་བཞིན་གཤེགས་པ་བཞིའི་
མཚན་བརྗོད་དེ། སེ་གོལ་ལན་བདུན་བྱས་ནས་ས་གཙང་སར་བཏང་ན་ཕྱོགས་བཅུ་ནས་ལྷགས་པའི་ཡི་དྭགས་གངྒཱའི་ཀླུང་གི་བྱེ་མ་སྙེད་ཕྲག་བརྒྱ་སྟོང་སོ་སོར་ཡུལ་མ་ག་དཧའི་བྲེ་ཚང་མས་བཅལ་
བའི་བྲེ་བདུན་བདུན་ཐོབ་ནས། རང་རང་གི་ཡིད་བཞིན་དུ་བཟའ་བ་དང་བཏུང་བའི་མཆོག་འབྲང་བ་དང། ངོམ་པ་དང་ཚིམ་པར་གྱུར་ཏེ། ཡི་དྭགས་ཀྱི་འཇིག་རྟེན་སྤངས་ནས་མཐོ་རིས་ཀྱི་ལྷར་སྐྱེའོ། །
དཀོན་མཆོག་དང་དྲང་སྲོང་དང་བྲམ་ཟེ་སོགས་ལ་སྦྱིན་ན་ཡང་ཁ་ཟས་གཙང་བས་སྣོད་གཙང་མ་བཀང་ལ་གཟུངས་ལན་བདུན་བཟླས་ནས་འབབ་ཆུ་གཙང་མར་གཏོར་ན། ལྷ་རྫས་ཀྱི་ཞལ་

[011B] སོ་སོར་འདོད་པའི་ཟས་ཐོབ་ནས་ཇི་ལྟར་འདོད་པའི་སྨོན་ལམ་འདེབས་སོ། །དགའ་བོ་ཁྱོད་ཀྱིས་གཟུངས་འདིས་མཆོད་སྦྱིན་རྟག་ཏུ་བགྱིས་
ཤིག་སྔར་གྱི་སྡུག་བསྔལ་ལས་མྱུར་དུ་ཡོངས་སུ་ཐར་བར་འགྱུར་རོ། །ཞེས་བྱ་བ་ལ་སོགས་པ་གསུངས། དེ་ནས་དགའ་བོས་ཀྱང་དེ་ལྟར་བྱས་པས་ཡང་སྔར་གྱི་ཡི་དྭགས་མོ་འོངས་ནས་
གཅུང་དགའ་བོ་ལེགས་སོ་ལེགས་སོ། །ཁྱོད་ཀྱིས་གཟུངས་སྔགས་ཟབ་མོ་བཅོམ་ལྡན་འདས་ལས་ཡང་དག་པར་བླངས་ཏེ། དཀོན་མཆོག་དང་དྲང་སྲོང་དང་བྲམ་ཟེ་ལ་མཆོད་པ་བྱས་ཤིང་
དེས་ཡི་དྭགས་ཀྱི་ཚོགས་ལ་ཡང་སྦྱིན་པ་རྒྱ་ཆེན་པོ་བྱས་པའི་བསོད་ནམས་ནི་མཐའ་ཡས་པ་ཁྱོད་ཀྱིས་ཐོབ་སྟེ་དེང་ཕྱིན་ཆད་ཁྱོད་ཡི་དྭགས་ཀྱི་འཇིག་རྟེན་ལས་ཐར་རོ། །ཚེ་ཡང་ཕྱིར་ནུར་རོ་
ཟེར་ནས་མ་སྣང་བར་གྱུར་ཏོ། །དེར་མ་ཟད་ཕན་ཡོན་མང་པོ་ཡོད་དེ་ད་དེ་ཙམ་བྱས། གཅུང་དགའ་བོ་ཙམ་དུ་མ་ཟད། རང་ཅག་རྣམས་ཀྱང་གཏོར་མ་བཏང་ན་གནས་སྐབས་དང་མཐར་ཐུག་གི་
འབྲས་བུ་དང་ཕན་ཡོན་མཐའ་ཡས། དེ་ཡང་རང་ཅག་རྣམས་ཀྱི་ལུས་འདི་འབྱུང་བ་བཞི་ལ་བརྟེན་པ་ཡིན་པས། འབྱུང་བ་བཞི་པོ་དེ་ཡང་ཁམས་བཞི་འམ་ལྔ་ལ་བརྟེན་ནས་འབྱུང་བས་འབྱུང་ལུས་

[012A]༄༅། །ཞེས་བཤད་པ་ཡིན། ཁམས་བཞི་པོ་དེ་ཡང་མདོ་སྡེ་སོགས་ནས་སའི་ཁམས། ཆུའི་ཁམས། མེའི་ཁམས། རླུང་གི་ཁམས་དང་བཞི། རྩིས་ཀྱི་རིག་པ་ལས་ལྕགས་ཀྱི་ཁམས་
དང་ལྔ། གསོ་བ་རིག་པ་ལས་ནམ་མཁའི་ཁམས་དང་ལྔ་ཡོད། ཁམས་ལྔ་པོ་དེ་མཐོ་དམན་གྱི་ཁྱད་པར་ལས། རླུང་མཁྲིས་བད་ཀན་འདུས་པའི་ནད་བཞིའི་ཁྱད་པར་ལ་བརྟེན་ནས་འབྱུང་བ་ཡིན། དེ་ཡང་
འཕགས་པ་གསེར་འོད་དམ་པ་སོགས་ནས་བཤད་པ་ལྟར། དཔྱིད་ཀྱི་དུས་སུ་བད་ཀན་གྱི་ནད་དང། དབྱར་གྱི་དུས་སུ་རླུང་གི་ནད་དང། སྟོན་གྱི་དུས་སུ་མཁྲིས་པ་དང། དགུན་གྱི་དུས་སུ་འདུས་པའི་ནད་
དང། དེའི་ཡན་ལག་ཏུ་གྱུར་པའི་ནང་རིགས་བཞི་བརྒྱ་རྩ་བཞི་དང། དེའི་སློང་བྱེད་བགེགས་རིགས་སྟོང་ཕྲག་བརྒྱད་ཅུ་དང། གདོན་རིགས་སུམ་བརྒྱ་དྲུག་ཅུ་ལ་སོགས་པའི་འབྱུང་བཞིའི་ལུས་ལ་མི་
བདེ་བའི་ནང་སྣ་ཚོགས་བསྐྱེད་པར་བྱེད་པ་ཡིན། དེ་ཡང་དབྱར་དགུན་སྟོན་དབྱིད་དུས་སུ་ཟས་དང་འབྱུང་བཞིའི་འཕེལ་འགྲིབ་ཀྱི་ནད་གང་ཡིན་བ་དེ་ཐམས་ཅད་རྩ་བ་རླུང་མཁྲིས་བད་ཀན་འདུས་པའི་
ནད་བཞི་རུ་ཐུག་དེ་བཞི་ཡང་འཕེལ་བས་དུས་རང་རང་གི་ཁམས་ཀྱི་དུས་བཞི་པོ། དབྱར་ཟླ་གསུམ། དགུན་ཟླ་གསུམ། སྟོན་ཟླ་གསུམ། དབྱིད་ཟླ་གསུམ། ཟླ་བ་རེ་ལ་ཟླ་བདག་སྐར་མ་རེ་རེ་ཡོད་བ་

[012B] ཟླ་བ་གང་ཡིན་པ་དེའི་ཚེས་བཅོ་ལྔ་ལ་ཟླ་བའི་ཐད་ནས་ཟླ་ཟུར་སྐར་ཟུར་སྤྲད་ནས་འགྲོ་བ་དེ་ལ་སྐར་མ་དེ་དང་དེའི་ཟླ་བ་ཟེར་ནས་ཐ་སྙད་བྱེད་པ་ཡིན་
ད་ངའི་བཤད་པ་དེ་འཁྱམས་སོ། །གཏོར་མའི་འཁྲིད་བཤད་རྒྱུ་ཡིན་པ་ལ་རྩིས་རྒྱག་ལུགས་བཤད་མ་བཤད་མེད། ད་བཤད་རྒྱུ་དེ་འདི་ཡིན། གཏོར་མ་བཏང་བས་གནས་སྐབས་རང་གི་འབྱུང་བཞིའི་
ནད་ཞི་བ་དང། གདོན་བགེགས་སོགས་ཀྱིས་གླགས་མི་བལྟ་བར་ཚེ་རིང་བ་སོགས་འབྱུང་ཞིང། མཐར་ཐུག་ཕ་རོལ་ཏུ་ཕྱིན་པ་དྲུག་ཡོངས་སུ་རྫོགས་ནས་སངས་རྒྱས་ཀྱི་གོ་འཕང་རིན་པོ་ཆེ་ཐོབ་པར་
འགྱུར་རོ། །དེ་ནས་བཛྲ་ཨརྒྷཾ་ཞེས་སོགས་ཉེར་སྤྱོད་ཕུལ། ཏིང་ཤགས་བརྡུང། ཕུན་ཚོགས་འདོད་ཡོན་ལྔ་ལྡན་པའི་ཞེས་པ་ནས། རྒྱས་པར་ཤོག་ཅེས་པའི་བར་བརྗོད་ནས་བླ་མ་སངས་རྒྱས་རྣམས་ལ་
རང་གང་འདོད་ཀྱི་འཕགས་པ་ཀུན་ཏུ་བཟང་པོའི་མཆོད་སྤྲིན་དང། ཡི་དམ་ལྷ་ཚོགས་རྣམས་ལ་ཚོགས་ཀྱི་གཏོར་མ་ལ་སོགས་ཕྱི་ནང་གསང་བའི་མཆོད་པའི་སྤྲིན་ཕུང་བསམ་གྱིས་མི་ཁྱབ་པར་
དམིགས་ནས་ཕུལ། དགྱེས་བཞིན་བཞེས་སོང་སྙམ་དུ་བསམ་ནས་ཚེ་རབས་ཐམས་ཅད་དུ་དཀོན་མཆོག་གསུམ་དང་མི་འབྲལ་ཞིང་རྗེས་སུ་བཟུང་བ་དང། འཁོར་ལོ་གསུམ་དང་བསླབ་པ་གསུམ་

[013A]༄༅། །ལ་སོགས་པའི་ཆོས་ཀྱི་འབྱོར་པ་དང། དལ་བ་བརྒྱད་དང། འབྱོར་པ་བཅུ་ལ་སོགས་པ་དང། ཁྱད་བར་དུ་དམ་པའི་ཆོས་བསྒྲུབས་པའི་མཐུན་རྐྱེན་ཚང་བའི་སྒོ་ནས་སངས་རྒྱས་
ཀྱི་བསྟན་པ་རིན་པོ་ཆེ་དར་ཞིང་རྒྱས་པ་དང། དེ་ཚུལ་བཞིན་དུ་འཛིན་པར་བྱིན་གྱིས་བརླབ་ཏུ་གསོལ། ཞེས་ཞུས་པས་ཞལ་བཞེས་བཟང་པོ་བྱུང་སྙམ་དུ་བསམ།    ༈   
ན༑ སྔར་བཞིན་རྙིང་པ་བཤལ། གསར་དུ་བཤམས། གཏོར་རོལ་དང། སངས་རྒྱས་ཆོས་ཚོགས་མ། རྒྱ་ཆེན་ཤུགས་ལྡན་གྱི་སྔགས་དང། སོ་གོལ་སོགས་བཅུ་བཅུ་བྱེད་པ་མགྲོན་ཚན་ཐམས་
ཅད་ལ་འདྲ། བསྡུས་ཙམ་བྱེད་ན་ནི་སྔར་གྱི་མཆོད་པ་བཤམ་བཤམ་པ་དེ་ཐོག་ལ་གཏོར་རིལ་དང་ཆུ་བླུག་བྱིན་གྱིས་བརླབས་ནས། སེམས་བསྐྱེད་སྔགས་དང་བཅས་པ་ཡང་བདུན་ནམ་གསུམ་
སོགས་སྐབས་དང་བསྟུན་ནས་བྱེད་ཅིང་མྱུར་མཛད་ཡེ་ཤེས་མགོན་པོ་འཁོར་དང་བཅས་པ་བཅོམ་ལྡན་འདས་ཐུབ་པའི་དབང་བོའི་སྤྱན་སྔར་བསྟན་པ་བསྲུང་བར་ཁས་བླངས་པའི་འཇིག་རྟེན་
ལས་འདས་པའི་བསྲུང་མ་སྤྱི་དང། ཁྱད་པར་དུ་ཁམས་གསུམ་ཆོས་ཀྱི་རྒྱལ་པོ་ཙོང་ཁ་པ་ཆེན་པོའི་བསྟན་པ་ཚུལ་བཞིན་དུ་བསྲུང་བའི་དམ་ཅན་ཆོས་ཀྱི་རྒྱལ་པོ་ཕྱི་ནང་གསང་གསུམ། དཔལ་

[013B] དམ་རྫས་སྤྱན་གཟིགས་ཉེར་སྤྱོད་འདོད་ཡོན་ལྔ་ལ་སོགས་པའི་ཕྱི་ནང་གསང་བ། དེ་ཁོ་ན་ཉིད་ཀྱི་
མཆོད་པ་སོགས་བསམ་གྱིས་མི་ཁྱབ་པ་ཕུལ་བའི་དམིགས་པ་ནན་ཏན་བྱེད་པ་ཡིན། དེར་མ་ཟད་སྐུ་གསུང་ཐུགས་ཀྱི་གནས་ན་བཞུགས་པའི་དཔའ་བོ་མཁའ་འགྲོ་རྣམས་ལ་ཡང་མཆོད་པའི་བྱེ་
བྲག་བསམ་གྱིས་མི་ཁྱབ་པ་ཕུལ་བས་དགྱེས་བཞིན་དུ་བཞེས་སོང་སྙམ་དུ་བསམ་ནས། ཨརྒྷཾ་སོགས་ཀྱིས་སྔར་ལྟར་མཆོད། ཏིང་ཤགས་བརྡུང། ཕུན་ཚོགས་འདོད་ཡོན་ཞེས་སོགས་བརྗོད་
ནས༑ སྤྱིར་སངས་རྒྱས་ཀྱི་བསྟན་པ་བསྲུང་བ་དང། ཁྱད་པར་བདག་ལ་ཞི་རྒྱས་དབང་དྲག་གི་འཕྲིན་ལས་བཞིའི་སྒོ་ནས་དངོས་གྲུབ་སྩལ་དུ་གསོལ། ཞེས་ཞུས་པས། ཡོང་ངོ་གསུངས་ནས་ཞལ་
གྱིས་བཞེས་པར་བསམས།    ༈    ཡང་སྔར་ལྟར་མཆོད་པ་རྒྱས་བསྡུས་དང། ཆོ་ག་རྒྱས་བསྡུས་གོང་དུ་བཤང་བ་ལྟར་བྱས་ནས་བྱིན་རླབས་བྱས། ཨརྒྷཾ་ནས་ཤཔྟའི་བར་སྔར་
ལྟར་རྒྱས་བསྡུས་བློ་ལྟར་བསྟུན་བཞིན་བྱས་ནས། དེ་ཡང་དྲང་སྲོང་ཆེན་པོ་མཆོག་བརྒྱད་དང་ཞེས་སོགས་བརྗོད་ནས་འདིའི་དྲང་སྲོང་ཆེན་པོ་མཆོག་བརྒྱད་ནི། དྲང་སྲོང་ཆེན་པོ་མི་སྦྱིན་ཞེས་བྱ་བ་

[014A]༄༅། །དང༑ སྣ་ཚ་ཞེས་བྱ་བ་དང། ཡང་དག་ཤེས་བྱ་བ་དང། མདུན་དུ་བརྡར་ཞེས་བྱ་བ་དང། གྱ་གྱུ་ཞེས་བྱ་བ་དང། འགྱུར་ཞེས་བྱ་བ་དང། ཨུ་གུརར་ཞེས་བྱ་བ་དང། དྲང་སྲོང་ཆེན་པོ་གཡོན་
ཕྱོགས་ཞེས་བྱ་བ་བརྒྱད་པོ་དེ་ཡིན། དེ་རྣམས་དྲང་སྲོང་གི་མཆོག་ཏུ་བྱེད་པ་དེ་གང་ཡིན་སྙམ་ན། དེ་རྣམས་བསྐལ་པ་འདིའི་དྲང་སྲོང་གི་ཐོག་མ་ཡིན། དེ་ཡང་ཡང་དག་པའི་སངས་རྒྱས་དང་དེའི་བསྟན་
པ་མ་བྱོན་བར་དུ་རང་སངས་རྒྱས་ཀྱི་བསྟན་པ་འབྱུང་བ་ཡིན་པས་དེ་རྣམས་ནི་སྔོན་མང་བཀུར་རྒྱལ་པོའི་རིགས་ལས་འཁོར་ལོས་བསྒྱུར་བའི་རྒྱལ་པོ་སྤྱི་བོ་སྐྱེས་ཞེས་བྱ་བ་བྱུང་བ་རེད། དེའི་དུས་
སུ་རྒྱལ་པོ་དེའི་ཉེ་ཆར་གཏོགས་པ་ན། ནགས་འདབ་ཆེན་པོ་ཞིག་ཡོད་པ་རེད། དེ་ན་དྲང་སྲོང་ཆེན་པོ་དེ་རྣམས་བཞུགས་ཡོད་པ་རེད། ནམ་ཞིག་རྒྱལ་པོ་སྤྱི་བོ་སྐྱེས་ནགས་འདབ་དེར་སྐྱོ་བསངས་ལ་ཕེབས་
བྱ་གག་མང་པོ་སྐད་འགགས་ནས་སྐད་ཀྱང་རྒྱག་རྒྱུ་མེད། གཤོག་པ་ཚོ་ཡང་ཆད་ནས་འཕུར་རྒྱུ་མེད། རྐང་གིས་འགྲོ་བ་མང་པོ་རྒྱལ་བོས་གཟིགས་པ་རེད། དེ་ནས་རྒྱལ་པོས་བློན་པོས་མདུན་ན་
འདུག་པ་ལ། བྱ་གག་སྐད་ཀྱང་འགགས། འདབ་མ་ཡང་ཆད། འདི་སུས་ཀྱང་བྱས་གསུངས་པས། མདུན་ན་འདུག་གིས། ལྷ་བྱ་གག་འདི་རྣམས་ནི་ཉིན་མཚན་མེད་པར་སྐད་བྱུང་བ་དག་ལགས་སོ། །

[014B] ཏིང་ངེ་འཛིན་གྱི་ཚེར་མ་ནི་སྒྲ་ཡིན་པས། བྱ་གག་གི་སྐད་ཀྱིས་ཏིང་ངེ་འཛིན་ལ་གནོད་པས། དྲང་སྲོང་རྣམས་ཀྱི་བདེན་ཚིག་གིས་འདི་ལྟར་བྱས་
སོ་ཟེར་གིན་འདུག་ཟེར། བྱ་གག་ཟེར་བ་དེང་སང་ང་རང་ཚོས་བྱ་ལོང་ཟེར་བ་འདི་ཡིན། དེ་ནས་རྒྱལ་པོ་སྤྱི་བོ་སྐྱེས་ཀྱིས་ཨ་ཁ་དེ་ཚོ་ཡག་པོ་མ་རེད། སེམས་ཅན་ལ་འདི་ལྟ་བུའི་གནོད་པ་བྱེད་པ་མ་ལེགས་པར་
འདུག་པས། ངའི་མངའ་འོག་ལ་མ་འདུག་ཅིག་གསུངས། དྲང་སྲོང་རྣམས་ལ་བསྙད་པས། དྲང་སྲོང་རྣམས་ཀྱིས་རྒྱལ་པོ་འདི་འཛམ་བུའི་གླིང་ལ་དབང་བའི་རྒྱལ་པོ་ཡིན་པས། རང་རེས་གླིང་གཞན་ལ་
འགྲོ་ཟེར་ནས་ཤར་ལུས་འཕགས་པོ་ལ་ནམ་མཁའ་ལ་འཕུར་ནས་ཕེབས་སོང་བ་རེད། ཡང་རྒྱལ་བོ་སྤྱི་བོ་སྐྱེས་འཛམ་བུའི་གླིང་འདི་ཡོངས་རྫོགས་ངའི་དབང་ཡིན་ན། ད་ངའི་མངའ་འོག་མ་ཡིན་པའི་
ཡུལ་གཞན་ཡོད་དམ་བྱས་པས། བློན་པོ་རྣམས་ཀྱིས་ཤར་ལུས་འཕགས་པོ་ཞེས་བྱ་བ་ལྷའི་མངའ་འོག་མ་ལགས་སོ་ཞུས་པས། དེར་འགྲོའོ་དབང་དུ་བྱེད་དོ་གསུངས་ནས། དཔུང་ཚོགས་ཡན་ལག་བཞི་
དང་བཅས་པ་གསེར་གྱི་འཁོར་ལོ་ལ་ཞུགས་ཏེ་སོང་ངོ། །དྲང་སྲོང་རྣམས་ཀྱིས་ཡང་རྒྱལ་པོ་ཕེབས་པ་ཤེས་ནས། རང་རེ་ནུབ་བ་ལང་སྤྱོད་དུ་འགྲོ་བྱས་ནུབ་བ་ལང་སྤྱོད་དུ་གཤེགས་སོ།། ཡང་རྒྱལ་པོ་སྤྱི་

[015A]༄༅། །བོ་སྐྱེས་ཡང་ཤར་ལུས་འཕགས་པོ་དབང་དུ་བྱས་ནས། ང་གླིང་གཉིས་ནི་དབང་དུ་བྱས་ཟིན་གྱི་གཞན་ཡོད་དམ་གསུངས་པས། བློན་པོ་རྣམས་ཀྱིས་ནུབ་བ་ལང་སྤྱོད་ཞེས་བྱ་བ་ལྷའི་
དབང་མ་ལགས་སོ་ཞུས་བས། ཡང་རྒྱལ་པོས་འགྲོ་དེ་ཡང་དབང་དུ་བྱེད་དོ་གསུངས་ནས་བ་ལང་སྤྱོད་ལ་སྔར་ལྟར་གཤེགས་སོ། །ཡང་དྲང་སྲོང་རྣམས་ཀྱིས་ཤེས་ནས། ཡང་རྒྱལ་པོ་གླིང་འདི་ན་
ཡང་འོངས། རང་རེ་བྱང་སྒྲ་མི་སྙན་ལ་འགྲོ་གསུངས་གཤེགས་སོ། །ཡང་རྒྱལ་པོ་སྤྱི་བོ་སྐྱེས་ཡང་ནུབ་བ་ལང་སྤྱོད་དབང་དུ་བྱས་ནས། ང་གླིང་གསུམ་ནི་དབང་དུ་བྱས་ཟིན་གྱི་གཞན་ཡོད་ངམ་
གསུངས་པས། བློན་པོ་རྣམས་ཀྱིས་བྱང་སྒྲ་མི་སྙན་ཞེས་བྱ་བ་ལྷའི་དབང་མ་ལགས་སོ་ཞུས་བས། ཡང་རྒྱལ་པོས་འགྲོ་དེ་ཡང་དབང་དུ་བྱེད་དོ་གསུངས་ནས་བྱང་སྒྲ་མི་སྙན་ལ་སྔར་ལྟར་གཤེགས་
སོ༑ ༑ཡང་དྲང་སྲོང་རྣམས་ཀྱིས་ཤེས་ནས་སྔར་བཞིན་རི་རབ་ལ་གཤེགས་སོ། །དེ་ནས་རྒྱལ་པོས་བློན་པོ་རྣམས་ལ་ངས་མཐའ་ཐམས་ཅད་དབང་བར་བྱས། ད་ངའི་དབང་མ་ཡིན་བ་མེད་དམ་
གསུངས་པས། ལྷའི་དབང་པོ་བརྒྱ་བྱིན་ནི་དབང་མ་ལགས་སོ་ཞུས་པས། ཡང་སྔར་ལྟར་འགྲོ་གསུངས་ནས་སུམ་ཅུ་རྩ་གསུམ་དུ་གཤེགས་སོ། །ཡང་དྲང་སྲོང་རྣམས་ཀྱིས་ཤེས་ནས། ཡང་རྒྱལ་པོ་

[015B]རང་རེས་གང་དུ་སོང་ཡང་དེར་རྒྱལ་པོ་འོངས་ནས་བཟོས་མི་བདེ་བ་འདི་བྱེད་པ་མ་རུངས་པ་ཡིན་པས། རྒྱལ་པོ་འགྲོ་བར་བྱེད་པའི་འཁོར་ལོ་ནམ་མཁའ་ལ་
འགྲོ་བ་མེད་པར་གྱུར་ཅིག། ཅེས་བདེན་ཚིག་གསོལ་ལོ། །དེ་མ་ཐག་རྒྱལ་པོའི་གསེར་གྱི་འཁོར་ལོ་ཡང་ནམ་མཁའ་ལ་ཐོགས་སོ། །རྒྱལ་པོས་བློན་པོ་རྣམས་ལ་སྨྲས་པ། གསེར་གྱི་
འཁོར་ལོ་ནམ་མཁའ་ལ་ཐོགས་པ་འདི་ཅེས་ཉེས་སྨྲས་པས། བྲམ་ཟེ་མདུན་ན་འདུག་རིག་བྱེད་ཀྱི་གནས་ལྔ་ལ་མཁས་པ་དེ་ན་རེ། ལྷ་འདི་ནི་སྔར་འཛམ་བུ་གླིང་གི་དྲང་སྲོང་བརྒྱད་དོ། །
དེའི་མཐུ་ལགས་སོ། །ཅི་མངོན་ཞེ་ན་བྱ་གག་ལ་སྨོད་པ་བོར་ཏེ་བྱ་གག་མ་རུངས་པ་བྱས་པ་ལ། ལྷའི་ཞལ་བཅེ་བཅད་དེ་མངའ་འོག་ནས་དབྱུང་བས་ཁོང་རྣམས་ཤར་ལུས་འཕགས་
པོ་དང། དེ་ནས་རིམ་གྱིས་པ་ལང་སྤྱོད། བྱང་སྒྲ་མི་སྙན་དང། རི་རབ་ཀྱི་ཟོམ་ལ་རིམ་གྱིས་བྲོས་པ་ལ། ལྷ་ཡང་དེ་དག་ལ་རིམ་གྱིས་གཤེགས་པས། དེ་དག་གི་དམོད་
པས་འཁོར་ལོ་མ་འཕགས་པས་མངོན་མི་ཐོགས་ལགས་སོ། །ཞེས་ཞུས་པས། རྒྱལ་པོ་ཅུད་ནོངས་ཏེ་སྨྲས་པ། འཇིག་རྟེན་གྱི་ཡོན་གནས་སུ་གྱུར་པའི་རྫུ་འཕྲུལ་དང་

[016A]༄༅། །ལྡན་པ་དེ་རྣམས་བཟོད་བར་གསོལ་ལོ། །དེང་ཕྱིན་ཆད་གང་དུ་བཞུགས་ཀྱང་ཅི་བདེ་བར་མཛོད་ལ་ཁོ་བོའི་གསེར་གྱི་ཤིང་རྟའི་ལམ་འབྱེད་བར་གསོལ་ཞེས་གསུངས། དྲང་སྲོང་རྣམས་
དེ་མ་ཐག་ནམ་མཁའ་ལ་འཕགས་ཏེ་ཆོ་འཕྲུལ་རྣམ་བ་དགུ་བསྟན་ནས་མྱ་ངན་ལས་འདས་སོ། །རྒྱལ་པོ་སྤྱི་པོ་སྐྱེས་ནི་སུམ་ཅུ་རྩ་གསུམ་དུ་འཕགས་ནས་ལྷའི་དབང་པོ་བརྒྱ་བྱིན་དང་སྟན་ཕྱེང་བའི་ཁྲི་
གཅིག་ཏུ་གནས་སོ། །འོ་ན་དེ་ལྟ་བུའི་དྲང་སྲོང་བརྒྱད་པོ་ངེས་གཙོ་བྱས། ལྷ་དང་མི་དང་ཀླུ་ལ་སོགས་པའི་དྲང་སྲོང་མངོན་ཤེས་ལྔ་དང་ལྡན་པ་བདེན་ཚིག་འགྲུབ་པ་རྣམས་ལ་ཕུལ་ནས། དྲང་སྲོང་
རྣམས་ལ་ནི་དཀར་གསུམ་མངར་གསུམ་ཤིང་ཏོག་རྩ་བ་ལྡུམ་བུ་སོགས་རིལ་བ་སྤྱི་བླུག། དབྱུག་གུ་རྩེ་གསུམ་རས་ཀྱི་ཨངྒ་རག་སོགས་མདོར་ན་དྲང་སྲོང་རྣམས་ལ་ཡང་གང་དགོས་ཀྱི་ཡོ་བྱད་དང་
བཟའ་བ་དང་བཏུང་བ་ཕུན་སུམ་ཚོགས་པ་ལ་དམིགས་ནས་ཕུལ། ཨརྒྷཾ་སོགས་ཀྱིས་མཆོད། ཕུན་ཚོགས་འདོད་ཡོན་ལྔ་ཞེས་སོགས་བརྗོད་ནས་སྤྱིར་སངས་རྒྱས་ཀྱི་བསྟན་བ་རིན་པོ་ཆེ་ཕྱོགས་དུས་
གནས་སྐབས་ཐམས་ཅད་དུ་དར་ཞིང་རྒྱས་པ་དང། འགྲོ་བ་སེམས་ཅན་ཐམས་ཅད་བདེ་ཞིང་སྐྱིད་པ་དང། ཁྱད་པར་དུ་བདག་དང་སེམས་ཅན་ཐམས་ཅད་མྱུར་དུ་སངས་རྒྱས་ཐོབ་པའི་བདེན་ཚིག་གི་

[016B]།    ༈    གཏོར་ཆུ་བཤམས་པ་སོགས་ནས་རྒྱ་ཆེན་ཤུགས་
ལྡན་སྔགས་ཀྱི་བར་རྒྱས་བསྡུས་གང་བྱེད་ཀྱང་གོང་དུ་བཤད་པ་ལྟར་ཤེས་པར་བྱ་ཞིང། རྒྱལ་པོ་རྣམ་ཐོས་སྲས་ཀྱི་སྲས་འཛམ་བྷ་ལ་དང། ནོར་རྒྱུན་མ་དང། དབྱངས་ཅན་མ་དང། ཕག་མོ་སོགས། ཨ་
བར་ཙི་ཏ་སོགས་མངོར་ན་འཇིག་རྟེན་ལས་འདས་པའི་ནོར་ལྷ་དང། གནོད་སྦྱིན་རྣམས་དང། བདག་ཅག་དཔོན་སློབ་འཁོར་བཅས་ཀྱི་ཚེ་ལྷ་སྲོག་ལྷ་ལ་སོགས་པ་ལྷན་ཅིག་སྐྱེས་པའི་ལྷ་འདི་ལ་ལྔའམ་
དགུ་ལ་སོགས་པ་གྲངས་ངེས་པ་མེད། གང་ཟག་རང་རང་གི་བསོད་ནམས་ཀྱི་ལས་ལ་གྲུབ་བ་ཡིན། བསོད་ནམས་ཀྱི་ལས་མང་པོ་བསགས་པ་ལ་ལྷན་ཅིག་སྐྱེས་པའི་ལྷ་མང་ཞིང་འདྲེ་ཉུང། བསོད་
ནམས་མ་ཡིན་པའི་ལས་མང་བ་ལ་ནི་འདྲེ་མང་ལ་ལྷ་ཉུང་པ་ཡིན། གང་ལྟར་ཀྱང་ལྷན་ཅིག་སྐྱེས་པའི་ལྷ་གང་ཡོད་དང། དེར་མ་ཟད་རང་ལ་བསྲུང་ཞིང་སྐྱོབ་པར་བྱེད་པའི་ཚེ་རབས་སྔོན་ནས་བསྲུང་མ་མ་
བསྒྲུབ་ལས་ལ་བཀོད་པ་ཞེས་བཤད་པ་ཡིན་པས་རང་ཉིད་བསྲུད་སྐལ་བབས་པའི་ལྷ་ཀླུ་ལ་སོགས་པའམ། གནོད་སྦྱིན་དང་བཙན་ལ་སོགས་པ་བསྲུང་སྐྱོབ་བྱེད་མཁན་གང་ཡོད་ལ་ཕུལ་ནས་དགྱེས་

[017A]༄༅། །བཞིན་དུ་བཞེས་ནས། བདག་ལོག་པའི་འཚོ་བ་ལྔ་ཞེས་བཤད་པ་ཡང་ཡོད། དེ་དག་ནི་རང་རང་གི་གཞུང་ཆེན་མོ་ལ་སློབ་གཉེར་བྱེད་མཁན་རྐྱང་ལ་སོང་ནས་བཤད་མི་དགོས་
མདོར་བསྡུས་ན་ནི་བརྐུབ། འཕྲོག་པ་ལ་སོགས་པ་དང། སྡིག་པ་ཆེན་པོའི་ཟས་དམ་པའི་ཆོས་འདུལ་བ་ནས་དགེ་འདུན་གྱི་སྡེ་དང། དགེ་ཚུལ་དགེ་སློང་སོགས་ལ་རུང་བ་མ་ཡིན་ནོ་ཞེས་གང་བཀག་
པར་མཛད་པའི་ཟས་ཀྱིས་མི་འཚོ་ཞིང། དེ་ལས་ལྡོག་པའི་རུང་བའི་ཟས་ཆོས་དང་མཐུན་པའི་ཟས་དུས་རུང་གི་ཟས་ལ་སོགས་པའི་འཚོ་བ་དང། ཆོས་མཐུན་གྱི་བསམ་པ་ཆོས་ནས་བཤད་པ་
བཞིན་འགྲུབ་པར་མཛོད་ཅིག་ཅེས་འཕྲིན་ལས་བཅོལ། དེ་དག་ཀྱང་དགྱེས་བཞིན་ཞལ་གྱིས་བཞེས་བྱུང་བསམ་པ་བྱེད།    ༈    དང་པོ་ནི། འདིར་རྒྱས་བསྡུས་གང་བྱེད་ཀྱང་
སྔར་གྱི་མཆོད་པ་རྙིང་པ་བཤལ། གཏོར་ཐེབ་བཤལ། ཆུ་བླུག། གཏོར་རིལ་ཡང་བརྒྱ་རྩ་ལ་བཅུ། གཞན་གང་འབྱོར་བྱས་ནས་སངས་རྒྱས་ཆོས་ཚོགས་མ་དང། བྱིན་རླབས་དང། རྒྱ་ཆེན་ཤུགས་
ལྡན་གྱི་སྔགས་དང། སེ་གོལ་བརྒྱ་རྩ་ལ་བཅུ་དང། གཞན་ལ་སྐབས་དང་བསྟུན་ནས་བདུན་ནམ་གསུམ་སོགས་གང་རིགས་ཀྱིས་ཕུལ་ནས། ཨརྒྷཾ་སོགས་བཞག་ནས། དེ་བཞིན་གཤེགས་པའི་

[017B] འདི་ལ་བཤད་པ་མང་དུ་ཡོད་དེ། དགེ་འདུན་གྱི་སྐུ་རིམ་ལ་སོགས་པའི་བྱ་བ་མང་པོ་ཡོད་བས་མང་བོ་མི་བཤད། དོན་གྱི་སྙིང་པོ་བསྡུས་བ་རེ་བཤད་ན་རིན་ཆེན་
མང་ཤཱཀྱ་ཐུབ་བ། གཟུགས་མཛེས་དམ་པ་སྤྱན་རས་གཟིགས། སྐུ་འབྱམས་ཀླས་འཇམ་དབྱངས། འཇིགས་པ་ཐམས་ཅད་དང་བྲལ་བ་ཕྱག་ན་རྡོ་རྗེ་ཡིན་པ་ཇོ་བོ་ཡབ་སྲས་ཀྱིས་བཞེང། གཞན་མི་འདྲ་
བ་མང་པོ་ཡོད་དེ་དེ་ཙམ་གྱིས། དེ་བཞིན་གཤེགས་པ་བཞིའི་མཚན་བརྗོད་པའི་དགོས་པ་ནི། ཡུལ་ལྷ་གཞི་བདག་མན་ཆད་ཀྱི་མགྲོན་རྣམས་ཕྱི་ནང་གི་སྒྲིབ་པ་ཅན་མང་པོ་ཡོད། དེ་ཡང་སའི་ལྷ་མོ་ལ་
སྒྲིབ་པ་མེད་ཀྱང་འཁོར་སྒྲིབ་པ་ཅན་མང་པོ་ཡོད། སའི་ལྷ་མོའི་འཁོར་གཞི་བདག་དང། འཕྲོག་མ་བུ་དང་བཅས་པ་རྣམས་ལ་ནི་ཁ་ཟས་མི་འཕྲོད་པ་དང། ཟ་དབང་མེད་པ་དང། དབང་ཆེ་བས་འཕྲོག་པ་དང་
སྣང་ཚུལ་གཞན་དུ་སྣང་བ་ལ་སོགས་པའི་སྒྲིབ་པ་དང། བགེགས་རིགས་གདོན་རིགས་སོགས་ལ་ནི་མི་དགའ་བའི་ཟས་དང། ཁ་ཅིག་མི་མཐོང་པར་གཞན་གྱིས་སྒྲིབ་པ་དང་ཟ་དབང་མེད་པ་སོགས་
ཡོད་ཅིང་འགྲོ་བ་རིགས་དྲུག་གི་མགྲོན་རྣམས་དངོས་སུ་འོང་བའི་ནུས་པ་མེད། ཡི་དྭགས་ལ་ཕྱི་ནང་གི་སྒྲིབ་པ་ལ་སོགས་པ་མང་པོ་ཡོད། དེ་རྣམས་བྱང་བའི་ཐབས་སུ་དེ་བཞིན་གཤེགས་པ་བཞིའི་

[018A]༄༅། །མཚན་བརྗོད་པ་ཡིན། རང་རང་གི་མགྲོན་གྱི་སྐབས་སུ་ཡང་ཅུང་ཟད་རེ་བཤད་པ་ཡིན། ཕུན་ཚོགས་འདོད་ཡོན་ལྔ་ལྡན་པའི་ཞེས་སོགས་བརྗོད་ནས། སའི་ལྷ་མོ་བསྟན་མས་གཙོ་
བྱས་སྟོང་གསུམ་གྱི་གཞི་བདག་དང། ཚེ་རིང་མཆེད་ལྔ་བསྟན་མ་བཅུ་གཉིས། ཡུལ་ལྷ་གཞི་བདག། ཁྱད་པར་དུ་རང་གང་དུ་གནས་པའི་ཡུལ་དེའི་གཞི་བདག་རྣམས་ལ་གོང་དུ་བཤད་པ་བཞིན་དུ་
ཕུལ་བས་དགའ་ཚོར་དང་ལྡན་པས་ལོངས་སྤྱད་དེ་གང་བྱེད་དགོས་ཟེར་བ་ལ། རང་དང་གཞན་དང་སངས་རྒྱས་ཀྱི་བསྟན་པའི་དོན་དུ་ཞི་རྒྱས་དབང་དྲག་གི་ལས་ལ་སོགས་པའི་བྱ་བ་ཅི་བྱེད་ཀྱང་ཀོ་
ལོང་དང་ཕྲག་དོག་མ་བྱེད། མཐུན་རྐྱེན་ཚུལ་བཞིན་དུ་སྒྲུབས་ཤིག་ཅེས་རང་འཕགས་པ་སྤྱན་རས་གཟིགས་སུ་གསལ་བས་བཀའ་བསྒོས་པས་ཁས་བླངས་སོང་སྙམ་དུ་བསམ།    ༈   
པ་ནི་ཡང་སྔར་ལྟར་རྒྱས་བསྡུས་སྐབས་དང་བསྟན་ནས་བྱེད་པ་ཡིན། བསྡུས་ཙམ་བྱེད་ན་སྔར་གྱི་གཏོར་ཆུ་དེའི་སྟེང་དུ་ཆུ་ཅིག་དང། གཏོར་རིལ་སོགས་བླུག་ནས། སངས་རྒྱས་ཆོས་ཚོགས་
མ་ནས་སྔགས་ཀྱི་བར་སྔར་ལྟར་ཡིན་ཅིང། རྟ་བདག་བརྒྱད་དང། འཕྲོག་མ་བུ་ལྔ་བརྒྱ་དང་བཅས་པ་དང། མདོར་ན་སངས་རྒྱས་མཐོང་བ་དང་མ་མཐོང་བའི་མི་མིན་མཐུ་ཆེན་རྣམས་ལ་སྟེར་བ་

[018B] དེ་ཡང་འཕྲོག་མ་ལ་སོགས་བ་ནི་སངས་རྒྱས་མཐོང་བའི་མི་མིན་རེད། དེར་ཡང་མ་ཟད་རྒྱ་གར་གྱི་ཡུལ་གྲུ་ཆེན་པོ་ཚོ་ལ་མི་མིན་གྱི་མཐུ་ཆེན་རེ་རེ་ཡོད་པ་འདུས་པ་རིན་པོ་ཆེ་ཏོག་གི་གཟུངས་
ནས་བཤད་པ་ལྟར་དང། རང་ཅག་བོད་ཀྱི་ཡུལ་འདི་ཚོ་ལ་ཡང་མི་མིན་གྱི་མཐུ་བོ་ཆེ་མང་པོ་རེད། དེ་ཐམས་ཅད་ལ་ཡང་གོང་དུ་བཤད་པ་ལྟར་བསྡོས་ནས་རང་རང་གི་འདོད་པའི་ཡོ་བྱད་དང་ཟས་སྐོམ་
གྱིས་ཚིམ་པར་བསམས། དེ་བཞིན་གཤེགས་བ་བཞིའི་མཚན་བརྗོད་པས་རང་རང་གི་སྔོན་ལས་དང་འཕྲལ་རྐྱེན་ལས་བྱུང་བའི་སྒྲིབ་པ་དང། ཁྱད་པར་དུ་གཏོར་མ་ལ་ལོངས་སྤྱོད་པའི་སྒྲིབ་བ་ཐམས་
ཅད་དག་བར་བསམ་ཞིང། དེ་དག་ཕལ་ཆེར་ནི་སྙིང་རྗེ་མེད་པར་བྱམས་པ་དང་མི་ལྡན་པ་གཞན་གྱི་སྲོག་གཅོད་པ་དག་ཡིན་ཅིང། དེ་དག་གིས་གཞན་ལ་ཕན་པ་དང་བྱམས་པ་དང་སྙིང་རྗེས་སྐྱོངས་ཤིག་
ཅེས་པ་དང། བདག་ཅག་གི་ཆོས་སྒྲུབ་པའི་འགལ་རྐྱེན་སོལ་ལ་མཐུན་རྐྱེན་སྒྲུབས་ཤིག་ཅེས་གོང་བཞིན་བཀའ་བསྒོས་བས་དི་དག་གིས་ཀྱང་ཁས་བླངས་དང་དམ་བཅས་བྱུང་སྙམ་དུ་བསམ། །
གསུམ་པ་ནི་སྔར་ལྟར་བྱེད་ཅིང། གདོན་བགེགས་མགྲོན་རྣམས་ལ་བསྔོ་པ་ཡིན། བགེགས་རིགས་སྟོང་ཕྲག་བརྒྱད་ཅུ་དང། གདོན་རིགས་སུམ་བརྒྱ་དྲུག་ཅུ་དང། བྱིས་བའི་གདོན་ཆེན་བཅོ་ལྔ་དང་

[019A]༄༅། །སྟེང་འགོ་བར་གསུམ་ན་རྒྱུ་བའི་གདོན་བགེགས་འབྱུང་པོའི་རིགས་ལ་ཤ་ཁྲག་སྲོག་དབུགས་ལ་དགའ་བ་དུས་རྟག་ཏུ་ཚིག་པ་ཟ་ཁྲུམ་ཁྲུམ་པ། མཐོང་ཚད་གསོང་སྙིང་འདོད་པའི་
གདུག་སེམས་ཅན་དེ་ཡོད་དེ་ཚོ་ལ་ནི་ཤ་ཁྲག་དང་སྲོག་དབུགས་ཀྱི་རྣམ་པ་ཅན་ལ་དམིགས་ནས་སྟེར་དགོས། གང་ཡིན་བྱས་ན་ཁོ་རང་ཚོ་དེ་ལ་དགའ་བ་ཡིན་པས་ཁོ་རང་ཚོ་གང་དགའ་བདེ་ལ་དམིགས་
ནས་བྱིན་ན་དགའ་འགྲོ། དེ་བཞིན་གཤེགས་པ་བཞིའི་མཚན་བརྗོད་ནས། ཁོང་ཚོའི་རྒྱུད་ཀྱི་ཚིག་ཕ་ཟ་བ་དང། ཁོང་ཁྲོ་ལ་སོགས་པ་དང། གནོད་སེམས་རྣམས་ཞི་བར་བསམ་ནས་ནད་ཡམས་དང། དམག་
འཁྲུག་མུ་གེ། སད་སེར་ཐན་པ་ལ་སོགས་མ་གཏོང་བར། འགྲོ་བ་འདི་རྣམས་ཀྱང་ཁྱད་པར་རང་ཚོའི་ཕ་མ་བྱས་པ་ཤ་སྟག་ཡིན་པས་ཕན་པ་དང་བདེ་བའི་བསམ་པ་དང་སྦྱོར་བ་རབ་ཏུ་བརྟན་པར་མཛོད་
ཅིག་བྱས། སྔར་ལྟར་ཁས་བླངས་པར་བསམ། ནད་པ་སོགས་དང་གཞན་གྱི་སྐུ་རིམ་ཡིན་ན། འདི་ལ་དམིགས་པ་ནན་ཏན་བྱེད་དགོས། དེ་ཡང་དོན་གང་ཡིན་སྙམ་ན། འཇིག་རྟེན་ལ་གནོད་པ་བྱེད་
མཁན་ཕལ་ཆེར་ཁོང་ཚོ་ཡིན་མོད་དེ། དེ་དག་ལ་གང་འདོད་ཀྱི་དངོས་པོ་དང་ཁྱད་པར་ནད་པ་ལ་སོགས་པ་ཡིན་ནའང་དེའི་གླུད་ཀྱི་ཚུལ་དང། ཤ་ཁྲག་སྲོག་དབུགས་ཀྱི་ཚབ་ཏུ་བྱིན་ནས་ནད་དང་གདོན་

[019B] དེའི་གཟི་བརྗིད་མ་བཟོད་པས་བཀའ་ཉན་ཁས་བླངས་སོང་སྙམ་དུ་བྱེད་དགོས། འདི་ལ་རྟེན་འབྲེལ་གྱི་གནད་
ཡོད༑    ༈    ཡང་གཏོར་ཆུ་བཤམས་པ་སོགས་རྒྱས་བསྡུས་སྔར་བཞིན་ཡིན། འགྲོ་བ་རིགས་དྲུག་གི་སེམས་ཅན་སྤྱི་དང་ལམ་རྒྱུད་ལྔའི་འགྲོ་བ་ནི། ལྷ་མི་གཉིས་བདེ་
འགྲོའི་ལམ་དང། ངན་འགྲོའི་ལམ་བཞི་བྱས་ནས་ལམ་རྒྱུད་ལྔ་དང། རྫུས་སྐྱེས་ལ་སོགས་པའི་སྐྱེ་གནས་བཞི་ཡིས་བསྡུས་པའི་འགྲོ་བ་རྣམས་དང། ཚེ་འདིའི་ཕ་མས་གཙོ་བྱས་པའི་ནམྑའི་
མཐའ་དང་མཉམ་པའི་འགྲོ་བའི་ཚོགས་ལ་ཡང་ཟས་འདོད་པ་ལ་ཟས། སྐོམ་འདོད་པ་ལ་སྐོམ། མདོར་ན་རང་རང་གང་འདོད་པའི་ཡོ་བྱད་ཕུན་སུམ་ཚོགས་པ་ལ་དམིགས་ནས་བསྡོས་པས་རང་གི་
འདོད་བྱའི་དངོས་པོ་དེ་དང་དེར་བྱུང་བའི་དམིགས་པ་བྱས་ན་འོང་བ་ཡིན། མགྲོན་འདི་རྣམས་ནི་དངོས་སུ་རང་འོངས་ནས་ལོངས་སྤྱོད་པ་མི་ཡོང་སྟེ། དེ་བཞིན་གཤེགས་པ་བཞིའི་མཚན་བརྗོད་པའི་བྱིན་
རླབས་དང། རྒྱ་ཆེན་ཤུགས་ལྡན་གྱི་སྔགས་ཀྱི་བྱིན་རླབས་དང་ཏིང་ངེ་འཛིན་གྱི་མཐུ་ལས་དེ་དག་ལྟོ་འགྲང་བ་དང། ལུས་དྲོ་བ་དང། དོན་མེད་ལ་བདེ་འབོལ་འབོལ་བ་ལ་སོགས་ཡོང་བ་ཡིན་པས་

[020A]༄༅། །རང་གི་དམིགས་བ་ལ་ཡང་དེ་ལྟར་བྱུང་སོང་བསམ་པ་བྱེད་དགོས་ཤིང། དམིགས་པ་སྐྱོང་ཚུལ་འཕགས་བ་སྤྱན་རས་གཟིགས་ཀྱི་མཐའ་སྐོར་ལ་ཐམས་ཅད་བདུས་ནས་
ཡོང་བསམ་པ་བྱེད་དགོས། དེར་མ་ཟད་ཐམས་ཅད་ཀྱི་རང་རང་འདོད་པའི་ལོངས་སྤྱོད་ལ་ལོངས་སྤྱད་དེ་ཚིམ་སོང་བསམ་པ་དང། ཚོམ་ལས་ལྷ་རྣམས་བག་མེད་པ་ཡིས་ཕམ། །མི་རྣམས་སྐྱེ་
རྒ་ན་འཆི་དང། །ལྷ་མ་ཡིན་ནི་འཐབ་རྩོད་དང། །ཡི་དྭགས་རྣམས་ནི་བཀྲེས་སྐོམ་དང། །དུད་འགྲོ་གཅིག་ལ་གཅིག་ཟས་སྡུག། དམྱལ་བ་ལ་ནི་ཚ་གྲང་སྡུག་བསྔལ་མྱོང། །འཁོར་བ་ཁབ་ཀྱི་རྩེ་མོ་ལ་
བདེ་བ་ནམ་ཡང་ཡོད་མ་ཡིན། ཞེས་བཤད་པ་ལྟར་གྱི་སྡུག་བསྔལ་ཐམས་ཅད་ཞི་ནས། ངེས་འབྱུང་དང་བྱང་ཆུབ་ཀྱི་སེམས་དང། ཡང་དག་པའི་ལྟ་བ་གསུམ་རྒྱུད་ལ་སྐྱེས་ནས་ཕར་ཕྱིན་དྲུག་དང་
བསྡུ་བཞིའི་ཉམས་ལེན་ཡོངས་སུ་རྫོགས་ནས། བླ་ན་མེད་པའི་སངས་རྒྱས་ཐོབ་པའི་སྨོན་ལམ་བཏབ་ནས་རྒྱུད་ལ་དེ་དང་དེའི་ས་བོན་ཁྱད་པར་ཅན་བཞག་ཡོང་སྙམ་དུ་བྱེད་པ་ཡིན། འདི་ལ་ཡང་མ་
འོངས་པ་ན་རང་སངས་རྒྱས་ནས་དེའི་གདུལ་བྱར་གྱུར་པ་སོགས་རྟེན་འབྲེལ་གྱི་གནད་ཡོད། བདེ་བ་དང་ལྡན་སོང་སྙམ་པ་དང། སྡུག་བསྔལ་དང་བྲལ་སོང་སྙམ་པ་དང། ཐར་བའི་བག་ཆགས་བཞག་སོང་

[020B] འདིར་མ་ཟད་མར་མགྲོན་ཐམས་ཅད་ལ་བྱེད་དགོས་པ་ཡིན།    ༈    ཡང་སྔར་བཞིན་དུ་རྒྱས་བསྡུས་གོང་ལྟར་བྱས་ནས། ཡི་དྭགས་རྒྱལ་མོ་ཁ་ལ་མེ་འབར་མ་ཞེས་བྱ་བ་དང་
ཕྱི་སྒྲིབ་ཅན་དང། ནང་སྒྲིབ་ཅན་དང། ཕྱི་ནང་གཉིས་ཀའི་སྒྲིབ་པ་ཅན། མེ་ལྕེ་འཁོར་ལོ་ཅན་ལ་སོགས་པའི་ཡི་དྭགས་དང། བྱིང་ས་ན་གནས་བཞེས་བྱ་བ་ལ་སོགས་པའི་ཡི་དྭགས་མང་པོ་དང། དེ་དག་གི་
རིགས་དང། སྡུག་བསྔལ་ལ་སོགས་པ་ནི་རྒྱས་པར་ཤེས་འདོད་ན། རྩ་ཤེ་དང་ལམ་རིམ་ཆེན་མོ་དང། ལྷག་པར་དྲན་པ་ཉེར་བཞག་སོགས་ལས་ཤེས་པར་བྱ་བ་ཡིན་ཅིང། དེ་དག་ལ་ནི་ལྷག་པར་དུ་གཏོར་
རིལ་དང་གཏོར་ཆུ་སོགས་གང་མང་མང་དང། གང་ཆེ་ཆེ་རྒྱ་མཚོ་ཙམ་དང་རི་རབ་ཙམ་ལ་དམིགས་ནས་བསྔོ་དགོས། རྒྱ་མཚོ་ཙམ་དང་རི་རབ་ཙམ་ཡོད་ཀྱང་འདིས་ང་མི་ངོམས་པ་འདྲ། མི་ཚིམ་པ་འདྲ་
བསམ་པ་ལས་མི་ཡོང། དམིགས་པ་ལྕོགས་ན་སྣོད་སྟོང་གསུམ་ཙམ་དང། གཏོར་རྫས་ཀྱང་སྟོང་གསུམ་གང་བ་ཙམ་ཡོད་སྙམ་པ་དང། ཡི་དྭགས་ཇི་སྙེད་ཡོད་པས་བསྐལ་པའི་བར་ལ་ལོངས་སྤྱད་
ཀྱང་ཟད་པ་མེད་པ་དེ་ལྟ་བུར་དམིགས་ནས་བསྔོ་དགོས། རྒྱ་ཆེན་ཤུགས་ལྡན་གྱི་སྔགས་དང། རང་གི་དམིགས་པའི་མཐུ་ལ་བརྟེན་ནས་རང་ལ་གང་འདོད་པ་དང་གང་དགོས་པ་བྱིན་པ་ཡིན། དེ་

[021A]༄༅། །དག་ལ་གང་དགོས་གང་འདོད་བྱུང་སོང་སྙམ་པའི་སྒོ་ནས་དེ་བཞིན་གཤེགས་པ་བཞིའི་མཚན་བརྗོད་ནས། ཕྱི་ནང་གཉིས་ལ་སོགས་པའི་སྒྲིབ་པ་དང། ཁྱད་པར་དུ་མིག་པ་ཕྲ་
ནས་མིག་པ་ལ་མི་འགྲོ་བ་རྣམས་ཀྱང། མིག་པ་ཚོ་ཡང་ཁྲིག་ཁྲིག་ལ་སོང་ནས་མིད་ཐུབ་པ་དང། སྐྱེས་བུ་གོ་ཆ་ཅན་གྱི་བསྲུང་མཁན་ཚོ་ཡང་མེད་པ་དང། མདོར་ན་སྒྲིབ་པ་ཐམས་ཅད་བྱང་ནས་
གང་འདོད་པ་ལ་ལོངས་སྤྱོད་རྒྱུ་བྱུང་སོང་སྙམ་དུ་བསམ་པ་ཡིན་ཅིང། དགོས་པ་ཡང་དེ་དག་གི་ཆེད་དུ་ཡིན། དེ་བཞིན་གཤེགས་པ་བཞི་པོ་དེའི་སྔོན་གྱི་སྨོན་ལམ་དང་བྱིན་རླབས་ལ་བརྟེན་ནས་དེ་དག་ལ་
ཡང་གང་འདོད་ཡོང་བ་ཡིན། ཕུན་ཚོགས་འདོད་ཡོན་ལྔ་ཞེས་སོགས་བརྗོད་ནས། ཡི་དྭགས་ཐམས་ཅད་ལ་བཟའ་བ་དང། བཅའ་བ་དང། འབྲས་ལ་སོགས་པ་རང་རང་གི་གང་འདོད་པའི་འཁུར་རྒྱུ་
ཡང་ཁལ་བརྒྱད་བརྒྱད་ཙམ་བྱུང་སོང་སྙམ་དུ་བསམ། འདི་རྒྱ་ཆེན་ཤུགས་ལྡན་གྱི་སྔགས་ཀྱི་ཕན་ཡོན་འདི་ཡོད། ཡུལ་མ་ག་དཧའི་བྲེ་བདུན་བདུན་ཐོབ་གསུངས། དེ་བོད་ཀྱི་མཁས་གྲུབ་མང་པོས་
རྩིས་རྒྱབ་ཙ་ན། བོད་ཀྱི་ཁལ་བརྒྱད་དུ་སླེབས་ཡོང་ཟེར་བ་ཡོད། དིར་མ་ཟད་རྒྱ་ཆེན་ཤུགས་ལྡན་གྱི་སྔགས་ཟེར་བ་འདི་ཕྱག་བདེ་བ་དང་འདྲ་འདྲ་ཡིན། བཅོམ་ལྡན་འདས་ཀྱི་བྱིན་རླབས་དང་གཟུངས་ཀྱི་

[021B] དེ་ལྟར་རང་རང་གི་འདོད་བའི་རྫས་ལ་ལོངས་སྤྱད་ནས། བཀྲེས་སྐོམ་དང་ཕྱི་ནང་གི་སྒྲིབ་
པ་སོགས་མདོར་ན་ཡི་དྭགས་ཀྱི་སྡུག་བསྔལ་སོགས་བྱང་ཞིང་དག་སེར་སྣ་སོགས་ཡི་དྭགས་ཀྱི་སྐྱེ་གནས་སུ་འགྲོ་བའི་ལས་དང་བྲལ་ནས། བདག་དང་ཡི་དགས་སོགས་སྦྱིན་པའི་ཕ་རོལ་ཏུ་ཕྱིན་པ་
ཡོངས་སུ་རྫོགས། ནམ་མཁའ་མཛོད་ལ་དབང་བསྒྱུར་ཤོག་ཅེས་སྨོན་ལམ་འདེབས་པ་ཡིན་ནོ།།    ༈    ཡང་གོང་བཞིན་རྒྱས་བསྡུས་ཀྱི་བཤམ་ལུགས་གོང་དུ་བཤད་པ་ལྟར་བྱའོ། །
བསྔོ་ལུགས་ཡང་གཅིག་པ་རེད། དེ་བཞིན་གཤེགས་པ་བཞིའི་མཚན་བརྗོད་པའི་བར་བྱས་ནས། སྔོན་ཐོག་མ་མེད་བ་ནས་ལན་ཆགས་བ་དང་བུ་ལོན་ཆགས་པ་དང་སྲོག་ལན། བརྡུང་ལན་བཅིངས་
པའི་ལན། བསྡིགས་པའི་ལན། དེ་ལ་བརྡུང་དང་བརྡེག་པ་གཉིས་ཀ་ཡང་ཏིག་བུས་པ་ལ་ཟེར་བ་ཡིན་མོད་དེ། ངས་དེ་གཉིས་སོ་སོར་ཕྲལ་ནས་བཤད་པ་གང་ཡིན་བྱས་སོང་བ་ཡིན་ན་ཅུང་མི་འདྲ་
བརྡུང་པ་ནི་དབྱུག་པ་ལྕག་ཚན་དང་རྡོག་ལ་སོགས་པས་བརྡུངས་པ་དེ་ལ། ཁོས་ཡང་བརྡུང་བྱུང་ཟེར་བའི་གྲགས་ཚོད་ཀྱི་སྒོ་ནས་ཡིན། བརྡེག་པ་ལ་མཚོན་གྱིས་བརྡེག་བ་གཙོ་ཆེའི་དབང་དུ་བྱས་ནས་

[022A]༄༅། །གཉིས་བྱས་པ་ཡིན། དེ་དང་དཔྱ་ལག་ལ་སོགས་པ་ཡང་བརྐུས་པ། དབང་ཡོད་བྱས་ནས་ཕྲོགས་པ་ལ་སོགས་པ་ལ་ལན་པོ་བླང་བའི་ཕྱིར་དུ་ཡང་གང་འདོད་ཀྱི་ལོངས་སྤྱོད་དང་
འདོད་ཡོན་ཕུན་སུམ་ཚོགས་པ་ལ་དམིགས་ནས་བསྔོ་བ་ཡིན་པས། དེ་དག་ལ་ཡང་གང་འདོད་བྱུང་སོང་སྙམ་པ་དང། གང་འདོད་སྦྱིན་ཡོད་སྙམ་པ་དང། བདེ་གཤེགས་བཞིའི་མཚན་བརྗོད་ནས་
གོང་དུ་བཤད་པའི་ལན་ཆགས་དང་བུ་ལོན་ལ་སོགས་པ་ཐམས་ཅད་དག་སོང་སྙམ་པ་དང། སྡུག་བསྔལ་ཐམས་ཅད་བྱང་སོང་སྙམ་དུ་བསམ་ནས། ཕུན་ཚོགས་འདོད་ཡོན་ལྔ་ལྡན་པའི་ཞེས་
སོགས་བརྗོད་ནས་བུ་ལོན་ལན་ཆགས་ཤ་འཁོན་ཐམས་ཅད་དག་ནས་སངས་རྒྱས་ཀྱི་གོ་འཕང་དམ་པ་ཐོབ་པར་ཤོག་ཅེས་སྨོན་ལམ་བཏབ་ནས། དེ་རྣམས་ཀྱང་སངས་རྒྱས་ཀྱི་གོ་འཕང་ཐོབ་
འདོད་ཀྱི་བློ་རང་རྒྱུད་ལ་སྐྱེས། ས་བོན་དང་བག་ཆགས་བཞག་ཡོད་སྙམ་དུ་བསམ་མོ།།    ༈    གཏོར་ཐེབ་ཀྱང་བཤལ་
ཆུའི་ལྷག་མ་ལུས་པར་བླུག། གཏོར་རིལ་གྱི་འཕྲོ་དེ་ཡང་གཏོར་རིལ་འཕིར་བའི་སྣོད་དེར་རང་གིས་ལྷག་མ་ལུས་པར་བླུག་ནས། ད་མེད་དོ་མདོག་བྱས་ནས་སྣོད་དེ་ཕྲུག་ཕྲུག་བྱས་ནས་ཁ་བུབས་

[022B] དེ་མ་བྱས་ན་ད་དུང་ཡང་ཕུད་རེད་བསམ་ནས་ཟ་མི་ནུས། དེ་ནས་བྱིན་གྱིས་བརླབས་ནས། དེ་བཞིན་གཤེགས་པ་བཞིའི་མཚན་བརྗོད་པ་གོང་བཞིན་ལ། བརྒྱ་རྩ་བྱས་པ་ཡིན་ན་འདིར་
སངས་རྒྱས་ཆོས་ཚོགས་མ་དང་རྒྱ་ཆེན་ཤུགས་ལྡན་ཚོ་ཡང་བརྒྱད་བརྒྱད་ཙམ་བྱེད་པ་ཡིན། གཏོར་རིལ་ཡང་བརྒྱད་བརྒྱད་ཕྲི་བ་དེ་ལས་བརྒྱད་རང་ལྷག་ཡོང་ངོ། །དེ་འདྲ་བྱས་ནས་འབུམ་ཐེར་གསོག་
མཁན་ཚོ་ཡང། དེ་འདྲ་རེ་ལ་བརྒྱ་བརྒྱ་རྩིས་ནས་བརྒྱད་པོ་ཁ་སྐོང་ལ་བཏང་ནས་གསོག་པ་རེད། ལྷག་མགྲོན་རྣམས་ནི་མགྲོན་གོང་མ་རྣམས་ལ་འབུལ་བའམ། གོང་མ་རྣམས་ཀྱི་ལོངས་སྤྱད་
མ་ཚར་བར་དུ་ལོངས་སྤྱོད་མི་ནུས་པ་དང། ལོངས་སྤྱོད་དབང་མེད་པ་ཡིན། དེ་བཞིན་གཤེགས་པ་བཞིའི་མཚན་བརྗོད་ནས་མགྲོན་གློ་བུར་དུ་ལྷགས་པའི་སྐལ་བ་ཆད་པ་དང། ཁས་ཞན་པ་དང། དབང་
ཆུང་བ་དང། ལྷག་ལ་རེ་བ་དང། ལྷག་མ་མ་གཏོགས་ཟ་དབང་མེད་པ་དང། ཐོབ་དབང་མེད་པའི་མགྲོན་རྣམས་ཀྱང་གང་ལ་གང་འདོད་ཀྱི་ལོངས་སྤྱོད་ཕུན་སུམ་ཚོགས་པར་དམིགས་ནས་བསྔོས་པས་གང་
འདོད་བྱུང་སོང་བསམ་པ་བྱེད་དགོས། ཕུན་ཚོགས་འདོད་ཡོན་ལྔ་ལྡན་པའི་ཞེས་སོགས་བརྗོད་ནས། འདོད་ཡོན་ལ་ལོངས་སྤྱད་པ་ལ་བརྟེན་ནས་ཆགས་སྡང་རྨོངས་གསུམ་གྱི་ལས་དང། མདོར་ན་མི་དགེ་བའི་

[023A]༄༅། །ལས་ཐམས་ཅད་ཞི་ནས། སྙིང་རྗེ་ཆེན་པོ་དང། བྱང་ཆུབ་ཀྱི་སེམས་དང། བདག་མེད་རྟོགས་པའི་ཤེས་རབ་ཀྱིས་རྒྱུད་ཡོངས་སུ་གང་ནས། འབྲས་བུ་སྐུ་གསུམ་མངོན་དུ་བྱེད་པའི་ནུས་པ་བཞག་
སོང་སྙམ་དུ་བསམ་མོ། །དེ་ནས་ཆུ་སྦྱིན་བྱེད་པའི་ཚེ་སྔར་བཞིན་ཡི་དྭགས་ནས་བར་དོའི་ཆུ་སྦྱིན་གྱི་བར་བྱས་ནས། བདག་གི་བསམ་པའི་སྟོབས་དང་ནི། ཞེས་སོགས་བདེན་སྟོབས་བརྗོད་ནས་
མགྲོན་ཐམས་ཅད་ཚིམ་ཞིང་དགའ་མགུ་ཡི་རངས་ནས། ཇི་ལྟར་ལས་བཅོལ་བ་དང། བཀའ་བསྒོས་པ་སོགས་ཀྱང་ཚུལ་བཞིན་དུ་བསྒྲུབ་པར་ཁས་བླངས་དམ་བཅས་བྱུང་སྙམ་དུ་བསམ་ནས། ཡང་
རང་ཉིད་འཕགས་པ་སྤྱན་རས་གཟིགས་སུ་གསལ་བའི་གསུང་ལྷང་ལྷང་བྱོན་ནས། ཆོས་རྣམས་ཐམས་ཅད་རྒྱུ་ལས་བྱུང་ཞེས་སོགས་ཀྱིས་ཆོས་སྦྱིན་བྱེད་པ་ཡིན། དེ་ཡང་རྒྱུ་འབྲས་དང་སྐར་མ་རབ་
རིབ་ཞེས་སོགས་ཀྱིས་མི་རྟག་པ་སྟོན་པའི་ཆོས་བཤད་པས་ཤེས་རྒྱུད་ཉོན་མོངས་པ་ཐམས་ཅད་ལས་གྲོལ་བའི་བག་ཆགས་བཞག་ཡོད་སྙམ་བ་དང། བཞག་སོང་སྙམ་དུ་བསམ་ནས། ལུས་ཀྱི་
སྡོམ་པ་ལེགས་པ་དང། ཞེས་པ་ནས། ཆོས་རྣམས་དེ་ལྟར་ཤེས་པར་གྱིས་ཞེས་པའི་བར་བརྗོད་ནས། ཚུལ་ཁྲིམས་ཀྱི་ཕན་ཡོན་དང། རྟེན་འབྲེལ་གྱི་ཆོས་བཤད་པས། མ་འོད་ས་པ་ན་རང་ཉིད་སངས་

[023B] དེའི་ཆོས་འཁོར་བསྐོར་བའི་གདུལ་བྱར་གྱུར་ནས་ཁ་ཅིག་ནི་ལན་ཅིག་ཕྱིར་འོང་བའི་འབྲས་བུ་ལ་བཀོད། ཁ་ཅིག་ནི་ཕྱིར་མི་འོང་དང། བླ་ན་མེད་པ་སངས་རྒྱས་ཀྱི་ས་ལ་བཀོད་པའི་བར་གྱི་
ནུས་པ་དང་བག་ཆགས་བཞག་སོང་སྙམ་དུ་བསམ་ནས། དེ་ནས་ཚར་མང་པོ་སྦྲེལ་ནས་གཏོང་ན། དེ་ལྟར་འཇིག་རྟེན་པ་རྣམས་ཟང་ཟིང་གི་སྦྱིན་པས་རྒྱུད་སྨིན་ཆོས་ཀྱི་སྦྱིན་བས་རྒྱུད་གྲོལ་བར་གྱུར་
བྱས་ནས་གཤེགས་གསོལ་མ་བྱས་པར་འདི་ལྟར་བགྱིས་པའི་བསོད་ནམས་དང། ཞེས་སོགས་སྨོན་ལམ་བཏོན་ནས། ཡང་མཆོད་པ་བཤམས་བྱིན་རླབས་བྱས། ཨོཾ་ཨཱརྱ་ལོ་ཀེ་ཤྭ་ར་ཞེས་
པ་ནས། ཤཔྟའི་བར་གྱིས་མཆོད་ནས། སྐྱོན་གྱིས་མ་གོས་ཞེས་སོགས་ཀྱིས་བསྟོད་ནས། དེང་ནས་བཟུང་སྟེ་ཆོས་ཀྱི་སྦྱིན་པས་རྒྱུད་གྲོལ་བར་གྱུར་ཞེས་དང། སྨོན་ལམ་བྱས། དེ་ནས་སྔར་བཞིན་
བྱས་ཆོག། རེ་རེ་ནས་བདག་བསྐྱེད་དང་སྦྱན་འདྲེན་གཤེགས་གསོལ་བྱེད་མི་དགོས། དེ་ནས་འཇོག་རན་སོང་བའི་རྗེས་ལ་གཤེགས་གསོལ་བྱས། མགོན་པོ་ཡོན་ཏན་གྱི་མགྲོན་ཡན་ཆོད་ཐམས་ཅད་
ཀྱི་ཡེ་ཤེས་པ་རང་གནས་དང། དམ་ཚིག་པ་རང་ལ་ཐིམ་པར་བསམ་པ་སོགས་སྔར་ལམ་རིམ་གྱི་ཚོགས་ཞིང་བསྡུ་བ་དང་གཅིག་པ་བྱེད། དྲང་སྲོང་མཆོག་བརྒྱད་མན་ཆད་རང་རང་གི་གནས་ལ་

[024A]༄༅། །གཤེགས་པར་བསམ་པ་ཡིན་ནོ། །འདི་ལ་པཎ་ཆེན་བློ་བཟང་ཆོས་ཀྱི་རྒྱལ་མཚན་དཔལ་བཟང་པོའི་ཞལ་ནས། ཆག་མེད་གཏོང་བའི་ཡི་དམ་བརྟན་གྱུར་ཀྱང། །སྣ་མང་བྱ་
བས་གཡེང་བའི་འགྲོ་བ་ལ། ཞེས་གསུངས་པ་ལྟར། བྱ་བ་མང་པོ་བྱེད་རྒྱུ་ཡོད་པས་ལོང་མ་བྱུང་ན། བདག་བསྐྱེད་ནས་བཟུངས། དངོས་གཞི་ཚུགས་ཚུགས་ལ་མ་ཎི་དང་ཆུ་སྦྱིན་སོགས་བཅའ་ཉུང་
བར་བྱས་ཏེ། དངོས་གཞི་ཚུགས་ནས་གཏོར་ཆུ་སོགས་བཤམ་ཐང་གཅིག་བྱས། བྱིན་རླབས་ཚར་གཅིག་གིས་ཐུས་པ་བྱས་ནས་རྒྱ་ཆེན་ཤུགས་ལྡན་གང་ཚར་གྱིས་ཕུལ། ཨརྒྷཾ་སོགས་ཀྱང་
ཚར་གཅིག་གིས་ཐུས་པ་བྱས་ནས། ཕུན་ཚོགས་འདོད་ཡོན་ལྔ་ལྡན་པའི། ཞེས་པ་ནས་ཆོས་དང་དཔལ་འབྱོར་རྒྱས་པར་མཛོད། ཡང་ཕུན་ཚོགས་འདོད་ཡོན་ལྔ་ལྡན་པའི། ཞེས་པ་ནས། འཕྲིན་
ལས་བཞི་ཡིད་དངོས་གྲུབ་སྩོལ། དེ་ཀ་རང་བྱས་ནས་ལྷན་སྐྱེས་ནོར་ལྷའི་ཚོགས་ལ་འབུལ་ཐེང་གཅིག་བྱས་ནས་ཡང་མཆོད་པ་རྙིང་བ་བཤལ། གཏོར་ཐེབ་བཤལ་ནས། མཆོད་པ་གསར་དུ་
བཤམ་ནས་བྱིན་རླབས་གོང་བཞིན་བྱས། ལན་ཆགས་ཀྱི་བར་ལ་དེ་བཞིན་གཤེགས་པ་བཞིའི་མཚན་བརྗོད་པ་ཡང་གཅིག་གིས་ཐུས་པ་བྱས་བསྡོ་ཐེང་བ་གཅིག་བསྡོས་ནས། ཡང་སྔར་

[024B] དེ་ནས་བདེན་སྟོབས་བརྗོད་ནས་སྨོན་ལམ་གྱི་བར་བྱས་པས་ཆོག། དེ་ནས་རྒྱས་བསྡུས་གང་བྱེད་ཀྱང་
སྨོན་ལམ་ཚར་ནས། སྦྱིན་པ་འདི་ཡི་བསོད་ནམས་ཀྱི་ཞེས་སོགས་ཡོངས་བསྔོས་བྱས་ནས་སྦྱིན་པའི་འཁོར་གསུམ་མི་དམིགས་པའི་རྒྱས་བཏབ་ནས། དོན་དྲན་པའི་ཕྱིར་དུ་ཤེས་རབ་སྙིང་པོ་བཏོན། སླར་
ཡང་བསྔོ་བ་སྨོན་ལམ་བཀྲ་ཤིས་སོགས་གང་ཤེས་བྱེད་པ་ཡིན་ནོ། །དེ་ནས་གྲྭ་ས་འདིར་ཡང་གསོ་སྦྱོང་དང་ཆོས་སྦྱིན་སོགས་ལ་དགེ་འདུན་གྱི་ཚོགས་ཆེན་རང་ལ་གཏོང་བ་དང། འགའ་ཞིག་གིས་རྒྱུན་
དུ་ཆག་མེད་མཛད་པ་སོགས་ཕྱག་ལེན་རྣམ་པར་དག་པ་རྒྱུན་མ་ཆད་པར་ཡོད་ཀྱང་ཁོ་བོས་ད་ལན་བགྲེས་པ་རྣམས་ལ་བསྙེལ་གསོ་དང། གཞོན་པ་རྣམས་ལ་དམིགས་པ་དང་ཕྱག་ལེན་བྱེད་
ཚུལ་གྱི་རིམ་པ་རྒྱས་བསྡུས་འབྲིང་གསུམ་ལེགས་པར་ཕུལ་ཟིན་པ་ཡིན་པས། མཆོད་སྦྱིན་གཏོར་མའི་ཉམས་ལེན་ཁོ་ན་ལ་བརྟེན་ནས། ད་སེམས་ཅན་ཐམས་ཅད་སངས་རྒྱས་ནས་འཁོར་
བའི་གནས་ལ་གཅིག་ཀྱང་མེད་ཟེར་བ་བཞིན་མ་བྱུང་གི་བར་ལ། བསྡུས་བཞིའི་ཉམས་ལེན་དང། གཏན་པ་ཡོད་མེད་ཀྱི་མཆོད་སྦྱིན། མདོར་ན་བསོད་ནམས་དང་ཡེ་ཤེས་ཀྱི་ཚོགས་ཀུན་གྱི་

[025A]༄༅། །སྙིང་བོའི་གནད་ཐམས་ཅད་ཚང་བའི་གཏོར་མ་བརྒྱ་རྩའི་རྣལ་འབྱོར་གྱི་རིམ་པ་ཟབ་མོས་སེམས་ཅན་ཐམས་ཅད་སངས་རྒྱས་བའི་ཐབས་ལ་འབད་བཞུ། ཆོས་བཤད་པ་ལས་བྱུང་བ་
ཡིས་ཞེས་སོགས་གསུངས་སོ།། ་འདིར་བརྗོད་པ། པད་དཀར་ལྟར་བསྔགས་བཅོམ་ལྡན་འདས། །མཉམ་མེད་ཤཱཀྱའི་རྒྱལ་པོ་དང། །བླ་མ་རྡོ་རྗེ་འཆང་ཆེན་དེའི། །གསུང་དབྱངས་ཡན་ལག་དྲུག་ཅུ་ཡི། །རྒྱན་མཛེས་
རྡོ་རྗེའི་ཐ་ཚིག་ལ། །སྐྱོན་གྱི་གོ་སྐབས་ཡོད་རེ་སྐན། །གངས་དཀར་སེང་གེའི་འོ་མ་དེ། །ཀུན་གཟོད་ཡོལ་གོའི་བཅུད་དུ་མིན། །དེ་བཞིན་སྟོབས་བཅུའི་གསུང་གི་ནི། །ཟིལ་མངར་བཅུད་ཀྱི་ཟེགས་མ་འདི། །སྐལ་དམན་སྣོད་དུ་མ་གྱུར་རུང། །
ལྷག་ཆད་ནོར་འཁྲུལ་ཉེས་སྐྱོན་གྱིས། །འགལ་འཁྲུལ་གང་མོས་ཁོ་བོས་ལན། །སྦྱངས་པ་ཞན་བས་འབད་པའི་སྐྱོན། །ལེགས་པར་མ་རྟོགས་བློ་ཡི་སྐྱོན། །རྣམ་གཡེང་དབང་གྱུར་སྦྱོར་བའི་སྐྱོན། །སྡེབ་སྦྱོར་མ་ཤེས་ཚིག་གི་སྐྱོན། །
ལྷག་ཆད་མང་བ་ཡིག་མཁན་སྐྱོན། །བླ་མ་ཡི་དམ་མཁའ་འགྲོ་དང། །ལྷ་དང་ཆོས་སྐྱོང་སྲུང་མའི་ཚོགས། །ཡེ་ཤེས་སྤྱན་དང་ལྡན་པ་རྣམས། །སྐྱོན་གྱིས་ནོངས་པའི་ཚང་ཚིང་ནགས། །ཡེ་ཤེས་བྱིན་ཟས་རབ་སྦྱངས་བས། །བཟོད་
པའི་ཡ་ལད་རབ་གསོལ་ནས། །དགེ་ཚོགས་ཀུན་ད་ལྟ་བུ་གང། །ཐོག་མེད་སེམས་ཅན་དོན་དང་ནི། །མགོན་དེའི་བསྟན་པ་རྒྱས་ཕྱིར་བསྔོ། །བདག་ཀྱང་ཚེ་རབས་ཐམས་ཅད་དུ། །དད་བརྩོན་ཤེས་རབ་བློ་ལྡན་པའི། །རིན་ཆེན་

[025B] །འབྲལ་མེད་རྗེས་སུ་འཛིན་པར་ཤོག་དྲིན་ཅན་བླ་མས་ལེགས་གདམས་པའི། །བརྒྱ་རྩ་གཏོར་མའི་ཕྱག་ལེན་གྱི། །རབ་མངར་ཟེགས་མའི་ཐིགས་བ་འདིས། །དད་ལྡན་བློ་གྲོས་ཀ་ལ་ཤ། ཡོངས་སུ་གང་
བས་ཁྱབ་གྱུར་ཅིག་ཅེས་འདི་ལ་ཆེད་དུ་རང་བཟོ་བྱས་པ་མེད་ཀྱང། མ་རྟོགས་ལོག་རྟོག་ཐེ་ཚོམ་གྱི་དྲི་མའི་སྐྱོན་གྱིས་གོས་པ་རྣམས། རྗེ་བཙུན་བླ་མ་དམ་པ་ཉིད་ལ་བཟོད་པར་གསོལ་གྱིས་སྒྲིབ་བར་མི་འགྱུར་བ་
མཛད་དུ་གསོལ། གང་ལྟར་རང་གི་བརྗེད་ཐོ་དང་ཞོར་ལ་བླ་མའི་གསུང་ལ་གཅེས་སྤྲས་བྱེད་བ་འགའ་རེ་ལ་ཕན་བསམས་ནས། གསུང་རྒྱུན་ཡུན་རིང་དུ་གནས་པའི་ཆེད་དུ་རྗེ་བཙུན་བླ་མ་མཆོག་གི་བཀའ་འབངས་ཀྱི་
ཐ་ཤལ་སཾ་གྷའི་མིང་ཅན་གྱིས་ཟིན་བྲིས་སུ་བྱས་པའོ།། །།སསྟི། ཕན་བདེའི་འབྱུང་གནས་རྒྱལ་བསྟན་ཡོངས་འདུའི་ལྗོན། །རབ་རྒྱས་འགྲོ་ཀུན་ཐར་མཆོག་འབྲས་བཟང་ལ། །སྤྱོད་ཕྱིར་
བཀྲ་ཤིས་ལྷུན་གྲུབ་ཆོས་གྲྭ་ཆེར། །ཆོས་སྦྱིན་འཛད་མེད་དལ་འགྲོའི་རྒྱུན་འདི་སྤེལ།། མངྒ་ལཾ།།



