༄༅། །སྲད་རྒྱུད་ལུགས་ཀྱི་བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་ཟབ་ཁྲིད་གནང་སྐབས་ཀྱི་གསུང་བཤད་ཟིན་བྲིས་དགའ་ལྡན་ཞིང་དུ་བགྲོད་པའི་མྱུར་ལམ་ཞེས་བྱ་བ་བཞུགས་སོ། །

[001A] །རྗེ་བཙུན་བླ་མ་དམ་པ་ཐུགས་རྗེ་ཆེན་པོ་དང་ལྡན་པ་རྒྱལ་ཚབ་མ་ཕམ་པ་དང་དབྱེར་མ་མཆིས་པའི་ཞབས་ཀྱི་པདྨོ་ལ་དུས་ཐམས་ཅད་དུ་ཕྱག་འཚལ་ཞིང་སྐྱབས་སུ་མཆིའོ། །བརྩེ་བ་ཆེན་པོས་ཚེ་
རབས་ཀུན་ཏུ་རྗེས་སུ་གཟུང་དུ་གསོལ། །འདིར་ངེས་པ་དོན་གྱི་འདྲེན་མཆོག་མཚུངས་ཟླ་མ་མཆིས་པ། བཀའ་དྲིན་མཉམ་མེད་ཁྱབ་བདག་འཁོར་ལོའི་མགོན་པོ་རྡོ་རྗེ་འཆང་ཕ་བོང་ཁ་པ་བདེ་ཆེན་སྙིང་པོ་དཔལ་བཟང་
པོའི་ཞལ་སྔ་ནས་སྲད་རྒྱུད་ལུགས་ཀྱི་ཟབ་ལམ་བླ་མའི་རྣལ་འབྱོར་དགའ་ལྡན་ལྷ་བརྒྱ་མའི་ཟབ་ཁྲིད་གནང་སྐབས་ཀྱི་ཟིན་བྲིས་མདོར་བསྡུས་ཙམ་བྲི་བ་ལ། ཐོག་མར་ཤེར་སྙིང་བདུད་ཟློག་དགའ་ལྷ། དམིགས་
བརྩེ༑ དཔལ་ལྡན་རྩ་བའི་ལན་གསུམ། མཎྜལ། རྗེ་ཉིད་ནས་དབུ་བསྐུལ་གྱིས་སངས་རྒྱས་ཆོས་ཚོགས་ལན་གསུམ། དེ་ནས་འདི་སྐད་ཅེས་སྩལ་བ་ཐོས་ཏེ། འོ་མར་གྱུར་ནམ་མཁའི་མཐའ་དང་མཉམ་པའི་སོགས་

[002A]༄༅། །ཀུན་སློང་ཀུན་སྤྱོད་སྤྱི་ལྟར་གསུངས་ནས། གང་གསན་པར་བྱ་བའི་ཆོས་ནི། འདིར་དགའ་ལྡན་སྙན་བརྒྱུད་ཀྱི་མན་ངག་ལས་བྱུང་བའི་སྲད་རྒྱུད་ལུགས་ཀྱི་ཟབ་ལམ་བླ་མའི་རྣལ་འབྱོར་དགའ་
ལྡན་ལྷ་བརྒྱ་མ་ཞེས་ཡོངས་སུ་གྲགས་པ་འདི་ཉིད་ཡིན་པས། དེ་ལ་འཇམ་མགོན་ཙོང་ཁ་པ་ཆེན་པོའི་གསུང་ལས། དེ་ནས་འདི་ཕྱིའི་ལེགས་ཚོགས་ཇི་སྙེད་པའི། །རྟེན་འབྲེལ་ལེགས་པར་འགྲིགས་པའི་རྩ་བ་ནི། །ལམ་
སྟོན་བཤེས་གཉེན་དམ་པ་འབད་པ་ཡིས། །བསམ་དང་སྦྱོར་བས་ཚུལ་བཞིན་བསྟེན་པ་རུ། །མཐོང་ནས་སྲོག་གི་ཕྱིར་ཡང་མི་གཏོང་བར། །བཀའ་བཞིན་སྒྲུབ་པའི་མཆོད་པས་མཉེས་པར་བྱེད། །ཅེས་དང། ཡོན་ཏན་
ཀུན་གྱི་གཞིར་གྱུར་དྲིན་ཅན་རྗེ། །ཚུལ་བཞིན་བསྟེན་པ་ལམ་གྱི་རྩ་བ་རུ། །ལེགས་པར་མཐོང་ནས་འབད་པ་དུ་མ་ཡིས། །གུས་པ་ཆེན་པོས་བསྟེན་པར་བྱིན་གྱིས་རློབས། །ཞེས་གསུངས་པ་ལྟར་རང་ཅག་རྣམས་ཀྱི་ལུང་

[002B] འདི་ཕྱིའི་ལེགས་ཚོགས་ཀུན་གྱི་རྩ་བ་ཡང་བླ་མ་བསྟེན་ཚུལ་ཁོ་ན་ལ་རག་ལས་པ་དང། ཐར་པ་དང་ཐམས་ཅད་མཁྱེན་པ་གང་འདོད་ཀྱང་དང་པོ་བཤེས་གཉེན་
བསྟེན་ཚུལ་གྱི་འགོ་འཛུགས་འདི་ནས་མ་འཕྱུགས་པ་ཞིག་བྱ་དགོས་ཏེ། ཇོ་བོ་ཆེན་པོ་དང་འབྲོ་མ་རིན་པོ་ཆེ་སོགས་ཀྱང་འགྲོ་དོན་རྒྱ་ཆེན་པོ་བྱུང་བ་དེ་དགེ་བའི་བཤེས་གཉེན་ཚུལ་བཞིན་དུ་བསྟེན་པ་ལས་བྱུང་བ་རེད། རྒྱལ་
སྲས་གཞོན་ནུ་འོད་དང། རྗེ་མིད་ལ་རྣམས་ཀྱང་རྣམ་ཐར་དུ་གསལ་བ་ལྟར་བཤེས་གཉེན་ཚུལ་བཞིན་དུ་བསྟེན་ནས་ས་ལམ་མཐོན་པོར་གཤེགས་པ་ཡིན། ཕར་ཕྱིན་ཐེག་པར་འཚང་རྒྱ་བ་ལ་གྲངས་མེད་གསུམ་གྱི་ཚོགས་
བསགས་དགོས་ཀྱང། བྱང་ཆུབ་སེམས་དཔའ་རྟག་ཏུ་དུས་སེམས་དཔའ་ཆེན་པོ་ཆོས་འཕགས་ལ་དཀའ་སྤྱད་ཚད་མེད་པས་བཤེས་གཉེན་བསྟེན་ཚུལ་ཚུལ་བཞིན་བྱས་ནས་བསྟེན་པས་ཚོགས་ལམ་ནས་ས་བརྒྱད་པའི་བར་དུ་
ལོ་ཁ་ཤས་ཙམ་ལས་མ་འགོར་བར་ཕེབས་པ་ལྟར། དགེ་སྦྱོར་ཐམས་ཅད་ཀྱི་སྲོག་གཅིག་པུ་ནི་བླ་མའི་རྣལ་འབྱོར་འདི་རང་ཡིན་པས་འདི་ཉིད་ཉམས་སུ་ལེན་དགོས། ས་ལམ་གྱི་རྟོགས་པ་དང། མཆོག་དང་ཐུན་མོང་གི་དངོས་གྲུབ་
ཐམས་ཅད་ཀྱི་འབྱུང་གནས། གེགས་སེལ་བོགས་འདོན་སོགས་གང་ལའང་བླ་མའི་རྣལ་འབྱོར་འདི་ཉིད་ནི་ལམ་གྱི་གཞུང་ཤིང་ངམ་སྲོག་ཤིང་ལྟ་བུ་ཡིན། རྗེ་ཙོང་ཁ་པ་ཆེན་པོས་ཀྱང། མཉན་ན་ཚིག་མི་ཟིན། བསམས་ན་དོན་

[003A]༄༅། །མི་གོ་བསྒོམས་ན་རྒྱུད་ལ་མི་སྐྱེ་བའི་བློའི་མཐུ་ཤིན་ཏུ་ཆུང་བའི་དུས་སུ་ཞིང་གི་མཐུ་ལ་བརྟེན་པ་མན་ངག་ཡིན། ཞེས་གསུངས་པ་ལྟར་ཐོས་བསམ་སྒོམ་པ་སོགས་བྱེད་པའི་ཚེ་ཚིག་བློ་ལ་མི་ཟིན་
པ་དང། དོན་མི་གོ་བ་དང། རྒྱུད་ལ་མི་སྐྱེ་བ་སོགས་ལམ་དུ་མི་འགྲོ་བ་གང་བྱུང་ཡང། དེ་དག་གནད་དུ་འགྲོ་བའི་མན་ངག་གི་རྒྱལ་པོ་ནི་བླ་མར་བརྟེན་པ་ཁོ་ན་ཡིན་པས། དེས་ན་བླ་མའི་རྣལ་འབྱོར་ཉམས་སུ་ལེན་ཅིང། བླ་
མར་གསོལ་བ་འདེབས་པ་སོགས་ལ་རྩེ་གཅིག་ཏུ་འབུངས་དགོས་ཏེ། པཎ་ཆེན་ཆོས་རྒྱན་གྱིས། ཞིང་མཆོག་དམ་པ་རྗེ་བཙུན་བླ་མ་ལ། །སོགས་དང། མགོན་པོ་ཀླུ་སྒྲུབ་ཀྱིས་ཀྱང། འདི་ནི་རང་བྱུང་བཅོམ་ལྡན་འདས། །
ལྷག་པའི་ལྷ་ནི་གཅིག་པུ་ཉིད། །མན་ངག་རབ་ཏུ་སྟེར་བའི་ཕྱིར། །རྡོ་རྗེ་སློབ་དཔོན་དེ་བས་ལྷག་ཅེས་གསུངས། དེ་ཡང་དཔེར་ན། ཉི་མའི་འོད་ཟེར་དང་སྤྲ་བ་གཉིས་ཀ་འཛོམས་ཀྱང། མེ་ཤེལ་གྱི་ལྷན་ཅིག་བྱེད་རྐྱེན་མེད་ན་སྤྲ་བ་ལ་མེས་
ཟིན་མི་ནུས་པ་ལྟར་སངས་རྒྱས་ཐམས་ཅད་ཀྱི་འཕྲིན་ལས་རྒྱ་ཆེ་ཡང་བླ་མ་མེད་ན་རང་ཅག་ཐ་མལ་པའི་རྒྱུད་ལ་བྱིན་རླབས་འཇུག་པའི་ཐབས་མེད། དེའི་ཕྱིར་སངས་རྒྱས་དང་རང་གཉིས་ཀྱི་བར་ན་དགེ་བའི་བཤེས་གཉེན་གྱི་རྣམ་པར་བསྟན་
ནས་སངས་རྒྱས་ཀྱི་སར་འཁྲིད་པར་མཛད་པས་བླ་མ་ཡི་དམ་སངས་རྒྱས་ཐམས་ཅད་ཀྱི་བྱིན་རླབས་འཇུག་པའི་སྒོ་ཉི་ཤོས་ནི་བླ་མ་ཁོ་ན་ཡིན། སྤྱིར་སངས་རྒྱས་ཐམས་ཅད་ཆོས་ཀྱི་དབྱིངས་སུ་རོ་གཅིག་ཀྱང་གདུལ་བྱ་གང་ལ་གང་

[003B] ཡབ་སྲས་མཇལ་བའི་མདོ་ལས། བརྒྱ་བྱིན་ཚངས་པའི་ཆ་བྱད་དང། །ལ་ལར་བདུད་ཀྱི་ཆ་བྱད་ཀྱིས། །སེམས་ཅན་རྣམས་ཀྱི་དོན་མཛད་དེ། །འཇིག་རྟེན་རྣམས་ཀྱིས་རྟོགས་མི་ནུས། །བུད་མེད་ཆ་
བྱད་སྤྱོད་པ་མཛད། །དུད་འགྲོའི་སྐྱེ་གནས་རྣམས་ནའང་གདའ། །ཞེས་དང། འདོད་ཆགས་མི་མངའ་ཆགས་པའི་ཚུལ། །འཇིགས་པ་མ་ལགས་འཇིགས་པ་ལྟར། །ཞེས་སོགས་ནས། རྣམ་པར་འཕྲུལ་པ་སྣ་ཚོགས་ཀྱིས། །སེམས་ཅན་རྣམས་ནི་འདུལ་བར་
མཛད༑ ༑ཅེས་གསུངས་པ་ལྟར་གདུལ་བྱ་རང་རང་གི་བློ་ངོ་དང་འཚམས་པའི་སྤྲུལ་པ་སྣ་ཚོགས་པར་བསྟན་པ་ཡིན། འོ་ན་བླ་མ་སངས་རྒྱས་ཀྱི་སྤྲུལ་པ་ཡིན་ན་སངས་རྒྱས་ཀྱི་མཛད་པ་གང་མཛད་སྙམ་ན། ཇི་སྐད་དུ་ཚོམས་ལས། ཐུབ་རྣམས་སྡིག་པ་ཆུ་ཡིས་
མི་འཁྲུ་ཞིང། །འགྲོ་བའི་སྡུག་བསྔལ་ཕྱག་གིས་མི་སེལ་ལ། །ཉིད་ཀྱི་རྟོགས་པ་གཞན་ལ་སྤོ་མིན་ཏེ། །ཆོས་ཉིད་བདེན་པ་བསྟན་པས་གྲོལ་བར་མཛད། །ཅེས་དང། རྗེ་ཐམས་ཅད་མཁྱེན་པས། མཛད་པ་ཀུན་ལས་གསུང་གི་ནི། །མཛད་པ་མཆོག་ཡིན་
ཞེས་སངས་རྒྱས་ཀྱི་མཛད་པ་ཐམས་ཅད་ཀྱི་མཆོག་ནི་གསུང་གི་མཛད་པ་ཡིན་པར་གསུངས་པ་ལྟར། སངས་རྒྱས་ཀྱིས་སྡིག་པ་ཆུས་འཁྲུ་བ་སོགས་མཛད་དུ་མེད་པར་དམ་པའི་ཆོས་ཀྱི་བདེན་པ་ཟབ་མོ་བསྟན་ནས་འགྲོ་བ་རྣམས་སངས་རྒྱས་ཀྱི་སར་འཁྲིད་པར་
མཛད་པས། དེ་ནི་མདོ་སྔགས་ཡོངས་རྫོགས་ཀྱི་ལམ་ཚང་ལ་མ་ནོར་བ་བསྟན་ནས་གདུལ་བྱ་སྨིན་གྲོལ་ལ་འགོད་པར་མཛད་པ་འདི་ཉིད་ཡིན། འོ་ན་དེ་ལྟར་ཡིན་ན་བླ་མ་སངས་རྒྱས་དངོས་སུ་མཐོང་དགོས་པ་ལ་དེ་ལྟར་མི་མཐོང་བས་སངས་རྒྱས་ཀྱི་སྤྲུལ་པ་

[004A]༄༅། །མིན་ཞེ་ན། རང་རེ་རྣམས་ཉོན་མོངས་པའི་བག་ཆགས་ངན་པ་དབང་བཙན་པས་སངས་རྒྱས་དངོས་སུ་མཐོང་བ་ལྟ་ཞོག་བླ་མའི་མཛད་སྤྱོད་ལ་ཡོན་ཏན་དུ་མཐོང་བ་ཡང་ཆེས་དཀོན་པར་སྣང་ལ། དེ་ཡང་སྤྱན་སྔ་བློ་གྲོས་རྒྱལ་
མཚན་གྱིས། རང་རེའི་ལས་ཀྱི་སྒྲིབ་པའི་ཆེ་ཚོད་ལ། །བླ་མ་མི་རུ་མཐོང་བ་དགའ་ཚད་ཡིན། །ཁྱི་དང་བོང་བུར་མ་མཐོང་བསོད་ནམས་ཆེ། །གང་ལ་མོས་གུས་བགྱིས་ཤིག་ཤཱཀྱའི་སྲས། །ཞེས་གསུངས་པ་ལྟར་རང་རེའི་བློ་ངོ་དང་འཚམས་པའི་བླ་མའི་རྣམ་པར་
བསྟན་པ་འདི་ལྟར་མཐོང་ཐུབ་པ་འདི་ཡང་ཤིན་ཏུ་སྐལ་བ་བཟང་བས། ད་ལྟ་དལ་འབྱོར་གྱི་མི་ལུས་ཐོབ། སངས་རྒྱས་ཀྱི་བསྟན་པ་དང་མཇལ། ཐེག་པ་ཆེན་པོའི་དགེ་བའི་བཤེས་གཉེན་དང་ཕྲད། དེའི་ནང་ནས་ཀྱང་འཇམ་མགོན་བླ་མ་ཙོང་ཁ་པ་ཆེན་
པོའི་མདོ་སྔགས་ཟུང་དུ་འབྲེལ་བའི་བསྟན་པའི་སྙིང་པོ་དྲི་མ་མེད་པ་དང་ལན་གཅིག་ཙམ་མཇལ་བའི་སྐབས་འདིར་དལ་པའི་རྟེན་ལ་སྙིང་པོ་ཁྱད་པར་ཅན་ལོན་པ་ཞིག་ཅི་ནས་ཀྱང་བྱ་དགོས། སྙིང་པོ་དེ་ཡང་ད་ལྟ་ཉིད་ནས་མ་བླང་ན་ཚེ་འདི་ཡུན་རིང་དུ་མི་གནས་
པ་དང། ཕྱིས་སུ་སྤྱིར་དལ་འབྱོར་གྱི་མི་ལུས་ཐོབ་པ་དང་སངས་རྒྱས་ཀྱི་བསྟན་པ་དང་མཇལ་བ་ཡང་ཤིན་ཏུ་དཀའ། ཁྱད་པར་རྗེ་ཙོང་ཁ་པ་ཆེན་པོའི་མདོ་སྔགས་ཀྱི་བསྟན་པ་དང་ནི་མཇལ་མི་སྲིད་པ་ལྟ་བུ་ཡིན་པས་ད་རེས་སྟབས་ལེགས་ཀྱིས་ཆོས་སྒྲུབ་
པའི་ཆ་རྐྱེན་ཕུན་སུམ་ཚོགས་པ་འདི་ལྟར་འཛོམས་པའི་ཚེ་ཐེག་པ་ཆེན་པོའི་དགེ་བའི་བཤེས་གཉེན་ཚུལ་བཞིན་དུ་བསྟེན་ནས་ཆོས་གཤའ་མ་ཞིག་མྱུར་དུ་སྒྲུབ་རན་པ་ཡིན། དེས་ན་སངས་རྒྱས་ཐམས་ཅད་ཆོས་ཀྱི་དབྱིངས་སུ་རོ་གཅིག་ཅིང། དེ་གང་ལ་

[004B] ད་ལམ་རང་འདུལ་བའི་ཕྱིར་བླ་མའི་རྣམ་པར་བསྟན་པ་རེད། བླ་མའི་རྣམ་པར་བསྟན་པའི་དགོས་པ་ཡང། རང་ལས་མཐོ་བའི་རྣམ་པར་བསྟན་ན་ནི་རང་གིས་མི་མཇལ་ལ། རང་ལས་དམའ་བར་བསྟན་ན་ནི་རང་
ཡིད་མི་ཆེས་པས་ད་རེས་རང་ལ་བླ་མ་ཐ་མལ་པའི་རྣམ་པར་བསྟན་པ་འདི་ཐབས་མཁས་རྨད་དུ་བྱུང་བ་ཡིན་པས་ན། བླ་མ་དང་སངས་རྒྱས་དབྱེར་མེད་དུ་བལྟས། བླ་མ་སངས་རྒྱས་ཐམས་ཅད་ཀྱི་ཡེ་ཤེས་ཀྱི་རང་གཟུགས་ཡིན་པ་ལ་ངེས་ཤེས་རྙེད་ནས། དེ་
ནས་ལྷག་པའི་ལྷ་དང་དབྱེར་མེད་དུ་བྱས་ནས་བླ་མའི་རྣལ་འབྱོར་ཉམས་སུ་ལེན་དགོས། ལྷག་པའི་ལྷ་དང་ཡི་དམ་གང་བསྒོམས་ཀྱང་བླ་མའི་རྣམ་འཕྲུལ་དུ་བལྟ་བ་མ་གཏོགས་བླ་མ་ལས་ལོགས་སུ་གྱུར་པའི་ལྷག་པའི་ལྷའམ། ཡི་དམ་གྱི་ལྷ་ཇི་འདྲ་ཞིག་
བསྒོམ་ལོ་བྱས་ཀྱང་དངོས་གྲུབ་གང་ཡང་མི་འབྱུང་བར་གསུངས་པ་ལྷ་གཞན་གང་ལ་སྦྱར་ཀྱང་འདྲ་བ་ཡིན་ཏེ། ལམ་རིམ་ཆེན་མོ་ལས་ཀྱང། དེ་ལྟར་ན་བླ་མའི་རྣལ་འབྱོར་ཞེས་ཡོངས་སུ་གྲགས་པའི་གདམས་པ་དང་སྔར་བཤད་པ་ལྟར་གོ་དགོས་ཀྱི། དམིགས་
པ་ཐུན་རེ་ཙམ་ལ་སྦྱངས་པས་ནི་གར་ཡང་མི་ཕྱིན་ལ། ཞེས་གསུངས་པ་ལྟར་དང། དེར་མ་ཟད་རྗེ་ཙོང་ཁ་པ་ཆེན་པོ་འདི་ཉིད་ནི་སྤྱིར་སངས་རྒྱས་ཐམས་ཅད་ཀྱི་ཡེ་ཤེས་ཀྱི་རང་གཟུགས། རིགས་གསུམ་ཀུན་འདུས་ཀྱི་བདག་ཉིད་ཆེན་པོ་ཡིན་ཞིང། ལྷག་
པར་རྗེ་བཙུན་འཇམ་དཔལ་དབྱངས་དངོས་ཡིན་ཏེ། སྟོན་པ་རང་ཉིད་ཀྱིས་འཇམ་དཔལ་རྩ་རྒྱུད་ལས། ང་ནི་མྱ་ངན་འདས་འོག་ཏུ། །ས་ཡི་སྟེང་འདི་སྟོངས་པ་ན། །ཁྱོད་ཉིད་བྱིས་པའི་གཟུགས་ཅན་གྱིས། །སངས་རྒྱས་མཛད་པ་བྱེད་པར་འགྱུར། །ཅེས་སྟོན་པ་

[005A]༄༅། །མྱང་ངན་ལས་འདས་པའི་འོག་ཏུ་ས་སྟེང་འདིར་སངས་རྒྱས་ཀྱི་བསྟན་པས་སྟོངས་པར་གྱུར་པ་ན། རྗེ་བཙུན་འཇམ་དབྱངས་ཁྱོད་ཉིད་བྱིས་པ་ཐ་མལ་པའི་ཚུལ་གྱིས་སངས་རྒྱས་ཀྱི་མཛད་པ་མཛད་དེ་མདོ་སྔགས་ཀྱི་བསྟན་པ་
རྒྱས་པར་འགྱུར་བར་ལུང་བསྟན་པ་ཡིན། དེ་ལ་ཁ་ཅིག་གིས། འཇམ་དབྱངས་ལ་ལུང་བསྟན་པ་རྗེ་ཙོང་ཁ་པ་གཅིག་པུ་ཡིན་མི་དགོས་ཏེ། ས་པཎྜི་ཏ་སོགས་ཀྱང་འཇམ་དབྱངས་ཀྱི་སྤྲུལ་པ་ཡིན་པས་ལུང་བསྟན་དེ་རྗེའི་ལུང་བསྟན་དུ་མི་འགྱུར་
སྙམ་ན། རྗེའི་ལུང་བསྟན་རྩོད་མེད་དུ་གྲུབ་སྟེ། གོང་གི་འཇམ་དཔལ་རྩ་རྒྱུད་ཀྱི་ལུང་དེའི་འཕྲོ་ནས། དེ་ཚེ་དགོན་ཆེན་རབ་དགའ་བ། །ཞེས་སོགས་ཀྱིས་དགོན་གནས་དང། ཆོས་ལུགས་ཇི་ལྟར་འབྱུང་ཚུལ་གྱི་མཚན། རྗེའི་ཐུགས་སྲས་སློབ་
མའི་ཐུ་བོ་ཕལ་ཆེ་བ་དང་བཅས་གསལ་བར་ལུང་བསྟན་པས་ན་རྗེ་ཙོང་ཁ་པ་ཆེན་པོའི་ལུང་བསྟན་ཡིན་པར་སུས་ཀྱང་བསྙོན་མེད་དུ་གྲུབ་ཟིན་པ་ཡིན། དེར་མ་ཟད་བཀའ་གདམས་གླེགས་བམ་ཕ་ཆོས་ལས། བདག་གི་སྤྲུལ་པ་དམ་པ་གཅིག་རེས་
འགའ་དགེ་སློང་ཉིད་དུ་སྤྲུལ། །ཞེས་སོགས་ཀྱི་རྗེ་བཙུན་འཇམ་དབྱངས་དགེ་སློང་གི་གཟུགས་སུ་སྤྲུལ་པ་རྗེ་བླ་མ་དང། ཡིག་འབྲུའི་གཟུགས་སུ་སྤྲུལ་བ་སྐུ་འབུམ་ཙན་དན་གྱི་ལོ་མར་ཨ་ར་པ་ཙ་སོགས་རང་བྱོན་ཡོད་པ་དེ་ཡིན། གཞན་ཡང་སློབ་དཔོན་
པདྨ་དང། མ་གཅིག་ལབ་སྒྲོན། དཔལ་ལྡན་ཟླ་བའི་དབུ་མ་འཇུག་པ། བྱམས་པའི་མདོ་སྡེ་རྒྱན་སོགས་མདོ་རྒྱུད་བཀའ་གཏེར་དུ་མ་ནས་ལུང་བསྟན་ཚུལ་དགེ་ལྡན་གྱི་རྣམ་ཐར་ཆོས་འབྱུང་རྣམས་སུ་མཁས་གྲུབ་ཚད་ལྡན་མང་པོས་གསལ་བར་

[005B] མཁས་པ་ལ་ལས། མདོ་རྒྱན་གྱི་དེ་ལྟར་བློ་བཟང་སོགས་དང། འཇུག་པའི་བློ་བཟང་ཉི་མའི་སོགས་རྗེའི་ལུང་བསྟན་དུ་མི་འཐད་དེ། དེ་གཉིས་ཀྱི་འགྲེལ་པ་གང་ནས་ཀྱང་མ་བཤད་གསུངས་མཁན་ཡོད་ཀྱང། འདི་འདྲའི་ཚིག་རེ་རེ་
ལའང་འགྲེལ་མང་དུ་འགྲོ་ཞིང། མཚན་སྒྲ་གསལ་བ་དང། སྟོང་ཉིད་ཁོང་དུ་ཆུད་ཅིང་གྲོལ་ལུགས། སྐྱེ་བོའི་དབུས་ན་ཉི་མ་བཞིན་དུ་ལྷམ་ཚུལ་ཆ་ཐམས་ཅད་ནས་སྔོན་ཆད་བོད་འདིར་རྗེ་ཙོང་ཁ་པ་དང་མཚུངས་པ་དེ་འདྲ་སུ་ཡང་མ་བྱུང་འདུག་པས་ན་
རྗེ་བླ་མའི་ལུང་བསྟན་ཉིད་ལས་གཞན་དུ་འོས་མེད་དོ། །རྗེའི་རྣམ་ཐར་ཆེན་མོ་སོགས་ལས་གསུངས་པ་ལྟར་གཏེར་ཡིག་ཁ་ཤས་སུ་རྗེ་རིན་པོ་ཆེ་ལེགས་སྐར་གྱི་སྐྱེ་བ་ཡིན་ཚུལ་བཤད་པ་ཡོད་ཀྱང། སློབ་དཔོན་པདྨས་མ་གསུངས་པ་སློབ་དཔོན་ཆེན་པོ་
རང་ཉིད་ཀྱིས། འཇམ་དབྱངས་སྤྲུལ་པ་གདུལ་བྱ་བསྟན་པའི་བདག་མདོ་སྔགས་བསྟན་འཛིན་བློ་བཟང་གྲགས་པ་འབྱུང། །ཞེས་སོགས་ལུང་བསྟན་པ་ལས་ཤེས། གཙོ་བོ་ནི་སངས་རྒྱས་ཀྱི་མཛད་པ་མཛད་པ་ཉིད་ཀྱིས་དཔག་ནུས་ཏེ། རྗེ་ཙོང་ཁ་པ་
མ་བྱོན་གོང་བོད་འདིར་སངས་རྒྱས་ཀྱི་བསྟན་པ་ཧ་ཅང་ཉམས་དམས་ཏེ། མཐང་གོས་སོགས་ཀྱི་ཀ་རིང་ཀ་ཐུང་དང། གདིང་བ་གྱོན་རྒྱུ་དང་བཏིང་རྒྱུ་གང་ཡིན་ཙམ་ཡང་མི་ཤེས་པ་ལྟ་ཅི། སྤང་བྱ་དང་བླང་བྱ་ཟེར་བ་ཡང་གང་ཡིན་ངོ་མ་ཤེས་པར་གྱུར་པ་
ན༑ རྗེ་རིན་པོ་ཆེས་འདུལ་བ་ཀླ་རི་ཀླ་ནས་བཟུང། གསང་སྔགས་ཀྱི་སྒྱུ་འོད་ཟུང་དུ་འཇུག་པའི་བར་གྱི་ཐུབ་བསྟན་ཡོངས་རྫོགས་ལ་མ་རྟོགས་ལོག་རྟོག་གི་དྲི་མ་མཐའ་དག་བསལ་བར་མཛད། ལྷག་པར་འདུལ་བའི་བསྟན་པ་རྣམ་པར་དག་པ་གཞི་

[006A]༄༅། །ནས་གསོ་བར་མཛད་ཚུལ། གསང་སྔགས་ལའང་སྒྱུ་ལུས་སོགས་ནས་ཤིང་རྟའི་སྲོལ་གསར་དུ་ཕྱེས་ཚུལ། ལྟ་བ་ཡང་འཕགས་ཡུལ་གྱི་ཤིང་རྟ་ཆེན་པོ་ཀླུ་སྒྲུབ་ཀྱི་དགོངས་དོན་ཇི་ལྟ་བ་བཞིན་བཀྲལ་བར་མཛད་པ་སོགས་
མདོར་ན་ལྟ་སྒོམ་སྤྱོད་གསུམ་གང་གི་སྒོ་ནས་ཀྱང་འགྲན་ཟླ་དང་བྲལ་བ་ཡིན། མཁས་པ་གཞན་རྣམས་ཕྱོགས་རེ་བར་གྱུར་ནས་ཁ་ཅིག་འདུལ་བ་ལ་མཁས་ཀྱང་སྔགས་ལ་ཆེར་མི་མཁས་པའི་ཚུལ་དང། ཁ་ཅིག་སྔགས་ལ་མཁས་ཀྱང་ལྟ་བ་ལ་ཆེར་
མི་མཁས་པའི་ཚུལ་བསྟན་པ་ལྟ་བུ་སྣ་ཚོགས་ཡོད་ཀྱང། རྗེ་ཙོང་ཁ་པ་ནི་མདོ་སྔགས་མཐའ་དག་ལ་འཁྲུལ་པའི་དྲི་མ་ཅུང་ཟད་ཙམ་ཡང་མེད་པར་མདོ་སྔགས་ཀྱི་ལམ་ཚང་ལ་མ་ནོར་བའི་བསྟན་པའི་སྙིང་པོའི་སྲོལ་ལེགས་པར་ཕྱེས་ཏེ་རྒྱལ་བསྟན་
དར་རྒྱས་སུ་མཛད་པས། རྗེའི་བསྟན་པ་འདི་ལ་བཀའ་གདམས་གོང་མ་རྣམས་དང། ས་སྐྱ། བཀའ་བརྒྱུད། རྙིང་མ་སོགས་གཞན་ལ་མེད་པའི་ཁྱད་ཆོས་ཟབ་རྒྱས་མང་དུ་ཡོད། དེ་ལ་དགོངས་ནས་གྲུབ་མཐའ་གཞན་ཕྱོགས་ཀྱི་མཁས་པ་ཆེན་
པོ་སྟག་ཚང་ལོ་ཙཱ་བས་རྗེ་ཐམས་ཅད་མཁྱེན་པ་ལ་བསྟོད་པ་ཕུལ་བ་ལས་ཀྱང། ཁ་ཅིག་འདུལ་བ་གཙོར་བྱས་གསང་སྔགས་སྤངས། །གཞན་དག་སྔགས་ལ་མོས་བློས་འདུལ་བ་འགོག་རྒྱལ་བའི་བསྟན་པ་མཐའ་དག་འགལ་མེད་དུ། །རྫོགས་པར་
ཉམས་སུ་ལེན་མཁས་ཁྱོད་ལ་འདུད། །ཅེས་དང། ལ་ལ་སྤྱོད་པ་ཞིབ་མོས་ལྟ་བ་འགོག་ཁ་ཅིག་ལྟ་བ་མཐོན་པོས་སྤྱོད་པ་འདོར། །ལྟ་སྤྱོད་ཕན་ཚུན་གྲོགས་སུ་ཤར་ནས་ནི། །དོན་འདི་ལྷག་པར་འདོམས་པ་ཁྱོད་ལ་འདུད། །ཅེས་དང། མདོ་སྔགས་མཐའ་

[006B]རྒྱུད་སྡེ་མཐའ་དག་ཁྱད་པར་བླ་མེད་དོན། །རིམ་གཉིས་མཐའ་དག་ཁྱད་པར་སྒྱུ་ལུས་ལ། །སྔོན་མེད་ལེགས་བཤད་གཏེར་ཆེན་ཁྱོད་ལ་འདུད། །ཅེས་སོགས་དང། གཞན་ཡང་ཀརྨ་པ་མི་བསྐྱོད་རྡོ་རྗེ་དང། པོ་དོང་པཎ་ཆེན་
ཕྱོགས་ལས་རྣམ་རྒྱལ་སོགས་ཀྱང་རྗེ་ཙོང་ཁ་པའི་མཛད་པ་རྣམ་ཐར་དང་ལེགས་བཤད་ཀྱིས་ཐུགས་ཡིད་ཕྲོགས་ཏེ་བསྟོད་བསྔགས་རྒྱ་ཆེར་མཛད་ཚུལ། འདི་ལྟ་བུའི་བསྟན་པ་དང་མཇལ་བའི་ཚེ་མཇལ་གོ་ཆོད་པ་ཞིག་ཅིས་ཀྱང་བྱེད་དགོས། དེའི་ཚུལ་
ཡང་ཚེ་འདིའི་ལྟོ་གོས་གཏམ་གསུམ་གྱི་ཞེན་པ་བློས་བཏང། འདོད་ཆུང་ཆོག་ཤེས་འཕགས་པའི་རིགས་བཞི་ལ་གནས་ནས་གྲྭ་སའི་ཆོས་ར་སོགས་ལ་ཞུགས་ཏེ་ཡབ་རྗེ་རྒྱལ་བ་གཉིས་པའི་བསྟན་པའི་སྙིང་པོ་དྲི་མ་མེད་པ་ལ་ཐོས་བསམ་སྒོམ་
གསུམ་བྱས་ནས་སངས་རྒྱས་ཀྱི་གོ་འཕང་བསྒྲུབ་དགོས། གང་ལྟར་ཡང་རྗེ་རིན་པོ་ཆེ་ནི་རྗེ་བཙུན་འཇམ་དཔལ་དབྱངས་ཉིད་བསམ་བཞིན་དུ་མིའི་རྣམ་པར་བྱོན་པ་ཡིན། དེར་མ་ཟད། སངས་རྒྱས་གཅིག་གི་སྤྲུལ་པ་ཡིན་ན་སངས་རྒྱས་ཐམས་ཅད་
ཀྱི་སྤྲུལ་པ་ཡིན་དགོས་པར་སངས་རྒྱས་ཐམས་ཅད་ཆོས་ཀྱི་དབྱིངས་སུ་རོ་གཅིག་པའི་རྒྱུ་མཚན་གྱིས་ཡིན་ལ། དེའི་ཕྱིར་འཇམ་དཔལ་དབྱངས་ཀྱི་སྤྲུལ་པ་ཡིན་ན་སྤྱན་རས་གཟིགས་དང་གསང་བདག་གི་སྤྲུལ་པ་ཡིན་དགོས་ཏེ། མཁྱེན་བརྩེ་ནུས་
གསུམ་གང་ཟག་གཅིག་གི་རྒྱུད་ལ་བཞག་པ་ལས་ཁ་བྲལ་བ་མི་སྲིད་པའི་ཕྱིར། དེས་ན་རྗེ་ཙོང་ཁ་པ་ཆེན་པོ་ནི་རྣམ་ཐར་དང་སྒྲུབ་ཐབས་གསོལ་འདེབས་ཐམས་ཅད་གཞན་གྱི་འདྲ་ཆོས་སྦྱར་བ་ལྟ་བུ་མ་ཡིན་པར་ཕྱི་ནང་གསང་གསུམ་གྱི་རྣམ་པར་

[007A]༄༅། །ཐར་པ་རྒྱ་མཚོ་ལྟ་བུ་དག་ལས་གསལ་བ་ལྟར་ངོ་བོ་ཡང་རིགས་གསུམ་མགོན་པོ་ཉིད་ཡིན། སྒྲུབ་པའི་དུས་སུ་ཡང་འཕགས་པ་རིགས་གསུམ་མགོན་པོ་གཅིག་ཏུ་འདུས་པའི་བདག་ཉིད་དུ་སྒྲུབ་ཅིང། གསོལ་འདེབས་ཀྱང་དེ་
བཞིན་དུ་ངེས་པའི་དོན་ལ་གསོལ་བ་འདེབས་པ་ཡིན། སྤྱིར་སྟོན་པ་ཤཱཀྱ་ཐུབ་པ་དང། རྗེ་ཙོང་ཁ་པ། རང་གི་རྩ་བའི་བླ་མ་རྣམས་ངོ་བོ་གཅིག་རང་ཡིན་ཏེ། རང་གི་བླ་མ་འདི་ཉིད་སྔ་དུས་གདུལ་བྱ་རྣམས་རྒྱུད་སྨིན་ནས་གྲོལ་ཆོག་ཆོག་ཏུ་ཡོད་པའི་
སྐབས་སངས་རྒྱས་མཆོག་གི་སྤྲུལ་སྐུ་མཚན་བཟང་དཔེ་བྱད་ཀྱིས་བརྒྱན་པའི་སྐུར་སྤྲུལ་ནས་སྟོན་པ་ཤཱཀྱ་ཐུབ་པའི་རྣམ་པར་བྱོན། དེ་ནས་དུས་རིང་ཞིག་ལོན་པ་ན་འགྲོ་བ་རྣམས་རིམ་བཞིན་རྒྱུད་ཇེ་སྙིགས་སུ་སོང་བའི་སྐབས་པཎ་གྲུབ། ལོ་ཙཱ། རྒྱལ་
བློན་སོགས་དང། རྗེ་ཙོང་ཁ་པ་ཆེན་པོའི་རྣམ་པར་བསྟན། སྔར་དུས་ཀྱི་རྗེ་ཙོང་ཁ་པ་དེ་ཉིད་དེང་སང་སྙིགས་མ་ལྔ་ལྷག་པར་བདོ་བའི་དུས་འདིར་རང་གི་རྩ་བའི་བླ་མའི་རྣམ་པར་བསྟན་པས་དེ་གཉིས་ངོ་བོ་དབྱེར་མེད་དུ་བསྒོམས་ནས་གསོལ་བ་
འདེབས་པ་ནི་ལེགས་པའི་ཡོན་ཏན་ཐམས་ཅད་ཀྱི་གཞི་རྩ། མཆོག་ཐུན་དངོས་གྲུབ་ཀུན་གྱི་འབྱུང་གནས། བླ་མའི་རྣལ་འབྱོར་ཐམས་ཅད་ཀྱི་རབ་དང་མཆོག་ཏུ་གྱུར་པ་ཡིན། རྗེའི་སྙན་བརྒྱུད་ཀྱི་བླ་མའི་རྣལ་འབྱོར་དེ་ལ་རྒྱས་འབྲིང་བསྡུས་
གསུམ་ཡོད་པ། གསང་སྔགས་ཀྱི་ཉམས་ལེན་དང་སྦྱར་བ་དབེན་ས་སྙན་བརྒྱུད་ཀྱི་བླ་མའི་རྣལ་འབྱོར་བླ་མ་མཆོད་པ་དང། སྲད་རྒྱུད་ལུགས་ཀྱི་བླ་མའི་རྣལ་འབྱོར་དགའ་ལྡན་ལྷ་བརྒྱ་མ། ཟབ་མོའི་ལྟ་བ་དང་འབྲེལ་བའི་བླ་མའི་རྣལ་འབྱོར་

[007B] བླ་མཆོད་དགའ་ལྷ་གཉིས་ཀ་རྗེའི་སྙན་བརྒྱུད་ཡིན་ཡང། དབེན་ས་སྙན་བརྒྱུད་དུ་མ་གསུངས་པའི་མན་ངག་སྲད་རྒྱུད་ལུགས་ལ་མང་དུ་གསུངས་པ་ཡོད། ཕྱི་མ་འདི་རྗེ་རིན་པོ་ཆེས་སློབ་མ་
གཞན་འགའ་རེ་ལ་གནང་ཡང། གཙོ་བོ་ནི་སྲད་ཀྱི་བླ་མ་རྗེ་ཤེས་རབ་སེང་གེ་ལ་སྙན་བརྒྱུད་དུ་གནང་བ་ནས་བཟུང་རྒྱུད་ཆེན་སངས་རྒྱས་རྒྱ་མཚོའི་བར་སྲད་རྒྱུད་ཀྱི་བླ་མ་རྣམས་ལ་སྙན་བརྒྱུད་བར་མ་ཆད་པར་རིམ་བཞིན་བྱུང་བས་སྲད་རྒྱུད་ལུགས་སུ་གྲགས་
འདུལ་ནག་པ་དཔལ་ལྡན་བཟང་པོ་སོགས་ལ་གདམས་པ་འདིའི་བཀའ་བབས་ཀྱང་ཤིན་ཏུ་སྦས་ཆོས་སུ་མཛད་ཅིང། རྒྱུད་ཆེན་སངས་རྒྱས་རྒྱ་མཚོས་དགའ་ལྷ་འདི་ཚིགས་བཅད་དུ་བསྒྲིགས་ཏེ་ཁྱབ་གདལ་དུ་དར་བར་མཛད། བླ་མའི་རྣལ་འབྱོར་འདི་
གསུམ་ཀའི་གདམས་པའི་འགོ་རྗེ་ཙོང་ཁ་པ་ཆེན་པོ་ཉིད་ལ་ཐུག་བླ་མ་མཆོད་པ་སྔགས་དང་འབྲེལ་བས་སྔགས་ཀྱི་དབང་ཁྲིད་མ་ཐོབ་པས་ཉམས་སུ་ལེན་མི་ཆོག་ཅིང། མཁས་གྲུབ་ཆིག་བརྒྱུད་ཀྱང་ལྟ་ཁྲིད་མ་ཐོབ་པས་ཉམས་སུ་ལེན་པ་མེད་ལ། དགའ་
ལྷ་འདི་ནི་མཆོས་དམན་སེར་སྐྱ་ཀུན་གྱིས་ཉམས་སུ་ལེན་ཆོག་པ་དང། འཕྲིན་ལས་ཁྱབ་གདལ་ཆེ་ཞིང། བྱིན་རླབས་ཀྱི་ཚན་ཀ་ཆེ་བ། འཁྱེར་བདེ་བ། ས་ཕྱོད་དང། ཟབ་གནད་ཀྱང་ཤིན་ཏུ་ཆེ་བ་བཅས་ད་ལམ་འདིར་འབྲིང་པོའི་དབང་དུ་བྱས་ཏེ་དགའ་
ལྡན་ལྷ་བརྒྱ་མའི་ཟབ་ཁྲིད་འབུལ་བ་ཡིན། འདིའི་ལུང་ཁྲིད་ཀྱི་བརྒྱུད་པ་ཡང་དགའ་ལྷའི་ཁྲིད་ཡིག་དངོས་གྲུབ་ཀུན་འབྱུང་འདི་ཉིད་དང། མཁན་ཆེན་རྡོ་རྗེ་འཆང་ཉིད་ཀྱི་གསུང་ལམ་གཙོའི་གཞུང་བསྲངས་པའི་ཁྲིད་ཡིག་ལེགས་བཤད་སྒྲོན་མེ། དགའ་

[008A]༄༅། །ལྷ་རྩ་ཚིག་བཅས་ཀྱི་སྟེང་ནས་བདག་གི་རྩ་བའི་བླ་མ་སྒོ་མང་མཁན་ཆེན་རྡོ་རྗེ་འཆང་སོགས་མཁས་གྲུབ་དུ་མའི་ཞལ་སྔ་ནས་མན་ངག་ཟབ་གནད་ཡོངས་སུ་རྫོགས་པ་ལེགས་པར་ཐོབ། དགའ་ལྷ་འདི་ཡང་སྙན་བརྒྱུད་
ཐུན་མོང་མ་ཡིན་པ་ཡིན་པས་མཁན་ཆེན་རྡོ་རྗེ་འཆང་གིས་དགའ་ལྷ་རྩ་ཚིག་གི་ལྗགས་ལུང་གནང་སྐབས་ཀྱང། དགའ་ལྡན་སྙན་བརྒྱུད་ཀྱི་མན་ངག་ལས་བྱུང་བའི་བླ་མའི་རྣལ་འབྱོར་དགའ་ལྡན་ལྷ་བརྒྱ་མ་ཞེས་སྣོན་པ་མཛད་དེ་གསུང་གིན་ཡོད། དགའ་ལྷ་དང་
འབྲེལ་བར་གསོལ་འདེབས་དམིགས་བརྩེ་མ་འདི་ཉམས་སུ་བླངས་ན་ཆོས་སྒྲུབ་པའི་བར་ཆད་སྤྱི་དང། སྟེང་གདོན་དང་འོག་གདོན་གྱི་གནོད་པ་ཐམས་ཅད་ཟློག་པ་དང། ལྷག་པར་བྱམས་སྙིང་རྗེ་བྱང་ཆུབ་ཀྱི་སེམས་དང་ཟབ་མོ་དབུ་མའི་ལྟ་བ་སོགས་མཆོག་ཐུན་མོང་གི་
དངོས་གྲུབ་སྒྲུབ་པའི་གསོལ་འདེབས་ཀྱི་མཆོག་དང། གེགས་སེལ་བོགས་འདོན་ཐམས་ཅད་ཀྱི་རྒྱལ་པོ་ལྟ་བུ་ནི་དམིགས་བརྩེ་མ་འདི་ཡིན། ཐ་ན་བར་གདོན་རྒྱལ་པོ་སོགས་ཀྱི་གནོད་པ་ཕྲ་མོ་ཚུན་ཆད་ཀྱང་ཞི་བར་ནུས་པ་འདུལ་ནག་པས་པེ་ཧར་ལ་དགའ་ལྷ་དང་
འབྲེལ་བའི་དམིགས་བརྩེ་མའི་གསོལ་འདེབས་ཉམས་སུ་ལེན་མཁན་ལ་གནོད་པ་བྱེད་མི་ཆོག་པར་བཀའ་བསྒོས་པ་དང། དེས་མཚོན་ནས་ཉེར་འཚེ་ཀུན་བསྲུང་བར་ནུས་པ་དང། ཕྱི་མར་དགའ་ལྡན་དུ་སྐྱེ་བ་ཚེ་རབས་ཀུན་ཏུ་རྗེ་བླ་མས་རྗེས་སུ་འཛིན་པ་སོགས་
ཀྱི་དགོས་པ་ཁྱད་པར་ཅན་མང་དུ་ཡོད་གསུངས། འདི་ཉམས་སུ་ལེན་པ་ལ་སྔོན་འགྲོ་དངོས་གཞི། རྗེས་ཀྱི་རིམ་པ་གསུམ་ལས། དང་པོ་ནི་སྐྱབས་འགྲོ་སེམས་བསྐྱེད་བྱ་བ་ཡིན། དེ་ལ་ཐོག་མར་གནས་ཁང་བྱི་དོར་བྱས་ལ་རྗེ་ཡབ་སྲས་གསུམ་དང་

[008B] ཐུབ་པའི་དབང་པོ་སོགས་གཙོ་བོར་གྱུར་པའི་སྐུ་གསུང་ཐུགས་ཀྱི་རྟེན་དགྲམ། མཆོད་པ་གཡོ་མེད་པར་བཙལ་ལ་བཀོད་པ་མཛེས་པར་བཤམ། མ་མཐའ་ཆུ་ཡན་ཆད་ནས། སྤོས། མཆོད་མེ། ཞལ་ཟས་སོགས་གང་རྙེད་བརྙས་བཅོས་མ་ཡིན་
པར་ཅི་འབྱོར་ཕུལ་ན་ཚེ་མཇུག་འདི་ལའང་བསོད་ནམས་རྒྱ་ཆེན་པོ་འབྱུང་བས་དེ་དང། དེ་ལྟར་མ་བྱུང་ཡང་སྒྲུབ་པའི་མཆོད་པ་ངེས་པར་ཕུལ་ན་འགྱུར་ཁྱད་ཀྱང་དེ་ཆེ་བ་ཡིན། ལུས་འདུག་ལུགས་བརྒྱད་དམ་སྤྱོད་ལམ་གང་བདེར་འཁོད་པ་འདི་རྣམས་སྦྱོར་ཆོས་ཀྱི་
ཁྲིད་ལས་བྱུང་བ་ལྟར་དང། དེ་ནས་དགེ་སེམས་ཁྱད་པར་ཅན་གསལ་འདེབས་པ་ལ། སྤྱིར་ཆོས་གང་བྱེད་ཀྱང་ལམ་དུ་འགྲོ་མི་འགྲོ་ཐོག་མའི་ཀུན་སློང་འདི་ལ་རག་ལས། ཉན་རང་དང་བྱང་སེམས་རྣམས་ཐེག་ཆེན་ཐེག་དམན་གྱི་ཁྱད་པར་ཡང་ཐབས་ཀྱི་ཆ་ནས་ཀུན་
སློང་བྱང་ཆུབ་སེམས་ཀྱི་རྩིས་ཟིན་མ་ཟིན་གྱིས་བྱུང་བས། ཀུན་སློང་ལེགས་པར་བཅོས་ཏེ་རབ་མི་དགེ་བ་ཡང་དགེ་བར་བསྒྱུར་ཐུབ་པ་དང། འབྲིང་གིས་ལུང་མ་བསྟན་རྣམས་དགེ་བར་བསྒྱུར་ཐུབ་པ། ཐ་མར་ཡང་དགེ་བའི་ལས་ཕྲན་བུ་བྱས་པ་རྣམས་དགེ་
བར་འགྲོ་བ་ཞིག་དགོས། ཚོགས་ཆོས་ར་འགྲིམ་པ་སོགས་འགྲོ་འཆག་ཉལ་འདུག་གང་གི་སྐབས་སུ་ཡང་ཀུན་སློང་འདི་གཙོ་ཆེ་བ་ཡིན། ཚེ་འདིའི་རྙེད་བཀུར་སྙན་གྲགས་སོགས་ཆོས་བརྒྱད་ཀྱི་དབང་དུ་མ་སོང་བར་བློ་ཁ་ནང་དུ་ཕྱོགས་ཏེ་དགེ་བ་རྣམ་པར་དག་པ་
ཞིག་སྒྲུབ་དགོས། ད་ལྟ་མི་ཁོམ་པའི་སྐྱོན་དང་བྲལ་ནས་རྒྱལ་བ་ཙོང་ཁ་པ་ཆེན་པོའི་བསྟན་ས་ལམ་ཡོངས་རྫོགས་ཚང་ལ་མ་ནོར་བ་དང་མཇལ་བའི་སྐབས་འདིར་ཆོས་གཤའ་མ་ཞིག་བྱེད་ན་ལག་ཏུ་ལེན་ཆོག་ཆོག་ཡོད་པས་ད་རེས་དལ་འབྱོར་དོན་ལྡན་ཡོང་བ་

[009A]༄༅། །ཞིག་ཅིས་ཀྱང་བྱེད། དཔེར་ན་ལུང་པ་འདིའི་མི་མཐོ་དམན་དྲག་ཞན་རྣམས་ལ་བརྟག་དཔྱད་ཞིབ་ཏུ་བྱས་ན་རང་ལ་ད་རེས་དལ་འབྱོར་ཚང་བ་འདི་ངོས་ཟིན་ཡོང། དེའི་དོན་ཡང་གཞན་གྱིས་ཚེ་འདིའི་དོན་བྱེད་པ་མཐོང་ནས་ད་
ལྟ་སྟབས་ལེགས་ཀྱིས་བདག་དེ་ལྟ་བུ་མ་བྱུང་བ་འདི་སྐལ་བ་བཟང་སྙམ་དུ་ཚེ་འདིའི་དབང་དུ་མ་སོང་བར་ཆོས་སྒྲུབ་འདོད་ཀྱི་བློ་བསྐྱེད་དགོས། ཚེ་འདིའི་ཆགས་ཞེན་དང་དགྲ་འདུལ་གཉེན་སྐྱོང་ལ་མཁས་པ་ནི་དུད་འགྲོ་ལ་ཡང་ཡོད་དེ། སྔར་བྱ་རོག་དང་
འུག་པ། རྨིགས་པ་དང་སྦྲུལ། སྐྱ་ག་དང་ཕོ་རོག་གཡག་ཡུ་བོ་དང་ར་ཅན་རྣམས་འཐབ་པའི་ལོ་རྒྱུས་བཀའ་གདམས་པའི་གསུང་སྒྲོས་ཐོག་མའི་བློ་སྦྱོང་སོགས་ལས་བྱུང་བ་ལྟར་དང། གཞན་ཡང་དུད་འགྲོ་གཞན་གྱིས་བུ་སྐྱོང་ལུགས་དང། བྱི་བས་
འབྲུ་དང་གྲོ་མ་སོགས་དང། སྦྲང་མས་སྦྲང་རྩི་གསོག་པ་ཚུན་ཆད་དུད་འགྲོ་ཤིན་ཏུ་མཁས་པ་ཡོད། དེས་ན་དགྲ་འདུལ་གཉེན་སྐྱོང་ལ་དགའ་བར་མི་བྱ་བར་དུད་འགྲོ་ལས་ཁྱད་ཞུགས་པ་ཞིག་བྱ་དགོས། ཚེ་འདི་ལ་ཆོས་གཤའ་མ་ཞིག་བསྒྲུབ་པར་མ་
བྱས་ན་ཕྱིས་ནས་དལ་འབྱོར་ཤིན་ཏུ་རྙེད་དཀའ་བ་དང། མི་ཁོམ་པའི་གནས་སུ་སྐྱེས་ན་ཆོས་བྱེད་མི་ཤེས་ཤིང། མི་ནུས་པར་འདུག་པས་ད་རེས་ཚེ་འདིར་ཆོས་གཤའ་མ་ཞིག་བྱས་ན་དལ་འབྱོར་ལ་སྙིང་པོ་ལོན་པ་རེད། དེ་ཡང་ཁ་ནས་བཤད་མཁས་པ་
ཙམ་མ་ཡིན་པར་བྱང་ཆུབ་ལམ་གྱི་རིམ་པའི་སྒོ་ནས་སྐྱེས་བུ་གསུམ་གྱི་ལམ་གྱི་རིམ་པའི་ཉམས་མྱོང་རྒྱུད་ཐག་ཏུ་འགེལ་བ་ལ་ལག་ལེན་ཐེབས་པ་ཞིག་དགོས། ད་ལྟ་མི་གཞན་ཤི་བར་མཐོང་བ་ན་སྙིང་རྗེ་བ་ལྟར་བྱེད་ཀྱང། ཉིན་གཅིག་འཆི་རེས་རང་

[009B] འཆི་བ་མི་རྟག་པ་དེ་ཡང་ནམ་ཡོང་ངེས་པ་མེད་པ། ཡང་ན་ད་ལྟ། ཡང་ན་དོ་ནུབ་རྩམ་ལའང་འཆི་ཨེ་ཡོང་མི་ཤེས། བསམ་བློ་ཞིབ་ཏུ་བཏང་ན་མི་གཞན་མང་པོ་ལས་ཀ་ལས་འཕྲོ་དང་
སྐད་ཆ་ཤོད་འཕྲོ་ཚང་མ་བཙན་ཆོད་དུ་བཞག་སྟེ་གློ་བུར་གློ་བུར་དུ་ཐོག་བབས་པ་ལྟར་འཆི་བ་མི་རྟག་པའི་དབང་དུ་འགྲོ་བ་མང་དུ་འདུག་ན། རང་ལའང་དེ་འདྲ་མི་ཡོང་བའི་ངེས་པ་མེད། ང་རང་ཚོ་ལ་དེ་འདྲའི་འཆི་སྙམ་པ་མེད་པ་འདི་འཆི་བ་མི་རྟག་པ་མ་དྲན་པས་ལན་
ཐ་ན་རང་གི་ཤག་ཏུ་རྩམ་པ་རྐྱལ་པ་གང་ཡོད་ན་དེ་དང་རང་གཉིས་ཀྱང་སྔོན་དུ་གང་འགྲོ་ཆ་གཏན་ནས་མེད། སྟོན་པ་ཐུགས་རྗེ་ཅན་གྱིས་ཀྱང་སྐུ་མྱ་ངན་ལས་འདའ་ཁར། འདུས་བྱས་ཐམས་ཅད་ནི་མི་རྟག་སྟེ། འདི་ནི་དེ་བཞིན་གཤེགས་པའི་གསུང་གི་ཐ་མའོ། །ཞེས་གསུངས་
པ་རེད༑ དེ་བཞིན་དུ་རང་ཅག་ཀྱང་ཞོགས་པ་ལྡང་པ་ནས་འཆི་བ་མི་རྟག་པས་རྒྱུད་བསྐུལ་ཏེ་ད་ལྟ་ཉིད་དུ་ཆོས་ཁོ་ན་བྱ་སྙམ་དུ་འཕེན་པ་བཏང་བ་ལས་འཇིག་རྟེན་ཁྱིམ་པའི་ཀུན་སློང་ལྟར་ཞོགས་པ་ཡར་ལངས་མ་ཐག་ནས་རྙེད་བཀུར་སྙན་གྲགས། དགྲ་འདུལ་གཉེན་སྐྱོང་སོགས་ཚེ་འདི་
དོན་གཉེར་གྱི་དབང་དུ་སོང་བ་དེ་འདྲ་མིན་པ་ཞིག་དགོས། རྗེ་གུང་ཐང་པས། ཆོས་ཀྱི་སྒོ་འབྱེད་རྣམ་དག་ཐོས་པ་ཡིན། །ཆོས་ཀྱི་སྙིང་པོ་བྱང་ཆུབ་ལམ་རིམ་ཡིན། །ཆོས་སུ་སོང་ཚད་འདི་སྣང་ཞེན་ལོག་ཡིན། །ཆོས་ལ་ཆོས་བཞིན་སྤྱོད་པར་གྱིས་ཤིག་ཨང། །ཞེས་གསུངས་པ་ལྟར་རང་
ཅག་གིས་ཆོས་ཐོས་བསམ་སྒོམ་གསུམ་དང། ཐ་ན་ཀློག་བཀླག་པ་ཚུན་ཆད་ཆོས་སུ་སོང་བའི་ཚད་དམའ་མྠའང། འཆི་བ་མི་རྟག་པ་དྲན་ནས་ཚེ་འདི་སྣང་གི་ཀུན་སློང་ངན་པ་དེས་མ་བསླད་པ་ཞིག་ལ་བྱེད། ལྷ་ཆོས་ལུས་དང་ཡན་ལག་འདྲ། །ནམ་དགོས་རང་གི་དྲུང་ན་ཡོད། །གསུངས་པ་

[010A]༄༅། །ལྟར་རང་གིས་བྱུང་ན་ཆོས་ལག་ལེན་ཞེས་པ་རང་གི་ཉེ་འགྲམ་ན་ཡོད། ཆོས་ཚིགས་བཅད་གཅིག་དང། རྟགས་གསལ་ཁྱབ་མཐའ་གཅིག་ཚུན་ལ་ཡང་ཁ་ཕྱིར་བལྟས་སུ་མ་སོང་བར་བྱེད་ན་གཞུང་དེ་ཉིད་ལ་དཔྱད་སྒོམ་བྱས་
པར་འགྲོ། ཁྱབ་སྐོར་གཅིག་གི་ངེས་པ་རྙེད་ཀྱང་དེའི་རྟོགས་པ་སྐྱེས་པ་ཡིན། དཔྱད་པ་རེ་རེ་རྫོགས་པ་ནའང་རྟོགས་པ་རེ་རེ་རྒྱུད་ལ་སྐྱེས་པ་ཡིན། རྩོད་པ་རྩོད་སྐབས་ཀྱང་ངན་སེམས་གཡོ་སྒྱུ་ངན་སྨྲས་སོགས་མ་ཡིན་པར་རྒྱལ་བའི་གསུང་
རབ་ཀྱི་དགོངས་པའི་གནད་རྣམས་རང་རྒྱུད་ལ་སླེབ་པར་བྱེད་དགོས། ཐ་ན་འགྲོ་འཆག་ཉལ་འདུག་གི་ཀུན་སྤྱོད་བཟང་ངན་གང་གི་སྒོ་ནས་ཀྱང་སྒྲུབ་པ་ཉམས་ལེན་གྱི་གནད་ཚོལ་རྒྱུ་ཡོད། གུང་ཐང་འཇམ་དཔལ་དབྱངས་ཀྱིས། ཆོས་བྱེད་ཀྱི་སང་
ཉིན་འཆར་གྱི་བར། །འཆི་དུས་ཀྱི་དེ་རིང་སླེབ་ཉེན་ཆེ། །ད་རང་མགོ་རང་གིས་མ་བསྐོར་བར། །ཆོས་བྱེད་ན་དེ་རིང་ཉིད་ནས་གྱིས། །ཞེས་གསུངས་པ་ལྟར། དེ་རིང་གི་ཁ་ཏོན་ཚུན་ཆད་ཀྱང་ཁྲལ་འགེལ་བ་ལྟ་བུ་མ་ཡིན་པར་རབ་ཀྱིས་མ་དྲིན་ཅན་འདི་རྣམས་
འཁོར་བ་དང་ངན་སོང་གི་འཇིགས་པ་ལས་སྒྲོལ། ཐར་པ་དང་ཐམས་ཅད་མཁྱེན་པའི་གོ་འཕང་ལ་མྱུར་དུ་དགོད་སྙམ་པ་དང། དེ་ལྟར་མ་བྱུང་ཡང་བྱང་སེམས་བཅོས་མ་ཚུན་ཆད་གསལ་ཐེབས་པ་ངེས་པར་དགོས། དེ་ལྟ་བུའི་སྙིང་པོ་ལོན་པའི་ཕྱིར་དུ་
དགའ་ལྡན་སྙན་བརྒྱུད་ཀྱི་བླ་མའི་རྣལ་འབྱོར་དགའ་ལྡན་ལྷ་བརྒྱ་མ་འདི་ཉིད་ཉམས་སུ་ལེན་སྙམ་པ་བྱེད། དེ་ནས་ལམ་ལོག་པ་མུ་སྟེགས་པ་ལས་ཁྱད་པར་དུ་བྱེད་པ་སྐྱབས་འགྲོ་བྱ་བ་ལ།    ༈   

[010B] གཡས་གཡོན་དུ་བྱམས་འཇམ་དབྱངས་སོགས་ལམ་རིམ་ཚོགས་ཞིང་ལྟར་གྱི་སྐྱབས་ཡུལ་དང་སྐྱབས་འགྲོའི་རྒྱུ་གཉིས་གསལ་འདེབས་པ་ཁོ་བོས་མྱུར་ལམ་ནས་ཁ་བསྐངས་ཏེ་གསར་དུ་བསྒྲིགས་པའི་དགའ་ལྷའི་རྣལ་འབྱོར་རྒྱས་པ་སྙན་
བརྒྱུད་ལུགས་འདི་ནང་བཞིན་བྱེད་པ་མན་ངག་ཆ་ཚང་བ་ཡིན། ལམ་དམན་པ་ཉན་རང་ལས་ཁྱད་པར་དུ་བྱེད་པའི་སེམས་བསྐྱེད་ལ། སེམས་ཅན་གྱི་དོན་དུ་སངས་རྒྱས་སྒྲུབ་འདོད་ཀྱི་བློས། སངས་རྒྱས་ཆོས་ཚོགས་མ་དང། སེམས་བསྐྱེད་འབྲས་བུ་
ལམ་བྱེད་སོགས་བྱ། སྐྱབས་སེམས་གཉིས་སེམས་སེམས་བྱུང་གི་ཁྱད་པར་ཙམ་ལས་དམིགས་རྣམ་འདྲ། སྔར་གོང་དུ་སེམས་བསྐྱེད་ཟིན་ཀྱང་འདིར་ཚད་མེད་བཞི་བསྒོམ་པ་སེམས་བསྐྱེད་ཀྱི་གེགས་སེལ་བོགས་ ཚད་མེད་བཞི་ལྡན་
སྦྱོར་ཆོས་ལྟར་རྒྱས་པར་བྱེད། ཁྱད་པར་གྱི་སེམས་བསྐྱེད་བསྒོམ་པ་ཕྱག་ལེན་ལ་ཡོད་ཅིང། དེ་ཡང་དགའ་ལྡན་སྙན་བརྒྱུད་ཀྱི་མན་ངག་དང་སྦྱར་ཏེ་བསམས་པ་འདི་གནད་ཡིན། འདིའི་མྱུར་བ་གཉིས་ནི། མདོ་ལུགས་ལྟར་བསྐལ་ཆེན་གྲངས་མེད་
གསུམ་གྱི་ཚོགས་བསགས་པ་ལམ་བལྟོས་པར་གསང་སྔགས་ཀྱི་རྒྱུད་སྡེ་འོག་མ་ལ་བརྟེན་ནས་ཚེ་གཅིག་ལུས་གཅིག་ལ་འཚང་རྒྱ་བ་མྱུར་བ་དང་པོ་དང། དེ་ལས་ཀྱང་མྱུར་བ་སྔགས་བླ་མེད་ཀྱི་ལམ་ལ་བརྟེན་ནས་ཚེ་ཐུང་གཅིག་ལ་འཚང་རྒྱ་བ་མྱུར་བ་གཉིས་
པའི་དོན། ཡང་ན། སྤྱིར་གསང་སྔགས་བླ་མེད་ལ་བརྟེན་ནས་སྙིགས་དུས་ཀྱི་ཚེ་ཐུང་གཅིག་ལ་འཚང་རྒྱ་བ་མྱུར་བ་དང་པོ་དང། དེ་ལས་ཀྱང་ཆེས་མྱུར་བ་དགའ་ལྡན་སྙན་བརྒྱུད་ཀྱི་མན་ངག་ལ་བརྟེན་ནས། བླ་མའི་རྣལ་འབྱོར་ལམ་གྱི་སྲོག་ཤིང་དུ་

[011A]༄༅། །བྱས༑ ཡི་དམ་གསང་བདེ་འཇིགས་གསུམ་ཡམ་ སྐྱབས་ཡུལ་རྣམས་འོད་སེར་པོའི་རྣམ་པར་སྨིན་མཚམས་
ནས་ཐིམ་པར་མོས་དགོས་གསུངས། གཉིས་པ་དངོས་གཞི་ལ་གསུམ། ཚོགས་ཞིང་སྤྱན་འདྲེན་པ། དེ་ལ་ཡན་ལག་བདུན་པ་མཎྜལ་དང་བཅས་པ་འབུལ་བ། གསོལ་བ་བཏབ་ནས་དངོས་གྲུབ་ཞུ་བའོ། །དང་པོ་བླ་མ་ཚོགས་ཀྱི་ཞིང་དུ་སྤྱན་འདྲེན་པ་
ནི། དགའ་ལྡན་ལྷ་བརྒྱའི་ཞེས་སོགས་ཏེ། ད་ལམ་འདིར་དགའ་ལྡན་ལྷ་བརྒྱ་མའི་རྣལ་འབྱོར་ལ་རྗེ་བླ་མ་དགའ་ལྡན་ནས་སྤྱན་འདྲེན་དགོས་པ་སྤྱིར་ངེས་པའི་དོན་དུ་སངས་རྒྱས་ཐམས་ཅད་ཐུགས་རྒྱུད་གཅིག་པས་རྗེ་བླ་མ་གང་དུ་མ་བཞུགས་པའི་
སངས་རྒྱས་ཀྱི་ཞིང་ཁམས་མེད་པས་རྗེ་བཙུན་བྱམས་པའི་རྣམ་འཕྲུལ་ཡང་ཡིན་པར་འཐད་ལ། ལྷག་པར་ལྷོ་བྲག་གྲུབ་ཆེན་ལ་གསང་བདག་གིས་སང་ཉིན་མགོན་པོ་བྱམས་པ་ལ་བསླབ་བཏུས་ཞུས་ཞེས་ལུང་བསྟན་པ་དེའི་སང་ཉིན་རྗེ་རིན་པོ་ཆེ་
ཕེབས་པ་དང། མཇལ་བའི་ཚེ་ཡང་ལྷོ་བྲག་པས་རྗེ་རིན་པོ་ཆེ་རྒྱལ་བ་བྱམས་པ་དངོས་སུ་གཟིགས་པ་སོགས་གསང་བའི་རྣམ་ཐར་ལས་གསུངས་པ་ལྟར་རྗེ་ཙོང་ཁ་པ་ཆེན་པོ་རྗེ་བཙུན་བྱམས་པ་དང་ཡང་ཐུགས་རྒྱུད་གཅིག་ཅིང། མཁས་གྲུབ་
ཐམས་ཅད་མཁྱེན་པས་ཀྱང། རྒྱལ་བའི་སྤྱན་སྔར་བྱང་ཆུབ་སྤྱོད་པ་བླངས། །དགའ་ལྡན་གནས་སུ་འཇམ་དཔལ་སྙིང་པོར་གྲགས། །ཁ་བ་ཅན་འདིར་བློ་བཟང་གྲགས་པའི་དཔལ། །རྒྱལ་སྲས་ཐུ་བོ་ཁྱོད་ལ་གསོལ་བ་འདེབས། །ཞེས་གསུངས་པ་

[011B] དེར་མ་ཟད་བསྐལ་བཟང་སངས་རྒྱས་སྟོང་ཐམས་ཅད་དགའ་ལྡན་ནས་འཛམ་གླིང་དུ་འབྱོན་ཞིང། རྗེ་བླ་མ་ནི་རྣམ་འདྲེན་བཅུ་གཅིག་པ་དེ་བཞིན་གཤེགས་པ་སྤྱན་
ལེགས་ཡིན། དེ་དགའ་ལྡན་དུ་བཞུགས་པས་རྒྱུ་མཚན་དེས་ཀྱང་རྗེ་བླ་མ་དགའ་ལྡན་ནས་སྤྱན་འདྲེན་པ་དང། ཡང་ཟབ་མོ་དབུ་མའི་ལྟ་བ་དང་འབྲེལ་བའི་གསང་སྔགས་ཉམས་སུ་ལེན་པ་རྣམས་རྨད་བྱུང་བཀོད་པའི་ཞིང་དུ་སྐྱེ་སླ་ཞིང། རྗེའི་བསྟན་པ་
ལ་ཐོས་བསམ་སྒོམ་གསུམ་བྱེད། ལམ་རིམ་ཉམས་སུ་ལེན་པ་དང། དགའ་ལྷ་དང་འབྲེལ་བའི་དམིགས་བརྩེ་མ་ཉམས་སུ་ལེན་མཁན་རྣམས་དགའ་ལྡན་ཡིད་དགའ་ཆོས་འཛིན་དུ་སྐྱེ་སླ་བས་དེའི་ཕྱིར་ཡང་དགའ་ལྡན་ནས་སྤྱན་འདྲེན་པ་ཡིན་
འདིར་སྔགས་དང་འབྲེལ་བས་ཐོག་མར་རང་ལྷར་བསྐྱེད་དང་སྣོད་བཅུད་སྦྱང་བསྒྱུར་སོགས་བྱེད། མཆོད་རྫས་བྱིན་རླབས་སྐབས་ཀུན་བཟང་མཆོད་པའི་སྤྲིན་གྱི་ཕུང་པོར་གྱུར། །ཅེས་པའི་ཀུན་བཟང་མདོ་སྔགས་གཉིས་མི་འདྲ། མདོ་ལུགས་ཀྱི་ཀུན་བཟང་
ནི་བྱང་སེམས་ཀུན་ཏུ་བཟང་པོ་སྟེ། དེའི་ཐུགས་ཀའི་ཐལ་མོ་སྦྱར་བའི་བར་གྱི་ནོར་བུ་ལས་འོད་ཟེར་དང། ཀུན་བཟང། མཆོད་སྤྲིན་སོགས་མུ་མེད་དུ་སྤྲོ་བ་དང། སྔགས་ལུགས་ཀྱི་ཀུན་བཟང་ནི་བདེ་སྟོང་གཉིས་མེད་ཀྱི་ཡེ་ཤེས་ལ་བྱེད་པས། བདེ་
སྟོང་གི་ཡེ་ཤེས་དེ་ཉིད་མཆོད་སྤྲིན་གྱི་རྣམ་པར་ཤར་བར་མོས་པ་ཡིན། དེ་ནས་ཚོགས་ཞིང་དམ་ཚིག་པ་གསལ་འདེབས་པ་ལ། མདུན་དུ་ཀུན་བཟང་མཆོད་སྤྲིན་ཞེས་སོགས་སྙན་བརྒྱུད་ཞལ་ཤེས་གསར་བསྒྲིགས་ལྟར་ལས། རྗེ་བླ་མ་སྐུ་མདོག་དཀར་ལ་

[012A]༄༅། །དམར་མདངས་ཆགས་པ་ནི་ཐབས་ཤེས་ཟུང་འཇུག་གམ། བདེ་སྟོང་ཟུང་འཇུག་མཚོན་ཏེ། སྐུ་མདོག་དཀར་པོ་ནི་ཤིན་ཏུ་ཕྲ་བའི་རླུང་སེམས་ལས་བཞེངས་པའི་ལོངས་སྐུ་དང་པོའི་མགོན་པོ་སྒྱུ་ལུས་མཚོན་པས་
ཐབས་བདེ་བ་ཆེན་པོ་དང་ཤེས་རབ་སྟོང་པ་ཉིད་ཟུང་དུ་འཇུག་པ་ལ་མཉམ་པར་སྦྱོར་བ་མཚོན། ཕྱག་གཉིས་ཆོས་འཁོར་གྱི་ཕྱག་རྒྱས་མདོ་སྔགས་ཟུང་འབྲེལ་གྱི་ཆོས་སྟོན་པའམ། རྟག་ཆད་ཀྱི་མཐའ་དང་བྲལ་བའི་ཟབ་མོ་དབུ་མའི་ལྟ་བ་སྟོང་
པ་དང་རྟེན་འབྱུང་གཅིག་གྲོགས་སུ་གཅིག་འགྲོ་བའི་ཆོས་སྟོན་པར་མཚོན། གཡས་གཡོན་དུ་ཨུཏྤལ་རྒྱས་པས་ཐུགས་རྒྱུད་བྱམས་སྙིང་རྗེས་རྟག་ཏུ་བརླན་པ། གཡས་རལ་གྲིས་གདུལ་བྱའི་རྒྱུད་ཀྱི་མ་རིག་པའི་འཆིང་བ་གཅོད་པའི་བརྡའ་དང་
འཇམ་དབྱངས་ཀྱི་རྣམ་རོལ་ཡིན་པ་ཡང་བསྟན། གཡོན་གླེགས་བམ་གྱིས་ལམ་ཡོངས་རྫོགས་གདུལ་བྱའི་རྒྱུད་ལ་སྐྱེད་པར་མཚོན། འདིའི་གླེགས་བམ་ལ་ཤེར་ཕྱིན་བརྒྱད་སྟོང་པ་གསལ་དགོས་པར་གསུངས་ཀྱང། སྤྱིར་རང་གིས་དབུ་ཕར་
འདུལ་མཛོད། ལམ་རིམ་སོགས་གང་ལ་ཤེས་འདོད་ཞུགས་པ་དེ་གླེགས་བམ་དུ་གསལ་འདེབས་ཆོག་པའང་གསུང་རྒྱུན་ཡིན། དབུ་ལ་པཎ་ཞྭ་གསེར་གྱི་མདོག་ཅན་གསོལ་བས་བསྲེགས་བཅད་བརྡར་བའི་གསེར་སྦྱངས་བཙོ་མ་ལྟར་
བསྲེ་ལྷད་མ་ཞུགས་ཤིང། འཁྲུལ་པའི་ཆ་ཕྲ་མོ་ཙམ་ཡང་མེད་པའི་རྗེའི་བསྟན་པ་དྲི་མ་མེད་པ་འདི་མཚོན། དབུ་ཞྭའི་རྩེ་མོ་རྣོ་བས་ཕྲ་ཞིང་མཛངས་པའི་བློ་གྲོས་ཀྱིས་གསུང་རབ་ཀྱི་དགོངས་དོན་འབྱེད་པ་དང། རྩེ་མོ་མཐོ་བས་ལྟ་བ་ལ་ཡ་

[012B] ཆོས་གོས་རྣམ་གསུམ་གྱིས་འདུལ་བའི་བསྟན་པ་དྲི་མ་མེད་པ་དར་རྒྱས་སུ་མཛད་པ། ཞབས་རྡོ་རྗེའི་སྐྱིལ་ཀྲུང་མཛད་པས་སྐྱིལ་ཀྲུང་བཞི་ལྡན་གྱི་སྒོ་ནས་ཟུང་འཇུག་མངོན་དུ་མཛད་པ་མཚོན། རྗེ་རིན་པོ་ཆེ་ནི་གཙོ་བོར་འཇམ་
དབྱངས་ཀྱི་སྤྲུལ་པར་བསྟན་པས་དེའི་ཐུགས་ཀར་རྗེ་བཙུན་འཇམ་དབྱངས་འཇམ་དཔལ་ཡེ་ཤེས་སེམས་དཔའ་སོགས་གང་མོས་དང། རྗེའི་གཡས་སུ་སྤྱན་རས་གཟིགས་ཀྱི་རྣམ་སྤྲུལ་རྒྱལ་ཚབ་རྗེ་སྐུ་ཅུང་ཟད་བགྲེས་པའི་ཉམས་ཅན། བྱམས་སྙིང་
རྗེ་བྱང་ཆུབ་ཀྱི་སེམས་ཀྱིས་ཐུགས་རྒྱུད་བརླན་པས་སྤྱན་དཀྱུས་འཛུམ་ཞིང་རྗེ་ལ་དབུ་ཅུང་ཟད་འདུད་པའི་རྣམ་པ་ཅན། རྒྱལ་ཚབ་རྗེའི་ཕྱག་ན་ལམ་རིམ་ཆུང་བའི་གླེགས་བམ་བསྣམས་པ་གསལ་དགོས་ཚུལ་གསུང་རྒྱུན་ལ་ཡོད། དེའི་ཐུགས་ཀར་
སྤྱན་རས་གཟིགས། རྗེའི་གཡོན་དུ་གསང་བདག་གི་རྣམ་རོལ་མཁས་གྲུབ་ཐམས་ཅད་མཁྱེན་པ་སྐུ་གཞོན་ནུའི་རྣམ་པ་ལ་ཅུང་ཟད་ཁྲོས་པའི་ཉམས་ཅན་སྤྱན་ཧུ་རེ་བ་གཟིགས་པ་སྨིན་མཚམས་སུ་ཁྲོ་གཉེར་གསུམ་ཡོད་པ། རྗེའི་བསྟན་པ་ལ་མ་རྟོགས་
པ་དང། ལོག་རྟོག་ལོག་སྨྲ། རྒོལ་ངན་གྱི་རིགས་མཐའ་དག་འཇོམས་པའི་ཚུལ་དུ་རྩོད་པའི་འགྱིང་ཉམས་དང་ལྡན་པ། དེའི་ཐུགས་ཀར་ཕྱག་རྡོར། རྗེ་ཡབ་སྲས་གསུམ་གའི་རིགས་གསུམ་མགོན་པོའི་ཐུགས་ཀར་རྡོ་རྗེ་འཆང་རེ། རྡོ་རྗེ་འཆང་
གསུམ་གའི་ཐུགས་ཀར་ཏིང་ངེ་འཛིན་སེམས་དཔའ་ཧཱུཾ་སྔོན་པོ་སྟེ་སེམས་དཔའ་སུམ་བརྩེགས་ཅན། ཡབ་སྲས་གསུམ་ག་བཅར་ལེབ་དང་ལྡེར་བཟོའི་རྣམ་པ་ཅན་མ་ཡིན་པའི་སྐུ་དངོས་གནས་པ་ལ་ཐུགས་ཀྱི་ཡོན་ཏན་ཟག་མེད་ཡེ་ཤེས་ཀྱི་སྡེ་ཚན་ཉེར་

[013A]༄༅། །གཅིག་སོགས་དང། གསུང་གིས་གདུལ་བྱ་ལ་ཆོས་སྟོན་པའི་གསུང་དབྱངས་སྒྲོག་བཞིན་པ། སྐུ་ལས་སེམས་ཅན་གྱི་དོན་དུ་སྤྲུལ་པ་གྲངས་མེད་པ་གསར་དུ་ཕར་སྤྲོ་བ་དང། དོན་མཛད་ཟིན་གྱི་སྤྲུལ་པ་གྲངས་
མེད་པ་ཚུར་སྡུད་པའི་སྤྲུལ་བསྒྱུར་སྣ་ཚོགས་རྒྱུན་མི་ཆད་དུ་མཛད་བཞིན་པ། ཞིང་ཁམས་ཐམས་ཅད་སྐུ་ལ་སྣང་ཞིང། སྐུས་ཞིང་ཁམས་ཐམས་ཅད་ལ་ཁྱབ་པ་སོགས་གསང་བ་བསམ་གྱིས་མི་ཁྱབ་པའི་རྣམ་ཐར་གང་ནུས་དྲན་ཏེ་དམ་ཚིག་པ་གསལ་
གདབ། དེ་ནས་ཡེ་ཤེས་པ་སྤྱན་འདྲེན་པ་ལ། རང་ཁ་བྱང་ལ་ཕྱོགས་པའམ་ཕྱོགས་པར་མོས་ཏེ་སྙན་བརྒྱུད་ཚིག་ལྷུག་གསར་བསྒྲིགས་ལྟར་དགའ་ལྡན་གྱི་ཞིང་གསལ་འདེབས་པ་ནི། འདི་ནས་བྱང་ཕྱོགས་སུ་རི་རབ་ཀྱི་རྩེ་མོར་སུམ་ཅུ་རྩ་གསུམ། དེའི་
སྟེང་བར་སྣང་ལ་སྤྲིན་གྱིས་བརྟེན་པའི་གཞི་ལ་འཐབ་བྲལ་གྱི་བདག་པོ་མུ་སུ་ལུན་དཧའི་ལྷའི་གནས། དེའི་སྟེང་ལྷའི་བུ་རབ་དགའ་ལྡན་གྱི་ལྷ་གནས་དང། དེ་ལས་ལོགས་ཤིག་ཏུ་དགའ་ལྡན་ཡིད་དགའ་ཆོས་འཛིན་གྱི་ཞིང་གྲོང་ལས་དགོན་པའི་ཚུལ་དུ་ཡོད་ཅིང། དེ་ཆགས་ཚུལ་ཡང་
སེ་ར་དང་འབྲས་སྤུངས་ལྟར་ཐད་ཀར་ཆགས་པ་མ་ཡིན་པར། དགའ་ལྡན་གྱི་ལྷ་གནས་བྱིངས་ལས་རྒྱང་གྲགས་གཅིག་ཙམ་གྱི་ནམ་མཁའ་ལ་འཕགས་པར་རྗེ་བཙུན་བྱམས་པ་མགོན་པོའི་ཐུགས་བསྐྱེད་དང་སྨོན་ལམ་གྱི་མཐུ་ལས་གྲུབ་པའི་དག་པའི་
ཞིང་མཆོག་དགའ་ལྡན་ཡིད་དགའ་ཆོས་འཛིན། ས་གཞི་ཐམས་ཅད་རིན་པོ་ཆེ་ལས་གྲུབ་ཅིང། རིན་པོ་ཆེའི་ལྗོན་ཤིང་སྣ་ཚོགས་པས་གང་བ། ཡན་ལག་བརྒྱད་ལྡན་གྱི་མཚོ་དང་རྫིང་བུ་སོགས་དུ་མ་ཡོད་པ་ལ་ཆུ་བྱ་སྣ་ཚོགས་ཀྱིས་སྐད་སྙན་པར་སྒྲོག་པ་

[013B] ཕོ་བྲང་དེའི་མདུན་དུ་རྗེ་
བཙུན་གྱིས་ཆོས་གསུང་སའི་ཀུན་དགའ་རྭ་བ་ཡིད་དགའ་ཆོས་འཛིན་ཞེས་པའང་རྒྱ་ཁྱོན་དཔག་ཚད་དུ་མ་ཡོད་ཅིང། གསེར་གྱི་ས་གཞི་ལ་བཻཌཱུརྱའི་མིག་མང་རིས་སུ་བྲིས་པ། མནན་ན་ནེམ་ཞིང་བཏེག་ན་སྤར་བྱེད་པ། དྲི་བཟང་པོའི་དང་ལྡང་བའི་རིན་པོ་ཆེའི་
མེ་ཏོག་སྣ་ཚོགས་དང། མཚོ་དང་རྫིང་བུ་སོགས་ལ་སྤྲུལ་པའི་བྱ་སྣ་ཚོགས་པས་བདེན་བཞི་ལ་སོགས་པའི་ཆོས་ཀྱི་གསུང་དབྱངས་ཟབ་མོའི་མགྲིན་གླུ་དར་དིར་དུ་སྒྲོག་བཞིན་པ་སོགས་དེ་ལྟ་བུའི་སངས་རྒྱས་ཀྱི་ཞིང་གི་ཡོན་ཏན་ཕུན་སུམ་ཚོགས་པ་དང་ལྡན་པའི་
དཀྱིལ་དུ་སེངྒེ་ཆེན་པོ་བརྒྱད་ཀྱིས་བཏེག་པའི་རིན་པོ་ཆེའི་ཁྲི་མཐོ་ཞིང་ཡངས་པའི་སྟེང་དུ་རྗེ་བཙུན་བྱམས་པ་མགོན་པོ་སྐུ་མདོག་ཉི་མ་འབུམ་གྱི་གཟི་བརྗིད་དང་ལྡན་པ། ཞབས་གཉིས་བཟང་པོའི་བཞུགས་སྟངས་ཀྱིས་ཞལ་འཛམ་གླིང་དུ་ཕྱོགས་ནས་བཞུགས་
པ༑ དབུ་ལ་བླ་མའི་ངོ་བོ་བྱང་ཆུབ་མཆོད་རྟེན་ཡོད་པ། ཕྱག་གཉིས་ཐུགས་ཀར་ཆོས་འཁོར་གྱི་ཕྱག་རྒྱས་ཀླུ་ཤིང་གི་སྡོང་བུ་བསྣམས་པའི་གཡས་ཀྱི་འདབ་སྟེང་དུ་གསེར་གྱི་འཁོར་ལོ་དང། གཡོན་གྱི་འདབ་སྟེང་དུ་རིལ་བ་སྤྱི་བླུགས་ཀྱིས་མཚན་པ། སྐུ་
སྟོད་ལ་ལྷ་རྫས་ཀྱི་གོས་ཀྱི་སྟོད་གཡོགས་དང། སྐུ་སྨད་ལ་ལྷའི་པཉྩ་ལི་ཀའི་ཤམ་ཐབས། དབུ་ལ་རིན་པོ་ཆེའི་པྲོག་ཞུ་མཛེས་པར་གསོལ་བ། བསྐལ་བཟང་སངས་རྒྱས་སྟོང་ལས་རྣམ་འདྲེན་དྲུག་པ་ཕན་ཆད་ལ་འཛམ་གླིང་འདིར་འབྱོན་འགྱུར་ཇོ་བོ་རྗེ་དང་

[014A]༄༅། །བུ་སྟོན་རིན་ཆེན་གྲུབ། ལྷོ་བྲག་གྲུབ་ཆེན། རྗེ་ཙོང་ཁ་པ་ཆེན་པོ་སོགས་རྣམ་འདྲེན་ལྔ་པའི་འཁོར་གྱི་ཚུལ་དུ་བཞུགས་པའི་སྐྱེ་བ་གཅིག་ཐོགས་ཀྱི་བྱང་ཆུབ་སེམས་དཔའ་ལྷའི་བུའི་རྣམ་པར་རོལ་བའི་དག་པའི་འཁོར་ཚོགས་གྲངས་
མེད་པས་བསྐོར་བ་ལ་ཤེར་ཕྱིན་གྱི་མདོའི་གསུང་དབྱངས་ལྷང་ལྷང་སྒྲོག་བཞིན་པ་ཞིག་གསལ་གདབ། བྱམས་མགོན་གྱི་བཞུགས་སྟངས་སོགས་ལའང་རྟེན་འབྲེལ་གྱི་གནད་ཆེན་པོ་ཡོད། དེ་ཡང་བྱམས་མགོན་ཉིད་བསྐལ་བཟང་རྣམ་འདྲེན་འདིའི་རྗེས་
མ་རྣམ་འདྲེན་ལྔ་པ་ལ་འཛམ་གླིང་འདིར་འབྱོན་པའི་རྟེན་འབྲེལ་དུ་ཞལ་རང་རེ་འཛམ་བུའི་གླིང་པ་ལ་ཕྱོགས་ནས་བཞུགས་པ། འཛམ་གླིང་དུ་བྱོན་པ་དེ་ཡང་ནམ་ཞིག་ཕར་ཚད་ཙམ་ནས་འབྱོན་པ་ལྟ་བུ་མ་ཡིན་པར་དུས་རིང་པོར་མི་ཐོགས་པར་མྱུར་བ་ཉིད་དུ་
འབྱོན་པའི་བརྡར་ཡར་བཞེངས་ཆོག་ཆོག་ལྟར་བཟང་པོའི་བཞུགས་སྟངས་མཛད་པ་ཡིན། ཕྱག་གཉིས་ཐུགས་ཀར་ཆོས་འཁོར་གྱི་ཕྱག་རྒྱ་མཛད་པས་འཛམ་གླིང་འདིར་འབྱོན་པ་ཙམ་དུ་མ་ཟད། ཆོས་ཀྱི་འཁོར་ལོ་བསྐོར་བའི་བརྡའ་མཚོན་དང། ཀླུ་
ཤིང་གི་སྡོང་བུ་བསྣམས་པ་ནི། སྤྱིར་སངས་རྒྱས་རྣམས་མངོན་པར་རྫོགས་པར་སངས་རྒྱས་པའི་ཚེ་བྱང་ཆུབ་ཀྱི་ཤིང་རེ་ལ་སྐུ་རྒྱབ་བརྟེན་ནས་འཚང་རྒྱ་བའི་ཚུལ་བསྟན་ཅིང། བདག་ཅག་གི་སྟོན་པ་ཐུགས་རྗེ་ཅན་ནི། བྱང་ཆུབ་ཀྱི་ཤིང་ཨ་ཤྭ་ཏྠ་ཞེས་པའི་
དྲུང་དུ་མངོན་པར་སངས་རྒྱས་པའི་ཚུལ་བསྟན་ལ། དེ་བཞིན་དུ་རྗེ་བཙུན་བྱམས་པ་མགོན་པོ་ཉིད་མ་འོངས་པ་ན་རྒྱ་གར་རྡོ་རྗེ་གདན་དུ་སངས་རྒྱས་པའི་ཚེ་བྱང་ཆུབ་ཀྱི་ཤིང་ཀླུ་ཤིང་ལ་སྐུ་རྒྱབ་བརྟེན་ནས་འཚང་རྒྱའོ། །ཞེས་པའི་བརྡར་མཛད། སྡོང་བུ་

[014B] འཛམ་གླིང་དུ་མངོན་པར་སངས་རྒྱས་ནས་ནམ་ཞིག་ཆོས་འཁོར་བསྐོར་བ་ལྟ་བུ་མིན་པར། ཆོས་ཀྱི་འཁོར་ལོ་དེ་ཡང་དུས་མྱུར་བ་ཉིད་དུ་བསྐོར་བ་ཡིན་གསུང་བའི་བརྡའ་མཚོན་དང། སྡོང་བུ་གཡོན་རིལ་བས་མཚན་
བ་ནི༑ སྤྱིར་འཕགས་ཡུལ་ན་རྒྱལ་རིགས། བྲམ་ཟེའི་རིགས། རྗེའུ་རིགས། དམངས་རིགས་ཏེ་རིགས་བཞི་ཡོད་ཀྱང་རྗེའུ་རིགས་དང་དམངས་རིགས་གཉིས་སུ་སངས་རྒྱས་སྐུ་མི་བལྟམས་པར་རྒྱལ་རིགས་དང་བྲམ་ཟེའི་རིགས་གང་བཙུན་པ་ཞིག་ལ་བལྟམས་པས། སྟོན་པ་
ཤཱཀྱ་ཐུབ་པ་རྒྱལ་པོ་ཟས་གཙང་མའི་སྲས་ཏེ་རྒྱལ་རིགས་སུ་སྐུ་འཁྲུངས་ལ། རྒྱལ་བ་བྱམས་པ་ནི་བྲམ་ཟེའི་རིགས་བཙུན་པའི་དུས་སུ་འབྱོན་ཏེ་བྲམ་ཟེའི་རིགས་ཀྱི་རྒྱལ་པོའི་མདུན་ན་འདོན་གྱི་སྲས་སུ་སྐུ་བལྟམས་པར་གསུངས་པས་ན། སྤྱི་བླུགས་ནི་བྲམ་ཟེ་རྣམས་
ཀྱི་ཕྱག་མཚན་ལྟ་བུ་ཡིན་པས་མ་འོངས་པ་ན་འཚང་རྒྱ་བའི་ཚེ་ཡང་རིལ་བ་སྤྱི་བླུགས་ཕྱག་མཚན་དུ་ཐོགས་པའི་བྲམ་ཟེའི་རིགས་སུ་སྐུ་འཁྲུངས་པའི་མཚོན་བྱེད་དུ་སྡོང་བུ་གཡོན་ན་རིལ་བ་སྤྱི་བླུགས་བསྣམས་པ་ཡིན་གསུངས། དབུ་ལ་རིན་པོ་ཆེའི་པྲོག་ཞུ་གསོལ་བ་ནི་
སྟོན་པ་བཅོམ་ལྡན་འདས་ཀྱིས་གདུལ་བྱའི་དོན་དུ་འཛམ་གླིང་ན་གཤེགས་པའི་ཚེ་དགའ་ལྡན་དུ་རྗེ་བཙུན་བྱམས་མགོན་ལ་རིན་པོ་ཆེའི་པྲོག་ཞུ་སྤྱི་བོར་བཅིངས་ཏེ་རྒྱལ་ཚབ་ཏུ་མངའ་གསོལ་བ་ན་ལྷ་རྣམས་དགའ་བའི་སེམས་ཀྱིས་དམ་པ་ཏོག་དཀར་པོ་མ་བཞུགས་ཀྱང་
ངེད་ཅག་རྣམས་ཕམ་མ་སོང་ཞེས་བགྲོ་གླེང་བྱེད་བཞིག་བྱུང་སྟེ། མཚན་ལ་ཡང་མ་ཕམ་པ་ཞེས་གསོལ་བ་རེད། དགའ་ལྡན་གྱི་ཞིང་བཀོད་ཡིད་ལ་བྱས་པས་ཞིང་དེར་སྐྱེ་བའི་རྒྱུར་ཡང་འགྲོ། སྔར་ཞུས་པ་ལྟར་རྗེ་བཙུན་གྱི་གསུང་རང་གིས་ལྷང་ལྷང་ཐོས་པའི་ཉམས་

[015A]༄༅། །དང༑ རྒྱལ་བ་བྱམས་པ་ཡང་ཕྱོགས་བཅུར་སྤྲུལ་པ་སྣ་ཚོགས་འགྱེད་བཞིན་པར་བསམ་དགོས། དེའི་ཐུགས་ཀར་མངོན་རྒྱན་ལས། དཔལ་གྱི་བེའུ་དང་བཀྲ་ཤིས་ནི། །སངས་རྒྱས་དཔེ་བྱད་བཟང་པོར་བཞེད། །ཅེས་གསུངས་པའི་དཔེ་
བྱད་བརྒྱད་ཅུའི་ནང་ཚན་ཐུགས་ཀ་དཔལ་གྱི་བེའུ་དྲྭ་མིག་གི་རི་མོ་གྲ་སེང་ངེ་བ། དེ་ཡང་བུག་པ་དང་འབུར་གོང་སོགས་མེད་པར་མེ་ལོང་ལ་གཟུགས་བརྙན་ཤར་བ་བཞིན་ཡོད་པའི་ནང་དུ་རྗེ་ཡབ་སྲས་གསུམ་བཞུགས་པར་མོས། གསེར་གྱི་གཏན་པ་ཕྱིས་པ་ཞེས་ཤ་གཏུབ་སའི་
སྤང་ལེབ་ཕྱིས་ཏེ་ངོས་ཤིན་ཏུ་འཇམ་པོར་བྱས་པ་ལ་དཔེར་མཛད། དེ་ནས་རྗེ་ཡབ་སྲས་རྣམས་བདག་གི་མགོན་སྐྱབས་དང་དཔུང་གཉེན་དུ་བྱོན་ན་ཅི་མ་རུང་སྙམ་དུ་དགའ་ལྡན་ལྷ་བརྒྱ་མ་འདོན། ལྷ་བརྒྱ་ཞེས་པ་ལྷ་བརྒྱ་ཐམ་པ་ལ་ངེས་གཟུང་མི་བྱེད་པར་སེམས་ཅན་
ཡོད་དགུ་ཟེར་བ་ལྟར་ཧ་ཅང་མང་བའི་ཚིག་ཡིན། མགོན་ཞེས་པ་ལྷ་བརྒྱ་ཕྲག་མང་པོའི་མགོན་དུ་བཞུགས་པ་ལ་གསུངས། དེའི་ཐུགས་ཀ་ནས་རབ་ཏུ་དཀར་བའི་མདོག་ཅན་ཞོ་གསར་སྤུངས་པ་འདྲ་བའི་ཆུ་འཛིན་ཏེ་སྤྲིན་དཀར་པོ་སྣམ་བུ་བརྐྱངས་པ་ལྟ་བུ་ཞིག་
ཐོལ་གྱིས་བྱུང་སྟེ་སྤྲིན་ཕུང་འབུར་པོ་གསུམ་དུ་དོད་པའི་དབུས་སུ་རྗེ། གཡས་སུ་རྒྱལ་ཚབ། གཡོན་དུ་མཁས་གྲུབ་བཅས་རང་གི་བླ་མ་དང་གཉིས་སུ་མེད་པའི་ཁམས་གསུམ་ཆོས་ཀྱི་རྒྱལ་པོ་ཀུན་མཁྱེན་ཙོང་ཁ་པ་བློ་བཟང་གྲགས་པའི་དཔལ་སྲས་ཀྱི་ཐུ་བོ་
གཉིས་ཀྱི་འཁོར་དང་བཅས་པ་བདག་གིས་སྤྱན་འདྲེན་པའི་གནས་འདིར་གཤེགས་སུ་གསོལ། ཞེས་པའོ། །སྤྱན་འདྲེན་གྱི་ཚིག་བརྗོད་པའི་ཚེ་སྐྱེས་བུས་ལག་པ་བརྐྱངས་བསྐུམས་ཙམ་གྱི་ཡུན་ལ་རང་གི་མདུན་གྱི་ནམ་མཁར་བྱོན་པར་མོས། འདིའི་སྐབས་

[015B] སྤྱན་འདྲེན་པའི་དགོས་པ་ཡང། གདུལ་བྱ་བློ་རབ་ཀྱིས་ཆོས་ཀྱི་དབྱིངས་ལས་སྤྲུལ་སྐུར་བཞེངས་ཆོག་
ཆོག་ཡོད་ཀྱང་བློ་དམན་རྣམས་ལ་སྤྱན་མ་འདྲེན་ན་སངས་རྒྱས་ཡོད་མེད་ཀྱི་ཐེ་ཚོམ་ཆེ་བས། དེས་ན་སྤྱན་འདྲེན་པ་ཡིན་གསུངས། གཉིས་པ་ཡན་ལག་བདུན་པ་མཎྜལ་དང་བཅས་པ་འབུལ་བ་ལ། ཐོག་མར་ཡན་ལག་བདུན་གྱི་སྒོ་ནས་ཚོགས་བསགས་སྒྲིབ་
སྦྱང་བྱེད་པ་ཡིན། དེ་ཡང་རྟོགས་པའི་ཡོན་ཏན་རྒྱུད་ལ་སྐྱེ་བ་ལ་རྒྱུད་སྨིན་དགོས། དེ་ལ་ཚོགས་བསགས་སྒྲིབ་སྦྱང་བྱ་དགོས། བསགས་སྦྱང་གི་གནད་བསྡུས་པ་ནི་ཡན་ལག་བདུན་པ་འདི་ཡིན། ས་ཆེན་པོ་ལ་གནས་པའི་བྱང་སེམས་རྣམས་ཀྱིས་སྤྲུལ་པ་
བརྒྱ་སྟོང་མང་པོས་ཡན་ལག་བདུན་པ་ལ་སོགས་པའི་སྒོ་ནས་བསགས་སྦྱང་ཚད་མེད་པ་དེ་ལྟར་མཛད་ན་རང་ཅག་རྣམས་ལྟ་ཅི་སྨོས་ཏེ་ཚོགས་བསགས་སྒྲིབ་སྦྱང་ལ་འབད་དགོས། དེ་ལ་ཡན་ལག་བདུན་ལས། ཆོ་ག་གཞན་ལ་བཞུགས་གསོལ་གྱི་ཡན་ལག་
རྗེས་ལ་ཡོད་ཀྱང་འདིར་སྔོན་དུ་ལེན་པའི་གནད་འགག་དཔེར་ན། ནད་པ་ཚབས་ཆེན་གྱིས་སྨན་པ་གདན་འདྲེན་ཚེ། ཐོག་མར་ནད་གསོ་བའི་སྨན་པ་དེ་གདན་ལ་བཞུགས་པར་གསོལ་བ་ལྟར་རང་གིས་ཐོས་བསམ་སྒོམ་གསུམ་དང་བསགས་སྦྱང་སོགས་གང་
བྱེད་ཀྱང་བཤེས་གཉེན་བསྟེན་ཚུལ་ལྟར་རང་གི་དོན་དུ་བླ་མ་ཡུན་རིང་དུ་བཞུགས་པ་ཞིག་དགོས་པས་དེ་ལྟར་གསོལ་བ་བཏབ་པ་ཡིན། དེ་ཡང། མདུན་གྱི་ནམ་མཁར་སེང་ཁྲི་པད་ཟླའི་སྟེང། །ཞེས་སོགས་ཏེ། རང་གི་མདུན་གྱི་ནམ་མཁར་སྔར་ཞུས་པ་ལྟར་རྗེ་

[016A]༄༅། །བླ་མ་ཡབ་སྲས་གསུམ་རང་ལ་ཐུགས་ཤིན་ཏུ་མཉེས་པའི་ཚུལ་གྱིས་མངོན་སུམ་དུ་བཞུགས་པ་གསོལ་འདེབས། ཚིགས་བཅད་ཀྱི་དོན་ལྟར་གསོལ་བ་བཏབ་པས་ཞལ་གྱིས་བཞེས་པར་བསམ་གསུངས། གཉིས་པ་ཕྱག་འཚལ་བའི་
ཡན་ལག་ནི། ཤེས་བྱའི་ཁྱོན་ཀུན་ཞེས་སོགས་ཏེ། དེ་ལ་ལུས་ཀྱིས་ཕྱག་འཚལ་བ། ངག་གིས་བསྟོད་དབྱངས་བརྗོད་པ། ཡིད་ཀྱིས་དེའི་དོན་དྲན་པ་སྟེ་ལུས་ངག་ཡིད་ཀྱི་ཕྱག་ཡིན། ཕྱག་གི་སྐད་དོད་ན་མཿ་ཞེས་པ་རབ་ཏུ་འདུད་པ་དང། གུས་པ་དང། ཉེ་
བར་བསྙེན་པ་སོགས་ལ་འཇུག་པས་ལུས་ཀྱིས་གུས་པ་བྱས་ཚད་ལུས་ཀྱི་ཕྱག་ཏུ་འགྲོ་ཞིང། གཙོ་བོ་ནི་པཎ་ཆེན་ནཱ་རོའི་ཕྱག་བཞེས་ལུས་ཐམས་ཅད་ས་ལ་ཕབ་པའི་བརྐྱང་ཕྱག་དང། ཡན་ལག་ལྔ་ས་ལ་རེག་པའི་བསྐུམ་ཕྱག་གམ་འདུལ་བའི་ལས་ཕྱག་
གཉིས་ཡིན། གསོ་སྦྱོང་སྐབས་འདུལ་བའི་ལས་ཕྱག་རང་འཚལ་དགོས། སྐབས་འདིར་བྲེལ་བ་ཆེ་ཚི་ཐལ་མོ་སྦྱར་ཙམ་བྱ། འདིའི་ཚིགས་བཅད་རེ་རེས་ཐུགས་གསུང་སྐུ་ལ་རིམ་བཞིན་བསྟོད། ཤེས་བྱའི་ཁྱོན་ཀུན་འཇལ་ཞེས་པ་ཐུགས་དང་ཤེས་བྱ་
མཉམ་པའི་དོན་ཡིན་ཏེ། དཔེར་ན་སྣམ་བུ་འདོམ་གང་འདོམ་གྱིས་འཇལ་བ་ན་སྣམ་བུ་ཡང་མི་ལྷག་ལ། འདོམ་ཡང་མི་ལྷག་པ་བཞིན་བྱང་སེམས་འཕགས་པས་ཀྱང་ཤེས་བྱ་ཇི་ལྟ་བ་ལ་མཉམ་པར་བཞག་སྐབས་ཇི་སྙེད་པའི་ཆོས་མི་གཟིགས་ལ། སྔགས་
འོས་བསྔགས་བསྟོད་ལས། ཁྱོད་འབའ་ཞིག་གི་ཡེ་ཤེས་ཀྱིས། །ཤེས་བྱ་མཐའ་དག་ཁྱབ་ལགས་ཀྱི། །ཁྱོད་ལས་གཞན་པ་ཐམས་ཅད་ཀྱི། །ཤེས་བྱ་ཁོ་ན་ལྷག་པ་ལགས། །ཞེས་གསུངས་པ་ལྟར་སངས་རྒྱས་འཕགས་པ་མ་གཏོགས་གཞན་ཐམས་ཅད་

[016B] སངས་རྒྱས་ཁོ་ནའི་ཡོན་ཏན་ལ་ཤེས་བྱའི་ཁྱོན་ཐམས་ཅད་རེས་འཇོག་མེད་པར་བདེན་གཉིས་ཅིག་ཅར་དུ་གཟིགས་ཤིང། མཁྱེན་པས་འཇལ་བའི་ཚེ་ཤེས་བྱ་གཅིག་ཀྱང་ལྷག་པ་མེད་པར་ཐམས་ཅད་ལ་ཁྱབ་
ཅིང། ཁྲིད་ཡིག་དངོས་གྲུབ་ཀུན་འབྱུང་དུ། ཤེས་བྱའི་ཁྱོན་ཀུན་ཡངས་པའི་བློ་གྲོས་ཐུགས། །ཞེས་གསུངས་པ་ཤེས་བྱ་ཇི་ལྟ་བ་དང་ཇི་སྙེད་པའི་ཆོས་ཐམས་ཅད་མཁྱེན་པའི་གྲ་ཟུར་གཅིག་ཏུ་གུ་དོག་མེད་པར་ཆུད་པ་ལ་སྦྱར་བས་སྔ་མ་ལས་ཀྱང་འདི་བསྟོད་
པ་རྒྱ་ཆེ་རུ་སོང་བས་ན། དེ་ལྟ་བུའི་བློ་གྲོས་ཡངས་པའི་ཐུགས་དང་ལྡན་པ་ལ་བསྔགས་པ་བརྗོད་པ་ནི་ཐུགས་ལ་བསྟོད་པ་ཡིན། ཤེས་བྱ་ཇི་ལྟ་བ་ནི་དོན་དམ་དང། ཇི་སྙེད་པ་ནི་ཀུན་རྫོབ་པ། དེ་ཡང་གཞི་གཅིག་ལ་སྦྱར་ན། ཀ་བ་ལྟ་བུའི་སྟེང་གི་སྟོང་ཉིད་ནི་ཇི་ལྟ་བ་
དང༑ ཇི་སྙེད་པ་ནི་དེའི་སྟེང་གི་ཀུན་རྫོབ་དེ་ཡིན། དེས་ཆོས་ཐམས་ཅད་ལ་རིགས་འགྲེ། སྐལ་བཟང་ཞེས་པ་བྱང་སེམས་དང། དེའི་རྣ་བའི་རྒྱན་དུ་གྱུར་པ་ཐེག་ཆེན་གྱི་ཆོས་ལ་བྱེད། འདིར་ཚིག་རིས་ལྟར་ན། སྐལ་བ་བཟང་པོ་དང་ལྡན་པའི་གདུལ་བྱ་
རྣམས་ཀྱི་རྣ་བའི་རྒྱན་ཏེ་གདུལ་བྱ་རང་རང་གི་བློ་དང་ཁམས་དང་བསམ་པ་དང་མཐུན་པར་བསྟན་པས་རྣ་བའི་བདུད་རྩི་ལྟ་བུའི་ལེགས་པར་བཤད་པའི་གསུང་ལ་རྣ་བའི་རྒྱན་གྱུར་ཅེས་གསུངས་པ་ཡིན། འདི་ཡང་སངས་རྒྱས་ཁོ་ནའི་ཁྱད་ཆོས་ཏེ། སངས་རྒྱས་
ཀྱི་གསུང་གི་བརྗོད་པ་གཅིག་གིས་ལྷ། མི། ཀླུ། དྲི་ཟ་སོགས་སེམས་ཅན་རང་རང་གི་སྐད་དུ་གོ་ནུས། ཤེར་ཕྱིན་སྐོར་དགུ་ཡང་གསུང་ཐེབས་གཅིག་ལ་རང་རང་གི་གོ་ལུགས་ཀྱིས་རྒྱས་འབྲིང་བསྡུས་པ་དགུ་བྱུང་བ་ཡིན། དཔེ་ཆ་ཞིག་ལ་རྗེ་ཙོང་ཁ་

[017A]༄༅། །པའི་ལེགས་བཤད་འདི་ལྟ་བུ་རྒྱ་བོད་གང་དུ་ཡང་མ་བྱུང་བས། སྟག་ཚང་ལོ་ཙཱ་བས་ཀྱང་སྐུ་ཚེའི་སྟོད་དུ་རྗེ་ལ་འགལ་བའི་ཁུར་ཆེན་བཅོ་བརྒྱད་ཀྱི་དགག་པ་བཏང་ཡང། སྐུ་ཚེའི་སྨད་ལ་གསེར་ཕྲེང་སོགས་རྗེའི་ལེགས་
བཤད་རྣམས་གཟིགས་པས་ཐུགས་ཕྲོགས་ཏེ་བསྟོད་པ་ཕུལ་ཚུལ་སྔར་གོང་དུ་ཞུས་པ་ལྟར་ཡིན། རྗེའི་ལེགས་བཤད་རེ་རེ་ཡང་བོད་ཀྱི་མཁས་པ་སྟོང་ཕྲག་མང་པོ་འཛོམས་ནས་བརྩོམ་ཡང་ལེགས་ཆ་དེ་དང་མཉམ་པ་མི་འབྱུང། བོ་དོང་ཕྱོགས་ལས་
རྣམ་རྒྱལ་ཞེས་པ་མཆོད་རྟེན་ལ་སྐོར་བ་མཛད་ཞོར་ཕྱོགས་བཞིར་དྲུང་ཡིག་བཞི་བཞག་བསྟན་བཅོས་ཆེན་པོ་བཞི་རེ་དུས་གཅིག་ཏུ་བརྩོམ་སྟེ་གསུང་འབུམ་ལའང་བསྟན་འགྱུར་གྱི་ཚོད་ཙམ་ཡོད་པའི་མཁས་པ་ཆེན་པོ་ཡིན་ཡང།    ༈   
ཆེས་མཛད་པའི་རྟེན་འབྲེལ་བསྟོད་པ་སློང་མོ་བ་ཞིག་གིས་བཞུགས་སྒོའི་ཕྱི་ལོགས་ནས་བཏོན་པ་གསན་སྐབས་འདི་ཀླུ་སྒྲུབ་ཀྱི་གསུང་རང་ཡིན་འདུག་སྙམ་པ་ན། འོག་ཏུ། ཀླུ་སྒྲུབ་གཞུང་ལུགས་ཀུན་དའི་ཚལ། །ཞེས་པ་ཐོན་པས། ཀླུ་སྒྲུབ་
མིན་པར་འདུག་དཔལ་ལྡན་ཟླ་བ་ཡིན་ནམ་སྙམ་པ་ན། ཡང། དཔལ་ལྡན་ཟླ་བའི་ལེགས་བཤད་ཀྱི། །ཞེས་སོགས་ཡོད་པ་གསན་པས་དེ་ཡང་མིན་པར་ཐག་ཆོད། དེ་ནས་མར་ཕེབས་ནས་སློང་མོ་བ་ཁོ་རང་ལ་དྲིས་པར། ཆོས་རྗེ་བློ་བཟང་གྲགས་
པའི་གསུང་ཡིན་བྱས་པས་དད་པ་ལྡོག་ཏུ་མེད་པ་འཁྲུངས་ཏེ་བོད་དུ་རྗེ་རིན་པོ་ཆེ་མཇལ་བར་ཕེབས་པ་ན་བསོད་ནམས་ཀྱིས་མཇལ་མ་ཐུབ་ཀྱང། གསེར་དངུལ་མང་པོ་དགའ་ལྡན་གསེར་སྡོང་རིན་པོ་ཆེའི་རྒྱུར་ཕུལ་ནས་སྨོན་ལམ་ཤུགས་དྲག་

[017B] འདི་དག་ཀྱང་སྐལ་བཟང་རྣ་བའི་རྒྱན་དུ་གྱུར་ཚུལ་ཡིན། གྲགས་པའི་དཔལ་ནི་མཚན་བཟང་དཔེ་བྱད་ཀྱི་གཟི་བརྗིད་འབར་བ་སྟེ་སུས་མཇལ་ཀྱང་མཛེས་ཤིང་ཕུན་སུམ་ཚོགས་པའི་སྐུ་རྒྱལ་བ་
ཀུན་གྱི་ཡབ་གཅིག་འཇམ་དཔལ་དབྱངས་སུ་མོས། ་འདི་ཡང་ཐུན་མོང་བ་ལྟར་ན་དམ་ཆོས་འདུལ་བའི་ཚུལ་ཁྲིམས་རྣམ་པར་དག་པས་གཞན་ཁྲིམས་འཆལ་སོགས་ཟིལ་གྱིས་གནོན་པའི་སྙན་གྲགས་ཀྱིས་ལྷམ་མེར་མཛེས་པ་ལ་བྱེད་པ་འགོས་ལོ་
ཡེ་བཟང་རྩེ་པ་སོགས་ཀྱིས་དོན་དང་ལྡན་པའི་བསྔགས་བརྗོད་མཛད་པ་ལྟར་ཡིན། ཐུན་མོང་མ་ཡིན་པ་ནི་ཞིང་ཁམས་ཐམས་ཅད་སྐུ་ལ་སྣང་ཞིང་སྐུས་ཞིང་ཁམས་ཐམས་ཅད་ལ་ཁྱབ་པ་སྟེ། དེ་ཡང། ཡེ་ཤེས་ཇི་སྙེད་ཁྱབ་གྱུར་པ། །སྐུ་ཡིས་ཀྱང་ནི་དེ་སྙེད་
ཁྱབ༑ ༑ཅེས་གསུངས་པ་ལྟར་ཤེས་བྱས་གར་ཁྱབ་ལ་མཁྱེན་པས་ཁྱབ་ཅིང། མཁྱེན་པས་གར་ཁྱབ་ལ་སྐུས་ཁྱབ། འདི་སྐུ་ཐུགས་གཉིས་ཟུང་དུ་འཇུག་པའི་ཟུང་འཇུག་པའི་ཡོན་ཏན་ཡིན། ཞིང་ཁམས་ཐམས་ཅད་སྐུ་ལ་སྣང་བ་ཡང་སྐུའི་བ་
སྤུའི་བུ་ག་རེ་རེའི་ནང་དུ་སངས་རྒྱས་ཀྱི་ཞིང་ཁམས་རེ་རེ་ཡོད་པ། དེ་དག་ཀྱང་ལ་ལར་སྐུ་བལྟམས་པ། ལ་ལར་སངས་རྒྱས་པ། ལ་ལར་བདུད་བཏུལ་བ། ལ་ལར་ཆོས་འཁོར་བསྐོར་བ་སོགས་མཛད་པ་བཅུ་གཉིས་ཀྱི་རྣམ་པར་རོལ་བཞིན་པ། དེ་
ལྟ་བུའི་རྗེ་བླ་མའི་གསང་གསུམ་གྱི་ཡོན་ཏན་མཐོང་ཐོས་དྲན་པའི་ཚེ་ཡང་རྡོ་རྗེ་གསུམ་ཐོབ་པ་སོགས་ཀྱི་བག་ཆགས་ཁྱད་པར་ཅན་རེ་འཇོག་པའི་དོན་དང་ལྡན་པ་དེ་ལ་ཕྱག་འཚལ་ལོ། །ཞེས་པ་ཡིན། ཕྱག་ཅེས་པ་ཆོས་ཐམས་ཅད་རང་བཞིན་མེད་

[018A]༄༅། །པའི་ཕྱག་རྒྱ་གཅིག་ཏུ་འདུ་བ་དང། སྔགས་ལ་སྦྱར་ན་ཕྱག་ནི་བདེ་སྟོང་གཉིས་སུ་མེད་པའི་ཡེ་ཤེས་ལ་བྱ་སྟེ། དཔེར་ན་རྒྱལ་པོའི་ཐམ་ག་ལྟ་བུ་གཞན་སུས་ཀྱང་བསྒྱུར་དུ་མེད་པ་བཞིན་དུ་ཆོས་ཐམས་ཅད་ཀྱི་གནས་
ལུགས་སྟོང་པ་ཉིད་ལ་ཡུལ་ཕྱག་རྒྱ་ཆེན་པོ་དང། དེ་རྟོགས་པའི་བློ་ལྷན་སྐྱེས་ཀྱི་བདེ་བ་ཆེན་པོའི་ཡེ་ཤེས་ནི་ཡུལ་ཅན་ཕྱག་རྒྱ་ཆེན་པོ་ཡིན། འཚལ་ཞེས་པ་ནི་དེ་ལྟ་བུའི་ཕྱག་རྒྱའི་དོན་དེ་བདག་གིས་རྟོགས་པར་འཚལ་ལ་མ་རྟོགས་པར་འདོད་ཅེས་པ་
དང། གཞན་ཡང་སྐབས་ཐོབ་ཏུ་སྦྱར་ཆོག་འདིར་ཐུགས་ལ་བསྟོད་པ་སྔོན་དུ་བྱུང་བ་འཇམ་དབྱངས་ཀྱི་དབང་དུ་བྱས། དེའི་རྒྱུ་མཚན་དང་པོར་ཐུགས་ཀྱི་བྱིན་རླབས་ཞུགས་ཏེ་ཆོས་རབ་ཏུ་རྣམ་འབྱེད་ཀྱི་ཤེས་རབ་སོགས་སྐྱེད་ཕྱིར་ཡིན། འཇིགས་
བྱེད་ལ་དྲི་ཆབ་སྔོན་དུ་འོང་བ་ཡང་དོན་དེ་དང་འདྲ་གསུངས། གསུམ་པ་མཆོད་པའི་ཡན་ལག་ནི། ཡིད་འོང་མཆོད་ཡོན་ཞེས་སོགས་གསུངས་ཏེ། བསོད་ནམས་ཀྱི་ཚོགས་གསོག་པ་ལ་མཆོད་པ་རྒྱ་ཆེན་པོ་བྱེད་དགོས། དེ་ཡང་དཔེར་ན། འཇིག་རྟེན་ན་
ལོ་ཏོག་བཏབ་སའི་ཞིང་ས་བཟང་པོ་ཞིག་ལོ་གཅིག་སྟོང་པར་བཞག་ན་ཕངས་སེམས་ཆེན་པོ་བྱེད་ན། དུས་བཞི་ཐམས་ཅད་དུ་རྒྱུན་ཆད་མེད་པར་བསོད་ནམས་ཀྱི་ས་བོན་གདབ་ཆོག་པའི་ཞིང་ས་བླ་ན་མེད་པ་སྟོང་པར་བཞག་ན་ལྟ་ཅི་སྨོས་པས་མཆོད་པ་
འབུལ་བ་ལ་རྟག་ཏུ་བརྩོན་དགོས། ཞིང་ཁྱད་པར་ཅན་ལ་མཆོད་པ་ཆུང་ངུ་རེ་ཕུལ་བས་ཀྱང་འབྲས་བུ་རྒྱ་ཆེན་པོ་འབྱུང་བ་འཁོར་སྒྱུར་ང་ལས་ནུ་དང། ཀོ་ས་ལའི་རྒྱལ་པོའི་སྔོན་བྱུང་བཅས་སྩལ། བསོད་ནམས་ཀྱི་ཞིང་མཆོག་ནི་བླ་མ་ཡིན། གྲྭ་རྐྱང་

[018B] རང་ལ་དད་པ་ཡོད་ན་སྤྱོད་འཇུག་ལས་གསུངས་པ་ལྟར་བདག་པོས་བཟུང་དང་མ་བཟུང་བའི་འཇིག་རྟེན་ཁམས་ཀྱི་མཆོད་རྫས་ཡིད་དུ་
ནམས་ཉམས་པའི་རྒྱུར་འགྲོ། རང་གི་མཆོད་པའི་རྒྱུ་གང་ཆེན་པོ་ཚོས་རང་ལ་འབྱོར་པ་ཡོད་བཞིན་དུ་མི་འབུལ་བའམ་དམན་ས་ནས་ཕུལ་ན་བསོད་ནམས་ཀྱི་ཚོགས་གསོག་མི་ཐུབ་ཅིང། བསོད་ནམས་ཉམས་པའི་རྒྱུར་འགྲོ། རང་གི་མཆོད་པའི་རྒྱུ་གང་
བཟང་བཟང་ནས་འབུལ་དགོས། མར་མེ་ལ་སྣང་གསལ་ཞེས་འོད་ཕུལ་བ་ཡིན་པས་མར་ཁ་ཚ་ལྟ་བུ་ཡོད་ཀྱང་སྐྱོན་ཆུང། ཞལ་ཟས་སོགས་ལ་ཁ་ཚ་རུལ་སུངས་སོགས་མེད་པ་ངེས་པར་དགོས། འབྱོར་བ་གཞན་མེད་ན། བསིལ་ཞིམ་ཡང་འཇམ་དྭངས་
ལ་དྲི་མ་མེད། །ལྟོ་བས་གྲིན་པར་མི་གནོད་བརྒྱད་ལྡན་ཆུ། །ཞེས་པ་ལྟར་བོད་ཀྱི་ཆུ་ཡན་ལག་བརྒྱད་ལྡན་ཡིན་པས་ཡོན་ཆབ་ཙམ་ཕུལ་ནའང་ཕན་ཡོན་བརྒྱད་ཡོད། རྗེ་སྒྲུབ་ཁང་པ་དགེ་ལེགས་རྒྱ་མཚོ་སྐུའི་ཚེའི་སྟོང་བྱ་བ་བཏང་མཛད་ནས་བཞུགས་སྐབས་སྐུ་ལ་
ན་བཟའ་བ་ཞེས་རྒྱུ་ཙམ་ཡང་མེད་ཀྱང་ཡོན་ཆབ་ཉིན་སྟར་དུས་གསུམ་དུ་ཏིང་མེད་པར་རང་གི་གསོལ་ཞལ་ཆུར་བཀྲུས་ཏེ་འབུལ་མཛད། སྔར་རྒྱ་གར་གྱི་རྒྱལ་པོ་ཆེན་པོ་ཚོས་སྦྱིན་པ་གཏོང་བ་ན་སྦྱིན་པའི་ཁང་པ་བརྩིགས། དེར་རྒྱལ་པོ་རང་ཉིད་བྱོན་ནས་ལག་
བསྟར་ཏེ་སྦྱིན་པ་བཏང་བ་ལྟར་ཡོན་ཆབ་འབུལ་སྐབས་ཀྱང་སྦྱིན་པ་ལག་ལེན་གྱི་ཁྱད་པར་ཞེས་ཕུལ་བའི་ཕན་ཡོན་འབུལ་མཁན་རང་ཉིད་ལ་འབྱུང་བས་རང་གིས་ལག་བསྟར་ནས་འབུལ་དགོས། ཇོ་བོ་ཆེན་པོ་སྐུ་བ་གྲེས་པའི་སྐབས་ཀྱང་ཡོན་ཆབ་ཇོ་བོ་རང་

[019A]༄༅། །གིས་ཕྱག་བསྟར་ནས་ཕུལ་མཛད་པས། སློབ་མ་ཚོས་ཨ་ཏི་ཤ་འོ་བརྒྱལ་བ་འདུག་ངེད་ཚོས་འབུལ་བྱས་པས། ཇོ་བོའི་ཞལ་ནས། འོ་ན་པའི་ལྟོ་ཟ་རྒྱུ་དེའང་ཇོ་བོ་འོ་བརྒྱལ་བར་འདུག་པས་ངེད་ཚོས་ཟ་ཟེར་བ་ཡིན་ནམ་
གསུངས། དེ་ལྟར་སངས་མ་རྒྱས་བར་དུ་ཚོགས་བསགས་སྒྲིབ་སྦྱང་བྱེད་དགོས། གོང་དུ་ཞུས་པ་ལྟར་སར་གནས་ཀྱི་བྱང་སེམས་རྣམས་ཀྱང་ལུས་སྟོང་ཕྲག་དུ་མར་སྤྲུལ་ཏེ་སངས་རྒྱས་ཀྱི་ཞིང་མང་པོར་བྱོན་ནས་བསགས་སྦྱང་མཛད། སང་ཐོ་རངས་
འཚང་རྒྱ་རྒྱུའི་བྱང་སེམས་དེས་ཀྱང་དོ་ནུབ་བླ་མ་ཚོགས་ཀྱི་ཞིང་དུ་སྤྱན་དྲངས་ནས་ཚོགས་བསགས་མཛད་པ་ཡིན། བསོད་ནམས་ཆུང་ཆུང་ནས་མནང་ས་ཆུང་མི་བྱེད་པར་སྤོས་རྐང་གཅིག་ཡན་ཆད་འབུལ་གང་ཐུབ་བྱེད། དགེ་བཤེས་ཕུ་ཆུང་བས་དང་
པོར་སྤང་སྤོས་ཕུལ་བ་ནས་བསོད་ནམས་འཕེལ་ཏེ་མཐར་ཨ་ག་རུ་ལ་སོགས་པ་གསེར་སྲང་མང་པོས་ཉོས་ནས་ཕུལ་རྒྱུ་བྱུང་བར་གསུངས་ཚུལ། མཆོད་པ་དངོས་སུ་རྒྱ་ཆེ་ཆུང་གང་ཡོད་ཀྱང་ཡིད་ཀྱིས། མདོ་ཕལ་པོ་ཆེ་ལས་གསུངས་པའི། མཆོད་ཡོན་
ཕལ་ཆེར་མཆོད་ཡོན་བླ་བྲེ་དང། །ཞེས་སོགས་ལྟར་ས་དང་བར་སྣང་ནམ་མཁའི་ཁྱོན་ཐམས་ཅད་གང་བར་མོས་ཏེ་ཕུལ་ན་དེའི་ཚོད་ཀྱིས་བསོད་ནམས་ཀྱི་ཚོགས་རྫོགས་ཚབས་ཆེ། མཆོད་ཡོན་གྱི་བླ་བྲེ་སོགས་མ་ག་དྷ་བཟང་མོའི་གཏམ་རྒྱུད་ལས་བྱུང་བ་
ལྟར་མོས། ཡིད་འོང་ཀུན་ལ་སྦྱར་བ་ཡིན། དེ་ལྟ་བུའི་མཆོད་པ་དངོས་སུ་བཤམས་པ་དང་ཡིད་ཀྱིས་སྤྲུལ་པའི་མཆོད་པའི་སྤྲིན་གྱི་ཕུང་པོ་འདི། རྗེ་ཆོས་རྒྱན་གྱིས། ཞིང་མཆོག་དམ་པ་རྗེ་བཙུན་བླ་མ་ལ། །སོགས་གསུངས་པ་ལྟར་གདུལ་བྱའི་བསོད་ནམས་ཀྱི་

[019B] །ཞེས་པ་ཡིན། སྐབས་འདིར་མཎྜལ་རྒྱས་པར་ཕུལ་ཀྱང་ཆོག་ཆུ་གཉིས་ཉེར་སྤྱོད་སོགས་འབུལ་བ་བླ་ན་ཡོད་པའི་མཆོད་པ། རང་གི་སྙིང་ག་
ནས་རྡོ་རྗེ་མཆོད་ལྷ་སྤྲོས་ཏེ་ཀུན་བཟང་མཆོད་སྤྲིན་ཕུལ་བ་བླ་ན་མེད་པའི་མཆོད་པ་སྟེ་དེ་གཉིས་ཀ་ཕྱིའི་མཆོད་པ། ཤ་ལྔ་དང་བདུད་རྩི་ལྔ་སོགས་སྦྱངས་རྟོགས་སྦར་གསུམ་བྱས་ཏེ་ཕུལ་བ་ནང་མཆོད། པདྨ་ཅན་སོགས་སྤྲོས་ཏེ་ཐུགས་ཀའི་རྡོ་རྗེ་འཆང་གི་
ཡུམ་ལ་ཐིམ་ཞིང། དེ་གཉིས་ཡབ་ཡུམ་སྙོམས་འཇུག་གི་དགའ་བས་རོལ་བར་མོས་པ་གསང་མཆོད། དེ་ལ་བརྟེན་ནས་ཚོགས་ཞིང་གི་ཐུགས་རྒྱུད་ལ་བདེ་སྟོང་གི་ཡེ་ཤེས་ཁྱད་པར་ཅན་འཁྲུངས་པར་མོས་པ་དེ་ཁོ་ན་ཉིད་ཀྱི་མཆོད་པ་ཡིན། དེ་དག་དབང་བཞིའི་
ལམ་དང་འབྲེལ་བས་དགོས་པ་ཆེ་གསུངས། བཞི་པ་བཤགས་པའི་ཡན་ལག་ནི། གང་ཞིག་ཐོག་མེད་ཅེས་སོགས་གསུངས། བཤགས་པ་འདི་ཤིན་ཏུ་གནད་ཆེ་སྟེ། ཚེ་འདི་ཕྱི་ཀུན་ཏུ་མི་བདེ་བ་བྱུང་ཚད་སྔར་སྡིག་པ་བྱས་པའི་འབྲས་བུ་ཡིན། རང་
རེ་སྡོམ་པ་ལེན་རྒྱུ་གང་ཡོད་བླངས་ཀྱང་བསྲུང་རྒྱུ་སྣེ་གཅིག་ཀྱང་དཀའ། དགེ་སློང་ལྟ་བུ་ཡིན་ན་ཉིན་རེ་ལ་སོ་ཐར་གྱི་ལྟུང་བ་སྟོང་ཕྲག་ཙམ་འབྱུང། བྱང་སེམས་དང་སྔགས་ཀྱི་ལྟུང་བ་ནི་ཆར་འབབས་པ་བཞིན་འབྱུང་ཞིང་ཉེས་དམིགས་ཀྱང་ཤིན་ཏུ་ཆེ། དེ་
དག་བཤགས་པ་མ་བྱས་ན་དམྱལ་བར་འཕེན་ངེས་པས་བཤགས་པ་ནན་ཏན་བྱེད་པ་གལ་ཆེ། སྤྱིར་དམྱལ་བའི་རྒྱུ་ལ་སྐད་གྲགས་ཡོད་པའི་སྡིག་པ་མི་དགོས། དགེ་སྡིག་གང་བྱས་ཀྱང་རྒྱུ་ཆུང་ངུ་ལས་འབྲས་བུ་ཆེན་པོ་འབྱུང་སྟེ། དཔེར་ན་ཕྱིའི་རྒྱུ་འབྲས་

[020A]༄༅། །འཕེལ་ཆེ་བ་ཁམ་སྡོང་ལྟ་བུ་ལ་མཚོན་ན། རྒྱུ་ས་བོན་ཁམ་ཚིག་ཆུང་ངུ་ཞིག་ལས་མེད་ཀྱང། འབྲས་བུ་ཁམ་བུའི་སྡོང་པོ་དང་ཡལ་ག་ལོ་མ་མེ་ཏོག་འབྲས་བུ་རྣམས་ལོ་རེ་བཞིན་ཟད་པ་མེད་པར་འཕེལ་བ་དངོས་སུ་མཐོང་རྒྱུ་
ཡོད་པ་ལོ་ཏོག་སོགས་གཞན་ལའང་འདྲ། ཕྱིའི་རྒྱུ་འབྲས་འཕེལ་ཆེ་བ་དེ་བཞིན་དུ་ནང་གི་རྒྱུ་འབྲས་ཀྱང་འཕེལ་ཆེ་བ། གཞན་ལ་སྤྲེའུ་དང་སྦལ་པ་འདྲ་ཟེར་བ་དང། ཁྱི་རྒན་ཟེར་བ་ཙམ་གྱིས་ཀྱང་དེ་དང་དེའི་སྐྱེ་བ་ལྔ་བརྒྱ་ལེན་དགོས་པར་མདོ་སྡེ་སོགས་ནས་
འབྱུང་བ་ལྟར་མཆུ་འགུལ་ཙམ་བྱས་པས་ཀྱང་ངན་སོང་དུ་ཐིབ་ཀྱིས་ནོན་པ་ཡོད། དགེ་བ་ཡང་དེ་བཞིན་འཕེལ་ཆེ་བ་དགེ་སློང་མ་དཀར་མོ་སོགས་ཀྱི་སྔོན་བྱུང་བཅས་སྩལ། ད་ལྟ་ངེད་ཚོས་ཉིན་རེ་བཞིན་ངན་སོང་གི་རྒྱུ་མང་པོ་བསྒྲུབ་བཞིན་པ་འདི་ལ་བསམས་
ན་དེ་རིང་གཅིག་པུའི་སྡིག་པས་ཀྱང་ངན་སོང་གསུམ་དུ་བསྐལ་པ་མང་པོར་སྐྱེ་བའི་རྒྱུ་བསྒྲུབས་པ་ཡིན། རང་ཅག་ལ་སྡིག་པའི་ངོས་ནས་བལྟས་ན་རྒྱལ་པོའི་བང་མཛོད་དང་འདྲ་བས་དེ་དག་བཤགས་པ་མ་བྱས་ན་ཕྱི་མར་ངན་སོང་རང་དུ་འགྲོ་བར་ཐག་
ཆོད༑ སྡིག་པ་ལ་སྐྱོན་མ་གཏོགས་ཡོན་ཏན་གཞན་མེད་ཀྱང་བཤགས་ནས་འདག་རྒྱུ་ཡོད་པ་དེ་སྡིག་པའི་ཡོན་ཏན་ཡིན་པས་བཤགས་པ་རྒྱུན་རིང་ཤུགས་དྲག་གནད་སྨིན་ཞིག་བྱུང་ན་སྡིག་པ་སྟོབས་ཆེན་ཡང་འདག་ནུས་པ་སོར་ཕྲེང་ཅན་དང། མ་སྐྱེས་
དགྲ༑ བྲམ་ཟེའི་ཁྱེའུ་མཐོང་ལྡན་རྣམས་ཀྱི་ལོ་རྒྱུས་བཅས་གསུངས། དེང་སང་དགེ་བ་བྱེད་མཁན་ལ་གྲ་མི་འགྲིགས་པ་མང་པོ་བྱུང་ན། ཁ་ཅིག་གིས་ཁོས་རྣམ་དཀར་ཆོས་ཕྱོགས་དེ་ཙམ་བྱེད་པ་ལ་དེ་འདྲ་ཡོང་མདོག་ཁ་པོ་མེད་པས་དགེ་སྡིག་གི་ལས་

[020B] དེ་ལས་འབྲས་ངེས་པར་ཡོད་པའི་རྟགས་ཡིན་ཏེ། ཆོས་བྱེད་ལ་བཀྲ་མི་ཤིས་པ་མང་པོ་བྱུང་བ་དེ་ཚེ་རབས་སྔོན་མའི་སྡིག་པའི་འབྲས་བུ་ད་ལྟ་སྨིན་ནས་དགེ་འབྲས་རྣམས་ཕྱི་མར་སྨིན་པའི་རྟགས་ཡིན་པས་དགའ་སྤྲོ་བྱ་
སྡིག་པ་བྱེད་མཁན་ལ་ལམ་འགྲོ་ཆེན་པོ་ཡོང་བ་ནི་དེ་ལས་ལྡོག་པ་ཡིན་པས་འཇིགས་སྐྲག་དང་བཤགས་སྡོམ་སོགས་བྱ་དགོས། བཤགས་པ་སྟོབས་ཆེ་ཆུང་གིས་སྡིག་པ་འདག་ཚབས་ཆེ་ཆུང་དེ་བཞིན་འབྱུང། སྤྱིར་ཚེ་འདི་ལ་བཤགས་པ་ཤུགས་དྲག་
ཤིན་ཏུ་སྟོབས་ཆེན་གཅིག་བྱ་དགོས། དེ་ཡང་དཔེར་ན། མི་ཚང་བུ་ལོན་ཆེན་པོ་ཡོད་པ་ཞིག་གིས་བུ་ལོན་གསར་པ་མ་བླངས་པར་བུ་ལོན་རྙིང་པ་ཚང་མ་ཕར་སྤྲོད་ཐབས་བྱས་ན་བུ་ལོན་སོད་པའི་དུས་ཡོང་བ་ལྟར་ཐོག་མེད་ནས་བསགས་པའི་སྡིག་པ་
རྣམས་རྨི་ལམ་ན་སྡིག་པ་དག་པའི་རྟགས་ཡང་ཡང་མ་བྱུང་བར་དུ་བཤགས་པ་བྱེད། འདི་རང་ཅག་གི་ལག་ལེན་ལ་ལྷོ་བྲག་གྲུབ་ཆེན་དང། རྗེ་ཐམས་ཅད་མཁྱེན་པའི་རྣམ་ཐར་ལྟར་གཙོ་བོར་ལྟུང་བཤགས་དང་འབྲེལ་བའི་བརྐྱངས་ཕྱག་བྱེད་པ་དེ་རང་
བཟང། སྡིག་པ་དག་པའི་རྟགས་བསྐུལ་བྱེད་ཀྱི་གཟུངས་ལས་བྱུང་བ་ལམ་རིམ་ཆེན་མོ་སོགས་ལས་གསུངས། དེ་ནས་ཉིན་རེ་བཞིན་དགོང་མོ་ཉལ་ཁར་རྡོར་སེམས་བསྒོམ་བཟླས་དང་འབྲེལ་བའི་ཡིག་བརྒྱ་ཉེར་གཅིག་རེ་དང། ལྟུང་བཤགས་ལྟ་བུའི་
སྒོ་ནས་བཤགས་པ་གནད་སྨིན་རེ་བྱས་ན་དེའི་ཉིན་མོའི་སྡིག་ཧྤའི་འཕེལ་ཁ་ཆད་འགྲོ་དེ་ལྟར་སྡིག་པ་ཉིན་བྱུང་བ་ནུབ་བཤགས། ནུབ་བྱུང་བ་ནངས་པར་བཤགས་ཏེ་སྡིག་ལྟུང་དང་ཞག་ཏུ་མི་འགྲོགས་པ་བྱེད། བཤགས་པ་སྟོབས་ཆེན་ཡོང་བ་ལ་

[021A]༄༅། །གཉེན་པོ་སྟོབས་བཞི་ཚང་དགོས། དེ་ལ་རྟེན་གྱི་སྟོབས་ནི་སྐྱབས་སེམས་བྱེད་པ་ལ་བྱ་སྟེ། གང་ལ་བརྟེན་ནས་སྡིག་པ་ལས་ལྡང་པའི་རྟེན་ཞིག་ལ་འཇོག་ཅིང། སྡིག་པ་ཕལ་ཆེར་སངས་རྒྱས་དང་སེམས་ཅན་གཉིས་ལ་བརྟེན་
ནས་བྱུང་བས་སངས་རྒྱས་ལ་བརྟེན་པའི་སྡིག་པ་སྐྱབས་འགྲོའི་སྒོ་ནས་སྦྱང། སེམས་ཅན་ལ་བརྟེན་པའི་སྡིག་པ་སེམས་བསྐྱེད་ཀྱི་སྒོ་ནས་སྦྱང་དགོས་པས་རང་ལུགས་ལ་རྟེན་གྱི་སྟོབས་སྐྱབས་སེམས་བྱེད་པ་ཉིད་ཡིན། རྣམ་པར་སུན་འབྱིན་
པའི་སྟོབས་ནི་འགྱོད་སེམས་བྱེད་པ་སྟེ། དཔེར་ན། མི་བཞིས་དུག་དང་འདྲེས་པའི་ཟས་མཉམ་དུ་ཟོས་ནས། གཅིག་ཤི། གཅིག་ཤི་ལ་ཁད་དུ་གྱུར། གཅིག་ན་ནས་ཡོད་ན། ཅིག་ཤོས་མ་ན་པ་དེ་ལ་འགྱོད་པ་གཏན་མི་བཟོད་པ་འོང་བ་ལྟར་སྔར་སྡིག་པ་བྱས་པའི་སེམས་
ཅན་གྲངས་མེད་པ་ཞིག་ནས་འགའ་ཞིག་ད་ལྟར་མྱལ་བ་སོགས་སུ་སྐྱེས་ཏེ་སྡུག་བསྔལ་མྱོང་བཞིན་པ་དང། འགའ་ཞིག་སྐྱེ་ཆོག་ཆོག་ཏུ་ཡོད་པ་ལ། བདག་ཀྱང་སྔར་བསགས་པའི་སྡིག་པ་ལ་བཤགས་པ་གནད་སྨིན་ཞིག་མ་བྱུང་ན་དེ་འདྲའི་ངན་
སོང་དུ་སྐྱེ་ངེས་སུ་ཐག་ཆོད་པར་བསམས་ནས་སྔར་སྡིག་པ་བྱས་པ་ལ་འགྱོད་གདུང་ཤུགས་དྲག་ཏུ་སྐྱེད་པ་ཡིན། གཉེན་པོ་ཀུན་སྤྱོད་ཀྱི་སྟོབས་ནི། སྤྱིར་སྡིག་པ་འདག་ཕྱིར་དགེ་བ་བྱས་ཚད་གཉེན་པོ་ཀུན་སྤྱོད་ཀྱི་སྟོབས་སུ་འགྲོ་ཡང། གཙོ་
བོར་འདི་ལ་དྲུག་གསུངས་པ་ལམ་ཁྲིད་ལས་བྱུང་བ་ལྟར་འདིར་ཡང་ཡིག་བརྒྱ་དང་ལྟུང་བཤགས་འདོན་པ་སོགས་ལ་བྱེད། ཉེས་པ་ལས་སླར་ལྡོག་པའི་སྟོབས་ནི། ཕྱིན་ཆད་སྲོག་ལ་བབ་ཀྱང་ངན་སོང་དུ་སྐྱེ་བའི་རྒྱུ་སྡིག་པ་མི་དགེ་བ་དེ་འདྲ་

[021B] སྟོབས་བཞི་ནས་གལ་ཆེ་ཤོས་རྣམ་པར་སུན་འབྱིན་པའི་སྟོབས་ཡིན། དེའི་འགྱོད་སེམས་བྱེད་པ་དེ་ཡོད་ན་སྟོབས་གཞན་རྣམས་རང་ཤུགས་ཀྱིས་འབྱུང། དགའ་ལྷ་གསར་བསྒྲིགས་ལྟར་ཀྱེ་མ་བདག་
ནི་འཁོར་བ་ཐོག་མེད་ནས། །ཞེས་སོགས་ཀྱིས་འགྱོད་གདུང་བསྐྱེད་ཅིང་ཐུགས་རྗེ་བསྐུལ་བ་སྔོན་དུ་གཏང། དེ་ནས་བཤགས་པ་དངོས་གཞི་བྱ་བ་གནད་ཡིན། དེའི་ཕྱིར་བདག་གིས་ཐོག་མེད་ནས་བསགས་པའི་སྒོ་གསུམ་གྱི་སྡིག་པ་ཅི་བགྱིས་ཐམས་ཅད་ཡིད་
ཡུལ་དུ་བྱས་ཏེ། སྡིག་པ་འབྱུང་པའི་སྒོ་ལུས་ངག་ཡིད་གསུམ་གྱིས་མི་དགེ་བ་སྔར་ཅི་བགྱིས་པ་སྤྱི་དང། ཁྱད་པར་རང་ཅག་རབ་ཏུ་བྱུང་བ་སོགས་ལ་ཆེད་དུ་བསྔགས་པའི་སྡོམ་གསུམ་གྱི་བཅས་པ་དང་འགལ་བའི་ཕམ་ལྷག་ལྟུང་བྱེད་སོར་བཤགས་ཉེས་
བྱས་རྩ་ལྟུང་སྦོམ་པོ་ཕྱོགས་མཐུན་དང་བཅས་པ་སྟེ་བཤགས་རྒྱུའི་སྡིག་པ་ངོས་བཟུང་ནས། དེ་དག་སྙིང་ཐག་པ་ནས་འགྱོད་པ་དྲག་པོས་སྡོམ་སེམས་དང་ལྡན་པའི་སྒོ་ནས་བཤགས་པ་ཡིན། སོ་སོར་བཤགས་ཞེས་པ་སྤྱིར་སོ་ཐར་ལ་བརྟེན་པའི་ཉེས་པ་དུས་
འབྲེལ་གསོ་སྦྱོང་གི་སྒོ་ནས་མཁན་སློབ་དགེ་འདུན་དང་བཅས་པའི་སྤྱན་སྔར་བཤགས། བྱང་སྡོམ་གྱི་དེ་བླ་མ་རྒྱལ་བ་སྲས་བཅས་ཀྱི་སྤྱན་སྔར་བཤགས། སྔགས་ཀྱི་དེ་བླ་མ་དཀྱིལ་འཁོར་པའི་ལྷ་ཚོགས་དང་བཅས་པའི་དྲུང་དུ་དབང་བླང་བ་སོགས་ཀྱིས་
བཤགས་དགོས་པར་གསུངས་ཡོད། ཁ་ཅིག་གིས་བཤགས་པ་བྱས་ཀྱང་སྡིག་པ་མི་འདག་སྙམ་ན་དེ་གཉེན་པོ་ལ་ཡིད་མི་ཆེས་པའི་ལོག་ལྟ་ཡིན། སྡིག་པ་ཡོད་གསུངས་པ་དང། བཤགས་པས་འདག་ཡོང་གསུངས་པ་གཉིས་ཀ་སངས་རྒྱས་ཀྱིས་

[022A]༄༅། །གསུངས་པས་བདེན་མཉམ་ཡིན། འདིའི་སྐབས་ཀྱང་སྡོམ་གསུམ་གྱི་བཅས་འགལ་རྣམས་དྲན་ཡུལ་དུ་བྱས་ནས་བཤགས་སྡོམ་ཤུགས་དྲག་ཏུ་བྱས་པས་སྡིག་ལྟུང་རྣམས་ལྷག་མེད་དུ་དག་པའི་མོས་པ་བྱེད། མཇུག་
ཏུ་སྡིག་པའི་འཁོར་གསུམ་མི་དམིགས་པའི་རྒྱས་བཏབ་ན་སྡིག་པ་འདག་པ་ལ་ཤིན་ཏུ་སྟོབས་ཆེ། མཚམས་འདིར་རྡོར་སེམས་བསྒོམ་བཟླས་བྱས་ཀྱང་ཆོག་དེ་བྱེད་ན་ཞལ་ཤེས་ལྟར་རྗེ་བླ་མ་སེམས་དཔའ་སུམ་བརྩེགས་སུ་གསལ་བའི་ཐུགས་
ཀའི་རྡོ་རྗེ་འཆང་དེ་ཉིད་རྡོར་སེམས་སུ་གྱུར། དེ་ལས་རྡོར་སེམས་དཔག་མེད་ཆད་དེ་རང་དང་སེམས་ཅན་ཐམས་ཅད་ཀྱི་སྤྱི་བོར་རྡོར་སེམས་རེ་བཞུགས་པ་རྣམས་ལས་བདུད་རྩི་འབེབ་སྦྱང་བྱེད་པ་སོགས་རྡོར་སེམས་བསྒོམ་བཟླས་ཀྱི་དམིགས་པ་གང་
ཡོད་སྦྱར། ཡིག་བརྒྱ་ཉེར་གཅིག་སོགས་བཟླ། རྡོར་སེམས་བསྒོམ་བཟླས་འདི་གནད་སྨིན་བྱུང་ན་དབང་བཞི་བྱིན་རླབས་ཀྱི་གོ་ཡང་ཆོད། འདི་དག་གི་སྐབས་རྣམས་སུ་ཚོགས་ཞིང་གི་བླ་མ་རང་ལ་ཐུགས་ཤིན་ཏུ་དགྱེས་པར་བསམས་པ་གནད་ཡིན་
གསུངས། ལྔ་པ་རྗེས་སུ་ཡི་རང་པའི་ཡན་ལག་ནི། སྙིགས་མའི་དུས་འདིར་ཞེས་སོགས་ཏེ། རྗེས་སུ་ཡི་རང་འདི་བྱང་ཆུབ་སེམས་དཔའི་ཉམས་ལེན་ཡིན། གཞན་གྱིས་དགེ་བ་བྱས་པ་ལ་ཕྲག་དོག་དང་འགྲན་སེམས་མི་བྱེད་པར་རྗེས་སུ་ཡི་རང་
བྱ་དགོས། བྱང་སེམས་ས་དང་པོ་བ་ལྟ་བུའི་དགེ་རྩ་ལ་ཡི་རང་བྱས་ན། རང་རེས་ལོ་སྟོང་ཕྲག་མང་པོར་ཕྱག་མཆོད་བྱས་པ་བས་ཕན་ཡོན་ཆེ། རྒྱུད་ཚོད་དམའ་བས་མཐོ་བ་ལ་ཡི་རང་བྱས་ན་དགེ་རྩ་ཕྱེད་ཙམ་དང། མཉམ་པས་མཉམ་པ་ལ་ཡི་རང་

[022B] མཐོ་བས་དམའ་བ་ལ་ཡི་རང་བྱས་པས་དགེ་རྩ་ལྷག་པར་ཐོབ། སྤྱིར་གང་ཟག་ལྔའི་དགེ་རྩལ་ཡི་རང་བྱ་ཆོག་ཀྱང། སྐབས་འདིར་རྗེ་ཙོང་ཁ་པ་ཆེན་པོའི་གསང་བ་གསུམ་གྱི་ཡོན་ཏན་ལ་རྗེས་སུ་ཡི་རང་བྱེད་པ་ཡིན། བླ་མའི་
རྣམ་ཐར་བཀླག་པའི་ཚེ་ཡང་རྗེས་སུ་ཡི་རང་གིས་བདག་གིས་ཀྱང་འདི་ལྟ་བུའི་རྗེས་སུ་སློབ་ནུས་པར་ཤོག་སྙམ་པ་དང། དེ་བཞིན་གཤེགས་པས་སྔར་སྐུ་ལུས་སྦྱིན་པར་བཏང་བ་ལྟ་བུ་རང་གིས་དེ་ལྟ་མི་ནུས་པ་ཡང་མཐར་དེ་ལྟར་ནུས་པར་ཤོག་སྙམ་
དུ་གསོལ་བ་འདེབས་ཤིང། སྨོན་ལམ་ཚུན་ཆད་བརྒྱག་དགོས། སྙིགས་མའི་དུས་འདིར་ཕལ་ཆེར་མདོ་སྔགས་ཀྱི་གཞུང་ལ་ཕྱོགས་རེ་བར་སོང། ཐོས་བསམ་སྒོམ་གསུམ་ཡ་བྲལ་དུ་སོང་ནས་སེམས་མི་རྟོག་པ་རྐྱང་རྐྱང་བསྒོམ་པ་ལས་ཐོས་བསམ་
མི་དགོས་ཟེར་བ་སོགས་མང་དུ་བྱུང་ཡང། ཐོས་པ་ནི་མིག་དང་འདྲ་བས་དེ་མེད་ན་སྒྲུབ་པ་ཉམས་སུ་ལེན་པ་མི་ཤེས་ཤིང། ཐོས་པ་བྱས་ཀྱང་སྒྲུབ་པ་མ་བྱས་ན་མི་ཡོང་སྟེ། ལྷས་བྱིན་དང་ལེགས་སྐར་སོགས་དང་འདྲ། རྗེ་ཙོང་ཁ་པ་ཆེན་པོ་ནི་དེ་
ལྟ་བུ་མིན་པར་མཁས་གྲུབ་ཚད་མའི་གཞུང་ལ་དཔང་པོར་མཛད་དེ་མདོ་སྔགས་གང་ཐད་ནས་ཕྲ་རགས་ཐམས་ཅད་ལ། རྗེ་ཉིད་ཀྱིས། ངོམས་པ་མེད་པའི་ཐོས་པ་བྱེད་པར་ཤོག། །ཅེས་གསུངས་པ་ལྟར་ཐོས་བསམ་རྒྱ་ཆེར་མཛད་པས་ཕར་ཕྱིན། དབུ་ཚད་
འདུལ་མངོན། རྒྱུད་སྡེ་བཞི་སོགས་ཀྱི་གསུང་རབ་དགོངས་འགྲེལ་དང་བཅས་པ་ཐུགས་སུ་མ་ཆུད་པ་མེད། འདི་དག་གི་ཁུངས་ཀྱང་རྟོགས་བརྗོད་འདུན་ལེགས་མའི་སྐབས་དང་པོའི་ནང་དུ་གསུངས་པ་ལྟར་ཐོས་པའི་ཡོན་ཏན་དོ་ཟླ་མེད་པར་མཛད་

[023A]༄༅། །དེར་མ་ཟད་ཐོས་དོན་ལ་དཔྱད་པ་ཞིབ་མོར་གནང་བའང་རྗེ་བླ་མ་འདི་ལྟ་བུ་སྔོན་ཆད་མ་བྱུང་ལ། རྗེས་སུ་ཡང་འབྱུང་མི་ཐུབ་པ་ཡིན་ཏེ། བར་དུ་གཞུང་ལུགས་ཐམས་ཅད་གདམས་པར་འཆར་བ་སྔར་ཐོས་བསམ་
མཛད་པའི་གཞུང་ཐམས་ཅད་དཔྱད་པ་ཞིབ་ཏུ་མཛད་པ་ལ་བརྟེན་ནས་གསུང་རབ་མ་ལུས་གདམས་ངག་ཏུ་ཤར་ཏེ་ཐོས་བསམ་ཡ་མ་བྲལ་བར་ཉམས་སུ་བཞེས་པའི་ཚུལ་རྟོགས་བརྗོད་ཀྱི་སྐབས་གཉིས་པར་བལྟས་པས་ཤེས། དེ་ལྟར་ཐོས་པའི་
དོན་གསུང་རབ་གདམས་ངག་ཏུ་ཤར་ཡང་ཐུགས་ཚིམ་ཞིང་ངོམས་པ་མེད་པར་རྗེ་བཙུན་འཇམ་དཔལ་དབྱངས་ཀྱི་བཀའ་བཞིན་འོས་དགའ་ཆོས་ལུང་སོགས་སུ་དགུང་ལོ་སུམ་ཅུ་སོ་དྲུག་ནས་བཟུང་ཐོས་བསམ་སྒོམ་གསུམ་ཡ་མ་བྲལ་བར་བསྟན་པ་དང་
གཞན་དོན་ཁོ་ན་ཐུགས་ཉམས་སུ་བཞེས་ཏེ་དཔོན་སློབ་དགུ་པོ་བྱ་བྲལ་ལ་བྱོན། དཀའ་སྤྱད་ཚད་མེད་པ་གནང་ནས་ཞལ་སློབ་རྣམས་ཀྱིས་བཅུད་ལེན་ཡང་མཛད། རྟོགས་ལྡན་འཇམ་དཔལ་རྒྱ་མཚོས་ཤུག་འབྲུའི་བཅུད་ལེན་གནང་བས་བླ་མ་ཤུག་
འབྲུ་པ་ཞེས་གྲགས་པའང་བྱུང། སྒྲུབ་པ་སྙིང་པོའི་ཉམས་ལེན་ལ་རྩེ་གཅིག་ཏུ་གཞོལ་བར་མཛད་པས་སངས་རྒྱས་བྱང་སེམས་མང་པོའི་ཞལ་གཟིགས། ཁྱད་པར་རྗེ་བཙུན་འཇམ་པའི་དབྱངས་ཀྱིས་རྗེ་བླ་མའི་དངོས་ཀྱི་དགེ་བའི་བཤེས་གཉེན་
མཛད་དེ་མདོ་སྔགས་ཀྱི་གནད་མཐའ་དག་རྒྱུན་དུ་གསུངས་ཤིང། དགའ་ལྡན་སྙན་བརྒྱུད་སྤྲུལ་པའི་གླེགས་བམ་དང་བཅས་པ་གནང། སྤྲུལ་པའི་གླེགས་བམ་དུ་མདོ་སྔགས་ཀྱི་ཟབ་གནད་ཐམས་ཅད་དང། ལུང་བསྟན་ཡང་མང་པོ་ཡོད་ཀྱང་

[023B] གསུང་རབ་ཀྱི་དོན་མཁས་པ་སྔ་མས་ཐག་མ་ཆོད་པ་རྣམས་ཀྱང་རྗེ་འདིས་ཐག་བཅད། སྔར་ཁ་ཅིག་གིས་མཐོང་མ་མཐོང་བུ་ལ་དྲིས། ཐག་ཆོད་མ་ཆོད་རྗེ་ལ་དྲིས་ཞེས་ཟེར་བ་བྱུང་ཚུལ། བུ་ཞེས་པ་བུ་སྟོན་རིན་ཆེན་གྲུབ་
ཡིན་གསུངས། རྗེའི་གསུང་རབ་རྣམས་ལ་བོད་འདིར་ལྟ་ཞོག་རྒྱ་གར་གྱི་མཁས་པ་ཐོགས་མེད་སྐུ་མཆེད་སོགས་ཀྱི་གཞུང་གིས་ཀྱང་ངོ་ས་མེད་དེ། དེ་དག་གིས་གཞུང་ཕྱོགས་རེ་ཙམ་ལས། མདོ་སྔགས་ཡོངས་རྫོགས་ཀྱི་སྲོལ་བཏོད་པ་མེད་པའི་ཕྱིར་
རྗེ་བླ་མ་འདི་ངེས་པའི་དོན་དུ་འཇམ་དཔལ་དབྱངས་དངོས་ཡིན་ཀྱང་གདུལ་བྱ་ཐུན་མོང་བའི་སྣང་ངོར་ཡང་ས་ལམ་གྱི་བགྲོད་པ་སངས་རྒྱ་ཁ་མའི་ས་མཚམས། ཟུང་འཇུག་བརྙེས་པའི་སྔགས་ཀྱི་སྤྱོད་པ་མཛད་ཆོག་ཆོག་གི་བར་དུ་ཕེབས་ཀྱང་རྗེས་འཇུག་བུ་
སློབ་དང་བསྟན་པ་ལ་སྐྱོན་འབྱུང་བར་དགོངས་ནས་སྐུ་ཚེ་དེ་ལ་སྔགས་ཀྱི་སྤྱོད་པ་སོགས་མ་མཛད་པར་འཆི་བ་འོད་གསལ་གྱི་སྐབས་སུ་བར་དོ་ལོངས་སྤྱོད་རྫོགས་པ་སྒྱུ་མའི་སྐུར་བཞེངས་ཏེ་ཟུང་འཇུག་གི་གོ་འཕང་བརྙེས་པའི་ཚུལ་བསྟན་པ་ཡིན། རྟོགས་
བརྗོད་ཀྱི་སྐབས་གསུམ་བར་སྒྲུབ་པ་ཉམས་སུ་བླངས་ཚུལ་མདོ་ཙམ་ལས་མ་གསུངས་ཀྱང། ཉམས་ལེན་གྱི་རིམ་པ་རྣམས་རྗེའི་ཉམས་མགུར་དུ་བསྟན་པ་ཡོངས་རྫོགས་ཉམས་སུ་བླངས་ནས་སྒྲུབ་པ་སྙིང་པོར་གཞོལ་ཚུལ་ཟབ་རྒྱས་གསུངས་ཤིང། རྟོགས་
བརྗོད་འདུན་ལེགས་མ་རྗེ་བླ་མའི་ཐོས་བསམ་མཛད་པའི་རྣམ་ཐར་དང། ལམ་རིམ་བསྡུས་དོན་ནམ་ལམ་རིམ་ཉམས་མགུར་སྒྲུབ་པ་ཉམས་སུ་བཞེས་པའི་རྣམ་ཐར་ཡིན་པས་དེ་གཉིས་སྦྲགས་དགོས། དེས་ན་བསྟན་པ་ཐམས་ཅད་འགལ་མེད་དུ་རྟོགས་

[024A]༄༅། །པ་དང། གསུང་རབ་མ་ལུས་གདམས་ངག་ཏུ་འཆར་བའང་རྗེ་རིན་པོ་ཆེ་ལ་བྱུང། ཟབ་མོ་དབུ་མའི་ལྟ་བ། གསང་སྔགས་ཀྱི་སྒྱུ་ལུས་སོགས་སྔོན་ཆད་མཁས་པ་སུས་ཀྱང་གསལ་མ་ཐུབ་པ་མང་པོ་རྗེ་བླ་མ་འདིས་གསལ་
བར་མཛད། རྗེའི་རྣམ་ཐར་ཐུན་མོང་མ་ཡིན་པ་འདི་རྣམས་ཡིན། མདོ་སྔགས་ཀྱི་བསྟན་པ་ཡོངས་སུ་རྫོགས་པ་ལ་ཐོས་བསམ་སྒོམ་གསུམ་དང། གཞན་དག་དེ་ལ་བཀྲི་བ། གསུང་འབུམ་ཚུན་ཆད་ལའང་བསྟན་འགྲོའི་དོན་ཁོ་ན་མཛད་པས་རླབས་ཆེན་གྱི་
མཛད་པ་ཡང་དེ་ལ་བྱེད། དེ་ལྟ་བུའི་ཐོས་པ་སོགས་ལམ་བརྟེན་པར་རི་ཁྲོད་ལྟ་བུར་བསྡད་ཀྱང་སྔགས་འདྲ་བགྲང་ན་མ་གཏོགས་དམིགས་བརྩེ་མ་ཙམ་གྱི་དོན་ཡང་གོ་མི་ནུས། ཐོས་པ་དེ་ཡང་ལག་ལེན་གྱིས་སྒྲུབ་པ་སྙིང་པོར་གཞོལ་བ་ཞིག་མ་བྱུང་ན་སྤྲང་པོས་
གཏེར་གྱི་ཁ་བྱང་སྐེལ་བཏགས་ནས་བཀླགས་པ་དང་མཚུངས་གསུངས། དཔེར་ན་རིགས་ལམ་པ་ཚོས། མྱུ་གུ་ཆོས་ཅན། བདེན་པར་མེད་དེ། རྟེན་འབྲེལ་ཡིན་པའི་ཕྱིར། ཞེས་བརྗོད་པ་ལྟ་བུ་ཡང་ཚིག་ཙམ་མ་ཡིན་པར་རིགས་པ་ཡང་དག་གི་ལམ་ནས་དྲངས་
ཏེ་དོན་གྱིས་བརྗོད་པ་ཞིག་དགོས། བདག་གི་བླ་མ་ཅོ་ནེ་རིན་པོ་ཆེས། རྣམ་མཁྱེན་ཟེར་བའི་སྐབས་སུ་ན་ནག་སྒུར་ཞིག་སེམས་ལ་ཤར་ན་བཟོ་ལྟ་མེད་གསུངས། ཐོས་དོན་དེ་གོམས་པ་ཞིག་བྱུང་ན་རྟོགས་པ་ཡང་དེས་སྐེ་འོང། འཚང་རྒྱ་བ་ལ་ཐོས་བསམ་སྒོམ་
གསུམ་ཡ་མ་བྲལ་བ་དགོས་པ་འདི་བཀའ་གདམས་གསར་རྙིང་གི་ཁྱད་ཆོས་ཡིན། རང་ཅག་རྣམས་ཀྱིས་ཀྱང་ཅི་ནུས་ཀྱིས་ཐོས་བསམ་སྒོམ་གསུམ་ཡམ་བྲལ་བ་བྱེད། དེ་ཡང་དང་པོར་ཐོས་པའི་གནས་སྐབས་ནས་སྒྲུབ་པ་ཉམས་སུ་ལེན་རྒྱུའི་དོན་དེ་ལ་

[024B] གང་ཐོས་བསམ་བྱས་པའི་དོན་དེ་སྒྲུབ་པ་ཉམས་ལེན་བྱེད་དགོས་པ་ཡིན། འདིར་མང་ཐོས་སྒྲུབ་ལ་བརྩོན་ཞེས་པ་རྗེ་རིན་པོ་ཆེའི་རྣམ་ཐར་གྱི་སྡོམ་ལྟ་བུ་ཡིན་པས་འདིའི་ཁོངས་ནས་རྗེའི་རྣམ་ཐར་ཡོངས་རྫོགས་ཀྱི་དོན་སྟོན། ཚིག་འདི་
གནད་འགག་ཧ་ཅང་ཆེ། སྒྲུབ་ལ་བརྩོན་ལུགས་ཀྱང་རྗེས་པན་གྱིས། བསྒོམ་ན་ཐོས་པ་མི་དགོས་ཞེས། །བླུན་པོ་བློ་རྒྱ་ཆུང་ངུ་སྨྲ། །ཐོས་པ་མེད་པའི་སྒོམ་པ་ནི། །འབད་ཀྱང་དུད་འགྲོའི་སྒྲུབ་ཐབས་ཡིན། ཞེས་དང། ཐོས་པ་མེད་པའི་སྒོམ་པ་དེ། །ལག་རྡུམ་བྲག་
ལ་འཛེགས་པ་འདྲ། །ཞེས་པ་ལྟ་བུར་མ་སོང་བར་མདོ་རྒྱུད་དགོངས་འགྲེལ་དང་བཅས་པ་ལ་ཐོས་བསམ་རྒྱ་ཆེན་པོ་གནང་བའི་དོན་རྩེ་གཅིག་ཏུ་སྒྲུབ་པ་སྙིང་པོར་མཛད་དེ་ཆོས་སྤྱོད་བཅུ་པོ་རྣམས་ཀྱང་ཟུང་འབྲེལ་དུ་ཉམས་སུ་བཞེས་པ་ཡིན། མདོར་བསྡུ་ན། རྗེའི་
མཛད་པ་རྣམ་ཐར་གང་ལའང་ཚེ་འདི་སྣང་ལ་ཞེན་པའི་ཆོས་བརྒྱད་ནག་པོ་དང། རང་གཅེས་འཛིན་གྱིས་བསླད་པའི་ཆོས་བརྒྱད་ཁྲ་བོ་དང། སྟོང་ཉིད་མ་རྟོགས་པའི་བྱང་ཆུབ་སེམས་དཔའ་རྣམས་ལའང་འབྱུང་བའི་བདེན་པའི་དངོས་པོར་འཛིན་པའི་དངོས་
ཞེན་གྱིས་བསླད་པ་ཆོས་བརྒྱད་དཀར་པོ་སྟེ་ཆོས་བརྒྱད་དཀར་ནག་ཁྲ་གསུམ་གང་གིས་ཀྱང་མ་བསླད་པར་མཛད་ཆེན་བཞི་དང། བསྟན་བཅོས་འགྲན་ཟླ་དང་བྲལ་བ་མང་པོ་བརྩམས་པ་དང། ཐུབ་བསྟན་ཡོངས་རྫོགས་ཚང་ལ་དྲི་མ་མེད་པའི་སྲོལ་གསར་དུ་
བཙུགས་པ་སོགས་དལ་འབྱོར་དོན་ཡོད་བྱེད་པའི་མཛད་པ་རླབས་ཆེན་སྤྱི་དང། ཁྱད་པར་རྗེ་རིན་པོ་ཆེ་མ་བྱོན་གོང་བོད་ཀྱི་མཁས་པ་སྔ་མ་སུས་ཀྱང་ཇི་བཞིན་མ་ཕྱེད་པའི་ཟབ་མོ་ཡང་དག་པའི་ལྟ་བའི་བསྟན་པ་ཉི་མ་ཤར་བ་ལྟར་གསལ་བར་མཛད་པ་སོགས་ཀྱི་

[025A]༄༅། །བཀའ་དྲིན་དྲན་ནས་རྗེས་སུ་ཡི་རང་བྱེད་ཅིང། བདག་ཀྱང་དེ་ལྟ་བུའི་རྣམ་ཐར་འཁྱོངས་པར་བྱིན་གྱིས་བརླབ་ཏུ་གསོལ་སྙམ་པ་བྱ། ད་དུང་རྒྱས་པར་བྱེད་ན་རྗེའི་རྣམ་ཐར་དང་སྦྱར་ནས་འཆད་ན་ཡི་རང་ཆེན་པོ་སྐྱེ་ཚབས་
ཆེ་ཡང་ཧ་ཅང་རྒྱས་པས་དེ་ཙམ་གྱིས་ཆོག་པར་ཞུས་གསུངས། དྲུག་པ་ཆོས་འཁོར་བསྐོར་བར་བསྐུལ་བའི་ཡན་ལག་ནི། རྗེ་བཙུན་བླ་མ་དམ་པ་སོགས་ཏེ། སྤྱིར་རང་གི་ཤེས་རྒྱུད་ཡོངས་སུ་དག་ན་དེ་བཞིན་གཤེགས་པའི་གསང་གསུམ་གྱི་
སྣང་བ་འབད་མེད་ལྷུན་གྲུབ་ཏུ་འབྱུང་ཡང། ཆོས་འཁོར་བསྐོར་བར་བསྐུལ་བ་གནད་ཤིན་ཏུ་ཆེ་སྟེ། ཆོས་འཁོར་ལ་ལུང་རྟོགས་གཉིས་ལས། རྟོགས་པའི་ཆོས་འཁོར་ནི་རྟོགས་པའི་ཡོན་ཏན་གང་ཟག་གཅིག་ནས་གཅིག་གི་རྒྱུད་དུ་འཕོ་བ་ལ་
བྱེད་ཅིང། དེ་ལུང་གི་ཆོས་འཁོར་བསྐོར་བ་ལ་རག་ལས། དེ་ཡང་གསོལ་བ་འདེབས་པ་ལ་རག་ལས་པ་ཡིན། འདིར་རྗེའི་ཐུགས་ཆོས་སྐུའི་ནམ་མཁའ་ལ་དཔེར་བྱས་ནས། མཁྱེན་པ་དང་བརྩེ་བའི་ཆུ་འཛིན་ཏེ་སྤྲིན་འཁྲིགས་པ་ལས་གདུལ་བྱ་
རྣམས་ཀྱི་བློ་ཡི་འཛིན་མ་སྟེས་གཞིར་གང་ལ་གང་འདུལ་གྱི་ཟབ་པ་དང་རྒྱ་ཆེ་བའི་ཆོས་ཀྱི་ཆར་པ་འབད་མེད་ལྷུན་གྲུབ་ཏུ་དབབ་ཏུ་གསོལ་ཞེས་པ་ཐུན་མོང་བ་དང། ཐུན་མོང་མ་ཡིན་པ་ལྟར་ན་མཁྱེན་པ་སྟོང་ཉིད་རྟོགས་པའི་ཤེས་རབ་དང། བརྩེ་བ་
བདེ་བ་ཆེན་པོའི་ཡེ་ཤེས་ཏེ། སྙིང་རྗེའི་སྐད་དོད་ཀ་རུ་ཎ་ཞེས་པ་བདེ་འགོག་ལ་འཇུག་ཅིང། དེ་བདེ་བ་ཆེན་པོའི་ཡེ་ཤེས་ལའང་བསྒྱུར་དུ་རུང་བ་གྲུབ་ཆེན་ས་ར་ཧས། སྙིང་རྗེ་དང་བྲལ་སྟོང་པ་ཉིད་ཞུགས་པས། །ཞེས་གསུངས་པའི་དགོངས་པ་ཡིན་

[025B] གདུལ་བྱའི་འཛིན་མ་སྟེ་གདུལ་བྱ་ས་གཞི་ཡིན་རྒྱུ་ལྟ་བུ་བྱས་ཏེ་དབང་བཞི་སོགས་ཀྱིས་གདུལ་བྱའི་རྒྱུད་སྨིན་པར་
བྱས་པའི་ཞིང་སར། མདོ་ལྟར་ན། ཐབས་ཀྱི་ཆ་གསུངས་པ་རྣམས་རྒྱ་ཆེ་བ་དང། ཤེས་རབ་ཀྱི་ཆ་རྣམས་ཟབ་པ། སྔགས་ལ། རྒྱུད་སྡེ་འོག་མར་རྒྱ་ཆེ་བ་མཚན་བཅས་ཟབ་པ་མཚན་མེད། རྒྱུད་སྡེ་གོང་མ་བླ་མེད་ལྟར་ན་རྒྱ་ཆེ་བ་བསྐྱེད་རིམ། ཟབ་པ་རྫོགས་
རིམ་སྟེ་དོ་ལྟ་བུའི་ཟབ་རྒྱས་ཀྱི་ཆོས་ཆར་དབབ་ཏུ་གསོལ། ཞེས་པ་ཡིན། འདིར་ཆོས་སྐུ་ནམ་མཁའི་གཟུགས་སུ་བཀོད་པ་སོགས་གཟུགས་ཅན་གྱི་རྒྱུན་དུ་མཛད། འདིའི་སྐབས་བློས་ལྕོགས་ན་གསེར་འཁོར་རྩེ་བས་སྟོང་དང་ལྡན་པ་ཞིག་ཕུལ་བར་མོས་ཏེ་མདོ་
སྣགས་སྤྱི་བྱེ་བྲག་གི་ཆོས་འཁོར་བསྐོར་བའི་གསོལ་བ་སྔར་ལྟར་གདབ། དེ་ལྟར་ཆོས་ཀྱི་འཁོར་ལོ་བསྐོར་བ་ནི་ཆར་པ་དང་འདྲ་བ་སྟེ། ས་གཞི་དང་འདྲ་བའི་གདུལ་བྱའི་རྒྱུད་ལ་ཟབ་པ་དང་རྒྱ་ཆེ་བའི་ཆོས་ཆར་དབབ་པས་སྐུ་གསུམ་གྱི་ལོ་ཏོག་སྐྱེ་བར་འགྱུར་
བས༑ དེའི་ཕྱིར་ཆོས་འཁོར་བསྐོར་བར་བསྐུལ་བ་ཡིན་གསུངས། དགའ་ལྷ་འདི་ཉིད་ཀྱི་གཞུང་ནས་གསུངས་པའི་བཞུགས་གསོལ་གྱི་ཡན་ལག་གོང་དུ་སོང་ཟིན་ཀྱང། ཕུར་ལྕོག་ངག་དབང་བྱམས་པས་གསར་བསྣན་མཛད་པའི་རྣམ་དག་འོད་གསལ་
མ་མཚམས་འདིར་བཏོན་ཀྱང་ཆོག་གསུངས། བདུན་པ་བསྔོ་བའི་ཡན་ལག་ནི། བདག་གིས་ཇི་སྙེད་ཅེས་སོགས་གསུངས། འདི་ཡང་ཤིན་ཏུ་གལ་ཆེ་སྟེ། བསྔོ་བ་མ་བྱས་ན་ཁོང་ཁྲོ་རེ་རེས་ཀྱང་བསྐལ་པ་བརྒྱ་སྟོང་དུ་བསགས་པའི་དགེ་རྩ་འཇོམས་པར་
[026A]༄༅། །སྤྱོད་འཇུག་དང་འཇུག་པ་སོགས་ལས་གསུངས་པ་ལྟར་དང། བསྔོ་བ་བྱས་ན་བླ་མེད་བྱང་ཆུབ་མ་ཐོབ་བར་དུ་མི་འཛད་དེ། བློ་གྲོས་རྒྱ་མཚོས་ཞུས་མདོར། ཇི་ལྟར་རྒྱ་མཚོ་ཆེ་ནང་ཆུ་ཐིགས་ལྷུང། །ཞེས་སོགས་ལྟར། དཔེར་
ན༑ ཆུ་ཟངས་གང་ལ་འོ་མ་ཐུར་མ་གང་བླུགས་ནས་རོ་གཅིག་ཏུ་འདྲེས་པ་ལྟར་ཡིན། བཀའ་གདམས་བློ་སྦྱོང་ལས། ཐོག་མཐའ་གཉིས་ལ་བྱ་བ་གཉིས། །ཞེས་གསུངས་པ་ལྟར་དགེ་རྩ་གང་བྱས་ཀྱང་ཐོག་མར་ཀུན་སློང་བཅོས་པ་དང། མཇུག་ཏུ་བསྔོ་
སྨོན་བྱེད་པ་འདི་གཉིས་གལ་ཆེ། བསྔོ་བྱའི་རྫས་ཤིག་ངོས་བཟུང་ནས་སྨོན་ལམ་འདེབས་པ་ནི་བསྔོ་སྨོན་གཉིས་ཀ་ཡིན། བསྔོ་བྱའི་རྫས་མེད་ན་སྨོན་ལམ་ལས་བསྔོ་བ་མིན། བསྔོ་བ་ལས་གང་དུ་བསྔོ་བ། ཚུལ་ཇི་ལྟར་བསྔོ་བ། བསྔོ་བའི་ངོ་བོ་
བསྔོ་བའི་དཔང་པོ་སོགས་དང། དེ་དག་ལ་བདེན་ཞེན་བཀག་ཚུལ་རྣམས་ལམ་ཁྲིད་ལས་ཤེས་དགོས་པར་གསུངས། དགེ་རྩ་ནི་གསེར་རྡོག་རྡོག་ལྟ་བུ་དང། བསྔོ་སྨོན་ནི་བཟོ་བྱེད་པ་དང་འདྲ་བས། རང་གི་དགེ་རྩ་དེ་བསྔོ་བྱའི་རྫས་སུ་བཟུངས་ནས་མཐར་
ཐུག་གི་སྨོན་གནས་རྣམས་སུ་འདུན་པ་དྲག་པོས་བསྔོ། སྤྱིར་བསྔོ་བའི་ཡུལ་ལ། ཕྱག་འཚལ་བ་དང་མཆོད་ཅིང་བཤེགས་པ་དང། །སོགས་ལྟར་རྫོགས་བྱང་དུ་བསྔོ་བ་དང། རྒྱལ་སྲས་སྨོན་ལམ་གངྒའི་ཀླུང་རྣམས་ནི། །སོགས་ལྟར་དམ་ཆོས་
འཛིན་པའི་རྒྱུར་བསྔོ་བ། སྟོན་པ་བླ་ན་མེད་པའི་བསྟན་པ་དང། །སོགས་ལྟར་ཚེ་རབས་ཐམས་ཅད་དུ་བླ་མས་རྗེས་སུ་འཛིན་པའི་རྒྱུར་བསྔོ་བ་སྟེ་གསུམ་ལས། འདིར་ནི་བསྔོ་སྨོན་གྱི་མཆོག་ཏུ་གྱུར་པ་དམ་ཆོས་འཛིན་པའི་རྒྱུར་བསྔོ་བ་ཡིན། དེ་ཡང་

[026B] ཡན་ལག་བདུན་པ་ཕུལ་བ། གསོལ་བ་འདེབས་པ་སོགས་དུས་གསུམ་དུ་བསགས་པའི་དགེ་བའི་རྩ་བ་ཇི་སྙེད་ཅིག་མཆིས་པ་ཐམས་ཅད་རྙེད་བཀུར་སྙན་གྲགས་སོགས་ཀྱི་དབང་དུ་མ་ཡིན་
པར་སེམས་ཅན་རྣམས་ལ་གང་ལ་གང་ཕན་པར་སྤྱོད་འཇུག་སྨོན་ལམ་ལས་གསུངས་པ་བཞིན་འགྱུར་བ། སྤྱིར་སངས་རྒྱས་ཀྱི་བསྟན་པ་དང། ཁྱད་པར་དུ་ཡང་རྗེ་ཙོང་ཁ་པ་བློ་བཟང་གྲགས་པའི་དཔལ་གྱི་བསྟན་པ་ལྟ་སྒོམ་སྤྱོད་གསུམ་
མཁས་བཙུན་བཟང་གསུམ་སོགས་བསྟན་པའི་སྙིང་པོ་དྲི་མ་མེད་པ་འདི་ཉིད་ཡུན་རིང་དུ་གསལ་བྱེད་ཤོག་ཅེས་པའོ། སྤྱིར་ས་དགེ་རྙིང་མ་ཀར་འབྲུག་སོགས་སངས་རྒྱས་ཀྱི་བསྟན་པ་ཡིན་པ་ཙམ་མཚུངས་ཀྱང། རྟོགས་བརྗོད་འདུན་ལེགས་
མ་ལས་གསུངས་པ་ལྟར་དང་པོ་རྒྱ་ཆེན་ཐོས་པ་མང་དུ་བཙལ་བ་ནས་བཟུང་སྟེ་ཆང་བཏུང་ཐོ་ཅོ་སོགས་སྤྱོད་ངན་གྱི་དྲི་ཙམ་ཡང་མི་མངའ་བར་བསླབ་པ་གསུམ་གྱིས་རྒྱུད་དུལ་བའི་སྒོ་ནས་ཟུང་འཇུག་གི་གོ་འཕང་བརྙེས་པའི་བར་ཁྱད་ཆོས་མཚུངས་ཟླ་མེད་པ་
ཡོད་པས་འདིར་ཡང་བསྟན་པའི་སྙིང་པོ་ཞེས་གསུངས་པ་རེད། བསྟན་པའི་སྙིང་པོ་དེ་ལའང་ཟབ་རྒྱས་དང། སྙིང་པོའི་སྙིང་པོ། སྙིང་པོའི་ཡང་སྙིང། དེའི་ཡང་ཡང་སྙིང་རྣམས་སུ་ཡོད་པ་ལས། རྒྱ་ཆེ་བའི་བསྟན་པའི་སྙིང་པོ་བྱང་སེམས་དང། རྒྱུད་སྡེ་
འོག་མའི་མཚན་བཅས། ཟབ་མོའི་བསྟན་པའི་སྙིང་པོ་སྟོང་ཉིད་དང། རྒྱུད་སྡེ་འོག་མའི་མཚན་མེད། སྙིང་པོའི་སྙིང་པོ་ལ་རྒྱ་ཆེ་བའི་སྙིང་པོའི་སྙིང་པོ་བླ་མེད་ཀྱི་བསྐྱེད་རིམ་དང། ཟབ་མོའི་དེ་རྫོགས་རིམ། རྒྱ་ཆེ་བའི་སྙིང་པོའི་ཡང་སྙིང་སྒྱུ་ལུས་དང་

[027A]༄༅། །ཟབ་མོའི་དེ་འོད་གསལ། དེའི་ཡང་ཡང་སྙིང་སྒྱུ་འོད་ཟུང་དུ་འཇུག་པ་མི་སློབ་ཟུང་འཇུག་གི་ལམ་གྱི་རིམ་པ་རྣམས་སྤྱིར་སེམས་ཅན་ཐམས་ཅད་དང། ཁྱད་པར་རང་རྒྱུད་ལ་གསལ་བར་བྱེད་ནུས་པར་ཤོག་སྙམ་པ་དང་
ནམ་གཞག་རྒྱུན་དུའང་རྗེ་རིན་པོ་ཆེའི་གསུང་ལམ་རིམ་ཆེ་ཆུང། དྲང་ངེས་ལེགས་བཤད་སྙིང་པོ་སོགས་དང། སྔགས་རིམ་ཆེན་མོ། གསང་འདུས་བདེ་མཆོག་སོགས་ཀྱི་རྒྱུད་འགྲེལ་དང་རིམ་གཉིས་སྐོར་རྣམས་ལྷོད་ལྷོད་བྱས་ཏེ་ཚར་ཉི་ཤུ་སུམ་ཅུ་ཙམ་
བཀླགས་ནས། གསུང་གི་གསང་བ་ཤིན་ཏུ་ཟབ་ཅིང་ཕྲ་བ་རྟོགས་དཀའ་བ་ཡོད་པ་དེ་དག་ཀྱང་ཕྱིན་ཅི་མ་ལོག་པར་མྱུར་དུ་རྟོགས་ནུས་པའི་གསོལ་འདེབས་ཤུགས་དྲག་བྱ་དགོས་གསུངས། ཡན་ལག་བདུན་པོ་རྣམས་ཉོན་མོངས་དུག་ལྔའི་གཉེན་པོར་
འགྲོ་ལུགས། སོ་སོའི་ལག་རྗེས་འཇོག་ཚུལ་རྒྱས་པར་སྩལ། དེ་ནས་སྦྱོར་ཆོས་ཀྱི་མན་ངག་འདིར་སྤྱར་ནས་མཎྜལ་ཕུལ་ལ་དོན་ཆེན་པོ་གསུམ་གྱི་གསོལ་འདེབས་བྱ། མཎྜལ་གྲངས་གསོག་བྱེད་ན་སངས་རྒྱས་ཆོས་ཚོགས་མ་དང་ས་གཞི་སྤོས་བྱུགས་
སྦྲགས་ཏེ་ཚོམ་བུ་བདུན་མ་ཉིད་གྲངས་གསོག་དེ་རྣམས་ཀྱིས་སྦྱོར་ཆོས་ཀྱང་ཚང། རྒྱས་པར་ན། དོན་ཆེན་པོ་གསུམ་གྱི་གསོལ་འདེབས་མཇུག་ཏུ་དཔལ་ལྡན་ས་གསུམ་མ། མཆོག་གི་དངོས་གྲུབ་བརྙེས་ལ་གསོལ་བ་འདེབས། །ཞེས་པའི་བར་འདོན་
དེང་བརྩམས་མ་མན་ཆད་མཇུག་སྨོན་ལམ་གྱི་སྐབས་སུ་སྦྱར་བའི་ཕྱག་བཞེས་ཀྱང་ཡོད་གསུངས། གསུམ་པ་གསོལ་བ་གད་པ་ཅིང་བྱིན་རླབས་ཞུ་བ་ལ་གསུམ་ལས། དང་པོ་དབང་བཞི་བྱིན་རླབས་ཀྱི་ཚུལ་དུ་ཞུ་བ་ནི་དམིགས་བརྩེ་མའི་སྒོ་ནས་གསོལ་

[027B] དེ་ཡང་བཀའ་གདམས་གླེགས་བམ་ལས། རེས་འགའ་གསོལ་འདེབས་དབྱངས་ཀྱི་གཟུགས། །ཞེས་རྗེ་བཙུན་འཇམ་དབྱངས་གསོལ་འདེབས་ཀྱི་གཟུགས་སུ་སྤྲུལ་བར་གསུངས་པ་ནི་དམིགས་བརྩེ་མ་འདི་ཉིད་ཡིན་པས་འདི་བྱིན་
རླབས་ཀྱི་ཚན་ཀ་ཤིན་ཏུ་ཆེ། དེ་ལའང་སྲད་རྒྱུད་ལུགས་དང། དབེན་ས་སྙན་བརྒྱུད་ལུགས་སོ་སོར་དམིགས་བརྩེ་མ་བཞི་སྐོར། ལྔ་སྐོར་སོགས་མན་ངག་གི་འདོན་ཚུལ་མི་འདྲ་བ་མཐའ་ཡས་པར་བཞུགས་པ་ལས། དམིགས་བརྩེ་མ་རང་རང་གི་འདོན་
ལུགས་ལ་རང་རང་གི་མན་ངག་ཉམས་སུ་ལེན་ཚུལ་རེ་དང་ལས་ཚོགས་རེ་ཡོད། བླ་མ་ཆོད་སྐབས་དམིགས་བརྩེ་མ་དགུ་སྐོར་དང། དགའ་ལྷའི་སྐབས་འདིར་ལྔ་སྐོར་བྱེད། འདིའི་སྙན་བརྒྱུད་ཐུན་མོང་མ་ཡིན་པར་སྐུ་ནོར་བུ་མཛོད་འཛིན། གསུང་ཉི་མ་སྣང་
བྱེད༑ ཐུགས་གསང་བ་མཛོད་འཛིན་གྱི་སེམས་དཔའ་སུམ་བརྩེགས་དགུ་སྐོར་གསལ་གདབ་ཅིང་དབང་བཞི་དང་སྦྲགས་ནས་བྱེད་དགོས་པས། དེ་ལ་རྗེ་རིན་པོ་ཆེའི་སྤྱི་བོར་འཇམ་དབྱངས་ཕྱི་ནང་གསང་གསུམ་བཀོད་པ་སྐུ་ནོར་བུ་མཛོད་འཛིན་ལ་བརྟེན་
ནས་རྗེ་བླ་མའི་ཕྱི་སྒྲུབ། མགྲིན་པར་སྤྱན་རས་གཟིགས་ཕྱི་ནང་གསང་གསུམ་བཀོད་པ་གསུང་ཉི་མ་སྣང་བྱེད་ལ་བརྟེན་ནས་རྗེ་བླ་མའི་ནང་སྒྲུབ། ཐུགས་ཀར་ཕྱག་རྡོར་ཕྱི་ནང་གསང་གསུམ་བཀོད་པ་ཐུགས་གསང་བ་མཛོད་འཛིན་ནམ་རྗེ་བླ་མའི་གསང་སྒྲུབ་
ཡིན༑ འཇམ་དབྱངས་ཕྱི་ནང་གསང་གསུམ་འཇམ་དབྱངས་ཆོས་སྐོར་ལས་བྱུང་བ་ལྟར་དང། སྤྱན་རས་གཟིགས་ཕྱི་ནང་གཉིས་ཀྱང་འཇམ་དབྱངས་ཆོས་སྐོར་ལྟར་ལ། གསང་སྒྲུབ་ནི་སྤྱན་རས་གཟིགས་རྒྱལ་བ་རྒྱ་མཚོ་ཡིན། ཕྱག་རྡོར་ཕྱི་སྒྲུབ་གོས་སྔོན་ཅན་

[028A]༄༅། །དང༑ ནང་སྒྲུབ་ཕྱག་གཡས་གསེར་གྱི་རྡོ་རྗེ་འཕྱར་ཞིང། གཡོན་དྲིལ་བུ་དཀུར་བརྟེན་པ་ལ་སྤྱི་མགྲིན་སྙིང་ཁ་ལྟེ་བ་གསང་གནས་རྣམས་སུ་ཁྱུང་དཀར་་སེར་་དམར་་ལྗང་་སྔོན་་པོ་རྣམས་གསལ་བ་ལས་ཁྱུང་རིགས་ལྔ་དཔག་
མེད་འཕྲོ་པའི་ཕྱག་རྡོར་གཏུམ་པོ་ཁྱུང་ལྔ། གསང་སྒྲུབ་ཕྱག་རྡོར་འཁོར་ལོ་ཆེན་པོ་ཡིན། དེ་ལྟར་གསལ་བཏབ་ནས་དམིགས་བརྩེ་མའི་སྒོ་ནས་གསོལ་བ་གདབ་དགོས་པས། འདི་ལ་གསུམ། ཕྱི་མཚུངས་པ་གསལ་བྱེད། ནང་ཡོན་ཏན་དེ་ལྡན། གསང་
བ་ལྷག་པའི་ལྷ་དང་ངོ་བོ་དབྱེར་མེད་དུ་གསོལ་བ་གདབ་པའོ། །དང་པོ་ནི། སྤྱིར་འདི་མན་གྱི་དམིགས་སྐོར་རྣམས་དང། དབང་བཞི་བྱིན་རླབས་སོགས་ཀྱང་བདག་གིས་དགའ་ལྷའི་མན་ངག་གསལ་རྗེན་ལྷུག་པར་བཀོད་པའི་ཆོ་གའི་ཚིག་ཏུ་གསལ་བ་
ལྟར་ལ། དམིགས་མེད་ཅེས་པ་སྙིང་རྗེ་རྣམ་པ་གསུམ་ལས། དམིགས་པ་མེད་པའི་སྙིང་རྗེ་ཉན་རང་རྣམས་ཀྱིས་ཆོས་ཉིད་ཇི་ལྟ་བ་རྟོགས་པས་དེ་ལྟར་མ་རྟོགས་པའི་སེམས་ཅན་ལ་སྙིང་བརྩེ་བའི་དམིགས་མེད་ལ་བྱེད་གསུངས། ཕྱོགས་བཅུའི་རྒྱལ་སྲས་
ཐམས་ཅད་ཀྱི་ཁྲོད་ན་སྙིང་རྗེ་དང། མཁྱེན་རབ་དང། མཐུ་སྟོབས་ནུས་པ་ཕུན་སུམ་ཚོགས་པ་འཕགས་པ་རིགས་གསུམ་མགོན་པོ་དང་མཚུངས་བ་སུ་ཡང་མེད་པ་བཞིན་དུ་གངས་ཅན་མཁས་པ་ཐམས་ཅད་ཀྱི་ཁྲོད་ན་ཤེས་བྱ་རིག་པའི་གནས་མཐའ་དག་ལ་
མཁས་པ་རྗེ་ཙོང་ཁ་པ་དང་མཚུངས་པ་སུ་ཡང་མེད་པས། བདག་ཀྱང་མཁས་པ་ལུང་གི་ཡོན་ཏན་ཐམས་ཅད་དང་ལྡན་པ་བླ་མ་ཁྱེད་རང་ལྟ་བུར་བྱིན་གྱིས་བརླབ་ཏུ་གསོལ་སྙམ་དུ་མང་ཐོས་ལུང་གི་ཡོན་ཏན་དྲན་པའི་སྒོ་ནས་གསོལ་བ་འདེབས་པ་རྗེ་བླ་མའི་ཕྱི་སྒྲུབ་

[028B] ཁ་ཅིག་གིས། རྗེའི་མཚན་ཙོང་ཁ་ཞེས་པར་དྲི་ངན་པའི་སྒོག་བཙོང་གི་རིགས་དཔེར་བྱས་ནས་ངན་སྨྲས་སྐུར་འདེབས་བརྗོད་པ་ཡོད་ཀྱང། དེ་ལྟ་མིན་པར་དོན་དུ་རྗེ་འདི་ཉིད་སྐུ་འཁྲུངས་ཡུལ་གྱི་ལུང་པའི་མིང་ཙོང་ཁ་ལུང་དང། ཆུ་ལ་ཙོང་ཆུ། རི་ལའང་
ཙོང་ཁའི་སྐྱེ་རི་མཐོན་པོ་ཞེས་བཏགས་པ་སོགས་ཡོད་པ་ལྟར་འཁྲུངས་ཡུལ་གྱི་ལུང་པའི་མིང་འབྲེལ་མཚན་གྱི་ཟུར་དུ་ཐོགས་ནས་རྗེ་ཙོང་ཁ་པ་ཞེས་གསོལ་བ་ཡིན་གསུངས། གཉིས་པ་ནི། ཕྱོགས་བཅུའི་རྒྱལ་བ་ཐམས་ཅད་ལ་སྙིང་རྗེ། མཁྱེན་རབ། མཐུ་
སྟོབས་ཇི་ཙམ་མངའ་བ་དེ་ཙམ་ཞིག་འཕགས་པ་རིགས་གསུམ་མགོན་པོ་ལ་མངའ། དེ་གསུམ་ལ་མཁྱེན་བརྩེ་ནུས་པ་ཇི་ཙམ་མངའ་བ་དེ་ཙམ་ཞིག་རྒྱལ་བ་ཙོང་ཁ་པ་ལ་མངའ་བས་ན། གངས་ཅན་མཁས་པ་ཐམས་ཅད་ཀྱི་དབུས་ན་ཚུལ་བཞིན་བསྒྲུབ་པ་
རྟོགས་པའི་ཡོན་ཏན་འགྲན་ཟླ་མེད་པ་ནི་རྗེ་བླ་མ་ཁྱོད་ཉིད་ཡིན་པས། བདག་ཀྱང་གྲུབ་པ་རྟོགས་པའི་ཡོན་ཏན་ཀུན་དང་ལྡན་པ་བླ་མ་ཁྱེད་རང་ལྟ་བུར་བྱིན་གྱིས་རློབས་སྙམ་དུ་གསོལ་བ་འདེབས་པ་རྗེ་བླ་མའི་ནང་སྒྲུབ་ཡིན་གསུངས། གསུམ་པ་ནི། ཕྱོགས་
བཅུའི་སངས་རྒྱས་ཐམས་ཅད་ཀྱི་སྙིང་རྗེ་དང། མཁྱེན་རབ། མཐུ་སྟོབས་གཅིག་ཏུ་བསྡུས་པ་ནི་རིགས་གསུམ་མགོན་པོ་ཡིན་ལ། དེ་གསུམ་མིའི་རྣམ་པར་ཤར་བ་རྗེ་ཙོང་ཁ་པ་ཆེན་པོ་ཡིན་པས་རྗེ་བླ་མ་ཁྱོད་ཉིད་ལ་གསོལ་བ་འདེབས་སོ། །བདག་ཀྱང་ཁྱེད་
རང་ལྟ་བུར་བྱིན་གྱིས་རློབས་སྙམ་པས་གསོལ་བ་འདེབས་པ་རྗེ་བླ་མའི་གསུང་སྒྲུབ་ཡིན་གསུངས། དེ་ལྟར་ཕྱི་་ནང་་གསང་་གསུམ་ལས་དང་པོ་ནི་རིགས་གསུམ་མགོན་པོ་ལ་ཡོན་ཏན་ཇི་ཙམ་མངའ་བ་བཞིན་བོད་གངས་ཅན་གྱི་ལྗོངས་འདིར་རྗེ་བླ་མ་ལའང་ལུང་གི་

[029A]༄༅། །ཡོན་ཏན་དེ་ཙམ་མངའ་བས་རྗེ་འདི་རིགས་གསུམ་མགོན་པོ་དང་འདྲ་བ་དང། གཉིས་པ་ནི་ཕྱི་ལུང་གི་ཡོན་ཏན་མཚུངས་པ་ཙམ་མ་ཟད་ནང་རྟོགས་པའི་ཡོན་ཏན་ཡང་རིགས་གསུམ་མགོན་པོ་དང་མཉམ་པའི་དོན་ཏེ། དེ་
གསུམ་གྱི་རྟོགས་པའི་ཡོན་ཏན་མཐའ་དག་རྗེ་འདི་ཉིད་ལ་ལྡན་པ་དང། གསུམ་པ་ནི་རྗེ་བླ་མ་རིགས་གསུམ་མགོན་པོ་དང་དབྱེར་མེད་དུ་བལྟ་བ་ཡིན་པས་བསྟོད་པ་རིམ་བཞིན་ཆེ་རུ་སོང་བ་ཡིན། སངས་རྒྱས་ཐམས་ཅད་ཡོན་ཏན་གྱི་གཙོ་བོ་མཁྱེན་
བརྩེ་ནུས་གསུམ་ཡ་བྲལ་གྱིས་སེམས་ཅན་གྱི་དོན་མཛད་ཐབས་མེད་པས། དེ་གསུམ་གྱི་ངོ་བོ་རིགས་གསུམ་གྱི་རྣམ་པར་ཤར་བ་དེ་ཉིད་བླ་མ་གཅིག་གི་ངོ་བོར་འདུས་པའི་བདག་ཉིད་ནི་རྗེ་འདི་ཡིན་པས་དེ་ཡིན་པ་ལ་ཡིན་པར་བལྟས་ནས་གསོལ་བ་
བཏབ་ན་རིགས་གསུམ་གྱི་བྱིན་རླབས་མྱུར་དུ་འཇུག་པའི་གནད་ཡོད། ཆོས་རྗེ་དོན་རིན་པར་འཇིགས་མཛད་རྡོ་རྗེས་ལུང་བསྟན་ཚུལ། ཡབ་ཡུམ་ལ་མནལ་ལྟས་བྱུང་ཚུལ། གསང་བ་ལྷག་པའི་ལྷ་དང་ངོ་བོ་དབྱེར་མེད་ཡིན་ཚུལ་སོགས་གསང་
བའི་རྣམ་ཐར་ལྟར་རྒྱས་པར་སྩལ་ཏེ་རྗེ་འདི་འཇམ་དཔལ་ཞི་ཁྲོ་སོགས་རིགས་གསུམ་གྱི་བདག་ཉིད་ཡིན་པ་ཡང་དེ་དག་གིས་ཤེས། བླ་མའི་རྣལ་འབྱོར་གཞན་དང་མི་འདྲ་བར་རྗེ་འདི་ལ་རིགས་གསུམ་སྤྱི་སྒྲུབ་ཀྱི་བླ་མའི་རྣལ་འབྱོར་བྱུང་བ་ཡང་དེས་ཡིན་
དེ་དག་གིས་རྗེ་ཙོང་ཁ་པ་ཆེན་པོ་རིགས་གསུམ་གྱི་བདག་ཉིད་དུ་མོས་ནས་གསོལ་བ་འདེབས་པ་དེ་སོང་ནས། གཉིས་པ་བཀའ་བབས་ཀྱི་འཕྲིན་ལས་ཤེས་རབ་ཁྱད་པར་ཅན་གྱི་བྱིན་རླབས་ཞུ་བ་ནི། རྗེ་རིན་པོ་ཆེ་ཞལ་བཞུགས་དུས་དམིགས་བརྩེ་མ་ལ་

[029B] རྗེས་སུ་རྗེ་སྨན་ཁང་པ་ལ་དག་སྣང་བྱུང་བའི་ལས་ཚོགས་བཅུ་གཅིག་སོགས་ལས་ཚོགས་གང་ཡོད་ཚུར་བསྡུས་ནས་དམིགས་བརྩེའི་བེའུ་བུམ་ནང་དུ་ཡོད། དམིགས་བརྩེ་མ་འདི་ལ་བརྟེན་
ནས་ཞི་རྒྱས་དབང་དྲག་གི་འཕྲིན་ལས་བསྒྲུབ་ཚུལ་ཆེས་མང་ཞིང། འདིར་སྐབས་སུ་བབས་པ་སངས་རྒྱས་ཀྱི་གོ་འཕང་སྒྲུབ་པ་ལ་གལ་ཆེ་ཤོས་སུ་གྱུར་པ་ཤེས་རབ་ཀྱི་ལས་ཚོགས་སྒྲུབ་པ་ཡིན། ཐོས་བསམ་སྒོམ་གསུམ་སོགས་དང། ཐར་པ་དང་ཐམས་
ཅད་མཁྱེན་པའི་གོ་འཕང་སྒྲུབ་པ་སོགས་གང་ལའང་དད་པ་དང་ཤེས་རབ་འདི་གཉིས་གཙོ་ཆེ། སྤྱིར་ཤེས་རབ་ནི་སྐྱེས་ཐོབ་ཀྱི་ཡོན་ཏན་ཡིན་ཡང་ལྷ་དང་བླ་མ་ལ་བརྟེན་ནས་ཀྱང་བསྒྲུབ་ཏུ་ཡོད་པས་འཆད་རྩོད་རྩོམ་པ་སོགས་གང་གི་སྐབས་ཀྱང་བླ་མ་
དང་ལྷག་པའི་ལྷ་ལ་གསོལ་བ་འདེབས་པ་གནད་ཡིན། རྗེའི་ཐུགས་ཀའི་འཇམ་དབྱངས་ནི། རང་གིས་ལྟ་བ་བསྒོམ་པ་དང་འཆད་པ་གཙོ་བོར་བྱེད་ན་འཇམ་དཔལ་གཞོན་ནུར་གྱུར་པ། རྩོད་པ་དང་རྩོམ་པ་གཙོ་བོར་བྱེད་ན་འཇམ་དབྱངས་ཨར་ར་པ་ཙ་ན་
གསལ་འདེབས། དེའི་ཐུགས་ཀར་ཧཱུཾ་མཾ་གྱིས་མཚན་པའི་མཾ་ཡིག་ནི་འཇམ་དཔལ་རྩ་རྒྱུད་དུ། བློ་ལྡན་དང་པོར་ཡི་གེ་མ། །ཞེས་སཾ་སྐྲྀ་ཏའི་སྐད་ཀྱི་རྗེ་རིན་པོ་ཆེའི་མཚན་གྱི་ཐོག་མའི་མིང་ཡིག་དང་པོ་གསལ་བར་ལུང་བསྟན་པའི་ཐུན་མོང་མ་ཡིན་པའི་ས་བོན་
ཡིན༑ ཤེས་རབ་བསྒྲུབ་ཚུལ་དངོས་ལ་འཇམ་དབྱངས་ཆོས་སྐོར་ལས། མ་དག་འཁྲུད་དང་མི་ཤེས་བསལ། །ཞེས་སོགས་ལྟར་དམིགས་སྐོར་གཉིས་ལས། དང་པོ་མ་དག་པ་འཁྲུད་པའི་དམིགས་པ་ནི། རྗེ་ཡབ་སྲས་གསུམ་གྱི་ཐུགས་ཀ་ནས་

[030A]༄༅། །འོད་དཀར་པོའི་སྤུ་གུ་གྲོ་སོག་ཙམ་ཕུ་དུང་བརྐྱངས་པ་ལྟ་བུ་བྱུང་བ་མཐོ་གང་ཙམ་གྱི་མཚམས་ནས་གཅིག་ཏུ་འབྲེལ་བའི་ནང་བརྒྱུད་བདུད་རྩི་འོད་ཟེར་དང་བཅས་པའི་རྒྱུན་བབས་པས་ཐོག་མེད་ནས་བསགས་པའི་ནད་
གདོན་སྡིག་སྒྲིབ་སྤྱི་དང། ཁྱད་པར་ཤེས་རབ་རླབས་ཆེ་བ་སྒྲུབ་པ་ལ་བར་དུ་གཅོད་པའི་མི་མཐུན་ཕྱོགས་ཐམས་ཅད་རྣག་ཁྲག་དང་ཆུ་སེར། སྦལ་ལྕོང་སྡིག་སྦྲུལ་སོགས་ཀྱི་རྣམ་པར་ཕྱིར་ཐོན་ནས་ལྷག་མེད་དུ་དག་ཕྱིར་ཐོན་པ་དེ་ཡང་གཏོར་མ་དང་
གླུད་སོགས་ཀྱི་རྣམ་པར་བསྒྱུར་ཏེ། ས་འོ་རིམ་པ་བདུན་གྱི་འོག་ན་འཆེ་བདག་གཤིན་རྗེ་གླང་དམར་པོའི་རྣམ་པར་གནས་པ་ཁ་གདང་དེར་ཡོད་པའི་ཁར་བྱིན་པས་ཁོ་ངོམས་ཤིང་ཚིམས་ནས་ཁ་ཕར་བསྐོར་ནས་བསྡད་སོང་སྙམ་དུ་བསམས་ན་འཆི་བླུ་དང་ཚེ་སྒྲུབ་ཀྱི་མཆོག་
ཏུ་འགྱུར་གསུངས། ས་གཞི་ཡང་གས་པ་སོགས་མེད་པར་སྲ་ཞིང་བརྟན་པར་གྱུར་པར་མོས་ན་རྟེན་འབྲེལ་གྱི་གནད་ཡོད། མ་དག་པ་འཁྲུད་པ་ལ་བདུད་རྩི་དཀར་པོ་དང། མི་ཤེས་པ་བསལ་བའི་སྐབས་བདུད་རྩི་དམར་སེར་བྱེད། མ་དག་འཁྲུད་
པའི་དམིགས་པ་འདི་རྩལ་དུ་བཏོན་ན་ཡིག་བརྒྱ་བཟླ་བ་སོགས་ཀྱི་བཤགས་པའི་གོ་ཡང་ཆོད་གསུངས། གཉིས་པ་མི་ཤེས་པ་བསལ་བ་ལ་དམིགས་སྐོར་བདུན་ལས། དང་པོ་སྐུའི་སྒོ་ནས་ཤེས་རབ་རླབས་ཆེ་བ་སྒྲུབ་པ་ནི། རྗེ་ཡབ་སྲས་
གསུམ་གྱི་ཐུགས་ཀ་ནས་ཐུགས་རྒྱུད་ཀྱི་ཆེ་བའི་མཁྱེན་རབ་ཐམས་ཅད་བདུད་རྩི་དམར་སེར་གྱི་རྣམ་པར་བྱུང་བས་ལུས་གང། བདུད་རྩིའི་རྡུལ་ཕྲ་རབ་རྣམས་ཀྱང་འཇམ་དབྱངས་ཀྱི་སྐུའི་རྣམ་པ་ཟིལ་པ་ཕྲོ་མ་མེར་ཡོད་པ་ལས་འོད་ཟེར་འཕྲོས་

[030B] རྗེ་རིན་པོ་ཆེས་ཞིང་མཆོག་སྒོ་འབྱེད་ལས་གསུངས་པ་ལྟར་བླང་དོར་གྱི་གནས་རྣམས་རང་སྟོབས་ཀྱིས་འབྱེད་ནུས་པའི་ཤེས་རབ་
རླབས་ཆེ་བ་ཐོབ་པར་མོས། གཉིས་པ་གསུང་གི་སྒོ་ནས་ཤེས་རབ་གསལ་བ་སྒྲུབ་པ་ལ། སྤྱིར་འདི་དག་གི་སྐབས་ཤེས་རབ་རང་རང་གི་མི་མཐུན་ཕྱོགས་སྦྱང་ཆོག་པ་མན་ངག་ཡིན་པས། འདི་དང་འོག་མ་ལའང་ཐོག་མར་མ་དག་པ་འཁྲུད་པའི་དམིགས་པ་རེ་སྔོན་དུ་བྱ་དགོས་
འདིར་དམིགས་པ་གཞན་སྔར་ལྟར་ལ། ཤེས་རབ་གསལ་བ་སྒྲུབ་པ་ལ་གེགས་བྱེད་ཀྱི་དྲི་མ་སྦྱང། རྗེ་ཡབ་སྲས་ཀྱི་གསལ་བའི་མཁྱེན་རབ་ཐམས་ཅད་བདུད་རྩི་འོད་ཟེར་གྱི་རྣམ་པར་བྱུང་བས་དང། ལུས་དགར་
ནས༑ ཀུན་བྱང་གི་ཆོས་རྣམས་ཀུ་ཤའི་རྩེ་ལྟར་མ་འདྲེས་པར་འབྱེད་ནུས་པའི་ཤེས་རབ་གསལ་བ་ཐོབ་པར་མོས། གསུམ་པ་ཐུགས་ས་བོན་གྱི་སྒོ་ནས་མྱུར་བའི་ཤེས་རབ་སྒྲུབ་པ་ལ། དེའི་གེགས་བྱེད་སྦྱང། རྗེ་ཡབ་སྲས་ཀྱི་ཐུགས་ཀ་ནས་མྱུར་བའི་མཁྱེན་རབ་ཐམས་ཅད་བདུད་
ཙི་འོད་ཟེར་གྱི་རྣམ་པར་བྱུང་བས་ལུས་གང། བདུད་རྩིའི་རྡུལ་རྣམས་དྷཱི་ཧཱུཾ་གིས་མཚན་པ་དང། མཾ་ཧཱུཾ་གིས་མཚན་པའི་རྣམ་པར་གནས་པ། དེ་ཡང་མཾ་ཧཱུཾ་གི་ཀླད་ཀོར་དུ་འགོད་པ་མན་ངག་ཡིན་གསུངས། མ་རྟོགས་པ་དང་ལོག་པར་རྟོག་པ་དང་ཐེ་ཚོམ་གྱི་བསམ་པ་སྐྱེས་མ་ཐག་
ཏུ་མ་ལུས་པར་འགོག་ནུས་པའི་ཤེས་རབ་མྱུར་བ་ཐོབ་པར་མོས། བཞི་པ་ཕྱག་མཚན་གྱི་སྒོ་ནས་ཟབ་པའི་ཤེས་རབ་སྒྲུབ་པ་ལ། དེའི་མི་མཐུན་ཕྱོགས་སྦྱང། རྗེ་ཡབ་སྲས་ཀྱི་ཟབ་པའི་མཁྱེན་རབ་ཐམས་ཅད་བདུད་རྩི་འོད་ཟེར་དང་བཅས་པའི་རྣམ་པར་བྱུང་བས་ལུས་གང། བདུད་

[031A]༄༅། །རྩིའི་རྡུལ་རྣམས་གླེགས་རལ་གྱི་རྣམ་པ་སོགས་སྔར་ལྟར་ལ། གསུང་རབ་ཀྱི་ཚིག་དོན་ལ་གཏུགས་པ་མེད་པར་འཇུག་པའི་ཤེས་རབ་ཟབ་པ་ཐོབ་པར་མོས། ལྔ་པ་གླེགས་བམ་གྱི་སྒོ་ནས་འཆད་པའི་ཤེས་རབ་སྒྲུབ་པ་ནི། གཞན་སྔར་བཞིན་
ལ། འཆད་པའི་ཤེས་རབ་ལ་བར་དུ་གཅོད་པའི་དྲི་མ་སྦྱང། གང་འཆད་རྒྱུའི་གཞུང་དེ་དང་དེའི་གླེགས་བམ་གྱི་རྣམ་པས་ལུས་གང་བ་དང། སངས་རྒྱས་ཐམས་ཅད་ཀྱི་འཆད་པའི་མཁྱེན་རབ་ཐམས་ཅད་གླེགས་བམ་གྱི་རྣམ་པར་སྤྱན་དྲངས་ནས་ཐིམས་པས་འཆད་པ་ལ་ཐོགས་
པ་མེད་པ་སློབ་དཔོན་ཀླུ་སྒྲུབ་དང་ཐོགས་མེད་ལྟ་བུར་གྱུར་པར་མོས། འདིའི་སྐབས་གླེགས་བམ་དང་མཉམ་དུ་ལས་ཀྱི་རིགས་ཀྱི་ཕྱག་མཚན་སྣ་ཚོགས་རྡོ་རྗེ་གསལ་བཏབ་ན་གདུལ་བྱའི་རྒྱུད་ལ་ཕན་ཐོགས་ཤིན་ཏུ་ཆེ་བ་མྱོང་གྲུབ་ཡིན་གསུངས། དྲུག་པ་རལ་གྲིའི་འཁོར་
ལོའི་སྒོ་ནས་རྩོད་པའི་ཤེས་རབ་སྒྲུབ་པ་ལ། དེའི་མི་མཐུན་ཕྱོགས་སྦྱང་བ་སྔར་ལྟར། བདུད་རྩིའི་རྡུལ་རྣམས་རལ་གྲིའི་འཁོར་ལོའི་རྣམ་པར་ཡོད་པ་ལས་འོད་འཕྲོས། རལ་གྲིའི་འཁོར་ལོ་ནི་རལ་གྲི་གཅིག་དབུས་སུ་གྱེན་འགྲེང་གི་ཡུ་བའི་མཚམས་སུ་ཟླ་གདན་ལ་དྷཱི་
ཡིག་དང། ལྟེ་བའི་སྒོ་ངའི་བྱེའུ་ཕྲུག་ཁ་ལྟ་བུར་ཨ་ལོང་གི་འཁྱུད་མོས་བསྐོར་བ་ནས་ཕྱིར་ཐོན་ཏེ་འཕྲུལ་ནས་འཁོར་ཆོག་པའི་རལ་གྲི་ལེབ་ཉལ་དྲུག་ལ་མ་རེག་ཙམ་དུ་ཟླ་གདན་ལ་ཨོཾ་ཨ་ར་པ་ཙ་ན་སྟེ་ཡི་གེ་འབྲུ་དྲུག་གིས་མཚན་པ། སངས་རྒྱས་ཐམས་ཅད་ཀྱི་རྩོད་པའི་
མཁྱེན་རབ་རྣམས་རལ་གྲིའི་འཁོར་ལོའི་རྣམ་པར་སྤྱན་དྲངས་ནས་ཐིམས་པས་རྩོད་པ་ལ་ཐོགས་པ་མེད་པ་ཕྱོགས་གླང་ཆོས་གྲགས་ལྟ་བུར་གྱུར་པའི་མོས་པ་བྱེད། རྩོད་པའི་ཚེ་རལ་གྲིའི་འཁོར་ལོ་གཡས་སྐོར་དུ་མྱུར་བར་འཁོར་བས་ཕྱིར་རྒོལ་གྱི་རྨོངས་པའི་དྲྭ་བ་གཅོད་

[031B] ཡང་རྩོད་པ་བྱེད་སྐབས་འཁོར་ལོ་གཡོན་སྐོར་དུ་དྲག་ཏུ་འཁོར་བས་ཕ་རོལ་པོའི་ལྕེ་དུ་མ་བུར་གཅོད་པ་སོགས་ཞི་དྲག་གི་དམིགས་པའི་ཁྱད་པར་བྱར་ཡོད་ཀྱང། འཁོར་ལོ་གཡོན་དུ་འཁོར་བའི་དྲག་པོའི་དམིགས་པ་འདི་ཕྱི་རོལ་པ་ལྟ་བུ་ལས་ནང་
བས་ནང་པར་རྩོད་སྐབས་མི་རུང་བ་ཡིན་གསུངས། བདུན་པ་རྩོམ་པའི་ཤེས་རབ་སྒྲུབ་པ་ལ། རྩོམ་པ་ལ་བར་དུ་གཅོད་པའི་གེགས་བྱེད་སྦྱངས། བདུད་རྩིའི་རྡུལ་རྣམས་མི་ཤེས་པ་ཧྲིབ་ཧྲིབ་གཅོད་པའི་རལ་གྲིའི་འཁོར་ལོ་དང། ཚིག་སྦྱོར་ཕུན་སུམ་ཚོགས་པ་སྟོན་པའི་
གླེགས་བམ་སྟེ་གླེགས་རལ་གཉིས་ཀའི་རྣམ་པར་གནས་པ་ལས་འོད་ཟེར་འཕྲོས། ཕྱོགས་བཅུའི་སངས་རྒྱས་ཀྱི་རྩོམ་པའི་མཁྱེན་རབ་ཐམས་ཅད་གླེགས་བམ་དང་རལ་གྲིའི་འཁོར་ལོའི་རྣམ་པར་སྤྱན་དྲངས་ནས་ཐིམས་པས་རྩོམ་པ་ལ་ཐོགས་པ་མེད་པ་སློབ་དཔོན་དཔའ་
བོ་དང། ཆོས་རྒྱལ་དགེ་བའི་དབང་པོ་ལྟ་བུར་གྱུར་བར་མོས། ཡང། སྙིང་ཁར་འཇམ་དབྱངས་དང། ལྕེ་ལ་དབྱངས་ཅན་མ་བཀོད་ཚུལ་སོགས་ཀྱང་གསུངས། དེ་ལྟར་ཤེས་རབ་སྒྲུབ་སྐོར་བདུན་ཀ་དཀྱུས་གཅིག་ཏུ་སྒྲུབ་པ་མ་ལྕོགས་ན་འདི་ཚང་མ་མཉམ་དུ་སྒྲུབ་པ་ངེས་ཅན་
དུ་མི་དགོས་པས་རྩོད་པའི་ཤེས་རབ་ལྟ་བུ་སྐབས་སུ་བབས་པའི་དམིགས་སྐོར་གང་འདོད་པ་གཅིག་སྒྲུབ་ཀྱང་ཆོག་དགའ་ལྷ་འདིའི་སྒོ་ནས་ཤེས་རབ་སྒྲུབ་ན་ཁྱད་ཤིན་ཏུ་ཆེ་སྟེ། བླ་མ་རྡོ་རྗེ་འཆང་ཉིད་ནས་དགུང་ལོ་བཅུ་གྲངས་སྐབས་ཤིག་འདིའི་སྟེང་ནས་ཟླ་གཅིག་ཙམ་
བསྒྲུབས་པས་ཤེས་རབ་གང་འདོད་དུ་འཕེལ་བར་བྱུང་བ་མྱོང་གྲུབ་ཡིན་གསུངས། འཇིགས་བྱེད་ཀྱི་ཞི་ཁྲོ་སྦྲགས་སྒྲུབ་སོགས་ཆེས་ཤིན་ཏུ་ཟབ་ཅིང་མྱུར་ཡང་བར་གཅོད་ཀྱང་ཧ་ཅང་ཆེ་ལ། འདི་ནི་བླ་མའི་རྣལ་འབྱོར་དང་འབྲེལ་བས་བར་ཆད་ཆུང་ཞིང། ཟབ་མྱུར་གྱི་

[032A]༄༅། །ཁྱད་ཆོས་ཚང་བ་བཅས་འདིའི་སྒོ་ནས་ཤེས་རབ་སྒྲུབ་པ་གནད་ཆེ། བདུད་རྩི་འབེབ་སྦྱང་སྐབས་ཀྱི་བདུད་རྩི་དང་འོད་ཟེར་གཉིས་བདེ་སྟོང་གཉིས་མཚོན། བདུད་རྩི་སྣ་ལྔ་འོད་ཟེར་དང་བཅས་པས་ཉོན་མོངས་ལྔ་སྦྱོང་བ་དང་
ཡེ་ཤེས་ལྔ་ཐོབ་ཚུལ་སོགས་འདི་དག་གི་མཚོན་དོན་ཡང་རྒྱ་ཆེ། གོང་གི་རིགས་གསུམ་མགོན་པོ་ཕྱི་ནང་གསང་གསུམ་རྗེ་ཡབ་སྲས་གསུམ་ཀའི་གནས་གསུམ་དུ་བསྒོམ་པ་དང། ཡང་ལུགས་གཅིག་ལ་རྗེ་ལ་འཇམ་དབྱངས་ཕྱི་ནང་གསང་གསུམ་དང། དེ་
བཞིན་རྒྱལ་ཚབ་ལ་སྤྱན་རས་གཟིགས། མཁས་གྲུབ་རྗེ་ལ་ཕྱག་རྡོར་ཕྱི་ནང་གསང་གསུམ་གསལ་བ་དང། ཡང། གསང་བདེ་འཇིགས་གསུམ་བཀོད་ནས་དེ་དག་གི་སྔགས་བཟླ་བ་དང། རིགས་གསུམ་ཞི་ཁྲོའི་ལས་ཚོགས་སོགས་ལས་ཚོགས་རྣམས་ཀྱང་
སྒྲུབ་ཆོག་གཞན་ཡང་ནད་རིགས་ཞི་བ་སོགས་ཀྱི་དམིགས་པ་ཁ་བསྒྱུར་ཚུལ་པཎ་ཆེན་དཔལ་ལྡན་ཡེ་ཤེས་ཀྱི་གསུང་ལས་ཚོགས་ཁ་ཚར་ཅན་སོགས་སུའང་ཡོད། རང་ལ་འཇིགས་པ་བྱུང་བ་ལྟ་བུའི་ཚེ་རྗེ་བླ་མའི་སྐྱབས་སྦྱིན་གྱི་ཕྱག་རྒྱའི་འོག་ཏུ་རང་ཆུད་པའི་
མོས་པ་བྱ་བ་སོགས་དམིགས་བརྩེ་མ་འདི་ལ་དམིགས་སྐོར་དང་མན་ངག་མི་འདྲ་བ་མཐའ་ཡས་པ་བཞུགས་པས་དམིགས་བརྩེ་མའི་བེའུ་བུམ་ནང་དུ་འཁོད་པའི་དགའ་ལྷའི་ཁྲིད་ཀྱི་སྐོར་སོགས་ཞིབ་པར་བླ་མ་མཉེས་པའི་ཞལ་ལས་ཤེས་དགོས་པ་ཡོད་གསུངས་
དེ་ནས་ཐུན་མོང་མ་ཡིན་པའི་དམིགས་སྐོར་ལྔའི་སྐབས་ཚིག་རེ་དང་དམིགས་པ་རེ་སྤྲགས་ནས་བྱེད་པ་སོགས་ཀྱང་དམ་པ་གོང་མའི་མན་ངག་བཞིན་ཁོ་བོའི་ཆོག་སྒྲིགས་ཀྱི་ཡིག་ཆུང་ལྟར་བྱ། དམིགས་སྐོར་ཐ་མའི་དམིགས་པ་དང་སྦྲགས་ཏེ་འབུམ་ཕྲག་གཅིག་

[032B] བློ་བཟང་གྲགས་པའི་ཞབས་ལ་ཞེས་པའི་བར་དེར་མཚམས་བཞག་ནས། རྗེ་རིན་པོ་ཆེ། འཇམ་དབྱངས་དམར་སེར། རྩ་བའི་བླ་མའི་རྣམ་པ་རྣམས་རེས་མོས་ཀྱིས་གང་གསལ་བ་དེ་
ལ་སེམས་གཟུང། གསོལ་བ་འདེབས་ཞེས་འདོད་པ་གསོལ་བ་ཡིན། དམིགས་རིམ་དང་པོ་ནས་ལྔ་པའི་བར་གྱི་མི་འདྲ་བའི་ཁྱད་པར་རྣམས་བློ་ལ་ངེས་པར་བྱས་ཏེ་དམིགས་པ་བྱེད། དམིགས་སྐོར་ལྔ་པའི་དམིགས་པ་དང་སྦྲགས་ཏེ་དམིགས་བརྩེམ་འབུམ་བཟླ་བའི་
དབང་དུ་གཏང་ན། ཐུན་དང་པོ་ལ་གོང་གི་དམིགས་པ་ལྔ་ལས་སྔ་མ་བཞི་པོ་ལན་རེ་བྱས་ཏེ། དེ་ནས་དམིགས་པ་ལྔ་པ་འདི་ཤ་སྟག་བྱེད་བཞིན་གྲངས་གསོག་མ་མཐའ་དམིགས་པ་འདི་དང་སྦྲགས་ནས་དམིགས་བརྩེ་མ་ལན་བདུན་རེ་ངེས་པར་འདོན་དགོས་གསུངས་
གསུམ་པ་ལམ་ཡོངས་རྫོགས་ལ་བྱིན་རླབས་སྤུངས་ཞུས་ཀྱི་ཚུལ་དུ་ཞུ་བ་ནི། ལམ་ཡོངས་རྫོགས་ཀྱི་ཤར་སྒོམ་བྱེད་པར་གསུངས་པས་ཡོན་ཏན་གཞི་གྱུར་མ་ལྟ་བུའམ། ཡང་ན། ཁོ་བོའི་དགའ་ལྷ་རྒྱས་ཕར་ཤར་སྒོམ་བྱ་ཚུལ་ཚིགས་བཅད་གསར་རྩོམ་ཡོད་པ་འདིའི་སྟེང་
ནས་བྱ། རབ་ལམ་རིམ་སོགས་ལ་མྱོང་བ་བཏོན། མ་མཐའ་འདི་ལྟ་བུའི་སྒོ་ནས་ཤར་སྒོམ་མདོར་བསྡུས་རེ་བྱས་ན་ལམ་ཡོངས་རྫོགས་ལ་བག་ཆགས་འཇོག་ཐུབ་པའི་ཁྱད་ཡོད། དེ་ལྟར་མ་ལྕོགས་ན། ཐོས་བསམ་སྒོམ་པའི་ཤེས་རབ་འཕེལ་དུ་གསོལ། །ཞེས་སོགས་
ཚིགས་བཅད་གཉིས་བརྗོད་དེ་ཅུང་བསྡུས་པའི་ཚུལ་དུ་བྱས་ཆོག་གསུངས། གསུམ་པ་ཚོགས་ཞིང་བསྡུ་བ་ནི། ཚོགས་ཞིང་གཞན་གསལ་བཏབ་ཡོད་ན་དེ་རྣམས་དང་སྲས་གཉིས་བཅས་རྗེ་རིན་པོ་ཆེ་ལ་ཐིམ། འཁོར་གཞན་གསལ་མེད་ན་སྲས་གཉིས་རྗེ་ལ་ཐིམ་

[033A]༄༅། །སེང་ཁྲི་པད་ཟླ་སོགས་ཀྱང་རྗེའི་སེང་ཁྲི་པད་ཟླ་ལ་ཐིམ། རང་གི་ལུས་ཀྱི་དབུས་སུ་རྩ་དབུ་མ་དང། སྙིང་པདྨ་འདབ་བརྒྱད་དུ་གསལ་བ་ལ། དཔལ་ལྡན་རྩ་བའི་གསོལ་འདེབས་དང་པོའི་ཚེ་རྗེ་བླ་མ་ཇེ་ཆུང་ཇེ་ཆུང་གིས་མཐར་
རྒྱ་སྲན་ཙམ་དུ་གྱུར་པ་སྙིང་པདྨ་འདབ་བརྒྱད་ཀྱི་དབུས་སུ་བྱོན་ཏེ་པདྨ་བུམ་སྐུ་ཁ་བསྡུ་བ་སོགས་བྱེད་པ་ནི་ཐུན་མོང་བ་དང། འདིའི་སྟེང་ཐུན་མོང་མ་ཡིན་པ་ནི། སྲས་ཀྱི་ཐུ་བོ་གཉིས་རྗེ་བླ་མའི་སྐུ་དཔུང་གཡས་གཡོན་གྱི་ཐད་ནས་ཐིམས་པ་རྗེའི་ཕྱག་གི་པད་
སྡོང་གཡས་གཡོན་གྱི་སྟེང་དུ་སྤྱན་རས་གཟིགས་དང་ཕྱག་རྡོར་དུ་གྱུར་པའི་རྗེ་རིགས་གསུམ་མར་གསལ་བ་དཔལ་ལྡན་རྩ་བའི་སོགས་ཀྱི་གསོལ་འདེབས་ལན་དང་པོའི་ཚེ་རང་གི་སྤྱི་བོར་བྱོན་ཏེ་རང་དང་ཁ་བལྟ་ཕྱོགས་མཐུན་པར་བཞུགས། རང་གི་སྙིང་རྩ་
འདབ་བརྒྱད་ཀྱི་ཚུལ་དུ་གསལ་བ་རླུང་ནང་དུ་འདུ་བ་ལ་ཕན་ཕྱིར་རྩ་དབུ་མའི་ནང་དུ་ཡོད་པར་བསམ། འདིར་དཔལ་ལྡན་ཞེས་པ་སྔགས་ཀྱི་ཆོས་སྐད་ཐུན་མོང་མ་ཡིན་པ་སྟེ་སྒྱུ་འོད་ཟུང་འཇུག་གི་དཔལ་དང་ལྡན་པ་ལ་བྱེད། དཔལ་ལྡན་རྩ་བའི་ལན་གཉིས་པའི་
སྐབས་རྗེ་བླ་མའི་ཁྲི་པད་ཚངས་བུག་ནས་སྙིང་ཁའི་རྩ་འདབ་ལ་དབྱེར་མེད་དུ་ཐིམས་པ་པདྨ་འདབ་བརྒྱད་དུ་གྱུར། ཟླ་ཉིའི་གདན་ཀྱང་སྙིང་ཁའི་མི་ཤིགས་པའི་ཐིག་ལེ་སྟེང་དཀར་འོག་དམར་ཁ་སྦྱོར་གྱི་རྣམ་པ་ཅན་ལ་ཐིམས་པས་ཉི་ཟླའི་གདན་དུ་གྱུར། རྗེ་བླ་མ་ཡང་
དབུ་མའི་ནང་ནས་མར་བྱོན་ཏེ་ཐིག་ལེའི་དབུས་སུ་རང་གི་རླུང་སེམས་ཧཱུཾ་ཡིག་དཀར་ལ་དམར་བའི་མདངས་ཅན་དུ་གསལ་བ་དེ་ལ་ཐིམ། དེ་འོད་དུ་ཞུ་ནས་ཤིན་ཏུ་ཕྲ་བའི་གཉུག་མའི་རླུང་དེས་ཉེར་ལེན་དང། བླ་མའི་སྐུ་དེས་ལྷན་ཅིག་བྱེད་རྐྱེན་བྱས་པ་ལ་བརྟེན་ནས་

[033B] སྐུ་མདོག་དཀར་པོར་བཞེངས་ཀྱང་ཆོག་འདི་དཀར་པོར་བྱེད་པ་སྒྲུབ་གཞི་སྲོག་འཛིན་གྱི་རླུང་ཁ་དོག་དཀར་བས་ཡིན། ཤིན་ཏུ་ཕྲ་བའི་སེམས་དེས་ཉེར་
ལེན་དང། བླ་མའི་ཐུགས་དེས་ལྷན་ཅིག་བྱེད་རྐྱེན་བྱས་པ་ལ་བརྟེན་ནས་ཤིན་ཏུ་ཕྲ་བའི་སེམས་དེ་ཐུགས་ངག་པ་བདེ་ཆེན་འོད་གསལ་ཆོས་ཀྱི་སྐུར་གྱུར། རླུང་དེའི་གདངས་ཤིན་ཏུ་ཕྲ་བའི་ངག་དེས་ཉེར་ལེན་དང། བླ་མའི་གསུང་དེས་ལྷན་ཅིག་བྱེད་རྐྱེན་བྱས་པ་
ལ་བརྟེན་ནས་ཤིན་ཏུ་ཕྲ་བའི་ངག་གསུང་རྡོ་རྗེར་གྱུར། དེ་ལྟར་བླ་མ་ཡི་དམ་རང་སེམས་གསུམ་ངོ་བོ་དབྱེར་མི་ཕྱེད་པའི་སྐུ་ཐུགས་ཟུང་འཇུག་ངེས་པ་ལྔ་ལྡན་འབྲས་དུས་ཀྱི་ལོངས་སྐུ་དངོས་དེ་ངའོ་སྙམ་དུ་ང་རྒྱལ་བྱ་བ་སྒྱུ་ལུས་ནང་ལྡང་གི་དམིགས་པ་སྐྱོང་ཚུལ་
ཡིན། སྐབས་འདིའི་སྒྱུ་ལུས་པའི་སྐུ་གསང་བདེ་འཇིགས་གསུམ་གང་ལ་མོས་པ་དེར་བཞེངས་ཀྱང་ཆོག་བླ་མ་ཆོད་སྐབས་རྡོ་རྗེ་འཆང་དུ་བཞེངས་པ་ཡིན། བདེ་མཆོག་ཏུ་བཞེངས་ན་ཡུམ་སྐུ་མདོག་དམར་པོ་བྱེད་དགོས་པ་བདེ་མཆོག་གི་སྒོས་ཆོས་ཡིན། ད་
དུང་འདི་ལ་བརྟེན་ནས་འོད་གསལ་དང་སྒྱུ་ལུས་བསྒྲུབ་ཚུལ། རྡོ་རྗེའི་བཟླས་པ། བསྲེ་བ་སྐོར་དགུ་སོགས་ཀྱང་སྦྱར་དུ་རུང། འོན་ཀྱང་སྦྱར་ཆེས་ན། ཙཱུ་ཏའི་ཡུལ་དུ་ཕྱིན་པ་ན། །རྐང་གཉིས་པ་ལ་མིར་མི་རྩི། །ཞེས་པ་ལྟར་འགྱུར་དུ་དོགས་པས་རེ་ཞིག་
དེ་ཙམ་གྱིས་ཆོག་པར་ཞུས་གསུངས། དགའ་ལྡན་གྱི་ཞིང་ནས་བྱམས་མགོན་གྱི་ཐུགས་ཀའི་རྗེ་བླ་མ་དང་རང་གི་སྙིང་ཁའི་རྗེ་བླ་མའི་བར་སྤྲིན་དཀར་པོའི་ཐག་པ་ཕྲ་མོ་མ་ཆད་པར་རྒྱུན་དུ་གསལ་འདེབས་པ་འཕོ་བའི་མན་ངག་ཟབ་གནད་ཅན་ཡིན། དེ་ནས་

[034A]༄༅། །དཔལ་ལྡན་རྩ་བའི་ལན་གསུམ་པ་བརྗོད་དེ་སྙིང་པདྨ་འདབ་བ་རྒྱད་ཁ་ཟུམ་པའི་ཕྱི་ནས་དམིགས་བརྩེ་མ་དང་སྔགས་ཕྲེང་གི་ཐག་པས་དཀྲི་པ་སོགས་ཆོག་སྒྲིགས་ལྟར་བྱ། སྙིང་གི་རྩེ་མོར་རྡོ་རྗེ་རྩེ་ལྔ་པ་ཕྱེད་པ་ཤིན་ཏུ་ལྕི་བ་
རི་རབ་ལྟ་བུས་ལྕི་ཡོར་གྱིས་མནན་པར་བསམས་ན་སྙིང་རླུང་མི་འཇུག་པའི་ཁྱད་ཡོད། བར་ཆད་སྲུང་པའི་ཕྱིར་སྙིང་པདྨ་བུམ་སྐུ་དང་རྩ་དབུ་མའི་ནང་གི་བར་སྟོང་སྤྱི་གཙུག་མན་ཐམས་ཅད་ཀྱང་དམིགས་བརྩེ་མ་དང། ཨ་ར་པ་ཙ་དང་དཧི་ཥྵི་
ཁེངས་ཏེ་བུག་སྟོང་ཕྲ་མོ་ཙམ་ཡང་མེད་པར་བསམ། དེ་ནས་རྒྱལ་མཆོག་བསྐལ་བཟང་གི་དགའ་ལྷའི་ཁྲིད་ཡིག་ཏུ་གསུངས་པའི་དགའ་ལྡན་ལྷ་བརྒྱ་མའི་སྨོན་ལམ། དེ་ལྟར་དངོས་གྲུབ་མ་ལུས་ཞེས་སོགས་ཡོད་པ་འདི་བཏོན། གཞན་ཡང། དཔལ་ལྡན་
ས་གསུམ་མའི་སྨོན་ལམ་དེང་བརྩམས་མ་དང། ཚེ་རབས་ཀུན་ཏུ་སོགས། ལམ་རིམ་སྨོན་ལམ། དགེ་ལྡན་བསྟན་པ་རྒྱས་པའི་སྨོན་ལམ་སོགས་བསྔོ་སྨོན་གྱི་རྒྱས་འདེབས་ནན་ཏན་བྱ་གསུངས། དེ་ནས་ཐུན་མཚམས་སུའང་བཟའ་བཏུང་གི་ཚེ་ཁ་
ཟས་རྣམས་བདུད་རྩིར་བྱིན་བརླབས་ཏེ་སྙིང་ཁའི་རྗེ་བླ་མ་ལ་ཕུལ་བར་མོས། ཆོས་གོས་རྣམ་གསུམ་སོགས་གྱོན་པ་ཡང་སྙིང་ཁའི་བླ་མ་ལ་ཕུལ་བར་བསམ། སྒོ་གསུམ་གྱི་བྱ་བ་གང་བྱས་ཐམས་ཅད་སྙིང་ཁའི་རྗེ་བླ་མ་དེ་ཉིད་དཔང་པོའི་ཚུལ་དུ་བྱེད་པ་
ལས་བག་མེད་པའི་རིགས་མི་བྱེད་པ་དང། མི་གཞན་གྱིས་རང་ལ་ཕྱག་འཚལ་བ་ལྟ་བུའི་ཚེའང་སྙིང་ཁའི་རྗེ་བླ་མ་ལ་འཚལ་བར་མོས་པ། གཞན་ལ་ཕར་ཕྱག་དབང་གནང་བ་དང། བཀའ་བསྒོ་བྱེད་པ། སྲུང་མདུད་སྦྱིན་པ་ཚུན་ཆད་སྙིང་ཁའི་རྗེ་བླ་མའི་ཡིན་

[034B] མ་མཐའ་བསོད་ནམས་ཟད་ཡོང་སྙམ་པའི་སྙིང་ཆུང་ཆུང་ཡང་བྱེད་མི་དགོས། དགེ་སྦྱོར་ཐམས་ཅད་ཀྱི་སྲོག་གཅིག་པུ་བླ་མའི་རྣལ་འབྱོར་འདི་ལྟ་བུ་ཉམས་སུ་བླངས་ན་གཏན་གྱི་འདུན་མ་
རླབས་པོ་ཆེ་མྱུར་དུ་འགྲུབ་ཅིང། ལྷག་པར་དགའ་ལྡན་ལྷ་བརྒྱ་མའི་བླ་མའི་རྣལ་འབྱོར་འདི་ནི་ཤིན་ཏུ་ལག་ཏུ་བླང་བདེ་ལ། བླ་མའི་མན་ངག་དང་སྦྱར་བའི་ཟབ་གནད་ཀྱང་ཁྱད་པར་ཅན་ཡོད་པས་རང་ཅག་རྣམས་ཀྱིས་ཅིས་ཀྱང་འདི་ལ་བརྩོན་པ་དྲག་པོའི་སྒོ་ནས་ཉམས་
སུ་བླངས་ཏེ་དལ་འབྱོར་གྱི་རྟེན་ལ་སྙིང་པོ་མཆོག་ཏུ་ལོན་པ་ཞིག་ངེས་པར་བྱེད་དགོས་པ་ཡིན། དེ་ལྟ་བུའི་གདམས་པ་ཡང་ཁྲིད་ཡིག་དངོས་གྲུབ་ཀུན་འབྱུང་འདི་གའི་སྟེང་ནས་བདག་གི་དྲིན་ཅན་རྩ་བའི་བླ་མ་དོན་གྱི་སླད་དུ་མཚན་ནས་སྨོས་ཏེ་མཚན་བརྗོད་པར་དཀའ་བ་
སྒོ་མང་མཁན་ཆེན་རྡོ་རྗེ་འཆང་མཁྱེན་རབ་བསྟན་པ་ཆོས་འཕེལ་དཔལ་བཟང་པོའི་ཞལ་སྔ་ནས་ཁྲིད་རྒྱུན་དང་མན་ངག་ཞལ་ཤེས་ཡོངས་སུ་རྫོགས་པ་ལེགས་པར་ཐོབ། གཞན་དུ་དགའ་ལྷ་རང་གི་རྩ་ཚིག་གི་སྟེང་ནས་ཀྱང་བཀྲ་ཤིས་ལྷུན་པོའི་ཐོས་བསམ་གླིང་མཁན་པོ་
རིན་པོ་ཆེ། ལུང་རྟོགས་ཀྱི་ཡོན་ཏན་སྤྱི་དང། ཁྱད་པར་དུ་ཟབ་མོའི་ལྟ་བའི་སྒོ་ནས་གྲུབ་པའི་གོ་འཕང་མཐོན་པོར་གཤེགས་པའི་བདག་ཉིད་ཆེན་པོར་གྱུར་པ་རྩ་བའི་བླ་མ་འཇམ་དཔལ་དཀོན་མཆོག་ཆོས་འཕེལ་གྱི་ཞལ་སྔ་ནས་ཟབ་ཁྲིད་མན་ངག་རྣམས་ལེགས་པར་
ཐོབ་པ་ཡིན་གསུངས། གང་ཞུས་པ་དེ་དག་ཚང་མས་ཕྱག་ལེན་ལ་ཐེབས་པ་ཞིག་ཅིས་ཀྱང་ནས་བཀའ་དྲིན་སྐྱོང་བར་ཞུ། བདག་གིས་ཇི་སྙེད་བསགས་པའི་དགེ་བ་འདིས། །ཞེས་སོགས་དགྱེས་བཞིན་དུ་འདོམས་པར་མཛད་དོ། །དེ་ནས་སློབ་མ་རྣམས་ཀྱིས་ཕྱག་བཞེས་

[035A]༄༅། །ལྟར་མཎྜལ་ཚིགས་བཅད་དང་བཅས་པ་དང། བླ་སློབ་ལྷན་ཅིག་པས་རིང་འབད་མ། མདོར་ན་དཔལ་ལྡན་བླ་མའི། ཆོས་ཀྱི་རྒྱལ་པོ། བདག་དང་གཞན་གྱི་སོགས་གསུངས་ནས་བསྟན་པ་དང་འགྲོ་བའི་དོན་དུ་ཐུགས་སྨོན་
རྒྱ་ཆེན་པོའི་བཀའ་དྲིན་སྩལ་ཏོ། །དེ་ལྟར་དགའ་ལྡན་ལྷ་བརྒྱ་མའི་གསུང་བཤད་བརྗེད་བྱང་འདི་ནི། ཕ་བླ་མ་བཀའ་དྲིན་འཁོར་མེད་ཆེན་པོ་དེ་ཉིད་ཀྱི་དྲུང་ནས་ཟབ་རྒྱས་གདམས་པའི་བདུད་རྩི་མོད་མི་དམའ་བའི་སྐལ་བཟང་ཐོབ་ཀྱང། རྨོངས་རྟུལ། སྙོམ་
ལས། དོན་མིན་རྣམ་གཡེང་དུ་མའི་ཁུར་གྱིས་དུབ་པ་འདན་གྲྭ་སུ་དཧིའི་མིང་ཅན་གྱིས། རྣམ་འདྲེན་དམ་པ་ཉིད་ལས་འདིའི་ཟབ་ཁྲིད་ལན་ཁ་ཡར་ནོས་པའི་ཟིན་ཐོ་ལས་རང་བཟོ་མེད་པར། རབ་བྱུང་བཅུ་དྲུག་པའི་མེ་ཕག་ལོར་ལྷ་ཀླུ་དགའ་ཚལ་དུ་བྲིས་པ་
དྲིན་ཅན་བླ་མ་རྡོ་རྗེ་འཆང་གིས་ཚེ་རབས་ཀུན་ཏུ་དགྱེས་བཞིན་འརྗེས་སུ་འཛིན་ཅིང། བཀའ་བཞིན་སྒྲུབ་པའི་མཉེས་མཆོད་ཁོ་ནར་གཞོལ་ནུས་པའི་རྒྱུར་གྱུར་ཅིག། འགྲོ་དོན་འཕེལ།། དགེའོ།། །།



