
[001A] །བསྟན་བཅོས་མངོན་པར་རྟོགས་པའི་རྒྱན་འགྲེལ་པ་དང་བཅས་པའི་མཐའ་དཔྱོད་ལེགས་པར་བཤད་པ་པདྨ་དཀར་པོའི་འཕྲེང་བ་ཞེས་བྱ་བ་མཁས་གྲུབ་བསྟན་པ་དར་རྒྱས་ཀྱི་གསུང་རྒྱུན་སྐབས་གཉིས་པ་བཞུགས་སོ།།

[001B] །རྣམ་པ་ཐམས་ཅད་མཁྱེན་པ་ཉིད་རྟོགས་པ་ནི་ལམ་ཤེས་པ་ཉིད་ཡོངས་སུ་ཤེས་པ་མེད་ན་མེད་པས་ལམ་ཤེས་པ་ཉིད། ཅེས་པའི་སྐབས་སུ། རྣམ་མཁྱེན་བཤད་ཟིན་པའི་རྗེས་སུ་ལམ་ཤེས་འཆད་པའི་རྒྱུ་མཚན་ཡོད་དེ། རྣམ་མཁྱེན་
ཐོབ་པ་ལ་ལམ་ཤེས་བསྒོམ་པ་སྔོན་དུ་འགྲོ་དགོས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། འདིའི་སྐབས་སུ་མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག། རྣམ་མཁྱེན་བཤད་ཟིན་པའི་རྗེས་སུ་ལམ་ཤེས་འཆད་པའི་རྒྱུ་མཚན་ཡོད་དེ། རྣམ་མཁྱེན་
ཐོབ་པ་ལ་ལམ་ཤེས་སྔོན་དུ་འགྲོ་དགོས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར་ཟེར་ན། འོ་ན། རྣམ་མཁྱེན་ཐོབ་པའི་གང་ཟག་ཡིན་ན། ལམ་ཤེས་སྔོན་དུ་སོང་བས་ཁྱབ་པར་ཐལ། ཁྱོད་ཀྱི་གཞུང་གི་སྦྱོར་བ་དོན་སྦྱོར་རྣམ་དག་ཡིན་པའི་ཕྱིར། འདོད་ན། ལམ་
ཤེས་ཀྱི་རྒྱུར་གྱུར་པའི་སངས་རྒྱས་འཕགས་པ་ཆོས་ཅན། དེར་ཐལ། དེའི་ཕྱིར། དེར་ཐལ། སངས་རྒྱས་འཕགས་པ་ཡིན་པའི་ཕྱིར། འདོད་མི་ནུས་ཏེ། ལམ་ཤེས་ཀྱི་རྒྱུ་ཡིན་པའི་ཕྱིར། ཁ་ཅིག། རང་རྒྱུད་ལ་ལྡན་པའི་གང་ཟག་གི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་
ཤེས་རབ་ཀྱིས་དངོས་སུ་ཟིན་པའི་ཐེག་ཆེན་གྱི་མངོན་པར་རྟོགས་པ། ལམ་ཤེས་ཀྱི་མཚན་ཉིད་ཟེར་ན། སྟོང་ཉིད་མངོན་སུམ་དུ་རྟོགས་པའི་བྱང་སེམས་ཚོགས་ལམ་པའི་རྒྱུད་ཀྱི་ཡིད་ཀྱི་རྣམ་པར་ཤེས་པ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་

[002A] །ཅན་དེ་ཡིན་པའི་ཕྱིར། དེར་ཐལ། སྟོང་ཉིད་མངོན་སུམ་དུ་རྟོགས་པའི་བྱང་སེམས་ཚོགས་ལམ་པ་ཡོད་པའི་ཕྱིར། འདོད་ན། ཐེག་ཆེན་འཕགས་པའི་རྒྱུད་ཀྱི་མཁྱེན་པ་ཡིན་པར་ཐལ། ལམ་ཤེས་ཡིན་པའི་ཕྱིར། འདོད་མི་ནུས་ཏེ། ཆོས་ཅན་
དེ་ཡིན་པའི་ཕྱིར། ཁ་ཅིག། སྟོང་ཉིད་མངོན་སུམ་དུ་རྟོགས་པའི་ཤེས་རབ་དང་སྙིང་རྗེ་ཆེན་པོ་གཉིས་ཀྱིས་དངོས་སུ་ཟིན་པའི་ཐེག་ཆེན་འཕགས་པའི་མཁྱེན་པ། ལམ་ཤེས་ཀྱི་མཚན་ཉིད་ཟེར་ན། བདེན་འཛིན་མངོན་འགྱུར་དུ་རྒྱུད་ལ་ལྡན་པའི་བྱང་སེམས་མཐོང་ལམ་
པའི་རྒྱུད་ཀྱི་མཁྱེན་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། འདོད་ན། སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་
དེ་ཡིན་པའི་ཕྱིར། ཁ་ཅིག། རང་རྒྱུད་ལ་ལྡན་པའི་གང་ཟག་གི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་དང་ཐེག་ཆེན་སེམས་བསྐྱེད་གཉིས་ཀྱིས་ཟིན་པའི་ཐེག་ཆེན་འཕགས་པའི་མཁྱེན་པ། ལམ་ཤེས་ཀྱི་མཚན་ཉིད་ཟེར་ན། ཐེག་ཆེན་མཐོང་ལམ་བར་ཆད་
མེད་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་ཐལ། འདོད་པའི་ཕྱིར། འདོད་ན། དེ་ཆོས་ཅན། ཁྱོད་ཀྱི་རྒྱུད་ལ་ཐེག་

[002B] ཁྱོད་སྟོང་ཉིད་མངོན་སུམ་དུ་རྟོགས་པའི་སློབ་པ་ཡིན་པའི་ཕྱིར། ཁ་ཅིག། སྟོང་ཉིད་མངོན་སུམ་དུ་རྟོགས་པའི་ཤེས་རབ་དང་སྙིང་རྗེ་ཆེན་པོ་གཉིས་ཀྱིས་ཟིན་པའི་བྱང་སེམས་འཕགས་པའི་མཁྱེན་པ། སྐབས་གཉིས་པའི་དངོས་བསྟན་བསྟན་བྱའི་གཙོ་བོར་
གྱུར་པའི་ལམ་ཤེས་ཀྱི་མཚན་ཉིད་ཟེར་ན། ལམ་ཤེས་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ལམ་ཤེས་ཉིད་ཀྱིས་འཇིག་རྟེན་དོན་སྒྲུབ་མཛད་པ་གང། །ཞེས་པའི་དངོས་བསྟན་བསྟན་བྱའི་གཙོ་བོར་གྱུར་པའི་ལམ་ཤེས་ཡིན་པའི་ཕྱིར། དེར་ཐལ། རྣམ་མཁྱེན་
དེ་གང་དང་ཡང་དག་ལྡན་པས་ཐུབ་རྣམས། ཞེས་པའི་དངོས་བསྟན་བསྟན་བྱའི་གཙོ་བོར་གྱུར་པའི་རྣམ་མཁྱེན་ཡིན་པའི་ཕྱིར། རྩ་བར་འདོད་ན། དེ་ཆོས་ཅན། ཁྱོད་བྱང་སེམས་འཕགས་པའི་མཁྱེན་པ་མ་ཡིན་པར་ཐལ། ཁྱོད་རྒྱུད་ལ་ལྡན་པའི་སངས་རྒྱས་འཕགས་པ་ཡོད་པའི་ཕྱིར་
ཁ་ཅིག། སྐབས་གཉིས་པའི་དངོས་བསྟན་བསྟན་བྱའི་གཙོ་བོར་གྱུར་པའི་འབྲས་བུ་ལམ་ཤེས་ཡོད་ཟེར་ན། དེ་མེད་པར་ཐལ། རྣམ་མཁྱེན་འབྲས་བུ་ལམ་ཤེས་སུ་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་སྐབས་གཉིས་པའི་གཞུང་ཚིག་མེད་པའི་ཕྱིར། དེར་ཐལ། སྐབས་
གཉིས་པའི་གཞུང་ཚིག་ཡིན་ན། དེ་མ་ཡིན་དགོས་པའི་ཕྱིར་རང་ལུགས་ལ། སྟོང་ཉིད་མངོན་སུམ་དུ་རྟོགས་པའི་ཤེས་རབ་དང། སྙིང་རྗེ་ཆེན་པོ་གཉིས་ཀྱིས་ཟིན་པའི་ཐེག་ཆེན་འཕགས་པའི་མཁྱེན་པ། ལམ་ཤེས་ཀྱི་མཚན་ཉིད། དེ་ལ་ངོ་བོའི་སྒོ་ནས་དབྱེ་ན། རྒྱུ་ལམ་ཤེས་དང་
འབྲས་བུ་ལམ་ཤེས་གཉིས། དང་པོ་དང་བྱང་སེམས་འཕགས་པའི་མཁྱེན་པ་གཉིས་དོན་གཅིག། ཕྱི་མ་དང་རྣམ་མཁྱེན་གཉིས་དོན་གཅིག། རྟོགས་རིགས་ཀྱི་སྒོ་ནས་དབྱེ་ན། ཉན་ཐོས་ཀྱི་ལམ་ཤེས་པའི་ལམ་ཤེས། རང་རྒྱལ་གྱི་ལམ་ཤེས་པའི་ལམ་ཤེས། ཐེག་ཆེན་གྱི་ལམ་ཤེས་

[003A]༄༅། །པའི་ལམ་ཤེས་དང་གསུམ། གསུམ་པ་རྩོད་པ་སྤོང་བ་ལ་ཁ་ཅིག། རྣམ་མཁྱེན་ཐོབ་པའི་གང་ཟག་ཡིན་ན། ལམ་ཤེས་སྔོན་དུ་སོང་བས་ཁྱབ་པར་ཐལ། དེ་ཡིན་ན། ལམ་ཤེས་བསྒོམ་པ་སྔོན་དུ་སོང་བའི་གང་ཟག་ཡིན་དགོས་པའི་ཕྱིར་ཟེར་ན་མ་ཁྱབ་
འོ་ན༑ རང་གི་འབྲས་སྐྱབས་མཐར་ཐུག་བསྒོམ་བྱའི་གཙོ་བོར་བྱས་ནས་བསྒོམ་པའི་བྱང་སེམས་ཚོགས་ལམ་པ་མེད་པར་ཐལ། རང་གི་འབྲས་སྐྱབས་མཐར་ཐུག་ཏུ་གྱུར་བའི་རྣམ་མཁྱེན་བསྒོམ་བྱའི་གཙོ་བོར་བྱས་ནས་བསྒོམ་པའི་བྱང་སེམས་ཚོགས་ལམ་པ་མེད་པའི་ཕྱིར། མ་གྲུབ་
ན༑ རང་གི་འབྲས་སྐྱབས་མཐར་ཐུག་ཏུ་གྱུར་པའི་རྣམ་མཁྱེན་སྒོམ་པ་པོའི་གང་ཟག་ཡིན་ན། རང་གི་འབྲས་སྐྱབས་མཐར་ཐུག་ཏུ་གྱུར་བའི་རྣམ་མཁྱེན་སྔོན་དུ་སོང་བས་ཁྱབ་པར་ཐལ། ལམ་ཤེས་བསྒོམ་བྱའི་གཙོ་བོར་བྱས་ནས་བསྒོམ་པའི་གང་ཟག་ལ་དེའི་ཕྱིར། རྟགས་ཁས་
འདོད་ན། དེ་འདྲའི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། རྩ་བར་འདོད་མི་ནུས་ཏེ། རང་གི་འབྲས་སྐྱབས་མཐར་ཐུག་ཏུ་གྱུར་པའི་རྣམ་མཁྱེན་ཐོབ་བྱའི་གཙོ་བོར་བྱས་ནས་དོན་དུ་གཉེར་བའི་བྱང་སེམས་ཚོགས་
ལམ་པ་ཡོད་པའི་ཕྱིར། ཁ་ཅིག། ལམ་ཤེས་ཡིན་ན། རང་རྒྱུད་ལ་ལྡན་པའི་གང་ཟག་གི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པས་ཁྱབ་པར་ཐལ། རྣམ་བཤད་ལས་དེ་ལྟར་བཤད་པའི་ཕྱིར་ཟེར་ན་སྐྱོན་མེད་དེ། དེས་ལམ་ཤེས་ཀྱི་མཚན་གཞིར་གྱུར་པའི་
བྱང་སེམས་འཕགས་པའི་མཁྱེན་པ་ཙམ་ཞིག་བསྟན་པ་ཡིན་པའི་ཕྱིར། ཁ་ཅིག། སྐབས་གཉིས་པའི་དངོས་བསྟན་བསྟན་བྱའི་གཙོ་བོར་བྱུང་བའི་ལམ་ཤེས་ཡིན་ན། རྒྱུ་ལམ་ཤེས་ཡིན་དགོས་པར་ཐལ། འབྲས་བུ་ལམ་ཤེས་དངོས་བསྟན་བསྟན་བྱའི་གཙོ་བོར་བྱས་ནས་

[003B] འདོད་ན། ལམ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། རྣམ་མཁྱེན་སྐབས་དང་པོའི་དངོས་བསྟན་བསྟན་བྱའི་གཙོ་བོར་གྱུར་པའི་རྣམ་མཁྱེན་ཡིན་པའི་ཕྱིར། དེར་ཐལ། དོན་མངོན་པར་རྟོགས་པ་བརྒྱད་པོ་མངོན་རྟོགས་རྒྱན་གྱི་དངོས་
བསྟན་བསྟན་བྱའི་གཙོ་བོ་ཡིན་པའི་ཕྱིར། དེར་ཐལ། མངོན་རྟོགས་རྒྱན་གྱིས་རྒྱས་འབྲིང་བསྡུས་གསུམ་གྱི་རྗོད་བྱེད་སྐབས་བརྒྱད་དང་བརྗོད་བྱ་དངོས་པོ་བརྒྱད་དུ་བྱེ་བའི་སྒོ་ནས་གཏན་ལ་བབ་པའི་ཕྱིར། ཁ་ཅིག། འབྲས་བུ་ལམ་ཤེས་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་སྐབས་གཉིས་པའི་
གཞུང་ཚིག་ཡོད་པར་ཐལ། སངས་རྒྱས་ཀྱི་སའི་ཡོན་ཏན་མཐར་ཐུག་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་སྐབས་གཉིས་པའི་གཞུང་ཚིག་ཡོད་པའི་ཕྱིར་ཟེར་ན། མ་ཁྱབ། མ་གྲུབ་ན་དེར་ཐལ། སངས་རྒྱས་ཀྱི་སའི་རྣམ་དག་ཤིན་ཏུ་བ་དངོས་བསྟན་བསྟན་བྱའི་གཙོ་བོར་བྱས་ནས་སྟོན་པའི་སྐབས་
གཉིས་པའི་གཞུང་ཚིག་ཡོད་པའི་ཕྱིར། དེར་ཐལ། སངས་རྒྱས་རྣམ་ཀུན་ཤིན་ཏུ་བ། །ཅེས་གསུངས་པའི་ཕྱིར་ཟེར་ན། འོ་ན། སངས་རྒྱས་ཀྱི་སའི་ཡོན་ཏན་མཐར་ཐུག་ཡིན་ན། འབྲས་བུ་ལམ་ཤེས་ཡིན་དགོས་པར་ཐལ། ཁྱོད་ཀྱི་རྩ་བའི་ཐལ་འགྱུར་ལ་ཁྱབ་འབྲེལ་ཡོད་པའི་ཕྱིར། འདོད་མི་ནུས་སོ། ལྷ་རྣམས་རུང་བར་
བྱ་བའི་ཕྱིར། ཞེས་སོགས་ལ། སྐབས་འདིར་བསྟན་གྱི་ལམ་ཤེས་ཀྱི་ཡན་ལག་ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། ཁྱོད་ལ་དབྱེ་ན་དེར་གྱུར་བའི་རྣམ་པ་ལྔ་ཡོད་པའི་ཕྱིར། ཁ་ཅིག་སྐབས་འདིར་བསྟན་གྱི་ལམ་ཤེས་ཀྱི་ཡན་ལག་ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། བགེགས་མངོན་པའི་ང་རྒྱལ་མངོན་
འགྱུར་བ་དང་བྲལ་བ་དང། མཐུན་རྐྱེན་བྱང་ཆུབ་མཆོག་ཏུ་སེམས་བསྐྱེད་པ་སོགས་རྣམ་པ་ལྔ་ཡོད་པའི་ཕྱིར་ཟེར་ན། འོ་ན། བགེགས་མངོན་པའི་ང་རྒྱལ་མངོན་འགྱུར་བ་དང་བྲལ་བ་ཆོས་ཅན། ཁྱོད་རྒྱུད་ལྡན་གྱི་ཉན་ཐོས་མེད་པར་ཐལ། ཁྱོད་སྐབས་འདིར་བསྟན་གྱི་ལམ་ཤེས་ཀྱི་ཡན་ལག་ཡིན་པའི་ཕྱིར། དེར་ཐལ་
ཁྱོད་ཀྱི་སྦྱོར་བ་འཐད་པའི་ཕྱིར། འདོད་མི་ནུས་ཏེ། བགེགས་མངོན་པའི་ང་རྒྱལ་མངོན་འགྱུར་བ་བཅོམ་པའི་ཉན་ཐོས་དགྲ་བཅོམ་པ་ཡོད་པའི་ཕྱིར། དེར་ཐལ། དེ་སྤངས་པའི་ཉན་ཐོས་དགྲ་བཅོམ་པ་ཡོད་པའི་ཕྱིར། དེར་ཐལ། དགྲ་བཅོམ་པ་ཡིན་ན་ཉོན་སྒྲིབ་སྤངས་པས་ཁྱབ་པའི་ཕྱིར། གཞན་ཡང། མཐུན་རྐྱེན་བྱང་ཆུབ་

[004A]༄༅། །མཆོག་ཏུ་སེམས་བསྐྱེད་པ་ཆོས་ཅན། ཁྱོད་རྒྱུད་ལ་ལྡན་པའི་སངས་རྒྱས་འཕགས་པ་མེད་པར་ཐལ། ཁྱོད་སྐབས་འདིར་བསྟན་གྱི་ལམ་ཤེས་ཀྱི་ཡན་ལག་ཡིན་པའི་ཕྱིར། དེར་ཐལ། ཁྱོད་ཀྱི་སྦྱོར་བ་འཐད་པའི་ཕྱིར། འདོད་མི་ནུས་ཏེ། སངས་རྒྱས་འཕགས་པ་ཡིན་ན། མཐུན་རྐྱེན་བྱང་
ཆུབ་ཏུ་སེམས་བསྐྱེད་པས་ཁྱབ་པའི་ཕྱིར། ཁ་ཅིག། ལམ་ཤེས་ཀྱི་ཡན་ལག་ཡིན་ན། ལམ་ཤེས་ཀྱི་རྒྱུ་ཡིན་པས་ཁྱབ་ཟེར་ན། སེམས་ཅན་ཐམས་ཅད་ཀྱི་རྒྱུད་ལ་རང་བཞིན་གནས་རིགས་ཀྱིས་ཁྱབ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཡུལ་ངེས་པ་དང་ཁྱབ་པ་དང། །ཞེས་གསུངས་པའི་ཕྱིར། འདོད་མི་
ནུས་ཏེ། འདུས་མ་བྱས་ཡིན་པའི་ཕྱིར། ཁ་ཅིག། ལམ་ཤེས་ཀྱི་ཡན་ལག་དུ་གྱུར་པའི་འདུས་བྱས་ཡིན་ན། ལམ་ཤེས་ཀྱི་རྒྱུ་ཡིན་པས་ཁྱབ་ཟེར་ན། འོ་ན། རྒྱུ་ལམ་ཤེས་ཀྱི་ཡན་ལག་དུ་གྱུར་པའི་འདུས་བྱས་ཡིན་ན། རྒྱུ་ལ་མ་ཤེས་ཀྱི་རྒྱུ་ཡིན་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། རྒྱུ་ལམ་ཤེས་
ལ་བརྟེན་ནས་ཉོན་མོངས་སྤང་བྱའི་གཙོ་བོར་བྱས་ནས་མི་སྤོང་བའི་བྱེད་ལས་ཆོས་ཅན། དེར་ཐལ། དེའི་ཕྱིར། དེར་ཐལ། དེ་རྒྱུ་ལམ་ཤེས་ཀྱི་རང་བཞིན་གྱི་ཡན་ལག་ཡིན་པའི་ཕྱིར། དེར་ཐལ། རང་བཞིན་དང་ནི་དེ་ཡི་ལས། །ཞེས་གསུངས་པའི་ཕྱིར། འདོད་མི་ནུས་ཏེ། དེའི་བྱེད་ལས་ཡིན་པའི་ཕྱིར། ཁ་ཅིག་
ལམ་ཤེས་ཀྱི་ཡན་ལག་ཡིན་ན། སྐབས་འདིར་བསྟན་གྱི་ལམ་ཤེས་ཀྱི་ཡན་ལག་ཡིན་པས་ཁྱབ་ཟེར་ན། སངས་རྒྱས་འཕགས་པའི་ཐུགས་རྒྱུད་ཀྱི་ལམ་ཤེས་ཀྱི་ཡན་ལག་ཏུ་སྦྱར་པའི་སྟོང་ཉིད་རྟོགས་པའི་ཤེས་རབ་ཆོས་ཅན། དེར་ཐལ། དེའི་ཕྱིར། དེར་ཐལ། སངས་རྒྱས་འཕགས་པའི་རྒྱུད་ཀྱི་ལམ་
ཤེས་ཀྱི་ཡན་ལག་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། སངས་རྒྱས་འཕགས་པའི་ཐུགས་རྒྱུད་ཀྱི་ལམ་ཤེས་དེ་ཡན་ལག་ཅན་གྱི་ལམ་ཤེས་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། ལམ་ཤེས་རྫོགས་བྱེད་ཀྱི་ཆ་ཤས་སུ་གྱུར་པའི་སེམས་དཔའི་
ཡོན་ཏན་ལམ་ཤེས་ཀྱི་ཡན་ལག་གི་མཚན་ཉིད་ཟེར་ན། ཐེག་ཆེན་ལམ་དུ་འཇུག་ཁ་མའི་གང་ཟག་གི་རྒྱུད་ཀྱི་ལྷག་བསམ་རྣམ་དག་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དེ་ལམ་ཤེས་ཀྱི་ཐུན་མོང་མ་ཡིན་པའི་རྒྱུ་ཡིན་པ་གང་ཞིག། ལམ་ཤེས་ཀྱི་ཡན་ལག་ཡིན་ན་ལམ་ཤེས་ཐོབ་

[004B] འདོད་མི་ནུས་ཏེ། ཐེག་ཆེན་ལམ་དུ་འཇུག་ཁ་མའི་རྒྱུད་ཀྱི་ཡོན་ཏན་ཡིན་པའི་ཕྱིར། ཁ་ཅིག། ལམ་ཤེས་རྫོགས་བྱེད་ཀྱི་ཆ་ཤས་སུ་གྱུར་བའི་སེམས་དཔའི་ཡོན་ཏན། སྐབས་འདིར་དངོས་བསྟན་བསྟན་བྱའི་གཙོ་བོར་གྱུར་བའི་ལམ་ཤེས་ཀྱི་ཡན་ལག་
གི་མཚན་ཉིད་ཟེར་ན། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་ཐེག་ཆེན་སྦྱོར་ལམ་ཆོས་མཆོག་སྐད་ཅིག་ཐ་མའི་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། དེ་ལམ་ཤེས་རྫོགས་བྱེད་གང་ཞིག། སེམས་དཔའི་ཡོན་ཏན་ཡིན་པའི་ཕྱིར། འདོད་མི་ནུས་ཏེ། ཆོས་ཅན་
དེ་ཡིན་པའི་ཕྱིར། གཞན་ཡང། ལམ་ཤེས་རྫོགས་བྱེད་ཀྱི་རྒྱུར་གྱུར་པའི་སྐབས་འདིར་དངོས་བསྟན་བསྟན་བྱའི་གཙོ་བོར་གྱུར་པའི་ལམ་ཤེས་ཀྱི་ཡན་ལག་ཆོས་ཅན། མཚན་ཉིད་དེར་ཐལ། མཚན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ལམ་ཤེས་རྫོགས་བྱེད་དང་ངོ་བོ་གཅིག་ཡིན་པར་
ཐལ༑ དེའི་ཆ་ཤས་ཡིན་པའི་ཕྱིར། འདོད་མི་ནུས་ཏེ། དེའི་རྒྱུ་ཡིན་པའི་ཕྱིར། རང་ལུགས་ལ། ལམ་ཤེས་རྫོགས་བྱེད་ཀྱི་ཁྱད་པར་དུ་གྱུར་པའི་སེམས་དཔའི་ཡོན་ཏན། སྐབས་འདིར་བསྟན་པའི་ལམ་ཤེས་ཀྱི་ཡན་ལག་གི་མཚན་ཉིད། དེ་ལ་དེར་གྱུར་པའི་རྣམ་པ་ལྔ་ཡོད། གསུམ་པ་རྩོད་པ་སྤོང་བ། ཁ་ཅིག་
འཕགས་ལམ་རྫོགས་བྱེད་ཀྱི་ཁྱད་པར་ཡིན་ན། འཕགས་ལམ་ཡན་ལག་ཡིན་དགོས་པར་ཐལ། སྐབས་འདིར་ལམ་ཤེས་རྫོགས་བྱེད་དེ་ལ་དེ་ལྟར་དགོས་པའི་ཕྱིར་ན་མ་ཁྱབ། འདོད་ན། དམན་ལམ་སྔོན་དུ་མ་སོང་བའི་ཐེག་ཆེན་སྦྱོར་ལམ་ཆོས་མཆོག་སྐད་ཅིག་ཐ་མའི་ཡེ་ཤེས་ཆོས་ཅན། དེར་ཐལ། དེའི་ཕྱིར་
དེར་ཐལ། དམན་ལམ་སྔོན་དུ་མ་སོང་བའི་འཕགས་ལམ་རྫོགས་བྱེད་ཀྱི་ཁྱད་པར་ཡིན་པའི་ཕྱིར། དེར་ཐལ། དམན་ལམ་སྔོན་དུ་མ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལམ་རྫོགས་བྱེད་ཀྱི་ཁྱད་པར་ཡིན་པའི་ཕྱིར། དེར་ཐལ། དམན་ལམ་སྔོན་དུ་མ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་
ལམ་སྐྱེད་བྱེད་ཀྱི་ཁྱད་པར་ཡིན་པའི་ཕྱིར། འདོད་ན། འཕགས་རྒྱུད་ཀྱི་མཁྱེན་པ་ཡིན་པར་ཐལ་ལོ། །འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། ལམ་ཤེས་ཀྱི་ཡན་ལག་ཡིན་ན། སེམས་དཔའི་ཡོན་ཏན་ཡིན་དགོས་པར་ཐལ། སྐབས་འདིར་བསྟན་གྱི་ལམ་ཤེས་ཀྱི་ཡན་ལག་ཡིན་ན། སེམས་དཔའི་

[005A]༄༅། །ཡོན་ཏན་ཡིན་དགོས་པའི་ཕྱིར་ཟེར་ན་མ་ཁྱབ། དེ་ལ་ཁོ་ན་རེ། སེམས་ཅན་ཐམས་ཅད་ཀྱི་རྒྱུད་ལ་རང་བཞིན་གནས་རིགས་ཀྱིས་ཁྱབ་པ་ཆོས་ཅན། སེམས་དཔའི་ཡོན་ཏན་ཡིན་པར་ཐལ། སྐབས་འདིར་བསྟན་གྱི་ལམ་ཤེས་ཀྱི་ཡན་ལག་ཡིན་པའི་ཕྱིར། ཁྱབ་པ་ཁས། མ་
གྲུབ་ན་དེར་ཐལ། སྐབས་འདིར་བསྟན་གྱི་ལམ་ཤེས་ཀྱི་ཡན་ལག་དེ་ལ་བགེགས་མངོན་པའི་ང་རྒྱལ་མངོན་འགྱུར་བ་དང་བྲལ་བ་སོགས་རྣམ་པ་ལྔ་ཡོད་པའི་ཕྱིར། དེར་ཐལ། དེར་གྱུར་པའི་རྣམ་པ་ལྔ་ཡོད་པའི་ཕྱིར་ཟེར་ན་མ་ཁྱབ། འདོད་མི་ནུས་སོ། །ཐེག་པ་གསུམ་རྣམ་པར་བཞག་པ་ནི་དགོངས་
པ་ཅན་ཡིན་གྱི། ཞེས་སོགས་ལ། ཞི་བ་བགྲོད་པ་གཅིག་པུ་པའི་ཉན་ཐོས་མཐོང་ལམ་པ་ཆོས་ཅན། ཁྱོད་སོགས་སེམས་ཅན་ཐམས་ཅད་འཚང་རྒྱ་སྟེ། ཁྱོད་སོགས་སེམས་ཅན་ཐམས་ཅད་ཀྱི་རྒྱུད་ལ་རང་བཞིན་གནས་རིགས་ཀྱིས་ཁྱབ་པའི་ཕྱིར། འདིའི་སྐབས་སུ་མཐའ་དཔྱད་པ་ལ་རྣམ་པ་གསུམ་
ལས། དང་པོ་ལ། ཁ་ཅིག། ཉན་ཐོས་སྡེ་པ་ཡིན་ན། མཐར་ཐུག་ཐེག་པ་གསུམ་དུ་གྲུབ་པར་འདོད་པས་ཁྱབ་ཟེར་ན། ཉན་ཐོས་སེན་འདའ་བ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། མཐར་ཐུག་ཐེག་པ་ཆེན་པོ་མི་འདོད་པའི་ཕྱིར། དང་པོ་ལ། ཐེག་ཆེན་གྱི་
བཀའ་མི་འདོད་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁ་ཅིག། སེམས་ཙམ་པ་ཡིན་ན། མཐར་ཐུག་ཐེག་པ་གསུམ་དུ་གྲུབ་པར་འདོད་པས་ཁྱབ་ཟེར་ན། རིགས་པའི་རྗེས་འབྲང་གི་སེམས་ཙམ་པ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། མཐར་ཐུག་ཐེག་པ་གཅིག་ཏུ་གྲུབ་པར་འདོད་
པའི་ཕྱིར། དེར་ཐལ། དེས་འཚང་མི་རྒྱ་བའི་སེམས་ཅན་མེད་པར་འདོད་པའི་ཕྱིར། དེར་ཐལ། དེས་གཉེན་པོས་སྤང་དུ་མི་རུང་བའི་སྒྲིབ་པ་མེད་པར་འདོད་པའི་ཕྱིར། དེར་ཐལ། རྣམ་འགྲེལ་ལས། རྟག་ཡིན་ཕྱིར་རམ་ཐབས་མེད་ཕྱིར། །ཡང་ན་ཐབས་ནི་མི་ཤེས་ཕྱིར། །བྱ་བ་ཡོངས་སུ་རྟོགས་གྲངས་ན། །རྒྱུ་
ཡོད་ཕྱིར་ན་རྒྱུ་ཡི་ནི། །གཉེན་པོ་བསྒོམས་པས་ཟད་ཕྱིར་རོ། །ཞེས་གསུངས་པའི་ཕྱིར་རོ། །ཁ་ཅིག། ལུང་གི་རྗེས་འབྲང་གི་སེམས་ཙམ་པས་ཉན་ཐོས་དགྲ་བཅོམ་པ་ཐེག་ཆེན་ལམ་དུ་འཇུག་པ་ཡོད་པར་མི་འདོད་ཟེར་ན། དེས་དེ་འདོད་པར་ཐལ། དེས་ཡོངས་སུ་འགྱུར་བ་པོའི་ལྷག་བཅས་མྱང་འདས་ལ་གནས་པའི་

[005B] དེར་ཐལ། དགོངས་འབྲེལ་ལས། ཉན་ཐོས་བྱང་ཆུབ་ཏུ་ཡོངས་སུ་འགྱུར་བ་གང་ཡིན་པ་དེ་ནི། ངས་རྣམ་གྲངས་པའི་བྱང་ཆུབ་སེམས་དཔའ་ཡིན་པར་བསྟན། འདི་ལྟར་དེ་ནི་ཉོན་མོངས་པའི་སྒྲིབ་པ་ལས་རྣམ་པར་གྲོལ་ནས། དེ་བཞིན་གཤེགས་པ་རྣམས་
ཀྱིས་བསྐུལ་ཏེ་ཤེས་བྱའི་སྒྲིབ་པ་ལས་ཀྱང་རྣམ་པར་གྲོལ་བར་བྱེད་དོ། །ཞེས་གསུངས་པའི་ཕྱིར། ཁ་ཅིག། ལུང་གི་རྗེས་འབྲང་སེམས་ཙམ་པས་ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པ་ཐེག་ཆེན་ལམ་དུ་འཇུག་པར་འདོད་པ་ཡིན་ཟེར་ན། དེ་མི་འཐད་པར་ཐལ། དེས་ཉན་ཐོས་ཀྱི་ལྷག་མེད་མྱང་འདས་
ཀྱི་ཚེ་བེམ་རིག་རྒྱུན་ཆད་དུ་འདོད་པའི་ཕྱིར། དེར་ཐལ། བསྡུ་བ་ལས། མཚན་མ་དང་གནས་ངན་ལེན་ཐམས་ཅད་ནས་ཐམས་ཅད་དུ་རྒྱུན་ཆད་ཅིང་འགགས་པའི་ཕྱིར། ཞེས་གསུངས་པའི་ཕྱིར། ཁ་ཅིག། ལུང་གི་རྗེས་འབྲང་གི་སེམས་ཙམ་པས་མཐར་ཐུག་པའི་ཐེག་པ་གསུམ་དུ་གྲུབ་པར་འདོད་པ་ཡིན་ཟེར་ན། དེ་མི་འཐད་
པར་ཐལ། དེས་མཐར་ཐུག་པའི་ཐེག་པ་གཅིག་ལས་མེད་པར་འདོད་པའི་ཕྱིར། དེར་ཐལ། དེས་མཐར་ཐུག་པའི་ཐེག་པ་གཅིག་ལས་མེད་པ་དེ། མཐར་ཐུག་ཐེག་པ་གཅིག་ཏུ་གྲུབ་པར་སྟོན་པའི་མདོའི་དགོངས་གཞིར་འདོད་པའི་ཕྱིར། དེར་ཐལ། མདོ་སྡེ་རྒྱན་ལས། ཆོས་དང་བདག་མེད་རྣམ་གྲོལ་རྣཾས། །མཚུངས་ཕྱིར་རིགས་
ནི་ཐ་དད་ཕྱིར། །བསམ་གཉིས་ཐོབ་ཕྱིར་སྒྲུབ་པའི་ཕྱིར། །མཐར་ཐུག་ཕྱིར་ན་ཐེག་གཅིག་ཉིད། །ཅེས་གསུངས་པའི་ཕྱིར། །དབུ་མའི་ལུགས་བཤད་པ་ལ། སེམས་ཅན་ཐམས་ཅད་འཚང་རྒྱ་མི་རྒྱད་བྱད་པ། འཁོར་བ་ལ་མཐའ་ཡོད་མེད་དཔྱད་པ། ཉན་རང་དགྲ་བཅོམ་པ་ཐེག་ཆེན་ལམ་དུ་འཇུག་པ་ན་ལམ་གང་ནས་
འཇུག་དཔྱད་པ་དང་གསུམ། དང་པོ་ལ་གསུམ་ལས། དང་པོ་ལ་ཁ་ཅིག། མཐར་ཐུག་ཐེག་པ་གཅིག་ཏུ་གྲུབ་པར་སྟོན་པའི་མདོ་ངེས་དོན་དང། མཐར་ཐུག་ཐེག་པ་གསུམ་དུ་གྲུབ་པར་སྟོན་པའི་མདོ་དྲང་དོན་དུ་འགྲེལ་པ་ཡིན་ཟེར་ན། མཐར་ཐུག་ཐེག་པ་གཅིག་ཏུ་གྲུབ་པར་སྟོན་པའི་མདོ་ཆོས་ཅན། དོན་དམ་བདེན་པ་ཡིན་
པར་ཐལ། ངེས་དོན་ཡིན་པའི་ཕྱིར། འདོད་མི་ནུས་ཏེ། ཀུན་རྫོབ་བདེན་པ་ཡིན་པའི་ཕྱིར། དེར་ཐལ། མདོ་ཡིན་པའི་ཕྱིར། ཁ་ཅིག། སེམས་ཅན་ཐམས་ཅད་འཚང་རྒྱ་བ་ལྟ་ཤོག་འཚང་རྒྱ་རྒྱུ་ཙམ་དུ་ཡང་བསྒྲུབ་མི་ནུས་ཏེ། དཔེར་ན། ནས་མྱུག་འབྱུང་རུང་ཙམ་དུ་བསྒྲུབ་པ་ལ་རྒྱུ་ཚོགས་གྲངས་ཚང་དགོས་པ་གང་ཞིག། སེམས་

[006A]༄༅། །ཅན་ཐམས་ཅད་འཚང་རྒྱ་བའི་རྒྱུ་ཚོགས་གྲངས་མ་ཚང་བ་ཡིན་པའི་ཕྱིར། དང་པོ་དེར་ཐལ། རྣམ་འགྲེལ་ལས། རྒྱུ་ཚོགས་པ་ལས་འབྲས་སྐྱེ་བར། །རྗེས་སུ་དཔོག་པ་གང་ཡིན་པ། དོན་གཞན་ལ་ནི་མི་ལྟོས་ཕྱིར། །དེ་ནི་རང་བཞིན་ཡིན་པར་བརྗོད། །ཅེས་གསུངས་པའི་ཕྱིར། དེ་ལྟར་ཡིན་ཀྱང་
སེམས་ཅན་ཐམས་ཅད་འཚང་རྒྱ་བར་གསུངས་པ་དང་འགལ་བའི་སྐྱོན་མེད་དེ། དེ་ལ་མ་ཞུགས་ཀྱི་སེམས་ཅན་ལ་དགོངས་པའི་ཕྱིར། ཞེས་ཟེར་ན། འོ་ན། དགུན་དུས་ཀྱི་ཞིང་ཆོས་ཅན། ནས་མྱུག་འབྱུང་བའི་རྒྱུ་ཚོགས་གྲངས་ཚང་བར་ཐལ། ནས་མྱུག་འབྱུང་རུང་ཡིན་པའི་ཕྱིར། དེར་ཐལ། དེ་དཔྱིད་ཀྱི་དུས་ལ་
བབས་པ་ན་དེ་ལས་ནས་མྱུག་འབྱུང་བའི་ཕྱིར་ཏེ། དཔྱིད་དུས་སུ་དེ་ལས་ནས་མྱུག་འབྱུང་བའི་རྒྱུ་ཚོགས་གྲངས་ཚང་བ་ན་དེ་ལས་ནས་མྱུག་འབྱུང་བའི་ཕྱིར། རྩ་བར་འདོད་མི་ནུས་ཏེ། དེ་ལ་དྲོད་སོགས་མ་ཚང་བའི་ཕྱིར། གཞན་ཡང། ཉན་ཐོས་དགྲ་བཅོམ་པ་ཆོས་ཅན། འཚང་རྒྱ་བའི་རྒྱུ་ཚོགས་གྲངས་ཚང་བར་
ཐལ༑ འཚང་རྒྱ་བའི་ཕྱིར། ཁྱབ་པ་ཁས། དེར་ཐལ། ལམ་ཞུགས་ཀྱི་སེམས་ཅན་ཡིན་པའི་ཕྱིར། འཁོར་གསུམ། གལ་ཏེ་འདོད་ན། བྱང་ཆུབ་མཆོག་ཏུ་སེམས་བསྐྱེད་པར་ཐལ། འདོད་པའི་ཕྱིར། འདོད་མི་ནུས་ཏེ། ཉན་ཐོས་ཡིན་པའི་ཕྱིར། ཁ་ཅིག། སེམས་ཅན་ཐམས་ཅད་འཚང་རྒྱ་ཡང་འཚང་རྒྱ་ངེས་མ་ཡིན་ཏེ་
སེམས་ཅན་ཐམས་ཅད་འཚང་རྒྱ་བ་ལ་འགལ་རྐྱེན་གྱི་གེགས་སྲིད་པའི་ཕྱིར། དེར་ཐལ། རྣམ་འགྲེལ་ལས། མ་དེས་པ་ནི་ཉིད་ཡིན་ཏེ། གེགས་བྱེད་པ་ནི་སྲིད་ཕྱིར་རོ། །ཞེས་གསུངས་པའི་ཕྱིར། ཟེར་ན། སེམས་ཅན་ཐམས་ཅད་འཚང་རྒྱ་ངེས་ཡིན་པར་ཐལ། སེམས་ཅན་ཐམས་ཅད་འཚང་རྒྱ་བ་ཚད་མས་ངེས་པའི་
ཕྱིར༑ དེར་ཐལ། སེམས་ཅན་ཐམས་ཅད་འཚང་རྒྱ་བ་ཡོད་པའི་ཕྱིར། མ་ཁྱབ་ན། ཚད་མས་དམིགས་པ་ཡོད་པའི་མཚན་ཉིད་མ་ཡིན་པར་ཐལ། སེམས་ཅན་ཐམས་ཅད་འཚང་རྒྱ་བ་ཡོད་པ་གང་ཞིག། སེམས་ཅན་ཐམས་ཅད་འཚང་རྒྱ་བ་ཚད་མས་མ་ངེས་པའི་ཕྱིར། གཞན་ཡང། བྱང་སེམས་ས་བརྒྱད་པ་བ་ཆོས་
ཅན༑ འཚང་རྒྱ་བས་མ་ཡིན་པར་ཐལ། འཚང་རྒྱ་བ་ལ་འགལ་རྐྱེན་གྱི་གེགས་སྲིད་པའི་ཕྱིར། ཁྱབ་པ་ཁས། མ་གྲུབ་ན་དེར་ཐལ། དེ་འཚང་རྒྱ་བ་ལ་གནས་ངན་ལེན་གྱི་དྲི་མ་ཕྲ་མོའི་གེགས་དང་བཅས་པ་ཡིན་པའི་ཕྱིར་ཏེ། གནས་ངན་ལེན་གྱི་དྲི་མ་ཕྲ་མོ་སྤོང་དགོས་ཀྱི་གང་ཟག་ཡིན་པའི་ཕྱིར། དེར་ཐལ། སེམས་

[006B] འདོད་མི་ནུས་ཏེ། སྐུ་གསུམ་འགྲུབ་བྱེད་ཀྱི་སྦྱོར་བ་ཁྱད་པར་ཅན་རྒྱུད་ལ་ལྡན་པའི་སེམས་དཔའ་ཡིན་པའི་ཕྱིར་ཏེ། དག་སའི་ཡེ་ཤེས་ལ་གནས་པའི་གང་ཟག་ཡིན་པའི་ཕྱིར། གཞན་ཡང། བུམ་པ་ཡོད་ངེས་མ་ཡིན་པར་ཐལ། བུམ་པ་ཡོད་པ་ལ་འགལ་རྐྱེན་གྱི་གེགས་ཡོད་པའི་ཕྱིར། དེར་
ཐལ༑ བུམ་པ་འཇོམས་བྱེད་ཀྱི་ཆོས་ཡོད་པའི་ཕྱིར། འདོད་ན། བུམ་པ་ཡོད་ངེས་ཡིན་པར་ཐལ། བུམ་པ་གཞི་གྲུབ་པའི་ཕྱིར། གཞན་ཡང། མདུན་གྱི་སྐྱེས་བུ་ལན་འདེབས་པ་པོའི་རྒྱུད་ཀྱི་སེམས་ཅན་ཐམས་ཅད་འཚང་རྒྱ་བར་དམ་བཅས་པའི་དམ་བཅའ་དེ་དམ་བཅའ་ཡང་དག་མ་ཡིན་པར་ཐལ། དེ་རང་གི་བཞེད་
དོན་རང་སྨྲ་བ་པོས་ཚད་མས་མ་ངེས་པའི་དམ་བཅའ་ཡིན་པའི་ཕྱིར། མ་གྲུབ་ན། སེམས་ཅན་ཐམས་ཅད་འཚང་རྒྱ་ངེས་ཡིན་པར་ཐལ། སེམས་ཅན་ཐམས་ཅད་འཚང་རྒྱ་བ་མདུན་གྱི་སྐྱེས་བུ་ལན་འདེབས་པ་པོའི་རྒྱུད་ཀྱི་ཚད་མས་ངེས་པའི་ཕྱིར་ཏེ། མདུན་གྱི་སྐྱེས་བུ་ལན་འདེབས་པ་པོས་རང་རྒྱུད་ཀྱི་སེམས་ཅན་ཐམས་
ཅད་འཚང་རྒྱ་བར་དམ་བཅས་པའི་དམ་བཅའི་བཞེད་དོན་ཚད་མས་ངེས་པའི་ཕྱིར། འཁོར་གསུམ། རྩ་བར་འདོད་ན། སེམས་ཅན་ཐམས་ཅད་འཚང་རྒྱ་བར་དམ་བཅའ་མི་རིགས་པར་ཐལ། མདུན་གྱི་སྐྱེས་བུ་ལན་འདེབས་པ་པོས་སེམས་ཅན་ཐམས་ཅད་འཚང་རྒྱ་བར་དམ་བཅས་པའི་དམ་བཅའ་དེ་རང་ཉིད་ཀྱིས་
དམ་བཅའ་ལྟར་སྣང་དུ་རྟོགས་པའི་ཕྱིར། དེར་ཐལ། དེ་དམ་བཅའ་ཡང་དག་མ་ཡིན་པར་ཚད་མས་ངེས་པའི་ཕྱིར། རྟགས་ཁས། གཞན་ཡང། སེམས་ཅན་ཐམས་ཅད་གནས་ཚོད་ཀྱི་ངོས་ནས་འཚང་རྒྱ་མི་རྒྱ་གང་རུང་དུ་ཐག་ཆོད་དམ་མ་ཆོད། མ་ཆོད་ཟེར་ན། འོ་ན། སེམས་ཅན་ཐམས་ཅད་འཚང་རྒྱ་བར་དམ་
བཅའ་མི་རིགས་པར་ཐལ། སེམས་ཅན་ཐམས་ཅད་གནས་ཚོད་ཀྱི་ངོས་ནས་འཚང་རྒྱ་མི་རྒྱ་གང་རུང་དུ་ཐག་མ་ཆོད་པའི་ཕྱིར། འཁོར་གསུམ། གང་རུང་དུ་ཐག་ཆོད་ཟེར་ན། འོ་ན། སེམས་ཅན་ཐམས་ཅད་གནས་ཆོད་ཀྱི་ངོས་ནས་འཚང་རྒྱ་བར་ཐག་ཆོད་པར་ཐལ། གང་རུང་དུ་ཐག་ཆོད། སེམས་ཅན་ཐམས་ཅད་
གནས་ཚོད་ཀྱི་ངོས་ནས་འཚང་མི་རྒྱ་བར་ཐག་མ་ཆོད་པའི་ཕྱིར། མ་གྲུབ་ན། སེམས་ཅན་ཐམས་ཅད་འཚང་རྒྱ་བར་དམ་བཅའ་མི་རིགས་པར་ཐལ། མ་གྲུབ་པ་དེའི་ཕྱིར། རྩ་བར་འདོད་ན། སེམས་ཅན་ཐམས་ཅད་འཚང་རྒྱ་ངེས་ཡིན་པར་ཐལ། འདོད་པའི་ཕྱིར། ཁ་ཅིག། སེམས་ཅན་སེམས་ཅན་སངས་རྒྱས་པའི་དུས་

[007A]༄༅། །དུ་སངས་རྒྱས་ཤིང། སེམས་ཅན་སངས་རྒྱས་པའི་དུས་སུ་སེམས་ཅན་སངས་མ་རྒྱས་ཟེར་ན། འོ་ན། སེམས་ཅན་ཞིག་པའི་དུས་དེ་སེམས་ཅན་ཞིག་པའི་དུས་མ་ཡིན་པར་ཐལ། སེམས་ཅན་སངས་རྒྱས་པའི་དུས་དེ་སེམས་ཅན་སངས་རྒྱས་པའི་དུས་མ་ཡིན་པའི་ཕྱིར། དེར་ཐལ། སེམས་ཅན་
སངས་རྒྱས་པའི་དུས་སུ་སེམས་ཅན་སངས་མ་རྒྱས་པའི་ཕྱིར། རྟགས་ཁས། འདོད་ན། སེམས་ཅན་མེད་པའི་དུས་དེ་སེམས་ཅན་མེད་པའི་དུས་མ་ཡིན་པར་ཐལ། འདོད་པའི་ཕྱིར། འདོད་ན། སེམས་ཅན་མེད་པའི་དུས་མི་སྲིད་པར་ཐལ། འདོད་པའི་ཕྱིར། འདོད་ན། སེམས་ཅན་ཆོས་ཅན། ཁྱོད་མེད་པའི་དུས་སྲིད་
པར་ཐལ། ཁྱོད་འདུས་བྱས་ཡིན་པའི་ཕྱིར། གཞན་ཡང། སེམས་ཅན་སེམས་ཅན་ཞིག་པའི་དུས་སུ་ཞིག་ཅིང། སེམས་ཅན་ཞིག་པའི་དུས་སུ་སེམས་ཅན་མ་ཞིག་པའི་ཁྱད་པར་འཐད་པར་ཐལ། དམ་བཅའ་འཐད་པའི་ཕྱིར། འདོད་ན། སེམས་ཅན་ཞིག་པའི་དུས་མི་སྲིད་པར་ཐལ། སེམས་ཅན་ཞིག་པའི་
དུས་དེ་སེམས་ཅན་ཞིག་པའི་དུས་མ་ཡིན་པའི་ཕྱིར་ཏེ། སེམས་ཅན་ཞིག་པའི་དུས་སུ་སེམས་ཅན་མ་ཞིག་པའི་ཕྱིར། རྟགས་ཁས། འདོད་ན། སེམས་ཅན་ཆོས་ཅན། ཁྱོད་ཞིག་པའི་དུས་སྲིད་པར་ཐལ། ཁྱོད་འདུས་བྱས་ཡིན་པའི་ཕྱིར། ཁ་ཅིག། བྱང་སེམས་ཚོགས་ལམ་པ་སངས་རྒྱས་པའི་དུས་སུ་བྱང་སེམས་
ཚོགས་ལམ་པ་སངས་རྒྱས་ཀྱང། དེའི་ཚེ་ན་དེ་སངས་རྒྱས་འཕགས་པ་མ་ཡིན་ཟེར་ན། འོ་ན། བྱང་སེམས་ཚོགས་ལམ་པ་དེ་འབྲས་སྐྱབས་མཐར་ཐུག་ཏུ་གྱུར་པའི་དུས་མི་སྲིད་པར་ཐལ། བྱང་སེམས་ཚོགས་ལམ་པ་སངས་རྒྱས་པའི་དུས་སུ་དེ་སངས་རྒྱས་འཕགས་པར་མ་གྱུར་པའི་ཕྱིར། མ་གྲུབ་ན། དེ་སངས་
རྒྱས་པའི་དུས་སུ་དེ་སངས་རྒྱས་འཕགས་པར་ཚད་མའི་ཡུལ་དུ་གྱུར་པར་ཐལ། མ་གྲུབ་པ་དེའི་ཕྱིར། འདོད་ན། བྱང་སེམས་ཚོགས་ལམ་པ་སངས་རྒྱས་པའི་དུས་སུ་དེ་སངས་རྒྱས་འཕགས་པར་ཐལ། དེ་སངས་རྒྱས་པའི་དུས་སུ་དེ་སངས་རྒྱས་འཕགས་པར་ཚད་མས་དམིགས་པའི་ཕྱིར། དེར་ཐལ། དེ་
སངས་རྒྱས་པའི་དུས་སུ་དེ་སངས་རྒྱས་འཕགས་པར་ཚད་མའི་ཡུལ་དུ་གྱུར་པའི་ཕྱིར། གལ་ཏེ་འདོད་ན། བྱང་སེམས་ཚོགས་ལམ་པ་ཆོས་ཅན། ཁྱོད་འབྲས་སྐྱབས་མཐར་ཐུག་ཏུ་གྱུར་པའི་དུས་སྲིད་པར་ཐལ། ཁྱོད་སེམས་ཅན་ཡིན་པའི་ཕྱིར། གཞན་ཡང། བྱང་སེམས་ཚོགས་ལམ་པས་སེམས་ཅན་

[007B] དེ་སངས་རྒྱས་པའི་དུས་མི་སྲིད་པའི་ཕྱིར། དེར་ཐལ། དེ་སངས་རྒྱས་འཕགས་པར་གྱུར་པའི་དུས་མི་སྲིད་པའི་ཕྱིར། རྟགས་ཁས། འདོད་མི་ནུས་སོ། །འོ་ན། སེམས་ཅན་སངས་རྒྱས་པའི་དུས་སུ་སེམས་ཅན་མེད་པར་ཐལ་
སེམས་ཅན་སངས་རྒྱས་པའི་དུས་སུ་སེམས་ཅན་སངས་རྒྱས་པའི་ཕྱིར། འདོད་ན། ཁྱོད་སེམས་ཅན་ཡིན་ན། ཁྱོད་སངས་རྒྱས་པའི་དུས་སུ་ཁྱོད་མེད་དགོས་པར་ཐལ། འདོད་པའི་ཕྱིར། འདོད་ན། སངས་མ་རྒྱས་པའི་སེམས་ཅན་ཆོས་ཅན། དེར་ཐལ། དེའི་ཕྱིར། འདོད་ན། སངས་མ་རྒྱས་པའི་སེམས་ཅན་སངས་རྒྱས་པའི་
དུས་སུ་སངས་མ་རྒྱས་པའི་སེམས་ཅན་ཡོད་པར་ཐལ། སངས་མ་རྒྱས་པའི་སེམས་ཅན་སངས་རྒྱས་པའི་དུས་ཀྱི་སེམས་ཅན་དེ་སངས་མ་རྒྱས་པའི་སེམས་ཅན་དུ་ཡོད་པའི་ཕྱིར། ཟེར་ན་མ་ཁྱབ། མ་གྲུབ་ན་དེར་ཐལ། དེ་རྣམ་མཁྱེན་གྱིས་སངས་མ་རྒྱས་པའི་སེམས་ཅན་དུ་དམིགས་པའི་ཕྱིར། དེར་ཐལ། དེ་རྣམ་མཁྱེན་
གྱིས་སེམས་ཅན་དུ་དམིགས་པའི་ཕྱིར་ཟེར་ན། འོ་ན། སེམས་ཅན་སངས་རྒྱས་པའི་དུས་སུ་སེམས་ཅན་ཡོད་པར་ཐལ། སེམས་ཅན་ཞིག་པའི་དུས་སུ་སེམས་ཅན་ཡོད་པའི་ཕྱིར། དེར་ཐལ། དངོས་པོ་ཞིག་པའི་དུས་སུ་དངོས་པོ་ཡོད་པའི་ཕྱིར། དེར་ཐལ། དངོས་པོ་ཞིག་པའི་དུས་སུ་དངོས་པོ་ཞིག་པར་ཡོད་པའི་ཕྱིར་
དེར་ཐལ། དངོས་པོ་ཞིག་པའི་དུས་སུ་དངོས་པོ་ཞིག་པར་ཚད་མས་དམིགས་པའི་ཕྱིར། དེར་ཐལ། དངོས་པོ་ཞིག་པའི་དུས་སུ་དངོས་པོ་ཞིག་པའི་ཕྱིར། གཞན་ཡང། དངོས་པོའི་འབྲས་བུའི་དུས་སུ་དངོས་པོ་ཡོད་པར་ཐལ། དངོས་པོའི་འབྲས་བུའི་དུས་སུ་དངོས་པོའི་འབྲས་བུ་དངོས་པོ་ཡིན་པར་ཡོད་པའི་ཕྱིར། ཁྱབ་པ་ཁས། དེར་
ཐལ༑ དངོས་པོའི་འབྲས་བུའི་དུས་སུ་དངོས་པོའི་འབྲས་བུ་དེ་དངོས་པོ་ཡིན་པའི་ཕྱིར། འཁོར་གསུམ། གཞན་ཡང། རྣམ་བཤད་ལས། སྔ་དྲོའི་དུས་སུ་ཁང་པ་ཞིག་པ་དེ་ཐོག་མེད་ནས་མེད་ཀྱང་སྔ་དྲོའི་དུས་སུ་ཡོད་པ་དང། ཕྱི་དྲོའི་དུས་སུ་ཁང་པ་ཞིག་པ་དེ་སྔ་དྲོའི་དུས་སུ་མེད་ཀྱང་ཕྱི་དྲོའི་དུས་སུ་ཡོད་པར་གསུངས་པ་མི་འཐད་པར་
ཐལ༑ ཕྱི་དྲོའི་ཁང་པ་ཞིག་པའི་དུས་སུ་ཁང་པ་མ་ཞིག་པའི་ཕྱིར། དེར་ཐལ། དངོས་པོ་ཞིག་པའི་དུས་སུ་དངོས་པོ་མ་ཞིག་པའི་ཕྱིར། དེར་ཐལ། སེམས་ཅན་སངས་རྒྱས་པའི་དུས་སུ་སེམས་ཅན་སངས་མ་རྒྱས་པའི་ཕྱིར། འདོད་མི་ནུས་སོ། །ཁ་ཅིག། བྱང་སེམས་ཚོགས་ལམ་པ་སངས་རྒྱས་པའི་དུས་སུ་བྱང་སེམས་ཚོགས་ལམ་

[008A]༄༅། །པ་ཡོད་པར་ཐལ། དེ་སངས་རྒྱས་པའི་དུས་སུ་དེ་སངས་རྒྱས་འཕགས་པ་ཡིན་པའི་ཕྱིར། ཁྱབ་སྟེ། སངས་རྒྱས་འཕགས་པ་ཡིན་ན་ཡོད་དགོས་པའི་ཕྱིར་ཟེར་ན་མ་ཁྱབ། འོ་ན། བྱང་སེམས་ཚོགས་ལམ་པ་སངས་རྒྱས་པའི་དུས་སུ་བྱང་སེམས་ཚོགས་ལམ་པ་ཡོད་པར་ཐལ། དེ་སངས་རྒྱས་པའི་དུས་སུ་དེ་སངས་རྒྱས་པའི་ཕྱིར། ཁྱབ་སྟེ་
སངས་རྒྱས་ཡིན་ན་ཡོད་དགོས་པའི་ཕྱིར། འཁོར་གསུམ། ཁ་ཅིག། བྱང་སེམས་ཚོགས་ལམ་པ་སངས་རྒྱས་པའི་དུས་སུ་བྱང་སེམས་ཚོགས་ལམ་པ་སངས་རྒྱས་འཕགས་པ་མ་ཡིན་པར་ཐལ། དེ་སངས་རྒྱས་པའི་དུས་སུ་དེ་འཕགས་པ་མ་ཡིན་པའི་ཕྱིར། དེར་ཐལ། བྱང་སེམས་མཐོང་ལམ་པ་སངས་རྒྱས་པའི་དུས་སུ་དེ་འཕགས་པ་མ་ཡིན་
པའི་ཕྱིར་ན་མ་ཁྱབ། མ་གྲུབ་ན། དེར་ཐལ། བྱང་སེམས་མཐོང་ལམ་པ་སངས་རྒྱས་པའི་དུས་སུ་དེ་མེད་པའི་ཕྱིར། ཁྱབ་སྟེ། བྱང་སེམས་མཐོང་ལམ་པ་འཕགས་པ་ཡིན་པ་དང། བྱང་སེམས་མཐོང་ལམ་པ་གཉིས་ཡུལ་དུས་རང་བཞིན་གང་ལ་ལྟོས་ཏེ་གྲུབ་སྡེ་རྫས་གཅིག་ཡིན་པའི་ཕྱིར། མ་གྲུབ་ན། བྱང་སེམས་མཐོང་ལམ་པ་
ཆོས་ཅན། ཁྱོད་འཕགས་པ་ཡིན་པ་དང་ཁྱོད་གཉིས་ཡུལ་དུས་རང་བཞིན་གང་ལ་ལྟོས་ཏེ་གྲུབ་སྡེ་རྫས་གཅིག་ཡིན་པར་ཐལ། ཁྱོད་འཕགས་པ་ཡིན་པའི་ཕྱིར། ཁ་ཅིག། ཁྱི་རྒན་རྒྱ་བོ་ཚད་མས་མ་དམིགས་པའི་ས་ཕྱོགས་ཆོས་ཅན། སེམས་ཅན་ཐམས་ཅད་སངས་རྒྱ་བར་ཐལ། གཉེན་པོས་སྤང་དུ་མི་རུང་བའི་སྒྲིབ་པ་
མེད་པའི་ཕྱིར། རྟགས་ཁས། འདོད་ན། སེམས་ཅན་ཐམས་ཅད་ཡོད་པར་ཐལ། འདོད་པའི་ཕྱིར། འདོད་ན། ཁྱི་རྒན་རྒྱ་བོ་ཡོད་པར་ཐལ། འདོད་པའི་ཕྱིར། ཁྱབ་སྟེ། ཁྱི་རྒན་རྒྱ་བོ་སེམས་ཅན་ཐམས་ཅད་ཀྱི་ནང་ཚན་ཡིན་པའི་ཕྱིར་ཟེར་ན། ཁྱི་རྒན་རྒྱ་བོ་ཚད་མས་མ་དམིགས་པའི་ས་ཕྱོགས་ཆོས་ཅན། སེམས་ཅན་ཐམས་ཅད་
སངས་རྒྱ་བར་ཐལ། བྱང་སེམས་མཐོང་ལམ་པས་སེམས་ཅན་ཐམས་ཅད་སངས་རྒྱ་བར་དམ་བཅས་པའི་དམ་བཅའ་དེ་དམ་བཅའ་ཡང་དག་ཡིན་པའི་ཕྱིར་ཏེ། དེའི་རྒྱུད་ཀྱི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱའོ་སྙམ་དུ་བསམ་པ་དམ་བཅས་པའི་དམ་བཅའ་དེ་བསམ་པ་དམ་བཅའ་ཡང་དག་ཡིན་པའི་
ཕྱིར༑ མ་ཁྱབ་ན་འགལ་ལོ། །མ་གྲུབ་ན་དེར་ཐལ། དེའི་རྒྱུད་ཀྱི་སེམས་བསྐྱེད་དེ་བསམ་པ་དམ་བཅའ་ཡང་དག་ཡིན་པའི་ཕྱིར། གཞན་ཡང། སངས་རྒྱས་འཕགས་པའི་རྒྱུད་ཀྱི་ཐུགས་རྗེ་ཆེན་པོ་དེ་སེམས་ཅན་ཐམས་ཅད་སྡུག་བསྔལ་ལས་སྐྱོབ་འདོད་ཀྱི་རྣམ་པ་ཅན་ཡིན་ན། སྡུག་བསྔལ་ལས་སྐྱོབ་མི་དགོས་པའི་སེམས་

[008B] སངས་རྒྱས་འཕགས་པའི་རྒྱུད་ཀྱི་ཐེག་ཆེན་སེམས་བསྐྱེད་དེ་སེམས་ཅན་ཐམས་ཅད་རྫོགས་བྱང་ལ་འགོད་འདོད་ཀྱི་བློ་ཡིན་ན། དེ་ཁྱི་རྒན་རྒྱ་བོ་རྫོགས་བྱང་ལ་འགོད་འདོད་ཀྱི་བློ་ཡིན་དགོས་པའི་ཕྱིར། རྟགས་ཁས། འདོད་ན། སྡུག་བསྔལ་ལས་སྐྱོབ་མི་དགོས་པའི་སེམས་ཅན་མེད་པར་ཐལ། སངས་རྒྱས་
འཕགས་པའི་ཐུགས་རྒྱུད་ཀྱི་ཐུགས་རྗེ་ཆེན་པོ་དེ་སེམས་ཅན་ཐམས་ཅད་སྡུག་བསྔལ་ལས་སྐྱོབ་ལས་སྐྱོབ་འདོད་ཀྱི་རྣམ་པ་ཅན་ཡིན་པའི་ཕྱིར། མ་གྲུབ་ན། དེ་ཆོས་ཅན། ཁྱོད་སེམས་ཅན་ཐམས་ཅད་སྡུག་བསྔལ་ལས་སྐྱོབ་འདོད་ཀྱི་རྣམ་པ་ཅན་ཡིན་པར་ཐལ། ཁྱོད་སངས་རྒྱས་འཕགས་པའི་ཐུགས་རྒྱུད་ཀྱི་ཐུགས་རྗེ་ཆེན་པོ་ཡིན་
པའི་ཕྱིར། འདོད་མི་ནུས་ཏེ། བྱང་སེམས་རྒྱུན་མཐའ་བ་དང། ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པ་རྣམས་དེ་ལྟར་ཡིན་པའི་ཕྱིར། གཞན་ཡང། ཤེས་བྱ་ཆོས་ཅན། ཆོས་དེ་དང་ཕན་ཚུན་ཐ་དད་དུ་གྱུར་པའི་སེམས་ཅན་དེ་སེམས་ཅན་ཐམས་ཅད་ཀྱི་ནང་ཚན་ཡིན་པར་ཐལ། དེ་ཡོད། ཁྱི་རྒན་རྒྱ་བོ་སེམས་
ཅན་ཐམས་ཅད་ཀྱི་ནང་ཚན་གང་ཞིག། །ཆོས་དེ་མ་ཡིན་པ་དང་ཕན་ཚུན་ཐ་དད་དུ་གྱུར་པའི་སེམས་ཅན་དེ་སེམས་ཅན་ཐམས་ཅད་ཀྱི་ནང་ཚན་མ་ཡིན་པའི་ཕྱིར། མ་ཁྱབ་ན་འགལ། མ་གྲུབ་ན། དེ་ཆོས་ཅན། སེམས་ཅན་ཐམས་ཅད་ཡོད་ན་ཁྱོད་ཡོད་དགོས་པར་ཐལ། ཁྱོད་སེམས་ཅན་ཐམས་ཅད་ཀྱི་ནང་ཚན་ཡིན་པའི་ཕྱིར་
ཁྱབ་པ་ཁས། འདོད་ན། ཤེས་བྱ་ཆོས་ཅན། ཤེས་བྱ་མ་ཡིན་པ་དང་ཕན་ཚུན་ཐ་དད་དུ་གྱུར་པའི་སེམས་ཅན་ཡོད་པར་ཐལ། སེམས་ཅན་ཐམས་ཅད་ཡོད་པའི་ཕྱིར། འཁོར་གསུམ། རྩ་བར་འདོད་ན། ཆོས་དེ་དང་ཕན་ཚུན་ཐ་དད་དུ་གྱུར་པའི་སེམས་ཅན་ཆོས་ཅན། སེམས་ཅན་ཐམས་ཅད་ཡོད་ན་ཁྱོད་ཡོད་དགོས་པར་ཐལ་
ཁྱོད་སེམས་ཅན་ཐམས་ཅད་ཀྱི་ནང་ཚན་ཡིན་པའི་ཕྱིར། ཁྱབ་པ་ཁས། འདོད་ན། ཤེས་བྱ་ཆོས་ཅན། རི་བོང་རྭ་དང་ཕན་ཚུན་ཐ་དད་དུ་གྱུར་པའི་སེམས་ཅན་ཡོད་པར་ཐལ། སེམས་ཅན་ཐམས་ཅད་ཡོད་པའི་ཕྱིར། གཞན་ཡང། སེམས་ཅན་ཡིན་ནོ་ཅོག་སངས་རྒྱས་པའི་དུས་སུ་སེམས་ཅན་ཡིན་ནོ་ཅོག་མེད་པར་ཐལ། སེམས་
ཅན་སངས་རྒྱས་པའི་དུས་སུ་སེམས་ཅན་མེད་པའི་ཕྱིར། རྟགས་ཁས། འདོད་ན། སེམས་ཅན་ཡིན་ནོ་ཅོག་སངས་རྒྱས་པའི་དུས་ཀྱི་སེམས་ཅན་མེད་པར་ཐལ། འདོད་པའི་ཕྱིར་ཟེར་ན་མ་ཁྱབ། འདོད་མི་ནུས་ཏེ། དེ་སངས་རྒྱས་པའི་དུས་སུ། དེ་སངས་རྒྱས་པའི་སངས་རྒྱས་དེའི་འཕྲིན་ལས་འཇུག་ཡུལ་དུ་གྱུར་པའི་སེམས་ཅན་

[009A]༄༅། །ཡོད་པའི་ཕྱིར། དེར་ཐལ། སངས་རྒྱས་ཀྱི་འཕྲིན་ལས་རྒྱུན་མི་འཆད་པའི་ཕྱིར། ཁ་ཅིག། སེམས་ཅན་སངས་རྒྱས་པའི་དུས་སུ་སེམས་ཅན་ཡོད་པར་ཐལ། འཁོར་བྱང་སེམས་འཕགས་པ་ཤ་སྟག་སངས་རྒྱས་པའི་དུས་སུ་འཁོར་བྱང་སེམས་འཕགས་པ་ཤ་སྟག་ཡོད་པའི་ཕྱིར། དེར་ཐལ། འཁོར་
བྱང་སེམས་འཕགས་པ་ཤ་སྟག་སངས་རྒྱས་པའི་དུས་སུ་འཁོར་བྱང་སེམས་འཕགས་པ་ཤ་སྟག་ལོངས་སྐུའི་འཁོར་དུ་ཡོད་པའི་ཕྱིར། དེར་ཐལ། འཁོར་བྱང་སེམས་འཕགས་པ་ཤ་སྟག་སངས་རྒྱས་པའི་དུས་ཀྱི་ལོངས་སྐུ་དེ་འཁོར་བྱང་སེམས་འཕགས་པ་ཤ་སྟག་གིས་བསྐོར་བའི་ལོངས་སྐུ་ཡིན་པའི་
ཕྱིར༑ ཟེར་ན་མ་ཁྱབ། མ་གྲུབ་ན་དེར་ཐལ། དེའི་དུས་ཀྱི་ལོངས་སྐུ་དེ་ངེས་པ་ལྔ་དང་ལྡན་པའི་ལོངས་སྐུ་ཡིན་པའི་ཕྱིར། ཁ་ཅིག། མཐར་ཐུག་པའི་རང་རྒྱལ་གྱི་ཐེག་པ་ཡོད་པར་ཐལ། རང་རྒྱལ་གྱི་ཐེག་པ་མཐར་ཐུག་པའི་རྣམ་མཁྱེན་ཡོད་པའི་ཕྱིར་ཟེར་ན་མ་ཁྱབ། མ་གྲུབ་ན་དེར་ཐལ། རང་རྒྱལ་གྱི་ཐེག་པ་
མཐར་ཕྱིན་པའི་རྣམ་མཁྱེན་ཡོད་པའི་ཕྱིར། དེར་ཐལ། སེམས་དཔའི་ཡེ་ཤེས་མཐར་ཕྱིན་པའི་རྣམ་མཁྱེན་ཡོད་པའི་ཕྱིར། དེར་ཐལ། རྣམ་མཁྱེན་ཡིན་ན་སེམས་དཔའི་ཡེ་ཤེས་མཐར་ཕྱིན་པའི་རྣམ་མཁྱེན་ཡིན་དགོས་པའི་ཕྱིར། ཁ་ཅིག། མཐར་ཐུག་ཐེག་པ་གསུམ་དུ་གྲུབ་པར་ཐལ། མཐར་ཐུག་ཐེག་པ་
གསུམ་གྲུབ་པའི་ཕྱིར། ཟེར་ན་མ་ཁྱབ། མ་གྲུབ་ན་དེར་ཐལ། མཐར་ཐུག་ཐེག་པ་དུ་མ་ཡོད་པའི་ཕྱིར། དེར་ཐལ། རྣམ་མཁྱེན་དུ་མ་ཡོད་པའི་ཕྱིར། རང་ལུགས་ལ། མཐར་ཐུག་ཐེག་པ་གསུམ་དུ་གྲུབ་པར་འདོད་པ་རྣམས་ན་རེ། མཐར་ཐུག་ཐེག་པ་གསུམ་དུ་གྲུབ་པ་ཡིན་ཏེ། སེམས་ཅན་རྣམས་ཀྱི་རྒྱུད་ལ་ཁམས་
མི་འདྲ་བ་བདེན་གྲུབ་གསུམ། དེ་ལ་བརྟེན་ནས་མོས་པ་མི་འདྲ་བ་བདེན་གྲུབ་གསུམ། དེ་ལ་བརྟེན་ནས་གནས་སྐབས་སྒྲུབ་པ་མི་འདྲ་བ་བདེན་གྲུབ་གསུམ། དེ་ལ་བརྟེན་ནས་འབྲས་བུ་བྱང་ཆུབ་མི་འདྲ་བ་བདེན་གྲུབ་གསུམ་འབྱུང་བ་ཡིན་པའི་ཕྱིར། ཁྱབ་སྟེ། བདེན་པར་གྲུབ་པ་རྣམས་གནས་སྐབས་རྐྱེན་གྱིས་ཅུང་
ཟད་སྒྱུར་དུ་ཡོད་ཀྱང་མཐར་ཐུག་སྒྱུར་དུ་མེད་པའི་ཕྱིར། གཞན་ཡང། མཐར་ཐུག་ཐེག་པ་གསུམ་དུ་གྲུབ་པ་ལུང་གིས་ཀྱང་གྲུབ་སྟེ། ཡུམ་པར་མ་ལས། གང་ཡང་དག་པར་སྐྱོན་མེད་པ་ལ་ཞུགས་པར་གྱུར་པ་དེ་དག་ལ་ནི་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་སེམས་བསྐྱེད་པའི་མཐུ་མེད་དོ།།

[009B] དེ་དག་གིས་འཁོར་བའི་རྒྱུན་གྱི་མཚམས་བཅད་པའི་ཕྱིར་རོ། །ཞེས་པ་དང། དགོངས་འགྲེལ་ལས། ཉན་ཐོས་ཀྱི་རིགས་ཀྱི་གང་ཟག་ཞི་བ་བགྲོད་པ་གཅིག་པུ་བ་ནི་སངས་རྒྱས་ཐམས་ཅད་བརྩོན་པ་དང་ལྡན་པར་གྱུར་ཀྱང། བྱང་ཆུབ་ཀྱི་སྙིང་པོ་ལ་བཞག་སྟེ། བླ་ན་མེད་པ་ཡང་དག་པར་རྫོགས་པའི་བྱང་
ཆུབ་ཐོབ་པར་བྱར་མི་ནུས་སོ། །ཞེས་གསུངས་པའི་ཕྱིར། དེ་ལྟར་ཡིན་ཀྱང། མཐར་ཐུག་ཐེག་པ་གཅིག་ཏུ་གྲུབ་པར་སྟོན་པའི་མདོ་དང་མི་འགལ་ཏེ། དེ་དགོངས་གཞི་དགོས་པ་དངོས་ལ་གནོད་བྱེད་གསུམ་གྱི་སྒོ་ནས་དྲང་དོན་གྱི་མདོར་འགྲེལ་བ་ཡིན་པའི་ཕྱིར། དེའི་དགོངས་གཞི་ཡོད་དེ། མཐར་ཐུག་ཐེག་པ་གཅིག་
ལས་མེད་པ་ལ་དགོངས་དགོས་པ་ཡོད་དེ། ཐེག་ཆེན་དུ་རིགས་མ་ངེས་པ་ཁ་ཅིག། ཐེག་དམན་དུ་མི་ལྟུང་བར་བྱ་བ་དང། ཐེག་དམན་དུ་རིགས་མ་ངེས་པ་རྣམས། ཐེག་ཆེན་དུ་ཁ་དྲངས་པའི་ཕྱིར་དང། དངོས་ལ་གནོད་བྱེད་ནི་མཐར་ཐུག་ཐེག་པ་གསུམ་དུ་སྒྲུབ་པའི་ལུང་རིགས་ཀྱིས་གནོད་པའི་ཕྱིར། ཞེས་ཟེར་རོ། །དེ་
ལྟར་ན་རང་ལུགས་ལ་མཐར་ཐུག་ཐེག་པ་གཅིག་ཏུ་གྲུབ་སྟེ། ཞི་བ་བགྲོད་པ་གཅིག་པུ་བའི་ཉན་ཐོས་མཐོང་ལམ་པ་ཐེག་ཆེན་ལམ་དུ་འཇུག་པའི་ཕྱིར་ཏེ། གཉེན་པོས་སྤང་དུ་མི་རུང་བའི་སྒྲིབ་པ་མེད་པའི་ཕྱིར། དེར་ཐལ། ཆགས་སོགས་ཉོན་མོངས་ཀྱི་རྩ་བ་བདེན་འཛིན་རྣམས་ཐག་ཁྲ་ལ་སྤྲུལ་འཛིན་གྱི་རྣམ་རྟོག་
བཞིན་དུ་རྩ་བ་མི་བརྟན་པ་ཡིན་པའི་ཕྱིར། གཞན་ཡང། མཐར་ཐུག་ཐེག་པ་གཅིག་ཏུ་གྲུབ་པ་ལུང་གིས་ཀྱང་གྲུབ་སྟེ། ཡུམ་པར་མ་ལས། འོན་ཀྱང། གལ་ཏེ་དེ་དག་བླ་ན་མེད་པའི་བྱང་ཆུབ་ཏུ་སེམས་བསྐྱེད་ན་དེ་དག་ལ་ཡང་རྗེས་སུ་ཡི་རང་བར་བྱའོ། །ཞེས་པ་དང། དཔལ་ཕྲེང་གིས་ཞུས་པའི་མདོ་ལས། ཡོངས་སུ་
མྱ་ངན་ལས་འདས་པ་ཞེས་བྱ་བ་འདི་ནི། དེ་བཞིན་གཤེགས་པ་རྣམས་ཀྱིས་ཐབས་སོ། །ཞེས་པ་དང། དམ་ཆོས་པད་དཀར་ལས། དྲང་སྲོང་ཆེན་པོས་ཐེག་པ་གསུམ་བསྟན་པ། །རྣམ་འདྲེན་རྣམས་ཀྱི་ཐབས་ལ་མཁས་པ་སྟེ། །ཐེག་པ་གཅིག་སྟེ་གཉིས་སུ་ཡོད་མ་ཡིན། །བསྟི་བའི་དོན་དུ་ཐེག་པ་གསུམ་བསྟན་ཏོ། །ཞེས་
གསུངས་པའི་ཕྱིར། དེ་ལྟར་ཡིན་ཀྱང་མཐར་ཐུག་ཐེག་པ་གསུམ་དུ་གྲུབ་པར་སྟོན་པའི་མདོ་དང་མི་འགལ་ཏེ། དེ་དགོངས་གཞི་དགོས་པ་དངོས་ལ་གནོད་བྱེད་གསུམ་གྱི་སྒོ་ནས་དྲང་དོན་དུ་འགྲེལ་པའི་ཕྱིར། དེའི་དགོངས་གཞི་ཡོད་དེ། གནས་སྐབས་ཐེག་པ་གསུམ་དུ་གྲུབ་པ་ལ་དགོངས་པའི་ཕྱིར། དགོས་པ་ཡོད་དེ་

[010A]༄༅། །དྲི་མ་དང་བཅས་པའི་སེམས་བདེན་གྲུབ་ཁས་ལེན་པའི་དངོས་སྨྲ་བ་ཁ་ཅིག་རྗེས་སུ་འཛིན་པའི་ཕྱིར་དུ་ཡིན་པའི་ཕྱིར། དངོས་ལ་གནོད་བྱེད་ཡོད་དེ། མཐར་ཐུག་ཐེག་པ་གཅིག་ཏུ་གྲུབ་པར་སྒྲུབ་པའི་ལུང་རིགས་རྣམས་ཀྱིས་གནོད་པའི་ཕྱིར། གཉིས་པ་འཁོར་བ་ལ་མཐའ་ཡོད་མེད་དཔྱད་པས་
ཁ་ཅིག། །འཁོར་བ་ལ་ཐོག་མའི་མཐའ་ཡོད་ཟེར་ན། དེ་མེད་པར་ཐལ། རིག་པ་ལ་ཐོག་མའི་མཐའ་མེད་པའི་ཕྱིར། དེར་ཐལ། རིག་པ་ཡིན་ན། རང་གི་ཉེར་ལེན་དུ་གྱུར་པའི་རིག་པ་སྔ་མ་ལས་བྱུང་བས་ཁྱབ་པའི་ཕྱིར། དེར་ཐལ། རྣམ་འགྲེལ་ལས། རྣམ་ཤེས་མིན་པས་རྣམ་ཤེས་ཀྱི། །ཉེར་ལེན་མི་བྱེད་ཕྱིར་ཡང་
འགྲུབ། །ཅེས་གསུངས་པའི་ཕྱིར། ཁ་ཅིག། འཁོར་བ་ལ་ཕྱི་མའི་མཐའ་མེད་ཟེར་ན། དེ་ཡོད་པར་ཐལ། འཁོར་བའི་རྩ་བར་གྱུར་པའི་གང་ཟག་གི་བདག་འཛིན་ལ་ཕྱི་མཐའ་ཡོད་པའི་ཕྱིར། དེར་ཐལ། དེ་དངོས་སུ་འཇོམས་བྱེད་ཀྱི་གཉེན་པོ་སྟོབས་ལྡན་ཡོད་པའི་ཕྱིར། དེར་ཐལ། དེ་མངོན་སུམ་དུ་རྟོགས་པའི་ཡེ་
ཤེས་དེ་དེ་དངོས་སུ་འཇོམས་བྱེད་ཀྱི་གཉེན་པོ་སྟོབས་ལྡན་ཡིན་པའི་ཕྱིར། དེར་ཐལ། དེ་གང་ཟག་གི་བདག་འཛིན་དང་དམིགས་པ་གཅིག་ལ་དམིགས་ནས་རྣམ་པ་འཛིན་སྟངས་དངོས་འགལ་དུ་ཞུགས་པའི་བློ་ཡིན་པའི་ཕྱིར། ཁ་ཅིག། འཁོར་བ་ལ་མཐའ་མེད་ཟེར་ན། དེ་ཡོད་པར་ཐལ། འཁོར་བ་ལ་ཕྱི་མའི་
མཐའ་ཡོད་པའི་ཕྱིར། ཁ་ཅིག། འཁོར་བ་སྤྱི་ལ་མཐའ་མེད་ཅིང། འཁོར་བ་བྱེ་བྲག་པ་ལ་མཐའ་ཡོད་ཟེར་ན། དེ་མི་འཐད་པར་ཐལ། འཁོར་བ་བྱེ་བྲག་པ་ལ་ཡོད་ན་འཁོར་བ་སྤྱི་ལ་ཡོད་དགོས་པའི་ཕྱིར། དེར་ཐལ། བྱེ་བྲག་བུམ་པ་ལ་ཡོད་ན། སྤྱི་ཤེས་བྱ་ལ་ཡོད་དགོས་པའི་ཕྱིར། ཁ་ཅིག། འཁོར་བ་པའི་སེམས་ཅན་
འདི་ཕན་ཆད་དུ་མེད། འདི་ཚུན་ཆད་དུ་ཡོད་ཅེས། མཚམས་འཛིན་རིགས་ཟེར་ན། དེ་མི་རིགས་པར་ཐལ། ནམ་མཁས་གར་ཁྱབ་སེམས་ཅན་གྱིས་ཁྱབ་པའི་ཕྱིར་ཏེ། མདོ་ལས། ནམ་མཁའི་མཐར་ཐུག་གྱུར་པ་ཇི་ཙམ་པ། །སེམས་ཅན་མ་ལུས་མཐའ་ཡང་དེ་བཞིན་ཏེ། །ཞེས་གསུངས་པའི་ཕྱིར། རང་ལུགས་ལ། འཁོར་
བ་སྤྱི་དང་བྱེ་བྲག་གཉིས་ཀ་ལ་མཐའ་ཡོད་ཅིང་འཁོར་བ་ལ་ཐོག་མའི་མཐའ་མེད་དེ། རིག་པ་ལ་ཐོག་མའི་མཐའ་མེད་པའི་ཕྱིར། འཁོར་བ་ལ་ཕྱི་མའི་མཐའ་ཡོད་དེ། འཁོར་བའི་རྩ་བར་གྱུར་པའི་གང་ཟག་གི་བདག་འཛིན་ལ་ཕྱི་མའི་མཐའ་ཡོད་པའི་ཕྱིར། རྩོད་པ་སྤོང་བ་ལ། ཁ་ཅིག། འཁོར་བ་པའི་སེམས་ཅན་

[010B] འདི་ཚུན་ཆད་དུ་ཡོད་ཅེས་མཚམས་འཛིན་རིགས་པར་ཐལ། འཁོར་བ་སྤྱི་དང་བྱེ་བྲག་གཉིས་ཀ་ལ་མཐའ་ཡོད་པའི་ཕྱིར། ཟེར་ན་མ་ཁྱབ། ཁ་ཅིག། འཁོར་བ་སྟོངས་པའི་དུས་སྲིད་པར་ཐལ། སེམས་ཅན་ཐམས་ཅད་སངས་རྒྱས་པའི་དུས་སྲིད་པའི་ཕྱིར། འདོད་ན། འཁོར་བ་པའི་སེམས་ཅན་འདི་ཕན་ཆད་
དུ་མེད། འདི་ཚུན་ཆད་དུ་ཡོད་ཅེས་མཚམས་འཛིན་རིགས་པར་ཐལ། འདོད་པའི་ཕྱིར། ཟེར་ན་མ་ཁྱབ། འོ་ན། སྔོན་པོ་འདི་ཕན་ཆད་དུ་མེད། འདི་ཚུན་ཆད་དུ་ཡོད་ཅེས་མཚམས་འཛིན་རིགས་པར་ཐལ། སྔོན་པོ་མེད་པའི་དུས་སྲིད་པའི་ཕྱིར། འཁོར་གསུམ། གལ་ཏེ་མ་གྲུབ་ན། སྔོན་པོ་ཆོས་ཅན། ཁྱོད་རྟག་དངོས་ཡིན་པར་
ཐལ༑ རང་གི་རྒྱུ་རྐྱེན་ལས་སྐྱེས་པ་གང་ཞིག། ཁྱོད་མེད་པའི་དུས་མི་སྲིད་པའི་ཕྱིར། འཁོར་གསུམ། ཁ་ཅིག། འཁོར་བ་ལ་མཐའ་མེད་པར་ཐལ། འཁོར་བ་ལ་ཐོག་མ་དང་མཐའ་མའི་མཐའ་མེད་པའི་ཕྱིར་ཟེར་ན་མ་ཁྱབ། ཁ་ཅིག། འཁོར་བ་ལ་མཐའ་མེད་པར་ཐལ། འཁོར་བ་དེ་ཐོག་མ་དང་ཐ་མ་མེད་པ་སྟོང་པ་ཉིད་ཀྱི་སྟོང་གཞི་
ཆོས་ཅན་ཡིན་པའི་ཕྱིར་ཟེར་ན་མ་ཁྱབ། མ་གྲུབ་ན། དེར་ཐལ། དེའི་སྟོང་གཞི་ཆོས་ཅན་ཞིག་ཡོད་པའི་ཕྱིར་ཟེར་ན། འོ་ན། དུས་གསུམ་མི་དམིགས་པ་ཡིན་པར་ཐལ། དུས་གསུམ་མི་དམིགས་པ་སྟོང་པ་ཉིད་ཀྱི་སྟོང་གཞི་ཆོས་ཅན་ཡིན་པའི་ཕྱིར། འཁོར་གསུམ། མ་གྲུབ་ན་དེར་ཐལ། དེའི་སྟོང་གཞི་ཆོས་ཅན་ཞིག་ཡོད་པའི་
ཕྱིར༑ མ་ཁྱབ་ན། འཁོར་གསུམ། འདོད་ན། དུས་གསུམ་ཆོས་ཅན། དམིགས་པར་ཐལ། ཡོད་པའི་ཕྱིར། ཁ་ཅིག། འཁོར་བ་ལ་མཐའ་མེད་པར་ཐལ། ནམ་མཁའ་ལ་མཐའ་མེད་པ་གང་ཞིག། ནམ་མཁས་གར་ཁྱབ་སེམས་ཅན་གྱིས་ཁྱབ་པའི་ཕྱིར། ཟེར་ན་མ་ཁྱབ། ཁ་ཅིག། སེམས་ཅན་ཐམས་ཅད་སངས་རྒྱས་པ་
ཞིག་སྲིད་ན་སེམས་ཅན་ཐམས་ཅད་སངས་རྒྱས་པའི་སངས་རྒྱས་འཕགས་པ་དེ་དུས་ནམ་གྱི་ཚེ་ཡོད། གང་ཟག་སུའི་རྒྱུད་ཀྱིས་བསྡུས་ཟེར་ན། འོ་ན། ཁྱོད་ཀྱི་རྒྱུད་ཀྱི་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱའོ་སྙམ་དུ་བསམ་པ་དམ་བཅས་པའི་དམ་བཅའ་དེའི་བཞེད་དོན་དུས་ནམ་གྱི་ཚེ་ཡོད་
གང་ཟག་སུའི་རྒྱུད་ཀྱིས་བསྡུས་བྱས་པ་ལ། ཁ་ཅིག། གང་ཟག་རང་ཉིད་སངས་རྒྱས་པའི་ཚེ་ན་ཡོད། གང་ཟག་རང་ཉིད་སངས་རྒྱས་པའི་སངས་རྒྱས་འཕགས་པའི་རྒྱུད་ཀྱིས་བསྡུས་པ་ཡིན་ནོ་ཟེར་ན། འོ་ན། ཅིག་ཤོས་ལ་ཡང་མཚུངས་ཏེ། དེ་སེམས་ཅན་ཐམས་ཅད་སངས་རྒྱས་པའི་སངས་རྒྱས་འཕགས་པའི་རྒྱུད་

[011A]༄༅། །ཀྱིས་བསྡུས། སེམས་ཅན་ཐམས་ཅད་སངས་རྒྱས་པའི་ཚེ་ན་ཡོད་པའི་ཕྱིར། ཁ་ཅིག་སེམས་ཅན་སངས་རྒྱས་པའི་དུས་སུ་སངས་མ་རྒྱས་པའི་སེམས་ཅན་ཡོད་པར་ཐལ། སེམས་ཅན་ཐམས་ཅད་སངས་རྒྱས་པའི་དུས་སུ་སངས་མ་རྒྱས་པའི་སེམས་ཅན་ཡོད་པའི་ཕྱིར་ཟེར་ན་མ་
ཁྱབ། འདོད་མི་ནུས་ཏེ། སེམས་ཅན་དང་སངས་མ་རྒྱས་པའི་སེམས་ཅན་གཉིས་ཡུལ་དུས་རང་བཞིན་གང་ལ་ལྟོས་ཏེ་གྲུབ་སྡེ་རྫས་གཅིག་ཡིན་པའི་ཕྱིར། ཁ་ཅིག་སེམས་ཅན་ནམ་ཡང་མེད་པའི་དུས་སྲིད་པར་ཐལ། སེམས་ཅན་གཏན་ནས་མེད་པའི་དུས་སྲིད་པའི་ཕྱིར། ཟེར་ན་མ་ཁྱབ། དེར་ཐལ་སེམས་
ཅན་ཡིན་ནོ་ཅོག་མེད་པའི་དུས་སྲིད་པའི་ཕྱིར། འདོད་ན། སེམས་ཅན་ནམ་ཡང་ཡོད་མ་མྱོང་བར་ཐལ། འདོད་པའི་ཕྱིར། འདོད་ན། སེམས་ཅན་སེམས་ཅན་གྱི་དུས་སུ་ཡང་ཡོད་མ་མྱོང་བར་ཐལ། འདོད་པའི་ཕྱིར། འདོད་ན། སེམས་ཅན་སེམས་ཅན་གྱི་དུས་སུ་མེད་པར་ཐལ། འདོད་པའི་ཕྱིར།  འདོད་ན། སེམས་ཅན་ཆོས་ཅན།  
ཁྱོད་རང་དུས་སུ་ཡོད་པར་ཐལ། ཁྱོད་རང་དུས་སུ་སངས་རྒྱ་བའི་ཕྱིར། ཁ་ཅིག་སེམས་ཅན་རྒྱུན་ཆད་པའི་དུས་སྲིད་པར་ཐལ། སེམས་ཅན་ཐམས་ཅད་སངས་རྒྱ་བའི་ཕྱིར། ཟེར་ན་མ་ཁྱབ། འོ་ན། བྱང་སེམས་ས་བརྒྱད་པ་བ་རྒྱུན་ཆད་སྲིད་པར་ཐལ། བྱང་སེམས་ས་བརྒྱད་པ་བ་སངས་རྒྱ་བ་སྲིད་པའི་ཕྱིར། ཁྱབ་པ་ཁས། མ་གྲུབ་ན་
བྱང་སེམས་ས་བརྒྱད་པ་བ་ཆོས་ཅན། ཁྱོད་སངས་རྒྱ་སྲིད་པར་ཐལ། ཁྱོད་སྐུ་གསུམ་འགྲུབ་བྱེད་ཀྱི་སྦྱོར་བ་ཁྱད་པར་ཅན་རྒྱུད་ལ་སྐྱེས་པའི་སེམས་དཔའ་ཡིན་པའི་ཕྱིར། དེར་ཐལ། དག་ས་ལ་གནས་པའི་གང་ཟག་ཡིན་པའི་ཕྱིར། འདོད་ན། མི་འཐད་དེ། བྱང་སེམས་ས་བརྒྱད་པ་བ་སངས་རྒྱས་པའི་སངས་རྒྱས་
འཕགས་པ་དེ་དེའི་རྒྱུན་ཡིན་པའི་ཕྱིར། མ་གྲུབ་ན། བྱང་སེམས་ས་བརྒྱད་པ་བ་སངས་རྒྱས་པའི་སངས་རྒྱས་འཕགས་པ་ཆོས་ཅན། ཁྱོད་བྱང་སེམས་ས་བརྒྱད་བ་བའི་རྒྱུན་ཡིན་པར་ཐལ། ཁྱོད་བྱང་སེམས་ས་བརྒྱད་པ་བ་སངས་རྒྱས་པའི་སངས་རྒྱས་འཕགས་པ་ཡིན་པའི་ཕྱིར། ཁ་ཅིག་དེ་ཆོས་ཅན། བྱང་
སེམས་ས་བརྒྱད་པའི་རྒྱུན་མ་ཡིན་པར་ཐལ། སངས་རྒྱས་འཕགས་པའི་རྒྱུན་ཡིན་པའི་ཕྱིར་ན་མ་ཁྱབ། མ་གྲུབ་ན་དེར་ཐལ། ཆོས་ཅན་དེ་ཡིན་པའི་ཕྱིར། །གསུམ་པ་ཉན་རང་དགྲ་བཅོམ་ཐེག་ཆེན་ལམ་དུ་འཇུག་པའི་ཚེ་ལམ་གང་ནས་འཇུག་དཔྱད་ དང་པོ་ལ། ཁ་ཅིག། སྟོང་ཉིད་

[011B]སྟོང་ཉིད་རྟོགས་མ་མྱོང་བའི་ཉན་རང་དགྲ་བཅོམ་པ་རྣམས་ཐེག་ཆེན་ལམ་དུ་འཇུག་པའི་ཚེ་ཐེག་ཆེན་ཚོགས་ལམ་ནས་འཇུག་པ་ཡིན་ཟེར་ན། འོ་ན། མྱུར་དུ་སངས་རྒྱ་བར་འདོད་པ་རྣམས་ཀྱིས་དང་པོར་ཉན་ཐོས་
ལམ་དུ་འཇུག་རིགས་པར་ཐལ། དེས་ཉན་ཐོས་ཀྱི་ལམ་དུ་ཞུགས་ནས་སྟོང་ཉིད་རྟོགས་པར་བྱེད་རིགས་པའི་ཕྱིར། དེར་ཐལ། ཉན་ཐོས་ཀྱི་བྱང་ཆུབ་མྱུར་ན་ཚེ་གསུམ་ལ་ཐོབ་ནུས། ཐེག་ཆེན་གྱི་རིགས་ཅན་ཕལ་ཆེ་བས་སངས་རྒྱ་བ་ལ་བསྐལ་པ་གྲངས་མེད་གསུམ་གྱི་བར་དུ་ཚོགས་གསོག་པར་བྱེད། དེ་ལྟར་བྱས་ན་
ཚོགས་སྦྱོར་གྱི་གནས་སྐབས་སུ་གྲངས་མེད་གཅིག་གི་ཚོགས་གསོག་དགོས་པ་གང་ཞིག་སྟོང་ཉིད་རྟོགས་པའི་ཉན་ཐོས་དགྲ་བཅོམ་ཐེག་ཆེན་ལམ་དུ་འཇུག་པའི་ཚེ་ས་བདུན་པ་ནས་འཇུག་པ་ཡིན་པའི་ཕྱིར། རྟགས་ཁས། འདོད་མི་ནུས་ཏེ། དམན་ལམ་སྔོན་དུ་སོང་བའི་སེམས་དཔའ་དང། དམན་ལམ་སྔོན་
དུ་མ་སོང་བའི་སེམས་དཔའ་གཉིས་ཀྱི་ནང་ནས་རྫོགས་ དེར་ཐལ། མདོ་སྡེ་རྒྱན་ལས། དེ་ཉིད་ཡང་དང་ཡང་དུ་ནི། །རང་སེམས་ཀུན་ཏུ་འཇུག་ལྡན་པ། །མྱ་ངན་འདས་ལ་མངོན་དགའི་ཕྱིར། །རྟོགས་པ་བུལ་བ་ཡིན་པར་འདོད། །ཅེས་
གསུངས་པའི་ཕྱིར། ཁ་ཅིག་ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་སོ་སྐྱེ་ཡིན་ཟེར་ན། འོ་ན། དེ་ཆོས་ཅན། ཁྱོད་ལམ་བདེན་ཐོབ་མ་མྱོང་བའི་གང་ཟག་ཡིན་པར་ཐལ། སོ་སྐྱེ་ཡིན་པའི་ཕྱིར། ཁྱབ་སྟེ། མཛོད་ལས། ལམ་མ་ཐོབ་པ་སོ་སོ་ཡི། །སྐྱེ་བོར་འདོད་
ཅེས་གསུངས་པའི་ཕྱིར། འདོད་མི་ནུས་ཏེ། དགྲ་བཅོམ་པའི་རྟོགས་པ་ཐོབ་མྱོང་བའི་གང་ཟག་ཡིན་པའི་ཕྱིར། གཞན་ཡང། དགྲ་བཅོམ་པའི་རྟོགས་པ་ལས་ཉམས་པ་ཡོད་པར་ཐལ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་དེ་དགྲ་བཅོམ་པའི་རྟོགས་པ་ལས་
ཉམས་པའི་གང་ཟག་ཡིན་པའི་ཕྱིར། དེར་ཐལ། དེ་སོ་སྐྱེ་ཡིན་པའི་ཕྱིར། འདོད་མི་ནུས་ཏེ། དགྲ་བཅོམ་པའི་རྒྱུད་ཀྱི་སྤངས་པ་དེ་གང་ཟག་གི་བདག་འཛིན་གྱི་ས་བོན་སྤངས་པའི་སྤངས་པ་ཡིན་པའི་ཕྱིར། ཁྱབ་སྟེ་རྣམ་འགྲེལ་ལས། བདག་ལྟའི་ས་བོན་སྤངས་པའི་ཕྱིར། །སླར་མི་གཤེགས་པ་ཉིད་ཡིན་ནོ། །

[012A]༄༅། །ཞེས་གསུངས་པའི་ཕྱིར། ཁ་ཅིག་དེ་ཐེག་ཆེན་འཕགས་པ་ཡིན་ཟེར་ན། འོ་ན། དེ་ཆོས་ཅན། ཐེག་ཆེན་གྱི་མཐོང་ལམ་ཐོབ་པའི་གང་ཟག་ཡིན་པར་ཐལ། ཐེག་ཆེན་འཕགས་པ་ཡིན་པའི་ཕྱིར། ཁྱབ་སྟེ། ཐེག་ཆེན་གྱི་མཐོང་ལམ་དེ་ཐེག་ཆེན་གྱི་འཕགས་ལམ་གྱི་ཐོག་མ་ཡིན་པའི་ཕྱིར་ཏེ། །འབྲས་
དེ་འཇིག་རྟེན་པའི་ལོ་ཐོག་མ་ཡིན་པ་དེ་བཞིན་དུ་ཉན་ཐོས་ཀྱི་མཐོང་ལམ་དེ་ཉན་ཐོས་ཀྱི་འཕགས་ལམ་གྱི་ཐོག་མ་ཡིན་པའི་ཕྱིར། དེར་ཐལ། རྒྱུ་མཚན་དེ་ཉིད་ཀྱི་ཕྱིར་ཉན་ཐོས་ཀྱི་མཐོང་ལམ་འབྲས་ཀྱིས་ཞིང་གིས་མཚོན་ཏེ་བསྟན་པའི་ཕྱིར། འདོད་མི་ནུས་ཏེ། བྱང་སེམས་ཚོགས་ལམ་པ་ཡིན་པའི་ཕྱིར་
ཁ་ཅིག་དེ་ཐེག་ཆེན་སོ་སྐྱེ་མ་ཡིན་ཟེར་ན། འོ་ན། ཐེག་ཆེན་སོ་སྐྱེ་ཡིན་ན། སོ་སྐྱེ་ཡིན་དགོས་པར་ཐལ། དེ་ཐེག་ཆེན་སོ་སྐྱེ་མ་ཡིན་པ་ལ་རྒྱུ་མཚན་ཡང་དག་ཡོད་པའི་ཕྱིར། འདོད་ན། བྱང་སེམས་ལས་དང་པོ་བ་ཡིན་ན་ལས་དང་པོ་བ་ཡིན་དགོས་པར་ཐལ། འདོད་པའི་ཕྱིར། འདོད་ན། ཉན་ཐོས་དགྲ་བཅོམ་
པ་ཐེག་ཆེན་ལམ་དུ་ཞུགས་མ་ཐག་པའི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། དགྲ་བཅོམ་པ་ཡིན་པའི་ཕྱིར། ཡང་ཁ་ཅིག་དེ་ཐེག་ཆེན་འཕགས་པ་ཡིན་ཀྱང་དགྲ་བཅོམ་པ་མ་ཡིན་ཟེར་ན། འཕགས་ལམ་ཐོབ་ལ་མ་ཉམས་པའི་ཐེག་
ཆེན་གྱི་གང་ཟག་ཡིན་ན། ཐེག་ཆེན་འཕགས་པ་ཡིན་དགོས་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། དགྲ་བཅོམ་པའི་གོ་འཕང་ཐོབ་ལ་མ་ཉམས་པའི་ཐེག་ཆེན་གྱི་གང་ཟག་ཡིན་ན། ཐེག་ཆེན་དགྲ་བཅོམ་པ་ཡིན་དགོས་པར་ཐལ། འདོད་པའི་ཕྱིར། འདོད་ན། ཉན་ཐོས་དགྲ་བཅོམ་པའི་རྟོགས་པ་
སྔོན་དུ་སོང་བའི་བྱང་སེམས་ཚོགས་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། སངས་རྒྱས་འཕགས་པ་ཡིན་པར་ཐལ། ཐེག་ཆེན་དགྲ་བཅོམ་ཡིན་པའི་ཕྱིར། གང་འདྲ་བྱུང། ཁ་ཅིག་ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་དེ་
འཕགས་པ་ཕུང་སུམ་པ་མ་ཡིན་ཟེར་ན། དེ་ཆོས་ཅན། འཕགས་པ་ཕུང་སུམ་པ་ཡིན་པར་ཐལ། འཕགས་པ་གང་ཞིག། ཐེག་ཆེན་འཕགས་པ་ཡང་མ་ཡིན། ཐེག་དམན་འཕགས་པ་ཡང་མ་ཡིན་པའི་ཕྱིར། ཁ་ཅིག་མ་ཁྱབ་ཟེར། དང་པོ་དེར་ཐལ། དེས་ཐེག་ཆེན་གྱི་འཕགས་ལམ་ཐོབ་མ་མྱོང་བའི་ཕྱིར་

[012B] དེ་ཐེག་དམན་གྱི་གང་ཟག་མ་ཡིན་པའི་ཕྱིར། མ་ཁྱབ་མཚམས་ལ། ཀ་བ་དང་བུམ་པ་གཉིས་ཀྱི་བར་དུ་ཀ་བ་ཡང་མ་ཡིན། བུམ་པ་ཡང་མ་ཡིན་པའི་ཆོས་ཞིག་ཡོད་ན། ཀ་བ་དང་བུམ་པ་གཉིས་ཀྱི་བར་དུ་གཉིས་མ་ཡིན་གྱི་ཕུང་སུམ་པ་ཡོད་མི་དགོས་པར་ཐལ། ཐེག་ཆེན་འཕགས་པ་ཡང་མ་ཡིན་
ཐེག་དམན་འཕགས་པ་ཡང་མ་ཡིན་པའི་འཕགས་པ་ཞིག་ཡོད་ན་དེ་གཉིས་ཀྱི་བར་དུ་འཕགས་པ་ཕུང་སུམ་པ་ཡོད་མི་དགོས་པའི་ཕྱིར། རྟགས་ཁས། འདོད་ན། ཀ་བ་དང་བུམ་པ་གཉིས་པོ་དེ་ཕན་ཚུན་སྤང་འགལ་གྱི་དངོས་འགལ་ཡིན་པར་ཐལ། དེ་གཉིས་འགལ་བ་གང་ཞིག་དེ་གཉིས་ཀྱི་བར་དུ་གཉིས་ཡིན་གྱི་
ཕུང་སུམ་པ་ཡང་མེད། གཉིས་མ་ཡིན་གྱི་ཕུང་སུམ་པ་ཡང་མེད་པའི་ཕྱིར། ཕྱི་མ་ཁས། དེར་ཐལ། དེ་གཉིས་འགལ་བའི་ཕྱིར། འདོད་མི་ནུས་སོ། །གཞན་ཡང། དེ་འཕགས་པ་ཕུང་སུམ་པ་ཡིན་པར་ཐལ། དེའི་རྒྱུད་ཀྱི་འགོག་བདེན་ཡང་འགོག་བདེན་ཕུང་སུམ་པ་ཡིན། དེའི་རྒྱུད་ཀྱི་ལམ་བདེན་ཡང་ལམ་བདེན་ཕུང་སུམ་པ་
ཡིན་པའི་ཕྱིར། དང་པོ་དེར་ཐལ། དེ་ཐེག་ཆེན་གྱི་འགོག་བདེན་ཡང་མ་ཡིན། ཐེག་དམན་གྱི་འགོག་བདེན་ཡང་མ་ཡིན་པའི་ཕྱིར། དང་པོ་དེར་ཐལ། དེ་རང་ཐོབ་བྱེད་ཀྱི་ཐེག་ཆེན་གྱི་ལམ་བདེན་གྱི་སྟོབས་ཀྱིས་མ་ཐོབ་པའི་ཕྱིར། ཕྱི་མ་དེར་ཐལ། དེ་ཐེག་དམན་གང་ཟག་གི་རྒྱུད་ཀྱི་ཡོན་ཏན་མ་ཡིན་པའི་ཕྱིར། ཁ་ཅིག་ཉན་
ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་རང་རྒྱལ་ཚོགས་ལམ་པ་དེ་འཕགས་པ་ཕུང་སུམ་པ་ཡིན་ཟེར་ན། དེ་མི་འཐད་པར་ཐལ། དེ་མེད་པའི་ཕྱིར། དེར་ཐལ། ཉན་ཐོས་དགྲ་བཅོམ་པ་རང་རྒྱལ་ལམ་དུ་འཇུག་པ་མེད་པའི་ཕྱིར། དེར་ཐལ། ཉན་རང་སློབ་པ་གཉིས་པོ་དེ་རང་དོན་དུ་སྡུག་ཀུན་ཉེ་བར་ཞི་བའི་ཉེར་
ཞི་གཙོ་བོར་དོན་དུ་གཉེར་བར་མཚུངས་པ་གང་ཞིག་ཉན་ཐོས་དགྲ་བཅོམ་པས་ཉོན་སྒྲིབ་མ་ལུས་པར་སྤངས་པའི་ཕྱིར། ཁ་ཅིག་ཉན་ཐོས་ཀྱི་སྦྱོར་ལམ་ཐོབ་པའི་ཉན་ཐོས་རང་རྒྱལ་ལམ་དུ་འཇུག་པ་མེད་ཟེར་ན། དེ་ཡོད་པར་ཐལ། ཉན་ཐོས་ཀྱི་མཐོང་ལམ་ཐོབ་སྒོམ་ལམ་མ་ཐོབ་པའི་ཉན་ཐོས་རང་རྒྱལ་ལམ་དུ་
འཇུག་པ་ཡོད་པའི་ཕྱིར། དེར་ཐལ། དེ་ཐེག་ཆེན་ལམ་དུ་འཇུག་པ་ཡོད་པའི་ཕྱིར། དེར་ཐལ། མདོ་སྡེ་རྒྱན་ལས། ཉན་ཐོས་མ་ངེས་རྣམ་གཉིས་ཏེ། །ཐེག་དོན་མཐོང་དང་མ་མཐོང་དང། །དོན་མཐོང་འདོད་ཆགས་བྲལ་བ་དང། །འདོད་ཆགས་བྲལ་མིན་འདིར་དམན་པའོ། །ཞེས་གསུངས་པའི་ཕྱིར། གཞན་ཡང། ཉན་

[013A]༄༅། །ཐོས་ཀྱི་སྦྱོར་ལམ་ཐོབ་པའི་ཉན་ཐོས་རང་རྒྱལ་ལམ་དུ་འཇུག་པ་ཡོད་པར་ཐལ། སྤང་བྱ་ཅིག་ཅར་བའི་རྒྱུན་ཞུགས་རང་རྒྱལ་ལམ་དུ་འཇུག་པ་ཡོད་པའི་ཕྱིར། དེར་ཐལ། ཀུན་ལས་བཏུས་ལས། ཕལ་ཆེར་ནི་མཐོང་བའི་ཆོས་སམ། ཞེས་སོགས་གསུངས་པའི་ཕྱིར། ཁ་ཅིག་སྤང་བྱ་
ཅིག་ཅར་པའི་རྒྱུན་ཞུགས་ཀྱི་རྟོགས་པ་སྔོན་དུ་སོང་བའི་རང་རྒྱལ་ཚོགས་ལམ་པ་དེ་ཐེག་དམན་སོ་སྐྱེ་ཡིན་པར་ཐལ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་ཐེག་ཆེན་སོ་སྐྱེ་ཡིན་པའི་ཕྱིར། ཟེར་ན་མ་ཁྱབ། འདོད་ན། དེ་འདྲ་བའི་རང་རྒྱལ་ཚོགས་ལམ་པ་
ཆོས་ཅན། ཐེག་དམན་སོ་སྐྱེ་མ་ཡིན་པར་ཐལ། ཐེག་དམན་འཕགས་པ་ཡིན་པའི་ཕྱིར། དེར་ཐལ། ཐེག་དམན་གྱི་འཕགས་ལམ་རྒྱུད་ལ་ལྡན་པའི་གང་ཟག་ཡིན་པའི་ཕྱིར། དེར་ཐལ། ཉན་ཐོས་ཀྱི་མཐོང་ལམ་ཐོབ་ལ་མ་ཉམས་པའི་ཐེག་དམན་གྱི་གང་ཟག་ཡིན་པའི་ཕྱིར། དེར་ཐལ། ཆོས་ཅན་དེ་
ཡིན་པའི་ཕྱིར། ཁོ་ན་རེ། དེ་ཆོས་ཅན། ཐེག་དམན་འཕགས་པ་མ་ཡིན་པར་ཐལ། ཉན་ཐོས་འཕགས་མ་ཡང་མ་ཡིན། རང་རྒྱལ་འཕགས་པ་ཡང་མ་ཡིན་པའི་ཕྱིར། ཟེར་ན་མ་ཁྱབ། འོ་ན། ཐེག་དམན་འཕགས་པ་ཆོས་ཅན། ཐེག་དམན་འཕགས་པ་མ་ཡིན་པར་ཐལ། ཉན་ཐོས་འཕགས་པ་ཡང་མ་ཡིན་
རང་རྒྱལ་འཕགས་པ་ཡང་མ་ཡིན་པའི་ཕྱིར། འཁོར་གསུམ། འདོད་མི་ནུས་སོ། །ཁ་ཅིག་ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་ཐེག་ཆེན་འཕགས་པ་ཡིན་པར་ཐལ། སྤང་བྱ་གཅིག་ཅར་བའི་རྒྱུན་ཞུགས་ཀྱི་རྟོགས་པ་སྔོན་དུ་སོང་བའི་རང་རྒྱལ་ཚོགས་ལམ་པ་
ཐེག་དམན་འཕགས་པ་ཡིན་པའི་ཕྱིར་ཟེར་ན་མ་ཁྱབ། རྟགས་སྒྲུབ་ཟིན། ཁ་ཅིག། ཉན་ཐོས་དགྲ་བཅོམ་པ་རང་རྒྱལ་ལམ་དུ་འཇུག་པ་ཡོད་པར་ཐལ། ཐེག་པ་གསུམ་གྱི་ལམ་ལ་རིམ་གྱིས་ཞུགས་པའི་གདུལ་བྱ་ཐེག་ཆེན་གྱི་རིགས་ཅན་ཡོད་པའི་ཕྱིར། ཟེར་ན་མ་ཁྱབ། དེར་ཐལ། རྣམ་བཤད་ལས། སྤྱིར་དེ་ལྟ་
བུའི་གདུལ་བྱ་སྲིད་ཀྱང། ཞེས་གསུངས་པའི་ཕྱིར། ཁ་ཅིག་ཉན་ཐོས་དགྲ་བཅོམ་པ་རང་རྒྱལ་ལམ་དུ་འཇུག་པ་ཡོད་པར་ཐལ། བླ་མེད་རྫོགས་པའི་བྱང་ཆུབ་ལམ་ཐམས་ཅད་ཀྱི་རྗེས་སུ་མངོན་དུ་བྱེད་པའི་གདུལ་བྱ་ཉན་ཐོས་ཀྱི་རིགས་ཅན་ཞིག་ཡོད་པའི་ཕྱིར། ཟེར་ན་མ་ཁྱབ། མ་གྲུབ་ན་དེར་ཐལ། རྗེས་ལ་འགྲོ་ཞེས་བྱ་

[013B] །ཞེས་གསུངས་པའི་ཕྱིར། འདོད་ན་སྒྲུབ་ཟིན། ཁ་ཅིག་ཐེག་ཆེན་ལམ་དུ་འཇུག་ཁ་མའི་ཉན་ཐོས་དགྲ་བཅོམ་པ་ཡོད་པ་ཡིན་ཟེར་ན། དེ་ཁོ་ཁོ་རང་ཡིན་པར་ཐལ། ཁོ་ཡོད་པའི་ཕྱིར། འདོད་ན། དེ་ཆོས་ཅན། ལྷག་བསམ་རྣམ་དག་རྒྱུད་ལྡན་ཡིན་པར་ཐལ། ཐེག་ཆེན་ལམ་དུ་འཇུག་ཁ་མའི་གང་
ཟག་ཡིན་པའི་ཕྱིར། འདོད་མི་ནུས་ཏེ། ཉན་ཐོས་དགྲ་བཅོམ་པ་ཡིན་པའི་ཕྱིར། གཉིས་པ་རང་ལུགས་ལ། སྟོང་ཉིད་རྟོགས་མ་རྟོགས་གང་གི་དབང་དུ་བྱས་ཀྱང། ཉན་རང་དགྲ་བཅོམ་པ་ཐེག་ཆེན་ལམ་དུ་འཇུག་པ་དེའི་ཚེ་ཐེག་ཆེན་གྱི་ཚོགས་ལམ་ནས་འཇུག་དགོས་ཏེ། ཐེག་ཆེན་སེམས་བསྐྱེད་ཐེག་ཆེན་ལམ་གྱི་
འཇུག་སྒོ་ཡིན་པ་གང་ཞིག། ཐེག་ཆེན་སེམས་བསྐྱེད་ལ་མྱོང་བ་འཐོན་པ་དང། ས་བདུན་པ་ཐོབ་པ་དུས་མཉམ་པ་མི་སྲིད་པའི་ཕྱིར། གཞན་ཡང། དེ་ལྟར་འཇུག་རིགས་ཏེ། ཐེག་ཆེན་གྱི་རིགས་ཅན་ཕལ་ཆེ་བ་རྣམས་ཀྱིས་སངས་རྒྱ་བ་ལ་བསྐལ་པ་གྲངས་མེད་གསུམ་དུ་ཚོགས་གསོག་པར་བྱེད། དེ་ལྟར་བྱས་ན་
ཚོགས་སྦྱོར་གཉིས་ཀྱི་གནས་སྐབས་སུ་བསྐལ་པ་གྲངས་མེད་གཅིག་གི་བར་དུ་ཚོགས་གསོག་བར་བྱེད་དགོས་པའི་ཕྱིར། རྩོད་པ་སྤོང་བ་ལ། ཁ་ཅིག་སྟོང་ཉིད་མངོན་སུམ་དུ་རྟོགས་པའི་ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་དེ་ཐེག་ཆེན་འཕགས་པ་ཡིན་པར་ཐལ། དེའི་རྒྱུད་ཀྱི་
སྟོང་ཉིད་རྟོགས་པའི་གཙོ་བོའི་ཡིད་ཀྱི་རྣམ་རིག་དེ་ལམ་ཤེས་ཡིན་པའི་ཕྱིར། མ་གྲུབ་ན། དེ་ཆོས་ཅན། ལམ་ཤེས་ཡིན་པར་ཐལ། རང་རྒྱུད་ལ་ལྡན་པའི་གང་ཟག་གི་རྒྱུ་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་ཐེག་ཆེན་གང་ཟག་གི་མངོན་རྟོགས་ཡིན་པའི་ཕྱིར། ཁྱབ་སྟེ། རྣམ་བཤད་ལས་
ལམ་ཤེས་ལ་མཚན་ཉིད་ནི། རང་རྒྱུད་ལ་ལྡན་པའི་གང་ཟག་གི་རྒྱུད་ཀྱི་སྟོན་གཉིད་མངོན་སུམ་དུ་རྟོགས་པའི་ཤེས་རབ་ཀྱིས་ཟིན་པའི་ཐེག་པ་ཆེན་པོའི་གང་ཟག་གི་མངོན་པར་རྟོགས་པའོ། །ཞེས་གསུངས་པའི་ཕྱིར། ཟེར་ན་སྐྱོན་མེད་དེ། དེའི་དོན་ནི། མཚན་གཞི་ལ་མཚན་ཉིད་ཀྱི་མིང་གིས་བཏགས་པ་ཙམ་མོ། །དེ་
ལྟར་མ་ཡིན་ན། ཉན་ཐོས་དགྲ་བཅོམ་པ་ཐེག་ཆེན་ལམ་དུ་ཞུགས་མ་ཐག་པའི་བྱང་སེམས་ཚོགས་ལམ་པའི་རྒྱུད་ཀྱི་འགོག་བདེན་དེ་ཐེག་ཆེན་གྱི་འགོག་བདེན་ཡིན་པར་ཐལ། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པའི་རྒྱུད་ཀྱི་འགོག་བདེན་དེ་ཐེག་ཆེན་གྱི་འགོག་བདེན་

[014A]༄༅། །ཡིན་པའི་ཕྱིར། དེར་ཐལ། དེའི་རྒྱུད་ཀྱི་ལམ་བདེན་དེ་ལམ་ཤེས་ཡིན་པའི་ཕྱིར། འདོད་ན། དེ་འདྲ་བའི་འགོག་བདེན་ཆོས་ཅན། རང་ཐོབ་བྱེད་ཀྱི་ཐབས་སུ་གྱུར་པའི་ཐེག་ཆེན་གྱི་ལམ་བདེན་གྱི་སྟོབས་ཀྱིས་ཐོབ་པར་ཐལ། ཐེག་ཆེན་གྱི་འགོག་བདེན་ཡིན་པའི་ཕྱིར། འདོད་ན། ཐེག་ཆེན་ལམ་མ་
ཞུགས་ཀྱི་གང་ཟག་གི་རྒྱུད་ལ་ཐེག་ཆེན་གྱི་ལམ་བདེན་ཡོད་པར་ཐལ། འདོད་པའི་ཕྱིར། གཞན་ཡང། དེའི་རྒྱུད་ཀྱི་ཡིད་ཀྱི་རྣམ་པར་ཤེས་པ་ཆོས་ཅན། ཁྱོད་ཀྱི་རྟེན་དུ་གྱུར་པའི་ཐེག་ཆེན་སེམས་བསྐྱེད་སྔོན་དུ་སོང་བར་ཐལ། ཁྱོད་ལམ་ཤེས་ཡིན་པའི་ཕྱིར། རྟགས་ཁས། འདོད་ན། ཐེག་ཆེན་ལམ་དུ་འཇུག་
ཁ་མའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོར་ལཾ་པ་ཆོས་ཅན། ཐེག་ཆེན་པར་གྱུར་པའི་སོ་སྐྱེ་ཡིན་པར་ཐལ། ཐེག་ཆེན་སོ་སྐྱེ་ཡིན་པའི་ཕྱིར་ཟེར་ན་མ་ཁྱབ། འདོད་ན། སོ་སྐྱེ་ཡིན་པར་ཐལ་ལོ། །
འོ་ན། ཉན་ཐོས་དགྲ་བཅོམ་པ་ཐེག་ཆེན་ལམ་དུ་ཞུགས་མ་ཐག་པའི་བྱང་སེམས་ཚོགས་ལམ་པ་ཆོས་ཅན། ཐེག་ཆེན་པར་གྱུར་པའི་ལས་དང་པོ་བ་ཡིན་པར་ཐལ། ཐེག་ཆེན་ལས་དང་པོ་བ་ཡིན་པའི་ཕྱིར། ཁྱབ་པ་ཁས། མ་གྲུབ་ན་དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ལས་དང་པོ་བ་ཡིན་པར་ཐལ་
ལོ༑ ༑འདོད་མི་ནུས་ཏེ། དགྲ་བཅོམ་པ་ཡིན་པའི་ཕྱིར། ཁ་ཅིག་བྱང་ཆུབ་ཕུང་སུམ་པ་ཡོད་པར་ཐལ། འཕགས་པ་ཕུང་སུམ་པ་ཡང་ཡོད། དགྲ་བཅོམ་ཕུང་སུམ་པ་ཡང་ཡོད་པའི་ཕྱིར། འདོད་ན། སྡེ་སྣོད་ཕུང་སུམ་པ་ཡང་ཡོད་ པར་ཐལ།   འདོད་མི་ནུས་ཏེ། སྡེ་སྣོད་བཞི་པ་མེད་པའི་
ཕྱིར་ཏེ། རྡོ་རྗེ་སྙིང་པོ་རྒྱན་གྱི་རྒྱུད་འགྲེལ་ལས། སངས་རྒྱས་པ་ལ་བཞི་པ་དང། །ལྔ་པ་ཐུབ་པའི་དགོངས་པ་མིན། །ཞེས་གསུངས་པའི་ཕྱིར། ཁ་ཅིག་ཐེག་ཆེན་ལམ་དུ་འཇུག་ཁ་མའི་ཉན་ཐོས་དགྲ་བཅོམ་པ་ཡོད་པར་ཐལ། ཉན་ཐོས་དགྲ་བཅོམ་པ་ཐེག་ཆེན་ལམ་དུ་འཇུག་ཁ་མ་ཡོད་པའི་ཕྱིར་ཟེར་ན་མ་ཁྱབ། དེར་ཐལ། ཉན་
ཐོས་དགྲ་བཅོམ་པ་སངས་རྒྱ་ཁ་མ་ཡོད་པའི་ཕྱིར། དེར་ཐལ། ཉན་ཐོས་དགྲ་བཅོམ་པ་སངས་རྒྱས་མ་ཐག་པ་ཡོད་པའི་ཕྱིར། མ་གྲུབ་ན། ཉན་ཐོས་དགྲ་བཅོམ་པ་ཆོས་ཅན། ཁྱོད་སངས་རྒྱས་མ་ཐག་པ་ཡོད་པར་ཐལ། ཁྱོད་སེམས་ཅན་ཡིན་པའི་ཕྱིར། ཁ་ཅིག་ཐེག་ཆེན་ལམ་དུ་འཇུག་ཁ་མའི་ཉན་ཐོས་དགྲ་

[014B] ཐེག་དམན་ལམ་དུ་འཇུག་ཁ་མའི་བྱང་སེམས་ཚོགས་ལམ་པ་ཡོད་པའི་ཕྱིར་ན་མ་ཁྱབ། མ་གྲུབ་ན་དེར་ཐལ། བྱང་ཆུབ་སེམས་དཔའ་ཐེག་ཆེན་སེམས་བསྐྱེད་ལས་ཉམས་པ་དང་ཐེག་དམན་ལམ་དུ་ལྟུང་བ་དུས་མཉམ་པའི་ཕྱིར། འདོད་མི་ནུས་སོ། །འོ་ན་ཐེག་ཆེན་སེམས་བསྐྱེད་རྒྱུད་ལ་སྐྱེ་
ཁ་མའི་ཉན་ཐོས་དགྲ་བཅོམ་པ་ཡོད་པར་ཐལ། ཐེག་དམན་གྱི་བྱང་ཆུབ་དོན་གཉེར་གྱི་བློ་རྒྱུད་ལ་སྐྱེ་ཁ་མའི་བྱང་ཆུབ་སེམས་དཔའ་ཡོད་པའི་ཕྱིར། ཁྱབ་པ་ཁས། མ་གྲུབ་ན་དེར་ཐལ། ཐེག་དམན་ལམ་དུ་འཇུག་ཁ་མའི་བྱང་ཆུབ་སེམས་དཔའ་ཡོད་པའི་ཕྱིར། འདོད་ན། དེ་ཆོས་ཅན། བུར་ཤུན་གྱི་རོ་ལྟ་བུའི་བྱང་ཆུབ་ཀྱི་
སེམས་རྒྱུད་ལྡན་ཡིན་པར་ཐལ། ཐེག་ཆེན་སེམས་བསྐྱེད་གསར་དུ་རྒྱུད་ལ་སྐྱེ་ཁ་མ་ཡིན་པའི་ཕྱིར། རྟགས་ཁས། འདོད་ན། མི་འཐད་པར་ཐལ། ཉན་ཐོས་དགྲ་བཅོམ་པ་ཡིན་པའི་ཕྱིར། ཁ་ཅིག་ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པ་དེ་ཐེག་ཆེན་འཕགས་པ་ཡིན་པར་
ཐལ། དེ་འཕགས་པ་གང་ཞིག་དེ་མི་སློབ་པའི་རྟོགས་པ་སྔོན་སོང་ཡིན་པའི་ཕྱིར། རྟགས་གཉིས་པ་མ་གྲུབ་ན། དེར་ཐལ། ཉན་ཐོས་དགྲ་བཅོམ་པ་མི་སློབ་པ་ཡིན་པའི་ཕྱིར་ཏེ། མཛོད་ལས། དེ་ཚེ་དེ་མི་སློབ་དགྲ་བཅོམ། །ཞེས་གསུངས་པའི་ཕྱིར་ཟེར་ན་མ་ཁྱབ། དེའི་དོན་ནི་དེ་ཉན་ཐོས་མི་སློབ་པ་ཡིན་ཞེས་པའི་དོན་ནོ། །དེ་ལྟ་མ་
ཡིན་ན། ཐེག་པ་རང་ལམ་གྱི་སྤངས་རྟོགས་མཐར་ཕྱིན་པའི་གང་ཟག་ཡིན་ན། སྤངས་རྟོགས་མཐར་ཕྱིན་པའི་གང་ཟག་ཡིན་ དགོས་པར་ཐལ།   འདོད་ན། ཉན་ཐོས་དགྲ་བཅོམ་པ་ཆོས་ཅན། སྤངས་རྟོགས་མཐར་ཕྱིན་པའི་གང་ཟག་ཡིན་པར་ཐལ། ཐེག་པ་
རང་ལམ་གྱི་སྤངས་རྟོགས་མཐར་ཕྱིན་པའི་གང་ཟག་ཡིན་པའི་ཕྱིར། དེར་ཐལ། ཉན་ཐོས་དགྲ་བཅོམ་པ་ཡིན་པའི་ཕྱིར། འདོད་ན། སངས་རྒྱས་འཕགས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག་དགྲ་བཅོམ་ཕུང་སུམ་པ་ཡིན་ན། འཕགས་པ་ཕུང་སུམ་པ་ཡིན་དགོས་པར་ཐལ། དགྲ་བཅོམ་ཕུང་སུམ་
པ་ཡོད་པ་གང་ཞིག་འཕགས་པ་ཕུང་སུམ་པ་ཡོད་པའི་ཕྱིར་ཟེར་ན་མ་ཁྱབ། འདོད་ན། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་མཐོང་ལམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། དགྲ་བཅོམ་གང་ཞིག་ཐེག་ཆེན་དགྲ་བཅོམ་ཡང་མ་ཡིན། ཐེག་དམན་དགྲ་བཅོམ་ཡང་མ་ཡིན་པའི་ཕྱིར་

[015A]༄༅། །རྟགས་སླའོ། །འདོད་ན། དེ་ཆོས་ཅན་འཕགས་པ་ཕུང་སུམ་སམ་ཡིན་པར་ཐལ། ཐེག་ཆེན་འཕགས་པ་ཡིན་པའི་ཕྱིར། དེར་ཐལ། བྱང་སེམས་མཐོང་ལམ་པ་ཡིན་པའི་ཕྱིར། ཁ་ཅིག་སྟོང་ཉིད་རྟོགས་པའི་ཉན་ཐོས་དགྲ་བཅོམ་ཐེག་ཆེན་ལམ་དུ་འཇུག་པ་དེའི་ཚེ་ན་ས་བདུན་པ་ནས་
འཇུག་རིགས་པར་ཐལ། ས་དང་པོར་འཇུག་པ་དེ་སྟོང་ཉིད་སྔར་མ་རྟོགས་གསར་དུ་མངོན་སུམ་དུ་རྟོགས་པར་བྱ་བའི་ཆེད་དུ་ཡིན་པ་གང་ཞིག་ཉན་ཐོས་དེ་དག་གིས་སྟོང་ཉིད་མངོན་སུམ་དུ་རྟོགས་ཟིན་པའི་ཕྱིར་ཟེར་ན་མ་ཁྱབ། འོ་ན། གང་ཟག་གི་བདག་མེད་མངོན་སུམ་དུ་རྟོགས་པའི་ཉན་ཐོས་དགྲ་བཅོམ་པ་
ཐེག་ཆེན་ལམ་དུ་འཇུག་པ་དེའི་ཚེ་ས་ ས་དང་པོར་འཇུག་པ་དེ་གང་ཟག་གི་བདག་མེད་སྔར་མ་རྟོགས་པ་གསར་དུ་མངོན་སུམ་དུ་རྟོགས་པར་བྱ་བའི་ཆེད་དུ་ཡིན་པ་གང་ཞིག་ཉན་ཐོས་དེ་དག་གིས་གང་ཟག་གི་བདག་མེད་མངོན་སུམ་དུ་རྟོགས་ཟིན་པའི་ཕྱིར། འཁོར་གསུམ། 
རྟགས་དང་པོ་གཉིས་མཚུངས། ཁ་ཅིག་དེ་གཉིས་མི་མཚུངས་ཏེ། ས་དང་པོ་དེ་གང་ཟག་གི་བདག་མེད་མངོན་སུམ་དུ་རྟོགས་པ་ཙམ་གྱིས་རབ་ཏུ་ཕྱེ་བ་མ་ཡིན་པར་སྟོང་ཉིད་མངོན་སུམ་དུ་རྟོགས་པ་ཡང་ཡིན་པའི་ཕྱིར་ཟེར་ན། དེ་གཉིས་མཚུངས་པར་ཐལ། ས་དང་པོ་དེ་སྟོང་ཉིད་མངོན་སུམ་དུ་རྟོགས་པ་ཙམ་གྱིས་
རབ་ཏུ་ཕྱེ་བ་མ་ཡིན་པར་ཡོན་ཏན་བརྒྱ་ཕྲག་བཅུ་གཉིས་ཐོབ་པའི་ཡོན་ཏན་དང་ལྡན་པའི་ཕྱིར། འཁོར་གསུམ། རང་ལུགས་ལ་དེ་ལྟར་བྱས་ན། སྟོང་ཉིད་རྟོགས་མ་རྟོགས་གང་གི་དབང་དུ་བྱས་ཀྱང་ཉན་རང་དགྲ་བཅོམ་པ་ཐེག་ཆེན་ལམ་དུ་འཇུག་པ་དེའི་ཚེ་ཐེག་པ་ཆེན་པོའི་ཚོགས་ལམ་ནས་ངེས་པར་འཇུག་
དགོས་ཏེ་ས་དང་པོའི་གནས་སྐབས་སུ་ཡོན་ཏན་བརྒྱ་ཕྲག་བཅུ་གཉིས་ཐོབ་པའི་སྒོ་ནས་སྟོང་ཉིད་མངོན་སུམ་དུ་རྟོགས་པ་ལ། ཐེག་པ་ཆེན་པོའི་སྦྱོར་ལམ་གྱི་གནས་སྐབས་སུ་བསོད་ནམས་ཀྱི་ཚོགས་རྒྱ་ཆེན་པོས་ཟིན་པའི་སྒོ་ནས་སྟོང་ཉིད་སྒོམ་བྱུང་གི་ཤེས་རབ་ཀྱིས་རྟོགས་པ་སྔོན་དུ་འགྲོ་དགོས། དེའི་
སྔོན་དུ་ཐེག་པ་ཆེན་པོའི་ཚོགས་ལམ་གྱི་གནས་སྐབས་སུ་བསོད་ནམས་ཀྱི་ཚོགས་རྒྱ་ཆེན་པོས་ཟིན་པའི་སྒོ་ནས་སྟོང་ཉིད་ཐོས་བྱུང་གི་ཤེས་རབ་ཀྱིས་རྟོགས་པ་སྔོན་དུ་འགྲོ་དགོས་པའི་ཕྱིར། བྱང་ཆུབ་ཏུ་སེམས་བསྐྱེད་པ་ནི་འཁོར་བ་ཇི་སྲིད་བར་སེམས་ཅན་གྱི་དོན་བྱེད་པར་ཞུགས་པ་ཉིད། ཅེས་

[015B] རྒྱུ་ལམ་ཤེས་ཆོས་ཅན། ཉན་རང་གི་ལམ་ལས་རང་བཞིན་གྱི་སྒོ་ནས་ཁྱད་པར་འཕགས་ཏེ། ཁྱོད་ཉོན་མོངས་སྤང་བྱའི་གཙོ་བོར་བྱས་ནས་མི་སྤོང་བའི་རང་བཞིན་ཅན་ཡིན་པའི་ཕྱིར། མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་མ་རིག་བག་ཆགས་ཀྱིས་འདིར་བསྟན་པའི་ཉོན་མོངས་ཡིན་ཟེར་ན། དེ་ཆོས་ཅན་
ཁྱོད་བྱང་ཆུབ་སེམས་དཔའ་རྣམས་ཀྱིས་སྤང་བྱའི་གཙོ་བོར་བྱས་ནས་མི་སྤོང་པར་ཐལ། ཁྱོད་འདིར་བསྟན་པའི་ཉོན་མོངས་ཡིན་པའི་ཕྱིར། ཁྱབ་སྟེ། རྒྱུ་ལམ་ཤེས་དེ་སྐབས་འདིར་བསྟན་པའི་ཉོན་མོངས་སྤང་བྱའི་གཙོ་བོར་བྱས་ནས་མི་སྤོང་བའི་རྒྱུ་མཚན་གྱིས་ཉན་ཐོས་ཀྱི་ལམ་ལས་རང་བཞིན་གྱི་ཁྱད་པར་དུ་འཕགས་
པ་ཡིན་པའི་ཕྱིར། འདོད་མི་ནུས་ཏེ། བྱང་ཆུབ་སེམས་དཔའ་རྣམས་ཀྱིས་མ་རིག་བག་ཆགས་སྤང་བྱའི་གཙོ་བོར་བྱས་ནས་སྤོང་བའི་ཕྱིར། གཞན་ཡང། ཉན་རང་སློབ་པ་རྣམས་ཀྱིས་མ་རིག་བག་ཆགས་ཀྱིས་སྤང་བྱའི་གཙོ་བོར་བྱས་ནས་སྤོང་བར་ཐལ། དེ་སྐབས་འདིར་བསྟན་པའི་ཉོན་མོངས་ཡིན་པའི་ཕྱིར། ཁྱབ་པ་
གོང་བཞིན་སྒྲུབས། འདོད་ན། དེས་མ་རིག་བག་ཆགས་སྤང་བྱའི་གཙོ་བོར་བྱས་ནས་སྤོང་བར་ཐལ། འདོད་པའི་ཕྱིར། འདོད་ན། དེས་ཤེས་སྒྲིབ་སྤང་བྱའི་གཙོ་བོར་བྱས་ནས་སྤོང་བར་ཐལ་ལོ། །ཁ་ཅིག་བསོད་ནམས་ཀྱི་ཚོགས་ཡོངས་སུ་འཚོལ་བས་མི་ངོམས་པ་སོགས་བརྒྱད་པོ་དེ་སྐབས་འདིར་བསྟན་པའི་ཉོན་མོངས་ཡིན་ཟེར་
ན༑ དེ་མི་འཐད་པར་ཐལ། དེ་བྱང་ཆུབ་སེམས་དཔའ་རྣམས་ཀྱིས་སྤང་བྱའི་གཙོ་བོར་བྱས་ན་སྤོང་ངམ་ དེར་ཐལ། དེ་རྒྱལ་སྲས་ཀྱི་སྤྱོད་པ་ཁྱད་པར་ཅན་ཡིན་པའི་ཕྱིར། ཁ་ཅིག་ཉོན་མོངས་ཀྱི་བྱེད་ལས་དེ་ལ་རིགས་འདྲ་ཕྱི་མ་བསྐྱེད་ འཁོར་བའི་རྒྱུ་
བྱེད་པ་དང། སྡུག་བསྔལ་གྱི་རྒྱུ་བྱེད་པ་དང། རང་རྒྱུད་ལ་ལྡན་པའི་གང་ཟག་གི་ཤེས་རྒྱུད་མ་ཞི་བར་བྱེད་པ་དང་བཞི་ལས། བྱང་སེམས་འཕགས་པ་རྣམས་ཀྱི་ས་དང་པོ་གཉིས་ཆེད་དུ་གཉེར་ནས་མི་སྤོང། ཕྱི་མ་གཉིས་ཆེད་དུ་གཉེར་ནས་སྤོང་ངོ་ཟེར་ན། ལས་ཉོན་གྱིས་སྐྱེ་བ་ལེན་པའི་བྱང་སེམས་འཕགས་པ་ཡོད་པར་
ཐལ། བྱང་སེམས་འཕགས་པ་སྐྱེ་བ་ལེན་པའི་རྒྱུར་ཉོན་མོངས་དགོས་པའི་ཕྱིར། དེར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་མི་ནུས་ཏེ། ལས་ཉོན་གྱི་གཞན་དབང་དུ་གྱུར་པའི་བྱང་སེམས་འཕགས་པ་མེད་པའི་ཕྱིར། གཞན་ཡང། དང་པོ་གཉིས་བྱང་སེམས་འཕགས་པས་ཆེད་དུ་གཉེར་ནས་སྤོང་བར་ཐལ། དེ་བྱང་

[016A]༄༅། །སེམས་ཀྱིས་ལམ་དང་པོ་གསུམ་གྱི་གནས་སྐབས་སུ་ཆེད་དུ་གཉེར་ནས་སྤོང་བའི་ཕྱིར་དང། དེ་གཞན་དོན་སྒྲུབ་པ་ལ་ཡང་ཉེར་མཁོ་མེད། རང་དོན་སྒྲུབ་པ་ལ་ཡང་ཉེར་མཁོ་མེད་པའི་ཕྱིར། ཁ་ཅིག་བྱང་སེམས་འཕགས་པ་རྣམས་སྐྱེ་བ་ལེན་པའི་རྒྱུར་ཉོན་མོངས་དགོས་ཀྱང། སྙིང་རྗེ་དང་
སྨོན་ལམ་གྱི་དབང་གིས་ཇི་ལྟར་འདཽད་ དེའི་དོན་ནི་བྱང་སེམས་འཕགས་པ་རྣམས་སྙིང་རྗེ་དང་སྨོན་ལམ་གྱི་དབང་གིས་ཇི་ལྟར་འདོད་འདོད་དུ་སྐྱེ་བ་ལེན་མི་
ནུས་པར་ངེས་པར་ཉོན་མོངས་རྒྱུར་དགོས་པའི་དོན་ཡིན་ནམ། འོན་ཀྱང་ཉོན་མོངས་མི་བཞེད་ཀྱང་འཆི་འཕོ་བར་བདག་ཆད་དོགས་ཀྱི་འཇིགས་པས་ཕུང་པོ་ལ་སྲེད་པའི་སྲེད་པ་སྐྱེས་སྲེད་པ་དེའི་དབང་གིས་སྐྱེ་བ་ལེན་པ་དག་ལས་གང་ཡིན། དང་པོ་ལྟར་ན། བྱང་སེམས་འཕགས་པ་རྣམས་སྙིང་རྗེ་དང་སྨོན་ལམ་གྱི་དབང་གིས་ཇི་ལྟར་
འདོད་འདོད་དུ་སྐྱེ་བ་ལེན་མི་ནུས་པར་ཉོན་མོངས་པའི་གཞན་དབང་དུ་གྱུར་པའི་ནུས་པ་བཅོམ་པ་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན་བྱང་སེམས་འཕགས་པ་རྣམས་སྙིང་རྗེ་དང་སྨོན་ལམ་གྱི་དབང་གིས་ཇི་ལྟར་འདོད་འདོད་དུ་སྐྱེ་བ་ལེན་མི་ནུས་པར་ཉོན་མོངས་པའི་གཞན་དབང་དུ་གྱུར་པའི་
ནུས་པ་བཅོམ་པ་མི་འཐད་པར་ཐལ། དེ་འཆི་འཕོ་བར་ཕུང་པོ་ལ་སྲེད་པའི་སྲེད་པ་སྐྱེས་སྲེད་པ་དེའི་དབང་གིས་སྐྱེ་བ་ལེན་པའི་ཕྱིར། གཞན་ཡང། ལས་ཉོན་གྱི་དབང་གིས་རྒ་བ་དང་ན་བའི་བྱང་སེམས་འཕགས་པ་ཡོད་པར་ཐལ། ལས་ཉོན་གྱི་དབང་གིས་སྐྱེ་བ་ལེན་པའི་བྱང་སེམས་འཕགས་པ་ཡོད་པའི་ཕྱིར་
རྟགས་ཁས། འདོད་མི་ནུས་ཏེ། རྒྱུད་བླ་མ་ལས། འཕགས་པས་ན་དང་རྒ་བ་དང། འཆི་བའི་སྡུག་བསྔལ་རྩད་ནས་སྤངས། །ཞེས་གསུངས་པའི་ཕྱིར། ཁ་ཅིག་བྱང་སེམས་འཕགས་པ་ཡིན་ན། ལས་ཉོན་གྱི་དབང་གིས་སྐྱེ་འཆི་སྤངས་པས་ཁྱབ་ཟེར་ན། དམན་ལམ་སྔོན་དུ་མ་སོང་བའི་ཐེག་ཆེན་མཐོང་ལམ་
བར་ཆད་མེད་ལམ་པ་ཆོས་ཅན། དེར་ཐལ། དེའི་ཕྱིར། འདོད་ན། འཁོར་བའི་རྩ་བར་གྱུར་པའི་གང་ཟག་གི་བདག་འཛིན་གྱི་ས་བོན་སྤངས་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་བྱང་སེམས་འཕགས་པ་སྙིང་རྗེ་དང་སྨོན་ལམ་གྱི་དབང་གིས་འཁོར་ལོས་སྒྱུར་རྒྱལ་དུ་

[016B] བྱང་སེམས་འཕགས་པ་སྙིང་རྗེ་དང་སྨོན་ལམ་གྱི་དབང་གིས་འཁོར་ལོས་སྒྱུར་རྒྱལ་དུ་སྐྱེ་བ་བླངས་པའི་སྲས་སུ་བསམས་བཞིན་དུ་སྐྱེ་བ་ལེན་ནུས་པའི་བྱང་སེམས་འཕགས་པ་མེད་པར་ཐལ། དམ་བཅའ་
འཐད་པའི་ཕྱིར། འདོད་མི་ནུས་ཏེ། སྙིང་རྗེ་དང་སྨོན་ལམ་གྱི་དབང་གིས་འཁོར་ལོས་སྒྱུར་རྒྱལ་དུ་སྐྱེ་བ་ལེན་ནུས་པའི་བྱང་སེམས་འཕགས་པ་ཡོད་པའི་ཕྱིར། ཁ་ཅིག་བྱང་སེམས་འཕགས་པ་རྣམས་ཀྱིས་འཇིག་ལྟ། ལོག་ལྟ། མཐར་ལྟ་རྣམས་ཆེད་དུ་གཉེར་ནས་མི་སྤོང་ཟེར་ན། དེ་སྤོང་བར་ཐལ། བྱང་སེམས་
འཕགས་པ་རྣམས་ཀྱིས་ལམ་དང་པོ་གསུམ་གྱི་གནས་སྐབས་སུ་དེ་དག་ཆེད་དུ་གཉེར་ནས་སྤོང་བ་ཡིན་པའི་ཕྱིར་ཏེ། དེ་དག་བྱང་ཆུབ་སེམས་དཔའ་རྣམས་ཀྱིས་རང་དོན་སྒྲུབ་པ་ལ་ཡང་ཉེར་མཁོ་མེད། གཞན་དོན་སྒྲུབ་པ་ལ་ཡང་ཉེར་མཁོ་མེད་པའི་ཕྱིར་དང། རྒྱུད་བླ་དར་ཊི་ཀ་ལས། དེའི་དོན་ནི། ཉོན་མོངས་
ཅན་གྱི་མ་རིག་པ་དང་ལོག་ལྟ་མཐར་ལྟ་སོགས་རང་དོན་དང་གཞན་དོན་གང་སྒྲུབ་པའི་ཡན་ལག་ཏུ་ཡང་ཉེ་བར་མཁོ་བ་མེད་པས་བྱང་ཆུབ་སེམས་དཔའ་རྣམས་ཀྱིས་ཀྱང་ཆེད་དུ་གཉེར་ནས་སྤོང་ལ། ཞེས་གསུངས་པའི་ཕྱིར། གཞན་ཡང། འགྲེལ་ཆེན་ལས། མ་རིག་པ་དང་ལྟ་བས་བསྡུས་པའི་བག་ལ་ཉལ་
སྤོང་གི་ འདོད་པ་དང་སྲེད་པའི་ཟག་པ་ནི་མ་ཡིན་ཏེ། བསམས་བཞིན་དུ་སྲིད་པར་སྐྱེ་བ་ལེན་པའི་ཕྱིར་རོ། །ཞེས་གསུངས་པ་མི་འཐད་པར་ཐལ། བྱང་སེམས་འཕགས་པ་རྣམས་ཀྱིས་ཉོན་མོངས་དེ་དག་གི་བག་ཆགས་ཀྱིས་བསྡུས་པའི་ཤེས་སྒྲིབ་སྤང་བྱའི་གཙོ་བོར་བྱས་ནས་སྤོང་བར་ཡང་མཚུངས། ཉོན་མོངས་དེ་
དག་ཆེད་དུ་གཉེར་ནས་མི་སྤོང་བར་ཡང་མཚུངས། སྤྱིར་དེ་དག་སྤོང་བར་ཡང་མཚུངས་པའི་ཕྱིར། རྟགས་ཁས། འདོད་མི་ནུས་སྟེ། །གཉིས་པ་རང་ལུགས་ལ། སྐབས་འདིར་བསྟན་གྱི་ཉོན་མོངས་ཉོན་མོངས་མཚན་ཉིད་པ་དང། དེ་ཡང་འདོད་སྲིད་ཀྱི་ཉོན་མོངས་འདིར་བསྟན་གྱི་ཉོན་མོངས་ཡིན་ཞིང། དེ་ཡང་
བྱང་ཆུབ་སེམས་དཔའ་རྣམས་ཀྱིས་ཆེད་དུ་གཉེར་ནས་མི་སྤོང་བའི་རྒྱུ་མཚན་ཡོད་དེ། བྱང་སེམས་འཕགས་པ་སྙིང་རྗེ་དང་སྨོན་ལམ་གྱི་དབང་གིས་འཁོར་ལོས་སྒྱུར་རྒྱལ་དུ་སྐྱེ་བ་བླངས་ཟིན་ནས། སྲས་སྟོང་ལ་སོགས་པ་བསྐྱེད་པ་ལ། འདོད་པའི་འདོད་ཆགས་རྒྱུར་བྱས་པའི་སྒོ་ནས་འདོད་པའི་

[017A]༄༅། །འདོད་ཆགས་གཞན་དོན་བྱེད་པའི་ཡན་ལག་ཏུ་སྒྱུར་བར་བྱེད། གཟུགས་ཀྱི་ཁམས་སུ་སྙིང་རྗེ་དང་སྨོན་ལམ་གྱི་དབང་གིས་སྐྱེ་བ་བླངས་ནས་གཟུགས་ཀྱི་འདོད་ཆགས་ཀྱིས་གཞན་དགའ་བར་བྱས་པའི་སྒོ་ནས་གཟུགས་ཀྱི་འདོད་ཆགས་གཞན་དོན་སྒྲུབ་པའི་ཡན་ལག་
ཏུ་སྒྱུར་བར་བྱེད་པའི་ཕྱིར། རྒྱུ་ལམ་ཤེས་དེ་ཉན་རང་གི་ལམ་ལས་རང་བཞིན་གྱིས་ཁྱད་པར་འཕགས་ཏེ། རང་དོན་དུ་སྡུག་ཀུན་ཉེ་བར་ཞི་བའི་ཉེར་ཞི་གཙོ་བོར་དོན་དུ་མི་གཉེར་ཞིང། འདོད་སྲིད་ཀྱི་ཉོན་མོངས་གཞན་དོན་སྒྲུབ་པའི་ཡན་ལག་ཏུ་སྒྱུར་བར་བྱེད་པའི་ཁྱད་ཆོས་དང་ལྡན་པའི་
ཕྱིར། ཁྱབ་སྟེ། ཉན་རང་གི་ལམ་ཁྱད་ཆོས་དེ་དག་དང་བྲལ་བའི་ཕྱིར། བྱང་སེམས་འཕགས་པ་རྣམས་ཀྱིས་འཇིག་ལྟ། ལོག་ལྟ། མཐར་ལྟ་སོགས་སྤང་བྱའི་གཙོ་བོར་བྱས་ནས་མི་སྤོང་ཡང། ལམ་དང་པོ་གསུམ་གྱི་གནས་སྐབས་སུ་ཆེད་དུ་གཉེར་ནས་སྤོང་བ་ཡིན་ཏེ། ལམ་དང་པོ་
གསུམ་གྱི་གནས་སྐབས་སུ་དེ་དག་དང་འཛིན་སྟངས་དངོས་སུ་འགལ་བའི་གཉེན་པོ་གོམས་པ་ལྷུར་ལེན་གྱི་ཚུལ་གྱིས་བསྒོམས་པ་ཡིན་པའི་ཕྱིར། རྩོད་པ་སྤོང་བ་ལ། ཁ་ཅིག་བྱང་སེམས་འཕགས་པ་སྙིང་རྗེ་དང་སྨོན་ལམ་གྱི་དབང་གིས་འཁོར་ལོས་སྒྱུར་རྒྱལ་དུ་སྐྱེ་བ་ལེན་པའི་རྒྱུར་ཉོན་མོངས་དགོས་
པར་ཐལ། འགྲེལ་ཆེན་ལས། མ་རིག་པ་དང་ལྟ་བས་བསྡུས་པའི་བག་ལ་ཉལ་སྤོང་གི། ཞེས་གསུངས་པའི་ཕྱིར་ཟེར་ན། དེའི་དོན་ནི་སྔར་བཤད་པ་ལྟར་འཁོར་ལོས་སྒྱུར་རྒྱལ་དུ་སྐྱེ་བ་བླངས་ཟིན་ནས་སྲས་སྟོང་ལ་སོགས་པ་བསྐྱེད་པ་ལ་འདོད་པའི་འདོད་ཆགས་རྒྱུར་བྱས་པའི་སྒོ་ནས་འདོད་པའི་
འདོད་ཆགས་གཞན་དོན་སྒྲུབ་པའི་ཡན་ལག་ཏུ་བསྒྱུར་ཅེས་པའི་དོན་ཡིན་པའི་ཕྱིར། ཁ་ཅིག་བྱང་སེམས་མཐོང་ལམ་པས་ཉོན་མོངས་སྤང་བྱའི་གཙོ་བོར་བྱས་ནས་སྤོང་བར་ཐལ། དེས་གང་ཟག་གི་བདག་འཛིན་དང་དམིགས་པ་གཅིག་ལ་དམིགས་ནས་འཛིན་སྟངས་དངོས་འགལ་དུ་ཞུགས་པའི་གཉེན་པོ་
བསྒོམ་བྱའི་གཙོ་བོར་བྱས་ནས་བསྒོམ་པའི་ཕྱིར། དེར་ཐལ། དེ་གོམས་པ་ལྷུར་ལེན་གྱི་ཚུལ་གྱིས་བསྒོམ་པའི་ཕྱིར། ཁྱབ་སྟེ། ལེགས་བཤད་གསེར་འཕྲེང་ལས། ལྷུར་ལེན་པ་སྟེ་གཙོ་བོར་བྱེད་པའོ། །ཞེས་གསུངས་པའི་ཕྱིར་ཞེ་ན་མ་ཁྱབ། འོ་ན། སྐྱེས་བུའི་ཆེད་དུ་གཉེར་བྱ་ཡིན་ན་དེའི་ཆེད་དུ་གཉེར་བྱའི་གཙོ་

[017B] བྱང་སེམས་མཐོང་ལམ་པ་ལ་དེའི་ཕྱིར། མ་གྲུ་ན་སོང། དེས་ཆེད་དུ་གཉེར་ནས་བསྒོམ་པའི་ལམ་ཡིན་ན། དེས་ཆེད་དུ་གཉེར་བྱའི་གཙོ་བོར་བྱས་ནས་བསྒོམ་པའི་ལམ་ཡིན་དགོས་པའི་ཕྱིར། རྟགས་ཁས། འདོད་མི་ནུས་ཏེ། སྐྱེས་བུའི་ཆེད་དུ་གཉེར་བྱ་ཕལ་པ་ཡོད་པའི་ཕྱིར།    ༈   ལམ་ཤེས་
ཉིད་ཀྱི་ཚུལ་ལ་ནི། ཞེས་སོགས་ཀྱི་སྐབས་སུ། མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་ཉན་ཐོས་ཀྱི་ལམ་རང་བཞིན་གྱིས་མེད་པར་མངོན་སུམ་དུ་རྟོགས་པའི་མཁྱེན་པ། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་ཡིན་ཟེར་ན། དེ་མི་འཐད་པར་ཐལ། དེ་འདྲ་བའི་ཐེག་ཆེན་འཕགས་པའི་མཁྱེན་པ་
མེད་པའི་ཕྱིར། དེར་ཐལ། ཉན་ཐོས་ཀྱི་ལམ་རང་བཞིན་གྱིས་གྲུབ་པའི་ཕྱིར། མ་གྲུབ་ན། དེ་ཆོས་ཅན། ཁྱོད་རང་བཞིན་གྱིས་གྲུབ་པར་ཐལ། གཞི་གྲུབ་པའི་ཕྱིར། ཁ་ཅིག་ཉན་ཐོས་ཀྱི་ལམ་དོན་དམ་པར་རང་བཞིན་གྱིས་མ་གྲུབ་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ། ཉན་ཐོས་ཀྱི་ལམ་ཤེས་
པའི་ལམ་ཤེས་ཀྱི་མཚན་ཉིད་ཡིན་ཟེར་ན། འོ་ན། ཉན་ཐོས་སློབ་པ་རྣམས་ཀྱིས་ཉན་ཐོས་ཀྱི་ལམ་དོན་དམ་པར་རང་བཞིན་གྱིས་མ་གྲུབ་པར་བསྒོམ་བྱའི་གཙོ་བོར་བྱས་ནས་བསྒོམ་པར་ཐལ། ཁྱོད་ཀྱི་དམ་བཅའ་འཐད་པ་གང་ཞིག་བྱང་སེམས་འཕགས་པ་རྣམས་ཀྱིས་ཉན་ཐོས་ཀྱི་ལམ་ཤེས་པའི་ལམ་ཤེས་
བསྒོམ་པ་དེ་གདུལ་བྱ་ཉན་ཐོས་ཀྱི་རིགས་ཅན་རྗེས་སུ་བཟུང་བའི་ཆེད་དུ་ཡིན་པའི་ཕྱིར། འདོད་ན། ཉན་ཐོས་སློབ་པ་རྣམས་ཀྱིས་ཆོས་ཐམས་ཅད་དོན་དམ་པར་རང་བཞིན་གྱིས་མ་གྲུབ་པར་བསྒོམ་བྱའི་གཙོ་བོར་བྱས་ནས་བསྒོམ་པར་ཐལ། འདོད་པའི་ཕྱིར། འདོད་ན། དེས་ཤེས་སྒྲིབ་སྤང་བྱའི་གཙོ་བོར་བྱས་ནས་
སྤོང་བར་ཐལ། འདོད་པའི་ཕྱིར། འདོད་མི་ནུས་ཏེ། ཉན་ཐོས་ཡིན་པའི་ཕྱིར། ཁ་ཅིག་ཉན་ཐོས་ཀྱི་ལམ་ཤེས་པའི་ལམ་ཤེས་དང། རང་རྒྱལ་གྱི་ལམ་ཤེས་པའི་ལམ་ཤེས་གཉིས་འགལ་ཟེར་ན། བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། ཉན་
ཐོས་ཀྱི་ལམ་ཤེས་པའི་ལམ་ཤེས་མ་ཡིན་པར་ཐལ། རང་རྒྱལ་གྱི་ལམ་ཤེས་པའི་ལམ་ཤེས་ཡིན་པའི་ཕྱིར། དེར་ཐལ། རང་རྒྱལ་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ་ཡིན་པའི། དེར་ཐལ། དེ་རང་རྒྱལ་གྱི་རྟོགས་ དེར་ཐལ། རང་རྒྱལ་སློབ་པ་

[018A]༄༅། །རྣམས་ཀྱིས་གང་ཟག་གི་བདག་མེད་བསྒོམ་བྱའི་གཙོ་བོར་བྱས་ནས་བསྒོམ་པའི་ཕྱིར། དེར་ཐལ། དེས་ཉོན་སྒྲིབ་སྤང་བྱའི་གཙོ་བོར་བྱས་ནས་སྤོང་བའི་ཕྱིར། དེར་ཐལ། རྣམ་བཤད་ལས། ཉན་རང་རྣམས་ཀྱིས་ཉོན་མོངས་སྤང་བྱའི་གཙོ་བོར་བྱས་ནས་སྤོང་བས་དེ་དག་གི་ལམ་ལ་ཟག་
པ་མེད་པ་ཞེས་བཤད་པ་ཞེས་གསུངས་པའི་ཕྱིར། འདོད་མི་ནུས་ཏེ། དེ་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། དེར་ཐལ། དེ་ཉན་ཐོས་ཀྱི་རྟོགས་རིགས་སུ་གནས་པའི་ཕྱིར། དེར་ཐལ། ཉན་ཐོས་སློབ་པ་རྣམས་ཀྱིས་གང་ཟག་གི་བདག་མེད་རྟོགས་པའི་ཡེ་
ཤེས་བསྒོམ་བྱའི་གཙོ་བོར་བྱས་ནས་བསྒོམ་པའི་ཕྱིར། ཁ་ཅིག་སེམས་བསྐྱེད་བསྔོ་བ་ཤེས་རབ་གསུམ་གྱིས་དངོས་སུ་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་ཟེར་ན། བདེན་འཛིན་མངོན་
གྱུར་དུ་རྒྱུད་ལ་ལྡན་པའི་བྱང་སེམས་མཐོང་ལམ་པའི་རྒྱུད་ཀྱི་ཐར་པ་དོན་གཉེར་གྱི་བློ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། སྟོང་ཉིད་མངོན་སུམ་དུ་རྟོགས་པའི་ཤེས་རབ་ཀྱིས་དངོས་སུ་ཟིན་པར་ཐལ། འདོད་པའི་ཕྱིར། འདོད་མི་ནུས་
ཏེ༑ ཆོས་ཅན་དེ་ཡིན་པའི་ཕྱིར། ཁ་ཅིག་སེམས་བསྐྱེད་བསྔོ་བ་ཤེས་རབ་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་གྱི་མངོན་པར་རྟོགས་པ། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་ཟེར་ན། དེ་གསུམ་གྱི་ཟིན་པའི་སྒོ་ནས་ཉན་ཐོས་ཀྱི་རྟོགས་
རིགས་སུ་གནས་པའི་ཐེག་ཆེན་གྱི་སྦྱོར་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཐེག་ཆེན་སོ་སྐྱེའི་མཁྱེན་པ་ཡིན་པའི་ཕྱིར། ཁ་ཅིག་དེ་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་
པའི་མཁྱེན་པ། སྐབས་འདིར་དངོས་སུ་བསྟན་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་ཟེར་ན། བྱང་སེམས་མཐོང་ལམ་པའི་རྒྱུད་ཀྱི་ཐར་པ་དོན་གཉེར་གྱི་བློ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། ཐབས་ཤེས་གཉིས་སུ་ཕྱེ་བའི་ཤེས་རབ་ཀྱི་ཆར་གཏོགས་

[018B] འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་དེ་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་གནས་པའི་ཐབས་ཤེས་གཉིས་སུ་ཕྱེ་བའི་ཤེས་རབ་ཀྱི་ཆར་གཏོགས་པའི་མཁྱེན་པ། སྐབས་འདིར་དངོས་སུ་བསྟན་པའི་ཉན་ཐོས་ཀྱི་ལམ་ཤེས་པའི་ལམ་
ཤེས་ཀྱི་མཚན་ཉིད་ཡིན་ཟེར་ན། བྱང་སེམས་མཐོང་ལམ་རྗེས་ཐོབ་པའི་རྒྱུད་ཀྱི་ཉེར་ལེན་གྱི་ཕུང་པོ་གང་ཟག་གི་བདག་ཏུ་སྣང་ཡང་བདག་ཏུ་མ་གྲུབ་པར་སྒྱུ་མ་ལྟ་བུར་རྟོགས་པའི་ཤེས་རབ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཐེག་
ཆེན་གྱི་མཐོང་ལཾ་མཉམ་གཞག་ཡེ་ཤེས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་དེ་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་གནས་པའི་ཐབས་ཤེས་གཉིས་སུ་ཕྱེ་བའི་ཤེས་རབ་ཀྱི་ཆར་གཏོགས་པའི་མཉམ་གཞག་གི་སས་བསྡུས་
པའི་ཐེག་ཆེན་འཕགས་པའི་མཁྱེན་པ། སྐབས་འདིར་དངོས་བསྟན་བསྟན་བྱའི་གཙོ་བོར་གྱུར་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད་ཡིན་ཟེར་ན། ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་
ཤེས་རབ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། གཞན་ཡང། བྱང་སེམས་སྒོམ་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཤེས་རབ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་
ཕྱིར༑ འདོད་ན། ཐེག་ཆེན་གྱི་མཐོང་ལམ་ཡིན་པར་ཐལ། འདོད་པའི་ཕྱིར། ཁ་ཅིག་སློབ་པའི་རྒྱུད་ཀྱི་རྗེས་ཐོབ་ཡེ་ཤེས་ཡིན་ན། རྟོག་པ་ཡིན་པས་ཁྱབ་ཟེར་བ་དང། ཁ་ཅིག་དེ་ཡིན་ན། ཟག་མེད་ཀྱི་ལས་ཡིན་པས་ཁྱབ་ཟེར་ན། དང་པོ་ལ། བྱང་སེམས་མཐོང་ལམ་པའི་རྒྱུད་ཀྱི་མྱུ་གུ་བདེན་སྟོང་སྒྱུ་མ་ལྟ་བུར་
མངོན་སུམ་དུ་རྟོགས་པའི་རྗེས་ཐོབ་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། མངོན་སུམ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། ཐེག་ཆེན་སྒོ་འབྱེད་ལས། སྒྲུབ་པ་སྒོམ་ལམ་རྗེས་ཐོབ་ཀྱི་གནས་སྐབས་སུ་འབྱུང་བ་ཡིན་ཡང་མྱུ་

[019A]༄༅། །གུ་བདེན་སྟོང་སྒྱུར་མ་ལྟ་བུར་མངོན་སུམ་དུ་རྟོགས་པའི་བློ་རྟོག་བྲལ་མ་འཁྲུལ་པའོ། །ཞེས་གསུངས་པའི་ཕྱིར། གཉིས་པ་ལ་ཡང་དེ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། རྟོག་པ་ཡིན་པར་ཐལ། ཟག་མེད་ཀྱི་ལས་ཡིན་པའི་ཕྱིར་
འདོད་མི་ནུས་ཏེ། མངོན་སུམ་ཡིན་པའི་ཕྱིར། ཁ་ཅིག་བྱང་སེམས་མཐོང་ལམ་པས་ཤེས་མཐོང་གིས་བལྟས་ནས་འདའ་བའི་ལམ་ཡིན་ན། དེས་རང་རྒྱུད་ལ་བསྐྱེད་ནས་བསྒོམ་པའི་ལམ་ཡིན་པས་ཁྱབ་ཟེར་ན། དམན་པ་ས་བརྒྱད་པོ་ཆོས་ཅན། དེར་ཐལ། དེའི་ཕྱིར། དེར་ཐལ། བྱང་སེམས་ས་བཅུ་པ་
བས་ཤེས་མཐོང་གི་བལྟས་ནས་འདའ་བའི་ལམ་ཡིན་པའི་ཕྱིར་ཏེ། ས་བཅུ་པའི་ཡེ་ཤེས་ཀྱི་འདའ་བྱའི་ལམ་ཡིན་པའི་ཕྱིར། དེར་ཐལ། དེའི་འདའ་བྱའི་ས་དེ་ལ་དགུ་ཡོད་པའི་ཕྱིར། དེར་ཐལ། རྩ་བ་ལས། ས་དགུ་འདས་ནས་ཡེ་ཤེས་ནི། ཞེས་གསུངས་པའི་ཕྱིར། འདོད་མི་ནུས་ཏེ། དམན་པའི་ས་ཡིན་པའི་ཕྱིར་
ཁ་ཅིག་རྟོགས་རིགས་གསུམ་པོ་འགལ་ལོ་ཟེར་ན། དེ་མི་འགལ་བར་ཐལ། དེ་གསུམ་ཡིན་པ་ཡོད་པའི་ཕྱིར། དེར་ཐལ། བྱང་སེམས་མཐོང་ལམ་པའི་རྒྱུད་ཀྱི་རྣམ་ཐར་སྒོ་གསུམ་གྱི་ཏིང་ངེ་འཛིན་དེ། རྟོགས་རིགས་གསུམ་ཀ་ཡིན་པའི་ཕྱིར། དེར་ཐལ། ཉན་ཐོས་ཀྱི་རྟོགས་རིགས་སུ་ཡང་གནས། རང་རྒྱལ་གྱི་
རྟོགས་རིགས་སུ་ཡང་གནས། ཐེག་ཆེན་གྱི་རྟོགས་རིགས་སུ་ཡང་གནས་པའི་ཕྱིར། མ་ཁྱབ་ན། འཁོར་གསུམ་བྱེད། མ་གྲུབ་ན་དང་པོ་གཉིས་དེར་ཐལ། ཉན་རང་སློབ་པ་རྣམས་ཀྱིས་ཐུན་མོང་བའི་རྣམ་ཐར་སྒོ་གསུམ་བསྒོམ་བྱའི་གཙོ་བོར་བྱས་ནས་བསྒོམ་པའི་ཕྱིར། དེར་ཐལ། དེས་མི་རྟག་ལ་སོགས་བཅུ་
དྲུག་བསྒོམ་བྱའི་གཙོ་བོར་བྱས་ནས་བསྒོམ་པའི་ཕྱིར། ཕྱི་མ་དེར་ཐལ། བྱང་ཆུབ་སེམས་དཔའ་རྣམས་ཀྱིས་ཐུན་མོང་མ་ཡིན་པའི་རྣམ་ཐར་སྒོ་གསུམ་བསྒོམ་བྱའི་གཙོ་བོར་བྱས་ནས་བསྒོམ་པ་གང་ཞིག་སངས་རྒྱས་འཕགས་པའི་ཐུགས་རྒྱུད་ཀྱི་རྣམ་ཐར་སྒོ་གསུམ་པོ་དེ་བྱང་ཆུབ་སེམས་དཔའི་རྒྱུད་ལ་ཡོད་པ་
དང་རྗེས་སུ་མཐུན་པའི་རྣམ་མཁྱེན་གྱི་རྣམ་པ་ཡིན་པའི་ཕྱིར། དང་པོ་དེར་ཐལ། འདུས་བྱས་ཀྱི་ཆོས་རྣམས་ཀྱི་ངོ་བོ་རྒྱུ་འབྲས་བུ་རྣམས་བདེན་མེད་དུ་བསྒོམ་བྱའི་གཙོ་བོར་བྱས་ནས་བསྒོམ་པའི་ཕྱིར། དེར་ཐལ། དེས་ཆོས་ཐམས་ཅད་བདེན་མེད་དུ་བསྒོམ་བྱའི་གཙོ་བོར་བྱས་ནས་བསྒོམ་པའི་ཕྱིར། གཞན་ཡང་

[019B] ཐེག་དམན་གྱི་རྟོགས་རིགས་སུ་གནས་པ་དང། ཐེག་ཆེན་གྱི་རྟོགས་རིགས་སུ་གནས་པ་གཉིས་མི་འགལ་བའི་ཕྱིར། དེར་ཐལ། ཐེག་ཆེན་གྱི་སློབ་པ་དང། ཐེག་དམན་གྱི་སློབ་པ་གཉིས་ཀྱི་སྤང་བྱའི་གཙོ་བོར་ཡང་མི་འགལ། དེ་གཉིས་ཀྱི་ཐོབ་བྱའི་གཙོ་བོ་ཡང་མི་འགལ་བའི་ཕྱིར། དང་པོ་
དེར་ཐལ། ཤེས་སྒྲིབ་དེ་གཉིས་ཀའི་སྤང་བྱའི་གཙོ་བོ་ཡིན་པའི་ཕྱིར་ཏེ། དེ་གཉིས་ཀའི་སྤང་བྱའི་གཙོ་བོ་ཡོད་པ་གང་ཞིག་དེ་གཉིས་ཀས་རྫོགས་བྱང་ཐོབ་པ་ལ་ཤེས་སྒྲིབ་སྤང་བའི་གཙོ་བོར་བྱས་ནས་ངེས་པར་སྤོང་དགོས་པའི་ཕྱིར། ཕྱི་མ་དེར་ཐལ། སེམས་ཅན་ཡིན་པའི་ཕྱི། རྩ་རྟགས་ཕྱི་མ་དེར་ཐལ། རྫོགས་
པའི་བྱང་ཆུབ་དེ་གཉིས་ཀའི་ཐོབ་བྱའི་གཙོ་བོ་ཡིན་པའི་ཕྱིར་ཏེ། དེ་གཉིས་ཀའི་ཐོབ་བྱའི་གཙོ་བོ་ཡོད་པའི་ཕྱིར་ཏེ། དེ་གཉིས་ཀྱི་ཐོབ་བྱ་མཐར་ཐུག་ཡོད་པའི་ཕྱིར་དང། དེ་གཉིས་ཀྱི་འབྲས་སྐྱབས་མཐར་ཐུག་ཡོད་པའི་ཕྱིར། ཁ་ཅིག་ཐབས་ཤེས་གཉིས་འགལ་ཟེར་ན། བྱང་སེམས་མཐོང་ལམ་པའི་རྒྱུད་ཀྱི་སེམས་
བསྐྱེད་ཀྱི་འཁོར་དུ་གྱུར་པའི་སེམས་ཅན་ཐམས་ཅད་ཀྱི་དོན་དུ་རྫོགས་བྱང་ཐོབ་ནུས་པ་དང། རྫོགས་བྱང་ཐོབ་དགོས་པར་ཤེས་པའི་ཤེས་རབ་ཆོས་ཅན། ཐབས་མ་ཡིན་པར་ཐལ། ཤེས་རབ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། ཐེག་ཆེན་གྱི་རིགས་ཅན་
དབང་རྣོན་རྣམས་ཀྱིས་དང་པོར་སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་དགོས་པ་དང། ཐོབ་ནུས་པར་ཤེས་པར་བྱས་ནས་དེ་རྗེས་ཐེག་ཆེན་ལམ་དུ་འཇུག་པར་བྱེད་པའི་ཕྱིར་ཏེ། དབུ་མ་རྒྱན་ལས། ཡང་དག་ཤེས་རྩོལ་སྔོན་གཏང་ནས། ཞེས་གསུངས་པའི་ཕྱིར། འདོད་ན། ཐབས་ཡིན་པར་ཐལ། བྱང་སེམས་
མཐོང་ལམ་པའི་རྒྱུད་ཀྱི་སེམས་བསྐྱེད་དང་མཚུངས་ལྡན་རྣམ་པ་ལང་མཚུངས་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར་ཏེ། བྱང་སེམས་མཐོང་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ཀྱི་འཁོར་དུ་གྱུར་པའི་ཡུལ་ངེས་ལྔ་ཡོད་པའི་ཕྱིར། མ་གྲུབ་ན། དེ་འདྲའི་ཐེག་ཆེན་སེམས་བསྐྱེད་ཆོས་ཅན། ཁྱོད་ཀྱི་འཁོར་
དུ་གྱུར་པའི་ཡུལ་ངེས་ལྔ་ཡོད་པར་ཐལ། སེམས་ཁྱད་པར་ཅན་ཡིན་པའི་ཕྱིར། རང་གི་ལུགས་ལ། སེམས་བསྐྱེད་བསྔོ་བ་ཤེས་རབ་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་མཚན་ཉིད། སེམས་བསྐྱེད་བསྔོ་བ་

[020A]༄༅། །ཤེས་རབ་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་རིགས་སུ་གནས་པའི་ཐབས་ཤེས་གཉིས་སུ་ཕྱེ་བའི་ཤེས་རབ་ཀྱི་ཆར་གཏོགས་པའི་མཉམ་གཞག་གི་སས་བསྡུས་པའི་བྱང་སེམས་མཐོང་ལམ་པའི་མཁྱེན་པ། སྐབས་འདིར་དངོས་སུ་བསྟན་པའི་ཉན་ཐོས་ཀྱི་ལམ་
ཤེས་པའི་ལམ་ཤེས་ཀྱི་མཚན་ཉིད་མཚན་གཞི་བྱང་སེམས་མཐོང་ལམ་པའི་རྒྱུད་ཀྱི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཤེས་རབ་ལྟ་བུ་བྱང་སེམས་འཕགས་པ་རྣམས་ཀྱི་ཉན་ཐོས་ཀྱི་ལམ་ཤེས་བསྒོམས་པ་ལ་དགོས་པ་ཡོད་དེ་གདུལ་བྱ་ཉན་ཐོས་ཀྱི་རིགས་ཅན་
རྗེས་སུ་བཟུང་བ་དང་རང་རྒྱུད་ཀྱི་ཉོན་མོངས་དཔལ་གཞོམས་པ་དང་འཁོར་བ་ལ་ཡིད་འབྱུང་བ་སྐྱེད་པའི་ཕྱིར་དུ་ཡིན་པའི་ཕྱིར། རྩོད་པ་སྤོང་བ་ལ། ཁ་ཅིག། །ཉན་ཐོས་ཀྱི་ལམ་རང་བཞིན་མེད་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ་ཉན་ཐོས་ཀྱི་ལམ་ཤེས་པའི་ལམ་ཤེས་
རྗེས་སུ་བཟུང་བ་དང། རང་རྒྱུད་ཀྱི་ཉོན་མོངས་དཔལ་གཞོམས་པ་དང། འཁོར་བ་ལ་ཡིད་འབྱུང་བསྐྱེད་པའི་ཕྱིར་དུ་ཡིན་པའི་ཕྱིར། རྩོད་པ་སྤོང་བ་ལ། ཁ་ཅིག་ཉན་ཐོས་ཀྱི་ལམ་རང་བཞིན་མེད་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ། ཉན་ཐོས་ཀྱི་ལམ་ཤེས་པའི་ལམ་ཤེས་
ཀྱི་མཚན་ཉིད་ཡིན་པར་ཐལ། རྩ་བ་ལས། ལམ་ཤེས་ཉིད་ཀྱི་ཚུལ་ལ་ནི། ཞེས་གསུངས་པའི་ཕྱིར་ཟེར་ན་སྐྱོན་མེད་དེ། ཟིན་བྱེད་ལ་དགོངས་པ་ཡིན་པའི་ཕྱིར། ཁ་ཅིག་བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། ཉན་ཐོས་ཀྱི་ལམ་
ཤེས་པར་ཐལ། ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པའི་ཕྱིར་ཟེར་ན་མ་ཁྱབ། དེས་ཉན་ཐོས་ཀྱི་ལམ་རྟོགས་པར་ཐལ། འདོད་པའི་ཕྱིར། འདོད་ན། ཉན་ཐོས་ཀྱི་ལམ་ཆོས་ཅན། ཁྱོད་གང་ཟག་གི་བདག་མེད་ཕྲ་མོ་ཡིན་པར་ཐལ། ཁྱོད་གང་ཟག་གི་བདག་མེད་མངོན་སུམ་དུ་རྟོགས་
པའི་ཐེག་ཆེན་གྱི་མཐོང་ལམ་གྱི་གཞལ་བྱ་ཡིན་པའི་ཕྱིར། འདོད་མི་ནུས་ཏེ། འདུས་བྱས་ཡིན་པའི་ཕྱིར། ཁ་ཅིག་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་མཐོང་ལམ་པ་ཁོ་ཁོ་རང་ཡིན་པར་ཐལ། ཁོ་ཡོད་པའི་ཕྱིར་ན་མ་ཁྱབ། འདོད་ན། དེ་ཆོས་ཅན། ཉེར་ལེན་གྱི་ཕུང་པོ་མི་
རྟག་པར་མངོན་སུམ་དུ་རྟོགས་པའི་གང་ཟག་མ་ཡིན་པར་ཐལ། ཉེར་ལེན་གྱི་ཕུང་པོ་སྟོང་པ་དང་བདག་མེད་པར་མངོན་སུམ་དུ་རྟོགས་པའི་ཐེག་ཆེན་མཐོང་ལམ་པ་ཡིན་པའི་ཕྱིར། དེར་ཐལ། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་མཐོང་ལམ་པ་ཡིན་པའི་ཕྱིར་

[020A]༄༅། །ཤེས་རབ་གསུམ་གྱིས་ཟིན་པའི་སྒོ་ནས་ཉན་ཐོས་ཀྱི་རྟོགས་པའི་ཐབས་ཤེས་གཉིས་སུ་ཕྱེ་བའི་ཤེས་རབ་ཀྱི་ཆར་གཏོགས་པའི་མཉམ་གཞག་གི་སས་བསྡུས་པའི་བྱང་སེམས་མཐོང་ལམ་པའི་མཁྱེན་པ་སྐབས་འདིར་དངོས་སུ་བསྟན་པའི་ཉན་ཐོས་ཀྱི་ལམ་
ཤེས་པའི་ལམ་ཤེས་ཀྱི་མཚན་ཉིད་མཚན་གཞི་བྱང་སེམས་མཐོང་ལམ་པའི་རྒྱུད་ཀྱི་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཤེས་རབ་ལྟ་བུ་བྱང་སེམས་འཕགས་པ་རྣམས་ཀྱིས་ཉན་ཐོས་ཀྱི་ལམ་ཤེས་པའི་ལམ་ཤེས་སྒོམས་པ་ལ་དགོས་པ་ཡོད་དེ་གདུལ་བྱ་ཉན་ཐོས་ཀྱི་རིགས་ཅན་
རྗེས་སུ་བཟུང་བ་དང་རང་རྒྱུད་ཀྱི་ཉོན་མོངས་དཔལ་གཞོམས་པ་དང་འཁོར་བ་ཡིད་འབྱུང་བསྐྱེད་པའི་ཕྱིར་དུ་ཡིན་པའི་ཕྱིར། རྩོད་པ་སྤོང་པ་ལ། ཁ་ཅིག་ཉན་ཐོས་ཀྱི་ལམ་རང་བཞིན་མེད་པར་མངོན་སུམ་དུ་རྟོགས་པའི་ཐེག་ཆེན་འཕགས་པའི་མཁྱེན་པ་ཉན་ཐོས་ཀྱི་ལམ་ཤེས་པའི་ལམ་ཤེས་
ཀྱི་མཚན་ཉིད་ཡིན་པར་ཐལ་རྩ་བ་ལས་ལམ་ཤེས་ཉིད་ཀྱི་ཚུལ་ལ་ནི། ཞེས་གསུངས་པའི་ཕྱིར་ཟེར་ན་སྐྱོན་མེད་དེ་ཟིན་བྱེད་ལ་དགོངས་པ་ཡིན་པའི་ཕྱིར་ཁ་ཅིག་བྱང་སེམས་མཐོང་ལམ་པའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན་ཉན་ཐོས་ཀྱི་ལམ་
ཤེས་པར་ཐལ་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པའི་ཕྱིར་ཟེར་ན་མ་ཁྱབ་འདོད་ན་དེས་ཉན་ཐོས་ཀྱི་ལམ་རྟོགས་པར་ཐལ་འདོད་པའི་ཕྱིར་འདོད་ན་ཉན་ཐོས་ཀྱི་ལ་མཆོས་ཅན་ཁྱོད་གང་ཟག་གི་བདག་མེད་ཕྲ་མོ་ཡིན་པར་ཐལ། །ཁྱོད་གང་ཟག་གི་བདག་མེད་མངོན་སུམ་དུ་རྟོགས་
པའི་ཐེག་ཆེན་འདོད་མི་ནུས་ཏེ་འདུས་བྱས་ཡིན་པའི་ཕྱིར་ཁ་ཅིག་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་མཐོང་ལམ་པ་ཁོ་ཁོ་རང་ཡིན་པར་ཐལ་ ཁོ་ཡོད་པའི་ཕྱིར་ན་མ་ཁྱབ་འདོད་ན་དེ་ཆོས་ཅན་ཉེར་ལེན་གྱི་ཕུང་པོ་མི་
རྟག་པར་མངོན་སུམ་དུ་རྟོགས་པའི་གང་ཟག་མ་ཡིན་པར་ཐལ་ཉེར་ལེན་གྱི་ཕུང་པོ་སྟོང་བ་དང་བདག་མེད་པར་མངོན་སུམ་དུ་རྟོགས་པའི་ཐེག་ཆེན་མཐོང་ལམ་པ་ཡིན་པའི་ཕྱིར་དེར་ཐལ། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་མཐོང་ལམ་པ་ཡིན་པའི་ཕྱིར་

[020B] །ཁ་ཅིག་སངས་རྒྱས་འཕགས་པའི་རྒྱུད་ཀྱི་མི་རྟག་ལ་སོགས་བཅུ་དྲུག་ཆོས་ཅན་ཁྱོད་ཡོད་པར་ཐལ་ཁྱོད་མངོན་སུམ་དུར་རྟོགས་པའི་ཡེ་ཤེས་ཡོད་པའི་ཕྱིར་ཆོས་ཅན་སྐྱོན་ཅན་ནོ། །དེ་ལྟར་མ་ཡིན་ན་ཁ་ཅིག་སངས་རྒྱས་འཕགས་པའི་རྒྱུད་ཀྱི་མི་རྟག་ལ་སོགས་བཅུ་དྲུག་མངོན་
སུམ་དུ་རྟོགས་པའི་ཡེ་ཤེས་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པར་ཐལ། བྱང་སེམས་མཐོང་ལམ་པའི་རྒྱུད་ཀྱི་མི་རྟག་ལ་སོགས་མངོན་སུམ་དུ་རྟོགས་པའི་ཡེ་ཤེས་སྐབས་འདིར་དངོས་སུ་བསྟན་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པའི་ཕྱིར། འདོད་ན། སངས་རྒྱས་འཕགས་པའི་
ཐུགས་རྒྱུད་ཀྱི་མི་རྟག་ལ་སོགས་བཅུ་དྲུག་ཆོས་ཅན། ཁྱོད་ཡོད་པར་ཐལ་ལོ་ཟེར་ན། ལན་སྔར་བཞིན་འདེབས་སོ། །ཁོ་ན་རེ། ཐེག་དམན་སློབ་པས་རྫོགས་བྱང་ཐོབ་བྱའི་གཙོ་བོར་བྱས་ནས་དོན་དུ་གཉེར་བར་ཐལ། རྫོགས་པའི་བྱང་ཆུབ་དེའི་ཐོབ་བྱའི་གཙོ་བོ་ཡིན་པའི་ཕྱིར་ན་མ་ཁྱབ། འདོད་ན། དེས་ཤེས་སྒྲིབ་སྤང་
བྱའི་གཙོ་བོར་བྱས་ནས་སྤོང་བར་ཐལ། འདོད་པའི་ཕྱིར། འདོད་ནི་ནུས་ཏེ། ཐེག་དམན་པ་ཡིན་པའི་ཕྱིར། འོ་ན། ཐེག་དམན་སློབ་པས་རྫོགས་ཐོབ་བྱ་མཐར་ཐུག་ཏུ་ཐོབ་བྱའི་གཙོ་བོར་བྱས་ནས་དོན་དུ་གཉེར་བར་ཐལ། རྫོགས་བྱ་དེའི་ཐོབ་བྱ་མཐར་ཐུག་ཡིན་པའི་ཕྱིར། ཁྱབ་པ་ཁས། འདོད་ན། དེས་རྫོགས་བྱང་
ཐོབ་བྱའི་གཙོ་བོར་བྱས་ནས་དོན་དུ་གཉེར་བར་ཐལ། འདོད་པའི་ཕྱིར། ཁ་ཅིག་ཐར་པ་ཙམ་ཡོད་པར་ཐལ། ཐར་པ་ཙམ་ཐོབ་བྱའི་གཙོ་བོར་བྱས་ནས་དོན་དུ་གཉེར་བའི་གང་ཟག་ཡོད་པའི་ཕྱིར་ན་མ་ཁྱབ། འདོད་མི་ནུས་ཏེ། ཐམས་ཅད་མཁྱེན་པ་ཡོད་པའི་ཕྱིར། ཁ་ཅིག་བྱང་སེམས་མཐོང་ལམ་པའི་རྒྱུད་ཀྱི་ཐར་པ་དོན་
གཉེར་གྱི་བློ་དེ་སྐབས་འདིར་དངོས་སུ་བསྟན་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པར་ཐལ། དེའི་རྒྱུད་ཀྱི་འགོག་པ། ཞི་བ། གྱ་ནོམ་པ། ངེས་འབྱུང་གི་རྣམ་པ་བཞི་མངོན་སུམ་དུ་རྟོགས་པའི་ཡེ་ཤེས། སྐབས་འདིར་དངོས་སུ་བསྟན་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ཡིན་པའི་ཕྱིར་ན་མ་ཁྱབ་
འདོད་མི་ནུས་སོ། །འཕགས་པ་ཉན་ཐོས་ལམ་ལ་ནི། །ཞེས་སོགས་ཀྱི་སྐབས་སུ་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་ཆོས་ཅན་ཁྱོད་ལ་དུ་མ་ཡོད་དེ་ཁྱོད་ལ་དེར་གྱུར་བའི་ཐེག་ཆེན་སྦྱོར་ལམ་དྲོད་སོགས་བཞི་ཡོད་པའི་ཕྱིར་ཁ་ཅིག། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུར་

[021A]༄༅། །གྱུར་པའི་ངེས་འབྱེད་ཆ་མཐུན། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་གྱི་མཚན་ཉིད་ཟེར་ན། འོ་ན། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུར་གྱུར་པའི་ཉན་ཐོས་ཀྱི་སྦྱོར་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་
ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། འདོད་ན། ཐེག་ཆེན་གྱི་སྦྱོར་ལམ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུར་གྱུར་པའི་ཐེག་ཆེན་གྱི་ངེས་འབྱེད་ཆ་མཐུན། དེའི་མཚན་ཉིད་ཟེར་ན། དེའི་རྒྱུར་གྱུར་པའི་སྟོང་
ཉིད་རྟོགས་པའི་ཐེག་ཆེན་གྱི་སྦྱོར་ལམ་དོད་སོགས་བཞི་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། དེ་ཡོད་པའི་ཕྱིར། འདོད་ན། ཉན་ཐོས་ཀྱི་རྟོགས་རིགས་སུ་གནས་པར་ཐལ། འདོད་པའི་ཕྱིར། འདོད་མི་ནུས་ཏེ། སྟོང་ཉིད་རྟོགས་པའི་སློབ་པའི་ཡེ་ཤེས་ཡིན་པའི་ཕྱིར། ཁ་ཅིག་འཕགས་པ་
ཉན་ཐོས་ལམ་ལ་ནི། ཞེས་སོགས་ཀྱིས། སྟོང་ཉིད་རྟོགས་པའི་ཐེག་ཆན་གྱི་སྦྱོར་ལམ་དྲོད་སོགས་བཞི་དངོས་བསྟན་བསྟན་བྱའི་གཙོ་བོར་བྱས་ནས་བསྟན་ཟེར་ན། དེ་མི་འཐད་པར་ཐལ། གཞུང་དེས་མི་རྟག་ལ་སོགས་བཅུ་དྲུག་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་གྱི་སྦྱོར་ལམ་བསྟན་བྱའི་གཙོ་བོར་བྱས་
ནས་བསྟན་པའི་ཕྱིར། གཞུང་དེ། ལམ་ཤེས་ཉིད་ཀྱི་ཚུལ་ལ་ནི། ཞེས་པའི་གཞུང་གིས་དངོས་བསྟན་བསྟན་བྱའི་གཙོ་བོར་གྱུར་པའི་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་བསྟན་བྱའི་གཙོ་བོར་བྱས་ནས་སྟོན་པའི་གཞུང་ཡིན་པའི་ཕྱིར། དེར་ཐལ། དེ་ལྟར་སྟོན་པའི་མངོན་
རྟོགས་རྒྱན་གྱི་གཞུང་ཚིག་ཡོད་པའི་ཕྱིར། ཁ་ཅིག་འཕགས་པ་ཉན་ཐོས་ལམ་ལ་ནི། ཞེས་སོགས་ཀྱི་དངོས་བསྟན་བསྟན་བྱའི་གཙོ་བོ་མེད་ཟེར་ན། འོ་ན། གཟུགས་སོགས་དེ་མི་རྟག་སོཌ་དང། ཞེས་དང། གཟུགས་ལ་སོགས་ལ་རློམ་མེད་པ། །ཞེས་དང། གཟུགས་རྟག་མ་ཡིན་མི་རྟག་མིན། །ཞེས་པའི་དངོས་
བསྟན་བསྟན་བྱའི་གཙོ་བོ་མེད་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། མངོན་རྟོགས་རྒྱན་གྱི་སྐབས་གསུམ་པས་གཞི་ཤེས་མཚོན་བྱེད་ཀྱི་ཆོས་དགུ་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན་པར་ཐལ། གཟུགས་སོགས་དེ་མི་རྟག་སོགས་དང། ཞེས་པའི་གཞུང་འདིས་

[021B] གཟུགས་ལ་སོགས་ལ་རློམ་མེད་པ། ཞེས་པའི་གཞུང་གིས་གཞི་ཤེས་སྦྱོར་བ་ཟིན་བྱེད་ཀྱི་འཛིན་སྟངས་ཀྱི་མཉམ་ཉིད་དངོས་བསྟན་བསྟན་བྱའི་གཙོ་བོར་བྱས་ནས་མ་བསྟན། གཟུགས་རྟག་མ་ཡིན་མི་རྟག་མིན། །
ཞེས་པས་མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་བསྟན་བྱའི་གཙོ་བོར་བྱས་ནས་མ་བསྟན་པའི་ཕྱིར། རྟགས་ཁས། འདོད་མི་ནུས་ཏེ། སྐབས་དང་པོས་རྣམ་མཁྱེན་མཚོན་བྱེད་ཀྱི་ཆོས་བཅུ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར། རང་ལུགས་
ལ༑ ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་གྱི་དོན་མངོན་རྟོགས། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་གྱི་མཚན་ཉིད། དེ་ལ་དེར་གྱུར་པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་ཡོད། རྩོད་པ་སྤོང་བ་ལ། ཁ་ཅིག་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་
རྒྱུར་གྱུར་པའི་སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་གང་ཞིག་ངེས་འབྱེད་ཆ་མཐུན་ཡིན་པའི་ཕྱིར་ཟེར་ན་མ་ཁྱབ། འོ་ན། དེ་ཆོས་ཅན། སྐད་ཅིག་མའི་སྦྱོར་བ་ཡིན་པར་ཐལ། སྐད་ཅིག་མ་གང་
ཞིག་སྦྱོར་བ་ཡིན་པའི་ཕྱིར། ཕྱི་མ་དེར་ཐལ། སེམས་དཔའི་ཡེ་ཤེས་ཡིན་པའི་ཕྱིར། གལ་ཏེ་འདོད་ན། ས་བཅུ་པའི་ཡེ་ཤེས་ཡིན་པར་ཐལ། འདོད་པའི་ཕྱིར། ཁ་ཅིག་ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་འབྲས་བུར་གྱུར་པའི་ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་གྱི་སྦྱོར་ལམ་ཆོས་
ཅན༑ མཚོན་བྱ་དེར་ཐལ། ཉན་ཐོས་ཀྱི་རྟོགས་རིགས་སུ་གནས་པའི་ཐེག་ཆེན་གྱི་དོན་མངོན་རྟོགས་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཉན་ཐོས་ཀྱི་ལམ་ཤེས་པའི་ལམ་ཤེས་ཀྱི་རྒྱུ་ཡིན་པར་ཐལ། འདོད་པའི་ཕྱིར་ན་མ་ཁྱབ། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་
ཅིག་འཕགས་པ་ཉན་ཐོས་ལམ་ལ་ནི། ཞེས་པས་མི་རྟག་ལ་སོགས་བཅུ་དྲུག་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་སྦྱོར་ལམ་དྲོད་སོགས་བཞི་དངོས་སུ་མ་བསྟན་པར་ཐལ། དེས་མི་རྟག་ལ་སོགས་བཅུ་དྲུག་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་དངོས་སུ་ཟིན་བྱེད་ཀྱི་སྟོང་ཉིད་

[022A]༄༅། །རྟོགས་པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་དངོས་སུ་བསྟན་ནས། དེས་ཟིན་པའི་མི་རྟག་སོགས་བཅུ་དྲུག་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་གྱི་སྦྱོར་ལམ་དོད་སོགས་བཞི་ཤུགས་ལ་བསྟན་པར་རྣམ་བཤད་ལས་གསུངས་པའི་ཕྱིར་ཟེར་ན། སྐྱོན་མེད་དེ། དེའི་དོན་ནི། དེ་གཉིས་
ཀྱི་ནང་ནས་ཕྱི་མ་ཤུགས་ལ་བསྟན་པའི་དོན་ནོ།།    ༈    ཞེས་སོགས་ལ། བསེ་རུ་ལྟ་བུའི་རང་རྒྱལ་དགྲ་བཅོམ་པ་ཆོས་ཅན། ཁྱོད་རྟོགས་པ་ཟབ་མོ་དང་ལྡན་ཏེ། སྲིད་པ་ཐ་མའི་ཚེ་སློབ་དཔོན་གཞན་གྱི་གདམས་ངག་ལ་མ་ལྟོས་པར་རང་གི་བྱང་ཆུབ་མངོན་དུ་བྱས། གཞན་ལ་སྒྲ་མེད་
ལུས་ཀྱི་རྣམ་འགྱུར་གྱི་སྒོ་ནས་ཆོས་སྟོན་པའི་ཐེག་པ་འབྲིང་པོའི་གང་ཟག་ཡིན་པའི་ཕྱིར། མཐའ་དཔྱད་པ་ལ་གསུམ་ལས། དང་པོ་ལ། ཁ་ཅིག་རང་རྒྱལ་སློབ་པ་ཡིན་ན། རང་རྒྱལ་རིགས་ངེས་ཡིན་པས་ཁྱབ་ཟེར་ན། དེ་མི་འཐད་པར་ཐལ། རང་རྒྱལ་གྱི་བྱང་ཆུབ་མངོན་དུ་མ་བྱས་པར་ཐེག་ཆེན་ལམ་དུ་འཇུག་པའི་རང་
རྒྱལ་སློབ་པ་ཞིག་ཡོད་པའི་ཕྱིར། དེར་ཐལ། དཀོན་མཆོག་བརྩེགས་པ་ལས། འོད་སྲུངས་འདི་ལྟ་སྟེ། དཔེར་ན་ཟླ་བ་ཚེས་པ་ལ་ཕྱག་འཚལ་བ་ལྟར་ཉ་བ་ལ་ནི་མ་ཡིན་ནོ། །འོད་སྲུངས་དེ་བཞིན་དུ་གང་དག་ང་ལ་རབ་ཏུ་དད་པ་དེ་དག་གིས་བྱང་ཆུབ་སེམས་དཔའ་རྣམས་ལ་ཕྱག་བྱ་ཡི། དེ་བཞིན་གཤེགས་པ་
རྣམས་ལ་ནི་དེ་ལྟར་མ་ཡིན་ནོ། །དེ་ཅིའི་ཕྱིར་ཞེ་ན། བྱང་ཆུབ་སེམས་དཔའ་ལས་ནི་དེ་བཞིན་གཤེགས་པ་རྣམས་འབྱུང་ངོ། །དེ་བཞིན་གཤེགས་པ་རྣམས་ལས་ནི་ཉན་ཐོས་དང་རང་སངས་རྒྱས་ཐམས་ཅད་འབྱུང་ངོ་ཞེས་གསུངས་པའི་ཕྱིར། བྱང་ཆུབ་སེམས་དཔའ་རྣམས་ལ། དེ་བཞིན་གཤེགས་པ་ལས་
ཀྱང་བསྔགས་པ་ཆེ་བར་མཛད་པ་དེ་འཁོར་གྱི་ཉན་རང་ཐེག་ཆེན་ལམ་དུ་ཁ་དྲངས་པའི་ཆེད་དུ་ཡིན་པ་གང་ཞིག་མཆོག་གི་སྤྲུལ་སྐུའི་འཁོར་དུ་གྱུར་པའི་རང་རྒྱལ་དགྲ་བཅོམ་པ་མེད་པའི་ཕྱིར། རང་རྒྱལ་དགྲ་བཅོམ་པ་དེ་འགྲན་ཟླ་མེད་པའི་ལས་བསགས་པའི་ཕྱིར་དང། དེ་སངས་རྒྱས་དང་དེའི་
ཉན་ཐོས་མེད་པའི་ཞིང་སྟོང་པར་སྐྱེ་བར་གྱུར་ཅིག་ཅེས་སྨོན་ལམ་བཏབ་པ་གང་ཞིག་དེས་སྨོན་ལམ་དེ་འགྲུབ་པ་ཡིན་པའི་ཕྱིར། ཁ་ཅིག་རང་རྒྱལ་སློབ་པ་ཡིན་ན། རང་རྒྱལ་རིགས་ངེས་ཡིན་དགོས་པར་ཐལ། འཇུག་པ་ལས། རང་བྱང་ཆུབ་ལ་བདག་ཉིད་ངེས་རྣམས་དང། ཞེས་དང། བཞི་བརྒྱ་པ་ལས་

[022B] །མྱ་ངན་འདས་པ་མ་ཐོབ་ཀྱང། །སྐྱེ་བ་གཞན་དུ་འབད་མེད་པར། །ངེས་པར་ཐོབ་འགྱུར་ལས་བཞིན་ནོ། །ཞེས་གསུངས་པའི་ཕྱིར་ཟེར་ན་མ་ཁྱབ། ཁ་ཅིག་མཆོག་གི་སྤྲུལ་སྐུའི་འཁོར་དུ་གྱུར་པའི་རང་རྒྱལ་དགྲ་བཅོམ་པ་ཡོད་པར་ཐལ། ཁྱབ་པ་འདུ་བྱེད་ཀྱི་སྡུག་བསྔལ་ཉེ་བར་ཞི་
བའི་ཉེར་ཞིའི་དབྱིངས་ལ་རང་གི་བསམ་ངོ་ལ་བལྟོས་ནས་སླར་མི་ལྡང་བའི་ཚུལ་གྱིས་མཉམ་པར་གཞག་པའི་རང་རྒྱལ་དགྲ་བཅོམ་པ་དེ་བཞིན་གཤེགས་པའི་སྐུའི་འོད་ཟེར་གྱིས་བསྐུལ་ནས་གསུང་གི་ཆོས་བསྟན་པ་ཡོད་པའི་ཕྱིར་ན་མ་ཁྱབ། ཁ་ཅིག་བསེ་རུ་ལྟ་བུའི་རང་རྒྱལ་སྲིད་པ་ཐ་མ་པ་ཡིན་ན་
སངས་རྒྱས་ཡོངས་འཛིན་དུ་བསྟེན། མཁས་པར་བྱ་བའི་དངོས་པོ་དྲུག་ལ་མཁས། སྨོན་ལམ་ཆེན་པོ་གསུམ་འདེབས་པས་ཁྱབ་ཟེར་ན། འོ་ན། དེ་ལྟར་སྨོན་ལམ་བཏབ་ཟིན་པའི་རང་རྒྱལ་སྲིད་པ་ཐ་མ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་
ཐལ༑ དེ་ལྟར་ཡོངས་འཛིན་དུ་སྟེན་པར་བྱེད་པའི་བསེ་རུ་ལྟ་བུའི་རང་རྒྱལ་ཡོད་པའི་ཕྱིར། མ་ཁྱབ་ན་འགལ་ལོ། །ཁ་ཅིག་བསེ་རུ་ལྟ་བུའི་རང་རྒྱལ་སྲིད་པ་ཐ་མ་པ་ཡིན་ན། རང་རྒྱལ་གྱི་སྦྱོར་ལམ་རང་རྒྱུད་ལ་སྐྱེས་ཟིན་པས་ཁྱབ་ཟེར་ན། སྐྱེ་བ་གཅིག་ཐོགས་ཀྱི་ཚེ་སངས་རྒྱས་ཡོངས་འཛིན་དུ་བསྟེན། མཁས་པར་བྱ་
བའི་དངོས་པོ་དྲུག་ལ་མཁས། སྨོན་ལམ་ཆེན་པོ་གསུམ་བཏབ་ཟིན་ནས། དེའི་སྐྱེ་བ་རྟིང་མ་ལ་རང་རྒྱལ་གྱི་སྦྱོར་ལམ་རང་རྒྱུད་ལ་སྐྱེ་ཁ་མའི་བསེ་རུ་ལྟ་བུའི་རང་རྒྱལ་སྲིད་པ་ཐ་མ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། བསེ་རུ་ལྟ་
བུའི་རང་རྒྱལ་དེ་སྐྱེ་བ་གཅིག་ཐོགས་ཀྱི་ཚེ་སངས་རྒྱས་ཡོངས་འཛིན་དུ་བསྟེན། མཁས་པར་བྱ་བའི་དངོས་པོ་དྲུག་ལ་མཁས། སྨོན་ལམ་ཆེན་པོ་གསུམ་འདེབས་པ་སོགས་བྱེད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་བསེ་རུ་ལྟ་བུའི་རང་རྒྱལ་ཡིན་ན། ཟླ་མེད་གཅིག་པུར་གནས་
པས་ཁྱབ་ཟེར་ན། དེ་བཞིན་གཤེགས་པའི་འཁོར་གྱི་ཚོགས་ནང་དུ་གནས་པའི་བསེ་རུ་ལྟ་བུའི་རང་རྒྱལ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། བསེ་རུ་ལྟ་བུའི་རང་རྒྱལ་དེས་སྐྱེ་བ་གཅིག་ཐོགས་ཀྱི་ཚེ་སངས་རྒྱས་ཡོངས་འཛིན་དུ་

[023A]༄༅། །བསྟེན། མཁས་པར་བྱ་བའི་དངོས་པོ་དྲུག་ལ་མཁས་པ་སོགས་བྱེད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་ཚོགས་སྤྱོད་ཆེ་ཆུང་གང་རུང་གི་རང་རྒྱལ་ཡིན་ན། ཉན་ཐོས་ཀྱི་རྟོགས་པ་སྔོན་དུ་སོང་བས་ཁྱབ་ཟེར་ན། དེ་མི་འཐད་པར་ཐལ། ཚོགས་སྤྱོད་ཆེ་ཆུང་གི་རང་རྒྱལ་
གཉིས། བསེ་རུ་ལྟ་བུའི་རང་རྒྱལ་དང་གསུམ་པོ་དེ་དབང་པོ་རྣོ་འབྲིང་རྟུལ་གསུམ་གྱི་སྒོ་ནས་འཇོག་པ་གང་ཞིག་དང་པོ་ཉིད་ནས་རང་རྒྱལ་དུ་རིགས་ངེས་པའི་རང་རྒྱལ་དེ་ལ་ཡང་དབང་པོ་རྣོ་འབྲིང་རྟུལ་གསུམ་གྱི་དབྱེ་བ་འཐད་པའི་ཕྱིར་དང། སའི་དངོས་གཞི་ལས་ཀྱང་དེ་གསུམ་གྱི་དབྱེ་བ་རང་རྒྱལ་སྤྱི་
ཙམ་གྱི་སྟེང་ནས་མཛད་པའི་ཕྱིར། མ་ཁྱབ་ན། འཁོར་གསུམ་བྱེད་དོ། །ཁ་ཅིག་ཚོགས་སྤྱོད་ཆེ་ཆུང་གང་རུང་གི་རང་རྒྱལ་ཡིན་ན། དང་པོ་ཉིད་ནས་རང་རྒྱལ་དུ་རིགས་ངེས་པས་ཁྱབ་ཟེར་ན། དེ་མི་འཐད་པར་ཐལ། ཉན་ཐོས་ཀྱི་རྟོགས་པ་སྔོན་དུ་སོང་བའི་རང་རྒྱལ་ཚོགས་སྤྱོད་པ་ཡོད་པའི་ཕྱིར། དེར་ཐལ། མཛོད་
འགྲེལ་ལས། དེ་ལ་ཚོགས་ཀྱི་སྤྱོད་པ་རྣམས་ནི་ཉན་ཐོས་ཀྱི་རིགས་སུ་གྱུར་པ་སྔོན་དུ་འགྲོ་བའི་རང་རྒྱལ་ལོ། །ཞེས་གསུངས་པའི་ཕྱིར། ཁ་ཅིག་རང་རྒྱལ་ལ་བསོད་ནམས་དང་ཡེ་ཤེས་ཀྱི་ཚོགས་མཚན་ཉིད་པ་མེད་ཟེར་ན། དེ་མི་འཐད་པར་ཐལ། རང་རྒྱལ་ལ་བསོད་ནམས་དང་ཡེ་ཤེས་ཀྱི་ཚོགས་ཕལ་པ་ཡོད་
པའི་ཕྱིར། དེར་ཐལ། དེ་ཉིད་ལས། བསྐལ་པ་ཆེན་པོ་བརྒྱར་བྱང་ཆུབ་ཀྱི་ཚོགས་དག་ལ་སྤྱད་པས་བསེ་རུ་ལྟ་བུར་འགྱུར་རོ། །ཞེས་གསུངས་པའི་ཕྱིར་དང། རང་རྒྱལ་ལ་བྱང་ཆུབ་ཕལ་པ་ཡོད་པའི་ཕྱིར། ཁ་ཅིག་བསེ་རུ་ལྟ་བུའི་རང་རྒྱལ་ཆོས་ཅན། ཁྱོད་ཉན་ཐོས་ལས་བྱང་ཆུབ་མངོན་དུ་བྱེད་ཚུལ་ཁྱད་པར་འཕཌ་
ཏེ༑ སྲིད་པ་ཐ་མའི་ཚེ་སློབ་དཔོན་གཞན་གྱི་གདམས་ངག་ལ་མ་ལྟོས་པར་རང་གི་བྱང་ཆུབ་མངོན་དུ་བྱེད་པའི་ཕྱིར་ཟེར་ན། གཟུགས་མེད་ཉེར་འགྲོའི་ཕྱིར་མི་འོང་སྲིད་རྩེ་མཐར་ཐུག་འགྲོ་ཆོས་ཅན། དེར་ཐལ། དེའི་ཕྱིར། དེར་ཐལ། གཟུགས་མེད་ཀྱི་རྟེན་ལ་མྱང་འདས་མངོན་དུ་བྱེད་པའི་ཕྱིར། འདོད་མི་ནུས་ཏེ། ཆོས་
ཅན་དེ་ཡིན་པའི་ཕྱིར། ཁ་ཅིག་བསེ་རུ་ལྟ་བུའི་རང་རྒྱལ་ཚོགས་ལམ་པ་ཆོས་ཅན། ཁྱོད་ཉན་ཐོས་ལས་བྱང་ཆུབ་མངོན་དུ་བྱེད་ཚུལ་ཁྱད་པར་འཕགས་ཏེ། སློབ་དཔོན་གཞན་གྱི་གདམས་ངག་ལ་མ་ལྟོས་པར་སྲིད་པ་ཐ་མའི་ཚེ་རང་གི་བྱང་ཆུབ་མངོན་དུ་བྱེད་པའི་ཕྱིར་ཟེར་ན། དེས་སློབ་དཔོན་གཞན་གྱི་

[023B] དམ་བཅའ་འཐད་པའི་ཕྱིར། འདོད་མི་ནུས་ཏེ། མཆོག་གི་སྤྲུལ་སྐུའི་གདམས་ངག་ལ་བརྟེན་ནས་བྱང་ཆུབ་མངོན་དུ་བྱེད་པའི་ཕྱིར་ཏེ། དེས་སྐྱེ་བ་གཅིག་ཐོགས་ཀྱི་ཚེ་སངས་རྒྱས་ཡོངས་འཛིན་དུ་བསྟེན་པ་སོགས་བྱེད་པའི་ཕྱིར། ཁ་ཅིག་ཚོགས་སྤྱོད་ཆེན་
པོའི་རང་རྒྱལ་ཡིན་ན། རང་རྒྱལ་གྱི་སྦྱོར་ལམ་བཟོད་འབྲིང་མན་ཆད་ལ་གནས། སངས་རྒྱས་ཡོངས་འཛིན་དུ་བསྟེན། མཁས་པར་བྱ་བའི་དངོས་པོ་དྲུག་ལ་མཁས་པ་སོགས་བྱེད་པས་ཁྱབ། དེ་ཆུང་ངུའི་རང་རྒྱལ་ཡིན་ན། རང་རྒྱལ་གྱི་མཐོང་ལམ་མན་ཆད་ལ་གནས། སངས་རྒྱས་ཡོངས་འཛིན་དུ་བསྟེན་པ་སོགས་བྱེད་
པས་ཁྱབ་ཟེར་ན། དེ་མི་འཐད་པར་ཐལ། རང་རྒྱལ་གྱི་མཐོང་ལམ་ལ་གནས་པའི་ཚོགས་སྤྱོད་ཆེན་པོའི་རང་རྒྱལ་ཡང་ཡོད། རང་རྒྱལ་གྱི་སྒོམ་ལམ་ལ་གནས་པའི་ཚོགས་སྤྱོད་ཆུང་ངུའི་རང་རྒྱལ་ཡང་ཡོད་པའི་ཕྱིར། ཁ་ཅིག་རང་རྒྱལ་དགྲ་བཅོམ་པ་ཆོས་ཅན། ཁྱོད་གཞན་ལ་ཆོས་སྟོན་ཚུལ་གྱི་སྒོ་ནས་ཉན་ཐོས་ལས་ཁྱད་
པར་འཕགས་ཏེ། སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་གཞན་རྒྱུད་ལ་རྟོགས་པ་ཁྱད་པར་ཅན་བསྐྱེད་པར་བྱེད་པའི་ཕྱིར་ཟེར་ན། སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་གཞན་རྒྱུད་ལ་དད་པ་ཁྱད་པར་ཅན་བསྐྱེད་པའི་ཉན་ཐོས་དགྲ་བཅོམ་པ་ཆོས་ཅན། ཁྱོད་གཞན་ལ་ཆོས་སྟོན་ཚུལ་གྱི་སྒོ་ནས་ཉན་ཐོས་ལས་ཁྱད་
པར་འཕགས་པར་ཐལ། སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་གཞན་རྒྱུད་ལ་རྟོགས་པ་ཁྱད་པར་ཅན་བསྐྱེད་པར་བྱེད་པའི་ཕྱིར། དེར་ཐལ། སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་གཞན་རྒྱུད་ལ་དད་པ་ཁྱད་པར་ཅན་བསྐྱེད་པར་བྱེད་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། སྤྲུལ་བསྒྱུར་སྣ་ཚོགས་བསྟན་
པའི་ཉན་ཐོས་དགྲ་བཅོམ་པ་ཡོད་པའི་ཕྱིར། འདོད་མི་ནུས་ཏེ། ཉན་ཐོས་ཡིན་པའི་ཕྱིར། ཁ་ཅིག་རང་རྒྱལ་དགྲ་བཅོམ་པ་ཡིན་ན། ཐུགས་ཀྱི་གནས་པ་རྣམ་ཐར་སྒོ་གསུམ་གྱི་ཏིང་ངེ་འཛིན་ལ་གནས་པས་ཁྱབ་ཟེར་ན། དེ་ཡིན་ན་རྣམ་ཐར་སྒོ་གསུམ་གྱི་ཏིང་ངེ་འཛིན་ལ་གནས་པས་ཁྱབ་པར་ཐལ། དམ་བཅའ་འཐད་པའི་ཕྱིར་
འདོད་མི་ནུས་སོ། །ཁ་ཅིག་རང་རྒྱལ་དགྲ་བཅོམ་པས་ངག་གི་སྒོ་ནས་ཆོས་སྟོན་པ་མེད་ཟེར་ན། དེ་ཡོད་པར་ཐལ། རང་རྒྱལ་དགྲ་བཅོམ་པས་ཆོས་ཀྱི་དོན་དང་ལྡན་པའི་སྒོ་ནས་གཏམ་བརྗོད་པ་ཡོད་པའི་ཕྱིར་དང། སྒྲོན་གསལ་ལས། གཙོ་བོར་ལུས་ཀྱི་སྒོ་ནས་ཆོས་སྟོན། ཞེས་གསུངས་པའི་ཕྱིར། ཁ་ཅིག་ཚོགས་སྤྱོད་ཆེ་ཆུང་

[024A]༄༅། །གང་རུང་གི་རང་རྒྱལ་ཡིན་ན། གྲོགས་མང་པོའི་ཚོགས་ནང་དུ་གནས་པས་ཁྱབ་ཟེར་ན། ནང་དུ་གཅིག་པུར་ཡང་དག་འཇོག་ལ་གནས་པའི་ཚོགས་སྤྱོད་ཆེན་པོ་ལ་གནས་པའི་རང་རྒྱལ་དགྲ་བཅོམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར་
དེར་ཐལ། ནང་དུ་ཡང་དག་འཇོག་ལ་གནས་པའི་ཚོགས་སྤྱོད་ཆེན་པོ་ལ་གནས་པའི་རང་རྒྱལ་ཡོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། རང་ལུགས་ལ། རང་དོན་དུ་སྡུག་ཀུན་ཉེ་བར་ཞི་བའི་ཉེར་ཞི་གཙོ་བོར་དོན་དུ་གཉེར་བའི་ཐེག་པ་འབྲིང་པོའི་གང་ཟག་ རང་རྒྱལ་གྱི་མཚན་ཉིད། དེ་ལ་
དབྱེ་ན་བསེ་རུ་ལྟ་བུའི་རང་རྒྱལ། ཚོགས་སྤྱོད་ཆེན་པོའི་རང་རྒྱལ། ཚོགས་སྤྱོད་ཆུང་ངུའི་རང་རྒྱལ་དང་གསུམ་ཡོད། དེ་དག་གི་ཚོགས་གསོག་ཚུལ། ལམ་བགྲོད་ཚུལ། བྱང་ཆུབ་མངོན་དུ་བྱེད་ཚུལ་ཡོད་དེ། བསེ་རུ་ལྟ་བུའི་རང་རྒྱལ་དེས་སྐྱེ་བ་གཅིག་ཐོགས་ཀྱི་ཚེ་རང་རྒྱལ་གྱི་ཚོགས་ལམ་མན་ཆད་ལ་
གནས་སངས་རྒྱས་ཡོངས་འཛིན་དུ་བསྟེན། མཁས་པར་བྱ་བའི་དངོས་པོ་དྲུག་ལ་མཁས། སྨོན་ལམ་ཆེན་པོ་གསུམ་བཏབ། དེའི་སྐྱེ་བ་རྟིང་མ་ལ་རང་རྒྱལ་གྱི་སྦྱོར་ལམ་ཡན་ཆད་སྟན་ཐོག་གཅིག་ལ་བགྲོད་པར་བྱེད་པའི་ཕྱིར། ཚོགས་སྤྱོད་ཆེན་པོའི་རང་རྒྱལ་དེས་ཚོགས་གསོག་ཚུལ་སོགས་ཀྱི་ཁྱད་པར་
ཡོད་དེ། དེས་སྐྱེ་བ་གཅིག་ཐོགས་ཀྱི་ཚེ་རང་རྒྱལ་གྱི་སྦྱོར་ལམ་བཟོད་འབྲིང་མན་ཆད་ལ་གནས། སངས་རྒྱས་ཡོངས་འཛིན་དུ་བསྟེན། མཁས་པར་བྱ་བའི་དངོས་པོ་དྲུག་ལ་མཁས། སྨོན་ལམ་ཆེན་པོ་གསུམ་བཏབ། དེའི་སྐྱེ་བ་རྟིང་མ་ལ་རང་རྒྱལ་གྱི་སྦྱོར་ལམ་བཟོད་ཆེན་ཡན་ཆད་སྟན་ཐོག་གཅིག་ལ་བགྲོད་
པར་བྱེད་པའི་ཕྱིར། ཚོགས་སྤྱོད་ཆུང་ངུའི་རང་རྒྱལ་དེས་ཚོགས་གསོག་ཚུལ་གྱི་ཁྱད་པར་ཡོད་དེ། སྐྱེ་བ་གཅིག་ཐོགས་ཀྱི་ཚེ་རང་རྒྱལ་གྱི་མཐོང་ལམ་མན་ཆད་ལ་གནས། སངས་རྒྱས་ཡོངས་འཛིན་དུ་བསྟེན། མཁས་པར་བྱ་བའི་དངོས་པོ་དྲུག་ལ་མཁས། སྨོན་ལམ་ཆེན་པོ་གསུམ་བཏབ། དེའི་སྐྱེ་བ་རྟིང་
མ་ལ་རང་རྒྱལ་གྱི་སྒོམ་ལམ་ཡན་ཆད་ལ་སྟན་ཐོག་གཅིག་ལ་བགྲོད་པར་བྱེད་པའི་ཕྱིར། དེ་དག་གིས་བྱང་ཆུབ་མངོན་དུ་བྱེད་ཚུལ་ཡོད་དེ། སྲིད་པ་ཐ་མའི་ཚེ་སློབ་དཔོན་གཞན་གྱི་གདམས་ངག་ལ་མ་ལྟོས་པར་རང་གི་བྱང་ཆུབ་མངོན་དུ་བྱེད་པའི་ཕྱིར། དེ་དག་གི་གནས་པ་དང་རྒྱུ་བའི་ཁྱད་པར་ཡོད་དོ། །ཐུཌ་

[024B] སྐུའི་གནས་པ་བསེ་རུ་ལྟ་བུའི་རང་རྒྱལ་ནི་ཕལ་ཆེར་ཟླ་མེད་གཅིག་པུར་གནས། ཚོགས་སྤྱོད་ཆེ་ཆུང་གི་རང་རྒྱལ་གཉིས་ཕལ་ཆེར་གྲོགས་མང་པོའི་ཚོགས་ནང་དུ་གནས་པར་བྱེད་པའི་ཕྱིར། རྒྱུ་བའི་ཁྱད་པར་ཡོད་དེ། གྲོང་དང་གྲོང་ཁྱེར་སོགས་སུ་བསོད་
སྙོམས་ལ་རྒྱུ་བའི་ཚེ། གདུལ་བྱ་མ་དད་པ་རྣམས་དད་པ་དང། དད་པ་རྣམས་གོང་འཕེལ་དུ་འགྱུར་བའི་ཕྱིར་དུ་སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་རྒྱུ་བའི་ཕྱིར། ཆོས་སྟོན་ཚུལ་གྱི་ཁྱད་པར་ཡོད་དེ། སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་གཞན་རྒྱུད་ལ་རྟོགས་པ་ཁྱད་པར་ཅན་བསྐྱེད་པར་བྱེད་པའི་
ཕྱིར། དེ་དག་ལ་རང་རྒྱལ་ཞེས་འཆད་པའི་རྒྱུ་མཚན་ཡོད་དེ། སྲིད་པ་ཐ་མའི་ཚེ་སློབ་དཔོན་གཞན་གྱི་གདམས་ངག་ལ་མ་ལྟོས་པར་ཉོན་མོངས་ས་བོན་དང་བཅས་པ་ལས་རྒྱལ་བར་བྱེད་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། བསེ་རུ་ལྟ་བུའི་སྒྲ་བཤད་ནི་སླའོ། །རྩོད་པ་སྤོང་བ་ལ། ཁ་ཅིག་རང་རྒྱལ་
སློབ་པ་ཡིན་ན། རང་རྒྱལ་རིགས་ངེས་ཡིན་དགོས་པར་ཐལ། སྔར་དྲངས་པའི་ལུང་དེ་དག་གིས་ཕྱིར་དང། རང་རྒྱལ་སློབ་པས་རང་རྒྱལ་གྱི་བྱང་ཆུབ་མངོན་དུ་མ་བྱས་པར་ཐེག་ཆེན་ལམ་དུ་འཇུག་པ་ཡོད་པ་ཚད་ལྡན་གྱི་གཞུང་ལས་དངོས་སུ་གསུངས་པ་མེད་པའི་ཕྱིར་ཟེར་ན། རེ་ཞིག་མ་ཁྱབ། འོ་ན། མྱོང་ངེས་ཀྱི་དགེ་མི་
དགེའི་ལས་ཡིན་ན། རང་ཉིད་ཀྱི་རྣམ་སྨིན་མྱོང་བ་པོ་གཅིག་ཡོད་དགོས་པར་ཐལ། ངེས་པར་ཐོབ་འགྱུར་ལས་བཞིན་ནོ། །ཞེས་གསུངས་པ་གང་ཞིག་ དེ་ལྟར་གསུངས་པ་ན་རང་རྒྱལ་སློབ་པ་ལ་རང་རྒྱལ་རིགས་ངེས་ཀྱིས་ཁྱབ་པ་ཡོད་པའི་ཕྱིར། རྟགས་ཁས། འདོད་མི་ནུས་ཏེ། ཤེར་ཕྱིན་ལ་སྤྱོད་པའི་གཉེན་པོ་ཀུན་ཏུ་
སྤྱོད་པའི་སྟོབས་ཀྱིས་མྱོང་ངེས་ཀྱི་ལས་འདག་པར་འགྲེལ་ཆེན་ནས་གསུངས་པའི་ཕྱིར། ཁ་ཅིག་བསེ་རུ་ལྟ་བུའི་རང་རྒྱལ་སློབ་པ་དེས་རང་རྒྱལ་གྱི་བྱང་ཆུབ་ཀྱི་རྒྱུ་ཚོགས་བསྐལ་པ་བརྒྱའི་བར་དུ་ཚོགས་གསོག་དགོས་པ་མི་འཐད་པར་ཐལ། བསེ་རུ་ལྟ་བུའི་རང་རྒྱལ་དེ་རང་རྒྱལ་རྣམས་ཀྱི་ནང་ནས་
དབང་པོ་ཤིན་ཏུ་རྣོ་བ་ཡིན་པའི་ཕྱིར་དང། ཚོགས་སྤྱོད་ཆེ་ཆུང་གི་རང་རྒྱལ་གཉིས་ཀྱང་རང་རྒྱལ་གྱི་བྱང་ཆུབ་ཀྱི་རྒྱུ་ཚོགས་བསྐལ་པ་བརྒྱའི་བར་དུ་ཚོགས་གསོག་པས་དེ་ལྟར་ན་དེ་དག་ལ་དབང་པོ་རྣོ་རྟུལ་གྱི་ཁྱད་པར་མི་འཐད་པར་འགྱུར་བའི་ཕྱིར། དང་པོ་དེར་ཐལ། རང་རྒྱལ་སློབ་པ་རྣམས་ཀྱི་ནང་ནས་རང་

[025A]༄༅། །རྒྱལ་སློབ་པ་དབང་རྣོན་དེ་ཚོགས་གསོག་པ་ཤིན་ཏུ་མྱུར་བ་ཡིན་པའི་ཕྱིར་ཟེར་ན་མ་ཁྱབ། འདོད་མི་ནུས་སོ། །ཁ་ཅིག་ཚོགས་སྤྱོད་ཆེ་ཆུང་གི་རང་རྒྱལ་སློབ་པ་གཉིས་ཀྱིས་རང་རྒྱལ་གྱི་བྱང་ཆུབ་ཀྱི་རྒྱུ་ཚོགས་བསྐལ་པ་བརྒྱའི་བར་དུ་ཚོགས་གསོག་པར་མི་འཐད་པར་ཐལ། བསེ་རུ་ལྟ་
བུའི་རང་རྒྱལ་སློབ་པ་དེས་རང་རྒྱལ་གྱི་བྱང་ཆུབ་ཀྱི་རྒྱུ་ཚོགས་བསྐལ་པ་བརྒྱའི་བར་དུ་ཚོགས་གསོག་དགོས་པ་གང་ཞིག་ བསེ་རུ་ལྟ་བུའི་རང་རྒྱལ་དེ་རང་རྒྱལ་རྣམས་ཀྱི་ནང་ནས་ཆེས་དབང་པོ་ཤིན་ཏུ་རྣོ་བ་ཡིན་པའི་ཕྱིར། ཁྱབ་སྟེ། ཐེག་ཆེན་སྦྱོར་ལམ་པ་དེས་ཚོགས་གཉིས་ཀྱི་གོམས་པ་ཡུན་རིང་དུ་
བསྲིང་ནུས་པས་ཉན་ཐོས་སྦྱོར་ལམ་པ་ལས་དབང་པོ་རྣོ་བ་དང། ཉན་ཐོས་སྦྱོར་ལམ་པས་དེ་ལྟར་མི་ནུས་པས་ཐེག་ཆེན་སྦྱོར་ལམ་པ་ལས་དབང་པོ་རྟུལ་བ་ཡིན་པའི་ཕྱིར། ཟེར་ན་མ་ཁྱབ། ཁ་ཅིག་རང་རྒྱལ་སློབ་པ་རྣམས་ཀྱིས་རང་རྒྱལ་དགྲ་བཅོམ་པའི་གོ་འཕང་ཐོབ་པ་དང་རང་བྱུང་གིས་བསྙེན་
པར་རྫོགས་པ་དུས་མཉམ་པར་ཐལ། མེ་ཏོག་འཕྲེང་རྒྱུད་ལས། ཇི་ལྟར་གནས་པ་ཤེས་པ་ན། །རང་སངས་རྒྱས་ནི་རང་བྱུང་གིའོ། ཞེས་གསུངས་པའི་ཕྱིར་ཟེར་ན་སྐྱོན་མེད་དེ། དེའི་དོན་ནི་རང་རྒྱལ་སློབ་པ་རྣམས་ཀྱིས་རང་རྒྱལ་དགྲ་བཅོམ་པའི་གོ་འཕང་ཐོབ་པ་དང། རང་བྱུང་གིས་བསྙེན་པར་རྫོགས་
པར་གསུངས་པའི་དོན་ནོ། །ཁ་ཅིག་སྒྲ་མེད་ལུས་ཀྱི་རྣམ་འགྱུར་གྱི་སྒོ་ནས་ཆོས་སྟོན་པའི་ལོངས་སྐུ་ཡོད་པར་ཐལ། སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་གཞན་རྒྱུད་ལ་རྟོགས་པ་ཁྱད་པར་ཅན་སྐྱེད་པར་བྱེད་པའི་ལོངས་སྐུ་ཡོད་པ་གང་ཞིག་ཁྱོད་ཀྱི་རང་རྒྱལ་གྱི་སྒྲ་མེད་ལུས་ཀྱི་རྣམ་འགྱུར་གྱི་སྒོ་ནས་
ཆོས་སྟོན་ཚུལ་དེ་འཐད་པའི་ཕྱིར། འདོད་མི་ནུས་ཏེ། ལོངས་སྐུ་ཡིན་ན། གསུང་གི་བརྗོད་པ་རྒྱུན་མི་འཆད་པས་ཁྱབ་པའི་ཕྱིར། དེར་ཐལ། རྒྱུད་བླ་མ་ལས། བརྗོད་དོན་སྟོན་མཛད་རྒྱུན་མི་འཆད། །ཅེས་གསུངས་པའི་ཕྱིར་ཟེར་ན་རེ་ཞིག་མ་ཁྱབ། ཁ་ཅིག་ སྤྲུལ་བསྒྱུར་སྣ་ཚོགས་བསྟན་པའི་སྒོ་ནས་གཞན་རྒྱུད་ལ་
རྟོགས་པ་ཁྱད་པར་ཅན་བསྐྱེད་པར་བྱེད་པའི་ལོངས་སྐུ་མེད་ཟེར་ན། དེ་ཡོད་པར་ཐལ། སྤྲུལ་བསྒྱུར་སྣ་ཚོགས་སྟོན་པའི་ལོངས་སྐུ་ཡོད་པའི་ཕྱིར། མ་ཁྱབ་ན། ལོངས་སྐུ་ལ་གདུལ་བྱའི་དོན་དུ་མི་འགྱུར་བའི་མཛད་པ་མངའ་བར་ཐལ་ལོ། །མ་གྲུབ་ན་དེར་ཐལ། རྒྱུད་བླ་མ་ལས། ཇི་ལྟར་ཚོན་ནི་སྣ་ཚོགས་ཀྱིས། །ནོར་

[025B] །དེ་བཞིན་འགྲོ་རྐྱེན་སྣ་ཚོགས་ཀྱིས། །ཁྱབ་བདག་དེ་དངོས་མིན་པར་སྣང། །ཞེས་གསུངས་པའི་ཕྱིར།།    ༈    །འཛིན་པ་མི་སྤོང་ཕྱིར་དང་ནི། །ཞེས་སོགས་ལ། །རང་རྒྱལ་གྱི་ལམ་ཆོས་ཅན། ཁྱོད་ཁྱད་ཆོས་གསུམ་དང་ལྡན་ཏེ། གཟུགས་ཕྱི་རོལ་དོན་དུ་འཛིན་པའི་བདེན་
འཛིན་རང་ལམ་གྱི་གནས་སྐབས་སུ་སྤོང་བ་དང། ནང་ཤེས་པ་བདེན་པར་འཛིན་པའི་བདེན་འཛིན་རང་ལམ་གྱི་གནས་སྐབས་སུ་མི་སྤོང་ཞིང། གནས་སྐབས་རང་རྒྱལ་གྱི་རིགས་ལ་བརྟེན་པ་རྣམས་ཡིན་པའི་ཕྱིར། ཁ་ཅིག་རང་རྒྱལ་གྱི་ལམ་ཆོས་ཅན། གསལ་བ་སྔར་ལྟར་ཐལ། གཟུང་བ་བདེན་ཞེན་རང་ལམ་
གྱི་གནས་སྐབས་སུ་སྤོང། འཛིན་པ་ལ་བདེན་ཞེན་རང་ལམ་གྱི་གནས་སྐབས་སུ་མི་སྤོང། གནས་སྐབས་རང་རྒྱལ་གྱི་རིགས་ལ་བརྟེན་པ་ཡིན་པའི་ཕྱིར་ཟེར་ན། རང་རྒྱལ་དགྲ་བཅོམ་པས་གཟུང་བ་ལ་བདེན་ཞེན་སྤངས་པར་ཐལ། རང་རྒྱལ་སློབ་པས་གཟུང་བ་ལ་བདེན་ཞེན་རང་ལམ་གྱི་གནས་སྐབས་སུ་སྤོང་བའི་
ཕྱིར། རྟགས་ཁས། འདོད་ན། དེས་གཟུང་བ་བདེན་པར་འཛིན་པའི་བདེན་འཛིན་སྤངས་པར་ཐལ། འདོད་པའི་ཕྱིར། འདོད་ན། དེས་བདེན་འཛིན་སྤངས་པར་ཐལ་ལོ། །ཁ་ཅིག་ གཟུང་དོན་རྟོག་པ་སྤོང་ཕྱིར་དང། །ཞེས་པའི་གཞུང་འདིས་རང་རྒྱལ་གྱི་ལམ་ཤེས་པའི་ལམ་ཤེས་གྱི་ཁྱད་ཆོས་གསུམ་དངོས་སུ་བསྟན་
པ་ཡིན་ཟེར་ན། རང་རྒྱལ་གྱི་ལམ་ཤེས་པའི་ལམ་ཤེས་ཀྱིས་ནང་ཤེས་པ་བདེན་པར་འཛིན་པའི་བདེན་འཛིན་རང་ལམ་གྱི་གནས་སྐབས་སུ་མི་སྤོང་བར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་མི་ནུས་ཏེ། དེ་རྒྱུད་ལྡན་གྱི་བྱང་སེམས་འཕགས་པས་ནང་ཤེས་པ་བདེན་པར་འཛིན་པའི་བདེན་འཛིན་རང་ལམ་གྱི་
གནས་སྐབས་སུ་སྤོང་བའི་ཕྱིར། དེར་ཐལ། དེས་དེ་སྤང་བྱའི་གཙོ་བོར་བྱས་ནས་སྤོང་བའི་ཕྱིར། དེར་ཐལ། དེས་བདེན་འཛིན་སྤང་བྱའི་གཙོ་བོར་བྱས་ནས་སྤོང་བའི་ཕྱིར། གཞན་ཡང། རང་རྒྱལ་གྱི་ལམ་ཤེས་པའི་ལམ་ཤེས་ཆོས་ཅན། ཁྱོད་གནས་སྐབས་རང་རྒྱལ་གྱི་རིགས་ལམ་བརྟེན་པར་ཐལ། ཁྱོད་ལམ་ཤེས་
ཡིན་པའི་ཕྱིར། འདོད་ན་འགལ་ལོ། །ཁ་ཅིག་རང་རྒྱལ་དང་སེམས་ཙམ་པ་གཉིས་ལྟ་བ་མི་མཚུངས་ཟེར་ན། དེ་མི་འཐད་པར་ཐལ། གཟུགས་ཕྱི་རོལ་དོན་གྱིས་སྟོང་པར་རྟོགས་པའི་ལྟ་བ་དེ་སེམས་ཙམ་པ་དང་རང་རྒྱལ་གཉིས་ཀའི་ལྟ་བ་ཡིན་པའི་ཕྱིར་ཏེ། དེ་འདྲ་བ་དེ་གྲུབ་མཐའ་སྨྲ་བ་བཞིའི་ནང་ནས་སེམས་ཙམ་

[026A]༄༅། །བའི་ལྟ་བ་དང་ཐེག་པ་གསུམ་གྱི་ནང་ནས་རང་རྒྱལ་གྱི་ལྟ་བར་གསུངས་པའི་ཕྱིར་དང། དེ་ལྟ་བ་མཐར་ཐུག་ཏུ་འཛིན་ཅིང་བ་སྒོམ་བྱའི་གཙོ་བོར་བྱས་ནས་བསྒོམས་པའི་སེམས་ཙམ་པ་དང་རང་རྒྱལ་གཉིས་ཀ་ཡོད་པའི་ཕྱིར། ཁ་ཅིག། རང་རྒྱལ་རྣམས་ཀྱིས་གཟུང་བ་ལ་བདེན་ཞེན་རང་
ལམ་གྱི་གནས་སྐབས་སུ་སྤོང། འཛིན་པ་ལ་བདེན་ཞེན་རང་ལམ་གྱི་གནས་སྐབས་སུ་མི་སྤོང། སེམས་ཙམ་པ་རྣམས་ཀྱིས་གཉིས་སྟོང་གི་ཤེས་པ་བདེན་གྲུབ་ཏུ་འདོད་པས་དེ་གཉིས་ལྟ་བ་མི་མཚུངས་ཟེར་ན། རང་རྒྱལ་རྣམས་ཀྱིས་གཟུང་བ་ལ་བདེན་ཞེན་རང་ལམ་གྱི་གནས་སྐབས་སུ་སྤོང། འཛིན་
པ་ལ་བདེན་ཞེན་རང་ལམ་གྱི་གནས་སྐབས་སུ་མི་སྤོང་བའི་དོན་དེ། རང་རྒྱལ་རྣམས་ཀྱིས་གཟུགས་སོགས་ཕྱིའི་ཆོས་རྣམས་ཀྱི་སྟེང་དུ་བདན་གྲུབ་ཆད་མས་ཁེགས་ནས། ནང་ཤེས་པའི་སྟེང་དུ་བདེན་གྲུབ་ཚད་མས་མ་ཁེགས་པ་ལ་བྱེད་དམ། གཟུགས་སོགས་ཕྱིའི་ཆོས་རྣམས་མེད་པར་མངོན་སུམ་དུ་
རྟོགས་ནས་ནང་ཤེས་པ་རྣམས་མེད་པར་མངོན་སུམ་དུ་མ་རྟོགས་པ་ལ་བྱེད་དམ། གཟུགས་གཟུགས་འཛིན་ཆད་མ་དང་རྫས་གཞན་ཡིན་པ་ཁེགས་ནས། གཟུགས་འཛིན་ཚད་མ་གཟུགས་དང་རྫས་གཞན་ཡིན་པ་མ་ཁེགས་པ་ལ་བྱེད་པ་དག་ལས་གང་ཡིན། དང་པོ་ལྟར་ན་མི་འཐད་པར་ཐལ། གཟུགས་ལྟ་བུའི་
ཆོས་ཅན་ཚད་མས་གྲུབ་པ་གཅིག་གི་སྟེང་དུ་བདེན་གྲུབ་ཚད་མས་ཁེགས་ན། རིགས་པ་དེའི་བྱེད་པ་ལ་བརྟེན་ནས་ཆོས་གཞན་གྱི་སྟེང་དུ་ཡང་བདེན་པར་གྲུབ་མ་གྲུབ་སྙམ་དུ་བློ་ཁ་ཕྱོགས་པ་ཙམ་གྱིས་བདེན་མེད་ཚད་མས་ངེས་ནུས་པའི་ཕྱིར་ཏེ། བཞི་བརྒྱ་པ་ལས། གཅིག་གི་ལྟ་པོ་གང་ཡིན་པ། །ཞེས་
གསུངས་པའི་ཕྱིར། གཉིས་པ་ལྟར་ན། གཟུགས་སོགས་ཕྱིའི་ཆོས་རྣམས་མེད་པར་ཐལ། རང་རྒྱལ་སློབ་པ་རྣམས་ཀྱིས་གཟུགས་སོགས་ཕྱིའི་ཆོས་རྣམས་མེད་པར་མངོན་སུམ་དུ་རྟོགས་པའི་ཕྱིར། རྟགས་ཁས། འདོད་ན། ཐུག་མེད་དུ་འགྱུར་རོ། །བྱང་སེམས་འཕགས་པ་རྣམས་ཀྱི་ནང་ཤེས་པ་མེད་པར་
མངོན་སུམ་དུ་རྟོགས་པར་ཐལ། རང་རྒྱལ་རྣམས་ཀྱིས་གསུགས་སོགས་ཕྱིའི་ཆོས་རྣམས་མེད་པར་མངན་སུམ་དུ་རྟོགས། ནང་ཤེས་པ་མེད་པར་མངོན་སུམ་དུ་མ་རྟོགས་པ་དེ་ཉན་ཐོས་ལས་ཁྱད་པར་འཕགས་ཆོས་དང། བྱང་སེམས་ལས་དམན་ཁྱད་ཡིན་པའི་ཕྱིར། རྟགས་ཁས། འདོད་ན། ནང་ཤེས་

[026B] །གསུམ་པ་ལྟར་ན་མི་འཐད་པར་ཐལ། གང་ཟག་སུ་དབང་པོ་རྟུལ་ཡང་གཟུགས་གཟུགས་འཛིན་ཚད་མ་དང་རྫས་གཞན་ཡིན་པ་ཁེགས་ན། རིགས་པ་དེའི་བྱེད་པ་ལ་བརྟེན་ནས། གཟུགས་འཛིན་ཚད་མ་གཟུགས་དང་རྫས་གཞན་ཡིན་པ་ཁེགས་ནུས་པའི་ཕྱིར་ཏེ། རྣམ་
འགྲེལ་ལས། དེ་ལ་གཅིག་ནི་མེད་པས་ཀྱང། །གཉིས་ཀའང་ཉམས་པར་འགྱུར་བ་ཡིན། །ཞེས་པ་དང། དེ་ཡང་རྩོད་པ་མཚུངས་ཕྱིར་ཏེ། །ཞེས་གསུངས་པའི་ཕྱིར། ཁ་ཅིག་གཟུགས་གཟུགས་འཛིན་ཚད་མ་དང་རྫས་གཞན་ཡིན་པ་ཁེགས་པའི་གང་ཟག་ཡིན་ན། གཟུགས་འཛིན་ཚད་མ་གཟུགས་དང་རྫས་
གཞན་ཡིན་པ་ཁེགས་པའི་གང་ཟག་ཡིན་པས་ཁྱབ་ཟེར་ན། གཟུགས་གཟུགས་འཛིན་ཚད་མ་དང་རྫས་ཐ་དད་དུ་འཛིན་པའི་རྟོག་པ་དང། གཟུགས་འཛིན་ཚད་མ་གཟུགས་དང་རྫས་ཐ་དད་དུ་འཛིན་པའི་རྟོག་པ་གཉིས་མངོན་འགྱུར་བ་མགོ་གནོན་དཀའ་སླའི་ཁྱད་པར་མེད་པར་ཐལ། དེ་གཉིས་ཀྱི་ཞེ་ན་
ཡུལ་གྱིས་སྟོང་པའི་སྟོང་ཉིད་གཉིས་པོ་དེ་ལ་ཚད་མས་ངེས་དཀའ་སླའི་ཁྱད་པར་མེད་པའི་ཕྱིར། རྟགས་གྲུབ། འདོད་མི་ནུས་ཏེ། མདོ་སྡེ་རྒྱན་ལས། དེ་ཚེ་དེ་ཡི་གཟུང་བ་ཡི། །རྣམ་པར་གཡེང་བ་དེ་སྤོང་འགྱུར། །འདི་ལྟར་དེ་ཡི་མཇུག་ཐོག་ཏུ། །འཛིན་པའི་རྣམ་པར་གཡེང་བ་སྤོང། །ཞེས་གསུངས་པའི་ཕྱིར། ཁ་
ཅིག་གཟུགས་འཛིན་རྫས་གཞན་གྱིས་སྟོང་བ་དེ་རང་རྒྱལ་མཐོང་ལམ་བར་ཆད་མེད་ལམ་གྱི་དངོས་གཞལ་ཡིན་ཟེར་ན། དེ་ཆོས་ཅན། ཁྱོད་ཆོས་ཀྱི་བདག་མེད་རགས་པ་ཡིན་པར་ཐལ། ཁྱོད་རང་རྒྱལ་མཐོང་ལམ་པར་ཆད་མེད་ལམ་གྱི་དངོས་གཞལ་ཡིན་པའི་ཕྱིར། འདོད་ན། གཟུགས་འཛིན་རྫས་ཐ་དད་དུ་
འཛིན་པའི་རྟོག་པ་དེ་ཆོས་ཀྱི་བདག་འཛིན་རགས་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། དེ་ཉོན་སྒྲིབ་མངོན་འགྱུར་བ་ཡིན་པའི་ཕྱིར། དེར་ཐལ། གཟུང་བ་རྫས་གྲུབ་ཏུ་འཛིན་པའི་རྟོག་པ་དེ་ཉོན་སྒྲིབ་མངོན་འགྱུར་བ་ཡིན་པའི་ཕྱིར། དེར་ཐལ། གཟུང་བ་དངོས་པོར་འཛིན་པའི་རྟོག་པ་ཉོན་སྒྲིབ་མངོན་འགྱུར་
བ་ཡིན་པའི་ཕྱིར། ཁ་ཅིག། རང་རྒྱལ་གྱི་ལམ་ཤེས་པའི་ལམ་ཤེས་ཡིན་ན། གཟུང་དོན་རྟོག་པ་སྤོང་ཕྱིར་དང། །ཞེས་པའི་སྐབས་ནས་དངོས་སུ་བསྟན་པའི་རང་རྒྱལ་གྱི་ལམ་ཤེས་པའི་ལམ་ཤེས་ཡིན་པས་ཁྱབ་ཟེར་ན། གང་ཟག་གི་བདག་མེད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། དེར་

[027A]༄༅། །ཐལ། དེའི་ཕྱིར། དེར་ཐལ། རང་རྒྱལ་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ་ཡིན་པའི་ཕྱིར། རྟགས་སྒྲུབ་ཟིན། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། གཉིས་པ་རང་ལུགས་ལ། རང་རྒྱལ་གྱི་རྟོགས་རིགས་སུ་གནས་པའི་ཐེག་ཆེན་འཕགས་པའི་མཁྱེན་པ། རང་
རྒྱལ་གྱི་ལམ་ཤེས་པའི་ལམ་ཤེས་ཀྱི་མཚན་ཉིད། རང་རྒྱལ་གྱི་རྟོགས་རིགས་སུ་གནས་པའི་ཐབས་ཤེས་གཉིས་སུ་ཕྱེ་བའི་ཤེས་རབ་ཀྱི་ཆར་གཏོགས་པའི་མཉམ་གཞག་གི་སས་བསྡུས་པའི་ཆོས་ཀྱི་བདག་འཛིན་རགས་པའི་གཉེན་པོའི་རིགས་སུ་གནས་པའི་བྱང་སེམས་མཐོང་ལམ་པའི་མཁྱེན་པ། སྐབས་འདིར་དངོས་
སུ་བསྟན་པའི་རང་རྒྱལ་གྱི་ལམ་ཤེས་པའི་ལམ་ཤེས་ཀྱི་མཚན་ཉིད། བྱང་སེམས་འཕགས་པ་རྣམས་ཀྱིས་རང་རྒྱལ་གྱི་ལམ་ཤེས་པའི་ལམ་ཤེས་སྒོམ་ཚུལ་ཡོད་དེ། སྔོན་འགྲོའི་གནས་སྐབས་སུ་སེམས་བསྐྱེད་དངོས་གཞིའི་གནས་སྐབས་སུ་སྟོང་ཉིད་རྟོགས་པའི་ཤེས་རབ་སྒོམ་རྗེས་ཀྱི་གནས་སྐབས་
སུ་རྫོགས་བྱང་དུ་བསྔོ་བའི་བསྔོ་བས་ཟིན་པའི་སྒོ་ནས་ཉམས་སུ་ལེན་པའི་ཕྱིར། དེ་ལྟར་ཉམས་སུ་བླངས་པ་ལ་དགོས་པ་ཡོད་དེ། གདུལ་བྱ་རང་རྒྱལ་གྱི་རིགས་ཅན་རྗེས་སུ་འཛིན་པའི་ཕྱིར་དང། རང་རྒྱུད་ཀྱི་གཟུགས་ཕྱི་རོལ་དོན་དུ་འཛིན་པའི་རྟོག་པ་དབལ་གཞོམས་པའི་ཆེད་དུ་ཡིན་པའི་
ཕྱིར། རྩོད་པ་སྤོང་བ་ལ། ཁ་ཅིག། གཟུང་དོན་རྟོག་པ་སྤོང་ཕྱིར་དང། །ཞེས་པས་རང་རྒྱལ་གྱི་ལམ་ཤེས་པའི་ལམ་ཤེས་དང། རང་རྒྱལ་གྱི་ལམ་མཚན་ཉིད་པ་གཉིས་ཀ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པར་ཐལ། རང་རྒྱལ་གྱི་ལམ་མཚན་ཉིད་པའི་ཁྱད་ཆོས་གསུམ་པོ་དངོས་
སུ་བསྟན་པའི་ཕྱིར་ཟེར་ན། མ་ཁྱབ། འདོད་མི་ནུས་སོ། །ཁ་ཅིག། རང་རྒྱལ་སློབ་པ་རྣམས་ཀྱིས་གཟུགས་ཕྱི་རོལ་གྱི་གཟུང་བར་བདེན་པར་ཞེན་པའི་བདེན་ཞེན་སྤང་བྱའི་གཙོ་བོར་བྱས་ནས་སྤོང་བར་ཐལ། དེས་གཟུགས་ཕྱི་རོལ་དོན་གྱི་གཟུང་བར་བདེན་པར་འཛིན་པའི་བདེན་འཛིན་སྤང་བྱའི་གཙོ་བོར་བྱས་
ནས་སྤོང་བའི་ཕྱིར་ཟེར་ན་མ་ཁྱབ། མ་གྲུབ་ན་དེར་ཐལ། དེས་གཟུགས་ཕྱི་རོལ་དོན་འཛིན་གྱི་རྟོག་པ་སྤང་བྱའི་གཙོ་བོར་བྱས་ནས་སྤོང་བའི་ཕྱིར། འདོད་ན། དེས་གཟུགས་བདེན་པར་འཛིན་པའི་བདེན་འཛིན་སྤང་བྱའི་གཙོ་བོར་བྱས་ནས་སྤོང་བར་ཐལ། འདོད་པ་གང་ཞིག། གཟུགས་ཕྱི་རོལ་གྱི་གཟུང་

[027B] དང་པོ་ཁས། ཕྱི་མ་དེར་ཐལ། གཟུགས་ཕྱིའི་ཆོས་ཡིན་པའི་ཕྱིར། མ་ཁྱབ་ན་འགལ་ལོ། །མ་གྲུབ་དེར་ཐལ། གཟུགས་བདེན་པས་སྟོང་པ་ཕྱི་སྟོང་པ་ཉིད་ཡིན་པའི་ཕྱིར། འདོད་ན། དེས་བདེན་འཛིན་སྤང་བྱའི་གཙོ་བོར་བྱས་ནས་སྤོང་བར་ཐལ་ལོ། །ཁ་ཅིག། རང་རྒྱལ་དང་ཐེག་ཆེན་དབུ་མ་པ་
གཉིས་ལྟ་བ་མཐུན་པར་ཐལ། གཟུགས་སོགས་བདེན་མེད་དུ་ལྟ་བའི་ལྟ་བ་དེ་དེ་གཉིས་ཀའི་ལྟ་བ་ཡིན་པའི་ཕྱིར། ཁྱབ་པ་ཁས། མ་གྲུབ་ན་དེར་ཐལ། དེ་ལྟ་བ་མཐར་ཐུག་ཏུ་འཛིན་པའི་རང་རྒྱལ་སློབ་པ་འཕགས་པ་དང་ཐེག་ཆེན་དབུ་མ་པ་གཉིས་ཀ་ཡོད། དེ་བསྒོམ་བྱའི་གཙོ་བོར་བྱས་ནས་སྒོམ་པའི་རང་
རྒྱལ་སློབ་པ་འཕགས་པ་དང་ཐེག་ཆེན་དབུ་མ་པ་གཉིས་ཀ་ཡོད་པའི་ཕྱིར། དེ་བསྒོམ་བྱའི་གཙོ་བོར་བྱེད་པའི་རང་རྒྱལ་སློབ་པ་འཕགས་པ་ཡོད་པར་ཐལ། སྟོང་ཉིད་རྟོགས་མྱོང་གི་རང་རྒྱལ་མཐོང་ལམ་པ་དེས་སྟོང་ཉིད་བསྒོམ་བྱའི་གཙོ་བོར་བྱས་ནས་སྒོམ་པའི་ཕྱིར། དེར་ཐལ། དེས་སྟོང་ཉིད་དང་
གཟུགས་ཕྱི་རོལ་དོན་གྱི་སྟོང་པའི་སྟོང་ཉིད་གཉིས་ཀྱི་ཁྱད་པར་རྟོགས་པའི་ཕྱིར་ཟེར་ན་མ་ཁྱབ། འདོད་མི་ནུས་སོ། །ཁ་ཅིག། གཟུགས་གཟུགས་འཛིན་ཚད་མ་དང་རྫས་གཞན་གྱིས་སྟོང་པར་མངོན་སུམ་དུ་རྟོགས་པའི་བྱང་སེམས་མཐོང་ལམ་པའི་རྒྱུད་ལ་སྟོང་ཉིད་རྟོགས་པའི་ཤེས་རབ་ཡོད་པར་ཐལ། དེའི་
རྒྱུད་ཀྱི་རང་རྒྱལ་གྱི་ལམ་ཤེས་པའི་ལམ་ཤེས་དེ་དངོས་གཞིའི་གནས་སྐབས་སུ་སྟོང་ཉིད་རྟོགས་པའི་ཤེས་རབ་ཀྱིས་ཟིན་པའི་ཕྱིར་ཟེར་ན་མ་ཁྱབ། འདོད་མི་ནུས་ཏེ། དེའི་རྒྱུད་ལ་སྟོང་ཉིད་རྟོགས་པའི་མཁྱེན་པ་མེད་པའི་ཕྱིར། ཁ་ཅིག། ཐེག་ཆེན་སྦྱོར་ལམ་དེ་ཐེག་ཆེན་མཐོང་ལམ་བར་ཆད་མེད་ལམ་གྱི་ཟིན་པར་ཐལ་
བྱང་སེམས་མཐོང་ལམ་པའི་རྒྱུད་ཀྱི་གཟུགས་དང་གཟུགས་འཛིན་པའི་ཚད་མ་རྫས་གཞན་གྱི་སྟོང་པར་རྟོགས་པའི་ཡེ་ཤེས་དེ་རྗེས་ཐོབ་ཀྱི་ཚེ་བསྔོ་བས་ཟིན་པའི་ཕྱིར་ཟེར་ན་མ་ཁྱབ། འདོད་ན། རྒྱུན་མཐའི་བར་ཆད་མེད་ལམ་རྣམ་མཁྱེན་སྐད་ཅིག་དང་པོས་ཟིན་པར་ཐལ་ལོ། །ཁ་ཅིག། རང་རྒྱལ་གྱི་ལམ་ཆོས་
ཅན། ཁྱོད་ཀྱིས་རང་རྒྱལ་གྱི་རྟོགས་རིགས་རྟོགས་པར་ཐལ། ཁྱོད་རང་རྒྱལ་གྱི་རིགས་ལ་བརྟེན་པའི་ཕྱིར། ཁྱབ་སྟེ། སྐབས་འདིར་རྟེན་བརྟེན་པའི་དོན་རྟོགས་བྱ་རྟོགས་བྱེད་ལ་བྱེད་པའི་ཕྱིར་ཏེ། བརྟེན་པའི་ཆོས་ཀྱི་བྱེ་བྲག་གི། ཞེས་པའི་སྐབས་སུ། རྟེན་བརྟེན་པའི་དོན་རྟོགས་བྱ་རྟོགས་བྱེད་ལ་བྱེད་པའི་ཕྱིར་ཟེར་ན་

[028A]༄༅། །མ་ཁྱབ། འདོད་མི་ནུས་སོ། །བཏགས་པའི་ཆོས་ཉིད་མི་འགལ་བར། །ཞེས་སོགས་ལ། རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་ཆོས་ཅན། ཁྱོད་ལ་དུ་མ་ཡོད་དེ། ཁྱོད་ལ་དེར་གྱུར་བའི་ཐེག་ཆེན་གྱི་སྦྱོར་ལམ་དྲོད་སོགས་བཞི་ཡོད་པའི་ཕྱིར། མཐའ་དཔྱད་པ་ལ་
གསུམ་ལས། དང་པོ་ལ། ཁ་ཅིག། །གཟུགས་སོགས་ཀྱི་ཆོས་རྣམས་མིང་བརྡས་བཞག་ཙམ་དུ་རྟོགས་པའི་ཐེག་ཆེན་གྱི་ངེས་འབྱེད་ཆ་མཐུན། རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་གྱི་མཚན་ཉིད་ཟེར་ན། དེ་མི་འཐད་པར་ཐལ། དེ་མེད་པའི་ཕྱིར། དེར་ཐལ། གཟུགས་
སོགས་ཀྱི་ཆོས་རྣམས་མིང་བརྡས་བཞག་ཙམ་དུ་མེད་པའི་ཕྱིར། མ་གྲུབ་ན། གཟུགས་སོགས་ཀྱི་ཆོས་རྣམས་ཆོས་ཅན། ཁྱོད་མིང་བརྡས་བཞག་ཙམ་མ་ཡིན་པར་ཐལ། ཁྱོད་ཐ་སྙད་བཏགས་པའི་བཏགས་དོན་བཙལ་བའི་ཚེ་ན་རྙེད་པའི་ཆོས་ཡིན་པའི་ཕྱིར། དེར་ཐལ། གཞི་གྲུབ་པའི་ཕྱིར། ཁ་ཅིག། གཟུགས་
སོགས་ཀྱི་ཆོས་རྣམས་བློ་གནོད་མེད་ལ་སྣང་བའི་དབང་གིས་བཞག་ཙམ་དུ་རྟོགས་པའི་ཐེག་ཆེན་གྱི་ངེས་འབྱེད་ཆ་མཐུན། རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་གྱི་མཚན་ཉིད་ཟེར་ན། དེ་མི་འཐད་པར་ཐལ། དེ་རང་རྒྱལ་ཀྱི་རྟོགས་རིགས་སུ་མི་གནས་པའི་ཕྱིར། དེར་ཐལ། གཟུཌ་
སོགས་ཀྱི་ཆོས་རྣམས་བློ་གནོད་མེད་ལ་སྣང་བའི་དབང་གིས་བཞག་ཙམ་མ་ཡིན་པར་ཡུལ་རང་གི་སྡོད་ལུགས་ཀྱི་ངོས་ནས་མ་གྲུབ་པར་རྟོགས་པའི་ཐེག་ཆེན་གྱི་སྦྱོར་ལམ་དེ་རང་རྒྱལ་གྱི་རྟོགས་རིགས་སུ་མི་གནས་པའི་ཕྱིར། ཆ་ཅིག། བཏགས་པའི་ཆོས་ཉིད་མི་འགལ་བར། ཞེས་པའི་དངོས་བསྟན་
བསྟན་བྱའི་གཙོ་བོ་མེད་ཟེར་ན། དེ་མི་འཐད་པར་ཐལ། དེས་གཟུགས་ཕྱི་རོལ་དོན་གྱིས་སྟོང་པའི་སྟོང་ཉིད་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་གྱི་སྦྱོར་ལམ་དངོས་བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར་ཏེ། དེས་རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་དངོས་
བསྟན་བསྟན་བྱའི་གཙོ་བོར་བྱས་ནས་བསྟན་པའི་ཕྱིར། དེ་ལྟར་སྟོན་བྱེད་ཀྱི་མངོན་རྟོགས་རྒྱན་གྱི་གཞུང་ཚིག་ཡོད་པའི་ཕྱིར། རང་ལུགས་ལ། རང་རྒྱལ་གྱི་རྟོགས་རིགས་སུ་གནས་པའི་ཐེག་ཆེན་གྱི་དོན་མངོན་རྟོགས། རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུ་ངེས་འབྱེད་ཆ་མཐུན་གྱི་མཚན་ཉིད། དེ་ལ་

[028B] རང་རྒྱལ་གྱི་ལམ་ཤེས་པའི་ལམ་ཤེས་ཀྱི་འབྲས་བུར་གྱུར་པའི་རང་རྒྱལ་གྱི་རྟོགས་རིགས་སུ་གནས་པའི་ཐེག་ཆེན་གྱི་སྦྱོར་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། འདོད་ན། དེའི་རྒྱུ་ཡིན་པར་ཐལ། འདོད་པའི་ཕྱིར་ཟེར་ན་མ་ཁྱབ། ཁ་ཅིག། རང་རྒྱལ་གྱི་ལམ་ཤེས་པའི་ལམ་ཤེས་ཀྱི་རྒྱུར་
གྱུར་པའི་སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དེའི་རྒྱུ་གང་ཞིག། ངེས་འབྱེད་ཆ་མཐུན་ཡིན་པའི་ཕྱིར་ཟེར་ན་མ་ཁྱབ། འདོད་ན། རང་རྒྱལ་གྱི་རྟོགས་རིགས་སུ་གནས་པར་ཐལ་ལོ། །ཁ་ཅིག། བཏགས་པའི་ཆོས་ཉིད་མི་འགལ་བར། ཞེས་
སོགས་ཀྱི་གཟུགས་ཕྱི་རོལ་དོན་གྱིས་སྟོང་པར་རྟོགས་པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་དངོས་སུ་མ་བསྟན་པར་ཐལ། དེས་ཟིན་བྱེད་ཀྱི་སྟོང་ཉིད་རྟོགས་པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་དངོས་སུ་བསྟན་ནས། དེས་ཟིན་བྱའི་གཟུགས་ཕྱི་རོལ་དོན་གྱིས་སྟོང་པའི་སྟོང་ཉིད་དོན་སྤྱིའི་ཚུལ་གྱིས་རྟོགས་
པའི་ཐེག་ཆེན་གྱི་སྦྱོར་ལམ་དྲོད་སོགས་བཞི་ཤུགས་ལ་བསྟན་པ་རྣམ་བཤད་ལས་གསུངས་པའི་ཕྱིར་ཟེར་ན་སྐྱོན་མེད་དེ། དེ་གཉིས་ཀྱི་ནང་ནས་ཕྱི་མ་ཤུགས་ལ་བསྟན་པའི་དོན་ནོ། །བདེན་དང་བདེན་ལ་བཟོད་པ་དང། །ཞེས་སོགས་ལ། དམིགས་པ་བདེན་བཞི་མི་རྟག་ལ་སོགས་བཅུ་དྲུག་ལ་དམིགས་ནས་རྣམ་པ་
བདེན་སྟོང་སྤྲོས་བྲལ་དུ་མངོན་སུམ་དུ་རྟོགས་པའི་ཐེག་ཆེན་གྱི་བདེན་པ་མངོན་རྟོགས་ཆོས་ཅན། སྐབས་འདིར་དངོས་སུ་བསྟན་པའི་ཐེག་ཆེན་མཐོང་ལམ་གྱི་མཚན་ཉིད་ཡིན་ཏེ། དེའི་འཇོག་བྱེད་ཡིན་པའི་ཕྱིར། མཐའ་དཔྱད་པ་ལ། ངན་སོང་གསུམ་དང་ཚེ་དེ་ལ་མཚམས་མེད་དང་ཆོས་སྤོང་གི་ལས་སྟོབས་
ཆེན་བསགས་ལམ་སྦྱངས་པ་རྣམས་ཀྱི་རྒྱུད་ལ་ཐེག་ཆེན་གྱི་མཐོང་ལམ་སྐྱེ་བ་མེད་ཟེར་ན། དེ་མི་འཐད་པར་ཐལ། དེ་རྣམས་གང་རུང་ཡིན་ན་ཐེག་ཆེན་མཐོང་ལམ་སྐྱེ་བས་ཁྱབ་པའི་ཕྱིར། ཁ་ཅིག། དེ་རྣམས་ཀྱི་རྟེན་ལ་ཐེག་ཆེན་གྱི་མཐོང་ལམ་གསར་དུ་སྐྱེ་བ་ཡོད་ཟེར་ན། དེ་མི་འཐད་པར་ཐལ། ངན་སོང་གསུམ་
དང་ཚེ་དེ་ལ་མཚམས་མེད་ཀྱི་ལས་དང་ཆོས་སྤོང་གི་ལས་སྟོབས་ཆེན་བསགས་ལ་མ་སྦྱངས་པ་ནི་ལས་ཀྱི་སྒྲིབ་པ་ཤས་ཆེན་པོས་བསྒྲིབས། ཟ་མ་དང་མ་ནིང་ལ་མཐོང་ལམ་སྐྱེ་བ་ལ་གེགས་བྱེད་ཀྱི་ཉོན་མོངས་ཀྱི་སྒྲིབ་པ་ཤས་ཆེན་པོས་བསྒྲིབས། བྱང་སྒྲ་མི་སྙན་པ་རྣམས་རྣམ་སྨིན་གྱི་སྒྲིབ་པ་ཤས་

[029A]༄༅། །ཆེན་པོས་བསྒྲིབས་པས་མཐོང་ལམ་སྐྱེ་བའི་རྟེན་དུ་མི་ཁོམ་པ་ཡིན་པའི་ཕྱིར། ཁ་ཅིག། རྣམ་སྨིན་གྱི་སྒྲིབ་པ་ཡིན་ན། སྒྲིབ་པ་ཡིན་པས་ཁྱབ་ཟེར་ན། སྒྲ་མི་སྙན་པའི་རྒྱུད་ཀྱི་དགེ་བ་ཟག་བཅས་ཀྱི་རྣམ་སྨིན་གྱི་འབྲས་བུར་གྱུར་པའི་ལོངས་སྤྱོད་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་
ཅན་དེ་ཡིན་པའི་ཕྱིར། ཁ་ཅིག། ཁམས་གོང་གི་རྟེན་ལ་མཐོང་ལམ་གསར་དུ་སྐྱེ་བ་ཡོད་ཟེར་ན། དེ་མི་འཐད་པར་ཐལ། ཁམས་གོང་གི་རྟེན་ཅན་གྱི་སོ་སོ་སྐྱེ་བོ་རྣམས་འཁོར་བ་ལ་སྐྱོ་བ་ཤས་ཆུང་བས་ཐར་པ་དོན་གཉེར་གྱི་བློ་ཤུགས་དྲག་མི་སྐྱེ་བའི་ཕྱིར། དེར་ཐལ། མཛོད་ལས། གོང་ན་མཐོང་ལམ་མེད། །མི་སྐྱོ་
ཞེས་གཟུངས་པའི་ཕྱིར། ཁ་ཅིག། ཁམས་གོང་ན་ཐེག་དམན་གྱི་མཐོང་ལམ་གསར་དུ་སྐྱེ་བ་མེད་ཀྱང། ཐེག་ཆེན་གྱི་མཐོང་ལམ་གསར་དུ་སྐྱེ་བ་ཡོད་ཟེར་ན། དེ་མི་འཐད་པར་ཐལ། མཐོང་ལམ་གཉིས་ཀྱི་ནང་ནས་ཐེག་ཆེན་གྱི་མཐོང་ལམ་སྐྱེ་བ་ལ་འཁོར་བ་ལ་སྐྱོ་ཤས་ཆེ་བ་དགོས་པ་གང་ཞིག། ཁམས་གོང་མའི་སོ་སོ་
སྐྱེ་བོ་རྣམས་འཁོར་བ་ལ་སྐྱོ་ཤས་ཆུང་བ་ཡིན་པའི་ཕྱིར། གཞན་ཡང་ཁམས་གོང་གི་རྟེན་ལ་ཐེག་ཆེན་སྦྱོར་ལམ་ཆོས་མཆོག་ཆེན་པོ་གསར་དུ་སྐྱེ་བ་ཡོད་པར་ཐལ། དེའི་རྟེན་ལ་ཐེག་ཆེན་གྱི་མཐོང་ལམ་གསར་དུ་སྐྱེ་བ་ཡོད་པའི་ཕྱིར། འདོད་ན། བཀག་ཟིན། ཐེག་ཆེན་མཐོང་ལམ་བར་ཆད་མེད་ལམ་གྱི་སེམས་རྟེན་
ཡིན་ན། དེ་དང་ངོ་བོ་གཅིག་པས་ཁྱབ་ཟེར་ན། ཐེག་ཆེན་གྱི་སྦྱོར་ལམ་ཆོས་མཆོག་སྐད་ཅིག་ཐ་མའི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། དེ་སེམས་རྟེན་དེ་ལ་བསྟེན་ནས་སྐྱེ་བའི་ཕྱིར། དེར་ཐལ། དེའི་སེམས་རྟེན་ལས་སྐྱེ་བའི་ཆོས་ཅན་ཡིན་ན། དེ་ཡིན་མི་དགོས་པའི་ཕྱིར། དེར་ཐལ། གཟུགས་མེད་ཀྱི་
དངོས་གཞིའི་སེམས་རྟེན་ལས་སྐྱེས་ན་དེ་ཡིན་མི་དགོས་པའི་ཕྱིར། མ་གྲུབ་ན། བྱང་ཆུབ་སེམས་དཔའི་རྒྱུད་ཀྱི་གཟུགས་ཅན་གཟུགས་ལ་ལྟ་བའི་རྣམ་ཐར་ཆོས་ཅན། དེར་ཐལ། དེའི་ཕྱིར། རྟགས་འོག་ཏུ་སྒྲུབ་བོ། །རྩ་བར་འདོད་ན། དེ་ཆོས་ཅན། གཟུགས་ཡུལ་དུ་མི་བྱེད་པར་ཐལ། སློབ་པའི་རྒྱུད་ཀྱི་གཟུགས་མེད་ཀྱི་
དངོས་གཞི་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། ཐེག་ཆེན་མཐོང་ལམ་པར་ཆད་མེད་ལམ་བསམ་གཏན་བཞི་པའི་དངོས་གཞིའི་སེམས་རྟེན་ལས་སྐྱེས་པ་ཡིན་ཟེར་ན། དེ་དེ་ལས་སྐྱེས་པར་ཐལ། དམ་བཅའ་འཐད་པའི་ཕྱིར། འདོད་ན། དེ་དེ་དང་ངོ་བོ་ཐ་དད་ཡིན་པར་ཐལ་

[029B] འདོད་མི་ནུས་ཏེ། དེ་དེའི་བྱེ་བྲག་ཡིན་པའི་ཕྱིར། དེར་ཐལ། དེ་དེའི་ངོ་བོར་སྐྱེས་པའི་ཕྱིར། ཁ་ཅིག། དེ་བསམ་གཏན་བཞི་པའི་དངོས་གཞི་ལས་སྐྱེ་ཟེར་བ་ཡང་དེས་ཁེགས་སོ། ཁ་ཅིག། ཐེག་ཆེན་མཐོང་ལམ་བསམ་གཏན་གྱི་དངོས་གཞིའི་སེམས་རྟེན་ལས་སྐྱེས་ཟེར་ན། འོ་ན། བྱང་སེམས་མཐོང་
ལམ་པའི་རྒྱུད་ཀྱི་གཟུགས་མེད་ཀྱི་དངོས་གཞི་དེ་རང་གི་སེམས་རྟེན་གཟུགས་མེད་ཀྱི་དངོས་གཞི་ལས་སྐྱེས་ན། ཐེག་ཆེན་མཐོང་ལམ་དེ་ལས་སྐྱེས་དགོས་པར་ཐལ། དེའི་རྒྱུད་ཀྱི་བསམ་གཏན་གྱི་དངོས་གཞི་དེ་རང་གི་སེམས་རྟེན་བསམ་གཏན་གྱི་དངོས་གཞི་ལས་སྐྱེས་ན། ཐེག་ཆེན་མཐོང་ལམ་བར་ཆེད་
མེད་ལམ་དེ་ལས་སྐྱེ་དགོས་པའི་ཕྱིར་ཏེ། དེ་དེ་ལས་སྐྱེས་པའི་ཕྱིར། འདོད་ན། ཐེག་ཆེན་གྱི་མཐོང་ལམ་གཟུགས་མེད་ཀྱི་དངོས་གཞི་ལས་སྐྱེས་པར་ཐལ་ལོ། །འདོད་མི་ནུས་ཏེ། དེ་བསམ་གཏན་གྱི་དངོས་གཞི་ལས་སྐྱེས་པའི་ཕྱིར། ཁ་ཅིག། ཐེག་ཆེན་མཐོང་ལམ་བར་ཆད་མེད་ལམ་འདོད་སེམས་ཀྱི་སེམས་རྟེན་
ལས་སྐྱེས་པ་ཡོད་ཅིང། རྟེན་བརྟེན་པའི་དོན་ངེ་བོ་གཅིག་པ་ལ་བྱེད་ཟེར་ན། འདོད་སེམས་དང་ཐེག་ཆེན་མཐོང་ལམ་བར་ཆད་མེད་ལམ་གྱི་གཞི་མཐུན་ཡོད་པར་ཐལ། དམ་བཅའ་འཐད་པའི་ཕྱིར། འདོད་ན། དེ་ཆོས་ཅན། མཉམ་གཞག་གི་སས་བསྡུས་ཡིན་པར་ཐལ། ཞི་ལྷ་གཟུང་འབྲེལ་གྱི་རྣལ་འབྱོར་ཡིན་པའི་
ཕྱིར། འདོད་མི་ནུས་ཏེ། མཉམ་པར་མ་གཞག་པའི་སས་བསྡུས་ཡིན་པའི་ཕྱིར་ཏེ། སློབ་པའི་རྒྱུད་ཀྱི་འདོད་སེམས་ཡིན་པའི་ཕྱིར། ཁ་ཅིག། དམིགས་པ་བདེན་བཞི་མི་རྟག་ལ་སོགས་བཅུ་དྲུག་ལ་དམིགས་ནས་རྣམ་པ་བདེན་སྟོང་སྤྲོས་བྲལ་དུ་མངོན་སུམ་དུ་རྟོགས་པའི་ཐེག་ཆེན་གྱི་བདེན་པ་མངོན་རྟོགས། ཐེག་
ཆེན་གྱི་མཐོང་ལམ་གྱི་མཚན་ཉིད་ཟེར་ན། བྱང་སེམས་མཐོང་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། མངོན་སུམ་ཡིན་པར་ཐལ་ལོ། །ཁ་ཅིག། དེ་འདྲའི་བདེན་པ་མངོན་རྟོགས། སྐབས་འདིར་དངོས་སུ་བསྟན་པའི་ཐེག་ཆེན་གྱི་མཐོང་ལམ་གྱི་
མཚན་ཉིན་ཟེར་ན། དམིགས་པ་བདེན་བཞི་མ་རྟག་ལ་སོགས་བཅུ་དྲུག་ལ་དམིགས་ནས་རྣམ་པ་བདེན་སྟོང་སྤྲོས་བྲལ་དུ་མངོན་སུམ་དུ་རྟོགས་པའི་ཡེ་ཤེས་སུ་གྱུར་པའི་ཉན་ཐོས་ཀྱི་མཐོང་ལམ་གྱི་མ་ངེས་སོ། །ཁ་ཅིག། དམིགས་པ་བདེན་བཞི་མི་རྟག་ལ་སོགས་བཅུ་དྲུག་ལ་དམིགས་ནས་རྣམ་པ་བདེན་སྟོང་

[030A]༄༅། །སྤྲོས་བྲལ་དུ་མངོན་སུམ་དུ་རྟོགས་པའི་ཐེག་ཆེན་གྱི་བདེན་པ་མཐོན་རྟོགས། སྐབས་འདིར་དངོས་བསྟན་བསྟན་བྱའི་གཙོ་བོར་གྱུར་པའི་ཐེག་ཆེན་གྱི་མཐོང་ལམ་གྱི་མཚན་ཉིད་ཟེར་ན། ཉན་ཐོས་དགྲ་བཅོམ་པའི་རྟོགས་པ་སྔོན་སུ་སོང་བའི་ཐེག་ཆེན་གྱི་མཐོང་ལམ་བར་ཆད་མེད་ལ་གྱིས་
མ་ངེས་སོ། །རྟགས་གསལ་ཆོས་ཅན་གྱིས་སྒྲུབ་བོ། །ཁ་ཅིག། འཇིག་རྟེན་པའི་ཆོས་ཀྱི་མཆོག་གི་མཇུག་ཐོག་སུ་བྱུང་བའི་མི་དམིགས་པའི་ཏིང་ངེ་འཛིན་མཚུངས་ལྡན་དང་བཅས་པ་དེ། ཐེག་ཆེན་མཐོང་ལམ་གྱི་མཚན་ཉིད་ཟེར་ན། ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་
འདོད་ན། མི་དམིགས་པའི་ཏིང་ངེ་འཛིན་རྒྱུད་ལྡན་ཡིན་ན། ཐེག་ཆེན་གྱི་མཐོང་ལམ་རྒྱུད་ལྡན་ཡིན་དགོས་པར་ཐལ། ཐེག་ཆེན་གྱི་མཐོང་ལམ་དེ་དང་མཚུངས་ལྡན་རྣམ་པ་ལྔ་མཚུངས་ཡིན་པའི་ཕྱིར། ཁ་ཅིག། འཇིག་རྟེན་པའི་ཆོས་ཀྱི་མཆོག་གི་མཇུག་ཐོག་སུ་བྱུང་བའི་རང་གི་གྲོགས་མི་དམིགས་པའི་ཏིང་ངེ་
འཛིན་ཤེས་རབ་མཚུངས་ལྡན་དང་བཅས་པ་སྐབས་འདིར་དངོས་བསྟན་གྱི་མཐོང་ལམ་གྱི་མཚན་ཉིད་ཟེར་ན། འཇིག་རྟེན་པའི་ཆོས་ཀྱི་མཆོག་གི་རྒྱུར་གྱུར་པའི་ཐེག་ཆེན་གྱི་མཐོང་ལམ་བར་ཆད་མེད་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། དེའི་མཇུག་ཐོགས་སུ་མྱུང་བ་མ་
ཡིན་པར་ཐལ། དེའི་རྒྱུ་ཡིན་པའི་ཕྱིར། ཁ་ཅིག། ཚེ་འདི་ཕྱིའི་ཕན་ཡོན་ཅན་གྱི་བདེན་པ་མངོན་རྟོགས་སྐབས་འདིར་དངོས་བསྟན་གྱི་མཐོང་ལམ་གྱི་མཚན་ཉིད་ཟེར་ན། ཐེག་ཆེན་མཐོང་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཐེག་ཆེན་གྱི་
མཐོང་ལམ་ཡིན་པའི་ཕྱིར། འདོད་མི་ནུས་ཏེ། སྟོང་ཉིད་རྟོགས་པའི་ཡེ་ཤེས་མ་ཡིན་པའི་ཕྱིར་ཏེ། སློབ་པའི་རྒྱུད་ཀྱི་སེམས་བསྐྱེད་ཡིན་པའི་ཕྱིར། ཁ་ཅིག། ཚེ་འདི་ཕྱིའི་ཕན་ཡོན་ཅན་གྱི་སྟོང་ཉིད་རྟོགས་པའི་ཐེག་ཆེན་གྱི་བདེན་པ་མངོན་རྟོགས། སྐབས་འདིར་དངོས་བསྟན་ཀྱི་མཐོང་ལམ་གྱི་མཚན་ཉིད་
ཟེར་ན། སྟོང་ཉིད་དོན་སྤྱིའི་ཆུལ་གྱིས་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། སྟོང་ཉིད་མངོན་སུམ་དུ་རྟོགས་པའི་མཁྱེན་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་

[030B] ཁ་ཅིག། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་བཅུ་དྲུག་པོ་དེ་ཅིག་ཅར་རིམ་ཅན་གང་རུང་དུ་མ་སྐྱེས་ཟེར་ན། དེ་གང་རུང་དུ་མ་གྲུབ་པར་ཐལ། དམ་བཅའ་འཐད་པའི་ཕྱིར། འདོད་ན། དེ་གང་རུང་དུ་དོན་བྱེད་ནུས་པ་མ་ཡིན་པར་ཐལ། འདོད་པའི་ཕྱིར། འདོད་ན། དོན་བྱེད་ནུས་སྟོང་ཡིན་པར་ཐལ་
འདོད་པའི་ཕྱིར། འདོད་མི་ནུས་ཏེ། དོན་བྱེད་ནུས་པ་ཡིན་པའི་ཕྱིར། ཁ་ཅིག། ཅིག་ཅར་རིམ་ཅན་གང་རུང་དུ་དོན་བྱེད་ནུས་སྟོང་ཡིན་ན། དོན་བྱེད་ནུས་སྟོང་ཡིན་པས་ཁྱབ་ཟེར་ན། མེ་དུ་གཉིས་ཆོས་ཅན། དེར་ཐལ། དེའི་ཕྱིར། མ་གྲུབ་ན། ཅིག་ཅར་གྱི་དོན་བྱེད་ནུས་པར་ཐལ། མ་གྲུབ་པ་དེའི་ཕྱིར། འདོད་མི་ནུས་
སོ༑ ༑ཁ་ཅིག། ཐེག་ཆེན་གྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་ཅིག་ཅར་ཅུ་སྐྱེ་ཟེར་ན། འོ་ན། ཐེག་ཆེན་གྱི་མཐོང་ལམ་བཟོད་པ་བརྒྱད་དང། ཤེས་པ་བརྒྱད་ཅིག་ཅར་དུ་སྐྱེ་བར་ཐལ། དམ་བཅའ་འཐད་པའི་ཕྱིར། འདོད་ན། ཐེག་ཆེན་གྱི་མཐོང་ལམ་བར་ཆད་མེད་ལམ་དང། རྣམ་གྲོལ་ལམ་གཉིས་
ཅིག་ཅར་དུ་སྐྱེ་བར་ཐལ་ལོ། །ཁ་ཅིག། ཐེག་ཆེན་གྱི་མཐོང་ལམ་བར་ཆད་མེད་ལམ་གྱིས་ཡུལ་བདེན་བཞིའི་ཆོས་ཉིད་མངོན་སུམ་དུ་རྟོགས་པའི་ཆ་ནས་ཆོས་བཟོད་དང། དེ་ཉམས་མྱོང་གི་རང་རིག་མངོན་སུམ་རྗེས་བཟོད་དུ་འཇོག་གོ་ཟེར་ན། དེ་ཉམས་མྱོང་གི་རང་རིག་ཆོས་ཅན། རྣལ་འབྱོར་མངོན་སུམ་
ཡིན་པར་ཐལ། ཐེག་ཆེན་གྱི་མཐོང་ལམ་རྗེས་བཟོད་ཡིན་པའི་ཕྱིར། འདོད་མི་ནུས་ཏེ། རང་རིག་ཡིན་པའི་ཕྱིར། གཞན་ཡང། དེ་ཆོས་ཅན། སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཡིན་པར་ཐལ། ཐེག་ཆེན་གྱི་མཐོང་ལམ་རྗེས་བཟོད་ཡིན་པའི་ཕྱིར། ཁྱབ་སྟེ། འགྲེལ་ཆེན་ལས། བཟོད་པ་དང་ཤེས་པ་
རྣམ་པ་ཐམས་ཅད་ལ་རྣལ་འབྱོར་པ་མཚན་མ་མེད་པས། མཚན་མའི་རྣམ་པར་གནས་པར་རིག་པར་བྱའ། །ཞེས་གསུངས་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། ཐེག་ཆེན་མཐོང་ལམ་བར་ཆད་མེད་ལམ་དེ་ཡུལ་བདེན་བཞིའི་ཆོས་ཉིད་རྟོགས་པས་ཆོས་བཟོད་དང། ཡུལ་
ཅན་རང་ཉིད་རྟོགས་པས་རྗེས་བཟོད་དུ་འཇོག་ཟེར་ན། དེ་ཆོས་ཅན། རང་གི་གཞལ་བྱ་བདེན་གཉིས་དུས་ཅིག་ཅར་དུ་མངོན་སུམ་དུ་རྟོགས་པར་ཐལ། ཡུལ་བདེན་བཞིའི་ཆོས་ཉིད་མངོན་སུམ་དུ་རྟོགས་པ་གང་ཞིག། ཡུལ་ཅན་རྗེས་བཟོད་ཡིན་པའི་ཕྱིར། རྟགས་ཁས། འདོད་ན། རྣམ་མཁྱེན་དུ་ཐལ་ལོ་

[031A]༄༅། །གཞན་ཡང། རྣལ་འབྱོར་མངོན་སུམ་ཡིན་ན། རང་གི་གཞལ་བྱར་གྱུར་པའི་དོན་དམ་བདེན་པ་མངོན་སུམ་དུ་རྟོགས་པས་ཁྱབ་པར་ཐལ། དེ་ཡིན་ན་རང་གི་གཞལ་བྱར་གྱུར་པའི་ཀུན་རྫོབ་བདེན་པ་མངོན་སུམ་དུ་རྟོགས་པས་ཁྱབ་པའི་ཕྱིར་ཏེ། ཐེག་ཆེན་གྱི་མཐོང་ལམ་བར་ཆད་མེད་ལམ་
ཡིན་ན་ཡང་དེ་ཡིན་པས་ཁྱབ། ཐེག་དམན་གྱི་བར་ཆད་མེད་ལམ་ལ་ཡང་དེ་ཡིན་པས་ཁྱབ་པའི་ཕྱིར། འདོད་ན། ཉན་ཐོས་ཀྱི་མཐོང་ལམ་བར་ཆད་མེད་ལམ་ཆོས་ཅན། དེར་ཐལ། དེའི་ཕྱིར། དེར་ཐལ། བར་ཆད་མེད་ལམ་ཡིན་པའི་ཕྱིར། འདོད་མི་ནུས་ཏེ། གང་ཟག་གི་བདག་མེད་མངོན་སུམ་དུ་རྟོགས་པའི་
སློབ་ལམ་ཡིན་པའི་ཕྱིར་ཏེ། ཆོས་ཅན་དེའི་ཕྱིར། གཞན་ཡང། མངོན་སུམ་ཚད་མ་ཡིན་ན། རང་ཉིད་ཀྱིས་རང་ཉིད་མངོན་སུམ་དུ་རྟོགས་པས་ཁྱབ་པར་ཐལ། ཐེག་ཆེན་གྱི་མཐོང་ལམ་བར་ཆད་མེད་ལམ་རང་ཉིད་ཀྱིས་རང་ཉིད་མངོན་སུམ་དུ་རྟོགས་པའི་ཕྱིར། འདོད་ན། ཚུར་མཐོང་གི་རྒྱུད་ཀྱི་སྔོན་འཛིན་དབང་
པོའི་མངོན་སུམ་ཆོས་ཅན། དེར་ཐལ། དེའི་ཕྱིར། འདོད་ན། དེ་ཆོས་ཅན། སྔོན་པོ་ཡིན་པར་ཐལ། སོ་སྐྱེའི་རྒྱུད་ཀྱི་སྔོན་འཛིན་དབང་མངོན་གྱི་དངོས་གཞལ་ཡིན་པའི་ཕྱིར། ཁྱབ་སྟེ། རྣམ་འགྲེལ་ལས། དབང་པོའི་སེམས་ནི་ངེས་ཕྱིར་རོ། །ཞེས་གསུངས་པའི་ཕྱིར། ཁ་ཅིག་ཐེག་ཆེན་མཐོང་ལམ་བར་ཆད་མེད་
ལམ་གྱིས་ཐེག་ཆེན་མཐོང་ལམ་བར་ཆད་མེད་ལམ་མི་འགྲུབ་ཟེར་ན། དེ་འགྲུབ་པར་ཐལ། དེ་ཚད་མ་གཞན་ལ་ལྟོས་མི་དགོས་པར་རང་ཉིད་ངེས་པའི་ངེས་ཤེས་འདྲེན་ནུས་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁ་ཅིག་དེས་དེ་གྲུབ་ཟེར་ན། དེས་དེ་རྟོགས་པར་ཐལ། དེས་དེ་གྲུབ་པའི་ཕྱིར་
འདོད་མི་ནུས་ཏེ། དེས་དེ་མངོན་སུམ་དུ་ཡང་མ་རྟོགས། ཤུགས་ལ་ཡང་མ་རྟོགས་པའི་ཕྱིར། དང་པོ་མ་གྲུབ་ན། དེའི་གཞལ་བྱར་གྱུར་པའི་དོན་དམ་བདེན་པ་ཆོས་ཅན། མ་ཡིན་དགག་ཡིན་པར་ཐལ། དགག་པ་གང་ཞིག་རང་ཉིད་བརྗོད་པའི་སྒྲས་རང་གི་དགག་བྱ་བདེན་གྲུབ་བཀག་ཤུལ་དུ་
ཐེག་ཆེན་མཐོང་ལམ་བར་ཆད་མེད་ལམ་འཕངས་པའི་ཕྱིར། ཡང་གཉིས་པ་མ་གྲུབ་ན། བདེན་སྟོང་སྒྱུ་མ་ལྟ་བུ་བདེན་མེད་དུ་མངོན་སུམ་དུ་རྟོགས་པའི་ཐེག་ཆེན་མཐོང་ལམ་བར་ཆད་མེད་ལམ་གྱིས་བདེན་སྟོང་སྒྱུ་མ་ལྟ་བུ་རྟོགས་པར་ཐལ། ཐེག་ཆེན་མཐོང་ལམ་བར་ཆད་མེད་ལམ་བདེན་མེད་དུ་མངོན་

[031B] འདོད་ན། དེ་ཆོས་ཅན། སྒྱུ་མ་ལྟ་བུ་མ་རྟོགས་པར་ཐལ། ཐེག་ཆེན་གྱི་བར་ཆད་མེད་ལམ་ཡིན་པའི་ཕྱིར། གཞན་ཡང། བདེན་འཛིན་བདེན་མེད་དུ་མངོན་སུམ་དུ་རྟོགས་པའི་ཐེག་ཆེན་མཐོང་
ལམ་བར་ཆད་མེད་ལམ་གྱི་གཟིགས་ངོར་བདེན་འཛིན་ཡོད་པར་ཐལ། ཐེག་ཆེན་མཐོང་ལམ་བདེན་མེད་དུ་མངོན་སུམ་དུ་རྟོགས་པའི་ཐེག་ཆེན་མཐོང་ལམ་བར་ཆད་མེད་ལམ་གྱི་གཟིགས་ངོར་ཐེག་ཆེན་མཐོང་ལམ་བར་ཆད་མེད་ལམ་ཡོད་པའི་ཕྱིར། འདོད་ན། དེའི་གཟིགས་ངོར་བདེན་སྣང་གི་སྤྲོས་པ་
མ་ཆོད་པར་ཐལ། དེའི་ངོར་བདེན་འཛིན་ཡོད་པའི་ཕྱིར། འདོད་ན། དེ་ཆོད་པར་ཐལ། དེའི་གཟིགས་ངོར་དྲི་མ་མཐའ་དག་དང་བྲལ་བ་ལྟར་སྣང་ཡང་དེར་སྣང་དང་དེས་སྟོང་གི་ཚོགས་པ་རྫུན་པ་སླུ་བའི་ཆོས་ཅན་ཡིན་པའི་ཕྱིར། དེར་ཐལ། རྒྱུད་བླ་མ་ལས། སྤང་ཕྱིར་སླུ་བའི་ཆོས་ཅན་ཕྱིར། །ཞེས་སོགས་གསུངས་པའི་
ཕྱིར༑ ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་གྱིས་ཐེག་ཆེན་མཐོང་ལམ་བར་ཆད་མེད་ལམ་མངོན་སུམ་དུ་མ་རྟོགས་ཀྱང་རྟོགས་ཟེར་ན། དེས་དེ་མངོན་སུམ་དང་དོན་སྤྱིའི་ཚུལ་གང་རུང་དུ་རྟོགས་པར་ཐལ། དེས་དེ་རྟོགས་པའི་ཕྱིར། འདོད་ན། དོན་སྤྱིའི་ཚུལ་གྱིས་རྟོགས་པར་ཐལ། གང་རུང་དུ་རྟོགས་
མངོན་སུམ་དུ་མ་རྟོགས་པའི་ཕྱིར། འདོད་ན། དེ་རྟོག་པ་ཡིན་པར་ཐལ་ལོ། །ཁ་ཅིག་འདའ་བྱ་འདའ་བྱེད་ཀྱི་ཐེག་ཆེན་གྱི་མཐོང་ལམ་གཉིས་ཀྱི་ནང་ནས་དང་པོར་གང་ཟག་གི་བདག་མེད་རྟོགས་པའི་འདའ་བྱའི་མཐོང་ལམ་སྐྱེ། དེ་རྗེས་སྟོང་ཉིད་རྟོགས་པའི་འདའ་བྱེད་ཀྱི་མཐོང་ལམ་སྐྱེ་ཟེར་ན། དམན་ལམ་
སྔོན་མ་སོང་གི་བྱང་སེམས་སྦྱོར་ལམ་པའི་རྒྱུད་ལ་དེ་ལྟར་སྐྱེ་བར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། དམན་ལམ་སྔོན་མ་སོང་གི་ཐེག་ཆེན་མཐོང་ལམ་བར་ཆད་མེད་ལམ་མ་སྐྱེས་བར་གང་ཟག་གི་བདག་མེད་རྟོགས་པའི་ཐེག་ཆེན་གྱི་མཐོང་ལམ་རྒྱུད་ལ་སྐྱེས་པའི་དེ་འདྲའི་གང་ཟག་མེད་
པའི་ཕྱིར། ཁ་ཅིག་དེ་གཉིས་ཅིག་ཅར་དུ་དམན་ལམ་སྔོན་མ་སོང་གི་བྱང་སེམས་སྦྱོར་ལམ་པའི་རྒྱུད་ལ་སྐྱེ་ཟེར་ན། དམན་ལམ་སྔོན་དུ་མ་སོང་བའི་བྱང་སེམས་ཚོགས་ལམ་པའི་རྒྱུད་ལ་གང་ཟག་གི་བདག་མེད་རྟོགས་པའི་ལྷག་མཐོང་དང། སྟོང་ཉིད་རྟོགས་པའི་ལྷག་མཐོང་གཉིས་ཅིག་ཅར་དུ་

[032A]༄༅། །སྐྱེ་བར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། དང་པོར་གང་ཟག་གི་བདག་མེད་རྟོགས་པའི་ལྷག་མཐོང་སྐྱེ་དེ་རྗེས་ཅིག་ཤོས་སྐྱེ་བའི་ཕྱིར། དེར་ཐལ། གང་ཟག་གི་བདག་མེད་དང། སྟོང་ཉིད་གཉིས་ལ་ངེས་དཀའ་སླའི་ཁྱད་པར་ཡོད་པའི་ཕྱིར། ཁ་ཅིག་འདའ་བྱའི་མཐོང་ལམ་
ལ་རྗེས་ཐོབ་ཡེ་ཤེས་ཀྱིས་ཁྱབ། འདའ་བྱེད་ཀྱི་མཐོང་ལམ་ལ་མཉམ་གཞག་ཡེ་ཤེས་ཀྱིས་ཁྱབ་ཟེར་ན། དང་པོ་ལ། གང་ཟག་གི་བདག་མེད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། མཉམ་གཞག་ཡེ་ཤེས་ཡིན་པའི་ཕྱིར། དེར་ཐལ། ཆོས་ཅན་དེ་
ཡིན་པའི་ཕྱིར། ཁ་ཅིག་ཐེག་དམན་གྱི་རྟོགས་རིགས་སུ་གནས་པའི་ཐེག་ཆེན་གྱི་བདེན་པ་མངོན་རྟོགས། འདའ་བྱའི་ཐེག་ཆེན་གྱི་མཐོང་ལམ་གྱི་མཚན་ཉིད། ཐེག་ཆེན་གྱི་རྟོགས་རིགས་སུ་གནས་པའི་ཐེག་ཆེན་གྱི་བདེན་པ་མངོན་རྟོགས། འདའ་བྱེད་ཀྱི་ཐེག་ཆེན་གྱི་མཐོང་ལམ་གྱི་མཚན་ཉིད་ཟེར་བ་དང་དེ་
གཉིས་འགལ་ཟེར་ན། བསླབ་པ་གསུམ་ཉམས་སུ་ལེན་པའི་ཐེག་ཆེན་གྱི་མཐོང་ལམ་ཆོས་ཅན། མཚན་ཉིད་དང་པོ་མ་ཡིན་པར་ཐལ། མཚན་ཉིད་གཉིས་པ་དེ་ཡིན་པའི་ཕྱིར། རྟགས་གསལ་གཉིས་ཀ་དེར་ཐལ། ཐེག་པ་ཆེ་ཆུང་གི་གང་ཟག་གཉིས་ཀས་ཐར་པ་ཐོབ་པ་ལ་བསླབ་པ་གསུམ་ཉམས་སུ་ལེན་
དགོས་པའི་ཕྱིར། དེར་ཐལ། སངས་རྒྱས་འཕགས་པ་ཡིན་ན། བསླབ་པ་གསུམ་གཙོ་བོར་ཉམས་སུ་བླངས་པས་ཁྱབ་པའི་ཕྱིར། ཁ་ཅིག་བྱང་ཆུབ་སེམས་དཔའི་འདའ་བྱའི་མཐོང་ལམ་ཡིན་ན། བྱང་ཆུབ་སེམས་དཔས་རང་རྒྱུད་ལ་བསྐྱེད་ནས་སྒོམ་པས་ཁྱབ་ཟེར་ན། ཉན་ཐོས་ཀྱི་མཐོང་ལམ་ཆོས་ཅན་
དེར་ཐལ། དེའི་ཕྱིར། བྱང་ཆུབ་སེམས་དཔའ་ཤེས་མཐོང་གིས་བལྟས་ནས་འདའ་བའི་ལམ་ཡིན་པའི་ཕྱིར་ཏེ། བྱང་ཆུབ་སེམས་དཔས་ཤེས་མཐོང་གིས་བལྟས་ནས་འདའ་བའི་ལམ་ལ་དམན་པ་ས་བརྒྱད་དང། བྱང་སེམས་ཀྱི་ས་དང་པོ་དགུ་གཅིག་ཏུ་བྱས་པའི་དགུ་ཡོད་པའི་ཕྱིར། དེར་ཐལ། རྩ་བ་ལས་
ས་དགུ་འདས་ནས་ཡེ་ཤེས་ནི། །གང་གི་སངས་རྒྱས་སར་གནས་པ། །ཞེས་གསུངས་པའི་ཕྱིར། ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ལ་ཐེག་ཆེན་སེམས་བསྐྱེད་ཡོད་ཀྱང་མངོན་འགྱུར་དུ་མེད་ཟེར་ན། དེའི་རྒྱུད་ལ་དེ་མངོན་གྱུར་དུ་ཡོད་པར་ཐལ། དེའི་ཤེས་རྒྱུད་ལ་དེ་མངོན་འགྱུར་

[032B] དེའི་རྒྱུད་ཀྱི་ཐེག་ཆེན་སེམས་བསྐྱེད་མངོན་སུམ་དུ་རྟོགས་པའི་དེའི་རྒྱུད་ཀྱི་ཤེས་པ་གཅིག་ཡོད་པའི་ཕྱིར་ཏེ། དེའི་རྒྱུད་ལ་དེའི་རྒྱུད་ཀྱི་ཐེག་ཆེན་སེམས་བསྐྱེད་མངོན་འགྱུར་དུ་སྐྱེད་བྱེད་ཀྱི་རྒྱུ་ཞིག་ཡོད་པའི་ཕྱིར་ཏེ། དེའི་ཐུགས་རྒྱུད་ཀྱི་ཐེག་ཆེན་སེམས་བསྐྱེད་མངོན་གྱུར་དུ་སྐྱེད་
བྱེད་ཀྱི་རྒྱུ་ཞིག་ཡོད་པ་གང་ཞིག། དེ་ལས་རྒྱུད་ཐ་དད་པའི་གང་ཟག་གི་རྒྱུད་ལ་དེ་མེད་པའི་ཕྱིར། རྟགས་དང་པོ་དེར་ཐལ། དེ་བློ་མངོན་འགྱུར་བ་ཡིན་པའི་ཕྱིར། གཞན་ཡང། ལྷག་བསམ་དག་པའི་སེམས་བསྐྱེད་རྒྱུད་ལ་སྐྱེས་མ་ཐག་པའི་གང་ཟག་ཡིན་ན། དེ་མངོན་འགྱུར་དུ་རྒྱུད་ལ་ལྡན་པས་ཁྱབ་པར་ཐལ་
མོས་པས་སྤྱོད་པའི་སེམས་བསྐྱེད་རྒྱུད་ལ་སྐྱེས་མ་ཐག་པའི་གང་ཟག་ཡིན་ན། དེ་མངོན་འགྱུར་དུ་རྒྱུད་ལ་ལྡན་པས་ཁྱབ་པའི་ཕྱིར། འདོད་ན། ཐེག་ཆེན་མཐོང་ལམ་བར་ཆད་མེད་ལམ་པ་ཆོས་ཅན། དེར་ཐལ། དེའི་ཕྱིར། དེའི་རྒྱུད་ལ་ལྷག་བསམ་དག་པའི་སེམས་བསྐྱེད་ཡོད་པ་གང་ཞིག། བྱང་སེམས་སྦྱོར་
ལམ་པའི་རྒྱུད་ལ་ལྷག་བསམ་དག་པའི་སེམས་བསྐྱེད་མེད་པའི་ཕྱིར། དང་པོ་དེར་ཐལ། དེའི་རྒྱུད་ཀྱི་ཐེག་ཆེན་སེམས་བསྐྱེད་དེ་དེ་ལྟར་ཡིན་པའི་ཕྱིར། མ་གྲུབ་ན། དེའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། ལྷག་བསམ་དག་པའི་སེམས་བསྐྱེད་ཡིན་པར་ཐལ། ས་ཐོབ་པའི་སེམས་བསྐྱེད་ཡིན་པའི་ཕྱིར་
རྩ་བར་འདོད་ན། དེའི་རྒྱུད་ལ་ཐེག་ཆེན་སེམས་བསྐྱེད་མངོན་འགྱུར་དུ་ཡོད་པར་ཐལ། འདོད་པའི་ཕྱིར། ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ལ་ཐེག་ཆེན་སེམས་བསྐྱེད་ཡོད་ཀྱང། དེ་དེའི་རྒྱུད་ཀྱི་ཐེག་ཆེན་སེམས་བསྐྱེད་མ་ཡིན་ཟེར་ན། དེའི་རྒྱུད་ཀྱི་ཐེག་ཆེན་སེམས་བསྐྱེད་དེ་ཐེག་
ཆེན་སེམས་བསྐྱེད་དུ་ཡོད་པར་ཐལ། དེའི་རྒྱུད་ལ་དེ་ཡོད་པའི་ཕྱིར། འདོད་ན། དེ་དམིགས་རྣམས་འཛིན་པའི་བློ་ཡིན་པར་ཐལ། འདོད་པའི་ཕྱིར། འདོད་ན། དེ་ཐེག་ཆེན་སེམས་བསྐྱེད་ཡིན་པར་ཐལ། འདོད་པའི་ཕྱིར། གཞན་ཡང། དེའི་རྒྱུད་ལ་ཐེག་ཆེན་སེམས་བསྐྱེད་སྔར་སྐྱེས་ཤིང་ཕྱིས་སྐྱེ་བའི་ནུས་པ་
མ་ཉམས་པར་ཡོད་ན་དེའི་རྒྱུད་ལ་ཐེག་ཆེན་སེམས་བསྐྱེད་ཡོད་དགོས་པར་ཐལ། དེའི་རྒྱུད་ལ་ཐེག་ཆེན་སེམས་བསྐྱེད་ཡོད་པའི་ཕྱིར། འདོད་ན། གང་ཟག་དེའི་རྒྱུད་ལ་བདེན་འཛིན་སྔར་ཡང་སྐྱེས་ཤིང་ཕྱིས་ཀྱང་སྐྱེ་བའི་ནུས་པ་མ་ཉམས་པར་ཡོད་ན། གང་ཟག་དེའི་རྒྱུད་ལ་བདེན་འཛིན་མངོན་འགྱུར་

[033A]༄༅། །དུ་ཡོད་དགོས་པར་ཐལ། འདོད་པའི་ཕྱིར། འདོད་ན། ཐེག་ཆེན་མཐོང་ལམ་བར་ཆད་མེད་ལམ་པ་ཆོས་ཅན། དེར་ཐལ། དེའི་ཕྱིར། དེའི་རྒྱུད་ལ་བདེན་འཛིན་མངོན་འགྱུར་དུ་སྔར་ཡང་སྐྱེས་ཤིང། ཕྱིས་སྐྱེ་བ་ཡང་ཡོད་པའི་ཕྱིར། དང་པོ་དེར་ཐལ། དེ་དང་རྒྱུ་གཅིག་ཏུ་གྱུར་པའི་བདེན་
འཛིན་མངོན་འགྱུར་དུ་རྒྱུད་ལ་ལྡན་པའི་སོ་སྐྱེ་ཡོད་པའི་ཕྱིར། ཕྱི་མ་དེར་ཐལ། དེ་དང་རྒྱུད་གཅིག་ཏུ་གྱུར་བའི་བདེན་འཛིན་མངོན་འགྱུར་བ་རྒྱུད་ལ་ལྡན་པའི་བྱང་སེམས་མཐོང་ལམ་པ་ཡོད་པའི་ཕྱིར། འདོད་མི་ནུས་ཏེ། སྟོང་ཉིད་མངོན་སུམ་དུ་རྟོགས་པའི་གང་ཟག་ཡིན་པའི་ཕྱིར། ཁྱབ་སྟེ། རྣམ་
འགྲེལ་ལས། ངེས་པ་དང་ནི་སྒྲོ་འདོགས་ཡིད། །གནོད་བྱ་གནོད་བྱེད་ངོ་བོའི་ཕྱིར། །འདིས་ནི་སྒྲོ་འདོགས་དབེན་པ་ལ། །འཇུག་ཅེས་བྱ་བ་ཤེས་པ་ཡིན། །ཞེས་གསུངས་པའི་ཕྱིར། ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་ཐལ། སྟོང་ཉིད་མངོན་སུམ་དུ་རྟོགས་
པའི་བྱང་སེམས་ཀྱི་རྒྱུད་ལ་དེ་ཡོད་པའི་ཕྱིར་ཏེ། རྣམ་བཤད་ལས། གང་ཟག་དེའི་རྒྱུད་ལ་ཐེག་ཆེན་སེམས་བསྐྱེད་ཀྱང་ཡོད་མོད་ཀྱི། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱའོ་སྙམ་པའི་བློ་མངོན་འགྱུར་དུ་ཡོད་པ་ག་ལ་དགོས། ཞེས་གསུངས་པའི་ཕྱིར་ཟེར་ན་མ་ཁྱབ། གསུང་དེའི་དོན་དེའི་
རྒྱུད་ལ་ཐེག་ཆེན་སེམས་བསྐྱེད་སྔར་ཡང་བསྒོམས་ཤིང་ཕྱིས་ཀྱང་བསྒོམ་པའི་ནུས་པ་མ་ཉམས་པར་ཡོད་པ་ལ་བྱེད་པའི་ཕྱིར། དེ་ཡང་ཡིན་ཏེ། དེའི་ཀྱང་སྒྲའི་སྙེགས་མཚམས་ཤིག་ཡོད་པའི་ཕྱིར། དེ་ལྟར་ཡོད་ན། སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱའོ་སྙམ་པའི་བློ་མངོན་འགྱུར་
དུ་ཡོད་མི་དགོས་ཞེས་པའི་དོན་ནོ། །དེ་ཡང་ཡིན་ཏེ། ཐེག་ཆེན་སེམས་བསྐྱེད་ཀྱང་ཞེས་པའི་ཀྱང་སྒྲའི་གོང་དུ་ཀུན་འབྱུང་རྗེས་ཤེས་ལ་གནས་པའི་སེམས་དཔའི་རྒྱུད་ལ་བྱམས་སོགས་ཚད་མེད་བཞི་སྔར་བསྒོམས་ཤིང་ཕྱིས་བསྒོམ་པའི་ནུས་པ་མ་ཉམས་པར་ཡོད་པ་ལ་བཤད་པ་དེ་ལ་སྙེགས་
པའི་ཕྱིར། དེར་ཐལ། དེའི་སྙེགས་མཚམས་ཤིག་ཡོད་པའི་ཕྱིར། ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ལ་ཐེག་ཆེན་སེམས་བསྐྱེད་དབང་ལྡན་གྱི་ཚུལ་གྱིས་ཡོད་པར་ཐལ། དེའི་རྒྱུད་ལ་དེ་སྔར་བསྒོམས་ཤིང་ཕྱིས་བསྒོམ་པའི་ནུས་པ་མ་ཉམས་པར་ཡོད་པ་གང་ཞིག་དབང་ལྡན་

[033B] འདོད་ན། དེའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་ཐལ། འདོད་པའི་ཕྱིར་ཟེར་ན་མ་ཁྱབ། འོ་ན། ཁྱི་རྒན་རྒྱ་བོའི་རྒྱུད་ལ་རྣམ་མཁྱེན་ཡོད་པར་ཐལ། དེའི་རྒྱུད་ལ་རྣམ་མཁྱེན་ལྡན་པའི་ཕྱིར། དེར་ཐལ། དེའི་རྒྱུད་ལ་རྣམ་མཁྱེན་ས་བོན་གྱི་ཚུལ་དུ་ལྡན་པའི་ཕྱིར་
ཁྱབ་པ་ཁས། མ་གྲུབ་ན་དེར་ཐལ། ལྡན་ཚུལ་རྣམ་པ་གསུམ་ཡོད་པའི་ཕྱིར། དེར་ཐལ། ཀུན་ལས་བཏུས་ལས། དབྱེ་བ་ནི་ས་བོན་ལ་ལྡན་པ་དང། དབང་དང་ལྡན་པ་དང། ཀུན་ཏུ་འབྱུང་བའི་ཚུལ་གྱིས་ལྡན་པའོ། །ཞེས་གསུངས་པའི་ཕྱིར། ཁ་ཅིག་དེའི་རྒྱུད་ལ་ཐེག་ཆེན་སེམས་བསྐྱེད་དབང་ལྡན་གྱི་ཚུལ་དུ་མེད་
པར་ཐལ། དེའི་རྒྱུད་ཀྱི་ཐེག་ཆེན་སེམས་བསྐྱེད་ཀྱང་དེའི་རྒྱུད་ལ་དབང་ལྡན་གྱི་ཚུལ་དུ་མེད། དེ་དང་རྒྱུད་གཅིག་ཏུ་གྱུར་པའི་དེའི་སྔ་ལོགས་སུ་བྱུང་བའི་སེམས་དཔའི་རྒྱུད་ཀྱི་ཐེག་ཆེན་སེམས་བསྐྱེད་ཀྱང་དེའི་རྒྱུད་ལ་དབང་ལྡན་གྱི་ཚུལ་དུ་མེད། དེ་དང་རྒྱུད་གཅིག་ཏུ་གྱུར་པའི་དེའི་ཕྱི་ལོགས་སུ་བྱུང་བའི་སེམས་
དཔའི་རྒྱུད་ཀྱི་སེམས་བསྐྱེད་ཀྱང་དེའི་རྒྱུད་ལ་དབང་ལྡན་གྱི་ཚུལ་གྱིས་མེད། དེ་དང་རྒྱུད་ཐ་དད་དུ་གྱུར་པའི་སེམས་དཔའི་རྒྱུད་ཀྱི་དེ་ཡང་དེ་ལྟར་མེད་པའི་ཕྱིར་ན་མ་ཁྱབ། མ་གྲུབ་ན། དང་པོ་མི་འཐད་དེ། དེའི་རྒྱུད་ཀྱི་ཐེག་ཆེན་སེམས་བསྐྱེད་མེད་པའི་ཕྱིར། གཉིས་པ་མི་འཐད་དེ། དེ་དང་རྒྱུད་གཅིག་ཏུ་གྱུར་པའི་
བྱང་སེམས་ཚོགས་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་དེའི་རྒྱུད་ལ་སྐྱེ་མི་སྲིད་པའི་ཕྱིར། གསུམ་པ་ཡང་མི་འཐད་དེ། དེ་དང་རྒྱུད་གཅིག་ཏུ་གྱུར་པའི་དེའི་ཕྱི་ལོགས་སུ་བྱུང་བའི་བྱང་སེམས་ཀྱི་རྒྱུད་ཀྱི་ཐེག་ཆེན་སེམས་བསྐྱེད་དེའི་རྒྱུད་ལ་སྐྱེ་མ་མྱོང་བའི་ཕྱིར། བཞི་པ་ཡང་མི་འཐད་དེ། དེ་དང་རྒྱུད་ཐ་ད་
དུ་གྱུར་པའི་གང་ཟག་གི་རྒྱུད་ཀྱི་ཐེག་ཆེན་སེམས་བསྐྱེད་དེ་དེ་ལས་གཞན་པའི་གང་ཟག་གི་རྒྱུད་ལ་སྐྱེ་བ་མེད་པའི་ཕྱིར། ཟེར་ན། འོ་ན། དེའི་རྒྱུད་ལ་ཐེག་ཆེན་སེམས་བསྐྱེད་མངོན་འགྱུར་དུ་སྔར་ཡང་སྐྱེས་ཤིང། ཕྱིས་ཀྱང་སྐྱེ་བའི་ནུས་པ་མ་ཉམས་པར་མེད་པར་ཐལ། ཁོ་རང་གི་རྒྱུད་ཀྱི་དེ་ཡང་ཁོ་རང་གི་
རྒྱུད་ལ་མངོན་འགྱུར་དུ་སྔར་ཡང་སྐྱེས་ཤིང་ཕྱིས་ཀྱང་སྐྱེ་བའི་ནུས་པ་མ་ཉམས་པར་མེད། དེའི་སྔ་ལོགས་སུ་བྱུང་བའི་ཐེག་ཆེན་སེམས་བསྐྱེད་ཀྱང་དེའི་རྒྱུད་ལ་དེ་སྔར་ཡང་སྐྱེས་ཤིང་ཕྱིས་ཀྱང་སྐྱེ་བར་འགྱུར་བའི་ནུས་པ་མ་ཉམས་པར་མེད། དེའི་ཕྱི་ལོགས་སུ་བྱུང་བའི་ཐེག་ཆེན་སེམས་བསྐྱེད་ཀྱང་དེའི་

[034A]༄༅། །རྒྱུད་ལ་སྔར་ཡང་སྐྱེས་ཤིང་ཕྱིས་ཀྱང་སྐྱེ་བར་འགྱུར་བའི་ནུས་པ་མ་ཉམས་པར་མེད། དེ་དང་རྒྱུད་ཐ་དད་དུ་གྱུར་པའི་སེམས་དཔའི་རྒྱུད་ཀྱི་ཐེག་ཆེན་སེམས་བསྐྱེད་ཀྱང་དེའི་རྒྱུད་ལ་མངོན་འགྱུར་དུ་སྔར་ཡང་སྐྱེས་ཤིང་ཕྱིས་ཀྱང་སྐྱེ་བའི་ནུས་པ་མ་ཉམས་པར་མེད་པའི་ཕྱིར། རྟགས་
རྣམས་གོང་བཞིན་སྒྲུབ་བོ། །ཁ་ཅིག་དེའི་རྒྱུད་ལ་སེམས་བསྐྱེད་ཡོད་པར་ཐལ། སྟོང་ཉིད་མངོན་སུམ་དུ་རྟོགས་པའི་སེམས་དཔའི་རྒྱུད་ལ་དེ་ཡོད་པའི་ཕྱིར། དེར་ཐལ། ཐེག་ཆེན་སེམས་བསྐྱེད་རྒྱུད་ལ་ལྡན་པའི་བྱང་སེམས་འཕགས་པའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཤེས་རབ་ཡོད་པའི་
ཕྱིར་ཟེར་ན། རྣམ་པ་གཅིག་ཏུ་མ་ཁྱབ། མ་གྲུབ་ན་དེར་ཐལ། དེའི་རྒྱུད་ལ་འདུས་བྱས་བདེན་མེད་དུ་སྟོན་པའི་བསྟན་བཅོས་ཀྱི་བཞེད་དོན་རྟོགས་པའི་ཚད་མ་ཡོད་པའི་ཕྱིར། དེར་ཐལ། བྱང་སེམས་འཕགས་པ་དེས་ཐེག་ཆེན་སེམས་བསྐྱེད་ཀྱིས་ཀུན་ནས་བསླངས་ཏེ་བརྩམས་པའི་འདུས་བྱས་བདེན་མེད་དུ་སྟོན་པའི་
བསྟན་བཅོས་དེ་རང་གི་བཞེད་དོན་རང་སྨྲ་བ་བོས་ཚད་མས་གྲུབ་པའི་བསྟན་བཅོས་ཡིན་པའི་ཕྱིར། ཟེར་ན་མ་ཁྱབ། མ་གྲུབ་ན། དེ་འདྲ་བའི་བསྟན་བཅོས་ཆོས་ཅན། རང་གི་བཞེད་དོན་རང་སྨྲ་བ་པོའི་ཚད་མས་གྲུབ་པའི་བསྟན་བཅོས་ཡིན་པར་ཐལ། བྱང་འཕགས་ཀྱིས་བརྩམས་པའི་བསྟན་བཅོས་ཡིན་པའི་ཕྱིར་
ཟེར་ན། འོ་ན། སྟོང་ཉིད་མངོན་སུམ་དུ་རྟོགས་པའི་བྱང་སེམས་འཕགས་པའི་རྒྱུད་ལ་ཐེག་ཆེན་སེམས་བསྐྱེད་མངོན་འགྱུར་དུ་ཡོད་པར་ཐལ། ཐེག་ཆེན་སེམས་བསྐྱེད་མངོན་འགྱུར་དུ་རྒྱུད་ལ་ལྡན་པའི་བྱང་སེམས་འཕགས་པའི་རྒྱུད་ལ་འདུས་བྱས་བདེན་དུ་དུ་རྟོགས་པའི་ཤེས་རབ་མངོན་འགྱུར་དུ་ཡོད་
པའི་ཕྱིར། ཁྱབ་པ་ཁས། མ་གྲུབ་ན་དེར་ཐལ། དེའི་རྒྱུད་ལ་འདུས་བྱས་བདེན་མེད་དུ་སྟོང་པའི་བསྟན་བཅོས་ཀྱི་བཞེད་དོན་རྟོགས་པའི་ཚད་མ་མངོན་འགྱུར་དུ་ཡོད་པའི་ཕྱིར། དེར་ཐལ། དེས་ཐེག་ཆེན་སེམས་བསྐྱེད་ཀྱིས་ཀུན་ནས་བསླངས་ཏེ་བརྩམས་པའི་འདུས་བྱས་བདེན་མེད་དུ་སྟོན་པའི་བསྟན་
བཅོས་དེ་རང་གི་བཞེད་དོན་རང་སྨྲ་བ་པོས་ཚད་མས་ངེས་པའི་བསྟན་བཅོས་ཡིན་པའི་ཕྱིར། ཁྱབ་པ་ཁས། མ་གྲུབ་ན། དེ་འདྲ་བའི་བསྟན་བཅོས་ཆོས་ཅན། ཁྱོད་རང་གི་བཞེད་དོན་རང་སྨྲ་བ་པོས་ཚད་མས་གྲུབ་པའི་བསྟན་བཅོས་ཡིན་པར་ཐལ། ཁྱོད་བྱང་སེམས་འཕགས་པས་བརྩམས་པའི་བསྟན་བཅོས་

[034B] ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་པའི་རྒྱུད་ལ་ཐེག་ཆེན་སེམས་བསྐྱེད་ཡོད་པར་ཐལ། དེ་བྱང་སེམས་འཕགས་པ་ཡིན་པའི་ཕྱིར། ཁྱབ་སྟེ། ལམ་རིམ་ལས། ཐེག་ཆེན་པ་ཡིན་མིན་སེམས་དེ་ཡོད་མེད་ཀྱི་རྗེས་སུ་འགྲོ་ལྡོག་བྱེད་དོ། །ཞེས་གསུངས་པའི་ཕྱིར། ཟེར་ན། མ་ཁྱབ། ཁ་ཅིག་དེའི་
རྒྱུད་ལ་ལྷག་བསམ་དག་པའི་སེམས་བསྐྱེད་ཡོད་པར་ཐལ། དམན་ལམ་སྔོན་དུ་མ་སོང་བའི་བྱང་སེམས་སྦྱོར་ལམ་ཆོས་མཆོག་སྐད་ཅིག་ཐ་མ་པ་དེས། དོན་དམ་པའི་སེམས་བསྐྱེད་མ་ཐག་ཏུ་ལྷག་བསམ་དག་པའི་སེམས་བསྐྱེད་ཀྱིས་ཉན་རང་ཟིལ་གྱིས་གནོན་པར་བྱེད་པའི་ཕྱིར། དེར་ཐལ། ས་བཅུ་པའི་མདོ་
ལས། སེམས་བསྐྱེད་མ་ཐག་ཏུ་ལྷག་པའི་བསམ་པའི་ཆེ་བ་ཉིད་ཀྱིས་ཉན་ཐོས་དང་རང་སངས་རྒྱས་ཐམས་ཅད་ཟིལ་གྱིས་གནོན་གྱི། ཞེས་གསུངས་པའི་ཕྱིར་ཟེར་ན་མ་ཁྱབ། འོ་ན། སེམས་བསྐྱེད་མ་ཐག་ཏུ་ཞེས་པའི་སེམས་བསྐྱེད་དེ་དོན་དམ་སེམས་བསྐྱེད་ལ་བྱེད་རིགས་པར་ཐལ། ཁྱོད་ཀྱི་དམ་བཅའ་འཐད་
པའི་ཕྱིར། འདོད་མི་ནུས་ཏེ། ལྷག་བསམ་དག་པའི་སེམས་བསྐྱེད་ལ་བྱེད་པའི་ཕྱིར་ཏེ། རྣམ་བཤད་དགོངས་པ་རབ་གསལ་ལས། སེམས་བསྐྱེད་མ་ཐག་ཏུ་ཞེས་པ་ནི་ས་དང་པོའི་སྐབས་ཡིན་པས་ལྷག་པའི་བསམ་པ་དག་པའི་སེམས་བསྐྱེད་པའོ། །ཞེས་གསུངས་པའི་ཕྱིར། ཀུན་འབྱུང་རྗེས་ཤེས་ལ་གནས་
པའི་སེམས་དཔའི་རྒྱུད་ལ་བྱམས་སོགས་ཚད་མེད་བཞི་ཡོད་པར་ཐལ། རྣམ་བཤད་ལས། ཡོན་ཏན་འདི་དག་རྗེས་ཐོབ་ཀྱི་གནས་སྐབས་སུ་མ་ཟད་མཉམ་གཞག་གི་གནས་སྐབས་སུ་ཡང་ལྡན་དགོས་པར་ཤེས་པར་བྱའོ། །ཞེས་གསུངས་པའི་ཕྱིར་ཟེར་ན། སྐྱོན་མེད་དེ། དེའི་དོན་ནི། བྱམས་སོགས་ཚད་མེད་
བཞི་སྔར་བསྒོམས་ཤིང་ཕྱིས་ཀྱང་བསྒོམ་པའི་ནུས་པ་མ་ཉམས་པ་དེ་རྗེས་ཐོབ་ཀྱི་གནས་སྐབས་སུ་མ་ཟད་མཉམ་གཞག་གི་གནས་སྐབས་སུ་ཡང་ལྡན་དགོས་ཞེས་པའི་དོན་ནོ། །ཁ་ཅིག་མདོ་ལས། ཐེག་ཆེན་མཐོང་ལམ་སྐད་ཅིག་མ་གཅིག་དང། སྐད་ཅིག་མ་བཅུ་དྲུག་ཏུ་གསུངས་པའི་དང་པོ་
ནི་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་མཐོང་ལམ་བྱ་རྫོགས་ཀྱི་ཐུང་མཐའི་སྐད་ཅིག་མ་གཅིག་ཡིན་པའི་དོན་དང་ཕྱི་མ་རྗེས་ཀྱི་གནས་སྐབས་སུ་ངེས་ཤེས་མི་འདྲ་བ་བཅུ་དྲུག་རིམ་ཅན་དུ་འདྲེན་པའི་དོན་ཡིན་ཟེར་ན། འོ་ན། ཐེག་ཆེན་མཐོང་ལམ་བར་ཆད་མེད་ལམ་དང་ཐེག་ཆེན་

[035A]༄༅། །མཐོང་ལམ་རྣམ་གྲོལ་ལམ་གཉིས་བྱ་རྫོགས་ཀྱི་ཐུང་མཐའི་སྐད་ཅིག་མ་གཅིག་ཡིན་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། ཐེག་ཆེན་མཐོང་ལམ་བར་ཅད་མེད་ལམ་གྱི་གནས་སྐབས་སུ་བདེན་འཛིན་ཀུན་བཏགས་ཀྱི་ས་བོན་འཇོམས་བྱེད་ཀྱི་ནུས་པའི་བྱ་
བ་རྫོགས་དགོས། ཐེག་ཆེན་མཐོང་ལམ་རྣམ་གྲོལ་ལམ་གྱི་གནས་སྐབས་སུ་བདེན་འཛིན་ཀུན་བཏགས་ཀྱི་ས་བོན་སྤངས་པའི་སྤངས་པ་ལ་དབང་འབྱོར་པའི་བྱ་བ་རྫོགས་དགོས་པའི་ཕྱིར། དེར་ཐལ། ཐེག་ཆེན་མཐོང་ལམ་བར་ཆད་མེད་ལམ་གྱིས་བདེན་འཛིན་ཀུན་བཏགས་ཀྱི་ས་བོན་འཇོམས་པའི་བྱ་བ་
བྱེད༑ ཐེག་ཆེན་མཐོང་ལམ་རྣམ་གྲོལ་ལམ་གྱིས་བདེན་འཛིན་ཀུན་བཏགས་ཀྱི་ས་བོན་སྤངས་པ་ལ་དབང་བྱེད་པའི་ཕྱིར། དེས་རྗེས་ཐོབ་ཀྱི་གནས་སྐབས་སུ་ངེས་ཤེས་མི་འདྲ་བ་བཅུ་དྲུག་རིམ་ཅན་དུ་འདྲེན་པའི་དོན་ནི། བདེན་བཞི་མི་རྟག་ལ་སོགས་བཅུ་དྲུག་བདེན་མེད་དུ་ངེས་པའི་ངེས་ཤེས་མི་འདྲ་བ་
བཅུ་དྲུག་རིམ་ཅན་དུ་འདྲེན་པའི་དོན་ཡིན་ཟེར་ན། མི་རྟག་སོགས་བཅུ་དྲུག་བདེན་མེད་དུ་ངེས་པའི་ངེས་ཤེས་མི་འདྲ་བ་བཅུ་དྲུག་པོ་དེ་རིགས་མི་འདྲ་བར་ཐལ། དེ་དག་མི་འདྲ་བའི་ཕྱིར། འདོད་མི་ནུས་ཏེ། དེ་དག་བདེན་མེད་ངེས་པའི་ངེས་ཤེས་སུ་མཚུངས་པའི་ཕྱིར། ཁ་ཅིག་ཐེག་ཆེན་མཐོང་ལམ་རྣམ་གྲོལ་ལམ་
ལས་ལངས་རྗེས་ཀྱི་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་མཐོང་ལམ་ཡོད་ཟེར་ན། དེ་མེད་པར་ཐལ། ཐེག་ཆེན་མཐོང་ལམ་རྣམ་གྲོལ་ལམ་པ་བ་དེས་རྣམ་གྲོལ་ལམ་ལས་ལངས་རྗེས་སུ་བདེན་འཛིན་ལྷན་སྐྱེས་སྤོང་ཕྱིར་དུ་སྟོང་ཉིད་ལ་རྩེ་གཅིག་ཏུ་མཉམ་པར་མ་གཞག་པ་ཚུན་ཆད་མཐོང་
ལམ་པ་དང། མཉམ་པར་གཞག་ནས་སྒོམ་ལམ་དུ་འཕོ་བ་རྣམ་བཤད་ལས་གསུངས་པ་གང་ཞིག། དེས་རྣམ་གྲོལ་ལམ་ལས་ལངས་རྗེས་སུ་བདེན་འཛིན་ལྷན་སྐྱེས་སྤོང་བའི་ཕྱིར་དུ་སྟོང་ཉིད་མངོན་སུམ་དུ་རྟོགས་པའི་མཐོང་ལམ་རང་རྒྱུད་ལ་མི་བསྐྱེད་པའི་ཕྱིར། དེས་སྟོང་ཉིད་བསྒོམ་བྱའི་གཙོ་བོ་བྱས་
ནས་སྒོམ་པ་དེ་བདེན་འཛིན་ལྷན་སྐྱེས་སྤང་བྱའི་གཙོ་བོར་བྱས་ནས་སྤོང་བའི་ཕྱིར་དུ་བསྒོམ་པ་ཡིན་པའི་ཕྱིར། ཁ་ཅིག་སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཡིན་ན། ཐེག་ཆེན་མཐོང་ལམ་བར་ཆད་མེད་ལམ་དང་རྣམ་གྲོལ་ལམ་གང་རུང་ཡིན་པས་ཁྱབ་ཟེར་ན། དེ་

[035B] དེར་ཐལ། དེའི་ཕྱིར། གཞན་ཡང། སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་ཆོས་ཅན། དེར་ཐལ། དེའི་ཕྱིར། རྟགས་སླའོ། ཁ་ཅིག་ཐེག་ཆེན་པ་དང་བྱེ་བྲག་སྨྲ་བ་གཉིས་བཅུ་དྲུག་པ་ལམ་རྗེས་ཤེས་སྒོམ་ལམ་དུ་འདོད་མི་འདོད་མ་གཏོགས། ཉན་ཐོས་ཀྱི་མཐོང་ལམ་སྐྱེ་ཚུལ་
ལ་ཁྱད་པར་མེད་ཟེར་ན། འོ་ན། ཐེག་ཆེན་པས་ཉན་ཐོས་ཀྱི་མཐོང་ལམ་བཟོད་པ་བརྒྱད་རིམ་ཅན་དུ་སྐྱེ་བར་འདོད་པར་ཐལ། དམ་བཅའ་འཐད་པའི་ཕྱིར། འདོད་མི་ནུས་ཏེ། དེ་ཅིག་ཅར་དུ་སྐྱེ་བར་འདོད་པའི་ཕྱིར། ཉན་ཐོས་ཀྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་འཆད་པའི་སྐབས་སུ། རིག་པ་
དྲུག་ཅུ་པ་ལས། ཆོས་ཤེས་པ་ཡི་མཇུག་ཐོགས་སུ། །འདི་ལ་བྱེ་བྲག་ཡོད་ན་ནི། །དངོས་པོ་ཤིན་ཏུ་ཕྲ་བ་ཡང། །རྣམ་པར་མི་མཁས་དེ་ཡི་ནི། །རྐྱེན་ལས་སྐྱེས་པའི་དོན་མ་མཐོང། །ཞེས་གསུངས་པའི་ཕྱིར། ཁ་ཅིག་རང་རྒྱལ་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་གི་ནང་ནས་འགོག་པ་ཆོས་བཟོད་འཇོག་
པའི་ཚུལ་ནི། འགོག་བདེན་དང་འགོག་བདེན་འཛིན་པའི་ཚད་མ་རྫས་གཞན་གྱིས་སྟོང་བ་དང། འགོག་བདེན་ཕྱི་རོལ་དོན་གྱིས་སྟོང་བར་རྟོགས་པའི་ཆ་ནས་འཇོག་པ་ཡིན་ཟེར་ན། མི་འཐད་དེ། འགོག་བདེན་དང་འགོག་བདེན་འཛིན་པའི་ཚད་མ་རྫས་གཞན་གྱིས་སྟོང་བ་དང། འགོག་བདེན་ཕྱི་རོལ་དོན་གྱིས་
སྟོང་པ་ཆོས་ཀྱི་བདག་མེད་རགས་པ་མ་ཡིན་པའི་ཕྱིར། མ་གྲུབ་ན། འགོག་བདེན་ཆོས་ཅན། ཁྱོད་དང་ཁྱོད་འཛིན་པའི་ཚད་མ་རྫས་གཞན་གྱིས་སྟོང་བ་དང། ཁྱོད་ཕྱི་རོལ་དོན་གྱིས་སྟོང་པ་ཆོས་ཀྱི་བདག་མེད་རགས་པ་མ་ཡིན་པར་ཐལ། ཁྱོད་འདུས་མ་བྱས་ཡིན་པའི་ཕྱིར། ཁ་ཅིག་རང་རྒྱལ་གྱི་མཐོང་
ལམ་བར་ཆད་མེད་ལམ་དང་ཉན་ཐོས་ཀྱི་མཐོང་ལམ་བར་ཆད་མེད་ལམ་གཉིས་ལ་གཞལ་བྱ་རྟོགས་ཚུལ་ལ་ཁྱད་པར་མེད་དོ་ཟེར་ན། དེ་ཡོད་པར་ཐལ། རང་རྒྱལ་གྱི་མཐོང་ལམ་བར་ཆད་མེད་ལམ་དེས་གཟུགས་ཕྱི་རོལ་དོན་གྱིས་སྟོང་པ་མངོན་སུམ་དུ་རྟོགས་པའི་ཕྱིར། དེར་ཐལ། དེས་གཟུགས་
ཕྱི་རོལ་དོན་འཛིན་གྱི་རྟོག་པ་ཀུན་བཏགས་ཀྱི་དངོས་གཉེན་བར་ཆད་མེད་ལམ་ཡིན་པའི་ཕྱིར། དེར་ཐལ། རང་རྒྱལ་མཐོང་ལམ་བར་ཆད་མེད་ལམ་པས་གཟུགས་ཕྱི་རོལ་དོན་འཛིན་གྱི་རྟོག་པ་སྤང་བྱའི་གཙོ་བོར་བྱས་ནས་སྤོང་བའི་ཕྱིར། དེར་ཐལ། གཟུང་དོན་རྟོག་པ་སྤོང་ཕྱིར་དང། ཞེས་གསུངས་པའི་

[036A]༄༅། །ཕྱིར་གཉིས་པ་རང་གི་ལུགས་བཞག་པ་ལ། །མཐོང་ལམ་གསར་དུ་སྐྱེ་བའི་ལུས་རྟེན་གྱི་ཁྱད་པར་ཡོད་དེ། ངན་སོང་གསུམ། བྱང་གི་སྒྲ་མི་སྙན་པ། ཚེ་དེ་ལ་མཚམས་མེད་དང་ཆོས་སྤོང་གི་ལས་སྟོབས་ཆེན་བསགས་ལ་མ་སྦྱངས་པ་དང། ཟ་མ་དང། མ་ནིང་མ་གཏོགས་གླིང་
གསུམ་གྱི་མི་དང། འདོད་ལྷའི་རྟེན་ལ་སྐྱེ་བ་ཡོད། ཁམས་གོང་མའི་རྟེན་ལ་སྐྱེ་བ་མེད། མཐོང་ལམ་གསར་དུ་སྐྱེ་བ་ལ་འཁོར་བ་ལ་སྐྱོ་ཤས་ཆེ་བ་དགོས་པ་གང་ཞིག་ཁམས་གོང་མའི་སོ་སོ་སྐྱེ་བོ་རྣམས་འཁོར་བ་ལ་སྐྱོ་ཤས་ཆུང་བའི་ཕྱིར། ཀུན་ལས་བཏུས་ལས། རེ་ཞིག་སྐྱོ་ཤས་ཆུང་ངུས་
ཀྱང་བདེན་པ་རྣམས་རྣམ་པར་མི་རྟོགས་ན་སྐྱོ་བ་ཤས་ཆུང་ངུ་ཡང་ཐམས་ཅད་ཀྱི་ཐམས་ཅད་དུ་མེད་པ་ལ་ལྟ་ཅི་སྨོས། ཞེས་གསུངས་པའི་ཕྱིར། མཐོང་ལམ་གསར་དུ་སྐྱེ་བའི་སེམས་རྟེན་གྱི་ཁྱད་པར་ཡོད་དེ། རྒྱུན་དུ་ཞུགས་པ་དང་འབྲས་བུ་ཐོད་རྒལ་བའི་ཕྱིར་འོང་ཞུགས་པའི་རྒྱུད་ཀྱི་མཐོང་ལམ་
གཉིས་བསམ་གཏན་དང་པོའི་ཉེར་བསྔོགས་མི་ལྕོགས་མེད་ཀྱི་སེམས་རྟེན་ལ་བརྟེན་ནས་སྐྱེ། འབྲས་བུ་ཐོད་རྒལ་བའི་ཕྱིར་མི་འོང་ཞུགས་པའི་མཐོང་ལམ་བསམ་གཏན་གྱི་དངོས་གཞི་ལ་བརྟེན་ནས་སྐྱེ། རང་རྒྱལ་དང་ཐེག་ཆེན་གྱི་མཐོང་ལམ་གཉིས་རབ་མཐའི་བསམ་གཏན་བཞི་པའི་དངོས་
གཞིའི་སེམས་རྟེན་ལ་བརྟེན་ནས་སྐྱེ་བའི་ཕྱིར། བདེན་པ་མངོན་རྟོགས། མཐོང་ལམ་གྱི་མཚན་ཉིད། དེ་ལ་ཉན་ཐོས་ཀྱི་མཐོང་ལམ། རང་རྒྱལ་གྱི་མཐོང་ལམ། ཐེག་ཆེན་གྱི་མཐོང་ལམ་རྣམས་སུ་ཡོད། ཐེག་ཆེན་གྱི་བདེན་པ་མངོན་རྟོགས། ཐེག་ཆེན་གྱི་མཐོང་ལམ་གྱི་མཚན་ཉིད། ཚེ་འདི་ཕྱིའི་ཕན་ཡོན་
ཆེན་པོ་ཅན་གྱི་ཐེག་ཆེན་གྱི་བདེན་པ་མངོན་རྟོགས། ཕན་ཡོན་ཆེན་པོ་ཅན་གྱི་ཐེག་ཆེན་གྱི་མཐོང་ལམ་གྱི་མཚན་ཉིད། དམིགས་པ་བདེན་བཞི་མི་རྟག་ལ་སོགས་བཅུ་དྲུག་ལ་དམིགས་ནས་རྣམ་པ་བདེན་སྟོང་སྤྲོས་བྲལ་དུ་མངོན་སུམ་དུ་རྟོགས་པའི་ཐེག་ཆེན་གྱི་བདེན་པ་མངོན་རྟོགས། སྐབས་འདིར་
དངོས་སུ་བསྟན་པའི་ཐེག་ཆེན་གྱི་མཐོང་ལམ་གྱི་མཚན་ཉིད། དེ་ལ་དབྱེ་ན། མཐོང་ལམ་ཤེས་བཟོད་སྐད་ཅིག་མ་བཅུ་དྲུག་ཡོད། ཐེག་ཆེན་གྱི་མཐོང་ལམ་ཤེས་བཟོད་པ་བརྒྱད་ངོ་བོ་གཅིག་ལ་ལྡོག་པ་ཐ་དད་ཡིན་ལ། མཚན་གཞི་ནི་ཐེག་ཆེན་གྱི་མཐོང་ལམ་བར་ཆད་མེད་ལམ་ལྟ་བུ། དེ་ལ་ཆོས་

[036B] ཡུལ་བདེན་བཞིའི་ཆོས་ཉིད་མངོན་སུམ་དུ་རྟོགས་པ་ལ་སྐྲག་རིགས་པ་ལ་མི་སྐྲག་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། དེ་ལ་རྗེས་བཟོད་ཅེས་བརྗོད་པའི་རྒྱུ་མཚན་ཡོད་དེ། ཡུལ་ཅན་ཆོས་བཟོད་བཞིའི་ཆོས་ཉིད་མངོན་སུམ་དུ་རྟོགས་པ་ལ་སྐྲག་རིགས་ཀྱང་
མི་སྐྲག་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། ཤེས་པ་བརྒྱད་ངོ་བོ་གཅིག་ལ་ལྡོག་པ་ཐ་དད་ཅིང། མཚན་གཞི་ནི་ཐེག་ཆེན་མཐོང་ལམ་རྣམ་གྲོལ་ལམ་ལྟ་བུ། དེ་ལ་ཆོས་ཤེས་ཞེས་བརྗོད་པའི་རྒྱུ་མཚན་ཡོད་དེ། བདེན་འཛིན་ཀུན་བཏགས་སྤངས་པས་ཁྱད་པར་དུ་བྱས་ནས་བདེན་བཞིའི་ཆོས་ཉིད་
མངོན་སུམ་དུ་རྟོགས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། དེ་ལ་རྗེས་ཤེས་ཞེས་བརྗོད་པའི་རྒྱུ་མཚན་ཡོད་དེ། །བདེན་འཛིན་ཀུན་བཏགས་སྤངས་པས་ཁྱད་པར་དུ་བྱས་ནས་ཆོས་ཤེས་བཞིའི་ཆོས་ཉིད་མངོན་སུམ་དུ་རྟོགས་པའི་རྒྱུ་མཚན་གྱིས་དེ་ལྟར་བཤད་པའི་ཕྱིར། འདའ་བྱ་འདའ་བྱེད་
ཀྱི་མཐོང་ལམ་གཉིས་རིམ་ཅན་དུ་སྐྱེ་བ་ཡིན་ཏེ། དང་པོར་འདའ་བྱེད་ཀྱི་ཐེག་ཆེན་གྱི་མཐོང་ལམ་སྐྱེ། དེ་རྗེས་འདའ་བྱའི་ཐེག་ཆེན་གྱི་མཐོང་ལམ་སྐྱེ་བའི་ཕྱིར། དེ་ལྟར་ཡིན་ཀྱང་ཐུག་མེད་དུ་ཐལ་བའི་སྐྱོན་མེད་དེ། ཐེག་ཆེན་གྱི་མཐོང་ལམ་རྣམ་གྲོལ་ལམ་ལས་ལངས་རྗེས་སུ་བདེན་འཛིན་སྤོང་བའི་ཕྱིར་
དུ་སྟོང་ཉིད་ལ་རྩེ་གཅིག་ཏུ་མཉམ་པར་མི་འཇོག་ཚུན་ཆད་མཐོང་ལམ་དང། དེ་ལ་མཉམ་པ་གཞག་པ་ནས་སྒོམ་ལམ་དུ་འཕོས་པར་འཇོག་པའི་ཕྱིར། དེ་གཉིས་ཀྱི་མཚན་གཞི་ནི། བདེན་བཞི་མི་རྟག་ལ་སོགས་བཅུ་དྲུག་བདེན་མེད་དུ་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་
དང་པོ་དང། མི་རྟག་ལ་སོགས་བཅུ་དྲུག་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་གཉིས་པ་ཡིན་པའི་ཕྱིར། སྐད་ཅིག་མ་གཅིག་དང། སྐད་ཅིག་མ་བཅུ་དྲུག་ཏུ་གསུངས་པའི་དོན་ཡང། སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་མཐོང་ལམ་བྱ་རྫོགས་ཀྱི་མཉམ་གཞག་ཐུན་གཅིག་
ཡིན་པའི་དོན་དང། བཅུ་དྲུག་ཏུ་གསུངས་པ་ནི་རྗེས་ཀྱི་གནས་སྐབས་སུ་ཆོས་ཅན་མི་རྟག་སོགས་བཅུ་དྲུག་ལ་ངེས་ཤེས་མི་འདྲ་བ་བཅུ་དྲུག་རིམ་ཅན་དུ་འདྲེན་པའི་དོན་ནོ། །གསུམ་པ་རྩོད་པ་སྤོང་བ་ལ། ཁ་ཅིག་ཁམས་གོང་གི་རྟེན་ལ་ཐེག་ཆེན་གྱི་མཐོང་ལམ་གསར་དུ་སྐྱེ་བ་ཡོད་པར་ཐལ། དེའི་རྟེན་

[037A]༄༅། །ལ་ལམ་ཤེས་གསར་དུ་སྐྱེ་བ་ཡོད་པའི་ཕྱིར་ཏེ། དེའི་སོ་སོ་སྐྱེ་བོ་རྣམས་ལམ་ཤེས་སྐྱེ་རུང་དུ་བྱེད་པའི་ཕྱིར་དུ་དེ་བཞིན་གཤེགས་པའི་རང་བཞིན་གྱི་འོད་ཟེར་གྱིས་དེ་དག་གི་རྣམ་པར་སྨིན་པ་ལས་བྱུང་བའི་འོད་མོག་མོག་པོར་མཛད་པའི་ཕྱིར་ན་མ་ཁྱབ། མ་གྲུབ་ན་དེར་ཐལ་
མདོ་ལས། དེ་བཞིན་གཤེགས་པའི་རང་བཞིན་གྱི་འོད་ཀྱི་དྲུང་ན་ལྷ་རྣམས་ཀྱི་ལས་ཀྱི་རྣམ་པར་སྨིན་པ་ལས་བྱུང་བའི་འོད་ནི་ལྷན་ནི་མ་ཡིན། ལྷང་ངེ་མ་ཡིན། ཞེས་གསུངས་པའི་ཕྱིར། ཁ་ཅིག་ལམ་ཤེས་དངོས་སུ་སྐྱེ་རུང་མ་ཡིན་པར་སྐྱེ་རུང་དུ་སྒྲུབ་པའི་ཕྱིར་དུ་དེ་ལྟར་མཛད་པ་ལ་དགོས་པ་མེད་
པར་ཐལ། དེ་ལྟར་མ་མཛད་ཀྱང་དེ་དག་གི་རྒྱུད་ལ་ལམ་ཤེས་སྐྱེ་རུང་བའི་ཕྱིར་ན་མ་ཁྱབ། འདོད་མི་ནུས་སོ། །ཟེར་ན། ཁམས་གོང་གི་རྟེན་ལ་ཐེག་ཆེན་གྱི་མཐོང་ལམ་གསར་དུ་སྐྱེ་བ་མེད་པར་ཐལ། ཐེག་དམན་གྱི་མཐོང་ལམ་གསར་དུ་སྐྱེ་བ་མེད་པ་གང་ཞིག་ཐེག་དམན་གྱི་མཐོང་ལམ་
གསར་དུ་སྐྱེ་བའི་རྐྱེན་ལས། ཐེག་ཆེན་གྱི་མཐོང་ལམ་གསར་དུ་སྐྱེ་བའི་རྐྱེན་དུ་འཁོར་བ་ལ་སྐྱོ་བ་ཤས་ཆེ་དགོས་ཤིང། དེའི་སྐྱེ་བོ་རྣམས་འཁོར་བ་ལ་སྐྱོ་བ་ཤུགས་དྲག་མེད་པའི་ཕྱིར། དང་པོ་ཁས། གཉིས་པ་དེར་ཐལ། དེ་གཉིས་ཀྱི་ནང་ནས་ཐེག་ཆེན་གྱི་མཐོང་ལམ་རྒྱུད་ལ་སྐྱེ་དགའ་བའི་
ཕྱིར་ཏེ། དེ་གཉིས་ཀྱི་ནང་ནས་ཕྱི་མ་ཁྱད་པར་དུ་འཕགས་པའི་ཕྱིར། ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་དེ་སེམས་རྟེན་བསམ་གཏན་གྱི་དངོས་གཞི་ལས་སྐྱེས་པར་ཐལ། དེ་ལ་བརྟེན་ནས་སྐྱེས་པའི་ཕྱིར་ན་མ་ཁྱབ། འོ་ན། བུམ་པ་ཆོས་ཅན། བདེན་སྟོང་ལས་སྐྱེས་
པར་ཐལ། དེ་ལ་བརྟེན་ནས་སྐྱེས་པའི་ཕྱིར། དེར་ཐལ། དེ་བདེན་པས་སྟོང་བཞིན་དུ་སྐྱེས་པའི་ཕྱིར་ཏེ། དེ་སྐྱེས་པའི་ཕྱིར། ཁ་ཅིག་ཐེག་ཆེན་གྱི་མཐོང་ལམ་དེ་སེམས་རྟེན་བསམ་གཏན་གྱི་དངོས་གཞི་ལ་བརྟེན་ནས་སྐྱེ་བའི་ལམ་ཡིན་པར་ཐལ། དེ་ལ་བརྟེན་ནས་སྐྱེས་པའི་ལམ་ཡིན་
པའི་ཕྱིར། དེར་ཐལ། དེ་དང་པོར་བསམ་གཏན་གྱི་དངོས་གཞི་ལ་བརྟེན་ནས་སྐྱེས་པའི་ལམ་ཡིན་པའི་ཕྱིར་ན་མ་ཁྱབ། མ་གྲུབ་ན་དེར་ཐལ། ཐེག་ཆེན་གྱི་མཐོང་ལམ་བར་ཆད་མེད་ལམ་དེ་སེམས་རྟེན་བསམ་གཏན་གྱི་དངོས་གཞི་ལ་བརྟེན་ནས་སྐྱེས་པའི་ཕྱིར། ཁ་ཅིག་མཐོང་ལམ་

[037B] ཐེག་ཆེན་གྱི་སྒོམ་ལམ་ལ་དེའི་ཕྱིར་ན་མ་ཁྱབ། མ་གྲུབ་ན་དེར་ཐལ། དེ་ཁམས་གསུམ་ས་དགུའི་རྟེན་ལས་སྐྱེ་བ་ཡོད་པའི་ཕྱིར་ཏེ། ས་དགུ་ལ་ནི་ཆེན་པོ་ཡི། །ཞེས་གསུངས་པའི་ཕྱིར་ཟེར་ན། ཐེག་ཆེན་གྱི་མཐོང་ལམ་བར་ཆད་མེད་
ལམ་དང། སྒོམ་ལམ་བར་ཆད་མེད་ལམ་གཉིས་ལ་གཉེན་པོ་སྒོམ་པ་ལ་ཤུགས་དྲག་མི་དྲག་གི་ཁྱད་པར་དང། ཡུན་རིང་ཐུང་སོགས་ཀྱི་ཁྱད་པར་མེད་པར་ཐལ། ཐེག་ཆེན་སྒོམ་ལམ་བར་ཆད་མེད་ལམ་འདོད་སེམས་ཀྱི་སེམས་རྟེན་ལ་བརྟེན་ནས་སྐྱེ་བ་ཡོད་ན། ཐེག་ཆེན་གྱི་མཐོང་ལམ་བར་ཆད་
མེད་ལམ་ལ་དེ་ལྟར་ཡོད་དགོས་པའི་ཕྱིར། འདོད་ན། དེ་གཉིས་སྤང་བྱ་སྤོང་བ་ལ་ནུས་པ་ཆེ་ཆུང་གི་ཁྱད་པར་མེད་པར་ཐལ་ལོ། །ཁ་ཅིག་ཐེག་ཆེན་གྱི་མཐོང་ལམ་ཆོས་ཅན། དམིགས་པ་བདེན་བཞི་མི་རྟག་སོགས་བཅུ་དྲུག་ལ་དམིགས་ནས་རྣམ་པར་བདེན་སྟོང་སྤྲོས་བྲལ་དུ་མངོན་སུམ་དུ་རྟོགས་པའི་
ཐེག་ཆེན་གྱི་བདེན་པ་མངོན་རྟོགས་ཡིན་པར་ཐལ། སྐབས་འདིར་མངོན་སུ་བསྟན་པའི་ཐེག་ཆེན་གྱི་མཐོང་ལམ་ཡིན་པའི་ཕྱིར། དེར་ཐལ། བདེན་དང་བདེན་ལ་བཟོད་པ་དང། ཞེས་པས་ཐེག་ཆེན་གྱི་མཐོང་ལམ་དངོས་སུ་བསྟན་པའི་ཕྱིར་ན་མ་ཁྱབ། ཁ་ཅིག་ཐེག་ཆེན་གྱི་མཐོང་ལམ་བར་ཆད་མེད་ལམ་དེས་
ཆོས་བཟོད་རྟོགས་པའི་ཆ་ནས་རྗེས་བཟོད་བཞག་པར་ཐལ། རྣམ་བཤད་ལས། ཆོས་བཟོད་རྟོགས་པའི་ཆ་ནས་རྗེས་བཟོད་འཇོག་ལ། ཞེས་དང། འགྲེལ་ཆེན་ལས། ཆོས་ཤེས་པས་ནི་བཟོད་པ་དང་ཆོས་ཤེས་པས་གཟུང་བ་རྟོགས་སོ། །རྗེས་སུ་ཤེས་པས་ནི་བཟོད་པ་དང་རྗེས་སུ་ཤེས་པས་འཛིན་པ་
རྟོགས་སོ། །ཞེས་གསུངས་པའི་ཕྱིར་ན་མ་ཁྱབ་སྟེ། དེ་ཆོས་བཟོད་བཞིའི་ཆོས་ཉིད་རྟོགས་པའི་ཆ་ནས་རྗེས་བཟོད་བཞག་ཅེས་པའི་དོན་ནོ། །དེ་ལྟ་མ་ཡིན་ན་ཐེག་ཆེན་གྱི་མཐོང་ལམ་ཆོས་བཟོད་དང་རྗེས་བཟོད་གཉིས་ཀྱིས་གཟུང་བ་རྟོགས། ཆོས་ཤེས་དང་རྗེས་ཤེས་གཉིས་ཀྱིས་འཛིན་པ་རྟོགས་པར་ཐལ་
ལུང་དེས་དེ་ལྟར་གསུངས་པ་གང་ཞིག་དེ་ལྟར་གསུངས་ན་ཐེག་ཆེན་མཐོང་ལམ་བར་ཆད་མེད་ལམ་དེས་ཆོས་བཟོད་རྟོགས་དགོས་པའི་ཕྱིར། འདོད་ན། བཟོད་པ་བརྒྱད་པོ་དེས་གཟུང་བ་མངོན་སུམ་དུ་རྟོགས་པར་ཐལ་ལོ། །དེས་གཟུང་བ་རྟོགས་པའི་ཕྱིར། འདོད་ན། དེས་ཤེས་བྱ་ཐམས་ཅད་མངོན་སུམ་དུ་རྟོགས་པར་

[038A]༄༅། །ཐལ་ལོ། །ཁ་ཅིག་ཐེག་ཆེན་མཐོང་ལམ་བར་ཆད་མེད་ལམ་དེས་ཐེག་ཆེན་མཐོང་ལམ་བར་ཆད་མེད་ལམ་རྟོགས་པར་ཐལ། དེ་ལ་དེ་རྟོགས་པའི་ཆ་གཅིག་ཡོད་པའི་ཕྱིར་ཟེར་ན་མ་ཁྱབ། མ་གྲུབ་ན་དེར་ཐལ། དེ་ཉམས་མྱོང་གི་རང་རིག་གིས་དེ་རྟོགས་པ་གང་ཞིག་དེ་ཉམས་མྱོང་གི་རང་རིག་
དེའི་ཆ་ཤས་ཡིན་པའི་ཕྱིར། ཁོ་ན་རེ། ཐལ་འགྱུར་དང་པོ་ལ་ཁྱབ་སྟེ། སྐྱེས་བུ་ལྷས་སྦྱིན་ལ་གཟུགས་རྟོགས་པའི་ཆ་གཅིག་ཡོད་ན་དེས་གཟུགས་རྟོགས་དགོས་པའི་ཕྱིར་ཟེར་ན་མ་ཁྱབ། སྐྱེ་ན་ཅིག་ཅར་དང་རིམ་ཅན་གང་དུ་སྐྱེ་དགོས་པར་ཐལ། འདའ་བྱ་འདའ་བྱེད་ཀྱི་མཐོང་ལམ་གཉིས་རིམ་ཅན་དུ་སྐྱེ་བའི་
ཕྱིར༑ འདོད་ན། འདུས་བྱས་ཐམས་ཅད་ཆོས་ཅན། དེར་ཐལ། དེའི་ཕྱིར། འདོད་ན། རིམ་ཅན་དུ་སྐྱེ་བར་ཐལ། དེ་གང་རུང་དུ་སྐྱེ་ཅིག་ཅར་དུ་མི་སྐྱེ་བའི་ཕྱིར། འདོད་ན། བྱས་མི་རྟག་གཉིས་ཀྱང་རིམ་ཅན་དུ་སྐྱེ་བར་ཐལ་ལོ། །ཟེར་ན། འདུས་བྱས་ཐམས་ཅད་ཆོས་ཅན། ཅིག་ཅར་རིམ་ཅན་གང་རུང་དུ་སྐྱེ་བར་ཐལ་
དེ་གང་རུང་གི་དོན་བྱེད་ནུས་པ་ཡིན་པའི་ཕྱིར། དེར་ཐལ། དོན་བྱེད་ནུས་པ་ཡིན་པའི་ཕྱིར། ཁ་ཅིག་ཐེག་ཆེན་གྱི་མཐོང་ལམ་བར་ཆད་མེད་ལམ་དེས་ཡུལ་བདེན་བཞིའི་ཆོས་ཉིད་མངོན་སུམ་དུ་རྟོགས་པའི་ཆ་ནས་ཐེག་ཆེན་མཐོང་ལམ་བར་ཆད་མེད་ལམ་གྲུབ་པར་ཐལ། ཐེག་ཆེན་མཐོང་ལམ་བར་ཆད་མེད་
ལམ་དེས་ཐེག་ཆེན་མཐོང་ལམ་བར་ཆད་མེད་ལམ་འགྲུབ་པའི་ཕྱིར། འདོད་ན། ཐེག་ཆེན་མཐོང་ལམ་བར་ཆད་མེད་ལམ་དེས་ཡུལ་བདེན་བཞིའི་ཆོས་ཉིད་རྟོགས་པའི་ཆ་ནས་དེས་དེ་གྲུབ་པར་ཐལ། འདོད་པའི་ཕྱིར་ན་མ་ཁྱབ། འདོད་མི་ནུས་སོ། །ཟེར་ན། དེས་ཡུལ་བདེན་བཞིའི་ཆོས་ཉིད་རྟོགས་པའི་ཆ་ནས་
དེ་གྲུབ་པར་ཐལ། དེས་ཡུལ་བདེན་བཞིའི་ཆོས་ཉིད་རྟོགས་པའི་ཆ་ནས་ཐེག་ཆེན་མཐོང་ལམ་བར་ཆད་མེད་ལམ་ཉམས་སུ་མྱོང་བའི་རང་རིག་གིས་དེ་གྲུབ་པའི་ཕྱིར་ཏེ། དེ་ཉམས་མྱོང་གི་རང་རིག་གིས་དེ་གྲུབ་པའི་ཕྱིར། མ་གྲུབ་ན། དེ་ཆོས་ཅན། ཁྱོད་ཉམས་མྱོང་གི་རང་རིག་གིས་ཁྱོད་གྲུབ་པར་ཐལ། ཁྱོད་
འཕགས་པའི་རྒྱུད་ཀྱི་ཤེས་པ་ཡིན་པའི་ཕྱིར། ཁ་ཅིག་ཁྱོད་ཤེས་པ་ཡིན་ན། ཁྱོད་ཉམས་མྱོང་གི་རང་རིག་གིས་ཁྱོད་གྲུབ་པས་ཁྱབ་ཟེར་ན། སོ་སྐྱེའི་རྒྱུད་ཀྱི་དུས་ཀྱི་ཐུང་མཐའི་ཤེས་པ་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། སོ་སྐྱེ་ལ་ལྐོག་གྱུར་ཡིན་པའི་ཕྱིར་ཏེ། སོ་སྐྱེ་ལ་ལྐོག་གྱུར་ཅིག་ཡོད་

[038B] སོ་ཐར་གྱི་སྡོམ་པ་རྒྱུད་ལྡན་གྱི་གང་ཟག་ཡིན་ན། སྤོང་སེམས་མངོན་གྱུར་དུ་རྒྱུད་ལ་ལྡན་པས་ཁྱབ་པར་ཐལ། ཐེག་ཆེན་སེམས་བསྐྱེད་ལ་དེའི་ཕྱིར་ན། མ་ཁྱབ་བོ། །འདོད་ན། སྟོང་ཉིད་མངོན་སུམ་དུ་རྟོགས་པའི་སློབ་པའི་དགེ་སློང་རྣམ་དག་ཆོས་ཅན། དེར་ཐལ། དེའི་ཕྱིར། འདོད་མི་ནུས་ཏེ། ཆོས་ཅན་
དེ་ཡིན་པའི་ཕྱིར། གཞན་ཡང། སོ་ཐར་གྱི་སྡོམ་པ་ཡིན་ན། སྤོང་སེམས་མངོན་གྱུར་པ་ཡིན་དགོས་པར་ཐལ། ཁྱོད་ཀྱི་ཐལ་འགྱུར་ལ་ཁྱབ་འབྲེལ་ཡོད་པའི་ཕྱིར། འདོད་ན། བཅས་ལྡན་དགེ་སློང་གི་རྒྱུད་ཀྱི་སོ་ཐར་གྱི་སྡོམ་པའི་ས་བོན་ཆོས་ཅན། དེར་ཐལ། དེའི་ཕྱིར། རྣལ་འབྱོར་སྤྱོད་པ་དང། རྣལ་
འབྱོར་སྤྱོད་པའི་དབུ་མ་པ་རྣམས་སོ་ཐར་སྡོམ་པའི་ངོ་བོ་སྤོང་སེམས་ས་བོན་དང་བཅས་པ་ལ་འདོད་པ་འདུལ་བ་རྒྱ་མཚོའི་སྙིང་པོ་དང། ཆོས་མངོན་རྒྱ་མཚོའི་སྙིང་པོ་གཉིས་ལས་གསུངས་པའི་ཕྱིར། ཁ་ཅིག་སོ་ཐར་གྱི་སྡོམ་པའི་ས་བོན་ཡིན་ན་སོ་ཐར་གྱི་སྡོམ་པ་ཡིན་པས་ཁྱབ་ཟེར་ན། སོ་
ཐར་གྱི་སྡོམ་པ་རྒྱུད་ལ་སྐྱེ་མ་ཁའི་གང་ཟག་གི་རྒྱུད་ཀྱི་སོ་ཐར་གྱི་སྡོམ་པའི་ས་བོན་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེའི་རྒྱུད་ལ་སོ་མཐར་གྱི་སྡོམ་པ་སྐྱེ་བ་གང་ཞིག་དེ་རྒྱུ་མེད་ལས་མི་སྐྱེ་བའི་ཕྱིར། ཁ་ཅིག་ཐེག་ཆེན་རིགས་ངེས་ཀྱི་བྱང་སེམས་ཚོགས་ལམ་
པའི་རྒྱུད་ལ། དང་པོར་སྟོང་ཉིད་རྟོགས་པའི་ལྷག་མཐོང་སྐྱེ། དེ་རྗེས་གང་ཟག་གི་བདག་མེད་རྟོགས་པའི་ལྷག་མཐོང་སྐྱེ་བར་ཐལ། དམན་ལམ་སྔོན་དུ་མ་སོང་གི་བྱང་སེམས་སྦྱོར་ལམ་པའི་རྒྱུད་ལ། དང་པོར་སྟོང་ཉིད་མངོན་སུམ་དུ་རྟོགས་པའི་འདའ་བྱེད་ཀྱི་མཐོང་ལམ་སྐྱེ། དེ་རྗེས་གང་ཟག་གི་བདག་མེད་མངོན་
སུམ་དུ་རྟོགས་པའི་འདའ་བྱའི་མཐོང་ལམ་སྐྱེ་བའི་ཕྱིར་ཟེར་ན་མ་ཁྱབ། ཁོ་ན་རེ། འདའ་བྱ་འདའ་བྱེད་ཀྱི་ཐེག་ཆེན་གྱི་མཐོང་ལམ་འཇོག་བྱེད་མེད་པར་ཐལ། ཐེག་ཆེན་གྱི་རྟོགས་རིགས་སུ་གནས་པའི་ཐེག་ཆེན་གྱི་བདེན་པ་མངོན་རྟོགས། འདའ་བྱེད་ཀྱི་ཐེག་ཆེན་གྱི་མཐོང་ལམ་གྱི་མཚན་ཉིད་དང། ཐེག་
དམན་གྱི་རྟོགས་རིགས་སུ་གནས་པའི་ཐེག་ཆེན་གྱི་བདེན་པ་མངོན་རྟོགས། འདའ་བྱའི་ཐེག་ཆེན་གྱི་མཐོང་ལམ་གྱི་མཚན་ཉིད་མ་ཡིན་པའི་ཕྱིར་ཟེར་ན་མ་ཁྱབ། ཁ་ཅིག་ཉན་ཐོས་ཀྱི་མཐོང་ལམ་ཤེས་བཟོད་སྐད་ཅིག་མ་བཅུ་དྲུག་རིམ་ཅན་དུ་སྐྱེ་བར་ཐལ། ཀུན་བཏུས་ལས། རྒྱུན་ཏུ་ཞུགས་པའི་འབྲས་བུ་

[039A]༄༅། །ལ་ཞུགས་པ་གང་ཞེ་ན། ཞེས་སོགས་གསུངས་པའི་ཕྱིར་ཟེར་ན། སྐྱོན་མེད་དེ། ཉན་ཐོས་ཀྱི་མཐོང་ལམ་ཤེས་བཟོད་བཅོ་ལྔར་བཤད་པ་ནི་ཆོས་བཟོད་ནས་རིམ་གྱིས་དྲངས་པའི་དབང་དུ་བྱས་པ་ཡིན་གྱི། རིམ་གྱིས་སྐྱེ་བའི་དབང་དུ་བྱས་པ་མ་ཡིན་པའི་ཕྱིར་རོ།།    ༈   
ལ༑ ༑ཞེས་སོགས་ལ། ཐེག་ཆེན་གྱི་སྒོམ་ལམ་གྱི་བྱེད་པ་ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། དེར་གྱུར་པའི་རྣམ་པ་དྲུག་ཡོད་པའི་ཕྱིར། ཁ་ཅིག་ཐེག་ཆེན་གྱི་སྒོམ་ལམ་གྱི་བྱེད་པ་ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། ཁྱོད་ལ་སྐྱེས་བུ་བྱེད་པའི་འབྲས་བུ་བཞི། བདག་པོའི་འབྲས་བུ་དང། རྒྱུ་མཐུན་གྱི་འབྲས་
བུ་དང་དྲུག་ཡོད་པའི་ཕྱིར་ཟེར་ན། བདག་འབྲས་དེ་ཐེག་ཆེན་སྒོམ་ལམ་གྱི་བྱེད་པའི་དབྱེ་བའི་ཡ་གྱལ་ཡིན་པར་ཐལ། ཁྱོད་ཀྱི་སྦྱོར་བ་དེ་འཐད་པའི་ཕྱིར། འདོད་ན། བདག་འབྲས་ཡིན་ན། ཐེག་ཆེན་སྒོམ་ལམ་གྱི་བྱེད་པ་ཡིན་དགོས་པར་ཐལ། དེ་དེའི་དབྱེ་བའི་ཡ་གྱལ་ཡིན་པའི་ཕྱིར། འདོད་ན། དམྱལ་བ་པའི་
ལྕགས་བསྲེགས་ཀྱིས་གཞི་ཆོས་ཅན། དེར་ཐལ། དེའི་ཕྱིར། དེ་དམྱལ་བའི་སེམས་ཅན་གྱི་མི་དགེ་བའི་བདག་པོའི་འབྲས་བུ་ཡིན་པའི་ཕྱིར། དེར་ཐལ། བདག་འབྲས་ཡུལ་ལ་སྨིན་པ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག་ཐེག་ཆེན་སྒོམ་ལམ་གྱི་བྱེད་པ་ཡིན་ན། དེའི་འབྲས་བུ་
ཡིན་པས་ཁྱབ་ཟེར་ན། ཐེག་ཆེན་སྒོམ་ལམ་བསྒོམས་སྟོབས་ཀྱིས་ཐོབ་པའི་ཉོན་མོངས་ཅི་རིགས་སྤངས་པའི་ཕན་ཡོན་ཆོས་ཅན། དེར་ཐལ། དེའི་ཕྱིར། དེར་ཐལ། དེ་ཡོད་པའི་ཕྱིར་ཏེ། ཀུན་ནས་ཞི་དང། ཞེས་གསུངས་པའི་ཕྱིར། འདོད་མི་ནུས་ཏེ། ཐེག་ཆེན་སྒོམ་ལམ་བསྒོམས་སྟོབས་ཀྱིས་ཐོབ་པའི་
ཉོན་མོངས་ཅི་རིགས་སྤངས་པའི་སྤངས་པ་དེ་དེའི་འབྲས་བུ་མ་ཡིན་པའི་ཕྱིར། དེར་ཐལ། འདུས་མ་བྱས་ཡིན་པའི་ཕྱིར། ཁ་ཅིག་ཐེག་ཆེན་གྱི་སྒོམ་ལམ་གྱི་བྱེད་པ་ཡིན་ན། སྐྱེས་བུའི་ཤེས་རྒྱུད་ཀྱིས་བསྡུས་པས་ཁྱབ་ཟེར་ན། བྱང་སེམས་སྒོམ་ལམ་པ་གང་དུ་བཞུགས་པའི་གནས་མཆོད་རྟེན་
ཡིན་པ་ཆོས་ཅན། དེར་ཐལ། དེའི་ཕྱིར། རྟེན་མཆོད་ཉིད། ཅེས་གསུངས་པའི་ཕྱིར། འདོད་མི་ནུས་ཏེ། བྱང་སེམས་སྒོམ་ལམ་པ་བཞུགས་པའི་གནས་སྐྱེས་བུའི་ཤེས་རྒྱུད་ཀྱིས་མ་བསྡུས་པའི་ཕྱིར། ཁ་ཅིག་སྐྱེས་བུའི་ཤེས་རྒྱུད་ཀྱིས་བསྡུས་པའི་ཐེག་ཆེན་གྱི་སྒོམ་ལམ་གྱི་བྱེད་པ་ཡིན་ན། བྱང་སེམས་

[039B] ཐེག་ཆེན་སྒོམ་ལམ་བསྒོམས་སྟོབས་ཀྱིས་ཐོབ་པའི་བླ་མེད་རྫོགས་པའི་བྱང་ཆུབ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། བྱང་ཆུབ་དང་ནི། ཞེས་གསུངས་པའི་ཕྱིར། འདོད་མི་ནུས་ཏེ། ཆོས་ཅན་
དེ་ཡིན་པའི་ཕྱིར། ཁ་ཅིག་ཐེག་ཆེན་སྒོམ་ལམ་བསྒོམས་སྟོབས་ཀྱིས་ཐོབ་པའི་ཕན་ཡོན། སྒོམ་ལམ་གྱི་བྱེད་པའི་མཚན་ཉིད་ཟེར་ན། ཉན་ཐོས་སྒོམ་ལམ་པའི་རྒྱུད་ཀྱི་སྒོམ་ལམ་གྱི་བྱེད་པ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་
ཕྱིར། དེར་ཐལ། ཉན་ཐོས་སྒོམ་ལམ་གྱིས་ཉོན་སྒྲིབ་སྤོང་བའི་བྱ་བ་ཡང་བྱེད། ཉོན་སྒྲིབ་སྤངས་པའི་སྤངས་པ་ཐོབ་པའི་བྱ་བ་ཡང་བྱེད་པའི་ཕྱིར། དེར་ཐལ། ཉན་ཐོས་དགྲ་བཅོམ་པས་ཉོན་སྒྲིབ་སྤངས་པའི་ཕྱིར། རྩ་བར་འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། རང་ལུགས་ལ། ཐེག་ཆེན་སྒོམ་ལམ་
བསྒོམས་སྟོབས་ཀྱིས་ཐོབ་པའི་ཕན་ཡོན་ཐེག་ཆེན་སྒོམ་ལམ་གྱི་བྱེད་པའི་མཚན་ཉིད། དེ་ལ་དབྱེ་ན། དེར་གྱུར་པའི་སྐྱེས་བུ་བྱེད་པའི་འབྲས་བུ་བཞི། དེར་གྱུར་པའི་རྒྱུ་མཐུན་གྱི་འབྲས་བུ་གཅིག་དེར་གྱུར་པའི་བདག་འབྲས་གཅིག་རྣམས་སུ་ཡོད་པའི་ཕྱིར། དེ་ལ་ཁ་ཅིག་ཐེག་ཆེན་སྒོམ་ལམ་བསྒོམས་
སྟོབས་ཀྱིས་ཐོབ་པའི་བླ་མེད་རྫོགས་པའི་བྱང་ཆུབ་ཆོས་ཅན། གནས་སྐབས་ཀྱི་ཡོན་ཏན་ཡིན་པར་ཐལ། བྱང་སེམས་སྒོམ་ལམ་པའི་ཡོན་ཏན་ཡིན་པའི་ཕྱིར། ཟེར་ན་མ་ཁྱབ་བྱས་པ་ལ་ཁྱབ་སྟེ། བྱང་སེམས་ཀྱི་སྒོམ་ལམ་གནས་སྐབས་ཀྱི་ཡོན་ཏན་ཡིན་པའི་ཕྱིར་ན་ཡང་མ་ཁྱབ། འདོད་མི་ནུས་ཏེ། མཐར་
ཐུག་གི་ཡོན་ཏན་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁ་ཅིག་གནས་ཡིན་ན་མཆོད་རྟེན་ཡིན་དགོས་པར་ཐལ། དེ་ཡིན་ན་བྱང་སེམས་སྒོམ་ལམ་པ་བཞུགས་པའི་གནས་ཡིན་དགོས་པའི་ཕྱིར་དང། བྱང་སེམས་སྒོམ་ལམ་པ་བཞུགས་པའི་གནས་མཆོད་རྟེན་ཡིན་པའི་ཕྱིར། དང་པོ་དེར་ཐལ་
བྱང་སེམས་སྒོམ་ལམ་པ་ཚད་མས་མ་དམིགས་པའི་ས་ཕྱོགས་མེད་པའི་ཕྱིར་ཟེར་ན་མ་ཁྱབ།    ༈    ཞེས་སོགས་ལ། མཐའ་དཔྱད་པ་ལ་གསུམ་ལས། སྐབས་འདིར་བསྟན་གྱི་ཟག་བཅས་ཡིན་ན། ཟག་བཅས་ཡིན་པས་ཁྱབ་ཟེར་ན། བྱང་སེམས་སྒོམ་ལམ་པའི་རྒྱུད་ཀྱི་ཐེག་ཆེན་

[040A]༄༅། །སེམས་བསྐྱེད་ཆོས་ཅན། དེར་ཐལ། དེའི་ཕྱིར། དེར་ཐལ། སྒྲ་དོན་འདྲེས་རུང་དུ་འཛིན་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཟག་མེད་ཡིན་པའི་ཕྱིར། དེར་ཐལ། ལམ་བདེན་ཡིན་པའི་ཕྱིར་ཏེ། མཛོད་ལས། ཟག་མེད་
ལམ་གྱིས་བདེན་པ་དང། ཞེས་གསུངས་པའི་ཕྱིར། ཁ་ཅིག་ཟག་བཅས་ཀྱི་དངོས་པོ་ཡིན་ན། སྤང་བྱ་ཡིན་པས་ཁྱབ་ཟེར་ན། ཕྱི་རོལ་པའི་རྒྱུད་ཀྱི་བསམ་གཏན་དང་པོའི་ཉེར་བསྔོགས་སུ་གྱུར་པའི་སེམས་བྱུང་སེམས་པ་ཆོས་ཅན། དེར་ཐལ། དེའི་ཕྱིར། དེ་ཟག་བཅས་ཀྱི་ལས་ཡིན་པའི་ཕྱིར། མ་གྲུབ་
ན༑ དེ་ཆོས་ཅན། ཟག་བཅས་ཀྱི་ལས་ཡིན་པར་ཐལ། སོ་སོ་སྐྱེ་བོའི་རྒྱུད་ཀྱི་མི་གཡོ་བའི་ལས་ཡིན་པའི་ཕྱིར། རྩ་བར་འདོད་མི་ནུས་ཏེ། དགེ་བ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། ཁ་ཅིག་ཟག་པ་དང་བཅས་པའི་གང་ཟག་ཡིན་ན། ཟག་པ་རྒྱུད་ལྡན་གྱི་གང་ཟག་ཡིན་པས་ཁྱབ་
ཟེར་ན། ལྷག་བཅས་མྱང་འདས་ལ་གནས་པའི་ཉན་ཐོས་དགྲ་བཅོམ་པ་ཆོས་ཅན། དེར་ཐལ། དེའི་ཕྱིར། དེར་ཐལ། དེའི་ཉེར་ལེན་གྱི་ཕུང་པོ་དེ་ཟག་བཅས་ཉེར་ལེན་གྱི་ཕུང་པོ་ཡིན་པའི་ཕྱིར། དེར་ཐལ། དེ་ཉེར་ལེན་གྱི་ཕུང་པོ་དང་བཅས་པའི་གང་ཟག་ཡིན་པའི་ཕྱིར། མ་གྲུབ་ན། དེར་ཐལ། དེ་
ལྷག་བཅས་མྱང་འདས་ལ་གནས་པའི་ཉན་ཐོས་དགྲ་བཅོམ་པ་ཡིན་པའི་ཕྱིར། རྩ་བར་འདོད་མི་ནུས་ཏེ། ཟག་པ་སྤངས་པའི་གང་ཟག་ཡིན་པའི་ཕྱིར། དེར་ཐལ། དགྲ་བཅོམ་པ་ཡིན་པའི་ཕྱིར། ཁ་ཅིག་ཟག་བཅས་སྒོམ་ལམ་ཡིན་ན། ཐེག་ཆེན་གྱི་ཟག་བཅས་སྒོམ་ལམ་ཡིན་པས་ཁྱབ་ཟེར་ན་
ཉན་ཐོས་སྒོམ་ལམ་པའི་རྒྱུད་ཀྱི་ཉན་ཐོས་ཀྱི་བྱང་ཆུབ་དོན་གཉེར་གྱི་འདུན་པ་ཆོས་ཅན། དེར་ཐལ། དེའི་ཕྱིར། དེར་ཐལ། སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་པའི་རྗེས་ལ་མངོན་རྟོགས་ཡིན་པའི་ཕྱིར། དེར་ཐལ། དེ་འདྲ་བའི་ཉན་ཐོས་ཀྱི་རྗེས་ལ་མངོན་རྟོགས་ཡིན་པའི་ཕྱིར་
དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན་སླའོ། ཁ་ཅིག་རྣམ་གྲངས་པའི་ཟག་བཅས་ལ་ཟག་བཅས་ཀྱིས་ཁྱབ་ཟེར་ན། རྒྱུ་ལམ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཉོན་མོངས་སྤང་བྱའི་གཙོ་བོར་བྱས་ནས་མི་སྤོང་བའི་བྱང་སེམས་འཕགས་པའི་ལམ་ཡིན་པའི་ཕྱིར་ཏེ། ཆོས་ཅན་

[040B] འདོད་མི་ནུས་ཏེ། ཟག་མེད་ཡིན་པའི་ཕྱིར། དེར་ཐལ། ལམ་བདེན་ཡིན་པའི་ཕྱིར། ཁ་ཅིག་ཟག་པ་དང་འབྲེལ་བའི་ཆོས་ཡིན་ན། ཟག་བཅས་ཡིན་པས་ཁྱབ་ཟེར་ན། ཟག་པའི་གནས་ལུགས་ཆོས་ཅན། དེར་ཐལ། དེའི་ཕྱིར། མ་གྲུབ་ན། ཟག་པ་ཆོས་ཅན། ཁྱོད་ཀྱི་གནས་ལུགས་ཁྱོད་དང་འབྲེལ་
བའི་ཆོས་ཡིན་པར་ཐལ། ཆོས་གཞི་གྲུབ་པའི་ཕྱིར། འདོད་མི་ནུས་ཏེ། འདུས་མ་བྱས་ཡིན་པའི་ཕྱིར། ཁ་ཅིག་མངོན་པ་མཛོད་པ་བ་རྣམས་ཀྱིས་ངོ་བོ་དང་མཚུངས་ལྡན་གང་རུང་གི་སྒོ་ནས་ཟག་པ་རྒྱས་རུང་གི་ཆོས། ཟག་བཅས་ཀྱི་མཚན་ཉིད་དུ་འཇོག་པ་ཡིན་ནོ་ཟེར་ན། ཁྱི་རྒན་རྒྱ་བོའི་ཟག་བཅས་ཉེར་ལེན་གྱི་
གཟུགས་ཕུང་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་ཏེ། ཟག་བཅས་ཉེར་ལེན་གྱི་གཟུགས་ཕུང་ཡིན་པའི་ཕྱིར། འདོད་ན། ངོ་བོའི་སྒོ་ནས་ཟག་པ་རྒྱས་རུང་གི་ཆོས་ཡིན་པར་ཐལ། དེ་གང་རུང་གང་ཞིག་མཚུངས་ལྡན་གྱི་སྒོ་ནས་ཟག་པ་རྒྱས་རུང་གི་ཆོས་མ་ཡིན་པའི་ཕྱིར། དེར་ཐལ། ཤེས་པ་མ་ཡིན་
པའི་ཕྱིར། འདོད་མི་ནུས་ཏེ། ཟག་པའི་ངོ་བོ་མ་ཡིན་པའི་ཕྱིར། དེར་ཐལ། གཟུགས་ཡིན་པའི་ཕྱིར། ཁ་ཅིག་ཟག་པ་དང་བཅས་བྲལ་གྱི་དོན་གཉིས་སྣང་གི་ཟག་པ་དང་བཅས་མ་བཅས་ལ་བྱེད་ཟེར་ན། ཁྱི་རྒན་རྒྱ་བོའི་ཟག་བཅས་ཉེར་ལེན་གྱི་གཟུགས་ཕུང་ཆོས་ཅན། ཟག་མེད་ཡིན་པར་ཐལ། གཉིས་སྣང་གི་
ཟག་མེད་ཡིན་པའི་ཕྱིར། དེར་ཐལ། གཉིས་སྣང་མེད་པའི་གཟུགས་ཕུང་ཡིན་པའི་ཕྱིར། གཞན་ཡང། སངས་རྒྱས་འཕགས་པའི་རྒྱུད་ཀྱི་མིག་ཤེས་ཆོས་ཅན། ཟག་བཅས་སུ་ཐལ། གཉིས་སྣང་གི་ཟག་བཅས་ཡིན་པའི་ཕྱིར། དེར་ཐལ། གཉིས་སྣང་གི་ཤེས་པ་ཡིན་པའི་ཕྱིར། ཡུལ་ཡུལ་ཅན་ཐ་དད་དུ་སྣང་
བའི་ཤེས་པ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། སངས་རྒྱས་ཀྱི་ཤེས་པ་ཡིན་པའི་ཕྱིར། ཁ་ཅིག་ཟག་བཅས་ཟག་མེད་ཀྱི་དོན་བདེན་སྣང་གི་ཟག་པ་དང་བཅས་མ་བཅས་ལ་བྱེད་ཟེར་ན། ཁྱི་རྒན་རྒྱ་བོའི་ཉེར་ལེན་གྱི་ཕུང་པོ་ཆོས་ཅན། ཟག་མེད་ཡིན་པར་ཐལ། བདེན་སྣང་
གི་ཟག་མེད་ཡིན་པའི་ཕྱིར་ཏེ། བདེན་སྣང་མེད་པའི་ཆོས་ཡིན་པའི་ཕྱིར། དེར་ཐལ། གཟུགས་ཕུང་ཡིན་པའི་ཕྱིར། འདོད་ན་བཀག་ཟིན། གཞན་ཡང། ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པའི་རྒྱུད་ཀྱི་བདེན་སྣང་ཅན་གྱི་ཡེ་ཤེས་ཆོས་ཅན། ཟག་བཅས་ཡིན་པར་ཐལ། བདེན་སྣང་

[041A]༄༅། །ཅན་གྱི་ཤེས་པ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། མ་གྲུབ་ན། དེར་ཐལ། དེ་ཡོད་པའི་ཕྱིར། རྩ་བར་འདོད་མི་ནུས་ཏེ། ཟག་མེད་ཡིན་པའི་ཕྱིར། མ་གྲུབ་ན། དེ་ཆོས་ཅན། ཟག་མེད་ཡིན་པར་ཐལ། ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པའི་ཡེ་ཤེས་
ཡིན་པའི་ཕྱིར། ཁ་ཅིག། བྱང་སེམས་སྒོམ་ལམ་པའི་རྒྱུད་ཀྱི་རྗེས་ཐོབ་ཡེས་ཡིན་ན། ཐེག་ཆེན་གྱི་ཟག་བཅས་སྒོམ་ལམ་ཡིན་པས་ཁྱབ། དེའི་རྒྱུད་ཀྱི་མཉམ་གཞག་ཡེ་ཤེས་ཡིན་ན། ཐེག་ཆེན་གྱི་ཟག་མེད་སྒོམ་ལམ་ཡིན་པས་ཁྱབ་ཟེར་ན། །བྱང་སེམས་སྒོམ་ལམ་པའི་རྒྱུད་ཀྱི་མྱུ་གུ་བདེན་སྟོང་སྒྱུ་མ་ལྟ་བུར་མངོན་
སུམ་དུ་རྟོགས་པའི་རྗེས་ཐོབ་ཡེ་ཤེས་ཆོས་ཅན། ཐེག་ཆེན་གྱི་ཟག་བཅས་སྒོམ་ལམ་ཡིན་པར་ཐལ། བྱང་སེམས་སྒོམ་ལམ་པའི་རྒྱུད་ཀྱི་རྗེས་ཐོབ་ཡེ་ཤེས་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། རྟོག་པ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། མངོན་སུམ་ཡིན་པའི་ཕྱིར་
གཞན་ཡང། བྱང་སེམས་སྒོམ་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ལ་མཉམ་བར་གཞག་པའི་ཡེ་ཤེས་ཆོས་ཅན། གཉིས་པ་དེར་ཐལ། དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེའི་རྒྱུད་ལ་བྱམས་སོགས་ཚད་མེད་བཞི་ལ་མཉམ་པར་གཞག་པའི་མཉམ་གཞག་ཡོད་པའི་ཕྱིར། དེར་
ཐལ༑ དེའི་རྒྱུད་ལ་བྱམས་སོགས་ཚད་མེད་བཞི་སྒོམ་པ་ཡོད་པའི་ཕྱིར། འདོད་ན། མངོན་སུམ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། རྟོགས་པ་ཡིན་པའི་ཕྱིར། ཁ་ཅིག། ཟག་པ་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་ཟག་བཅས་སྒོམ་ལམ་གྱི་མཚན་ཉིད། ཟག་པ་དང་
བྲལ་བའི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་ཟག་མེད་སྒོམ་ལམ་གྱི་མཚན་ཉིད་ཡིན་ཟེར་ན། བྱང་སེམས་སྒོམ་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། མཚན་ཉིད་དང་པོ་དེར་ཐལ། མཚོན་བྱ་དང་པོ་དེའི་ཕྱིར། དེར་ཐལ། སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་པའི་
ཐེག་ཆེན་གྱི་རྗེས་ལ་མངོན་རྟོགས་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཟག་བཅས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཟག་མེད་ཡིན་པའི་ཕྱིར། གཞན་ཡང། དམན་ལམ་སྔོན་དུ་མ་སོང་བའི་ས་གཉིས་པའི་བར་ཆད་མེད་ལམ་ཆོས་ཅན། མཚན་ཉིད་གཉིས་པ་

[041B] མཚོན་བྱ་གཉིས་པ་དེའི་ཕྱིར། དེར་ཐལ། སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བྲལ་བའི་ཐེག་ཆེན་གྱི་མངོན་རྟོགས་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཉོན་མོངས་དང་བྲལ་བའི་རྗེས་ལ་མངོན་རྟོགས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་
པའི་ཕྱིར།    ༈    །གཉིས་པ་རང་ལུགས་ལ། སྦྱིར་ཟག་པ་དང་བཅས་བྲལ་གྱི་དོན་འཇོག་ཚུལ་ལ། ཐམས་ཅད་ཀྱང་དགྲ་བཅོམ་པ་ཟག་བ་ཟད་པ་ཞེས་པའི་སྐབས་སུ་ཉོན་མོངས་སྤངས་མ་སྤངས་ལ་བྱེད། སྐབས་འགའ་ཞིག་ཏུ་སྤང་བྱ་ལ་ཟག་བཅས་དང། གཉེན་པོ་ལ་ཟག་མེད་དུ་བྱེད་པ་དང། སྐབས་འགའ་ཞིག་
ཏུ་སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་མ་བཅས་ལ་བྱེད་པ་དང། སྐབས་འགའ་ཞིག་ཏུ་ཉོན་མོངས་སྤང་བྱའི་གཙོ་བོར་བྱས་ནས་སྤོང་མི་སྤོང་ལ་བྱེད་པ་དང། སྐབས་འགའ་ཞིག་ཏུ་བདེན་གྲུབ་ལ་ཟག་བཅས་དང། བདེན་སྟོང་ལ་ཟག་མེད་དུ་བྱེད་པ་དུ་མ་ཡོད་པ་ལས་སྐབས་འདིར་ནི་སྒྲ་དོན་འདྲེས་
རུང་དུ་འཛིན་པའི་ཞེན་རིག་དང་བཅས་མ་བཅས་ལ་བྱེད་པ་ཡིན་པའི་ཕྱིར། དེར་ཐལ། འགྲེལ་བཤད་ཚིག་གསལ་ལས། ཟག་པ་དང་བཅས་པ་དང་ཟག་པ་མེད་པའི་བྱེ་བྲག་ནི་རྣམ་པར་རྟོག་པ་དང་བཅས་པ་དང་དེ་དང་བྲལ་བ་གཙོ་བོར་གྱུར་བའོ། །ཞེས་གསུངས་པའི་ཕྱིར། སྒྲ་དོན་འདྲེས་རུང་དུ་འཛིན་པའི་ཞེན་
རིག་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་ཟག་བཅས་སྒོམ་ལམ་གྱི་མཚན་ཉིད། དེ་དང་བྲལ་བའི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་ཟག་མེད་སྒོམ་ལམ་གྱི་མཚན་ཉིད། དང་པོའི་མཚན་གཞི་ནི། བྱང་སེམས་སྒོམ་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ལྟ་བུ་
གཉིས་པའི་མཚན་གཞི་ནི་ས་གཉིས་པའི་སྒོམ་ལམ་བར་ཆད་མེད་ལམ་ལྟ་བུ། རྟོག་པ་དང་བཅས་བྲལ་གྱི་དོན་ནི། སྒྲ་དོན་འདྲེས་རུང་དུ་འཛིན་པའི་ཞེན་རིག་ཡིན་མི་ལ་བྱེད་པ་ཡིན་ནོ། །རྩོད་པ་སྤོང་བ་ལ། ཁ་ཅིག། ཁྱི་རྒན་རྒྱ་བོ་ཆོས་ཅན། རྟོག་བྲལ་ཡིན་པར་ཐལ། སྒྲ་དོན་འདྲེས་རུང་དུ་འཛིན་པའི་ཞེན་རིག་མ་
ཡིན་པའི་ཕྱིར། འདོད་མི་ནུས་ཏེ། རྟོག་བཅས་ཡིན་པའི་ཕྱིར། དེར་ཐལ། ཕྱིན་ཅི་ལོག་གི་རྟོག་པ་དང་བཅས་པའི་ཕྱིར་ན་མ་ཁྱབ། །ཁ་ཅིག། ས་གཉིས་པའི་སྒོམ་ལམ་བར་ཆད་མེད་ལམ་ཆོས་ཅན། ཟག་པ་མེད་པའི་ཐེག་ཆེན་གྱི་རྗེས་ལ་མངོན་རྟོགས་ཡིན་པར་ཐལ། ཟག་པ་མེད་པའི་ཐེག་ཆེན་གྱི་སྒོམ་ལམ་ཡིན་

[042A]༄༅། །པའི་ཕྱིར། མ་གྲུབ་ན། དེར་ཐལ། ཐེག་ཆེན་གྱི་ཟག་མེད་སྒོམ་ལམ་ཡིན་པའི་ཕྱིར་ཟེར་ན། མ་ཁྱབ། ཁ་ཅིག། ས་གཉིས་པ་བའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། ཟག་བཅས་སུ་གྱུར་པའི་ཐེག་ཆེན་གྱི་སྒོམ་ལམ་ཡིན་པར་ཐལ། ཐེག་ཆེན་གྱི་སྒོམ་ལམ་ཟག་བཅས་ཡིན་པའི་ཕྱིར་
ན་མ་ཁྱབ། འོ་ན། ཉན་ཐོས་ཀྱི་མཐོང་ལམ་བར་ཆད་མེད་ལམ་ཆོས་ཅན། མི་མཐུན་ཕྱོགས་སུ་གྱུར་པའི་གཞི་ཤེས་ཡིན་པར་ཐལ། མི་མཐུན་ཕྱོགས་ཀྱི་གཞི་ཤེས་ཡིན་པའི་ཕྱིར། འདོད་ན། མི་མཐུན་ཕྱོགས་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། གཉེན་པོ་ཕྱོགས་ཡིན་པའི་ཕྱིར་ཏེ། བར་ཆད་
མེད་ལམ་ཡིན་པའི་ཕྱིར། ཁ་ཅིག། ས་གཉིས་པ་པའི་རྒྱུད་ཀྱི་ཐེག་ཆེན་སེམས་བསྐྱེད་ཆོས་ཅན། ཟག་མེད་སྒོམ་ལམ་ཡིན་པར་ཐལ། ཟག་མེད་གང་ཞིག། སྒོམ་ལམ་ཡིན་པའི་ཕྱིར་ན་མ་ཁྱབ། འོ་ན། རྣམ་མཁྱེན་ཆོས་ཅན། རྒྱུ་ལམ་ཤེས་ཡིན་པར་ཐལ། རྒྱུ་གང་ཞིག། ལམ་ཤེས་ཡིན་པའི་ཕྱིར། །ཁ་ཅིག། ཟག་
བཅས་ཡིན་ན། སྤང་བྱ་ཡིན་དགོས་པར་ཐལ། དེ་ཡིན་ན། སྡུག་བདེན་ཡིན་དགོས་པའི་ཕྱིར། དེར་ཐལ། མཛོད་འགྲེལ་ལས། ཟག་པ་དང་བཅས་པ་ཐམས་ཅད་སྡུག་བསྔལ། ཞེས་གསུངས་པའི་ཕྱིར་ན་མ་ཁྱབ། འདོད་ན། ས་དང་པོ་བའི་རྒྱུད་ཀྱི་གང་ཟག་གི་བདག་འཛིན་ཆོས་ཅན། སྡུག་བདེན་ཡིན་པར་ཐལ། ཟག་
བཅས་ཡིན་པའི་ཕྱིར་ཏེ། བདག་འཛིན་ཡིན་པའི་ཕྱིར། རྩ་བར་འདོད་ན། འཁོར་བའི་སྡུག་བསྔལ་གྱིས་གདུངས་བའི་ས་དང་པོ་བ་ཡོད་པར་ཐལ་ལོ། འདོད་ན། སྐྱེ་རྒ་ན་འཆིའི་སྡུག་བསྔལ་གྱིས་གདུངས་པའི་དེ་ཡོད་པར་ཐལ་ལོ། །འདོད་ན། བཀག་ཟིན། གཞན་ཡང། སྡུག་བདེན་ཡིན་ན་
སྤང་བྱ་ཡིན་དགོས་པར་ཐལ། ཁྱོད་ཀྱི་སྒྲུབ་བྱེད་འཐད་པའི་ཕྱིར། འདོན་ན་བཀག་ཟིན།    ༈    །མོས་པ་རང་གི་དོན་དང་ནི། །ཞེས་སོགས་ལ། མཐའ་དཔྱད་པ་ལ། ཁ་ཅིག། མོས་པ་སྒོམ་ལམ་ཡིན་ན། མོས་པ་ཡིན་པས་ཁྱབ་ཟེར་ན། མོས་པ་སྒོམ་ལམ་དང་མཚུངས་ལྡན་དུ་གྱུར་པའི་གཙོ་སེམས་
ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། སེམས་བྱུང་ཡིན་པར་ཐལ། མོས་པ་ཡིན་པའི་ཕྱིར། འདོད་མི་ནུས་ཏེ། གཙོ་སེམས་ཡིན་པའི་ཕྱིར། ཁ་ཅིག། མོས་པ་དང་སྒོམ་ལམ་གྱི་གཞི་མཐུན་ཡིན་ན། མོས་པ་སྒོམ་ལམ་ཡིན་པས་ཁྱབ་ཟེར་ན། ཉན་ཐོས་སྒོམ་

[042B] དེར་ཐལ། དེའི་ཕྱིར་ཏེ། མོས་པ་གང་ཞིག། སྒོམ་ལམ་ཡིན་པའི་ཕྱིར་ཏེ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཐེག་ཆེན་གྱི་སྒོམ་ལམ་མ་ཡིན་པའི་ཕྱིར། ཁ་ཅིག། ཡུམ་དོན་གསུམ་གྱི་འབྱུང་གནས་སུ་ཡིད་ཆེས་པའི་ཟག་
པ་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། མོས་པ་སྒོམ་ལམ་གྱི་མཚན་ཉིད་ཡིན་ཟེར་ན། ས་གཉིས་པ་བའི་རྒྱུད་ཀྱི་རང་དོན་མོས་པ་སྒོམ་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར་
གཞན་ཡང་ཡུམ་རང་དོན་གྱི་འབྱུང་གནས་ཡིན་པར་ཐལ། བྱང་སེམས་སྒོམ་ལམ་པའི་རྒྱུད་ལ་ཡུམ་རང་དོན་གྱི་འབྱུང་གནས་སུ་ཡིད་ཆེས་པའི་ཡིད་ཆེས་ཤིག་ཡོད་པའི་ཕྱིར། འདོད་ན། ཡུམ་ལས་རང་དོན་འབྱུང་བར་ཐལ། འདོད་པའི་ཕྱིར། འདོད་ན། ཡུམ་ལས་རང་དོན་མཐར་ཐུག་འབྱུང་བར་ཐལ་
འདོད་པའི་ཕྱིར། འདོད་ན། ཡུམ་ལས་རང་དོན་མཐར་ཐུག་སྐྱེ་བར་ཐལ། འདོད་པའི་ཕྱིར། འདོད་ན། རང་དོན་མཐར་ཐུག་ཆོས་ཅན། ཁྱོད་ཡུམ་ལས་མི་སྐྱེ་བར་ཐལ། ཁྱོད་འདུས་མ་བྱས་ཡིན་པའི་ཕྱིར། ཁ་ཅིག། ཡུམ་རང་དོན་གྱི་འབྱུང་གནས་སུ་ཡིད་ཆེས་པའི་ཡིང་ཆོས་ཀྱི་དད་པས་ཟིན་པའི་མོས་པ་སྒོམ་
ལམ་དེ། རང་དོན་མོས་པ་སྒོམ་ལམ་གྱི་མཚན་ཉིད། ཡུམ་གཞན་དོན་གྱི་འབྱུང་གནས་སུ་ཡིད་ཆེས་པའི་ཡིད་ཆེས་ཀྱི་དད་པས་ཟིན་པའི་མོས་པ་སྒོམ་ལམ་དེ། གཞན་དོན་མོས་པ་སྒོམ་ལམ་གྱི་མཚན་ཉིད། ཡུམ་རང་གཞན་གཉིས་ཀའི་དོན་གྱི་འབྱུང་གནས་སུ་ཡིད་ཆེས་པའི་ཡིད་ཆེས་ཀྱི་དད་
བས་ཟིན་པའི་མོས་པ་སྒོམ་ལམ་དེ། གཉིས་དོན་མོས་པ་སྒོམ་ལམ་གྱི་མཚན་ཉིད་ཟེར་ན། མོས་པ་སྒོམ་ལམ་གསུམ་པོ་ཡིན་ཁྱབ་མཉམ་ཡིན་པར་ཐལ། མོས་པ་སྒོམ་ལམ་ཡིན་ན། ཡིད་ཆེས་ཀྱི་དད་པ་དེ་གསུམ་གས་ཟིན་པས་ཁྱབ་པ་གང་ཞིག། མཚན་ཉིད་འཐད་པའི་ཕྱིར། དང་པོ་དེར་ཐལ། བྱང་
སེམས་སྒོམ་ལམ་པའི་རྒྱུད་ལ་དད་པ་དེ་གསུམ་ག་ཡོད་པའི་ཕྱིར། འདོད་ན། རང་དོན་མོས་པ་སྒོམ་ལམ་མ་དག་ས་བདུན་དང་གཉིས་དོན་མོས་བ་སྒོམ་ལམ་ས་བརྒྱད་པ་དང་དགུ་པ་གཉིས་ལ་བཞག་པ་དང། གཞན་དོན་མོས་པ་སྒོམ་ལམ་དེ་ས་བཅུ་པར་བཞག་པ་དེ་གཙོ་ཆེ་ཆུང་གི་སྒོ་ནས་བཞག་

[043A]༄༅། །པ་དེ་མི་འཐད་པར་ཐལ། དེ་གསུམ་ཡིན་ཁྱབ་མཉམ་ཡིན་པའི་ཕྱིར། འདོད་མི་ནུས་ཏེ། དེ་ལྟར་ཚད་ལྡན་གྱི་གཞུང་ལས་གསུངས་པའི་ཕྱིར། ཁ་ཅིག། རང་དོན་ཡིད་ཆེས་ཀྱི་དད་པས་ཟིན་པའི་མོས་པ་སྒོམ་ལམ་དེ་རང་དོན་མོས་པ་སྒོམ་ལམ་གྱི་མཚན་ཉིད། གཞན་དོན་ཡིད་ཆེས་
ཀྱི་དད་པས་ཟིན་པའི་མོས་པ་སྒོམ་ལམ་དེ། གཞན་དོན་མོས་པ་སྒོམ་ལམ་གྱི་མཚན་ཉིད། རང་གཞན་གཉིས་ཀའི་དོན་ཡིད་ཆེས་ཀྱི་དད་པས་ཟིན་པའི་མོས་པ་སྒོམ་ལམ་དེ་གསུམ་པའི་མཚན་ཉིད་ཟེར་ན། མོས་པ་སྒོམ་ལམ་གསུམ་པོ་ཡིན་ཁྱབ་མཉམ་ཡིན་པར་ཐལ། མོས་པ་སྒོམ་
ལམ་ཡིན་ན་བསམ་པ་དེ་གསུམ་གས་ཟིན་པས་ཁྱབ་བ་གང་ཞིག། ཁྱོད་ཀྱི་མཚན་ཉིད་འཐད་པའི་ཕྱིར། འདོད་ན་བཀག་ཟིན། ཁ་ཅིག། མོས་པ་སྒོམ་ལམ་གྱི་མོས་ཡུལ་ཡིན་ན། གཞུང་ལམ་འབྲས་བུ་ཤེར་ཕྱིན་གསུམ་པོ་གང་རུང་ཡིན་པས་ཁྱབ་ཟེར་ན། ལོངས་སྐུ་ཆོས་ཅན། དེར་ཐལ། དེའི་
ཕྱིར། དེར་ཐལ། མོས་པ་སྒོམ་ལམ་རྒྱུད་ལ་ལྡན་པའི་བྱང་སེམས་སྒོམ་ལམ་པའི་མོས་ཡུལ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། དེའི་མོས་ཡུལ་ཡིན་ན། བླང་བྱ་ཡིན་པས་ཁྱབ་ཟེར་ན། སྒྲིབ་གཉིས་སྤང་བྱ་ཡིན་པ་ཆོས་ཅན། དེར་ཐལ། དེའི་ཕྱིར། རྟགས་མ་
གྲུབ་ན། དེ་ཆོས་ཅན། དེའི་མོས་ཡུལ་ཡིན་པར་ཐལ། ལུང་རིགས་ཀྱི་གཏན་ལ་ཕབ་པའི་དོན་ཡིན་པའི་ཕྱིར། རྩ་བར་འདོད་མི་ནུས་ཏེ། སྤང་བྱ་བླང་བྱ་མ་ཡིན་པའི་ཕྱིར། ཁ་ཅིག། མོས་པ་སྒོམ་ལམ་བསྒོམ་པའི་བྱང་སེམས་ལ་སངས་རྒྱས་དང་བྱང་ཆུབ་སེམས་དཔའ་ཐུགས་དགྱེས་པའི་ཆ་དང་
དངོས་གནས་ཀྱི་ཡོན་ཏན་བརྗོད་པའི་ཆ། མོས་པ་སྒོམ་ལམ་གྱི་ཕན་ཡོན་གྱི་མཚན་ཉིད་ཟེར་ན། དེ་མི་འཐད་པར་ཐལ། མོས་པ་སྒོམ་ལམ་གྱི་ཕན་ཡོན་ཡིན་ན། སངས་རྒྱས་བྱང་སེམས་ཐུགས་དགྱེས་པའི་ཆ་དང། དངོས་གནས་ཀྱི་ཡོན་ཏན་བརྗོད་པའི་ཆ་གཉིས་ཀ་ཡིན་མི་དགོས་པའི་
ཕྱིར། དེར་ཐལ། དེ་གཉིས་སོ་སོར་སྨོས་པ་ལ་དགོས་པ་ཡོད་པའི་ཕྱིར། ཁ་ཅིག། མོས་པ་སྒོམ་ལམ་བསྒོམ་པའི་བྱང་ཆུབ་སེམས་དཔའ་ལ་སངས་རྒྱས་དང་བྱང་སེམས་ཐུགས་དགྱེས་པའི་ཆ་དང་དངོས་གནས་ཀྱི་ཡོན་ཏན་བརྗོད་པའི་ཆ་གང་རུང་དུ་དམིགས་པ་དེའི་མཚན་ཉིད་ཟེར་ན། མོས་

[043B] མཚན་ཉིད་དེར་ཐལ། མཚན་བྱ་དེའི་ཕྱིར། འདོད་ན། སངས་རྒྱས་དང་བྱང་སེམས་ཐུགས་དགྱེས་པའི་ཆ་ཡིན་པར་ཐལ། དེ་གང་རུང་གང་ཞིག། ཕྱི་མ་མ་ཡིན་པའི་ཕྱིར། འདོད་ན་སངས་རྒྱས་
འཕགས་པ་ཐུགས་དགྱེས་པའི་ཆ་ཡིན་པར་ཐལ་ལོ། །འདོད་མི་ནུས་ཏེ། བྱང་ཆུབ་སེམས་དཔའ་ཐུགས་དགྱེས་པའི་ཆ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར།།    ༈    །།གཉིས་པ་རང་ལུགས་ལ། ཡུམ་དོན་གསུམ་པོ་གང་ཡང་རུང་པའི་འབྱུང་གནས་སུ་ཡིད་ཆེས་པའི་རིགས་སུ་
གནས་པའི་སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། མོས་པ་སྒོམ་ལམ་གྱི་མཚན་ཉིད། དེ་ལ་དབྱེ་ན། རང་དོན་མོས་པ་སྒོམ་ལམ་སོགས་གསུམ་ཡོད། མཚན་ཉིད་རིམ་པ་བཞིན་དུ་རྗེས་ཀྱི་གནས་སྐབས་སུ་རང་དོན་གྱི་བྱ་བ་ལ་འཇུག་
པའི་བྱེད་ལས་དང་ལྡན་པས་རབ་ཏུ་ཕྱེ་བའི་མོས་པ་སྒོམ་ལམ་དང་པོ་དང། རྗེས་ཀྱི་གནས་སྐབས་སུ་གཞན་དོན་གྱི་བྱ་བ་ལ་འཇུག་པའི་བྱེད་ལས་དང་ལྡན་པས་རབ་ཏུ་ཕྱེ་བའི་མོས་བ་སྒོམ་ལམ་གཉིས་པའི་མཚན་ཉིད། རྗེས་ཀྱི་གནས་སྐབས་སུ་རང་གཞན་གཉིས་ཀའི་བྱ་བ་ལ་འཇུག་
པའི་བྱེད་ལས་དང་ལྡན་པས་རབ་ཏུ་ཕྱེ་བའི་དེ་གསུམ་པའི་མཚན་ཉིད། དེ་གསུམ་པོ་རེ་རེ་ལ་ཡང་ཆུང་འབྲིང་ཆེན་པོ་གསུམ་གསུམ་ཡོད། འདིར་དངོས་སུ་བསྟན་པའི་མོས་པ་སྒོམ་ལམ་གྱི་མོས་ཡུལ་གྱི་ཁྱད་པར་ཡོད་དེ། གཞུང་ལམ་འབྲས་བུ་ཤེས་ཕྱིན་གསུམ་པོ་དེའི་མོས་
ཡུལ་ཡིན་པའི་ཕྱིར། མོས་པ་སྒོམ་ལམ་སྒོམ་པའི་བྱང་ཆུབ་སེམས་དཔའ་ལ་སངས་རྒྱས་དང་བྱང་ཆུབ་སེམས་དཔའ་གང་ཡང་རུང་བ་ཐུགས་དགྱེས་པའི་ཆ་དང། དེ་གང་ཡང་རུང་བས་དངོས་གནས་ཀྱི་ཡོན་ཏན་བརྗོད་པའི་ཆ་གང་རུང་དུ་དམིགས་པ། མོས་པ་སྒོམ་ལམ་གྱི་ཕན་ཡོན་གྱི་
མཚན་ཉིད། དེ་ལ་དབྱེ་ན། དེར་གྱུར་བའི་བསྟོད་པ་དགུ། བཀུར་བ་དགུ། བསྔགས་པ་དགུ་དང་ཉེར་བདུན་ཡོད།།    ༈    །།རྩོད་པ་སྤོང་བ་ལ། རང་དོན་གྱི་བྱ་བ་ལ་འཇུག་པའི་བྱང་སེམས་སྒོམ་ལམ་བ་ཡོད་པར་ཐལ། མཚན་ཉིད་དང་པོ་དེའི་ཕྱིར། འདོད་མི་ནུས་ཏེ། བྱང་སེམས་སྒོམ་ལམ་བ་ཡིན་ན་རང་དོན་ལ་མི་

[044A]༄༅། །ལྟ་བར་གཙོ་བོར་གཞན་དོན་བྱེད་པས་ཁྱབ་པའི་ཕྱིར། ཟེར་ན་མ་ཁྱབ་སྟེ། རང་དོན་གྱི་བྱ་བ་ལ་འཇུག་པའི་བྱང་སེམས་སྒོམ་ལམ་པ་ཡོད་པའི་ཕྱིར་ཏེ། རྣམ་མཁྱེན་དོན་དུ་གཉེར་པའི་བྱང་སེམས་སྒོམ་ལམ་པ་ཡོད་པའི་ཕྱིར། ཁ་ཅིག། སྒྲིབ་པ་གཉིས་ཆོས་ཅན། མོས་པ་སྒོམ་ལམ་གྱི་མོས་
ཡུལ་ཡིན་པར་ཐལ། ལུང་རིགས་རྣམ་དག་གིས་གཏན་ལ་ཕབ་པའི་དོན་ཡིན་པའི་ཕྱིར། དེར་ཐལ། དེ་བསྟན་པའི་ལུང་རྣམ་དག་ཡོད་པ་གང་ཞིག། དེ་གཏན་ལ་ཕབ་པའི་རིགས་པ་རྣམ་དག་ཀྱང་ཡོད་པའི་ཕྱིར། འདོད་མི་ནུས་ཏེ། དོར་བྱ་ཡིན་པའི་ཕྱིར་ཟེར་ན་མ་ཁྱབ། དེ་མོས་ཡུལ་ཡིན་པའི་དོན་སྤང་བྱ་ཡིན་པ་ལ་
བྱེད་དོ། །ཁ་ཅིག། མོས་པ་སྒོམ་ལམ་གྱི་མོས་ཡུལ་ཡིན་ན། གཞུང་ལམ་འབྲས་བུ་ཤེར་ཕྱིན་གསུམ་པོ་གང་རུང་ཡིན་དགོས་པར་ཐལ། སྐབས་འདིར་དངོས་སུ་བསྟན་པའི་མོས་པ་སྒོམ་ལམ་གྱི་མོས་ཡུལ་ལ་དེའི་ཕྱིར་ཟེར་ན། རྫས་སྤྱི་དང་ཉིས་མགོ་མ་བཅད་པའི་དབང་དུ་བྱས་ན་མ་ཁྱབ་པོ། །ཡོངས་སུ་བསྔོ་བ་ཁྱད་
པར་ཅན། ཞེས་སོགས་ལ། བསྔོ་བ་སྒོམ་ལམ་ཆོས་ཅན། ཁྱོད་ལ་དབྱེ་ན་དུ་མ་ཡོད་དེ། ཁྱོད་ལ་དབྱེ་ན་རྣམ་པ་བཅུ་གཉིས་ཡོད་པའི་ཕྱིར། ཁ་ཅིག། རང་གཞན་གྱི་དགེ་རྩ་རྫོགས་བྱང་དུ་བསྔོ་བའི་ཟག་པ་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། བསྔོ་བ་སྒོམ་ལམ་གྱི་མཚན་ཉིད་ཟེར་ན། བྱང་སེམས་སྒོམ་ལམ་
པའི་རྒྱུད་ཀྱི་རང་གཞན་གྱི་དགེ་རྩ་རྫོགས་བྱང་དུ་བསྔོ་བའི་བསྔོ་བ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། རང་གཞན་གྱི་དགེ་རྩ་རྫོགས་བྱང་དུ་བསྔོ་བའི་སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་
བའི་ཐེག་ཆེན་གྱི་རྗེས་ལ་མངོན་རྟོགས། བསྔོ་བ་སྒོམ་ལམ་གྱི་མཚན་ཉིད་ཟེར་ན། བྱང་སེམས་སྒོམ་ལམ་པས་སྐྱེས་བུ་ལྷས་སྦྱིན་གྱི་དགེ་རྩ་ཁོ་ན་རྫོགས་བྱང་དུ་བསྔོ་བའི་བསྔོ་བ་ཆོས་ཅན། མཚན་ཉིད་དེར་ཐལ། མཚན་བྱ་དེའི་ཕྱིར། རྟགས་གསལ་ཆོས་ཅན་གྱིས་སྒྲུབ་པོ། །ཁ་ཅིག། རང་གཞན་གང་རུང་གི་དགེ་
རྫོགས་བྱང་དུ་བསྔོ་བའི་སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། དེའི་མཚན་ཉིད་ཟེར་ན། བྱང་སེམས་སྒོམ་ལམ་བས་ཉན་ཐོས་རིགས་ངེས་ཀྱི་ཉན་ཐོས་ཚོགས་ལམ་བའི་དགེ་རྩ་ཉན་ཐོས་ཀྱི་བྱང་ཆུབ་ཏུ་བསྔོ་བའི་བསྔོ་བ་ཆོས་ཅན། མཚན་ཉིད་དེར་ཐལ་

[044B] དེར་ཐལ། ཆོས་ཅན་དེ་ཡིན་པའི་ཕྱིར། མ་གྲུབ་ན། དེར་ཐལ། དེ་ཡོད་པའི་ཕྱིར་ཏེ། བྱང་སེམས་སྒོམ་ལམ་པས་ཉན་ཐོས་རིགས་ངེས་ཀྱི་ཉན་ཐོས་ཚོགས་ལམ་པ་ཉན་ཐོས་ཀྱི་བྱང་ཆུབ་ལ་འགོད་པ་ཡོད་པའི་ཕྱིར་ཏེ། ཉན་ཐོས་རྣམས་ནི་རྣམ་གྲོལ་སྒྲ་ཕྱིར་འགྲོ། ཞེས་གསུངས་པའི་ཕྱིར། འདོད་ན་སླའོ། །ཁ་ཅིག་
བསྔོ་བ་སྒོམ་ལམ་ལ་བསྔོ་བས་ཁྱབ་ཟེར་ན། བསྔོ་བ་སྒོམ་ལམ་དང་མཚུངས་ལྡན་གྱི་གཙོ་སེམས་ཀྱིས་མ་ངེས་སོ། །ཁ་ཅིག། བྱང་སེམས་སྒོམ་ལམ་པས་རང་རྒྱུད་ཀྱི་དགེ་རྩ་ཉན་རང་གི་བྱང་ཆུབ་ཏུ་བསྔོ་བ་ཡོད་ཟེར་ན། དེ་མེད་པར་ཐལ། དེ་བྱང་སེམས་ལམ་ལ་ལྟོས་ཏེ་བསྔོ་བ་དུག་ཅན་གང་ཞིག། བྱང་སེམས་འཕགས་
པའི་རྒྱུད་ལ་བྱང་སེམས་ལམ་ལ་ལྟོས་ཏེ་བསྔོ་བ་བདུག་ཅན་མེད་པའི་ཕྱིར། དང་པོ་དེར་ཐལ། ཉན་རང་གི་ལམ་རྣམས་བྱང་སེམས་ལམ་གྱི་གོལ་ས་མི་མཐུན་ཕྱོགས་ཡིན་པའི་ཕྱིར། ཁ་ཅིག། བསྔོ་བ་དང་སྨོན་ལམ་ཡིན་ཁྱབ་མཉམ་ཡིན་ཟེར་ན། བསྔོ་རྒྱུའི་རྫས་དང་མི་ལྡན་པའི་སྨོན་ལམ་ཆོས་ཅན། བསྔོ་བ་ཡིན་པར་
ཐལ། སྨོན་ལམ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། ཡིད་སྨོན་ཙམ་གྱི་སྨོན་ལམ་ཡོད་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། དེ་གཉིས་འགལ་ཟེར་ན། བསྔོ་རྒྱུའི་རྫས་དང་ལྡན་པའི་རྫོགས་བྱང་ཐོབ་པར་སྨོན་པའི་སྨོན་ལམ་
ཆོས་ཅན། སྨོན་ལམ་མ་ཡིན་པར་ཐལ། བསྔོ་བ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར་ཏེ། ཐེག་ཆེན་སེམས་བསྐྱེད་ཀྱི་གྲོགས་རྫོགས་བྱང་དོན་གཉེར་གྱི་བདུན་པ་དེ་སྨོན་ལམ་ཡིན་པའི་ཕྱིར་ཏེ། མདོ་སྡེ་རྒྱན་ལས། བརྟེན་པ་རྣམས་ཀྱི་སྨོན་ལམ་ནི། སེམས་དཔའ་འདུན་དང་བཅས་པ་སྟེ། །ཞེས་གསུངས་
པའི་ཕྱིར། །འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར་ཏེ། ཁ་ཅིག། རྫོགས་བྱང་དུ་བསྔོ་བའི་དགེ་རྩ་ཁོང་ཁྲོ་ལོག་ལྟ་སོགས་ཀྱིས་འཇོམས་པ་མེད་ཟེར་ན། ཐེག་ཆེན་སེམས་བསྐྱེད་ཀྱིས་ཟིན་པའི་དགེ་རྩ་ཁོང་ཁྲོས་འཇོམས་པ་མེད་པར་ཐལ། དམ་བཅའ་འཐད་པའི་ཕྱིར། འདོད་ན། བྱང་ཆུབ་སེམས་དཔའི་རྒྱུད་
ཀྱི་དགེ་རྩ་ཁོང་ཁྲོས་འཇོམས་པ་མེད་པར་ཐལ། འདོད་པའི་ཕྱིར། འདོད་མི་ནུས་ཏེ། སྦྱིན་དང་ཁྲིམས་བྱུང་དགེ་བ་བསྐལ་པ་བརྒྱར། །བསགས་པ་སྐད་ཅིག་གིས་འཇོམས་དེ་ཡི་ཕྱིར། །ཞེས་པའི་ཐད་ཀྱི་རང་འགྲེལ་ལས། བྱང་སེམས་བདག་ཉིད་ཆེན་བོ་དེས། ཞེས་སོགས་གསུངས་པའི་ཕྱིར། ཁ་ཅིག། གང་ཟག་གཞན་

[045A]༄༅། །གྱིས་རྫོགས་བྱང་དུ་བསྔོས་པའི་དགེ་རྩ་ཡིན་ན། རྫོགས་བྱང་དུ་བསྔོས་པའི་དགེ་རྩ་ཡིན་པས་ཁྱབ་ཟེར་ན། འོ་ན། དགེ་རྩ་ཡིན་ན། རྫོགས་བྱང་དུ་བསྔོས་པའི་དགེ་པ་ཡིན་དགོས་པར་ཐལ། དམ་བཅའ་འཐད་པ་གང་ཞིག། དགེ་རྩ་ཡིན་ན་སངས་རྒྱས་འཕགས་པས་རྫོགས་བྱང་དུ་བསྔོས་པས་
ཁྱབ་པའི་ཕྱིར་ཏེ། སངས་རྒྱས་འཕགས་པས་སེམས་ཅན་ཐམས་ཅད་རྫོགས་བྱང་ཐོབ་པའི་ཕྱིར་དུ་མ་བསགས་པའི་དགེ་རྩ་མེད་པའི་ཕྱིར། ཁ་ཅིག། རྫོགས་བྱང་དུ་བསྔོས་པའི་དགེ་རྩ་འབྲས་བུ་ཕྱུང་བས་ཟད་པ་ཡོད་ཟེར་ན། དེ་མེད་པར་ཐལ། བློ་གྲོས་རྒྱ་མཚོས་ཞུས་པའི་མདོ་ལས། ཇི་ལྟར་རྒྱ་མཚོ་ཆེན་ནང་ཆུ་
ཐེག་ལྷུང། །རྒྱ་མཚོ་མ་ཟད་པར་དུ་དེ་མི་འཛད། །དེ་བཞིན་བྱང་ཆུབ་ཡོངས་བསྔོས་དགེ་བ་ཡང། །བྱང་ཆུབ་མ་ཐོབ་པར་དུ་དེ་མི་འཟད། །ཅེས་གསུངས་པའི་ཕྱིར།།    ༈    །།གཉིས་པ་རང་ལུགས་ལ། རང་གཞན་གང་རུང་གི་དགེ་རྩ་ཡུལ་ཁྱད་པར་ཅན་དུ་བསྒྱུར་པར་བྱེད་པའི་བྱེད་པའི་སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་པའི་
ཐེག་ཆེན་གྱི་རྗེས་ལ་མངོན་རྟོགས། བསྔོ་བ་སྒོམ་ལམ་གྱི་མཚན་ཉིད། རང་གཞན་གྱི་དགེ་རྩ་རྫོགས་བྱང་དུ་བསྒྱུར་པར་བྱེད་པའི་སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། སྐབས་འདིར་དངོས་སུ་བསྟན་པའི་བསྔོ་བ་སྒོམ་ལམ་གྱི་མཚན་ཉིད། དེ་ལ་རྣམ་པ་
བཅུ་གཉིས་ཡོད། བསྔོ་བའི་རྫས། བསྔོ་པའི་ས། བསྔོ་བའི་རྣམ་པ། བསྔོ་བའི་ངོ་བོ། །བསྔོ་བའི་དགོས་པ་རྣམ་ཀྱི་ཁྱོད་པར་ཡོད་དེ། རང་གཞན་གྱིས་དུ་གསུམ་དུ་བསགས་པའི་དགེ་རྩ་རྣམས་བསྔོ་བའི་རྫས་དང། རྫོགས་པའི་བྱང་ཆུབ་བསྔོ་བའི་ས། བདེ་མེད་ཀྱི་རྣམ་པར་ཤར་བ་བསྔོ་བའི་རྣམ་པ། བསྔོ་རྒྱུའི་རྫས་དང་ལྡན་
པའི་སྒོམ་ནས་འབྲས་བུ་ཁྱད་པར་ཆན་ལ་རེ་བ་འཆའ་བའི་སེམས་བ་བསྔོ་བའི་ངོ་བོ། །འབྲས་བུ་བྱུང་།    ༈    །།གསུམ་པ་རྩོད་པ་སྤོང་བ་ལ། ཁ་ཅིག། རྫོགས་བྱང་དུ་བསྔོས་པའི་དགེ་རྩ་ཁོང་ཁྲོས་འཇོམས་པ་མེད་པར་ཐལ། སེམས་ཅན་ཐམས་ཅད་ཀྱི་དོན་དུ་རྫོགས་བྱང་དུ་
བསྔོས་པའི་དགེ་རྩ་ཁོང་ཁྲོས་འཇོམས་པ་མེད་པའི་ཕྱིར། དེར་ཐལ། དེ་ཁོང་ཁྲོས་བསྟན་མེད་དུ་འཇོམད་པ་མེད་པའི་ཕྱིར་ཟེར་ན། མ་ཁྱབ་མ་གྲུབ་ན། དེར་ཐལ། ནམ་ཁའ་ལ་མཐའ་མེད་དེ་བཞིན་དུ་སེམས་ཅན་ལ་ཡང་གྲངས་མི་སྲིད་བས་སེམས་ཅན་ཐམས་ཅད་ཀྱི་དོན་དུ་བསྔོས་པའི་དགེ་རྩ་ལ་ཡང་གྲངས་མི་

[045B] དེ་འཇོམས་བྱེད་ཀྱི་ཁོང་ཁྲོ་སྐད་ཅིག་མ་ལ་གྲངས་སྲིད་པའི་ཕྱིར། །ཁ་ཅིག། རྫོགས་བྱང་དུ་བསྔོས་པའི་དགེ་རྩ་ཡིན་ན། འབྲས་བུ་ཕྱུང་བས་མི་ཟད་པས་ཁྱབ་པར་ཐལ། རྫོགས་བྱང་དུ་བསྔོས་པའི་དགེ་རྩ་འབྲས་བུ་ཕྱུང་བས་མི་ཟད་པའི་ཕྱིར། འདོད་ན། འབྲས་བུ་དམན་པ་གཅིག་ཕྱུང་རྗེས་སུ་ཁོང་ཁྲོས་གཏན་མེད་
དུ་འཇོམས་ངས་ཀྱི་རྫོགས་བྱང་དུ་བསྔོས་པའི་དགེ་རྩ་ཆོས་ཅན། དེར་ཐལ། དེའི་ཕྱིར། འདོད་ན། འབྲས་བུ་ཕྱུང་བས་ཟད་པར་ཐལ། །འབྲས་བུ་དམན་པ་ཞིག་ཕྱུང་རྫེས་སུ་ཟད་པའི་ཕྱིར་ཟེར་ན་མ་ཁྱབ། ཁ་ཅིག། །ཁོང་ཁྲོས་བཅོམ་པའི་དགེ་རྩས་རྣམ་སྨིན་གྱི་འབྲས་བུ་ཡིད་འོང་འབྱིན་པ་མེད་ཟེར་ན། དེ་ཡོད་པར་ཐལ་
ཁོང་ཁྲོས་ཟད་པ་ཆུང་དུ་བྱས་པའི་དགེ་རྩས་རྣམ་སྨིན་གྱི་འབྲས་བུ་ཡིད་འོང་འབྱིན་པ་ཡོད་པའི་ཕྱིར། དེར་ཐལ། ཁོང་ཁྲོས་དགེ་རྩ་འཇོམས་ཚུལ་ལ་ཟད་པ་ཆུང་དུ་འབྲིང་ཆེན་པོ་གསུམ་ཡོད་པའི་ཕྱིར། ཁ་ཅིག། གང་ཟག་གཞན་གྱིས་རྫོགས་བྱང་དུ་བསྔོས་པའི་དགེ་རྩ་ལ། རྫོགས་བྱང་དུ་བསྔོས་པའི་དགེ་རྩས་ཁྱབ་པར་
ཐལ། བྱང་ཆུབ་སེམས་དཔས་རྫོགས་བྱང་དུ་བསྔོས་པའི་དགེ་རྩ་ཡིན་ན། རྫོགས་བྱང་དུ་བསྔོས་པའི་དགེ་རྩ་ཡིན་དགོས་པའི་ཕྱིར། དེར་ཐལ། སྐྱེས་བུ་ལྷས་བྱིན་གྱི་སྦྱིན་པ་ལས་བྱུང་པའི་དགེ་རྩ་སྦྱིན་ཡུལ་གྱི་བྱང་ཆུབ་སེམས་དཔས་རྫོགས་བྱང་དུ་བསྔོས་པའི་དགེ་རྩ་རྫོགས་བྱང་དུ་བསྔོས་པའི་དགེ་རྩས་ཡིན་པའི་ཕྱིར་ཟེར་ན་
མ་ཁྱབ། ཁ་ཅིག། དམིགས་མེད་ཀྱི་བསྔོ་བ་ཡིན་ན། བསྔོ་བའི་འཁོར་གསུམ་བདེན་མེད་དུ་རྟོགས་པས་ཁྱབ་ཟེར་ན། དེ་མི་འཐད་པར་ཐལ། སློབ་པའི་རྒྱུད་ཀྱི་དམིགས་མེད་ཀྱི་སྙིང་རྗེ་ཡིན་ན། རང་གི་དམིགས་ཡུལ་དུ་གྱུར་པའི་སེམས་ཅན་བདེན་མེད་དུ་རྟོགས་པས་མ་ཁྱབ་པའི་ཕྱིར། ཁ་ཅིག། བསྔོ་བ་དང་བསྔོ་བའི་རྫས་འགལ་
ཟེར་ན། བྱང་སེམས་སྒོམ་ལམ་པའི་རྒྱུད་ཀྱི་ལུས་ལོངས་སྤྱེད་དགེ་བའི་རྩ་བ་རྣམས་རྫོགས་བྱང་དུ་བསྔོ་བའི་བསྔོ་བ་ཆོས་ཅན། བསྔོ་བའི་རྫས་མ་ཡིན་པར་ཐལ། བསྔོ་བ་ཡིན་པའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། བསྔོ་བའི་རྫས་ཡིན་པར་ཐལ། བྱང་སེམས་སྒོམ་ལམ་པའི་ལུས་ལོངས་སྤྱོད་དགེ་བའི་རྩ་བ་
རྣམས་ཆེད་དུ་བྱ་བ་སེམས་ཅན་ཐམས་ཅད་ཀྱི་དོན་དུ་བསྔོ་བའི་ཕྱིར། ཐབས་དང་མི་དམིགས་པ་དག་གི་ཞེས་སོགས་ལ། རང་གཞན་གྱི་དགེ་རྩ་ལ་དགའ་བ་སྒོམ་པའི་ཐེག་ཆེན་གྱི་རྗེས་ལ་མངོན་རྟོགས་རྗེས་སུ་ཡི་རང་སྒོམ་ལམ་གྱི་མཚན་ཉིད་ཟེར་ན། ཐེག་ཆེན་སྒོམ་ལམ་བར་ཆད་མེད་ལམ་པའི་རྒྱུད་ཀྱི་རང་གཞན་གྱི་དགེ་

[046A]༄༅། །རྩ་ལ་དགའ་བ་བསྒོམ་པའི་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེའི་རྒྱུད་ལ་སྟོང་ཉིད་བསྒོམ་པ་ལ་དགའ་བའི་དགའ་བ་ཡོད་པའི་ཕྱིར་ཏེ། དེའི་རྒྱུད་ལ་དགའ་བ་ཡང་དག་བྱང་ཆུབ་ཀྱི་ཡན་ལག་ཡོད་པའི་ཕྱིར། འདོད་ན། ཟག་བཅས་སྒོམ་
ལམ་ཡིན་པར་ཐལ། འདོད་པའི་ཕྱིར། འདོད་མི་ནུས་ཏེ། ཟག་མེད་སྒོམ་ལམ་ཡིན་པའི་ཕྱིར། ཁ་ཅིག། དེ་འདྲ་བའི་ཟག་བ་དང་བཅས་པའི་ཐེག་ཆེན་གྱི་རྗེས་ལམ་མངོན་རྟོགས། རྗེས་སུ་ཡི་རང་སྒོམ་ལམ་གྱི་མཚན་ཉིད་ཟེར་ན། བྱང་སེམས་སྒོམ་ལམ་པས་རང་རྒྱུད་ཀྱི་དགེ་རྩ་ཁོ་ན་ལ་དགའ་བ་བསྒོམ་པའི་རྗེ་སུ་
ཡི་རང་སྒོམ་ལམ་དེ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། དེ་གཉིས་བྱེད་ལས་སོ་སོ་བ་ཡིན་པའི་ཕྱིར། དེར་ཐལ། རང་རྒྱུད་ཀྱི་དགེ་རྩ་ལ་དགའ་བ་སྒོམ་པས་དགེ་རྩ་གོང་འཕེལ་དུ་འགྱུར། གཞན་གྱི་དགེ་རྩ་ལ་དགའ་བ་བསྒོམ་པས་དགེ་བ་ཐོབ་མཉམ་
དུ་འབྱུང་བའི་ཕྱིར། འདོད་མི་ནུས་སོ། །ཁ་ཅིག། གཞན་གྱི་དགེ་རྩ་ལ་དགའ་བསྒོམ་པས་དགེ་བ་དེ་དང་ཆེ་ཆུང་མཉམ་པ་ཐོབ་པ་ཡིན་ཟེར་ན། མི་འཐད་པར་ཐལ། སངས་རྒྱས་འཕགས་པའི་དགེ་རྩ་ལ་དགའ་བ་བསྒོམ་པའི་བྱང་སེམས་སྒོམ་ལམ་པ་ཡོད་པ་གང་ཞིག། སངས་རྒྱས་འཕགས་པའི་དགེ་རྩ་དང་ཆེ་
ཆུང་མཉམ་པ་ཐོབ་པའི་བྱང་སེམས་སྒོམ་ལམ་པའི་རྒྱུད་ཀྱི་དགེ་རྩ་མེད་པའི་ཕྱིར། ཁ་ཅིག། རང་གཞན་གང་རུང་གི་དགེ་རྩ་ལ་དགའ་བ་བསྒོམ་པའི་ཡིད་བདེ་དང་མཚུངས་ལྡན་དུ་གྱུར་པའི་ཐེག་ཆེན་གྱི་རྗེས་ལ་མངོན་རྟོགས། རྗེས་སུ་ཡི་རང་སྒོམ་ལམ་གྱི་མཚན་ཉིད་ཟེར་ན། ས་གཉིས་པ་པའི་རྒྱུད་ཀྱི་རྗེས་སུ་
ཡི་རང་སྒོམ་ལམ་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། འདོད་ན། དེ་ཆོས་ཅན། ཡིད་བདེ་རྒྱུད་ལྡན་ཡིན་ན། ཁྱོད་རྒྱུད་ལྡན་ཡིན་དགོས་པར་ཐལ། ཁྱོད་ཡིད་བདེ་དང་མཚུངས་ལྡན་ཡིན་པའི་ཕྱིར། འདོད་ན། ས་གསུམ་པ་བ་སོགས་ཀྱིས་མ་ངེས་སོ། །རང་ལུགས་ལ་རང་གཞན་གྱི་དགེ་རྩ་ལ་དགའ་
བ་བསྒོམ་པའི་རང་གི་གྲོགས་ཡིད་བདེ་དང་མཚུངས་ལྡན་དུ་གྱུར་པའི་སྒྲ་དོན་འདྲེས་རུང་དུ་འཛིན་པའི་ཞེན་རིག་དང་བཅས་པའི་ཐེག་ཆེན་གྱི་རྗེས་ལ་མངོན་རྟོགས། སྐབས་འདིར་དངོས་སུ་བསྟན་པའི་རྗེས་སུ་ཡི་རང་སྒོམ་ལམ་གྱི་མཚན་ཉིད། དེ་ལ་གཉིས་ཡོད། བྱང་སེམས་སྒོམ་ལམ་པས་རང་རྒྱུད་ཀྱི་དགེ་རྩ་

[046B] དགེ་རྩ་གོང་ནས་གོང་དུ་འཕེལ་བར་འགྱུར་པའི་ཕྱིར། དེས་གཞན་རྒྱུད་ཀྱི་དགེ་རྩ་ལ་དགའ་བ་བསྒོམ་པ་ལ་དགོས་པ་ཡོད་དེ། བསོད་ནམས་ཐོབ་མཉམ་དུ་འབྱུང་བའི་ཕྱིར།།རྩོད་པ་སྤོང་བ་ལ། ཁ་ཅིག། གཞན་གྱི་དགེ་རྩ་ལ་དགའ་བ་སྒོམ་པས་བསོད་ནམས་
དེ་དང་ཆེ་ཆུང་མཉམ་པ་ཐོབ་པར་ཐལ། འགྲེལ་པ་ལས། རང་དང་གཞན་གྱི་བསོད་ནམས་བྱ་བ་མཉམ་པ་ཉིད་དུ་ཐོབ་པོ། །ཞེས་གསུངས་པའི་ཕྱིར་ཟེར་ན། སྐྱོན་མེད་དེ། དེའི་དོན་ནི་གཞན་གྱི་དགེ་རྩ་ལ་དགའ་བ་བསྒོམ་པས་བསོད་ནམས་ཐོབ་མཉམ་དུ་འབྱུང་བའི་དོན་ནོ། །དེ་ཡི་ངོ་བོ་ཉིད་མཆོག་ཉིད། །ཅེས་སོགས་ལ་
དགག་གཞག་སྤང་གསུམ་ལས། དང་པོ་ལ། ཁ་ཅིག། ཐེག་ཆེན་སྒོམ་ལམ་མཉམ་གཞག་ཡེ་ཤེས། སྒྲུབ་པ་སྒོམ་ལམ་གྱི་མཚན་ཉིད། དེ་རྗེས་ཐོབ་ཡེ་ཤེས། རྣམ་དག་སྒོམ་ལམ་གྱི་མཚན་ཉིད་ཟེར་ན། བྱང་སེམས་སྒོམ་ལམ་པའི་རྒྱུད་ཀྱི་ཐེག་ཆེན་སེམས་བསྐྱེད་ལ་མཉམ་པར་གཞག་པའི་མཉམ་
གཞག་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར། དེར་ཐལ། བྱང་སེམས་འཕགས་པའི་རྒྱུད་ལ་བྱམས་སོགས་ཚད་མེད་བཞི་ལ་མཉམ་པར་གཞག་པའི་མཉམ་གཞག་ཡེ་ཤེས་ཡོད་པའི་ཕྱིར། མ་གྲུབ་ན། བྱང་ཆུབ་
སེམས་དཔའི་རྒྱུད་ཀྱི་ཀུན་རྫོབ་དངོས་ཡུལ་བྱེད་པའི་ཤེས་པ་ཡིན་ན། མཉམ་གཞག་ཡེ་ཤེས་མ་ཡིན་དགོས་པར་ཐལ། བྱང་ཆུབ་སེམས་དཔའི་རྒྱུད་ཀྱི་ཐེག་ཆེན་སེམས་བསྐྱེད་ལ་མཉམ་པར་གཞག་པའི་མཉམ་གཞག་ཡེ་ཤེས་ཀྱང་མེད། བྱང་སེམས་འཕགས་པའི་རྒྱུད་ཀྱི་བྱམས་སོགས་ཚད་མེད་བཞི་
ལ་མཉམ་པར་གཞག་པའི་མཉམ་གཞག་ཡེ་ཤེས་ཀྱང་མེད་པའི་ཕྱིར། འདོད་ན། སྟོང་ཉིད་རྟོགས་མ་མྱོང་བའི་ལྷག་མེད་མྱང་འདས་ལ་གནས་པའི་ཉན་ཐོས་དགྲ་བཅོམ་པའི་རྟོགས་པ་སྔོན་དུ་སོང་བའི་བྱང་སེམས་ཚོགས་ལམ་པའི་རྒྱུད་ཀྱི་ཁྱབ་པ་འདུ་བྱེད་ཀྱི་སྡུག་བསྔལ་ཉེ་བར་ཞི་བའི་ཉེར་ཞིའི་དབྱིངས་ལ་
མཉམ་པར་གཞག་པའི་མཉམ་གཞག་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཁྱབ་པ་འདུ་བྱེད་ཀྱི་སྡུག་བསྔལ་ཉེ་བར་ཞི་བའི་ཉེར་ཞིའི་དབྱིངས་ལ་མཉམ་པར་གཞག་པའི་མཉམ་གཞག་ཡེ་ཤེ་ཡིན་པའི་ཕྱིར། དེར་ཐལ། དེ་ཡོད་པའི་ཕྱིར་ཏེ། རྣམ་

[047A]༄༅། །བཤད་ལས། ཡང་དང་ཡང་དུ་སྙོམས་འཇུག་དེ་ལ་སྙོམས་པར་འཇུག་པར་འགྱུར་མོད་ཀྱི། ཞེས་གསུངས་པའི་ཕྱིར། རྩ་བར་འདོད་ན། ཐེག་ཆེན་གྱི་ཟག་མེད་སྒོམ་ལམ་དུ་ཐལ་ལོ། །འདོད་པའི་ཕྱིར། འདོད་མི་ནུས་ཏེ། ཐེག་ཆེན་གྱི་ཟག་བཅས་སྒོམ་ལམ་ཡིན་པའི་ཕྱིར། ཕྱི་མ་ལ་སྟོང་
ཉིད་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་གྱི་སྒོམ་ལམ་རྗེས་ཐོབ་ཡེ་ཤེས་ཆོས་ཅན། མཚོན་བྱ་དེར་ཐལ། མཚན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཐེག་ཆེན་གྱི་ཟག་མེད་སྒོམ་ལམ་དུ་ཐལ་ལོ། །འདོད་མི་ནུས་ཏེ། ཟག་བཅས་སྒོམ་ལམ་ཡིན་པའི་ཕྱིར། ཁ་ཅིག། ཐེག་
ཆེན་ཀྱི་སྒྲུབ་པ་སྒོམ་ལམ་ཡིན་ན། བར་ཆད་མེད་ལམ་ཡིན་པས་ཁྱབ། རྣམ་དག་སྒོམ་ལམ་ཡིན་ན། རྣམ་གྲོལ་ལམ་ཡིན་པས་ཁྱབ་ཟེར་ན། ཕྱི་མ་ལ། ས་དང་པོའི་ངོ་བོ་གྱུར་པའི་སྒོམ་ལམ་བར་ཆད་མེད་ལམ་ཐོབ་མ་ཐག་པའི་ཡེ་ཤེས་ཆོས་ཅན། ཐེག་ཆེན་གྱི་སྒོམ་ལམ་རྣམ་གྲོལ་ལམ་དུ་ཐལ་
རྣམ་དག་སྒོམ་ལམ་ཡིན་པའི་ཕྱིར་ཏེ། གཙོ་བོར་སྤངས་པ་མཐར་ཐུག་གི་ལག་རྗེས་འཇོག་བྱེད་ཀྱི་ཐེག་ཆེན་གྱི་ཟག་མེད་སྒོམ་ལམ་ཡིན་པའི་ཕྱིར་ཏེ། སྟོང་ཉིད་མངོན་སུམ་དུ་རྟོགས་པའི་ཐེག་ཆེན་གྱི་སྒོམ་ལམ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། དང་པོ་ལ། ས་དང་པོའི་ངོ་
བོར་གྱུར་པའི་སྒོམ་ལམ་བར་ཆད་མེད་ལམ་ཐོབ་མ་ཐག་པའི་བར་ཆད་མེད་ལམ་གྱིས་དངོས་སུ་དྲངས་པའི་རྣམ་གྲོལ་ལམ་ཆོས་ཅན། དེར་ཐལ། དེའི་ཕྱིར། གཙོ་བོར་རྟོགས་པ་མཐར་ཐུག་གི་ལག་རྗེས་འཇོག་བྱེད་ཀྱི་ཐེག་ཆེན་གྱི་ཟག་མེད་སྒོམ་ལམ་ཡིན་པའི་ཕྱིར། རྟགས་གོང་ལྟར་སྒྲུབ་བོ། །འདོད་
མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། གཙོ་བོར་རྟོགས་པ་མཐར་ཐུག་གི་ལག་རྗེས་འཇོག་བྱེད་ཀྱི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་གྱི་སྒྲུབ་པ་སྒོམ་ལམ་གྱི་མཚན་ཉིད། གཙོ་བོ་སྤངས་པ་མཐར་ཐུག་གི་ལག་རྗེས་འཇོག་བྱེད་ཀྱི་ཐེག་ཆེན་གྱི་རྗེས་ལ་མངོན་རྟོགས། ཐེག་ཆེན་
གྱི་རྣམ་དག་སྒོམ་ལམ་གྱི་མཚན་ཉིད་ཟེར་ན། སྟོང་ཉིད་དོན་སྤྱིའི་ཚུལ་གྱིས་རྟོགས་པའི་ཐེག་ཆེན་སྒོམ་ལམ་ཆོས་ཅན། མཚོན་བྱ་གཉིས་ཀ་དེར་ཐལ། མཚན་ཉིད་གཉིས་ཀ་དེའི་ཕྱིར། དེར་ཐལ། སྟོང་ཉིད་རྟོགས་པའི་ཐེག་ཆེན་སྒོམ་ལམ་ཡིན་པའི་ཕྱིར། འདོད་ན། ཟག་མེད་སྒོམ་ལམ་

[047B] །ཁ་ཅིག། ཐེག་ཆེན་སྒྲུབ་པ་སྒོམ་ལམ་དང་ རྣམ་དག་སྒོམ་ལམ་གཉིས་འགལ་ལོ་ཟེར་ན། མི་འཐད་པར་ཐལ། ཐེག་ཆེན་གྱི་སྒོམ་ལམ་བར་ཆད་མེད་ལམ་ཡིན་ན། སྒྲུབ་པ་སྒོམ་ལམ་ཡིན་དགོས་པ་གང་ཞིག། རྣམ་དག་སྒོམ་ལམ་གྱི་དབྱེ་བ་འཆད་པའི་སྐབས་སུ་ཐེག་ཆེན་སྒོམ་
ལམ་བར་ཆད་མེད་ལམ་ཆུང་འབྲིང་ཆེན་པོ་དགུ་གསུངས་པའི་ཕྱིར། དེར་ཐལ། ས་དགུ་ལ་ནི་ཆེན་པོ་ཡི། །ཞེས་སོགས་གསུངས་པའི་ཕྱིར། །གཉིས་པ་རང་ལུགས་ལ། །གཙོ་བོར་རྟོགས་པ་མཐར་ཐུག་གི་ལག་རྗེས་འཇོག་བྱེད་ཀྱི་ཐེག་ཆེན་གྱི་ཟག་མེད་སྒོམ་ལམ་སྒྲུབ་པ་སྒོམ་ལམ་གྱི་མཚན་ཉིད། དེ་ལ་དབྱེན་ལྔ་
ཡོད༑ གཙོ་བོར་སྤངས་པ་མཐར་ཐུག་གི་ལག་རྗེས་འཇོག་བྱེད་ཀྱི་ཐེག་ཆེན་གྱི་ཟག་མེད་སྒོམ་ལམ། རྣམ་དག་སྒོམ་ལམ་གྱི་མཚན་ཉིད། དེ་གཉིས་ལག་རྗེས་མི་འདྲ་བ་སོ་སོར་འཇོག་པར་བྱེད་པས་བཤད་པ་ཡིན་གྱི། དེ་གཉིས་ཡིན་ཁྱབ་མཉམ་ཡིན་ནོ། །རྩོད་པ་སྤོང་བ་ལ། ཁ་ཅིག། བྱང་སེམས་སྒོམ་ལམ་པའི་རྒྱུད་
ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། སྒྲུབ་བ་སྒོམ་ལམ་གྱི་མཚན་ཉིད་དེ་ཡིན་པར་ཐལ། མཚོན་བྱ་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། གཙོ་བོར་རྟོགས་པ་མཐར་ཐུག་གི་ལག་རྗེས་འཇོག་བྱེད་ཀྱི་རིགས་སུ་གནས་པར་ཐལ། འདོད་པའི་ཕྱིར་ན་མ་ཁྱབ་
བོ། །འདོད་མི་ནུས་ཏེ། རྟོགས་པ་ཉེ་ཚེ་བའི་རིགས་སུ་གནས་པའི་ཕྱིར་ཟེར་བ་དང་ རྣམ་དག་སྒོམ་ལམ་གྱི་མཚན་ཉིད་ལ་ཡང་སྐྱོན་དེ་བཞིན་དུ་མ་ངེས་སོ་ཟེར་ན། འོ་ན། དེ་རང་ཆོས་ཅན། གཙོ་བོར་རྟོགས་པ་མཐར་ཐུག་གི་ལག་རྗེས་འཇོག་བྱེད་ཀྱི་རིགས་སུ་གནས་པར་ཐལ། གཙོ་བོར་རྟོགས་པ་
མཐར་ཐུག་གི་ལག་རྗེས་འཇོག་བྱེད་ཡིན་པའི་ཕྱིར། ཁྱབ་པ་ཁས། མ་གྲུབ་ན་དེར་ཐལ། གཞི་ཤེས་ཀྱི་རྣམ་པ་ཉེར་བདུན་ཉམས་སུ་ལེན་པའི་མཐར་གྱིས་སྦྱོར་བ་དེ་དེ་ལྟར་ཡིན་པའི་ཕྱིར། དེར་ཐལ། མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་སྒོམ་པའི་སྦྱོར་བ་ཕྱི་མ་གཉིས་དེ་ལྟར་ཡིན་པའི་ཕྱིར་
དེར་ཐལ། གཙོ་བོར་རྟོགས་པ་མཐར་ཐུག་གི་ལག་རྗེས་འཇོག་བྱེད་ཀྱི་སེམས་དཔའི་རྣལ་འབྱོར་ཡིན་པའི་ཕྱིར། འདོད་ན། མི་འཐད་པར་ཐལ། །རྟོགས་པ་ཉེ་ཚེ་བའི་རིགས་སུ་གནས་པའི་ཕྱིར། འཁོར་གསུམ། གཞན་ཡང་དེ་རང་ཆོས་ཅན། གཙོ་བོར་སྤངས་པ་མཐར་ཐུག་གི་ལག་རྗེས་འཇོག་བྱེད་ཀྱི་རིགས་སུ་གནས་

[048A]༄༅། །པར་ཐལ། གཙོ་བོར་སྤངས་པ་མཐར་ཐུག་གི་ལག་རྗེས་འཇོག་བྱེད་ཡིན་པའི་ཕྱིར། དེར་ཐལ། གཞི་ཤེས་ཀྱི་རྣམ་པ་ཉེར་བདུན་ཉམས་སུ་ལེན་པའི་རྣམ་རྫོགས་སྦྱོར་བ་དེ་དེ་ལྟར་ཡིན་པའི་ཕྱིར། དེར་ཐལ། མཁྱེན་གསུམ་གྱི་རྣམ་པ་བརྒྱ་བདུན་ཅུ་རྩ་གསུམ་གོ་རིམ་མ་འཆོལ་བར་སྒོམ་པའི་
སྦྱོར་བ་དང་བོ་གཉིས་པོ་དེ་ལྟར་ཡིན་པའི་ཕྱིར། འདོད་ན། འཁོར་གསུམ་ཡོད། གཞན་ཡང་ བྱང་ཆུབ་སེམས་དཔའི་རྒྱུད་ཀྱི་གང་ཟག་གི་བདག་མེད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། ཐེག་ཆེན་གྱི་རྟོགས་རིགས་སུ་གནས་པར་ཐལ། ཐེག་ཆེན་གྱི་རྟོགས་པ་ཡིན་པའི་ཕྱིར། ཁྱབ་པ་ཁས། འདོད་མི་
ནུས་སོ། །ཉན་ཐོས་མཐོང་ལམ་བའི་རྒྱུད་ཀྱི་སྟོང་ཉིད་མངོན་སུམ་དུ་རྟོགས་པའི་ཡེ་ཤེས་ཆོས་ཅན། ཉན་ཐོས་ཀྱི་རྟོགས་རིགས་སུ་གནས་པར་ཐལ། ཉན་ཐོས་ཀྱི་རྟོགས་པ་ཡིན་པའི་ཕྱིར། འཁོར་གསུམ། ། འབྲས་བུ་དག་པ་གཟུགས་ལ་སོགས། ཞེས་སོགས་ལ། ས་གཉིས་པའི་སྒོམ་ལམ་རྣམ་གྲོལ་ལམ་ཆོས་ཅན་
ཁྱོད་རང་གི་ངོས་སྐལ་གྱི་དྲིམས་རྣམ་པར་དག་པ་ན་ཁྱོད་ཀྱི་ཡུལ་གཟུགས་སོགས་ཀྱང་ཁྱོད་ཀྱི་ངོས་སྐལ་གྱི་དྲི་མས་རྣམ་པར་དག་པ་ཡིན་ཏེ། ཁྱོད་རང་གི་ངོས་སྐལ་གྱི་དྲི་མས་རྣམ་པར་དག་པའི་དག་པ་དེ་དང་ ཁྱོད་ཀྱི་ཡུལ་གཟུགས་སོགས་རྣམས་དེས་རྣམ་པར་དག་པའི་དག་པ་གཉིས་པོ་དག་བྱ་གཅིག་གིས་
དབེན་པའི་དག་པ་རིགས་གཅིག་ཡིན་པའི་ཕྱིར་ཟེར་བ་དང་ རྣམ་གྲོལ་ལམ་ཡིན་ན། རང་གི་ངོས་སྐལ་གྱི་དྲི་མ་མེད་པས་ཁྱབ་ཟེར་ན། ས་གཉིས་པའི་སྒོམ་ལམ་རྣམ་གྲོལ་ལམ་གྱི་ངོས་སྐལ་གྱི་དྲི་མ་ཡོད་པར་ཐལ། ཁྱོད་ཀྱི་སྦྱོར་བ་གཞུང་འདིའི་སྦྱོར་བ་རྣམ་དག་ཡིན་པའི་ཕྱིར། འདོད་ན། མི་འཐད་པར་ཐལ་
རྣམ་གྲོལ་ལམ་ཡིན་པའི་ཕྱིར། གཞན་ཡང་ དེའི་ཡུལ་གཟུགས་སོགས་ཡོད་པར་ཐལ། སྦྱོར་བ་འཐད་པའི་ཕྱིར། འདོད་ན། དེའི་ཡུལ་དུ་གྱུར་པའི་གཟུགས་ཡོད་པར་ཐལ། འདོད་པའི་ཕྱིར། འདོད་ན། དེ་ཀུན་རྫོ་པ་དངོས་ཡུལ་དུ་བྱེད་པའི་ཤེས་པ་ཡིན་པར་ཐལ་ལོ། འདོད་མི་ནུས་ཏེ། ཐེག་ཆེན་སྒོམ་ལམ་རྣམ་
གྲོལ་ལམ་ཡིན་པའི་ཕྱིར། ཁ་ཅིག། ས་གཉིས་པའི་སྒོམ་ལམ་རྣམ་གྲོལ་ལམ་ཆོས་ཅན། ཁྱོད་རང་གི་ངོས་སྐལ་གྱི་དྲི་མས་རྣམ་པར་དག་པ་ན། ཁྱོད་ཀྱི་དམིགས་ཡུལ་གཟུགས་སོགས་རྣམས་ཀྱང་ཁྱོད་ཀྱི་ངོས་སྐལ་གྱི་དྲི་མས་རྣམ་པར་དག་པ་ཡིན་ཏེ། རྣམ་དག་དེ་གཉིས་དག་བྱ་གཅིག་གིས་དབེན་པའི་

[048B] དེ་གཉིས་དག་བྱ་གཅིག་གིས་དབེན་པ་ཡིན་ཏེ། ས་གཉིས་པའི་སྒོམ་ལམ་རྣམ་གྲོལ་ལམ་གྱི་ངོས་སྐལ་གྱི་དྲི་མ་མེད་པའི་ཕྱིར་ཞེས་ཟེར་ན། འོ་ན། འབྲས་བུ་དག་པ་གཟུགས་ལ་སོགས། །ཞེས་པའི་སྐབས་ནས་དངོས་སུ་བསྟན་པའི་དག་བྱའི་དྲི་མ་ཤེས་བྱ་ལ་མི་སྲིད་པར་
ཐལ། ཁྱོད་ཀྱི་དམ་བཅའ་སྒྲུབ་བྱེད་དང་བཅས་པ་འཐད་པའི་ཕྱིར། འདོད་ན། ཉོན་མོངས་ཤེས་བྱ་ལམ་གསུམ་གྱི། །ཞེས་པའི་སྐབས་ནས་དངོས་སུ་བསྟན་པའི་དག་བྱའི་དྲི་མ་ཤེས་བྱ་ལ་མི་སྲིད་པར་ཐལ། འདོད་པའི་ཕྱིར། ཁྱབ་སྟེ། འབྲས་བུ་དག་པ་གཟུགས་ལ་སོགས། །ཞེས་པའི་སྐབས་སུ་འབྲས་བུ་རྣམ་པར་དག་
ཚུལ་དེ་འཆད། ཉོན་མོངས་ཤེས་བྱ་ལམ་གསུམ་གྱི། ། ཞེས་པའི་སྐབས་སུ་འབྲས་བུ་རྣམ་དག་གི་དབྱེ་བ་འཆད་པའི་ཕྱིར། གལ་ཏེ་འདོད་ན། ཐེག་པ་གསུམ་གྱི་རང་རང་གི་སྐབས་ཀྱི་དག་བྱའི་དྲི་མ་ཤེས་བྱ་ལ་མི་སྲིད་པར་ཐལ། འདོད་པའི་ཕྱིར། འདོད་ན། དག་བྱའི་དྲི་མ་ཤེས་བྱལ་མི་སྲིད་པར་ཐལ། འདོད་
པའི་ཕྱིར། འདོད་ན། འགྲོ་བ་ཐམས་ཅད་འབད་མེད་དུ་གྲོལ་བར་ཐལ་ལོ། །ཁ་ཅིག། ས་གཉིས་པའི་སྒོམ་ལམ་བར་ཆད་མེད་ལམ་ཆོས་ཅན། ཁྱོད་རང་གི་ངེས་སྐལ་གྱི་དྲི་མས་རྣམ་པར་དག་པ་ན་ཁྱོད་ཀྱི་དམིགས་ཡུལ་གཟུགས་སོགས་ཀྱང་ཁྱོད་ཀྱི་ངོས་སྐལ་གྱི་དྲི་མས་རྣམ་པར་དག་པ་ཡིན་ཏེ། དག་པ་
དེ་གཉིས་དག་བྱ་གཅིག་གིས་དབེན་པའི་དག་པ་རིགས་གཅིག་ཡིན་པའི་ཕྱིར་ཟེར་ན། འབྲས་བུ་དག་པ་གཟུགས་ལ་སོགས། །ཞེས་པའི་སྐབས་ནས་དངོས་སུ་བསྟན་པའི་འབྲས་བུ་དེ་མཚོན་བྱ་དོན་གྱི་དགེ་སྦྱོང་ཚུལ་དང་ མཚོན་བྱེད་དཔེའི་དགེ་སྦྱོང་ཚུལ་གཉིས་ཀྱི་ནང་ནས་མཚོན་བྱེད་དཔེའི་དགེ་སྦྱོང་ཚུལ་
ལ་བྱེད་རིགས་པར་ཐལ། སྦྱོར་བ་འཐད་པའི་ཕྱིར། འདོད་ན། རྒྱལ་སྲས་རྣམས་ཀྱི་དག་པ་སྟེ། ཞེས་པའི་སྐབས་ནས་དངོས་སུ་བསྟན་པའི་འབྲས་བུ་ལ་དེ་ལྟར་དགོས་པར་ཐལ། འདོད་པའི་ཕྱིར། འདོད་མི་ནུས་ཏེ། དེ་གཉིས་ཀྱི་ནང་ནས་མཚོན་བྱ་དོན་གྱི་དགེ་སྦྱོང་ཚུལ་གྱི་འབྲས་བུ་ལ་བྱེད་པའི་ཕྱིར་ཏེ། དེ་བྱང་
སེམས་ཀྱི་འགོག་བདེན་ལ་བྱེད་པའི་ཕྱིར། ཁ་ཅིག། ས་གཉིས་པའི་སྒོམ་ལམ་རྣམ་བྲོལ་ལམ་ཆོས་ཅན། ཁྱོད་བདེན་གྲུབ་ཀྱི་རྣམ་པར་དག་བ་ན། ཁྱོད་ཀྱི་དམིགས་ཡུལ་གཟུགས་སོགས་ཀྱང་བདེན་གྲུབ་ཀྱིས་རྣམ་པར་དག་པ་ཡིན་ཏེ། རྣམ་དག་དེ་གཉིས་དག་བྱ་གཅིག་གིས་དབེན་བའི་དག་པ་རིགས་

[049A]༄༅། །གཅིག་ཡིན་པའི་ཕྱིར་ཟེར་ན། འབྲས་བུ་དག་པ་གཟུགས་ལ་སོགས། །ཞེས་སོགས་ཀྱི་གཞུང་འདི་དངོས་བསྟན་སྟོང་ཉིད་ཀྱི་རིམ་པ་དང་ སྦས་དོན་མངོན་རྟོགས་ཀྱི་རིམ་པ་གཉིས་ཀྱི་ནང་ནས། དངོས་བསྟན་སྟོང་ཉིད་ཀྱི་རིམ་པ་གཏན་ལ་འབེབས་པར་བྱེད་པའི་གཞུང་ཡིན་པར་ཐལ། ཁྱོད་
ཀྱི་སྦྱོར་བ་འཐད་པའི་ཕྱིར། འདོད་མི་ནུས་ཏེ། དེ་དེ་གཉིས་ཀྱི་ནང་ནས་སྦས་དོན་མངོན་རྟོགས་ཀྱི་རིམ་པ་གཏན་ལ་འབེབས་པའི་གཞུང་ཡིན་པའི་ཕྱིར། དེར་ཐལ། མངོན་རྟོགས་རྒྱན་དེ་ལྟར་ཡིན་པའི་ཕྱིར། །གཉིས་པ་རག་ལུགས་ལ། ས་གཉིས་པའི་སྒོམ་ལམ་རྣམ་གྲོལ་ལམ་ཆོས་ཅན། ཁྱོད་རང་འདྲེན་བྱེད་ཀྱི་
བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པ་ན། ཁྱོད་ཀྱི་དམིགས་ཡུལ་གཟུགས་སོགས་ཀྱང་ཁྱོད་འདྲེན་བྱེད་ཀྱི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམྲ་དག་པ་ཡིན་ཏེ། ཁྱོད་རང་འདྲེན་བྱེད་ཀྱི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པའི་དག་པ་དེ་དང་ ཁྱོད་ཀྱི་དམིགས་
ཡུལ་གཟུགས་སོགས་ཁྱོད་འདྲེན་བྱེད་ཀྱི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པའི་དག་བ་གཉིས་དག་བྱ་གཅིག་གིས་དབེན་པའི་དག་པ་རིགས་གཅིག་ཡིན་པའི་ཕྱིར། དེའི་དོན་ཡང་ས་གཉིས་པའི་སྒོམ་ལམ་རྣམ་གྲོལ་ལམ་དེས་རྗེས་ཀྱི་གནས་སྐབས་སུ་གཟུགས་སོགས་ཀྱི་ཆོས་ལ་ཇི་ཙམ་
བལྟས་ཀྱང་ ས་གཉིས་པའི་བར་ཆད་མེད་ལམ་གྱིས་སྤང་ཚོད་ཀྱི་བདེན་འཛིན་སླར་སྐྱེ་མི་རུང་དུ་སོང་བའི་དོན་ཡིན་ཏེ། ཡུལ་ཡུལ་ཅན་གྱི་མཉམ་རྗེས་ཀྱི་དག་པ་འཆད་པའི་སྐབས་ཡིན་པའི་ཕྱིར། །གསུམ་པ་རྩོད་པ་སྤོང་པ་ལ། ཁ་ཅིག། རྣམ་མཁྱེན་སྐད་གཅིག་དང་པོ་དེ་རང་འདྲེན་བྱེད་ཀྱི་རྒྱུན་མཐའི་བར་ཆད་མེད་ལམ་གྱི་
ངོས་སྐལ་གྱི་དྲི་མས་རྣམ་པར་དག་བ་ན། དེའི་དམིགས་ཡུལ་གཟུགས་སོགས་ཀྱང་དེ་འདྲེན་བྱེད་ཀྱི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པ་ཡིན་པར་ཐལ། ས་གཉིས་པའི་སྒོམ་ལམ་རྣམ་གྲོལ་ལམ་ལ་དེའི་ཕྱིར། འདོད་ན། རྣམ་མཁྱེན་སྐད་ཅིག་དང་པོའི་དམིགས་ཡུལ་གཟུགས་
སོགས་རྒྱུན་མཐའི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པར་ཐལ། འདོད་པ་གང་ཞིག། རྣམ་མཁྱེན་སྐད་ཅིག་དང་པོ་རྒྱུན་མཐའི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པ་ཡིན་པའི་ཕྱིར་ཟེར་ན། མ་ཁྱབ། འདོད་ན། རྒྱུན་མཐའི་བར་ཆད་མེད་ལམ་གྱི་ངོས་སྐལ་གྱི་བདྲི་

[049B] རྒྱུན་མཐའ་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པར་ཐལ། དེ་རྣམ་མཁྱེན་སྐད་ཅིག་དང་པོའི་དམིགས་ཡུལ་གང་ཞིག། རྣམ་མཁྱེན་སྐད་ཅིག་དང་པོའི་དམིགས་ཡུལ་གཟུགས་སོགས་ཀྱི་ཆོས་ཐམས་ཅད་རྒྱུན་མཐའི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པའི་
ཕྱིར། འདོད་ན། རྒྱུན་མཐའི་བར་ཆད་མེད་ལམ་གྱི་ངོས་སྐལ་གྱི་དྲི་མ་ཆོས་ཅན། ཁྱོད་ཁྱོད་ཀྱིས་རྣམ་པར་མ་དག་པར་ཐལ། ཁྱོད་གཞན་དབང་ཡིན་པའི་ཕྱིར་ཟེར་ན། རྣམ་མཁྱེན་སྐད་ཅིག་དང་པོ་སྐྱེས་པའི་ཚེ་སྒྲིབ་པ་སླར་མི་སྐྱེ་བའི་ཆོས་ཅན་དུ་སོང་ན། སྒྲིབ་པ་སླར་མི་སྐྱེ་བའི་ཆོས་ཅན་དུ་སོང་དགོས་པར་ཐལ། རྣམ་
མཁྱེན་སྐད་ཅིག་དང་པོ་རྒྱུན་མཐའི་བར་ཆད་མེད་ལམ་གྱི་ངོས་སྐལ་གྱི་དྲི་མས་རྣམ་པར་དག་པ་དེའི་ཚེ་དེའི་དམིགས་ཡུལ་གཟུགས་སོགས་ཀྱི་ཆོས་རྣམས་རྒྱུན་མཐའི་བར་ཆད་མེད་ལམ་གྱི་དྲི་མས་རྣམ་པར་དག་པ་ན། དེའི་དམིགས་ཡུལ་གཟུགས་སོགས་ཀྱི་ཆོས་རྣམས་རྒྱུན་མཐའི་བར་ཆད་མེད་ལམ་གྱི་
ངོས་སྐལ་གྱི་དྲི་མས་དག་དགོས་པའི་ཕྱིར། འདོད་ན། སྒྲིབ་པ་སླར་མི་སྐྱེ་བའི་ཆོས་ཅན་དུ་སོང་བར་ཐལ། རྣམ་མཁྱེན་སྐད་ཅིག་དང་པོ་སྐྱེས་པའི་ཚེ་སྒྲིབ་པ་སླར་མི་སྐྱེ་བའི་ཆོས་ཅན་དུ་སོང་བའི་ཕྱིར་ཏེ། དེའི་ཚེ་སྒྲིབ་པ་སླར་མི་སྐྱེ་བའི་ཆོས་ཅན་དུ་བྱས་པའི་ཕྱིར། དེར་ཐལ། དེའི་ཚེ་སྒྲིབ་པས་བོན་དང་བཅས་པ་
སྤངས་པའི་ཕྱིར། འདོད་ན། འགྲོ་བ་ཐམས་ཅད་འབད་མེད་དུ་གྲོལ་བར་ཐལ་ལོ། །གཞན་ཡང་ མྱུ་གུ་རྫོགས་པར་སྐྱེས་པ་དེའི་ཚེས་བོན་རྫོགས་པར་འགགས་ན། ས་བོན་རྫོགས་པར་འགགས་དགོས་པར་ཐལ། དམ་བཅའ་འཐད་པའི་ཕྱིར། འདོད་ན། ས་བོན་རྫོགས་པར་འགགས་པར་ཐལ་ལོ། །ཁ་ཅིག། ཐེག་ཆེན་
སྒོམ་ལམ་བར་ཆད་མེད་ལམ་དང་རྣམ་གྲོལ་ལམ་གཉིས་འགལ་བར་ཐལ། ཁྱོད་ཀྱི་སྦྱོར་བ་འཐད་པའི་ཕྱིར་ཟེར་ན། མ་ཁྱབ། འདོད་ན། ས་བརྒྱད་པ་ཐོབ་མ་ཐག་པའི་ཡེ་ཤེས་ཆོས་ཅན། ཐེག་ཆེན་གྱི་སྒོམ་ལམ་རྣམ་གྲོལ་ལམ་མ་ཡིན་པར་ཐལ། ཐེག་ཆེན་སྒོམ་ལམ་བར་ཆད་མེད་ལམ་ཡིན་པའི་ཕྱིར་ཏེ། ས་བརྒྱད་
པ་ཐོབ་མ་ཐག་པའི་ཡེ་ཤེས་ཡིན་པའི་ཕྱིར། འདོད་མི་ནུས་ཏེ། ས་བདུན་པའི་སྐད་ཅིག་ཐ་མའི་ཡེ་ཤེས་དེས་དངོས་སུ་དྲངས་པའི་རྣམ་གྲོལ་ལམ་ཡིན་པའི་ཕྱིར་ཏེ། ས་བདུན་པའི་སྐད་ཅིག་ཐ་མའི་ཡེ་ཤེས་དེ་བར་ཆད་མེད་ལམ་ཡིན་པའི་ཕྱིར། དེར་ཐལ། ས་བདུན་པའི་སྐད་ཅིག་ཐ་མའི་ཡ་ཤེས་ཡིན་པའི་ཕྱིར་

[050A]༄༅། །ཁྱབ་སྟེ། ས་བཅུ་པའི་སྐད་ཅིག་ཐ་མའི་ཡེ་ཤེས་ཡིན་ན། བར་ཆད་མེད་ལམ་ཡིན་དགོས་པའི་ཕྱིར། ཁ་ཅིག། ཐེག་ཆེན་སྒོམ་ལམ་རྣམ་གྲོལ་ལམ་དང་བར་ཆད་མེད་ལམ་གཉིས་རྣམ་དག་ཡིན་ཟེར་ན། འོ་ན། དེ་གཉིས་འགོག་བདེན་ཡིན་པར་ཐལ། རྣམ་དག་ཡིན་པའི་ཕྱིར། འདོད་ན། འདུས་མ་
བྱས་ཡིན་པར་ཐལ་ལོ། །འདོད་མི་ནུས་སོ། །ཁ་ཅིག། ཐེག་ཆེན་གྱི་རྣམ་དག་ཡིན་ན། རྣམ་དག་ཤིན་ཏུ་བ་ཡིན་པས་ཁྱབ་ཟེར་ན། ཐེག་ཆེན་མཐོང་ལམ་རྣམ་གྲོལ་ལམ་པ་བའི་རྒྱུད་ཀྱི་འགོག་བདེན་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། སློབ་པའི་རྒྱུད་ཀྱི་འགོག་བདེན་
ཡིན་པའི་ཕྱིར། ཁ་ཅིག། བྱང་སེམས་ཀྱི་རྒྱུད་ཀྱི་འགོག་བདེན་ཡིན་ན། བྱང་སེམས་ཀྱི་འགོག་བདེན་ཡིན་པས་ཁྱབ་ཟེར་ན། ཐེག་ཆེན་གྱི་མཐོང་ལམ་བར་ཆད་མེད་ལམ་པའི་རྒྱུད་ཀྱི་འགོག་བདེན་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། དེ་ཆོས་ཅན། རང་ཐོབ་བྱེད་ཀྱི་ཐབས་སུ་གྱུར་པའི་
ཐེག་ཆེན་གྱི་མཐོང་ལམ་བར་ཆད་མེད་ལམ་གྱི་སྟོབས་ཀྱིས་ཐོབ་པར་ཐལ། འདོད་པའི་ཕྱིར། འདོད་མི་ནུས་སོ། །ཁ་ཅིག། ཉོན་སྒྲིབ་སྤངས་པའི་སྤངས་པ། ཉན་ཐོས་ཀྱི་རྣམ་དག་གི་མཚན་ཉིད། གཟུགས་ཕྱི་རོལ་དོན་འཛིན་གྱི་རྟོག་པ་སྤངས་པའི་སྤངས་པ་རང་རྒྱལ་གྱི་རྣམ་དག་གི་མཚན་ཉིད། ལམ་གསུམ་གྱི་སྒྲིབ་པ་
སྤངས་པའི་སྤངས་པ། བྱང་སེམས་ཀྱི་རྣམ་དག་གི་མཚན་ཉིད། སྒྲིབ་གཉིས་མ་ལུས་པར་སྤངས་པའི་སྤངས་པ། རྣམ་དག་ཤིན་ཏུ་བའི་མཚན་ཉིད་ཟེར་ན། སངས་རྒྱས་འཕགས་པའི་ཐུགས་རྒྱུད་ཀྱི་འགོག་བདེན་ཆོས་ཅན། མཚོན་བྱ་དང་པོ་གསུམ་པོ་དེར་ཐལ། མཚན་ཉིད་དང་པོ་གསུམ་པོ་དེའི་ཕྱིར། དེར་ཐལ། ཆོས་
ཅན་དེ་ཡིན་པའི་ཕྱིར། འདོད་མི་ནུས་ཏེ། རྣམ་དག་ཤིན་ཏུ་བ་ཡིན་པའི་ཕྱིར། །ཁ་ཅིག། ཉོན་སྒྲིབ་མ་ལུས་པར་སྤངས་པའི་ཉན་ཐོས་ཀྱི་སྤངས་པ། ཉན་ཐོས་ཀྱི་རྣམ་དག་གི་མཚན་ཉིད་ཟེར་ན། ཉན་ཐོས་མཐོང་ལམ་རྣམ་གྲོལ་ལམ་པ་པའི་རྒྱུད་ཀྱི་འགོག་བདེན་ཆོས་ཅན། མཚན་ཉིད་དེར་ཐལ། མཚོན་བྱ་དེའི་ཕྱིར་
ཉན་ཐོས་ཀྱི་འགོག་བདེན་ཡིན་པའི་ཕྱིར། འདོད་ན། ཉན་ཐོས་དགྲ་བཅོམ་པའི་འགོག་བདེན་དུ་ཐལ་ལོ།། ཁ་ཅིག། རང་ཐོབ་བྱེད་ཀྱི་ཐབས་སུ་གྱུར་པའི་ཉན་ཐོས་ཀྱི་བར་ཆད་མེད་ལམ་གྱི་སྟོབས་ཀྱིས་ཐོབ་པའི་འགོག་བདེན། ཉན་ཐོས་ཀྱི་རྣམ་དག་གི་མཚན་ཉིད་ཟེར་ན། ཉན་ཐོས་དགྲ་བཅོམ་པའི་རྟོགས་པ་སྒྲོན་

[050B] མཚོན་ཉིད་དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། རང་ཐོབ་བྱེད་ཀྱི་ཐབས་སུ་གྱུར་པའི་རང་རྒྱལ་གྱི་བར་ཆད་མེད་ལམ་གྱི་ངོས་སྐལ་གྱི་སྤངས་བྱར་གྱུར་པའི་
གཟུགས་ཕྱི་རོལ་དོན་འཛིན་གྱི་རྟོག་པ་ཙམ་སྤངས་པའི་རང་རྒྱལ་གྱི་སྤངས་པ། རང་རྒྱལ་གྱི་རྣམ་དག་གི་མཚན་ཉིད། ལམ་གསུམ་གྱི་སྒྲིབ་པ་གང་རུང་སྤངས་པའི་བྱང་སེམས་ཀྱི་སྤངས་པ། བྱང་སེམས་ཀྱི་རྣམ་དག་གི་མཚན་ཉིད་ཟེར་ན། རང་རྒྱལ་མཐོང་ལམ་རྣམ་གྲོལ་ལམ་པ་པའི་རྒྱུད་ཀྱི་འགོག་བདེན་ཆོས་
ཅན། མཚན་ཉིད་དེར་ཐལ། མཚོན་བྱ་དེའི་ཕྱིར། དེར་ཐལ། རང་རྒྱལ་གྱི་འགོག་བདེན་ཡིན་པའི་ཕྱིར། འདོད་མི་ནུས་ཏེ། དེ་ཐོབ་བྱེད་ཀྱི་ཐབས་སུ་གྱུར་པའི་རང་རྒྱལ་གྱི་བར་ཆད་མེད་ལམ་གྱི་ངོས་སྐལ་གྱི་སྤང་བྱར་གྱུར་པའི་ཉོན་སྒྲིབ་ཀུན་བཏགས་དང་གཟུགས་ཕྱི་རོལ་དོན་འཛིན་གྱི་རྟོག་པ་ཀུན་བཏགས་གཉིས་
ཡོད་པའི་ཕྱིར། གཞན་ཡང་ ཐེག་ཆེན་མཐོང་ལམ་རྣམ་གྲོལ་ལམ་པ་པའི་རྒྱུད་ཀྱི་འགོག་བདེན་ཡང་ཆོས་ཅན། མཚན་ཉིད་ཕྱི་མ་དེར་ཐལ། མཚོན་བྱ་ཕྱི་མ་དེའི་ཕྱིར། འདོད་མི་ནུས་ཏེ། དེ་གཉིས་གང་རུང་སྤོངས་དགོས་པའི་ཕྱིར། ཁ་ཅིག། རང་བཞིན་གྱི་རྣམ་ད་ལ་རྣམ་དག་གིས་ཁྱབ་ཟེར་ན། བུམ་པ་
བདེན་སྟོང་ཆོས་ཅན། དེར་ཐལ། དེའི་ཕྱིར། དེར་ཐལ། དོན་དམ་བདེན་པ་ཡིན་པའི་ཕྱིར། འདོད་མི་ནུས་ཏེ། བུམ་པའི་གནས་ལུགས་མཐར་ཐུག་ཡིན་པའི་ཕྱིར། ཁ་ཅིག། རང་བཞིན་གྱི་རྣམ་དག་ཡིན་ན། རྣམ་དག་མ་ཡིན་པས་ཁྱབ་ཟེར་ན། དོན་དམ་བདེན་པར་གྱུར་པའི་འགོག་བདེན་ཆོས་ཅན། དེར་ཐལ། དེའི་
ཕྱིར། དེར་ཐལ། དོན་དམ་བདེན་པ་ཡིན་པའི་ཕྱིར། འདོད་མི་ནུས་ཏེ། འགོག་བདེན་ཡིན་པའི་ཕྱིར། རང་ལུགས་ལ། རང་ཐོབ་བྱེད་ཀྱི་ཐབས་སུ་གྱུར་པའི་བར་ཆད་མེད་ལམ་གྱི་སྟོབས་ཀྱིས་ཐོབ་པའི་སྤངས་པ། རྣམ་དག་གི་མཚན་ཉིད། དེ་ལ་དབྱེ་ཉན་ཐོས་ཀྱི་རྣམ་དག་ནས་རྣམ་དག་ཤིན་ཏུ་བའི་བར་བཞི་ཡོད་
རང་ཐོབ་བྱད་ཀྱི་ཐབས་སུ་གྱུར་པའི་ཉན་ཐོས་ཀྱི་བར་ཆད་མེད་ལམ་གྱི་སྟོབས་ཀྱིས་ཐོབ་པའི་ཉན་ཐོས་ཀྱི་སྤངས་པ། ཉན་ཐོས་ཀྱི་རྣམ་དག་གི་མཚན་ཉིད་དུ་འཇོག་པ་ནས། སྒྲིབ་གཉིས་མ་ལུས་པར་སྤངས་པའི་སྤངས་པ། རྣམ་དག་ཤིན་ཏུ་བའི་མཚན་ཉིད། རྩོད་པ་སྤོང་པ་ལ། ཁ་ཅིག། ཉོན་སྒྲིབ་སྤངས་པའི་

[051A]༄༅། །སྤངས་པ་ཉན་ཐོས་ཀྱི་རྣམ་དག་གི་མཚན་ཉིད་སོགས་སུ་འཐད་པར་ཐལ། མངོན་རྟོགས་རྒྱན་ལས། ཉོན་མོངས་ཤེས་བྱ་ལམ་གསུམ་གྱི། ཞེས་སོགས་གསུངས་པའི་ཕྱིར་ཟེར་ན་མ་ཁྱབ། ཁ་ཅིག། ཐེག་ཆེན་སྒོམ་ལམ་རྣམ་གྲོལ་ལམ་དང། སྒོམ་ལམ་བར་ཆད་མེད་ལམ་གཉིས་རྣམ་དག་ཡིན་
པར་ཐལ། དེ་གཉིས་ཀྱི་གཞལ་བྱ་རྣམ་དག་ལམ་གྱི་དམིགས་པ་མཐར་ཐུག་ཡིན་པའི་ཕྱིར་ཟེར་ན། འོ་ན། དེ་གཉིས་དོན་དམ་བདེན་པར་ཡིན་པར་ཐལ། དེ་གཉིས་ཀྱི་དངོས་གཞལ་དོན་དམ་བདེན་པ་ཡིན་པའི་ཕྱིར། ཁྱབ་པ་དངོས། ཁ་ཅིག། བྱང་སེམས་ཀྱི་རྒྱུད་ཀྱི་རྣམ་དག་ཡིན་ན། བྱང་སེམས་ཀྱི་རྣམ་དག་ཡིན་དགོས་
པར་ཐལ། རང་རྒྱལ་གྱི་རྒྱུད་ཀྱི་རྣམ་དག་ཡིན་ན། རང་རྒྱལ་གྱི་རྣམ་དག་དགོས་པའི་ཕྱིར། དེར་ཐལ། ཉན་ཐོས་ལ་དེ་དགོས་པའི་ཕྱིར་ཟེར་ན་མ་ཁྱབ་བོ། །འོ་ན། ཉན་ཐོས་འཕགས་པ་རང་རྒྱལ་ལམ་དང་ཐེག་ཆེན་ལམ་དུ་འཇུག་པ་མེད་པར་ཐལ། རང་རྒྱལ་འཕགས་པ་དང་ཐེག་ཆེན་འཕགས་པ་ཉན་ཐོས་ལམ་དུ་
འཇུག་པ་མེད་པའི་ཕྱིར། རིགས་པ་སྟོབས་མཚུངས་སོ།    ༈    །ས་དགུ་ལ་ནི་ཆེན་པོ་ཡིས། །ཞེས་སོགས་ལ། སངས་རྒྱས་འཕགས་པའི་རྒྱུད་ཀྱི་འགོག་བདེན་ཆོས་ཅན། རྣམ་དག་ཤིན་དུ་བ་ཡིན་ཏེ། ཐེག་ཆེན་གྱི་སྒོམ་ལམ་བར་ཆད་མེད་ལམ་ཆུང་འབྲིང་ཆེན་པོ་དགུ་རིམ་གྱི་སྐྱེས་སྟོབས་གྱི་བདེན་འཛིན་ལྷན་སྐྱེས་ཆེ་
འབྲིང་ཆུང་ངུ་དགུ་རིམ་གྱིས་སྤངས་པའི་སྤངས་པ་མཐར་ཐུག་ཡིན་པའི་ཕྱིར། ཁ་ཅིག། ས་དང་པོའི་ངོ་བོར་གྱུར་པའི་སྒོམ་ལམ་མེད་ཟེར་ན། དེ་ཡོད་པར་ཐལ། འགྲེལ་ཆེན་ལས། ས་དང་པོའི་སྐད་ཅིག་མ་དང་པོ་མཐོང་བའི་ལམ་ཡིན་ནོ། །དེ་ལས་གཞན་སྐད་ཅིག་མ་གཉིས་པ་ལ་སོགས་པ་ནས་རྡོ་རྗེ་
ལྟ་བུར་བརྗོད་པའི་བར་ཆད་མེད་པའི་ལམ་གང་ལས་དེ་མ་ཐག་སངས་རྒྱས་ཀྱི་ས་ཀུན་ཏུ་འོད་འཐོབ་པའི་བར་འདི་དག་ཐམས་ཅད་ནི་སྒོམ་པའི་ལམ་ཡིན་པར་ཤེས་པར་བྱའོ། །ཞེས་གསུངས་པའི་ཕྱིར་དང། ཐེག་ཆེན་སྒོ་འབྱེད་ལས། ས་དང་པོ་བསྐལ་པ་ལ་སོགས་པའི་ཡུན་གྱིས་རྫོགས་དགོས་
པས་དེའི་ངོ་བོར་གྱུར་པའི་སྒོམ་པའི་ལམ་ཡོད་པར་རིགས་པར་བྱའི། །ཞེས་གསུངས་པའི་ཕྱིར། ཁ་ཅིག། ས་དང་པོའི་ངོ་བོར་གྱུར་པའི་སྒོམ་ལམ་ཡོད་ཀྱང་དེའི་ངོ་བོར་གྱུར་པའི་སྒོམ་ལམ་བར་ཆད་མེད་ལམ་མེད་ཟེར་ན། མཐོང་ལམ་ཐོབ་མ་ཐག་པའི་ཡེ་ཤེས་ཡིན་ན། མཐོང་ལམ་བར་ཆད་མེད་ལམ་

[051B] སྒོམ་ལམ་ཐོབ་མ་ཐག་པའི་ཡེ་ཤེས་ཡིན་ན། སྒོམ་ལམ་བར་ཆད་མེད་ལམ་ཡིན་མི་དགོས་པའི་ཕྱིར་ཏེ། ཐེག་ཆེན་གྱི་སྒོམ་ལམ་ཐོབ་མ་ཐག་པའི་ཡེ་ཤེས་ཡིན་ན། དེ་ཡིན་མི་དགོས། ཐེག་དམན་གྱི་སྒོམ་ལམ་ཐོབ་མ་ཐག་པའི་ཡེ་ཤེས་ཡིན་ན་ཡང་དེ་ཡིན་མི་དགོས་པའི་ཕྱིར། མ་གྲུབ་ན། ས་དང་པོའི་
ངོ་བོར་གྱུར་པའི་སྒོམ་ལམ་ཐོབ་མ་ཐག་པའི་ཡེ་ཤེས་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན་འགལ་ལོ། །ཁ་ཅིག་ས་དགུ་པ་མན་ཆད་ཀྱི་བར་ཆད་མེད་ལམ་རྣམས་དེ་དང་དེའི་དང་པོ་ཁོ་ནར་སྐྱེ། ས་བཅུ་པའི་བར་ཆད་མེད་ལམ་དེ་ས་བཅུ་པའི་སྐད་ཅིག་ཐ་མ་ཁོ་ནར་སྐྱེ་ཟེར་ན་
ས་དང་པོའི་རྗེས་ཐོབ་ཡེ་ཤེས་ཡིན་ན། ས་དང་པོའི་ངོས་སྐལ་གྱི་སྤང་བྱ་སྤངས་པས་ཁྱབ་པར་ཐལ། ཁྱོད་ཀྱི་དམ་བཅའ་འཐད་པའི་ཕྱིར། འདོད་ན། དེ་ཡིན་ན། ས་དང་པོའི་ཡོངས་སྦྱོང་རྫོགས་པས་ཁྱབ་པར་ཐལ། འདོད་པའི་ཕྱིར། འདོད་ན། ས་དང་པོའི་རྗེས་ཐོབ་ཡེ་ཤེས་དེས་ས་དང་པོའི་ཡོངས་སྦྱོང་ཡོངས་སུ་རྫོགས་
པར་ཐལ། འདོད་པའི་ཕྱིར། འདོད་མི་ནུས་ཏེ། ས་དང་པོའི་ཡོངས་སྦྱོར་རྫོགས་པ་དང། ས་གཉིས་པར་འཕོས་པ་དུས་མཉམ་པའི་ཕྱིར། དེར་ཐལ། རྣམ་བཤད་ལས། ཡོངས་སྦྱོང་གི་ཆོས་ཇི་སྲིད་མ་རྫོགས་པ་དེ་སྲིད་དུ་ས་དེ་ཡིན་ལ། རྫོགས་ནས་ས་གཞན་དུ་འཕོས་པ་ཡིན་པར་ཤེས་པར་བྱའོ། །ཞེས་གསུངས་
པའི་ཕྱིར། གཞན་ཡང། ས་བཅུ་པ་ཐོབ་མ་ཐག་པའི་བར་ཆད་མེད་ལམ་མེད་པར་ཐལ། དམ་བཅའ་ཕྱི་མ་འཐད་པའི་ཕྱིར། འདོད་ན། དེ་ཡོད་པར་ཐལ། སྟོང་ཉིད་ལ་རྩེ་གཅིག་ཏུ་མཉམ་པར་གཞག་པའི་ས་བཅུ་པ་ཐོབ་མ་ཐག་པའི་ཡེ་ཤེས་ཡོད་པའི་ཕྱིར། དེར་ཐལ། ས་དགུ་པ་བ་ས་བཅུ་པར་འཕོ་བ་ན་མཉམ་
གཞག་ནས་མཉམ་གཞག་དུ་འཕོ་བའི་ཕྱིར། དེར་ཐལ། ས་ལྔ་བ་བ་ས་དྲུག་པར་འཕོ་བ་ན་མཉམ་གཞག་ནས་མཉམ་གཞག་ཏུ་འཕོ་བའི་ཕྱིར། དེར་ཐལ། ས་བཅུ་པའི་མདོ་ལས། ས་ལྔ་པ་བ་དེ་ས་དྲུག་པར་འཇུག་པ་ན་ཆོས་མཉམ་པ་ཉིད་བཅུའི་སྒོ་ནས་འཇུག་གོ། བཅུ་གང་ཞེ་ན། འདི་ལྟ་སྟེ། ཆོས་ཐམས་ཅད་མཚན་
མ་མེད་པ་མཉམ་པ་ཉིད་དང། ཆོས་ཐམས་ཅད་རང་གི་མཚན་ཉིད་མེད་པ་མཉམ་པ་ཉིད་དང། ཞེས་སོགས་གསུངས་པའི་ཕྱིར། ཁ་ཅིག། ཐེག་ཆེན་སྒོམ་ལམ་བར་ཆད་མེད་ལམ་ཆུང་འབྲིང་ཆེན་པོ་དགུ་རིམ་གྱིས་སྐྱེས་སྟོབས་ཀྱིས་བདེན་འཛིན་ལྷན་སྐྱེས་ཆུང་འབྲིང་ཆེན་པོ་དགུ་རིམ་གྱིས་སྤོང་བ་ཡིན་པའི་

[052A]༄༅། །ཕྱིར་ཟེར་ན། དེ་མི་འཐད་པར་ཐལ། གཉེན་པོ་ཆུང་རིམ་ནས་སྐྱེ་ཞིང་སྤང་བྱ་ཆེ་རིམ་ནས་འགགས་པ་ཡིན་པའི་ཕྱིར། དེར་ཐལ། དཔེར་ན། གོས་ལ་ཆགས་པའི་དྲི་མ་སེལ་པ་ན། དྲི་མ་རགས་རིམ་ནས་སེལ་བ་ལྟ་བུ་ཡིན་པའི་ཕྱིར། ཁ་ཅིག། ཐེག་ཆེན་སྒོམ་ལམ་རྣམ་གྲོལ་ལམ་ཆེན་པོའི་ཆེན་པོའི་བདེན་
འཛིན་ལྷན་སྐྱེས་ཆུང་ངུའི་ཆུང་ངུ་ལས་དངོས་སུ་གྲོལ་བའི་རྣམ་གྲོལ་ལམ་ཡིན་ཟེར་ན། དེ་ཆོས་ཅན། རྣམ་མཁྱེན་སྐད་ཅིག་དང་པོ་ཡིན་པར་ཐལ། བདེན་འཛིན་ལྷན་སྐྱེས་ཆུང་ངུའི་ཆུང་ངུ་ལས་དངོས་སུ་གྲོལ་བའི་རྣམ་གྲོལ་ལམ་ཡིན་པའི་ཕྱིར། འདོད་མི་ནུས་ཏེ། ཐེག་ཆེན་གྱི་སྒོམ་ལམ་ཡིན་པའི་ཕྱིར། ཁ་ཅིག། རང་
འདྲེན་བྱེད་ས་བཅུ་པའི་བར་ཆད་མེད་ལམ་གྱིས་དངོས་སུ་དྲངས་པའི་རྣམ་གྲོལ་ལམ་ཡིན་ན། ས་བཅུ་པའི་རྣམ་གྲོལ་ལམ་ཡིན་པས་ཁྱབ་ཟེར་ན། རྣམ་མཁྱེན་སྐད་ཅིག་དང་པོ་ཆོས་ཅན། དེར་ཐལ། དེའི་ཕྱིར། དེར་ཐལ། དེ་རྒྱུན་མཐའི་བར་ཆད་མེད་ལམ་གྱིས་དངོས་སུ་དྲངས་པའི་རྣམ་གྲོལ་ལམ་ཡིན་པའི་ཕྱིར། འདོད་
ན༑ སློབ་ལམ་དུ་ཐལ་ལོ། ཁ་ཅིག། ས་བཅུ་པའི་རྣམ་གྲོལ་ལམ་དེ་ས་བཅུ་པའི་བར་ཆད་མེད་ལམ་གྱིས་དངོས་སུ་དྲངས་པའི་རྣམ་གྲོལ་ལམ་ཡིན་ཟེར་ན། ས་བཅུ་པའི་བར་ཆད་མེད་ལམ་དེ། ས་བཅུ་པའི་རྣམ་གྲོལ་ལམ་དངོས་སུ་འདྲེན་བྱེད་ཀྱི་བར་ཆད་མེད་ལམ་ཡིན་པར་ཐལ། དམ་བཅའ་འཐད་པའི་ཕྱིར། འདོད་ན། ས་
བཅུ་པའི་བར་ཆད་མེད་ལམ་ཆོས་ཅན། ཁྱོད་དང་རྒྱུན་མཐའི་ཡེ་ཤེས་ཀྱི་གཞི་མཐུན་མེད་པར་ཐལ། ཁྱོད་ས་བཅུ་པའི་རྣམ་གྲོལ་ལམ་དངོས་སུ་འདྲེན་བྱེད་ཀྱི་བར་ཆད་མེད་ལམ་ཡིན་པའི་ཕྱིར། འདོད་མི་ནུས་ཏེ། རྒྱུན་མཐའི་བར་ཆད་མེད་ལམ་དེ་འདྲ་བའི་གཞི་མཐུན་ཡིན་པའི་ཕྱིར། ཁ་ཅིག། ས་བཅུ་པའི་རྣམ་གྲོལ་
ལམ་དངོས་སུ་འདྲེན་བྱེད་ཀྱི་བར་ཆད་མེད་ལམ་མེད་ཟེར་ན། དེ་ཆོས་ཅན། ཁྱོད་དངོས་སུ་འདྲེན་བྱེད་ཀྱི་བར་ཆད་མེད་ལམ་ཡོད་པར་ཐལ། ཁྱོད་རྣམ་གྲོལ་ལམ་ཡིན་པའི་ཕྱིར། ཁྱབ་སྟེ། འགོག་བདེན་ཡིན་ན་རང་ཐོབ་བྱེད་ཀྱི་ཐབ་སུ་གྱུར་པའི་ལམ་བདེན་ཡོད་པས་ཁྱབ་པའི་ཕྱིར། ཁ་ཅིག། ས་བཅུ་པའི་བར་ཆད་མེད་ལམ་
གྱིས་དངོས་སུ་དྲངས་པའི་རྣམ་གྲོལ་ལམ་མེད་ཟེར་ན། དེ་ཆོས་ཅན། ཁྱོད་ཀྱིས་དངོས་སུ་དྲངས་པའི་རྣམ་གྲོལ་ལམ་ཡོད་པར་ཐལ། ཁྱོད་རང་གི་ངོས་སྐལ་གྱི་སྤང་བྱར་གྱུར་པའི་སྒྲིབ་པའི་དངོས་གཉེན་པར་ཆད་མེད་ལམ་ཡིན་པའི་ཕྱིར། དེར་ཐལ། ཁྱོད་བར་ཆད་མེད་ལམ་ཡིན་པའི་ཕྱིར། ཁ་ཅིག། ས་བཅུ་པའི་བར་

[052B] དེ་མེད་པར་ཐལ། དེས་དངོས་སུ་དྲངས་པའི་སློབ་པའི་རྒྱུད་ཀྱི་རྣམ་གྲོལ་ལམ་ཡང་ཡིན་པ་མེད། དེས་དངོས་སུ་དྲངས་པའི་སངས་རྒྱས་འཕགས་པའི་ཐུགས་རྒྱུད་ཀྱི་དེ་ཡང་མེད་པའི་ཕྱིར། དང་པོ་མ་གྲུབ་ན། དེ་ཆོས་ཅན། ཁྱོད་དང་རྒྱུན་མཐའི་བར་ཆད་
མེད་ལམ་གྱི་གཞི་མཐུན་མེད་པར་ཐལ། ཁྱོད་ཀྱི་དངོས་སུ་དྲངས་པའི་བྱང་ཆུབ་སེམས་དཔའི་རྒྱུད་ཀྱི་རྣམ་གྲོལ་ལམ་ཡིན་པ་ཡོད་པའི་ཕྱིར། འདོད་མི་ནུས་ཏེ། རྒྱུན་མཐའི་བར་ཆད་མེད་ལམ་ས་བཅུ་པའི་བར་ཆད་མེད་ལམ་ཡིན་པའི་ཕྱིར། གཉིས་པ་མ་གྲུབ་ན། དེ་དང་ས་བཅུ་པ་ཐོབ་མཐག་པའི་བར་ཆད་མེད་ལམ་གྱི་གཞི་མཐུན་
མེད་པར་ཐལ། མ་གྲུབ་པ་དེའི་ཕྱིར། འདོད་མི་ནུས་ཏེ། ས་བཅུ་པ་ཐོབ་མ་ཐག་པའི་ཡེ་ཤེས་དེ་ས་བཅུ་པའི་བར་ཆད་མེད་ལམ་ཡིན་པའི་ཕྱིར། ཁ་ཅིག། ས་བཅུ་པ་ཐོབ་མ་ཐག་པའི་ཡེ་ཤེས་ས་བཅུ་པའི་རྣམ་གྲོལ་ལམ་ཡིན་ཟེར་ན། དེ་ཆོས་ཅན། ཁྱོད་དངོས་སུ་འདྲེན་བྱེད་ཀྱིས་བཅུ་པའི་བར་ཆད་མེད་ལམ་ཅིག་སྔོན་དུ་སོང་བར་
ཐལ། ཁྱོད་ས་བཅུ་པའི་རྣམ་གྲོལ་ལམ་ཡིན་པའི་ཕྱིར། འདོད་མི་ནུས་ཏེ། ཆོས་ཅན་དེ་ཡིན་པའི་ཕྱིར། ཁ་ཅིག། དེ་ས་དགུ་པའི་རྣམ་གྲོལ་ལམ་ཡིན་ཟེར་ན། དེ་ཆོས་ཅན། ས་དགུ་པའི་ཡེ་ཤེས་སུ་ཐལ། ས་དགུ་པའི་རྣམ་གྲོལ་ལམ་ཡིན་པའི་ཕྱིར། འདོད་མི་ནུས་ཏེ། ས་བཅུ་པའི་ཡེ་ཤེས་ཡིན་པའི་ཕྱིར། ཁ་ཅིག། གང་
ཟག་གི་བདག་མེད་ཕྲ་མོ་ཡིན་ན། ཉན་ཐོས་བར་ཆད་མེད་ལམ་གྱིས་མངོན་སུམ་དུ་རྟོགས་པས་ཁྱབ། ཆོས་ཀྱི་བདག་མེད་རགས་པ་ཡིན་ན། རང་རྒྱལ་གྱི་བར་ཆད་མེད་ལམ་གྱིས་མངོན་སུམ་དུ་རྟོགས་པས་ཁྱབ་ཟེར་ན། དམ་བཅའ་དང་པོ་ལ། སྒྲིབ་གཉིས་སྤངས་པས་ཁྱད་པར་དུ་བྱས་པའི་གང་ཟག་གི་བདག་མེད་ཕྲ་
མོ་ཆོས་ཅན། དེར་ཐལ། དེའི་ཕྱིར། དེར་ཐལ། ཆོས་ཅན་དེ་ཡིན་པའི་ཕྱིར། འདོད་ན། ཉན་ཐོས་ཀྱི་བར་ཆད་མེད་ལམ་ཆོས་ཅན། རྣམ་མཁྱེན་དུ་ཐལ། སྒྲིབ་གཉིས་སྤངས་པས་ཁྱད་པར་དུ་བྱས་པའི་གང་ཟག་གི་བདག་མེད་ཕྲ་མོ་མངོན་སུམ་དུ་རྟོགས་པའི་ཡེ་ཤེས་ཡིན་པའི་ཕྱིར། དམ་བཅའ་གཉིས་པ་ལ། མྱུ་གུ་དོན་
དམ་པར་གཞན་ལས་མི་སྐྱེ་བ་ཆོས་ཅན། དེར་ཐལ། དེའི་ཕྱིར། མ་གྲུབ་ན། མྱུ་གུ་ཆོས་ཅན། ཁྱོད་དོན་དམ་པར་གཞན་ལས་མི་སྐྱེ་བ་ཆོས་ཀྱི་བདག་མེད་རགས་པ་ཡིན་པར་ཐལ། ཁྱོད་འདུས་བྱས་ཡིན་པའི་ཕྱིར། འདོད་ན། རང་རྒྱལ་གྱི་བར་ཆད་མེད་ལམ་ཆོས་ཅན། ཁྱོད་ཀྱིས་མྱུ་གུ་དོན་དམ་པར་གཞན་ལས་མི་སྐྱེ་བ་

[053A]༄༅། །མངོན་སུམ་དུ་མ་རྟོགས་པར་ཐལ། ཁྱོད་རང་རྒྱལ་ཀྱི་བར་ཆད་མེད་ལམ་ཡིན་པའི་ཕྱིར།། གཉིས་པ་རང་ལུགས་ལ། ཐེག་ཆེན་སྒོམ་ལམ་བར་ཆད་མེད་ལམ་ཆུང་འབྲིང་ཆེན་པོ་དགུ་རིམ་ཀྱིས་སྐྱེས་སྟོབས་ཀྱི་བདེན་འཛིན་ལྷན་སྐྱེས་ཆེ་འབྲིང་ཆུང་ངུ་དགུ་རིམ་གྱིས་སྤོང་པའི་དོན་ཡོད་དེ། ས་དང་
པོའི་ངོ་བོར་གྱུར་པའི་སྒོམ་ལམ་བར་ཆད་མེད་ལམ་ནས། ས་གཉིས་པའི་སྐད་ཅིག་ཐ་མའི་བར་ཆད་མེད་ལམ་གྱིས་བདེན་འཛིན་ལྷན་སྐྱེས་ཆེན་པོའི་ཆེན་པོ་སྤོང་བར་བྱེད། ས་གསུམ་པ་ཐོབ་མ་ཐག་པའི་བར་ཆད་མེད་ལམ་ནས་ས་གསུམ་པའི་སྐད་ཅིག་ཐ་མའི་བར་ཆད་མེད་ལམ་གྱིས་བདེན་འཛིན་ལྷན་སྐྱེས་ཆེན་
པོའི་འབྲིང་གི་སྤོང་གཉེན་བྱེད་པ་ནས་བཟུང་སྟེ་རིམ་པ་བཞིན་དུ། ས་བཅུ་པ་ཐོབ་མ་ཐག་པའི་ཡེ་ཤེས་ནས། ས་བཅུ་པའི་སྐད་ཅིག་ཐ་མའི་བར་ཆད་མེད་ལམ་གྱི་བར་གྱིས་བདེན་འཛིན་ལྷན་སྐྱེས་ཆུང་ངུ་ཆུང་ངུའི་སྤོང་གཉེན་བྱེད་དེ། བདེན་འཛིན་ལྷན་སྐྱེས་ཆུང་ངུའི་ཆུང་ངུ་ལས་དངོས་སུ་གྲོལ་བ་དང་
རྣམ་མཁྱེན་སྐད་ཅིག་དང་པོ་ཐོབ་པ་དུས་མཉམ་པའི་ཕྱིར། ཉན་ཐོས་ཀྱི་བར་ཆད་མེད་ལམ་ཆུང་འབྲིང་ཆེན་པོ་དགུ་རིམ་གྱིས་སྐྱེས་སྟོབས་ཀྱིས་གང་ཟག་གི་བདག་འཛིན་ལྷན་སྐྱེས་ཆེ་འབྲིང་ཆུང་ངུ་དགུ་རིམ་གྱིས་སྤོང་བའི་དོན་ཡོད་དེ། ཉན་ཐོས་ཀྱི་མཐོང་ལམ་རྣམ་གྲོལ་ལམ་ལས་ལངས་རྗེས་
སུ་བདག་འཛིན་ལྷན་སྐྱེས་སྤོང་བའི་ཕྱིར་དུ། གང་ཟག་གི་བདག་མེད་ལ་རྩེ་གཅིག་ཏུ་མཉམ་པར་གཞག་པ་ནས་སྒོམ་ལམ་དུ་འཕོས་པ་ཡིན་པའི་ཕྱིར། དེར་ཐལ། ཉན་ཐོས་ཀྱི་སྒོམ་ལམ་བར་ཆད་མེད་ལམ་ཆུང་འབྲིང་ཆེན་པོ་དགུ་རིམ་གྱི་སྐྱེས་སྟོབས་ཀྱིས་བདག་འཛིན་ལྷན་སྐྱེས་ཆེ་
འབྲིང་ཆུང་ངུ་དགུ་རིམ་གྱིས་སྤོང་བར་བྱེད་པའི་ཕྱིར། རང་རྒྱལ་གྱི་སྒོམ་ལམ་བར་ཆད་མེད་ལམ་གྱིས་གཟུགས་ཕྱི་རོལ་དོན་འཛིན་གྱི་རྟོགས་པ་ལྷན་སྐྱེས་དགུ་རིམ་གྱིས་སྤོང་པའི་དོན་ཡོད་དེ། རང་རྒྱལ་གྱི་མཐོང་ལམ་རྣམ་གྲོལ་ལམ་ལས་ལངས་རྗེས་སུ་གཟུགས་ཕྱི་རོལ་དོན་འཛིན་
གྱི་རྟོག་པ་ལྷན་སྐྱེས་སྤོང་བའི་ཕྱིར་དུ་གཟུགས་ཕྱི་རོལ་དོན་གྱིས་སྟོང་བ་ལ་རྩེ་གཅིག་ཏུ་མཉམ་པར་གཞག་པ་ནས་སྒོམ་ལམ་དུ་འཕོས་པ་ཡིན་པའི་ཕྱིར། དེར་ཐལ། རང་རྒྱལ་གྱི་སྒོམ་ལམ་བར་ཆད་མེད་ལམ་དགུ་སྔར་བཞིན་རིམ་གྱིས་སྐྱེས་སྟོབས་ཀྱིས་གཟུགས་ཕྱིར་རོལ་དོན་འཛིན་གྱི་

[053B] །གསུམ་པ་རྩོད་པ་སྤོང་བ་ལ། ཁ་ཅིག། ཐེག་ཆེན་གྱི་སྒོམ་ལམ་བར་ཆད་མེད་ལམ་ཆུང་འབྲིང་ཆེན་པོ་དགུ་རིམ་གྱིས་སྐྱེས་སྟོབས་ཀྱིས་བདེན་འཛིན་ལྷན་སྐྱེས་ཆེ་འབྲིང་ཆུང་ངུ་དགུ་རིམ་གྱིས་སྤོང་བ་དེ་མི་འཐད་པར་ཐལ། བདེན་འཛིན་
ལྷན་སྐྱེས་ཆེན་པོའི་ཆེན་པོ་སྤོང་བ་ལ། ཐེག་ཆེན་གྱི་སྒོམ་ལམ་བར་ཆད་མེད་ལམ་ཆེན་པོའི་ཆེན་པོ་རང་རྒྱུད་ལ་བསྐྱེད་དགོས་པའི་ཕྱིར། དཔེར་ན། དགྲ་སྟོབས་ལྡན་འདུལ་བ་ལ་གཤེད་མ་ཡང་སྟོབས་ལྡན་དགོས་པའི་ཕྱིར་ཟེར་ན་མ་ཁྱབ། འོ་ན། གོས་ལ་ཆགས་པའི་དྲི་མ་ཕྲ་རགས་
གཉིས་ཀྱི་ནང་ནས་རགས་པ་སེལ་དཀའ་བ་ཡིན་པར་ཐལ། དགྲ་སྟོབས་ལྡན་འདུལ་བ་ལ་གཤེད་མ་ཡང་སྟོབས་ལྡན་དགོས་པའི་ཕྱིར། སྟོབས་མཚུངས་སོ། །འདོད་མི་ནུས་ཏེ། དེ་གཉིས་ཀྱི་ནང་ནས་དྲི་མ་རགས་པ་སེལ་སླ་བ་མངོན་སུམ་གྱིས་གྲུབ་པའི་ཕྱིར། ཁ་ཅིག་
པ་བཅུ་པའི་བར་ཆད་མེད་ལམ་དེ་ས་བཅུ་པའི་སྐད་ཅིག་ཐ་མ་ཁོ་ནར་སྐྱེ་བར་ཐལ། ས་བཅུ་པའི་ངོས་སྐལ་གྱི་བདེན་འཛིན་སྤོང་བ་ལ་བསོད་ནམས་ཀྱི་ཚོགས་རྒྱ་ཆེན་པོས་ཟིན་དགོས་པའི་ཕྱིར་ཟེར་ན་མ་ཁྱབ། འོ་ན། ས་དགུ་པ་མན་ཆད་ཀྱི་བར་ཆད་མེད་ལམ་དེ་ཡང་དེའི་ཐ་མ་ཁོ་ནར་
སྐྱེ་བར་ཐལ། ས་དགུ་པ་མན་ཆད་ཀྱི་ངོས་སྐལ་གྱི་སྤང་བྱའི་བདེན་འཛིན་སྤོང་བ་ལ་བསོད་ནམས་ཀྱིས་ཚོགས་རྒྱ་ཆེན་པོས་ཟིན་དགོས་པ་གང་ཞིག་ས་བཅུ་པའི་ངོས་སྐལ་གྱི་བདེན་འཛིན་ལས། ས་དགུ་པ་མན་ཆད་ཀྱི་ངོས་སྐལ་གྱི་སྤང་བྱ་སྤོང་སླ་བ་དེ་བཞིན་དུ་ས་བཅུ་པའི་ངོས་སྐལ་
གྱི་སྤང་བྱའི་གཉེན་པོ་ལས། ས་དགུ་པ་མན་ཆད་ཀྱི་སྤང་བྱའི་གཉེན་པོ་སྟོབས་ཆུང་པའི་ཕྱིར། འདོད་ན་འགལ་ལོ། །ཁ་ཅིག་ས་གསུམ་པ་ཐོབ་མ་ཐག་པའི་བར་ཆད་མེད་ལམ་ཆོས་ཅན། བདེན་འཛིན་ལྷན་སྐྱེས་ཆེན་པོའི་འབྲིང་གི་དངོས་གཉེན་བར་ཆད་མེད་ལམ་ཡིན་པར་ཐལ་
རང་གི་ངོས་སྐལ་གྱི་སྤང་བྱར་གྱུར་པའི་བདེན་འཛིན་ལྷན་སྐྱེས་ཆེན་པོའི་འབྲིང་གི་དངོས་གཉེན་བར་ཆད་མེད་ལམ་ཡིན་པའི་ཕྱིར་ཟེར་ན། འོ་ན། ཉན་ཐོས་ཀྱི་མཐོང་ལམ་བར་ཆད་མེད་ལམ་ཆོས་ཅན། སྒྲིབ་པའི་དངོས་གཉེན་བར་ཆད་མེད་ལམ་ཡིན་པར་ཐལ། རང་གི་ངོས་སྐལ་གྱི་སྒྲིབ་པའི་དངོས་

[054A]༄༅། །གཉེན་བར་ཆད་མེད་ལམ་ཡིན་པའི་ཕྱིར། ཁ་ཅིག་ས་བཅུ་པའི་བར་ཆད་མེད་ལམ་ཆོས་ཅན། ཁྱོད་ཀྱིས་དངོས་སུ་དྲངས་པའི་རྣམ་གྲོལ་ལམ་ཡིན་པ་ཡོད་པར་ཐལ། ཁྱོད་བར་ཆད་མེད་ལམ་ཡིན་པའི་ཕྱིར། འདོད་ན། ཐེག་པ་གཉིས་ཀའི་བར་ཆད་མེད་ལམ་ཆོས་ཅན། དེར་
ཐལ། དེའི་ཕྱིར། འཁོར་གསུམ། །མདོར་བསྡུ་ན། ས་གཉིས་པའི་སྒོམ་ལམ་ཆོས་ཅན། སྒྲུབ་པ་སྒོམ་ལམ་ཡིན་ཏེ། གཙོ་བོར་རྟོགས་པ་མཐར་ཐུག་གི་ལག་རྗེས་འཇོག་བྱེད་ཀྱི་རིགས་སུ་གནས་པའི་ཐེག་ཆེན་གྱི་ཟག་མེད་སྒོམ་ལམ་ཡིན་པའི་ཕྱིར།།    ༈    །།ཤེས་དང་ཤེས་བྱ་གཅིག་ཏུ་གྱུར་
པའི་སྐུ། །ཤེས་པའི་སྣང་བ་རབ་ཏུ་རྒྱས་མཛད་གསུང། །ཤེས་བྱ་ཐམས་ཅད་མངོན་སུམ་གསལ་བའི་ཐུགས། །ཤེས་རབ་ལྷ་མཆོག་འཇམ་དབྱངས་མགོན་ལ་འདུད། །ཐོག་མེད་དུས་ནས་ལས་ཉོན་གཞན་དབང་གིས། །སྡུག་བསྔལ་ཀློང་དུ་མནར་བའི་ཉམ་ཐག་བདག། དེང་ནས་བརྩམས་ཏེ་བདེ་བའི་ལམ་
བཟང་དུ། །འདྲེན་པའི་བཤེས་གཉེན་མཛོད་ཅིག་འཇམ་དཔལ་དབྱངས། འདོད་ལ་ཞེན་ཅིང་མི་འདོད་གནས་ལ་སང། ཆོས་བློ་རྟུལ་ཞིང་བག་མེད་རྣམ་གྱེང་རྣོ། །རྣམ་པ་འདི་ལྟའི་ཉོན་མོངས་ཆ་ཙམ་ཡང། །འབྱུང་བའི་གོ་སྐབས་བཅོམ་གཞིག་འཇམ་དཔལ་དབྱངས། ངེས་འབྱུང་སྙིང་རྗེ་མཆོག་གིས་རྒྱུད་
དུལ་ཞིང། །ཤེས་བྱའི་གནས་ཀུན་མཐོང་བའི་བློ་གྲོས་རྒྱས། །ཁྱད་པར་མཐའ་བྲལ་གནས་ལུགས་དེ་བཞིན་ཉིད། །རྟོགས་པའི་ཡེ་སྩོལ་ཞིག་འཇམ་དཔལ་དབྱངས། །སྟོང་དང་བདེ་ཆེན་ཐུང་དུ་འཇུག་པའི་འཕྲུལ། །སྒྱུ་མ་ལྟ་བུའི་ཏིང་འཛིན་རོལ་པ་ལ། །གང་ཤར་དག་པའི་འཁོར་ལོར་འབྱམས་ཀླས་ཏེ། །ཚེ་འདིར་གྲོལ་
བར་མཛོད་ཅིག་འཇམ་དཔལ་དབྱངས། །རྒྱལ་བའི་དམ་ཆོས་མ་ལུས་འཛིན་པ་དང། །འགྲོ་ལ་ཕན་བྱེད་ཡོན་ཏན་ཀུན་ཐོབ་ནས། །བགྱི་བ་མཐའ་དག་དོན་ལྡན་འབའ་ཞིག་ཏུ། །སྤྱོད་པའི་སྐལ་བཟང་སྩོལ་ཞིག་འཇམ་དཔལ་དབྱངས། །རིས་མེད་འགྲོལ་ཕན་བདེ་འབྱུང་བའི་གནས། །ཐུབ་བསྟན་བཤད་སྒྲུབ་དར་ཞིང་རྒྱས་པ་
དང༑ ༑ཇིག་རྟེན་ཁམས་འདིར་སྐྱེ་དགུ་མཐའ་དག་ལ། །འདེ་སྐྱེད་དགའ་སྟོན་སྩོལ་ཞིག་འཇམ་དཔལ་དབྱངས། །འཇམ་དབྱངས་མཛེས་སྐུ་མིག་དང་མི་འབྲལ་ཞིང། །མགོན་ཁྱོད་གསུང་དབྱངས་རྟག་ཏུ་རྣམ་བར་སྙན། །ཡིད་ལ་མཁྱེན་བརྩེ་ནུས་པའི་དཔལ་ཐོབ་ནས། །རང་གཞན་དོན་གཉིས་ལྷུན་གྱིས་འགྲུབ་གྱུར་ཅིག། །།

[054B]།    ༈    དུས་གསུམ་གཤེགས་པ་ཀུན་གྱི་བགྲོད་གཅིག་ལམ། །ཐུབ་གསུང་སྒོ་མོ་འདུ་བའི་ཡང་སྙིང་མཆོག་
འབྲས་ལམ་གཏན་ལ་འབེབས་བྱེད་ཤེར་ཕྱིན་གཞུང། །མ་ལུས་སྐྱབས་ཀྱི་དམ་པར་ཕྱག་འཚལ་ལོ། །གང་དེའི་འཕགས་གསུམ་ལམ་གྱི་ཤེས་བྱའི་གནད། །གཅིག་བཅས་བཅུ་ཕྲག་རྣམ་པར་འགྲེལ་བའི་གཟུང། །སྨྲ་བའི་ཉི་མ་མཁས་མཆོག་བསྟན་དར་བའི། །ཞལ་ལུང་བར་གྱི་རྒྱུན་དུ་སྤེལ་བྱེད་གང། །ལྷ་བཙུན་མཆོག་སྤྲུལ་སྐུ་
མཆེད་འཇམ་དབྱངས་མཚན། །ཟུང་ལྡན་ལྷག་བསམ་མཐུན་པར་འཇམ་མགོན་བསྟན། །ཁྱད་པར་ཐོས་བསམ་ནོར་གླིང་བློ་གསལ་ཀུན། །གཤད་སྒྲུབ་འཕྲིན་ལས་སྤེལ་ཕྱེར་འཕད་པས་བསྒྲུབས། །རབ་དཀར་ཉི་ཟླའི་བགྲོད་པ་ཀུན་འཁོར་འདིས། །ཐུབ་བསྟན་སྤྱི་སྒོས་ཁྱད་པར་གྲཝ་ །བློ་གསལ་མཁས་མང་འདུ་ཞིང་
འཆད་རྩོད་ཀྱི། །བློ་གྲོས་མུན་སྟུག་ཀུན་གང་ལུང་རིགས་གཞུང། །ཕྲ་ཞིབ་རྣམ་དཔྱོད་འདབ་སྟོང་རབ་རྒྱས་ནས། །མཁའ་མཉམ་རྐང་དྲུག་ཚོགས་ཀུན་ཡོངས་ཚིམ་ཞིང། །སྲིད་ཞིའི་རྒུད་ཚོགས་དག་པའི་དཔལ་འབར་ཤོག། །རྣམ་དཔྱོད་མཁྱེན་རབ་འོད་ཟེར་བརྒྱ་བའི་ཚོགས། །ཚུལ་འདིར་ངལ་མེད་སྤྲོ་མཛད་བཀའ་དྲིན་ཅན། །གྲག་
པའི་དཔལ་ལྡན་མཁས་གྲུབ་ཞལ་སྔ་ནས། །ཞབས་བརྟེན་བཀའ་བཞིན་སྒྲུབ་པས་མཉེས་བགྱིད་ཤོག། །བསིལ་ལྡན་རྭ་བའི་ལྗོངས་དང་འཇིག་རྟེན་ཀུན། །ཤེས་ཉོན་སྒྲིབ་བྲལ་ཀུན་མཁྱེན་དཔལ་ལྡན་ཅིང། །བསམ་སྦྱོར་དག་པའི་ས་བཅུའི་བགྲོད་པ་ལ། །མ་ཕམ་དགོངས་དོན་འཁྲུལ་མེད་མངོན་གྱུར་ཤོག་སྡེ་སྣོད་མ་ལུས་ལུང་
རིགས་སྐྱ་བར་ནས། །འབྱིན་ཅིང་བསླབ་གསུམ་སྒྲུབ་པས་ཡིད་ཆིམ་དང། །མདོར་ན་མཁས་བཙུན་བཟང་པོའི་དཔལ་ལྡན་པའི། །དམ་པས་གནས་འདི་ཡོངས་གང་འཕེལ་གནས་ཤོག་ལྷ་བཙུན་མཆེད་ཀྱི་ལེགས་བཤད་དགའ་སྟོན་དུ། །ཕུལ་བའི་དགེ་རྒྱུན་གཞི་འདིར་འབྲེལ་ལྡན་པའི། །དབུ་ཟུར་རབ་འབྱམས་བློ་བཟང་ལེགས་
བཤད་ཀྱིས། །བྱས་བསགས་སྒྲིབ་བྱང་གཏན་བདེའི་མཆོག་ཐོབ་ཤོག་དེ་ལྟར་ཡིད་ལ་སྨོན་བཞིན་འགྲུབ་པ་དང། །ཆོས་དང་ཆོས་བཞིན་བསྒྲུབ་པ་འཕེལ་པ་ལ། ཐོག་མེད་མཐུ་ལྡན་ཐ་འོག་རྒྱལ་བའི་གྲོགས་བཉེད་ཤོག་ཇི་སྲིད་གླིང་བཞིར་ཉི་ཟླའི་བགྲོད་པ་ཡིས། །སྦྱི་སྒོས་མུན་སྟག་

[055A]༄༅། །སེལ་བ་དེ་སྲིད་དུ། །ལེགས་བཤད་འདིས་ཀྱང་མཐའ་དབུས་གཞིར་གནས་པའི། །ཐར་འདོད་ཡོངས་ཀྱི་རྒུད་མུན་སེལ་གྱུར་ཅིག། ཅེས་བསྟན་བཅོས་མངོན་པར་རྟོགས་པའི་རྒྱན་འབྲེལ་བ་དང་བཅས་པའི་མཐའ་དཔྱོད་ལེགས་པར་བཤད་པ་པདྨ་དཀར་པོའི་འཕྲེང་བ་ཞེས་བྱ་བ། གནས་ལྔ་རིག་པའི་པཎྜི་ཏ་ཆེན་པོ་དགེ་འདུན་བསྟན་པ་དར་རྒྱས་ཀྱི་གསུང་
ཚོགས་ལས་སྐབས་གཉིས་པའི་མཐའ་དཔྱོད་ཀྱི་པར་མིག་གི་བདུད་རྩི་ལྟ་བུ་འདི་ལྷ་བཙུན་སྤྲུལ་སྐུ་བློ་བཟང་འཇམ་དཔལ་རབ་རྒྱས་དང། མཆེད་ཟླ་ཆོས་མཛད་བློ་བཟང་འཇམ་དབྱངས་ཀྱི་གྲཝ་སྐོར་མཐུན་རྐྱེན་དུ། དབུ་ཟུར་རབ་འབྱམས་བ་བློ་བཟང་ལེགས་བཤད་ནས་དངོས་འབུལ་བྱུང་བ་རྣམས་རྗེ་ཞལ་སྔ་ནས་གྲགས་པའི་མཚན་ཅན་དང། ཕྱག་མཛོད་སྔེ་པ་བློ་བཟང་བཀྲ་ཤིས་ལྷན་རྒྱས་ཀྱི་བཀའ་སྒོས་
འཁུར་བཞེས་ཀྱིས། གྲཝ་ཚང་འཆད་ཉན་གྱི་གཞི་མ་ཡིག་ཆའི་དཔེ་རྒྱུན་དཀོན་པའི་དབུལ་ངོམ་ཟློག་ཕྱིར་པར་དུ་བསྐྲུན་པའི་པར་བྱང་སྨོན་ཚིག་འདི་ལྟ་བུ་ཞིག་དགོས་ཞེས་བསྐུལ་ངོར། དགེ་སྦྱོང་བསོད་སྙོམས་པས་སེར་སྨད་བླ་བྲང་གི་གཟིམ་ཆུང་བསམ་འགྲུབ་དག་ལྡན་དུ་བྲིས་པ། འདིས་ཀྱང་བསྟན་པ་རིན་པོ་ཆེ་ཕྱོགས་དུས་ཐམས་ཅད་དུ་བཤད་སྒྲུབ་ཟུང་འཇུག་གི་སྒོ་ནས་འཕེལ་བའི་རྒྱུར་གྱུར་ཅིག།། །།
   ༈    །བདག་གི་ལེགས་སྤྱད་དུས་གསུམ་དང། །འབྲེལ་པ་ཇི་སྙེད་མཆིས་པ་ཡིས། །རྒྱལ་བའི་མཁྱེན་རབ་ཐོབ་པར་ཤོག། དེར་མ་སོན་པ་ཀུན་ཏུ་ཡང། །རབ་འབྱམས་གསུང་རབ་དོན་རྣམས་ནི། །ཇི་བཞིན་འབྱེད་ལ་མངའ་འབྱོར་པའི། རླབས་ཆེན་ཤེས་རབ་
ཐོབ་པར་ཤོག། །ཇི་ལྟ་ཇི་སྙད་དོན་རྣམས་ཀྱི། །ཕྲ་པའི་གནས་རྣམས་འབྱེད་པ་ལ། ཀུ་ཤའི་རྩེ་མོ་དང་འདྲའི་བློ། །གསལ་བའི་ཤེས་རབ་ཐོབྦ་པར་ཤོག། །མ་རྟོགས་པ་དང་ལོག་རྟོག་དང། །ཐེ་ཚོམ་དྲི་མས་ཡིད་བསྐྱོད་ཚེ། །དེ་མ་ཐག་ཏུ་འགོག་ནུས་པའི། །མྱུར་བའི་ཤེས་རབ་ཐོབ་པར་ཤོག། །ཟབ་
དང་རྒྱ་ཆའི་གནས་རྣམས་ཀྱི། །དོན་བཟང་རེ་རེའི་ཆ་ལ་ཡང། །གཏུགས་པ་མེད་པར་འཇུག་པ་ཡི། །ཟབ་པའི་ཤེས་རབ་ཐོབ་པར་ཤོག་མདོར་ན་འཆལ་བའི་ཤེས་རབ་ཀྱི། །སྐྱོན་དང་བྲལ་བའི་རྣམ་དཔྱོད་ཀྱིས། །རང་གཞན་དོན་གཉིས་སྒྲུབ་པ་ལ། །བདག་ནི་འཇམ་པའི་དབྱངས་བཞིན་ཤོག། །
གང་ཚེ་བལྟ་བར་འདོད་པའམ། །ཅུང་ཟད་དྲི་པར་འདོད་ན་ཡང། །མགོན་པོ་འཇམ་དབྱངས་དེ་ཉིད་ནི། །གེགས་མེད་པར་ཡང་མཐོང་པར་ཤོག་ཕྱོགས་བཅུ་ནམ་ཁའི་མཐས་གཏུགས་པའི། །སེམས་ཅན་ཀུན་དོན་བསྒྲུབ་པའི་ཕྱིར། །ཇི་ལྟར་འཇམ་དབྱངས་སྤྱོད་མཛད་པ། བདག་གི་སྤྱོད་པའང་དེ་འདྲར་ཤོག། མགཱ་།



